कुलुङ बाइबल

Kulung Bible

Text © 2016-2023 Ekta Books

Published by Ekta Books & Kulung Isai Sahitya Samiti

This app is made available to you under the terms of the Creative Commons License: Attribution-NonCommercial-NoDerivative Works. To view a copy of the license please visit: (http://creativecommons.org/licenses/by-nc-nd/4.0/)

You may share, copy, distribute, transmit, and extract portions or quotations from this work for non-commercial purposes, provided that you do not change any of the text or punctuation and you include the above copyright information.

उत्पत्तिम् सोक्सर

छेईलम्

उत्पत्ति १ अध्यायमी १ पदपीक “सून्मापू” पीम् रीङ्बऊ हीब्रू रीङ् “बेरेशीट” मीचीकपीका अनुवाद मम्पा के, मूङ्‍क “उत्पत्ति” अर्थात् खोलोक थक् थोक्साक पीकाना नीङ् मीचीक के।

ङ्‍क सोक्सरपी चार थोक्साक रीङ्‍ङाङ् छाम्पा मान्तू, खोदोलोई ङ्‍कप्का बीन्‍नीपा अब्राहामपीका इस्राएल जातिम् उत्पत्ति छूवाक ना इस्राएल छाप्कूवा बोबूयाकलाम्पा नीनाम्माआ खोलोङ् चारीदूम् लागी मक हल्वाम् लोचम्मी तोक्पीसो छाम्पा तूये।

ङ्‍क सोक्सर आछीयाङ् पीक्यादोक: सम्बन्धम् सोक्सर पीक्यानासो छेताम्। ङ्‍कपी नीनाम्माम् लो बोबूयाक थक्मीलो सम्बन्धम् तोक्पी, नीनाम्माम् लो मीस्मीलो सम्बन्धम् तोक्पी ना मीस् लो मीस्मीलो सम्बन्धम् तोक्पी छाम्पा केईया तयाम्।

उत्पत्तिम् सोक्सर

चार बोबूयाकम् तोक्पीक पोम् ललई

१

सून्मापू नीनाम्माआ नाम्छूई लो चारीदूलो बोबूईयू।

२ चारीदू आकार मान्तूप् ना होप्‍तो तूवा। हायाम् देप् दीरीत्‍ती थेम्पी नाम्कूर्मादाम् तूवा, ना नीनाम्माम् आत्मा काऊ थेम्पी तूवातीत्क तूवा।

३ खीक्‍का नीनाम्माआ ओरोपीका, “कोदी दान्‍नूव।” खीक्‍काना कोःअसा।

४ खीक्‍का नीनाम्‍माआ कोदी खोङू, मूङ्‍क सारङ् नप् तूवा। खीक्‍का खसा कोदी लो नाम्कूर्मालो खची हा-हाल्‍ला मअ।

५ नीनाम्माआ कोदी क “लेई” ना नाम्कूर्मा क “सेपा” मीयू। नाम्कूरा ना देत्छा छूवा — लाईस्पीक लेई।

६ खीक्‍का नीनाम्माआ ओरोपीका, “काऊमी रापी ईबूम् ऊसो मान्तूप् थाऊ छूनूव, ना मूङ्‍कसा काऊ नीस् भाग मनूव।”

७ नीनाम्माआ मूङ्‍क बोबूईम् यात्ना ऊसो मान्तूप् थाऊ गोपूक काऊ लो म्थेम्तोक काऊलो खची हा-हाल्‍ला छूनूव पीका। खीक्‍का खोरोङ् छूवाखाता।

८ नीनाम्माआ मूङ्‍क ऊसो मान्तूप् थाऊ नाम्छूई नीङ् मीयू। नाम्कूरा ना कोःअसा — नीस् लेई।

९ खीक्‍का नीनाम्माआ ओरोपीका, “नाम्छूई गोपी तूक काऊ ईदेऊपी बात्ल छूनूव ना ओबान थाम्पू खोछेन्‍नूव।” खीक्‍का खोरोङ् छूवाखाता।

१० नीनाम्माआ ओबान थाम्पू क “चारीदू” ना बात्ल छूवाक काऊ क “दीरीत्‍ती” पीका। खीक्‍का नीनाम्माआ खोङू, खोदोलो मूङ्‍क सारङ् नप् तूवा।

११ खीक्‍का नीनाम्माआ ओरोपीका, “चारीदूआ म्खाल्-खाल्क सीछो, चालेई छूक् चीमा-देप् सीछो ना म्खाल्-खाल्क चालेई छूक् म्चोलोक सीछो लीम्मीनूव।” खीक्‍का खोरोङ् छूवाखाता।

१२ चारीदूआ म्खाल्-खाल्क सीछो, चालेई छूक् सीछो ना म्खाल्-खाल्क चालेई छूक् म्चोलोक सीछो लीम्मीयू। खीक्‍का नीनाम्माआ मूङ्‍क खोङू, खोदोलो मूङ्‍क सारङ् नप् तूवा।

१३ नाम्कूरा ना कोःअसा — सूक् लेई।

१४ खीक्‍का नीनाम्माआ ओरोपीका, “नाम्छूईतो लेपा लो सेपालो छूतेई मम् लागी अल्होस् छूनूव। मूङ्‍कचा ऋतु, लेई ना दोङ् छूतेई मम् लागी चीन्‍नम् रूप्पी लक् मस्‍नूव।

१५ चारीदूपी कोदी दाईम् लागी नाम्छूईतो मूङ्‍क अल्हो छूनूव।” खीक्‍का खोरोङ् छूवाखाता।

१६ खीक्‍का नीनाम्माआ नीच्‍ची हायाम् देप् अल्हो बोबूईयू — देप्क अल्हो लेईपी चार तोम् लागी ना चूक्‍क अल्हो क सेपा चार तोम् लागी बोबूईयू। खसा सोङ्‍गेर्‌सो बोबूईयू।

१७ खीक्‍का नीनाम्माआ चारीदूपी अल्हो पीम् लागी,

१८ लेपा लो सेपालो चार तोम् लागी खीक्‍का कोदी लो नाम्कूर्मादाम्‍लो छूतेई मम् लागी मूङ्‍कस् नाम्छूईतो यूक्स्ची। खीक्‍का नीनाम्माआ खोङू, मूङ्‍क सारङ् नप् तूवा।

१९ नाम्कूरा ना कोःअसा — लीक् लेई।

२० खीक्‍का नीनाम्माआ ओरोपीका, “काऊ म्सोम्‍लोक जीवा-जन्तूआ हायाम् लोक्‍तो पेप्नूव। खीक्‍का छोऊ क चारीदूपीका मेक्‍तो नाम्छूईतो पेर्‌नूव।”

२१ खन्सा दीरीत्‍तीपी तूप् हायाम् देप् जीवा-जन्तूची, खीक्‍का काऊपी तूप्‍तीप् म्खाल्-खाल्क म्सोम्‍लोक प्राणीची ना म्खाल्-खाल्क म्‍लाप्‍तोलोक खोलोङ् छोऊ नीनाम्माआ बोबूईयू। खीक्‍का नीनाम्माआ खोङू, खोदोलो मूङ्‍क सारङ् नप् तूवा।

२२ खीक्‍का नीनाम्माआ मूङ्‍कस् ओरोपीकाना आसीक् पीची, “पतो-छातो ना दीरीत्‍ती पेप्‍तो खात्नीव। छोऊसो चारीदूपी पतो-छातो खान्‍नूव।”

२३ नाम्कूरा ना कोःअसा — ङाक् लेई।

२४ खीक्‍का नीनाम्माआ ओरोपीका, “चारीदूआ म्खाल्-खाल्क म्सोम्‍लोक प्राणीची, अर्थात् म्खाल्-खाल्क हीम्वा-केईम्वा, सून्चीतो लाम्दूम्प् जीवा-जन्तू ना म्खाल्-खाल्क सोगोपा तूप् सोगोसास् लोलीस्‍नूव। खोदोलो खूङ्‍क तोङ्‍ङा छूवा।

२५ नीनाम्माआ थाम्पूपी म्खाल्-खाल्क सोगोसाची, म्खाल्-खाल्क हीम्वा-केईम्वा ना चारपी सून्चीतो लाम्दूम्प् म्खाल्-खाल्क जीवा-जन्तूची बोबूईयू। खीक्‍का नीनाम्माआ खोङू, खोदोलो मूङ्‍क सारङ् नप् तूवा।

२६ होसोङ् नीनाम्माआ ओरोपीका, “मीस् ई होप्मी ङालीपीङ्, केई तोङ्‌ङेप्ङा बोबूयाम्। खीक्‍का खचा दीरीत्‍तीपूक खोलोङ् ङाःपी, नाम्छूईतोक खोलोङ् छोऊपी, खोलोङ् हीम्वा-केईम्वापी ना चारीदूपी एक्सा-मेक्सा तूप्‍तीप् खोलोङ् जीवा-जन्तूपी हक् मस्‍नूव।”

२७ खन्सा नीनाम्माआ मीस् म्होप्मी ङालीपीङ् बोबूईयू।

म्होप्‍तोङ्‌ङेप्ङा खसा मूङ्‍कस् बोबूईची;

मीम्छा लो वात्छालोङ् खसा मूङ्‍कस् बोबूईची।

२८ नीनाम्माआ मूङ्‍कस् आसीक् पीची, ना ओरोलची, “पतो-छातो, चारीदू पेप्‍तो ना मूङ्‌क आम्नी तईपी मतो खात्नीव। दीरीत्‍तीपूक ङाः, नाम्छूईतोक छोऊ खीक्‍का चारीदूपीक खोलोङ् म्सोम्‍लोक प्राणीचीपी हक् मनूम्व।”

२९ खीक्‍का नीनाम्माआ ओरोपीका, “खोङ्नूम्व, कोङा आन्‍नी चारीदूपीक खोलोङ् चालेई लीम्मीक सीछोम् पऊ ना म्चोपीङ् चालेई छूक् खोलोङ् म्चोलोक सीछो पीयान्‍नी। मूङ्‍क आम्नी लागी चाम् थक् छूये।

३० चारीदूपीक खोलोङ् पोसूचा, नाम्छूईतोक खोलोङ् छोऊचा, चारीदूपी एक्सा-मेक्सा तूप्‍तीप् खोलोङ् जीवा-जन्तूचा ना म्सोम्‍लोक खोलोङ् प्राणीचा चाम् लागी कोङा गीगीप्‍पा सान्मा-बूक्मा लीम्मीयो।” खोदोलो खूङ्‍क तोङ्नाङ् छूवा।

३१ म्होपा बोबूईक खोलोक थक् नीनाम्माआ खोङू। खोदोलो मूङ्‍क सारङ् ङालीनप् तूवा। खीक्‍का नाम्कूरा ना कोःअसा — तूक् लेई।

२

ओरोना नाम्छूई लो चारीदूलो ना मूङ्‍कपी तूप् खोलोक थक् बोबूईम् याता।

२ म्होपा मक लक् तूक् लेईपी नीनाम्माआ यातू। नूक् लेईपी खसा मक खोलोक लक्पीका ख नोन्ची।

३ खीक्‍का मूङ्‍क नूक् लेई नीनाम्माआ आसीक् पीयू ना मूङ्‍क पवित्र मअ, ऊदोईपीक्यालो खसा खोलोक थक् बोबूईम् यात्ना ङ्‍क लेईपीङ् नोन्ची।

अदनमी बगैँचापी आदम लो हव्‍वालो

४ नाम्छूई लो चारीदूलो नीनाम्माआ बोबूईकम् पोम् ललई ङ्‍कङ् के।

योबोरोबू नीनाम्माआ नाम्छूई लो चारीदूलो बोबूईक लेई

५ चारीदूपी ईबूम्सो सीछो मान्तूक तूवा, चारीदूपी ऊसो सान्मा-बूक्मासो मान्‍लीम्मोङ् तूवा, ऊदोईपीक्यालो योबोरोबू नीनाम्माआ चारीदूपी वाः तामान्मीमोङ् तूवा ना यीः जोम्-दोम् लागी आस्‍सो मीस्सो मान्तूक तूवा।

६ खोदोलोई चारीदूपीका योऊ पूईना खोलोङ् थाम्पू बीम्दोङ्‍क तूवा।

७ खीक्‍का योबोरोबू नीनाम्माआ थाम्पूपीक बोहोपीका मीस्b बोबूईयू, ना म्नाप्लाम्पा रीराममी सोम् तेईपी, ना मीस् म्सोम्‍लोक छूवा।

८ योबोरोबू नीनाम्माआ नाम् आप्स्को हेम् अदनपी ईबूम् बगैँचा बानेई मअ ना खसा बोबूईक मीस् मूङ्‍कपी यूक्सू।

९ खीक्‍का खोङाम्‍लो सारङ् ङालीनप् ना चायाम्‍लो सारङ् चानप् म्चोलोक म्खाल्-खाल्क सीछो योबोरोबू नीनाम्माआ थाम्पूपीका लीम्मीयू। खसा मूङ्‍क बगैँचाम् रापी रीराम पीप् सीछो लो नप् लो रईलो छेईम् ज्ञान पीप् सीछोलोसो लीम्मीयू।

१० मूङ्‍क बगैँचा बीम् लागी अदनपीका ईबूम् देप् योऊ लत्‍ताक तूवा, ना मूङ्‍क देप् योऊपीका हासाना लीची योऊ छूवाक तूवा।

११ लाईस्पीक योऊमी नीङ् पीशोन के। ङ्‍क हवीलामी खोलोङ् छाप्कूवापी बगेई छूक् योऊ के, मूङ्‍कपी हाल्ङो तयाम्।

१२ मूङ्‍क छाप्कूवापीक हाल्ङो हायाम् नप् छूये। मूङ्‍कपी हायाम् नाम्चानप् ओङ्वा लो हायाम् दाम् परेई छूक् पत्थरलो तूये।

१३ दोस्रो योऊमी नीङ् गीहोन के। कूशमी खोलोङ् छाप्कूवापी बगेई छूक् योऊ ङ्‍कङा।

१४ तेस्रो योऊमी नीङ् टाइग्रिस के। ङ्‍क अश्शूरमी नाम्‍आप्स्को हेम् बगेई छूक् योऊ के। चौथो योऊ यूफ्रेटिस के।

१५ योबोरोबू नीनाम्माआ मीस् खाईना अदनमी बगैँचापी मूङ्‍क बगैँचा सोम् लागी लो खोम् लागीलो मूङ्‍कपी यूक्‍सू।

१६ खीक्‍का खसा मीस् ओरोपीकाना आज्ञा पीयू, “बगैँचापीक खोलोङ् सीछोम् म्चो आना ऊसो मान्मीमो चईलो नये।

१७ खोदोलोई नप् लो रईलो ज्ञान पीप् सीछोम् म्चो क चनव, ऊदोईपीक्यालो ऊक लेईये आना मूङ्‍क चय, खूङ्‍क लेई आन् आछीयाङ् सीये।

१८ होसोङ् योबोरोबू नीनाम्माआ ओरोपीका, “मीस् म्हाल्‍ला तूम् नप् मान्तू। खन्सा कोङा मूङ्‍कम् लागी ख खाईप्सेप् ईल्पो म्बोक्छोप् बोबूयो।”

१९ योबोरोबू नीनाम्‍माआ खोलोङ् सोगोपाक-सोगोसा ना नाम्छूईतोक खोलोङ् छोऊ बोहोपीका बोबूईना मीचा खची नीङ् ऊचीई यूक्स रईछ पीकाना खोम् लागी मूङ्‍कस् मीस् तूवाकपी तातू। मीचा खोलोङ् प्राणीचीम् ऊचीई म्नीङ् यूक्सू खूङ्‍क-खूङ्‍कङ् मूङ्‍कचीम् नीङ् छूवा।

२० खीक्‍का मीचाङा खोलोङ् हीम्वा-केईम्वा, नाम्तो पेर्प् छोऊ ना खोलोङ् सोगोपाक सोगोसाचीम् नीङ्सो यूक्सू।

खोदोलोई आदममीe लागी ख खाईप्सेप् आस्‍सो म्बोक्छोप् मान्तोक्ची।

२१ खन्सा योबोरोबू नीनाम्माआ मीस् हायाम् म्‍ईम्‍लप् मअ, ना ख ईम्स्चाक नाम्‍लापी म्छेम् तूवाकपीक ईबूम् म्छेम् लात्ना मूङ्‍कपी साः पेप्पी।

२२ खीक्‍का योबोरोबू नीनाम्माआ मीस्पीका लात्क म्छेम्पीका ईल्पो मीम्छा बोबूईना मीस्मी दोक्पी तातू।

२३ मीचा ओरोपीका,

“ङ्‍कन् ओ तूप्‍रीम् तूप्‍रीङा

ना ओ सामी साङ् के।

ख मीम्छा मीयची।

ऊदोईपीक्यालो ख वात्छापीका लाईम्पा तूवा।”

२४ खन्सा मीचा म्पा-म्मा होक्सीयना म्तोमालो तङ्चाये, ना मूङ्‍कस् ईक् गाम् छूये।

२५ मीस् लो म्तोमालो नीप्पोङ् फूतीकेर् तूवा, ना मूङ्‍कस् खची ङईम्सो मान्लदोङा।

b 

२:७ मीस् – हिब्रू रीङ्‍पी आदम; ङ्‍क हिब्रू आदम आर्को हिब्रू रीङ्बऊ आदमाह (थाम्पू) तोङ् येनाम् ना ङ्‍क नीच्‍ची रीङ्बऊमी हाम्पी सम्बन्ध तूक तोङ्‍क तयाम्। आदम लाईस्पीक मीस्मी नीङ्सो के (उत्पत्ति २:२० पी खोङ्नूम्व)।

e 

२:२० अथवा मीस्मी

मीस्मी चाम्ची लो पतनलो छूवाक

३

योबोरोबू नीनाम्माआ बोबूईक सोगोपाक पोसू तूवाकपी पूः खोलोप्का दूङ् सानीवा ईप् तूवा। मूङ्‍कसा मीम्छा ओरोलअ, “ऊई नीनाम्माआ आन्ची बगैँचापी तूकपीक हेप् सीछोम् म्चो चास्‍नव पीकाना लचीक तूयेयो?”

२ मीम्छाआ पूः ओरोलअ, “बगैँचापी तूक खोलोङ् सीछोम् म्चो कास्का चाम् दूर्‌चूका,

३ खोदोलोई बगैँचाम् म्‍रापी तूक सीछोम् तोक्पी नीनाम्माआ ओरोपीकाक तूये, ‘मूङ्‍क क चास्‍नव ना पताचूनव, आन्चा मूङ्‍क पत्चू ना चाईचूदोन् आन्ची सीची’।”

४ पूःआ मूङ्‍क मीम्छा ओरोलअ, “आन्चा मूङ्‍क चाईचूदोसो आन्ची सीचीनो।

५ ऊदोईपीक्यालो नीनाम्माआ छेत्चयक तूये ऊक लेईये आन्चा मूङ्‍क चाईचू खूङ्‍क लेई आम्चीम् आम्ची मूक्स् हले, ना नप् लो रईलो छेईम् ज्ञान तईचूना आन्ची नीनाम्मा तोङ्‍कङ् छूची।”

६ मूङ्‍क मीम्छाआ मूङ्‍क सीछो खोङ्लो मूङ्‍क सीछोम् म्चो चाम् लागी सारङ् नप्, खोङाम्‍लोसो लाङो लम् खाल्क ना लूखूप्ची तोम् लागी मूङ्‍क सीछोम् लन्ची मम् पर्ने रईछ मीना, खीक्‍का मूङ्‍क मीम्छाआ मूङ्‍क सीछोम् म्चो बीक्ना चअ, ना म्तूप्पोसो पीना, म्तूप्‍पोआसो चअ।

७ खीक्‍का नीप्‍पोमीङ् खची मूक्स् हला, ना “कास्कान् फूतीकेर्‌ये रईछ” पीकाना खचा छेत्ची। खीक्‍का खचा खाम् लागी अञ्जीरमी तेई बानेई मची।

८ खीक्‍का यूपा छूवाकप्का योबोरोबू नीनाम्मा बगैँचा होम्पी फल्तीतालो मीचा म्तोमालो नीनाम्माम् साल्म् येन्ची, ना खस् बगैँचापी तूवाक चीछोम् हाम्पी योबोरोबू नीनाम्मापीका सूल्न्ची।

९ खोदोलोई योबोरोबू नीनाम्माआ मीस् ओरोपीकाना काछ, “आन् हापी तूये?”

१० खोदोलो मूङ्‍कसा ओरोपीका, “कोङा आम् साल्म् बगैँचापी येनू ना कोङ् ओकीम् लअ, ऊदोईपीक्यालो कोङ् फूतीकेर् तूवो, ना कोङ् सूल्चूङ्।”

११ योबोरोबू नीनाम्माआ ओरोपीकाना ख तत्‍तू, “ऊई आन् फूतीकेर् तूये पीकाना आसाई पीका? ऊक सीछोम् म्चोये चनव पीकोना कोङा आन् आज्ञा पीन्‍नाक तूवा ऊई आना मूङ्‍क सीछोम् म्चोयो चअ?”

१२ खोदोलो मूङ्‍क मीचा ओरोपीका, “आना कोङ्‍लो तूनू पीकाना पीयोक मीम्छाआ कोङ् मूङ्‍क सीछोम् म्चो पीयो ना कोङा चोओ।”

१३ खीक्‍का योबोरोबू नीनाम्माआ मूङ्‍क मीम्छा ओरोलअ, “आना ङ्‍क ऊई मकई?”

खोदोलो मूङ्‍क मीम्छाआ ओरोपीका, “पूःआ कोङ् छलपी मोना कोङा मूङ्‍क चोओ।”

१४ खीक्‍काना योबोरोबू नीनाम्माआ पूः ओरोलअ, “आना ओरो मकसा,

“आन् खोलोङ् हीम्वा-केईम्वा पोसूचीप्का लो

खोलोङ् सोगोपाक सोगोसाचीप्कालो दूङ् साराप् तोक् छूये।

आन् आम् बोआ सून्चीतो लाम्दूम् बोक्से

ना आन् लेत्चाईक सम्‍मो आना बोहो चाम् बोक्से।

१५ मीम्छालो आम्ची रापी,

ना आम् छाम् लो मीम्छाम् छामीलो रापी

कोङा दुश्मनी यून्पीयान्ची।

मूङ्‍कसा आम् तोङ् हील्‍ल,

ना आना मूङ्‍कम् दीन्दीरीपी दय।”

१६ खसा मीम्छा ओरोलअ,

“आना छा वातलो कोङा आन् हायाम् देप् दूक्वा काम्पीयान्‍ना।

ना आना हायाम् दूक्वापी छा वात।

नासोङ् आम् सानीवा आम् तूप्‍पो हेम्ङा छूये,

ना खसा आन् म्हूक्पी यूक्से।”

१७ खीक्‍काना आदमd खसा ओरोलअ, “आना आम्तोमाम् रीङ् रेप्ना कोङा चनव पीकोक सीछोम् म्चो चकसा,

“आम् कारणआ चारीदूआ श्रापित तक तूये।

आम् रीराम तूक सम्मो दूक्वा मतो मूङ्‍कप्का सेईक म्चो आना चय।

१८ मूङ्‍कसा आम् लागी तीती लो सिउँडीलो लीम्मीय,

ना आना यीक्पीक सागपात चय।

१९ बोहोपू आत्ना खात्नोक सम्मो

आना आम् थप्पीका हूवा पात्‍तो लक् मम्ना चाम् छूये।

ऊदोईपीक्यालो आन् बोहोप्काङ् बोबूईम्पा तूवा।

आन् बोहोङ् के,

ना बोहोपीङ् आत्ना खाते।”

२० आदमआ म्तोमाम् नीङ् हव्‍वा यूक्सू, ऊदोईपीक्यालो खची सोम्‍लोक तोदी खोलोमी खची मा खङ् तूवा।

२१ योबोरोबू नीनाम्माआ आदममी लो म्तोमाम्‍लो लागी सोकोवारमी तेई बानेईमना खस् खाम्मीची।

२२ खीक्‍का योबोरोबू नीनाम्माआ ओरोपीका, “मीस् केई तोङ्‍कङ् नप् लो रईलो छेईप्-लेप् छूवाक तूये। हन्‍ना खसा रीराममी सीछोम् म्चोसो बीक्नूना चाम् तनूनव, मादोन् मूङ्‍क सदैबरी लेत्चाये।”

२३ खन्सा ख ऊक बोहोपीकाई बोबूईम्पा तूवा, खूङ्‍कपीङ् खारूवा मम् लागी योबोरोबू नीनाम्माआ ख अदनमी बगैँचापीका लात्दीतू।

२४ खसा मीस् मूङ्‍कप्का कल्‍लात्कप्का मूङ्‍क रीराम पीप् सीछो तूवाक हेम् खाईस्को लाम् हूम् लागी खसा अदन बगैँचाम् नाम्‍आप्स्को हेम्पी करूब लो लीक् हेम् गूमेई छूक्चाप् ना मीः लईप्चाप् दोप्सेललो यूक्सू।

d 

३:१७ अथवा मीस्

कयिन लो हाबिललो

४

आदमa म्तोमालो ईम्सा, ना म्तोमा होपोसूम् छूवाना कयिन वातू, ना खसा ओरोपीका, “योबोरोबूआ बोछोक्सोना कोङा ईल्पो वात्छा छा वातू।”

२ होसोङ् खसा कयिनमी नेछो हाबिल वातू।

हाबिल लूस् चारेईमप् छूवा, ना कयिन क यीक्पी खारूवा मप् छूवा।

३ जीस् नाम्‍ला खाताकप्का कयिनआ योबोरोबूम् दोक्पी यीक्पी सेक थक् जीस् तातू।

४ खोदोलोई हाबिलआ म्‍लूस्मी बागालपीका दूङ् लाईस्पी जन्मेई छूवाक लूस्मी छाम् म्छोदोवा तातू। योबोरोबूआ हाबिल लो खम् चाचोदाम्‍लो ग्रहण मअ,

५ खोदोलोई कयिन लो खम् चाचोदाम्‍लो ग्रहण मान्म। खन्सा कयिन हायाम् म्छूली काता, ना म्ङाली ऊदादा छूवा।

६ खीक्‍का योबोरोबूआ कयिन ओरोलअ, “आन् ऊदोई आम् छूली काते? आम् ङाली ऊदोई ऊदादा ङेसे?

७ आना ऊई नप् तूये खूङ्‍क मईदोन् आन् ग्रहणयोग्य छूनोयो मोलो? खोदोलोई आना नप् लक् मईनोदोन् मोऊआ आम् लाम्स्कोपीङ् हूङ्दीते। मूङ्‍कम् लन्ची आम् हेम् छूये, खोदोलोई आना मूङ्‍क आम् हूक्पी मम्ङा बोक्से।”

८ कयिनआ म्नेछो हाबिल ओरोलअ, “बान्ते, कास् पाखापी तूक यीक्पा खात्ची।” खीक्‍का खस् यीक्पा खाताना कयिनआ म्नेछो हाबिल आक्रमण मना सेतू।

९ खीक्‍का योबोरोबूआ कयिन ओरोपीकाना तत्‍तू, “आम् नेछो हाबिल हापी तूये?”

खोदोलो खसा ओरोपीका, “कोङा छेतोनो। ऊई कोङ् ओनेछोम् गथालायोनाई?”

१० योबोरोबूआ ओरोपीका, “ङ्‍क आना ऊई मकई? आम् नेछोम् हीःआ ङ्‍क थाम्पूपीका कोङ् काछोचोयोक तूये।

११ हन्‍ना आन् श्रापित छूवाना ङ्‍क थाम्पूपीका कलाक तूये, ङ्‍क थाम्पूआ आम् नेछोम् हीः आम् हूःआ कात्लो म्ङः हत्क तूये।

१२ आना यीक्पी खारूवा मईलो हन्‍ना मूङ्‍कसा आन् उब्जनी पीनो। आन् चारीदूपी आम् खीम्ना-नाम्क दूलेई मप्‍तीप् मीस् छूये।”

१३ कयिनआ योबोरोबू ओरोलअ, “कोङा तेम्ङा मान्दूर्प् हायाम् देप् दण्ड तूक तूये।

१४ एसे आना कोङ् ङ्‍क थाम्पूपीका लातोचोयोक तूये, ना आम् मूक्स्दूपीका कोङ् सूल्म्चीम् बोक्से। हन्‍ना कोङ् चारीदूपी ओ खीम्ना-नाम्क दूलेई मप्‍तीप् छूवो, ना कोङ् छीप् आसादोसो कोङ् सेतो।”

१५ खोदोलोई योबोरोबूआ ख ओरोलअ, “खूङ्‍क तोङ्ना छूनो, आसाई कयिन सेत खूङ्‍कपीका कोङा नूक् गुणा म्फाई लापे।” खीक्‍का कयिन आसासो छीप्नूनव ना सेत्नूनव पीकाना योबोरोबूआ खपी ईबूम् चिन्ह यूक्स्पी।

१६ खीक्‍का कयिन योबोरोबूम् मूक्स्दूपीका लत्‍ताना अदनमी नाम्‍आप्स्को हेम् तूवाक नोदe मीचीक छाप्कूवापी तूवा।

१७ कयिन म्तोमालो ईम्सा, ना म्तोमा होपोसूम् छूवाना खसा हनोक वातू। कयिनआ ईबूम् सहर बोबूईना म्छाम् नीङ्पीङ् मूङ्‍क सहरमी नीङ्सो हनोक यूक्सू।

१८ हनोकपीका ईराद जन्मेई छूवा। ईरादपीका महूयाएल जन्मेई छूवा। महूयाएलपीका मतूशाएल जन्मेई छूवा। मतूशाएलपीका लेमेख जन्मेई छूवा।

१९ लेमेखआ नीप्पो तोमा तातू। ईल्पोम् नीङ् आदा ना आर्कोम् नीङ् क सिल्‍ला तूवा।

२० आदाआ याबाल वातू। ख तम्बूपी तूप्चीम् लो पोसू केईप्चीम्‍लो खची खूक्सू-खूलू तूवा।

२१ खम् म्नेछोम् नीङ् यूबाल तूवा। ख क वीणा लो मीत्‍तीरीलो दूप्चीम् खची खूक्सू-खूलू तूवा।

२२ सिल्‍लाआ तूबल-कयिन वातू। खसा म्खाल्-खाल्क काँसम् लो सेल्मीलो जूम्‍लो बानेई मदोङू। तूबल-कयिनमी मीम्छा म्नेछो नामा तूवा।

२३ लेमेखआ म्तोमास् ओरोलची,

“ए आदा लो सिल्‍लालोङा, ओ रीङ् येन्चूव,

ए लेमेखमी तोमाचे, कोङा पीकोक रीङ् सानीवा मस्‍ना येन्चूव,

ऊदोईपीक्यालो कोङ् खेर् वईप्ना,

कोङ् घाईते मप् सोलो मीस् कोङा सेतूक तूये।

२४ कयिनमी म्फाई नूक् गुणा लापस्दोक,

लेमेखमीक नूक्पोङ् नूक् गुणा लापची।”

२५ होसोङ् आदम म्तोमालो ईम्सा, ना म्तोमा ईल्पो वात्छा छा वातू ना खसा मूङ्‍कम् नीङ् ओरोपीकाना शेत यूक्सू, “कयिनआ सेत्क हाबिलमी फाईपी नीनाम्माआ ईल्पो आर्को वात्छा छा कोङ् पीयोक तूये।”

२६ शेतमीसो ईल्पो वात्छा म्छा छूवा, ना खम् नीङ् एनोश यूक्स्ची।

खूङ्‍क नाम्‍लापीका मीचा योबोरोबूम् नीङ् दम् थालेई मची।

a 

४:१ अथवा मीस्

e 

४:१६ नोद मी अर्थ क दूलेई मप्‍तीप् के (१२ पदपी लो १४ पदपीलो खोङ्नूम्व)।

आदमपीका नोआ सम्मोक पूस्तऊली

१ इतिहास १:१-४

५

आदममी पूस्तऊलीम् विवरण ङ्‍कङ्ना छाम्पा तूवा।

नीनाम्माआ मीस् बोबूईलो म्होप्मी ङालीपीङ् बोबूईयू।

२ खसा मूङ्‍कस् मीम्छा लो वात्छालो बोबूईयू। मूङ्‍कस् बोबूईचीक लेई नीनाम्माआ मूङ्‍कस् आसीक् पीची ना “मीस्” नीङ् यूक्स्पीची।

३ आदम १३० दोङ् बाईलो खसा म्होप्मी ङालीतोङ् ङेप्ङा ईल्पो वात्छा छा वात्ना मूङ्‍कम् नीङ् शेत यूक्सू।

४ शेत जन्मेई छूवाना आदम ८०० दोङ् सम्मो लेता, ना खम् बीन्‍नीपासो म्छास् जन्मेई छूवाक तूवा।

५ आदम ९३० दोङ् सम्मो लेता, ना ख सीया।

६ शेत १०५ दोङ् बाईलो ख एनोशमी म्पा छूवा।

७ एनोश जन्मेई छूवाना शेत ८०७ दोङ् सम्मो लेता। खम् बीन्‍नीपासो म्छास् छूवाक तूवा।

८ शेत ९१२ दोङ् सम्मो लेता, ना ख सीया।

९ एनोश बोक्पोङ् दोङ् बाईलो ख केनानमी म्पा छूवा।

१० केनान जन्मेई छूवाना एनोश ८१५ दोङ् सम्मो लेता। खम् बीन्‍नीपासो म्छास् छूवाक तूवा।

११ एनोश ९०५ दोङ् सम्मो लेता, ना ख सीया।

१२ केनान नूक्पोङ् दोङ् बाईलो ख महलालेलमी म्पा छूवा।

१३ महलालेल जन्मेई छूवाना केनान ८४० दोङ् सम्मो लेता। खीक्‍का खम् बीन्‍नीपासो म्छास् छूवाक तूवा।

१४ केनान ९१० दोङ् सम्मो लेता, ना ख सीया।

१५ महलालेल तूक्पोङ् ङाक् दोङ् बाईलो ख येरेदमी म्पा छूवा।

१६ येरेद जन्मेई छूवाना महलालेल ८३० दोङ् सम्मो लेता। खम् बीन्‍नीपासो म्छास् छूवाक तूवा।

१७ महलालेल ८९५ दोङ् सम्मो लेता, ना ख सीया।

१८ येरेद १६२ दोङ् बाईलो ख हनोकमी म्पा छूवा।

१९ हनोक जन्मेई छूवाना येरेद ८०० दोङ् सम्मो लेता। खम् बीन्‍नीपासो म्छास् छूवाक तूवा।

२० येरेद ९६२ दोङ् सम्मो लेता, ना ख सीया।

२१ हनोक तूक्पोङ् ङाक् दोङ् बाईलो ख मतूशेलहमी म्पा छूवा।

२२ मतूशेलह जन्मेई छूवाना हनोक ३०० दोङ् सम्मो नीनाम्माम् साथ-साथपी लाम्दूमा। खम् बीन्‍नीपासो म्छास् छूवाक तूवा।

२३ हनोक ३६५ दोङ् सम्मो लेताक तूवा।

२४ हनोक नीनाम्माम् साथ-साथपी लाम्दूमा। खीक्‍काना ख चारीदूपी खोमान्मन्ची, ऊदोईपीक्यालो नीनाम्माआ ख थेत्खीक तूवा।

२५ मतूशेलह १८७ दोङ् बाईलो ख लेमेखमी म्पा छूवा।

२६ लेमेख जन्मेई छूवाना मतूशेलह ७८२ दोङ् सम्मो लेता। खम् बीन्‍नीपासो म्छास् छूवाक तूवा।

२७ मतूशेलह ९६९ दोङ् सम्मो लेता, ना ख सीया।

२८ लेमेख १८२ दोङ् बाईलो खम् ईल्पो वात्छा छा छूवा।

२९ खसा ओरोपीकाना खम् नीङ् नोआ यूक्सू, “योबोरोबूआ साराप् पीक थाम्पूपी केईया मयाम्क लक्पी लो रोकोछूपीलो ङ्‍क छालाम्पा केईया खाऊमा-खासेर्मा तयाम्।

३० नोआ जन्मेई छूवाकप्का लेमेख ५९५ दोङ् सम्मो लेता। खम् बीन्‍नीपासो म्छास् छूवाक तूवा।

३१ लेमेख ७७७ दोङ् सम्मो लेता, ना ख सीया।

३२ नोआ ५०० दोङ् तातेकाकप्का ख शेममी, हाममी, ना येपेतमी पा छूवा।

नोआ लो वातेर्वालो

६

मीस् चारीदूपी पतो-छातो खाता ना मीम्छा खची छास् जन्मेई छूवा,

२ खीक्‍का नीनाम्माम् छाचा मीस्मी मेकछास् हायाम् ङालीलप् तची, ना खचा नत्चीक तोमा तात्ची।

३ खीक्‍का योबोरोबूआ ओरोपीका, “ओ आत्मासदैबरी मीस्पी छूनो, ऊदोईपीक्यालो मूङ्‍क सीप्ना खाईप् के। मूङ्‍कम् तोबूवा १२० दोङ्‌ङाङ् छूये।

४ मूङ्‍क नाम्‍लापी ना मूङ्‍कम् दोस्पीसो चारीदूपी नेफिलीमची तूवा। नीनाम्माम् छास् मीस्मी मेकछास् हेम् खाता ना छामाई वात्ची। खस्ङा केछे सून्मापूक खची नीङ्ला तोक्साक जूम्‍लूक् मदूर्प् मीस् तूवा।

५ चारीदूपी मीस् हायाम् दुष्‍ट छूवाक ना खची गोङ्पीक मीन्ताम् हाल्‍लोसो रईङाङ् छूवाक योबोरोबूआ तअ।

६ चारीदूपी मीस् बोबूईकपी योबोरोबू म्सानीवा चाईसा, ना ख हायाम् म्दूक् खाता।

७ खन्सा योबोरोबूआ ओरोपीका, “कोङा बोबूयूक मीस्, सून्चीतो लाम्दूम्प् जन्तु, नाम्छूईतोक छोऊ खोलोङ् ङ्‍क चारीदूपीका मासेई मूयो, ऊदोईपीक्यालो मूङ्‍क बोबूयूकपी कोङ् ओ सानीवा चाईसाक तूये।”

८ खोदोलोई नोआपी योबोरोबूम् सम्खेलू छूवाक तूवा।

९ नोआम् तोक्पीक पोम् ललई ङ्‍कङ् के।

म्होप्मी दूङ्पी नोआ धर्मी ना दोस् मान्दीक मीस् तूवा। ख नीनाम्माम् साथ-साथपी लाम्दूमाक तूवा।

१० नोआम् सूप्‍पो वात्छा म्छास् शेम, हाम ना येपेत तूवा।

११ नीनाम्माम् मूक्स्दूपी चारीदू भ्रष्‍ट छूवाक ना उपद्रआ पेप्खीक तूवा।

१२ नीनाम्माआ चारीदूपी खोङू खोदोलो मूङ्‍क चारीदू भ्रष्‍ट छूवाक तअ, ऊदोईपीक्यालो चारीदूपी तूवाक खोलोङ् मीचा खची रेवास् भ्रष्‍ट मदीत्चीक तूवा।

१३ खन्सा नीनाम्माआ नोआ ओरोलअ, “खोलोङ् मीस् कोङा मासेई मम् मीनोक तूये, ऊदोईपीक्यालो चारीदू मूङ्‍कचा मस्क उपद्रआ पेप्क तूये। खोङ्व, कोङा मूङ्‍कस् चारीदूलोङ् मासेई मूयो।

१४ आना पोचीम् सीङ्मी ईबूम् देप् हेयोङ्मा बोबूईव। मूङ्‍क हेयोङ्मा गोपा कोठा-कोठा बानेईमव ना मूङ्‍क म्गोला लो म्थेम्‍लालो अलकत्राआ कील्व।

१५ आना मूङ्‍क ओरोना बोबूईव: हेयोङ्माम् लम्बाइ १३५ मिटर, चौडाइ २३ मिटर ना उचाइ १४ मिटर छूनूव।

१६ हेयोङ्माम् लागी खीप्सूफेर् बानेईमव, खीप्सूफेर्‌मी लो म्चाखेम्पीक बाराम्मीलो रापी को दान्‍नूव पीकाना ईक् हात खाली होक्सीव। हेयोङ्माम् लाम्स्को मूङ्‍कम् ईक् हेम् यूक्स्व। मूङ्‍क हेयोङ्मा सूक् तालालोक बोबूईव।

१७ नाम्छूई गोपी तूप् म्सोम्‍लोक खोलोङ् प्राणी मासेई मम् लागी कोङा चारीदूपी वातेर्वा तातो, ना चारीदूपी तूक खोलोङ् प्राणी सीये।

१८ खोदोलोई आन्लोक कोङा ओ करार बोबूयो। खीक्‍का आन्, आम् तोमा, वात्छा आम् छाची ना आम् नाम्मेस् आन्‍नी खोलोङ् हेयोङ्मा गोपी वोङ्नी।

१९ खोलोङ् म्सोल्‍लोक प्राणीस् तूकपीक खोलोङ् जात-जातक भाले लो पोथीलो नी-नीच्‍ची मना हेयोङ्मापी तात्व, ना मूङ्‍कस्सो आन्लोङ् लेन्चानूव।

२० खोलोङ् छोऊ खची जात तूक तोङ्ना, खोलोङ् पोसू खची जात तूक तोङ्ना ना बोहोपी सून्चीतो लाम्दूप् खोलोङ् प्राणीस् तूकपीक खची जात तूक तोङ्ना — खोलोङ् खाल्क नी-नीच्‍ची — मूङ्‍कस् लेईम्चाम् लागी आन् तूकपी ताये।

२१ म्खाल्-खाल्क चाम् थक्सो आना आम् साथपी बात्ल मना यूक्स्व। मूङ्‍क आम् लागी लो खोलोङ् प्राणीचीम् लागीलो चाम् थक् छूये।”

२२ नीनाम्माआ नोआ आज्ञा पीक तोङ्ना खसा खोलोङ् मअ।

७

खीक्‍का योबोरोबूआ नोआ ओरोलअ, “आन् खोलोङ् आम् खीम्पोस्चीका हेयोङ्मा गोपी वोङ्व। ऊदोईपीक्यालो ङ्‍क दूङ्पी ओ लाईस्पी कोङा आन् धर्मी तोन्‍नाक तूये।

२ खोलोङ् जातपीक शुद्ध पोसूस् तूकप्क नूक् जोडी, अर्थात् भाले लो पोथीलो, ना ऊक-ऊकई शुद्ध मान्तू मूङ्‍कचीप्क नीच्‍ची, अर्थात् भाले लो पोथीलो,

३ ना छोऊ तूकपीकसो नूक् जोडी, अर्थात् भाले लो पोथीलो, चारीदूपी लेईम्चाम् लागी मूङ्‍कस् आना तात्चीव।

४ हन्‍नाकम् नूक् लेईपी कोङा चारीदूपी लीक्पोङ् लेई सम्मो सेपा-लेपा वाः तामीयो। देत्‍तोई कोङा बोबूयूक प्राणीस् तूये, मूङ्‍क खोलोङ् कोङा चारीदूपीका मासेई मूयो।

५ खीक्‍का योबोरोबूआ नोआ आज्ञा पीक तोङ्ना खोलोङ् खसा मअ।

६ नोआ ६०० दोङ् वाईलो चारीदूपी वातेर्वा छूवा।

७ नोआ, म्तोमा, वात्छा म्छाची ना म्नाम्मेस् वातेर्वापीका लेईम्चाम् लागी हेयोङ्मापी वोङा।

८ खोलोङ् शुद्ध पोसू लो अशुद्ध पोसूलो, खीक्‍का छोऊ लो बोहोपी सून्चीतो लाम्दूप् प्राणीलो

९ नीनाम्माआ आज्ञा मक तोङ्ना जोडी-जोडी, अर्थात् भाले लो पोथीलो खोलोङ् नोआ तूवाक हेयोङ्मापी ता।

१० खीक्‍का थीक्‍का नूक् लेई बाईलो चारीदूपी वातेर्वा छूवा।

११ नोआ ६०० दोङ् बाईकम् दोस्पीक लाःमी ईक्पोङ् नूक् लेईक लेईपी देप्-देप् ना हायाम् गूम् काऊमी पूईपीका काऊ लत्‍ता, ना नाम्छूईतोक लाम्स्को हला।

१२ खीक्‍का लीक्पोङ् लेई सम्मो सेपा-लेपा चारीदूपी वाताचा।

१३ थीक्‍का मूङ्‍क लेईङा नोआ, वात्छा म्छास् शेम, हाम ना येपेत, खीक्‍काना म्तोमा ना म्नाम्मेस् खोलोङ् हेयोङ्मा गोपी वोङा।

१४ खस्का खोलोङ् जात-जातक सोगोपाक साप्लोसा, ना खोलोङ् हीम्वा-केईम्वा, खीक्‍का बोहोपी सून्चीतो लाम्दूप् खोलोङ् प्राणीची, ना खची जात-जातक खोलोङ् छोऊसो हेयोङ्मापी वोङा।

१५ म्सोलोक खोलोङ् प्राणी जोडी-जोडी छूवाना नोआ तूवाकपी ता ना हेयोङ्मापी वोङा।

१६ नीनाम्माआ नोआ आज्ञा पीक तोङ्ना हेयोङ्मा गोपी वोङाक प्राणीस् भाले-पोथी छूवाना ता। खीक्‍काना नोआ मूङ्‍क खोलोङ् हेयोङ्मा गोपा यूक्स्‍ना योबोरोबूआ हेयोङ्माम् लाम्स्को छीदीतू।

१७ चारीदूपी लीक्पोङ् लेई सम्मो वातेर्वा छूवाचा। खीक्‍का काऊ पतो खाताना हेयोङ्मा थेप्स्लातू ना मूङ्‍क चारीदूपीका मेक्‍तो काऊआ थेन्तो खाईयू।

१८ वाः मान्तान्चा मना चारीदू काऊआ पेम् थालेई मअ, खीक्‍का हेयोङ्मा काऊ थेम्पी मेक्‍तो-मेक्‍तो थेम्तो खाता।

१९ वाः चारीदूपी मान्तान्चा मना नाम्छूई गोपीक खोलोङ् रेप्-रेप् कोम् काऊआ मूल्खी।

२० काऊ पतो खाता ना कोम्पीका मेक्‍तो ७ मिटर सम्‍मो मूल्खी।

२१ चारीदूपी एक्सा-मेक्सा तूप्‍तीप् खोलोङ् म्सोम्‍लोक प्राणी — छोऊ, हीम्वा-केईम्वा, सोगोपाक साप्लोसा, बोहोपी सून्चीतो लाम्दूम्प् जीवा-जन्तू खीक्‍का मीस् खोलोङ् सीया।

२२ ओबान थाम्पूप् तूप् म्सोम्‍लोक खोलोङ् प्राणीस्सो सीया।

२३ खीक्‍का चारीदूपी तूप् खोलोङ् प्राणी — मीस्, पोसू, सून्चीतो लाम्दूम्प् जीवा-जन्तू, छोऊ खोलोङ् मासेई छूवा। मूङ्‍कस् खोलोङ् चारीदूपीकाङ् मासेई छूवा, खीक्‍का नोआलो देप्पोई हेयोङ्मापी तूवा खूङ्‍कस्ङाङ् लेता।

२४ खीक्‍का चारीदूपी काऊ १५० लेई सम्मो तूवाचा।

८

खोदोलोई नीनाम्माआ नोआ, खलो हेयोङ्मापी तूवाक खोलोङ् सोगोपाक सोगोसा ना हीम्वा-केईम्वा मीन्‍नू, खीक्‍का खसा चारीदूपी हूक् केल्मीयू, ना काऊ सीप्‍तो खाता।

२ हायाम् गूम् काऊमी पूई सीप्पू खीक्‍का नाम्छूईतोक लाम्स्को छीया ना वाः ताम् होक्सी।

३ खीक्‍का चारीदूपी काऊ लगातार सीप्‍तो खाता। १५० लेई छूवाकप्का काऊ हायाम्ङा सीप्खी।

४ नूक् लाःमी ईक्पोङ् नूक् लेईक लेईपी हेयोङ्मा आरारात कोम्पी अरेई छूवा।

५ पोङ् लाः सम्मो काऊ लगातार सीप्‍तो खाता। पोङ् लाःमी लाईस्पीक लेईपी कोम्मी म्छो दाता।

६ लीक्पोङ् लेई बाईकप्का म्होपा बोबूईक हेयोङ्माम् दादावा नोआ हल्‍लू,

७ ना ईबूम् गागाप्पा पेर्‌मीछोक्सू, खीक्‍का चारीदूपीक काऊ मान्सीम् सम्मो मूङ्‍क गागाप्पा एक्सा-मेक्सा पेर्‌तीता।

८ खीक्‍का नोआ चारीदूपी काऊ सीप्पूयो मान्सीम्यो पीकाना खोम् लागी ईबूम् तूक्‍तूगूल्म्सो पेर्‌मीछोक्सू।

९ मूङ्‍क तूक्‍तूगूल्म्‍आ म्‍लोङ् तीस्को थाऊ मान्तोकसा होसोङ् नोआ तूवाक हेयोङ्मापीङ् आत्‍ताना ता, ऊदोईपीक्यालो चारीदूपी होसोङ् काऊ तूवाचा। खीक्‍का खसा म्हूः सत्ना मूङ्‍क तूक्‍तूगूल्म् लापू ना म्होप् तूवाक हेयोङ्मापी वन्‍नू।

१० होसोङ् नूक् लेई हूङ्ना खसा मूङ्‍क तूक्‍तूगूल्म् हेयोङ्मापीका पेर्‌मीछोक्सू।

११ मूङ्‍क तूक्‍तूगूल्म् यूपा ख तूवाकपी आत्‍ताना ता। खोदोलो मूङ्‍क तूक्‍तूगूल्‍म्मी ङःपी मालोछा थाईना तात्क जैतूनमी ईबूम् म्बोऊ तूवा। खीक्‍का काऊ चारीदूपी हायाम्ङा सीप्‍तो खात्चाई रईछ पीकाना नोआ तूम् तअ।

१२ खीक्‍का खसा होसोङ्सो नूक् लेई हूङ्ना मूङ्‍क तूक्‍तूगूल्म् पेर्‌मीछोक्सू, खोदोलोई मोन्तोलो मूङ्‍क तूक्‍तूगूल्म् ख तूवाकपी आत्‍ताना मान्ता।

१३ नोआ ६०१ दोङ् बाईकम् लाईस्पीक लाःमी लाईस्पी लेईपी चारीदूपी काऊ सीप्पू। खीक्‍का नोआ हेयोङ्माम् खीप्सूफेर् हल्ना खोङू, खोदोलो थाम्पू सूक्खा छूवाक खसा तअ।

१४ खीक्‍का दोस्रो लाःमी नीस्पोङ् नूक् लेईपी चारीदूपी खोलोङ् काऊ सीप्खी।

१५ खीक्‍का नीनाम्माआ नोआ ओरोलअ,

१६ “आन्, आम् तोमा, वात्छा आम् छाची ना आम् नाम्मेस् खोलोङ् हेयोङ्पीका लत्‍तानीव।

१७ खीक्‍का आम् साथपी तूक खोलोङ् म्सोम्‍लोक प्राणी — छोऊ, पोसू, ना बोहोपी सून्चीतो लाम्दूम्प् जीवा-जन्तू खोलोङ् पाखा लात्चीव, ना मूङ्‍कस् चारीदूपी पतो-छातो खान्‍नूव।”

१८ खीक्‍का नोआ, म्तोमा, म्छाची ना म्नाम्मेस् खोलोङ् हेयोङ्मापीका लत्‍ताना बाना।

१९ खोलोङ् पोसूची, बोहोपी सून्चीतो लाम्दूम्प् जीवा-जन्तू, खोलोङ् छोऊ ना चारीदूपी तूप् खोलोङ् जीवा-जन्तू खची जात तूवाक तोङ्ना हेयोङ्मापीका लत्‍ताना बाना।

२० खीक्‍काना नोआ योबोरोबूम् लागी ईबूम् वेदी बोबूईना खोलोङ् शुद्ध पोसू लो शुद्ध छोऊलो तूवाकपीक हेप् लाप्ना मीःपी चारेईमम् बलि चारेई मअ।

२१ मूङ्‍क मीःपी चारेईमम् बलिम् नाम्चानप् म्मूरआ म्गोङ् चानना योबोरोबूआ म्सानीवापी ओरोमीना, “हन्‍नायीका कोङा हाल्‍लोसो मीस्मी कारणआ चारीदू साराप् छूयोनो, ऊदोईपीक्यालो मीस्मी गोपाक मीन्ताम् म्साहीछापूकाङ् रई छूये। ईनीम्बा कोङा मासेई मूचोयोक तोङ्ना खोलोङ् म्सोम्‍लोक प्राणीस् हन्‍ना हाल्‍लोसो मासेई मूयोनो।

२२ “चारीदू तूक सम्मो

चालेई फूईम् नाम्‍ला लो म्चो हेम् नाम्‍लालो,

होल्नाम् लो चूनाम्‍लो,

हीतीनाम् लो लोनाम्‍लो,

लेपा लो सेपालो

हादेम्सो यात्ना खात्नो।”

नीनाम्माआ नोआलो मक करार

९

खीक्‍काना नीनाम्माआ नोआ लो वात्छा म्छास्लो आसीक् पीना ओरोपीका, “पतो-छातो ना चारीदू पेप्‍तो खात्नीव।

२ चारीदूपीक खोलोङ् पोसू ना नाम्छूईतोक खोलोङ् छोऊ खीक्‍का बोहोपी सून्चीतो लाम्दूप् खोलोङ् प्राणी ना दीरीत्‍तीपूक खोलोङ् ङाः आम्नीप्का कीसे। मूङ्‍क खोलोङ् आन्‍नी आम्नी हूक्पी सूम्पेई मीयानीक तूये।

३ जीवा-जन्तू तोदी खोलोङ् आम्नी चाम् थक् छूये। कोङा गीगीप्पा सान्मा-बूक्मा आन्‍नी पीन्‍नीक तोङ्ना खोलोक थक्सो आन्‍नी पीयान्‍नी।

४ खोदोलोई आन्‍ना सा चाईनूम्‍लो म्हीः चानूम्नव, ऊदोईपीक्यालो हीःपी रीराम तूये।

५ “खीक्‍का रीराम पीप् आम्नी हीःम् फाईपी कोङा आछीयाङ् लेखा लापो। पोसूआ मीस् सेतकम् लेखा कोङा लापो। खीक्‍का मीचा बीन्‍नीपा मीस् सेतस्कम् लेखासो कोङा लापो।

६ “मीस् सेईप् मीस्,

मीचाङ् सेत,

ऊदोईपीक्यालो नीनाम्माआ मीस्

म्होप्मी ङालीपीङ् बोबूईक तूये।

७ आन्‍नी क पतो-छातो खात्नीव, ना चारीदूपी ओरोसर्प् छामाई जन्मेई मनूम्व, ना मूङ्‍कस् ओरोसर्प् छूक्‍तो खान्‍नूव।”

८ खीक्‍का नीनाम्माआ नोआ लो वात्छा म्छास्लो ओरोलची,

९ “आन्‍नीस्का लो हन्‍ना छूक आम्नी छामाईचीकालो,

१० ना हेयोङ्मापीका आन्‍नीस्का ईतो लत्‍ताक खोलोङ् म्सोम्‍लोक प्राणीस्का अर्थात् छोऊचीका, हीम्वा-केईमास्वा, सोगोपाक साप्लोसास्का ना आन्‍नीस्का तूप् चारीदूपीक खोलोङ् जीवा-जन्तूस्का कोङा ओ करार बोबूयो।

११ कोङा आन्‍नीस्का ङ्‍क ओ करार बोबूयो, ना खोलोङ् प्राणी हन्‍ना हाल्‍लोसो वातेर्वा छूना मासेई छूनो, खीक्‍का चारीदू मासेई मम् लागी हन्‍ना हाल्‍लोसो वातेर्वा छूनो।”

१२ खीक्‍का नीनाम्माआ ओरोपीका, “मूङ्‍क करार कोङा आन्‍नीस्का लो आम्नी साथपी तूक खोलोङ् म्सोम्‍लोक प्राणीचीस्कालो दूङ्पीका दूङ् सम्मोकम् लागी बोबूयो, खूङ्‍कम् चिन्ह क ङ्‍क तोङ्‍क छूये।

१३ कोङा मोम्पी ओ रोक्‍तोखोम् यूक्सो, ना मूङ्‍क ओमी लो चारीदूम् रापीलो ईबूम् करारमी चिन्ह छूये।

१४ कोङा चारीदूपी मोम् हाप्सोलो मोम्पी रोक्‍तोखोम् खोछेत्‍ते,

१५ कोङा आम्नीपी लो खोलोङ् म्सोम्‍लोक प्राणीचीप्लो तूक ओ करार मीनो। खीक्‍का वाः तामीयोना हान्‍ना हादेम्सो खोलोङ् प्राणी मासेई मप् वातेर्वा छूमीयोनो।

१६ मोम्पी रोक्‍तोखोम् खोछेत्‍लो मूङ्‍क खोङोना कोङा चारीदूपीक खोलोङ् म्सोम्‍लोक प्राणीस्का छूयूक सदैबरी तूप्चाप् ङ्‍क ओ करार मीनो।”

१७ खीक्‍का नीनाम्माआ नोआ ओरोना लअ, “कोङा चारीदूपीक खोलोङ् प्राणीस्का छूयूक करारमी चिन्ह ङ्‍कङ् के।”

नोआ लो वात्छा म्छास्लो

१८ हेयोङ्मापीका पाखा लत्‍ताक नोआम् वात्छा म्छास् शेम, हाम ना येपेत तूवा। हाम क कनानमी म्पा तूवा।

१९ नोआम् वात्छा म्छास् ङ्‍क सूप्‍पो तूवा, ना मूङ्‍कचीम् खची छामाईचाङ् खोलोङ् चारीदू पेप्पू।

२० खारूवा मप् नोआ वाचोसी लेतू।

२१ ऊलेई खसा दाखमद्य दूङ्‍ङू ना सेत्ना म्तम्बू गोपी फूतीकेर् ईम्स्चा।

२२ कनानमी म्पा हामआ मोरोना म्पा फूतीकेर् ईम्चाक तना पाखा लत्‍ता ना पाखापी तूवाक म्बूस् नीप्पोङ् ईची।

२३ खीक्‍काना शेम लो येपेतलो ईबूम् खाम् तेई कप्ची, ना मूङ्‍क तेई एक्साका-नाक्‍का नीप्पोआङ् खची बोऊतो थेम्पी यूक्स्ची ना खची दोस्लाम्पा यन्चीतो खाताना खचा फूतीकेर् ईम्स्चाक खची पा मूङ्‍क तेई खाम्मीची। खस् खची दोस्ला यन्चीतो खाताकसा खचा खची पाम् ङाजावाक मान्तोक्ची।

२४ खीक्‍का नोआ दाखमद्यआ सेत्क नअ ना म्छा रीदोपाआ मक मूङ्‍क रीङ् खसा तूम् लअ,

२५ खीक्‍का खसा ओरोपीका,

“कनानपी श्राप तान्‍नूव!

मूङ्‍क म्बूचीम्

रोःमीसो म्‍रो छूये।”

२६ खसा ओरोसो पीका,

“शेममी योबोरोबू नीनाम्माम् साम्दीखा छूनूव,

कनान शेममी म्‍रो छूनूव।

२७ नीनाम्माआ येपेतमी रीम् पतो खाईमीनूव,

ना येपेतआ शेममी तम्बूपी बास् मनूव,

ना कनान क येपेतमी म्‍रो छूनूव।”

२८ वातेर्वा छूवानासो नोआ ३५० दोङ् सम्मो लेता।

२९ नोआ जम्मा ९५० दोङ् लेता, ना सीया।

नोआम् वात्छा म्छास् लो खची छामाईचीलो

१ इतिहास १:५-२३

१०

नोआम् वात्छा म्छास् शेम, हाम ना येपेतमी पोम् ललई ङ्‍कङ् के। वातेर्वा छूवाना दोस्पी खचीम्सो वात्छा खची छास् छूवा।

येपेतमी छामाईची

२ येपेतमी वात्छा म्छास्: गोमेर, मागोग, मादे, यावान, तूबल, मेशेक ना तीरास तूवा।

३ गोमेरमी वात्छा म्छास्: अशकनज, रीपत ना तोगर्मा तूवा।

४ यावानमी वात्छा म्छास्: एलीशाह, तर्शीश, कित्तीम ना रोदानीम तूवा।

५ मूङ्‍कचीप्काङ् दीरीत्‍तीम् बरबार तूप्ची जन्मेई छूवा; मूङ्‍कस् खची होप्मी इलाकापी खची होप्-होप्मी रीङ् तोङ्ना ना जात तोङ्ना पतो-छातो खाता।

हाममी छामाईची

६ हाममी वात्छा म्छास्: कूश, मिश्रइम, पूत ना कनान तूवा।

७ कूशमी वात्छा म्छास्: सेबा, हवीला, सब्ता, रामाह ना सब्तका तूवा।

रामाहमी वात्छा म्छास्: शेबा लो ददानलो तूवा।

८ कूश क निम्रोदमी म्पा तूवा। निम्रोद चारीदूपी ईल्पो हायाम् राःरालोक जूम्‍लूक् मप् मीस् तूवा।

९ ख योबोरोबूम् लाईस्पी हायाम् राःरालोक दीबूवा मप् तूवा। खन्सा “निम्रोद योबोरोबूम् लाईस्पी हायाम् राःरालोक दीबूवा मप्” पीम् रीङाक तूये।

१० दूङ् लाईस्पी खम् चारखम् गोपी बेबिलोन, एरेक, अक्‍कद ना कल्नेह तूवा, मूङ्‍क खोलोङ् शिनार छाप्कूवापी तूये।

११ मूङ्‍क छाप्कूवापीका ख अश्शूरपी खाता, ना मूङ्‍कपी खसा निनवे सहर, रहोबोत-इर सहर ना कालह सहर बोबूईयू,

१२ खीक्‍का निनवेम् लो कालहम्‍लो रापी रेसेन सहरसो बोबूईयू। रेसेन क हायाम् देप् सहर तूवा।

१३ मिश्रइम क लूदीची, अनामीची, लहाबीची, नप्‍तूहीची

१४ पत्रुसीची, कस्लूहीची (मूङ्‍कचीलाम्पा पलिश्तीस् लत्‍ता) ना मूङ्‍कस् कप्‍तोरीचीम् खूक्सू-खूलू तूवा।

१५ कनान क बूसूम्छाप् म्छा सीदोनमी म्पा तूवा।

१६ मूङ्‍क कनानङा हित्तीचीम्, यबूसीचीम्, एमोरीचीम्, गिर्गाशीचीम्,

१७ हिव्‍वीचीम्, अरकीचीम्, सिनीचीम्,

१८ अर्वादीचीम्, समारीचीम् ना हमातीचीम् खची खूक्‍सू-खूलू तूवा।

खीक्‍काना कनानमी वंशची खोलोपी पतो-छातो खाता।

१९ कनान छाप्कूवामी रीम् सीदोनपीका गरार खास्को लाम् हेम् छूक्‍तो गाजासम्मो, ना सदोम, गमोरा, अदमा ना सबोयीम खास्को लाम् हेम् छूक्‍तो छूवाना लासा सम्मो तातेकाक तूवा।

२० हाममी वात्छा म्छास्, खची वंश ना खची रीङ् तूवाक तोङ्ना, खची छाप्कूवा लो खची जातिस्लो ङ्‍कस्ङा के।

शेममी छामाईची

२१ येपेतमी म्नेछो शेमपीकासो वात्छा म्छास् जन्मेई छूवा। शेम एबेरमी छामाईचीम् खूक्सू-खूलू तूवा।

२२ शेममी वात्छा म्छास्: एलाम, अश्‍शूर, अर्पक्षद, लूद ना अराम तूवा।

२३ अराममी वात्छा म्छास्: ऊज, हुल, गेतेर ना मेशेक तूवा।

२४ अर्पक्षद शेलहम् म्पा तूवा, ना शेलह एबेरमी म्पा तूवा।

२५ एबेरमी नीप्‍पो वात्छा म्छास् तूवा: ईल्पोम् म्नीङ् पेलेग तूवा, ऊदोईपीक्यालो मूङ्‍कम् नाम्‍लापी चारीदू भाग-भाग छूवाना हासाक तूवा। मूङ्‍कम् वात्छा म्नेछोम् नीङ् क योक्तान तूवा।

२६ योक्तान क अल्मोददमी, शेलेपपी, हसर्मवितमी, येरहमी,

२७ हदोरममी, ऊजालमी, दिक्‍लामी,

२८ ओबालमी, अबमाएलमी, शेबामी,

२९ ओपीरमी, हवीलामी ना योबाबमी खची पा तूवा। ङ्‍क खोलोङ् योक्तानमी वात्छा म्छास् तूवा।

३० खस् तूस्को थाम्पू मेशापीका एक्सा नाम्‍आप्स्को हेम्पीक कोम् होम्क छाप्कूवा सपारा खास्को लाम् सम्मो तूवा।

३१ शेममी वात्छा म्छास्, खची वंश ना खची रीङ् तूवाक तोङ्ना, खची छाप्कूवा लो खची जातिस्लो ङ्‍कस्ङा तूवा।

३२ नोआम् वात्छा म्छाचीम् वंश खची होप्-होप्मी जाति तोङ्ना ङ्‍कस्ङा तूवा। वातेर्वा छूवाकप्का दोस्पी चारीदूपी खचीलाम्पाङ् जाति-जाति फोकाना चारीदूम् खोलोपी छासा।

बाबेलपीक धरहरा

११

मूङ्‍क नाम्‍लापी खोलोङ् चारीदूपी ईबूम्ङा रीङ् लो ईक्खाल्कङ् बोलीलो तूवा।

२ खोलोङ् मीस् नाम्‍आप्स्को हेम् यन्चीतो खातालो शिनार छाप्कूवापी ईबूम् तेल्म् छीप्चीना मूङ्‍कपीङ् तूम् थालेई मची।

३ खस् खची होप्-होप्पी ओरोलोल, “लऊ, केईया ईटा बानेई मयाम् ना हायाम् नम्‍लो मीःपी हूयाम्।” ना लूङ्मी फाईपी ईटा ना हीलम् फाईपी आलाकात्रा खचा गोङ्ची।

४ खीक्‍का खचा ओरोपीका, “लऊ, केईया ई लागी ईबूम् सहर लो मूङ्‍क सहरपी साराङ्‍गा सम्मो ताप्‍तेप् ईबूम् धरहरालो बोबूयाम्, खीक्‍का ई नीङ्ला तोमीयाम् ना केई चारीदूमी खोलोपी हासीनूनव।”

५ मीचा बोबूईचचीक सहर लो धरहरालो खोम् लागी योबोरोबू दाली यूवा।

६ खीक्‍का योबोरोबूआ ओरोपीका, “ङ्‍कस् ईबूम् जातिङ् तूये, ना ङ्‍कचीम् ईबूम्ङा खची रीङ् तूये, खीक्‍का ङ्‌कन् ङ्‍कचा मम् पीक्‍क लक्मी थोस्कोङाङ् के। हन्‍ना ङ्‍कचा लोचम् मईचीक रीङ् ऊदोसो मदूरची।

७ तानीव, केई दाली खातेना खची रीङ् खाथल्-बीथल् मम्ताम्के, ना खचा ईल्पोआ बीन्‍नीपाम् रीङ् बूजेई मस्‍नूनव।”

८ खीक्‍का योबोरोबूआ मूङ्‍कपीकाङ् मूङ्‍कस् चारीदूबरी छाछातूत्‍ता मची, ना खचा मूङ्‍क सहर बोबूईम् होक्सीची।

९ खन्सा मूङ्‍कम् नीङ् बाबेलa यूक्स्ची, ऊदोईपीक्यालो योबोरोबूआ मूङ्‍कपीङ् चारीदूपी तूकतोदी खोलोङ् रीङ् खाथल्-बीथल् मक तूवा। मूङ्‍कपीकाङ् योबोरोबूआ खस् खोलोङ् चारीदूपी छाछापूत्‍ता मस्क तूवा।

शेमपीका अब्राम सम्मोक पूस्तऊली

१ इतिहास १:२४-२७

१० शेममी खीम्पोस्मी पोम् ललई ङ्‍कङ् के।

वातेर्वा छूवाक नीस्दोङ् दोस्पी शेम १०० दोङ् बाईयू ना ख अर्पक्षदमी म्पा छूवा।

११ अर्पक्षद जन्मेई छूवाकप्का शेम ५०० दोङ् सम्मो लेता, ना खम् बीन्‍नीपासो म्छास् छूवाक तूवा।

१२ अर्पक्षद सूक्पोङ् ङाक्दोङ् बाईलो ख शेलहमी म्पा छूवा।

१३ शेलह जन्मेई छूवाकप्का अर्पक्षद ४०३ दोङ् सम्मो लेता, ना खम् बीन्‍नीपासो म्छास् छूवाक तूवा।

१४ शेलह सूक्पोङ् दोङ् बाईलो ख एबेरमी म्पा छूवा।

१५ एबेर जन्मेई छूवाकप्का शेलह ४०३ दोङ् सम्मो लेता, ना खम् बीन्‍नीपासो म्छास् छूवाक तूवा।

१६ एबेर सूक्पोङ् लीक्दोङ् बाईलो ख पेलेगमी म्पा छूवा।

१७ पेलेग जन्मेई छूवाकप्का एबेर ४३० दोङ् सम्मो लेता, ना खम् बीन्‍नीपासो म्छास् छूवाक तूवा।

१८ पेलेग सूक्पोङ् दोङ् बाईलो ख रऊमी म्पा छूवा।

१९ रऊ जन्मेई छूवाकप्का पेलेग २०९ दोङ् सम्मो लेता, ना खम् बीन्‍नीपासो म्छास् छूवाक तूवा।

२० रऊ सूक्पोङ् नीस्दोङ् बाईलो ख सरूगमी म्पा छूवा।

२१ सरूग जन्मेई छूवाकप्का रऊ २०७ दोङ् सम्मो लेता, ना खम् बीन्‍नीपासो म्छास् छूवाक तूवा।

२२ सरूग सूक्पोङ् दोङ् बाईलो ख नाहोरमी म्पा छूवा।

२३ नाहोर जन्मेई छूवाकप्का सरूग २०० दोङ् सम्मो लेता, ना खम् बीन्‍नीपासो म्छास् जन्मेई छूवाक तूवा।

२४ नाहोर नीस्पोङ् बोक्दोङ् बाईलो ख तेरहमी म्पा छूवा।

२५ तेरह जन्मेई छूवाकप्का नाहोर ११९ दोङ् सम्मो लेता, ना खम् बीन्‍नीपासो म्छास् छूवाक तूवा।

२६ तेरह नूक्पोङ् दोङ् बाईलो ख अब्राम, नाहोर ना हारानमी म्पा छूवा।

तेरहम् छामाईची

२७ तेरहम् पोम् ललई ङ्‍कङ् के।

तेरह अब्राम, नाहोर ना हारानमी म्पा छूवा। खीक्‍का हारान लोतमी म्पा छूवा।

२८ म्पा तेरह मान्सीमोङ् हारान म्होप् जन्मेई छूवाक छाप्कूवा कल्दीचीम् ऊरपी सीया।

२९ अब्रामआ लो नाहोरआलो सूर् मस्‍ना खची होप्-होप्मी तोमा तात्ची। अब्राममी तोमाम् नीङ् साराई ना नाहोरमी तोमाम् नीङ् मिल्का तूवा। मिल्का हारानमी मेकछा तूवा। हारान क मिल्काम् लो यिस्काम्‍लो खची पा तूवा।

३० साराई छालूमा तूवा, ना खम् आस्सो म्छास् मान्छूक तूवा।

३१ तेरहआ म्छा अब्राम, हारानमी छा म्चास् लोत ना अब्राममी तोमा म्नाम्मे साराई म्साथपी खाईना कल्दीचीम् सहर ऊरपीका कनान छाप्कूवापी खाईम् लागी लत्‍ता। खोदोलोई खस् हारानपी तातेकाकप्का मूङ्‍कपीङ् तूम् थालेई मची।

३२ तेरह २०५ दोङ् बाईना ख हारानपीङ् सीया।

a 

११:९ अर्थात्, बेबिलोन

अब्राम कनान हेम् खाताक

१२

योबोरोबूआ अब्राम ओरोलअ, “आम् छाप्कूवा लो आम् होप्मी मीस्लो खोलोङ् होक्सीव खीक्‍का आम् पाम् खीम्पीका लत्‍ताना ऊक छाप्कूवाई कोङा आन् खोमीयान्‍ना खूङ्‍क छाप्कूवापी खात्व।

२ “कोङा आम्पीका ईबूम् देप् जाति बोबूयो,

ना आन् आसीक् पीयान्‍ना।

कोङा आम् नीङ् खोलोपी रीङो,

ना आन् आसीक्मी म्पूई छूये।

३ आन् आसीक् पीप्ची कोङा आसीक् पीयोची,

ना आन् साराप् छोक्ची कोङा साराप् छूयोची।

आम्पीकाङ् चारीदूपीक खोलोङ् जातिचा

आसीक् तयची।

४ खन्सा योबोरोबूआ पीकाक तोङ्ना अब्राम लत्‍ताना खाता, ना लोतसो खलोङ् खाता। हारानपीका लत्‍ताना खातालो अब्राम नूक्पोङ् ङाक्दोङ् बाईक तूवा।

५ अब्रामआ म्तोमा साराई, म्योङ्छा लोत, खचा जम्मा मस्क खोलोङ् दाचाम् ना हारानपी खलो तूवाक म्‍रो-म्‍रोमेस् खाईना कनान छाप्कूवापी खाईम् लागी लत्‍ता, खीक्‍का खस् कनानपी तातेका।

६ अब्राम मूङ्‍क छाप्कूवालाम्पा छूक्‍तो शकेमपी तूवाक मोरेपीक वेईपऊमी सीछो तूवाक सम्मो तातेका। खूङ्‍क नाम्‍लापी मूङ्‍क थाम्पूपी कनानीस् तूवादोङा।

७ योबोरोबू अब्रामपी खोमन्ची, ना ख ओरोलअ, “कोङा आम् छामाईची ङ्‍क छाप्कूवा पीयोची।” खन्सा खपी खोमन्चीक योबोरोबूम् लागी खसा मूङ्‍कपी ईबूम् वेदी बोबूईयू।

८ मूङ्‍कपीका ख लाम्दूमाना बेथेलमी नाम्‍आप्स्को हेम्पी तूवाक कोम्पी यन्ची, ना बेथेल सहर क नाम्काम्स्को हेम् खीक्‍का ऐ मीचीक सहर क नाम्‍आप्स्को हेम् मना खसा म्तम्बू कीन्‍नू। खीक्‍का खसा योबोरोबूम् लागी ईबूम् वेदी बोबूईना योबोरोबूम् नीङ् दप्पू।

९ खीक्‍का अब्राम होसोङ् लाम्दूम्तो नेगेव मीचीक योऊमेर हेम्पी तूवाक छाप्कूवा हेम् खाता।

अब्राम मिश्र छाप्कूवापी खाताक

१० मूङ्‍क नाम्‍लापी कनान छाप्कूवापी सीसोवा लअ। हायाम् सीसोवा लकसा अब्राम मिश्र छाप्कूवापी खाताना तूवा।

११ ख मिश्र छाप्कूवापी ताम्तेम् हलो खसा म्तोमा साराई ओरोलअ, “आन् हायाम् ङालीनप् तूये पीम् कोङा छेतो।

१२ मिश्रीचा आन् खोङे ना, ‘ङ्‍कन् मूङ्‍कम् म्तोमाई रईछ’ पीके। खीक्‍का खचा कोङ् सेतोना आन् क मान्सेईमोङ् यूक्से।

१३ ‘कोङ् म्नेछो के’ पीकाना आना पीकाव, ना आम् कारणआ खचा कोङ् नत्‍तो मोयो, ना आना गर्दा खचा कोङ् सेतोनो।”

१४ अब्राम मिश्र छाप्कूवापी तातेकाकप्का मिश्रीचा साराई हायाम् ङालीनप् मीम्छा रईछ पीकाना तची।

१५ खीक्‍का फारो होङाबूम् अधिकारीचा साराई तची ना ख हायाम् ङालीनप् तूये पीकाना फारो होङाबू ईची, ना ख फारो होङाबूम् महलपी खाईची।

१६ साराईमी कारणआ फारो होङाबूआ अब्रामलो नप् वोर्वा मअ, ना अब्राम लूस्, पी-लूपी, रो-रोमे, मोकोक्‍ती ना ऊँट पीयू।

१७ खोदोलोई योबोरोबूआ अब्राममी तोमा साराईमी कारणआ फारो होङाबूपी लो खम् खीपोस्पीलो हायाम् देप् नीछीमा पोक्सू।

१८ खन्सा फारो होङाबूआ अब्राम काछना ओरोलअ, “ङ्‍क आना कोङ्लो ऊई मकई? ङ्‍क आम् तोमा पीकाना आना कोङ् ऊदोई मान्‍ईङाकई?

१९ ‘ङ्‍क ओ नेछो,’ पीकाना आना ऊदोई पीकाकई? खन्सा कोङा ख ओ तोमा बानेई मम् पीकोक तूवा। हन्‍ना खोङ्व, आम् तोमा ङ्‍कपीङ् तूये। ख खाईना आन् खात्व।”

२० खीक्‍का फारो होङाबूआ म्होप्मी मीस् खोलोङ् अब्राममी तोक्पी आज्ञा पीची, ना खचा अब्राम म्तोमा लो खलो तूवाक खोलोक थक्‍लो पीचीना मूङ्‍कप्का पोक्स्छोक्स्ची।

लोत अब्रामपीका हान्चीना खाताक

१३

अब्रामआ म्तोमा, खलो तूवाक खोलोक थक् ना लोत म्साथपी खाईना मिश्रपीका लत्‍ताना थोम्‍ला नेगेवपी खाता।

२ हीम्वा-केईम्वा, हाल्ङो ना नाम्छेर्‌बू हायाम् देतो तूवाकसा अब्राम हायाम् होङ्पोक् मीस् तूवा।

३ नेगेव होक्सीना ख बेथेलपी तालाता, ना मूङ्‍क थाऊपी खसा लाईस्पी बेथेलमी लो ऐमीलो रापी म्तम्बू कीन्क तूवा,

४ ना मूङ्‍कपी खसा लाईस्पी वेदी बोबूईक तूवा। मूङ्‍कपी खसा योबोरोबूम् नीङ् दप्क तूवा।

५ अब्राममी साथ-साथपी लाम्दूमाक लोतमीसो हायाम् देतो लूस्-छारा, पी-लूपीम् बागाल ना तम्बू तूवा।

६ मूङ्‍क थाम्पूपी खस् नीप्पो तूवालो मान्वाईप् छूवा, ऊदोईपीक्यालो खचीम् हायाम् देतो खची लूस्-छारा लो पी-लूपीलो तूवा। खन्सा खस् ईदेप् तूम् गार छूवा।

७ अब्राममी लो लोतमीलो खची गथालास् खेक तूवा। मूङ्‍क नाम्‍लापी मूङ्‍क छाप्कूवापी कनानी लो परिज्जीस्लोसो तूवादोङा।

८ खन्सा अब्रामआ लोत ओरोलअ, “ईची हाम्पी, खीक्‍का ईची लूःपी खोप्चीम् हाम्पी खेम्वा बोनूनव, ऊदोईपीक्यालो कास्‍ने होप् मीस् के।

९ खोलोङ् छाप्कूवा आम् लाईस्पीङ् तूये। आन् ओपीका हान्चीना खात्व। आन् पाङ् हेम् खात्दोक कोङ् चूप् हेम् खातो, ना आन् चूप् हेम् खात्दोक कोङ् पाङ् हेम् खातो।”

१० लोतआ खोलोपी खोङू, ना सोअर सम्मो फैलेई छूवाक यर्दनमी बेँसी तअ। मूङ्‍क खोलोङ् थाम्पू हायाम् काऊ तूप् योबोरोबूम् बगैँचा तोङ्‍क, अथवा हायाम् ङालीनप् मिश्र छाप्कूवा तोङ्‌क तूवा। (ङ्‍क योबोरोबूआ सदोम लो गमोरालो मासेई मम् लाईस्पीक रीङ् के।)

११ खन्सा लोतआ यर्दनमी खोलोङ् बेँसी सोक्ना नाम्‍आप्स्को हेम् खाता। ओरोना खस् हान्ची।

१२ अब्राम क कनान छाप्कूवापीङ् तूवा। लोत क बेँसीपीक सहरपी तूवा। खीक्‍का लोतआ म्तम्बू सदोम सम्मो यईयू।

१३ सदोमपीक खोलोङ् मीस् दुष्‍ट तूवा, ना योबोरोबूम् ऊल्‍लोङ्पी हायाम् मोऊ मची।

१४ लोत खपीका हान्चीना खाताकप्का योबोरोबूआ अब्राम ओरोलअ, “हन्‍ना आम् मूक्स् हल्ना आन् तूकप्का योऊना हेम्, योऊमेर हेम्, नाम्‍आप्स्को हेम् ना नाम्काम्स्को हेम् खोलोपी खोङ्व।

१५ आना खोङ्‍क ङ्‍क खोलोङ् थाम्पू कोङा आन् आम् छामाईचीका दोस्का सम्मोकम् लागी पीयान्‍नी।

१६ कोङा आम् छामाईची ङ्‍क चारीदूपीक फूर्क् तोङ्ना पतो-छातो खाईमीयो, ना फूर्क् ङीर्‌दूर्‌पाङाङ् आम् छामाईसो ङीर्‌दूर।

१७ पक्‍व, ना ङ्‍क छाप्कूवाम् खोलोपी खात्व, ऊदोईपीक्यालो कोङा मूङ्‍क आन् पीयान्‍ना।”

१८ खीक्‍का अब्रामआ म्तम्बू यईयू, ना हेब्रोनपी तूवाक मम्रेपीक वेईपऊमी सीछो तूवाकपी बाना। मूङ्‍कपी बानाना ख तूम् थालेई मअ। मूङ्‍कपी योबोरोबूम् लागी खसा ईबूम् वेदी बोबूईयू।

लोत थूनापी छूवाक ना छुटकारा तक

१४

ङ्‍क नाम्‍लापीङ् शिनारपीक होङाबू अम्रापेलआ, एल्‍लासारपीक होङाबू अर्योकआ ना एलामपीक होङाबू कदोर्लाओमेरआ खीक्‍का गोयीमपीक होङाबू तिदालआ

२ सदोमपीक होङाबू बेरामी, गमोरापीक होङाबू बिर्शामी, अदमापीक होङाबू शिनाबमी, सबोयीमपीक होङाबू शेमेबेरमी ना बेलापीक (अर्थात् सोअरपीक) होङाबूम् उल्‍लोङ्पी जूम्‍लूक् मची।

३ खस् खोलोङ् सिद्दीम, अर्थात् खारा दीरीत्‍तीम्a बेँसीपी बात्‍ल छूवा।

४ ईक्पोङ् नीस्दोङ् सम्मोने खस् कदोर्लाओमेरमी हूक्पी तूवा। खोदोलोई ईक्पोङ् सूक्दोङ् बाईलो खचा विद्रोह मची।

५ ईक्पोङ् लीक्दोङ् बाईलो कदोर्लाओमेर म्बूम् होङाबूस्का ताना अस्तेरोत-कर्णेमपी रपाईची, हामपी जूजीची ना शावेकिर्यातैमपी एमीची,

६ खीक्‍का होरीची सेइरमी कोम् हेम्क छाप्कूवापी गोङ्‍रूत्खाप्-थाम्पूम् दोक्पी तूवाक एल-पारानसम्मो खची हूक्पी मची।

७ खीक्‍काना खस् आत्‍ताना एन-मिशपातपी (अर्थात् कादेशपी) ताना अमालेकीचीम् खोलोङ् छाप्कूवा लो हासेसोन-तामारपी तूप् एमोरीस्लोसो खची हूक्पी मची।

८ खीक्‍का सदोम, गमोरा, अदमा, सबोयीम ना बेलापीक (अर्थात् सोअरपीक) होङाबूस् लत्‍ताना सिद्दीममी बेँसीपी खस्का जूम्‍लूक् मम् लागी दोरची बात्ल मची।

९ एलामपीक होङाबू कदोर्लाओमेर, गोयीमपीक होङाबू तिदाल, शिनारपीक होङाबू अम्रापेल, एल्‍लासारपीक होङाबू अर्योक, मूङ्‍क ङाक्पो होङाबूचीम् ऊल्‍लोङ्पी ङ्‍क लीक्पो होङाबूचा जूम्‍लूक् मची।

१० सिद्दीममी बेँसीपी क आलाकात्राम् ओरोतो खूलूम् तूवा। सदोमपीक लो गमोरापीकलो होङाबूस् जूकाचातोङ् हेप् खची मीस् मूङ्‍क आलाकात्राम् खूलूम्पी वाईखीची, ना हेप् मीस् क कोम् हेम् जूका।

११ मूङ्‍क लीक्पो होङाबूचा सदोमपीक लो गमोरापीकलो खोलोङ् चूम्सोस् लो चाम्दूम्‍लो खाईचीना खाता।

१२ खचा सदोमपी तूवाक अब्राममी योङ्छा लोतसो खोलोङ् म्चूम्सोस्चीका खाईचीना खाता।

१३ ऊम्केई छूवाना जूकाक ईल्पो मीचा ताना हिब्रू अब्राम ङ्‍क रीङ् ईयू। मूङ्‍क मीस् एश्कोलमी लो आनेरमीलो खची नेछो तूवा। अब्राम एमोरपीक मम्रेम् वेईपऊमी सीछो तूवाक थाऊपी तूवादोङा। मूङ्‍कस् अब्राममी बूम्ची तूवा।

१४ अब्रामआ म्होप्मी मीस् कैद मस्‍ना खाईची पीम् येन्‍ना म्खीम्पी जन्मेई छूवाना तालिम तचीक ३१८ जाना म्‍रोची म्साथपी खाईना खस् दान मीचीक थाम्पू सम्मोङ् कल्तो खाईची।

१५ खसा म्साछीमीस् आक्रमण मम् लागी सेपा म्‍रोची भाग-भाग मअ ना मूङ्‍कस्का जूम्‍लूक् मस्‍ना खचीप्का कोक्सा, खीक्‍का दमस्कसमी योऊमेर हेम्क होबा मीचीक सम्मो खस् कल्ची।

१६ अब्रामआ खोलोङ् म्चूम्सोस्, म्योङ्छा लोत, म्दाचाम्, ना मीम्छा-वात्छास् खोलोङ् आत्ना बाईयू।

१७ कदोर्लाओमेरपीका लो बीन्‍नीपा होङाबूचीप्कालो कोक्साना आत्‍तालो शावेमी बेँसी (अर्थात् होङाबूम् बेँसी) पी अब्राम तूम्खास् सदोमपीक होङाबू ता।

मल्कीसेदेकआ अब्राम आसीक् पीक

१८ खीक्‍काना शालेमपीकb होङाबू मल्कीसेदेक सबेई लो दाखमद्यलो बाईना अब्राम तूवाकपी ता। मल्कीसेदेक खोलोप्का दूङ्‍ रेप्‍तोक नीनाम्माम् पूजारी तूवा।

१९ खसा अब्राम ओरोपीकाना आसीक् पीयू,

“साराङ्‍गा लो चारीदूलो बोबूईप् खोलोप्का दूङ् रेप्‍तोक नीनाम्मापीका

अब्रामआ आसीक् तनूव।

२० खोलोप्का दूङ्‍ रेप्‍तोक नीनाम्माम् साम्दीखा छूनूव,

खसा आम् साछीमीस् आम् हूक्पी सूम्पेई मीयापाक तूये।”

खीक्‍का अब्रामआ मल्कीसेदेक खोलोक थक्मी दशांश पीयू।

२१ खीक्‍का सदोमपीक होङाबूआ अब्राम ओरोलअ, “कोङ् मीस्चीङाङ् पीयोव, खोदोलोई दाचाम् क आनाङ् यूक्स्व।”

२२ खोदोलोई अब्रामआ सदोमपीक होङाबू ओरोलअ, “साराङ्‍गा लो चारीदूलो बोबूईप् योबोरोबू, खोलोप्का दूङ् रेप्‍तोक नीनाम्मापी कोङा ओरो पीकोना पस्तून चोक तूये,

२३ ईरी साखी अथवा लोङ्पईमी लेस् अथवा कोङा आम्मी ऊसो लापोनो। मादोन् ‘कोङा अब्राम होङ्पोक् बानेई मूऊ’ पीक्‍ना आना पीके।

२४ कोङ्‍लो तूप् मीचा चक तोदी ना खची भागपीका बीन्‍नीपा भाग कोङा ऊसो लापोनो। खोदोलोई ओ बूम्ची आनेरआ, एश्कोलआ ना मम्रेआ क खची भाग लाप्चीनूव।”

a 

१४:३ खारा दीरीत्‍तीम् – अर्थात्, मृत सागरमी

b 

१४:१८ शालेमपीक – अर्थात्, यरूशलेमपीक

अब्रामलो नीनाम्माआ करार छूईक

१५

खीक्‍काना अब्रामआ ईबूम् दर्शन तअ ना योबोरोबूआ ओरोपीकाक येनू,

“अब्राम, आन् कीनव।

आम् ढाल कोङ्‍ङा के,

ना आम् पूनाऊनी हायाम् देप् छूये।”

२ खोदोलोई अब्रामआ ओरोपीका, “ए योबोरोबू नीनाम्माङा, आना कोङ् ऊई पीयोनाई? ऊदोईपीक्यालो कोङ् छामाई मान्दीक तूवो, ओ खीम्पीक हक्वाला दमस्कसपीक एलीएजर छूये।”

३ होसोङ् अब्रामआ ओरोपीका, “खोङ्‍व, आना कोङ् छामाई मान्पीङा, हन्‍ना ओ खीम्पी जन्मेई छूवाक रोःङ् ओ हक्वाला छूये।”

४ खीक्‍का होसोङ् योबोरोबूम् रीङ्बऊ खपी ता, “ङ्‍क मीस् क आम् हक्वाला छूनो, खोदोलोई आम्मी आम् होप्मीङ् वात्छा छा छूये खूङ्‍कङ् आम् हक्वाला छूये।”

५ खीक्‍का नीनाम्माआ ख पाखा खाईना ओरोलअ, “नाम्छूई हेम् खोङ्व ना नाम्छूईतोक सोङ्‍गेर ङीर् दूरयो दूरनोयो, ङीर्‌खोङ्व।” नीनाम्माआ ख ओरोलअ, “आम् छामाईचीसो मूङ्‍कतो सर्प् ङा छूये।”

६ खीक्‍का खसा योबोरोबूपी विश्‍वास मअ, ना ङ्‍कलाम्पाङ् योबोरोबूआ ख धर्मी बानेई मअ।

७ होसोङ् नीनाम्माआ ख ओरोलअ, “ङ्‍क छाप्कूवा आम् हूक्पी पीम् लागी कल्दीचीम् ऊरपीका आन् लाईप्ना बाईप् योबोरोबू कोङ्‍ङा के।”

८ खोदोलोई अब्रामआ ओरोपीका, “ए योबोरोबू नीनाम्माङा, कोङा ङ्‍कपी हक् मम् तूयो पीकोना कोङा ऊतोङ्नाई तूम् तोमा?”

९ खोदोलो नीनाम्माआ ख ओरोलअ, “ओ लागी सूक्दोङ् बाईप् ईबूम् कोरली, सूक्दोङ् बाईप् ईबूम् छारा, सूक्दोङ् बाईप् ईबूम् लूस्, ईबूम् तूक्‍तूगूल्म् ना ईबूम् परेवाम् म्छा तात्‍व।”

१० खसा मूङ्‍क खोलोङ् नीनाम्माम् लाईस्पी तातू, ना म्‍रापी नीस्चेल मना खोलोङ् आमने-सामने यूक्सू। खोदोलोई छोऊ क खसा नीस्चेल मान्म।

११ खीक्‍का मूऊ लो साम्सूरूलो मूङ्‍क सीयाक पोसू लो छोऊलो चास् तालो अब्रामआ मूङ्‍क कल्‍लू।

१२ नाम् काम् हतोलो अब्राम हायाम् म्‍ईम् लअ, खीक्‍का हायाम् ईकीम्‍लम् देप् नाम्कूर्मादाम्‍आ ख नेप्खी।

१३ खीक्‍काना योबोरोबूआ अब्राम ओरोलअ, “ङ्‍क आना छेत्‍यूक्स्व, आम् छामाईची बीन्‍नीपाम् छाप्कूवापी थारूपो छूना तूम् बोक्से, खस् खची होप्मी माक छाप्कूवापीक मीस्मी रोःरोमेस् छूये, ना ४०० दोङ् सम्मो खस् मूङ्‍कचा मसेतची।

१४ खोदोलोई खस् रोः मप् जातिचीम्सो कोङा नीया मूयो, ना दोस्का खस् मूङ्‍क छाप्कूवापीका ओरोतो दाचाम् बाईयस्‍ना बाने।

१५ आन् क आम् खूक्सूस् तूक थाऊपी खाऊमा-खासेर्मालो खाते। आन् हायाम् खूवोबूप् छूक सम्मो लेत्चाये खीक्‍का सीना खूमे।

१६ लीक्लीऊ बाईयकप्का आम् छामाईची होसोङ् ङ्‍कपी आत्ना ताये, ऊदोईपीक्यालो एमोरीचीम् अधर्म ईनीम्बा सम्मो पूरा मान्छूमोङ् तूये।”

१७ नाम्कामाना नाम्कूर्मादाम् छूवा खीक्‍का साःम् टुक्राम् हाम्पीका मीक्मा लईप्चाप् मीःम् ईबूम् छूप् लो तीप्चाप् ईबूम् कार्कलो छीरेई छूवाखाता।

१८ मूङ्‍क लेईङा योबोरोबूआ अब्रामलो ओरोपीकाना करार छूईयू, “आम् छामाईची मिश्र छाप्कूवापीक योऊपीका हायाम् देप् यूफ्रेटिस योऊ सम्मोक ङ्‍क छाप्कूवा कोङा पीयूचीक तूये —

१९ केनीचीम्, कनज्जीचीम्, कदमोनीचीम्,

२० हित्तीचीम्, परिज्जीचीम्, रपाईचीम्,

२१ एमोरीचीम्, कनानीचीम्, गिर्गाशीचीम् ना यबूसीचीम् छाप्कूवा पीयूचीक तूये।”

इश्माएल जन्मेई छूवाक

१६

म्तोमा साराईपीका अब्राममी ईल्पोसो म्छामाई मान्छूक तूवा। खोदोलोई खम् हागार नीङ् मीचीक ईल्पो मिश्री म्‍रोःमे तूवा।

२ खीक्‍का साराईआ अब्राम ओरोलअ, “खोङ्व, योबोरोबूआ ओ सागोवा छीदीत्क तूये। खन्सा ओ रोःमे तूकपी खात्व। खपीका ओ लागी छामाई छूदूरयो।”

ना अब्रामआ साराईमी रीङ् रेप्पू।

३ अब्राम कनानपी तूवाक ईक्पोङ् दोङ् छूवालो म्तोमा साराईआ म्‍रोःमे मिश्री हागार म्तूप्पो अब्राम तोमा मम् लागी पीयू।

४ खीक्‍का अब्राम हागारपा खाताना खलो ईम्सा, ना हागार होपोसूम् छूवा।

खीक्‍का हागारआ म्होप् होपोसूम् छूवाक तूम् तअ, ना खसा म्मालिक्मे रई सानीवा खोम् थालेई मअ।

५ साराईआ अब्राम ओरोलअ, “ओपी छूवाक अन्याय आम्पीङ् तान्‍नूव। कोङा ओ रोःमे आन्‍ङा पीन्‍ना, ना मूङ्‍क होपोसूम् छूवाकलो ईतोतो खसा कोङ् रई सानीवाआ खोम् थालेईमो। योबोरोबूआ ईची रापी नीया मीयापाचीनूव।”

६ खोदोलो अब्रामआ साराई ओरोलअ, “खोङ्व, आम् रोःमे आम् हूक्पीङ् तूये। ख आना ऊई मम् मीने खोरोङ् मव।” खीक्‍का साराईआ हागार मम्सेम् थालेई मअ, ना हागार खम् लाईस्पीका जूकाना खाता।

७ योबोरोबूम् रीदाम् पोक्‍आ हागार गोङ्‍रूत्खाप्-थाम्पूमी शूर हेम् खास्को लाम्पी तूवाक काऊमी पूई दोक्पी छीप्पू।

८ खीक्‍का खसा ओरोपीकाना हागार तत्‍तू, “ए साराईमी रोःमे हागार, हापीकाई ताकई ना हाक हेम्ये खात्चाईकई?”

खोदोलो खसा ओरोपीका, “ओ मालिक्मे साराईमी लाईस्पीका जूकोचोयोक के।”

९ खोदोलो योबोरोबूम् रीदाम् पोक्‍आ ख ओरोलअ, “आम् मालिक्मेम् दोक्पीङ् आत्‍ताना खात्व, ना खम् हूक्पीङ् तूवाव।”

१० योबोरोबूम् रीदाम् पोक्‍आ ख होसोङ् ओरोलअ, “कोङा आम् छामाई हायाम् देतो पतो-छातो खाईमीयो ना खस् ओरोसर्प् छूना आसासो ङीर्‌दूरस्‍नो।”

११ योबोरोबूम् रीदाम् पोक्‍आ ख ओरोलअ,

आन् होपोसूम् तूये,

ना आना ईल्पो वात्छा छा वात।

ना आना खम् नीङ् इश्माएलa यूक्स्व,

ऊदोईपीक्यालो योबोरोबूआ आम् दूक्वा खोङ्‍क तूये।

१२ मूङ्‍क आम् छा सोगोपाक मोकोक्‍ती तोङ्‍क छूये।

मूङ्‍कम् हूः खोलोमी ऊल्‍लोङ्पी पके,

ना खोलोमी हूः खम् ऊल्‍लोङ्पी पके।

म्होप्मी मीस्चीम् साछीमी छूना

मूङ्‍क तूये।”

१३ हागारआ खलो रीङ् मप् योबोरोबू ओरोपीकाना नीङ् मीयू, “कोङ् तोक्खाप् नीनाम्मा आन् तूये।” ऊदोईपीक्यालो हागारआ ओरोपीका, “कोङा आछीयाङ् नीनाम्मा तूक तूये, ना कोङा ख तूनासो कोङ् होसोङ् लेतोचोयोकङ् तूये।”

१४ खन्सा मूङ्‍क काऊमी पूईमी नीङ् बेअर-लहै-रोई यूक्स्ची। मूङ्‍क कादेशमी लो बेरेदमीलो रापी तूये।

१५ खीक्‍का हागारआ अब्राममी ईल्पो वात्छा छा वातू। हागारआ वात्क म्छाम् नीङ् अब्रामआ इश्माएल यूक्सू।

१६ हागारआ अब्राममी लागी इश्माएल वात्लो अब्राम रेक्पोङ् तूक्दोङ् बाईक तूवा।

a 

१६:११ इश्‍माएल मी अर्थ क नीनाम्माआ येन पीक्याक के।

खतनाम् करार

१७

अब्राम ९९ दोङ् बाईक तूवा, खोदोलो योबोरोबू अब्रामपी खोमन्चीक, ना ख ओरोलअ, “कोङ् खोलोप्का दूङ् राःरालोक नीनाम्मा के। ओ मूक्स्दूपी लाम्दूमाव, ना दोस् मान्दीक छूवाना तूवाव।

२ ईची हाम्पी कोङा ओ करार पक्‍का मूयो, ना कोङा आम् छामाई हायाम् देतो पतो-छातो खाईमीयो।”

३ खीक्‍का अब्रामआ सूपोम् मअ, ना नीनाम्माआ ख ओरोलअ,

४ “खोङ्व, ङ्‍क ओ करार आम्पी तूये। आन् ङीर्‌ङा मान्तेईप् जातिचीम् पा छूये।

५ हन्‍नायीका आम् नीङ् अब्राम छूनो, खोदोलोई अब्राहामa छूये, ऊदोईपीक्यालो कोङा आन् ङीर्‌ङा मान्तेईप् जातिचीम् पा बानेई मन्‍नाक तूये।

६ कोङा आन् हायाम् पतो-छातो खाईमीयान्‍ना, ना आम्पीका ओरोसर्प् जातिस् बोबूयो। खीक्‍का आम्पीका होङाबूस् लत्‍ते।

७ आम्मी ना आम् दोस्पीक आम् छामाईचीम् नीनाम्मा छूम् लागी ओ करार ईची रापी लो आम् दोस्पीक आम् छामाईचीम् रापीलो जूक-जूक सम्मो बोबूयो।

८ ङ्‍क आन् तूक छाप्कूवा, अर्थात् खोलोङ् कनान छाप्कूवा आन् खीक्‍का हन्‍ना छूक आम् छामाईची दोस्का-दोस्का सम्मो हक् मम् लागी पीयोची, ना कोङ् खची नीनाम्मा छूवो।”

९ खीक्‍का नीनाम्माआ अब्राहाम ओरोलअ, “आना क ओ करार रेम् छूये, आना खीक्‍का आम् दोस्पीक आम् छामाईचा खची दूङ्पीका दूङ् सम्मो ङ्‍क रेम् छूये।

१० ईची रापी लो आम् दोस्पीक आम् छामाईचीम् रापीलो तूक आन्‍ना रेम् पर्ने ओ करार ङ्‍कङ् के: आन्‍नी तूनीकतोदीप्क खोलोङ् वात्छाचीम् खतना छूम् छूये।

११ आम्नीम् आम्नी लिङ्गम् खतना छूम् छूये। ई रापी तूक करारमी चीन्‍न ङ्‍कङ् छूये।

१२ आम्नीम् दूङ्पीका दूङ् सम्मो आन्‍नी तूनीकपीक वात्छास् जन्मेई छूक रेक् लेईपी खतना मम् छूये। खोरोनाङ् आम्‍नी खीम्पी जन्मेई छूक अथवा बीन्‍नीपा छाप्कूवापीका खेईम्पाना ताईम्पा आम्नी छामाई माकचीम्सो खोलोमीङ् खची खतना छूम् छूये।

१३ आम् खीम्पी जन्मेई छूवाकदोसो अथवा खेईम्पाना ताईम्पादोसो मूङ्‍कचीम् खतना छूम्ङा छूये। ओरोना ओ करार आम्नी गाम्पी दोस्का-दोस्का सम्मोक करार छूचाये।

१४ लिङ्गम् खतना मान्मम्पा आस्दोसो वात्छा मीस् तूदोक, मूङ्‍क मीस् ओ मीस्चीम् रापीका पाखा लात्दीतची; ऊदोईपीक्यालो मूङ्‍कसा ओ करार मान्‍रेम्क तूये।”

१५ होसोङ् नीनाम्माआ अब्राहाम ओरोलअ, “आम् तोमा साराई क हन्‍नायीका साराई लना काछनव, खोदोलोई खम् नीङ् सारा छूये।

१६ कोङा ख आसीक् पीयो, ना आछीयाङ् खसा आम् लागी ईल्पो वात्छा छा वात। कोङा ख आसीक् पीयो, ना ख ओरोतो जातिचीम् खची मा छूये। खीक्‍का जाति-जातिचीम् होङाबूस् खपीका लत्‍ते।”

१७ अब्राहामआ सूपोम् मना म्सानीवापी गेतो ओरोपीका, “ऊई १०० दोङ् ताप्‍तेप् मीस्मी छामाई जन्मेई छूयेओ मोलो? बोक्पोङ् दोङ् ताप्‍तेप् साराआ छा वातओ मोलो?”

१८ खीक्‍का अब्राहामआ नीनाम्मा ओरोलअ, “आना आसीक् पीयना इश्माएलङा लेत्चाईदोक नये!”

१९ खीक्‍का नीनाम्माआ ओरोपीका, “एई, खोदोलोई आम् तोमा साराआङा आम् लागी ईल्पो वात्छा छा वात, ना आना खम् नीङ् इसहाकf यूक्स। कोङा खपी ना खपीका जन्मेई छूक म्छामाईचीपी ओ करार बोबूयो।

२० खीक्‍का इश्माएलमी तोक्पी आना बीन्ती मक कोङा येनूक तूये। खोङ्व, कोङा ख आछीयाङ् आसीक् पीयो, ना ख पतो-छातो खाईमीयो। खीक्‍का ख ईक्पोङ् नीप्पो चारतोप्चीम् खची पा छूये, ना कोङा खपीका ईबूम् हायाम् देप् जाति बोबूयो।

२१ खोदोलोई ओ करार क कोङा इसहाकलोङ् बोबूयो, ना ख साराआ ताचाईक दोङ्पी थीक् ङ्‍क नाम्‍लापीङ् आम् लागी वात।”

२२ अब्राहामलो रीङ्-छाम् मम् यात्ना नीनाम्मा खम् लाईस्पीका खालेता।

२३ अब्राहामआ म्छा इश्माएल लो म्खीम्पी जन्मेई छूवाकस्लो खीक्‍का दाम् छोक्स्‍ना खेत्‍क खोलोङ् म्‍रोची, ना म्खीम्पीक वात्छा खोलोमी नीनाम्माआ पीकाक तोङ्ना मूङ्‍क लेईङा खतना मअ।

२४ अब्राहाममी खतना छूवालो ख बोक्पोङ् बोक्दोङ् बाईक तूवा,

२५ ना म्छा इश्माएल क ईक्पोङ् सूक्दोङ् बाईक तूवा।

२६ अब्राहाममी लो म्छा इश्माएलमीलो खतना ऊलेईपीङ् छूवाक तूवा।

२७ खम् खीम्पी जन्मेई छूवाकचीम्, बीन्‍नी छाप्कूवापीका दाम् छोम्पाना ताईम्पाचीम् ना म्खीम्पीक खोलोङ् वात्छाचीम् खतना खलो ईतोङ् छूवा।

a 

१७:५ अब्राहाम मी अर्थ क ओरोसर्प् मी पा पीक्याक के।

f 

१७:१९ इसहाक मी अर्थ क ख गेसे पीक्याक के।

सूप्पो नीनाम्माम् रीदाम् पोक् अब्रामआ लाम्तूम्मा मीचीक

१८

लेपा नाम्छोवा ललो मम्रेपीक वेईपऊमी सीछोम् दोक्पी तूवाक म्तम्बूम् लाम्स्कोपी अब्राहाम तूवाचालो योबोरोबू खपी खोमन्ची।

२ खीक्‍का खसा नम्‍लो म्मूक्स् हत्ना खोङू, खोदोलो सूप्पो मीस् म्‍दोक्पी थोरेप्दीताक तअ। मूङ्‍कस् तचीना अब्राहाम म्तम्बूम् लाम्स्कोपीका लत्‍ताना दावा बूल्तो मूङ्‍कस् तूप्स् खाता, ना कूम्चीना सेवा छची।

३ खसा ओरोपीका, “ए ओ रोबूङा, ओपी आम् सम्तूमा छूदोक सम्खेमीयोना कोङ् आम् सूसो मप्पीका मोरो खान्लेनव।

४ कोङा चीछा काऊ बायो ना आन्‍ना आम्नी लोङ् सपानूम्व, खीक्‍का ङ्‍क सीछोम् दोरीपी नोन्चीनीव।

५ कोङ् खातोना जीस् सबेई बायो, ना चानूम्ना आन्‍नी नोन्चीनीव, खीक्‍कानाङाङ् खात्नीव, ऊदोईपीक्यालो ङ्‍कम् लागीङ् आन्‍नी आम्नी सूसो मप्पी तानीकफो।”

खीक्‍काना खचा ओरोपीका, “खात्व, ना आना पीकाक तोङ्ना मव।”

६ खीक्‍का अब्राहाम दावा म्होप्मी तम्बू गोपा तूवाक साराम् दोक्पी खताना ख ओरोलअ, “दावा ङाक् पाथी हायाम् योक् फूल थीक्‍का मते ना मूङ्‍क फूल चक्ना सबेई हूईते।”

७ खीक्‍काना अब्राहाम म्होप् क दावा पीम् बागाल तूवाक हेम् बूल्‍तो खाता, ना ईबूम् मालोक ना हायाम् नप् पीम्छा सोक्ना म्‍रोः पीयू, ना खसा मूङ्‍क दावा बानेईमना ङीयू।

८ खीक्‍का अब्राहामआ जीस् दही, ओलोन ना मूङ्‍क ङीम्पा सा खाईना मूङ्‍कस् पीची। मूङ्‍कचा मान्चाम् सम्मो ख खची दोक्पीङ् थोरेप्दीता।

९ खीक्‍का खचा अब्राहाम ओरोपीकाना तत्‍ची, “आम् तोमा सारा हापी तूये?”

खोदोलो खसा ओरोपीकाना ङरी आन्‍ची, “खन् तम्बू गोपाङ् तूये।”

१० खीक्‍का योबोरोबूआ ओरोपीका, “नाम्मो थीक् ङ्‍क नाम्‍लापीङ् कोङ् आछीयाङ् आन् तूकपी आत्‍तोना तोयो, ना खोङ्व, आम् तोमा साराआ ईल्पो वात्छा छा वातक छूये।”

खोदोलो साराआ क ङ्‍क रीङ् खम् दोस्पा खची तम्बूम् लाम्स्कोपी तूवाना येन्चक तूवा।

११ अब्राहाम लो सारालो नीप्पोङ् खूवोबूप्-खूवोबूम् तूवा ना खची हारीसो खालेताक तूवा। सारामी म्गाम्पीक ताम्सो होक्सीक तूवा।

१२ खन्सा सारा म्सानीवापी ओरोपीक्‍तो गेसा, “कोङ् खूवोबूम् छूवोखातोक तूये, ना ओ तूप्पोसो खूवोबूप् छूवाखात्क तूये, ऊतोङ्नाई कोङा ङ्‍क तोङ्‍क सूक्वा तूयो?”

१३ खीक्‍का योबोरोबूआ अब्राहाम ओरोलअ, “ ‘खूवोबूम् छूवोखातोनासो कोङा छामाई वातोओ’ पीकाना सारा ऊदोई गेसाकई?

१४ योबोरोबूम् लागी ऊची गार तूयेयोनाई? ताईक दोङ्पी थीक् कोङा पीकोक नाम्‍लापीङ् कोङ् आन् तूकपी आत्‍तोना तोयो, ना साराआ ईल्पो वात्छा म्छा वातक छूये।”

१५ खोदोलोई सारा ओरोपीकाना इन्कार मअ, “कोङ् गेम्ङा मान्गेङाक तूवा।” ऊदोईपीक्यालो ख कीसाक तूवा।

खोदोलोई योबोरोबूआ ओरोपीका, “आन् गेसाकङ् तूवा।”

सदोममी लागी अब्राहामआ बीन्ती मक

१६ खीक्‍का मूङ्‍क वात्छास् मूङ्‍कपीका सदोम हेम् खाता। खोदोलो अब्राहामसो लाम् खोमीक्स् खस्का जीस् मेक्सा सम्मो खाता।

१७ खीक्‍का योबोरोबूआ ओरोपीका, “कोङा मम् मीनोचोयोक लक् ऊई कोङा अब्राहामपीका सूल्म्नायो यूमा?

१८ अब्राहाम क आछीयाङ् ईबूम् देप् ना हायाम् राःरालोक जाति छूये, ना खलाम्पाङ् चारीदूपीक खोलोङ् जातिचा आसीक् तयची।

१९ ऊदोईपीक्यालो मूङ्‍कसा म्छास् लो म्खीम्पोस्चीलो धर्म लो नीयाम् लक्लो मम्ना योबोरोबूम् लाम्पी लाम्दूम् लागी आज्ञा पीचीनूव पीकोना कोङा ख सोकूक तूये। खन्सा योबोरोबूआ अब्राहामलो मक यादे पूरा मय।”

२० खीक्‍का योबोरोबूआ ओरोपीका, “सदोममी लो गमोराम्‍लो ऊल्‍लोङ्पी देप् साल्म् लत्‍ताक तूये, ना खची मोऊ हायाम् देतो छूवाक तूये।

२१ हन्‍ना मूङ्‍क साल्म् तोङ्ना खचा ङ्‍क लक् मस्कयो मान्मस्कयो पीकोना खोम् लागी कोङ् दाली खातो। खीक्‍का मूङ्‍क आछीयाकयो छमाकयो पीम् कोङा तूम् तूयो।”

२२ खन्सा मूङ्‍क वात्छास् मूङ्‍कप्का दाली सदोम हेम् खाता। खोदोलोई अब्राहाम क होसोङ् योबोरोबूम् लाईस्पीङ् थोरेप्दीता।

२३ खीक्‍का अब्राहाम योबोरोबूम् दोक्पी खाताना ख ओरोलअ, ‘ऊई दुष्‍ट मीस्चीका धर्मी मीस्सो खोलोङ् मासेई मईकयो?

२४ मूङ्‍क सहरपी ङाक्पोङ् धर्मी मीस् तूदोक, ऊई मूङ्‍कपी तूक ङाक्पोङ् धर्मी मीस्मी लागी मूङ्‍क सहर सम्मान्सूर्‌मो मासेई मईयो?

२५ आना दुष्‍ट मीस्चीका धर्मी मीस् हादेम्सो सेतस्‍नो। धर्मी मीस्मी दोसासो दुष्‍ट मीस्मी तोङ्‍क आम्पीका छूनूनव। खोलोङ् चारीदूपीक नीया मप्‍आ नत्‍तो नीया मईनोयोनाई?”

२६ योबोरोबूआ ओरोपीका, “सदोम सहर गोपी ङाक्पोङ् धर्मी मीस् तूयोदोक कोङा खची लागी खोलोङ् सहर ऊसो मूयोनो।”

२७ अब्राहामआ ओरोपीका, “खोङ्व, कोङ् बोहो लो छूबूईलोङाङ् तूवोनासो योबोरोबूलो रीङ् मम् आत मूक तूये।

२८ ङाक्पोङ् मा खोदोलोई लीक्पोङ् ङाक्पोङाङ् धर्मी मीस् तूदोक खोलोङ् सहर आना मासेई मईयो?”

खोदोलो योबोरोबूआ ओरोपीका, “मूङ्‍कपी लीक्पोङ् ङाक्पोङाङ् धर्मी मीस् तूदोसो कोङा मूङ्‍क सहर मासेई मूयोनो।”

होसोङ् अब्राहामआ ओरोपीका, “मूङ्‍कपी लीक्पोङ्‍ङाङ् धर्मी मीस् तूदोक?”

२९ खोदोलो योबोरोबूआ ओरोपीका, “मूङ्‍कपी लीक्पोङ्‍ङाङ् धर्मी मीस्मी तूदोक कोङा मूङ्‍क सहर मासेई मूयोनो।”

३० खीक्‍का अब्राहामआ ओरोपीका, “योबोरोबू आन् आम् छूली कात्नोदोक कोङा होसोङ् ईबूम् रीङ् तईयान्‍ना। मूङ्‍कपी सूक्पोङ्‍ङाङ् धर्मी मीस् तूदोक आना ऊई मय?”

खोदोलो खसा ओरोपीका, “मूङ्‍कपी सूक्पोङ्‍ङाङ् धर्मी मीस् तूदोसो कोङा मूङ्‍क सहर मासेई मूयोनो।”

३१ अब्राहामआ ओरोपीका, “खोङ्व, कोङा योबोरोबूलो रीङ् मम् आत मूक तूये। नीस्पोङ्‍ङाङ् धर्मी मीस् तूदोक ऊई मय?”

खोदोलो योबोरोबूआ ओरोपीका, “नीस्पोङ्‍ङाङ् धर्मी मीस् तूदोसो कोङा मूङ्‍क सहर मासेई मूयोनो।”

३२ खीक्‍का अब्राहामआ ओरोपीका, “योबोरोबू आन् आम् छूली कात्नोदोक, हन्‍ना कोङ् ऊलाम्ङाङ् नेनो। मूङ्‍कपी ईक्पोङ्‍ङाङ् धर्मी मीस् तूदोक ऊई मय?”

खोदोलो योबोरोबूआ ओरोपीका, “ईक्पोङ्‍ङाङ् धर्मी मीस् तूदोसो कोङा मूङ्‍क सहर मासेई मूयोनो।”

३३ अब्राहामलो रीङ्-छाम् मम् यात्ना योबोरोबू खालेता, ना अब्राहामसो ख तूवाकपी आत्‍ता।

सदोम लो गमोरालो पीलूलूकाखात्क

१९

यूपा छूवाचालो मूङ्‍क नीप्पो नीनाम्माम् रीदाम् पोक् सदोमपी ता। खोदोलो लोत सदोममी मूल्‍लाम्स्को दोक्पी तूवाचाक तूवा। नीनाम्माम् रीदाम् पोक्ची तचीना लोत खस् तूप्स् खाईम् लागी पका, ना खाताना बोहो सम्मो कूम्चीना सेवा छची।

२ “होदूवाचे, सम्खे मीयोचीना कोङ् आम्ची सूसो मप्मी खीम्पी बान्चीव, ना आन्चा आम्ची लोङ् सपाचूव। खीक्‍का सेपा मूङ्‍कपीङ् तूवाचीव ना देत्छासेपा पक्चीना खात्चीव।”

खोदोलो खचा ओरोपीका, “मा के, कास्का पाखापी तूक चोकपीङ् ईम्स्चीका के।”

३ खोदोलो लोतआ खस् हायाम् करतीचीना बीन्ती मीची। खन्सा खस् लोतमी साथपी खम् खीम् खाता। खीक्‍का लोतआ खस् चाम्दूम् पीची, ना खमिर मान्तेम्पा सबेई हूईना मना खची लाईस्पी यूक्स्पीची, ना खचा मूङ्‍क चची।

४ खस् यूपा ईम्पीका लाईस्पी सदोम सहरपीक सोलोस् लो खूवोबूप् मीस्लो खोलोङ् ईबूम् मान्दी ताना लोतमी खीम् उर्‌ची।

५ खचा लोत काछचीना ओरोलची, “यूपा आम् खीम्पी बास् ताक मीस् हापी तूये? खस् पाखा ओखी दोक्पी बाईचीते, ना केईका खस्का ईम्सेका।”

६ लोत लाम्स्कोप्का पाखा खस् तूवाकपी खाता ना लाम्स्को म्दोस्लाम्पा छीयू,

७ ना खस् ओरोलची, “ए ओ बू-नेछोचे, कोङ् सम्खे मीयोनीना ङ्‍क दुष्‍ट लक् मनूम्नव।

८ आस्लोसो मान्‍ईम्क नीप्पो मीम्छा ओ छास् तूये। बरू कोङा मूङ्‍कस्ङा आम्नी दोक्पी बायोची। खीक्‍का आन्‍ना मीन्‍नीक तोङ्ना खस्का वोर्वा मनूम्व। खोदोलोई ङ्‍कस् क ऊसो मनूम्नव, ऊदोईपीक्यालो खस् ओ खीम्पी ताक ङास्मी के।”

९ खोदोलोई खचा लोत ओरोलची, “नाकमेक्सा खात्व।” खीक्‍का खचा ओरोपीका, “केईचीका तूम् लागी ताक ङ्‍क मीचान् ई नीया मप्ये छूम् लाम रईछ। हन्‍ना केईका खचीप्का दूङ् रई वोर्वा आन्लो मयाम्का।” खीक्‍काना खचा लोत तल्तो खाईची, ना लाम्स्को चेईम् लागी खस् तयार छूवा।

१० खोदोलोई खीम् गोपा तूवाक मूङ्‍क नीप्पो मीचा खची हूः सत्चीना लोत खीम्गो वन्खीची, ना लाम्स्को छीदीत्ची,

११ ना खचा खीम्मी लाम्स्को दोक्पी तूवाक चीमा-देप् खोलोङ् मीस् खची मूक्सा मान्तोक मदीत्ची। खीक्‍का मूङ्‍क मीचा लाम्स्को मान्छीप्ची।

१२ मूङ्‍क नीप्पो मीचा लोत ओरोलची, “ङ्‍कपी आम्मी बीन्‍नीपा आस्चीई तूयेयो? आम् मोक्स्ची, आम् छाची, अथवा सहरपी आम्मी बीन्‍नीपा आस्चीई तूदोक खस् खाईचीना ङ्‍क थाम्पूप्का लत्‍ताना खालेत्व,

१३ ऊदोईपीक्यालो कास्का ङ्‍क थाऊ मासेई मईचूका। ङ्‍कप्क मीस्मी ऊल्‍लोङ्पी पकाक साल्म् योबोरोबूम् लाईस्पी हायाम् देप् छूवाकसा ङ्‍क सहर मासेई मम् लागी योबोरोबूआ कास्का पोक्साचीकाक तूये।

१४ खन्सा मीम्छा म्छास् सूर् मम् लागी ङोक् म्मोक्स्चीपा खाताना लोतआ खस् ओरोलची, “पक्नीव, ना ङ्‍क थाम्पूप्का खालेत्नीव, ऊदोईपीक्यालो योबोरोबूआ ङ्‍क सहर मासेई मम् पीके।” खोदोलोई म्मोक्स्चा खसा नाम्बन्दाई मचय मीना।

१५ कोअम् हलो मूङ्‍क नीप्पो नीनाम्माम् रीदाम् पोक्‍आ लोत ओरोलचीना हातार मची, “पक्‍व, ना आम् तोमा खीक्‍का ङ्‍कपी तूक नीप्पो मीम्छा आम् छास् खाईना खालेत्व, मादोक ङ्‍क सहरआ तोम् पर्ने सजाईपी आन्सो पीलूलूक्खाते।”

१६ लोतआ आलटाल मचलो मूङ्‍क नीनाम्माम् रीदाम् पोक्चा लोतमी हूः ना म्तोमा ना मीम्छा म्छाचीम् नीप्पोमीङ् खची हूः लाप्चीना सहरपीका पाखा बाईची, ऊदोईपीक्यालो योबोरोबूम् सम्तूमा खचीपी तूवा।

१७ नीनाम्माम् रीदाम् पोक्चा खस् सहरपीका पाखा बाईम् यात्चीकप्का ईल्पो नीनाम्माम् रीदाम् पोक्‍आ ओरोपीका, “आम्नी रीराम जगेई मम् लागी जूकानीव! आम्नी दोस् हेम् आत्‍तानीना खोङ्नूम्नव, ना बेँसीपी हापीसो आन्‍नी अरेई छूनीनव! कोम् हेम् जूकानीव, मादोन् आन्‍नी मासेई छूनी के!”

१८ खीक्‍का लोतआ खस् ओरोपीकाना ङरी आन्ची, “होदूवाचे एईङा के, खूङ्‍कतोङ् छूनूनव।

१९ खोङ्चूव, आम्ची रोःआ आम्ची सम्खेलू तूक तूये, खीक्‍का ओ रीराम जगेई मीयोपोचीना आन्‍चा कोङ् हायाम् देप् सम्तूमा खोमीयोचीक तूये। कोङा कोम् हेम् बूल्म् दूरोनो, मादोन् कोङ् ङ्‍क नीछीमापी छूवोना सीयो।

२० खोङ्चूव, नाक सहर जूम्खाम् लागी दोक्छापीङ् तूये, ना मूङ्‍क चीमासो तूये। कोङ् मूङ्‍कपीङ् जूम्ना खाईम् पीयोचीव, मूङ्‍क हायाम् चीमा तूकमायो? मूङ्‍कपी खातोलो ओ रीराम लेत्फो।”

२१ खसा लोत ओरोलअ, “खोङ्व, ङ्‍कम् तोक्पी कोङा आम् रीङ् येनूक तूये। आना पीकाक सहर क कोङा मासेई मूयोनो।

२२ दावा मन्चीव ना मूङ्‍कपीङ् जूकाखात्व, ऊदोईपीक्यालो आन् मूङ्‍कपी मान्ताम्तेम् सम्मो कोङा ऊसो मदूरोनो।” (खन्सा मूङ्‍क सहरमी नीङ् सोअर यूक्स्ची।)

२३ लोत सोअरपी तातेकालो नाम आप्खीक तूवा।

२४ खीक्‍का योबोरोबूआ सदोमपी लो गमोरापीलो नाम्छूईतोका मीः लो गन्धकलो हूम्मीयू।

२५ ओरोना खसा मूङ्‍क सहर ना खोलोङ् बेँसी खीक्‍का मूङ्‍क सहरपी तूप् खोलोङ् मीस् ना मूङ्‍क थाम्पूपी लीमाक खोलोक थक् मासेई मअ।

२६ खोदोलोई लोतमी म्तोमा म्दोस् हेम् आन्चीना खोङू, ना ख रूम्मी खाम्बा छूवाखाता।

२७ अब्राहाम म्देसा देत्छा सेपाङ् पकाना लाईस्पी योबोरोबूम् दोक्पी थोरेपाक थाऊपी खाता।

२८ खीक्‍का खसा दाली सदोम, गमोरा ना बेँसीपी तूवाक खोलोङ् थाम्पू हेम् खोङू। मूङ्‍क थाम्पूपीका मीःम् भट्टीप्का लत्क देप् मीक्मा तोङ्‌क मेक्‍तो पक्चाक तअ।

२९ ओरोना बेँसीपी तूवाक सहर खोलोङ् मासेई मलो नीनाम्माआ अब्राहाममी मीन्मारो मअ, ना खसा लोत तूवाक सहर मासेई मलो मूङ्‍क मासेई मप् नीछीमाम् रापीका लोत लातू।

लोत लो म्छास्लो

३० लोत सोअरपीका लत्‍ताना नीप्पो मीम्छा म्छास् म्साथपी खाईना कोम् हेम् खाताना तूवा, ऊदोईपीक्यालो सोअरपी तूम् ख कीसा। खन्सा ख नीप्पो मीम्छा म्छास्का ईबूम् लूबम्पी तूवा।

३१ ऊलेई बूसूम्छाम्‍आ म्नेछो रीदोमा ओरोलअ, “ईची पा खूवोबूप् छूवाखात्क तूये। चारपीक रीदूम् तोङ्ना कास्लो सूर् मप् ङ्‍क चारीदूपी आस्सो मीस् मान्तू।

३२ खन्सा हन्‍ना काचा ईची पा दाखमद्य पईचूना सेईमीचू ना खलो ईम्ची, खीक्‍का काचा ईची पापीका छामाई वात्चू।

३३ मूङ्‍क सेपाङ् खचा खची पा दाखमद्य पईची, ना बूसूम्छाम् क खाताना म्पालो ईम्सा। खीक्‍का मूङ्‍क बूसूम्छाम् खलो ईम्स् ताक ना पकाना खाताक लोतआ ऊसो तूम्मान्तो।

३४ म्देसापाका बूसूम्छाम्‍आ म्नेछो रीदोमा ओरोलअ, “खोङ्व, एस्पा सेपा कोङ् ई पालो ईम्सो। एसे सेपासो ख दाखमद्य पईचू, ना आन् खात्ना खलो ईम्स्व, ना काचा ई पाप्का छामाई वात्चू।”

३५ खचा खची पा दाखमद्य पईची, ना रीदोमासो खाताना म्पालो ईम्सा। मूङ्‍क रीदोमा खलो ईम्स्ताक ना पकाना खाताक लोतआ ऊसो तूम् मान्तो।

३६ ओरोना लोतमी नीप्पोङ् म्छास् खची पापीका होपोसूम् छूवा।

३७ खीक्‍का बूसूम्छाम्‍आ ईल्पो वात्छा छा वातू ना खसा खम् नीङ् मोआब यूक्सू। ईनीम्बाक मोआबीचीम् खची खूक्सू-खूलू मूङ्‍कङ् के।

३८ रीदोमासो ईल्पो छा वातू, ना खसा खम् नीङ् बेन-अमी यूक्सू। ईनीम्बाक अम्मोनीचीम् खची खूक्सू-खूलू मूङ्‍कङ् के।

अब्राहाम लो अबीमेलेकलो

२०

मूङ्‍कपीका अब्राहाम नेगेव हेम् खाता, ना कादेशमी लो शूरमीलो हाम्पी तूवाक थाम्पूपी तूम् थालेई मअ। खीक्‍का जीस्तातो ख गरार छाप्कूवापी तूवा।

२ मूङ्‍कपी अब्राहामआ म्तोमा साराम् तोक्पी ओरोपीका, “ङ्‍कन् ओ नेछोई के।” खीक्‍का गरारपीक होङाबू अबीमेलेकआ सारा काछना खाईयू।

३ खोदोलोई नीनाम्मा सेपा म्सेमोपी अबीमेलेकपी यूवाना ख ओरोलअ, “खोङ्व, आना मूङ्‍क मीम्छा काछना बाईकसा आन् सीयाकलो ईबूम् छूवाक तूये, ऊदोईपीक्यालो मूङ्‍क बीन्‍नीपाम् तोमा के।”

४ मूङ्‍क सम्मो अबीमेलेक साराम् दोक्पी मान्खाईक तूवा। खन्सा खसा ओरोपीका, “ए रोबू, ऊई आना दोस् मान्तूप् जाति सेतयो?

५ ‘ख ओ नेछो के’ पीकाना मूङ्‍क मीचा म्होपाङ् कोङ् लोक मायो? ना मूङ्‍क मीम्छाआसो ‘मूङ्‍क ओ बू के’ पीकाना म्होपाङ् पीकाक मायो? कोङान् ङ्‍क लक् ओ होप्मी शुद्ध सानीवा लो निर्दोष हूःआलोङ् मूक के।”

६ खीक्‍का नीनाम्माआ ख म्सेमोपी ओरोलअ, “एई, ङ्‍क रीङ् कोङा छेतो, आना ङ्‍क शुद्ध आम् सानीवाङ् मक तूवा। ओ ऊल्‍लोङ्पी मक मोऊपीका आन् लेन्चीमीक्सो कोङ्‍ङा के। खन्साङा कोङा आन् मूङ्‍क पईम् मान्पीन्‍नाक तूवा।

७ हन्‍ना आना मूङ्‍क मीस्मी म्तोमा आत्पोक्स्व, ऊदोईपीक्यालो मूङ्‍क ईल्पो खारीबोपो तूये। मूङ्‍कसा आम् लागी वाङोम् मीपीये, ना आन् लेत्चाये। खोदोलोई मूङ्‍क आत्पोक्सनोदोक ङ्‍क रीङ् मीन्यूक्स्व, ना आन्लो तूक खोलोङ् मीस् आछीयाङ् सीये।”

८ अबीमेलेक देत्छा सेपाङ् पकाना खोलोङ् म्होप्मी अधिकारीस् काछचीना ङ्‍क खोलोङ् रीङ् ईची। खोदोलो मूङ्‍क खोलोङ् मीस् हायाम् कीसा।

९ खीक्‍का अबीमेलेकआ अब्राहाम काछना ओरोलअ, “आना केईका ऊई मईकाकई? कोङा आम्मी ऊई बीगार मूक तूवा, ना आना ओपी लो ओ चारखम्पीलो ओन्तो देप् दोस् तायोपो? आना कोङ्लो मान्मम् पर्ने लक् मक तूये।”

१० अबीमेलेकआ होसोङ् अब्राहाम ओरोलअ, “आना ऊई मीनानाई कोङ्लो ङ्‍क तोङ्‍क लक् मअ?”

११ खोदोलो अब्राहामआ ओरोपीका, “ऊदोईपीक्यालो कोङान् ङ्‍क थाम्पूपी नीनाम्मापीका कीप् आस्सो मान्तू, ना मीचा कोङ् ओ तोमाम् कारणआ सेतो मीनोक तूवा।

१२ ङ्‍क रीङ् आछीयाकङ् के ख ओमी ओ नेछोसोङ् के। ख ओ पाम् म्मेकछा के, खोदोलोई ओची मा क बीन्‍नीपाङ् के ना खसा कोङ्लो सूर् मक के।

१३ खीक्‍का नीनाम्माआ कोङ् ओ पाम् म्खीम् होप्येप् ना परदेशी छूक्ना एक्सा-मेक्सा लाम्दूम्तीप् बानेईमो, खीक्‍का कोङा सारा ओरो पीकोक तूवा, ‘ओ तोक्पी मीचा तत्दोक, सम्खे मीयोना आना ङ्‍क ओ बू के पीकाव’।”

१४ खीक्‍का अबीमेलेकआ लूस्-छारा, पी-लूपी, रो-रोमे बाईना अब्राहाम पीयू, खीक्‍का म्तोमा सारासो आन्छ।

१५ खीक्‍का अबीमेलेकआ ओरोपीका, “खोङ्व, ओ छाप्कूवा आम् लाईस्पीङ् तूये। आन् हापी आम्तूम् लये मूङ्‍कपीङ् तूवाव।”

१६ अबीमेलेकआ सारा ओरोलअ, “खोङ्व, कोङा आम् बू १,००० नाम्छेर्‌बूम् चेप्‍तीरोङ् पीयूक तूये। ओरोना मूना कोङा आन्लो तूप् खोलोमी मूक्स्दूपी आन् आम् साई पोन्‍नाक तूये। खोलोमी लाईस्पी आन्‍लो नप् वोर्वा मूक तूये।”

१७ खीक्‍का अब्राहामआ नीनाम्मापी वाङोम् मअ, ना नीनाम्माआ अबीमेलेक, म्तोमा ना म्‍रोमेस् नमीची, ना खस् होसोङ् छामाई वाईदूर्प् छूवा।

१८ ऊदोईपीक्यालो अब्राहाममी म्तोमा सारामी कारणआ नीनाम्माआ अबीमेलेकमी खीम्पीक खोलोङ् मीम्छाचीम् खची सागोवा छीदीत्क तूवा।

इसहाक जन्मेई छूवाक

२१

खसा पीकाक तोङ्ना योबोरोबूआ सारा सम्खे मीयू, ना खसा यादे मक तोङ्ना मअ।

२ खीक्‍का सारा होपोसूम् छूवा, ना अब्राहाम खूवोबूप् छूवालो, नीनाम्माआ अब्राहाम लक नाम्‍लापीङ् खसा ईल्पो वात्छा छा वातू।

३ सारा वात्क म्छाम् नीङ् अब्राहामआ इसहाक यूक्सू।

४ अब्राहामआ म्छा इसहाक रेक् लेई बाईलो नीनाम्माआ आज्ञा मक तोङ्ना मूङ्‍कम् खतना मअ।

५ म्छा इसहाक जन्मेई छूवालो अब्राहाम १०० दोङ् बाईक तूवा।

६ साराआ ओरोपीका, “नीनाम्माआ कोङ् ईबूम् तेरेमोक्स् गेम् नाम्‍ला पीयोक तूये। ङ्‍क येईप्‍तोदी खोलोङ् कोङ्लो गेसे।”

७ साराआ होसोङ् ओरोपीका, “साराआ म्छा चूचू पईय पीकाना आसाई अब्राहाम लोम्दूर्‌वा? खोरोदोसो ख खूवोबूप् छूवाखात्क नाम्‍लापी कोङा खपीका ईल्पो छा वातू।”

हागार लो इश्माएललो लात्चीक

८ नूक्छा पतोखाता, ना मूङ्‍कसा चूचू दूम् होक्सी। इसहाकआ चूचू दूम् होक्सीक लेई अब्राहामआ देप् चाम्दूम् फोक्सू।

९ खोदोलोई मिश्री हागारपीका जन्मेई छूवाक अब्राहाममी वात्छा म्छा इश्माएलआ इसहाक चईचक साराआ तअ।

१० खन्सा साराआ अब्राहाम ओरोलअ, “ङ्‍क रोमे लो म्छालो लात्दीत्चीव, ऊदोईपीक्यालो ङ्‍क रोमेम् म्छा इसहाकलो हक्वाला छूम् तयनो।”

११ ङ्‍क रीङ्आ अब्राहाम हायाम् म्सानीवा चाईसा ऊदोईपीक्यालो इश्माएलसो खम् म्छाङ् तूवा।

१२ खोदोलोई नीनाम्माआ अब्राहाम ओरोलअ, “मूङ्‍क नूक्छाम् लागी लो आम् रोमेम् लागीलो सूर्‌ता मान्ममो आन् साराआ ऊई लाआ खूङ्‍क तोङ्‍ङा मव, ऊदोईपीक्यालो इसहाकलाम्पाङा आम् वंशम् नीङ् रहेई छूये।

१३ कोङा मूङ्‍क आम् रोमेपीकासो ईबूम् जाति बोबूयो, ऊदोईपीक्यालो मूङ्‍कसो आम् छामाईङा के।”

१४ अब्राहामआ देत्छासेपा पकाना सबेई लो काऊमी ईबूम् मशकलोe हागारमी म्बोऊतो थेम्पी यूक्स्पी, ना नूक्छा म्छासो खम् साथपीङ् पोक्स्‍ना बिदा मची। खीक्‍का हागार बेर्शेबामी गोङ्‌रूत्खाप्-थाम्पू हेम् छूक्‍तो दूलेई छूवातीता।

१५ मशकपीक काऊ मताकप्का खसा नूक्छा ईबूम् पोथ्रा गोपी होक्सीना

१६ म्होप् क १०० मिटरतो तोम्पा खाताना तूवा, ऊदोईपीक्यालो खसा “कोङा ङ्‍क छा सीक खोम् बोनूनव” पीकाना म्सानीवापी मीनाक तूवा। खीक्‍का हागार मूङ्‍कपी तूवाना सूदूक्पा मीतो खाम् थालेई मअ।

१७ नीनाम्माआ मूङ्‍क नूक्छा खापाकम् साल्म् येनू। खीक्‍का नीनाम्माम् रीदाम् पोक्‍आ साराङ्‍गाप्‍तोका हागार काछना ओरोलअ, “ए हागार, आन् ऊतोङ्‍क दूक्वापीई छूवा? कीनव, ऊदोईपीक्यालो आना आम् छा होक्सीक थाऊपीका ख खापाक साल्म् नीनाम्माआ येन्क तूये।

१८ पक्‍ना खात्व ना मूङ्‍क आम् छा पक्व, खीक्‍का मूङ्‍कम् म्हूः नम्‍लो लाप्दीत्व, ऊदोईपीक्यालो कोङा मूङ्‍कपीका ईबूम् देप् जाति बोबूयो के।”

१९ खीक्‍का नीनाम्माआ हागारमी म्मूक्स् हल्पी, ना खसा ईबूम् काऊमी पूई तअ, खीक्‍का खसा खाताना मशकपी काऊ पेप्ना मूङ्‍क छा दूम् पीयू।

२० नीनाम्मा मूङ्‍क छाम् म्साथपी तूवा। मूङ्‍क छा पतोखाता, खीक्‍का ख गोङ्‌रूत्खाप्-थाम्पूपी तूवाना ईबूम् बेई-लीफू तोप् मीस् छूवा।

२१ मूङ्‍क पारान मीचीक गोङ्‌रूत्खाप्-थाम्पूपी तूवादोङा, ना ख म्माआ मिश्र छाप्कूवापीका ईल्पो तोमा ताईपी।

अब्राहाममी लो अबीमेलेकमीलो खची रापी छूवाक करार

२२ मूङ्‍क नाम्‍लापी अबीमेलेकआ लो म्सेनापति पीकोलआलो अब्राहाम ओरोलची, “आना मईक खोलोङ् लक्पी नीनाम्मा आम् साथपी तूये।

२३ खन्सा ङ्‍कपी कोङ्लो नीनाम्माम् लाईस्पी ङ्‍कतोङ्‌ना पस्तून चव, आना कोङ्लो अथवा ओ छास्का अथवा ओ चास्-छास्का छलकपट मनव। खोदोलोई कोङा आन् सम्खे मीन्‍नाक तोङ्नाङ् आनासो ओपी लो आन् परदेशी छूना तूक छाप्कूवापीलो वोर्वा मव।”

२४ खोदोलो अब्राहामआ ओरोपीका, “अऊ, कोङा पस्तून चोयो।”

२५ खीक्‍का अब्राहामआ अबिमेलेकमी म्‍रोचा जबरजस्ती ङाप्चीना खाईचीक इनारमी तोक्पी अबीमेलेक ईयू।

२६ खोदोलोई अबीमेलेकआ ओरोपीका, “ङ्‍क तोङ्‍क लक् आसाई मअ खूङ्‍क कोङा छेतोनो। आना कोङ् ऊसो मान्लोङा। एसेङाङ् कोङा ङ्‍क रीङ् येनूक तूये।”

२७ खन्सा अब्राहामआ लूस् लो पी-लूपीलो खोलोङ् बाईना अबीमेलेक पीयू, ना मूङ्‍क नीप्पोआङ् करार छूईची।

२८ अब्राहामआ बागालपीका लूस्मी नूक्ची पाठी छूतेईमना यूक्सू।

२९ खीक्‍का अबीमेलेकआ अब्राहाम ओरो लना तत्‍तू, “आना ङ्‍क नूक्ची पाठी छूतेई मना यूक्स्कम् अर्थ क ऊये?”

३० खोदोलो अब्राहामआ ओरोपीका, “ङ्‍क इनार कोङा फूतूक के पीम् गवाहीमी लागी ङ्‍क नूक्ची पाठी ओ हूक्पीका आना लाप्यूक्स्व।”

३१ खन्सा मूङ्‍क थाम्पूम् नीङ् बेर्शेबा यूक्स्ची, ऊदोईपीक्यालो मूङ्‍कपी मूङ्‍क नीप्पोआ खची हाम्पी पस्तून चस्क तूवा।

३२ ओरोना खचा बेर्सेबापी करार छूईची। खीक्‍का अबीमेलेक लो म्सेनापति पीकोललो पलिश्तीचीम् छाप्कूवापी आत्‍ता।

३३ अब्राहामआ बेर्शेबापी ईबूम् झ्याउमी पऊ लेतू, ना मूङ्‍कपी योबोरोबू सदैबरी लेईप्चाप् नीनाम्माम् नीङ् दप्पू।

३४ खीक्‍काना अब्राहाम पलिश्तीचीम् छाप्कूवापी हायाम् तातो तूवा।

e 

२१:१४ मशक – पीक्‍याक सोकोवारमी बूर्म् पा फाक्सूम् के (१९ पदपीसो तूये)।

अब्राहाममी विश्‍वासमी जाँच छूवाक

२२

जीस्तातोपी नीनाम्माआ अब्राहाममी देप् जाँच मअ, ना ख ओरोलअ, “ए अब्राहाम।”

खोदोलो अब्राहामआ ओरोपीका, “कोङ् ङ्‍कपीङ् तूवो।”

२ खीक्‍का खसा ओरोपीका, “आम् छा, अर्थात् आना हायाम् सम्तूमा मीयक ईबूम्ङाङ् तूक आम् छा इसहाक खाईना मोरीयाहमी छाप्कूवापी खात्ना कोङा आन् खोमीन्‍नाक कोम्पी ख मीःपी बलि चारेई मव।”

३ अब्राहाम म्देसा देत्छा सेपाङ् पकाना मोकोक्‍तीम् थेम्पी बारी चूप्सू, ना म्‍रोची तूवाकपीक नीप्पो खीक्‍का म्छा इसहाक म्साथपी खाईयू, ना मीःपी चारेईमम् बलिम् लागी सीङ् चेल्ना नीनाम्माआ ख लक थाऊपी खाता।

४ सूक् लेई छूवालो अब्राहामआ खोङू खोदोलो हायाम् छूबूरीपा मूङ्‍क थाम्पू तअ।

५ खीक्‍का अब्राहामआ म्‍रोची ओरोलअ, “आन्ची ङ्‍कपीङ् मोकोक्‍तीलो तूवाचीव। ङ्‍कलो कास्का नाक सम्मो खात्चीकाना पूजा मईचूका खीक्‍का आत्चीकाना बान्चीका के।”

६ खीक्‍का अब्राहामआ होमबलीम् सीङ् कप्ना म्छा इसहाक खूर्‌मीयू, ना मीः लो छूरीलो म्हूक्पी खाईना खस् नीप्पोङ् ईतो खाता।

७ खोदोलो इसहाकआ म्पा अब्राहाम ओरोलअ, “पाआ।”

खोदोलो अब्राहामआ ओरोपीका, “ऊई छूवा, ओ छाङा?”

खोन्तोलो इसहाकआ ओरोपीका, “ङ्‍क सीङ् लो मीःलोन् तूये, खोदोलोई मीःपी चारेईमम् बलिम् थुमा क हाकई?”

८ खोदोलो अब्राहामआ ओरोपीका, “ओ छाङा, नीनाम्माआङ् मीःपी चारेईमम् बलिम् लागी थुमा जूतेई मय।” खीक्‍का खस् नीप्पोङ् ईतो खाता।

९ नीनाम्माआ आरेई मक थाम्पूपी तातेकाना अब्राहामआ मूङ्‍कपी ईबूम् वेदी बोबूईयू खीक्‍का मूङ्‍क थेम्पी सीङ् मीलेईमना यूक्सू। खीक्‍काना खसा म्छा इसहाक छूईना वेदीपीक सीङ् थेम्पी यूक्सू।

१० खीक्‍का अब्राहामआ म्छा इसहाक बलि पीम् लागी म्छूरी थेत्‍तू।

११ खोदोलोई योबोरोबूम् ईल्पो म्‍रीदाम् पोक्‍आ ख वोक्ना ओरोलअ, “ए अब्राहाम, अब्राहाम!”

खोदोलो खसा ओरोपीका, “कोङ् ङ्‍कपीङ् तूवो।”

१२ खसा ओरोपीका, “आम् हूः मूङ्‍क आम् छाम् थेम्पी थेत्नव, ना ख ऊसो मनव। आन् नीनाम्मापीका कीसे रईछ पीम् हन्‍ना कोङा तूम् तूक तूये, ऊदोईपीक्यालो ईबूम्ङाङ् आम् छा तूवाकसो आना ओपीका राप्ना मान्यून्‍ना।”

१३ खीक्‍का अब्राहामआ थोम्‍ला खोङू खोदोलो ईबूम् लूस् चीमा सीछोपी म्पीत्‍तोप्का काक्साना तूवाचाक तअ। खीक्‍का अब्राहामआ खाताना मूङ्‍क लूस् बाईयू, ना म्छाम् फाईपी मूङ्‍क लूस् मीःपी चारेईमम् बलि चारेई मअ।

१४ खन्सा अब्राहामआ मूङ्‍क थाम्पूम् नीङ् “योबोरोबूआ जूतेई मय” पीकाना यूक्सू। ईनीम्बासो मीचा मूङ्‍क थाम्पू “योबोरोबूआ कोम्-थेम्पी जूतेई मय” पीक्‍ना मीयची।

१५ योबोरोबूम् रीदाम् पोक्‍आ होसोङ् दोस्पीसो साराङ्‍गाप्‍तोका अब्राहाम वोक्ना ओरोपीका,

१६ “कोङा ओ होप्मी नीङ्पीङ् पस्तून चोक तूये, योबोरोबूआ ओरोपीके, आना ङ्‍क लक् मकसा ना आम् छा, अर्थात् ईबूम्ङाङ् आम् छासो ओपीका राप्ना मान्‍यून्‍ना, खन्सा कोङा आन् आछीयाङ् आसीक् पीयान्।

१७ कोङा आम् छामाई पतो-छातो खाईमीयोना नाम्छूईतोक सोङ्‍गेर्‌तो सर्प् ना दीरीत्‍तीम् चाखेम्पीक योऊमूल्दूतो सर्प् मूयो। खीक्‍का आम् छामाईचा आम् साछीमीचीम् सहर खोलोङ् खची हूक्पी मईची।

१८ आम् छामाईचीलाम्पा चारीदूपीक खोलोङ् जातिचा आसीक् तयची, ऊदोईपीक्यालो आना ओ रीङ्बऊ रेप्क तूये।”

१९ खीक्‍काना अब्राहाम म्‍रोची तूवाकपी आत्‍ताना बाना, ना खस् पकाना बेर्शेबा सम्मो ईतो खाता। खीक्‍का अब्राहाम बेर्शेबापी तूम् थालेई मअ।

नाहोरमी छामाईची

२० जीस्तातोपी “मिल्काआसो आम् नेछो नाहोरलाम्पा वात्छा छास् वातू” पीम् रीङ् अब्राहामआ येनू:

२१ बूसूम्छाप् ऊज, म्नेछो बूज, ना आराममी म्पा कमूएल,

२२ खीक्‍काना केसेद, हजो, पिलदाश, यिदलाप ना बतूएल।

२३ बतूएल रिबेकाम् म्पा छूवा। ङ्‍क रेक्पो वात्छास्ङा अब्राहाममी म्नेछो नाहोरलाम्पा मिल्काआ वात्क तूवा।

२४ ङ्‍कचीप्का बीन्‍नीपा तेबह, गहम, तहस ना माकासो नाहोरमी म्‍लूङ्मा रूमा नीङ् मीचीकसा वात्क तूवा।

सारा सीयाक

२३

सारा १२७ दोङ् सम्मो लेता।

२ कनान छाप्कूवापीक किर्यत-अर्बा, अर्थात् हेब्रोनपी सारा सीया। खीक्‍का अब्राहाम साराम् लागी सोक् लो तूनीवालो मस् मूङ्‍कपी खाता।

३ अब्राहाम म्तोमा साराम् सालोग्गी तूवाक थाऊपीका पका, ना खाताना हित्तीस् ओरोलची,

४ “आम्नी रापी कोङ् ईबूम् थारूपो छूवोना तूवोक तूये। खन्सा ङ्‍क सालोग्गी खूम्स्को गेम्मी लागी कोङ् जीस् थाम्पू खेईम् पीयोनीव।”

५ खोदोलो हित्तीचा अब्राहाम ओरोलची,

६ “ए ओखी रोबूङा, येन्‍व, आन् केई तूयेकपी ईबूम् हायाम् देप् राःरालोक चारतोप् तूये। गेम् तूकपीक खोलोप्का दूङ् नप् सोक्ना मूङ्‍कपी आम् तोम्माम् सालोग्गी खूम्व। मूङ्‍क सालोग्गी खूम् लागी केईका तूयेकाकपीक आसासो मा पीक्याकानो।”

७ खीक्‍का अब्राहाम पकाना हित्तीस् कूम्चीना सेवा छची।

८ अब्राहामआ खस् ओरोलची, “कोङा ङ्‍क सालोग्गी खूम् लागी आन्‍ना अऊ पीक्नीदोक ओ रीङ् येन्‍नूम्व, ना सोहोरमी म्छा एप्रोन ङ्‍क ओ बीन्ती येईमीयोपोनीव,

९ खीक्‍का खसा मक्पेलापी तूक म्‍लूबम् कोङ् खेईम् पीयोनूव। मूङ्‍क खम् यीःम् दोक्पी तूये। मूङ्‍कम् पूरा म्दाम् लाप्‍नूना आम्नी रापीङ् ईबूम् सालोग्गी खूम् लागी खसा मूङ्‍क थाम्पू ओ हूक्पी मीयोपोनूव।”

१० खोदोलो एप्रोन हित्तीचीम् रापी तूवाचाक तूवा, ना देप्पोई खम् सहरमी लाम्स्को लाईस्पी ताक तूवा, मूङ्‍क खोलोआङ् येईम्मीना हित्ती एप्रोनआ अब्राहाम ओरोलअ,

११ “अऊ, रोबू, ओ रीङ् येन्‍व। कोङा आन् मूङ्‍क यीः लो मूङ्‍कपी तूक लूबम्‍लो पीयान्‍ना। ओ मीस्चीम् लाईस्पीङ् मूङ्‍क कोङा आन् पीयान्‍ना। आना आम् तोमाम् सालोग्गी मूङ्‍कपीङ् खूम्व।”

१२ अब्राहामआ होसोङ् मूङ्‍क छाप्कूवापी तूवाक मीस् सेवा छची।

१३ खीक्‍का खसा मूङ्‍कपी तूवाक खोलोङ् मीचा येईम्मीना एप्रोन ओरोलअ, “आना अऊ पीक्दोक येन्व, कोङा मूङ्‍क यीःम् म्दाम् पीयान्‍ना। मूङ्‍क आना लाप्व, ना मूङ्‍कपी कोङा ङ्‍क सालोग्गी खूम् तूनूव।”

१४ खोदोलो एप्रोनआ अब्राहाम ओरोलअ,

१५ “ए ओ रोबूङा, ओ रीङ् येन्व। मूङ्‍क थाम्पूम् म्दाम्ने नाम्छेर्‌बूम् ४०० चेप्‍तीरोङ् के, खोदोलोई ईची रापी मूङ्‍क रीङ् ऊई पोम्चाम्नाई? आना मूङ्‍क सालोग्गी मूङ्‍कपी खूम्व।”

१६ अब्राहामआ एप्रोनमी रीङ् रेप्पू खीक्‍का अब्राहामआ हित्तीचीम् लाईस्पीङ् एप्रोनआ पीकाक तोङ्ना, पईकार मप्चा तोक्स्थचीक तौल तोङ्ना नाम्छेर्‌बूम् ४०० चेप्‍तीरोङ् ङीर्‌ना पीयू।

१७ ओरोना मक्पेलापीक मम्रेम् दोक्पीक एप्रोनमी थाम्पू, मूङ्‍कपी तूवाक लूबम् ना खोलोङ् सीछो

१८ एप्रोनआ मूङ्‍क सहरमी लाम्स्कोम् लाईस्पी ताक हित्तीचीम् दोक्पी अब्राहाम पीयू।

१९ खीक्‍काना अब्राहामआ म्तोमा सारा कनान छाप्कूवापीक मम्रेम्, अर्थात् हेब्रोनमी दोक्पी तूवाक मक्पेलापीक यीक्पी तूवाक लूबम्पी खूम्मू।

२० ओरोना मूङ्‍क यीः लो मूङ्‍कपी तूवाक लूबम्‍लो खोलोङ् हित्तीचीपीका गेम्मी रूप्पी अब्राहाममी नीङ्पी पक्‍का दर्ता छूवा।

इसहाक लो रिबेकालो

२४

अब्राहामआ हायाम् नाम्‍ला चनासो खूवोबूप् छूवाखात्क तूवा। योबोरोबूआ खोलोक थक्पी अब्राहाम आसीक् पीक तूवा।

२ अब्राहामआ म्खीम्पीक खोलोक रीङ् खोप् देप्क म्‍रोः ओरोलअ, “आम् हूः ओ काईपू यूक्स्व।

३ कोङा आन् साराङ्‍गाम् लो चारीदूम्‍लो योबोरोबू नीनाम्माम् नीङ्पी ङ्‍क पस्तून चामीयान्, आना ओ छा ईनीम्बा कोङ् तूवोक थाऊपीक कनानीचीम् मेकछाचीप्क आस्सो सूर् मम् लागी ताईपीनव,

४ खोदोलोई ओ छाप्कूवापी ओ मीस्ची तूकपी खात्ना ओ छा इसहाकमी लागी ईल्पो तोमा ताईपीव।”

५ खीक्‍का मूङ्‍क रोआ अब्राहाम ओरोलअ, “मूङ्‍क मीम्छा ङ्‍क छाप्कूवापी ओ दोस्-दोस् लाम्दूम्तो ताम् मानेई मईनोदोक ऊई कोङा आम् छा ऊक छाप्कूवापीकाई आन् ता खूङ्‍कपीङ्ओ खाईमा?”

६ खोदोलो अब्राहामआ मूङ्‍क ओरोलअ, “आना ओ छा मूङ्‍कपी आत्ना खाईनव।

७ कोङ् ओ पाम् खीम्पीका लो कोङ् जन्मेई छूवोक थाम्पूपीकालो ङ्‍कपी ताईप् साराङ्‍गाम् लो चारीदूम्‍लो योबोरोबू नीनाम्माआ पस्तून चना कोङ्लो ओरोपीकाना यादे मक तूये, ‘कोङा आम् छामाईची ङ्‍क छाप्कूवा पीयो।’ खसाङ् म्‍रीदाम् पोक् आम् लाईस्-लाईस् पोक्स, ना आना ओ छाम् लागी मूङ्‍कपीका ईल्पो तोमा ताईदूर।

८ मूङ्‍क मीम्छाआ आम् दोस्-दोस् बाईम् मानेई मईनोदोक आन् ओ पस्तूनआ थास्‍नो। खोदोलोई आना ओ छा क मूङ्‍कपी आत्ना खाईनव।”

९ खीक्‍का मूङ्‍क रोआ म्मालिक अब्राहाममी काईपू म्हूः यूक्स्‍ना ङ्‍कम् तोक्पी खलो पस्तून चअ।

१० खीक्‍काना मूङ्‍क रोः म्मालिकमी ईक्पोङ् ऊँट लो म्खाल्-खाल्क खोलोक नप्-नप् हूक्छोलो खाईना बिदा छूवा, ना अराम-नाहारैम् हेम् छूक्‍तो नाहोरमी सहर हेम् खाता।

११ यूपा छूवाचालो मीम्छाचा काऊ बाईम् नाम्‍लापी सहरमी पाखापीक काऊमी इनारमी दोक्पी मूङ्‍कसा म्‍ऊँट यूक्सू।

१२ खीक्‍का खसा म्सानीवापी ओरोपीकाना वाङोम् मअ, “ए ओ मालिकमी योबोरोबू नीनाम्माङा, कोङ् सम्खे मीयोना एसे ओ लक् सफल मीयोपोव ना ओ मालिक अब्राहाम सम्तूमा मीयोपोव।

१३ खोङ्व, कोङ् ङ्‍क इनारमी दोक्पी थोरेपोतोक तूये, ना सहरपीक मीस्मी मेकछास् काऊ बाईम् लागी बान्चाईक तूये।

१४ खीक्‍का ङ्‍कतोङ् छूनूव: ऊक कन्या मीम्छाई कोङा ‘आम् गाग्री काऊ दूम् लागी ओ हेम् हीक्सोपोव’ पीको, ना आस्कसाई कोङ् ‘दूङ्व, ना कोङा आम् ऊँटसो काऊ पयो’ पीक्ना लोयो, खूङ्‍कङ् आना आम् सूसो मप् इसहाकमी लागी सोकक छूनूव। आना ओ मालिक सम्तूमा मीक तूये रईछ पीम् कोङा खूङ्‍कलाम्पाङ् छेतो।”

१५ खसा वाङोम् मम् मान्याईमोङ्, अब्राहाममी नेछो नाहोरमी म्तोमा मिल्कामी वात्छा म्छा बतूएलमी मेकछा रिबेका म्बोऊतो थेम्पी गाग्री यूक्स्‍ना बाना।

१६ मूङ्‍क कन्या मीम्छा हायाम् ङालीनप् ना वात्छास्का आस्लोसो मान्‍ईम्क तूवा। मूङ्‍कसा इनारपू खाताना गाग्रीपी काऊ बाईयू ना थोम्‍ला लत्‍ता।

१७ खीक्‍का मूङ्‍क अब्राहाममी म्‍रोः मूङ्‍क मीम्छा तूम् लागी बूल्तो खाता ना ख ओरोलअ, “सम्तूमा मूयोना आम् गाग्रीपीका कोङ् चीछा काऊ दूम् पीयोव।”

१८ खोदोलो खसा “अऊ, दूङ्‍व” पीकाना दावा गाग्रीपीक काऊ म्बोऊतोप्‍तोका लातू, ना म्हूक्पी गाग्री यूक्स्‍ना ख काऊ दूम् पीयू।

१९ मूङ्‍कसा काऊ दूम् यात्ना रिबेकाआ ओरोपीका, “आम् ऊँटचीसो काऊ दूङ्‍ङस्क सम्मो कोङा काऊ ऊकोना पयोची।”

२० खीक्‍का खसा दावा म्गाग्रीपीक काऊ बोक्खोङ्पी लेत्ना होसोङ् काऊ ऊम् लागी इनार हेम् बूल्तो खाता, ना खसा खोलोङ् ऊँट काऊ ऊक्ना पीईची।

२१ मूङ्‍क मीचा क योबोरोबूआ ओ लाम्‍री सफल मीयोपोकयो-माकयो पीकाना तूम् तोम् लागी वायेवाये तूवाचाना ख खोङ्चक तूवा।

२२ ऊँटचा काऊ दूम् यात्चीकप्का मूङ्‍क मीचा तूक् ग्राम तौललोक हाल्ङोमी ईबूम् नत्थी ना १०० ग्राम तोदी तौललोक हाल्ङोम् छाङ् लात्ना ओरोपीका,

२३ “आन् आस्मी छाये? ऊई आम्पाम् खीम्पी केईका बास् तूम् लागी थाऊ तूयेयो?”

२४ खोदोलो खसा मूङ्‍क ओरोलअ, “कोङ् नाहोरलाम्पा मिल्काआ वातोक बतूएलमी म्छा के।”

२५ खसा मूङ्‍क होसोङ् ओरोलअ, “ओखीपी दाना लो पराललो हायाम् देतो तूये, ना बास् तूम् लागी कोठासो तूये।”

२६ खीक्‍का मूङ्‍क मीचा म्तोङ् कूप्स्‍ना भक्तिलो योबोरोबू सेवा छना ओरोपीका,

२७ “योबोरोबू, ओ मालिक अब्राहाममी नीनाम्मा आसीक् पीप् तूये, खसा ओ मालिक हेम्क सम्तूमा लो विश्‍वासयोग्यतालो होक्सीक मान्तू। योबोरोबूआङ् कोङ् लाम्पी लाम्दूपोना ओ मालिकमी म्होप्मी मीस्मी खीम्पी तातोक तूये।”

२८ खीक्‍का मूङ्‍क कन्या मीम्छा खाता, ना म्माम् खीम्पोस्ची मूङ्‍क खोलोङ् रीङ् ईची।

२९ रिबेकाम् लाबान नीङ् मीचीक ईल्पो म्बू तूवा। लाबान लत्‍ताना इनार हेम् मूङ्‍क मीस् तूवाकपी दावा बूल्तो खाता।

३० खसा म्नेछोम् नाप्पी नत्थी लो म्हूक्पी चूरालो तअ खीक्‍का “मूङ्‍क मीचा कोङ् ओरोलो” पीम् रीङ् म्नेछोप्का येनू, ना ख मूङ्‍क मीस् तूवाकपी खाता। खीक्‍का इनारमी चाखेम्पी ऊँटचीम् दोक्पी मूङ्‍क थोरेप्दीताक तना

३१ लाबानआ ओरोपीका, “ए योबोरोबूम् आसीक् तोक् मीस्ङा, खीम्पा बान्व। ऊदोई आन् ङ्‍कपी थोरेप्दीत्कई? कोङा आम् लागी बास् तूस्को लो आम् ऊँटचीम् लागी तूस्को थाऊलो थीक्‍का मूतूक तूये।”

३२ खीक्‍का मूङ्‍क मीस् लाबानलो म्खीम् खाता, ना लाबानआ ऊँटमी थेम्पी तूवाक भारी लात्ना पराल लो दानालो चाम् पीची। खीक्‍का खसा अब्राहाममी म्‍रोः ना खलो तूप् मीस् खची लोङ् सम् लागी काऊ पीची।

३३ खीक्‍काना खम् लाईस्पी चाम्दूम्सो यूक्स्पीची। खोदोलोई खसा ओरोपीका, “हादेसम्मोई कोङा ओ रीदाम् पूयोनो खूङ्‍क सम्मो कोङा ऊसो चोयोनो।”

खोदोलो लाबानआ ओरोपीका, “अऊ, खोरोदोक पीकाव।”

३४ खीक्‍का खसा ओरोपीका, “कोङ् अब्राहाममी ईल्पो म्‍रो के। योबोरोबूआ ओ मालिक हायाम् आसीक् पीकसा ख ईबूम् हायाम् होङ्‍पोक् मीस् छूवाक तूये।

३५ योबोरोबूआ ख म्बागालक-बागाल लूस् छारा, पी-लूपी, खीक्‍का हाल्ङो नाम्छेर्‌बू, रोःरोमे, ऊँट ना मोकोक्‍ती पीक तूये।

३६ ओ मालिकमी म्तोमा साराआ खूवोबूम् छूवाखात्लो ओ मालिकमी लागी ईल्पो छा वातू, ना ओ मालिकआ म्छा म्होप्मी तूवाक तोदी खोलोङ् पीक तूये।

३७ ओ मालिकआ कोङ् ओरोपीकाना पस्तून चामीयोक तूये, ‘आना ओ छाम् लागी ईनीम्बा कोङ् तूवोक छाप्कूवापीक कनानीचीम् मेकछास् तूकप्क आस्सो सूर् मीम्पीम् लागी तात्नव,

३८ खोदोलोई ओ होप्मी मीस्चीपा लो ओ पाम् खीम्पीलो खात्ना ओ छाम् लागी ईल्पो तोमा लाम्ना तायोपोव।’

३९ “कोङा ओ मालिक ओरोपीको, ‘मूङ्‍क मीम्छा ओ साथपी बाईम् मानेई मईनोदोक कोङा ऊई ममा?’

४० “खोदोलो खसा कोङ् ओरोलो, ‘योबोरोबू, खम् लाईस्पी कोङ् लाम्दूमो, खसाङ् म्‍रीदाम् पोक् आम्पी पोक्स्, ना आम् लक् सफल छूये, खीक्‍का आना ओ होप्मी मीस्पीका लो ओ पाम् खीम्पीकालो ओ छाम् लागी ईल्पो तोमा तायोपोव।

४१ आन् ओ होप्मी मीस्चीपा तातेक्‍कप्का ङ्‍क ओ पस्तूनपीका आन् छूतेई छूये। खीक्‍का खचा मीम्छा पीनोदोसो ङ्‍क ओ पस्तूनपीका आन् छूतेई छूये।’

४२ “एसे इनारमी दोक्पी ताबानोना कोङा ओरोपीको, ‘ए योबोरोबू, ओ मालिक अब्राहाममी नीनाम्माङा, आम् लन्ची तूदोक आना ओ लक् सफल मीयोपोव।

४३ खोङ्व, कोङ् इनारमी दोक्पी थोरेपोतो। खोदोलो ऊक मीम्छाई काऊ बाईम् लागी ताये ना कोङा “आम् गाग्रीपीका चीछा काऊ दूम् पीयोते,” पीकोलो

४४ खसा कोङ् “काऊ दूङ्ते, ना कोङा आम् ऊँटसो काऊ बायोना पयो,” पीके, खूङ्‍क मीम्छा क ओ मालिकमी म्छाम् लागी योबोरोबूआ सोक्‍क छूनूव।’

४५ कोङा ङ्‍क रीङ् ओ सानीवापी वाङोम् मम् मान्याईमोङ्, रिबेका म्बोऊतोपी गाग्री खूर्‌ना बाना, ना इनारपू खाताना काऊ ऊक्‍कू। खीक्‍का कोङा ख ओरोपीको, ‘सम्खे मीयोना कोङ् काऊ दूम् पीयोव।’

४६ “खोदोलो खसा दावाङ् म्बोऊतो थेम्पीका म्गाग्री लात्ना ओरोपीका, ‘काऊ दूङ्व। कोङा आम् ऊँटसो काऊ दूम् पीयोची।’ खीक्‍का कोङा काऊ दूङू, ना खसा ओ ऊँटसो काऊ पईयू।

४७ “कोङा ख ‘आन् आस्मी छाये?’ पीकोना तत्‍तू।

“खोदोलो खसा ओरोपीका, ‘कोङ् नाहोरमी लो मिल्कामलो खची छा बतूएलमी मेकछा के।’

“खीक्‍का कोङा खम् म्नाप्पी नत्थी लो म्हूक्पी छाङ्लो वाईमीयू।

४८ खीक्‍का कोङा ओ तोङ् कूप्सूना भक्तिलो योबोरोबू सेवा छूऊ, ना ओ मालिक अब्राहाममी योबोरोबू नीनाम्माम् साम्दीखा मूऊ, खसा ओ मालिकमी म्नेछोम् मीम्छा म्चास् ओ मालिकमी म्छा पीम् लागी कोङ् थीक् लाम्पी लाम्दूपोक तूवा।

४९ हन्‍ना आन्‍ना ओ मालिक सम्तूमा मीनूम्ना ना आछीयाक वोर्वा मईनूम्दोक कोङ् लोनीव। मूङ्‍क तोङ्ना मईनूम्नोदोसो कोङ् लोनीव, ना कोङ् पाङ्‍-चूप् हेम् हाकहेम्दोसो खातो।”

५० खोदोलो लाबानआ लो बतूएलआलो ओरोपीकाना ङरी आन्ची, “ङ्‍क रीङ् योबोरोबूलाम्पाङ् छूवाक के। केईका आन् रई अथवा नप् ऊसो लोदूर्‌नोके।

५१ खोङ्‍व, रिबेका आम् लाईस्पीङ् तूये। मूङ्‍क खाईना खात्व, ना योबोरोबूआ पीकाक तोङ्ना मूङ्‍क आम् मालिकमी म्छाम् म्तोमा छूनूव।”

५२ अब्राहाममी रोःआ खची रीङ् येन्‍ना बोहोपू कूम्चीना भक्तिलो योबोरोबू सेवा छअ।

५३ खीक्‍का खसा हाल्ङोम् ना नाम्छेर्‌बूम् गहना लो तेईलो बाईना रिबेका पीयू। खसा रिबेकाम् म्बू लो म्मालोसो हायाम् दाम् परेई छूक् थक् हूक्छोम् रूप्पी पीची।

५४ खीक्‍का खम् साथपी तूवाक मीस्चीका खचा मूङ्‍क चची, ना मूङ्‍क सेपा खस् मूङ्‍कपीङ् बास् तूवा।

खीक्‍काना म्देसा देत्छासेपा पकाना खसा ओरोपीका, “ओ मालिकपा खाईम् लागी हन्‍ना कोङ् बिदा पीयोनीव।”

५५ खोदोलोई रिबेकाम् म्बूआ लो म्मालो ओरोपीका, रेबिका ईक्पोङ् लेई सम्मोन् ङ्‍कपी केईकाचीकाङ् तूनूव। खीक्‍काना ख खात्दो नये।”

५६ खोदोलोई खसा खस् ओरोलची, “कोङ् अल्मलेई मोनीनव। हन्‍ना योबोरोबूआ ओ लाम्‍री सफल मीयोपोक तूये। कोङ् खाईम् पीयोनीव, ना कोङ् ओ मालिकपा खातो।”

५७ खोदोलो खचा ओरोपीका, “केईया कन्या मीम्छाङ् काछयाम् ना खम् ङःपीकाङा येनाम्।”

५८ खीक्‍का खचा रिबेका काछचीना ओरोपीकाना तत्‍ची, “ऊई आन् ङ्‍क मीस्लो खातेयो?”

खोदोलो खसा ओरोपीका, “अऊ कोङ् खातो के।”

५९ खन्सा खचा रिबेका म्सूसो मप्चीकाङ् अब्राहाममी म्‍रोम् साथपी लो म्मीस्चीम् साथपीलो पोक्स्छोक्स्ची।

६० खचा रिबेका ओरोपीकाना आसीक् पीची,

“ए ओखी नेछो,

आन् हबऊ-हबऊचीम् खची मा छूवाव,

ना आम् छामाईचा

खस्का दुश्मनी मप्चीम् खची सहर खची हूक्पी मस्‍नूव।”

६१ खीक्‍का रिबेका म्सूसो मप् मीम्छास्का ऊँटपी वोङाना मूङ्‍क मीस्मी दोस्-दोस् खाता। ओरोना रिबेका खाईना मूङ्‍क अब्राहाममी म्‍रो आत्‍ताना खाता।

६२ इसहाक क बेअर-लहै-रोइपीका ताक तूवा, ऊदोईपीक्यालो मूङ्‍क नाम्‍लापी ख नेगेवपी तूवादोङ्‍क तूवा।

६३ इसहाक यूपा छूवालो दूलेई छूक्स् यीक्पी लत्‍ताक तूवा। खीक्‍का खसा नम्‍लो खोङ्लो ऊँट बान्चाक तअ।

६४ खीक्‍का रिबेकाआसो खोङ्लो इसहाक तअ, ना ऊँट थेम्पीका लत्‍ताना मूङ्‍क अब्राहाममी रोः ओरोपीकाना तत्‍तू,

६५ “केई तूम्खास् यीक्पी लाम्दूम्तो बाईप्चाप् मीस् आसे?”

खोदोलो मूङ्‍क अब्राहाममी रोःआ ओरोपीका, “ख ओ मालिक के।” खीक्‍का रिबेकाआ छेक्नाम् खूक्स्‍ना म्ङोबो देप्पू।

६६ खीक्‍का खसा मक खोलोक लक् मूङ्‍क अब्राहाममी रोःआ इसहाक ईयू।

६७ खीक्‍काना इसहाकआ रिबेका म्मा साराम् तम्बू तूवाकपी खाईयू, ना खची सूर् मची। खीक्‍का रिबेका म्तोमा छूवा, ना इसहाकआ ख सम्तूमा मीयू। ओरोना म्मा सीयाना इसहाकआ सान्त्वना तअ।

अब्राहाममी बीन्‍नीपा म्छामाईची

१ इतिहास १:३२-३३

२५

अब्राहामआ आर्को ईल्पो मीम्छालो सूर् मअ। मूङ्‍कम् नीङ् क कतूरा तूवा।

२ मूङ्‍कसा अब्राहामपीका जिम्रान, योक्षान, मदान, मिद्यान, यिशबाक ना शूह वातू।

३ योक्षान शेबाम् लो ददानमीलो खची पा छूवा। ददानमी म्छामाईची अश्‍शूरी, लतूशी ना लऊम्मीची तूवा।

४ मिद्यानमी वात्छा म्छास् क एपा, एपेर, हानोक, अबीदा ना एल्दा तूवा। ङ्‍क खोलोङ् कतूराम् म्छामाईची के।

५ अब्राहामआ म्होप्मी तूवाक खोलोक थक् इसहाकङा पीयू।

६ खोदोलोई खसा म्सोम् तूवालोङ् बीन्‍नीपा म्‍लूङ्माचीलाम्पाक वात्छा म्छास्सो हूक्छो पीची, ना खसा मूङ्‍कस् वात्छा म्छा इसहाकपीका छूतेई मना नाम्‍आप्स्को हेम्पी तूवाक छाप्कूवा हेम् पोक्स्छोक्सू।

अब्राहाम सीयाक

७ अब्राहाम १७५ दोङ् सम्मो लेता।

८ अब्राहाम खूवोबूप् छूवाक सम्मो लेताना सीया, ना ख म्खूक्सू-खूलूस्का ईदेप् छूवा।

९ खम् वात्छा म्छास् इसहाकआ लो इश्माएलआलो ख हित्ती सोहोरमी म्छा एप्रोनमी यीक्पी तूवाक, मम्रेम् दोक्पीक मक्पेलापीक लूबम्पी खूम्ची।

१० मूङ्‍क यीः अब्राहामआ हित्तीचीप्का खेत्क तूवा। मूङ्‍कपीङ् अब्राहाम म्तोमा सारालो खूम्ची।

११ अब्राहाम सीयाकप्का नीनाम्माआ म्छा इसहाक आसीक् पीयू। खोदोलो इसहाक बेअर-लहै-रोइमी दोक्पी तूवादोङा।

इश्माएलमी म्छामाईची

१ इतिहास १:२८-३१

१२ साराम् म्‍रोमे मिश्री हागारलाम्पा जन्मेई छूवाक अब्राहाममी म्छा इश्माएलमी पोम् ललई ङ्‍कङ् के।

१३ खस् मेलसा जन्मेई छूवाक तोङ्ना इश्माएलमी वात्छा म्छाचीम् नीङ् ङ्‍कस्ङा के: इश्माएलमी बूसूम्छाप् म्छा नबायोत, खीक्‍काना केदार, अदबेल, मिब्साम,

१४ मिश्मा, दूमा, मस्सा,

१५ हदद, तेमा, यतूर, नापीश ना केदमा।

१६ इश्माएलमी वात्छा म्छास् ङ्‍कस्ङा के। खची तूस्को ना छाउनी तोङ्ना मूङ्‍क ईक्पोङ् नीच्‍ची गोङ्पीक चारतोप्चीम् नीङ् ङ्‍कस्ङा के।

१७ इश्माएल १३७ दोङ् सम्मो लेता। खीक्‍काना ख सीया ना म्खूक्सू-खूलूस्का ईदेप् छूवा।

१८ इश्माएलमी छामाईची मिश्र छाप्कूवाम् रीम् दोक्पी, अश्‍शूर छाप्कूवा हेम् हवीलापीका शूरसम्मो तूवादोङा। खीक्‍का खस् म्बू-नेछोचीम् साछीमी छूवाना तूवा।

एसाव लो याकूबलो जन्‍मेई छूवाक

१९ अब्राहाममी म्छा इसहाकमी पोम् ललई ङ्‍कङ् के।

इसहाक अब्राहाममी म्छा तूवा।

२० इसहाकआ लीक्पोङ् दोङ् बाईलो पद्दन-आरामपीक अरामी बतूएलमी मीम्छा म्छा, अरामी लाबानमी म्नेछो रिबेकालो सूर् मअ।

२१ रिबेका छालूमा तूवाकसा इसहाकआ म्तोमाम् लागी योबोरोबूपी वाङोम् मअ। खीक्‍का योबोरोबूआ खसा मक वाङोम् येनू, ना रिबेका होपोसूम् छूवा।

२२ म्माम् सागोवापी तूवाक नूक्छास् ईल्पोआ-बीन्‍नीपालो मोम् थालेई मची। “ऊदोई कोङ् ङ्‍कतोङ् छूवो?” पीकाना रिबेकाआ योबोरोबू तत्‍तू।

२३ खोदोलो योबोरोबूआ ख ओरोलअ,

“आम् सागोवापी नीच्‍ची जाति तूये,

आम् सागोवापीका जन्मेई छूलोङा नीच्‍ची जाति खची हा-हाल्‍ला जन्मेई छूये।

ईल्पो आर्कोप्का दूङ् राःरालोक छूये,

ना बूसूम्छाप्‍आ रीदोपाम् सूसो मय।”

२४ रिबेका अर्म् चीम् नाम्‍ला छूवा, ना म्सागोवापी जोङ्ल्या वात्छा म्छास् तूवा।

२५ बूसूम्छाप् क हालालाप् वर्णक, ना म्गाम् बरी मूईलोक जन्मेई छूवा। खन्सा खम् नीङ् एसाव यूक्स्ची।

२६ खीक्‍काना खम् म्नेछो क एसावमी दीन्दीरी म्हूःआ लाप्दीप् लत्‍ता। खन्सा खम् म्नीङ् याकूबc यूक्स्ची। रिबेकाआ खस् वात्लो इसहाक तूक्पोङ् दोङ् बाईक तूवा।

२७ खस् पतोखाताना एसाव क मूर्‌पो दीबूवा मप् ना तेल्म्पी दूलेई मप्‍तीप् मीस् छूवा, ना याकूब क दूमो मान्‍नेईमो तम्बूपी तूप्चाप् मीस् छूवा।

२८ इसहाकआ एसाव हायाम् सम्तूमा मीयू, ऊदोईपीक्यालो एसावआ दीबूवा मना तात्क साः खसा चाम् तदोङू। खोदोलोई रिबेकाआ क याकूब सम्तूमा मीयू।

२९ ऊलाम् याकूबआ खाई ङीचक नाम्‍लापी एसाव म्तेल्म्पीका बाना। ख हायाम् साका सीयाक तूवा।

३० एसावआ याकूब ओरोलअ, “कोङ् मूङ्‍क हाल्के खाईवा चीछा हम्खाम् पीयोते। कोङ् हायाम् साका सीयोक तूये।” (खन्सा ख एदोमसो मीदोङ्ची।)

३१ खोदोलो याकूबआ ओरोपीका, “लाईस्पी आना कोङ् तूस्बूईआ तोम् पर्ने हक् खेईम् पीयोते।”

३२ खोदोलो एसावआ ओरोपीका, “कोङ्ने सीम् यातो। हन्‍ना कोङ् मूङ्‍क तूस्बूईआ तोम् पर्ने हक् ऊमोई?”

३३ खोदोलो याकूबआ ओरोपीका, “लाईस्पी पस्तून चना कोङ् लोव।” खीक्‍का खसा पस्तून चअ, ना तूस्बूईआ तोम् पर्ने हक् याकूब खेईम् पीयू।

३४ खीक्‍काना याकूबआ एसाव सबेई लो दालमी खाईवालो पीयू। खीक्‍का एसावआ मूङ्‍क चना म्‍लाम् कल्‍लू।

ओरोना एसावआ तूस्बूईआ तोम् पर्ने म्होप्मी हक् याकूब पीदीतू।

c 

२५:२६ याकुब मी अर्थ क खसा दीन्दीरी लाप् (पोम् ललईमी रूप्पी, खसा छल मय) पीक्याक के।

इसहाकमी लो अबीमेलेकमीलो करार

२६

अब्राहाममी नाम्‍लापी छूवाक सीसोवाप्का बीन्‍नीपा सीसोवासो मूङ्‍क छाप्कूवापी छूवा। खीक्‍का इसहाक पलिश्तीचीम् होङाबू अबीमेलेक तूवाक गरार छाप्कूवापी खाता।

२ खोदोलो योबोरोबू इसहाकमी दोक्पी खोमन्चीना ओरोपीका, “मिश्र छाप्कूवापी खान्‍नव, खोदोलोई कोङा आन् तूवाव पीकोक थाम्पूपी तूवाव।

३ मूङ्‍क छाप्कूवापीङ् तूवाव, ना कोङ् आन्लो तूवो के, खीक्‍का कोङा आन् आसीक् पीयान्‍ना, ऊदोईपीक्यालो कोङा पस्तूनचोना आम्पा अब्राहामलो मूक यादे कोङा पूरा मूयोना आम् छामाईचीका आन् ङ्‍क खोलोङ् छाप्कूवा पीयान्‍ना।

४ कोङा आम् छामाईची नाम्छूईतोक सोङ्‍गेर् तोङ्ना पतो-छातो खाईमीयो, ना खस् ङ्‍क खोलोङ् छाप्कूवा पीयोची। खीक्‍का आम् छामाईचीलाम्पाङ् चारपीक खोलोङ् जातिचा आसीक् तयची,

५ ऊदोईपीक्यालो अब्राहामआ ओ रीङ्बऊ रेप्पू, ना कोङा पीयूक खोलोङ् ओ आदेश, खोलोङ् ओ आज्ञा, खोलोङ् ओ नियम ना खोलोङ् ओ रीदूम्-होदूम् रेप्पू।”

६ खन्सा इसहाक गरार छाप्कूवापीङ् तूवा।

७ मूङ्‍क थाम्पूपीक मीचा ख म्तोमाम् तोक्पी तत्चीलो खसा ‘ङ्‍क ओनेछो के’ पीका। ऊदोईपीक्यालो “रिबेकाम् कारणआ मूङ्‍कपीक मीचा कोङ् सेतो” मीनाना खसा रिबेका ओ तोमा पीम् कीसा। ऊदोईपीक्यालो रिबेका हायाम् ङालीनप् तूवा।

८ इसहाक मूङ्‍कपी हायाम् तातो तूवा ना पलिश्‍तीचीम् होङाबू अबीमेलेकआ दादावापीका खोङ्लो इसहाक म्तोमा रिबेकालो ईम्स्चाक तअ।

९ खन्सा अबीमेलेकआ इसहाक काछना ओरोलअ, “खोङ्व, ङ्‍कन् आछीयाङ् आम् तोमाई रईछ। ऊदोई आना ‘ङ्‍क ओ नेछो’ पीकाना पीकाकई?”

खोदोलो इसहाकआ ख ओरोलअ, “ऊदोईपीक्यालो खम् कारणआ कोङ् ङ्‍कपीक मीचा सेतो मीनो।”

१० खोदोलो अबीमेलेकआ ओरोपीका, “आना केईकाचीका ङ्‍क ऊई मकई? हेप् मीचा आम् तोमालो मान्‍नप् वोर्वा मवादोक आना ओखीपी दोस् तात्वा।”

११ खन्सा अबीमेलेकआ खोलोङ् मीस् ओरोपीकाना चेताऊनी पीची, “ङ्‍क मीस् अथवा ङ्‍कम् म्तोमा पईप् आसादोसो आछीयाङ् सीम् दण्ड तय।”

१२ इसहाकआ खारूवा मअ, ना मूङ्‍क दोङ्पी खसा ईक्चून्दूलूम् गुणा छीर्म् हेकू।

१३ नीनाम्माआ ख आसीक् पीयू, ना ख होङ्पोक् छूवा, खीक्‍का खपी तूवाक खोलोक थक् दूङ् देतो छूक्‍तो खाताना ख हायाम् होङ्पोक् छूवा।

१४ खम् हायाम् देतो लूस्-छारा, पी-लूपी ना म्‍रो छूवा। खन्सा पलिश्तीचा ख नाचूर् खोम् थालेई मची।

१५ म्पा अब्राहाममी नाम्‍लापी म्‍रोःचा फूत्‍यूक्स्चीक खोलोङ् इनार पलिश्तीचा चाईम् मान्पीची, ना लूङ्आ लो बोहोआलो नेप्दीत्ची।

१६ खीक्‍काना अबीमेलेकआ इसहाक ओरोलअ, “हन्‍ना ओखीपीका आन् खालेत्व, ऊदोईपीक्यालो आन् ओखी लागी हायाम् राःरालो छूवाक तूये।”

१७ खीक्‍का मूङ्‍कपीका लत्‍ताना इसहाकआ गरार छाप्कूवाम् बेँसीपी म्तम्बू कीन्‍ना तूम् थालेई मअ।

१८ खसा म्पाम् नाम्‍लापी फूईम्पा इनार होसोङ् फूईमीची। ऊदोईपीक्यालो अब्राहाम सीयाकप्का पलिश्तीचा मूङ्‍क इनार नेप्दीत्चीक तूवा। खीक्‍का खसा मूङ्‍क इनारमी नीङ् म्पाआ लाईस्पी यूक्स्क नीङ्‍ङा यूक्सू।

१९ बेँसीपी इनार फूत्चीलो इसहाकमी म्‍रोचा काऊमी पूई छीप्ची।

२० खोदोलोई गरार छाप्कूवापीक गथालाचा इसहाकमी गथालास्का “ङ्‍क काऊ ओखीमी” पीकाना जूम्‍लूक् मम् लाम्ची। खन्सा खसा इनारमी नीङ् एसेक यूक्सू, ऊदोईपीक्यालो इसहाकमी गथालाचा गरार छाप्कूवापीक गथालास्का जूम्‍लूक् मस्क तूवा।

२१ खीक्‍का खचा आर्को इनार फूत्ची, ना मूङ्‍कपीसो खेम्वा बोक्सा। खन्सा खसा मूङ्‍कम् नीङ् सित्ना यूक्सू।

२२ ख मूङ्‍कप्का बीन्‍नी खाता, ना खसा आर्को इनार फूत्‍तू। खोदोलोई मूङ्‍कपी आसासो ऊसो मान्पीक तूवा। खन्सा खसा मूङ्‍कम् नीङ् ओरोपीकाना रहोबोत (खूल्‍ला थाऊ) यूक्सू, “हन्‍नान् योबोरोबूआ केई तूस्को थाऊ पीम्पा तूये, ना केई ङ्‍क थाम्पूपी पतो-छातो खाईम् तयाम्।”

२३ खीक्‍का मूङ्‍कपीका ख बेर्शेबापी यन्ची।

२४ योबोरोबू मूङ्‍क सेपाङ् खपी खोमन्ची, खीक्‍का योबोरोबूआ ख ओरोलअ, “कोङ् आम्पा अब्राहाममी नीनाम्मा के। कीनव, ऊदोईपीक्यालो कोङ् आम् साथपी तूवो। कोङा आन् आसीक् पीयान्, ना ओ सूसो मप् अब्राहाममी कारणआ कोङा आम् छामाईची पतो-छातो खाईमीयो।”

२५ खीक्‍का इसहाकआ मूङ्‍कपी ईबूम् वेदी बोबूईना योबोरोबूम् नीङ् दप्पू, ना म्तम्बू मूङ्‍कपीङ् कीन्‍नू। मूङ्‍कपी म्‍रोचा ईबूम् इनार फूत्ची।

२६ ऊलेई अबीमेलेक म्होप् चाईपीप् अहुज्जत लो खम् फौजमी सेनापति पीकोललो म्साथपी खाईना गरारपीका इसहाक तूवाकपी खाता।

२७ खीक्‍का इसहाकआ खस् ओरोलची, “दुश्मनी मनूम्ना आम्नी रापीका आन्‍ना कोङ् लातोनी, नासो आन्‍नी ओदोलो ऊदोई ओपी बानानीकई?”

२८ खोदोलो खचा ओरोपीका, “केईका नम्‍लोना तम्काक तूये योबोरोबू आम् साथपी तूवा। खन्सा केईका ओरो पीक्याका, ई हाम्पी अर्थात् आम्मी लो ओखीम्‍लो हाम्पी ईबूम् यादे छूनूव। ईरापी ईबूम् पस्तूनलोक सन्धि छूम् छूये,

२९ केईका आन् ऊसो मान्मसा खाऊमा-खासेर्मालो पोक्साक तोङ्ना, मूङ्‍क पस्तूनलोक सन्धि मयाम्कसा आना केईका ऊसो हानी मम् तयनो। हन्‍ना आन् योबोरोबूम् आसीक् तोक् मीस् छूवाक तूये।”

३० खीक्‍का इसहाकआ खची लागी चाम् थक् तयार मअ, ना खचा चची दूङ्ची।

३१ खस् देत्छा सेपाङ् पका, ना खची रापी पस्तून चची। खीक्‍का इसहाकआ खस् बिदा पीची, ना खस् खाऊमा-खासेर्मापी बिदा छूवाना खाता।

३२ मूङ्‍क लेईङा इसहाकमी म्‍रोची ताना खचा फूत्चीक इनारमी तोक्पी इसहाक ओरोलची, “केईका काऊ छीपूम्काक तूये।”

३३ खीक्‍का खसा मूङ्‍क थाम्पूम् नीङ् शिबा यूक्सू। खन्सा मूङ्‍क सहरमी नीङ् ईनीम्बा सम्मोङ् बेर्शेबा मीयची।

३४ एसावआ लीक्पोङ् दोङ् बाईलो हित्ती बेरीम् मीम्छा म्छा यहूदीत लो हित्ती एलोनमी मीम्छा म्छा बासमतलो सूर् मना तातू।

३५ मूङ्‍क मीम्छाचा गर्दा इसहाकमी लो रिबेकाम्‍लो खची रीराम खल्‍ल छूवा।

याकूबआ छल मक

२७

इसहाक खूवोबूप् छूवा ना म्मूक्स् कमजोर छूवाना खसा म्मूक्सा तोमान्दूर्, खीक्‍का खसा बूसूम्छाप् म्छा एसाव काछना ओरोलअ, “ए ओ छाङा।”

खोदोलो खसा ओरोपीकाना ङरी आन्‍नू, “हई।”

२ खसा ओरोपीका, “खोङ्व, कोङ् खूवोबूप् छूवो खातो। हन्‍ना कोङ् हादेई सीयो खूङ्‍क कोङा छेतोनो।

३ हन्‍ना आम् जूम्‍लोची, अर्थात् आम् बेईलीफू खाईना तेल्म्पी खात्व, ना ओ लागी दीबूवा मना,

४ कोङा नतोक तोङ्‍क चानप्छा ङीना ओ दोक्पी बाईव, खीक्‍का कोङा मूङ्‍क चोयोना कोङ् सीम् लाईस्पी आन् आसीक् पीयान्‍ना।”

५ इसहाकआ एसावलो ओरोना रीङ् मचलो रिबेकाआ येन्चक तूवा। खीक्‍का एसाव तेल्म्पी दीबूवा मस् खाताकप्का,

६ रिबेकाआ म्छा याकूब ओरोलअ, “खोङ्व, आम्पाआ आम्बू एसावलो ओरोपीकाना रीङ् मचक कोङा येनू,

७ ‘दीबूवा मना कोङ् तूवोकपी तात्व, ना ओ लागी चानप्छा ङीना कोङ् खूरोव, ना कोङा मूङ्‍क चोयोना कोङ् सीम्पीका लाईस्पी कोङा आन् योबोरोबूम् लाईस्पी आसीक् पीयान्‍ना।’

८ खन्सा ए ओ छाङा, कोङा पीकोक तोङ्ना ओ रीङ् रेप्व।

९ छाराम् बागाल तूकपा खात्ना नीच्‍ची नप्-नप् म्छा बाईना बानेईमव, ना आम् पाआ नत्‍तक तोङ्‍क चानप्छा कोङा ङीम्पीयान्‍ना।

१० खीक्‍का आना मूङ्‍क आम्पा खाईना पीव, ना खसा मूङ्‍क चईना ख सीम्पीका लाईस्पी आन्ङा आसीक् पीयानूव।”

११ याकूबआ म्मा रिबेका ओरोलअ, “खोदोलोई, ओ बू एसाव म्मूईलोक तूये। कोङ्‍ क ओ मूई मान्तूप् तूवो।

१२ बा कोङ् ओ पाआ पतो, ना खम् लाईस्पी कोङ् छल मप् दातो, खन्सा कोङा आसीक्ने मा, खोदोलोई सराप्ये तूयो।”

१३ खोदोलो म्माआ ख ओरोलअ, “ए ओ छाङा, आन् आम्पा पीक साराप् ओपीङ् तान्‍नूव। कोङा पीकोक रेपोव, ना खात्ना मूङ्‍क ओ दोक्पी बाईव।”

१४ खीक्‍का ख खाताना मूङ्‍क नीच्‍ची छाराम् म्छा बाईना बानेई मअ, खीक्‍का म्माआ याकूबमी म्पाआ नत्क तोङ्‍क चानप्छा ङीपी।

१५ खीक्‍का खीम्पी तूवाक म्छा बूसूम्छाप् एसावमी नप्-नप् म्तेई लात्ना रिबेकाआ बाईयू, ना म्छा रीदोपा याकूब खाम्मीयू।

१६ छाराम् म्छाम् सोकोवार याकूबमी म्हूक्पी लो म्पईपीलो म्मूई मान्तूक थाऊपी खसा तेईपी,

१७ खीक्‍का खसा ङीक चानप् साः लो सबेईलो म्छा याकूबमी हूक्पी पीयू।

१८ खीक्‍का याकूबआ म्पाम् दोक्पी खाताना ओरोलअ, “ए पाआ।”

खोदोलो इसहाकआ ओरोपीका, “हई, आन् आसे?”

१९ खोदोलो याकूबआ म्पा ओरोलअ, “कोङ् आम् छा बूसूम्छाप् एसाव के। आना आरेई मोक तोङ्ना कोङा मूक तूये। हन्‍ना पक्ना तोतूवाव, ना कोङा दीबूवा मूना तातूक साः चव, खीक्‍का कोङ् आसीक् पीयोव।”

२० इसहाकआ म्छा ओरोलअ, “ए ओ छाङा, आना दानाई ओन्तो छीत मूङ्‍क छीप्पू?”

खोदोलो खसा ओरोपीकाना ङरी आन्‍नू, “योबोरोबू आम् नीनाम्माआ कोङ् जूतेई मीयोपोक तूये।”

२१ खीक्‍का इसहाकआ याकूब ओरोलअ, “ए ओ छाङा, ओ दोक्पी बान्व, आन् ओ छा एसावयो मायो कोङा पईयान्‍ना तूम् तूयो।”

२२ याकूब म्पा इसहाकमी दोक्पी खाता, ना इसहाकआ ख पत्ना ओरोपीका, “साल्म्ने याकूबमी तोङ् लय, खोदोलोई म्हूः क एसावमी तोङ् लये।

२३ याकूबमी म्हूः म्बू एसावमी हूः तोङ्‍कङ् म्मूईलोक तूवाकसा इसहाकआ ख मान्छेई। खीक्‍का इसहाकआ याकूब आसीक् पीयू।

२४ खीक्‍का इसहाकआ ख ओरोपीकाना तत्‍तू, “ऊई आन् आछीयाङ् ओ छा एसावङाकयो?”

खोदोलो याकूबआ ख ओरोपीकाना ङरी आन्‍नू, “एई कोङ् एसावङा के।”

२५ इसहाकआ ओरोपीका, “आना दीबूवा मना तात्‍क साः ङ्‍कपी बाईव, ना कोङा चोयो, खीक्‍का आन् आसीक् पीयान्‍ना।”

याकूबआ मूङ्‍क साः म्पाम् दोक्पी खाईयू, ना खसा चअ। खीक्‍का खसा दाखमद्यसो खूरू, ना खसा मूङ्‍कसो दूङ्‍ङू।

२६ खीक्‍का म्पा इसहाकआ ख ओरोलअ, “ओ छाये, ओ दोक्पी बान्‍ना कोङ् चूम्मा मीयोव।”

२७ याकूब म्दोक्पी खाताना म्पा चूम्मा मीयू। खीक्‍का इसहाकआ म्तेईमी म्मूर् नाप्स्‍ना ओरोपीकाना आसीक् पीयू,

“खोङ्व, ओ छाम् म्मूर्,

योबोरोबूआ आसीक् पीक

रायीखाम् म्मूर् तोङ्‍क तूये।

२८ नीनाम्माआ आन् नाम्तोक सोङ्‍गेर्वापीका

ना चारीदूपीक नप् थाम्पूपीका

ओरोतो दाखमद्य लो छीर्म् लो पीयानूव।

२९ जाति-जातिचा आम् सूसो मस्‍नूव।

ना मीचा आन् सेवा छानूव।

आम् बू-नेछोचीपी आम् हक् तोनूव,

ना आम् माम् वात्छा म्छाचा आन् सेवा छानूव।

आन् साराप् छोक् खोलोआङ् साराप् तनूव,

ना आन् आसीक् पीप्ची खोलोआङ् आसीक् तचीनूव।”

३० इसहाकआ आसीक् पीम् यात्कप्का याकूब म्पाम् दोक्पीका लत्‍ताकलो ईतोङ् म्बू एसाव दीबूवा मस्का तालाता।

३१ खसासो चानप् साः ङीना म्पा तूवाकपी बाईयू। खीक्‍का खसा म्पा ओरोलअ, “ए पाआ, पक्व ना आम् छाआ दीबूवा मना तात्क साः चव, ना कोङ् आसीक् पीयोव।”

३२ खोदोलो म्पा इसहाकआ ख ओरोपीकाना तत्‍तू, “आन्क आसे?”

खोदोलो खसा ओरोपीकाना ङरी आन्‍नू, “कोङ् आम् छा बूसूम्छाप् एसाव के।”

३३ खोदोलो इसहाक हायाम्सार योक्सा, ना ओरोपीका, “खोरोदोक मूङ्‍क दीबूवा मना ओ दोक्पी बाईप् आसे? ना आन् ताम्पीका लाईस्पीङ् कोङा मूङ्‍क खोलोङ् चोना ख आसीक् पीयूतू। एई, हन्‍ना मूङ्‍कङ् आसीक् तोक् छूये।”

३४ एसावआ म्पा इसहाकमी रीङ् येनू खीक्‍का ख हायाम् म्सानीवा चाईसा ना खाप्‍तो हायाम् सोतो म्पा ओरोलअ, “पाआ, कोङ्सो आसीक् पीयोव।”

३५ खोदोलो इसहाकआ ओरोपीका, “आम् नेछो छल मना ता, ना आना तोम् पर्ने आसीक् खाईलेतू।”

३६ खोदोलो एसावआ ओरोपीका, “मूङ्‍कम् नीङ् याकूब यूम्पा ऊई थीक्‍काङ् छूवाक मायो? ऊदोईपीक्यालो मूङ्‍कसा कोङ् नीस्लाम् थगेई मोतो। मूङ्‍कसा तूस्बूईआ तोम् पर्ने हक्सो कोङ् ङापोखो ना कोङा ओदोलो तोम् पर्ने आसीक्सो खाईलेतू।” खीक्‍का खसा होसोङ् ओरोपीका, “ऊई आना ओ लागी ईबूम्सोयो आसीक् सम्सूर्‌ना मान्यून्पीङा?”

३७ खोदोलो इसहाकआ एसाव ओरोपीकाना ङरी आन्‍नू, “खोङ्व, कोङा मूङ्‍क आम् मालिक बानेई मूतूक तूये। मूङ्‍कम् खोलोङ् म्बू-म्नेछोस् कोङा मूङ्‍कम् म्‍रोः बानेई मूक तूये। छीर्म्आ लो दाखमद्यआलो कोङा मूङ्‍क लाईप्छोप्-काईप्छोप् बानेई मूयूतूक तूये। हन्‍ना आम् लागी कोङा ऊई मदूरो मोलो, ओ छाङा?”

३८ खोदोलो एसावआ म्पा ओरोलअ, “आम्पी ईबूम्ङाङ्ओ आसीक् तूये पाआ? कोङ्सो आसीक् पीयोव।” खीक्‍का एसाव सूदोक्पामीतो खापा।

३९ खोदोलो म्पा इसहाकआ ओरोपीका,

“खोङ्व, आम् तूस्को-बास्को

चारीदूपीक नप् थाम्पूपीका छूबूरी छूये,

ना मूङ्‍कपी नाम्छूईतोक सोङ्‍गर्वा हूप्स्‍नो।

४० आना आम् दोप्सेलमी राःराआ आम् जीविका तोक्स,

खोदोलोई आन् आम् नेछोम् सूसो मप् छूये।

आन् आम् सानीवा चाईस्‍ना ऊम्केई छूम् लामलो,

आना मूङ्‍कम् हक्मी वोवेन्दा तोङ्‍क बन्धन आम् बोऊतोप्का

अतना होक्स्लात।”

४१ म्पाआ याकूब पीक मूङ्‍क आसीक्मी कारणआ एसावआ याकूबलो दुश्मनी मम् थालेई मअ, ना एसावआ म्सानीवापाका ओरोपीका, “ओ पा सीम् नाम्‍ला दावाङ् तालाताक तूये। खीक्‍काना कोङा ओ नेछो याकूब सेतो।”

४२ खोदोलोई म्छा बूसूम्छाप् एसावआ पीकाक मूङ्‍क रीङ् रिबेकाम् नेबोपी तातेका। खन्सा रिबेकाआ म्छा रीदोपा याकूब काछना ओरोलअ, “खोङ्व, आम् बू एसावआ आन् सेईम् मीन्‍ताम् मना म्चीत्‍ता बूजेईमक तूये।

४३ खन्सा ए ओ छाङा, कोङा पीकोक रेपोव। आन् हारानपी ओ बू लाबान तूकपी जूकाखात्व,

४४ ना आम्बूम् म्छूली सेर्‌नोक सम्मो जीस्तातो आन् मूङ्‍कपीङ् खलो तूवाव।

४५ आना आम् बू एसावमी ऊल्‍लोङ्पी मक लक् खसा मात्यूक्सना म्छूली सीकप्का कोङा आन् लास् मूङ्‍कपी मीस् पोक्सोची। ऊलेईपी आन्ची नीप्पोङ् सीचीक कोङा ऊतोङ्नाई तेम्मा?”

४६ खीक्‍का रिबेकाआ इसहाक ओरोलअ, “ङ्‍कपीक हित्ती मीम्छाचीम् कारणआ कोङ् हैरान छूवोक तूये। याकूबआ ङ्‍क छाप्कूवापीक मीम्छास् तूकपीक ङ्‍क तोङ्‍क ईल्पो मीम्छालो सूर् मईदोक कोङ् लेतोचोयोकम् ऊई फाइदा छूनाई?”

इसहायकआ याकूब लाबानपा पोक्स्क

२८

खीक्‍काना इसहाकआ याकूब काछना आसीक् पीयू, ना ओरोपीकाना आज्ञा पीयू, “आना कनानी मीम्छाचीप्क आस्लोसो सूर् मनव।

२ पद्दन-आरामपी तूक आम् माम् म्पा बतूएलमी खीम्पी खात्ना मूङ्‍कपीका आम् कोक्पा लाबानमी मीम्छा म्छास् तूकपीक ईल्पोलो सूर् मव।

३ खोलोप्का दूङ् राःरालोक योबोरोबूआ आन् आसीक् पीयानूव, ना आन् पतो-छातो खाईमीयानूव, ना आम्पीका ईबूम् समुदाय बोबून्‍नूव।

४ नीनाम्माआ आम् छामाईचीका आन् अब्राहामआ तक आसीक् पीयानूव, ङ्‍क आन् तूक छाप्कूवा नीनाम्माआ अब्राहाम पीक तूवा, ङ्‍क छाप्कूवापी आम् हक् छूनूव।”

५ ओरोना इसहाकआ याकूब पोक्सू। खीक्‍का ख पद्दन-आरामपी एसावमी लो याकूबमीलो खची मा रिबेकाम् म्बू अरामी बतूएलमी म्छा लाबान तूवाकपी खाता।

६ खीक्‍का इसहाकआ याकूब आसीक् पीना तोमा ताईम् लागी मूङ्‍कप्का पद्यन-आरामपी पोक्स्क रीङ्, ना ख आसीक् पीना, “आना कनानी मीम्छास् तूकपीक आस्‍लोसो सूर् मनव” लक रीङ् एसावआ तूम् तअ।

७ खीक्‍का याकूबआ म्पा-म्माम् आज्ञा रेप्ना पद्दन-आराम हेम् खताक तूये पीम् रीङ्सो एसावआ तूम् तअ।

८ कनानी मीम्छास् म्पाआ नत्‍तनो पीम् एसावआ तूम् तकप्का,

९ एसाव इश्माएल तूवाकपी खाता। खीक्‍का खसा म्तोमास् तूवापीका बीन्‍नीपासो अब्राहाममी म्छा इश्माएलमी मेकछा महलत सूर् मना तातू; महलत क नबायोतमी म्नेछो तूवा।

बेथेलपी याकूबआ सेमो मोङ्‍क

१० बेर्शेबा होक्सीना याकूब हारान हेम् खाता।

११ ईबूम् थाम्पूपी तातेकाकप्का नाम्कूराकसा ख मूङ्‍क सेपा मूङ्‍कपीङ् बास् तूवा। मूङ्‍क थाम्पूपी तूवाक ईबूम् लूङ् खसा तोङ्‍को मना ख ईम्सा।

१२ मूङ्‍कपी खसा ङ्‍क तोङ्‍क ईबूम् सेमो मोङ्‍ङू: यीक्पी थोरेम्पा ईबूम् थोको तूवा, ना मूङ्‍क थोकोम् म्छोक नाम्छूई सम्मोङ् तातेकाक तूवा ना नीनाम्माम् रीदाम् पोक्ची मूङ्‍क थोकोलाम्पा थोम्‍ला खात्‍तो दाली यूतो मचचीक तूवा।

१३ योबोरोबू म्दोक्पी थोरेपा, ना याकूब ओरोलअ, “कोङ् योबोरोबू, आम् पा अब्राहाममी नीनाम्मा ना इसहाकमी नीनाम्मा के। ऊक थाम्पूपीई आन् ईम्स्चाईक तूये मूङ्‍क कोङा आन् आम् छामाईचीका पीयान्‍ना।

१४ आम् छामाईची चारीदूपीक फूर्क्‌तोसर्प् छूये। आन् नाम्‍आप्स्को हेम्, नाम्काप्स्को हेम्, योऊना हेम् ना योऊमेर हेम् छातो खाते। खीक्‍का आम्‍लाम्पा लो आम् छामाईचीलाम्पालोङ् चारीदूपीक खोलोङ् मीचा आसीक् तयची।

१५ खोङ्व, कोङ् आम् साथपी तूवो ना आन् हापी खात्दोसो कोङा आन् सम्सूर्‌यान्‍ना यूयान्‍ना, ना आन् ङ्‍क थाम्पूपी आईयान्‍ना ताईयान्। कोङा आन् लोन्‍नाक रीङ् पूरा मान्छूम् सम्मो कोङा आन् होन्येयान्‍नो।”

१६ खीक्‍का याकूब ईम्स्चाकपीका थीतापक्ना ओरोपीका, “आछीयाङ् ङ्‍क थाम्पूपी नीनाम्मा तूये रईछ, ङ्‍क कोङा तूम् मान्तोङाक तूवा।”

१७ ख हायाम् कीसा ना ओरोपीका, “ङ्‍क थाम्पू हायाम् ईकीम् लप् रईछ। ङ्‍कन् नीनाम्माम् खीम्ये रईछ। ङ्‍कन् साराङ्‌गाम् लाम्स्कोई रईछ।”

१८ याकूब देत्छा सेपाङ् पका, ना खसा तोङ्‍को मक लूङ् कप्ना खाम्बा तोङ्ना तोतूईयू ना मूङ्‍कम् म्छोक्पी तेल तेसू।

१९ खीक्‍का खसा मूङ्‍क थाम्पूम् नीङ् बेथेल यूक्सू। लाईस्पी मूङ्‍क थाम्पूम् नीङ् लूज तूवा।

२० खीक्‍का याकूबआ ओरोपीकाना भाकल मअ, “नीनाम्मा ओ साथपी तूदोक, खसा कोङ् ओ लाम्‍रीपी सम्सूरोना यूक्सो, खीक्‍का कोङ् चाम् लागी सबेई लो खाम् लागी तेईलो पीयो,

२१ ना कोङ् होसोङ् ओ पाम् खीम्पी सेसेर्‌ङा ताम् तूयोदोक, योबोरोबूङ् ओ नीनाम्मा छूये।

२२ खीक्‍का कोङा खाम्बा तोङ्ना तोतूयूक ङ्‍क लूङ् क नीनाम्माम् खीम् छूये, ना नीनाम्माआ कोङ् पीयोक तोदी खोलोमी दशांश कोङा आछीयाङ् ख पीयो।”

लेआम् लो राहेलमीलो सूर् याकूबलो छूवाक

२९

खीक्‍काना याकूब पकाना म्‍लाम् कल्‍लू, ना नाम्‍आप्स्को हेम्क छाप्कूवापी तातेका।

२ मूङ्‍कपी तूवाक तेल्म्पी खसा ईबूम् इनार तअ, ना मूङ्‍क इनारमी दोक्पी सूक् बागाल लूस् तूवाचाक तूवा, ऊदोईपीक्यालो मूङ्‍क इनारपीकाङ् मीचा लूस्मी बागाल काऊ पईदोङ्चीक तूवा। मूङ्‍कपी इनार खम् ईबूम् हायाम् देप् लूङ् तूवा।

३ खोलोङ् लूस्मी बागाल मूङ्‍क इनारमी दोक्पी बात्ल छूवादोङा, खीक्‍का गथालाचा इनार खम्पा मूङ्‍क देप् लूङ् लात्चीना लूस् काऊ पईदोङ्चीक तूवा। खीक्‍काना खचा इनारमी ङः होसोङ् मूङ्‍क लूङ्आङ् खप्दोङ्चीक तूवा।

४ याकूबआ खस् ओरोलची, “ए ओ नेछोचे, आन्‍नी हापी तूप्ये?”

खोदोलो खचा ओरोपीका, “केईका हारानपी तूप् के।”

५ खीक्‍का खसा ओरोपीकाना तत्ची, “आन्‍ना नाहोरमी म्चास् लाबान छेत्नूम्यो?”

खोदोलो खचा ओरोपीका, “ख केईका छेताम्का।”

६ याकूबआ खस् होसोङ् ओरोपीकाना तत्ची, “ऊई ख सेसेर्‌ङाओ तूये?”

खोदोलो खचा ओरोपीका, “एई ख सेसेर्‌ङा तूये। खोङ्‍व, खम् म्छा राहेल लूस् बाईना बान्चाईक तूये।”

७ खीक्‍का याकूबआ ओरोपीका, “खोङ्नूम्व, नाम् माङ्‌कूर्‌मोङ् तूये। लूस् लो छारालो बात्ल मम् नाम्‍ला मान्छूमोङ् तूये। लूस् काऊ पयानूम्ना होसोङ् चारेईपी खायानूम्व।

८ खोदोलो खचा ओरोपीका, “खोलोङ् बागाल बात्ल मान्छूमो ना इनारमी ङः खम्पा लूङ् मान्लाईमो केईका मूङ्‍क तोङ्ना मम् दूराम्कानो। खीक्‍कानाङाङ् केईका लूस् काऊ पईम् दूराम्का।”

९ याकूबआ खस्का रीङ् मचलो, राहेल म्पाम् लूस् बाईना मूङ्‍कपी ताबाना, ऊदोईपीक्यालो मूङ्‍क लूस् खसाङ् चारेई मदोङ्‍क तूवा।

१० खीक्‍का याकूबआ म्कोक्पा लाबानमी म्छा राहेल लो म्कोक्पाम् लूस्लो तअ, ना इनारमी दोक्पी बानाना खसा इनारमी ङः खम्पा लूङ् लातू, खीक्‍का म्कोक्पा लाबानमी लूस् काऊ पईयू।

११ खीक्‍का याकूबआ राहेल चूम्मा मीयू, ना ख खाम् थालेई मअ।

१२ खीक्‍काना याकूबआ राहेल “कोङ् आम् पाम् म्होप्मी मीस् ना रिबेकाम् म्छा के” पीकाना ईयू। खीक्‍का राहेल बूल्तो खाता ना ङ्‍क खोलोङ् रीङ् म्पा ईयू।

१३ म्यस् याकूब बानाक रीदाम् येनूमोरो लाबान ख तूम् लागी दावा बूल्तो बाना, ना ख हेप्ना चूम्मा मीयू, खीक्‍का ख म्खीम् खाईयू।

१४ खीक्‍का याकूबआ लाबान खोलोङ् रीङ् ईयू। खोदोलो लाबानआ ख ओरोलअ, “आछीयाङ्, आन् ओ तूप्‍री लो ओ सालो के।”

खीक्‍का याकूब खलो ईक् लाः सम्मो तूवाकप्का

१५ लाबानआ ख ओरोलअ, “ओ होप्मी मीस् दोसो आना मोरो ओ लक् मम् खप्पनो, खन्सा लक् मईकम् दूक्नासी देत्‍तोई पीम् छूये खूङ्‍क पीकाव।”

१६ लाबानमी नीप्पो मीम्छा म्छास् तूवा। म्बूसूम्छाम्मी नीङ् लेआ ना रीदोमाम् नीङ् राहेल तूवा।

१७ लेआम् म्मूक्स् नम्‍लोमान्तोक् तूवा, खोदोलोई राहेल क म्जीऊ-दालआ खाईप्सेप् ना हायाम् ङालीनप्छा तूवा। याकूबआ राहेल नत्‍तू।

१८ खीक्‍का खसा ओरोपीका, “आम् छा रीदोमा राहेल तोम् लागी कोङा नूक्दोङ् सम्मो आम् सूसो मूयो।”

१९ खोदोलो लाबानआ ओरोपीका, “मूङ्‍क बीन्‍नीपालो सूर् मीम्पीम्पीकान् आन् पीम्ङा नप् छूये। अऊ, कोङ्लोङ् तूवाव।”

२० खन्सा याकूबआ राहेल तोम् लागी नूक्दोङ् सम्मो लाबानमी सूसो मअ। याकूबआ राहेल हायाम् सम्तूमा मीकसा मूङक नूक्दोङ् नाम्‍लासो चीबाईप्‍तोङ् लअ।

२१ खीक्‍काना याकूबआ लाबान ओरोलअ, “कोङा आम् सूसो मम् यातू। हन्‍नान् ओ तोमा छूम् लागी राहेल कोङ् पीयोव। कोङा खलो सूर् मम् लन्ची मूयो।”

२२ खीक्‍का लाबानआ मूङ्‍कपीक खोलोङ् मीस् काछना चाम्दूम् यअ।

२३ खोदोलोई यूपा छूवालो खसा म्छा लेआ याकूबमी दोक्पी बाईयू, ना याकूब खलो ईम्सा।

२४ लाबानआ म्‍रोःमे जिल्पा म्छा लेआम् रोःमे छूम् लागी पीयू।

२५ याकूबआ म्देसा देत्छा कोअसाना खोङ्लो सेपा खलो ईम्ने लेआ रईछ पीम् छेत्‍तू। खीक्‍का खसा लाबान ओरोलअ, “आना कोङ्‍लो ऊदोई ङ्‍कतोङ् मकई? ऊई कोङा राहेलमी लागी आम् सूसो मूक मायो? ऊदोई आना कोङ्लो ङ्‍क तोङ्ना छल मकई?”

२६ खोदोलो लाबानआ ओरोपीका, “ओखी छाप्कूवापी म्तूस्बूईमी सूर् मान्छूमो म्छारीम् सूर् मम् खप्पनो।

२७ लेआलो ईक्फाईवेई सम्मो तूवाचीव, ना आर्को नूक्दोङ् सम्मो ओ सूसो मव ना कोङा आन् राहेलसो पीन्दीयान्‍ना।”

२८ खीक्‍काना याकूबआ खूङ्‍क तोङ्‍ङा मअ, ना लेआलो ख ईक्फाईवेई सम्मो तूवा। खीक्‍का लाबानआ म्छा राहेलसो याकूबलो सूर् मम् लागी पीयू।

२९ लाबानआ म्‍रोःमे बिल्हा म्छा राहेलमी म्‍रोःमे छूम् लागी पीयू। खीक्‍का याकूब राहेललोसो ईम्सा।

३० याकूबआ लेआप्का दूङ् राहेल सम्तूमा मीदोङू, ना होसोङ् नूक्दोङ् सम्मो याकूबआ लाबानमी सूसो मअ।

याकूबमी वात्छा म्छास्

३१ लेआ हेला छूवाक तना योबोरोबूआ म्सागोवा हल्पी। खोदोलोई राहेल क छालूमाङ् तूवाचा।

३२ लेआ होपोसूम् छूवाना ईल्पो वात्छा छा वातू, ना खसा मूङ्‍कम् नीङ् ओरोपीकाना रूबेन यूक्सू, “आछीयाङ् योबोरोबूआ ओ दूक्वा तक तूये। हन्‍नान् ओ तूप्पोआ कोङ् सम्तूमा मीयो।”

३३ ख होसोङ् होपोसूम् छूवा, ना आर्को वात्छा छा वातू। खीक्‍का खसा ओरोपीका, “कोङ् हेला छूवोक तूये पीकाना योबोरोबूआ येन्कसा खसा कोङ् ङ्‍क वात्छा छा पीयोक तूये।” खीक्‍का खसा मूङ्‍कम् नीङ् शिमियोन यूक्सू।

३४ ख होसोङ् होपोसूम् छूवा ना ईल्पो वात्छा छा वात्ना खसा ओरोपीका, “एस्खेप्ने ओ तूप्पोम् म्सानीवा ओ हेम् फात्फो, ऊदोईपीक्यालो कोङा खम् लागी सूप्पो वात्छा छा वातूक तूये।” खन्सा मूङ्‍कम् नीङ् लेवी यूक्सू।

३५ ख होसोङ् होपोसूम् छूवाना वात्छा छा वातू ना खसा ओरोपीका, “एस्खेप्ने कोङा योबोरोबूम् सायोचोङ्मा मूयो।” खन्सा खम् नीङ् यहूदा यूक्सू। खीक्‍काना खसा छावाई होक्सी।

३०

याकूबपीका म्छामाई मान्छूकसा राहेलआ म्ना नाचूर् खोङू। खीक्‍का खसा याकूब ओरोलअ, “कोङ्सो छामाई पीयोव, मादोक कोङ् सीयो के।”

२ याकूबआ म्छूली काताना राहेल ओरोलअ, “आम् सागोवा छीक्दीप् कोङ् नीनाम्माम् तूस्कोपीयो तूवोनाई?”

३ खोदोलो राहेलआ ओरोपीका, “ओ रोःमे बिल्हा ङ्‍कपी तूये। खलो ईम्स्व ना खसा ओ लागी छा वात्नूव ना खलाम्पा कोङासो छामाई तूनूव।”

४ खन्सा राहेलआ म्‍रोःमे बिल्हा याकूबलो तूम् लागी पीयू, ना याकूब खलो ईम्सा।

५ बिल्हा होपोसूम् छूवाना याकूबपीका ईल्पो वात्छा छा वातू।

६ खीक्‍का राहेलआ ओरोपीका, “नीनाम्माआ कोङ् थीक् थरेईमो, ना ओ बीन्तीसो येन्‍ना कोङ् ईल्पो छा पीयो।” खन्सा खसा मूङ्‍कम् नीङ् दानa यूक्सू।

७ राहेलमी म्‍रोःमे बिल्हा होसोङ् होपोसूम् छूवा, ना खसा याकूबपीका आर्को ईल्पो वात्छा छा वातू।

८ खीक्‍का राहेलआ ओरोपीका, “हायाम् जूम्‍लूक् मूना कोङ् ओ नापीका कोक्सोक तूये।” खन्सा खसा मूङ्‍कम् नीङ् नप्‍तालीb यूक्सू।

९ लेआ म्होपा छावाईम् होक्सीक तूम् तना खसा म्‍रोःमे जिल्पा खाईना याकूबलो तूम् लागी पीयू।

१० लेआम् म्‍रोःमे जिल्पाआ याकूबपीका ईल्पो वात्छा छा वातू,

११ ना लेआ म्‍जीनना ओरोपीका, “भाग्यमानी!” खन्सा खसा खम् नीङ् गादc यूक्सू।

१२ लेआम् म्‍रोःमे जिल्पाआ याकूबपीका आर्को ईल्पो वात्छा छा वातू।

१३ खीक्‍का लेआ ओरोपीका, “कोङ् सुखी रईछ। मीम्छाचा कोङ् सुखी पीक्‍ना लोयो।” खन्सा खम् नीङ् खसा आशेरd यूक्सू।

१४ दोचेर् ताम् नाम्‍लापी रूबेन यीक्पी खाता, ना सम्तूमाम्-म्चोe छीप्ना म्मा लेआ बाईना पीयू। खीक्‍का राहेलआ लेआ ओरोलअ, “सम्खे मीयोना आम् छाआ तात्‍क सम्तूमाम्-म्चो कोङ्सो जीस् पीयोव।”

१५ खोदोलोई लेआ ख ओरोलअ, “ऊई ओ तूप्पो ओपीका ङाम्ना खाईम् चीमा रीङ्‍योनाई, हन्‍ना आना ओ छाआ छीप्क सम्तूमाम्-म्चोसोयो खाईम् लाम्?”

खोदोलो राहेलआ ओरोपीका, “खोरोदोक आम् छाआ तात्क सम्तूमाम्-म्चो पीयोदोक एसे सेपा ख आन्लो ईम्से।”

१६ यूपा याकूब यीक्पीका आत्‍ताना तालो लेआ ख तूम्खास् ता, ना ओरोपीका, “एसे सेपा आन् कोङ्‍लो ईम् छूये, ऊदोईपीक्यालो ओ छाआ तात्क सम्तूमाम्-म्चोलो कोङा आन् बान्‍नाक तूये।” खन्सा याकूब मूङ्‍क सेपा लेआलो ईम्सा।

१७ नीनाम्माआ लेआ मक बीन्ती येनू, ना ख होपोसूम् छूवा, खीक्‍का याकूबपीका खसा आर्को पाँचौँ छा वातू।

१८ खीक्‍का लेआ ओरोपीका, “कोङा ओ रोःमे ओ तूप्पो पीयूकसा नीनाम्माआ कोङ् पूनाऊनी पीयोक तूये।” खन्सा खसा मूङ्‍कम् नीङ् इस्साखार यूक्सू।

१९ लेआ होसोङ् होपोसूम् छूवा, ना याकूबपीका आर्को छैटौँ छा वातू।

२० खीक्‍का लेआ ओरोपीका, “नीनाम्माआ कोङ् हायाम् दाम् परेई छूक् हूक्छो पीयोक तूये। हन्‍ना ओ तूप्पोआ कोङ् साम्दी दोयो, ऊदोईपीक्यालो कोङा खम् लागी तूक्पो वात्छा छा वायूपूक तूये।” खन्सा खसा मूङ्‍कम् नीङ् जबूलूनf यूक्सू।

२१ दोस्पी होसोङ् खसा ईल्पो मीम्छा छा वातू, ना खसा मूङ्‍कम् नीङ् दीना यूक्सू।

२२ खीक्‍का नीनाम्माआ राहेल मीन्खी, ना खसा मक बीन्ती येन्‍ना खसा राहेलमी सागोवा हल्पी।

२३ राहेल होपोसूम् छूवाना ईल्पो वात्छा छा वातू, ना खसा ओरोपीका, “नीनाम्माआ ओपी तूवाक निन्दा हतेई मीयोपोक तूये।”

२४ खीक्‍काना खसा मूङ्‍कम् नीङ् योसेफg यूक्सू। खीक्‍का खसा ओरोपीका, “नीनाम्माआ कोङ् आर्को वात्छा छा कापोपोक तूये।”

याकूबमी दाचाम् पतोखाताक

२५ राहेलआ योसेफ वात्कप्का याकूबआ लाबान ओरोलअ, “ओ खीम् खाईम् लागी कोङ् बिदा पीयोव।

२६ कोङ् ओ तोमास् लो ओ छास्लो खाईम्ना खाईम् पीयोव, मूङ्‍कम् लागी कोङा आम् सूसो मूक तूये। कोङ् खाईम् पीयोव, ऊदोईपीक्यालो कोङा आम् सूसो मूक आना छेत्चयकङ् तूये।”

२७ खोदोलोई लाबानआ ख ओरोलअ, “आना कोङ् सम्खे मीयोदोक, तूवाव। नीनाम्माम् दर्शनपीका कोङा तूम् तूक तूये, योबोरोबूआ आम् कारणआ कोङ् आसीक् पीयोक तूये।

२८ दूक्नासी देत्‍तोई लाप कोङ् ईयोव, ना कोङा आन् मूङ्‍कतोदीङ् दूक्नासी पीयान् के।”

२९ खोदोलो याकूबआ लाबान ओरोलअ, “कोङा आम् लागी ऊतोङ्‍कई सूसो मूक तूये, ना आम् पी-लूपी कोङ् तूवोलो देईदेतोई पतो-छातो खाताक तूये खूङ्‍कन् आना आम्होपाङ् छेत्चयक तूये।

३० कोङ् ताम् लाईस्पी चीछाङाङ् आम् दाचाम् तूवा खोदोलोई ईनीम्बा हायाम् देतो छूवाक तूये। कोङा ऊई मूऊ मूङ्‍कपी योबोरोबूआ आन् आसीक् पीयाक तूये। खोदोलोई हन्‍ना ओ होप्मी खीम्पोस्चीम् लागी क कोङा हादेलोई खोलोक थक् मूयो?”

३१ खोदोलो लाबानआ ओरोपीका, “खोरोदोक कोङा आन् ऊई पीयान्‍ना?”

खोदोलो याकूबआ ओरोपीका, “आना कोङ् ऊसो पीम् बोक्स्‍नो। खोदोलोई आना ओ लागी ङ्‍क ईबूम् रीङ् मईदोक, कोङा आम् लूस् लो आम् छारालो होसोङ् चारेई मूचोयो।

३२ एसे खोलोङ् आम् बागाल तूकप्क थोप्ले लो पेटारेलो लूस् ना गूगूर्‌पा लूस्मी म्छा, ना छारा तूकप्कसो थोप्ले लो पेटारेलो छूतेई मीयोपोव। ओ दूक्नासी मूङ्‍कस्ङा छूनूव।

३३ खीक्‍का आना दोस्पी ङ्‍क तोङ्ना ओ दूक्नासीम् हिसाब मईलो ओ इमानदारीताङा आन् ङरी आने। छारास् तूकप्क थोप्ले लो पेटारेलो माकतोदी खीक्‍का लूस्मी म्छास् तूकप्क गूगूर्‌पा माकतोदी ओपी छीप्पदोक कोङा मूङ्‍क खूसूक छूये।”

३४ खोदोलो लाबानआ ओरोपीका, “अऊ, आना पीक्‍क तोङ्‌ङा छूनूव।”

३५ मूङ्‍क लेई पेटारे लो थोप्लेलो बकाची ना पेटारे लो थोप्लेलो छाराची (मूङ्‍कचीम् ओम्‍लोप् दाग तूवा) ना खोलोङ् गूगूर्‌पा लूस्मी म्छा लाबानआ सोक्ना वात्छा म्छाचीम् हूक्पी जीम्मा पीयू।

३६ खीक्‍का लाबानआ याकूबलो खची रापी सूक् लेईमी लाम्तो बाईप् अन्तर यूक्सू। खीक्‍का याकूबआ क लाबानमी बाँकी रहेई छूवाक बागाल चारेई मस् खाईयू।

३७ खीक्‍का याकूबआ लहरे-पीपल, हाडेबदाम ना चिनार मीचीक सीछोम् मालो देईम्पा म्गेम् बाईना मूङ्‍कपी ओम्‍लोप् धर्का बानेई मम् लागी मूङ्‍कम् म्होऊ खेपू।

३८ खीक्‍का खसा मूङ्‍क सीछोम् म्गेम् बागाल काऊ दूस् बाईस्को थाऊपी बागालमी लाईस्पी मूङ्‍कचा काऊ दूस्को बोक्खोङ्पी यूक्सू। खीक्‍का मूङ्‍क बागाल काऊ दूस् बानालो मूङ्‍कपीङ् बाराना छूवादोङा।

३९ मूङ्‍क बागाल मूङ्‍क सीछोम् म्गेम्मी लाईस्पी बाराना छूवाकसा खचा खची पाठा-पाठी वात्चीकसो मूङ्‍क तोङ्‍कङ् छिर्केमिर्के, पेटारे ना थोप्ले वात्ची।

४० खीक्‍का याकूबआ मूङ्‍क पाठास् क छूतेई मना बीन्‍नीपा बागाल क लाबानमी म्बागाल छिर्केमिर्के लो गूगूर्‌पालो तूवाक हेम् पोक्स्छोक्सू। ओरोना खसा म्बागाल क लाबानमी बागाललो मीसेई मान्ममो म्हाल्‍लाङ् यूक्सू।

४१ मूङ्‍क सीछोम् गेम्मी लाईस्पी बका लाम्चीनूव पीकाना बल्या-बल्या बागाल बका तेम् बेलापी याकूबआ बोक्खोङ्पी मूङ्‍क बागालमी लाईस्पी मूङ्‍क सीछोम् गेम् यूक्स्क तूवा।

४२ खोदोलोई लूत्‍ते बागालमी लागी क खसा मूङ्‍क सीछोम् म्गेम् मान्यूक तूवा। खन्सा लूत्‍ते तोदीक लाबानमी छूवा, ना बल्या तोदीक याकूबमी छूवा।

४३ ओरोना याकूब हायाम् होङ्पोक् मीस् छूवा, ना खम् हायाम् देतो बागाल, म्‍रोःरोमेची, ऊँट ना मोकोक्‍तीसो छूवा।

a 

३०:६ दान मी अर्थ क खसा निसाफ मक तूये पीक्याक के।

b 

३०:८ नप्‍ताली मी अर्थ क ओ जूम्‍लूक् पीक्याक के।

c 

३०:११ गाद मी अर्थ क सौभाग्य पीक्याक के।

d 

३०:१३ आशेर मी अर्थ क सुखी पीक्याक के।

e 

३०:१४ सम्तूमाम्-म्चो – ङ्‍क ईक्खाल्क जडिबुटि के; ङ्‍कम् म्चो चायाम्ना वात्छाआ राःरा तयना म्तोमा होपोसूम् छूम् लागी सफल छूये पीम् विश्‍वास मदोङ्ची।

f 

३०:२० जबलून मी अर्थ क साम्दी छूम् दूर।

g 

३०:२४ योसेफ मी अर्थ क खसा काप्पीनूव पीक्याक के।

याकूब लाबानमी खीम्पीका सूपीछा जूकाना खाताक

३१

लाबानमी वात्छा म्छाचा ओरोपीकाचाक याकूबआ येनू, “ई पाम् खोलोक थक् याकूबआ खाईम् यातू, ना ई पाम् दाचाम्पीका खसा हायाम् देतो तोम् यात्क तूये।”

२ ना याकूबआ खोङ्लो लाबानआ खपी मक वोर्वासो लाईस्पीक तोङ्‍क नप् मान्तोक तूवा।

३ खीक्‍का योबोरोबूआ याकूब ओरोलअ, “आम् खूक्सू-खूलू लो आम् होप्मी मीस्लो तूकपीङ् आत्‍ताना खात्व, ना कोङ् आम् साथपी तूवोके।”

४ खन्सा याकूबआ राहेल लो लेआलो म्बागाल तूवाक खार्कापी काछची,

५ ना याकूबआ खस् ओरोलची, “आम्ची पाम् सानीवा ओ हेम् लाईस्पीक तोङ्‍क मान्तूक कोङा तूचोयोक तूये। खोदोलोई ओ पाम् नीनाम्मा ओ साथपी तूये।

६ कोङा दूरूक सम्मो आम्ची पाम् सूसो मूक आन्चा छेत्चाईचूकङ् तूये।

७ खोरोदोसो आम्ची पाआ कोङ् थगेई मोक तूये, ना कोङा तोम् पर्ने ओ दूक्नासीसो ईक्पोङ् खेप् सम्मो फात्क तूये। खोदोलोई नीनाम्माआ ख ओ हानी मम् मान्पी।

८ खसा थोप्ले तोदी आम् दूक्नासी छूनूव पीकालोसो खोलोङ् बागालआ थोप्लेङ् वातू। खीक्‍का खसा पेटारे तोदी आम् दूक्नासी छूनूव पीकोलोसो खोलोङ् बागालआ पेटारेङ् वातू।

९ ओरोना नीनाम्माआ आम्ची पाम् म्बागाल खोलोङ् कोङ् पीयोक तूये।

१० “बका तेम् नाम्‍लापीक बकास् पेटारे, थोप्ले ना छिर्केमिर्के छूवाक कोङा सेमो मोङू।

११ खोदोलो नीनाम्माम् रीदाम् पोक्‍आ ओ सेमोपी कोङ् ‘ए याकूब’ पीकाना काछो। खोदोलो कोङा ‘हई’ पीको।

१२ ना खसा कोङ् ओरोलो, ‘आम् मूक्स् हल्ना बागाल बाराना मप् खोलोङ् बकास् खोङ्व। मूङ्‍क पेटारे, थोप्ले ना छिर्केमिर्के तूये, ऊदोईपीक्यालो लाबानआ आम्पी ऊई मक तूये खूङ्‍क खोलोङ् कोङा तूक तूये।

१३ आना खाम्बा तेलआ कूईक ना भाकल मक थाऊ बेथेलपीक नीनाम्मा कोङ्‍ङा के। हन्‍ना पक्व, ना ङ्‍क थाम्पूपीका आत्‍ताना आन् जन्मेई छूवाक थाम्पूपीङ् खात्व’।”

१४ खीक्‍का राहेलआ लो लेआलो ख ओरोलची, “ओची पाम् खीम्पी खम् दाचाम्पी हन्‍ना ओची हक् तूयेयोनाई?

१५ ऊई खसा केई विदेशी तोङ्‍क मीनीक मान्तूयोनाई? खसान् कास्का खेई मदीताचीकाक तूये, ना ओची लागी आना ख पीक खाप्चीमासो खसा म्होपाङ् गोङ्‍खीक तूये।

१६ ओची पाप्का नीनाम्माआ खाईक खोलोङ् दाचाम् ई छास्का ईमीङ् छूवाक तूये। हन्‍ना नीनाम्माआ आन् ऊई मव लाआ खूङ्‍क तोङ्‍ङा मव।”

१७ खीक्‍काना याकूब पकाना म्छास् लो म्तोमास्लो मोकोक्‍ती थेम्पी यूक्सू।

१८ खीक्‍का खसा खोलोङ् म्होप्मी पी-लूपी लाईस्पा कल्‍ना पद्दम-आरामपी तूवालो खसा कामेई मक खोलोङ् म्दाचाम् खाईना म्पा इसहाक तूवाक कनान छाप्कूवापी खाईम् लागी ख लत्‍ता।

१९ खोदोलो लाबान क म्‍लूस्मी मूई खोक्स् खाताक तूवा, खोन्लो राहेलआ म्‍पाम् खीम्पी तूवाक देऊतास् खूस्‍ना खाईयू।

२० खीक्‍का अरामी लाबान याकूबआ जूक्‍केई मअ, ऊदोईपीक्यालो कोङ् जूम्ना खाईम् हूचोयो पीकाना याकूबआ ख मान्‍ई।

२१ ओरोना म्होप्लो तूवाक खोलोक थक् खाईना याकूब जूकाना देप् यूफ्रेटिस योऊ तरेई छूवा, ना गिलादमी कोम्पी तूवाक छाप्कूवा हेम् खाता।

लाबानआ याकूब कल्‍तो खाईक

२२ सूक् लेई छूवालो याकूब जूकाना खाताक रीङ् लाबानआ येनू।

२३ खीक्‍का लाबानआ म्बू-म्नेछोस् म्साथपी खाईना तूक् लेई सम्मो याकूब कल्तो खाईयू, ना गिलादमी कोम्पी तूवाक छाप्कूवापी ख छीप्पू।

२४ खीक्‍का लाबानपी सेपा म्सेमोपी नीनाम्मा खोमन्ची, ना ख ओरोलअ, “होस् तूवाव, आना याकूब नप्-मान्‍नप् ऊसो लनव।”

२५ लाबानआ याकूब छीप्लो याकूबआ म्तम्बू गिलादमी कोम्पी तूवाक छाप्कूवापी कीन्दीत्क तूवा, ना लाबानआसो म्बू-नेछोचीम् साथपी मूङ्‍कपीङ् म्तम्बू कीन्‍नू।

२६ खीक्‍का लाबानआ याकूब ओरोलअ, “आना कोङ् जूक्‍केई मोना ओछा मीम्छास् जूम्‍लूक् छूलो कैद मईचीक कैदीस् तोङ्ना खाईना ङ्‍क आना ऊई मकई?

२७ आना ऊदोई कोङ् मान्‍ईमो सूपीछा जूकाना कोङ् दोका पीयोकई? कोङा वीणा लो खैँजडीलो दूपूवाना ओ सानीवा चानतो आन् पोन्‍नावा।

२८ आना ऊदोई कोङ् ओ चास्ची लो ओ छास्लो चूम्मा मीम्ना बिदा पीम् मान्पीङाकई? आना मूर्ख लक् मक तूये।

२९ आन् हानी मम् राःरा ओपी तूये। खोदोलोई आम् पाम् नीनाम्माआ एस्पा सेपा कोङ् ओरोलोक तूये,

३० ‘होस् तूवाव, आना याकूब नप्-मान्‍नप् रीङ् ऊसो लनव।’ हन्‍ना आम् पाम् खीम्पी खाईम् लागी आना हायाम् लन्ची मकसा आन् लाम्दूमाक तूये, खोदोलोई ऊदोई ओ देऊता क खूस्कई?”

३१ खोदोलो याकूबआ ओरोपीकाना ख ङरी आन्‍नू, “आना आम् छास् ओपीका जबरजस्ती ङापोयो पीकोना कोङ् हायाम् ओ कीम् लक तूवा।

३२ खोदोलोई आना आम् देऊता आस्पी छीप्प खूङ्‍क लेत्‍नो। ओपी आम्मी ऊचीई तूये खूङ्‍क ओ होप्मी मीस्मी लाईस्पी छेत्व, ना खाईव।” राहेलआ मूङ्‍क देऊता खूस्सू पीम् याकूबआ मान्छेईक तूवा।

३३ खीक्‍का लाबान लाईस्पी याकूबमी तम्बू गोपी, खीक्‍काना लेआम् तम्बूपी ना नीप्पो रोःमेचीम् खची तम्बूपी वोङा, खोदोलोई खसा ऊसो मान्छीम्। खीक्‍का ख लेआम् तम्बू गोपीका लत्‍ताना राहेलमी तम्बू गोपी वोङा।

३४ खोदोलोई राहेल क मूङ्‍क खीम्पीक देऊतास् खाईना ऊँटमी काठीपी यूक्स्‍ना मूङ्‍क थेम्पी तूवाचाक तूवा। लाबानआ तम्बू गोपी ना खोलोपी मान्लाम्चा मअ खोदोलोई खसा मूङ्‍क मान्छीम्।

३५ राहेलआ म्पा ओरोलअ, “पाआ, ओपीका आम् छूली कान्‍नव। ओ गाम्पीक ताकसा कोङ् आम् लाईस्पी थोरेप् मान्‍न।” ओरोना लाबानआ खोलोपी लाम्ने लामू, खोदोलोई मूङ्‍क म्खीम्पीक देऊता छीप्मान्दूर्।

३६ याकूब म्छूलीकाता, ना लाबान राङ्ना ओरोलअ, “ओ अपराध ऊई तूनाई आना कोङ् ओरोना कल्तोबायोकई?

३७ हन्‍ना आना खोलोङ् ओ चूम्सोस् रोम् यातू। आम् खीम्पीक चूम्सोस् तूवाकपी हाकई ऊई छीप्पू? मूङ्‍क चूम्सोस् आम् लाईस्पी लो ओ होप्मी मीस्चीम् लाईस्पीलो यूक्स्व। खीक्‍का खचा ईची रापी नीया मीपीची।”

३८ “नीस्पोङ् दोङ्पीका एक्‍तो कोङ् आन्लोङ् तूवोक तूये। कोङ् आन्लो तूवोक नाम्‍लापी आम् लूस्‍आ लो आम् छारालो हाल्‍लोसो तूहेई मक मान्तू। खीक्‍का कोङा आम् बागालपीक लूस्सो सेतूना मान्चाङा।

३९ सोगोपाक सोगोसाआ सेत्क आम् लूस् लो छारालोसो कोङा आन् खोमान्मीन्‍ना; बरू कोङा मूङ्‍कम् छेती ओ होपाङ् बेहोरेई मूऊ। सेपा अथवा लेपा मीचा खूस्चीना खाईचीक लूस्मी लो छाराम्‍लो म्दाम्सो आना ओपीका लाप्दोङू।

४० लेपाक नाम्खर्‌आ लो सेपाक चूङ्आलो कोङ् सीम्ना-लेईम् छूवोक तूवा, ओ हालत ङ्‍क तोङ्‍कङ् तूवा। कोङ् ऊसो ओ ईम्ङा मान्लक तूवा।

४१ ङ्‍क नीस्पोङ् दोङ् सम्मो कोङ् ओरोना आम् खीम्पी तूवो। नीप्पो आम् छाचीम् लागी कोङा ईक्पोङ् लीक्दोङ् सम्मो आम् सूसो मूऊ, ना तूक्दोङ् सम्मो आम् बागाल खोङू। आना ओ दूक्नासी ईक्पोङ् खेप् सम्मो फात्‍तू।

४२ ओ पाम् नीनाम्मा, अब्राहाममी नीनाम्मा, ख इसहाकआ साम्दी दयक नीनाम्मा तूये, ख कोङ्लो मान्तूवादोक आछीयाङ् ओदोलो आना कोङ् मोरोङ् पोक्सोवा। खोदोलोई नीनाम्माआ ओ दूक्वा लो ओ रोकोछूलो तअ, ना एस्पा सेपा आन् खसाङ् राङाक के।”

४३ खोदोलो लाबानआ ङरी आन्‍ना याकूब ओरोलअ, “ङ्‍क मीम्छास् ओ छास्ङा के। ङ्‍क छाछामास्सो ओमीङ् के। ङ्‍क बागालचीसो ओ बागालचीङ् के, ना ङ्‍कपी आना ऊचीई तय खूङ्‍क खोलोङ् ओमीङ् के। खोदोलोई एसे ङ्‍क मीम्छा ओ छास् लो खचा वात्चीक ओ चास्चीलो कोङा ऊओ मदूरो मोलो?

४४ हन्‍ना बान्व, काचा ईची रापी ईबूम् करार मईचू, ना ईची रापी मूङ्‍क करारङा ईची साक्छी छूनूव।”

४५ खन्सा याकूबआ ईबूम् लूङ् बाईना खाम्बा तोङ्ना थूक्सू।

४६ खीक्‍का खसा म्होप्मी मीस् ओरोलची, “आन्‍नासो लूङ् बायानूम्व।” ना खचा ओरोतो लूङ् बाईचीना नोङ्ची, ना खचा मूङ्‍क ओरोतो लूङ् नोङ्चीक थेम्पी तूवाना चाम्दूम् चची।

४७ ना लाबानआ मूङ्‍क ओरोतो नोङ्चीक लूङ्मी नीङ् यगर-सहदूता यूक्सू, ना याकूबआ क मूङ्‍कम् नीङ् गलेद यूक्सू।

४८ लाबानआ ओरोपीका, “एसे ङ्‍क ओरोतो लूङ् नोम्पा ईची रापी साक्छीम् रूप्पी थोरेम्पा तूये।” खन्सा मूङ्‍कम् नीङ् गलेद यूक्सा।

४९ मूङ्‍कम् नीङ् मिस्पासो तूवा, ऊदोईपीक्यालो लाबानआ ओरोपीका, ‘कास् ईल्पो-बीन्‍नीपापीका हान्चीस्दोसो कास् योबोरोबूआ चोलोगूलो माचीनूव।

५० आना ओ छाचीपी मान्‍नप् वोर्वा मईदोक अथवा ओ छाचीप्का बीन्‍नीपा तोमा तातदोक, ओखीम् ओखी मीस् आस्सो मान्तूदोसो मीन्‍नूक्स्व, ईची रापी नीनाम्मा साक्छी तूये।”

५१ होसोङ् लाबानआ याकूब ओरोलअ, “कोङा ईची रापी नोङूक ङ्‍क ओरोतो लूङ् लो खाम्बालो खोङ्व।

५२ ङ्‍क ओरोतो लूङ् लो खाम्बालो ईची रापी साक्छी छूनूव, ना ङ्‍क लूङ् कूयोना कोङ्सो आन् तूक नावादेपी खोती मस् बानोनो, खीक्‍का ङ्‍क ओरोतो लूङ् लो खाम्बालो कना आन्सो कोङ् तूवोक अन्वादेपी खोती मस् बान्‍नव।

५३ अब्राहाममी नीनाम्माआ, नाहोरमी नीनाम्माआ ना खची पाम् नीनाम्माआ, ईची रापी नीया मनूव।”

खन्सा याकूबआ म्पा इसहाकआ साम्दी दक नीनाम्मा साक्छी यूक्स्‍ना पस्तून चअ।

५४ खीक्‍का याकूबआ मूङ्‍क कोम्पीक छाप्कूवापी बलिदान चारेई मअ, ना म्होप्मी मीस् चाम्दूम् यची। खीक्‍काना खचा चाम्दूम् चची ना मूङ्‍क सेपा मूङ्‍कपीङ् कोअईची।

५५ लाबान देत्छासेपाङ् पका, खीक्‍का म्चास्ची लो म्छास्लो चूम्मा मीचीना खस् आसीक् पीची। खीक्‍काना ख बिदा छूवाना म्खीम् आत्‍ता।

याकूबआ एसाव तूम्खास् खाईम् लागी तयारी मक

३२

याकूबआसो म्‍लाम् कल्‍लू, ना नीनाम्माम् रीदाम् पोक्चा ख तूप्ची।

२ याकूबआ खस् तचीना ओरोपीका, “ङ्‍कन् नीनाम्माम् छाउनी के।” खन्सा खसा मूङ्‍क थाम्पूम् नीङ् महनोम यूक्सू।

३ याकूबआ एदोममी छाप्कूवापीक सेइरपी तूवाक म्बू एसाव तूम्खास् खाईम् लाईस्पी खसा रीदाम् पोक्ची पोक्सू।

४ याकूबआ मूङ्‍क रीदाम् पोक्ची ओरोपीकाना आज्ञा पीची: “आन्‍ना ओ मालिक एसाव ओरो लानूम्व, ‘आम् सूसो मप् याकूबआ ओरोपीके, कोङ् लाबानलो ईनीम्बा सम्मो मूङ्‍कपीङ् तूवो।

५ ओमी पी-लूपी, मोकोक्‍ती, लूस्-छारा ना रोःरोमेस् तूये, ना आम्पीका सम्तूमा तूयोयो पीम् सानीवा मूना ओदोलो कोङा आम्पी बीन्ती मम् लागी रीदाम् पोक्ची पोक्सूक के’।”

६ खीक्‍का मूङ्‍क रीदाम् पोक्ची याकूब तूवाकपी आत्‍ताना ओरोपीका, “केईका आम्बू एसाव तूवाकपी खातीका, ना ख आन् तूम्खाम् लागी ४०० मीस्चीका बान्चाईक तूये।”

७ खीक्‍का याकूब हायाम् कीसा ना सूर्‌ता मीयू। खसा म्होप्मी साथपी तूवाक खोलोङ् मीस्, लूस्-छाराम् बागाल, पी-लूपीम् बाथान ना खोलोङ् ऊँट हास्‍ना नीस् दल बानेई मअ।

८ “एसाव आछीयाङ् बान्‍ना ईक् हूल आक्रमण मईदोसो आर्को हूल ऊम्केई छूदूर” पीकाना खसा म्सानीवापी मीना।

९ खीक्‍काना याकूबआ ओरोपीकाना वाङोम् मअ, “ए ओ पा अब्राहाममी नीनाम्माङा, ना ओ पा इसहाकमी नीनाम्माङा, ए योबोरोबू नीनाम्माङा, आना कोङ् ‘आन् आम् छाप्कूवापीङ् आम् होप्मी मीस् तूकपी खात्व, ना कोङा आम् भलाइ मूयो’ पीकाक तूवा।

१० आना कोङ् आम् रोः सम्खे लो विश्‍वासयोग्यतालो खोमीयोक तूये, खोदोलोई कोङ् मूङ्‍क तोम् योग्यक तूवोनो। ऊदोईपीक्यालो ईबूम् तीम्चीम् तूप्ङाङ् लापूना कोङ् देप् यर्दन योऊ तरेई छूवोक तूवा। खोदोलोई ईनीम्बा ओमी नीच्‍ची दल छूवाक तूये।

११ कोङा बीन्ती मीयान्‍ना, कोङ् ओ बू एसावमी हूक्पीका लेन्चामीयोव, ऊदोईपीक्यालो कोङ् खपीका हायाम् ओकीम् लये, खसा ओ छास्का ओ तोमास्का केईका खोलोङ् आक्रमण मदूरेका।

१२ खोदोलोई आना ओरोपीकाक तूये, ‘आछीयाङ् कोङा आम् भलाइ मूयो, ना आम् छामाईची दीरीत्‍तीपूक योऊमूल्दूतोसर्प् पतो-छातो खाईमीयोची, मूङ्‍कस् ङीराम्ना ङीर्‌ङा दूराम्नो’।”

१३ याकूब मूङ्‍क सेपा मूङ्‍कपीङ् बास् तूवा, ना म्होप्पी तूवाक दाचाम्पीका खसा म्बू एसावमी लागी हूक्छो छूतेई मअ:

१४ अर्थात्, २०० छाराम् म्मा, नीस्पोङ् बका, २०० लूस्मी म्मा, ना नीस्पोङ् लूस्मी सारे,

१५ सूक्पोङ् दूना ऊँट लो म्छालो, खीक्‍का लीक्पोङ् पीः ना ईक्पोङ् लूपी, नीस्पोङ् मोकोक्‍तीम् म्मा ना ईक्पोङ् मोकोक्‍ती छूतेई मअ।

१६ ङ्‍क खोलोमी लागी खसा बाथान बानेई मना म्‍रोःमेस् जीम्मा पीयू, ना खस् ओरोलची, “ओ लाईस्-लाईस् खात्नीव, ना बाथान-बाथानमी हाम्पी जीस् खाली थाऊ यूक्सानूम्व।”

१७ याकूबआ दूङ् लाईस्पा तूप् ओरोलअ, “ओ बू एसावआ आन् छीप्ना ‘आन् आस्मी मीस्ये, आन् हापी खात्कई, ना ङ्‍क आम् लाईस्-लाईस् खाईप्चाप् बाथान क आस्मी?’ पीक्‍ना तत्दोक,

१८ आना ओरोलव, ‘ङ्‍कन् आम् सूसो मप् याकूबमी के। खसा ङ्‍क खोलोङ् म्‍रोबू एसावमी लागी हूक्छोम् रूप्पी होक्स्क के। खोङ्व, ख क ओखी दोस्-दोस् बान्चाये’।”

१९ खसा दोस्रो ना तेस्रो बाथानमी लाईस्पी लाम्दूम्ची लो बाथानमी दोस्-दोस् खाईप्चीलो खोलोङ् ओरोपीकाना आज्ञा पीची: “आन्‍ना एसाव छीप्नूम्‍लो ओरो लानूम्व। खास् गरी आन्‍ना ख ओरो लानूम्व,

२० ‘खोङ्व, आम् सूसो मप् याकूब ओखी दोस्-दोस् बान्चाये’।” ऊदोईपीक्यालो खसा ङ्‍क तोङ्‍क मीन्ताम् मअ, “ओ लाईस्-लाईस् खाताक हूक्छोआ ओ बू एसावमी म्छूली सेर्‌फो। खीक्‍काना कोङ् खम् मूक्स्दूपी तातेकोलो खसा कोङ् माफ पीयोफो।”

२१ खन्सा मूङ्‍क हूक्छो खम् लाईस्पा खाईची, ना ख म्होप् क मूङ्‍क सेपा म्होप्मी तम्बूपीङ् तूवा।

याकूब लो नीनाम्माम् रीदाम् पोक्लो मोक

२२ मूङ्‍क सेपा याकूब पका, ना खसा नीप्पो म्तोमा, नीप्पो म्‍रोमे, ना ईक्पोङ् ईल्पो वात्छा म्छास् खाईना यब्बोक मीचीक दीरीत्‍ती तरेई छूवा।

२३ खसा मूङ्‍कस् दीरीत्‍ती नावादेपा पोक्स्ची, खोरोनाङ् खसा म्साथपी तूवाक खोलोक थक्सो खस् होमीची।

२४ ओरोना याकूब क म्हाल्‍लाङ् होक्सीची। खीक्‍का ईल्पो मीस् ताना कोः मान्‍अम् सम्मो खलो मो।

२५ मूङ्‍क मीचा याकूबपीका कोम् मान्दूर्‌लो याकूबमी म्छूम्‍री पत्‍तू, ना खलो मोचालो याकूबमी म्छूम्‍री बेताखाता।

२६ खीक्‍का मूङ्‍क मीचा ओरोपीका, “कोः अम् याता। हन्‍ना कोङ् खाईम् पीयोव।”

खोदोलोई याकूबआ ओरोपीका, “कोङ् आसीक् मान्पीम् सम्मो कोङा आन् खाईम् पीयान्‍नो।”

२७ मूङ्‍क मीचा याकूब ओरोपीकाना तत्‍तू, “आम् नीङ् ऊये?”

खोदोलो खसा ओरोपीका, “याकूब।”

२८ मूङ्‍क मीचा ओरोपीका, “हन्‍नायीका आम् नीङ् याकूब मा खोदोलोई इस्राएलc छूये, ऊदोईपीक्यालो आना नीनाम्मालो ना मीस्चीकालो जूम्‍लूक् मअ, ना आन् कोक्सा।”

२९ खोदोलोई याकूबआ ख ओरोपीकाना तत्‍तू, “बीन्ती मीयान्, आम् नीङ् ऊये कोङ् ईयोव?”

खोदोलोई मूङ्‍क मीचा ओरोपीकाना ख ङरी आन्‍नू, “आना ओ नीङ् ऊदोई कोङ् ततो?” खीक्‍का मूङ्‍क मीचा ख आसीक् पीयू।

३० खन्सा याकूबआ मूङ्‍क थाम्पूम् नीङ् पनीएल यूक्सू, ऊदोईपीक्यालो “नीनाम्माम् हूक्पीङ् छूवोदोसो कोङ् लेतोक तूये” पीकाना खसा पीका।

३१ ख म्छूम्‍रीपी खेर् वोङाकसा खान्सोलोक-खान्सोलोक मन्चीतो लाम्दूमाना पनीएल कोम्खाम् हलो नाम् आप्पू।

३२ मूङ्‍क मीचा याकूबमी म्छूम्‍रीप्क म्सऊरी पत्कसा इस्राएलीचा पोसूम् म्छूम्‍रीप्क सऊरी चईचीनो।

c 

३२:२८ इस्राएल मी अर्थ क खसा नीनाम्मालो जूम्‍लूक् मय पीक्याक के।

याकूब लो एसावलो खाऊमा-खासेर्मापी तूपाक

३३

याकूबआ नम्‍लो खोङ्लो एसाव ४०० मीस्चीका बान्चाक तअ। खीक्‍का याकूबआ म्होप्मी छामाईची लेआम् जिम्मापी, राहेलमी जिम्मापी ना नीप्पो म्‍रोमेचीम् जिम्मापी हाईपीची।

२ खसा म्‍रोःमेस् लो मूङ्‍कचीम् वात्छा खची छास्लो दूङ् लाईस्पी यूक्सू, खीक्‍काना लेआ लो म्छास्लो यूक्सू, खीक्‍का राहेल लो योसेफलो क दूङ् दोस्पी यूक्सू।

३ ख म्होप् क मूङ्‍क खोलोङ्चीप्का दूङ् लाईस्पी खाताना म्बू एसावमी दोक्पी मान्ताम्तेम् सम्मो नूक्छेम् बोहोपू सेवा छोक्‍तो खाता।

४ खोदोलोई एसाव याकूब तूवाकपी बूल्तो बानाना ख सोकोहेप्खी, ना म्पम्पी केम्चीना चूम्मामीयू, खीक्‍का खस् नीप्पोङ् खापा।

५ खीक्‍का एसावआ ओरो खोङ्लो मूङ्‍क मीम्छास् लो छाछामास्लो तची ना ओरोपीका, “ङ्‍क आन्लो तूप्ची क आस्चीई?”

खोदोलो याकूबआ ओरोपीका, “नीनाम्माआ आम् सूसो मप् सम्खेलू मीयोना पीयोक ओ छामाईची के।”

६ खीक्‍का मूङ्‍क रोःमेचा म्छास्का एसावमी दोक्पी बानाना खोलोआ ख सेवा छची।

७ खीक्‍काना लेआसो म्छास्का बानाना ख सेवा छची। खीक्‍का दूङ् दोस्पी योसेफ लो राहेललो बाना, ना खचासो ख सेवा छची।

८ एसावआ याकूब ओरोपीकाना तत्‍तू, “कोङा छीपूक ङ्‍क खोलोङ् पोसूम् बाथानमी अर्थ ऊये?”

खोदोलो याकूबआ ओरोपीकाना ख ङरी आन्‍नू, “कोङा आम्पीका सम्खेलू तोम् लागी के, ओ रोबूये।”

९ खोदोलोई एसावआ ओरोपीका, “ओ नेछोये, ओमीसो ङ्‍क तोङ्‍क खोलोक थक् योक्खाते। आम्पी देत्‍तोई तूये मूङ्‍क आम्पीङ् तूनूव।”

१० खोदोलो याकूबआ ओरोपीका, “माके, आम् सम्तूमा ओपी हायाम् देतो तूदोक सम्खे मीयोना ङ्‍क ओ हूक्पीक हूक्छो लाप्व। ऊदोईपीक्यालो ङ्‍कतो देप् सम्तूमा खोमीयोना आना कोङ् लाम्तूम्मा मीयोक तूये, आछीयाङ् कोङा आम् दर्शन मम् तूलो कोङा नीनाम्माम् दर्शन मम् तूक तोङ्‍ङा लोओ।

११ होसोङ् बीन्ती कोङा मीयान्‍ना, कोङा आम् लागीङ् पीकोना बायूक ङ्‍क हूक्छो लाप्व, ऊदोईपीक्यालो नीनाम्माम् सम्खेलू ओपी छूवाकसा ओपी खोलोक थक् योक्खाते।” ओरोना याकूब तेत्‍तेईमोयीङा, ना एसाबआ मूङ्‍क हूक्छो लापू।

१२ खीक्‍का एसावआ ओरोपीका, “हन्‍ना केई लाम्दूमे। कोङा आन् साथ पीयान्‍ना।”

१३ खोदोलोई याकूबआ ख ओरोलअ, “ओ रोबूये, आना छेत्चय ङ्‍क छाछामास् चीचीमाङ् तूये, ना कोङ् ङ्‍क दूना बाथानचीम् सूर्‌ता मीयो। खस् ऊलेईङाङ् हायाम्‍लोक्‍तो कलाम्दोक खोलोङ् सीखाते।

१४ खन्सा कोङा आन् बीन्ती मीयान्, ओ रोबूये, आन्ङा ओ लाईस्पी खात्व। कोङ्‍ क ङ्‍क ओ लाईस्पी तूक पी-लूपी ना ङ्‍क छाछामाचीम् चाल तोङ्ना सेइरपी आम् दोक्पी मान्ताम्बाम् सम्मो वाताम् लाम्दूम्‍तो बानोके।”

१५ खोदोलो एसावआ ओरोपीका, “ओ साथपी तूक हेप् मीस् कोङा आन्लो होक्सूयो।”

खोदोलोई याकूबआ ओरोपीका, “ङ्‍कम् खान्च छूयेओ मोलो? ओ रोबूये, आम् सम्तूमाङाङ् ओपी छूनूव।”

१६ खन्सा एसाव मूङ्‍क लेईङा सेइरपी आत्‍ता।

१७ खोदोलोई याकूब क सुक्‍कोत हेम् खाता, ना म्होप्मी लागी ईबूम् तूस्को लो पी-लूपीम् लागी गथालो बानेई मअ। खन्सा मूङ्‍क थाम्पूम् नीङ् सुक्‍कोत यूक्सा।

१८ याकूब पद्दन-आरामपीका लाम्दूमाना खाताकप्का कनानपीक शकेम मीचीक ईबूम् सहरपी सेसेर् तातेका, ना मूङ्‍क सहरपीका पाखापी म्तम्बू कीन्‍ना बास् तूवा।

१९ खसा म्तम्बू कीन्‍क थाम्पू शकेममी म्पा हामोरमी खीम्पोस्चीप्का खसा १०० नाम्छेर्‌बू म् चेप्‍तीरोङ् छोक्स्‍ना खेतू।

२० मूङ्‍कपी खसा ईबूम् वेदी बोबूईना मूङ्‍कम् नीङ् एल-एलोहे-इस्राएल यूक्सू।

दीनाम् बेईजेत मस्कम् म्फाई लाप्चीक

३४

याकूबलाम्पा लेआ वात्क मीम्छा म्छा दीना मूङ्‍क थाम्पूपी तूवाक मीम्छास् तूप्स् खाता।

२ मूङ्‍क थाम्पूपीक चारतोप् हिव्वी हमोरमी म्छा शकेमआ दीना तअ, ना खाईना खलो ईम्साना खम् बेईजेत मअ।

३ शकेममी सानीवा याकूबमी म्छा दीना हेम् छूवा। खसा मूङ्‍क मीम्छा नत्ना चानप्-चानप् रीङ्-छाम् मअ।

४ खीक्‍का शकेमआ म्पा हमोर ओरोलअ, “कोङा तोमा मम् लागी मूङ्‍क मीम्छा कोङ् तायोपोव।”

५ शकेमआ दीनाम् बेईजेत मक रीङ् याकूबआ येनू। खोदोलोई वात्छा म्छास् पी-लूपी चारेईपी खाताकसा खस् आत्‍ताना मान्ताक सम्मो याकूब वाये तूवाचा।

६ खीक्‍का शकेममी म्पा हमोर क रीङ् मम् लागी याकूब तूवाकपी खाता।

७ मूङ्‍कपी छूवाक रीङ् येन्‍चीकलो ईतो याकूबमी वात्छा म्छास् पी-लूपी चारेई मस्का आत्‍ताना बानाक तूवा। खस् हायाम् खची सानीवा चाईसा ना हायाम् खची छूलीकाता, ऊदोईपीक्यालो याकूबमी म्छा दीनालो ईम्साना शकेमआ इस्राएलमी बेईजेत मक तूवा। ङ्‍क तोङ्‍क लक् मम् मान्‍नप् तूवा।

८ खोदोलोई हमोरआ खस्का ओरोपीकाना रीङ् मअ, “ओ छा शकेममी म्सानीवा आम् छा दीना हेम् छूवाक तूये। सम्तूमा मीयोना आम् छा दीना ओ छालो सूर् मम् लागी पीयोव।

९ केईया ई रापी सूर्-लोर मयाम्के। आन्‍नासो ओखी तेमेछा नाम्मे खायानूम्व, खीक्‍का केईकासो आम्नी तेमेछास् पीयीकाव।

१० आन्‍नी केईकाचीकाङ् तूवानीव, ना ङ्‍क थाऊ आम्नी लागी खूल्‍ला तूये। ङ्‍कपीङ् तूवानीव, पईकार मनूम्व ना दाचाम् तूलेई मनूम्व।”

११ शकेमआसो दीनाम् म्पा लो म्बू-म्नेछोस्लो ओरोलची, “ओपी आम्नी सम्तूमा छूनूव। आन्‍ना ओपीका ऊई चाहेई मईनूम् मूङ्‍कङ् कोङा आन्‍नी पीयान्‍नी।

१२ दाइज लो सूर्‌पीक हूक्छोलो देत्‍तोई ङोक्नूम् ङोक्नूम्व, ना आन्‍ना देत्‍तोई पीक्नी मूङ्‍कतोदीङ् कोङा आन्‍नी पीयान्‍नी। दानासोङ् कोङ् मूङ्‍क मीम्छालो सूर् मम् पीयोनीव।

१३ शकेमआ खची नेछो दीनाम् बेईजेत मकसा याकूबमी वात्छा म्छाचा शकेम लो हमोरलो कपट मस्‍ना ङरी आन्ची।

१४ याकूबमी वात्छा म्छाचा खस् ओरोलची, केईका ङ्‍क तोङ्‍क लक् मम् दूराम्कानो; खतना मान्छूक मीस् केईका ओखी नेछो पीम् दूराम्कानो। खूङ्‍कतोङ् मयाम्कादोक ओखी नीङ्ला खाते।

१५ ङ्‍क शर्तपीङाङ् केईका आना पीकाक रीङ् रेपाम्का, खी आन्‍नीसो केईका तोङ्‍क छूवानीव, अर्थात् खोलोङ् वात्छाचीम् खची खतना मम् छूये।

१६ खीक्‍कानाङाङ् केईका ओखी तेमेस् आन्‍नी पीनी, ना केईकासो आम्नी तेमेस् बायाम्का, ना केईका आन्‍नीस्का ईबूम् जाति छूयेकाना तूयेका।

१७ खोदोलोई ओखी रीङ् येन्‍नूम्नासो आन्‍ना खतना मम् मानेई मईनूम्नोदोन् केईका ओखी तेमे खायाम्काना ङ्‍कप्का खालेतेका।

१८ हमोरआ लो म्छा शकेमआलो खचा पीकाक रीङ् नत्ची।

१९ शकेम खचा पीकाक तोङ्ना दावा मदीतू, ऊदोईपीक्यालो याकूबमी म्छा खसा सारङ् नत्क तूवा। शकेम म्पाम् खीम्पीक खोलोप्का दूङ् सायोचोङ्मा मीम् खाईप् तूवा।

२० खन्सा हमोरआ लो म्छा शकेमआलो सहरमी मूल्‍लाम्स्कोपी बानाना सहरपी तूवाक खोलोङ् ओरोलची,

२१ “ङ्‍क खोलोङ् मीस् केईचीका खाऊमा-खासेर्मापी तूये। ङ्‍कस् ङ्‍क छाप्कूवापी तूनूना पईकार मस्‍नूव। ङ्‍कपी खची लागी थाम्पूसो हायाम् देतो तूये। केईया खची तेमेछास्का सूर् मम् दूराम् ना खचासो ई तेमेछास्का सूर् मम् दूरची।

२२ ङ्‍कचीम् खतना छूवाक तोङ्नाङ् केई वात्छातोदी खोलोमी खतना छूदोङाङ् ङ्‍क खोलोङ् मीस् केईचीका तूम्ना ऊबूम् जाति छूम् लागी राजी छूवाक तूये।

२३ ऊई खची पी-लूपी ना खची दाचाम् खोलोङ् ईमीङ् छूनोयोमोलो? केईया खची शर्त रेपाम्, ना खस् केईचीका तूये।”

२४ सहरमी मूल्‍लाम्स्कोपीका लत्‍ताक खोलोआ हमोरआ लो म्छा शकेमआलो पीकाक रीङ् रेप्ची, ना मूङ्‍कस् खोलोमीङ् खची खतना छूवा।

२५ खतना मस्कम् सूक् लेई दोस्पी खची खेर् तूकाना खचा खची खेर् तेप्स्चचीक तूवा, खोदोलो याकूबमी नीप्पो वात्छा म्छास्, दीनाम् म्बूस् शिमियोन लो लेवीलो खची दोप्सेल खाईचीना आसासो तूम्मान्तोम्मीना सहरपी वोङा, ना मूङ्‍क सहरपीक खोलोङ् वात्छास् तूवाकतोदी सेत्ची।

२६ खचा हमोर लो वात्छा म्छा शकेमलोसो दोप्सेलआ सेत्ची, ना शकेममी खीम्पीका दीना खाईचीना खाता।

२७ खीक्‍का याकूबमी वात्छा म्छाचा खची नेछो मूङ्‍कचा बेईजेत मस्कसा मूङ्‍क खचा सेत्चीक खोलोङ् मीस्मी दोक्पी खाताना मूङ्‍क सहर लूतेई मची।

२८ खचा मूङ्‍कचीम् खोलोङ् खची बागाल, खची बाथान, खची मोकोक्‍ती, खीक्‍का मूङ्‍क सहरपी लो यीक्पीलो तूवाक खोलोक थक्सो खाईची।

२९ मूङ्‍कचीम् खोलोङ् दाचाम्, खची छास्, ना खची तोमास्सो कैद मची खीक्‍का खची खीम्पी ऊचीई तूवा मूङ्‍क खोलोङ् खचा लूतेई मची।

३० खीक्‍का याकूबआ शिमियोन लो लेवीलो ओरोलची, “कनानीचीम् लो परिज्जीचीम्‍लो ङ्‍क खची छाप्कूवापी तूप् मीस्मी रापी आन्चा कोङ् आसासो मान्‍नईप् मोचीना नीछीमापी मोचीक तूये। ओ मीस् चीछाङाङ् तूये। मूङ्‍कस् खोलोङ् बात्ल छूना कोङ् आक्रमण मोयोदोक कोङ् ओ खीम्पोस्चीका खोलोङ् पीलूलूकोतो।

३१ खोदोलोई खचा खची पा ओरोपीकाना ङरी आन्ची, “ऊई मूङ्‍कसा ओची नेछो बेलेछीलप् तोङ्‍क मम् नईयोनाई?”

याकूबआ बेथेलपी वेदी बोबूईक

३५

खीक्‍काना नीनाम्माआ याकूब ओरोलअ, “पक्ना बेथेलपी खात्व, ना मूङ्‍कपीङ् तूवाव, खीक्‍का आम्बू एसावपीका आन् जूकाना खातालो आम्पी खोमप्चीप् नीनाम्माम् लागी मूङ्‍कपी ईबूम् वेदी बोबूईव।”

२ खन्सा याकूबआ म्खीम्पोस्ची ना खलो तूप् खोलोङ् ओरोलची, “आम्नीपी तूक विदेशी देऊता खोलोङ् होक्सालात्नूम्व ना आम्नी होप्-होप्ङा शुद्ध मन्चीनीना आम्नी तेई फातानूम्व।

३ खीक्‍का केई बेथेलपी खात्या, ना कोङ् दूक्वापी छूवोक लेईपी ओ वाङोम् येईप्पीप् ना कोङ् हापी खातोदोसो ओ साथपी तूप् नीनाम्माम् लागी मूङ्‍कपी कोङा ईबूम् वेदी बोबूयो।”

४ खन्सा खचा खची होप्-होप्पी तूवाक विदेशी देऊतास् लो खची नोबोपी तूवाक कुण्डललो खोलोङ् याकूब पीची ना याकूबआ शकेममी दोक्पी तूवाक वेईपऊमी सीछोम् दोरीपी मूङ्‍क खूम्मू।

५ खीक्‍काना खस् लाम्दूमा, खीक्‍का खची दोहोम्पीक सहरपीक खोलोङ् मीस् नीनाम्माप्का कीसा, ना आसासो खस् खेदा मान्मची।

६ याकूबलो तूप्ची खोलोङ् कनान छाप्कूवापी तूवाक लूज सहरपी, अर्थात् बेथेलपी तालाता।

७ मूङ्‍कपी खसा ईबूम् वेदी बोबूईयू। खीक्‍का खसा मूङ्‍क थाम्पूम् नीङ् एल-बेथेल यूक्सू, ऊदोईपीक्यालो ख म्बूप्का जूकाना खातालो नीनाम्मा म्होप्ङा मूङ्‍कपी खपी खोमन्चीक तूवा।

८ मूङ्‍कपी रिबेका चोलोगूलो मप् दबोरा सीया, ना खचा बेथेलपी तूवाक वेईपऊमी दोरीपी ख खूम्ची। खन्सा मूङ्‍क थाम्पूम् नीङ् अल्‍लोन-बकुत यूक्सा।

९ याकूब पद्दन-आरामपीका बानाकप्का नीनाम्मा होसोङ् खपी खोमन्चीना ख आसीक् पीयू।

१० खीक्‍का नीनाम्माआ ख ओरोलअ, “आम् नीङ् याकूब के, खोदोलोई हन्‍नायीका आन् याकूब मा, आम् नीङ् इस्राएल छूये।” खन्सा खम् नीङ् इस्राएल छूवा।

११ नीनाम्माआ ख ओरोलअ, “कोङ् खोलोप्का दूङ् राःरालोक नीनाम्मा के। पतो-छातो खात्व, ना ओरोसर्प् छूवाव। ऊबूम् जाति लो जातिचीम् समूहलो आम्पीका पके, ना होङाबूस्सो आम्पीका पके।

१२ अब्राहाम लो इसहाकलो पीयूचीक छाप्कूवा कोङा आन् पीयान्, ना मूङ्‍क छाप्कूवा आम् दोस्पीक आम् छामाईची पीयो।”

१३ खीक्‍का खलो रीङ् मक थाम्पूपीका नीनाम्मा थोम्‍ला थेन्खान्ची।

१४ नीनाम्माआ याकूबलो रीङ् मक थाम्पूपी याकूबआ ईबूम् लूङ्मी खाम्बा थूक्सू। खीक्‍का खसा मूङ्‍कपी कूईम्ना चारेई मम् बलि चारेईमना तेलआ कूईयू।

१५ नीनाम्माआ खलो रीङ् मक मूङ्‍क थाम्पूम् नीङ् याकूबआ बेथेल यूक्सू।

राहेल लो इसहाकलो सीयाक

१६ खस् होसोङ् बेथेलपीका लाम्दूमाना एप्रात ताम्तेम् हचीलो राहेलमी म्बूक्‍ती बाना, ना ख हायाम्‍लोक्‍तो तूका।

१७ ख हायाम्सार छूवालो म्चोलो मप्‍आ ख ओरोलअ, “कीनव, ऊदोईपीक्यालो आम्मी होसोङ् ईल्पो वात्छा आम् छा छूवाक तूये।”

१८ ख सीम् हना म्सोम् थाईम् नाम्‍लापी खसा मूङ्‍क म्छाम् नीङ् बेन-ओनी यूक्सू। खोदोलोई म्पाआ क मूङ्‍क म्छाम् नीङ् बेन्यामीन यूक्सू।

१९ ओरोना राहेल सीया, ना एप्रात, अर्थात् बेथलेहेम खास्को लाम्पी ख खूम्ची।

२० याकूबआ खम् गेम् थेम्पी ईबूम् खाम्बा थूक्सू। मूङ्‍क राहेलमी गेम्पीक खाम्बा के, मूङ्‍क ईनीम्बासो तूचाई।

२१ इस्राएल होसोङ् म्‍लाईस् हेम् खाता, ना खसा मिग्दल-एदेरपीका नावादेपा म्तम्बू कीन्‍नू।

याकूबमी वात्छा म्छास्

१ इतिहास २:१-२

२२ इस्राएल मूङ्‍क छाप्कूवापी तूवालो रूबेन आसासो तूम् मान्तोम्मीना इस्राएलमी म्‍लूङ्मा बिल्हालो ईम्सा, ना इस्राएलआ मूङ्‍क रीङ् येनू।

याकूबमी ईक्पोङ् नीप्पो वात्छा म्छास् तूवा:

२३ लेआलाम्पाक वात्छा म्छास्:

बूसूम्छाप् रूबेन, खीक्‍काना शिमियोन,

लेवी, यहूदा, इस्साखार ना जबूलून।

२४ राहेललाम्पाक वात्छा म्छास्:

योसेफ लो बेन्यामीनलो।

२५ राहेलमी म्‍रोःमे बिल्हालाम्पाक वात्छा म्छास्:

दान लो नप्‍तालीलो।

२६ लेआम् म्‍रोःमे जिल्पालाम्पाक वात्छा म्छास्:

गाद लो आशेरलो।

पद्दन-आरामपी जन्मेई छूवाक याकूबमी वात्छा म्छास् ङ्‍कस्ङा के।

२७ याकूब म्पा इसहाक तूवाक मम्रेपी, अर्थात् किर्यत-अर्बापी बाना (मूङ्‍क हेब्रोन के), मूङ्‍कपी अब्राहाम लो इसहाकलो तूवाक तूवा।

२८ इसहाक १८० दोङ् सम्मो लेता।

२९ खीक्‍का इसहाक खूवोबूप् छूवा ना पूरा नाम्‍ला तातेना सीया ना म्खूक्सू-खूलूस्का ईदेप् छूवा। खीक्‍का वात्छा म्छास् एसावआ लो याकूबआलो ख खूम्ची।

एसावमी छामाईची

१ इतिहास १:३४-३७

३६

एसाव, अर्थात् एदोममी पोम् ललई ङ्‍कङ् के।

२ एसावआ कनानी मीम्छास् तूवाकपीका तोमास् तातू: अर्थात् हित्ती एलोनमी म्मेकछा आदा, हिव्वी सिबोनमी वात्छा म्छा अनामी म्मेकछा ओहोलीबामा,

३ ना इश्माएलमी म्मेकछा नबायोतमी मीम्छा म्नेछो बासमत।

४ एसावपीका आदाआ एलीपज वातू, ना बासमतआ रूएल वातू,

५ खीक्‍का ओहोलीबामाआ येऊश, यालाम ना कोरह वातू। कनान छाप्कूवापी जन्मेई छूवाक एसावमी वात्छा म्छास् ङ्‍कस्ङा तूवा।

६ एसावआ म्तोमास्, वात्छा-मीम्छा म्छास्, म्खीम्पीक खोलोङ् मीस्, पी-लूपी ना खोलोङ् पोसू खीक्‍का कनान छाप्कूवापी कामेई मक खोलोङ् दाचाम् खाईना म्नेछो याकूबपीका छूतेई छूवाना आर्को छाप्कूवापी खाता।

७ हायाम् देतो दाचाम् तूवाकसा खस् नीप्पो ईदेप् तूमान्दूर्‌ची। खची पी-लूपीआ गर्दा खस् तूवाक थाऊपी खस् रेम्चीम् मान्दूर्‌ची।

८ खन्सा एसाव (अर्थात् एदोम) सेइरमी कोम् हेम्क छाप्कूवापी तूवा।

९ सेइरमी कोम् हेम्क छाप्कूवापी तूवाक एदोमीचीम् खची पा एसावमी पोम् ललई ङ्‍कङ् के।

१० एसावमी वात्छा म्छाचीम् खची नीङ् ङ्‍कस्ङा के:

एसावमी म्तोमा आदाम् वात्छा म्छा एलीपज, ना एसावमी म्तोमा बासमतमी वात्छा म्छा रूएल।

११ एलीपजमी वात्छा म्छास्:

तेमान, ओमार, सपो, गताम ना कनज।

१२ एसावमी वात्छा म्छा एलीपजमी तीम्न नीङ् मीचीक म्‍लूङ्मा तूवा। एलीपजपीका खसा अमालेक वातू। एसावमी म्तोमा आदाम् म्चास्ची ङ्‍कस्ङा के।

१३ रूएलमी वात्छा म्छास्:

नहत, जेरह, शम्मा ना मिज्जा। एसावमी म्तोमा बासमतमी म्चास्ची ङ्‍कस्ङा तूवा।

१४ एसावमी म्तोमा ओहोलीबामा, ख सिबोनमी वात्छा म्छा अनामी म्मेकछा तूवा, एसावपीका खम् ङ्‍क वात्छा म्छास् छूवा:

येऊश, यालाम ना कोरह।

१५ एसावमी छामाईची तूवाकप्क मुख्य-मुख्य ङ्‍कस्ङा के:

एसावमी बूसूम्छाप् म्छा एलीपजमी वात्छा म्छास्:

तेमान, ओमार, सपो, कनज,

१६ कोरह, गाताम ना अमालेक। एदोम छाप्कूवापीक एलीपज गोपीक खूक्सूस् ङ्‍कस्ङा तूवा। खस् आदामी म्चास्ची के।

१७ एसावमी म्छा रूएलमी वात्छा म्छास्:

नहत, जेरह शम्मा ना मिज्जा। एदोम छाप्कूवापी रूएल गोपीक खूक्सूस् ङ्‍कस्ङा के। एसावमी म्तोमा बासमतमी म्चास्ची ङ्‍कस्ङा के।

१८ एसावमी म्तोमा ओहोलीबामामी वात्छा म्छास्:

येऊश, यालाम ना कोरह। अनामी मीम्छा म्छा एसावमी म्तोमा ओहोलीबामाआ वात्क खूक्सूस् ङ्‍कस्ङा के।

१९ एसाव, अर्थात् एदोममी वात्छा म्छास् ङ्‍कस्ङा, ना खची खूक्सूस् ङ्‍कस्ङा के।

सेइरमी छामाईची

१ इतिहास १:३८-४२

२० मूङ्‍क छाप्कूपी तूप् होरी सेइरमी वात्छा म्छास् ङ्‍कस्ङा के:

लोतान, शोबाल, सिबोन, अना,

२१ दीशोन, एसेर ना दीशान। एदोम छाप्कूवापीक सेइरमी ङ्‍क वात्छा म्छास् होरी खूक्सूस् के।

२२ लोतानमी वात्छा म्छास्:

होरी लो हेमानलो। तीम्न लोतानमी मीम्छा म्नेछो तूवा।

२३ शोबालमी वात्छा म्छास्:

अल्बान, मानहत, एबाल, शपो ना ओनाम तूवा।

२४ सिबोनमी वात्छा म्छास्:

अय्या लो अनालो। म्पा सिबोनमी मोकोक्‍तीस् चारेईमलो गोङ्‍रूत्खाप् थाम्पूपी सेर्‌मोवा तोङ्‍क काऊमी म्पूई छीप् ङ्‍क अनाङ् तूवा।

२५ अनाम् वात्छा लो मीम्छालो म्छास्:

दीशोन लो अनामी मीम्छा म्छा ओहोलीबामालो तूवा।

२६ दीशोनमी वात्छा म्छास्:

हेमदान, एश्बान, यित्रान ना करान तूवा।

२७ एसेरमी वात्छा म्छास्:

बिल्हान, जावान ना अकान तूवा।

२८ दीशानमी वात्छा म्छास्:

ऊज लो आरानलो तूवा।

२९ होरीचीम् खची खूक्सूस् ङ्‍कस्ङा तूवा:

लोतान, शोबाल, सिबोन, अना

३० दीशोन, एसेर ना दीशान। सेइर छाप्कूवापी खची गोङ् तूवाक तोङ्ना होरी खूक्सूस् ङ्‍कस्ङा तूवा।

एदोमपीक होङाबूस्

१ इतिहास १:४३-५४

३१ इस्राएलपीक होङाबूचा चारखम् तोम् लाईस्पी एदोम छाप्कूवापी चारखम् तोप् होङाबूस् ङ्‍कस्ङा तूवा:

३२ बओरमी म्छा बेलाआ एदोमपी चारखम् तोक्सू। मूङ्‍कम् राजधानीम् नीङ् दिन्हावा तूवा।

३३ बेला सीयाकप्का बोज्रापी तूप् जेरहमी म्छा योबाबआ खम् फाईपी चारखम् तोक्सू।

३४ योबाब सीयाकप्का तेमानीचीम् छाप्कूवापीक हूशामआ खम् फाईपी चारखम् तोक्सू।

३५ हूशाम सीयाकप्का मोआब छाप्कूवापी मिद्यानपीका कोप् बददमी म्छा हददआ खम् फाईपी चारखम् तोक्सू। मूङ्‍कम् राजधानीम् नीङ् अवीत तूवा।

३६ हदद सीयाकप्का मास्रेकापी तूप् सम्‍लाआ खम् फाईपी चारखम् तोक्सू।

३७ सम्‍ला सीयाकप्का देप् योऊमी चाखेम्पीक रहोबोत सहरपीक शौलआ खम् फाईपी चारखम् तोक्सू।

३८ शौल सीयाकप्का अक्बोरमी म्छा बाल-हानानआ खम् फाईपी चारखम् तोक्सू।

३९ अक्बोरमी म्छा बाल-हानान सीयाकप्का हददआ खम् फाईपी चारखम् तोक्सू। मूङ्‍कम् राजधानीम् नीङ् पाऊ तूवा। खम् म्तोमाम् नीङ् महेतबेल तूवा। ख मत्रेदमी म्मेकछा मे-जाहाबमी म्चास् तूवा।

४० एसाव गोपीक खूक्सूचीम् खची नीङ्, खची छाप्कूवा ना खची वंश तोङ्ना ङ्‍कस्ङा तूवा:

तीम्न, अल्वा, यतेत,

४१ ओहोलीबामा, एलाह, पीनोन,

४२ कनज, तेमान, मिब्सार,

४३ मग्दीएल ना ईराम। खचा खची हूक्पी मस्क छाप्कूवापी खस् तूवाक थाऊ तोङ्ना एदोममी खूक्सूस् ङ्‍कस्ङा तूवा।

एदोमीचीम् खची खूक्सू एसावमी पोम् ललई ङ्‍कङ् के।

योसेफआ सेमो मोङ्‍क

३७

याकूब म्पा तूवाक कनान छाप्कूवापी तूवादोङा।

२ याकूबमी पोम् ललई ङ्‍क तोङ्‍क तूये।

योसेफ ईक्पोङ् नूक्दोङ्‍ बाईलो खसा म्बूस्का लूस्-छाराम् बागाल चारेई मदोङ्ची। ऊलेई खसा म्पाम् तोमास् बिल्हाम् लो जिल्पाम्‍लो वात्छा खची छाचा रई वोर्वा मस्क रीङ् म्पा ईयू।

३ म्होप् खूवोबूप् छूवाखात्लो जन्मेई छूवाक म्छा तूवाकसा इस्राएलआ बीन्‍नीपा वात्छा म्छाचीप्का योसेफ दूङ् सम्तूमा मीदोङू, ना खसा योसेफमी लागी हायाम् नप् म्बुट्टालोक ईबूम् ओरो बाईप् तेई बानेईमीपी।

४ खोदोलोई म्पाआ बीन्‍नीपा म्बूचीप्का योसेफ दूङ् सम्तूमा मीक म्बूचा तचीना ख जेर्म् थालेई मची ना खलो नम्‍लो रीङ् मान्मन्दोची।

५ ऊलेई योसेफआ ईबूम् सेमो मोङ्‍ङू। खसा मूङ्‍क म्सेमो म्बूस् ईचीकप्का म्बूचा ख लाईस्पीकप्का दूङ्सार जेर्म् थालेई मची।

६ योसेफआ खस् ओरोलची, “कोङा मोङूक सेमो येन्‍नूम्व। केईया यीक्पी छीर्म् मी पूला खारूम्चाम्क तूवा।

७ ओ छीर्म् मी पूला क तोतो छूवा, ना आम्नी छीर्म् मी पूला क मूङ्‍क ओ छीर्म् मी पूलाम् लीक् हेम्पी बात्ल छूवाना ओ छीर्म् मी पूला सेवा छचचीक तूवा।”

८ खोदोलो म्बूचा ख ओरोलची, “ऊई आन् ओखीपी चारतोप्यो छूवा? ऊई हन्‍ना आन् ओखीपी हक् तोप्यो छूवा?” खीक्‍का मूङ्‍क म्सेमोम् लो म्‍रीङ्मीलो कारणआ म्बूचा ख होसोङ् दूङ्सार जेर्म् थालेई मची।

९ खीक्‍काना खसा होसोङ् आर्को सेमो मोङ्‍ङू ना म्बूस् ओरोलचीना ईची, “येन्‍नूम्व, कोङा होसोङ् आर्को सेमो मोङूक तूये। नाम्, लालीमा ना ईक्पोङ् ईबूम् सोङ्‌गेर्‌आ कोङ् सेवा छोचोक तूवा।”

१० खसा ङ्‍क म्सेमो म्पा लो म्बूस्लो ईचीकप्का, म्पाआ ख राङ्ना ओरोलअ, “ङ्‍क आना मोङ्‍क सेमो ऊतोङ्‍कई? ऊई आछीयाङ् कास्का आम्मालो ना आम् बू-नेछोस्का ताम्ना बोहो सम्मोङ् कूम्चीम्ना केईका आन् सेवा छोम् पर्नेयो?”

११ योसेफमी म्बूचा ख नाचूर् खोङ्ची। खोदोलोई म्पाआ क ङ्‍क रीङ् म्सानीवापीङ् यूक्सू।

योसेफ म्बूचा खेईमस्‍ना मिश्र छाप्कूवापी पोक्स्चीक

१२ ऊलाम् म्बूस् म्पा याकूबमी लूस्-छाराम् बागाल शकेमपी चारेई मस् खाताक तूवा।

१३ इस्राएलआ योसेफ ओरोलअ, “आम् बूचा शकेमपी लूस्-छारा चारेई मचयस्क तूये। बान्व, कोङा आन् खचीपा पोयान् के।”

खोदोलो योसेफआ ओरोपीका, “कोङ् खाईम् लागी तयार तूवो।”

१४ इस्राएलआ ख ओरोलअ, “खात्ना खोङ्व, आम् बूस् ना लूस्-छारा खोलोङ् नप्ङा तूयेयो मान्तूयो। रीदाम् बाईना बान्व।” खीक्‍का इस्राएलआ ख हेब्रोनमी बेँसीपीका शकेमपी पोक्सू। योसेफ शकेमपी ताबानाकप्का

१५ ईल्पो मीचा ख यीक्पी लाम्दूमाचाक छीप्पू। खीक्‍का मूङ्‍क मीचा ख ओरोपीकाना तत्‍तू, “आना आसे लाम्चयकई?”

१६ खोदोलो खसा ओरोपीका, “कोङा ओ बूस् लामूचोयोक के। सम्तूमा मीयोना कोङ् ईयोव, खचा बागाल हापी चारेई मचयची?”

१७ मूङ्‍क मीचा ख ओरोपीकाना ईयू, “खस्‍ने ङ्‍कपीका खालेताक तूये, ऊदोईपीक्यालो खचा ‘केई दोतान हेम् खात्या’ पीकाचाक कोङा येनूक तूवा।”

खन्सा योसेफआ म्बूस् लाम्तो खाताना खस् दोतानपी छीप्ची।

१८ म्बूचा योसेफ बान्चाक छूबूरीपाङ् तची, ना ख खची दोक्पी ताम्बाम् लाईस्पीङ् ख सेईम् खचा चाईमची।

१९ खस् खची हाम्पी ओरोलोल, “मूङ्‍क सेमोम् अर्थ पोक् बान्चाईक तूये।

२० लऊ, हन्‍ना केईया मूङ्‍क सेताम्ना ईबूम् खूलूम्पू होक्सूम्‍लाताम्। खीक्‍का ‘सोगोपाक सोगोसाचा मूङ्‍क च होगो’ पीक्याना केईया पीक्या, ना मूङ्‍कसा मोङ्‍क सेमो ऊई छूये रईछ, केईया खोङाम्।”

२१ ङ्‍क रीङ् येन्‍ना रूबेनआ ओरोपीकाना खची हूक्पीका योसेफ लेन्चामीम् सानीवा मअ, “केईया ख सेईम्ने सेताम्नो के।”

२२ रूबेनआ खस् ओरोलची, “सेताम्ना हीः क खाईमीयाम्नो के। बरू ङ्‍क गोङ्‍रूत्खाप्-थाम्पूपी तूक खूलूम्पी ख लेनूम्छोक्साम् के। खोदोलोई खपी हूः क तेसाम्नो के।” खची हूक्पीका लेन्चामीम्ना योसेफ म्पापा पोम्छोम् सानीवा मना रूबेनआ ओरोपीकाक तूवा।

२३ योसेफ म्बूचीम् दोक्पी ताबानाकप्का खसा खाप्स्दीत्क मूङ्‍क हायाम् नप् म्बुट्टालोक ओरो बाईप् तेई खचा बूत्चीना ङाप्ची।

२४ खीक्‍का खचा योसेफ लाप्चीना ईबूम् ओरोगूम् खूलूम् तूवाकपी होक्स्छोस्क्ची। मूङ्‍क खूलूम् काऊ मान्तूप् तूवा।

२५ खस् जाः चाम् लागी तूवा, खोदोलो खचा मेक्‍तो खोङ्चीलो गिलादपीका बान्चाक इश्माएलीचीम् ईबूम् दल तची। मूङ्‍क इश्माएलीचा खची ऊँटमी थेम्पी हायाम् नाम्चानप् मासाला, मलम लो मूर्रलो यूक्स्‍चीना मिश्र छाप्कूवा हेम् खाईचचीक तूवा।

२६ खीक्‍का यहूदाआ म्बूस्-म्नेछोस् ओरोलची, “केईया ई नेछो सेताम्ना मूङ्‍कम् हीः सूलाम्ना केई ऊई फाइदा छूये मोलो?

२७ बान्‍नीव, हन्‍ना केईया मूङ्‍क इश्माएलीचीम् हूक्पी खेईमम्छोक्साम् के। केईया खपी हूः क तेसाम्नो। ऊदोईपीक्यालो मूङ्‍क ई नेछो, ई गाम्‍लो ईबूम्ङा के।” ना म्बू-म्नेछोचा खम् रीङ् रेप्ची।

२८ मूङ्‍क इश्माएलीस् मिद्यानपीक पईकार मप्ची तूवा, मूङ्‍कस् मूङ्‍कपी ताबानाकप्का योसेफमी म्बूचा योसेफ खूलूम्पूका लात्चीना मूङ्‍कचीम् हूक्पी नाम्छेर्‌बूम् नीस्पोङ् चेप्‍तीरोङ्पी खेईमची। खीक्‍का मूङ्‍कचा योसेफ मिश्र छाप्कूवापी खाईची।

२९ जीस् दोस्पी योसेफ मूङ्‍क खूलूम्पीका लाईम् लागी रूबेन आत्‍ता, ना मूङ्‍क खूलूम्पी योसेफ मान्तोक खसा म्तेई चेनू।

३० रूबेन म्नेछोचीपा खाताना ओरोपीका, “ई नेछोन् मूङ्‍कपी मान्तूई माका? हन्‍ना कोङ् हापी खाईमा?”

३१ खीक्‍का खचा ईबूम् बका सेत्चीना योसेफमी म्तेई मूङ्‍क हीःपी लूप्ची।

३२ खीक्‍का मूङ्‍क हायाम् नप् म्बुट्टालोक तेई खचा खची पा तूवाकपी बाईचीना ओरोलची, “ङ्‍क केईका छीपूम्का। खोङ्व, ङ्‍क तेई आम् छाम्यो मायो?”

३३ इस्राएलआ मूङ्‍क तेई छेत्‍ना ओरोपीका, “ङ्‍कन् ओ छाम् म्तेईङा के। सोगोपाक पोसूआ मूङ्‍क चहोगो! नाम्नामूक् ख मूङ्‍क सोगोपाक पोसूआ कऊला-चेऊला मफो।”

३४ खीक्‍का याकूबआ म्तेई चेनू, ना म्छूम्‍रीपी लूक्स्पा रीम्ना म्छाम् लागी हायाम् तातो सोक् मअ।

३५ खोलोङ् मीम्छा-वात्छा म्छाचा ख सान्त्वना पीम् मीना, खोदोलोई खपी चामोवा मान्छू। खीक्‍का खसा ओरोपीका, “मा के, ङ्‍क सोक्लोङ् कोङ् सीयोना ओछा तूक गेम्पीc खातो।” ओरोना योसेफमी म्पाआ खम् लागी तूनीवा मअ।

३६ ङ्‍क नाम्‍लापीङ् मिद्यानीचा योसेफ मिश्र छाप्कूवापीक फारो होङाबूम् ईल्पो अधिकृत पोतीफरमी हूक्पी खेईमची।

c 

३७:३५ गेम् – हिब्रू रीङ्पी शेओल: सीप्ची तूस्को थाऊ, अर्थात्, खादी

यहूदा लो तामारलो

३८

मूङ्‍क नाम्‍लापी यहूदाआ क म्बूस्-म्नेछोस् होक्सीचीना मूङ्‍कलाम्पा दाली हीरा नीङ् मीचीक ईल्पो अदुल्‍लामपी तूप् मीस्पी खाता।

२ मूङ्‍कपी यहूदाआ शूआ नीङ् मीचीक ईल्पो कनानी मीम्छा तना खसा मूङ्‍कलो सूर् मअ।

३ ख होपोसूम् छूवाना ईल्पो वात्छा छा वातू, ना खसा मूङ्‍कम् नीङ् एर् यूक्सू।

४ ख होसोङ् होपोसूम् छूवाना आर्को वात्छा छा वातू। खीक्‍का खसा मूङ्‍कम् नीङ् ओनान यूक्सू।

५ होसोङ् खसा ईल्पो वात्छा छा वातू, ना खसा मूङ्‍कम् नीङ् शेलह यूक्सू। खसा मूङ्‍क वात्लो यहूदा क कजीबपी तूवादोङ्‍क तूवा।

६ यहूदाआ म्बूसूम्छाप् म्छा एर्‌मी लागी ईल्पो तोमा ताईपी। मूङ्‍कम् नीङ् तामार तूवा।

७ खोदोलोई यहूदाम् म्बूसूम्छाप् म्छा एर् योबोरोबूम् लाईस्पी दुष्‍ट मीस् तूवा, ना योबोरोबूआ मूङ्‍कम् म्सोम् थाईदीतू।

८ खीक्‍का यहूदाआ ओनान ओरोलअ, “आम् बाऊजू तूकपी खात्व, ना म्‍रेऊआ मम् पर्ने लक् पूरा मव, ना आम् बूम् लागी छामाई जन्मेई छूनूव।”

९ खोदोलोई कोङा वाईमीयोक छामाई ओ होप्मी छूनो पीम् छेत्ना ओनानआ म्बाऊजू तूवाकपी ईम्स् खातालो म्बूम् लागी छामाई छूनूनव पीम् सानीवा मना म्काऊ क बोहोपू हूम्मीदोङू।

१० मोरोना खसा मक मूङ्‍क लक् योबोरोबूम् लाईस्पी रई थरेई छूवा, ना योबोरोबूआ मूङ्‍कसो म्सोम् थाईदीतू।

११ खीक्‍का यहूदाआ म्नाम्मे तामार ओरोलअ, “ओछा शेलह सोलो मान्छूम् सम्मो आन् लोमेवाङ् छूवाना आम् पाम् खीम्पीङ् खात्ना तूवाव।” ऊदोईपीक्यालो शेलह मूङ्‍कम् म्बूस् तोङ्नाङ् सीयेयो पीकाना यहूदा कीसाक तूवा। खन्सा तामार म्छेल्चीम् खीम्पी खाताना तूवा।

१२ जीस्तातोपी यहूदाम् म्तोमा सीया। खीक्‍का सोक् मम् नाम्‍ला याताकप्का यहूदा अदुल्‍लाम्पी तूप् म्बूम् हीरा म्साथपी खाईना तिम्नापी म्‍लूस्मी मूई खोक्ची तूवाकपी खाता।

१३ म्छूर्‌मे लूस्मी म्मूई खोक्स् तिम्नापी खात्चाई पीम् रीदाम् तामारआ येन्‍ना

१४ लोमेवाआ खाम् म्तेई बूत्‍तू ना आर्को म्तेई खाप्स्‍ना छेक्‍नाआ हूम्ची ना तिम्ना खास्को लाम्पी तूवाक एनैम सहरमी लाम्स्कोपी तूवा, ऊदोईपीक्यालो शेलह सोलो छूवानासो तामारआ खलो सूर् मम् मान्तोक खसा तूम् तअ।

१५ तामारआ म्ङोबो देप्कसा यहूदाआ ख तना बेलेछीलप् मीम्छाई मीनाचा।

१६ लाम्मी चाखेम्पी खाताना यहूदाआ ख ओरोलअ, “लऊ, कोङ् आम्पी बाईम् पीयोव।” ऊदोईपीक्यालो ख म्नाम्मे पीम् खसा मान्छेई।

खोदोलो तामारआ ओरोपीका, “आन् ओपी बान्दोक आना कोङ् ऊई पीयो?”

१७ खसा ओरोपीकाना ख ङरी आन्‍नू, “बागाल तूकपीका कोङा ईबूम् पाठा पीयान्।”

खोदोलो तामारआ ओरोपीकाना ख ङरी आन्‍नू, “आना मूङ्‍क पाठा मान्बाईम् सम्मो कोङ् ऊचीई बन्धकी पीयोक्सोयो?”

१८ यहूदाआ ओरोपीका, “कोङा ऊई बन्धकी होम्येमा?” खोदोलो खसा ओरोपीका, “आना आम् हूक्पीक छाप तेम् रीङ्‍कीम्मा, रीबो ना आना कीदीतक ङ्‍क तूप् यूक्सलो नये।” खन्सा यहूदाआ ख मूङ्‍क चूम् पीयू, ना खलो ईम्सा। खीक्‍का यहूदापीका मूङ्‍क होपोसूम् छूवा।

१९ खीक्‍का तामार पकाना खाता, ना म्छेक्‍नाम् हल्ना होसोङ् मूङ्‍क लोमेवाआ खाम् म्तेईङा खाप्सू।

२० यहूदाआ बन्धकी यूक्स्क म्चूम् मूङ्‍क मीम्छापीका आईम् लागी खसा अदुल्‍लामपी तूप् म्बूम् ईबूम् पाठा होमीयू। खोदोलोई खसा मूङ्‍क मीम्छा मान्छीम्।

२१ “एनैमपीक लाम्मी चाखेम्पी तूप् बेलेछीलप् मीम्छा हापी तूये?” पीकाना खसा मूङ्‍कपी तूवाक मीस् तत्‍ची।

खोदोलो खचा ओरोपीका, “ङ्‍कपी बेलेछीलप् मीम्छा आस्‍सो मान्तू।”

२२ खीक्‍का ख यहूदा तूवाकपी आत्‍ताना खाता ना ओरोपीका, “कोङान् मूङ्‍क मीम्छा मान्छीम्ङा। मूङ्‍कपीक मीचासो ‘ङ्‍कपी आस्सो बेलेछीलप् मीम्छा मान्तू’ पीकाना पीका।”

२३ खोदोलो यहूदाआ ओरोपीका, “खोरोदोक मूङ्‍क चूम् खसाङ् यूक्स्‍नूव, मादोन् केई ङाजावापी छूये। खोङ्व, कोङा ङ्‍क पाठा हूछूकङ् तूवा, खोदोलोई केईया मूङ्‍क मान्छीम्यी।”

२४ गेबोरो सूक्ला दोस्पी ‘आम् नाम्मे तामार बेलेछीलप् मीस् तोङ्ना मन्चीक तूये, ना बेलेछीलना होपोसूम्सो छूवाक तूये’ पीम् रीङ् यहूदा येईमीची।

खीक्‍का यहूदाआ ओरोपीका, “मूङ्‍क ङ्‍कपी बायानूम्ना मीःपी हूयानूम्ते।”

२५ ख मूङ्‍कपी बाईचचीतोङ् खसा म्छूर्‌मे ओरोलअ, “ङ्‍क चूम् आस्मीये, खपीकाङ् कोङ् होपोसूम् छूवोक के।” खीक्‍का खसा ओरोपीका, “खोङ्व, ङ्‍क छाप, रीबो ना ङ्‍क तूप् आस्मीये?”

२६ खीक्‍का यहूदाआ ङ्‍क चूम् ओमीङ् पीक्‍तो स्वीकार मना ओरोपीका, “मूङ्‍कन् ओपीकासो दूङ् धर्मी रईछ, ऊदोईपीक्यालो कोङा ओ छा शेलह म्तूप्पो छूम् मान्पीङाक तूवा।” खीक्‍काना यहूदा होसोङ् खलो मान्‍ईम्सा।

२७ छावाईम् नाम्‍ला छूवालो खम् सागोवापी जोङ्‍ल्या छा रईछ पीम् तूम् तची।

२८ ख म्बूक्‍ती बानाना छा वात्लो ईल्पोआ म्हूः पाखा लातू, ना सुँडेनीआ मूङ्‍कम् म्हूक्पी ईबूम् हाल्के साखी छूईना ओरोपीका, “लाईस्पी जन्मेई छूवाक ङ्‍कङ् के।”

२९ खोदोलोई मूङ्‍कसा म्हूः म्माम् गोपाङ् वन्खी ना म्नेछो जन्मेई छूवा। खीक्‍का सुँडेनीआ ओरोपीका, “आन् ओरोना बलजफत मना लत्‍ता!” खन्सा मूङ्‍कम् नीङ् फारेस यूक्स्ची।

३० म्हूक्पी हाल्के साखी छूईम्पा क दोस्पी जन्मेई छूवा। मूङ्‍कम् नीङ् क जेरह यूक्स्ची।

पोतीफरमी खीम्पी योसेफ

३९

योसेफ मिश्रपी खाईची, ना फारो होङाबूम् ईल्पो अधिकृत, अर्थात् अङ्गरक्षकमी कप्‍तान पोतीफर मीचीक ईल्पो मिश्रीआ ख मूङ्‍कपी ताईप् इश्माएलीचीम् हूक्पीका खेतू।

२ योबोरोबू योसेफमी साथपी तूवा, ना मूङ्‍कपी खम् फलिफाप छूवा। ख मिश्री म्मालिकमी खीम्पी तूवा।

३ म्मालिकआ योबोरोबू खम् साथपी तूवाक ना खसा मक खोलोङ् लक्पी योबोरोबूआ ख सफल मक तअ।

४ खन्सा म्मालिकमी सम्खे योसेफपी छूवा। योसेफआ खम् सूसो मदोङू। खीक्‍का म्मालिकआ योसेफ म्खीम्पीक लक् मप् देप् मीस् मना म्होप्पी तूवाक खोलोक थक्मी जीम्मा ख पीयू।

५ खसा योसेफ म्खीम्पीक लो म्होप्पी तूवाक खोलोक थक्मीलो जीम्मा लाप् देप् मीस् मना यूक्स्क नाम्‍लापीका योबोरोबूआ योसेफमी कारणआ मूङ्‍क मिश्रीम् खीम्पी आसीक् पीयू। योबोरोबूम् आसीक् खम् खीम्पी, छीर्म् खापी ना खोलोक थक्पी तूवा।

६ खन्सा म्होप्पी तूवाक खोलोक थक् पोतीफरआ योसेफमी जीम्मापी होक्सी। खीक्‍का म्होपा चाम् थक् बाहेक म्होप्पी तूवाक खोलोक थक्मी खसा वास्ता मान्म।

योसेफ खोम्चाम् हायाम् ङालीनप् तूवा।

७ जीस्तातोपी म्मालीकमी म्तोमाआ योसेफ हायाम् नत्‍तू ना ओरोलअ, “कोङ्‍लो ईम्स्व।”

८ खोदोलोई योसेफआ खलो ईम् मानेई मान्म ना म्मालिकमे ओरोलअ, “खोङ्व, कोङ् ङ्‍क खीम्पी तूवोकसा ओ मालिक ङ्‍क खीम्पी तूक थक् ऊमीसो सूर्‌ता मान्तू, ना खपी तूवाक खोलोक थक् खसा कोङ्‍ङा जीम्मा पीयोक तूये।

९ ङ्‍क खीम्पी ओपीका दूङ् देप् आस्सो मान्तू। खसा आन् बाहेक खोलोक थक् कोङ् जीम्मा पीयोक तूये, ऊदोईपीक्यालो आन् म्तोमा तूये। खन्सा कोङा ऊतोङ्नाई ङ्‍क तोङ्‍क ईजेर्म् लप् लक् मम्ना नीनाम्माम् ऊल्‍लोङ्पी मोऊ ममा?”

१० खीक्‍का म्मालिकमेआ लेई पीच्‍ची योसेफलो ईम् लागी रीङ् मअ, खोदोलोई योसेफ खलो ईम् अथवा खलो ईदेप् तूम् मानेई मान्म।

११ ऊलेई योसेफ लक् मम् लागी खीम्गोपा वोङाक तूवा। खोदोलो खीम्गोपा बीन्‍नीपा आस्सो लक् मप् रोःची मान्तूक तूवा।

१२ खोदोलो खसा योसेफमी तेई लाप्ना ओरोपीका, “कोङ्लो ईम्स्व।” खोदोलोई म्तेई खम् हूक्पीङ् होक्सीना योसेफ जूका, ना खीम्पीका पाखा लत्‍ता।

१३ योसेफ म्तेई खम् हूक्पीङ् होक्सीना खीम्गोपाका पाखा लत्‍ताक तना

१४ खसा म्खीम्पी लक् मप् बीन्‍नीपा म्‍रोःची काछना ओरोलची, “खोङ्नूम्व, ओ तूप्पोआन् ङ्‍कपी ङ्‍क हिब्रू ई नीङ्ला काईम् लागीई तात्क रईछ। मूङ्‍क कोङ्लो ईम् लागी खीम्गोपा बाना, ना कोङ् हायाम्सार बसो।

१५ कोङ् हायाम्सार बसोक येन्‍ना खसा म्तेई ओ दोक्पी होक्सीना जूका, ना खीम् गोपीका पाखा लत्‍ता।”

१६ म्तूप्पो खीम् मान्ताम् सम्मो खसा मूङ्‍क योसेफमी तेई म्साथपीङ् यूक्स्दीतू,

१७ ना म्तूप्पो खीम् ताकप्का खसा ओरोपीकाना मूङ्‍क रीङ् ईयू, “आना ईपी तात्क मूङ्‍क हिब्रू रोः ओ बेईजेत मम् लागी ङ्‍क खीम् गोपी बाना।

१८ खोदोलोई कोङ् हायाम्सार बसो खोदोलो खसा ङ्‍क म्तेई ओ दोक्पीङ् होक्सीना खीम् गोपीका पाखा जूकाखाता।”

१९ “आम् रोःआ कोङ्लो ङ्‍कतोङ् वोर्वा मअ” पीम् रीङ् योसेफमी म्मालिकआ म्तोमाम् ङःपीका येन्कप्का ख म्छूलीआ पूङ् छूवा।

२० खसा योसेफ होङाबूम् कैदीस् थूनेई मस्को थूनापी खाईना तेसू। योसेफ ओरोना थूनापी छूवा।

२१ खोदोलोई योबोरोबू योसेफमी साथपी तूवा, ना खसा योसेफ सम्खे मीयू, खीक्‍का ख थूनापीक हाकिममी सम्तूमा तोक् बानेई मअ।

२२ खन्सा थूनापीक हाकिमआ मूङ्‍क थूनापी तूवाक खोलोङ् कैदीस् योसेफमी जीम्मापी यूक्सू। मूङ्‍कपी ऊचीई लक् छूवा खूङ्‍क खोलोङ् योसेफआ आरेई मस्क तोङ्ना छूवादोङा।

२३ योसेफमी जीम्मापी यूक्स्चीक ऊक थक्पीसो थूनापीक हाकिमआ ऊसो सूर्‌ता मान्मक तूवा, ऊदोईपीक्यालो योबोरोबू योसेफमी साथपी तूवा। योसेफआ मक खोलोङ् लक्पी योबोरोबूआ ख सफल छूमीदोङू।

फारोम् रोचा सेमो मोङ्चीक

४०

जीस्तातोपी मिश्रपीक होङाबूम् देप्क मद्य पईप्‍आ लो देप्क जागूलो ङीक्‍आलो खची मालिक मिश्रपीक होङाबूम् ऊल्‍लोङ्पी मोऊ मची।

२ फारो होङाबू मूङ्‍क नीप्पो अधिकृतची, अर्थात् देप्क मद्य पईप्पीका लो देप्क जागूलो ङीक्पीकालो हायाम् म्छूली काता।

३ खसा मूङ्‍कस् अङ्गरक्षकमी कप्‍तानमी खीम्पी तूवाक थूनापी यूक्सू। खोदोलो योसेफसो मूङ्‍क थूनापीङ् तूवा।

४ अङ्गरक्षकमी कप्‍तानआ खस् योसेफमी जीम्मापी यूक्सू, ना खसा खची चोलोगूलो मदोङू।

जीस्तातो सम्मो खस् थूनापीङ् तूवा।

५ ऊलाम् ईक् सेपा मूङ्‍क थूनापी तूवाक मिश्रपीक होङाबूम् देप्क मद्य पईप्‍आ लो देप्क जागूलो ङीक्‍आलो नीप्पोआङ् खची होप्-होप्मीङ् अर्थलोक सेमो मोङ्ची।

६ देत्छा योसेफ खस् तूवाकपी तालो खचा सोक् मतो तूवाचाक तअ।

७ खन्सा खसा म्मालिकमी थूनापी तूवाक फारो होङाबूम् मूङ्‍क नीप्पो अधिकृत ओरोपीकाना तत्ची, “एसे ऊदोई आन्चा ङ्‍कतोङ्ना सोक् मचाईचू?”

८ खोदोलो खचा योसेफ ओरोलची, “कास्का ङ्‍क तोङ्‍क सेमो मोङाचूकाक तूये, खोदोलोई मूङ्‍क सेमोम् अर्थ पोक् आस्सो मान्तू।”

खोदोलो योसेफआ खस् ओरोलची, “सेमोम् अर्थन् नीनाम्माम् हूक्पीङाङ् छूनोयो मोलो? कोङ् आम्ची सेमो ईयोचीखोङ्।”

९ खीक्‍का मूङ्‍क देप्क मद्य पईप्‍आ म्सेमो योसेफ ओरोना ईयू। “ओ सेमोपी ओ लाईस्पी ईबूम् वाचोसीम् म्पऊ तूवा।

१० मूङ्‍क वाचोसीम् पऊपी सूप्ची म्गेम् तूवा। मूङ्‍कपी म्‍लीम् आप्ना हायाम्सार म्बूङ् बाईकचक तूवा, ना मूङ्‍कपी हायाम्सार म्चोसो सेना तूम्चक तूवा।

११ फारो होङाबूम् पोङ्‍कीरीम् ओ हूक्पी तूवा, ना कोङा वाचोसी पूपूना फारो होङाबूम् पोङ्‍कीरीम्पी तेसू, खीक्‍का मूङ्‍क पोङ्‍कीरीम् कोङा फारो होङाबूम् लाईस्पी यूक्सू।”

१२ खीक्‍का योसेफआ ख ओरोलअ, “मूङ्‍क आम् सेमोम् अर्थ ङ्‍कङा: मूङ्‍क वाचोसीम् सूप्ची म्गेम् क सूक् लेई के।

१३ सूक् लेई गोपी फारो होङाबूआ आन् थूनापीका लाते, ना होसोङ् आना लाईस्पी मक लक् आन् मम् पीये। लाईस्पी खम् देप्क मद्य पईप् तूवाक तोङ्‍ङा होसोङ् आना फारो होङाबूम् पोङ्‍कीरीम् खम् लाईस्पी यूक्स्पीय।

१४ खोदोलोई आम् नखावा छूदोक खोदोलो कोङ्सो मीनोव। खीक्‍का सम्तूमा मीयोना ओ तोक्पी फारो होङाबूलो रीङ् मना कोङ् ङ्‍क थूनापीका लातोव,

१५ ऊदोईपीक्यालो कोङ् हिब्रूचीम् छाप्कूवापीका मीचा खूसोना बायोक के, ना ङ्‍क मिश्र छाप्कूवापीसो कोङ् ओरोना थूनापी छूम् तोङ्‍क लक् कोङा ऊसो मान्मङाक तूये।”

१६ मूङ्‍कम् सेमोम् अर्थ नप् छूवाक तना देप्क जागूलो ङीक्पासो योसेफ ओरोलअ, “कोङासो ङ्‍क तोङ्‍क ईबूम् सेमो मोङू। ओ तोङ् थेम्पी सूप्ची सबेई यूम् बूखो तूवा।

१७ दूङ् म्थेम्तोक बूखोपी फारो होङाबूम् लागी ङीम्पा म्खाल्-खाल्क चाम् थक् तूवा। खोदोलोई ओ तोङ् थेम्पी तूवाक बूखोपीका छोऊआ दोक्‍तो चचचीक तूवा।”

१८ खोदोलो योसेफआ ओरोपीका, “ङ्‍क आम् सेमोम् अर्थ ङ्‍कङा: सूप्ची बूखो क सूक् लेई के।

१९ सूक् लेई गोपीङ् फारोआ आन् ङ्‍क थूनापीका लात्ना आम् तोङ् रूप्मीयची, ना आम् गाम् सीछोपी काक्स। खीक्‍का छोऊ ताईना आम् साः दोक्‍तो चईची।”

२० मूङ्‍कम् सूक् लेई दोस्पी फारो होङाबूम् जन्मेई छूवाक लेई तूवा। मूङ्‍क लेईपी खसा खोलोङ् अधिकृतची चाम्दूम् यची, ना मूङ्‍क अधिकृतचीम् लाईस्पी बाईचीना खसा मूङ्‍क देप्क मद्य पईप् लो देप्क जागूलो ङीक्‍लो थोरेप् मीची।

२१ खसा मूङ्‍क देप्क मद्य पईप् क लाईस्पी मक लक् मम् लागी होसोङ् नियुक्त मअ, ना खसा फारो होङाबूम् लाईस्पी लाईस्पीक तोङ्नाङ् पोङ्‍कीरीम् यूम् लक् मअ।

२२ खोदोलोई योसेफआ खची सेमोम् अर्थ पक तोङ्नाङ् मूङ्‍क देप्क जागूलो ङीक्‍क क फारोआ सीछोपी काक्सू।

२३ खोरोदोसो मूङ्‍क देप्क मद्य पईप्‍आ योसेफआ लाईस्पी लक रीङ् मान्मीन्‍नू, खोदोलोई ख मात्‍यूक्सू।

फारो होङाबूम् सेमो लो मूङ्‍कम् अर्थलो

४१

मूङ्‍कम् नीस्दोङ् दोस्पी फारो होङाबूआ ईबूम् सेमो मोङ्‍ङू। म्सेमोपी ख नील दीरीत्‍तीम् चाखेम्पी थोरेप्दीताक तूवा।

२ मूङ्‍क नील दीरीत्‍तीपीका नूक्ची हायाम् सप्‍रेई छूक् बल्या-बल्या पीः लत्‍ता, ना घाँस तूवाकपी चारेई छूम् थालेई मअ।

३ खीक्‍काना बीन्‍नीपा नूक्ची म्‍तूप्‍री लो म्होऊलोङाङ् तूप् हायाम् लूत्‍ते-लूत्‍ते पीः मूङ्‍क नील दीरीत्‍तीपीका लत्‍ता ना दीरीत्‍तीम् चाखेम्पी लाईस्पी लत्‍ताक पीःचीका ईदेप् थोरेपा।

४ मूङ्‍क म्‍तूप्‍री लो म्होऊलोङाङ् तूवाक नूक्ची लूत्‍ते पीःआ मूङ्‍क हायाम् सप्‍रेई छूक् बल्या-बल्या पीः चखीची। खीक्‍का फारो होङाबू थीतापका।

५ खीक्‍काना ख होसोङ् ईम्सा, खोदोलोसो खसा आर्को ईबूम् सेमो मोङ्‍ङू। मूङ्‍क म्सेमोपी खसा नूक्ची हायाम् म्चोलोक ना नप् छीर्म् मी सीखावा ईबूम् म्पऊपीङ् सेचाक तअ।

६ खीक्‍काना म्चो मान्तूप् ना नाम्‍आप्स्को हेम्क हूक्‍आ हार्‌खाताक बीन्‍नीपा नूक्ची छीर्म् मी सीखावा लत्‍ता।

७ खीक्‍का मूङ्‍क म्चो मान्तूप् म्पऊचा मूङ्‍क नूक्ची नप् ना हायाम् म्‍चोलोक सीखावा लूत्खीची। खीक्‍का फारो होङाबू थीतापका। खोदोलो खसा मूङ्‍क म्सेमो रईछ पीम् छेत्‍तू।

८ म्देत्छा ख हायाम् म्सानीवा चाईसा, खीक्‍का खसा मिश्र छाप्कूवापीक खोलोङ् जादू मप्ची ना मूङ्‍कपीक छेईप्-लेप् वात्छास् काछची। खीक्‍का फारो होङाबूआ खस् म्सेमो ईची। खोदोलोई फारो होङाबूम् म्सेमोम् अर्थ पोक् मूङ्‍कपी आस्‍सो मान्छू।

९ खोदोलो मूङ्‍क देप्क मद्य पईप्‍आ फारो होङाबू ओरोलअ, “ओ गल्ती कोङा एसे तूम् तूऊ।

१० फारो होङाबूङा, आन् आम् रोःचीप्का आम् छूली काताना देप्क जागूलो ङीक्लो कास्का अङ्गरक्षकमी कप्‍तानमी खीम्पी थूनापी यूक्साचीकालो

११ ईक् सेपा कास्का म्‍होप्-होप्मीङ् अर्थलोक ओची होप्-होप्‍तो सेमो मोङाचूकाक तूवा।

१२ मूङ्‍कपी अङ्गरक्षकमी कप्‍तानमी ईल्पो सोलो हिब्रू म्‍रोः कास्काचीका तूवा, ना कास्का ख ओची सेमो ईयाचूका, खोदोलो खसा ओचीम् नीप्पोमीङ् ओची होप्-होप्मी सेमोम् अर्थ खोलेई मीयापाचीकाक तूवा।

१३ मूङ्‍कसा ऊतोङ्नाई ओची सेमोम् अर्थ खोलेई मीयापाचीकाक तूवा, खूङ्‍क तोङ्नाङ् छूवा। कोङ् क होसोङ् लाईस्पीक तोङ्नाङ् ओ लक्पीङ् आना सोको, खोदोलोई मूङ्‍क देप्क जागूलो ङीक्‍क आना सीछोपी काक्सू।”

१४ खन्सा फारो होङाबूआ योसेफ काछोक्स् पोक्सू, ना खचा योसेफ थूनापीका लात्चीना बाईची। खीक्‍का योसेफआ म्जूङ्‍गा लो म्तोसम्‍लो खकू, ना म्तेई फात्‍तू। खीक्‍काना ख फारो होङाबूम् लाईस्पी हाजिर छूवा।

१५ खीक्‍का फारो होङाबूआ योसेफ ओरोलअ, “कोङा ईबूम् सेमो मोङूक तूये। खोदोलोई ङ्‍कपी आसासो मूङ्‍क ओ सेमोम् अर्थ पोम् मान्दूर्‌ची। कोङा आम् तोक्पी येनूक तूये, आना सेमो येनना मूङ्‍कम् अर्थ पोदूरथे।”

१६ खोदोलो योसेफआ फारो होङाबू ओरोलअ, “खूङ्‍क तोङ्‍क लूखूप्चीन् ओपी मान्तू। खोदोलोई नीनाम्माआ आम् म्सेमोम् आछीयाक अर्थ पोदूर।”

१७ फारो होङाबूआ योसेफ ओरोलअ, “ओ सेमोपी कोङ् नील दीरीत्‍तीम् चाखेम्पी थोरेपोतोक तूवा।

१८ खीक्‍का नूक्ची हायाम् सप्‍रेई छूक् बल्या-बल्या पीः नील दीरीत्‍तीपूका लत्‍ताना घाँस तूवाकपी चारेई छूम् थालेई मअ।

१९ खीक्‍काना म्‍तूप्‍री लो म्होऊलोङाङ् तूप् हायाम् लूत्‍ते-लूत्‍ते, कोङा मिश्र छाप्कूवापी मूङ्‍क तोङ्‍क हाल्‍लोसो मान्तोङाक पीः मूङ्‍क बल्या पीचीम् दोस्-दोस् खाता।

२० मूङ्‍क म्‍तूप्‍री लो म्होऊलोङाङ् तूवाक लूत्‍ते पीःआ मूङ्‍क हायाम् सप्‍रेई छूक् बल्या-बल्या पीः खोलोङ् चखीची।

२१ खोदोलोई मूङ्‍क नूक्ची लूत्‍ते पीःआ नूक्ची बल्या पीः चाम् यात्चीनासो खचा मूङ्‍कस् चखीची पीकाना आसासो पीमान्दूर्‌क तूवा, ऊदोईपीक्यालो खस् होसोङ्सो लाईस्पीक तोङ्‍नाङ् ङालीईप् लूत्‍तेङ् तूवाचा। खीक्‍काना कोङ् थीतोपको।

२२ कोङा आर्को ङ्‍क तोङ्‍क सेमोसो मोङूक तूवा, ईबूम् छीर्म्‌मी म्पऊपी नूक्ची हायाम् म्चो तूप् ना नप् सीखावा लत्‍ता।

२३ होसोङ् म्चो मान्तूप् ना नाम्‍आप्स्को हेम्क हूक्‍आ हार्‌खाताक बीन्‍नीपा नूक्ची छीर्म् मी सीखावा लत्‍ता।

२४ खीक्‍का मूङ्‍क म्चो मान्तूप् म्पऊआ मूङ्‍क नूक्ची नप् सीखावा खोलोङ् लूत्खी। कोङा जादूमप्चीसो ङ्‍क ओ सेमो ईयू, खोदोलोई ङ्‍क ओ सेमोम् अर्थ आसोसो पोम् मान्दूर्।”

२५ खीक्‍का योसेफआ फारो होङाबू ओरोलअ, “नीच्‍चीङ् आम् सेमो ईबूम्ङा के। नीनाम्माआ ऊई मम् पीके खूङ्‍क आन् खोमीयाक तूये।

२६ मूङ्‍क नूक्ची हायाम् सप्‍रेई छूक् बल्या-बल्या पीः नूक्दोङ् के, ना मूङ्‍क नूक्ची नप् छीर्म्‌मी म्पऊसो नूक्दोङ्‌ङा के। मूङ्‍क खोलोङ् सेमो ईबूम्ङा के।

२७ मूङ्‍कचीम् दोस्-दोस् ताप् म्तूप्‍री लो म्होऊलोङाङ् तूप् नूक्ची लूत्‍ते पीः क नूक्दोङ् के। खीक्‍का मूङ्‍क नाम्‍आप्स्को हेम्क हूक्‍आ आप्क म्चो मान्तूप् नूक्ची छीर्म् मी सीखावासो नूक्दोङ्‌ङा के।

२८ “ङ्‍क कोङा फारो होङाबू निवेदन मूक तोङ्‍क के: म्होपा मम् पीक्‍क लक् फारो होङाबू नीनाम्माआ खोमीक तूये।

२९ मिश्र छाप्कूवाबरी नूक्दोङ् सम्मो हायाम्सार छीर्म् सेये,

३० खोदोलोई मूङ्‍कम् दोस्पी नूक्दोङ् सम्मो सीसोवा लये, खन्सा मिश्र छाप्कूवाबरी मूङ्‍क हायाम्सार छीर्म् सेक मात्यूक्‍सची, ना सीसोवा लईना खोलोङ् छाप्कूवा खतम मदीत।

३१ मूङ्‍कम् दोस्पी लईक सीसोवाआ गर्दा मिश्र छाप्कूवापी मूङ्‍क हायाम्सार छीर्म् सेकम् मीन्मारोङ् छूनो, ऊदोईपीक्यालो मूङ्‍क सीसोवा हायाम् ईकीम् लप् छूये।

३२ फारो होङाबूआ नीस्छेम् ईक्खाल्कङ् सेमो मोङ्‍कम् अर्थ क नीनाम्माआ ङ्‍क लक् मम् निर्णय मदीत्क तूये, ना नीनाम्माआ ङ्‍क दावाङ् पूरा मय।

३३ खन्सा हन्‍ना आन् फारो होङाबूआ ईल्पो हायाम् छेपोवा ना लूखूप्चीलोक मीस् खोलोङ् मिश्र छाप्कूवापी हक् तोम् लागी सोक्व।

३४ आन् फारो होङाबूआ मूङ्‍क हायाम्सार छीर्म् सेईक नूक्दोङ् सम्मो मिश्र छाप्कूवापी सेईक छीर्म्‍मी पाँचौँ भाग बात्ल मम् लागी लक् मप्ची सोक्व।

३५ खचा मूङ्‍क हायाम्सार छीर्म् सेईक दोङ्पीक खोलोङ् छीर्म् जम्मा मस्‍नूव, खीक्‍का सहर-सहरपी चाम् लागी आम् आज्ञापी छीर्म् बात्ल मस्‍नूना ना मूङ्‍क खस्चीनूव।

३६ मिश्र छाप्कूवाआ नूक्दोङ् सम्मो सीसोवा छूलो, मूङ्‍क सीसोवाआ छाप्कूवा खतम मान्छूम् लागी मूङ्‍क छीर्म् सम्सूर्‌चीनूना यूक्स्चीनूव।”

३७ योसेफआ खस् पीचीक ङ्‍क चाई फारो होङाबूआ लो खम् खोलोङ् अधिकारीचालो नत्ची।

३८ खीक्‍का फारो होङाबूआ खस् ओरोलची, “ङ्‍क तोङ्‍क नीनाम्माम् आत्मा तूप् बीन्‍नीपा मीस् केईया तोदूराम्‍योनाई?”

३९ खीक्‍काना फारो होङाबूआ योसेफ ओरोलअ, “नीनाम्माआ आन् खोलोङ् रीङ् खोमीयाक तूये, ना आन् तोङ्‍क छेपोवा ना लूखूप्चीलोक मीस् बीन्‍नीपा आस्सो मान्तू।

४० खन्सा ओ महलपीक हक् तोप् हन्‍ना आन्ङा छूवा, हन्‍नान् आम् आज्ञा तोङ्ना खोलोङ् ओ मीस् तोक्से। सिंहासनमी तोक्पीङाङ् कोङ् आम्पीका दूङ् देप् छूवो।”

मिश्र छाप्कूवापी योसेफआ हक् तोक्स्क

४१ खीक्‍काना फारो होङाबूआ योसेफ ओरोलअ, “खोङ्व, कोङा आन् खोलोङ् मिश्र छाप्कूवापी हक् तोम् पीन्‍नाक तूये।”

४२ खीक्‍का फारो होङाबूआ छापलोक रीङ्‌कीम्मा म्हूःम् छोक्छोमीपीका बूत्ना योसेफमी हूःम् छोक्छोमीपी वाईमीयू, ना ख सूतीम् तेई खाम्मीयू, ना म्पईपी हाल्ङोम् सिक्री वाईमीयू।

४३ ख फारो होङाबूआ म्होप्मी दोस्रो प्रशासक तोङ्‍ना रथ थेम्पी यूक्स्‍ना लाम्दूप्पू। खोलोङ् मीस् खम् लाईस्-लाईस् “खून्जूलनीना कूम्चीनीव” पीकाना बतो लाम्दूमा। ओरोना फारो होङाबूआ ख खोलोङ् मिश्र छाप्कूवापी हक् मम् पीयू।

४४ फारो होङाबूआ होसोङ् योसेफ ओरोलअ, “कोङ् फारो होङाबू के, खोदोलोई कोङा ओरोपीको, आना आज्ञा मान्ममो बीन्‍नीपा आसासो मिश्र छाप्कूवाबरी ऊसो मम् तयनो।”

४५ फारो होङाबूआ योसेफमी नीङ् सापनत-पानेह यूक्सू, ना खसा ख ओनपीक पूजारी पोतीपेराम् म्मेकछा आसनतलो सूर्‌मीपी। खीक्‍काना योसेफआ मिश्र छाप्कूवाबरी यात्रा मअ।

४६ मिश्रपीक होङाबू फारोम् सूसो मम् लागी सोकालो योसेफ सूक्पोङ् दोङ् बाईक तूवा। खीक्‍का योसेफ फारो होङाबूम् लाईस्पीका लत्‍ताना खोलोङ् मिश्र छाप्कूवाबरी खाता।

४७ मूङ्‍क छीर्म् सेम् नाम्‍ला ताकप्का नूक्दोङ् सम्मो मूङ्‍क थाम्पूपी हायाम् छीर्म् से।

४८ खसा मूङ्‍क हायाम् छीर्म् सेक नूक्दोङ् सम्मो मिश्र छाप्कूवापीक खोलोङ् छीर्म् बात्ल मअ, ना सहर-सहरपी तूवाक दाङ्‍खीम्पी छीर्म् यूक्सू। खीक्‍का खसा खोलोङ् सहरमी बरबारपीक यीक्पी तूवाक छीर्म् सो दाङ्‌खीम्पी यूक्सू।

४९ योसेफआ दीरीत्‍तीपूक योऊमूल्दू तोङ्ना हायाम् देतो छीर्म् खसू, ना ङ्‍क हायाम् देतो छूवाकसा खसा हिसाब यूम्सो होक्सी।

५० सीसोवा लम् नाम्‍ला ताम् लाईस्पी ओनपीक पूजारी पोतीपेरामी मेकछा आसनतपीका योसेफमी नीप्पो वात्छा म्छास् जन्मेई छूवाखात्क तूवा।

५१ बूसूम्छाप्मी नीङ् योसेफआ मनश्शे यूक्सू, ना खसा ओरोपीका, “नीनाम्माआ खोलोङ् ओ दूक्वा लो ओ पाम् खीम्मी मीन्मारोलो कोङ् मान्यूमीयोक तूये।”

५२ आर्कोम् नीङ् खसा एफ्राइम यूक्सू, ना खसा ओरोपीका, “नीनाम्माआ ओ दूक्वाम् छाप्कूवापी कोङ् फलीफाप मोक तूये।”

५३ मिश्र छाप्कूवापी मूङ्‍क हायाम् छीर्म् सेम् नूक्दोङ् नाम्‍ला याता।

५४ खीक्‍का योसेफआ पीकाक तोङ्नाङ् सीसोवा लम् नूक्दोङ् ताम् हचक तूवा। खोलोङ् छाप्कूवा-छाप्कूवापी सीसोवा लम् थालेई मअ, खोदोलोई खोलोङ् मिश्र छाप्कूवापी क छीर्म् तूवा।

५५ मिश्र छाप्कूवापीबरी सीसोवा लना मीचा दूक् तची, ना खोलोङ् मीस् फारो होङाबूपी छीर्म् पीयीकाव पीनाना बीन्ती मस् ता। खोदोलो फारो होङाबूआ खोलोङ् मिश्रीची ओरोलची, “योसेफपी खात्नीव। खसा आन्‍नी ऊई लईनी खूङ्‍क तोङ्‍ङा मनूम्व।”

५६ खोलोङ् छाप्कूवाबरी सीसोवा लअ, खीक्‍का योसेफआ खोलोङ् दाङ्‍खीम् हल्ना खोलोङ् मिश्रीची छीर्म् खेईम् पीची, ऊदोईपीक्यालो मिश्र छाप्कूवाबरी सीसोवा लचाक तूवा।

५७ खन्सा खोलोङ् चारपीक मीस् मिश्र छाप्कूवापी योसेफ तूवाकपी छीर्म् खेस् ता, ऊदोईपीक्यालो चारीदूबरीङ् हायाम् देप् सीसोवा लक तूवा।

योसेफमी म्बूस् मिश्र छाप्कूवापी खाताक

४२

मिश्र छाप्कूवापी छीर्म् तूये पीम् छेत्कप्का याकूबआ वात्छा म्छास् ओरोलची, “ऊदोई आन्‍नी ईल्पोआ बीन्‍नीपाम् ङोबोपी खो-खोलतो तूचाईनीकई?

२ मिश्र छाप्कूवापी छीर्म् तूये पीम् कोङा येनूक तूये। केई लेतीचाईनूव मीन्‍नीदोक मूङ्‍क मिश्र छाप्कूवापी खात्नीना ई लागी छीर्म् खेत्नूम्ना बायानूम्व।”

३ खन्सा योसेफमी ईक्पोङ् म्बूस् मिश्र छाप्कूवापी छीर्म् खेस् खाता।

४ खोदोलोई याकूबआ योसेफमी म्नेछो बेन्यामीन क म्बूस्का मान्पो। ऊदोईपीक्यालो ख ऊची छूखातेयो पीकाना याकूब कीसा।

५ ओरोना बीन्‍नीपा मीस्मी साथपी इस्राएलमी वात्छा म्छास्सो छीर्म् खेस् खाता, ऊदोईपीक्यालो कनान छाप्कूवापीसो सीसोवा लक तूवा।

६ खूङ्‍क नाम्‍लापी योसेफ मिश्र छाप्कूवापीक देप्क चारतोप् तूवा। मूङ्‍क छाप्कूवाप्क खोलोङ् मीस् छीर्म् खेईमीक्सो खङ् तूवा। खन्सा योसेफमी म्बूचा ताना बोहोसम्मो कूम्चीना ख सेवा छची।

७ योसेफआ म्बूस् तअ मोरोङ् छेत्खीची, खोदोलोई खसा खस् मान्छेईप्‍तोङ् मन्चीना हायाम् नीदीखूदी मतो ओरोपीकाना तत्ची, “आन्‍नी हापीकाई तानीकई?”

खोदोलो खचा ओरोपीका, “कनान छाप्कूवापीका छीर्म् खेस् बानीकाक के।”

८ योसेफआ म्बूस्‍ने छेत्ची, खोदोलोई खचा क योसेफ मान्छेईची।

९ खीक्‍का योसेफआ खची तोक्पी खसा म्होपा मोङ्‍क म्सेमो मीन्खी, ना खसा खस् ओरोलची, “आन्‍नी जासूस मप्ची के। ङ्‍क छाप्कूवापीक कमजोरी तूम् तोम् लागी आन्‍नी ङ्‍कपी बानानीक तूये।”

१० खोदोलो खचा योसेफ ओरोलची, “ए रोबू, खूङ्‍कतोङ्ना माके। केईका आम् रोःची छीर्म् खेस् बानीकाक तूये। केईका खोलोङ् ईल्पो मीस्मी वात्छा म्छास्ङा के।

११ केईका सोज मीस् के, केईका आम् रोः के, खोदोलोई केईका जासूस माके।”

१२ योसेफआ खस् ओरोलची, “मा, आन्‍नी ङ्‍क छाप्कूवापीक कमजोरी तूम् तोम् लागीङ् बानानीक तूये।”

१३ खोदोलो खचा ओरोपीका, “केईका आम् रोः ईक्पोङ् नीप्पो बूबू-नेछो तूयीका। केईका कनान छाप्कूवापीक ईल्पो मीस्मी वात्छा म्छास् के। खीक्‍का रीदोपा क ओदोलो ओखी पाम् साथपी तूये, ना ईल्पो क ईनीम्बा मान्तू।”

१४ योसेफआ खस् ओरोलची, “कोङा पीकोक तोङ्नाङ् आछीयाङ् आन्‍नी जासूस्ङा रईछ।

१५ हन्‍ना जाँच ङ्‍कतोङ्ना छूये। फारो होङाबूम् रीराममी पस्तून चोयोना कोङा आन्‍नी लोयान्‍नी, आम्नी नेछो रीदोपा मान्बाईम् सम्मो आन्‍नी ङ्‍कपीका खाईम् तईनूम्नो।

१६ आन्‍नी तूनीकप्क ईल्पो आम्नी नेछो लास् पोक्सानूम्व। खूङ्‍क सम्मो आन्‍नी थूनापी छूनी। ओरोना आम्नी रीङ् आछीयाकयो छमाकयो पीम् जाँच छूये। मादोन् फारो होङाबूम् रीराममी पस्तून चोयोना कोङा पीको आन्‍नी जासूस्ङा के।”

१७ खीक्‍का योसेफआ खस् ईदेप् सूक् लेई थूनापी यूक्स्ची।

१८ सूक् लेई दोस्पी योसेफआ खस् ओरोलची, “ङ्‍कतोङ्ना मनूम्व, ना आन्‍नी लेत्चाईनी के, ऊदोईपीक्यालो कोङ् नीनाम्मापीका कीसो।”

१९ आछीयाङ् आन्‍नी इमानदारदोक आन्‍नी बूबू-नेछो तूनीकप्क ईल्पो ङ्‍क थूनापी तूवानीव, ना बीन्‍नीपाक सीसोवापी आम्नी खीम्पोस्चीम् साकामा सेईम् लागी छीर्म् खायानूम्ना खात्नीव।

२० खोदोलोई आम्नी नेछो रीदोपा ङ्‍क ओ दोक्पी बायानूम्व। ओरोना आम्नी रीङ् आछीयाक थरेई छूये, ना आन्‍नी सीनीनो।” खीक्‍का खचा खोरोङ् मची।

२१ खस् खची होप्-होप्पी ओरोलोल, “आछीयाङ् ई नेछोम् तोक्पी केई दोसी छूयीक तूये, ऊदोईपीक्यालो खसा केई बीन्ती मीयी खोदोलो केईया खम् सानीवा चाईसाक तम्नासो खम् रीङ् मान्येईयी। खन्साङ् ङ्‍क नीछीमा ईपी तालाताक तूये।”

२२ खोदोलो रूबेनआ खस् ओरोपीकाना ङरी आन्ची, “मूङ्‍क चीमा मीस्मी ऊल्‍लोङ्पी अपराध मयाम्नो पीकोना कोङा पीकोकङ् तूवा? खोदोलोई आन्‍ना ओ रीङ् मान्येन्‍नी। हन्‍ना मूङ्‍कम् हीःम् बदला केईया तेम् बोक्से।”

२३ योसेफआ म्बूचीम् रीङ् बूजेई मईची पीकाना खचा मान्छेईची, ऊदोईपीक्यालो योसेफ म्बूस्का नेनालो खची हाम्पी रीङ् उल्था मीक्पीप् मीस् लाम्पा रीङ् मचचीक तूवा।

२४ खीक्‍का योसेफ ईक् हेम् हीन्चीना खापा। खोदोलोई होसोङ् खस् हेम् आन्चीना खसा खस्का रीङ् मअ। खसा खस् तूवाकप्का शिमियोन खाईना खचा खोङ्चचीतोङ् छूईयू।

२५ योसेफआ खची बोरापी छीर्म् पेपापानूम्व ना खची नाम्छेर्‌बूम् चेप्‍तीरोङ्सो खची बोरापीङ् तेयापानूम्व ना खस् लाम्पी खात्लो चाम् लागी लाम्चाम्सो पीयानूम्व पीकाना हुकुम मअ। योसेफआ आरेई मस्क तोङ्नाङ् मूङ्‍कपी लक् मप्चा मची।

२६ खीक्‍का खचा खची मोकोक्‍तीम् थेम्पी छीर्म् चूप्स्चीना खस् मूङ्‍कपीका लत्‍ताना खाता।

२७ बास् तूस्को थाऊपी खस् तूवाकप्क ईल्पोआ म्मोकोक्‍ती दाना योम् लागी म्बोरा हल्‍लो नाम्छेर्‌बू म्बोराम् ङःपी तअ।

२८ ना खसा बीन्‍नीपा म्बूस्-म्नेछोस् ओरोलची, “कोङा खायूक ओ नाम्छेर्‌बून् कोङ्‍ङायो आनोछो ऊये! खोङ्नूम्खोङ्, मूङ्‍क ङ्‍क ओ बोराम् ङःपीङ् तूचाये।”

मूङ्‍क तचीना खस् खची लाऊखाता, ना खस् वेरेमोक्स्तो योतो खो-खोलतो ओरोलोल, “नीनाम्माआ ईपी ङ्‍क ऊई मम् पीक्‍कई?”

२९ खस् कनान छाप्कूवापी खची पा तूवाकपी ताबानाकप्का, खचा खचीपी छूवाक खोलोङ् रीङ् खची पा ओरोपीकाना ईची,

३० “मूङ्‍क छाप्कूवापीक मालिकआ केईकाचीका हायाम् कठोर रीङ् मअ। केईकान् खसा मूङ्‍क छाप्कूवापी जासूस मईचीक तोङ्ना मईका।

३१ खोदोलोई ‘केईका सोज मीस् के। केईका जासूस माके।

३२ ओखी पामी वात्छा म्छास् केईका ईक्पोङ् नीप्पो बूबू-नेछो तूयेका। ईल्पो क केईकाचीका मान्तू, ना रीदोपा क ओदोलो कनान छाप्कूवापी ओखी पाम् साथपी तूये’ पीकीकाना केईका ख लम्का।

३३ “मूङ्‍क छाप्कूवापीक मालिकआ केईका ओरो लईकाक तूये, ‘ङ्‍क रीङ्आङाङ् आन्‍नी सोज मीस् रईछ पीम् कोङा छेतो, आन्‍नी तूनीकपीक ईल्पो ङ्‍कपी कोङ्लो होक्सायानूम्व, ना बीन्‍नीपा क सीसोवा लईक नाम्‍लापी आम्नी खीम्पोस्चीम् साकामा सेईम् लागी छीर्म् खायानूम्ना खात्नीव।

३४ खोदोलोई आम्नी नेछो रीदोपा कोङ् तूवोकपी बायानूम्व। खीक्‍कानाङाङ् आन्‍नी जासूस मा, खोदोलोई सोज मीस् रईछ पीम् कोङा छेतो, ना कोङा ङ्‍क आम्नी नेछो आम्नी हूक्पी पीयान्‍नी, ना आन्‍ना ङ्‍क छाप्कूवापी लेनदेन मम् तईनूम्।”

३५ खचा खची बोरापीक छीर्म् लेत्चीलो खचीम् खोलोमीङ् खची नाम्छेर्‌बूम् पोका खची होप्-होप्मी बोरापीङ् रईछ! खचा म्पास्का मूङ्‍क नाम्छेर्‌बूम् पोका तचीना खस् हायाम् कीसा।

३६ खीक्‍का खची पा याकूबआ खस् ओरोलची, “आन्‍ना वात्छा ओ छास् ओ सातपीका ङापोनीना कोङ् हायाम् देप् सोक्पी मोनीक तूये। केईचीका योसेफ मान्तू, शिमियोन मान्तू, हन्‍ना बेन्यामीनसो खाईम् पीक्‍नी। ङ्‍क खोती खोलोङ् ओपीङ् तालाताक तूये।”

३७ खोदोलो रूबेनआ म्पा ओरोलअ, “कोङा बेन्यामीन आम् दोक्पी तातोनोदोक नीप्पो तूक वात्छा ओ छास्ङा आना सेत्चीव। बेन्यामीन कोङ् जीम्मा पीयोव। ख कोङा दानासो आम् दोक्पी आतोना बायो।”

३८ खोदोलोई याकूबआ ओरोपीका, “ओ छा आन्‍नीस्का खात्नो, ऊदोईपीक्यालो मूङ्‍कम् म्बू सीयाखात्क तूये, हन्‍ना खङाङ् लेताक तूये। आन्‍नी हन्‍ना खाईम् पीक्नीक लाम्‍रीपी मूङ्‍क ऊची छूखात्दोक, आन्‍ना कोङ् ओ तोसम् बूल्खाप् खूवोबूप् मीस् सोक्पीङ् गेम्पूd वनोनी।”

d 

४२:३८ गेम् – हिब्रू रीङ्पी शेओल: सीप्ची तूस्को थाऊ, अर्थात्, खादी

योसेफमी म्बूस् दोस्पीसो मिश्र छाप्कूवापी खाताक

४३

कनान छाप्कूवापी होसोङ् हायाम् ईकीम् लप् सीसोवा लअ।

२ मिश्र छाप्कूवापीका बाईचीक छीर्म् खचा चाम् यात्चीकप्का खची पाआ खस् ओरोलची, “ई लागी होसोङ् जीस् छीर्म् खेस् खात्नीव।”

३ खोदोलोई यहूदाआ ख ओरोलअ, “मूङ्‍क मीचा केईका ‘आम्नी नेछो आम्नी साथपी मान्बाईम् सम्मो ओ लाईस्पी बाईम् तईनूम्नो’ पीकाना हायाम् कडा चेताऊनी पीयीकाक तूये।

४ आना ओखी नेछो केईकाचीका पोक्सदोङाङ् केईका खात्याकाना आम् लागी छीर्म् खेताम्काना बायाम्का।

५ खोदोलोई ख केईकाचीका पोक्सनोदोक केईका खात्याकानो, ऊदोईपीक्यालो मूङ्‍क मीचा केईका ओरो लईकाक तूये ‘आम्नी नेछो आम्नी साथपी मान्बाईम् सम्मो ओ लाईस्पी बाईम् तईनूम्नो’।”

६ खोदोलो इस्राएलआ खस् ओरोलची, “आन्‍ना ओखीम् आर्कोसो ओखी नेछो तूये लानूम्ना ऊदोई ङ्‍क तोङ्‍क नीछीमा ओपी तातानूम्कई?”

७ खोदोलो खचा ओरोपीकाना ख ङरी आन्ची, “मूङ्‍क मीचा ओरोपीकाना केईका ई मीस्मी तोक्पी केरकार मना ततीका, ‘ऊई आम्नी पा होसोङ् म्सोम्‍लोकङ्‌यो तूये? ऊई आम्नीम् बीन्‍नीपासो आम्नी नेछो तूयेयो?’ केईकान् ङ्‍क रीङ्मी ङरीङाङ् आनूम्काक तूवा। खसा केईका ‘आम्नी नेछो ङ्‍कपी बायानूम्ते’ पीक्ना पीके पीम् ऊतोङ्नाई छेईमा?”

८ खीक्‍का यहूदाआ म्पा इस्राएल ओरोलअ, “ङ्‍क चीमा ओ नेछो साथपी पोक्स्व, ना केईका खालेत्याका, खीक्‍का केई ई छामाईचीका साका सीयेनो खोदोलोई खोलोङ् लेतीचाया।

९ ङ्‍कम् जमानी कोङ् छूवो। ओ हूक्पीकाङ् आना ख आईम्ना खाईम् दूर। कोङा ख सेसेर् बायोना आम् लाईस्पी यूक्स्‍नोदोक, कोङ् सदैकम् लागी दोसी थरेई छूवो।

१० केई मान्छूसीवादोक केईया नीस्छेम् सम्मो खात्‍तो-बान्तो मम् यातूम्वा।”

११ खीक्‍का खची पा इस्राएलआ खस् ओरोलची, “मूङ्‍कतोङ् मान्ममो छूनोदोक ओरो मनूम्व: ङ्‍क छाप्कूवापीक नप्-नप् उब्जनी, जीस् नाम्चानप् मलम, जीस् खूद, नाम्चानप् मासाला, मूर्र, पेस्ता ना हाडे-बदाम मूङ्‍क मीस्मी लागी हूक्छोम् रूप्पी आम्नी बोरापी खूरानूम्व।

१२ आन्‍ना दोब्बर नाम्छेर्‌बूसो खायानूम्व, ऊदोईपीक्यालो आम्नी बोराम् ङःपी तूवाक नाम्छेर्‌बू आईम् छोम् छूये। मूङ्‍क भूलचूकआ छूवाकसो छूदूर।

१३ आम्नी नेछोसो आम्नी साथपी खायानूम्ना होसोङ् मूङ्‍क मीस्पा खात्नीव।

१४ आम्नीम् आर्को आम्नी नेछो शिमीयोन लो ङ्‍क आम्नी नेछो बेन्यामीनलो मूङ्‍क मीचा आम्नी साथपी आईम्पोम् लागी खोलोप्का दूङ् राःरालोक नीनाम्माआ आम्नीपी सम्तूमा मनूव। कोङा खोलोङ् वात्छा ओ छास् माम्दीम् छूदोसो छूनूव।”

१५ खीक्‍का मूङ्‍कस् हूक्छो, दोब्बर नाम्छेर्‌बू ना बेन्यामीन खची साथपी खाईचीना मिश्र छाप्कूवापी खाता, ना योसेफमी लाईस्पी हाजिर छूवा।

१६ योसेफआ खची साथपी बेन्यामीन तकप्का खसा म्खीम्पीक दाङ् खीम् हूप् ओरोलअ, “ङ्‍कस् खोलोङ् ओ खीम्पी खाईचीव, ना ईबूम् पोसू सेत्‍ना चाम्दूम् थीक्‍का मव। ऊदोईपीक्यालो ङ्‍कचा एसे कोङ्चीकाङ् लेपाक जागूलो चईची।”

१७ योसेफआ आरेई मक तोङ्ना मूङ्‍क मीचा मअ, ना मूङ्‍क खोलोङ् योसेफमी खीम्पी खाईयू।

१८ खोदोलोई योसेफमी खीम्पी खाईचीकसा योसेफमी म्बूस् हायाम् खची कीम् लअ ना ओरोपीका, “खसा लाईस्पी ई बोरापी तेस्‍ना आनीछईक नाम्छेर्‌बूम् कारणआ केई ङ्‍कपी बायीक छूम् छूये। हन्‍ना खसा ई ऊल्‍लोङ्पी नीहू मईना केई म्‍रोः बानेई मईया ना ई मोकोक्‍तीसो ङाप्याना खाईयफो।”

१९ खन्सा योसेफमी खीम्पीक दाङ् खीम् हूप् तूवाक लाम्स्को दोक्पी खाताना खचा मूङ्‍क ओरोलची,

२० “केईका लाईस्पी ङ्‍कपी छीर्म् खेस् बानीकाक तूवा।

२१ बास् तूस्कोपी तातेकीकाना ओखी बोरा हलूम्कालो ओखी बोराम् ङःपी केईका बायूम्काक खोलोङ् ओ नाम्छेर्‌बू छीपूम्का। खन्सा ङ्‍क केईका ओखी साथपी बायूम्काक तूये।

२२ छीर्म् खेईम् लागी केईका मूङ्‍कप्का दूङ्‍देतो नाम्छेर्‌बूसो बायूम्काना बानीकाक तूये। ओखी बोरापी आसाई मूङ्‍क नाम्‍छेर्‌बू तेसू खूङ्‍क केईका छेताम्कानो।”

२३ खोदोलो मूङ्‍कसा ओरोपीकाना खस् ङरी आन्ची, “सोक् मनूम्नव, ना कीनीनव। आम्नी नीनाम्माआ, ना आम्नी पाम् नीनाम्माआङा आम्नी बोरापी मूङ्‍क दाचाम् तेयापानीक छूम् दूर। आम्नी नाम्छेर्‌बून् कोङा तूक तूवा।” खीक्‍का मूङ्‍कसा शिमियोन लात्ना खस् तूवाकपी बाईयू।

२४ मूङ्‍कसा खस् योसेफमी खीम्गोपा खाईची, ना खस् खची लोङ् सम् लागी काऊ पीची, ना खची मोकोक्‍तीसो दाना पीयू।

२५ लेपा योसेफ तूम्खास् खाईम् लागी खचा हूक्छो थीक्‍का मची, ऊदोईपीक्यालो जागूलो मूङ्‍कपीङ् चाम् छूये पीकाना खस् लचीक तूवा।

२६ योसेफ खीम्पी बानाकप्का खचा थीक्‍का मस्क हूक्छो योसेफ पीम् लागी खीम्पी बाईची, ना ख साम्दीलो बोहोपू कूम्चीना सेवा छची।

२७ खोदोलो योसेफआ क खची तोक्पी नप्-मान्‍नप् खोलोङ् तत्ची, “आम्नी पा, खूवोबूप् मीस् सेसेर्‌ङायो तूये? खीक्‍का ऊई ख म्सोम्‍लोकङ्ओ तूये?”

२८ खोदोलो खचा ओरोपीका, “आम् रोः, ओखी पा सेसेर्‌ङा तूये, ना एसेक लेई सम्मो म्सोम्‍लोकङ् तूये।” खीक्‍का खचा बोहोसम्मो कूम्चीना ख सेवा छची।

२९ योसेफआ ओरो खोङ्लो म्नेछो, म्माम् छा, बेन्यामीन तना ओरोपीका, “आन्‍ना कोङ्लो रीङ् मनूम्क आम्नी नेछो रीदोपा ङ्‍कङ्‌यो?” खीक्‍का योसेफआ ओरोपीका, “ए छाङा, नीनाम्माम् सम्खेलू आम्पी छूनूव।”

३० ख हायाम् म्नेछोम् मीमासीयाकसा म्खाम् लना दावा ईबूम् तूस्को लामू। खीक्‍का ख मूङ्‍क तूस्कोपी वोङाना खापा।

३१ खीक्‍का खसा म्ङोबो सप्ना पाखापी बाना, ना खसा म्सानीवा थामेईमना ओरोपीका, “हन्‍ना जागूलो बायानूम्व।”

३२ खीक्‍का खचा योसेफमी लागी अलग ना योसेफमी म्बू-म्नेछोचीम् लागी अलग खीक्‍का खस्का तूप्ना चाप् मिश्रीचीम् लागी अलग चाम्दूम् यूक्स्ची, ऊदोईपीक्यालो मिश्रीचा हिब्रूस्का ईदेप् तूवाना चाम्दूम् मान्चान्दोस्क तूवा। मूङ्‍कतोङ् मम् मिश्रीचीम् लागी ईजेर्म् लप् रीङ् तूवा।

३३ म्तूस्बूईपीका म्‍रीदोपा सम्मो मेलसा खची उमेर तोङ्ना योसेफआ खस् यूक्स्चीक तूवा। खोदोलो खस् छाक्‍का छूवाना खची होप्-होप्पी खोलम् थालेई मची।

३४ खीक्‍का योसेफआ म्होप्मी टेबलपीका चाम् थक् लात्ना खची थालपी तेईपीची, ना बेन्यामीनमी थालपीक खोलोमीप्का ङाक् गुणा दूङ्देतो तेईपी। ओरोना खचा योसेफचीका चाम्दूम् चस्‍ना चामोवा मची।

योसेफआ म्बू-नेछोस् जाचेई मस्क

४४

खीक्‍काना योसेफआ म्खीम्पीक दाङ्‍खीम् हूप् ओरोपीकाना आरेई मअ, “खचा खाईदूरस्क सम्मो छीर्म् खस् खची बोरापी तेईपीचीव, ना खोलोमी खची नाम्छेर्‌बूसो खची बोराम् ङःपी यूक्स्पीचीव।

२ खीक्‍का ओ पोङ्‍कीरीम्, अर्थात् ओ नाम्छेर्‌बूम् पोङ्‍कीरीम् क छीर्म् खेईम् लागी बाईचीक खची नाम्छेर्‌बूलोङ् मूङ्‍क रीदोपाम् बोराम् ङःपी चूप्स्पीव।” खीक्‍का मूङ्‍कसा योसेफआ पीकाक तोङ्ना मअ।

३ देत्छा कोःअसा मोरो खची मोकोक्‍तीलो खसा मूङ्‍कस् पोक्स्ची।

४ खस् सहरपीका चीछा मेक्सा तातेकालो योसेफआ म्दाङ् खीम् हूप् ओरो लना आरेई मअ, “दावा मूङ्‍कचीम् दोस्-दोस् खात्व, ना खस् छीप्पस्कप्का ओरोलचीव, ‘आन्‍ना ऊदोई नप्मी फाईपी मान्‍नप् मनूम्कई?

५ ओ मालिकआ दूङ्‍ङक पोङ्‌कीरीम् ङ्‍कङ् मायो? खसा नीनाम्माम् दर्शनमी लागी गोङक पोङ्‍कीरीम् ङ्‍कङ् मायो? ङ्‍कन् आन्‍ना रई लक् मनूम्।”

६ मूङ्‍कसा खस् छीप्चीना होसोङ् मूङ्‍क रीङ्‍ङा लची।

७ खोदोलो खचा मूङ्‍क ओरोलची, “ए होदूवा, आना ऊदोई ङ्‍क तोङ्‍क रीङ् मय? ङ्‍क तोङ्‍क लक् आम् रोःचीप्का छूदूरनो!

८ खोङ्‍व, ओखी बोराम् ङःपी छीपूम्काक नाम्छेर्‌बू केईका कनान छाप्कूवापीकाङ् फिर्ता बायूम्काक तूये खन्सा ऊतोङ्नाई केईका आम् मालिकमी महलपीका नाम्छेर्‌बू अथवा हाल्ङो खूसाम्कानाई?

९ आम् रोःची तूकपी आस्पी आना मूङ्‍क छीप्प, मूङ्‍क सेत्व, ना केईकासो आम् रोः छूयेका।”

१० खोदोलो मूङ्‍कसा ओरोपीका, “खोरोदोक आन्‍ना पीकानीक तोङ्‍नाङ् छूनूव! आस्पी मूङ्‍क पोङ्‍कीरीम् छीपाम् मूङ्‍क ओ रोः छूये। खीक्‍का बीन्‍नीपास् क दोस् मान्तूप् थरेई छूये।”

११ खोलोआ दावा-दावा खची बोरा बोहोपू तूईचीना हल्ची।

१२ खीक्‍का मूङ्‍क दाङ् खीम् हूप्‍आ म्तूस्बूईपीका म्‍रीदोपा सम्मो मेलसा खची बोरापी लामू, खोदोलो मूङ्‍क पोङ्‍कीरीम् बेन्यामीनमी बोरापी छीप्पू।

१३ खीक्‍काना खचा खची सानीवा चाईसाना खची तेई चेन्ची, ना मोकोक्‍तीम् थेम्पी खची चूम् यूक्स्चीना सहर हेम् आत्‍ता।

१४ यहूदा म्बूस्का योसेफममी खीम्पी ताबानालो योसेफ मूङ्‍कपीङ् तूवा, ना खचा कूम्चीना ख सेवा छची।

१५ खोदोलो योसेफआ खस् ओरोलची, “आन्‍ना ङ्‍क ऊतोङ्‍क लक्ये मनूम्कई? कोङ्‍ तोङ्‍क मीस्पी नीनाम्माम् दर्शनआ खोलोक छेईप् नीऊ तूये पीम् ऊई आन्‍ना मान्छेन्‍नीयो?”

१६ खोदोलो यहूदाआ ओरोपीका, “केईका आन् ऊई लोदूर्‌कई, अथवा हन्‍ना केईका ओखी होपा ओखी होप् ऊतोङ्नाई दोस् मान्तूप् पीक्याकाना खोमम् दूराम्कानाई? आम् रोःचीम् अपराध नीनाम्माआ खोमक तूये। खोङ्व, हन्‍ना केईका आम् रोः छूयीका। आस्मी हूक्पीई मूङ्‍क पोङ्‍कीरीम् छीपानूम् मूङ्‍कङाङ् मा, खोदोलोई केईका खोलोङ् आम् रोः छूयीकाक तूये।”

१७ खोदोलोई योसेफआ ओरोपीका, “ओपीका ङ्‍क तोङ्‍क हाल्‍लोसो छूनो। आस्मी हूक्पीई मूङ्‍क पोङ्‍कीरीम् छीम्पा तूवा मूङ्‍कङाङ् ओ रोः छूये। खोदोलोई आन्‍नी क आम्नी पा तूकपा खाऊमा-खासेर्मापी आत्‍तानीना खात्नीव।”

१८ खीक्‍का यहूदाआ खम् लाईस्पी खाताना ओरोपीका, “ए ओ रोबूङा, कोङा आन् बीन्ती मीयान्, कोङ् आम् रोः ईबूम् रीङ् नेईम् पीयोव। आन् ईल्पो होङाबू तोकङ् तूदोसो कोङ् आम् रोःपीका आम् छूली कान्‍नव।

१९ आना केईका आम् रोःची ओरोपीकाना ततीकाक तूवा, ‘ऊई आम्नीम् आम्नी पा अथवा आम्नी नेछो तूयेयो?’

२० ना केईका आन् ओरोलाक तूवा, ‘ओखी पा ईल्पो खूवोबूप् मीस् तूये, ना ख खूवोबूप् छूवाखात्ना वात्क ईल्पो ओखी नेछोसो तूये। खम् म्बू क सीयाखाता, ना खम् म्मालाम्पाक हन्‍ना खङाङ् तूये, ना म्पाआ ख हायाम् सम्तूमा मीय।’

२१ “खीक्‍का आना आम् रोःची ओरोलचीक तूवा, ‘मूङ्‍क ओ दोक्पी बायानूम्व, ना कोङा मूङ्‍क खोङो।’

२२ ना केईका आन् ओरोलाक तूवा, ‘मूङ्‍क चीमा नेछोआ म्पा होम्येम् दूरनो। ऊदोईपीक्यालो मूङ्‍कसा म्पा होक्सीयदोक मूङ्‍कम् म्पा सीखाते।’

२३ खोदोलोई आना आम् रोःची ओरोलचीक तूवा, ‘आम्नी नेछो रीदोपा आन्‍ना बाईनूम्नोदोक आन्‍नी हन्‍ना ओ लाईस्पी ताम् तईनूम्‍नो।’

२४ खीक्‍काना केईका ओखी पा, आम् रोः तूवाकपा खातीका। खीक्‍का केईका ख आना पीकाक रीङ् ईयूम्का।

२५ “ओखी पाआ ‘होसोङ् आन्‍नी खात्‍नीना चीछा छीर्म् खेत्नूम्ना बायानूम्व’ पीका,

२६ खोदोलो केईका ख ओरोलम्का, ‘केईका खाईम् दूराम्कानो। ओखी नेछो रीदोपा केईकाचीका खात्दोङाङ् केईका खात्याका। ऊदोईपीक्यालो ओखी नेछो रीदोपा केईकाचीका खात्नोदोक केईका मूङ्‍क मीस्मी लाईस्पी हन्‍ना खाईम् दूराम्कानो।’

२७ “खीक्‍का आम् रोः ओखी पाआ केईका ओरोलईका, ‘ओ तोमालाम्पाक नीप्पो वात्छा ओ छास् जन्मेई छूवाक आन्‍ना छेत्चाईनूम्।

२८ ईल्पोआ कोङ् होक्सोयो। आछीयाङ् मूङ्‍क सोगोपाक सोगोसाआ कऊला-चेऊला मफो पीकोना कोङा पीको। मूङ्‍क नाम्‍लापीका कोङा ख मान्तोङाक तूये।

२९ ङ्‍कसो आन्‍ना ओपीका खाईनूम्ना मूङ्‍क ऊचीई छूखात्दोक, आन्‍ना ङ्‍क ओ तोसम् बूल्खाप् कोङ् खूवोबूप् मीस् सोक्लोङ् गेम्पूa वनोनी।’

३० “खन्सा आम् रोः ओखी पा तूकपी खात्याकालो मूङ्‍क चीमा ओखी नेछो ओखी साथपी छूनोदोक खम् रीराम मूङ्‍क चीमा ओखी नेछोम् रीरामलो ईबूम्ङा तूकसा,

३१ ओखी साथपी मूङ्‍क तयनोदोक ख मोन्तोलोङ् सीखाते। खन्सा केईका आम् सूसो मप्चा म्तोङ् बूल्प्खाप् आम् सूसो मप् खूवोबूप् ओखी पा सोक्पीङ् गेम्पू वनाम्का।’

३२ आम् रोः, कोङ् ओ होप्ङा ङ्‍क चीमा नेछोम् लागी ओखी पाम् लाईस्पी जमानी तूवोक तूये। खीक्‍का ओखी पा कोङा ओरोपीकोक तूवा, ‘कोङा ख आतोना आम् लाईस्पी तातोनोदोक ओ रीराम तूकसम्मो कोङ् आम् लाईस्पी दोसी थरेई छूवो।’

३३ “खन्सा कोङा बीन्ती मीयान्, ङ्‍क चीमा नेछोम् फाईपी कोङ् आम् सूसो मप्ङा आम् रोः बानेई मोना यूक्सोव, ना ङ्‍क चीमा नेछो क म्बूस्का खाईम् पीव।

३४ ऊदोईपीक्यालो ङ्‍क चीमा ओखी नेछो ओ साथपी मान्तूदोक कोङ् ऊतोङ्नाई ओ पाम् दोक्पी खातो? ङ्‍क तोङ्‍क आपत ओ पापी ताईक कोङा खोदूरोनो।”

a 

४४:२९ गेम् – हिब्रू रीङ्पी शेओल: सीप्ची तूस्को थाऊ, अर्थात्, खादी

योसेफ म्नेछोचीपी म्होप्ङा छेईमीन्चीक

४५

म्दोक्पी थोरेप्दीताक खोलोङ् म्सूसो मप्चीम् लाईस्पी ख म्होपा-म्होप् समालेई मम्चीम् मान्दूर्‌ना योसेफआ हायाम् सोतो बतो ओरोपीका, “खोलोङ् मीस् ङ्‍कपीका पाखा पोक्साछोक्स्‍नूम्व।” ओरोना योसेफआ म्बू-म्नेछोस् कोङ् आम्नी नेछो योसेफ के पीकाना ईचीलो मूङ्‍कपी बीन्‍नीपा आस्सो मान्तूक तूवा।

२ ख हायाम् सोतो खापा, ना ख खापाक मिश्रीचा येन्ची, खीक्‍का फारो होङाबूम् खीम्पोस्चासो मूङ्‍क रीङ् छेत्ची।

३ योसेफआ म्बू-नेछोस् ओरोलअ, “कोङ् योसेफ के। ऊई होसोङ् ओ पा म्सोम्‍लोकङ्ओ तूये?” खोदोलोई म्बूचा ख ङरी आईमान्दूर्‌ची, ऊदोईपीक्यालो खम् लाईस्पी खस् कीसाक तूवा।

४ खीक्‍का योसेफआ म्बू-नेछोस् ओरोलची, “सम्तूमा मीयोनीना ओ दोक्पी बान्‍नीव।” खीक्‍का खस् म्दोक्पी खाताना खसा ओरोपीका, “आन्‍ना मिश्र छाप्कूवापी खेईमोनीक आम्नी नेछो कोङ्‍ङा के।

५ आन्‍ना कोङ् खेईमोनीकपी हन्‍ना आन्‍ना आम्नी सानीवा चाईमीयानूम्नव। आम्नी होपा आम्नी होप्पी छूलीसो मनूम्नव, ऊदोईपीक्यालो खोलोङ् मीस्मी रीराम लेन्चामीम् लागी नीनाम्माआ कोङ् आम्नी लाईस्पी ङ्‍कपी पोक्सोक के।

६ खोलोङ् छाप्कूवापी सीसोवा लक नीस्दोङ् छूवा, ना होसोङ् ङाक्दोङ् सम्मो हापीसो यीः जोङस्‍नो, ना छीर्म् सो हेकस्‍नो।

७ खोदोलोई आन्‍नी चारीदूपी सम्सूर्म् ना यूम् पीकाना ना आन्‍नी तूनीकतोदीपीक ओरोसर्प् मी खची रीराम लेन्चामीम् पीकाना नीनाम्माआ कोङ् आम्नी लाईस्पी ङ्‍कपी पोक्सोक के।

८ “खन्सा कोङ् ङ्‍कपी पोप् आन्‍नी माके, खोदोलोई नीनाम्माङ् तूये। नीनाम्माआ कोङ् फारो होङाबूम् म्पा तोङ्‍क ना खम् खीम्पोस्मी रोबू ना मिश्र छाप्कूवाबरीक हक् तोप् बानेईमोक तूये।

९ हन्‍ना दावा ओ पापा खात्नीना ख ओरोलानूम्व, ‘आम् छा योसेफआ ओरोपीके: नीनाम्माआ कोङ् खोलोङ् मिश्र छाप्कूवापीक मालिक बानेई मोक तूये। खन्सा दावा ङ्‍कपी बान्‍नीव।

१० आन् गोशेन प्रदेशपी तूवाव। खीक्‍का आन् आम् छास्का, आम् चास्चीका, आम् बागालचीका आम् साथपी तूकतोदी खोलोङ् ओ दोक्पी छूये।

११ मूङ्‍कपी कोङा आन् हीयान्‍ना, ऊदोईपीक्यालो होसोङ् ङाक्दोङ् सम्मो सीसोवा लये, मादोन् आन् आम् खीम्पोस्चीका आम् साथपी तूप् खोलोङ् हायाम् छूक्सीप् छूये।’

१२ “हन्‍ना आन्‍नीस्का नेईप् कोङ् योसेफङा के पीम् आन्‍ना आम्नी मूक्सासो तानूम्क तूये ना ओ नेछो बेन्यामीनआसो तोक तूये।

१३ मिश्र छाप्कूवापीक ओ गौरव ना ङ्‍कपी आन्‍ना ऊई तानूम्क तूये खूङ्‍क खोलोङ् ओ पा दानासो ईयानूम्व, ना दावाङ् ओ पा ङ्‍कपी बायानूम्व।”

१४ खीक्‍का म्नेछो बेन्यामीन सोकोहेप्खीना ख हायाम्सार खापा, ना बेन्यामीनसो खोरोनाङ् खपी केम्चीना खापा।

१५ खीक्‍का खसा खाप्‍तो खोलोङ् म्बूस् चूम्मा मीयू। खीक्‍काना म्बूचासो खलो रीङ्‍ मची।

१६ योसेफमी म्बूस्-नेछोस् बानाक तूये पीम् रीदाम् फारो होङाबूम् खीम्पी तातेका, खीक्‍का फारो होङाबू ना खम् अधिकारीची खोलोङ् खची जीनअ।

१७ खीक्‍का फारो होङाबूआ योसेफ ओरोलअ, “आम् बूस् आम् नेछोस् ओरोलचीव: ‘आन्‍ना आम्नी पोसूम् थेम्पी आम्नी चूम्सोस् चूप्सानूम्ना कनान छाप्कूवापी आत्‍तानीना खात्नीव,

१८ ना आम्नी पा म्खीम्पोस्चीका खोलोङ् बायानूम्ना ङ्‍क ओ दोक्पी बान्‍नीव। खीक्‍का मिश्र छाप्कूवापीक खोलोप्का दूङ् नप् थाम्पू कोङा आन्‍नी पीयान्‍नी ना आन्‍ना ङ्‍क छाप्कूवापीक हायाम् नप् म्चोलोक छीर्म् चाम् तईनूम्।’

१९ “खस् ओरोलचीनासो हुकुम मव: ‘आम्नी छाचीम् लागी लो आम्नी तोमाचीम् लागीलो मिश्र छाप्कूवापीका गाडासो खायानूम्व, ना आम्नी पा सो बायानूम्ना बान्‍नीव।

२० आन्‍ना आम्नी चूम्सोस्मी ऊसो वास्ता मनूम्नव, ऊदोईपीक्यालो मिश्र छाप्कूवापी तूक खोलोङ् नप्-नप्‍तोदी आम्नीम्ङा के’।”

२१ इस्राएलमी वात्छा म्छाचा खूङ्‍क तोङ्नाङ् मची। फारो होङाबूआ हुकुम मक तोङ्ना योसेफआ खस् गाडा ना लाम्पी चाम् लागी लाम्चाम् पीची।

२२ खस् खोलोङ् खसा नयाँ तेई पीची। खोदोलोई बेन्यामीन क खसा नाम्छेर्‌बूम् ३०० चेप्‍तीरोङ् लो ङाक् जोर तेईलो पीयू।

२३ म्पाम् लागी क खसा ङ्‍क तोङ्‍क चूम्सोस् होक्सू: मिश्र छाप्कूवापीक नप्-नप् थक् खूर्‌मीम्पा ईक्पोङ् मोकोक्‍ती, ना म्पाम् लाम्‍रीम् लागी लाम्चाम्, सबेई ना छीर्म् खूर्‌मीम्पा ईक्पोङ् मोकोक्‍तीम् म्मा।

२४ खीक्‍का खसा म्बूस्-म्नेछोस् बिदा पीची। बिदा छूवालो खसा खस् ओरोलची, “लाम्पी खेनीनव-मोनीनव!”

२५ ओरोना खस् मिश्र छाप्कूवापीका कनान छाप्कूवापी म्पा याकूब तूवाकपी बाना। खीक्‍का खचा खची पा ओरोलची, “योसेफने होसोङ् म्सोम्‍लोकङ् तूक रईछ, ना मिश्र छाप्कूवापीक हक् तोप् खङ् छूवाक रईछ।”

२६ मूङ्‍क रीङ् येन्‍ना ख छाक्‍का छूवा। खीक्‍का खसा खची रीङ् पतेईङा मान्‍म।

२७ खोदोलोई योसेफआ खस् लचीक खोलोङ् रीङ् येन्कप्का ना ख बायानूम्व पीकाना योसेफआ पोक्स्क गाडा तकप्का याकूबआ खाचा पीकाक रीङ् पतेई मअ।

२८ खीक्‍का इस्राएलआ ओरोपीका, “ओन्तोदीदोक कोङ् सापो। ओ छा योसेफ होसोङ् म्सोम्‍लोकङ् तूये रईछ। हन्‍ना कोङ् खपा खातो, ना कोङ् सीम् लाईस्पी खम् ङाली खोङूखूयो।”

म्खीम्पोस्चीका याकूब मिश्र छाप्कूवापी खाताक

४६

इस्राएलआ म्होप्पी तूवाक खोलोक थक् खाईना मिश्र छाप्कूवापी खाईम् लागी लाम्दूमा, ना बेर्शेबापी तातेकाना खसा म्पा इसहाकमी नीनाम्माम् लागी बलिदान चारेई मअ।

२ खीक्‍का सेपा इस्राएलमी सेमोपी नीनाम्मा नेनाना ख ओरोलअ, “याकूब, याकूब।”

खोदोलो खसा ओरोपीका, “कोङ् ङ्‍कपीङ् तूवो।”

३ नीनाम्माआ ख ओरोलअ, “कोङ् नीनाम्मा, आम् पाम् नीनाम्मा के। आन् मिश्र छाप्कूवापी खाईम् कीनव, ऊदोईपीक्यालो मूङ्‍कपी कोङा आम्‍लाम्पा हायाम् देप् ईबूम् जाति बोबूयो।

४ कोङ् आन्लो मिश्र छाप्कूवापी खातो, खीक्‍का आछीयाङ् कोङा आन् होसोङ् आईयान्‍ना बाईयान्। खीक्‍का आन् सीलो योसेफमी हूःआङ् आम् मूक्स् देप्पीये।”

५ खीक्‍काना याकूब बेर्शेबापीका लाम्दूमा। ना इस्राएलमी वात्छा म्छाचा खची पा याकूब, खची छामाईची ना खची खीम्पोस्ची खाईम् लागी फारो होङाबूआ पोक्स्क गाडापी तेस्चीना खाईची।

६ म्होप्मी पी-लूपी ना कनान छाप्कूवापी बात्ल मक म्चूम्सोस् खोलोङ् खाईना याकूब म्खीम्पोस्चीका मिश्र छाप्कूवापी खाता।

७ याकूबआ म्साथपी वात्छा म्छास्, वात्छा म्चास्ची, मीम्छा म्छास् ना मीम्छा म्चास्ची, खोलोङ् म्छामाईची खाईना मिश्र छाप्कूवापी खाता।

८ मिश्र छाप्कूवापी खाताक इस्राएलमी वात्छा म्छास्, अर्थात् याकूबमी ना म्छामाईचीम् नीङ् ङ्‍कस्ङा के:

याकूबमी बूसूम्छाप् म्छा रूबेन।

९ रूबेनमी वात्छा म्छास्:

हानोक, पल्‍लु, हेस्रोन ना कर्मी तूवा।

१० शिमियोनमी वात्छा म्छास्:

यमूएल, यामीन, ओहद, याकीन, सोहोर ना कनानी म्तोमालाम्पाक म्छा शौल तूवा।

११ लेवीम् वात्छा म्छास्:

गेर्शोन, कहात ना मरारी तूवा।

१२ यहूदाम् वात्छा म्छास्:

एर्, ओनान, शेलह, फारेस ना जेरह तूवा। खोदोलोई एर् लो ओनानलो क कनान छाप्कूवापीङ् सीया।

फारेसमी वात्छा म्छास्:

हेस्रोन लो हामूललो तूवा।

१३ इस्साखारमी वात्छा म्छास्:

तोला, पुवा, याशूब ना शिम्रोन तूवा।

१४ जबूलूनमी वात्छा म्छास्:

सेरेद, एलोन ना यहलेल तूवा।

१५ ङ्‍कस् क याकूबपीका लेआ पद्दन-आरामपी वात्क वात्छा म्छास् तूवा, खम् मीम्छा म्छा दीनासो तूवा। लेआ वात्क याकूबमी वात्छा-मीम्छा म्छास् खोलोङ् सूक्पोङ् सूप्पो तूवा।

१६ गादमी वात्छा म्छास्:

सेफोन, हाग्यी, शूनी, यसबोन, एरी, अरोदी ना अरेली तूवा।

१७ आशेरमी वात्छा म्छास्:

यिम्ना, यिश्‍वा, यिश्‍वी ना बरीआ तूवा।

खचीम् खची तेमे सेरह तूवा।

बरीआमी वात्छा म्छास्:

हेबेर लो मल्कीएललो तूवा।

१८ लाबानआ म्छा लेआ पीक म्‍रोःमे जिल्‍पालाम्पाक याकूबमी वात्छा-मीम्छा म्छास् ङ्‍कस्ङा तूवा। खस् जम्मा ईक्पोङ् तूक्पो तूवा।

१९ याकूबमी म्तोमा राहेलमी वात्छा म्छास्:

योसेफ लो बेन्यामीनलो तूवा।

२० ओनपीक पूजारी पोतीपेरामी मीम्छा म्छा आसनतलाम्पा मिश्र छाप्कूवापी जन्मेई छूवाक योसेफमी वात्छा म्छास् मनश्शे लो एफ्राइमलो तूवा।

२१ बेन्यामीनमी वात्छा म्छास्:

बेला, बेकेर, अश्बेल, गेरा, नामान, एही, रोश, मुप्पीम, हुप्पीम ना आर्द तूवा।

२२ राहेलपीका जन्मेई छूवाक याकूबमी वात्छा म्छास् ङ्‍कस्ङा तूवा। खस् जम्मा ईक्पोङ् लीक्पो तूवा।

२३ दानमी म्छा:

हुशीम तूवा।

२४ नप्‍तालीम् वात्छा म्छास्:

यहसेल, गुनी, येसेर ना शिल्‍लेम तूवा।

२५ लाबानआ म्छा राहेल पीक म्‍रोःमे बिल्हाआ याकूबलाम्पा वात्क वात्छा म्छास् ङ्‍कस्ङा तूवा। खस् जम्मा नूक्पो तूवा।

२६ याकूबमी म्साथपी मिश्र छाप्कूवापी खाताक खम् म्नाम्मेस् मान्दी खम् म्होप्मी छामाईची जम्मा तूक्पोङ् तूक्पो तूवा।

२७ मिश्र छाप्कूवापी जन्मेई छूवाक योसेफमी वात्छा म्छास् नीप्पो तूवा। मिश्रपी बानाक याकूबमी खीम्पीक खोलोङ् नूक्पोङ् तूवा।

२८ गोशेनपी ख म्तूम्खास् बाईम् लागी याकूबआ यहूदा योसेफपा रीदाम् छोस् म्‍लाईस्पा पोक्सू।

२९ खीक्‍का योसेफआ म्होप्मी लागी रथ थीक्‍का ममीची ना गोशेन सम्मो म्पा इस्राएल तूम्खास् खाता। म्पाम् लाईस्पी योसेफ तातेकाकलो ईतो योसेफआ म्पा सोकोहेप्खीना हायाम् तातो खापा।

३० खीक्‍का इस्राएलआ योसेफ ओरोलअ, “कोङा आम् ङोबो तूखू ना आन् आम् सोम्‍लोकङ् तूये रईछ पीम् छेईम् तूकसा हन्‍ना कोङ् सीयोलोसो सम्तूक् मूयो।”

३१ योसेफआ म्बू-म्नेछोस् ना म्पाम् खीम्पोस्ची ओरोलची, “हन्‍ना कोङा खातोना फारो होङाबू रीदाम् ईयो, ना ओरोपीको, ‘कनान छाप्कूवापीक ओ बूस् ओ नेछोस् ना ओपाम् खीम्पोस्ची ओपी बानाक तूये।

३२ खस् खोलोङ् पी-लूपी केईप् तूवाकसा खस् गथाला के। खचा खोलोङ् खची बागाल, बाथान, ना खचीपी तूवाक खोलोक थक् बाईचीना बानाक तूये।’

३३ फारो होङाबूआ आन्‍नी काछईनीना ‘आन्‍ना ऊई लक् मईनूम्?’ पीक्‍का तत्नीदोक,

३४ आन्‍ना ओरोपीकानीव, ‘ओखी खूक्सू-खूलूचा मथचीक तोङ्ना केईका आम् रोःचा ओखी साहीछापूका ईनीम्बा सम्मोङ् पी-लूपी केन्तो थोङीचायाकाक तूये।’ खीक्‍का आन्‍ना गोशेन प्रदेशपी तूम् तईनूम्, ऊदोईपीक्यालो मिश्रीचा खोलोङ् गथाला जेरची।”

योसेफमी म्पा लो म्बू-म्नेछोस्लो फारो होङाबूम् दोक्पी हाजिर छूवाक

४७

योसेफ फारो होङाबू तूप्स् खाता ना ख ओरोलअ, “ओ पा ओ बू ओ नेछोस्का, खची लूस्-छारा, पी-लूपी ना खची खोलोक थक् बाईचीना कनान छाप्कूवापीका बानाक तूये ना ओदोलो खस् गोशेन प्रदेशपी तूये।”

२ खसा ङाक्पो म्बूस् खाईना फारोम् दोक्पी हाजिर मची।

३ फारो होङाबूआ योसेफमी म्बू-म्नेछोस् ओरोपीकाना तत्ची, “आन्‍ना ऊई लक् मईनूम्?”

खोदोलो खचा फारो होङाबू ओरोलची, “केईका आम् रोःची ओखी खूक्सू-खूलूचीम् नाम्‍लापीका एक्‍तोङ् गथाला के।”

४ खचा फारो होङाबू होसोङ् ओरोलची, “केईका ङ्‍क छाप्कूवापी तूम् लागी बानीकाक तूये, ऊदोईपीक्यालो कनान छाप्कूवापी हायाम् देप् सीसोवा लकसा आम् रोःचीम् लागी लूस्-छारा चारेई मस्को थाऊ मान्छू। हन्‍ना बीन्ती मयाम्का, केईका आम् रोःची गोशेन प्रदेशपी तूम् पीयीकाव।”

५ खोदोलो फारो होङाबूआ योसेफ ओरोलअ, “आम् पा आम् बू-नेछोस्का आम्पी बानाक तूये।

६ मिश्र छाप्कूवा आम् लाईस्पीङ् तूये। ङ्‍क छाप्कूवामी दूङ् नप् थाम्पूपी आम् पा आम् बू-नेछोस्का तूम् पीचीव। खस् गोशेन प्रदेशपीङ् तूम् पीचीव। खस् तूकपी हेप् योग्य मीस् तूये पीम् आना तूम् तयदोक ओ पी-लूपीसो खस्ङा जीम्मा पीचीव।”

७ योसेफआ म्पा याकूबसो फारो होङाबूम् दोक्पी हाजिर मअ। खीक्‍का याकूबआ फारो होङाबू आसीक् पीयू।

८ फारो होङाबूआ याकूब ओरोपीकाना तत्‍तू, “आन् देक् दोङ्‌यो बाये?”

९ खोदोलो याकूबआ ओरोपीका, “कोङ् थारूखम्पी तूप्‍तीप्मी उमेर १३० दोङ् छूवा। ङ्‍क ओ उमेर क थारूखम्पी तूप्‍तीप् ओ खूक्सू-खूलूचीम् उमेरपीका दूङ् चीछा तूये ना ओ रीराम दूक्वापी बीतेई मूचोयोक तूये।”

१० खीक्‍का याकूबआ फारो होङाबू होसोङ् आसीक् पीयू, ना ख फारो होङाबूम् दोक्पीका लत्‍ताना खाता।

११ खीक्‍का योसेफआ म्पा म्बू-म्नेछोस् मूङ्‍कपी तूम् पीची, ना फारो होङाबूआ हुकुम मक तोङ्ना खसा मिश्र छाप्कूवापी तूवाक खोलोप्का दूङ् नप् थाम्पू, अर्थात् रामसेस मीचीक इलाकापी खस् थाम्पूवार पीची।

१२ योसेफआसो म्पा, म्बू-मनेछोस् ना म्पाम् खीम्पोस्चीपी तूवाक खोलोङ् खची छास् चाम्दूम् पीचीना हीङ्ची।

मिश्र छाप्कूवाम् लागी योसेफआ लोचम् मक

१३ हायाम् देप् सीसोवा लकसा खोलोङ् थाम्पूपी चाम्दूम् ऊसो मान्तूक तूवा। खन्सा मिश्र छाप्कूवापी लो कनान छाप्कूवापीलो तूप् मीस् खोलोङ् साकामा कमजोर छूवाक तूवा।

१४ मिश्र छाप्कूवापीक लो कनान छाप्कूवापीकलो मीचा छीर्म् खेत्चीक खोलोङ् खाप्चीमा बात्लमना योसेफआ फारो होङाबूम् महलपी यूक्सू।

१५ मिश्र छाप्कूवापी लो कनान छाप्कूवापीलो तूप्चीम् खची खाप्चीमा मताकप्का खोलोङ् मिश्रीचा ताना योसेफ ओरोलची, “केईका छीर्म् पीयीकाव। आम् मूक्स्दूपी केईका ऊदोई सीमा? ओखीपी तूवाक खाप्चीमासो खोलोङ् मत्खाता।”

१६ खोदोलो योसेफआ खस् ओरोलची, “आम्नी खाप्चीमा मतादोक आम्नी पी-लूपी ना बीन्‍नीपा पोसू खोलोङ् बायानूम्ते, खीक्‍का आन्‍ना तात्नूम्क पोसूम् फाईपी कोङा आन्‍नी छीर्म् पीयान्‍नी।”

१७ खन्सा खचा खची पोसू खोलोङ् योसेफमी दोक्पी तात्ची, ना योसेफआ खची खोक्, लूस्, पी ना मोकोक्‍तीम् फाईपी खस् चाम् थक् पीचीना खची चोलोगूलो मची। मूङ्‍क दोङ्पी मीचा तात्चीक पोसूम् फाईपी खस् योसेफआ छीर्म् पीची।

१८ मूङ्‍क दोङ् याताकप्का आर्को दोङ्पी ताना खचा योसेफ ओरोलची, “ओखीम् खोलोङ् ओखी खाप्चीमा मताकन् आना छेत्चय। ओखी पी-लूपी ना बीन्‍नीपा पोसूसो खोलोङ् आम्मीङ् छूवाखात्क तूये। हन्‍ना आम् लागी ओखीम् ओखी गाम् लो थाम्पूवारलोङाङ् तूये बीन्‍नीपा ऊसो मान्तू।

१९ केईका आम् मूक्स्दूपी ओखी थाम्पूवारचीका ऊदोई मासेई छूमा? केईका छीर्म् पीयीकाना ओखी थाम्पूवारचीका ओखी होप्सो खेतीखीकाव, ना केईका ओखी थाम्पूवारचीकाङ् फारो होङाबूम् रोः रोमे छूयेका। केईका चालेई पीयीकाव, ना केईका लेतीचायाका ना ओखी थाम्पूवारसो गोङ्‌रूत्खाप् छूनो।”

२० ओरोना योसेफआ मिश्र छाप्कूवापीक खोलोङ् थाम्पूवार फारो होङाबूम् लागी खेतू। मूङ्‍कपी हायाम् देप् सीसोवा लकसा खोलोङ् मिश्रीचा खची थाम्पूवार खेईमची। ओरोना खोलोङ् खची थाम्पूवार फारो होङाबूम् छूवा।

२१ मिश्र छाप्कूवापीक ईक् चाखेम्पीका आर्को चाखेम् सम्मोक खोलोङ् मीस् खसा रोः बानेई मअ।

२२ खोदोलोई पूजारीचीम् खची थाम्पूवार खसा मान्खेई, ऊदोईपीक्यालो पूजारीचीम् लागी फारो होङाबूआ जीस् छीर्म् छूतेई मना यूक्स्क तूवा, ना मूङ्‍क छूतेई मम्पा छीर्म् ङा खचा चदोङ्ची। खन्सा खचा खची थाम्पूवार खेईमम् मान्बो।

२३ योसेफआ खोलोङ् मीस् ओरोलची, “खोङ्नूम्व, एसे कोङा फारो होङाबूम् लागी आम्नी थाम्पूवारलोङ् आन्‍नीसो खेन्‍नीक तूये। हन्‍ना आम्नी लागी छीर्म् मी चालेई ङ्‍कपी तूये, आन्‍ना यीक्पी चालेई फूयानूम्व।

२४ खोदोलोई छीर्म् हेम् नाम्‍लापी छीर्म् सेईकम् ङाक् भागपी ईक् भाग क आन्‍ना फारो होङाबू पीम् छूये। खीक्‍का बीन्‍नीपा लीक् भाग क चालेईमी लागी खीक्‍का आन्‍ना आम्नी खीम्पोस्चीका आम्नी छास्का चाम् लागी आम्नी होप्मी छूये।

२५ खोदोलो खचा ओरोपीका, “आना ओखी रीराम लेन्चामीक तूये। आम् सम्तूमा ओखीपी छूनूव। केईका फारो होङाबूम् रोः छूयेका।”

२६ खन्सा मिश्र छाप्कूवापी थाम्पूवारमी तोक्पी योसेफआ ईबूम् कानुन बनोई मअ, मूङ्‍क ईनीम्बा सम्मोङ् तोक्स्चाईक तूये, छीर्म् सेकम् ङाक् भागपी ईक् भाग फारो होङाबूम् छूवा। खोदोलोई पूजारीचीम् थाम्पूवारङाङ् फारो होङाबूम् मान्छू।

२७ मिश्र छाप्कूवाम् गोशेन मीचीक थाम्पूपी इस्राएलीस् तूवा, ना खचा मूङ्‍कपीक थाम्पूवार खची हूक्पी मची। खीक्‍का मूङ्‍कपी खची फलीफाप छूवाना खस् पतो-छातो खाता।

२८ याकूब मिश्र छाप्कूवापी ईक्पोङ् नूक्दोङ् लेता। याकूब जम्मा १४७ दोङ् सम्मो लेता।

२९ इस्राएल सीम् नाम्‍ला छूवाकप्का खसा म्छा योसेफ काछना ओरोलअ, “आना कोङ् साम्दी दोयोदोक सम्तूमा मीयोना आम् हूः ओ फीला गोपू यूक्स्‍ना आम् भक्ति मूयो पीकाना यादे मव। आना कोङ् मिश्र छाप्कूवापी खूमोनव,

३० खोदोलोई कोङ् ओ खूक्सू-खूलूस्का ईदेप्पी छूवोकप्का कोङ् मिश्र छाप्कूवापीका खूरोना खायोना खस् खूम्चीक गेम्पीङ् खूमोव।”

खोदोलो योसेफआ ओरोपीका, “आना पीकाक तोङ्नाङ् कोङा मूयो।”

३१ होसोङ् याकूबआ योसेफ ओरोलअ, “खोरोङ् मूयो पीकाना पस्तून चते।” खीक्‍का योसेफआ पस्तून चअ। खीक्‍काना इस्राएलआ म्तोङ्‌कोपी सूपोम् मअ।

याकूबआ मनश्‍शे लो एफ्राइमलो आसीक् पीचीक

४८

जीस्तातोपी “आम् पा तूक्खा तूये” पीकाना मीचा योसेफ रीदाम् येईमीची। खन्सा नीप्पो वात्छा म्छास् मनश्‍शे लो एफ्राइमलो खाईना ख याकूबमी दोक्पी खाता।

२ खीक्‍का “आम् छा योसेफ आन् आम्तूम्खास् बानाक तूये” पीम् रीदाम् हेप्पा याकूब येईमीची। खीक्‍का इस्राएलआ म्होपाङ् बल मना म्तूस्कोपी तोतूवा।

३ खीक्‍का याकूबआ योसेफ ओरोलअ, “खोलोप्का दूङ् राःरालोक नीनाम्मा कनान छाप्कूवापीक लूजपी ओपी खोमन्ची, ना खसा कोङ् आसीक् पीयोना ओरोपीका,

४ ‘खोङ्व, कोङा आन् पतो-छातो खाईमीयान्, ना आन् हायाम् देतो छूक्‍तो खाईमीयान्। आम्पीका कोङा जातिचीम् समूह बोबूयो, ना आन् माकप्का कोङा आम् छामाईची ङ्‍क छाप्कूवापी सदैबरीकम् लागी हक् मम् पीयोची।’

५ “कोङ् मिश्र छाप्कूवापी बाईम् लाईस्पी मिश्र छाप्कूवापी जन्मेई छूवाक ङ्‍क नीप्पो आम् वात्छा छास् ओमीङ् के। रूबेन लो शिमियोनलो तोङ्नाङ् एफ्राम लो मनश्शेलो ओमीङ् छूये।

६ खचीप्का दोस्पी जन्मेई छूक छामाईचीक आम्मी छूये। खीक्‍का ङ्‍कचा हक् मईचीक थाम्पू एफ्राइममी नीङ्लाम्पा लो मनश्शेम् नीङ्लाम्पालो नीङ् मीयची।

७ ऊदोईपीक्यालो कोङ् पद्दन-आरामपीका बानोलो एप्रातपी ताम्तेम् जीस् बाँकी तूवालोङ् कनान छाप्कूवापी राहेल सीया, ना एप्रात, अर्थात् बेथलेहेमपी खास्को लाम्पीङ् कोङा ख खूमू।”

८ योसेफमी वात्छा म्छास् खोङ्ना इस्राएलआ ओरोपीका, “ङ्‍कस् क आसे?”

९ खोदोलो योसेफआ म्पा ओरोलअ, “नीनाम्माआ कोङ् ङ्‍कपी पीयोक ङ्‍क ओ वात्छा छास् के।”

खीक्‍का इस्राएलआ ओरोपीका, “खस् ङ्‍क ओ दोक्पी बाईचीते। ना कोङा खस् आसीक् पीयोची।”

१० खोदोलो म्दूङ् खाताकसा इस्राएलमी मूक्स् जीजीस्ङाङ् तोक् छूवाक तूवा, ना नम्‍लो मान्तोक छूवाखात्क तूवा। खन्सा योसेफआ खस् इस्राएलमी दोक्पी खाईची। खीक्‍का योसेफआ खस् चूम्मा मीचीना सोकोहेप्खीची।

११ इस्राएलआ योसेफ ओरोलअ, “कोङान् आम् ङाली खोम्खाम् तूयो पीकोना आसाङ् मान्मङाक तूवा, खोदोलोई खोङ्व, कोङ् आम् छामाईसो नीनाम्माआ खोम्खाम् पीयोक तूये।”

१२ खीक्‍का योसेफआ खस् इस्राएलमी बोगोपीका हतेई मअ, ना योसेफआ बोहोपू कूम्चीना इस्राएल सेवा छअ।

१३ योसेफआ मूङ्‍क नीप्पोस्ङा खाईचीना एफ्राइम म्चूप्लाम्पा ना इस्राएलमी क म्पाङ्लाम्पा, खीक्‍का मनश्शे म्पाङ्लाम्पा ना इस्राएलमी क म्चूप्लाम्पा छूम्मीना इस्राएलमी दोक्पी यूक्सू।

१४ खोदोलोई इस्राएलआ म्चूप् हूः सत्ना रीदोपा एफ्राममी तोङ्पी यूक्सू, ना मनश्शे तूस्बूईदोसो मूङ्‍कम् तोङ्पी इस्राएलआ म्पाङ् हूः यूक्सू।

१५ खीक्‍का खसा योसेफ आसीक् पीना ओरोपीका,

“ऊक नीनाम्माम् लाईस्पीई

ओ पा अब्राहाम लो इसहाकलो लाम्दूमादोङा,

मूङ्‍क नीनाम्माङ् ओ रीरामपी

एसेक लेई सम्मो कोङ् लाम्दूपोक तूये,

१६ मूङ्‍क नीनाम्माम् रीदाम् पोक्‍आ कोङ्

खोलोङ् मान्‍नप् छूम्पीका जगेईमोक तूये,

खसाङ् ङ्‍क छाछामास् आसीक् पीनूव।

ङ्‍कचीपीङ् ओ नीङ्ला तोन्चानूव,

ना ओ पा अब्राहाममी लो इसहाकमीलो खची नीङ्ला तोन्चानूव।

ना चारीदूपी ङ्‍कस् ङीर्‌ङा मान्तेईप् छूनूना पतो-छातो खान्‍नूव।”

१७ योसेफमी म्पाआ म्चूप् हूः एफ्राइममी तोङ् थेम्पी यूक्स्क खसा तअ ना मोरोना म्पाआ म्चूप् हूः एफ्राइममी तोङ् थेम्पी यूक्स्क खसा मान्‍नई, खीक्‍का खसा म्पाम् हूः एफ्राइममी तोङ्पीका मनश्शेम तोङ् थेम्पी यूम् मीनाना थेत्‍तू।

१८ खीक्‍का खसा म्पा ओरोलअ, “ए पाआ, ङ्‍कतोङ्ना माके, ऊदोईपीक्यालो तूस्बूई क ङ्‍क के। आम् चूप् हूः ङ्‍कम् तोङ् थेम्पी यूक्स्व।”

१९ खोदोलोई योसेफमी म्पा माके पीकाना ओरोपीका, “कोङा छेतो, ओ छाङा, कोङा छेतो। ङ्‍कम्सो ईबूम् वंश छूये, ना ङ्‍कसो हायाम् देप् छूये। खोरोदोसो ङ्‍कम् नेछो क ङ्‍कप्कासो दूङ् देप् छूये, ना मूङ्‍कम् छामाईची ईबूम् जातिचीम् समूह छूये।”

२० इस्राएलआ खस् मूङ्‍क लेई ओरोपीकाना आसीक् पीची,

“इस्राएलपीक मीचा आम्नी नीङ् पयस्‍ना ङ्‍कतोङ्ना आसीक् पीयची:

‘नीनाम्माआ आन् एफ्राइम लो मनश्शेलो तोङ्‍कङ् बानेई मानूव’।”

ओरोना इस्राएलआ मनश्शेपीका एफ्राइमङा लाईस्पी यूक्सू।

२१ खीक्‍का इस्राएलआ योसेफ ओरोलअ, “हन्‍ना कोङ् सीम् नाम्‍ला छूवाक तूये, खोदोलोई नीनाम्मा आम्नी साथपी छूये, ना आन्‍नी होसोङ् आम्नी खूक्सू-खूलूचीम् छाप्कूवापी खाईनी।

२२ मूङ्‍कप्का बीन्‍नीपासो आम् बू आम् नेछोचीप्का दूङ्देतो कोङा आन् ईबूम् कोम्पीक पाखा पीन्‍नाक तूये, मूङ्‍क कोङा ओ दोप्सेलआ लो बेई-लीफूआलो जूम्‍लूक् मूना एमोरीचीप्का ओ हूक्पी मूक तूवा।”

याकूबआ वात्छा म्छास् आसीक् पीचीक

४९

याकूबआ वात्छा म्छास् काछचीना ओरोलची, “आन्‍नी ङ्‍कपी बात्ल छूवानीव, ना दोस्पी ऊई आम्नीपी तालाते खूङ्‍क कोङा आन्‍नी ईयान्‍नी।

२ “ए याकूबमी छाचे, बात्ल छूवानीना येन्‍नूम्व,

आम्नी पा इस्राएलआ पीक्‍क येन्‍नूम्व।

३ “रूबेन, आन् बूसूम्छाप् ओ छा के,

आन् ओ राःराम् लो ओ बलमीलो लाईस्पीक म्चो के,

आन् गौरवपी लो राःरापीलो खोलोप्का दूङ् देप् के।

४ आन् काऊ तोङ्‍क चन्चले तूये, आन् नीङ्‍ला तोप् छूनो,

ऊदोईपीक्यालो आम् पाम् तूस्कोपी आन् वोङा, ना मूङ्‍क अशुद्ध मअ,

आन् ओ तूस्कोपी वोङा!

५ “शिमियोन लो लेवीलो बू-बू नेछो के,

मूङ्‍कचीम् खची दोप्सेलङा उपद्रम् जूम्‍लो के,

६ ए ओ रीरामङा, खची याखऊपी तानव,

खची सङ्गतपी लाम्दूम्नव,

ऊदोईपीक्यालो खची छूलीपी खचा मीस् सेत्चीक तूये,

खचा ऊईमीना खूङ्‍क तोङ्नाङ् मस्‍ना लू-पीम् सऊरी कीप्चीक तूये।

७ खची छूलीपी साराप् तान्‍नूव, ऊदोईपीक्यालो मूङ्‍क हायाम् ईकीम् लप् तूये,

ना मूङ्‍कचीम् हायाम् ईकीम्‍लप् खची छूली थेम्पीसो साराप् तान्‍नूव, ऊदोईपीक्यालो मूङ्‍क छूली सम्खे मान्दीक तूये।

मूङ्‍कस् कोङा याकूबमी छामाईचीम् रापी छाछापूत्‍ता मूयोची,

ना इस्राएलपी तितरबितर मूयोची।

८ “ए यहूदा, आम् बू आम् नेछोचा आम् सायोचोङ्मा मईची,

आना आम् साछीमीचीम् पईपी लाप,

आम् पाम् वात्छा म्छास् आम् लाईस्पी कूम्यान्ची।

९ यहूदा गूङ्‍गी नारमी छा के।

ए ओ छाङा, आन् दीबूवा मना ताक तूये,

मूङ्‍क कूम्यान्ची, ना गूङ्‍गीनार तोङ्ना ईम्स्चाये,

एई, गूङ्‍गी नारमी म्मा तोङ्ना ईम्स्चाये, आसाई मूङ्‍क पोम् आत मय?

१० यहूदाम् हूक्पीका राजदण्ड लो,

चारखम् तोप्मी तूप्लो मूङ्‍कम् मालीक ताईनोक सम्मो

मूङ्‍कम् लोङ् हाम्पीका हतेई छूनो।

ना जाति-जातिस् खम् आज्ञा रेप् छूये।

११ मूङ्‍कम् मोकोक्‍ती वाचोसीम् पऊपी,

ना मोकोक्‍तीम् म्छा क हायाम् नप् वाचोसीम् गेम्पी छूईयची।

खसा म्तेई दाखमद्यपी सप्प,

ना म्जेलेम्मा वाचोसीम् काऊपी सप्प।

१२ मूङ्‍कम् म्मूक्स् दाखमद्यपीका दूङ् गूगूर्‌योक छूये,

ना मूङ्‍कम् म्काङ् ओलोनपीका दूङ् ओम्‍लोप् छूये।

१३ “जबूलूनमी तूस्को दीरीत्‍तीम् चाखेम्पी छूये,

हेयोङ्माचीम् लागी मूङ्‍क बन्दरगाह छूये,

ना मूङ्‍कम् रीम् सीदोन सम्मो छूये।

१४ “इस्साखार हायाम् म्‍राःरालोक मोकोक्‍ती के,

मूङ्‍क नीच्‍ची भारीम् रापी ईम्स्चाये।

१५ मूङ्‍कम् म्नोन्चीस्को नप् रईछ,

ना मूङ्‍कम् छाप्कूवा रमाईलो रईछ पीम् मूङ्‍कसा तयकप्का,

मूङ्‍कसा भारी खूर्म् लागी म्दोस् तास,

ना रोः तोङ्ना लक् मम् मानेई मय।

१६ “दानआ इस्राएलमी गोङ्ची तूकपीक ईबूम् गोङ् छूना

म्होप्मी मीस्मी लागी नीया मय।

१७ दान क लाम्पीक ईबूम् पूः,

ना चीमा लाम्पी तूप् विषालु पूः छूये,

मूङ्‍कसा खोक्मी म्दीन्दीरी दय,

ना मूङ्‍क खोक् थेम्पी तूप् मीस् क म्दोस् हेम् दीसे।

१८ “ए योबोरोबू, कोङा आम् हल्वा हूतो थोङोचोयोक तूये।

१९ “गाद ईबूम् दलआ आक्रमणने मय,

खोदोलोई मूङ्‍कसा खस्ये खेदा मईची।

२० “आशेरमी थाम्पूपीका सेईक छीर्म् हायाम् नप् छूये,

ना मूङ्‍कसा होङाबूआ चाम् नप् चाम् थक् हास।

२१ “नप्‍ताली वईम्दीम्पा म्मा खीस् के,

मूङ्‍कसा हायाम् ङाल्‍लप् छा वात।

२२ “योसेफ म्चोआ पेप्खाप् ईबूम् लहरा के,

काऊमी म्पूई दोक्पी म्चो मीक् ईबूम् लहरा के,

मूङ्‍कम् म्गेम् पर्खालपीका मेक्‍तो पतो-छातो खाते।

२३ बेई-लीफू तोप्चा मूङ्‍क हायाम् दूक् पीयची,

मूङ्‍क बेई-लीफूआ आपची, ना मूङ्‍क खेदा मईची।

२४ खोरोदोसो मूङ्‍कम् बेई-लीफू दर्‌रङ् तूचाई,

ना खम् पाखुरा फूर्तिलङ् तूचाई,

इस्राएलमी रूसो मप् ना म्गथाला,

याकूबमी नीनाम्माम् हायाम् राःरालोक म्‍हूःआ ङ्‍कतोङ् मक के।

२५ आम् पाम् नीनाम्माआ आन् बाछोक्सानूव।

खोलोप्का दूङ् राःरालोक नीनाम्माआ आन् आसीक् पीयानूव,

थोम्‍ला साराङ्‍गाप्‍तोक आसीक्‍आ आन् आसीक् पीयानूव,

ना थाम्पू गोपूक ओरो गूम्प् काऊमी आसीक्‍आ आन् आसीक् पीयानूव,

खीक्‍का चूचूम् लो सागोवाम्‍लो आसीक्‍आ आन् आसीक् पीयानूव।

२६ आम् पाम् आसीक् केछेक कोम्मी आसीक्पीका दूङ् राःरालोक

ना सदैबरी तूप्चाप् कोम्मी आसीक्पीका दूङ् राःरालोक तूये।

मूङ्‍क खोलोङ् आसीक् योसेफमी तोङ्पी छूनूव,

मूङ्‍कम् म्बू-म्नेछोस् तूकपीक दूङ् देप्कम् म्तोङ्पी छूनूव।

२७ “बेन्यामीनने ईबूम् ईकीम्‍लप् याबेर् के,

देत्छा क मूङ्‍कसा ताईम्पा सीकार चय,

ना यूपा क मूङ्‍कसा लूतेई मईना तातक थक् हास।”

२८ ङ्‍क खोलोङ् इस्राएलमी ईक्पोङ् गोङ् के। म्पाआ खस् आसीक् पीतो पीकाक रीङ् ङ्‍कङ् के। खसा खोलोङ् खस् खात्क आसीक् पीची।

याकूब सीयाक

२९ खीक्‍का याकूबआ खस् ङ्‍क आज्ञा पीची: “हन्‍नान् कोङ् ओ मीस्चीका ईदेप् छूक्स् खाईम् मीनोचोयोक तूये। हित्ती एप्रोनमी यीक्पी तूक लूबम्पी ओ खूक्सू-खूलूचीम् साथपी कोङ् खूमोनीव,

३० अर्थात् कनान छाप्कूवापीक मम्रेम् दोक्पीक मक्पेलापी तूक लूबम्, मूङ्‍क लूबम् अब्राहामआ हित्ती एप्रोनमी हूक्पीका रायीखालोङ् गेम् बानेई मम् लागी खेत्क तूवा।

३१ मूङ्‍कपीङ् अब्राहाम लो म्तोमा सारालो खूम्चीक तूवा। मूङ्‍कपीङ् इसहाक लो म्तोमा रिबेकालोसो खूम्चीक तूवा। मूङ्‍कपीङ् कोङा लेआसो खूमू।

३२ मूङ्‍क रायीखा लो मूङ्‍कपी तूवाक लूबम्‍लो हित्तीचीम् हूक्पीका अब्राहामआ खेत्क के।”

३३ वात्छा म्छास् ङ्‍क आज्ञा पीम् यात्कप्का याकूबआ म्‍लोङ् म्तूस्कोपी सत्ना म्सोम् थाया, ना म्खूक्सू-खूलूस्का ईदेप्पी छूक्स् खाता।

याकूब खूम्चीक

५०

योसेफ म्पाम् थेम्पी सूपोम् मना खापा, ना ख चूम्मा मीयू।

२ खीक्‍का योसेफआ म्सूसो मप्चाप् दबाई मप्ची म्पाम् सालोग्‍गीपी हायाम् नाम्चानप् मलम तेमीची। खन्सा मूङ्‍क दबाई मप्चा इस्राएलमी सालोग्‍गीपी हायाम् नाम्चानप् मलम तेईपीची।

३ ङ्‍क लक् मम् लागी लीक्पोङ् लेई लागेई छूवाक तूवा, ऊदोईपीक्यालो मूङ्‍क हायाम् नाम्चानप् तेल तेम् लागी मोन्तोदीङ् नाम्‍ला लागेई छूवादोङा। याकूबमी लागी मिश्रीचासो नूक्पोङ् लेई सोक् मानेई मची।

४ याकूबमी लागी सोक् मानेई मम् लेई याताकप्का योसेफआ फारो होङाबूम् भारदारचीका ओरोना रीङ् मअ, “आम् सम्खेलू ओपी तूदोक सम्तूमा मीयोना ङ्‍क रीङ् फारो होङाबूम् दोक्पी खायोपोव।

५ ओ पाआ ओरोपीकाना कोङ् पस्तून चामीयोक तूवा: ‘हन्‍ना कोङ् सीम् हूयो। कनान छाप्कूवापी कोङा ओहोपाङ् फूतूना बानेईमूक ओ गेम्पी कोङ् खूमोव।’ खन्सा सम्तूमा मीयोना ओ पा खाईम्ना मूङ्‍क थाम्पूपीङ् खूम्ना बाईम् पीयोव।”

६ खोदोलो फारो होङाबूआ ओरोपीकाना ख ङरी आन्‍नू, “खसा आन् पस्तून चामीयाक तोङ्ना खात्ना आना आम्पा खूम्व।”

७ खन्सा योसेफ म्पा खूम्स् खाता। खम् साथपी फारो होङाबूम् खोलोङ् म्‍अधिकारीची, म्भारदारची ना मिश्र छाप्कूवापीक खोलोङ् देप्क मीस्,

८ खीक्‍का योसेफमी म्खीम्पोस्ची, म्बू-म्नेछोस्, ना म्पाम् खीम्पोस्ची खोलोङ् खाता। खोदोलोई खचा खची छामाई, ना खची बागाल लो बाथानलो क गोशेन प्रदेशपीङ् होक्सीची।

९ खम् साथपी रथ लो खोक् बूल्प्चीलोसो खाता। मूङ्‍क ईबूम् ओरोसर्प् मालामी तूवा।

१० खस् यर्दनमी दोक्पीक आतादमी खलापी तातेका, खीक्‍का खस् हायाम्सार खची सानीवा चाईसाना खापा-तूता। मूङ्‍कपी योसेफआ नूक् लेई सम्मो म्पाम् लागी तूनीवा मअ।

११ मूङ्‍क छाप्कूवापी तूप् कनानीचा मूङ्‍क आतादमी खलापी मस्क तूनीवा खोङ्चीना ओरोपीका, “ङ्‍कन् मिश्रीचीम् हायाम् देप् तूनीवा रईछ।” खन्सा मूङ्‍क देप् यर्दन योऊमी दोक्पीक मूङ्‍क थाम्पूम् नीङ् हाबिल-मिश्रइम यूक्स्ची। मूङ्‍क यर्दनमी नावादेपा तूये।

१२ ओरोना याकूबआ खस् आज्ञा पीचीक तोङ्ना वात्छा म्छाचा मची।

१३ ख वात्छा म्छाचा कनान सम्मोङ् ताईतीची, ना हित्ती एप्रोनपीका म्थाम्पूवारलोङ् अब्राहामआ गेम् बानेई मम् लागी खेत्क लूबम्, अर्थात् मम्रेम् दोक्पीक मक्पेलापी तूवाक लूबम्पी ख खूम्ची।

१४ म्पा खूम् यात्चीकप्का म्बू-म्नेछोस्का ना म्पा खूम् लागी म्साथपी खाताक खोलोङ्चीका योसेफ मिश्र छाप्कूवापी आत्‍ता।

१५ खची पा सीयाकप्का योसेफमी म्बू-म्नेछोस् खची होप्-होप्पी ओरोलोल, “हन्‍ना योसेफआ केईचीका दुश्मनी मय होला, ना केईया ख लाईस्पी मम्सेतूम्कम् फाई लाप होला।”

१६ खन्सा खचा ओरोपीकाना योसेफ रीदाम् हची, “सीम् लाईस्पी आम् पाआ ङ्‍क तोङ्‍क आज्ञा पीयीकाक तूवा:

१७ ‘आन्‍ना योसेफ ओरोलानूम्व: आम् बू आम् नेछोचा आम्पी रई वोर्वा मस्कपी सम्तूमा मीचीना आना खची अपराध छेमा पीचीव।’ हन्‍ना केईका बीन्ती मयाम्का, सम्तूमा मीयीकाना आम् पाम् नीनाम्माम् रोःचीम् अपराध छेमा पीयीकाव।” ङ्‍क तोङ्‍क खची रीङ् येन्कप्का योसेफ खापा।

१८ खीक्‍का योसेफमी म्बूस्सो ताना म्‍लाईस्पी सूपोम् मची ना ओरोपीका, “खोङ्व, केईका आम् रोः के।”

१९ खोदोलोई योसेफआ खस् ओरोलची, “कीनीनव, ऊई कोङ् नीनाम्माम् तूस्कोपीयो तूवोनाई?

२० आन्‍ना ओ ऊल्‍लोङ्पी कोङ् हानी मम् सानीवा मनूम्क तूवा, खोदोलोई नीनाम्माआ ङ्‍क खोलोक थक्लाम्पा नप् मम् मीन्‍ताम् मअ। कोङा खोलोङ् ओ मीस् लेन्चामीम् दूरूनूव पीकाना नीनाम्माआ एसे कोङ् ङ्‍क तोङ्‍क अवस्थापी तातोक तूये।

२१ खन्सा आन्‍नी कीनीनव, कोङा आम्नी छामाईचीका आम्नी चोलोगूलो मूयो।” ओरोना खसा खस् आत लो सान्त्वनालो पीची।

योसेफ सीयाक

२२ योसेफ म्पाम् खीम्पोस्चीका मिश्र छाप्कूवापीङ् तूवा, ना योसेफ ११० दोङ् सम्मो लेता।

२३ योसेफआ एफ्राइममी म्ययसो तअ। मनश्शेम वात्छा म्छा माकीरमी मालोछा जन्मेई छूवाक म्छामाईचीसो योसेफमी बोगोपीङ् यूक्स्पीची।

२४ खीक्‍का योसेफआ म्बूस्-म्नेछोस् ओरोलची, “हन्‍ना कोङ् सीम् नाम्‍ला छूवाक तूये, खोदोलोई नीनाम्माआ आछीयाङ् आम्नी चोलोगूलो मय, ना खसा अब्राहाम, इसहाक ना याकूबलो पस्तून चना यादे मक छाप्कूवापी आन्‍नी ङ्‍क छाप्कूवापीका खाईनी।”

२५ खीक्‍का योसेफआ इस्राएलमी छामाईची ओरोपीकाना पस्तून चामीची, “नीनाम्माआ आम्नी चोलोगूलो मय, ना मूङ्‍क नाम्‍लापी आन्‍ना ओ तूप्‍री-लोप्‍रीसो ङ्‍कप्का खायानूम्व।”

२६ ओरोना योसेफ ११० दोङ् बाईना सीया, खीक्‍का खचा योसेफमी सालोग्गी हायाम् नाम्चानप् मलम तेस्चीना बाकसपी यूक्स्ची ना मिश्र छाप्कूवापीङ् यूक्स्ची।

प्रस्थानमी सोक्सर

छेईलम्

प्रस्थानमी सोक्सरमी नीङ् प्रस्थान १ अध्यायमी १ ना उत्पत्ति ४६ अध्यायमी ८ “मिश्र छाप्कूवापी खाताक इस्राएलमी वात्छा म्छास्, अर्थात् याकूबमी लो म्छामाईचीम्‍लो नीङ् ङ्‍कस्ङा के” पीका यूम्पा के। खन्सा प्रस्थानमी सोक्सर ईबूम् छुट्टै घटना क्रममी सोक्सरसो के।

म्होप्मी मीस् इस्राएलीस् मोऊपीका लो रोः छूम्मी बन्धनपीकालो छुटकारा पीप् नीनाम्मा हायाम् राःरालोक तूये पीम् केईया ङ्‍क सोक्सरपी छीपाम्। ङ्‍क सोक्सरआ नीनाम्माम् नीङ्, गुण, छुटकाराम् लक्, ललई ना खम् आराधाना ऊतोङ्नाई मम् पर्ने पीम् तोक्पी ईश्‍वर-विज्ञानमी जग बोबूईम् लक् मक तूये। ङ्‍कप्का बीन्‍नीपा नीनाम्माआ म्होप्मी मीस्मी वास्ता लो मीन्मारोलो मय पीम् रीङ् मुख्य रूपपी छाम्पा तूये (प्रस्थान २:२४; ३:१५-१७; ६:२-८; १९:३-८)।

प्रस्थानमी सोक्सर

मिश्र छाप्कूवापी इस्राएलीस् अत्याचारपी छूवाक

१

खची होप्-होप्मी खीम्पोस् खाईचीना याकूबलो मिश्र छाप्कूवापी खाईप् इस्राएलमी वात्छा म्छाचीम् नीङ् ङ्‍कस्ङा तूवा:

२ रूबेन, शिमीयोन, लेवी ना यहूदा,

३ इस्साखार, जबूलून, ना बेन्यामीन,

४ दान, नप्‍ताली, गाद ना आशेर।

५ याकूबमी छामाईची जम्मा नूक्पोङ् जाना तूवा। योसेफ क लाईस्पीकाङ् मिश्र छाप्कूवापी तूवा।

६ योसेफ ना म्बू-म्नेछोस् ना खम् दूङ्पीकस् खोलोङ् सीया।

७ खोदोलोई इस्राएलमी छामाईची पतो-छातो ना हायाम् देतो छूक्‍तो खाता, खीक्‍का खोलोङ् छाप्कूवा खचा पेप्ची।

८ खीक्‍का मिश्र छाप्कूवापी योसेफ मान्छेईप् ईल्पो नयाँ होङाबूआ चारखम् तोम् थालेई मअ।

९ खसा म्होप्मी मीस् ओरोलची, “खोङ्‍नूम्व, इस्राएलीस् पतो-छातो खाताना ईपीका हायाम् दूङ्देतो छूवाक तूये।

१० हन्‍ना केईया खस्का लूखूप्चीलो लक् मम् छूये, मादोन् खस् हायाम् देतो छूक्‍तो खाते, ना जूम्‍लूक् छूदोक ई साछीमीस्का तङ्ना खचा ई ऊल्‍लोङ्पीङ् जूम्‍लूक् मईची ना खस् ङ्‍क छाप्कूवाङ् होक्सीयस्‍ना खालेते।”

११ खन्सा मिश्रीचा इस्राएलीस् हायाम्सार लक् ममीम्ना दूक् पीम् लागी खचीपी नाइके यूक्स्ची, ना खचा फारो होङाबूम् चूम्सोस् यूम् लागी पिताम लो रामसेसलो नीङ् मीचीक सहर बानेई मची।

१२ खोदोलोई देईकई मिश्रीचा खस् दूक्पीची खूङ्‍क तोङ्नाङ् इस्राएलीस् ओरोसर्प् छूवा, ना हायाम् देतो पतो-छातो खाता। खीक्‍का इस्राएली जातिचीप्का मिश्रीस् कीसा।

१३ खन्सा मिश्रीचा इस्राएलीस् सम्तूमा मान्मीक्सा हायाम्सार लक् ममीची,

१४ खीक्‍का खीम् बानेई मम् लक्, इँटा बानेई मम् लक् ना यीक्पीक ममान्दूर्प् खोलोक लक् ममीचीना खची रीरामङा खीक् बानेई मीपीचीक तूवा।

१५ खीक्‍का मिश्र छाप्कूवापीक होङाबूआ शिप्रा लो पूआलो नीङ् मीचीक हिब्रू सुँडेनीस् काछचीना ओरोलची,

१६ “हिब्रू मीम्छाचा छा वातस्लो आन्‍ना चोलोगूलो मईनूम्, खोदोलो वात्छा तूदोक मूङ्‍क सेत्दीत्नूम्व। खोदोलोई मीम्छा तूदोक सेत्नूम्व।”

१७ खोदोलोई सुँडेनीस् नीनाम्माप्का कीसादोङा, ना मिश्र छाप्कूवापीक होङाबूआ आज्ञा पीचीक तोङ्ना खचा मान्मची, खोदोलोई वात्छासो खचा लेन्सेत्ची।

१८ खन्सा मिश्रपीक होङाबूआ सुँडेनीस् काछचीना तत्ची, “आन्‍ना वात्छास्सो ऊदोई लेन्चामीयानूम्कई? ऊदोई ङ्‍कतोङ् मनूम्कई?”

१९ खोदोलो सुँडेनीचा फारो होङाबू ओरोलची, “हिब्रू मीम्छास् मिश्री मीम्छास् तोङ्‍क मान्तू। खस् हायाम् खची सऊ-बल्‍लोक तूये, खन्सा सुँडेनीस् ताम्तेम् लाईस्पीङ् खचा छा वात्दीतस्क छूये।”

२० खीक्‍का नीनाम्माआ सुँडेनीस् सम्तूमा मीची, ना इस्राएलीस् ओरोसर्प् छूक्‍तो खाता खीक्‍का हायाम् खची राःरालोक छूवा।

२१ सुँडेनीस् नीनाम्माप्का कीसाकसा नीनाम्माआ खस् छामाई पीची।

२२ खीक्‍का फारो होङाबूआ खोलोङ् म्मीस् ओरोपीकाना आज्ञा पीची, “हिब्रूचीम् देप्पोई वात्छा खची छा जन्मेई छूये खूङ्‍कस् खोलोङ् नील दीरीत्‍तीपी होक्सालात्नूम्व, खोदोलोई मीम्छास् क लेन्चामीयानूम्व।”

मोशा जन्मेई छूवाक

२

लेवी गोङ्पीक ईल्पो मीचा लेवी गोङ्पीकङ् ईल्पो मीम्छालो सूर् मअ।

२ मूङ्‍क मीम्छा होपोसूम् छूवा ना ईल्पो वात्छा छा वातू। मूङ्‍क वात्छा छा हायाम् ङालीनप् तना खसा मूङ्‍क सूक् लाः सम्मो सूल्ना यूक्सू।

३ खसा मूङ्‍क हायाम्तातो सूल्म्ना यूम् मान्दूर्कसा, मूङ्‍कम् लागी ईबूम् कुशमी बूखो तातू ना मूङ्‍क तारपीनआ लो अलकत्राआलो कील्ना मूङ्‍क बूखोपी यूक्स्‍ना मूङ्‍क नूक्छा नील दीरीत्‍तीम् चाखेम्पी ओरोरोरेप् घाँस तूवाकम् रापी खाईना यूक्सूक्सू।

४ खीक्‍का मूङ्‍क नूक्छाम् म्ना क मूङ्‍क ऊचीई छूयेयो पीकाना खोम् लागी छूबूरीपा थोरेप्दीताक तूवा।

५ मोन्तोलो फारो होङाबूम् मीम्छा म्छा नील योऊपी सम्चीम् लागी ता। खम् सूसो मप् मीम्छास् क योऊमी चाखेम्पी तूवाचा। खसा ओरोरोरेप् घाँस तूवाकम् रापी तूवाक बूखो तअ, ना खसा म्सूसो मप् मीम्छास् मूङ्‍क लास् पोक्स्ची।

६ खीक्‍का खसा मूङ्‍क बूखो हल्ना खोङ्लो मूङ्‍कपी नूक्छा तअ। खोदोलो मूङ्‍क नूक्छा खाप्चाक तूवा, खीक्‍का खसा मूङ्‍क नूक्छा सम्तूमा मीना खोङू ना ओरोपीका, “ङ्‍क हिब्रूचीम् ईल्पो खची छा के।”

७ खीक्‍का मूङ्‍क नूक्छाम् म्नाआ फारो होङाबूम् मेकछा ओरोलअ, “ऊई कोङ् खातोना हिब्रू मीम्छास् तूकपीक ईल्पो आम् लागी ङ्‍क नूक्छा चूचू पईम् लागी काछूयोना बायोयो?”

८ खोदोलो फारो होङाबूम् मेकछाआ मूङ्‍क ओरोलअ, “अऊ, खात्व।” खीक्‍का मूङ्‍क नूक्छाम् म्ना खाता ना मूङ्‍क नूक्छाम् म्मा काछना बाईयू।

९ खीक्‍का फारो होङाबूम् मेकछाआ ख ओरोलअ, “ङ्‍क नूक्छा खाईना ओ लागी चूचू पईव, ना खूङ्‍कम् दूक्नासी कोङा आन् पीयान्के।” खीक्‍का मूङ्‍क मीम्छाआ मूङ्‍क नूक्छा खाईयू, ना चूचू पईयू।

१० मूङ्‍क नूक्छा देप् छूवाकप्का खसा मूङ्‍क फारो होङाबूम् मेकछाम् दोक्पी बाईयू, ना मूङ्‍क खम् म्छा छूवा। खीक्‍का फारो होङाबूम् मेकछाआ मूङ्‍कम् नीङ् मोशा यूक्सू, ऊदोईपीक्यालो खसा ओरोपीका, “कोङा ङ्‍क काऊपूका लातूक के।”

मोशा जूकाना मीद्यानपी खाताक

११ मोशा पतोखाताना देप् छूवा खीक्‍का ख म्होप्मी मीस् तूवाकपी खाता, खोदोलो खसा म्होप्मी मीचा हायाम् दूक्वा मचचीक तअ। खसा म्होप्मी मीस् तूवाकपीक ईल्पो हिब्रू ईल्पो मिश्रीआ केर्‌चक तअ।

१२ खीक्‍का खसा एक्सा-मेक्सा खोङू, खोदोलो खसा आस्सो मान्तो ना मूङ्‍क मिश्री सेत्ना सेरोम् तूवाकपी खूम्दीतू।

१३ म्देसापाकासो ख मूङ्‍कपी खातालो नीप्पो हिब्रूस् केर्‌लचाक खसा तअ। खीक्‍का खसा अन्याय मप्क ओरोलअ, “आना हिब्रू आम्मीस् ऊदोई केरकई?”

१४ खोदोलो मूङ्‍कसा ओरोपीका, “आसाई आन् ओची रापी चारतोप् ना नीया मप् बानेईमा? मूङ्‍क मिश्री सेत्क तोङ्ना ऊई कोङ्सो सेईम्‍यो पीके?” खोदोलो मोशाआ कीतो म्सानीवापी ओरोमीना, “आछीयाङ् मूङ्‍क रीङ् खोलोपी रीङाखात होगो।”

१५ ङ्‍क रीङ् फारो होङाबूआ तूम् तअ ना खसा मोशा सेईम् सानीवा मअ। खीक्‍का मोशा फारो होङाबूपीका जूकाना मिद्यान छाप्कूवापी खाता ना मूङ्‍कपी ईबूम् वापूतो तूवाकम् दोक्पी तूवा।

१६ मिद्यानपीक पूजारीम् नूक्पो मीम्छा म्छास् तूवा। खस् मूङ्‍क वापूतोपी काऊ बास् ता, ना खचा खची पाम् लूस्-छारा काऊ पईम् लागी मूङ्‍कपी तूवाक बोक्खोङ् पेम् थालेई मची।

१७ खोदोलो हेप् गथालास् ताना खस् खेदा मम् पीका। खोदोलोई मोशा पकाना खस् बछोक्स्ची, खीक्‍का खची लूस्-छारा काऊ दूम् पीची।

१८ खीक्‍का खस् खची पा रूएल तूवाकपी खाता खोदोलो खची पा ओरोपीकाना खस् तत्ची, “एसे आन्‍नी ऊतोङ्नाई ओन्तोछीत बानानी?”

१९ खोदोलो खचा ओरोपीका, “केईका ईल्पो मिश्रीआ गथालाचीम् हूक्पीका छूतेई मईका। खोन्तोदीङाङ् मा खसा ओखी लागी वापूतोपीका काऊ लात्ना लूस्-छारास्सो दूम् पीयू।”

२० खीक्‍का खसा म्छास् ओरोलची, “मूङ्‍क हापी तूये? ऊदोई आन्‍नी मूङ्‍क मीस् होक्सायानूम्ना बानानीकई? खात्नीव, ना केईचीका जाः चाम् लागी मूङ्‍क काछानूम्ना बायानूम्व।”

२१ खीक्‍का मोशाआ मूङ्‍क मीस्लो तूम् लागी अऊ पीका। खसा म्छा सिप्पोरा मोशालो सूर् मम् लागी पीयू।

२२ खीक्‍का सिप्पोराआ ईल्पो वात्छा छा वातू, ना मोशाआ मूङ्‍कम् नीङ् गेर्शोम यूक्सू, ऊदोईपीक्यालो मोशाआ ओरोपीका, “कोङ् बीन्‍नीपाम् छाप्कूवापी थारूपो छूवोना तूवोक तूये।”

२३ हायाम् नाम्‍ला खाताकप्का मिश्र छाप्कूवापीक होङाबू सीया। इस्राएली जातिचा रो: छूम्बोक्साकसा ओऊसूम् लतो नीनाम्मा दम् थालेई मची। खीक्‍का रोः छूवाक बन्धनपीका खचा वोङोम् मस्क नीनाम्मापी तातेका।

२४ नीनाम्माआ खची ओऊसूम् येनू, खीक्‍का अब्राहाम, इसहाक ना याकूबचीका मक म्होप्मी करार मीन्‍नू।

२५ खन्सा नीनाम्माआ इस्राएलीस् खोङ्ची, ना खची तोक्पी सूर्‌ता मअ।

मोशा लो तीप्चाप् पोथ्रालो

३

मोशाआ म्छूर्‌मे मिद्यानपीक पूजारी यित्रोम् लूस्-छारा चारेई मचक तूवा, ना खसा लूस्-छारा चारेईमतो गोङ्‌रूत्खाप्-थाम्पूमी नावादे होम्पी तूवाक नीनाम्माम् कोम्, अर्थात् होरेब सम्मोङ् खाईयू।

२ मूङ्‍कपी ईबूम् तीप्चाप् पोथ्राम् मीलाम्छोपी योबोरोबूम् रीदाम् पोक् ख तूवाकपी खोमन्ची, ना खसा पोथ्रा खोङू। खोदोलो मूङ्‍क पोथ्रा तीताचाक तूवा, खोरोदोसो मूङ्‍क मान्हून्खाक तूवा।

३ खोदोलो मोशाआ ओरोपीका, “हन्‍ना कोङ् म्दोक्पीङ् खातोना ङ्‍क छाक्‍काक राम्बीत नम्‍लो खोङो। मूङ्‍क पोथ्रा ऊदोई हूईखात्नोकई?”

४ मूङ्‍क नम्‍लो खोम् लागी ख मूङ्‍क पोथ्रा तूवाक हेम् खाताक योबोरोबूआ तअ, खीक्‍का नीनाम्माआ पोथ्राम् म्‍रापीका “मोशा, ए मोशा” पीकाना ख काछ।

खोदोलो खसा ओरोपीका, “कोङ् ङ्‍कपीङ् तूवो।”

५ खीक्‍का नीनाम्माआ ओरोपीका, “ङ्‍कम् दोक्पी बान्‍नव। आम् लोङ्पीक लोङ्पई बूत्व, ऊदोईपीक्यालो ङ्‍क आन् थोरेप्दीत्क थाम्पू पवित्र थाम्पू के।”

६ नीनाम्माआ होसोङ् ओरोपीका, “कोङ् आम् खूक्सू-खूलूम् नीनाम्मा के। अब्राहाममी नीनाम्मा, इसहाकमी नीनाम्मा ना याकूबमी नीनाम्मा के।” खीक्‍का मोशाआ म्ङाली देप्पू, ऊदोईपीक्यालो ख नीनाम्मा खोम् कीसा।

७ खीक्‍का योबोरोबूआ ओरोपीका, “मिश्र छाप्कूवापी तूक ओ मीस्चीम् दूक्वा कोङा तूक तूये, ना लक् ममीक्चा खस् मसेत्चीकसा खचा ओपी वाङोम् मस्क कोङा येनूक तूये। खची दूक्वा कोङा छेतो।

८ खन्सा खस् मिश्रीचीम् हूक्पीका छुटकारा मम्ना मूङ्‍क छाप्कूवापीका ईबूम् नप् ना देप् छाप्कूवा, अर्थात् ओलोन् लो खूदलो बगेई छूक् छाप्कूवा — कनानी, हित्ती, एमोरी, परिज्जी, हिव्वी ना यबूसीचीम् छाप्कूवापी बाईम् लागी कोङ् चारीदूपी यूवोक तूये।

९ हन्‍ना खोङ्व, इस्राएलीचा मस्क वाङोम् ओपी तालाताक तूये। मिश्रीचा खस् मसेत्चीक कोङा तूक तूये।

१० खन्सा हन्‍ना खात्व, ओ मीस्, अर्थात् इस्राएलीस् मिश्र छाप्कूवापीका लाईम्ना बाईम् लागी कोङा आन् फारो होङाबू तूकपा पोन्चायान्क तूये।”

११ खोदोलोई मोशाआ नीनाम्मा ओरोलअ, “फारो होङाबू तूकपा खाईम्ना इस्राएलीस् मिश्र छाप्कूवापीका लाईप्ना बाईदूर्प् कोङ् आसेनाई?”

१२ खीक्‍का नीनाम्माआ ओरोपीका, “कोङ् आम् साथपी छूवो, ना कोङा आन् पोन्‍नाक तूये पीम् चीन्‍न ङ्‍कतोङ्‍क छूये: आना मूङ्‍क खोलोङ् मीस् मिश्र छाप्कूवापीका लातना बाईय, खीक्‍का आन्‍ना ङ्‍क कोम्पीङ् नीनाम्माम् आराधाना मईनूम्।”

१३ खोदोलो मोशाआ नीनाम्मा ओरोलअ, “खोङ्व, कोङ् इस्राएलीस् तूकपी खातोना ‘आम्नी खूक्सू-खूलूचीम् नीनाम्माआ कोङ् आम्नीपी पोक्सोक के,’ पीकोना पीकोलो खचा ‘खम् नीङ् ऊई?’ पीक्‍ना ततोदोक, कोङा खस् ऊई पीको?”

१४ खोदोलो नीनाम्माआ मोशा ओरोलअ, “कोङ् के खूङ्‍क कोङ् के।” खीक्‍का होसोङ् नीनाम्माआ ओरोपीका, “इस्राएलीस् आना ओरोलचीव: ‘कोङ् के’ पीक्ना पीक्पा कोङ् आम्नीपी पोक्सोक तूये।”

१५ नीनाम्माआ मोशा ओरोसो लअ, “इस्राएलीस् ओरोलचीव, योबोरोबू,d आम्नी खूक्सू-खूलूचीम् नीनाम्मा, अर्थात् अब्राहाममी नीनाम्मा, इसहाकमी नीनाम्मा ना याकूबमी नीनाम्माआ कोङ् आम्नीपी पोक्सोक के।’ ओ नीङ् सदैबरी ङ्‍कङ् छूये, ना दूङ्पीका दूङ् सम्मो ओ नीङ्मी मीन्मारो ङ्‍कङ् छूये।

१६ “खात्व, ना इस्राएलपीक धर्म-सेचीपोस् बात्लमना खस् ओरोलचीव: ‘योबोरोबू, आम्नी खूक्सू-खूलूचीम् नीनाम्मा, अब्राहाममी नीनाम्मा, इसहाकमी नीनाम्मा ना याकूबमी नीनाम्मा ओपी खोमन्चीना ओरोपीकाक तूये, “कोङा आम्नी चोलोगूलो मूक तूये ना मिश्र छाप्कूवापी आन्‍ना ऊई तेप्स्चाईनूम्क तूये खूङ्‍क कोङा तूक तूये।

१७ कोङा आन्‍नी मिश्र छाप्कूवापीक दूक्वापीका लाईम्ना कनानी, हित्ती, एमोरी, परिज्जी, हिव्वी ना यबूसीचीम् छाप्कूवा, ईबूम् ओलोन् लो खूदलो बगेई छूक् छाप्कूवापी खाईम् लागी मीन्ताम् मूक तूये।’

१८ “इस्राएलपीक धर्म-सेचीपोचा आम् रीङ् येनची। खीक्‍का आन् मूङ्‍क इस्राएलपीक धर्म-सेचीपोस्का मिश्र छाप्कूवापीक होङाबू तूकपी खात्नी, ना आन्‍ना ख ओरो लईनूम्, ‘योबोरोबू हिब्रूचीम् नीनाम्माआ केईका तूपीकाक तूये, हन्‍ना केईका बीन्ती मयाम्का, योबोरोबू ओखी नीनाम्मापी बलि चारेईमम् लागी गोङ्‍रूत्खाप्-थाम्पूपी सूक् लेई क लाम्‍रीपी खाईम् पीयीकाव।’

१९ खोदोलोई कोङा छेतो, मिश्र छाप्कूवापीक होङाबूआ करकाप्पी छूनाङाङ् आन्‍नी खाईम् पीनी।

२० खन्सा कोङा ओ हूः थेतोना मूङ्‍कपी आम्नी हाम्पी म्खाल्-खाल्क छाक्‍काक लक् मूयोना मिश्रीचीपी नीछीमा तातो, खीक्‍काना खसा आन्‍नी खाईम् पीनी।

२१ “कोङा मिश्रीस् ङ्‍क इस्राएली जातिस् सम्खे मीमीयोची, ना आन्‍नी खात्नीलो होप्‍तो खात्नीनो।

२२ खोलोङ् इस्राएली मीम्छाचा खची खीम्तोनीचीपी लो खची खीम्पी तूप् मीम्छाचीपीलो हाल्ङो, नाम्छेर्‌बूम् गहना ना तेई-हाम् ङोकची, खीक्‍का आन्‍ना मूङ्‍क आम्नी होप्-होप्मी छास् वाईमीनूम्। ओरोना आन्‍ना मिश्रीस् लूतेई मईनूम्।”

d 

३:१५ योबोरोबू – हिब्रू रीङ्पी याह्‍वे : ङ्‍क नीनाम्माम् नीङ् के। ङ्‍कम् उच्‍चारण १४ पदपी हिब्रू रीङ्पी कोङ् के पीक्‍तोङ् येनाम्, ना ङ्‍कलाम्पाङ् ङ्‍क नीङ् ताक छूम् दूर।

मोशाम् लागी छूवाक ओरोतो चीन्‍न

४

मोशाआ ओरोपीका, “खचा कोङ् पतेई मोयोनो ना ओ रीङ् मान्येईमो ‘योबोरोबू आम्पी खोमन्चीक मा’ पीक्ना ङरी आनोदोक, कोङा ऊई मूयो?”

२ योबोरोबूआ ख ओरोलअ, “आम् हूक्पी ऊई तूये?”

खोदोलो खसा ओरोपीका, “तूप्।”

३ होसोङ् योबोरोबूआ ख ओरोलअ, “मूङ्‍क बोहोपू होक्स्व।”

खीक्‍का मोशाआ मूङ्‍क बोहोपू होक्सू, खोदोलो मूङ्‍क ईबूम् पूः छूवा, ना मोशा मूङ्‍कप्का कीसाना जूका।

४ खीक्‍का नीनाम्माआ मोशा ओरोलअ, “आम् हूः सत्ना मूङ्‍क म्मेरपीका लाप्व।” खीक्‍का खसा म्हूः सत्ना मूङ्‍क लापू, खोदोलो मूङ्‍क होसोङ् तूप्ङा छूवाखाता।

५ खीक्‍का योबोरोबूआ ओरोपीका, “खचा खची खूक्सू-खूलूचीम् नीनाम्मा, अर्थात् अब्राहाममी नीनाम्मा, इसहाकमी नीनाम्मा ना याकूबमी नीनाम्मा आम्पी खोमन्चीक रईछ पीनूना ङ्‍क लक् लाम्पाङ् पतेई मस्‍नूव।”

६ खीक्‍का योबोरोबूआ ख होसोङ् ओरोलअ, “आम् हूः आम् जेलेम्मा गोपी तेस्व।” खीक्‍का खसा म्हूः जेलेम्मा गोपी तेसू, ना खसा मूङ्‍क पाखा लातू, खोदोलो मूङ्‍क म्हूः छूवोयो मीना नोङ् तोङ्‍क ओम्‍लोलोयोक छूवाक तूवा।

७ खीक्‍काना योबोरोबूआ ख ओरोलअ, “आम् हूः होसोङ् जेलेम्मा गोपी तेस्व।” खीक्‍का खसा होसोङ् म्हूः जेलेम्मा गोपी तेसू, खीक्‍का लातू, खोदोलो मूङ्‍क म्हूः गाम्पीक बीन्‍नीपा म्साः तोङ्‍कङ् नप् छूवाखाता।

८ खीक्‍का नीनाम्माआ ओरोपीका, “खचा आम् रीङ् रेप्पस्‍नो ना मूङ्‍क लाईस्पीक चीन्‍न वास्ता मईचीनोदोक, खचा दोस्पीक चीन्‍नन् पतेई मईचीफो।

९ खोदोलोई खचा ङ्‍क नीच्‍ची चीन्‍नसो पतेई मईचीनो ना आम् रीङ्सो येनस्‍नोदोक, नील दीरीत्‍तीपूक काऊ चीछा ऊक्ना सूक्खा थाम्पूपी कात्व। खीक्‍का आना मूङ्‍क नील दीरीत्‍तीपीका लात्क काऊ कात्‍तलो मूङ्‍क काऊ थाम्पूपी हीः छूये।”

१० खीक्‍काना मोशाआ योबोरोबू ओरोलअ, “रोबू, कोङ् खोन्तो नेईलेप् तूवोनो, लाईस्पीसो कोङ् नेईमान्लेप् तूवो, ना ईनीम्बा आन् कोङ्लो नेनानासो नेईलेप् छूवोक मान्तू, ऊदोईपीक्यालो कोङ् नेईम् लागी नम्‍लो ओ ङः छेल्‍लनो।”

११ खोदोलो योबोरोबूआ ख ओरोलअ, “मीस्मी ङः आसाई बानेई मकई? मीस् मोगो, म्नोबोआ मान्येईप् अथवा म्मूक्सा तोक् लो मान्तोक्‍लो आसाई बानेई मअ? ऊई कोङ् योबोरोबूआङ् मूङ्‍क बानेई मूक मायो?

१२ हन्‍ना खात्व, कोङा आन् नेईम् बोयान्‍ना, ना आना ऊचीई नेईम् पर्ने खूङ्‍क कोङा ईयान्।”

१३ खोदोलोई मोशाआ ओरोपीका, “ए रोबू, कोङा आन् बीन्ती मीयान्, बीन्‍नीपाङ् पोक्स्व।”

१४ खीक्‍का योबोरोबू मोशापीका म्छूलीकाता, ना खसा ओरोपीका, “ऊई लेवी हारून आम् बूः मान्तूयोनाई? कोङा छेतो खसा नम्‍लोना नेईम् दूर। ख आन् तूम्खास् बान्चाईक तूये, ना आन् तईना ख म्जीनये।

१५ खलो रीङ् मव ना खसा ऊई पीम् पर्ने खूङ्‍क रीङ्सो ख ईव, खीक्‍का कोङ् आम्ची साथपी तूवो ना आन्चा ऊई मम् पर्ने खूङ्‍क कोङा आन्ची ईयान्ची।

१६ ख आम् फाईपी मीस्चीका नेने, ना ख आम् ङः तोङ्‌कङ् छूये। खीक्‍का आन् क खम् लागी नीनाम्मा तोङ्‍क छूये।

१७ खोदोलोई ङ्‍क आम् तूप् आम् हूक्पी खाईव। खीक्‍का मूङ्‍कलाम्पा आना ङ्‍क छाक्‍काक चीन्‍न मय।”

मोशा मिश्र छाप्कूवापी आत्‍ताक

१८ खीक्‍काना मोशा आत्‍ताना म्छूर्‌मे यित्रो तूवाकपी बाना ना ख ओरोलअ, “कोङा बीन्ती मूयो, मिश्र छाप्कूवापी तूक ओ बूस् ओ नेछोस् सेसेर् तूयेयो मान्तूयो, सम्तूमा मीयोना कोङ् खस् खोस् खाईम् पीयोव।”

खोदोलो यित्रोआ मोशा ओरोलअ, “अऊ, नम्‍लोना खात्व।”

१९ योबोरोबूआ मिद्यान छाप्कूवापी मोशा ओरोलक तूवा, “मिश्र छाप्कूवापी आत्‍ताना खात्व, ऊदोईपीक्यालो आन् सेईम् लाम्प्ची खोलोङ् सीयाखात्क तूये।”

२० खन्सा म्तोमा लो वात्छा म्छास्लो ईबूम् मोकोक्‍ती थेम्पी यूक्स्‍ना मोशा मिश्र छाप्कूवापी आत्‍ता। खसा नीनाम्माम् तूप् म्हूक्पीङ् लाप्ना खाईयू।

२१ खीक्‍का योबोरोबूआ मोशा ओरोलअ, “आन् मिश्र छाप्कूवापी आत्ना खात्कप्का कोङा आन् आम् हूक्पी पीन्‍नाक राःरालाम्पा म्खाल्-खाल्क छाक्‍काक लक् फारो होङाबूम् मूक्स्दूपी मव। खोदोलोई कोङा खम् गोङ् लूङ्‍तो छोक् मूयो, ना खसा मीस् खाईम् पीयस्‍नो।

२२ खीक्‍का आना फारो होङाबू ओरोलव, ‘योबोरोबूआ ओरोपीके: इस्राएल बूसूम्छाप् ओ छा के।

२३ कोङा आन् ओरोलोन्‍नाक तूवा, “ओ छा खाईम् पीव, ना खसा ओ सूसो मनूव।” खोदोलोई आना मूङ्‍क खाईम् मान्पीन्‍ना। खन्सा कोङा बूसूम्छाप् आम् छा सेतो’।”

२४ खीक्‍का लाम्पी बास् तूस्कोपी योबोरोबूआ मोशा तूप्स्खी, ना ख सेईम् लामू।

२५ खोदोलोई सिप्पोराआ ईबूम् हायाम् गेईप् लूङ् कप्ना वात्छा म्छाम् लिङ्गम् होऊ ताकीकीप्दीत्ना मोशाम् म्‍लोङ्पी गालू, खीक्‍का खसा ओरोपीका, “आन् ओ लागी हीःम् दूखूलीप् छूवाक तूये।”

२६ खन्सा योबोरोबूआ ख होक्सीना खाता। सिप्पोराआ खतनाम् कारणआ गर्दा ओरोपीकाक तूवा, “आन् हीःमी दूखूलीप् तूये।”

२७ योबोरोबूआ हारून ओरोलअ, “मोशा तूम्खाम् लागी गोङ्‌रूत्खाप्-थाम्पूपी खात्व।” खीक्‍का ख नीनाम्माम् कोम्पी मोशा तूम्खास् खाता, ना खसा मोशा छीप्ना चूम्मा मीयू।

२८ खीक्‍का योबोरोबूआ ख ईना पोक्स्क खोलोङ् रीङ्, ना मिश्र छाप्कूवापी खोमव पीकाना आज्ञा पीक खोलोङ् छाक्‍काक चीन्‍नम् तोक्‍पी मोशाआ हारून ईयू।

२९ खीक्‍का मोशा लो हारूनलो खाता, ना इस्राएलीचीम् खोलोङ् खची धर्म-सेचीपोस् बात्ल मची।

३० खीक्‍का योबोरोबूआ मोशा ईक खोलोङ् रीङ् हारूनआ खस् ईची। खीक्‍का मोशाआ खोलोङ् मीस्मी मूक्स्दूपी मूङ्‍क चीन्‍न खोम।

३१ मीचा मूङ्‍क पतेई मची। खीक्‍का योबोरोबूआ इस्राएलीचीम् सोक् मय ना खची दूक्वासो तक तूये पीम् रीङ् खचा येन्ची, खीक्‍का खचा खची तोङ् कूप्स्चीना सेवा छोक्‍तो योबोरोबू नीनाम्माम् आराधाना मची।

पाराल मान्दीक इँटा

५

खीक्‍काना मोशा लो हारूनलो फारो होङाबू तूवाकपी खाताना ओरोपीका, “योबोरोबू इस्राएलीचीम् नीनाम्माआ ओरोपीके, ‘गोङ्‌रूत्खाप्-थाम्पूपी ओ लागी चाड मानेई मस् ओ मीस् खाईम् पीचीव’।”

२ फारो होङाबूआ ओरोपीका, “योबोरोबू आसेनाई, कोङा खम् रीङ् रेम्ना खस् खाईम् पीमा? योबोरोबू कोङा छेतोनो, ना इस्राएलीस्सो कोङा खाईम् पीयोचीनो।”

३ खोदोलो खचा ओरोपीका, “हिब्रूचीम् नीनाम्माआ कास्का छीपाचीकाक तूवा। कास्का आन् बीन्ती मीये, गोङ्‍रूत्खाप्-थाम्पूपी सूक् लेई क लाम्पी खाईम्ना योबोरोबू ओखी नीनाम्माम् लागी बलि चारेईमम् केईका पीयीकाव, मादोन् खसा केईका चारलाम्-बोहोलाम्‍आ लो दोप्सेलआलो मासेई मईयाका।”

४ खोदोलो मिश्रपीक होङाबूआ खस् ओरोलची, “ए मोशा लो हारूनलोङा, ऊदोई आन्चा मीस्मी लक्पी बाधा मईचू? आन्ची आम्ची लक्पी खात्चीव।”

५ फारो होङाबूआ होसोङ् ओरोपीका, “खोङ्चूव, ङ्‍क छाप्कूवापीक मीस् ओरोसर्प् छूवाक तूये, खोदोलोई आन्चा क खस् लक् मम्पीका रोकेई मम् लाम्चू!”

६ मूङ्‍क लेईङा फारो होङाबूआ लक् ममीक्ची ना मूङ्‍कचीम् खची नाईकेस् ओरोपीकाना हुकुम पीची,

७ “इँटा बानेई मम् लागी ईनीम्बा सम्मो खस् पीयानूम्क पाराल हन्‍ना खस् पीयानूम्नव। खस् खची होप्ङा खान्‍नूना खची लागी पाराल बात्ल मस्‍नूव।

८ खोदोलोई इँटा क खचा ईनीम्बा सम्मो देत्‍तोई बानेई मचचीक तूवा खोन्तोदीङ् बानेई ममीयानूम्व। मूङ्‍क इँटाम् संख्या लाईस्पीकप्का ऊसो सन्‍नूनव, ऊदोईपीक्यालो खस् आल्प् छूवाक तूये। खन्सा खस् ‘ओखी नीनाम्माम् लागी बलि चारेई मस् खाईम् पीयीकाव’ पीक्‍तो काये।

९ मूङ्‍कस् होसोङ् लाईस्पीकप्का दूङ्सार लक् ममीयानूम्व, ना खचा मूङ्‍कपी रोकोछू मस्‍नूव, ना वालीलीक रीङ् हेम् खची सानीवा मस्‍नूनव।”

१० खीक्‍का लक् ममीक्ची लो नाईकेस्लो खाताना खस् ओरोलची, “फारो होङाबूआ ओरोपीके: ‘कोङा आन्‍नी पाराल पीयान्‍नीनो।

११ आन्‍नी आम्नी होप्ङा खात्नीना हापी तईनूम् मूङ्‍कपीका पाराल लाम्नूम्ना तात्नूम्व। खोदोलोई आम्नी लक् क लाईस्पीकप्का ऊसो सन्‍नूनव’।”

१२ खन्सा खस् खोलोङ् मिश्र छाप्कूवाबरी पारालमी फोफूल्वा बात्ल मम् लागी छाछापूत्‍ता छूवाना खाता।

१३ मूङ्‍क लक् ममीक्चा खस् ओरोलचीना दावा लक् ममीची, “लाईस्पी पाराल पीयानीलो आन्‍ना देत्‍तोई लक् मनूम् खोन्तोदीङ् लक् पूरा मनूम्व।”

१४ इस्राएलीस् लक् ममीम् लागी सोकाक इस्राएली नाइकेची फारो होङाबूम् लक् ममीक्चा केर्‌ची, ना खस् ओरोपीकाना तत्ची, “लाईस्पीक तोङ्ना इँटा बानेई मान्ममो एस्पा लो एसेलो ऊदोई आन्‍ना आम्नी लक् पूरा मान्मनूम्कई?”

१५ खीक्‍का इस्राएली नाइकेचा फारो होङाबू तूवाकपी खाताना ओरोपीक्‍तो ख बीन्ती मीची, “आना आम् रोःचीपी ऊदोई ङ्‍कतोङ्ना वोर्वा मईकई?

१६ खचा केईका आम् रोःची पारालसो पीयाकानो, खोदोलोई खचा केईका ‘इँटा बानेई मनूम्व’ क पीके। केईका आम् रोःचा केर्म् फू चाम्चायाम्का, खोदोलोई दोस्‍ने आम् मीस्चीमीङ् तूये।”

१७ खोदोलोई फारो होङाबूआ ओरोपीका, “आन्‍नी आल्प् तूनी, आन्‍नी अल्प् तूनी! खन्सा आन्‍ना ओरोपीक्‍नी, ‘केईका योबोरोबूम् लागी बलि चारेई मस् खाईम् पीयीकाव।’

१८ हन्‍ना खात्नीना लक् मनूम्व। आन्‍नी पाराल क पीनीनो, खोरोदोसो आन्‍ना इँटा क केईका पीक्याकाकतोदी पीम्ङा छूये।”

१९ “आन्‍ना लाईस्पीक तोदी इँटा पीम्ङा छूये” पीकाक येन्चीना इस्राएली नाइकेचा नीछीमापी छूम्पा पीम् छेत्ची।

२० खस् फारो होङाबूम् दोक्पीका लत्‍ताना खात्चालो मोशाआ लो हारूनआलो खस् लाम्पीङ् हूङ्दीत्चीक छीप्ची।

२१ खीक्‍का खचा ओरोपीका, “योबोरोबूआ आम्ची नीया मनूव, ऊदोईपीक्यालो आन्चा गर्दा फारो होङाबूआ लो म्सूसो मप्चालो केईका हेला मईकाक तूये, ना केईका खोम् लागी खची हूक्पी दोप्सेलसो पीयाचूक तूये।”

नीनाम्माआ छुटकारा पीम् यादे मक

२२ खीक्‍का मोशा योबोरोबूम् दोक्पी आत्‍ताना खाता, ना ओरोपीका, “ए रोबू, आना मूङ्‍क मीस्चीपी ऊदोई नीछीमा तात्कई? ङ्‍कम् लागीङ् आना कोङ् पोक्सोकयो?

२३ कोङ् आम् नीङ्पी नेईम् लागी फारो होङाबूम् दोक्पी खातोकप्का एक्सा होङाबूआ ङ्‍क मीस्चीपी रई वोर्वा मक तूये। खोदोलोई होसोङ् आना खोलोङ् आम् मीस् छुटकारा मान्पीमोङ् तूये।”

६

खीक्‍काना योबोरोबूआ मोशा ओरोलअ, “कोङा फारो होङाबू ऊई मूयो, खूङ्‍क हन्‍ना आना खोम् तय। खसा ओ हूक्पी तूक राःराम् कारणआ खस् खाईम् पीयची। ओ हूक्पी तूक राःराम् कारणआ खसा म्छाप्कूवापीका खस् कल्‍लची।”

२ खीक्‍का योबोरोबूआ मोशा ओरोलअ, “कोङ् योबोरोबू के।

३ अब्राहाम, इसहाक ना याकूबपी कोङ् खोलोप्का दूङ् राःरालोक नीनाम्माम् रूप्पी खोमन्चूङ्‍क तूवा, खोदोलोई “योबोरोबू” पीम् ओ नीङ्पी कोङ् खोमान्मन्चीङाक तूवा।

४ खस् परदेशी छूवाना तूवाक छाप्कूवा, अर्थात् कनान छाप्कूवा खस् पीम् ओ करार कोङा खस्का छूयूक तूवा।

५ ङ्‍कप्का बीन्‍नीपासो मिश्रीचा रोः मस्‍ना यूक्स्चीक इस्राएलीचा दूक् तचीना ओऊसूम् लक कोङा येनूक तूये, ना कोङा ओ करारमी मीन्मारो मूक तूये।

६ “खन्सा इस्राएलीस् ओरोलव, ‘कोङ् योबोरोबू के। कोङा आन्‍नी मिश्रीचा पीनीक दूक्वापीका लाईयान्‍नी, ना खची रोःछूम्पीका छुटकारा पीयान्‍नी। कोङा ओ हूः थेतोना खस् हायाम् देप् दण्ड पीयोची ना आम्नी उद्धार मूयो।

७ कोङा आन्‍नी ओ मीस् छूम् लागी ग्रहण मयान्‍नी, ना कोङ् आम्नी नीनाम्मा छूवो। खीक्‍का कोङ् आम्नी योबोरोबू नीनाम्मा के, ना कोङा आन्‍नी मिश्रीचीम् रोः छूम्पीका लान्‍नीक पीम् रीङ् आन्‍ना छेत्नूम्।

८ खीक्‍का कोङा आन्‍नी मूङ्‍क छाप्कूवापी खाईयान्‍नी खूङ्‍क छाप्कूवा कोङा अब्राहाम, इसहाक ना याकूब पीम् लागी पस्तून चोना यादे मूक तूवा। कोङा मूङ्‍क आम्नी हूक्पी पीयान्‍नी। कोङ् योबोरोबू नीनाम्मा के।”

९ योबोरोबूआ पीकाक ङ्‍क रीङ् मोशाआ इस्राएलीस् येईमीची, खोदोलोई तेम्ङा मान्तेईप् रोः छूवाकसा लो खची सानीवा चाईसाकसालो खचा मोशाम् रीङ् मान्येईची।

१० खीक्‍का योबोरोबूआ मोशा ओरोलअ,

११ “खात्व, ना मिश्र छाप्कूवापीक होङाबू फारो इस्राएलीस् मूङ्‌क छाप्कूवापीका खाईम् पीयस्थे लव।”

१२ खोदोलोई मोशाआ योबोरोबू ओरोलअ, “इस्राएलीचाङ् ओ रीङ् येनस्‍नोदोक, कोङ् नेईङा मान्लेप् मीस्मी रीङ् फारो होङाबूआ जन् ऊतोङ्नाई येनमोलो?”

मोशाम् लो हारूनमीलो खची खूक्सू-खूलूस्

१३ खीक्‍का इस्राएलीचीम् तोक्पी लो मिश्र छाप्कूवापीक होङाबू फारोम् तोक्पीलो योबोरोबू मोशापी लो हारूनपीलो नेना, ना इस्राएलीस् मिश्र छाप्कूवापीका लाईम्ना खाईम् लागी खस् आज्ञा पीची।

१४ खची खीम्पोस्चीप्क मुख्य-मुख्य मीस् ङ्‍कस्ङा तूवा:

इस्राएलमी दूङ् लाईस्पी जन्मेई छूवाक रूबेनमी वात्छा म्छास् हानोक, पल्‍लु, हेस्रोन ना कर्मी तूवा। रूबेनमी वंशची ङ्‍कस्ङा तूवा।

१५ शिमियोनमी वात्छा म्छास् यमूएल, यामीन, ओहद, याकीन सोहोर ना कनानी मीम्छाम् वात्छा म्छा शौल तूवा। शिमियोनमी वंशची ङ्‍कस्ङा तूवा।

१६ लेवीम् वात्छा म्छाचीम् नीङ् खची दूङ् तोङ्ना ङ्‍कस्ङा तूवा: गेर्शोन, कहात ना मरारी। लेवी १३७ दोङ् सम्मो लेता।

१७ गेर्शोनमी वात्छा म्छास् खची वंश तोङ्ना लिब्नी लो शिमीलो नीप्पो तूवा।

१८ कहातमी वात्छा म्छास् अम्राम, यिसहार, हेब्रोन ना उज्जीएल तूवा। कहात १३३ दोङ् सम्मो लेता।

१९ मरारीम् वात्छा म्छास् महली लो मूशीलो तूवा।

लेवीम् वंशची खची दूङ् तोङ्ना ङ्‍कस्ङा तूवा।

२० अम्रामआ म्नी योकेबेदलो सूर् मअ, ना योकेबेदआ अम्रामपीका हारून लो मोशालो वातू। अम्राम १३७ दोङ् सम्मो लेता।

२१ यिसहारमी वात्छा म्छास् कोरह, नेपेग ना जिक्री तूवा।

२२ उज्जीएलमी वात्छा म्छास् मीशाएल, एलसाफान ना सिथ्री तूवा।

२३ हारूनआ अम्मीनादाबमी मेकछा नहशोनमी नेछो एलीशेबालो सूर् मअ, ना खसा हारूनलाम्पा नादाब, अबीहू, एलाजार ना ईतामार वातू।

२४ कोरहमी वात्छा म्छास् अस्सीर, एल्काना ना अबिआसाप तूवा। कोरहमी वंशची ङ्‍कस्ङा तूवा।

२५ हारूनमी वात्छा म्छा एलाजारआ पतीएलमी मीम्छा म्छास् तूवाकप्क ईल्पोलो सूर् मअ, ना खसा एलाजारलाम्पा पीनहास वातू।

लेवीचीम् खीम्पोस्पीक मुख्य-मुख्य मीस् खची वंश-वंश तोङ्ना ङ्‍कस्ङा तूवा।

२६ ङ्‍कस् मूङ्‍क हारून लो मोशालोङ् तूवा, खस् योबोरोबूआ इस्राएलीस् खची दल-दल तोङ्ना मिश्र छाप्कूवापीका लात्चूना बायाचूव पीकाना लचीक तूवा।

२७ ङ्‍क खस्ङा तूवा, खचा मिश्र छाप्कूवापीक होङाबू फारोलो इस्राएलीस् मिश्र छाप्कूवापीका लाईम्ना खाईम् लागी रीङ् मस्क तूवा। मूङ्‍क मोशा लो हारूनलो ङ्‍कस्ङा तूवा।

हारून मोशाम् फाईपी नेईप् छूवाक

२८ योबोरोबूआ मिश्र छाप्कूवापी मोशालो रीङ् मक नाम्‍लापी,

२९ खसा मोशा ओरोलअ, “कोङ् योबोरोबू के। कोङा आन् मिश्र छाप्कूवापीक फारो होङाबू ऊचीई लव पीकोक तूवा, मूङ्‍क खोलोङ् रीङ् ख लव।”

३० खोदोलोई मोशाआ योबोरोबू ओरोलअ, “कोङा नेई लेसोनो। फारो होङाबूआ ऊतोङ्नाई ओ रीङ् येन?”

७

खीक्‍का योबोरोबूआ मोशा ओरोलअ, “खोङ्व, कोङा आन् फारो होङाबूम् लागी नीनाम्मा तोङ्‍क बानेई मन्‍नाक तूये, ना आम् बू हारून आम् फाईपी नेईप् छूये।

२ कोङा आन् ऊई आज्ञा पीयान् मूङ्‍कङ् आम् बू हारून ईव, ना आम् बू हारूनआ इस्राएलीस् मूङ्‍कम् छाप्कूवापीका खाईम् पीचीव पीक्ना फारो होङाबू लय।

३ खोदोलोई कोङा फारो होङाबूम् गोङ् लूङ्‍तो छोक् मूयो। खीक्‍का कोङा ओ चीन्‍न लो छाक्‍काक लक्लोसो मिश्र छाप्कूवाबरी पतो खाईमीयो।

४ खोदोलोई फारो होङाबूआ क आम्नी रीङ् येननो। खीक्‍का कोङा ओ राःरा मिश्र छाप्कूवापी खोमूयो, ना देप् नीया मूयोना कोङा ओ दल, अर्थात् इस्राएलीस् मिश्र छाप्कूवापीका लातोना बायो।

५ खीक्‍का कोङा मिश्र छाप्कूवापी ओ हूः थेतोना मिश्रीचीम् हाम्पीका इस्राएलीस् लातोना बायोचीलो खचा कोङ् योबोरोबू पीम् छेत्‍तची।”

६ मोशाआ लो हारूनआलो योबोरोबूआ आज्ञा मक तोङ्ना मची।

७ खचा फारो होङाबूलो रीङ् मस्क नाम्‍लापी मोशा रेक्पोङ् दोङ् बाईक तूवा ना हारून क रेक्पोङ् सूक्दोङ् बाईक तूवा।

तूप् पूः छूवाक

८ योबोरोबूआ मोशा लो हारूनलो ओरोलची,

९ “फारो होङाबूआ आन्ची “छाक्‍काक लक् खोमस्व’ लईचीलो, आना हारून ओरोलव, ‘आम् तूप् लाप्ना फारो होङाबूम् लाईस्पी होक्स्व, ना मूङ्‍क पूः छूये’।”

१० खीक्‍का मोशा लो हारूनलो फारो होङाबू तूवाकपी खाताना योबोरोबूआ आज्ञा पीचीक तोङ्ना मची। हारूनआ म्तूप् लाप्ना फारो होङाबूम् लो म्‍अधिकारीचीम्‍लो खची लाईस्पी होक्स्छोक्सू, खोदोलो मूङ्‍क पूः छूवाखाता।

११ खीक्‍का फारो होङाबूआसो हायाम् खची लूखूप्चीलोक लो मन्तर-तन्तर मप्चीलो काछची, ना मूङ्‍क मिश्र छाप्कूवापीक जादू मप्चासो खची जादूलाम्पा खोरोङ् मची:

१२ खोलोआ खची तूप् बोहोपू होक्स्ची, ना मूङ्‍क पूः छूवा। खोदोलोई हारूनमी तूप्‍आ मूङ्‍कचीम् खची तूप् लूत्खी।

१३ खोदोलोई फारो होङाबूम् गोङ् लूङ्तो छोक् छूवा, ना योबोरोबूआ पीकाक तोङ्ना खसा खची रीङ् मान्येई।

हीःपीका ताक नीछीमा

१४ योबोरोबूआ मोशा ओरोलअ, “फारो होङाबूम् गोङ् लूङ्तो छोक् छूवाक तूये। खसा होसोङ् खोलोङ् मीस् खाईम् पीयनो।

१५ आन् क देत्छासेपा फारो होङाबू दीरीत्‍ती हेम् खात्चाईलो खम् दोक्पी खात्व। खीक्‍का नील दीरीत्‍तीम् चाखेम्पी खलो तूम्खाम् लागी थोरेप्दीत्व, ना मूङ्‍क पूः छूवाक तूप्सो आना आम् हूक्पी खाईव।

१६ खीक्‍का ख ओरोलव, “योबोरोबू हिब्रूचीम् खची नीनाम्माआ कोङ् ओरोलोना आम्पी पोक्सोक तूये: ‘ओ मीस् गोङ्‌रूत्खाप्-थाम्पूपी ओ आराधाना मम् लागी खाईम् पीचीव। खोदोलोई आना ईनीम्बा सम्मो मूङ्‍क मानेई मान्मन्‍नाक तूये।

१७ खन्सा योबोरोबूआ ओरोपीके: कोङ् योबोरोबू के पीम् आना ओरोना छेत्‍त। खोङ्व, कोङा नील दीरीत्‍तीपीक काऊ ङ्‍क ओ हूक्पी तूक तूप्‍आ केरो, खोदोलो मूङ्‍क काऊ हीः छूखाते।

१८ खीक्‍का मूङ्‍क दीरीत्‍तीपूक खोलोङ् ङाः सीये, ना दीरीत्‍ती हायाम् नाप्छूस्कसा मिश्रीचा मूङ्‍कप्क काऊ दूम् दूरस्‍नो’।”

१९ होसोङ् योबोरोबूआ मोशा ओरोलअ, “हारून ओरोलव, ‘आम् तूप् खाईना मिश्र छाप्कूवापी देत्‍तोई काऊ तूये, अर्थात् योऊ, कुल ना पोक्‍रीपीक काऊ हीः छून्खानूव पीकाना मूङ्‍क खोलोमी थेम्पी आना आम् हूः सत्व। खीक्‍का मूङ्‍क खोलोङ् हीः छूखाते। मिश्र छाप्कूवाबरी तूक लूङ्-सीङ्पी ताम्क काऊ अथवा लूङ्मी लीप्पी तूक काऊ खोलोङ् हीः छूये’।”

२० खीक्‍का मोशा लो हारूनआलो योबोरोबूआ आज्ञा पीचीक तोङ्ना मची। फारो होङाबूम् लो म्‍अधिकारीचीम्‍लो लाईस्पी खसा म्तूप् थेत्ना नील योऊपीक काऊ केरू। खोदोलो मूङ्‍क खोलोङ् काऊ हीः छूवाखाता।

२१ नील योऊपीक खोलोङ् ङाः सीया, खीक्‍का मूङ्‍क योऊ नामा, ना मिश्रीचा मूङ्‍क योऊपीक काऊ दूम् मान्दूर्‌ची। खीक्‍का मिश्र छाप्कूवापीक खोलोङ् काऊ हीः छूवाखाता।

२२ खोदोलोई मिश्र छाप्कूवापीक जादू मप्चासो खचा लेस्चीक-छेत्चीक जादूलाम्पा मूङ्‍क तोङ्नाङ् मची। खीक्‍का योबोरोबूआ पीकाक तोङ्ना फारो होङाबूम् गोङ् लूङ्तो छोक् छूवा, ना खसा होसोङ् खची रीङ् मान्येई।

२३ खीक्‍काना फारो होङाबू आत्‍ताना म्होप्मी महलपी खाता, खीक्‍का खसा मूङ्‍क रीङ्मी वास्ताङ् मान्म।

२४ खोलोङ् मिश्रीचा नील योऊमी चाखेम्पी काऊ लत्‍तेयो पीकाना फूत्ची, ऊदोईपीक्यालो नील योऊपीक काऊ खचा चाङ्मान्दूर्‌स्क तूवा।

२५ ओरोना योबोरोबूआ नील योऊ केर्‌क नूक् लेई छूवाखाता।

बोरोपीका ताक नीछीमा

८

होसोङ् योबोरोबूआ मोशा ओरोलअ, “खात्ना फारो होङाबू ओरोलव, ‘योबोरोबूआ ओरोपीके: ओ मीस् ओ आराधाना मम् लागी खाईम् पीचीव।

२ आना खस् खाईम् पीयस्‍नोदोक कोङा आम् छाप्कूवापीबरी बोरो पोक्सोना दूक् पीयान्‍ना।

३ खीक्‍का नील योऊ बोरोआ पेप्प, ना मूङ्‍क बोरो आम् महलपी, आम् ईम्स्कोपी, आम् तूस्कोपी, आम् अधिकारीचीम् खीम्पी ना आम् मीस्ची तूकपी, खीक्‍का आम् जागूलो मस्कोपी ना फूल ङल्स्को आरीपी ताये।

४ मूङ्‍क बोरो आम्पी, आम् मीस्चीपी ना खोलोङ् आम् अधिकारीचीपीसो ताये’।”

५ खीक्‍का योबोरोबूआ मोशा ओरोलअ, “हारून ओरोलव, ‘आम् तूप् खाईना योऊ थेम्पी, कुल थेम्पी ना पोक्‍री थेम्पी आम् हूः सत्व, ना मिश्र छाप्कूवाबरी बोरो तानूव’।”

६ खन्सा हारूनआ म्हूः मिश्र छाप्कूवापीक खोलोङ् काऊ तूवाकपी सत्‍तू ना बोरो लत्‍ताना मिश्र छाप्कूवा खोलोङ् पेप्पू।

७ खोदोलोई जादू मप्चासो खची जादूलाम्पा मूङ्‍क तोङ्नाङ् मची, ना मिश्र छाप्कूवापी बोरो तात्ची।

८ खीक्‍काना फारो होङाबूआ मोशा लो हारूनलो काछोक्स् पोक्स्ची, ना ओरोपीका, “योबोरोबू बीन्ती मीयाचूव, ना खसा ओपीका लो ओ मीस्चीपीकालो ङ्‍क बोरो खाईलेत्नूव, खीक्‍का योबोरोबूम् लागी बलि चारेईमस् आम् मीस् कोङा खाईम् पीयोचीके।”

९ खोदोलो मोशाआ फारो होङाबू ओरोलअ, “आना आज्ञा मव, ऊक नाम्‍लापीई कोङा आम्पी, आम् अधिकारीचीपी ना आम् मीस्चीपी बीन्ती ममा, ना बोरो आम्पीका लो आम् खीम्पीकालो मासेई छूनूना खान्‍नू ना नील दीरीत्‍तीपीङाङ् तून्चानू?”

१० खोदोलो फारो होङाबूआ ओरोपीका, “देसा।”

मोशाआ ओरोपीका, “आना पीकाक तोङ्‍ङा छूनूव, खीक्‍का आना योबोरोबू ओखी नीनाम्मा तोङ्‍क बीन्‍नीपा आस्‍सो मान्तू पीम् छेत्‍त।

११ खोलोङ् बोरो आम्पीका, आम् खीम्पीका, आम् अधिकारीचीपीका ना आम् मीस्चीपीका आत्ना खाते, ना नील योऊपीङाङ् छूये।”

१२ खीक्‍काना मोशा लो हारूनलो फारो होङाबू तूवाकपीका लत्‍ताना खाता। योबोरोबूआ फारो होङाबूपी पोक्स्क बोरोचीम् तोक्पी मोशाआ वाङोम् मअ।

१३ खीक्‍का योबोरोबूआ मोशाआ पीकाक तोङ्ना मअ। बोरो खीम्पी, पोतेलपी ना तेल्म्पी सीया।

१४ खीक्‍का मीचा मूङ्‍क बोरो खोलोङ् बात्ल मस्‍ना नोङ्ची, ना छाप्कूवाबरी नाम् थालेई मअ।

१५ खोदोलोई फारो होङाबूआ खोलोङ् साङ्साङ् छूवाक तकप्का योबोरोबूआ पीकाक तोङ्ना खसा म्गोङ् लूङ्‍तो छोक् मअ, ना मोशाम् लो हारूनमीलो खची रीङ् मान्येई।

सूपेलपीका ताक नीछीमा

१६ होसोङ् योबोरोबूआ मोशा ओरोलअ, “हारून ओरोलव, ‘आम् तूप् खाईना बोहोपूक फूर्क् केर्‌व, ना मूङ्‍क मिश्र छाप्कूवाबरी सूपेल छूनूव’।”

१७ खीक्‍का खचा खोरोङ् मची। हारूनआ म्तूप् खाईयू ना म्हूः सत्ना बोहोपूक फूर्क् केरू, खोदोलो मीस्चीपी लो पोसूचीलोपी सूपेल खया। खोलोङ् मिश्र छाप्कूवाबरीक फूर्क् खोलोङ् सूपेल छूवा।

१८ मूङ्‍कपी तूवाक जादू मप्चासो खची जादूलाम्पा सूपेल ताईम् लाम्ची, खोदोलोई ताईमान्दूर्‌ची। मूङ्‍क सूपेल मीस्चीपी लो पोसूचीपीलो तूवाचा।

१९ खीक्‍काना जादू मप्चा फारो होङाबू ओरोलची, “ङ्‍कपीन् नीनाम्माम् हूःङा तूये।” खोदोलोई योबोरोबूआ पीकाक तोङ्नाङ् फारो होङाबूम् म्गोङ् लूङ्‍तो छोक् छूवा, ना खसा खची रीङ् मान्येई।

चयेम्मापीका ताक नीछीमा

२० होसोङ् योबोरोबूआ मोशा ओरोलअ, “देत्छासेपा फारो होङाबू पक्ना योऊ हेम् खात्चाईलो खम् लाईस्पी हाजिर छूवाव, ना मूङ्‍क ओरोलव, ‘योबोरोबूआ ओरोपीके: ओ आराधाना मम् लागी ओ मीस् खाईम् पीचीव।

२१ आना ओ मीस् खाईम् पीयस्‍नोदोक, खोङ्व, आम्पी, आम् अधिकारीचीपी, आम् मीस्चीपी ना आम् खीम्पी कोङा म्हूल क हूल चयेम्मा पोक्सो, ना मिश्रीचीम् खीम्-खीम्पी लो खस् तूक थाऊपीलोसो म्हूल क हूल चयेम्मा नोङे।

२२ “ ‘खोदोलोई मूङ्‍क लेई कोङा ओ मीस्ची तूक गोशेन प्रदेश क सम्सूरोना यूक्सो, ना मूङ्‍कपी चयेम्माम् हूल छूनो। खीक्‍का आना कोङ् योबोरोबू ङ्‍क छाप्कूवापी तूवो पीम् छेत्‍त।

२३ ओरोना ओ मीस्चीम् लो आम् मीस्चीम्‍लो रापी फरक छूमीयो। ङ्‍क छाक्‍काक चीन्‍न देसा छूये’।”

२४ खीक्‍का योबोरोबूआ खसा पीकाक तोङ्‍ङा मअ। फारो होङाबूम् महलपी, ना खम् अधिकारीचीम् खीम्पी हूल क हूल चयेम्मा ता, ना मूङ्‍क चयेम्माआ गर्दा मिश्र छाप्कूवा बरबाद छूवा।

२५ खीक्‍का फारो होङाबूआ मोशा लो हारूनलो काछचीना ओरोलची, “आन्‍ना खात्नीना ङ्‌क छाप्कूवा गोपीङ् आम्नी नीनाम्माम् लागी बलि चारेई मनूम्व।”

२६ खोदोलोई मोशाआ ओरोपीका, “ओरो मम् नप् छूनो, ऊदोईपीक्यालो योबोरोबू ओखी नीनाम्माम् लागी केईका चारेई मयाम्काक बलि मिश्रीस् खची जेर्म् लये। मिश्रीचीम् मूक्स्दूपी खचा जेरस्क बलि केईका चारेई मयाम्कादोन् खचा काईका लूङ्आ गक्याकानोयोनाई?

२७ केईका सूक् लेईक लाम्पी तूक गोङ्‍रूत्खाप्-थाम्पूपी खात्याकाना ओखी नीनाम्माआ आज्ञा मक तोङ्ना खम् लागी बलि चारेईमम् छूये।”

२८ फारो होङाबूआ ओरोपीका, “कोङा आन्‍नी गोङ्‍रूत्खाप्-थाम्पूपी योबोरोबू आम्नी नीनाम्माम् लागी बलि चारेई मस् खाईम् पीयान्‍नी, खोदोलोई हायाम् छूबूरीक खान्‍नीनव। हन्‍ना ओ लागी वाङोम् मीयोपोनीव।”

२९ खोदोलो मोशाआ ओरोपीका, “कोङ् आम् दोक्पीका पाखा खातोकलो ईतो, आन् फारो होङाबूपीका, आम् अधिकारीचीपीका ना खोलोङ् मीस्चीपीका देसाङ् मूङ्‍क चयेम्माम् हूल हतेई छूनूव पीकोना कोङा वाङोम् मूयो। खोदोलोई योबोरोबूम् लागी बलि चारेई मस् खाईम् लागी छल मना केईका रोकेई मईकानव।”

३० खीक्‍का मोशा फारो होङाबूम् दोक्पीका पाखा लत्‍ताना खाता ना योबोरोबू बीन्ती मीयू।

३१ खीक्‍का योबोरोबूआ मोशाआ पीकाक तोङ्ना मअ, खीक्‍का फारो होङाबूपीका, खम् अधिकारीचीपीका ना खम् मीस्चीपीका मूङ्‍क चयेम्माम् हूल ईबूम् मान्दी खोलोङ् हतेई छूवा।

३२ खोदोलोई मोन्तोलोसो फारो होङाबूआ म्गोङ् लूङ्तो छोक् मअ ना मीस् खाईम् मान्पी।

पोसूचीपी ताक नीछीमा

९

होसोङ् योबोरोबूआ मोशा ओरोलअ, “फारो होङाबू तूकपा खात्ना ख ओरोलव, ‘योबोरोबू हिब्रूचीम् नीनाम्माआ ओरोपीके: ओ मीस् ओ आराधाना मस् खाईम् पीचीव।

२ आना खस् खाईम् पीयस्‍नो ना होसोङ् राप्पना यूक्सदोक,

३ यीक्पी तूक आम् पोसूची, आम् खोक्ची, आम् मोकोक्‍तीची, आम् ऊँटची, आम् पी-लूपीची ना आम् लूस्-छाराचीपी योबोरोबूम् हूः छूये, ना मूङ्‍कपी हायाम् ईकीम् लप् चारलाम्-बोहोलाम् पके।

४ खोदोलोई योबोरोबूआ इस्राएलीचीम् पोसूम् लो मिश्रीचीम् पोसूम्‍लो हाम्पी छेङ्‍गेर् मय, ना इस्राएलीचीम् ईबूम्सो खची पोसू सीनो’।”

५ योबोरोबूआ ओरोपीकाना ईबूम् नाम्‍ला तोकेई मअ, “देसाङ् ङ्‍क छाप्कूवापी योबोरोबूआ ङ्‍क लक् मय।”

६ खीक्‍का म्देसापाकाङ् योबोरोबूआ मूङ्‍क लक् मअ, ना मिश्रपीक खोलोङ् पोसू सीया, खोदोलोई इस्राएलीचीम् क ईबूम्सो खची पोसू मान्सी।

७ फारो होङाबूआ मूङ्‍क खोम् लागी मीस् पोक्स्ची, खोदोलोई इस्राएलीचीम् पोसू तूवाकपीक ईबूम्सो मान्सीक खचा तची। खोरोदोसो फारो होङाबूम् गोङ् लूङ्तो छोक्ङा छूवाचा, ना खसा मीस् खाईम् मान्पी।

खेर्‌पीका ताक नीछीमा

८ होसोङ् योबोरोबूआ मोशा लो हारूनलो ओरोलची, “दाप्लोपीका आम्ची हूक्फामाबरी छूबूई बायाचूव, ना मोशाआ फारो होङाबूआ तोम्मीना मूङ्‍क छूबूई नाम्छूई हेम् होक्स्‍नूव।

९ मूङ्‍क छूबूई मिश्र छाप्कूवाबरी चीचीमा फूर्क् छूना मिश्र छाप्कूवापी तूप् खोलोङ् मीस्मी गाम्पी लो पोसूचीम् गाम्पीलो खेर् छूये।”

१० खीक्‍का खस् दाप्लोपीक छूबूई खाईचीना फारो होङाबूम् लाईस्पी खाता, ना मोशाआ मूङ्‍क हूक् केल्चाकपी फूईछोक्सू। खीक्‍का मीस्मी गाम्पी लो पोसूम् गाम्पीलो खेर् लत्‍ता

११ जादू मप्ची खेर्‌आ गर्दा मोशाम् लाईस्पी तूम्ङा मान्दूर्‌ची, ऊदोईपीक्यालो जादू मप्चीम् गाम्पी लो खोलोङ् मिश्रीचीम् खची गाम्पीलो खेर् लत्‍ताक तूवा।

१२ खोदोलोई योबोरोबूआ फारो होङाबूम् गोङ् लूङ्तो छोक् मअ, खीक्‍का योबोरोबूआ मोशा लक तोङ्ना फारो होङाबूआ मोशाम् लो हारूनमीलो खची रीङ् मान्‍रेम्।

मूलूपीका ताक नीछीमा

१३ होसोङ् योबोरोबूआ मोशा ओरोलअ, “देत्छासेपा पक्ना फारो होङाबूम् लाईस्पी हाजिर छूवाव, ना ख ओरोलव, ‘योबोरोबू हिब्रूचीम् नीनाम्माआ ओरोपीके: ओ आराधाना मम् लागी ओ मीस् खाईम् पीचीव।

१४ मादोक एस्खेप् आम्पी, आम् अधिकारीचीपी ना आम् मीस्चीपी कोङा ओ राःराआ खोलोङ् नीछीमा पोक्सो, ना चारीदूपी कोङ् तोङ्‍क आस्सो मान्तू पीम् आना छेत्‍त।

१५ ऊदोईपीक्यालो कोङा ओ हूः सतूवाना आम्पी लो आम् मीस्चीपीलो चारलाम्-बोहोलाम् तातूवादोक आन् चारीदूपीका मासेई छूवाखात्वा।

१६ खोदोलोई कोङा ओ राःरा खोमीम् लन्चीआङ् आन् लेन्चा मीन्‍नाक तूये, ङ्‍कतोङ्ना खोलोङ् चारपी ओ नीङ् खोलोआ पचीनूव।

१७ होसोङ्सो ओ मीस् खाईम् मान्पीमो आन् आम् होप्ङा देप् छूचाये।

१८ खन्सा देसा ङ्‍क नाम्‍लापीङ् कोङा हायाम् देप् मूलू तामीयो, मूङ्‍क तोङ्‍क मूलू मिश्र छाप्कूवा बोबूयाक लेईपीका ईनीम्बा सम्मो हाल्‍लोसो मान्तामोङ् तूये।

१९ हन्‍ना मीस् पोक्स्चीना तेल्म्पी तूक पोसूची ना बीन्‍नीपा ऊचीई तूये, मूङ्‍क खोलोङ् पम्चीम्-रीम्चीम् आज्ञा पीचीव, ऊदोईपीक्यालो तेल्म्पी लेईम्दीम्पा ना खीम् गोपी मान्वईम्पा खोलोङ् मीस् लो पसूलो मूलूआ गकची, ना मूङ्‍क खोलोङ् सीये’।”

२० फारो होङाबूम् अधिकारीस् तूवाकपीक आस्-आस्चीई योबोरोबूम् रीङ्बऊपीका कीसा, खचा खची रोः लो खची पोसूलो खोलोङ् खीम् गोपा वन्ची।

२१ खोदोलोई योबोरोबूम् रीङ्बऊमी वास्ता मान्मप्चा क खची रोः लो खची पोसूलो तेल्म्पीङ् यूक्स्दीत्ची।

२२ खीक्‍का योबोरोबूआ मोशा ओरोलअ, “आम् हूः नाम्छूई हेम् थेत्व, ना खोलोङ् मिश्र छाप्कूवाबरी मूलू तानूव, ना मिश्र छाप्कूवापी तूप् मीस्, पोसू ना यीक्पी लीमाकतोदी खोलोङ् मूलूआ गक्नूव।”

२३ मोशाआ म्तूप् नाम्छूई हेम् थेत्‍तू, ना योबोरोबूआ गूलूलूऊ छूमीयू ना मूलू पोक्सू, खीक्‍काना चारीदूपी बाक्स् केत्‍ता। खीक्‍का योबोरोबूआ मिश्र छाप्कूवापी मूलू तामीयू।

२४ मूलू ता ना बाक्स् केत्‍ता। ङ्‍क तोङ्‍कन् मिश्र छाप्कूवा बोबूयाकप्का एक्‍तो हाल्‍लोसो मान्छूक तूवा।

२५ मूलू ताना खोलोङ् मिश्र छाप्कूवापीक तेल्म्पी तूवाक मीस् लो पोसूलो गकू। खीक्‍का मूलूआ यीक्पी लीमाकतोदी खोलोङ् गकू ना खोलोङ् सीछोसो फूदूप्दीतू।

२६ खोदोलोई इस्राएलीस् तूवाक गोशेन प्रदेशपी क मूलू मान्ता।

२७ खीक्‍का फारो होङाबूआ मोशा लो हारूनलो काछचीना ओरोलची, “एस्खेप् कोङा मोऊ मूऊ। योबोरोबू धर्मी तूये, केईका ओ मीस्चीका गलत तूयेका रईछ।

२८ योबोरोबू बीन्ती मीयीपीकाव, ऊदोईपीक्यालो ङ्‍क गूलूलूऊ लो मूलूलो दूमो छूवा। कोङा आन्‍नी खाईम् पीयान्‍नी। आन्‍नी हन्‍ना होसोङ् तूम् बोक्स्‍नो।”

२९ खोदोलो मोशाआ ख ओरोपीकाना ङरी आन्‍नू, “कोङ् सहरपीका लत्‍तोकलो ईतो कोङा योबोरोबू हेम् ओ हूः थेतो, ना गूलूलूऊ थामेई छूये, ना मूलू ताईनो। खीक्‍का आना चारीदू योबोरोबूमीङ् रईछ पीम् छेत्‍त।

३० खोदोलोई कोङा छेतो, आन् आम् अधिकारीस्का ईनीम्बा सम्मो योबोरोबू नीनाम्मापीका कीसानीक मान्तू।

३१ (सनपाट लो जेऊलो मूलूआ गक्‍क तूवा, ऊदोईपीक्यालो जेऊमी म्चोमीखीक तूवा, ना सनपाट क म्बूङ् बाईखीक तूवा।

३२ खोदोलोई दोचेर् लो कठिया दोचेर्‌लो क मूलूआ मान्गक्‍क तूवा, ऊदोईपीक्यालो मूङ्‍क क दोस्पी ताये।)

३३ मोशा फारो होङाबू तूवाक सहरपीका लत्‍ताना खाता, ना योबोरोबू हेम् म्हूः थेत्‍तू। खीक्‍का गूलूलूऊ लो मूलूलो नखाता, ना थाम्पूपी वाः ताम् होक्सी।

३४ खोदोलोई फारो होङाबूआ वाः, मूलू ना गूलूलूऊ नखाताक तकप्का, खसा होसोङ् दूङ्देतो मोऊ मअ, खीक्‍का खसा म्‍अधिकारीस्का खची गोङ् लाईस्पीकप्कासो दूङ् लूङ्‍तो छोक् मची।

३५ ओरोना फारो होङाबूम् गोङ् लूङ्तो छोक् छूवा, ना योबोरोबूआ मोशा लक तोङ्ना खसा इस्राएलीस् खाईम् मान्पीची।

रूःपीका ताक नीछीमा

१०

होसोङ् योबोरोबूआ मोशा ओरोलअ, “फारो होङाबू तूकपा खात्व, ऊदोईपीक्यालो खची रापी ओ चीन्‍न खोमीम् पीकोनाङा कोङा फारोम् लो म्‍अधिकारीचीम्‍लो खची गोङ् लूङ्तो छोक् मूक के।

२ कोङा ऊतोङ्नाई मिश्रीचीपी नीछीमा तातू, ना खची रापी ऊतोङ्‌क चीन्‍नई खोमू खूङ्‍क आना आम् छास् आम् चास्ची ईचीव, ना योबोरोबू कोङ्‍ङा के पीम् आना छेत्व पीकोना कोङा ओरो मूऊ।”

३ खन्सा मोशा लो हारूनलो फारो होङाबूम् दोक्पी खाताना ख ओरोलची, “योबोरोबू हिब्रूचीम् नीनाम्माआ ओरोपीके, ‘हादेसम्मोई आना ओ लाईस्पी लखे छूम् मानेई मईनो? ओ मीस् खाईम् पीचीव, ना खचा ओ आराधाना मस्‍नूव।

४ आना ओ मीस् खाईम् पीयस्‍नोदोक, देसा कोङा आम् रीम् गोपी रूः तातो।

५ मूङ्‍क रूःआ थाम्पू पोक्‍तेर्‌नेप्खीय ना थाम्पूङ् ऊसो दात्नो। खीक्‍का मूलूआ गक्ना बाँकी तूक खोलोक थक् ना आम्नी यीक्पी लीमाकतोदी खोलोङ् चखीयची।

६ आम् खीम्पी, खोलोङ् आम् अधिकारीचीम् खीम्पी ना खोलोङ् मिश्रीचीम् खीम्पी मूङ्‍क रूःआ पेप्प। मोन्तोदेतो रूःने आम् खूक्सू-खूलूचा ङ्‍क छाप्कूवापी ताकप्का एक्‍तो एसेक लेई सम्मो हाल्‍लोसो खोम् मान्तोक्ची’।” खीक्‍का मोशा फारो होङाबूम् दोक्पीका लत्‍ताना खाता।

७ फारो होङाबूम् अधिकारीचा ख ओरोलची, “हादेसम्मोई ङ्‍क मीस् ई लागी वोमो तोङ्‍क छूना तूये? मूङ्‍क मीस् खची योबोरोबू नीनाम्माम् आराधाना मम् लागी खाईम् पीचीव। मिश्र छाप्कूवा पीलूलूम्खाम् याता पीम् ऊई आना छेत्‍तनोयो?”

८ मोशा लो हारूनलो फारो होङाबूम् दोक्पी तात्ची। खीक्‍का फारो होङाबूआ खस् ओरोलची, “खात्नीव, ना योबोरोबू आम्नी नीनाम्माम् आराधाना मनूम्व। खोदोलोई आस्-आस्ये खात्नी खूङ्‍क कोङ् ईयोनीव।”

९ खोदोलो मोशाआ ओरोपीका, “केईका, ओखी छाछामाची, खूवोबूप्-खूवोबूम्ची, वात्छा मीम्छा ओखी छाची, ओखी लूस्-छारा ना पी-लूपी खोलोङ् खायाम्काना खात्याका, ऊदोईपीक्यालो केईका योबोरोबूम् लागी चाड मानेई मम् छूये।”

१० फारो होङाबूआ ओरोपीका, “आम्नी योबोरोबू आम्नीपीङ् तूनूव। कोङा आन्‍नी आम्नी तोमास्का आम्नी छामाईचीका खोलोङ्‍यो खाईम् पीमा? आम्नी सानीवापी ऊचीई रई सानीवा तूये।

११ माके, मूङ्‍क तोङ्नान् छूनोके। आन्‍नी वात्छास्ङाङ् खात्नीना योबोरोबूम् आराधाना मनूम्व, ऊदोईपीक्यालो आन्‍ना मूङ्‍कङ् ङोकानूम्क तूये।” खीक्‍का मोशा लो हारूनलो फारो होङाबूम् लाईस्पीका कल्‍लात्ची।

१२ खीक्‍का योबोरोबूआ मोशा ओरोलअ, “रूः मिश्र छाप्कूवापी तानूव पीकाना आना आम् हूः सत्व, ना मूङ्‍क रूः मिश्र छाप्कूवापी तानूना मूलूआ गक्ना बाँकी तूवाक यीक्पी लीमाक खोलोङ् चखीनूव।”

१३ खीक्‍का मोशाआ म्तूप् मिश्र छाप्कूवापी सत्‍तू, ना योबोरोबूआ मूङ्‍क लेई लेपाबरी लो सेपाबरीलो मिश्र छाप्कूवापी नाम्‍आप्स्को हेम्‍लाम्पाक हूक् केल्मीयू। खीक्‍का देत्छा कोः असालोन् नाम्‍आप्स्को हेम्‍लाम्पाक हूक्‍आ रूः तात्क तूवा।

१४ खीक्‍का रूः मिश्र छाप्कूवापी ता, ना खोलोङ् छाप्कूवाबरी म्हूल क हूल छूवाना तूवा। मोन्तोरोक रूः लाईस्पीसो मान्ताक तूवा ना हन्‍ना दोस्पीसो ताईनो।

१५ मूङ्‍क रूःआ खोलोङ् थाम्पूङ् पोक्‍तेर्‌नेप्खी, ना थाम्पू खोलोङ् गूगूर् छूवाखाता। खीक्‍का मूलूआ गक्ना बाँकी रहेई छूवाक छाप्कूवापीक लीमाकतोदी खोलोङ् ना सीछोम् म्चो खोलोङ् मूङ्‍क रूःआ चखी। मिश्र छाप्कूवाबरी गीगीप्पा ऊसो मान्‍एईक तूवा।

१६ खीक्‍का फारो होङाबूआ मोशा लो हारूनलो दावा काछोक्स् पोक्स्ची, ना खसा ओरोपीका, “कोङा योबोरोबू आम्नी नीनाम्माम् ऊल्‍लोङ्पी लो आम्नी ऊल्‍लोङ्पीलो मोऊ मूक तूये।

१७ खन्सा हन्‍ना कोङा बीन्ती मूयो, होसोङ् ओ मोऊ छेमा मीयोपोचीव, ना योबोरोबू आम्नी नीनाम्मापी बीन्ती मीयोपोचीव, ना खसा ङ्‍क ओपी ताक नीछीमा ओपीका हतेई मनूव।”

१८ मोशा फारो होङाबूम् दोक्पीका लत्‍ताना खाता, ना योबोरोबू बीन्ती मीयू।

१९ योबोरोबूआ हायाम् देप् नाम्काम्स्को हेम्‍लाम्पाक हूक् केल्मीयू, खीक्‍का मूङ्‍कसा खोलोङ् रूः हालालाप् दीरीत्‍ती हेम् पेर्‌ना खाईयू, ना मिश्र छाप्कूवागोपी ईबूम्सो रूः रहेई मान्छू।

२० खोदोलोई योबोरोबूआ फारो होङाबूम् गोङ् लूङ्तो छोक् मीपी, ना खसा इस्राएलीस् होसोङ् खाईम् मान्पीची।

नाम्कूर्मादाम्पीका ताक नीछीमा

२१ होसोङ् योबोरोबूआ मोशा ओरोलअ, “आम् हूः नाम्छूई हेम् थेत्व, ना मिश्र छाप्कूवापी नाम्कूर्मादाम् छून्खानूव। मूङ्‍क पताम्‍लो ललीदूर्प् तोङ्‍क हायाम् तेईप् नाम्कूर्मादाम् छूनूव।

२२ खीक्‍का मोशाआ म्हूः नाम्छूई हेम् थेत्‍तू, ना खोलोङ् मिश्र छाप्कूवापी सूक् लेई सम्मो हायाम् लोक्‍तो नाम्कूर्मादाम् छूवा।

२३ सूक् लेई सम्मो आसासो ऊसो मान्तोन्खाची, ना आस्सो खस् तूवाक थाऊपीका पोमान्दूर्‌ची। खोदोलोई इस्राएलीस् तूवाक खोलोङ् थाम्पूपीक छेङ्छेङ्पाङ् तूवाचा।

२४ खीक्‍का फारो होङाबूआ मोशा काछोक्स् पोक्स्ची, ना खसा ओरोपीका, “खात्नीव, ना आन्‍ना आम्नी योबोरोबूम् आराधाना मनूम्व। खोदोलोई आम्नी लूस्-छारा लो पी-लूपीलोङाङ् होक्सायानूम्व। खीक्‍का आम्नी मीम्छास् लो आम्नी छामाईचीलोसो आन्‍नीस्काङ् खान्‍नूव।”

२५ खोदोलोई मोशाआ ओरोपीका, “योबोरोबू ओखी नीनाम्माम् लागी बलि चारेईमम् लागी आना ओखी हूक्पी बलिम् चूम्सोस् लो मीःपी चारेईमम् बलिलोसो खाईम् पीम् छूये।

२६ केईका ओखी पोसूसो खायाम्का, ना ईबूम् म्खूरसो होक्सूयाम्कानो। मूङ्‍कस् तूकपीकङ् हेप्-हेप् केईका योबोरोबू ओखी नीनाम्माम् लागी बलि चारेईमम् छूये। मूङ्‍कपी मान्ताम्तेम् सम्मो खपी ऊचीई चारेईमम् पर्नेई खूङ्‍क केईका छेताम्कानो।”

२७ खोदोलोई योबोरोबूआ फारो होङाबूम् गोङ् लूङ्तो छोक् मीपी, ना खसा खस् होसोङ् खाईम् मान्पीची।

२८ खीक्‍का फारो होङाबूआ मोशा ओरोलअ, “ओ लाईस्पीका खालेत्व। खीक्‍का चीङ्चीङ् तूवाव, ओ लाईस्पी होसोङ् खोमन्चीनव, ऊदोईपीक्यालो ऊक लेईये आना ओ ङाली खोङ मूङ्‍क लेई आन् सीये।”

२९ खोदोलो मोशा ओरोपीका, “आना पीकाक तोङ्‍ङा छूनूव, हन्‍ना कोङा हाल्‍लोसो आम् ङाली खोङोनो।”

दूङ् लाईस्पी जन्मेई छूक्चीपी ताक नीछीमा

११

योबोरोबूआ मोशा ओरोलअ, “होसोङ् ईबूम् नीछीमा कोङा फारो होङाबूपी लो मिश्र छाप्कूवापीलो तातो। खीक्‍काना खसा आन्‍नी ङ्‍कपीका खाईम् पीनी। मूङ्‍कसा आन्‍नी खाईम् पीनीलो आन्‍नी ङ्‍कपीका सदैबरीकम् लागी लात्दीत्नी।

२ हन्‍ना मीस् ओरोलचीव, आन्‍नी खोलोङ् वात्छा मीम्छाआ आम्नी खीम्तोनीचीपी हाल्ङो लो नाम्छेर्‌बूम् गहनालो ङोक्नूम्व।”

३ (खीक्‍का योबोरोबूआ मिश्रीचीम् सानीवापी इस्राएलीस् सम्तूमा मीम् सानीवा तेईपीची। खीक्‍का मोशा मिश्र छाप्कूवापी फारो होङाबूम् अधिकारीचीम् लो समाजमीलो मूक्स्दूपीसो देप् थरेई छूवा।)

४ खन्सा मोशाआ ओरोपीका, “योबोरोबूआ ओरोपीके: ‘मध्यरातपी कोङ् मिश्र छाप्कूवाम् रालाम्पा छूवोना खातो।

५ सिंहासनपी तूप् फारो होङाबूम् बूसूम्छाप् म्छापीका फूल् यीक् रोःमेम् बूसूम्छाप् म्छा सम्मो, खीक्‍का दूङ् लाईस्पी जन्मेई छूवाक पोसूस्का मिश्र छाप्कूवापी लाईस्पी जन्मेई छूवाकस् खोलोङ् सीये।

६ मिश्र छाप्कूवाबरी लाईस्पी हाल्‍लोसो मान्येईम्पा तूनीवा येईम् बोक्से, खीक्‍का मूङ्‍क तोङ्ना मीस् खाप्क-काईक हन्‍ना हाल्‍लोसो येईम् बोक्स्‍नो।

७ खोदोलोई इस्राएलचीम् खची हाम्पी क पोसूम् ऊल्‍लोङ्पीदोसो मीस्मी ऊल्‍लोङ्पीदोसो ईबूम् खेप्सो हूक्नो।’ खीक्‍का आन्‍ना तूम् तईनूम् योबोरोबूआ मिश्रीस् लो इस्राएलीस्लो ओरोना छूतेई मय।

८ खीक्‍का ङ्‍क खोलोङ् आम् अधिकारस् कोङ् तूवोकपी ताये ना कोङ् सेवा छोयोना ओरोपीके, ‘ङ्‍क आम् दोस्-दोस् लाम्दूम्प् मीस्चीका आन् लत्‍ताना खात्व।’ खीक्‍काना कोङ् लत्‍तोना खातो के।” खीक्‍का मोशा हायाम् म्छूली काताना फारो होङाबूम् दोक्पीका लत्‍ताना खालेता।

९ योबोरोबूआ मोशा ओरोलक तूवा, “मिश्र छाप्कूवापी छाक्‍काक ओ लक् होसोङ् पतो खान्‍नूव पीक्‍ना फारो होङाबूआ आम् रीङ् येननो।”

१० खीक्‍का मोशा लो हारूनलो ङ्‍क खोलोङ् छाक्‍काक लक् फारो होङाबूम् लाईस्पी मची। खोदोलोई योबोरोबूआ फारो होङाबूम् गोङ् लूङ्तो छोक् मीपी, ना खसा इस्राएलीस् म्छाप्कूवापीका लईम्ना खाईम् मान्पीची।

लाईस्पीक निस्तार-चाड

१२

मिश्र छाप्कूवापी योबोरोबूआ मोशा लो हारूनलो ओरोलची,

२ “ङ्‍क लाः क आम्नी लागी लाःमी थोस्को, ना दोङ्मी लाईस्पीक लाः छूये।

३ इस्राएलपीक खोलोङ् समुदाय ओरोलाचूव, ‘लाःमी ईक्पोङ् लेईपी खस् खोलोआ खची होप्-होप्मी खीम्पोस्चीम् लागी, खची खीम्पोस्ची तूक तोङ्ना ई-ईबूम् लूस्मी छाb तात्यूक्स्चीनूव।

४ हेप्मी खची खीम्पी मूङ्‍क ईबूम् लूस्मी छा चाम् लागी मीस् चीछा छूदोक मूङ्‍कचा खची खीम् दोक्पीक खची खीम्तोनीस्का खस् देप्पोई तूये खूङ्‍क तोङ्ना मीलेई छूनूव। मूङ्‍क खोलोङ् मीचा चाम् लाईम्मीना लूस्मी छाम् संख्या तोकेई मस्‍नूव।

५ आम्नी लूस्मी छा खोत मान्तूप् ईक्दोङ् बाईक छूम् छूये। आन्‍ना मूङ्‍क लूस्दोसो छारादोसो तात्नूम्‍लो नये।

६ आन्‍ना तात्नूम्क मूङ्‍क लूस् अथवा छारा मूङ्‍क लाईस्पीक लाःमी ईक्पोङ् लीक् लेई सम्मो यूक्सानूम्व, ना इस्राएलमी समुदायपीक खोलोङ् मीचा मूङ्‍क यूपा छूलो सेत्चीनूव।

७ ऊक-ऊक खीम्पीई मूङ्‍क साः चईची, मूङ्‍क खीम्मी लाम्स्कोम् चौकोसमी नीस्थला लो मेक्‍तोका म्छोक्‍तोलो मूङ्‍कम् हीःआ जेर्‌चीनूव।

८ खचा मूङ्‍क सेपाङ् मूङ्‍क साः मीःपी हूईचीनूना खमिर मान्तेम्पा सबेईलो चस्‍नूव, ना खीक् सागलोसो खचा चस्‍नूव।

९ मूङ्‍क काचङ् चानूम्नव, काऊपू ङीयानूम्नासो मा, खोदोलोई मीःपी हूयानूम्ना मूङ्‍कम् तोङ्, म्‍लोङ् ना म्चीस्खील्-चोखोमा खोलोङ् चानूम्व।

१० मूङ्‍क साः देत्छा सम्मो एतानूम्नव, खोदोलोई हेप् म्देसा सम्मो तूचाईदोक मूङ्‍क मीःपी हूयातानूमम्व।

११ आन्‍ना आम्नी थाप्‍री मनूम्ना आम्नी लोङ्पी लोङ्पई वात्नूम्व, ना आम्नी हूक्पी तूप् कीयानूम्ना हातार छूक्‍तो मूङ्‍क चानूम्व। ङ्‍क योबोरोबूम् नीस्तार-चाड के।

१२ “मूङ्‍क सेपा कोङ् मिश्र छाप्कूवालाम्पा छूवोना खातो, ना मिश्र छाप्कूवापीक मीस्मी लो पोसूम्‍लो दूङ् लाईस्पी जन्मेई छूवाक खोलोङ् कोङा सेतोची, ना मिश्र छाप्कूवापीक खोलोङ् देऊताचीम् ऊल्‍लोङ्पी कोङा नीया मूयो। कोङ् योबोरोबू के।

१३ आन्‍नी तूनीक खीम्मी लाम्स्कोम् चौकोसमी नीस्थला लो मेक्‍तोका म्छोक्‍तोलो हीःआ जेर्‌नूम्क आम्नी लागी ईबूम् चीन्‍न छूये। खीक्‍का कोङा मूङ्‍क हीः तूयोकप्का आन्‍नी क ऊसो मयान्‍नीनो ना कोङा मिश्र छाप्कूवापी तातोक नीछीमाआ आन्‍नी ऊसो पत्नीनो।

१४ “मूङ्‍क लेई आम्नी लागी ईबूम् मीन्मारो मम्चाम् लेई छूये, ना आन्‍ना मूङ्‍क लेई योबोरोबूम् लागी चाड मानेई मईनूम्। आन्‍ना ङ्‍क दूङ्पीका दूङ् सम्मो तूप्चाप् ईबूम् ललई तोङ्ना मानेई मनूम्व।

१५ नूक् लेई सम्मो आन्‍ना खमिर मान्तेम्पा सबेई चानूम्व। लाईस्पीक लेईपीङा आन्‍ना आम्नी होप्-होप्मी खीम्पीका खमिर लात्नूम्व, ऊदोईपीक्यालो आसाई लाईस्पीक लेईपीका नूक् लेई सम्मो खमिर तेम्पा सबेई चय मूङ्‌क मीस् इस्राएलपीका लात्दीत्नूम्व।

१६ लाईस्पीक लेईपी आन्‍ना ईबूम् पवित्र याखऊ यूक्सानूम्व, ना नूक् लेईपीसो आर्को याखऊ यूक्सानूम्व। मूङ्‍क नूक् लेईक लेईपी ऊसो लक् मनूम्नव, खोदोलोई मीचा चाम्दूम् लागी मम् पर्ने लक्ङाङ् मस्‍नूव।

१७ “आन्‍ना खमिर मान्तेम्पा सबेईमी चाड मानेई मनूम्व, ऊदोईपीक्यालो मूङ्‍क लेईपीङा कोङा आम्नी दलची मिश्र छाप्कूवापीका लातूना बायूक तूवा। खन्सा मूङ्‍क लेई आन्‍ना दूङ्पीका दूङ् सम्मो तूप्चाप् ईबूम् ललई तोङ्ना मानेई मनूम्व।

१८ लाईस्पीक लाःमी ईक्पोङ् लीक् लेईमी यूपायीका नीस्पोङ् ईलेईमी यूपा सम्मो आन्‍ना खमिर मान्तेम्पा सबेई चानूम्व।

१९ नूक् लेई सम्मो आम्नी खीम्पी ऊसो खमिर छूनूनव। हेप्पा खमिर तेम्पा ऊची चईचीदोक मूङ्‍क क थारूखम्पीका ताना तूवाकदोसो अथवा मूङ्‍क छाप्कूवापीङ् जन्मेई छूवाकदोसो, मूङ्‍क इस्राएलमी समुदायपीका लात्दीत्नूम्व।

२० आन्‍ना खमिर तेम्पा ऊसो चानूम्नव। आन्‍नी हापी तूनीदोसो खमिर मान्तेम्पा सबेई चानूम्व।”

२१ खीक्‍का मोशाआ इस्राएलीचीम् खोलोङ् खची धर्म-सेचीपोस् काछोक्स् पोक्स्चीना खस् ओरोलची, “खात्नीना आम्नी खीम्पोस्ची तूक तोङ्ना ई-ईबूम् थुमा लात्नूम्व, ना निस्तार-चाडमी बलिम् लागी सेत्नूम्व।

२२ हिसपमी स्याउला छूप्पी तूक हीःपी लूपानूम्ना लाम्स्कोम् चौकोसमी मेक्‍तोका म्छोक्पी लो चौकोसमी एक्साका-मेक्‍कालो रीसानूम्व। खीक्‍का आन्‍नी तूनीक तोदीपी आस्‍सो देत्छा सम्मो खीम्मी लाम्स्कोलाम्पा पाखा लन्‍नीनव।

२३ योबोरोबू मिश्रीस् दण्ड पीम् लागी मिश्र छाप्कूवालाम्पा छूना खात्लो, खसा चौकोसमी मेक्‍तोका लो चौकोसमी एक्साका-मेक्‍कालो हीः तय, खीक्‍का खसा मूङ्‍क लाम्स्को ऊसो मान्ममो होक्सीय, ना आन्‍नी मासेई मप् मीस् योबोरोबूआ आम्नी खीम्पी वोम् पीयनो।

२४ “आन्‍ना ङ्‍क नियम सदैबरी तूप्चाप् ललईमी रूप्पी आम्नी लागी लो आम्नी छामाईमी लागीलो मानेई मनूम्व।

२५ आन्‍नी योबोरोबूआ यादे मना पीयानीक छाप्कूवापी वोङ्नी, खोदोलो आन्‍ना ङ्‍क चाड मानेई मनूम्व।

२६ ना आम्नी छाचा ङ्‍क चाडमी अर्थ ऊये पीक्ना आन्‍नी तत्नी,

२७ खोदोलो आन्‍ना खस् ओरो लानूम्व, ‘ङ्‍क योबोरोबूम् लागी निस्तार-चाडमी बलिदान के। योबोरोबू मिश्र छाप्कूवापी इस्राएलीचीम् खीम्दोलाम्पा छूवाना खाता, ना खसा मिश्रीस् दण्ड पीचीलो ई खीम् क खसा ऊसो मान्मक तूवा’।” खीक्‍का मीचा खची तोङ् कूप्स्चीना खम् आराधाना मची।

२८ खीक्‍का इस्राएलीचा योबोरोबूआ मोशा लो हारूनलो आज्ञा पीचीक तोङ्ना मची।

२९ मध्यरातपी सिंहासनपी तूप् फारो होङाबूम् बूसूम्छाप् म्छा ना थूनापी तूवाक कैदीचीम् बूसूम्छाप् खची छा, खीक्‍का पोसूम् लाईस्पी जन्मेई छूवाकस्का मिश्र छाप्कूवापी दूङ् लाईस्पी जन्मेई छूवाक खोलोङ् योबोरोबूआ सेतू।

३० फारो होङाबू, खम् अधिकारीची ना मिश्रीस् खोलोङ् सेपाङ् पका। मिश्रपी हायाम् देप् तूनीवा छूवा, ऊदोईपीक्यालो मूङ्‍क छाप्कूवापी तूवाक खोलोङ् खीम्पीक ईबूम् मान्दी खोलोमीङ् तूस्बूई खची छा सीयाक तूवा।

इस्राएलीस् मिश्र छाप्कूवापीका लत्‍ताना खाताक

३१ फारो होङाबूआ सेपाङ् मोशा लो हारूनलो काछोक्स् पोक्स्ची ना ओरोपीका, “आन्चा खोलोङ् इस्राएलीस् खायाचूना ओ मीस्चीम् रापीका लत्‍तानीना खालेत्नीव, ना आन्‍ना पीकानीक तोङ्ना योबोरोबूम् आराधाना मनूम्व।

३२ आन्‍ना पीकानीक तोङ्ना आम्नी लूस्-छारा लो पी-लूपीलो खायानूम्ना खालेत्नीव। खीक्‍का कोङ्सो आसीक् पीयोनीव।”

३३ मिश्रीचा इस्राएलीस् खची छाप्कूवापीका दावा पोम्छोम् लागी हातार मची। खीक्‍का खचा ओरोपीका, “ऊदोईपीक्यालो आन्‍नी ङ्‍क छाप्कूवापीका खात्नीनोदोक केईका खोलोङ् सीयाका रईछ।”

३४ खन्सा इस्राएलीचा खची होप्-होपा चक्चीक फूल खमिर तेम् लाईस्पीङ् कप्ची, ना खचा खची होप्-होपा फूल चोम् छूप् तेईपी बप्स्चीना खची बोऊतो थेम्पी खूर्‌ची।

३५ खीक्‍काना मोशाआ पीकाक तोङ्ना इस्राएलीचा मची, खीक्‍का खचा मिश्रीचीपी हाल्ङोम् गहना, नाम्छेर्‌बूम् लोऊ ना तेई-हाम् ङोक्ची।

३६ योबोरोबूआ मिश्रीची इस्राएलीस् सम्तूमा मीक् बानेईमक तूवा, ना खचा ङोक्चीकतोदी खोलोङ् मिश्रीचा खस् पीचीक तूवा। ओरोना खचा मिश्रीचीम् दाचाम् लूतेई मस्‍ना खाईची।

३७ इस्राएलीस् रामसेसपीका लाम्दूमाना सुक्‍कोतपी खाता। मीम्छा लो छाछामास्लो मान्ङीर्‌मो मीस् गेबो-गेबो तूक् लाख तोदी लाम्दूमाना खाताक तूवा।

३८ खची साथपी बीन्‍नीपा ओरोसर्प् मीस्, लूस्-छारा ना पी-लूपीसो खाईची।

३९ खचा खची साथपी मिश्र छाप्कूवापीका खाईचीक चोम्पा फूलमी खमिर मान्तेम्पा सबेई बानेई मची। मूङ्‍क चोम्पा फूलपी खमिर मान्तेम्पा तूवा, ऊदोईपीक्यालो खस् मिश्र छाप्कूवापीका कल्चीलो खची लागी चाम-दूम् बानेई मम् नाम्‍लासो खचा मान्तोक्स्क तूवा।

४० इस्राएलीस् मिश्र छाप्कूवापी ४३० दोङ् सम्मो थारूपो छूवाना तूवा।

४१ ४३० दोङ् बाईक लेईङा योबोरोबूम् खोलोङ् दल मिश्र छाप्कूवापीका लत्‍ताना खाता।

४२ खस् मिश्र छाप्कूवापीका लाईम्ना बाईम् लागी मूङ्‍क सेपा योबोरोबू जाग तूवाना हूङ्चीकसा, इस्राएलीचासो मूङ्‍क सेपाङ् जाग तूनूना दूङ्पीका दूङ् सम्मो योबोरोबूम् साम्दीखा मस्‍नूव।

ममान्‍नप् रीङ्

४३ योबोरोबूआ मोशा लो हारूनलो ओरोलची, “निस्तार-चाडमी ललई ङ्‍कस्ङा के:

“बीन्‍नीपा छाप्कूवापीकचा मूङ्‍क चस्‍नूनव।

४४ खोदोलोई खेईम्पा रोःचा क खतना मईचीनाङाङ् चस्‍नूव,

४५ खोदोलोई बीन्‍नीपा छाप्कूवापीकचा लो दूक्नासीपी लक् मप् रोःचालो क मूङ्‍क चस्‍नूनव।

४६ “मूङ्‍क ईबूम् खीम्पीङ् चाम् छूये। खीक्‍का मूङ्‍क साः ऊसो खीम्पीका पाखा खाईम् छूनो, ना मूङ्‍कम् तूप्‍रीसो अईम् छूनो।

४७ इस्राएलपीक खोलोङ् समुदायचा मूङ्‍क ललई रेम् छूये।

४८ “आन्लो थारूखम्पी तूप् हेप् बीन्‍नीपा छाप्कूवापीक मीस् तूये, ना मूङ्‍कसा योबोरोबूम् नीस्तार-चाड मानेई मम् लन्ची मईदोक, मूङ्‍कम् खीम्पीक खोलोङ् वात्छाचीम् खतना छूम् छूये। खीक्‍का मूङ्‍कसा मूङ्‍क छाप्कूवापीङ् जन्मेई छूवाक तोङ्‍क छूना मूङ्‍क निस्तार-चाड सहभागी छूदूर। खोदोलोई खतना मान्छूक मीचा क आसासो मूङ्‍क चनूनव।

४९ आम्नी छाप्कूवापीकचीम् लागी लो आम्नी रापी थारूपो छूक्ना तूप् बीन्‍नीपा छाप्कूवापीकचीम् लागीलो ईबूम्ङा नियम छूये।”

५० योबोरोबूआ मोशा लो हारूनलो आज्ञा पीचीक तोङ्ना खोलोङ् इस्राएलीचा मची।

५१ थीक्‍का मूङ्‍क लेईङा योबोरोबूआ खोलोङ् इस्राएलीस् खची दल-दल मना मिश्र छाप्कूवापीका लात्ना बाईची।

b 

१२:३ लूस्मी छा – हिब्रू रीङ्पी तूक तोङ्ना ङ्‍क लूस्मी म्छासो छूदूर, छाराम् म्छासो छूदूर।

दूङ् लाईस्पी जन्मेई छूवाकचीम् अर्पण

१३

योबोरोबूआ मोशा ओरोलअ,

२ “इस्राएलीस् तूप् मीस्मी लो पोसूम्‍लो खची सागोवापा लाईस्पीक सेईक, अर्थात् दूङ् लाईस्पी जन्मेई छूक खोलोङ् इस्राएलीचीम् वात्छा खची छास् लो पोसूम् दूङ् लाईस्पी जन्मेई छूक बाछालो ओ लागी अर्पण मनूम्व। मूङ्‍क ओमी के।”

३ खीक्‍का मोशाआ मीस् ओरोलची, “आन्‍नी रोः मानीना यूक्सानीक छाप्कूवा, अर्थात् मिश्र छाप्कूवापीका आन्‍नी लत्‍तानीना बानानीक मूङ्‍क लेईमी मीन्मारो मनूम्व, ऊदोईपीक्यालो योबोरोबूआ हायाम् देप् म्‍राःरालोक हूःआ आन्‍नी मूङ्‍क थाम्पूपीका लातानीना बायानी। मूङ्‍क लेईपी खमिर तेम्पा सबेई ऊसो चानूम्नव।

४ आबीब लाःमी एसे क लेईङा आन्‍नी मिश्र छाप्कूवापीका लत्‍तानीना खात्चाईनी।

५ योबोरोबूआ आन्‍नी कनानी, हित्ती, एमोरी, हिव्वी ना यबूसीचीम् छाप्कूवापी बाईनीकप्का ङ्‍क लाःपीङ् आन्‍ना ङ्‍क चाड मानेई मम् छूये। योबोरोबूआ ङ्‍क छाप्कूवा — ओलोन् लो खूदलो बगेई छूक् छाप्कूवा — आन्‍नी पीयान्‍नी पीकाना आम्नी खूक्सू-खूलूस्का पस्तून चक तूवा।

६ मूङ्‍क नूक् लेई सम्मो आन्‍ना खमिर मान्तेम्पा सबेई चानूम्व, ना नूक् लेई क लेईपी क योबोरोबूम् लागी ईबूम् चाड मानेई मनूम्व।

७ मूङ्‍क नूक् लेई सम्मो क खमिर मान्तेम्पा सबेई चानूम्व। खीक्‍का आम्नी रीम् गोपी खमिर तेम्पा थक् लो खमिरलो ऊसो दाईम् छूनो।

८ मूङ्‍क लेई आन्‍ना आम्नी वात्छा छा ओरो लानूम्व, ‘कोङ् मिश्र छाप्कूवापीका लत्‍तोना बानोलो, योबोरोबूआ ओ लागी ऊई मक तूवा, मूङ्‍कम् लागीङ् कोङा ङ्‍क चाड मानेई मूचोयो।’

९ योबोरोबूम् ललई आम्नी ङःपी छूनूव पीम् ङ्‍क आम्नी लागी आम्नी हूक्पी ईबूम् चीन्‍न ना आम्नी थप्पी मीन्मारो मम् रीङ् छूये, ऊदोईपीक्यालो योबोरोबूआ म्‍राःरालोक हूःआ आन्‍नी मिश्र छाप्कूवापीका लातानीना बायानीक के।

१० ङ्‍क ललई दोङ् पीच्‍ची तोकेई मम्पाक नाम्‍लापी मानेई मनूम्व।

११ “योबोरोबूआ आम्नीपी लो आम्नी खूक्सू-खूलूचीपीलो पस्तून चना यादे मक तोङ्ना कनानीचीम् छाप्कूवापी आन्‍नी खाईनीना मूङ्‍क छाप्कूवा खसा आन्‍नी पीनीकप्का,

१२ म्माम् सागोवापीका दूङ् लाईस्पी जन्मेई छूक खोलोङ् वात्छास् योबोरोबू पीयानूम्व। खीक्‍का आम्नी पोसूपीका दूङ् लाईस्पी जन्मेई छूक खोलोङ् बाछास् योबोरोबूम् लागी छूये।

१३ दूङ् लाईस्पी जन्मेई छूक मोकोक्‍तीम् म्छा ईबूम् लूस्मी छा चारेई मनूम्ना छूतेई मनूम्व, खोदोलोई मूङ्‍क छूतेई मईनूम्नोदोक मूङ्‍कम् म्पई अत्दीत्नूम्व। खीक्‍का वात्छा आम्नी छास् तूकप्क म्तूस्बूईसो ऊची चारेई मनूम्ना छूतेई मनूम्व।

१४ “दोस्का वात्छा आम्नी छाचा आन्‍नी ङ्‍क ऊये पीक्ना तत्नीलो आन्‍ना मूङ्‍क ओरोलानूम्व, ‘केई रोः मईक छाप्कूवापीका, अर्थात् मिश्र छाप्कूवापीका योबोरोबूआ म्‍राःरालोक हूःआ लातीना बायी।

१५ फारो होङाबूआ म्सानीवा लूङ्तो छोक् मना केई मूङ्‍क छाप्कूवापीका लईम्ना बाईम् मान्पीयीलो, योबोरोबूआ मिश्र छाप्कूवापी खोलोङ् मीस् लो पोसूम् दूङ् लाईस्पी जन्मेई छूवाकस्लो सेत्क तूवा। खन्सा खोलोङ् म्माम् सागोवापीका दूङ् लाईस्पी जन्मेई छूक पोसूम् म्छा योबोरोबूम् लागी बलिदान चारेईमम् छूये, ना वात्छा छास् तूकप्क म्तूस्बूई क ऊची चारेई मम्ना छूतेईमम् छूये।

१६ ङ्‍क योबोरोबूआ केई म्‍राःरालोक हूःआ मिश्र छाप्कूवापीका लातीना बायीक के पीम् आम्नी लागी हूक्पी ईबूम् चीन्‍न लो थप्पी ईबूम् सङ्‍केतलो छूये।”

इस्राएलीचीम् एथाम सम्मोक लाम्‍री

१७ फारो होङाबूआ इस्राएलीस् मूङ्‍क छाप्कूवापीका खाईम् पीचीकप्का, पलिश्तीचीम् छाप्कूवापीक लाम् चीबाईप् तूवादोसो नीनाम्माआ खस् मूङ्‍क लाम्‍लाम्पा मान्खात्ची। ऊदोईपीक्यालो नीनाम्माआ ओरोपीका, “ङ्‍क खोलोङ् मीचा जूम्‍लूक् छूक तयस्‍ना खची सानीवा फात्‍ते ना मिश्र छाप्कूवापीङ् आत्ना खाते।”

१८ खन्सा नीनाम्माआ खस् गूमेई मस्‍ना गोङ्‌रूत्खाप्-थाम्पूपीक लाम्‍लाम्पा हालालाप् दीरीत्‍ती हेम् खाईची। जूम्‍लूक् मम् लागी इस्राएलीचा जूम्‍लो खाईचीना मिश्र छाप्कूवापीका लाम्दूमा।

१९ मोशाआ योसेफमी तूप्‍री-लोप्‍री म्साथपी खाईयू, ऊदोईपीक्यालो खसा इस्राएलीस् ङ्‍क रीङ्पी ओरोपीकाना पस्तून चामीचीक तूवा, ‘नीनाम्माआ आछीयाङ् आम्नी चोलो-गूलो मय। मोन्तोलो आन्‍ना ओ तूप्‍री-लोप्‍री ङ्‍कपीका खायानूम्व।’

२० खस् सूक्‍कोतपीका खाताकप्का, गोङ्‍रूत्खाप्-थाम्पूम् दोक्पीक एथामपी बास् तूस्को बानेई मस्‍ना मूङ्‍कपी बास् तूवा।

२१ खीक्‍का खस् लेपा-सेपा लाम्दूम् दूर्‌चीनूव पीकाना खस् लाम् खोमीम् लागी योबोरोबू लेपा मोम्मी खाम्बा ना सेपा मीःम् खाम्बा छूवाना खची लाईस्-लाईस् खात्दोङा।

२२ लेपा मोम्मी खाम्बा ना सेपा मीःम् खाम्बा खोलोङ् मीस्मी लाईस्-लाईस् खाईम् हाल्‍लोसो मान्होन्ये।

इस्राएलीस् हालालाप् दीरीत्‍ती तरेई छूवाक

१४

योबोरोबूआ मोशा ओरोलअ,

२ “इस्राएलीस् ओरोलचीना आज्ञा पीचीव, खीक्‍का खस् आन्‍नूना मिग्दोलमी लो दीरीत्‍तीम्‍लो रापी पी-हहीरोतमी दोक्पी बास् तूनूव। खीक्‍का दीरीत्‍तीम् चाखेम्पीक बाल-सेफोनमी लाईस्पीङ् बास् तूस्को बानेई मस्‍नूना तूनूव।

३ फारो होङाबूआ इस्राएलीचीम् तोक्पी ओरोपीके, ‘खस् अलमलपी छूवाना छाप्कूवाम् बरबार फल्तीते, ना गोङ्‌रूत्खाप्-थाम्पूआ खस् राप्दीतस्क तूये।’

४ खीक्‍का कोङा फारो होङाबूम् गोङ् लूङ्तो छोक् मूयो ना खसा इस्राएलीस् कल्‍लची। खोदोलोई फारो होङाबूपीका लो खम् खोलोङ् दोर्‌चीपीकालो कोङा साम्दीखा तूयो, ना मिश्रीचा कोङ्‌ङा योबोरोबू के पीक्ना छेत्‍तची।” खीक्‍का इस्राएलीचा खोरोङ् मची।

५ मूङ्‍क मीस् खोलोङ् जूकाना खाताक रीदाम् फारो होङाबूपी तातेका, खीक्‍का मूङ्‍कस् हेम् फारो होङाबूम् लो म्‍अधिकारीचीम्‍लो खची सानीवा फात्‍ता। खीक्‍का खचा ओरोपीका, “ङ्‍क केईया ऊई मम्? इस्राएलीस्‍ने ई सूसो ममान्मीमो मोरोङाई लेतूम्छोक्सूम्!”

६ खीक्‍का खसा म्होप्मी रथ थीक्‍का मना म्सेनास् म्साथपी काछची।

७ खसा ६०० नप्-नप् रथ, मिश्रपीक बीन्‍नीपा खोलोङ् रथ ना मूङ्‍कचीम् खोलोङ् अफिसरचीसो थीक्‍का मअ।

८ खीक्‍का योबोरोबूआ मिश्र छाप्कूवापीक होङाबू फारोम् गोङ् लूङ्तो छोक् मीपी, ना खसा साहास मना लाम्दूमाचाक इस्राएलीस् कल्ची।

९ खीक्‍का मिश्रीची, अर्थात् फारो होङाबूम् खोलोङ् खोक्, रथ, खम् खोक् बूल्प्चा ना सेनाचा खस् कल्ची, ना खस् पी-हहीरोत दोक्पी बालसेफोनमी लाईस्पी दीरीत्‍तीम् चाखेम्पी बास् तूस्को बानेई मस्‍ना बास् तूवाक नाम्‍लापीङ् खस् छीप्ची।

१० फारो होङाबूआ खस् कल्तो बाईचचीक तूवा, खोदोलो इस्राएलीचा खोङ्चीलो मिश्रीस् खची दोस्-दोस् बान्चाक तची। खीक्‍का इस्राएलीस् हायाम् कीसाना योबोरोबूपी वाङोम् मची।

११ खचा मोशा ओरोलची, “ऊई मिश्र छाप्कूवापी गेम् मान्तूयोनाई, आना केईका ङ्‍क गोङ्‌रूत्खाप्-थाम्पूपी सीम् लागी बायीका? केईका मिश्र छाप्कूवापीका बायीकाना ङ्‍क ऊई मकई?

१२ ऊई मिश्र छाप्कूवापी ‘केईका मिश्रीचीम् सूसो मम् लागी लेतीतीकाव’ पीकीकाना केईका आन् लाक तूवायो मान्तूयोनाई? गोङ्‍रूत्खाप्-थाम्पूपी सीम्पीकान् केईका मिश्रीचीम् सूसो मम्ङा दूङ् नप् तूवा।”

१३ खोदोलो मोशाआ इस्राएलीस् ओरोलची, “आन्‍नी कीनीनव, आन्‍नी मान्कीमान्की तूवानीव, ना योबोरोबूआ एसे आन्‍नी पीनीक छुटकारा खोङ्नूम्व। ङ्‍क मिश्रीस् आन्‍ना एसे तानूम्क तूये, खस् आन्‍ना हन्‍ना हाल्‍लोसो तईनूम्नो।

१४ योबोरोबूआङ् आम्नी लागी जूम्‍लूक् मय। आन्‍नी मान्कीमान्की तूवानीव।”

१५ खीक्‍का योबोरोबूआ मोशा ओरोलअ, “आना ऊदोई ओपी वाङोम् मय? इस्राएलीस् खची लाईस् हेम् लाम्दूम् लागी आज्ञा पीचीव।

१६ आना क आम् तूप् थेत्ना आम् हूः दीरीत्‍ती हेम् सत्व ना मूङ्‍क नीस्चेल मव, खीक्‍का इस्राएलीस् दीरीत्‍तीम् रालाम्पा ओबान थाम्पूपी लाम्दूम्नूना खान्‍नूव।

१७ कोङा मिश्रीचीम् सानीवा लूङ्तो छोक् मूयो, ना खचा आन्‍नी आम्नी दोस्-दोस् कल्नी। खीक्‍का फारो होङाबूलाम्पा ना खम् सेनालाम्पा, खम् रथलाम्पा ना खम् खोक् बूल्प्चीलाम्पा ओ साम्दीखा छूये।

१८ फारो होङाबूलाम्पा, खम् रथलाम्पा ना खम् खोक् बूल्प्चीलाम्पा ओ साम्दीखा छूलो, मिश्रीचा कोङ्‍ङा योबोरोबू नीनाम्मा के पीम् रीङ् छेत्‍तची।”

१९ खीक्‍का इस्राएलीचीम् सेनाचीम् लाईस्-लाईस् लाम्दूमाना खाईप्चाप् नीनाम्माम् रीदाम् पोक् हतेई छूवाना खची दोस् हेम् खाता। खीक्‍का मोम्मी खाम्बा खची लाईस्पीका हतेई छूवाना खची दोस् हेम्पी थोरेपा,

२० ना मूङ्‍क मिश्रीचीम् सेनाम् लो इस्राएलमी सेनामलो रापी ता। खीक्‍का सेपाबरी मोम्‍आ ईक् हेम् नाम्कूर्मादाम् मअ ना आर्को हेम् क कोदाईमीयू। खीक्‍का खस् सेपाबरी ईल्पो बीन्‍नीपाम् दोक्पी मान्ता।

२१ खीक्‍का मोशाआ म्हूः दीरीत्‍ती हेम् सत्‍तू, ना योबोरोबूआ सेपाबरी हायाम् मूत्‍ता नाम्‍आस्को हेम्‍लाम्पाक हूक् केल्मीयू, ना दीरीत्‍ती म्दोस् हेम् आत्छोक्सू, खीक्‍का काऊ नीस्चेल छूवाना दीरीत्‍तीपी ओबान थाम्पू छूवा।

२२ खीक्‍का इस्राएलीस् दीरीत्‍तीम् रालाम्पा ओबान थाम्पूपी लाम्दूमाना खाता, ना काऊ क खची पाङ्‍लाम्पा लो चूप्लाम्‍पालो खची लागी पर्खाल छूवा।

२३ मिश्रीचा, फारो होङाबूम् खोक्चा, खम् रथचा ना खोक् बूल्प्चा खोलोआ खस् दीरीत्‍ती गोपी खची दोस्-दोस् कल्तो खाईची।

२४ खीक्‍का देत्छा छूम् हतोलो योबोरोबूआ मिश्रीचीम् सेनास् मीःम् लो मोम्मीलो खाम्बापीका खोङू, ना मिश्रीचीम् सेनास् अलमल मदीतू।

२५ खसा खची रथमी पाङ्ग्रा बेन्पीची ना खस् मूङ्‍क रथ तोम् लागी हायाम् गार छूवा। खीक्‍का मिश्रीचा ओरोपीका, “केई इस्राएलीचीप्का जूक्या के, ऊदोईपीक्यालो योबोरोबू खचीलाम्पा छूना केई मिश्रीचीम् ऊल्‍लोङ्पी जूम्‍लूक् मचयक तूये।”

२६ खीक्‍का योबोरोबूआ मोशा ओरोलअ, “आम् हूः दीरीत्‍ती हेम् सत्व, खीक्‍का मिश्रीचीपी, खची रथपी ना खची खोक् बूल्प्चीपी मूङ्‍क काऊ होसोङ् पनूना यूनूव।”

२७ खीक्‍का मोशाआ म्हूः दीरीत्‍ती हेम् सत्‍तू, ना देत्छा कोः असालो दीरीत्‍ती होसोङ् लाईस्पीक थाऊपी आत्‍ताना ता। मिश्रीस् मूङ्‍कलाम्पा खची दोस् हेम् जूम्‍ना खाईम् पीका, खोदोलोई योबोरोबूआ मिश्रीस् दीरीत्‍तीपीङ् होक्स्छोक्स्ची।

२८ काऊ लाईस्पीक थाऊपी आत्‍ताना ता ना रथ, खोक् बूल्प्ची, अर्थात् इस्राएलचीम् दोस्-दोस् बान्चाक फारो होङाबूम् खोलोङ् म्सेनास् नेप्खी; ना खस् तूवाकचीप्क ईल्पोसो मान्लेई।

२९ खोदोलोई इस्राएलीस् क दीरीत्‍तीम् रालाम्पा ओबान थाम्पूपी लाम्दूम्तो खाता। खीक्‍का काऊ क खची पाङ्‍लाम्पा लो चूप्लाम्पालो पर्खाल छूवा।

३० मूङ्‍क लेई योबोरोबूआ इस्राएलीस् मिश्रीचीम् हूक्पीका लेन्चामीची, ना इस्राएलीचा मिश्रीस् दीरीत्‍तीम् चाखेम्पी सीयाना दीसाछोक्स्क तची।

३१ खीक्‍का योबोरोबूआ मिश्रीचीपी मक मूङ्‍क हायाम् देप् लक् इस्राएलीचा तचीकप्का खस् योबोरोबूपीका कीसा, ना योबोरोबूपी लो खम् रोः मोशापीलो विश्‍वास मची।

मोशाआ साम्दीखाम् छाम् मक

१५

खीक्‍का मोशाआ इस्राएलीस्का योबोरोबूम् नीङ्पी ङ्‍क साम्दीखाम् छाम् मची:

“कोङा योबोरोबूम् साम्दीखाम् छाम् मूयो,

ऊदोईपीक्यालो ख हायाम् रेप्‍तो थेन्चीक तूये।

खोक् लो मूङ्‍क थेम्पी लाम्दूम्‍लो

खसा दीरीत्‍तीपू होलात्क तूये।

२ योबोरोबूङ् ओ राःरा लो ओ छाम्‍लो तूये,

ना ख ओ हल्वापीप् छूवाक तूये।

ख ओ नीनाम्मा तूये, कोङा खम् साम्दीखाम् छाम् मूयो।

ओ खूक्सू-खूलूम् नीनाम्मा, कोङा खम् नीङ् ओरोरेप् थेतो।

३ योबोरोबूङ् जूम्‍लूक् मप् तूये,

खम् नीङ् योबोरोबू के।

४ फारो होङाबूम् रथ लो खम् सेनास्लो खोलोङ्

खसा दीरीत्‍तीपू होलात्क तूये।

फारो होङाबूम् देप्-देप् अफिसरची

हालालाप् दीरीत्‍तीपू चीयासा।

५ ओरोगूम् काऊआ खस् नेप्खीची।

खस् लूङ् तोङ्ना हायाम् गूम् काऊपी चीयासा।

६ ए योबोरोबू, आम् चूप् हूः

हायाम् देप् राःरापी साम्दीखाआ पेप्क तूवा,

ए योबोरोबू, आम् चूप् हूःआ

खोलोङ् साछीमीस् छयप्छा मदीत्ची।

७ आम् ऊल्‍लोङ्पी पोक्ची

ओरोरेप् आम् साम्दीखापी

आना खस् दाली सईयू।

आना तीप्चाप् आम् छूली खोमअ,

ना मूङ्‍क आम् छूलीआ खस् पाराल तोङ्ना हूईदीतू।

८ आम् नाप्पीका लत्‍ताक काऊ ईदेप्पी नोङा,

ऊर्‌लेई छूवाचाक काऊ ईदेप्पी नोङाना पर्खाल तोङ्ना योङ्‍योङ् छूवाना थोरेपा,

ओरोगूम् काऊ दीरीत्‍तीम् रापी तामाना तूवाचा।

९ साछीमीआ ओरोपीक्‍तो नार्‌गी लअ,

‘कोङा आन्‍नी जारामयान्‍नीना छीम्यान्‍नी,

आम्नीपी लूतेई मम्पा चूम्सोस् कोङा हासो।

आम्नीपी कोङा ओ बोखास्तो चाम्दूम् चोयो।

कोङा ओ दोप्सेल लातो,

ना ओ हूआ आन्‍नी मासेई मयान्‍नी।’

१० खोदोलोई आना आम् सोम्‍आ मूत्‍तू,

ना दीरीत्‍तीआ खस् नेप्खीची।

हायाम् राःरालोक दीरीत्‍तीपू

खस् सीसा तोङ्ना वाईखीची।

११ ए योबोरोबू, देऊतास् तूकपी आन् तोङ्‍क आसे तूये मोलो?

पवित्रतापी हायाम् देप्, साम्दीखापी खोलोप्का दूङ् देप्,

ना छाक्‍काक लक् मप् आन् तोङ्‍क बीन्‍नीपा आसे तूये मोलो?

१२ आना आम् चूप् हूः सत्‍तू,

ना चारीदूआ खस् लूत्खीची।

१३ आना छुटकारा पीक मीस्

आना हाल्‍लोसो मान्याईप् आम् सम्तूमापी लाम्दूप्पची।

आना आम् राःराआङ् खस्

आम् पवित्र तूस्कोपी लाम्दूप्पची।

१४ जाति-जातिचा येनची ना खस् खची कीम्मा वेरेमोक्स्तो योक्से।

पलिश्त छाप्कूवापी बास् तूप्ची दूक्वाआ छीप्पची।

१५ एदोमपी तूप् चारतोप्ची खची कीम् लये,

मोआबपीक लाम्‍लछास् वेरेमोक्स्तो योक्से।

कनानपी तूप् खोलोङ् मीस् यङ्‌खाते,

कीम्‍लम् खचीपी तालाते।

१६ ए योबोरोबू, आम् मीस् खोलोङ् नावादे तरेई मान्छूम् सम्मो,

आना खेत्चीक मीस् नावादे तरेई मान्छूम् सम्मो

आम् हूःम् राःराआ खस् छीलूमा तोङ्ना थम्पूर तूचाये।

१७ आना खस् बाईयस्‍ना

आम् होप्मी कोम्पी यूक्सची,

आना आम् होप्मी बास् तूस्कोम् लागी बानेईमक

मूङ्‍क तूस्कोपी यूक्सची, ए योबोरोबू,

आम् हूःआ बोबूईक

मूङ्‍क पवित्र तूस्कोपी आना यूक्सची, ए योबोरोबू।

१८ योबोरोबूआ दोस्का-दोस्का सम्मो चारखम् तोक्स।”

१९ फारो होङाबूम् खोक्ची, रथची ना खोक् बूल्प्ची दीरीत्‍तीपी थूनेई छूवा, खीक्‍का योबोरोबूआ खचीपी दीरीत्‍तीपूक काऊ आत्‍तातू, खोदोलोई इस्राएलीस् दीरीत्‍तीम् रापीका ओबान थाम्पूपी लाम्दूमाना खाता।

मिरियमआ साम्दीखाम् छाम् मक

२० खीक्‍काना हारूनमी म्ना, मिरियम खारीबो मप्‍आ म्हूक्पी खैँजडी लापू, ना खोलोङ् मीम्छाचासो खैँजडी लाप्चीना छम्तो मिरियममी दोस्-दोस् लत्‍ता।

२१ मिरियमआ ओरोपीक्‍तो छाम् मअ:

“योबोरोबूम् साम्दीखाम् छाम् मयाम्के,

ऊदोईपीक्यालो ख हायाम् थोम्‍ला थेन्चीक तूये।

खोक् लो मूङ्‍क थेम्पी तूप्चीलो

खसा दीरीत्‍तीपू होक्स्छोक्स्चीक तूये।”

मारापीक लो एलीमपीकलो काऊ

२२ खीक्‍का मोशाआ इस्राएलीस् हालालाप् दीरीत्‍तीपीका खची लाईस् हेम् लाम्दूप्‍तो खाईची, ना खस् शूरमी गोङ्‌रूत्खाप्-थाम्पू हेम् खाता। खस् गोङ्‌रूत्खाप्-थाम्पूपी लाम्दूमालो सूक् लेई सम्मो खचा काऊ मान्छीप्ची।

२३ खीक्‍का खस् माराc मीचीक थाम्पूपी तालाताकप्का मारापीक काऊ खचा दूम् मान्दूर्‌ची, ऊदोईपीक्यालो मूङ्‍क काऊ खीक् तूवा। (खन्सा मूङ्‍क थाम्पूम् नीङ् मारा छूवा।)

२४ खन्सा खचा “केईका ऊई दूङाम्का?” पीकाना मोशापी चीबूर् लम् थालेई मची।

२५ खीक्‍का मोशाआ योबोरोबूपी वाङोम् मअ। खीक्‍का योबोरोबूआ ख ईबूम् सीङ्मी टुक्रा खोमीयू, ना खसा मूङ्‍क काऊपू तेस्लो काऊ चानप् छूवा।

मूङ्‍कपीङ् योबोरोबूआ खची लागी आज्ञा लो नियमलो बानेई मअ, ना खसा खची जाँच मअ।

२६ खीक्‍का खसा ओरोपीका, “आन्‍ना योबोरोबू आम्नी नीनाम्माम् रीङ्बऊ सानीवा मईनूम्ना येन्‍नूम्, ना खम् मूक्स्दूपी ऊई नप् तूये मूङ्‍कङ् मईनूम्, ना खम् आज्ञापी सानीवा मईनूम्, ना खम् खोलोङ् नियम मानेई मईनूम्दोक, ऊक सोमोरीई कोङा मिश्रीचीपी तातूक तूवा, मूङ्‍क तोदीपीक ईबूम्सो आम्नीपी तातोनो, ऊदोईपीक्यालो आन्‍नी नमीक कोङ् योबोरोबू नीनाम्मा के।”

२७ खीक्‍का खस् एलीमपी तालाता, मूङ्‍कपी ईक्पोङ् नीच्‍ची काऊमी म्पूई ना नूक्पोङ् खजूरमी पऊ तूवा। खीक्‍का खचा मूङ्‍क काऊ तूवाक दोक्पीङ् खची तम्बू कीन्ची।

c 

१५:२३ मारा मी अर्थ क खीक् पीक्याक के।

गोङ्‌रूत्खाप्-थाम्पूपी मन्‍न

१६

इस्राएलीचीम् खोलोङ् समुदाय एलीमपीका लाम्दूमाना मिश्र छाप्कूवापीका लत्‍ताकम् दोस्पीक लाःमी ईक्पोङ् ङाक् लेईक लेईपी, एलीममी लो सीनैमीलो हाम्पी तूवाक सीनपीक गोङ्‌रूत्खाप्-थाम्पूपी तालाता।

२ खीक्‍का खोलोङ् समुदाय मूङ्‍कपी मोशापीका लो हारूनपीकालो चीबूर्‌लम थालेई मची।

३ खीक्‍का इस्राएलीचा खस् ओरोलची, “केईका मिश्र छाप्कूवापी साः ङीम्पा छूप्मी बरबार तूयीकाना ओखी बोखासाक सम्मो चाम्दूम् चाम्काक तूवा। मूङ्‍क नाम्‍लापी केईका योबोरोबूम् हूक्पीका सीयीकावादोक नप् छूवावा। खोदोलोई आन्चा केईका ङ्‍क खोलोङ् समुदायमी साथपी सकामा सेईम् लागी ङ्‍क गोङ्‌रूत्खाप्-थाम्पूपी बायीकाक तूये।”

४ खीक्‍का योबोरोबूआ मोशा ओरोलअ, “कोङा आम्नी लागी साराङ्‌गाप्‍तोका सबेई लेनूदातो। मीचा लेई पीच्‍ची पाखा खान्‍नूना ऊलेईक खची भाग बात्ल मस्‍नूव। ओरोना खस् ओ आदेशपी लाम्दूमेयो लाम्दूम्नोयो खूङ्‍क कोङा जाचेई मम् दूरूनूव।

५ तूक् लेईपी खचा देत्‍तोई बात्ल मईची मूङ्‍क थीक्‍का मस्‍नूना यूक्स्चीनूव, ना मूङ्‍क बीन्‍नीपा लेईपीकप्का दोबोर छूनूव।”

६ खन्सा मोशाआ लो हारूनआलो खोलोङ् इस्राएलीस् ओरोलची, “आन्‍नी योबोरोबूआङ् मिश्र छाप्कूवापीका लातानीना बायानीक के पीम् रीङ् एसे यूपा आन्‍ना तूम् तईनूम्।

७ खीक्‍का देत्छा क आन्‍ना योबोरोबूम् साम्दीखा तईनूम्, ऊदोईपीक्यालो योबोरोबूम् ऊल्‍लोङ्पी आन्‍नी चीबूर् लनीक खसा येन्क तूये। कास्का आसेनाई आन्‍नी ओची ऊल्‍लोङ्पी चीबूर् लईनी?”

८ होसोङ् मोशाआ ओरोपीका, “योबोरोबूआ आन्‍नी यूपा चाम् लागी साः ना देत्छा आम्नी बोखास्क सम्मो चाम् लागी सबेई पीनी, ऊदोईपीक्यालो आन्‍नी खम् ऊल्‍लोङ्पी चीबूर् लनीक खसा येन्क तूये। कास्का क आसेनाई? आन्‍नी चीबूर् लनीक ओची ऊल्‍लोङ्पी मा, खोदोलोई योबोरोबूम् ऊल्‍लोङ्पी छूवाक तूये।”

९ खीक्‍का मोशाआ हारून ओरोलअ, “इस्राएलीचीम् खोलोङ् खची समुदाय ओरोलचीव, ‘योबोरोबूम् लाईस्पी तानीव, ऊदोईपीक्यालो खसा आन्‍नी चीबूर् लनीक येन्क तूये’।”

१० खीक्‍का इस्राएलमी खोलोङ् समुदायचीका हारून नेना, खीक्‍का खचा गोङ्‌रूत्खाप्-थाम्पू हेम् खोङ्ची। खोदोलो मूङ्‍कपी योबोरोबूम् साम्दीखा मोम्पी खोछेत्‍ता।

११ योबोरोबूआ मोशा ओरोलअ,

१२ “इस्राएलीस् चीबूर् लक कोङा येनूक तूये। खस् ओरोलचीव, ‘यूपा आन्‍ना साः चाईनूम्, ना देत्छा क सबेईआ आम्नी बोखासे। खीक्‍का कोङ् योबोरोबू आम्नी नीनाम्मा रईछ पीम् आन्‍ना छेत्नूम्’।”

१३ मूङ्‍क यूपा गीमू छोऊ ताना खस् तूवाक छाउनीङ् नेप्खी, ना देत्छा क छाउनीम् लीक् हेम्पी सोङ्‍गेर्वा तात्‍ताचा।

१४ खीक्‍का मूङ्‍क सोङ्‍गेर्वा हाराकप्का थाम्पूपी तात्‍ताक छाऊ तोङ्ना चीचीमा म्बप् गोङ्‌रूत्खाप्-थाम्पूबरी तूवा।

१५ इस्राएलीचा मूङ्‍क तचीना खची होप्-होप्पी ओरोलोल, “ङ्‍क ऊये?” ऊदोईपीक्यालो खचा मूङ्‍क ऊई पीकाना मान्छेईची।

खोदोलो मोशा खस् ओरोलची, “ङ्‍क योबोरोबूआ आन्‍नी पीयानीक सबेई के।

१६ योबोरोबूआ ङ्‍क आज्ञा मक तूये: ‘ङ्‍कपीका आन्‍ना खोलोआ आम्नी होपा चाईनूम्क तोदी बात्ल मनूम्व। खीक्‍का आम्नी होप्-होप्मी तम्बूपी तूप् ईल्पोम् लागी ई-ईक् ओमेरc बात्ल मनूम्व’।”

१७ खीक्‍का इस्राएलीचा खोरोनाङ् मची, ना हेप्पा ओरोतो, ना हेप्पा चीछा बात्ल मची।

१८ खीक्‍का खचा मूङ्‍क थाप्चीना खोङ्चीलो ओरोतो बात्ल मप्चीम्सो ओरोतो मान्छू ना चीछा बात्ल मप्चीम्सो चीछा मान्छू। खचा खोलोआ खची होपा चाम् तोदीङ् बात्ल मची।

१९ खीक्‍का मोशाआ खस् ओरोलची, “आसासो मूङ्‍कपीका देत्छा सम्मो ऊसो यूक्स्चीनूनव।”

२० खोदोलोई खस् तूवाक तोदीप्क हेप्पा मोशाम् रीङ् मान्येईची, ना खचा मूङ्‍कपीका हेप् देत्छा सम्मो यूक्स्ची। खोदोलोई मूङ्‍कपी पूछो छासाना नाम् थालेई मअ। खीक्‍का मोशा खचीप्का हायाम् म्छूली काता।

२१ ओरोना देत्छा-देत्छा खोलोङ् मीचा खची होपा चाम् तोदी बात्ल मची, ना नाम्छोवा चकप्का मूङ्‍क यङ्‌खाता।

२२ तूक् लेईक लेईपी क खचा दोबोर, अर्थात् ई-ईल्पोम् लागी नी-नीस् ओमेर बात्ल मची, खीक्‍का खची समुदायपीक खोलोङ् लाम्‍लछास् ताना मूङ्‍क रीङ् मोशा ईची।

२३ खीक्‍का मोशाआ लो हारूनआलो खस् ओरोलची, “योबोरोबूआ आरेई मम्पा रीङ् ङ्‍कङ् के: ‘देसा नोम्चीम् लेई के, योबोरोबूम् लागी ईबूम् पवित्र नोम्चीम् लेई के। ऊई ङीम् पर्ने तूये, खूङ्‍क ङीयानूम्व, ना ऊई पूईमीम् पर्ने तूये, खूङ्‍क पूईमीयानूम्व। देत्‍तोई एत्‍ते मूङ्‍क आम्नी होप्मी लागी देत्छा सम्मो दोन्चीनीव’।”

२४ मोशाआ आज्ञा मक तोङ्ना मूङ्‍क खचा देत्छा सम्मोङ् यूक्स्ची। खोदोलो मूङ्‍क नाम्सो मान्‍नाम् खीक्‍का मूङ्‍कपी पूछोसो मान्छा।

२५ खीक्‍का मोशाआ ओरोपीका, “ङ्‍क एसे चानूम्व, ऊदोईपीक्यालो एसे योबोरोबूम् लागी नोम्चीम् लेई के। खन्सा एसे क लेई मूङ्‍क आन्‍ना आम्नी थाम्पूपी तईनूम्नो।

२६ तूक् लेई सम्मो आन्‍ना मूङ्‍क बात्ल मनूम्व, खोदोलोई नूक् लेईक लेई क नोम्चीम् लेई के, ना मूङ्‍क लेईपी ऊसो तईनूम्नो।”

२७ खोरोदोसो नूक् लेईक लेईपी मीस् तूवाकप्क हेप्-हेप् मूङ्‍क बात्ल मस् खाता, खोदोलोई ऊसो मान्छीप्ची।

२८ खीक्‍का योबोरोबूआ मोशा ओरोलअ, “आन्‍ना हादेसम्मोई ओ आज्ञा लो ओ आदेशलो मानेई मईनूम्नो?

२९ मीनाक्सानूम्व, योबोरोबूआ आन्‍नी नोम्चीम् लेई पीयानीक तूये। खन्सा योबोरोबूआ आम्नी लागी तूक् लेई क लेईपी नीस् लेईक सबेई पीनी। खीक्‍का नूक् लेईक लेईपी आन्‍नी खोलोङ् हापी तूनी मूङ्‍कपीङ् तूवाचानीव, ना मूङ्‍क लेईपी मीस् आस्सो खची तूस्कोपीका पाखा खान्‍नूनव।

३० खन्सा मीस् नूक् लेईक लेईपी नोन्ची।

३१ इस्राएलीचा मूङ्‍क सबेईमी नीङ् “मन्‍न”f यूक्स्ची। मूङ्‍क धनियाँ तोङ्‌क ओम्‍लोप् तूवा। मूङ्‍कम् स्वाद क खूदपी बानेई मम्पा बाबर तोङ्‍क तूवा।

३२ मोशाआ ओरोपीका, “योबोरोबूआ ङ्‍क आज्ञा मक तूये: ‘ऊक सबेईये आन्‍नी मिश्र छाप्कूवापीका लान्‍नीना बान्‍नीलो गोङ्‌रूत्खाप्-थाम्पूपी कोङा योन्‍नीक तूवा, हन्‍ना ताईक दूङ्आ मूङ्‍क तचीनूव पीकानीना आन्‍ना मूङ्‍कपीका ईक् ओमेर मन्‍न खायानूम्ना दूङ्पीका-दूङ् सम्मो यूक्सातानूम्व’।”

३३ खीक्‍का मोशा हारून ओरोलअ, “ईबूम् चूम् खाईना मूङ्‍कपी ईक् ओमेर मन्‍न तेस्व, ना हन्‍ना ताईक दूङ्चीम् लागी मूङ्‍क योबोरोबूम् लाईस्पी यूक्स्व।”

३४ खीक्‍का योबोरोबूआ मोशापी आज्ञा मक तोङ्ना हारूनआ करारमी ललई छाम्पा पाटीम् लाईस्पी तून्चानूव पीकाना मन्‍न यूक्सू।

३५ इस्राएलीचा मीस् तूवाक थाम्पूपी मान्ताम्तेम् सम्मो लीक् चून्दूलूम् दोङ् सम्मो मन्‍न चचीची। खस् कनान छाप्कूवाम् रीम्पी मान्ताम्तेम् सम्मो खचा मूङ्‍क मन्‍न चचची।

३६ मूङ्‍क नाम्‍लापी मन्‍न थाम् चूम् क ओमेर मीदोङ्ची। ओमेर क एफामी ईक्पोङ् भागमी ईक् भाग छूवादोङा। ईक् एफापी नीस्पोङ् लिटर, ना ईक् ओमेरपी क नीस् लिटर छूवादोङा।

c 

१६:१६ ईक् ओमेर पीक्याक क गेबो-गेबो नीस् लिटर तोदी छूये।

f 

१६:३१ मन्‍न मी अर्थ क ङ्‍क ऊई? पीक्याक के।

छीलूमापीका लत्‍ताक काऊ

गन्ती २०:१-१३

१७

इस्राएलीचीम् खोलोङ् समुदाय सीनपीक गोङ्‌रूत्खाप्-थाम्पूपीका योबोरोबूम् आज्ञा तोङ्ना थाऊ-थाऊपी लाम्दूम्तो रपीदीमपी तालाता। मूङ्‍कपी खचा बास् तूस्को बानेई मची, खोदोलोई मूङ्‍कचीम् लागी दूम् काऊ मान्तूक तूवा।

२ खन्सा खचा मोशालो खेना ओरोपीका, “केईका दूम् काऊ पीयीकाव।”

खोदोलो मोशाआ खस् ओरोलची, “आन्‍ना ऊदोई कोङ्लो खेम्वा बात्नूम्? आन्‍ना ऊदोई योबोरोबूम् चाम्ची मईनूम्?”

३ खोदोलोई मीस् खोलोङ् वाम्मा सीया, ना खचा ओरोपीकाना मोशाम् ऊल्‍लोङ्पी चीबूर् लअ, “आना केईका ओखी छामाईचीका पोसूस्का वाम्मा सीमीम् लागी ऊदोई मिश्र छाप्कूवापीका ङ्‍कपी बायीकाकई?”

४ खीक्‍का मोशाआ ओरोपीकाना योबोरोबूपी वाङोम् मअ, “कोङा ङ्‍क मीस् ऊई मूयोची? ङ्‍कचान् कोङ् लूङ्‍आ गोम् पीक्चाईक तूये।”

५ खोदोलो योबोरोबूआ मोशा ओरोलअ, “इस्राएलीचीम् धर्म-सेचीपोचीप्क हेप्-हेप् आम् साथपी खाईना मूङ्‍कचीम् लाईस्-लाईस् खात्व, ना आना नील योऊ केर्‌क आम् तूप्सो खाईना खात्व।

६ कोङ् होरेबपी तूक छीलूमापी आम् लाईस्पी थोरेपो। आना छीलूमा केर्‌व, ना मीचा दूम् लागी मूङ्‍कपीका काऊ लत्‍ते।” खीक्‍का मोशाआ इस्राएलीचीम् धर्म-सेचीपोचीम् लाईस्पी मूङ्‍क तोङ्‍ङा मअ।

७ “योबोरोबू ई रापी तूयेयो मान्तूयो” पीम् तोक्पी इस्राएलीचीस् खेक-मोकसा लो खचा योबोरोबूम् चाम्ची मस्कसालो मूङ्‍क थाम्पूम् नीङ् खसा मस्साहa लो मेरीबाbलो यूक्सू।

रपीदीमपी अमालेकीस् सताक

८ अमालेकीस् ताना रपीदीमपी इस्राएलीस् आक्रमण मची।

९ खीक्‍का मोशाआ यहोशू ओरोलअ, “ई लागी मीस् सोक्चीना अमालेकीस्का जूम्‍लूक् मस् खात्व। देसा योबोरोबूम् तूप् ओ हूक्पी खायोना कोङ् कोम्मी छोक्‍तो थोरेपो।”

१० खीक्‍का मोशाआ ख लक तोङ्ना यहोशूआ मअ, ना अमालेकीचीम् ऊल्‍लोङ्पी जूम्‍लूक् मम् थालेई मअ। खीक्‍का मोशा, हारून ना हूर क कोम्मी छोक्‍तो खाता।

११ मोशाआ म्हूः थोम्‍ला थेत्दीत्लो इस्राएलीस् कोक्सा। खोदोलोई खसा म्हूः दाली यूत्लो अमालेकीस् कोक्सा।

१२ मोशाम् हूः म्सऊ तूकाकप्का खचा ईबूम् लूङ् तात्चीना ख तोतूस्को मीपीची, ना ख मूङ्‍क लूङ् थेम्पी तोतूवा। खीक्‍का हारूनआ लो हूरआलो क ईल्पोआ ईक् हेम्क ना आर्कोआ आर्को हेम्क मोशाम् म्हूः थेत्दीत्ची। ओरोना नाम् मान्काम् सम्मो खम् म्हूः योङ्‌योङ् तूवाचा।

१३ खीक्‍का यहोशूआ अमालेकी फौजची दोप्सेलआ खोक्सू ना खचीप्का कोक्सा।

१४ योबोरोबूआ मोशा ओरोलअ, “ङ्‍क रीङ् मीन्मारोम् लागी ईबूम् सोक्सरपी छाप्व, ना मूङ्‍क यहोशू ईव, ऊदोईपीक्यालो कोङा अमालेकमी मीन्मारो नाम्छूई गोपीका खोलोङ् मेतेई मीयूपूयो।”

१५ मोशाआ मूङ्‍कपी ईबूम् वेदी बानेईमना मूङ्‍कम् नीङ् “योबोरोबू ओ सीकीबूङ्” पीकाना यूक्सू।

१६ खीक्‍का खसा ओरोपीका, “योबोरोबूम् सिंहासन हेम् हूः थेईम्पा तूवा। योबोरोबूआ दूङ्पीका दूङ् सम्मो अमालेकीस्का जूम्‍लूक् मय।”

a 

१७:७ मस्साह मी अर्थ क चाम्ची पीक्याक के।

b 

१७:७ मेरीबा मी अर्थ क जूम्‍लूक् पीक्याक के।

यित्रो लो मोशालो तूपाक

१८

नीनाम्माआ मोशाम् लागी लो म्होप्मी मीस् इस्राएलीचीम् लागीलो मक खोलोङ् रीङ्, अर्थात् ऊतोङ्नाई योबोरोबूआ इस्राएलीस् मिश्र छाप्कूवापीका लात्ना बाईक तूवा, खूङ्‍क मिद्यानपीक पूजारी, मोशाम् म्छूर्‌मे यित्रोआ येनू।

२ मोशाआ म्तोमा सिप्पोरा म्छेलचीपा पोक्सू, ना म्छूर्‌मे यित्रोआ सिप्पोरा

३ लो नीप्पो वात्छा म्छास्लो लाम्तूम्मा मीची। मूङ्‍क नीप्पो वात्छा म्छास् तूवाकपीक ईल्पोम् म्नीङ् गेर्शोम तूवा, ऊदोईपीक्यालो मोशाआ ओरोपीका, “कोङ् थारूखम्पी तूप् थारूपो छूवोक तूये।”

४ खीक्‍का आर्कोम् नीङ् क एलीएजर तूवा, ऊदोईपीक्यालो मोशाआ ओरोपीका, “ओ पाम् नीनाम्माआ कोङ् बोछोक्सोना फारो होङाबूम् दोप्सेलपीका छुटकारा मोक तूये।”

५ मोशाम् म्तोमा लो नीप्पो वात्छा म्छास्लो खाईना म्छूर्‌मे यित्रो नीनाम्माम् कोम्मी दोक्पी मोशाआ म्तम्बू कीन्‍ना तूवाक गोङ्‌रूत्खाप्-थाम्पूपी खाता।

६ यित्रोआ मोशा ओरोपीकाना रीदाम् हक तूवा, “कोङ् आम् छूर्‌मे यित्रो, कोङा आम् तोमा लो नीप्पो वात्छा आम् छास्लो बायूना आम्पा बानोचोयोक तूये।”

७ खीक्‍का मोशा म्छूर्‌मे तूप्स् पाखा लत्‍ता, ना मोशाआ म्छूर्‌मे यित्रो छीप्ना सेवा छअ ना चूम्मा मीयू। खीक्‍का खस् ईल्पोआ बीन्‍नीपाम् रीदाम् तईलअ, ना तम्बू गोपा वोङा।

८ योबोरोबूआ इस्राएलीचीम् लागी फारो होङाबू लो मिश्रीस्लो ऊचीई मक तूवा, खीक्‍का लाम्पी खस् ऊतोङ्‌क दूक्वापीई छूवा, ना योबोरोबूआ ऊतोङ्नाई खस् छुटकारा मची खूङ्‍क खोलोङ् मोशाआ म्छूर्‌मे यित्रो ईयू।

९ खस् मिश्रीचीम् हूक्पीका छुटकारा मस्‍ना बाईचीलो इस्राएलीचीम् लागी योबोरोबूआ मक खोलोङ् नप् लक् येन्‍ना यित्रो म्जी नअ।

१० खीक्‍का यित्रोआ ओरोपीका, “आन्‍नी मिश्रीचीप्का लो फारो होङाबूम् हूक्पीकालो छूतेई मप् योबोरोबूम् सायोचोङ्मा छूनूव।

११ हन्‍ना कोङा तूम् तूऊ, योबोरोबू खोलोङ् देवताचीप्का दूङ् देप् तूये, ऊदोईपीक्यालो मिश्रीचा इस्राएलीचीपी रई वोर्वा मस्लो योबोरोबूआ इस्राएलीस् छुटकारा मची।”

१२ खीक्‍काना मोशाम् म्छूर्‌मे यित्रोआ नीनाम्माम् लागी मीःपी चारेईमम् बलि लो बीन्‍नीपा बलिदानलो चारेई मअ। खीक्‍का मोशाम् छूर्‌मे यित्रोलो सबेई चाम् लागी हारून लो इस्राएलपीक खोलोङ् धर्म-सेचीपोस्लो नीनाम्मा लाईस्पी बात्ल छूवा।

नीया मप्ची खतेई मस्क

व्यवस्था १:९-१८

१३ म्देसापाका मोशा मीस्चीम् नीया मीम्पीम् लागी तूवा। खोदोलो मीस् क देत्छायीका यूपा सम्मो मोशाम् बरबारपी ता।

१४ मोशाआ मीस्चीम् लागी मक खोलोङ् लक् म्छूर्‌मे यित्रोआ तना ख ओरोपीकाना तत्‍तू, “ङ्‍क मीस्चीम् लागी आना मक लक् ऊये? ऊदोई नीया मम् लागी आन् आम् हाल्‍ला तूचाईकई, ना मीस् देत्छायीका यूपासम्मो आम् बरबार ऊदोई थोरेप्दीत्कई?”

१५ खोदोलो मोशाआ म्छूर्‌मे यित्रो ओरोलअ, “खोलोङ् मीस् ओ लाम्पा नीनाम्माम् लन्ची बूजेईमम् लागी ताये।

१६ खचीम् ऊची खची रीङ्-छाम् तङ्नोक तूदोक खस् ओपी ताये, खीक्‍का हेप् मीस्मी ना म्बू-नेछोचीम् हाम्पी कोङा नीया मीयूपूयोची, ना कोङा खस् नीनाम्माम् आज्ञा लो नियमलो ईयोची।”

१७ मोशाम् म्छूर्‌मेआ ख ओरोलअ, “ङ्‍क आना मक लक् थीक् मान्छू।

१८ आन्सो लाछार् छूये ना आम् दोक्पी ताप् खोलोङ् मीस्सो लाछार् छूये। ऊदोईपीक्यालो ङ्‍क लक् आम् लागी हायाम् चर्को तूये। आना ङ्‍क लक् आम् हाल्‍ला मदूरनो।

१९ ओ रीङ् येन्‍व, कोङा आन् चाई पीयान्‍ना, ना नीनाम्मा आम् साथपी तूनूव। आन् क नीनाम्माम् लाईस्पी मीस्चीम् प्रतिनिधि छूवाना खची मुद्दा नीनाम्माम् लाईस्पी खाईव।

२० आना खस् नीनाम्माम् आज्ञा ईचीव, ना खस् ऊतोङ्नाई खची रीरामपी लेईम्चाम् पर्ने खूङ्‍क रीङ् लो खचा मम् पर्ने लक्‍लो खस् ईचीव।

२१ खोदोलोई खोलोङ् मीस् तूकपीका नीनाम्मापीका म्कीम् लप्, योग्य मीस् सोक्चीव। मूङ्‍क आना सोकक मीस् फाइदा मान्लाप् इमानदार मीस् छूनूव। मूङ्‍कस् हबऊ-हबऊमी, ईक्चून्दूलूम्-ईक्चून्दूलूम्मी, ङाक्पोङ्-ङाक्पोङ्मी ना ईक्पोङ्-ईक्पोङ्मी लाम्‍लछा छूम् लागी सोक्चीव।

२२ खीक्‍का मूङ्‍कचा सदैबरी मीस्चीम् नीया मप् छूनूना लक् मस्‍नूव। खोलोङ् देप्-देप् मुद्दा क खचा आम्पी तात्चीनूव, खोदोलोई चीचीमा मुद्दा क खचाङ् नीया मस्‍नूव। ओरोना आन् सजील छूये, ऊदोईपीक्यालो खचासो आना खूर्म् भार खूरची।

२३ आना ङ्‍कतोङ्‌ना मईदोक ना नीनाम्माआसो आन् ङ्‍क तोङ्ना मम् आज्ञा पीदोक, आन् पोचीङे, खीक्‍का ङ्‍क खोलोङ् मीस्सो खची चीत्‍ता बूजेई छूना खची होप्-होप्मी खीम् खाते।”

२४ खीक्‍का मोशाआ म्छूर्‌मेआ पीकाक रीङ् रेप्पू, ना खसा पीकाक तोङ्ना खोलोङ् मअ।

२५ मोशाआ खोलोङ् इस्राएलीस् तूवाकपीका योग्य मीस् सोक्ची, ना मूङ्‍कस् मीस्मी लागी हबऊ-हबऊमी लाम्‍लछा, ईक्चून्दूलूम्-ईक्चून्दूलूम्मी लाम्‍लछा, ङाक्पोङ्-ङाक्पोङ्मी लाम्‍लछा ना ईक्पोङ्-ईक्पोङ्मी लाम्‍लछा बानेई मची।

२६ खचा सदैबरी मीस्चीम् नीया मप् छूवाना लक् मदोङ्ची। खीक्‍का गार छूवाक मुद्दा क खचा मोशा तूवाकपी तात्ची, खोदोलोई खोलोङ् मामूलीक मुद्दाम् नीया खचा खची होपाङ् मदोङ्ची।

२७ खीक्‍का मोशाआ म्छूर्‌मे बिदा पीयू, ना यित्रो म्होप्मी छाप्कूवापी आत्‍ताना खाता।

इस्राएलीस् सीनै कोम्पी तालाताक

१९

इस्राएलीस् मिश्र छाप्कूवापीका लत्‍ताक सूक् लाः बाईक लेईपी खस् सीनैपीक गोङ्‌रूत्खाप्-थाम्पूपी तालाता।

२ खस् रपीदीमपीका लाम्दूमाना सीनैपीक गोङ्‌रूत्खाप्-थाम्पूपी तालाताकप्का मूङ्‍क सीनै कोम्मी लाईस्पी इस्राएलीचा छाउनी बानेई मची।

३ खीक्‍का मोशा नीनाम्मा तूवाकपी खाता ना योबोरोबूआ ख कोम्पीका ओरोलअ, “याकूबमी खीम्पोस्ची लो इस्राएलीस्लो आना ओरोलचीव:

४ ‘कोङा मिश्रीची ऊई मूऊ, ना कोङा आन्‍नी ऊतोङ्नाई बोबोकील्‍लीम् लाप्‍तोपीका तोङ्ना खूर्‌नीना कोङ् तूवोकपी बान्‍नी, खूङ्‍क आन्‍ना आम्नी होपाङ् तानूम्क तूये।

५ हन्‍ना आन्‍ना ओ रीङ् आछीयाङ् येन्‍नूम् ना ओ करार रेप्नूम्दोक, खोलोङ् जाति तूकपी आन्‍नी क ओ होप्मी हायाम् दाम् परेई छूक् दाचाम् छूनी। खोलोङ् चारीदू ओमीङ् दोसो

६ आन्‍नी ओ लागी पूजारीचीम् ईबूम् चारखम् ना ईबूम् पवित्र जाति छूनी।’ आना इस्राएलीस् लोम् पर्ने रीङ् ङ्‍कङ्‍ के।”

७ खीक्‍का मोशा दाली यूवा, ना मीस्चीम् धर्म-सेचीपोस् काछोक्स् पोक्स्ची, ना योबोरोबूआ ख नेन्‍व लना आज्ञा पीक ङ्‍क खोलोङ् रीङ् खची लाईस्पी पअ।

८ खोदोलो खोलोङ् मीचा ईतो ओरोपीका, “योबोरोबूआ पीकाक खोलोङ् रीङ् केईका रेपाम्का।” खीक्‍का मोशाआ मीस्चीम् रीङ् योबोरोबू येईमीयू।

९ योबोरोबूआ मोशा ओरोलअ, “खोङ्व, कोङा आन्‍लो रीङ्-छाम् मूयोलो मीचा येन्चीनूव ना खचा आन् पूरा विश्‍वाससो मानूव पीकोना कोङ् आम्पी हायाम् तेईप् मोम्पी तोयो।” खीक्‍का मोशाआ मीचा पीकाक रीङ् योबोरोबू येईमीयू।

१० खीक्‍का योबोरोबूआ मोशा ओरोलअ, “मीस्चीम् दोक्पी खात्ना खस् एसे लो देसालो शुद्ध मस्व। खचा खची होप्-होप्मी तेई सप्चीनूव,

११ ना सूक् लेईक लेईमी लागी खस् तयार छूनूव, ऊदोईपीक्यालो सूक् लेईक लेईपी सीनै कोम्पी खोलोङ् मीस्चीम् मूक्स्दूपीङ् कोङ् योबोरोबू तोयो।

१२ आना क मीस्चीम् लागी लीक् हेम्‍लाम्पा ओरोपीकाना खर् राप्व, ‘चीङ्चीङ् तूवानीव, आन्‍नी कोम् थेम्‍तो खान्‍नीनव, ना मूङ्‍कपी रीम् यूम्पा तूक पतानूम्नव। आस्‍कसाई मूङ्‍क कोम् पत्‍त मूङ्‍क आछीयाङ् सीये।

१३ आसासो मूङ्‍क पत्चीनूनव, अथवा पोसूआ मूङ्‍क रीम् कनूना खान्‍नूनव। मूङ्‍क तोङ्‍ना मप् लूङ्‍आ अथवा बेईआ गक्नूम्ना सेत्नूम्व।’ खीक्‍का तुरही ओरो बाईप् काईलो मूङ्‍कस् कोम् सम्मो बान्‍नूव।”

१४ खीक्‍का मोशा कोम्तोका दाली मीस्ची तूवाकपी यूवाकप्का, खसा मीस् शुद्ध मची, ना मीचा खची होप्-होप्मी तेई सप्ची।

१५ खीक्‍का खसा मीस् ओरोलची, “सूक् लेईक लेईमी लागी तयार छूवानीव। मोन्तोलो आम्नी तोमास्का ईम्नीनव।

१६ सूक् लेईक लेईपी कोः असाकप्का कोम्पी गूलूलूऊ मअ ना बाक्स् केत्‍ता खीक्‍का हायाम् तेईप् मोम् कोम् थेम्पी पका ना तुरहीम् हायाम् देप् साल्म् लत्‍ता। खीक्‍का छाउनीपी तूवाक खोलोङ् मीस् खची कीम्मा वेरेमोक्स् योक्सा।

१७ खीक्‍का मोशाआ मीस् छाउनीपीका नीनाम्मालो तूप्मीम् लागी बाईची। खोदोलो मूङ्‍कस् क कोम्मी दोरीपी थोरेपा।

१८ योबोरोबू मीःलो मूङ्‍कपी यूवाकसा सीनै कोम् खोलोङ् मीक्मा फोनेप्खी। मूङ्‍क कोम्पीका मीक्मा मीम् भट्टीप्का लत्क तोङ्ना लत्‍ता ना खोलोङ् कोम् हायाम् लोक्‍तो वेरेमोक्स् योम् थालेई मअ,

१९ ना तुरहीम् साल्म् हायाम् मूत्‍ता काआ। खीक्‍का मोशाआ नेईम् थालेई मअ, ना नीनाम्माआ गूलूलूम्मी साल्म्पी ख ङरी आन्‍नू।

२० खीक्‍का योबोरोबू सीनै कोम्मी म्छोक्पी यूवा, ना योबोरोबूआ मोशा कोम्मी म्छोक्‍तो काछ, खीक्‍का मोशा थोम्‍ला खाता।

२१ खीक्‍का योबोरोबूआ मोशा ओरोलअ, “दाली खात्ना मीस् चीङ्चीङ् तूमीचीव, मादोन् खचा योबोरोबू खोम् लागी खर् कयस्‍ना कोम् थेम्‍तो थोङे ना खस् तूकप्क ओरोसर्प् मासेई छूये।

२२ योबोरोबूम् दोक्पी खाईम् लागी पूजारीस्सो खची होप्ङा शुद्ध मन्चीनूव, मादोन् योबोरोबूआ खस् मोन्तोलोङ् मासेई मईची।”

२३ मोशाआ योबोरोबू ओरोलअ, “मीस् सीनै कोम्पी सम्ना थोम् दूरस्‍नो, ऊदोईपीक्यालो आना केईका ‘कोम्मी म्बरबार खर् रापानूम्ना मूङ्‍क पवित्र यूक्सानूम्व,’ पीकाना आज्ञा पीयीकाक तूवा।”

२४ खीक्‍का योबोरोबूआ मोशा ओरोलअ, “खात्व, आन् आम्होप्ङा दाली खात्व, ना हारूनलो थोम्‍ला थोङ्चीव। खोदोलोई पूजारीस् लो खोलोङ् मीस्लो क योबोरोबू तूकपी खर् कचीनूना थोनूनव, मादोन् खसा खस् मोन्तोलोङ् मासेई मईची।”

२५ खन्सा मोशा दाली मीस् तूवाकपी यूवा, ना खस् ङ्‍क रीङ् खोलोङ् ईची।

ईक्पोङ् आज्ञा

व्यवस्था ५:१-२१

२०

ङ्‍क खोलोङ् रीङ्बऊ नीनाम्माआ पीका,

२ “कोङ् योबोरोबू आम्नी नीनाम्मा के, कोङा आन्‍नी मिश्र छाप्कूवा, अर्थात् रोः मानीना यूक्सानीक छाप्कूवापीका लान्‍नीना बान्‍नी।

३ “ओपीका बीन्‍नीपा ऊसो देवी-देऊता मानेई मनूम्नव।

४ “आन्‍ना आम्नी लागी खोपेई मनूम्ना ऊसो ङोङोक्छे बानेई मनूम्नव, थोम्‍ला नाम्छूईतो तूक अथवा दाली चारीदूपी तूक ना काऊपी तूक ऊमी ङालीपीसो ङोङोक्छे बानेई मनूम्नव।

५ मूङ्‍कचीम् लाईस्पी कूम्चीनीना मूङ्‍कस् सेवा छानूम्मव, ना खची पूजासो मनूम्नव, ऊदोईपीक्यालो कोङ् योबोरोबू आम्नी नीनाम्मा नाचूर् लप् नीनाम्मा तूवो। ओ साम्दी काईप् खूक्सू-खूलूचा मस्क अधर्मम् दण्ड खची छामाईचीपी खची तेस्रो ना चौथो दूङ् सम्मो पीयोची,

६ खोदोलोई कोङ् सम्तूमा मीक् ना ओ आज्ञा रेप्ची क खची हबऊ दूङ् सम्मो कोङा सम्तूमा मीयोची।

७ “योबोरोबू आम्नी नीनाम्माम् नीङ् मोरो पानूम्नव, ऊदोईपीक्यालो खम् नीङ् मोरो पोक्‍तीप् मीस् योबोरोबूआ अपराध मान्तूप् थरेई मईनो।

८ “नोम्चीम् लेई पवित्र मानेई मम् छूये पीम् छेतानूम्व।

९ तूक् लेई सम्मो रोकोछू मनूम्‍ना आम्नी खोलोक लक् मनूम्व,

१० खोदोलोई नूक् लेईक लेई क योबोरोबू आम्नी नीनाम्माम् लागी नोम्चीम् लेई के। मूङ्‍क लेईपी आन्‍ना ऊसो लक् मनूम्नव, आम्नी वात्छा छाआ लक् मनूनव, आम्नी मेकछाआ लक् मनूनव, आम्नी रोःरोमेचा लक् मस्‍नूनव, पोसूचा लक् मस्‍नूनव, ना मूल लाम्‍स्को गोपी तूप् थारूखम्पीका ताकचा आसासो ऊसो लक् मस्‍नूनव।

११ ऊदोईपीक्यालो तूक् लेईपी योबोरोबूआ साराङ्‍गा, चारीदू, दीरीत्‍ती ना मूङ्‍कपी तूक खोलोक थक् बोबूईयू, खोदोलोई नूक् लेईक लेईपी क नोन्ची। खन्सा योबोरोबूआ नोम्चीम् लेई आसीक् पीयू, ना मूङ्‍क पवित्र बानेई मअ।

१२ “आम्नी पा-मा साम्दी दानूम्व। खीक्‍का योबोरोबू आम्नी नीनाम्माआ आन्‍नी पीनीक छाप्कूवापी, आम्नी तोबूवा ओरोबाईप् छूये।

१३ “मीस् सेत्नूम्नव।

१४ “तूम्‍लू लनीनव।

१५ “खूनीनव।

१६ “आम्नी खीम्तोनीम् ऊल्‍लोङ्पी वालीलीक गवाई पीयानूम्नव।

१७ “आम्नी खीम्तोनीम् खीम्मी लाङो मनूम्नव। आम्नी खीम्तोनीम् तोमाम् लाङो मनूम्नव, ना आम्नी खीम्तोनीम् म्‍रोः, म्‍रोमे, म्‍लूपी, म्‍मोकोक्‍ती अथवा खपी तूक ऊमीसो लाङो मनूम्नव।”

इस्राएलीस् कीसाक

व्यवस्था ५:२३-३३

१८ खोलोङ् मीचा गूलूलूऊ मक, बाक्स् केत्‍ताक ना तुरहीम् साल्म् काक येन्ची ना सीनै कोम्पीका मीक्मा लत्‍ताचाक तची, खीक्‍का खस् खची कीम्मा वेरेमोक्स् योक्सा ना छूबूरीपाङ् थोरेप्दीता।

१९ खीक्‍का खचा मोशा ओरोलची, “आना केईकाचीका रीङ् मव ना केईका येनाम्का, खोदोलोई नीनाम्मा केईकाचीका नेन्‍नूनव, मादोन् केईका सीयाका।”

२० मोशाआ मूङ्‍क खोलोङ् मीस् ओरोलची, “कीनीनव, ऊदोईपीक्यालो नीनाम्मा आन्‍नी जाचेई मम् लागी, ना आन्‍नी खपीका कीम्‍लम् लागी, ना आन्‍ना मोऊ मनूम्नव पीम् लागी यूवाक तूये।”

२१ नीनाम्मा तूवाक मूङ्‍क हायाम् तेईप् मोम्मी दोक्पी मोशा खात्चालो खोलोङ् मीस् क छूबूरीपीङ् थोरेप्दीताक तूवा।

वेदीम् तोक्पी नियम

२२ योबोरोबूआ मोशा ओरोलअ, “आना इस्राएलीस् ओरोलचीव: साराङ्‌गाप्‍तोका कोङा आन्‍नीस्का रीङ्-छाम् मूक आन्‍ना आम्नी होपाङ् येनानूम्क तूये।

२३ कोङ्लो ईतो आन्‍ना बीन्‍नीपा ऊसो देवी-देऊता बानेई मनूम्नव। खीक्‍का आन्‍ना आम्नी लागी नाम्छेर्‌बूम् लो हाल्ङोम्‍लो देऊता बानेई मनूम्नव।

२४ “ओ लागी बोहोम् वेदी बानेई मनूम्ना मूङ्‍कपीङ् आन्‍ना मीःपी चारेईमम् बलि चारेई मनूम्व, खाऊमा-खासेर्माम् बलि चारेई मनूम्व, लूस्-छारा लो पी-लूपीलो बलि चारेई मनूम्व। खीक्‍का हाक-हाकपीई कोङा ओ नीङ्मी साम्दीखा छूमीयो, मूङ्‍क-मूङ्‍कपी कोङ् तोयोना आन्‍नी आसीक् पीयान्‍नी।

२५ आन्‍ना ओ लागी लूङ्मी वेदी बानेई मईनूम्‍लो खोपेई मम्पा लूङ्मी वेदी बानेई मनूम्नव। ऊदोईपीक्यालो मूङ्‍कपी आम्नी जूम्‍लो तोक्स्‍नूम्‍लो आन्‍ना मूङ्‍क अशुद्ध मईनूम्।

२६ खीक्‍का ओ वेदीपी थोको बानेई मनूम्ना म्थोम्‍ला खान्‍नीनव। ऊदोईपीक्यालो मूङ्‍कतोङ् मईनूम्‍लो मूङ्‍कपी आम्नी फूतीकेर् दाते।

हिब्रू रोःची

व्यवस्था १५:१२-१८

२१

“हन्‍ना कोङा आम्नी लाईस्पी यूक्सोक नियम ङ्‍कङ् के:

२ “आन्‍ना हिब्रू रोः खेत्नूम्दोक मूङ्‍कसा तूक्दोङ् सम्मो सूसो मनूव। खोदोलोई नूक्दोङ्पी मूङ्‍कसा ऊसो मान्छोमो स्वतन्त्र छूनूना खान्‍नूव।

३ मूङ्‍क म्हाल्‍ला ताक तूदोक म्हाल्‍लाङ् खान्‍नूव। खोदोलोई मूङ्‍कसा सूर् मना ताक तूदोक म्तोमासो मूङ्‍कलोङ् खान्‍नूव।

४ मूङ्‍कम् म्मालिकआ मूङ्‍क तोमा पीक तूदोक, ना मूङ्‍कसा वात्छा-मीम्छा छा वात्क तूदोक, म्तोमा लो म्छालो क म्मालिकमी छूये, ना मूङ्‍क म्होप्ङाङ् स्वतन्त्र छूनूना खान्‍नूव।

५ “खोदोलोई मूङ्‍क रोःआ नम्‍लोना, ‘कोङ् ओ तोमाम् लो ओ छाचीम्‍लो मीमा, कोङा स्वतन्त्र छूम् चाहेई मूयोनो’ पीक्दोक,

६ म्मालिकआ मूङ्‍क नीया मप्चीम् दोक्पी तात्नूव, ना मूङ्‍क लाम्स्को अथवा लाम्स्को दोक्पी बाईचीनूना मूङ्‍कम् म्नोबो रत्चीनूव। खीक्‍काना मूङ्‍क म्‍रीराम तूक सम्मो म्मालिकमी रोः छूये।

७ “हेप् मीचा मीम्छा म्छा रोःमे छूम् लागी खेईमस्क तूदोक, मूङ्‍क क वात्छा रोः तोङ्ना स्वतन्त्र छूनूना खान्‍नूनव।

८ मूङ्‍क तातनासो म्मालिकआ मूङ्‍क नत्‍तनोदोक म्दाम् आन्छनूना मूङ्‍क छूतेई छूनूव। खोदोलोई म्मालिकआ मूङ्‍कलो रई वोर्वा मक तूदोक मूङ्‍क बीन्‍नी छाप्कूवापी तूप्चीम् हूक्पी खेई मम् मूङ्‍क मालिकमी हक् छूनो।

९ म्मालिकआ मूङ्‍क वात्छा म्छालो सूर् मीपीक तूदोक, मूङ्‍क रोःमेपी मीम्छा म्छा तोङ्ना वोर्वा मनूव।

१० मूङ्‍क रोःमेलो सूर् मप् मीचा आर्को तोमा तातदोक, लाईस्पीक म्तोमाम् लागी चाम् थक् पीम्, तेई-हाम् पीम् ना खलो म्‍तूप्पोआ मम् पर्ने कर्तव्य पूरा मम् मूङ्‍कसा होक्सीनूनव।

११ मूङ्‍कसा खलो ङ्‍क सूप्चीङ् लक् मईनोदोक, मूङ्‍क रोःमे ऊसो म्दाम् मान्छोमोङ् स्वतन्त्र छूम् दूर।

मीस्मी म्होप्पी ताप् हानि-नोक्सानी

१२ “हेप् मीचा बीन्‍नीपा मीस् सीम्मीना केरदोक मूङ्‍कसो सेईम्ङा छूये।

१३ खोदोलोई हेप् मीचा मूङ्‌क बला सेत्क मा, खोदोलोई नीनाम्माआ मूङ्‍कतोङ् छूमीकदो, मूङ्‍क जूम्‍ना खाईम् लागी कोङा ईबूम् थाम्पू तोकेई मीयूपूयो।

१४ खोदोलोई हेप् मीचा जूक्‍ती मईना आर्को मीस् सेतदोक, मूङ्‍क ओ वेदीपीकाङ् सेईम् लागी खाईचीनूव।

१५ “आस्कसाई म्पा अथवा म्मा केरदोक, मूङ्‍क सेईम्ङा छूये।

१६ “आस्कसाई हेप् मीस् अपहरण मय अथवा खेईमय अथवा मूङ्‍क अपहरण मप् मीस् लापस्लो मूङ्‍कसा अपहरण मक मीस्सो खम् साथपीङ् छीप्पस्दोक, मूङ्‍क तोङ्ना मप् मीस्सो सेईम्ङा छूये।

१७ “आसाई म्पा अथवा म्मा साराप् छय, मूङ्‍कसो सेईम्ङा छूये।

१८ “मीस् खेये-मोईना ईल्पोआ बीन्‍नीपा लूङ्‍आ गक अथवा मूर्‌कीआ केर, ना मूङ्‍क सीम्ने सीनो खोदोलोई थलेई छूना म्तूस्कोपीङ् तूम् बोक्से,

१९ ना मूङ्‍क होसोङ् पक्ना तूप्‍आ तीन्चीतो एक्सा-मेक्सा लाम्दूम्दूर्प् छूदोक, मूङ्‍क केर्प् मीस् दोसी थरेई छूनो। खोदोलोई मूङ्‍क नईनोक सम्मोक खर्च क केर्प् मीचा पीनूव, ना मूङ्‍क नईक सम्मो मूङ्‍कसा मूङ्‍कम् उपचार मनूव।

२० “हेप् मीचा म्‍रोः अथवा म्‍रोःमे तूप्‍आ केरलो मूङ्‍कम् हूक्पीका मूङ्‍क सीदोक, मूङ्‍क दण्ड पीम्ङा छूये।

२१ खोदोलोई मूङ्‍क ऊलेई-नीस्लेईपी नईना पक्दोक मूङ्‍कम् म्मालिक दण्ड पीचीनूनव, ऊदोईपीक्यालो मूङ्‍क खम् दाचाम् के।

२२ “नीप्पो मीस् खची होप्-होप्पी खेई-मोईलो हेप् होपोसूम् मीम्छा खेर् वोङे, ना नाम्‍ला मान्तान्तेमोङ् मूङ्‍कसा छा वात, खोदोलोई मूङ्‍क मीम्छा क ऊसो छूनोदोक मूङ्‍क मीम्छाम् म्‍तूप्पोआ पीक्‍क तोङ्ना लो अदालतआ तोकेई मईक तोङ्नालो मूङ्‍क खेर् वईप् मीस् दण्ड पीचीनूव।

२३ खोदोलोई मूङ्‍क मीम्छाम् ऊची नोक्सानी छूवाक तूदोक, सोम्मी फाईपी सोम्ङा,

२४ मूक्स्मी फाईपी मूक्स्ङा, काङ्मी फाईपी काङ्‌ङा, हूःम् फाईपी हूःङा, ना लोङ्मी फाईपी लोङ्‍ङा,

२५ डाममी फाईपी डाम्ङा, खेर्‌मी फाईपी खेर्, ना केर्‌म्फूम् फाईपी केर्‌म्फूङ् मूङ्‍क मीचा तनूव।

२६ “हेप् मीचा म्‍रोःमी अथवा म्‍रोःमेम् मूक्स्पी केरना मूङ्‍कम् म्मूक्स् बीगार छूदोक, मूङ्‍कम् मूक्स्मी कारणआ मूङ्‍क स्वतन्त्र लेत्दीत्चीनूव।

२७ मूङ्‍कसा म्‍रोःमी अथवा म्‍रोःमेम् म्काङ् हूप्स्दीतदोक, मूङ्‍क म्काङ्मी कारणआ स्वतन्त्र मस्‍नूव।

२८ “लूपीआ हेप् वात्छा अथवा मीम्छा म्पीत्‍तोआ थूङ्‌ङना सेतदोक, मूङ्‍क लूपी लूङ्‍आ गक्नूम्ना सेत्नूम्व, ना मूङ्‍कम् म्सा चानूम्नव, खोदोलोई मूङ्‍क लूपीम् मालिक क निर्दोष छूये।

२९ खोदोलोई मूङ्‍क लूपीम् लाईस्पीसो मीस् थूम् बानी तूवा, ना मूङ्‍क रीङ् म्मालिक छेत्‍तनासो मूङ्‍क मालिकआ म्‍लूपी मान्छूईमो यूक्सना वात्छा अथवा मीम्छा सेतदोक, मूङ्‍क लूपी लूङ्आ गक्नूम्ना सेत्नूम्व, ना मूङ्‍कम् मालिकसो सेत्नूम्व।

३० खोदोलोई मूङ्‍क मीस्मी छुटकारामम् लागी छोम् पर्ने म्दाम् तोकेई मम्पा तूदोक, मूङ्‍कसा लेईम्चाम् लागी तोकेई मम्पा म्दाम् छोक्स्‍नूव।

३१ लूपीआ हेप् मीस्मी वात्छा म्छा अथवा मीम्छा म्छा थूङ्‌ङना सेतदोसो मूङ्‍क नियम तोङ्नाङ् मनूम्व।

३२ लूपीआ हेप् रोः अथवा रोमे थूङ्‍ङना सेत्क तूदोक, मूङ्‍क लूपी केईप् मीचा मूङ्‍क रोः अथवा रोमेम् मालिक नाम्छेर्‌बूम् सूक्पोङ् चेप्‍तीरोङ्g पीनूव, ना मूङ्‍क लूपी क लूङ्आ गक्नूम्ना सेत्नूम्व।

३३ “हेप् मीचा इनार मान्खम्मोङ् होक्सीय अथवा इनार फूत्‍तना मान्देम्‍मो होक्सीय ना मूङ्‍कपी लूपी अथवा मोकोक्‍ती वाईखीयदोक,

३४ मूङ्‍क इनारमी मालिकआ मूङ्‍कम् दाम् छोक्स्‍नूव। खीक्‍का मूङ्‍कसा लूपी अथवा मोकोक्‍तीम् मालिक खाप्चीमा पीनूव, ना मूङ्‍क सीक पोसू क मूङ्‍क इनारमी मालिकमी छूनूव।

३५ “हेप्मी लूपीआ बीन्‍नीपाम् लूपी थूङ्‌ङना सेतदोक, नीप्पो मालिकआङ् मूङ्‍क म्मूसी लूपी खेईमस्‍नूना मूङ्‍कम् दाम् खीक्‍का मूङ्‍क सीप्खाप् लूपीसो म्‍राप्का हास्‍चीनूना खाईचीनूव।

३६ खोदोलोई मूङ्‍क लूपीमी लाईस्पीकाङ् थूम् बानी तूये पीम् म्मालिकआ छेत्‍तनासो मूङ्‍क लूपीम् मालिकआ मूङ्‍क लूपी छूईना मान्यूक तूवादोक, मूङ्‍कसा लूपीम् फाईपी लूपीङ् पीनूव, ना मूङ्‍क सीयाक पोसू क म्होप्मीङ् छूनूव।

g 

२१:३२ अर्थात्, गेबोगेबो ३५० ग्राम नाम्छेर्‌बू

दाचाम्मी तोक्पीक नियम

२२

“हेप् मीचा लूपी अथवा लूस् खूस्सना मूङ्‍क सेत अथवा खेईमईदोक, मूङ्‍कसा मूङ्‍क लूपीम् फाईपी ङाची लूपी लो लूस्मी फाईपी लीची लूस्लो छोक्स्‍नूव।

२ “हेप् मीचा म्खीम् खूस्पाआ चेन्चयक छीप्प ना मूङ्‍क खूस्पा केरलो मूङ्‍क सीदोक, मूङ्‍क सीकम् दोस् केर्प् मीस्पी लागेई छूनो।

३ खोदोलोई मोन्तोलो नाम्छोवा आप्खीक तूदोक, मूङ्‍क खूस्पा सेईप् मीस् दोसी छूये।

“हेप् खूस्पा लापस्दोक खसा मूङ्‍क खूस्सक थक्मी खोलोङ् दाम् छोम् छूये। खोदोलोई मूङ्‍कसा दाम् छोम् दूरनोदोक, मूङ्‍क खूसाकम् फाईपी मूङ्‍क रोः छूम् लागी खेईमस्‍नूव।

४ मूङ्‍कसा खूस्क पोसू म्सोम्‍लोकङ् खपी छीप्पस्दोक — मूङ्‍क लूपी अथवा मोकोक्‍ती अथवा लूस् ऊदोसो — खसा नीस् गुणा छोम् छूये।

५ “हेप्पा म्होप्मी पोसू चारेई मईलो लेत्छोक्स ना मूङ्‍क बीन्‍नीपाम् यीक्पी अथवा वाचोसीखापी चारेई छूना मूङ्‍क चईदोक, मूङ्‍कसा म्होप्मी यीक्पीक ना वाचोसीखापीक खोलोप्का दूङ् नप् म्चो मूङ्‍कम् फाईपी छोम् छूये।

६ “सूमान्दीपी रूक्खात्ना छीर्म् मी पूला अथवा माकाईमी म्पऊ अथवा खोलोङ् थाम्पूङ् कालालाक्स्दीतदोक, मूङ्‍क मीः दईप्छोप्‍आ क्षतिपूर्ति छोम् छूये।

७ “हेप् मीचा म्खीम्‍तोनी खाप्चीमा अथवा चूम्सोस् यूम् लागी पीय, खीक्‍का मूङ्‍क चूम् मूङ्‌क मीस्मी खीम्पीका खूस्पा खूस्खीय ना मूङ्‍क खूस्पा छीप्पस्दोक, मूङ्‍क खूस्क चूम्मी दोबोर मूङ्‍क खूस्पाआ छोक्स्‍नूव।

८ खोदोलोई खूस्पा छीप्पस्‍नोदोक, मूङ्‍क खीम्पीक मालिकआ म्खीम्तोनीम् चूम् लाप्क तूयेयो मान्तूयो खूङ्‍क तूम्तोम् लागी मूङ्‍क नीया मप्चीम् दोक्पी खान्‍नूव।

९ लूपी, मोकोक्‍ती, लूस्, तेई-हाम् अथवा मूङ्‍क मासाक चूम्मी तोक्पी ‘ङ्‍कन् ओमी के’ पीक्ना नीप्पो मीचा दाबी मईचीदोक, मूङ्‍क नीप्पोङ् नीया मप्चीम् दोक्पी तानूव। खीक्‍का नीया मप्चा आस्कई दोसी थरेई मईची, मूङ्‍कसा आर्को दोबोर पीनूव।

१० “हेप् मीचा म्खीम्तोनी मोकोक्‍ती, लूपी, लूस् अथवा बीन्‍नीपा पोसू यूमीय, ना मूङ्‍क आसासो मान्तोमो सीये अथवा मूङ्‍क खेर् वोङे अथवा हेप्पा खेदा मईचीना खाईयस्दोक,

११ मूङ्‍क पोसू यूप् खीम्तोनीआ योबोरोबूम् लाईस्पी पस्तून चाम् छूये। खीक्‍का मूङ्‍क पोसू म्खीम्तोनीआ खूस्क मा पीक्‍ना योबोरोबूआ ख दोस् मान्दीक थरेई मईदोक मूङ्‍क पोसू यूमीक् मालिकआ मूङ्‍क फैसला रेम् छूये। खीक्‍का मूङ्‍क पोसू यूप् म्खीम्तोनीआ ऊसो छोम् बोक्स्‍नो।

१२ खोदोलोई मूङ्‍क पोसू म्खीम्‍तोनीचीम् खीम्पीका आछीयाङ् खूस्चीकदोक, मूङ्‍क खूप् मीचा मूङ्‍क पोसूम् मालिक क्षतिपूर्ति पीम् छूये।

१३ मूङ्‍क सोगोपाक सोगोसाआ सेत्ना चकदोक, मूङ्‍कसा गवाईमी लागी मूङ्‍क पोसूम् एत्‍ताक भाग तात्नूव, ना मूङ्‍क पोसू सोगोसाआ सेत्कसा मूङ्‍कसा ऊसो छोम् बोक्स्‍नो।

१४ “हेप्पा म्होप्मी खीम्तोनीचीपीका पोसू लोक् तात, ना मूङ्‍कम् मालिक म्साथपी मान्तूलो मूङ्‍क खेर् वोङे अथवा सीदोक, मूङ्‌कसा मूङ्‍कम् दाम् छोक्स्‍नूव।

१५ खोदोलोई मूङ्‍कम् म्मालिकमी दोक्पीङ् मूङ्‍क तोङ्ना छूदोक लोक् खाईप्‍आ मूङ्‍कम् दाम् छोम् बोक्स्‍नो। मूङ्‍क पोसू खाप्चीमा छोम्पाना ताईम्पादोक, मूङ्‍क भाडा छोम्पा खाप्चीमाङ् मूङ्‍कम् दाम् बराबर छूये।

सामाजिक जिम्मेवारी

१६ “हेप् मीचा मगनी मान्छूक कन्या मीम्छा लेम्मना मूङ्‍कलो ईम्स्दोक, मूङ्‍क मीचा दूखूलीम्मी दाम् पीनूना मूङ्‍क म्तोमा बानेई मनूव।

१७ खोदोलोई मूङ्‍क मीम्छाम् म्पाआ मूङ्‍क मीम्छा मूङ्‍क मीस् पीम् मा पीक्दोक, मूङ्‍क मीचा रीदूम् तोङ्ना कन्या मीम्छाम् लागी दूखूलीम्मी दाम् छोम् छूये।

१८ “जादू मप् मीम्छा लेईम्चाम् पीयानूम्नव।

१९ “पोसूलो ईम् मीस् सेईम्ङा छूये।

२० “योबोरोबूपीका बीन्‍नीपा देऊतापी बलिदान चारेईमप् मीस् सेईम्ङा छूये।

२१ “थारूखम्पी तूप् मीस् दूक् पीयानूम्नव, ना मूङ्‍क मसेत्नूम्नव, ऊदोईपीक्यालो आन्‍नीसो मिश्र छाप्कूवापी थारूपोङ् छूवानीना तूवानी।

२२ “लोमेवापीका अथवा गेस्कूप्-गेस्कूम्पीका फाइदा लाप्नूम्नव।

२३ मूङ्‍कचीप्का आन्‍ना फाइदा लाप्नूम्‍लो मूङ्‍कचा ओपी हाई-गोहार ङोकस्दोक, कोङा आछीयाङ् खची रीङ् येनो।

२४ ओ छूली मीः तोङ्ना तीते। खीक्‍का कोङा आन्‍नी दोप्सेलआ सेईयान्‍नी, ना आम्नी तोमास् लोमेवा छूये खीक्‍का वात्छा-मीम्छा आम्नी छाची पा मान्दीक छूये।

२५ “आन्‍नीस्का तूप् छूक्सीप् ओ मीस् आन्‍ना नोः पीनूम्दोक मूङ्‍कचीपी मालिक तोङ्‍क वोर्वा मनूम्नव। खीक्‍का मूङ्‍कचीप्का ब्याजसो लाप्नूम्नव।

२६ आम्‍नी खीम्तोनीम् खची जेलेम्मा बन्धकी यूक्सानूम्क तूदोक, आन्‍ना नाम्काम् लाईस्पीङ् मूङ्‍क आनाछानूम्व।

२७ ऊदोईपीक्यालो मूङ्‍क तेई खम् ईबूम्ङाङ् म्खाम् तेई के। खन्सा ख मूङ्‍कप्का बीन्‍नीपा ऊपी ईम्से? खीक्‍का मूङ्‍कसा ओपी वाङोम् मईदोक कोङा मूङ्‍कम् रीङ् येनो, ऊदोईपीक्यालो कोङ् सम्तूमा मीक् तूवो।

२८ “नीनाम्माम् ऊल्‍लोङ्पी निन्दा मनूम्नव, ना आम्नीपी हक् तोप्चीसो साराप् छानूम्नव।

२९ आम्नी थाम्पूपी सेईक म्चो लो वाचोसीम् काऊलो चारेईमम् छूसानीनव।

“वात्छा आम्‍नी छास् तूकप्क म्तूस्बूई क कोङ् पीयोनीव।

३० खोरोनाङ् आम्नी पी-लूपी लो लूस्लो तूकपीकासो कोङ् पीयोनीव। नूक् लेई सम्मो मूङ्‍क म्मालो तूनूव। खीक्‍का रेक् लेई क लेईपी आन्‍ना मूङ्‍क कोङ् पीयोनीव।

३१ “आन्‍नी ओ लागी पवित्र मीस् छूम् छूये। खन्सा आन्‍ना सोगोपीक सोगोसाआ सेतक पोसूम् म्साः चानूम्नव। मूङ्‍क आन्‍ना खेप् होङाछानूम्व।

नीया मम् तोक्पी लो सम्खेमीम् तोक्पीलो नियम

२३

“वालीलीक गवाई पीयानूम्नव। दुष्‍ट मीस्मी साथपी लाम्दूमानीना मूङ्‍कम् लागी नाचूर्‌लोक गवाई पीप् छूनीनव।

२ “मान्‍नप् लक् मप् मीस्चीम् दोस्-दोस् लाम्दूम्नीनव। मुद्दा छूकपी दूङ्देतोआ नेन्क हेम् लागेई छूवानीना गवाई पीयानूम्ना नीया गस्‍नूम्नव।

३ छूक्सीप् मीस् पीकानीना मुद्दा छूलो मूङ्‍कम् पन मनूम्नव।

४ “आन्‍ना आम्नी साछीमीम् लूपी अथवा मोकोक्‍ती हस्केई छूवाना खात्चाईक तईनूम्दोक, आन्‍ना मूङ्‍क आतानूम्ना बायानूम्ना मूङ्‍क आम्नी साछीमीम् दोक्पी छोक्सातानूम्व।

५ आम्नीपीका छूली मप्चीम् खची मोकोक्‍ती भारीआ चीप्दीतक आन्‍ना तईनूम्दोक, मूङ्‍क मोरोङ् होक्सायानूम्नव, खोदोलोई मूङ्‍क पक्नूम्व।

६ “मुद्दा छूलो छूक्सीप् मीस्मी नीया खपीका ङापानूम्नव।

७ वालीलीक रीङ्पीका छूबूरी तूवानीव। खीक्‍का अपराध मान्मप् अथवा इमानदार मीस् सीम् दण्ड पीयानूम्नव, ऊदोईपीक्यालो दोसी मीस् कोङा हाल्‍लोसो निर्दोष थरेई मूयोनो।

८ “घूस चानूम्नव, ऊदोईपीक्यालो घूसआ मीस् कोमूक्पा मय, ना धार्मिकताम् रीङ् सीसीर् मदीत।

९ “बीन्‍नीपा छाप्कूवापीका ताप्ना तूप् मीस् मसेत्नूम्नव। आन्‍नी मिश्र छाप्कूवापी थारूपो छूवानीकसा आन्‍ना थारूखम्पी तूप् मीस्मी सानीवा छेत्नूम्।

नोम्चीम् लेईमी तोक्पी नियम

१० “तूक्दोङ् सम्मो आम्नी थाम्पूपी चालेई फूयानूम्ना मूङ्‍क थाम्पूपीका सेईक म्चो बात्ल मनूम्व,

११ खोदोलोई नूक्दोङ्पी क मूङ्‍क मान्जोमो मोरो बान्जङ् होक्सायानूम्व, ना मूङ्‍कपी लीम्ना सेईक म्चो क आन्‍नी तूनीकपीक छूक्सीप्चा चस्‍नूव। खीक्‍का मूङ्‍क छूक्सीप्चा चईचीना एत्क क सोगोपाक सोगोसाआ चनूव। खोरोनाङ् आम्नी वाचोसीखा लो जैतूनखालोसो मनूम्व।

१२ “तूक् लेई सम्मो आम्नी लक् मनूम्व ना नूक् लेईक लेई क नोन्चीनीव, ना आम्नी लूपी, मोकोक्‍ती, आम्नी खीम्पी जन्मेई छूक रोः ना बीन्‍नी छाप्कूवापीका ताप्चासो नोम्चीम् तचीनूव।

१३ “कोङा पीकोक ङ्‍क खोलोङ् रीङ्पी आन्‍ना आम्नी सानीवा मनूम्व। बीन्‍नीपा देऊताचीम् नीङ्सो पानूम्नव। मूङ्‍क आम्नी ङःपीकाङ् लन्‍नूनव।

सूप्ची हायाम् देप् चाड

प्रस्थान ३४:१८-२६; व्यवस्था १६:१-१७

१४ “ईक् दोङ्पी सूक्छेम् आन्‍ना ओ लागी चाड मानेई मनूम्व।

१५ “आन्‍ना खमिर मान्तेम्पा सबेईमी चाड मानेई मनूम्व। आन्‍नी कोङा आज्ञा पीन्‍नीक तोङ्ना नूक् लेई सम्मो खमिर मान्तेम्पा सबेई चानूम्व। खीक्‍का आन्‍ना आबीब लाःमी तोकेई मम्पा नाम्‍लापी मूङ्‍क तोङ्ना मनूम्व, ऊदोईपीक्यालो मूङ्‍क लाःपी आन्‍नी मिश्र छाप्कूवापीका लत्‍तानीना बानानीक के।

“ओ लाईस्पी आस्‍सो होप्‍तो खची हूः बाईचीनूना खोमन्चीनूनव।

१६ “आन्‍ना यीक्पी लेतानूम्क छीर्म् मी दूङ् लाईस्पी सेईक म्चो चारेई मनूम्ना छीर्म् हेम् चाडi मानेई मनूम्व।

“दोङ्मी यास्कोपी आन्‍ना आम्नी थाम्पूपीका रोकोछू मनूम्कम् म्चो बात्ल मईनूम्, खोदोलो छीर्म् बात्ल मम् चाड मानेई मनूम्व।

१७ “ईक् दोङ्पी सूक्छेम् आन्‍नी तूनीकप्क खोलोङ् वात्छास् योबोरोबूम् लाईस्पी खोमन्चीनूव।

१८ “ओपी चारेईमम् बलिम् हीः क खमिर तेम्पा सबेईलो चारेई मनूम्नव।

“ओ लागी चाडपी चारेईमम् बलिम् म्छोदोवा क देत्छा सम्मो यूक्सातानूम्नव।

१९ “आम्नी थाम्पूपीक दूङ् लाईस्पी सेईक छीर्म्‌मी म्चो तूकप्क खोलोप्का दूङ् नप् क योबोरोबू आम्नी नीनाम्माम् खीम्पी तात्नूम्व।

“छाराम् म्छा म्माम् ओलोनपी ङीयानूम्नव।

नीनाम्माम् रीदाम् पोक्‍आ लाम् थीक्‍का मक

२० “खोङ्नूम्व, लाम्पी आम्नी रूसो मम् लागी लो कोङा थीक्‍का मूक थाम्पूपी आन्‍नी ताईम्तेम् लागीलो कोङा ईल्पो ओ रीदाम् पोक् आम्नी लाईस्-लाईस् पोक्सो।

२१ आन्‍ना सानीवा मनूम्ना मूङ्‍कम् रीङ् येन्‍नूम्व। खीक्‍का खम् ऊल्‍लोङ्पी पोनीनव; खसा आम्नी अपराध छेमा मईनो, ऊदोईपीक्यालो खपीङ् ओ नीङ् तूये।

२२ आन्‍ना खम् रीङ् येन्‍नूम् ना कोङा पीकोक खोलोङ् मईनूम्दोक, कोङ् आम्नी साछीमीचीम् साछीमी लो आम्नी ऊल्‍लोङ् मप्चीम् ऊल्‍लोङ् मप्‍लो छूवो।

२३ ओ रीदाम् पोक् आम्नी लाईस्-लाईस् खाते, ना एमोरी, हित्ती, परिज्‍जी, कनानी, हिव्वी ना यबूसीचीम् छाप्कूवापी आन्‍नी ताईतीनी, ना कोङा खस् पूराङ् मासेई मूतोची।

२४ आन्‍ना खची देऊता सेवा छानूम्नव, ना मूङ्‍कम् पूजासो मनूम्नव, खीक्‍का खची रीदूम् तोङ्ना मनूम्नव, खोदोलोई खस् खोलोङ् मासेई मनूम्नव, ना खची पवित्र लूङ् खोलोङ् टुक्रा-टुक्रा मदीत्नूम्व।

२५ आन्‍ना योबोरोबू आम्नी नीनाम्माम् आराधाना मनूम्व, ना खसा आन्‍नी आम्नी छीर्म् पी लो काऊपीलो आसीक् पीनी। खीक्‍का कोङा आम्नी रापीका सोमोरी खोलोङ् हतेई मूयो।

२६ आम्नी छाप्कूवापी आस्मीसो सागोवा सल्खात्नो, अथवा आस्सो छालूमा छूनो। कोङा आन्‍नी पूरा तोबूवा पीयान्‍नी।

२७ “आम्नी ऊल्‍लोङ् मप् मीस् कोङा ओपीका खची कीम्‍लप् बानेई मूयोची, ना आन्‍नी ऊक जातिचीपीई खात्नी खस् खोलोङ् कोङा खाथल्-बीथल् मूयोची। खीक्‍का कोङा खोलोङ् आम्नी साछीमीस् आम्नी लाईस्पीका कलूलातोची।

२८ कोङा आम्नी लाईस्-लाईस् गोवेई पोक्सो, ना मूङ्‍कसा हिव्वी, कनानी ना हित्तीची आम्नी लाईस्पीका कल्‍लातची।

२९ खोदोलोई कोङा खस् आम्नी लाईस्पीका ईक् दोङ्पीङ्ने कलूलातोचीनो, मादोन् छाप्कूवा खोलोङ् गोङ्‍रूत्खाप् छूना खाते, ना सोगोपीक जीवा-जन्तूची आम्नी लाईस्पी ओरोतो छूये।

३० आन्‍नी पतो-छातो खात्नीना मूङ्‍क छाप्कूवा आम्नी हूक्पी मान्मम् सम्मो कोङा जीजीस् मूयोना खस् आम्नी लाईस्पीका कलूलातोची।

३१ “कोङा आम्नी रीम् हालालाप् दीरीत्‍तीपीका पलिश्तीचीम् दीरीत्‍तीl सम्मो, ना गोङ्‌रूत्खाप्-थाम्पूपीका देप् यूफ्रेटिस योऊ सम्मो तोकेई मीम्पीयान्‍नी। कोङा मूङ्‍क छाप्कूवापी तूप् मीस् आम्नी हूक्पी सूम्पेई मीन्पीयान्‍नी, ना आन्‍ना मूङ्‍कस् खेदामईनूम्।

३२ आन्‍ना खस्का लो खची देऊतास्कालो करार मनूम्नव।

३३ आन्‍ना आम्नी छाप्कूवापी खस् तूम् पीयानूम्नव, मादोन् खचा आन्‍नी ओ ऊल्‍लोङ्पी मोऊ ममीनी, ऊदोईपीक्यालो आन्‍ना खची देऊताम् पूजा मईनूम्दोक आन्‍नी आछीयाङ् खची वोमोपी छूनी।”

i 

२३:१६ छीर्म् हेम् चाड – ङ्‍क चाड पूरानो करारपी साताचीम् चाड सो मीयची; नयाँ करारपी पेन्तिकोस मीयची।

l 

२३:३१ अर्थात्, भूमध्य सागर

करार पक्‍का छूवाक

२४

होसोङ् योबोरोबूआ मोशा ओरोलअ, “आन्, हारून, नादाब, अबीहू ना इस्राएलपीक धर्म-सेचीपोस् तूकपीक नूक्पोङ् कोङ् तूवोकप्‍तो थोङ्नीव, ना छूबूरीपी तूवानीना आन्‍ना ओ आराधाना मनूम्व।

२ खोदोलोई मोशाङाङ् योबोरोबूम् दोक्पीक थोनूव, ना बीन्‍नीपाक ओ दोक्पी थोनूनव। बीन्‍नीपा मीस्सो मोशालो थोम्‍ला थोनूनव।

३ मोशाआ खाताना योबोरोबूम् खोलोङ् आज्ञा लो नियमलो मीस् येईमीची, खोदोलो खस् खोलोआङ् ईबूम् साल्म् मस्‍ना ओरोपीका, “योबोरोबूआ पीकाक खोलोङ् रीङ्बऊ केईका रेपाम्का।”

४ खीक्‍का मोशाआ योबोरोबूम् खोलोङ् रीङ्बऊ छाप्पू।

देत्छा दावाङ् पकाना मोशाआ कोम्मी चाखेम्पी खाताना ईबूम् वेदी बानेईमना इस्राएलीचीम् ईक्पोङ् नीस् गोङ् तूवाक तोङ्ना ईक्पोङ् नीच्‍ची लूङ्मी खाम्बा थोरेप्पू।

५ खीक्‍का खसा इस्राएलचीम् सोलो मीस् पोक्सू, ना खचा योबोरोबूम् लागी मीःपी चारेईमम् बलि लो लूपीम् खाऊमा-खासेर्माम् बलिलो चारेई मअ।

६ खीक्‍का मोशाआ आधा हीः खाईना पोङ्‌कीरीम्पी तेसू, ना आधा क वेदीपी रीस्सू।

७ खीक्‍काना खसा करारमी सोक्सर खाईना खोलोङ् मीस्मी लाईस्पी नीयू। खोदोलो खचा ओरोपीकाना ख ङरी आत्ची, “योबोरोबूआ पीकाक खोलोङ् रीङ् केईका मयाम्का ना आज्ञा रेप् छूयेका।”

८ खीक्‍का मोशाआ हीः खाईना खोलोङ् मीस्मी थेम्पी रीस्सू, ना खसा ओरोपीका, “खोङ्नूम्व, ङ्‍क योबोरोबूआ म्होप्मी ङ्‍क खोलोङ् रीङ्बऊ तोङ्ना आन्‍नीस्का छूईक करारमी हीः के।”

९ खीक्‍काना मोशा, हारून, नादाब, अबीहू ना इस्राएलीचीम् धर्म-सेचीपोस् तूवाकपीक नूक्पोङ् थोम्‍ला खाता,

१० ना खचा इस्राएलमी नीनाम्मा तची। खम् म्‍लोङ् गोपू नीर दीमम्पा, ना नाम्छूई तोङ्‍कङ् हायाम् सफा लाम्दूम्स्को पेती तोङ्‌क तूवा।

११ खोदोलोई खसा इस्राएलीचीम् नाइकेचीम् ऊल्‍लोङ्पी म्हूः मान्थेई, ना खचा नीनाम्मा तची, खीक्‍का चाम्दूम् चची।

१२ योबोरोबूआ मोशा ओरोलअ, “कोम्पी कोङ् तूवोकपी थोङ्ना तूवाव। खीक्‍का आना खस् ईम् लागी कोङा छापूक ललई लो आज्ञाम् लूङ्मी पाटीलो आन् पीयान्।

१३ खीक्‍का मोशा लो म्सूसो मप् यहोशूलो पकाना नीनाम्माम् कोम् थेम्तो खाता।

१४ मोशाआ धर्म-सेचीपोस् ओरोलची, “कास्का आम्नीपी आत्चीकाना यूचीकानोक सम्मो आन्‍ना ङ्‍कपी कास्का हूङाचीकाव। हारून लो हूरलो आन्‍नीस्का तूये। आम्नीम् ऊची विवाद तूदोक खचीपी खात्नीव।”

१५ खीक्‍का मोशा कोम् थेम्तो खाता ना मोम्‍आ कोम् नेप्खी।

१६ योबोरोबूम् साम्दीखा सीनै कोम्पी ता, खीक्‍का मोम्‍आ तूक् लेई सम्मो कोम् नेप्दीतू। नूक् लेईक लेईपी योबोरोबूआ मोम्मी रापीका मोशा काछअ।

१७ इस्राएलीचा खोङ्चीलो योबोरोबूम् साम्दीखाम् कोम्मी छोक्पी सोको दईप्दीप् मीः तोङ्‍क तूवा।

१८ खीक्‍का मोशा मोम्मी रापी छूवाना कोम् थेम्तो खाता, ना ख कोम् थेम्पी लीक् लेई लो लीक् सेपालो तूवा।

पवित्र तम्बूम् लागी चाचोदाम्

प्रस्थान ३५:४-९

२५

योबोरोबूआ मोशा ओरोलअ,

२ इस्राएलीस् ओलोलचीव, खचा ओ लागी चाचोदाम् तात्चीनूव। खीक्‍का खोलोआ खची सानीवापी मीन्क तोङ्ना सानीवा चानतो चारेई मईचीक चाचोदाम् आना ओ लागी लाप्व।

३ खचीपीका लाम् पर्ने चाचोदाम् क ङ्‍कस्ङा के: हाल्ङो, नाम्छेर्‌बू, काँस,

४ मोमोजीजीप्पा साखी, बैजनी साखी, हाल्के साखी ना सूतीम् तेई, छाराम् म्मूई,

५ हाल्के रङ्गआ कील्म्पा लूस्मी सोकोवार, हायाम् चीप् सोकोवार, बबुलमी सीङ्,

६ लाबाईमी लागी जैतूनमी तेल, अभिषेक मम् तेल ना नाम्चानप् धूपमी लागी मासाला,

७ एपोदपी लो पम्देम्-पातापीलो तेम् लागी आनिक्स लो म्खाल-खाल्क रत्नलो।

८ “कोङ् खची रापी तूम् लागी खचा ओ लागी ईबूम् पवित्र तम्बू बानेई मस्‍नूव।

९ कोङा आन् खोमीन्‍नाक दोलेवा तोङ्ना पवित्र तम्बू लो मूङ्‍कपी गोम् खोलोङ् चूम्सोस्लो आना बानेईमव।

करारमी सन्दूक

प्रस्थान ३७:१-९

१० “खचा बबुल सीङ्मी ऊबूम् सन्दूक बानेई मस्‍नूव। मूङ्‌कम् लम्बाइ नीस् हात लो आधालो, चौडाइ ईक् हात लो आधालो ना उचाइ ईक् हात लो आधालो छूनूव।

११ खीक्‍का आना मूङ्‍कम् म्गोलाम्पा लो म्थेम्‍लाम्पालो निखुर हाल्ङोआ बप्स्व, ना मूङ्‍कम् बिट क हाल्ङोआ रीम्व।

१२ मूङ्‍कम् लागी हाल्ङोम् लीची मुन्द्री बानेईमना मूङ्‍कम् लीची म्खुट्टी तूकपी तेस्व, नीच्‍ची मुन्द्री ईक् हेम् ना नीच्‍ची मुन्द्री आर्को हेम् छूनूव।

१३ खीक्‍का आना बबुल सीङ्मी तूप् बानेईमना मूङ्‍क हाल्ङोआ रीम्व।

१४ मूङ्‍क तूप् सन्दूकमी नीस्थला तूक मुन्द्रीपी सन्दूक खूर्म् लागी तेस्व।

१५ मूङ्‍क तूप् सन्दूकमी मुन्द्रीपीङ् छूम् छूये, खीक्‍का आना मूङ्‍क तूप् मूङ्‍कपीका लात्नव।

१६ खीक्‍काना मूङ्‍क सन्दूक गोपी कोङा आन् पीयान्क ललईमी पाटी यूक्स्व।

१७ “खीक्‍का आना निखुर हाल्ङोपीका ईबूम् सन्दूक खम् लागी मोऊ छेमा मस्को बानेईमव। मूङ्‍कम् लम्बाइ नीस् हात लो आधालो ना चौडाइ ईक् हात लो आधालो छूनूव।

१८ दूम्पा हाल्ङोम् नीच्‍ची करूब बानेईमना मूङ्‍क सन्दूकमी खम्मी नीस् चाखेम्पी यूक्स्व,

१९ ईबूम् करूब ईक् चाखेम्पी ना आर्को करूब आर्को चाखेम्पी। खीक्‍का मूङ्‍क नीच्‍ची करूब लो सन्दूक देम्‍लो ईक् टुक्रा हाल्ङोपीकाङ् मूङ्‍कम् नीस् चाखेम्पी बानेईमव।

२० मूङ्‍क नीच्‍ची करूबआ खची लाप्‍तो थोम्‍ला हाप्स्चीक छूनूव खीक्‍का मूङ्‍कचीम् खची लाप्‍तोआ सन्दूक देप्स्को गीम्जू मीयक छूनूव। मूङ्‍कचीम् खची ङः एक्साका-नाक्‍का सन्दूक देप्स्को हेम् हीप्चीप् छूनूव।

२१ मूङ्‍क सन्दूक देम् क सन्दूक थेम्पी यूक्स्व, खीक्‍का सन्दूकगोपी कोङा आन् पीयान्क ललईमी पाटी यूक्स्व।

२२ मूङ्‍कपीङ् कोङा आन् तूम्यान्‍ना, खीक्‍का मूङ्‍क देप्स्को थेम्पी करारमी सन्दूकपी तूक मूङ्‍क नीच्‍ची करूबमी रापीका इस्राएलीचीम् लागी खोलोङ् ओ आज्ञा कोङा आन् पीयान्‍ना।

नीनाम्मापी चारेई मम्पा सबेई यूस्को टेबल

प्रस्थान ३७:१०-१६

२३ “आना बबुल सीङ्मी ईबूम् टेबल बानेईमव। मूङ्‍कम् लम्बाइ नीस् हात, चौडाइ ईक् हात ना उचाइ ईक् हात लो आधालो छूनूव।

२४ खीक्‍का मूङ्‍क टेबल निखुर हाल्ङोआ बप्स्व, ना मूङ्‍कम् लीक्थलाम्पा हाल्ङोम् बिट तेस्व।

२५ मूङ्‍कम् लीक् हेम्‍लाम्पा लीक् अङ्‌गुल चौडाइलोक ईबूम् घेरा बानेईमव, ना मूङ्‍क घेराम् लीक्थलाम्पा हाल्ङोम् बिट तेस्व।

२६ टेबलमी लागी हाल्ङोम् लीची मुन्द्री बानेईमव, ना मूङ्‍क मुन्द्री मूङ्‍क टेबलमी म्‍लोङ् तूकपी लीक् कुनापीङ् तेस्व।

२७ टेबल खूर्म् तूप्मी लागी थाऊ छूम् लागी मूङ्‍क मुन्द्री घेराम् दोक्छापीङ् छूनूव।

२८ मूङ्‍क तूप् बबुल सीङ्मी बानेईमना हाल्ङोआ बप्स्व, ना मूङ्‍क तूप्‍आङ् टेबल खूर्‌चीनूव।

२९ आना टेबलमी लागी निखुर हाल्ङोम् थाल, धूपदानी, ना अर्घ लेईम् लागी करूवा ना पोङ्‍कीरीम् बानेईमव।

३० ङ्‍क टेबलपी पवित्र सबेई ओ लाईस्पी सदैबरी यूक्सानूम्व।

सामदान

प्रस्थान ३७:१७-२४

३१ “आना निखुर हाल्ङोम् ईबूम् सामदान दूप्ना बानेईमव। मूङ्‍कम् म्तोतूस्को, तूप्, बूङ् तोङ्‍क पोङ्‍कीरीम्, कोपिला ना बूङ् खोलोङ् मूङ्‍क ईबूम् टुक्रापीकाङ् बानेईमव।

३२ मूङ्‍कम् तूक्ची म्गेम् पाखा हेम् लत्‍ताक छूनूव — सूप्ची म्गेम् सामदानमी ईक् हेम् ना सूप्ची म्गेम् सामदानमी आर्को हेम् छूनूव।

३३ ईबूम् म्गेम्पी हाडे-बदाममी बूङ् तोङ्‍क कोपिला ना बूङ्‍लोक सूप्ची पोङ्‍कीरीम्, खीक्‍का आर्को म्गेम्पीसो मूङ्‍क तोङ्‍कङ् सूप्ची छूनूव। सामदानपीका लत्‍ताक मूङ्‍क तूक्ची म्गेम् ईक् खाल्कङ् छूनूव।

३४ सामदानपी हाडे-बदाममी बूङ् तोङ्‍क लीची पोङ्‍कीरीम्, खीक्‍का खची होप्-होप्मीङ् कोपिला लो बूङ्लो छूनूव।

३५ सामदानपीका लत्‍ताक लाईस्पीक जोडी म्गेम्मी गोपी ईबूम् कोपिला, दोस्पीक जोडीम् गोपी दोस्रो कोपिला, ना तेस्रो जोडीम् गोपी तेस्रो छूनूव, तूक्ची म्गेम् तूकप्क नी-नीच्‍ची म्गेम्मी गोपी ई-ईबूम् कोपिला छूनूव।

३६ सामदान, मूङ्‍कम् कोपिला ना मूङ्‍कम् म्गेम् खोलोङ् ईबूम् टुक्रापीकाङ् दूम्पाना बानेईमम्पा निखुर हाल्ङोम् छूनूव।

३७ “मूङ्‍क सामदानमी नूक्ची दीय बानेईमव। खीक्‍का मूङ्‍क दीय सामदानमी लाईस्पी छेङ्‍छेङ् छूम् लागी दईदीत्व।

३८ मूङ्‍क सामदानमी सलेद मीलेई मम् काम्ता लो मूङ्‍क काम्ता यूस्को चूम्‍लो निखुर हाल्ङोम् छूनूव।

३९ सामदान लो ङ्‍क खोलोङ् थक्लो ईक् तोडाc निखुर हाल्ङोम् बानेई मम्पा छूनूव।

४० कोम्पी कोङा आन् खोमीन्‍नाक दोलेवा तोङ्ना आना होस् मना मूङ्‍क बानेईमव।

c 

२५:३९ अर्थात्, गेबोगेबो ३४ किलोग्राम छूये।

पवित्र तम्बू

प्रस्थान ३६:८-३८

२६

“आना ईक्पोङ् पर्दालोक पवित्र तम्बू बानेईमव। मूङ्‍क पर्दा मसीन थूईम्पाना बम्पा सूती तेईमी ना मोमोजीजीप्पा, बैजनी ना हाल्के साखीम् छूनूव। खीक्‍का मूङ्‍कपी हायाम् सीप् मलेप्‍आ बानेई मक तोङ्‍क करूबसो आना बानेईमव।

२ खोलोङ् पर्दाम् लम्बाइ नीस्पोङ् रेक् हात लो चौडाइ लीक् हातलो छूनूव। खोलोङ् पर्दा ईन्तोरोक छूनूव।

३ ङाची पर्दा ईबूम्पीका आर्को मतो गासेईमव, ना आर्को ङाचीसो ईबूम्पीका आर्को मतो गासेईमव।

४ लाईस्पी गासेई मम्पा भागमी नाक्‍का छोक्पाक पर्दाम् चाखेम्पी मोमोजीजीप्पा सुर्काउनी बानेईमव। दोस्पी गासेई मम्पा भागमी नाक्‍का क पर्दाम् चाखेम्पीसो मूङ्‍क तोङ्‍कङ् बानेईमव।

५ ईबूम् पर्दापी ङाक्पोङ् म्सुर्काउनी बानेईमव, खीक्‍का दोस्पी गासेई मम्पा भागमी नाक्‍काक पर्दापीसो ङाक्पोङ् सुर्काउनी बानेईमव। खीक्‍का मूङ्‍क सुर्काउनी खोलोङ् ईक् हेम्ङा हीप्चीप् छूनूव।

६ खीक्‍का हाल्ङोम् ङाक्पोङ् खोतीबा बानेईमना खोलोङ् पर्दा ईबूम् आर्कोलो मूङ्‍क खोतीबाआ जोरेई मव, खीक्‍का ओरोना पवित्र तम्बू ईबूम्ङा छूये।

७ “पवित्र तम्बू थेम्पीक तम्बूम् लागी छाराम् म्मूईपीका पर्दा बानेईमव। आना ईक्पोङ् ईबूम् पर्दा बानेईमव।

८ ई-ईबूम् पर्दाम् लम्बाइ सूक्पोङ् हात लो चौडाइ लीक् हातलो छूनूव। ईक्पोङ् ईबूम् पर्दा खोलोङ् ईन्तोरोकङ् छूम् छूये।

९ ङाची पर्दा ईदेऊपी ना तूक्ची पर्दा ईदेऊपी जोरेईमव। छैटौँ पर्दा क तम्बूम् लाईस्लाम्पा दोबोर मव।

१० लाईस्पी गासेई मम्पा भागमी नाक्‍काक पर्दाम् चाखेम्पी ङाक्पोङ् सुर्काउनी बानेईमव, ना आर्को गासेई मम्पा भागमी नाक्‍काक पर्दाम् चाखेम्पीसो ङाक्पोङ् सुर्काउनी बानेईमव।

११ तम्बू जोरेई मम्ना ईबूम्ङा बानेई मम् लागी आना काँसम् ङाक्पोङ् खोतीबा बानेईमव, ना मूङ्‍क खोतीबा म्सूर्काउनी तूकपी तेस्व।

१२ तम्बूपीक पर्दाम् एत्‍ताक भाग, अर्थात् म्‍राप्काक पर्दा क पवित्र तम्बूम् म्दोस् हेम् काम्दीम्पा छूनूव।

१३ तम्बूम् पर्दामी बाँकी रहेई छूवाक ईक् हात एक्साका हेम् लो ईक् हात मेक्साका हेम्‍लो पवित्र तम्बू देम् लागी मूङ्‍कम् नीस् चाखेम्पीङ् काम्दीम्पा छूनूव।

१४ हाल्के रङ्गआ कील्म्पा लूस्मी सोकोवारमी छाना तम्बू देम् लागी बानेईमव, ना मूङ्‍कम् थेम्पी देम् लागी हायाम् चीप् सोकोवारमी आर्को ईबूम् छाना बानेईमव।

१५ “पवित्र तम्बूम् लागी बबुल सीङ्मी फल्याक तोतो मना यूक्स्व।

१६ ई-ईबूम् फल्याकमी लम्बाइ ईक्पोङ् हात ना चौडाइ ईक् हात लो आधालो छूनूव।

१७ मूङ्‍क खोलोङ् फल्याकपी नी-नीच्‍ची चूचूप्पा म्छो ईबूम् आर्कोम् लाईस्पी यूम्पा छूनूव। खीक्‍का पवित्र तम्बूपीक खोलोङ् फल्याक आना ओरोनाङ् बानेईमव।

१८ पवित्र तम्बूम् योऊमेर हेम्क भागमी लागी नीस्पोङ् फल्याक बानेईमव।

१९ मूङ्‍क नीस्पोङ् फल्याकमी म्गोलाम्पा नाम्छेर्‌बूम् लीक्पोङ् म्तोतूस्को बानेईमव, नीच्‍ची म्तोतूस्को ईबूम् फल्याकमी म्गोलाम्पा ना खोलोङ् चूचूप्पा म्छो तूक गोपू ईबूम् छूनूव।

२० पवित्र तम्बूम् आर्को हेम्, अर्थात् योऊना हेम्पीकम् लागी नीस्पोङ् फल्याक,

२१ ना मूङ्‍कम् लीक्पोङ् नाम्छेर्‌बूम् म्तोतूस्को बानेईमव, ईबूम् फल्याकमी म्गोलाम्पा नीच्‍ची म्तोतूस्को बानेईमव।

२२ पवित्र तम्बूम् नाम्काप्स्को हेम्पीका जीस् छूबूरीपी तूक भागमी लागी तूक्ची फल्याक बानेईमव।

२३ मूङ्‍क छूबूरीपी तूक भागपीक कुनाम् लागी आना नीच्‍ची फल्याक बानेईमव।

२४ मूङ्‍क नीस् कूनापीक फल्याक मूक्‍सूकापूका तोक्‍का सम्मो दोबोर खप्‍तेई मम्पा छूनूव, ना ओरोना मूङ्‍क ईबूम् मुन्द्रीपी जोरेई छूनूव। मूङ्‍क नीच्‍ची फल्याक ङ्‍कतोङ्‌कङ् छूनूव।

२५ मूङ्‍कपी रेक्ची फल्याक छूनूव, ना मूङ्‍कम् लागी नाम्छेर्‌बूम् ईक्पोङ् तूक्ची म्तोतूस्को छूनूव। ईबूम् फल्याकमी म्गोपू नीच्‍ची म्तोतूस्को छूनूव।

२६ “आना बबुल सीङ्मी बार बानेईमव, पवित्र तम्बूम् ईक् हेम्क फल्याकमी लागी ङाची बार बानेईमव,

२७ आर्को हेम्क फल्याकमी लागी ङाची बार बानेईमव, ना नाम्काम्स्को हेम्पीका जीस् छूबूरीपी तूक फल्याकमी लागी ङाची बार बानेईमव।

२८ फल्याकमी रापी तूक बार क ईक् चाखेम्पीका आर्को चाखेम् सम्मो तान्‍तेनूव।

२९ मूङ्‍क फल्याक खोलोङ् हाल्ङोआ बप्स्व। खीक्‍का बार नम्‍लो लाम् लागी हाल्ङोम् मुन्द्रा बानेईमव। मूङ्‍क बारसो खोलोङ् हाल्ङोआ बप्स्व।

३० “आन् कोम्पी खेमीयाक दोलेवा तोङ्ना पवित्र तम्बू बानेईमव।

३१ “खीक्‍का मोमोजीजीप्पा साखी, बैजनी साखी, हाल्के साखी ना मसीन थूईम्पाना बम्पा सूती तेईमी ईबूम् पर्दा बानेईमव, ना मूङ्‍कपी हायाम् सीप् मलेप्‍आ बानेईमक करूबसो छूनूव।

३२ हाल्ङोआ रीम्पा बबुल सीङ्मी लीची खाम्बापी हाल्ङोम् खोतीबाआ मूङ्‍क कीन्व। मूङ्‍क खाम्बा लीची नाम्छेर्‌बूम् म्तोतूस्कोपी छूनूव।

३३ आना मूङ्‍क राप् पर्दा क खोतीबापीका काक्स्व ना मूङ्‍कम् दोस्पी करारमी सन्दूक यूक्स्व। मूङ्‍क पर्दाआ आम्नी लागी पवित्र तूस्को लो खोलोप्का दूङ् पवित्र तूस्कोलो अलग मय।

३४ खोलोप्का दूङ् पवित्र तूस्कोपी करारमी सन्दूक थेम्पी सन्दूक देम् — मोऊ छेमा मस्को — यूक्स्व।

३५ मूङ्‍क राप् पर्दाम् पाखालाम्पाक पवित्र तूस्कोम् योऊना हेम् टेबल यूक्स्व, ना पवित्र तम्बूम् योऊमेर हेम्पीक टेबलमी लाईस्पी सामदान यूक्स्व।

३६ “तम्बूम् लाम्स्कोम् लागी आना मोमोजीजीप्पा साखी, बैजनी साखी, हाल्के साखी ना मसीन थूईम्पाना बम्पा सूती तेईमी, बुट्टा तेम्पा ईबूम् पर्दा बानेईमव।

३७ मूङ्‍क पर्दाम् लागी बबुल सीङ्मी ङाची खाम्बा बानेईमव, ना मूङ्‍क हाल्ङोआ बप्स्व। खीक्‍का मूङ्‍कम् खोतीबा क हाल्ङोम् छूनूव, ना मूङ्‍कम् लागी काँसम् ङाची म्तोतूस्को बानेईमव।”

मीःपी चारेईमम् बलिम् वेदी

प्रस्थान ३८:१-७

२७

“आना बबुल सीङ्मी ङाक् हाततो बाईप् ना ङाक् हाततो दाप् ईबूम् वर्गाकार वेदी बानेईमव। मूङ्‍क सूक् हाततो रेप् छूनूव।

२ मूङ्‍क वेदीम् लीक् कूनापी ई-ईबूम् पीत्‍तो बानेईमव। वेदी लो मूङ्‍कम् पीत्‍तोलो ईबूम् टुक्राआङ् बानेई मम्पा छूनूव। खीक्‍का मूङ्‍क वेदी काँसआ रीम्व।

३ मूङ्‍कपीक छूबूई गूईम् लागी छूप्, बेल्चा, ऊची छर्केई मम् बाटा, साः गूईम् काँटा ना मीः यूम् लागी छूप् बानेईमव; मूङ्‍कपीक खोलोङ् चूम्सोस् काँसम् छूनूव।

४ मूङ्‍कम् लागी काँसम् ईबूम् जाली बानेईमव, ना जाली थेम्पी मूङ्‍कम् लीक् कूनापी काँसम् लीची मुन्द्री तेस्व।

५ आना मूङ्‍क मुन्द्री क वेदीम् गोपू लीक् हेम्पी बिटमी गोपू यूक्स्व, ना जाली वेदीम् म्‍रा सम्मो तान्तेनूव।

६ वेदीम् लागी बबुल सीङ्मी तूप् बानेईमना मूङ्‍क काँसआ रीम्व।

७ मूङ्‍क तूप् मुन्द्रीपी तेस्व, ना मूङ्‍क वेदी खूराम्‍लो मूङ्‍क तूप् वेदीम् नीस् हेम्‍लाम्पा छूनूव।

८ वेदी आना फल्याकमी खोक्रो बानेईमव। कोम्पी खोमीन्‍नाक तोङ्ना आना मूङ्‍क वेदी बानेईमव।

पवित्र तूस्कोम् चोक

प्रस्थान ३८:९-२०

९ “आना पवित्र तम्बूम् लागी चोक बानेईमव। मूङ्‍कम् योऊमेर हेम्क भागपीक लम्बाइ १०० हात छूनूव, ना मूङ्‍कम् लागी मसीन थूईम्पाना बम्पा सूती तेईमी पर्दा बानेईमव।

१० मूङ्‍कम् नीस्पोङ् खाम्बा लो मूङ्‍कम् नीस्पोङ् म्तोतूस्कोलोसो काँसम्ङा छूनूव। मूङ्‍क खाम्बाम् खोतीबा लो मूङ्‍कम् फित्तालो नाम्छेर्‌बूम् छूनूव।

११ खोरोनाङ् योऊना हेम्क भागमी लागीसो १०० हाततो बाईपा पर्दा छूनूव, ना मूङ्‍कम् नीस्पोङ् म्खाम्बा लो मूङ्‍कम् नीस्पोङ्‌ङा म्तोतूस्कोलोसो छूनूव, ना मूङ्‍क खोलोङ् काँसम् छूनूव। खोदोलोई मूङ्‍क खाम्बाम् खोतीबा लो फित्तालो क खोलोङ् नाम्छेर्‌बूम् छूनूव।

१२ “चोकमी नाम्काम्स्को हेम्क पर्दा ङाक्पोङ् हाततो बाईप् छूनूव। खीक्‍का मूङ्‍कम् ईक्पोङ् म्खाम्बा लो ईक्पोङ्‌ङा म्‍तूस्कोलो छूनूव।

१३ चोकमी नाम्‍आप्स्को हेम् अथवा नाम्‍आप्पक हेम् क चौडाइ ङाक्पोङ् हात छूनूव।

१४ मूल्‍लाम्स्कोम् ईक् हेम्पीकम् लागी ईक्पोङ् ङाक् हाततो बाईप् पर्दा छूनूव। मूङ्‍कम् सूप्ची म्खाम्बा लो सूप्चीङ् म्‍तोतूस्कोलो छूनूव।

१५ खीक्‍का आर्को हेम्कम् लागीसो ईक्पोङ् ङाक् हाततो बाईप् पर्दा छूनूव। मूङ्‍कम् सूप्ची म्खाम्बा लो सूप्चीङ् म्‍तोतूस्कोलो छूनूव।

१६ “चोकपीक लाम्स्कोम् लागी मोमोजीजीप्पा साखी, बैजनी साखी, हाल्के साखी ना मसीन थूईम्पाना बम्पा सूती तेईमी नीस्पोङ् हाततो बाईप् पर्दा छूनूव। मूङ्‍कपी बुट्टा तेम्पा छूनूव। खीक्‍का मूङ्‍कम् लीची म्खाम्बा ना म्तूस्कोसो लीचीङ् छूनूव।

१७ चोकमी लीक् हेम्‍लाम्पाक खोलोङ् खाम्बापीक फित्ता लो खोतीबालो नाम्छेर्‌बूम् छूनूव। खीक्‍का मूङ्‍कम् म्तोतूईस्को क काँसम् छूनूव।

१८ खीक्‍का मूङ्‍क चोकमी लम्बाइ १०० हात ना मूङ्‍कम् चौडाइ ङाक्पोङ् हात छूनूव। मूङ्‍क पर्दा ङाक्पोङ् हाततो रेप् छूनूव। खीक्‍का मूङ्‍क मसीन थूईम्पाना बम्पा सूती तेईमी छूनूव, ना मूङ्‍कम् म्तोतूस्को क काँसम् छूनूव।

१९ पवित्र तम्बूपी लक् मयाम्‍लो गोम् म्खाल्-खाल्क चूम्सोस्, खीक्‍का तम्बूपीक लो चोकपीकलो खोलोङ् कीला काँसम् छूनूव।

दीयम् लागी तेल

लेवी २४:१-४

२० “आना इस्राएलीस् ओरोलचीना आज्ञा पीचीव: दीय पूरा तीम्चाम् लागी लो कोदी पीम् लागीलो दूम्पा जैतूनमी चोक्ख तेल तात्नूम्व।

२१ तूम्खास्को तम्बूपी करारमी सन्दूकमी लाईस्पी तूक पर्दापीका पाखापी हारूनआ लो वात्छा म्छाचालो ङ्‍क दीय यूपायीका देत्छा सम्मो योबोरोबूम् लाईस्पी दईदीत्चीनूव। इस्राएलीचीम् लागी खची दूङ्पीका दूङ् सम्मोकम् लागी ङ्‍क हाल्‍लोसो मान्याईप् ललई छूनूव।

पूजारीचीम् तेई

प्रस्थान ३९:१-७

२८

“आना इस्राएलीचीम् रापीका आम् बूः हारून खीक्‍का वात्छा म्छास् नादाब, अबीहू, एलाजार ना ईतामार आन् तूकपी तात्चीव, ना खचा ओ लागी पूजारीआ मम् लक् मस्‍नूव।

२ गौरवमी लागी लो ङालीनम् लागीलो आना आम् बूः हारूनमी लागी पवित्र तेई बानेईमव।

३ ङ्‍कतोङ्‌क सीप् मलेप्ची देप्पोई कोङा लूखूप्चीआ पेपूचीक तूये, मूङ्‍कस् आना ओरोलचीव, मूङ्‍कचा हारूनमी तेई बानेई मस्‍नूव, ना मूङ्‍कसा पूजारीम् पदपी ओ सूसो मनूव।

४ मूङ्‍कचा बानेई मम् पर्ने तेई क ङ्‍कस्ङा के: पम्देम्-पाता, एपोद, ओरोबाईप् तेई, बम्पा लबेदा, फेटा ना थाप्‍री। खीक्‍का आम् बूः हारूनमी लागी लो वात्छा म्छाचीम् लागीलो पूजारीम् पदपी ओ सूसो मईचीलो खाम् पवित्र तेई खचा बानेई मस्‍नूव।

५ खीक्‍का खचा हाल्ङो, ना मोमोजीजीप्पा साखी, बैजनी साखी, हाल्के साखी ना मसीन सूतीम् तेई गोङ्चीनूना मूङ्‍क बानेई मस्‍नूव।

एपोद

६ “खचा एपोद क हाल्ङोम्, ना मोमोजीजीप्पा साखी, बैजनी साखी, हाल्के साखी ना चीचीमा साखी थूईम्पाना बम्पा सूतीम् तेईआ नम्‍लोना बानेई मस्‍नूव।

७ म्‍लाईस्ला लो म्दोस्लालो मसा एपोदमी नीस् टुक्रा छूये, ना मूङ्‍क नीस् टुक्रा नीच्‍चीङ् बोऊतो थेम्पी नीच्‍ची फित्तालाम्पा जोरेई छूये।

८ मूङ्‍कपी तूक हायाम् नम्‍लोना बम्पा छूम्‍रीपी वाईम् थाप्‍री एपोदलो ईक् टुक्राम्ङा छूनूव ना मूङ्‍क तोङ्‍कङ् लक्लोक हाल्ङोम्, ना मोमोजीजीप्पा साखी, बैजनी साखी, हाल्के साखी ना मसीन थूईम्पाना बम्पा सूती तेईमी छूनूव।

९ “आना नीच्‍ची आनिक्स खाईना मूङ्‍कपी इस्राएलमी वात्छा म्छाचीम् नीङ् खोपेई ममीव।

१० खस् जन्मेई छूवाक तोङ्ना मूङ्‍कस् खोलोङ् तूकतोदीपीक तूक्पोम् खची नीङ् ईबूम् पत्थर थेम्पी ना आर्को तूक्पोम् खची नीङ् क आर्को पत्थर थेम्पी खोपेई ममीव।

११ मूङ्‍क पत्थर खोपेईमप् मूर्‌पो मीचा ऊतोङ्नाई छाप खोपेईमय, खूङ्‍क तोङ्नाङ् मूङ्‍क नीच्‍ची पत्थर थेम्पी इस्राएलमी वात्छा म्छाचीम् नीङ् खोपेई ममीव। खीक्‍का आना मूङ्‍क पत्थर हाल्ङोम् रत्न तासेई मस्को मणिघरपी तासेई ममीव।

१२ मूङ्‍क नीच्‍ची पत्थर बोऊतो थेम्पी छूईम् एपोदमी फित्तापी इस्राएलमी वात्छा म्छाचीम् लागी मीन्मारोम् पत्थर छूम् लागी तासेई ममीव, ना हारूनआ इस्राएलमी वात्छा म्छाचीम् नीङ् योबोरोबूम् लाईस्पी नीस्थला म्बोऊतोपी मीन्मारोम् लागी खूर्‌दीत्नूव।

१३ खीक्‍का आना हाल्ङोम् मणिघर बानेई ममीव।

१४ रीबो तोङ्‍ना रीम्पा निखुर हाल्ङोम् नीच्‍ची सिक्री बानेई ममीव, ना मूङ्‍क रीम्पा सीक्री मूङ्‍क मणिघरपी तेमीव।

पम्देम्-पाता

प्रस्थान ३९:८-२१

१५ “नीया मम् लागी पम्देम्-पाता हायाम् सीप् मलेप्‍आ बानेई मक तोङ्‍क बानेईमव — एपोद बानेई मम्पा तोङ्नाङ् मूङ्‍कसो हाल्ङोम्, ना मोमोजीजीप्पा साखी, बैजनी साखी, हाल्के साखी ना मसीन थूईम्पाना बम्पा सूती तेईमी छूनूव।

१६ मूङ्‍क वर्गाकार ना नीस्फाम् मम्पाना फाम्पा छूनूव। मूङ्‍कम् लम्बाइ ईक् बित्ता ना चौडाइसो ईक् बित्ताङ् छूनूव।

१७ आना मूङ्‍कपी मणिम् लागी लीक् लहर मस्‍ना मणि जोरेईमव। लाईस्पीक लहर मानिकमी, पुष्पराजमी ना बेरूजमी छूनूव।

१८ दोस्रो लहर फिरोजामी, नीरमी ना पन्‍नामी छूनूव;

१९ तेस्रो लहर नीलमणिमी, हाकिकमी ना कटेलामी छूनूव;

२० चौथो लहर क पीतमणिमी, आनिक्समी ना बिल्‍लौरमी छूनूव। ङ्‍क खोलोङ् हाल्ङोम् मणि यूस्को खीम्पी जोरेईमना यूक्स्व।

२१ मूङ्‍क मणि इस्राएलमी वात्छा म्छाचीम् खची नीङ् तोङ्ना ईक्पोङ् नीच्‍ची छूनूव। मूङ्‍क ई-ईबूम्पी छापपी खोपेई मम्पा तोङ्ना ईक्पोङ् नीस् कुल तूवाकपीक ई-ईल्पोम् नीङ् छूनूव।

२२ “पम्देम्-पाताम् लागी रीबो तोङ्ना रीम्पा निखुर हाल्ङोम् सिक्री बानेईमव।

२३ आना मूङ्‍कम् लागी हाल्ङोम् नीच्‍ची मुन्द्री बानेईमना पम्देम्-पाताम् नीस् कूनापी तेस्व।

२४ हाल्ङोम् नीच्‍ची सिक्री पम्देम्-पाताम् चाखेम्-चाखेम्पी तूक मूङ्‍क नीच्‍ची मुन्द्रीपी तेस्‍व।

२५ नीच्‍ची सिक्रीम् आर्को नीस् चाखेम् क मूङ्‍क नीच्‍ची मणि यूस्को खीम्पी जोरेईमना एपोदमी बोऊतो थेम्पी छूईम् फित्तापी म्‍लाईस् हेम्‍लाम्पा तेस्‍व।

२६ होसोङ् हाल्ङोम् नीच्‍ची मुन्द्री बानेई मना पम्देम्-पाताम् आर्को नीस् कूनापी एपोद हेम् म्गोलाम्पा बिटपी तेस्व।

२७ होसोङ् हाल्ङोम् नीच्‍ची मुन्द्री बानेईमना एपोदमी लाईस्लाम्पा नीच्‍चीङ् बोऊतो थेम्पी छूईम् फित्ताम् म्गोलाम्पा ना एपोदमी छूम्‍रीप्क थाप्‍रीम् थेम्पी सिउनी तूकपी तेस्‍व।

२८ पम्देम्-पाता क मूङ्‍कम् मुन्द्रीलाम्पा एपोदमी मुन्द्रीम् मोमोजीजीप्पा फित्ता छूम्‍रीप्क थाप्‍रीपी खार्‌व, ना मूङ्‍क एपोदपीका एक्सा-मेक्सा सरेई छूम् तनूनव।

२९ “हारून पवित्र तूस्कोपी वोङ्लो खसा म्गोङ् थेम्पी नीयाम् पम्देम्-पातापी योबोरोबूम् लाईस्पी पूरा मीन्मारो मम्चाम् लागी इस्राएलमी वात्छा म्छाचीम् नीङ् खूर्‌दीत्नूव।

३० आना नीयामी पम्देम्-पातापी “ऊरीम” लो “तुम्मीम” लो यूक्स्व, ना हारून योबोरोबूम् लाईस्पी खात्क पीच्‍ची मूङ्‍क खम् गोङ्पी छूनूव। ओरोना हारूनआ इस्राएलीचीम् लागी योबोरोबूम् लन्ची बूजेई मम् ङ्‍क चूम् म्गोङ्पी योबोरोबूम् लाईस्पी सदै खूर्‌दीत्नूव।

पूजारीचीम् बीन्‍नीपा खची तेई

प्रस्थान ३९:२२-३१

३१ “आना एपोदमी खोलोङ् ओरोबाईप् तेई मोमोजीजीप्पा रङ्गमी बानेईमव।

३२ ओरोबाईप् तेईमी रापी तोङ् तेम् लागी ईबूम् म्गोदी बानेईमव, ना मान्चेईम् लागी तेईमी तोङ् तेस्को गोदी तोङ्ना बम्पा बिट बानेईमव।

३३ ओरोबाईप् तेईमी नूक्‍का तूक म्फेरपी मोमोजीजीप्पा साखीम्, बैजनी साखीम् ना हाल्के साखीम् अनार बानेईमव ना म्‍रा-रापी हाल्ङोम् घण्टीसो बानेईमव।

३४ खीक्‍का हाल्ङोम् घण्टी ना अनार ईबूम् घण्टीम् दोस्पी ईबूम् अनार छूम्मीना ओरोबाईप् तेईमी नूक्‍काक म्फेरम् बरबार छूनूव।

३५ हारूनआ सूसो मईलो मूङ्‍क खाप्स्‍नूव। खीक्‍का ख पवित्र तूस्को गोपी योबोरोबूम् लाईस्पी खात्लो ना पाखा लत्लो घण्टीम् साल्म् येनूम्नूव ना हारून सीनूनव।

३६ “आना निखुर हाल्ङोम् ईबूम् पाता बानेईमना मूङ्‍कपी छापपी खोपेई मम्पा तोङ्ना ङ्‍क रीङ् खोपेईमव, ‘योबोरोबूम् लागी पवित्र।’

३७ मोमोजीजीप्पा फित्ता फेटापी वाईम् लागी खार्‌व, ना मूङ्‍क फेटाम् म्‍लाईस्लाम्पा छूनूव।

३८ हारूनमी थप्पी मूङ्‍क छूनूव, ना इस्राएलीचा देत्‍तोई पवित्र चाचोदाम् चारेई मईची, मूङ्‍क पवित्र थक् चारेई मईचीलो मीस्मी दोस् हारूनआ खूर्‌नूव। मूङ्‍क सदै खम् म्थप्पी रहेई छूये। ओरोना मूङ्‍क चाचोदाम् योबोरोबूम् लाईस्पी ग्रहण छूनूव।

३९ “लबेदा क मसीन थूईम्पा बम्पा सूती तेईमी बमीव ना फेटासो मसीन थूईम्पा बम्पा सूती तेईमी बानेई ममीव। खीक्‍का बुट्टालोक थाप्‍रीसो बानेई ममीव।

४० आना हारूनमी वात्छा म्छाचीम् लागी लबेदा, थाप्‍री ना फेटा खची गौरव ना ङालीनम् लागी बानेई ममीव।

४१ आना मूङ्‍क आम् बू हारून ना वात्छा म्छास् खाम्मीचीना खस् अभिषेक मस्‍ना सोक्चीव। खस् पवित्र मस्व, ना खचा पूजारीम् पदपी ओ सूसो मस्‍नूव।

४२ “आना खची गाम् देम् लागी सूती तेईमी म्गोपा खाम् तेई बानेईमव। मूङ्‍क छूम्‍रीपीका दाली म्काई सम्मो तान्तेनूव।

४३ खीक्‍का हारून वात्छा म्छास्का तूम्खास्को तम्बूपी वोङ्लो अथवा पवित्र तूस्कोपी सूसो मम् लागी वेदीम् दोक्पी ताईलो, मूङ्‍क खाप्स्चीनूव, खीक्‍का खस् दोसी छूनूनव ना सीनूनव।

“ङ्‍क क हारून ना खम् छामाईचीमी लागी हाल्‍लोसो मान्याईप् नियम छूनूव।

पूजारीचीम् समर्पण

लेवी ८:१-३६

२९

“खचा पूजारीम् पदपी ओ सूसो मस्‍नूव पीकोना खस् पवित्र मम् लागी आना खची लागी मम् पर्ने लक् ङ्‍कस्ङा के: ईबूम् नवाक लूपी लो नीच्‍ची खोत मान्तूप् लूस्मी सारेलो तात्ना ताव,

२ ना सबेई, खीक्‍का जैतूनमी तेलपी चोम्पा फरऊला ना जैतूनमी तेलआ कील्म्पा पातल बाबर — मूङ्‍क खोलोङ् खमिर मान्तेम्पा हायाम् योक् दोचेर्‌मी फूल्मी बानेईमव।

३ खीक्‍का मूङ्‍क बूखोपी तेस्‍ना मूङ्‍क टोकरी, लूपी ना मूङ्‍क नीच्‍ची लूस्मी सारे तात्व।

४ खीक्‍काना हारून वात्छा म्छास्का तूम्खास्को तम्बूम् लाम्स्को दोक्पी तात्ना आना काऊआ सप्चीव।

५ मूङ्‍क तेई बाईना हारून क लबेदा, एपोदमी ओरोबाईप् तेई, एपोद ना पम्देम्-पाता वाईमीव। हायाम् नम्‍लोना बम्पा छूम्‍रीप् खार्‌म् थाप्‍रीआ एपोद खार्‌पीव।

६ मूङ्‍कम् तोङ्पी मूङ्‍क फेटा वाईमीव, ना फेटा थेम्पी पवित्र मुकुट वाईमीव।

७ खीक्‍काना अभिषेक मम् तेल खाईना मूङ्‍कम् तोङ्पी लेत्ना अभिषेक मव।

८ खीक्‍का मूङ्‍कम् वात्छा म्छास् बाईना खस् ओरो बाईप् तेई खाम्मीचीव,

९ ना खची तोङ्पी फेटा वाईमीचीव। खीक्‍का हारून लो वात्छा म्छास्लो थाप्‍री खार्‌पीचीव। दोस्का सम्मोकम् लागी नियमलाम्पा खचा पूजारी पद तयची। ओरोना आना हारून लो वात्छा म्छास्लो सोक्चीव।

१० “मूङ्‍क लूपी तूम्खास्को तम्बूम् लाईस्पी तात्व, खीक्‍का हारूनआ वात्छा म्छास्का लूपीम् तोङ्पी खची हूः यूक्स्चीनूव।

११ मूङ्‍क लूपी योबोरोबूम् लाईस्पी तूम्खास्को तम्बूम् लाम्स्कोम् लाईस्पी बलि पीव।

१२ खीक्‍का आम् छोक्छोमेआ लूपीम् हीःपीका जीस् खाईना वेदीपी तूक पीत्‍तोपी तेस्व, ना मूङ्‍कप्का एत्क हीः क वेदीम् दोरीपी कात्छोक्स्व।

१३ खीक्‍का आना म्चीस्खील्-चोखोमा नेप्दीप् खोलोङ् म्छोदोवा ना म्‍लूम्पी तूवाक साः खीक्‍का नीच्‍चीङ् म्चीक्स् ना मूङ्‍क थेम्पी तूवाक म्छोदोवा खाईना वेदीपी हूईव।

१४ खोदोलोई लूपीम् साः खीक्‍का मूङ्‍कम् सोकोवार ना मूङ्‍कम् गोबोर क छाउनीप्का पाखापी मीः खप्ना मूङ्‍कपी हूईव। मूङ्‍क मोऊबलि के।

१५ “होसोङ् ईबूम् लूस् तात्व, खीक्‍का हारूनआ वात्छा म्छास्का लूस्मी तोङ् थेम्पी खची हूः यूक्स्चीनूव।

१६ खीक्‍का लूस् बलि चारेईमव ना मूङ्‍कम् हीः खाईना वेदीम् बरबार रीस्व।

१७ मूङ्‍क लूस्मी सारे टुक्रा-टुक्रा मना खोक्स्व, खीक्‍का मूङ्‍कम् चीस्खील् लो म्‍लोङ्लो सप्ना मूङ्‍कम् टुक्रा लो म्तोङ्लो ईदेप्पीङ् यूक्स्व।

१८ मूङ्‍क ईबूम् लूस्मी सारे खोलोङ् वेदीपी हूईव। खीक्‍का मूङ्‍क क योबोरोबूआ नत्‍तक तोङ्‌क नाम्चानप्छा म्मूर्‌लोक, मीःलाम्पा चारेई मम्पा मीःपी चारेईमम् बलि के।

१९ “आना आर्को लूस् तात्व, खीक्‍का हारूनआ वात्छा म्छास्का लूस्मी तोङ् थेम्पी खची हूः यूक्स्चीनूव।

२० खीक्‍का लूस् बलि चारेई मना मूङ्‍कम् हीःपीका जीस् खाईना हारूनमी म्चूप्लाक म्नोबोम् छोक्पी लो वात्छा म्छाचीम् चूप्लाक खची नोबोम् छोक्पीलो, खीक्‍का खची चूप्लाक हूम् थत्‍तीपी लो खची चूप्लाक लोङ्पीक थत्‍तीपीलो वाईमीचीव। खीक्‍काना हीः वेदीम् बरबार रीस्व।

२१ खीक्‍का वेदीपी तूक हीः ना अभिषेक मम् तेलपीका जीजीस् खाईना हारूनमी थेम्पी लो म्तेई थेम्पीलो खीक्‍का वात्छा म्छाचीम् थेम्पी लो खची तेई थेम्पीलो रीस्व। ओरोना ख, म्छाची ना खोलोङ् खची तेई पवित्र छूये।

२२ “आना मूङ्‍क लूस्मी छोदोवा ना म्छोदोवालोक म्मेर् ना म्चोखोमा-चीस्खील नेप्दीप् म्छोदोवा खीक्‍का म्‍लूम्पीक म्साः ना म्छोदोवालोक नीच्‍चीङ् म्चीक्स् खीक्‍का म्चूप्लाम्पाक म्फीला यूक्स्व। (मूङ्‍क क पूजारी नियुक्त मईचीलो गोम् लूस्मी सारे के।)

२३ योबोरोबूम् लाईस्पी तूक खमिर मान्तेम्पा सबेईमी बूखोपीका ईबूम् सबेई, जैतूनमी तेलपी हूईम्पा ईबूम् फरऊला ना ईबूम् बाबर खाईना

२४ मूङ्‍क खोलोङ् हारूनमी लो वात्छा म्छाचीम्‍लो हूक्पी यूक्स्व। मूङ्‍क योबोरोबूम् लाईस्पी विशेष बलिम् रूप्पी अर्पण मव।

२५ खीक्‍का खची हूक्पीका मूङ्‍क खाईना योबोरोबूआ नत्‍तक तोङ्‍क म्मूर्‌मी लागी मीःपी चारेईमम् बलिम् साथपी वेदीपी हूईव। मूङ्‍क योबोरोबूम् लागी मीःलाम्पा चारेई मम्पा बलि के।

२६ खीक्‍का हारूनमी अर्पण मम् लूस्मी सारेम् म्पम् खाईना योबोरोबूम् लाईस्पी विशेष चाचोदाम्मी रूप्पी अर्पण मव। मूङ्‍क क आम् भाग छूये।

२७ “अर्पण मम्पा लूस्पीका हारूनमी लागी लो वात्छा म्छाचीम् लागीलो विशेष चाचोदाम्मी रूप्पी म्पम् लो चारेई मम्पा म्फीलालो पवित्र मव।

२८ खीक्‍का हारूनमी लागी लो वात्छा म्छाचीम् लागीलो इस्राएलीचा पूरा पीम् पर्ने भाग ङ्‍कङ् छूनूव, ऊदोईपीक्यालो इस्राएलीचा खची खाऊमा-खासेर्माम् बलिपीका योबोरोबूपी चारेईमम् पर्ने भाग मूङ्‍कङ् के।

२९ “हारूनमी पवित्र तेई म्छामाईचीम् लागी छूनूव, ना खचा मूङ्‍क खाप्स्चीनूना अभिषेक छूनूना नियुक्त छूनूव।

३० मूङ्‍कम् फाईपी पूजारी छूक् वात्छा छा तूम्खास्को तम्बूपी पवित्र तूस्कोपीगोपी सूसो मम् लागी ताईलो, नूक् लेई सम्मो खसा मूङ्‍क खाप्स्‍नूव।

३१ “नियुक्त मईचीलो गोम् लूस्मी सारे खाईना मूङ्‍कम् साः पवित्र थाऊपी ङीव।

३२ खीक्‍काना हारूनआ वात्छा म्छास्का मूङ्‍क लूस्मी म्साः लो बूखोपी तूक सबेईलो तूम्खास्को तम्बूम् लाम्स्कोपी चस्‍नूव।

३३ खस् नियुक्त मम् लागी लो पवित्र मम् लागीलो ऊक थक् लाम्पाई पवित्र मम्पा तूवा, मूङ्‍क खचा चस्‍नूव। खोदोलोई बीन्‍नीपा मीचा क मूङ्‍क चस्‍नूनव, ऊदोईपीक्यालो मूङ्‍क पवित्र के।

३४ अर्पण मम्पा लूस्मी सारेम् साः अथवा सबेई तूकपी हेप् देत्छा सम्मो एत्दोक मूङ्‍क एत्क भाग मीःपू हूईदीत्व। मूङ्‍क चानूम्नव, ऊदोईपीक्यालो मूङ्‍क पवित्र के।

३५ “कोङा आन् पीन्‍नाक खोलोङ् आज्ञा तोङ्ना हारूनपी लो वात्छा म्छाचीपीलो मव। नूक् लेई सम्मो मना खस् सोक्चीव।

३६ मोऊ छेमाम् लागी मोऊबलिम् लूपी लेई पीच्‍ची आना चारेईमव। वेदीम् लागी मोऊ छेमा मम् लक् मईलो, पवित्र मम् लागी मूङ्‍क वेदी अभिषेक मव।

३७ नूक् लेई सम्मो आना वेदीम् लागी मोऊ छेमा मम् लक् मचव, ना मूङ्‍क पवित्र मव। ओरोना वेदी दूङ् पवित्र छूये। ऊक थक्‍आई मूङ्‍क वेदी पत्‍त मूङ्‍क पवित्र छूये।

लेई पीच्‍चीक चाचोदाम्

गन्ती २८:१-८

३८ “हन्‍ना वेदीपी लेई पीच्‍ची आना निरन्तर चारेईमम् पर्ने रीङ् ङ्‍कस्ङा के: नीच्‍ची ईक् दोङ् बाईप् थुमा।

३९ ईबूम् लूस्मी छा देत्छा चारेईमव ना आर्को क यूपा चारेईमव।

४० लाईस्पीक लूस्मी म्छालो दूम्पा जैतूनमी चोक्ख तेल ईक् लिटर तेलपी चोम्पा आधा पाथी मसीन फूल, ना कूईम्ना चारेईमम् बलिम् लागी क ईक् लिटर दाखमद्य चारेईमव।

४१ आर्को लूस्मी म्छा क यूपा चारेईमव, ना मूङ्‍कलो देत्छाक तोङ्ना छीर्म् बलि लो कूईम्ना चारेईमम् बलिलो छूनूव। योबोरोबूम् लागी नाम्चानप्छा म्मूर्‌लोक, मीःपीका चारेई मम्पा बलि मूङ्‍क छूनूव।

४२ “खचीम् खची दूङ्पीका दूङ् सम्मोकम् लागी योबोरोबूम् लाईस्पी तूम्खास्को तम्बूम् लाम्स्कोपी मूङ्‍क निरन्तर मीःपी चारेईमम् बलि छूनूव। मूङ्‍क थाऊपीङ् कोङा आन्‍लो रीङ् मम् लागी आन् तूम्यान्‍ना।

४३ इस्राएलीस्का कोङ् मूङ्‍कपीङ् तूपो, ना मूङ्‍क तम्बू ओ साम्दीखाआ पवित्र छूये।

४४ “कोङा तूम्खास्को तम्बू लो वेदीलो पवित्र मूयो। खीक्‍का हारून वात्छा म्छास्का ओ लागी पूजारी पदपी ओ सूसो मम् लागी पवित्र मूयो।

४५ कोङा इस्राएलीचीम् रापी बास् मूयो, ना कोङ् खची नीनाम्मा छूवो।

४६ खची रापी तूम् लागी खस् मिश्र छाप्कूवापीका लाईप्ना बाईप् कोङ् योबोरोबू खची नीनाम्मा के पीक्ना खचा छेत्‍तची। कोङ् योबोरोबू खची नीनाम्मा के।

धूपमी वेदी

प्रस्थान ३७:२५-२८

३०

“आना धूप दईम् लागी ईबूम् बबुल सीङ्मी वेदी बानेईमव।

२ मूङ्‍कम् लम्बाइ ईक् हात ना मूङ्‍कम् चौडाइ ईक् हात छूनूव। मूङ्‍क वर्गाकार छूनूव, ना मूङ्‍क नीस् हाततो रेप् छूनूव। खीक्‍का मूङ्‍कम् पीत्‍तो मूङ्‍क ईक् टुक्रा सीङ्मीङ् छूनूव।

३ मूङ्‍कम् मेक्‍तोका म्छो ना लीक् हेम्‍लाम्पाक म्चाखेम् खीक्‍का मूङ्‍कम् पीत्‍तो खोलोङ् निखुर हाल्ङोआ बप्स्व, ना मूङ्‍कम् लागी म्बरबार हाल्ङोम् ईबूम् बिट बानेईमव।

४ मूङ्‍कम् म्छो बिटमी गोपू वेदीम् नीस् चाखेम्पी हाल्ङोम् नीच्‍ची मुन्द्री बानेईमना मूङ्‍कम् नीस् हेम्पीङ् तेस्व, ना मूङ्‍क खूर्म् लागी तूप् मूङ्‍क मुन्द्रीपी छीरेई मम् छूये।

५ मूङ्‍क तूप् बबुल सीङ्मी बानेईमना हाल्ङोआ बप्स्व।

६ मूङ्‍क वेदी करारमी सन्दूकमी लाईस्पी तूक पर्दाम् लाईस्पी यूक्स्व, अर्थात् ललईमी पाटी थेम्पी तूक सन्दूक देम् — मोऊ छेमा मस्को — मी लाईस्पी यूक्स्व, ना मूङ्‍कपी कोङा आन् तूम्‍यान्‍ना।

७ “वेदीपी हारूनआ नाम्चानप् मासालाम् धूप देत्छा पीच्‍ची लाबाई मीलेई मईलो दईनूव।

८ होसोङ् यूपा हारूनआ लाबाई दईयलो मूङ्‍क तोङ्ना दईनूव। ओरोना ताईक दूङ्पीका-दूङ् सम्मो योबोरोबूम् लाईस्पी मूङ्‍क पूरा तीप्चाप् धूप छूये।

९ मूङ्‍क वेदीपी आना बीन्‍नीपा खाल्क धूप, मीःपी चारेईमम् बलि, छीर्म् बलि चारेईमनव, ना कूईम्ना चारेईमम् बलिसो चारेईमनव।

१० हारूनआ दोङ्पी ऊलाम् मूङ्‍कम् पीत्‍तोपी मोऊ छेमा मम् लक् मनूव, अर्थात् आम्नी दूङ्पीका-दूङ् सम्मो दोङ्पी ऊलाम् मोऊ छेमा मम् मोऊबलिम् हीःआ मूङ्‍कपी मोऊ छेमा मम् लक् मनूव। मूङ्‍क योबोरोबूम् लागी हायाम् पवित्र के।”

पवित्र तूस्कोम् लागी खाप्चीमा

११ खीक्‍का योबोरोबूआ मोशा ओरोलअ,

१२ “आना इस्राएलीस् ङीरस्लो खस् तूकप्क खोलोङ् मीचा खची होप्-होप्मी रीराममी छुटकाराम् लागी योबोरोबूपी ओरोना दाम छोक्स्चीनूव, ना खस् ङीरस्लो खचीपी ऊसो नीछीमा ताईनो।

१३ देप्पोई ङीरे खचा पवित्र तूस्कोम् शेकेलमी हिसाबआ आधा शेकेलa पीम् बोक्से। ईक् शेकेल नीस्पोङ् गेरामी छूये। ओरोना योबोरोबूम् चाचोदाम् आधा शेकेलमी छूनूव।

१४ खस् देप्पोई नीस्पोङ् दोङ्पीका मेक्‍तो ङीरे, खूङ्‍क तोदीआ योबोरोबू चाचोदाम् पीचीनूव।

१५ आन्‍ना आम्नी रीराममी मोऊ छेमाम् लागी योबोरोबू चाचोदाम् पीनूम्‍लो, होङ्पोक्‍आ आधा-शेकेलपीका दूङ्देतो ना छूक्सीप्‍आ मूङ्‍कप्का दूङ् चीछा पीचीनूनव।

१६ इस्राएलीचीप्का मोऊ छेमाम् लक्मी लागी खाप्चीमा खाईना तूम्खास्को तम्बूपी सूसो मम् लागी गोङ्व, ना मूङ्‍क आम्नी रीराममी मोऊ छेमा मम् लक् मम् लागी योबोरोबूम् लाईस्पी इस्राएलीचीम् लागी मीन्मारो छूनूव।”

ऊची सम् लागी बाटा

१७ खीक्‍का योबोरोबूआ मोशा ओरोलअ,

१८ “ऊची सम् लागी काँसम् बाटा लो काँसमीङ् मूङ्‍क बाटा यूस्कोलो बानेईमव। मूङ्‍क तूम्खास्को तम्बूम् रापी लो वेदीम् रापीलो यूक्स्‍ना मूङ्‍कपी काऊ तेस्व।

१९ मूङ्‍क काऊआ हारूनआ वात्छा म्छास्चा खची होप्-होप्मी हूःलोङ् सप्चीनूव।

२० खस् तूम्खास्को तम्बूपी वोङ्लो, अथवा वेदीम् दोक्पी सूसो मम् लागी योबोरोबूम् लागी मीःलाम्पा चारेईमम् बलि हूस् ताईलो,

२१ खचा मूङ्‍क काऊआ खची हूःलोङ् सप्चीनूव ना खस् सीनूनव। ङ्‍क हारूनमी लागी ना म्छामाईचीम् लागी खची दूङ् सम्मो हाल्‍लोसो मान्याईप् नियम छूनूव।”

अभिषेकमी तेल

२२ होसोङ् योबोरोबूआ मोशा ओरोलअ,

२३ “आना नप्-नप् मासाला, अर्थात् ५०० शेकेलe मूर्रम् काऊ ना मूङ्‍कम् आधा, अर्थात् २५० शेकेलf सीन्कऊलीम् म्होऊ, ना २५० शेकेल बोझो,

२४ ना ५०० शेकेल सीन्कऊलीम् म्बोऊ — ङ्‍क खोलोङ्मी नाप पवित्र तूस्कोपीक शेकेलमी हिसाबआ छूनूव — ईक् हीनg जैतूनमी तेल खाईना

२५ अभिषेक मम् पवित्र तेल बानेईमव, अर्थात् हायाम् नाम् चानप् मासाला बानेई मप्‍आ तोङ्ना हायाम् नाम् चानप् बानेईमव। अभिषेक मम् मूङ्‍क पवित्र तेल छूनूव।

२६ तूम्खास्को तम्बू लो करारमी सन्दूकलो,

२७ ना टेबल, खीक्‍का मूङ्‍कम् खोलोङ् चूम्सोस्, ना सामदान, खीक्‍काना मूङ्‍कम् खोलोङ् चूम्सोस्सो, ना धूपमी वेदी,

२८ मीःपी चारेईमम् बलिम् वेदी, ना मूङ्‍कम् खोलोङ् चूम्सोस्, ना ऊची सम् बाटा, खीक्‍का मूङ्‍क बाटा यूस्कोसो खोलोङ् मूङ्‍कसाङ् अभिषेक मव।

२९ ओरोना खस् पवित्र मव, ना खस् हायाम् पवित्र छूनूव। खीक्‍का ऊक थक्‍आई खस् खूईयची मूङ्‍क खोलोङ् पवित्र छूये।

३० “हारून वात्छा म्छास्का अभिषेक मना खस् पवित्र मव, खीक्‍का खचा पूजारीम् पदपी ओ सूसो मस्‍नूव।

३१ इस्राएलीस् ओरोलचीव, ‘मूङ्‍क आम्नी दूङ्पीका दूङ् सम्मो ओ लागी पवित्र अभिषेक मम् तेल छूनूव।

३२ मूङ्‍क बीन्‍नीपा मीस्मी गाम्पी लेत्नव, ना मूङ्‍कपी पदार्थ ङल्ना मूङ्‍क तोङ्‍कङ् बीन्‍नीपा तेल बानेईमनव। मूङ्‍क क पवित्र के, ना आन्‍ना मूङ्‍क पवित्र मीनानूम्व।

३३ आस्कसाई मूङ्‍कपी बीन्‍नीपा ङलना मूङ्‍क तोङ्‌कङ् नाम् चानप् तेल बानेईमय, खीक्‍का पूजारी बाहेक बीन्‍नीपा ऊक मीचाई म्गाम्पी मूङ्‍क नाम् चानप् तेल तेस, मूङ्‍क खची मीस्चीपीका लात्दीतची’।”

नाम्चानप् धूप

३४ होसोङ् योबोरोबूआ मोशा ओरोलअ, “हायाम् नाम्चानप् मासाला — ओङ्वा, सेखलेट ना हिङ तोङ्‍क चोप — शुद्ध ओम्‍लोप्-धूप खोलोङ् ईतोरो खाईना

३५ मूङ्‍कम् हायाम् नाम् चानप्, ङल्म्पा धूप नाम् चानप् तेल बानेई मप्‍आ तोङ्ना बानेईमव। मूङ्‍क रूम् ङल्म्पा शुद्ध ना पवित्र छूनूव।

३६ मूङ्‍कपीका जीस् दूप्ना म्फूल् मव, ना जीस् क कोङा आन् तूप्स्को थाऊपी, तूम्खास्को तम्बूपी करारमी सन्दूक लाईस्पी यूक्स्व। मूङ्‍क आम्नी लागी हायाम् पवित्र छूनूव।

३७ मूङ्‍क ङल्म्पा तोङ्ना मूङ्‍क धूप आन्‍ना आम्नी लागी बीन्‍नीपा धूप बानेई मनूम्नव। मूङ्‍क आम् मूक्स्दूपी योबोरोबूम् लागी पवित्र छूनूव।

३८ हेप्पा मूङ्‍कम् म्मूर् नाम् नत्‍तस्‍ना मूङ्‍क तोङ्‍कङ् बीन्‍नीपा धूप बानेई मईचीदोक मूङ्‍क खची मीस्पीका लात्दीत्चीनूव।”

a 

३०:१३ अर्थात्, ६ ग्राम नाम्छेर्‌बूम् चेप्‍तीरोङ्

e 

३०:२३ अर्थात्, गेबोगेबो ६ किलोग्राम

f 

३०:२३ अर्थात्, गेबोगेबो ३ किलोग्राम

g 

३०:२४ अर्थात्, गेबोगेबो ५ लिटर छूये।

बजलेल लो ओहोलीआबलो सोक्चीक

प्रस्थान ३५:३०–३६:१

३१

खीक्‍का योबोरोबूआ मोशा ओरोलअ,

२ “खोङ्व, कोङा यहूदाम् गोङ्पीक हूरमी म्चास् ऊरीम् वात्छा म्छा बजलेल सोकूक तूये।

३ कोङा मूङ्‍क नीनाम्माम् आत्माआ, ना सीप खीक्‍का म्खाल्-खाल्क मूर्‌पोम् लक् दूर्प् ज्ञानआ पेपूक तूये।

४ मूङ्‍कसा हाल्ङो, नाम्छेर्‌बू, काँसम् हायाम् ङालीनप् आकार कोरेईमप्,

५ खीक्‍का पत्थर कीप् ना जोरेईमप्, सीङ् खोपेईमप् ना खोलोङ् खाल्क मूर्‌पोम् लक् मनूव पीकोना सोकूक के।

६ दानमी गोङ्पीक अहीसामाकमी म्छा ओहोलीआब कोङा बजलेल बोम्छोम् लागी सोकूक तूये। खीक्‍का ऊचीई कोङा आन् आज्ञा पीन्‍नाक तूये, मूङ्‍क खोलोङ् बानेई मम् लागी खोलोङ् मूर्‌पोम् लक् मप्ची कोङा सीप पीयूचीक तूये:

७ अर्थात्, तूम्खास्को तम्बू, करारको सन्दूक ना मूङ्‍कपी तूक करार देप् — मोऊ छेमा मस्को — ना तम्बूगोपी तूक खोलोङ् चूम्सोस्;

८ टेबल ना मूङ्‍कपीक चूम्सोस्, शुद्ध हाल्ङोम् सामदान ना मूङ्‍कपीक खोलोङ् चूम्सोस्, ना धूपमी वेदी,

९ मीःपी चारेईमम् बलिम् वेदी ना मूङ्‍कम् खोलोङ् चूम्सोस्, ऊची सम् बाटा ना मूङ्‍क बाटा यूस्को,

१० बम्पा तेई — हारून पूजारीम् लागी पवित्र तेई खीक्‍का वात्छा म्छाचीम् पूजारी पदपी तूना सूसो मईचीलो खाम् तेई,

११ ना पवित्र तूस्कोम् लागी अभिषेक मम् तेल ना नाम्चानप् धूप खचा बानेई मस्‍नूव। कोङा आन् पीन्‍नाक खोलोङ् आज्ञा तोङ्ना खचा मस्‍नूव।”

नोम्चीम् लेई

१२ खीक्‍का योबोरोबूआ मोशा ओरोलअ,

१३ “आना इस्राएलीस् ओरोसो लचीव: ‘आन्‍ना आछीयाङ् ओ नोम्चीम् लेई मानेई मनूम्व। खीक्‍का आम्नीम् लो ओमीलो हाम्पी ईबूम् चीन्‍न छूये, कोङ् योबोरोबूआङ् आन्‍नी पवित्र मयान्‍नी पीम् आन्‍ना छेतानूम्व।

१४ “ ‘आन्‍ना नोम्चीम् लेई मानेई मनूम्व, ऊदोईपीक्यालो आम्नी लागी मूङ्‍क पवित्र के। मूङ्‍क अपवित्र मप् आछीयाङ् सेत्चीनूव। आस-आसाई मूङ्‍क नोम्चीम् लेईपी ऊची लक् मईची मूङ्‍क म्मीस्चीम् रापीका लात्दीतची।

१५ तूक् लेई सम्मो लक् मनूम्व, खोदोलोई नूक् लेई लेई क शबाथ लेई क विशेष नोम्चीम् लेई के, ना मूङ्‍क योबोरोबूम् लागी पवित्र के। आस्-आसाई मूङ्‍क नोम्चीम् लेईपी लक् मईची मूङ्‍कस् खोलोङ् सेईम्ङा छूये।

१६ इस्राएलीचा नोम्चीम् लेई मानेई मस्‍नूव, ना मूङ्‍क नोम्चीम् लेई खोलोङ् खची दूङ्पीका दूङ् सम्मो सदैबरी तूप्चाप् करारमी रूप्पी मानेई मस्‍नूव।

१७ इस्राएलीस्का ओ हाम्पी मूङ्‍क सदैबरीकम् लागी ईबूम् चीन्‍न छूये, ऊदोईपीक्यालो योबोरोबूआ तूक् लेईपी नाम्छूई लो चारीदूलो बोबूईयू, खोदोलोई नूक् लेईपी खसा लक् मम् होक्सीना नोन्चीक तूवा’।”

१८ नीनाम्माआ मोशालो सीनै कोम्पी रीङ् मम् यात्कप्का, खसा म्छोक्छोमीआ छाप्क नीच्‍ची लूङ्मी-पाटी ख पीयू।

हाल्ङोम् पीम् छामी पूजा मस्क

व्यवस्था ९:६-२९

३२

मीचा मोशा कोम्तोका यूछूसाक तची, खीक्‍का खस् हारून तूवाक दोक्पी बात्ल छूवाना ख ओरोलची, “पक्‍ते, ना ओखी लाईस्-लाईस् खाईम् लागी देऊतास् बानेईमते, ऊदोईपीक्यालो केईका मिश्र छाप्कूवापीका लाईप्ना बाईप् मोशा ऊई छूवा केईका छेताम्कानो।”

२ खोदोलो हारूनआ खस् ओरोलची, “आम्नी तोमाचीम् ना आम्नी छाचीम् नोबोपी तूक हाल्ङोम् कुण्डल बूतानूम्ना ङ्‍क कोङ् तूवोकपी बायानूम्व।”

३ खीक्‍का खोलोङ् मीचा खची होप्-होप्मी नोबोपी तूवाक हाल्ङोम् कुण्डल बूत्चीना हारूनमी दोक्पी तात्ची।

४ खीक्‍का खसा मूङ्‍क हाल्ङो मीस्चीम् हूक्पीका लाप्ना जूम्‍लोआ खोपेईमअ, ना मीःपी हूईना पीम् छामी ईबूम् ङोङोक्छे बानेई मअ। खोदोलो खचा ओरोपीका, “ए इस्राएलीचे, आन्‍नी मिश्र छाप्कूवापीका लाईप्ना बाईप् आम्नी देऊता ङ्‍कस्ङा के।”

५ ङ्‍क तना हारूनआ मूङ्‍क पीम् छाम् लाईस्पी ईबूम् वेदी बानेई मअ, ना खसा ओरोपीका, “देसा योबोरोबूम् लागी ईबूम् चाड छूये।”

६ म्देसा खोलोङ् मीस् देत्छा सेपा पकाना मीःपी चारेईमम् बलि चारेईमची, ना खाऊमा-खासेर्माम् बलिसो तात्ची। खीक्‍का खस् जागूलो चाम् लागी तूवा, खीक्‍काना चामोवा मम् लागी पका।

७ खीक्‍का योबोरोबूआ मोशा ओरोलअ, “दाली खात्व, ऊदोईपीक्यालो आना मिश्र छाप्कूवापीका लात्ना बाईक आम् मीस् खची होप्ङा मोऊपी मन्चीक तूये।

८ खस् कोङा ऊक लाम्पीई लाम्दूम् आज्ञा पीयूचीक तूवा, खूङ्‍कपीका खस् दावाङ् आर्को हेम् लागेई छूवाक तूये। खचा खची लागी पीम् छामी ईबूम् ङोङोक्छे बानेई मस्‍ना खूङ्‍कम् पूजा मस्‍क तूये, ना मूङ्‍कम् लागीङ् बलि चारेई मस्‍ना ओरोपीकाक तूये, ‘ए इस्राएलीचे, आन्‍नी मिश्र छाप्कूवापीका लाईप्ना बाईप् आम्नी देऊता ङ्‍कस्ङा के’।”

९ योबोरोबूआ मोशा ओरोलअ, “कोङा ङ्‍क मीस् तूची। ङ्‍कस्‍ने पीक्याक मान्‍रेप् मीस् रईछ।

१० हन्‍ना कोङ् रापोनव, ना ओ छूली मीलाम्छो तोङ्ना तीते। खीक्‍का कोङा ङ्‍कस् कालालाक्सूतोची। खीक्‍का आम्पीकाङ् कोङा ईबूम् देप् जाति बानेईमूयो।”

११ खोदोलोई मोशाआ योबोरोबू म्नीनाम्मा बीन्ती मना ओरोलअ, “ए योबोरोबू, आना हायाम् देप् आम् बलआ लो देप् राःरालोक आम् हूःआलो मिश्र छाप्कूवापीका लात्चीना बाईचीक आम् मीस्चीपी आम् छूली ऊदोई ओन्तोसार मीलाम्छो तोङ्ना तीमीयकई?

१२ मिश्रीस् ऊदोई ओरोना रीङ् मम् मोऊका पीमा, ‘खसा रई चीतेई मना कोम्पी खस् सेईम् लागी, ना खस् चारीदूपीकाङ् मासेई मम् लागी बाईची’? आना हायाम् देप् आम् छूली तेप्स्व, ना आम् मीस् मासेई मम्पीका आम् सानीवा आत्व।

१३ आम् रोः अब्राहाम, इसहाक ना याकूब मीन्व, खस्का आना आम् होप्मी नीङ्पीङ् पस्तून चना ओरोपीकाक तूवा, ‘कोङा आम्नी छामाईची नाम्छूईतोक सोङ्‍गेर् तोङ्ना पतो-छातो खाईमीयो। कोङा यादे मूक ङ्‍क खोलोङ् छाप्कूवा आम् छामाईची पीयो, ना खस् दोस्का सम्मो मूङ्‍कम् हक्वाला छूये’।”

१४ खीक्‍काना म्मीस् मासेई मम्पीका योबोरोबूआ म्सानीवा फात्‍तू।

१५ खीक्‍का मोशा आत्‍ताना म्हूक्पी करारमी नीच्‍ची लूङ्मी-पाटी यूत्ना कोम्पीका यूवा। मूङ्‍क पाटीपी म्‍लाईस्ला लो म्दोस्लालो नीस्थलाङ् छाम्पा तूवा।

१६ मूङ्‍क पाटी नीनाम्माम् लक् तूवा, ना मूङ्‍कपी तूवाक रीङ् नीनाम्माआङ् खोपेईमना छाप्क तूवा।

१७ खीक्‍का खोलोङ् मीस् हायाम् मूत्‍ता बसाक येन्‍ना यहोशूआ मोशा ओरोलअ, “छाउनीपीन् जूम्‍लूक् मचयस्क तोङ्‍क साल्म्ये येनाम्।”

१८ खोदोलो मोशा ओरोपीका,

“ङ्‍क साल्म् कोप्चीम्सो मा

ना सईप्चीम्सो मा,

खोदोलोई कोङान् छाम् लप्चीम् साल्म् येनूचोयो।”

१९ छाउनी हेम् यूवाचातोङ् मोशाआ पीम् छाम् ङोङोक्छे ना खस् छम्चाक तअ। खोदोलो मोशा हायाम् म्छूलीकाता, ना खसा मूङ्‍क पाटी कोम्मी दोरीपी म्हूःआ होक्स्‍ना खेत्बोकू।

२० खीक्‍का मूङ्‍कचा बानेई मस्क मूङ्‍क पीम् छाम् ङोङोक्छे खाईना खसा मीःपू हूईदीतू, ना मूङ्‍क यूफूल्-यूफूल् मना काऊपू सोवोरीस्दीतू। खीक्‍का खसा इस्राएलीस् मूङ्‍क दूमीची।

२१ खीक्‍काना मोशाआ हारून ओरोलअ, “ङ्‍क मीचा आन् ऊई माआ, ना आना ङ्‍कस् ओन्तोदेप् मोऊ ममीची?”

२२ खोदोलो हारूनआ ओरोपीकाना ङरी आन्‍नू, “ओपीका आम् छूली कान्‍नव। आना ङ्‍क मीस् छेत्चयस्कङ् तूये। ङ्‍कस् रई लक् हेम् लागेई छूवाक तूये।

२३ खचा कोङ् ओरोलो, ‘ओखी लागी ओखी लाईस्-लाईस् लाम्दूम्प् देऊता बानेईमव, ऊदोईपीक्यालो केईका मिश्र छाप्कूवापीका लाईप्ना बाईप् मोशा ऊई छूवा केईका छेताम्कानो।’

२४ खीक्‍का कोङा खस्, ‘आस्-आस्पीई हाल्ङोम् गहना तूये, मूङ्‍क बूतानूम्ना तात्नूम्व पीकोना आरेई मूची।’ खचा कोङ् हाल्ङो पीयो। खीक्‍का कोङा मूङ्‍क मीपू तेसूछोक्स्सू, खोदोलो ङ्‍क पीम् छा लत्‍ता।”

२५ मोशाआ मीस् खोलोङ् छाडा छूवाखात्क तअ, ऊदोईपीक्यालो हारूनआ खस् छाडा छूम् पीचीक तूवा, खस् हायाम्सार छाडा छूवाना खची साछीमीचीम् लाईस्पी गीम्सेम्मी छूवाक तूवा।

२६ खीक्‍का मोशाआ छाउनीम् लाम्स्को दोक्पी थोरेपाना ओरोपीका, “आस्-आस्चीई योबोरोबू हेम् तूये, खस् खोलोङ् ङ्‍क कोङ् तूवोकपी तानूव।” खीक्‍का लेवीम् खोलोङ् म्छामाईची खस् तूवाकपी बात्लछूवा।

२७ मोशाआ खस् ओरोलची, “योबोरोबू इस्राएलपीक नीनाम्माआ ओरोपीके: ‘आन्‍नी खोलोआ आम्नी होप्-होप्मी दोप्सेल वेस्‍नूम्व ना छाउनीम् एक्साका चाखेम्पीका नाक्‍का चाखेम् सम्मो लाम्स्को-लाम्स्कोपी खात्नीना खोलोआ आम्नी नेछो ना आम्नी बूम्ची खीक्‍का आम्नी खीम्तोनीस् सेत्नूम्व’।”

२८ खीक्‍का लेवीम् छामाईचा मोशाआ पीकाक तोङ्ना मची। मूङ्‍क लेई मीस् तूवाकपीक ३,००० तोदी वात्छास् सेत्ची।

२९ खीक्‍काना मोशाआ ओरोपीका, “एसे आन्‍ना आम्नी होप्-होप्मी छा ना आम्नी होप्-होप्मी नेछोस् सेतानूम्ना योबोरोबूम् लागी अलग छूवानीक तूये। एसे खसा आन्‍नी आसीक् पीयानीक तूये।”

३० म्देसापाका मोशाआ मीस् ओरोलची, “आन्‍ना हायाम् देप् मोऊ मनूम्क तूये। खोदोलोई हन्‍ना कोङ् योबोरोबू तूकप्‍तो खातो। छूदोक ङ्‍क आम्नी मोऊमी लागी कोङा मोऊ छेमाम् लक् मदूरो।”

३१ खन्सा मोशा योबोरोबू तूवाकपी आत्‍ताना खाता ना ओरोपीका, “नाम्नामूक्!’ ङ्‍क मीचा देई देप् मोऊये मस्क तूये! खचा खची लागी हाल्ङोम् देऊता बानेईमस्क तूये।

३२ खोरोदोसो आना खची मोऊ छेमा मईफो — मादोन्, आना छाप्क सोक्सरपीका ओ नीङ्‌ङा मेतेईमीयोपोव।”

३३ खीक्‍का योबोरोबूआ मोशा ओरोलअ, “आसाई ओ ऊल्‍लोङ्पी मोऊ मक तूये, मूङ्‍कङ् कोङा ओ सोक्सरपीका मेतेईमूतो।

३४ हन्‍ना खात्व, ना कोङा आन् लोन्‍नाक थाम्पूपी खोलोङ् मीस् अगुवाइ मस्‍ना खाईचीव, खीक्‍का ओ रीदाम् पोक् आम् लाईस्-लाईस् खाते, खोरोदोसो खस् सजाई पीम् नाम्‍ला ताईकप्का कोङा खचा मोऊ मस्कम् दण्ड पीयोची।”

३५ खीक्‍का हारूनआ बानेईमक पीम् म्छाम् ङोङोक्छेपी खचा ऊई मची खूङ्‍कम् फाईपी योबोरोबूआ मीस् खोलोङ् चारलाम्-बोहोलाम्‍आ सेत्ची।

मोशाआ बीन्ती मक

३३

खीक्‍का योबोरोबूआ मोशा ओरोलअ, “मिश्र छाप्कूवापीका बाईक ङ्‍क मीस्चीका ङ्‍क थाम्पूपीका लत्‍तानीना खात्नीव, ना ‘आम् छामाईची पीयो’ पीकोना कोङा अब्राहाम, इसहाक ना याकूबलो पस्तून चोना यादे मूक छाप्कूवापी खात्नीव।

२ कोङा आम्नी लाईस्-लाईस् ईल्पो रीदाम् पोक् पोक्सो, ना कनानी, एमोरी, हित्ती, परिज्जी, हिव्वी ना यबूसीस् खोलोङ् कलूलातोची।

३ ओलोन् लो खूदलो बगेई छूक् मूङ्‍क छाप्कूवापी खात्नीव। खोदोलोई आन्‍नी पीक्याक मान्‍रेप् मीस् के, खन्सा कोङ् आम्नी रापी लाम्दूमोनो, मादोन् लाम्पीङ् कोङा आन्‍नी मासेई मयान्‍नी।”

४ मीचा मूङ्‍क रई रीदाम् येन्चीकप्का खची सानीवा हायाम् चाईसा, ना आसासो खची लोऊ माङ्वात्ची।

५ ऊदोईपीक्यालो योबोरोबूआ मोशा ओरोलक तूवा, “इस्राएलीस् ओरोलव, ‘आन्‍नी पीक्याक मान्‍रेप् मीस् के। कोङ् ईक्छीन्ङाङ् आम्नी रापी तोयोदोक कोङा आन्‍नी मासेई मयान्‍नी। हन्‍ना आन्‍ना आम्नी गहना बूतानूम्व, खीक्‍का आन्‍नीस्का ऊई मम् पर्ने, खूङ्‍क कोङा विचार मूयोके’।”

६ खन्सा होरेब कोम्पी इस्राएलीचा खची गहना बूत्ची।

तूम्खास्को तम्बू

७ मोशा क छाउनीपीका पाखापी हायाम् छूबूरीपा म्तम्बू कीन्दोङू। खीक्‍का खसा मूङ्‍क ‘तूम्खास्को तम्बू’ मीदोङू। योबोरोबूलो तूम्खाम् लन्ची मप् खोलोङ् मीस् छाउनीपीका पाखापी तूवाक मूङ्‍क तूम्खास्को तम्बूपी खात्दोङा।

८ मोशा लत्‍ताना तूम्खास्को तम्बूपी खातालो खोलोङ् मीस् पकाना खची तम्बूम् लाम्स्कोपी थोरेपाना मोशा मूङ्‍क तम्बूगोपी मान्वोम् सम्मो ख हेम् खोङ्चची।

९ मोशा मूङ्‍क तम्बूगोपी वोङालो मोम्मी खाम्बा यूवाना मूङ्‍क तम्बूम् लाम्स्कोपी थोरेपाना तूवा। खीक्‍का योबोरोबूआ मोशालो रीङ् मदोङू।

१० मीचा मोम्मी खाम्बा मूङ्‍क तम्बूम् लाम्स्कोपी थोरेपाक तची, खीक्‍का खस् पकाना खची होप्-होप्मी तम्बूम् लाम्स्कोपी आराधाना मदोङ्ची।

११ हेप् मीचा म्बूम्चीका रीङ्-छाम् मईचीक तोङ्ना योबोरोबूआ मोशालो खो-खोलतो रीङ् मदोङू। खीक्‍का मोशा आत्‍ताना छाउनीपी तालो, खम् सोलो म्बोक्छोप्, नूनमी म्छा यहोशू, तम्बूपीका पाखा मान्लन्दोक तूवा।

योबोरोबूम् साम्दीखा लो मोशालो

१२ खीक्‍का मोशाआ योबोरोबू ओरोलअ, “आना कोङ् ‘ङ्‍क खोलोङ् मीस् खाईना खात्वन्’ लोओ, खोदोलोई कोङ्लो आस्-आस्चीई पोक्स खूङ्‍क आना कोङ् मान्‍ईमोङ् तूये। आना ओरोपीकाक तूये, ‘कोङान् आन् आम् नीङ्लाम्पाङ् छेईयान्, ना आम्पी ओ सम्खे छूवाक तूये।’

१३ आम् सम्खे ओपी छूवाक तूदोक, हन्‍ना कोङ् आम् लाम् खोमीयोव, ना कोङा आन् छेईदूरूनूव ना आम् मूक्स्दूपी सम्खे तोम्चाम् दूरूनूव। ङ्‍क जाति आम्मीङ् के पीकाना मीन्मारोमव।”

१४ खीक्‍का योबोरोबूआ ओरोपीका, “कोङ् ओ होप्ङा आन्लो छूवोना खातो, ना कोङा आन् नोम्चीम् पीयान्।”

१५ खोदोलो मोशाआ ख ओरोलअ, “आन् केईकाचीका छूना खात्नोदोक केईका ङ्‍कपीका मेक्सा खायीकानव।

१६ आन् केईकाचीका खात्नोक सम्मो कोङा ङ्‍क आम् मीचा आम् सम्खे तम्काक तूये पीम्ना केईका ऊतोङ्नाई छेईमा? बीन्‍नीपा ऊक रीङ्आई कोङ् आम् मीस्चीका ङ्‍क चारीदूपीक खोलोङ् मीस्चीप्का फाल्तो छूयेका?”

१७ खोदोलो योबोरोबूआ मोशा ओरोलअ, “आना पीकाक रीङ् तोङ्ना कोङा मूयो, ऊदोईपीक्यालो आना ओ मूक्स्दूपी सम्खे तक तूये, ना कोङा आन् आम् नीङ्लाम्पाङ् छेन्‍नाक तूये।”

१८ खोदोलो खसा ओरोपीका, “हन्‍ना आना कोङ् आम् साम्दीखा खोमीयोव।”

१९ खोदोलो योबोरोबूआ ओरोपीका, “कोङा आम् मूक्स्दूपीङ् खोलोङ् ओ गौरव खोमीयान्, ना आम् लाईस्पीङ् ‘योबोरोबूम्’ नीङ् घोषणा मूयो। खीक्‍का आस्कई कोङा सम्खेलू मीम् लन्ची मूयो खूङ्‍कङ् सम्खेलू मीयो। आस्कई कोङा सम्तूमा मीम् लन्ची मूयो खूङ्‍कङ् कोङा सम्तूमा मीयो।”

२० खीक्‍का खसा ओरोपीका, “खोदोलोई आना ओ ङोबो खोदूरनो, ऊदोईपीक्यालो ओ ङोबो खोङना मीचा लेईम्चाम् दूरनो।”

२१ खीक्‍का योबोरोबूआ ओरोपीका, “ओ चाखेम्पी ईबूम् थाम्पू तूये, खूङ्‍कपी आन् ईबूम् छीलूमा थेम्पी थोरेप्व।

२२ ओ साम्दीखा मूङ्‍कपीका छूना खात्लो कोङा आन् मूङ्‍क छीलूमाम् गोदीपी यूयान्, ना कोङ् मूङ्‍कलाम्पा छूम्ना मान्खाईम् सम्मो आन् कोङा ओ हूआङ् देम्यान्‍ना यूयान्।

२३ खीक्‍काना कोङा ओ हूः लातो, ना आना ओ दोस् क तय, खोदोलोई ओ ङालीक तयनो।”

आज्ञाम् नयाँ लूङ्मी पाटी

व्यवस्था १०:१-५

३४

योबोरोबूआ मोशा ओरोलअ, “लाईस्पीक तोङ्‍नाङ् लूङ्मी नीच्‍ची पाटी कीप्ना तात्व। खीक्‍का आना लाईस्पी खेत्बोक्‍क पाटीपी छाम्पा तूवाक रीङ्‌बऊङा कोङा ङ्‍क पाटीपी छाम्पीयान्‍ना।

२ देत्छासेपाङ् तयार छूवाना सीनै कोम्मी छोक्‍तो थोङ्ना आन् ओ लाईस्पी हाजिर छूवाव।

३ बीन्‍नीपा मीस् आस्‍सो आन्लो म्थोम्‍ला थोनूनव, ना कोम्मी बरबार हापीसो खोमन्चीनूनव। खीक्‍का हेप् लूस्-छारा अथवा पी-लूपी मूङ्‍क कोम्मी लाईस्पी चारेई छूनूनव।”

४ खीक्‍का मोशाआ लाईस्पीक तोङ्‍कङ् लूङ्मी नीच्‍ची पाटी कीप्ना योबोरोबूआ आज्ञा मक तोङ्‍ना देत्छासेपा पकाना सीनै कोम्तो खाता। खोदोलो खसा म्हूक्पी नीच्‍ची लूङ्मी पाटीसो खाईयू।

५ खीक्‍का योबोरोबू मोम्पी यूवा, ना मोशालो मूङ्‍कपी थोरेपाना खसा म्नीङ् “योबोरोबू” पीकाना घोषणा मअ।

६ खीक्‍काना योबोरोबू खम् लाईस्पीका खाता ना ओरोपीकाना घोषणा मअ, “योबोरोबू, योबोरोबू सम्खेलू मीक् ना सम्खेमीक् नीनाम्मा तूये, ख दावा म्छूली मान्काईप्, खीक्‍का सम्तूमा लो विश्‍वसयोग्यताआलो पेप् तूये।

७ खसा हबऊ-हबऊचीपी सम्खे खोमय, ना दुष्‍टता, विद्रोह ना मोऊ छेमा मय। खोदोलोई खसा खोलोङ् दोसी ऊतोङ्नादोसो सजाई पीय। खची खूक्सू-खूलूचीम् दुष्‍टताम् दण्ड खची छाचीपी, खची चास्चीपी, ना तेस्रो लो चौथोलो दूङ् सम्मो पीय।”

८ खीक्‍का मोशाआ दावा बोहो हेम् म्तोङ् कूप्स्‍ना आराधाना मअ।

९ खीक्‍का खसा ओरोपीका, “कोङा आम् मूक्स्दूपी सम्खे तूक तूदोक, ए योबोरोबू, कोङा आन् बीन्ती मीयान्, आन् योबोरोबूङ् ओखी साथपी लाम्दूमाव। ङ्‍कस् पीक्याक मान्‍रेप् मीस् तूदोसो ओखी दुष्‍टता लो मोऊलो छेमा मना केईका आम्पीका हक् तोक्ची पीकाना ग्रहण मईकाव।”

करार होसोङ् नयाँ मस्क

प्रस्थान २३:१४-१९; व्यवस्था ७:१-५; १६:१-१७

१० खोदोलो योबोरोबूआ ओरोपीका, “खोङ्व, आन्लो कोङा ईबूम् करार छूयो। खोलोङ् आम् मीस्मी लाईस्पी कोङा ङ्‍क तोङ्‍कङ् छाक्‍काक लक् मूयो, मूङ्‍क चारीदूपी बीन्‍नीपा जातिचीपी आस्पीसो मम्पा मान्तू। ङ्‍क मीस्चीम् रापी आन् तूये, ना खचा योबोरोबूम् लक् तयची, ऊदोईपीक्यालो कोङ् योबोरोबूआ आम् लागी ईबूम् छाक्‍काक लक् मूयो।

११ एसे कोङा आन् पीन्चायान्‍क आज्ञा आना रेप्व। खोङ्व, कोङा आम् लाईस्पीका एमोरी, कनानी, हित्ती, परिज्जी, हिव्वी, ना यबूसीस् खोलोङ् कलूलातोची।

१२ चीङ्चीङ् तूवाव! ऊक छाप्कूवापीये आन् खाते, मूङ्‍कपीक मीस्चीका करार मनव, मादोन् खस् आम्नी लागी वोमो छूये।

१३ खची वेदी हत्दीत्व। खीक्‍का खची पवित्र लूङ्सो टुक्रा-टुक्रा मदीत्व, ना खची अशेरा देवीम् ङोङोक्छेसो रूप्ना हत्दीत्व।

१४ आन्‍ना बीन्‍नीपा देऊता ऊमीसो पूजा मनूम्नव, ऊदोईपीक्यालो योबोरोबू, खम् नीङ् “नाचूर्‌पो” के, ख नाचूर् लप् नीनाम्मा तूये।

१५ “चीङ्चीङ् तूवानीव, ना मूङ्‍क छाप्कूवापी तूप् मीस्चीका आना करार मनूम्नव, मादोन् खस् खची देऊताम् दोस्-दोस् लाम्दूम्ना आत्मिक तूम्‍लू मईचीलो ना खची देऊताम् लागी बलि चारेई मईचीलो, खचा आन्‍नी काछईनी ना आन्‍ना खचा बलिदान मईचीक चाम् थक् चाईनूम्।

१६ मीम्छा खची छास् तूकपीक हेप्-हेप् आन्‍ना आम्नी वात्छा छाचीम् लागी नाम्मे तात्नूम्फो, ना मूङ्‍क मीम्छाचा खची देऊताम् दोस्पी आत्मिक तूम्‍लू मईचीना खचा आम्नी वात्छा छास्सो मूङ्‍क तोङ्‍ङा ममीम् दूरची।

१७ “आन्‍ना आम्नी लागी धातूम् ङोङोक्छे बानेई मनूम्नव।

१८ “खमिर मान्तेम्पा सबेईमी चाड मानेई मनूम्व। ओ आज्ञा तोङ्ना आबीब लाःमी तोकेई मम्पा नाम्‍लापी नूक् लेई सम्मो खमिर मान्तेम्पा सबेई चानूम्व। ऊदोईपीक्यालो आबीब लाःपी आन्‍नी मिश्र छाप्कूवापीका लत्‍तानीना बानानीक के।

१९ “सागोवा खोलेई मम् खोलोङ् ओ लक् के। आम्नी पोसूम् खोलोङ् भाले, खीक्‍का पी-लूपीम् ना लूस्-छाराम् लाईस्पी जन्मेई छूक ओमीङ् के।

२० दूङ् लाईस्पी जन्मेई छूक मोकोक्‍तीम् म्छा ईबूम् लूस्मी म्छा पीयानूम्ना छुटकारा मनूम्व, खोदोलोई मूङ्‍क छुटकारा मईनूम्नोदोक मूङ्‍कम् म्पई अत्दीत्नूम्व। खीक्‍का खोलोङ् आम्नी बूसूम्छाप्ची ऊची पीयानूम्ना छूतेई मनूम्व।

“ओ लाईस्पी आस्सो मोरो खोमन्चीनूनव।

२१ “तूक् लेई सम्मो आम्नी लक् मचानूम्व, खोदोलोई नूक् लेईक लेईपी क नोन्चीनीव। खीक्‍का यीः जोम् नाम्‍लापी लो छीर्म् बात्ल मम् नाम्‍लापीलोसो नोन्चीनीव।

२२ “आन्‍ना लाईस्पी सेईक दोचेर् हेम् नाम्‍लापी छीर्म् हेम् चाडh मानेई मनूम्व, ना दोङ् यात्क नाम्‍लापी छीर्म् बात्ल मम् चाडसो मानेई मनूम्व।

२३ ईक्दोङ्पी सूक्छेम् आन्‍नी तूनीप्क खोलोङ् वात्छास् इस्राएलमी योबोरोबू नीनाम्माम् लाईस्पी खोमन्चीनूव।

२४ कोङा जाति-जातिस् आम्नी लाईस्पीका लातूतोची, ना आम्नी रीम् पतो खाईमीयो। खीक्‍का आन्‍नी योबोरोबू आम्नी नीनाम्माम् लाईस्पी ईक्दोङ्पी सूक्छेम् खोमयान्‍नीचीलो आसासो आम्नी थाम्पूम् लोप् मईचीनो।

२५ “ओपी चारेईमम् बलिम् हीः खमिर तेम्पा सबेईलो चारेई मनूम्नव, ना निस्तार-चाडमी बलि तूकप्क ऊसो म्देत्छा सम्मो यूक्सानूम्नव।

२६ “आम्नी थाम्पूपी दूङ् लाईस्पी सेईक छीर्म् मी दूङ् नप् म्चो क योबोरोबू आम्नी नीनाम्माम् खीम्पी तात्नूम्व।

“छाराम् म्छा म्माम् ओलोनपी ङीयानूम्नव।”

२७ खीक्‍का योबोरोबूआ मोशा ओरोलअ, “ङ्‍क रीङ् छाप्व, ऊदोईपीक्यालो ङ्‍क रीङ् तोङ्नाङ् आन्लो ना इस्राएलीस्का कोङा ओ करार छूयूक तूये।”

२८ मोशा मूङ्‍कपी योबोरोबूलो लीक् लेई लो लीक् सेपालो तूवा। ख मूङ्‍कपी तूवालो खसा सबेईसो मान्चाक तूवा ना काऊसो मान्दूक तूवा। खीक्‍का खसा मूङ्‍क लूङ्मी-पाटीपी मूङ्‍क करारमी रीङ्बऊ, अर्थात् मूङ्‍क ईक्पोङ् आज्ञा छाप्पू।

मोशाम् ङाली लाङ्लाङ्‍यो छूवाक

२९ मोशा करारमी मूङ्‍क नीच्‍ची लूङ्मी-पाटी यूत्ना सीनै कोम्पीका लत्‍ताना यूवा, खीक्‍का नीनाम्मा खलो रीङ् मकसा खम् ङाली लाङ्लाङ्‍यो तीत्चाई पीम् रीङ् मोशाआ मान्छेई।

३० हारूनआ लो खोलोङ् इस्राएलीचालो मोशा तची, खीक्‍का खम् ङाली लाङ्लाङ्‍यो छूवाकसो खचा तची, ना खम् दोक्पी बाईम् खस् कीसा।

३१ खोदोलोई मोशाआ खस् काछची, खीक्‍का समुदायपीक खोलोङ् नाइकेस् लो हारूनलो ख तूवाकपी आत्‍ताना ता, खीक्‍का मोशाआ खस्का रीङ् मअ।

३२ खीक्‍काना खोलोङ् इस्राएलीस्सो खम् दोक्पी ता, खीक्‍का ऊई योबोरोबूआ ख सीनै कोम्पी लक तूवा, मूङ्‍क खोलोङ् खसा खस् आज्ञाम् रूप्पी येईमीची।

३३ मोशाआ खस्का रीङ् मम् यातकप्का खसा म्ङाली ईबूम् छेक्नाम्‍आ देप्पू।

३४ खोदोलोई मोशा योबोरोबूम् लाईस्पी खलो रीङ् मस् खात्दोङा, खोदोलो पाखा मान्लईम् सम्मो खसा मूङ्‍क छेक्नाम् हल्‍लू। खीक्‍का ऊक आज्ञाई खसा तअ, मूङ्‍क आज्ञा खसा पाखा लत्‍ताना इस्राएलीस् येईमीदोङू।

३५ इस्राएलीचा मोशाम् ङाली लाङ्लाङ्‍यो छूवाक तदोङ्ची। खीक्‍का मोशाआ योबोरोबूलो रीङ् मम् लागी खीम्गोपा मान्वोम् सम्मो खसा मूङ्‍क छेक्नाम्‍आ म्ङोबो देप्दीतू।

h 

३४:२२ छीर्म् हेम् चाड – ङ्‍क चाड पूरानो करारपी साताचीम् चाड सो मीयची; नयाँ करारपी पेन्तिकोस मीयची।

नोम्चीम् लेईमी नियम

३५

मोशाआ इस्राएलीचीम् खोलोङ् समुदाय बात्लमना ओरोलची, “योबोरोबूआ आज्ञा मक आन्‍ना मम् पर्ने रीङ् ङ्‍कस्ङा के:

२ तूक् लेई सम्मो लक् मनूम्व, खोदोलोई नूक् लेईक लेई क आम्नी लागी पवित्र के। मूङ्‍क योबोरोबूम् लागी विशेष नोम्चीम् लेई के। मूङ्‍क लेईपी हेप् मीचा लक् मईचीदोक मूङ्‍कस् सेईम् छूये।

३ आन्‍ना ऊक खीम्पीसो नोम्चीम् लेईपी मीः तूपानूम्नव।”

पवित्र तूस्कोम् लागी चूम्सोस्

प्रस्थान २५:१-९

४ मोशाआ इस्राएलीचीम् खोलोङ् समुदाय ओरोलची, “योबोरोबूआ आज्ञा मक रीङ्‍ क ङ्‍कस्ङा के:

५ आन्‍ना खोलोआ योबोरोबूम् लागी चाचोदाम् तात्नूम्व। चाचोदाम् पीम् लन्ची मपा राजीखुशीलो योबोरोबूपी चाचोदाम् पीम् लागी ङ्‍क थक् तात्चीनूव: हाल्ङो, नाम्छेर्‌बू, काँस,

६ मोमोजीजीप्पा साखी, बैजनी साखी, हाल्के साखी ना खोऊसीम् तेई, छाराम् म्मूई,

७ हाल्के रङ्गआ कील्म्पा लूस्मी सोकोवार, हायाम् चीप् सोकोवार, बबुलमी सीङ्,

८ लाबाईमी लागी जैतूनमी तेल, अभिषेक मम् तेल ना नाम्चानप् धूपमी लागी मासाला,

९ एपोद ना पम्देम्-पातापी तेम् लागी आनिक्स ना म्खाल-खाल्क रत्न।

पवित्र तूस्कोपी चाहेई छूक् खोलोक थक्

प्रस्थान ३९:३२-४३

१० “आन्‍नी तूनीकपीक सीप तूप्‍तोदी खोलोङ् तानीना योबोरोबूआ आज्ञा मक खोलोङ् रीङ् बानेई मनूम्व:

११ पवित्र तम्बू ना मूङ्‍कम् तम्बू, तम्बूम् छाना, खोतीबा, फल्याक, बार, खाम्बा ना म्तोतूस्को,

१२ सन्दूक ना मूङ्‍क खूर्म् तूप्, सन्दूक देम् — मोऊ छेमा मस्को, ना सन्दूक राम् पर्दा,

१३ टेबल ना मूङ्‍क खूर्म् तूप् ना मूङ्‍कपीक खोलोङ् छूप् ना पवित्र सबेई,

१४ लाबाईमी लागी सामदान ना मूङ्‍कम् दीय, ना लाबाईमी लागी तेल,

१५ धूपमी वेदी ना मूङ्‍कम् तूप्, अभिषेक मम् तेल, नाम्चानप् धूप, पवित्र तम्बूम् लाम्स्कोम् लागी पर्दा,

१६ मीःपी चारेईमम् बलिम् वेदी ना मूङ्‍कपी तेम्पा काँसम् जाली, ना मूङ्‍कपीक तूप् ना मूङ्‍कपीक खोलोङ् छूप्, काँसम् सम्चीम् बाटा ना मूङ्‍क बाटा यूस्को,

१७ चोकपीक पर्दा ना मूङ्‍कम् खाम्बा खीक्‍का मूङ्‍कम् म्तोतूस्को, ना चोकपीक मूल्‍लाम्स्कोम् लागी पर्दा,

१८ पवित्र तम्बू ना चोकपीक कीला ना मूङ्‍कम् रीबो,

१९ पवित्र तूस्कोपी सूसो मम् लक्मी लागी बम्पा तेई — हारून पूजारीम् लागी पवित्र तेई ना पूजारीम् लक्पी सूसो मम् लागी वात्छा म्छाचीम् तेई।”

२० खीक्‍का इस्राएलमी खोलोङ् समुदाय मोशाम् लाईस्पीका बिदा छूवा।

२१ आस्-आसाई खची सानीवापीका ऊचीई लक् मम् ना ऊचीई पीम् लन्ची मची, खचा तूम्खास्को तम्बूम् लक्, खीक्‍का मूङ्‍कम् खोलोङ् सूसोम् लक् ना पवित्र तेईमी लागी योबोरोबूम् लाईस्पी चाचोदाम् तात्ची।

२२ राजीखुशीआ वात्छा लो मीम्छालो नीप्पोआङ् खोलोङ् खाल्क हाल्ङोम् गहना तात्ची: पीन, कुण्डल, रीङ्‍कीम्मा ना चोम्चीम् चूम्सोस्। खीक्‍का खचा खची हाल्ङो योबोरोबू चाचोदाम्मी रूप्पी चारेईमची।

२३ आस्पी मोमोजीजीप्पा साखी, बैजनी साखी, हाल्के साखी, चीचीमा सूतीम् तेई, छाराम् म्मूई, हाल्के रङ्गआ कील्म्पा लूस्मी म्सोकोवार, ना हायाम् चीप् सोकोवार तूवा, मूङ्‍क खोलोङ् तात्ची।

२४ नाम्छेर्‌बूम् लो काँसम्‍लो चाचोदाम् चारेईमप् खोलोआ योबोरोबूम् लागी चाचोदाम्मी रूप्पी तात्ची। खीक्‍का आस्-आस्पीई सूसो मम् लक्मी लागी बबुल सीङ् तूवा, मूङ्‍कसो खचा तात्ची।

२५ सीप तूप् मीम्छाचा मोमोजीजीप्पा साखी, बैजनी साखी, हाल्के साखी ना मसीन थूत्चीना खची हूःआ बस्क सूतीम् तेई तात्चीना ता।

२६ राजीखुशीआ मम् लन्ची मप्चा लो सीप् तूप् मीम्छाचालो छाराम् म्मूईपीका साखी थूत्ची।

२७ नायकचा एपोद ना पम्देम्-पातापी जोरेई मम् लागी आनिक्स लो बीन्‍नीपा मणिलो तात्ची।

२८ खचा लाबाई, अभिषेक मम् तेल ना नाम्चानप् धूपमी लागी मासाला लो जैतूनमी तेललोसो तात्ची।

२९ योबोरोबूआ मोशालाम्पा आज्ञा मक खोलोङ् लक्मी लागी सानीवापीका पीम् लन्चीमप् इस्राएलीचीम् खोलोङ् मीम्छा-वात्छाचा राजीखुशीआ चाचोदाम् तात्ची।

बजलेल लो ओहोलीआबलो

प्रस्थान ३१:१-११

३० खीक्‍का मोशाआ इस्राएलीस् ओरोलची, “खोङ्मूम्व, योबोरोबूआ यहूदाम् गोङ्पीक हूरमी म्चास्, ना ऊरीम् वात्छा म्छा बजलेल काछक तूये।

३१ खसा ख नीनाम्माम् आत्माआ, सीप खीक्‍का म्खाल्-खाल्क मूर्‌पोम् लक् मदूर्प् ज्ञान पीक तूये।

३२ मूङ्‍कसा हाल्ङो, नाम्छेर्‌बू, काँसम् हायाम् ङालीनप् आकार कोरेईमप्,

३३ खीक्‍का पत्थर कीप् ना जोरेईमप्, सीङ् खोपेईमप् ना खोलोङ् खाल्क मूर्‌पोम् लक् मनूव पीम् लन्चीआ खसा ङ्‍कतोङ् मकके।

३४ खसा लो दानमी गोङ्पीक अहीसामाकमी म्छा ओहोलीआबआलो बीन्‍नीपास् ईचीनूव पीकाना खसा खस् प्रेरणा पीचीक तूये।

३५ खसा खोलोङ् खाल्क सीप् मलेप्, नक्सा बानेई मम् लक्, मोमोजीजीप्पा साखी, बैजनी साखी, हाल्के साखी ना चीचीमा सूतीम् तेईपी बुट्टा बरेई मम् ना बम् लक्पी, खीक्‍का खोलोङ् खाल्क मूर्‌पोम् लक् हायाम् नम्‍लो मस्‍नूव पीकाना खसा मूङ्‍कस् सीप्‍आ पेप्चीक तूये।

पवित्र तूस्कोपीक चूम्सोस् चोचूम्

३६

“खन्सा बजलेल, ओहोलीआब ना खोलोङ् सीप मलेप् मीस् ङ्‍क पवित्र तूस्को बानेई मम् लागी योबोरोबूआ ज्ञान लो सीपलो पीचीक तूये, ना खस् खोलोआङ् योबोरोबूआ आज्ञा मक तोङ्ना लक् मस्‍नूव।”

२ बजलेल, ओहोलीआब ना योबोरोबूआ सीप लो लक् मम् लागी सानीवाछेलो पीक खोलोङ् मीस् मोशाआ काछ।

३ इस्राएलीचा पवित्र तूस्को बानेई मम् लागी ऊचीई तात्चीक तूवा, मूङ्‍क खोलोङ् चाचोदाम् खचा मोशाम् हूक्पीका लाप्ची। खीक्‍का देत्छा पीच्‍ची मीचा खची ताक्‍तो बीन्‍नीपा चाचोदाम्सो तात्दोङ्ची।

४ पवित्र तूस्कोपी लक् मप् खोलोङ् मूर्‌पो मीस् खची होप्-होप्मी लक् होक्सीचीना मोशाम् दोक्पी ता,

५ ना खचा मोशा ओरोलची, “योबोरोबूआ पवित्र तूस्को बानेई मम् लागी आज्ञा मकपी चाहेई छूवाकपीकासो दूङ्देतो चूम्सोस् मीचा तात्चयची।”

६ खीक्‍का मोशाआ आज्ञा मअ, ना खचा छाउनीबरी ओरोपीकाना येईमीची, “पवित्र तूस्कोम् चाचोदाम्मी लागी हन्‍ना हेप् वात्छा अथवा मीम्छा बीन्‍नीपा थक् ऊसो बानेई मस्‍नूनव।” ओरोना मीस् होसोङ् चाहेई छूक् चूम् ताईम् मान्पीची,

७ ऊदोईपीक्यालो पवित्र तूस्को बानेई मम् लागी खचीपी चाहेई छूवाकप्का दूङ्देतो चूम् तूवा।

पवित्र तूस्को बोबूईम् लक्

प्रस्थान २६:१-३७

८ लक् मप्चीपी देप्पोई हायाम् सीप् मलेप्ची तूवा, खचा ईक्पोङ् पर्दालोक पवित्र तम्बू बानेई मची। मूङ्‍क पर्दा मसीन थूईम्पना बम्पा सूती तेईमी ना मोमोजीजीप्पा साखीम्, बैजनी साखीम् ना हाल्के साखीम्, हायाम् सीप मलेप् मीचा बानेईमक करूब छूवाक तूवा।

९ खोलोङ् पर्दाम् लम्बाइ नीस्पोङ् रेक् हात ना चौडाइ लीक् हातमी छूनूव। मूङ्‍क खोलोङ् पर्दा ईन्तोरोक तूवा।

१० खचा ङाची पर्दा ईबूम्पीका आर्को मतो गासेई मस्‍नू, ना आर्को ङाचीसो ईबूम्पीका आर्को मतो गासेई मची।

११ लाईस्पी गासेई मम्पा भागमी नाक्‍का छोक्पाक पर्दाम् चाखेम्पी मोमोजीजीप्पा सुर्काउनी खचा बानेई मची। दोस्पी गासेई मम्पा भागमी नाक्‍का क पर्दाम् चाखेम्पीसो मूङ्‍क तोङ्‌नाङ् मची।

१२ खचा ईबूम् पर्दापी ङाक्पोङ् म्सुर्काउनी बानेई मची, खीक्‍का दोस्पी गासेई मम्पा भागमी नाक्‍काक पर्दापीसो ङाक्पोङ् सुर्काउनी बानेई मची। खीक्‍का मूङ्‍क सुर्काउनीम् लाईस् ईक् हेम् हीप्चीप् तूवा।

१३ खचा हाल्ङोम् ङाक्पोङ् खोतीबा बानेई मस्‍ना पर्दाम् नीस् भाग ईबूम्-आर्कोलो जोरेईमची। ओरोना पवित्र तम्बू ईबूम्ङा छूवा।

१४ पवित्र तम्बूथेम्पीक तम्बूम् लागी खचा छाराम् म्मूईमी ईक्पोङ् ईबूम् पर्दा बानेई मची।

१५ ई-ईबूम् पर्दाम् लम्बाइ सूक्पोङ् हात ना चौडाइ लीक् हात तूवा। मूङ्‍क ईक्पोङ् ईबूम् पर्दा ईतोरोदाप्ङा तूवा।

१६ खचा ङाची पर्दा ईदेऊपी ना तूक्ची पर्दा ईदेऊपी जोरेईमची।

१७ लाईस्पी गासेईमम्पा भागमी नाक्‍काक पर्दाम् चाखेम्पी खचा ङाक्पोङ् सुर्काउनी बानेई मची। आर्को गासेईमम्पा भागमी नाक्‍काक पर्दाम् चाखेम्पीसो खचा ङाक्पोङ् सूर्काउनी बानेई मची।

१८ खचा मूङ्‍क तम्बू जोरेईमम्ना ईबूम्ङा मम् लागी काँसम् ङाक्पोङ् खोतीबा बानेई मची।

१९ खचा हाल्के रङ्गआ कील्म्पा लूस्मी सोकोवारमी छाना तम्बू देम् लागी बानेई मची, ना मूङ्‍कम् थेम्पी हायाम् चीप् सोकोवारमी आर्को ईबूम् छाना बानेई मची।

२० खसा पवित्र तम्बूम् लागी बबुल सीङ्मी फल्याक तोतो बानेई मअ।

२१ ई-ईबूम् फल्याकमी लम्बाइ ईक्पोङ् हात ना चौडाइ ईक् हात लो आधालो तूवा।

२२ मूङ्‍क खोलोङ् फल्याकपी नी-नीच्‍ची चूचूप्पा म्छो ईबूम् आर्कोम् लाईस्पी यूम्पा तूवा। ङ्‍कतोङ्‍ना खचा पवित्र तम्बूपीक खोलोङ् फल्याक बानेई मची।

२३ खचा पवित्र तम्बूम् योऊमेर हेम्क भागमी लागी नीस्पोङ् फल्याक,

२४ ना नीस्पोङ् फल्याकम् म्गोलाम्पा नाम्छेर्‌बूम् लीक्पोङ् म्तोतूईस्को बानेई मची — ईबूम् फल्याकमी म्गोलाम्पा म्तोतूस्को, ना खोलोङ् चूचूप्पा म्छोम् गोपू ईबूम् म्तोतूस्को।

२५ पवित्र पालमी आर्को हेम्, अर्थात् योऊना हेम्पीकम् लागी नीस्पोङ् फल्याक,

२६ ना खूङ्‍कम् लागी नाम्छेर्‌बूम् लीक्पोङ् म्तोतूस्को बानेई मची — ईबूम् फल्याकमी म्गोलाम्पा नीच्‍ची म्तोतूईस्को।

२७ पवित्र तम्बूम् नाम्काप्स्को हेम्क छूबूरीपीक भागमी लागी खचा तूक्ची फल्याक बानेई मची।

२८ पवित्र तम्बूप्का छूबूरीपाक भागपीक कुनाम् लागी खचा नीच्‍ची फल्याक बानेई मची।

२९ मूङ्‍क नीस् कूनाप्क फल्याक मूक्सूकापूका तोक्‍का सम्मो दोबोर खप्‍तेई मम्पा तूवा। ओरोना मूङ्‍कस् ईबूम् मुन्द्रीपी जोरेई मम्पा तूवा। ओरोनाङ् खचा मूङ्‍क नीच्‍ची फल्याक ईक्खाल्कङ् बानेई मची।

३० मूङ्‍कपी रेक्ची फल्याक छूवा, ना मूङ्‍कम् लागी नाम्छेर्‌बूम् ईक्पोङ् तूक्ची म्तोतूस्को बानेई मची। खीक्‍का ईबूम् फल्याकमी गोलाम्पा नी-नीच्‍ची म्तोतूस्को तूवा।

३१ खचा बबुल सीङ्मी बार बानेई मची — पवित्र तम्बूम् ईक् हेम्क फल्याकमी लागी ङाची बार,

३२ खीक्‍का आर्को हेम्क फल्याकमी लागी ङाची बार, ना नाम्काम्स्को हेम्पी तूक छूबूरीपीक फल्याकमी लागी ङाची बार।

३३ खचा फल्याकमी रापी तूक बार क ईक् चाखेम्पीका आर्को चाखेम् सम्मो ताप्‍तेप् बानेई मची।

३४ खचा मूङ्‍क फल्याक हाल्ङोआ रीम्ची, ना बार नम्‍लो लाम् लागी हाल्ङोम् मुन्द्रा बानेई मची। मूङ्‍क बारसो खचा हाल्ङोआ बप्स्ची।

३५ खीक्‍का खचा मोमोजीजीप्पा साखी, बैजनी साखी, हाल्के साखी ना मसीन थूईम्पाना बम्पा सूती तेईमी ईबूम् पर्दा बानेई मची। मूङ्‍कपी हायाम् सीप् मलेप्‍आ बानेईमक करूबसो तूवा।

३६ खचा मूङ्‍कम् लागी बबुल सीङ्मी लीची खाम्बा बानेई मस्‍ना हाल्ङोआ बप्स्ची। मूङ्‍कम् खोतीबा हाल्ङोम् तूवा। खचा खूङ्‍कम् लागी नाम्छेर्‌बूम् लीची म्तोतूस्को बानेई मची।

३७ खचा तम्बूम् लाम्स्कोम् लागी मोमोजीजीप्पा साखी, बैजनी साखी, हाल्के साखी ना मसीन थूईम्पाना बम्पा सूती तेईमी, बुट्टा तेम्पा ईबूम् पर्दा बानेई मची।

३८ खचा मूङ्‍कम् ङाची खाम्बा लो खोतीबालो बानेई मची। खीक्‍का खचा मूङ्‍क खाम्बाम् म्छो ना मूङ्‍कम् फित्ता हाल्ङोआ बप्स्ची, ना मूङ्‍कम् ङाची म्तोतूस्को काँसम् बानेई मची।

करारमी सन्दूक बानेई मम् लक्

प्रस्थान २५:१०-२२

३७

बजलेलआ बबुल सीङ्मी सन्दूक बानेई मअ। मूङ्‌कम् लम्बाइ नीस् हात लो आधालो, चौडाइ ईक् हात लो आधालो ना उचाइ ईक् हात लो आधालो तूवा।

२ खीक्‍का खसा मूङ्‍कम् म्गोलाम्पा लो म्थेम्‍लाम्पालो निखुर हाल्ङोआ बप्सू, ना मूङ्‍कम् म्बरबार हाल्ङोम् बिट बानेई मअ।

३ खसा मूङ्‍कम् लागी हाल्ङोम् लीची मुन्द्री बानेईम, ना मूङ्‍कम् लीची म्‍लोङ्पी तेसू — नीच्‍ची मुन्द्री ईक् हेम् ना नीच्‍ची मुन्द्री आर्को हेम् बानेई मअ।

४ खीक्‍का खसा बबुल सीङ्मी तूप् बानेईमना मूङ्‍क हाल्ङोआ बप्सू।

५ खसा मूङ्‍क तूप् सन्दूकमी नीस्थला तूवाक मुन्द्रीपी सन्दूक खूर्म् लागी तेसू।

६ खीक्‍का खसा निखुर हाल्ङोपीका ईबूम् सन्दूक देम् — मोऊ छेमा मस्को — बानेई मअ। मूङ्‍कम् लम्बाइ नीस् हात लो आधालो ना चौडाइ ईक् हात लो आधालो तूवा।

७ दूम्पा हाल्ङोम् नीच्‍ची करूब खसा बानेई मअ। मूङ्‍क खसा सन्दूक देप्स्कोम् नीस् चाखेम्पी बानेई मअ,

८ ईबूम् करूब ईक् चाखेम्पी ना आर्को करूब आर्को चाखेम्पी। खीक्‍का खसा मूङ्‍क नीच्‍ची करूब लो सन्दूक देम्‍लो ईक् टुक्रा हाल्ङोपीकाङ् मूङ्‍कम् नीस् चाखेम्पी बानेई मअ।

९ मूङ्‍क नीच्‍ची करूबआ खची लाप्‍तो थोम्‍ला हाप्स्चीना खची लाप्‍तोआ सन्दूक देप्स्को गीम्जू मीक तूवा। मूङ्‍कचीम् खची ङः एक्साका-नाक्‍का सन्दूक देप्स्को हेम् हीप्चीप् तूवा।

नीनाम्मापी चारेई मम्पा सबेई यूम् टेबल

प्रस्थान २५:२३-३०

१० खसा बबुल सीङ्मी ईबूम् टेबल बानेई मअ। मूङ्‍कम् लम्बाइ नीस् हात, चौडाइ ईक् हात ना उचाइ ईक् हात लो आधालो तूवा।

११ खसा मूङ्‍क निखुर हाल्ङोआ बप्सू, ना मूङ्‍कम् लीक्थलाम्पा हाल्ङोम् बिट तेसू।

१२ खसा मूङ्‍कम् लीक् हेम्‍लाम्पा लीक् अङ्‌गुल चौडाइलोक ईबूम् घेरा बानेई मअ, ना मूङ्‍क घेराम् लीक्थलाम्पा हाल्ङोम् बिट तेसू।

१३ टेबलमी लागी खसा हाल्ङोम् लीची मुन्द्री बानेई मअ, ना मूङ्‍क मुन्द्री मूङ्‍क टेबलमी लीची म्‍लोङ् तूवाकपी तेसू।

१४ मूङ्‍क मुन्द्री टेबल खूर्म् तूप्मी लागी थाऊ छूम्मीना घेराम् दोक्छापीङ् तूवा।

१५ खसा टेबल खूर्म् लागी मूङ्‍क तूप् बबुल सीङ्मी बानेईमना मूङ्‍क हाल्ङोआ बप्सू।

१६ खसा टेबलमी सामान, अर्थात् साम्दीरोङ्, धूपदान, पोङ्‍कीरीम ना मद्य बलि लेईम् लागी करूवा खोलोङ् निखुर हाल्ङोम् बानेई मअ।

सामदान बानेई मम् लक्

प्रस्थान २५:३१-४०

१७ खसा निखुर हाल्ङोम् ईबूम् सामदान दूप्ना बानेई मअ। मूङ्‍क तोतूईम्, तूप्, बूङ् तोङ्‍क पोङ्‍कीरीम्, कोपिला ना बूङ् खोलोङ् मूङ्‍क ईबूम् टुक्रापीकाङ् बानेई मम्पा तूवा।

१८ मूङ्‍कम् तूक्ची म्गेम् पाखा हेम् लत्‍ताक तूवा — सूप्ची म्गेम् सामदानमी ईक् हेम् ना सूप्ची म्गेम् सामदानमी आर्को हेम् तूवा।

१९ ईबूम् म्गेम्पी हाडे-बदाममी बूङ् तोङ्‍क कोपिला ना बूङ्‍लोक सूप्ची पोङ्‍कीरीम् तूवा, खीक्‍का आर्को म्गेम्पीसो मूङ्‍क तोङ्‍कङ् सूप्ची तूवा। सामदानपीका लत्‍ताक मूङ्‍क तूक्ची म्गेम् ईक् खाल्कङ् तूवा।

२० सामदानपी हाडे-बदाममी बूङ् तोङ्‍क लीची पोङ्‍कीरीम् तूवा, खीक्‍का खची होप्-होप्मी कोपिला लो बूङ्लो तूवा।

२१ सामदानपीका लत्‍ताक लाईस्पीक जोडी म्गेम्मी गोपी ईबूम् कोपिला, दोस्पीक जोडीम् गोपी दोस्रो कोपिला, ना तेस्रो जोडीम् गोपी तेस्रो कोपिला तूवा — तूक्ची म्गेम् तूवाकप्क नी-नीच्‍ची म्गेम्म् गोपी ई-ईबूम् कोपिला तूवा।

२२ सामदान, मूङ्‍कम् कोपिला लो म्गेम्‍लो ईबूम् टुक्राङ् दूम्पाना बानेईमम्पा निखुर हाल्ङोम् तूवा।

२३ खसा मूङ्‍कम् नूक्ची दीय ना मूङ्‍कम् सलेद मीलेई मम् काम्ता ना काम्ता यूस्को छूप् निखुर हाल्ङोम् बानेई मअ।

२४ खसा सामदान लो मूङ्‍कम् खोलोङ् चूम्सोस्लो ईक्‍तोडाa निखुर हाल्ङोम् बानेई मअ।

धूपमी वेदी बानेई मम् लक्

प्रस्थान ३०:१-५

२५ खसा बबुल सीङ्मी धूप-वेदी बानेई मअ। मूङ्‍कम् लम्बाइ ईक् हात ना चौडाइ ईक् हात तूवा। मूङ्‍क वर्गाकार तूवा, ना मूङ्‍क नीस् हाततो रेप् तूवा। खीक्‍का मूङ्‍कम् पीत्‍तोसो मूङ्‍क ईक् टुक्रा सीङ्मीङ् तूवा।

२६ खसा मूङ्‍कम् मेक्‍तोकाक ना लीक् हेम्‍लाम्पाक म्चाखेम् खीक्‍का मूङ्‍कम् पीत्‍तो खोलोङ् निखुर हाल्ङोआ बप्सू, ना मूङ्‍कम् लागी म्बरबार हाल्ङोम् ईबूम् बिट बानेई मअ।

२७ मूङ्‍क बिटमी गोपू नीस् चाखेम्पी खसा हाल्ङोम् नीच्‍ची मुन्द्री बानेईमना मूङ्‍कम् नीस् हेम्पीङ् तेसू, ना मूङ्‍क खूर्म् लागी तूप् मूङ्‍क मुन्द्रीपी छीरेई मम् बोक्सा।

२८ खसा मूङ्‍क तूप् बबुल सीङ्मी बानेईमना मूङ्‍क हाल्ङोआ बप्सू।

अभिषेक मम् तेल लो धूपलो

प्रस्थान ३०:२२-३८

२९ खसा अभिषेक मम् पवित्र तेल लो हायाम् नाम् चानप् मासालालो बानेईमप्‍आ तोङ्ना हायाम् नाम् चानप् शुद्ध धूप बानेई मअ।

a 

३७:२४ अर्थात्, गेबोगेबो ३४ किलोग्राम छूये।

मीःपी चारेईमम् बलिम् वेदी बानेई मम् लक्

प्रस्थान २७:१-८

३८

खसा बबुल सीङ्मी ङाक् हाततो बाईप् ना ङाक् हाततो दाप् ईबूम् वर्गाकार मीःपी चारेईमम् बलिम् वेदी बानेई मअ। मूङ्‍क सूक् हाततो रेप् तूवा।

२ खसा मूङ्‍कम् लीक् कूनापी ई-ईबूम् पीत्‍तो बानेई मअ। वेदी लो मूङ्‍कम् पीत्‍तोलो ईबूम् टुक्राआङ् बानेई मम्पा तूवा। खीक्‍का खसा मूङ्‍क वेदी काँसआ रीम्मू।

३ खसा वेदीपीक खोलोङ् चूम्सोस् — छूप्, बेल्चा, ऊची छर्‌केई मम् बाटा, साः गूईम् काँटा ना मीः यूम् छूप् — काँसम् बानेई मअ।

४ वेदीम् लागी मूङ्‍कम् म्गोलाम्पा लीक् हेम्‍लाम्पाक बिटमी गोपू मूङ्‍क वेदीम् म्‍रा सम्मो ताप्‍तेप् काँसम् ईबूम् जाली खसा बानेई मअ।

५ खीक्‍का मूङ्‍क काँसम् जाली लीक् कुनाम् लागी तूप् ओस्को गोदी छूम्मीना खसा लीची मुन्द्री बानेई मअ।

६ खसा बबुल सीङ्मी तूप् बानेईमना मूङ्‍क काँसआ बप्सू।

७ खसा तूप् मुन्द्रीपी तेसू, ओरोना वेदी खूर्‌चीलो मूङ्‍क तूप् वेदीम् नीस् हेम्‍लाम्पा छूवादोङा। खसा मूङ्‍क वेदी फल्याकमी खोक्रो बानेई मअ।

काँसम् सम् छूप्

प्रस्थान ३०:१८

८ खसा तूम्खास्को तम्बूम् लाम्स्कोपी सूसो मप् मीम्छाचीम् ऐनापीका काँसमीङ् ऊची सम् बाटा लो मूङ्‍क बाटा यूस्कोलो बानेई मअ।

पवित्र तूस्कोपीक चोक

प्रस्थान २७:९-१९

९ खसा चोक बानेई मअ। मूङ्‌कम् योऊमेर हेम्क भागमी लम्बाइ १०० हात तूवा, ना मूङ्‍कम् लागी मसीन थूईम्पाना बम्पा सूती तेईमी पर्दा तूवा।

१० मूङ्‍कम् नीस्पोङ् म्खाम्बा ना मूङ्‍कम् म्तोतूस्कोसो नीस्पोङ् काँसम्ङा तूवा। मूङ्‍क खाम्बाम् खोतीबा लो मूङ्‍कम् फित्तालो नाम्छेर्‌बूम् तूवा।

११ खोरोनाङ् योऊना हेम्क भागमी लागीसो १०० हाततो बाईपा पर्दा, ना मूङ्‍कम् नीस्पोङ् म्खाम्बा ना मूङ्‍कम् म्तोतूस्कोसो नीस्पोङ्‌ङा तूवा, ना मूङ्‍क खोलोङ् काँसम् तूवा। खोदोलोई मूङ्‍क खाम्बाम् खोतीबा लो फित्तालो क नाम्छेर्‌बूम् तूवा।

१२ चोकमी नाम्काम्स्को हेम्क पर्दा ङाक्पोङ् हाततो बाईप् तूवा। खीक्‍का मूङ्‍कम् ईक्पोङ् म्खाम्बा ना म्‍तूस्कोस्सो ईक्पोङ्‌ङा तूवा। खाम्बाम् खोतीबा लो फित्तालो नाम्छेर्‌बूम् तूवा।

१३ चोकमी नाम्‍आप्स्को हेम् क, नाम्‍आप्पक हेम् क चौडाइ ङाक्पोङ् हात तूवा।

१४ मूल्‍लाम्स्कोम् ईक् हेम्पीकम् लागी ईक्पोङ् ङाक् हाततो बाईप् पर्दा तूवा। मूङ्‍कम् सूप्ची म्खाम्बा ना म्‍तोतूस्कोसो सूप्चीङ् तूवा।

१५ खीक्‍का चोकपीक मूल्‍लाम्स्कोम् आर्को हेम्कम् लागीसो ईक्पोङ् ङाक् हाततो बाईप् पर्दा तूवा। मूङ्‍कम् सूप्ची म्खाम्बा ना म्‍तोतूस्कोसो सूप्चीङ् तूवा।

१६ चोकमी लीक् हेम्‍लाम्पाक खोलोङ् पर्दा मसीन थूईम्पाना बम्पा सूती तेईमी तूवा।

१७ खाम्बाम् तोतूस्को काँसम् तूवा। खाम्बापीक खोतीबा लो फित्तालो क नाम्छेर्‌बूम् तूवा, ना मूङ्‍क खाम्बाम् म्छो नाम्छेर्‌बूआ रीम्पा तूवा। खीक्‍का चोकपीक खोलोङ् खाम्बाम् फित्ता क नाम्छेर्‌बूम् तूवा।

१८ चोकपीक मूल्‍लाम्स्कोम् पर्दा म्बुट्टालोक मोमोजीजीप्पा साखी, बैजनी साखी, हाल्के साखी ना मसीन थूईम्पाना बम्पा सूती तेईमी बानेई मम्पा तूवा। मूङ्‍कम् लम्बाइ नीस्पोङ् हात ना उचाइ चोकमी पर्दालो ईतोरोरेप् ङाक् हात तूवा।

१९ मूङ्‍कम् लीची म्खाम्बा ना मूङ्‍कम् काँसम् म्तोतूस्कोसो लीचीङ् तूवा। खीक्‍का मूङ्‍कपीक खोतीबा लो फित्तालो नाम्‍छेर्‌बूम् तूवा, ना मूङ्‍कम् म्छो क नाम्छेर्‌बूआ रीम्पा तूवा।

२० पवित्र तम्बूम् ना मूङ्‍कम् बरबारपीक चोकमी खोलोङ् कीला काँसम् तूवा।

पवित्र तम्बू बोबूईम् लागी चूम्सोस्

२१ पवित्र तम्बू, अर्थात् करारमी ललईमी पालमी लागी गोङ्चीक चूम्सोस्मी गन्ती मोशाआ आज्ञा मक तोङ्ना हारून पूजारीम् म्छा ईतामारलाम्पा लेवीचा मस्‍क तूवा, मूङ्‍कम् तोक्पी खोलोङ् रीङ् ङ्‍कङ् के।

२२ योबोरोबूआ मोशा आज्ञा पीक तोङ्ना यहूदाम् गोङ्पीक हूरमी चास्, ऊरीम् म्छा बजलेलआ खोलोक थक् बानेई मअ।

२३ खलो दानमी गोङ्पीक अहीसामाकमी म्छा ओहोलीआब तूवा, ख शिल्पकारमी लक् मप्, आकार बानेईमप्, ना मोमोजीजीप्पा साखी, बैजनी साखी, हाल्के साखी ना चीचीमा सूती तेईपी बुट्टा तेम् मूर्‌पो तूवा।

२४ पवित्र तूस्कोम् खोलोङ् लक्मी लागी चारेईमम् बलिम् खोलोङ् हाल्ङो, पवित्र तूस्कोम् शेकेलमी हिसाब तोङ्ना २९ तोडा ना ७३० शेकेलमीa तूवा।

२५ समुदायपी गन्ती छूवाक मीस्चीम् नाम्छेर्‌बू पवित्र तूस्कोम् शेकेलमी हिसाब तोङ्ना १०० तोडा ना १,७७५ शेकेलमीb तूवा —

२६ देप्पोई नीस्पोङ् दोङ् ना मूङ्‍कप्का दूङ् देतो उमेर क मीस् ङीराक तूवा, मूङ्‍कस् ६,०३,५५० मीस् खोलोङ्पीका ई-ईबूम् बका, अर्थात् पवित्र तूस्कोपीक शेकेलमी हिसाबआ आधा शेकेलd तूवा।

२७ १०० तोडा नाम्छेर्‌बू क पवित्र तूस्को लो पर्दाम् तोतूस्कोलो बानेई मम् लागी तूवा। खोलोङ् तोतूस्कोपी १०० तोडा तूवा — ईबूम् तोतूस्कोम् लागी ईक् तोडा।

२८ मूङ्‍क १,७७५ शेकेलपीका खचा म्छोमी लागी खोतीबा बानेई मची, खीक्‍का मूङ्‍कम् छोक्पी बप्स्ची ना मूङ्‍कम् लागी फित्ता बानेई मची।

२९ विशेष बलिम् काँस ७० तोडा ना २,४०० शेकेलf तूवा।

३० मूङ्‍कपीकाङ् खचा तूम्खास्को तम्बूम् लाम्स्कोम् लागी म्तोतूस्को, काँसम् वेदी ना मूङ्‍कम् काँसम् जाली ना वेदीपीक खोलोङ् चूम्,

३१ ना लीक् हेम्‍लाम्पाक चोकमी म्तोतूस्को ना चोकमी मूल्‍लाम्स्कोम् तोतूस्को, ना पवित्र तम्बूमी खोलोङ् कीला ना चोकमी लीक् हेम्‍लाम्पाक खोलोङ् कीला बानेई मची।

a 

३८:२४ अर्थात्, जम्मा ईक् मेट्रिक टन हाल्ङो

b 

३८:२५ अर्थात्, जम्मा साढे सूक् मेट्रिक टन नाम्छेर्‌बू

d 

३८:२६ अर्थात्, ६ ग्राम नाम्छेर्‌बूम् चोप्‍तीरोङ्

f 

३८:२९ अर्थात्, जम्मा साढे नीस् मेट्रिक टन काँस

पूजारीचीम् तेई

प्रस्थान २८:१-१४

३९

पवित्र तूस्कोपीक सूसो मम् लागी खचा मोमोजीजीप्पा साखीप्का, बैजनी साखीप्का, हाल्के रङ्गलोक साखीप्का बम्पा तेई, ना हारूनमी लागी योबोरोबूआ मोशा आज्ञा पीक तोङ्ना पवित्र तेई बानेई मची।

२ खीक्‍का एपोद क खचा हाल्ङोम्, ना मोमोजीजीप्पा साखी, बैजनी साखी, हाल्के साखी ना मसीन थूईम्पाना बम्पा सूती तेईमी बानेई मची।

३ खचा हाल्ङो दूप्चीना पातूल पाता कीप्चीना तार बानेई मची। मूङ्‍क मोमोजीजीप्पा साखी, बैजनी साखी, हाल्के साखी ना मसीन सूतीम् तेई मीलेई मम् लागी हायाम् सीप् मलेप्‍आ बानेई मक तोङ्‍क छूवाक तूवा।

४ खचा म्‍लाईस्ला लो म्दोस्लालो मसा एपोदमी नीस् टुक्रा बानेई मची, ना मूङ्‍क नीस् टुक्रा नीच्‍चीङ् बोऊतो थेम्पी नीच्‍ची फित्तालाम्पा गासेई मची।

५ मूङ्‍कपी तूवाक हायाम् नम्‍लोना बम्पा छूम्‍रीपी वाईम् थाप्‍री एपोदलो ईबूम् टुक्रामी ना मूङ्‍क तोङ्‍कङ् लक्‍लोक हाल्ङोम्, ना मोमोजीजीप्पा साखी, बैजनी साखी, हाल्के साखी ना मसीन थूईम्पाना बम्पा सूती तेईमी तूवा; मूङ्‍क तोङ्ना मम् लागीङ् योबोरोबूआ मोशा आज्ञा पीक तूवा।

६ खचा हाल्ङोम् मणिघरपी आनिक्स जोरेईमची ना इस्राएलमी वात्छा म्छाचीम् नीङ् छापपी छाम्पा तोङ्‍ना मूङ्‍कपी छाप्ची।

७ योबोरोबूआ मोशा आज्ञा पीक तोङ्ना खचा एपोदमी बोऊतो थेम्पी छूईम् फित्तापी इस्राएलमी वात्छा म्छाचीम् लागी मीन्मारोम् मणि छूम् लागी मूङ्‍क जोरेई मची।

पम्देम्-पाता

प्रस्थान २८:१५-३०

८ खचा पम्देम्-पाता हायाम् सीप् मलेप्‍आ बानेई मक तोङ्‍क बानेई मची — एपोद बानेई मम्पा तोङ्नाङ् मूङ्‍कसो हाल्ङोम्, ना मोमोजीजीप्पा साखी, बैजनी साखी, हाल्के साखी ना मसीन थूईम्पाना बम्पा तेईमी बानेई मची।

९ मूङ्‍क वर्गाकार ना नीस्फाम् मम्पाना फाम्पा छूनूव। मूङ्‍कम् लम्बाइ ईक् बित्ता ना चौडाइसो ईक् बित्ताङ् तूवा।

१० खचा मूङ्‍कपी मणिम् लागी लीक् लहर मस्‍ना मणि जोरेईमची। लाईस्पीक लहर मानिकमी, पुष्पराजमी ना बेरूजमी तूवा।

११ दोस्रो लहर फिरोजामी, नीरमी ना पन्‍नामी तूवा।

१२ तेस्रो लहर नीलमणिमी, हाकिकमी ना कटेलामी तूवा।

१३ चौथो लहर पीतमणिमी, आनिक्समी ना बिल्‍लौरमी तूवा। ङ्‍क खोलोङ् हाल्ङोम् मणिघरपी जोरेई मम्पा तूवा।

१४ मूङ्‍क मणि इस्राएलमी वात्छा म्छाचीम् खची नीङ् तोङ्ना ईक्पोङ् नीच्‍ची तूवा। मूङ्‍क ई-ईबूम्पी छापपी खोपेई मम्पा तोङ्ना ईक्पोङ् नीस् गोङ् तूवाकप्क ई-ईल्पोम् नीङ् तूवा।

१५ खचा पम्देम्-पाताम् लागी रीबो तोङ्ना रीम्पा निखुर हाल्ङोम् सिक्री बानेई मची,

१६ खीक्‍का हाल्ङोम् नीच्‍ची मणिघर ना हाल्ङोम् नीच्‍ची मुन्द्री बानेई मस्‍ना पम्देम्-पाताम् नीस् कूनापी तेस्‍ची।

१७ हाल्ङोम् नीच्‍ची सिक्री पम्देम्-पाताम् चाखेम्-चाखेम्पी तूवाक मूङ्‍क नीच्‍ची मुन्द्रीपी तेस्ची।

१८ नीच्‍ची सिक्रीम् आर्को नीस् चाखेम् क मूङ्‍क नीच्‍ची मणिघरपी जोरेई मस्‍ना एपोदमी बोऊतो थेम्पी छूईम् फित्तापी म्‍लाईस् हेम्‍लाम्पा तेस्ची।

१९ खचा हाल्ङोम् नीच्‍ची मुन्द्री बानेई मस्‍ना पम्देम्-पाताम् आर्को नीस् कूनापी एपोद हेम् म्गोलाम्पा बिटपी तेस्ची।

२० खचा होसोङ् हाल्ङोम् नीच्‍ची मुन्द्री बानेई मस्‍ना एपोदमी लाईस्लाम्पा नीच्‍चीङ् बोऊतो थेम्पी छूईम् फित्ताम् म्गोलाम्पा ना एपोदमी छूम्‍रीप्क थाप्‍रीम् थेम्पी सिउनी तूवाकपी तेस्ची।

२१ खचा पम्देम्-पाता क मूङ्‍कम् मुन्द्रीलाम्पा एपोदमी मुन्द्रीम् मोमोजीजीप्पा फित्ता छूम्‍रीप्क थाप्‍रीपी छूईची। मूङ्‍क एपोदपीका एक्सा-मेक्सा सरेई मान्छूम् लागी ओरोना मची। योबोरोबूआ मोशा आज्ञा पीक तोङ्ना खचा ङ्‍क मची।

पूजारीचीम् बीन्‍नीपा खची तेई

प्रस्थान २८:३१-४३

२२ खचा एपोदमी खोलोङ् ओरोबाईप् तेई मोमोजीजीप्पा रङ्गमी बम्पा तेईमी बानेई मची।

२३ खीक्‍काना तेईमी तोङ् तेस्को गोदी तोङ्‍क ओरोबाईप् तेईमी रापी गोदी बानेई मची, ना मूङ्‍क मान्चेईम् लागी मूङ्‍क तोङ् तेस्को गोदीपी बिट बची।

२४ खचा मोमोजीजीप्पा साखीम्, बैजनी साखीम् ना हाल्के साखीम् ना मसीन थूईम्पाना बम्पा सूती तेईमी अनार बानेई मस्‍ना ओरोबाईप् तेईमी म्छोक्पू तूवाक म्फेरपी तेस्ची।

२५ खीक्‍का खचा निखुर हाल्ङोम् घण्टी बानेई मस्‍ना अनारमी म्‍रा-रापी जोरेईमची।

२६ खीक्‍का सूसो मम् लक्मी लागी खचा ओरोबाईप् तेईमी नूक्‍काक म्फेरम् बरबार ईबूम् घण्टीम् दोस्पी ईबूम् अनार छूम्मीना घण्टी लो अनारलो तेस्ची। योबोरोबूआ मोशा आज्ञा पीक तोङ्ना खचा मची।

२७ हारूनमी लो वात्छा म्छाचीम्‍लो लागी मसीन थूईम्पाना बम्पा सूती तेईमी लबेदा,

२८ खीक्‍का मसीन थूईम्पाना बम्पा तेईमी फेटा ना तोङ्पी खूम् सूती तेईमी तप्पी ना मसीन थूईम्पाना बम्पा सूती तेईमी म्गोपा खाम् तेई खचा बानेई मची।

२९ खचा मसीन थूईम्पाना बम्पा सूती तेईमी, ना मोमोजीजीप्पा साखीम्, बैजनी साखीम्, हाल्के साखीम्, बुट्टालोक थाप्‍री बानेई मची। ओरोना योबोरोबूआ मोशा आज्ञा पीक तोङ्ना खचा मची।

३० खचा पाता, अर्थात् पवित्र मुकुट निखुर हाल्ङोम् बानेईमची, ना मूङ्‍कपी छापपी खोपेई मम्पा तोङ्ना ङ्‍क रीङ् खोपेई मची, “योबोरोबूम् लागी पवित्र।”

३१ खचा मोमोजीजीप्पा फित्ता फेटापी वाईम् लागी छूईची। ङ्‍कतोङ्ना योबोरोबूआ मोशा आज्ञा पीक तोङ्ना खचा मची।

पवित्र तूस्को खम्मी लक् पूरा छूवाक

प्रस्थान ३५:१०-१९

३२ ओरोना तूम्खास्को तम्बू, अर्थात् पवित्र तम्बूमी खोलोङ् लक् याता। खीक्‍का योबोरोबूआ मोशा आज्ञा पीक तोङ्ना इस्राएलीचा मची।

३३ खीक्‍का खचा मोशा तूवाकपी पवित्र तम्बू बाईची: तम्बू ना मूङ्‍कपीक खोलोङ् चूम्सोस्, मूङ्‍कम् खोतीबा, फल्याक, बार, खाम्बा, ना मूङ्‍क खाम्बा तोतूस्को,

३४ हाल्के रङ्गआ कील्म्पा लूस्मी सोकोवारमी छाना, हायाम् चीप् सोकोवारमी छाना, ना सन्दूक राम् पर्दा,

३५ करारमी सन्दूक ना मूङ्‍क खूर्म् तूप् ना सन्दूक देम् — मोऊ छेमा मस्को,

३६ टेबल ना मूङ्‍कपीक खोलोङ् छूप् ना पवित्र सबेई,

३७ निखुर हाल्ङोम् सामदान ना मूङ्‍कम् दीय ना मूङ्‍कम् खोलोङ् चूम्सोस् ना लाबाईमी लागी जैतूनमी तेल,

३८ हाल्ङोम् वेदी, अभिषेक मम् तेल, नाम्चानप् धूप, तम्बूम् लाम्स्कोम् लागी पर्दा,

३९ काँसम् वेदी, ना मूङ्‍कम् काँसम् जाली, ना मूङ्‍कम् तूप् ना मूङ्‍कम् खोलोङ् छूप्, काऊ यूस्को बाटा लो मूङ्‍क बाटा यूस्कोलो,

४० चोकपीक पर्दा ना मूङ्‍कम् खाम्बा खीक्‍का मूङ्‍क खाम्बा तोतूस्को, चोकपीक मूल्‍लाम्स्कोम् लागी पर्दा, चोकमी लागी रीबो ना कीला, खीक्‍का तूम्खास्को तम्बू, पवित्र तम्बूम् लागी सूसो मम् खोलोङ् चूम्सोस्,

४१ पवित्र तूस्कोपी सूसो मम् लक्मी लागी बम्पा तेई — हारून पूजारीम् लागी पवित्र तेई ना पूजारीम् लक्पी सूसो मम् लागी वात्छा म्छाचीम् तेई।

४२ योबोरोबूआ मोशा आज्ञा पीक तोङ्ना खोलोङ् लक् इस्राएलीचा मची।

४३ खीक्‍का मोशाआ मूङ्‍क लक् खोङू, ना योबोरोबूआ ख आज्ञा पीक तोङ्नाङ् खचा मस्क तअ। खीक्‍काना मोशाआ मूङ्‍कस् खोलोङ् आसीक् पीची।

पवित्र तूस्को बोबूईचीक

४०

योबोरोबूआ मोशा ओरोलअ,

२ “लाईस्पीक लाःमी लाईस्पीक लेई योबोरोबूम् तूम्खास्को पवित्र तम्बू, अर्थात् पवित्र तम्बू बोबूईव।

३ मूङ्‍कपी करारमी सन्दूक यूक्स्‍ना मूङ्‍क पर्दाआ राप्व।

४ टेबल तम्बू गोपी बाईना मूङ्‍कपी तूक खोलोक थक् चोक्स्दीत्व, ना सामदान तम्बू गोपी बाईना मूङ्‍कपी खोलोङ् दीय मीलेईमव।

५ करारमी सन्दूकमी लाईस्पी हाल्ङोम् धूप हूस्को वेदी यूक्स्‍व, ना पवित्र तम्बूम् लाम्स्कोम् पर्दा तेस्व।

६ “तूम्खास्को तम्बू, अर्थात् पवित्र तम्बूमी लाम्स्कोम् लाईस्पी मीःपी चारेईमम् बलिम् वेदी यूक्स्व।

७ खीक्‍काना तूम्खास्को तम्बूम् रापी लो वेदीम् रापीलो बाटा यूक्स्‍ना मूङ्‍कपी काऊ तेस्व।

८ खीक्‍का चोकमी घेराम् बरबार बार राप्व, ना चोकमी लाम्स्कोम् पर्दा कीन्व।

९ “अभिषेक मम् तेल खाईना पवित्र तम्बू ना मूङ्‍कपी तूक खोलोङ् थक् अभिषेक मव; मूङ्‍क ना मूङ्‍कपी तूक खोलोङ् चूम्सोस् पवित्र मव, खीक्‍का मूङ्‍क पवित्र छूये।

१० खीक्‍का मीःपी चारेईमम् बलिम् वेदी ना मूङ्‍कपीक खोलोङ् चूम्सोस् अभिषेक मना मूङ्‍क पवित्र मव, ना मूङ्‍क हायाम् पवित्र छूये।

११ बाटा लो मूङ्‍क बाटा यूस्कोलो अभिषेक मना पवित्र मव।

१२ “हारून लो वात्छा म्छास्लो तूम्खास्को तम्बूम् लाम्स्कोपी बाईना खस् काऊआ सप्चीव।

१३ खीक्‍का हारून पवित्र तेई खाम्मीना अभिषेक मव, ना खसा पूजारीम् पदपी ओ सूसो मनूव पीकाना आना मूङ्‍क पवित्र मव।

१४ खीक्‍का मूङ्‍कम् वात्छा म्छास् बाईना खस् ओरो बाईप् तेई खाम्मीचीव।

१५ आना खची पा अभिषेक मक तोङ्ना खस्सो अभिषेक मस्व, ना खचा पूजारी पदपी ओ सूसो मस्‍नूव। खची अभिषेक छूकलो ईतोङ्, हारूनमी म्छामाईची दूङ्पीका दूङ् सम्मो सदैबरी पूजारी छूना ओ सूसो मदूरची।”

१६ मोशाआ खोलोक थक् योबोरोबूआ आज्ञा पीक तोङ्ना मअ।

१७ ओरोना दोस्रो दोङ्मी लाईस्पीक लाःमी लाईस्पीक लेईपी पवित्र तम्बू बोबूया।

१८ मोशाआ पवित्र तम्बू बोबूईयू, ना मूङ्‍क तम्बूम् तोतूस्को यूक्स्‍ना मूङ्‍कम् फल्याक तोतो मअ ना मूङ्‍कपी बार तेस्‍ना मूङ्‍कम् खाम्बा थोरेप्पू।

१९ खीक्‍काना खसा पवित्र तम्बू थेम्पी म्देम् तम्बू हाफ्स्‍ना मूङ्‍क थेम्पी छाना तेसू। योबोरोबूआ ख आज्ञा पीक तोङ्ना खसा मअ।

२० खसा ललईमी पाटी बाईना सन्दूक गोपू यूक्स्‍ना तूप् सन्दूकपी तेसू, ना सन्दूक देम् — मोऊ छेमा मस्को — सन्दूक थेम्पी यूक्सू।

२१ खीक्‍का खसा सन्दूक पवित्र तम्बू गोपी बाईयू, ना मूङ्‍क राप् पर्दा कीन्‍ना करारमी सन्दूक राप्पू। योबोरोबूआ ख आज्ञा पीक तोङ्ना खसा मअ।

२२ खीक्‍का मोशाआ तूम्खास्को तम्बूपी पवित्र तम्बूम् योऊना हेम् पर्दापीका पाखापी टेबल यूक्सू।

२३ खीक्‍काना खसा टेबल थेम्पी योबोरोबूम् लाईस्पी सबेई चोक्स्‍ना यूक्सू। योबोरोबूआ ख आज्ञा पीक तोङ्ना खसा मअ।

२४ खसा तूम्खास्को तम्बूपी टेबलमी लाईस्पी पवित्र तम्बूम् योऊमेर हेम् सामदान यूक्सू।

२५ खीक्‍का खसा योबोरोबूम् लाईस्पी दीय मीलेईमअ। योबोरोबूआ ख आज्ञा पीक तोङ्ना खसा मअ।

२६ मोशाआ तूम्खास्को तम्बूपीक पर्दाम् लाईस्पी हाल्ङोम् वेदी यूक्सू।

२७ योबोरोबूआ ख आज्ञा पीक तोङ्ना खसा हायाम् नाम्चानप् धूप दईयू।

२८ खीक्‍का खसा पवित्र तम्बूम् लाम्स्कोपी पर्दा कीन्‍नू।

२९ खीक्‍का खसा तूम्खास्को तम्बू, अर्थात् पवित्र तम्बूम् लाम्स्कोपी मीःपी चारेईमम् बलिम् वेदी यूक्स्‍ना मूङ्‍कपी मीःपी चारेईमम् बलि लो छीर्म् मी बलिलो चारेई मअ। योबोरोबूआ ख आज्ञा पीक तोङ्ना खसा मअ।

३० खसा तूम्खास्को तम्बूम् लो वेदीम्‍लो रापी बाटा यूक्स्‍ना ऊची सम् लागी काऊ तेसू।

३१ मोशाआ, हारूनआ ना वात्छा म्छाचा मूङ्‍कपी खची होप्-होप्मी हूःलोङ् सप्ची।

३२ खीक्‍का खस् तूम्खास्को तम्बूपी वोङालो अथवा वेदीपी खातालो खचा खची हूःलोङ् सप्दोङ्ची। योबोरोबूआ ख आज्ञा पीक तोङ्ना मोशाआ मअ।

३३ मोशाआ पवित्र तम्बूम् लो वेदीम्‍लो लीक् हेम्पी घेरा बानेई मअ, ना चोकमी लाम्स्कोपी पर्दा कीन्‍नू। ओरोना मोशाआ लक् मम् यातू।

पवित्र तूस्कोपी योबोरोबूम् साम्दीखा

गन्ती ९:१५-२३

३४ खीक्‍काना तूम्खास्को तम्बू मोम्‍आ देप्पू, ना योबोरोबूम् साम्दीखाआ पवित्र तम्बू पेप्पू।

३५ खीक्‍का मोशा तूम्खास्को तम्बूपी वोम् मान्दूर्, ऊदोईपीक्यालो मूङ्‍क मोम् मूङ्‍कपी तूवाचा, ना योबोरोबूम् साम्दीखाआ पवित्र तम्बू पेप्पू।

३६ खोलोङ् खची लाम्‍रीपी, मूङ्‍क मोम् पवित्र तम्बूपीका थोम्‍ला पकालो इस्राएलीस् पकाना लाम्दूमादोङा।

३७ खोदोलोई मूङ्‍क मोम् म्थोम्‍ला मान्पोदोक, ऊक लेई सम्मोई मूङ्‍क मोम् म्थोम्‍ला मान्पो खूङ्‍क सम्मो खस् लाम्मान्दूम्।

३८ खन्सा खोलोङ् इस्राएलीचीम् खीम्पोस्चीम् लाईस्पी ना खचीम् खोलोङ् खची लाम्‍रीपी लेपा योबोरोबूम् मोम् पवित्र तम्बूपी छूवादोङा, ना सेपा क मोम्पी मीः छूवादोङा।

लेवीचीम् सोक्सर

छेईलम्

लेवीम् सोक्सर यहूदी छाछामाचा नीम् पर्ने लाईस्पीक सोक्सर के। नयाँ करारपी लेवीम् सोक्सरपीका ४० खेप् उद्‍धृत मम्पा तूकसा ङ्‍क सोक्सरमी महत्व छेईदूराम्।

ङ्‍क सोक्सरमी नीङ् “लेवी” आ पूजारीम् नियममी तोक्पी लो खचा मम् पर्ने लक्मी तोक्पीलो पय, ना ङ्‍क सोक्सरआ हारूनमी गोङ्पीक पूजारीचा लो पूजारीस् बोक्छोप् लेवीचालो तूम्खास्को तम्बूपी पूरा मम् पर्ने नियममी तोक्पी नम्‍लोना पय (व्यवस्था १०:८)।

लेवीम् सोक्सरमी मुख्य विषय क नीनाम्माम् पवित्रता के ना ऊतोङ्नाई मीचा नीनाम्माम् “पवित्रता” पीका कीम्ना होप्सो पवित्र छूम् छूये पीम् के: “आन्‍नी पवित्र छूवानीव, ऊदोईपीक्यालो कोङ्, योबोरोबू आम्नी नीनाम्मा, पवित्र तूवो” (लेवी १९:२; ना लेवी ११:४४-४५; २०:७,२६ पीसो खोङ्नूम्व)।

१-१६ अध्यायआ ईबूम्पीका आर्को मतो धार्मिक लक्मी तोक्पी पय, अर्थात् नीनाम्माआ मास्खाताकस् छुटकारा पीय ना मोऊ मप्‍चा तोम् दण्डपीका खस् अलग मईची पीम् रीङ् खोमय।

१७-२७ अध्यायआ ईबूम्पीका आर्को मतो मीचा ऊतोङ्नाई रीराम बीतेई मम् छूये पीम् तोक्पी सेचीवा पीया। खीक्‍का मूङ्‍क सेचीवा रेप्पलो मीचा पवित्र रीराम लेईम्चाम् लागी म्होपा म्होप्पीङ् परिवर्तन ताईम् दूर।

लेवीचीम् सोक्सर

मीःपी चारेईमम् बलि

१

योबोरोबूआ मोशा तूम्खास्को तम्बूगोपीका काछना ओरोलअ,

२ “इस्राएलीस् ओरोलचीव: आन्‍नी तूनीकपीक हेप् मीचा योबोरोबूम् लागी बलि चारेई मईचीलो आम्नी पोसूबलि पी-लूपीम् बागाल अथवा लूस्-छाराम् बागालपीक चारेई मनूव।

३ “मूङ्‍कसा चारेई मईक बलि पी-लूपीम् मीःपी चारेईमम् बलिदोक, मूङ्‍कसा खोत मान्दीक लूपी चारेईमनूव। खीक्‍का तूम्खास्को तम्बूम् लाम्स्कोपी मूङ्‍कसा मूङ्‍क चारेईमनूव, ना योबोरोबूम् लाईस्पी मूङ्‍क ग्रहणयोग्य छूये।

४ मूङ्‍कसा मीःपी चारेईमम् बलिम् तोङ्पी म्हूः यूक्स्‍नूव, ना मूङ्‍क मीःपी चारेईमम् बलि मूङ्‍कम् मोऊ छेमाम् लागी ग्रहणयोग्य छूये।

५ मूङ्‍कसा मूङ्‍क लूपी योबोरोबूम् लाईस्पी खोक्स्‍नूना सेत्नूव। खीक्‍का हारूनमी वात्छा म्छाचा, अर्थात् पूजारीचा मूङ्‍क हीः खाईचीनूना तूम्खास्को तम्बूम् लाम्स्कोम् लाईस्पीक वेदीम् म्बरबार रीस्चीनूव।

६ खीक्‍काना मूङ्‍कसा मीःपी चारेईमम् बलिम् पोसूम् म्सोकोवार अक्नूना मूङ्‍क टुक्रा-टुक्रा मनूना रूप्नूव।

७ पूजारी हारूनमी वात्छा म्छाचा वेदीपी मीः खप्चीनूना सीङ् नम्‍लोना मीलेई मस्‍नूना मीः थेम्पी यूक्स्‍चीनूव।

८ खीक्‍का हारूनमी वात्छा म्छाचा, अर्थात् पूजारीचा वेदी थेम्पीक मीःपी यूक्स्चीक सीङ् थेम्पी मूङ्‍क पोसूम् म्सा, म्तोङ् ना म्छोदोवा मीलेई मस्‍नूना यूक्स्चीनूव।

९ मूङ्‍कसा मूङ्‍क पोसूम् म्चीस्खील-चोखोमा लो म्‍लोङ्लो क काऊआ सप्नूव, ना मूङ्‍क खोलोङ् पूजारीआ वेदीपी हूईनूव। ङ्‍क योबोरोबूआ नत्‍तक नाम्चानप्छा म्मूर्‌लोक, मीःपीका चारेई मम्पा बलि, अर्थात् मीःपी चारेईमम् बलि के।

१० “मूङ्‍कसा चारेई मईक बलि बागालपीका लूस्मी अथवा छाराम् मीःपी चारेईमम् बलिदोक, मूङ्‍कसा खोत मान्दीक लूस्मी म्छा अथवा छाराम् म्छा चारेईमनूव।

११ मूङ्‍कसा योबोरोबूम् लाईस्पी वेदीम् योऊना हेम् मूङ्‍क खोक्स्‍नूना सेत्नूव ना हारूनमी वात्छा म्छाचा, अर्थात् पूजारीचा मूङ्‍कम् हीः वेदीम् बरबार रीस्चीनूव।

१२ मूङ्‍कसा मूङ्‍कम् म्तोङ् लो म्छोदोवालो खोलोङ् टुक्रा-टुक्रा मनूना खोक्स्‍नूव, ना वेदीपी तूक मीः थेम्पीक सीङ्पी पूजारीआ मूङ्‍क मीलेई मनूना यूक्स्‍नूव।

१३ मूङ्‍कम् म्चीस्खील-चोखोमा लो म्‍लोङ्लो क काऊआ सप्नूना मूङ्‍क खोलोङ् पूजारीआ वेदीपी हूईनूव। मूङ्‍क योबोरोबूआ नत्‍तक तोङ्‌क नाम्चानप्छा म्मूर्‌लोक, मीःपीका चारेई मम्पा बलि, अर्थात् मीःपी चारेईमम् बलि के।

१४ “योबोरोबूम् लागी मूङ्‍कसा चारेई मईक बलि छोऊमी मीःपी चारेईमम् बलिदोक, मूङ्‍कसा तूक्‍तूगूल्म्मी अथवा परेवाम् म्छा चारेईमनूव।

१५ खीक्‍का पूजारीआ मूङ्‍क वेदीम् दोक्पी तात्‍नूना म्पई रीप्नूना सेत्नूव, ना मूङ्‍कम् म्तोङ् वेदीपी हूईनूव, खीक्‍का मूङ्‍कम् म्हीः क वेदीम् चाखेम्पी खोलोङ् कात्नूव।

१६ मूङ्‍कसा मूङ्‍कम् म्चाकापई लात्नूना वेदीम् नाम्‍आप्स्को हेम् छूबूई तूस्को थाऊपी होक्स्‍नूव।

१७ मूङ्‍कसा मूङ्‍क नीस्दोऊ मान्ममो म्‍लाप्‍तोम् रापीका चेन्‍नूव। खीक्‍का पूजारीआ वेदीपी तूक मीःथेम्पीक सीङ्पी मूङ्‍क हूईनूव। मूङ्‍क योबोरोबूआ नत्‍तक तोङ्‌क नाम्चानप्छा म्मूर्‌लोक, मीःपीका चारेई मम्पा बलि, अर्थात् मीःपी चारेईमम् बलि के।

छीर्म्‌मी बलि

२

“हेप्पा योबोरोबूम् लागी छीर्म् बलिम् चाचोदाम् चारेई मईदोक मूङ्‍कसा चारेई मईक चाचोदाम् मसीन फूल छूनूव। खीक्‍का मूङ्‍कसा मूङ्‍क थेम्पी जैतूनमी तेल लेत्नूना धूप हूयाम्क तोङ्ना हूईनूव।

२ मूङ्‍कसा हारूनमी वात्छा म्छास्, अर्थात् पूजारीचीम् दोक्पी मूङ्‍क तात्नूव। मूङ्‍कपीका पूजारीआ म्हूक्फामा बरीक मसीन फूल तेलपी ङल्नूना खोलोङ् धूपलो लात्नूव। खीक्‍का पूजारीआ मूङ्‍क योबोरोबूआ नत्‍तक तोङ्‌क नाम्चानप्छा म्मूर्‌लोक, मीःपीका चारेई मम्पा बलि, मीन्मारो छूम् लागी वेदीपी हूईनूव।

३ मूङ्‍क छीर्म् बलिपीका एत्क क हारूनमी लो वात्छा म्छाचीम्‍लो छूनूव। योबोरोबूम् लागी मीःपीका चारेईमम् बलि तूकपीक ङ्‍क हायाम् पवित्र के।

४ “चूलापी ङीम्पा छीर्म् बलिम् चाचोदाम् चारेईमम् लन्ची तूदोक, जैतूनमी तेलपी चोम्पा खमिर मान्तेम्पा मसीन फूलमी फरऊला दोसो जैतूनमी तेलआ कील्म्पा खमिर मान्तेम्पा बाबरदोसो छूनूव।

५ खीक्‍का खची बलि तावापी ङीम्पा छीर्म् बलिदोक, तेलआ चोम्पा खमिर मान्तेम्पा मसीन फूल्मी छूनूव।

६ मूङ्‍क टुक्रा-टुक्रा मना मूङ्‍कपी तेल लेत्व। मूङ्‍क छीर्म् बलि के।

७ खची बलि तावापी ङीम्पा छीर्म् बलिदोक, मूङ्‍क क जैतूनमी तेलपी ङीम्पा मसीन फूल्मी छूनूव।

८ मूङ्‍क तोङ्ना तयार मम्पा छीर्म् बलि योबोरोबूम् लाईस्पी तात्चीनूव। मूङ्‍क पूजारीचीम् दोक्पी तातस्कप्का पूजारीआ मूङ्‍क वेदीपी तात्नूव।

९ पूजारीआ छीर्म् बलिपीका मीन्मारो छूम् लागी भाग लात्नूना मूङ्‍क योबोरोबूआ नत्‍तक तोङ्‌क नाम्चानप्छा म्मूर्‌लोक, मीःपीका चारेई मम्पा बलिम् रूप्पी वेदीपी हूईनूव।

१० मूङ्‍क छीर्म् बलिपीका एत्क भाग क हारूनमी लो वात्छा म्छाचीम्‍लो छूनूव। योबोरोबूम् लागी मीःपीका चारेईमम् बलि तूकप्क ङ्‍क हायाम् पवित्र के।

११ “आन्‍ना योबोरोबूम् लागी चारेई मईनूम्क ऊक छीर्म् बलिदोसो खमिर तेम्पाना बानेई मम्पा छूनूनव, ऊदोईपीक्यालो योबोरोबूम् लागी मीःपीका चारेईमम् बलिपी आन्‍ना खमिर लो खूदलो हूयानूम्नव।

१२ मूङ्‍क क दूङ् लाईस्पी सेईक छीर्म् बलिम् रूप्पी योबोरोबूम् लागी चारेई मईनूम्दोक नये, खोदोलोई नाम्चानप् म्मूर्‌मी लागी क मूङ्‍क वेदीपी चारेईमनूम्नव।

१३ खोलोङ् आम्नी छीर्म् बलिम् चाचोदाम् आन्‍ना रूम् तेस्‍नूम्ना हायाम् कोक् मनूम्व, ना आम्नी नीनाम्माम् करारमी छीर्म् बलि ऊकदोसो रूम् मान्दीक छूनूनव। खीक्‍का आम्नीम् खोलोङ् बलिपी रूम्सो चारेई मनूम्व।

१४ “योबोरोबूम् लागी दूङ् लाईस्पी सेईक छीर्म् बलि चारेईमम् लन्ची मईनूम्क तूदोक, आम्नीम् दूङ् लाईस्पी सेईक म्चोमी छीर्म् बलिम् लागी खूरूऊपी यीम्पा लो मीःपी हूईम्पा ताजा छीर्म् मी म्गाङ्लो चारेई मनूम्व।

१५ खीक्‍का मूङ्‍कपी तेल तेस्‍नूम्व ना धूप यूक्सानूम्व। मूङ्‍क छीर्म् बलि के।

१६ खीक्‍का पूजारीआ खोलोङ् धूपलो तेल ना खूरूऊपी यीम्पा छीर्म् पीका जीस् बाईनूना मूङ्‍क मीन्मारोम् रूप्पी हूईनूव। मूङ्‍क योबोरोबूपी चारेई मम्पा चाम् थक्मी बलि के।

खाऊमा-खासेर्माम् बलि

३

“हेप् मीस्मी चाचोदाम् खाऊमा-खासेर्माम् बलिदोक, ना मूङ्‍कसा पी-लूपी तूकप्क ईबूम् चारेई मईदोक, मूङ्‍कसा योबोरोबूम् लाईस्पी खोत मान्दीक लूपी दोसो पीः दोसो चारेईमनूव।

२ मूङ्‍क मीचा म्हूः खसा चारेईमक बलिम् तोङ् थेम्पी यूक्स्‍नूना मूङ्‍क तूम्खास्को तम्बूम् लाम्स्कोपी खोक्स्‍नूना सेत्नूव। खीक्‍का हारूनमी वात्छा म्छाचा, अर्थात् पूजारीचा मूङ्‍कम् हीः वेदीम् बरबार रीस्चीनूव।

३ खाऊमा-खासेर्माम् बलिपीका मूङ्‍कसा योबोरोबूम् लागी चाम् थक्मी बलि चारेईमनूव: अर्थात्, म्चीस्खील-चोखोमा नेप् म्छोदोवा लो म्चीस्खील थेम्पीक म्छोदोवालो खोलोङ्,

४ नीच्‍चीङ् म्चीक्स् ना म्छूरीम् दोक्पी तूक म्चीक्स्पीक म्छोदोवा, ना म्चीकस् लो म्चऊलो नेप् म्साः मूङ्‍कसा लात्नूव।

५ हारूनमी वात्छा म्छाचा मूङ्‍क वेदीपीक मीःम् सीङ् थेम्पी तूक मीःपी चारेईमम् बलिपी हूईचीनूव। मूङ्‍क योबोरोबूआ नत्‍तक तोङ्‌क नाम्चानप्छा म्मूर्‌लोक, मीःपीका चारेई मम्पा बलि के।

६ “मूङ्‍कसा योबोरोबूपी खाऊमा-खासेर्मा बलिम् लागी लूस्-छारा तूकपीक ईबूम् चारेई मईदोक, मूङ्‍कसा खोत मान्दीक बका अथवा पाठी चारेई मनूव।

७ मूङ्‍कसा बलि लूस्मी म्छा चारेई मईदोक मूङ्‍क योबोरोबूम् लाईस्पी चारेई मनूव।

८ मूङ्‍कसा म्बलिम् तोङ् थेम्पी म्हूः यूक्स्‍नूव, ना तूम्खास्को तम्बूम् लाईस्पी मूङ्‍क सेत्नूव। खीक्‍का हारूनमी वात्छा म्छाचा मूङ्‍कम् हीः वेदीम् बरबार रीस्चीनूव।

९ मूङ्‍कसा खाऊमा-खासेर्माम् बलिपीका योबोरोबूम् लागी चाम् थक्मी बलिम् चाचोदाम् चारेई मनूव: अर्थात्, मूङ्‍कम् म्छोदोवा लो म्सूक्‍तूम्मी दोक्पीक म्छोदोवालोक खोलोङ् म्मेर्‌लो रूप्नूना छूतेई मनूव, खीक्‍का म्चीस्खील-चोखोमा देप् म्छोदोवा ना म्चीस्खील थेम्पीक खोलोङ् म्छोदोवा,

१० नीच्‍चीङ् म्चीक्स् लो म्छूरीम् दोक्पी तूक म्चीक्स्पीक म्छोदोवालो, ना म्चीकस् लो म्चऊलो नेप् म्साः मूङ्‍कसा लात्नूव।

११ खीक्‍का पूजारीआ मूङ्‍क योबोरोबूम् लागी वेदीपी चाम् थक्मी बलिम् रूप्पी मूङ्‍क खोलोङ् हूईनूव।

१२ “मूङ्‍कसा चारेई मईक बलि छारादोक, मूङ्‍कसा मूङ्‍क योबोरोबूम् लाईस्पी चारेईमनूव।

१३ मूङ्‍कसा म्हूः मूङ्‍क छाराम् तोङ् थेम्पी यूक्स्‍नूव, ना तूम्खास्को तम्बूम् लाईस्पी मूङ्‍क सेत्नूव। खीक्‍का हारूनमी वात्छा म्छाचा वेदीम् बरबार मूङ्‍कम् हीः रीस्चीनूव।

१४ मूङ्‍कसा मूङ्‍कपीका म्होप्मी चाम् थक्मी बलिम् चाचोदाम् योबोरोबूम् लागी चारेईमनूव: म्चीस्खील-चोखोमा नेप् म्छोदोवा लो म्चीस्खीलमी थेम्पी तूक खोलोङ् म्छोदोवालो,

१५ नीच्‍चीङ् म्चीक्स् ना म्छूरीम् दोक्पी तूक म्चीक्स्पीक म्छोदोवा, ना म्चीकस् लो म्चऊलो नेप् म्साः मूङ्‍कसा लात्नूव।

१६ पूजारीआ मूङ्‍क हायाम् नाम्चानप् म्मूर् छूम् लागी मूङ्‍क चाम् थक्मी बलिम् चाचोदाम् वेदीपी हूईनूव। म्छोदोवा तोदीक खोलोङ् योबोरोबूम् के।

१७ “आन्‍ना म्छोदोवा लो म्हीलो चानूम्नव। ङ्‍क आम्नी दूङ्पीका-दूङ् सम्मोकम् लागी आन्‍नी हापी तूनीदोसो हाल्‍लोसो मान्याईप् नियम छूनूव।”

मोऊमी बलि

४

योबोरोबूआ मोशा ओरोलअ,

२ “इस्राएलीस् ओरोलचीव: योबोरोबूआ मनूम्नव पीकाक रीङ्पी हेप्पा मान्छेईमो-मान्लेमो मोऊ मईदोक,

३ “अभिषेक छूवाक हेप् पूजारीआ मोऊ मईना मीस्पी दोस् तातदोक खसा मक मूङ्‍क मोऊमी लागी ईबूम् खोत मान्दीक लूपी योबोरोबूम् लाईस्पी मोऊबलि चारेईमनूव।

४ खसा मूङ्‍क लूपी तूम्खास्को तम्बूम् लाम्स्कोपी योबोरोबूम् लाईस्पी तात्नूना मूङ्‍कम् तोङ्पी म्हूः यूक्स्‍नूव ना मूङ्‍क योबोरोबूम् लाईस्पी सेत्नूव।

५ खीक्‍का अभिषेक छूक् पूजारीआ लूपीम् म्हीः तूम्खास्को तम्बूपी तात्नूव।

६ पूजारीआ म्हूःम् छोक्छोमे हीःपी चीनूना मूङ्‍कपीका जीस् पवित्र तूस्कोपीक पर्दाम् लाईस् हेम् योबोरोबूम् लाईस्पी नूक्छेम् रीस्‍नूव।

७ खीक्‍काना पूजारीआ तूम्खास्को तम्बूगोपी तूक हायाम् नाम्चानप् धूप हूस्को वेदीपी तूक पीत्‍तोपी योबोरोबूम् लाईस्पी मूङ्‍क हीः तेस्‍नूव, ना लूपीम् एत्‍ताक म्हीः तूम्खास्को तम्बूम् लाम्स्कोपी मीःपी चारेईमम् बलिम् वेदीम् दोक्पी कात्नूव।

८ मोऊबलि मम् लूपीम् म्छोदोवा तोदीक खोलोङ् खसा मूङ्‍कपीका लात्नूव, खीक्‍का म्चीस्खील-चोखोमा नेप् म्छोदोवा ना म्चीस्खील थेम्पीक म्छोदोवा,

९ नीच्‍चीङ् म्चीक्स् ना म्छूरीम् दोक्पी तूक म्चीक्स्पीक म्छोदोवा, ना म्चीक्स् लो म्चऊलो नेप् म्साः मूङ्‍कसा लात्नूव।

१० खाऊमा-खासेर्मा बलिम् बलिदानपी चारेईमम् लूपीम् म्छोदोवा लाताम्क तोङ्ना लात्नूना पूजारीआ मूङ्‍क मीःपी चारेईमम् बलिम् वेदीपी हूईनूव,

११ खोदोलोई लूपीम् म्सोकोवार, खोलोङ् म्साः ना म्तोङ्, म्‍लोङ् ना म्चीस्खील्-चोखोमा म्गोबोरलोङ्,

१२ अर्थात् म्बूलूम्ङा लूपी छाउनीपीका पाखापी चोक्ख थाम्पूपी खाईनूना सीङ्मी थेम्पी यूक्स्‍नूना मीःपी हूईनूव — छूबूई होक्स्को थाऊपी मूङ्‍क हूईनूव।

१३ “इस्राएलमी खोलोङ् समुदायआ मान्छेईसा-मान्लेसा मोऊ मस्क तूये ना योबोरोबूआ मनूम्नव पीकाक हेप् रीङ् मस्क तूदोक, मूङ्‍क रीङ् क मूङ्‍क समुदायचीम् मूक्स्दूपीका सूल्दोसो ङ्‍कस् दोसी छूये।

१४ मूङ्‍कचा मस्क मूङ्‍क मोऊ खोछेत्लो समुदायचा मोऊबलिम् रूप्पी लूपी ताईम्ना तूम्खास्को तम्बूम् लाईस्पी चारेईमम् छूये।

१५ समुदायपीक धर्म-सेचीपोचा लूपीम् तोङ् थेम्पी खची हूः योबोरोबूम् लाईस्पी यूक्स्चीनूव। खीक्‍का मूङ्‍क लूपी योबोरोबूम् लाईस्पी सेत्चीनूव।

१६ खीक्‍काना अभिषेक छूवाक पूजारीआ मूङ्‍क लूपीम् हीःपीका जीस् तूम्खास्को तम्बूपी तात्नूव।

१७ पूजारीआ म्हूःम् छोक्छोमी हीःपी चीनूना मूङ्‍क हीः पर्दाम् लाईस् हेम्पी योबोरोबूम् लाईस्पी नूक्छेम् रीस्‍नूव।

१८ खीक्‍काना तूम्खास्को तम्बूगोपी तूक वेदीपीक पीत्‍तोपी खसा योबोरोबूम् लाईस्पी मूङ्‍क हीः तेस्‍नूव, ना एत्क हीः क तूम्खास्को तम्बूम् लाम्स्कोपी मीःपी चारेईमम् बलिम् वेदीम् दोक्पी कात्नूव।

१९ मूङ्‍कम् खोलोङ् म्छोदोवा क खसा मूङ्‍कपीका लात्नूना वेदीपी हूईनूव।

२० मोऊबलिम् लूपी खसा ऊई मक तूवा ङ्‍क लूपीसो खसा खूङ्‍क तोङ्नाङ् मनूव। ओरोना पूजारीआ खची लागी मोऊ छेमा मम् लक् मय, ना खचा छेमा तयची।

२१ खीक्‍का खसा मूङ्‍क लूपी छाउनीपीका पाखापी खाईनूना लाईस्पीक लूपी हूईक तोङ्ना हूईनूव। ङ्‍क समुदायचीम् लागी मोऊबलि के।

२२ “हेप् लाम्‍लछाआ मान्छेईसा-मान्लेसा मोऊ मय ना योबोरोबू खम् नीनाम्माआ मनव पीकाक रीङ्पीक हेप् रीङ् मय, खोदोलो ख दोसी छूये।

२३ खसा मक मूङ्‍क मोऊ खोछेत्लो, खसा ईबूम् खोत मान्दीक बका चाचोदाम्मी लागी ताईम् छूये।

२४ खसा बकाम् तोङ्पी म्हूः यूक्स्‍नूव, ना योबोरोबूम् लाईस्पी मीःपी चारेईमम् बलिम् पोसू सेतस्क थाऊपीङ् मूङ्‍कसो सेत्चीनूव। ङ्‍क क मोऊबलि के।

२५ खीक्‍काना पूजारीआ म्हूःम् छोक्छोमीआ मोऊबलिम् हीःपीका हेप् खाईनूना मीःपी चारेईमम् बलिम् वेदीपीक पीत्‍तोपी तेस्‍नूव, खीक्‍का एत्क हीः वेदीम् दोक्पी कात्नूव।

२६ खीक्‍का मूङ्‍कम् खोलोङ् म्छोदोवासो खाऊमा-खासेर्मा बलिम् छोदोवा तोङ्ना वेदीपी खसा हूईनूव। ओरोना पूजारीआ मूङ्‍क मीस्मी मोऊमी लागी मोऊ छेमा मम् लक् मय, ना मूङ्‍कसा छेमा तय।

२७ “समुदायपीक मीचा हेप्पा मान्छेईसा-मान्लेसा मोऊ मईची ना योबोरोबूआ मनूम्नव पीकाक रीङ् तूकपीक हेप् रीङ् मईचीदोक, मूङ्‍कस् दोसी छूये।

२८ खीक्‍का मूङ्‍कसा मक मूङ्‍क मोऊ खपी खोछेत्लो, खसा म्होपा मक मोऊमी लागी म्होप्मी चाचोदाम्मी रूप्पी खोत मान्दीक छाराम् म्मा मूङ्‍कसा ताईम् छूये।

२९ मूङ्‍कसा मोऊबलिम् तोङ् थेम्पी म्हूः यूक्स्‍नूव, ना मीःपी चारेईमम् बलिम् थाऊपी मूङ्‍क मोऊबलिम् पोसू सेत्नूव।

३० खीक्‍काना पूजारीआ म्हूःम् छोक्छोमीआ मोऊबलिम् हीःपीका हेप् खाईनूना मीःपी चारेईमम् बलिम् वेदीपी तूक पीत्‍तोपी तेस्‍नूव, ना मूङ्‍कम् एत्क हीः वेदीम् दोक्पी कात्नूव।

३१ मूङ्‍क पोसूम् खोलोङ् म्छोदोवा खाऊमा-खासेर्मा बलिम् बलिदानमी म्छोदोवा तोङ्ना मूङ्‍कसा लात्नूव, खीक्‍का पूजारीआ योबोरोबूम् लागी हायाम् नाम्चानप् म्मूर् छूम् लागी मूङ्‍क वेदीपी हूईनूव। ओरोना पूजारीआ मूङ्‍कम् लागी मोऊ छेमा मम् लक् मय, ना मूङ्‍कम् मोऊ छेमा छूये।

३२ “मूङ्‍कसा मोऊबलिम् लागी लूस्मी म्छा म्होप्मी चाचोदाम् तोङ्ना तातदोक खोत मान्दीक पाठी तात्नूव।

३३ खीक्‍काना मूङ्‍कसा मोऊबलिम् म्तोङ् थेम्पी म्हूः यूक्स्‍नूव, ना मीःपी चारेईमम् बलिम् पोसू सेतस्क थाऊपीङ् मोऊबलिम् लागी मूङ्‍क सेत्नूव।

३४ खीक्‍काना पूजारीआ म्हूःम् छोक्छोमीआ मूङ्‍क मोऊबलिम् हीः खाईनूना मीःपी चारेईमम् बलिम् वेदीपी तूक पीत्‍तोपी तेस्‍नूव, ना मूङ्‍कम् एत्क हीः क वेदीम् दोक्पी कात्नूव।

३५ खीक्‍काना मूङ्‍कम् खोलोङ् म्छोदोवा खाऊमा-खासेर्मा बलिम् लूस्मी म्छाम् म्छोदोवा तोङ्ना मूङ्‍कसा लात्नूव, ना पूजारीआ मूङ्‍क योबोरोबूम् लागी वेदीपी चाम् थक्मी थेम्पी हूईनूव। ओरोना मूङ्‍कसा मक मोऊमी लागी पूजारीआ मूङ्‍कम् लागी मोऊ छेमा मम् लक् मय, ना मूङ्‍कसा छेमा तय।

५

“हेप् मीचा ङ्‍क तोङ्‍क मोऊ मय, ऊदोईपीक्यालो साक्छी छूना मीस्मी रूबूसी सल्स्कोपी नेईम् बोक्स्लोसो खसा म्होपा तक ना लेसक-छेत्‍तक रीङ् पयनोदोक, मूङ्‍क मीचा मूङ्‍क मोऊमी दण्ड तेम् बोक्से।

२ “हेप् मीचा अशुद्ध रीङ्, अर्थात् अशुद्ध सोगोपाक सोगोसा अथवा हीम्वा-केईम्वा अथवा अशुद्ध बोहोपी सून्चीतो लाम्दूप् जन्तुम् सार्‌बोङ् पत्‍तदोक, मूङ्‍क रीङ् खसा छेत्‍तनोदोसो मूङ्‍क अशुद्ध छूक छूये, ना ख दोसी थरेई छूये।

३ “मूङ्‍कसा मान्छेईमो मीस् अशुद्ध बानेईमप् ऊचीई पत्‍त, ना दोस्पी मूङ्‍कसा मूङ्‍क रीङ् तूम् तयदोक ख दोसी थरेई छूये।

४ “हेप् मीचा मीन्ताम् मान्ममो नप् अथवा मान्‍नप् रीङ् मम् लागी पस्‍तून चईदोक — ऊतोङ्‍क रीङ्पी दोसो मीचा मीन्ताम् मान्ममो पस्‍तून चय — मूङ्‍कपीका मूङ्‍क रीङ् सूल्दोसो मूङ्‍कसा मूङ्‍क थाऊ तयकप्का मूङ्‍क तोङ्‍क रीङ्पी मूङ्‍क दोसी थरेई छूये।

५ “हेप् मीचा मूङ्‍क तोङ्‍क रीङ् तूकपीक ईबूम्पी दोसी छूक तूम् तयकप्का म्होपा मक मोऊ मूङ्‍कसा स्वीकार मम् छूये।

६ मूङ्‍कसा मक मूङ्‍क मोऊमी लागी योबोरोबूम् लाईस्पी बागालपीका लूस् अथवा छाराम् म्मा मोऊबलीम् लागी मूङ्‍कसा ताईम् छूये। खीक्‍का पूजारीआ मूङ्‍कम् मोऊमी लागी मोऊ छेमा मम् लक् मय।

७ “मूङ्‍क पोसू ताईम् मूङ्‍कसा दूरनोदोक, मूङ्‍कसा म्होपा मक मूङ्‍क मोऊमी दण्डम् लागी नीच्‍ची तूक्‍तूगूल्म् अथवा परेवाम् नीच्‍ची म्छा योबोरोबूम् दोक्पी तात्‍नूव — ईबूम् मोऊबलिम् लागी ना आर्को क मीःपी चारेईमम् बलिम् लागी।

८ मूङ्‍कसा पूजारीम् दोक्पी मूङ्‍क तात्‍नूव। खसा ईबूम् क मोऊबलिम् लागी लाईस्पी चारेईमय। खीक्‍का पूजारीआ मूङ्‍क म्पईपी लाप्नूना मूङ्‍कम् म्तोङ् रीप्नूव, खोदोलोई मूङ्‍क रूम्क रूप्दीत्नूव।

९ खीक्‍का वेदीम् चाखेम्पी मोऊबलिम् हीःपीका पूजारीआ जीस् रीस्‍नूव, ना एत्क हीः क वेदीम् दोक्पी पाईमीनूव। ङ्‍क मोऊबलि के।

१० खीक्‍काना पूजारीआ आर्को क मीःपी चारेईमम् बलिम् लागी धार्मिक नियम तोङ्ना चारेईमय। खसा मक मोऊमी लागी ओरोना पूजारीआ मोऊ छेमा मम् लक् मय, ना मूङ्‍कसा छेमा तय।

११ “खोदोलोई नीच्‍ची तूक्‍तूगूल्म् अथवा परेवाम् नीच्‍ची म्छासो मूङ्‍कसा ताईम् दूरनोदोक, मूङ्‍कसा ऊक रीङ्पीई मोऊ मक तूये, मूङ्‍कम् लागी म्होप्मी चाचोदाम् तोङ्ना आधा पाथी मसीन फूल मोऊबलिम् लागी तात्‍नूव। खीक्‍का मूङ्‍कसा मूङ्‍कपी जैतूनमी तेल अथवा धूप ऊसो यूम् छूनो, ऊदोईपीक्यालो ङ्‍क मोऊबलि के।

१२ मूङ्‍कसा मूङ्‍क पूजारीम् दोक्पी तात्नूव। खीक्‍का पूजारीआ मूङ्‍कपीका मीन्मारो मम् लागी ईक् पूम् बाईनूना योबोरोबूम् लागी बीन्‍नीपा चाचोदाम्मी म्थेम्पी वेदीपी हूईनूव। ङ्‍क मोऊबलि के।

१३ मूङ्‍कसा मूङ्‍क रीङ् तूकपीक ऊकम् तोक्पीदोसो मोऊ मक तूयेदोक, पूजारीआ मूङ्‍कम् लागी मोऊ छेमा मम् लक् मय, ना मूङ्‍कसा छेमा तय। खीक्‍का एत्क चाचोदाम् क छीर्म् मी बलि तोङ्ना पूजारीम् छूये।”

दोस् बलि

१४ होसोङ् योबोरोबूआ मोशा ओरोलअ,

१५ “हेप् मीचा अपराध मईना योबोरोबूम् पवित्र थक्मी तोक्पी मान्छेईमो-मान्लेमो मोऊ मईदोक, मूङ्‍कसा योबोरोबूपी पवित्र तूस्कोम् शेकेलमीa हिसाबआ नाम्छेर्‌बूम् ठीक दामपी बागालपीका खोत मान्दीक लूस्मी सारे म्होप्मी दण्डम् लागी तात्नूव। ङ्‍क दोस् बलि के।

१६ मूङ्‍क पवित्र रीङ्पी हापी भूल कम तूये मूङ्‍कम् दाम् छोम् छूये, ना मूङ्‍कम् ङाची भाग होसोङ् थपेई मम् छूये, ना पूजारी मूङ्‍क खोलोङ् पीम् छूये। खीक्‍का पूजारीआ दोस् बलिम् लूस्मी सारेपीका मूङ्‍कम् लागी मोऊ छेमा मम् लक् मय, ना मूङ्‍कसा छेमा तय।

१७ “हेप् मीचा योबोरोबूआ मनूम्नव पीकाना पीकाक हेप् रीङ् मईना मोऊ मईदोक, मूङ्‍कसा मूङ्‍क छेत्‍तनोदोसो मूङ्‍क दोसी छूये, ना मूङ्‍कम् लागी खसा दण्ड तय।

१८ तोकेई मम्पा दाम् तोङ्ना मूङ्‍कम् बागालपीका ईबूम् खोत मान्दीक लूस्मी सारे खसा म्होप्मी दोस् बलिम् लागी पूजारीम् दोक्पी तात्‍नूव। खीक्‍का खसा मान्छेईमो-मान्लेमो मक मूङ्‍कम् अपराधमी लागी ओरोना पूजारीआ मोऊ छेमा मम् लक् मय, ना मूङ्‍कसा छेमा तय।

१९ ङ्‍क दोस् बलि के; मूङ्‍कसा योबोरोबूम् ऊल्‍लोङ्पी अपराध मकसा मूङ्‍क दोसी छूवाक तूवा।”

a 

५:१५ अर्थात्, ११:५ ग्राम नाम्छेर्‌बूम् चेप्‍तीरोङ्

६

होसोङ् योबोरोबूआ मोशा ओरोलअ,

२ “हेप् मीचा ङ्‍क अपराध मईना योबोरोबूम् ऊल्‍लोङ्पी मोऊ लो विश्‍वासघातलो मय, अर्थात् हेप्पा यूमीक रीङ्, बन्धकपी यूम्पा रीङ् अथवा ऊची खूम् रीङ्पी म्खीम्‍तोनीलो वालीली मईदोक,

३ अथवा म्खीम्तोनीम् मासाक रीङ् छीप्पनासो वालीली नेन्दोक, अथवा वालीलीक पस्तून चईदोक, अथवा मीचा मचयस्क ङ्‍क तोङ्‍क मोऊ तूकपीक ईबूम् मोऊ मईदोक,

४ मूङ्‍कसा ओरोना मोऊ मना दोसी छूवाक तूये, खीक्‍का मूङ्‍कसा खूस्क, मीस् थगेई मक, अथवा म्होप्मी मना यूक्स्क चूम् अथवा मासाना तक थक्,

५ अथवा ऊतोङ्‍क रीङ्मी तोक्पीदोसो मूङ्‍कसा वालीलीक पस्तून चक तूदोक, मूङ्‍कसा ङ्‍क खोलोङ् थक्पी ङाची भाग थपेई मम्ना आईम्छोम् छूये। मूङ्‍कसा दोस् बलि चारेईमम् लेईपीङ् मूङ्‍क चूम् आस्कमीये, मूङ्‍कङ् खसा आईम्छोम् छूये।

६ खीक्‍का मूङ्‍कसा पूजारी तूकपी, अर्थात् योबोरोबूम् दोक्पी तोकेई मम्पा दाम् तोङ्ना ईबूम् खोत मान्दीक लूस्मी सारे म्होप्मी दोस् बलिम् लागी तात्नूव।

७ ओरोना पूजारीआ मूङ्‍कम् लागी योबोरोबूम् लाईस्पी मोऊ छेमा मम् लक् मय, ना ऊक रीङ्मी कारणआ मूङ्‍क दोसी छूवाक तूदोसो, खसा छेमा तय।”

मीःपी चारेईमम् बलि

८ योबोरोबूआ मोशा ओरोलअ,

९ “हारून वात्छा म्छास्का ङ्‍क तोङ्‍क आज्ञा पीचीव: मीःपी चारेईमम् बलिम् धार्मिक नियम ङ्‍कस्ङा के: मीःपी चारेईमम् बलि सीङ् थेम्पी सेपायीका देत्छा सम्मोङ् वेदीपी छूनूव, ना वेदीपीक मीः मूङ्‍कपी तीन्चानूव।

१० खीक्‍का पूजारीआ म्होप्मी सूतीम् तेई, ना सूती तेईमी म्गोपा खाम् तेई खोलोङ् म्गाम्पी खाप्स। खीक्‍का मीःआ हूईदीत्क मीःपी चारेईमम् बलिम् छूबूई क खसा लातना वेदीम् दोक्पी यूक्स।

११ खीक्‍का खसा मूङ्‍क तेई बूत्‍नूना आर्को तेई खाप्स्‍नूव ना छाउनीपीका पाखापी ईबूम् चोक्ख थाऊपी मूङ्‍क छूबूई खूर्‌नूना खाईनूव।

१२ खीक्‍का वेदीपीक मीः तीन्चानूव ना मूङ्‍क सीनूनव। देत्छा पीच्‍ची पूजारीआ मूङ्‍कपी सीङ् थपेई मनूव, ना मीःपी चारेईमम् बलि मीःपी मीलेई मनूना मूङ्‍क थेम्पी खाऊमा-खासेर्मा बलिम् छोदोवा हूईनूव।

१३ वेदीपी मीः सदै तीन्चानूव, मूङ्‍क हादेम्सो सीनूनव।

छीर्म् बलि

१४ “छीर्म् बलिम् धार्मिक नियम ङ्‍कस्ङा के: हारूनमी वात्छा म्छाचा योबोरोबूम् लाईस्पी वेदीम् लाईस् हेम् मूङ्‍क तात्चीनूव।

१५ पूजारीआ म्हूक्फामाबरी मसीन फूल लो जैतूनमी तेललो ना छीर्म् बलिम् खोलोङ् धूप खाईनूना मीन्मारो छूम्मीना योबोरोबूम् लागी हायाम् नाम्चानप् म्मूर् छूम् लागी वेदीपी हूईनूव।

१६ एत्‍क क हारूनआ वात्छा म्छास्का चस्‍नूव। खोदोलोई ईबूम् पवित्र थाऊपी खमिर मान्दीङ् मूङ्‍क चस्‍नूव। खीक्‍का तूम्खास्को तम्बूपी तूक चोकपी खचा मूङ्‍क चस्‍नूव।

१७ मूङ्‍क खमिर तेम्ना ङीम् छूनो। मीःपीका चारेई मम्पा ओ बलिपीका खचा तोम् भागमी रूप्पी कोङा मूङ्‍क खस् पीयूचीक तूये। मोऊबलि लो दोस् बलिलो तोङ्ना मूङ्‍कसो हायाम् पवित्र के।

१८ हारूनमी म्छामाईची तूकपीक हेप् वात्छाचा मूङ्‍क चाम् दूरची। योबोरोबूम् लागी मीःपीका चारेईमम् बलिपीका खोलोङ् खची दूङ् सम्मो ङ्‍क खची भाग छूनूव। मूङ्‍क पईप् खोलोक थक् पवित्र छूये।”

१९ होसोङ् योबोरोबूआ मोशा ओरोलअ,

२० “हारून अभिषेक छूक लेईपी खसा वात्छा म्छास्का योबोरोबूपी चारेईमम् पर्ने बलि ङ्‍कस्ङा के, अर्थात् सदै चारेईमम् छीर्म् बलिम् लागी आधा पाथी मसीन फूल, देत्छा म्‍राप्का, ना यूपा म्‍राप्का चारेई मनूव।

२१ हायाम् तेईप् तावापी तेललो मूङ्‍क बानेई मस्‍नूव, ना नम्‍लोना ङल्चीनूना योबोरोबूम् लागी हायाम् नाम्चानप् म्मूर्‌मी रूप्पी टुक्रा-टुक्रा मस्‍नूना छीर्म् बलि चारेई मस्‍नूव।

२२ वात्छा म्छास् तूकपी खम् थाऊपी पूजारी अभिषेक छूक् म्छाआ ङ्‍क चारेई मनूव। ङ्‍क योबोरोबूम् लागी सदैबरी तूप्चाप् भाग के, ना ङ्‍क खोलोङ् हूईनूव।

२३ पूजारीम् खोलोङ् छीर्म् बलि हूईचीनूव। ङ्‍क चाम् नईनो।”

मोऊ बलि चारेईमम् नियम

२४ योबोरोबूआ मोशा ओरोलअ,

२५ “हारून वात्छा म्छास्का ओरोलचीव: मोऊबलिम् धार्मिक निमय ङ्‍कस्ङा के: ऊक थाऊपीई मीःपी चारेईमम् बलि सेतची, मूङ्‍क थाऊपीङ् योबोरोबूम् लाईस्पी मोऊबलिसो सेत्चीनूव। ङ्‍क हायाम् पवित्र के।

२६ मूङ्‍क चारेईमप् पूजारीआ मूङ्‍क चनूव। खीक्‍का चोक्ख थाऊपी, तूम्खास्को तम्बूपी तूक चोकपी मूङ्‍क चनूव।

२७ ऊक थक्‍आई मूङ्‍क साः पत्‍त, मूङ्‍क पवित्र छूये। मूङ्‍कम् हीःपीका हेप् छीर्का तेईपी तात्दोक आन्‍ना मूङ्‍क छीर्का तात्‍ताक तेई चोक्ख थाऊपी सम् छूये।

२८ ऊक बोहोम् छूप्पीई मूङ्‍क ङीयची, मूङ्‍क छूप् खेईम्बोम् छूये। खीक्‍का मूङ्‍क काँसम् छूप्पी ङीम्पा तूदोक, मूङ्‍क खूईचीनूना काऊआ सप्चीनूव।

२९ पूजारीम् खीम्पोस्ची तूकपीक हेप् वाच्छाचा मूङ्‍क चाम् दूरची। ङ्‍क हायाम् पवित्र तूये।

३० खोदोलोई ऊतोङ्‍क दोसो मोऊबलिम् हीः पवित्र तूस्कोपी मोऊ छेमा मम् लागी तूम्खास्को तम्बूगोपी तातची, मूङ्‍क क चाम् नईनो। मूङ्‍क मीःपी हूईम् छूये।

दोस् बलि

७

“दोस् बलिम् धार्मिक नियम ङ्‍कस्ङा के, ङ्‍क हायाम् पवित्र तूये:

२ ऊक थाऊपीई मीःपी चारेईमम् बलि सेतची, मूङ्‍क थाऊपीङ् दोस् बलिसो सेत्चीनूव। खीक्‍का मूङ्‍कम् हीः वेदीम् बरबार रीस्चीनूव।

३ मूङ्‍कम् खोलोङ् म्छोदोवा, अर्थात् म्छोदोवालोक-म्मेर ना म्चीस्खील्-चोखोमा नेप् म्छोदोवा,

४ नीच्‍चीङ् म्चीक्स् ना म्छूरीम् दोक्पी तूक म्चीक्स्पीक म्छोदोवा, ना म्चीक्स् लो म्चऊलो नेप् म्साः मूङ्‍कसा चारेई मनूव।

५ पूजारीआ योबोरोबूम् लागी मीःपीका चारेईमम् बलिम् रूप्पी मूङ्‍क वेदीपी हूईनूव। ङ्‍क दोस् बलि के।

६ पूजारीम् खीम्पीक हेप् वात्छाचा मूङ्‍क चाम् दूरची। खोदोलोई चोक्ख थाऊपी मूङ्‍क चस्‍नूव। मूङ्‍क हायाम् पवित्र तूये।

७ “मोऊबलि लो दोस् बलिलो नीच्‍चीम् लागीङ् ईबूम्ङा ललई तूये। ऊक पूजारीआये मूङ्‍क चारेई मईना मोऊ छेमा मम् लक् मय, मूङ्‍क खमीङ् छूनूव।

८ ऊक पूजारीआई हेप् मीचा तातक मीःपी चारेईमम् बलि चारेईमय, मूङ्‍क मीःपी चारेईमम् बलिम् म्सोकोवार मूङ्‍क पूजारीम्ङा छूनूव।

९ दाप्लोपी ङीम्पा, खीक्‍का तावापी लो हायाम् तेईप् तावापीलो बानेईमम्पा खोलोङ् छीर्म् बलि मूङ्‍क चारेईमप् पूजारीमी छूनूव।

१० खीक्‍का जैतूनमी तेलपी चोम्पा अथवा सुक्खा खोलोङ् छीर्म् बलि हारूनमी खोलोङ् वात्छा म्छाचा बराबर तचीनूव।

खाऊमा-खासेर्मा बलि चारेईमम् नियम

११ “योबोरोबूम् लागी चारेईमम् पर्ने खाऊमा-खासेर्मा बलिम् धार्मिक नियम ङ्‍कस्ङा के:

१२ ओलोनूव पीम् लागी हेप् मीचा मेल बलि चारेई मईचीदोक, मूङ्‍कसा ओलोनूव पीम् बलिलो जैतूनमी तेलपी चोम्पाना खमिर मान्तेम्पा फरऊला, ना तेल तेम्पा खमिर मान्तेम्पा बाबर, खीक्‍का तेलपी चीम्पा मसीन फूल्मी फरऊला चारेई मस्‍नूव।

१३ मूङ्‍कसा म्होप्मी ओलोनूव पीम् खाऊमा-खासेर्माम् बलिलो खमिर तेम्पा सबेईसो चारेई मनूव।

१४ मूङ्‍कपीका ई-ईबूम् मनूना योबोरोबूपी बलिम् लागी मूङ्‍कसा चारेई मनूव। खाऊमा-खासेर्मा बलिम् हीः ऊक पूजारीआई रीस्स मूङ्‍क खमीङ् छूनूव।

१५ ओलोनूव पीम् खाऊमा-खासेर्मा बलिम् साः मूङ्‍क चारेई मईचीक लेईपीङ् चस्‍नूव, ना म्देसा देत्छा सम्मो ऊसो चस्‍नूनव।

१६ “खोदोलोई चारेईमम् बलिदान भाकलमी अथवा राजीखुशीम् बलिदानदोक मूङ्‍कसा बलिदान चारेई मईक लेईङा मूङ्‍क चनूव, ना एत्क क म्सेदा देत्छा चनूव।

१७ एत्ना म्छीन्दी सम्मो तूप्चाप् बलिदानमी साः क मीःपी हूईचीनूव।

१८ खाऊमा-खासेर्मा बलिम् साः म्छीन्दीक लेई हेप् मीचा चईदोक, मूङ्‍क मीस् रोबूम् लाईस्पी ग्रहणयोग्य छूनो। मूङ्‍क चारेई मप्मी लागीसो ऊसो मान्यता छूनो। मूङ्‍क नाम्‍ला सम्मो मूङ्‍क साः अशुद्ध थरेई छूये, ना मूङ्‍क चाप् मीस् म्होप्ङा दोसी छूये।

१९ “अशुद्ध थक्‍आ खूईयक साः चानूम्नव। मूङ्‍क मीःपी हूयानूम्व। बीन्‍नीपा साः क शुद्ध तूप् मीचा चाम् दूरची।

२० खोदोलोई म्होप् अशुद्ध छूना योबोरोबूम् खाऊमा-खासेर्मा बलिम् साः हेप् मीचा चईदोक मूङ्‍क मीस् खम् मीस्चीपीका लात्दीत्चीनूव।

२१ हेप्पा अशुद्ध छूक् मीस् अथवा अशुद्ध पोसू, अथवा बीन्‍नीपा ईजेर्म् लप् अशुद्ध थक् पत्‍तना योबोरोबूम् खाऊमा-खासेर्मा बलिम् साः चईदोक, मूङ्‍क खम् मीस्चीपीका लात्दीत्चीनूव।”

२२ होसोङ् योबोरोबूआ मोशा ओरोलअ,

२३ “इस्राएलीस् ओरोलचीव: आन्‍ना लूपी अथवा लूस् अथवा बकाम् म्छोदोवा ऊसो चानूम्नव।

२४ म्होप् सीक ना सोगोपाक सोगोसाआ कऊला-चेऊला मना सेत्क पोसूम् म्छोदोवा बीन्‍नीपा लक्पी गोङ्नूम्‍लो नई, खोदोलोई मूङ्‍क आन्‍ना मोमो चाईनूम्के।

२५ योबोरोबूम् लागी मीःपीका चारेईमम् बलिम् पोसूम् म्छोदोवा आसाई चय मूङ्‍क खम् मीस्चीपीका लात्दीत्चीनूव।

२६ आन्‍नी हापी तूनीदोसो मूङ्‍क थाम्पूपी छोऊमी हीः लो पोसूम् हीःलो चानूम्नव।

२७ हीः चाप् आस्दोसो म्होप्मी मीस्चीम् रापीका लात्दीत्नूम्व।”

पूजारीचीम् भाग

२८ योबोरोबूआ मोशा ओरोलअ,

२९ “इस्राएलीस् ओरोलचीव: योबोरोबूम् लागी खाऊमा-खासेर्माम् बलि चारेईमपा खाऊमा-खासेर्मा बलिम् ईक् भाग बलिदानमी रूप्पी योबोरोबूम् दोक्पी तात्चीनूव।

३० खीक्‍का योबोरोबूम् लागी मीःपीका चारेईमम् बलि खसा म्होपाङ् तात्नूव। मूङ्‍कसा म्छोदोवा, म्पम्स् खोलोङ् तात्नूव, ना म्पम्स् योबोरोबूम् लाईस्पी विशेष चाचोदाम्मी रूप्पी चारेईमनूव।

३१ खीक्‍का पूजारीआ म्छोदोवा क वेदीपी हूईनूव, खोदोलोई म्पम्स् क हारूनमी लो वात्छा म्छाचीम्‍लो छूये।

३२ खीक्‍का म्चूप्लाम्पाक म्फीला क आन्‍ना आम्नी खाऊमा-खासेर्माम् बलिपीका चाचोदाम्मी रूप्पी पूजारी पीयानूम्व।

३३ खीक्‍का हारूनमी वात्छा म्छास् तूकप्क आस्कसाई खाऊमा-खासेर्मा बलिम् हीः ना म्छोदोवा चारेईमय, म्चूप्लाम्पाक म्फीला खम् भाग छूये।

३४ ऊदोईपीक्यालो इस्राएलीचीम् खाऊमा-खासेर्माम् बलिपीका विशेष चाचोदाम् म्पम्स् लो म्फीलालो कोङा खचीपीका खायूना हारून पूजारी लो वात्छा म्छास्लो इस्राएलीचीम् तर्फलाम्पा सदैबरी पीम् पर्ने भाग तोङ्ना पीयूचीक तूये।”

३५ हारून वात्छा म्छास्का ऊक लेईपीई पूजारीम् पदपी योबोरोबूम् सूसो मम् लागी हाजिर मस्क तूवा, मूङ्‍क लेईङा योबोरोबूम् लागी मीःपीका चारेई मस्क बलिपीका ङ्‍क खची भाग तोकेई मस्क तूवा।

३६ ऊक लेईपीई योबोरोबूआ खस् अभिषेक मची मूङ्‍क लेईङा खची लागी इस्राएलीचीप्का मूङ्‍क भाग खचा तोम् योबोरोबूआ आज्ञा पीची। खची दूङ्पीका-दूङ् सम्मोकम् लागी ङ्‍क दोस्का सम्मोक भाग छूये।

३७ ङ्‌क मीःपी चारेईमम् बलि, छीर्म् बलि, मोऊबलि, दोस् बलि, अर्पणबलि ना खाऊमा-खासेर्मा बलिम् धार्किम नियम के।

३८ ङ्‍क धार्मिक नियम योबोरोबूआ मोशा सीनै कोम्पी पीक तूवा, मूङ्‍क लेईपीङ् सीनैपीक गोङ्‌रूत्खाप्-थाम्पूपी योबोरोबूआ इस्राएलीस् खची चाचोदाम् खम् दोक्पी ताईम् आज्ञा पीचीक तूवा।

हारून लो वात्छा म्छास्लो अर्पण मस्क

प्रस्थान २९:१-३७

८

होसोङ् योबोरोबूआ मोशा ओरोलअ,

२ “आना हारून ना हारूनमी वात्छा म्छास्, खची तेई, अभिषेक मम् तेल, मोऊबलिम् लूपी, नीच्‍ची लूस् ना खमिर मान्तेम्पा सबेईमी बूखो खाईना,

३ खोलोङ् समुदाय तूम्खास्को तम्बूम् लाम्स्कोपी बात्ल मस्व।”

४ खीक्‍का योबोरोबूआ आज्ञा मक तोङ्ना मोशाआ मअ, खीक्‍का तूम्खास्को तम्बूम् लाम्स्कोपी खोलोङ् समुदाय वात्ल छूवा।

५ खीक्‍काना मोशाआ समुदाय ओरोलअ, “योबोरोबूआ मनूम्व पीकाना आज्ञा मक लक् ङ्‍कस्ङा के।”

६ खीक्‍का मोशाआ हारून वात्छा म्छास्का बाईचीना काऊआ सप्ची।

७ खीक्‍का खसा हारून ओरो बाईप् तेई खाम्मीना थाप्‍री खार्‌पी ना ओरो बाईप् तेई खाम्मीना एपोद वाईमीयू, खीक्‍का हायाम् नम्‍लोना बम्पा छूम्‍रीप् खार्म् थाप्‍रीआ एपोद खार्‌पी।

८ खीक्‍काना खसा हारून पम्देम्-पाता वाईमीना पम्देम्-पातापी “ऊरीम” लो “तुम्मीम” लो यूक्स्पी।

९ खीक्‍का हारूनमी तोङ्पी खसा फेटा खार्‌पी, ना फेटाम् थेम्पी म्‍लाईस्‍लाम्पा हाल्ङोम् पाता, अर्थात् पवित्र मुकुट वाईमीयू। ओरोना योबोरोबूआ आज्ञा पीक तोङ्ना मोशाआ मअ।

१० खीक्‍काना मोशाआ अभिषेक मम् तेल खाईना पवित्र तम्बू लो मूङ्‍कपी तूवाक खोलोक थक्लो अभिषेक मना चोखेई मअ।

११ मूङ्‍कपीका जीस् तेल खाईना खसा वेदीपी नूक्छेम् रीस्सू, खीक्‍का वेदी लो मूङ्‍कपीक खोलोङ् चूम्सोस्लो, ना हूःलोङ् सम् बाटा लो मूङ्‍क बाटा यूस्कोलो चोखेईमम् लागी अभिषेक मअ।

१२ होसोङ् खसा अभिषेक मम् तेल खाईना हारूनमी तोङ्पी तेस्‍ना ख चोखेई मम् लागी अभिषेक मअ।

१३ खीक्‍काना मोशाआ हारूनमी वात्छा म्छास् बाईचीना ओरो बाईप् तेई खाम्मीची खीक्‍का थाप्‍री खार्‌पीना फेटा वाईमीची। ओरोना योबोरोबूआ आज्ञा पीक तोङ्ना मोशाआ मअ।

१४ खीक्‍काना खसा मोऊबलिम् लूपी तातू, खीक्‍का हारूनआ म्छास्का मोऊबलिम् लूपीम् तोङ्पी खची होप्-होप्मी हूः यूक्स्ची।

१५ खीक्‍का खसा मूङ्‍क सेतू, ना मोशाआ मूङ्‍कम् हीः जीस् खाईना म्हूःम् छोक्छोमीआ वेदीपीक पीत्‍तोम् म्बरबार तेस्‍ना वेदी चोखेई मअ। खीक्‍का एत्‍ताक हीः क खसा वेदीम् म्तोतूस्कोपी लेत्‍तू। मूङ्‍कम् लागी मोऊ छेमा मम् लक्मी लागी खसा ओरोना वेदी चोखेई मअ।

१६ मोशाआ मूङ्‍कम् म्चीस्खील्-चोखोमा नेप्दीप् खोलोङ् म्छोदोवा, म्‍लूम्पी तूवाक साः खीक्‍का नीच्‍चीङ् म्चीक्स् ना मूङ्‍क थेम्पी तूवाक म्छोदोवा खाईना वेदीपी हूईयू।

१७ खोदोलोई लूपी क म्सोकोवार, म्साः ना म्गोबोरलोङ् छाउनीप्का पाखापी मीः खप्ना मूङ्‍कपी हूईयू। ओरोना योबोरोबूआ आज्ञा पीक तोङ्ना मोशाआ मअ।

१८ खीक्‍काना खसा मीःपी चारेईमम् बलिम् लूस्मी सारे तातू। खीक्‍का हारूनआ वात्छा म्छास्का खची होप्-होप्मी हूः मूङ्‍क लूस्मी सारेम् तोङ् थेम्पी यूक्स्ची।

१९ खीक्‍काना मोशाआ मूङ्‍क लूस्मी सारे सेतू, ना मूङ्‍कम् हीः वेदीम् बरबार रीस्‍सू।

२० खसा मूङ्‍क लूस्मी सारे टुक्रा-टुक्रा मना खोक्सू, खीक्‍का मूङ्‍कम् म्तोङ्, म्टुक्रा ना म्छोदोवा खोलोङ् मीःपी हूईयू।

२१ खीक्‍का मोशाआ म्चीस्खील्-चोखोमा लो म्‍लोङ्लो काऊआ सप्पू, ना मूङ्‍क योबोरोबूआ नत्‍तक तोङ्‍क नाम्चानप्छा म्मूर्‌लोक मीःलाम्पा खपी चारेई मम्पा मीःपी चारेईमम् बलि तोङ्ना खसा म्बूलूम्ङा लूस्मी सारे वेदीपी हूईयू। ओरोना योबोरोबूआ आज्ञा पीक तोङ्ना मोशाआ मअ।

२२ खीक्‍काना खसा आर्को लूस्मी सारे, अर्थात् अर्पण मम् लूस्मी सारे तातू। खीक्‍का हारूनआ वात्छा म्छास्का खची होप्-होप्मी हूः मूङ्‍क लूस्मी सारेम् तोङ् थेम्पी यूक्स्ची।

२३ खीक्‍का मोशाआ मूङ्‍क सेतू, ना खसा मूङ्‍कम् हीः खाईना हारूनमी म्चूम्‍लाम्पाक म्नोबोम् छोक्पी, ना म्चूप्लाम्पाक म्हूःम् थत्‍तीपी ना म्चूप्लाम्पाक म्‍लोङ्मी थत्‍तीपी तेईपी।

२४ खीक्‍काना मोशाआ हारूनमी वात्छा म्छास् तात्ची, ना खसा खची चूप्लाम्पाक खची नोबोम् छोक्पी, ना खची म्चूप्लाम्पाक खची हूम् थत्‍तीपी ना खची म्चूप्लाम्पाक खची लोङ्मी थत्‍तीपी हीः तेईपीची, खीक्‍का हीः वेदीम् बरबार रीस्सू।

२५ खीक्‍का खसा मूङ्‍कम् म्छोदोवा, म्छोदोवालोक म्मेर्, म्चोखोमा-चीस्खील नेप्दीप् म्छोदोवा, म्‍लूम्पीक म्साः, म्छोदोवालोक नीच्‍चीङ् म्चीक्स् ना म्चूप्लाम्पाक म्फीला यूक्सू।

२६ खीक्‍का योबोरोबूम् लाईस्पी तूवाक खमिर मान्तेम्पा सबेईमी बूखोपीका खसा ईबूम् फूरऊला, जैतूनमी तेलपी चोम्पा ईबूम् सबेई लो ईबूम् बाबरलो खाईयू, ना मूङ्‍क छोदोवाम् लो म्चूप्लाम्पाक म्फीलाम् थेम्पीलो यूक्सू।

२७ मूङ्‍क खोलोङ् हारूनमी हूक्पी लो वात्छा म्छाचीम् हूक्पीलो यूक्स्पी, ना योबोरोबूम् लाईस्पी विशेष चाचोदाम्मी रूप्पी अर्पण मअ।

२८ खीक्‍काना मोशाआ खची हूक्पीका मूङ्‍क लाप्ना योबोरोबूम् लागी मीःपीका चारेईमक, हायाम् नाम्चानप् म्मूर्‌लोकम् अर्पणबलि तोङ्ना मीःपी चारेईमम् बलि थेम्पी वेदीपी हूईयू।

२९ मोशाआ पम्स्सो खाईना विशेष चाचोदाम्मी रूप्पी योबोरोबूम् लाईस्पी चारेई मअ। ओरोना योबोरोबूआ आज्ञा पीक तोङ्ना मोशा मअ। मूङ्‍क क अर्पण मम्पा लूस्मी सारेपीका मोशाम् भाग छूवा।

३० खीक्‍काना मोशाआ अभिषेक मम् तेल लो वेदीपी तूवाक हीःलो खाईना हारूनपी लो खम् तेईपीलो खीक्‍का म्छाचीपी लो म्छाचीम् तेईपीलो रीस्‍सू। ओरोना खसा हारून लो म्तेईलो खीक्‍का हारूनमी म्छास् लो खची तेईलो खोलोङ् पवित्र मअ।

३१ मोशाआ हारून म्छास्का ओरोलची, “कोङा हारूनआ म्छास्का चस्‍नूव पीकोना आज्ञा मूक तोङ्ना साः तूम्खास्को तम्बूम् लाम्स्कोम् दोक्पी ङीयानूम्व ना अर्पण मम्पा बलिम् बूखोपी तूक सबेईसो मूङ्‍कपीङ् चानूम्व।

३२ खीक्‍का एत्क साः लो सबेईलो क हूयातानूम्व।

३३ आम्नीम् अर्पण मम् लेई पूरा मान्छूमो नूक् लेई सम्मो आन्‍नी तूम्खास्को तम्बूम् लाम्स्कोपीका पाखा खान्‍नीनव, ऊदोईपीक्यालो आम्नी अर्पण मम् लक् नूक् लेई सम्मो रहेई छूये।

३४ एसे ऊतोङ्‍क छूवादोसो योबोरोबूआ आम्नी मोऊ छेमा मम् लागी मूङ्‍क तोङ्‍कङ् आज्ञा मक तूवा।

३५ आन्‍ना नूक् लेई सम्मो सेपा-लेपा तूम्खास्को तम्बूम् लाम्स्कोपी तूवानीना योबोरोबूआ आम्नी जीम्मापी पीयानीक लक् पूरा मनूम्व, मादोक आन्‍नी सीनी, ऊदोईपीक्यालो कोङा ङ्‍क आज्ञा तूक तूये।”

३६ खीक्‍का योबोरोबूआ मोशालाम्पा पीचीक खोलोङ् आज्ञा हारूनआ लो म्छाचालो रेप्ची।

हारूनमी लो म्छाचीम्‍लो अभिषेक छूवाक

९

रेक् लेईक लेईपी मोशाआ हारून, हारूनमी म्छास् ना इस्राएलपीक धर्म-सेचीपोस् काछची।

२ खीक्‍का खसा हारून ओरोलअ, “आम् होप्मी लागी मोऊबलिम् लागी खोत मान्दीक ईबूम् लूपी लो मीःपी चारेईमम् बलिम् लागी खोत मान्दीक ईबूम् लूस्मी सारेलो खाईना योबोरोबूम् लाईस्पी बलि चारेईमव।

३ खीक्‍का इस्राएलीस् ओरोलचीव, ‘आन्‍ना मोऊबलिम् लागी ईबूम् बका, मीःपी चारेईमम् बलिम् लागी ईक्दोङ् बाईप् ईबूम् खोत मान्दीक पीम् छा ना खोत मान्दीक लूस्मी म्छा तात्नूम्व।

४ योबोरोबूम् लाईस्पी बलिदान मम् लागी खाऊमा-खासेर्मा बलिम् लागी ईबूम् लूपी लो ईबूम् लूस्मी सारेलो, खीक्‍का जैतूनमी तेलपी चोम्पा ईबूम् छीर्म् बलिसो तात्नूम्व। ऊदोईपीक्यालो योबोरोबूआ एसे आन्‍नी दर्शन पीनी’।”

५ मोशाआ आज्ञा मक तोङ्ना खचा खोलोङ् रीङ् तूम्खास्को तम्बूम् लाईस्पी तात्ची, खीक्‍का खोलोङ् समुदाय योबोरोबूम् दोक्पी ताना थोरेपा।

६ खीक्‍का मोशाआ ओरोपीका, “योबोरोबूआ आज्ञा मक आन्‍ना मम् पर्ने लक् ङ्‍कस्ङा के, ना ओरोना योबोरोबूम् साम्दीखा आम्नीपी खोछेत्‍ते।”

७ मोशाआ हारून ओरोलअ, “वेदीम् दोक्पी ताना आम् होप्मी मोऊबलि लो मीःपी चारेईमम् बलिलो चारेईमव, खीक्‍का आम् होप्मी लागी लो मीस्मी लागीलो मोऊ छेमा मम् लक् मव। योबोरोबूआ आज्ञा मक तोङ्ना मीचा तातस्क बलि चारेईमना खची लागी मोऊ छेमा मम् लक् मव।”

८ खन्सा हारूनआ वेदीम् दोक्पी ताना म्होप्मी लागी मोऊबलिम् पीम् छा सेतू।

९ हारूनमी म्छाचा हीः म्दोक्पी ताईपीची। खीक्‍का खसा म्हूःम् छोक्छोमे मूङ्‍क हीःपी चीना वेदीपी तूवाक पीत्‍तोपी तेसू, ना एत्‍ताक हीः क वेदीम् म्तोतूस्कोपी लेत्छोक्सू।

१० मोऊबलिम् छोदोवा, म्चीक्स्, ना म्‍लूम् नेप् साः खसा वेदीपी हूईयू। ओरोना योबोरोबूआ मोशा आज्ञा पीक तोङ्ना खचा मची।

११ खोदोलोई साः लो म्सोकोवारलो क खसा छाउनीपीका पाखापी मीःपी हूईयू।

१२ खीक्‍काना हारूनआ मीःपी चारेईमम् बलि सेतू। खीक्‍का म्छाचा मूङ्‍क हीः म्दोक्पी तात्ची, ना खसा वेदीम् बरबार मूङ्‍क हीः रीस्सू।

१३ खीक्‍का खचा मीःपी चारेईमम् बलि टुक्रा-टुक्रा मस्‍ना म्तोङ्सो म्दोक्पी तात्ची, ना खसा मूङ्‍क वेदीपी हूईयू।

१४ खसा मूङ्‍कम् म्चीस्खील्-चोखोमा लो म्‍लोङ्लो सप्ना वेदीम् मीःपी चारेईमम् बलिपी हूईयू।

१५ खीक्‍काना मीस्मी लागी बलि तात्चीना खची मोऊबलिम् बका हारूनआ सेतू, ना लाईस्पीक तोङ्नाङ् मोऊबलिम् लागी मूङ्‍क चारेई मअ।

१६ खीक्‍काना खसा मीःपी चारेईमम् बलि तात्ना धार्मिक नियम तोङ्ना मूङ्‍क चारेई मअ।

१७ खीक्‍का खसा छीर्म् बलि तात्ना मूङ्‍कपीका म्हूक्फामा पेप्‍तो वेदीपी देत्छाक मीःपी चारेईमम् बलि बाहेक मूङ्‍कसो चारेई मअ।

१८ खीक्‍का मीस्मी लागी खाऊमा-खासेर्मा बलिम् लूपी लो लूस्मी सारेलोसो हारूनआ सेतू। हारूनमी म्छाचा मूङ्‍क हीः ख पीची, खीक्‍का खसा मूङ्‍क हीः वेदीम् बरबार रीस्सू।

१९ खोदोलोई लूपी लो लूस्मी सारेम् म्छोदोवालो — म्छोदोवालोक-म्मेर्, म्चीस्खील्-चोखोमा नेप् म्छोदोवा, म्चीक्स् ना म्‍लूम्पीक म्साः —

२० खचा पम्स् थेम्पी यूक्स्ची, खीक्‍का खसा म्छोदोवा क वेदीपी हूईयू।

२१ खीक्‍का पम्स् लो म्चूप्लाम्पाक म्फीलालो क मोशाआ आरेईमक तोङ्ना हारूनआ विशेष चाचोदाम्मी रूप्पी योबोरोबूम् लाईस्पी चारेई मअ।

२२ खीक्‍का हारूनआ म्हूः मीस् तूवाक हेम् थेत्ना खस् आसीक् पीची। ओरोना मोऊबलि, मीःपी चारेईमम् बलि ना खाऊमा-खासेर्माम् बलि चारेईमना ख दाली यूवा।

२३ खीक्‍काना मोशा लो हारूनलो तूम्खास्को तम्बूगोपी वोङा, ना पाखा लत्‍ताना मीस् आसीक् पीची। खीक्‍का योबोरोबूम् साम्दीखा खोलोङ् मीस्पी खोछेत्‍ता।

२४ खीक्‍का योबोरोबूम् लाईस्पीका मीः लत्‍ताना वेदीपी तूवाक मीःपी चारेईमम् बलि लो म्छोदोवालो हूयाखाता। खीक्‍का मीचा मूङ्‍क तचीना खची जीनना कातो सूपोम् मस्‍ना मूङ्‍क सेवाछची।

नादाब लो अबीहूलो सीयाक

१०

हारूनमी म्छास् नादाबआ लो अबीहूआलो खची होप्-होप्मी धुपौरो लाप्चीना मूङ्‍कपी मीः यूक्स्ची, ना मूङ्‍क मीःपी धूप हूईचीना योबोरोबूआ आज्ञा मान्मक मीः यूक्स्चीना खम् लाईस्पी चारेईमची।

२ खन्सा मोन्तोलोङ् योबोरोबूपीका मीः लत्‍ताना खस् हूया, ना खस् योबोरोबूम् लाईस्पी सीया।

३ खीक्‍का मोशाआ हारून ओरोलअ, “योबोरोबूआ पीकाक रीङ् ङ्‍कङ् के:

‘ओ दोक्पी ताप्चीपी

कोङ् पवित्र छूवो,

खीक्‍का खोलोङ् मीस्मी लाईस्पी

कोङ् महिमित छूवो’।”

हारून वाये तूवा।

४ खीक्‍का मोशाआ हारूनमी म्बोङ् उज्जीएलमी म्छास् मीशाएल लो एलसाफानलो काछचीना ओरोलची, “बान्चीना आम्ची नेछोस् पवित्र तूस्कोम् लाईस्पीका खूराचूना छाउनीपीका पाखा खायाचूव।”

५ खन्सा खस् ताना खचा खाप्स्चीक लबेदालोङ् मोशाआ पीकाक तोङ्ना खस् छाउनीपीका पाखा खूर्‌चीना खाईची।

६ खीक्‍काना मोशाआ हारूनमी म्छास्, एलाजार लो ईतामारलो ओरोलची, “आम्ची तोङ्पीक तोसम् वयाचूनव, ना आम्ची तेई चेन्‍चूनव, मादोन् आन्ची सीची ना खोलोङ् समुदायपी योबोरोबूम् छूली तात्‍ते। खोदोलोई योबोरोबूआ पोक्स्क मीःआ मासेई छूवाकचीम् लागी आम्ची होप्मी मीचा लो इस्राएलमी खीम्पोस्चालो तूनीवा मईचीदोसो नये।

७ आन्ची क तूम्खास्को तम्बूम् लाम्स्कोपीका पाखा खास्‍नव, मादोन् आन्ची सीची, ऊदोईपीक्यालो योबोरोबूम् अभिषेक मम् तेल आम्चीपी तूये।” खन्सा खचा मोशाआ पीकाक तोङ्ना मची।

८ खीक्‍काना योबोरोबूआ हारून ओरोलअ,

९ “आन्‍नी तूम्खास्को तम्बूपी खात्नीलो आना आम् छास्का दाखमद्य अथवा बीन्‍नीपा मद्य दूङानूम्नूव, मादोन् आन्‍नी सीनी।” ङ्‍क हन्‍ना ताईक आम्नी दूङ्चीपी छीर्म् बलिम् रीदूम् छूनूव।

१० पवित्र लो साधारणलो, खीक्‍का शुद्ध लो अशुद्धलो आन्‍ना छूतेई मम् छूये।

११ योबोरोबूआ मोशालाम्पा पीयानीक धार्मिक नियम खोलोङ् इस्राएलीस् आन्‍ना ईम् छूये।”

१२ मोशाआ हारून ना लेताक म्छास्, एलाजार लो ईतामारलो ओरोलची, “योबोरोबूम् लागी मीःपीका चारेई मम्पा बलिदानपीका एत्‍ताक छीर्म् बलि खायानूम्ना वेदीम् दोक्पी खमिर मान्दी चानूम्व, ऊदोईपीक्यालो मूङ्‍क हायाम् पवित्र तूये।

१३ आन्‍ना मूङ्‍क चोक्ख थाम्पूपी चानूम्व, ऊदोईपीक्यालो योबोरोबूम् लागी मीःपीका चारेई मम्पा बलिदानपीका मूङ्‍क आम्मीम् लो आम् छाचीम्‍लो भाग के, ऊदोईपीक्यालो योबोरोबूआ कोङ् ङ्‍क तोङ्‍कङ् आज्ञा पीयोक तूये।

१४ खोदोलोई योबोरोबूपी चारेई मम्पा विशेष चाचोदाम्मी पम्स् लो म्फीलालो क वात्छा मीम्छा आम् छास्का चोक्ख थाम्पूपी आन्‍ना चानूम्व, ऊदोईपीक्यालो मूङ्‍क क इस्राएलीचीम् खाऊमा-खासेर्माम् बलिपीका आन् आम्छास्का भाग पीयानीक के।

१५ योबोरोबूम् लागी विशेष चाचोदाम्मी रूप्पी मीःपीका चारेई मम्पा बलिम् म्फीला लो पम्स्लो, ना विशेष चाचोदामम्‍लो खचा तात्चीनूव, खीक्‍का योबोरोबूआ आज्ञा मक तोङ्‍ना आम् छास्का आम्नी लागी मूङ्‍क दोस्का-दोस्का सम्मोक हक् छूये।”

१६ मोशाआ मोऊबलिम् बकाम् तोक्पी तत्चीलो, मूङ्‍क हूईदीत्चीक छीप्पू, खन्सा खसा हारूनमी लेताक म्छास्, एलाजार लो ईतामारलो राङ्चीना ओरोलची,

१७ “आन्चा ऊदोई मोऊबलि पवित्र तूस्कोपी तोकेई मम्पा थाऊपी मान्चाचू? ऊदोईपीक्यालो मूङ्‍क हायाम् पवित्र थक् के। समुदायमी लागी मोऊ छेमा मम् लक् मस्‍ना खची दोस् हतेई मम् पीकाना मूङ्‌क आन्‍नी पीयानीक के।

१८ मूङ्‍कम् हीः पवित्र तूस्कोगोपी मान्तान्‍नीक तूवा, आछीयाङ् कोङा आन्‍नी आरेई मन्‍नीक तोङ्ना मूङ्‍क बका पवित्र तूस्कोगोपी चाम् पर्ने तूवा।”

१९ खीक्‍का हारूनआ मोशा ओरोलअ, “एसेङ् मूङ्‍कचा खची होप्मी मोऊबलि लो मीःपी चारेईमम् बलिलो योबोरोबूम् लाईस्पी चारेई मस्क तूये, खोरोदोसो ओपी एसे ङ्‍क तोङ्‍क रीङ् तालाताक तूये। कोङा एसे मोऊबलि चोवादोक ऊई मूङ्‍कपी योबोरोबू म्जी नवायो?”

२० मोशाआ ङ्‍क रीङ् येन्कप्का ख म्चीत्‍ता बूजेई छूवा।

शुद्ध चाम् थक् लो अशुद्ध चाम् थक्लो

व्यवस्था १४:३-२१

११

योबोरोबूआ मोशा लो हारूनलो ओरोलची,

२ “इस्राएलीस् ओरोलचीव: चारपी तूक खोलोङ् म्सोम्‍लोक पोसू लो छोऊलो तूकपी आन्‍चा ङ्‍कस् क चाम् नये।

३ पोसू तूकपी म्खूर चेल्प् ना घाँस चईलो उग्रेई मप् आन्‍ना चाम् नये।

४ “खोरोदोसो घाँस चईना उग्रेई मप्ङाङ् अथवा खुर चेल्पङाङ् आन्‍ना चाम् नईनो, अर्थात् ऊँट, ऊदोईपीक्यालो मूङ्‍कसा घाँस चईना उग्रेई मय, खोदोलोई म्खूर चेलाक मान्तूप् क आम्नी लागी अशुद्ध के।

५ खीक्‍का छीलूमापी तूप् खरायो तोङ्‌क जन्तु, ऊदोईपीक्यालो मूङ्‍कसा घाँस चईक उग्रेई मय, खोदोलोई मूङ्‍कम् म्खूर चेलाक मान्तू। मूङ्‍क आम्नी लागी अशुद्ध के।

६ खीक्‍का खरायो, ऊदोईपीक्यालो मूङ्‍कसा घाँस चईक उग्रेई मय, खोदोलोई मूङ्‍कम् म्खूर चेल्म्पा छूनो। मूङ्‍क आम्नी लागी अशुद्ध के।

७ खीक्‍का बोः, ऊदोईपीक्यालो मूङ्‍कम् म्खूर पूरा चेलाकन् तूये, खोदोलोई चईक उग्रेई मईनो। मूङ्‍क आम्नी लागी अशुद्ध के।

८ ङ्‍क पोसूचीम् साः आन्‍ना चानूम्नव, ना मूङ्‍कचीम् सार्‌बोङ्सो आन्‍ना पतानूम्नव। मूङ्‍कस् आम्नी लागी अशुद्ध के।

९ “दीरीत्‍तीपी लो योऊपीलो तूप् म्‍लाप्‍तोलोक ना म्कत्लालोक खोलोङ् काऊपी तूप् जीवा-जन्तू आन्‍ना चाम् नये।

१० खोदोलोई दीरीत्‍तीपी अथवा योऊपी तूप् म्‍लाप्‍तो लो म्कत्लालो मान्तूप् खोलोङ् जन्तु आन्‍ना चाम् नईनो। मूङ्‍क खोलोङ् आम्नी लागी जेर्म् लप् तूये।

११ मूङ्‍क आम्नी लागी जेर्म् लप् छूवाकसा, आन्‍ना मूङ्‍कचीम् साः चानूम्नव, ना मूङ्‍कचीम् सालोग्गीम् दोक्पीसो खान्‍नीनव।

१२ काऊपी तूप् खोदोलोई म्‍लाप्‍तो लो म्कत्लालो मान्तूप् तोदी खोलोङ् आम्नी लागी जेर्म् लप् छूये।

१३ “छोऊ तूकपी आम्नी लागी ङ्‍कस् जेर्म् लप् छूये, मूङ्‍क चाम् नईनो, ऊदोईपीक्यालो मूङ्‍क जेर्म् लप् के — बोबोकील्‍ली, साम्सूरू, गूगूर्‌पा साम्सूरू,

१४ हाल्के मूः ना खोलोङ् खाल्क गूगूर्‌पा मूः,

१५ खोलोङ् खाल्क गागाप्पा,

१६ शुतुरमुर्ग, हूःहूः, काऊपी तूप् वाः, ना खोलोङ् खाल्क बोबोकील्‍ली,

१७ चीमा खाल्क पप्पऊ, काऊपी तूप् गागाप्‍पा, देप् खाल्क पप्पऊ,

१८ राजा हाँस, खेऊ, ङाः चाप् मूः,

१९ कतवार, ना म्खाल्-खाल्क बकुल्‍ला, बोक्चीन्चेर् छोऊ ना पापीऊ।

२० “म्‍लाप्‍तोलोक थाम्पूपी लीची म्‍लोङ्आ लाम्दूम्प् प्राणीस् खोलोङ् आम्नी लागी जेर्म् लप् छूये।

२१ खोदोलोई म्‍लाप्‍तोलोक ना लीची खची लोङ्आ लाम्दूम्प् तूकपी बोहोपी पेर्म् लागी म्‍लोङ्पी जोर्नी तूप् क आन्‍ना चाम् नये।

२२ मूङ्‍कस् तूकपी आन्‍ना ङ्‍कस् चाम् नये — खोलोङ् खाल्क सलह, खुइले-सलह, किथ्रो ना सकप्पा।

२३ लीची म्‍लोङ्लोक म्‍लाप्‍तो तूप् खोलोङ् आम्नी लागी जेर्म् लप् छूये।

२४ “ङ्‍कचीप्का आन्‍नी अशुद्ध छूनी। मूङ्‍कचीम् खची सालोग्गी पईप् मीस् यूपा सम्मो अशुद्ध छूये।

२५ ङ्‍कस् तूकपीक ऊकम् दोसो सालोग्गी खूर्प् मीचा म्तेई सम् छूये, ना यूपा सम्मो मूङ्‍क अशुद्ध छूये।

२६ “पूरा म्खूर मान्चेल्प् अथवा घाँस चईक उग्रेई मान्मप् खोलोङ् पोसू आम्नी लागी अशुद्ध के। मूङ्‍क पईप् खोलोङ् अशुद्ध छूये।

२७ लीची खची लोङ्आ लाम्दूम्प् खोलोङ् पोसू मूङ्‍कस् खची पन्जाआ तीयस्‍ना लाम्दूमे, मूङ्‍क आम्नी लागी अशुद्ध के। खीक्‍का मूङ्‍कचीम् खची सालोग्गी पईप् खोलोङ् यूपा सम्मो अशुद्ध छूये।

२८ मूङ्‍कचीम् खची सालोग्गी खूर्प्आ म्तेई सम् छूये, ना यूपा सम्मो मूङ्‍क अशुद्ध छूये। मूङ्‍क आम्नी लागी अशुद्ध छूये।

२९ “बोहोपू सून्चीतो लाम्दूम्प् प्राणी तूकपी ङ्‍कस् क आम्नी लागी अशुद्ध के — गेऊ, छूयी, खोलोङ् खाल्क गोस्केम्,

३० खूत्वा, सालक, कोक्चीली, सेरोम्‍लापी तूप् गोस्केम् ना म्‍रङ्ग फाईप् गोस्केम्।

३१ बोहोपू सून्चीतो लाम्दूम्प् तूकपी अशुद्ध ङ्‍कस्ङा के। ङ्‍कचीम् सालोग्गी आसाई पत्‍त, मूङ्‍क यूपा सम्मो अशुद्ध छूये।

३२ ङ्‍कस् सीना ऊची चूम्पी तात्दोक, मूङ्‍क थक् अशुद्ध छूये; सीङ्मी चूम्पी तात्दोसो, अथवा तेई, सोकोवार, जेलेम्मा, ना ऊची लक्पी गोम् छूप्पी तात्दोसो मूङ्‍क अशुद्ध छूये। मूङ्‍क काऊपी चोपोलेई मम् छूये, ना मूङ्‍क यूपा सम्मो अशुद्ध छूये, खीक्‍कानाङाङ् मूङ्‍क चोक्ख छूये।

३३ मूङ्‍क प्राणीस् तूकपीक ईबूम् बोहोम् छूप्पी वोङ्दोक मूङ्‍क छूप्पी तूक खोलोक थक् अशुद्ध छूये। खन्सा मूङ्‍क छूप् आन्‍ना खेत्बोक्नूम्व।

३४ मूङ्‍क छूप्पी तूक काऊ ऊचीपी तात्दोक मूङ्‍क चाम् थक् अशुद्ध छूये, ना मूङ्‍क छूप्पी तूक खोलोङ् दूम् थक् अशुद्ध छूये।

३५ दाप्लोपीदोसो अथवा ऊची ङीम् चूम्पीदोसो, ऊक चूम्पीदोसो मूङ्‍कचीम् खची सालोग्गी हूप्स्दोक मूङ्‍क अशुद्ध छूये। खीक्‍का मूङ्‍क टुक्रा-टुक्रा मनूम्ना खेत्बोक्नूम्व। मूङ्‍कस् अशुद्ध के, ना आम्नी लागीसो अशुद्धङ् छूये।

३६ मूङ्‍क पोसूम् सालोग्गी काऊमी म्पूईपी अथवा पोक्‍रीपीक काऊपी हूप्स्दोसो मूङ्‍क काऊ शुद्धङ् छूये। खोदोलोई मूङ्‍कचीम् खची सालोग्गी पईप् क अशुद्ध छूये।

३७ थाम्पूपी फूईम् चालेईपी मूङ्‍कचीम् खची सालोग्गी तात्दोसो मूङ्‍क शुद्धङ् छूये।

३८ खोदोलोई मूङ्‍क चालेईपी काऊ तेम्पा तूये ना मूङ्‍कचीम् खची सालोग्गी मूङ्‍कपी तात्दोक, मूङ्‍क आम्नी लागी अशुद्ध छूये।

३९ “आन्‍ना चाम् नप् हेप् पोसू सीदोक मूङ्‍कम् सालोग्गी पईप् यूपा सम्मो अशुद्ध छूये।

४० पोसूम् सालोग्गी चाप् अथवा मूङ्‍क खूर्प् आ म्तेई सम् छूये, ना मूङ्‍क मीस् यूपा सम्मो अशुद्ध छूये।

४१ “बोहोपी सून्चीतो लाम्दूप् प्राणी खोलोङ् ईजेर्म् लप् के, मूङ्‍क चानूम्नव।

४२ खची बोआ सून्चीतो लाम्दूम्प्, अथवा लीची खची लोङ्आ सून्चीतो लाम्दूम्प्, ना ओरोतो खची लोङ्आ बोहोपी सून्चीतो लाम्दूम्प् प्राणीस् आन्‍ना चानूम्नव, ऊदोईपीक्यालो मूङ्‍क ईजेर्म् लप् के।

४३ ऊतोङ्‍कदोसो बोहोपी सून्चीतो लाम्दूम्प् प्राणीचीप्का आन्‍नी अशुद्ध छूनीनव। मूङ्‍कचीपीका आन्‍नी अशुद्ध छूवानीना अपवित्र छूनीनव।

४४ कोङ् योबोरोबू आम्नी नीनाम्मा के। आन्‍नी आम्नी होप्ङा अर्पण मन्चीनीना पवित्र छूवानीव, ऊदोईपीक्यालो कोङ् पवित्र तूवो। आन्‍नी बोहोपी सून्चीतो लाम्दूम्प् खोलोङ् खाल्क प्राणीचीप्का अपवित्र छूनीनव।

४५ ऊदोईपीक्यालो आम्नी नीनाम्मा छूम् लागी आन्‍नी मिश्र छाप्कूवापीका लाईप्ना बाईप् योबोरोबू कोङ्‌ङा के। खन्सा आन्‍नी पवित्र छूवानीव, ऊदोईपीक्यालो कोङ् पवित्र तूवो।

४६ “पसू, छोऊ ना काऊपी तूप् ना बोहोपी सून्चीतो लाम्दूम्प् खोलोङ् प्राणीम् तोक्पीक नियम ङ्‍कस्ङा के।

४७ शुद्ध लो अशुद्धलो, खीक्‍का प्राणीस् तूकपी चाम् नप् लो चाम् मान्‍नप्लो छूतेई मम् छूये।”

पोस्मा शुद्ध छूम् तोक्पी

१२

योबोरोबूआ मोशा ओरोलअ,

२ “इस्राएलीस् ओरोलचीव: होपोसूम् छूना वात्छा छा वाईप् मीम्छा नूक् लेई सम्मो अशुद्ध छूये। म्गाम्पीक ताक लेईपी क तोङ्ना मूङ्‍क अशुद्ध छूये।

३ रेक् लेईपी मूङ्‍क वात्छा छाचीम् खची लिङ्गम् खतना मम् छूये।

४ खीक्‍काना मूङ्‍क मीम्छा म्होप्मी हीः खाताकपीका शुद्ध छूम् लागी सूक्पोङ् सूक् लेई सम्मो हूम् छूये, ना शुद्ध छूम् लेई पूरा मान्छूम् सम्मो मूङ्‍कसा पवित्र थक् ऊसो पईम् नईनो, खीक्‍का पवित्र तूस्को गोपीसो खाईम् नईनो।

५ खोदोलोई मूङ्‍कसा मीम्छा छाः वातदोक म्गाम्पीक ताईक लेईपीक तोङ्ना नीस् फाईवेई सम्मो मूङ्‍क अशुद्ध छूये, ना मूङ्‍कसा हीः खाईम्पीका शुद्ध छूम् लागी मूङ्‍क तूक्पोङ् तूक् लेई सम्मो हूम् छूये।

६ “मूङ्‍कम् शुद्ध छूम् लेई पूरा छूकप्का, वात्छा छाम् लागीदोसो अथवा मीम्छा छाम् लागीदोसो, मूङ्‍कसा मीःपी चारेईमम् बलिम् लागी ईबूम् ईक्दोङ् बाईप् लूस्मी म्छा ना मोऊबलिम् लागी परेवाम् ईबूम् म्छा अथवा ईबूम् तूक्‍तूगूल्म् तूम्खास्को तम्बूम् लाम्स्कोपी पूजारीम् दोक्पी तात्नूव।

७ पूजारीचा योबोरोबूम् लाईस्पी मूङ्‍क चारेई मईचीना मूङ्‍कम् लागी मोऊ छेमा मम् लक् मईची। खीक्‍का मूङ्‍क म्होप्मी हीः खाईम्पीका शुद्ध थरेई छूये।

“मीम्छाआ वात्छा अथवा मीम्छा वातकप्का मूङ्‍कम् लागी नियम ङ्‍कङ् के।

८ मूङ्‍कसा लूस्मी म्छा ताईम् दूरनोदोक नीच्‍ची तूक्‍तूगूल्म् अथवा परेवाम् नीच्‍ची म्छा, ईबूम् मीःपी चारेईमम् बलिम् लागी ना आर्को मोऊबलिम् लागी तात्नूव। ओरोना पूजारीआ मूङ्‍कम् लागी मोऊ छेमा मम् लक् मय, ना मूङ्‍क शुद्ध थरेई छूये।”

मीस्मी गाम्पी सरेई छूक् सोमोरीम् तोक्पी नियम

१३

योबोरोबूआ मोशा लो हारूनलो ओरोलची,

२ “हेप् मीस्मी म्गाम् हमे अथवा म्गाम्पी वापप्ची पके अथवा तल्केई छूक् खेर् छूदोक, ना मूङ्‍कम् म्गाम्पी सरेई छूक् सोमोरी मीयदोक मूङ्‍क पूजारी हारूनपी अथवा पूजारी म्छास् तूक ईल्पोपी तात्चीनूव।

३ मूङ्‍कम् गाम्पी लत्‍ताक मूङ्‍क खेर् पूजारीआ खोङ्नूव, खीक्‍का मूङ्‍कम् सोमोरी लागेई छूवाक थाऊपी लीमाक म्मूई ओम्‍लोप् छूवाक तूये ना मूङ्‍क खेर् मूङ्‍कम् गाम्पीका ओरोगूम्पू खोछेत्दोक, मूङ्‍क सरेई छूक् सोमोरी के। खीक्‍का पूजारीआ मूङ्‍क खोङ्नूना मूङ्‍क अशुद्ध थरेई मनूव।

४ खोदोलोई मूङ्‍क खेर् गाम्पी ओम्‍लोप् खोछेत्दोक, ना खोङाम्‍लो मूङ्‍क गाम्पीका म्गो सम्मो खोछेत्‍ताक मान्तूदोक, ना मूङ्‍कपी लीमाक म्मूईसो ओम्‍लोप् छूवाक मान्तूदोक, पूजारीआ मूङ्‍क सोमोरीजा नूक् लेई सम्मो म्हाल्‍लाङ् यूक्स्‍नूव।

५ नूक् लेई क लेईपी पूजारीआ मूङ्‍क खोङलो मूङ्‍क खेर् लाईस्पीक तोङ्‍कङ्, ना गाम्पी मूङ्‍क खेर् फईलेई छूवाक मान्तूदोक, पूजारीआ मूङ्‍क होसोङ् नूक् लेई सम्मो म्हाल्‍लाङ् यूक्स्‍नूव।

६ नूक् लेई क लेईपी पूजारीआ मूङ्‍क होसोङ् खोङलो म्खेर् जीस् नतोखाताक तूये ना म्गाम्पी फईलेई छूवाक मान्तूदोक, पूजारीआ मूङ्‍क शुद्ध मनूव। मूङ्‍क वापप्चीङाङ् के। मूङ्‍कसा म्तेई सप्पना मूङ्‍क शुद्ध छूये।

७ खोदोलोई शुद्ध थरेई छूम् लागी खसा पूजारी खोमीम् यातकप्कासो मूङ्‍क खेर् म्गाम्पी फईलेई छूक्‍तो खात्दोक, मूङ्‍कसा होसोङ् पूजारीम् दोक्पी खाईम्ना म्होप्ङा खोमम्चीम् छूये।

८ खीक्‍का पूजारीआ खोङलो मूङ्‍क वापप्ची म्गाम्पी फईलेई छूक्‍तो खात्चाईक तूदोक, पूजारीआ मूङ्‍क अशुद्ध थरेई मनूव, ऊदोईपीक्यालो मूङ्‍क सरेई छूक् सोमोरी के।

९ “हेप् मीस् म्गाम्पी सरेई छूक् सोमोरी लागेई छूवाक तूदोक, मूङ्‍क पूजारीम् दोक्पी तात्चीनूव।

१० खीक्‍का पूजारीआ खोङलो मूङ्‍क म्गाम् ओम्‍लोप् छूवाना हमाक तूदोक ना मूङ्‍कम् म्मूई ओम्‍लोप् छूवाक ना हमाक थाऊपी खोर् छूवाक तूदोक,

११ मूङ्‍क हायाम् तातो तूप्चाप् गाम्पीक सोमोरी के, ना पूजारीआ मूङ्‍क अशुद्ध थरेई मनूव। खसा मूङ्‍क क म्‍हाल्‍लाङ् यूक्स्‍नूनव, ऊदोईपीक्यालो मूङ्‍क अशुद्ध छूवाखात्क तूये।

१२ “मूङ्‍क सोमोरी म्गाम्पी पतो खात्चाई, ना मूङ्‍क पूजारीआ खोङलो सोमोरी मीक्मी म्तोङ्तोका म्‍लोङ् सम्मोङ् म्गाम्बरी फईलेई छूवाक तूदोक,

१३ ना पूजारीआ मूङ्‍क खोङलो मूङ्‍क सोमोरीआ खोलोङ् म्गाम् फोनेप्खीक तूदोक, खसा मूङ्‍क सोमोरी मीक् मीस् शुद्ध थरेई मनूव। मूङ्‍क खोलोङ् ओम्‍लोलो छूवाखात्कसा मूङ्‍क मीस् शुद्ध के।

१४ खोदोलोई मूङ्‍कपी आलो म्साः खोछेत्दोक मूङ्‍क अशुद्ध छूये।

१५ पूजारीआ मूङ्‍कम् आलो म्साः खोङ्नूना मूङ्‍क अशुद्ध थरेई मनूव। मूङ्‍क आलो म्साः अशुद्ध के, मूङ्‍क सरेई छूक् सोमोरी के।

१६ खोदोलोई मूङ्‍क आलो म्साः होसोङ् ओम्‍लोप् छूना ताईदोक मूङ्‍क मीस् पूजारीम् दोक्पी खान्‍नूव,

१७ खीक्‍का पूजारीआ मूङ्‌क खोङलो मूङ्‍कम् सोमोरी आम्‍लोप् छूवाक तूदोक पूजारीआ मूङ्‍क सोमोरीमीक् मीस् शुद्ध थरेई मनूव। खीक्‍का मूङ्‍क मीस् शुद्ध छूये।

१८ “हेप् मीस्मी म्गाम्पी खोः लत्‍ताना नखाताक तूदोक,

१९ ना मूङ्‍क खोः लत्‍ताक थाऊ ओम्‍लोप् छूना हमे अथवा हालालाप् छूवाक ओम्‍लोप् दाग मूङ्‍कपी लत्दोक, मूङ्‍क पूजारीम् दोक्पी खान्‍नूना म्होप्ङा खोमन्चीनूव।

२० खीक्‍का पूजारीआ खोङलो मूङ्‍क दाग म्गाम्पी ओरोगूम् छूवाक छेत्‍ते ना म्मूईसो ओम्‍लोप् छूवाक तूदोक, पूजारीआ मूङ्‍क अशुद्ध थरेई मनूव। मूङ्‍क सरेई छूक् सोमोरी के। मूङ्‍क खोः मीना लत्‍ताक के।

२१ खोदोलोई पूजारीआ खोङलो मूङ्‍कपी ऊसो ओम्‍लोप् म्‍मूई मान्तू, ना मूङ्‍क गाम्पी ओरोगूम् छूवाक मान्तू खोदोलोई सेराना मातो खात्चाईक तूदोक, पूजारीआ मूङ्‍क नूक् लेई सम्मो म्‍हाल्‍ला यूक्स्‍नूव।

२२ मूङ्‍क म्गाम्पी फईलेई छूवाक तूदोक, पूजारीआ मूङ्‍क अशुद्ध थरेई मनूव। मूङ्‍क सरेईछूक् सोमोरी के।

२३ खोदोलोई मूङ्‍क दाग फईलेई मान्छूमो ईक् थाऊपीङ् तूचाईदोक मूङ्‍क खोःमी दाग के। मूङ्‍क पूजारीआ शुद्ध थरेई मनूव।

२४ “हेप् मीस्मी म्गाम् हूयाना खेर् छूवाक तूये ना मूङ्‍क हूयाक खेर्‌मी आलो म्साःपी हालालाप् छूवाक ओम्‍लोप् अथवा ओम्‍लोप् दाग खोछेत्‍ताक तूदोक,

२५ पूजारीआ मूङ्‍क दाग खोङ्नूव, ना मूङ्‍क दागपी लीमाक म्मूई ओम्‍लोप् ना खोङाम्‍लो म्होऊपीका मूक्सू ओरोगूम्पू दात्दोक, मूङ्‍क सरेई छूक् सोमोरी के। मूङ्‍क हूयाक खेर्‌पीका खेताना लत्‍ताक के। पूजारीआ मूङ्‍क अशुद्ध थरेई मनूव। ङ्‍क गाम्पीक सरेई छूक् सोमोरी के।

२६ खोदोलोई पूजारीआ खोङलो मूङ्‍क खेर्‌पी ओम्‍लोप् म्मूई मान्तूदोक, ना गाम्पीका मूक्सू ओरोगूम् मान्खाई खोदोलोई हार्‌तो खात्चाईक तूदोक, पूजारीआ मूङ्‍क नूक् लेई सम्मो म्‍हाल्‍ला यूक्स्‍नूव।

२७ पूजारीआ मूङ्‍क नूक् लेईपी खोङ्‍नूव। खोदोलो मूङ्‍क गाम्पी फईलेई छूवाक तूदोक पूजारीआ मूङ्‍क अशुद्ध थरेई मनूव। मूङ्‍क गाम्पीक सरेई छूक् सोमोरी के।

२८ खोदोलोई मूङ्‍क खेर् बीन्‍नी फईलेई मान्छूमो ईक् थाऊपीङ् तूचाई ना मातोखात्चाईक तूदोक, मूङ्‍क हूयाक खेर्‌पीका हमाक के। खीक्‍का पूजारीआ मूङ्‍क शुद्ध थरेई मनूव, ऊदोईपीक्यालो मूङ्‍क हूयाक खेर्‌मी दागङाङ् के।

२९ “हेप् वात्छाम् अथवा मीम्छाम् म्तोङ्पी अथवा म्दाऊलूपी खेर् तूदोक,

३० पूजारीआ मूङ्‍क खेर् खोङ्नूव, ना मूङ्‍क म्गाम्पीका मूक्सू ओरोगूम् खेर् छूवाक छेत्‍ते ना मूङ्‍कपी तूक म्मूई मसीन ना बेसार्‌वातोङ्‍ ङेप् तूदोक, पूजारीआ मूङ्‍क अशुद्ध थरेई मनूव। मूङ्‍क सस्मोङ् के, अर्थात् तोङ्पीक अथवा दाऊलूपीक सरेईछूक सोमोरी के।

३१ खोदोलोई पूजारीआ मूङ्‍क सम् सोमोरी खोङलो मूङ्‍क म्गाम्पीका मूक्सू ओरोगूम् खेर् छूवाक छेत्नो ना मूङ्‍कपी गूगूर्‌पा म्मूईसो मान्तूदोक, पूजारीआ मूङ्‍क सोमोरीजा मीस् नूक् लेई सम्मो म्हाल्‍लाङ् यूक्स्‍नूव।

३२ नूक् लेईपी पूजारीआ मूङ्‍क खेर् खोङ्नूव, ना मूङ्‍क सम् सोमोरी फईलेई छूवाक मान्तू ना मूङ्‍कपी म्मूई बेसार्‌वा छूवाक मान्तू खीक्‍का मूङ्‍क म्गाम्पीका मूक्सू ओरोगूम् छूवाक मान्तूदोक,

३३ मूङ्‍कसा खेर् क होक्सीनूना म्तोसम् लो म्दाह्रीलो खक्नूव। खीक्‍का पूजारीआ मूङ्‍क सोमोरीजा होसोङ् नूक् लेई सम्मो म्हाल्‍लाङ् यूक्स्‍नूव।

३४ नूक् लेईपी पूजारीआ मूङ्‍कम् सम् सोमोरी खोङ्नूव। खीक्‍का मूङ्‍क सोमोरी फईलेई मान्छूना म्गाम्पीका मूक्सू ओरोगूम् खेर् छूवाक दात्नोदोक पूजारीआ मूङ्‍क शुद्ध थरेई मनूव। मूङ्‍कसा म्तेई सप्पना मूङ्‍क शुद्ध छूये।

३५ खोदोलोई मूङ्‍क शुद्ध थरेई छूकप्कासो मूङ्‍क सम् सोमोरी म्गाम्पी फईलेई छूम् थालेई मईदोक,

३६ पूजारीआ मूङ्‍क खोङ्नूव। मूङ्‍क म्गाम्पी फईलेई छूदोक, पूजारीआ बेसार्‌वा म्मूई तूयेयो मान्तूयो पीम्ना खोम् बोक्स्‍नो। मूङ्‍क अशुद्ध के।

३७ खोदोलोई पूजारीआ खोङलो मूङ्‍क सम् सोमोरी लाईस्पीक तोङ्‍कङ् तूचाई ना मूङ्‍कपी गूगूर्‌पा म्मूई लीमाक तूदोक, मूङ्‍क सोमोरी नखाताक के। मूङ्‍क शुद्ध तूये, ना पूजारीआ मूङ्‍क शुद्ध थरेई मनूव।

३८ “हेप् वात्छाम् अथवा मीम्छाम् म्गाम्पी ओम्‍लोप् दाग तूदोक,

३९ पूजारीआ मूङ्‍क दाग खोङ्नूव, ना मूङ्‍कम् म्गाम्पी मूङ्‍क दाग जीजीस् ओम्‍लोप् तूदोक मूङ्‍क म्गाम्पी लत्‍ताक सोमोरीङाङ् के। मूङ्‍क मीस् शुद्ध के।

४० “हेप् मीस्मी म्तोसम् हूप्साक तूदोक मूङ्‍क म्तोङ् खूईलेई छूवाक के, खोदोलोई मूङ्‍क शुद्धङ् के।

४१ मूङ्‍कम् तोसम् म्‍लाईस्लाम्पा खूईलेई छूवाक तूदोक मूङ्‍क म्थप् खूईलेई छूवाक के, खोदोलोई मूङ्‍क शुद्धङ् के।

४२ खोदोलोई मूङ्‍कम् तोङ् अथवा म्थप् खूईलेई छूवाकपी हालालाप् छूवाक ओम्‍लोप् वापप्ची तूदोक मूङ्‍क म्तोङ् अथवा म्थप्पीका खेताना लत्‍ताक सरेईछूक् सोमोरी के।

४३ पूजारीआ मूङ्‍क खोङलो सरेईछूक् सोमोरीम् तोङ्ना म्तोङ् अथवा म्थप् खूईलेई छूवाक थाऊपी हमाना हालालाप् छूवाक ओम्‍लोप् वापप्ची खोछेत्दोक,

४४ मूङ्‍क मीस् सोमोरीजा ना अशुद्ध के। मूङ्‍कम् तोङ्पी तूक वापप्चीम् कारणआ, पूजारीआ मूङ्‍क अशुद्ध थारेईमय।

४५ “सरेई छूक् सोमोरी तूप् मीचा चेनाक तेई खाम् छूये, ना मूङ्‍कम् म्तोङ्पीक म्तोसम् फूवाम्-फूवाम्क छूम् छूये। खीक्‍का मूङ्‍कसा म्ङःम् नूक्‍काक भाग देप्नूना ‘अशुद्ध! अशुद्ध!’ पीक्‍तो कानूव।

४६ देईतातोई मूङ्‍क सोमोरीआ तूक्चाई, खूङ्‍क सम्मो मूङ्‍क अशुद्धङ् रहेई छूये। खीक्‍का मूङ्‍क म्हाल्‍लाङ् तूम् छूये। छाउनीपीका पाखापी मूङ्‍कम् तूस्को छूम् छूये।

सूक्‍तोमाम् तोक्पी नियम

४७ “हेप् ऊनीम् अथवा सूतीम् तेईपी सूक्‍तोमा बाईक तूये,

४८ सूतीम् तेईदोसो अथवा ऊनीम् तेईदोसो, सोकोवारमी अथवा सोकोवारपीका बानेई मम्पादोसो —

४९ सूक्‍तोमा बाईना गीगीप्पा अथवा हाल्के छूवाक तेई, सोकोवार, सूती अथवा ऊनीम् चूम्पीदोक मूङ्‍क फईलेई छूक् सूक्‍तोमा के, ना मूङ्‍क पूजारी खोमीम् छूये।

५० पूजारीआ मूङ्‍क दाग खोङ्नूव, ना मूङ्‍क दाग लागेई छूवाक थक् नूक् लेई सम्मो म्हाल्‍लाङ् यूक्स्‍नूव।

५१ खीक्‍का पूजारीआ मूङ्‍क दाग नूक् लेईपी खोङ्नूव। तेई, ऊनी अथवा सूती, ऊतोङ्‍क लक्पी गोम् दोसो खाम् सोकोवारपी मूङ्‍क सूक्‍तोमा फईलेई छूवाक तूदोक मूङ्‍क अशुद्ध मप् सूक्‍तोमा के। मूङ्‍क थक् अशुद्ध छूये।

५२ मूङ्‍क सूक्‍तोमा बाईक तेई, ऊनीम् अथवा सूतीम् तेई अथवा सोकोवारमी ऊतोङ्‍कदोसो पूजारीआ मूङ्‍क हूईदीत्नूव, ऊदोईपीक्यालो मूङ्‍क चेम्मीक सूक्‍तोमा के। मूङ्‍क मीःपी हूईचीनूव।

५३ “खोदोलोई पूजारीआ खोङलो मूङ्‍क सूक्‍तोमा तेई, ऊनी, सूती, अथवा सोकोवारमी थक्पी फईलेई छूवाक मान्तूदोक,

५४ मूङ्‍क सूक्‍तोमा बाईक थक् खचा सप्चीनूव पीनूना पूजारीआ आज्ञा पीचीनूव। खीक्‍का खसा होसोङ् नूक् लेई सम्मो मूङ्‍क म्हाल्‍लाङ् यूक्स्‍नूव।

५५ मूङ्‍क थक् सप्पस्कप्का पूजारीआ खोङ्नूव, ना सूक्‍तोमा फईलेई मान्छूदोसो म्‍रङ्ग फात्‍ताक मान्तूदोक मूङ्‍क अशुद्ध के। मूङ्‍क सूक्‍तोमा म्गोलाम्पादोसो पाखालाम्पादोसो, मूङ्‍क मीःपी हूईदीत्नूव।

५६ मूङ्‍क थक् सप्पस्कप्का पूजारीआ खोङलो सूक्‍तोमा मातोखात्दोक मूङ्‍क तेई, सूती, ऊनी अथवा सोकोवारपीका मूङ्‍क सूक्‍तोमा बाईक भागङाङ् पूजारीआ चेन्‍नूव।

५७ खोदोलोई मूङ्‍क सूक्‍तोमा होसोङ् तेईपी, सूतीपी, ऊनीपी अथवा सोकोवारमी हेप् थक्पी खोछेत्दोक, मूङ्‍क फईलेई छूक्‍तो खाताक के। मूङ्‍क सूक्‍तोमालोक थक् मीःपी हूईम्दीम् छूये।

५८ तेई, सूती, ऊनी, अथवा सोकोवारमी ऊकतोङ्‍क थक्दोसो सपाम्‍लो मूङ्‍कपीका मूङ्‍क सूक्‍तोमा खात्दोक, मूङ्‍क होसोङ् दोस्पीसो सम् छूये, ना मूङ्‍क शुद्ध छूये।

५९ “ऊनी अथवा सूती तेईपी, अथवा हेप् तेई अथवा सोकोवारपीका बानेई मम्पा थक्पी लागेई छूवाक सूक्‍तोमाम् दाग शुद्ध अथवा अशुद्ध थरेई मम् लागी रेम् पर्ने नियम ङ्‍कस्ङा के।”

गाम्पी लत्क सोमोरी नईकप्का शुद्ध मम् लक्

१४

योबोरोरोबूआ मोशा ओरोलअ,

२ “सोमोरी मीक् मीस् शुद्ध मईलो ङ्‍क खोलोङ् नियम रेम् छूये। शुद्ध मम् लेईपी मूङ्‍क पूजारीम् दोक्पी ताईम् छूये।

३ पूजारीआ मूङ्‍क छाउनीपीका पाखापी खाईनूना खोङ्नूव। खीक्‍का मूङ्‍क गाम्पीक सरेई छूक् सोमोरी नक तूदोक,

४ मूङ्‍कम् लागी नीच्‍ची शुद्ध छोऊ, देवदारुम् सीङ्, सिन्दूरे रङ्गलोक साखी ना हिसप तात्व लनूना पूजारीआ आज्ञा पीनूव।

५ खीक्‍का पूजारीआ मूङ्‍क छोऊ तूकप्क ईबूम् छोऊ बोहोम् छूप्पी तूक चोक्ख काऊ थेम्पी सेईम् आज्ञा पीनूव।

६ मूङ्‍क आर्को छोऊ क देवदारुम् सीङ्, सिन्दूरे रङ्गलोक साखी ना हिसप खोलोङ् खाईनूना मूङ्‍क बोहोम् छूप्पी तूक ताजा काऊ थेम्पी सेईम्पा छोऊमी हीःपी खसा चीनूव।

७ खीक्‍का सरेईछूक् सोमोरीपीका शुद्ध छूम् पर्ने मीस्मी थेम्पी मूङ्‍क हीः नूक्खेप् रीस्‍नूना खसा मूङ्‍क शुद्ध थरेई मनूव। खीक्‍का खसा मूङ्‍क छोऊ तेल्म्पी लेत्दीत्नूव।

८ “मूङ्‍क शुद्ध छूम् पर्ने मीचा क म्तेई सप्नूव, ना खोलोङ् म्तोसम् खक्नूना काऊआ सम्चीनूव, खीक्‍का मूङ्‍क शुद्ध छूये। खीक्‍काना मूङ्‍क छाउनी गोपी तानूव, खोदोलोई नूक् लेई सम्मो म्तम्बूपीका पाखापीङ् मूङ्‍क तूम् छूये।

९ नूक् लेईपी मूङ्‍कसा म्तोसम्, म्दाह्री ना म्मूक्स्मूई, अर्थात् खोलोङ् म्मूई खक्नूव। मूङ्‍कसा म्तेई सप्नूना म्गाम् काऊआ सप्नूव, खीक्‍का मूङ्‍क शुद्ध छूये।

१० “रेक् लेईपी मूङ्‍कसा नीच्‍ची खोत मान्दीक लूस्मी पाठा, ईक्दोङ् बाईप् ईबूम् खोत मान्दीक लूस्मी पाठी, ना छीर्म् बलिम् लागी जैतूनमी तेलपी चोम्पा ईक् पाथी लो आधालो मसीन फूल, ना आधा माना तेल तात्नूव।

११ मूङ्‍क शुद्ध छूम् पर्ने मीस् मूङ्‍क बलिम् चाचोदाम्चीका खोलोङ् तूम्खास्को तम्बूम् लाम्स्कोपी योबोरोबूम् लाईस्पी शुद्ध थारेई मप् पूजारीआ खोमम् छूये।

१२ “खीक्‍का पूजारीआ मूङ्‍क आधा माना तेललो लूस्मी म्छास् तूकप्क ईबूम् खाईनूना दोस् बलि मनूना चारेई मनूव, ना विशेष चाचोदाम्मी रूप्पी मूङ्‍क योबोरोबूम् लाईस्पी चारेई मनूव।

१३ खीक्‍का मूङ्‍कसा मोऊबलि लो मीःपी चारेईमम् बलिलो सेस्को पवित्र थाऊपी मूङ्‍क लूस्मी छा सेत्नूव, ऊदोईपीक्यालो मोऊबलि पूजारीम् छूक तोङ्नाङ् दोस् बलिसो पूजारीम्ङा छूये। मूङ्‍क हायाम् पवित्र के।

१४ खीक्‍का पूजारीआ दोस् बलिम् हीः खाईनूना शुद्ध छूम् पर्ने मीस्मी म्चूप्लाम्पाक म्नोबोम् लोती, खीक्‍का म्चूप्लाम्पाक म्हूःम् म्थत्‍तीपी लो म्चूप्लाम्पाक म्‍लोङ्पीक म्थत्‍तीपीलो वाईमीनूव।

१५ होसोङ् पूजारीआ आधा माना तेल खाईनूना म्होप्मी पाङ्लाक म्हूक्फामापी जीस् लेत्नूव।

१६ पूजारीआ म्चूप्लाम्पाक म्हूःम् छोक्छोमे म्पाङ्लाम्पाक हूक्पी तूक तेलपी चीनूना मूङ्‍कपीका जीस् खाईनूना म्हूःम् छोक्छोमीआ योबोरोबूम् लाईस्पी नूक्खेप् रीस्‍नूव।

१७ खीक्‍का पूजारीआ म्हूक्फामापी तूक तेलपीका जीस् खाईनूना मूङ्‍क शुद्ध छूम् पर्ने मीस्मी म्चूप्लाम्पाक म्नोबोम् लोतीपी, खीक्‍का मूङ्‍कम् म्चूप्लाम्पाक म्हूःम् म्थत्‍तीपी ना मूङ्‍कम् म्चूप्लाम्पाक म्‍लोङ्मी थत्‍तीपी दोस् बलिम् हीः थेम्पी तेईपीनूव।

१८ पूजारीआ म्हूक्फामापी एत्‍ताक तेल मूङ्‍क शुद्ध छूम् पर्ने मीस्मी तोङ्पी तेईपीनूव, खीक्‍का खसा योबोरोबूम् लाईस्पी मूङ्‍कम् लागी मोऊ छेमा मम् लक् मनूव।

१९ “खीक्‍काना मूङ्‍क अशुद्ध छूक् रीङ्पीका शुद्ध छूम् पर्ने कारणआ पूजारीआ मोऊबलि चारेई मनूना मूङ्‍कम् लागी मोऊ छेमा मम् लक् मनूव। खीक्‍का खसा मीःपी चारेईमम् बलि सेत्नूव।

२० पूजारीआ मीःपी चारेईमम् बलि लो छीर्म् बलिलो वेदीपी चारेई मनूव, ना मूङ्‍कम् लागी मोऊ छेमा मम् लक् मनूव, ना मूङ्‍क शुद्ध छूये।

२१ “खोदोलोई मूङ्‍क मीस् छूक्सीप् तूये ना मोन्तोदीसो ताईम् दूरनोदोक, मूङ्‍कसा म्होप्मी मोऊ छेमा मम् लक्मी लागी दोस् बलिम् लागी विशेष चाचोदाम्मी रूप्पी लूस्मी ईबूम् म्छा, छीर्म् बलिम् लागी जैतूनमी तेलपी चोम्पा आधा पाथी मसीन फूल, ना आधा माना तेल,

२२ ना म्होपा ताईम् दूरकतोक नीच्‍ची तूक्‍तूगूल्म् अथवा नीच्‍ची परेवाम् म्छा, ईबूम् मोऊबलिम् लागी ना आर्को मीःपी चारेईमम् बलिम् लागी तात्नूव।

२३ “रेक् लेईपी म्होप् शुद्ध छूम् लागी मूङ्‍कसा तूम्खास्को तम्बूम् लाम्स्कोपी योबोरोबूम् लाईस्पी पूजारीम् दोक्पी मूङ्‍क खोलोङ् थक् तात्‍नूव।

२४ खीक्‍का पूजारीआ दोस् बलिम् लूस्मी म्छा ना आधा माना तेल खाईनूना विशेष चाचोदाम्मी रूप्पी योबोरोबूम् लाईस्पी मूङ्‍क चारेई मनूव।

२५ दोस् बलिम् लागी मूङ्‍क लूस्मी म्छा सेत्नूना पूजारीआ बलिम् हीःपीका जीस् हीः खाईनूना मूङ्‍क शुद्ध छूम् पर्ने मीस्मी म्चूप्लाम्पाक म्नोबोम् लोतीपी, खीक्‍का म्चूप्लाम्पाक म्हूःम् थत्‍तीपी ना म्‍चूप्लाम्पाक म्‍लोङ्मी थत्‍तीपी मूङ्‍क तेईपीनूव।

२६ पूजारीआ मूङ्‍क तेल म्पाङ्लाम्पाक हूक्फामापी जीस् लेत्नूव,

२७ ना म्चूप्लाम्पाक म्हूःम् छोक्छोमीआ म्पाङ्लाम्पाक म्हूक्फामापी तूक जीस् तेल योबोरोबूम् लाईस्पी नूक्छेम् रीस्‍नूव।

२८ खीक्‍का पूजारीआ म्हूक्फामापी तूक तेल जीस् खाईनूना मूङ्‍क शुद्ध छूम् पर्ने मीस्मी म्चूप्लाम्पाक म्नोबोम् लोतीपी, खीक्‍का म्चूप्लाम्पाक म्हूःम् थत्‍तीपी ना म्चूप्लाम्पाक म्‍लोङ्मी थत्‍तीपी दोस् बलिम् हीः तेम्पा थाऊपीङ् तेईपीनूव।

२९ खीक्‍का पूजारीआ म्हूक्फामापी तूक तेल मूङ्‍क शुद्ध छूम् पर्ने मीस्मी मोऊ छेमाम् लक्मी लागी योबोरोबूम् लाईस्पी मूङ्‍कम् तोङ् थेम्पी तेईपीनूव।

३० खीक्‍काना मूङ्‍कसा ताईम् दूरकतोक नीच्‍ची तूक्‍तूगूल्म् अथवा नीच्‍ची परेवाम् म्छा,

३१ ईबूम् मोऊबलिम् लागी, ना आर्को मीःपी चारेईमम् बलिम् लागी पूजारीआ छीर्म् बलिम् साथपी चारेईमनूव। ओरोना पूजारीआ मूङ्‍क शुद्ध छूम् पर्ने मीस्मी लागी योबोरोबूम् लाईस्पी मोऊ छेमा मम् लक् मय।”

३२ गाम्पी सरेईछूक् सोमोरी लागेई छूवाना शुद्ध छूम् लागी खर्च ममान्दूर्प् मीस्मी लागी नियम ङ्‍कस्ङा के।

सूक्‍तोमापीका शुद्ध मम् लक्

३३ योबोरोबूआ मोशा लो हारूनलो ओरोलची,

३४ “कोङा आन्‍नी आम्नी हूक्पी पीम् मीनोक कनान छाप्कूवापी आन्‍नी तातेक्नीलो, आन्‍ना हक् मम् तानूम्क छाप्कूवापीक हेप् खीम्पी फईलेई छूक् सूक्‍तोमा कोङा उत्पन्‍न मूयोदोक,

३५ मूङ्‍क खीम्मी धनी खान्‍नूना ‘ओ खीम्पी सूक्‍तोमा लागेई छूवाक तोङ्‍क तूये’ पीनूना पूजारी ईनूव।

३६ खीक्‍का मूङ्‍क सूक्‍तोमा जाचेई मम्पीका लाईस्पी चूम्सोस् अशुद्ध थरेई छूनून पीनूना खीम् खाली मम् आदेश पूजारीआ पीनूव। खीक्‍काना पूजारी मूङ्‍क खीम् खोम् लागी खीम्गोपा वोनूव।

३७ खीक्‍का खसा मूङ्‍क सूक्‍तोमा खोङ्नूव। मूङ्‍क सूक्‍तोमा खीम्मी बाराम्पी गीगीप्पा अथवा हाल्के रङ्गपी ओरोगूम् तोङ्‍क तूदोक, ना बाराम् चचयक दात्दोक,

३८ खीम् गोपीका लाम्स्कोलाम्पा पाखा लन्‍नूना पूजारीआ नूक् लेई सम्मो मूङ्‍क खीम् छीदीत्नूव।

३९ खीक्‍का होसोङ् नूक् लेईपी तानूना पूजारीआ मूङ्‍क खीम् खोङ्नूव। खोदोलो मूङ्‍क खीम्‍मी बाराम्पी सूक्‍तोमा फईलेई छूवाक तूदोक,

४० पूजारीआ मूङ्‍क सूक्‍तोमा बाईक खोलोङ् लूङ् लात्नूना सहरपीका पाखा अशुद्ध थाम्पूपी होम् आज्ञा पीनूव।

४१ खीक्‍का खसा खीम्गोपीक बाराम्मी लीक् हेम्‍लाम्पा खूर्‌केई ममीनूव, ना मूङ्‍क खूर्‌केई मम्पा बोहो खचा सहरपीका पाखापी तूक अशुद्ध थाऊपी होक्स्चीनूव।

४२ खीक्‍काना खचा बीन्‍नीपा लूङ् तात्चीनूना मूङ्‍क सूक्‍तोमा बाईक लूङ्मी फाईपी तेस्चीनूव, खीक्‍का नयाँ बोहो तात्चीनूना खीम् कील्चीनूव।

४३ “लूङ् लातस्‍ना खीम् खूर्‌केई मईचीना कील्म् यातस्कप्कासो मूङ्‍क सूक्‍तोमा मूङ्‍क खीम्पी होसोङ् खोछेत्दोक,

४४ पूजारी खान्‍नूना खोङ्नूव। मूङ्‍क सूक्‍तोमा खीम्पी फईलेई छूवाक तूदोक, मूङ्‍क अशुद्ध मप् सूक्‍तोमा के। मूङ्‍क खीम् अशुद्ध थरेई छूये।

४५ मूङ्‍क खीम् हत्चीनूव, ना मूङ्‍कपी तूक लूङ्, सीङ् ना खोलोङ् खीम् कील्म् बोहो खाईचीनूना सहरपीका पाखा अशुद्ध थाऊपी होक्स्‍चीनूव।

४६ “मूङ्‍क खीम् छीम्दीम्पा तूलो हेप् मीस् मूङ्‍क खीम्पी खात्ना वोङ्दोक मूङ्‍क मीस् यूपा सम्मो अशुद्ध छूये।

४७ खीक्‍का मूङ्‍क खीम्पी ईम्चा अथवा ऊची चाप्‍चासो खची तेई सम् छूये।

४८ “खोदोलोई पूजारी मूङ्‍क खीम् गोपी वोङ्ना खोङलो मूङ्‍क खीम् कील्म्पाकप्का सूक्‍तोमा फईलेई मान्छूक तूदोक, पूजारीआ मूङ्‍क खीम् शुद्ध थरेई मनूव, ऊदोईपीक्यालो मूङ्‍क अशुद्ध सूक्‍तोमा हतेई छूवाक तूये।

४९ खीक्‍का खीम् शुद्ध मम् लागी खसा नीच्‍ची छोऊ, देवदारुम् सीङ्, सिन्दूरे रङ्गलोक साखी ना हिसप तात्नूव।

५० खीक्‍का खसा बोहोम् छूप्पी तूक चोक्ख काऊ थेम्पी छोऊ तूकप्क ईबूम् सेत्नूव।

५१ खीक्‍काना देवदारुम् सीङ्, हिसप, सिन्दूरे रङ्गलोक साखी ना आर्को छोऊ खाईनूना मूङ्‍क सेईम्पा छोऊमी हीःपी लो चोक्ख काऊपीलो चीनूना मूङ्‍क खीम्पी नूक्छेम् रीस्‍नूव।

५२ खीक्‍का खसा छोऊमी हीःआ, चोक्ख काऊआ, म्सोम्‍लोक छोऊआ, देवदारुम् सीङ्आ, हिसपआ ना सिन्दूरे रङ्गमी साखीआ खीम् शुद्ध मनूव।

५३ खीक्‍का खसा म्सोम्‍लोक छोऊ क सहरपीका पाखापी तूक तेल्म्पी लेत्छोक्स्‍नूव। ओरोना खसा मूङ्‍क खीम्मी लागी मोऊ छेमा मम् लक् मय, खीक्‍का मूङ्‍क खीम् शुद्ध छूये।”

५४ गाम्पीक खोलोङ् खाल्क सरेईछूक् सोमोरी, ना सप् सोमोरी,

५५ तेईपीक ना खीम्पीक सूक्‍तोमा,

५६ हम् सोमोरी ना वापप्ची ना तल्केई छूक् दागमी लागी

५७ शुद्ध अथवा अशुद्ध थरेईमप् नियम ङ्‌कस्ङा के।

गाम्पी सरेई छूक् सोमोरी ना सूक्‍तोमाम् लागी निमय ङ्‍कस्ङा के।

धातुम् सोमोरी

१५

योबोरोबूआ मोशा लो हारूनलो ओरोलची,

२ “इस्राएलीस् ओरोलाचूव: हेप् वात्छा मीस् धातुम् सोमोरी मीक तूदोक, मूङ्‍क धातु अशुद्ध छूये।

३ मूङ्‍कम् गाम्पीका धातु हूप्से अथवा थामेई छूदोसो मूङ्‍कसा मीस् अशुद्धङ् मय। ओरोना मूङ्‍क धातुआ मीस्पी अशुद्ध तात:

४ “धातुम् सोमोरी लागेई छूक् मीस् ईम्स्क तूस्को ना ख तोतूक खोलोङ् थक् अशुद्ध छूये।

५ आसाई मूङ्‍क मीस्मी तूस्को पत्‍त, मूङ्‍कसा म्तेई सम् छूये, ना म्होप्सो काऊआ सम्चीम् छूये, ना यूपा सम्मो मूङ्‍क अशुद्ध छूये।

६ धातुम् सोमोरी मीक् मीस् तोतूक थक्पी तोतूप् मीचा म्तेई सम् छूये ना म्होप्सो काऊआ सम्चीम् छूये, ना यूपा सम्मो मूङ्‍क अशुद्ध रहेई छूये।

७ “धातुम् सोमोरी मीक् मीस् पईप् मीचा म्तेई सम् छूये ना म्होप्सो काऊआ सम्चीम् छूये, ना यूपा सम्मो मूङ्‍क अशुद्ध रहेई छूये।

८ “मूङ्‍क सोमोरी मीक् मीचा हेप् शुद्ध मीस् थूवादयदोक मूङ्‍क थूवा थयक मीचा म्तेई सम् छूये ना म्होप्सो काऊआ सम्चीम् छूये, ना यूपा सम्मो मूङ्‍क अशुद्ध छूये।

९ “मूङ्‍क तोङ्‍क सोमोरीजा मीस् तोतूक तूस्को अशुद्ध छूये,

१० मूङ्‍क मीस् तोतूक तूस्को गोपी तूक हेप् थक् पईप् मीस् यूपा सम्मो अशुद्ध रहेई छूये। खीक्‍का मूङ्‍क तोङ्‍क थक् थेईप् मीचा म्तेई सम् छूये ना काऊआ सम्चीम् छूये, खीक्‍का यूपा सम्मो मूङ्‍क अशुद्ध रहेई छूये।

११ “मूङ्‍क सोमोरी मीक् मीचा म्हूः काऊआ मान्सम्मो बीन्‍नीपा मीस् पत्‍तदोक, मूङ्‍कसा पत्‍तक मीचा म्तेई सम् छूये ना काऊआ सम्चीम् छूये, ना यूपा सम्मो मूङ्‍क अशुद्ध रहेई छूये।

१२ “मूङ्‍क सोमोरी मीक् मीचा बोहोम् छूप् पत्‍तदोक मूङ्‍क छूप् खेईम्बोम् छूये, खोदोलोई सीङ्मी चूम् क खोलोङ् काऊआ सम् छूये।

१३ “मूङ्‍क मीस् म्सोमोरीपीका नईकप्का मूङ्‍कसा म्होप् शुद्ध छूम् लागी नूक् लेई सम्मो ङीर्‌नूव, खीक्‍का मूङ्‍कसा म्तेई सप्नूना म्गाम् चोक्ख काऊआ सप्नूव, ना मूङ्‍क शुद्ध छूये।

१४ रेक् लेईपी मूङ्‍कसा नीच्‍ची तूक्‍तूगूल्म् अथवा परेवाम् नीच्‍ची म्छा खूर्‌नूना तूम्खास्को तम्बूम् लाम्स्कोपी योबोरोबूम् लाईस्पी तात्नूव, ना मूङ्‍क पूजारी पीनूव।

१५ खीक्‍का पूजारीआ मूङ्‍क तूकपीक ईबूम् मोऊबलि, ना आर्को मीःपी चारेईमम् बलिम् लागी चारेईमनूव। ओरोना पूजारीआ योबोरोबूम् लाईस्पी मूङ्‍कम् धातुम् सोमोरीम् लागी मोऊ छेमा मम् लक् मय।

१६ “होसोङ् हेप् वात्छाम् म्काऊ खपीका मोरोङ् लत्दोक, मूङ्‍कसा खोलोङ् म्गाम् सम् छूये, ना यूपा सम्मो मूङ्‍क अशुद्ध छूये।

१७ हेप् तेईपी अथवा सोकोवारपी मूङ्‍क म्काऊ तात्दोक मूङ्‍क सम् छूये, ना यूपा सम्मो मूङ्‍क अशुद्ध छूये।

१८ वात्छा मीस् मीम्छालो ईम्स्लो म्काऊ पात्दोक, मूङ्‍क नीप्पोङ् सम्चीम् छूये, ना यूपा सम्मो मूङ्‍कस् अशुद्ध रहेई छूये।

१९ “हेप् मीम्छाम् म्हीः खात्चाईक तूये ना मूङ्‍क म्गाम्पीक ताईकदोक, मूङ्‍क मीम्छाम् म्गाम्पीक ताईकम् अशुद्धता नूक् लेई सम्मो रहेई छूये। मूङ्‍क मीम्छा पईप् मीस् यूपा सम्मो अशुद्ध रहेई छूये।

२० “मूङ्‍क म्गाम्पीक ताईक सम्मो मूङ्‍क हाक-हाकपीई ईम्से, मूङ्‍क खोलोङ् अशुद्ध छूये। खीक्‍का ऊक-ऊक थक्पीई मूङ्‍क तूये, मूङ्‍कसो अशुद्ध छूये।

२१ खीक्‍का मूङ्‍क मीम्छाम् तूस्को पईप् मीस् अशुद्ध छूये, मूङ्‍कसा म्तेई सम् छूये, ना ख म्होप्सो काऊआ सम्चीम् छूये, ना यूपा सम्मो मूङ्‍क अशुद्ध छूये।

२२ मूङ्‍क मीम्छा तोतूक थक् पईप् मीस् अशुद्ध छूये; मूङ्‍कसा म्तेई सम् छूये ना म्होप्सो काऊआ सम्चीम् छूये, ना यूपा सम्मो मूङ्‍क अशुद्ध छूये।

२३ मूङ्‍कम् तूस्को अथवा मूङ्‍क तोतूक थक् हेप् मीचा पत्‍तदोक, मूङ्‍क पईप् मीस् यूपा सम्मो अशुद्ध छूये।

२४ “हेप् वात्छा मीस् मूङ्‍क मीम्छालो ईम्से ना मूङ्‍कम् म्गाम्पीक ताईलोक अशुद्ध थक् मूङ्‍क मीस्पी लागेई छूदोक, मूङ्‍क वात्छा नूक् लेई सम्मो अशुद्ध रहेई छूये, ना मूङ्‍क ईम्स्क खोलोङ् तूस्को अशुद्ध छूये।

२५ “हेप् मीम्छाम् म्गाम्पीक ताईक नाम्‍लापीका दूङ्तातो हीः खात्चाईदो अथवा म्गाम्पीक ताम् नाम्‍लापीका दूङ्तातो हीः खात्चाईदोक, हीः खात्क सम्मो मूङ्‍क अशुद्ध रहेई छूये। म्गाम्पीक ताईक लेईपीक तोङ्नाङ् मूङ्‍क अशुद्ध छूये।

२६ मूङ्‍कम् हीः खात्क खोलोङ् लेईपी मूङ्‍क ईम्स्क तूस्को मीम्छा म्गाम्पीक ताईक नाम्‍लापीक तूस्को तोङ्‍नाङ् अशुद्ध छूनूव। खीक्‍का ऊक-ऊक थक्पीई मूङ्‍क तूये, मूङ्‍कसो मीम्छा म्गाम्पीक ताईक लेईपीक तोङ्‌ङा अशुद्ध छूनूव।

२७ मूङ्‍क थक् पईप् अशुद्ध छूये। खीक्‍का मूङ्‍कसा म्तेई सम् छूये, ना म्होप्सो काऊआ सम्चीम् छूये ना यूपा सम्मो मूङ्‍क अशुद्ध छूये।

२८ “मूङ्‍कम् म्गाम्पीक ताम् होक्सीयकप्का मूङ्‍कसा नूक् लेई सम्मो ङीर्‌नूव, खीक्‍काना मूङ्‍क शुद्ध छूये।

२९ रेक् लेईपी मूङ्‍कसा म्होप्लो नीच्‍ची तूक्‍तूगूल्म् अथवा नीच्‍ची परेवाम् म्छा तात्नूना तूम्खास्को तम्बूम् लाम्स्कोपी पूजारीम् दोक्पी तानूव।

३० खीक्‍का पूजारीआ ईबूम् क मोऊबलिम् लागी ना आर्को क मीःपी चारेईमम् बलिम् लागी चारेई मनूव। ओरोना पूजारीआ मूङ्‍कम् बगेई छूक हीःम् अशुद्धम् लागी योबोरोबूम् लाईस्पी मोऊ छेमा मम् लक् मय।

३१ “ओरोना आन्‍ना इस्राएलीस् अशुद्ध मप् रीङ्पीका अलग यूक्सानूम्व, मादोन् खची रापी तूक ओ तूस्को खचा अशुद्ध मईचीना खस् खची अशुद्धतापी सीये।”

३२ धातुम् सोमोरी लागेई छूक् ना म्काऊ हूप्साना अशुद्ध छूक् वात्छा,

३३ खीक्‍का म्गाम्पीक ताप् मीम्छा, म्गाम्पीका म्काऊ बगेई छूक् वात्छा अथवा मीम्छा, खीक्‍का अशुद्ध छूक् मीम्छालो ईम् वात्छा, मूङ्‍क खोलोङ् रीङ्मी तोक्पी पीम्पा नियम ङ्‍कस्ङा के।

मोऊ छेमा मम् लेई

१६

हारूनमी नीप्पो वात्छा म्छास् योबोरोबूम् दोक्पी खाताना सीयाकप्का योबोरोबूआ मोशालो रीङ् मअ।

२ योबोरोबूआ मोशा ओरोलअ, “आम् बू हारून सन्दूक देम् — मोऊ छेमा मस्को — मी लाईस्पीक पर्दा गोपीक खोलोप्का दूङ् पवित्र तूस्कोपी आम्होप् नीऊतो तानव लव। मादोन् मूङ्‍क सीये, ऊदोईपीक्यालो कोङ् सन्दूक देम् — मोऊ छेमा मस्को — थेम्पी मोम्पी खोमयोङ्चूङ्।

३ “हारून पवित्र तूस्कोपी ओरोना वोम् छूये: मूङ्‍कसा मोऊबलिम् लागी ईबूम् लूपी लो मीःपी चारेईमम् बलिम् लागी ईबूम् लूस्मी सारेलो तात्नूना तानूव।

४ सूती तेईमी पवित्र लबेदा, सूती तेईमी म्गोपा खाम् तेई, सूती तेईमी थाप्‍री, ना सूती तेईमीङ् फेटा वात्नूना तानूव। मूङ्‍क पवित्र तेई के। खन्सा मूङ्‍कसा काऊआ सम्चीनूनाङाङ् मूङ्‍क खाप्स्‍नूव।

५ मूङ्‍कसा इस्राएलीचीम् समुदायपीका मोऊबलिम् लागी नीच्‍ची बका लो मीःपी चारेईमम् बलिम् लागी ईबूम् लूस्मी सारेलो तात्नूव।

६ “खीक्‍काना हारूनआ म्होप्मी लागी लो म्होप्मी खीम्पोस्चीम् मोऊ छेमा मम् लागीलो मोऊबलिम् लागी लूपी चारेई मनूव।

७ खीक्‍का मूङ्‍कसा मूङ्‍क नीच्‍ची बका खाईनूना तूम्खास्को तम्बूम् लाम्स्कोपी योबोरोबूम् लाईस्पी यूक्स्‍नूव।

८ खीक्‍काना हारूनआ मूङ्‍क नीच्‍ची बका तूकपी कर्‌सीङ् होक्स्‍नूव — ईबूम् कर्‌सीङ् योबोरोबूम् लागी ना आर्को क एजाजेलc मीचीक चाप् आत्माम् लागी।

९ कर्‌सीङ् होक्सलो योबोरोबूम् भागपी ताईप् बका क हारूनआ म्दोक्पी तात्नूना मोऊबलिम् लागी मूङ्‍क चारेई मनूव।

१० खोदोलोई कर्‌सीङ् होक्सलो एजाजेलमी भागपी ताईप् बका क खसा म्सोम्‍लोकङ् योबोरोबूम् लाईस्पी तात्नूव, खीक्‍काना मूङ्‍क मोऊ छेमाम् लक् मम् लागी गोङ्‌रूत्खाप्-थाम्पूपी एजाजेलमी दोक्पी पोक्स्छोक्स्‍नूव।

११ “हारूनआ म्होप्मी मोऊबलिम् लूपी तात्नूव, खीक्‍का म्होप्मी लागी लो म्खीम्पोस्मी लागीलो मोऊ छेमा मम् लक् मनूव। मूङ्‍कसा म्होप्मी मोऊबलिम् लागी मूङ्‍क लूपी सेत्नूव।

१२ मूङ्‍कसा योबोरोबूम् लाईस्पी वेदीपीका मीःलोक गेलोबोम्‍आ पेप्खाप् धुपौरो लो मसीन मम्पाना दूम्पा हायाम् नाम्चानप् धूपलो नीच्‍ची म्हूक्फामाबरी बाईनूना पर्दागोपी तात्नूव।

१३ मूङ्‍कसा योबोरोबूम् लाईस्पी मीःपी धूप हूईनूव, ना धूप हूईयकम् मीक्माआ करारमी सन्दूक थेम्पी तूक सन्दूक देम् — मोऊ छेमा मस्को — देप्नूव, मादोन् मूङ्‍क सीये।

१४ खीक्‍काना मूङ्‍कसा लूपीम् हीः जीस् खाईनूना म्हूःम् छोक्छोमीआ सन्दूक देम् — मोऊ छेमा मस्को — थेम्पी रीस्‍नूव, खीक्‍का सन्दूक देम् — मोऊ छेमा मस्को — मी लाईस्पी म्हूःम् छोक्छोमीआ मूङ्‍क हीः तूकपीका नूक्छेम् रीस्‍नूव।

१५ “खीक्‍का मूङ्‍कसा मीस्चीम् लागी मोऊबलिम् बका सेत्नूव, ना मूङ्‍कम् हीः पर्दा गोपी तात्नूना लूपीम् हीः तोङ्नाङ् सन्दूक देम् — मोऊ छेमा मस्को — थेम्पी ना मूङ्‍क मोऊ छेमा मस्कोम् लाईस्पी रीस्‍नूव।

१६ ओरोना इस्राएलीचीम् अशुद्ध, अपराध ना खोलोङ् खची मोऊमी कारणआ खोलोप्का दूङ् पवित्र तूस्कोम् लागी मूङ्‍कसा मोऊ छेमा मम् लक् मनूव। मूङ्‍कचीम् खची अशुद्धिम् हाम्पी तूक तूम्खास्को तम्बूम् लागीसो मूङ्‍कसा खूङ्‍क तोङ्‌ङा मनूव।

१७ हारून मोऊ छेमाम् लक् मम् लागी खोलोप्का दूङ् पवित्र तूस्कोपी वोङ्लो मूङ्‍कसा म्होप्मी लागी, म्होप्मी खीम्पोस्चीम् लागी ना इस्राएलीचीम् खोलोङ् समुदायमी लागी मोऊ छेमा मम् लक् मईना मान्‍आईम् सम्मो तूम्खास्को तम्बूपी आस्सो मीस् तूनूनव।

१८ “खीक्‍का मूङ्‍कसा पाखापी वेदीम् दोक्पी खान्‍नूना योबोरोबूम् लाईस्पी वेदीम् लागी मोऊ छेमा मम् लक् मनूव। खीक्‍का लूपीम् हीः लो बकाम् हीःलो जीस् खाईनूना वेदीम् लीक् हेम्पी तूक पीत्‍तोपी तेस्‍नूव।

१९ खीक्‍का मूङ्‍क हीःपीका म्हूःम् छोक्छोमीआ नूक्छेप् मूङ्‍कम् थेम्पी रीस्‍नूना इस्राएलीचीम् अशुद्धतापीका वेदी शुद्ध ना पवित्र मनूव।

२० “हारूनआ खोलोप्का दूङ् पवित्र तूस्को, तूम्खास्को तम्बू ना वेदीम् लागी मोऊ छेमाम् लक् मम् यातकप्का, मूङ्‍कसा म्सोम्‍लोक बका तात्नूव।

२१ खीक्‍का हारूनआ नीच्‍ची म्हूः मूङ्‍क म्सोम्‍लोक बकाम् म्तोङ् थेम्पी यूक्स्‍नूव, ना इस्राएलीचीम् खोलोङ् अधर्म, अपराध ना मोऊ स्वीकार मनूना मूङ्‍क खोलोङ् मोऊ बकाम् तोङ् थेम्पी यूक्स्‍नूव। खीक्‍का मूङ्‍कसा मूङ्‍क खोलोङ् मोऊ बकाम् तोङ् थेम्पी यूक्स्‍नूना मूङ्‍क लाईस्पीका खतेई मस्‍ना यूक्स्चीक मीस्मी साथपी मूङ्‍क बका गोङ्‌रूत्खाप्-थाम्पूपी पोक्स्‍छोक्स्‍नूव।

२२ ओरोना मूङ्‍क बकाआ खोलोङ् खची अधर्म ईक्लास् थाम्पूपी खूर्‌नूना खाईनूव, ना मूङ्‍क मीचा मूङ्‍क बका गोङ्‍रूत्खाप्-थाम्पूपी लेत्दीत्नूव।

२३ “खीक्‍काना हारून तूम्खास्को तम्बूपी खात्ना खोलोप्का दूङ् पवित्र तूस्कोपी खात्लो मूङ्‍कसा खाप्स्क सूतीम् तेई खोलोङ् बूत्‍नूना मूङ्‍कपीङ् होक्सीनूव।

२४ मूङ्‍कसा म्होप्मी गाम् चोक्ख थाऊपी काऊआ सप्नूव, ना खसा म्होप्मी तेईङा खाप्स्‍नूना तानूव। खीक्‍का म्होप्मी लागी ना मीस्चीम् लागी मीःपी चारेईमम् बलि चारेई मनूना मोऊ छेमा मम् लक् मनूव।

२५ मोऊबलिम् छोदोवासो मूङ्‍कसा वेदीपी हूईनूव।

२६ “मूङ्‍क बका एजाजेलमी दोक्पी छोस् खाईपा म्तेई सप्नूना म्गाम्सो काऊआ सप्नूव, खीक्‍काना मूङ्‍क छाउनीपी तानूव।

२७ हीःपीका मोऊ छेमाम् लक् मम् लागी खोलोप्का दूङ् पवित्र तूस्कोपी ताईम्पा मोऊबलिम् लूपी लो बकालो नीच्‍चीङ् छाउनीपीका पाखापी खाईनूना मूङ्‍कचीम् खची सोकोवार, खची साः ना खची खील् खोलोङ् मीःपी हूईनूव।

२८ मूङ्‍क हूईप्‍आ म्तेई सप्नूना म्गाम्सो काऊआ सप्नूव, खीक्‍काना मूङ्‍क छाउनीपी तानूव।

२९ “आम्नी लागी ङ्‍क हाल्‍लोसो मान्याईप् रीदूम् छूनूव। नूक् लाःमी ईक्पोङ् लेईपी आन्‍ना आम्नी होपा आम्नी होप् इन्कार मन्‍नीचीवg। खीम्पी जन्मेई छूक् दोसो, आम्नी हाम्पी बास् मप् थारूपोदोसो, आसासो ऊसो लक् मनूनव,

३० ऊदोईपीक्यालो मूङ्‍क लेईपीङ् आन्‍नी शुद्ध मम् लागी मोऊ छेमा मम् लक् मईची। खीक्‍का योबोरोबूम् लाईस्पी खोलोङ् मोऊपीका आन्‍नी शुद्ध छूनी।

३१ ङ्‍क आम्नी लागी विशेष नोम्चीम् लेई के। आन्‍ना आम्नी होपा आम्नी होप् इन्कार मन्चीनीव। ङ्‍क सदैबरीकम् लागी ईबूम् आदेश के।

३२ अभिषेक छूवाक ना म्पाम् फाईपी दूङ् देप्क पूजारी छूम् लागी आस्कई सोकाक तूये, मूङ्‍कसाङ् मोऊ छेमा मम् लक् मनूव, ना मूङ्‍कसा पवित्र सूती तेई खाप्स्‍नूव।

३३ मूङ्‍कसा खोलोप्का दूङ् पवित्र तूस्कोम् लागी, तूम्खास्को तम्बूम् लागी ना वेदीम् लागी मोऊ छेमा मम् लक् मनूव। खीक्‍का मूङ्‍कसा पूजारीचीम् लागी लो समुदायपीक खोलोङ् मीस्मी लागीलो मोऊ छेमा मम् लक् मनूव।

३४ “ङ्‍क खची लागी हाल्‍लोसो मान्याईप् रीदूम् छूनूव: दोङ्पी ऊलाम् इस्राएलीचीम् मोऊमी लागी मोऊ छेमा मम् लक् मस्‍नूव।”

खीक्‍का योबोरोबूआ मोशा आज्ञा पीक तोङ्ना मूङ्‍क तोङ्नाङ् मची।

c 

१६:८ एजाजेल नीङ् मीचीक चाप् गोङ्‌रूत्खाप्-थाम्पूपी तूवादोङ् पीकाना विश्‍वास मदोङ्ची।

g 

१६:२९ अथवा माईस् तूम्; खोरोनाङ् ३१ पदपीसो

बलिदानमी नियम

१७

योबोरोबूआ मोशा ओरोलअ,

२ “हारून, हारूनमी वात्छा म्छास् ना खोलोङ् इस्राएलीस् ओरोलचीव: योबोरोबूआ आज्ञा मक ङ्‍कङ् के:

३ इस्राएलीस् तूकपीक हेप्पा छाउनी गोपी अथवा पाखापी लूपी, लूस्मी म्छा अथवा छारा सेत,

४ ना तूम्खास्को तम्बूम् लाम्स्कोपी योबोरोबूम् पवित्र तम्बूम् लाईस्पी बलि चारेईमम् लागी तातनोदोक, मूङ्‍क मीस्पी हीःम् दोस् लागेई छूनूव। मूङ्‍कसा हीः बगेई मक तूये। मूङ्‍क म्मीस्मी रापीका लात्दीत्चीनूव।

५ ङ्‍क आज्ञा ङ्‍क तोङ्‍क मीन्ताम्‍आ पीम्पा तूये, इस्राएलीचा खची बलि पाखापी तूक तेल्म् होम्पी चारेईमम् छूनो। खचा पूजारीम् दोक्पी तूम्खास्को तम्बूपीङ् तात्चीनूना मूङ्‍क योबोरोबूपी खाऊमा-खासेर्मा बलिम् रूप्पी चारेईमम् छूये।

६ पूजारीआ मूङ्‍क हीः क तूम्खास्को तम्बूम् लाम्स्कोपी योबोरोबूम् वेदीपी रीस्‍नूव, ना म्छोदोवा क योबोरोबूम् लागी हायाम् नाम्चानप् म्मूर् छूम् लागी हूईनूव।

७ खचा हन्‍ना छारातोङ् ङेप् ङोङोक्छेम्a पूजा मईचीना खची होप्मी बलिदानआ खची होप्ङा बेलेछीलप् मन्चीनूनव। खची लागी ना खची दूङ्‍पीका दूङ् सम्मोकम् लागी ङ्‍क हाल्‍लोसो मान्याईप् रीदूम् छूनूव।

८ “आना मूङ्‍कस् ओरोलचीव: इस्राएलीस् अथवा खस्का बास् तूप् थरूपोचा मीःपी चारेईमम् बलि अथवा बलिदान चारेई मईचीलो,

९ मूङ्‍क योबोरोबूम् लागी चारेई मस् तूम्खास्को तम्बूम् लाम्स्कोपी तातनोदोक, मूङ्‍क मीस् खची मीस्मी रापीका लात्दीत्चीनूव।

पोसूम् हीः चाम् नईनो

१० “इस्राएलीस् अथवा खस्का तूप् बीन्‍नीपा छाप्कूवापीक हेप्पा पोसूम् हीः चईचीदोक, मूङ्‍क हीः चाप्मी ऊल्‍लोङ् कोङा मूयो, ना मूङ्‍क म्मीस्मी रापीका लातूतोची,

११ ऊदोईपीक्यालो लेईप्चाप् प्राणीम् म्‍रीराम मूङ्‍कम् हीःपीङ् छूये। कोङा हीः क वेदीपी आम्नी लागी मोऊ छेमाम् लक् मम् लागी पीयूक तूये, ऊदोईपीक्यालो हीःपीकाङा मीस्मी रीराममी लागी मोऊ छेमाम् लक् मम् छूये।

१२ खन्सा आन्‍नी अथवा आन्‍नीस्का तूप् बीन्‍नीपा छाप्कूवापीकचा आसासो हीः चस्‍नूनव पीकोना कोङा इस्राएलीस् पीकोक के।

१३ “इस्राएलीस् अथवा आन्‍नीस्का तूप् बीन्‍नीपा छाप्कूवापीक हेप्पा सीकार मईना चाम् नप् हेप् पोसू अथवा छोऊ लापदोक, मूङ्‍कसा मूङ्‍कम् खोलोङ् म्हीः चर्‌मीनूना बोहोआ नेप्नूव।

१४ ऊदोईपीक्यालो खोलोङ् लेईप्चाप् प्राणीम् म्‍रीराम मूङ्‍कचीम् खची हीःपीङ् छूये। खन्सा कोङा इस्राएलीस् ओरोपीकोक तूये: ‘हेप् लेईप्चाप् प्राणीम् म्हीः आन्‍ना चानूम्नव, ऊदोईपीक्यालो खोलोङ् लेईप्चाप् प्राणीम् म्‍रीराम मूङ्‍कचीम् खची हीःपीङ् छूये।’ मूङ्‍क चाप् आस्दोसो म्मीस्मी रापीका लात्दीतची।

१५ “आम्नी छाप्कूवापीकदोसो अथवा बीन्‍नीपा छाप्कूवापीकदोसो, हेप्पा म्होप् सीक अथवा सोगोपाक सोगोसाआ सेतक पोसूम् म्साः चईदोक, मूङ्‍कसा म्तेई सम् छूये ना म्होप्सो काऊआ सम्चीम् छूये, ना यूपा सम्मो मूङ्‍क अशुद्ध छूये। खीक्‍काना मूङ्‍क शुद्ध छूये।

१६ खोदोलोई मूङ्‍कसा म्तेई सप्पनो ना म्होप्सो सम्यान्चीनोदोक मूङ्‍कम् लागी मूङ्‍क म्होप्ङा जीम्मेवार छूये।”

a 

१७:७ अथवा छारातोङ् ङेप् चाप्ची

यौनक्रियाम् तोक्पी नियम

१८

योबोरोबूआ मोशा ओरोलअ,

२ “इस्राएलीस् ओरोलचीव: कोङ् योबोरोबू आम्नी नीनाम्मा के।

३ आन्‍नी थारूपो छूवानीना तूवानीक मिश्र छाप्कूवापीक रीदूम्-होदूम् मानेई मनूम्नव। खीक्‍का हन्‍ना कोङा आन्‍नी कनान छाप्कूवापी खान्चायान्‍नी, खन्सा मूङ्‍कपीक रीदूम्-होदूम् लो नियमलोसो मानेई मनूम्नव।

४ आन्‍ना ओ ललई खोलोङ् रेम् छूये ना मूङ्‍क तोङ्ना तोम् छूये। कोङ् योबोरोबू आम्नी नीनाम्मा के।

५ आन्‍ना ङ्‍क ओ ललई खोलोङ् रेपानूम्व, ऊदोईपीक्यालो मूङ्‍क रेप् मीस् मूङ्‍कलाम्पा लेत्चाये। कोङ् योबोरोबू के।

६ “आन्‍नी तूनीकपीक आसासो आम्नी होप् मीस्लो ना नजिकपीक साईनो ताईप्लो सहवास मनूम्नव। कोङ् योबोरोबू के।

७ “आम् मालो सहवास मना आम् पा ङाजावापी मनव। मूङ्‍क आम् मा के। मूङ्‍कलो सहवास मनव।

८ “आना आम् पाम् तोमालो सहवास मनव। मूङ्‍कतोङ् मईदो आना आम् पाम् अपमान मय।

९ “आना आम् होप्मी सखेत आम् नालो ना मीम्छा आम् नेछोलो सहवास मनव; आम् मा अथवा आम् पा हेम्‍लाम्पाक जर्केल मीम्छा — मूङ्‍क आम् खीम्पी जन्मेई छूवाकदोसो पाखापी जन्मेई छूवाकदोसो — मूङ्‍कलो सहवास मनव।

१० “आम् छा वात्छा हेम्कदोसो मीम्छा आम् छा हेम्कदोसो, आना आम् चास्चीका सहवास मनव। मूङ्‍कपीका आना आम् होप्मीङ् अपमान मय।

११ “आना सौतेनी आम् मा हेम्क मीम्छालो सहवास मनव। मूङ्‍क आम् नेछो के।

१२ “आना आम् नीःलो सहवास मनव। मूङ्‍क आम् पाम् नजिकपीक म्होप्मी मीस् के।

१३ “आना आम् माम् म्ना-म्नेछोस्का सहवास मनव, ऊदोईपीक्यालो मूङ्‍क आम्माम् नजिकपीक होप्मी मीस् के।

१४ “आना आम् देम् अथवा आम् छोङ्मालो सहवास मना आम् पाम् म्बू-म्नेछोम् साम्दी कात्नव। मूङ्‍क आम् देम् अथवा आम् छोङ्मा के।

१५ “आना आम् नाम्मेलो सहवास मनव। मूङ्‍क आम् छाम् तोमा के। आना मूङ्‍कलो सहवास मनव।

१६ “आना आम् बूम् तोमालो अथवा आम् नेछोम् तोमालो सहवास मना आम् बू-नेछोम् साम्दी कात्नव।

१७ “हेप् मीम्छालो ना मूङ्‍कम् म्छालो नीप्पोलोङ् आना सहवास मनव। खीक्‍का मूङ्‍कम् वात्छा म्छा अथवा मीम्छा म्छालाम्पाक आम् चास्लोसो सहवास मनव। खस् नजिकपीक आम् होप्मी मीस् के। मूङ्‍कतोङ् मम् दुष्‍ट लक् के।

१८ “आना आम् तोमा म्‍रीराम तूलो खम् म्ना अथवा म्नेछो सौता तात्ना सहवास मनव।

१९ “हेप् मीम्छा म्गाम्पीक ताईक नाम्‍लापी मूङ्‍कलो सहवास मनव, ऊदोईपीक्यालो मूङ्‍क नाम्‍लापी ख अशुद्ध छूक छूये।

२० “आना बीन्‍नीपाम् तोमालो सहवास मनव। आना मोरोना मना आम्होप् अशुद्ध मन्चीनव।

२१ “आना मीम्छा-वात्छा आम् छास् मोलेख देऊताम् लागी मीःपी बलि चारेईमना आम् नीनाम्माम् नीङ् अपवित्र मनव। कोङ् योबोरोबू के।

२२ “मीम्छास्का तोङ्ना वात्छास्का सहवास मनव। मूङ्‍क ईजेर्म् लप् लक् के।

२३ “पोसू-प्राणीलो सम्भोग मना आना आम्होप् अशुद्ध मन्चीनव। मीम्छासो सम्भोग मम् लागी पोसू-प्राणीलो ईम्नूनव। मूङ्‍क मम्ङा मान्‍नप् रई लक् के।

२४ “ङ्‍क तोङ्‍क खोलोङ् रई लक् मनूम्ना आन्‍ना आम्नी होप् अशुद्ध मन्चीनीनव। कोङा आम्नी लाईस्पीका लातूतूक जातिस् ङ्‍क खोलोङ् रीङ्लाम्पा अशुद्ध छूवाक तूवा।

२५ ओरोना मूङ्‍कचीम् छाप्कूवा अशुद्ध छूवाक तूवा; खन्सा कोङा मूङ्‍कस् खची अधर्मम् दण्ड पीयूची, ना छाप्कूवाआ म्होप्मी मीस् खोलोङ् पास्‍ना होलात्ची।

२६ खोदोलोई मूङ्‍क खची होप्मी छाप्कूवापीकदोसो, आम्नी हाम्पी तूप् बीन्‍नीपा छाप्कूवापीकदोसो, आन्‍ना ओ ललई लो नियमलो रेपानूम्व, ना ङ्‍क तोङ्‍क ईजेर्म् लप् लक् मनूम्नव।

२७ ऊदोईपीक्यालो मूङ्‍क तोङ्‍क खोलोङ् ईजेर्म् लप् लक् मूङ्‍क छाप्कूवापी लाईस्पी तूप् मीचा मची, ना मूङ्‍क छाप्कूवा अशुद्ध छूवा।

२८ आन्‍ना मूङ्‍क छाप्कूवा अशुद्ध मईनूम्दोक, आम्नी लाईस्पी तूवाक मीस् तोङ्ना आन्‍नीसो मूङ्‍क छाप्कूवाआ पास्‍नीना होलात्नी।

२९ “हेप्पा ङ्‍क तूकपीक हेप् ईजेर्म् लप् लक् मईदोक मूङ्‍क म्होप्मी मीस्मी रापीका लात्दीत्चीनूव।

३० खन्सा लाईस्पीकचा मथचीक ईजेर्म् लप् लक् आन्‍ना क मनूम्नव ना आम्नी होप्ङा अशुद्ध मन्चीनीनव पीकोना कोङा आन्‍नी पीन्‍नीक आदेश रेपानूम्व। कोङ् योबोरोबू आम्नी नीनाम्मा के।”

म्खाल्-खाल्क नियम

१९

योबोरोबूआ मोशा ओरोलअ,

२ “खोलोङ् इस्राएली समुदाय ओरोलचीव: आन्‍नी पवित्र छूवानीव, ऊदोईपीक्यालो कोङ्, योबोरोबू आम्नी नीनाम्मा, पवित्र तूवो।

३ “आन्‍नी खोलोआङ् आम्नी पा-मा साम्दी दानूम्व, ना ओ नोम्चीम् लेई रेपानूम्व। कोङ् योबोरोबू आम्नी नीनाम्मा के।

४ “ङोङोक्छेम् पूजा मम् हेम् आम्नी सानीवा मनूम्नव, खीक्‍का आन्‍ना आम्नी लागी धातुम् देऊतास्सो बोबूयानूम्नव। कोङ् योबोरोबू आम्नी नीनाम्मा के।

५ “आन्‍ना खाऊमा-खासेर्माम् बलि चारेई मईनूम्‍लो आम्नी होप् ग्रहणयोग्य छूम्मीना चारेई मनूम्व।

६ आन्‍ना चारेई मईनूम्क लेई सम्मो अथवा म्देसा सम्मो मूङ्‍क चानूम्व। खोदोलोई म्छीन्दी सम्मो ऊची एत्दोक मूङ्‍क मीःपी हूयातानूम्व।

७ म्छीन्दी सम्मो मूङ्‍क चाईनूम्दोक मूङ्‍क अशुद्ध छूये। मूङ्‍क ग्रहणयोग्य छूनो।

८ मूङ्‍क चाप् खोलोङ् खची अधर्मम् लागी खची होप्ङा जीम्मेवार छूये, ऊदोईपीक्यालो मूङ्‍कचा योबोरोबूम् पवित्र थक् अपवित्र मस्क तूवा। खीक्‍का मूङ्‍कस् खची होप्मी मीस्मी रापीका लात्दीत्चीनूव।

९ “आन्‍ना आम्नी छाप्कूवापी तूक यीक्पीक छीर्म् हेक्नूम्‍लो, यीम् म्छेऊ-दोऊलो खोलोङ् छीर्म् हेक्नूम्नव। आन्‍ना होम्येम्पा छीर्म् मी सीखावा बात्ल मनूम्नव।

१० आन्‍ना आम्नी वाचोसीखापीक म्चो खोलोङ् बीकानूम्नव, खीक्‍का वाचोसीखापी हूप्साक म्चोसो बात्लमनूम्नव। मूङ्‍क क छूक्सीप् ना थारूपोचीम् लागी होक्सायानूम्व। कोङ् योबोरोबू आम्नी नीनाम्मा के।

११ “आन्‍नी खूनीनव।

“छल मनूम्नव।

“ईल्पोआ बीन्‍नीपा वालीली मीयानूम्नव।

१२ “आन्‍ना ओ नीङ्पी वालीलीक पस्तून चानूम्नव। मूङ्‍कतोङ् मईनूम्दोक आन्‍ना आम्नी नीनाम्माम् नीङ् अपवित्र मईनूम्। कोङ् योबोरोबू के।

१३ “आन्‍ना आम्नी खीम्तोनीस् मसेत्नूम्नव, ना मूङ्‍क लूतेई मनूम्नव।

“दूक्नासीपी लक् मप्चीम् खाप्चीमा ईक् रातसो आन्‍ना यूक्सानूम्नव।

१४ “म्नोबोआ मान्येईप् मीस् साराप् छानूम्नव। खची मूक्सा मान्तोक्चीम् लाईस्पी जोलोङ् तोम् थक् यूक्सानूम्नव, खोदोलोई आम्नी नीनाम्मापीका कीसानीव। कोङ् योबोरोबू के।

१५ “आन्‍ना अन्याय मनूम्नव। छूक्सीप्मी पन्सो मनूम्नव, ना होङ्पोक् मीस्मी पन्सो मनूम्नव, खोदोलोई खोलोङ् मीस्मी नम्‍लोना नीया मनूम्व।

१६ “मीस्मी रापी निन्दा मम् रीङ् पानूम्नव।

“आन्‍ना आम्नी खीम्तोनीचीम् रीराम खतरापी मप् लक् ऊसो मनूम्नव। कोङ् योबोरोबू के।

१७ “आम्नी बू-नेछोस्का दुश्मनी यूक्सानूम्नव। आन्‍ना आम्नी खीम्तोनीस् खोलोमी लाईस्पी दाम्दीयानूम्व, मादोक आन्‍नीसो मूङ्‍कचा मईचीक अपराधपी काम्चीनीक छूये।

१८ “आन्‍ना आम्नी होप्मी मीस्चीपीका म्फाई लाम् लाम्नूम्नव ना ईबी खूरानूम्नव, खोदोलोई आम्नी खीम्तोनीस् आम्नी होप् तोङ्नाङ् सम्तूमा मीयानूम्व। कोङ् योबोरोबू के।

१९ “आन्‍ना खोलोङ् ओ नियम रेपानूम्व।

“आर्को-आर्को जात क पोसू बाराना छूमीयानूम्नव।

“आम्नी थाम्पूपी नीस् खाल्क चालेई ऊदेप्पी फूयानूम्नव।

“आन्‍ना नीस् खाल्क साखी ङल्म्पा तेई खाप्सानूम्नव।

२० “मगनी मम्दीम्पा खोदोलोई छुटकारा मान्तोक ना स्वतन्त्र मान्छूक रोःमेलो हेप्पा सहवास मईदोक, मूङ्‍कम् तोक्पी नम्‍लो ततानूम्व। मूङ्‍कस् सेईम् क छूनो, ऊदोईपीक्यालो मूङ्‍कचा छुटकारा मान्तोस्क तूवा।

२१ खोदोलोई मूङ्‍क वात्छाआ तूम्खास्को तम्बूम् लाम्स्कोपी म्होप्मी दोस् बलिम् लागी ईबूम् लूस्मी सारे योबोरोबूपी चारेईमम् लागी तात्नूव।

२२ खीक्‍का मूङ्‍कसा मक मूङ्‍क मोऊमी लागी दोस् बलिम् लूस्मी सारेपीका पूजारीआ योबोरोबूम् लाईस्पी मोऊ छेमा मम् लक् मनूव, ना मूङ्‍कम् मोऊ मूङ्‍कपीका छेमा छूये।

२३ “आन्‍ना मूङ्‍क छाप्कूवापी तातेक्नीकप्का म्खाल्-खाल्क म्चो चाम् नप् सीछो लेत्नूम्ना सूक् दोङ् सम्मो मूङ्‍कम् म्चो चानूम्नव।

२४ लीक् दोङ्पी क खोलोङ् म्चो पवित्र छूये, ना योबोरोबूम् सायोचोङ्माम् चाचोदाम् छूये।

२५ खोदोलोई ङाक्दोङ् बाईयकप्का मूङ्‍कम् म्चो आन्‍ना चाम् नये, ना मूङ्‍क हायाम्देतो सेये। कोङ् योबोरोबू आम्नी नीनाम्मा के।

२६ “आन्‍ना हेप् पोसू म्साः ना छोऊमी म्साः म्हीलो चानूम्नव।

“आन्‍ना साईत-कूसाईत मानेई मनूम्नव ना मन्तर-तन्तर मनूम्नव।

२७ “आन्‍ना आम्नी मूक्स्मी लो नोबोम्‍लो हाम्पीक तोसम् कीपानूम्नव, खीक्‍का आम्नी दाह्री म्छोछोङाङ् कीपानूम्नव।

२८ “सीप्खाप् मीस्मी लागी आन्‍ना आम्नी गाम् सीपानूम्ना खेर् मनूम्नव। खीक्‍का आम्नी गाम्पी ऊतोङ्‍कसो छाप बानेई मनूम्नव। कोङ् योबोरोबू के।

२९ “आन्‍ना आम्नी मेकछास् बेलेछीलप् बानेई मनूम्ना अशुद्ध मनूम्नव, मादोन् खोलोङ् छाप्कूवा बेलेछीलम् हेम् लागेई छूये, ना छाप्कूवा दुष्‍ट लक्‍आ पेप्प।

३० “आन्‍ना ओ नोम्चीम् लेई रेपानूम्व ना ओ पवित्र तूस्कोम् साम्दीखा मनूम्व। कोङ् योबोरोबू के।

३१ “आन्‍नी मोप्, बोक्सी ना जादू-मन्तर मम् हेम् लागेई छूनीनव। खस्का चाईखपानूम्ना आन्‍ना आम्नी होप् अशुद्ध मन्चीनीनव। कोङ् योबोरोबू आम्नी नीनाम्मा के।

३२ “खूवोबूप्चीम् साम्दी-सायो मम् लागी पक्नीव ना खूवोबूप् मीस्मी साम्दीखा मनूम्व। खीक्‍का आन्‍नी नीनाम्मापीका कीसानीव। कोङ् योबोरोबू के।

३३ “आन्‍नीस्का आम्नी छाप्कूवापी तूप् बीन्‍नीपा छाप्कूवापीकस्का मान्‍नप् वोर्वा मनूम्नव।

३४ आन्‍ना मूङ्‍कस् आम्नी छाप्कूवापीङ् जन्मेई छूवाक तोङ्‍क मीनानूम्व। आन्‍ना मूङ्‍कस् आम्नी होप् तोङ्नाङ् सम्तूमा मीयानूम्व, ऊदोईपीक्यालो आन्‍नी आम्नी होप्सो मिश्र छाप्कूवापी थारूपोङ् तूवानी। कोङ् योबोरोबू आम्नी नीनाम्मा के।

३५ “आन्‍ना नापेई मईनूमलो, जोखेई मईनूमलो ना थाप्नूम्‍लो छल मनूम्नव।

३६ आन्‍ना ठीक-ठीक तराजू, ढक, खीक्‍का ठीक-ठीक नाप लो तौललो यूक्सानूम्व। आन्‍नी मिश्र छाप्कूवापीका लाईप्ना बाईप् कोङ् योबोरोबू आम्नी नीनाम्मा के।

३७ “आन्‍ना खोलोङ् ओ आदेश लो नियमलो रेपानूम्व। कोङ् योबोरोबू के।”

म्खाल्-खाल्क मोऊमी दण्ड

२०

योबोरोबूआ मोशा ओरोलअ,

२ “इस्राएलीस् ओरोलचीव: इस्राएलीचा अथवा खस्का ईदेप् तूप् थारूपोचा आस्कसाई खची छा मोलेख देऊतापी चारेई मईची मूङ्‍क सेईम्ङा छूये। समुदायपीक मीचा मूङ्‍क लूङ्‌आ गोम्ना सेईम् छूये।

३ म्छा मोलेख देऊतापी चारेई मप्‍आ पवित्र तूस्को लो पवित्र नीङ्लो अपवित्र मय। खन्सा मूङ्‍कम् ऊल्‍लोङ् मूयोना कोङा मूङ्‍क ओ मीस्मी रापीका लातूतो।

४ मूङ्‍कसा म्छा मोलेख देऊतापी चारेई मईलो समुदायपीक मीचा मूङ्‍क मीस् सेतस्‍नोना मान्तोकतोङ् मईचीदोक,

५ कोङा मूङ्‍क मीस् लो मूङ्‍क मीस्मी म्खीम्पोस्मीलो ऊल्‍लोङ् मूयो, खीक्‍का मूङ्‍क ना मूङ्‍कम् साथपी मोलेखमी दोस्पी लागेई छूना म्होप् बेलेछीलप् तोङ्‍क मप्चीप् खोलोङ् म्मीस्मी रापीका कोङा लातूतोची।

६ “मोप्, बोक्सी ना जादू-मन्त्र मप् हेम् लागेई छूना कोङ् विश्‍वासघात मप्मी कोङा ऊल्‍लोङ् मूयो, ना मूङ्‍क म्मीस्मी रापीका लातूतो।

७ “आम्नी होप्ङा ओपी अर्पण मन्चीनीना पवित्र छूवानीव, ऊदोईपीक्यालो कोङ् योबोरोबू आम्नी नीनाम्मा के।

८ आन्‍ना खोलोङ् ओ नियम रेपानूम्व। आन्‍नी पवित्र मप् योबोरोबू कोङ्‍ङा के।

९ “आस्कसाई मपा-म्मा साराप् छय मूङ्‍क सेईम्ङा छूये। म्पा-म्मा साराप् छयकसा मूङ्‍कम् अपराध मूङ्‍कम् तोङ्पीङ् तान्‍नूव।

१० “हेप् मीचा म्खीम्तोनीम् म्तोमालो तूम्‍लू मईदोक तूम्‍लूलप् वात्छा लो मीम्छालो नीप्पोङ् सेईम् छूये।

११ “म्पाम् तोमालो सहवास मप्‍आ म्पाम् साम्दी कात्‍तक छूये। खन्सा मूङ्‍क नीप्पोङ् सेईम् छूये। मूङ्‍कचीम् खची अपराध खची तोङ्पीङ् तान्‍नूव।

१२ “हेप् मीचा म्नाम्मेलो सहवास मईदोक मूङ्‍क नीप्पोङ् सेईम् छूये। मूङ्‍क मम्ङा मान्‍नप् रई लक् के। मूङ्‍कचीम् खची अपराध खची तोङ्पीङ् तान्‍नूव।

१३ “हेप् मीचा मीम्छालो सम्भोग मईक तोङ्नाङ् वात्छालो सम्भोग मईदोक मूङ्‍क ईजेर्म् लप् लक् के। खन्सा खस् सेईम्ङा छूये। मूङ्‍कचीम् खची अपराध खची तोङ्पीङ् तान्‍नूव।

१४ “हेप् मीचा म्मा लो म्छालो नीप्पोलोङ् सूर् मईना यूक्सदोक मूङ्‍क दुष्‍ट लक् के। खन्सा मूङ्‍क मीस् मूङ्‍क नीप्पो मीम्छालोङ् मीःपी हूईम् छूये, ना आम्नी रापी ङ्‍क तोङ्‍क दुष्‍ट लक् छूनूनव।

१५ “हेप् मीचा पोसूलो सम्भोग मईदोक मूङ्‍क मीस् सेईम्ङा छूये, ना मूङ्‍क पोसूसो सेत्दीत्नूम्व।

१६ “हेप् मीम्छा पोसूलो सम्भोग मयचक छीप्नूम्दोक मूङ्‍क मीम्छा लो पोसूलो नीप्पोङ् सेईम् छूये। मूङ्‍कचीम् खची अपराध खची तोङ्पीङ् तान्‍नूव।

१७ “हेप् मीचा मीम्छा म्नेछो, अर्थात् म्पा अथवा म्मालाम्क मीम्छा म्छालो सूर् मईना खचा यौन सम्बन्ध यूक्स्दोक मूङ्‍क ईङईमलप् रीङ् के। मूङ्‍क नीप्पोङ् खची मीस्मी रापीका लात्दीत्चीनूव। मूङ्‍कसा म्नेछोम् म्साम्दी कात्‍तक छूये, ना मूङ्‍क म्होप्मी मोऊमी लागी म्होप्ङा जीम्मेवार छूये।

१८ “म्गाम्पीक ताईक नाम्‍लापी हेप् मीचा मीम्छालो सहवास मईदोक मूङ्‍क नीप्पोङ् खची मीस्मी रापीका लात्दीत्चीनूव, ऊदोईपीक्यालो मूङ्‍कचा नीप्पोआङ् ईतो मीम्छाम् हीःम् म्पूई खोमस्क तूये।

१९ “आना आम् पाम् अथवा आम् माम् म्ना-म्नेछोलो सहवास मनव, ऊदोईपीक्यालो ङ्‍कलाम्पा नजिकपीक साईनोम् साम्दी कात्क छूये। मूङ्‍कस् खची मोऊमी लागी खची होप्ङा जीम्मेवार छूये।

२० “हेप् मीचा म्बोङ् अथवा म्देप्मी तोमालो सहवास मईदोक मूङ्‍कसा म्बोङ् अथवा म्देप्मी साम्दी कात्‍तक छूये। खन्सा खस् खची मोऊमी लागी खची होप्ङा जीम्मेवार छूये। खीक्‍का खस् खची छामाई मान्दीङ् सीये।

२१ “हेप् मीचा म्नेछोम् तोमालो अथवा म्बूम् तोमालो सूर् मम् अशुद्धता के। मूङ्‍कसा मूङ्‍कतोङ् मईदोक म्बू-नेछोचीम् साम्दी कात्‍तक छूये। खस् खची छामाई मान्दीक छूये।

२२ “आन्‍ना खोलोङ् ओ आदेश लो नियमलो रेपानूम्व। मादोन् ऊक छाप्कूवापीई कोङा आन्‍नी खाईयान्‍नी मूङ्‍कसा आन्‍नी पास्‍नीना होलात्नी।

२३ आम्नी लाईस्पीका कोङा लाईम् पीकोक जातिचीम् रेवास्पी आन्‍नी लाम्दूम्नीनव। खचा ङ्‍क खोलोङ् लक् मस्क तूवा, खन्सा कोङा खस् जेरूची।

२४ खोदोलोई कोङा आन्‍नी ओरोलोन्‍नीक तूये, ‘आन्‍ना खची छाप्कूवापी हक् मम् तईनूम्, खीक्‍का ओलोन लो खूदलो बगेई छूक्चाप् ईबूम् छाप्कूवा कोङा आन्‍नी पीयान्‍नी।’ आन्‍नी बीन्‍नीपा जातिचीप्का अलग मप् कोङ् योबोरोबू आम्नी नीनाम्मा के।

२५ “खन्सा आन्‍ना शुद्ध लो अशुद्धलो पोसू खीक्‍का छोऊ छूतेई मनूम्व। कोङा अशुद्ध थरेईमूक पोसू लो छोऊलो अथवा बोहोपी सून्चीतो लाम्दूम्प् प्राणीचीपीका आन्‍नी आम्नी होप्ङा अशुद्ध मन्चीनीनव। मूङ्‍क तोङ्‍क प्राणी आम्नी लागी अशुद्ध पीकोना कोङा छूतेई मूक तूये।

२६ आन्‍नी ओ लागी पवित्र छूवानीव, ऊदोईपीक्यालो कोङ्, योबोरोबू, पवित्र तूवो, ना आन्‍नी ओमीङ् छूम् लागी कोङा आन्‍नी बीन्‍नीपा जातिचीप्का अलग मन्‍नीना छूतेई मन्‍नीक के।

२७ “आन्‍नी तूनीकपीक हेप् वात्छा अथवा मीम्छाआ मोप्, बोक्सी अथवा जादू-मन्तर मईदोक मूङ्‍क सेईम्ङा छूये। मूङ्‍कस् लूङ्‌आ गक्नूम्ना सेत्नूम्व। मूङ्‍कचीम् खची अपराध खची तोङ्पीङ् तान्‍नूव।”

पूजारीचीम् लागी नियम

२१

योबोरोबूआ मोशा ओरोलअ, “हारूनमी छास् लो पूजारीस्लो ओरोलचीव: हेप् पूजारीम् म्होप्मी मीस् सीलो मूङ्‍क पूजारीआ मूङ्‍क सालोग्गी पत्नूना म्होप् अशुद्ध मन्चीनूनव,

२ सखेत म्होप्मी मीस् अर्थात्, म्मा, म्पा, म्छास्, म्बू-नेछोस्,

३ अथवा मूङ्‍क पूजारीम् म्होप्मी सखेत सूर् मान्छूक् म्तेमेचीम् लागीङाङ् मूङ्‍कसा म्होप् अशुद्ध मन्चीनूव।

४ सूर् मस्‍ना नाता जोरेई मप्दीप्चीम् लागीसो मूङ्‍क पूजारीआ म्होप् अशुद्ध ना अपवित्र मन्चीनूनव।

५ “पूजारीचा सोक्पी छूलो खची तोङ् खक्चीनूनव, खीक्‍का खची दाह्रीम् म्छोसो खक्चीनूनव ना खची गाम् खेर् वन्चीनूनव।

६ खची नीनाम्माम् लागी खस् पवित्र तूनूव, खीक्‍का खची नीनाम्माम् नीङ् अपवित्र मस्‍नूनव, ऊदोईपीक्यालो खचा योबोरोबूम् लागी चाम्दूम्मी बलि, अर्थात् नीनाम्माम् सबेई चारेई मदोङची। खन्सा खस् पवित्र तूनूव।

७ “खचा बेलेछी लना अशुद्ध छूवाक मीम्छा अथवा म्तूप्पोआ होक्सीक मीम्छालो सूर् मस्‍नूनव, ऊदोईपीक्यालो पूजारीस् खची नीनाम्माम् लागी पवित्र तूये।

८ आन्‍ना पूजारीस् पवित्र मानेई मनूम्व, ऊदोईपीक्यालो खचा आम्नी नीनाम्माम् सबेई चारेई मईची। आन्‍ना खस् पवित्र मानेई मनूम्व, ऊदोईपीक्यालो आन्‍नी पवित्र मप् कोङ् योबोरोबू पवित्र तूवो।

९ “हेप् पूजारीम् मीम्छा म्छाआ बेलेछी लना म्होप् अशुद्ध मन्चीक तूदोक, मूङ्‍कसा म्पाम् साम्दी कात्‍त। खन्सा मूङ्‍क मीःपी हूईचीनूव।

१० “दूङ् देप्क पूजारी क बीन्‍नीपा पूजारीचीप्का मेक्‍तोका दर्जापीक छूये। मूङ्‍कम् म्तोङ्पी अभिषेक मम् तेल काईम्पा छूये, ना पूजारीम् पदपीक तेई खाम् लागी अलग मम्पा छूये। खीक्‍का मूङ्‍कसा म्तोङ्पीक म्तोसम् मान्खीमो यूम्दीम् नईनो अथवा म्तेई चेईम् नईनो।

११ सालोग्‍गी तूक दोक्पी खान्‍नूना मूङ्‍कसा म्होप् अशुद्ध मन्चीनूनव — मूङ्‍क म्पा अथवा म्माम् सालोग्गीङ् दोसो मूङ्‍कपी खान्‍नूना अशुद्ध मन्चीनूनव।

१२ मूङ्‍क दूङ् देप्क पूजारी पवित्र तूस्कोपीका पाखा लन्‍नूनव, मादोन् मूङ्‍कसा म्होप्मी नीनाम्माम् पवित्र तूस्को अपवित्र मईक छूये, ऊदोईपीक्यालो मूङ्‍कम् नीनाम्माम् अभिषेक मम् तेलआ मूङ्‍क चोखेई मम्पा छूये। कोङ् योबोरोबू के।

१३ “मूङ्‍कसा कन्ये मीम्छालो सूर् मम् दूर।

१४ मूङ्‍कसा लोमेवालो, म्तूप्पोआ होक्सीक मीम्छालो, बेलेछीलना अशुद्ध छूवाक मीम्छालो सूर् मम् नईनो। मूङ्‍क मीम्छा क म्होप्मी गोङ्पीक कन्ये मीम्छा छूम् छूये।

१५ मूङ्‍कसा म्होप्मी मीस्चीम् रापी म्छामाईची अशुद्ध मनूनव, ऊदोईपीक्यालो मूङ्‍क पवित्र बानेईमप् योबोरोबू कोङ्‌ङा के।”

१६ योबोरोबूआ मोशा ओरोलअ,

१७ “हारून ओरोलव: खोलोङ् दूङ्पी आम् छामाईचीपीका खोत तूप् आस्दोसो मीस् नीनाम्माम् सबेई चारेईमम् लागी लाईस्पी तानूनव।

१८ खोत तूप् मीस् आस्दोसो, कोमूक्पा अथवा लाम्दूम् मान्दूर्प्, म्ङाली अथवा म्गाम्-गूम् बिग्रेई छूक्,

१९ म्‍लोङ् अथवा म्हूः खोखोल्पा छूक्,

२० पाल्प्खाप्, चीरेप्, म्मूक्स्मी सोमोरीलोक, पाकेई छूक् खेर्‌लोक, म्सीस्पी खेर्‌लोक मीस् आस्सो लाईस्पी तानूनव।

२१ हारून पूजारीम् छामाईची तूकपीक खोतलोक आस्सो योबोरोबूम् लागी चाम् थक्मी बलि चारेई मस् लाईस्पी तानूनव। मूङ्‍कपी खोत तूये। मूङ्‍क म्नीनाम्माम् सबेई चारेईमम् लागी लाईस्पी ताम् नईनो।

२२ मूङ्‍कसा म्होप्मी नीनाम्माम् पवित्र चाम् थक् लो हायाम् पवित्र चाम् थक्लो चाम् दूर।

२३ खोदोलोई मूङ्‍कपी खोत तूकसा मूङ्‍कसा पर्दाम् दोक्पी लो वेदीम् दोक्पीलो तानूना ओ पवित्र तूस्को अपवित्र मनूनव। खस् पवित्र मप् योबोरोबू कोङ्‌ङा के।”

२४ खीक्‍का मोशाआ हारून लो वात्छा म्छास्लो खीक्‍का खोलोङ् इस्राएलीस् ङ्‍क रीङ् येईमीची।

पूजारीस् लो पवित्र थक्लो

२२

योबोरोबूआ मोशा ओरोलअ,

२ “हारून लो म्छास्लो ओरोलचीव: इस्राएलीचा ओ लागी चारेई मईचीक पवित्र थक्मी तोक्पी आन्‍नी चीङ्चीङ् तूवानीव, ना ओ नीङ् अपवित्र मनूम्नव। कोङ् योबोरोबू के।

३ “खस् ओरोलचीव: आम्नी ऊक दूङ्पीदोसो हेप् अशुद्ध मीस् इस्राएलीचा योबोरोबूपी अर्पण मईचीक पवित्र थक्मी दोक्पी खात्दोक, मूङ्‍क मीस् ओ लाईस्पीका लात्दीत्नूम्व। कोङ् योबोरोबू के।

४ “हारूनमी म्छामाईची तूकपीक हेप्मी खची गाम्पी सरेईछूक् सोमोरी अथवा धातुम् सोमोरी मीक तूदोक, मूङ्‍क शुद्ध मान्छूम् सम्मो पवित्र थक्पीका मूङ्‍कसा ऊसो चनूनव। हेप् पूजारीआ सालोग्‍गीपीका अशुद्ध छूवाक हेप् थक् अथवा धातुम् सोमोरी मीक् मीस् पत्‍तदोक,

५ अथवा सून्चीतो लाम्दूम् अशुद्ध जीवाजन्तु पत्‍तदोक, अथवा हेप् अशुद्धता छूक् मीस् पत्‍तदोक, मूङ्‍क म्होप्सो अशुद्ध छूये।

६ ङ्‍क तोङ्‍क थक् पईप् पूजारी यूपा सम्मो अशुद्ध छूये। मूङ्‍कसा म्गाम् काऊआ मान्सम् सम्मो पवित्र थक् तूकपीका ऊसो चनूनव।

७ नाम् काम्कप्काङाङ् मूङ्‍क शुद्ध छूये। खीक्‍काना मूङ्‍कसा पवित्र थक् चाम् दूर, ऊदोईपीक्यालो मूङ्‍क मूङ्‍कम् चाम् थक् के।

८ म्होप्ङा सीयाक अथवा सोगोपाक सोगोसाआ कऊला-चेऊला मना सेत्क जन्तु चनूना मूङ्‍कसा म्होप् अशुद्ध मन्चीनूनव। कोङ् योबोरोबू के।

९ “पूजारीचा खोलोङ् ओ आज्ञा रेप्चीनूव, मादोन् खचा ओ आज्ञा इन्कार मस्कसा खस् दोसी छूना सीये। खस् पवित्र मप् योबोरोबू कोङ्‌ङा के।

१० “पूजारीम् खीम्पोस् बाहेक बीन्‍नीपा मीचा पवित्र थक् चस्‍नूनव, पूजारीम् ङास्मी अथवा दूक्नासीपी लक् मप् रोःआसो पवित्र थक् चनूनव।

११ खोदोलोई दाम् छोम्पाना खेईम्पा पूजारीम् रोःआ ना खम् खीम्पी जन्मेई छूक् रोःचा पूजारीचीम् चाम् थक्मी भागपीका चईचीदोक नये।

१२ पूजारीम् मेकछाआ बीन्‍नीपा गोङ्पीक वात्छालो सूर् मक तूदोक मूङ्‍कसा पवित्र थक् तूकपीक ऊसो चनूनव।

१३ खोदोलोई हेप् पूजारीम् मीम्छा म्छा लोमेवा तूये अथवा म्तूप्पोआ होक्सीक तूये ना मूङ्‍कम् म्छास् मान्छूमो म्पाम् खीम्पीङ् तूचाईक तूदोक, मूङ्‍कम् साहीछापूक तोङ्ना मूङ्‍कसा म्पाम् चाम् थक् तूकपीका चनूव। खोदोलोई बीन्‍नीपा आसासो मूङ्‍कपीका चस्‍नूनव।

१४ “हेप् मीचा थाऊ मान्तोमो पवित्र थक्पीका ऊची चईदोक, मूङ्‍क पवित्र थक्मी दाम्मी ङाक् गुणा काप्नूना पूजारी पीनूव।

१५ इस्राएलीचा योबोरोबूपी चारेई मस्क पवित्र थक् पूजारीआ अपवित्र मनूनव।

१६ पूजारीआ पवित्र थक्पीका मीस् चाम् पीचीनूनव, मादोन् खचा खची अधर्मम् दोस् लो दण्डलो तेम्बोक्से। खस् पवित्र बानेईमप् योबोरोबू कोङ्‌ङा के।”

१७ योबोरोबूआ मोशा ओरोलअ,

१८ “हारून, हारूनमी वात्छा म्छास् ना खोलोङ् इस्राएलीस् ओरोलचीव: इस्राएलआ अथवा इस्राएलपी बास् तूप् थारूपोआ भाकल अथवा राजीखुशीम् मीःपी चारेईमम् बलि योबोरोबूपी चारेई मईलो,

१९ मूङ्‍क ग्रहणयोग्य छूम् लागी लूपी, लूस् अथवा छारा तूकपीक खोतमान्दीक भालेक क चारेईमनूव।

२० खोत तूप् आन्‍ना चारेई मनूम्नव, ऊदोईपीक्यालो मूङ्‍क ग्रहणयोग्य छूनो।

२१ खाऊमा-खासेर्माम् बलि चारेई मईनूम्ना योबोरोबूपी आम्नी भाकल पूरा मईनूम्‍लो अथवा राजीखुशीम् बलि चारेई मईनूम्‍लो पी-लूपी अथवा लूस् छारापीका तात्नूम्क पोसू ग्रहणयोग्य छूम् लागी मूङ्‌क हायाम् नप् ना खोत मान्दीक छूम् छूये।

२२ म्मूक्सा मान्तोक्, खेर्‌लोक, म्हूःलोङ् पाल्प्खाप्, म्बूम्स् तूप् अथवा पाकेई छूक् खेर् तूप्, ङ्‍क तोङ्‍कस् आन्‍ना योबोरोबूम् लागी चाम्दूम्मी बलिम् रूप्पी वेदीपी चारेई मनूम्नव।

२३ खोदोलोई म्हूःलोङ् पाल्प्खाप् लूपी अथवा लूस् क आन्‍ना राजीखुशीम् बलिपी चारेई मईनूम्‍लो नये। खोदोलोई भाकल पूरा मप् बलिपी मूङ्‍क ग्रहण छूनो।

२४ ऊक पोसूमीई म्सीस् खेर् वोङाना गसाक, अथवा खेताक अथवा चेलाक तूये, मूङ्‍क योबोरोबूम् लागी चारेई मनूम्नव। आन्‍ना आम्नी छाप्कूवाबरीङ् मूङ्‍कतोङ् मम् नईनो।

२५ हेप् थारूपोचीपीका लाप्नूम्नासो मूङ्‍क तोङ्‍क पोसू आम्नी नीनाम्मापी चाम् थक् तोङ्ना चारेई मनूम्नव। मूङ्‍कचीपी तूक म्हूःलोङ् पाल्प्खाप् ना खोतआ गर्दा, मूङ्‍क आम्नी चाचोदाम्मी रूप्पी ग्रहणयोग्य छूनो।”

२६ योबोरोबूआ मोशा ओरोलअ,

२७ “पीम् म्छा अथवा लूस्मी म्छा अथवा छाराम् म्छा जन्मेई छूक नूक् लेई सम्मो मूङ्‍क म्मालोङ् तूनूव। रेक् लेईपीका मूङ्‍क चाम् थक्मी बलिम् रूप्पी मूङ्‍क योबोरोबूपी ग्रहणयोग्य छूये।

२८ पी अथवा लूस् म्छालो ईऊलेईपीङ् सेत्नूम्नव।

२९ “आन्‍ना योबोरोबूम् लागी ओलोनूव लोम् बलि चारेई मईनूम्‍लो मूङ्‍क ग्रहणयोग्य छूम्मीना चारेई मनूम्व।

३० मूङ्‍क लेईङा आन्‍ना मूङ्‍क चानूम्व। मूङ्‍कपीका एत्क थक् ऊसो म्देसा देत्छा सम्मो यूक्सानूम्नव। कोङ् योबोरोबू के।

३१ “आन्‍ना ओ आज्ञा रेपानूम्व। कोङ् योबोरोबू के।

३२ ओ पवित्र नीङ् आन्‍ना अपवित्र मनूम्नव, खीक्‍का इस्राएलीचा कोङ् पवित्र तूवो पीनूना स्वीकार मस्‍नूव। आन्‍नी पवित्र मप्,

३३ ना आम्नी नीनाम्मा छूम् लागी आन्‍नी मिश्र छाप्कूवापीका लाईप्ना बाईप् योबोरोबू कोङ्‌ङा के। कोङ् योबोरोबू के।”

योबोरोबूम् चाड

२३

योबोरोबूआ मोशा ओरोलअ,

२ “इस्राएलीस् ओरोलचीव: पवित्र याखऊ तोङ्ना आन्‍ना घोषणा मम् पर्ने योबोरोबूम् तोकेई मम्पा चाड ङ्‍कस्ङा के।

३ “तूक् लेई सम्मो लक् मनूम्व, खोदोलोई नूक् लेईपी क विशेष नोम्चीम् लेई, ईबूम् पवित्र याखऊमी लेई के। मूङ्‍क लेई आन्‍ना ऊसो लक् मनूम्नव। आन्‍नी हापी तूनीदोसो मूङ्‍क योबोरोबूम् नोम्चीम् लेई के।

निस्तार चाड लो खमिर मान्तेम्पा सबेईमी चाडलो

गन्ती २८:१६-२५

४ “तोकेई मम्पा नाम्‍लापी आन्‍ना घोषणा मम् पर्ने योबोरोबूम् तोकेई मम्पा चड, अर्थात् पवित्र याखऊ ङ्‍कस्ङा के:

५ लाईस्पीक लाःमी ईक्पोङ् लीक् लेईपी यूपा योबोरोबूम् निस्तार-चाड थोक्से।

६ मूङ्‍क लाःमीङ् ईक्पोङ् ङाक् लेईपी योबोरोबूम् लागी खमिर मान्तेम्पा सबेईमी चाड थोक्से। नूक् लेई सम्मो आन्‍ना खमिर मान्तेम्पा सबेई चानूम्व।

७ लाईस्पीक लेईपी आन्‍ना ईबूम् पवित्र याखऊ यूक्सानूम्व। मूङ्‍क लेईपी आन्‍ना लेई पीच्‍ची मम् लक् मनूम्नव।

८ नूक् लेई सम्मो आन्‍ना योबोरोबूम् लागी चाम् थक्मी बलि चारेई मनूम्व। खीक्‍का नूक् लेईक लेईपी आम्नीम् ईबूम् पवित्र याखऊ छूनूव, ना मूङ्‍क लेईपी आन्‍ना ऊसो लेपा मम् लक् मनूम्नव।”

दूङ् लाईस्पीक म्चो

९ योबोरोबूआ मोशा ओरोलअ,

१० “इस्राएलीस् ओरोलचीव: कोङा आन्‍नी पीयान्‍नीक छाप्कूवापी तातेक्नीकप्का मूङ्‍कपीक छीर्म् हेक्नूम्ना, आन्‍ना आम्नी छीर्म् मी दूङ् लाईस्पीक सेईक ईबूम् छीर्म् मी म्पूला पूजारीम् दोक्पी तात्नूम्व।

११ मूङ्‍क योबोरोबूआ ग्रहण मम् लागी खसा मूङ्‍क छीर्म् मी म्पूला योबोरोबूम् लाईस्पी चारेई मनूव। खीक्‍का नोम्चीम् लेईमी म्देसापाका पूजारीआ मूङ्‍क चारेई मनूव।

१२ मूङ्‍क छीर्म् मी म्पूला चारेईमम् पीक्नीक लेई योबोरोबूम् लागी मीःपी चारेईमम् बलिम् ईबूम् ईक्दोङ् बाईप् खोत मान्दीक लूस्मी म्छा आन्‍ना चारेई मनूम्व।

१३ मूङ्‍कलो तूक छीर्म् बलि क योबोरोबूम् लागी ईबूम् हायाम् नाम्चानप् म्मूर्, चाम् थक्मी बलिम् रूप्पी जैतूनमी तेलपी चोम्पा ईक् पाथी मसीन फूल छूनूव। खीक्‍का कूईम्ना चारेईमम् बलि क ईक् लिटर दाखमद्य छूनूव।

१४ आन्‍ना ङ्‍क बलि आम्नी नीनाम्माम् लागी ऊक लेई सम्मोई तात्‍नूम्नो मूङ्‍क लेई सम्मो सबेई, ङम्पा छीर्म् ना गीगीप्पा छीर्म मी म्गाङ् ऊसो चानूम्नव। आन्‍नी हापी तूनीदोसो आम्नी दूङ्‍पीका-दूङ् सम्मोकम् लागी ङ्‍क हाल्‍लोसो मान्याईप् रीदूम् छूनूव।

छीर्म् हेम् चाड

गन्ती २८:२६-३१

१५ “नोम्चीम् लेईमी म्देसापाका, अर्थात् आन्‍ना चारेईमम् चाचोदाम्मी रूप्पी छीर्म् मी म्पूला तात्नूम्क लेईपीका नूक् फाईवेई सम्मो आन्‍ना ङीरानूम्व,

१६ अर्थात् सातौँ नोम्चीम् लेईमी म्देसा सम्मो ङाक्पोङ् लेई ङीरानूम्व। मूङ्‍क लेई आन्‍ना योबोरोबूम् लागी नयाँ छीर्म् मी बलि चारेई मनूम्व।

१७ आन्‍ना आम्नी खीम्पीका ईक् पाथी मसीन फूलमी खमिर तेम्पाना ङीम्पा नीच्‍ची सबेई योबोरोबूम् लागी लाईस्पी सेईक म्चोम् विशेष चाचोदाम्मी रूप्पी तात्नूम्व।

१८ मूङ्‍क सबेईलो खोतमान्दीक ईक्दोङ् बाईप् नूक्ची लूस्मी म्छा, ईबूम् लूपी लो नीच्‍ची लूस्मी सारेलो चारेई मनूम्व। मूङ्‍क पोसूस् छीर्म् बलि ना कूईम्ना चारेईमम् बलिलोङ् योबोरोबूम् लागी चाम् थक्मी बलिम् रूप्पी हायाम् नाम्चानप् म्मूर्‌लोक मीःपी चारेईमम् बलि छूनूव।

१९ खीक्‍काना आन्‍ना मोऊबलिम् लागी ईबूम् बका ना खाऊमा-खासेर्मा बलिम् लागी ईक्दोङ् बाईप् नीच्‍ची लूस्मी छा चारेई मनूम्व।

२० पूजारीआ योबोरोबूम् लाईस्पी, छीर्म् मी दूङ् लाईस्पी सेईक म्चोम् सबेईलो ईतो चारेईमम् विशेष चाचोदाम्मी रूप्पी नीच्‍ची लूस्मी म्छा चारेई मनूम्व। पूजारीम् भाग छूम् लागी मूङ्‍क योबोरोबूम् लागी पवित्र बलि छूनूव।

२१ मूङ्‍क लेई पवित्र याखऊ के पीकानीना आन्‍ना घोषणा मनूम्व। मूङ्‍क लेईपी आन्‍ना लेई पीच्‍चीक लक् मनूम्नव। आन्‍नी हापी तूनीदोसो आम्नी दूङ्‍पीका-दूङ् सम्मोकम् लागी ङ्‍क हाल्‍लोसो मान्याईप् रीदूम् छूनूव।

२२ “आन्‍ना आम्नी छाप्कूवापी यीक्पीक छीर्म् हेक्नूम्‍लो, यीम् म्छेऊ-दोऊलो खोलोङ् छीर्म् हेक्नूम्नव। आन्‍ना होम्येम्पा छीर्म् मी सीखावा बात्ल मनूम्नव। मूङ्‍क क आन्‍ना छूक्सीप् ना आन्‍नीस्का ईदेप् तूप् थारूपोचीम् लागी होक्सायानूम्व। कोङ् योबोरोबू आम्नी नीनाम्मा के।”

तुरहीम् चाड

गन्ती २९:१-६

२३ योबोरोबूआ मोशा ओरोलअ,

२४ “इस्राएलीस् ओरोलचीव: नूक् लाःमी लाईस्पीक लेईपी आम्नी लागी विशेष नोम्चीम् लेई छूनूव। मूङ्‍क लेई मीन्मारोम् लागी तुरही दूप्चीनूना पवित्र याखऊ यूक्स्चीनूव।

२५ आन्‍ना मूङ्‍क लेईपी लेई पीच्‍चीक लक् मनूम्नव, खोदोलोई योबोरोबूम् लागी चाम् थक्मी बलि चारेई मनूम्व।”

मोऊ छेमा मम् लेई

गन्ती २९:७-११

२६ योबोरोबूआ मोशा ओरोलअ,

२७ “नूक् लाःमी ईक्पोङ्‍ लेई क मोऊ छेमा मम् लेई छूनूव। मूङ्‍क लेई आन्‍ना पवित्र याखऊ यूक्सानूम्व। आन्‍ना आम्नी होप्ङा इन्कार मन्चीनीव,g ना आन्‍ना योबोरोबूम् लागी चाम् थक्मी बलि चारेई मनूम्व।

२८ मूङ्‍क लेई आन्‍ना ऊक खाल्क लक्सो मनूम्नव, ऊदोईपीक्यालो योबोरोबू आम्नी नीनाम्माम् लाईस्पी आम्नी मोऊ छेमा मम् ङ्‍क मोऊ छेमाम् लेई के।

२९ मूङ्‍क लेईपी म्होप् इन्कार मान्मप्चीप् क म्मीस्मी रापीका लात्दीत्चीनूव।

३० मूङ्‍क लेईपी लक् मप् मीस् म्होप्मी मीस् तूकचीप्का कोङा मासेई मूयो।

३१ आन्‍ना ऊक खाल्कदोसो लक् मनूम्नव। आन्‍नी हापी तूनीदोसो आम्नी दूङ्पीका-दूङ् सम्मोकम् लागी ङ्‍क हाल्‍लोसो मान्याईप् नियम छूनूव।

३२ आम्नी लागी ङ्‍क विशेष नोम्चीम् लेई छूनूव, ना आन्‍ना आम्नी होपा-आम्नी होप् इन्कार मन्चीनीव। मूङ्‍क लाःमी बोक् लेईमी यूपायीका म्देसा यूपा सम्मो आन्‍ना आम्नी नोम्चीम् लेई मानेई मनूम्व।”

छाप्रो-वासमी चाड

गन्ती २९:१२-४०

३३ योबोरोबूआ मोशा ओरोलअ,

३४ “इस्राएलीस् ओरोलचीव: नूक् लाःमी ईक्पोङ् ङाक् लेईपीका नूक् लेई सम्मो योबोरोबूम् छाप्रो-वासमी चाड छूनूव।

३५ मूङ्‍कम् लाईस्पीक लेई पवित्र याखऊ छूनूव। मूङ्‍क लेई आन्‍ना लेई पीच्‍ची मम् लक् मनूम्नव।

३६ नूक् लेई सम्मो आन्‍ना योबोरोबूम् लागी चाम् थक्मी बलि चारेई मनूम्व। खीक्‍का रेक् लेई क लेईपी आन्‍ना पवित्र याखऊ यूक्सानूम्व, ना आन्‍ना योबोरोबूम् लागी ईबूम् चाम् थक्मी बलि चारेई मनूम्व। ङ्‍क यान्छोस्को याखऊ के। आन्‍ना लेई पीच्‍ची मम् पर्ने लक् मनूम्नव।

३७ (“पवित्र याखऊ तोङ्ना आन्‍ना घोषणा मम् पर्ने योबोरोबूम् तोकेई मम्पा चाड ङ्‍कस्ङा के। ङ्‍क चाडपी योबोरोबूम् लागी आन्‍ना चाम् थक्मी बलि — मीःपी चारेईमम् बलि, छीर्म् बलि, बलिदान ना कूईम्ना चारेईमम् बलि थीक्-थीक् लेईपी चारेई मनूम्व।

३८ ङ्‍क खोलोङ् चाड योबोरोबूम् नोम्चीम् लेई, आम्नी दान, भाकल ना योबोरोबू पीदोङ्‍नूम्क आम्नी लन्ची तोङ्नाक चाचोदाम्पीका बाहेक छूम् छूये।)

३९ “नूक् लाःमी ईक्पोङ् ङाक् लेईपी आम्नी यीक्पी सेईक म्चो बात्ल मईनूम्कप्का आन्‍ना नूक् लेई सम्मो योबोरोबूम् लागी ङ्‍क चाड मानेई मनूम्व। लाईस्पीक लेई लो रेक् लेईलो विशेष नोम्चीम् लेई के।

४० लाईस्पीक लेई आन्‍ना सीछोम् नप्-नप् म्चोः, खजूरमी म्गेम्, हायाम् म्बोऊलोक सीछोम् म्गेम्, ना लहरे-पीपलमी म्गेम् खायानूम्ना योबोरोबू आम्नी नीनाम्माम् लाईस्पी नूक् लेई सम्मो चामोवा मनूम्व।

४१ आन्‍ना दोङ्पी नूक् लेई सम्मो योबोरोबूम् लागी ङ्‍क चाड मानेई मनूम्व। ङ्‍क आम्नी दूङ्पीका-दूङ् सम्मोकम् लागी हाल्‍लोसो मान्याईप् नियम छूनूव। ङ्‍क आन्‍ना नूक् लाःपी मानेई मनूम्व।

४२ नूक् लेई सम्मो आन्‍नी छाप्रापी तूवानीव: खची होप्मी छाप्कूवापीङ् जन्मेई छूक् खोलोङ् इस्राएलीस् क छाप्रापी तूनूव,

४३ ना कोङा मिश्र छाप्कूवापीका लातूचीना बायूचीलो खस् छाप्रापी तूमीयूचीक तूवा पीम् दोस्का सम्मोक आम्नी छामाईचा छेत्चीनूव। कोङ् योबोरोबू आम्नी नीनाम्मा के।”

४४ ओरोना मोशाआ इस्राएलीचीपी योबोरोबूम् तोकेई मम्पा खोलोङ् चाड घोषणा मअ।

g 

२३:२७ अथवा माईस् तूम्; खोरोनाङ् २९ लो ३२ पदपीलो सो

दीयम् लागी तेल

प्रस्थान २७:२०-२१

२४

योबोरोबूआ मोशा ओरोलअ,

२ “आना इस्राएलीस् ओरोलचीना आज्ञा पीचीव: दीय पूरा तीम्चाम् लागी आन्‍ना कोदीम् लागी दूम्पा जैतूनमी चोक्ख तेल तात्नूम्व।

३ तूम्खास्को तम्बूपी करारमी सन्दूकमी लाईस्पी तूक पर्दापीका पाखापी हारूनआ ङ्‍क दीय यूपायीका देत्छा सम्मो योबोरोबूम् लाईस्पी दईदीत्नूव। आम्नी लागी दूङ्पीका दूङ् सम्मोकम् लागी ङ्‍क हाल्‍लोसो मान्याईप् ललई छूनूव।

४ मूङ्‍कसा योबूरोबूम् लाईस्पी पूरा निखुर हाल्ङोम् सामदान थेम्पी तूक दीय नम्‍लो खोङ्नूव।

नीनाम्मापी चारेई मम्पा सबेई

५ “मसीन फूल खाईना आना ईक्पोङ् नीच्‍ची सबेई ङीव। मूङ्‍क खोलोङ् सबेई ई-ईक् पाथी फूलमी छूनूव।

६ खीक्‍का मूङ्‍क सबेई तू-तूक्ची मना नीस् लहर योबोरोबूम् लाईस्पी निखुर हाल्ङोम् टेबलपी यूक्स्व।

७ ई-ईक् लहर चोक्ख धूप यूक्स्व, ना मूङ्‍क सबेईमी मीन्मारोम् लागी योबोरोबूपी चारेई मम्पा चाम् थक्मी बलि छूनूव।

८ खोलोङ् नोम्चीम् लेईपी योबोरोबूम् लाईस्पी मूङ्‍क सबेई म्खेप्क-खेप् यूक्स्चीनूव। इस्राएलीचीम् लागी ङ्‍क हाल्‍लोसो मान्याईप् करार छूनूव।

९ मूङ्‍क सबेई हारूनमी लागी लो म्छाचीम् लागीलो के, ना खचा मूङ्‍क पवित्र थाऊपी चस्‍नूव, ऊदोईपीक्यालो योबोरोबूम् लागी चारेई मम्पा चाम् थक्मी बलि तूकपीक ङ्‍क खचीम् सदैबरीकम् भाग हायाम् पवित्र के।”

नीनाम्माम् निन्दाम् तोक्पीक नियम

१० म्पा मिश्री ना म्मा क इस्राएली तूवाकम् खची छा इस्राएलीचीम् रापी खाताक तूवा। मूङ्‍क इस्राएली मीम्छाम् वात्छा म्छा लो ईल्पो इस्राएली वात्छालो छाउनी गोपी खची होप्-होप्पी खेलाता।

११ मूङ्‍क इस्राएली मीम्छाम् वात्छा म्छाआ पवित्र नीङ्मी निन्दा मना साराप् छोम् थालेई मअ, ना मीचा ख मोशाम् दोक्पी तात्ची। मूङ्‍कम् म्माम् नीङ् शलोमीत तूवा। मूङ्‍क दानमी गोङ्पीक दिब्रीम् म्मेकछा तूवा।

१२ योबोरोबूम् लन्ची खचा मान्छेईम् सम्मो ख थूनापी यूक्स्ची।

१३ खीक्‍का योबोरोबूआ मोशा ओरोलअ,

१४ “मूङ्‍क साराप् छोक् छाउनीपीका पाखा खाईव, खीक्‍का मूङ्‍कसा पीक्‍क रीङ् येईप् खोलोआ खची होप्-होप्मी हूः मूङ्‍कम् तोङ् थेम्पी यूक्स्चीनूव। खीक्‍काना खोलोङ् समुदायआ मूङ्‍क लूङ्‍आ गक्चीनूना सत्चीनूव।

१५ आना इस्राएलीस् ओरोलचीव: आस्कसाई म्होप्मी नीनाम्मा साराप् छय, मूङ्‍कम् लागी ख म्होप्ङा जीम्मेवार छूये।

१६ योबोरोबूम् नीङ्मी निन्दा मप् मीस् खोलोङ् समुदायआ लूङ्आ गोम्ना सेईम् छूये। इस्राएली अथवा बीन्‍नीपा छाप्कूवापीका ताप् आस्दोसो, मूङ्‍कसा योबोरोबूम् निन्दा मईदोक मूङ्‍क सेईम्ङा छूये।

१७ “बीन्‍नीपा मीस् सीम्मीना केर्प् मीस् सेईम्ङा छूये।

१८ पोसू सीम्मीना लूङ्‍आ गोक्‍आ मूङ्‍कम् म्दाम् छोक्स्‍नूव — पोसूम् फाई पोसूङ् छोम् छूये।

१९ हेप् मीचा म्खीम्तोनीम् गाम्पीक अङ्ग नोक्सान मीपीयदोक, मूङ्‍कसा ऊई मक तूये खसो मूङ्‍क तोङ्‌ङा मस्‍नूव।

२० म्‍तूप्‍री अईपीकम् फाईपी म्‍तूप्‍रीङ् अईम्पीम् छूये, मूक्स्मी फाईपी मूक्स्ङा, काङ्मी फाईपी काङ्‌ङा, ऊतोङ्नाई मूङ्‍कसा बीन्‍नीपाम् अङ्ग नोक्सान मक तूये मूङ्‍कसो खूङ्‍क तोङ्‌ङा मम् छूये।

२१ पोसू सेईपा मूङ्‍क पोसूम् म्दाम् छोक्सनूव। खोदोलोई मीस् सेईप् क सेईम्ङा छूये।

२२ इस्राएलीम् लागी लो बीन्‍नीपा छाप्कूवापीका ताप् मीस्मी लागीलो ईक् खाल्कङ् नियम छूनूव। कोङ् योबोरोबू आम्नी नीनाम्मा के।”

२३ मोशाआ इस्राएलीस् ङ्‍क रीङ् ईकप्का खचा मूङ्‍क साराप् छोक् छाउनीपीका पाखापी खाईचीना लूङ्आ गक्चीना सेत्ची। ओरोना योबोरोबूआ मोशा आज्ञा पीक तोङ्ना इस्राएलीचा मची।

नोम्चीम् दोङ्

व्यवस्था १५:१-११

२५

योबोरोबूआ सीनै कोम्पी मोशा ओरोलअ,

२ “इस्राएलीस् ओरोलचीव: कोङा आन्‍नी पीयान्‍नीक छाप्कूवापी आन्‍नी तातेक्नीकप्का मूङ्‌कपीक थाम्पूआसो योबोरोबूम् लागी ईबूम् नोम्चीम् लेई मानेई मनूव।

३ तूक्दोङ् सम्मो छीर्म् लेत्नूम्व। तूक्दोङ् सम्मो आन्‍ना आम्नी वाचोसीखा साक्सानूम्व, ना मूङ्‍कम् म्चो बात्ल मनूम्व।

४ खोदोलोई नूक्दोङ् बाईयलो थाम्पूम्सो विशेष नोम्चीम् छूनूव — योबोरोबूम् लागी ईबूम् नोम्चीम् दोङ्। नूक्दोङ् बाईयलो आन्‍ना यीक्पी ऊसो लेत्‍नूम्नव, ना वाचोसीखासो साक्सानूम्नव,

५ आन्‍ना म्होप्ङा लीम्क छीर्म् सो हेक्नूम्नव, ना मान्साम्पा म्पऊपीक वाचोसीसो बात्ल मनूम्नव। मूङ्‍क थाम्पूम् विशेष नोम्चीम् दोङ् छूनूव।

६ मूङ्‍क थाम्पूआ नोम्चीम् दोङ्पी सेमीयक उब्जनीङा आम्नी लागी, आम्नी रोःरोमेचीम् लागी, आम्नी सूसो मप्चीम् लागी, ना आन्‍नीस्का तूप् बीन्‍नीपा छाप्कूवापीका ताप्चीम् लागी,

७ आम्नी हीम्वा-केईम्वा, खीक्‍का आम्नी छाप्कूवापीक सोगोपा तूप् पोसूचीम् लागी चाम् थक् छूये। मूङ्‍क दोङ्पी छाप्कूवापीक खोलोङ् उब्जनी चाईनूम्सो नये।

पुनर्स्थापनाम् दोङ्

८ “आन्‍ना आम्नी लागी नूक्ची नोम्चीम् दोङ्, अर्थात् नूक् गुणा नूक्दोङ् ङीरानूम्व। नूक् नोम्चीम् दोङ्, अर्थात् ४९ दोङ् छूये।

९ खीक्‍का नूक् लाःमी ईक्पोङ् लेईपी हायाम् काप् तुरही दूप् मीचीव। खीक्‍का मोऊ छेमा मम् लेईपी आम्‍नी छाप्कूवाबरी मूङ्‍क तुरही दूप् मीयानूम्व।

१० ङाक्पोङ् दोङ् क पवित्र मानेई मनूम्व, ना छाप्कूवापी तूप् खोलोङ् मीस्पी स्वतन्त्रताम् घोषणा मनूम्व। मूङ्‍क आम्नी लागी पुनर्स्थापनमी दोङ् छूनूव, ना खोलोङ् मीस् खची थाम्पूवारपी लो खची खीम्पोस्चीपीलो आन्‍नूव।

११ मूङ्‍क ङाक्पोङ् दोङ् आम्नी लागी पुनर्स्थापनमी दोङ् छूये। मूङ्‍क दोङ्पी आन्‍ना ऊसो लेत्नूम्नव, खीक्‍का म्होप् लीम्क छीर्म् सो हेक्नूम्नव, ना मान्साम्पा म्पऊपीका वाचोसी बात्ल मनूम्नव।

१२ ऊदोईपीक्यालो ङ्‍क पुनर्स्थापनमी दोङ् के। मूङ्‍क आम्‍नी लागी पवित्र छूनूव। खीक्‍का थाम्पूपी म्होप्ङा लीम्क उब्जनी आन्‍ना मूङ्‍क दोङ्पी चाईनूम्।

१३ “मूङ्‍क पुनर्स्थापनमी दोङ्पी खोलोङ् मीस् खची थाम्पूवारपी आन्‍नूव।

१४ “आन्‍ना आम्नी खीम्तोनीस्का थाम्पूवार खेत्नूम्‍लो-खेईमईनूम्‍लो ईल्पोआ बीन्‍नीपापी अन्याय मनूम्नव।

१५ पुनर्स्थापनमी दोङ्मी दोस्पीक दोङ् ङीरानूम्ना आन्‍ना आम्नी खीम्तोनीपी खेत्नूम्व, ना बाँकी दोङ्पीक उब्जनीम् हिसाब मनूना मूङ्‍कसा आम्नीपी खेईमनूव।

१६ हायाम् देतो दोङ्‍ बाँकी रहेई छूदोक मूङ्‍कम् दाम् आन्‍ना बरेई मनूम्व, ना चीछा दोङ् बाँकी रहेई छूदोक मूङ्‍कम् दाम् आन्‍ना गतेई मनूम्व, ऊदोईपीक्यालो उब्जनीम् हिसाब तोङ्ना मूङ्‍क थाम्पू मूङ्‍कसा आम्नीपी खेईमक के।

१७ आन्‍ना ईल्पोआ बीन्‍नीपापीका फाइदा लाप्नूम्नव। खोदोलोई आन्‍नी आम्नी नीनाम्मापीका कीसानीव, ऊदोईपीक्यालो कोङ् योबोरोबू आम्नी नीनाम्मा के।

१८ “आन्‍ना खोलोङ् ओ आदेश लो नियमलो रेपानूम्ना मूङ्‍क पूरा मनूम्व। खीक्‍का आन्‍नी मूङ्‍क छाप्कूवापी सुरक्षित छूनी।

१९ थाम्पूआ म्होप्मी उब्जनी पीनी, ना चाम्दूम्पी आन्‍नी दूक्वा छूनो, खीक्‍का आन्‍नी छाप्कूवापी मान्की-मान्की तूम् तईनूम्।

२० ‘छीर्म् मान्लेईमो, म्चो मान्बीमो नूक्दोङ्पी क केईया ऊई चायाम्?’ पीक्नीना आन्‍ना पीक्नीदोक,

२१ तूक्दोङ्पी कोङा ओ आसीक् आन्‍नी पीयान्‍नी, ना थाम्पूआ सूक्दोङ्मी म्चो सेमीय।

२२ आन्‍ना रेक्दोङ्पी रपा लेत्नूम्‍लो, पूरान उब्जनीङ् चाचानूम्व। खीक्‍का बोक्दोङ्पी छीर्म् मान्ताम् सम्मो आन्‍ना मूङ्‍क पूरानङ् छीर्म् चाचानूम्व।

२३ “थाम्पू दोस्का सम्मो खेई मनूम्नव, ऊदोईपीक्यालो थाम्पू क ओमी के। आन्‍नीन् थारूपो ना बीन्‍नीपाम् छाप्कूवापी खाईप्ना तूप् छूवानीना कोङ्लो तूवानीक तूये।

२४ बीन्‍नीपाम् हक्पी ताक थाम्पूवार खेई छूलो मूङ्‍कसा होसोङ् खेईम् हक् तोम् छूये।

२५ “छूक्सीप् तूकसा हेप्पा म्थाम्पूवार हेप् खेईमम् बोक्स्दोक, मूङ्‍कम् म्होप्मी मीस् तानूना मूङ्‍क होसोङ् खेत्नूव।

२६ खोदोलोई हेप् मीस्मी ङ्‍कतोङ्ना खेईप्पीप् मीस् आस्सो मान्तू ना मूङ्‍क म्होप्ङा दोस्का होङ्पोक् छूना खेईम् दूरदोक,

२७ मूङ्‍कसा मूङ्‍क थाम्पू खेईमक दोङ् ङीर्‌नूव, ना आस्पी खेईमक तूये मूङ्‍कङ् पुनर्स्थापनमी दोङ् ताम् बाँकी दोङ्पीक उब्जनीम् दाम् आन्छनूव। खीक्‍का मूङ्‍क म्होप्मी थाम्पूपी आन्‍नूव।

२८ खोदोलोई मूङ्‍कसा म्होपाङ् खेईम् दूरनोदोक पुनर्स्थापनमी दोङ् सम्मो खेईप्मी हूक्पीङ् मूङ्‍क थाम्पू रहेई छूये। खोदोलोई पुनर्स्थापनमी दोङ्पी मूङ्‍क थाम्पू मूङ्‍कसा फिर्ता तोम् छूये। खीक्‍काना मूङ्‍क मीस् क म्होप्मी थाम्पूवारपी खाईदूर।

२९ “हेप् मीचा पर्खालोक सहरगोपी तूक म्खीम् खेई मईदोक, खेईमईक ईक्दोङ् गोपी मूङ्‍क होसोङ् खसा खेईम् तय। मूङ्‍क खेईमप्मी ईक्दोङ् सम्मो ङ्‍क हक् छूये।

३० खोदोलोई ईक्दोङ्‍ गोपी मूङ्‍कसा खेईम् दूरनोदोक खेईप् मीस्मी ना मूङ्‍कम् म्छामाईचीम् लागी मूङ्‍क खीम् स्थायी दाचाम् छूये। पुनर्स्थापनमी दोङ्पी मूङ्‍क फिर्ता छूनो।

३१ खोदोलोई पर्खालआ मान्‍राम्पा तेल्पीक खीम् क छाप्कूवापीक बीन्‍नीपा थाम्पूवार तोङ्‍क मीनानूम्व। मूङ्‍क क होसोङ् खेईम् दूराम्, खीक्‍का पुनर्स्थापनमी दोङ्पी मूङ्‍क फिर्ता तोम् दूराम्।

३२ “लेवी गोङ्मी हूक्पी तूक खची सहरपीक खीम् क खचा हादेलोदोसो खेईम् दूरची।

३३ लेवी गोङ्मी हूक्पी तूक सहरपी हेप् लेवीआ म्होपाङ् खेईमक खीम् खसा होसोङ् खेईम् दूरनदोक पुनर्स्थापनमी दोङ्पी मूङ्‍क ख फिर्ता पीचीनूव, ऊदोईपीक्यालो लेवीम् सहरपी तूक खीम् क इस्राएलपी मूङ्‍कचीम् खची खूक्सू-खूलूचीम् दाचाम् के।

३४ खोदोलोई खची सहरपीका पाखापीक खची पोसू चारेई छूक्स्को तेल्म् खेईमम् तयस्‍नो, ऊदोईपीक्यालो मूङ्‍क खचीम् खची स्थायी दाचाम् के।

३५ “आम्नी इस्राएली बू-बूनेछोस् तूकपीक हेप् हायाम् छूक्सीप् छूना म्होप्मी चोलोगूलो मम् दूरनोदोक, आन्‍नाङा बीन्‍नीपा छाप्कूवापीक ङास्मीस् तोङ्ना मूङ्‍कस् बाछोक्सानूम्व, खीक्‍का मूङ्‍कस् आन्‍नीस्का तूम्चाम् दूरची।

३६ मूङ्‍कस् नोः पीनूम्‍लो ब्याज लाप्नूमम्नव। आन्‍नी आम्नी नीनाम्मापीका कीसानीव, ना आम्नी बू-नेछोस् आन्‍नीस्काङ् तून्चानूव।

३७ मूङ्‍क आन्‍ना ब्याजपी खाप्चीमा पीयानूम्नव। खीक्‍का चाम् थक्सो मूङ्‍क नाफा चानूम्ना पीयानूम्नव।

३८ आन्‍नी कनान छाप्कूवा पीम् लागी ना आम्नी नीनाम्मा छूम् लागी मिश्र छाप्कूवापीका आन्‍नी लाईप्ना बाईप् कोङ् योबोरोबू आम्‍नी नीनाम्मा के।

३९ “आम्नीम् हेप् इस्राएली बूबू-नेछोचा हायाम् छूसीकसा म्होप्ङा आम्नी हूक्पी खेई मयान्चीदोक रोः तोङ्ना मूङ्‍कस् लक् ममीयानूम्नव।

४० मूङ्‍कस् आन्‍नीस्का दूक्नासीपी लक् मप्ची अथवा बीन्‍नीपा छाप्कूवापीका ताप् ङास्मीस् तोङ्ना तूनूव, ना पुनर्स्थापनमी दोङ् सम्मो आन्‍नीस्काङ् तूनूना मूङ्‍कचा आम्नी सूसो मस्‍नूव।

४१ खीक्‍काना मूङ्‍कस् ना मूङ्‍कचीम् खची छामाईची आम्नीपीका हान्चीनूना खची खीम्पोस्ची तूकपी लो खची खूक्सू-खूलूचीम् दाचाम् तूकपीलो आन्‍नूव।

४२ ऊदोईपीक्यालो कोङा मिश्र छाप्कूवापीका लातूचीना बायूचीक मूङ्‍क ओ रोःरोमेस्ङा के। मूङ्‍कस् रोः रोमेस् तोङ्ना खेईमस्‍नूनव।

४३ आन्‍ना खचीपी कठोर वोर्वाआ हक् तोक्सानूम्नव, खोदोलोई आम्नी नीनाम्मापीका कीसानीव।

४४ “आम्‍नी रोःरोमेस् क आम्नी बरबारपीक जातिचीप्काङ् खेत्नूम्ना तात्नूम्व।

४५ आन्‍नीस्का तूप् बीन्‍नीपा छाप्कूवापीका ताप्चीम् लो आम्नी छाप्कूवापी जन्मेई छूक्चीम्‍लो खची छामाईचीसो आन्‍ना खेत्नूम्ना आम्नी होप्मी दाचाम् बानेई मम् दूर्‌नूम्।

४६ ङ्‍कस् दोस्पीक आम्नी छामाईचीम् लागी आम्नी दाचाम्मी रूप्पी होम्येम् दूर्‌नूम्। आन्‍ना ङ्‍कस् खची रीराम तूक सम्मो रोःरोमेस् बानेई मम् दूर्‌नूम्, खोदोलोई आम्नी इस्राएली बूबू-नेछोस्का क ङ्‍क तोङ्‍क कठोर वोर्वा मम् नईनो।

४७ “आम्नी हेप्मीङ् हेप् छूक्सीप् आम्नी बूबू-नेछोआ आम्नी हाम्पी बास् मप् होङ्पोक् बीन्‍नीपा छाप्कूवापीका ताप्पी अथवा मूङ्‍कम् म्खीम्पोस्मी हूक्पी म्होप्ङा खेई मयान्चीदोक,

४८ मूङ्‍क खेईछूखात्कप्कासो होसोङ् खेईम् दूर्‌नूम्। मूङ्‍कम् बू-नेछोस् तूकपीक हेप् मीचा मूङ्‍क होसोङ् खेईम् दूर।

४९ मूङ्‍कम् म्बोङ्, म्बू-नेछो, अर्थात् हेप् नजिकपीक साईनो ताईप् हेप्पा मूङ्‍क होसोङ् खेत्चीनूव। अथवा दोस्का मूङ्‍कसा दूरदोक म्होपा म्होप्ङा होसोङ् खेन्चीनूव।

५० मूङ्‍क मीस् म्मालिकपी खेईछूवाक दोङ्पीका पुनर्स्थापनमी दोङ् सम्मो जोरेई मनूना मूङ्‍क सम्मोकम् दूक्नासीमी दाम् तोङ्ना मूङ्‍कसा छोक्स्‍नूव ना म्मालीकपीका म्होप्ङा होसोङ् खेन्चीनूव।

५१ पुनर्स्थापनमी दोङ् ताम् ओरोतो दोङ् बाँकी तूचाईदोक, म्होप् खेईछूवाक जम्मा म्दाम् हिसाब मनूना मूङ्‍कसा छुटकाराम् लागी दूङ्देतो दाम् आन्छनूव।

५२ पुनर्स्थापनमी दोङ् ताम् चीछाङाङ् बाँकी तूदोक, मूङ्‍कसा मूङ्‍क तोङ्नाङ् हिसाब मनूना म्होप्मी छुटकाराम् दूङ् चीछा दाम् आन्छनूव।

५३ बीन्‍नीपा छाप्कूवापीका ताप् मालिकआ मूङ्‍कलो दोङ्मी आधारपी दूक्नासीपी लक् मप् तोङ्ना वोर्वा मनूव। हेप् बीन्‍नीपा छाप्कूवापीका ताप् मालिकआ हेप् आम्नी इस्राएली बूबू-नेछोस्का कठोर वोर्वा मनूनव पीकानीना आन्‍ना मीनाक्सानूम्व।

५४ “ङ्‍क उपायलाम्पासो मूङ्‍कम् छुटकारा छूनोदोक, मूङ्‍क म्छास्काङ् पुनर्स्थापनमी दोङ्पी स्वतन्त्र छूनूना खान्‍नूव।

५५ ऊदोईपीक्यालो इस्राएलीस् ओमी के; मूङ्‍कस् ओ होप्मी सूसो मप्चीङ् के। कोङाङ् मूङ्‍कस् मिश्र छाप्कूवापीका लातूचीना बायूचीक के। कोङ् योबोरोबू आम्नी नीनाम्मा के।

आज्ञा रेप्चीपी आसीक्

व्यवस्था ७:१२-२४; २८:१-१४

२६

“आन्‍ना आम्नी लागी ङोङोक्छे बानेई मनूम्नव। खीक्‍का आम्नी लागी ङोङोक्छे बानेई मनूम्नव अथवा लूङ्मी खाम्बा थोरेपानूम्नव, ना खोपेई मम्पा लूङ् आम्नी छाप्कूवापी थोरेपानूम्ना मूङ्‍क पूजा मम् लागी मूङ्‍कम् लाईस्पी सूपोम् मनूम्नव। कोङ् योबोरोबू आम्नी नीनाम्मा के।

२ “आन्‍ना ओ नोम्चीम् लेई रेपानूम्व, ना ओ पवित्र तूस्कोम् साम्दीखा मनूम्व। कोङ् योबोरोबू के।

३ “ओ नियम तोङ्ना तोक्स्‍नीना आन्‍ना ओ आज्ञा रेप्नूम्दोक

४ कोङा थीक्-थीक् नाम्‍लापी वाः तामीयो, ना थाम्पूआ उब्जनी पीय, खीक्‍का यीक्पीक सीछोपी म्चो सेये।

५ वाचोसी बात्ल मम् नाम्‍ला सम्मोङ् आन्‍ना राः दाप्स्‍नूम्, ना रपा लेईम् नाम्‍ला सम्मोङ् वाचोसी बात्ल मईनूम्। आन्‍नी चाम्दूम्पी दूक्वा छूनो, ना छाप्कूवापी आन्‍नी सुरक्षित छूनी।

६ “कोङा छाप्कूवापी खाऊमा-खासेर्मा पीयान्‍नी। आन्‍ना मान्कीमान्की ईम्चाम् दूर्‌नूम्, ना आन्‍नी आसासो आम्नी चाःरन्‍नीनो। कोङा छाप्कूवापीका सोगोपाक सोगोसा खोलोङ् कलूलातो, खीक्‍का आम्नी छाप्कूवापी जूम्‍लूक् छूनो।

७ आन्‍ना आम्नी साछीमीस् खेदा मईनूम्ना दोप्सेलआ सेत्नूम्।

८ आम्नीम् ङाक्पो मीचा ईक्चून्दूलूम् मीस् ना ईक्चून्दूलूम् मीचा ईक्पोङ् हबऊ मीस् कल्‍लातची। आन्‍ना आम्नी साछीमीस् आम्नी दोप्सेलआ सेत्नूम्।

९ “कोङा आन्‍नी सम्खे मीयान्‍नी, ना आन्‍नी पतो-छातो खाईमीयान्‍नीना आम्नी ओरोसर्प् मयान्‍नी, ना ओ करार आन्‍नीस्का थम्पूर मूयो।

१० आन्‍ना खसानूम्ना यूक्सानूम्क पूरान तूक छीर्म् चाचाईनूम् तोङ्सो नयाँ तात्नूम्क छीर्म् मी लागी थाऊ मीलेई मम् लागी पूरान छीर्म् क हतेई मम् बोक्से।

११ आन्‍नी मान्जेर्‌मो कोङा आम्नी रापीङ् बास् मूयो।

१२ कोङ् आम्नी रापी लाम्दूमो, ना आम्नी नीनाम्मा छूवो, खीक्‍का आन्‍नी क ओ मीस् छूनी।

१३ कोङ् योबोरोबू आम्नी नीनाम्मा के। आन्‍नी मिश्रीचीम् रोः छूनीनव पीकोना कोङा आन्‍नी मिश्र छाप्कूवापीका लान्‍नीना बान्‍नी। कोङा आम्नी वोवेन्दाम् सीङ् अतूना आम्नी तोङ् थेईप्ना लाम्दूप् बानेई मन्‍नीक तूये।

आज्ञा मान्‍रेप्चीपी दण्ड

व्यवस्था २८:१५-६८

१४ “खोदोलोई आन्‍ना ओ रीङ् येन्‍नूम्नो, ना ङ्‍क खोलोङ् आज्ञा रेप्नूम्नोदोक,

१५ ना ओ ललई लो आज्ञालो जेर्‌नूम्ना इन्कार मईनूम्दोक, खीक्‍का खोलोङ् ओ आज्ञा मानेई मान्ममो ओ करार गस्‍नूम्दोक,

१६ कोङा आम्नी हाम्पी हायाम् देप् कीम्‍लम् तातो, खीक्‍का रीराम मासेईमतो खाईप्, मूक्स् बीगारमतो खाईप् ना रीराम कम्जोरमतो खाईप् हायाम् देप् सोमोरी पोक्सो। खीक्‍का आन्‍ना चालेई फूईनूम्क यसे, ऊदोईपीक्यालो आम्नी साछीमीचा मूङ्‍कपी सेईक म्चो चखीयची।

१७ कोङा आम्नी ऊल्‍लोङ् मूयो, ना आन्‍नी आम्नी साछीमीचीम् हूक्पीका सत्नी। खीक्‍का आन्‍नी हेला मप्चा आम्नीपी हक् तोक्सची, ना आसासो खेदा मईनीनोदोसो आन्‍नी जूक्नीना खात्नी।

१८ “आन्‍ना होसोङ्सो कोङ् रेपोनीनोदोक आन्‍ना मोऊ मईनूम्कम् नूक् गुणा दूङ्देतो सजाई कोङा आन्‍नी पीयान्‍नी।

१९ कोङा आम्नी नाम्दूखू लो तेत्‍तेईमोयीम् रीङ्लो मासेई मूयो। आम्नी छोक्‍तोक नाम्छूई सेल् तोङ्‍क ना आन्‍नी तूनीक गोपीक थाम्पू काँस तोङ्‍क कोङा बानेईमूयो।

२० आम्नी राःरा खेर खाते, ऊदोईपीक्यालो आम्नी थाम्पूपी उब्जनी छूनो, ना छाप्कूवापीक सीछोपीसो ऊसो म्चो मीयनो।

२१ “आन्‍नी ओ ऊल्‍लोङ्पी लाम्दूम्नीना कोङ् होसोङ् रेपोनीनोदोक कोङा होसोङ् आन्‍ना मोऊ मईनूम्कम् नूक् गुणा दूङ्देतो नीछीमा आम्नीपी तातो।

२२ कोङा आम्नी रापी सोगोपाक सोगोसास् पोक्सो, मूङ्‍कसा आम्नी नूक्छास् चखीय, ना आम्नी हीम्वा-केईम्वा खोलोङ् मासेई मय, खीक्‍का आन्‍नी चीसर्प् बानेई मईनी ना आम्नी लाम् सीप्सीलीली छूये।

२३ “ङ्‍क खोलोङ् छूनासो आन्‍नी कोङ् हेम् आत्नीनो ना ओ ऊल्‍लोङ्पी लाम्दूम्चाईनीदोक,

२४ कोङ्सो आम्नी ऊल्‍लोङ्पी छूवो, ना आम्नी मोऊमी लागी कोङा नूक् गुणा आन्‍नी दण्ड पीयान्‍नी।

२५ कोङा आम्नीपी जूम्‍लूक् तातो, ना ओ करार गसानूम्कम् म्फाई कोङा लापो। आन्‍नी आम्नी होप्-होप्मी सहरपी बात्ल छूनी, कोङा मूङ्‍कपीसो आम्नी रापी चारलाम्-बोहोलाम् पोक्सो, खीक्‍का आन्‍नी आम्नी साछीमीचीम् हूक्पी छूनी।

२६ कोङा आम्नी छीर्म् हायाम्सार गतेई मूयो ना ईबूम् खीम्पीक चूलापीङ् ईक्पोङ् खीम्पीक ईक्पोङ् मीम्छाचा चाम्दूम् ङीयची, खीक्‍का ङीयस्‍ना हासस्‍लोसो हायाम् चीछा छूये ना आस्सो लाईयस्‍नो।

२७ “ङ्‍क खोलोङ् छूनासो आन्‍ना ओ रीङ् येन्‍नूम्नो ना ओ ऊल्‍लोङ्पी लाम्दूम्चाईनीदोक,

२८ ओ छूली कात्दो कोङ् आम्नी ऊल्‍लोङ्पी खातो, ना आन्‍ना मोऊ मनूम्कम् लागी कोङा आन्‍नी नूक् गुणा दण्ड पीयान्‍नी।

२९ आन्‍ना आम्नी छाचीम् साःङ् चाम् बोक्से।

३० कोङा कोम्पीक आम्नी थान खोलोङ् मासेई मूयो, ना कोङा आम्नी धूप हूईम् वेदी हतूतो, ना आम्नी सालोग्गी म्सोम् मान्दीक आम्नी ङोङोक्छे थेम्पी होक्सूलातो, ना कोङा आन्‍नी जेर्‌यान्‍नी।

३१ कोङा आम्नी सहर खोलोङ् गोङ्‌रूत्खाप् मूतो, ना आम्नी धर्म मस्को थाऊसो होप्‍तो मूतो, खीक्‍का कोङा आम्नी बलिम् हायाम् नाम्चानप् म्मूर् ग्रहण मूयोनो।

३२ कोङा छाप्कूवासो मासेईमूयो। ङ्‍क खोलोङ् तयस्‍ना मूङ्‍कपी तूप् आम्नी साछीमीस् छाक्‍का छूये।

३३ कोङा क आन्‍नी जाति-जातिचीम् रापी छाछापूत्‍ता मयान्‍नी, ना म्सील्तूऊ दोप्सेल लातोना आन्‍नी खेदामयान्‍नी। खीक्‍का आम्नी छाप्कूवा सीप्सीलीलीक ना आम्नी सहर खोलोङ् गोङ्‌रूत्खाप् छूखाते।

३४ सीप्सीलीली तूलो छाप्कूवाआ म्होप्मी नोम्चीम् दोङ् मानेई मम् तय ना आन्‍नी क आम्नी साछीमीचीम् छाप्कूवापी छूनी, खीक्‍का मूङ्‍क नाम्‍लापी छाप्कूवा नोयान्चीना खम् नोम्चीम् दोङ् मानेई मय।

३५ गोङ्‌रूत्खाप् छूक् नाम्‍ला सम्मो थाम्पूआ नोम्चीम् तय। आन्‍नी मूङ्‍कपी तूनीलो नू-नूक् दोङ्‍पी नोम्चीम् मान्तोक नोम्चीम् मूङ्‍कसा तय।

३६ “साछीमीचीम् छाप्कूवापी तूक बाँकी मीस्मी गोङ् कोङा हायाम् कमजोर मीयूपूयोची ना सीछोम् बोऊ हूप्स्क साल्म् येनस्लोसो खस् खची साछीमीचा खेदा मस्‍लोक तोङ्ना जूके ना मोरोङ् मूङ्‍कस् दीसे।

३७ आसासो खेदा मईचीनोलोसो दोप्सेलपीका जूक्‍क तोङ्ना खस् जूके ना ईल्पोआ बीन्‍नीपालो जोलोङ् तयस्‍ना दीसे। खन्सा आन्‍नी आम्नी साछीमीचीम् लाईस्पी थोरेम् दूर्‌नूम्नो।

३८ आन्‍नी बीन्‍नीपा जातिचीम् रापी मासेई छूनी, ना आम्नी साछीमीचीम् छाप्कूवा आन्‍नी लूत्खीनी।

३९ खीक्‍का बाँकी रहेई छूकस् क खची साछीमीचीम् छाप्कूवापी खची होप्मी अधर्मआ लो खची खूक्सू-खूलूचीम् अधर्मआलो गर्दा मासेई छूक्‍तो खाते।

४० “खोदोलोई दोदोरीम्पी मूङ्‍कचा खची होप्मी मोऊ लो खची खूक्सू खूलूचीम् मोऊलो, ना ओ ऊल्‍लोङ्पी खचा विश्‍वासघात मस्क अधर्म लो कोङ् हेम् खोमस्क साछीमीम् वोर्वालो स्वीकार मईची।

४१ कोङ् ओ होप्ङा खची साछीमी छूवोना लाम्दूमो ना कोङा खस् खची साछीमीचीम् छाप्कूवापी पोक्सूची। खीक्‍का दोदोरीम्पी मूङ्‍कचा खची रई गोङ् लखेवाप् मईचीना खची मोऊमी लागी सजाई तेप्सची।

४२ खोदोलो याकूब, इसहाक ना अब्राहामचीका मूक ओ करार कोङा मीनो, ना मूङ्‍क छाप्कूवासो कोङा मीनो।

४३ मूङ्‍क छाप्कूवा खचा होक्सीयची, ना खस् मान्दी गोङ्‌रूत्खाप् तूलो छाप्कूवाआ खम् नोम्चीम् दोङ् मानेई मम् तय। खीक्‍का खचा खची अधर्मम् सजाई तेप्सची, मूङ्‍क सजाई ओ ललई इन्कार मस्‍लो ना ओ आदेश जेर्चीलो कोङा खस् पीयूचीक तूवा।

४४ ङ्‍क खोलोङ् मस्दोसो खस् खची साछीमीचीम् छाप्कूवापी तूलो कोङा खस्का ओ करार गसोना खस् खोलोङ् मासेई मम्मीना खस् इन्कार मूयोचीनो अथवा जेरोचीनो। कोङ् योबोरोबू खची नीनाम्मा के।

४५ खोदोलोई कोङा मूङ्‍कचीम् लागी खची खूक्सू-खूलूस्का मूक ओ करार मीनो। खीक्‍का कोङ् खची नीनाम्मा छूम् लागी खची खूक्सू-खूलूस् बीन्‍नीपा जातिचीम् लाईस्पी मिश्र छाप्कूवापीका लातूचीना बायूचीक तूवा। कोङ् योबोरोबू के।”

४६ सीनै कोम्पी म्होप्मी रापी लो इस्राएलीचीम् रापीलो योबोरोबूआ मोशालाम्पा पीम्पा आदेश, ललई ना नियम ङ्‍कस्ङा के।

भाकलमी तोक्पीक नियम

२७

योबोरोबूआ मोशा ओरोलअ,

२ “इस्राएलीस् ओरोलचीव: हेप् मीचा बीन्‍नीपा मीस् योबोरोबूपी चारेईमम् भाकल मक तूदोक, मूङ्‍क चारेई मक मीस् छूतेई मम् लागी तोकेई मम्पा दाम् ङ्‍क तोङ्‍क तूये:

३ नीस्पोङ् दोङ् बाईप्पीका तूक्पोङ् दोङ् बाईप् वात्छा पवित्र तूस्कोपीक शेकेल तोङ्नाa नाम्छेर्‌बूम् ङाक्पोङ् शेकेलb तोकेई मीयापानूम्व।

४ खीक्‍का मीम्छा क नाम्छेर्‌बूम् सूक्पोङ् शेकेलc तोकेई मीयापानूम्व।

५ ङाक्दोङ्पीका नीस्पोङ् दोङ् सम्मो बाईप् वात्छा क नाम्छेर्‌बूम् नीस्पोङ् शेकलd ना मीम्छा क ईक्पोङ् शेकेलe तोकेई मीयापानूम्व।

६ ईक् लाःपीका ङाक्दोङ् सम्मो बाईप् वात्छाम् लागी क नाम्छेर्‌बूम् ङाची शेकेलf ना मीम्छाम् लागी क सूक् शेकेलg तोकेई मीयापानूम्व।

७ तूक्पोङ् दोङ्पीका मेक्‍तोक वात्छा क नाम्छेर्‌बूम् ईक्पोङ् ङाक् शेकेलh ना मीम्छा क ईक्पोङ् शेकेलi तोकेई मीयापानूम्व।

८ मूङ्‍क तोङ्ना तोकेई मम्पा दाम् छोमान्दूर्प् हेप् छूक्सीप् तूदोक मूङ्‍कसा ख पूजारीम् दोक्पी तात्नूव, ना पूजारीआङा भाकल मप् मीचा ताईदूरक तोङ्ना खसा छोम् पर्ने दाम् तोकेई मीपीनूव।

९ “योबोरोबूम् लागी चारेईमम् बलि ग्रहणयोग्य पोसू तूदोक बलिम् पोसू पवित्र छूये।

१० मूङ्‍कसा नप्मी लागी कमसल पोसू अथवा कमसलमी लागी नप् बाईम् तयनो। मूङ्‍कसा पोसूम् फाईपी पोसूङ् बातदोक बातक नीच्‍चीङ् पोसू पवित्र छूये।

११ मूङ्‍क बलि चारेई ममान्‍नप् अशुद्ध पोसूदोक मूङ्‍कसा मूङ्‍क पोसू पूजारीम् लाईस्पी तात्नूव।

१२ नप्दोसो कमसलदोसो पूजारीआ मूङ्‍कम् दाम् तोकेई मनूव। खीक्‍का पूजारीआ देत्‍तोई दाम् तोकेई मय मूङ्‍क तोङ्‍नाङ् छूये।

१३ मूङ्‍क मीचा दाम् छोक्सना मूङ्‍क पोसू छूतेईमईदोक, तोकेई मम्पा दाम्पी होसोङ् ङाक् भाग काप्नूना पीनूव।

१४ “हेप् मीचा म्खीम् योबोरोबूपी अर्पण मईदोक पूजारीआ मूङ्‍क खीम् नप्‍यो तूये मान्‍नप्‍यो तूये खूङ्‍क खोङ्‍नूना मूङ्‍कम् दाम् तोकेई मनूव। खीक्‍का पूजारीआ देत्‍तोई तोकेई मय मूङ्‍कम् दाम् मोन्तोदीङ् छूनूव।

१५ खोदोलोई अर्पण मप् मीचा दाम् छोक्सना मूङ्‍क अल्म्खाम् मीन्दोक, तोकेई मम्पा दाम्पी होसोङ् ङाक् भाग काप्नूना मूङ्‍कसा पीनूव, ना मूङ्‍क खीम् मूङ्‍क मीस्मीङ् छूये।

१६ “हेप् मीचा म्थाम्पू तूकपीक हेप् योबोरोबूम् लागी अर्पण मईदोक मूङ्‍क थाम्पूपी वोङ्‍कतोदी चालेई अर्‌कल मनूम्ना आन्‍ना म्दाम् तोकेई मनूम्व। ईक् मुरीम् नीस्पोङ् शेकेलj नाम्छेर्‌बूम् दरआ थाम्पूपी देक् मुरीई जेऊमी चालेई खाते मूङ्‍कसा दाम् तोकेई मनूव।

१७ पुनर्स्थापनमी दोङ्पीका मूङ्‍कसा म्थाम्पू अर्पण मईकदोक मूङ्‍कम् दाम् तोकेई मम्पा तोङ्नाङ् छूनूव।

१८ खोदोलोई मूङ्‍कसा म्थाम्पू पुनर्स्थापनमी दोङ् दोस्पी अर्पण मईदोक, पुनर्स्थापनमी दोङ् ताम् देई बाँकी तूये खूङ्‍क पूजारीआ हिसाब मनूव, ना तोकेई मम्पा म्दाम् मूङ्‍कपीका गतेई मनूना मूङ्‍कसा पीनूव।

१९ मूङ्‍क थाम्पू अर्पण मपाङा म्दाम् छोक्सना मूङ्‍क थाम्पू खाईयकदोक, तोकेई मम्पा म्दाम्पी होसोङ् ङाक् भाग थपेई मनूना मूङ्‍कसा पीनूव, ना मूङ्‍क खमीङ् छूये।

२० खोदोलोई मूङ्‍कसा मूङ्‍क थाम्पू म्दाम् छोक्सना छूतेई मईनोदोक अथवा मूङ्‍कसा आर्को मीस्पी मूङ्‍क थाम्पू खेईमक तूदोक, मूङ्‍कसा म्दाम् छोक्सना मूङ्‍क हादेम्सो छूतेई मम् दूरनो।

२१ मूङ्‍क थाम्पू पुनर्स्थापनमी दोङ्पी छूतेई छूलो, अर्पण मम्पा थाम्पू तोङ्ना मूङ्‍क योबोरोबूम् लागी पवित्र छूये, ना मूङ्‍कम् अधिकार पूजारीम् छूये।

२२ “हेप् मीचा म्हक् गोपीक मा खोदोलोई खेत्क थाम्पू योबोरोबूपी अर्पण मईदोक,

२३ पूजारीआ पुनर्स्थापनमी दोङ्मी हिसाब मईना मूङ्‍कम् देत्‍तोई दाम् तोकेई मय मूङ्‍कसा योबोरोबूम् लागी पवित्र मीन्‍नूना मूङ्‍क लेईङा पीनूव।

२४ पुनर्स्थापनमी दोङ्पी मूङ्‍क थाम्पू आस्पीकाई खेईम्पा, अर्थात् आस्मी हक्पीई मूङ्‍क थाम्पू तूवा, मूङ्‍कङ् आन्छचीनूव।

२५ तोकेई मईचीक दाम् खोलोङ् पवित्र तूस्कोम् नाम्छेर्‌बूम् शेकेल तोङ्ना छूनूव — नीस्पोङ् गेराम् ईक् शेकेल छूये।

२६ “पोसूआ वातक लाईस्पीक म्छा, लूपीम् दोसो अथवा लूस्मी दोसो, मूङ्‍क लाईस्पीकाङ् योबोरोबूमीङ् के — मूङ्‍क क अर्पण मनूम्नव।

२७ मूङ्‍क अशुद्ध पोसूम् म्छादोक, तोकेई मम्पा म्दाम्पी होसोङ् ङाक् भाग काप्चीनूना मूङ्‍क छूतेई मस्‍नूव, खोदोलोई दाम् छोक्सस्‍ना छूतेई मईचीनोदोक तोकेई मम्पा दाम्पी मूङ्‍क खेईमस्‍नूव।

२८ “खोदोलोई योबोरोबूम् लागी अर्पण मम्पा मीस्, पोसू अथवा म्थाम्पूवार खेईमम् दूराम्नो ना छूतेई मम्सो दूराम्नो। अर्पण मम्पा खोलोङ् रीङ् योबोरोबूम् लागी हायाम् पवित्र के।

२९ “मीस् तूकप्क आस्कई मासेई मम् लागी अर्पण मम्पा तूये, मूङ्‍क दाम् छोक्स्चीनूना छूतेई मस्‍नूनव। मूङ्‍क सेईम्ङा छूये।

३० “सीछोम् म्चोदोसो अथवा थाम्पूपीक चालेईदोसो, थाम्पूपीक उब्जनीम् दशांश योबोरोबूमीङ् के, ना मूङ्‍क योबोरोबूम् लागी पवित्र के।

३१ हेप्पा म्होप्मी दशांश दाम् छोक्सना छूतेई मईदोक, मूङ्‍कपी ङाक् भाग थपेई मनूना मूङ्‍कसा पीनूव।

३२ ङीर्म् तूप्मी म्गोलाम्पा छीरेई छूक्ना खाईप् पोसू, पी-लूपी अथवा लूस्-छारा ऊकदोसो, दशांश क योबोरोबूम् लागी पवित्र छूये।

३३ नप् अथवा कमसल पोसू मूङ्‍कसा छूतेई मनूनव ना बात्नूनव। बातङ्दोक, बातक नीच्‍चीङ् पोसू पवित्र छूये, ना म्दाम् छोम्ना मूङ्‍क पोसूस् आईम्खाम् तयनो।”

३४ योबोरोबूआ इस्राएलीचीम् लागी सीनै कोम्पी मोशाआ पीक आज्ञा ङ्‍कस्ङा के।

a 

२७:३ अर्थात्, ११:५ ग्राम नाम्छेर्‌बूम् चेप्‍तीरोङ्; १६ पदपी सो

b 

२७:३ अर्थात्, ५७५ ग्राम नाम्छेर्‌बू

c 

२७:४ अर्थात्, ३४५ ग्राम नाम्छेर्‌बू

d 

२७:५ अर्थात्, २३० ग्राम नाम्छेर्‌बू

e 

२७:५ अर्थात्, ११५ ग्राम नाम्छेर्‌बू

f 

२७:६ अर्थात्, ५८ ग्राम नाम्छेर्‌बू

g 

२७:६ अर्थात्, ३५ ग्राम नाम्छेर्‌बू

h 

२७:७ अर्थात्, १७२ ग्राम नाम्छेर्‌बू

i 

२७:७ अर्थात्, ११५ ग्राम नाम्छेर्‌बू

j 

२७:१६ अर्थात्, २३० ग्राम नाम्छेर्‌बू

गन्तीम् सोक्सर

छेईलम्

प्रस्थानमी सोक्सरपी याताक घटनाम् सिलसिलामी शुरूवात् गन्तीम् सोक्सरआ मय। ङ्‍क सोक्सरपी कुलचीम् जनसंख्या, पूजारीस् ना लेवीचीम् संख्या खीक्‍का बीन्‍नीपा रीङ्मी तथ्याङ्‍कमी तोक्पी पोम्पा तूकसा ङ्‍क सोक्सरमी नीङ् “गन्ती” छूवाक के। ङ्‍क सोक्सरपी खासगरी तथ्याङ्‍कमी रीङ्, खोती छूवाक रीङ् ना धार्मिक रीदूम् खीक्‍का नियम छाम्पा तूये।

ङ्‍क सोक्सर खोङाम्‍लो सूक् भागपी हासाम्‍लो नप् छूये:

(0) १–१० अध्याय: छेलाम्पी लाम्दूमेलो होप् ऊतोङ्नाई तयार मम्चीम् पर्ने पीम् तोक्पी सेचीवा

(0) ११–२१ अध्याय: इस्राएलीस् चीबूर्‌लक ना नीनाम्माम् चाम्ची लो अनुशासनलो

(0) २२–३६ अध्याय: यादे मक छाप्कूवा खची हूक्पी मम् ना मूङ्‍कपी तूम् तोक्पी सेचीवा

गन्तीम् सोक्सर

गोङ्-गोङ्ची ङीर्‌चीक

१

इस्राएलीस् मिश्र छाप्कूवापीका बानाक दोस्रो दोङ्मी दोस्पीक लाःमी लाईस्पीक लेई सीनैपीक गोङ्‌रूत्खाप्-थाम्पूपी तूम्खास्को तम्बूपी योबोरोबू मोशालो नेना।

२ खसा ओरोपीका, “खोलोङ् इस्राएली समुदायपी वात्छाचीम् खची होप्-होप्मी गोङ् ना खची खीम्पोस्ची तूक तोङ्ना ई-ईल्पोम् नीङ् छाप्ना खस् देप्पोई तूये पीकाना ङीर्‌चीव।

३ इस्राएलपीक नीस्पोङ् दोङ् बाईप् ना मूङ्‍कप्का मेक्‍तोक जूम्‍लूक् मस् खाईम् दूर्प् खोलोङ् वात्छास् हारूनलो आन्चा दल-दल मस्‍ना ङीराचूव।

४ खोलोङ् गोङ्पीका ई-ईल्पो खीम्पीक खूक्सूआ आन्ची बाछोक्साचीनूव।

५ आन्ची बोक्छोप् मीस्मी खची नीङ् ङ्‍कस्ङा के:

रूबेनमी गोङ्पीका शदेऊरमी वात्छा म्छा एलीसूर,

६ शिमियोनमी गोङ्पीका सूरीशद्दैमी वात्छा म्छा शलूमीएल,

७ यहूदामी गोङ्पीका अम्मीनादाबमी वात्छा म्छा नहशोन,

८ इस्साखारमी गोङ्पीका सूआरमी वात्छा म्छा नतनेल,

९ जबूलूनमी गोङ्पीका हेलोनमी वात्छा म्छा एलीआब,

१० योसेफमी वात्छा म्छाचीपीका:

एफ्राइममी गोङ्पीका अम्मीहूदमी वात्छा म्छा एलीशामा,

मनश्शेमी गोङ्पीका पदासूरमी वात्छा म्छा गमलिएल,

११ बेन्यामीनमी गोङ्पीका गिदेओनीमी वात्छा म्छा अबीदान,

१२ दानमी गोङ्पीका अम्मीशद्दैमी वात्छा म्छा अहीएजेर,

१३ आशेरमी गोङ्पीका ओक्रानमी वात्छा म्छा पगीएल,

१४ गादमी गोङ्पीका दूएलमी वात्छा म्छा एल्यासाप,

१५ नप्‍तालीम् गोङ्पीका एनानमी वात्छा म्छा अहीरा।”

१६ ङ्‍क खोलोङ् मीस् समुदायपीका सोक्चीक खची होप्-होप्मी खूक्सू-खूलूचीम् गोङ्पीक लाम्‍लछास्, अर्थात् इस्राएलपीक देप् खीम्पोस्चीम् मुखियास् तूवा।

१७ ङ्‍क नीङ् तोकेई मम्पा मीस् खोलोङ् मोशा लो हारूनआलो खाईची,

१८ खीक्‍का दोस्पीक लाःमी लाईस्पीक लेईपी खोलोङ् समुदाय खचा ईतो बात्लमची। मीचा खची होप्-होप्मी खूक्सूचीम् गोङ् लो खोलोङ् खची खीम्पोस्लो तूवाक पचीना नीस्पोङ् दोङ् बाईप् खीक्‍का मूङ्‍कप्का मेक्‍तोक खोलोमी खची नीङ् दर्ता मची।

१९ योबोरोबूआ आज्ञा मक तोङ्ना मोशाआ सीनैपीक गोङ्‌रूत्खाप्-थाम्पूपी खस् ङीर्‌ची।

२० इस्राएलमी बूसूम्छाप् म्छा रूबेनमी छामाईचीपीका:

नीस्पोङ् दोङ् बाईप् ना मूङ्‍कप्का मेक्‍तोक जूम्‍लूक् मस् खाईम् दूर्प् खोलोङ् वात्छाचीम् नीङ् खची खूक्सूचीम् गोङ् लो खची खीम्पोस्लो तूवाक तोङ्ना दर्ता मची।

२१ रूबेनमी गोङ्पीका खोलोङ् ४६,५०० तूवा।

२२ शिमियोनमी छामाईचीपीका

नीस्पोङ् दोङ् बाईप् ना मूङ्‍कप्का मेक्‍तोक जूम्‍लूक् मस् खाईम् दूर्प् खोलोङ् वात्छाचीम् नीङ् खची खूक्सूचीम् गोङ् लो खची खीम्पोस्लो तूवाक तोङ्ना दर्ता मची।

२३ शिमियोनमी गोङ्पीका खोलोङ् ५९,३०० तूवा।

२४ गादमी छामाईचीपीका:

नीस्पोङ् दोङ् बाईप् ना मूङ्‍कप्का मेक्‍तोक जूम्‍लूक् मस् खाईम् दूर्प् खोलोङ् वात्छाचीम् नीङ् खची खूक्सूचीम् गोङ् लो खची खीम्पोस्लो तूवाक तोङ्ना दर्ता मची।

२५ गादमी गोङ्पीका खोलोङ् ४५,६५० तूवा।

२६ यहूदाम् छामाईचीपीका:

नीस्पोङ् दोङ् बाईप् ना मूङ्‍कप्का मेक्‍तोक जूम्‍लूक् मस् खाईम् दूर्प् खोलोङ् वात्छाचीम् नीङ् खची खूक्सूचीम् गोङ् लो खची खीम्पोस्लो तूवाक तोङ्ना दर्ता मची।

२७ यहूदाम् गोङ्पीका खोलोङ् ७४,६०० तूवा।

२८ इस्साखारमी छामाईचीपीका:

नीस्पोङ् दोङ् बाईप् ना मूङ्‍कप्का मेक्‍तोक जूम्‍लूक् मस् खाईम् दूर्प् खोलोङ् वात्छाचीम् नीङ् खची खूक्सूचीम् गोङ् लो खची खीम्पोस्लो तूवाक तोङ्ना दर्ता मची।

२९ इस्साखारमी गोङ्पीका खोलोङ् ५४,४०० तूवा।

३० जबूलूनमी छामाईचीपीका:

नीस्पोङ् दोङ् बाईप् ना मूङ्‍कप्का मेक्‍तोक जूम्‍लूक् मस् खाईम् दूर्प् खोलोङ् वात्छाचीम् नीङ् खची खूक्सूचीम् गोङ् लो खची खीम्पोस्लो तूवाक तोङ्ना दर्ता मची।

३१ जबूलूनमी गोङ्पीका खोलोङ् ५७,४०० तूवा।

३२ योसेफमी वात्छा म्छाचीपीका:

एफ्राइममी छामाईचीपीका:

नीस्पोङ् दोङ् बाईप् ना मूङ्‍कप्का मेक्‍तोक जूम्‍लूक् मस् खाईम् दूर्प् खोलोङ् वात्छाचीम् नीङ् खची खूक्सूचीम् गोङ् लो खची खीम्पोस्लो तूवाक तोङ्ना दर्ता मची।

३३ एफ्राइममी गोङ्पीका खोलोङ् ४०,५०० तूवा।

३४ मनश्शेम् छामाईचीपीका:

नीस्पोङ् दोङ् बाईप् ना मूङ्‍कप्का मेक्‍तोक जूम्‍लूक् मस् खाईम् दूर्प् खोलोङ् वात्छाचीम् नीङ् खची खूक्सूचीम् गोङ् लो खची खीम्पोस्लो तूवाक तोङ्ना दर्ता मची।

३५ मनश्शेम् गोङ्पीका खोलोङ् ३२,२०० तूवा।

३६ बेन्यामीनमी छामाईचीपीका:

नीस्पोङ् दोङ् बाईप् ना मूङ्‍कप्का मेक्‍तोक जूम्‍लूक् मस् खाईम् दूर्प् खोलोङ् वात्छाचीम् नीङ् खची खूक्सूचीम् गोङ् लो खची खीम्पोस्लो तूवाक तोङ्ना दर्ता मची।

३७ बेन्यामीनमी गोङ्पीका खोलोङ् ३५,४०० तूवा।

३८ दानमी छामाईचीपीका:

नीस्पोङ् दोङ् बाईप् ना मूङ्‍कप्का मेक्‍तोक जूम्‍लूक् मस् खाईम् दूर्प् खोलोङ् वात्छाचीम् नीङ् खची खूक्सूचीम् गोङ् लो खची खीम्पोस्लो तूवाक तोङ्ना दर्ता मची।

३९ दानमी गोङ्पीका खोलोङ् ६२,७०० तूवा।

४० आशेरमी छामाईचीपीका:

नीस्पोङ् दोङ् बाईप् ना मूङ्‍कप्का मेक्‍तोक जूम्‍लूक् मस् खाईम् दूर्प् खोलोङ् वात्छाचीम् नीङ् खची खूक्सूचीम् गोङ् लो खची खीम्पोस्लो तूवाक तोङ्ना दर्ता मची।

४१ आशेरमी गोङ्पीका खोलोङ् ४१,५०० तूवा।

४२ नप्‍तालीम् छामाईचीपीका:

नीस्पोङ् दोङ् बाईप् ना मूङ्‍कप्का मेक्‍तोक जूम्‍लूक् मस् खाईम् दूर्प् खोलोङ् वात्छाचीम् नीङ् खची खूक्सूचीम् गोङ् लो खची खीम्पोस्लो तूवाक तोङ्ना दर्ता मची।

४३ नप्‍तालीम् गोङ्पीका खोलोङ् ५३,४०० तूवा।

४४ खची होप्-होप्मी खीम्पीक इस्राएलमी ईक्पोङ् नीस् गोङ्पीक लाम्‍लछास् खीक्‍का मोशा लो हारूनआलो ङीर्‌चीक खोलोङ् मीस्मी संख्या ङ्‍कस्ङा के।

४५ नीस्पोङ् दोङ् बाईप् ना मूङ्‍कप्का मेक्‍तोक जूम्‍लूक् मस् खाईप् दूर्प् खोलोङ् वात्छास् खची होप्-होप्मी खीम्पोस्ची तूवाक तोङ्ना ङीर्‌ची।

४६ मूङ्‍कचीम् संख्या खोलोङ् ६,०३,५५० तूवा।

४७ लेवीम् खीम्पोस्ची क बीन्‍नीपास्का मान्ङीरा।

४८ ऊदोईपीक्यालो योबोरोबूआ मोशा ओरोलक तूवा,

४९ “लेवीम् गोङ् क आना ङीर्‌नव, ना इस्राएलीस्का मूङ्‍कचीम् खची संख्या कप्नव।

५० खोदोलोई लेवीस् क आना करारमी ललईमी पवित्र तम्बूम् लो मूङ्‍कपी तूक खोलोङ् चूम्सोस्मीलो जीम्मा पीचीव। पवित्र तम्बू ना मूङ्‍कपीक खोलोङ् चूम्सोस्सो खचाङ् खूर्‌चीनूव। खचा मूङ्‍कम् रेखदेख मस्‍नूव। खीक्‍का खचा पवित्र तम्बूम् बरबार खची होप्-होप्मी तम्बू कीन्‍चीनूव।

५१ पवित्र तम्बू लाईस्पा खाईयस्लो लेवीचा मूङ्‍क ऊल्चीनूव, ना पवित्र तम्बू थोरेम् नाम्‍लापी लेवीचाङ् मूङ्‍क थोरेप्चीनूव। पवित्र तम्बूम् दोक्पी ताप् बीन्‍नीपा मीस् सेत्चीनूव।

५२ इस्राएलीचा खची होप्-होप्मी दलमी समूह गोपी ना खची सीकीबूङ्मी बरबारपी खची छाउनी बानेई मस्‍नूव।

५३ खोदोलोई लेवीचा क करारमी ललईमी पवित्र तम्बूम् बरबार खची छाउनी बानेई मस्‍नूव, ना इस्राएलीचीम् समुदायपी नीनाम्माम् छूली तान्‍नूनव। लेवीचाङा करारमी ललईमी पवित्र तम्बूपी सूसो मम् जीम्मा लाप्चीनूव।”

५४ योबोरोबूआ मोशा आज्ञा पीक तोङ्‍नाङा खोलोक थक् इस्राएलीचा मची।

गोङ्-गोङ्चीम् छाउनी

२

योबोरोबूआ मोशा लो हारूनलो ओरोलची:

२ “इस्राएलीचा खोलोआ खची खीम्पोस्ची छेईम्मीना खची होप्-होप्मी सीकीबूङ्मी गोपी खची तम्बू कीन्चीनूव। खचा तूम्खास्को तम्बूम् लीक् हेम्पी खची तम्बू कीन्‍चीनूव।

३ “नाम्‍आप्स्को हेम् यहूदाम् दलचा खची सीकीबूङ्मी गोपी छाउनी बानेई मस्‍नूव। यहूदाम् म्मीस्चीम् लाम्‍लछा क अम्मीनादाबमी वात्छा म्छा नहशोन छूनूव।

४ ङीराक तोङ्ना खम् दल ७४,६०० तूये।

५ “खीक्‍काना खम् दोक्पी इस्साखारमी गोङ्आ तम्बू कीन्‍नूव। इस्साखारमी म्मीस्चीम् लाम्‍लछा क सूआरमी वात्छा म्छा नतनेल छूनूव।

६ ङीराक तोङ्ना खम् दल ५४,००० तूये।

७ “खीक्‍काना जबूलूनमी गोङ् छूनूव। जबूलूनमी म्मीस्चीम् लाम्‍लछा क हेलोनमी वात्छा म्छा एलीआब छूनूव।

८ ङीराक तोङ्ना खम् दल ५७,४०० तूये।

९ “यहूदाम् छाउनीपी ङीराक खोलोमी खची संख्या खची होप्-होप्मी दल तोङ्ना १,८६,४०० तूये। ङ्‍कस्ङा दूङ् लाईस्पी लाम्दूम्ना खाते।

१० “योऊमेर हेम् रूबेनमी छाउनीपीक दलची खची सीकीबूङ् गोपी छूये। रूबेनमी म्मीस्चीम् लाम्‍लछा क शदेऊरमी वात्छा म्छा एलीसूर छूनूव।

११ ङीराक तोङ्ना खम् दल ४६,५०० तूये।

१२ “खम् दोक्पीङ् शिमीयोनमी गोङ्आ तम्बू कीन्‍नूव। शिमीयोनमी म्मीस्चीम् लाम्‍लछा क सूरीशद्दैमी वात्छा म्छा शलूमीएल छूनूव।

१३ ङीराक तोङ्ना खम् दल ५९,३०० तूये।

१४ “खीक्‍काना गादमी गोङ् छूनूव। गादमी म्मीस्चीम् लाम्‍लछा क दूएलमी वात्छा म्छा एल्यासाप छूनूव।

१५ ङीराक तोङ्ना खम् दल ४५,६५० तूये।

१६ “रूबेनमी छाउनीपी ङीराक खोलोमी खची संख्या खची होप्-होप्मी दल तोङ्ना १,५१,४५० तूये। ङ्‍कस् दोस्पी लाम्दूम्ना खाते।

१७ “खीक्‍काना छाउनीम् हाम्पी लेवीचीम् छाउनीम् साथ-साथपी तूम्खास्को तम्बू खूर्प् ची लाम्दूम्नूव। खचा खची तम्बू कीन्‍नस्क तोङ्ना खची होप्-होप्मी सीकीबूङ् गोपी खोलोङ् मीस् खची होप्-होप्मी थाऊपी लाम्दूम्नूव।

१८ “नाम्काम्स्को हेम् एफ्राइममी छाउनीपीक दलची खची सीकीबूङ् गोपी छूये। एफ्राइमपीक मीस्चीम् गोङ्पीक लाम्‍लछा क अम्मीहूदमी वात्छा म्छा एलीशामा छूनूव।

१९ ङीराक तोङ्ना खम् दल ४०,५०० तूये।

२० “मूङ्‍कचीम् दोक्पी मनश्शेम् गोङ् छूनूव। मनश्शेम् म्मीस्चीम् लाम्‍लछा क पदासूरमी वात्छा म्छा गमलिएल छूनूव।

२१ ङीराक तोङ्ना खम् दल ३२,२०० तूये।

२२ “खीक्‍काना बेन्यामीनमी गोङ् छूनूव। बेन्यामीनमी म्मीस्चीम् लाम्‍लछा क गिदेओनीम् वात्छा म्छा अबीदान छूनूव।

२३ ङीराक तोङ्ना खम् दल ३५,४०० तूये।

२४ “एफ्राइममी छाउनीपी ङीराक खोलोमी खची संख्या खची होप्-होप्मी दल तोङ्ना १,०८,१०० तूये। खस् तेस्रो लहरपी लाम्दूम्ना खाते।

२५ “योऊना हेम् दानमी छाउनीपीक दलची खची सीकीबूङ् गोपी छूये। दानमी म्मीस्चीम् लाम्‍लछा क अम्मीशद्दैमी वात्छा म्छा अहीएजेर छूनूव।

२६ ङीराक तोङ्ना खम् दल ६२,७०० तूये।

२७ “मूङ्‍कचीम् दोक्पी आशेरमी गोङ्आ खची तम्बू कीन्‍चीनूव। आशेरमी म्मीस्चीम् लाम्‍लछा क ओक्रानमी वात्छा म्छा पगीएल छूनूव।

२८ ङीराक तोङ्ना खम् दल ४१,५०० तूये।

२९ “खीक्‍काना नप्‍तालीम् गोङ् छूनूव। नप्‍तालीम् म्मीस्चीम् लाम्‍लछा क एनानमी वात्छा म्छा अहीरा छूनूव।

३० ङीराक तोङ्ना खम् दल ५३,४०० तूये।

३१ “दानमी छाउनीपी ङीराक खोलोमी खची संख्या १,५७,६०० तूये। ङ्‍कस् क खची होप्-होप्मी सीकीबूङ् गोपी खोलोप्का दूङ् दोस्पी लाम्दूमे।”

३२ इस्राएलीचीम् खची होप्-होप्मी खीम्पोस्ची तोङ्ना ङीराकस् ङ्‍कस्ङा के। खची होप्-होप्मी दल तोङ्ना छाउनी-छाउनीपी ङीराक खोलोङ् ६,०३,५५० तूये।

३३ खोदोलोई योबोरोबूआ मोशा आज्ञा पीक तोङ्ना लेवीस् क बीन्‍नीपा इस्राएलीचीम् साथपी ङीराक मान्तू।

३४ योबोरोबूआ मोशा आज्ञा पीक तोङ्ना इस्राएलीचा खची होप्-होप्मी सीकीबूङ्मी गोपी खची तम्बू कीन्ची। खोरोनाङ् खची होप्-होप्मी वंश ना खची खीम्पोस्ची तूवाक तोङ्ना खस् लाम्दूमादोङा।

लेवीस्

३

योबोरोबूआ मोशालो सीनै कोम्पी रीङ् मक नाम्‍लापी हारूनमी लो मोशाम्‍लो खची खीम्पोस्चीम् विवरण ङ्‍कस्ङा के।

२ हारूनमी वात्छा म्छाचीम् नीङ् ङ्‍कस्ङा के: म्तूस्बूई नादाब, अबीहू, एलाजार ना ईतामार।

३ हारूनमी अभिषेक मम्पा पूजारी वात्छा म्छाचीम् नीङ् ङ्‍कस्ङा तूवा; खस् पूजारी छूम्ना सूसो मम् लागी सोकाक तूवा।

४ खोदोलोई नादाब लो अबीहूलो सीनैपीक गोङ्‍रूत्खाप्-थाम्पूपी योबोरोबूम् लाईस्पी अपवित्र मीआ बलि चारेई मस्‍लो योबोरोबूम् लाईस्पीङ् सीया, खीक्‍का खचीम् खची छामाई मान्तूक तूवा। खन्सा एलाजारआ लो ईतामारआलोङाङ् खची पा हारूनमी रीराम तूवालो पूजारीम् सूसो मदोङ्ची।

५ योबोरोबूआ मोशा ओरोलअ,

६ “लेवीम् गोङ् ङ्‍क ओ दोक्पी बाईचीते। खीक्‍का खस् हारून पूजारीम् लाईस्पी थोरेप्चीव, ना खचा ख बछोक्स्चीनूव।

७ पवित्र तम्बूपी सूसो मईचीलो खचा हारूनमी लागी लो खोलोङ् समुदायमी लागीलो तूम्खास्को तम्बूपी लक् मईची।

८ तूम्खास्को तम्बूपीक खोलोङ् चूम्सोस्मी जीम्मा खचा लापची, ना पवित्र तम्बूम् लक् मईचीना इस्राएलीचा मम् पर्ने लक् पूरा मईची।

९ इस्राएलीचीपीका विशेष रूप्पी छूतेई मस्‍कसा लेवीस् हारूनमी हूक्पी लो म्छाचीम् हूक्पीलो पीदीत्चीनूव।

१० आना हारून म्छास्का पूजारी पदपी सूसो मम् लागी सोक्चीव। खीक्‍का खचीप्का बीन्‍नीपा मीस् पवित्र तूस्कोम् दोक्पी ताईदोक मूङ्‍क सेईम् छूये।”

११ होसोङ् योबोरोबूआ मोशा ओरोलअ,

१२ “इस्राएलीचीम् दूङ् लाईस्पी जन्मेई छूवाक खोलोङ् वात्छाचीम् फाईपी कोङा लेवीस् इस्राएलीचीम् रापीका सोकूचीक तूये। खन्सा लेवीस् ओमीङा के,

१३ ऊदोईपीक्यालो दूङ् लाईस्पी जन्मेई छूक खोलोङ् ओमी के। मिश्र छाप्कूवापी दूङ् लाईस्पी जन्मेई छूवाक खोलोङ् सेतूचीक लेई कोङा इस्राएलपीक मीस्मी लो पोसूमीलो दूङ् लाईस्पी जन्मेई छूवाकस् ओ लागीङ् अलग मूक तूवा। मूङ्‍कस् ओमी के। कोङ् योबोरोबू के।”

१४ सीनैपीक गोङ्‌रूत्खाप्-थाम्पूपी योबोरोबूआ मोशा ओरोलअ,

१५ “लेवीस् खची होप्-होप्मी खीम्पोस् लो वंशलो मना ङीर्‌व। खीक्‍का ईक् लाः ना मूङ्‍कप्का दूङ्देतो उमेर छूक् खोलोङ् वात्छास्सो आना ङीर्‌व।”

१६ ओरोना खसा आज्ञा तक योबोरोबूम् रीङ्बऊ तोङ्ना मोशाआ खस् ङीर्‌ची।

१७ लेवीम् वात्छा म्छाचीम् नीङ् ङ्‍कस्ङा के:

गेर्शोन, कहात ना मरारी।

१८ गेर्शोनमी वंशचीम् नीङ् ङ्‍कस्ङा के:

लिब्नी लो शिमीलो।

१९ कहातमी वंशस्:

अम्राम, यिसहार, हेब्रोन ना उज्जीएल।

२० मरारीम् वंशस्:

महली लो मूशीलो।

लेवीचीम् वंशस् खची होप्-होप्मी खीम्पोस्ची तूवाक तोङ्ना ङ्‍कस्ङा के।

२१ गेर्शोनपीका लिब्नी लो शिमीचीम् वंशलो छूवा। गेर्शोनमी वंशस् ङ्‍कस्ङा के।

२२ ईक् लाः ना मूङ्‍कप्का दूङ्देतो उमेर बाईप् वात्छाचीम् गन्ती तोङ्ना मूङ्‍कस् ७,५०० तूवा।

२३ गेर्शोनमी वंशचा खची तम्बू पवित्र तम्बूम् म्दोस्पा नाम्काम्स्को हेम्पी कीम् पर्ने तूवा।

२४ गेर्शोनीचीम् खीम्पीक लाम्‍लछा क लाएलमी वात्छा म्छा एल्यासाप तूवा।

२५ तूम्खास्को तम्बूपी गेर्शोनीचा पवित्र तूस्को, मूङ्‍कम् म्गोला लो म्थेम्‍लालो देम् तम्बू, तूम्खास्को तम्बूम् लाम्स्कोपी तूवाक पर्दा,

२६ चोकपीक खोलोङ् पर्दा, पवित्र तम्बू ना वेदीम् बरबार तूवाक चोकपीक लाम्स्कोम् पर्दा, रीबो, ना ङ्‍क गोङस्लो चाहेई छूक् खोलोक थक्मी जीम्मा तची।

२७ कहातपीका अम्रामी, यिसहारी, हेब्रोनी ना उज्‍जीएलीचीम् वंश छूवा। कहातमी वंशस् ङ्‍कस्ङा के।

२८ ईक् लाः ना मूङ्‍कप्का दूङ्देतो उमेर छूक् वात्छाचीम् गन्ती तोङ्ना मूङ्‍कस् ८,६०० तूवा। कहातीस् पवित्र तूस्कोम् जीम्मा पीम्पा तूवा।

२९ कहातमी वंशचा पवित्र तम्बूम् योऊमेर हेम् खची तम्बू कीम् पर्ने तूवा।

३० कहाती वंशचीम् खीम्पोस्चीम् लाम्‍लछा क उज्जीएलमी वात्छा म्छा एलीजापान तूवा।

३१ खचा सन्दूक, टेबल, सामदान, वेदी ना खचा सूसो मस्लो पवित्र तूस्कोपी चाहेई छूक् चूम्सोस्, पर्दा, खीक्‍का ङ्‍क गोङस्लो चाहेई छूक् खोलोङ् रीङ्मी जीम्मा तची।

३२ हारून पूजारीम् वात्छा म्छा एलाजार पूजारी क लेवीम् दूङ् देप्क लाम्‍लछा तूवा। खीक्‍का पवित्र तूस्कोम् रेखदेख मप् खोलोङ्पी हक् मम् लागी ख सोका।

३३ मरारीपीका महली लो मूशीचीम् वंशलो छूवा। मरारीम् वंशस् ङ्‍कस्ङा के।

३४ ईक् लाः ना मूङ्‍कप्का दूङ्देतो उमेर छूक् वात्छाचीम् गन्ती तोङ्ना मूङ्‍कस् ६,२०० तूवा।

३५ मरारी वंशचीम् खीम्पोस्चीम् लाम्‍लछा क अबीहेलमी वात्छा म्छा सूरीएल तूवा। खचा पवित्र तूस्कोम् योऊना हेम् खची तम्बू कीम् पर्ने तूवा।

३६ मरारीचा पवित्र तम्बूम् फल्याक, बार, खाम्बा, मूङ्‍क खम्बा तोतूस्को, मूङ्‍कपीक खोलोङ् चूम्सोस्, खीक्‍का ङ्‍क गोङस्लो चाहेई छूक् खोलोक थक्मी जीम्मा तची।

३७ लीक् हेम्‍लाम्पाक चोकपीक खोलोङ् खाम्बा मूङ्‍क खम्बा तोतूस्को, कीला ना रीबोम् जीम्मासो खचीम्ङा तूवा।

३८ पवित्र तम्बूम् नाम्काम्स्को हेम्, तूम्खास्को तम्बूम् लाईस्पी नाम्‍आप्पक हेम् मोशाआ, हारूनआ ना खम् वात्छा म्छाचा तम्बू कीम् पर्ने तूवा। खस् इस्राएलीचीम् लागी पवित्र तूस्कोम् जीम्मा पीचीक तूवा। पवित्र तूस्कोम् दोक्पी ताप् बीन्‍नीपा हेप् मीस् सेईम् छूये।

३९ मोशा लो हारूनआलो योबोरोबूम् आज्ञा तोङ्ना ङीर्‌चीक ईक् लाः ना मूङ्‍कप्का दूङ्देतो उमेरलोक लेवी वात्छास् २२,००० तूवा।

४० खीक्‍का योबोरोबूआ मोशा ओरोलअ, “ईक् लाः ना मूङ्‍कप्का दूङ्देतो उमेरलोक इस्राएलीचीम् खोलोङ् तूस्बूई वात्छा खची छाचीम् नीङ्लोङ् ङीर्‌व।

४१ इस्राएलीचीम् तूस्बूई खची छाचीम् फाईपी आना लेवीस् तात्व। ओरोनाङ् इस्राएलीचीम् दूङ् लाईस्पी जन्मेई छूक हीम्वा-केईम्वा पोसूम् फाईपी लेवीचीम् पोसू तात्व। कोङ् योबोरोबू के।”

४२ ओरोना योबोरोबूआ मोशा आज्ञा पीक तोङ्ना खसा इस्राएलीचीम् बूसूम्छाप् खची छास् खोलोङ् ङीर्‌ची।

४३ ईक् लाः ना मूङ्‍कप्का दूङ्देतो उमेरलोक बूसूम्छाप् खची छाचीम् नीङ् तोङ्ना खस् खोलोङ् २२,२७३ तूवा।

४४ होसोङ् योबोरोबूआ मोशा ओरोलअ,

४५ “इस्राएलीचीम् बूसूम्छाप् खची छाचीम् फाईपी लेवीस् ना खची हीम्वा-केईम्वा पोसूम् फाईपी लेवीचीम् पोसू खोलोङ् तात्व। लेवीस् क ओमी छूये। कोङ् योबोरोबू के।

४६ खीक्‍का लेवीचीम् गन्तीपीका दूङ्देतो छूक इस्राएलीचीम् २७३ जाना बूसूम्छाप्चीम् छुटकाराम लागी,

४७ पवित्र तूस्कोम् शेकेलd तोङ्ना आना खोलोमी लागी ङाक् शेकेल तात्व। ईक् सेकेल नीस्पोङ् गेरामी छूये।

४८ खीक्‍का थपेई मम्पा इस्राएलीचीम् छुटकारामी दाम् क आना हारून लो म्छास्लो पीचीव।”

४९ ओरोना लेवीचा छुटकारा पीचीकपीक एत्‍ताक मीस्पीका मोशाआ छुटकाराम् दाम् लापू।

५० खसा इस्राएलीचीम् बूसूम्छाप् खची छाचीम् नाम्छेर्‌बू जम्मा मअ, मूङ्‍क पवित्र तूस्कोम् शेकेल तोङ्ना १,३६५ शेकेलe तूवा।

५१ योबोरोबूआ मोशा आज्ञा पीक तोङ्ना मूङ्‍क छुटकाराम् दाम् खसा हारून लो म्छास्लो पीची।

d 

३:४७ ईक् शेकल बराबर ११:५ ग्राम नाम्‍छेर्‌बूम् चेप्‍तीरोङ्

e 

३:५० १,३६५ शेकेल अर्थात्, १५:५ किलोग्राम नाम्छेर्‌बूम् चेप्‍तीरोङ्

कहातीस्

४

योबोरोबूआ मोशा लो हारूनलो ओरोलची,

२ “लेवीस् तूकपीक कहातीस् खची होप्-होप्मी वंश लो खची खीम्पोस्चीलो तूक तोङ्ना ङीराचूव।

३ तूम्खास्को तम्बूपी सूसो मस् ताप् सूक्पोङ् दोङ् ना मूङ्‍कप्का मेक्‍तोक ङाक्पोङ् दोङ् सम्मो बाईप् खोलोङ् वात्छास् ङीराचूव।

४ “तूम्खास्को तम्बूपी हायाम् पवित्र रीङ्मी जीम्मा लाम् कहातीचीम् लक् के।

५ छाउनी बीन्‍नी थाऊपी यईयस्लो हारून लो वात्छा म्छास्लो मूङ्‍क छाउनी गोपी खान्‍नूव ना पर्दा लात्चीनूना मूङ्‍कसा करारमी ललईमी सन्दूक देप्चीनूव।

६ खचा मूङ्‍क थेम्पी हायाम् चीप् सोकोवार तेस्चीनूव, खीक्‍का मूङ्‍क थेम्पी खोलोङ् मोमोजीजीप्पा तेईआ देप्चीनूव।

७ “खचा पवित्र सबेईमी टेबल थेम्पी ईबूम् मोमोजीजीप्पा तेई दीमस्‍नूना मूङ्‍क थेम्पी साम्दीरोङ्, धुपौरा, बाटा ना कूईम्ना चारेईमम् बलिम् पोङ्‌कीरीम् यूक्स्चीनूव, ना मूङ्‍कपी यूम् सबेई दोस्का सम्मो मूङ्‍क टेबल थेम्पीङ् छूम् छूये।

८ खचा मूङ्‍क थेम्पी हाल्के तेई दीमस्‍नूना मूङ्‍क थेम्पी हायाम् चीप् सोकोवार तेस्‍चीनूव, ना टेबल खूर्म् तूप् तेस्चीनूव।

९ “खचा मोमोजीजीप्पा तेई खाईचीनूना लाबाईमी लागी सामदान, ना मूङ्‍कपीक दीय ना मूङ्‍कपीक सलेद मीलेई मम् काम्ता ना काम्ता यूस्को रोङ्, खीक्‍का खोलोङ् जैतूनमी तेलमी रोङ् देप्चीनूव।

१० खीक्‍काना खचा सामदान ना मूङ्‍कम् खोलोङ् चूम्सोस्सो हायाम् चीप् सोकोवारआ रीम्चीनूना मूङ्‍क खूर्म् चूम् थेम्पी यूक्स्चीनूव।

११ “खचा हाल्ङोम् वेदी थेम्पी मोमोजीजीप्पा तेई दीमस्‍नूना हायाम् चीप् सोकोवारआ देप्चीनूव, ना मूङ्‍कम् तूप् खची तूस्कोपी तेस्‍चीनूव।

१२ “पवित्र तूस्कोपी खचा गोङस्क खोलोङ् सूसो मम् चूम्सोस् खाईचीनूना मूङ्‍क मोमोजीजीप्पा तेईपी यूक्स्चीनूना हायाम् चीप् सोकोवारआ रीम्चीनूना मूङ्‍क खूर्म् चूम् थेम्पी यूक्स्चीनूव।

१३ “खचा काँसम् वेदीपीका छूबूई लात्चीनूना मूङ्‌क थेम्पी बैजनी रङ्गमी तेई दीमस्‍नूव।

१४ मूङ्‍क थेम्पी खचा वेदीम् सूसो मईचीलो गोङस्क खोलोङ् चूम्सोस्, मीः यूम् रोङ्, साः थेईम् काँटा, बेल्चा, छर्‌केई मम् बाटा खोलोङ् यूक्स्चीनूव। मूङ्‍क थेम्पी खचा हायाम् चीप् सोकोवार दीमस्‍नूना मूङ्‍कम् तूप् खची तूस्कोपी यूक्स्चीनूव।

१५ “छाउनी हकस्‍ना सरेई छूम् नाम्‍लापी हारूनआ लो वात्छा म्छाचालो पवित्र तूस्कोम् खोलोङ् पवित्र चूम्सोस् देप्पस्कप्का कहातीस् मूङ्‍क खूर्स् तानूव। खोदोलोई खचा पवित्र थक् क पत्चीनूनव, मादोन् खस् सीये। तूम्खास्को तम्बूम् खोलोक थक् कहातीचा खूर्‌चीनूव।

१६ “हारून पूजारीम् वात्छा म्छा एलाजारमी जीम्मापी सूम्पेईमम्पा थक् ङ्‍कस्ङा के: लाबाईमी लागी तेल, हायाम् नाम्चानप् धूप, लेई पीच्‍ची चारेईम् मम् छीर्म् बलि, अभिषेक मम् तेल — पवित्र तूम्बू ना मूङ्‍कपी तूक खोलोङ् चूम्सोस्।”

१७ योबोरोबूआ मोशा लो हारूनलो ओरोलची,

१८ “लेवीचीम् रापीका कहातीम् वंशस् मासेई छूम् पीयाचूनव।

१९ खस् हायाम् पवित्र थक्मी दोक्पी ताईलो सीनूनव पीकाचीना ङ्‍क खची लागी मस्व: हारून लो वात्छा म्छास्लो पवित्र तूस्कोगोपी खात्ना खस् खोलोङ् खची होप्-होप्मी लक् ना खचा ऊचीई खूर्म् पर्ने मूङ्‍क आरेई मस्व।

२० खोदोलोई कहातीस् पवित्र थक् खोम् लागी ऊक्छीनसो म्गोपा खान्‍नूनव, मादोन् खस् सीये।”

गेर्शोनीची

२१ योबोरोबूआ मोशा ओरोलअ,

२२ “गेर्शोनीस्सो खची होप्-होप्मी खीम्पोस्ची लो वंशलो तूक तोङ्ना ङीर्‌चीव।

२३ तूम्खास्को तम्बूपी सूसो मस् ताप् सूक्पोङ् दोङ्पीका मेक्‍तो ङाक्पोङ् दोङ् सम्मो उमेर बाईप् खोलोङ् आना ङीर्‌व।

२४ “बारी खूर्म् लागी लो सूसो मम् लागीलो गेर्शोनी वंशचा मम् पर्ने लक् ङ्‍कस्ङा के:

२५ पवित्र तम्बू, अर्थात् तूम्खास्को तम्बूपीक खोलोङ् पर्दा, मूङ्‍कम् छाना, ना मूङ्‍क थेम्पी तूक हायाम् चीप् सोकोवारमी छाना, खीक्‍का तूम्खास्को तम्बूम् लाम्कोप्स्क पर्दा,

२६ पवित्र तम्बू ना वेदीम् लीक् हेम्पीक चोकपीक खोलोङ् पर्दा, मूङ्‍कम् लाम्स्कोप्क पर्दा, रीबो, ना मूङ्‍कम् सूसो मईचीलो गोम् खोलोङ् चूम्सोस् खचा खूर्‌चीनूव। खीक्‍का ङ्‍क खोलोङ् रीङ्पीका ऊचीई लक् छूये, मूङ्‍कसो गेर्शोनीचाङ् मस्‍नूव।

२७ मूङ्‍कचीम् खोलोङ् खची सूसो, अथवा बारी थेईम् लक्दोसो अथवा बीन्‍नीपा लक्दोसो, मूङ्‍क खोलोङ् हारूनआ लो वात्छा म्छाचालो आज्ञा मईचीक तोङ्ना गेर्शोनीचा मस्‍नूव। मूङ्‍कचा मम् पर्ने खोलोङ् लक् आन्‍नाङ् खतेई मीयापानूम्व।

२८ तूम्खास्को तम्बूपी गेर्शोनमी वंशचा मम् पर्ने लक् ङ्‍कस्ङा के। खचीम् खची जीम्मेवारी हारून पूजारीम् वात्छा म्छा ईतामारमी हूक्पी छूनूव।

मरारीची

२९ “मरारीची खची होप्-होप्मी वंश लो खची खीम्पोस्चीलो तूक तोङ्ना आना ङीर्‌चीव।

३० तूम्खास्को तम्बूपी सूसो मस् ताप् सूक्पोङ् दोङ्पीका मेक्‍तो ङाक्पोङ् दोङ् उमेर बाईप् खोलोङ् आना ङीर्‌चीव।

३१ तूम्खास्को तम्बूपी खचा मम् पर्ने लक् ङ्‍कस्ङा के: पवित्र तम्बूपीक फल्याक्, मूङ्‍क राम्पा, तूप्, खाम्बा ना मूङ्‍क खम्बा तोतूस्को,

३२ खीक्‍का लीक् हेम्पीक चोकपीक खाम्बा ना मूङ्‍क खम्बा तोतूस्को, कीला, रीबो ना मूङ्‍कम् खोलोङ् चूम्सोस्, ना मूङ्‍क गोङस्लो चाहेई छूक् खोलोङ् थक् खाचाङ् खूर्‌चीनूव। खस् तूकप्क ई-ईल्पोआ खूर्म् पर्ने चूम्सोस् खस्ङा जीम्मा पीचीव।

३३ हारून पूजारीम् वात्छा म्छा ईतामारआ आरेई मस्क तोङ्ना तूम्खास्को तम्बूपी मरारी वंशचा मम् पर्ने सूसो ङ्‍कस्ङा के।”

लेवीस् ङीर्‌चीक

३४ मोशाआ, हारूनआ ना समुदायपीक लाम्‍लछाचा कहातीचीम् खची होप्-होप्मी वंश लो खीम्पोस्चीलो तूवाक तोङ्ना ङीर्‌ची।

३५ सूक्पोङ् दोङ्पीका मेक्‍तो ङाक्पोङ् दोङ् सम्मो उमेर बाईप् खोलोङ् खस् तूम्खास्को तम्बूपी सूसो मम् लक्पी सोक्चीक तूवा।

३६ मूङ्‍कस् खची वंश-वंश तोङ्ना ङीराक खोलोङ् २,७५० तूवा।

३७ मोशालाम्पा पीचीक योबोरोबूम् आज्ञा तोङ्ना मोशा लो हारूनआलो ङीर्‌चीक तूम्खास्को तम्बूपी लक् मप् खोलोङ् कहातीचीम् संख्या ङ्‍कतोदीङ् तूवा।

३८ गेर्शोनीस् खची होप्-होप्मी वंश लो खीम्पोस्चीलो तूवाक तोङ्ना ङीर्‌चीक तूवा।

३९ सूक्पोङ् दोङ्पीका मेक्‍तो ङाक्पोङ् दोङ् सम्मो उमेर बाईप् खोलोङ् खस् तूम्खास्को तम्बूपी सूसो मम् लक्पी सोक्चीक तूवा।

४० मूङ्‌कस् वंश-वंश ना खची खीम्पोस्-खीम्पोस् मस्‍ना ङीर्‌चीक खोलोङ् २,६३० तूवा।

४१ योबोरोबूम् आज्ञा तोङ्ना मोशा लो हारूनआलो ङीर्‌चीक तूम्खास्को तम्बूपी लक् मप् गेर्शोनीचीम् संख्या ङ्‍कतोदीङ् तूवा।

४२ मरारीची खची होप्-होप्मी वंश लो खीम्पोस्चीलो तूवाक तोङ्ना ङीर्‌चीक तूवा।

४३ सूक्पोङ् दोङ्पीका मेक्‍तो ङाक्पोङ् दोङ् सम्मो उमेर बाईप् खोलोङ् खस् तूम्खास्को तम्बूपी सूसो मम् लक्पी सोक्चीक तूवा।

४४ मूङ्‍कस् वंश-वंश मस्‍ना ङीर्‌चीक खोलोङ् ३,२०० तूवा।

४५ मोशालाम्पा पीचीक योबोरोबूम् आज्ञा तोङ्ना मोशा लो हारूनआलो ङीर्‌चीक तूम्खास्को तम्बूपी लक् मप् खोलोङ् मरारीचीम् संख्या ङ्‍कतोदीङ् तूवा।

४६ ओरोना मोशाआ, हारूनआ ना इस्राएलपीक लाम्‍लछाचा खोलोङ् लेवीस् खची होप्-होप्मी वंश लो खीम्पोस्चीलो तूवाक तोङ्ना ङीर्‌ची।

४७ सूक्पोङ् दोङ्पीका मेक्‍तो ङाक्पोङ् दोङ् सम्मो उमेर बाईप् खोलोङ् तूम्खास्को तम्बूपी सूसो मम् लागी लो बारी खूर्म् लागीलो सोक्चीक तूवा।

४८ मूङ्‍क ङीराक खोलोङ् ८,५८० तूवा।

४९ खची होप्-होप्मी सूसो मम् लागी लो बारी खूर्म् लागीलो मोशालाम्पा योबोरोबूम् आज्ञा मक तोङ्ना खस् सोक्चीक तूवा।

योबोरोबूआ मोशा आज्ञा पीक तोङ्ना खस् ङीर्‌ची।

छाउनीम् शुद्धता

५

योबोरोबूआ मोशा ओरोलअ,

२ “इस्राएलीस् खची गाम्पी सरेई छूक् सोमोरी तूप्, धातुम् सोमोरी तूप्, ना मीस्मी सालोग्गी पत्चीना अशुद्ध छूक्‍तोदी छाउनीपीका पाखापी यूक्सानूम्व लचीना आज्ञा पीचीव।

३ मूङ्‍क तोङ्‍क वात्छा लो मीम्छालो नीप्पोङ् पाखापी यूक्स्चीनूव। खीक्‍का खची रापी कोङ् तूस्को छाउनी खचा अशुद्ध मस्‍नूनव।”

४ इस्राएलीचा खोरोनाङ् मची, खस् छाउनीपीका पाखापी यूक्स्ची। खीक्‍का योबोरोबूआ मोशा लक तोङ्ना इस्राएलीचा मची।

५ योबोरोबूआ मोशा ओरोलअ,

६ “इस्राएलीस् ओरोलचीव: हेप् वात्छा अथवा मीम्छाआ योबोरोबूम् रीङ् रेप्पनोना बीन्‍नीपा मीस्मी ऊल्‍लोङ्पी मोऊ मईदोक, मूङ्‍क दोसी थरेई छूये,

७ ना मूङ्‍कसा म्होपा मईक मोऊ स्वीकार मम् छूये। मूङ्‍कसा बीन्‍नीपाम् ऊल्‍लोङ्पी मक अपराधमी लागी जरीमाना ना होसोङ् मूङ्‍कम् ङाक् गुणा दूङ्देतो पीम् छूये।

८ खोदोलोई मूङ्‍क मीस्मी ऊल्‍लोङ्पी अपराधमी जरीमाना तोम् लागी मूङ्‍क मीस् सीयाखात्क तूये ना मूङ्‍कम् आस्सो म्मीस् मान्तूदोक, मूङ्‍क जरीमाना क योबोरोबूम् छूये। खीक्‍का अपराध मपा जरीमानाम् साथपी ईबूम् लूस्मी सारे पूजारी मोऊ छेमाम् लक् मम् लागी पीनूव।

९ इस्राएलीचा पूजारीम् दोक्पी तातस्क खोलोङ् पवित्र चाचोदाम् पूजारीमीङ् छूये।

१० खीक्‍का पूजारी पीम्पा खोलोङ् पवित्र चाचोदाम् पूजारीआङ् यूक्स्‍नूव।”

विश्‍वासघाती तोमाम् चाम्ची छूवाक

११ योबोरोबूआ मोशा ओरोलअ,

१२ “इस्राएलीस् ओरोलचीव: हेप् मीस्मी म्तोमा थाम्खाताना मूङ्‍कसा म्तूप्पो विश्‍वासघात मईना,

१३ बीन्‍नीपा वात्छालो ईम्से, खोदोलोई मूङ्‍क रीङ् म्तूप्पोआ अथवा बीन्‍नीपा मीचा आसासो तूम् तयनोदोक, मूङ्‍कम् ऊल्‍लोङ्पी आस्सो साक्छी मान्तू ना मूङ्‍क मीम्छा म्होप्ङा मोऊ मकपी लाप्चीक मान्तूदोसो खसा म्होपा म्होप्ङा अशुद्ध मन्चीक छूये।

१४ मूङ्‍क गसाक म्तोमा हेम् मूङ्‍क म्तूप्पोम् नाचूर् खोङना ना म्तोमा शंका मम् थालेई मय, खीक्‍का म्तोमा मोरोना गसाक तूयेयो मान्तूयो पीक्ना छेईम् लामदोक,

१५ मूङ्‍क मीचा म्तोमा पूजारीम् दोक्पी तात्नूव। खीक्‍का मूङ्‍कसा म्तोमाम् लागी आधा पाथी जेऊमी फूल बलि चारेई मनूव। खसा मूङ्‍क फूलपी जैतूनमी तेल अथवा धूप तेस्‍नूनव, ऊदोईपीक्यालो मूङ्‍क नाचूर्‌मी बलि, अर्थात् मूङ्‍क मीम्छा दोसी तूयेयो मान्तूयो पीम् रीङ् प्रमाणीत मम् छीर्म् बलि के।

१६ “खीक्‍का पूजारीआ मूङ्‍क मीम्छा म्दोक्पी तात्नूना योबोरोबूम् लाइस्पी थोरेप्नूव।

१७ खीक्‍काना पूजारीआ बोहोम् छूप्पी शुद्ध काऊ बाईनूव, ना पवित्र तम्बू तूकपीक चीछा फूर्क् खाईनूना मूङ्‍क काऊपी तेस्‍नूव ना मूङ्‍क काऊ खीक् बानेई मनूव।

१८ खीक्‍का पूजारीआ मूङ्‍क मीम्छा योबोरोबूम् लाईस्पी थोरेप्नूना मूङ्‍कम् म्तोसम् वईपीनूव ना मूङ्‍कम् म्हूक्पी प्रमाणित मम् बलि, अर्थात् नाचूर्‌मी छीर्म् बलि यूक्स्पीनूव, खीक्‍का साराप् ताईप् मूङ्‍क खीक् काऊ पूजारीआ म्हूक्पी लाप्नूव।

१९ खीक्‍का पूजारीआ मूङ्‍क मीम्छा पूस्‍तून चामीनूना ओरोलनूव, ‘हेप् मीस् आन्‍लो ईम्साक मान्तू, ना आम् तूप्पोम् हूक्पी तूवालो रई चालपी लाम्दूमाना आन् अशुद्ध छूवाक मान्तूदोक, साराप् ताईप् ङ्‍क खीक् काऊपीका आम्पी ऊसो हानी छूनूनव।

२० खोदोलोई आम् तूप्पोम् हूक्पी तूवातोङ्सो आन् थाम्खाताक तूदोक, खीक्‍का आम् तूप्पो बाहेक बीन्‍नीपा मीस्लो आन् ईम्साना गसाक तूदोक —’

२१ “ङ्‍कपी पूजारीआ मूङ्‍क मीम्छा साराप्मी पस्तून चामीनूव — ‘योबोरोबूआ आम् सागोवा हार्‌मीयलो ना आम् बो हम्मीयलो, खसा आन् आम् मीस्चीम् रापी साराप् तोक् ना खोलोआ धिक्‍कार मप् बानेई मानूव।

२२ ङ्‍क साराप् ताईप् काऊ आम् बोगोपा वोङ्ना आम् बो हम्मीनूव ना आम् सागोवा हार्प् खाप् बानेई मनूव। खीक्‍का मूङ्‍क मीम्छाआ ‘आमेन, ङ्‍कतोङ्‍ङा छूनूव,’ पीनूव।

२३ “पूजारीआ मूङ्‍क साराप्मी रीङ् सोक्सर्‌पी छाप्नूना मूङ्‍क खीक् काऊआ सप्नूना मेतेई मदीत्नूव,

२४ ना खसा मूङ्‍क मीम्छा मूङ्‍क साराप् ताईप् खीक् काऊ दूमीनूव, ना मूङ्‍क साराप् ताईप् काऊ मूङ्‍कम् गोपा वोङ्ना हायाम् देप् वेदना छूये।

२५ “खीक्‍का पूजारीआ नाचूर्‌मी छीर्म् बलि मूङ्‍क मीम्छाम् हूक्पीका खाईनूना योबोरोबूम् लाईस्पी वेदीपी मूङ्‍क छीर्म् बलि तेस्‍नूव।

२६ पूजारीआ छीर्म् बलिपीका ईक् मुठ्ठी लात्नूना प्रमाणित मप् बलिम् रूप्पी वेदीपी मूङ्‍क हूईनूव, ना दोस्पी मूङ्‍क मीम्छा मूङ्‍क काऊ दूम् पीनूव।

२७ मूङ्‍क गसाक तूये ना मूङ्‍कसा म्तूप्पोम् ऊल्‍लोङ्पी मोऊ मक तूदोक, मूङ्‍क साराप् ताईप् काऊ मूङ्‍कम् म्गोपा वोङ्ना खीक् मईक तोङ्ना हायाम् चाईप् पीडा तात। खीक्‍का मूङ्‍कम् म्बो हमे ना मूङ्‍कम् म्सागोवा हार्‌खाते, ना मूङ्‍क मीम्छा म्मीस्चीम् रापी साराप् तोक् छूये।

२८ खोदोलोई मूङ्‍क मीम्छा गसाक मान्तू ना शुद्धङ् तूदोक, मूङ्‍क दोस् मान्तूप् छूना होपोसूम् छूदूर।

२९ “म्तूप्पोम् हूक्पी तूतोङ् थाम्खात्ना अशुद्ध छूक् मीम्छाम् लागी,

३० अथवा म्सानीवापीका नाचूर् खोङना म्तोमापी मान्‍नप् शंका मप् वात्छाम् लागी नाचूर्‌मी नियम ङ्‍कङ् के। पूजारीआ मूङ्‍क मीम्छा योबोरोबूम् लाईस्पी थोरेप्नूव, ना ङ्‍क नियम तूक तोङ्ना कारवाही मनूव।

३१ मूङ्‍क म्तूप्पो ऊसो दोसी छूनो, खोदोलोई मूङ्‍क मीम्छाआ क म्होपा मक अधर्मम् सजाई तेप्स्।”

नाजिरी

६

योबोरोबूआ मोशा ओरोलअ,

२ “इस्राएलीस् ओरोलचीव: हेप् वात्छाआ अथवा मीम्छाआ विशेष भाकल, अर्थात् योबोरोबूम् लागी अलग छूम् लागी नाजिरीमी भाकल मम् लन्ची मईदोक,

३ मूङ्‍क दाखमद्यपीका लो बीन्‍नीपा मद्यपीकालो छूबूरी तूनूव, खीक्‍का मूङ्‍कसा जूजूर्पा दाखमद्य लो वाचोसीम् काऊलो दूङ्नूनव। खीक्‍का मूङ्‍कसा ताजा अथवा हार्प् खाप् वाचोसी चनूनव।

४ देक्लेई सम्मोई मूङ्‍क नाजिरी छूना अलग तूये, खूङ्‍क लेई सम्मो मूङ्‍कसा वाचोसीम् पऊपीका ताप् थक् — वाचोसीम् चालेई अथवा म्होऊ ऊसो चनूनव।

५ “मूङ्‍कसा अलग छूम् भाकल मक नाम्‍ला सम्मो मूङ्‍कम् तोङ्पी छूर तेस्‍चीनूनव। खीक्‍का मूङ्‍कसा हादेसम्मोई योबोरोबूम् लागी म्होप् अलग यूयान्ची, खूङ्‍क पूरा मान्छूम् सम्मो मूङ्‍क पवित्र तूनूव, ना मूङ्‍कसा म्तोसम् ओरोबाईप् यूक्स्‍नूव।

६ देक्लेई सम्मोई मूङ्‍कसा म्होप् योबोरोबूम् लागी अलग यूयान्ची, खूङ्‍क सम्मो मूङ्‍क सालोग्गीम् दोक्पी खान्‍नूनव।

७ मूङ्‍कम् म्पा अथवा म्मा, म्बू-म्नेछो अथवा म्ना-म्नेछो सीदोसो मूङ्‍कम् लागी खसा म्होप् अशुद्ध मन्चीनूनव, ऊदोईपीक्यालो म्नीनाम्माम् लागी अलग मन्चीक चीन्‍न मूङ्‍कम् म्तोङ्पी छूये।

८ मूङ्‍क अलग तूक नाम्‍ला सम्मो मूङ्‍क योबोरोबूम् लागी पवित्र छूम् छूये।

९ “आचानक हेप् मीस् मूङ्‍कम् दोक्पी सीना म्होपा अर्पण मक म्तोसम् अशुद्ध छूदोक, शुद्ध छूम् नूक् लेईपी मूङ्‍कसा म्तोसम् खक्नूव।

१० खीक्‍का रेक् लेईपी खसा नीच्‍ची तूक्‍तूगूल्म् अथवा परेवाम् नीच्‍ची म्छा तूम्खास्को तम्बूम् लाम्स्कोपी पूजारीम् दोक्पी तात्नूव।

११ सालोग्गीम् दोक्पी तूवाना मूङ्‍कसा मोऊ मकसा पूजारीआ मूङ्‍कम् लागी मोऊ छेमाम् लक् मम् लागी मूङ्‍कपीका ईबूम् मोऊबलि, ना आर्को क मीःपी चारेईमम् बलि चारेई मनूव। खीक्‍का मूङ्‍क लेई खसा म्तोङ् चोखेई मनूव।

१२ मूङ्‍क योबोरोबूम् लागी अलग छूम् नाम्‍ला सम्मो खसा होसोङ् म्होप् योबोरोबूपी अर्पण मन्चीनूव, ना दोस् बलिम् लागी ईक्दोङ् बाईप् लूस्मी म्छा तात्नूव। रोबूम् लागी मूङ्‍क अलग छूवाक नाम्‍ला अशुद्ध छूवाकसा, मूङ्‍क लाईस्पीक लेईमी गन्ती छूनो।

१३ “म्होप् रोबूम् लागी अलग छूम् नाम्‍ला पूरा छूकप्का रेम् पर्ने नाजिरीम् ललई ङ्‍कङ् के। मूङ्‍क तूम्खास्को तम्बूम् लाम्स्कोपी तात्चीनूव।

१४ मूङ्‍कसा योबोरोबूम् लागी मूङ्‍कपी ङ्‍क तोङ्‍क बलि चारेईमम् पर्ने तूये: मीःपी चारेईमम् बलिम् लागी ईबूम् ईक्दोङ् बाईप् खोत मन्दीक लूस्मी पाठा, मोऊबलिम् लागी ईक्दोङ् बाईप् खोत मन्दीक लूस्मी पाठी, ना खाऊमा-खासेर्मा बलिम् लागी क ईबूम् खोत मान्दीक लूस्मी सारे,

१५ ईक् बूखो खमिर मान्तेम्पा सबेई — जैतूनमी तेल तेम्पाना चोम्पा मसीन फूलमी फरऊला ना जैतूनमी तेलआ कील्म्पा खमिर मान्तेम्पा बाबर — ना मूङ्‍कम् साथपी तोकेई मम्पा छीर्म् बलि लो कूईम्ना चारेईमम् बलिलो।

१६ “पूजारीआ योबोरोबूम् लाईस्पी मूङ्‍कम् लागी मोऊबलि लो खाऊमा-खासेर्माम् बलिलो चारेई मनूव।

१७ खसा योबोरोबूम् लागी खाऊमा-खासेर्मा बलिम् रूप्पी बूखोपी तूक खमिर मान्तेम्पा सबेई लो लूस्मी सारेलो, ना मूङ्‍कम् छीर्म् बलि लो कूईम्ना चारेईमम् बलिलो चारेई मनूव।

१८ “खीक्‍का मूङ्‍क नाजिरीआ तूम्खास्को तम्बूम् लाम्स्कोपी म्होपा अर्पण मक मूङ्‍क म्तोसम् खक्नूव, ना मूङ्‍क म्तोसम् खाईनूना खाऊमा-खासेर्मा बलिम् म्छीनीपू तूक मीःपी तेस्छोक्स्‍नूव।

१९ “मूङ्‍कसा म्होपा अर्पण मक म्तोसम् खोम् यातकप्का पूजारीआ लूस्मी सारेम् ङीम्पा म्सूक्‍तूम्, बूखोपी ईबूम् खमिर मान्तेम्पा फरऊला लो खमिर मान्तेम्पा बाबरलो खाईनूना मूङ्‍क नाजिरीम् हूक्पी यूक्स्पीनूव।

२० खीक्‍का पूजारीआ मूङ्‍क खोलोङ् विशेष चाचोदाम्मी रूप्पी योबोरोबूम् लाईस्पी चारेई मनूव। ङ्‍क खोलोङ् म्पम्स्मी विशेष चाचोदाम् ना फीलाम् पवित्र चाचोदाम्‍लो योबोरोबूपी चारेई मम्पा पूजारीम् लागी पवित्र भाग छूये। खीक्‍काना मूङ्‍क नाजिरीआ दाखमद्य दूङ्‍ङलो नये।

२१ “नाजिरीआ मम् पर्ने भाकलमी ललई ङ्‍कङ् के। मूङ्‍कसा म्होप् अर्पण मयान्चीक तोङ्ना योबोरोबूपी चारेईमम् चाचोदाम् ङ्‍कस्ङा के। खसा म्होपा मक भाकल नाजिरीम् ललई तोङ्ना खोलोङ् रेम् छूये।”

पूजारीआ पीम् आसीक्

२२ योबोरोबूआ मोशा ओरोलअ,

२३ “हारून लो वात्छा म्छास्लो ओरोलचीव, ‘आन्‍ना इस्राएलीस् आसीक् पीनूम्‍लो ओरोलानूम्व:

२४ ‘योबोरोबूआ आन् आसीक् पीयानूव,

ना आम् रूसो मनूव।

२५ योबोरोबूआ आम्पी म्मूक्स् मचनूव,

ना आन् सम्खेलू मीयाचानूव।

२६ योबोरोबूआ म्ङाली आम्पी खोमचनूव,

ना आन् खाऊमा-खासेर्मा पीयाचानूव।’

२७ ओरोनाङ् खचा इस्राएलीचीपी ओ नीङ् कायम यूक्सची, ना कोङा खस् आसीक् पीयोची।”

पवित्र तूम्बूम् समर्पण मस्क लेईपी चारेई मम्पा चाचोदाम्

७

मोशाआ पवित्र तूम्बू बोबूईम् यात्कप्का, मूङ्‍क तम्बू ना मूङ्‍क तम्बूपी तूवाक खोलोङ् चूम्सोस्, खीक्‍का वेदी ना मूङ्‍क वेदीपी तूवाक खोलोङ् रोङ्-रोदाम् अभिषेक मना अर्पण मअ।

२ खीक्‍काना इस्राएलपीक लाम्‍लछास् — मीस् ङीर्म् जीम्मा लाप् इस्राएलमी गोङ्पीक लाम्‍लछास् — ताना खची होप्-होप्मी बलि चारेईमची।

३ खचा योबोरोबूम् लाईस्पी तूक्ची गाडा लो ईक्पोङ् नीच्‍ची लूपीलो, नी-नीस् गोङ्चीम् लाम्‍लछाचीपीका ई-ईबूम् गाडा लो लाम्‍लछा पीच्‍चीक ई-ईबूम् लूपीलो खची होप्-होप्मी बलि तात्चीना पवित्र तम्बूम् लाईस्पी योबोरोबूपी चारेईमची।

४ खीक्‍का योबोरोबूआ मोशा ओरोलअ,

५ “खचीप्का मूङ्‍क खोलोक थक् आना लाप्व, ना तूम्खास्को तम्बूम् लक् मईचीलो मूङ्‍क गोङ्चीनूव। खीक्‍का लेवीस् खची होप्-होप्मी लक् तोङ्ना मूङ्‍क आना पीचीव।”

६ ओरोना मोशाआ मूङ्‍क खोलोङ् गाडा लो लूपीलो खाईना लेवीस् पीची।

७ नीच्‍ची गाडा लो लीची लूपीलो खसा खची लक् तोङ्ना गेर्शोनीस् पीची।

८ लीची गाडा लो रेक्ची लूपीलो हारून पूजारीम् वात्छा म्छा ईतामारमी हूक्पी लक् मप् मरारीस् खचा लक् मस्क तोङ्ना खसा पीची।

९ खोदोलोई कहातीस् क मोशाआ ऊसो मान्पीची, ऊदोईपीक्यालो खची बोऊतोपी पवित्र थक् खूर्म् जीम्मेवारी खचीम् तूवा।

१० वेदी अभिषेक छूवाक लेई गोङ्पीक लाम्‍लछाचा मूङ्‍क अर्पण मम् लक्पी चाचोदाम् तात्चीना वेदीम् लाईस्पी यूक्स्ची।

११ ऊदोईपीक्यालो योबोरोबूआ मोशा ओरोलक तूवा, “वेदी अर्पण मम् लक्पी लेई पीच्‍ची खची गोङ्पीक लाम्‍लछा तूवाकपी ईल्पोआ म्होप्मी चाचोदाम् चारेई मनूव।”

१२ लाईस्पीक लेई चाचोदाम् चारेई मप् यहूदाम् गोङ्पीक अम्मीनादाबमी वात्छा म्छा नहशोन तूवा।

१३ मूङ्‍कम् चाचोदाम् ङ्‍क तोङ्‍क तूवा: पवित्र तूस्कोपीक शेकेल तोङ्ना १३० शेकेलa नाम्छेर्‌बूम् ईबूम् साम्दीरोङ्, ना नूक्पोङ् शेकेलb नाम्छेर्‌बूम् ईबूम् काऊ रीम् बाटा — ङ्‍क नीच्‍चीङ् छीर्म् बलिम् लागी जैतूनमी तेललो चोम्पा मसीन फूल्‍आ पेप्क तूवा —

१४ ना धूपआ पेप्खाप् ईक्पोङ् शेकेलc हाल्ङोम् ईबूम् धूप हूईम् धुपौरो,

१५ मीःपी चारेईमम् बलिम् लागी ईबूम् लूपी, ईबूम् लूस्मी सारे ना ईक्दोङ् बाईप् लूस्मी म्छा,

१६ मोऊबलिम् लागी ईबूम् बका,

१७ ना खाऊमा-खासेर्मा बलिम् लागी क नीच्‍ची लूपी, ङाची लूस्मी सारे, ङाची बका ना ङाची ईक्दोङ् बाईप् लूस्मी म्छा। अम्मीनादाबमी वात्छा म्छा नहशोनमी चाचोदाम् ङ्‍कस्ङा तूवा।

१८ दोस्पीक लेई इस्साखारमी गोङ्पीक लाम्‍लछा सूआरमी वात्छा म्छा नतनेलआ म्होप्मी चाचोदाम् तातू।

१९ खसा तात्क चाचोदाम् ङ्‍क तोङ्‍क तूवा: पवित्र तूस्कोपीक शेकेल तोङ्ना १३० शेकेल नाम्छेर्‌बूम् ईबूम् साम्दीरोङ्, नूक्पोङ् शेकेल नाम्छेर्‌बूम् ईबूम् काऊ रीम् बाटा — ङ्‍क नीच्‍चीङ् छीर्म् बलिम् लागी जैतूनमी तेललो चोम्पा मसीन फूल्‍आ पेप्क तूवा —

२० ना धूपआ पेप्खाप् ईक्पोङ् शेकेल हाल्ङोम् ईबूम् धूप हूईम् धुपौरो,

२१ मीःपी चारेईमम् बलिम् लागी ईबूम् लूपी, ईबूम् लूस्मी सारे ना ईक्दोङ् बाईप् लूस्मी म्छा,

२२ मोऊबलिम् लागी ईबूम् बका,

२३ ना खाऊमा-खासेर्मा बलिम् लागी क नीच्‍ची लूपी, ङाची लूस्मी सारे, ङाची बका खीक्‍का ङाची ईक्दोङ् बाईप् लूस्मी म्छा। सूआरमी वात्छा म्छा नतनेलमी चाचोदाम् ङ्‍कस्ङा तूवा।

२४ सूक् लेई क लेई जबूलूनमी गोङ्पीक लाम्‍लछा हेलोनमी वात्छा म्छा एलीआबआ म्होप्मी चाचोदाम् तातू।

२५ खम् चाचोदाम् ङ्‍क तोङ्‍क तूवा: पवित्र तूस्कोम् शेकेल तोङ्ना १३० शेकेल नाम्छेर्‌बूम् ईबूम् साम्दीरोङ्, नूक्पोङ् शेकेल नाम्छेर्‌बूम् ईबूम् काऊ रीम् बाटा — ङ्‍क नीच्‍चीङ् छीर्म् बलिम् लागी जैतूनमी तेललो चोम्पा मसीन फूल्‍आ पेप्खाप् तूवा —

२६ ना धूपआ पेप्खाप् ईक्पोङ् शेकेल हाल्ङोम् ईबूम् धूप हूईम् धुपौरो,

२७ मीःपी चारेईमम् बलिम् लागी ईबूम् लूपी, ईबूम् लूस्मी सारे ना ईबूम् ईक्दोङ् बाईप् लूस्मी म्छा,

२८ मोऊबलिम् लागी ईबूम् बका,

२९ ना खाऊमा-खासेर्मा बलिम् लागी क नीच्‍ची लूपी, ङाची लूस्मी सारे, ङाची बका ना ङाची ईक्दोङ् बाईप् लूस्मी म्छा। हेलोनमी वात्छा म्छा एलीआबमी म्चाचोदाम् ङ्‍कस्ङा तूवा।

३० लीक् लेई क लेईपी रूबेनमी गोङ्पीक लाम्‍लछा शदेऊरमी वात्छा म्छा एलीसूरआ म्होप्मी चाचोदाम् तातू।

३१ मूङ्‍कम् चाचोदाम् ङ्‍क तोङ्‍क तूवा: पवित्र तूस्कोम् शेकेल तोङ्ना १३० शेकेल नाम्छेर्‌बूम् ईबूम् साम्दीरोङ्, नूक्पोङ् शेकेल नाम्छेर्‌बूम् ईबूम् काऊ रीम् बाटा — ङ्‍क नीच्‍चीङ् छीर्म् बलिम् लागी जैतूनमी तेललो चोम्पा मसीन फूल्‍आ पेप्खाप् तूवा —

३२ धूपआ पेप्खाप् ईक्पोङ् शेकेल हाल्ङोम् ईबूम् धूप हूईम् धुपौरो,

३३ मीःपी चारेईमम् बलिम् लागी ईबूम् लूपी, ईबूम् लूस्मी सारे ना ईबूम् ईक्दोङ् बाईप् लूस्मी म्छा,

३४ ना खाऊमा-खासेर्मा बलिम् लागी ईबूम् बका,

३५ ना खाऊमा-खासेर्मा बलिम् लागी क नीच्‍ची लूपी, ङाची लूस्मी सारे, ङाची बका ना ङाची ईक्दोङ् बाईप् लूस्मी म्छा। शदेऊरमी वात्छा म्छा एलीसूरमी चाचोदाम् ङ्‍कस्ङा तूवा।

३६ ङाक् लेई क लेई शिमियोनमी गोङ्पीक लाम्‍लछा सूरीशद्दैमी वात्छा म्छा शलूमीएलआ म्होप्मी चाचोदाम् तातू।

३७ खम् चाचोदाम् ङ्‍कङ् तूवा: पवित्र तूस्कोम् शेकेल तोङ्ना १३० शेकेल नाम्छेर्‌बूम् ईबूम् साम्दीरोङ्, नूक्पोङ् शेकेल नाम्छेर्‌बूम् ईबूम् काऊ रीम् बाटा — ङ्‍क नीच्‍चीङ् छीर्म् बलिम् लागी जैतूनमी तेललो चोम्पा मसीन फूल्‍आ पेप्खाप् तूवा —

३८ ना धूपआ पेप्खाप् ईक्पोङ् शेकेल हाल्ङोम् ईबूम् धूप हूईम् धुपौरो,

३९ मीःपी चारेईमम् बलिम् लागी ईबूम् लूपी, ईबूम् लूस्मी सारे ना ईक्दोङ् बाईप् लूस्मी म्छा,

४० मोऊबलिम् लागी ईबूम् बका,

४१ ना खाऊमा-खासेर्मा बलिम् लागी क नीच्‍ची लूपी, ङाची लूस्मी सारे, ङाची बका ना ङाची ईक्दोङ् बाईप् लूस्मी म्छा। सूरीशद्दैमी वात्छा म्छा शलूमीएलमी चाचोदाम् ङ्‍कस्ङा तूवा।

४२ तूक् लेई क लेई गादमी गोङ्पीक लाम्‍लछा दूएलमी वात्छा म्छा एल्यासापआ म्होप्मी चाचोदाम् तातू।

४३ खम् चाचोदाम् ङ्‍क तोङ्‍क तूवा: पवित्र तूस्कोम् शेकेल तोङ्ना १३० शेकेल नाम्छेर्‌बूम् ईबूम् साम्दीरोङ्, नूक्पोङ् शेकेल नाम्छेर्‌बूम् ईबूम् काऊ रीम् बाटा — ङ्‍क नीच्‍चीङ् छीर्म् बलिम् लागी जैतूनमी तेललो चोम्पा मसीन फूल्‍आ पेप्खाप् तूवा —

४४ ना धूपआ पेप्खाप् ईक्पोङ् हाल्ङोम् ईबूम् धूप हूईम् धुपौरो,

४५ मीःपी चारेईमम् बलिम् लागी ईबूम् लूपी, ईबूम् लूस्मी सारे ना ईक्दोङ् बाईप् लूस्मी म्छा,

४६ मोऊबलिम् लागी ईबूम् बका,

४७ ना खाऊमा-खासेर्मा बलिम् लागी क नीच्‍ची लूपी, ङाची लूस्मी सारे, ङाची बका ना ङाची ईक्दोङ् बाईप् लूस्मी म्छा। दूएलमी वात्छा म्छा एल्यासापमी चाचोदाम् ङ्‍कस्ङा तूवा।

४८ नूक् लेई क लेई एफ्राइममी गोङ्पीक लाम्‍लछा अम्मीहूदमी वात्छा म्छा एलीशामाआ म्होप्मी चाचोदाम् तातू।

४९ खम् चाचोदाम् ङ्‍क तोङ्‍क तूवा: पवित्र तूस्कोम् शेकेल तोङ्ना १३० शेकेल नाम्छेर्‌बूम् ईबूम् साम्दीरोङ्, नूक्पोङ् शेकेल नाम्छेर्‌बूम् ईबूम् काऊ रीम् बाटा — ङ्‍क नीच्‍चीङ् छीर्म् बलिम् लागी जैतूनमी तेललो चोम्पा मसीन फूल्‍आ पेप्खाप् तूवा —

५० ना धूपआ पेप्खाप् ईक्पोङ् शेकेल हाल्ङोम् ईबूम् धूप हूईम् धुपौरो,

५१ मीःपी चारेईमम् बलिम् लागी ईबूम् लूपी, ईबूम् लूस्मी सारे ना ईक्दोङ् बाईप् लूस्मी म्छा,

५२ मोऊबलिम् लागी ईबूम् बका,

५३ ना खाऊमा-खासेर्मा बलिम् लागी क नीच्‍ची लूपी, ङाची लूस्मी सारे, ङाची बका ना ङाची ईक्दोङ् बाईप् लूस्मी म्छा। अम्मीहूदमी वात्छा म्छा एलीशामामी चाचोदाम् ङ्‍कस्ङा तूवा।

५४ रेक् लेई क लेई मनश्शेम् गोङ्पीक लाम्‍लछा पदासूरमी वात्छा म्छा गमलिएलआ म्होप्मी चाचोदाम् तातू।

५५ खम् चाचोदाम् ङ्‍क तोङ्‍क तूवा: पवित्र तूस्कोम् शेकेल तोङ्ना १३० शेकेल नाम्छेर्‌बूम् ईबूम् साम्दीरोङ्, नूक्पोङ् शेकेल नाम्छेर्‌बूम् ईबूम् काऊ रीम् बाटा — ङ्‍क नीच्‍चीङ् छीर्म् बलिम् लागी जैतूनमी तेललो चोम्पा मसीन फूल्‍आ पेप्खाप् तूवा —

५६ ना धूपआ पेप्खाप् ईक्पोङ् शेकेल हाल्ङोम् ईबूम् धूप हूईम् धुपौरो,

५७ मीःपी चारेईमम् बलिम् लागी ईबूम् लूपी, ईबूम् लूस्मी सारे ना ईक्दोङ् बाईप् लूस्मी म्छा,

५८ मोऊबलिम् लागी ईबूम् बका,

५९ ना खाऊमा-खासेर्मा बलिम् लागी क नीच्‍ची लूपी, ङाची लूस्मी सारे, ङाची बका ना ङाची ईक्दोङ् बाईप् लूस्मी म्छा। पदासूरमी वात्छा म्छा गमलिएलमी चाचोदाम् ङ्‍कस्ङा तूवा।

६० बोक् लेई क लेई बेन्यामीनमी गोङ्पीक लाम्‍लछा गिदेओनीम् वात्छा म्छा अबीदानआ म्होप्मी चाचोदाम् तातू।

६१ खम् चाचोदाम् ङ्‍क तोङ्‍क तूवा: पवित्र तूस्कोम् शेकेल तोङ्ना १३० शेकेल नाम्छेर्‌बूम् ईबूम् साम्दीरोङ्, नूक्पोङ् शेकेल नाम्छेर्‌बूम् ईबूम् काऊ रीम् बाटा — ङ्‍क नीच्‍चीङ् छीर्म् बलिम् लागी जैतूनमी तेललो चोम्पा मसीन फूल्‍आ पेप्खाप् तूवा —

६२ ना धूपआ पेप्खाप् ईक्पोङ् शेकेल हाल्ङोम् ईबूम् धूप हूईम् धुपौरो,

६३ मीःपी चारेईमम् बलिम् लागी ईबूम् लूपी, ईबूम् लूस्मी सारे ना ईक्दोङ् बाईप् लूस्मी म्छा,

६४ मोऊबलिम् लागी ईबूम् बका,

६५ ना खाऊमा-खासेर्मा बलिम् लागी क नीच्‍ची लूपी, ङाची लूस्मी सारे, ङाची बका ना ङाची ईक्दोङ् बाईप् लूस्मी म्छा। गिदेओनीम् वात्छा म्छा अबीदानमी चाचोदाम् ङ्‍कस्ङा तूवा।

६६ ईक्पोङ् क लेई दानमी गोङ्पीक लाम्‍लछा अम्मीशद्दैमी वात्छा म्छा अहीएजेरआ म्होप्मी चाचोदाम् तातू।

६७ खम् चाचोदाम् ङ्‍क तोङ्‍क तूवा: पवित्र तूस्कोम् शेकेल तोङ्ना १३० शेकेल नाम्छेर्‌बूम् ईबूम् साम्दीरोङ्, नूक्पोङ् शेकेल नाम्छेर्‌बूम् ईबूम् काऊ रीम् बाटा — ङ्‍क नीच्‍चीङ् छीर्म् बलिम् लागी जैतूनमी तेललो चोम्पा मसीन फूल्‍आ पेप्खाप् तूवा —

६८ ना धूपआ पेप्खाप् ईक्पोङ् शेकेल हाल्ङोम् ईबूम् धूप हूईम् धुपौरो,

६९ ना मीःपी चारेईमम् बलिम् लागी ईबूम् लूपी, ईबूम् लूस्मी सारे ना ईक्दोङ् बाईप् लूस्मी म्छा,

७० मोऊबलिम् लागी ईबूम् बका,

७१ ना खाऊमा-खासेर्मा बलिम् लागी क नीच्‍ची लूपी, ङाची लूस्मी सारे, ङाची बका ना ङाची ईक्दोङ् बाईप् लूस्मी म्छा। अम्मीशद्दैमी वात्छा म्छा अहीएजेरमी चाचोदाम् ङ्‍कस्ङा तूवा।

७२ ईक्पोङ् ईल्केई क लेई आशेरमी गोङ्पीक लाम्‍लछा ओक्रानमी वात्छा म्छा पगीएलआ म्होप्मी चाचोदाम् तातू।

७३ खम् चाचोदाम् ङ्‍क तोङ्‍क तूवा: पवित्र तूस्कोम् शेकेल तोङ्ना १३० शेकेल नाम्छेर्‌बूम् ईबूम् साम्दीरोङ्, नूक्पोङ् शेकेल नाम्छेर्‌बूम् ईबूम् काऊ रीम् बाटा — ङ्‍क नीच्‍चीङ् छीर्म् बलिम् लागी जैतूनमी तेललो चोम्पा मसीन फूल्‍आ पेप्खाप् तूवा —

७४ ना धूपआ पेप्खाप् ईक्पोङ् शेकेल हाल्ङोम् ईबूम् धूप हूईम् धुपौरो,

७५ मीःपी चारेईमम् बलिम् लागी ईबूम् लूपी, ईबूम् लूस्मी सारे ना ईक्दोङ् बाईप् लूस्मी म्छा,

७६ मोऊबलिम् लागी ईबूम् बका,

७७ ना खाऊमा-खासेर्मा बलिम् लागी क नीच्‍ची लूपी, ङाची लूस्मी सारे, ङाची बका ना ङाची ईक्दोङ् बाईप् लूस्मी म्छा। ओक्रानमी वात्छा म्छा पगीएलमी चाचोदाम् ङ्‍कस्ङा तूवा।

७८ ईक्पोङ् नीस् लेई क लेई नप्‍तालीम् गोङ्पीक लाम्‍लछा एनानमी वात्छा म्छा अहीराआ म्होप्मी चाचोदाम् तातू।

७९ खम् चाचोदाम् ङ्‍क तोङ्‍क तूवा: पवित्र तूस्कोपीक शेकेल तोङ्ना १३० शेकेल नाम्छेर्‌बूम् ईबूम् साम्दीरोङ्, नूक्पोङ् शेकेल नाम्‍छेर्‌बूम् ईबूम् काऊ रीम् बाटा — ङ्‍क नीच्‍चीङ् छीर्म् बलिम् लागी जैतूनमी तेलआ चोम्पा मसीन फूल्‍आ पेम्पा तूवा —

८० ना धूपआ पेप्खाप् ईक्पोङ् शेकेल हाल्ङोम् ईबूम् धूप हूईम् धुपौरो,

८१ मीःपी चारेईमम् बलिम् लागी ईबूम् लूपी, ईबूम् लूस्मी सारे ना ईक्दोङ् बाईप् लूस्मी म्छा,

८२ मोऊबलिम् लागी ईबूम् बका,

८३ ना खाऊमा-खासेर्मा बलिम् लागी क नीच्‍ची लूपी, ङाची लूस्मी सारे, ङाची बका ना ङाची ईक्दोङ् बाईप् लूस्मी म्छा। एनानमी वात्छा म्छा अहीरामी चाचोदाम् ङ्‍कस्ङा तूवा।

८४ वेदीम् अभिषेक मम् लेई मूङ्‍कम् अर्पण मम् लक्पी इस्राएलीचीम् गोङ्पीक लाम्‍लछाचा चारेई मस्‍क चाचोदाम् ङ्‍क तोङ्‍क तूवा: ईक्पोङ् नीच्‍ची नाम्छेर्‌बूम् साम्दीरोङ्, ईक्पोङ् नीच्‍ची नाम्छेर्‌बूम् काऊ रीम् बाटा, ना ईक्पोङ् नीच्‍ची हाल्‍ङोम् धूप हूईम् धूपौरा।

८५ मूङ्‍क ई-ईबूम् नाम्छेर्‌बूम् साम्दीरोङ् १३० शेकेलतो लीप् ना खोलोङ् नाम्छेर्‌बूम् काऊ रीम् बाटा नूक्पोङ् शेकेलतो लीप् तूवा। चूम्सोस् खोलोङ् नाम्छेर्‌बूम् तौल पवित्र तूस्कोम् शेकेल तोङ्ना २,४०० शेकेलd तूवा।

८६ धूपआ पेप्खाप् हाल्ङोम् ईक्पोङ् नीच्‍ची धूप हूईम् धुपौरो, पवित्र तूस्कोम् तौल तोङ्ना खोलोङ् ईक्पोङ्-ईक्पोङ् शेकेलमी खोलोङ् धुपौरोमी हाल्ङो १२० शेकेलतोe लीप् तूवा।

८७ मीःपी चारेईमम् बलिम् लागी, मूङ्‍कम् छीर्म् बलिस्का खोलोङ्, ईक्पोङ् नीच्‍ची लूपी, ईक्पोङ् नीच्‍ची लूस्मी सारे ना ईक्पोङ् नीच्‍ची ईक्दोङ् बाईप् लूस्मी म्छा ना मोऊबलिम् लागी ईक्पोङ् नीच्‍ची बका तूवा।

८८ खीक्‍का खाऊमा-खासेर्मा बलिम् लागी क खोलोङ् पोसू मसा जम्मा नीस्पोङ् लीची लूपी, तूक्पोङ् लूस्मी सारे, तूक्पोङ् बका ना तूक्पोङ् ईक्दोङ् बाईप् लूस्मी म्छा तूवा। वेदीम् अभिषेक छूवाकप्का मूङ्‍क अर्पण मम् लक्मी चाचोदाम् ङ्‍कस्ङा तूवा।

८९ मोशा तूम्खास्को तम्बूपी योबोरोबूलो रीङ् मस् खतालो, करारमी सन्दूक थेम्पी तूवाक सन्दूक देम् — मोऊ छेमा मस्को — मी मेक्‍तोका तूवाक नीच्‍ची करूबमी रापीका खसा म्होप्लो रीङ् मचक साल्म् येनू। ओरोना योबोरोबू खलो नेना।

a 

७:१३ अर्थात्, गेबोगेबो १:५ किलोग्राम

b 

७:१३ अर्थात्, गेबोगेबो ८०० ग्राम

c 

७:१४ अर्थात्, गेबोगेबो ११५ ग्राम

d 

७:८५ अर्थात्, गेबोगेबो २८ किलोग्राम

e 

७:८६ अर्थात्, गेबोगेबो १:४ किलोग्राम

लाबाई दईम् रीदूम्

८

योबोरोबूआ मोशा ओरोलअ,

२ “हारून ओरोलव: आना नूक्ची लाबाई यूक्सलो मूङ्‍कसा सामदानमी लाईस् होम्पीक थाऊ छेङ्छेङ् छूनूव।”

३ खीक्‍का हारूनआ मूङ्‍क तोङ्नाङ् मअ। योबोरोबूआ मोशा आज्ञा पीक तोङ्नाङ् सामदानमी लाईस् होम् छेङ्छेङ् छूम्मीना खसा लाबाई दईयू।

४ सामदान दूम्पा हाल्ङोम् तूवा — मूङ्‍क सामदान म्दोक्पूका म्बूङ् सम्मोङ् हाल्ङोआ बानेई मम्पा तूवा। योबोरोबूआ मोशा दोलेवा खोमीक तोङ्ना मूङ्‍क सामदान बानेई मम्पा तूवा।

लेवीचीम् शुद्ध छूम् लक् लो सूसोलो

५ योबोरोबूआ मोशा ओरोलअ,

६ “इस्राएलीस् तूकपी लेवीस् खाईचीना खस् रीदूम्-होदूम् तोङ्ना शुद्ध मस्व।

७ खस् शुद्ध मम् लागी आना ङ्‍कतोङ्ना मव: खची थेम्पी शुद्ध छूम् काऊ रीस्व, ना खचा खची गाम्पीक खोलोङ् खची मूई खक्चीनूव ना खची होप्-होप्मी तेई सप्चीनूना खची होप् शुद्ध मन्चीनूव।

८ खचा ईबूम् लूपी लो जैतूनमी तेलपी चोम्पा मसीन फूलमी छीर्म् बलिलो तात्चीनूव, ना मोऊबलिम् लागी क आना आर्को ईबूम् लूपी तात्व।

९ आना लेवीस् तूम्खास्को तम्बूम् लाईस्पी तात्चीना इस्राएलचीम् खोलोङ् समुदाय बात्ल मस्व।

१० आना लेवीस् योबोरोबूम् लाईस्पी तात्चीव, ना इस्राएलीचा खची होप्-होप्मी हूः लेवीचीम् थेम्पी यूक्स्चीनूव।

११ योबोरोबूम् सूसो मम् लागी लेवीस् तयार छूनूव पीनूना इस्राएलीचीपीका विशेष चाचोदाम्मी रूप्पी लेवीस् योबोरोबूम् लाईस्पी हारूनआ चारेई मनूव।

१२ “खीक्‍का लेवीचा लूपीम् तोङ्पी खची होप्-होप्मी हूः यूक्स्चीनूव। लेवीचीम् लागी मोऊ छेमाम् लक् मम् ईबूम् लूपी मोऊबलि रूप्पी ना आर्को क मीःपी चारेईमम् बलिम् रूप्पी आना योबोरोबूपी चारेई मव।

१३ आना लेवीस् हारूनमी लो वात्छा म्छाचीम्‍लो लाईस्पी थोरेप्चीना योबोरोबूम् लागी विशेष चाचोदाम्मी रूप्पी खस् अर्पण मव।

१४ ओरोना आना लेवीस् बीन्‍नीपा इस्राएलीचीपीका खची हाल्‍ला मस्व, ना लेवीस् ओमी छूये।

१५ “आना लेवीस् शुद्ध मईचीना विशेष चाचोदाम्मी लागी खस् अर्पण मम् यातस्कप्का तूम्खास्को तम्बूपी सूसो मम् लागी खस् मूङ्‍क म्गोपा वोनूव।

१६ इस्राएलीस् तूकपीका खस् ओपी पूरा अर्पण मम्पा के। म्माम् सागोवापाक दूङ् लाईस्पीक म्चो, अर्थात् इस्राएलीचीम् तूस्बूईचीम् फाईपी कोङा खस्ङा सोकूचीक तूये।

१७ इस्राएलपी, मीस्दोसो, पोसूदोसो, दूङ् लाईस्पी जन्मेई छूक खोलोङ् ओमीङ् के। मिश्रीचीम् खोलोङ् खची तूस्बूईची कोङा सेतूचीक लेई ङ्‍कस् ओ लागी अलग मूक तूवा।

१८ खीक्‍का इस्राएलीचीम् तूस्‍बूईचीम् फाईपी कोङा लेवीस् सोकूचीक तूये।

१९ खोलोङ् इस्राएलीस् तूकपीक, तूम्खास्को तम्बूपी इस्राएलीचीम् लागी सूसो मम् लागी ना खस् पवित्र तूस्कोम् दोक्पी ताईलो खचीपी ऊसो नीछीमा तानूनव पीकोना खची मोऊ छेमाम् लक् मम् लागी कोङा लेवीस् दानमी रूप्पी हारून लो वात्छा म्छास्लो पीयूचीक तूये।”

२० लेवीचीम् तोक्पी योबोरोबूआ मोशा आज्ञा पीक तोङ्ना मोशाआ, हारूनआ ना इस्राएलपीक खोलोङ् समुदायआ खस् खोरोनाङ् मची।

२१ लेवीचा खची होप्-होप्ङा शुद्ध मन्चीना खची तेई सप्ची। खीक्‍का हारूनआ खस् विशेष चाचोदाम्मी रूप्पी योबोरोबूम् लाईस्पी अर्पण मअ, ना खसा खस् शुद्ध मम् लागी खची लागी मोऊ छेमाम् लक् मअ।

२२ खीक्‍काना तूम्खास्को तम्बूपी हारून हूक्पी लो वात्छा म्छाचीम् हूक्पीलो खची होप्-होप्मी लक् मम् लागी लेवीस् म्गोपा वोङा। खीक्‍का लेवीचीम् तोक्पी योबोरोबूआ आज्ञा मक तोङ्ना खचा मची।

२३ योबोरोबूआ मोशा ओरोलअ,

२४ “लेवीचा मम् पर्ने लक्मी तोक्पी नियम ङ्‍कस्ङा के: नीस्पोङ् ङाक्दोङ् बाईप् ना मूङ्‍कप्का दूङ्देतो दोङ् बाईप् खोलोङ् तूम्खास्को तम्बूपी लक् मम् लागी वोनूव।

२५ खोदोलोई ङाक्पोङ् दोङ् तातेक्‍कप्का खचा लक् मस्‍नूनव, ना खची लक्पीका अवकाश तचीनूव, खीक्‍का होसोङ् लक् मस्‍नूनव।

२६ खोदोलोई तूम्खास्को तम्बूपी सूसो मम् लागी खची बू-नेछोस् खचा बचीनूव, खोदोलोई बीन्‍नीपा लक् क मस्‍नूनव। लेवीचा मम् पर्ने लक्मी जीम्माम् तोक्पी आना ङ्‍कतोङ्नाङ् मव।”

निस्तार-चाड

९

इस्राएलीस् मिश्र छाप्कूवापीका लत्‍ताना बानाक नीस् दोङ् बाईकम् लाईस्पीक लाःपी सीनैपीक गोङ्‌रूत्खाप्-थाम्पूपी योबोरोबू मोशालो ओरोपीकाना नेना:

२ “इस्राएलीचा तोकेई मम्पा नाम्‍लापी निस्तार-चाड मानेई मस्‍नूव।

३ मूङ्‍क लाःमी ईक्पोङ् लीक् लेईक लेईपी यूपा तोकेई मम्पा नाम्‍लापी आन्‍ना ङ्‍क मानेई मनूम्व। खीक्‍का मूङ्‍कम् खोलोङ् आदेश लो नियमलो तूक तोङ्ना आन्‍ना मानेई मनूम्व।”

४ खीक्‍का खचा निस्तार-चाड मानेई मम् छूये पीकाना मोशाआ इस्राएलीस् ईची।

५ खचा सीनैपीक गोङ्‌रूत्खाप्-थाम्पूपी लाईस्पीक लाःमी ईक्पोङ् लीक् लेईक लेई यूपा निस्तार-चाड मानेई मची। योबोरोबूआ मोशा पीक खोलोङ् आज्ञा तोङ्ना इस्राएलीचा मची।

६ खोदोलोई सीप्खाप् मीस्मी सालोग्गी पत्चीना अशुद्ध छूवाक हेप् मीस् तूवा, खचा मूङ्‍क लेईपी निस्तार-चाड मानेई मम् मान्‍दूर्‌स्क तूवा। खीक्‍का खस् मूङ्‍क लेईङा मोशाम् लो हारूनमीलो लाईस्पी ता।

७ मूङ्‍क मीचा मोशा ओरोलची, “सीप्खाप् मीस्मी सालोग्गी पतूम्काना केईका अशुद्ध छूयीकाक तूये। खन्सा ऊदोई केईका तोकेई मम्पा नाम्‍लापी इस्राएलीचीम् साथ-साथपी योबोरोबूपी ओखी चाचोदाम् चारेईमम् मान्तोमाओ?”

८ खोदोलो मोशाआ खस् ओरोलची, “हूङानूम्व, योबोरोबूआ आम्नी तोक्पी ऊतोङ्‍कई आज्ञा मय, कोङा येनोके।”

९ खोदोलो योबोरोबूआ मोशा ओरोलअ,

१० “इस्राएलीस् ओरोलचीव: आम्नी खीम्पीक हेप्पा सीप्खाप् मीस्मी सालोग्गी पत्चीना अशुद्ध छूवाक तूये, अथवा हायाम् छूबूरी थारूखम् खाताक तूदोसो मूङ्‍कसा योबोरोबूम् निस्तार-चाड मानेई मस्‍नूव।

११ दोस्पीक लाःमी ईक्पोङ् लीक् लेईक लेई यूपा खचा निस्तार-चाड मानेई मस्‍नूव। मूङ्‍क लेई खचा लूस्मी थुमा, खमिर मान्तेम्पा सबेई ना खीक्लोवाप् साग चस्‍नूव।

१२ खचा म्देसा देत्छा सम्मो मूङ्‍क ऊसो एत्चीनूनव। खीक्‍का मूङ्‍कम् म्तूप्‍रीसो ऊसो अत्चीनूनव। निस्तार-चाडमी नियम तोङ्ना खचा मानेई मस्‍नूव।

१३ खोदोलोई हेप् मीस् रीदूम् तोङ्ना शुद्ध तूये, ना छूबूरी लाम्‍रीसो खाताक मान्तू, ना मूङ्‍कसा निस्तार-चाड मानेई मईनोदोक मूङ्‍क तोङ्‍क मीस् खची मीस्मी रापीका लात्दीत्चीनूव, ऊदोईपीक्यालो मूङ्‍कसा तोकेई मम्पा नाम्‍लापी योबोरोबूम् लागी म्होप्मी बलि चारेई मान्म। खन्सा मूङ्‍क मीचा म्होप्मी मोऊमी दण्ड तेप्स्‍नूव।

१४ “आम्नी रापी हेप् बीन्‍नीपा छाप्कूवापीक मीस् ताना तूये, ना मूङ्‍कसा योबोरोबूम् लागी निस्तार-चाड मानेई मम् लामदोक, मूङ्‍कसा निस्तार-चाडमी आदेश लो नियमलो तूक तोङ्ना मूङ्‍क मानेई मनूव। खीक्‍का बीन्‍नीपा छाप्कूवापीका ताप्ना तूप् मीस्मी लागी लो आम्नी लागीलो ईबूम्ङा नियम छूनूव।”

पवित्र तम्बू थेम्पी तूवाक मोम्

प्रस्थान ४०:३४-३८

१५ पवित्र तम्बू, करारमी ललईमी तम्बू बूबोबूईक लेई मोम्‍आ मूङ्‍क नेप्पू। पवित्र तूम्बूम् थेम्पीक मूङ्‍क मोम् यूपायीका देत्छा सम्मोङ् मीःम् रूप्पी खोछेत्‍ता।

१६ मूङ्‍क सदैबरी मूङ्‍क तोङ्‌ङा छूवादोङा — लेपा मोम्‍आ देप्दोङू, ना सेपा मीःम् रूप्पी खोछेत्‍तादोङा।

१७ तम्बूम् थेम्पीका मोम् हतेई छूवालो इस्राएलीस् लाम्दूमादोङा, ना मोम् अरेई छूवाक थाऊपी इस्राएलीचा खची तम्बू कीन्दोङ्ची।

१८ योबोरोबूम् आज्ञापी इस्राएलीस् लाम्दूमादोङा, ना योबोरोबूम् आज्ञापीङ् खचा खची तम्बू कीन्ची। पवित्र तम्बूम् थेम्पी मोम् तूवाक सम्मो खस् छाउनीपीङ् बास् तूवादोङा।

१९ ओरोतातो मूङ्‍क मोम् पवित्र तम्बूम् थेम्पी तूवाचादोक, इस्राएलीचा योबोरोबूम् आज्ञा रेप्चीना लाम्मान्दूमादोङ्।

२० हेप्लो पवित्र तम्बूम् थेम्पी जीस्तातोङाङ् मोम् तूवादोक। योबोरोबूम् आज्ञा तोङ्ना खस् बास् तूवादोङा, ना योबोरोबूम् आज्ञा तोङ्ना खस् लाम्दूमादोङा।

२१ खीक्‍का हेप्लो-हेप्लोक यूपायीका देत्छा सम्मोङाङ् मोम् तूवाचा, ना देत्छा मोम् साक्साकप्का खस् लाम्दूमादोङा। लेपादोसो सेपादोसो, मोम् साक्साकलो ईतोतो खस् लाम्दूमादोङा।

२२ नीस् लेई अथवा ईक् लाः अथवा ईक्दोङ् सम्मो दोसो पवित्र तम्बू थेम्पी मोम् तूवाचादोक इस्राएलीस् लाम्मान्दूमादोङ्, खोदोलोई मोम् साक्साकलो ईतोतो खस् लाम्दूमादोङा।

२३ योबोरोबूम् आज्ञा तोङ्ना खचा खची तम्बू कीन्दोङ्ची, ना योबोरोबूम् आज्ञापीङ् खस् लाम्दूमादोङा। योबोरोबूआ मोशालाम्पा पीचीक आज्ञा तोङ्ना खचा खम् आज्ञा रेप्दोङ्ची।

नाम्छेर्‌बूम् तूरही

१०

योबोरोबूआ मोशा ओरोलअ,

२ “नीच्‍ची दूम्पा नाम्छेर्‌बूम् तूरही बानेईमव। खीक्‍का समुदाय बात्ल मईलो ना छाउनीपीका लत्लो मूङ्‍क दूप्व।

३ मूङ्‍क नीच्‍चीङ् तूरही दूप्पलो खोलोङ् समुदाय तूम्खास्को तम्बूम् लाम्स्को दोक्पी आम् लाईस्पी बात्ल छूनूव।

४ खोदोलोई ईबूम्ङाङ् दूप्पलो लाम्‍लछास्, अर्थात् इस्राएलीचीम् गोङ्पीक लाम्‍लछास् आम् लाईस्पी बात्ल छूनूव।

५ चीबाईप् साल्म्पी तुरही दूप्पलो नाम्‍आप्स्को हेम्पी तूक छाउनीपी तूप्ची खान्‍नूव।

६ दोस्पीसो चीबाईप् साल्म्पी तुरही दूप्पलो योऊमेर हेम्पी तूक छाउनीपी तूप् खान्‍नूव। मूङ्‍क तोङ्ना चीबाईप् साल्म्पी तुरही दूप्पक क मूङ्‍कपीका खाईम् लागी संकेत पीयस्क के।

७ समुदाय बात्ल मम् नाम्‍ला छूलोसो मूङ्‍क तोङ्नाङ् तुरही दूप्व, खोदोलोई मूङ्‍क क आर्को खाल्क साल्म्पी छूनूनव।

८ “हारूनमी पूजारी म्छाचाङ् मूङ्‍क तुरही दूप्चीनूव। ङ्‍क आम्नी लागी ना दोस्का आम्नी छामाईचीम् नाम्‍ला सम्मोकम् लागी हाल्‍लोसो मान्याईप् ईबूम् रीदूम् छूनूव।

९ आम्नी होप्मी छाप्कूवापी आन्‍नी मप्सेप् आम्नी साछीमीचीम् ऊल्‍लोङ्पी आन्‍नी जूम्‍लूक् मस् खात्नीलो जूम्‍लूक्मी संकेत पीप् साल्म्पी आन्‍ना तुरही दूपानूम्व। ओरोना मईनूम्‍लो योबोरोबू आम्नी नीनाम्माम् लाईस्पी आम्नी मीन्मारो छूये, ना आम्नी साछीमीचीपीका आम्नी रूसो छूये।

१० आन्‍नी आम्नी जीः नईक लेईपी लो आम्नीम् तोकेई मम्पा चाडपी ना औंसीम् चाडपीलो आन्‍ना आम्नी होप्मी मीःपी चारेईमम् बलि लो खाऊमा-खासेर्माम् बलिलो चारेई मईनूम्‍लो आन्‍ना तुरही दूपानूम्व, ना आम्नी नीनाम्माम् लाईस्पी मूङ्‍क आम्नी मीन्मारोम् लागी छूनूव। कोङ् योबोरोबू आम्नी नीनाम्मा के।”

सीनै कोम्पीका लत्‍ताना खाताक

११ दोस्रो दोङ्मी दोस्पीक लाःमी नीस्पोङ् लेईपी करारमी ललईमी तम्बू थेम्पीका मोम् साक्सा।

१२ सीनैपीक गोङ्‌रूत्खाप्-थाम्पूपीका लत्‍ताना इस्राएलीस् बीन्‍नी थाम्पूपी खाता, ना पारानपीक गोङ्‍रूत्खाप्-थाम्पूपी तालाताकप्का मोम् अरेई छूवा।

१३ मोशालाम्पा योबोरोबूआ पीचीक आज्ञा तोङ्ना खचा खची लाम्‍री थोक्स्चीक ङ्‍क दूङ् लाईस्पीक लाम्‍री तूवा।

१४ यहूदाम् छाउनीपीक दलची खची सीकीबूङ् थेत्चीना लाईस्पा खाता। अम्मीनादाबमी वात्छा म्छा नहशोन मूङ्‍कचीम् खची लाम्‍लछा तूवा।

१५ इस्साखारमी गोङ्मी दलमी लाईस्पी सूआरमी वात्छा म्छा नतनेल तूवा।

१६ जबूलूनमी गोङ्मी दलमी लाईस्पी हेलोनमी वात्छा म्छा एलीआब तूवा।

१७ खीक्‍का पवित्र तम्बू गूस्चीकप्का मूङ्‍क खूर्‌चीना गेर्शोनीस् लो मरारीस्लो लत्‍ताना खाता।

१८ खीक्‍काना रूबेनमी छाउनीपीक दलची खची सीकीबूङ् खूर्‌चीना लाईस्पी खाता। शदेऊरमी वात्छा म्छा एलीसूर खची लाम्‍लछा तूवा।

१९ शिमियोनमी गोङ्मी दलमी लाईस्पी सूरीशद्दैमी वात्छा म्छा शलूमीएल तूवा,

२० खीक्‍का गादमी गोङ्मी दलमी लाईस्पी दूएलमी वात्छा म्छा एल्यासाप तूवा।

२१ खीक्‍काना कहातीस् पवित्र थक् खूर्‌चीना लाईस्पा खाता। खस् ताम्‍लाम् लाईस्पी पवित्र तम्बू बोबूईम्दीम् पर्ने तूवा।

२२ खीक्‍काना एफ्राइममी छाउनीपीक दलचा खची सीकीबूङ् खूर्‌चीना लाईस्पा खाता। अम्मीहूदमी वात्छा म्छा एलीशामा खची लाम्‍लछा तूवा।

२३ मनश्शेम् कुलमी दलमी लाईस्पी पदासूरमी वात्छा म्छा गमलिएल तूवा।

२४ खीक्‍का बेन्यामीनमी गोङ्मी लाईस्पी गिदेओनीमी वात्छा म्छा अबीदान तूवा।

२५ खीक्‍काना दूङ् दोस्पी तूवाक दानमी छाउनीपीक दलचा खची सीकीबूङ् खूर्‌चीना लाईस्पा खाता। अम्मीशद्दैमी वात्छा म्छा अहीएजेर खची लाम्‍लछा तूवा।

२६ आशेरमी गोङ्मी दलमी लाईस्पी ओक्रानमी वात्छा म्छा पगीएल तूवा,

२७ खीक्‍का नप्‍तालीम् गोङ्मी दलमी लाईस्पी एनानमी वात्छा म्छा अहीरा तूवा।

२८ खची होप्-होप्मी दल तूवाक तोङ्ना इस्राएलीस् ओरोना लत्‍ताना खाता।

२९ खीक्‍का मोशाआ म्छूर्‌मे मिद्यानी रूएलमी वात्छा म्छा होबाब ओरोलअ, “योबोरोबूआ केईका पीयान्‍नी पीकाक थाम्पूपी केईका खातीचायाका। आन्सो केईकाचीकाङ् बान्व, केईका आन् नप्ङा मये, ऊदोईपीक्यालो योबोरोबूआ इस्राएलमी तोक्पी नप् यादे मक तूये।”

३० खोदोलोई होबाबआ ख ओरोलअ, “कोङ् खातोनो। कोङ् ओ होप्मी छाप्कूवापी ना ओ होप्मी मीस्ची तूकपीङ् आत्‍तोना खातो।”

३१ खोदोलोई मोशाआ ओरोपीका, “कोङा बीन्ती मीयान्‍ना, केईका होक्सीयीकानव। आना केईका गोङ्‌रूत्खाप्-थाम्पूपी हाक-हाकपीई छाउनी मयाम्कालो नये खूङ्‍क आना छेत्‍त, खीक्‍का आन् ओखी लागी ईबूम् मूक्स् तोङ्‍क छूदूर।

३२ आन् केईकाचीका खात्दोक योबोरोबूआ केईका ऊई पीयाका खूङ्‍क केईका आन्सो पीये।”

३३ खीक्‍का योबोरोबूम् कोम्‍लाम्पा मूङ्‍कस् सूक् लेई सम्मो लाम्दूमा। खीक्‍का योबोरोबूम् करारमी सन्दूक खूर्प् ची मूङ्‍कचीम् लागी बास् तूस्को थाऊ लाम् लागी सूक् लेई सम्मो मूङ्‍कचीम् लाईस्-लाईस् खाता।

३४ मूङ्‍कस् छाउनीपीका लाम्दूमालो योबोरोबूम् मोम् लेपा खची छोक्पी तूवाचा।

३५ सन्दूक लाईस्पा खाईचीलो मोशाआ ओरो पीकादोङा,

“ए योबोरोबू, पक्व,

आम् साछीमीस् फूर्स् -छारास्ता छून्खानूव।

आन् जेर्‌प्ची खोलोङ् आम् लाईस्-लाईस् जून्खानूव।”

३६ खीक्‍का सन्दूक नोन्चीलो खसा ओरो पीकादोङा,

“ए योबोरोबू, इस्राएलमी हबऊ-हबऊची तूकपी

आत्‍ताना ताव।”

इस्राएलीस् चीबूर् लक

११

मोन्तोलो योबोरोबूआ येईम्मीना मूङ्‍कचा खची होपा दूक् तचीकम् तोक्पी चीबूर् लअ। योबोरोबूआ मूङ्‍क रीङ् येनकप्का ख म्छूलीकाता, ना योबोरोबूम् मीः सल्केई छूवाना छाउनीम् नाक्‍का चाखेम्‍लाम्पा हूयाखाता।

२ खीक्‍का मूङ्‍क खोलोङ् मीस् मोशाम् दोक्पी ताना तूनीवा मची। मोन्तोलो मोशाआ योबोरोबूपी वाङोम् मअ, ना मूङ्‍क मीः सीया।

३ खन्सा मूङ्‍क थाऊमी नीङ् तबेराa यूक्स्ची, ऊदोईपीक्यालो योबोरोबूम् मीः खची रापी तीताक तूवा।

४ इस्राएलीस् तूवाकपी चाऊपोलप् ईबूम् समुहआ क चाम् थक्पी हायाम् लाङो मची, ना इस्राएलीचा होसोङ् खाम्‍रीलतो ओरोपीकालाता, “केईका साः चाम् तम्कावादोन् नवा!

५ केईका मिश्र छाप्कूवापी मोरोङ् चाम् तम्काक ङाः खीक्‍का पूरी, खरबूजा, छ्यापी, प्याज ना लसूनसो मीनाम्का।

६ खोदोलोई हन्‍नान् केईका ङ्‍क चाम् थक्‍आ छरीखीकाक तूये। केईका ङ्‍क मन्‍नपीका बीन्‍नीपा ऊसो चाम् थक् तयाम्कानो।”

७ मन्‍न क धनियाँम् चालेई तोङ्‍क तूवा, ना मूङ्‍क खोङ्चीलोक ओङ्वातोङ् ङेसा।

८ मीचा खाताना मूङ्‍क बात्ल मदोङ्ची, खीक्‍का मूङ्‍क खूरूऊपी यीक्दोङ्ची अथवा छूम्बोपी खक्दोङ्ची, ना छूप्पी ङीचीना फरऊला बानेई मदोङ्ची। मूङ्‍क चस्लोक जैतूनमी तेलआ हूईम्पा सबेई तोङ्‍क लदोङा।

९ छाउनीपी सेपा सोङ्‍गेर्वा हूप्सालो मन्‍नसो मूङ्‍कलो ईतो हूप्सादोङा।

१० खची होप्-होप्मी तम्बूम् लाम्स्को दोक्पी थोरेपाना खोलोङ् खीम्पीक मीस् खाप्चाक मोशाआ येनू। खूङ्‍क येन्‍ना योबोरोबू हायाम् म्छूलीकाता, ना मोशा म्सानीवा चाईसा।

११ खीक्‍का मोशाआ योबोरोबू ओरोलअ, “आना ऊदोई आम् सूसो मप् कोङ् ङ्‍क दूक्वा पीयोकई? खीक्‍का ऊदोई कोङा आम् मूक्स्दूपी सम्खेलू मान्तोङाकई, ना आना कोङ् ङ्‍क खोलोङ् मीस्मी भार खूर्‌मीयोकई?

१२ ऊई कोङा ङ्‍क खोलोङ् मीस् ओ सागोवापा यूक्सूचीना वातूचीकयोनाई? ऊदोई खची खूक्सू-खूलूस्का पस्तून चना यादे मक छाप्कूवापी चोलोगूलो मप्‍आ नूक्छा खूर्‌क तोङ्ना खस् कोङ् खूर्म् ना खाईमीयोकई?

१३ ङ्‍क खोलोङ् मीचा चाम् साः कोङा हापी छीपो? ‘केईका साः चाम् पीयीकाते’ पीक्ना खस् ओ दोक्पी ताईना खापे।

१४ कोङा ओ हाल्‍ला ओन्तोरोक मीस्चीम् भार खूर्‌दूरोनो, ऊदोईपीक्यालो ङ्‍क भार ओ लागी हायाम् देतो छूवाक तूये।

१५ आना कोङ्लो ङ्‍क तोङ्‍कङ् वोर्वा मईदोक, ना कोङा आम्पीका सम्तूमा तूक तूदोक, कोङा आन् बीन्ती मीयान्‍ना, बरू कोङ् सेतोतोव, ना कोङा ओ होप् मासेई छूवोक ओहोपाङ् खोम् बोनूनव।”

१६ खोदोलो योबोरोबूआ मोशा ओरोलअ, “इस्राएलमी धर्म-सेचीपोस् तूकपीक नूक्पोङ् बात्लमव, मूङ्‍कस् मीचा मानेई मईचीक लाम्‍लछास् के पीम् आना छेत्चय, खीक्‍का खस् तूम्खास्को तम्बूपी बाईचीव, ना खस् मूङ्‍कपी आम् साथपी थोरेम्नूव।

१७ कोङ् दाली यूवोना मूङ्‍कपी आन्लो रीङ् मूयो। आम्पी तूक आत्माम् राःरापीका जीस् खची थेम्पी यूक्सो। खीक्‍का खचासो आन्लो ईतोङ् मूङ्‍क मीस्चीम् भार खूरची, ना आना आम् हाल्‍ला मूङ्‍क भार खूर्म् बोक्स्‍नो।

१८ “आना मीस् ओरोलचीवः ‘देसाकम् लागी आन्‍नी आम्नी होप्ङा चोखेई मन्चीनीव, खीक्‍का आन्‍ना साः चाईनूम्। आन्‍नी ओरोपीकानीना खापानीक रीङ् योबोरोबूआ येन्‍क तूये, “केईका साः चाम् तम्कावादोन् नवा! ओखी लागी मिश्र छाप्कूवाङ् दूङ् नप् तूवा!” हन्‍ना योबोरोबूआ आन्‍नी साः पीनी, ना आन्‍ना मूङ्‍क चाईनूम्।

१९ नीस्लेई-लीक् लेई अथवा ईक्पोङ्-नीस्पोङ् लेईङाङ् मा,

२० खोदोलोई आम्नी नाप्पी नाम्ना वाक्‍का छूनीक सम्मो आन्‍ना मूङ्‍क ईक् लाःबरी चाम् बोक्से। ऊदोईपीक्यालो आन्‍ना आम्नी रापी तूप् योबोरोबू इन्कार मनूम्ना खम् लाईस्पीङ् “केईका ऊदोई मिश्र छाप्कूवापीका लत्‍तीकाना बानीकाकई?” पीकानीना खापानीक तूये’।”

२१ खोदोलोई मोशाआ ओरोपीका, “कोङ्लो ङ्‍कपी पैदल लाम्दूम्ची तूक् लाख मीस् तूये, खोरोदोसो ईक् लाःबरी कोङा खस् साः पीयोची पीक्‍ना आना पीके।

२२ ऊई ङ्‍कस् खोलोङ् योम् लागी ङ्‍क खोलोङ् लूस्-छाराम् बागाल लो पी-लूपीम् बाथानलो सेताम्नासो लाईयस्यो मोलो? अथवा दीरीत्‍तीपीक खोलोङ् ङाः लापाम्नासो खस् लाईयस्यो मोलो?”

२३ योबोरोबूआ मोशा ओरोलअ, “ऊई योबोरोबूम् राःरा सताकयो तूनाई? हन्‍ना कोङा आन् लोन्‍नाक रीङ् छूयेयो छूनोयो खूङ्‍क आना तय।”

२४ खन्सा मोशा पाखा खाताना योबोरोबूआ पीकाक रीङ् मीस् येईमीची। खीक्‍का खसा धर्म-सेचीपोस् तूवाकपीक नूक्पोङ् तम्बूम् म्बरबार थोरेप्मीची।

२५ खीक्‍का योबोरोबू मोम्पी दाली यूवाना खलो रीङ् मअ, ना मोशाआ म्होप्पी तूवाक आत्माम् राःरापीका जीस् खाईना मूङ्‍क नूक्पोङ् धर्म-सेचीपोचीम् थेम्पी यूक्सू। खीक्‍का मूङ्‍कचीम् खची थेम्पी आत्मा ताकप्का खचा खारीबो मची, खोदोलोई दोस्-दोस्पीन् खचा ङ्‍क तोङ्‍क खारीबो मान्मची।

२६ खोदोलोई मूङ्‍क छाउनीपी एल्दाद लो मेदादलो नीङ् मीचीक नीप्पो मीस् तूवा। खचीम्सो खची नीङ् दर्ता छूवाक तूवा, खोदोलोई खस् तम्बू गोपी क मान्खाईक तूवा। खोदोलोई आत्मा खचीपीसो ता, ना खचा छाउनी गोपीङ् खारीबो मची।

२७ खीक्‍का ईल्पो सोलो मीस् मोशाम् दोक्पी बूल्तोखाताना ओरोपीका, “एल्दाद लो मेदादलोसो छाउनी गोपी खारीबो मचयची।”

२८ म्हारी बानाकप्का एक्‍तो मोशा बोक्छोप्, नूनमी वात्छा म्छा यहोशूआ मोशा ओरोलअ, “होदूवा, मूङ्‍कस् राप्‍चीव।”

२९ खोदोलोई मोशाआ ख ओरोलअ, “ऊई आन् ओ कारणआ नाचूर्‌लप्यो छूवा? योबोरोबूआ म्होप्मी आत्मा म्होप्मी मीस्चीपी यूक्स्वाना मूङ्‍कस् खोलोङ् खारीबो मप् छूवाखात्वादोन् देई नप्ये छूवावा।”

३० खीक्‍काना मोशा लो इस्राएलमी धर्म-सेचीपोस्लो छाउनीपी आत्‍ता।

इस्राएलीचा गीमू छोऊ चस्क

३१ खीक्‍का योबोरोबूआ हूक् केल्मीना दीरीत्‍तीपीका गीमू छोऊ तातू, ना छाउनीम् बारबारपी ई-ईक् लेईमी लाम्‍रीपी थाम्पूबरी नीस् हाततो बाक्ल छूम्मीना मूङ्‍क गीमू छोऊ तूवा।

३२ मीचा मूङ्‍क गीमू छोऊ लेपाबरी, सेपाबरी ना म्देसा लेपाबरीसो लाप्ची। दूङ् चीछा बात्ल मपासो नीस्पोङ् ङाक् मुरी बात्लमची। खीक्‍का खचा खची लागी छाउनीम् लीक् हेम्पी मूङ्‍क हाप्स्ची।

३३ खोदोलोई खचा मूङ्‍क साः चस्‍ना खची काङ्आ खाम्पीकाचालोङ्, योबोरोबू मूङ्‍क मीस्चीप्का म्छूली काता, ना खसा मूङ्‍क मीस्चीपी हायाम् ईकीम् लप् नीछीमा पोक्स्दातू।

३४ खन्सा मूङ्‍क थाम्पूम् नीङ् किब्रोथ-हत्तावाd यूक्स्ची, ऊदोईपीक्यालो बीन्‍नीपा चाम्दूम्मी लाङो लप् मीस् खोलोङ् सीयाना मूङ्‍कपीङ् खचा खूम्ची।

३५ किब्रोथ-हत्तावापीका लाम्दूमाना मीस् खोलोङ् हसेरोत हेम् खाता, ना खस् मूङ्‍कपीङ् बास् तूवा।

a 

११:३ तबेरा मी अर्थ क “मीः चीप्चाप्” के।

d 

११:३४ किब्रोथ-हत्तावा मी अर्थ क “लङोमाम् गेम्ची” के।

मिरियमआ लो हारूनआलो मोशाम् ऊल्‍लोङ् मस्‍क

१२

मोशाम् म्तोमा कूशीम् कारणआ मिरियम लो हारूनलो मोशाम् ऊल्‍लोङ्पी नेईम् थालेई मची, ऊदोईपीक्यालो मोशाआ कूशी मीम्छालो सूर् मक तूवा।

२ खचा ओरोपीका, “ऊई योबोरोबूआ मोशालाम्पाङाङ्‍यो रीङ् मईक तूनाई? ऊई खसा ओचीलाम्पासो रीङ् मईक मान्तूयोनाई?” खीक्‍का योबोरोबूआ ङ्‍क रीङ् येनू।

३ मोशा क चारीदूपी तूवाक खोलोप्का दूङ् लखेक मीस् तूवा।

४ योबोरोबूआ दावाङ् मोशा, हारून ना मिरियम ओरोलची, “आन्‍नी सूप्पोङ् तूम्खास्को तम्बूपी तानीव।” खीक्‍का खस् सूप्पोङ् मूङ्‍कपी ता।

५ खीक्‍काना योबोरोबू मोम्मी खाम्बापी यूवाना तूम्खास्को तम्बूम् लाम्स्कोपी थोरेपा ना हारून लो मिरियमलो काछची। खीक्‍का खस् नीप्पोङ् लाईस्पी बानाकप्का,

६ खसा ओरोपीका, “हन्‍ना ओ रीङ् येन्चूव:

“आम्नी रापी योबोरोबूम् हेप् खारीबोपो तूलो,

कोङ् मूङ्‍कपी दर्शनपी ओ होप्ङा खोमयोङ्चूङ्,

मूङ्‍कलो कोङा सेमोपी रीङ् मूयो।

७ खोदोलोई ओ सूसो मप् मोशालोन् कोङा खोरो मूयोनो।

मूङ्‍कन् खोलोङ् खीम्पोस्चीम् लागी विश्‍वास मम् खाईप् तूये।

८ खलो कोङा आसासो तूम्मान्तोम्मीना मा,

खोलोदोलोई खो-खोलतो रीङ् मूयो;

मूङ्‍कसा कोङ् योबोरोबूम् ओ ङाली खोङ।

खन्सा ओ सूसो मप् मोशाम् ऊल्‍लोङ्पी नेईम्

आन्ची ऊदोई आम्ची कीम् मान्ल?”

९ खीक्‍का मूङ्‍कचीप्का योबोरोबू हायाम् म्छूली काताना मूङ्‍कपीका खालेता।

१० तम्बूम् थेम्पीक मोम् साक्साखात्लो मिरियम छूवोयो सोमोरी मीना नोङ्तो ओम्‍लोप् छूवाखात्क तूवा। खीक्‍का हारूनआ मिरियम खोङ्लो ख नोङ्तो ओम्‍लोप् छूवाखात्क तअ।

११ हारूनआ मोशा ओरोलअ, “ए रोबू, कोङा बीन्ती मीयान्‍ना, कास्का मूर्ख लक् मस्काना मोऊ मस्काक तूये, खोदोलोई ङ्‍कम् दण्ड कास्का तेम् बोनूनव।

१२ म्माम् सागोवापाका लत्लोङ् म्‍राप्का कीम्ना सीखात्क तोङ्‍क ङ्‍क छूमीनव।”

१३ खीक्‍का मोशाआ ओरोपीकाना योबोरोबूपी वाङोम् मअ, “ए नीनाम्मा, कोङा बीन्ती मूयो, मूङ्‍क नन्खामीव।”

१४ खोदोलो योबोरोबूआ मोशा ओरोलअ, “मूङ्‍कम् म्पाआ मूङ्‍कम् म्ङःपी थूवा दवादोक, ऊई मूङ्‍क नूक् लेई सम्मो म्ङईम् मान्लवायो? मूङ्‍क नूक् लेई सम्मो छाउनीपीका पाखापीङ् थूनेई मदीत्व, खीक्‍कानाङाङ् मूङ्‍क छाउनी गोपी बाईव।”

१५ ओरोना मिरियम नूक् लेई सम्मो छाउनीपीका पाखापी थूनेई मदीत्ची, ना मिरियम छाउनी गोपी मान्बाईम् सम्मो मीस् आस्सो मूङ्‍कपीका लाईस्पा मान्खाई।

१६ खीक्‍काना खस् हसेरोतपीका लाम्दूमाना खाता ना खचा पारानपीक गोङ्‌रूत्खाप्-थाम्पूपी खची तम्बू कीन्ची।

कनान छाप्कूवा चीवा मस् खाईप्ची

व्यवस्था १:१९-३३

१३

योबोरोबूआ मोशा ओरोलअ,

२ “कनान छाप्कूवागोपी चीवामम् लागी मीस् पोक्स्चीव। मूङ्‍क छाप्कूवा कोङा इस्राएलीस् पीयोचीके। खचीम् खची होप्-होप्मी खूक्सूचीम् गोङ्पीका ई-ईल्पो लाम्‍लछा पोक्स्चीव।”

३ खन्सा योबोरोबूआ पीकाक तोङ्ना मोशाआ पारानपीक गोङ्‌रूत्खाप्-थाम्पूपीका खस् पोक्स्ची। मूङ्‍कस् खोलोङ् इस्राएलीचीम् लाम्‍लछास् तूवा।

४ मूङ्‍कचीम् खची नीङ् ङ्‌कस्ङा के:

रूबेनमी गोङ्पीका जक्‍कूरमी वात्छा म्छा शम्मूअ,

५ शिमियोनमी गोङ्पीका होरीम् वात्छा म्छा शाफात,

६ यहूदाम् गोङ्पीका यपुन्‍नेमी वात्छा म्छा कालेब,

७ इस्साखारमी गोङ्पीका योसेफमी वात्छा म्छा यिगाल,

८ एफ्राइममी गोङ्पीका नूनमी वात्छा म्छा होशिया,

९ बेन्यामीनमी गोङ्पीका रफूमी वात्छा म्छा पलती,

१० जबूलूनमी गोङ्पीका सोदीम् वात्छा म्छा गद्दीएल,

११ योसेफमी गोङ्पीका, अर्थात् मनश्शेम् गोङ्पीका सूसीम् वात्छा म्छा गेद्दी,

१२ दानमी गोङ्पीका गमल्‍लीम् वात्छा म्छा अम्मीएल,

१३ आशेरमी गोङ्पीका मिखाएलमी वात्छा म्छा सतूर,

१४ नप्‍तालीम् गोङ्पीका वोफ्सीम् वात्छा म्छा नहबी।

१५ गादमी गोङ्पीका माकीम् वात्छा म्छा गूएल।

१६ मोशाआ कनान छाप्कूवा चीवा मस् पोक्स्चीक मीस्मी नीङ् ङ्‍कस्ङा के। नूनमी वात्छा म्छा होशियाम् म्नीङ् मोशाआ यहोशू यूक्सू।

१७ मोशाआ मूङ्‍कस् कनान छाप्कूवा चीवा मस् पोक्स्चीलो ओरोलची, “नेगेवलाम्पा म्थोम्‍ला छूक्‍तो कोम् हेम्क छाप्कूवापी खात्नीव,

१८ खीक्‍का मूङ्‍क छाप्कूवा ऊतोङ्‌कई तूये, ना मूङ्‍क छाप्कूवापी तूप् मीस् हायाम् खची राःरालोकयो तूये कमजोरयो तूये, ओरोसर्प् यो तूये चीछायो तूये खूङ्‍क पत्‍ता मनूम्व।

१९ खस् तूक छाप्कूवा ऊतोङ्‍कई तूये? नप्यो तूये मान्‍नप्यो तूये? खस् ऊतोङ्‍क सहरपीई तूये रईछ? मूङ्‍क सहर खुल्‍ला म्‍तेल्म्पीयो तूये किल्‍ला गोपी सम्‍सूर्म् पाना यूम्पायो तूये?

२० मूङ्‍कपीक थाम्पू ऊतोङ्‍कई तूये, मलीयो तूये रूखयो तूये? मूङ्‍कपी सीछो तूयेयो मान्तूयो खूङ्‍कसो खोङ्‍नूम्व। खीक्‍का साहास मनूम्वना मूङ्‍क छाप्कूवापी तूक जीस् फलफूल बायानूम्व।” मोन्तोलो दूङ् लाईस्पीक वाचोसी सेम् नाम्‍ला तूवा।

२१ खन्सा खस् थोम्‍ला सप्चीना खाता ना सीनपीक गोङ्‍रूत्खाप्-थाम्पूलाम्पा लेबो-हमात हेम्पीक रहोब सम्मो खाता ना मूङ्‍क छाप्कूवा चीवा मची।

२२ खस् नेगेवलाम्पा म्थोम्‍ला सप्चीना हेब्रोनपी तातेका। मूङ्‍कपी अनाकमी छामाईची अहीमन, शेशै ना तल्मै तूवादोङा। (हेब्रोन सहर क मिश्र छाप्कूवामी सोअन सहरपीका नूक्दोङ् लाईस्पी बोबूयाक तूवा।)

२३ खीक्‍काना खस् एश्कोलमी बेँसीपी खाता, ना मूङ्‍कपीका ईक् झुप्पा वाचोसीम् म्चोलोक म्गेम्सो रूप्चीना ईबूम् गोच्‍चापी तेस्ची ना नीप्‍पोआ खूर्‌नीचा बाईची। खीक्‍का खचा अनार लो अञ्जीरलोसो बाईची।

२४ इस्राएलीचा मोरोना मूङ्‍कपी वाचोसीम् झुप्पा रूप्चीकसा मूङ्‍क थाम्पूम् नीङ् एश्कोलमी बेँसी यूक्स्चीक के।

२५ लीक्पोङ् लेई बाईकप्का मूङ्‍क छाप्कूवा ऊतोङ्‍कई तूये पीम् चीवा मम् यात्चीना मूङ्‍कस् आत्‍ता।

चीवा मस् खाईप्चीम् रीदाम्

२६ मूङ्‍कस् आत्‍ताना पारानपीक गोङ्‌रूत्खाप्-थाम्पू तूवाक कादेशपी मोशा, हारून ना इस्राएलीचीम् खोलोङ् खची समुदाय तूवाकपी ता। मूङ्‍कपी खचा खोलोङ् समुदाय खचा तचीक रीङ् खोलोङ् ईची, ना खचा तात्चीक मूङ्‍क छाप्कूवापीक फलफूलसो खोमीची।

२७ खीक्‍का खचा मोशा ओरोलची, “आना पोक्सीकाक थाम्पूपी केईका तातेकीका। आछीयाङ् मूङ्‍कपी ओलोन् लो खूदलो बगेई छूदोङे रईछ! खीक्‍का मूङ्‍कप्क फलफूल ङ्‍कङ् के।

२८ खोदोलोई मूङ्‍कपी तूप् मीस् हायाम् राःरालोक तूये रईछ ना सहर पर्खालआ राम्पा ना हायाम् देप्-देप् तूये रईछ। मूङ्‍कप्का बीन्‍नीपा केईका मूङ्‍कपी अनाकमी छामाईचीसो तम्का।

२९ नेगेवपी अमालेकीस् तूदोङे रईछ; कोम् हेम् हित्ती, यबूसी ना एमोरीस् तूदोङे रईछ, खीक्‍का दीरीत्‍तीम् दोक्पी लो देप् यर्दन योऊमी चाखेम्पीलोक कनानीस् तूदोङे रईछ।”

३० खीक्‍का कालेबआ मोशाम् लाईस्पी खोलोङ् मीस् वाये तूमीचीना ओरोपीका, “केई दावा मूङ्‍कपी खात्याना मूङ्‍क छाप्कूवा कब्जा मयाम्, ऊदोईपीक्यालो केईया मूङ्‍क आछीयाङ् ई हूक्पी मदूराम्।”

३१ खोदोलोई कालेबलो खाईप् बीन्‍नीपाचा ओरोपीका, “मूङ्‍क मीस्चीम् ऊल्‍लोङ्पी केईया खाईम् दूराम्नो, ऊदोईपीक्यालो मूङ्‍कस् ईप्का दूङ् खची राःरालोक तूये।”

३२ चीवा मस् खाताक छाप्कूवापीक रई रीदाम् येईमीचीना खचा इस्राएलीस् ओरोलची, “केईका चीवा मम्काना बानीकाक छाप्कूवाआने खची छाप्कूवापीक मीस् खोलोङ् लूत्खीयची रईछ। मूङ्‍कपी केईका तम्काक मीस् खोलोङ् हायाम् देप्-देप् जीऊदाललोक रईछ।

३३ मूङ्‍कपी केईका नेफिलीमची तम्का — नेफिलीमचीलाम्पाङ् अनाकमी छामाईचीक छासाक के। खची लाईस्पीन् केईका ओखी होपा ओखी होप्ङा नाम्दूरूम् तोङ्‍क मीन्चीयीका। खची मूक्स्दूपी आछीयाङ् केईका खूङ्‍क तोङ्‌ङा ङेसीका।”

इस्राएलीचा योबोरोबूम् ऊल्‍लोङ् मस्‍क

१४

मूङ्‍क सेपा खोलोङ् समुदाय हायाम् सोतो बतो खापा।

२ इस्राएलीस् खोलोङ् मोशाम् लो हारूनमीलो उल्‍लोङ्पी चीबूर् लअ, ना खोलोङ् समुदायआ खस् ओरोलची, “केईका मिश्र छाप्कूवापीङ् सीयीकावादोक दूङ् नप् छूवावा, अथवा ङ्‍क गोङ्‌रूत्खाप्-थाम्पूपी सीयीकावादोसो नवा।

३ ऊदोई योबोरोबूआ केईका दोप्सेलआ सेईम् लागी ङ्‍क थाम्पूपी तातीचायाकाकई? ओखी तोमास् लो ओखी छामाईचीलो लूतेई मयाम्क चूम् तोङ्ना लापची। हन्‍ना केईका मिश्र छाप्कूवापीङ् आईम्ना खाईम् नप् मान्तूयोनाई मोलो?”

४ खीक्‍का खचा खची होप्-होप्पी ओरोलोलना चाईमची, “केईया ईल्पो लाम्‍लछा सोकाम् ना मिश्र छाप्कूवापी आत्‍ते।”

५ खीक्‍का मोशा लो हारूनलो इस्राएलीचीम् खोलोङ् समुदायमी लाईस्पी खून्जूलना सूपोम् मची।

६ मूङ्‍क छाप्कूवा चीवा मस् खाताकचीप्क नूनमी वात्छा म्छा यहोशूआ लो यपुन्‍नेमी वात्छा म्छा काबेलआलो खची तेई चेन्ची,

७ ना इस्राएलीचीम् खोलोङ् समुदाय खचा ओरोलची, “केई चीवा मस् खातीक छाप्कूवा हायाम् नप् छाप्कूवा तूये।

८ योबोरोबू ईपीका म्जी नईदोक, खसा केई मूङ्‍क छाप्कूवापी खाया, ना मूङ्‍क ओलोन् लो खूदलो बगेई छूक् छाप्कूवा केई पीया।

९ योबोरोबूम् ऊल्‍लोङ्पी पोनीनव। खीक्‍का मूङ्‍क छाप्कूवापीक मीस्चीप्कासो कीनीनव, ऊदोईपीक्यालो खस् केईया सजीलना ई हूक्पी मम् दूराम्। खची सुरक्षा खचीप्का हतेई छूवाखात्क तूये, खोदोलोई योबोरोबू ईलाम्पा तूये। खचीप्का कीनीनव।”

१० खोदोलोई खोलोङ् समुदायआ खस् लूङ्‍आ गोम् छूये पीकाना चाई मची। खोदोलो योबोरोबूम् साम्दीखा तूम्खास्को तम्बूपी खोलोङ् इस्राएलीचीपी खोमन्ची।

११ योबोरोबूआ मोशा ओरोलअ, “ङ्‍क मीचा कोङ् हादेसम्मोई इन्कार मोचोयो? ङ्‍कचीम् रापी कोङा मूक चीन्‍न खोङ्चीनासो ङ्‍कचा हादेसम्मोई ओपी विश्‍वास मम् इन्कार मईची?

१२ ङ्‍कस् कोङा चारलाम्-बोहोलाम्‍आ मासेई मूयोची, खोदोलोई कोङा आम्पीकाङ् ङ्‍कचीप्का दूङ् देप् ना हायाम् राःरालोक जाति बोबूयोची।”

१३ मोशाआ योबोरोबू ओरोलअ, “मिश्रीचा ङ्‍क येनस्दोक ऊई पीके? खची हाम्पीका आम् राःरा खोमना आनाङ् ङ्‍कस् बाईचीक के।

१४ मिश्रीचा ङ्‍क छाप्कूवापी तूप् मीस् खोलोङ् ङ्‍क रीङ् ईयची। आन् योबोरोबू ङ्‍कचीम् रापी तूये, ना आन् खची लाईस्पी खोमन्चीक तूये, ना आम् मोम् ङ्‍कचीपी खाम्बा तोङ्ना थोरेपे ना लेपा मोम्मी खाम्बा लो सेपा मीम् खाम्बालो छूना आन् ङ्‍कचीम् लाईस्-लाईस् खाते पीम् रीङ् खचा येन्खीचीक तूये।

१५ हन्‍ना आना ङ्‍क जाति ऊलाम्पीङ् सेतस्दोन् आम् नीङ्ला येईप् जातिचा ओरोपीक्ना रीङ् मईची,

१६ ‘योबोरोबूआ मूङ्‍क मीस् पीयान्‍नी लचीना पस्तून चना यादे मक छाप्कूवापी तान्तेमान्‍दूर्‌स्कसा खस् गोङ्‍रूत्खाप्-थाम्पूपी सेत्दीत्ची।’

१७ “खन्सा ए योबोरोबू, आना पीकाक तोङ्ना हायाम् देप् आम् राःरा खोमव। ऊदोईपीक्यालो आना पीकाक तूये,

१८ ‘योबोरोबू दावा म्छूली मान्काईप् ना हायाम् सम्खे मीक् तूये, अधर्म लो अपराधलो छेमा मप् तूये। खोदोलोई ख दोसी मीस् ऊतोङ्नादोसो निर्दोष थरेई मान्मप्, खूक्सू-खूलूचीम् अधर्मम् सजाई खची तेस्रो ना चौथो दूङ् सम्मोसो पीप् तूये।’

१९ कोङा बीन्ती मीयान्, हायाम् देप् आम् सम्तूमा तोङ्ना, मिश्र छाप्कूवापीका लत्‍ताक नाम्‍लापीका ईनीम्बा सम्मो छेमा मचयक तोङ्ना ङ्‍क मीस्मी खची अधर्म छेमा मव।”

२० खोदोलो योबोरोबूआ ओरोपीका, “आना पीकाक तोङ्ना कोङा ङ्‍कस् छेमा पीयूचीक तूये।

२१ खोरोदोसो, कोङ् लेईप्चाप् तूवो, ना ओ साम्दीखाआ चारीदू पेप्क तूये पीम् साक्छी यूक्सोना कोङा पीको,

२२ मिश्र छाप्कूवापी लो गोङ्‍रूत्खाप्-थाम्पूपीलो ओ साम्दीखा लो छाक्‍काक लक्लो तचीनासो ओ आज्ञा मान्‍रेप् छूवाना ईक्पोङ् खेप् ओ चाम्ची मप् ङ्‍क खोलोङ् मीचा

२३ मूङ्‍कचीम् खची खूक्सूचीपी पस्तून चोना यादे मूक छाप्कूवा खचा खोम् तयस्‍नो। कोङ् जेर्प् आ मूङ्‍क हादेम्सो खोम् तयस्‍नो।

२४ खोदोलोई ओ सूसो मप् काबेल आर्कोङ् सानीवालोक तूये, ना ख खोलोङ् म्सानीवापीका कोङ्लो लाम्दूमाक तूये। खन्सा खसा चीवा मना ताक मूङ्‍क छाप्कूवापी कोङा ख खायो ना मूङ्‍कम् छामाईचा मूङ्‍कपी हक् मम् तयची।

२५ अमालेकी लो कनानीस्लो बेँसीपी तूकसा देसाङ् आन्‍नी आत्‍तानीव ना हालालाप् दीरीत्‍तीम् लाम्‍लाम्पा छूक्‍तो गोङ्‍रूत्खाप्-थाम्पू हेम् खात्नीव।”

२६ योबोरोबूआ मोशा लो हारूनलो ओरोलची,

२७ “ओ ऊल्‍लोङ्पी ङ्‍क दुष्‍ट समुदाय हादे सम्मोई चीबूर्‌लये? खस् ओ ऊल्‍लोङ्पी चीबूर्‌लक कोङा येनूक तूये।

२८ खस् ओरो लाचूव, ‘कोङ् लेईप्चाप् तूवो पीम् म्होप्ङा साक्छी यूयान्चीना योबोरोबूआ ओरोपीके, कोङा येईम्मीना आन्‍ना पीकानीक रीङ् तोङ्‌नाङ् कोङा मूयो।

२९ आम्नी सालोग्गी ङ्‍क गोङ्‌रूत्खाप्-थाम्पूपी होक्सीयची,

३० खीक्‍का यपुन्‍नेमी वात्छा म्छा काबेल लो नूनमी वात्छा म्छा यहोशूलो बाहेक ङीराकस् ना ओ ऊल्‍लोङ्पी चीबूर्‌लप् नीस्पोङ् दोङ्पीका मेक्‍तोक आस्‍सो बास् तूम् लागी कोङा पीयान्‍नी पीकोना पस्तून चोना यादे मूक छाप्कूवापी खाईम् तयस्‍नो।

३१ लूतेई मयाम्क चूम् तोङ्ना आम्नी छास् लापची पीकानीना आन्‍ना पीकानीक मूङ्‍क छामाईची आना इन्कार मक छाप्कूवापी खची जीनतो तूम् लागी कोङा मूङ्‍कपी छोक्सूतूयोची।

३२ खोदोलोई आम्नी सीप्खाप् सालोग्गी क ङ्‍क गोङ्‌रूत्खाप्-थाम्पूपीङ् होक्सीयची।

३३ आन्‍नी तूनीक तोदीप्क दूङ् दोस्पीक मीस् मान्सीम् सम्मो आम्नी अविश्‍वासमी कारणआ आम्नी छास् लीक्पोङ् दोङ् सम्मो गथला छूना गोङ्‍रूत्खाप्-थाम्पूपी फल्तीते।

३४ आन्‍ना मूङ्‍क छाप्कूवा चीवा मनूम्‍लो लीक्पोङ् लेई नाम्‍ला कातानूम्क तूवा, खन्सा ऊलेईमी ईक्दोङ् मसा लीक्पोङ् दोङ् सम्मो आन्‍ना आम्नी अधर्मम् दण्डतेम्चाम् छूये, ना ओरोना आम्नीपीका कोङ् ओ चीत्‍ता बूजेई मान्छूक आन्‍ना तूम् तईनूम्।’

३५ ङ्‍क नेईप् कोङ् योबोरोबू के, ना ओ ऊल्‍लोङ्पी बात्ल छूक् ङ्‍क दुष्‍ट समुदाय कोङा ओरोङ् मूयोची। ङ्‍क गोङ्‌रूत्खाप्-थाम्पूपीङ् खस् सीना मास्खाते।”

३६ मोशाआ मूङ्‍क छाप्कूवा चीवा मस् पोक्स्चीस् आत्‍ताना ताकप्का रई रीदाम् पोक् मीस् योबोरोबूम् लाईस्पी चारलाम्-बोहोलाम्‍आ सीया,

३७ ऊदोईपीक्यालो खचा रई रीदाम् तात्चीना खोलोङ् समुदाय मोशाम् ऊल्‍लोङ्पी नेईमीचीक तूवा।

३८ मूङ्‍क छाप्कूवा चीवा मस् खाईप् मीस् तूवाकप्क नूनमी वात्छा म्छा यहोशू लो यपुन्‍नेम् वात्छा म्छा काबेललोङाङ् लेता।

दूङ् लाईस्पी कनान छाप्कूवा कब्जा मम् लाम्चीक

व्यवस्था १:४१-४६

३९ मोशाआ खोलोङ् इस्राएलीस् ङ्‍क रीङ् येईमीचीकप्का मीचा हायाम् तूनीवा मची।

४० खस् देत्छासेपा पकाना ओरोपीक्‍तो कोम् हेम् सम् थालेईमची, “खोङ्‍नूम्व, हन्‍ना केई योबोरोबूआ यादे मक थाम्पूपी सपाम्ना खातेके। आछीयाङ् केईयान् मोऊ मम्क रईछ!”

४१ खोदोलोई मोशाआ ओरोपीका, “आन्‍ना ऊदोई योबोरोबूम् आज्ञा रेप्नूम्नोकई? ङ्‍क सफल छूनो!

४२ थोम्‍ला खान्‍नीनव, मादोन् आम्नी साछीमीचा आन्‍नी सेत्नी, ऊदोईपीक्यालो योबोरोबू आम्नी रापी मान्तू।

४३ मूङ्‍कपी अमालेकीचा लो कनानीचालो आन्‍नीस्का जूम्‍लूक् मईची, ना खचीप्का आन्‍नी सत्नी। आन्‍ना योबोरोबूम् दोस्-दोस् लाम्दूम् होक्सायानूम्। खन्सा योबोरोबू आम्नी साथपी छूनो, खोदोलोई आन्‍नी दोप्सेलआ सेत्नी।”

४४ खोरोदोसो मोशाम् रीङ् ऊसो मान्येईमो खस् कोम् हेम् लाम्दूमा। खोदोलोई योबोरोबूम् करारमी सन्दूक लो मोशालो क छाउनीपीकाङ् मान्लई।

४५ खीक्‍का मूङ्‍क कोम्पी तूप् अमालेकी लो कनानीस्लो दाली यूवाना खस् होर्मा मीचीक थाम्पू सम्मो सेत्‍तो ना कल्‍तो यूत्ची।

म्खाल्-खाल्क बलि

१५

योबोरोबूआ मोशा ओरोलअ,

२ “इस्राएलीस् ओरोलचीव: कोङा आन्‍नी तूम् लागी पीयान्‍नीक छाप्कूवापी आन्‍नी तातेक्नीकप्का,

३ योबोरोबूआ नत्‍तक तोङ्‍क हायाम् नाम्चानप् म्‍मूर्‌लोक पी-लूपी अथवा लूस्-छारापीका चाम् थक्मी बलि, मीःपी चारेईमम् बलि अथवा बलिदान, भाकलमी बलि अथवा राजीखुशीम् बलि अथवा तोकेई मम्पा चाडमी बलि, योबोरोबूपी चारेई मईनूम्,

४ खीक्‍काना बलि चारेई मप्‍आ ईक् लिटर जैतूनमी तेलपी चोम्पा आधा पाथी मसीन फूल्मी छीर्म् बलि योबोरोबूपी चारेई मनूव।

५ बलिदान अथवा मीःपी चारेईमम् बलिम् ई-ईबूम् लूस्मी थुमाम् साथपी कूईम्ना चारेईमम् बलिम् लागी ई-ईक् लिटर दाखमद्यसो आना थीक्‍का मव।

६ “लूस्मी सारेलो क छीर्म् बलिम् लागी ईक् लिटरलो आधालो जैतूनमी तेलपी चोम्पा आधा पाथी मसीन फूल,

७ ना कूईम्ना चारेईमम् बलिम् लागी ईक् लिटरलो आधालो दाखमद्य आना थीक्‍का मव। मूङ्‍क योबोरोबूम् लागी हायाम् नाम्चानप् म्मूर्‌मी रूप्पी आना चारेई मव।

८ “भाकल पूरा मम् लागी अथवा खाऊमा-खासेर्मा बलिम् लागी आना मीःपी चारेईमम् बलि अथवा बलिदानमी लूपी थीक्‍का मईलो,

९ मूङ्‍क लूपीम् साथपी नीस् लिटर जैतूनमी तेलपी चोम्पा ईक् पाथीलो आधालो मसीन फूल छीर्म् बलिम् रूप्पी चारेई मव।

१० खीक्‍का कूईम्ना चारेईमम् बलिम् लागी नीस् लिटर दाखमद्य तात्व। मूङ्‍क योबोरोबूम् लागी हायाम् नाम्चानप्छा म्मूर्‌लोक, चाम् थक्मी बलि छूये।

११ ई-ईबूम् लूपी अथवा लूस्मी सारे, ई-ईबूम् लूस्मी थुमा अथवा छाराम् छाम् लागीसो आना ओरोनाङ् मव।

१२ आन्‍ना चारेई मईनूम्क खोलोङ् मोरोङ् मनूम्व।

१३ “खोलोङ् इस्राएली जातिआ योबोरोबूम् लागी हायाम् नाम्चानप्छा म्मूर्‌लोक चाम् थक्मी बलि चारेई मईचीलो खोलोक थक् ङ्‍कतोङ्‍नाङ् मस्‍नूव।

१४ आन्‍नीस्का तूप् बीन्‍नीपा छाप्कूवापीका ताप् अथवा हन्‍ना ताईक दूङ्पी आन्‍नीस्का तूप् आस्दोसो मीचा योबोरोबूम् लागी हायाम् नाम्चानप्छा म्मूर्‌लोक चाम् थक्मी बलि चारेई मईलो मूङ्‍कसासो आम्नीम् तोङ्नाङ् मनूव।

१५ आम्नी लागी लो आन्‍नीस्का ईदेप् तूप् थारूपोचीम् लागीलो समुदायमी ईबूम्ङा ललई छूनूव। ङ्‍क आम्नीम् हन्‍ना ताईक दूङ्पीका-दूङ् सम्मो हाल्‍लोसो मान्याईप् रीदूम् छूनूव। थारूपोस्सो योबोरोबूम् लाईस्पी आन्‍नी तोङ्‍कङ् छूनूव।

१६ आन्‍नी ना आन्‍नीस्का ईदेप् तूप् थारूपोम् लागी ईबूम्ङा ललई लो नियमलो छूनूव।”

१७ योबोरोबूआ मोशा ओरोलअ,

१८ “इस्राएलीस् ओरोलचीव: आन्‍नी कोङा खाईयान्‍नीक छाप्कूवापी तातेक्नीकप्का,

१९ आन्‍ना मूङ्‍क छाप्कूवापीक छीर्म् चाईनूम्‍लो योबोरोबूम् लागी बलि चारेई मनूम्व।

२० आन्‍ना दूङ् लाईस्पी यीक्नूम्क फूल्मी फरऊला आम्नी खलापीका तात्नूम्क बलिम् रूप्पी चारेई मनूम्व।

२१ आन्‍ना हन्‍ना ताईक आम्नी दूङ् सम्मो दूङ् लाईस्पी यीक्नूम्क फूल्पीका योबोरोबूम् लागी बलि चारेई मनूम्व।

मान्छेईस्‍ना मस्क मोऊ

२२ “आन्‍ना भूल मनूम्ना योबोरोबूआ मोशा पीक ङ्‍क खोलोङ् आज्ञा तूकपीक हेप् आज्ञा रेप्नूम्नो,

२३ अर्थात् खोलोङ् आम्नी दूङ् सम्मो दूङ् लाईस्पीक लेईपीका ईनीम्बा सम्मो योबोरोबूआ मोशालाम्पा पीयानीक आज्ञा तूकपीक हेप् आज्ञा रेप्नूम्नोदोक,

२४ ना समुदायआ तूम् मान्तोम्मीना मूङ्‍क लक् मान्छेईस्‍ना मस्क तूदोक, खोलोङ् समुदायआ योबोरोबूआ नत्‍तक तोङ्‌क हायाम् नाम्चानप्छा म्मूर्‌लोक मीःपी चारेईमम् बलिम् लागी ईबूम् लूपी, तोकेई मम्पा छीर्म् बलि ना कूईम्ना चारेईमम् बलिम् साथपी चारेई मनूव, ना मोऊबलिम् लागी ईबूम् बकासो चारेई मनूव।

२५ पूजारीआ इस्राएलीचीम् खोलोङ् समुदायमी लागी मोऊ छेमा मम् लक् मनूव, ना खचा खची मोऊपीका छेमा तयची, ऊदोईपीक्यालो मूङ्‍क खचा मान्छेईस्‍ना मस्क तूवा, ना खचा खची अधर्मम् लागी योबोरोबूपी चाम् थक्मी बलि लो मोऊबलिलो योबोरोबूम् लाईस्पी तात्चीक तूये।

२६ ओरोना इस्राएलीचीम् खोलोङ् समुदायआ लो खची रापी तूप् थारूपोचालोसो छेमा तयची, ऊदोईपीक्यालो खोलोङ् मीस् मान्छेईस्‍ना ङ्‍क अधर्मपी परेई छूवाक तूवा।

२७ “हेप् मीचा मान्छेईमो मोऊ मईदोक, मूङ्‍कसा ईबूम् ईक्दोङ् बाईप् छाराम् पाठी चारेई मनूव।

२८ मान्छेईना मोऊ मप् मूङ्‍क मीस्मी मोऊ छेमाम् लागी पूजारीआ योबोरोबूम् लाईस्पी मोऊ छेमा मम् लक् मनूव, ना मूङ्‍कसा छेमा तय।

२९ मान्छेईमो मोऊ मप् इस्राएली अथवा आन्‍नीस्का तूप् थारूपोम् ईबूम्ङा नियम छूनूव।

३० “खोदोलोई इस्राएलीस् अथवा बीन्‍नीपा छाप्कूवापीका ताप्ना तूप् मीचा आतेर मईना मोऊ मईदोक, मूङ्‍कसा निन्दा मय, ना मूङ्‍क मीस् म्होप्मी मीस्मी रापीका लात्दीत्चीनूव।

३१ ऊदोईपीक्यालो मूङ्‍कसा योबोरोबूम् रीङ्बऊ जेर्‌क तूये, ना खम् आज्ञा तोरेई मक तूये। मूङ्‍क मीस् आछीयाङ् लात्चीनूव। मूङ्‍कसा म्होप्मी अधर्म मकम् दण्ड तेप्स्‍नूव।”

नोम्चीम् लेई मानेई मान्मप्‍आ तोम् दण्ड

३२ इस्राएलीस् गोङ्‌रूत्खाप्-थाम्पूपी तूवालो खचा ईल्पो मीचा नोम्चीम्-लेईपी सीङ् बात्ल मचक छीप्ची।

३३ खीक्‍का मूङ्‍क सीङ् बात्ल मप्चाप् मीस् खचा मोशामी, हारूनमी ना खोलोङ् समुदायमी दोक्पी तात्ची।

३४ मूङ्‍क ऊतोङ्‌कई सजाई पीम् पर्ने खूङ्‍क खचा मान्छेईस्‍ना मूङ्‍क मीस् खचा थूनापी तेस्ची।

३५ खीक्‍का योबोरोबूआ मोशा ओरोलअ, “मूङ्‍क मीस् सेईम्ङा छूये। खोलोङ् समुदायआ मूङ्‍क छाउनीपीका पाखा खाईचीनूना लूङ्‍आ गक्चीनूना सेत्चीनूव।”

३६ खीक्‍का योबोरोबूआ मोशा आज्ञा पीक तोङ्‍नाङा खोलोङ् समुदायआ मूङ्‍क मीस् छाउनीपीका पाखापी खाईची ना लूङ्आ गक्चीना सेत्ची।

तेईमी झुम्का

३७ होसोङ् योबोरोबूआ मोशा ओरोलअ,

३८ “इस्राएलीस् ओरोलचीव: आन्‍ना खोलोङ् आम्नी पुस्ताभरि आम्नी तेईमी म्छोक्पी मोमोजीजीप्पा फित्ता तेम्पा झुम्का तेस्‍नूम्व।

३९ खीक्‍का आन्‍ना मूङ्‍क झुम्का खोङ्नूम्‍लो आन्‍ना योबोरोबूम् आज्ञाम् मीन्मारो मईनूम् ना मूङ्‍क रेप्नूम्। मूङ्‍कतोङ् मईनूम्‍लो आम्नीम् आम्नी सानीवाम् लो आम्नी मूक्स्मीलो लाङोपी लागेई छूनीना थीक् लाम्पीका थाम्खात्नीनो।

४० खीक्‍का आन्‍ना खोलोङ् ओ आज्ञा रेम् लागी मीन्मारो यूक्स्‍नूम्ना आम्नी नीनाम्माम् लागी पवित्र छूनी।

४१ आम्नी नीनाम्मा छूम् लागी आन्‍नी मिश्र छाप्कूवापीका लाईप्ना बाईप् योबोरोबू आम्नी नीनाम्मा कोङ्‍ङा के। योबोरोबू आम्नी नीनाम्मा कोङ्‌ङा के।”

कोरहआ, दातानआ ना अबीरामआ विद्रोह मस्क

१६

लेवीम् यय, कहातमी म्चास्, यिसहारमी वात्छा म्छा कोरह, ना रूबेनमी गोङ्पीक एलीआबमी वात्छा म्छास् दातान ना अबीराम, खीक्‍का पेलेथमी वात्छा म्छा ओन आस्‍सो मान्‍रेप् छूवा।

२ खीक्‍का खस् इस्राएलीचीम् हेप् मीस्, अर्थात् याखऊपी काछचीक, समुदायपी नीङ् तोक्साक २५० लाम्‍लछास्का मोशाम् ऊल्‍लोङ्पी पका।

३ खस् मोशाम् लो हारूनमीलो ऊल्‍लोङ्पी बात्ल छूवाना खस् ओरोलची, “आन्चा दूमोसारङ् मचू! समुदायपीक मीस् खोलोङ् पवित्र तूये, ना योबोरोबू खची साथपी तूये। आन्ची आम्ची होप्ङा ऊदोई योबोरोबूम् समुदायपीका दूङ् देप् मन्चीस्कई?”

४ ङ्‍क रीङ् येनूमोरो मोशाआ बोहोपू सूपोम् मअ।

५ खीक्‍का खसा कोरह लो खम् दोस्-दोस् लाम्‍दूम्प् मीस्लो ओरोलची, “आस्कई योबोरोबूमी, ना आसे पवित्र तूये, खीक्‍का आसे खसा म्दोक्पी खाईम् पीया खूङ्‍क योबोरोबूआङ् देसा देत्छा केई खोमीया। आस्कई खसा सोक, खूङ्‍कङ् खसा म्दोक्पी ताम् पीय।

६ ए कोरह, आना ओरोमव, आन्‍ना आन्लो लाम्दूम्प् खोलोङ् मीस्चीका धूप हूईम् धुपौरा लाप्नूम्व।

७ देसा योबोरोबूम् लाईस्पी मूङ्‍क धूपौरापी मीः लो धूपलो यूक्सानूम्व। आस्कई योबोरोबूआ सोक, मूङ्‍कङ् पवित्र छूये। ए लेवीचे, आन्‍नी दूमोसारङ् मन्चीनी!”

८ खीक्‍का मोशाआ कोरह ओरोलअ, “ए लेवीचे, येन्‍नूम्व।

९ इस्राएलपीक नीनाम्माआ म्होप्मी पवित्र तम्बूपी लक् मम् लागी लो समुदायमी लाईस्पी सूसो मम् लागीलो आन्‍नी खम् दोक्पी तातानीना इस्राएलपीक समुदायपीका आन्‍नीङ् सोकानीक ऊई आन्‍ना चयाचानीकयो मीन्‍नी?

१० खसा आन्लोङ् आम् बू आम् नेछो लेवीस्सो म्दोक्पी तातानीक तूये, खोदोलोई ऊई हन्‍ना आन्‍ना पूजारीम् पदसोयो लाम्नूम्?

११ आन्लो लाम्दूम्प् मीस्चीका आन् योबोरोबूम् ऊल्‍लोङ्पी बात्ल छूवाक तूये? हारून क आसेनाई, खम् ऊल्‍लोङ्पी आन्‍नी चीबूर् लईनी?”

१२ खीक्‍का मोशाआ एलीआबमी वात्छा म्छास् दातान लो अबीरामलो काछोक्स् पोक्स्ची। खोदोलोई खचा ओरोपीका, “कास्का बान्चीकानो!

१३ केईका ओलोन लो खूदलो बगेई छूक् छाप्कूवापीका गोङ्‌रूत्खाप्-थाम्पूपी सीम् लागी तातीकाक तूये नासोङ् ऊई आन् होसोङ्‌यो लाईनो? ऊई होसोङ् आना ओखीपी हक् मम्यो लाम?

१४ आना केईका ओलोन लो खूदलो बगेई छूक् छाप्कूवापीसो मान्बायीका, ना केईका थाम्पूम् लो वाचोसीखामलो हक्सो मान्पीयीका। ऊई आना ङ्‍क मीस्चीम् मूक्स्यो लाईम् लाम? कास्‍का बाईम्ङा बान्चीकानो!”

१५ खीक्‍का मोशा हायाम् म्छूली काताना योबोरोबू ओरोलअ, “खचा पीक बलि आना ग्रहण मनव। कोङा खचीम् ईबूम् खची मोकोक्‍तीसो गोङूक मान्तू। कोङा खस् आस्सो ऊसो मान्मङाक तूये।”

१६ मोशाआ कोरह ओरोलअ, “आन्लो लाम्दूम्प् मीस् लो हारूनलो तात्ना आन् देसा योबोरोबूम् लाईस्पी ताव।

१७ आन्‍नी खोलोआ आम्नी होप्-होप्मी धूप हूईम् धुपौरो लाप्नूम्ना मूङ्‍कपी धूप तेस्‍नूम्व, ना खोलोआ आम्नी होप्-होप्मी धूप हूईम् धुपौरो, अर्थात् २५० धूप हूईम् धुपौरो योबोरोबूम् लाईस्पी तात्नूम्व। खीक्‍का हारूनलो आन्चासो आम्ची होप्-होप्मी धूप हूईम् धुपौरो तात्चूव।”

१८ खन्सा खस् खोलोआ खची होप्-होप्मी धूप हूईम् धुपौरो खाईची ना मूङ्‍कपी मीः दईचीना धूप तेस्ची। खीक्‍का खस् मोशाम् लो हारूनमीलो साथपी तूम्खास्को तम्बूम् लाम्स्कोपी थोरेपा।

१९ कोरहआ खोलोङ् म्मीस् मूङ्‍कचीम् खची ऊल्‍लोङ्पी तूम्खास्को तम्बूम् लाम्स्कोपी बात्ल छूवाकप्का योबोरोबूम् साम्दीखा मूङ्‍क खोलोङ् समुदायपी खोछेत्‍ता।

२० योबोरोबूआ मोशालो हारूनलो ओरोलची,

२१ “ङ्‍क समुदायपीका आन्ची आम्ची हाल्‍ला तूवाचीव, ना कोङा ङ्‍कस् ऊक्छीन्छापीङ् मासेई मूयोची।”

२२ खीक्‍का बोहोपू सूपोम् मस्‍ना मोशाआ लो हारूनआलो ओरोपीका, “ए नीनाम्माङा, आन् खोलोङ् मीस्मी आत्माम् नीनाम्मा, ईल्पो मीचा मोऊ मकपी ऊई आन् खोलोङ् समुदायपीकाङ्‍यो आम् छूली काते?”

२३ खोदोलो योबोरोबूआ मोशा ओरोलअ,

२४ “ङ्‍क समुदाय ओरोलचीव, ‘कोरह, दातान ना अबीराममी तम्बूम् बरबारपीका छूबूरी खात्नीव’।”

२५ मोशा पकाना दातानमी लो अबीराममीलो म्दोक्पी खाता, ना इस्राएलमी धर्म-सेचीपोस्सो खम् दोस्-दोस् खाता।

२६ खसा खोलोङ् समुदाय ओरोलची, “ङ्‍क दुष्‍ट मीस्चीम् तम्बूपीका छूबूरी खात्नीव, ना ङ्‍कचीम् ऊसो पतानूम्नव, मोदोन् ङ्‍कचीम् खोलोङ् मोऊआ गर्दा आन्‍नीसो मासेई छूनीके।”

२७ खन्सा कोरह, दातान ना अबीराममी तम्बूपीका खस् छूबूरी सरेई छूवा। खीक्‍का दातान लो अबीरामलो खची तोमास्का ना खची छामाईचीका खची होप्-होप्मी तम्बूम् लाम्स्कोपी थोरेपा।

२८ खीक्‍काना मोशाआ ओरोपीका, “ङ्‍क खोलोङ् लक् मम् लागी योबोरोबूआ कोङ् पोक्सोक के, ना ङ्‍क कोङा ओहोप्मी लन्चीआ मूक मा पीम् ङ्‍कलाम्पा आन्‍ना छेत्नूम्।

२९ ङ्‍क खोलोङ् मीस्सो बीन्‍नीपा मीस् तोङ्ना नाम्‍ला तातेक्ना सीदोक, योबोरोबूआ कोङ् पोक्सोक मा।

३० खोदोलोई योबोरोबूआ छाक्‍काक लक् मय ना थाम्पू खेत्ना ङ्‍क खोलोङ् मीस् खची चूम्सोस्चीका खस्सो खची सोम्‍लोकङ् गेम्पू वाईखीयस्दोक, ङ्‍क मीचा योबोरोबू मोरोक पीकाना मीनाकङ् रईछ पीक्नीना आन्‍ना छेत्नूम्।”

३१ खसा ङ्‍क खोलोङ् रीङ् पीम् यातामोरो खस् तूवाक गोपीक थाम्पू खेता।

३२ खीक्‍का थाम्पूआ म्ङः हत्ना कोरह हेम्क खोलोङ् मीस् खची चूम्सोस्चीका खोलोङ् लूत्खीची।

३३ खोलोङ् खची चूम्सोस्चीका खस् खची सोम्‍लोकङ् गेम्पू वाईखीची। खीक्‍का थाम्पू खची थेम्पी छीयाखाता, ना खोलोङ् समुदायमी हाम्पीका खस् मासेई छूवा।

३४ खस् चाऊपोलक येन्चीना खची बरबारपीक खोलोङ् इस्राएलीस् “केईसो हन्‍ना थाम्पूआ लूतीखीयाफो” पीक्‍तो मूङ्‍कपीका जूकाखाता।

३५ खीक्‍का योबोरोबूलाम्पा मीः लत्‍ताना मूङ्‍क धूप चारेईमप् २५० जाना मीस् खोलोङ् मासेई छूवा।

३६ योबोरोबूआ मोशा ओरोलअ,

३७ “हारून पूजारीम् वात्छा म्छा एलाजार तीत्चाईक मीलाम्छोपीका धूप हूईम् धुपौरा लाईम् लागी ना मीम् गेलोबोम् छूबूरी सम्मो खाईम्ना सूवोरीम्दीम् लागी आरेईमव। ऊदोईपीक्यालो मूङ्‍क धूप हूईम् धुपौरा पवित्र तूये —

३८ मूङ्‍क धुपौरा खची रीराम हानी छूक सम्मो मोऊ मप्चीम् धूप हूईम् धुपौरा के। मूङ्‍क धूप हूईम् धुपौरापीका वेदी मोरेई मम् पाता दूप्नूना बानेई मनूव, ऊदोईपीक्यालो मूङ्‍क योबोरोबूम् लाईस्पी चारेई मम्पाकसा पवित्र तूये। मूङ्‍क पाता क इस्राएलीचीम् लागी चीन्‍न छूनूव।”

३९ खीक्‍का एलाजार पूजारीआ मूङ्‍क मीआ मासेई छूक्चा चारेई मस्क काँसम् धूप हूईम् धुपौरा खोलोङ् बात्ल मअ, ना मूङ्‍क दूप्ना वेदी मोरेई मम् पाता बानेई मअ।

४० हारूनमी छामाईपीका बीन्‍नीपा मीस् आस्सो धूप हूईम् लागी दोक्पी तानूनव पीकाना चीङ्चीङ् तूमीम् लागी इस्राएलीचीपी ङ्‍क खोलोङ् छूवाक तूवा, मादोन् मूङ्‍कसो कोरह ना खस्का लाम्दूम्ची छूवाक तोङ्नाङ् छूये। ओरोना योबोरोबूआ एलाजार मोशालाम्पा पीक आज्ञा तोङ्ना ङ्‍क खोलोङ् पूरा छूवा।

४१ म्देसापाका इस्राएलमी खोलोङ् समुदाय मोशाम् लो हारूनमीलो ऊल्‍लोङ्पी ओरोपीकाना चीबूर्‌लअ, “आन्चाङ् योबोरोबूम् मीस् सेताचूक के।”

४२ खोदोलोई मूङ्‍क समुदायआ मोशाम् लो हारूनमीलो ऊल्‍लोङ्पी बात्ल छूवाना तूम्खास्को तम्बू हेम् खोङ्चचीतोङ्, आचानक मोम्‍आ मूङ्‍क तम्बू नेप्खी, ना योबोरोबूम् साम्दीखा मूङ्‍कपी खोछेत्‍ता।

४३ मोशा लो हारूनलो तूम्खास्को तम्बूम् लाईस्पी खाता,

४४ खीक्‍का योबोरोबूआ मोशा ओरोलअ,

४५ “आन्‍नी क ङ्‍क समुदायमी दोक्पीका छूबूरी खालेत्नीव, ना कोङा ङ्‍कस् ओदोलोङ् मासेई मूयोची।” खोदोलोई मोशा लो हारूनलो बोहोपू सूपोम् मची।

४६ खीक्‍का मोशाआ हारून ओरोलअ, “आम् धूप हूईम् धुपौरो लाप्व, ना मूङ्‍कपी वेदीपीक मीः यूक्स्‍ना धूप हूईव, खीक्‍का दावाङ् मूङ्‍क समुदायमी दोक्पी खाईना खची लागी मोऊ छेमा मम् लक् मव, ऊदोईपीक्यालो योबोरोबूम् छूली खपीका लताखात्क तूये — नीछीमा थोक्साखात्क तूये।”

४७ खीक्‍का मोशाआ पीकाक तोङ्ना हारून धूप हूईम् धुपौरो खाईना मूङ्‍क समुदायमी रापी बूल्तो खाता। खोदोलो नीछीमा मीस्मी रापी ताखाताक तूवा, खोदोलोई खसा धूप हूईना मीस्मी लागी मोऊ छेमा मम् लक् मअ।

४८ खीक्‍का ख सीप्खाप्चीम् लो लेईप्चाप्चीमलो हाम्पी थोरेपा, ना नीछीमा थामेई छूवा।

४९ कोरहमी घटनापी सीयाक बाहेक मूङ्‍क नाम्‍लापी ताक नीछीमाआ सीयाकस् १४,७०० जाना तूवा।

५० नीछीमा थामेई छूवाकप्का हारून तूम्खास्को तम्बूपी मोशाम् दोक्पी आत्‍ता।

हारूनमी तूप्पी कोपिला मीक

१७

योबोरोबूआ मोशा ओरोलअ,

२ “इस्राएलीस् आरेई मस्‍ना खची खूक्सू-खूलूचीम् गोङ्-गोङ्पीका ई-ईबूम् मना ईक्पोङ् नीच्‍ची तूप् तात्व, ना मूङ्‍कचीम् खोलोमी खची नीङ् मूङ्‍क खची तूप्पी छाप्व।

३ लेवीम् गोङ्मी तूप्पी आना हारूनमी नीङ् छाप्व, ऊदोईपीक्यालो खोलोङ् गोङ्चीम् खची देप्क मीस्मी लागी ईबूम् तूप् छूम् छूये।

४ मूङ्‍क तूप् कोङा आन् तूप्स्को थाऊ, तूम्खास्को तम्बूपी करारमी ललई पाटी तूक सन्दूकमी लाईस्पी यूक्स्‍व।

५ कोङा सोकोक मीस्मी म्तूप्पी म्बूङ् बाईय। ओरोना इस्राएलीस् आम् ऊल्‍लोङ्पी चीबूर् लईक कोङा बन्द मूतो।”

६ मोशाआ इस्राएलीस् ङ्‍क रीङ् येईमीची, ना मूङ्‍कचीम् खची लाम्‍लछाचा खची होप्-होप्मी खूक्सू-खूलूचीम् गोङ् तोङ्ना खोलोङ् गोङ्पीक लाम्‍लछाचीम् लागी ई-ईबूम् मना ईक्पोङ् नीच्‍ची तूप् ख पीची। हारूनमी तूप्सो मूङ्‍कचीम् खची तूप्मी रापी तूवा।

७ मोशाआ मूङ्‍क खोलोङ् तूप् खाईना करारमी ललईमी तम्बूपी योबोरोबूम् लाईस्पी यूक्सू।

८ म्देसापाका मोशा करारमी ललईमी तम्बूपी खाता। खीक्‍का लेवीम् खीम्पोस्मी लागी यूक्स्क हारूनमी तूप्पी मालोछा कोपिला मीचक तूवा, खीक्‍का मूङ्‍कपी म्बूङ् बाईना हाडे-बदामसो सेखाताक तूवा।

९ खीक्‍का मोशाआ खोलोङ् तूप् योबोरोबूम् लाईस्पीका इस्राएलीचीम् दोक्पी तातू ना मूङ्‍क खोलोआ खोङ्चीना खची होप्-होप्मी तूप् खचा खाईची।

१० योबोरोबूआ मोशा ओरोलअ, “विद्रोह मप् दूङ्मी ऊल्‍लोङ्पी चीन्‍नम् लागी हारूनमी तूप् करारमी सन्दूक लाईस्पी होसोङ् खाईना यूक्स्‍व, खीक्‍का खचा ओ ऊल्‍लोङ्पी चीबूर् लईक आना अन्त मव, मादोन् खस् सीये।”

११ योबोरोबूआ आज्ञा मक तोङ्ना मोशाआ खोलोङ् मअ।

१२ इस्राएलीचा मोशा ओरोलची, “खोङ्व, केईका मासेई छूयीका! केईका सीयीका! केईका खतम छूयीका!

१३ हेप् मीस् योबोरोबूम् पवित्र तम्बूम् दोक्पी ताईदोक, मूङ्‍क सीये। ऊई केईका खोलोङ् मासेई छूमा?”

पूजारीआ लो लेवीचालो मम् पर्ने लक्

१८

योबोरोबूआ हारून ओरोलअ, “आना, आम् छाचा ना लेवी गोङ्पीक आम् खीम्पोस्चा पवित्र तूस्कोम् ऊल्‍लोङ्पी मस्क अपराधमी जीम्मा लाम् बोक्से। खोदोलोई आन् आम् छास्काङाङ् पूजारी पदमी ऊल्‍लोङ्पी मस्क अपराधमी जीम्मा लाम् बोक्से।

२ आना आम् छास्का करारमी ललईमी तम्बूपी सूसो मईनूम्‍लो, आना आम् खूक्सू-खूलू लेवी गोङ्पीक आम् बूस् आम् नेछोस्सो आन्लोङ् तात्ना ताव, ना खचा आन् बाछोक्सानूव।

३ खचा आम् चोलोगूलो मम् ना तम्बूपी सूसो मम् लक्मी जीम्मा लाप्चीनूव। खोदोलोई खस् पवित्र तूस्कोपीक चूम्सोस्मी दोक्पी लो वेदीम् दोक्पीलो तानूनव, मादोन् आन्‍नीसो खस्काङ् सीनी।

४ खचा आन्‍नीस्का मीलेई छूनूना तम्बूपीक खोलोङ् लक्मी लो तूम्खास्को तम्बूपी सूसो मम् लक्मीलो जीम्मा लाप्चीनूव। बीन्‍नीपा आस्सो मीस् आम्नी दोक्पी ताम् तचीनूव।

५ “आनाङ् पवित्र तूस्कोम् लो वेदीम्‍लो जीम्मा लाप्व, ना इस्राएलीचीपी होसोङ् ओ छूली तान्‍नूनव।

६ कोङाङ् इस्राएलीचीम् रापीका आम् बू-नेछो लेवीस् सोकूचीक तूये। ङ्‍कस् क तूम्खास्को तम्बूपी सूसो मम् लागी कोङा आन् पीन्‍नाक योबोरोबूपी अर्पण मम्पा ईबूम् दान के।

७ खोदोलोई आना आम् छास्काङाङ् वेदीपी लो पर्दागोपीक खोलोङ् लक्पीलो पूजारी पदमी जीम्मा लाप्नूम्ना सूसो मनूम्व। ङ्‍क पूजारी पद कोङा आन् ईबूम् दानमी रूप्पी पीन्चायान्क तूये। बीन्‍नीपा हेप् मीस् मूङ्‍कपी ताईदोक मूङ्‍क सेईम् बोक्से।”

पूजारीचीम् लो लेवीचीम्‍लो खची अंश

८ होसोङ् योबोरोबूआ हारून ओरोलअ, “इस्राएलीचा ओपी चारेई मस्क खोलोङ् पवित्र बलि कोङा आम् जीम्मापी पीन्‍नाक तूये। कोङ् पूजारी पदपी तूवोकसा मूङ्‍क आन् आम्छास्का सदैबरीम् लागी अंशम् रूप्पी छूतेई मीम्पीन्‍नाक तूये।

९ मीःपीका सम्सूर्‌म्पाना यूम्पा हायाम् पवित्र बलिम् भाग आम्मीङ् छूनूव। मीचा ओपी चारेईमम् लागी तात्चीक बलिपीका हायाम् पवित्र बलि — छीर्म् बलि, मोऊबलि, ना दोस् बलि — हायाम् पवित्र छूये ना मूङ्‍कस् क आम् लागी लो आम् छाचीम् लागीलो छूये।

१० मूङ्‍कस् हायाम् पवित्र थक् मीनाना आना चव। खोलोङ् वात्छाचा मूङ्‍क चस्‍नूव। मूङ्‍कस् आना पवित्र मानेई मम् छूये।

११ “ङ्‍कसो आम्मीङ् छूनूव: इस्राएलीचीम् विशेष चाचोदाम्मी लागी छूतेई मम्पा खोलोङ् दान कोङा आन् आम्छास्का सदैबरीम् लागी अंशम् रूप्पी पीन्‍नाक तूये। मूङ्‍क आम् खीम्पी शुद्ध छूवाक खोलोआङ् चाम् दूरची।

१२ “खचा योबोरोबू पीचीक खोलोप्का दूङ् नप् जैतूनमी तेल, खोलोप्का दूङ् नप् दाखमद्य, खोलोप्का दूङ् नप् छीर्म् ना मूङ्‍कचीम् दूङ् लाईस्पी सेक खोलोक थक् कोङा आन् पीन्‍नाक तूये।

१३ खचा योबोरोबूपी चारेईमम् लागी तातस्क खची थाम्पूपी दूङ् लाईस्पी सेईक म्चो आम्मीङ् छूनूव। मूङ्‍क आम् खीम्पी शुद्ध छूक्चा खोलोआ चाम् दूरची।

१४ “योबोरोबूपी अर्पण मम्पा इस्राएलपी तूक खोलोङ् थक् आम्मीङ् के।

१५ मीस्पीका अथवा पोसूपीका योबोरोबूपी चारेई मम्पा दूङ् लाईस्पी जन्मेई छूक आम्मीङ् के। खोरोदोसो मीस्मी लो अशुद्ध पोसूम्‍लो दूङ् लाईस्पी जन्मेई छूक आना म्दाम् छोम्ना छूतेई मम् छूये।

१६ ईक् लाः बाईयकप्का पवित्र तूस्कोपीक शेकेल तोङ्ना आना तोकेई मम्ना ङाक् शेकेलb म्दाम् छोम्ना मूङ्‍क छूतेई मम् छूये। ईक् शेकेल नीस्पोङ् गेराम् छूये।

१७ “खोदोलोई पीः, लूस् अथवा छाराम् दूङ् लाईस्पी जन्मेई छूक म्छा छूतेई मम् बोक्स्‍नो। ङ्‍कस् पवित्र के। मूङ्‍कचीम् हीः आना वेदीपी रीस्व, ना योबोरोबूआ नत्‍तक तोङ्‍क हायाम् नाम्चानप् म्मूर्‌लोक छूम् लागी चाम् थक्मी बलिम् रूप्पी मूङ्‍कचीम् खची छोदोवा हूईव।

१८ खोदोलोई विशेष चाचोदाम्मी पम्स् लो म्चूप्लाम्पाक म्फीलालो तोङ्ना मूङ्‍कचीम् साःसो आम्मीङ् छूनूव।

१९ इस्राएलीचा चारेई मस्क पवित्र बलिपीका अलग मम्पा खोलोङ् भाग कोङा आन् आम् छास्का सदैबरी अंशम् रूप्पी पीन्‍नाक तूये। योबोरोबूम् लाईस्पी आम् लागी लो आम् छामाईचीम् लागीलो ङ्‍क दोस्का-दोस्का सम्मोकम् लागी रूम्मी करार के।”

२० योबोरोबूआ हारून ओरोलअ, “खची छाप्कूवापीक थाम्पूवारपी आम् हक् ऊसो छूनो। खची रापी आना थाम्पूवारमी भाग ऊसो तयनो। इस्राएलीचीम् रापी आम् भाग लो आम् अंशलो कोङ्‌ङा के।

२१ “लेवीस् क तूम्खास्को तम्बूपी सूसो मम् लागी खची अंशम् रूप्पी कोङा इस्राएलीचीम् खोलोङ् खची दशांश पीयूक तूये।

२२ हन्‍नायीका इस्राएलीस् तूम्खास्को तम्बूम् दोक्पी तानूनव, मादोन् खचा मोऊ मस्कसा खस् सीये।

२३ खोदोलोई तूम्खास्को तम्बूपीक सूसो क लेवीचा मस्‍नूव, ना खस् मूङ्‍क तम्बूम् ऊल्‍लोङ्पी मईचीक अपराधमी जीम्मेवार छूये। मूङ्‍क आम्नी दूङ्पीका दूङ् सम्मो हाल्‍लोसो मान्याईप् ललई छूनूव। इस्राएलीचीम् रापी लेवीचीम् ऊसो थाम्पूवारमी अंशम् हक् छूनो।

२४ मूङ्‍कम् फाईपी इस्राएलीचा बलिम् लागी योबोरोबूपी चारेई मईचीक दशांशङा कोङा लेवीस् अंशम् हक् तोङ्ना पीयूचीक तूये। खन्सा ‘इस्राएलीस्का ङ्‍कचीम् ऊसो थाम्पूवारमी अंशम् हक् छूनो’ पीकोना कोङा ङ्‍कचीम् तोक्पी पीकोक तूये।”

२५ खीक्‍का योबोरोबूआ मोशा ओरोलअ,

२६ “लेवीस् ओरोलचीव: कोङा आम्नी थाम्पूवारमी अंशम् हक्मी लागी पीन्‍नीक इस्राएलीचीम् दशांश आन्‍ना लाप्नूम्, खीक्‍काना आन्‍ना मूङ्‍कपीका योबोरोबूपी दशांशम् चाचोदाम् छूतेई मनूम्ना बलि चारेई मनूम्व।

२७ आम्नी बलि खलापीक छीर्म् लो कोलपीका लत्क वाचोसीम् काऊलो तोङ्ना ङीरे।

२८ ओरोना इस्राएलीचीपीका तईनूम्क खोलोङ् दशांशपीका आन्‍नासो योबोरोबूपी बलि चारेई मनूम्व, ना मूङ्‍कपीका योबोरोबूपी चारेई मईनूम्क बलि पूजारी हारून पीयानूम्व।

२९ आन्‍ना तानूम्कपीका खोलोप्का दूङ् नप् ना पवित्र भाग क बलिम् रूप्पी योबोरोबूपी चारेई मनूम्व।

३० “आना लेवीस् ओरोलचीव: आन्‍ना खोलोप्का दूङ् नप् क भाग चारेई मईनूम्‍लो, मूङ्‍क आम्नी लागी खलापीक छीर्म् लो कोलपीक वाचोसीम् काऊलो तोङ्ना ङीरे।

३१ खीक्‍का आन्‍ना आम्नी खीम्पोस्चा ङ्‍क हापीदोसो चाम् दूर्‌नूम्, ऊदोईपीक्यालो तूम्खास्को तम्बूपी आन्‍ना मईनूम्क लक्मी लागी ङ्‍क आम्नी दूक्नासी के।

३२ आन्‍ना खोलोप्का दूङ् नप् भाग चारेई मनूम्कसा आम्नीपी दोस् लागेई छूनो, खीक्‍का इस्राएलीचीम् पवित्र बलि आन्‍ना अशुद्ध मईनूम्नो, ना आन्‍नी सीनीनो।”

b 

१८:१६ ङाक् शेकेल – अर्थात्, ५८ ग्राम नाम्छेर्‌बूम् चेप्‍तीरोङ्।

शुद्ध छूम् रीदूम्

१९

योबोरोबूआ मोशा लो हारूनलो ओरोलची,

२ “योबोरोबूआ पीम्पा ललईमी ईबूम् नियम ङ्‍कङ् के: खोत मान्दीक, खीक्‍का हाल्‍लोसो वोवेन्दा खूर्‌मान्मीम्पा ईबूम् हाल्के पीः आम्ची दोक्पी तात्नूम्व लाचूना इस्राएलीस् लाचूव।

३ आन्चा एलाजार पूजारी मूङ्‍क पीः पीयाचूव, ना मूङ्‍क छाउनीपीका पाखापी खाईचीनूना एलाजार पूजारीम् लाईस्पी सेत्चीनूव।

४ खीक्‍काना एलाजार पूजारीआ म्हूःम् छोक्छोमीआ मूङ्‍कम् हीः खाईनूना तूम्खास्को तम्बूम् लाईस् हेम् नूक्खेप् रीस्‍नूव।

५ पूजारीम् लाईस्पी मूङ्‍क पीः, खीक्‍का मूङ्‍कम् म्सोकोवार, म्सा ना मूङ्‍कम् म्गोबोरसो हूईचीनूव।

६ खीक्‍का पूजारीआ देवदारुम् सीङ्, हिसप, सिन्दूरे रङ्गलोक ऊन खाईनूना तीत्चाईक मूङ्‍क पीःम् थेम्पी होक्स्छोक्स्‍नूव।

७ खीक्‍काना पूजारीआ म्तेई सप्नूव ना काऊआ सम्चीनूना छाउनीपी आन्‍नूव। खोदोलोई मूङ्‍क पूजारी यूपा सम्मो अशुद्ध रहेई छूये।

८ मूङ्‍क पीः हूईप्‍आसो म्तेई सप्नूव ना काऊआ सम्चीनूव, खीक्‍का यूपासम्मोङ् खसो अशुद्ध रहेई छूये।

९ “ईल्पो शुद्ध मीचा मूङ्‍क पीः हूईम्पाम् म्छूबूई बात्ल मनूना छाउनीपीका पाखापीक शुद्ध मस्को थाम्पूपी यूक्स्‍चीनूव। इस्राएली समुदायमी लागी शुद्ध मम् काऊपी यूक्सनूव। ङ्‍क रीदूम् मोऊपीका शुद्ध छूम् लागी के।

१० मूङ्‍क कोरली हूईम्पाम् म्छूबूई बात्ल मप्‍आ म्तेई सप्नूव, ना यूपा सम्मोङ् खसो अशुद्ध रहेई छूये। इस्राएलीस् ना बीन्‍नीपा छाप्कूवापीका ताप्ना खची रापी तूप् थारूपोचीम् लागीसो ङ्‍क हाल्‍लोसो मान्याईप् ललई छूनूव।

११ “मीस्मी सालोग्‍गी पईप् मीस् नूक् लेई सम्मो अशुद्ध रहेई छूये।

१२ खसा म्होप् मूङ्‍क काऊआ सूक् लेईपी लो नूक् लेईक लेईपीलो चोखेई मन्चीनूव, खीक्‍का ख शुद्ध छूये। खोदोलोई मूङ्‍कसा सूक् लेईक लेईपी लो नूक् लेईक लेईपीलो चोखेई मयान्चीनोदोक मूङ्‍क शुद्ध छूनो।

१३ हेप्पा मीस्मी सालोग्गी पत्‍तना चोखेई मयान्चीनोदोक, मूङ्‍कसा योबोरोबूम् पवित्र तम्बू अशुद्ध मय। खीक्‍का मूङ्‍क मीस् इस्राएलीचीम् रापीका लात्दीत्चीनूव। शुद्ध मम् काऊ मूङ्‍क मीस्मी थेम्पी मान्‍रीस्कसा मूङ्‍क मीस् अशुद्ध तूचाये। मूङ्‍कम् अशुद्ध मूङ्‍कपीङ् तूचाये।

१४ “हेप् मीस् तूस्को तम्बूगोपी सीदोक मूङ्‍कम् तोक्पी नियम ङ्‍कङ् के: मूङ्‍क तम्बूपी ताप् लो तम्बूगोपी तूप्लो खोलोङ् मीस् नूक् लेई सम्मो अशुद्धङ् छूये।

१५ खीक्‍का म्खम्‍आ मान्खम्पा खोलोङ् चूम्सोस् अशुद्ध छूये।

१६ “पाखा होम्पी दोप्सेलआ सेईम्पा अथवा म्होप्ङा सीयाक सार्‌बोङ् अथवा मीस्मी म्तूप्‍री अथवा मीस्मी गेम् आस्कसाई पत्‍त, मूङ्‍क नूक् लेई सम्मो अशुद्ध छूये।

१७ “मूङ्‍क अशुद्ध मीस्मी लागी मोऊबलि हूईम्पा छूबूई तात्नूना ईबूम् चूम्पी तेस्‍नूना बगेई छूक्चाप् काऊसो मूङ्‍कपी तेस्‍नूव।

१८ खीक्‍का हेप् शुद्ध मीचा हिसप लाप्नूना मूङ्‍क काऊपी चीनूव खीक्‍का तम्बू थेम्पी लो मूङ्‍कपी तूक रोङ्-रोदाम्पीलो, ना मूङ्‍कपी तूक मीस्चीपी, खीक्‍का तूप्‍रीपी, सेत्चीक अथवा म्होप्ङा सीयाक सालोग्गी थेम्पी, अथवा गेम् पईप्चीम् थेम्पी मूङ्‍क रीस्‍नूव।

१९ शुद्ध मीचा अशुद्ध छूवाकम् थेम्पी सूक् लेईक लेईपी लो नूक् लेईक लेईपीलो मूङ्‍क काऊ रीस्‍नूव। खीक्‍का नूक् लेईक लेईपीक खसा मूङ्‍क अशुद्ध छूक् मीस् चोखेई मनूव, ना मूङ्‍कसा म्तेई सप्नूना म्होप्सो काऊआ सम्चीनूव, खीक्‍का यूपा मूङ्‍क शुद्ध छूये।

२० खोदोलोई अशुद्ध छूक् मीचा म्होप् चोखेई मयान्चीनोदोक मूङ्‍क मीस् समुदायपीका लात्दीत्चीनूव, ऊदोईपीक्यालो मूङ्‍कसा योबोरोबूम् पवित्र तूस्को अशुद्ध मक तूये। मूङ्‍कम् थेम्पी शुद्ध छूम् काऊ मान्‍रीस्कसा मूङ्‍क अशुद्धङ् तूचाये।

२१ खची लागी ङ्‍क हाल्‍लोसो मान्याईप् ललई छूनूव।

“मूङ्‍क शुद्ध मम् काऊ रीप्‍आसो म्तेई सप्नूव। मूङ्‍क शुद्ध मम् काऊ पईप् आस्दोसो मीस् यूपासम्मो अशुद्धङ् रहेई छूये।

२२ अशुद्ध मीचा ऊची पत्‍तदोक मूङ्‍क अशुद्ध छूये, ना मूङ्‍क अशुद्ध थक् पईप्सो यूपा सम्मो अशुद्धङ् छूये।”

छीलूमापीका लत्‍ताक काऊ

प्रस्थान १७:१-७

२०

इस्राएलीचीम् खोलोङ् समुदाय लाईस्पीक लाःपी सीनपीक गोङ्‌रूत्खाप्-थाम्पूपी तालाता, ना कादेशपी बास् तूवा। खीक्‍का मिरियम मूङ्‍कपीङ् सीया, ना खचा मिरियम मूङ्‍कपीङ् खूम्ची।

२ मूङ्‍क समुदायमी लागी मूङ्‍कपी काऊ मान्तूक तूवा, खीक्‍का मूङ्‍क खोलोङ् मीस् मोशाम् लो हारूनमीलो ऊल्‍लोङ्पी बात्ल छूवा।

३ खचा मोशालो खेतो ओरोपीका, “ओखी बू-नेछोस् योबोरोबूम् लाईस्पी सीयालो केईकासो सीयीकावादोक नप् छूवावा!

४ हन्‍ना केईका ओखी पी-लूपीस्का ङ्‍कपी सेईम् लागी, ऊदोई योबोरोबूम् समुदाय आना ङ्‍क गोङ्‌रूत्खाप्-थाम्पूपी तात्चीकई?

५ मिश्र छाप्कूवापीका ऊदोई केईका ङ्‍क रई थाम्पूपी तातीकाकई? ङ्‍क थाम्पूपी छीर्म् अथवा अञ्जीर अथवा वाचोसी अथवा अनार ऊसो मान्तू। ङ्‍कपी दूम् काऊसो मान्तू।”

६ खीक्‍का मोशा लो हारूनलो समुदायमी रापीका तूम्खास्को तम्बूम् लाम्स्कोपी खाताना सूपोम् मची, ना योबोरोबूम् साम्दीखा खचीपी खोछेत्‍ता।

७ योबोरोबूआ मोशा ओरोलअ,

८ “ङ्‍क तूप् खाईना आन्चा आम् बूः हारूनलो खोलोङ् समुदाय बात्ल मस्व। खीक्‍का खची मूक्स्दूपीङ् ङ्‍क छीलूमापी हुकुम मव ना ङ्‍क छीलूमापीका काऊ लत्‍ते, ना आना ङ्‍क छीलूमापीका खची लागी काऊ लाईपीयची। ओरोना आना मूङ्‍क समुदाय लो मूङ्‍कचीम् खची पी-लूपीलो काऊ पईयची।”

९ योबोरोबूआ आज्ञा मक तोङ्ना मोशा तूप् खाईना खम् दोक्पीका खाता,

१० मोशा लो हारूनआलो मूङ्‍क छीलूमाम् लाईस्पी खोलोङ् समुदाय बात्ल मची। खीक्‍का मोशाआ खस् ओरोलची, “येन्‍नूम्व, ए विद्रोह मप् मीस्चे! ऊई ङ्‍क छीलूमापीका कास्का आम्नी लागी काऊ लाईपीनीयो?”

११ खीक्‍काना मोशाआ म्हूः थेत्ना नीस्छेम् म्तूप्‍आ छीलूमा केरू। खीक्‍का मूङ्‍कपीका हायाम् देतो काऊ खेताना लत्‍ता, खीक्‍का खोलोङ् समुदायआ लो खची पी-लूपीआलो मूङ्‍क काऊ दूङ्ची।

१२ खोदोलोई योबोरोबूआ मोशा लो हारूनलो ओरोलची, “कोङ् इस्राएलीचीम् लाईस्पी पवित्र मम् लागी आन्चा ओपी विश्‍वास मान्मस्कसा कोङा आन्‍नी पीयान्‍नीक छाप्कूवापी आन्चा ङ्‍क समुदाय ताईम्तेम् तईचूनो।”

१३ ङ्‍क मेरीबापीक काऊ मीयची। ङ्‍कपीङ् इस्राएलीस् योबोरोबूलो खेक तूवा, ना खची रापी ख पवित्र छूवाना खोछेत्‍ता।

एदोमआ इस्राएलीस् खाईम् मान्पीस्क

१४ मोशाआ कादेशपीका एदोमपीक होङाबूपी ओरोपीकाना रीदाम् पोक्ची पोक्सू:

“आम् नेछो इस्राएलआ ओरोपीके, ओखीपी ताक नीछीमा आना छेत्चयकङ् तूये।

१५ ओखी खूक्सू-खूलूस् मिश्र छाप्कूवापी खाताक तूवा, ना केईका हायाम्‍तातो मिश्र छाप्कूवापी तूयीका, खीक्‍का मूङ्‍कपी मिश्रीचा ओखीपी लो ओखी खूक्सू-खूलूचीपीलो रई वोर्वा मची।

१६ केईका योबोरोबूपी वाङोम् मम्का, खीक्‍का खसा ओखी बीन्ती येनू, ना ईबूम् नीनाम्माम् रीदाम् पोक् पोक्स्‍ना केईका मिश्र छाप्कूवापीका लातीकाना बायीका।

“ईनीम्बा केईका आम् छाप्कूवाम् रीम् दोक्पीक कादेश सहरपी तूयेका।

१७ बीन्ती मीये, केईका आम् छाप्कूवालाम्पा छूक्‍तो खाईम् पीयीकाव। केईका यीःलाम्पा अथवा वाचोसीखालाम्पा छूक्‍तो खात्याकानो। केईका आम् वापूतोपीक काऊसो दूङाम्कानो। केईका मूललाम्‍लाम्पा छूयाकाना खात्याका। खीक्‍का आम् रीम् मान्कोम्खाम् सम्मो केईका पाङ्-चूप् ऊक हेम्सो खात्याकानो।

१८ खोदोलोई एदोमआ खस् ओरोलची,

“ङ्‍क छाप्कूवालाम्पा छूक्‍तो आन्‍ना खाईम् तईनूम्नो, मादोन् केईका दोप्सेल बायाम्काना आन्‍नी आक्रमण मईनी।”

१९ खोदोलो इस्राएलीचा ओरोपीकाना ङरी आन्ची,

“केईका मूललाम्‍लाम्पा छूयाकाना खात्याका। केईका ओखी पी-लूपीस्का आम् काऊ दूङाम्कादोक मूङ्‍कम् दाम् केईका छोक्साम्का। खन्सा केईका आम् छाप्कूवालाम्पा छूक्‍तो खाईम् पीयीकाव।”

२० होसोङ् एदोमआ ओरोपीका,

“आन्‍ना खाईम् तईनूम्नो”

खीक्‍का एदोमआ खची ऊल्‍लोङ्पी हायाम् देतो दोर् बाईना बाना।

२१ ओरोना इस्राएलीस् म्होप्मी रीम्‍लाम्पा छूम्ना खाईम् एदोमआ मान्पीची। खन्सा इस्राएलीस् मूङ्‍कपीका आत्‍ता।

हारून सीयाक

२२ मूङ्‍क खोलोङ् समुदाय कादेशपीका लाम्दूमाना होर मीचीक कोम्पी तालाता।

२३ योबोरोबूआ एदोम छाप्कूवाम् रीम् दोक्पीक होर मीचीक कोम्पी मोशा लो हारूनलो ओरोलची,

२४ “हारून म्खूक्सू-खूलूस्का ईदेप् खाईम् छूये। आन्ची नीप्पोङ् मेरीबापीक काऊपी ओ रीङ्बऊमी ऊल्‍लोङ्पी लाम्दूमाचीकसा, कोङा इस्राएलीस् पीयोचीक छाप्कूवापी मूङ्‍कसा वोम् तयनो।

२५ हारून लो म्छा एलाजारलो होर मीचीक कोम्पी खाईना खात्व।

२६ खीक्‍का हारूनमी म्तेई बूत्ना मूङ्‍कम् म्छा एलाजार खाम्मीव। खीक्‍काना हारून म्खूक्सू-खूलूस्का ईदेप्पी खाते, ना ख मूङ्‍कपीङ् सीये।”

२७ योबोरोबूआ आज्ञा मक तोङ्ना मोशाआ मअ, ना खोलोङ् समुदायमी मूक्स्दूपी खस् होर मीचीक कोम्पी सप्चीना खाता।

२८ खीक्‍का मोशाआ हारूनमी म्तेई बूत्ना म्छा एलाजार खाम्मीयू, ना मूङ्‍क कोम् थेम्पीङ् हारून सीया। खीक्‍काना मोशा लो एलाजारलो मूङ्‍क कोम् थेम्तोका दाली यूवा।

२९ खोलोङ् समुदायआ हारून सीयाक तूम् तचीकप्का, खोलोङ् इस्राएलीचा सूक्पोङ् लेई सम्मो तूनीवा मची।

काँसम् पूः

२१

नेगेवपी तूप् आरादपीक कनानी होङाबूआ इस्राएलीस् अटारीमपी तूक लाम्‍लाम्पा बान्चाये पीम् रीदाम् येनकप्का, खसा इस्राएलीस्का जूम्‍लूक् मची, ना खस् तूवाकप्क हेप् कैद मस्‍ना खाईची।

२ खीक्‍काना इस्राएलीचा योबोरोबूपी ङ्‍क तोङ्‍क भाकल मस्‍ना ओरोपीका, “आना ङ्‍क खोलोङ् मीस् ओखी हूक्पी पीयीत्याकादोक केईका खची सहर ऊसो बाँकी मान्यूमो खोलोङ् मासेई मयाम्का।”

३ योबोरोबूआ इस्राएलीचीम् बीन्ती येनू, ना कनानीस् खची हूक्पी पीची। खीक्‍का इस्राएलीचा खस् खची सहरचीकाङ् ऊसो बाँकी मान्यूमो खोलोङ् मासेई मची। खन्सा मूङ्‍क थाम्पूम् नीङ् होर्मा यूक्स्ची।

४ खस् एदोम छाप्कूवा ईक् फन्का रीम्चीना होर मीचीक कोम्‍लाम्पा हालालाप् दीरीत्‍ती छूक्‍तो खाता। खोदोलोई लाम्मी कारणआ मीचा हूमान्दूर्‌ची।

५ खीक्‍का खचा नीनाम्माम् लो मोशाम्‍लो ऊल्‍लोङ्पी ओरोपीकालाता, “ङ्‍क गोङ्‍रूत्खाप्-थाम्पूपी सीम् लागी आन्‍ना ऊदोई केईका मिश्र छाप्कूवापीका तातीकाकई? ङ्‍कपी सबेई मान्तू ना काऊसो मान्तू। ङ्‍क तोङ्‍क दूवाङ्लप् चाम्-दूम्‍आ केईका वाक्‍काङ् छूम् यीतीकाक तूये।”

६ खीक्‍काना योबोरोबूआ मूङ्‍क मीस्चीम् रापी विषालु पूः पोक्सू, ना मूङ्‍क पूःआ खोलोङ् मीस् दची, खीक्‍का इस्राएचीचीम् ओरोसर्प् खची मीस् सीया।

७ खीक्‍का मोशाम् दोक्पी ताना मीचा ओरोपीका, “योबोरोबूम् लो आम् ऊल्‍लोङ्पीलो नेनीकाना केईका मोऊ मम्काक तूये। खसा ओखीपीका ङ्‍क पूः हतेई मनूव पीकाना खपी वाङोम् मीयीपीकाव।” खीक्‍का मोशाआ मूङ्‍क मीस्चीम् लागी वाङोम् मअ।

८ योबोरोबूआ मोशा ओरोलअ, “आना विषालु पूःमी ईबूम् ङोङोक्छे बानेईमना मूङ्‍क ईबूम् खाम्बापी काक्स्व। खीक्‍का पूःआ दचीकचा मूङ्‍क खोङस्‍ना खस् लेत्चाये।”

९ खीक्‍का मोशाआ ईबूम् काँसम् पूः बानेईमना मूङ्‍क ईबूम् खाम्बापी काक्सू। खीक्‍का पूःआ दचीक खोलोआ मूङ्‍क कासम् पूः खोङ्चीकप्का खस् लेता।

इस्राएलीस् योआबपी खाताक

१० इस्राएलीचा लाम्दूम्तो खाताना ओबोतपी खची तम्बू कीन्ची।

११ खीक्‍काना ओबोतपीका लाम्दूम्तो खाताना मोआबमी लाईस्पी नाम्‍आप्स्को हेम् इये-अबारीमपीक गोङ्‍रूत्खाप्-थाम्पूपी खचा खची तम्बू कीन्ची।

१२ मूङ्‍कपीका लाम्दूम्तो खाताना जेरेदमी बेँसीपी खचा खची तम्बू कीन्ची।

१३ खीक्‍काना मूङ्‍कपीकासो खस् लाम्दूम्तो खाताना एमोरीचीम् रीम्‍लाम्पा लत्‍ताक गोङ्‍रूत्खाप्-थाम्पूपी तूवाक अर्नोन मीचीक योऊमी नावादेपा खची तम्बू कीन्ची। मूङ्‍क अर्नोन योऊ मोआब छाप्कूवाम् रीम् के, मूङ्‍क मोआबीचीम् लो एमोरीचीम्‍लो खची रापी तात्‍ते।

१४ खन्सा योबोरोबूम् जूम्‍लूक्मी सोक्सरपी ङ्‍कतोङ्ना छाम्पा तूये,

“सूपापी तूवाक वाहेब लो योऊलो

ना अर्नोनपीक योऊ,

१५ ना बेँसीपीक तोतोसूल्क लाम्,

मूङ्‍क आर मीचीक सहर हेम् छूक्‍तो

मोआबमी रीम् सम्मो खाताक तूये।”

१६ मूङ्‍कपीका खस् बेओरपी खाता। योबोरोबूआ मोशा “मीस् बात्ल मव, ना कोङा खस् काऊ पीयोची” पीकाक वापूतो मूङ्‍कपीङ् तूवा।

१७ खीक्‍का इस्राएलीचा ओरोना साम्दीखाम् छाम् मची,

“ए वापूतोङा, काऊ लात्व!

मूङ्‍कम् तोक्पी छाम् मनूम्व,

१८ मूङ्‍क वापूतो होङाबूम् मेकछाचा फूत्चीक तूवा,

मूङ्‍क मीस्चीम् लाम्‍लछाचा

राजदण्डआ लो तूप्‍आलो फूत्चीक तूवा।”

खीक्‍का गोङ्‌रूत्खाप्-थाम्पूपीका लत्‍ताना खस् मत्तानापी खाता,

१९ ना मत्तानापीका नहलीएलपी, नहलीएलपीका बमोतपी,

२० खीक्‍का बमोतपीका मोआबमी तेल्म् तूवाक बेँसी सम्मो, अर्थात् गोङ्‌रूत्खाप्-थाम्पू दाईप् पिसगामी म्दोरी सम्मो खस् लाम्दूम्तो खाता।

सीहोन होङाबू लो ओग होङाबूलो सताक

व्यवस्था २:२६–३:११

२१ इस्राएलीचा एमोरीचीम् होङाबू सीहोन तूवाकपी ओरोपीकाना रीदाम् पोक् पोक्स्ची,

२२ “केईका आम् छाप्कूवालाम्पा छूक्‍तो खाईम् पीयीकाव। केईका आम् यीः हेम् अथवा आम् वाचोसीखा हेम् खात्याकानो। केईका आम् वापूतोपीक काऊसो दूङाम्कानो। खीक्‍का केईका आम् रीम् मान्कोम्खाम् सम्मो मूललाम्‍लापाङाङ् छूयेकाना खात्याका।”

२३ खोदोलोई सीहोनआ इस्राएलीस् खची रीम् कोम्ना खाईम् मान्पीची। खसा खोलोङ् म्दोर् बात्ल मअ, ना गोङ्‌रूत्खाप्-थाम्पूमी यहसा सम्मो बानाना इस्राएलीचीम् ऊल्‍लोङ्पी जूम्‍लूक् मअ।

२४ खोदोलोई इस्राएलीचा ख दोप्सेलआ सेत्ची, ना अर्नोन योऊपीका यब्बोक योऊ सम्मो खम् छाप्कूवा इस्राएलीचा खची हूक्पी मची। खोदोलोई अम्मोनीचीम् रीम् सम्मोङाङ् खचा खची हूक्पी मची, ऊदोईपीक्यालो अम्मोनीचीम् रीम् हायाम् पोचीप् तूवा।

२५ इस्राएलीचा एमोरीचीम् खोलोङ् सहर खची हूक्पी मची; खीक्‍का खस् मूङ्‍क खोलोङ् सहरपी, हेश्बोन सहरपी ना मूङ्‍कम् बरबारपीक खोलोङ् तेल्पी बास् तूवा।

२६ हेश्बोन एमोरीचीम् होङाबू सीहोनमी राजधानी तूवा। सीहोनआ मोआबपीक दूङ् लाईस्पीक होङाबूम् ऊल्‍लोङ्पी जूम्‍लूक् मना खम् छाप्कूवा अर्नोन मीचीक योऊ सम्मो खम् हूक्पीका ङाप्क तूवा।

२७ खन्सा मीन्तूम् छाप्चा ओरोपीकाना छाम् मस्क तूये,

आन्‍नी हेश्बोनपी बान्‍नीव ना मूङ्‍क होसोङ् बोबून्‍नूव।

सीहोनमी सहर होसोङ् बोबून्‍नूव।

२८ हेश्बोनपीका मीः लत्‍ता,

सीहोनमी सहरपीका मीलाम्छो लत्‍ता।

मूङ्‍क मीःआ मोआबपीक आर सहर

ना अर्नोनपीक ओरोरेप् थाम्पूपी तूप् मीस् हूईना पीलूलूक्दीत्क तूये।

२९ ए मोआब, आन् धिक्‍कार के!

ए कमोशमी मीस्चे, आन्‍नी मासेई छूवाखात्नीव!

मूङ्‍कसा वात्छा म्छास् जूक्ना खाईप् तोङ्ना,

ना मीम्छा म्छास् कैदीस् तोङ्ना

एमोरीचीम् होङाबू सीहोन पीक तूये।

३० खोदोलोई केईका खस् हारेई मम्काक तूये।

हेश्‍बोन क दीबोन सम्मोङ् मासेई छूवाक तूये,

ना केईका मेदबा सम्मो ताप्‍तेप् नोपासो मासेई मम्काक तूये।

३१ ओरोना इस्राएलीस् एमोरीचीम् छाप्कूवापी तूम् थालेई मची।

३२ मोशाआ याजेरमी तोक्पी तूम् तोम् लागी सूपीछा मीस् पोक्स्चीकप्का इस्राएलीचा मूङ्‍कम् बरबारपीक तेल् खची हूक्पी मस्‍ना मूङ्‍कपी तूवाक एमोरीस् खेदामची।

३३ खीक्‍काना खस् खोलोपी फल्तो बाशानमी लाम्‍लाम्पा छूक्‍तो म्थोम्‍ला सप्ची। बाशानपीक होङाबू ओग लो म्मीस्लो खची ऊल्‍लोङ्पी जूम्‍लूक् मम् लागी एद्रईपी लत्‍ताना बाना।”

३४ योबोरोबूआ मोशा ओरोलअ, “मूङ्‍कप्का कीनव, ऊदोईपीक्यालो मूङ्‍क, ना मूङ्‍कम् खोलोङ् म्मीस् खीक्‍का मूङ्‍कम् खोलोङ् म्छाप्कूवा कोङा आन् आम् हूक्पी पीन्‍नाक तूये। आना हेश्बोनपी चारखम् तोप् एमोरीचीम् होङाबू सीहोन मक तोङ्ना मूङ्‍कसो मव।

३५ खन्सा ख, ना खम् वात्छा म्छास् खीक्‍का खम् म्मीस् आस्‍सो बाँकी मान्यूमो खोलोङ् सेत्चीना इस्राएलीचा खम् छाप्कूवा खची होप्मी मची।

बालाक लो बालामलो

२२

इस्राएलीस् लाम्दूम्‍तो मोआबमी तेल्म्पी खाता ना यरीहोपीका नावादेपा देप् यर्दन योऊमी चाखेम्पी खची तम्बू कीन्ची।

२ इस्राएलीचा एमोरीस् ऊचीई मस्क तूवा खूङ्‍क सिप्पोरमी वात्छा म्छा बालाकआ तक तूवा,

३ खीक्‍का मोआबपी तूप् मीचा इस्राएलीस् ओरोसर्प् तूवाक तचीना खस् हायाम् कीसा।

४ मोआबीचा मिद्यानपीक खूक्सू-खूलूस् ओरोलची, “हन्‍ना ङ्‍क समुदायआ ई बरबारपीक खोलोङ् थाम्पू लूपीआ म्तेल्म् हील्‍लना खोलोङ् सोङ्‍-लूङ् मासेई मईक तोङ्ना मईची।”

मूङ्‌क नाम्‍लापी सिप्पोरमी वात्छा म्छा बालाक मोआबपीक होङाबू तूवा।

५ खसा देप् यूफ्रेटिस योऊमी दोक्पी तूवाक म्होप्मी बू-नेछोचीम् छाप्कूवा पतोरपी तूवाक बओरमी वात्छा म्छा बालामपी ओरोपीकाना रीदाम् होक्सू,

“मिश्र छाप्कूवापीका ईबूम् जाति ताना खोलोङ् छाप्कूवाङ् नेप्खीचीक तूये। खस् ओ रीम् दोक्पीङ् तूचाईक तूये।

६ हन्‍ना बान्‍ना ओ लागी ङ्‍क जातिस् साराप् छचीव, ऊदोईपीक्यालो खस् ओपीका दूङ् राःरालोक तूये। मूङ्‍क तोङ्ना आना मईदोक खचीप्का कोङ् कोक्सोना कोङा खस् ङ्‍क छाप्कूवापीका खेदा मम् दूरोफो। ऊदोईपीक्यालो कोङा छेतो, आना आसीक् पीयक मीस्पी आसीक् तात्‍ते, ना आना साराप् छयक मीस्पी साराप् तात्‍ते।”

७ मोआबपीक लो मिद्यानपीकलो खूक्सू-खूलूचा जखानाम् चाचोदाम् लाप्ची, ना बालाममी दोक्पी ताना बालाकआ होक्स्क रीदाम् पची।

८ खोदोलो बालामआ खस् ओरोलची, “एसे सेपा ङ्‍कपीङ् बास् तूवानीव, ना योबोरोबू ओपी ऊई पीक्ना नेने, खूङ्‍क कोङा आन्‍नी ईयान्‍नी।” खन्सा मोआबपीक देप् मीस् खोलोङ् बालाममी खीम्पी बास् तूवा।

९ नीनाम्मा बालाममी दोक्पी ताना ओरोपीका, “ङ्‍क आन्लो तूप् मीस् आसे?”

१० खोदोलो बालामआ नीनाम्मा ओरोलअ, “मोआबपीक होङाबू सिप्पोरमी वात्छा म्छा बालाकआ ङ्‍क मीस् ओपी ओरोपीकाना पोक्स्चीक तूये,

११ ‘मिश्र छाप्कूवापीका लत्‍ताना बानाक ईबूम् जातिआ खोलोङ् छाप्कूवा फोनेप्खीक तूये। खन्सा आना बान्‍ना ओ लागी खस् साराप् छचीव। आना ओरोना मईदोक कोङा खस्का जूम्‍लूक् मूयोना खस् खेदा मम् दूरोचीफो’।”

१२ खोदोलोई नीनाम्माआ बालाम ओरोलअ, “आन् ङ्‍कस्का खान्‍नव। आना मूङ्‍क जाति साराप् छोम् नईनो, ऊदोईपीक्यालो खस् आसीक् तोक्ची तूये।”

१३ खीक्‍काना बालाम देत्छासेपा पका, ना मूङ्‍क बालाकमी देप् म्मीस् ओरोलची, “आन्‍नी आम्नी छाप्कूवापी आत्‍तानीना खात्नीव, ऊदोईपीक्यालो कोङ् आम्नी साथपी खाईम् नीनाम्माआ मापीकाक तूये।”

१४ मूङ्‍क मोआबपीक देप् मीस् बालाकमी दोक्पी आत्‍ताना खाताना ख ओरोलची, “बालामआ केईकाचीका बाईम् मानेई मान्म।”

१५ खीक्‍का बालाकआ होसोङ् लाईस्पीकप्का दूङ्देतो ना मेक्‍तोका दर्जापी तूप् मीस् पोक्सू।

१६ खस् बालाम तूवाकपी ताना ओरोपीका,

“सिप्पोरमी वात्छा म्छा बालाकआ ओरोपीके: आन् ओ दोक्पी बाईम् ऊसासो राप्नूनव।

१७ कोङा आन् हायाम् देप् साम्दी दोयान्‍ना सायोचोङ्मा मीयान्‍ना। खीक्‍का आना ऊई पीके खूङ्‍कङ् कोङा मीन्पीयान्‍ना। खन्सा सम्तूमा मीयोना बान्व, ना मूङ्‍क जाति साराप् छचीव।”

१८ खोदोलोई बालामआ बालाकमी रीदाम् पोक्ची ओरोलना ङरी आन्‍नू, “बालाकआ हाल्ङो लो नाम्छेर्‌बूआ पेप्खाप् म्होप्मी खीम्‍लोङ् कोङ् पीयोदोसो योबोरोबू ओ नीनाम्माम् रीङ्बऊ चीमा अथवा देप् रीङ्पी कोङा गम् दूरोनो।

१९ हन्‍ना बीन्‍नीपास् तोङ्नाङ् आन्‍नीसो एसे सेपा ङ्‍कपीङ् बास् तूवानीव, ना योबोरोबूआ कोङ् होसोङ् बीन्‍नीपा ऊचीईलोयो, खूङ्‍क कोङा तूम् तूयो।”

२० खूङ्‍क सेपा नीनाम्मा बालाममी दोक्पी ताना ख ओरोलअ, “ङ्‍क मीस् आन् आम् काछोक्स् बानाक तूये। खन्सा आन् ङ्‍कचीम् खची साथपी खात्व, खोदोलोई कोङा आन् ऊचीई लोयान्‍ना, खूङ्‍कङाङ् मव।”

बालाममी मोकोक्‍ती

२१ बालाम देत्छासेपा पका, ना म्मोकोक्‍तीम् थेम्पी काठी छूईना मोआबमी देप् मीस्चीम् साथपी खाता।

२२ खोदोलोई ख मोरोना खाताकसा नीनाम्मा म्छूलीकाता, ना योबोरोबूम् रीदाम् पोक्‍आ ताना खम् लाम् राप्पू। ख म्मोकोक्‍ती थेम्पी वोङाना खात्चाक तूवा। खोदोलो नीप्पो म्‍रोसो खम् साथपी खात्चाक तूवा।

२३ योबोरोबूम् म्‍रीदाम् पोक्‍आ दोप्सेल म्हूक्पी लाप्दीत्ना लाम्पी थोरेप्दीताक मूङ्‍क मोकोक्‍तीआ तअ, खीक्‍का मूङ्‍क मोकोक्‍ती लाम्पीका तर्केई छूवाना यीः हेम् खाता। खोदोलोई मूङ्‍क मोकोक्‍ती लाम् हेम् आईम् लागी बालामआ केरू।

२४ नीस्थलाम्पा खर् राम्दीम्पा, नीच्‍ची वाचोसीखाम् म्‍रापीक चीमा लाम्पी मूङ्‍क योबोरोबूम् रीदाम् पोक् थोरेपा।

२५ योबोरोबूम् रीदाम् पोक् तना मूङ्‍क मोकोक्‍ती पर्खालपी दोरा ना बालाममी म्‍लोङ् मूङ्‍कसा बाराम्पा पीरू। खोदोलोसो खसा होसोङ् म्मोकोक्‍ती केरू।

२६ होसोङ् योबोरोबूम् रीदाम् पोक् चीछा मेक्सा खाताना पाङ्-चूप् हारेसो हीन्ची मान्‍नस्को चीदाप् लाम्पी थोरेपा।

२७ योबोरोबूम् रीदाम् पोक् तना मूङ्‍क मोकोक्‍ती बोहोपू तोतूवा। खीक्‍का बालाम हायाम् म्छूलीकाता, ना म्‍तूप्‍आ मूङ्‍क मोकोक्‍ती केर्म् थालेई मअ।

२८ खोदोलो योबोरोबूआ मूङ्‍क मोकोक्‍तीम् म्ङः हल्पी, खीक्‍का मूङ्‍कसा बालाम ओरोलअ, “कोङा आम्मी ऊई मूक तूनाई आना कोङ् सूक्छेम् केर्म् यातोक तूये?”

२९ बालामआ मूङ्‍क मोकोक्‍ती ओरोलअ, “आना कोङ् मूर्ख बानेईमोओ। ओ हूक्पी दोप्सेल तूवावादोन् कोङा आन् ओन्तोलोङ् सेन्दीन्‍नावा।

३० खोदोलो मूङ्‍क मोकोक्‍तीआ बालाम ओरोलअ, “आन् केछेयीका एसेक लेई सम्मो खूर्‌लक आम् मोकोक्‍ती कोङ्‍ङा मायो? कोङा आम्पी हाल्‍लोस्चीई ङ्‍कतोङ् मूक तूवायो?”

खोदोलो खसा ओरोपीका, “मा, मान्मन्‍ना।”

३१ खोदोलो योबोरोबूआ बालाममी म्मूक्स् हल्पी, ना म्हूक्पी दोप्सेल कीदीत्ना लाम्पी थोरेप्दीताक योबोरोबूम् रीदाम् पोक् खसा तअ। खीक्‍का खसा म्तोङ् बोहोपू कूप्स्‍ना सूपोम् मअ।

३२ योबोरोबूम् रीदाम् पोक्‍आ ख ओरोलअ, “आना ऊदोई आम् मोकोक्‍ती सूक्छेम् केरू? खोङ्‍व, कोङ् आम् लाम् राप्स् तोक तूये, ऊदोईपीक्यालो ओ लाईस्पी आन् आम् जिद्दीपी लाम्दूम्चाईक तूये।

३३ मूङ्‍क मोकोक्‍तीआ कोङ् तोना सूक्छेम् सम्मो ओ लाईस्पीका तर्केई छूवा। मूङ्‍क ओपीका तर्केई छूवाना मान्खातावादोक ओदोलो सम्मो कोङा आन् सेन्दीन्‍नावा, खोदोलोई मूङ्‍क मोकोक्‍तीक कोङा मान्सेईङावा।

३४ खोदोलो बालामआ योबोरोबूम् रीदाम् पोक् ओरोलअ, “कोङा मोऊ मूक तूये। ओ लाम् राप्ना आन् ओ लाईस्पी थोरेपाक कोङा तूम्मान्तोङा। खन्सा आम् मूक्स्दूपी ङ्‍क नप् मान्तूदोक कोङ् हन्‍ना आतोना खातो।”

३५ योबोरोबूम् रीदाम् पोक्‍आ बालाम ओरोलअ, “ङ्‍क मीस्चीका खात्व। खोदोलोई कोङा ऊई पीको, खूङ्‍कङाङ् आन् नेन्‍व।” खन्सा बालाम बालाकमी देप् म्मीस्चीम् साथपी खाता।

३६ बालाकआ बालाम बान्चाये पीम् रीङ् येन्‍ना म्छाप्कूवाम् चाखेम्पीक अर्नोनमी रीम्पी तूवाक मोआबी सहर सम्मोङ् ख म्तूम्खास् खाता।

३७ खीक्‍का बालाकआ बालाम ओरोलअ, “आन् काछोम् लागी कोङा मीस् पोक्सू, खोदोलोई आन् ऊदोई ओ दोक्पी मान्बाईकई? ऊई कोङा आम् नीङ्ला पमीम् मान्दूर्‌ङावायो?”

३८ खोदोलो बालामआ बालाक ओरोलअ, “खोङ्व, कोङ् आम् दोक्पी तोक तूये। ओदोलो ओपी ऊसो नेईम् राःरा मान्तू। खन्सा नीनाम्माआ ओपी ऊई आज्ञा मय खूङ्‍कङाङ् कोङा नेईम् बोक्से।”

३९ खीक्‍का बालाम बालाकमी साथपी खाता, ना खस् किर्यत-हुसोतपी बाना।

४० मूङ्‍कपी बालाकआ लूपी लो लूस्लो बलि मना हेप् साः बालाम लो खलो बानाक देप् मीस्लो पीची।

४१ म्देसा देत्छा बालाकआ बालाम खाईना बमोत-बालपी खाता। मूङ्‍कपीका मूक्सू बालामआ इस्राएलीचीम् छाउनीम् दोक्पीक हेप् मीस् तअ।

बालामआ दूङ् लाईस्पी खारीबो मक

२३

बालामआ बालाक ओरोलअ, “ओ लागी नूक्ची वेदी बोबूयोपोव, खीक्‍का नूक्ची लूपी लो नूक्ची लूस्मी सारेलो थीक्‍का मीयोपोव।”

२ बालामआ पीकाक तोङ्नाङ् बालाकआ मअ। खीक्‍का बालाकआ लो बालामआलो मूङ्‍क नूक्ची वेदीपी ई-ईबूम् लूपी लो ई-ईबूम् लूस्मी सारेलो चारेईमची।

३ बालामआ बालाक ओरोलअ, “आन् आम् होपा चारेई मईक मीःपी चारेईमम् बलिम् दोक्पी थोरेप्व। खीक्‍का कोङ्‍ क जीछा मेक्सा खातोके, ना योबोरोबू कोङ् ओ तूप्स् ताईफो। खीक्‍का खसा कोङ् ऊई खोमीयो, खूङ्‍क कोङा आन् ईयान्‍ना।” खीक्‍काना बालाम ईबूम् ऊसो मान्तूप् कोम् थेम्पी खाता।

४ नीनाम्मा बालामलो तूपा। खीक्‍का बालामआ ख ओरोलअ, “कोङा नूक्ची वेदी बोबूयूना मूङ्‍कपी ई-ईबूम् लूपी लो ई-ईबूम् लूस्मी सारेलो चारेई मूक तूये।”

५ योबोरोबूआ बालाममी ङःपी रीङ्बऊ तेईपी, ना ओरोलअ, “बालाकमी दोक्पी आत्‍ताना खात्व ना आना पीम् पर्ने रीङ् क ङ्‍कङ् के।”

६ खीक्‍का ख बालाकमी दोक्पी आत्‍ताना खाता। मोन्तोलो बालाक क मोआबमी खोलोङ् देप् मीस्चीम् साथपी म्होप्मी मीःपी चारेईमम् बलिम् लाईस्पी थोरेप्दीताक तूवा।

७ खीक्‍का बालामआ ओरोना खारीबो मअ:

“मोआबपीक होङाबूआ कोङ् आरामपीका बायो

बालाकआ कोङ् नाम्‍आप्स्को हेम्क कोम्पीका बायो।

खसा ओरोपीका, ‘ताव, ना ओ लागी याकूब साराप् छव।

ताव, इस्राएल धम्की पीव’ पीकाना बालाकआ पीका।

८ नीनाम्माआङ् साराप् मान्छोक मीस्

कोङा दानाई सराप् छूयो?

नीनाम्माआङ् धम्की मान्पीक मीस्

कोङा ऊतोङ्नाई धम्की पीयो?

९ छीलूमाम् छोक्पीका कोङा खस् तूयोची,

कोम् थेम्पीका कोङा खस् खोङोची।

खोङ्व, मूङ्‍कन् म्हाल्‍ला तूप् जाति के,

खसा म्होप् बीन्‍नीपा जातिस् तोङ्ना मीयान्चीनो।

१० याकूबमी फूर्क् आसाई ङीर्‌दूर?

अथवा इस्राएलमी लीची भागमी गन्ती आसाई मदूर?

कोङ् सीयोलो धर्मी मीस् तोङ्‍क छूवोनूव,

ओ रीराम यात्ना खात्लोसो धर्मी मीस् तोङ्‍नाङ् छूनूव।”

११ बालाकआ बालाम ओरोलअ, “आना कोङ् ऊई मोओ? ओ साछीमीस् साराप् छोम् लागी कोङा आन् तान्‍ना, खोदोलोई आनान् खस् आसीक्ये पीची।”

१२ खोदोलो खसा ओरोपीकाना ङरी आन्‍नू, “ऊई योबोरोबूआ कोङ् ओ ङःपी तेयोपोक रीङ्बऊङा कोङा नेईम् बोक्स्‍नोयोनाई?”

बालामआ दोस्पीसो खारीबो मक

१३ बालाकआ ख ओरोलअ, “सम्तूमा मीयोना कोङ्लो आर्को थाम्पूपी बान्व। मूङ्‍कपीका आना खस् हायाम् नम्‍लो तयची। आना खस् चीछाङाङ् तयची, खोदोलोई खस् खोलोङ्‍ने तयस्‍नो। खस् मूङ्‍कपीकाङ् ओ लागी साराप् छचीव।”

१४ खीक्‍का खसा ख पिसगामी छोक्पी तूवाक सोफीममी यीक्पी खाईयू, ना नूक्ची वेदी बोबूईना खोलोङ् वेदीपी ई-ईबूम् लूपी लो ई-ईबूम् लूस्मी सारेलो चारेई मअ।

१५ बालामआ बालाक ओरोलअ, “कोङ् योबोरोबू तूप्स् खातोलो आन् क ङ्‍क आम् मीःपी चारेईमम् बलिम् दोक्पी थोरेप्दीत्व।”

१६ योबोरोबू बालामलो तूपा, ना खम् ङःपी रीङ्बऊ तेईपी, ना ख ओरोलअ, “बालाकमी दोक्पी आत्ना खात्ना आना पीम् पर्ने रीङ् क ङ्‍कङ् के।”

१७ खीक्‍काना ख बालाकमी दोक्पी आत्‍ताना खाता। खोदोलो बालाकलो तूवाक मोआबमी देप् मीस् खोलोङ् खम् मीःपी चारेईमम् बलिम् दोक्पी थोरेप्दीताक तूवा। खीक्‍का बालाकआ ख ओरोपीकाना तत्‍तू, “योबोरोबूआ ऊई पीका?”

१८ बालामआ ओरोना खारीबो मअ:

“ए छाछामाङा, पक्ना येन्व, ए सिप्पोरमी छाङा,

ओ रीङ्पी आम्नोबो तास्व।

१९ नीनाम्माआ वालीली मईनो, ऊदोईपीक्यालो ख मीस् मा,

खसा म्सानीवा फात्‍तनो, ऊदोईपीक्यलो ख मीस्मी छामाई मा,

खसा पीक्‍कप्का ऊई मूङ्‍क मईनोयो मोलो?

अथवा खसा यादे मईकप्का ऊई मूङ्‍क पूरा मईनोयो मोलो?

२० खोङ्व, कोङाने आसीक् पीम् आज्ञा तूक तूये।

खसा आसीक् पीक तूये, ना कोङा मूङ्‍क फाईम् दूरोनो।

२१ याकूबपी दुर्भाग्य खोछेत्‍ताक मान्तू।

इस्राएलपी नीछीमा खोछेत्‍ताक मान्तू।

योबोरोबू, खची नीनाम्मा खची साथपी तूये,

होङाबू खची रापी तूये पीक्‍ना खचा पीक्चाईक तूये।

२२ नीनाम्माआ खस् मिश्र छाप्कूवापीका लात्चीना बाईचीक तूये।

खची राःरा सोगोपाक लूपीम् तोङ्‍क तूये।

२३ आछीयाङ् याकूबपी ताप् टुनामुना ऊसो मान्तू,

इस्राएलमी ऊल्‍लोङ्पी ऊसो मन्तर-तन्तर मान्तू।

‘नीनाम्माआ ऊतोङ्‍क छाक्‍काक लक्ये मक तूये’

पीक्ना याकूबमी लो इस्राएलमीलो तोक्पी हन्‍ना खोलोआ पयची।

२४ खोङ्‍व, मूङ्‍क जाति गूङ्‌गीनारमी म्मा तोङ्ना पके,

फोङ्‍गोक्दीप् गूङ्‍गीनार तोङ्ना मूङ्‍क हूचूलाचू पके।

मूङ्‍कसा सीकार मान्चाम् सम्मो

ना सीकारमी म्हीः मान्दूम् सम्मो नोयान्चीनो।”

२५ खीक्‍काना बालाकआ बालाम ओरोलअ, “खस् साराप्सो छचीनव, ना आसीक्सो पीचीनव।”

२६ खोदोलोई बालामआ बालाक ओरोलअ, “योबोरोबूआ ऊई पीके खूङ्‍क कोङा आछीयाङ् मम् छूये पीकोना कोङा आन् लाईस्पीङ् लोन्‍नाकमायो?”

२७ खोदोलो बालाकआ बालाम ओरोलअ, “बान्व, हन्‍ना कोङा आन् आर्को थाऊपी खाईयान्‍ना। छूदोक, मूङ्‍कपीका आना ओ लागी खस् साराप् पीम् नीनाम्माम् लन्ची छूयेयो?”

२८ खीक्‍का बालाकआ बालाम पोरमी म्छोक्‍तो खाईयू, खीक्‍का मूङ्‍कपीका गोङ्‌रूत्खाप्-थाम्पू दाता।

२९ बालामआ बालाक ओरोलअ, “ओ लागी ङ्‍कपी नूक्ची वेदी बोबूईना नूक्ची लूपी लो नूक्ची लूस्मी सारेलो थीक्‍का मीयोपोव।”

३० बालामआ पीकाक तोङ्नाङ् बालाकआ मअ, ना मूङ्‍क खोलोङ् वेदीपी ई-ईबूम् लूपी लो ई-ईबूम् लूस्मी सारेलो खसा चारेईमअ।

बालामआ सूक्छेम् खारीबो मक

२४

इस्राएलीस् आसीक् पीम् योबोरोबूम् लन्ची तूये पीम् बालामआ तकप्का ख लाईस्पीक तोङ्ना मन्तर-तन्तर मस् मान्खाईक तूवा, खोदोलोई खसा म्ङाली गोङ्‍रूत्खाप्-थाम्पू हेम् हीक्सू।

२ बालामआ म्मूक्स् हत्ना खोङू, खोदोलो मूङ्‍कपी इस्राएलीस् खची होप्-होप्मी गोङ् छूवाना ईदेप् तूवाचाक खसा तअ। खीक्‍काना योबोरोबूम् आत्मा खपी यूवा,

३ ना ख ङ्‍क रीङ्बऊ नेना,

“ङ्‍क बओरमी वात्छा म्छा बालामआ ओरोपीके,

म्मूक्सा नम्‍लोना तोक् मीस्मी खारीबो।

४ नीनाम्माम् रीङ्बऊ येईप्मी खारीबो,

मूङ्‍कसा खोलोप्का दूङ् राःरालोकपीका दर्शन तय,

मूङ्‍कसा बोहोपू कूम्यान्चीना सेवा छय,

ना मूङ्‍कम् म्मूक्स् हलाक तूये।

५ ए याकूब, आम् तम्बू,

ए इस्राएल, आम् तूस्को देई नप्ये!

६ मूङ्‍कस् बेँसी तोङ्ना हाप्साक तूये,

योऊमी चाखेम्पी तूक बगैँचा तोङ्‍क,

योबोरोबूआ लेत्क घ्युकुमारीस् तोङ्‍क,

काऊमी दोक्पीक देवदारुम् सीछो तोङ्ना छासाक तूये।

७ खची गाग्रीपीका काऊ पेप्पना एले,

खचा लेतस्क चालेईआ हायाम् नम्‍लो काऊ तय।

खची होङाबू अगागपीकासो दूङ् देप् छूये,

खची चारखम् हायाम् लाईप्चाप्-काईप्चाप् छूये।

८ नीनाम्माआ खस् मिश्र छाप्कूवापीका लात्चीना बाईची।

मूङ्‍कचीम् खची राःरा सोगोपाक लूपीम् तोङ्‍क तूये।

खचा खची ऊल्‍लोङ् मप् जातिस् लूत्खीयची,

ना खची तूप्‍री-लोप्‍रीसो यूफूल्छा मईचीना खेत्बोकची,

खची बेई-लीफूआ खस् फोतोरत्दीतस्‍ना सीये।

९ खस् गूङ्‍गीनार तोङ्ना पूल्दीन्दीयान्ची,

गूङ्‍गीनारमी म्मा तोङ्ना खस् आसाई पकची?

आन्‍नी आसीक् पीप् खोलोङ् आसीक् तोक् छूनूव।

आन्‍नी साराप् छोक् खोलोङ् साराप् तोक् छूनूव।”

१० खीक्‍काना बालाक बालामपीका म्छूली काता। खीक्‍का खसा हायाम् मूत्‍ता म्हूः दूप्ना बालाम ओरोलअ, “ओ साछीमीस् साराप् छोम् लागी कोङा आन् काछोन्‍नाक तूवा, खोदोलोई खोङ्व, आना सूक्छेम् खस् आसीक् पीची।

११ खन्सा हन्‍ना आन् आम् खीम् आताखात्व। कोङा आन् हायाम् देप् सायोचोङ्मा पीम् मीनोक तूवा, खोदोलोई योबोरोबूआ आन् सायोचोङ्मा तोम्पीका रापाक तूये।”

१२ खोदोलो बालामआ बालाक ओरोलअ, “आना ओपी पोक्स्क रीदाम् पोक्ची कोङा ईयूचीक मान्तूयोनाई?

१३ ‘बालाकआ कोङ् हाल्ङोआ लो नाम्छेर्‌बूआलो पेप्खाप् म्खीम्ङा पीयोदोसो कोङा योबोरोबूम् रीङ्बऊ कूखूयोना ओहोप् नीऊतो नप् अथवा रई ऊसो मम् दूरोनो। योबोरोबूआ कोङ् ऊई लोयो, खूङ्‍कङ् कोङ् नेनो।’

१४ हन्‍ना कोङ् ओ मीस्चीपा आत्‍तोना खातो। खोदोलोई येन्व, इस्राएलीचा आम् मीस् दोस्का ऊई मईची, खूङ्‍क कोङा आन् ईयान्‍ना।”

बालामआ लीक्छेम् खारीबो मक

१५ खीक्‍काना ख ङ्‍क रीङ्बऊ नेना,

“ङ्‍क बओरमी वात्छा म्छा बालामआ ओरोपीके,

म्मूक्सा नम्‍लोना तोक् मीस्मी खारीबो।

१६ नीनाम्माम् रीङ्बऊ येईप्‍आ ओरोपीके,

मूङ्‍कसा खोलोप्का दूङ्‍ रेप्‍तोक नीनाम्माम् लूखूप्ची छेईप्मी,

मूङ्‍कसा खोलोप्का दूङ् देप्पीका दर्शन तय,

मूङ्‍कसा बोहोपू कूम्यान्चीना सेवा छय,

ना मूङ्‍कम् मूक्स् हलाक तूये।

१७ कोङा ख तूयो, खोदोलोई ओदोलोन् मा।

कोङा ख खोङो, खोदोलोई म्दोक्छापीकान् मा।

याकूबपीका ईबूम् सोङ्‍गेर् आप्प,

ना इस्राएलपीका ईबूम् राजदण्ड पके।

खसा मोआबमी म्तोङ् हील्‍ल,

खीक्‍का शेथमी म्छामाई खोलोङ् मासेई मय।

१८ एदोम सते,

ना म्साछीमी सेइरसो सते,

खोदोलोई इस्राएल क हायाम् पोचीप् छूये।

१९ याकूबपीका ईबूम् चारतोप् पके,

ना खसा सहरपी लेताकस् खोलोङ् मासेई मईची।”

बालामआ दूङ् दोस्पी खारीबो मक

२० खीक्‍काना बालामआ अमालेकीस् हेम् खोङ्ना ओरोना खारीबो नेना,

“खोलोङ् जातिचीपी अमालेक दूङ्‍ लाईस्पी तूवा,

खोदोलोई विनाशङा खम् यान्तेस्को छूये।”

२१ खीक्‍का खसा केनीस् खोङ्‍ना ओरोना खारीबो मअ,

“आन्‍नी तूस्को थाऊ सम्सूर्म् पा तूये,

ना आम्नी योङ् छीलूमा थेम्पी बोबूईम्पा तूये।

२२ खोदोलोई अश्‍शूरआ आन्‍नी कैद मईनीना खाईनीकप्का,

आन्‍नी केनीस् मासेई छूनी।”

२३ होसोङ् ख ओरोना खारीबो नेना,

“नाम्नामूक्! नीनाम्माआ ओरोना मईलो आसाई लेन्चादूर?

२४ कित्तीममी चाखेम्पीका हेयोङ्मास् बाने,

खचा अश्शूर लो एबेरलो दूक् पीयची,

खोदोलोई खस् खची होप्सो मासेई छूये।”

२५ खीक्‍काना बालाम पकाना म्खीम् आत्‍ता, ना बालाकआसो म्‍लाम् कल्‍लू।

शित्तीमपी ङोङोक्छेम् पूजा मस्क

२५

इस्राएलीस् शित्तीमपी तूवालो इस्राएलपीक हेप् मीचा मोआबपीक मीम्छास्का तूम्‍लू मची।

२ मूङ्‍क मीम्छाचा खची देऊता बलिदान पीम् नाम्‍लापी मूङ्‍क मीस् दालास्ची, ना मूङ्‍क मीचा चाम्दूम् चस्‍ना मूङ्‍कचीम् खची देऊता सेवा छची।

३ ओरोना इस्राएलीचा पोरपीक बाल देऊता दम् थालेई मची। खीक्‍का योबोरोबू इस्राएलीचीप्का म्छूलीकाता।

४ योबोरोबूआ मोशा ओरोलअ, “ङ्‍क मीस्चीम् खची लाम्‍लछास् खोलोङ् खाईचीना सेत्चीव ना योबोरोबूम् लाईस्पीङ् हायाम् खर नाम्छोवापी यूक्स्चीव, खीक्‍का योबोरोबूम् हायाम् देप् म्छूली इस्राएलीचीप्का हतेई छूनूव।”

५ मोशाआ इस्राएलपीक न्यायकर्तास् ओरोलची, “आन्‍ना आस्-आसाई पोरपीक बाल देऊता दपानूम् खूङ्‍क मीस् खोलोङ् सेईम् छूये।”

६ इस्राएलीस् तूम्खास्को तम्बूम् लाम्स्कोपी खाप्चाक तूवा। खोदोलो ईल्पो इस्राएलीआ मोशाम् लाईस्पी लो इस्राएल समुदायमी लाईस्पीलो म्खीम्पी ईल्पो मिद्यानी मीम्छा तातू।

७ मूङ्‍क रीङ् एलाजारमी वात्छा म्छा, हारूनमी म्चास् पीनहासआ तूम् तअ, खीक्‍का खसा मीस्चीम् रापीका पकाना म्हूक्पी ईबूम् भाला खाईना

८ मूङ्‍क इस्राएलीम् म्दोस्-दोस् तम्बूगोपी खातना मूङ्‍क इस्राएली लो मूङ्‍क मीम्छालो नीप्पोङ् भालाआ थूङ्सेत्ची। खीक्‍काना इस्राएलीचीपीका मूङ्‍क नीछीमा हतेई छूवा।

९ खोदोलोई मूङ्‍क नीछीमापी सीप्ची २४,००० तूवा।

१० योबोरोबूआ मोशा ओरोलअ,

११ “एलाजारमी वात्छा म्छा, पूजारी हारूनमी म्चास् पीनहासआ इस्राएलीचीम् रापी ओ कारणआ हायाम् छूली मना इस्राएलीचीपीका ओ छूली हतेई मअ। खन्सा ओ छूलीपी कोङा खस् मासेई मान्मङाची।

१२ खन्सा मूङ्‍क ओरोलव, ‘खोङ्व, कोङा मूङ्‍कलो खाऊमा-खासेर्मालोक ओ करार खारोके।

१३ मूङ्‍क लो मूङ्‌कम् गोङ्लोसो दोस्का सम्मोकम् लागी पूजारी पदपी थम्पूर मम् छूये, ऊदोईपीक्यालो मूङ्‍क म्होप्मी नीनाम्माम् लागी जोसील तूवा। मूङ्‍कसा इस्राएलमी लागी मोऊ छेमा छूक् लक् मअ’।”

१४ मूङ्‍क मिद्यानी मीम्छाम् साथपी सीप् इस्राएलीम् नीङ् जिम्री तूवा; मूङ्‍क शिमियोनमी गोङ्पीक ईबूम् खीम्पीक लाम्‍लछा सालूम् वात्छा म्छा तूवा।

१५ मूङ्‍क सेत्चीक मिद्यानी मीम्छाम् म्नीङ् क कोजबी तूवा; मूङ्‍क मिद्यानपीक ईबूम् खीम्पीक लाम्‍लछा सूरमी मीम्छा म्छा तूवा।

१६ होसोङ् योबोरोबूआ मोशा ओरोलअ,

१७ “मिद्यानीस् आम् साछीमी तोङ्‍ना वोर्वा मना सेत्चीव,

१८ ऊदोईपीक्यालो खचासो आम्नीपी खची साछीमी तोङ्ना वोर्वा मस्क तूवा, ना मिद्यानपीक लाम्‍लछाम् म्मेकछा कोजबीम् छलपी मानीना पोरपी आन्‍नी ङोङोक्छेम् पूजा ममीयानीक तूवा। खोदोलो पोरपी नीछीमा ताक लेईपी ङ्‍क रीङ्आ गर्दा कोजबी सेत्चीक तूवा।”

इस्राएलीस् दोस्पीसो ङीर्‌चीक

२६

नीछीमा छूम् याताकप्का योबोरोबूआ मोशा लो हारूनमी वात्छा म्छा पूजारी एलाजारलो ओरोलची,

२ “खोलोङ् इस्राएलमी समुदाय तूकपीका नीस्पोङ् दोङ् बाईप् खीक्‍का मूङ्‍कप्का मेक्‍तोक देप्पोआई जूम्‍लूक् मस् खाईम् दूरची, खस् खची होप्-होप्मी खीम्पोस्ची तूक तोङ्ना ङीराचूव।”

३ खन्सा मोशा लो एलाजार पूजारीलो यरीहोम् नावादेपा देप् यर्दन योऊमी चाखेम्पी मोआबपी तूवाक म्तेल्म्पी खस् खोलोङ् बात्ल मस्‍ना ओरोलची,

४ “नीनाम्माआ मोशा आज्ञा पीक तोङ्ना नीस्पोङ् दोङ् बाईप् ना मूङ्‍कप्का मेक्‍तोक खोलोङ् मीस् ङीरानूम्व।”

मिश्र छाप्कूवापीका लत्‍ताना बानाक इस्राएलीस् ङ्‍कस्ङा के:

५ इस्राएलमी बूसूम्छाप् म्छा रूबेनमी छामाईचीः

हानोकपीका हानोकीचीम् खची वंश,

पल्‍लुपीका पल्‍लुचीम् खची वंश,

६ हेस्रोनपीका हेस्रोनमी खची वंश,

कर्मीपीका कर्मीचीम् खची वंश छूवा।

७ रूबेनीचीम् खची वंशची ङ्‍कस्ङा के। खस् खोलोङ् ४३,७३० जाना तूवा।

८ पल्‍लुम् वात्छा म्छा एलीआब तूवा।

९ एलीआबमी वात्छा म्छास् नमूएल, दातान ना अबीराम तूवा। मूङ्‍कस् तूवाकपीक दातान लो अबीरामलो कोरहम् दलपी मीसेई छूवाना मोशास्का लो हारूनचीकालो जूम्‍लूक् मस्‍ना योबोरोबूम् ऊल्‍लोङ्पी पकाक समुदायमी लाम्‍लछास् तूवा।

१० खीक्‍का चारीदूआ म्ङः हत्ना खस् कोरहलोङ् लूत्खीचीक तूवा, मूङ्‍क नाम्‍लापी २५० जाना मीस् मीआ मासेई छूवाक तूवा। खीक्‍का खस् पोम् ललई तोङ्ना छूवाक तूवा।

११ खोदोलोई कोरहम् वात्छा म्छास् क मान्सीक तूवा।

१२ शिमियोनमी छामाईची खची वंश-वंश तोङ्ना:

नमूएलपीका नमूएलीचीम् खची वंश,

यामीनपीका यामीनीचीम् खची वंश,

याकीनपीका याकीनीचीम् खची वंश,

१३ जेरहपीका जेरहातीचीम् खची वंश,

शौलपीका शौलीचीम् खची वंश,

१४ शिमियोनीचीम् खची वंशची ङ्‍कस्ङा के। खस् खोलोङ् २२,२०० जाना तूवा।

१५ गादमी छामाईची खची वंश-वंश तोङ्ना:

सेफोनपीका सेफोनीचीम् खची वंश,

हाग्यीपीका हाग्यीचीम् खची वंश,

शूनीपीका शनीचीम् खची वंश,

१६ ओजनीपीका ओजनीचीम् खची वंश,

एरीपीका एरीचीम् खची वंश,

१७ अरोदीपीका अरोदीचीम् खची वंश,

अरेलीपीका अरेलीचीम् खची वंश छूवा।

१८ गादीचीम् खची वंशची ङ्‍कस्ङा के। खस् खोलोङ् ४०,५०० जाना तूवा।

१९ एर् लो ओनानलो यहूदाम् वात्छा म्छास् तूवा, खोदोलोई खस् कनान छाप्कूवापी सीया।

२० यहूदाम् छामाईची खची वंश-वंश तोङ्ना:

शेलहपीका शेलानीचीम् खची वंश,

फारेसपीका फारेसीचीम् खची वंश,

जेरहपीका जेरहातीचीम् खची वंश छूवा।

२१ फारेसमी छामाईची:

हेस्रोनपीका हेस्रोनीचीम् खची वंश,

हामूलपीका हामूलीचीम् खची वंश छूवा।

२२ यहूदाम् गोङ्पीक वंशची ङ्‍कस्ङा के। खस् खोलोङ् ७६,५०० जाना तूवा।

२३ इस्साखारमी छामाईची खची वंश-वंश तोङ्ना:

तोलापीका तोलाहीचीम् खची वंश,

पुवापीका पुवातीचीम् वंश,

२४ याशूबपीका याशूबीचीम् खची वंश,

शिम्रोनपीका शिम्रोनीचीम् खची वंश छूवा।

२५ इस्साखारमी कुलपीक वंशची ङ्‍कस्ङा के। खस् खोलोङ् ६४,३०० जाना तूवा।

२६ जबूलूनमी छामाईची खची वंश-वंश तोङ्ना:

सेरेदपीका सेरेदीचीम् खची वंश,

एलोनपीका एलोनीचीम् खची वंश,

यहलेलपीका यहेलेलीचीम् खची वंश छूवा।

२७ जबूलूनीचीम् खची छामाईची ङ्‍कस्ङा के। खस् खोलोङ् ६०,५०० जाना तूवा।

२८ योसेफमी छामाईची मनश्शेपीका लो एफ्राइमपीकालो खची वंश-वंश तोङ्ना ङ्‍कस्ङा के:

२९ मनश्शेम् छामाईची:

माकीरपीका माकीरीचीम् वंश (माकीर क गिलादमी म्पा तूवा),

गिलादपीका गिलादीचीम् खची वंश छूवा।

३० गिलादमी खची छामाईची:

ईएजेरपीका ईएजेरीचीम् खची वंश,

हेलेकपीका हेलेकीचीम् खची वंश,

३१ अस्रीएलपीका अस्रीएलीचीम् खची वंश,

शकेमपीका शकेमीचीम् खची वंश,

३२ शमीदापीका शमीदीचीम् खची वंश,

हेपेरपीका हेपेरीचीम् वंश छूवा।

३३ (हेपेरमी वात्छा म्छा सलोफादमी ईल्पोसो वात्छा म्छास् मान्तू, खोदोलोई मीम्छास्ङाङ् तूवा। सलोफादमी मीम्छा म्छाचीम् खची नीङ् महला, नोआह, मिल्का ना तिर्सा तूवा।)

३४ मनश्शेम् कुलमी खची वंशची ङ्‍कस्ङा के। खस् खोलोङ् ५२,७०० जाना तूवा।

३५ एफ्राइममी छामाईची खची वंश-वंश तोङ्ना:

शूतेलहपीका शूतेलहीचीम् खची वंश,

बेकेरपीका बेकेरीचीम् खची वंश,

तहनपीका तहनीचीम् खची वंश छूवा।

३६ शूतेलमी म्छामाईची:

एरानपीका एरानीचीम् खची वंश छूव।

३७ एफ्राइममी कुलमी खची वंश ङ्‍कस्ङा के। खस् खोलोङ् ३२,५०० जाना तूवा।

योसेफमी छामाईची खची वंश-वंश तोङ्ना ङ्‍कस्ङा के।

३८ बेन्यामीनमी छामाईची खची वंश-वंश तोङ्ना:

बेलापीका बेलाहीचीम् खची वंश,

अश्बेलपीका अश्बेलीचीम् खची वंश,

अहीरामपीका अहीरामीचीम् खची वंश,

३९ शूपामपीका शूपामीचीम् खची वंश,

हूपामपीका हूपामीचीम् खची वंश छूवा।

४० आर्द ना नामानपीका बेलाम् म्छामाईची:

आर्दपीका आर्दीचीम् खची वंश,

नामानपीका नामानीचीम् खची वंश छूवा।

४१ बेन्यामीनमी कुलमी खची वंशची ङ्‍कस्ङा के। खस् खोलोङ् ४५,६०० जाना तूवा।

४२ दानमी खची छामाईची खची वंश-वंश तोङ्ना:

शूहामपीका शूहामीचीम् खची वंश छूवा।

दानमी गोङ्पीक वंशची ङ्‍कस्ङा के:

४३ ङ्‍कस् खोलोङ् शूहामीचीम् वंश छूवा। खस् खोलोङ् ६४,४०० जाना तूवा।

४४ आशेरमी छामाईची खची वंश-वंश तोङ्ना:

यिम्नापीका यिम्नीचीम् खची वंश,

यिश्‍वीपीका यिश्‍वीचीम् खची वंश,

बरीआपीका बरीअतीचीम् खची वंश छूवा।

४५ खीक्‍का बरीआम् छामाईचीपीका:

हेबेरपीका हेबेरीचीम् खची वंश,

मल्कीएलपीका मल्कीएलीचीम् खची वंश छूवा।

४६ (आशेरमी मीम्छा म्छाम् म्नीङ् सेरह तूवा।)

४७ आशेरमी गोङ्पीका खची वंशची ङ्‍कस्ङा के। खस् खोलोङ् ५३,४०० जाना तूवा।

४८ नप्‍तालीम् छामाईची खची वंश-वंश तोङ्ना:

यहसीलपीका यहसीलीचीम् वंश,

गुनीपीका गुनीचीम् खची वंश,

४९ येसेरपीका येसेरीचीम् खची वंश,

शिल्‍लेमपीका शिल्‍लेमीचीम् खची वंश छूवा।

५० नप्‍तालीम् खची गोङ्मी वंशची ङ्‍कस्ङा के। खस् खोलोङ् ४५,४०० जाना तूवा।

५१ इस्राएलीचीम् वात्छाची खोलोङ् ६,०१,७३० जाना तूवा।

५२ योबोरोबूआ मोशा ओरोलअ,

५३ “खचीम् खची नीङ्मी संख्या तूक तोङ्ना छाप्कूवा खचा हक् मम् लागी हास्चीनूव।

५४ देप् गोङ् देप्ङा थाम्पू ना चीमा गोङ् दूङ्चीछाङ् थाम्पू मस्‍ना आना पीचीव। ई-ईबूम् गोङ्ची मूङ्‍कचीम् खची मीस्मी संख्या तूक तोङ्ना हक् मम् पीचीव।

५५ खोरोदोसो मूङ्‍क छाप्कूवा कर्‌सीङ् होक्स्चीनूनाङ् हास्चीनूव। मूङ्‍कचीम् खची होप्-होप्मी खूक्सू-खूलूचीम् खची गोङ्मी नीङ् तोङ्ना खचा हक् तोक्स्चीनूव।

५६ देप्पाम् लो चीमाम्‍लो खची रापी हक् क कर्‌सीङ् होक्स्चीनूनाङ् हास्चीनूव।”

५७ खची वंश-वंश तोङ्ना ङीराक लेवीस् ङ्‍कस्ङा के:

गेर्शोनपीका गेर्शोनीचीम् खची वंश,

कहातपीका कहातीचीम् खची वंश,

मरारीपीका मरारीचीम् खची वंश छूवा।

५८ लेवीचीम् खची गोङ्पीक वंशची ङ्‍कस्सो के:

लिब्नीचीम् खची वंश,

हेब्रोनीचीम् खची वंश,

महलीचीम् खची वंश,

मूशीचीम् खची वंश,

कोरहीचीम् खची वंश।

(कहात अम्राममी खूक्सू तूवा।

५९ अम्राममी म्तोमाम् नीङ् योकेबेद तूवा। ख क लेवीम् गोङ्पीका मिश्र छाप्कूवापी जन्मेई छूवाक मीम्छा तूवा। खसा अम्रामपीका हारून, मोशा खीक्‍का खची नाः मिरियम वातू।

६० नादाब, अबीहू, एलाजार ना ईतामार क हारूनमी वात्छा म्छास् तूवा।

६१ खोदोलोई नादाब लो अबीहूलो क योबोरोबूम् लाईस्पी मीलाम्पा बलि चारेई मस्लो सीयाक तूवा।)

६२ ईक् लाः बाईप् ना मूङ्‍कप्का मेक्‍तोक लेवी वात्छास् खोलोङ् २३,००० जाना तूवा। खस् इस्राएलीस्का ईदेप् ङीर्‌चीक मान्तू, ऊदोईपीक्यालो इस्राएलीचीम् खची रापी खस् ऊसो हक् पीचीक मान्तू।

६३ मोशाआ लो एलाजार पूजारीआलो ङीर्‌चीक खोलोङ् मीस् ङ्‍कस्ङा तूवा। खचा इस्राएलीस् यरीहोपीका नावादे देप् यर्दन योऊमी चाखेम्पी मोआबपी तूवाक म्तेल्म्पी ङीर्‌चीक तूवा।

६४ खोदोलोई खस् तूवाकपी मोशा लो हारून पूजारीलो लाईस्पी सीनैपीक गोङ्‌रूत्खाप्-थाम्पूपी ङीर्‌चीक इस्राएलीचीम् सूचीपी ईल्पोसो मान्तूक तूवा,

६५ ऊदोईपीक्यालो “खस् गोङ्‌रूत्खाप्-थाम्पूपीङ् सीये” पीकाना योबोरोबूआ पीकाक तूवा। यपुन्‍नेम् वात्छा म्छा कालेब लो नूनमी वात्छा म्छा यहोशूपीकालो बीन्‍नीपा खस् तूवाकपीक खोलोङ् सीयाखात्क तूवा

सलोफादमी मीम्छा म्छास्

२७

योसेफमी वात्छा म्छा मनश्शेम् वंशपी तूवाक मनश्शेम् पेपे, माकीरमी यय, गिलादमी म्चास्, हेपेरमी वात्छा म्छा सलोफादमी मीम्छा म्छास् महला, नोआह, होग्ला, मिल्का ना तिर्सा तूवा।

२ खचा तूम्खास्को तम्बूम् लाम्स्कोपी मोशाम् लाईस्पी, एलाजार पूजारीम् लाईस्पी, लाम्‍लछाचीम् लाईस्पी ना खोलोङ् समुदायमी लाईस्पी थोरेपाना ओरोपीकालाता,

३ “ओखी पा गोङ्‌रूत्खाप्-थाम्पूपी सीया, खोदोलोई ख योबोरोबूम् ऊल्‍लोङ्पी पोक् कोरहम् दलपी मान्तूक तूवा, खोदोलोई ख म्होपा मोऊ मकसाङ् सीया। खम् वात्छा म्छास्सो मान्तूक तूवा।

४ वात्छा म्छास् मान्तू पीक्‍तो ओखी पाम् म्होप्मी वंशम् नीङ् ऊदोई मासेईममा। ओखी पाःमी बूबू-नेछोस्का केईकासो दाचाम् पीयीकाते।”

५ मोशाआ मूङ्‌कचीम् खची मुद्दा योबोयोबूम् दोक्पी तातू।

६ खीक्‍का योबोरोबूआ मोशा ओरोलअ,

७ “सलोफादमी मीम्छा म्छाचा मस्क रीङ् थीक्ङा के। आना मूङ्‍कस् खची पामी म्बू-म्नेछोस्का हक् पीचीव। खीक्‍का आना खस् खची पामी हक्वाला बानेई मस्व।

८ “आना इस्राएलीस् ओरोलचीव: हेप् मीस् वात्छा म्छा मान्मीमो मोरोङ् सीदोक मीम्छा म्छास्ङा मूङ्‍कम् हक्वाला बानेई मस्व।

९ मूङ्‍कम् मीम्छा म्छासो मान्तूदोक मूङ्‍कम् हक् मूङ्‍कम् म्बू-म्नेछोचा तचीनूव।

१० मूङ्‍कम् म्बू-म्नेछोस्सो मान्तूदोक मूङ्‍कम् म्पाम् म्बू-म्नेछोचा तचीनूव।

११ मूङ्‍कम् म्पाम् आस्सो म्बू-म्नेछोस्सो मान्तूदोक खीम्पीक खोलोप्का दूङ् नजिक साइनो ताईप् मूङ्‍कम् हक्वाला बानेई मस्‍नूव, ना मूङ्‍कसा मूङ्‍क म्होप्मी हूक्पी मनूव। योबोरोबूआ मोशा आज्ञा पीक तोङ्ना ङ्‍क इस्राएलीचीम् लागी धार्मिक नियम छूनूव।”

मोशा सीयाक ना यहोशू सोकाक

व्यवस्था ३१:१-८

१२ योबोरोबूआ मोशा ओरोलअ, “आन् ङ्‍क अबीराम कोम् थेम्पी वोङ्व, ना कोङा इस्राएलीस् पीयूचीक छाप्कूवा खोङ्व।

१३ आना मूङ्‍क तयकप्का आन्सो आम् बू हारून तोङ्ना आम् मीस्चीका ईदेप् छूक्स् खाते।

१४ ऊदोईपीक्यालो सीनपीक गोङ्‍रूत्खाप्-थाम्पूपी तूवाक काऊमी तोक्पी खोलोङ् मीस् ओ ऊल्‍लोङ्पी पकालो, आन्ची नीप्पोआङ् खची लाईस्पी ओ पवित्रताम् साम्दी मान्मस्‍ना ओ आज्ञा गसाचूक तूवा।” (ङ्‍क रीङ् सीनपीक गोङ्‍रूत्खाप्-थाम्पूपी तूवाक मेरीबा-कादेशपीक काऊपी छूवाक तूवा।)

१५ मोशाआ योबोरोबू ओरोलअ,

१६ “खोलोङ् लेईप्चाप् प्राणीस् सोम् पीप् योबोरोबू नीनाम्मापीकाङा ङ्‍क समुदायपी अगुवाइ मप् ईल्पो मीस् सोक्चीनूव।

१७ मूङ्‍कसा खची लाईस्-लाईस् छूना खस् लाम्दूप्पची ना जूम्‍लूक् छूलो खस् अगुवाइ मईचीना खाईयची। ओरोना योबोरोबूम् मीस् खची गथाला मान्तूप् लूस् तोङ्‍क छूनो।”

१८ योबोरोबूआ मोशा ओरोलअ, “लाम्‍लछाम् आत्मा तूप् नूनमी वात्छा म्छा यहोशू बाईना आना मूङ्‍कम् थेम्पी आम् हूः यूक्स्व।

१९ आना यहोशू एलाजार पूजारीम् लो खोलोङ् समुदायमीलो खची लाईस्पी थोरेप्व, खीक्‍का खची मूक्स्दूपीङ् यहोशू मीस्चीम् लाम्‍लछाम् रूप्पी घोषणा मव।

२० आना यहोशू आम्पी तूक हक्पीका जीस् पीव, ना ओरोना खोलोङ् इस्राएलपीक समुदायआ खम् आज्ञा रेप्पची।

२१ यहोशू एलाजार पूजारीम् दोक्पी तान्दोनूव, ना एलाजारआ क योबोरोबूम् लाईस्पी “ऊरीम” पीका फैसला तनूना मूङ्‍क ईनूव। खीक्‍का यहोशूआ आज्ञा मईक तोङ्नाङ् खोलोङ् इस्राएली समुदाय यहोशूलोङ् बान्‍नूव ना खान्‍नूव।”

२२ योबोरोबूआ ख आज्ञा पीक तोङ्ना मोशाआ मअ। खसा यहोशू खाईना एलाजार पूजारीम् लो खोलोङ् समुदायमीलो लाईस्पी थोरेप्मीयू।

२३ योबोरोबूआ मोशालाम्पा आज्ञा मक तोङ्ना खसा म्हूः यहोशूम् थेम्पी यूक्सू ना खसा मम् पर्ने लक् जीम्मा पीयू।

लेई पीच्‍ची चारेईमम् बलि

प्रस्थान २९:३८-४६

२८

योबोरोबूआ मोशा ओरोलअ,

२ “इस्राएलीस् ओरोलचीना आज्ञा पीचीव: कोङा हायाम् नतोक म्मूर्‌लोक ओ चाम् थक्मी बलि तोकेई मम्पा नाम्‍लापी चारेईमम् आन्‍ना मातानूम्नव।

३ “आना खस् ओरोलचीव: आन्‍ना योबोरोबूम् लागी चारेईमम् चाम् थक्मी बलि ङ्‍कङ् के: ईक्दोङ् बाईप् नीच्‍ची खोत मान्दीक लूस्मी थुमा सदै मम् पर्ने मीःपी चारेईमम् बलिम् रूप्पी लेई पीच्‍ची चारेई मनूम्व,

४ ईबूम् थुमा देत्छा लो ईबूम् थुमा यूपालो चारेई मनूम्व।

५ छीर्म् बलिम् लागी ईक् लिटर दूम्पा जैतूनमी तेलपी चोम्पा आधा पाथी मसीन फूलसो ईतोतो चारेई मनूम्व।

६ ङ्‍क सदै मम् पर्ने मीःपी चारेईमम् बलि योबोरोबूम् लागी चानप्छा म्मूर् छूम् लागी चाम् थक्मी बलिम् रूप्पी चारेईमम् रेवास् सीनै कोम्पी बोबूयाक तूवा।

७ मूङ्‍कम् कूईम्ना चारेईमम् बलि क ईबूम् लूस्मी छामी लागी ईक् लिटर दाखमद्य छूनूव। खीक्‍का मूङ्‍क कूईम्ना चारेईमम् बलि पवित्र तूस्कोपी योबोरोबूम् लागी चारेई मनूम्व।

८ आर्को लूस्मी थुमा क देत्छाक तोङ्ना छीर्म् बलि ना कूईम्ना चारेईमम् बलिलो यूपा चारेई मनूम्व। ङ्‍क योबोरोबूआ हायाम् नत्‍तक म्मूर्‌लोक चाम् थक्मी बलि के।

नोम्चीम् लेईपीक बीन्‍नीपा बलि

९ “नोम्चीम् लेईपी नीच्‍ची ईक्दोङ् बाईप् खोत मान्दीक लूस्मी थुमा, जैतूनमी तेलपी चोम्पा ईक् पाथी मसीन फूल छीर्म् बलिम् लागी ना मूङ्‍कम् कूईम्ना चारेईमम् बलिसो चारेई मनूम्व।

१० सदै चारेईमम् मीःपी चारेईमम् बलि ना मूङ्‍कम् कूईम्ना चारेईमम् बलि बाहेक खोलोङ् नोम्चीम् लेईपीक मीःपी चारेईमम् बलि ङ्‍कङ् के।

११ “खोलोङ् लाःमी लाईस्पीक लेईपी आन्‍ना योबोरोबूम् लागी मीःपी चारेईमम् बलिम् लागी नीच्‍ची लूपी, ईबूम् लूस्मी सारे ना नूक्ची ईक्दोङ् बाईप् लूस्मी म्छा चारेई मनूम्व। ङ्‍क खोलोङ् खोत मान्दीक छूम् छूये।

१२ ई-ईबूम् लूपीम् साथपी तेलपी चोम्पा ईक् पाथीलो आधालो मसीन फूल छीर्म् बलिम् लागी, लूस्मी साथपी तेलपी चोम्पा ईक् पाथी मसीन फूल छीर्म् बलिम् लागी,

१३ ना ई-ईबूम् लूस्मी थुमाम् साथपी छीर्म् बलिम् लागी तेलपी चोम्पा आधा पाथी मसीन फूल चारेई मनूम्व। मूङ्‍क योबोरोबूम् लागी हायाम् नाम्चानप् म्मूर्‌लोक चाम् थक्मी बलिम् रूप्पी चारेई मम्पा मीःपी चारेईमम् बलिम् लागी के।

१४ ई-ईबूम् लूपीम् साथपी नीस् लिटर दाखमद्यमी कूईम्ना चारेईमम् बलि, लूस्मी साथपी ईक् लिटर लो आधालो दाखमद्य, ना ई-ईबूम् लूस्मी थुमाम् लागी ईक् लिटर दाखमद्य छूनूव। दोङ्बरीक खोलोङ् लाःपी खोलोङ् औंसीपी चारेईमम् मीःपी चारेईमम् बलि ङ्‍कङ् के।

१५ मोऊबलिम् लागी योबोरोबूपी ईबूम् बका क सदै चारेईमम् मीःपी चारेईमम् बलि ना कूईम्ना चारेईमम् बलि बाहेक चारेई मनूम्व।

निस्तार-चाड

लेवी २३:५-१४

१६ “लाईस्पीक लाःमी ईक्पोङ् लीक् लेईपी योबोरोबूम् निस्तार-चाड मानेई मम् छूये।

१७ मूङ्‍क लाःमी ईपोङ् ङाक् लेईपी ईबूम् चाड छूनूव। मूङ्‍क चाडपी नूक् लेई सम्मो खमिर मान्तेम्पा सबेई चाम् छूये।

१८ लाईस्पीक लेई क पवित्र याखऊ छूनूव। मूङ्‍क लेईपी आन्‍ना लेई पीच्‍ची मम् पर्ने लक् ऊसो मनूम्नव।

१९ योबोरोबूम् लागी चाम् थक्मी बलिम् लागी क नीच्‍ची लूपी, ईबूम् लूस्मी सारे ना नूक्ची ईक्दोङ् बाईप् लूस्मी म्छा मीःपी चारेईमम् बलिम् रूप्पी चारेई मनूम्व। ङ्‍क खोलोङ् खोत मान्दीक छूम् छूये।

२० मूङ्‍कम् छीर्म् बलिम् लागी ई-ईबूम् लूपीम् साथपी तेलपी चोम्पा ईक् पाथी लो आधालो मसीन फूल, खीक्‍का लूस्मी साथपीक ईक् पाथी,

२१ ना नूक्ची लूस्मी थुमाम् साथपी क आधा-आधा पाथी चारेई मनूम्व।

२२ ङ्‍कम् साथपी आम्नी मोऊ छेमा मम् लक्मी लागी ईबूम् बका मोऊबलिम् चारेई मनूम्व।

२३ ङ्‍क क देत्छा सदै चारेईमम् मीःपी चारेईमम् बलि बाहेक चारेई मनूम्व।

२४ ङ्‍क तोङ्नाङ् आन्‍ना नूक् लेई सम्मो योबोरोबूम् लागी हायाम् नाम्चानप् म्मूर् छूम् लागी चाम् थक्मी बलि लेई पीच्‍ची चारेई मनूम्व। ङ्‍क क सदै चारेईमम् मीःपी चारेईमम् बलि ना मूङ्‍कम् कूईम्ना चारेईमम् बलि बाहेक चारेई मनूम्व।

२५ नूक् लेईक लेईपी आम्नीम् ईबूम् पवित्र याखऊ छूनूव, ना मूङ्‍क लेईपी आन्‍ना लेई पीच्‍ची मम् पर्ने लक् ऊसो मनूम्नव।

छीर्म् हेम् चाड

लेवी २३:१५-२२

२६ “दूङ् लाईस्पी छीर्म्‌मी म्चो ताईक लेईपी आन्‍ना योबोरोबूम् लागी छीर्म् हेम् चाडपीc नयाँ छीर्म् मी बलि चारेई मईनूम्‍लो आम्नी लागी ईबूम् पवित्र याखऊ छूनूव। मूङ्‍क लेई आन्‍ना लेई पीच्‍ची मम् पर्ने लक् ऊसो मनूम्नव।

२७ आन्‍ना योबोरोबूम् लागी हायाम् नाम्चानप् म्मूर् छूम् लागी नीच्‍ची लूपी, ईबूम् लूस्मी सारे ना नूक्ची ईक्दोङ् बाईप् थुमाम् मीःपी चारेईमम् बलि चारेई मनूम्व।

२८ छीर्म् बलिम् लागी ई-ईबूम् लूपीम् साथपी तेलपी चोम्पा ईक् पाथी लो आधालो मसीन फूल, लूस्मी साथपी ईक् पाथी,

२९ ना नूक्ची थुमाम् साथपी ई-ईबूम् थुमालो आधा-आधा पाथी मनूम्ना चारेई मनूम्व।

३० खीक्‍का आम्नी मोऊ छेमाम् लक्मी लागी ईबूम् बकासो चारेई मनूम्व।

३१ सदै चारेईमम् मीःपी चारेईमम् बलि लो मूङ्‍कम् छीर्म् बलिम् साथपी आन्‍ना कूईम्ना चारेईमम् बलिलोसो चारेई मनूम्व। मूङ्‍क पोसू क खोत मान्दीक छूम् छूये।

c 

२८:२६ छीर्म् हेम् चाड – ङ्‍क चाड पूरानो करारपी साताचीम् चाड सो मीयची; नयाँ करारपी पेन्तिकोस मीयची।

तुरहीम् चाड

लेवी २३:२३-२५

२९

“नूक् लाःमी लाईस्पीक लेईपी आम्नीम् ईबूम् पवित्र याखऊ छूनूव। मूङ्‍क लेई आन्‍ना लेई पीच्‍ची मम् पर्ने लक् ऊसो मनूम्नव। मूङ्‍क आम्नी लागी तुरही दूम् लेई के।

२ आन्‍ना योबोरोबूआ हायाम् नत्‍तक म्मूर् छूम् लागी मीःपी चारेईमम् बलिम् लागी ईबूम् लूपी, ईबूम् लूस्मी सारे ना नूक्ची ईक्दोङ् बाईप् लूस्मी थुमा चारेई मनूम्व। ङ्‍क खोलोङ् खोत मान्दीक छूम् छूये।

३ ङ्‍कचीम् छीर्म् बलिम् लागी लूपीम् साथपी जैतूनमी तेलपी चोम्पा ईक् पाथी लो आधालो मसीन फूल, लूस्मी सारेम् साथपी ईक् पाथी,

४ ना नूक्ची लूस्मी थुमा तूकपी ई-ईबूम् लूस्मी थुमाम् साथपी आधा पाथी चारेई मनूम्व।

५ खीक्‍का आम्नी मोऊ छेमा मम् लक्मी लागी मोऊबलिम् लागी ईबूम् बकासो चारेई मनूम्व।

६ ङ्‍क खोलोङ् बलि क लाः-लाःपी ना लेई-लेईपी चारेईमम् मीःपी चारेईमम् बलि ना मूङ्‍कम् छीर्म् बलि लो कूईम्ना चारेईमम् बलिलोपीका बीन्‍नीपा तोकेई मम्पा तोङ्‍क बलि छूम् छूये। ङ्‍कस् योबोरोबूम् लागी हायाम् नाम्चानप् म्मूर् छूम् लागी चारेई मम्पा बलि के।

मोऊ छेमाम् लक् मम् लेई

लेवी २३:२६-३२

७ “मूङ्‍क नूक् लाःमी ईक्पोङ् लेईपी आम्नीम् ईबूम् पवित्र याखऊ छूनूव। मूङ्‍क लेई आन्‍ना ऊसो चानूम्नव ना ऊसो लक् मनूम्नव।

८ आन्‍ना योबोरोबूपी हायाम् नाम्चानप् म्मूर् छूम् लागी मीःपी चारेईमम् बलिम् लागी ईबूम् लूपी, ईबूम् लूस्मी सारे ना नूक्ची ईक्दोङ् बाईप् लूस्मी थुमा चारेई मनूम्व। मूङ्‍कस् खोलोङ् खोत मान्दीक छूनूव।

९ छीर्म् बलिम् लागी लूपीम् साथपी तेलपी चोम्पा ईक् पाथी लो आधालो मसीन फूल, लूस्मी सारेम् साथपी ईक् पाथी,

१० ना नूक्ची लूस्मी थुमा तूकपी ई-ईबूम् थुमाम् साथपी आधा पाथी चारेई मनूम्व।

११ मोऊबलिम् लागी ईबूम् बकासो चारेई मनूम्व। ङ्‍क बलि क मोऊ छेमा मम् लक्मी बलि, लेई पीच्‍ची मीःपी चारेईमम् बलि ना मूङ्‍कम् छीर्म् बलि खीक्‍का मूङ्‍कम् कूईम्ना चारेईमम् बलिपीका बीन्‍नीपा छूनूव।

छाप्रो-वासमी चाड

लेवी २३:३३-४४

१२ “नूक् लाःमी ईक्पोङ् ङाक् लेईपी आम्नीम् ईबूम् देप् याखऊ छूनूव, ना मूङ्‍क लेई आन्‍ना ऊतोङ्‍क दोसो लेई पीच्‍ची मम् पर्ने लक् मनूम्नव। आन्‍ना योबोरोबूम् लागी नूक् लेई सम्मो चाड मानेई मनूम्व।

१३ आन्‍ना योबोरोबूआ हायाम् नत्‍तक म्मूर् छूम् लागी चाम् थक्मी बलिम् रूप्पी मीःपी चारेईमम् बलिम् लागी ईक्पोङ् सूप्ची लूपी, नीच्‍ची लूस्मी सारे, ईक्पोङ् लीची ईक्दोङ् बाईप् लूस्मी थुमा चारेई मनूम्व। ङ्‍क खोलोङ् खोत मान्दीक छूम् छूये।

१४ मूङ्‍कम् छीर्म् बलिम् लागी ईक्पोङ् सूप्ची लूपी ई-ईबूम्मी साथपी तेलपी चोम्पा ईक् पाथी लो आधालो मसीन फूल, नीच्‍ची लूस्मी सारेम् साथपी ई-ईक् पाथी,

१५ ना ईक्पोङ् लीची लूस्मी थुमाम् साथपी आधा पाथी चारेई मनूम्व।

१६ खीक्‍का मोऊबलिम् लागी ईबूम् बकासो चारेई मनूम्व। ङ्‍क क सदै चारेईमम् मीःपी चारेईमम् बलि ना मूङ्‍कम् छीर्म् बलि ना कूईम्ना चारेईमम् बलि बाहेक चारेई मनूम्व।

१७ “दोस्पीक लेई आन्‍ना ईक्पोङ् नीच्‍ची लूपी, नीच्‍ची लूस्मी सारे, खीक्‍का ईक्पोङ् लीची ईक्दोङ् बाईप् लूस्मी थुमा चारेई मनूम्व। ङ्‍क खोलोङ् खोत मान्दीक छूम् छूये।

१८ ङ्‍क लूपी, लूस्मी सारे ना लूस्मी थुमाम् संख्या तोङ्ना छीर्म् बलि लो कूईम्ना चारेईमम् बलिलो चारेई मस्‍नूव।

१९ खीक्‍का मोऊबलिम् लागी ईबूम् बकासो चारेई मनूम्व। ङ्‍क क सदै चारेईमम् मीःपी चारेईमम् बलि ना मूङ्‍कम् छीर्म् बलि ना कूईम्ना चारेईमम् बलि बाहेक चारेई मनूम्व।

२० “सूक् लेई क लेई आन्‍ना ईक्पोङ् ईबूम् लूपी, नीच्‍ची लूस्मी सारे ना ईक्पोङ् लीची ईक्दोङ् बाईप् लूस्मी थुमा चारेई मनूम्व। ङ्‍कस् खोलोङ् खोत मान्दीक छूम् छूये।

२१ ङ्‍क लूपी, लूस्मी सारे ना थुमाम् संख्या तोङ्ना छीर्म् बलि लो कूईम्ना चारेईमम् बलिलो चारेई मनूम्व।

२२ खीक्‍का मोऊबलिम् लागी ईबूम् बकासो चारेई मनूम्व। ङ्‍क क सदै मम् पर्ने मीःपी चारेईमम् बलि, मूङ्‍कम् छीर्म् बलि ना कूईम्ना चारेईमम् बलिप्का बीन्‍नीपा चारेई मनूम्व।

२३ “लीक् लेईक लेई आन्‍ना ईक्पोङ् लूपी, नीच्‍ची लूस्मी सारे ना ईक्पोङ् लीची ईक्दोङ् बाईप् लूस्मी थुमा चारेई मनूम्व। ङ्‍क खोलोङ् खोत मान्दीक छूम् छूये।

२४ ङ्‍क लूपी, लूस्मी सारे ना लूस्मी थुमाम् संख्या तोङ्ना छीर्म् बलि लो कूईम्ना चारेईमम् बलिलो चारेई मनूम्व,

२५ खीक्‍का मोऊबलिम् लागी ईबूम् बकासो चारेई मनूम्व। ङ्‍क क सदै चारेईमम् मीःपी चारेईमम् बलि, मूङ्‍कम् छीर्म् बलि ना कूईम्ना चारेईमम् बलि बाहेक चारेई मनूम्व।

२६ “ङाक् लेईक लेई आन्‍ना बोची लूपी, नीच्‍ची लूस्मी सारे ना ईक्पोङ् लीची ईक्दोङ् बाईप् लूस्मी थुमा चारेई मनूम्व। ङ्‍क खोलोङ् खोत मान्दीक छूम् छूये।

२७ ङ्‍क लूपी, लूस्मी सारे ना लूस्मी थुमाम् संख्या तूक तोङ्ना छीर्म् बलि लो कूईम्ना चारेईमम् बलिलो चारेई मनूम्व,

२८ खीक्‍का मोऊबलिम् लागी ईबूम् बकासो चारेई मनूम्व। ङ्‍क क सदै चारेईमम् मीःपी चारेईमम् बलि, मूङ्‍कम् छीर्म् बलि ना कूईम्ना चारेईमम् बलि बाहेक चारेई मनूम्व।

२९ “तूक् लेईक लेई आन्‍ना रेक्ची लूपी, नीच्‍ची लूस्मी सारे ना ईक्पोङ् लीची ईक्दोङ् बाईप् लूस्मी थुमा चारेई मनूम्व। ङ्‍क खोलोङ् खोत मान्दीक छूम् छूये।

३० ङ्‍क लूपी, लूस्मी सारे ना लूस्मी थुमाम् संख्या तूक तोङ्ना छीर्म् बलि लो कूईम्ना चारेईमम् बलिलो चारेई मनूम्व,

३१ खीक्‍का मोऊबलिम् लागी ईबूम् बकासो चारेई मनूम्व। ङ्‍क क सदै चारेईमम् मीःपी चारेईमम् बलि, मूङ्‍कम् छीर्म् बलि ना कूईम्ना चारेईमम् बलि बाहेक चारेई मनूम्व।

३२ “नूक् लेईक लेई आन्‍ना नूक्ची लूपी, नीच्‍ची लूस्मी सारे ना ईक्पोङ् लीची ईक्दोङ् बाईप् लूस्मी थुमा चारेई मनूम्व। ङ्‍क खोलोङ् खोत मान्दीक छूम् छूये।

३३ ङ्‍क लूपी, लूस्मी सारे ना लूस्मी थुमाम् संख्या तूक तोङ्ना छीर्म् बलि लो कूईम्ना चारेईमम् बलिलो चारेई मनूम्व,

३४ खीक्‍का मोऊबलिम् लागी ईबूम् बकासो चारेई मनूम्व। ङ्‍क क सदै चारेईमम् मीःपी चारेईमम् बलि, मूङ्‍कम् छीर्म् बलि ना कूईम्ना चारेईमम् बलि बाहेक चारेई मनूम्व।

३५ “रेक् लेईक लेईपी आम्नीम् ईबूम् पवित्र याखऊ छूनूव, ना आन्‍ना मूङ्‍क लेईपी लेई पीच्‍ची मम् पर्ने लक् ऊसो मनूम्नव।

३६ आन्‍ना योबोरोबूआ हायाम् नत्‍तक म्मूर् छूम् लागी चाम् थक्मी बलिम् रूप्पी मीःपी चारेईमम् बलिम् लागी ईबूम् लूपी, ईबूम् लूस्मी सारे ना नूक्ची ईक्दोङ् बाईप् लूस्मी थुमा चारेई मनूम्व। ङ्‍क खोलोङ् खोत मान्दीक छूम् छूये।

३७ ङ्‍क लूपी, लूस्मी सारे ना लूस्मी थुमाम् संख्या तूक तोङ्ना छीर्म् बलि लो कूईम्ना चारेईमम् बलिलो चारेई मनूम्व।

३८ खीक्‍का मोऊबलिम् लागी ईबूम् बकासो चारेई मनूम्व। ङ्‍क क सदै चारेईमम् मीःपी चारेईमम् बलि, मूङ्‍कम् छीर्म् बलि ना कूईम्ना चारेईमम् बलि बाहेक चारेई मनूम्व।

३९ “आम्नीम् आम्नी भाकल ना राजीखुशीआ चारेई मनूम्क बलिपीका बीन्‍नीपा आन्‍ना मीःपी चारेईमम् बलि, छीर्म् बलि, कूईम्ना चारेईमम् बलि ना खाऊमा-खासेर्माम् बलि तोकेई मम्पा आम्नी चाडपी योबोरोबूपी चारेई मनूम्व।”

४० योबोरोबूआ मोशा आज्ञा पीक तोङ्ना खोलोङ् रीङ् मोशाआ इस्राएलीस् ईची।

भाकल मम् तोक्पी नियम

३०

मोशाआ इस्राएलमी गोङ्पीक लाम्‍लछास् ओरोलची, “योबोरोबूआ आज्ञा मक रीङ् ङ्‍कङ् के:

२ हेप् मीचा योबोरोबूम् लागी भाकल मय अथवा बाचा मईना पस्तून चईदोक, मूङ्‍कसा म्होपा मक बाचा गम् नईनो। मूङ्‍कम् ङःपीका लत्क रीङ् तोङ्ना मूङ्‍कसा मम्ङा छूये।

३ “म्पाम् खीम्पी तूलो हेप् सोलोमेआ योबोरोबूम् लागी भाकल मय अथवा बाचा मईना पस्तून चय,

४ ना मूङ्‍क भाकल अथवा बाचा येननासो मूङ्‍कम् म्पा वाये तूचाईदोक, मूङ्‍क पस्तून चईक अथवा बाचा मईक कायमङा तूचाये।

५ खोदोलोई म्पाआ मूङ्‍क येनक लेई मूङ्‍कम् विरोध मईदोक, मूङ्‍कसा पस्तून चईक अथवा बाचा मईक रद्द छूये। मूङ्‍कम् म्पाआङ् विरोध मकसा योबोरोबूआ मूङ्‍क सोलोमे छेमा पीय।

६ “हेप् म्सूर् मान्छूक सोलोमेआ भाकल मम् यातकप्का, अथवा नम्‍लो मीन्ताम् मान्ममो बाचा मना मूङ्‍कम् म्सूर् छूवा,

७ खीक्‍का मूङ्‍कम् म्तूप्पोआ मूङ्‍क रीङ् तूम् तयक लेईपी मूङ्‍क वायेवाये तूचाईदोक, मूङ्‍क भाकल अथवा बाचा कायमङा रहेई छूये।

८ खोदोलोई म्तूप्पोआ मूङ्‍क तूम् तयक लेईपी मूङ्‍क रीङ्मी विरोध मईदोक, मूङ्‍कसा मक भाकल अथवा बाचा रद्द छूये, खीक्‍का योबोरोबूआ मूङ्‍क सोलोमे छेमा पीय।

९ “लोमेवाआ लो म्तूप्पोलो होन्येलक मीम्छालो मक भाकल अथवा बाचा क कायामङा रहेई छूये।

१० “हेप् मीम्छाआ म्तूप्पोम् खीम्पी ताखात्कप्का ऊचीई भाकल मय अथवा बाचा मईना पस्तून चय,

११ ना मूङ्‍क भाकल अथवा बाचा येननासो मूङ्‍कम् म्तूप्पो वाये तूना मूङ्‍कम् विरोध मईनोदोक, मूङ्‍क भाकल अथवा बाचा कायमङा रहेई छूये।

१२ खोदोलोई म्तूप्पोआ मूङ्‍क येनक लेईपी मूङ्‍कम् भाकल अथवा बाचा मानेई मम् लागी इन्कार मईदोक, मूङ्‍क मीम्छाआ मक भाकल अथवा बाचा रद्द छूये। योबोरोबूआ मूङ्‍क मीम्छा छेमा पीय।

१३ म्तोमाआ म्होप्ङा इन्कार मम्चीप् हेप् भाकल अथवा बाचा मक तूदोक मूङ्‍क म्तूप्पोआ नये अथवा नईनो पीम् दूर।

१४ खोदोलोई मूङ्‍कम् म्तूप्पोआ म्तोमाआ भाकल मकम् तोक्पी अथवा बाचा मकम् तोक्पी लेई पीच्‍ची वायेङ् तूचाईदोक, खसा मूङ्‍क पक्‍का मय। मोरोना येननासो ख वाये तूचाईकसा मूङ्‍क स्वीकृति पीयकलो बराबर के।

१५ खोदोलोई येनक जीस्तातोपी मूङ्‍क रीङ् खसा रद्द मईदोक, मूङ्‍क मीम्छाआ मईक दोस्मी लागी खसा दण्ड तेम् बोक्से।”

१६ म्पा-म्माम् खीम्पी तूप्चाप् म्सूर् मान्छूक सोलोमे अथवा म्सूर् छूवाना म्तूप्पोलो ईदेप् तूप् मीम्छाआ मक भाकलमी तोक्पी अथवा वाचाम् तोक्पी योबोरोबूआ मोशा पीक नियम ङ्‍कस्ङा के।

इस्राएलीस् मिद्यानीचीपीका कोक्साक

३१

खीक्‍काना योबोरोबूआ मोशा ओरोलअ,

२ “इस्राएलीचीम् लागी आना मिद्यानीचीका म्फाई लाप्व। खीक्‍काना आन् आम् मीस्चीका ईदेप् छूक्स् खात्के।”

३ खीक्‍का मोशाआ मीस् ओरोलची, “मिद्यानीचीका जूम्‍लूक् मम् ना खस्का म्फाई लाम् लागी आन्‍ना आम्नी मीस् तूकपीक हेप् मीस् थीक्‍का मनूम्व।

४ इस्राएलमी खोलोङ् गोङ्चीपीका ई-ईक् हबऊ मीस् आना जूम्‍लूक् मस् पोक्स्चीव।”

५ खन्सा इस्राएलीचीम् खोलोङ् गोङ्पीका जूम्‍लूक् मम् लागी ई-ईक् हबऊ छूवाना ईक्पोङ् नीस् हबऊ दोर्‌ची खतेई छूवा।

६ मोशाआ खोलोङ् गोङ्पीका ई-ईक् हबऊ जूम्‍लूक् मम् लागी पोक्स्ची, खीक्‍का खची साथपी एलाजार पूजारीम् वात्छा म्छा पीनहाससो पवित्र तूस्कोपीक थक्मी लो जूम्‍लूक् छूलो चालपीप् तुरहीम्‍लो जीम्मा पीना पोक्सू।

७ योबोरोबूआ मोशा आज्ञा पीक तोङ्ना खचा मिद्यानलो जूम्‍लूक् मची, ना मूङ्‍कचीम् खोलोङ् खची वात्छास् तोदी सेत्ची।

८ सीप्ची मिद्यानपीक ङाक्पो होङाबूस् एवी, रेकेम, सूर, हूर ना रेबा मीचीकस् तूवा। बओरमी वात्छा म्छा बालामसो खचा दोप्सेलआ सेत्ची।

९ इस्राएलीचा मिद्यानी मीम्छास् लो चीचीमा छाछामास्लो कैद मस्‍ना खाईची, ना मूङ्‍कचीम् खोलोङ् खची पी-लूपी, लूस्-छारा ना खची दाचाम्सो खाईची।

१० खस् तूवाक खोलोङ् सहर लो छाउनीलोसो खचा हूईदीत्ची।

११ इस्राएलीचा लाप्चीक मीस्, पोसू ना खचा लूतेई मस्क खोलोङ् चूम्सोस् खाईचीना खस् खाता।

१२ यरीहोपीका नावादे देप् यर्दन योऊमी चाखेम्पी मोआबमी म्तेल्म्पीक छाउनीपी मोशामी, एलाजार पूजारीमी ना इस्राएली समुदायमी लाईस्पी मूङ्‍क खोलोङ् कैदी, खोलोङ् पोसू ना लूतेई मस्क चूम्सोस् इस्राएलीचा तात्ची।

१३ मोशा, एलाजार पूजारी ना समुदायपीक खोलोङ् लाम्‍लछास् खस् तूम् लागी छाउनीपीका पाखा लत्‍ता।

१४ जूम्‍लूक् मस्‍ना आत्‍ताक दोर्‌चीम् हबऊ ना चून्दूलूम्चीपीक सेनानीचीप्का लो कप्‍तानचीप्कालो मोशा म्छूली काता।

१५ मोशाआ खस् ओरोलची, “ऊई आन्‍ना खोलोङ् मीम्छास् खची सोम्‍लोकङ्‍यो यूक्सानूम्?

१६ खोङ्नूम्व, ङ्‍कचाङ् बालाममी जुक्‍तीलाम्पा लो चाईलाम्पालो इस्राएलीस् पोरपी योबोरोबूम् ऊल्‍लोङ्पी मोऊ ममीचीक तूवा। खन्सा योबोरोबूम् मीस्चीम् रापी नीछीमा ताक तूवा।

१७ खोलोङ् वात्छास् सेत्नूम्व। वात्छास्का ईम्प् मीम्छास्सो खोलोङ् सेत्नूम्व।

१८ खोदोलोई खोलोङ् कन्ये मीम्छास् क आन्‍ना आम्नी लागी मान्सेईमो यूक्सानूम्व।

१९ “आन्‍नी तूनीकपी आस्-आसाई हेप् मीस् सेत्क तूये अथवा सालोग्गी पत्क तूये, मूङ्‍कस् खोलोङ् छाउनीपीका पाखापी नूक् लेई सम्मो तूम् छूये। खीक्‍का सूक् लेईपी लो नूक् लेईक लेईपीलो आन्‍ना आम्नी होपा आम्नी होप्ङा, ना आम्नी कैदीस् खोलोङ् चोखेई मनूम्व।

२० खोलोङ् तेई लो सोकोवारलो, छाराम् म्मूई खीक्‍का सीङ्मी खोलोङ् चूम्सोस् आन्‍ना चोखेई मम् छूये।”

२१ खीक्‍काना एलाजार पूजारीआ जूम्‍लूक्पी खाताक मीस् खोलोङ् ओरोलची, “योबोरोबूआ मोशा ओरोपीका आज्ञा पीक तूये:

२२ हाल्ङो, नाम्छेर्‌बू, काँस, सेल्, टीन ना सीसा,

२३ खीक्‍का मीआ मान्हूईप् खोलोक थक् मीपी तेस्‍नूम्ना शुद्ध मनूम्व। मूङ्‍कप्का बीन्‍नीपा चूम्सोस् खोलोङ् शुद्धीकरणमी काऊपी चोखेई मम् छूये। खीक्‍का मीआ हूईप् थक् क मूङ्‍क काऊपीङ् तेस्‍नूम्ना शुद्ध मनूम्व।

२४ नूक् लेई क लेईपी आन्‍ना आम्नी तेई सपानूम्व, ना आन्‍नी शुद्ध छूनी के। खीक्‍काना आन्‍नी छाउनीपी ताईनीलो नये।”

जूम्‍लूक् मस्लो खची हूक्पी मस्क चूम्सोस्

२५ योबोरोबूआ मोशा ओरोलअ,

२६ “आना, एलाजार पूजारीआ ना समुदायपीक खीम्पोस्चीम् लाम्‍लछाचा जूम्‍लूक्पी कैद मस्‍ना तात्चीक मीस् लो पोसूलो खोलोङ् ङीरानूम्व।

२७ जूम्‍लूक्पी खाताक मीचा लो बाँकी खोलोङ् समुदायआलो मूङ्‍क चूम्सोस् नीस् भाग मनूम्ना हास्‍नूम्व।

२८ जूम्‍लूक्पी खाताक मीस्चीपीका खची होप्मी भागपी तात्‍ताक कैदीची, पी-लूपी, मोकोक्‍ती, लूस्-छारा ५०० तूकपीका ई-ईबूम् मसा तीरम् रूप्पी योबोरोबूम् पीयानूम्व।

२९ जूम्‍लूक्पी खाताकचा तोम् पर्ने आधा भागपीका ङ्‍कस् खायानूम्ना योबोरोबूम् लागी चाचोदाम्मी रूप्पी एलाजार पूजारी पीयानूम्व।

३० इस्राएलीचा तोम् पर्ने आधा भागपीका मीस्, पी-लूपी, मोकोक्‍ती, लूस्-छारा अथवा बीन्‍नीपा पोसूस् तूकपीक ङाक्पोङ् ङाक्पोङ् तूकपीका ई-ईबूम् खायानूम्ना योबोरोबूम् पवित्र तम्बूम् जीम्मा लाप् लेवीस् पीयानूम्व।”

३१ ओरोना पूजारीआ मोशा आज्ञा पीक तोङ्ना मोशाआ लो एलाजार पूजारीआलो मची।

३२ जूम्‍लूक्पी खाईप्चा खची हूक्पी मस्क बाँकी लूतेई मस्‍क दाचाम् ङ्‍कस्ङा तूवा: लूस् ६,७५,०००,

३३ पी-लूपी ७२,०००,

३४ मोकोक्‍ती ६१,०००,

३५ ना वात्छास्का मान्‍ईप् मीम्छास् ३२,००० तूवा।

३६ जूम्‍लूक्पी खाईप्चा तचीक आधा भाग ङ्‍कस्ङा तूवा:

३,३७,५०० लूस्,

३७ मूङ्‍कपीका योबोरोबूम् लागी तीर ६७५ लूस् तूवा,

३८ ३६,००० पी-लूपी, मूङ्‍कपीका योबोरोबूम् लागी तीर नूक्पोङ् नीच्‍ची पी-लूपी तूवा,

३९ ३०,५०० मोकोक्‍ती, मूङ्‍कपीका योबोरोबूम् लागी तीर तूक्पोङ् ईबूम् मोकोक्‍ती तूवा,

४० १६,००० मीम्छा, मूङ्‍कपीका योबोरोबूम् लागी तीर छोम् सूक्पोङ् नीप्पो मीम्छा तूवा।

४१ योबोरोबूआ मोशा आज्ञा पीक तोङ्ना योबोरोबू पीम् पर्ने कर मोशाआ एलाजार पूजारी पीयू।

४२ मोशाआ जूम्‍लूक्पी खाताक मीस्चीपीका भाग मक इस्राएलीचीम् आधा भाग क ङ्‍कस्ङा तूवाः

४३ ३,३७,५०० लूस्,

४४ ३६,००० पी-लूपी,

४५ ३०,५०० मोकोक्‍ती,

४६ ना १६,००० मीम्छा।

४७ इस्राएलीचीम् आधा भागपीका मोशाआ योबोरोबूम् आज्ञा तोङ्ना मीस् लो पोसूलो तूवाकपीका ङाक्पोङ्-ङाक्पोङ्पीक ई-ईबूम् मस्‍ना तात्चीना योबोरोबूम् पवित्र तम्बूम् जीम्मा लाप् लेवीस् पीची।

४८ खीक्‍काना सेनाचीपी हक् तोप्ची — हबऊ-हबऊचीपी हक् तोप् सेनानीस् लो ईक्चून्दूम्-ईक्चून्दूम्चीपी हक् तोप् कप्‍तानचीलो — मोशाम् दोक्पी ता।

४९ खीक्‍का खचा मोशा ओरोलची, “ओखी हूक्पी तूवाक जूम्‍लूक् मस् खाईप्ची केईका ङीरूम्काक तूवा। ओखीम् ईल्पोसो ओखी मीस् कम्ती मान्तू।

५० खन्सा केईका खोलोआ तम्काक हाल्ङोम् गहना — बाजू, छाङ्, छापलोक रीङ्‌कीम्मा, कुण्डल ना सिक्री — योबोरोबूपी चारेईमम्ना ओखी मोऊ छेमाम् लक् मम् लागी केईका ङ्‍कस् तातूम्काक तूये।”

५१ मोशाआ लो एलाजार पूजारीआलो खचीपीका मूङ्‍क खोलोङ् हाल्ङोम् गहना लाप्ची।

५२ हबऊ-हबऊमी सेनाम् सेनापतीचीप्का लो ईक्चून्दूलूम्-ईक्चून्दूलूम् सेनाम् कप्‍तानचीपीकालो ङ्‍क खोलोङ् हाल्ङोम् गहना खाईचीना मोशाआ लो एलाजारआलो योबोरोबूपी चारेई मस्‍क हाल्ङोम् ओजन १९० किलोग्राम तूवा।

५३ जूम्‍लूक् मस् खाईप् खोलोआ खची होप्-होप्मी लागी लूतेई मस्क चूम्सोस् खाईचीक तूवा।

५४ मोशाआ लो एलाजार पूजारीआलो हबऊ-हबऊ सेनाम् सेनापतीचा ना ईक्चून्दूलूम्-ईक्चून्दूलूम् सेनाम् कप्‍तानचा तात्चीक हाल्ङो खाईचीना योबोरोबूम् लाईस्पी इस्राएलीचीम् लागी मीन्मारो छूनूव पीकाना तूम्खास्को तम्बू गोपी तात्ची।

यर्दनमी नाम्‍आप्स्को हेम्क गोङ्ची

व्यवस्था ३:१२-२२

३२

रूबेनमी लो गादमीलो खची गोङ्पीक मीस्चीम् बाथानक बाथान पी-लूपी ना लूस्-छारा तूवा। खचा याजेरपीक लो गिलादपीकलो थाम्पू पोसूस् चारेई छूम् लागी नप् रईछ पीकाना तची।

२ खन्सा गादमी लो रूबेनमीलो गोङ्पीकस् मोशाम्, एलाजार पूजारीम् ना समुदायपीक लाम्‍लछाचीम् दोक्पी ताना ओरोपीका,

३ “अतारोत, दीबोन, याजेर, निम्रा, हेश्बोन, एलाले, सबाम, नेबो ना बओन छाप्कूवा तूवा।

४ मूङ्‍क छाप्कूवा योबोरोबूआ इस्राएलीचीम् समुदायमी लाईस्पी म्होप्मी हूक्पी मक तूये, मूङ्‍क छाप्कूवा पी-लूपी लो लूस्-छारालो चारेई छूम् लागी नप् तूये रईछ। ओखीपी ङ्‍क पोसूस्सो तूये।

५ आन्‍ना केईका सम्तूमा मीयाकादोक ङ्‍क छाप्कूवा ओखी हूक्पी पीयीकाते। केईका यर्दन नावादेपा क खायीकानव।”

६ मोशाआ गादमी गोङ्पीक मीस् लो रूबेनमीलो गोङ्पीक मीस्लो ओरोलची, “आम्नी बूबू-नेछोस् मेक्सा जूम्‍लूक् मस् खात्लो आन्‍नी क ङ्‍कपी नीचीन्दा तूचाईनी?

७ योबोरोबूआ पीचीक नावादेपाक छाप्कूवा हेम् खाईम् इस्राएलीचीम् हायाम् देप् खची सानीवा आन्‍ना ऊदोई खाथलबीथल मीपीनूम्?

८ कादेश-बर्नेपीका कोङा आम्नी पाची ङ्‍क छाप्कूवा चीवा मस् खात्नीव पीकोना पोक्सूचीलो आम्नी पाचा ओरोनाङ् मस्क तूवा।

९ खस् एश्कोलमी बेँसीपी खाताना ङ्‍क छाप्कूवा तचीकप्का योबोरोबूआ खस् पीचीक छाप्कूवापी खान्‍नूनव पीकाना खचा इस्राएलीचीम् खची सानीवा खाथलबीथल मदीत्चीक तूवा।

१० मूङ्‍क लेई योबोरोबू हायाम् म्छूलू काता, ना ओरोपीकाना पस्तून चक तूवा:

११ ‘कोङा अब्राहाम, इसहाक ना याकूबपी पस्तून चोना यादे मूक छाप्कूवापी मिश्रपीका बानाक नीस्पोङ् दोङ् बाईप् ना मूङ्‍कप्का दूङ्देतो दोङ् बाईप् आसासो वोम् तयनो, ऊदोईपीक्यालो खस् खोलोङ् खची सानीवापाका ओ दोस्-दोस् लाम्मान्दूम्क तूवा।

१२ कनज्जी यपुन्‍नेम् वात्छा म्छा काबेलआ लो नूनमी वात्छा म्छा यहोशूआलोङाङ् वोम् तयची, ऊदोईपीक्यालो खस्क खोलोङ् खची सानीवापीका योबोरोबूम् म्दोस्-दोस् लाम्दूमाक तूवा।’

१३ इस्राएलीचीपीका योबोरोबू हायाम् म्छूली काता, ना योबोरोबूम् मूक्स्दूपी रई लक् मप् दूङ् खोलोङ् मासेई मान्छूम् सम्मो लीक्पोङ् दोङ् सम्मो खस् गोङ्‍रूत्खाप्-थाम्पूपी एक्सा-मेक्सा दूलेई मन्चामीची।

१४ “ए मोऊपोचीम् छामाईचे! इस्राएल हेम् योबोरोबूम् होसोङ् हायाम् देप् म्छूली काईमीम् लागी आन्‍नी आम्नी खूक्सू-खूलूचीम् थाऊपी पकानीक तूये।

१५ आन्‍ना खम् दोस्-दोस् लाम्दूम् इन्कार मईनूम्दोक, खसा ङ्‍क खोलोङ् मीस् होसोङ् गोङ्‍रूत्खाप्-थाम्पूपीङ् होक्सीयची ना खस् आम्नी कारणआ मासेई छूये।”

१६ खीक्‍काना खस् मोशाम् म्दोक्पी ताना ओरोपीका, “केईका ओखी पोसूचीम् लागी खर् ना ओखी मीम्छाचीम् लो ओखी छाछामाचीम् लागीलो सरह ङ्‍कपी बोबूईम् मीन्याका।

१७ खोदोलोई केईका ओखी होप् क इस्राएलीस् खची थाम्पूपी मान्ताईम्तेम् सम्मो खची लाईस्-लाईस् जूम्‍लो खूर्म् ना जूम्‍लूक् मस् खाईम् तयार तूयेका। ङ्‍क नाम्‍लापी ओखी मीम्छास् लो ओखी छाछामास्लो क ङ्‍क छाप्कूवापीक मीस्चीपीका मूङ्‍क सहरमी पर्खाल गोपी सुरक्षित छूना तूये।

१८ इस्राएलीचा खोलोआ खची होप्-होप्मी हक्मी अधिकार मान्तोम् सम्मो केईका खीम् आत्याकानो।

१९ यर्दनमी नावादे हेम् केईका खस्का ऊसो थाम्पू भाग लापाम्कानो, ऊदोईपीक्यालो केईका हक् मम् पर्ने थाम्पू यर्दनमी अन्वादे नाम्‍आप्स्को हेम्ङा तात्‍ताक तूये।”

२० खोदोलो मोशाआ खस् ओरोलची, “अऊ के। योबोरोबूम् लाईस्पी आन्‍नी जूम्‍लो खूर्‌नूम्ना जूम्‍लूक् मस् खात्नी।

२१ योबोरोबूआ म्साछीमीस् कल्‍लातना छाप्कूवा म्होप्मी हूक्पी मान्मम् सम्मो आन्‍नी योबोरोबूम् लाईस्पी जूम्‍लो वेस्‍नूम्ना जूम्‍लूक् मस् यर्दनमी नावादे सम्मो खात्नीदोक,

२२ योबोरोबूम् लाईस्पी ङ्‍क छाप्कूवा आम्नी हूक्पी छूये, खीक्‍का आन्‍नी आईम् दूर्‌नूम्। योबोरोबू हेम् लो इस्राएल हेम्‍लो आम्नी कर्तव्यपीका आन्‍नी स्वतन्त्र छूनी। खीक्‍का ङ्‍क छाप्कूवा योबोरोबूम् लाईस्पी आम्नी हूक्पी ताये।

२३ “खोदोलोई आन्‍ना ओरो मईनूम्नोदोक, आन्‍ना योबोरोबूम् लाईस्पी मोऊ मईनूम्, ना आम्नी मोऊआ आन्‍नी म्हूक्पी मईनी।

२४ आन्‍ना आम्नी मीम्छाचीम् लागी लो आम्नी छाछामाचीम् लागीलो सहर ना लूस्-छाराम् लागी क खर् बानेई मनूम्व, खोदोलोई आन्‍ना मईनूम्क यादेसो पूरा मनूम्व।”

२५ खोदोलो गादमी लो रूबेनमीलो खची गोङ्पीक मीचा मोशा ओरोलची, “आना आज्ञा मक तोङ्ना केईका मयाम्का।

२६ ओखी छामाईची, ओखी तोमाची, ओखी लूस्-छारा ना पी-लूपी खोलोङ् गिलादमी सहरपी रहेई छूये।

२७ खोदोलोई आम् रोःची आम् आज्ञा तोङ्ना योबोरोबूम् लाईस्पी जूम्‍लूक् मम् लागी जूम्‍लो वेमीयाम्काना नावादेपा खात्याका।”

२८ खीक्‍काना मोशाआ मूङ्‍कचीम् खची तोक्पी एलाजार पूजारी, नूनमी वात्छा म्छा यहोशू ना इस्राएलीचीम् खची गोङ्पीक खीम्पोस्चीम् लाम्‍लछास् आज्ञा पीची।

२९ मोशाआ खस् ओरोलची, “गादमी गोङ्पीक मीस् लो रूबेनमी गोङ्पीक मीस्लो आम्नी साथपी योबोरोबूम् लाईस्पी जूम्‍लो वेसस्‍ना जूम्‍लूक् मस् यर्दन नावादेपा खात्ना आम्नी लाईस्पी छाप्कूवा कब्जा मईचीदोक, आन्‍ना गिलाद छाप्कूवा खची हक्पी पीयानूम्व।

३० खोदोलोई खचा जूम्‍लो वेम्ना जूम्‍लूक् मस् आम्नी साथपी नावादेपा खाईम् मानेई मईचीनोदोक, खचा आन्‍नीस्का कनान छाप्कूवापीङ् खची हक् मम् भाग तयची।”

३१ गादमी लो रूबेनमीलो खची गोङ्पीक मीचा ओरोपीका, “योबोरोबूआ केईका ऊई लईकाक तूये खूङ्‍क केईका मयाम्का।

३२ केईका जूम्‍लो वेसाम्काना योबोरोबूम् लाईस्पी नावादे कनान छाप्कूवापी खात्याका, खोदोलोई केईका हक् मम् पर्ने भाग क देप् यर्दन योऊ अन्वादेपीङ् छूनूव।”

३३ खीक्‍का मोशाआ गादमी गोङ्पीक लो रूबेनमीलो गोङ्पीक खोलोङ् मीस् ना योसेफमी वात्छा म्छा मनश्शेम् आधा गोङ्पीक खोलोङ् मीस् एमोरीचीम् होङाबू सीहोनमी चारखम् ना बाशानपीक होङाबू ओगमी चारखम्, खची रीम् गोपी परेई छूक् सहरचीका खोलोङ् छाप्कूवा पीची।

३४ खीक्‍का गादमी गोङ्पीक मीस् दीबोन, अतारोत, अरोएर,

३५ अत्रोत-शोपान, याजेर योगबहा,

३६ बेथ-निम्रा, बेथ-हारान — ङ्‍कस् पर्खालआ राम्दीम्पा साहर बोबूईची, ना लूस् छाराम् लागी खर् बानेई मची।

३७ रूबेनमी गोङ्पीक मीचा हेश्बोन, एलाले ना किर्यातैम,

३८ नेबो, बाल-मोन (ङ्‍कचीम् खची नीङ् फात्‍ताक तूये), ना सिब्मा बानेई मची, ना खचा खची होपा बोबूईचीक सहरमी नीङ् यूक्स्ची।

३९ मनश्शेम् वात्छा म्छा माकीरमी छामाईची गिलादपी खाता, ना मूङ्‍क खची हूक्पी मस्‍ना मूङ्‍कपी तूवाक एमोरीस् लात्दीत्ची।

४० खन्सा मोशाआ मनश्शेम् वात्छा म्छा माकीरमी छामाईची गिलाद पीदीतू, ना खस् मूङ्‍कपी तूवा।

४१ मनश्शेम् गोङ्पीक मीस् याईरपी खाताना मूङ्‍कपीक खोलोङ् तेल खची होप्मी हूक्पी मची, ना मूङ्‍क तेल्मी नीङ् हब्बात-याईर यूक्स्ची।

४२ खीक्‍का नोबह क खाताना केनात लो मूङ्‍कपीक तेललो म्हूक्पी मअ, ना मूङ्‍कम् नीङ् म्होप्मी नीङ् तोङ्‍नाङ् नोबह यूक्सू।

मिश्र छाप्कूवापीका मोआब छाप्कूवा सम्मोक लाम्‍री

३३

मोशाम् लो हारूनमीलो अगुवाइपी तूवाना मिश्र छाप्कूवापीका इस्राएलीस् दल-दल छूवाना बानालोक खची लाम्‍रीम् पोम् ललई ङ्‍कङ् के।

२ लाम्‍रीम् खोलोङ् भागपी योबोरोबूम् आज्ञा तोङ्ना मोशाआ लाम्‍री थोस्को थाम्पूम् नीङ् छाप्पू। खची लाम्‍रीम् पोम् ललई ङ्‍क तोङ्‍क तूये:

३ लाईस्पीक लाःमी ईक्पोङ् ङाक् लेईपी खचा रामसेसपीका लाम्‍री थोक्स्ची। खीक्‍का निस्तार-चाडमी म्देसाक लेई इस्राएलीस् खोलोङ् मिश्रीचीम् मूक्स्दूपीका मान्कीमान्की लत्‍ता।

४ मूङ्‍क नाम्‍लापी मिश्रीचा क योबोरोबूआ सेत्क तूस्बूई खची वात्छा छास् खूम्स् खाईचीक तूवा। ऊदोईपीक्यालो योबोरोबूआ खची देऊताचीम् नीया मक तूवा।

५ इस्राएलीस् रामसेसपीका लाम्दूम्तो सुक्‍कोतपी तातेकाना बास् तूवा।

६ खस् सुक्‍कोतपीका लाम्दूमाना गोङ्‌रूत्खाप्-थाम्पूम् चाखेम्पीक एथामपी बास् तूवा।

७ एथामपीका लाम्दूमाना बाल-सेफोनमी नाम्‍आप्स्को हेम्पीक पी-हहीरोतपी आत्‍ता, ना मिग्दोलमी दोक्पी बास् तूवा।

८ खस् पी-हहीरोतपीका लत्‍ताना दीरीत्‍तीम् रालाम्पा छूक्‍तो गोङ्‌रूत्खाप्-थाम्पूपी वोङा। खस् सूक् लेई क लाम् एथाममी गोङ्‌रूत्खाप्-थाम्पूपी लाम्दूम्तो खाताना मारापी बास् तूवा।

९ खस् मारापीका लाम्दूमाना एलीमपी खाता, मूङ्‍कपी ईक्पोङ् नीच्‍ची काऊमी म्पूई लो नूक्पोङ् खजूरमी सीछोलो तूवा। खस् मूङ्‍कपीङ् बास् तूवा।

१० खस् एलीमपीका लाम्दूमाना हालालाप् दीरीत्‍तीम् दोक्पी बास् तूवा।

११ खस् हालालाप् दीरीत्‍तीपीका लाम्दूमाना सीनपीक गोङ्‌रूत्खाप्-थाम्पूपी बास् तूवा।

१२ खस् सीनपीक गोङ्‌रूत्खाप्-थाम्पूपीका लाम्दूमाना दोफकापी बास् तूवा।

१३ खस् दोफकापीका लाम्दूमाना आलूशपी बास् तूवा।

१४ खस् आलूशपीका लाम्दूमाना रपीदीमपी बास् तूवा, मूङ्‍कपी तूप् मीस्चीम् लागी दूम् काऊ मान्तूक तूवा।

१५ खस् रपीदीमपीका लाम्दूमाना सीनैपीक गोङ्‌रूत्खाप्-थाम्पूपी बास् तूवा।

१६ खस् सीनैपीक गोङ्‌रूत्खाप्-थाम्पूपीका लाम्दूमाना किब्रोथ-हत्तावापी बास् तूवा।

१७ खस् किब्रोथ-हत्तावापीका लाम्दूमाना हसेरोतपी बास् तूवा।

१८ खस् हसेरोतपीका लाम्दूमाना रित्मापी बास् तूवा।

१९ खस् रित्मापीका लाम्दूमाना रिम्मोन-फारेसपी बास् तूवा।

२० खस् रिम्मोन-फारेसपीका लाम्दूमाना लिब्नापी बास् तूवा।

२१ खस् लिब्नापीका लाम्दूमाना रिस्सापी बास् तूवा।

२२ खस् रिस्सापीका लाम्दूमाना केहेलातापी बास् तूवा।

२३ खस् केहेलातापीका लाम्दूमाना शेपेर कोम्पी बास् तूवा।

२४ खस् शेपेर कोम्पीका लाम्दूमाना हरादापी बास् तूवा।

२५ खस् हरादापीका लाम्दूमाना मखेलोतपी बास् तूवा।

२६ खस् मखेलोतपीका लाम्दूमाना तहतपी बास् तूवा।

२७ खस् तहतपीका लाम्दूमाना तेरहपी बास् तूवा।

२८ खस् तेरहपीका लाम्दूमाना मित्कापी बास् तूवा।

२९ खस् मित्कापीका लाम्दूमाना हशमोनापी बास् तूवा।

३० खस् हशमोनापीका लाम्दूमाना मसेरोतपी बास् तूवा।

३१ खस् मसेरोतपीका लाम्दूमाना बने-याकानपी बास् तूवा।

३२ खस् बने-याकानपीका लाम्दूमाना होर-हगिदगादपी बास् तूवा।

३३ खस् होर-हगिदगादपीका लाम्दूमाना योतबातापी बास् तूवा।

३४ खस् योतबातापीका लाम्दूमाना अब्रोनापी बास् तूवा।

३५ खस् अब्रोनापीका लाम्दूमाना एस्योन-गेबेरपी बास् तूवा।

३६ खस् एस्योन-गेबेरपीका लाम्दूमाना सीनपीक गोङ्‌रूत्खाप्-थाम्पूपी तूवाक कादेशपी बास् तूवा।

३७ खस् कादेशपीका लाम्दूमाना एदोम छाप्कूवामी रीम्पी तूवाक होर कोम्पी बास् तूवा।

३८ मूङ्‍कपी हारून पूजारी योबोरोबूम् आज्ञा तना होर कोम्पी सप्ना खाता, ना इस्राएलीस् मिश्र छाप्कूवापीका लत्‍ताक लीक्पोङ् दोङ् दोस्पी ङाक् लाःमी लाईस्पीक लेई ख सीया।

३९ होर कोम्पी हारून सीयालो ख १२३ दोङ् बाईक तूवा।

४० कनानमी नेगेव मीचीक छाप्कूवापी तूप् आरादपीक कनानी होङाबूआ इस्राएलीस् बान्चाये पीम् रीङ् येनू।

४१ खस् होर मीचीक कोम्पीका लाम्दूमाना सलमोनापी बास् तूवा।

४२ खस् सलमोनापीका लाम्दूमाना पूनोनपी बास् तूवा।

४३ खस् पूनोनपीका लाम्दूमाना ओबोतपी बास् तूवा।

४४ खस् ओबोतपीका लाम्दूमाना मोआबमी रीम्पी तूवाक इये अबारीमपी बास् तूवा।

४५ खस् इयीमपीका लाम्दूमाना दीबोन-गादपी बास् तूवा।

४६ खस् दीबोन-गादपीका लाम्दूमाना अल्मोन-दिब्लातैमपी बास् तूवा।

४७ खस् अल्मोन-दिब्लातैमपीका लाम्दूमाना नेबोनेरमी अबारीममी कोम्पी बास् तूवा।

४८ खस् अबारीममी कोम्पीका लाम्दूमाना देप् यर्दन योऊमी चाखेम्पी यरीहोपीका नावादेपा मोआबमी म्तेल्म्पी बास् तूवा।

४९ देप् यर्दन योऊमी चाखेम्पी मोआबमी म्तेल्म्पीक बेथ-यशीमोतपीका खाताना हाबिल-शित्तिमपी खस् बास् तूवा।

कनानीस् लाईम् आज्ञा पीचीक

५० यरीहोपीका नावादेपी तूवाक देप् यर्दन योऊमी चाखेम्पीक मोआबमी म्तेल्म्पी योबोरोबूआ मोशा ओरोलअ,

५१ “इस्राएलीस् ओरोलचीव: आन्‍नी देप् यर्दन योऊ कईनूम्ना कनान छाप्कूवापी तातेक्नीकप्का,

५२ आन्‍ना मूङ्‍क छाप्कूवापी तूप् मीस् खोलोङ् मूङ्‍कपीका कलालात्नूम्व, ना खोपेई मम्पाना बानेई मम्पा खची ङोङोक्छे लो धातुम् ङोङोक्छेलो खोलोङ् मासेई मनूम्व। कोम्पी तूक खची थानसो खोलोङ् हत्दीत्नूम्व।

५३ मूङ्‍क छाप्कूवा आम्नी हूक्पी मनूम्ना आन्‍नी मूङ्‍कपीङ् तूवानीव, ऊदोईपीक्यालो मूङ्‍क छाप्कूवा हक् मम् लागी कोङा आन्‍नी पीन्‍नीक तूये।

५४ आन्‍ना आम्नी होप्-होप्मी वंश तूक तोङ्ना मूङ्‍क छाप्कूवा कर्‌सीङ् होक्सानूम्ना भाग-भाग मनूम्ना हास्‍नूम्व। मूङ्‍क तोङ्‍ना कर्‌सीङ् होक्सानूम्‍लो ओरोतो खची खीम्पोस्ची तूप् वंशची ओरोतोङ् थाम्पूवार पीयानूम्व, ना चीछा खची खीम्पोस्ची तूप् वंशची आन्‍ना चीछाङ् थाम्पूवार पीयानूम्व। आम्नी खूक्सू-खूलूचीम् गोङ् तूक तोङ्ना आन्‍ना मूङ्‍क भाग हास्‍नूम्व।

५५ “खोदोलोई आन्‍ना मूङ्‍क छाप्कूवापी तूप् मीस् कल्नूम्नोदोक, मूङ्‍कपी तूम् पीनूम्कस् आम्नी मूक्स्पी वोङाक सोङ् लो आम्नी गाम्पी वोङाक तीतीलो तोङ्‍क छूये, ना आन्‍नी हापी तूनीदोसो खचा आन्‍नी दूक् पीनी।

५६ खीक्‍का कोङा खस् मासेई मम् मीनोक तोङ्नाङ् आन्‍नीसो मासेई मयान्‍नी।”

कनान छाप्कूवामी रीम्

३४

योबोरोबूआ मोशा ओरोलअ,

२ “इस्राएलीस् ओरोलचीना आज्ञा पीचीव: आन्‍नी कनान छाप्कूवापी वोङ्नीकप्का, आन्‍नी दाचाम्मी रूप्पी पीयानीक थाम्पूम् रीम् ङ्‍क तोङ्‍क छूये:

३ “आम्नीम् योऊमेर प्रदेशपी एदोममी दोक्पीक सीनपीक गोङ्‍रूत्खाप्-थाम्पूपी जीस् भाग छूनूव। आम्नीम् योऊमेर हेम् क रीम् नाम्‍आप्स्को हेम् खारा दीरीत्‍तीम्a यास्कोपीका थोक्स्‍ना

४ अक्रब्बीममी लाम्पीका योऊमेर हेम् लत्ना सीन सम्मो ना कादेश-बर्नेम् योऊमेर हेम् सम्मो तान्तेनू। मूङ्‍कपीका हसर-अद्दर छूनूना अम्मोन सम्मो तान्तेनूव।

५ खीक्‍का आम्नी रीम् अज्मोनलाम्पा खीर्‌नूना मिश्रपीक योऊ सम्मो तान्तेनूना भूमध्य सागरपी यान्‍नूव।

६ “होसोङ् नाम्काम्स्को हेम्क रीम् क भूमध्य सागर ना मूङ्‍कम् चाखेम्-चाखेम् छूनूव। आम्नीम् नाम्काम्स्को हेम्क रीम् क ङ्‍कङ् छूनूव।

७ “आम्नीम् योऊना हेम्क रीम् क ङ्‍कङ् छूनूव: भूमध्य सागरपीका थोनूना होर कोम् सम्मो आम्नी रीम् छूनूव,

८ ना होर कोम्पीका लेबो-हमातसम्मो रीम् छूनूव। खीक्‍का मूङ्‍क रीम् सदाद छूक्‍तो

९ सिप्रोन सम्मो तान्तेनूव। मूङ्‍कम् यास्कोक हसन-एनान छूनूव। योऊना हेम्क आम्नी रीम् क ङ्‍कङ् छूनूव।

१० “नाम्‍आप्स्को हेम्क आम्नी रीम् क हसर-एनानपीका सपाम सम्मो छूनूव,

११ ना मूङ्‍क रीम् क सपामपीका दाली यूनूना ऐनमी नाम्‍आप्स्को हेम्पीक रिब्लासम्मो तान्तेनूव। मूङ्‍क रीम् होसोङ् दाली यूनूना गालीलमी दीरीत्‍ती सम्मो तान्तेनूव।

१२ खीक्‍का मूङ्‍क रीम् देप् यर्दन योऊमी म्चाखेम्-चाखेम् छूक्‍तो खारा दीरीत्‍तीपी bलन्‍नूव। लीक् हेम्‍लाम्पा रीम् छूतेई मम्पा आम्नी छाप्कूवा ङ्‍कङ् के।”

१३ मोशाआ इस्राएलीस् ओरोपीकाना आज्ञा पीची, “योबोरोबूम् आज्ञा तोङ्ना कर्‌सीङ् होक्सानूम्ना बोची लो आधालो गोङ्आ हक् मस्को छाप्कूवा ङ्‍कङ् के,

१४ ऊदोईपीक्यालो रूबेनमी लो गादमीलो खची गोङ्चा लो मनश्शेम् आधा गोङ्मी खीम्पोस्चालो खची होप्-होप्मी भाग तचीक तूये।

१५ नीच्‍ची लो आधालो गोङ्आ यरीहोम् म्दोक्पीक देप् यर्दन योऊपीका नाम्‍आप्स्को हेम् खची होप्-होप्मी थाम्पूम् हक् तखीचीक तूये।”

१६ योबोरोबूआ मोशा ओरोलअ,

१७ “आन्‍नी आम्नी हक्मी लागी छाप्कूवा हाईप्पीप् मीस्चीम् खची नीङ् ङ्‍कस्ङा के: एलाजार पूजारी लो नूनमी वात्छा म्छा यहोशूलो।

१८ हक्मी लागी छाप्कूवा हाम् लागी आम्नी गोङ् पीच्‍ची ई-ईल्पो लाम्‍लछा छूतेई मनूम्व।

१९ मूङ्‍कचीम् खची नीङ् ङ्‍क तोङ्‍क तूये:

यहूदाम् गोङ्पीक यपुन्‍नेम् वात्छा म्छा काबेल,

२० शिमियोनमी गोङ्पीक अम्मीहूदमी वात्छा म्छा शेमुएल,

२१ बेन्यामीनमी गोङ्पीक किसलोनमी वात्छा म्छा एलीदाद,

२२ दानमी गोङ्पीक नायक योगलीम् वात्छा म्छा बुक्‍की,

२३ योसेफमी वात्छा म्छा मनश्शेम् गोङ्पीक लाम्‍लछा एपोदमी वात्छा म्छा हन्‍नीएल,

२४ योसेफमी वात्छा म्छा एफ्राइममी गोङ्पीक नायक शिप्‍तानमी वात्छा म्छा कमूएल,

२५ जबूलूनमी गोङ्पीक लाम्‍लाछा पर्नाकमी वात्छा म्छा एलीजापान,

२६ इस्साखारमी गोङ्पीक लाम्‍लाछा अजानमी वात्छा म्छा पल्तिएल,

२७ आशेरमी गोङ्पीक लाम्‍लाछा शलोमीम् वात्छा म्छा अहीहूद,

२८ नप्‍तालीम् गोङ्पीक लाम्‍लाछा अम्मीहूदमी वात्छा म्छा पदहेल।”

२९ कनान छाप्कूवापी इस्राएलीचीम् रापी मूङ्‍कचीम् खची भाग हाईम्पीम् लागी योबोरोबूआ सोक्‍क मीस् ङ्‍कस्ङा के।

a 

३४:३ खारा दीरीत्‍ती – अर्थात्, मृत सागर

b 

३४:१२ खारा दीरीत्‍ती – अर्थात्, मृत सागर

लेवीचीम् सहर

३५

योबोरोबूआ यरीहोपीका नावादे यर्दनमी चाखेम्पीक मोआबमी म्तेल्म्पी मोशा ओरोलअ,

२ “खची हक् गोपी तात्‍ताक भागपीका जीस् लेवीस् तूम् लागी सहर पीयानूम्व लचीना इस्राएलीस् आदेश पीचीव। खीक्‍का लेवीस् मूङ्‍क सहरमी बरबार खार्काम् लागी थाम्पू पीचीव।

३ सहरपी क खस् तूनूव। खार्का क खची पी-लूपी, लूस्-छारा ना बीन्‍नीपा खची पोसूचीम् लागी छूनूव।

४ “सहरपीक ऊक-ऊक खार्काई आन्‍ना लेवीस् पीनूम्, मूङ्‍क सहरमी पर्खालपीका ईक् हबऊ हात पाखा हेम् सहरमी बरबार छूनूव।

५ आन्‍ना सहरमी पाखापी नाम्‍आप्स्को हेम् नीस् हबऊ हात, योऊमेर हेम् नीस् हबऊ हात, नाम्काम्स्को हेम् ना योऊना हेम् नी-नीस् हबऊ हात सहर क म्‍रापी छूम्मीना थापानूम्व। खचीम् खची सहरमी खार्का ङ्‍कङ् के।

पम्चीस्को-रीम्चीस्को सहर

व्यवस्था ४:४१-४३; १९:१-१४; यहोशू २०:१-९

६ “आन्‍ना लेवीस् पीयानूम्क सहरपीका तूक्ची क पम्चीस्को-रीम्चीस्को सहर छूये। मीस् सेईप्ची मूङ्‍कपी जूक्ना खात्ना तूदूरची। ङ्‍कपीका बीन्‍नीपा आन्‍ना लेवीस् लीक्पोङ् नीच्‍ची सहर पीयानूम्व।

७ लेवीस् पीम् पर्ने सहर ना खची खार्का जम्मा लीक्पोङ् रेक्ची छूम् छूये।

८ ङ्‍क सहर इस्राएलीचीम् हक् गोपी तूक थाम्पूपीका छूतेई मनूम्व। लेवीस् ओरोतो गोङ् तूप्चा ओरोतोङ् सहर पीचीनूव, ना चीछा गोङ् तूप्चा चीछाङ् सहर पीचीनूव। लेवीस् पीम् सहर ई-ईबूम् गोङ्पी तूक थाम्पूवारमी नाप तोङ्ना छूये।”

९ होसोङ् योबोरोबूआ मोशा ओरोलअ,

१० “इस्राएलीस् ओरोलचीव: आन्‍नी देप् यर्दन योऊ तरेई छूनीना कनान छाप्कूवापी तातेक्नीकप्का,

११ मूङ्‍कपी पम्चीस्को-रीम्चीस्को सहर सोक्नूम्व, ना अन्जानपी हेप्पा मीस् सेतदोक मूङ्‍क मीस् सेईप् मीस् मूङ्‍कपी जून्खानूव।

१२ मूङ्‍क सहर बदला लाम् लाम्चीपीका पम्चीस्को-रीम्चीस्को थाऊ छूये, ना मूङ्‍क मीस् सेईप् समुदायमी लाईस्पी नीयाम् लागी थोमान्‍रेम् सम्मो मूङ्‍क सेत्चीनूनव।

१३ आन्‍ना पीम् पर्ने पम्चीस्को-रीम्चीस्को सहर तूक्ची छूनूव।

१४ देप् यर्दन योऊमी अन्वादे नाम्‍आप्स्को हेम् सूप्ची सहर, ना कनान छाप्कूवाम् नाम्काप्स्को हेम् सूप्ची सहर पम्चीस्को-रीम्चीस्को सहरमी लागी छूतेई मनूम्व।

१५ इस्राएलीची, थारूपोची ना खची रापी बीन्‍नीपा छाप्कूवापीका ताप्ना तूप्चीम् लागी मूङ्‍क सहर तूक्ची पम्चीस्को-रीम्चीस्को सहर छूये। ओरोना अन्जानपी हेप् मीस् सेईप् मीस् मूङ्‍कपी जूक्ना खाईदूर।

१६ “हेप्पा सेल्मी जूम्‍लोआ खोक्सना हेप् मीस् सेतदोक मूङ्‍क मीस् सेईप्ङा के। मूङ्‍क मीस् सीम् दण्ड पीम् छूये।

१७ हेप् मीचा बीन्‍नीपा मीस् लूङ्‍आ गकना सेतदोक मूङ्‍क मीस् सेईप्ङा के। मूङ्‍क मीस् सेईप् मीस् सीम् दण्ड पीम् छूये।

१८ अथवा हेप् मीचा सीङ्मी जूम्‍लो खाईयना हेप् मीस् केरना सेतदोक मूङ्‍क मीस् सेईप्ङा थरेई छूये, ना मूङ्‍क मीस् सेईप् सीम् दण्ड पीम् छूये।

१९ मीस् सेत्कम् हीःम् म्फाई लाम् लन्ची मप् मीचा मूङ्‍क मीस् सेईप् मीस् सेत्नूव; मूङ्‍क म्फाई लाम् लन्ची मप् मीचा मूङ्‍क मीस् सेईप् छीप्‍प मोरो सेत्नूव।

२० हेप् मीचा आर्को मीस् जेर ना मूङ्‍क तलना सेतदोक अथवा सूल्न्चीना सीङ्आ गकना सेतदोक,

२१ अथवा म्हूःआ केरना सेतदोक, मूङ्‍क केर्प् मीस् सेईम् छूये। मूङ्‍क मीस् सेईप्ङा के। म्फाई लाम् लन्ची मप् मीचा मूङ्‍क हापी छीप्प मूङ्‍कपीङ् सेत्नूव।

२२ “खोदोलोई हेप् मीचा बीन्‍नीपा मीस् रिस-ईबी मान्दी अन्जानपी तलना सेत, अथवा ऊची थक्‍आ गकना मूङ्‍क मीस् थयना सीये,

२३ अथवा दुश्मनीङ् मान्तूप् ना खोती मम् लन्ची मान्मप् मीचा होक्सक लूङ्आ हेप् मीस् थयना सीदोक,

२४ समुदायआ मीस् सेईप् मीस्मी लो मीस् सेत्कम् हीःम् फाई लाम् लन्ची मप् मीस्मीलो रापी ङ्‍क नियम तूक तोङ्ना नीया मम् छूये।

२५ इस्राएली समुदायआ क मीस् सेईप्मी हीःम् फाई लाम् लन्ची मप् मीस्मी हूक्पीका मूङ्‍क मीस् सेईप् मीस् लेन्चामीचीनूना मूङ्‍क लाईस्पी जूकाना खाताक पम्चीस्को-रीम्चीस्को सहरपी मूङ्‍क होसोङ् पोक्स्छोक्स्‍नूव। खीक्‍का पवित्र तेलआ अभिषेक छूवाक दूङ् देप्क पूजारी मान्सीम् सम्मो मूङ्‍क मूङ्‍कपीङ् तूनूव।

२६ “खोदोलोई मूङ्‍क मीस् सेईप् मीस् म्होप् जूकाना खाताक पम्चीस्को-रीम्चीस्को सहरपीका पाखा खाते,

२७ ना हीःम् म्फाईप् लाम् लन्ची मप् मीचा मूङ्‍क सहरपीका पाखापी छीप्पना सेतदोक मूङ्‍क सेईप् मीस् दोसी छूनो।

२८ दूङ् देप्क पूजारी मान्सीम् सम्मो मूङ्‍क सहरगोपीङ् तूम् पर्ने तूवा; दूङ् देप्क पूजारी सीकप्काङाङ् मूङ्‍क म्होप्मी थाम्पूवारपी आईम् दूर्‌वा।

२९ “आन्‍नी हापी तूनीदोसो आन्‍नी ना हन्‍ना ताईक खोलोङ् आम्नी दूङ्चीपी ङ्‍क धार्मिक नियम कायम छूचाये।

३० “हेप् मीचा बीन्‍नीपा मीस् सेतदोक मूङ्‍क मीस् सेईप् मीचा साक्छीचा पीयस्क सबूतमी आधारपीङाङ् सीम् दण्ड तनूव। खोदोलोई ईबूम्ङाङ् साक्छीम् गवाहीमी आधारपी बीन्‍नीपा मीस् आस्सो सीम् दण्ड पीयानूम्नव।

३१ “सीम् दण्ड तोम् योग्य छूक् मीस् सेईप् मीस् लेन्चामीम् लागी आन्‍ना छुटकाराम् मोल लाप्नूम्नव। मूङ्‍क सेईम्ङा छूये।

३२ “पम्चीस्को-रीम्चीस्को सहरपी जूकाना खाताक मीस्पीका आन्‍ना छुटकारा मनूम्कम् दाम् लाप्नूम्नव, ना दूङ् देप्क पूजारी मान्सीम् सम्मो मूङ्‍क म्होप्मी थाम्पूपी आईम् तनूनव।

३३ “आन्‍ना आम्नी होप् तूनीक थाम्पू अशुद्ध मनूम्नव। ऊदोईपीक्यालो मीस् सेत्चीक हीःआ छाप्कूवा अशुद्ध मय। मीस् सेईप् मीस्मी हीःपीका बीन्‍नीपा ऊमी हीःआसो मीस् सेत्चीना अशुद्ध छूवाक छाप्कूवा शुद्ध मम् दूराम्नो।

३४ आन्‍ना आम्नी होप् तूनीक थाऊ लो कोङ् बास् तूवोक थाऊलो अशुद्ध मनूम्नव, ऊदोईपीक्यालो कोङ् योबोरोबू इस्राएलीचीम् रापी बास् तूवो।”

खची सूर् छूक् मीम्छाचीम् हक्

३६

योसेफमी यय, मनश्शेम् म्चास्, माकीरमी वात्छा म्छा गिलादमी गोङ्पीक देप् मीचा मोशाम् लो इस्राएली लाम्‍लछाचीम्‍लो लाईस्पी ताना ओरोपीका,

२ “योबोरोबूआ इस्राएलीस् कर्‌सीङ् होम्ना छाप्कूवा खची हूक्पी पीम् लागी आन् आज्ञा पीयाक तूवा, खीक्‍का ओखी नेछो सलोफादमी हक् खम् मीम्छा म्छास् पीचीव पीकाना योबोरोबूआ आन् आज्ञा पीयाक तूये।

३ हन्‍ना खचा इस्राएलीचीम् बीन्‍नीपा गोङ्पीक वात्छास्का सूर् मईचीदोक, खची हक् वात्छाचीम् खची हक्पी काप्पे। ओरोना ओखी खूक्सू-खूलूचीम् दाचाम् मास्‍ना खाते।

४ इस्राएलीचीम् पुनर्स्थापनाम् दोङ् ताईलो मूङ्‍क मीम्छाचीम् खची खूक्सू-खूलूचीम् दाचाम्सो सूर् मईचीना खात्क गोङ्मी दाचाम्पीङ् थपेई छूये। ओरोना ओखी खूक्सू-खूलूचीम् गोङ्मी दाचाम् केईका मासूम्ताम्का।”

५ योबोरोबूआ आज्ञा मक तोङ्ना मोशाआ इस्राएलीस् ओरोपीकाना आदेश पीयू, “योसेफमी छामाईचीम् गोङ्आ पीकाक रीङ् थीक्‍काङ् के।

६ सलोफादमी मीम्छा म्छाचीम् तोक्पी योबोरोबूआ ङ्‍क आज्ञा पीम्पा तूये: खची पा लाम्पाक गोङ्पीक खीम्पोस्चीका आस्लोई खची सूर् मम् लये मूङ्‍कलोङाङ् खचा सूर् मस्‍नूव।

७ ओरोना मयाम्कसा इस्राएलीचीम् दाचाम्मी हक् ईबूम् गोङ्पीका आर्को गोङ्पी खाईम् तयनो। खोलोङ् इस्राएलीचीम् खची होप्-होप्मी खूक्‍सू-खूलूचीम् दाचाम् खची होप्मी गोङ् गोपीङ् रहेई छूये।

८ इस्राएलीचीम् ऊकदोसो गोङ्पी दाचाम्मी हक् तयक भाग तोक् मीम्छाआ म्पा हेम्क गोङ्पीकलो सूर् मनूव, ना ओरोना खोलोङ् इस्राएलीचा खची होप्मी खूक्सू-खूक्सूचीम् दाचाम्मी हक् तयची।

९ ऊतोङ्‍कदोसो खची खूक्सू-खूलूचीम् दाचाम् ईबूम् गोङ्पीका आर्को गोङ्पी सारेई मस्‍नूनव, खोदोलोई खोलोङ् इस्राएलीचीम् खची होप्-होप्मी खूक्सू-खूलूचीम् दाचाम् खची होप्मी गोङ् गोपीङ् रहेई छूये।”

१० योबोरोबूआ मोशा आज्ञा पीक तोङ्ना सलोफादमी मीम्छा म्छाचा मची।

११ सलोफादमी मीम्छा म्छास् महला, तिर्सा, होग्ला, मिल्का ना नोआहआ म्पाम् म्बू-म्नेछोचीम् वात्छा म्छास्का सूर् मची।

१२ मूङ्‍कचीम् खची सूर् योसेफमी म्छा मनश्शेम् छामाईमी वंशपीङ् छूवा। ओरोना मूङ्‍कचीम् खची खूक्सू-खूलूचीम् दाचाम् मूङ्‍कचीम् खूक्‍सू-खूलूचीम् खची गोङ्पीङ् रहेई छूवा।

१३ यरीहोपीका नावादे देप् यर्दन योऊमी चाखेम्पी तूवाक मोआबमी म्तेल्म्पी योबोरोबूआ मोशालाम्पा इस्राएलीस् पीचीक आज्ञा लो नियमलो ङ्‍कस्ङा के।

व्यवस्थाम् सोक्सर

छेईलम्

व्यवस्थाम् सोक्सर अंग्रेजी ‘ड्यूटेरोनोमी’ ग्रीक ‘ड्यूटेरोनोमीओन’ पीका ताक के। ङ्‍कम् अर्थ “दोस्रो व्यवस्था” अर्थात् “व्यवस्था दोरेई मम्पा” पीक्याक के। मोशाआ ङ्‍क व्यवस्था लाईस्पी सीनै कोम्पी पीचीक तूवा; खसा मूङ्‍कङ् होसोङ् दोरेई मना दोस्रो व्यवस्था पीम्पा पीम् बूजेई मयाम्। ऊदोईपीक्यालो ङ्‍क नाम्‍ला सम्मो लीक्पोङ् दोङ्पीका मेक्‍तोक खोलोङ् दूङ् नीनाम्मा हेम्क खची अविश्‍वासमी कारणआ गोङ्‍रूत्खाप्-थाम्पूपीक लाम्‍रीपीङ् सीयाखात्क तूवा ना दोस्पीक दूङ्आ नम्‍लोना नीनाम्माम् व्यवस्था बूजेई मम् मान्दूर्‌स्क तूवा।

मोशाआ व्यवस्था रीदाम्मी रूप्पी पीचीना इस्राएलीचीम् खची गोङ् नीनाम्माम् रीङ्बऊलाम्पा उत्साहा पीम् लन्ची मअ। मोशाम् उदेश्य क सीनै कोम्पी मस्क करार इस्राएलीचा होसोङ् नविकरण मस्‍नू, अर्थात् नीनाम्मापी खची होपा खची होप्ङा ताजा समर्पण मस्‍नू पीम् तूवा। समर्पण मान्दी खचा जूम्‍लूक् मस्लो कोम् मान्दूर्‌ची ना कनान छाप्कूवा खची हूक्पी मम्‍ना नीनाम्माम् आसीक् तोम्सो मान्दूर्‌ची।

ङ्‍क सोक्सरमी मुख्य पद व्यवस्था ३१:१२ के। ङ्‍क सोक्सर सूक् भागपी हाम् दूराम्:

(0) १–४ अध्याय: याताक नाम्‍लापी नीनाम्माम् विश्‍वासयोग्यता

(0) ५–२६ अध्याय: ईनीम्बाक नाम्‍लापी नीनाम्माम् आज्ञा

(0) २७–३४ अध्याय: हन्‍ना ताईक नाम्‍लापी नीनाम्माम् यादे

व्यवस्थाम् सोक्सर

होरेबपीका लईम्ना खाईम् आज्ञा

१

इस्राएलीस् देप् यर्दन योऊमी नाम्‍आप्स्को हेम्पीक गोङ्‌रूत्खाप्-थाम्पूपी तूवालो खस् खोलोङ् मोशाआ लचीक रीङ्बऊ ङ्‍कस्ङा के। मोन्तोलो खस् देप् यर्दन योऊमी नावादे हेम् पारान ना अन्वादे हेम् तोफेल, लाबान, हसेरोत ना दीसाहाब सहरमी रापी तूवाक सूपमी दोक्पीक यर्दनमी बेँसीपी तूवा।

२ सेइर कोम्मी लाम्‍लाम्पा छूक्‍तो होरेबपीका कादेशबर्ने सम्मो खाईम् ईक्पोङ् ईलेईङाङ् लागेई छूवादोङा।

३ खोदोलोई इस्राएलीस् मिश्र छाप्कूवापीका लत्‍ताक लीक्पोङ् दोङ् दोस्पी ईक्पोङ् ईक् लाःमी लाईस्पीक लेईपी योबोरोबूआ मोशा आज्ञा पीक खोलोङ् रीङ् मोशाआ इस्राएलीस् ईची।

४ हेश्बोनपी चारखम् तोप् एमोरीचीम् होङाबू सीहोन खीक्‍का एद्रई ना अस्तारोतपी चारखम् तोप् बाशानपीक होङाबू ओगपीका मोशा कोस्साकप्का ङ्‍क छूवाक तूवा।

५ देप् यर्दन योऊमी नावादे नाम्‍आप्स्को हेम्पीक मोआब छाप्कूवापी मोशाआ ओरोपीकाना ङ्‍क ललई नम्‍लोना ईम् थालेई मअ:

६ होरेबपी योबोरोबू ई नीनाम्माआ केई ओरोलई, “आन्‍नी ङ्‍क कोम्पी तूवानीक हायाम्‍तातो छूवाखाता।

७ हन्‍ना आन्‍ना छाउनी गस्‍नूम्ना आम्नी लाम्‍री थोक्सानूम्व। एमोरीचीम् कोम् हेम्पीक छाप्कूवापी ना मूङ्‍कम् बरबारपीक खोलोङ् थाम्पूपी — अराबापी, कोम्पी, नाम्काम्स्को हेम्पीक तराईपी, नेगेवपी, ना दीरीत्‍तीम् चाखेम्पी कनानीचीम् छाप्कूवा सम्मो, लेबनान सम्मो खीक्‍का देप् यूफ्रेटिस योऊ सम्मोङ् खात्नीव।

८ खोङ्‍नूम्व, ङ्‍क छाप्कूवा कोङा आन्‍नी पीन्‍नीक तूये। मूङ्‍क छाप्कूवापी वोङ्नीना हक् मनूम्व; मूङ्‍क छाप्कूवा योबोरोबूआ आम्नी खूक्सू-खूलूस् अब्राहाम, इसहाक ना याकूबचीका आन्‍नी ना दोस्काक आम्नी छामाईची ‘कोङा पीयान्‍नी’ पीकाना यादे मूक तूवा।”

लाम्‍लछास् सोक्चीक

प्रस्थान १८:१३-२७

९ मूङ्‍क नाम्‍लापी कोङा आन्‍नी ओरोलोन्‍नी, “कोङा ओ हाल्‍ला आम्नी भार खूर्‌दूरोनो।

१० योबोरोबू आम्नी नीनाम्माआ आन्‍नी पतो-छातो खाईमीयानीक तूये, ना ईनीम्बा आन्‍नी नाम्छूईतोक सोङ्‌गेर् तोङ्ना ङीर्‌ङा मान्तेईप् छूवानीक तूये।

११ योबोरोबू आम्नी खूक्सू-खूलूचीम् नीनाम्माआ आन्‍नी हबऊ गुणापीका दूङ्देतो होसोङ् पतो-छातो खाईमीयानीव ना खसा यादे मक तोङ्ना आन्‍नी आसीक् पीयानीव!

१२ खोदोलोई कोङा दानाई आम्नी समस्या, आम्नी बोझ ना आम्नी खेम्वा-मोम्वा ओ हाल्‍ला खूर्‌दूरोयोनाई?

१३ आन्‍नी तूनीकप्क खोलोङ् गोङ्पीका लूखूप्चीलोक, बूजेईमपा ना अनुभवी मीस् सोक्नूम्व, खीक्‍का कोङा मूङ्‍कस् आम्नी लाम्‍लछा बानेई मूयोची।”

१४ आन्‍ना कोङ् ओरोपीकानीना ङरी आनोनी, “आना पीयीकाक चाई नप् तूये।”

१५ खन्सा आन्‍ना आम्नी गोङ्चीपीका सोकानूम्क बूजेईमप् ना साम्दी दोम् खाईप् मीस् कोङा सोकूची, ना आम्नी होप्-होप्मी गोङ्मी लागी मूङ्‍कस् हबऊ, ईक्चून्दूलूम्, ङाक्पोङ् ना ईक्पोङ्मी लाम्‍लछा बानेई मूची, खीक्‍का बीन्‍नीपा गोङ्पीक लाम्‍लछास्सो सोकूची।

१६ मूङ्‍क नाम्‍लापी कोङा आम्नी नीया मप्ची ओरो पीकोना आज्ञा पीयूचीक तूवा: “आम्नी नेछोचीम् रापीक खेम्-मोम् रीङ् येन्‍नूम्व ना नम्‍लो नीया मनूम्व। मूङ्‍क खेम्वा-मोम्वा इस्राएली बूबू-नेछोचीम् गोपी छूकदोसो अथवा ईल्पो क इस्राएली ना आर्को क बीन्‍नीपा छाप्कूवापीका ताप्ना तूप् मीस्मी गोपी छूकदोसो, आन्‍ना नम्‍लोना नीया मनूम्व।

१७ नीया मईनूम्‍लो आन्‍ना मीस्मी पन मनूम्नव। आन्‍ना देप्-चीमा नीप्पोमीङ् खची रीङ् येन्‍नूम्व। खीक्‍का आस्सो मीस्पीका कीनीनव, ऊदोईपीक्यालो नीयाम् फैसलान् नीनाम्माम् हूक्पी छूये। आन्‍नी गार छूनीक मुद्दा ओ दोक्पी तात्नूम्व, ना मूङ्‍क कोङा येनो के।”

१८ मोन्तोलो आन्‍ना मम् पर्ने खोलोङ् रीङ् कोङा आन्‍नी आदेश पीन्‍नीक तूवा।

चीवामप्ची पोक्स्चीक

गन्ती १३:१-३३

१९ खीक्‍काना केईका होरेबपीका लाम्दूमीकाना योबोरोबू ई नीनाम्माम् आज्ञा तोङ्ना मूङ्‍क आन्‍ना तानूम्क हायाम् देप् ना ईकीम् लप् गोङ्‌रूत्खाप्-थाम्पूलाम्पा छूक्‍तो एमोरीस् तूस्को कोम्पीक छाप्कूवा हेम् लागेई छूयीका। खीक्‍का केईका कादेश-बर्नेपी ताबानीका।

२० खीक्‍काना कोङा आन्‍नी ओरोलोन्‍नी, “योबोरोबू ई नीनाम्माआ केई पीयाक एमोरीचीम् कोम्पीक छाप्कूवापी आन्‍नी तालातानीक तूये।

२१ खोङ्‍नूम्व, योबोरोबू आम्नी नीनाम्माआ मूङ्‍क छाप्कूवा आम्नी हूक्पी पीयानीक तूये। योबोरोबू आम्नी खूक्सू-खूलूचीम् नीनाम्माआ पीकाक तोङ्ना आन्‍नी खात्नीना मूङ्‍कपी हक् मनूम्व। आन्‍नी कीनीनव, ना आम्नी सानीवा चाईमीयानूम्नव।”

२२ खोदोलोई आन्‍नी खोलोआ ओ दोक्पी तानीना ओरोपीकानी, “मूङ्‍क छाप्कूवा ऊतोङ्‍कई तूये पीम्ना चीवा मम् लागी ओखी लाईस्पी मीस् पोक्स्चीव। खीक्‍का मूङ्‍क छाप्कूवापी केईका ऊक लाम्‍लाम्पाई खाईम् पर्ने ना ऊक-ऊक सहरपीई तातेक्याका पीम् रीदाम् खचा ओखीपी तातची।”

२३ कोङा ङ्‍क रीङ् नतू। खीक्‍का कोङा खोलोङ् गोङ्चीपीका ई-ईल्पो मूना ईक्पोङ् नीप्पो मीस् सोकूची।

२४ खस् कोम् हेम् खाता ना एश्कोलमी बेँसीपी तातेकाना मूङ्‍कपी दूलेई छूवा।

२५ खचा मूङ्‍क छाप्कूवापीक हेप् फलफूल तात्ची। खीक्‍का “केईका योबोरोबू ओखी नीनाम्माआ पीयाकाक मूङ्‍क छाप्कूवा हायाम् नप् रईछ” पीम् रीदाम् खचा पची।

इस्राएलीचा योबोरोबूम् ऊल्‍लोङ् मस्क

२६ खोदोलोई आन्‍ना मूङ्‍कपी खाईम् मानेई मान्मनूम्। योबोरोबू आम्नी नीनाम्माम् आज्ञाम् ऊल्‍लोङ्पी आन्‍नी पकानी।

२७ आम्नी तम्बू गोपी चीबूर्‌लतो आन्‍ना ओरोपीकानी, “योबोरोबूआ केईका जेरीकाकसा केईका एमोरीचीम् खची हूक्पी पीयीकाना मासेई मम् लागी मिश्र छाप्कूवापीका लातीकाना बायीकाक के।

२८ केईका हापी खाईम् दूराम्का? ओखी नेछोचा केईका ओखी पोऊ सन्खामीयीकाक तूये। खचा ओरोपीके, ‘मूङ्‍क खोलोङ् मीस् ओखीप्का दूङ् देप् ना दूङ् रेप् तूये। खचीम् खची सहर देप् तूये ना खचा नाम्छूई सम्मो ताप्‍तेप् खर् राप्चीक तूये। केईका मूङ्‍कपी अनाकीस्सो तम्काक तूये’।”

२९ खोदोलो कोङा आन्‍नी ओरोलोन्‍नी, “कीनीनव। खचीप्का कीनीनव।

३० योबोरोबू मिश्र छाप्कूवापी आम्नी लागी जूम्‍लूक् मक आन्‍ना तानूम्क तूवा, खूङ्‍क तोङ्नाङ् आम्नी लाईस्पी खाईप्चाप् योबोरोबू आम्नी नीनाम्माआ आम्नी लागी जूम्‍लूक् मय।

३१ गोङ्‍रूत्खाप्-थाम्पूपी आन्‍नी लाम्दूमानीक खोलोङ् लाम्पी म्पाआ म्छा खूरक तोङ्ना योबोरोबू आम्नी नीनाम्माआ आन्‍नी ङ्‍कपी मान्ताम्‍लाम् सम्मो ऊतोङ्नाई आन्‍नी खूरानीना तातानीक तूवा, खूङ्‍क आन्‍ना तानूम्क तूवा।”

३२ खूङ्‍क तोङ्ना छूवादोसो आन्‍ना योबोरोबू आम्नी नीनाम्मापी भरोसा मान्मनूम्;

३३ आम्नी लागी तूस्को थाऊ लाम् लागी लो आन्‍नी खाईस्को लाम् खोमीम् लागीलो सेपा मीःपी ना लेपा मोम्पी छूवाना आम्नी लाम्‍रीबरी आम्नी लाईस्-लाईस् खाईप् नीनाम्मापी आन्‍ना भरोसा मान्मनूम्।

इस्राएलीचीपी योबोरोबूम् दण्‍ड ताक

गन्ती १४:२०-४५

३४ आन्‍नी चीबूर्‌लनीक येन्‍ना योबोरोबू हायाम् म्छूली काता, खीक्‍का खसा ओरोपीकाना म्सानीवापी रीङ् मअ,

३५ ‘ङ्‍क ईजेर्म् लप् दूङ्पीक ईल्पोआसो कोङा आम्नी खूक्सू-खूलूस् पीयान्‍नी पीकोना यादे मूक मूङ्‍क नप् छाप्कूवा खोम् तयस्‍नो।

३६ यपुन्‍नेम् वात्छा म्छा कालेबआङाङ् मूङ्‍क छाप्कूवा खोम् तय। खसा सीक्‍क मूङ्‍क थाम्पू कोङा ख म्छामाईचीका पीयोची, ऊदोईपीक्यालो ख योबोरोबूम् दोस्-दोस् पूरा म्सानीवापीका लाम्दूमाक तूये।”

३७ आन्‍ना गर्दा योबोरोबू ओपीकासो म्छूली काताना कोङ् ओरोलो, “आनासो मूङ्‍कपी वोम् तयनो।

३८ खोदोलोई आम् बोक्छोप् नूनमी वात्छा म्छा यहोशू मूङ्‍कपी वोम् तय। आना ख उत्साहा पीव, ऊदोईपीक्यालो खसा मूङ्‍क छाप्कूवा इस्राएलीचीम् हूक्पी मय।

३९ आम्नी छाछामाचीम् तोक्पी क खस् खची साछीमीचा थूनापी मईचीना खाईयची पीकानीना आन्‍ना पीकानीक तूवा, खोदोलोई मूङ्‍क नप् लो रईलो मान्छेईप् चीचीमा आम्नी छाछामाचा मूङ्‍कपी वोम् तयची। कोङा मूङ्‍क छाप्कूवा मूङ्‍कस् पीयोची ना मूङ्‍कपी खचा हक् मईची।

४० खोदोलोई आन्‍नी क आत्‍तानीना हालालाप् दीरीत्‍ती हेम्पी तूक गोङ्‍रूत्खाप्-थाम्पूपी खात्नीव।”

४१ खीक्‍काना आन्‍ना कोङ् ओरोलोनी, “केईका योबोरोबूम् ऊल्‍लोङ्पी मोऊ मम्काक तूये। योबोरोबू ओखी नीनाम्माआ आज्ञा मक तोङ्ना केईका खात्याकाना खस्का जूम्‍लूक् मयाम्का।” ङ्‍क कोम्पीक छाप्कूवापी सम्खाम् नप् तूये मीनानीना आन्‍नी खोलोआ आम्नी होप्-होप्मी जूम्‍लो वेसानूम्।

४२ खोदोलोई योबोरोबूआ कोङ् ओरोलो, “खस् ओरोलचीव, ‘थोम्‍ला सप्नूम्ना खान्‍नीनव ना जूम्‍लूक् मनूम्नव। मादोन् आन्‍नी आम्नी साछीमीचीप्का सत्नी, ऊदोईपीक्यालो कोङ् आम्नी रापी छूवोनो’।”

४३ ङ्‍क रीङ् कोङा आन्‍नी लोन्‍नी, खोदोलोई आन्‍ना येईम्ङा मान्येन्‍नीक तूवा। आन्‍नी योबोरोबूम् आज्ञाम् ऊल्‍लोङ्पी खातानी, ना पीक्याक मान्‍रेप् छूवानीना कोम् हेम्पीक छाप्कूवापी सपानूम्ना खातानी।

४४ खीक्‍का कोम्पी तूप् एमोरीचा आन्‍नीस्का जूम्‍लूक् मची, ना सूवेर्-गवेईमी हूलआ मीस् खेदा मईक तोङ्ना खचा आन्‍नी सेइरपीका होर्मा सम्मो खेदा मतो खायानीना आन्‍नी सतानी।

४५ खीक्‍का आन्‍नी आत्‍तानीना तानीना योबोरोबूम् लाईस्पी खापानी, खोदोलोई खसा आन्‍नी खापानीक मान्येईक तूवा, ना खूङ्‍कपी सानीवासो मान्मक तूवा।

४६ खन्सा आन्‍ना मूङ्‍क कादेशपी हायाम् तातो नाम्‍ला काईम् बोक्सा।

इस्राएलीस् गोङ्‍रूत्खाप्-थाम्पूपी दूलेई छूवाक

२

खीक्‍का योबोरोबूआ कोङ् लोक तोङ्नाङ् केईका आत्‍तीकाना हालालाप् दीरीत्‍तीम् दोक्पीक गोङ्‍रूत्खाप्-थाम्पू हेम् खातीका, खीक्‍का हायाम् तातो केईका सेइरमी कोम्पीक छाप्कूवापी दूलेई मम्चाम्का।

२ खोदोलो योबोरोबूआ कोङ् ओरोलो,

३ “आन्‍नी ङ्‍क कोम्पीक छाप्कूवापी गूमेई छूवानीक हायाम् तातो छूवा। हन्‍नान् योऊना हेम् खात्नीव।

४ आना खोलोङ् मीस् ओरोपीकाना आज्ञा पीचीव: ‘आन्‍नी हन्‍ना सेइरपी तूप् एसावमी छामाईची, अर्थात् आन्‍नी आम्नी होप्मी बूबू-नेछोस् तूस्को छाप्कूवालाम्पा छूक्‍तो खाईम् पीक्चाईनीक तूये। खस् आम्नीप्का कीसे, खोदोलोई आन्‍नी हायाम् चीङ्चीङ् तूवानीव।

५ खस् जूम्‍लूक् मम् लागी हूर्स् नूम्नव, ऊदोईपीक्यालो कोङा आन्‍नी खची छाप्कूवा गोपी आम्नी लोफेमा तीक्स्को तोदीसो थाऊ पीयान्‍नीनो। सेइरमी कोम्पीक छाप्कूवा कोङा एसावमी हूक्पी पीयूक तूये।

६ चाम् थक् लो दूम् काऊलो आन्‍ना खाप्चीमा छोम्ना खचीप्का खेईम् बोक्से’।”

७ योबोरोबू आम्नी नीनाम्माआ आन्‍ना मनूम्क खोलोङ् लक्पी आसीक् पीयानीक तूये। ङ्‍क हायाम् देप् गोङ्‍रूत्खाप्-थाम्पूपीक लाम्‍रीपी खसा आम्नी चोलोगूलो मक तूये। ङ्‍क लीक्पोङ् दोङ्बरी योबोरोबू आम्नी नीनाम्मा आम्नी साथपीङ् तूवाक तूये, ना आन्‍नी ऊमीसो रोरेखा मान्छूक तूये।

८ खन्सा सेइरपी तूप् एसावमी छामाईची, अर्थात् ओखी बूबू-नेछोस् तूवाकम् रालाम्पा केईका खातीका। खीक्‍का एलातपीका लो एस्योन-गेबेरपीकालो बानाक अराबापीक लाम्‍लाम्पा मान्खाईमो केईका मोआबपीक गोङ्‍रूत्खाप्-थाम्पूपीक लाम् हेम् खातीका।

९ खीक्‍काना योबोरोबूआ कोङ् ओरोलो, “मोआब दूक् पीयानूम्नव, ना खस् जूम्‍लूक् मम् लागी चप्सानूम्नव। खची छाप्कूवापीका ऊसो भाग कोङा आन्‍नी पीयान्‍नीनो, ऊदोईपीक्यालो कोङा आर मीचीक सहर लोतमी छामाईचीम् हूक्पी पीयूक तूये।

१० (ईबूम् नाम्‍लापी मूङ्‍कपी एमीस् तूवादोङा; खस् हायाम् राःरालोक ना ङीर्‌ङा मान्तेईप् ना अनाकीस् तोङ्‍क हायाम् रेप्-रेप् तूवा।

११ अनाकीस् तोङ्‍ना ङ्‍कस्सो रपाईङा मीदोङ्ची, खोदोलोई मोआबीचा ङ्‍कस् एमी मीदोङ्ची।

१२ केछे लाईस्पी होरीस्सो सेइरपी तूवादोङा, खोदोलोई एसावमी छामाईचा मूङ्‍कस् खेदामची। खचा होरीस् मासेई मस्‍ना खची छाप्कूवा खची हूक्पी मस्‍ना मूङ्‍कपी बास् मची। खूङ्‍क तोङ्नाङ् योबोरोबूआ खस् हक् मम् पीचीक छाप्कूवापीका इस्राएलीचा कनानीस् कल्‍लात्चीक तूवा।)

१३ योबोरोबूआ ओरोपीका, “हन्‍ना जेरेद योऊ कानूम्व।” खीक्‍का केईका जेरेद योऊ कम्का।

१४ योबोरोबूआ पस्तून चक तोङ्ना ओखी छाउनीपीका जूम्‍लूक् मप् मीस् खोलोङ् मासेई मान्छूम् सम्मो कादेश-बर्नेपीका जेरेद योऊमी नावादे ताम्बाम् लागी केईका सूक्पोङ् रेक्दोङ् लायीका।

१५ छाउनीपीका मूङ्‍कस् खोलोङ् मासेई मान्छूम् सम्मो योबोरोबूम् हूः खची ऊल्‍लोङ्पी छूवा।

१६ जूम्‍लूक् मप् मीस् खोलोङ् सीयाकप्का,

१७ योबोरोबूआ कोङ् ओरोलो,

१८ “एसे आन्‍नी मोआबमी रीम् गोपीक आर मीचीक सहर कोम्ना खाईम् बोक्साक तूये।

१९ आन्‍नी अम्मोनीचीम् रीम्पी तातेक्नीकप्का खस् दूक् पीयानूम्नव। खस् जूम्‍लूक् मम् लागी हूर्स् नूम्नव, ऊदोईपीक्यालो अम्मोनीचीम् छाप्कूवापीका हक् मम् लागी कोङा आन्‍नी ऊसो भाग पीयान्‍नीनो। कोङा मूङ्‍क लोतमी छामाईचीम् हूक्पी पीयूचीक तूये।”

२० (मूङ्‍कसो रपाईचीम् खची छाप्कूवापी ङीरादोङा। केछे लाईस्पी मूङ्‍कपी रपाईची तूवादोङा, खोदोलोई अम्मोनीचा मूङ्‍कस् जमजुम्मीस् मीदोङ्ची।

२१ मूङ्‍कस् हायाम् राःरालोक ना ङीर्‌ङा मान्तेईप् ना अनाकीस् तोङ्‍क हायाम् रेप्-रेप् तूवा। खोदोलोई योबोरोबूआ मूङ्‍कस् अम्मोनीचीम् लाईस्पी मासेई मची, ना अम्मोनीस् ताना मूङ्‍कचीम् खची छाप्कूवा खची हूक्पी मस्‍ना मूङ्‍कपी तूवा।

२२ खसा सेइरपी तूप् एसावमी छामाईचीम् लागीसो ओरोना मअ, ऊदोईपीक्यालो खसा मूङ्‍कस् होरीचीम् छाप्कूवा म्हूक्पी मना मूङ्‍कपी तूमीम् लागी होरीस् मासेई मची। एसावमी छामाईची एसेक लेई सम्मोसो मूङ्‍कपीङ् तूये।

२३ खीक्‍का गाजा सम्मो बसोबास मप् अव्वीस् कप्‍तोरपीका ताक कप्‍तोरीचा मासेई मची, ना खची छाप्कूवा खची हूक्पी मस्‍ना मूङ्‍कपी बास् मची।)

२४ “पक्नीव, ना लाम्‍दूमानीव, खीक्‍का अर्नोन योऊमी नावादेपा खात्नीव। खोङ्‍नूम्व, कोङा हेश्‍बोनपीक होङाबू एमोरी सीहोन लो मूङ्‍कम् छाप्कूवालो आम्नी हूक्पी पीन्‍नीक तूये। मूङ्‍कपी हक् मम् थालेई मनूम्व ना सीहोनलो जूम्‍लूक् मनूम्व।

२५ एसेक लेई खोलोङ् नाम्छूई गोपी तूक जातिचीपी कोङा आम्नी कीम् तेयूपूयोची। खचा आम्नी तोक्पी येनस्‍ना वेरेमोक्स् योक्से, ना ऊईमम्-ऊईमम् छूये।”

सीहोन होङाबू सताक

गन्ती २१:२१-३०

२६ कदेमोतपीक गोङ्‍रूत्खाप्-थाम्पूपीका हेश्बोनपीक होङाबू सीहोनपी खाऊमा-खासेर्माम् प्रस्तावलो कोङा रीदाम् पोक्ची ओरो पीकोना पोक्सूची,

२७ “केईका आम् चारखम्‍लाम्पा छूम्ना खाईम् पीयीकाव। केईका लाम् लाम्पाङाङ् लाम्दूमेकाना खात्याका। केईका पाङ्-चूप् हेम् हापीसो खात्याकानो।

२८ चाम् थक् लो दूम् काऊलो केईका खेईम् पीयीकाव। केईका आम् छाप्कूवालाम्पा छूम्ना लाम्दूम्‍तो खाईम्ङाङ् पीयीकाव,

२९ ऊतोङ्नाई सेइरपी तूप् एसावमी छामाईचा लो आरपी तूप् मोआबीचालो ओखी लागी मस्‍क तूवा। योबोरोबू ओखी नीनाम्माआ केईका पीयाकाक छाप्कूवापी ताम्तेम् लागी केईका देप् यर्दन योऊ कयाम्कानोक सम्मो केईका आम् छाप्कूवालाम्पा छूम्ना लाम्दूम् पीयीकाव।”

३० खोदोलोई हेश्बोनपीक होङाबू सीहोनआ केईका खाईम् मान्पीयीका, ऊदोईपीक्यालो योबोरोबू आम्नी नीनाम्माआ मूङ्‍क आम्नी हूक्पी पीम् लागी खम् सानीवा छोक् ना खम् सागोवा लूङ्‍तो छोक् मक तूवा। एसेक लेई योबोरोबूआ ङ्‍क तोङ्‍कङ् मक तूये।

३१ खीक्‍का योबोरोबूआ कोङ् ओरोलो, “सीहोन लो मूङ्‍कम् छाप्कूवालो हन्‍ना कोङा आन्‍नी पीयान्‍नी। मूङ्‍कम् छाप्कूवापी हक् मम् लागी आना आम् हूक्पी मम् थालेई मव।”

३२ सीहोन खोलोङ् म्दोरचीका यहसा मीचीक थाऊपी केईकाचीका जूम्‍लूक् मम् लागी ताकप्का,

३३ योबोरोबू ओखी नीनाम्माआ ख ओखी हूक्पी पीयीका, खीक्‍का ख वात्छा म्छास्का म्मीस्चीका खोलोङ् केईका सेतूम्का।

३४ खोदोलो केईका खोलोङ् खम् सहर ओखी हूक्पी मम्का, खीक्‍का मीम्छास् लो खची छामाईचीका मीस् तूवाक सहरलो ईबूम् मान्दी खोलोङ् मासेई मम्का। केईका आस्सो मान्होन्येयीका।

३५ केईका ओखी हूक्पी मम्काक सहरपीक दाचाम् लो पोसूचीलोङाङ् केईका ओखी लागी कोक्सीकाकम् चूम्सोस्मी रूप्‍पी लापूम्का।

३६ अर्नोन योऊमी दोक्पी तूवाक अरोएरपीका लो योऊमी चाखेम्पी तूवाक सहरपीकालो गिलादसम्मो केईका ओखी हूक्पी ममान्दूर्‌यीकाक हायाम् म्‍राःरालोक सहर ईबूम्सो मान्तूक तूवा। योबोरोबू ओखी नीनाम्माआ केईका खोलोङ् ओखी हूक्पी पीयीतीकाक तूये।

३७ खोदोलोई योबोरोबू ई नीनाम्माआ आज्ञा मक तोङ्ना अम्मोनीचीम् छामाईचीम् छाप्कूवाम् चाखेम्पी, यब्बोक योऊमी चाखेम्पी तूवाक थाम्पूपी ना कोम् हेम् क छाप्कूवापीक सहरपी आन्‍ना ताम् मान्तोन्‍नी।

ओग होङाबू सताक

गन्ती २१:३१-३५

३

खीक्‍काना केईका बाशान हेम् खातीका। खोदोलो एद्रईपी बाशानपीक होङाबू म्होप्मी खोलोङ् दोर् तात्ना केईकाचीका जूम्‍लूक् मस् ता।

२ योबोरोबूआ कोङ् ओरोलो, “मूङ्‍कप्का कीनव, ऊदोईपीक्यालो ख, खोलोङ् म्दोर्‌ची ना म्छाप्कूवा कोङा आन्‍नी आम्नी हूक्पी पीन्‍नीक तूये। आन्‍ना हेश्बोनपी चारखम् तोप् एमोरीचीम् होङाबू सीहोन ऊई मनूम्क तूवा मूङ्‍कसो खोरोङ् मनूम्व।”

३ खीक्‍का योबोरोबू ओखी नीनाम्माआ बाशानपीक होङाबू ओग लो खोलोङ् म्दोर्‌लो ओखी हूक्पी पीयीका। केईका मूङ्‍कस् ईबूम् मान्दी खोलोङ् सेतूम्का।

४ मूङ्‍कतोलोङ् केईका मेलसा खोलोङ् खम् तूक्पोङ् सहर ओखी हूक्पी मम्का, खीक्‍का बाशानपीक ओगमी चारखम् अर्गोबमी खोलोङ् इलाकासो केईका ओखी हूक्पी मम्का।

५ ङ्‍क खोलोङ् सहर हायाम् रेप्-रेप् पर्खालआ राम्पा, खीक्‍का हायाम् रेप् आग्ललोक ना मूल्‍लाम्स्कोलोक तूवा। ङ्‍कप्का बीन्‍नीपा पर्खाल मान्दीक ओरोतो तेल्सो तूवा।

६ खीक्‍का हेश्बोनपीक होङाबू सीहोन मम्काक तोङ्नाङ् केईका खोलोङ् खची सहर, वात्छा, मीम्छा ना खची छाछामान्छास् ईबूम् मान्दी मासेई मम्का।

७ खोदोलोई खोलोङ् खची पोसू लो खोलोङ् सहरपीक दाचाम्‍लो केईका कोक्सीकाक दाचामी रूप्पी ओखी होप्मी लागी खायूम्का।

८ केईका खोदोलो ङ्‍क नीप्पो एमोरी होङाबूचीम् हूक्पीका अर्नोन योऊपीका हेर्मोन कोम् सम्मो यर्दनमी नाम्‍आप्स्को हेम्पीक छाप्कूवा ओखी हूक्पी मम्का।

९ (हेर्मोन क सीदोनीचा सिरिओन ना एमोरीचा क सेनीर मीयची।)

१० तराईपीक खोलोङ् सहर खीक्‍का खोलोङ् गिलाद ना खोलोङ् बाशान, ना बाशानपी तूवाक ओगमी चारखम्पीक सलका ना एद्रई सहर सम्मोक खोलोङ् केईका ओखी हूक्पी मम्का।

११ (रपाईची तूवाकपी बाशानपीक होङाबू ओगङाङ् लेताक तूवा। ख ईम्स्को दाप्सी सेल्मी तूवा। हूःआ थापाम्‍लो मूङ्‍क बोक् हाततो बाईपा ना लीक् हाततो दाप्पा तूवा। मूङ्‍क ईम्स्को दाप्सी ईनीम्बा सम्मो अम्मोनीचीम् सहर रब्बापी तूये।)

यर्दनमी नाम्‍आप्स्को हेम्क छाप्कूवा हासाक

गन्ती ३२:१-४२

१२ मोन्तोलो केईका मूङ्‍क छाप्कूवा ओखी हूक्पी मम्कालो अर्नोन योऊमी अरोएरपीका योऊना हेम्पी तूवाक इलाका ना गिलादमी कोम्पीक छाप्कूवा म्‍राप्का, ना मूङ्‍कपीक सहर खोलोङ् कोङा रूबेनी लो गादीस्लो पीयूची।

१३ गिलादपीक बाँकी थाम्पू ना ओगमी चारखम्पीक खोलोङ् बाशान कोङा मनश्शेम् आधा गोङ्ची पीयूची। (बाशानपी तूवाक अर्गोबमी खोलोङ् क्षेत्र रपाईचीम् छाप्कूवा मीदोङ्ची।

१४ मनश्शेम् छामाई याईरआ गशूरीम् लो माकातीचीम्‍लो रीम् सम्मो अर्गोबमी खोलोङ् इलाका म्हूक्पी मअ ना मूङ्‍क थाम्पूम् नीङ् म्होप्मी नीङ्पीकाङ् यूक्सू। खन्सा एसेक लेई सम्मोसो बाशानमी नीङ् हब्बात-याईर मीयची।)

१५ खीक्‍का कोङा गिलाद क माकीर पीयू।

१६ खोदोलोई कोङा रूबेनी लो गादीचीलोक गिलादपीका अर्नोन योऊ सम्मो (योऊमी म्‍राप्का मूङ्‍कम् रीम् तूवा), ना अम्मोनीचीम् रीम्, यब्बोक योऊ सम्मो पीयूची।

१७ मूङ्‍कम् नाम्काम्स्को हेम्पीक रीम् क अराबामी यर्दन, ना किन्‍नरेतपीका पिसगा मीचीक दाम्‍रो गोपी तूवाक अराबामी दीरीत्‍ती, अर्थात् खारा दीरीत्‍तीa सम्मो तूवा।

१८ खोदोलो कोङा आन्‍नी ओरोपीकोना आज्ञा पीन्‍नीक तूवा: “योबोरोबू आम्नी नीनाम्माआ ङ्‍क छाप्कूवा आन्‍नी हक् मम् लागी पीयानीक तूये। खोरोदोसो आन्‍नी तूनीकपीक खोलोङ् जूम्‍लूक् मप् सोलोस् जूम्‍लो वेस्चीनूना इस्राएली आम्नी बूबू-नेछोचीम् लाईस्पी खाईम् छूये।

१९ खोदोलोई आम्नी तोमास्, आम्नी छाछामान्छास् ना आम्नी पोसूस् कोङा पीन्‍नीक सहरपी तूये। (आम्नीम् ओरोतो पोसूसो तूये पीम् कोङा छेतो।)

२० योबोरोबूआ आन्‍नी नोम्चीम् पीयानीक तोङ्ना आम्नी बूबू-नेछोस्सो नोम्चीम् पीयस्कप्का, ना खचासो योबोरोबू आम्नी नीनाम्माआ देप् यर्दन योऊ नावादेपी खस् पीचीक थाम्पूपी हक् मईचीकप्का, कोङा आन्‍नी हक् मम् लागी पीन्‍नीक छाप्कूवापी आन्‍नी खोलोङ् आईम्ना ताम् दूर्‌नूम्।”

मोशा देप् यर्दन योऊ नावादेपी खाईम् मान्तोक

२१ मोन्तोलो कोङा योहोशू ओरो पीकोना आज्ञा पीयूः “योबोरोबू आम्नी नीनाम्माआ ङ्‍क नीप्पो होङाबूस् ऊई मक तूवा मूङ्‍क खोलोङ् आना आम् मूक्साङ् तूक तूये। हन्‍ना आन्‍नी नावादेपा खात्नीलो मूङ्‍क खोलोङ् चारखम्सो योबोरोबूआ मूङ्‍कतोङ्‌ङा मय।

२२ खचीप्का कीनीनव, ऊदोईपीक्यालो योबोरोबू आम्नी नीनाम्माआ आम्नी लागी जूम्‍लूक् मय।”

२३ मोन्तोलो कोङा योबोरोबूपी ओरो पीकोना बीन्ती मूऊ:

२४ “ए खोलोप्का दूङ् राःरालोक योबोरोबू नीनाम्माङा, आना आम् रोः आन् खोलोप्का दूङ् देप् तूये पीम् रीङ् लो आम् राःरालो खोमीम् पीक्चाईक तूये, ऊदोईपीक्यालो आम्मी तोङ्‌क राःरालोक लक् मदूर्प् साराङ्‍गाप्‍तो लो चारीदूपीलो ऊक नीनाम्माई तूये?

२५ कोङ् नावादेपा खाईम् पीयोव, ना देप् यर्दन योऊमी नावादेपाक मूङ्‍क हायाम् नप् थाम्पू, खीक्‍का मूङ्‍क ङालीनप् कोम्पीक छाप्कूवा लो लेबनानलो कोङा खोम् तूनूव।”

२६ खोदोलोई आन्‍ना गर्दा योबोरोबू ओपीका म्छूली काताक तूवा, ना खसा ओ रीङ् मान्येईक तूवा। खीक्‍का योबोरोबूआ कोङ् ओरोलो, “छूवा, हन्‍नान् ङ्‍कम् तोक्पी कोङ्लो बीन्‍नीपा रीङ् मनव!

२७ पिसगा कोम्मी म्छोक्‍तो खात्व, खीक्‍का योऊना, योऊमेर, नाम्‍आप्स्को ना नाम्काम्स्को लीक् हेम् खोङ्व! आम् मूक्सा मूङ्‍क छाप्कूवा खोङ्व, ऊदोईपीक्यालो आना देप् यर्दन योऊ कोम्ना नावादेपा खाईम् तयनो।

२८ खोदोलोई यहोशू ओरोपीकाना आज्ञा पीव, खीक्‍का ख उत्साहा पीना राःरालोक मव, ऊदोईपीक्यालो मूङ्‍कसाङ् ङ्‍क खोलोङ् मीस् देप् यर्दन योऊ नावादेपा खाईयची ना आना खोम् पीक्‍क मूङ्‍क छाप्कूवा खस् हक् मम् पीयची।”

२९ खन्सा केईका बेथ-पोरमी दोक्पीक बेँसीपी तूयीका।

a 

३:१७ खाता दीरीत्‍ती – अर्थात्, मृत सागर

इस्राएलीस् आज्ञा रेम् लागी वारे-वाछे लईचीक

४

ए इस्राएलीचे, हन्‍ना कोङा आन्‍नी ईम् पीकोक आदेशपी लो नियमपीलो सानीवा मनूम्व। मूङ्‍क रेपानूम्व, खीक्‍का आन्‍नी लेत्चाईनी के, ना आम्नी खूक्सू-खूलूचीम् योबोरोबू नीनाम्माआ आन्‍नी पीनीक छाप्कूवापी हक् मईनूम्।

२ कोङा आन्‍नी पीन्‍नीक आज्ञा तूकपी ऊसो कापानूम्नव ना ऊसो लात्नूम्नव, खोदोलोई कोङा आन्‍नी पीन्‍नीक योबोरोबू नीनाम्माम् आज्ञा खोलोङ् रेपानूम्व।

३ बाल-पोरपी योबोरोबूआ ऊई मक तूवा खूङ्‍क आन्‍ना आम्नी मूक्साङ् तानूम्क तूये। पोरपीक बाल देऊताम् दोस्-दोस् लाम्दूप् खोलोङ् मीस् योबोरोबू नीनाम्माआ आन्‍नी तूवानीक गोपीका मासेई मक तूवा।

४ खोदोलोई योबोरोबू आम्नी नीनाम्माम् दोस्-दोस् लाम्दूम्प् आन्‍नी तूनीक गोपी खोलोङ् एसेक लेई सम्मो लेत्चाईनीक तूये।

५ खोङ्नूम्व, योबोरोबू ओ नीनाम्माआ कोङ् आज्ञा पीयोक तोङ्ना आन्‍ना हक् मईनूम्क छाप्कूवापी ङ्‍क खोलोङ् रेम् लागीङ् कोङा आन्‍नी ङ्‍क खोलोङ् आदेश लो नियमलो ईन्‍नीक तूये।

६ आन्‍ना मूङ्‍क मानेई मनूम्व ना रेपानूम्व, ऊदोईपीक्यालो ङ्‍कपीकाङ् बीन्‍नीपा जातिचीम् लाईस्पी आम्नी लूखूप्चीम् लो छेईम्-लेम् सानीवाम् तोक्पीलो प्रचार छूये। ङ्‍क खोलोङ् आदेश येनस्‍ना खचा ओरोपीके, “आछीयाङ् ङ्‌क देप् जातिपीक मीस् हायाम् लूखूप्चीलोक ना छेईम्-लेम् सानीवालोक तूये रईछ।”

७ केईया योबोरोबू ई नीनाम्मा दपूम्‍लो ख ई दोक्छापी छूवाक तोङ्ना खची देऊतास् खची दोक्छापी छूवाक बीन्‍नीपा ऊकई ङ्‍कतो देप् जाति तूये?

८ कोङा आन्‍नी एसे पीन्‍नीक ङ्‍क ललई तोङ्ना धार्मिक नियम तूप् बीन्‍नीपा ऊकई ङ्‍कतो देप् जाति तूये?

९ खोदोलोई चीङ्चीङ् तूवानीव ना आम्नी सानीवा चीङ्‍कोचीङ्‌को मनूम्व, खोरोना मईनूम्‍लो आन्‍ना आम्नी मूक्सा तानूम्क रीङ् मात्यूक्स्‍नूम्नो ना मूङ्‍कस् आम्नी रीराम तूक सम्मो आम्नी सानीवापीका हतेई छूनो। मूङ्‍क खोलोङ् रीङ् आम्नी छास् लो आम्नी चास्चीलो ईयानूम्व।

१० आन्‍नी होरेब कोम्पीc योबोरोबू आम्नी नीनाम्माम् लाईस्पी थोरेपानीक लेईमी मीन्मारो मनूम्व। खोदोलो खसा कोङ् ओरोलोक तूवा, “ओ रीङ्बऊ येईम् लागी खोलोङ् मीस् ओ लाईस्पी बात्ल मव, ना मूङ्‍क छाप्कूवापी लेत्चाईक सम्मो खस् ओपीका कीम् ईन्चीनूव खीक्‍का मूङ्‍क रीङ्बऊ खची छास्सो ईचीनूव।”

११ कोम्पी मीः तीताना नाम्छूई सम्मोङ् तातेका, खीक्‍का बाक्ल मोम् ताना मूङ्‍कपी हायाम् देप् नाम्‍कूर्मादाम् छूवाक नाम्‍लापी आन्‍नी तानीना कोम्मी दोरीपी थोरेपानी।

१२ खोदोलो मीम् रापीका योबोरोबू आन्‍नीस्का नेना। मूङ्‍कपी आन्‍ना योबोरोबू नेनाक साल्म्ङाङ् येनानूम्, खोदोलोई ऊसो म्ङालीक मान्तोन्‍नी। आन्‍ना खम् साल्म्ङाङ् येनानूम्।

१३ खसा म्होप्मी करार, ना ईक्पोङ् आज्ञा रेपानूम्व पीकाना आन्‍नी पीयानी, खीक्‍का खसा नीच्‍ची लूङ्‍मी पाटीपी मूङ्‍क छापापानी।

१४ देप् यर्दन योऊ कईनूम्ना हक् मस्को छाप्कूवापी आन्‍ना रेम् छूये पीम् सानीवाआ आन्‍नी ङ्‍क खोलोङ् आदेश लो नियमलो ईम् आज्ञा योबोरोबूआ मोन्तोलो कोङ् पीयो।

ङोङोक्छेम् पूजा मम् तोक्पी चेताऊनी

१५ होरेब कोम्पी मीम् रापीका योबोरोबू नेनाक लेई आन्‍ना ऊसो ङाली मान्तोन्‍नी।

१६ होस् तूवानीव! मादोन् आन्‍ना आम्नी लागी ङोङोक्छे बानेई मईनूम् — हेप् वात्छा अथवा मीम्छाम्,

१७ चारीदूपीक हेप् पोसूम् अथवा नाम्छूईतो पेर्प् तीप् हेप् छोऊमी,

१८ बोहोपी सून्चीतो लाम्दूप् हेप् प्राणीम् अथवा दाली काऊपी तूप् हेप् ङाःमी ङोङोक्छे बानेई मईनूम्ना आन्‍ना मोऊ मईनूम्।

१९ नाम्छूईतो योबोरोबू आम्नी नीनाम्माआ खोलोङ् मीस् पीचीक नाम्, लालीमा, सोङ्‌गेर् — नाम्छूईतो तयाम्क खोलोक थक् — हेम् आम्नी सानीवा मनूम्ना मूङ्‍कचीम् पूजा लो सूसोलो मनूम्नव।

२० खोदोलोई आन्‍नी क योबोरोबूआ सेल् हूस्को मीखर्‌पीका, अर्थात् मिश्र छाप्कूवापीका आन्‍नी म्होप्मी दाचाम्मी हक्वाला बानेई मम् लागी लातानीना बायानी। ईनीम्बा आन्‍नी मूङ्‍क दाचाम्मी हक्वाला छूवानीक तूये।

२१ आन्‍ना गर्दा योबोरोबू ओपीका म्छूली काता, खीक्‍का कोङ् देप् यर्दन योऊ नावादेपा खाईम् तयनो ना योबोरोबू आम्नी नीनाम्माआ आन्‍नी हक् मम् पीनीक मूङ्‍क नप् छाप्कूवापीसो वोम् तयनो पीकाना लूङ्‍तो छोक् म्सानीवा मअ।

२२ कोङ् ङ्‍क छाप्कूवापीङ् सीम् बोक्से। कोङा देप् यर्दन योऊ नावादेपा खाईम् तूयोनो, खोदोलोई आन्‍नी क देप् यर्दन योऊ नावादेपा खात्नीना मूङ्‍क नप् छाप्कूवापी हक् मम् हईनूम्क तूये।

२३ चीङ्चीङ् तूवानीव! योबोरोबू आम्नी नीनाम्माआ आन्‍नीस्का मक करार मातानूम्नव। ऊमीसो ङोङोक्छे बानेई मनूम्नव, ऊदोईपीक्यालो नीनाम्माआ मूङक तोङ्ना मम् नईनो पीकाक तूये।

२४ योबोरोबू आम्नी नीनाम्मा भस्म मप् मीः लो नाचूर् लप् नीनाम्मालो तूये।

२५ आन्‍ना आम्नी छास् लो आम्नी चास्चीलो वात्नूम्ना मूङ्‍क छाप्कूवापी हायाम् तातो तूम् यात्नीनासो आन्‍ना मोऊ मईनूम्ना हेप् थक्मी ङोङोक्छे बानेई मईनूम्ना योबोरोबू आम्नी नीनाम्माम् मूक्स्दूपी रई लक् मईनूम्ना ख म्छूली काईमीनूम्दोक,

२६ कोङा एसेक लेई साराङ्‌गा लो चारीदूलो आम्नी ऊल्‍लोङ्पी साक्छी यूक्सो, कोङा आन्‍नी पीन्चायान्‍नीक देप् यर्दन योऊ नावादेपाक छाप्कूवापी आन्‍नी हक् मम् लागी खात्चाईनीक तूये मूङ्‍क छाप्कूवापीका आन्‍नी खोलोङ् दावाङ् मासेई छूनी, ना हायाम् तातो तूम् तईनूम्नो खोदोलोई आन्‍नी पूराङ् मासेई छूनी।

२७ योबोरोबूआ आन्‍नी जाति-जातिचीम् रापी छाछापूत्‍ता मईनी, ना खसा आन्‍नी कल्नीक छाप्कूवापी बीन्‍नीपा जातिचीम् रापी आन्‍नी चीछाङाङ् छूनी।

२८ मूङ्‍कपी आन्‍ना मीस्मी हूःआ बानेई मम्पा म्मूक्सा तोमान्दूर्प्, येईमान्दूर्प्, चामान्‍दूर्प्, नाम्मान्‍दूर्प् सीङ्मी देऊताम् लो लूङ्मी देऊताम्‍लो पूजा मईनूम्।

२९ खोदोलोई मूङ्‍क थाऊपीका आन्‍ना योबोरोबू आम्नी नीनाम्मा लाम्नूम्। खीक्‍का आन्‍ना ख खोलोङ् आम्नी गोङ्आ लो रीरामआलो लाम्नूम्दोक आन्‍ना ख छीप्नूम्।

३० दोस्काक लेईपी आन्‍नी नीछीमापी छूनी ना कोङा पीकोक खोलोङ् नीछीमा आम्नीपी ताये; खोदोलो आन्‍नी योबोरोबू आम्नी नीनाम्मा हेम् आत्नी, ना खम् रीङ्बऊ रेप्नूम्।

३१ खसा आन्‍नी होक्सीनीनो, ना मासेई मईनीनो। आम्नी खूक्सू-खूलूस्का खसा चक पस्तूनपीका पक्‍का मक करार खसा मात्‍तनो, ऊदोईपीक्यालो योबोरोबू आम्नी नीनाम्मा हायाम् सम्खे मीक् तूये।

योबोरोबूङ् नीनाम्मा तूये

३२ ङ्‍कतो देप् घटना लाईस्पी छूवाक ना येईम्पाक हाल्‍लोस्चीई तूयेयोनाई? चारीदूपी नीनाम्माआ मीस् बोबूईक केछे लाईस्पीक नाम्‍लाम् तोक्पी तईलनीव। नाम्छूईमी ओरोक्‍का चाखेम्पीका नाक्‍का चाखेम् सम्मोसो ङ्‍क रीङ्‍मी तोक्पीङ् तईलनीव।

३३ बीन्‍नीपा ऊक जातिआई आन्‍नी तोङ्ना मीःलाम्पा नेईप् नीनाम्माम् साल्म् येन्‍चीक तूये ना लेत्चाईक तूये?

३४ योबोरोबूआ मिश्र छाप्कूवापी आम्नी मूक्स्दूपी चाम्ची मना छाक्‍काक चीन्‍न लो छाक्‍काक लक्‍लो खोमतो जूम्‍लूक् मना, खसा म्होप्मी हाप्स्क म्हूम् राःराआ हायाम् ईकीम् लप् लक्लाम्पा आर्को जातिप्का म्होप्मी लागी ईबूम् जाति बोबूईक तोङ्नाङ् बीन्‍नीपा ऊक देऊताई ङ्‍क तोङ्‍क हाल्‍लोस्चीई मक तूयेयोनाई?

३५ योबोरोबूङ् नीनाम्मा तूये, ना खपीका बीन्‍नीपा आस्सो नीनाम्मा मान्तू पीम् आन्‍ना छेईम् दूरानूम्व पीकाना खसा ङ्‍क खोलोङ् रीङ् आन्‍नी खोमीयानीक तूये।

३६ आन्‍नी ईम् लागी खसा नाम्छूईतोका म्होप्मी साल्म् येईमीयानी, ना चारीदूपी म्होप्मी हायाम् देप् मीः आन्‍नी खोमीयानी। खीक्‍का आन्‍ना मीःलाम्पा खम् रीङ् येईम् तानूम्।

३७ खसा आम्नी खूक्सू-खूलूस् हायाम् सम्तूमा मीकसा ना खची दोस्पीक खची गोङ्सो सोक्‍कसा, ख म्होप्ङा आम्नी रापी छूवाना म्होप्मी हायाम् देप् राःरालाम्पा आन्‍नी मिश्र छाप्कूवापीका लातानी।

३८ आन्‍नी आम्नी होप्पीका दूङ् राःरालोक जातिचीम् छाप्कूवापी वोङ्नीना हक् मनूम्व पीकाना एसे खसा मूङ्‍कस् कल्‍लात्चीक तूये।

३९ योबोरोबूङ् थोम्‍ला साराङ्‍गाप्‍तो ना दाली चारीदूपी नीनाम्मा तूये ना खपीका बीन्‍नीपा आस्सो मान्तू पीकानीना आन्‍ना एसे छेतानूम्व ना आम्नी गोङ्पी यूक्सानूम्व।

४० एसे कोङा आन्‍नी पीम् पीकोचोयोक खम् आदेश लो नियमलो रेपानूम्व। मूङ्‍क तोङ्ना मईनूम्‍लो आम्नीम् लो आम्नी दोस्पीक छामाईचीम्‍लो नखावा छूये, ना योबोरोबू आम्नी नीनाम्माआ दोस्का-दोस्का सम्मोकम् लागी पीयानीक छाप्कूवापी आम्नी तोबूवा हायाम् बाईप् छूये।

पम्चीस्को-रीम्चीस्को सहर

४१ खीक्‍काना मोशाआ देप् यर्दन योऊमी नाम्‍आप्स्को हेम्पीक सूप्ची सहर छूतेई मअ।

४२ साछीमी मान्छूमोङ् जूक्‍कलपी मीस् सेईप् हेप् मीस् मूङ्‍क सूप्ची सहर तूवाकपीक ईबूम् सहरपी जूकाना खाताना म्होप्मी रीराम लेन्चामीदोङू।

४३ मूङ्‍क सहर ङ्‍कस्ङा तूवाः रूबेनीचीम् लागी गोङ्‍रूत्खाप् थाम्पूपीक ओरोरेप्‍तोक तेल्म् बेसेर, गादीचीम् लागी गिलादपीक रामोत, ना मनश्शेम् छामाईचीम् लागी बाशानपीक गोलान।

४४ मोशाआ इस्राएलीस् पीचीक ललई ङ्‍कस्ङा के।

४५ मिश्र छाप्कूवापीका लत्‍ताना बानाकप्का मोशाआ इस्राएलीस् पीचीक नियम लो ललईलो ङ्‍कस्ङा के।

४६ ङ्‍क नियम लो ललईलो मोशाआ देप् यर्दन योऊपीका नाम्‍आप्स्को हेम्पीक बेथ-पोरमी लाईस्पीक बेँसी हेश्बोनपी चारखम् तोप् एमोरीचीम् होङाबू सीहोनमी छाप्कूवापी इस्राएलीस् पीचीक तूवा। सीहोन क मोशाआ लो इस्राएलीचालो मिश्र छाप्कूवापीका लत्‍ताना बान्चालो हारेई मस्क तूवा।

४७ इस्राएलीचा सीहोन होङाबूम् छाप्कूवा लो बाशानपीक होङाबू ओगमी छाप्कूवालो, ना देप् यर्दन योऊमी नाम्‍आप्स्को हेम्पी तूवाक नीप्पो एमोरी होङाबूचीम् छाप्कूवापी हक् मची।

४८ अर्नोन योऊमी चाखेम्पी तूवाक अरोएरलाम्पा सियोन (अर्थात् हेर्मोन) कोम् सम्मो,

४९ ना देप् यर्दन योऊमी नाम्‍आप्स्को हेम्पीक पिसगा मीचीक दाम्‍रोम् म्गोपी तूवाक अराबापीक दीरीत्‍तीp सम्मो अराबापीक खोलोङ् थाम्पू इस्राएलीचीम् हूक्पी ता।

c 

४:१० होरेब कोम् – सीनै कोम्मी आर्को नीङ् होरेब कोम्सो के।

p 

४:४९ अराबामी दीरीत्‍ती – अर्थात्, मृत सागर

ईक्पोङ् आज्ञा

प्रस्थान २०:१-१७

५

मोशाआ खोलोङ् इस्राएलीस् काछचीना ओरोलची:

ए इस्राएलीचे, एसे कोङा आन्‍नी पीन्‍नीक खोलोङ् आदेश लो नियमलो येन्‍नूम्व, ना मूङ्‍कस् नम्‍लोना रेपानूम्व।

२ योबोरोबू ई नीनाम्माआ केईचीका होरेबपी करार छूईयू।

३ योबोरोबूआ ङ्‍क करार ई खूक्सू-खूलूस्का मा, खोदोलोई एसेक लेई सम्मो ङ्‍कपी लेईप्चाप् तूयेक केई खोलोङ्‌लो छूईक के।

४ योबोरोबू आन्‍नीस्का कोम्पी मीःपीका आमने-सामने छूवाना नेना।

५ (मोन्तोलो कोङ्‌ङा योबोरोबूम् लो आम्नी रापीलो छूवोना योबोरोबूम् रीङ्बऊ आन्‍नी येईमीम् लागी थोरेपो, ऊदोईपीक्यालो आन्‍नी मीम् कारणआ कीसानीक तूवा, ना कोम् थेम्तो मान्खान्‍नी।) खीक्‍का खसा ओरोपीका:

६ “कोङ् योबोरोबू आम्नी नीनाम्मा के, कोङा आन्‍नी मिश्र छाप्कूवा, अर्थात् रोः मानीना यूक्सानीक छाप्कूवापीका लान्‍नीना बान्‍नी।

७ “ओपीका बीन्‍नीपा ऊसो देवी-देऊता मानेई मनूम्नव।

८ “आन्‍ना आम्नी लागी खोपेई मनूम्ना ऊसो ङोङोक्छे बानेई मनूम्नव, थोम्‍ला नाम्छूईतो अथवा दाली चारीदूपी ना काऊपी तूक ऊमीसो ङोङोक्छे बानेई मनूम्नव।

९ मूङ्‍कचीम् खची लाईस्पी कूम्चीनीना सेवा छानूम्नव, ना खची पूजासो मनूम्नव, ऊदोईपीक्यालो कोङ् योबोरोबू आम्नी नीनाम्मा नाचूर् लप् नीनाम्मा तूवो। ओ साम्दी काईप् खूक्सू-खूलूचा मस्क अधर्मम् दण्ड खची छामाईचीपी खची तेस्रो ना चौथो दूङ् सम्मो पीयोची,

१० खोदोलोई कोङ् सम्तूमा मीक् ना ओ आज्ञा रेप्ची हबऊ दूङ् सम्मो कोङा खस् सम्तूमा मीयोची।

११ “योबोरोबू आम्नी नीनाम्माम् नीङ् मोरो मीनानूम्नव, ऊदोईपीक्यालो खम् नीङ् मोरो मीप् योबोरोबूआ अपराध मान्तूप् थरेई मईनो।

१२ “योबोरोबू आम्नी नीनाम्माआ आज्ञा मईक तोङ्ना नोम्चीम् लेई पवित्र यूम् लागी याद यूक्सानूम्व।

१३ तूक् लेई सम्मो रोकोछू मनूम्‍ना आम्नी खोलोक लक् मनूम्व,

१४ खोदोलोई नूक् लेईक लेई क योबोरोबू आम्नी नीनाम्माम् लागी नोम्चीम् लेई के। मूङ्‍क लेईपी आन्‍ना ऊसो लक् मनूम्नव, वात्छा आम्नी छाआ, आम्नी मीम्छा छाआ, रोःरोमेचा, लूपीआ, मोकोक्‍तीआ ना ऊक पोसूचासो, खीक्‍का आम्नी रापी तूप् थारूपो आसासो ऊसो लक् मनूनव। आम्नी रोःरोमे खोलोङ् आन्‍नी तोङ्नाङ् नोन्चीनूव।

१५ आन्‍नी मिश्र छाप्कूवापी रोः छूवानीना तूवानीलो ऊतोङ्नाई योबोरोबू आम्नी नीनाम्माआ म्होप्मी हाप्स्क म्हूम् राःराआ आन्‍नी लातानीना बायानी, खूङ्‍क आन्‍ना मीन्मारो मनूम्व। खन्सा योबोरोबू आम्नी नीनाम्माआ नोम्चीम् लेई मानेई मम् लागी आन्‍नी आज्ञा पीयानीक के।

१६ योबोरोबू आम्नी नीनाम्माआ आज्ञा पीयानीक तोङ्ना आम्नी पा-मा साम्दी दानूम्व। खीक्‍का योबोरोबू आम्नी नीनाम्माआ आन्‍नी पीनीक छाप्कूवापी आम्नी तोबूवा ओरोबाईप् छूये, ना मूङ्‍कपी आम्नी नखावा छूये।

१७ “मीस् सेत्नूम्नव।

१८ “तूम्‍लू लनीनव।

१९ “खूनीनव।

२० “आम्नी खीम्तोनीम् ऊल्‍लोङ्पी वालीलीक गवाई पीयानूम्नव।

२१ “आम्नी खीम्तोनीम् तोमाम् लाङो मनूम्नव। आम्नी खीम्तोनीम् खीम् अथवा थाम्पूवार, म्‍रोः, रोमे, लूपी, मोकोक्‍ती अथवा खपी तूक ऊमीसो लाङो मनूम्नव।”

२२ ङ्‍क खोलोङ् आज्ञा योबोरोबूआ कोम्पी मीःपीका लो मोम्पीकालो खीक्‍का हायाम् देप् नाम्कूर्मादाम्मी रापीका आम्नी खोलोङ् समुदाय हायाम् देप् साल्म्पी पीची। खसा मूङ्‍कप्का दूङ्देतो ऊसो मान्पीङा। खीक्‍का खसा मूङ्‍क खोलोङ् आज्ञा नीच्‍ची लूङ्मी पाटीपी छाप्ना कोङ् पीयो।

इस्राएलीस् कीसाक

प्रस्थान २०:१८-२१

२३ आन्‍ना नाम्कूर्मादाम्मी रापीका खम् साल्म् येनानूम्‍लो कोम्पी मीः तीताचाक तूवा; खोदोलो आम्नी गोङ्पीक खोलोङ् लाम्‍लछास् लो धर्म-सेचीपोस्लो ओ दोक्पी ता।

२४ खीक्‍का आन्‍ना ओरोपीकानी, “योबोरोबू ई नीनाम्माआ म्होप्मी साम्दीखा लो गौरवलो केई खोमीयी। केईया खम् साल्म् मीःपीका येनूम्। खीक्‍का नीनाम्मा मीस्चीका नेनादोसो मीस् लेत्चाक केईया एसे तम्।

२५ हन्‍ना ङ्‍कतोदेप् मीःपी छूम्ना केई ऊदोई सीमा? योबोरोबू ई नीनाम्माम् साल्म् केईया होसोङ् येनाम्दोन् केई सीया!

२६ लेईप्चाप् नीनाम्मा मीःपीका नेनाक साल्म् येननासो केई तोङ्ना लेताक ऊक सीप्ना खाईप् मीस्ये तूये मोलो?

२७ आन् आम् होप्ङा योबोरोबू ई नीनाम्माम् दोक्पी खात्व, ना खसा पीक्‍क खोलोङ् रीङ् येन्‍ना ओखीपी पव ना केईका येनाम्काना रेपाम्का।”

२८ आन्‍नी कोङ्लो नेनानीक योबोरोबूआ येनू, ना खसा कोङ् ओरोलो, “ङ्‍क खोलोङ् मीचा आन् लाक रीङ् कोङा येनू। खचा पीकाक रीङ् आछीयाकङ् के।

२९ ओपीका कीप् ना सदै खोलोङ् ओ रीङ् रेप् खची सानीवा छूवावादोन् नवा; खूङ्‍कतोङ् छूवावादोक खचीपी लो खची छामाईचीपीलो दोस्का-दोस्का सम्मो नखावा छूवाचावा।

३० “ ‘आन्‍नी आम्नी होप्-होप्मी तम्बूपी आत्‍तानीव’ पीकाना खस् खात्ना लचीव।

३१ खोदोलोई आन् क ङ्‍क ओ दोक्पी थोरेप्व। खीक्‍का आना खस् ईम् पर्ने खोलोङ् आज्ञा, नियम ना ललई कोङा आन् ईयान्‍ना, ना कोङा खस् हक् मम् लागी पीयोचीक छाप्कूवापी खचा मूङ्‍क रेप्चीनूव।”

३२ खन्सा योबोरोबू आम्नी नीनाम्माम् आज्ञा मानेई मम् मीन्मारो मनूम्व। खीक्‍का आन्‍नी पाङ्-चूप् हेम् हापीसो खान्‍नीनव।

३३ योबोरोबू आम्नी नीनाम्माआ आन्‍नी लाम्दूमानीव पीकाना आज्ञा पीयानीक खोलोङ् लाम्पी आन्‍नी लाम्दूमानीव; खोरोना मईनूम्दोक आन्‍नी हक् मम् पीनीक छाप्कूवापी आन्‍नी लेत्चाईनी, ना आम्नी नखावा छूये, खीक्‍का आम्नी तोबूवा ओरोबाईप् छूये।

आज्ञा रेम् लागी मोशाम् वारे-वाछे

६

आन्‍नी खात्‍नीना हक् मम् पीक्‍नीक छाप्कूवापी रेम् छूये पीकाना योबोरोबू आम्नी नीनाम्माआ आन्‍नी ईम् लागी कोङ् हूकूम् पीयोक आज्ञा, नियम ना ललई ङ्‍कस्ङा के।

२ आन्‍नी लेत्चाईनीक सम्मो योबोरोबू आम्नी नीनाम्मापीका कीसानीव, आन्‍ना आम्नी छास्का ना आम्नी चास्चीका खम् नियम लो आज्ञालो खोलोङ् रेपानूम्व, ना आम्नी तोबूवा ओरोबाईप् छूये।

३ ए इस्राएलीचे, ङ्‍क खोलोङ् रेपानूम्व, खीक्‍का आम्नी नखावा छूये, ना योबोरोबू आम्नी सूक्सू-खूलूचीम् नीनाम्माआ आम्नीपी यादे मक तोङ्ना ओलोन् लो खूदलो बगेई छूक् छाप्कूवापी आन्‍नी हायाम् देतो पतो-छातो खात्नी।

४ ए इस्राएल, येन्व; योबोरोबू ई नीनाम्मा ईबूम्ङाङ् योबोरोबू तूये।

५ आन्‍ना योबोरोबू आम्नी नीनाम्मा आम्नी खोलोङ् गोङ्आ, आम्नी खोलोङ् आत्माआ ना आम्नी खोलोङ् राःराआ सम्तूमा मीयानूम्व।

६ कोङा एसे आन्‍नी येईमीन्‍नीक खोलोङ् आज्ञा आम्नी सानीवापी यूक्सानूम्व।

७ मूङ्‍क आन्‍ना आम्नी छास् नम्‍लोना ईयानूम्व। खीक्‍का खीम्पी तूनीलो, लाम्पी लाम्दूम्नीलो, दीस्खात्नीलो ना पक्नीलो मूङ्‍कम् तोक्पीङ् पानूम्व।

८ मूङ्‍क चीन्‍नम् रूप्पी आम्नी हूक्पी लो आम्नी थप्पीलो छूयातानूम्व।

९ मूङ्‍क आम्नी खीम्मी लाम्स्कोम् चौकोसपी लो मूल-लाम्स्कोपीलो छापानूम्व।

१० योबोरोबू आम्नी नीनाम्माआ आम्नी खूक्सू-खूलू अब्राहाम, इसहाक ना याकूबलो आन्‍नी पीयान्‍नी पीकाना यादे मक छाप्कूवापी ताईतीनीलो, आन्‍ना बानेई मान्मन्‍नीक देप्-देप् ना हायाम् नप्-नप् सहर तूक छाप्कूवापी,

११ आन्‍ना बात्ल मान्मन्‍नीक हायाम् नप्-नप् थक्‍आ पेप्छोक्सक ओरोतो खीम् छूये, ना आन्‍ना मान्फूतानूम्क इनार ना आन्‍ना मान्लेन्‍नीक वाचोसीखा ना जैतूनखा छूये, मूङ्‍कम् म्चो चाईनूम्ना आन्‍नी आम्नी बोखासे।

१२ खोदोलो चीङ्चीङ् तूवानीव, ना आन्‍नी रोः छूवानीना तूवानीक मिश्र छाप्कूवापीका लाईप्ना बाईप् आम्नी योबोरोबू मातानूम्नव।

१३ आन्‍नी योबोरोबू आम्नी नीनाम्मापीका कीसानीव, खीक्‍का खमीङ् सूसो मनूम्व ना खम् नीङ्पीङाङ् पस्तून चानूम्व।

१४ आम्नी बरबारपी तूप् बीन्‍नीपा जातिचीम् देऊताम् दोस्-दोस् लाम्दूम्नीनव,

१५ ऊदोईपीक्यालो आम्नी रापी तूप् योबोरोबू आम्नी नीनाम्मा नाचूर्‌लप् नीनाम्मा तूये। मादोन् योबोरोबू आम्नी नीनाम्माम् छूली आम्नीपी मीलाम्छो तोङ्ना तीते, ना खसा आन्‍नी चारीदूपीका मासेई मईनी।

१६ मस्साहपीक तोङ्ना आन्‍ना योबोरोबू आम्नी नीनाम्माम् चाम्ची मनूम्नव।

१७ योबोरोबू आम्नी नीनाम्माम् आज्ञा ना खसा आन्‍नी पीयानीक खोलोङ् नियम लो ललईलो नम्‍लोना रेपानूम्व।

१८ योबोरोबूम् मूक्स्दूपी ऊक रीङ्‌ये थीक् ना नप् तूये मूङ्‍कङ् मनूम्व, खीक्‍का आम्नी नखावा छूये, ना आम्नी खूक्सू-खूलूस्का योबोरोबूआ पस्तून चना यादे मक मूङ्‍क नप् छाप्कूवा आन्‍ना आम्नी हूक्पी मईनूम्,

१९ ना योबोरोबूआ पीकाक तोङ्ना आन्‍ना खोलोङ् आम्नी साछीमीस् आम्नी लाईस्पीका कल्‍लात्नूम्।

२० खची बूसूम्-लाईस्पी आम्नी छाचा “योबोरोबू ई नीनाम्माआ पीयीक ङ्‍क खोलोङ् नियममी, आदेशमी ना ललईमी अर्थ क ऊये?” पीक्ना तत्नीलो,

२१ आन्‍ना खस् ओरो लानूम्व: “केई मिश्र छाप्कूवापी फारो होङाबूम् रोः छूयीना तूयीक तूवा, ना योबोरोबूआ केई मिश्र छाप्कूवापीका खम् राःरालोक हूःआ लातीना बायी।

२२ योबोरोबूआ ई मूक्स्दूपीङ् मिश्रीचीपी, फारो होङाबूपी ना खम् खोलोङ् म्खीम्पोस्चीपी हायाम् ईकीम् लप् छाक्‍काक चीन्‍न लो लक्‍लो मअ।

२३ ई खूक्सू-खूलूस्का पस्तून चना आन्‍नी पीयान्‍नी पीकाना यादे मक छाप्कूवापी ताईम् लागी खसा केई मूङ्‍कपीका लाती।

२४ योबोरोबूआङ् केई ङ्‍क खोलोङ् नियम रेम् लो योबोरोबू ई नीनाम्माम् कीम्पी तूम् आदेशलो पीयीक के, मूङ्‍कलाम्पा सदै ई नखावा छूचाये, ना ई रीराम सम्सूरना यूक्स, मूङ्‍क तोङ्‍ना एसेक लेई सम्मो छूचाईक तूये।

२५ खम् आज्ञा तोङ्ना खम् मूक्स्दूपी योबोरोबू ई नीनाम्माम् ङ्‍क खोलोङ् ललई रेम् लागी केई चीङ्चीङ् तूयेदोक, मूङ्‍कङ् ई धार्मिकता छूये।”

योबोरोबूआ सोक्चीक मीस्

प्रस्थान ३४:११-१६

७

आन्‍नी हक् मम् लागी खाईम् पीक्नीक छाप्कूवापी योबोरोबू आम्नी नीनाम्माआ आन्‍नी तात्नी, ना आम्नीप्का दूङ्सर्प् ना हायाम् राःरालोक ङ्‍क नूक्ची जाति — हित्ती, गिर्गाशी, एमोरी, कनानी, परिज्जी, हिव्वी ना यबूसीस् — आम्नी लाईस्पीका खेदा मईची।

२ योबोरोबू आम्नी नीनाम्माआ खस् आम्नी हूक्पी मीपीनी ना आन्‍ना खस् दूर्‌सेत्नूम्, खोदोलो आन्‍ना खस् ईल्पोमान्दी खोलोङ् मासेई मनूम्व। आन्‍ना खस्का करार मनूम्नव, खीक्‍का खस् सम्तूमा मीयानूम्नव।

३ खस्का सूर्-लोर् मनूम्नव। आम्नी मीम्छा छास् खची वात्छा छास् पीयापानूम्नव अथवा खची मीम्छा छास् आम्नी वात्छा छाचीम् लागी तात्‍नूम्नव,

४ ऊदोईपीक्यालो खचा आम्नी वात्छा छास् छलपी मईचीना योबोरोबूम् फाईपी बीन्‍नीपा देऊताम् पूजा ममीयची। ओरोना मईचीकसा योबोरोबूम् छूली आम्नीपी मीलाम्छो तोङ्‍ना तीते, ना खसा आन्‍नी दावाङ् मासेई मईनी।

५ आन्‍ना खस् ङ्‍कतोङ्‍ना मनूम्व: खची वेदी खोलोङ् हत्दीत्नूम्व, ना खची पवित्र लूङ् खोलोङ् म्फूल् मदीत्नूम्व, खची अशेरा देवीम् खाम्बासो खोलोङ् रूपानूम्ना ऊतातानूम्व ना खची ङोङोक्छे मीःपी हूयातानूम्व।

६ ऊदोईपीक्यालो योबोरोबू आम्नी नीनाम्माम् लागी आन्‍नी ईबूम् पवित्र जाति के। योबोरोबू आम्नी नीनाम्माआ चारीदूपी तूक खोलोङ् मीस्मी रापीका म्होप्मी लागी अमूल्य दाचाम्मी रूप्पी ईबूम् विशेष जाति बानेई मम् लागी आन्‍नी सोकानीक तूये।

७ आन्‍नी ङीरानीलो बीन्‍नीपा जातिचीप्का दूङ्देतो तूवानीकसा योबोरोबूआ आन्‍नी सम्तूमा मीयानीक अथवा सोकानीक मा, ऊदोईपीक्यालो आन्‍नीन् ङीरानीलो खोलोङ् जातिचीप्का दूङ्चीछा तूवानी।

८ खोदोलोई योबोरोबूआ आन्‍नी सम्तूमा मीयानीकसा, ना खसा आम्नी खूक्सू-खूलूस्का मक यादे पूरा मम् लागीङ् योबोरोबूआ आन्‍नी म्होप्मी हूक्पीक राःरालाम्पा मिश्र छाप्कूवापीक होङाबू फारोम् हूक्पीका, रोः छूवानीना तूवानीक छाप्कूवापीका आन्‍नी लातानीना बायानी।

९ खन्सा मीन्मारो मनूम्व, योबोरोबू आम्नी नीनाम्माङाङ् नीनाम्मा ना विश्‍वासयोग्य नीनाम्मा तूये। ख सम्तूमा मीक् ना खम् आज्ञा रेप् हबऊ दूङ्चीपी खसा म्होप्मी सम्तूमाम् करार पूरा मय, ना सम्खे खोमय।

१० खोदोलोई

ख जेर्प् ची खसा आछीयाङ् मासेई मय,

ख जेर्प् चीम् ऊल्‍लोङ्मी म्फाई लाम् लागी ख छूस्‍नो।

११ खन्सा एसे कोङा आन्‍नी पीन्‍नीक आज्ञा, नियम ना ललई नम्‍लोना रेपानूम्व।

आज्ञा रेप्चीपी आसीक्

व्यवस्था २८:१-१४

१२ आन्‍ना ङ्‍क खोलोङ् आज्ञा येन्‍नूम्ना रेप्नूम्दोक योबोरोबू आम्नी नीनाम्माआ आम्नी खूक्सू-खूलूस्का यादे मक तोङ्ना आन्‍नीस्का यादे मक सम्तूमाम् करार पूरा मय।

१३ खसा आन्‍नी सम्तूमा मीनी, ना आन्‍नी आसीक् पीनीना आन्‍नी पतो-छातो खाईमीनी। खसा आन्‍नी पीयान्‍नी पीकाना आम्नी खूक्सू-खूलूचीपी यादे मक छाप्कूवापी आम्नी छाः वाईप् सागोवाम् म्चो, थाम्पूम् म्चो — छीर्म्, नयाँ दाखमद्य, जैतूनमी तेल — पी-लूपीम् म्छापी लो लूस्-छाराम् छापीलो खसा आसीक् पीनी।

१४ आन्‍नी बीन्‍नीपा मीस्चीप्का दूङ् आसीक् तोक् छूनी। आन्‍नी तूनीकपीक वात्छा अथवा मीम्छा आस्‍सो आम्नी छामाई मान्दीक छूनीनो खीक्‍का पोसूस् तूकपीक खोलोङ् पोक्से।

१५ खीक्‍का योबोरोबूआ आन्‍नी खोलोङ् सोमोरीपीका जगेई मईनीना यूक्स्‍नी। आन्‍ना मिश्र छाप्कूवापी आम्नी मूक्सा तानूम्क हायाम् ईकीम् लप् सोमोरी खसा आम्नीपी तातनो, खोदोलोई आन्‍नी जेर्प् चीपी खसा मूङ्‍क खोलोङ् सोमोरी तात।

१६ योबोरोबू आम्‍नी नीनाम्माआ आन्‍नी आम्नी हूक्पी पीनीक खोलोङ् जातिस् आन्‍ना मासेई मनूम्व, ना खस् सम्तूमा मीयानूम्नव। खीक्‍का खची देऊताचीम् सूसोसो मनूम्नव, ऊदोईपीक्यालो मूङ्‍कङ् आन्‍नी सेईप् वोमो छूये।

१७ “ङ्‍क जातिस् ईपीका दूङ् राःरालोक तूये। केईया ङ्‍कस् ऊतोङ्नाई लाईदूराम्?” पीक्‍नीना आन्‍ना आम्नी सानीवापी मीन्‍नी होला।

१८ खोदोलोई खचीप्का कीनीनव। योबोरोबू आम्नी नीनाम्माआ फारो होङाबू लो खोलोङ् मिश्र छाप्कूवालो ऊई मक तूवा खूङ्‍क मीनानूम्व।

१९ हायाम् देप्-देप् दूक्वा, छाक्‍काक चीन्‍न लो लक्लो, ना खसा हाप्स्क म्हूक्पीक राःराआ आन्‍नी लातानीना बायानीक आन्‍ना आम्नी होपाङ् तानूम्क तूवा। योबोरोबू आम्नी नीनाम्माआ आन्‍ना ईनीम्बा कीत्नूम्क मूङ्‍क जातिचीपीसो मूङ्‍क तोङ्नाङ् मय।

२० ङ्‍कप्का बाहेक योबोरोबू आम्नी नीनाम्माआ खचीम् बाँकी रहेई छूवाकस् लो आम्नीपीका सूल्प्चीप्चीलो मासेई मान्छूम् सम्मो खची रापी गोवेई पोक्स।

२१ खचीप्का कीनीनव, ऊदोईपीक्यालो योबोरोबू आम्नी नीनाम्मा आम्नी साथपी तूये। ख हायाम् देप् ना साम्दीखा दोम् खाईप् नीनाम्मा तूये।

२२ खीक्‍का योबोरोबू आम्नी नीनाम्माआ मूङ्‍क जातिस् वाताम्-वाताम् आम्नी लाईस्पीका लात। खीक्‍का आन्‍ना खस् ऊलाम्पीङ् मासेई मम् तईनूम्नो, मादोन् आम्नी बरबारपीक सोगोपीक सोगोसास् हायाम् देतो छूक्‍तो खाते।

२३ खोदोलोई योबोरोबू आम्नी नीनाम्माआ खस् आम्नी हूक्पी मीपीनी, खीक्‍का खस् मासेई मान्छूम् सम्मो खस् हायाम् लोक्‍तो अलमलपी मईची।

२४ खीक्‍का खसा खची होङाबूस् आम्नी हूक्पी पीनी, ना आन्‍ना नाम्छूईगोपीका खची नीङ् मेतेई मीपीनूम्। आस्सो मीस् आम्नी लाईस्पी थोरेम् दूरनो। आन्‍ना खस् मासेई मईनूम्।

२५ खची देऊताम् ङोङोक्छे खोलोङ् आन्‍ना मीःपी हूयातानूम्व। खीक्‍का ङोङोक्छेपी तूक हाल्ङोम् लो नाम्छेर्‌बूम्‍लो लाङो मनूम्ना आम्नी होप्मी लागी खायानूम्नव, ऊदोईपीक्यालो मूङ्‍कङ् आम्नी लागी वोमो छूये। ऊदोईपीक्यालो योबोरोबू आम्नी नीनाम्माम् लागी ङ्‍क जेर्म् लप् रीङ् के।

२६ आन्‍ना ईजेर्म् लप् रीङ् ऊसो आम्नी खीम्पी तात्नूम्नव, मादोन् आन्‍नीसो मूङ्‍क तोङ्नाङ् मासेई मम् लागी अलग मईनी। आन्‍ना मूङ्‍क ऊनाऊक मीयानूम्ना जेरानूम्व, ऊदोईपीक्यालो मूङ्‍क मासेई मम् लागी अलग मम्पा के।

आम्नी योबोरोबू मातानूम्नव

८

कोङा आन्‍नी एसे पीन्‍नीक खोलोङ् आज्ञा नम्‍लोना रेपानूम्व। ओरोना मईनूम्दोक आन्‍ना लेन्चा दूर्‌नूम् ना पतो-छातो ओरोसर्प् छूक्‍तो खाईम् दूर्‌नूम्, ना खात्नीना योबोरोबूआ आम्नी खूक्सू-खूलूचीपी पस्तून चना यादे मक छाप्कूवापी हक् मम् दूर्‌नूम्।

२ आन्‍नी लखेक मम् लागी, चाम्ची मम् लागी ना खम् आज्ञा रेम् सानीवा आम्नीपी तूयेयो मान्तूयो पीकाना छेईम् लागी मूङ्‍क लीक्पोङ् दोङ्बरी गोङ्‍रूत्खाप्-थाम्पूपीक लाम्‍रीपी योबोरोबू आम्नी नीनाम्माआ आन्‍नी ऊतोङ्नाई लाम्दूपानी, खूङ्‍क मीनानूम्व।

३ आछीयाङ्, खसा आन्‍नी लखेक बानेई मम् लागी साकासीमीयानी, खीक्‍का आन्‍नी मन्‍न यानी। खूङ्‍कम् तोक्पी आन्‍ना आम्नी खूक्सू-खूलूस्का छेईम्ङा मान्छेन्‍नीक तूवा। मीस् चाम् थक्‍आङाङ् मा, खोदोलोई योबोरोबूम् ङपीका लत्क रीङ्बऊआङाङ् लेते पीम् रीङ् ईम् लागी ङ्‍कतोङ् मक के।

४ मूङ्‍क लीक्पोङ् दोङ् सम्मो आम्नी गाम्पीक तेई मान्चेईक तूवा, ना आम्नी लोङ् मान्हम्क तूवा।

५ आन्‍ना ङ्‍क छेतानूम्व, मीचा म्छा ताडना पीयक तोङ्ना योबोरोबू आम्‍नी नीनाम्माआ आन्‍नी ताडना पीनी।

६ योबोरोबू आम्नी नीनाम्माम् लाम्पी आन्‍नी लाम्दूमानीव ना खपीका कीसानीना खम् आज्ञा रेपानूम्व।

७ ऊदोईपीक्यालो योबोरोबू आम्नी नीनाम्माआ आन्‍नी ईबूम् नप् छाप्कूवापी खाईचाईनीक तूये। मूङ्‍कपी योऊ लो म्पूईपीका लत्‍ताक काऊलो कोम्पी लो बेँसीपीलो छूना बगेई छूये।

८ मूङ्‍क छाप्कूवा दोचेर्आ, जेऊआ, वाचोसीआ, अञ्जीरआ, अनारआ, जैतूनमी तेलआ खीक्‍का खूदआ पेप्क तूये।

९ मूङ्‍क छाप्कूवापी आन्‍नी छीर्म्‌मी रोरेखा छूनो। मूङ्‍कपी आन्‍नी ऊमीसो खान्च छूनीनो। मूङ्‍क छाप्कूवापी सेल् क लूङ्तोसर्प् तूये, ना मूङ्‍कपीक कोम्पीका आन्‍ना ताम्ब लात्नूम्।

१० आन्‍ना मूङ्‍कपी आम्नी बोखातो चाम् तईनूम्कप्का आन्‍नी पीयानीक नप् छाप्कूवाम् लागी आन्‍ना योबोरोबू आम्नी नीनाम्माम् सायोचोङ्मा मनूम्व।

११ चीङ्‍चीङ् तूवानीव! कोङा आन्‍नी एसे पीन्‍नीक खम् आज्ञा, ललई ना खम् नियम मान्‍रेप् छूवानीना योबोरोबू आम्नी नीनाम्मा मातानूम्नव।

१२ आन्‍ना चाईनूम्ना आम्नी बोखास्लो, नप्-नप् खीम् बोबूईनूम्ना तूनीलो,

१३ आम्नी पी-लूपी लो लूस्-छारालो पतो-छातो खात्लो, आम्नी हाल्ङो लो नाम्छेर्‌बूलो खीक्‍का आम्नीपी तूक खोलोक थक् हायाम् देतो छूक्‍तो खात्लो, चीङ्चीङ् तूवानीव!

१४ खोदोलो आन्‍नी नाम्दूखू मप् छूनीना आन्‍नी रोः छूवानीना तूवानीक मिश्र छाप्कूवापीका आम्नी लाईप्ना बाईप् योबोरोबू आम्नी नीनाम्मा मान्यूदूर्‌नूम्।

१५ खसा आन्‍नी विषालु पूः लो बिच्छीलो तूप्, काऊ मान्तूप् रूःख थाम्पू तूवाक हायाम् देप् ना हायाम् ईकीम् लप् गोङ्‌रूत्खाप्-थाम्पूम् रालाम्पा लाम्दूपानी। खसा आम्नी लागी छीलूमापीका काऊ लातू।

१६ दोदोरीम्पी आम्नी नखावा छूनूव पीकाना गोङ्‌रूत्खाप्-थाम्पूपी आम्नी खूक्सूचा मान्छेईस्क मन्‍न यानीना खसा आन्‍नी लखेक मानी ना चाम्ची मानी।

१७ “केईका ओखी बलआ लो राःरालोआङा ङ्‍क दाचाम् कामेई मम्काक के” पीक्नीना आन्‍ना आम्नी सानीवापी मीम् दूर्‌नूम्।

१८ खोदोलोई योबोरोबू आम्नी नीनाम्मा मीनानूम्व, ऊदोईपीक्यालो खसाङ् आन्‍नी दाचाम् तोम् राःरा पीनी। ओरोनाङ् खसा आम्नी खूक्सू-खूलूस्का खार्‌क करार थम्पूर मय, ना मूङ्‍क एसेक लेई सम्मो तूचाये।

१९ कोङा एसे आन्‍नी ङ्‍क देप् चेताऊनी पीन्चायान्‍नीक तूये: आन्‍ना योबोरोबू आम्नी नीनाम्मा मात्नूम्ना बीन्‍नीपा देऊताम् दोस्-दोस् लाम्दूम्तो मूङ्‍क सेवा छईनूम् ना पूजा मईनूम्दोक, आन्‍नी आछीयाङ् मासेई छूनी।

२० योबोरोबू आम्नी नीनाम्माम् रीङ्बऊ रेप्नूम्नोदोक, आन्‍नीसो योबोरोबूआ आम्नी लाईस्पी मासेई मस्क जातिस् तोङ्नाङ् मासेई मईनी।

नीनाम्माम् सम्खेलूआ इस्राएल कोक्साक

९

ए इस्राएलीचे, येन्‍नूम्व, आम्नीप्का दूङ् देप् ना हायाम् राःरालोक जातिचीपी, खीक्‍का नाम्छूई काईप् तोङ्‍क पर्खाल तेस्चीक देप्-देप् सहरपी हक् मम् लागी आन्‍नी एसे देप् यर्दन योऊ नावादेपा खाईम् मीन्चाईनीक तूये।

२ मूङ्‍कपी तूप् मीस् अनाकीस् के पीम् आन्‍ना छेत्चाईनूम्कङ् तूये। खस् हायाम् राःरालोक ना ओरोरो रेप् तूये। “अनाकीचीम् लाईस्पी आसाई थोरेप्दूर?” पीम् ऊखान आन्‍ना येनानूम्क तूयेयो?

३ खोदोलोई एसे ङ्‍क रीङ् नम्‍लोना छेताक्सानूम्व, आम्नी लाईस्-लाईस् खाईप् योबोरोबू आम्नी नीनाम्मा मासेई मप् मीःतोङ्‌क तूये। खसाङ् खस् मासेई मईची ना खस् आम्नी तईपी तातची। योबोरोबूआ आम्नीपी यादे मक तोङ्ना आन्‍ना खस् खेदा मईनूम्ना दावाङ् मासेई मईनूम्।

४ योबोरोबूआ आम्नी लाईस्पीका खस् लात्दीतस्कप्का आन्‍ना आम्नी सानीवापी ओरो पीनीनव, “ओखी धार्मिकताम् कारणआङा योबोरोबूआ ङ्‍क छाप्कूवापी हक् मम् लागी केईका तातीकाक के।” खोरोना मा, ङ्‌क जातिचीम् दुष्‍टताआ गर्दाङा योबोरोबूआ खस् आम्नी लाईस्पीका कल्‍लातची।

५ आम्‍नी धार्मिकता अथवा इमानदारीआ गर्दा मूङ्‍कचीम् खची छाप्कूवापी हक् मम् लागी आन्‍नी वोम् हईनूम्क मा। खोदोलोई ङ्‍क जातिचीम् दुष्‍टताआ गर्दा आम्नी खूक्‍सू अब्राहाम, इसहाक ना याकूबलो मक यादे पूरा मम् लागी योबोरोबू आम्नी नीनाम्माआ ङ्‍कस् आम्नी लाईस्पीका लातची।

६ खन्सा मीन्मारो मनूम्व, आम्नी धार्मिकताम् कारणआ ङ्‍क नप् छाप्कूवा योबोरोबू आम्नी नीनाम्माआ आन्‍नी आम्नी हूक्पी पीम् पीक्‍क मा। ऊदोईपीक्यालो आन्‍नीन् पीक्याक मान्‍रेप् मीस् के।

हाल्ङोम् बाछा

७ गोङ्‍रूत्खाप्-थाम्पूपी आन्‍ना ऊतोङ्नाई योबोरोबू आम्नी नीनाम्मा म्छूली काईमीयानूम्, ङ्‍क रीङ्मी मीन्मारो मनूम्व, ना हादेम्सो मातानूम्नव। मिश्र छाप्कूवापीका लातानीना बायानीक लेईपीका ङ्‍क थाम्पूपी तायालात्नीक लेई सम्मो आन्‍ना योबोरोबूम् ऊल्‍लोङ् मचाईनूम्कङ् तूये।

८ होरेबपीसो आन्‍ना योबोरोबू म्छूली काईमीयानूम्, खोरोछूवालो गेबो आन्‍नी मासेई मम् सम्मो योबोरोबू म्छूलीकाताक तूवा।

९ योबोरोबूआ आन्‍नीस्का खार्‌क करारमी लूङ्‍मी पाटी लास् कोङ् थोम्‍ला कोम्तो खातोक तूवा, खोदोलो कोङ् मूङ्‍क कोम्पी लीक्पोङ् लेई लो लीक्पोङ् सेपालो तूवो। खोदोलो कोङा सबेई मान्चाङा ना काऊसो मान्दूङा।

१० खीक्‍का योबोरोबूआ नीनाम्माम् हूःआ छाप्क नीच्‍ची लूङ्‍मी पाटी कोङ् पीयो। कोम् थेम्तो मीःम् रापीका याखऊ क लेईपी योबोरोबूआ पीम्पा खोलोङ् आज्ञा मूङ्‍कपी तूवा।

११ योबोरोबूआ लीक्पोङ् लेई लो लीक्पोङ् सेपालो याताक लेईपी करारमी मूङ्‍क नीच्‍ची लूङ्‍मी पाटी कोङ् पीयो।

१२ खीक्‍काना योबोरोबूआ कोङ् ओरोलो, “पक्व, ना दावा ङ्‍कपीका दाली खालेत्व, ऊदोईपीक्यालो आना मिश्र छाप्कूवापीका लात्ना बाईक आम् मीस् खोलोङ् भ्रष्‍ट छूवाक तूये। कोङा खस् पीयूचीक आज्ञापीका दावाङ् आत्‍ताना खची लागी धातुम् ङोङोक्छे बानेई मस्क तूये।”

१३ होसोङ् योबोरोबूआ कोङ् ओरोलो, “कोङा ङ्‍क मीस् खोङूची, ङ्‍कस्‍ने पीक्याक मान्‍रेप् मीस् रईछ।

१४ हन्‍ना कोङ् ओ हाल्‍लाङ् फूई लेतोतोव, खीक्‍का कोङा मूङ्‍कस् मासेई मूयोची, ना खची नीङ् साराङ्‍गागोपीका मेतेई मूयो। खीक्‍का आम्पीकाङ् खचीप्का दूङ् राःरालोक ना ओरोदेप् जाति बोबूयो।”

१५ खीक्‍काना कोङ् कोम् थेम्तोका दाली यूवो। खोदोलो कोम्पी मीः तीताचाक तूवा, ना करारमी नीच्‍ची पाटी नीच्‍ची ओ हूक्पी तूवा।

१६ खीक्‍का आन्‍ना योबोरोबू आम्नी नीनाम्माम् ऊल्‍लोङ्पी मोऊ मनूम्ना आम्नी होप्मी लागी धातुपीका बाछाम् ङोङोक्छे बानेई मनूम्क कोङा तूऊ। योबोरोबूआ आन्‍नी आज्ञा पीयानीक लाम्पीका ओन्तोछीतङ् आत्‍तानीना खातानीक तूवा।

१७ खन्सा कोङा मूङ्‍क नीच्‍चीङ् पाटी ओ हूक्पीका होक्सूना आम्नी मूक्स्दूपीङ् खेतूबोकू।

१८ योबोरोबूम् मूक्स्दूपी मोऊ मनूम्कसा आन्‍ना आम्नी खोलोङ् मोऊमी कारणआ ख म्छूली काईमीयानूम्कसा कोङ् लाईस्पीक तोङ्नाङ् लीक्पोङ् लेई सम्मो ना लीक्पोङ् सेपा सम्मो योबोरोबूम् लाईस्पी बप्फेम्‍लोना तूवो। खोदोलो कोङा सबेई मान्चाङा ना काऊसो मान्दूङा।

१९ योबोरोबूम् ईकीम् लप् छूलीपीका कोङ् हायाम् ओकीम् लअ, ऊदोईपीक्यालो आन्‍नी मासेई मम् सम्मोङ् ख आम्नीपीका म्छूली काताक तूवा। खोदोलोई एस्खेप्सो योबोरोबूआ ओ बीन्ती येनू।

२० हारूनसो मासेई मम्तो सारङ् योबोरोबू खपीका म्छूली काताक तूवा, खोदोलोई कोङा मूङ्‍क नाम्‍लापी हारूनमी लागीसो वाङोम् मूऊ।

२१ खीक्‍काना कोङा मूङ्‍क आम्नी मोऊलोक थक्, खीक्‍का आन्‍ना बोबूयानूम्क मूङ्‍क बाछा खायूना मीपी हूयूतू ना मूङ्‍क छयप्छा मूना म्फूल् मूतू, खीक्‍का मूङ्‍कम् म्फूल् कोम्पीका दाली बगेई छूवाक योऊपी होक्सूलातू।

२२ आन्‍ना तबेरा, मस्साह ना किब्रोथ-हत्तावापीसो योबोरोबू म्छूली काईमीयानूम्।

२३ खीक्‍का योबोरोबूआ आन्‍नी कादेश-बर्नेपीका ओरोपीकाना पोक्सानी, “खात्नीना कोङा आन्‍नी पीन्‍नीक छाप्कूवापी हक् मनूम्व।” खोदोलोई आन्‍ना योबोरोबू आम्नी नीनाम्माम् आज्ञाम् ऊल्‍लोङ् मनूम्। आन्‍ना खपी भरोसा मान्यून्‍नी, ना खम् रीङ्सो मान्‍रेम्नी।

२४ कोङा आन्‍नी छेन्‍नीक लेईपीका एक्‍तोङ् योबोरोबूम् ऊल्‍लोङ्पी आन्‍नी तोक्स्चाईनीक तूये।

२५ योबोरोबूआ आन्‍नी मासेई मूयो पीकाना पीकाकसा योबोरोबूम् लाईस्पी कोङ् लीक्पोङ् लेई सम्मो ना लीक्पोङ् सेपा सम्मो बप्फेम्‍लोना तूवोचो।

२६ खीक्‍का कोङा योबोरोबूपी वोङोम् मूना ओरोपीको, “ए योबोरोबू नीनाम्माङा, आना आम् होप्मी देप् राःरालाम्पा छूतेई मना राःरालोक आम् हूःआ मिश्र छाप्कूवापीका लात्ना बाईचीक आम् होप्मी मीस् अर्थात् आम् हक्वाला मासेई मस्‍नव।

२७ आम् रोः अब्राहाम, इसहाक ना याकूबमी मीन्मारो मव। ङ्‍क मीस्चीपी तूक मान्‍रेम्वा, दुष्‍टता ना मोऊ हेम् खोङ्नव,

२८ मादोन् आना केईका लातीकाना बायीकाक मूङ्‍क छाप्कूवापीकचा ओरोपीके, ‘योबोरोबूआ यादे मक छाप्कूवागोपी खस् खाई मान्दूर्‌स्कसा लो खस् जेर्चीकसालो योबोरोबूआ खस् गोङ्‍रूत्खाप्-थाम्पूपी सेईम् लागी खाईची।’

२९ खोदोलोई आना आम् होप्मी हायाम् देप् राःराआ ना आम् होप्मी हूः सत्ना लात्चीना बाईचीक मूङ्‍कस् आम् मीस् अर्थात् आम् होप्मी हक्वाला के।”

आज्ञा छाम्पा नयाँ लूङ्‍मी पाटी

प्रस्थान ३४:१-१०

१०

खोदोलो योबोरोबूआ कोङ् ओरोलो, “लाईस्पीक तोङ्‍नाङ् लूङ्मी नीच्‍ची पाटी कीप्ना तात्व। खीक्‍का थोम्‍ला कोङ् तूवोक कोम्तो थोङ्व। ईबूम् सीङ्मी सन्दूकसो बानेईमव।

२ आना लाईस्पी खेत्बोक्‍क पाटीपी तूवाक रीङ्बऊङा कोङा ङ्‍क पाटीपी छाम्पीयान्‍ना। खीक्‍का आना मूङ्‍क सन्दूकपी यूम् छूये।”

३ कोङा बबुल सीङ्मी सन्दूक बानेईमू, खीक्‍का लाईस्पीक तोङ्ना नीच्‍ची लूङ्‍मी पाटी कीपू, ना मूङ्‍क नीच्‍ची पाटी खायूना कोङ् कोम् थेम्तो खातो।

४ खीक्‍का योबोरोबूआ याखऊ क लेईपी कोम् थेम्पी मीःम् रापीका आन्‍नी पीयानीक ईक्पोङ् आज्ञा लाईस्पीक तोङ्ना मूङ्‍क नीच्‍ची पाटीपी छाप्ना योबोरोबूआ कोङ् पीयो।

५ खीक्‍काना कोङ् कोम् थेम्तोका दाली यूवो, ना योबोरोबूआ कोङ् आज्ञा पीयोक तोङ्ना कोङा बानेईमूक सन्दूकपी मूङ्‍क पाटी यूक्सू, ना मूङ्‍क पाटी ईनीम्बा मूङ्‍क सन्दूकपीङ् तूये।

६ (इस्राएलीस् याकानीचीम् इनार तूवाक दोलाम्पा लाम्दूमाना मोसेरापी बाना। मूङ्‍कपी हारून सीया, ना ख मूङ्‍कपीङ् खूम्ची। खीक्‍का खम् म्छा एलाजारआ खम् फाईपी पूजारीम् लक् मम् थालेईम।

७ मूङ्‍कपीका इस्राएलीस् गुदगुदा सम्मो लाम्दूमा, खीक्‍का गुदगुदापीका खस् योऊ तूवाक योतबातापी बाना।

८ एसेक लेई सम्मो तोक्सा थोङ्‍क तोङ्ना योबोरोबूम् करारमी सन्दूक खूर्म्, खीक्‍का योबोरोबूम् लाईस्पी थोरेम्ना खम् सूसो मम् लागी ना खम् नीङ्पी बीन्‍नीपा आसीक् पीम् लागी मूङ्‍क नाम्‍लापी योबोरोबूआ लेवीम् गोङ्ची सोक्‍क तूवा।

९ खन्सा लेवीचीम् लागी खची बूबू-नेछोस्का ऊसो थाम्पूवारमी भागमी हक् लो दाचाम्मी हक्‍लो मान्तू। योबोरोबू आम्नी नीनाम्माआ खस् लचीक तोङ्ना योबोरोबूङ् खची दाचाम्मी हक् के।)

१० लाईस्पीक तोङ्नाङ् कोङ् कोम् थेम्तो लीक्पोङ् लेई लो लीक्पोङ् सेपालो तूवो। एस्खेप्सो योबोरोबूआ ओ बीन्ती येनू। खसा आन्‍नी मासेई मम् सानीवा मान्म।

११ खीक्‍का योबोरोबूआ कोङ् ओरोलो, “पक्व, ना ङ्‍क खोलोङ् मीस्मी अगुवाइ मव, खीक्‍का कोङा खची खूक्सू-खूलूचीपी यादे मूना पीयान्‍नी पीकोक छाप्कूवापी वोनूना खचा हक् मस्‍नूव।”

योबोरोबूपीका कीम्

१२ खन्सा हन्‍ना ए इस्राएलीचे, योबोरोबू आम्नी नीनाम्माआ आम्नीपीका लन्ची मक रीङ् ङ्‍कस्ङा के: आन्‍नी योबोरोबू आम्नी नीनाम्मापीका कीसानीव, खम् खोलोङ् लाम्पी लाम्दूमानीव, ख सम्तूमा मीयानूम्व, खीक्‍का खोलोङ् आम्नी गोङ्आ लो खोलोङ् आम्नी रीरामआलो योबोरोबू आम्नी नीनाम्माम् सूसो मनूम्व,

१३ ना आम्नी नखावाम् लागी कोङा एसे आन्‍नी आदेश पीन्‍नीक योबोरोबूम् आज्ञा लो नियमलो रेपानूम्व।

१४ नाम्छूई, खोलोप्का दूङ् रेप्‍तोक नाम्छूई ना चारीदू योबोरोबू आम्नी नीनाम्मामी के। खोरोनाङ् चारीदू लो मूङ्‍कपी तूक खोलोक थक्लो खमीङ् के।

१५ खोरोदोसो आम्नी खूक्सू-खूलूचीपीङ् खसा म्होप्मी सम्तूमा लेत्ना नीनाम्माआ खस् सम्तूमा मीची, ना एसे आन्‍ना तईचाईनूम्क तोङ्ना आन्‍नी मूङ्‍कचीम् छामाईचीका खोलोङ् जातिचीम् रापीका खसा सोकानी।

१६ खन्सा हन्‍ना आम्नी सानीवाम् खतना मनूम्व, ना हन्‍नायीका पीक्याक मान्‍रेप् छूनीनव।

१७ ऊदोईपीक्यालो योबोरोबू आम्नी नीनाम्माङ् देऊताचीम् नीनाम्मा ना रोबूचीम् रोबू, खोलोप्का दूङ् देप् नीनाम्मा, हायाम् देप् राःरालोक ना खोलोआ कीम् पर्ने नीनाम्मा तूये। खसा आस्मीसो छेङ्‌गेर मईनो, ना खसा हाल्‍लोसो घुस लापनो।

१८ खसा म्पा-म्मा मान्तूप्चीम् लो लोमेवाचीम्‍लो पन् मय, ना आन्‍नीस्का तूप् बीन्‍नीपा छाप्कूवापीकस् सम्तूमा मीय खीक्‍का खस् चाम् थक् लो तेई-हाम्‍लो पीयची।

१९ खन्सा आन्‍नासो बीन्‍नीपा छाप्कूवापीक मीस् खोलोङ् सम्तूमा मीम् छूये, ऊदोईपीक्यालो मिश्र छाप्कूवापी आन्‍नीसो बीन्‍नीपा छाप्कूवापीक मीस्ङा तूवानी।

२० आन्‍नी योबोरोबू आम्नी नीनाम्माम् कीम्पी तूवानीव, ना खम् सूसो मनूम्व, खीक्‍का ख चाचाल्यो कीयातानूम्व, ना खम् नीङ्पी आन्‍ना पस्तून चानूम्व।

२१ खङ् आन्‍ना सायोचोङ्मा मीम् खाईप् तूये। खङ् आम्नी नीनाम्मा तूये, खसा आम्नी लागी आन्‍ना आम्नी होप्मी मूक्साङ् तानूम्क मूङ्‍क हायाम् देप् ना छाक्‍काक लक् मअ।

२२ आम्नी खूक्सू-खूलूचीन् नूक्पोङ्‌ङाङ् मिश्र छाप्कूवापी खाताक तूवा, खोदोलोई हन्‍ना योबोरोबू आम्नी नीनाम्माआ आन्‍नी नाम्छूईतोक सोङ्‍गेर् तोङ्ना ङीर्‌ङा मान्तेईप् मानीक तूये।

योबोरोबू सम्तूमा मीम् ना खम् आज्ञा रेम्

११

योबोरोबू आम्नी नीनाम्मा सम्तूमा मीयानूम्व, ना खम् खोलोङ् आदेश, नियम ना आज्ञा रेपाचानूम्व।

२ एसे मीन्मारो मनूम्व, आन्‍ना योबोरोबूम् ऊक अनुशासनये तानूम् ना ललीयानूम्, खूङ्‍क आम्नी छाचा छेत्‍तस्‍नोक तूये। खम् साम्दीखा, ना खसा हायाम् राःरालोक हाप्स्क म्हूः आन्‍ना तानूम्कङ् तूये।

३ मिश्र छाप्कूवाम् रापी, मिश्रपीक होङाबू फारोम् लागी खोलोङ् म्छाप्कूवाबरी खसा मक खोलोङ् चीन्‍न लो लक्लो आन्‍ना छेत्चाईनूम्।

४ मिश्र छाप्कूवापीक दोर्‌चा, खोक्चा ना रथचा आन्‍नी कलानीलो योबोरोबूआ हालालाप् दीरीत्‍तीपीक काऊआ खस् मूल्न्खामीचीना दोस्का सम्मोकम् लागी मासेई मक रीङ्सो आन्‍ना छेत्चाईनूम्।

५ ङ्‍क थाम्पूपी मान्तान्बाम् सम्मो गोङ्‌रूत्खाप्-थाम्पूपी खसा ऊचीई मअ खूङ्‍क आम्नी छाचा मान्तोन्खास्क तूवा।

६ रूबेनमी गोङ्पीक एलीआबमी वात्छा म्छास् दातान लो अबीरामलो चारआ म्ङः हत्ना खची खीम्पोस्चीका, खची तम्बूस्का ना खोलोङ् खची पोसूस्का इस्राएलीचीम् लाईस्पी लूत्खीकसो आन्‍ना छेत्चाईनूम्।

७ आन्‍ना आम्नी मूक्साङ् योबोरोबूआ मक ङ्‍क खोलोङ् देप् लक् तानूम्क तूये।

८ खन्सा देत्‍तोई आज्ञा कोङा एसे आन्‍नी पीन्चायान्‍नी मूङ्‍क खोलोङ् रेपानूम्व, खीक्‍का आन्‍नी पोचीप् छूवानीना देप् यर्दन योऊ कानूम्ना आन्‍ना हक् मम् पर्ने छाप्कूवा आम्नी हूक्पी मदूर्‌नूम्।

९ खीक्‍का योबोरोबूआ आम्नी खूक्सू-खूलूस् खची छामाईचीका पीम् यादे मक ओलोन् लो खूदलो बगेई छूक् छाप्कूवापी आन्‍नी हायाम् तातो लेत्चाईनी।

१० आन्‍ना ऊक छाप्कूवापीये हक् मम् पीक्चाईनीक तूये मूङ्‍क छाप्कूवा आन्‍नी लत्‍तानीना बानानीक मिश्र छाप्कूवा तोङ्‍क मान्तू; आन्‍ना होक्सायानूम्ना बानानीक मूङ्‍क छाप्कूवापी आन्‍ना चालेई फूयानूम्कप्का सागखापी काऊ तेसाम्क तोङ्ना लोङ्‍आ काऊ तेम् बोक्सा।

११ खोदोलोई आन्‍नी हक् मम् लागी देप् यर्दन योऊ नावादेपा खात्चाईनीक छाप्कूवा क कोम्मी लो बेँसीम्‍लो छाप्कूवा के, मूङ्‍कपी नाम्‍तोक वाः ताईना थाम्पू बीम्म।

१२ मूङ्‍क छाप्कूवाम् रेखदेख योबोरोबू आम्नी नीनाम्माआङ् मय। दोङ्मी थोस्कोपूका दोङ्मी यास्को सम्मो योबोरोबू आम्नी नीनाम्माआ मूङ्‍क खोङ्चय।

१३ खन्सा कोङा आन्‍नी एसे पीन्‍नीक खोलोङ् आज्ञा हायाम् नम्‍लोना रेप्नूम्ना योबोरोबू आम्नी नीनाम्मा सम्तूमा मीनूम्दोक ना खोलोङ् आम्नी गोङ्आ लो खोलोङ् आम्नी रीरामआलो खम् सूसो मईनूम्दोक,

१४ कोङा ऋतु तोङ्ना थोनाम्पीक लो होल्नाम्पीकलो वाः पीयान्‍नी, खीक्‍का आन्‍ना आम्नी छीर्म्, नयाँ दाखमद्य लो जैतूनमी तेललो बात्ल मम् दूर्‌नूम्।

१५ कोङा आम्नी पोसूचीम् लागीसो खार्कापी घाँस पीयान्‍नी, खीक्‍का आन्‍नासो चाम्दूम् चाईनूम्ना आम्नी गोङ् कामे।

१६ खन्सा होस् तूवानीव, मादोन् आन्‍नी तर्केई छूनीना बीन्‍नीपा देऊताचीम् सूसो मईनूम् ना पूजा मम् थालेई मईनूम्।

१७ मूङ्‍क तोङ्ना मईनूम्दोक योबोरोबू आम्नीप्का म्छूली काते। खीक्‍का वाः तानूनव ना थाम्पूपी आन्‍ना मईनूम्क आम्नी खारूवापी म्चो सेनूनव पीक्ना खसा नाम्छूईतोका ताप् वाः दीदीत, खीक्‍का योबोरोबूआ आन्‍नी पीनीक मूङ्‍क नप् छाप्कूवापीका आन्‍नी दावाङ् मासेई छूखात्नी।

१८ आन्‍ना ङ्‍क खोलोङ् ओ रीङ्बऊ आम्नी सानीवापी लो आम्नी गोङ्पीलो यूक्सानूम्व। मूङ्‍क चीन्‍नम् रूप्पी आम्नी हूक्पी लो आम्नी थप्पीलो छूयातानूम्व।

१९ मूङ्‍क आन्‍ना आम्नी छास् नम्‍लोना ईयानूम्व। खीक्‍का खीम्पी तूनीलो, लाम्पी लाम्दूम्नीलो, दीस्खात्नीलो ना पक्नीलो मूङ्‍कम् तोक्पीङ् पानूम्व।

२० मूङ्‍क आम्नी खीम्मी लाम्स्कोम् चौकोसपी लो मूल-लाम्स्कोपीलो छापानूम्व।

२१ खोरोना मईनूम्दोक योबोरोबूआ आम्नी लाईस्पीक खूक्सू-खूलूस् पीयान्‍नी पीकाना यादे मक छाप्कूवापी आन्‍नी आम्नी छामाईचीका चारीदूम् थेम्पी नाम्छूई तूक सम्मो हायाम् तातो लेत्चाईनी।

२२ योबोरोबू आम्नी नीनाम्मा सम्तूमा मीयाचानूम्व, खम् खोलोङ् लाम्पी लाम्दूमाचानीव ना ख मान्होन्येमो चाचाल्यो लाप्दीत्नूम्व पीकोना कोङा आन्‍नी पीन्‍नीक ङ्‍क खोलोङ् आज्ञा आन्‍ना नम्‍लोना रेप्नूम्दोक,

२३ योबोरोबूआ ङ्‍क खोलोङ् जाति आम्नी लाईस्पीका खेदा मय, खीक्‍का आम्नीपीका दूङ् देप् ना हायाम् राःरालोक जातिस् आन्‍ना दूर्‌सेत्नूम्।

२४ आन्‍ना आम्नी लोङ्आ सीक्नूम्क खोलोङ् थाम्पू आम्नीमीङ् छूये: गोङ्‍रूत्खाप्-थाम्पूपीका लेबनान सम्मो, ना हायाम् देप् यूफ्रेटिस योऊपीका नाम्काम्स्को हेम्पीक दीरीत्‍ती सम्मो आम्नी रीम् छूये।

२५ आम्नी ऊल्‍लोङ्पी आसासो थोरेम् दूरनो, ऊदोईपीक्यालो योबोरोबू आम्नी नीनाम्माआ आन्‍नी लानीक तोङ्ना खसा आन्‍नी हापी खात्नीदोसो मूङ्‍कपीक मीस् आम्नीप्का हायाम् कीप् बानेई मईची।

२६ खोङ्नूम्व, एसे कोङा आम्नी लाईस्पी आसीक् लो साराप्लो यूक्सूचोयो।

२७ एसे कोङा आन्‍नी आदेश पीन्‍नीक तोङ्ना योबोरोबू आम्नी नीनाम्माम् खोलोङ् आज्ञा रेप्नूम्दोक आन्‍ना आसीक् तईनूम्।

२८ खोदोलोई योबोरोबू आम्नी नीनाम्माम् खोलोङ् आज्ञा रेप्नूम्नोना आन्‍ना छेत्नूम्नोक बीन्‍नीपा देऊताचीम् दोस्-दोस् लाम्दूम्नीना कोङा एसे आदेश पीन्‍नीक लाम्पीका तर्केई छूनीना खात्नीदोक आन्‍ना साराप् तईनूम्।

२९ योबोरोबू आम्नी नीनाम्माआ आन्‍नी वोम्पीक्चाईनी छाप्कूवापी खाईनीकप्का, आन्‍ना आसीक् क गीरीज्‍जीम कोम् थेम्पी लो साराप् क एबाल कोम् थेम्पीलो हायाम् सोतो पानूम्व।

३० आन्‍ना छेत्चाईनूम्, मूङ्‍क खोलोङ् कोम् देप् यर्दन योऊमी नावादे, लाम्मी नाम्काम्स्को हेम् अर्थात् नाम् काम्क हेम्, अराबापी तूप् कनानीचीम् छाप्कूवापी गिलगालमी दोक्पी मोरेपीक वेईपऊमी सीछोचीम् दोक्पी तूये।

३१ आन्‍नी योबोरोबू आम्नी नीनाम्माआ पीम् पीक्‍क छाप्कूवापी हक् मम् लागी देप् यर्दन योऊमी नावादेपा खाईम् पीक्चाईनीक तूये। आन्‍नी मूङ्‍क थाम्पूपी हक् मईनूम्ना मूङ्‍कपी तूचाईनीक नाम्‍लापी,

३२ एसे कोङा आम्नी लाईस्पी यूक्सूक ङ्‍क खोलोङ् आदेश लो ललईलो रेम् लागी मीनाक्सानूम्व।

आराधाना मम् लागी ईबूम्ङाङ् तूस्को थाऊ

१२

आम्नी सूक्सू-खूलूचीम् योबोरोबू नीनाम्माआ आन्‍नी हक् मम् लागी पीयानीक छाप्कूवापी लेत्चाईनीक सम्मो आन्‍ना होस् तूम्ना रेम् पर्ने आदेश लो नियमलो ङ्‍कस्ङा के।

२ आन्‍ना हक् मईनूम्क जातिचा खची देऊताचीम् पूजा मस्को ओरोरेप् खोलोङ् कोम् लो मूमूयोक सीछोम् गोपीक खोलोङ् थाऊलो आन्‍ना मासेई मनूम्व।

३ मूङ्‍कचीम् खची वेदी खोलोङ् हत्दीत्नूम्व। मूङ्‍कचीम् पवित्र लूङ् खोलोङ् यूफूल्छा मदीत्नूम्व। खची अशेरा देवीम् खाम्बा मीःपी हूयातानूम्व। खची देऊताम् ङोङोक्छे हत्दीत्नूम्व ना मूङ्‍क थाऊपीका खची नीङ् मेतेई मदीत्नूम्व।

४ आन्‍ना योबोरोबू आम्नी नीनाम्माम् आराधाना खचा मईचीक तोङ्ना मनूम्नव।

५ योबोरोबू आम्नी नीनाम्माआ म्होप्मी नीङ् यूम् लागी ना ख म्होप्ङा बास् तूम् लागी आम्नी खोलोङ् गोङ्चीम् थाम्पूपीका सोकक आराधाना मस्को थाऊ आन्‍ना लाम्नूम्व। मूङ्‍क थाऊपीङ् आन्‍नी आराधाना मस् खात्नीव।

६ मूङ्‍कपी आन्‍ना आम्नी मीःपी चारेईमम् बलि, बलिदान, दशांश ना बीन्‍नीपा चाचोदाम्, भाकल बलि, होप्मी लन्ची तोङ्नाक बलि, खीक्‍का पी-लूपीआ लो लूस्-छाराआलो दूङ् लाईस्पी वातक म्छा तात्नूम्व।

७ मूङ्‍कपीङ् आन्‍ना आम्नी खीम्पोस्चीका योबोरोबू आम्नी नीनाम्माम् लाईस्पी चाईनूम्-दूङ्नूम् ना आन्‍ना मईनूम्क खोलोङ् लक्पी चामोवा मईनूम्, ऊदोईपीक्यलो योबोरोबू आम्नी नीनाम्माआ आन्‍नी आसीक् पीयानीक तूये।

८ आन्‍ना आराधाना मम् पारा फात्‍ते। एसे आन्‍नी खोलोआ आम्नी होप्पीका नप् लईक लक् मचाईनूम्क तूये,

९ ऊदोईपीक्यालो एसेक लेई सम्मो आन्‍नी नीनाम्माआ दाचाम्मी रूप्पी पीम् पीक्‍क छाप्कूवा अर्थात् नोन्चीस्को थाऊपी आन्‍नी मान्तान्लामोङ् तूनी।

१० खोदोलोई दावाङ् आन्‍नी देप् यर्दन योऊ कईनूम्ना योबोरोबू आम्नी नीनाम्माआ आन्‍नी पीम् पीक्‍क छाप्कूवापी आन्‍ना हक् मईनूम्ना तूनी। खसा लीक् हेम्‍लाम्पा ताप् आम्नी साछीमीचीपीका आन्‍नी सम्सूर्‌नीना यूक्स्‍नीकप्का आन्‍नी नोम्चीम् पीनी।

११ खोदोलो योबोरोबू आम्नी नीनाम्माआ म्होप्मी नीङ् यूम् लागी सोक्‍क थाऊपी कोङा आन्‍नी आदेश पीन्‍नीक आम्नी मीःपी चारेईमम् बलि, बलिदान, आम्नी दशांश, बीन्‍नीपा चाचोदाम् ना आन्‍ना आम्नी योबोरोबूम् लागी भाकल मनूम्क खोलोङ् नप्-नप् थक् तात्नूम्व।

१२ खीक्‍का आन्‍ना, ना आम्नी छाचा, आम्नी रोःरोमीचा खीक्‍का आम्नी सहरपीक खची होप्मी भाग अथवा अंश मान्तूप् लेवीचा, योबोरोबू आम्नी नीनाम्माम् लाईस्पी चामोवा मनूम्व।

१३ चीङ्चीङ् तूवानीव। आन्‍ना आम्नी मीःपी चारेईमम् बलि हापी तईनूम् मूङ्‍कपी चारेई मनूम्नव।

१४ खोदोलोई योबोरोबूआ आम्नी गोङ्चीम् थाम्पूपीका सोक्‍क थाऊपीङाङ् आन्‍ना चारेई मनूम्व, ना कोङा आदेश पीन्‍नीक खोलोङ् लक्सो मूङ्‍कपीङ् मनूम्व।

१५ खोदोलोई योबोरोबू आम्नी नीनाम्माआ आन्‍नी पीयानीक आसीक् तोङ्ना ऊक सहर गोपीदोसो आन्‍ना आम्नी होपा चाहेई मईनूम्कतोदी पोसू सेईम्ना चाम् दूर्‌नूम्, खीस्मी अथवा बीन्‍नीपा सोगोपीक पोसूम् साः चायाम्क तोङ्ना, धार्मिक नियमपी तूक तोङ्ना शुद्ध मीचा लो अशुद्ध मीचालो आसादोसो मूङ्‍क चाम् दूर।

१६ खोदोलोई म्हीः क चानूम्नूव। मूङ्‍क काऊ काताम्क तोङ्ना बोहोपी कातातानूम्व।

१७ आम्नी सहर गोपीक छीर्म्, नयाँ दाखमद्य ना जैतूनमी तेलमी दशांश, अथवा पी-लूपी अथवा लूस्-छाराम् दूङ् लाईस्पी जन्मेई छूक पोसू, अथवा भाकल मईनूम्क थक् अथवा आम्नी होप्मी लन्चीआ चारेई मईनूम्क बलि अथवा बीन्‍नीपा पवित्र बलि आम्नी सहर गोपी आन्‍ना चानूम्नव।

१८ बरू योबोरोबू आम्नी नीनाम्माआ सोक्‍क थाऊपी खम् लाईस्पी आन्‍ना आम्नी छास्का, आम्नी रोःरोमेस्का, आम्नी सहरगोपी तूक लेवीस्का मूङ्‍क चानूम्व, खीक्‍का आन्‍ना मम् पर्ने खोलोङ् आम्नी लक्पी योबोरोबू आम्नी नीनाम्माम् लाईस्पी चामोवा मनूम्व।

१९ चीङ्चीङ् तूवानीव, खीक्‍का आम्नी छाप्कूवापी तूनीक सम्मो आन्‍ना लेवीस् बेवास्ता मनूम्नव।

२० योबोरोबू आम्नी नीनाम्माआ म्होपा यादे मक तोङ्ना आम्नी छाप्कूवाम् रीम् ओरोदाप् मीपीनी खीक्‍का आन्‍नी साः आम्नी चाम् लये ना “कोङा साः चोयो” पीक्नी, खोदोलो आन्‍ना आम्नी होपा मीन्‍नीक तोदी साः चानूम्व।

२१ योबोरोबू आम्नी नीनाम्माआ म्होप्मी नीङ् यूम् लागी सोक्‍क थाऊ छूबूरीपी तूदोक, योबोरोबू नीनाम्माआ आन्‍नी पीयानीक पी-लूपी लो लूस्-छारालो सेत्नूम्ना, कोङा आदेश पीन्‍नीक तोङ्ना आम्नी सहरगोपी मीन्‍नीकतोदी चानूम्व।

२२ खीस्मी अथवा बीन्‍नीपा सोगोपीक पोसूम् साः चायाम्क तोङ्ना मूङ्‍क चानूम्व, धार्मिक नियमपी तूक तोङ्ना शुद्ध मीचा लो अशुद्ध मीचालो आसादोसो मूङ्‍क चाम् दूर।

२३ खोदोलोई मूङ्‍कम् म्हीः क हाल्‍लोसो चानूम्नव, ऊदोईपीक्यालो हीः क रीराम के, आन्‍ना साःलो रीराम चाम् नईनो।

२४ आन्‍ना मूङ्‍क हीः चाम् नईनो। काऊ काताम्क तोङ्ना मूङ्‍क बोहोपू कातातानूम्व।

२५ आन्‍ना मूङ्‍क चानूम्नव, खीक्‍का आन्‍ना योबोरोबूम् मूक्स्दूपी नप् लक् मईनूम्कसा आम्नीम् लो दोस्काक आम्नी छामाईचीम्‍लो नखावा छूये।

२६ आन्‍ना चारेईमम् थक् लो भाकल मनूम्क थक्लो खोलोङ् खायानूम्ना योबोरोबूआ सोकक थाम्पूपी खात्नीव।

२७ आन्‍ना आम्नी होप्मी होम् बलिस् साः लो म्हीलो नीच्‍चीङ् योबोरोबू आम्नी नीनाम्माम् वेदीपी चारेई मनूम्व। बलिदानमी हीः क आन्‍ना योबोरोबू आम्नी नीनाम्माम् वेदीम् चाखेम्पी काईम् छूये। खीक्‍का साः क आन्‍ना चाम् दूर्‌नूम्।

२८ ङ्‍क कोङा आन्‍नी पीन्‍नीक खोलोङ् नियम मानेई मम् लागी सानीवा मनूम्व, मूङ्‍क तोङ्ना आन्‍ना योबोरोबू आम्नी नीनाम्माम् मूक्स्दूपी नप् ना थीक् लक् मईनूम्कसा आम्नीम् लो दोस्का ताईक आम्नी छामाईचीम्‍लो नखावा छूये।

२९ आन्‍ना आक्रमण मम्ना कल्म्‍लाम् मीन्चाईनीक जातिस् योबोरोबू आम्नी नीनाम्माआ आम्नी मूक्स्दूपीङ् मासेई मय। खोदोलोई खस् कल्नूम्ना आन्‍नी खची छाप्कूवापी तूनीकप्का,

३० आन्‍नी चीङ्चीङ् तूवानीव, ना खस् मासेई छूकप्का खची रीदूम्-होदूम्पी फसेई छूनीनव, ना “मूङ्‍क जातिचा खची देऊताचीम् पूजा ऊतोङ्नाई मदोङ्ची, केईकासो खोरोनाङ् मयाम्का” पीक्‍तो खची देऊताचीम् तोक्पी आन्‍ना सानीवा मनूम्नव।

३१ आन्‍ना योबोरोबू आम्नी नीनाम्माम् आराधाना खचा पूजा मईचीक तोङ्ना मनूम्नव, ऊदोईपीक्यालो खचा खची देऊताचीम् पूजा मईचीलो म्खाल्-खाल्क ईजेर्म् लप् रीङ् मईची, खूङ्‍क योबोरोबू नीनाम्माआ जेर। खचा खची छास्सो खची देऊताचीम् लागी मीःपी बलि पीयची।

३२ कोङा आन्‍नी देत्‍तोई आज्ञा पीन्‍नीक तूये मूङ्‍क खोलोङ् रेपानूम्व, ना मूङ्‍कपी ऊसो कापानूम्नव ना लात्नूम्नव।

ङोङोक्छेम् पूजा मम् ऊल्‍लोङ्पी चेताऊनी

१३

हेप् खारीबोपो अथवा हेप् सेमोम् अर्थ पोक् मीस् आम्नी रापी ताईना छाक्‍काक चीन्‍न अथवा छाक्‍काक लक् खोमम् लन्ची मय,

२ ना मूङ्‍कसा पीक्‍क छाक्‍काक चीन्‍न अथवा छाक्‍काक लक् मईना खोमईकप्का ओरोपीके, “केई बीन्‍नीपा देऊताचीम् दोस्पी लाम्दूम्या ना खची पूजा मयाम्” (मूङ्‍क देऊतास् आन्‍ना छेतानूम्क मान्तू),

३ खोदोलो आन्‍ना मूङ्‍क खारीबोपो अथवा सेमोम् अर्थ पोक् मीस्मी रीङ् येन्‍नूम्नव। मूङ्‍कन् आन्‍ना योबोरोबू आम्नी नीनाम्मा आम्नी खोलोङ् गोङ्आ लो आम्नी खोलोङ् आत्माआलो सम्तूमा मीनूम्यो मीनूम्नोयो पीक्ना नीनाम्माआ आन्‍नी चाम्ची मईनीक के।

४ आन्‍नी क योबोरोबू आम्नी नीनाम्माम् लाम्पी लाम्दूमानीव, खम् कीम्पी तूवानीव, खम् आज्ञा रेपानूम्व, खम् रीङ्बऊ रेपानूम्व, खम् सूसो मनूम्व खीक्‍का खपीङ् सानीवा मचानूम्व।

५ खोदोलोई मूङ्‍क खारीबोपो अथवा सेमोम् अर्थ पोक् मीस् सेईम् छूये, ऊदोईपीक्यालो आन्‍नी रोः छूवानीना तूवानीक मिश्र छाप्कूवापीका छुटकारा मानीना बाईप् योबोरोबू आम्नी नीनाम्माआ आज्ञा मक लाम्पीका आन्‍नी थाम्खामीम् लागी मूङ्‍कसा आन्‍नी खम् ऊल्‍लोङ्पी लाम्दूम् ईयानी। ओरोना आन्‍ना आम्नी रापीका ङ्‍क तोङ्‍क दुष्‍ट रीङ् हतेई मम्दीम् छूये।

६ आन् आम् होप्मी बू-नेछोचा, अथवा आम् छाचा, अथवा आना सम्तूमा मीयक आम् तोमाआ, अथवा आना नम्‍लोना छेत्‍तक आम् बूम्‍आ आन् सूपीछा लेम्ना ओरोपीके होला, “केई खात्या ना बीन्‍नीपा देऊताचीम् पूजा मयाम्” (मूङ्‍क देऊतास् आन्‍ना आम्नी खूक्‍सू-खूलूचा हाल्‍लोसो मान्छेन्‍नीक,

७ आम्नी बरबारपी तूप् मीस्मी दोक्पीक देऊतास्दोसो छूबूरीपीक देऊतास्दोसो, छाप्कूवाम् ईक् चाखेम्पीकदोसो आर्को चाखेम्पीकदोसो),

८ मूङ्‍क आन् हूर्प् प्मी रीङ् येन्‍नव, अथवा मूङ्‍क रेप्नव, बरू मूङ्‍क सम्तूमा मीनव, सूल्नव अथवा सम्सूर्‌नव।

९ खोदोलोई आना मूङ्‍क आछीयाङ् सेत्दीत्व। मूङ्‍कम् रीङ् येईप् आनाङ् मूङ्‍क सेईम् लागी लाईस्पी आम् हूः तेस्व, खीक्‍काना खोलोङ् मीचा खची हूः तेस्‍चीनूव।

१० आन्‍ना मूङ्‍क लूङ्‍आ गक्नूम्ना सेत्नूम्व, ऊदोईपीक्यालो आन्‍नी रोः छूवानीना तूवानीक मिश्र छाप्कूवापीका लाईप्ना बाईप् योबोरोबू आम्‍नी नीनाम्मापीका मूङ्‍कसा आन्‍नी थाम्खामीम् लामानी।

११ ओरोना खोलोङ् इस्राएलीचा ङ्‍क येनस्‍ना कीसे, खीक्‍का आम्नी राःपी हन्‍ना ङ्‍क तोङ्‍क मान्‍नप् रीङ् आसासो मईनो।

१२ योबोरोबू आम्नी नीनाम्माआ आन्‍नी तूम् पीनीक हेप् सहरपी

१३ देप्पोई काम लागेई मान्छूक मीस् लत्ना मूङ्‍क सहरपी तूप् खोलोङ् मीस् ओरोपीक्‍तो थाम्खामीयस्‍ना खाईयची, “केई खात्या ना बीन्‍नीपा देऊताचीम् पूजा मयाम्” (मूङ्‍क देऊतास् आन्‍ना हाल्‍लोसो छेतानूम्क मान्तू)।

१४ खीक्‍काना आन्‍ना एक्सा-मेक्सा ततानूम्ना मूङ्‍क सहर नम्‍लोना जाचेई मनूम्व। खीक्‍का आछीयाङ् मूङ्‍क तोङ्‍क ईजेर्म् लप् लक् आम्नी रापी छूवाकङ् पीम् प्रमाण आन्‍ना छीप्नूम्दोक,

१५ आन्‍ना मूङ्‍क सहरपी तूप् मीस् खोलोङ् आछीयाङ् दोप्सेलआ खोक्सानूम्ना सेत्नूम्व। मूङ्‍कपीक मीस् लो खची पोसूलो ईबूम्सो मान्होन्येमो मूङ्‍क सहर खोलोङ् मासेई मनूम्व।

१६ मूङ्‍कपीक खोलोङ् चूम्सोस्सो मूङ्‍क सहरमी म्‍रापी बात्ल मनूम्ना मूङ्‍क सहरलोङ् मूङ्‍क चूम्सोस् खोलोङ् हूयातानूम्व। खीक्‍का मूङ्‍क योबोरोबू आम्नी नीनाम्माम् लागी मीःपी चारेईमम् बलि तोङ्‍क छूये। मूङ्‍क सहर दोस्का-दोस्का सम्मोकम् लागी पीलूलून्खानूव, ना मूङ्‍क होसोङ् हादेम्सो बोबूयानूम्नव।

१७ मासेई मम् लागी छूतेई मम्पा थक् ऊसो आन्‍ना यूक्सानूम्नव। खीक्‍काना योबोरोबूम् हायाम् देप् म्छूली यसई छूये, ना खसा आम्नीपी सम्खे लो सम्तूमालो खोमय। आम्नी खूक्सू-खूलूचीपी यादे मक तोङ्ना खसा आन्‍नी पतो-छातो खाईमीनी,

१८ ऊदोईपीक्यालो योबोरोबू आम्नी नीनाम्माम् आज्ञा रेप् छूनीना कोङा एसे पीन्‍नीक ओ आदेश तोङ्ना आन्‍ना खोलोङ् खम् आज्ञा रेप्नूम् ना खम् मूक्स्दूपी नप् लक् मईनूम्।

सोक् मम् गलत रेवास्

१४

आन्‍नी योबोरोबू आम्‍नी नीनाम्माम् छामाई के। सीप्ना खाईप्चीम् लागी आन्‍ना आम्नी गाम्पी खेर् वनानूम्नव, ना आम्नी लाईस्लाम्पाक आम्नी तोसम् छूरआ खक्नूम्नव।

२ ऊदोईपीक्यालो आन्‍नीन् योबोरोबू आम्नी नीनाम्माम् लागी ईबूम् पवित्र जाति के। योबोरोबूआ चारीदूपी तूक खोलोङ् मीस्चीप्का आन्‍नीङ् म्होप्मी हायाम् दाम् परेई छूक् दाचाम् छूम् लागी सोकानीक तूये।

शुद्ध पोसू लो अशुद्ध पोसूलो

लेवी ११:१-४७

३ आन्‍ना ऊसो ईजेर्म् लप् थक् चानूम्नव।

४ आन्‍ना चाम् नप् पोसू ङ्‍कस्ङा के: लूपी, लूस्, बका,

५ खीस्, हरिण, बराँठ, सोगोपाक बका, कोम् होम्पी तूप् बका, चित्तल ना कोम् होम्पी तूप् लूस्।

६ पोसूस् तूकपी म्खूर चेलाक ना चईकप्का अल्प्‍तोदीक आन्‍ना चाम् नये।

७ खोदोलोई घाँस चईलो अल्प् ना म्खूर मान्चेल्प् तूकपी ऊँट, खरायो ना शापान चानूम्नव, ऊदोईपीक्यालो ङ्‍कचा घाँस चईचीक अलची खोदोलोई ङ्‍कचीम् खची खूर मान्चेल्प् छूये। ङ्‍कस् आम्नी लागी अशुद्ध के।

८ बोःसो अशुद्ध छूये, ऊदोईपीक्यालो मूङ्‍कम् म्खूरने चेलाक छूये खोदोलोई मूङ्‍कसा चईक थक् अलनो। मूङ्‍क आम्नी लागी अशुद्ध के। खन्सा मूङ्‍कम् म्साः चानूम्नव, खीक्‍का मूङ्‍कम् सालोग्गीसो पतानूम्नव।

९ खोरोनाङ् काऊपी तूप् प्राणी तूकपीक म्‍लाप्‍तो लो म्कत्लालो तूप्‍ङाङ् आन्‍ना चाम् नये।

१० खोदोलोई म्‍लाप्‍तो लो म्कत्लालो मान्तूप् आन्‍ना चानूम्नव। मूङ्‍क आम्नी लागी अशुद्ध के।

११ आन्‍ना शुद्ध छोऊ तोदी चाम् नये।

१२ खोदोलोई आन्‍ना चाम् मान्‍नप्क ङ्‍कस्ङा के: बोबोकील्‍ली, साम्सूरू लो गूगूर्‌पा साम्सूरूलो,

१३ म्खाल्-खाल्क मूः, ना गूगूर्‌पा मूः,

१४ म्खाल्-खाल्क गागाप्पा,

१५ देप्क पप्पऊ, काप् पप्पऊ, खीक्‍का दीरीत्‍तीपी तूप् छोऊ, ना म्खाल्-खाल्क मूः,

१६ चीमा खाल्क पप्पऊ, देप् खाल्क पप्पऊ, ओम्‍लोप् पप्पऊ,

१७ गोङ्‌रूत्खाप्-थाम्पूपी तूप् पप्पऊ, ङाः चाप् मूः, काऊपी तूप् गागाप्पा,

१८ सारस, म्खाल्-खाल्क बकुल्‍ला, बोक्चीन्चेर् छोऊ ना पापीऊ।

१९ बाथान-बाथानपी पेर्प् तीप् खोलोङ् पूछो-ङोबो आम्नी लागी अशुद्ध के। मूङ्‍क चानूम्नव।

२० खोदोलोई म्‍लाप्‍तो तूप् खोलोङ् शुद्ध प्राणी आन्‍ना चाम् नये।

२१ ऊई सीप्खाप् छीप्नूम्, मूङ्‍क आन्‍ना चानूम्नव। मूङ्‍क आम्नी सहरपी तूप् थारूपोस् पीम् दूर्‌नूम्, ना खचा मूङ्‍क चाम् नये, अथवा मूङ्‍क आन्‍ना बीन्‍नीपा छाप्कूवापी तूप्चीपी खेईमम् दूर्‌नूम्। खोदोलोई आन्‍नी योबोरोबू आम्नी नीनाम्माम् लागी ईबूम् पवित्र जाति के।

छाराम् म्छा म्माम् ओलोनपी ङीयानूम्नव।

दशांश पीम् ललई

२२ दोङ् पीच्‍ची आम्नी थाम्पूपी सेईक छीर्म् पीका आन्‍ना दशांश छूतेई मम् मातानूम्नव।

२३ योबोरोबू आम्नी नीनाम्माआ म्होप्मी नीङ् यूम् लागी तूस्को थाऊ सोक, मूङ्‍कपीङ् आन्‍ना आम्नी छीर्म्, दाखमद्यमी लो जैतूनमी तेलमीलो दशांश ना आम्नी पी-लूपी ना लूस्-छारामी दूङ् लाईस्पी जन्मेई छूक म्छा खम् लाईस्पी चानूम्व। ओरोनाङा आन्‍नी योबोरोबू आम्नी नीनाम्मापीका कीम् ईन्चीनी।

२४ खोदोलोई योबोरोबू आम्नी नीनाम्माआ आन्‍नी आसीक् पीयानीक तूये, ना आन्‍ना आम्नी दशांश खूर्‌म्ना खाईम् दूर्‌नूम्नो, ऊदोईपीक्यालो आन्‍ना आम्नी दशांश खाईम् लागी खसा सोक्‍क म्होप्मी नीङ् यूम् लागी सोक्‍क थाऊ हायाम् छूबूपी तूदोक,

२५ आन्‍ना आम्नी दशांश खेईमनूम्ना मूङ्‍कम् खाप्चीमा खायानूम्ना योबोरोबू आम्नी नीनाम्माआ सोक्‍क थाऊपी खात्नीव।

२६ आन्‍ना आम्नी होप्मी लन्ची तोङ्ना पी-लूपी, लूस्, दाखमद्य अथवा बीन्‍नीपा मद्य, ऊदोसो, मूङ्‍क खप्चीमाआ खेत्नूम्ना आम्नी खीम्पोस्चीका आन्‍ना योबोरोबू आम्नी नीनाम्माम् लाईस्पी चानूम्ना चामोवा मनूम्व।

२७ आन्‍ना आम्नी सहरपी तूप् लेवीस् मातानूम्नव, ऊदोईपीक्यालो मूङ्‍कचीम् खची होप्मी दाचाम्मी ऊसो भाग अथवा अंश छूनो।

२८ सू-सूक्दोङ्मी यास्कोपी दोङ् पीच्‍ची थाम्पूपी सेईक छीर्म् मी खोलोङ् दशांश सहरमी दाङ्‌खीम्पी बात्ल मनूम्व।

२९ खोरो मईनूम्‍लो आन्‍नीस्का सहरपी तूप् ऊसो दाचाम्मी भाग अथवा अंश मान्तूप् लेवीस्, ना थारूपोस्, खीक्‍का गेस्कूप्-गेस्कूम्ची ना लोमेवास् ताईना खची बोखातो चाम् दूरची, ना योबोरोबू आम्‍नी नीनाम्माआ आन्‍नी आम्नीम् खोलोङ् लक्पी आसीक् पीनी।

नोः माफी पीम् दोङ्

लेवी २५:१-७

१५

नूक्दोङ्-नूक्दोङ्मी याईस्कोपी नोः माफी पीम् नाम्‍ला यूम् छूये।

२ मूङ्‍क ओरोना छूये: खोलोङ् नोः पीप्चा खची होप्मी मीस् इस्राएलीस् पीचीक नोः ङोक्चीनूनव। मूङ्‍कचा खची होप्मी छाप्कूवापीक खची बू-नेछोस् नोः छोम् कर तीचीनूनव, ऊदोईपीक्यालो नोः माफी पीम् योबोरोबूम् नाम्‍ला घोषणा छूवाक तूये।

३ थारूपोचीपीक कर तीनूम्नादोसो ङोम् दूर्‌नूम्, खोदोलोई आम्‍नी होप्मी बूबू-नेछोचीम् नोः क माफी पीयानूम्व।

४ कोङा एसे आम्नीपी आज्ञा मूक योबोरोबू आम्नी नीनाम्माम् रीङ्बऊ आन्‍ना नम्‍लोना रेप्नूम्दोक, आन्‍नी आस्सो छूक्सीप् छूनीनो,

५ ऊदोईपीक्यालो आन्‍नी हक् मम् लागी पीनीक छाप्कूवापी योबोरोबू आम्नी नीनाम्माआ आन्‍नी हायाम् देतो आसीक् पीनी।

६ खसा यादे मक तोङ्ना योबोरोबू आम्नी नीनाम्माआ आन्‍नी आसीक् पीनी, खीक्‍का आन्‍ना खोलोङ् जाति नोः पीनूम्, खोदोलोई आन्‍ना क नोः मम् बोक्स्‍नो। आन्‍ना ओरोतो जातिचीपी चारखम् तोक्स्‍नूम्, खोदोलोई खचा आम्नीपी चारखम् तोक्सस्‍नो।

७ योबोरोबू आम्नी नीनाम्माआ आन्‍नी पीनीक छाप्कूवापीक हेप् सहरपी हेप्-हेप् बूबू-नेछोस् छूक्सीप् तूदोक, आन्‍नी मूङ्‍क छूक्सीप् नेछो हेम् सम्तूमा मान्दीक छूवानीना आम्नी हूक्फामा पूप्सानूम्नव।

८ बरू आम्नी हूक्फामा हलानूम्ना मूङ्‍क ऊचीमीई खन्च तूये खूङ्‍क लोक् पीयानूम्व।

९ चीङ्चीङ् तूवानीव! हेप्पा नोः माफी पीम् दोङ् ताम्‍लाम् हय पीक्ना म्सानीवापी मान्‍नप् मीन्‍नना म्होप्मी छूक्सीप् म्बू-म्नेछोस् बोम्छोम् इन्कार मईदोक, मूङ्‍क छूक्सीप्‍आ योबोरोबूपी आम् ऊल्‍लोङ्पी बीन्ती मय, ना आन् मोऊमी दोसी छूये।

१० आन्‍ना मूङ्‍क ऊसो मान्मीमो पीयानूम्व, मूङ्‍क पीनूम्‍लो आम्नीम् आम्नी सानीवा चाईनूनव, ऊदोईपीक्यालो ओरोना मईनूम्‍लो योबोरोबू आम्नी नीनाम्माआ खोलोङ् आम्नी लक्पी लो आन्‍ना आम्नी हूः तेस्‍नूम्क खोलोक थक्पीलो आन्‍नी आसीक् पीनी।

११ छाप्कूवापी छूक्सीप् सदै छूये। खन्सा कोङा आन्‍नी आज्ञा पीन्चायान्‍नी, आम्नी बू-नेछोस् लो आम्नी छाप्कूवापी तूक छूक्सीप्चीलो सम्नतो पीयानूम्व।

रोः रोमेस् लेईम्छोम्

प्रस्थान २१:१-११

१२ आम्नी यहूदी नेछोचा आम्नी हूक्पी म्होप्ङा खेईमयान्ची, ना मूङ्‍कसा तूक्दोङ् सम्मो आम्नी सूसो मदोक, नूक्दोङ् बाईयलो मूङ्‍क स्वतन्त्र छूम्ना खाईम् पीयानूम्व।

१३ मूङ्‍क स्वतन्त्र छूना खात्लो मूङ्‍क ऊसो मान्पीमो पोक्सानूम्नव।

१४ खोदोलोई योबोरोबू आम्नी नीनाम्माआ आन्‍नी आसीक् पीनीक तोङ्ना आम्नी लूस्-छारा, खला ना वाचोसी पेलेई मम् कोलपीका हायाम् लोक्‍तो पीयानूम्ना पोक्सानूम्व।

१५ मिश्र छाप्कूवापी आन्‍नी रोः छूवानीना तूवानीलो योबोरोबू आम्नी नीनाम्माआ आन्‍नी स्वतन्त्र मानीक रीङ्मी मीन्मारो मनूम्व। खन्साङा कोङा आन्‍नी एसे ङ्‍क आज्ञा पीन्चायान्‍नी।

१६ खोदोलोई आम्नी रोःआ आन् आम् खीम्पोस्चीका सम्तूमा मीनी, खीक्‍का आम्नीप्का म्जी नईना आन्‍नी “आम्नीपीका कोङ् ओ खाईम् लईनो” पीक्‍ना पीक्दोक,

१७ मूङ्‍कम् म्नोबो लाम्स्कोपी यूक्सानूम्ना छामेईआ रतानूम्व, ना मूङ्‍क म्सोम् तूक सम्मो रोः छूना तूये। आम्नी रोमेसो मूङ्‍क तोङ्‌ङा मनूम्व।

दूङ् लाईस्पी जन्मेई छूक पोसू

१८ मूङ्‍क रोः स्वतन्त्र छूना खात्लो आम्नी गोङ् चाईमीयानूम्नव, ऊदोईपीक्यालो दूक्नासीपी लक् मप् रोः पीनूम्क म्दूक्नासीम् नीस् गुणा लक् मूङ्‍कसा तूक्दोङ्पी मअ। खीक्‍का योबोरोबू आम्नी नीनाम्माआ आन्‍नी खोलोङ् लक्पी आसीक् पीनी।

१९ आम्नी पी-लूपीम् लो लूस्-छाराम्‍लो दूङ् लाईस्पी जन्मेई छूक खोलोङ् पीम् म्छा अथवा छाराम् म्छा योबोरोबू आम्नी नीनाम्माम् लागी अलग मनूम्व। मूङ्‍क आम्नी पी-लूपीम् दूङ् लाईस्पी जन्मेई छूकस् ऊसो लक् ममीयानूम्नव, ना दूङ् लाईस्पी जन्मेई छूक लूस्मी म्मूई खक्नूम्नव।

२० योबोरोबूआ सोक्‍क थाऊपी आन्‍ना आम्नी खीम्पोस्चीका दोङ् पीच्‍ची योबोरोबू आम्नी नीनाम्माम् लाईस्पी मूङ्‍क पोसू चानूम्व।

२१ हेप् पोसू म्‍लोङ् मान्तोप् अथवा म्मूक्सा मान्तोक् तूये, अथवा बीन्‍नीपा खोत मूङ्‍कपी तूदोक मूङ्‍क योबोरोबू आम्नी नीनाम्माम् लागी बलि मनूम्नव।

२२ मूङ्‍क आन्‍ना आम्नी सहरपीङ् चानूम्व। खीक्‍का खीस् अथवा हरिणमी साः चायाम्क तोङ्ना शुद्ध अथवा अशुद्ध मीचा मूङ्‍क चाम् दूर।

२३ खोदोलोई मूङ्‍कम् म्हीः क चानूम्नव। मूङ्‍क काऊ तोङ्ना बोहोपू कातातानूम्व।

निस्तार-चाड

प्रस्थान १२:१-२०

१६

आबीब लाःमी मीन्मारो मनूम्ना योबोरोबू आम्नी नीनाम्माम् निस्तार-चाड मानेई मनूम्व, ऊदोईपीक्यालो आबीब लाःपीङा खसा आन्‍नी मिश्र छाप्कूवापीका सेपा लातानीना बायानी।

२ हाकपीई योबोरोबूआ म्होप्मी नीङ् यूम् लागी तूस्को थाऊ बानेई मम् पीक्ना सोक, मूङ्‍कपीङ् योबोरोबू आम्नी नीनाम्माम् लागी लूस्-छारा तूकपीका लो पी-लूपी तूकपीकालो निस्तार-चाडमी बलि चारेई मनूम्व।

३ खमिर तेम्पा सबेईलो मूङ्‍क चानूम्नव। नूक् लेई सम्मो खमिर मान्तेम्पा सबेई चानूम्व। मूङ्‍क दूक्वाम् सबेई के, ऊदोईपीक्यालो मिश्र छाप्कूवापीका आन्‍नी हातार मनूम्ना बानानी। खन्सा मिश्र छाप्कूवापीका लत्‍तानीना बानानीकम् मीन्मारो मम् लागी आन्‍ना आम्नी रीराम तूक सम्मो ङ्‍क चाम् बोक्साक के।

४ नूक् लेई सम्मो आम्नी छाप्कूवा गोपी आम्नी होप्पी तूक खमिर ऊसो यूक्सानूम्नव। खीक्‍का आन्‍ना लाईस्पीक लेई यूपा बलि चारेई मईनूम्क पोसूम् साः म्देसा देत्छा सम्मो यूक्सानूम्नव।

५ योबोरोबू आम्नी नीनाम्माआ पीनीक ऊकदोसो सहरपी आन्‍ना निस्तार-चाडमी बलि चारेई मनूम्नव।

६ खोदोलोई योबोरोबू आम्नी नीनाम्माआ म्होप्मी नीङ् यूम् लागी सोक्‍क तूस्को थाऊपीङ् नाम् काम्चाईलो आन्‍नी मिश्र छाप्कूवापीका लत्‍तानीक नाम्‍लापी निस्तार-चाडमी बलि चारेई मनूम्व।

७ योबोरोबू आम्नी नीनाम्माआ सोक्‍क थाऊपी आन्‍ना मूङ्‍क हूयानूम्ना चानूम्व, खीक्‍का देत्छा आत्‍तानीना आम्नी होप्-होप्मी तम्बूपी खात्नीव।

८ तूक् लेई सम्मो खमिर मान्तेम्पा सबेई चानूम्व, खीक्‍का नूक् लेई क लेईपी योबोरोबू आम्नी नीनाम्माम् लागी ईबूम् याखऊ यूक्सानूम्व। मूङ्‍क लेई ऊसो लक् मनूम्नव।

छीर्म् हेम् चाड

प्रस्थान ३४:२२; लेवी २३:१५-२१

९ ताप्खाप् छीर्म् हेम् थालेई मईनूम्क नाम्‍लापीका नूक् फाईवेई ङीरानूम्व।

१० खीक्‍का योबोरोबू आम्नी नीनाम्माआ आन्‍नी पीयानीक आसीक् तोङ्ना राजीखुशीम् बलि चारेई मनूम्ना योबोरोबू आम्नी नीनाम्माम् लागी छीर्म् हेम् चाडa मानेई मनूम्व।

११ योबोरोबू आम्नी नीनाम्माआ म्होप्मी नीङ् यूम् लागी तूस्को थाऊ बोबूईम् लागी सोक्‍क थाऊपी आन्‍ना, आम्नी छाचा, आम्नी रोः रोमेचा, सहर गोपीक लेवीचा, खीक्‍का आम्नी रापी तूप् बीन्‍नीपा छाप्कूवापीका ताप्ना तूप्चा, गेस्कूप्-गेस्कूम्चा, ना आम्नी रापी तूप् लोमेवाचा आन्‍ना खोलोआ आम्नी नीनाम्माम् लाईस्पी चामोवा मनूम्व।

१२ मीन्मारो मनूम्व, आन्‍नी मिश्र छाप्कूवापी रोःरोमेस् तूवानी, ना ङ्‍क खोलोङ् आदेश नम्‍लोना रेपानूम्व।

छाप्रो-वासमी चाड

लेवी २३:३३-४३; गन्ती २९:१२-३८

१३ आन्‍ना आम्नी खलापीका लो वाचोसी पेलेई मम् कोलपीकालो खोलोङ् थक् बात्ल मम् यात्नूम्कप्का आन्‍ना नूक् लेई सम्मो छाप्रो-वासमी चाड मानेई मनूम्व।

१४ आन्‍ना आम्नी छामाईचीका, आम्नी रोःरोमेचीस्का, आम्नी सहरपी तूप् लेवीस्का, बीन्‍नीपा छाप्कूवापीका ताप्ना तूप्चीका, गेस्कूप्-गेस्कूम्चीका ना लोमेवास्का खोलोआ चाड मानेई मनूम्ना चामोवा मनूम्व।

१५ योबोरोबू आम्नी नीनाम्माआ सोक्‍क थाम्पूपी नूक् लेई सम्मो खम् लागी चाड मानेई मनूम्व, ऊदोईपीक्यालो खसाङा आन्‍नी आम्नी खोलोङ् छीर्म् पी लो आम्नी लक्पीलो आन्‍नी आसीक् पीनी ना आम्नी चामोवा पूरा छूये।

१६ योबोरोबू आम्नी नीनाम्माआ सोक्‍क थाऊपी दोङ्पी सूक्छेम् आन्‍नी तूनीकपीक खोलोङ् वात्छास् खम् लाईस्पी खोमन्चीनूव: खमिर मान्तेम्पा सबेईमी चाडपी, छीर्म् हेम् चाडपी ना छाप्रो-वासमी चाडपी। योबोरोबूम् लाईस्पी आस्‍सो खची हूक्पी ऊसो मान्दी खोमन्चीनूनव।

१७ योबोरोबू आम्नी नीनाम्माआ आन्‍नी पीयानीक आसीक् तोङ्ना खोलोआ आम्नी चाचोदाम् चारेई मनूम्व।

नीया मप्ची

१८ योबोरोबू आम्नी नीनाम्माआ पीनीक खोलोङ् आम्नी सहरपी आम्नी होप्-होप्मी गोङ् तूक तोङ्ना नीया मप्ची लो अधिकारीचीस्लो आन्‍ना सोक्नूम्व। खचा मीस्मी छेङ्‍गेर् मान्ममो नीया मस्‍नूव।

१९ नीया गस्‍नूम्नव अथवा छेङ्‍गेर् मनूम्नव। घूस लाप्नूम्नव, ऊदोईपीक्यालो घूस लाप्‍आ छेईप्-लेप्मी म्मूक्स् देप्पीय ना दोस् मान्तूप् मीस्मी खची रीङ्बऊ गईपीयची।

२० नीयाम् दोस्-दोस्ङाङ् लाम्दूम्नीव, खोरोना मईनूम्‍लो योबोरोबू आम्नी नीनाम्माआ पीनीक छाप्कूवापी हक् मम्ना लेईम्चाम् दूर्‌नूम्।

२१ आन्‍ना योबोरोबू आम्नी नीनाम्माम् लागी बानेई मनूम्क वेदीम् चाखेम्पी अशेरा देवीम् सीङ्मी खाम्बा थूक्सानूम्नव।

२२ आन्‍ना बीन्‍नीपा चोक्ख लूङ् थूक्सानूम्नव, ऊदोईपीक्यालो मूङ्‍क खोलोङ् योबोरोबू आम्नी नीनाम्माआ जेर।

a 

१६:१० छीर्म् हेम् चाड – ङ्‍क चाड पुरानो करारपी फाईवेईमी चाड सो मीयची; नयाँ करारपी पेन्तिकोस मीयची।

१७

आन्‍ना योबोरोबू आम्नी नीनाम्माम् लागी खोत तूप् अथवा सोमोरीमीक् लूपी अथवा लूस् बलि चारेई मनूम्नव, ऊदोईपीक्यालो खम् लागी मूङ्‍क ईजेर्मलप् के।

२-३ योबोरोबू आम्नी नीनाम्माआ पीनीक हेप् सहरपी आम्नी रापी तूप् हेप् मीम्छाआ अथवा वात्छाआ बीन्‍नीपा देऊतास् अथवा नाम्-लालीमा, अथवा नाम्छूईतोक सोङ्‍गरेमी सूसो लो पूजालो मईना योबोरोबू आम्नी नीनाम्माम् करार गसना खचा योबोरोबूम् मूक्स्दूपी दुष्‍ट लक् मस्क आन्‍ना तूम् तईनूम्दोक,

४ आन्‍ना मूङ्‍कम् तोक्पी नम्‍लोना तईम् छूये। मूङ्‍क आछीयाकङा ना मूङ्‍क तोङ्‍क ईजेर्म् लप् लक् इस्राएलपी छूवाकङ्दोक,

५ मूङ्‍क तोङ्‍क दुष्‍ट लक् मप् वात्छा अथवा मीम्छा सहरमी मूल्‍लाम्स्कोपी तात्नूम्ना लूङ्आ गक्नूम्ना सेत्नूम्व।

६ मूङ्‍क नीप्पो अथवा सूप्पो साक्छीम् गवाहीपीङाङ् सेत्नूम्व। खोदोलोई ईल्पो साक्छीम् गवाहीपी आस्सो सेत्नूम्नव।

७ मूङ्‍क सेईम् लागी दूङ् लाईस्पी साक्छीचाङा खची हूः थेत्चीनूव। खीक्‍कानाङाङ् बीन्‍नीपा मीचा खची हूः थेत्चीनूव। आन्‍ना आम्नी रापीका दुष्‍टता मासेई मम् छूये।

रूबूसीम् तोक्पीक रीङ्

८ हेप् मीस् सेत्चीक अथवा खची होप् सेईलकम् तोक्पी, अथवा सल्मान्तेईप् रूबूसी, अथवा केर्‌लईकम् तोक्पी छीनोफानो मम् लागी आन्‍नी गार छूनीदोक, योबोरोबू आम्नी नीनाम्माआ सोक्‍क थाऊपी खात्नीव।

९ मूङ्‍क तोङ्‍क रूबूसी लेवी पूजारीचीम् दोक्पी अथवा मूङ्‍क नाम्‍लापी नीया मम् लागी सोक्चीक नीया मप् मीस्चीम् दोक्पी खायानूम्व। खीक्‍का खचा रूबूसी येनची ना फैसला मईची।

१० योबोरोबूआ सोक्‍क थाम्पूपी खचा आन्‍नी पीनीक आदेश तोङ्ना खोलोङ् रीङ् मम् लागी सानीवा मनूम्व।

११ खचा ईनीक ललई लो आन्‍नी पीनीक निर्णयलो तोङ्ना आन्‍ना मनूम्व। खचा आन्‍नी लानीक रीङ्पीका पाङ्-चूप् हापीसो खान्‍नीनव।

१२ नाम्दूखू मईना मूङ्‍कपी योबोरोबू आम्नी नीनाम्माम् सूसो मम् लागी ताक पूजारी अथवा नीया मप्मी अपमान मप् मीस् आन्‍ना सेत्नूम्व। ओरोना आन्‍ना इस्राएलपीक रई थक् मासेई मम् छूये।

१३ खोलोङ् मीचा ङ्‍क रीङ् येनची ना कीसे, खीक्‍का हन्‍ना हाल्‍लोसो अपमान मईचीनो।

होङाबूम् लागी सेचीवा

१४ योबोरोबू आम्नी नीनाम्माआ पीनीक छाप्कूवापी तातेक्नीना मूङ्‍कपी हक् मईनूम्ना तूनीकप्का आन्‍ना “ई बरबारपीक खोलोङ् जातिचा मईचीक तोङ्ना केईयासो ईपी ईबूम् होङाबू सोकाम्” पीक्नीना पीक्नीदोक,

१५ योबोरोबू आम्नी नीनाम्माआ सोक्‍क मीस्ङा आन्‍ना पक्‍का मनूम्ना आम्नी होङाबू मानेई मनूम्व। मूङ्‍क आम्नी बूबू-नेछोस् तूकपीक ईल्पो छूम् छूये। बीन्‍नीपा छाप्कूवापीका ताप्ना तूप् इस्राएली माक मीस् आम्नीपी हक् मम् लागी सोक्नूम्नव।

१६ मूङ्‍क होङाबूआ हायाम् देतो खोक् बात्ल मनूनव, अथवा होसोङ् बीन्‍नीपा ओरोतो खोक् ताईम् लागी मीस् मिश्र छाप्कूवापी आन्खा मीनूनव, ऊदोईपीक्यालो मूङ्‍क लाम्‍लाम्पा होसोङ् आत्‍तानीना खान्‍नीनव पीकाना योबोरोबूआ आन्‍नी लानीक तूये।

१७ मूङ्‍कसा म्होप्मी लागी ओरोतो तोमा तात्नूनव, मादोन् मूङ्‍कम् सानीवा खोलोपी थाम्खाते। मोरोनाङ् मूङ्‍कसा म्होप्मी लागी हाल्ङो लो नाम्छेर्‌बूलो ओरोतो थूपारेई मनूनव।

१८ मूङ्‍क म्होप्मी सिंहासनपी तूकप्का, लेवी पूजारीचीपी तूक ललईमी ईक् प्रति नक्‍कल ईबूम् सोक्सरपी खसा ऊतारेई मनूव।

१९ ङ्‍क ललईपी तूक खोलोङ् रीङ्बऊ लो आदेशलो नम्‍लोना रेम् लागी मूङ्‍क सोक्सर खपीङ् तूनूव ना खसा म्‍रीराम तूक सम्मो मूङ्‍क सोक्सर नीनूव, खीक्‍का ख योबोरोबू म्नीनाम्मापीका कीम् ईन्चीनूव।

२० खसा म्होपा म्होप् म्बू-म्नेछोचीप्का दूङ् देप् मीन्चीनूनव, ना ललईपीका तर्केई छूनूना ख म्पाङ् अथवा म्चूप् हेम् खान्‍नूनव। ओरोना खसा म्छामाईचीका हायाम् तातो इस्राएलपी चारखम् तोक्सची।

पूजारीचा लो लेवीचालो तोम् पर्ने खची भाग

१८

लेवी पूजारीस् — आछीयाङ् पीक्यादोक, लेवी गोङ्पीक खोलोआ — इस्राएलीस्का ईन्तोतो ऊसो खची थाम्पूवारमी भाग अथवा दाचाम्मी अंश तयस्‍नो। योबोरोबूपी चारेई मईचीक चाम् थक्मी बलि चस्‍नूनाङाङ् खचा खची सूती थान्ती मस्‍नूव, ऊदोईपीक्यालो खचा तोम् पर्ने अंश मूङ्‍कस्ङा के।

२ खचीम् खची बूबू-नेछोचीम् रापी ऊसो खची अंश छूनो। खन्सा योबोरोबूआ यादे मक तोङ्ना योबोरोबूङ् खची अंश तूये।

३ लूःपी अथवा लूस्मी बलि चारेई मईचीलो मीस्चीप्का पूजारीचा तोम् पर्ने खची भाग ङ्‍कस्ङा के: म्सूक्‍तूम्, नीस्थलाकङ् म्बाक्‍काङ् ना म्चीस्खील चोखोमा।

४ छीर्म् मी दूङ् लाईस्पी सेईक म्चो, नयाँ दाखमद्य ना जैतूनमी तेल खीक्‍का दूङ् लाईस्पी खक्नूम्क लूस्मी म्मूई आन्‍ना खस् पीम् छूये।

५ ऊदोईपीक्यालो योबोरोबू नीङ्पी थोरेम्ना दोस्का सम्मो म्सूसो मम् लागी योबोरोबू आम्नी नीनाम्माआ खोलोङ् गोङ् तूवाक गोपीका लेवी गोङ्‌ङा सोक्‍क तूये।

६ इस्राएलपीक हेप् सहरपी तूप् ईल्पो लेवी लत्ना योबोरोबूआ सोकक थाऊपी म्जीनतो ताईदोक,

७ मूङ्‍कपी योबोरोबूम् लाईस्पी सूसो मप् खोलोङ् लेवी पूजारी बूबू-नेछोचा मईचीक तोङ्ना खसासो योबोरोबू म्नीनाम्माम् नीङ्पी सूसो मनूव।

८ म्खीम्पोस्मी दाचाम् खेईमईना खाप्चीमा तयदोसो खसा बीन्‍नीपा पूजारीस्का बराबर बलि लो चाचोदाम्‍लो तय।

ईजेर्म् लप् रेवास्

९ योबोरोबूआ आन्‍नी पीनीक छाप्कूवापी आन्‍नी तातेक्नीकप्का मूङ्‍कपी तूप् जातिचीम् ईजेर्म् लप् रेवास् खोखोलतो मानेई मनूम्नव।

१० खची वात्छा छा अथवा मीम्छा छा मीःपी बलि मप्, नप् लो रईलो भाग्यम् तोक्पी पोक्, जखाना खोप्, जादू मप्,

११ मन्तर-तन्तर मप्, सीप्खाप्चीका चाईखम्प् मोप्-मोबोछा आम्नी रापी आस्सो छूनूव।

१२ ङ्‍क तोङ्‍क लक् मप् मीस् योबोरोबूम् लाईस्पी ईजेर्म् लप् के। ङ्‍क तोङ्‍क ईजेर्म् लप् रेवास्मी कारणआ योबोरोबू आम्नी नीनाम्माआ मूङ्‍क जातिस् आम्नी लाईस्पीका लात्दीतची।

१३ योबोरोबू आम्नी नीनाम्माम् लाईस्पी आन्‍नी दोस् मान्दीक छूम् छूये।

मोशा तोङ्‍कङ् ईल्पो खारीबोपो

१४ आन्‍ना दोस्का हक् मईनूम्क जातिचा जखाना खोप् ना जादू मप्चीम् खची रीङ् येनची। खोदोलोई योबोरोबू आम्‍नी नीनाम्माआ आन्‍नी क ङ्‍क तोङ्‍क मम् मान्पीन्‍नीक तूये।

१५ योबोरोबू आम्नी नीनाम्माआ आम्नी बूबू-नेछोस् तूकपीका कोङ् तोङ्‌कङ् ईल्पो खारीबोपो आम्नी लागी सोक। आन्‍ना खम् रीङ् येन्‍नूम्व।

१६ ऊदोईपीक्यालो “हन्‍ना योबोरोबू ई नीनाम्माम् साल्म् येईम् बोनूनव ना ङ्‍क तोङ्‍क ईकीम् लप् मीः हाल्‍लोसो खोम् बोनूनव, मादोन् केई सीया” पीकानीना होरेब कोम्पी याखऊ क लेई योबोरोबू आम्‍नी नीनाम्मापी आन्‍ना ङ्‍क बीन्ती मनूम्क तूवा।

१७ योबोरोबूआ कोङ् ओरोलो, “खचा आछीयाङ् पीकाक तूये।

१८ खची लागी मूङ्‍कचीम् खची बूबू-नेछोस् तूकपीका आन् तोङ्‍कङ् ईल्पो खारीबोपो सोको। खीक्‍का कोङा ओ रीङ्बऊ मूङ्‍कम् ङःपी तेयूपूयो, ना कोङा आज्ञा मूक खोलोङ् रीङ् खसा खस् ईयची।

१९ मूङ्‍क खारीबोपोआ ओ नीङ्पी पीक्‍क ओ रीङ्बऊ मान्येईप्मी लेखा कोङा लापो।

२० खोदोलोई कोङा आज्ञाङ् मान्मङाक रीङ्बऊ ओ नीङ्पी नेईप् अथवा बीन्‍नीपा देऊताम् नीङ्पी नेईप् खारीबोपो सेईम् छूये।”

२१ आन्‍ना आम्नीहोपा आम्नी होप्ङा तत्नूम् होगो, “ङ्‍क रीङ्बऊ योबोरोबूलाम्पा ताक मा पीम् केईका ऊतोङ्नाई छेईमा?”

२२ हेप् खारीबोपोआ योबोरोबूम् नीङ्पी नेन्‍क रीङ्बऊ पूरा छूनो अथवा सत्य थरेई छूनोदोक, मूङ्‍क योबोरोबूआ पीकाक रीङ्बऊ मा। मूङ्‍क खारीबोपोम् म्सीनीवापाक रीङ् के। आन्‍नी मूङ्‍कपीका कीनीनव।

पम्चीस्को-रीम्चीस्को सहर

गन्ती ३५:९-२८; यहोशू २०:१-९

१९

योबोरोबू आम्नी नीनाम्माआ मूङ्‍क जातिस् मासेई मईचीना खची छाप्कूवा आन्‍नी हक् मम् लागी पीनीकप्का आन्‍ना खस् पाखा कल्नूम्ना खची सहरपी लो खची खीम्पीलो बास् मईनूम्,

२ खोदोलो योबोरोबू नीनाम्माआ हक् मम् लागी आन्‍नी पीम् पीक्‍क छाप्कूवापी सूप्ची सहर आन्‍ना छूतेई मनूम्व।

३ योबोरोबू आम्‍नी नीनाम्माआ आन्‍नी हक् मम् लागी पीम् पीक्‍क छाप्कूवा सूक् भागपी हास्‍नूम्ना मूङ्‍क सहरपी खाईस्को लाम्सो थीक्‍का मनूम्व, खीक्‍का मीस् सेईप् मीस् मूङ्‍कपी जूम्ना खाईम् दूर्‌नूव।

४ हेप् मीस् सेतना म्‍रीराम लेन्चामीम् लागी मूङ्‍क सहरपी जूक्ना खाईप् मीस्मी तोक्पी नियम ङ्‍क तोङ्‍क तूये: हेप् मीचा म्होप्मी खीम्तोनी दुश्मनी मान्छूमो मोरो भुलचुकपी सेत।

५ अर्थात्, ईल्पो मीस् सोगोपी म्खीम्तोनीलो सीङ्पी खात्लो सीछो देईम् लागी बात गोङलो बात्मी म्‍लार अत्ना मूङ्‍क म्खीम्तोनी थय, ना मूङ्‍क सीदोक। मूङ्‍क मीस् मूङ्‍क सूप्ची सहर तूकपीक ईबूम् सहरपी जूम्ना खाईम् दूर ना खसा म्‍रीराम लेन्चामीम् दूर।

६ मादोन् लाम् ओरोबाईप् छूकसा हीम् बदला लाप्‍आ म्छूलीम् जोक्पी मूङ्‍क कल्तो खाईयना लाम्पीङ् छीप्पना मूङ्‍क सेईदूर। पीक्याङ्दोक मूङ्‍क सेईम् योग्यन् मान्तू, ऊदोईपीक्यालो छूलीमान्दीङा मूङ्‍कसा म्खीम्तोनी मूङ्‍कतोङ् मक तूवा।

७ खन्सा आम्नी म्होप्मी लागी सूप्ची सहर अलग मनूम्व पीकोना कोङा आन्‍नी आज्ञा पीन्चायान्‍नी।

८-९ योबोरोबू आम्नी नीनाम्मा सम्तूमा मीयानूम्ना पूरा खम् लाम्पी लाम्दूमानीना कोङा एसे आन्‍नी आज्ञा पीन्‍नीक खोलोङ् नियम आन्‍ना नम्‍लोना रेपानूम्कसा, योबोरोबू आम्नी नीनाम्माआ आम्नी खूक्सू-खूलूचीपी यादे मक तोङ्ना आम्नी छाप्कूवा पतो खाईमीयना यादे मक खोलोङ् छाप्कूवा आन्‍नी पीनी, खोदोलो आन्‍ना बीन्‍नीपा सूप्ची सहरसो थपेई मम् छूये।

१० ङ्‍कतोङ् मनूम्व, मादोन् योबोरोबू आम्नी नीनाम्माआ आन्‍नी हक् मम् लागी पीनीक छाप्कूवापीक दोस् मान्तूप् मीस् सेतस्कम् हीः बगेई छूये, ना मूङ्‍कम् दोस् आम्नीपीङ् लागेई छूये।

११ खोदोलोई हेप् मीचा आछीयाङ् छूली मईना म्खीम्तोनी चङना सेत खीक्‍का मूङ्‍क सूप्ची सहर तूकपीक ईबूम् सहरपी जूक्ना खात्दोक,

१२ मूङ्‍क मीस् सेईप् मीस्मी सहरपी तूप् धर्म-सेचीपोचा बीन्‍नीपा मीस् पोक्स्चीनूना मूङ्‍क मीस् मूङ्‍क सहरपीका लात्चीनूना बाईचीनूव खीक्‍का हीःम् म्फाई लाप्मी हूक्पी सेईम् लागी पीचीनूव।

१३ मूङ्‍क सम्तूमा मीयानूम्नव, इस्राएलपीका दोस् मान्दीक मीस् सेईप्मी दोस् हतेई मनूम्व, ना आम्नीपी नखावा छून्चानूव।

१४ योबोरोबू आम्नी नीनाम्माआ आन्‍नी हक् मम् लागी पीनीक छाप्कूवापी आम्नी होप्मी भागपी आम्नी खूक्सू-खूलूचा तोकेई मीयापानीक रीम् छूनानूम्ना आम्नी खीम्तोनीचीम् रीम्पीक लूङ् हतेई मनूम्नव।

साक्छीम् तोक्पी नियम

१५ हेप् मीस् दोसी अथवा अपराधपी पीम्ना छेईम् लागी ईल्पोम्ङाङ् साक्छीम् रीङ्मी आधारपी मूङ्‍क सजाई पीयानूम्नव। ऊतोङ्‍क दोस् दोसो नीप्पो अथवा सूप्पो साक्छीचा पीयस्क गवाईलाम्पाङाङ् पक्‍का मनूम्व।

१६ बीन्‍नीपा मीस् दोस् तीम् लागी हेप्-हेप् दुष्‍ट मीस् लत्दोक,

१७ वादी लो प्रतिवादीलो नीप्पोङ् मूङ्‍क नाम्‍लापीक पूजारीचीम् लो नीया मप्चीम्‍लो दोक्पी योबोरोबूम् लाईस्पी ताम् छूये।

१८ खीक्‍काना नीया मप्चा खस् नम्‍लो तईम् छूये। मूङ्‍कम् साक्छी वालीलीक ना मूङ्‍कसा म्नेछोम् ऊल्‍लोङ्पी वालीलीक बयान पीक तूदोक,

१९ मूङ्‍कसा म्नेछोम् तोक्पी ऊई मम् सानीवा मक तूवा मूङ्‍कसो मोरोङ् मनूम्व। आन्‍ना आम्नी रापीका रई रीङ् खोलोङ् लाईम् छूये।

२० ङ्‍क येनस्‍ना बीन्‍नीपास्सो कीसे। खीक्‍काना आम्नी रापी ङ्‍कतोङ् रई हाल्‍लोसो छूनो।

२१ आन्‍ना मूङ्‍क तोङ्‍कस् सम्तूमा मीयानूम्नव। रीराममी फाईपी रीरामङा, मूक्स्मी फाईपी मूक्स्ङा, काङ्मी फाईपी काङ्‌ङा, हूःम् फाईपी हूःङा ना लोङ्मी फाईपी लोङ्‍ङा छूये।

जूम्‍लूक् मम्मी तोक्पी नियम

२०

आन्‍नी जूम्‍लूक् मस् खात्नीलो आम्नी साछीमीचीम् आम्नीम्पीका दूङ्देतो खोक्, रथ ना हायाम् देतो दोर् तईनूम्ना कीनीनव, ऊदोईपीक्यालो आन्‍नी मिश्र छाप्कूवापीका लाईप्ना बाईप् योबोरोबू आम्नी नीनाम्मा आम्नी साथपी तूये।

२ जूम्‍लूक् मस् खाईम् लाईस्पी पूजारीआ दोर्‌चीम् लाईस्पी खाईम्ना ओरोपीम् छूये,

३ “ए इस्राएलीचे, येन्‍नूम्व। एसे आन्‍नी आम्नी साछीमीचीम् ऊल्‍लोङ्पी जूम्‍लूक् मम् लागी खात्चाईनी। आन्‍ना आम्नी सानीवा कमजोर मनूम्नव, कीनीनव ना आतालेई छूनीनव। खची लाईस्पी आम्नी कीम्मा योनीनव।

४ ऊदोईपीक्यालो योबोरोबू आम्नी नीनाम्माङा आम्नी साछीमीचीम् ऊल्‍लोङ्पी जूम्‍लूक् मम्ना आन्‍नी कोमीम् लागी आम्नी साथपी खाते।”

५ खीक्‍का अधिकृतचा सेनास् ओरोलचीनूव, “खीम् बोबूईना ईनीम्बा सम्मो तूम् मान्तोक ङ्‍कपी हेप् मीस् तूदोक, मूङ्‍क म्खीम् आन्‍नूना खान्‍नूव। मूङ्‍क जूम्‍लूक् मस् खात्लो सेतस्दोक, बीन्‍नीपा मीस् मूङ्‍कम् खीम्पी ताईना तूये।

६ वाचोसी लेत्ना मूङ्‍क वाचोसीखा चाईम् मान्तोक हेप् मीस् ङ्‍कपी तूदोक, मूङ्‍क म्खीम् आन्‍नूना खान्‍नूव। मूङ्‍क जूम्‍लूक् मस् खात्लो सेतस्दोक, बीन्‍नीपा मीचा मूङ्‍क वाचोसीखा चाईय।

७ हेप्पा मालो म्होप्पी ङोक्चीक मीम्छालो सूर् मम् मान्तोमोङ् तूदोक, मूङ्‍क म्खीम् आन्‍नूना खान्‍नूव। मूङ्‍क जूम्‍लूक् मस् खात्लो सेतस्दोक बीन्‍नीपा मीचा मूङ्‍क मीम्छा खाईलेत।”

८ खीक्‍का अधिकृतचा सेनास् ओरोसो लचीनूव, “ङ्‍कपी हेप् मीस् हायाम् कीप् ना कमजोर सानीवालोक तूदोक, मूङ्‍क म्खीम् आन्‍नूना खान्‍नूव। ऊदोईपीक्यालो मूङ्‍कम् कारणआ बीन्‍नीपा म्बूम्चा हरेस चईची।”

९ अधिकृतची सेनास्का नेईम् यात्कप्का खचा सेनाचीम् कप्‍तानची सोक्चीनूव।

१० जूम्‍लूक् मस् खात्नीलो सहरमी दोक्पी तातेक्नीकप्का दूङ् लाईस्पी आन्‍ना मूङ्‍कपी तूप् मीस्मी लाईस्पी खाऊमा-खासेर्माम् रीङ् यूक्सानूम्व।

११ खीक्‍का खचा मूङ्‍क खाऊमा-खासेर्माम् रीङ् अऊ पीक्ना खची मूल्‍लाम्स्को हल्‍लस्दोक, मूङ्‍कपी तूप् खोलोङ् मीस् दूक्नासी मान्दीङा लक् ममीयानूम्व ना खचा आम्नी लागी लक् मम् छूये।

१२ खोदोलोई खचा आन्‍नीस्का खाऊमा-खासेर्मापी मान्तूमो जूम्‍लूक् मम् लन्ची मईचीदोक, मूङ्‍क सहर ऊरानूम्व।

१३ योबोरोबू आम्नी नीनाम्माआ मूङ्‍क सहर आम्नी हूक्पी पीनीकप्का मूङ्‍कपी तूक खोलोङ् वात्छास् दोप्सेलआ सेत्नूम्व।

१४ खोदोलोई मीम्छा, छाछामा, पोसू ना मूङ्‍क सहरपी तूप् बीन्‍नीपा खोलोक थक् आन्‍नी कोक्सानीना तानूम्क चूम्मी रूप्पी आन्‍ना मूङ्‍क खाईदूर्‌नूम्। योबोरोबू आम्नी नीनाम्माआ आम्नी साछीमीचीपीका पीयानीक लूतेई मनूम्क चूम् आन्‍ना गोम् दूर्‌नूम्।

१५ आन्‍ना आम्नी दोक्पीका छूबूरीपी तूक खोलोङ् सहर मूङ्‍क तोङ्नाङ् मनूम्व, खोदोलोई आम्नी दोक्पीक जातिचीम् खची सहर क मूङ्‍कतोङ् मनूम्नव।

१६ खोदोलोई योबोरोबू आम्नी नीनाम्माआ आन्‍नी हक्वालाम् रूप्पी पीनीक जातिचीम् सहरपी क प्राणी खोलोङ् सेत्दीत्नूम्व।

१७ योबोरोबू आम्नी नीनाम्माआ आज्ञा मक तोङ्ना आन्‍ना हित्ती, एमोरी, कनानी, परिज्जी, हिव्वी ना यबूसीची ईबूम् मान्दी खोलोङ् मासेई मनूम्व।

१८ मादोन् खचा खची देऊताचीम् पूजा मईचीलोक ईजेर्म् लप् लक् खोलोङ् आन्‍नी ईनी, ना योबोरोबू आम्‍नी नीनाम्माम् ऊल्‍लोङ्पी आन्‍ना मोऊ मईनूम्।

१९ आन्‍ना हेप् सहर आम्नी हूक्पी मम् लागी मूङ्‍क सहरमी ऊल्‍लोङ्पी जूम्‍लूक् मईनूम्ना मूङ्‍क हायाम् तातो ऊर्‌दीत्नूम्‍लो आन्‍ना मूङ्‍कपीक सीछो देत्नूम्नव, ऊदोईपीक्यालो आन्‍ना मूङ्‍क सीछोम् म्चो चाम् दूर्‌नूम्। खन्सा मूङ्‍क देत्नूम्नव। ऊई सोगोपीक सीछो मीस्योनाई आन्‍ना मूङ्‍कस् ऊर्‌नूम्ना मासेई मईनूम्?

२० खोदोलोई म्चो सेप् सीछो मा पीम् छेत्नूम्कप्काङाङ् आन्‍ना मूङ्‍क सीछो देईम् दूर्‌नूम्। आन्‍नीस्का जूम्‍लूक् मप् सहर हारेई मान्छूम् सम्मो सहर ऊर्म् लक्पी मूङ्‍कस् आन्‍ना गोम् दूर्‌नूम्।

आसासो तूम् मान्तोमो मीस् सेत्चीक

२१

योबोरोबू आम्‍नी नीनाम्माआ आन्‍नी आम्नी हूक्पी पीनीक छाप्कूवापीक हेप्-हेप् तेल्म्पी मीस्मी सालोग्गी छीप्नूम् ना मूङ्‍क मीस् सेईप् आसे पीम् छेत्नूम्नोदोक,

२ धर्म-सेचीपोस् लो नीया मप्चीलो खान्‍नूना मूङ्‍क सालोग्गी तूकपीका ऊक सहरये दोक्पी तूये मूङ्‍क पत्‍ता मस्‍नूव।

३ हाल्‍लोसो लक् ममान्मीम्पा ना वोवेन्दा खूर्‌मान्मीम्पा ईबूम् पीः मूङ्‍क सहरपीक धर्म-सेचीपोचा खाईचीनूना

४ मूङ्‍क मान्जोम्पा ना चालेई मान्फूईम्पा बेँसीपीक योऊमी दोक्पी खाईचीनूना म्पई अत्दीत्चीनूव।

५ खीक्‍काना लेवी पूजारीस् मूङ्‍कपी तानूव, ऊदोईपीक्यालो योबोरोबू आम्नी नीनाम्माम् सूसो मम् लागी, खम् नीङ्पी बीन्‍नीपास् आसीक् पीम् लागी ना खोलोङ् खेम्वा-मोम्वा रीङ् मीलेई मम् लागी योबोरोबूआ मूङ्‍कस् सोक्‍चीक के।

६ मूङ्‍क सालोग्गीम् दोक्पीक सहरपीक खोलोङ् धर्म-सेचीपोचा मूङ्‍क योऊपी म्पई अईम्पा पीःम् थेम्पी खची हूः सप्चीनूव।

७ खीक्‍का खचा ओरोपीनूव, “मूङ्‍क मीस् केईका सेतूम्काक मा, ना केईका मूङ्‍क सेत्चीक ओखी मूक्सासो मान्तोयीका।

८ ए योबोरोबू, आना छुटकारा पीचीक आम् होप्मी मीस् इस्राएलीचीम् लागी ङ्‍क मोऊ छेमा मम् लक् ग्रहण मव, खीक्‍का आम् होप्मी मीस् इस्राएलीचीपी ङ्‍क दोस् मान्तूप् मीस् सेत्चीकम् दोस् लागेई छूनूनव।” खीक्‍काना ङ्‍क मीस् सेत्चीकम् मोऊ छेमा मम् लक् पूरा छूये।

९ ओरोना योबोरोबूम् मूक्स्दूपी आन्‍ना नप् लक् मनूम्कसा आम्नी रापीका मूङ्‍क दोस् मान्तूप् मीस् सेत्चीकम् दोस् आम्नीपी तात्‍नो।

जूम्‍लूक् मस्लो बन्दी मस्क मीम्छाचीम् तोक्पी

१० आम्नी साछीमीचीम् ऊल्‍लोङ्पी जूम्‍लूक् मस् खात्नीलो योबोरोबू आम्नी नीनाम्माआ आम्नी हूक्पी आम्नी साछीमीस् पीनीना खस् बन्दी मईनूम्ना बाईनूम्‍लो,

११ कैदीस् तूकपीक ईल्पो हायाम् ङालीनप् मीम्छा आना तयना नत्‍तदोक, आना मूङ्‍क मीम्छालो सूर् मदूर।

१२ आना मूङ्‍क मीम्छा आम् खीम् खाईना मूङ्‍क छूरआ म्तोङ् खोमीव ना म्सेन्दी कीप् मीव,

१३ ना थूनापी छूवालो मूङ्‍कसा खाप्स्क म्तेई फाईमीव। मूङ्‍क आम् खीम्पी तूक पूरा ईक् लाः छूक सम्मो मूङ्‍कसा म्पा-म्माम् लागी तूनीवा मईकप्का आना मूङ्‌कलो सूर् मईना मूङ्‍कम् म्तूप्पो छूम् दूर, ना मूङ्‍क मीम्छा आम् तोमा छूये।

१४ दोस्का मूङ्‍क मीम्छा आना नत्‍तनोदोक, मूङ्‍क हापी म्खाईम् लये मूङ्‍कपी खाईम् पीव। आना मूङ्‍क खेईमम् नईनो अथवा मूङ्‍क आम् रोमे तोङ्ना वोर्वा मम् नईनो, ऊदोईपीक्यालो आना मूङ्‍कम् साम्दी कात्दीत्क तूये।

तूस्बूईआ तोम् हक्

१५ हेप् मीस्मी नीप्पो म्तोमा तूये, मूङ्‍कपी ईल्पोक नत्‍तक ना आर्को क नत्‍तनोक ना मूङ्‍क नीप्पोआङ् वात्छा छा वातस्लो मूङ्‍क नत्‍तनोकसा क तूस्बूई छा वातदोक,

१६ अंशबन्डा मम् नाम्‍लापी नत्‍तकम् म्छापीका नत्‍तनोकम् म्छा तूस्बूईक होक्सीयना म्पाआ म्छारीक हक् पीम् तयनो।

१७ खोदोलोई खसा नत्‍तनोक म्तोमाम् वात्छा म्छाङा खोलोङ् म्दाचाम्मी दोबर भाग पीनूना तूस्बूईआ तोम् मान्यता पीनूव, ऊदोईपीक्यालो मूङ्‍क म्पाम् राःराम् दूङ् लाईस्पीक म्चो के। तूस्बूईआ तोम् हक् मूङ्‍कम्ङा छूये।

दुष्‍ट वात्छा छाम् लागी सजाई

१८ म्पा-म्माचीम् आज्ञा मान्‍रेप् ना पीक्याक मान्‍रेप् बदमाश वात्छा म्छा सजाई पीयस्लो मूङ्‍कचीम् खची रीङ् रेप्‍पस्‍नोदोक,

१९ मूङ्‍कम् म्पा-म्माचा मूङ्‍क लाप्चीनूना सहरपीक धर्म-सेचीपोचीम् दोक्पी सहरमी मूल लाम्स्कोपी खाईचीनूव।

२० खचा धर्म-सेचीपोस् ओरोलचीनूव, “ङ्‍क ओखी छा पीक्याक मान्‍रेप् ना बदमाश तूये। ङ्‍कसा ओखी आज्ञासो रेप्‍पनो। ङ्‍क लफङ्गो ना दीःआ सेईप् तूये।”

२१ मूङ्‍क सहरपीक खोलोङ् वात्छा मीचा मूङ्‍क लूङ्‍आ गक्चीनूना सेत्चीनूव। आन्‍ना आम्नी रापीका दुष्‍ट रीङ् हतेई मनूम्व, ना खोलोङ् इस्राएलीचा ङ्‍क येनस्‍ना खस् कीसे।

२२ हेप् मीचा सीम् दण्ड तोक् मोऊ मईलो आन्‍ना मूङ्‍क सेत्नूम्ना सीछोपी काक्स्‍नूम्दोक,

२३ मूङ्‍कम् सालोग्‍गी सेपाबरी सीछोपी काक्सातानूम्नव, खोदोलोई मूङ्‍क लेईङा मूङ्‍क खूमातानूम्व, ऊदोईपीक्यालो सीछोपी काक्सस्क मीस् आस्पीदोसो नीनाम्माम् साराप् छूये। योबोरोबू आम्नी नीनाम्माआ आन्‍नी आम्नी हूक्पी पीनीक छाप्कूवा आन्‍ना अशुद्ध मनूम्नव।

बीन्‍नीपा नियम

२२

आम् इस्राएली बूबू-नेछोम् लूपी अथवा लूस् एक्सा-मेक्सा खात्क तयनासो मान्तोक् तोङ् मन्चीनव। आना मूङ्‍क आम् बूबू-नेछोम् दोक्पी खाईपीव।

२ खोदोलोई मूङ्‍क बूबू-नेछो आम् दोक्पी तूनो अथवा आना मूङ्‍क छेत्‍तनोदोक, मूङ्‍क म्पोसू लाम्स् मान्ताम् सम्मो मूङ्‍क आना आम् खीम्पी तात्ना यूक्स्व। खीक्‍काना मूङ्‍क पोसू मूङ्‍क आम् नेछो आन्छव।

३ आम् बूबू-नेछोम् मोकोक्‍ती अथवा तेई अथवा खसा मासक ऊक थक्दोसो आना तयदोक मूङ्‍क पोसू तोङ्नाङ् मव ना वाये तूनव।

४ आना आम् बूबू-नेछोम् मोकोक्‍ती अथवा लूपी लाम्पी दीस्क तयनासो मान्तोक्‍तोङ् मन्चीनव। खोदोलोई मूङ्‍क पोम् लागी ख बछोक्स्व।

५ वात्छा मीचा खाम् तेई मीम्छाआ खाम् नईनो, ना मीम्छा मीचा खाम् तेई वात्छासो खाम् नईनो। ङ्‍क तोङ्ना मप् मीस् योबोरोबू आम्नी नीनाम्माआ जेर।

६ आना लाम्मी दोक्पीक सीछोपी अथवा बोहोपी छोऊमी योङ् छीप्‍प ना म्छास् अथवा म्दीपी म्मा तूचाईक तूदोक, मूङ्‍क छोऊमी छास्का म्मासो खाईनव।

७ आना मूङ्‍क छोऊमी म्मा होक्सीयना म्छास् खाईम् दूर। खोरोना मईदोक आम् नखावा छूये, ना आन् हायाम् तातो लेत्चाये।

८ आना नयाँ खीम् बोबूईयलो छतपी लीक् हेम्‍लाम्पा खर् राप्व, ना हेप् मीस् छतपीका दीस्‍ना सीदोक मूङ्‍क सीकम् दोस् आम्पी तात्नो।

९ वाचोसीखापी नीस् खाल्क चालेई लेत्नव, आना मूङ्‍क तोङ्ना लेतदोक आना लेतक चालेईङाङ् मा खोदोलोई मूङ्‍कपीका सेईक वाचोसीसो अशुद्ध छूये।

१० लूपी लो मोकोक्‍तीलो ईतो नारेई मम्ना यीः जोम् नईनो।

११ लूस्मी म्मूई लो सूतीलो ङल्म्पाना बम्पा तेई खाम् नईनो।

१२ आना खाप्सक तेईमी लीक् चाखेम्पी फूर्‌का तेस्‍नव।

सूर् मम् तोक्पी नियम

१३ हेप् मीचा सूर् मईना म्तोमाम् दोक्पी खात्लो मूङ्‍क मीम्छा थीक् लागेई छूनो,

१४ ना मूङ्‍कम् नीङ्लाकाईम् सानीवा मईना मूङ्‍क मीम्छा रई लक्मी दोस् तीम् लागी “कोङा तातूक ङ्‍क मीम्छालो कोङ् ईम्सोलो मूङ्‍कपी कोङा कन्या मीम्छापी छूम् पर्ने गुण मान्तोङा” पीक्ना पीक्दोक,

१५ मूङ्‍क कन्या मीम्छाम् म्पा-म्माआ सहरमी मूल्‍लाम्स्कोपी धर्म-सेचीपोचीम् दोक्पी मूङ्‍क खची मीम्छा छामी कन्या तूक प्रमाण तात्चीनूव।

१६ खीक्‍का मूङ्‍क मीम्छाम् म्पाआ धर्म-सेचीपोस् ओरोलचीनूव, “कोङा ङ्‍क ओ छा ङ्‍क मीस् पीयू, खोदोलोई खसा ङ्‍क जेर।

१७ ‘कोङा आम् छा मीम्छापी कन्यापी तूम् पर्ने प्रमाण मान्छीम्ङा’ पीक्ना ङ्‌क मीचा ओ छा अभियोग तीचयक तूये, खोदोलोई मूङ्‍क कन्या तूक प्रमाण ङ्‍कपी तूये।’ खीक्‍का मूङ्‍क मीम्छाम् म्पाआ धर्म-सेचीपोचीम् लाईस्पी मूङ्‍क मीम्छाआ दीमक तेई हाप्स्‍नूव।

१८ खीक्‍काना सहरपीक धर्म-सेचीपोचा मूङ्‍क वात्छा खाईचीनूना सजाई पीचीनूव,

१९ ना इस्राएलपीक ईल्पो कन्या मीम्छाम् नीङ्ला कात्कसा मूङ्‍क वात्छाआ मूङ्‍क मीम्छाम् म्पा नाम्छेर्‌बूम् ईक्चून्दूलूम् चेप्‍तीरोङ् दन्दा छोक्स्‍नूव, ना मूङ्‍क मीम्छा क मूङ्‍क वात्छाम् म्तोमाङ् छून्चानूव। मूङ्‍क वात्छा लेत्चाईक सम्मो खसा मूङ्‍क मीम्छा होम्येम् तयनो।

२० खोदोलोई मूङ्‍क दोस् सत्य थरेई छूये ना मूङ्‍क मीम्छा कन्या तूक प्रमाण छीप्नूम्नोदोक,

२१ मूङ्‍क मीम्छा म्पाम् खीम्पी तूवालोङ् छाडा छूवाना इस्राएलीचीम् लागी ईङईम् लप् लक् मकसा मूङ्‍क मीम्छा म्पाम् खीम्मी लाम्स्को दोक्पी तात्नूम्ना सहरपीक मीचा लूङ्‍आ गक्चीनूना सेत्चीनूव। आन्‍ना आम्नी रापीका ङ्‍क तोङ्‍क दुष्‍ट लक् हतेई मम् छूये।

२२ हेप् वात्छा मीस् बीन्‍नीपा मीस्मी म्तोमालो ईम्स्चाईक छीप्नूम्दोक, मूङ्‍क मीम्छालो ईम्प् वात्छा लो मूङ्‍क मीम्छालो नीप्पोङ् सेईम् छूये। आन्‍ना इस्राएलीचीम् रापीका ङ्‍क तोङ्‍क ईजेर्म् लप् लक् हतेई मम् छूये।

२३ बीन्‍नीपा वात्छापी ङोम्दीम्पा मीम्छा हेप् वात्छा मीचा सहरपी छीप्पना मूङ्‍क मीम्छा ईप्दीतक छीप्नूम्दोक,

२४ मूङ्‍क वात्छालो मीम्छालोङ् नीप्पोङ् सहरपीका पाखापी खायानूम्ना लूङ्आ गक्नूम्ना सेत्नूम्व — सहर गोपी मूङ्‍क तोङ्ना छूवालोसो मूङ्‍क मीम्छा हाईगूहारमी लागी मान्काकसा मूङ्‍क मीम्छासो सेत्नूम्व, ना मूङ्‍क वात्छा मीचासो म्बू-म्नेछोम् तोमापी तूवाक म्तूप्पो हेम्क सत्यता गस्कसा मूङ्‍क वात्छासो सेत्नूम्व। आन्‍ना आम्नी रापीका ङ्‍क तोङ्‍क दुष्‍ट लक् हतेई मम् छूये।

२५ खोदोलोई हेप् वात्छा मीचा बीन्‍नीपा मीस्पी ङोम्दीम्पा मीम्छा ईक्लास् थाम्पूपी छीप्पना मूङ्‍क मीम्छा जबरजस्ती ईप्पदोक मूङ्‍क वात्छाङाङ् सेत्नूम्व।

२६ खोदोलोई मूङ्‍क मीम्छा क ऊसो मनूम्नव, ऊदोईपीक्यालो मूङ्‍क मीम्छाआ सेईम् तोङ्‍क मोऊ मक मा। ऊदोईपीक्यालो मूङ्‍क हेप् मीचा म्खीम्तोनी आक्रमण मईना सेतक तोङ्‍क के।

२७ ऊदोईपीक्यालो बीन्‍नीपा मीस्पी ङोम्दीम्पा मूङ्‍क मीम्छा हाईगूहारमी लागी बसालोसो मूङ्‍क ईक्लास् थाम्पूपी ख म्बोक्छोप् बीन्‍नीपा मीस् आस्सो मान्तूक तूवा।

२८ हेप् वात्छा मीचा बीन्‍नीपा मीस्पी मान्ङोम्पा कन्या मीम्छा जबरजस्ती ईप्पक छीप्नूम्दोक,

२९ मूङ्‍क वात्छा मीचा मूङ्‍क मीम्छाम् म्पा नाम्छेर्‌बूम् ङाक्पोङ् चेप्‍तीरोङ् पीम् छूये। मूङ्‍क वात्छा मीचा मूङ्‍क मीम्छा जबरजस्ती ईप्कसा मूङ्‍क मीम्छा खसा म्तोमा बानेई मम्ना यूम् छूये, ना मूङ्‍क म्‍रीराम तूक सम्मो खसा होम्येम् तयनो।

३० हेप् मीचा म्पाम् तोमालो सूर् मम् नईनो ना ओरोना मूङ्‍कसा म्पाम् तूस्कोम् साम्दी कात्नूनव।

याखऊपीक नियम

२३

लिङ्ग दूम्पा अथवा कीम्पा मीस् योबोरोबूम् याखऊपी वोम् तयनो।

२ तूम्‍लू लईना जन्मेई छूक मीस् योबोरोबूम् याखऊपी वोम् तयनो। ईक्पोङ् दूङ् सम्मो मूङ्‍कम् म्छामाईची आस्सो योबोरोबूम् याखऊपी वोम् तयस्‍नो।

३ अम्मोनी अथवा मोआबीचासो योबोरोबूम् याखऊपी वोम् तयस्‍नो। ईक्पोङ् दूङ् सम्मो खचीम् खची छामाईचीसो योबोरोबूम् याखऊपी वोम् तयस्‍नो।

४ ऊदोईपीक्यालो आन्‍नी मिश्र छाप्कूवापीका बानानीलो चाम्दूम् पीयानीना खचा आन्‍नी लाम्तूम्मा मान्मीन्‍नी। खचा अराम-नाहोरैमपीक पतोरपी तूप् बओरमी वात्छा म्छा बालाम आन्‍नी साराप् छोम् लागी खाप्चीमा पीचीना काछचीक तूवा।

५ खोरोदोसो योबोरोबू आम्नी नीनाम्माआ बालाममी रीङ् मान्‍रेप्क तूवा, खोदोलोई खसा मूङ्‍क साराप् आसीक्पी फात्‍तू, ऊदोईपीक्यालो योबोरोबू आम्नी नीनाम्माआ आन्‍नी सम्तूमा मीनी।

६ आन्‍ना लेत्चाईनीक सम्मो अम्मोनीस्का लो मोआबीस्का मिलापमी करार बानेई मनूम्नव।

७ एदोमीस् आन्‍ना जेरानूम्नव, ऊदोईपीक्यालो खस् आम्नी बूबू-नेछोस् के। खीक्‍का मिश्रीस्सो आन्‍ना जेरानूम्नव, ऊदोईपीक्यालो खची छाप्कूवापी आन्‍नी थारूपो छूवानीना तूवानीक तूवा।

८ खीक्‍का खचीपीका जन्मेई छूवाक तेस्रो दूङ्पीक छामाईचा योबोरोबूम् याखऊपी वोम् दूरची।

छाउनी गोपीक अशुद्ध रीङ्

९ आन्‍नी आम्नी साछीमीस्का जूम्‍लूक् मस् खात्नीलो छाउनीपी खोलोक अशुद्ध रीङ्पीका जगेई छूवानीना तूवानीव।

१० हेप् वात्छा मीस् ईम्स्चाईलो म्काऊ पात्ना ख अशुद्ध छूवाक तूदोक, मूङ्‍क छाउनीपीका पाखा खान्‍नूना मूङ्‍कपी तूनूव।

११ यूपा छूक्‍तो खात्लो मूङ्‍क सम्चीना नाम् काम्कप्का मूङ्‍क छाउनी गोपी बाईम् दूर।

१२ सान्चीस्को आन्‍ना छाउनीपीका पाखापी बानेई मनूम्व।

१३ आम्नी जूम्‍लोम् साथपी यीःदोम् चूम्सो यूक्सानूम्व, ना साम्चीम् यात्नीकप्का मूङ्‍कसाङ् खूलूम् फूतानूम्ना नेपानूम्व।

१४ ऊदोईपीक्यालो योबोरोबू आम्नी नीनाम्मा आम्नी रूसो मम् लागी लो आम्नी साछीमीस् म्हूक्पी मम् लागीलो आम्नी छाउनीम् बरबारपी लाम्दूमे। आम्नी छाउनी पवित्र छूम् छूये, खन्सा योबोरोबूआ आम्नी रापी ऊसो फोहोर तनूनव, मादोन् ख आम्नी रापीका आत्ना खाते।

१५ हेप् रोः मीस् जूक्ना आम् दोक्पी पम्चीस्-रीम्चीस् ताईलो आना मूङ्‍क म्मालिक खाईना पीनव।

१६ बरू मूङ्‍कसा नत्‍तक सहरपीक ईबूम् थाऊपी आम्नी रापी तूम् पीयानूम्व। खीक्‍का आन्‍ना मूङ्‍क मसेत्नूम्नव।

१७ इस्राएली वात्छा अर्थात् मीम्छा नीनाम्मा दप्स्को खीम्पीक बेलेछीलप् छूनूनव।

१८ भाकल पूरा मम् लागी मीम्छा अथवा वात्छाआ बेलेछी लम् लक् मईचीना तातस्क खाप्चीमा योबोरोबू आम्नी नीनाम्माम् खीम्पी तात्नूम्नव, ऊदोईपीक्यालो योबोरोबू आम्नी नीनाम्माआ मूङ्‍क बेलेछीम् लक् मप् नीप्पोङ् जेरची।

१९ ब्याज कामेईमप् खाप्चीमा, चाम्दूम् अथवा बीन्‍नीपा थक् नोः पीनूम्‍लो आम्नी बूबू-नेछोचीपीका ब्याज लाप्नूम्नव।

२० बीन्‍नीपा छाप्कूवापीका ताप्ना तूप् मीस्पीकान् आन्‍ना ब्याज लाप् दूर्‌नूम्, खोदोलोई आम्नी बूबू-नेछो इस्राएलीचीपीका ब्याज लाप्नूम्नव, खोरोना मईनूम्दोक आन्‍ना हक् मम् पीक्नीक छाप्कूवापी आन्‍ना मम् पीक्नीक लक्पी योबोरोबू आम्नी नीनाम्माआ आन्‍नी आसीक् पीनी।

२१ आन्‍ना योबोरोबू आम्नी नीनाम्माम् लागी भाकल मईनूम्कप्का आन्‍ना दावा मूङ्‍क पूरा मनूम्व, ऊदोईपीक्यालो खसा मूङ्‍क पूरा छूक खोम् लन्ची मय। मोदोन् आन्‍नी मोऊपी छूनी।

२२ खोदोलोई भाकल मनूम्क मान्तूदोक आन्‍नी मोऊपी छूनीनो।

२३ आन्‍ना ऊई आम्नी ङःआ पीक्नी मूङ्‍क पूरा मम्ङा छूये, ऊदोईपीक्यालो योबोरोबू आम्नी नीनाम्मापी आन्‍ना मूङ्‍क आम्नी ताक्‍तो आम्नी ङःआङ् भाकल मनूम्क के।

२४ आम्नी खीम्तोनीचीम् वाचोसीखापी वोङ्नीदोक आम्नी चाम् लईकतोदी मूङ्‍क वाचोसी चाम् दूर्‌नूम्, खोदोलोई आम्नी बूखोपीक यूक्सानूम्नव।

२५ खीक्‍का आम्नी खीम्तोनीचीम् यीक्पी वोङ्नीदोक छीर्म् मी म्चो आन्‍ना आम्नी हूःआ कम् दूर्‌नूम्, खोदोलोई ताप्खाप् छीर्म् बेलोआ हेक्‍नूम्नव।

फार्सी पीलम् तोक्पीक नियम

२४

वात्छा मीचा म्होप्लो सूर् मक मीम्छापी खोत छीप्प खीक्‍का मूङ्‍क मीम्छा म्सानीवाआ मीन्‍नक तोङ्‍क छूनोकसा फार्सी पीलम् छाप्दाम् पीयना म्खीम्पीका लात्दीतदोक,

२ ना खीम् होक्सीयना खात्कप्का मूङ्‍क मीम्छाआ आर्को वात्छालो सूर् मय,

३ ना दोस्पीक म्तूप्पोसो म्सानीवाआ मीन्‍नक तोङ् छूनोना मूङ्‍क मीम्छा फार्सी पीलम् छाप्दाम् पीयना म्खीम्पीका लात्दीत, अथवा मूङ्‍क वात्छा म्होप्ङा सीदोक,

४ मूङ्‍क मीम्छा अशुद्ध छूवाक तूकसा ख होप्येप् लाईस्पीक म्तूप्पोआ होसोङ् मूङ्‍क मीम्छा म्तोमा बानेई मम् तयनो। योबोरोबूम् लाईस्पी मूङ्‍क ईजेर्म् लप् लक् के। खन्सा योबोरोबू आम्नी नीनाम्माआ आन्‍नी हक् मम् लागी पीनीक छाप्कूवापी मोऊमी दोस् तात्नूम्नव।

म्खाल-खाल्क नियम

५ मालो सूर् मक वात्छा मीस् सेनापी पोक्सानूम्नव अथवा बीन्‍नीपा लक्मी जीम्मा पीयानूम्नव। ईक्दोङ् बाईयक सम्मो ख खीम्पीङ् तूनूव ना खसा सूर् मना तात्क म्तोमालो चामोवा मनूव।

६ नोः गोप्मी बन्धकमी रूप्पी खची खूरूऊ लूङ् अथवा खूरूऊमी म्थेम्तोक लूङ्सो लाप्नूम्नव, ऊदोईपीक्यालो मूङ्‍क मीस्मी चास्को म्‍लाम्ङा बन्धकपी लापाम्कलो ईबूम् के।

७ हेप्पा हेप् इस्राएली नेछो अपहरण मईना मूङ्‍क रोः बानेईमय अथवा खेईमईदोक, मूङ्‍क अपहरण मप् मीस् सेईम् छूये। ओरोना आन्‍ना आम्नी रापीका ङ्‍क तोङ्‍क दुष्‍ट थक् हतेई मम् छूये।

८ छूवोयो सोमोरीआ तूक्चीम् तोक्पी क लेवी पूजारीचा आन्‍नी ईनीक तोङ्ना आन्‍ना थीक्-थीक् मम् छूये। कोङा खस् पीयूचीक आज्ञा आन्‍ना नम्‍लो रेम् छूये।

९ आन्‍नी मिश्र छाप्कूवापीका बानानीलो लाम्पी योबोरोबू आम्नी नीनाम्माआ मिरियमपी मक रीङ् मीनाचानूम्व!

१० आम्नी खीम्तोनी ऊतोङ्‍कदोसो नोः पीनूम्‍लो मूङ्‍कम् धरौटी लाम् लागी आन्‍नी मूङ्‍कम् खीम् गोपी वोनीनव।

११ आन्‍ना पाखापीकाङ् हूङानूम्व, ना नोः गोप् मीचाङ् मूङ्‍क धरौटी आम्नी दोक्पी बाईनूव।

१२ खोदोलोई मूङ्‍क नोः गोप् मीस् छूक्सीप् तूदोक मूङ्‍कम् बन्धकी यूक्स्क तेईपी आन्‍नी ईम्नीनव।

१३ नाम्काम्क सम्मोपी आन्‍ना मूङ्‍क खम् बन्धकी यूक्स्क तेई आनाछानूम्व, खीक्‍का खसा मूङ्‍क तेईपी ईम्नूना आन्‍नी आसीक् पीयानीनूव। खीक्‍का योबोरोबू आम्नी नीनाम्माम् मूक्स्दूपी ङ्‍क आम्नी लागी धार्मिकता थरेई छूये।

१४ आम्नीम् इस्राएली आम्नी नेछोदोसो अथवा आम्नी सहर तूकप्क ईबूम् सहरपी तूप् थारूपोदोसो, हेप् छूक्सीप् ना दूक्नासीपी लक् मप् रोःपीका थगेई मनूम्ना फाइदा ऊथेई मनूम्नव।

१५ नाम्काम् लाईस्पीङ् लेई पीच्‍चीक खसा तोम् पर्ने दूक्नासी ख पीयातानूम्व, ऊदोईपीक्यालो मूङ्‍क ईल्पो छूक्सीप् मीस् के ना मूङ्‍क म्होप्मी दूक्नासीपी रेम्यान्चीक छूये। मादोन् खसा आम्नी ऊल्‍लोङ्पी योबोरोबू दप्पदोक, आन्‍नी मोऊमी दोसी छूनी।

१६ म्छाचा मईचीक मोऊमी लागी म्पास् सेईम् छूनो ना म्पाचा मईचीक मोऊमी लागी म्छास् सेईम् छूनो। खोलोङ् मीस् खची होपा मईचीक मोऊमी लागीङाङ् सेईम् छूये।

१७ थारूपोचीम् लो गेस्कूप्-गेस्कूम्चीम्‍लो ऊल्‍लोङ्पी अन्याय मनूम्नव। हेप् लोमेवा मीम्छाम् तेई बन्धकपी खायानूम्नव।

१८ आन्‍नी मिश्र छाप्कूवापी रोः छूवानीना तूवानीलो योबोरोबू नीनाम्माआ आन्‍नी मूङ्‍कपीका छुटकारा मानीक रीङ् मीन्मारो मनूम्व। खन्साङा कोङा आन्‍नी ङ्‍कतोङ् मम् आज्ञा पीन्‍नीक के।

१९ यीक्पी छीर्म् हेक्नूम्‍लो ईबूम् बिटा मात्‍यूक्स्‍नूम्दोक, मूङ्‍क लास् आत्‍तानीना खान्‍नीनव। थारूपोचीम् लागी, गेस्कूप्-गेस्कूम्चीम् लागी ना लोमेवाचीम् लागी मूङ्‍क होक्सायानूम्व, खोरो मईनूम्दोक योबोरोबू आम्‍नी नीनाम्माआ आन्‍ना मईनूम्क खोलोङ् लक्पी आसीक् पीनी।

२० जैतूनमी सीछोपी सेईक म्चो मीक्पऊआ केर्‌नूम्ना लाईस्पी बीम् यात्नूम्कप्का होसोङ् दोस्पी मूङ्‍क सीछोपीका म्चो बीकानूम्नव। थारूपोचीम् लागी, गेस्कूप्-गेस्कूम्चीम् लागी ना लोमेवाचीम् लागी मूङ्‍क एत्कक होक्सायानूम्व।

२१ आम्नी वाचोसीखापीक वाचोसी बीक्नूम्‍लो दोस्पीसो खात्नीना खोलोङ् बीकातानूम्नव। थारूपोचीम् लागी, गेस्कूप्-गेस्कूम्चीम् लागी ना लोमेवाचीम् लागी मूङ्‍क एत्कक होक्सायानूम्व।

२२ मिश्र छाप्कूवापी रोः छूवानीक मीनानूम्व। खन्साङ् कोङा आन्‍नी ङ्‍क तोङ्‍क मम् आज्ञा पीन्‍नीक के।

२५

मीस्मी रापी जूम्‍लूक् छूलो, खचा मूङ्‍क रूबूसी रूबूसी सल्स्कोपी खाईचीनूव ना नीया मप्चा मूङ्‍कम् फैसला मस्‍नूव — दोस् मान्तूप्ची क लेत्दीत्चीनूव ना अपराधीस् क दोसी थरेई मस्‍नूव।

२ दोसी मीचा केर्‌म्फू तोम् छूये, ना नीया मप् मीचा मूङ्‍क बोहोपू ईम्मीनूना मूङ्‍क कोर्राआ केर्‌मीनूव। मूङ्‍कसा मक अपराध तोङ्ना तोम् पर्ने तोदी कोर्रा खसा तनूव।

३ खोदोलोई मूङ्‍क लीक्पोङ् कोर्रापीका दूङ्देतो केर्म् नईनो। मूङ्‍कप्का दूङ्देतो केर्‌मीनूम्दोक आम्नी लाईस्पी आम्नी इस्राएली बूबू-नेछोम् अपमान छूये।

४ दाइँ मईनूम्‍लो लूपीम् म्ङःपी मोऊला बेपानूम्नव।

५ ईबूम् खीम्पी तूप् बूबू-नेछो तूकपीक हेप् वात्छा मीस् वात्छा छा मान्छूमोङ् सीदोक, मूङ्‍कम् म्तोमाआ बीन्‍नीपा गोङ्पीक मीस्लो सूर् मनूनव। बरू मूङ्‍क सीप्मी म्नेछोआ मूङ्‍क मीम्छालो सूर् मनूना म्होपा मम् पर्ने कर्तव्य पूरा मनूव।

६ मूङ्‍कसा वातक बूसूम्छाप् म्छा क मूङ्‍क सीप्ना खाईप् म्बूम् नीङ्पी मूङ्‍कम् म्छाङा मानेई मस्‍नूव, ना ओरोना मूङ्‍कम् नीङ् इस्राएलपीका मेतेई छूनूनव।

७ खोदोलोई मूङ्‍क लेईप्चाप् मीचा सीप्ना खाईप् म्बूम् तोमालो सूर् मम् मानेई मईनोदोक, मूङ्‍क मीम्छाआ सहरमी मूल्‍लाम्स्कोपी तूक धर्म-सेचीपोचीम् दोक्पी खान्‍नूना ओरोपीनूव, “ओ तूप्पोम् नेछोआ म्बूम् नीङ् इस्राएलपी कायम यूम् मापीके। खसा ओ तूप्पोम् नेछोआ मम् पर्ने कर्तव्य रेप्पनो।”

८ खीक्‍का मूङ्‍क मीस्मी सहरपीक धर्म-सेचीपोचा ख काछचीनूना सम्जेई मीचीनूव। खसा “कोङा ङ्‍क मीम्छालो सूर् मूयोनो” पीक्‍ना तेत्‍तेईमो यीङ्दोक,

९ मूङ्‍क मीम्छाआ धर्म-सेचीपोचीम् लाईस्पी खान्‍नूना मूङ्‍क मीस्मी म्‍लोङ्पीक ईबूम् म्‍लोङ्पई बूत्‍नूना मूङ्‍कम् म्ङोबोपी थूवा दनूव, ना ओरो पीनूव, “म्बू-म्नेछोम् छामाई पतो-छातो खान्‍नूनव मीप् मीस् ङ्‍कतोङ्‌ङा मम् छूये।”

१० खीक्‍का इस्राएलपी मूङ्‍क मीस्मी खीम्पोस्ची “म्‍लोङ्पई बूईपीचीक मीस्मी खीम्पोस्” पीक्ना लयची।

११ नीप्पो वात्छाचा जूम्‍लूक् मचयस्कपी ईल्पोम् म्तोमा ताईना म्तूप्पो जगेई मम् लागी मूङ्‍क आर्को वात्छा मीस्मी लिङ्ग लापदोक,

१२ आन्‍ना मूङ्‍क मीम्छाम् म्हूः खूईरूपादीत्नूम्व, ना मूङ्‍क सम्तूमा मीम्ङामीयानूम्नव।

१३ आन्‍ना तौलमी लागी आम्नी फाक्सूम्पी नीस्खाल्क ढक — ईबूम् हायाम् लीप्, ना आर्को क हाम्‍लोवाप् — यूक्सानूम्नव।

१४ आन्‍ना आम्नी खीम्पी ईबूम्ङा नापमी लागी नीस्खाल्क माना-पाथी — ईबूम् दूङ् देप्, ना आर्को क दूङ् चीमा — यूक्सानूम्नव।

१५ आम्नी साथपी थीक् तौल ना नापलोक ढक ना माना-पाथी छूम् छूये, खीक्‍का योबोरोबू आम्नी नीनाम्माआ आन्‍नी पीनीक छाप्कूवापी आन्‍नी हायाम् तातो लेत्चाईनी।

१६ ऊदोईपीक्यालो ङ्‍क तोङ्‍क थगेई मम् लक् मप् मीस् योबोरोबू आम्नी नीनाम्माआ जेर।

१७ मिश्र छाप्कूवापीका लत्‍तानीना बानानीलो अमालेकीचा लाम्पी आन्‍नीस्का मस्क वोर्वा आन्‍ना मातानूम्नव।

१८ आन्‍नी लाम्पी गलेई छूवानीना हैरान छूवानीक नाम्‍लापी खचा आन्‍नी छीपानी, खीक्‍का आन्‍नी तूवानीक तोदीपीक हेप् गलेई छूवाना खची दोस् हेम् आईप् तोदी खोलोङ् खचा सेत्ची। खस् नीनाम्मापीका खची कीम् मान्‍लक तूवा।

१९ योबोरोबू आम्‍नी नीनाम्माआ आन्‍नी हक् मम् लागी पीनीक छाप्कूवापी आम्नी ऊल्‍लोङ्पी आम्नी साछीमीचा मईचीक जूम्‍लूक्पीका नोम्चीम् तईनूम्कप्का आन्‍ना चारीदूपीका अमालेकीचीम् नीङ्‌ङा मेतेई मदीत्नूम्व। आन्‍ना ङ्‍क रीङ् हाल्‍लोसो मातानूम्नव।

दूङ् लाईस्पी सेईक म्चो लो दशांशलो

२६

योबोरोबू आम्नी नीनाम्माआ आन्‍नी हक् मम् लागी पीनीक छाप्कूवापी तातेक्नीना आन्‍नी मूङ्‍कपी हक् मईनूम्ना तूनीकप्का

२ योबोरोबू आम्नी नीनाम्माआ आन्‍नी पीनीक छाप्कूवापीक थाम्पूपीका दूङ् लाईस्पी सेईक खोलोङ् खाल्क म्चो ईबूम् बूखोपी यूक्सानूम्ना योबोरोबू आम्नी नीनाम्माआ म्होप्मी नीङ् यूम् लागी सोकक थाऊपी खायानूम्व,

३ खीक्‍का मूङ्‍क नाम्‍लापी तूक पूजारी ओरोलानूम्व, “खसा केईका पीयान्‍नी पीकाना ओखी खूक्सू-खूलूचीपी यादे मक छाप्कूवापी कोङ् तोलातो पीकोना योबोरोबू आम् नीनाम्माम् लाईस्पी स्वीकार मूयो।”

४ खीक्‍का पूजारीआ आम्नी हूक्पीका मूङ्‍क बूखो लापना योबोरोबू आम्नी नीनाम्माम् वेदीम् लाईस्पी यूक्स्पीनी।

५ खीक्‍काना आन्‍ना योबोरोबू आम्नी नीनाम्माम् लाईस्पी ओरोपीकानीव: “ओ खूक्सू खोलोपी लाम्दूम्तीप् अरामी तूवा। ख म्होप्मी चीमा खीम्पोस्चीका मिश्र छाप्कूवापी खाताना तूवा। खीक्‍का खचीप्का ईबूम् देप्, हायाम् राःरालोक ना ङीर्‌ङा मान्तेईप् जाति पतो-छातो खाता।

६ खोदोलोई मिश्रीचा सम्तूमा मान्दीक वोर्वा मस्‍ना केईका दूक् पीयीका ना रोः मईकाना हायाम् गार लक् ममीयीका।

७ खोदोलो केईका योबोरोबू ओखी खूक्सूचीम् नीनाम्मा दपूम्का, ना खसा ओखी साल्म् येनू ना ओखी दूक्वासो तअ, ना हायाम् गारना मम्काक लक् लो ओखीपी छूवाक अत्याचारलोसो तअ।

८ खन्सा योबोरोबूआ केईका हायाम् देप् राःरालोक म्हूः ना खोलोपी हाप्साक म्पाखुराआ हायाम् ईकीम्‍लम् रीङ्, छाक्‍काक चीन्‍न ना छाक्‍काक लक् खोमना मिश्र छाप्कूवापीका लातीकाना बायीका।

९ खसा केईका ङ्‍क थाम्पूपी तातीकाना ङ्‍क ओलोन् लो खूदलो बगेई छूक्चाप् छाप्कूवा पीयीका।

१० हन्‍ना ए योबोरोबू, कोङ् पीयोक थाम्पूपीका दूङ् लाईस्पी सेक म्चो कोङा आम् दोक्पी तातूक तूये।” खीक्‍का योबोरोबू आम्नी नीनाम्माम् लाईस्पी मूङ्‍क बूखो यूक्सानूम्ना ख सेवा छानूम्व।

११ योबोरोबू आम्नी नीनाम्माआ आन्‍नी आम्नी खीम्पोस्चीका देत्‍तोई नप्-नप् थक् पीयानीक तूये, मूङ्‍कम् लागी आन्‍ना लेवीस्का लो आन्‍नीस्का ऊदेप् तूप् थारूपोस्कालो चामोवा मनूम्व।

१२ दशांश पीम् दोङ् अथवा तेस्रो दोङ्पी खोलोङ् आम्नी थाम्पूपीका सेईक म्चोम् दशांश छूतेई मम् यात्नूम्कप्का लेवीस्, थारूपोस्, गेस्कूप्-गेस्कूम्ची ना लोमेवास् आन्‍ना मूङ्‍क पीयानूम्व, खीक्‍का आम्नी सहरपी खचा मूङ्‍क चस्‍नूव ना खोलोङ् खची बोखानूव।

१३ खीक्‍काना योबोरोबू आम्नी नीनाम्मा ओरोलानूम्व: “कोङा ओ खीम्पीका पवित्र अंश लातूना आम् आज्ञा तोङ्ना लेवीस्, थारूपोस्, गेस्कूप्-गेस्कूम्ची ना लोमेवास् पीयूचीक तूये। कोङा आम् आज्ञा ईबूम्सो गसूक मान्तू, ना मूङ्‍क आज्ञा तूकपीक ईबूम्सो मान्माईङाक तूये।

१४ सोक् मम् नाम्‍लापी मूङ्‍क दशांशपीका कोङा ऊसो मान्चाङाक तूये, खीक्‍का अशुद्ध छूवोक नाम्‍लापीसो कोङा मूङ्‍कपीका ऊसो लातूक मान्तू, ना मूङ्‍कपीका हेप् मीस् सीयाकपीसो ऊसो चारेई मूक मान्तू। कोङा योबोरोबू ओ नीनाम्माम् रीङ्बऊ रेपूक तूये, ना खोलोङ् आम् आज्ञा पूरा मूक तूये।

१५ आम् पवित्र तूस्को साराङ्‌गाप्‍तोका खोङ्ना आम् मीस् इस्राएलीस् आसीक् पीचीव, खीक्‍का आना ओखी खूक्सू-खूलूस्का पस्तूनचातो यादे मना केईका पीयीकाक ओलोन् लो खूदलो बगेई छूक् छाप्कूवासो आसीक् पीव।”

योबोरोबूम् आज्ञा रेम्

१६ ङ्‍क आदेश लो नियमलो रेपानूम्व पीक्ना योबोरोबू आम्नी नीनाम्माआ आन्‍नी एसे आज्ञा पीनी। आन्‍ना मूङ्‍क खोलोङ् आम्नी गोङ्पीका लो आम्नी आत्मापीकालो सानीवा मनूम्ना रेपानूम्व।

१७ “योबोरोबू ई नीनाम्मा तूये, केईका खम् लाम्पी लाम्दूम्याका ना खम् आदेश, आज्ञा ना नियम खोलोङ् रेपाम्का, ना खम् रीङ्बऊसो रेपाम्का” पीकानीना आन्‍ना एसे पक्‍का मनूम्क तूये।

१८ एसे योबोरोबूआ आन्‍नी खसा यादे मक तोङ्ना म्होप्मी मीस् लो खम् हायाम् दाम् परेई छूक् दाचाम्‍लो बानेई मानीक तूये ना आन्‍ना खम् खोलोङ् आज्ञा रेम्ङा छूये पीकाना घोषणा मक तूये।

१९ आन्‍नी खसा बोबूईक खोलोङ् जातिचीप्का दूङ् साम्दीखा, साम्दी-सायो ना नीङ्ला पीनी, खीक्‍का खसा यादे मक तोङ्ना आन्‍नी योबोरोबू आम्नी नीनाम्माम् लागी ईबूम् पवित्र जाति छूनी पीकाना खसा घोषणा मक तूये।

एबाल कोम्पीक वेदी

२७

मोशा लो इस्राएलपीक धर्म-सेचीपोचालो मीस् ओरोपीकाना आदेश पीची: “कोङा एसे आन्‍नी पीन्‍नीक आज्ञा खोलोङ् नम्‍लो रेपानूम्व।

२ आन्‍नी देप् यर्दन योऊ कईनूम्ना योबोरोबू आम्नी नीनाम्माआ आन्‍नी पीनीक छाप्कूवापी तातेक्नीकप्का, देप्-देप् लूङ् तोतूयानूम्ना जाखील्बोहोआ कीलानूम्व।

३ आम्नी खूक्सू-खूलूचीम् योबोरोबू नीनाम्माआ आम्नीपी यादे मक तोङ्ना योबोरोबू आम्नी नीनाम्माआ आन्‍नी पीनीक, ओलोन् लो खूदलो बगेई छूक् छाप्कूवापी वोङ्नीक लेई ङ्‍क ललईपीक खोलोङ् रीङ्बऊ मूङ्‍क लूङ्पी छापानूम्व।

४ यर्दन योऊमी नावादेपी तातेक्नीक लेई कोङा पीकोक मूङ्‍क खोलोङ् लूङ् एबाल कोम्पी तोतूयानूम्ना जाखील्बोहोआ कीलानूम्व।

५ मूङ्‍कपीङ् आन्‍ना योबोरोबू आम्नी नीनाम्माम् लागी लूङ्मी वेदी बोबूयानूम्व। खीक्‍का मूङ्‍क बोबूईनूम्‍लो सेलमी जूम्‍लो गोङ्नूम्नव।

६ आन्‍ना योबोरोबू आम्नी नीनाम्माम् वेदी मान्कीम्पा लूङ्मी बोबूयानूम्व, ना मूङ्‍कपी योबोरोबू आम्नी नीनाम्माम् लागी मीःपी चारेईमम् बलि चारेई मनूम्व।

७ आन्‍ना खाऊमा-खासेर्माम् बलि चारेई मनूम्ना मूङ्‍कपीङ् चानूम्व, खीक्‍का योबोरोबू आम्नी नीनाम्माम् लाईस्पी चामोवा मनूम्व।

८ आन्‍ना मूङ्‍क तोतूयानूम्क लूङ्पी ङ्‌क ललईपीक खोलोङ् रीङ्बऊ नम्‍लोना छापानूम्व।”

एलाब कोम्पीका पीम् साराप्

९ खीक्‍काना मोशा लो लेवी पूजारीचालो खोलोङ् इस्राएलीस् ओरोलची, “ए इस्राएलीचे, वाये तूवानीना येन्‍नूम्व। एसे आन्‍नी योबोरोबू आम्नी नीनाम्माम् मीस् छूवानीक तूये।

१० एसे कोङा आन्‍नी पीन्‍नीक ङ्‍क खोलोङ् आदेश लो नियमलो मानेई मनूम्ना आन्‍ना योबोरोबू आम्नी नीनाम्माम् रीङ्बऊ रेपानूम्व।”

११ मूङ्‍क लेई मोशाआ मीस् ओरोपीकाना आदेश पीची:

१२ आन्‍ना देप् यर्दन योऊ कईनूम्कप्का शिमियोन, लेवी, यहूदा, इस्साखार, योसेफ ना बेन्यामीनमी गोङ्चीक खोलोङ् मीस् आसीक् पीम् लागी गीरीज्जीमपीक कोम्पी थोरेम्नूव।

१३ रूबेन, गाद, आशेर, जबूलून, दान ना नप्‍तालीम् गोङ्ची क साराप् पीम् लागी एबाल कोम्पी थोरेम्नूव।

१४ खीक्‍का लेवीचा इस्राएलपीक खोलोङ् मीस् हायाम् देप् साल्‍म्पी ओरोलचीनूव:

१५ “मूर्‌पो लक् मप्‍आ बानेई मईक तोङ्ना खची होपा खोपेई मईचीक अथवा बोबूईयस्क योबोरोबूआ जेरक ङोङोक्छे आसासो मान्छेईमो बोबूईप् मीचा साराप् तनूव।”

खीक्‍का खोलोआ ओरोपीनूव, “आमेन।”

१६ “म्पा-म्मा सायोचोङ्मा मान्मीक मीचा साराप् तनूव।”

खीक्‍का खोलोआ ओरोपीनूव, “आमेन।”

१७ “म्खीम्तोनीस्का खची रीम्पीक लूङ् यईप् मीचा साराप् तनूव।”

खीक्‍का खोलोआ ओरोपीनूव, “आमेन।”

१८ “कोमूक्पा मीस् नम्‍लो लाम् मान्‍ईक् मीचा साराप् तनूव।”

खीक्‍का खोलोआ ओरोपीनूव, “आमेन।”

१९ “थारूपोचा, गेस्कूप्-गेस्कूम्चा ना लोमेवाचा तोम् पर्ने नीया नम्‍लो मान्मीक्पीप् मीचा साराप् तनूव।”

खीक्‍का खोलोआ ओरोपीनूव, “आमेन।”

२० “म्पाम् तोमालो ईम्प् मीचा साराप् तनूव, ऊदोईपीक्यालो मूङ्‍कसा म्पाम् तूस्कोम् साम्दी कात्‍त।”

खीक्‍का खोलोआ ओरोपीनूव, “आमेन।”

२१ “पोसूलो ईम्प् मीचा साराप् तनूव।”

खीक्‍का खोलोआ ओरोपीनूव, “आमेन।”

२२ म्पा अथवा म्माम् मीम्छा म्छा, अर्थात् म्होप्मी तेमेलो ईम्प् मीचा साराप् तनूव।”

खीक्‍का खोलोआ ओरोपीनूव, “आमेन।”

२३ “म्होप्मी छूर्‌मे मीम्छालो ईम्प् मीचा साराप् तनूव।”

खीक्‍का खोलोआ ओरोपीनूव, “आमेन।”

२४ “आसासो तूम् मान्तोमो म्खीम्तोनी सेईप् मीचा साराप् तनूव।”

खीक्‍का खोलोआ ओरोपीनूव, “आमने।”

२५ “दोस् मान्दीक मीस् सेईम् लागी घूस चाप् मीचा साराप् तनूव।”

खीक्‍का खोलोआ ओरोपीनूव, “आमेन।”

२६ “ङ्‍क ललईपीक रीङ्बऊ नम्‍लो मान्‍रेप् मीचा साराप् तनूव।”

खीक्‍का खोलोआ ओरोपीनूव, “आमेन।”

आज्ञा रेप् मीचा आसीक् तय

लेवी २६:३-१३; व्यवस्था ७:१२-२४

२८

एसे कोङा आन्‍नी आदेश पीन्‍नीक तोङ्ना आन्‍ना नम्‍लोना योबोरोबू आम्नी नीनाम्माम् खोलोङ् आज्ञा मानेई मईनूम् खीक्‍का खम् रीङ्बऊ रेम्नूम्दोक, खसा आन्‍नी चारीदूपी तूक खोलोङ् जातिचीप्का दूङ् देप् बानेई मईनी।

२ योबोरोबू आम्नी नीनाम्माम् रीङ्बऊ रेप्नूम्दोक मूङ्‍क खोलोङ् आसीक् आम्नीपी छूये, ना मूङ्‍क आसीक् आम्नी साथपी सदैबरी तूचाये:

३ आन्‍ना सहरपी आसीक् तईनूम्, ना तेल-तेल्पीसो आसीक् तईनूम्।

४ आम्नी छामाईचीपी आसीक् छूये, खोरोनाङ् आम्नी थाम्पूपी सेईक म्चोपी, आम्नी पी-लूपीम् म्छापी, लूस्-छाराम् म्छापी आसीक् छूये।

५ आम्नी बूखोपी लो आम्नी फूल चोम् आरीपीलो आसीक् छूये।

६ खीम्गो वोङ्नीलो ना पाखा लत्नीलोसो आन्‍ना आसीक् तईनूम्।

७ आम्नी ऊल्‍लोङ्पी ताप् आम्नी साछीमीस् योबोरोबूआ आम्नी मूक्सूदूपीङ् मासेई मय। खीक्‍का खस् आम्नी दोक्पी ताईलो ईबूम् लाम्‍ला ताये, खोदोलोई आम्नी दोक्पीका नूक् लाम्‍लाम्पा छूना जूक्खाते।

८ योबोरोबूआ आम्नी दाङ्‌खीम्पी लो आम्नी खोलोङ् लक्पीलो आसीक् पीनी। योबोरोबू आम्नी नीनाम्माआ पीनीक छाप्कूवापी खसा आन्‍नी आसीक् पीनी।

९ योबोरोबू आम्नी नीनाम्माम् आज्ञा मानेई मईनूम्ना खम् लाम्पी लाम्दूम्नीदोक, खसा पस्तूनचना आम्नीपी यादे मक तोङ्ना आन्‍नी म्होप्मी लागी ईबूम् पवित्र जाति बानेई मईनीना बोबूईनी।

१० खीक्‍काना चारीदूपीक खोलोङ् मीचा आन्‍नी योबोरोबूम् नीङ्पी काछानीक पीक्ना छेत्‍तची ना आम्नीप्का कीसे।

११ आन्‍नी पीयान्‍नी पीकाना आम्नी खूक्सू-खूलूचीपी यादे मक छाप्कूवापी आम्नी छामाईची, आम्नी पी-लूपी ना आम्नी यीक्पी सेचाईक छीर्म् पी योबोरोबूआ होसोङ् हायाम् आसीक् पीनी।

१२ योबोरोबूआ नाम्छूईतोका, म्होप्मी योक्खात्क दाङ्‌खीम्पीका ऊक्‍कना आम्नी थाम्पूपी थीक् नाम्‍लापी वाः तामीय, खीक्‍का आन्‍ना रोकोछू मईनूम्क खोलोङ् लक्पी आसीक् पीनी। आन्‍ना ओरोसर्प् मीस् नोः पीनूम्, खोदोलोई आन्‍ना बीन्‍नीपा मीस्पीका नोः मईनूम्नो।

१३ कोङा एसे आन्‍नी पीन्‍नीक योबोरोबू आम्नी नीनाम्माम् खोलोङ् आज्ञा सानीवा मईनूम्ना नम्‍लोना रेप्नूम्दोक, योबोरोबूआ आन्‍नी मेर् मा खोदोलोई तोङ् बानेई मईनी। आन्‍नी हाल्‍लोसो म्छोक्‍तो छूनी, खोदोलोई हाल्‍लोसो म्दोरीपू छूनीनो।

१४ एसे कोङा आन्‍नी पीन्‍नीक आदेशपीका एक्सा-मेक्सा खान्‍नीनव, बीन्‍नीपा देऊताचीम् दोस्-दोस् लाम्दूम्नीनव ना मूङ्‍कम् सूसो मनूम्नव।

आज्ञा मान्‍रेप् मीचा साराप् तय

लेवी २६:१४-४६

१५ खोदोलोई एसे काङा आन्‍नी पीन्‍नीक योबोरोबू आम्नी नीनाम्माम् खोलोङ् आज्ञा लो नियमलो नम्‍लोना मानेई मईनूम्ना खम् रीङ्बऊ रेप्नूम्नोदोक, ङ्‍क खोलोङ् साराप् आम्नीपी हायाम् लोक्‍तो तालाते:

१६ आम्नी सहरपी साराप् तात्‍ते, ना तेल-लेल्पीसो साराप् तात्‍ते।

१७ आम्नी बूखोपी लो आम्नी फूलचोम् आरीपीलो साराप् तात्‍ते।

१८ आम्नी छामाईचीपी साराप् तात्‍ते, खोरोनाङ् आम्नी थाम्पूपी सेईक म्चोपी, आम्नी पी-लूपीम् म्छापी, लूस्-छाराम् म्छापी साराप् तात्‍ते।

१९ खीम्गो वोङ्नीलो ना पाखा लत्नीलो आन्‍ना साराप् तईनूम्।

२० ख होक्सीनूम्ना आन्‍ना मईनूम्क दुष्‍ट लक्मी कारणआ आन्‍नी पूराङ् मासेई मान्छूम् सम्मो योबोरोबूआ आम्नीपी लो आन्‍ना आम्नी हूःआ मईनूम्क खोलोङ् लक्पीलो साराप्, खाथल-बीथल मप् रीङ् ना नीछीमा पोक्स।

२१ आन्‍नी हक् मम् पीक्नीना खाईम् मीन्चाईनीक छाप्कूवापीका आम्नी नीङ्ला मेतेई मान्छूम् सम्मो योबोरोबूआ आम्नी रापी चारलाम्-बोहोलाम् पोक्स्तात।

२२ क्षयरोग, चूस्‍राम्, हम् सोमोरी, हायाम् खर नाम्छोवा, नाम्खर्, खीक्‍का खोलोङ् सीछो हार्प् ना खाईप् ना सूक्‍तोमा बाईप् सोमोरी तातना आन्‍नी मासेई मान्छूम् सम्मो योबोरोबूआ आन्‍नी दूक् पीनी।

२३ खीक्‍का आम्नी तोङ् छोक्पी तूक नाम्छूई काँस तोङ्‍क ना आम्नी लोफेमागोपू तूक चारीदू सेल् तोङ्‍क छूये।

२४ योबोरोबूआ आम्नी छाप्कूवापी वाः फूर्क् पी फात्‍त। आन्‍नी मासेई मान्छूम् सम्मो नाम्छूईतोका मूङ्‍क आम्नीपी ताये।

२५ योबोरोबूआ आन्‍नी आम्नी साछीमीचीम् लाईस्पीका हारेई मईनी। खस्का जूम्‍लूक् मम् लागी आन्‍नी ईबूम् लाम्‍लाम्पा खात्नी, खोदोलोई खचीपीका नूक्ची लाम्‍लाम्पा छूनीना जूक्नी। खीक्‍का चारीदूपीक खोलोङ् चारखम्पी तूप् मीस् आम्नी दोसा खोङ्स्‍ना खची चारत्‍ते।

२६ आन्‍नी सीनीकप्का आम्नी सालोग्गी नाम्छूईतोक छोऊमी लो चारीदूपीक पोसूम्‍लो चाम् थक् छूये, ना मूङ्‍कस् कल्प् आस्सो छूनो।

२७ हाल्‍लोसो मान्‍नम्मीना योबोरोबूआ आन्‍नी मिश्र छाप्कूवापीक खोः, खेर्, ना आम्नी गाम्पी सूपूर् तोङ्‍क सस्मोङ् पोक्स्तात।

२८ खोरोनाङ् योबोरोबूआ आम्नीपी वाम्खाम्, कोमूक्पा छूम्, ना सानीवा अलमल मप् रीङ् पोक्स्तात।

२९ कोमूक्पा नाम्कूर्मादाम्पी मप्‍तो-मप्‍तो लाम्दूम्क तोङ्ना आन्‍नी लेपा लाम्दूम् बोक्से। आन्‍ना मईनूम्क खोलोङ् लक्पी आन्‍नी सफल छूनीनो। आन्‍नी छूतेई मप् आस्सो मान्तूकसा आन्‍नी पूरा अत्याचारपी छूनीना लूतेई छूनी।

३० आन्‍ना सूर् मम् लागी ङोक्दीतानूम्क मीम्छा बीन्‍नीपा मीचा खाईलेत ना मूङ्‍कलो जबरजस्ती ईम्से। आन्‍ना बोबूईनूम्क आम्नी खीम्पी आन्‍नी आम्नी होप्ङा तूम् तईनूम्नो। आन्‍ना वाचोसी लेत्नूम्, खोदोलोई मूङ्‍कम् म्चो दाम्सो तईनूम्नो।

३१ आम्नी मूक्स्दूपी सेतस्क आम्नी होप्मी लूःपीम् साःसो आन्‍ना चाम् तईनूम्नो। आन्‍नी ङापानीना खाईचीक मोकोक्‍तीसो आन्‍ना फीर्ता तईनूम्नो। आम्नी लूस् आम्नी साछीमीचा खाईयची, खोदोलोई मूङ्‍क आसासो छूतेई मईचीनो।

३२ आम्नी छास् बीन्‍नीपा जातिस् पीयची। खीक्‍का लेई पीच्‍ची खची लाम् खोङ्नूम्‍लो आम्नी मूक्स्ङाङ् तूके, खोदोलोई खस् बोम्छोम् राःरा आम्नीपी छूनो।

३३ आम्नी थाम्पूवारपी सेईक म्चो लो आन्‍ना मईनूम्क लक्मी म्चोलो आन्‍ना छेत्नूम्नोक जातिचा चखीयची, ना आन्‍नी क आम्नी रीराम तूक सम्मो तेम्ङा मान्तेईप् थिचोमिचोपी छूनी।

३४ आन्‍ना आम्नी मूक्सा खोङानूम्क आम्नी बरबारपीक रीङ्आ गर्दा आन्‍नी वाम्नी।

३५ योबोरोबूआ आम्नी तूम्छीपी लो आम्नी लोङ्पीलो, आम्नी तोङ्तोका आम्नी लोफेमा सम्मो फईलेई छूक्, हाल्‍लोसो मान्‍नप् खोःआ आन्‍नी तूक्खा मईनी।

३६ आन्‍नी लो आन्‍ना सोक्नूम्क होङाबूलो योबोरोबूआ आन्‍ना आम्नी खूक्सू-खूलूस्का छेत्नूम्नोक ईबूम् जातिम् रापी आन्‍नी कल्नी, ना मूङ्‍कपी आन्‍ना सीङ्मी लो लूङ्मीलो बोबूईम्पा बीन्‍नीपा देऊताचीम् पूजा मईनूम्।

३७ योबोरोबूआ आन्‍नी कल्तो खाईप् खोलोङ् जातिचीम् रापी आन्‍नी हायाम् ई कीम्‍लम् अवस्थापी, हेलापी ना गीम्सेम्पी छूनी।

३८ आन्‍ना यीक्पी हायाम् देतो चालेई फूईनूम्, खोदोलोई चीछाङाङ् म्चो बात्ल मईनूम्, ऊदोईपीक्यालो रूःआ मूङ्‍क छीर्म् खोलोङ् चखीय।

३९ आन्‍ना वाचोसी लेत्नूम् ना म्चो सेमीनूम्, खोदोलोई आन्‍ना दाखमद्य दूम् ना वाचोसी बात्ल मम् तईनूम्नो, ऊदोईपीक्यालो मूङ्‍क पूछोआ चखीय।

४० आन्‍ना खोलोङ् छाप्कूवाबरी जैतूनमी सीछो लेत्नूम्, खोदोलोई आन्‍ना मूङ्‍कम् तेल गोम् तईनूम्नो, ऊदोईपीक्यालो जैतूनमी म्चो म्पऊपीका बोहोपू हूप्स्खाते।

४१ आम्नी छास् छूये, खोदोलोई आन्‍ना मूङ्‍कस् आम्नी साथपी यूम् तईनूम्नो, ऊदोईपीक्यालो मूङ्‍कस् थूनापी छूये।

४२ आन्‍ना लेत्नूम्क सीछो लो आम्नी थाम्पूपी सेईक म्चोलो रूःआ चखीय।

४३ आम्नी रापी तूप् थारूपोस् आम्नीपीका दूङ् राःरालोक छूक्‍तो खाते, खोदोलोई आन्‍नी आम्नी राःरा मान्दीक छूनी।

४४ मूङ्‍कचा आन्‍नी नोः पीनी, खोदोलोई आन्‍ना मूङ्‍कस् नोः पीनूम्नो। मूङ्‍कस् क म्तोङ् छूये, खोदोलोई आन्‍नी क म्मेर् छूनी।

४५ योबोरोबू आम्नी नीनाम्माआ आन्‍नी पीयानीक आज्ञा लो नियमलो मानेई मान्मन्‍नीकसा ना खम् रीङ्बऊ मान्‍रेम्नीकसा आन्‍नी मासेई छूनीनोक सम्मो ङ्‍क खोलोङ् साराप् आम्नीपी ताये। ङ्‍क खोलोङ् साराप्‍आ आन्‍नी सातेई मईनीना आम्नी लाईस्-लाईस् खाते।

४६ आम्नीपी लो आम्नी छामाईचीपीलो दोस्का सम्मोकम् लागी मूङ्‍क चीन्‍न लो छाक्‍काक रीङ्लो छूये।

४७ आम्नीपी खोलोक थक् हायाम् देतो तूवालो आन्‍ना आम्नी गोङ्पीका आम्नी सानीवा चानतो योबोरोबू आम्नी नीनाम्माम् सूसो मान्मन्‍नीक तूवा।

४८ खन्सा चाम्दूम्मी, खाम् तेईमी ना खोलोक थक्मी रोरेखा छूना योबोरोबूआ आम्नी ऊल्‍लोङ्पी पोक्स्चीक आम्नी साछीमीचीम् सूसो आन्‍ना मईनूम्। खीक्‍का खसा आन्‍नी मासेई मईनीनोक सम्मो आम्नी बोऊतोपी क सेलमी वोवेन्दा तेईपीनी।

४९ योबोरोबूआ हायाम् छूबूरीपीका, चारीदूम् नाक्‍का चाखेम्पीका हायाम् मूत्‍ता बोबोकील्‍लीआ दाली छर्‌पान्दीतक तोङ्ना आन्‍ना बूजेई मूईनूम्नोक रीङ् नेईप् ईबूम् जाति आम्नी ऊल्‍लोङ्पी तात,

५० मूङ्‍कस् क खूवोबूप्-खूवोबूम्ची साम्दीखा मान्दोक ना चीचीमा छाछामास् सम्तूमा मान्मीक ईबूम् हायाम् छोक् म्सानीवालोक जाति के।

५१ आन्‍नी मासेई मान्छूम् सम्मो खचा आम्नी पोसूम् म्छा, लूस्-छाराम् म्छा, खीक्‍का आम्नी थाम्पूपीका सेईक म्चो खोलोङ् चखीयची। आन्‍नी मासेई मान्छूम् सम्मो छीर्म्, नयाँ दाखमद्य, जैतूनमी तेल, पी-लूपीम् म्छा अथवा लूस्-छाराम् म्छा ऊसो यूक्सस्‍नो।

५२ खोलोङ् आम्नी सहर खचा ऊरची, खीक्‍का आन्‍ना भरोसा मईनूम्क छाप्कूवाबरीक हायाम् रेप् खोलोङ् पर्खाल खचा हतची। योबोरोबू आम्नी नीनाम्माआ आन्‍नी पीम् पीक्‍क छाप्कूवाबरीक खोलोङ् सहर खचा ऊरची।

५३ आन्‍नी घेरापी छूनीक नाम्‍लापी आम्नी साछीमीचा दूक् पीनीकसा योबोरोबू आम्नी नीनाम्माआ आन्‍नी पीयानीक आम्नी छाचीम् साःसो आन्‍ना चाईनूम्।

५४ आन्‍नी तूनीकपीक खोलोप्का दूङ् लखेक ना हायाम् नप् मीचासो म्नेछो, म्होपा सम्तूमा मीयक म्तोमा ना बीन्‍नीपा म्छामाईची सम्तूमा मीयस्‍नो।

५५ खसा चचयक म्छामाईचीम् साः बीन्‍नीपा आस्सो पीयनो। आम्नी साछीमीचा खोलोङ् आम्नी सहर ऊर्‌स्लोक नीछीमापी खम् साथपी बीन्‍नीपा मीस् पीम् ऊसो बाँकी रहेई छूनो।

५६ आन्‍नी तूनीकपीक सूक्वापी लो चामोवापीलो तूप्चाप् बोहोपी म्‍लोफेमाआ सीम् सानीवा मान्मप् मीम्छाआ म्होपा सम्तूमा मीयक म्तूप्पो लो म्छास्लो ऊचीई चाम् पीम् सानीवा मईनो।

५७ आम्नी साछीमीचा आम्नी सहर ऊरस्क नाम्‍लापी आम्नीपी ताईक नीछीमाम् कारणआ, खसा म्सागोवापीका लत्क वाम् लो खसा मालो वातक नूक्छाम् म्साःलो म्तूप्पो लो म्छास्लो चाम् पीयस्‍नो। खसा म्होपाङ् बीन्‍नीपा आसासो तूम् मान्तोम्मीना मूङ्‍क वाम् लो मालो वातक नूक्छाम् म्सालो चय।

५८ योबोरोबू आम्नी नीनाम्माम् गौरवपीका लो हायाम् देप् म्नीङ्पीकालो आन्‍नी कीस्‍नीनो, खीक्‍का ङ्‍क सोक्सरपी छाम्पा ललईमी खोलोङ् रीङ्बऊ आन्‍ना नम्‍लोना रेप्नूम्नोदोक,

५९ योबोरोबूआ आम्नीपी लो आम्नी छामाईचीपीलो हायाम् ईकीम् लप्, हायाम् तेम्मान्तेईप् ना हाल्‍लोसो मान्याईप् दूक्वा खीक्‍का दावा मान्‍नप् देप् सोमोरी तात।

६० मिश्र छाप्कूवापी आन्‍ना कीतानूम्क खोलोङ् सोमोरी खसा आम्नीपी तात, ना मूङ्‍क सोमोरी आम्नीपी केप्खाते।

६१ ङ्‍क ललईमी सोक्सरपी छाम्पा मान्तूक म्खाल-खाल्क सोमोरी लो नीछीमालो आन्‍नी मासेई मान्छूम् सम्मो योबोरोबूआ आम्नीपी तात।

६२ आन्‍नी ङीरानीलो लाईस्पी नाम्छूईतोक सोङ्‌गेर्‌तोसर्प् तूवानी, खोदोलोई आन्‍नी चीछाङाङ् एत्नी, ऊदोईपीक्यालो आन्‍ना योबोरोबू आम्नी नीनाम्माम् रीङ्बऊ मान्‍रेम्नीक तूवा।

६३ ऊतोङ्नाई योबोरोबूआ म्सानीवा चानतो आम्नी भलाइ मअ ना आन्‍नी पतो-छातो खाईमीयानी, खोरोनाङ् आन्‍नी म्सानीवा चानतो पीलूलूक्दीत्नी ना मासेई मईनी। खीक्‍का आन्‍ना हक् मम् लागी वोम् पीक्‍नीक छाप्कूवापीका आन्‍नी देल्खात्नी।

६४ खीक्‍काना चारीदूम् ईक् चाखेम्पीका आर्को चाखेम् सम्मो म्खाल्-खाल्क जातिचीम् रापी योबोरोबूआ आन्‍नी छाछापूत्‍ता मईनी। मूङ्‍कपी आन्‍ना आम्नी खूक्सू-खूलूस्‍का छेत्नूम्नोक सीङ्मी लो लूङ्‌मीलो बीन्‍नीपा देऊताचीम् पूजा मईनूम्।

६५ मूङ्‍क जातिचीम् रापी आन्‍ना चामोवापी तूम् तईनूम्नो, खीक्‍का आन्‍ना आम्नी लोफेमा यूस्को थाऊसो तईनूम्नो। मूङ्‍कपी योबोरोबूआ आन्‍नी सोक् मम् सानीवा, ना लाम् खोसी-खोसी गलेई छूवाक मूक्स् लो सानीवा चाईप्चाप् गोङ्लो पीनी।

६६ आम्नी रीराम सदै दाछूम्-दाछूम् छूचाये। सेपा-लेपा कीम्‍आ पेप्खाप् आम्नी रीराममी ऊसो भरोसा छूनो।

६७ आम्नी गोङ्पी तूक कीम्‍आ लो आम्नी मूक्सा तयक रीङ्आलो गर्दा देत्छा आन्‍ना ओरोपीक्‍नी, “यूपा छूवावादोक नवा!” खीक्‍का यूपा छूकप्का आन्‍ना ओरोपीक्‍नी, “देत्छा छूवावादोक नवा!”

६८ खीक्‍का योबोरोबूआ आन्‍नी होसोङ् हेयोङ्मापीका मूङ्‍क लाम्‍लाम्पा मिश्रा छाप्कूवापी आत्नीना खाईनी, मूङ्‍क लाम्‍मी तोक्पी कोङा हन्‍ना मूङ्‍क आन्‍ना तईनूम्नो पीकोना यादे मूक तूवा। मूङ्‍कपी आन्‍ना आम्नी होप्ङा आम्नी साछीमीचीम् हूक्पी रोः रोमे छूम् लागी खेई मम्चीम् लाम्नूम्, खोदोलोई आसासो आन्‍नी खेत्नीनो।

वारे-वाछे लो चेताऊनीलो

२९

होरेबपी योबोरोबूआ इस्राएलीस्का छूईक करारपीका बीन्‍नीपा मोआब छाप्कूवापी योबोरोबूआ मोशा आज्ञा पीक आर्को करार तूवा। मूङ्‍क करारमी शर्त ङ्‍कस्ङा के।

२ मोशाआ खोलोङ् इस्राएलीस् काछचीना ओरोलची:

योबोरोबूआ मिश्र छाप्कूवापीक फारोपी, खम् खोलोङ् अधिकारीचीपी ना खम् खोलोङ् छाप्कूवापी आम्नी लाईस्पीङ् मक खोलोङ् लक् आन्‍ना तानूम्क तूये।

३ देप्-देप् दूक्वा, छाक्‍काक चीन्‍न ना मूङ्‍क हायाम् देप् छाक्‍काक लक् आम्नी मूक्सा तानूम्क तूये।

४ खोदोलोई एसेक लेई सम्मो योबोरोबूआ आन्‍नी बूजेई मम् लागी सानीवा, ऊची खोम् लागी मूक्स् ना येईम् लागी नोबो पीयानीक मान्तू।

५ कोङा आन्‍नी लीक्पोङ् दोङ् सम्मो गोङ्‍रूत्खाप्-थाम्पूपी लाम्दूम् मीन्‍नीलो आम्नी गाम्पी तेई पूरान मान्छूक तूवा, ना आम्नी लोङ्पीक लोङ्पईसो पूरान मान्छूक तूवा।

६ आन्‍ना सबेई मान्चान्‍नी दाखमद्य अथवा बीन्‍नीपा मद्यसो मान्दून्‍नी। कोङ् योबोरोबूङ् आम्नी नीनाम्मा के पीम् आन्‍ना छेतानूम्व पीकोना कोङा मूङ्‍कतोङ् मूक तूवा।

७ केई ङ्‍क थाम्पूपी ताईलातीलो हेश्बोनपीक होङाबू सीहोन लो बाशानपीक होङाबू ओगलो ई ऊल्‍लोङ्पी जूम्‍लूक् मम् लागी लत्‍ताना ता, ना केई खचीप्का कोक्सी।

८ खीक्‍का केईया खची छाप्कूवा ई हूक्पी मम्ना रूबेनमी गोङ्, गादमी गोङ् ना मनश्शेम् आधा गोङ् मूङ्‍क अंशम् रूप्पी पीयूम्।

९ खन्सा ङ्‍क करारपीक रीङ्बऊ नम्‍लोना रेपानूम्व, खीक्‍का आन्‍ना ऊई मईनूम् मूङ्‍कपी आन्‍नी सफल छूनी।

१० एसे आन्‍नी खोलोङ् — आम्नी गोङ्पीक लाम्‍लछास्, आम्नी धर्म-सेचीपोस्, अधिकारीस्, बीन्‍नीपा खोलोङ् इस्राएलीस् — योबोरोबू आम्नी नीनाम्माम् लाईस्पी थोरेप्दीत्नीक तूये।

११ आम्नी छामाईची लो आम्नी तोमास्लो, ना आम्नी छाउनीपी तूप् सीङ् लाम्प् थारूपोस् लो काऊ बाईप्चीलो खोलोङ् आम्नी साथपी तूये।

१२ योबोरोबू आम्नी नीनाम्मालो ईबूम् करारपी छूईम्चीम् लागी आन्‍नी ङ्‍कपी थोरेप्दीत्नीक तूये, एसे मूङ्‍क करार योबोरोबूआ आन्‍नीस्का छूईचय ना पस्तूनलाम्पा थम्पूर मचयक तूये।

१३ खसा ऊतोङ्नाई आम्नीपी यादे मअ ना आम्नी खूक्सू-खूलू अब्राहाम, इसहाक ना याकूबलो पस्तून चक तूवा, मोरोनाङ् ख आम्नी नीनाम्मा छूम् लागी ना आन्‍नी क खम् म्होप्मी मीस्ङा छूम् लागी योबोरोबूआ पक्‍का मचयक तूये।

१४-१५ कोङा ङ्‍क पस्तूनलोक करार एसे योबोरोबू ई नीनाम्माम् लाईस्पी थोरेप्दीप्ची आन्‍नीस्काङाङ् छूयोनो, खोदोलोई एसे केईचीका ङ्‍कपी मान्तूप्चीकासो छूयो।

१६ केई ऊतोङ्नाई मिश्र छाप्कूवापी तूयी, ना ङ्‍कपी ताम्बाम् लागी केई बीन्‍नीपा छाप्कूवालाम्पा ऊतोङ्नाई लाम्दूमी खूङ्‍क आन्‍ना छेत्चाईनूम्।

१७ खची रापी तूवाक ईजेर्म् लप् सीङ्, लूङ्, नाम्छेर्‌बू ना हाल्ङोम् ङोङोक्छेस् आन्‍ना तानूम्।

१८ चीङ्चीङ् तूवानीव! आन्‍नी तूनीकपीक हेप् वात्छा अथवा मीम्छा, वंश अथवा गोङ्मी आस्मीसो खची सानीवा मूङ्‍क जातिचीम् देऊताम् पूजा मम् लागी योबोरोबू ई नीनाम्मापीका थाम्खानूनव। होश तूवानीव, आम्नी रापी ङ्‍क तोङ्‍क खीक् विष लाईप् म्साम् ऊसो छूनूनव।

१९ मूङ्‍क तोङ्‍क मीचा ङ्‍क पस्तून चाम् रीङ्बऊ येनलो, मूङ्‍कसा ङ्‍क तोङ्‍क मीन्‍ना ओरोपीक्‍तो म्होप् आसीक् पीयान्ची, “कोङ् ओ होप्मी लाम्पी लाम्दूमोचोयोदोसो कोङ् ऊसो खोती छूवोनो।” ङ्‍क तोङ्‍क रीङ्आ काऊआ बीम्क थाम्पूपी लो सूक्खा थाम्पूपीलोसो नीछीमा तात।

२० मूङ्‍क तोङ्‍क मीस् छेमा पीम् लागी योबोरोबूआ हाल्‍लोसो सानीवा मईनो, खोदोलोई खम् छूली लो नाचूर्‌मी मीलाम्छोलो मूङ्‍कचीपी तात्‍ते। ङ्‍क सोक्सरपी छाम्पा खोलोङ् साराप् मूङ्‍कचीपी तात्‍ते, ना योबोरोबूआ मूङ्‍कचीम् नीङ् नाम्छूईगोपीका मेतेई मदीत।

२१ ललईमी ङ्‍क सोक्सरपी छाम्पा करारपी तूक खोलोङ् साराप् तोङ्ना योबोरोबूआ मूङ्‍क तोङ्‌कस् इस्राएलीचीम् खोलोङ् गोङ्पीका मासेई मम् लागी छूतेई मईची।

२२ आम्नी दोस्पी ताप् छामाईचा लो छूबूरी छाप्कूवापीका ताक थारूपोचालो आम्नी छाप्कूवापी ताईक नीछीमा लो योबोरोबूआ मूङ्‍कपी तातक सोमोरीलो तयची।

२३ हायाम् ईकीम् लप् म्छूलीकातालो योबोरोबूआ सदोम लो गमोरालो, ना अदमा लो सबोयीमलो मासेईमक तोङ्ना छाप्कूवाबरीङ् गन्धक लो रूमलो हूईक छूबूईङाङ् छूये। मूङ्‍कपी ऊसो मान्लेईम्पा, ऊसो सान्मा-बूक्मा मान्लीम्प् ना रूख घाँससो मान्लीम्प् बाँझ छूये।

२४ खोलोङ् जातिचा ओरोपीक्ना तत्‍तची, “योबोरोबूआ ङ्‍क छाप्कूवा ऊदोई ओरोमकई? ङ्‍क तोङ्‍क हायाम् ईकीम् लप् छूली ऊदोई?”

२५ खोदोलो ङ्‍क तोङ्‍क ङरी ताये: “मूङ्‍कस् मिश्र छाप्कूवापीका बाईचीलो योबोरोबू खची खूक्सू-खूलूम् नीनाम्माआ खस्का छूईक करार खचा होक्सीचीकसा के।

२६ खस् खाताना बीन्‍नीपा देऊताचीम् पूजा मची ना मूङ्‍कस् सेवा छची। खचा मान्छेईस्क मूङ्‍क देऊतास् योबोरोबूआ खस् मान्पीस्क तूवा।

२७ खन्सा योबोरोबूम् छूली ङ्‍क छाप्कूवापी मीः तीत्क तोङ्ना तीता, खीक्‍का ङ्‍क सोक्सरपी छाम्पा खोलोङ् साराप् खसा ङ्‍क छाप्कूवापी कात्‍तू।

२८ योबोरोबूआ हायाम् ईकीम्प् लप् ना हायाम् देप् म्छूलीपी खस् खची छाप्कूवापीका देल्दीत्ची, ना आर्को छाप्कूवापी होलात्ची, खूङ्‍क तोङ्नाङ् एसे छूवाक तूये।”

२९ खोमान्छेईक खोलोङ् रीङ् योबोरोबू ई नीनाम्माम् के। खोदोलोई केईया ङ्‍क ललईपी तूक खोलोङ् रीङ्बऊ रेप्दूरूम्नूव पीकाना नीनाम्माआ खोमक रीङ् क सदैबरीकम् लागी ईमी लो ई छामाईचीम्‍लो के।

वालूम्मा लो मोऊ छेमालो

३०

योबोरोबू नीनाम्माआ जाति-जातिचीम् रापी आन्‍नी पोक्स्‍नीकप्का आम्नीपी ङ्‍क आसीक् लो साराप्लो तालात्लो, मूङ्‍क मीन्‍नूम्ना

२ आन्‍नी आम्नी छामाईचीका योबोरोबू आम्नी नीनाम्मा हेम् आत्नी, ना कोङा एसे आज्ञा मूक खम् रीङ्बऊ आम्नी खोलोङ् गोङ्पीका लो आम्नी आत्मापीका रेप्नूम्,

३ खोदोलो योबोरोबू आम्नी नीनाम्माआ आम्नी नप् लेई आत्पीनी ना आन्‍नी सम्तूमा मीनी, ना आन्‍नी ऊक जातिचीम् रापीई छाछापूत्‍ता मानीक तूवा, मूङ्‍कपीका आन्‍नी बात्ल मईनीना तात्नी।

४ आन्‍नी आम्नी छाप्कूवापीका लातानीकप्का नाम्छूई गोपी तूक हायाम् छूबूरीपीक छाप्कूवापीकादोसो योबोरोबू आम्नी नीनाम्माआ आन्‍नी बात्ल मईनी, ना मूङ्‍कपीका आन्‍नी आत्‍नीना तात्नी।

५ आम्‍नी खूक्सू-खूलूचा हक् मस्क छाप्कूवापी योबोरोबू आम्नी नीनाम्माआ आन्‍नी तात्नी, ना आन्‍ना मूङ्‍कपी हक् मईनूम्, खीक्‍का खसा आन्‍नी आम्नी खूक्सू-खूलूचीप्का दूङ् फलीफाप मईनी ना आम्नी छामाई पतो-छातो खाईमीय।

६ योबोरोबू आम्नी नीनाम्मा आन्‍ना आम्नी खोलोङ् गोङ्आ ना आम्नी खोलोङ् आत्माआ सम्तूमा मीम् लागी खसा आम्नीम् लो आम्नी छामाईचीम्‍लो गोङ्मी खतना मय, ना आन्‍ना लेन्चा दूर्‌नूम्।

७ योबोरोबू आम्नी नीनाम्माआ ङ्‍क खोलोङ् साराप् आन्‍नी मप्सेप् ना आम्नी खेदा मप् आम्नी साछीमीचीपी तात।

८ आन्‍ना होसोङ् योबोरोबूम् रीङ्बऊ रेप्‍नूम्, ना एसे कोङा आन्‍नी पीन्‍नीक खम् खोलोङ् आज्ञा रेप्नूम्।

९ खीक्‍काना आन्‍ना मईनूम्क खोलोङ् लक्पी, आम्नी छामाईचीपी, आम्नी पी-लूपीम् म्छापी ना यीक्पी लेत्नूम्क छीर्म् पी नीनाम्माआ आन्‍नी आसीक् पीनी। योबोरोबू आम्नी खूक्सू-खूलूस्का म्जीनक तोङ्ना आन्‍नीस्का होसोङ् म्जीनये ना आन्‍नी फलीफाप मतो खाईमीनी।

१० ङ्‍कतोङ्ना छूम् लागी ललईमी ङ्‍क सोक्सरपी छाम्पा खम् आज्ञा लो नियमलो आन्‍ना रेम् छूये ना आम्नी खोलोङ् गोङ्आ लो आम्नी खोलोङ् आत्मालो योबोरोबू आम्नी नीनाम्मा हेम् आन्‍नी आईम् छूये।

११ एसे कोङा आन्‍नी पीन्‍नीक आज्ञा आम्नी लागी हायाम् गार ना रेप्मान्दूर्प् मान्तू।

१२ “आसाई ओखी लागी साराङ्‌गाप्‍तो खात्ना मूङ्‍क यूत्‍तना केईका ईयाका ना केईका मूङ्‍क रेम्मा?” पीम्ना आन्‍ना पीम् बोक्स्‍नो, ऊदोईपीक्यालो मूङ्‍क साराङ्‍गाप्‍तो मान्तू।

१३ “आसाई दीरीत्‍तीम् नावादेपा खात्ना मूङ्‍क बाईयनाई केईका येईमीयाका ना केईमा मूङ्‍क रेम्‍मा?” पीम्ना आन्‍ना पीम् बोक्स्‍नो, ऊदोईपीक्यालो मूङ्‍क दीरीत्‍तीम् नावादेपासो मान्तू।

१४ खोदोलोई आन्‍ना रेम् पर्ने रीङ्बऊ आम्नी दोक्पीङ् तूये, मूङ्‍क आम्नी ङःपीङ् लो आम्नी गोङ्पीलोङ् तूये।

१५ खोङ्नूम्व, एसे कोङा आम्नी लाईस्पी रीराम लो फलीफापलो, खीक्‍का सीम् लो मासेई छूम्‍लो यूक्सूक तूये।

१६ योबोरोबू आम्नी नीनाम्मा आन्‍ना सम्तूमा मीम् लागी, खम् लाम्पी लाम्दूम् लागी, खम् आज्ञा लो नियमलो रेम् लागी कोङा एसे आन्‍नी आदेश पीन्चायान्‍नी। खीक्‍काङाङ् आन्‍नी लेत्चाईनी, ना आन्‍नी पतो-छातो खात्नी, खीक्‍का आन्‍ना हक् मम् पीक्नीक छाप्कूवापी योबोरोबू आम्नी नीनाम्माआ आन्‍नी आसीक् पीनी।

१७ खोदोलोई आम्नी गोङ् थाम्खात्ना आन्‍नी पीक्याक मान्‍रेप् छूनी ना बीन्‍नीपा देऊतास् हेम् लाङो लईनीना मूङ्‍कचीम् पूजा लो सूसोलो मईनूम्दोक,

१८ आन्‍नी आछीयाङ् मासेई छूनी पीकोना कोङा एसे घोषणा मूयो, ना देप् यर्दन योऊ नावादेपा हक् मम् लागी आन्‍नी खाईम् पीक्नीक छाप्कूवापी आन्‍नी हायाम् तातो लेत्चाईनीनो।

१९ एसे कोङा साराङ्‌गा लो चारीदूलो आम्नी ऊल्‍लोङ्पी साक्छी यूक्सोना, कोङा आम्नी लाईस्पी रीराम लो सीम्‍लो, आसीक् लो साराप्लो यूक्सूक तूये। हन्‍ना आन्‍ना रीरामङा सोक्नूम्व, खीक्‍का आन्‍नी आम्नी छामाईचीका लेन्चा दूर्‌नूम्,

२० ना योबोरोबू आम्नी नीनाम्मा सम्तूमा मीत्‍तो, खम् आज्ञा रेप्‍तो ना खपीङ् पूरा आम्नी सानीवा मतो लेत्चादूर्‌नूम्। ऊदोईपीक्यालो योबोरोबूङ् आम्नी रीराम तूये, ना आम्नी खूक्सू-खूलू अब्राहाम, इसहाक ना याकूबपी खसा पीयान्‍नी पीकाना पस्तून चक छाप्कूवापी खसा आन्‍नी हायाम् तातो लेईप्चाप् बानेई मईनी।

मोशाम् दोस्पी यहोशू लाम्‍लछा छूये

गन्ती २७:१२-२३

३१

खीक्‍काना मोशाआ पाखा खाताना खोलोङ् इस्राएलीस् ङ्‍क रीङ्बऊ येईमीची:

२ “एसे कोङ् ईक्चून्दूलूम् नीस्पोङ् दोङ् तातेकोक तूये। हन्‍ना कोङ् आम्नी लाम्‍लछा छूम् दूरोनो। ‘आन् देप् यर्दन योऊ नावादेपा तातेक्नो’ पीकाना योबोरोबूआ कोङ् लोक तूये।

३ योबोरोबू आम्नी नीनाम्माङ् आम्नी लाईस्पी नावादेपा खाते। खसा आम्नी लाईस्पीका ङ्‍क जातिस् मासेई मईची, ना आन्‍ना खची छाप्कूवा आम्नी हूक्पी मईनूम्। योबोरोबूआ पीकाक तोङ्ना यहोशूसो आम्नी लाईस्पी नावादेपा खाते।

४ एमोरीचीम् खची होङाबू सीहोन लो ओगलो खची छाप्कूवास्का खोलोङ् मासेई मस्क तोङ्ना योबोरोबूआ खस्सो मासेई मईची।

५ योबोरोबूआ खस् आम्नी हूक्पी पीनी, ना कोङा आन्‍नी पीन्‍नीक खोलोङ् आदेश तोङ्ना आन्‍ना मूङ्‍कस्का वोर्वा मनूम्व।

६ राःरालोक ना साहासी छूवानीव! मूङ्‍कचीप्का कीनीनव ना तर्सेई छूनीनव! ऊदोईपीक्यालो योबोरोबू आम्नी नीनाम्माङा आम्नी साथपी खाते। खसा आन्‍नी हाल्‍लोसो होक्सीनीनो ना हाल्‍लोसो आम्नी हाल्‍ला मईनीनो।”

७ खीक्‍का मोशाआ यहोशू काछना खोलोङ् इस्राएलीचीम् लाईस्पी ओरोलअ, “बलिय ना साहासी छूवाव!” ऊदोईपीक्यालो योबोरोबूआ आम्नी खूक्सू-खूलूचीपी पीयान्‍नी पीकाना पस्तून चक छाप्कूवापी ङ्‍क खोलोङ् मीस् खाईयना आन्ङा खाते, ना मूङ्‍क छाप्कूवा खस् खची अंशम् लागी आना हाईम्पीम् छूये।

८ योबोरोबू म्होप्ङा आम् लाईस्पी खाते ना ख आम् साथपी छूये। खसा आन् हाल्‍लोसो होक्सीनो ना आम् हाल्‍ला मईनो। कीनव, हरेस चनव।”

मोशाआ पूजारीस् ललई पीचीक

९ खीक्‍काना मोशाआ नीनाम्माम् ललई छाप्ना योबोरोबूम् करारमी सन्दूक खूर्प्, लेवी गोङ्पीक पूजारीस् लो इस्राएलमी खोलोङ् धर्म-सेचीपोस्लो पीची।

१० खीक्‍का मोशाआ खस् ङ्‍क तोङ्‍क आदेश पीची: “नूक्दोङ्-नूक्दोङ्मी यास्कोपी नोः माफी पीम् दोङ्पी, छाप्रो-वासमी चाडपी,

११ खसा सोकक थाम्पूपी योबोरोबू आम्नी नीनाम्माम् लाईस्पी खोलोङ् इस्राएलीस् खोमम्चीम् लागी ताईलो, खोलोङ् इस्राएलचीम् लाईस्पी खचा येईम्मीना आन्‍ना ङ्‍क ललई नीयानूम्व।

१२ वात्छा-मीम्छास्, छाछामान्छास् ना आम्नी सहरगोपी तूक थारूपोस् खोलोङ् बात्ल मनूम्व, खीक्‍का खचा येन्चीनूना योबोरोबू आम्नी नीनाम्मापीका कीम् ना ङ्‍क ललईपीक खोलोङ् रीङ्बऊ नम्‍लो रेम् ईन्चीनूव।

१३ देप् यर्दन योऊ नावादेपा आन्‍नी हक् मस् खाईम् पीक्नीक छाप्कूवापी तूनीक सम्मो ङ्‍क ललई मान्छेईप् खची छाचासो ङ्‍क येन्चीनूना योबोरोबू आम्नी नीनाम्मापीका कीम् ईन्चीनूव।”

मोशा लो यहोशूलो पीचीक नीनाम्माम् आदेश

१४ योबोरोबूआ मोशा ओरोलअ, “खोङ्व, आन् सीम् लेई दोक्छापीङ् तालाताक तूये। खन्सा यहोशू काछव, ना तूम्खास्को तम्बूपी आन्ची बात्ल छूवाचीव। मूङ्‍कपी कोङा यहोशू खोलोङ् लक्मी जीम्मा पीयो।” खीक्‍का मोशा लो यहोशूलो खाताना तूम्खास्को तम्बूपी ईदेऊपी बात्ल छूवा।

१५ खीक्‍काना योबोरोबू तम्बूपी ईबूम् मोम्मी खाम्बापी खोमन्ची, ना मूङ्‍क मोम् तम्बूम् लाम्स्कोपी तूवाचा।

१६ खीक्‍का योबोरोबूआ मोशा ओरोलअ, “आम् खूक्सू-खूलूस् तोङ्नाङ् आन् सीम् हईक तूये। आन् सीकप्का खस् तूम् पीक्‍क छाप्कूवापी तातेक्ना खस् दावाङ् थारूपोचीम् देऊतापी लागेई छूना आत्मीक तूम्‍लू मईची। कोङ् होक्सोयोना कोङा खस्का छूयूक ओ करार खचा गसची।

१७ मूङ्‍क लेई ओ छूली खचीपी मीः तोङ्ना तीते ना कोङा खस् होक्सूयोची, ना कोङा ओ ङाली खचीपीका सूलो ना खस् मासेई छूये। खीक्‍का हायाम् देतो नीछीमा लो दूक्वालो खचीपी ताये। मूङ्‍क लेई खचा ओरोपीके, ‘ओखी नीनाम्मा ओखी रापी मान्तूकसाङ् ओखीपी ङ्‍क तोङ्‌क नीछीमा ताकफो?’

१८ बीन्‍नीपा देऊता हेम् लागेई छूना खचा मईचीक खोलोङ् दुष्‍ट लक्‍आ गर्दा मूङ्‍क लेई कोङा आछीयाङ् ओ ङोबो सूलो।

१९ “खन्सा हन्‍ना आन्‍ना आम्नी होप्मी लागी ङ्‍क छाम् छापानूम्ना इस्राएलीस् ईयानूम्व ना खस् मूङ्‍क छाम् लमीयानूम्व। खची ऊल्‍लोङ्पी ङ्‍क छाम् ओ लागी ईबूम् गवाई छूनूव।

२० खची खूक्सू-खूलूचीपी कोङा आन्‍नी पीयान्‍नी पीकोना पस्तून चोना यादे मूक, ओलोन् लो खूदलो बगेई छूक् छाप्कूवापी कोङा खस् तायूतूयोचीकप्का, खचा चईची-दूङ्‌ङची ना मोतेई छूना बीन्‍नीपा देऊता हेम् लागेई छूये ना मूङ्‍कम् पूजा मईची, खीक्‍का कोङ् जेरोना ओ करार गसची।

२१ ङ्‍क तोङ्‍क ओरोतो नीछीमा लो दूक्वालो खचीपी ताईकप्का ङ्‍क छाम् खची ऊल्‍लोङ्पी गवाई तोङ्‍क छूये, ऊदोईपीक्यालो मूङ्‍क खची छामाईचा हाल्‍लोसो मात्‍तस्‍नो। खस् यादे मूना पीयान्‍नी पीकोक छाप्कूवापी ताईम्तेम् लाईस्पीङ् कोङा खची सानीवापीक लन्ची बूजेई मूतूक तूये।”

२२ खीक्‍का मोशाआ मूङ्‍क लेईङा ङ्‍क छाम् छाप्ना इस्राएलीस् ईची।

२३ योबोरोबूआ नूनमी म्छा यहोशू ओरोपीकाना ङ्‍क आज्ञा पीयू: “बलिय ना साहासी छूवाव! ऊदोईपीक्यालो कोङा पीयान्‍नी पीकोना पस्तून चोना यादे मूक छाप्कूवापी आनाङ् इस्राएलीस् ताईतीयची, ना कोङ् ओ होप्सो आम् साथपी छूवो।”

२४ मोशाआ ङ्‍क ललईपीक खोलोङ् रीङ्बऊ थोस्कोपूका यास्को सम्मो छाम् यात्कप्का

२५ योबोरोबूम् करारमी सन्दूक खूर्प् लेवीस् ङ्‍क आज्ञा पीची:

२६ “ललईपीक मूङ्‍क सोक्सर योबोरोबू आम्नी नीनाम्माम् करारमी सन्दूकमी दोक्पी यूक्सानूम्व, ना मूङ्‍क आम्‍नी ऊल्‍लोङ्पी साक्छीम् रूप्पी मूङ्‍कपी तूनूव।

२७ ऊदोईपीक्यालो कोङा आम्नी विद्रोह लो ओतो मम्वालो छेतो। एसे ओ रीराम तूलोङ् आन्‍नी योबोरोबूम् ऊल्‍लोङ्पी पकानीक तूये, कोङ् सीयोकप्कान् होसोङ् देई विद्रोह मईनूम्!

२८ “आम्नी गोङ्पीक खोलोङ् धर्म-सेचीपोस् लो खोलोङ् आम्नी अधिकारीस्लो ओ दोक्पी बात्ल मनूम्व, ना कोङा ङ्‍क खोलोङ् रीङ्बऊ खस् येईमीयोची, ना खची ऊल्‍लोङ्पी नाम्छूई लो चारीदूलो साक्छी यूक्सो।

२९ ऊदोईपीक्यालो कोङा छेतो, कोङ् सीयोकप्का आछीयाङ् आन्‍नी हायाम् भ्रष्‍ट छूनीना कोङा पीन्‍नीक आज्ञापीका तर्केई छूनी। आन्‍ना योबोरोबूम् लाईस्पी दुष्‍ट लक् मनूम्कसा लो आम्नी हूःआ बोबूयानूम्क रीङ्आ ख हायाम् म्छूली कायानूम्कसालो हन्‍ना ताईक लेईपी आम्नीपी नीछीमा ताये।”

मोशाम् छाम्

३० खीक्‍का मोशाआ ङ्‍क छाम्पी छाम्पा खोलोङ् रीङ्बप् थोस्कोपूका यास्को सम्मो खोलोङ् इस्राएलपी तूप् मीस् येईमीची:

३२

ए नाम्छूईङा, येन्व, कोङ् नेनोके,

ए चारीदूङा, ओ ङःपीका लत्क रीङ्बऊपी, आम् नोबो तास्व।

२ ओ सेचीवा वाः ताईक तोङ्ना तामीव,

ओ रीङ्बऊ सोङ्‍गेर्वा तोङ्ना तामीव,

मालोक घाँस थेम्पी सिमसिमे वाः ताईक तोङ्ना,

सान्मा-बूक्मा थेम्पी ताईक वाः तोङ्ना।

३ कोङा योबोरोबूम् नीङ् घोषणा मूयो।

नीनाम्मा खोलोप्का दूङ् देप् तूये पीम् रीङ्मी सायोचोङ्मा मनूम्व!

४ खङ् छीलूमा तूये।

खम् लक् पक्‍का तूये,

ना खम् खोलोङ् चाल नीयालोक तूये।

ईबूम् विश्‍वासयोग्य नीनाम्मा खसा हाल्‍लोसो गल्ती मईनो,

ख नीयालोक ना सत्य तूये।

५ खचा खलो रई वोर्वा मची,

ईङईम् लप् लक् मची, हन्‍नायीका खम् छामाईची मा।

खस् बाङ्ग ना खोखोल्पा दूङ्पीक मीस् के।

६ ऊई आन्‍ना ओलोनूव पीम् पर्नेपी योबोरोबूपी ङ्‍क तोङ्‍क वोर्वायो मईनूम्?

ए मूर्खचे ना आम्नी लूखूप्ची मान्तूप्चे

आन्‍नी बोबूईप् ना बानेईमप् खङ् आम्नी पा,

आन्‍नी खोलोङ् बोबूईप् मान्तूयोनाई?

७ केछे लाईस्पीक लेईमी मीन्मारो मनूम्व,

जूक्-जूक् लाईस्पीक दूङ्मी तोक्पी मीनानूम्व।

आम्नी पा ततानूम्व, ना खसा आम्नीपी पय,

आम्नी खूक्सू-खूलूस् ततानूम्व, ना खचा आन्‍नी ईनी।

८ खोलोप्का दूङ् रेप्‍तोक नीनाम्माआ जाति-जातिस् खची अंश पीयस्लो,

खसा खोलोङ् जातिस् हास्चीलो,

खसा इस्राएलीचीम् छामाईचीम् गन्ती तोङ्ना

जाति-जातिचीम् रीम् छूतेई मीपीची।

९ योबोरोबूम् भाग खम् मीस्ङा के,

याकूब खम् अंशमी भाग के।

१० योबोरोबूआ ख गोङ्‌रूत्खाप्-थाम्पूपी छीप्पू,

गर्जेई छूक् साल्म्‍आ पेप्खाप् गोङ्‌रूत्खाप्-थाम्पूपी।

रोबूआ ख सम्‍सूरू ना खम् वस्‍ता मअ,

रोबूआ ख म्होप्मी मूक्स्मी नानी तोङ्ना रूसो मअ,

११ म्योङ् हल्‍लेई मप्ना म्छाचीम् थेम्पी हूक्पी पेर्प् चाप्,

म्‍लाप्‍तो हाप्सना म्छास् थामेईमप्,

ना म्‍लाप्‍तो थेम्पी मूङ्‍क खूर्प् बोबोकील्‍लीआ तोङ्ना।

१२ योबोरोबूआ म्हाल्‍लाङ् खम् अगुवाइ मअ,

खपी थारूपोचीम् देऊता मान्तूक तूवा।

१३ रोबूआ ख चारीदूपीक हायाम् रेप् थाम्पूपी लाम्दूप्पू,

खीक्‍का ख यीक्पीक छीर्म् यअ।

रोबूआ ख दाम्‍रोपीक खूद लो

छोदोवालूङ्मी दाम्‍रोपीका लत्क तेललो यअ।

१४ पी-लूपीम् म्बागालपीका लो लूस्-छाराम् म्बागालपीकालो ओलोन् लो दहीलो,

खीक्‍का हायाम् नम्‍लोना सीयार मम्पा लूस्मी म्छा लो छारालो,

बाशानपीक सोकाक खोलोङ् लूस्,

ना दोचेर्‌मी हायाम् नप् म्बप् रोबूआ ख यअ।

आन्‍ना म्पूक्मालो दाखरस दूङानूम्।

१५ खोदोलोई यशूरूनआ होङ्पोक् छूवाना नीनाम्माम् ऊल्‍लोङ् मअ,

नप् चाम् तना मूङ्‍क हायाम् देप् ना पीलीक्छाक छूवा।

खीक्‍का खसा म्होप् बोबूईप् नीनाम्मा होक्सी,

ना म्होप् लेन्चामीक छीलूमा ऊनाऊक मीयू।

१६ खचा खची होप्मी बीन्‍नीपा देऊताचीम् कारणआ योबोरोबू नाचूर् लप् बानेई मची,

ना खची होप्मी ईजेर्म् लप् ङोङोक्छेम् पूजा मस्‍ना ख म्छूली काईमीची।

१७ खचा चाप्मोङ्मी लागी बलि चारेईमची, मूङ्‍क नीनाम्मा मा,

खचा मान्छेईस्क देऊताचीपी,

मालो खोछेत्‍ताक देऊताचीपी,

आम्नी खूक्सू-खूलूचा भक्ति मान्मस्क देऊताचीपी बलि चारेईमची।

१८ आन्‍ना आम्नी जन्मेई मप् छीलूमा होक्सायानूम्,

ना आन्‍ना आम्नी जन्मेई मप् नीनाम्मा माताक्सानूम्।

१९ मूङ्‍क तना योबोरोबूआ खस् जेर्ची,

ऊदोईपीक्यालो म्छाचीम् कारणआ ख म्छूली काता।

२० खसा ओरोपीका, “कोङा खचीप्का ओ ङोबो सूलो,

खीक्‍का खस् ऊतोङ्नाई मासेई छूये, खूङ्‍क कोङा खोङो।

ऊदोईपीक्यालो खस् सीसीर्‌क दूङ्पीकस् के,

ना विश्‍वासघात मप् छामाईची के।

२१ ऊकई नीनाम्मा मा, मूङ्‍कम् कारणआ खचा कोङ् नाचूर्‌लप् मो,

मूङ्‍कचा मोरोक खची ङोङोक्छेम् पूजा मस्‍ना कोङ् ओ छूली काईमीयो।

ईबूम् जातिङ् मान्तूप् मीस्लाम्पा कोङा खस् नाचूर्‌लप् मूयोची,

म्नीऊङा मान्तूप् ईबूम् जातिलाम्पा कोङा खस् खची छूली काईमीयोची।

२२ ऊदोईपीक्यालो ओ छूलीआ ईबूम् मीः तीताक तूये,

मूङ्‍कसा दाली सीम्मी चारखम् सम्मोङ् दईछोक्स।

मूङ्‍कसा चारीदू लो मूङ्‍कपी सेईक छीर्म् लो मासेई मय,

ना कोम्मी जगपी मीः दईछोक्स।

२३ कोङा खचीपी नीछीमा तातो,

कोङा ओ बेईलीफू खचीपी तोक्सो।

२४ कोङा खची ऊल्‍लोङ्पी मासेई मप् सीसोवा,

ना मासेई मप् चारलाम्-बोहोलाम् लो हायाम् ईकीम् लप् सोमोरीलो पोक्सो।

खची ऊल्‍लोङ्पी सोगोपाक सोगोसाम् म्काङ् लो,

बोहोपी सून्चीतो लाम्दूम्प् विषालु पूःलो पोक्सो।

२५ लाम्-लाम्पी दोप्सेलआ खस् खची छामाई मान्तूप् बानेई मईची,

खची खीम् हायाम् देप् कीम्‍आ पेप्प।

सोलो-सोलोमेस् खोलोङ् मासेई छूये,

चूचू दूप्चाप् छाछामास् लो म्तोसम् बूल्प्खाप् खूवोबूप्-खूवोबूम्चीलोसो खोलोङ् मासेई छूये।

२६ कोङा ओरोपीको, ‘कोङा खस् हायाम् छूबूरी सम्मो छाछापूत्‍ता मूयोची,

ना मीस्मी रापीका खची मीन्मारो मेतेईमूतो।’

२७ खोदोलोई साछीमीआ खीसी मीयोक कोङा मान्‍नईङा,

हेप् ऊल्‍लोङ् मप्‍आ बूजेई मईनोना ओरोपीक्फो,

‘केई ई होप्मी राःराआङ् कोक्सी,

योबोरोबूआ ङ्‍क खोलोङ् मक माके’।”

२८ खस् खची नीऊ मान्तूप् जाति के,

ना खचीपी ऊसो लूखूप्ची मान्तू।

२९ खस् खची लूखूप्चीलोक छूवावादोक, खचा मूङ्‍क रीङ् बूजेई मस्वा,

खस् ऊतोङ्नाई मासेई छूये खूङ्‍क बूजेई मस्वा!

३० खची छीलूमाआ खस् खेईमान्मन्दीस्वादोक,

योबोरोबूआ खस् मान्होन्येस्वादोक,

ऊतोङ्नाई ईल्पोआ ईक् हबऊ,

अथवा नीप्पोआ ईक्पोङ् हबऊ खेदा मदूर्‌चीवा?

३१ ऊदोईपीक्यालो खची छीलूमा ई छीलूमा तोङ्‍क मा,

ई साछीमीचा खची होपासो ङ्‍क स्वीकार मईची।

३२ खची लहरा सदोममी लहरापीका

ना गमोराम् यीक्पीका ताक के।

खची वाचोसी विषआ

ना खची वाचोसीम् झुप्पा खीक्लोवाप्‍आ पेप्क तूये।

३३ खची दाखमद्य पूःमी विष,

गोमन पूःमी कडा विष के।

३४ “ऊई ङ्‍क कोङा खसूना यूक्सूक मान्तूयो,

ना ओ दाङ्‌खीम्पी छाप तेसूना यूक्सूक मान्तूयो?

३५ म्फाई लाम् लक् ओमी के, ना कोङाङ् म्फाई लापो।

थीक् नाम्‍लापी खची लोङ् लाक्स्खाले,

खस् पतन छूम् लेई दोक्छापीङ् तालाताक तूये।

खस् मासेई छूम् लेई खचीपी ताचाईक तूये।”

३६ योबोरोबूआ म्होप्मी मीस्चीम् राःरा सताक

ना रोः अथवा स्वतन्त्र आस्सो बाँकी मान्तूक तयलो,

खसा म्होप्मी मीस्मी नीया मीपीयची,

ना खम् सूसो मप्ची खसा सम्तूमा मीयची।

३७ खसा ओरोपीके, “खची देऊतास् हापी तूये,

खस् पम्ची-रीम्चीक छीलूमा हाकई?

३८ मूङ्‍कचा बलिदान चारेई मस्क म्छोदोवा चाप्

ना खचा चारेई मस्क मद्य बलिम् दाखमद्य दूप् देऊतास् हापी खाता?

मूङ्‍क देऊतास् पोनूना आन्‍नी बाछोक्सानीव!

ना मूङ्‍कचा आन्‍नी बास् पीयानीव!

३९ हन्‍ना खोङ्नूम्व, कोङ् खङा के,

ओपीका बीन्‍नीपा आस्सो नीनाम्मा मान्तू।

सेईप् कोङ्‌ङा के, ना ऊन्पो मीक्सो कोङ्‍ङा के।

खेर् वईप् कोङाङ् के, ना नमीक्सो कोङाङ् के,

ना आसासो ओ हूक्पीका छूतेई मदूरस्‍नो।

४० कोङा ओ हूः साराङ्‌गा हेम् थेतोना

कोङ् सदैबरी लेतोचोयो पीम् ओ होप्ङा साक्छी यूयोङ्चूङ्ना कोङा ओरोपीको:

४१ कोङा लाङ्लाङ्‌यो तीप्चाप् ओ दोप्सेलपी म्या तेसोना

कोङा ओ होप्मी हूःआङ् नीयाक लेईपी मूङ्‍क लापोकप्का,

कोङा ओ ऊल्‍लोङ् मप्चीपी म्फाई लापो,

ना कोङ् जेर्प् ची दण्ड पीयोची।

४२ कोङा ओ बेईलीफू खची हीः दूप्,

ना ओ दोप्सेल खची साः चाप् बानेई मूयो —

सेत्चीकचीम् लो थूनापी छूवाकचीम्‍लो खची हीः,

ओ साछीमीचीम् खची लाम्‍लछाचीम् तोङ्!”

४३ ए साराङ्‌गाङा, योबोरोबूपी आम् जीःनव,

ना खोलोङ् खम् रीदाम् पोक्‍आ खङ् दप्चीनूव।e

ए जातिचे, योबोरोबूम् मीस्चीप्का आन्‍नी आम्नी जीननीव।

ऊदोईपीक्यालो खसा म्‍रोचीम् हीःम् म्फाई लाप।

खसा म्होप्मी साछीमीस् दण्ड पीयची।

ख जेर्प् मीस्चीपी खसा म्फाई लाप्,

ना म्होप्मी छाप्कूवाम् लागी लो म्होप्मी मीस्मी लागीलो मोऊ छेमा मम् लक् मय।

४४ मोशा लो नूनमी म्छा यहोशूलो ताना खोलोङ् मीस् ङ्‍क छाम्पी तूक खोलोङ् रीङ्बप् येईमीची।

४५ मोशाआ इस्राएलीस् ङ्‍क खोलोङ् रीङ्बप् ईम् यात्चीकप्का,

४६ खस् ओरोलची, “एसे कोङा आन्‍नी पीन्‍नीक खोलोङ् रीङ्बऊ आन्‍ना आछीयाङ् रेपानूम्व। आम्नी छास्सो ङ्‍क ललईपीक खोलोङ् रीङ्बऊ नम्‍लोना रेपानूम्व पीकानीना आज्ञा पीयानूम्व।

४७ ङ्‍कस् आम्नी लागी मोरोक रीङ्बऊ मा के। ङ्‍कन् आम्नी रीराम के। ङ्‍कलाम्पा देप् यर्दन योऊ नावादेपा हक् मम् लागी खाईम् पीक्नीक छाप्कूवापी आन्‍नी ओरोबाईप् लेत्चाईनी।”

४८ योबोरोबूआ मूङ्‍क लेईङा मोशा ओरोलअ,

४९ “यरीहोम् लाईस्पी मोआब छाप्कूवापी तूक अबारीम कोम्मी नेबो कोम्पी सप्ना खात्व, ना कोङा इस्राएलीस् हक् मम् लागी पीयोचीक कनान छाप्कूवा खोङ्व।

५० खीक्‍का ऊतोङ्नाई आम् बूः हारून होर कोम्पी सीया खीक्‍का लाईस्पी सीयाक म्होप्मी मीस् तूवाक थाऊपी खाता, खोरोनाङ् आना सपना खात्क मूङ्‍क कोम्पी आन् सीये ना लाईस्पी सीयाक आम् मीस् तूक थाऊपी खाते।

५१ ऊदोईपीक्यालो आन्चा हारूनलो नीप्पोआङ् सीनपीक गोङ्‌रूत्खाप्-थाम्पूम् मेरीबा-कादेशपीक काऊपी इस्राएलीचीम् लाईस्पी कोङ् विश्‍वासघात मोची। आन्‍चा इस्राएलीचीम् लाईस्पी ओ पवित्रताम् साम्दी मान्मचू।

५२ खन्सा कोङा इस्राएलीस् पीयोक मूङ्‍क छाप्कूवा आना छूबूरीपीकाङाङ् खोम् तय, खोदोलोई मूङ्‍कपी आना खाईम् तयनो।”

e 

३२:४३ ए साराङ्‌गा,...खङ् दप्चीनूव। ङ्‍क रीङ्बऊ मृत सागरपीक सोकोवारपी छाम्पा हिब्रू बाइबलपी (Dead Sea Scrolls) लो ग्रीक बाइबलपीलो (LXX) तूये; खोदोलोई मासोराह हिब्रू बाइबल (Masoretic Text) पी क ङ्‍क रीङ्बऊ मान्तू।

मोशाआ ईक्पोङ् नीस् गोङ् आसीक् पीचीक

३३

नीनाम्माम् मीस् मोशाआ म्होप् सीम्पीका लाईस्पी इस्राएलीस् पीचीक आसीक् ङ्‍कङ् के।

२ खसा ओरोपीका:

“योबोरोबू सीनै कोम्पीका यूवा,

ना सेइरपीका खचीपी खोमन्ची।

ख पारान कोम्पीका तीलीमोक्स्तो तीता।

लाख-लाख पवित्र मीस्चीका योऊमेर हेम्‍लाम्पा,

म्होप्मी कोम्पीक थारामा थाम्पूलाम्पा ख यूवा।

३ आछीयाङ् आन् मीस् सम्तूमा मीक् तूये,

खोलोङ् पवित्र मीस् आम् हूक्पी तूये।

खचा खोलोआ आन् आम् लोदोपू कूम्यान्चीना सेवा छये।

ना आना वारे-वाछे लईयची।

४ मोशाआ केई ललई पीयी,

याकूबमी समुदायमी दाचाम्मी रूप्पी।

५ ख यशूरूनपीक होङाबू छूवा,

खोदोलो इस्राएलमी गोङ्चीम् साथपी

मीस्मी लाम्‍लछास् बात्ल छूवा।

६ “रूबेन लेन्चानूव, ना सीनूनव,

ना खम् मीस् चीछा छूनूनव।”

७ यहूदाम् तोक्पी खसा ओरोपीका:

“ए योबोरोबू, यहूदाम् साल्म् येन्व,

ना ख म्होप्मी मीस्चीम् दोक्पी तात्व।

म्होप्मी हूःआङ् खसा म्होप्मी रूसो मय।

खम् ऊल्‍लोङ् मप्चीम् ऊल्‍लोङ्पी आन् खम् बोक्छोप् छूवाव।”

८ लेवीम् तोक्पी खसा ओरोपीका:

“आम् ‘तुम्मीम’ ना आम् ‘ऊरीम’

आम् विश्‍वासयोग्य सूसो मप् पीयू,

ख आना मस्साहपी जाचेई मअ,

खलो आना मेरीबापीक काऊपी जूम्‍लूक् मअ।

९ खसा म्पा-माचीम् तोक्पी ओरोपीका,

‘कोङा खची साम्दी मूयोनो।’

खसा म्बू-नेछोस् इन्कार मअ,

खसा म्होप्मी छामाईचीसो स्वीकार मान्म।

खोदोलोई खसा आम् रीङ्बऊ सम्सूर्‌ना यूक्सू,

ना आम् करारमी रूसोसो मअ।

१० खसा याकूब खोलोङ् आम् आदेश ईय,

ना इस्राएल आम् ललई ईय।

खसा आम् लाईस्पी धूप चारेई मय,

ना खोलोङ् मीःपी चारेईमम् बलि आम् वेदीपी चारेई मय।

११ ए योबोरोबू, खसा मईक खोलोङ् सीप्पी आसीक् पीव,

ना खसा मईक लक् ग्रहण मव।

खम् ऊल्‍लोङ्पी पोक् खोलोङ् खची छूम्‍रीपी केर्‌चीव,

होसोङ् पोमान्दूर्‌मीना खम् साछीमीस् गक्चीव।”

१२ बेन्यामीनमी तोक्पी खसा ओरोपीका:

“योबोरोबूआ सम्तूमा मीयक मीस् खपी सुरक्षित छूनूव,

ऊदोईपीक्यालो खसा लेपाबरी खम् चोलोगूलो मय,

ना ख योबोरोबूआ म्होप्मी बोऊतोम् रापी यूक्स।

१३ योसेफमी तोक्पी खसा ओरोपीका:

नाम्छूईतोका यूक हायाम् नप् सोङ्‌गेर्वाआ लो

दाली ओरोगूम्पू तूक काऊआलो चीनूना,

योबोरोबूआ खम् छाप्कूवा आसीक् पीनूव;

१४ नाम्दो थाम्पूपी सेईक खोलोप्का दूङ् नप् म्चो,

ना खोलोङ् ऋतुपी सेईक खोलोप्का दूङ् नप् छीर्म्,

१५ सून्मापूक कोम्पी खोलोप्का दूङ् नताम्क हूक्छो,

ना सदैबरी तूप्चाप् कोम्पी सेईक ओरोतो छीर्म्,

१६ चारीदू ना मूङ्‍क चारीदू पेप्छोप् खोलोप्का दूङ् नप् हूक्छो,

ना तीप्चाप् पोथ्रापी तूप्मी सम्खेलू

ङ्‍क खोलोङ् योसेफमी तोङ्पी तूनूव,

म्बू-म्नेछोस् तूकपीक होङाबूम् छामी म्थप्पी तूनूव।

१७ राःरापी ख दूङ् लाईस्पी जन्मेई छूवाक बाछा तोङ्‍क तूये,

मूङ्‍कम् म्पीत्‍तो आर्नाम् पीत्‍तो के।

मूङ्‍कलाम्पा खसा जाति-जातिस्,

चारीदूमी नाक्‍का चाखेम्पी तूप्चीसो गकची।

एफ्राइममी लाख-लाख ङ्‍कतोङ्‍नाङ् छूये,

मनश्शेम् हबऊ-हबऊ ङ्‍कतोङ्‍नाङ् छूये।”

१८ जबूलूनमी लो इस्साखारमीलो तोक्पी खसा ओरोपीका:

“ए जबूलून, आन् पाखा एक्सा-मेक्सा खात्लो,

ना ए इस्साखार, आम् तम्बूपी, आन्‍नी आम्नी जीननीव।

१९ खचा खोलोङ् मीस् कोम् थेम्तो काछयची,

ना मूङ्‍कपी खचा धार्मिकताम् बलिदान चारेई मईची।

खचा दीरीत्‍तीपीक हायाम् देतो दाचाम्

ना योऊमूल्दू थेम्पी तूक आसोसो मान्तोन्खास्क दाचाम् गोङची।”

२० गादमी तोक्पी खसा ओरोपीका:

“गादमी छाप्कूवा पतो-छातो खाईमीक् आसीक् तोक् के,

गाद मूङ्‍कपी गूङ्‌गीनार तोङ्ना

म्हूः अथवा म्तोङ् ओरोदाप् हाप्सना तूये।

२१ खसा म्होप्मी लागी खोलोप्का दूङ् नप् थाम्पू सोकू,

लाम्‍लछाम् भाग खम् लागी छूतेई मम्पा तूवा।

मीस्मी लाम्‍लछास् बात्ल छूवाक नाम्‍लापी,

खसा योबोरोबूम् धार्मिक लन्ची,

ना इस्राएलमी तोक्पी खम् इन्साफ पूरा मअ।

२२ दानमी तोक्पी खसा ओरोपीका:

“बाशानपीका बूल्तो ताप्

दान गूङ्‌गीनारमी म्छा तोङ्‍क के।”

२३ नप्‍तालीम् तोक्पी खसा ओरोपीका:

“योबोरोबूम् सम्खेलू योक्खात्कपी

नप्‍ताली खम् आसीक्‍आ पेप्‍तो छूवाक तूये।

खसा पोक्‍रीम् योऊमेर हेम् सम्मो हक् मय।”

२४ आशेरमी तोक्पी खसा ओरोपीका:

“वात्छास् तूकतोदीपी खोलोप्का दूङ् आसीक् तोक् आशेर के।

खम् म्बू-म्नेछोस् खोलोआ नत्‍तस्क छूनूव,

खीक्‍का खसा म्‍लोङ् तेलआ सप्नूव।

२५ आम् लाम्स्कोम् आग्ल सेल्मी लो काँसम्‍लो छूये,

आम् लागी ऊतोङ्‌कई लेई तूये खूङ्‍क तोङ्‍कङ् आम् राःरासो छूये।

२६ “यशूरूनमी नीनाम्मा तोङ्‍क बीन्‍नीपा आस्सो मान्तू,

ख आन्‍नी बोम्छोम् लागी नाम्छूई थेम्पी लाम्दूमे,

ना म्होप्मी राःरापी मोम् थेम्पी लाम्दूमे।

२७ सदैबरी लेईप्चाप् नीनाम्मा आम्नी बास्खम् तूये,

ना म्गोपू क सदैबरी तूप्चाप् हूः तूये।

‘मूङ्‍क मासेई मनूम्व’ पीक्‍तो खसा आम्नी लाईस्पीका

आम्नी साछीमीस् खेदामय।

२८ छीर्म् मी लो नयाँ दाखमद्यम्‍लो छाप्कूवापी,

मूङ्‍कपी नाम्छूईतोका सोङ्‌गेर्वा हूप्से,

इस्राएल सुरक्षित तूये,

ना याकूब सुरक्षित तूये।

२९ ए इस्राएल, आन् हायाम् आसीक् तोक् के!

योबोरोबूलाम्पा हल्वा तोक् जाति,

आन् तोङ्‍क आसे तूनाई?

ख आम् ढाल लो आन् बोक्छोप्‍लो तूये,

ना आम् साम्दीखालोक दोप्सेल।

आम् साछीमीस् आम् लाईस्पी मेमेल्सूसू छूना ताये,

ना आना मूङ्‍कचीम् ओरोरेप् थाऊपी सीक्‍क।”

मोशा सीयाक

३४

खीक्‍काना मोशा मोआबपी तूवाक म्तेल्म्पीका यरीहोम् लाईस्पी तूवाक नेबो कोम्पीक पिसगाम् म्छोक्‍तो खाता। खीक्‍का योबोरोबूआ ख मूङ्‍कपीका गिलादपीका दान सम्मोक खोलोङ् छाप्कूवा खोमीयू,

२ खोलोङ् नप्‍ताली, एफ्राइम ना मनश्शेम् छाप्कूवा, नाम्काम्स्को हेम् दीरीत्‍ती सम्मोक यहूदाम् खोलोङ् छाप्कूवा,

३ नेगेव मीचीक योऊमेर हेम्क छाप्कूवा ना खजूरमी सीछो तूवाक सहर यरीहोम् बेँसीपीका सोअर सम्मो।

४ खीक्‍काना योबोरोबूआ मोशा ओरोलअ, “‘आम् छामाईची पीयान्‍नी’ पीकोना कोङा अब्राहाम, इसहाक ना याकूबपी पस्तून चोना यादे मूक छाप्कूवा ङ्‍कङ् के। कोङा आन् ङ्‍क आम् होप्मी मूक्साङ् खोम् पीन्‍नाक तूये, खोदोलोई आन् मूङ्‍कपी खाईम् तयनो।”

५ खीक्‍काना योबोरोबूआ पीकाक रीङ्बऊ तोङ्ना योबोरोबूम् म्सूसो मप् मोशा मोआब छाप्कूवापी सीया।

६ मोआब छाप्कूवापी बेथ-पोरपीक ईबूम् बेँसीपी योबोरोबूआ मोशा खूम्मू। खोदोलोई एसेक लेई सम्मो आसासो खम् गेम् छेत्‍तस्‍नो।

७ मोशा सीयालो ख १२० दोङ् बाईक तूवा। खोदोलोसो खम् म्मूक्स् कमजोर मान्छूक तूवा, ना म्सऊ-बल्सो मान्मईक तूवा।

८ मोआबपी तूवाक म्तेल्म्पी इस्राएलीचा मोशाम् लागी सूक्पोङ् लेई सम्मो तूनीवा मची। ओरोना मोशाम् लागी सोक् मम् लेई लो तूनीवा मम् लेईलो पूरा छूवा।

९ नूनमी वात्छा म्छा यहोशू लूखूप्चीम् आत्माआ पेप्क तूवा, ऊदोईपीक्यालो मोशाआ म्हूः खम् थेम्पी यूक्स्‍ना ख आसीक् पीक तूवा। खन्सा, खम् रीङ् इस्राएलीचा येन्ची, ना योबोरोबूआ मोशा पीक खोलोङ् आज्ञा रेप्ची।

१० मूङ्‍क नाम्‍लापीका ईनीम्बा सम्मो इस्राएलीचीपी मोशा तोङ्‍क खारीबोपो आस्सो मान्लईमोङ् तूये, योबोरोबूआ मोशा हायाम् नम्‍लोना छेत्क तूवा।

११ खङ् मिश्र छाप्कूवापी फारोम् दोक्पी लो म्‍अधिकारीचीम् दोक्पीलो ना खोलोङ् छाप्कूवाबरी छाक्‍काक चीन्‍न लो राःरालोक लक्लो मम् लागी योबोरोबूआ पोक्सू।

१२ खोलोङ् इस्राएचीम् लाईस्पी मोशाआ मक तोङ्‍क हायाम् देप् ना ईकीम् लप् लक् बीन्‍नीपा आसासो हाल्‍लोसो मस्क मान्तू।

यहोशूम् सोक्सर

छेईलम्

ललईमी सोक्सरपी याताक पोम् ललईमी घटनापीका यहोशूम् सोक्सर थोक्से। यहोशू ङ्‍क सोक्सरपीक देप्क लाम्‍लछा छूवाकसा ङ्‍क सोक्सरमी नीङ् यहोशू यूक्स्चीक के। यहोशूम् अर्थ “योबोरोबूआ उद्धार मय” अथवा “योबोरोबू उद्धार मप्” पीम् छूये। यहोशूम् लाईस्पीक म्नीङ् “होशिया” तूवा (गन्ती १३:८, १६)। दोस्पी मोशाआ खम् नीङ् फात्ना यहोशू यूक्स्पी। ङ्‍क नीङ्‌ङा ग्रीक रीङ्पी “येसुस्” मीयची, अर्थात् नेपालीपी लो कूलू रीङ्पीलो “येशू”।

यहोशूम् सोक्सर नीनाम्माम् मीस् कोक्साक ना खसा यादे मक पूरा छूवाकम् पोम् ललई के। मिश्र छाप्कूवापीका छुटकारा तचीना लीक्पोङ् दोङ् सम्मो गोङ्‍रूत्खाप्-थाम्पूपी लाम्दूमाकप्का योबोरोबूआ अब्राहाम पीक करारमी यादे तोङ्ना इस्राएलीस् कनान छाप्कूवापी वोङाक तूवा।

ङ्‍क सोक्सरमी मुख्य तोङ्‌कोसी क यादे मम्पा छाप्कूवा खची हूक्पी मम् के ना मुख्य पद क २१:४५ के।

यहोशूम् सोक्सर

यहोशू योबोरोबूआ आज्ञा पीक

१

योबोरोबूम् सूसो मप् मोशा सीयाकप्का, मोशा बोक्छोप् नूनमी म्छा यहोशू योबोरोबूआ ओरोलअ,

२ “ओ सूसो मप् मोशा सीयाखाता। खन्सा पक्व, ना आना ङ्‍क खोलोङ् मीस् खाईचीना देप् यर्दन योऊ नावादेपा कोङा इस्राएलीस् पीम् पीकोक छाप्कूवापी खात्व।

३ कोङा मोशापी यादे मूक तोङ्नाङ् आना आम् लोफेमाआ सीक्‍कक तोदी खोलोङ् थाम्पू कोङा आन् पीयान्‍ना।

४ मूङ्‍क थाम्पू मरुभूमिपीका लेबनान सम्मो, खीक्‍का देप् योऊ अर्थात् यूफ्रेटिस योऊ — खोलोङ् हित्तीचीम् छाप्कूवापीका — नाम्काम्स्को हेम् भूमध्य सागर सम्मो आम्नी रीम् छूये।

५ आम् रीराम तूक सम्मो आम् लाईस्पी आस्सो ताईना थोरेम् दूरनो। ऊतोङ्नाई कोङ् मोशाम् साथपी तूवो, खूङ्‍क तोङ्नाङ् आम् साथपी तूवो। कोङा आन् होन्येयान्‍नो, खीक्‍का आन् आम् हाल्‍ला हाल्‍लोसो छूनो।

६ “बलिय ना हायाम् साहासी छूवाव, ऊदोईपीक्यालो कोङा खची खूक्सू-खूलूचीपी पीयान्‍नी पीकोना यादे मूक छाप्कूवा खची हूक्पी मम् लागी आन् खची लाम्‍लछा छूना खस् खाईयची।

७ बलिय ना हायाम् साहासी छूवाव। ओ सूसो मप् मोशाआ आन् आज्ञा पीयाक तोङ्ना खोलोङ् ललई रेप्व। आन् मूङ्‍क ललईपीका पाङ्-चूप् हेम् हारेसो खान्‍नव, खीक्‍का आन् हापी खात्दोसो आन् सफल छूये।

८ ललईमी ङ्‍क सोक्सर आम् ङःपीका हारेसो खान्‍नूनव, खोदोलोई मूङ्‍कपी आना सेपा-लेपा आम् सानीवा मव खीक्‍का मूङ्‍कपी छाम्पा खोलोङ् रीङ् नम्‍लो रेप्व, ना खोलोङ् आम् लाम्पी आना उन्‍नती मय ना आन् सफल छूये।

९ आम्पी ओ आज्ञा ङ्‌कतोङ्‍क तूये: बलिय ना हायाम् साहासी छूवाव, कीनव, आम् सानीवा चाईमीनव, ऊदोईपीक्यालो आन् हापी खात्दोसो योबोरोबू आम् नीनाम्मा आम् साथपी छूये।”

देप् यर्दन योऊ तरेई छूम् तयारी

१० खीक्‍काना यहोशूआ मीस्चीम् खची अधिकृतची ओरोपीकाना आज्ञा पीची,

११ “छाउनीम् रालाम्पा खात्नीना मीस् आदेश पीयानूम्ना ओरोलानूम्व, ‘आम्नी होप्-होप्मी चाम्दूम् चूम्सोस् थीक्‍का मनूम्व, ऊदोईपीक्यालो सूक् लेई गोपी योबोरोबू आम्नी नीनाम्माआ आन्‍नी पीयानीक छाप्कूवापी हक् मम् लागी आन्‍नी ङ्‍क देप् यर्दन योऊ नावादेपा खाईम् छूये’।”

१२ खोदोलोई यहोशूआ रूबेनीमी गोङ्, गादीमी गोङ् ना मनश्शेम् आधा गोङ्ची ओरोलची,

१३ “योबोरोबूम् सूसो मप् मोशाआ आन्‍नी पयानीक आज्ञा, अर्थात् ‘योबोरोबू आम्नी नीनाम्माआ आन्‍नी ङ्‍क थाम्पू पीनीना नोम्चीम् पीनी,’ पीम् रीङ्बऊ आन्‍ना मीनानूम्व।

१४ आम्नी मीम्छाची, आम्नी छामाईची ना पी-लूपी खोलोङ् मोशाआ आन्‍नी यर्दनमी नाम्‍आप्स्को हेम्पी पीयानीक छाप्कूवापी तूम् दूरची। खोदोलोई खोलोङ् आम्नी जूम्‍लूक् मप्ची जूम्‍लो वेम्ना खची होप्-होप्मी बूबू-नेछोचीम् लाईस्-लाईस् नावादेपा खाईम् छूये।

१५ खीक्‍का योबोरोबूआ आन्‍नी तोङ्ना खस्सो नोम्चीम् पीयस्‍नोक सम्मो ना योबोरोबू आम्नी नीनाम्माआ पीनीक छाप्कूवापी खचा हक् मईचीनोक सम्मो आन्‍ना खस् बोम्छोम् छूये। खीक्‍काना योबोरोबूम् सूसो मप् मोशाआ देप् यर्दन योऊमी नाम्‍आप्स्को हेम् आन्‍नी पीयानीक छाप्कूवापी आत्नीना मूङ्‍कपी हक् मम् दूर्‌नूम्।”

१६ खोदोलो खचा ओरोपीकाना यहोशू ङरी आन्ची, “आना केईका आज्ञा पीयाकाक तोङ्ना खोलोङ् लक् मयाम्का, ना आना केईका हापी पोक्सेका, केईका मूङ्‍कपी खात्याका।

१७ ऊतोङ्नाई केईका मोशाआ पीकाक रीङ् खोलोङ् रेपूम्का खोरोनाङ् केईका आन्सो रेपे। योबोरोबू आम् नीनाम्मा ऊतोङ्नाई मोशाम् साथपी तूवा, खोरोनाङ् आम् साथपीसो तूनूव।

१८ आम् आज्ञाम् ऊल्‍लोङ्पी पोक् ना आना आज्ञा मईक रीङ्बऊ मान्‍रेप् सेईम् छूये। खोदोलोई आन् क बलिय ना साहासी छूवाव।”

यरीहोपी नीप्पो चीवामप्ची

२

नूनमी म्छा यहोशूआ शित्तीमपीका नीप्पो चीवामप्ची आसासो तूम् मान्तोमो ओरोलचीना पोक्स्‍ची, “खात्चीव, ना मूङ्‍क छाप्कूवा चीवामस्‍व, खास् गरी यरीहोम् बरबार हेम् चीवा मस्‍ना वान्चीव।” खीक्‍का खस् खाता, ना राहाब नीङ् मीचीक ईल्पो बेलेछीलप् मीम्छाम् खीम्पी तातेका, ना खस् मूङ्‌कपीङ् बास् तूवा।

२ हेप् मीचा यरीहोपीक होङाबू ओरोलची, “खोङ्व, इस्राएली जातिप्क मीस् ङ्‍क छाप्कूवा चीवा मम् लागी एसे सेपा ङ्‍क होम्पी बानाक तूये।”

३ खन्सा यरीहोपीक होङाबूआ राहाबपी ओरोपीकाना रीदाम् होक्सू, “आम् खीम्पी ताना बास् तूवाकस् पाखा लात्चीना बाईचीव, ऊदोईपीक्यालो खस् खोलोङ् छाप्कूवा चीवामस् ङ्‍कपी बानाक तूये।”

४ खोदोलोई मूङ्‍क मीम्छाआ मूङ्‍क नीप्पो मीस् खाईचीना सूल्दीत्चीक तूवा। खीक्‍का खसा ओरोपीका, “एई, मूङ्‍क नीप्पो मीस् ताक तूवा, खोदोलोई मूङ्‍कस् हाकपीकाई ताकई खूङ्‍क कोङा छेतोनो।

५ यूपा छूवाकप्का सहरपीक मूल्‍लाम्स्को छीम् नाम्‍लापी खस् लत्‍ताना खाता। मूङ्‍क मीस् हारेई खाता, खूङ्‍क कोङा छेतोनो। दावा खची दोस्-दोस् खात्नीदोक आन्‍ना मूङ्‍कस् छीप्नूम्।”

६ (खोदोलोई खसा मूङ्‍क नीप्पो मीस् थोम्‍ला कौसी थेम्तो खाईचीक तूवा, ना कौसीपी मूङ्‍कसा मीलेईमना सनपाट नोङ्दीत्क गोपी मूङ्‍कस् लूल्दीत्चीक तूवा।)

७ खन्सा खस् लाम्स् ताप् मीस् क खस् लाम्‍तो देप् यर्दन योऊ जोक्स्को लाम् हेम् खता। खीक्‍का खस् लाम्स् ताप् मीस् पाखा लत्‍तामोरो सहरमी मूल्‍लाम्स्को छीदीत्ची।

८ मूङ्‍क नीप्पो चीवामप् मीस् ईम्पीका लाईस्पी कौसी थेम्पी मूङ्‍क मीम्छा खाता,

९ ना खसा मूङ्‍क नीप्पो मीस् ओरोलची, “कोङा छेतो, ङ्‍क छाप्कूवा योबोरोबूआ आन्‍नी पीयानीक तूये, ना ओखी रापी आम्नी कारणआ हायाम् देप् कीम्‍लम् छासाक तूये, ना ङ्‍कपीक मीस् खोलोङ् आम्नीपीका कीसाना वेरेमोक्स् योम् थालेई मस्क तूये।

१० आन्‍नी मिश्र छाप्कूवापीका लत्‍तानीना बानानीलो आम्नी लाईस्पी नीनाम्माआ हालालाप् दीरीत्‍तीपीक काऊ सीम्खामीयू ना देप् यर्दन योऊ नावादेपाक एमोरीचीम् नीप्पो होङाबू, सीहोन लो ओगलो आन्‍ना मासेई मनूम्कसो केईका येनूम्काक तूये।

११ ङ्‍क रीङ् येनूम्काना केईका हायाम् कीसीका ना आम्नी कारणआ ओखीपी आस्पीसो साहास मान्छू, ऊदोईपीक्यालो योबोरोबू आम्नी नीनाम्माङ् थोम्‍ला साराङ्‌गाप्‍तोक ना दाली चारीदूपीकसो नीनाम्मा तूये।

१२ “खन्सा हन्‍ना कोङा आन्ची बीन्ती मीयान्ची, ऊदोईपीक्यालो कोङा आन्ची सम्तूमा मीन्चीकसा ओपी योबोरोबूम् पस्तून चास्व, ना ओ खीम्पोस्चीसो सम्तूमा मीयाचूव। खीक्‍का कोङ् ईबूम् निश्‍चित चीन्‍न पीयोचीव,

१३ खीक्‍का आन्‍ना ओ पा ओ मा, ओ बू ओ नेछोस्, ओना ओ नेछोस् ना खचीम् ऊचीई तूये, खूङ्‍क खोलोङ् मान्सेईमो यूक्सानूम्ना ओखी रीराम सीम्पीका लेन्चामीयाका।”

१४ खोदोलो मूङ्‍क नीप्पो मीचा ख ओरोलची, “आम्नी रीराममी फाईपी ओची रीराम। ङ्‍क कास्का मस्काक लक् आस्सो ईनूम्नोदोक योबोरोबूआ केईका ङ्‍क छाप्कूवा पीयाकाकप्का आन्‍नी सम्तूमा मीनीना आन्‍नीस्का विश्‍वासलोक वोर्वा मयाम्का।”

१५ खीक्‍का खसा मूङ्‍क नीप्पो मीस् दादावालाम्पा रीबोपीका दाली बोहोपू लेन्दात्ची, ऊदोईपीक्यालो ख तूवाक खीम् सहरमी पर्खालपी केम्पाना बोबूईम्पा तूवा।

१६ मूङ्‍क मीम्छाआ खस् ओरोलची, “आन्ची कोम् हेम् खात्चीव, मादोन् आन्ची लाम्प् मीचा आन्ची छीप्ची। खस् मान्‍आईम् सम्मो आन्ची सूक् लेई सम्मो मूङ्‍कपीङ् सून्ल्दीन्चीस्व, खीक्‍काना आन्चा आम्ची लाम् कलाचूव।”

१७ मूङ्‍क नीप्पो मीचा मूङ्‍क मीम्छा ओरोलची, “आना कास्का चामीयाचीकाक पस्तून ङ्‍क लक् मान्छूम् सम्मो ओचीपी लागू छूनो।

१८ ङ्‍क छाप्कूवापी तास्कालो ऊक दादावालाम्पाई आना कास्का दाली बोहोपू लाताचीका, मूङ्‍क दादावापी ङ्‍क हाल्के रीबो छूईम्दीम् छूये, खीक्‍का आम् पा, आम् मा, आम् बू आम् नेछोस् ना आम् पाम् खीम्पोस्ची खोलोङ् खीम् गोपी बात्ल मम्ना यूम् छूये।

१९ हेप् मीस् आम् खीम्पीका पाखा सडकपी लत्ना ऊची छूदोक मूङ्‍कम् हीःम् दोस् खम् तोङ्पीङ् तात्‍ते, ना कास्का दोस् मान्दीक छूचीका। खीक्‍का आन्लो खीम् गोपी तूप् हेप् मीस् ओखी मीचा सेतस्दोक मूङ्‍क हीःम् दोस् ओची तोङ्पी छूये।

२० खोदोलोई आना ङ्‍क ओची रीङ् पयदोक आना कास्का चामीयाचीकाक मूङ्‍क पस्तूनपीका कास्का स्वतन्त्र छूचीका।”

२१ खोदोलो मूङ्‍क मीम्छाआ ओरोपीका, “आन्चा पीकाचीक तोङ्नाङ् छूनूव।” खीक्‍का खसा मूङ्‍कस् बिदा पीची, ना खस् खाता, खीक्‍का खचा पीकाक तोङ्ना खसा मूङ्‍क हाल्के रीबो दादावापी छूईयू।

२२ मूङ्‍क चीवामप्ची खाता, ना कोम्पी तातेका, ना खस् लाम्ची मूङ्‍क लाम्‍लाम्पा मान्‍आईम् सम्मो खस् सूक् लेई मूङ्‍कपीङ् तूवाचा। खस् लाम्चा खोलोपी खस् लाम्ची खोदोलोई मूङ्‍कचा खस् हापीसो मान्छीप्ची।

२३ खीक्‍काना मूङ्‍क नीप्पोङ् कोम्पीका दाली यूवाना खची लाम् कल्ची, ना नावादेपी नूनमी म्छा यहोशू तूवाकपी खाता, खीक्‍का खचीपी ऊचीई छूवा खूङ्‍क खोलोङ् ख ईची।

२४ खीक्‍का खचा यहोशू ओरोलची, “आछीयाङ् योबोरोबूआ मूङ्‍क खोलोङ् छाप्कूवा ई हूक्पी पीयीक तूये। ईपीका मूङ्‍क छाप्कूवापीक खोलोङ् मीस् हायाम् कीस्चाईक तूये।”

देप् यर्दन योऊ तरेई छूवाक

३

म्देसा देत्छा सेपाङ् यहोशू लो खोलोङ् इस्राएलीस्लो शित्तीम् होक्सीचीना यर्दनमी दोक्पी बाना, खीक्‍का मूङ्‍कपी खस् नावादेपा तरेई छूम् लाईस्पी बास् तूवा।

२ सूक् लेई छूवाकप्का लाम्‍लछास् छाउनीम् रापी खाता,

३ ना खोलोङ् मीस् ओरोपीकाना आज्ञा पीची, “आन्‍ना योबोरोबू आम्नी नीनाम्माम् करारमी सन्दूक, ना मूङ्‍क खूर्प् ना खाईप् लेवी पूजारीस् तईनूम्, खोदोलो आन्‍ना आम्नी होप्-होप्मी तूस्को होक्सायानूम्ना मूङ्‍क सन्दूकमी दोस्-दोस् लाम्दूमानीव।

४ ओरोना आन्‍नी खाईस्को लाम् आन्‍ना छेत्नूम्, ऊदोईपीक्यालो मूङ्‍कलाम्पा आन्‍नी लाईस्पी हाल्‍लोसो लाम्दूमानीक मान्तू। खोदोलोई आम्नीम् लो मूङ्‍क सन्दूकमीलो रापी गेबोरो ईक् हबऊ मिटरमी अन्तर यूक्सानूम्व; ना मूङ्‍कम् दोक्पी खान्‍नीनव।”

५ यहोशूआ मीस् ओरोलची, “आन्‍नी आम्नी होप्ङा पवित्र मन्चीनीव, ऊदोईपीक्यालो देसा आम्नी रापी योबोरोबूआ छाक्‍काक लक् मय।”

६ यहोशूआ पूजारीस् ओरोलची, “करारमी सन्दूक खूरानूम्ना मीस्मी लाईस्-लाईस् लाम्दूमानीव।” खीक्‍का खचा करारमी सन्दूक खूर्‌ची ना मीस्मी लाईस्-लाईस् लाम्दूमा।

७ योबोरोबूआ यहोशू ओरोलअ, “ऊतोङ्नाई कोङ् मोशाम् साथपी तूवो खोरोनाङ् कोङ् आम् साथपीसो तूवो पीम् खचा तूम् तोम् लागी एसेक लेईपीका खोलोङ् इस्राएलीचीम् मूक्स्दूपी कोङा आन् देप् बानेई मयान्‍ना।

८ करारमी सन्दूक खूर्प् पूजारीस् आना ओरोपीकाना आज्ञा पीचीव, ‘आन्‍नी देप् यर्दन योऊमी चाखेम्पी तातेक्नीकलो ईतो देप् यर्दन योऊपी खात्नीना थोरेप्नीव’।”

९ यहोशूआ इस्राएलीस् ओरोलची, “ङ्‍कपी बान्‍नीव, ना योबोरोबू आम्नी नीनाम्माम् रीङ्बऊ येन्‍नूम्व।

१० लेईप्चाप् नीनाम्मा आम्नी रापी तूये ना खसा आछीयाङ् आम्नी लाईस्पीका कनानी, हित्ती, हिव्वी, परिज्‍जी, गिर्गाशी, एमोरी ना यबूसीस् खेदा मईची पीम् आन्‍ना ङ्‍कलाम्पाङ् छेत्नूम्।

११ खोङ्नूम्व, खोलोङ् चारीदूपीक योबोरोबूम् करारमी सन्दूक आम्नी लाईस्-लाईस् यर्दनपी खाते।

१२ हन्‍ना इस्राएलमी गोङ्पीका ईक्पोङ् नीप्पो वात्छाची, ई-ईबूम् गोङ्पीका ई-ईल्पो सोक्नूम्व।

१३ खोलोङ् चारीदूपीक योबोरोबूम् करारमी सन्दूक खूर्प् पूजारीचीम् खची लोफेमा देप् यर्दन योऊपी छूये, खोदोलो तोक्‍का दाली यूचाईक देप् यर्दन योऊपीक काऊ खोलोङ् थामेई छूये, खीक्‍का ईक्‍रास् छूना अरेईछूना तूचाये।”

१४ खन्सा देप् यर्दन योऊ तरेई छूम् लागी खोलोङ् मीचा खची होप्-होप्मी तम्बू गूस्ची, खीक्‍का पूजारीस् करारमी सन्दूक खूर्‌चीना मीस्मी लाईस्-लाईस् लाम्दूमा।

१५ ङ्‍क छीर्म् हेम् नाम्‍ला तूवा ना देप् यर्दन योऊपी सोक्वा-मोर्‌वा यूवाक तूवा। खोरोदोसो सन्दूक खूर्प् पूजारीस् देप् यर्दन योऊमी दोक्पी तातेकाना खची लोङ्आ योऊपीक काऊ सीक्‍ची मोरो

१६ तोक्‍का दाली यूवाचाक काऊ हायाम् छूबूरीपा, सार्तानमी दोक्पी आदम पीचीक सहरमी म्दूहोम्पीङ् थामेई छूवा, ना ईक् रास छूवाना अरेई छूवा। खीक्‍का अराबाम् दीरीत्‍ती, अर्थात् खारा दीरीत्‍तीपीa बगेई छूक्‍ना खाईप् काऊ खोलोङ् सीप्खी। खीक्‍का मीस् खोलोङ् यरीहोम् दोलाम्पा देप् यर्दन योऊ तरेई छूवा।

१७ खीक्‍का इस्राएल जातिपीक खोलोङ् मीस् ओबान थाम्पूलाम्पा तरेई छूवाना देप् यर्दन योऊमी नावादेपा मान्ताम्तेम् सम्मो योबोरोबूम् करारमी सन्दूक खूर्प् पूजारीस् यर्दनमी रापी ओबोन थाम्पूपी योङ्‍योङ् छूवाना थोरेप्दीता।

a 

३:१६ खरा दीरीत्‍ती – अर्थात्, मृत सागर

मीन्मारोम् लागी लूङ्

४

खोलोङ् मीस् नावादे तरेई छूम् याताकप्का योबोरोबूआ यहोशू ओरोलअ,

२ “ङ्‍क मीस् तूकपीका ईक्पोङ् नीप्पो वात्छास्, ना मूङ्‍कचीम् ई-ईबूम् गोङ्पीका ई-ईल्पो खाईचीना

३ मूङ्‍कस् ओरोपीकाना आज्ञा पीचीव, ‘देप् यर्दन योऊमी रापी पूजारीचा खची लोङ्आ सीक्दीतस्क थाऊपीका ईक्पोङ् नीच्‍ची लूङ् आन्‍ना आम्नी साथपी खायानूम्व, ना एसे सेपा आन्‍ना आम्नी तम्बू कीन्‍नूम्ना तूनीक थाऊपी मूङ्‍क यूक्सानूम्व’।”

४ खीक्‍काना इस्राएलीचीपीका यहोशूआ ई-ईबूम् गोङ्पीका ई-ईल्पो मना सोक्चीक ईक्पोङ् नीप्पो काछची,

५ ना खस् ओरोलची, “आन्‍नी आम्नी योबोरोबू नीनाम्माम् सन्दूकमी लाईस्पी देप् यर्दन योऊमी रापी खात्नीव, ना इस्राएलीचीम् गोङ्मी गन्ती तोङ्ना खोलोआ ई-ईबूम् लूङ् आम्नी बोऊतोपी यूक्सानूम्ना बायानूम्व।

६ आम्नी रापी ङ्‍क ईबूम् चीन्‍न छूनूव, ना दोस्का आम्नी बूसूम् लाईस्पा आम्नी छाचा, ‘ङ्‍क ईक्पोङ् नीच्‍ची लूङ्मी आर्थ ऊये?’ पीक्ना तत्नीलो

७ आन्‍ना खस् ओरोलानूम्व, ‘योबोरोबूम् करारमी सन्दूक लाईस्पी देप् यर्दन योऊपीक काऊ रोकेई छूवाक तूवा। देप् यर्दन योऊ कम्कालो यर्दनपीक काऊ रोकेई छूवाक तूवा। ङ्‍क खोलोङ् लूङ् इस्राएलीचीम् लागी दोस्का सम्मो ईबूम् मीन्मारोम् रूप्पी दोस्का-दोस्का सम्मो तूचाये।”

८ योबोरोबूआ यहोशू लक तोङ्ना यहोशूम् आदेश रेप्चीना इस्राएलीचीम् गोङ्मी गन्ती तोङ्ना इस्राएलीचा देप् यर्दन योऊमी रापीका ईक्‍पोङ् नीच्‍ची लूङ् बाईची ना खचा तम्बू कीन्चीक थाऊपी यूक्स्ची।

९ करारमी सन्दूक खूर्प् पूजारीचीम् खची लोङ्आ सीक्चीक थाऊ, अर्थात् देप् यर्दन योऊमी रापीका बाईचीक ईक्पोङ् नीच्‍ची लूङ् यहोशूआ बोहोपू तोतूईयू। मूङ्‍कस् एसेक लेई सम्मो मूङ्‍कपीङ् तूचाये।

१० मोशाआ यहोशू आरेईमक तोङ्ना, खोलोङ् मीस् येईमीम् लागी योबोरोबूआ यहोशू पीक आज्ञाम् खोलोङ् लक् पूरा मान्छूम् सम्मो सन्दूक खूर्प् पूजारीस् देप् यर्दन योऊमी रापीङ् थोरेप्दीता, ना खोलोङ् मीस् दावा-दावा योऊ नावादेपा लत्‍ताना खाता।

११ खीक्‍का खोलोङ् मीस् योऊ नावादेपा खाईम् याताकप्का, योबोरोबूम् सन्दूक लो पूजारीस्लोसो मीस्मी लाईस्पी योऊ नावादेपा लत्‍ताना खाता।

१२ मोशाआ खस् लचीक तोङ्ना रूबेनमी गोङ्पीक, गादमी गोङ्पीक ना मनश्शेम् आधा गोङ्पीक मीस्सो इस्राएलीचीम् लाईस्पी खची जूम्‍लो वेस्चीना योऊ नावादेपा खाता।

१३ गेबोगेबो लीक्पोङ् हबऊ तोदी जूम्‍लूक् मम् लागी जूम्‍लो वेप्दीप् वात्छास् जूम्‍लूक् मम् लागी योबोरोबूम् लाईस्पी देप् यर्दन योऊ तरेई छूवाना यरीहोपी तूवाक तेल्म् हेम् खाता।

१४ मूङ्‍क लेई खोलोङ् इस्राएलीचीम् मूक्स्दूपी योबोरोबूआ यहोशू ओरोरेप्‍तो मअ ना इस्राएलीचा यहोशू लेताक सम्मो मोशा तोङ्नाङ् साम्दी दची।

१५ खीक्‍काना योबोरोबूआ यहोशू ओरोलअ,

१६ “करारमी सन्दूक खूर्प् पूजारीस् देप् यर्दन योऊपीका लत्‍तानीना थोङ्नीव लना आज्ञा पीचीव।”

१७ खन्सा यहोशूआ पूजारीस्, “आन्‍नी देप् यर्दन योऊपीका लत्‍तानीना थोङ्नीव,” पीकाना आज्ञा पीची।

१८ योबोरोबूम् करारमी सन्दूक खूर्प् पूजारीस् देप् यर्दन योऊमी रापीका लत्‍ताना थोङाकप्का खची लोफेमाआ ओबान बोहोपी सीक्चीकलो ईतोतो देप् यर्दन योऊपीक काऊ लाईस्पीक लाम्पीङ् आत्‍ता ना लाईस्पीक तोङ्नाङ् योऊमी खम्‍ला काऊआ पेप्ना बगेई छूम् थालेई मअ।

१९ लाईस्पीक लाःमी ईक्पोङ् लेईपी खोलोङ् मीस् देप् यर्दन योऊपीका लत्‍ताना थोङा ना यरीहोम् नाम्‍आप्स्को हेम्पीक रीम्पी गिलगाल मीचीक थाऊपी खची छाउनी बानेई मची।

२० खचा देप् यर्दन योऊपीका लात्चीना बाईचीक मूङ्‍क ईक्पोङ् नीच्‍ची लूङ् यहोशूआ गिलगालपी तोतूईयू।

२१ खीक्‍का खसा इस्राएलीस् ओरोलची, “दोस्का आम्नी छामाईचा खची पा ‘ङ्‍क ईक्पोङ् नीच्‍ची लूङ्मी अर्थ ऊये?’ पीक्ना तत्‍तस्दोक,

२२ आन्‍ना आम्नी छामाईची ओरोलानूम्ना ईयानूम्व, ‘इस्राएलीस् देप् यर्दन योऊ तरेई छूवालो सूक्खा थाम्पूपी सीक्चीना तरेई छूवाक तूवा।’

२३ ऊतोङ्नाई योबोरोबू आम्नी नीनाम्माआ हालालाप् दीरीत्‍ती केईका तरेई मान्छूम् सम्मो ओखी लाईस्पी सीम्खामीक तूवा, खोरोनाङ् आम्नी लाईस्पी आन्‍नी खोलोङ् देप् यर्दन योऊ तरेई मान्छूम् सम्मो देप् यर्दन योऊपीक काऊ सीम्खामीक तूवा।

२४ चारीदूपीक खोलोङ् मीचा योबोरोबूम् हूक्पीक राःरा छेत्‍चीनूव, ना आन्‍नी योबोरोबू आम्नी नीनाम्मापीका कीसानीव पीम् मीन्ताम्‍आ खसा ङ्‍क खोलोङ् मक के।”

५

देप् यर्दन योऊ अन्वादे नाम्काम्स्को हेम्पीक एमोरीचीम् खोलोङ् खची होङाबूचा लो दीरीत्‍तीम् दोक्पी तूप् कनानीचीम् खोलोङ् खची होङाबूचालो, इस्राएलीस् देप् यर्दन योऊ तरेई मान्छूम् सम्मो योबोरोबूआ देप् यर्दन योऊपीक काऊ सीम्खा मीयू पीम् रीङ् येन्ची, खीक्‍का खस् इस्राएलीचीप्का कीसाना खची चऊ योक्सा ना खचा इस्राएलीस्का जूम्‍लूक् मम् साहास मान्मची।

इस्राएलीचीम् नयाँ दूङ्मी खतना

२ खोदोलो योबोरोबूआ यहोशू ओरोलअ, “गेईप् लूङ्‍मी कार्‌दो बानेईमना होसोङ् ईदीम् इस्राएलीचीम् खतना मव।”

३ खीक्‍का यहोशूआ गेईप् लूङ्‍मी कार्‌दो बानेईमना गिबियथ-हाअरालोथपी इस्राएलीचीम् खतना मअ।

४ यहोशूआ खची खतना मम् कारण ङ्‍क तोङ्‍क तूवा: इस्राएलीस् मिश्र छाप्कूवापीका लत्‍ताना बानालो जूम्‍लूक् मदूर्प् तूवाक खची हारीबाईप्‍तोदी खोलोङ् गोङ्‌रूत्खाप्-थाम्पूपीक छेलाम्पी सीयाखात्क तूवा।

५ मिश्र छाप्कूवापीका लत्‍ताना बानाक मीस्मी खोलोमीङ् खची खतना छूवाक तूवा। खोदोलोई मिश्र छाप्कूवापीका लत्‍ताकप्का गोङ्‍रूत्खाप्-थाम्पूपीक छेलाम्पी जन्मेई छूवाक आस्मीसो खची खतना मान्छूक तूवा।

६ इस्राएलीचा योबोरोबूम् आज्ञा मान्‍रेप्स्कसा मिश्र छाप्कूवापीका लत्‍ताना बानाक खोलोङ् मीस्, अर्थात् जूम्‍लूक् मप्ची मासेई मान्छूम् सम्मो खस् गोङ्‍रूत्खाप्-थाम्पूपी लीक्पोङ् दोङ् सम्मो लाम्दूमाचा। ऊदोईपीक्यालो खची खूक्सू-खूलूस् ओलोन् लो खूदलो बगेई छूक् छाप्कूवा कोङा पीयान्‍नी पीकोना यादे मूक छाप्कूवा कोङा खस् खोम् पीयोचीनो पीकाना योबोरोबूआ पस्‍तून चक तूवा।

७ खन्सा खची फाईपी योबोरोबूआ होसोङ् छातो-छातो खाईमीचीक छामाईचीम् यहोशूआ खतना मअ, ऊदोईपीक्यालो खस् छेलाम्पी खतना छूम् मान्तोक्स्‍ना खतना मान्छूक्ची तूवा।

८ खीक्‍का खोलोङ् मीस्मी खची खतना छूम् याताकप्का खस् नम्‍लो मान्‍नम् सम्मो छाउनीपी खची होप्-होप्मी तूस्कोपी तूवा।

९ खीक्‍का योबोरोबूआ यहोशू ओरोलअ, “एसेक लेईपी मिश्र छाप्कूवापी रोः छूवानीकम् निन्दा आम्नीपीका कोङा मेतेई मूतूक तूये।” खन्सा मूङ्‍क थाम्पूम् नीङ् एसेक लेई सम्मोङ् गिलगाल मीयची।

निस्तार-चाड मानेई मस्क

१० इस्राएलीस् गिलगालपी छाउनी मस्‍ना तूवाकप्का, खचा ईक्पोङ् लीक् लेईक लेई यूपा यरीहोम् तेल्म्पीङ् निस्तार-चाड मानेई मची।

११ निस्तार-चाडमी म्देसाक लेईपीङ्, खचा मूङ्‍क छाप्कूवापी सेक छीर्म् पीका खमिर मान्तेम्पा सबेई लो ङम्पा छीर्म् लो चची।

१२ खचा मूङ्‍क छाप्कूवापी सेक छीर्म् चस्क म्देसायीकाङ् मन्‍न हूम् होक्सी, खीक्‍का दोस्पी इस्राएलीचा हाल्‍लोसो मन्‍न चाम् मान्तोक्ची। खोदोलोई मूङ्‍क दोङ्पी खचा कनान छाप्कूवापी सेक छीर्म् चची।

१३ यहोशू यरीहोम् दोक्पी तूवालो खसा म्मूक्स् हत्‍ना खोङू, खोदोलो खसा म्‍लाईस्पी ईल्पो मीस् म्हूक्पी म्सील्तूऊ दोप्सेल कीदीत्ना थोरेप्दीताक तअ। खीक्‍का यहोशू मूङ्‍क मीस्मी दोक्पी खाताना, “आन् ओखीलाम्पाकयो आखी साछीमीलाम्पाकयो तूये?” पीकाना तत्‍तू।

१४ खोदोलो खसा ओरोपीका, “मा, खोदोलोई योबोरोबूम् फौजमी कप्‍तान छूवोना कोङ् ङ्‍कपी तोक के।” खीक्‍का यहोशूआ बोहोपू सूपोम् मना ख सेवा छअ, ना ओरोलअ, “ओ रोबू, आम् सूसो मप् ऊई लय?”

१५ खोदोलो योबोरोबूम् फौजमी कप्‍तानआ यहोशू ओरोलअ, “आम् लोङ्पीक लोङ्पई बूत्व, ऊदोईपीक्यालो आन् थोरेप्दीत्क थाऊ पवित्र तूये।” खीक्‍का यहोशूआ खूङ्‍क तोङ्‌ङा मअ।

यरीहो सहर खची हूक्पी मस्क

६

मूङ्‍क नाम्‍लापी इस्राएलीचीम् कारणआ यरीहो सहर पूराङ् बन्द मस्क तूवा। खन्सा आसासो यरीहो सहर गोपी वोम् लो पाखा लईम्‍लो मान्तोक्ची।

२ खीक्‍का योबोरोबूआ यहोशू ओरोलअ, “खोङ्व, यरीहो, खीक्‍का मूङ्‍कपीक होङाबू लो जूम्‍लूक् मप्चीलो खोलोङ् कोङा आम् हूक्पी मूतूक तूये।

३ खोलोङ् जूम्‍लो खूर्प् जूम्‍लूक् मप्चीका मूङ्‍क सहर ऊरानूम्व ना ईक् फन्का खीरानूम्ना बान्‍नीव। तूक् लेई सम्मो आन्‍ना मोरोनाङ् मनूम्व।

४ नूक्पो पूजारीचा नूक्ची लूस्मी पीत्‍तोम् तुरही सन्दूकमी लाईस्-लाईस् खाईचीनूना लाम्दूम्नूव, ना नूक् लेईक लेईपी आन्‍ना मूङ्‍क सहर नूक् फन्का खीरानूम्व, ना पूजारीचा खची तुरही दूप्चीनूव।

५ खीक्‍का खचा लूस्मी पीत्‍तोम् तुरही हायाम् तातो दूप्पस्लो, आन्‍ना तुरहीम् साल्म् येन्‍नूम्मोरो खोलोङ् हायाम् सोतो बस्‍नीव। खीक्‍का सहरपीक पर्खाल म्दोलो खोलोङ् हत्खाते, ना खोलोङ् मीस् खची लाईस् हेम् सीदा खान्‍नूव।”

६ खन्सा नूनमी म्छा यहोशूआ पूजारीस् काछना ओरोलची, “करारमी सन्दूक थेतानूम्व, ना नूक्पो पूजारीचा लूस्मी पीत्‍तोम् नूक्ची तुरही खूर्‌चीनूना योबोरोबूम् सन्दूकमी लाईस्पी लाम्दूम्नूव।”

७ खीक्‍का खसा खोलोङ् मीस् ओरोलची, “लाईस्-लाईस् लाम्दूमानीव ना सहर लीक् हेम्‍लाम्पा ऊरानूम्व। जूम्‍लो खूर्प् ची क योबोरोबूम् सन्दूकमी लाईस्-लाईस् लाम्दूम्नूव।”

८ यहोशूआ ङ्‍क रीङ् मीस् लोम् यात्चीकप्का नूक्पो पूजारीचा लूस्मी पीत्‍तोम् नूक्ची तुरही खूर्‌चीना योबोरोबूम् लाईस्पी खची तुरही दूप्पो लाम्दूमा। योबोरोबूम् करारमी सन्दूक क खची दोस्-दोस् खाता।

९ खीक्‍काना जूम्‍लो खूर्प् मीस् क तुरही दूप् पूजारीचीम् लाईस्-लाईस् लाम्दूमा, ना दोस्पी तूप्चीक सन्दूकमी दोस्पी लाम्दूमा, खीक्‍का पूजारीस् तुरही दूप्‍तो लाम्दूमा।

१० खोदोलोई यहोशूआ खोलोङ् मीस् ओरोपीकाना आरेईमची, “कोङा आन्‍नी बम् आज्ञा पीयान्‍नीनोक सम्मो आन्‍नी बनीनव, ऊसो आम्नी साल्म् लाननूम्नव, ना आम्नी ङःपीका ईबूम् रीङ्सो लान्‍नूम्नव। खोदोलोई कोङा बस्‍नीव पीकोकप्काङाङ् आन्‍नी बस्‍नीव।”

११ ओरोना खचा योबोरोबूम् सन्दूक सहरमी बरबार ईक् फन्का खीर्‌ची, ना खस् छाउनीपी ता, खीक्‍का मूङ्‍कपीङ् बास् तूवा।

१२ यहोशू देत्छा सेपाङ् पका, ना पूजारीचा योबोरोबूम् सन्दूक खूर्‌ची।

१३ मूङ्‍क नूक्पो पूजारीचा लूस्मी पीत्‍तोम् नूक्ची तुरही खूर्‌चीना योबोरोबूम् सन्दूकमी लाईस्-लाईस् तुरही दूप्‍तो लाम्दूमाचा। खीक्‍का जूम्‍लो खूर्प् मीस्सो खची दोस्-दोस् खाता, ना दोस्पी तूप्चीक योबोरोबूम् सन्दूकमी दोस्पी लाम्दूमा। खोदोलो पूजारीस् क तुरही दूप्‍तो लाम्दूमा।

१४ ओरोनाङ् दोस्पीक लेईपीसो खचा सहर ईक् फन्का खीर्‌चीना छाउनीपी आत्‍ता। तूक् लेई सम्मो खचा ओरोनाङ् मची।

१५ नूक् लेईक लेई देत्छा कोमान्‍अमोङ् खस् पका, ना लाईस्पीक तोङ्नाङ् खचा मूङ्‍क सहर खीर्‌ची, मूङ्‍क लेई क खचा नूक् फन्का खीर्‌ची।

१६ नूक्खेप् पूजारीचा तुरही दूप्चीकप्का, यहोशूआ मीस् ओरोलची, “बस्‍नीव, ऊदोईपीक्यालो योबोरोबूआ ङ्‍क सहर आन्‍नी पीयानीक तूये।

१७ ङ्‍क सहर लो ङ्‍कपी तूक खोलोक थक्‍लो मासेई मम् लागी योबोरोबूपी अर्पण मम्पा तूये। बेलेछीलप् राहाब ना खम् खीम्पी तूप्‍तोदीङाङ् लेते, ऊदोईपीक्यालो केईका पोक्सूम्काक चीवामप्ची खसा सूल्ना यूक्स्क तूवा।

१८ “खोदोलोई मासेई मम् लागी अर्पण मम्पा खोलोङ् थक्पीका आन्‍नी छूबूरी तूवानीव, मादोन् मूङ्‍क अर्पण मम्पा खोलोक थक् खाईनूम्ना आन्‍ना आम्नी होप्पीङ् सर्वनाश तात्‍नूम्, ना इस्राएलीचीम् छाउनीपी साराप् तात्नूम् ना मूङ्‍क नीछीमापी मईनूम्।

१९ खोदोलोई खोलोङ् हाल्ङो, नाम्छेर्‌बू खीक्‍का काँसम् लो सेलमीलो रोङ्-रोदाम् क योबोरोबूम् लागी पवित्र तूये। मूङ्‍क खोलोङ् योबोरोबूम् दाङ्‌खीम्पी खाईम् छूये।”

२० पूजारीचा तुरही दूप्चीकप्का, जूम्‍लूक् मप् खोलोङ् मीस् बसा, खीक्‍का तुरही दूप्चीक साल्म्‍लो ईतो मीस् हायाम् मूत्‍ता बसामोरो मूङ्‍क सहरपीक पर्खाल म्दोलो खोलोङ् हत्खाता। खीक्‍काना खोलोङ् मीस् सीदा खची लाईस् हेम् खाता। खीक्‍का खस् खोलोङ् मूङ्‍क सहरगोपा वोङा, ना मूङ्‍क सहर खची हूक्पी मची।

२१ खीक्‍का खचा मूङ्‍क सहर योबोरोबूपी अर्पण मची, ना मूङ्‍क सहरगोपी तूवाक वात्छा, मीम्छा, सोलो, खूवोबूप्, लूपी, लूस् ना मोकोक्‍ती खोलोङ् दोप्सेलआ मासेई मची।

२२ खीक्‍का यहोशूआ मूङ्‍क छाप्कूवा चीवामस् खाईप् नीप्पोस् ओरोलची, “मूङ्‍क बेलेछीलप् मीम्छाम् खीम्पी खात्चीव, ना आन्‍चा खलो पस्तून चास्क तोङ्ना मूङ्‍क मीम्छा ना खस्का तूप् खोलोङ् मूङ्‍कपीका लात्चूव।”

२३ खीक्‍काना मूङ्‌कस् खाता, ना खचा राहाब लो म्पा-म्मास्लो, म्बू-म्नेछोस् खीक्‍का खस्का तूवाकस् ना खम् म्होप्मी मीस् खोलोङ् पाखा लात्चीना बाईची, ना खचा मूङ्‍कस् इस्राएलपीक छाउनीपीका पाखापी यूक्स्ची।

२४ खीक्‍का खचा मूङ्‍क सहर लो मूङ्‍कपी तूवाक खोलोक थक्लो मीःआ हूईछोक्स्ची, खोदोलोई हाल्ङो, नाम्छेर्‌बू, काँस ना सेलमी चूम्सोस् क खचा योबोरोबूम् खीम्पीक दाङ्‌खीम्पी यूक्स्ची।

२५ खोदोलोई बेलेछीलप् राहाब, ना म्पाम् खीम्पोस्ची खीक्‍का खस्का तूवाक खोलोङ् यहोशूआ लेन्चामीची, ऊदोईपीक्यालो यहोशूआ यरीहोपी चीवा मम् लागी पोक्स्चीक मीस् खोलोङ् मूङ्‍क मीम्छाआ सूल्ना यूक्स्क तूवा। खीक्‍का एसेक लेई सम्मो मूङ्‍क मीम्छा इस्राएलीचीम् रापी तूचाईक तूये।

२६ मोन्तोलोङ् यहोशूआ खस् पस्तून चामीचीना ओरोलची:

“ङ्‍क यरीहो सहर बोबूईम् लागी हन्‍ना आस्कई लत्‍ते

मूङ्‍कसा योबोरोबूपीका साराप् तय।

मूङ्‍कम् जग तेसलो

तूस्बूईक म्छा सीये;

म्छा रीदोपाम् दाम्पी

मूङ्‍क सहरमी मूल्‍लाम्स्को तोईयची।”

२७ ओरोना योबोरोबू यहोशूम् साथपी तूवा, ना खम् नीङ्ला मूङ्‍क छाप्कूवाबरी रीङा।

आकानमी मोऊ

७

खोदोलोई मासेई मम् लागी अर्पण मस्क थक्पी इस्राएलीचा अपराध मची, ऊदोईपीक्यालो आकानआ मासेई मम् लागी अर्पण मस्क थक् तूवाकपीक हेप् यूक्स्क तूवा। खन्सा योबोरोबूम् म्छूली इस्राएलीचीपी मीः तोङ्ना तीताक तूवा। आकान क यहूदा गोङ्पीक कर्मीम् वात्छा म्छा, जब्दीम् म्चास् ना जेरहम् यय तूवा।

२ खोदोलो यहोशूआ यरीहोपीका बेथेलमी नाम्‍आप्स्को हेम्पी तूवाक बेथ-आवेनमी दोक्पीक ऐ मीचीक सहरपी खोलोङ् मीस् ओरोलचीना पोक्स्ची, “आन्‍नी खात्नीना मूङ्‍क छाप्कूवा चीवा मनूम्व।” खीक्‍का खस् खाताना ऐ सहर चीवामची।

३ खस् यहोशूम् दोक्पी आत्‍ताना ताना ओरोपीका, “खोलोङ् जूम्‍लूक् मप् मीस् खात्नोदोसो नये, गेबोगेबो नीस् हबऊ अथवा सूक् हबऊ तोदीङाङ् खान्‍नूना ऐ सहर आक्रमण मस्‍नूव। खोलोङ् जूम्‍लूक् मप् मीस् मूङ्‍कपी खाईम् लागी दूक् पीचीनव, ऊदोईपीक्यालो मूङ्‍कपी चीछाङाङ् मीस् तूये।”

४ खन्सा खस् तूवाकप्क गेबो सूक् हबऊ तोदी खाताना मूङ्‍क ऐ सहर आक्रमण मची, खोदोलोई खस् ऐ सहरपीक मीचा हारेई मची।

५ खस् तूवाकपीक गेबोगेबो सूक्पोङ् तूक्पो तोदी ऐ सहरपीक मीचा सेत्ची। खीक्‍का खचा ऐ सहरमी मूल्‍लाम्स्कोपीका शबारीम सम्मो खेदामतो म्दालीपी इस्राएलीस् सेत्ची। खीक्‍का इस्राएलीस् खची कीम्मा योक्साना काऊ तोङ् छूवा।

६ यहोशूआ इस्राएलीचीम् धर्म-सेचीपोस्का खची तेई चेन्चीना खची तोङ्पी छूबूई तेस्ची ना योबोरोबूम् सन्दूकमी लाईस्पी बोहोपू सूपोम् मस्‍ना यूपा सम्मो तूवाचा।

७ खीक्‍का यहोशूआ ओरोपीका, “ए खोलोप्का दूङ् राःरालोक योबोरोबू, आना केईका इस्राएल जाति देप् यर्दन योऊ तारेई मईकाना एमोरीचीम् हूक्पी पीम्ना मासेई मम् लागी ऊदोई ङ्‍कपी बायीका? बरू केईका सम्तूक मम्कावाना देप् यर्दन योऊ नावादेपाङ् तूयीचाईकावा।

८ ए रोबू, इस्राएलीस् खची साछीमीचीपीका सताना जूकाकप्का कोङा ऊई पीमा?

९ कनानीचा लो छाप्कूवापीक खोलोङ् मीचालो ङ्‍क रीङ् येनस्‍ना केईका ऊरेका, ना ङ्‍क चारीदूपीका ओखी नीङ् मेतेई मदीतची। खीक्‍काना आना देप् आम् नीङ्ला यूम् लागी ऊई मय?”

१० योबोरोबूआ यहोशू ओरोलअ, “पक्व, आना ऊदोई ङ्‍कतोङ्ना सूपोम् मदीत?

११ इस्राएलआ मोऊ मक तूये। कोङा खस्का खारूक करार खचा गस्चीक तूये। नाश मम् लागी अर्पण मम्पा थक् तूवाकपीक हेप् खचा खची साथपी यूक्स्चीक तूये। खस् खूसाक तूये ना वालीलीक लक् मस्‍ना खचा खची चूम्सोस्चीका मूङ्‍क थक् यूक्स्चीक तूये।

१२ खन्सा इस्राएलीस् खची साछीमीचीम् लाईस्पी हन्‍ना थोरेम् दूरस्‍नो। खचीपी साराप् तात्‍ताकसा खस् खची साछीमीचीम् लाईस्पीका जूके। आन्‍ना मासेई मम् लागी छूतेई मम्पा मूङ्‍क थक् आम्नी रापीका मासेई मान्मम् सम्मो कोङ् हन्‍नायीका आम्नी साथपी तूवोनो।

१३ “पक्व, ना मीस् खोलोङ् शुद्ध मस्व। खस् ओरोलचीव, ‘देसाकम् लागी आन्‍नी आम्नी होप्ङा शुद्ध मन्चीनीव, ऊदोईपीक्यालो योबोरोबू इस्राएलपीक नीनाम्माआ ओरोपीके: ए इस्राएल, आम्नी रापी अर्पण मम्पा थक् आम्नीपी तूये। मूङ्‍क आन्‍ना मान्होम्‍लाम् सम्मो आन्‍नी आम्नी साछीमीचीम् लाईस्पी थोरेम् दूर्‌नूम्नो।

१४ “देत्छा आन्‍नी आम्नी होप्-होप्मी गोङ् तूक तोङ्ना बात्ल छूवानीव। योबोरोबूआ सोकक गोङ्पीकस् क खची होप्-होप्मी गोङ् तूक तोङ्ना लाईस्पी तानूव; नीनाम्माआ सोकक गोङ्पीकस् क खची होप्-होप्मी खीम्पोस्ची तूक तोङ्ना लाईस्पी तानूव; खीक्‍का योबोरोबूआ सोकस्क खीम्पोस्ची क ई-ईल्पो लाईस्पी तानूव।

१५ अर्पण मम्पा थक्लो लापस्क मीस् क म्साथपी तूक खोलोक थक्लो ईतोतो मीःपी हूईना मासेई छूये, ऊदोईपीक्यालो मूङ्‍कसा योबोरोबूम् करार गस्क तूये, ना मूङ्‍कसा इस्राएलपी ईजेर्म् लप् लक् मक तूये।”

१६ यहोशूआ देत्छासेपा पकाना इस्राएलीस् खची होप्-होप्मी गोङ् तूवाक तोङ्ना लाईस्पी तात्ची, ना यहूदाम् गोङ् सोका।

१७ खीक्‍का खसा यहूदाम् गोङ्पीकस् लाईस्पी तातू, ना जेरहम् गोङ्ची सोका। खीक्‍का खसा जेरहम् गोङ्पीक खीम्पोस्ची लाईस्पी तातू, ना जब्दी सोका।

१८ खीक्‍का यहोशूआ जब्दीम् खीम्पोस्चीपीक ई-ईल्पो मना लाईस्पी तातू, ना आकान सोका। ख यहूदा गोङ्पीक कर्मीम् म्छा, जब्दीम् म्चास् ना जेरहम् यय तूवा।

१९ खीक्‍काना यहोशूआ आकान ओरोलअ, “ए ओ छाङा, योबोरोबू इस्राएलपीक नीनाम्मा साम्दीखा दव, ना खम् साम्दीखा मव। आना ऊई मक तूये खूङ्‍क कोङ् ईयोव। मूङ्‍क रीङ् ओपीका सूल्नव।”

२० आकानआ यहोशू ओरोलअ, “आछीयाङ् के, कोङा योबोरोबू इस्राएलमी नीनाम्माम् ऊल्‍लोङ्पी मोऊ मूक तूये, ना कोङा मूक लक् ङ्‍क के:

२१ लूतेई मम्पा चूम्सोस्पी कोङा बेबिलोनिया छाप्कूवापीक ईबूम् नप् खाम् तेई, नीस्चून्दूलम् शेकेलतोa लीप् नाम्छेर्‌बू, ना ङाक्पोङ् शेकेलतोb लीप् हाल्ङोम् ईबूम् तूप् तूऊ, खोदोलो कोङा लोप् मूऊ, ना मूङ्‍क खायू। मूङ्‍क ओ तम्बूम् रापी बोहोपू खूमूना यूक्सूक तूये, ना मूङ्‍कपी खोलोप्का दूङ् म्गोपू नाम्छेर्‌बू तूये।”

२२ खीक्‍का यहोशूआ मूङ्‍कपी मूङ्‍क थक् लाम् लागी मीस् पोक्स्ची, ना खस् बूल्तो मूङ्‍क तम्बूम् दोक्पी खाताना खोङ्चीलो, आछीयाङ् तम्बूगोपी मूङ्‍क खोलोङ् थक् खूम्दीम्पा छीप्ची ना नाम्छेर्‌बू क खोलोप्का दूङ् म्गोपू छीप्ची।

२३ खचा मूङ्‍क खोलोङ् थक् तम्बूम् रापीका लात्चीना यहोशूम् लो खोलोङ् इस्राएलीचीम्‍लो दोक्पी तात्ची, ना योबोरोबूम् लाईस्पी यूक्स्ची।

२४ खीक्‍काना खोलोङ् इस्राएलीचीम् साथपी यहोशूआ जेरहमी म्छा आकान, नाम्छेर्‌बू, म्तेई, हाल्ङोम् तूप्, म्छामाईची, म्पी-लूपी, म्मोकोक्‍ती ना लूस्, म्तम्बू ना म्साथपी तूवाक खोलोङ् थक् आकोरमी बेँसीपी खाईची।

२५ खीक्‍का यहोशूआ ओरोपीका, “आना ईपी ङ्‍क तोङ्‍क नीछीमा ऊदोई तातू? एसे योबोरोबूआ आम्पीसो नीछीमा तात।”

खीक्‍काना खोलोङ् इस्राएलीचा ख लूङ्‍आ गक्चीना सेत्ची, खीक्‍का बीन्‍नीपा बाँकी तूवाकस्सो लूङ्‍आ गोम् यात्चीकप्का मीःपी हूईछोक्स्ची।

२६ खचा आकानमी थेम्पी लूङ् नोङ्ची, मूङ्‍क लूङ् एसेक लेई सम्मोङ् तूचाये। खीक्‍का योबोरोबूम् मीः तोङ्ना तीताक म्छूली सेरा। खन्सा मूङ्‍क थाम्पूम् नीङ् ईनीम्बा सम्मो आकोरमीc बेँसी पीक्ना मीचयस्क तूये।

a 

७:२१ अर्थात् २:३ किलोग्राम

b 

७:२१ अर्थात् ०:६ किलोग्राम

c 

७:२६ आकोर मी अर्थ नीछीमा के।

ऐ सहर खची हूक्पी मस्क

८

योबोरोबूआ यहोशू ओरोलअ, “कीनव, ना आम् सानीवा चाईनव। खोलोङ् जूम्‍लूक् मप्ची आम् साथपी खाईचीव। पक्व, खीक्‍का ऐ सहरमी ऊल्‍लोङ्पी जूम्‍लूक् मव। खोङ्व, ऐ सहरपीक होङाबू, मूङ्‍कपीक मीस्, मूङ्‍कपीक सहर, ना मूङ्‍कपीक छाप्कूवा कोङा आन् आम् हूक्पी पीन्‍नाक तूये।

२ आना यरीहो ना मूङ्‍कपीक होङाबू ऊई मक तूवा, खोरोनाङ् ऐ सहर लो मूङ्‍कपी तूप् होङाबूलोसो मय। खोदोलोई एस्खेप् मूङ्‍कम् दाचाम् लो म्पोसूलोक आना आम् होप्मी मम्दूर। मूङ्‍क सहरमी म्दोलाम्पा चङ्ना तूवाव।”

३ खन्सा यहोशू खोलोङ् जूम्‍लूक् मप्चीम् साथपी ऐ सहरपी जूम्‍लूक् मस् खाईम् लागी पका। खीक्‍काना यहोशूआ सूक् हबऊ नप्-नप् जूम्‍लूक् मप्ची सोक्ना खस् सेपाङ् पोक्स्ची।

४ यहोशूआ खस् ओरोपीकाना आज्ञा पीची, “खोङ्नूम्व, आन्‍ना मूङ्‍क सहर म्दोस्लाम्पा चङ्नूम्ना तूवानीव। मूङ्‍क सहरपीका हायाम् छूबूरी खान्‍नीनव, ना चीङ्चीङ् तूवानीव।

५ ओ साथपी तूक मीस्चीका कोङ् सहर हेम् लाईस्पा खातो। खीक्‍का खस् लाईस्पी मस्‍क तोङ्ना जूम्‍लूक् मम् लागी बान्लो, केईका खचीप्का जूक्याका।

६ खचा केईका खेदा मईयाका ना केईका खस् सहरपीका हायाम् छूबूरीपी तायूम्तीयाम्काक सम्मो कल्म्चाम् पीयाम्का, खोदोलो खचा ओरोपीके, ‘लाईस्पीक तोङ्नाङ् इस्राएलीस् ई मूक्स्दूपीका जूक्चाये।’ ओरोना केईका खची लाईस्पीका जूक्याकालो,

७ आन्‍ना चङ्चाईनूम्क थाऊपीका पक्नीना मूङ्‍क सहर आम्नी हूक्पी मनूम्व, ऊदोईपीक्यालो योबोरोबू आम्नी नीनाम्माआ आन्‍नी मूङ्‍क आम्नी हूक्पी पीनी।

८ आन्‍ना मूङ्‍क सहर आम्नी हूक्पी मईनूम्कप्का, मूङ्‍क मीःआ दयाछोक्स्‍नूम्व। योबोरोबूम् रीङ्बऊ तोङ्ना आन्‍ना मूङ्‍क मनूम्व। खोङ्नूम्व, कोङा आन्‍नी ङ्‍क आज्ञा पीन्‍नीक तूये।”

९ ओरोना यहोशूआ खस् पोक्स्ची, ना खस् खाताना ऐ सहरमी नाम्काम्स्को हेम् बेथेलपी लो ऐ सहरमी म्‍रापीकालो चङ्चीना तूवा। खोदोलोई यहोशू क मूङ्‍क सेपा मीस्चीम् साथपीङ् तूवा।

१० यहोशू देत्छा सेपाङ् पका, ना मीस् खोलोङ् बात्लमना इस्राएलीचीम् लाम्‍लछास्का खची लाईस्-लाईस् लाम्‍लना ऐ सहर हेम् खाता।

११ खम् साथपी तूवाक खोलोङ् जूम्‍लूक् मप्ची सहरमी लाईस् हेम् म्दोक्छापीङ् बाना, ना सहरमी योऊना हेम्पी खची तम्बू कीन्ची। खचीम् लो ऐ सहरमीलो रापी ईबूम् बेँसी तूवा।

१२ यहोशूआ ङाक् हबऊ तोदी मीस् खाईना सहरमी नाम्काम्स्को हेम्, बेथेलमी लो सहरमीलो म्‍रापी मीस् चीवा मम् लागी यूक्स्ची।

१३ ओरोना जूम्‍लूक् मप् मीस् सहरमी योऊना हेम्पी ना चीवा मप्ना तूप्ची क सहरमी नाम्‍काम्स्को हेम् तूवा। यहोशू म्होप् क सेपा बेँसीपीङ् बास् तूवा।

१४ ऐ सहरपीक होङाबूआ यहोशूम् म्मीस् तकप्का, ख सहरपी तूवाक मीस्चीका देत्छा सेपाङ् पकाना इस्राएलीचीम् ऊल्‍लोङ्पी जूम्‍लूक् मम् लागी खचा तोकेई मस्क थाऊ अराबामी लाईस्पी दावा-दावा लत्‍ता। खोदोलोई सहरमी म्दोस् हेम् खची ऊल्‍लोङ्पी इस्राएलीचा चङेकाना तूचाये पीम् खचा मान्छेईस्क तूवा।

१५ खीक्‍काना यहोशू ना खोलोङ् इस्राएलीस् खची लाईस्पीका सताक तोङ् मन्चीना गोङ्‌रूत्खाप्-थाम्पू खास्को लाम् हेम् जूका।

१६ खस् खेदा मम् लागी मूङ्‍क सहरपी तूवाक खोलोङ् मीस् होङाबूआ काछची, ना खचा यहोशूम् म्दोस्-दोस् खेदा मतो खाईची, ना सहरपीका हायाम् छूबूरी सम्मो खस् लत्‍ताना बाना।

१७ इस्राएलीस् खेदा मतो खची दोस्-दोस् मान्खाईप्ची ऐ सहरपी लो बेथेलपीलो ईल्पोसो मीस् मान्तूक तूवा। खचा खोलोआ सहरङा होप्‍तो मयूक्स्चीना इस्राएलीस् खेदा मतो खाईचीक तूवा।

१८ खीक्‍काना योबोरोबूआ यहोशू ओरोलअ, “आम् हूक्पी तूक भाला ऐ सहर हेम् हीक्स्व, ऊदोईपीक्यालो कोङा मूङ्‍क आम् हूक्पी पीयान्‍ना।” खीक्‍का यहोशूआ म्‍हूक्पी तूवाक भाला मूङ्‍क सहर हेम् हीक्सू।

१९ खसा म्हूः थेत्कलो ईतोतो चङ्चीना तूवाक म्मीस् दावा खस् तूवाक थाऊपीका पका, ना बूल्तो सहरगोपी वोङाना मूङ्‍क सहर खची हूक्पी मची, ना दावाङ् मूङ्‍क मीःआ हूईछोक्स्ची।

२० ऐ सहरपीक खोलोङ् मीचा खची दोस् हेम् आत्‍ताना खोङ्ची, खोदोलो सहरपीक मीक्मा नाम्छूई हेम् खात्चाक खचा तची, खोदोलोई खची लागी एक्सा-मेक्सा जून्खास्को थाऊङा मान्तूक तूवा, ऊदोईपीक्यालो गोङ्‍रूत्खाप्-थाम्पू हेम् जूक्चाप् इस्राएलीस् खस् हेम् आत्‍ताना खस् छर्‌पान्खीची।

२१ ऊदोईपीक्यालो यहोशू खोलोङ् इस्राएलीस्का मूङ्‍क चङ्चीना तूवाक खची मीचा सहर खची हूक्पी मस्क ना सहरपीका मीक्मा थोम्‍ला नाम्छूई हेम् खात्चाक तचीकप्का खचा आत्‍ताना ऐ सहरपीक मीस् छर्‌पान्खीची।

२२ मूङ्‍क ऐ सहरपीक मीस् चङ्चीना तूवाक इस्राएलीस्सो सहरपीका लत्‍ताना बाना। ओरोना हेप् एक्साकालाम्पा ना हेप् मेक्साकालाम्पा छूवाना खस् इस्राएलीचीम् रापी छूवा, खीक्‍का इस्राएलीचा खस् ईल्पोमान्दी खोलोङ् ऊर्‌चीना सेत्ची।

२३ खोदोलोई ऐ सहरपीक होङाबू क खचा मान्सेईमोङ् लाप्चीना यहोशूम् दोक्पी बाईची।

२४ इस्राएलीचा ऐ सहरपीक खोलोङ् मीस् खस् खेदा मतो खाईचीक तेल्म्पी लो गोङ्‌रूत्खाप्-थाम्पूपीलो मासेई मची। ओरोना खस् खोलोङ् दोप्सेलआ सेत्चीकप्का खोलोङ् इस्राएलीस् ऐ सहरपी आत्‍ताना मूङ्‍कपी बाँकी तूवाकस्सो खोलोङ् सेत्ची।

२५ मूङ्‍क लेई सेत्चीक वात्छा-मीम्छा खोलोङ् ईक्पोङ् नीस् हबऊ तूवा, ऐ सहरपी खोलोङ् मीस् मोन्तोदीङ् तूवा।

२६ ऊदोईपीक्यालो यहोशूआ ऐ सहरपीक खोलोङ् मीस् मासेई मान्छूम् सम्मो भाला लाप्ना सत्क म्हूः बीसेई मान्म।

२७ खोदोलोई पोसू ना मूङ्‍क सहरपीक दाचाम्ङाङ्, योबोरोबूआ यहोशू आज्ञा पीक तोङ्ना, इस्राएलीचा खची लागी यूक्स्ची।

२८ ओरोना यहोशूआ ऐ सहर मीःआ हूईना मासेई मअ, मूङ्‍क थाऊ ईनीम्बा सम्मोङ् तूचाये।

२९ खीक्‍का खसा ऐ सहरपीक होङाबू यूपा छूवाक सम्मो ईबूम् सीछोपी काक्स्दीतू। खीक्‍का नाम् कामाकप्का यहोशूआ आज्ञा मक तोङ्ना खचा मूङ्‍क होङाबूम् सालोग्‍गी सीछोपीका दाली लात्चीना सहर गोपी वोस्को लाम्स्को दोक्पी होक्स्यूक्स्ची, ना मूङ्‍क थेम्पी लूङ् नोङ्‌यूक्स्ची, मूङ्‍क एसेक लेई सम्मोङ् तूचाये।

एबाल कोम्पी करार पक्‍का मस्क

३० यहोशूआ योबोरोबू इस्राएलीचीम् नीनाम्माम् लागी एबाल कोम्पी

३१ योबोरोबूम् सूसो मप् मोशाआ इस्राएलीस् आज्ञा पीचीक तोङ्ना ना मोशाआ पीचीक ललईमी सोक्सरपी छाम्पा तोङ्ना, मान्कीम्पा, अर्थात् सेलमी जूम्‍लोआ मान्पईमा लूङ्पीका ईबूम् वेदी बोबूईयू, ना मूङ्‍कपी खचा योबोरोबूम् लागी मीःपी चारेईमम् बलि चारेईमची, ना खाऊमा-खासेर्माम् बलिसो चारेईमची।

३२ यहोशूआ इस्राएलीचीम् लाईस्पी मोशाआ छाप्क ललईमी रीङ्बऊ लूङ्पी खोपेई मना छाप्पू।

३३ इस्राएलीस् आसीक् पीम् छूये पीकाना योबोरोबूम् सूसो मप् मोशाआ लाईस्पीङ् आज्ञा पीचीक तोङ्ना, थारूपोची, खची होप्मी छाप्कूवापीकची, खोलोङ् इस्राएलीची, खची धर्म-सेचीपोची, अधिकारीची, नीया मप्चीका योबोरोबूम् करारमी सन्दूक खूर्प् लेवी पूजारीचीम् लाईस्पी सन्दूकमी नीस्थलाम्पा खस् आधा एबाल कोम्मी लाईस्पी ना आर्को आधा गीरीज्जीम कोम्मी लाईस्पी थोरेपा।

३४ दोस्पी, ललईमी सोक्सरपी छाम्पा तूक तोङ्ना आसीक्मी तोक्पी लो साराप्मी तोक्पीलो ललईमी खोलोङ् रीङ्बऊ यहोशूआ नीना खस् खोलोङ् येईमीची।

३५ यहोशूआ इस्राएलीचीम् समुदायपी तूवाक मीम्छाची, छाछामाची ना खची साथपी तूप् थारूपोस्का खोलोङ् मोशाआ खस् पीचीक आज्ञा ईबूम् मान्दी खोलोङ् नीना येईमीची।

गिबोनीचा यहोशू दोका पीचीक

९

देप् यर्दन योऊ नावादेपाक कोम्पी लो तराईपीलो तूप्चा, ना लेबनान सम्मो हायाम् देप् दीरीत्‍तीम्a चाखेम्पी तूप् मूङ्‍क हित्ती, एमोरी, कनानी, परिज्जी, हिव्वी ना यबूसीचीम् होङाबूचा ङ्‍क रीङ् खोलोङ् येन्चीकप्का,

२ खचा खोलोआ ईबूम् सानीवा मस्‍ना यहोशूस्का लो इस्राएलीस्कालो जूम्‍लूक् मम् लागी बात्ल छूवा।

३ खोदोलोई गिबोनपी तूप् मीचा यरीहोपी लो ऐ सहरपीलो यहोशूआ मक रीङ् येन्चीकप्का,

४ खचा ईबूम् चलाखी मची। खचा सूपेई बोरा लो चेनाना तालेई मम्पा दाखमद्यमी मशकलोb खची मोकोक्‍तीम् थेम्पी यूक्स्ची।

५ खीक्‍का वात्छाचा खची लोङ्पी सूपेई तालेई मम्पा लोङ्पई लो खची गाम्पी सूपेई तेईलो खाप्स्ची। खीक्‍का खची चाम् थक्सो खोलोङ् हार्प् खाप् ना सूक्‍तोमा बाईखाप् तूवा।

६ खीक्‍काना खस् गिलगालमी छाउनीपी यहोशूम् दोक्पी ताना ख लो इस्राएलीस्लो ओरोलची, “केई हायाम् छूबूरीपीक छाप्कूवापी ताईक तूये। खन्सा केईकाचीका सन्धि मनूम्व।”

७ खीक्‍का इस्राएली वात्छाचा मूङ्‍क हिव्वीस् ओरोलची, “आन्‍नीन् ओखी बरबारपी तूप् मीस्ङा छूम् दूर्‌नूम्, खन्सा आन्‍नीस्का केईका ऊतोङ्नाई सन्धि मम् दूराम्का?”

८ खचा यहोशू ओरोलची, “केईका आम् सूसो मम्ची के।”

खोदोलोई यहोशूआ खस् ओरोपीकाना तत्ची, “आन्‍नी आसे ना आन्‍नी हापीकाई तानीकई?”

९ खचा यहोशू ओरोलची, “केईका आम् सूसो मप्ची हायाम् छूबूरीपीक छाप्कूवापीका योबोरोबू आम् नीनाम्माम् नीङ् येनूम्काना ङ्‍कपी ताईकाक के, ऊदोईपीक्यालो केईका खम् नीङ्ला ना खसा मिश्र छाप्कूवापी मक लक्मी पोम् ललई येनूम्काक तूये,

१० यर्दन नावादेपीक एमोरीचीम् होङाबूस् नीप्पोङ्, हेश्बोनपीक होङाबू सीहोन ना अस्तारोतपी तूप् बाशानपीक होङाबू ओग ऊई मक तूवा, मूङ्‍क येनूम्काक तूये।

११ खन्सा ओखी लाम्‍लछाचा लो ओखी छाप्कूवापी तूप्चालो केईका ओरोलईका, ‘आन्‍नी चाम्दूम् खायानूम्ना खस् लाम्पी तूप्स् खात्नीव, ना खस् ओरोलानूम्व, “केईका आम् सूसो मप्चीङ् के, खन्सा हन्‍ना केईकाचीका सन्धि मनूम्व”।’

१२ “आन्‍नी तूम्खास् बाईम्क लेई केईका ओखी खीम्पीका ङ्‍क सबेई ताततातङ् बायूम्काना बानीकाक तूवा, खोदोलोई खोङ्नूम्व, ङ्‍क हाराना सूक्‍तोमा बाईखीक तूये।

१३ केईका दाखमद्य पेपूम्काक ङ्‍क सोकवारमी मशकe नयाँङ् तूवा, खोदोलोई खोङ्नूम्व, मूङ्‍क खोलोङ् चेनाक तूये, ना ङ्‍क ओखी तेई लो लोङ्पईलोसो ओरोबाप् लाम् छूवाकसा सूपेई छूवाखात्क तूये।”

१४ मूङ्‍क इस्राएलीचा योबोरोबू मान्तईमो खचा बाईचीक चाम्दूम् दाप्ची।

१५ खीक्‍का यहोशूआ खस्का तङाना खस् लेन्चा मीम् सन्धि मअ, ना इस्राएली समुदायपीक लाम्‍लछाचासो पस्तून चस्‍ना मूङ्‍क पक्‍का मची।

१६ गिबोनीस्का सन्धि मस्क सूक् लेई छूवाकप्का खस्‍ने इस्राएलीचीम् खची खीम्तोनीस्ङा रईछ, ना खस् खची रापीङ् तूये पीम् रीङ् इस्राएलीचा येन्ची।

१७ खीक्‍काना इस्राएलीस् लाम्दूमाना सूक् लेई दोस्पी गिबोनीचीम् सहरपी तातेका। मूङ्‍कचीम् खची सहर क गिबोन, कपीरा, बेरोत ना किर्यत-यारीम रईछ।

१८ इस्राएलीचा खस्का जूम्‍लूक् मान्मची, ऊदोईपीक्यालो इस्राएली समुदायपीक लाम्‍लछाचा खस्का योबोरोबू इस्राएलपीक नीनाम्माम् नीङ्पी पस्तून चस्क तूवा।

खोदोलो खोलोङ् समुदायपीक खोलोङ् मीस् लाम्‍लछाचीम् ऊल्‍लोङ्पी चीबूर् लम् थालेईमची।

१९ खोदोलोई खोलोङ् लाम्‍लछाचा समुदायपीक मीस् ओरोलची, “केईया खस्का योबोरोबू इस्राएलपीक नीनाम्माम् पस्तून चाम्क तूये। खन्सा हन्‍ना केईया खस् पईम् दूराम्नो।

२० केईया ङ्‍कतोना मम् छूये: केईया खस् लेन्चा मीयाम्, मादोन् केईया चाम्पाक पस्‍तूनआ गर्दा ईपी नीनाम्माम् दण्ड ताये।”

२१ खीक्‍का मूङ्‍क लाम्‍लछाचा ओरोपीका, “खस् लेन्चा मीयानूम्व। खोदोलोई खस् खोलोङ् समुदायचीम् लागी सीङ्-काऊ मप् मनूम्ना तूम् पीयानूम्व।” खन्सा लाम्‍लछाचा खचीपी मस्क यादे तोङ्ना समुदायमी लागी खस् सीङ्-काऊ मप् छूवा।

२२ खीक्‍का यहोशूआ गिबोनीस् काछना ओरोलची, “आछीयाङ् पीक्यादोक आन्‍नीन् ङ्‍क ओखी दोक्पी तूप्चीङ् रईछ, खोदोलोई ‘केईकान् हायाम् छूबूरी छाप्कूवापीक के’, पीकानीना ऊदोई वालीली मीयीकाकई?

२३ खन्सा हन्‍ना आन्‍ना साराप् तानूम्क तूये। आन्‍नी ओ नीनाम्माम् खीम्पी सदैबरी सीङ्-काऊ मप् छूम्ना तूम् बोक्से।”

२४ खोदोलो खचा यहोशू ओरोलची, “योबोरोबू आम् नीनाम्माआ म्होप्मी सूसो मप् मोशा ङ्‍क छाप्कूवा खोलोङ् आन्‍नी पीम् रीङ् लो ङ्‍क छाप्कूवापी तूप् खोलोङ् मीस् मासेई मम् आज्ञा पीयू पीम् रीङ्लो केईका आम् सूसो मप्ची नम्‍लोना ईयीकाक तूवा। खन्सा आम् हूक्पीका केईका सीम् बोक्से पीकीकाना हायाम् ओखी कीम् लना ङ्‍कतोङ् मम्काक के।

२५ हन्‍ना खोङ्व, केईका आम् हूक्पी तूयेका। आम् मीन्ताम्पी ऊई नप् मीने, मूङ्‍कतोङ्‌ङा ओखीपी मव।”

२६ ओरोना यहोशूआ इस्राएलीचीपीका खस् लेन्चामीची ना खचा मूङ्‍कस् मान्सेत्ची।

२७ मूङ्‍क लेई यहोशूआ खस् समुदायमी लागी लो योबोरोबूआ सोक्‍क थाऊपी खम् वेदीम् लागीलो सीङ्-काऊ मप् बानेई मची। खचा एसेक लेई सम्मो मूङ्‍क लक्ङा मचयची।

a 

९:१ अर्थात्, भूमध्य सागरमी

b 

९:४ मशक – पीक्‍याक सोकोवारमी बूर्म् पा फाक्सूम् के।

e 

९:१३ मशक – पीक्‍याक सोकोवारमी बूर्म् पा फाक्सूम् के।

नाम् अरेई छूवाक

१०

यहोशूआ यरीहो सहर पीलूलूक्दीत्ना मूङ्‍कपीक होङाबू सेत्क तोङ्नाङ् ऐ सहर म्हूक्पी मना पीलूलूक्दीतू ना मूङ्‍कपीक होङाबूसो सेतू पीम् रीङ् यरूशलेमपीक होङाबू अदोनिसेदेकआ येनू। खीक्‍का गिबोनपी तूप् मीचा इस्राएलीस्का सन्धि मस्‍ना तूये पीम् रीङ्सो खसा येनू।

२ ख म्मीस्चीका हायाम् कीसा, ऊदोईपीक्यालो गिबोन सहर क होङाबूआ चारखम् तोस्को सहर तोङ्‍क हायाम् देप् सहर तूवा। मूङ्‍क सहर ऐ सहरपीकासो दूङ् देप् तूवा ना मूङ्‍कपी तूप् मीस् खोलोङ् नम्‍लोना जूम्‍लूक् मदूर्प् ची तूवा।

३ खन्सा यरूशलेमपीक होङाबू अदोनिसेदेकआ हेब्रोनपीक होङाबू होहाम, यर्मूतपीक होङाबू पिराम, लाकीशपीक होङाबू यापी ना एग्लोनपीक होङाबू दरबीर ओरोपीकाना रीदाम् हअ:

४ “ओ दोक्पी बान्‍नीव ना गिबोनमी ऊल्‍लोङ्पी जूम्‍लूक् मम् लागी कोङ् बोछोक्सोनीव, ऊदोईपीक्यालो मूङ्‍कपी तूप् मीस् यहोशूस्का लो इस्राएलीस्कालो तङाक तूये।”

५ खीक्‍का एमोरीचीम् ङाक्पो होङाबूस्, अर्थात् यरूशलेमपीक होङाबू, हेब्रोनपीक होङाबू, यर्मूतपीक होङाबू, लाकीशपीक होङाबू, ना एग्लोनपीक होङाबूआ खोलोङ् खची सेनास् ईदेप् बात्ल मस्‍ना गिबोन सहरमी लाईस्पी छाउनी बानेई मची ना मूङ्‍कम् ऊल्‍लोङ्पी जूम्‍लूक् मची।

६ खन्सा गिबोनपीक मीचा गिलगालमी छाउनीपी तूवाक यहोशूम् दोक्पी ओरोपीकाना मीस् पोक्स्ची, “ओखी दोक्पी दावा बान्‍नीना केईका लेन्चामीयीकाव, ना बईछोक्सीकाव। आम् सूसो मप्ची होक्सीयीकानव, ऊदोईपीक्यालो कोम् हेम्क छाप्कूवापी तूप् एमोरीचीम् खोलोङ् खची होङाबूस् ओखी ऊल्‍लोङ्पी जूम्‍लूक् मम् लागी बात्ल छूवाक तूये।”

७ खन्सा खोलोङ् फौज ना नम्‍लो जूम्‍लूक् मदूर्प् ची खाईना यहोशू गिलगालपीका लत्‍ताना खाता।

८ खीक्‍का योबोरोबूआ यहोशू ओरोलअ, “खचीप्का कीनव, ऊदोईपीक्यालो कोङा खस् आम् हूक्पी पीन्‍नाक तूये। खस् ईल्पोसो आम् ऊल्‍लोङ्पी थोरेम् दूरस्‍नो।”

९ यहोशू सेपाङ् गिलगालपीका लाम्दूमाना खाता ना आसासो तूम् मान्तोमो दावा खची ऊल्‍लोङ्पी जूम्‍लूक् मअ।

१० योबोरोबूआ खस् इस्राएलचीम् लाईस्पी हायाम् लोक्‍तो खची कीम् लप् बानेई मची ना इस्राएलीचा गिबोनपी खस् हायाम् चाईतो हारेई मची, खीक्‍का बेथ-होरोनमी म्थोम्‍लापी खस् खेदा मतो आजेका लो मक्‍केदालो सम्मो सेत्‍तो खाईची।

११ इस्राएलीचीम् लाईस्पीका खस् बेथ-होरोनमी थोम्‍लापीका मूक्सू आजेका सम्मो जूकाचालो योबोरोबूआ साराङ्‍गाप्‍तोका खचीपी देप्-देप् मूलू तामीयू। खीक्‍का खस् तूवाकपीक इस्राएलीचा दोप्सेलआ सेत्चीकप्का दूङ्देतो मीस् मूलूआ सेत्ची।

१२ योबोरोबूआ एमोरीस् इस्राएलीचीम् हूक्पी मस्क लेईपी यहोशूआ योबोरोबूपी इस्राएलीचीम् लाईस्पी ओरोपीका,

“ए नाम्ङा, आन् गिबोनमी छोक्‍तो,

ना ए लालीमाङा, आन् क अय्यालोनमी बेँसीम् छोक्‍तो अरेई छूवाचाव।”

१३ इस्राएल जातिआ मूङ्‍कम् साछीमीचीपी म्फाई मान्‍लाम् साम्मो नाम् लो लालीमालो तूवाचा।

ङ्‍क रीङ् याशारमी सोक्सरपीसो छाम्पा तूये। नाम् नाम्छूईमी रापी अरेई छूवाचा, ना लेपाबरीङ् नाम् काम् लागी हातार मान्ममो तूवाचा।

१४ योबोरोबूआ मीस्मी रीङ् येनू। मूङ्‍क लेईपीक तोङ्‍क केछे लाईस्पी ना दोस्पी हाल्‍लोसो मान्छूक तूवा। आछीयाङ् इस्राएलीचीम् लागी योबोरोबूआ जूम्‍लूक् मअ।

१५ खीक्‍काना यहोशू लो खोलोङ् इस्राएलीस्लो गिलगालमी छाउनीपी आत्‍ता।

ङाक्पो एमोरी होङाबूस् सेत्चीक

१६ मूङ्‍क ङाक्पो होङाबूस् जूकाना मक्‍केदामी लूबम्पी सूल्‍न्चीक तूवा।

१७ मूङ्‍क ङाक्पो होङाबूस् मक्‍केदामी लूबम्पी सूल्न्चीक छीप्ची पीम् रीङ् यहोशूआ येनू।

१८ खोदोलो यहोशूआ ओरोपीका, “हायाम् देप्-देप् लूङ् तात्नूम्ना मूङ्‍क लूबम्मी ङःपी यूक्सानूम्व, ना मूङ्‍कस् हूम् लागी मीस् मूङ्‍कपी यूक्सानूम्व।

१९ खोदोलोई आन्‍नी आम्नी होप्क मूङ्‍कपी हूम् लागी तूनीनव, आम्नी साछीमीस् खची दोस्-दोस् कल्तो खायानूम्व, ना खस् खची दोस्लाम्पा आक्रमण मनूम्व। खस् खची सहरपी वोम् पीयानूम्नव, ऊदोईपीक्यालो योबोरोबू आम्नी नीनाम्माआ खस् आम्नी हूक्पी पीयानीक तूये।”

२० यहोशूआ ना इस्राएलीचा खस् खोलोङ् मासेई मची, खोदोलोई हेप् लेताकस् पर्खालआ राम्पा सहरगोपी वोम् दूर्‌ची।

२१ खीक्‍का यहोशूम् खोलोङ् म्मीस् मक्‍केदापीक छाउनीपी यहोशूम् दोक्पी सेसेर् आत्‍ता, ना इस्राएलीचीम् तोक्पी आस्मीसो खची ङःपीका ऊसो रीङ् मान्लई।

२२ यहोशूआ ओरोपीका, “लूबम् हलानूम्ना मूङ्‍क ङाक्पो होङाबूस् लात्नूम्ना ओ दोक्पी बायानूम्ते।”

२३ खीक्‍का खचा यहोशूआ पीकाक तोङ्‌ङा मची, ना खचा मूङ्‍क ङाक्पो होङाबूस् — यरूशलेमपीक होङाबू, हेब्रोनपीक होङाबू, यर्मूतपीक होङाबू, लाकीशपीक होङाबू ना एग्लोनपीक होङाबू — लूबम्पीका लात्चीना बाईची।

२४ खचा मूङ्‍क होङाबूस् यहोशूम् दोक्पी बाईचीकप्का यहोशूआ इस्राएलपीक खोलोङ् मीस् ना खस्का बानाक जूम्‍लूक् मप्चीम् सेनापतिस् काछचीना ओरोलची, “ङ्‍कपी बान्‍नीव, ना आम्नी लोङ्आ ङ्‍कचीम् खची पईपी सीकानूम्व।” खीक्‍का खस् ताना खची लोङ्आ मूङ्‍क होङाबूचीम् खची पईपी सीक्ची।

२५ यहोशूआ खस् ओरोलची, “कीनीनव, ना हसेर चानूम्नव। हिम्मत मनूम्ना बलिय छूवानीव, ऊदोईपीक्यालो आन्‍ना जूम्‍लूक् मम् पर्ने आम्नी साछीमीस् खोलोङ् योबोरोबूआ ङ्‍कतोङ्‌ङा मईची।”

२६ खीक्‍का यहोशूआ मूङ्‍क होङाबूस् केर्‌चीना सेत्ची, ना मूङ्‍कचीम् सालोग्गी ङाची सीछोपी काक्स्यूक्सू, खीक्‍का मूङ्‍क सालोग्गी यूपा सम्मोङ् सीछोपी काक्साना तूवाचा।

२७ नाम्काम् हतोलो यहोशूआ आज्ञा मकप्का, खचा मूङ्‍कचीम् सलोग्गी सीछोपीका लात्चीना खस् लाईस्पी सूल्न्चीक लूबम्पीङ् खाईचीना होक्स्यूक्स्ची, ना लूबम्मी ङःपी देप्-देप् लूङ्आ दीयूक्स्ची, मूङ्‍क एसेक लेई सम्मोङ् तूचाये।

योऊमेर हेम्क खोलोङ् सहर खची हूक्पी मस्क

२८ मूङ्‍क लेईङा यहोशूआ मक्‍केदा म्हूक्पी मअ, खीक्‍का मूङ्‍क सहर लो मूङ्‍कपीक होङाबूलो दोप्सेलआ मासेई मअ। खीक्‍का खसा मूङ्‍कपी तूवाक खोलोङ् मीस्सो मासेई मची, ना आस्सो बाँकी मान्यूची। खसा यरीहोपीक होङाबू मक तोङ्नाङ् मक्‍केदापीक होङाबूसो मअ।

२९ खीक्‍काना यहोशू लो खम् साथपी तूवाक खोलोङ् इस्राएलीस्लो मक्‍केदापीका लाम्दूमाना लिब्नापी बाना, ना मूङ्‍कम् ऊल्‍लोङ्पी जूम्‍लूक् मची।

३० योबोरोबूआ मूङ्‍क लिब्ना सहर लो मूङ्‍कपीक होङाबूलो इस्राएलीचीम् हूक्पी पीची। खीक्‍का यहोशूआ मूङ्‍क सहर लो मूङ्‍कपी तूवाक खोलोङ् मीस्लो दोप्सेलआ मासेई मची, ना खसा मूङ्‍कपीक आस्‍सो बाँकी मान्यूची। खसा यरीहोपीक होङाबू मक तोङ्‍ङा मूङ्‍कपीक होङाबूसो मअ।

३१ खीक्‍काना यहोशू खोलोङ् इस्राएलीचीम् साथपी लिब्नापीका लाम्दूमाना लाकीश सहरपी खाता, ना खसा मूङ्‍क सहर ऊर्‌ना मूङ्‍कम् ऊल्‍लोङ्पी जूम्‍लूक् मअ।

३२ योबोरोबूआ लाकीश सहर इस्राएलीचीम् हूक्पी पीयू, ना दोस्पीक लेई यहोशूआ मूङ्‍क सहर म्हूक्पी मअ। खीक्‍का खसा लिब्नापी मक तोङ्ना लाकीश सहर लो मूङ्‍कपी तूवाक खोलोङ् मीस्लो दोप्सेलआ मासेई मची।

३३ खोदोलोङ् गेजेरपीक होङाबू होराम लाकीश बोम्छोम् लागी ताक तूवा। खोदोलोई यहोशूआ आस्सो बाँकी मान्यूसा होराम लो म्सेनास्लो हारेईमची।

३४ खीक्‍काना यहोशू खोलोङ् इस्राएलीचीम् साथपी लाकीशपीका लाम्दूमाना एग्लोन सहरपी खाता, ना खचा मूङ्‍क सहर ऊर्‌चीना मूङ्‍कम् ऊल्‍लोङ्पी जूम्‍लूक् मची।

३५ खीक्‍का खचा मूङ्‍क लेईङा मूङ्‍क सहर खची हूक्पी मस्‍ना दोप्सेलआ मासेई मची, ना खचा लाकीश मस्क तोङ्नाङ् एक्लोनपीक खोलोङ् मीस् दोप्सेलआ मासेई मची।

३६ खीक्‍काना यहोशू खोलोङ् इस्राएलीचीम् साथपी एग्लोनपीका थोम्‍ला हेब्रोनपी खाता, ना खचा मूङ्‍कम् ऊल्‍लोङ्पी जूम्‍लूक् मची।

३७ खीक्‍का खचा हेब्रोन सहर खची हूक्पी मची, ना मूङ्‍क सहर, मूङ्‍कपी तूवाक होङाबू, मूङ्‍कपीक खोलोङ् तेल् ना मूङ्‍कपी तूप् खोलोङ् मीस् दोप्सेलआ मासेई मची। खचा आस्सो बाँकी मान्यूची। एग्लोनपी मस्क तोङ्ना खचा मूङ्‍क हेब्रोन सहर लो मूङ्‍कपी तूप्लो खोलोङ् ईल्पोमान्दी मासेई मची।

३८ खीक्‍काना यहोशू खोलोङ् इस्राएलीचीम् साथपी आत्‍ताना दबीर सहरपी खाता, ना मूङ्‍कम् ऊल्‍लोङ्पी जूम्‍लूक् मची।

३९ खचा मूङ्‍क सहर, मूङ्‍कपीक होङाबू ना मूङ्‍कपीक खोलोङ् तेल्सो खची हूक्पी मची, खीक्‍का मूङ्‍कपी तूवाक खोलोङ् मीस्सो दोप्सेलआ मासेई मची। खचा आस्सो बाँकी मान्यूची। खचा लिब्ना लो मूङ्‍कपीक होङाबूलो खीक्‍का हेब्रोन मस्क तोङ्ना दरबी लो मूङ्‍कपीक होङाबूलोसो मची।

४० ओरोना यहोशूआ खोलोङ् छाप्कूवा, अर्थात् कोम् हेम्क थाम्पू, नेगेव, तराई लो कोम्‍लो ना मूङ्‍कपीक खोलोङ् होङाबूस्सो हारेई मची। खसा ईल्पोसो बाँकी मान्यूची। योबोरोबू इस्राएलपीक नीनाम्माम् आज्ञा तोङ्ना म्सोम्‍लोक तोदी खोलोङ् खसा मासेई मअ।

४१ यहोशूआ कादेश-बर्नेपीका गाजा सम्मो ना गोशेनपीका गिबोन सम्मोक खोलोङ् थाम्पू म्हूक्पी मअ।

४२ ङ्‍क खोलोङ् होङाबूस् खची छाप्कूवास्काङ् यहोशूआ ऊलाम्पीङ् म्हूक्पी मअ, ऊदोईपीक्यालो योबोरोबू इस्राएलपीक नीनाम्माआङा इस्राएलीचीम् लागी जूम्‍लूक् मक तूवा।

४३ खीक्‍काना यहोशू खोलोङ् इस्राएलचीम् साथपी गिलगालमी छाउनीपी आत्‍ता।

याबीन लो खलो तङाक होङाबूस्लो सताक

११

ङ्‍क येन्‍ना हासोरपीक होङाबू याबीनआ मादोनपीक होङाबू योबाब, शिम्रोनपीक होङाबू, ना अक्षापपीक होङाबू,

२ खीक्‍का योऊना हेम् तूक कोम् हेम्क छाप्कूवापीक होङाबूस्, ना किन्‍नरेतमी योऊमेर हेम्क अराबापीक, खीक्‍का तराई ना नाम्काम्स्को हेम्पीक नापोथ-डोरपीक होङाबूस्,

३ नाम्‍आप्स्को हेम्पी लो नाम्काम्स्को हेम्पीलो तूप् कनानीस्, कोम् हेम्क छाप्कूवापी तूप् एमोरीस्, हित्तीस्, परिज्जीस्, यबूसीस् ना मिस्पा छाप्कूवापीक हेर्मोन कोम्पीका म्छीनीदाली तूप् हिव्वीस् खोलोङ् काछची।

४ खस् खोलोङ् खची सेनास्का, दीरीत्‍तीम् चाखेम्पीक सेरोम् तोङ्नाङ् हायाम् देतो खोक्चीम् लो रथमीलो साथपी खस् मान्वाईतो लत्‍ताना बाना।

५ मूङ्‍क खोलोङ् होङाबूस् बात्ल छूवा, ना खचा ताना इस्राएलीस्का जूम्‍लूक् मम् लागी मेरोम नीङ् मीचीक पोक्‍रीम् दोक्पी छाउनी बानेई मची।

६ योबोरोबूआ योहोशू ओरोलअ, “खचीप्का कीनव, ऊदोईपीक्यालो देसा ङ्‍क नाम्‍लापीङ् कोङा खस् खोलोङ् सेतोचीना इस्राएलीचीम् हूक्पी पीयोची। आना खोलोङ् खची खोक्मी लोङ्पीक म्सऊरी कीप्दीत्व, ना खोलोङ् खची रथ मीःआ हूईदीत्व।”

७ खीक्‍काना यहोशू खोलोङ् जूम्‍लूक् मप्चीम् साथपी मेरोम नीङ् मीचीक पोक्‍रीम् दोक्पी सूपीछा ताना खस् आक्रमण मची।

८ खीक्‍का योबोरोबूआ खस् इस्राएलीचीम् हूक्पी पीची, ना इस्राएलीचा खस् हारेई मची, ना खस् देप् सीदोन सम्मो, ना मिस्रपोत-मैम सम्मो, ना नाम्‍आप्स्को हेम् मिस्पाम् तेल्म् सम्मो खेदामची, ना ईल्पोसो बाँकी मान्यूसा खोलोङ् सेत्ची।

९ योबोरोबूआ आज्ञा मक तोङ्ना यहोशूआ खस् मची। खीक्‍का खसा मूङ्‍कचीम् खची खोक्मी म्‍लोङ्पीक म्सऊरी कीप्पू, ना खोलोङ् खची रथ मीःआ हूईछोक्सू।

१० मोन्तोलो यहोशू आत्‍ताना हासोर म्हूक्पी मअ, ना मूङ्‍कपीक होङाबू दोप्सेलआ सेतू, ऊदोईपीक्यालो केछे लाईस्पी हासोर मूङ्‍क खोलोङ् चारखम्‍आ मानेई मस्क देप् सहर तूवा।

११ खचा मूङ्‍कपी तूवाक खोलोङ् दोप्सेलआ सेत्ची, ना खचा मूङ्‍कपी तूवाक म्सोम्‍लोक तोदी खोलोङ् मासेई मची। खीक्‍का खसा हासोर मीःआ हूईछोक्सू।

१२ मूङ्‍क होङाबूचीम् खची सहर लो मूङ्‍कपीक खोलोङ् होङाबूलो यहोशूआ म्हूक्पी मअ, ना योबोरोबूम् सूसो मप् मोशाआ आज्ञा मक तोङ्ना खोलोङ् दोप्सेलआ खोक्स्‍ना मासेई मची।

१३ खोदोलोई यहोशूआ मासेई मक हासेर बाहेक कोम्पी तूवाक बीन्‍नीपा ऊक सहरसो इस्राएलीचा मीःआ मान्हूच्‍ची।

१४ ङ्‍क खोलोङ् सहरपीक दाचाम् लो पोसूलो इस्राएलीचा खची होप्मी लागी यूक्स्ची। खोदोलोई मीस् खोलोङ् खचा दोप्सेलआ सेत्ची, ना म्सोलोक प्राणी ऊसो बाँकी मान्यूची।

१५ योबोरोबूआ म्सूसो मप् मोशा आज्ञा पीक तोङ्ना मोशाआ यहोशू आरेई मक खोलोङ् रीङ् यहोशूआ रेप्पू। योबोरोबूआ मोशा पीक खोलोङ् आज्ञा तोङ्ना यहोशूआ ईबूम्सो मान्होन्येमो खोलोङ् लक् पूरा मअ।

१६ ओरोना यहोशूआ मूङ्‍क खोलोङ् थाम्पूवार, अर्थात् कोम् हेम्पीक थाऊ, खोलोङ् नेगेव, गोशेनपीक खोलोङ् छाप्कूवा, तराई, अराबा, इस्राएलमी कोम् हेम्पीक छाप्कूवा ना मूङ्‍कपीक तराई,

१७ सेइरमी थोम्‍ला हेम् तूवाक हालाक नीङ् मीचीक कोम्पीका खाईना हेर्मोन कोम्मी गोपीक लेबनानमी बेँसीपीक बाल-गाद सम्मो कोक्साना म्हूक्पी मअ, ना मूङ्‍कपीक खोलोङ् होङाबू लाप्ना सेतू।

१८ मूङ्‍क खोलोङ् होङाबूस्का यहोशूआ हायाम् तातो जूम्‍लूक् मअ।

१९ खीक्‍का इस्राएलीस्का मिलाप मप् गिबोनपी तूप् हिव्वीस् बाहेक बीन्‍नीपा ऊक सहरआसो खस्का मिलापमी सन्धि मान्मची; खोलोङ् सहर खचा जूम्‍लूक् मस्‍ना खची हूक्पी मची।

२० योबोरोबूम् लन्ची ङ्‍क तोङ्‍क तूवा, खस् खोलोङ् इस्राएलीचीम् ऊल्‍लोङ्पी जूम्‍लूक् मस् तानूव ना खोलोङ् सम्तूमा मान्दी मासेई छूनूना सीनूव। ओरोनाङ् छूनूव पीकाना योबोरोबूआ मोशा आदेश पीक तूवा।

२१ मूङ्‍क नाम्‍लापी यहोशूआ कोम् हेम्पीक छाप्कूवापी बानाना हेब्रोन, दबीर ना अनाबपीक कोम् हेम्क छाप्कूवापी तूप्, खीक्‍का यहूदामी लो इस्राएलमीलो खोलोङ् कोम् हेम्क छाप्कूवापी तूप् अनाकीस् खोलोङ् मासेई मची। यहोशूआ खस् खची सहरचीका ईबूम् मान्दी खोलोङ् मासेई मअ।

२२ इस्राएलीचीम् छाप्कूवापी अनाकीस् ईल्पोसो बाँकी रहेई मान्छू, खोदोलोई गाजा, गात ना अश्दोदपीङाङ् जीस् बाँकी रहेई छूवा।

२३ ओरोना योबोरोबूआ मोशा आरेई मक तोङ्ना यहोशूआ खोलोङ् छाप्कूवापी कोक्साना मूङ्‍क म्हूक्पी मअ, ना खची गोङ् तूवाक तोङ्ना भाग-भाग मना मूङ्‍क छाप्कूवा इस्राएलीस् हक् मम् लागी हाईपीची। खीक्‍काना छाप्कूवा जूम्‍लूक् मम्पीका नोन्ची।

जूम्‍लूक्पी सताक होङाबूचीम् नीङ्

१२

इस्राएलीचा देप् यर्दन योऊ नावादे नाम्‍आप्स्को हेम्पीक अर्नोन बेँसीपीका हेर्मोन कोम् सम्मो, ना अराबामी नाम्‍आप्स्को हेम्पीक खोलोङ् थाऊपी कोक्साना खची हूक्पी मस्क छाप्कूवा, ना खचा हारेई मस्क मूङ्‍क छाप्कूवापीक होङाबूस् ङ्‍कस्ङा के:

२ हेश्बोनपी चारखम् तोप् एमोरीचीम् होङाबू सीहोन। खसा अर्नोन योऊमी चाखेम्पी तूवाक अरोएरपीका, बेँसीम् म्‍रापीका आधा गिलाद ना अम्मोनीचीम् रीम्मी देप् यब्बोक योऊ सम्मो,

३ ना नाम्‍आप्स्को हेम्पीक अराबा, किन्‍नरेत दीरीत्‍तीपीकाb अराबामी दीरीत्‍ती सम्मो (खारा दीरीत्‍तीc सम्मो), ना बेथ-यशीमोतमी नाम्‍आप्स्को हेम् खास्को लाम् सम्मो, ना योऊमेर हेम् क पिसगामी थारामा थाऊम् गोपीक खोलोङ् छाप्कूवा सम्मो चारखम् तोक्स्दोङू।

४ अस्तारोतपी लो एद्रईपीलो चारखम् तोप् रपाईची तूवाकप्क लेताक बाशानपीक होङाबू ओग।

५ खसा हेर्मोन कोम्पी, सलकापी ना खोलोङ् बाशानपी गशूरीचीम् लो माकातीचीम्‍लो रीम् सम्मो ना हेश्बोनपीक होङाबू सीहोनमी रीम् सम्मो ना आधा गिलादपी चारखम् तोक्स्दोङू।

६ योबोरोबूम् सूसो मप् मोशा लो इस्राएलीस्लो खचीप्का कोक्सा। खीक्‍का योबोरोबू सूसो मप् मोशाआ रूबेनमी गोङ्, गादमी गोङ् ना मनश्‍शेम् आधा गोङ् हक् मम् लागी मूङ्‍क पीचीक तूवा।

७ देप् यर्दन योऊमी नाम्काम्स्को हेम्क लेबनानमी बेँसीम् बाल-गादपीका सेइरमी म्थोम्‍लापी तूवाक हालाक कोम् सम्मोक छाप्कूवापीक ऊक-ऊक होङाबूचीपीकाई यहोशू लो इस्राएलीस्लो कोक्साक तूवा, ना यहोशूआ ऊक-ऊक छाप्कूवाई इस्राएलीचीम् गोङ्ची खची भाग-भाग तोङ्ना हक् मम् लागी पीचीक तूवा, मूङ्‍क ङ्‍कस्ङा के —

८ कोम्पीक छाप्कूवा, तराई, अराबा, कोम्, गोङ्‍रूत्खाप्-थाम्पू ना नेगेव। ङ्‍क खोलोङ् छाप्कूवा हित्ती, एमोरी, कनानी, परिज्जी, हिव्वी ना यबूसीस् तूस्को छाप्कूवा के। इस्राएलीचा हारई मस्क होङाबूस् ङ्‍कस्ङा तूवा:

९ यरीहोपीक होङाबू

बेथेलमी दोक्पीक ऐपीक होङाबू

१० यरूशलेमपीक होङाबू

हेब्रोनपीक होङाबू

११ यर्मूतपीक होङाबू

लाकीशपीक होङाबू

१२ एग्लोनपीक होङाबू

गेजेरपीक होङाबू

१३ दबीरपीक होङाबू

गेदेरपीक होङाबू

१४ होर्मापीक होङाबू

आरादपीक होङाबू

१५ लिब्नापीक होङाबू

अदुल्‍लामपीक होङाबू

१६ मक्‍केदापीक होङाबू

बेथेलपीक होङाबू

१७ तप्पूहपीक होङाबू

हेपेरपीक होङाबू

१८ अपेकपीक होङाबू

लश्शारोनपीक होङाबू

१९ मादोनपीक होङाबू

हासोरपीक होङाबू

२० शिम्रोन-मोरनपीक होङाबू

अक्षापपीक होङाबू

२१ तानाकपीक होङाबू

मगिद्दोपीक होङाबू

२२ कादेशपीक होङाबू

कर्मेलपी तूक योक्नामपीक होङाबू

२३ नापोथ-डोर सहरमी डोरपीक होङाबू

गिलगालपी तूक गयीमपीक होङाबू

२४ ना तिर्सापीक होङाबू

ङ्‍क खोलोङ् मसा सूक्पोङ् ईल्पो होङाबूस् तूवा।

b 

१२:३ किन्‍नरेत दीरीत्‍ती – अर्थात्, गालील दीरीत्‍ती

c 

१२:३ खारा दीरीत्‍ती – अर्थात्, मृत सागर

कोम् बाँकी तूवाक छाप्कूवा

१३

यहोशू खूवोबूप् छूवा ना नाम्‍लासो हायाम् चखीक तूवा। खोदोलो योबोरोबूआ ख ओरोलअ, “आन् खूवोबूप् छूवाखाता खीक्‍का आम् हारीसो हायाम् खालेताक तूये, खोदोलोई होसोङ् हायाम् देतो छाप्कूवा हूक्पी ताईम् बाँकीङ् तूचाये।

२ “होसोङ् हूक्पी ताईम् बाँकी तूक छाप्कूवा ङ्‍कस्ङा के: पलिश्तीचीम् खोलोङ् प्रान्त लो गशूरीस्लो,

३ मिश्र छाप्कूवामी नाम्‍आप्स्को हेम्क शिहोन देप् योऊपीका एक्सा योऊना हेम्क एक्रोनमी रीम् सम्मो — ङ्‍क खोलोङ् कनानीचीम् भागपी ङीराक तूये, (पलिश्तीचीम् ङाची प्रान्त, अर्थात् गाजा, अश्दोद, अश्कलोन, गात ना एक्रोनपीक चारखम् तोप्ची, ना योऊमेर हेम्पीक अव्वीचीम्सो),

४ योऊमेर हेम्पीक कनानीचीम् खोलोङ् छाप्कूवा, सीदोनीचीम् आरा नीङ् मीचीक छाप्कूवापीका अपेक ना एमोरीचीम् रीम् सम्मो,

५ होसोङ् गबालीचीम् छाप्कूवा, ना नाम्‍आप्स्को हेम् हेर्मोन कोम्मी गोपीक बाल-गादपीका एक्सा लेबो-हमातमी बेँसी सम्मो क खोलोङ् लेबनान।

६ “खीक्‍का लेबनानपीका मिस्रपोतमैम सम्मोक कोम् हेम्क छाप्कूवापी तूप् खोलोङ् मीस्, अर्थात् सीदोनीस्, मूङ्‍कस् खोलोङ् कोङा इस्राएलीचीम् लाईस्पीका लातूतोची। आना ङ्‍क छाप्कूवा इस्राएलीस् कोङा आरेई मन्‍नाक तोङ्ना हक् मम् लागी हाईपीचीव।

७ हन्‍ना ङ्‍क छाप्कूवा बोची गोङ् लो मनश्शेम् आधा गोङ्लो हक् मम् लागी हाईपीचीव।”

यर्दनमी नाम्‍आप्स्को हेम्क छाप्कूवा हास्चीक

८ योबोरोबूम् सूसो मप् मोशाआ खची लागी छूतेई मक तोङ्ना रूबेनमी गोङ्पीक, गादमी गोङ्पीक ना मनश्शेम् आधा गोङ्पीक मीचा नाम्‍आप्स्को यर्दन नावादेपा मोशाआ खस् पीचीक थाम्पूम् हक् तची।

९ खचा हक् मस्को रीम् ङ्‍क तोङ्‍क तूवा: अर्नोन योऊमी चाखेम्पी तूवाक अरोएर ना मूङ्‍क बेँसीम् म्‍रापीक सहरपीका मेदबामी खोलोङ् टार दीबोन सम्मो,

१० ना हेश्बोनपी चारखम् तोम् लागी एमोरीचीम् होङाबू सीहोनमी खोलोङ् सहर अम्मोनीचीम् रीम् सम्मोङ्,

११ गिलाद छाप्कूवा, गशूरी ना माकातीम् रीम् सम्मोङ्, ना खोलोङ् हेर्मोन कोम्, ना सलका सम्मोक खोलोङ् बाशान —

१२ अर्थात् अस्तारोत ना एद्रईपी चारखम् तोप् ओग होङाबू, खङाङ् रपाईची तूवाकपीका लेताना ताक तूवा, खम् खोलोङ् बाशान चारखम् सम्मोङ्। ऊदोईपीक्यालो मूङ्‍कची मोशाआ हारेई मस्‍ना खेदा मस्क तूवा।

१३ खोदोलोई इस्राएलीचा गशूरीस् लो माकातीस्लो खेदा मान्मची। खन्सा एसेक लेई सम्मो इस्राएलीचीम् रापी गशूरीस् लो माकातीस्लो तूचाईक तूये।

१४ खोदोलोई लेवीम् गोङ् खसा ऊसो हक् मम् लागी थाम्पूवारमी भाग मान्पी, ऊदोईपीक्यालो योबोरोबू इस्राएलपीक नीनाम्माम् लागी मीःपी चारेईमम् बलि क खसा यादे मक तोङ्ना मूङ्‍क हक् मम् लागी खची भाग के।

१५ मोशाआ रूबेनमी गोङ् खची वंश-वंश तूवाक तोङ्ना खस् ओरोना हाईपीचीक तूवा:

१६ खची रीम् ङ्‍कतोङ्ना तूवा: अर्नोन योऊमी चाखेम्पी तूवाक अरोएर ना मूङ्‍कपी तूवाक बेँसीम् रापीक सहर, ना मेदबामी खोलोङ् तेल्म्पीका एक्सा

१७ हेश्बोन ना मूङ्‍क तेल्म्पीक खोलोङ् सहर, दीबोन, बामोत-बाल, बेथ-बाल-मोन,

१८ यहसा, कदेमोत, मेपात,

१९ किर्यातैम, सिब्मा ना बेँसीम् कोम्पी तूवाक सेरेथशेहार,

२० बेथ-पोर, पिसगामी थारामा हेम्क थाम्पू, ना बेथ-यशीमोत सम्मोङ् —

२१ तेल्म्पीक खोलोङ् सहर ना हेश्बोनपी चारखम् तोप् एमोरीचीम् होङाबू सीहोनपीक खोलोङ् चारखम्, मूङ्‍क मोशाआ मिद्यानमी चारखम् तोप्ची, अर्थात् सीहोनलो सन्धि मना मूङ्‍क छाप्कूवापी तूप् एवी, रेकेम, सूर, हूर ना रेबाम् साथपी खोलोङ् सेत्चीक तूवा।

२२ जूम्‍लूक् मस्लो सेत्चीक बाहेक बओरमी वात्छा म्छा, खारीबो मप् बालामसो इस्राएलीचा दोप्सेलआ सेत्ची।

२३ रूबेनीचीम् रीम् देप् यर्दन योऊमी चाखेम् सम्मो तूवा। रूबेनीचीचा हक् मम् लागी खची भाग खची वंश-वंश तोङ्ना सहर लो तेल्‍लो ङ्‍कस्ङा तूवा।

२४ होसोङ् मोशाआ गादमी गोङ् खची होप्मी वंश-वंश तोङ्ना ओरोना हाईपीचीक तूवा:

२५ खची रीम् ङ्‍कतोङ्ना तूवा: याजेर लो गिलादपीक खोलोङ् सहरलो ना अम्मोनीचीम् आधा छाप्कूवा, रब्बाम् दोक्पीक अरोएर सम्मो,

२६ ना हेश्बोनपीका रामतमस्पा ना बेतोनीम सम्मो, ना महनोमपीका दबीरमी रीम् सम्मोङ्,

२७ ना बेँसीपीक बेथ-हाराम, बेथ-निम्रा, सुक्‍कोत, सापोन ना हेश्बोनपीक होङाबू सीहोनमी चारखम्पीक एत्‍ताकतोदी खोलोङ् (यर्दनमी नाम्‍आप्स्को हेम्पीक किन्‍नरेत दीरीत्‍तीम्d नाक्‍का चाखेम् सम्मो)।

२८ गादीचा हक् मम् लागी खची वंश-वंश तोङ्ना, सहर लो तेल्‍लो ङ्‍कस्ङा तूवा।

२९ होसोङ् मोशाआ मनश्शेम् आधा गोङ् खची वंश-वंश तोङ्ना खस् ओरोना हाईपीचीक तूवा:

३० खची रीम् ङ्‍कतोङ्ना तूवा: महनोमपीका बाशान सम्मो, बाशानपीक होङाबू ओगमी खोलोङ् चारखम् — बाशानपी तूवाक याईरमी खोलोङ् खची तेल, तूक्पोङ् सहर खोलोङ्,

३१ ना गिलादमी आधा भाग, अस्तारोत लो एद्रईलो (बाशानपी ओगमी होङाबूम् सहर)। ङ्‍क खोलोङ् मनश्शेम् वात्छा म्छा माकीरमी छामाईचीम् लागी खची वंश-वंश तोङ्ना पीचीक तूवा।

३२ यरीहोम् नाम्‍आप्स्को हेम्पी, यर्दन नावादेपाक मोआबमी तेल्म्पी मोशाआ हक् मम् लागी हास्क भाग ङ्‍कस्ङा के।

३३ खोदोलोई लेवीम् गोङ् हक् मम् लागी मोशाआ ऊसो थाम्पूम् भाग मान्पीची। इस्राएलपीक नीनाम्माआ यादे मक तोङ्ना खङ् खची हक् मम् भाग छूवा।

d 

१३:२७ अर्थात्, गालील-दीरीत्‍तीम्

यर्दनमी नाम्काम्स्को हेम्पीक कनान छाप्कूवा हास्चीक

१४

एलाजार पूजारी, नूनमी वात्छा म्छा यहोशू ना इस्राएलमी गोङ्पीक लाम्‍लछाचा खस् हाईपीचीक तोङ्ना इस्राएलीचा कनान छाप्कूवापी हक् तोक्स्चीक थाम्पू ङ्‍कस्ङा तूवा।

२ योबोरोबूआ मोशालाम्पा मूङ्‍क बोची ना आधा गोङ्चीम् लागी आज्ञा मक तोङ्ना कर्‌सीङ् होक्स्चीना खची भाग हाईपीची।

३ नीच्‍ची लो आधा गोङ्चीलो देप् यर्दन योऊ नावादेपा मोशाआ हक् मम् पीचीकङ् तूवा, खोदोलोई लेवीस् क खसा ऊसो भाग मान्पीस्क तूवा,

४ ऊदोईपीक्यालो योसेफमी वात्छा म्छास्ङा नीच्‍ची गोङ् — मनश्शे लो एफ्राइमलो — तूवा। लेवीस् तूम् लागी सहर, खची पोसू चारेई छूम् लागी ना खची चूम्सोस् यूम् लागी जीस् थाम्पू बाहेक बीन्‍नीपा ऊसो भाग मान्पीस्क तूवा।

५ योबोरोबूआ मोशा आज्ञा पीक तोङ्ना इस्राएलीचा छाप्कूवा हास्ची।

कालेब हेब्रोन पीचीक

६ खीक्‍काना यहूदाम् गोङ्पीक खोलोङ् मीस् गिलगालपी यहोशूम् दोक्पी ता, ना कनज्जी यपुन्‍नेम् वात्छा म्छा कालेबआ यहोशू ओरोलअ, “योबोरोबूआ कादेश-बर्नेपी ईची तोक्पी नीनाम्माम् मीस् मोशा लक रीङ्ने आना छेत्चयक तूये।

७ योबोरोबूम् सूसो मप् मोशाआ कादेश-बर्नेपीका ङ्‍क छाप्कूवापी चीवा मम् लागी पोक्सोलो कोङ् लीक्पोङ् दोङ् बायोक तूवा, ना कोङा ओहोपा बूजेईमूक तोङ्‍क खोलोङ् रीदाम् ख ईयू।

८ खोदोलोई कोङ्लो खाईप् ओ बू ओ नेछोचा खोलोङ् मीस्मी सानीवा कीम् लप् मदीत्चीक तूवा, खोरोदोसो कोङ्ने पूरा सानीवाआ योबोरोबू ओ नीनाम्माम् दोस्-दोस् लाम्दूमो।

९ खन्सा खूङ्‍क लेईङा मोशाआ पस्तूनचना कोङ् ओरोलोक तूवा, ‘आना आम् लोङ्आ सीक्‍क थाऊतोदी आछीयाङ् आम्मी लो आम् छामाईचीम्‍लो हूक्पी दोस्का सम्मोकम् लागी छूये, ऊदोईपीक्यालो आन् पूरा आम् सानीवापीका योबोरोबू आम् नीनाम्माम् दोस्-दोस् लाम्दूमाक तूये’।

१० “हन्‍ना खोङ्व, इस्राएलीस् गोङ्‍रूत्खाप् थाम्पूपी लाम्दूमाचालो योबोरोबूआ मोशा ङ्‍क रीङ् लक नाम्‍लापीका ईनीम्बा लीक्पोङ् ङाक्दोङ् बाईखीक तूये, ना खसा पीकाक तोङ्ना योबोरोबूआ कोङ् होसोङ् लेन्चामीयोचोयोकङ् तूये। हन्‍ना खोङ्व, कोङ् एसे रेक्पोङ् ङाक्दोङ् बायोक तूये’।

११ खोरोदोसो कोङ् मोशाआ पोक्सोक लेईपी कोङ् देई ओ राःरालोकई तूवो, ईनीम्बासो खूङ्‍क तोङ्‌क राःरालोकङ् तूवोचोयो। पाखापी जूम्‍लूक् मस् खाईम् लागी ओ राःरा मूङ्‍क नाम्‍लापी देई तूवा, ईनीम्बासो खूङ्‍क तोदीङ् तूचाये।

१२ खन्सा हन्‍ना ङ्‍क कोम् हेम्क छाप्कूवा कोङ् पीयोव; ङ्‍कम् तोक्पी योबोरोबूआ मूङ्‍क लेईङा ओपी यादे मक तूवा। मूङ्‍कपी अनाकीस् तूवा, खीक्‍का खची सहर हायाम् देप्-देप् ना पर्खालआ ऊर्म् पा तूवा पीम् आना मूङ्‍क नाम्‍लापीङ् येन्क तूवा। खोदोलोई योबोरोआ कोङ् बोछोक्सोदोक खम् रीङ्बऊ तोङ्ना कोङा खस् खेदामूयोची।”

१३ खीक्‍काना यहोशूआ यपुन्‍नेम् वात्छा म्छा कालेब आसीक् पीयू, ना हक् मम् लागी हेब्रोन पीयू।

१४ खन्सा कनज्जी यपुन्‍नेम् वात्छा म्छा कालेबमी हक् गोपी हेब्रोन ईनीम्बा सम्मोङ् तूये, ऊदोईपीक्यालो ख पूरा म्सानीवापीका इस्राएलपीक नीनाम्माम् दोस्-दोस् लाम्दूमाक तूवा।

१५ (हेब्रोनमी नीङ् लाईस्पी किर्यत-अर्बा तूवा। मूङ्‍क अर्बा अनाकीस् तूवाकपी खोलोप्का दूङ् राःरालोक मीस् तूवा।)

खीक्‍काना छाप्कूवा जूम्‍लूक् मम्पीका नोन्ची।

यहूदाम् भाग

१५

यहूदाम् गोङ्मी भाग खची वंश-वंश तोङ्ना एदोममी रीम् सम्मो, ना योऊमेर हेम् क सीनपीक गोङ्‍रूत्खाप्-थाम्पू सम्मो तूवा।

२ योऊमेर हेम्पीक खची रीम् क खारा दीरीत्‍तीम्a योऊमेर हेम्पीक खाडीपीका थोक्साक तूवा।

३ मूङ्‍क रीम् अक्रब्बीममी कोम् हेम्क लाम्मी योऊमेर हेम्पीका छूक्‍तो जीनलाम्पा कादेश-बर्नेमी योऊमेर सम्मो म्थोम्‍ला खाता। खीक्‍काना मूङ्‍क हेस्रोन कना अद्दार सम्मो म्‍थोम्‍ला खाताना कर्का हेम् रीम्क तूवा।

४ मूङ्‍कपीका मूङ्‍क रीम् अज्मोन कना मिश्रपीक योऊपी लत्‍ताना भूमध्य सागरपी याताक तूवा। मूङ्‍कचीम् योऊमेर हेम्क रीम् ङ्‍कङ् के।

५ नाम्‍आप्स्को हेम्क रीम् खारा दीरीत्‍तीपीकाb देप् यर्दन योऊ याताक थाऊ सम्मो तूवा।

योऊना हेम्क रीम् देप् यर्दन योऊ याताक खरा दीरीत्‍तीम् योऊना हेम्पीका थोक्साना

६ बेथहोग्लापी म्थोम्‍ला खाताना बेथ-अराबापीका योऊमेर हेम् छूक्‍तो खाता, ना मूङ्‍क रीम् रूबेन म्छा बोहनमी लूङ् सम्मो खाताक तूवा।

७ मूङ्‍क रीम् आकोरमी बेँसीपीका दबीर सम्मो म्थोम्‍ला खाताक तूवा, खीक्‍का योऊना हेम् क, योऊमी योऊमेर हेम्पी तूवाक अदुम्मीममी कोम् हेम्क लाम्मी सीदा गिलगाल हेम् खाताक तूवा। खीक्‍का मूङ्‍क रीम् एन-शेमेश नीङ् मीचीक पोक्‍रीम् चाखेम्-चाखेम् छूवाना एन-रोगेलपी लत्‍ताक तूवा।

८ होसोङ् मूङ्‍क रीम् बेनहिन्‍नोममी बेँसी छूवाना यबूसी, अर्थात् यरूशलेममी योऊमेर हेम् म्थोम्‍ला खाताक तूवा। खीक्‍का मूङ्‍क रीम् हिन्‍नोममी बेँसीम् नाम्काम्स्को हेम्पी तूवाक ना रपाईचीम् बेँसीम् नाक्‍का योऊना हेम्पीक कोम्मी म्छो सम्मो खाताक तूवा।

९ मूङ्‍क रीम्ङा कोम्मी म्छोक्पीका नेप्‍तोह नीङ् मीचीक काऊमी म्पूई सम्मो तातेकाना एप्रोन कोम्पीक सहर सम्मो खाताक तूवा। होसोङ् मूङ्‍क रीम् बाला, अर्थात् किर्यत-यारीम सम्मो तातेकाक तूवा।

१० बालापीका मूङ्‍क रीम् सेइर कोम् सम्मो नाम्काम्स्को हेम् रीम्ना, यारीम कोम्मी (मूङ्‍क कसालोनसो मीयची) योऊना चाखेम् छूक्‍तो बेथ-शेमेश सम्मो यूवाना तिम्ना मीचीक थाऊपी लत्‍ताक तूवा।

११ मूङ्‍क रीम् होसोङ् एक्रोनमी योऊमेर हेम् तातेकाक तूवा, ना होसोङ् शिक्‍करोनपी तातेकाना बाला कोम् कखीना यब्नेलपी लत्‍ताना मूङ्‍क रीम् दीरीत्‍तीम् चाखेम् सम्मो तातेकाक तूवा।

१२ नाम्काम्स्को हेम्क रीम् क भूमध्य सागर सम्मो छूवाखाता।

यहूदाम् छामाईचीम् खची वंश-वंश तोङ्ना लीक् हेम्क रीम् ङ्‍कङ् तूवा।

कालेबआ हेब्रोन लो दबीरलो म्हूक्पी मक

न्यायकर्ता १:११-१५

१३ यहोशू योबोरोबूआ आज्ञा पीक तोङ्ना खसा यपुन्‍नेम् वात्छा म्छा कालेब यहूदापी ङ्‍क भाग पीयू, अर्थात् अनाकमी खूक्सू अर्बामी सहर, किर्यत-बर्बा, मूङ्‍क हेब्रोनसो मीयची।

१४ कालेबआ मूङ्‍कपीका सूप्पो अनाकीस्, शेशै, अहीमन ना तल्मै अनाक वंशपीकस् लात्दीत्ची।

१५ मूङ्‍कपीका ख दबीरपी तूवाक मीस्मी ऊल्‍लोङ्पी जूम्‍लूक् मस् खाता। (लाईस्पीन् मूङ्‍क दबीरमी नीङ् किर्यत-सेपेर तूवा।)

१६ खीक्‍का कालेबआ ओरोपीका, “आस्कसाई किर्यत-सेपेरलो जूम्‍लूक् मईना मूङ्‍क म्हूक्पी मय मूङ्‍क मीस् कोङा ओ मेकछा अक्सालो सूर् मीयूपूयो।”

१७ कालेबमी म्नेछो कनजमी वात्छा म्छा ओत्निएलआ मूङ्‍क किर्यत-सेपेर म्हूक्पी मअ ना कालेबआ म्छा अक्सा खलो सूर् मीपी।

१८ ईलेई अक्सा ओत्निएलमी दोक्पी खाताक नाम्‍लापी अक्साआ म्पापी ईबूम् थाम्पू ङोम् लागी ओत्निएल आरेई मअ। खीक्‍का अक्सा म्मोकोक्‍ती थेम्पीका लत्‍ताकप्का कालेबआ ख ओरोलअ, “आना ऊई चाहेई मय?”

१९ खोदोलो अक्सा ओरोपीका, “कोङ् ईबूम् हूक्छो पीयोव। आना कोङ् नेगेवपी थाम्पू पीयोकसा कोङ् हन्‍ना काऊमी पूईसो पीयोव।” खीक्‍का कालेबआ ख तोक्‍काक लो नूक्‍काकलो काऊमी पूई पीयू।

यहूदापीक सहर

२० यहूदाम् गोङ्चा हक् मम् तचीक थाम्पू खची वंश-वंश तोङ्ना ङ्‍कस्ङा के:

२१ नेगेवपीका छूबूरी योऊमेर हेम्क एदोममी रीम् हेम् यहूदाम् गोङ्चीम् नाक्‍का चाखेम्पीक सहर ङ्‍कस्ङा तूवा:

कब्सेल, एदेर, यागूर,

२२ कीना, दीमोना, अदादा,

२३ केदेश, हासोर, यित्नान,

२४ जीप, तेलेम, बालोत,

२५ हासोरहादत्ता, किर्योत-हेस्रोन (मूङ्‍क हासोर के),

२६ अमाम, शेमा, मोलादा,

२७ हसर-गद्दा, हेश्मोन, बेथ-पालेत,

२८ हसर-शूआल, बेर्शेबा, बिज्योत्या,

२९ बाला, ईम, एसेम,

३० एल्तोलद, कसील, होर्मा,

३१ सिक्लग, मद्‍मन्‍ना, सन्सन्‍ना,

३२ लबाओत, शिल्हीम, ऐन ना रिम्मोन। मूङ्‍कपीक खोलोङ् नीस्पोङ् बोची सहर के।

३३ होसोङ् तराईपी क:

एश्तोल, सोरा, अश्ना,

३४ जानोह, एनगन्‍नीम, तप्पूह, एनाम,

३५ यर्मूत, अदूल्‍लाम, सोको, आजेका,

३६ शारैम, अदीतैम ना गदेरा (अथवा गदेरोतेम)। मूङ्‍कपीक तेल्चीका खोलोङ् ईक्पोङ् लीची सहर के।

३७ सनान, हदाशा, मिग्दलाद,

३८ दिलान, मिस्पा, योक्‍तेल,

३९ लाकीश, बोस्कत, एग्लोन,

४० कोब्बन, लहमास, कितलीश,

४१ गदेरोत, बेथ-दागोन, नामा ना मक्‍केदा। मूङ्‍कपीक तेल्चीका खोलोङ् ईक्पोङ् तूक्ची सहर के।

४२ लिब्ना, एतेर, आशान,

४३ यिप्‍ताह, अश्ना, नसीब,

४४ कीलाह, अक्जीब ना मारेशा। मूङ्‍कपीक तेल्चीका खोलोङ् बोची सहर के।

४५ खोलोङ् सहर ना तेल्चीका एक्रोन,

४६ एक्रोनपीका नाम्काम्स्को हेम् अश्दोदमी दोक्पीक खोलोङ् सहर लो मूङ्‍कपीक तेल्‍लो,

४७ अश्दोद, मूङ्‍कपीक सहर लो तेल्‍लो, गाजा, मूङ्‍कपीक सहर लो तेल्‍लो, मिश्रपीक योऊ ना भूमध्य सागर चाखेम् सम्मोङ्।

४८ होसोङ् कोम् हेम्क छाप्कूवापी क:

शामीर, यत्तीर, सोको,

४९ दन्‍ना, किर्यत-सन्‍ना (मूङ्‍क दबीर के),

५० अनाब, एश्तमोह, अनीम,

५१ गोशेन, होलोन ना गीलोह। मूङ्‍कपीक तेल्चीका खोलोङ् ईक्पोङ् नीच्‍ची सहर के।

५२ अरब, दुमा, एशान,

५३ यानूम, बेथ-तप्पूह, अपेका,

५४ हुम्ता, किर्यत-अर्बा (मूङ्‍क हेब्रोन के) ना सीओर। मूङ्‍कपीक तेल्चीका खोलोङ् बोची सहर के।

५५ माओन, कर्मेल, जीप, युत्ता,

५६ यिजरेल, योक्दाम, जानोह,

५७ कैन, गिबा ना तिम्ना। मूङ्‍कपीक तेल्चीका खोलोङ् ईक्पोङ् सहर के।

५८ हल्हूल, बेथ-सर, गदोर,

५९ मारात, बेथ-अनोत ना एल्तकोन। मूङ्‍कपीक तेल्चीका खोलोङ् तूक्ची सहर के।

६० किर्यत-बाल (मूङ्‍क किर्यत-यारीम के) ना रब्बा। मूङ्‍कपीक तेल्चीका खोलोङ् नीच्‍ची सहर के।

६१ होसोङ् गोङ्‌रूत्खाप्-थाम्पूपी क:

बेथ-अराबा, मिद्दीन ना सकाका,

६२ निब्शान, रूम्मी सहर ना एन-गदी। मूङ्‍कपीक तेल्चीका खोलोङ् तूक्ची सहर के।

६३ यरूशलेमपी तूप् यबूसीस् यहूदाम् छामाईचा खेदा मम् मान्दूर्‌ची। मूङ्‍क यबूसीस् एसेक लेई सम्मो यरूशलेमपीक यहूदाम् छामाईचीकाङ् तूचाईक तूये।

a 

१५:२ खारा दीरीत्‍ती – अर्थात्, मृत सागर

b 

१५:५ खारा दीरीत्‍ती – अर्थात्, मृत सागर

एफ्राइममी लो मनश्शेमीलो खची भाग

१६

योसेफमी म्छामाईमी भाग ङ्‍कङ् के: मूङ्‍कम् रीम् यरीहोम् नाम्‍आप्स्को हेम्पीक काऊ, अर्थात् यरीहोम् दोक्पीक यर्दनपीका एक्सा म्थोम्‍ला खास्को लाम् गोङ्‌रूत्खाप्-थाम्पूलाम्पा छूवाना बेथेलमी कोम् हेम्क छाप्कूवा सम्मो तातेकाक तूवा।

२ होसोङ् बेथेलपीका लूजपी लत्‍ताना अरकीम् रीम्मी अतारोत सम्मो तातेकाक तूवा।

३ खीक्‍का मूङ्‍क नाम्काम्स्को हेम् दाली यूवाना यल्पेतीम् रीम् लाम्पा छूवाना नूक्‍का बेथ-होरोनमी चाखेम्‍लाम्पा छूक्‍तो गेजेर सम्मो तातेकाना भूमध्य सागरपी खाताना याताक तूये।

४ ओरोना मनश्शे लो एफ्राइमलो, योसेफमी नीप्पो म्छामाईचा खची हक् तची।

५ एफ्राइममी छामाईचीम् रीम् खची वंश-वंश तोङ्ना ङ्‍कङ् के:

मूङ्‍कचीम् खची भागमी नाम्‍आप्स्को हेम्क रीम् अतारोत-अद्दारपीका मेक्‍तोकाक बेथ-होरोन छूवाना

६ भूमध्य सागर सम्मो तूवा। मूङ्‍क रीम् योऊमेर हेम्पीक मिक्मतातलाम्पा छूवाना नाम्‍आप्स्को हेम् आत्‍ता ना तानत-शीलो तातेकाना मूङ्‍कम् चाखेम्-चाखेम् छूक्‍तो यानोह सम्मो तातेकाक तूवा।

७ खीक्‍का मूङ्‍क यानोहपीका अतारोत लो नारालो सम्मो म्दाली यूवाना यरीहो तातेकाना यर्दनपी लत्‍ताक तूवा।

८ मूङ्‍क रीम् तप्पूहपीका नाम्काम्स्को हेम् खाताना कनामी खम्‍ला सम्मो म्दाली यूवाना भूमध्य सागरपी याताक तूवा। एफ्राइममी गोङ्मी हक् खची वंश-वंश तोङ्ना ङ्‍कङ् के।

९ ङ्‍कपीका बाहेक, मनश्शेम् छामाईमी हक् तूवाकपीका एफ्राइममी छामाईचीम् लागी छूतेई मस्‍ना यूक्स्चीक खोलोङ् सहर लो मूङ्‍कपीक तेल्‍लो खोलोङ् तूवा।

१० खोदोलोई खचा गेजेरपी तूवाक कनानीस् खेदा मान्मची। एसेक लेई सम्मोङ् कनानीस् एफ्राइमीचीम् खची रापी तूचाईक तूये, खोदोलोई खस् दूक्नासी मान्दीङा लक् मप् रोः छूवाक तूये।

१७

योसेफमी बूसूम्छाप् म्छा मनश्शेम् गोङ्पी छूवाक म्भाग, अर्थात् मनश्शेम् तूस्बूई म्छा माकीरमी भाग ङ्‍कङ् के। गिलादीचीम् खची खूक्सू माकीरआ गिलाद लो बाशानलो तअ, ऊदोईपीक्यालो ख जूम्‍लूक् मप् मीस् तूवा।

२ खन्सा मनश्शेम् बाँकी तूवाक म्छामाईचा, अर्थात् अबीएजेरमी म्छामाईचा, हेलेकमी म्छामाईचा, अस्रीएलमी म्छामाईचा, शकेममी म्छामाईचा, हेपेरमी म्छामाईचा, शमीदामी म्छामाईचा खची वंश-वंश तूवाक तोङ्ना खची भाग तची। खची वंश तूवाक तोङ्ना, योसेफमी म्छा मनश्शेम् वात्छा म्छामास् ङ्‍कस्ङा के।

३ मनश्शेम् पेपे, माकीरमी यय, गिलादमी म्चास् ना हेपेरमी वात्छा म्छा सलोफादमी वात्छा म्छास् मान्तूक तूवा, खोदोलोई मीम्छास्ङाङ् तूवा। मूङ्‍कम् मीम्छा म्छाचीम् खची नीङ्: महला, नोआह, होग्ला, मिल्का ना तिर्सा तूवा।

४ खचा पूजारी एलाजार, नूनमी वात्छा म्छा यहोशूम् लो लाम्‍लछाचीम्‍लो लाईस्पी ताना ओरोपीका, “केईका ओखी बूबू-नेछोचीम् रापीङ् हक् पीम् छूये पीकाना योबोरोबूआ मोशा आज्ञा पीक तूवा।” खन्सा योबोरोबूम् आज्ञा तोङ्ना यहोशूआ खस् खची बोङ्चीम् रापीङ् भाग पीची।

५ खीक्‍का मनश्शेआ देप् यर्दन योऊ नावादेपाक गिलाद छाप्कूवा लो बाशान छाप्कूवालो बाहेक ईक्पोङ् भाग थाम्पू तअ,

६ ऊदोईपीक्यालो मनश्शेम् मीम्छा म्छाचासो वात्छा खची छाचीम् रापीङ् भाग तचीक तूवा। गिलाद छाप्कूवा क मनश्शेम् बाँकी छामाईचीम् भागपी तात्‍ता।

७ मनश्शेम् भागपीक रीम् आशेरपीका शकेममी लाईस्पी तूवाक मिक्मतात सम्मो तूवा। मूङ्‍क रीम् योऊमेर हेम् खाताना एन-तप्पूहपी मीस् तूवाक थाऊ सम्मो तातेकाक तूवा।

८ तप्पूहीचीम् छाप्कूवा मनश्शेम् भागपी तात्‍ता, खोदोलोई मनश्शेम् रीम्पी तूवाक तप्पूह क एफ्राइममी छामाईचीम् खची भागपी तात्‍ता।

९ खीक्‍का मूङ्‍क रीम् योऊमेर हेम् कनानमी खम्‍ला सम्मो खाताक तूवा। मनश्शेम् हेप् सहर एफ्राइममी भागपी तात्‍ता, खोदोलोई मनश्शेम् रीम् क खम्‍लाम् योऊना हेम् तूवा, ना मूङ्‍क भूमध्य सागरपी खाताना याताक तूवा।

१० योऊमेर हेम् एफ्राइममी भाग ना योऊना हेम् मनश्शेम् भाग तूवा। मनश्शेम् रीम् क भूमध्य सागर सम्मो खाताक तूवा, ना मूङ्‍क योऊना हेम् आशेर सम्मो ना नाम्‍आप्स्को हेम् इस्साखार सम्मो तातेकाक तूवा।

११ इस्साखारमी लो आशेरमीलो इलाकापी मनश्शेम् भागपी: बेथ-शान ना मूङ्‍कपी खोलोङ् तेल्, यिबलाम ना मूङ्‍कपीक खोलोङ् तेल् ना डोर (अर्थात् नापोथ-डोर), एन्दोर, तानाक ना मगिद्दोपी तूप्ची खीक्‍का मूङ्‍कचीम् खची तेल् तात्‍ता।

१२ खोरोदोसो मनश्शेम् छामाईचा मूङ्‍क सहरपी तूप् मीस् खेदा मम् मान्दूर्‌ची, ऊदोईपीक्यालो मूङ्‍क कनानीचा मूङ्‍क छाप्कूवापी तूम् सानीवा मस्क तूवा।

१३ खोदोलोई मूङ्‍कपी तूवा-तूवालो इस्राएलीस् हायाम् खची राःरालोक छूवाकप्का, खचा खस् दूक्नासी मान्दीङा लक् ममीम् थालेई मची, खोदोलोई पूराङ् खस् खेदा मान्मची।

१४ खीक्‍का योसेफमी छामाईचा यहोशू ओरोलची, “योबोरोबूआ केईका ईनीम्बा सम्मो हायाम् आसीक् पीयीकाकसा केईका पतो-छातो खातीचायाका पीम् छेत्नासो ओखी हक्मी लागी ऊदोई ईक् भागङाङ् आना पीयीका?”

१५ खोदोलो यहोशूआ खस् ओरोलची, “आन्‍नी ओरोसर्प् तूनी, ना एफ्राइममी कोम् हेम्क छाप्कूवा आम्नी लागी चीदाप् छूदोक परिज्जीम् लो रपाईचीम्‍लो छाप्कूवापीक सोगोपी खात्नीना आन्‍ना मूङ्‍क सोगो आम्नी लागी ङार्‌नूम्व।”

१६ खोदोलो योसेफमी छामाईचा ओरोपीका, “कोम् हेम्क छाप्कूवापी केईका वानेकानो। खीक्‍का बेथ-शानपी लो मूङ्‍कपीक तेल्पी तूप्चीपीलो ना यिजरेलमी बेँसीपी तूप् खोलोङ् कनानीचीपी सेलमी रथ तूये।”

१७ खोदोलोई यहोशूआ योसेफमी गोङ्ची, अर्थात् एफ्राइम लो मनश्शेलो ओरोलची, “आन्‍नी ओरोसर्प् तूनी ना हायाम् राःरालोकसो तूनी। खन्सा आम्नी लागी ईक् भागङाङ् छूनो,

१८ खोदोलोई कोम् हेम्क छाप्कूवापीक सोगोसो आम्नीमीङ् छूये। आन्‍ना मूङ्‍कपीक सीछो खोलोङ् ङार्‌नूम्व, खीक्‍का मूङ्‍कम् बरबारपीक थाम्पूसो खोलोङ् आम्नीमीङ् छूये। मूङ्‍क कनानीचीपी सेलमी रथ तूये ना खस् हायाम् खची राःरालोक तूये, खोरोदोसो आन्‍ना खस् खेदा मदूर्‌नूम्।”

एत्‍ताक छाप्कूवा हास्चीक

१८

इस्राएलीचीम् खोलोङ् खची समुदाय शीलोपी बात्ल छूवा, ना मूङ्‍कपी तूम्खास्को तम्बू कीन्ची। मूङ्‍क छाप्कूवा खची हूक्पी छूवाखात्क तूवा,

२ खोदोलोई इस्राएलीस् तूवाकपी होसोङ् खचा तोम् पर्ने हक्मी भाग मान्तोक नूक् गोङ् बाँकी तूवाचा।

३ खन्सा यहोशूआ इस्राएलीस् ओरोलची, “आम्नी खूक्सू-खूलूचीम् योबोरोबू नीनाम्माआ आन्‍नी पीयानीक छाप्कूवापी हक् मम् लागी देक्लेई सम्मोई आन्‍नी छूस्‍नी?

४ हन्‍ना आम्नी ई-ईबूम् गोङ्पीका सू-सूप्पो मीस् आम्नी लागी सोक्नूम्व। खीक्‍का कोङा खस् पोक्सोची, ना खस् खात्ना छाप्कूवा फलची ना खची होप्-होप्मी हूक्पी मम् लन्ची मईचीक भागमी तोक्पी छाप्पस्‍ना ओ लाईस्पी ताईना पयची।

५ आन्‍ना मूङ्‍क थाम्पू नूक् भागपी हास्‍नूम्व। खीक्‍का यहूदा योऊमेर हेम्पी क म्होप्मी रीम् गोपीङ् ना योसेफमी खीम्पोस्चीक योऊना हेम्पी क खची रीम्पीङ् तूम् बोक्से।

६ आन्‍ना मूङ्‍क छाप्कूवाम् नूक् भागमी तोक्पी खोलोङ् रीङ् छाम् यात्नूम्कप्का ओ दोक्पी तात्नूम्व। खीक्‍का योबोरोबू ई नीनाम्माम् लाईस्पी आम्नी लागी कोङा कर्‌सीङ् होम्पीयान्‍नी।

७ खोदोलोई लेवीचा मूङ्‍क थाम्पूपीका ऊसो भाग तयस्‍नो, ऊदोईपीक्यालो योबोरोबूम् पूजारी पदङा खची तोम् पर्ने हक् के। गादमी गोङ्आ, रूबेनमी गोङ्आ ना मनश्शेम् आधा गोङ्आ क नाम्‍आप्स्को हेम् यर्दन नावादेपी, योबोरोबूम् सूसो मप् मोशाआ पीचीक खची होप्-होप्मी हक् तोम् यात्चीक तूये।”

८ मूङ्‍क मीस् पकाना मूङ्‍क छाप्कूवाम् नक्सा बानेई मम्ना ताईम् लागी खातालो यहोशूआ ओरोपीकाना खस् आज्ञा पीची, “खात्नीव, खीक्‍का मूङ्‍क छाप्कूवा खोलोपी फल्नूम्व, ना मूङ्‍कम् तोक्पी खोलोङ् रीङ् छापानूम्ना ओ दोक्पी आत्‍तानीना तानीव, ना ङ्‍क शीलोपीङ् योबोरोबूम् लाईस्पी कोङा आम्नी लागी कर्‌सीङ् होम्पीयान्‍नी।”

९ खीक्‍का मूङ्‍क मीस् खोलोङ् खाताना मूङ्‍क छाप्कूवा फल्ची, ना मूङ्‍क छाप्कूवा नूक् भाग मस्‍ना ई-ईक् भागपी ताईप् सहरमी तोक्पी खोलोङ् रीङ् छाप्ची, ना शीलोम् छाउनीपी तूवाक यहोशूम् दोक्पी आत्‍ताना ता।

१० खीक्‍का यहोशूआ योबोरोबूम् लाईस्पी शीलोपी मूङ्‍कचीम् लागी कर्‌सीङ् होक्स्पीची, ना मूङ्‍कपीङ् यहोशूआ खची भाग-भागपी छूवाक तोङ्ना इस्राएलीस् मूङ्‍क छाप्कूवा हाईपीची।

बेन्यामीनमी भाग

११ बेन्यामीनमी गोङ्मी खची वंश-वंश तूवाक तोङ्ना कर्‌सीङ् होक्स्चीलो ङ्‍कतोङ्ना तात्‍ता। खची भागपी तात्‍ताक थाम्पूम् रीम् यहूदाम् लो योसेफमीलो गोङ्चीम् रापी छूवा।

१२ मूङ्‍कचीम् योऊना हेम्पीक खची रीम् देप् यर्दन योऊपीका थोक्साना यरीहोम् दोलाम्पा योऊना हेम् खाता, ना नाम्काम्स्को हेम्पी तूवाक कोम् हेम्क छाप्कूवा हेम् थोम्‍ला खाताना बेथ-आवेनमी गोङ्‌रूत्खाप्-थाम्पू सम्मो तातेकाक तूवा।

१३ मूङ्‍क रीम् मूङ्‍कपीका लूजसम्मो (अर्थात् बेथेल सम्मो) मूङ्‍कम् योऊमेर हेम् तातेकाना नूक्‍का बेथ-होरोनमी योऊमेर हेम्क कोम्पीका अतारोत-अद्दार सम्मो म्दाली खाताक तूवा।

१४ खीक्‍का मूङ्‍कपीका मूङ्‍क रीम् नाम्काम्स्को हेम् खाताना योऊमेर हेम् रीम्ना बेथ-होरोनमी लाईस्पीक योऊमेर हेम्पीक कोम्पीका यहूदाम् छामाईचीम् किर्यत-बाल सम्मो (अर्थात् किर्यत-यारीम सम्मो) तातेकाक तूवा। नाम्काम्स्को हेम्क रीम् ङ्‍कङ् तूवा।

१५ योऊमेर हेम्क रीम् क किर्यत-यारीममी चाखेम्‍लाम्पा नाम्काम्स्को हेम् खाताना नेप्‍तोहपीक काऊमी म्पूई सम्मो लत्‍ताक तूवा।

१६ मूङ्‍क रीम् बेन-हिन्‍नोममी बेँसीमी लाईस्पी ना रपाईचीम् बेँसीम् योऊना हेम्क कोम्मी नाक्‍का चाखेम्पी म्दाली यूवाना यबूसीचीम् सहरमी योऊमेर हेम्पीक हिन्‍नोममी बेँसीपीका म्दाली यूवाना एन-रोगेलपी लत्‍ताक तूवा।

१७ मूङ्‍क योऊना हेम् कीनाना एन-शेमेश हेम् खाताना अदुम्मीममी कोम् हेम्क लाम्मी लाईस्पीक गलीलोतपी लत्‍ताना रूबेनमी म्छा बोहनमी लूङ् तूवाकपी लत्‍ताक तूवा।

१८ मूङ्‍कपीका मूङ्‍क रीम् बेथ-अराबामी सीधा योऊना हेम् खाताना अराबापीङ् म्दाली यूवाक तूवा।

१९ मूङ्‍क रीम् होसोङ् बेथ-होग्लाम् योऊनामी चाखेम्पी लत्‍ताना यर्दनमी योऊमेर हेम् तूवाक खारा दीरीत्‍तीम्a योऊना हेम्क खाडीपी याताक तूवा। योऊमेर हेम्क रीम् ङ्‍कङ् तूवा।

२० मूङ्‍कम् नाम्‍आप्स्को हेम्क रीम् क देप् यर्दन योऊ छूवा।

बेन्यामीनमी गोङ्मी वंश-वंश तोङ्ना खस् हक् मम् पीचीक भगामी लीक् हेम्‍लाम्पाक रीम् ङ्‍कङ् तूवा।

बेन्यामीन पीचीक सहर

२१ बेन्यामीनमी गोङ्आ खची वंश-वंश तोङ्ना तचीक सहर ङ्‍कस्ङा तूवा:

यरीहो, बेथ-होग्ला, एमेक-कसीस,

२२ बेथ-अराबा, समारैम, बेथेल,

२३ अब्बीम, पारा, ओप्रा,

२४ कपरअमोनी, ओप्नी ना गेबा। मूङ्‍कपीक तेल्चीका खोलोङ् ईक्पोङ् नीच्‍ची सहर ङ्‍कस्ङा तूवा।

२५ गिबोन, रामा, बेरोत,

२६ मिस्पा, कपीरा, मोशा,

२७ रेकेम, यिर्पल, तरला,

२८ सेलाह, एलेप, यबूस (अर्थात् यरूशलेम), गिबा ना किर्यत। मूङ्‍कपीक तेल्चीका खोलोङ् ईक्पोङ् लीची सहर ङ्‍कस्ङा तूवा।

बेन्यामीनमी छामाईचीम् हक् खची वंश-वंशम् लागी ङ्‍कङ् के।

a 

१८:१९ खारा दीरीत्‍ती – अर्थात्, मृत सागर

शिमियोनमी भाग

१९

दोस्रो कर्‌सीङ् शिमियोनमी गोङ्मी नीङ्पी खची वंश-वंश तोङ्ना लत्‍ता। खची हक् गोपी परेई छूवाक भाग क यहूदाम् इलाका गोपी तात्‍ता।

२ खची अधिकार गोपीक सहर ङ्‍कस्ङा के:

बेर्शेबा (अर्थात् शेबा), मोलादा,

३ हसर-शूआल, बाला, एसेम,

४ एल्तोलद, बतूल, होर्मा,

५ सिक्लग, बेथ-मर्काबोत, हसर-सूसा,

६ बेथ-लबाओत ना शारूहेन। मूङ्‍कपीक तेल्चीका ईक्पोङ् सूप्ची सहर ङ्‍कस्ङा तूवा।

७ ऐन, रिम्मोन, एतेर ना आशान — मूङ्‍कपीक तेल्चीका लीची सहर ङ्‍कस्ङा तूवा —

८ खीक्‍का मूङ्‍क सहरमी बरबारपीक खोलोङ् तेल् बालात-बेअर, (नेगेवमी रामा) सम्मोङ्।

शिमियोनमी गोङ्मी हक् खची वंश-वंश तूवाक तोङ्ना ङ्‍कस्ङा के।

९ शिमियोनमी छामाईचा यहूदाम् छामाईचीम् भागपीकाङ् हक् तचीक तूवा, ऊदोईपीक्यालो यहूदाम् छामाईचा खचा चाहेई मस्कप्का दूङ्देतो तचीक तूवा। खन्सा शिमियोनमी छामाईचा यहूदाम् भागमी रीम् गोपीङ् हक् तचीक तूवा।

जबूलूनमी भाग

१० तेस्रो कर्‌सीङ् जबूलूनमी छामाईचीम् नीङ्पी खची वंश-वंश तूवाक तोङ्ना ओरोना लत्‍ता:

मूङ्‍कचा हक् मम् रीम् सारीद सम्मो छूवा।

११ खीक्‍का खची रीम् नाम्काम्स्को हेम् मरला सम्मो पतोखाता ना दब्बेशेत सम्मो खाताना योक्सानाममी लाईस्पीक खम्‍ला सम्मो तातेकाक तूवा।

१२ मूङ्‍क रीम् सारीदपीका होसोङ् नाम्‍आप्स्को हेम् किस्लोथ-तबोरमी रीम् सम्मो नाम्‍आप्स्को हेम् रीम्क तूवा। मूङ्‍क दाबरतपी लत्‍ताना यापी सम्मो म्थोम्‍ला खाताक तूवा।

१३ मूङ्‍कपीका मूङ्‍क नाम्‍आप्स्को हेम् खाताना गात-हेपेर सम्मो ना इथ-कासीनपी लत्‍ताना रिम्मोन सम्मो तातेकाना नेआ हेम् खाताक तूवा।

१४ खीक्‍का मूङ्‍क रीम् हन्‍नतोनमी योऊमेर हेम् रीम्ना यिप्‍ताहएलमी बेँसीपी तातेकाक तूवा।

१५ मूङ्‍क रीम् गोपी काथाथ, नहलल, शिम्रोन, इदलाह ना बेथलेहेमसो तूवा। मूङ्‍कपीक खोलोङ् तेल्चीका ईक्पोङ् नीच्‍ची सहर के।

१६ खचीम् खची वंश-वंश तूवाक तोङ्ना जबूलूनमी गोङ्मी हक् गोपीक सहर मूङ्‍कपीक तेल्चीका ङ्‍कस्ङा के।

इस्‍साखारमी भाग

१७ चौथो कर्‌सीङ् इस्साखारमी छामाईचीम् नीङ्पी खची वंश-वंश तूवाक तोङ्ना ओरोना लत्‍ता:

१८ मूङ्‍कचीम् खची रीम् यिजरेल, कसुल्‍लोत, शूनेम,

१९ हपरैम, शीओन, अनाहारत,

२० रब्बीत, किश्योन, एबेस,

२१ रेमेत, एन-गन्‍नीम, एन-हद्दा ना बेथ-पसेस छूवाना

२२ मूङ्‍क रीम् तबोर, शहसूमा ना बेथ-शेमेश सम्मो तातेकाना देप् यर्दन योऊपी याताक तूवा। मूङ्‍कपीक खोलोङ् तेल्चीका ईक्पोङ् तूक्ची सहर ङ्‍कस्ङा के।

२३ खचीम् खची वंश-वंश तूवाक तोङ्ना इस्साखारमी गोङ्मी हक् गोपीक सहर मूङ्‍कपीक खोलोङ् तेल्चीका ङ्‍कस्ङा के।

आशेरमी भाग

२४ पाँचौँ कर्‌सीङ् आशेरमी गोङ्मी लागी खची वंश-वंश तूवाक तोङ्ना ओरोना लत्‍ता:

२५ मूङ्‍कचीम् खची रीम् हेल्कत, हली, बेतेन, अक्षाप,

२६ अल्‍लम्मेलेक, अमाद, मिशाल ना नाम्काम्स्कोम् कर्मेल हेम् शीहोर-लिब्नात सम्मो खाताक तूवा।

२७ खीक्‍का मूङ्‍क नाम्‍आप्स्को हेम् रीम्ना बेथ-दागोन हेम् खाताना जबूलून ना यिप्‍ताह-एलमी बेँसीसम्मो खाताक तूवा ना योऊना हेम् बेथ-एमेक ना नीएल छूवाना मूङ्‍क पाङ् हेम् काबूलपी लत्‍ताक तूवा।

२८ मूङ्‍क रीम् एब्रोन, रहोब, हम्मोन ना कना छूवाना हायाम् देप् सीदोन सम्मो तातेकाक तूवा।

२९ खीक्‍का मूङ्‍क रीम् रामा हेम् रीम्ना पर्खाल तूवाक टुरोस सहर हेम् तातेकाक तूवा। मूङ्‍क रीम् होसोङ् होसा हेम् रीम्ना अक्जीब, उम्मा, अपेक ना रहोबमी दोक्पीक भूमध्य सागरपी खाताना याताक तूवा।

३० मूङ्‍कपीक खोलोङ् तेल्चीका नीस्पोङ् नीच्‍ची सहर ङ्‍कस्ङा के।

३१ मूङ्‍कचीम् खची वंश-वंश तूवाक तोङ्ना आशेरमी गोङ्मी हक् गोपीक सहर मूङ्‍कपीक खोलोङ् तेल्चीका ङ्‍कस्ङा के।

नप्‍तालीम् भाग

३२ छैटौँ कर्‌सीङ् नप्‍तालीम् गोङ्मी लागी खची वंश-वंश तूवाक तोङ्ना ओरोना लत्‍ता:

३३ मूङ्‍कचीम् खची रीम् हेलेप ना सानन्‍नीमपी तूवाक हायाम् देप् सीछोपीका, अदामी-नेकेबपी लो यब्नेलपीलो लत्‍ताना लक्‍कूम छूवाना देप् यर्दन योऊपी खाताना याताक तूवा।

३४ खीक्‍का मूङ्‍क रीम् नाम्काम्स्को हेम् अज्नोथ-तबोरहेम् रीम्ना, मूङ्‍कलाम्पा हुक्‍कोकपी लत्‍ताक तूवा, ना मूङ्‍क योऊमेर हेम् जबूलून सम्मो, नाम्काम्स्को हेम् आशेर सम्मो ना नाम्‍आप्स्को हेम् यर्दन सम्मो तातेकाक तूवा।

३५ पर्खाललोक सहर क सिद्दीम, सेर, हम्मत, रक्‍कत, किन्‍नरेत,

३६ अदामा, रामा, हासोर,

३७ केदेश, एद्रई, एन-हासोर,

३८ यिरोन, मिग्दलएल, होरेम, बेथ-अनात ना बेथ-शेमेश तूवा। मूङ्‍कपीक खोलोङ् तेल्चीका ईक्पोङ् बोची सहर ङ्‍कस्ङा के।

३९ मूङ्‍कचीम् खची वंश-वंश तूवाक तोङ्ना नप्‍तालीम् गोङ्मी हक् गोपीक सहर मूङ्‍कपीक खोलोङ् तेल्चीका ङ्‍कस्ङा के।

दानमी भाग

४० सातौँ कर्‌सीङ् दानमी गोङ्मी लागी खची वंश-वंश तूवाक तोङ्ना ओरोना लत्‍ताः

४१ मूङ्‍कचीम् खची हक् गोपी तूवाक रीम् सोरा, एश्तोल, इर-शेमेश,

४२ शालवीन, अय्यालोन, इत्ला,

४३ एलोन, तिम्ना, एक्रोन,

४४ एल्तके, गिब्बतोन, बालात,

४५ यहूद, बने-बरक, गात-रिम्मोन,

४६ मे-यरकोन ना रक्‍कोन, खीक्‍का योप्पामी रीम् सम्मो तूवा।

४७ खोदोलोई दानमी खलकची खची थाम्पूगोपी हक् मम् गार छूवाक तूवा, खन्सा खस् खाताना लेशेम आक्रमण मस्‍ना खची हूक्पी मची। खचा मूङ्‍कपी तूवाक मीस् खोलोङ् दोप्सेलआ मासेई मची, ना खस् मूङ्‍कपी तूवा। खचा खची खूक्सू दानमी नीङ् तोङ्नाङ् मूङ्‍क सहरमी नीङ् दान यूक्स्ची।

४८ खची वंश-वंश तूवाक तोङ्ना दानमी गोङ्मी हक् गोपीक सहर मूङ्‍कपीक खोलोङ् तेल्चीका ङ्‍कस्ङा के।

यहोशूम् भाग

४९ ओरोना खचा खची हक्मी लागी रीम्-रीम् छूतेई मस्‍ना खोलोङ् छाप्कूवा भाग मम् यात्ची। खीक्‍का इस्राएलीचा नूनमी वात्छा म्छा यहोशू योबोरोबूम् आज्ञा तोङ्ना खची रापी हक्मी ईक् भाग पीची।

५० खचा खसा ङोक्‍कङ् एफ्राइममी कोम् हेम्क छाप्कूवाम् तिम्नथ-सेरहc थाम्पू पीची, खीक्‍का खसा सहर बोबूईना मूङ्‍कपी तूवा।

५१ पूजारी एलाजारआ, नूनमी वात्छा म्छा यहोशूआ ना इस्राएलमी गोङ्पीक लाम्‍लछाचा योबोरोबूम् लाईस्पी शीलोपी तूम्खास्को तम्बूम् लाम्स्कोपी तूवाना कर्‌सीङ् होक्स्चीना भाग मस्‍ना खची हक् गोपी छूवाक रीम् ङ्‍कस्ङा के। ओरोना खचा छाप्कूवा हाम् लक् यात्ची।

c 

१९:५० तिम्‍नथ-सेरह – ङ्‍क थाऊ तिम्‍नथ-हेरेस सो मीयची (न्यायकर्ता २:९ पी खोङ्नूम्व)।

पम्चीस्को-रीम्चीस्को सहर

गन्ती ३५:९-१५; व्यवस्था १९:१-१३

२०

खीक्‍काना योबोरोबूआ यहोशू ओरोलअ,

२ “इस्राएलीस् ओरोलचीव, ‘मोशालाम्पा कोङा आन्‍नी लोन्‍नीक तोङ्ना आन्‍ना पम्चीस्को-रीम्चीस्को सहर सोक्नूम्व।

३ जूक्‍कूलपी अथवा अन्जानपी हेप्पा हेप् मीस् सेतदोक मूङ्‍क मीस् सेईप् मूङ्‍कपीका जूनूना मूङ्‍क पम्चीस्को-रीम्चीस्को सहरपी खान्‍नूव, ना मूङ्‍क सहर मीस् सेईप्मी फाई लाप्चीपीका जून्खास्को थाऊ छूये।

४ “मूङ्‍क ओरोतो सहर तूकपी ईबूम् सहरपी मूङ्‍क जूनूना खान्‍नूव ना मूङ्‍क सहर गोपी वोस्को लाम्स्कोपी थोरेम्नूव, ना मूङ्‍क सहरपीक धर्म-सेचीपोस् म्होप्मी रीङ् येईमीचीनूव। खीक्‍का खचा सहरगोपी खची होप् तूस्को थाऊपी खाईचीनूना मूङ्‍क तूस्को थाऊ पीचीनूव ना मूङ्‍क खची साथपी तूनूव।

५ मूङ्‍क मीस् सेत्कम् म्फाई लाप् मीचा ख खेदा मईदोक खचा मूङ्‍क मीस् सेईप् मीस् म्फाई लाप् मीस्मी हूक्पी पीचीनूनव, ऊदोईपीक्यलो मूङ्‍कसा म्खीम्‍तोनी अन्जानपी सेत्‍त के, ना खलो मूङ्‍कम् दुश्मनी मान्तूक तूवा।

६ खीक्‍का नीयाम् लागी समुदायमी लाईस्पी थोमान्‍रेम् सम्मो, ना मूङ्‍क नाम्‍लापीक दूङ् देप्क पूजारी मान्सीम् सम्मो ख मूङ्‍क सहरपीङ् तून्चानूव। खीक्‍काना मूङ्‍क मीस् सेईप् म्होप्मी खीम्पी ना म्होप्मी सहरपीङ् आन्‍नूना खान्‍नूव, ऊदोईपीक्यालो ख मूङ्‍कपीका जूकाना खाताक तूवा।”

७ खीक्‍का खचा गालीलपी नप्‍तालीम् कोम् हेम्क छाप्कूवापी केदेश, एफ्राइममी कोम् हेम्क छाप्कूवापी शकेम ना यहूदाम् कोम् हेम्क छाप्कूवापी किर्यत-अर्बा (अर्थात् हेब्रोन) अर्पण मची।

८ यरीहोपीका नावादेपा यर्दनमी नाम्‍आप्स्को हेम्पी, रूबेनमी गोङ्मी गोङ्‌रूत्खाप्-थाम्पूपी तूवाक बेँसीपी बेसेर, गादमी गोङ्मी गिलादपी रामोत, मनश्शेम् गोङ्मी बाशानपी तूवाक गोलान खचा सोक्ची।

९ हेप्पा हेप् मीस् जूक्‍कलपी सेत्ना याखऊमी लाईस्पी मूङ्‍कम् नीया मान्छूम् सम्मो मूङ्‍क मीस् सेईप् मीस् म्फाई लाप् मीस्मी हूक्पीका सीम् बोनूनव पीकाना मूङ्‍क जूम्ना खाईम् लागी, खोलोङ् इस्राएलीचीम् लागी लो खस्का तूप् थारूपोचीम् लागीलो सोक्चीक सहर ङ्‍कस्ङा के।

लेवीचीम् सहर

२१

खीक्‍काना लेवी खीम्पोस्चीपीक लाम्‍लछाचा एलाजार पूजारी, नूनमी वात्छा म्छा यहोशू ना इस्राएलमी खीम्पोस्-खीम्पोस्चीम् खची लाम्‍लछाचीम् दोक्पी ताना

२ कनान छाप्कूवाम् शीलोपी खस् ओरोलची, “केईका तूम् लागी सहर लो ओखी पी-लूपीम् खार्काम् लागी थाम्पूलो पीचीव पीकाना योबोरोबूआ मोशालाम्पा आज्ञा मक तूवा।”

३ खन्सा योबोरोबूआ आज्ञा मक तोङ्ना इस्राएलीचा लेवीस् खची हक् गोपी परेई छूक् ङ्‍क सहर लो खची पी-लूपी चारेई छूक्स्को थाम्पूलो पीची:

४ लेवी गोङ्पीक कहात वंशचीम् नीङ्पी लाईस्पीक कर्‌सीङ् तात्‍ता। खीक्‍का लेवीस् तूवाकपीक हारून पूजारीम् छामाईचा यहूदाम् गोङ्पीका, शिमियोनमी गोङ्पीका, ना बेन्यामीनमी गोङ्पीका ईक्पोङ् सूप्ची सहर तची।

५ कहातमी बाँकी म्छामाईचा एफ्राइममी गोङ्मी, दानमी गोङ्मी ना मनश्शेम् आधा गोङ्मी वंशचीपीका ईक्पोङ् सहर तची।

६ गेर्शोनमी छामाईचा इस्साखारमी गोङ्मी, आशेरमी गोङ्मी, नप्‍तालीम् गोङ् ना बाशानपी मनश्शेम् आधा गोङ्मी वंशचीपीका ईक्पोङ् सूप्ची सहर तची।

७ मरारीम् छामाईचा खची वंश-वंश तूवाक तोङ्ना रूबेनमी गोङ्पीका, गादमी गोङ्पीका ना जबूलूनमी गोङ्पीका ईक्पोङ् नीच्‍ची सहर तची।

८ योबोरोबूआ मोशालाम्पा आज्ञा मक तोङ्ना इस्राएलीचा लेवीस् खची पी-लूपी चारेई छूक्स्को थाम्पूस्का मूङ्‍क खोलोङ् सहर पीची।

९ इस्राएलीचा यहूदाम् गोङ्पीका लो शिमियोनमी गोङ्पीकालो ङ्‍कपी नीङ् छाम्पा तूक सहर पीची।

१० ङ्‍क सहर लेवीम् गोङ्पीक कहाती वंशपीक हारूनमी छामाईचीम् लागी तूवा, ऊदोईपीक्यालो कर्‌सीङ् लाईस्पी खची नीङ्पी तात्‍ताक तूवा:

११ इस्राएलीचा खस् यहूदाम् कोम् हेम्क छाप्कूवापी किर्यत-अरबा (अर्थात् हेब्रोन) सहर ना मूङ्‍कम् बरबारपीक थाम्पू खची पी-लूपीम् लागी पीची। (अरबा क अनाकमी खूक्सू तूवा।)

१२ खोदोलोई मूङ्‍क सहरपीक थाम्पूवार ना मूङ्‍कपीक खोलोङ् तेल् क खचा यपुन्‍नेम् वात्छा म्छा कालेब हक्मी लागी पीचीक तूवा।

१३ हारून पूजारीम् छामाईची मीस् सेईप्मी लागी पम्चीस्को-रीम्चीस्को सहर सोक्चीक हेब्रोन, लिब्ना,

१४ यत्तीर, एश्तमो,

१५ होलोन, दबीर,

१६ ऐन, युत्ता, ना बेथ-शेमेश, मूङ्‍कपीक पी-लूपी चारेई छूक्स्को थाम्पूस्का मूङ्‍क नीच्‍ची गोङ्पीका बोची सहर खचा पीची।

१७ खीक्‍का बेन्यामीनमी गोङ्पीका गिबोन, गेबा,

१८ अनातोत, अल्मोन, मूङ्‍कपीक पी-लूपी थाम्पूस्का ङाची सहर खचा पीची।

१९ हारून पूजारीम् छामाईचीम् जम्मा ईक्पोङ् सूप्ची सहर लो मूङ्‍कपीक पी-लूपी चारेई छूक्स्को थाम्पूलो तूवा।

२० लेवीम् गोङ्पीक कहातीम् बाँकी तूवाक खची वंशचा क एफ्राइममी गोङ्मी भागपीका ङ्‍क सहर तची:

२१ इस्राएलीचा खस् एफ्राइममी कोम् हेम्क छाप्कूवा मीस् सेईप्चीम् लागी पम्चीस्को-रीम्चीस्को सहर सोक्चीक शकेम, मूङ्‍कपीक पी-लूपी चारेई छूक्स्को थाम्पूस्का, गेजेर,

२२ किब्सैम, बेथ-होरोन, मूङ्‍कपीक पी-लूपी चारेई छूक्स्को थाम्पूस्का लीची सहर पीची।

२३ दानमी गोङ्पीका खचा एल्तके, गिब्बतोन,

२४ अय्यालोन, गात-रिम्मोन, मूङ्‍कपीक पी-लूपी चारेई छूक्स्को थाम्पूस्का लीची सहरसो तची।

२५ मनश्शेम् आधा गोङ्पीका खचा तानाक ना गात-रिम्मोन, खीक्‍का मूङ्‍कपीक पी-लूपी चारेई छूक्स्को थाम्पूस्का नीच्‍ची सहर तची।

२६ कहातीम् बाँकी वंशचीम् जम्मा ईक्पोङ् सहर लो मूङ्‍कपीक पी-लूपी चारेई छूक्स्को थाम्पूलो तूवा।

२७ लेवी गोङ्पीक गेर्शोनी वंशचीम् लागी:

मनश्शेमी आधा गोङ्पीका

बाशानपी मीस् सेईप्चीम् लागी पम्चीस्को-रीम्चीस्को सहर सोकाक गोलान, ना मूङ्‍कपीक पी-लूपी चारेई छूक्स्को थाम्पू, ना बे-एश्तरा, मूङ्‍कपीक पी-लूपी चारेई छूक्स्को थाम्पूस्का नीच्‍ची सहर पीची।

२८ इस्साखारमी गोङ्पीका

किश्योन, दाबरत,

२९ यर्मूत ना एन-गन्‍नीम, मूङ्‍कपीक पी-लूपी चारेई छूक्स्को थाम्पूस्का लीची सहर पीची।

३० आशेरमी गोङ्पीका

मिशाल, अब्दोन,

३१ हेल्कत ना रहोब, मूङ्‍कपीक पी-लूपी चारेई छूक्स्को थाम्पूस्का लीची सहर पीची।

३२ नप्‍तालीम् गोङ्पीका

गालीलपी मीस् सेईप्मी लागी पम्चीस्को-रीम्चीस्को सहर सोकाक केदेश, मूङ्‍कपीक पी-लूपी चारेई छूक्स्को थाम्पू, खीक्‍का हम्मोत-डोर ना कर्तान, मूङ्‍कपीक पी-लूपी चारेई छूक्स्को थाम्पूस्का सूप्ची सहर पीची।

३३ मूङ्‍कचीम् खची वंश तूवाक तोङ्ना गेर्शोनीचीम् जम्मा ईक्पोङ् सूप्ची सहर, मूङ्‍कपीक पी-लूपी चारेई छूक्स्को थाम्पूस्का तूवा।

३४ लेवीचीम् बाँकी मरारी वंशचीम् लागी क:

जबूलूनमी गोङ्पीका

योक्नाम, कर्तह,

३५ दिम्ना लो नहलललो, मूङ्‍कपीक पी-लूपी चारेई छूक्स्को थाम्पूस्का लीची सहर पीची।

३६ रूबेनमी गोङ्पीका

बेसेर, यहसा,

३७ कदेमोत ना मेपात, मूङ्‍कपीक पी-लूपी चारेई छूक्स्को थाम्पूस्का लीची सहर पीची।

३८ गादमी गोङ्पीका

गिलादपी मीस् सेईप्चीम् लागी पम्चीस्को-रीम्चीस्को सहर सोकाक रामोत, मूङ्‍कपीक पी-लूपी चारेई छूक्स्को थाम्पू, खीक्‍का महनोम,

३९ हेश्बोन ना याजेर, मूङ्‍कपीक पी-लूपी चारेई छूक्स्को थाम्पूस्का जम्मा लीची सहर पीची।

४० लेवीम् बाँकी तूवाक मरारी वंशचीम् ईक्पोङ् नीच्‍ची सहर, मूङ्‍कपीक पी-लूपी चारेई छूक्स्को थाम्पूस्का तूवा।

४१ इस्राएलीचीम् हक् गोपी तूवाक थाम्पू गोपी लेवीचीम् पी-लूपी चारेई छूक्स्को थाम्पूस्का लीक्पोङ् रेक्ची सहर तूवा।

४२ मूङ्‍क खोलोङ् सहरमी बरबार पी-लूपी चारेई छूक्स्को थाम्पू तूवा; खोलोङ् सहर ङ्‍क खाल्कङ् तूवा।

४३ ओरोना योबोरोबूआ इस्राएलीस् पीयान्‍नी पीकाना खची खूक्सू-खूलूस्का यादे मक खोलोङ् छाप्कूवा खस् पीची, ना खचा मूङ्‍क खची हूक्पी मस्‍ना मूङ्‍कपी तूवा।

४४ खीक्‍का योबोरोबूआ मूङ्‍कचीम् खची खूक्सू-खूलूस्का पस्तून चक तोङ्ना, खस् लीक् हेम्‍लाम्पा नोम्चीम् पीची। खीक्‍का मूङ्‍कचीम् खची साछीमीस् तूवाकपीका ईल्पोसो खची लाईस्पी थोरेम् मान्दूर्‌ची। योबोरोबूआ मूङ्‍कचीम् खची साछीमीस् खची हूक्पीङ् पीदीत्ची।

४५ योबोरोबूआ इस्राएलीचीम् लागी मक नप् यादे ईबूम् मान्दी खोलोङ् पूरा छूवा।

नाम्‍आप्स्को हेम्क गोङ् खोलोङ् खची खीम् आत्‍ताक

२२

खीक्‍काना यहोशूआ रूबेनमी गोङ्, गादीमी गोङ्, ना मनश्शेम् आधा गोङ् काछची,

२ ना खस् ओरोलची, “योबोरोबूम् सूसो मप् मोशाआ आन्‍नी पीयानीक खोलोङ् आज्ञा आन्‍ना रेपानूम्क तूये, ना कोङा आरेई मन्‍नीक खोलोङ् रीङ्पी ओ रीङ्बऊ रेपानूम्क तूये।

३ केछेयीका आन्‍ना एसेक लेई सम्मो आम्नी बूबू-नेछोस् मान्होन्येन्‍नीक तूये, खोदोलोई योबोरोबू आम्नी नीनाम्माआ पीयानीक लक् पूरा मनूम्क तूये।

४ हन्‍ना योबोरोबू आम्नी नीनाम्माआ पीकाक तोङ्ना आम्नी बू-नेछोस् नोम्चीम् पीचीक तूये। खन्सा हन्‍ना आन्‍नी आत्‍तानीना योबोरोबूम् सूसो मप् मोशाआ देप् यर्दन योऊ नावादेपा आन्‍ना हक् मम् लागी पीयानीक छाप्कूवापी आम्नी होप्-होप्मी खीम्पी खात्नीव।

५ योबोरोबू आम्नी नीनाम्मा सम्तूमा मीयानूम्व, खम् लाम्पी लाम्दूमानीव, खम् आज्ञा खोलोङ् रेपानूम्व, खपीङ् सानीवा मचानूम्व, खीक्‍का आम्नी खोलोङ् गोङ्आ लो रीरामआलो खमीङ् सूसो मनूम्व पीकाना योबोरोबूम् सूसो मप् मोशाआ आन्‍नी पीयानीक आज्ञा लो ललईलो पूरा सानीवा मनूम्ना रेपानूम्व।”

६ खीक्‍का यहोशूआ खस् आसीक् पीचीना बिदा पीची, ना खस् खची होप्-होप्मी खीम्पी खाता।

७ (मनश्शेम् आधा गोङ्चीन् मोशाआ बाशानपी हक् मम् लागी थाम्पू पीचीक तूवा, ना आर्को आधा गोङ्‍ क यहोशूआ देप् यर्दन योऊ अन्वादे नाम्काम्स्को हेम् मूङ्‍कचीम् खची बूबू-नेछोचीम् रापी हक् मम् लागी थाम्पू पीचीक तूवा।) खस् खची होप्-होप्मी खीम्पी खाईम् लागी बिदा पीचीलो यहोशूआ खस् आसीक्सो पीची,

८ ना खस् ओरोलची, “हायाम् देतो दाचाम् — हायाम् देतो पी-लूपी, हाल्ङो, नाम्छेर्‌बू, काँस, सेल् ना हायाम् देतो तेईहाम् — खायानूम्ना आम्नी खीम्पी आत्‍तानीना खात्नीव। आम्नी साछीमीचीपीका लूतेई मनूम्क थक् खोलोङ् आम्नी नेछोस्का हास्‍नूम्व।”

९ खीक्‍का रूबेनमी गोङ्, गादीमी गोङ् ना मनश्शेम् आधा गोङ् योबोरोबूम् आज्ञा तोङ्ना मोशालाम्पा खचा तचीक हक्मी छाप्कूवा गिलादपी खाईम् लागी इस्राएलीस्का बिदा छूवाना कनान छाप्कूवाम् शीलोपीका आत्‍ता।

१० खस् कनान छाप्कूवापी देप् यर्दन योऊमी चाखेम्-चाखेम् गलीलोतपी तातेकाकप्का, रूबेनमी गोङ्आ, गादीमी गोङ्आ ना मनश्शेम् आधा गोङ्आ मूङ्‍कपी यर्दनमी दोक्पी ओरोदेप् ईबूम् वेदी बोबूईची।

११ खीक्‍का रूबेनमी गोङ्आ, गादीमी गोङ्आ ना मनश्शेम् आधा गोङ्आ कनान छाप्कूवाम् रीम्पी देप् यर्दन योऊ दोक्पी, इस्राएलीचीम् खची भाग हेम् वेदी बोबूईची पीम् रीङ् इस्राएलीचा येन्ची।

१२ खोदोलो खची ऊल्‍लोङ्पी जूम्‍लूक् मम् लागी इस्राएलपीक खोलोङ् समुदाय शीलोपी बात्ल छूवा।

१३ खीक्‍का इस्राएलीचा गिलादमी छाप्कूवापी रूबेनमी गोङ्, गादीमी गोङ् ना मनश्शेम् आधा गोङ् तूवाकपी पूजारी एलाजारमी वात्छा म्छा पीनहास पोक्स्ची,

१४ ना खम् साथपी इस्राएलमी मुख्य मीस् तूवाकपीक ईक्पोङ् मीस् खची ई-ईबूम् गोङ्पीका ई-ईल्पो मस्‍ना पोक्स्ची। खस् इस्राएलमी वंशपीक ई-ईबूम् खीम्पोस्पीक देप् मीस् तूवा।

१५ खस् रूबेनमी गोङ्, गादी गोङ् ना मनश्शेम् आधा गोङ् तूवाक गिलाद छाप्कूवापी खाताना खस् ओरोलची,

१६ “योबोरोबूम् खोलोङ् समुदायआ ओरोपीके, ‘आन्‍ना इस्राएलपीक नीनाम्माम् ऊल्‍लोङ्पी ऊतोङ्नाई ङ्‍क तोङ्‍क विश्‍वाघात मनूम्? आन्‍ना ओदोलो ऊतोङ्नाई योबोरोबूम् ऊल्‍लोङ्पी पकानीना खम् दोस्-दोस् लाम्दूम् होक्सायानूम्ना आम्नी होप्मी लागी ङ्‍क वेदी बोबूयानूम्?

१७ ऊई पोरपीक मोऊआ केई मान्लायीयोनाई? मूङ्‍क मोऊमी कारणआ योबोरोबूम् समुदायपी चारलाम्-बोहोलाम् ताक तूवा, खोरोदोसो केईया एसेक लेई सम्मो ई होप् मूङ्‍क अधर्मपीका शुद्ध मम् मान्दूर्‌मोङ् तूये।

१८ ऊई एसे होसोङ् आन्‍नी योबोरोबूपीका छूबूरीयो खात्चाईनी?

“‘एसे आन्‍नी योबोरोबूम् ऊल्‍लोङ्पी पक्नीदोक, देसा इस्राएलमी खोलोङ् समुदायपीका ख म्छूली काते।

१९ खोदोलोई आन्‍ना हक् मनूम्क छाप्कूवा अशुद्ध तूदोक, योबोरोबूम् पवित्र तूस्को तूक योबोरोबूम् छाप्कूवापी खात्नीव, ओखी रापीका जीस् थाम्पू आम्नी हूक्पी मनूम्व। खोदोलोई योबोरोबू ई नीनाम्माम् वेदी होक्सायानूम्ना आम्नी लागी आर्को वेदी बोबूयानूम्ना योबोरोबूम् ऊल्‍लोङ्पी अथवा ओखी ऊल्‍लोङ्पी पोक् छूनीनव।

२० जेरहम् वात्छा म्छा आकानआ योबोरोबूपी अर्पण मम्पा थक् म्होप्मी लागी यूक्स्‍ना मोऊ मक मान्तूयोनाई? खीक्‍का नीनाम्माम् छूली इस्राएलमी खोलोङ् म्मीस्पी छूवाक तूवा। म्होप्मी मोऊमी कारणआ सीप् आकानङाङ् मा, बीन्‍नीपा ओरोसर्प् इस्राएलीस्सो सीयाक तूवा’।”

२१ खीक्‍का रूबेनमी गोङ्आ, गादीमी गोङ्आ ना मनश्शेम् आधा गोङ्आ इस्राएलमी वंशचीम् लाम्‍लछास् ओरोलची,

२२ “खोलोप्का दूङ् राःरालोक नीनाम्मा, योबोरोबू खोलोप्का दूङ् राःरालोक नीनाम्मा तूये, खसाङ् छेत्‍त, ना इस्राएलआ छेत्‍नूव। केईका योबोरोबूम् ऊल्‍लोङ्पी पकीकाना मोऊ मम्काक तूदोक, एसे केईका सेतीतीकाव।

२३ केईका योबोरोबू दोस्-दोस् लाम्दूम् होक्सूयूम्काना ओखी होप्मी लागी वेदी बोबूयूम्काकदोक, अथवा मूङ्‍कपी मीःपी चारेईमम् बलि अथवा छीर्म् बलि अथवा खाऊमा-खासेर्माम् बलि चारेईमम् लागी बोबूयूम्काकदोक, योबोरोबू म्होपाङ् मूङ्‍कम् लेखा लाप्नूव।

२४ “मा, केईका मूङ्‍क वेदी ङ्‍क तोङ्‍क सानीवा मम्काना बोबूयूम्काक के, दोस्का बूसूम् लाईस्पा आम्नी छामाईचा ओखी छामाईची ओरोलोम् दूरची: ‘योबोरोबू इस्राएलपीक नीनाम्मालो आम्नीम् ऊई चास?

२५ ऊदोईपीक्यालो आन्‍नी रूबेनमी लो गादमीलो छामाईचीम् रापी लो ई रापीलो योबोरोबूआ देप् यर्दन योऊ रीम् यूक्सीपीक तूये। योबोरोबूपी आम्नीम् ऊसो भाग मान्तू।’ ओरोपीक्ना आम्नी छामाईचा ओखी छामाईची योबोरोबू हेम्क सायोचोङ्मालोक कीम् मान्दीमीयची।

२६ “खन्सा केईका ओरो पीकीका, ‘मीःपी चारेईमम् बलि अथवा बलिदानमी लागी मादोसो, ईबूम् वेदीन् केईया बोबूईम्ङा छूये।’

२७ खोदोलोई आन्‍नीस्का ई रापी, खीक्‍का दोस्काक ई छामाईचीम् रापी ङ्‍क साक्छीम् रूप्पी छूनूव; केईका मीःपी चारेईमम् बलि, बलिदान ना खाऊमा-खासेर्माम् बलि खायाम्काना योबोरोबूम् सूसो खम् मूक्स्दूपीङ् मयाम्का। खीक्‍का आम्नी छामाईचा ओखी छामाईची दोस्का बूसूम् लाईस्पा, ‘योबोरोबूपी आम्नीम् जीस्सो भाग मान्तू’ पीनूना पीम् तचीनूनव।

२८ “खीक्‍का केईका ओरोमीनीका, आन्‍ना केईका अथवा ओखी छामाईची दोस्का ओखी बूसूम् लाईस्पा ओरोना लईयाकादोसो केईका ओरोपीक्याका, ‘ओखी खूक्सू-खूलूचा बोबूईचीक योबोरोबूम् वेदीम् दोलेवा खोङ्‍नूम्व, मूङ्‍क ओखी खूक्सू-खूलूचा मीःपी चारेईमम् बलि अथवा बलिदानमी लागी मा, खोदोलोई ओखी रापी लो आम्नी रापीलो साक्छीम् रूप्पी बोबूईचीक के।’

२९ “केईका योबोरोबूम् ऊल्‍लोङ्पी पोम्ना खम् पवित्र तम्बूम् लाईस्पी तूक योबोरोबू ई नीनाम्माम् वेदी होम्येम्ना, मीःपी चारेईमम् बलि, छीर्म् बलि, ना बलिदान चारेईमम् लागी आर्को वेदी बोबूईम्ना एसे योबोरोबूम् दोस्-दोस् लाम्दूम् होम्येम् लेई हाल्‍लोसो तानूनव।”

३० पीनहास पूजारीआ लो खलो तूवाक इस्राएलमी गोङ्पीक लाम्‍लछाचालो रूबेनमी, गादमी ना मनश्शेम् छामाईचा पीकाक रीङ् येन्चीकप्का खस् हायाम् खची जीनअ।

३१ खीक्‍का एलाजार पूजारीम् वात्छा म्छा पीनहासआ रूबेनमी, गादमी ना मनश्शेम् छामाईची ओरोलची, “योबोरोबू ई साथपी तूये पीम् एसे केईका छेतूम्का, ऊदोईपीक्यालो आन्‍ना योबोरोबूम् ऊल्‍लोङ्पी ङ्‍क विश्‍वासघात मनूम्क मा रईछ। हन्‍नाक आन्‍ना इस्राएलीस् योबोरोबूम् हूक्पी जगेई मनूम्क तूये।”

३२ एलाजार पूजारीम् वात्छा म्छा पीनहास लो खलो खाताक लाम्‍लछास्लो गिलाद छाप्कूवापीक रूबेनमी गोङ्पीका लो गादमी गोङ्पीक मीस्चीपीकालो कनान छाप्कूवापी इस्राएलीचीम् दोक्पी आत्‍ता, ना खस् खोलोङ् रीङ् येईमीची।

३३ मूङ्‍क रीङ् येन्चीना इस्राएलीचा नत्ची, ना खचा नीनाम्मा ओलोनूव लची। खीक्‍का होसोङ् खची ऊल्‍लोङ्पी जूम्‍लूक् मम् लागी, ना रूबेनीस् लो गादीस्लो तूवाक छाप्कूवा मासेई मस् खाईम् रीङ् खचा मान्मची।

३४ खीक्‍का रूबेनीचा लो गादीचालो मूङ्‍क वेदीम् नीङ् “साक्छी” यूक्स्ची, ऊदोईपीक्यालो खचा ओरोपीका, “योबोरोबू नीनाम्मा तूये पीम् ई रापी ङ्‍क ईबूम् साक्छी के।”

लाम्‍लछास्का बिदा छूवालो यहोशूआ खस् वारे-वाछे लईचीक

२३

हायाम् नाम्‍ला खाता, ना योबोरोबूआ इस्राएलीस् खची बरबारपीक खोलोङ् खची साछीमीचीपीका नोम्चीम् पीचीक तूवा, ना यहोशू हायाम् म्हारी खालेताकसा खूवोबूप् छूवाखात्क तूवा।

२ यहोशूआ खोलोङ् इस्राएलीस्, खची धर्म-सेचीपोस्, खची गोङ्पीक लाम्‍लछास्, नीया मप्ची, ना अधिकारीस् काछचीना ओरोलची, “कोङ् हन्‍ना खूवोबूप् छूवोखातो खीक्‍का हायाम् ओ हारीसो खालेताक तूये।

३ योबोरोबू आम्नी नीनाम्माआ आम्नी लागी ङ्‍क खोलोङ् जातिचीपी ऊचीई मअ, खूङ्‍क खोलोङ् आन्‍ना तानूम्क तूये। आम्नी लागी जूम्‍लूक् मप् खङ्, योबोरोबू आम्नी नीनाम्मा तूये।

४ मीन्मारो मनूम्व, यर्दनपीका नाम्काम्स्को हेम् भूमध्य सागर सम्मोक मूङ्‍क खोलोङ् बाँकी तूप् जातिस्, अर्थात् कोङ् कोक्सोना ओ हूक्पी मूक जातिस् आम्नी गोङ्चीम् अधिकारपी दाचाम् तोङ्ना आन्‍नी हान्पीन्‍नीक तूये।

५ योबोरोबू आम्नी नीनाम्माआ म्होपाङ् आम्नी लाईस्पीका खस् लात्दीतची, ना आम्नी रापीका कल्‍लातची, ना योबोरोबू आम्नी नीनाम्माआ आम्नीपी यादे मक तोङ्ना आन्‍ना खची छाप्कूवापी हक् मईनूम्।

६ “खन्सा मोशाम् ललईमी सोक्सरपी छाम्पा खोलोङ् रीङ् सानीवा मनूम्ना रेपानूम्व ना मानेई मनूम्व, ना मूङ्‍कपीका आन्‍नी आम्नी पाङ्-चूप् हेम् लाम्दूम्नीनव।

७ आम्नी रापी तूक जातिस्का आन्‍नी मीसेई छूनीनव, खची देऊताचीम् नीङ्सो पानूम्नव, ना मूङ्‍कम् नीङ्पी पस्तून चानूम्नव। खची सूसो मनूम्नव, ना खस् सेवासो छानूम्नव।

८ खोदोलोई आन्‍ना एसेक लेई सम्मो मनूम्क तोङ्ना योबोरोबू आम्नी नीनाम्मापीङ् सानीवा मचानूम्व।

९ “योबोरोबूआ आम्नी लाईस्पीका हायाम् देप् खची राःरालोक जातिस् खेदामक तूये। खोदोलोई आम्नी लाईस्पीका एसेक लेई सम्मो आस्सो आम्नी ऊल्‍लोङ्पी पोम् मान्दूर्‌स्क तूये।

१० आन्‍नी तूनीकपी ईल्पोआङ् ईक् हबऊ मीस् खेदा मम् दूर, ऊदोईपीक्यालो आन्‍नीस्का यादे मक तोङ्ना आम्नी लागी जूम्‍लूक् मप् योबोरोबूङ् तूये।

११ खन्सा योबोरोबू आम्नी नीनाम्मा सम्तूमा मीम् लागी आन्‍नी हायाम् चीङ्चीङ् तूवानीव।

१२ “खोदोलोई ऊची छूना आन्‍नी योबोरोबूपीका थाम्खात्नीना मूङ्‍क बाँकी तूक जातिस्, अर्थात् आम्नी रापी तूप्चीका लागेई छूनी, ना खस्का सूर् मईनूम्ना सम्थल छूनीदोक,

१३ ङ्‍क आन्‍ना नम्‍लोना छेतानूम्व, योबोरोबू आम्नी नीनाम्माआ मूङ्‍क जातिस् आम्नी मूक्स्दूपीका हन्‍ना खेदा मईनो, खोदोलोई योबोरोबू आम्नी नीनाम्माआ आन्‍नी पीयानीक ङ्‍क नप् छाप्कूवापीका आन्‍नी मासेई मान्छूम् सम्मो खस् आम्नी लागी वोमो लो जाललो, खीक्‍का आम्नी दोस्पी कोर्रा लो आम्नी मूक्स्पी तीतीलो छूये।

१४ “हन्‍ना चारीदूपीक खोलोङ् मीस् तोङ्नाङ् कोङ् सीम् नाम्‍ला ताक तूये। योबोरोबू नीनाम्माआ आम्नी तोक्पी पीकाक खोलोङ् नप् रीङ् तूकपी ईबूम् मान्दी खोलोङ् पूरा छूवाक तूये पीम् आन्‍ना आम्नी सानीवा लो आम्नी आत्मालो छेत्चाईनूम्कङ् तूये।

१५ ऊतोङ्नाई योबोरोबू आम्नी नीनाम्माआ आम्नीपी यादे मक खोलोङ् नप् रीङ् खसा आन्‍नी पीयानीक तूये, खोरोनाङ् आन्‍ना खम् आज्ञा रेप्नूम्नोदोक खसा आम्नीपी नीछीमा तात। योबोरोबू आम्नी नीनाम्माआ आन्‍नी पीयानीक ङ्‍क नप् छाप्कूवापीका आन्‍नी ईल्पो मान्दी खोलोङ् मासेई मईनी।

१६ आन्‍नी योबोरोबू आम्नी नीनाम्माआ आज्ञा मक करार होक्सायानूम्ना बीन्‍नीपा देऊताचीम् पूजा मस् खात्नी ना मूङ्‍क सेवा छईनूम्दोक, योबोरोबूम् छूली आम्नीपी मीः तोङ्ना तीते, ना खसा आन्‍नी पीयानीक ङ्‍क नप् छाप्कूवापीका आन्‍नी दावाङ् मासेई छूनीना खात्नी।”

शकेमपी योबोरोबूम् करार पक्‍का मस्क

२४

यहोशूआ इस्राएलमी खोलोङ् गोङ्ची शकेमपी बात्ल मस्‍ना इस्राएलमी धर्म-सेचीपोची, गोङ्पीक लाम्‍लछाची, नीया मप्ची ना अधिकारीची काछ, ना खस् नीनाम्माम् लाईस्पी ता।

२ खीक्‍का यहोशूआ खोलोङ् मीस् ओरोलची, “योबोरोबू इस्राएलपीक नीनाम्माआ पीके: केछे अब्राहाम लो नाहोरमी म्पा तेरहलो, आम्नी खूक्सू-खूलूस् देप् यूफ्रेटिस योऊ नावादेपा तूवा, ना खचा बीन्‍नीपा देऊतास् दप्दोङ्चीक तूवा।

३ खोदोलोई कोङा आम्नी खूक्सू अब्राहाम देप् यूफ्रेटिस योऊ नावादेपाका बायू, ना ख कनान छाप्कूवाम् लीक् हेम्पी लाम्दूपू ना खम् छामाईची पतो-छातो खाईमीयूची। खीक्‍का कोङा अब्राहाम इसहाक पीयू।

४ होसोङ् कोङा इसहाक याकूब लो एसावलो पीयू। खीक्‍का कोङा एसाव हक् मम् लागी सेइरमी कोम् हेम्क छाप्कूवासो पीयू। खोदोलोई याकूब लो म्छास्लो क मिश्र छाप्कूवा हेम् खाता।

५ “खीक्‍काना कोङा मोशा लो हारूनलो पोक्सूचीना मूङ्‍कपी कोङा मूक लक्लाम्पा मिश्रा छाप्कूवापी नीछीमा पोक्सू, खीक्‍का दोस्पी कोङा आन्‍नी क लान्‍नीना बान्‍नी।

६ कोङा आम्नी खूक्सू-खूलूस् मिश्र छाप्कूवापीका लातूचीना बायूची, खीक्‍का आन्‍नी दीरीत्‍ती सम्मो ताबानानीलो, मिश्रीचा रथचीका लो खोक् बूल्प्चीकालो आम्नी खूक्सू-खूलूस् हालालाप् दीरीत्‍ती सम्मो खेदा मतो बाईची।

७ खोदोलोई खचा योबोरोबू दप्ची, खीक्‍का खसा आम्नी रापी लो मिश्र छाप्कूवापी तूप्चीम् रापीलो नाम्कूर्मादाम् छामीना खची थेम्पी दीरीत्‍ती आत्ना खस् मूल्खामीची। कोङा मिश्र छाप्कूवापी ऊई मूक तूवा, खूङ्‍क आन्‍ना आम्नी मूक्सा तानूम्। खीक्‍का आन्‍नी हायाम् तातो गोङ्‌रूत्खाप्-थाम्पूपी तूवानी।

८ “कोङा आन्‍नी देप् यर्दन योऊमी नाम्‍आप्स्को हेम्पी तूप् एमोरीचीम् छाप्कूवापी तान्‍नी। खीक्‍का खचा आन्‍नीस्का जूम्‍लूक् मची, खोदोलोई कोङा खस् आम्नी हूक्पी मीन्पीन्‍नी, ना आन्‍ना खची छाप्कूवापी हक् मनूम्। खीक्‍का कोङा खस् आम्नी लाईस्पी मासेई मूची।

९ खीक्‍काना मोआबपीक होङाबू सिप्पोरमी वात्छा म्छा बालाकआ इस्राएलीस्का जूम्‍लूक् मअ। खीक्‍का आन्‍नी साराप् छोम् लागी मूङ्‍कसा बओरमी वात्छा म्छा बालाम काछअ।

१० खोदोलोई बालाममी वाङोम् कोङा मान्येईङा। खन्सा मूङ्‍कसान् म्खेप्क-खेप् आन्‍नी आसीक् पीयानी। ओरोना कोङा आन्‍नी मूङ्‍कम् हूक्पीका लेन्चामीन्‍नी।

११ “आन्‍नी देप् यर्दन योऊ तरेई छूवानीना यरीहोपी बानानीकप्का, यरीहोपीक मीचा आन्‍नीस्का जूम्‍लूक् मची, ओरोनाङ् एमोरीचा, परिज्जीचा, कनानीचा, हित्तीचा, गिर्गाशीचा, हिव्वीचा ना यबूसीचासो आन्‍नीस्का जूम्‍लूक् मची। खोदोलोई कोङा खस् आम्नी हूक्पी पीन्‍नी।

१२ कोङा आम्नी लाईस्-लाईस् ईबूम् गोवेई पोक्सू, मूङ्‍कसा खस् एमोरीचीम् नीप्पो खची होङाबूस्का आम्नी लाईस्पीका खेदा मअ। मूङ्‍क आन्‍ना आम्नी दोप्सेलआ लो बेई-लीफूआलो मनूम्क मा।

१३ ओरोना आन्‍ना रोकोछू मान्मन्‍नीक छाप्कूवा, ना आन्‍ना आम्नी होपा बानेई मान्मन्‍नीक सहर कोङा आन्‍नी पीन्‍नी। आन्‍नी मूङ्‍कपी तूचाईचीक तूये, ना आन्‍ना मान्लेन्‍नीक वाचोसीखापीक लो जैतूनखापीकलो म्चो आन्‍ना चाचाईनूम्।

१४ “खन्सा हन्‍ना योबोरोबूपीका कीसानीव, ना खोलोङ् आम्नी विश्‍वासलो खम् सूसो मनूम्व। आम्नी खूक्सू-खूलूचा देप् यूफ्रेटिस योऊ नावादेपा लो मिश्र छाप्कूवापीलो पूजा मस्क देऊतास् होक्सालात्नूम्व, ना योबोरोबूम् सूसो मनूम्व।

१५ खोदोलोई आन्‍ना योबोरोबूम् सूसो मम् नत्नूम्नोदोन् आन्‍ना आस्मी सूसोई मईनूम् खूङ्‍क एसेङ् आन्‍ना सोक्नूम्व, आम्नी खूक्सू-खूलूचा देप् यूफ्रेटिस योऊ नावादेपा पूजा मस्क देऊतास्यो सोक्नूम्, आन्‍नी ईनीम्बा तूचाईनीक छाप्कूवापीक एमोरीचीम् देऊतास्यो सोक्नूम्। खोदोलोई कोङा ओ खीम्पोचीका योबोरोबूम्ङा सूसो मयाम्का।”

१६ खोदोलो मीचा ओरोपीका, “केईका योबोरोबू होम्येम्ना बीन्‍नीपा देऊताचीम् पूजा मम् बोनूनव।

१७ ऊदोईपीक्यालो योबोरोबू ई नीनाम्माङा केई ई खूक्सू-खूलूस्का मिश्र छाप्कूवापीका, रोः छूम्पा खीम्पीका छूतेई मईना बायीक तूवा, ना खसा ई मूक्स्दूपीङ् मूङ्‍क तोङ्‍क छाक्‍काक लक् मअ। खीक्‍का केई हापी खातीदोसो, अर्थात् ऊक जातिचीम् रालाम्पा केई ताईदोसो खसा ई रूसो मअ।

१८ योबोरोबूआ ई लाईस्पीका खोलोङ् जाति लो ङ्‍क छाप्कूवापी तूप् एमोरीस्लो कल्‍लात्ची। खन्सा केईयासो योबोरोबूम् सूसो मयाम्, ऊदोईपीक्यालो खङ् ई नीनाम्मा तूये।”

१९ खोदोलो यहोशूआ मीस् ओरोलची, “आन्‍ना योबोरोबूम् सूसो मम् दूर्‌नूम्नो, ऊदोईपीक्यालो ख पवित्र नीनाम्मा तूये। ख नाचूर् लप् नीनाम्मा तूये। खसा आम्नी अपराध लो आम्नी मोऊलो छेमा मईनो।

२० आन्‍ना योबोरोबू होक्सीनूम्ना बीन्‍नीपा देऊताचीम् पूजा मईनूम्दोन् ईनीम्बा सम्मो खसा आम्नी लागी नप् मदोसो हन्‍ना आम्नी लागी मान्‍नप् मम् लागी ख आत्‍ना ताये, ना आन्‍नी खोलोङ् मासेई मईनी।”

२१ खोदोलोई मीचा यहोशू ओरोलची, “मा के, केईका योबोरोबूमीङ् सूसो मयाम्का।”

२२ खोदोलो यहोशूआ खस् ओरोलची, “आन्‍ना योबोरोबूम् सूसो मम् रीङ् पक्‍का मनूम्ना आन्‍नी आम्नी होप्मी लागी आम्नी होप्ङा साक्छी छावानीक तूये।”

खोदोलो खचा ओरोपीका, “केईका साक्छी तूयेका।”

२३ यहोशूआ होसोङ् ओरोपीका, “खन्सा हन्‍ना आन्‍ना आम्नी साथपी तूक बीन्‍नीपा देऊतास् होक्सालात्नूम्व, ना आम्नी सानीवा योबोरोबू इस्राएलपीक नीनाम्मा हेम् मनूम्व।”

२४ खीक्‍का मीचा यहोशू ओरोलची, “केईका योबोरोबू ई नीनाम्माम् सूसो मयाम्का ना खम् रीङ्बऊङा येनाम्का।”

२५ खीक्‍का यहोशूआ मूङ्‍क लेईङा मीस्चीका करार छूईयू, ना शकेमपी खची लागी आदेश लो नियमलो पीची।

२६ ङ्‍क खोलोङ् रीङ् यहोशूआ नीनाम्माम् ललईमी सोक्सरपी छाप्पू। खीक्‍का खसा ईबूम् हायाम् देप् लूङ् तात्ना योबोरोबूम् पवित्र तूस्को दोक्पी तूवाक ईबूम् सीछोम् दोक्पी तोतूईयू।

२७ खीक्‍का यहोशूआ खोलोङ् मीस् ओरोलची, “खोङ्नूम्व, ङ्‍क लूङ् ई रापी साक्छी छूये, ऊदोईपीक्यालो योबोरोबूआ केई लईक खोलोङ् रीङ् ङ्‍कसा येन्क तूये। आन्‍नी आम्नी नीनाम्मा हेम् विश्‍वास मान्मप् छूनीदोक मूङ्‍क आम्नी ऊल्‍लोङ्पी साक्छी छूये।”

२८ ओरोना यहोशूआ खस् खची होप्-होप्मी हक् मस्को थाम्पूपी पोक्स्ची।

यहोशू लो एलाजारलो सीयाक

२९ ङ्‍क खोलोङ् रीङ् छूम् याताकप्का योबोरोबूम् सूसो मप्, नूनमी वात्छा म्छा यहोशू ११० दोङ् बाईकप्का सीया।

३० खीक्‍का खचा यहोशू गाश मीचीक कोम्मी योऊना हेम् एफ्राइममी कोम् हेम्क छाप्कूवाम् तिम्नथ-सेरहj मीचीक खम् म्होप्मी हक् गोपीक थाम्पूपी खूम्ची।

३१ यहोशू लेताक सम्मो ना ख सीयाकप्का लेईप्चाप्ची ना योबोरोबूआ इस्राएलीचीम् लागी मक खोलोङ् लक्मी तोक्पी छेईप् धर्म-सेचीपोस् लेताक सम्मोसो इस्राएलीचा योबोरोबूमीङ् सूसो मची।

३२ इस्राएलीचा मिश्र छाप्कूवापीका बाईचीक योसेफमी तूप्‍री-लोप्‍री शकेममी म्पा हमोरमी म्छाचीपी याकूबआ ईक्चून्दूलूम् नाम्छेर्‌बूपी शकेमपी खेत्क ईक् टुक्रा थाम्पूपी खूम्ची। मूङ्‍क थाम्पू योसेफमी छामाईचीम् हक् गोपी तात्‍ता।

३३ खीक्‍का हारूनमी वात्छा म्छा एलाजारसो सीया, ना म्छा पीनहास एफ्राइममी कोम् हेम्क छाप्कूवापी पीचीक गिबापी खचा मूङ्‍क खूम्ची।

j 

२४:३० तिम्‍नथ-सेरह – ङ्‍क थाऊ तिम्‍नथ-हेरेस सो मीयची (न्यायकर्ता २:९ पी खोङ्नूम्व)।

न्यायकर्ताचीम् सोक्सर

छेईलम्

ङ्‍क सोक्सरमी नीङ् न्यायकर्ता २:१६ पी “योबोरोबूआ खचीपी नीया मप्ची सोक्ची...” पीम् छाम्पा तूकम् आधारपी यूम्पा के।

ङ्‍क सोक्सर आसाई छाप्कई पीम् तोक्पी हापीसो छाम्पाक मान्तू।

ङ्‍क सोक्सरआ ओगोतेई मक ऐतिहासिक नाम्‍ला इस्राएलमी सूम्नीतूम्‍लोम् ‘हक् मम् दूङ्’ पीक्याना पीम् दूराम्। ऊदोईपीक्यालो ङ्‍क सोक्सरपी इस्राएलआ नीनाम्माम् ऊल्‍लोङ्पीक मक मोऊ लो खचीपी नीनाम्माआ तात्क नीयामी चक्रलो नूक्छेम् सम्मो दोहोरेई छूवाचाक तूवा।

ङ्‍क दूङ्पी नीनाम्मा म्होपाङ् इस्राएलीचीम् अगुवाइ लो नीयालो मक तूवा। खन्सा ङ्‍क सोक्सर शाऊल होङाबूम् अभिषेक छूवाक जीस्तातोपी छाम्पा छूम् छूये, अर्थात् ई.पू. १०४० ना १०२० मी रापी छाम्पा छूम् छूये। ङ्‍क सोक्‍सरमी मुख्य विषय क ‘योबोरोबूम् मूक्स्दूपी ऊई रई तूवा खूङ्‍कङ् इस्राएलीचा मची’ पीम् के। ङ्‍कम् मुख्य पद क ङ्‍क के: “मूङ्‍क लेईपी इस्राएलपी आस्सो होङाबू मान्तूक तूवा, ना खोलोङ् मीचा खची मूक्स्दूपी ऊई नप् मीना खूङ्‍कङ् मदोङ्ची” (न्यायकर्ता २१:२५)।

ङ्‍क सोक्सर केईया सूक् भागपी हासाम्ना नीम् दूराम्:

(0) १–२ अध्याय: यहोशू सीयाक सम्मोक इस्राएलमी अवस्था

(0) ३–१६ अध्याय: नूक्छेम् सम्मो दोहोरेई मस्क इस्राएलमी मोऊ लो छुटकारालो

(0) १७–२१ अध्याय: आत्मिक नाश छूवाक अवस्था

न्यायकर्ताचीम् सोक्सर

यहूदाम् लो शिमियोनमीलो गोङ्चा अदोनी-बेजेक लाप्चीक

१

यहोशू सीयाकप्का हन्‍ना ऊक गोङ्आई कनानीस् लाईस्पी आक्रमण मम् छूये पीकाना इस्राएलीचा योबोरोबू तत्ची।

२ खोदोलो योबोरोबूआ खस् ओरोपीकाना ङरी आन्ची, “यहूदाम् गोङ्आ आक्रमण मस्‍नूव। कोङा मूङ्‍क छाप्कूवा खची हूक्पी पीयूचीक तूये।”

३ यहूदाम् मीचा खची बूबू-नेछो शिमियोनीची ओरोलची, “ओखी भागपी तात्‍ताक थाम्पूपी ओखी साथपी बान्‍नीव, ना केईया कनानीस्का जूम्‍लूक् मयाम् के। खीक्‍का केईकासो आम्नी भागपी छूवाक थाम्पूपी आन्‍नीस्का खात्याका।” खन्सा शिमियोनमी म्मीस् खोलोङ् खस्का खाता।

४ यहूदापीक मीस् मूङ्‍कस् आक्रमण मम् लागी खाता, ना योबोरोबूआ कनानीस् लो परिज्जीस्लो खची हूक्पी पीची। खीक्‍का खचा मूङ्‍कचीम् १०,००० जाना खची मीस् बेजेकपी सेत्ची।

५ मूङ्‍कपी खचा अदोनी-बेजेक छीप्ची ना खचा मूङ्‍कलो जूम्‍लूक् मची, खीक्‍का कनानीस् लो परिज्‍जीस्लो खचा हारेई मची।

६ अदोनी-बेजेक जूका, खोदोलोई खचा ख खेदामस्‍ना लप्ची, खीक्‍का म्हूःलोङ्पीक म्थत्‍ती रूप्पीची।

७ खोदोलो अदोनी-बेजेकआ ओरोपीका, “म्हूःलोङ्पीक म्थत्‍ती रूम्दीम्पा नूक्पोङ् होङाबूचा ओ टेबल गोपी जूठा कप्दोङ्चीक तूवा। कोङा खस् ऊई मूक तूवा नीनाम्माआ कोङ्सो खोरोङ् मोक तूये।” खचा ख यरूशलेमपी बाईची ना ख मूङ्‍कपीङ् सीया।

यहूदाम् गोङ्‍पीक मीस् यरूशलेमपी लो हेब्रोनपीलो कोक्साक

८ यहूदापीक मीचा यरूशलेममी ऊल्‍लोङ्पी जूम्‍लूक् मस्‍ना मूङ्‍क खची हूक्पी मची। खीक्‍का खचा मूङ्‍कपीक खोलोङ् मीस् दोप्सेलआ सेत्ची, ना मूङ्‍क सहर मीःआ दईछोक्स्ची।

९ खीक्‍काना यहूदाप्क मीस् योऊमेर हेम् खाताना कोम् हेम्क छाप्कूवापी, नेगेवपी ना तराईपी तूवाक कनानीस्का जूम्‍लूक् मम् लागी दाली खाता।

१० खचा हेब्रोनपी तूवाक कनानीस् आक्रमण मची, ना शेशै, अहीमन ना तल्मै हारेई मची (हेब्रोनमी लाईस्पीक नीङ् किर्यत-अर्बा तूवा)।

ओत्निएल दबीरपी कोक्साना अक्सा तक

यहोशू १५:१३-१९

११ मूङ्‍कपीका खस् दबीरपी तूप् मीस्चीम् ऊल्‍लोङ्पी जूम्‍लूक् मस् खाता (दबीरमी लाईस्पीक नीङ् किर्यत-सेपेर तूवा)।

१२ खीक्‍का काबेलआ ओरोपीका, “आस्कसाई किर्यत-सेपेर आक्रमण मईना मूङ्‍क म्हूक्पी मय, मूङ्‍कलो कोङा ओ मेकछा अक्साम् सूर् मीयूपूयो।”

१३ खीक्‍का कालेबमी म्नेछो कनजमी वात्छा म्छा ओत्निएलआ मूङ्‍क सहर म्हूक्पी मअ। खीक्‍का कालेबआ म्मेकछा अक्सा खलो सूर् मीपी।

१४ ईलेई अक्सा ओत्निएलमी दोक्पी खाताना ख ओ पा कालेबपी ईक् टुक्रा थाम्पू ङोक्व लना चप्सू। अक्सा म्मोकोक्‍ती थेम्पीका लत्‍ताना कालेबआ ख ओरोपीकाना तत्‍तू, “आन् ऊई चाहेई छूवा?”

१५ खोदोलो खसा ओरोपीका, “कोङ् ईबूम् दाइजो पीयोव। आना कोङ् नेगेवपी थाम्पू पीयोतोक तूये; हन्‍ना कोङ् काऊमी पूईसो पीयोव।” खन्सा कालेबआ ख मेक्‍तोका तूवाक लो नूक्‍का तूवाकलो नीच्‍चीङ् काऊमी पूई पीयू।

यहूदाम् लो बेन्यामीनलो खची गोङ् बीन्‍नी थाऊपी कोक्साक

१६ मोशाम् म्छूर्‌मेम् छामाई केनीस् यहूदापीक मीस्चीका खजूरमी सीछोचीम् सहरपीका आरादमी दोक्पीक नेगेवपी तूवाक यहूदापीक गोङ्‌रूत्खाप्-थाम्पूपी खाता, ना मूङ्‍कपीक मीस्चीका तूम् थालेई मची।

१७ खीक्‍काना यहूदाम् मीचा खची बू-नेछोस् शिमियोनीस्का खाताना सपातपी तूप् कनानीस् आक्रमण मस्‍ना मूङ्‍क सहर खोलोङ् मासेई मची। खन्सा मूङ्‍क सहरमी नीङ् होर्मा यूक्स्ची।

१८ यहूदाम् मीचा गाजा सहर, अश्कलोन सहर ना एक्रोन सहर ना मूङ्‍कम् बरबारपीक थाम्पूसो खची हूक्पी मची।

१९ योबोरोबू यहूदापीक मीस्चीम् साथपी तूवा, ना खचा कोम् हेम्क छाप्कूवापी हक् मची। खोदोलोई बेँसीपी तूप् मीस् खचा खेदा मम् मान्दूर्‌ची, ऊदोईपीक्यालो खचीपी सेलमी रथ तूवा।

२० मोशाआ पीकाक तोङ्ना कालेबआ हेब्रोन तअ, ना खसा अनाकमी सूप्पो म्छास् खेदामची।

२१ खोदोलोई बेन्यामीनीचा यरूशलेमपीक यबूसीस् खेदा मान्मची। खन्सा यबूसीस् एसेक लेई सम्मोङ् बेन्यामीनीस्का यरूशलेमपी तूचाये।

योसेफमी गोङ्चा बेथेल खची हूक्पी मस्क

२२ योसेफमी गोङ्चा बेथेल आक्रमण मची, ना योबोरोबू खची साथपी तूवा।

२३ खचा बेथेलपी चीवा मप् मीस् पोक्स्ची (लाईस्पी बेथेलमी नीङ् लूज तूवा)।

२४ मूङ्‍क चीवा मस् खाईप् मीचा ईल्पो मीस् सहरपीका पाखा लत्‍ताचाक तचीना मूङ्‍क ओरोलची, “सहरगोपी ऊतोङ्नाई वोम् पर्ने केईका ईयीकाव, ना केईका आम्मी ऊसो नोक्सान मयाम्कानो।”

२५ खन्सा मूङ्‍कसा सहरपी ऊतोङ्नाई वोम् पर्ने खूङ्‍क खस् ईची, खीक्‍का खस् मूङ्‍क सहरपी वोङाना खचा मूङ्‍कपीक खोलोङ् मीस् दोप्सेलआ सेत्ची, खोदोलोई मूङ्‍क मीस् लो मूङ्‍कम् म्खीम्पोस्चीलोक खचा ऊसो मान्ममो होक्सीची।

२६ मूङ्‍क मीस् हित्तीचीम् छाप्कूवापी खाता, खीक्‍का खसा मूङ्‍कपी ईबूम् सहर बोबूईयू, ना खसा मूङ्‍कम् नीङ् लूज यूक्सू। मूङ्‍क सहरमी नीङ् एसेक लेई सम्मो मूङ्‍कङ् तूचाये।

इस्राएलीचा खेदा मान्मस्क मीस्

२७ मनश्शेम् गोङ्आ बेथ-शान, तानाक, डोर, यिबलाम, मगिद्दो ना मूङ्‍कपीक तेल्पी तूप् मीस् खेदा मान्मची, ऊदोईपीक्यालो कनानीचा मूङ्‍क थाऊ हेम् तूम्चाम् सानीवा मची।

२८ दोस्का इस्राएलीस् हायाम् खची राःरालोक छूवाकप्का खचा मूङ्‍कस् दूक्नासी मान्दीङा खची लक् ममीची, खोदोलोई खचा हाल्‍लोसो खस् खेदा मान्मची।

२९ एफ्राइममी गोङ्आ गेजेरपी तूप् कनानीस् आस्सो खेदा मान्मची, खोदोलोई कनानीस् गेजेरपी खस्काङ् तूवाचा।

३० जबूलूनमी गोङ्आ कित्रोनपी लो नहलोलपीलो तूप् कनानीस् खेदा मान्मची, खोदोलोई मूङ्‍कस् खस्काङ् तूवा, ना खचा मूङ्‍कस् दूक्नासी मान्दीङा खची लक् ममीची।

३१ आशेरमी गोङ्आ अक्‍को, सीदोन, अहलाब, अक्जीब, हेलवा, अपेक ना रहोबपी तूप् मीस् खेदा मान्मची।

३२ ओरोना आशेरीस् कनानीस्का ईदेप्ङा तूवा, ऊदोईपीक्यालो खचा मूङ्‍कस् खेदा मान्मची।

३३ नप्‍तालीम् गोङ्आ बेथ-शेमेशपी लो बेथ-अनातपीलो तूप् मीस् खेदा मान्मची, खोदोलोई मूङ्‍कपीक कनानीस्का ईदेप् तूवा, ना बेथ-शेमेशपी लो बेथ-अनातपीलो तूप् मीस् खची लागी दूक्नासी मान्दीङा खची लक् मप् छूवा।

३४ एमोरीचा दानमी छामाईची कोम् हेम्क छाप्कूवापी खेदा मची ना खस् बेँसीपी यूम् मान्पीची।

३५ एमोरीचा हेरेस कोम्पी, अय्यालोनपी ना शाल्बीमपीङ् तूम्चाम् सानीवा मची, खोदोलोई योसेफमी गोङ्ची खचीप्का दूङ् लकप्का खस्सो दूक्नासी मान्दीङा खची लक् ममीची।

३६ एमोरीचीम् खची रीम् अक्रब्बीममी कोम् हेम्क लाम्पीका सेला सम्मो ना मूङ्‍कपीकासो मेक्सा सम्मो तूवा।

बोकीमपी योबोरोबूम् रीदाम् पोक्

२

योबोरोबूम् रीदाम् पोक् गिलगालपीका बोकीमपी सप्ना खाता, ना ओरोपीका, “कोङा आन्‍नी मिश्र छाप्कूवापीका लान्‍नीना बान्‍नी, खीक्‍का कोङा आम्नी खूक्सू-खूलूस् पीयान्‍नी पीकोना पस्तून चोक ङ्‍क छाप्कूवापी तान्लान्‍नी। कोङा ओरोपीकोक तूवा, ‘ऊक करारये कोङा आन्‍नीस्का मूक तूवा मूङ्‍क कोङा हाल्‍लोसो गसोनो।

२ आन्‍नासो ङ्‍क छाप्कूवापीक मीस्चीका करार छूयानूम्नव। आन्‍ना खची वेदी खोलोङ् हयापानूम्व।’ खोदोलोई आन्‍ना ओ आज्ञा मान्‍रेम्नी। खोङ्नूम्व, आन्‍ना ऊदोई ङ्‍कतोङ्‍ मनूम्?

३ खन्सा कोङा पीको, ‘कोङा खस् आम्नी लाईस्पीका खेदा मूयोचीनो। खस् आम्नी लागी तीती ना खची देऊतास् आम्नी लागी वोमो तोङ्‍क छूये’।”

४ योबोरोबूम् रीदाम् पोक्‍आ ङ्‍क रीङ् खोलोङ् इस्राएलीचीपी पीम् याताकप्का, खस् खोलोङ् खापा ना तूनीवा मची।

५ खन्सा मूङ्‍क थाम्पूम् नीङ् बोकीम यूक्स्ची। मूङ्‍कपी खचा योबोरोबूम् लागी बलिदान चारेईमची।

यहोशू सीयाक

६ यहोशूआ इस्राएलीस् बिदा पीचीकप्का खस् खोलोङ् मूङ्‍क छाप्कूवापी खची होप्-होप्मी भागपी तात्‍ताक थाम्पूपी हक् मम् लागी खाता।

७ यहोशू लेताक सम्मो ना योबोरोबूआ इस्राएलीचीम् लागी मक खोलोङ् छाक्‍काक लक् तोक् खम् दोस्पीक लाम्‍लछास् लेताक सम्मो, इस्राएलीचा योबोरोबूम् सूसो मचची।

८ नूनमी म्छा, योबोरोबूम् सूसो मप् यहोशू ११० दोङ् बाईलो सीया।

९ खीक्‍का खचा यहोशू गाश कोम्मी योऊना हेम्पीक एफ्राइममी कोम् हेम्क छाप्कूवापी तूवाक तिम्नथ-हेरेसपीb म्होप्मी हक् गोपी तूवाक रीम् गोपीङ् खूम्ची।

१० यहोशूम् दूङ्पीक खोलोङ् मीस् सीयाना खची खूक्सू-खूलूस्का ईदेप् छूवा। खीक्‍का दोस्का ईबूम् आर्को पूस्ता ता, मूङ्‍कचा योबोरोबू मान्छेईस्क तूवा ना खसा इस्राएलीचीम् लागी मक लक्सो मान्लेस्क तूवा।

इस्राएलीचा योबोरोबूम् सूसो मम् होक्सीचीक

११ योबोरोबूम् मूक्स्दूपी रई तूवाक लक् इस्राएलीचा मची, ना बाल देऊताम् ङोङोक्छेचीम् सूसो मची।

१२ खस् मिश्र छाप्कूवापीका लाईप्ना बाईप् खची खूक्सू-खूलूचीम् योबोरोबू नीनाम्मा होक्सीचीना खस् बीन्‍नीपा देऊताचीम् दोस्-दोस् लाम्दूमा, अर्थात् खची बरबारपी तूप् जातिचीम् खची देऊतास् दम् थालेईमची। खस् मूङ्‍क देऊताचीम् लाईस्पी कूम्चीना सेवा छची, ना योबोरोबू म्छूली काईमीची।

१३ खचा योबोरोबू होक्सीचीना बाल देऊतामी लो अश्तोरेत देवीम्‍लो पूजा मची।

१४ योबोरोबू खचीप्का हायाम् म्छूली काताना खस् लूतेई मप् खूस्पाचीम् हूक्पी खस् पीची। खीक्‍का खसा खस् खची बरबारपीक खची साछीमीचीम् हूक्पी खेईमछोक्स्ची, ना खस् खची साछीमीचीम् लाईस्पी पोचीम् मान्दूर्‌ची।

१५ खस् देक्खेप्ये जूम्‍लूक् मम् लागी लत्‍ता खोन्तोदी खेप्ङा योबोरोबूआ म्होप्मी हायाम् ईकीम्‍लप् चेताऊनी पीचीक तोङ्ना खचीपी नीछीमा तातू, ना खस् हायाम् देप् नीछीमापी छूवा।

१६ खीक्‍काना योबोरोबूआ खचीपी नीया मप्ची सोक्ची, मूङ्‍कचा खस् मूङ्‍क खूस्पाचीम् हूक्पीका लेन्चामीची।

१७ खोदोलोई खचा मूङ्‍क नीयामप्चीम् रीङ्सो मान्येईची। खचा तूम्‍लू लप्ची तोङ्ना बीन्‍नीपा देऊतास्का लागेई छूवाना खची पूजा मम् थालेई मची। खचा खची होप्-होप्मी खूक्सू-खूलूस् लाम्दूमाक नीनाम्माम् आज्ञा रेप्स्को लाम्पी लाम्दूम् क दावाङ् होक्सीची।

१८ सदै योबोरोबूआ खचीपी नीया मप्ची सोक्ना पोक्स्दोङू, योबोरोबू मूङ्‍क नीयामप्मी साथपी तूवा, खीक्‍का मूङ्‍क नीयामप् लेत्चाक सम्मो योबोरोबूआ खस् खची साछीमीचीम् हूक्पीका लेन्चामीदोङ्चीक तूवा। ऊदोईपीक्यालो बीन्‍नीपा मसेत्चीलो ना अत्याचारपी छूवालो सदै खस् ओऊसूम् लदोङा ना योबोरोबूआ खस् सम्तूमा मीदोङ्ची।

१९ खोदोलोई मूङ्‍क नीया मप् सीयामोरो खचा खची खूक्सू-खूलूचीपीप्कासो दूङ्सार रई लक् मदोङ्ची, खचा बीन्‍नीपा देऊताचीम् पूजा मतो ना मूङ्‍कम् सूसो मतो मूङ्‍कचीम् दोस्-दोस् लाम्दूमादोङा। खीक्‍का खचा खची होप्मी रई लक् लो नाम्दूखू मम् वोर्वालो होम्येम् मानेई मान्मदोङ्चीक तूवा।

२० खन्सा योबोरोबू इस्राएलपीका हायाम् म्छूलीकाता ना ओरोपीका, “कोङा ङ्‍कचीम् खची खूक्सू-खूलूस् पीयूचीक करार ङ्‍क जातिचा गस्चीकसा लो ओ आज्ञा मान्‍रेप्स्कसालो,

२१ हन्‍ना यहोशूआ म्होप् सीम् नाम्‍लापी होक्सीक जातिस् तूकपी ईबूम् जातिसो कोङा खेदामूयोचीनो।

२२ मूङ्‍कचीम् खची खूक्सू-खूलूस् लाम्दूमाक तोङ्ना खस् योबोरोबूम् लाम्पी नम्‍लो लाम्दूमेयो-लाम्दूम्नोयो पीकोना खोम् लागी ङ्‍क जातिचीलाम्पाङा कोङा इस्राएलीचीम् चाम्ची मूयो।”

२३ योबोरोबूआ मूङ्‍क जातिस् मोरोङ् फूई लेत्दीत्चीक तूवा, ना यहोशूम् हूक्पी पीम् लागी हातार मान्मसा खसा खस् खेदा मान्मस्क तूवा।

b 

२:९ तिम्‍नथ-हेरेस – ङ्‍क थाऊ तिम्‍नथ-सेरह सो मीयची (यहोशू १९:५०; २४:३० पी खोङ्नूम्व)।

इस्राएल चाम्ची मम् लागी होक्सीचीक जातिस्

३

कनान छाप्कूवापीक जूम्‍लूक्पी अनुभव मम् मान्तोक्स्क मूङ्‍क खोलोङ् इस्राएलीस् चाम्ची मम् लागी योबोरोबूआ होक्सीचीक जातिस् ङ्‍कस्ङा के

२ (इस्राएलमी दोस्पीक दूङ्, अर्थात् आस्-आसाई लाईस्पी जूम्‍लूक् मम् मान्लेस्क तूवा, खस् ऊतोङ्नाई जूम्‍लूक् मम् पर्ने खूङ्‍क ईम् लागी खसा ङ्‍कतोङ्‍ मक के):

३ पलिश्तीचीम् ङाक्पो चारतोप्ची, खोलोङ् कनानीची, सीदोनीची ना लेबनानमी कोम्पी बाल-हेर्मोन कोम्पीका लेबो-हमात सम्मो तूप् हिव्वीस्।

४ खम् लन्ची क मोशालाम्पा मूङ्‍कचीम् खची खूक्सू-खूलूस् योबोरोबूआ पीचीक आज्ञा इस्राएलीचा रेप्पस्यो रेप्पस्‍नोयो पीकाना चाम्ची मम् लागी तूवा।

५ ओरोना इस्राएलीस् कनानीस्का, हित्तीस्का, एमोरीस्का, परिज्जीस्का, हिव्वीस्का ना यबूसीस्का तूम् थालेई मची।

६ इस्राएलीचा मूङ्‍क जातिचीम् खची मेकछास्का सूर् मची, ना खची मेकछास्सो मूङ्‍कचीम् खची वात्छा छास्का सूर् मम् पीची, ना मूङ्‍कचीम् देऊताचीम् पूजा मम् थालेई मची।

ओत्निएल इस्राएलपीक नीया मप् छूवाक

७ ऊक रीङ्‌ये योबोरोबूम् मूक्स्दूपी रई तूवा इस्राएलीचा खूङ्‍कङ् मची। खचा योबोरोबू खची नीनाम्मा मात्यूक्स्ची ना बाल देऊताम् लो अशेरा देवीम्‍लो पूजा मम् थालेई मची।

८ इस्राएलपीका योबोरोबू हायाम् म्छूली काता, खीक्‍का खसा खस् अरामनाहारैमपीक होङाबू कूशन-रिशातैममी हूक्पी खेईमछोक्सू, ना खसा खस् रेक्दोङ् सम्मो म्हूक्पी यूक्स्ची।

९ खोदोलोई इस्राएलीचा बईछोक्स्सीकाव पीकाना नीनाम्मा दप्चीकप्का, नीनाम्माआ खस् छूतेई मम् लागी काबेलमी म्नेछो कनजमी म्छा ओत्निएल सोकू, ना खसा मूङ्‍कस् छूतेई मची।

१० योबोरोबूम् आत्मा ओत्निएलपी यूवा, ना ख इस्राएलपी नीया मप् छूवा। ख जूम्‍लूक् मम् लागी लत्‍ता, ना योबोरोबूआ अरामपीक होङाबू कूशन-रिशातैम खम् हूक्पी पीदीतू। खीक्‍का ओत्निएल खपीका कोक्सा।

११ ओरोना कनजमी म्छा ओत्निएल मान्सीम् सम्मो मूङ्‍क छाप्कूवापी लीक्पोङ् दोङ् सम्मो खाऊमा-खासेर्मा छूवा।

एहूद इस्राएलपीक नीया मप् छूवाक

१२ होसोङ् इस्राएलीचा योबोरोबूम् मूक्स्दूपी ऊक रीङ्‌ये रई तूवा खूङ्‍कङ् मची। खन्सा योबोरोबूआ मोआबपीक होङाबू एग्लोन इस्राएलपी हक् मम् पीयू।

१३ एग्लोनआ अम्मोनीस् लो अमालेकीस्लो जूम्‍लूक् मम् लागी बात्लमची, ना इस्राएलीस् आक्रमण मम् लागी लाईस्पा खाता, खीक्‍का खजूरमी सीछोलोक सहरपी हक् मची।

१४ इस्राएलीस् ईक्पोङ् रेक्दोङ् सम्मो मोआबपीक होङाबू एग्लोनमी हूक्पी तूवा।

१५ होसोङ् खचा बईछोक्सीकाव पीकाना योबोरोबूपी वाङोम् मची, खीक्‍का योबोरोबूआ ईल्पो मीस्, अर्थात् बेन्यामीन गोङ्पीक गेराम् वात्छा म्छा, म्पाङ्लाम्पाक म्हूः तोप् एहूद खस् छूतेई मम् लागी सोकू। इस्राएलीचा ख मोआबपीक होङाबू एग्लोनमी दोक्पी खची तीर छोम् लागी पोक्स्ची।

१६ एहूदआ म्होप्मी लागी ईक् हाततो बाईप् ईबूम् चूफी बानेईमना म्चूप्‍लाम्पा म्बायाम्गोपी तेई गोपा वेस्दीत्क तूवा।

१७ खीक्‍काना ख मोआबपीक होङाबू एग्लोनमी दोक्पी तीर छोस् खाता। एग्लोन हायाम् मोटो मीस् तूवा।

१८ एहूदआ होङाबूपी तीर छोम् यात्ना खसा मूङ्‍क तीरम् हूक्छो खूर्प् ना बाईप् मीस् खची खीम् आत्पोक्स्ची।

१९ खीक्‍का ख म्होप् क गिलगालपी तूवाक, ङोङोक्छेस् तूवाक थाऊपीका आत्‍ताना बाना, ना खसा होङाबू ओरोलअ, “ए होङाबूङा, कोङा आन्लो सूपीछा ईबूम् रीङ् मम् पर्ने तूये।”

खोदोलो एग्लोनआ म्सूसो मप्ची वाये तूवानीते लना आज्ञा पीची ना मूङ्‍कस् खोलोङ् पाखा पोक्स्छोक्स्ची।

२० खीक्‍का होङाबू महलमी कौसीम् छीक्छीलीप् कोठापी तूवाचाक नाम्‍लापी खम् दोक्पी ताना एहूदआ ओरोपीका, “नीनाम्मापीका कोङा आन् ईबूम् रीङ् लोम् पर्ने तूये।”

२१ खीक्‍का एग्लोन होङाबू म्तोतूस्कोपीका पका, ना एहूदआ म्पाङ् हूःआ म्चूप्लाम्पा वेस्दीत्क चूफी लातू, ना मूङ्‍क होङाबूम् म्बोक्पी थूङ्‍ङू।

२२ मूङ्‍क चूफी म्‍लार्‌लो खोलोङ् होङाबूम् म्बोक्पा वोङ्‌खाता, ना मूङ्‍क म्दोस्पा लत्‍ता। खीक्‍का मूङ्‍क चूफी खोलोङ् छोदोवाआ नेप्खी। खसा मूङ्‍क चूफी मान्लाई, खोदोलोई मूङ्‍क तोङ्नाङ् होक्सी।

२३ खीक्‍काना एहूद पाखा लत्‍ता ना एग्लोन खीम् गोपाङ् होक्सीना खोलोङ् लाम्स्को छीना चाबी तेस्दीतू।

२४ ख पाखा लत्‍ताकप्का एग्लोनमी सूसो मप्ची मूङ्‍कपी बाना, ना लाम्स्को छीम्दीम्पा तचीना खचा ओरोपीका, “होङाबू म्होप्मी महल गोपीक कोठापी साप्लो तूचाईफो।”

२५ मोरोना हायाम् तातो हूङ्दीत्चीलो खस् छर्‌खीची, खोरोदोसो एग्लोन होङाबूआ कौसीपीक कोठाप्क लाम्स्को मान्हल। खीक्‍का खचा चाबी खाईचीना लाम्स्को हल्ची, खोदोलो खची मालिक बोहोपू दीसाना सीयाखात्क छीप्ची।

२६ खचा मोरोना हूङ्दीत्चीलो एहूद जूकाना खाईम् याताक तूवा। ख ङोङोक्छेस् तूवाक थाऊपीका वोङाना सीरा मीचीक थाऊपी तातेका।

२७ खीक्‍का एफ्राइममी कोम् हेम्क छाप्कूवापी तातेकाना मूङ्‍कपीङ् खसा तुरही दूप्पू, ना इस्राएलीस् कोम्पीका ताना खलो दाली यूवा, ना एहूद क खची लाम्‍लछा तूवा।

२८ एहूदआ खस् ओरोलची, “ओ दोस्-दोस् बान्‍नीव, ऊदोईपीक्यालो योबोरोबूआ आम्नी साछीमी मोआबीस् आम्नी हूक्पी पीयातानीक तूये।” खन्सा खस् खम् दोस्-दोस् दाली यूवा ना खचा मोआबमी लाईस्पीक यर्दन योऊ तरेई छूक्स्को खोलोङ् थाम्पू खची हूक्पी मची, खीक्‍का आस्सो मूङ्‍कपीका नावादे खाईम् मान्पीची।

२९ खचा मूङ्‍क लेई १०,००० जाना मोआबीस् सेत्ची। मूङ्‍कस् खोलोङ् बलिय-बलिय ना जूम्‍लूक् मदूर्प् वात्छास् तूवा। मूङ्‍कस् ईल्पोसो ऊम्केई मान्छू।

३० ओरोना मूङ्‍क लेई मोआब इस्राएलमी हूक्पी छूवा, ना छाप्कूवापी रेक्पोङ् दोङ् सम्मो खाऊमा-खासेर्मा छूवा।

शमगर इस्राएलपीक नीया मप् छूवाक

३१ एहूदमी दोस्पी अनातमी वात्छा म्छा शमगर लाम्‍लछा छूवा। खीक्‍का खसा ६०० जाना पलिश्तीस् लूपी कल्म् तूप्‍आ सेत्ची। खसासो इस्राएलीस् लेन्चामीची।

दबोरा इस्राएलपीक नीया मप् छूवाक

४

एहूद सीयाकप्का होसोङ् इस्राएलीचा योबोरोबूम् मूक्स्दूपी ऊक रीङ्‌ये रई तूवा खूङ्‍कङ् मची।

२ खन्सा योबोरोबूआ खस् हासोरपी चारखम् तोप् कनानी होङाबू याबीनमी हूक्पी खेईमछोक्स्ची। खम् सेनापति सीसरा तूवा, ख हरोशेत हग्गोयिमपी तूवादोङा।

३ इस्राएलीचा बईछोक्सीकाव पीकाना योबोरोबूपी वाङोम् मची, ऊदोईपीक्यालो सीसराम् सेलमी ९०० रथ तूवा, ना खसा इस्राएलीस् नीस्पोङ् दोङ् सम्मो हायाम् चाईतो सातेईमची।

४ मूङ्‍क नाम्‍लापी लप्पीदोतमी म्तोमा दबोरा नीया मप् तूवा। ख ईल्पो खारीबो मप् मीम्छा तूवा।

५ ख एफ्राइममी कोम् हेम्क छाप्कूवापी रामामी लो बेथेलमीलो रापी तूवाक दबोराम् खजूरमी सीछोगोपी तूवादोङा, ना इस्राएलीस् खपी मुद्दाम् फैसला मम् लागी तादोङा।

६ खसा नप्‍तालीम् केदेशपीका अबीनोअममी वात्छा म्छा बाराक काछोक्स् पोक्सू, ना ख ओरोलअ, “योबोरोबू इस्राएलपीक नीनाम्माम् आज्ञा ङ्‍क तोङ्‍क तूये: ‘खात्ना नप्‍तालीपीक लो जबूलूनपीकलो १०,००० मीस् सोक्चीना खस् आम् साथपी तबोर कोम्पी बाईचीव।’

७ कोङा याबीनमी सेनापति सीसरा देप् कीशोन योऊपी मूङ्‍कम् रथचीका लो मूङ्‍कम् फौजचीकालो खोलोङ् लातोना बायोची ना खस् कोङा आम् हूक्पी सूम्पेई मीयान्‍ना।”

८ खोदोलो बाराकआ दबोरा ओरोपीकाना ङरी आन्‍नू, “आन् कोङ्लो खात्दोक कोङ्सो खातो, खोदोलोई आन् खात्नोदोन् कोङ्सो खातोनो।”

९ दबोराआ ओरोपीका, “आछीयाङ् कोङ् आन्लोङ् खातो, खोदोलोई ङ्‍क हायाम् देप् लक्मी साम्दी-सायो आना तयनो, ऊदोईपीक्यालो योबोरोबूआ सीसरा ईबूम् मीम्छाम् हूक्पी पीछोक्स।” खीक्‍का दबोरा पका ना बाराकलो केदेशपी खाता।

१० बाराकआ जबूलूनमी लो नप्‍तालीम्‍लो गोङ्ची केदेशपी काछची, ना १०,००० मीस्मी साथपी ख लाम्दूमा, ना दबोरासो खलो खाता।

११ हन्‍ना केनी हेबेरआ केनीस्, अर्थात् मोशाम् साला होबाबमी छामाईचीपीका अलग छूवाना केदेशमी दोक्पी सानन्‍नीमपी तूवाक वेईपऊमी दोक्पी म्तम्बू कीन्क तूवा।

१२ अबीनोअममी वात्छा म्छा बाराक तबोर कोम्पी खाताक तूये पीम् रीदाम् सीसराआ येनू।

१३ खीक्‍का खसा म्होप्मी ९०० सेलमी रथ लो म्होप्मी फौजलो हरोशेत हग्गोयिमपीका देप् कीशोन योऊपी बात्ल मची।

१४ खोदोलो दबोराआ बाराक ओरोलअ, “पक्व, एसेक लेई योबोरोबूआ सीसरा आम् हूक्पी पीयाक तूये। योबोरोबू आम् लाईस्पी खाताक तूये।” खन्सा बाराक तबोर कोम्पीका आक्रमण मतो दाली यूवा, ना १०,००० मीस् खम् दोस्-दोस् लाम्दूमा।

१५ योबोरोबूआ सीसरा म्‍रथचीका म्फौजचीका खोलोङ्, बाराकआ आक्रमण मस्कचीम् लाईस्पी हारेई मची। खीक्‍का सीसरा रथपीका लत्‍ताना लाम्दूम्तो जूका।

१६ बाराकआ मूङ्‍क रथ लो फौजलो हरोशेत हग्गोयिम सम्मो खेदामची, ना खोलोङ् सेनास् दोप्सेलआ मासेई मची। ईल्पो मान्दी खोलोङ् सेत्ची।

१७ खोदोलो सीसरा क जूकाना केनी हेबेरमी म्तोमा याएलमी तम्बूगोपी वोङा, ऊदोईपीक्यालो हासोरपीक होङाबू याबीनमी खीम्पोस्मी लो केनी हेबेरमी खीम्पोस्मीलो मिलाप तूवा।

१८ याएल क सीसरा तूम् लागी पाखा लत्‍ता, ना ख ओरोलअ, “होदूवा, तम्बू-गोपाङ् बान्व, तम्बू-गोपाङ् बान्व। कीनव।” खन्सा सीसरा तम्बू गोपा वोङा, ना खसा याएल ईबूम् कम्बल खाम्मीयू।

१९ खीक्‍का सीसराआ ख ओरोलअ, “कोङ् चीछा काऊ दूम् पीयोव। कोङ् हायाम् वाम्मा सीयोक तूये।” खीक्‍का खसा ओलोनलोक ईबूम् मशकa हल्‍ना ख दूम् लागी पीयू, ना होसोङ् ख मूङ्‍क कम्बल खाम्मीयू।

२० सीसराआ ख ओरोलअ, “तम्बूम् लाम्स्को दोक्पीङ् थोरेप्दीत्व, ना हेप् मीस् ताईना ‘ङ्‍कपी आस्चीई तूयेयो?’ पीक्ना तत्दोक ‘आस्सो मान्तू’ लव।”

२१ खोदोलोई हेबेरमी म्तोमा याएलआ तम्बूम् रीबो छूईम् किला लो मूङ्ग्रलो खाईना सीसरा हारान छूवाना ईम्स्चालो म्दोक्पी खाता। खीक्‍का याएलआ सीसराम् म्नोबोम् दोलाम्पा बोहोपू लात्‍ताक सम्मो मूङ्‍क किला थोकेई मअ ना ख सीया।

२२ बाराकआ सीसरा खेदामतो बान्चालो याएल ख तूप्स् बाना ना ख ओरोलअ, “बान्व, आना लाम्चयक मीस् कोङा खोमीयान्‍ना।” खीक्‍का बाराक खलो खीम्गो वोङा, खोदोलो सीसरा म्नोबोम् दोलाम्पा किला थूक्साना सीयाखात्क छीप्पू।

२३ मूङ्‍क लेई नीनाम्माआ इस्राएलीचीम् लाईस्पी कनानपीक होङाबू याबीन हारेई मअ।

२४ होङाबू याबीन मासेई मान्मम् सम्मो खम् ऊल्‍लोङ्पी इस्राएलीचीम् खची राःरा पतो खाताक तूवा।

a 

४:१९ मशक – पीक्याक सोकोवारमी बूर्म् पा फाक्सूम् के।

दबोराम् छाम्

५

मूङ्‍क लेई दबोरा लो अबीनोअममी वात्छा म्छा बाराकआलो ङ्‍क छाम् मची:

२ “इस्राएलममी लाम्‍लछाचा अगुवाइ मईचीलो,

मीचा राजीखुशीआ खची होप् समर्पण मयान्चीलो,

योबोरोबूम् सायोचोङ्मा मस्‍नूव!

३ “ए होङाबूचे, येन्‍नूम्व!

ए चारखम् तोप्चे, आम्नी नोबो तास्‍नूम्व!

कोङा छाम् मूयो, कोङा योबोरोबूम् साम्दीखाम् छाम् मूयो,

कोङा योबोरोबू, इस्राएलपीक नीनाम्माम् लागी ईबूम् छाम् मूयो।

४ “ए योबोरोबू, आन् सेइरपीका आम् लाईस् हेम् खातालो,

आन् एदोममी छाप्कूवापीका होसोङ् आम् लाईस् हेम् लाम्दूमालो,

चारीदू योक्सा,

नाम्छूईतोक मोम्‍आ हायाम् देप् वाः तामीयू।

५ योबोरोबूम् लाईस्पी, एई, सीनैपीक योबोरोबूम् लाईस्पी,

योबोरोबूम् लाईस्पी, इस्राएलपीक नीनाम्माम् लाईस्पी

कोम् खची कीम्मा वेरेमोक्स् योक्सा।

६ “अनातमी वात्छा म्छा शमगरमी नाम्‍लापी,

याएलमी नाम्‍लापी लाम्पी लाम्दूम् मीस् मूल्‍लाम् होम्पी लाम्मान्दूम्क तूवा,

मीस् घुमाउरो लाम् हेम् लाम्दूमा।

७ इस्राएलपीक तेल्पोस्चा जूम्‍लूक् मम् होक्सीची;

कोङ् दबोरा मान्ताम् सम्मो, कोङ् इस्राएलमी म्माः मान्ताम् सम्मो,

खस् ऊसो मान्ममो तूवाचा।

८ इस्राएलीचा नयाँ-नयाँ देऊतास् सोक्चीकप्का,

सहरपीक मूल लाम्स्कोपी जूम्‍लूक् तालाता,

ना इस्राएलपीक ४०,००० मीस्पी

ढाल लो चल्‍लो ऊसो खोमान्छेई।

९ ओ गोङ् इस्राएलपीक लाम्‍लछाचीपी तूये,

ना खची होप्मी लन्चीआ जूम्‍लूक्पी खाईप् मीस्चीपी तूये।

योबोरोबूम् सायोचोङ्मा मनूम्व!

१० “आन्‍नी, ओम्‍लोप् खोक् थेम्पी सवार छूक्ची,

आन्‍नी काठीपी दीमम्पा गलैंचा थेम्पी तोतूप्ची,

ना आन्‍नी पैदल लाम्पी लाम्दूम्ची,

११ काऊ बास्को थाऊ हेम् छाम् लप्चीम् साल्म् येन्‍नूम्व।

मूङ्‍कपी खचा योबोरोबू कोक्साक लक्मी लो,

इस्राएलपीक तेल्पोस्ची कोक्साक लक्मीलो मीन्मारो मईची।

खीक्‍काना योबोरोबूम् मीस् खोलोङ् मूक्सूकाक सहरपीक मूल लाम्स्कोपी खाता।

१२ “ए दबोरा, पक्व, आन् आम्होप्ङा पक्व!

आन् आम्होप्ङा पक्व, आन् आम्होप्ङा पक्व, ना ईबूम् छाम् मव।

ए अबीनोअममी म्छा बाराक, पक्व!

ना ओरोसर्प् मीस् कैदी मव।

१३ खीक्‍काना बाँकी तूवाक मीस् खोलोङ् लाम्‍लछाचीम् दोक्पी ता;

योबोरोबूम् मीस् हायाम् खची राःरा तूप्चीका जूम्‍लूक् मम् लागी ओ दोक्पी ता।

१४ हेप् एफ्राइमपीका ता, मूङ्‍कचीम् खची साम् अमालेकपी तूये,

बेन्यामीन आम् दोस्-दोस् लाम्दूम्प् मीस्चीका तूवा।

माकीरपीका कप्‍तानची ता,

जबूलूनपीका सेनापतीम् तूप् खूर्प् मीस् बाना।

१५ इस्साखारमी लाम्‍लछास् दबोरालो तूवा,

एई, इस्साखार बाराकलो तूवा।

खस् खम् दोस्-दोस् मूक्सू बेँसीपी बूल्‍तोखाता।

रूबेनमी जिल्‍ला होम्पी गोङ्मी चाम्ची मम् लक् हायाम् देतो छूवा।

१६ बागाल काछचीक गथालाचीम् खूईकीम् साल्म् येईम् लागी

आन्‍नी लूस्मी बागालपी ऊदोई अल्मलेई छूवानीना तूवानी?

रूबेनमी जिल्‍ला होम्पी गोङ्मी चाम्ची मम् लक् हायाम् देतो छूवा।

१७ गिलाद देप् यर्दन योऊ नावादेपाङ् तूवा।

ना दानआ, ऊदोई हेयोङ्माम् चाखेम्पीका हूङ्दीतू?

आशेर दीरीत्‍तीम् चाखेम्पीङ् छूसातो तूवाचा,

ख दीरीत्‍तीम् चाखेम् होम्पी तूवाचा।

१८ जबूलूनपीक मीचा खची रीरामङा खतरापी मची,

खोरोनाङ् नप्‍तालीआसो जूम्‍लूक् मस्को थाऊमी ङःपीङ्।

१९ “होङाबूस् ता, खचा जूम्‍लूक् मची,

कनानपीक होङाबूचा जूम्‍लूक् मची।

मगिद्दोपीक योऊमी चाखेम्पी तूवाक तानाकपी,

खचा जूम्‍लूक् मस्लो लूतेई मस्क नाम्छेर्‌बूम् चूम्सोस् ऊसो मान्खाच्‍ची।

२० सोङ्‌गेर्‌चासो नाम्छूईतोका जूम्‍लूक् मची।

सोङ्‌गेर्‌चा खची होप्-होप् तूस्कोपीका सीसरालो जूम्‍लूक् मची।

२१ कीशोन योऊआ खस् खाईची,

पुरान योऊ, कीशोन योऊ।

ए ओ रीरामङा, आम् पम् ओरोदाप् मना लाम्दूमाव।

२२ खीक्‍काना खोक्चा खची लोङ् दूप्ची,

मूङ्‍कम् बलिय खोक्ची हायाम् मूत्‍ता बूल्सा।

२३ ‘मेरोज साराप् छानूम्व,’ योबोरोबूम् रीदाम् पोक्‍आ ओरोपीका,

‘साराप् छानूम्व, मूङ्‍कपीक मीस् साराप् छानूम्व,

ऊदोईपीक्यालो खचा योबोरोबू ऊसो मान्बोन्छोची,

योबोरोबू बलियचीम् ऊल्‍लोङ्पी ऊसो मान्बोन्छोची।’

२४ “केनी हेबेरमी म्तोमा याएल

खोलोङ् मीम्छाचीपीका दूङ् आसीक् तोक् छूनूव,

तम्बूपी तूप् मीम्छास् तूकपी खोलोप्का दूङ् आसीक् तोक् छूनूव।

२५ सीसराआ काऊ ङोकू, खोदोलोई खसा ओलोन पीयू,

मालिकआ दूम् खोङ्पी

खसा मूङ्‍क दही पीयू।

२६ खसा म्हूः तम्बूम् रीबो छूईम् किला तूवाक हेम् खाईयू,

खसा म्चूप् हूःआ मूङ्‍ग्र थेत्‍तू।

खसा मूङ्‍क मूङ्‍ग्रआ सीसरा गकू,

खसा मूङ्‍कम् म्तोङ् दूप्पू,

खसा मूङ्‍कम् म्नोबोम् चाखेम्‍लाम्पा किलाआ रत्‍तू।

२७ मूङ्‍कम् लोङ्पी मूङ्‍क दीसा, मूङ्‍क मूङ्‍कपीङ् दीसाछोक्सा,

खम् लोङ्पीङ् मूङ्‍क थूक्सा ना दीसा।

मूङ्‍क हापी थूक्सा मूङ्‍कपीङ् दीसा ना सीया।

२८ “सीसराम् म्माआ दादावापीका चङ्ना खोङू,

दादावापीका चङू, ना बतो ओरोपीका,

‘मूङ्‍कम् रथ बाईम् लागी ऊदोई ङ्‍कतो छूसा?

मूङ्‍कम् रथपीक खोक्चीम् साल्म् ङ्‍कपी बाईम् ऊदोई ङ्‍कतो छूसा?’

२९ खम् मीम्छास् तूवाकपी खोलोप्का दूङ् ज्ञानी मीम्छाआ ओरोपीक्ना ङरी आत्‍त,

आछीयाङ् मूङ्‍कसासो म्होप्ङा ओरोलोयान्ची,

३० ‘मूङ्‍कचा जूम्‍लूक् मस्‍ना लूतेई मस्क चूम्सोस् हास्चयस्फो —

ई-ईल्पो वात्छा मीस्मी लागी ईल्पो मीम्छा अथवा नीप्पो मीम्छा।

मूङ्‍कपी सीसराम् लागी रङ्‌गेई मम्पा ओरोतो तेई,

ना ओ लागी रङ्‌गेई मम्पा बुट्टालोक ओरोतो तेई तूये।

एई, लूतेई मस्क चूम्सोस्पी नीस्थलाम्ङा बुट्टा तेम्पाना रङ्‌गेई मम्पा ओरोतो तेई तूये।’

३१ “ए योबोरोबू, ओरोनाङ् खोलोङ् आम् साछीमीस् मासेई छूनूव,

खोदोलोई आन् सम्तूमा मीक् खोलोङ्

म्होप्मी राःरापी तीलीमोक् तीप्चाप् नाम् तोङ् छूनूव।”

खीक्‍काना लीक्पोङ् दोङ् सम्मो छाप्कूवापी खाऊमा-खासेर्मा छूवा।

गिदोन इस्राएलपीक नीया मप् छूवाक

६

होसोङ् इस्राएलीचा योबोरोबूम् मूक्स्दूपी ऊक रीङ्‌ये रई तूवा मूङ्‍कङ् मची, ना खसा खस् मिद्यानीचीम् हूक्पी नूक्दोङ् सम्मो सूम्पेई मीची।

२ मिद्यानीचीम् खची राःरा हायाम् अत्याचार मप् तूवाकसा इस्राएलीस् कोम् हेम्क लूबम् होम्पी, गुफा होम्पी ना सुरक्षित थाऊ होम्पी खाईम्ना तूम् करङा छूवा।

३ इस्राएलीचा चालेई फूईचीक नाम्‍लापी सदै मिद्यानीस्, अमालेकीस् ना नाम्‍आप्स्को हेम्पीक बीन्‍नीपा जातिस् ताना इस्राएलीस् आक्रमण मदोङ्ची।

४ खस् मूङ्‍क छाप्कूवापी छाउनी बोबूईचीना तूवादोङा, ना गाजाम् दोहोम्पीक खोलोङ् बाली मासेई मदोङ्ची। खोन्तोदीङाङ् मा, खचा इस्राएलीचीम् लागी लूस्, लूपी, ना बीन्‍नीपा म्सोम्‍लोक प्राणी ऊसो मान्होन्येन्दोची।

५ खस् खची पी-लूपीम् बाथान लो खोलोङ् खची तम्बूलो बाईचीना रूःमी हूल तोङ्ना बान्दोङा। मूङ्‍कचीम् खची मीस् लो ऊँटलो ङीर्‌ङा मान्तेईप् तूवा। खचा छाप्कूवा मासेई मम् लागी आक्रमण मदोङ्चीक तूवा।

६ ओरोना मिद्यानीचा इस्राएलीस् छूक्सीप् बानेई मदीत्ची, खीक्‍का खचा बईछोक्सीकाव पीकाना इस्राएलीचा योबोरोबू दप्ची।

७ मिद्यानीचा सातेई मस्कसा इस्राएलीचा योबोरोबू दप्चीलो,

८ योबोरोबूआ खचीपी ईल्पो खारीबोपो पोक्सू, ना खसा खस् ओरोलची, “योबोरोबू इस्राएलपीक नीनाम्माआ ओरोपीके: कोङा आन्‍नी रोः छूवानीना तूवानीक मिश्र छाप्कूवापीका लान्‍नीना बान्‍नी।

९ कोङा आन्‍नी मिश्रीचीम् हूक्पीका लो आन्‍नी दूक्पीप् खोलोमी हूक्पीकालो छूतेई मन्‍नी। कोङा खस् आम्नी लाईस्पीका खेदा मूची, ना खची छाप्कूवा कोङा आन्‍नी पीन्‍नी।

१० कोङा आन्‍नी ओरोलोन्‍नीक तूवा, ‘कोङ् योबोरोबू आम्नी नीनाम्मा के। आन्‍नी तूचाईनीक, एमोरीचीम् छाप्कूवापीक देऊताचीम् सूसो मनूम्नव।’ खोदोलोई आन्‍ना ओ रीङ् मान्येन्‍नी।”

११ योबोरोबूम् रीदाम् पोक् ताना अबीएजेर गोङ्पीक योआशमी ओप्रा मीचीक थाम्पूपीक वेईपऊमी गोपी तूवा। योआशमी वात्छा म्छा गिदोनआ क मिद्यानीचीप्का सूल्न्चीना वाचोसी पेलेई मम् कोलपी दोचेर दूप्चक तूवा।

१२ खीक्‍का योबोरोबूम् रीदाम् पोक् गिदोनमी दोक्पी खोमन्चीना ख ओरोलअ, “ए हायाम् राःरालोक जूम्‍लूक् मप् मीस्ङा, योबोरोबू आम् साथपी तूये।”

१३ खोदोलो गिदोनआ ख ओरोलअ, “एई, येन्व, योबोरोबू आछीयाङ् ओखी साथपी तूदोक ऊदोई ङ्‍क खोलोङ् ओखीपी छूवाकई? मूङ्‍क खम् खोलोङ् छाक्‍काक लक् ऊई छूवा, खूङ्‍क केईका ओखी खूक्सू-खूलूचीप्का येनूम्काक तूये, खचा ओरोपीकाक तूवा, ‘ऊई योबोरोबूआ केई मिश्र छाप्कूवापीका लातीना बायीक मायो?’ खोदोलोई हन्‍नान् योबोरोबूआ केई होक्सीयीक तूये, ना केई मिद्यानीचीम् हूक्पी सूम्पेई मीयीक तूये।”

१४ खीक्‍का गिदोन हेम् आन्चीना योबोरोबूआ ओरोपीका, “खात्व, इस्राएलीस् मिद्यानीचीम् खची हूक्पीका छूतेई मम् लागी आम्पी तूक राःरा गोङ्व। आन् पोप् कोङ्‌ङा के।”

१५ खोदोलो गिदोनआ ओरोपीकाना ख ङरी आन्‍नू, “एई, येन्व, कोङा ऊतोङ्नाई इस्राएलीस् लेन्चामीदूरो? ओ वंशस् खोङ्व मूङ्‍कस्‍ने मनश्शेपी खोलोप्का दूङ् राःरा मान्दीक तूये, ना ओ पाम् खीम्पोस्ची तूकपी कोङ् खोलोप्का दूङ् चीमा तूवो।”

१६ खोदोलो योबोरोबूआ ओरोपीकाना ख ङरी आन्‍नू, “कोङ् आम् साथपी तूवो, ना आना खोलोङ् मिद्यानीस् ईबूम् मीस् सेतक तोङ्ना सेतची।”

१७ खोदोलो गिदोन ओरोपीका, “कोङ् आम् सम्तूमा तोक् छूवोक तूदोक, ना आन्ङा कोङ्लोङ् नेनाकदोक कोङ् ईबूम् चीन्‍न पीयोव।

१८ कोङा आन् बीन्ती मीयान्, कोङा ओ चाचोदाम् बायोना आम् लाईस्पी चारेई मूयोनोक सम्मो आन् ङ्‍कपीका खान्लेनव।”

खोदोलो योबोरोबूआ ओरोपीका, “आन् मान्बाईम् सम्मो कोङ् ङ्‍कपीङ् तूवोचोयो।”

१९ खीक्‍ना गिदोन खीम्गोपा खाताना ईबूम् छाराम् म्छा बानेईमना ङीयू, ना ङाक् पाथी फूलमी खमिर मान्तेम्पा सबेई हूईयू। खीक्‍का खसा साः क ईबूम् बूखोपी ना साम् म्काऊ क ईबूम् खोङ्पी यूक्स्‍ना पाखापी तूवाक वेईपऊ गोपी बाईना खम् लाईस्पी चारेई मअ।

२० खोदोलो योबोरोबूम् रीदाम् पोक्‍आ ख ओरोलअ, “मूङ्‍क साः लो खमिर मान्तेम्पा सबेईलो बाईना ङ्‍क छीलूमा थेम्पी यूक्स्व, ना साम् म्काऊ क मूङ्‍क थेम्पी कात्छोक्स्व।” खीक्‍का गिदोनआ खोरोङ् मअ।

२१ योबोरोबूम् रीदाम् पोक्‍आ म्हूक्पी ईबूम् तूप् तूवाक सत्ना मूङ्‍क तूप्मी म्छोआ मूङ्‍क साः लो सबेईलो पत्‍तू। खोदोलो मूङ्‍क छीलूमापीका मीः लत्‍ताना मूङ्‍क साः लो सबेईलो खोलोङ् हूयाखाता। खीक्‍का योबोरोबूम् रीदाम् पोक् मूङ्‍कपीका मास्खाता।

२२ खीक्‍काना गिदोनआ मूङ्‍कन् योबोरोबूम् रीदाम् पोक्ये रईछ पीकाना तूम् तअ, ना खसा ओरोपीका, “होओ, योबोरोबू नीनाम्मा! आछीयाङ् कोङा योबोरोबूम् रीदाम् पोक् ओ मूक्साङ् तूऊ!”

२३ खोदोलोई योबोरोबूआ ख ओरोलअ, “खाऊमा-खासेर्मा! कीनव, आन् सीनोके।”

२४ खीक्‍का गिदोनआ योबोरोबूम् लागी मूङ्‍कपी ईबूम् वेदी बोबूईयू, ना मूङ्‍कम् नीङ् खसा “योबोरोबू खाऊमा-खासेर्मा तूये” पीकाना यूक्सू। मूङ्‍क एसेक लेई सम्मो अबीएजेरीमी ओप्रापी तूये।

२५ मूङ्‍क सेपाङ् योबोरोबूआ गिदोन ओरोलअ, “आम् पाम् बागालपीका नूक्दोङ् बाईप् दोस्रो लूपी तात्व, खीक्‍का आम् पाम् बाल देऊताम् वेदी हत्दीत्व, ना मूङ्‍कम् चाखेम्पी तूक अशेरा देवीम् ङोङोक्छे हत्दीत्व।

२६ खीक्‍का ङ्‍क ओरोरेप् थाम्पूपी योबोरोबू आम् नीनाम्माम् लागी हायाम् नप् ईबूम् वेदी बोबूईव, ना मूङ्‍क दोस्रो क लूपी खाईना आना मूङ्‍क हत्क अशेरा देवीम् ङोङोक्छेम् सीङ्आ मीःपी चारेईमम् बलि चारेई मव।”

२७ खन्सा गिदोनआ म्सूसो मप्ची तूवाकपीक ईक्पोङ् खाईचीना योबोरोबूआ ख आरेई मक तोङ्ना मअ। खोदोलोई ख म्पाम् खीम्पोस्चीपीका लो सहरपी तूप्चीपीकालो कीसादोङ्‍क तूवा, खन्सा खसा ङ्‍क लक् लेपा मा खोदोलोई सेपा मअ।

२८ मूङ्‍क सहरपीक खोलोङ् मीस् देत्छा सेपाङ् पकालो, खचा बाल देऊताम् वेदी हईम्दीम्पा ना मूङ्‍कम् दोक्पी तूवाक अशेरा देवीम् ङोङोक्छेसो हईम्दीम्पा ना गिदोनआ बोबूईक वेदीपी मूङ्‍क दोस्रो लूपी मीःपी चारेईमम् बलि चारेई मम्पा तची।

२९ खीक्‍का खचा ईल्पोआ बीन्‍नीपा “ङ्‍क आसाई मकई?” पीकाना तईलअ, ना खचा खोलोङ् तत्चीलो योआशमी वात्छा म्छा गिदोनआ मक पीम् तूम् तची।

३० खीक्‍काना सहरपीक मीचा योआश ओरोलची, “आम् छा पाखा बाईते। खसा बाल देऊताम् वेदी हत्दीतू, ना मूङ्‍कम् चाखेम्पी तूवाक अशेरा देवीम् ङोङोक्छेसो हत्दीतू रईछ। ख सेईम्ङा छूये।”

३१ खोदोलोई योआशआ म्बरबार तूवाक खची ऊल्‍लोङ् मप् मीस् ओरोलची, “आन्‍नी बाल देऊताम् पक्छेपी नेन्चाईनी? बाल देऊता सम्सूर्म् लक् ओखीमी पीक्नीना आन्‍ना मीन्चाईनी? मूङ्‍कम् पक्छेपी नेईप् मीस् देत्छा सम्मोपी सेतची। आछीयाङ् बाल देऊता देऊताङ् तूये ना मूङ्‍कम् वेदी हेप् मीचा हत्दीत्चीकङ्दोक, मूङ्‍क म्होप्मी लागी म्होप्ङा नेन्‍नूव।”

३२ मूङ्‍क लेई खचा गिदोनमी नीङ् ओरोपीकाना यरूब-बालa यूक्स्पीची, “ङ्‍क मीस्मी ऊल्‍लोङ्पी बाल देऊता म्होपाङ् जूम्‍लूक् मनूव, ऊदोईपीक्यालो मूङ्‍कम् वेदी खसा हत्दीत्क तूये।”

३३ खीक्‍काना खोलोङ् मिद्यानीस्, अमालेकीस् ना नाम्‍आप्स्को हेम्पीक जातिस् ईदेऊ बात्ल छूवा, खीक्‍का देप् यर्दन योऊ तरेई छूवाना यिजरेलमी बेँसीपी छाउनी बानेई मची।

३४ खीक्‍का योबोरोबूम् आत्मा गिदोनपी यूवा। खीक्‍का खसा तुरही दूप्पू, ना अबीएजेरीस् खम् दोस्-दोस् लाम्दूम् लागी काछची।

३५ खसा मनश्शेम् रीदाम् खाईप्ची खोलोपी पोक्स्ची, ना खस्सो म्दोस्-दोस् बान्‍नीव लचीना काछची। खीक्‍का खसा आशेरपी, जबूलूनपी ना नप्‍तालीपीसो रीदाम् खाईप्ची पोक्स्ची, ना खस्सो बीन्‍नीपास्का ईदेप् छूम् लागी ता।

३६ गिदोनआ नीनाम्मा ओरोलअ, “आना यादे मक तोङ्ना आना इस्राएलीस् ओलाम्पा लेन्चामीयस्दोक,

३७ हन्‍ना खोङ्व, कोङा लूस्मी मूई खलापी यूक्सो। मूङ्‍क लूस्मी म्मूईपीङाङ् सोङ्‍गेर्वा तात्ना चीये खोदोलोई मूङ्‍कम् बरबारपीक थाम्पूपी क ऊसो छूनोदोक, कोङा ङ्‍क रीङ् आछीयाङ् तूम् तूयो, आना यादे मक तोङ्ना ओ हूःलाम्पाङ् आना इस्राएलीस् छूतेई मईची।”

३८ खीक्‍का मूङ्‍क आछीयाङ् खोरोङ् छूवा। ख म्देसा देत्छा सेपाङ् पका, ना मूङ्‍क लूस्मी म्मूईपी तात्‍ताक सोङ्‍गेर्वा पूप्पू, ना मूङ्‍क सोङ्‍गेर्वापीका ईक्खोङ् काऊ लत्‍ता।

३९ खीक्‍का गिदोनआ नीनाम्मा ओरोलअ, “ओपीका आम् छूली कान्‍नव, खोदोलोई कोङ् होसोङ् ईबूम् रीङ् नेईम् पीयोव। कोङा आन् बीन्ती मीयान्‍ना, कोङ् होसोङ् ऊलाम् ङ्‍क लूस्मी म्मूईमी तोक्पी चाम्ची मम् पीयोव। ङ्‍क नाम्‍लापीक ङ्‍क लूस्मी म्मूई सोङ्‍गेर्वाआ मान्चीमो हार्प् खाप् छूनूव, खोदोलोई थाम्पू क खोलोङ् सोङ्‍गेर्वाआ चीनूव।”

४० नीनाम्माआ मूङ्‍क सेपासो खूङ्‍क तोङ्‍ङा मअ। लूस्मी म्मूईङाङ् सोङ्‍गेर्वाआ मान्चीमो हार्प् खाप् तूवा, खोदोलोई मूङ्‍कम् म्बरबारपीक खोलोङ् थाम्पू सोङ्‍गेर्वाआ चीयाक तूवा।

a 

६:३२ यरूब-बाल मी अर्थ क बाल म्होपाङ् जूम्‍लूक् मनूव पीक्याक के।

गिदोन मिद्यानीचीप्का कोक्साक

७

यरूब-बाल (अर्थात् गिदोन) ना खम् साथपी तूवाक खोलोङ् मीस् देत्छा सेपाङ् पका, ना हरोदपीक काऊमी म्पूई दोक्पी छाउनी बानेई मची। मिद्यानीचा क मोरेपीक कोम्मी योऊना हेम्पी तूवाक बेँसीपी छाउनी बानेई मची।

२ योबोरोबूआ गिदोन ओरोलअ, “मिद्यानीस् आम्नी हूक्पी पीम् लागी आम् साथपी तूप् मीस् कोङ् चाहेई छूवोकपीका दूङ्देतो तूये, मादोन् इस्राएलीचा ओ ऊल्‍लोङ्पी नाम्दूखू मईची, खीक्‍का खचा ओखी होप्मी राःराआङा केईका कोक्सीकाक पीक्ना पीके।

३ हन्‍ना खोलोङ् मीचा येईम्मीना घोषणा मव, ङ्‍कपी हेप् खची कीम्मा योप्चाप् तूदोक मूङ्‍कस् गिलाद कोम्पीका दावाङ् खची खीम्पी आन्खानूव। ओरोना २२,००० मीस् आत्‍ताना खाता, ना १०,००० ङाङ् बाँकी छूवा।

४ खोदोलोई योबोरोबूआ गिदोन ओरोलअ, “होसोङ्सो मीस् ओरोसर्प् तूये। मूङ्‍कस् दाली योऊपू खाईचीव, ना मूङ्‍कचीप्का आम् लागी कोङा हेप् मीस् सोकोची। कोङा, ‘ङ्‍क मीस् क आन्लो खाते,’ पीकोना पीकोलो मूङ्‍क आन्लो खाते। खोदोलोई कोङा ‘ङ्‍क मीस् आन्लो खात्नो’ पीकोना पीकोलो मूङ्‍क मीस् आन्लो खात्नो।”

५ खन्सा गिदोनआ खोलोङ् मीस् दाली योऊ तूवाक दोक्पी खाईची, ना योबोरोबूआ ख ओरोलअ, “ङ्‍क मीस् तूकपी आस्कसाई खेप् तोङ्ना खची लेम्‍आ लोक्‍तो काऊ दूङ्‌ङची मूङ्‍कस् ईक् हेम् यूक्स्चीव। खीक्‍का आस्कसाई खून्जू लईना काऊ दूङ्‌ङची मूङ्‍कस् आर्को हेम् यूक्स्चीव।”

६ खची लेम्‍आ लोक्‍तो काऊ दूप्ची ३०० जाना छूवा, ना बाँकी तूवाकचा क खची हूः खची ङःपी खाईचीना खून्जूलना काऊ दूङ्ची।

७ खीक्‍का योबोरोबूआ गिदोन ओरोलअ, “खची लेम्‍आ लोक्‍तो काऊ दूप् ङ्‍क ३०० मीस्लाम्पाङ् कोङा आन्‍नी लेन्चा मीयान्‍नी, ना मिद्यानीस् आम् हूक्पी मीम्पीयान्‍ना। मूङ्‍क बाँकी खोलोङ् मीस् क खची होप्-होप्मी खीम् खान्‍नूव।”

८ खन्सा गिदोनआ मूङ्‍क बाँकी इस्राएलीस् खोलोङ् खची होप्-होप्मी खीम्पी पोक्स्छोक्स्ची, ना मूङ्‍क ३०० जन इस्राएलीस् क खसा म्साथपी यूक्स्ची। खीक्‍का खचा बीन्‍नीपा मीस्पी तूवाक चाम् थक् लो तुरहीलो खची हूक्पी मची।

मिद्यानीचीम् छाउनी मूङ्‍कपीका मूक्सूका बेँसीपी तूवा।

९ मूङ्‍क सेपा योबोरोबूआ गिदोन ओरोलअ, “दावा मूक्सू छाउनीपू खात्ना खस् आक्रमण मस्व, ऊदोईपीक्यालो कोङा मूङ्‍क आम् हूक्पी पीन्दीन्‍नाक तूये।

१० खूङ्‍कतोङ् मम् आन् आम्कीम् लईदोक आम् सूसो मप् पूराह खाईना दाली छाउनीपू खात्व,

११ ना खचा ऊई पीक्चाई खूङ्‍क येन्व। खूङ्‍क रीङ् येनकप्का छाउनीपी आक्रमण मम् लागी आना साहास तय।” खन्सा ख म्सूसो मप् पूराह खाईना म्साछीमीचीम् छाउनीम् दोक्पू खाता।

१२ मिद्यानीस्, अमालेकीस् ना नाम्‍आप्स्को हेम्पीक बीन्‍नीपा खोलोङ् जातिस् रूः तोङ्ना हायाम् बाक्ल मूङ्‍क बेँसीपी तूवाचाक तूवा। खची ऊँट क दीरीत्‍तीपीक सेरोम् तोङ्ना ङीर्‌ङा मान्तेईप् तूवा।

१३ गिदोन मूङ्‍क छाउनीम् म्दोक्पी तालातालो, ईल्पो मीचा म्बूम् म्सेमो ईचीक तूवा। खसा ओरोपीका, “कोङा ओ सेमोपा जेऊमी ईबूम् सबेई मिद्यानीचीम् छाउनीपी पूलूमोक्स्तो दीतो यूवाक तूऊ। खीक्‍का मूङ्‍क सबेई तम्बूम् दोक्पी तायूवाना हायाम् मूत्‍ता तम्बूपी दोरा ना मूङ्‍कसा तम्बूङ् हत्दीतू ना मूङ्‍क तम्बू बोहोपू फोलीऊताखाता।”

१४ खोदोलो म्बूमआ ख ओरोपीका ङरी आन्‍नू, “आछीयाङ् ङ्‍कन् इस्राएलपीक योआशमी म्छा गिदोनमी दोप्सेल के। नीनाम्माआ मिद्यान लो खोलोङ् सेनास्लो खम् हूक्पी पीदीत्चीक तूये।”

१५ गिदोनआ मूङ्‍क सेमोम् पोम् ललई लो मूङ्‍कम् अर्थलो येन्कप्का खसा नीनाम्मा सेवा छअ। खीक्‍काना ख इस्राएलपी तूवाक छाउनीपी आत्‍ताना ताना ओरोपीका, “पक्नीव, योबोरोबूआ मिद्यानीचीम् छाउनी आन्‍नी आम्नी हूक्पी पीयातानीक तूये।”

१६ खसा मूङ्‍क ३०० जाना मीस् सूक् भागपी हासू, ना खस् खोलोङ् ई-ईबूम् तुरही, खीक्‍का म्गोपा कार्क् तीप्चाप् ई-ईबूम् ऊसोमान्तूप् गाग्री पीची।

१७ खीक्‍का खसा मूङ्‍कस् ओरोलची, “कोङ् खोङोनीव, ना ओ दोस्-सोस् लाम्दूमानीव। कोङ् छाउनीम् दोक्पी तातेकोकप्का कोङा ऊई मूयो आन्‍नासो खोरोङ् मनूम्व।

१८ कोङा ओ मीस्चीका ओखी होप्-होप्मी तुरही दूपाम्कालो आन्‍नासो छाउनीम् लीक् हेम्पी आम्नी तुरही दूपानूम्व, ना हायाम् मूत्‍ता बस्‍नीना ओरोपीकानीव, ‘योबोरोबूम् लागी लो गिदोनमी लागीलो’!”

१९ गिदोन म्साथपी तूवाक १०० मीस्लो सेपा आधारातपी छाउनीपी तातेका। खोदोलो मूङ्‍कपी चौकीदार मप् सेनाम् पाल मालोङ् फात्‍ताक तूवा। खीक्‍का खचा खची तुरही दूप्ची ना खची हूक्पी तूवाक गाग्रीस्सो खेत्बोक्ची।

२० मूङ्‍क सूक् भाग छूवाना तूवाक खोलोङ् मीचा खची होप्-होप्मी तुरही दूप्ची ना खची ग्रागीस्सो खेत्बोक्ची। खीक्‍का खची पाङ्‌लाक हूक्पी कार्क् लो खची चूप्लाक हूक्पी क तुरहीलो लाप्चीना खस् ओरोपीक्‍तो बसा, “योबोरोबूम् लागी लो गिदोनमी लागीलो दोप्सेल!”

२१ खोलोङ् मीस् खची होप् तूवाक थाऊपीङ् छाउनीम् लीक् हेम्पी थोरेप्दीता, ना खोलोङ् मिद्यानीस् कातो-बतो जूका।

२२ मूङ्‍क ३०० जाना मीचा खची होप्-होप्मी तुरही दूप्चीलो, योबोरोबूआ मूङ्‍क छाउनी गोपीक खोलोङ् ईल्पो बीन्‍नीपाम् ऊल्‍लोङ्पी पक्ची। खीक्‍का मिद्यानी सेनास् सरेराम् बेथ-शित्ता हेम् तब्बातमी दोक्पीक हाबिल-महोलामी रीम् सम्मो जूका।

२३ नप्‍तालीम्, आशेरमी ना मनश्शेम् नीस् भागपीकङ् इस्राएलीस् काछची ना खचा मिद्यानीस् खेदामची।

२४ गिदोनआ एफ्राइमपीक खोलोङ् कोम् हेम्क छाप्कूवाबरी ओरोलचीना मीस् पोक्स्ची, “दाली खात्नीना मिद्यानीस् मासेई मनूम्व, ना बेथ-बरा सम्मो देप् यर्दन योऊ तरेई छूक्स्कोम् बरबारपीक थाम्पू खस् ताम्‍लाम्पीका लाईस्पीङ् आम्नी हूक्पी मनूम्व।”

ओरोना एफ्राइमपीक खोलोङ् मीचा खस् आरेई मस्‍क तोङ्नाङ् मची, ना बेथ-बरा सम्मो देप् यर्दन योऊ तरेई छूक्स्कोम् बरबारपीक थाम्पू खचा खची हूक्पी मची।

२५ खचा नीप्पो मिद्यानी चारतोप्ची, ओरेब लो जएबलो लाप्ची। खीक्‍का खचा ओरेब क ओरेबपी तूवाक छीलूमापी, ना जएब क जएबपी तूवाक वाचोसी पेलेई मम् कोलपी सेत्ची, ना मिद्यानीस् क खेदा मस्क-मस्कङ् मची। दोस्पी खचा ओरेबमी लो जएबमीलो खची तोङ् देप् यर्दन योऊ अन्वादेपी गिदोन तूवाकपी बाईची।

गिदोनआ जेबह लो सल्मुन्‍नालो सेत्चीक

८

एफ्राइमपीक मीचा गिदोन ओरोलची, “आना ऊदोई केईकाचीका ङ्‍क तोङ्‍क वोर्वा मकई? मिद्यानीस्का जूम्‍लूक् मस् खातानीलो आना केईका ऊदोई कामान्छोयीकाकई?” ओरोना खचा ख म्खाल्-खाल्क फरेप् तीची।

२ खोदोलोई गिदोनआ एफ्राइमपीक मीस् ओरोलची, “आन्‍ना मनूम्कप्का दूङ्देतो कोङा ऊई मूक तूनाई? ऊई एफ्राइमपी वाचोसी कप्चीलो होक्सीचीक वाचोसी अबीएजेरपीक खोलोङ् वाचोसीम् म्चोपीका दूङ् नप् मान्तूयोनाई?

३ नीनाम्माआ मिद्यानपीक चारतोप् ओरेब लो जएबलो आम्नी हूक्पी मीयापानीक तूये। आन्‍ना मनूम्क तोङ्ना कोङा ऊई मूक तूये?” गीदोनआ ओरोपीकाकसा मूङ्‍कचीम् खची छूली सेरा।

४ गिदोन लो ३०० जाना म्मीस्लो हारान छूवादोसो देप् यर्दन योऊपी बाना, खीक्‍का यर्दन योऊ तरेई छूवाना खची साछीमीस् खेदाङ् मचची।

५ खसा सुक्‍कोतपीक मीस् ओरोलची, “ङ्‍क खोलोङ् ओ मीस् जीस् सबेई पीयस्यो? ऊदोईपीक्यालो खस् हारान छूवाक तूये, ना कोङा मिद्यानपीक चारतोप् जेबह लो सल्मुन्‍नालो खेदा मूचोयोचीक तूये।”

६ खोदोलोई सुक्‍कोतपीक अधिकारीचा ओरोपीकाना ख ङरी आन्ची, “ऊई जेबह लो सल्मुन्‍नालो आम् हूक्पी ताम् याताक तूयेयोनाई? आम् सेनास् केईका ऊदोई सबेई पीमा?”

७ खोदोलो गिदोनआ ओरोपीका, “खोरोदोक योबोरोबूआ जेबह लो सल्मुन्‍नालो ओ हूक्पी पीयोकप्का कोङा मरुभूमीपीक तीतीआ लो सिउँडीआलो आम्नी सोकोवार अको।”

८ खीक्‍का गिदोन मूङ्‍कपीका पनीएलपी खाता, ना मूङ्‍कपीक मीस् खसा बीन्ती मची। खीक्‍का पानीएलपीक मीचासो सुक्‍कोतपीक मीचा तोङ्ना ख ङरी आन्‍ची।

९ खीक्‍का खसा पनीएलपीक मीस् ओरोलची, “कोङ् सेसेर् आत्‍तोकप्का कोङा ङ्‍क आम्नी किल्‍ला हतूतो।”

१० खोदोलो जेबह लो सल्मुन्‍नालो क ईक्पोङ् ङाक् हबऊ सेनाचीम् साथपी कर्कोरपी तूवा। नाम्‍आप्स्को हेम्पीक जातिचीपीका बाँकी तूवाक सेनास् खोलोङ् ओन्तोदीङ् तूवा; १,२०,००० जाना सेनास् क जूम्‍लूक् मस्लो सेत्चीक तूवा।

११ नोबहमी लो योगबहामीलो नाम्‍आप्स्को हेम्पीक तम्बूपी तूप् मीस् लाम्दूमाक लाम्‍लाम्पा छूवाना गिदोन लाईस्पा लाम्दूम्तो खाता, खीक्‍का खस् चीङ्चीङ् मान्तूक नाम्‍लापी खसा सेनास् आक्रमण मची।

१२ खोदोलो जेबह लो सल्मुन्‍नालो क जूका, खोदोलोई गिदोनआ मूङ्‍क मिद्यानी होङाबूस् खेदामतो खाईची, खीक्‍का मूङ्‍क नीप्पोङ् लाप्ची, ना मूङ्‍कचीम् खोलोङ् खची सेनास् खची कीम्मा वेरेमोक्स् योक्सा।

१३ खीक्‍काना योआशमी म्छा गिदोन जूम्‍लूक् मस्का हेरेसमी कोम् हेम्क लाम्‍लालाम्पा छूवाना आत्‍ता।

१४ खोदोलो खसा सुक्‍कोतपीक ईल्पो सोलो मीस् लापू। खीक्‍का खसा मूङ्‍क सोलो मीस् तत्‍तू, ना मूङ्‍कसा सुक्‍कोतपीक नूक्पोङ् नूक्पो अधिकारीचीम् नीङ् लो सहरपीक छेईप्-लेप् तूस्बूईचीम् नीङ्लो ख छाप्ना पीयू।

१५ खीक्‍काना गिदोनआ सुक्‍कोतपी तूप् मीस्मी दोक्पी बानाना ओरोपीका, “जेबह लो सल्मुन्‍नालो ङ्‍कपी तूये; खची तोक्पी आन्‍ना ओरोपीकानीना कोङ् गीयोनीक तूवा, ‘ऊई जेबह लो सल्मुन्‍नालो आम् हूक्पी छूवाखात्क तूयेयोनाई, केईका हारान छूवाक आम् मीस् सबेई पीमा’?”

१६ खीक्‍का खसा मूङ्‍क सहरपीक छेईप्-लेप् तूस्बूईची खाईचीना मूङ्‍क सुक्‍कोतपी तूप् मीस् मरुभूमिपीक तीतीआ लो सिउँडीआलो दण्ड पीची।

१७ खीक्‍का खसा पनीएलमी किल्‍ला हत्दीतू ना मूङ्‍क सहरपीक खोलोङ् मीस् सेतू।

१८ खीक्‍का खसा जेबह लो सल्मुन्‍नालो ओरोलची, “तबोरपी आन्‍ना सेतानूम्क मीस् ऊतोङ्‌कई तूवा?”

खोदोलो खचा ओरोपीकाना ख ङरी आन्ची, “खस् आन् तोङ्‍कङ् तूवा, मूङ्‍कचीम् खोलोमीङ् खची ङाली होङाबूम् छाचीम् तोङ्‍क तूवा।”

१९ खोदोलो खसा ओरोपीका, “खस् ओ बूस् ओ नेछोस् के, मूङ्‍कस् ओ माम् म्छास्ङा तूवा। लेईप्चाप् योबोरोबूम् नीङ्पी पस्तून चोयोना कोङा पीको, आन्‍ना खस् मान्सेईमो मोरोङ् लेत्दीतानूम्वादोक कोङा आन्‍नीसो मान्सेन्‍नीवा।”

२० खीक्‍का खसा तूस्बूई क म्छा येतेर ओरोलअ, “पक्‍ना ङ्‍कस् सेत्चीव।” खोदोलोई ख मोन्तोलो चीमाङ् तूवा, ना खसा म्दोप्सेल मान्लाई, ऊदोईपीक्यालो ख कीसा।

२१ खन्सा जेबहआ लो सल्मुन्‍नाआलो गिदोन ओरोलची, “आन् आम् होप्ङा पक्ना कास्का सेताचीकाव, ऊदोईपीक्यालो आम्पी वात्छापी तूक राःरा तूये।” खीक्‍का गिदोन पकाना खस् नीप्पोङ् सेत्ची, ना मूङ्‍कचीम् खची ऊँटमी म्पईपी तूवाक गहना वईचीना खाईची।

गिदोनमी एपोद

२२ इस्राएलीचा गिदोन ओरोलची, “आन् ओखी चारतोप् छूवाव! आन्, आम् छा ना आम् चास् ओखी चारतोप् छूये, ऊदोईपीक्यालो आना केईका मिद्यानीचीम् हूक्पीका लेन्चामीयीका।”

२३ खोदोलोई गिदोनआ ओरोपीकाना खस् ङरी आन्ची, “कोङा आम्नीपी चारतोक्सोनो, ओ छासो आम्नीपी चारतोक्सनो। योबोरोबूआङ् आम्नीपी चार तोक्स।”

२४ खोदोलोई खसा ओरोपीका, “कोङा आम्नीपी ईबूम् बीन्ती मूयो। आन्‍ना खोलोआ लूतेई मनूम्ना तातानूम्क थक्पीका हाल्ङोम् ई-ईबूम् कुण्डल कोङ् पीयोनीव।” (मूङ्‍क साछीमीस् इश्माएलीस् तूवाकसा खस् खोलोआ हाल्ङोम् कुण्डल वाईम् रेवास् तूवा।)

२५ खचा ओरोपीका, “केईका आन् मूङ्‍क ओखी जीनतो पीये।” खीक्‍का खचा ईबूम् तेई दीमची, ना खोलोआ खचा लूतेई मस्‍ना तात्चीक थक्पीका हाल्ङोम् ई-ईबूम् कुण्डल यूक्स्पीची।

२६ मूङ्‍क खसा ङोक्‍क हाल्ङोम् कुण्डल नीस्पोङ् किलोग्रामतो लीप् तूवा। मूङ्‍क क मिद्यानी होङाबूचा वाईम् गहना ना बैजनी लेईपीका फाल्तो तूवा। मूङ्‍कचीम् खची ऊँटमी पईपी वाईमीचीक सिक्रीमीन् गन्तीङ् मान्छू।

२७ मूङ्‍क हाल्ङोपीका गिदोनआ ईबूम् एपोद बानेईमना म्होप्मी सहर ओप्रापी मूङ्‍क यूक्सू। खोलोङ् इस्राएलीचा मूङ्‍कम् पूजा मस्‍ना खची होपा खची होप्ङा बेलेछीलप् तोङ्‍क बानेई मन्ची, खीक्‍का मूङ्‍क एपोद गिदोन लो म्खीम्पोस्चीलो फसेई मप् ईबूम् वोमो छूवा।

गिदोन सीयाक

२८ ओरोना मिद्यानीस् इस्राएलीचीम् हूक्पी छूवा। खीक्‍का खचा खची तोङ् थेईम् मान्दूर्‌ची। गिदोनमी रीराम तूवाक लीक्पोङ् दोङ् सम्मो मूङ्‍क छाप्कूवापी खाऊमा-खासेर्मा छूवा।

२९ खीक्‍काना योआशमी म्छा यरूब-बाल म्होप्मी खीम्पीङ् खाताना तूवा।

३० खम् नूक्पोङ् वात्छा म्छास् तूवा, ऊदोईपीक्यालो खम् ओरोसर्प् म्तोमास् तूवा।

३१ खम् ईल्पो म्‍लूङ्मा तूवा, मूङ्‍क शकेमपी तूवादोङा। मूङ्‍कसासो ख ईल्पो वात्छा छा वाईपीक तूवा, ना गिदोनआ मूङ्‍कम् म्नीङ् अबीमेलेक यूक्सू।

३२ खीक्‍का योआशमी वात्छा म्छा गिदोन हायाम् खूवोबूप् छूवाना सीया, खीक्‍का ख अबीएजेरीचीम् ओप्रापी म्पाम् गेम् तूवाकपी खूम्ची।

३३ ख सीयासोमोरो इस्राएलीस् होसोङ् तूम्‍लू लप्ची तोङ्ना बाल देऊताचीम् दोस्-दोस् लाम्दूमा, ना बाल-बरीत खची देऊता बानेई मची।

३४ खीक्‍का खोलोपी तूवाक खची साछीमीचीम् हूक्पीका छूतेई मप् योबोरोबू खची नीनाम्मा खचा मात्यूक्स्ची।

३५ यरूब-बाल, अर्थात् गिदोनआ इस्राएलीचीम् लागी मक खोलोङ् नप् लक् खचा मात्यूक्स्ची ना गिदोनमी खीम्पोस्चीपी खोमम् पर्ने सम्तूमा खोमान्मची।

अबीमेलकआ चार तोक्स्क

९

यरूब-बालमी म्छा अबीमेलेक शकेमपी म्माम् बू-नेछोचीम् दोक्पी खाता, ना म्कोक्पाम् खीम्पोस्ची खोलोङ् ओरोलची,

२ “सम्तूमा मीयोनीना शकेमपीक खोलोङ् सहरपी तूप्ची ईबूम् रीङ् ततोपोनीव: ‘यरूब-बालमी नूक्पोङ् वात्छा म्छाचा खचीपी चारतोम्यो दूङ् नये ईल्पोआङाङ् चारतोम्यो दूङ्नये?’ कोङ् आम्नी होप्मीङ् तूप्‍री लो साःलो पीम् रीङ् आन्‍ना मीन्मारो मनूम्व।”

३ खीक्‍का अबीमेलेकमी म्कोक्पाचा खम् तोक्पी शकेमपी तूप्ची ङ्‍क खोलोङ् रीङ् ईचीकप्का, खस् अबीमेलेक हेम् खाईम् लागी थीक्‍का छूवा, ऊदोईपीक्यालो ‘ख ईमी ई होप्मी नेछोङ् के’ पीकाना खचा पीका।

४ खचा अबीमेलेक बाल-बरीतमी नीनाम्मा दप्स्को खीम्पीका नाम्छेर्‌बूम् नूक्पोङ् चेप्‍तीरोङ् पीची, खीक्‍का खसा मूङ्‍क खाप्चीमा खाईना काम लागेई मान्छूक वाकोली मीस् पीचीना खस् म्हूक्पी मची, ना खस् खम् दोस्-दोस् लाम्दूमा।

५ खीक्‍काना अबीमेलेक म्पा यरूब-बालमी खीम् तूवाक ओप्रापी खाता, ना म्होप्मी नूक्पोङ् म्बू-नेछोस्, अर्थात् म्पा यरूब-बालमी वात्छा म्छास् ईबूम् लूङ् थेम्पीङ् सेत्ची। खोदोलोई यरूब-बालमी म्छा रीदोपा योतामङाङ् सूल्न्चीना लेताक तूवा।

६ खीक्‍का शकेमपीक खोलोङ् सहरपी तूप्ची लो बेथ-मिल्‍लोपीक खोलोङ् मीस्लो बात्ल छूवाना शकेमपी तूवाक वेईपऊमी दोक्पी खाताना अबीमेलेक होङाबू बानेई मची।

७ मूङ्‍क रीङ् योतामआ येन्कप्का ख खाताना गीरीज्‍जीम कोम्मी म्छोक्‍तो थोरेपा, ना ओरोपीकाना हायाम् मूत्‍ता बसा, “ए शकेम सहरपी तूप्चे, ङ्‍क रीङ् येन्‍नूम्व, खीक्‍का नीनाम्माआ आम्नी रीङ् येन्‍नूव!

८ ऊलाम् खोलोङ् सीछो खची लागी ईल्पो होङाबू अभिषेक मम् पीकाना बात्ल छूवा, ना खचा जैतूनमी सीछो ओरोलची, ‘आन् बान्‍ना ओखी होङाबू छूवाव।’

९ “खोदोलोई जैतूनमी सीछोआ ओरोपीकाना खस् ङरी आन्ची, ‘देऊता लो मीस्लो साम्दी दोक् हायाम् दाम परेई छूक् ओ तेल लाईम् होम्येम्ना सीछोचीपीयो कोङा चारतोमा?’

१० “खीक्‍काना मूङ्‍क सीछोचा अञ्जीरमी म्पऊ ओरोलची, ‘आन् बान्‍ना ओखी होङाबू छूवाव।’

११ “खोदोलोई अञ्जीरमी म्पऊआ ओरोपीका, “कोङा ओ होप्मी नप् ना हायाम् चानप् म्चो होम्येम्ना सीछोचीपीयो चारतोमा?’

१२ “खीक्‍काना सीछोचा वाचोसीम् पऊ ओरोलची, “आन् बान्‍ना ओखी होङाबू छूवाव।’

१३ “वाचोसीम् पऊआ खस् ओरोपीकाना ङरी आन्ची, “देऊता लो मीस्लो खची जीनमीम् लागी ओ दाखमद्य होम्येम्ना सीछोचीपीयो कोङा चारतोमा?’

१४ “दूङ् दोस्पी खोलोङ् सीछोआ तीतीम् म्पऊ ओरोलची, ‘आन् बान्‍ना ओखी होङाबू छूवाव।’

१५ “खोदोलो तीतीम् पऊआ मूङ्‍क सीछोस् ओरोलची, ‘आन्‍ना आछीयाङ् कोङ् आम्नी होङाबू अभिषेक मम् लन्ची मईनूम्दोक तानीव ना ओ गीम्जूवा गोपी पम्चीनीव। मादोक, तीतीम् म्पऊपीका मीः लन्‍नूना लेबनानपीक देवदारुम् पऊ खोलोङ् मासेई मनूव!’

१६ खीक्‍काना योतामआ ओरोपीका, “खन्सा हन्‍ना खोङ्नूम्व, अबीमेलेक होङाबू बानेई मनूम्ना आन्‍ना सत्य ना इमानदार लक् मनूम्क तूदोक, ना आन्‍ना यरूब-बाल ना खम् खीम्पोस्चीका नप् लक् मनूम्क तूदोक ना ख हेम् मम् पर्ने वोर्वा नप् मनूम्क तूदोक —

१७ ओ पाआ आम्नी लागी जूम्‍लूक् मअ ना म्होप्मी रीराम खतरापी मना आन्‍नी मिद्यानीचीम् हूक्पीका लेन्चामीयानी,

१८ खोदोलोई एसे आन्‍नी ओ पाम् खीम्पोस्चीम् ऊल्‍लोङ्पी पकानीक तूये, ना खम् नूक्पोङ् वात्छा म्छास् ईबूम् लूङ् थेम्पीङ् सेतानूम्क तूये, ना ओ पाम् म्‍रोमेम् वात्छा म्छा अबीमेलेक आम्नी नेछो तूवाकसा शकेम सहरपी तूप्चीम् खची होङाबू बानेई मनूम्क तूये —

१९ आन्‍ना एसे यरूब-बाल लो खम् म्खीम्पोस्चीकालो सत्य ना इमानदार वोर्वा मनूम्क तूदोक, आन्‍नी अबीमेलेकपीका आम्नी जीननीव ना मूङ्‍क आम्नीपीका म्जी ननूव!

२० मादोक, अबीमेलकपीका मीः लन्‍नूव ना शकेमपी लो बेथ-मिल्‍लोपीलो तूप्ची हूईनूना मासेई छूनूव। शकेमपीका लो बेथ-मिल्‍लोपीकालोसो मीः लन्‍नूव ना अबीमेलेक हूईनूना मासेई छूनूव!”

२१ खीक्‍काना योताम सूपीछा जूकाखाता। खीक्‍का ख बेअर मीचीक थाऊपी तातेका, ना मूङ्‍कपीङ् तूम् थालेई मअ, ऊदोईपीक्यालो ख म्बू अबीमेलेकपीका कीसाक तूवा।

अबीमेलेक पतन छूवाक

२२ अबीमेलेकआ इस्राएलपी सूक्दोङ् सम्मो चार तोक्स्कप्का

२३ नीनाम्माआ अबीमेलेकमी रापी लो शकेम सहरपी तूप् मीस्मी रापीलो फातो मम् लागी ईबूम् अशुद्ध आत्मा पोक्सू, ना शकेम सहरपी तूप् मीचा अबीमेलेक दोका पीची।

२४ यरूब-बालमी नूक्पोङ् वात्छा म्छास् अत्याचार मस्‍ना सेत्चीक अपराधमी लागी खस् सेईप् खची नेछो अबीमेलेकपी लो ख हूर्प् शकेम सहरपी तूप् मीस्चीपीलो म्फाई लाप्चीनूव पीम् मीन्ताम्‍आ ङ्‍क नीनाम्माआ मक तूवा।

२५ अबीमेलेकमी ऊल्‍लोङ्पी शकेमपी तूप् मीचा कोम्पीक लाम्पी लाम्दूम्प् खोलोङ् मीस् चीवा मम्ना लूतेई मम् लागी मीस् यूक्स्ची, ना ङ्‍क रीङ् अबीमेलक तूवाकपी तातेका।

२६ खीक्‍काना एबेदमी वात्छा म्छा गाल म्बू-म्नेछोस्का शकेमपी बाना, ना शकेमपी तूप्चा गाल हेम् खची सानीवा मची।

२७ खस् खची वाचोसीखापी खाताना तूमाक वाचोसी बीक्ची, ना कोलपी पेलेईमची। खीक्‍काना खस् खची देऊता दप्स्को खीम्पी चाड मानेई मम् लागी खाता। मूङ्‍कपी खचा चाम्दूम् चस्‍ना अबीमेलेक साराप् छची।

२८ खीक्‍का एबेदमी वात्छा म्छा गालआ ओरोपीका, “अबीमेलेक आसेनाई केई शकेमपी तूप्ची खम् हूक्पी तूमा? ऊई मूङ्‍क यरूब-बालमी वात्छा म्छा मायो, ना मूङ्‍क बोक्छोप् क जबूल मायो? शकेममी म्पा हमोरमी मीस्मी सूसो मनूम्व! केईया ऊदोई अबीमेलेकमी सूसो ममा?

२९ ङ्‍क मीस् ओ हूक्पीङाङ् छूवावादोन् कोङा अबीमेलेक हतेई मूछोक्सूवा। कोङा ख ओरोपीकोवा, ‘आम् सेनास् खोलोङ् बात्ल मस्व, ना जूम्‍लूक् मनूम्व’।”

३० सहरपीक चारतोप् जबूलआ एबेदमी म्छा गालआ पीकाक मूङ्‍क रीङ् येन्कप्का ख हायाम् म्छूली खाता।

३१ खसा आसासो तूम्मान्तोमो अबीमेलेकमी दोक्पी ओरोपीकाना रीदाम् खाईप् पोक्स्ची, “एबेदमी म्छा गाल लो म्बू-म्नेछोस्लो शकेमपी ताना सहरपी तूप् खोलोङ् मीस् आम् ऊल्‍लोङ्पी चप्स्चयस्क तूये।

३२ खन्सा सेपाङ् पक्नीना आना आम् साथपी तूप् मीस्चीका सहरपीका पाखापी चङ्नूम्ना तूवानीव।

३३ खीक्‍काना देत्छा नाम्छोवा आप्पकलो ईतो मूङ्‍क सहरपी आक्रमण मनूम्व। खीक्‍का गाल लो म्मीस्लो आम् ऊल्‍लोङ्पी पाखा लत्‍लो आना ऊई मम्ये नप् मीने खूङ्‍कतोङ्‌ङा मव।”

३४ खन्सा अबीमेलेक म्मीस्चीका सेपाङ् पका, ना लीक् दल छूवाना शकेमपी आक्रमण मम् लागी सूल्न्चीना तूवा।

३५ खीक्‍का एबेदमी म्छा गाल पाखा लत्‍ताना मूङ्‍क सहरमी मूल लाम्स्कोम् म्गोपा वोस्को थाऊपी थोरेप्दीताक तूवा, खोदोलो अबीमेलेक म्मीस्चीका मूङ्‍क सूल्न्चीना तूवाक थाऊपीका पाखा लत्‍ताना बाना।

३६ खोदोलो गालआ खस् तची, ना जबूल ओरोलअ, “खोलोङ् मीस् कोम्मी म्छोक्‍तोका दाली यूचाईक तूये।”

खोदोलो जबूलआ ओरोपीकाना ख ङरी आन्‍नू, “मूङ्‍क आना तकन् मीस्तोङ् ङेप् कोम्मी गीम्जूवाङाङ् के।”

३७ खोदोलोई होसोङ् गालआ ओरोपीका, “कोम्मी रापी तूक थाम्पूपीका मीस् दाली यूचाईक तूये। खीक्‍का ईबूम् दल क जखाना खोप्चीम् सीछोम् दोलाम्पा ताचाईक तूये।”

३८ खीक्‍का जबूलआ ख ओरोलअ, “हाकई आम् साहासमी रीङ्? आना ओरोपीकाक तूवा, ‘अबीमेलेक आसेनाई केई खम् हूक्पी तूमा?’ आना सेस्वा मीचीक मीस् ङ्‍कस्ङा मायो? खात्व, ना मूङ्‍कस्का जूम्‍लूक् मव।”

३९ खन्सा गालआ शकेम सहरपी तूप् मीस् खाईचीना अबीमेलेक आक्रमण मअ,

४० खोदोलोई अबीमेलेकआ गाल मूल लाम्स्कोम् म्गोपा वोस्को थाऊ सम्मोङ् खेदा मअ, ना शकेमपीक ओरोसर्प् मीस् जूकाचालो लाम् होप्मी सेत्ची।

४१ खीक्‍काना अबीमेलेक खाताना अरूमाह मीचीक थाऊपी तूवा, ना जबूलआ गाल लो म्बू-म्नेछोस्लो शकेमपीका खेदामची।

४२ म्देसापाका शकेमपीक मीस् पाखा खूल्‍ला थाऊपी जूम्‍लूक् मस् खाता। ङ्‍क रीङ् अबीमेलेकआ येन्कप्का,

४३ खसा क म्होप्मी मीस् खोलोङ् बाईचीना सूक् दल बानेई मची, ना सहरपीका पखा खूल्‍ला थाऊपी हूङ्दीत्ची। खसा खोलोङ् मीस् सहरपीका लत्‍ताना बान्चाक तकप्का पकाना मूङ्‍कस् आक्रमण मची।

४४ अबीमेलक म्साथपी तूवाक दलचीका दावा खची लाईस् हेम् खाता ना सहरमी मूल लाम्स्कोम् म्गोपा वोस्को थाऊपी जूम्‍लूक् मम् लागी तयारी छूवाना तूवा। खीक्‍का बीन्‍नीपा नीस् दलचीक बानाना खूल्‍ला थाऊपी तूवाकस् आक्रमण मची, ना खस् सेत्ची।

४५ अबीमेलेकआ लेपाबरी मूङ्‍क सहरपी आक्रमण मच, ना मूङ्‍क म्हूक्पी मअ ना मूङ्‍कपी तूवाक मीस् सेत्ची। खीक्‍काना मूङ्‍क सहर मीःआ हूईछोक्सू, ना मूङ्‍क थाऊपी रूम् रीस्सू।

४६ शकेममी किल्‍लापी तूप्चा ङ्‍क रीङ् येन्चीकप्का खस् जूका ना एलबरीतमी दप्स्को खीम्गोपीक किल्‍लापी सूल्न्ची।

४७ खस् मूङ्‍कपी बात्ल छूवाक तूये पीम् रीङ् अबीमेलेक येईमीची।

४८ खन्सा ख म्साथपी तूवाक मीस्चीका सल्मोन कोम्पी खाता। खीक्‍का खसा बात लाप्ना खोलोङ् सीछोम् म्गेम् रूप्पू, ना मूङ्‍क म्बोऊतो थेम्पी यूक्सू। खीक्‍का खसा म्होप्मी मीस् ओरोलची, “कोङा ऊई मूचोयो खोङ्नूम्व, ना दावा खात्नीना आन्‍नासो मूङ्‍क तोङ्नाङ् मनूम्व।”

४९ खन्सा खोलोङ् मीचा सीछोम् म्गेम् रूप्ची। खीक्‍काना खस् अबीमेलेकमी दोस्-दोस् खाता, ना मूङ्‍क सीछोम् म्गेम् किल्‍लाम् लीक् हेम्पी नोङ्ची ना मूङ्‍क मीःआ हूईछोक्स्ची। ओरोना शकेममी किल्‍ला गोपीक खोलोङ् मीस् सीया; खस् गेबोगेबो १,००० जाना वात्छा लो मीम्छालो तूवा।

५० खीक्‍काना अबीमेलेक थेबेसपी खाता, ना मूङ्‍क ऊर्‌ना म्हूक्पी मअ।

५१ मूङ्‍क सहरमी रापी ईबूम् बलिय किल्‍ला तूवा, ना खोलोङ् मूङ्‍क सहरपी तूप् मीस्, वात्छा ना मीम्छास्, मूङ्‍कपी पम्ची-रीम्चीना तूवाक तूवा। खस् मूङ्‍क किल्‍ला छीचीना मूङ्‍कम् छत थेम्पी खाताक तूवा।

५२ अबीमेलेक मूङ्‍क किल्‍लापी खाताना मूङ्‍क आक्रमण मअ। मूङ्‍क किल्‍ला मीःआ दईम्छोम् पीकाना ख मूङ्‍क लाम्स्कोपी तातेकाक तूवा,

५३ खीक्‍का ईल्पो मीम्छाआ अबीमेलेकमी तोङ् थेम्पी खूरूऊ लेन्दातू, ना अबीमेलेकमी म्तोङ् खेता।

५४ अबीमेलेकआ दावा म्होप्मी जूम्‍लो खूर्प् ईल्पो सोलो मीस् काछना ओरोलअ, “दावा आम् दोप्सेल थूत्ना कोङ् सेतोव, मादोक ईल्पो मीम्छाआ ख सेतू पीक्ना मीचा पीके।” खन्सा मूङ्‍क सोलो मीचा म्दोप्सेल थूत्ना ख थूङ्‌ङू, ना मूङ्‍क सीया।

५५ इस्राएलीचा अबीमेलेक सीयाक तचीकप्का खस् खोलोङ् खची होप्-होप्मी खीम् आत्‍ता।

५६ ओरोनाङ् अबीमेलेकआ म्होप्मी नूक्पोङ् म्बू-म्नेछोस् सेत्ना म्पाम् ऊल्‍लोङ्पी मक अपराधमी बदला नीनाम्माआ खपीका लापू,

५७ खीक्‍का शकेमपीक मीचा मस्क खोलोङ् मान्‍नप् लक् मूङ्‍कचीम् तोङ्पीङ् तेईपीची। यरूब-बालमी वात्छा म्छा योताममी सराप् खचीपी आछीयाङ् तात्‍ता।

तोला इस्राएलपीक नीया मप् छूवाक

१०

अबीमेलेक सीयाकप्का पुवाम् वात्छा म्छा ना दोदोमी म्चास् तोला नीङ् मीचीक इस्राएल छूतेई मम् लागी ता। ख इस्साखार गोङ्पीक तूवा, खोदोलोई ख एफ्राइममी कोम् हेम्क छाप्कूवामी शामीरपी तूवादोङा।

२ ख नीस्पोङ् सूक्दोङ् सम्मो इस्राएलपीक नीया मप् छूवा, खीक्‍का ख सीयाकप्का शामीरपी खूम्ची।

याईर इस्राएलपीक नीया मप् छूवाक

३ खम् दोस्पी गिलादी याईर मीचीक ता। ख नीस्पोङ् नीस्दोङ् सम्मो इस्राएलपीक नीया मप् छूवा।

४ खम् सूक्पोङ् वात्छा म्छास् तूवा, ना मूङ्‍कस् सूक्पोङ् मोकोक्‍तीपी वोङाना लाम्दूमादोङा। गिलाद छाप्कूवापी मूङ्‍कचीम् सूक्पोङ् सहर तूवा, मूङ्‍क एसेक लेई सम्मोसो हब्बात-याईर मीयची।

५ याईर सीयाकप्का ख कामोनपी खूम्ची।

अम्मोनीचा इस्राएलीस् दूक् पीचीक

६ होसोङ् इस्राएलीचा योबोरोबूम् मूक्स्दूपी ऊक रीङ्‍ये रई तूवा खूङ्‍कङ् मची। खचा बाल-देऊताचीम् लो अश्तोरेत देवीचीम्‍लो पूजा मची ना अरामपीक देऊताचीम्, सीदोनपीक देऊताचीम्, मोआबपीक देऊताचीम्, अम्मोनीचीम् देऊताचीम् ना पलिश्तीचीम् देऊताचीम् पूजा मस्‍ना। खचा योबोरोबू होक्सीची, ना खम् सूसो मान्मची।

७ खन्सा योबोरोबू इस्राएलपीका हायाम् म्छूली काता, ना योबोरोबूआ खस् पलिश्तीचीम् लो अम्मोनीचीम्‍लो हूक्पी खेईमछोक्स्ची।

८ खचा मूङ्‍क दोङ्पी खस् खोलोङ् मसेत्ची। खचा यर्दनमी नाम्‍आप्स्को हेम्पीक एमोरीचीम् छाप्कूवापी अर्थात् गिलादपी तूप् खोलोङ् इस्राएलीस् ईक्पोङ् रेक्दोङ् सम्मो दूक् पीतो ना अत्याचारपी मतो यूक्स्ची।

९ खीक्‍का यहूदा, बेन्यामीन ना एफ्राइमपी आक्रमण मम् लागी अम्मोनीस् यर्दन नावादे तरेई छूवा, ना इस्राएल हायाम् देप् नीछीमापी छूवा।

१० इस्राएलीचा बईछोक्सीकाव पीक्‍तो योबोरोबूपी वाङोम् मस्‍ना ओरोपीका, “केईका आम् ऊल्‍लोङ्पी मोऊ मम्काक तूये। केईका ओखी नीनाम्मा होक्सूयूम्काना बाल देऊताचीम् पूजा मम्काक तूये।”

११ योबोरोबूआ इस्राएलीस् ओरोलची, “मिश्रीचा, एमोरीचा, अम्मोनीचा, पलिश्तीचा,

१२ सीदोनीचा, अमालेकीचा ना मिद्यानीचा खोलोआ आम्नीपी आत्याचार मस्लो आन्‍ना केईका बईछोक्सीकाव पीकानीना वाङोम् मनूम्क तूवा, खोदोलो कोङा आन्‍नी खची हूक्पीका छूतेई मान्मन्‍नीयो मोलो?

१३ खोदोलोई आन्‍ना कोङ् होक्सोयोनी ना बीन्‍नीपा देऊताचीम् पूजा मनूम्। खन्सा कोङा हन्‍ना आन्‍नी छूतेई मयान्‍नीनो।

१४ हन्‍ना खात्नीना आन्‍ना सोकानूम्क देऊताचीपी केईका बईछोक्सीकाव पीकानीना वाङोम् मनूम्व, खीक्‍का खचाङ् आम्नी दूक्वाम् नाम्‍लापी लेन्चामीयानीव।”

१५ खोदोलोई इस्राएलीचा योबोरोबू ओरोलची, “केईका मोऊ मम्काक तूये। आना ऊई लन्ची मय खूङ्‍कतोङ्‍ङा केईका मईकाव। खोदोलोई केईका आन् बीन्ती मीये, ओदोलोङाङ् केईका उद्धार मईकाव।”

१६ खीक्‍का खचा बीन्‍नीपाचीम् देऊता होक्सीची ना योबोरोबूम् आराधाना मची। खीक्‍का योबोरोबूआ इस्राएलमी दूक्वा मूङ्‍कप्का दूङ्सार खोम् मान्दूर्।

१७ खीक्‍काना अम्मोनीस् जूम्‍लूक् मम् लागी बात्ल छूवाना गिलादपी छाउनी बानेई मस्‍ना तूवा, ना इस्राएलीचा क बात्ल छूवाना मीस्पापी छाउनी बानेई मची।

१८ खीक्‍का गिलादपी तूप् मीस्मी लाम्‍लछाचा खची होप्-होप्पी ओरोपीकाना रीङ् मची, “ऊक मीचाई अम्मोनीस् लाईस्पी आक्रमण मय, मूङ्‍कङ् गिलादपी तूप्चीम् चारतोप् छूये।”

यिप्‍ता इस्राएलपीक नीया मप् छूवाक

११

गिलादपीक यिप्‍ता ईबूम् हायाम् राःरालोक जूम्‍लूक् मप् मीस् तूवा। ख ईल्पो बेलेछीलप् लाम्पाक गिलादमी वात्छा म्छा तूवा।

२ खोदोलोई गिलादमी म्तोमाआसो बीन्‍नीपा ओरोसर्प् वात्छा छास् वातू। खीक्‍का खस् देप् छूवाकप्का खचा यिप्‍ता खेदामची। खचा ख ओरोलचीक तूवा, “ओखी पाम् खीम्पी आम्मी ऊसो हक् मान्तू। आन्‍ने आर्को मीम्छाम् म्छा के।”

३ खन्सा म्होप्मी बू-नेछोचीपीका लेईम्चाम् लागी यिप्‍ता जूकाना तोब छाप्कूवापी खाताना तूम् थालेई मअ, खीक्‍का हेप् काम लागेई मान्छूक वाकोली मीस् खम् लीक्हेम्पी बात्ल छूवा, ना खस् खम् दोस्-दोस् लाम्दूमा।

४ जीस् दोस्का अम्मोनीचा इस्राएलीस्का जूम्‍लूक् मची।

५ जूम्‍लूक् मम् थालेई मस्कप्का गिलादपीक खूवोबूप्ची तोब छाप्कूवापीका यिप्‍ता आईम्ना बाईम् लागी खाता।

६ खीक्‍का खचा ख ओरोलची, “आन् बान्‍ना ओखी सेनापति छूवाव, खीक्‍का केईका अम्मोनीस्का जूम्‍लूक् मम् दूराम्का।”

७ खोदोलोई यिप्‍ताआ गिलादपीक खूवोबूप्ची ओरोलची, “आन्‍ना कोङ् जेरोनीना ओ पाम् खीम्पीका खेदामोनी। ईनीम्बा दूक् तईनूम्‍लो आन्‍नी ऊदोई ओपी ताईनी?”

८ खचा ओरोपीकाना ङरी आन्ची, “खोरोदोसो हन्‍ना केईका आम् हेम् लागेई छूयीकाक तूये। केईकाचीका बान्‍ना अम्मोनीस्का जूम्‍लूक् मव, ना आना गिलादपी तूप् केईका खोलोङ्पी चारतोक्स।”

९ यिप्‍ताआ खस् ओरोलची, “आन्‍ना कोङ् अम्मोनीस्का जूम्‍लूक् मम् लागी लेमोनीना खायोनी ना योबोरोबूआ खस् ओ हूक्पी मईचीदोक, ऊई आछीयाङ् कोङ् आम्नीपी चारतोप् छूवो?”

१० गिलादपीक खूवोबूप्चा होसोङ् यिप्‍ता ओरोलची, “योबोरोबू ई रापी साक्छी तूये। खम् नीङ्पी पस्तून चायाम्काना केईका पीक्याका, केईका आना पीक्‍क तोङ्नाङ् मयाम्का।”

११ खीक्‍काना यिप्‍ता गिलादपीक खूवोबूप्चीम् साथपी खाता, ना ख मीचा खची होप्मी चारतोप् ना सेनापति बानेई मची। खीक्‍का मिस्पापी योबोरोबूम् लाईस्पी यिप्‍ताआ म्होप्मी खोलोङ् रीङ् होसोङ् पअ।

१२ खीक्‍काना यिप्‍ताआ अम्मोनपीक होङाबूम् दोक्पी ओरोपीकाना रीदाम् पोक्ची पोक्सू, “ओ ऊल्‍लोङ्पी आम्मी ऊई रीङ् तूवानाई आना ओ छाप्कूवापी आक्रमण मअ?”

१३ अम्मोनी होङाबूआ यिप्‍ताम् रीदाम् पोक्ची ओरोपीकाना ङरी आन्ची, “इस्राएलीस् मिश्र छाप्कूवापीका लत्‍ताना बानाकप्का खचा अर्नोनपीका यब्बोक ना देप् यर्दन योऊ सम्मोक ओखी छाप्कवा खची हूक्पी मस्क तूवा। मूङ्‍क छाप्कूवा खाऊमा-खासेर्मालो केईका आईम्छोम् छूये।”

१४ यिप्‍ताआ होसोङ् दोस्पीसो अम्मोनपीक होङाबूपी ओरोपीकाना रीदाम् पोक्ची पोक्सू:

१५ “यिप्‍ताआ ओरोपीके: इस्राएलआ मोआबीचीम् छाप्कूवा म्हूक्पी मक मान्तू ना अम्मोनीचीम् छाप्कूवासो म्हूक्पी मक मान्तू।

१६ खोदोलोई इस्राएलीस् मिश्र छाप्कूवापीका लत्‍ताना बानालो खस् गोङ्‍रूत्खाप्-थाम्पू लाम्पा छूवाना हालाप् दीरीत्‍तीपी खाता ना कादेशपी तातेका।

१७ खीक्‍का खचा खम् छाप्कूवालाम्पा छूम्ना खाईम् अनुमति पीयीकाव लोम् लागी एदोमपीक होङाबूम् दोक्पी रीदाम् पक्ची पोक्स्ची, खोदोलोई एदोमपीक होङाबूआ मूङ्‍क रीङ् येईम्ङा मान्येई। खचा मोआबपीक होङाबूपीसो मूङ्‍क रीङ् तईस् पोक्स्ची, खोदोलोई खसासो अऊ मान्पी। खन्सा इस्राएल कादेशपीङ् तूवा।

१८ “खीक्‍काना खस् एदोम लो मोआबलो रीम्चीना गोङ्‍रूत्खाप्-थाम्पूलाम्पा छूवाना मोआबमी नाम्‍आप्स्को हेम् खाता। खीक्‍का खचा अर्नोनमी नावादेपा छाउनी बानेई मची, खोदोलोई खस् मोआबीचीम् छाप्कूवा गोपी क मान्वो, ऊदोईपीक्यालो आर्नोन क मोआबमी रीम् तूवा।

१९ “खीक्‍काना इस्राएलआ खम् छाप्कूवालाम्पा छूम्ना ओखी होप्मी थाऊपी खाईम् पीयीकाव पीकाना हेश्बोनपी चारतोप्, एमोरीचीम् होङाबू सीहोनमी दोक्पी रीदाम् पोक्ची पोक्स्ची।

२० खोदोलोई सीहोनआ इस्राएल म्होप्मी छाप्कूवालाम्पा छूम्ना खाईम् विश्‍वास मान्म। खीक्‍का खसा खोलोङ् म्होप्मी मीस् बात्ल मची, ना यहसापी छाउनी बानेईमना इस्राएललो जूम्‍लूक् मअ।

२१ “खीक्‍का योबोरोबू इस्राएलपीक नीनाम्माआ सीहोन ना खम् खोलोङ् म्मीस् इस्राएलमी हूक्पी पीदीत्ची, ना खस् खचीप्का कोक्साना मूङ्‍क प्रान्तपी तूवाक एमोरीचीम् खोलोङ् खची इलाकापी हक् मची।

२२ खचा अर्नोनपीका यब्बोकसम्मो ना गोङ्‍रूत्खाप्-थाम्पूपीका देप् यर्दन योऊ सम्मो क एमोरीचीम् खोलोङ् इलाका खची हूक्पी मची।

२३ “योबोरोबू इस्राएलपीक नीनाम्माआ म्होप्मी मीस् इस्राएलमी भलाइमी लागी एमोरीची खेदामची। हन्‍ना ङ्‍क आईम्खाम् आम्मी ऊई हक् तूये?

२४ आम्नी देऊता कमोशआ आन्‍नी ऊई पीनी मूङ्‍कङ् आन्‍ना लाप्नूम्क मायो? खोरोनाङ् योबोरोबू ओखी नीनाम्माआ केईका ऊई पीयाका खूङ्‍कङ् केईका लापाम्का।

२५ हन्‍ना ऊई आन् मोआबपीक होङाबू सिप्पोरमी वात्छा म्छा बालाकपीका दूङ् नप् तूयेयोनाई? ऊई खसा हाल्‍लोस्चीई इस्राएललो जूम्‍लूक् मना आक्रमण मयोनाई?

२६ ३०० दोङ् सम्मो इस्राएलीस् हेश्बोन, अरोएर, ना मूङ्‍कम् लीक्हेम्पीक खोलोङ् तेल्पी, खीक्‍का अर्नोनमी चाखेम्पीक खोलोङ् सहरपी तूवा। मूङ्‍क नाम्‍लापी आन्‍ना मूङ्‍क थाम्पू ऊदोई मान्‍आन्खान्‍नीकई?

२७ केईका आम्नीपी ऊसो मान्‍नप् मम्काक मान्तू, खोदोलोई आना केईका आक्रमण मईकाना नप् मान्म। योबोरोबू, ख नीया मप् तूये, खासाङ् इस्राएलीचीम् लो अम्मोनीचीमलो खची रापी एसेक लेई नीया मनूव।”

२८ खोदोलोई यिप्‍ताआ होक्स्क रीदाम् अम्मोनीचीम् होङाबूआ ऊसो वास्ता मान्म।

यिप्‍ताआ भाकल मक

२९ खीक्‍काना योबोरोबूम् आत्मा यिप्‍तापी यूवा, ना ख गिलाद ना मनश्शेलाम्पा छूवाना गिलादमी मीस्पापीका वोङाना अम्मोनीचीम् ऊल्‍लोङ्पी जूम्‍लूक् मम् लागी लाईस्पा खाता।

३० यिप्‍ताआ योबोरोबूपी ओरोपीकाना भाकल मअ, “आना अम्मोनीस् ओ हूक्पी पीयोतोदोक,

३१ कोङ् अम्मोनीचीम् रापीका सेसेर् आत्‍तोना बानोलो कोङ् तूम् लागी ओ खीम्मी लाम्स्कोपीका पाखापी दूङ् लाईस्पीक बाईप् प्राणी योबोरोबूम् छूये। कोङा मूङ्‍क मीःपी चारेईमम् बलि चारेई मूयो।”

३२ खीक्‍का यिप्‍ता अम्मोनीस् आक्रमण मम् लागी नावादेपा खाता, ना योबोरोबूआ खस् खम् हूक्पी पीची।

३३ खसा अरोएरपीका मिन्‍नीत ना हाबिल-करमीमसम्मोक नीस्पोङ् सहर मासेई मअ। ओरोना इस्राएललआ अम्मोन म्हूक्पी मअ।

३४ यिप्‍ता मिस्पापी तूवाक म्खीम्पी आत्‍तालो ख तूम् लागी पाखापी खैँजडी दूप्‍तो ना छम्‍तो मेकछा म्छा बाना। मूङ्‍क ईल्पोङाङ् खम् मेकछा म्छा तूवा, खम् बीन्‍नीपा आस्सो म्छास् मान्तू।

३५ खसा मेकछा म्छाआ मूङ्‍तोङ् मक तकप्का खसा म्होप्मी तेई चेन्‍ना ओरोपीका, “ए ओ छाङा, आना ओ सानीवाङ् अयोपोक तूये, आना ऊतोङ्‍क दूक्वाई ओपी तातू। कोङा योबोरोबूपी ईबूम् भाकल मूक तूये, ना मूङ्‍क कोङा तारेई मम् दूरोनो।”

३६ खसा ओरोपीकाना ङरी आत्‍तू, “पाआ, आना योबोरोबूपी हायाम् देप् भाकल मक तूये। आना खूङ्‍क आम् भाकल तोङ्नाङ् कोङ् मोव, ऊदोईपीक्यालो योबोरोबूआ आम् साछीमी अम्मोनीचीपी म्फाई लाप्क तूये।

३७ खोदोलोई पाआ, आना कोङ् ईबूम् सम्खे मीयोव! नीस् लाः सम्मो कोङ् पाखामेक्सा लेतोछोक्सोव, ना कोङा ओ बूम्चीका ङ्‍क कोम् होम्पी दूलेई मम् ना सोक् मम् तूनूव, ऊदोईपीक्यालो कोङ् ओ सूर् मान्छूमोक रीरामपीङ् सीम् बोक्से।”

३८ खोदोलो म्पा ओरोपीका, “खात्व।” खीक्‍का खसा मूङ्‍क म्मेकछा नीस् लाः सम्मोम् लागी बिदा पीयू। ख म्बूम्चीका खाता, ना कोम् होम्पी म्सूर् मान्छूमोक रीराममी तोक्पी हायाम् खापा।

३९ खीक्‍का नीस् लाः याताकप्का ख म्पाम् दोक्पी आत्‍ताना ता, ना यिप्‍ताआ म्होपा मक भाकल पूरा मअ। खम् म्सूर् मान्छूक तूवा।

४० ङ्‍कलाम्पाङ् इस्राएलपीक सोलोमे मीम्छाची दोङ् पीच्‍ची लीक् लेई सम्मो गिलादपीक यिप्‍ताम् म्छाम् मीन्मारोपी पाखा खाईम् ईबूम् रेवास् छूवा।

यिप्‍ता लो एफ्राइमपीक मीस्लो

१२

एफ्राइमपीक मीचा खची फौज खोलोङ् बात्ल मची, ना नावादे सापोन मीचीकपी खाता। खचा यिप्‍ता ओरोलची, “अम्मोनीस्का जूम्‍लूक् मम् लागी खातालो केईका ऊदोई कामान्छोयीका? केईका आन् आम् खीम्‍लोङ् हूईदीते।”

२ खोदोलो यिप्‍ताआ ओरोपीकाना ङरी आत्‍तू, “केईका ओ मीस्चीका अम्मोनीस्का खेईकाक तूवा, ना कोङा आन्‍नी केईका बईछोक्सीकाव पीकोना बीन्ती मीन्‍नीक तूवा। खोदोलोई आन्‍ना केईका मूङ्‍कचीम् खची हूक्पीका लेन्चा मान्मीयीका।

३ आन्‍ना केईका बईछोक्सेकानो रईछ पीम् कोङा तूम्तूकप्का, कोङा ओ रीराम जोखिमपी मूना अम्मोनीस्का जूम्‍लूक् मम् लागी लाम्दूमो, ना योबोरोबूआ खस् ओ हूक्पी पीयो। हन्‍ना ऊदोई आन्‍ना एसे कोङ् आक्रमण मोयोनी?”

४ खीक्‍का यिप्‍ताआ गिलादपीक खोलोङ् मीस् बात्लमना एफ्राइमलो जूम्‍लूक् मअ। खीक्‍का गिलादीचा खस् आक्रमण मची, ऊदोईपीक्यालो एफ्राइमीचा ओरोपीकाक तूवा, “आन्‍नी गिलादीस् एफ्राइमपीका लो मनश्शेपीकालो तानीक विद्रोह मप्ची के।”

५ खीक्‍का गिलादीचा देप् यर्दन योऊ तरेई छूक्स्कोम् बरबारपीक थाम्पू खोलोङ् खची हूक्पी मची, ना एफ्राइमीस् खाईम् मान्तोम्मीना राप्दीत्ची। खीक्‍का जूकाना खाताक हेप् एफ्राइमीआ नावादेपा खाईम् लागी बीन्ती मलो गिलादपीक मीचा मूङ्‍क ओरोपीकाना तत्‍दोङ्ची, “ऊई आन् एफ्राइमीयो?” खोदोलो मूङ्‍कसा “मा” पीकादोक

६ खचा, “खोरोदोक, ‘शिब्बोलेत’ पीकाव” लदोङ्ची। खोदोलो मूङ्‍कसा मूङ्‍क रीङ्बऊ नम्‍लोना पीम् मान्दूर्‌ना “सिब्बोलेत” पीकादोक, खचा मूङ्‍क देप् यर्दन योऊ तरेई छूक्स्को थाम्पूपी लाप्चीना सेत्दोङ्ची। मूङ्‍क नाम्‍लापी एफ्राइमपीक ४२,००० जाना मीस् सेत्ची।

७ यिप्‍ता तूक्दोङ् सम्मो इस्राएलपीक नीया मप् छूवा। खीक्‍का गिलादपीक यिप्‍ता सीया, ना ख गिलादपी तूवाक ईबूम् सहरपी खूम्ची।

इब्सान इस्राएलपीक नीया मप् छूवाक

८ यिप्‍ताम् दोस्पी बेथलेहेमपीक इब्सान इस्राएलपीक नीया मप् छूवा।

९ खम् सूक्पोङ् वात्छा लो सूक्पोङ् म्मेकछास्लो तूवा। खसा मूङ्‍क सूक्पोङ् म्मेकछास् बीन्‍नीपा गोङ्पीक वात्छास्का सूर् मीपीची, ना मूङ्‍क वात्छा म्छाचीम् लागी सूक्पोङ् म्नाम्मेस् बीन्‍नीपा गोङ्पीकङ् तातू। ख नूक्दोङ् सम्मो इस्राएलमी लाम्‍लछा छूवा।

१० खीक्‍का ख सीया, ना बेथलेहेमपी खूम्ची।

एलोन इस्राएलपीक नीया मप् छूवाक

११ खम् दोस्पी जबूलूनपीक एलोन ईक्पोङ् दोङ् सम्मो इस्राएलपीक नीया मप् छूवा।

१२ खीक्‍का ख सीया, ना जबूलूनमी छाप्कूवापीक अय्यालोनपी खूम्ची।

अब्दोन इस्राएलपीक नीया मप् छूवाक

१३ खीक्‍काना पिरातोनी हिल्‍लेलमी वात्छा म्छा अब्दोन इस्राएलपीक नीया मप् छूवा।

१४ खम् लीक्पोङ् वात्छा म्छास् लो सूक्पोङ् म्चास्चीलो तूवा, ना खस् खोलोङ् खची होप्-होप्मी मोकोक्‍तीपी वोङाना लाम्दूमादोङा। ख रेक्दोङ् सम्मो इस्राएलपीक नीया मप् छूवा।

१५ खीक्‍काना ख सीया, ना अमालेकीचीम् कोम् हेम्क छाप्कूवापीक एफ्राइममी पिरातोनपी खूम्ची।

शिमशोन जन्मेई छूवाक

१३

होसोङ् इस्राएलीचा योबोरोबूम् मूक्स्दूपी ऊक रीङ्‌ये रई तूवा खूङ्‍कङ् मची, खन्सा योबोरोबूआ खस् लीक्पोङ् दोङ् सम्मो पलिश्तीचीम् हूक्पी मची।

२ दानमी गोङ्पी सोरापी तूप् ईल्पो मीस् तूवा, मूङ्‍कम् नीङ् मानोह तूवा, खीक्‍का खम् म्तोमा छालूमा तूवा, खन्सा खम् आस्सो म्छास् मान्तूक तूवा।

३ योबोरोबूम् रीदाम् पोक् मूङ्‍क मीम्छाम् दोक्पी खोमन्चीना ख ओरोलअ, “आन् छालूमा तूये, ना आम्मी आस्सो आम् छास् मान्तू, खोदोलोई आन् होपोसूम् छूये ना ईल्पो वात्छा छा वात।

४ हन्‍ना कोङा पीकोक तोङ्नाङ् आना मव, चीङ्चीङ् तूवाव, दाखमद्य अथवा बीन्‍नीपा सेईप् मद्य दूङ्नूव, ना बीन्‍नीपा ऊसो अशुद्ध चाम् थक् चनव,

५ ऊदोईपीक्यालो आन् होपोसूम् छूये ना ईल्पो वात्छा छा वात। आना मूङ्‍कम् म्तोङ् हादेम्सो खक्नव, ऊदोईपीक्यालो मूङ्‍क छा जन्मेई छूक लेईयीकाङ् नीनाम्माम् लागी अलग मम्पा ईल्पो नाजिरी छूये। खीक्‍का मूङ्‍कसाङ् इस्राएलीस् पलिश्तीचीम् हूक्पीका छूतेई मय।”

६ खीक्‍का मूङ्‍क मीम्छा खाताना मूङ्‍क रीङ् म्तूप्पो ओरोपीकाना ईयू, “नीनाम्माम् ईल्पो मीस् ओ दोक्पी ता। खम् ङाली नीनाम्माम् रीदाम् पोक्मी तोङ्‍क तूवा, ना खोम्पालो कीम् पर्ने तोङ्‍क तूवा। कोङा ख हापीकाई ताकई पीकोना मान्तईङा, ना खसासो कोङ् म्नीङ् मान्‍ईङा।

७ खोदोलोई खसा कोङ् ओरोलो, ‘आन् होपोसूम् छूये ना आना ईल्पो वात्छा छा वात। एसेक लेईपीका मेक्सा आना दाखमद्य अथवा बीन्‍नीपा सेईप् मद्य दूङ्नव ना अशुद्ध चाम् थक् चनव, ऊदोईपीक्यालो मूङ्‍क वात्छा छा जन्मेई छूक लेईपीका सीक लेई सम्मो नीनाम्माम् लागी अलग मम्पा नाजिरी छूये’।”

८ खीक्‍का मानोहआ योबोरोबूपी ओरोपीकाना वाङोम् मअ, “ए योबोरोबू, कोङा आन् बीन्ती मीयान्‍ना, आना पोक्स्क मूङ्‍क नीनाम्माम् मीस् होसोङ् ऊलाम् तानूव ना मूङ्‍क जन्मेई छूक छा ऊतोङ्नाई चोलोगूलो मम् पर्ने खूङ्‍क केईका ईयीकानूव।”

९ नीनाम्माआ मानोहम् वाङोम् येनू, ना नीनाम्माम् रीदाम् पोक् मूङ्‍क मीम्छा यीक्पी तूवाचालो होसोङ् म्दोक्पी ता। खोदोलोई मूङ्‍कम् म्तूप्पो मानोह खम् साथपी मान्तूक तूवा।

१० मूङ्‍क मीम्छाआ दावा बूल्तो खाताना मानोह ओरोलअ, “मूङ्‍क लाईस्पी ताक मीस् होसोङ् ओ दोक्पी ताक तूये।”

११ मानोह पकाना दावा खम् साथपी खाता ना खसा मूङ्‍क रीदाम् पोक् तूप्ना ओरोलअ, “ऊई ओ तोमालो रीङ् मप् आन्ङायो?”

खोदोलो मूङ्‍कसा ओरोपीका, “एई, कोङ् खूङ्‍कङ् के।”

१२ खीक्‍का मानोहआ ओरोपीका, “आम् रीङ्बऊ पूरा छूकप्का मूङ्‍क वात्छाम् रीराममी लो लक्मीलो लागी ऊतोङ्‍कई नियम छूम् छूये?”

१३ खोदोलो योबोरोबूम् रीदाम् पोक्‍आ ङरी आत्ना ओरोपीका, “कोङा ऊई पीकोक तूये खूङ्‍क रीङ् आम् तोमाआ नम्‍लोना रेम् छूये।

१४ वाचोसीम् पऊपीका सेईक थक् ऊसो चाम् छूनो। खसा दाखमद्य अथवा बीन्‍नीपा सेईप् मद्य ऊसो दूम् छूनो। बीन्‍नीपा अशुद्ध चाम् थक् खसा ऊसो चाम् छूनो। ङ्‍क कोङा पीकोक रीङ् खोलोङ् खसा रेम् छूये।”

१५ खोदोलो मानोहआ योबोरोबूम् रीदाम् पोक् ओरोलअ, “सम्खे मीयीकाना ईक्छीन् हूङ्व, केईका आन् चाम् पीम् लागी ईबूम् लूस्मी म्छा चोचूप्साम्का।”

१६ खोदोलो योबोरोबूम् रीदाम् पोक्‍आ ङरी आत्ना ओरोपीका, “आन्‍ना कोङ् रोकेई मोयोनीदोसो कोङा आन्‍ना चारेई मईनूम्क चाम् थक् चोयोनो। खोदोलोई आम्नी लन्ची तूदोक मीःपी चारेईमम् बलि थीक्‍का मनूम्व ना मूङ्‍क योबोरोबूपी चारेई मनूम्व।” मानोहआ मूङ्‍क योबोरोबूम् रीदाम् पोक् पीम् मान्छेई।

१७ खोदोलो मानोहआ ख ओरोलअ, “आम् नीङ् ऊये? ऊदोईपीक्यालो आम् रीङ्बऊ पूरा छूकप्का केईका आन् साम्दी दोम् लन्ची मयाम्का।”

१८ खोदोलो योबोरोबूम् रीदाम् पोक्‍आ ख ओरोलअ, “आना ऊदोई ओ नीङ् तईम् आत मय? ङ्‍क नीङ् आन्‍ना बूजेई मम् दूर्‌नूम्नो।”

१९ खीक्‍काना मानोहआ लूस्मी म्छा लो छीर्म् मी चाचोदाम्‍लो खाईना मूङ्‍क छीलूमा थेम्पी योबोरोबूपी बलि चारेई मअ। खीक्‍का मानोहआ म्तोमालो मूङ्‍क खोङ्चचीतोङ् योबोरोबूआ छाक्‍काक लक् मअ।

२० मूङ्‍क वेदीपीका साराङ्‍गा हेम् ईबूम् मीलाम्छो पका, ना मूङ्‍क मीलाम्छोम् साथपी योबोरोबूम् रीदाम् पोक् थोम्‍ला नाम्छूई हेम् खाता। मूङ्‍क तचीना मानोह लो म्तोमालो बोहोपू सूपोम् मची।

२१ खीक्‍काना योबोरोबूम् रीदाम् पोक् मानोहम् लो म्तोमाम्‍लो दोक्पी हाल्‍लोसो खोमान्मन्ची, ना मानोहआ मूङ्‍क योबोरोबूम् रीदाम् पोक्ये रईछ पीकाना छेत्‍तू।

२२ खीक्‍का खसा म्तोमा ओरोलअ, “आन् आछीयाङ् सीये, ऊदोईपीक्यालो काचा नीनाम्मा ताचूक तूये।”

२३ खोदोलोई म्तोमाआ ख ओरोपीकाना ङरी आन्‍नू, “योबोरोबूआ कास् सेईम् लन्ची मवादोक खसा ईची हूक्पीक मीःपी चारेईमम् बलि लो छीर्म् बलिलो ग्रहण मान्मवा ना ङ्‍क खोलोङ् रीङ् कास् खोमान्मीयाचीवा अथवा मान्‍ईयाचीवा।

२४ खीक्‍का मूङ्‍क मीम्छाआ ईल्पो वात्छा छा वातू ना खम् नीङ् शिमशोन यूक्सू। मूङ्‍क छा पतो खाता, ना योबोरोबूआ ख आसीक् पीयू।

२५ खीक्‍का शिमशोन सोरामी लो एश्तोलमीलो रापी तूवाक महनेह-दानपी तूवालो, योबोरोबूम् आत्माआ ख तोक्सू।

शिमशोन लो तिम्नापीक मीम्छालो

१४

शिमशोन तिम्नापी यूवा, ना मूङ्‍कपी खसा ईल्पो पलिश्ती मीम्छा तअ।

२ मूङ्‍कपीका ख आत्‍ताना खसा म्पा-म्मा ओरोलची, “कोङा तिम्नापी ईल्पो पलिश्ती मीम्छा तूक तूये, मूङ्‍क मीम्छालो आन्चा ओ सूर् मीयोपोचीव।”

३ खोदोलोई म्पा-म्माचा ख ओरोलची, “ऊई ई होप् गोपी अथवा ई होप्मी जाति गोपी आस्सोयो मीम्छा मान्तू, ना खतना मान्छूक पलिश्ती जातिपीक मीम्छालो आना सूर् मय?”

खोदोलो शिमशोनआ म्पा ओरोलअ, “मूङ्‍क मीम्छाङ् कोङ् तायोपोचीव। मूङ्‍कङ् ओ लागी नप् तूये।”

४ पलिश्तीस् मूङ्‍क नाम्‍लापी इस्राएलपीक चारतोप्ची तूवा; खची ऊल्‍लोङ्पी योबोरोबूआ लाम् लाम्चयक ना ङ्‍क रीङ्पी योबोरोबूम् लोचम् तूये पीकाना शिमशोनमी म्पा-म्माचा मान्छेईस्क तूवा।

५ शिमशोन म्पा-म्मास्का तिम्नापी यूवा। खस् मूङ्‍कपीक वाचोसीखापी तातेकालो ईबूम् देप् गूङ्‍गीनारआ ङूर्‌तो शिमशोन छर्‌पान्खी।

६ योबोरोबूम् आत्मा दावा शिमशोनपी यूवा, ना म्हूक्पी ऊसो जूम्‍लो मान्तूदोसो खसा मूङ्‍क नार ईबूम् लूस्मी म्छा तोङ्ना कऊला-चेऊला मदीतू। खोदोलोई मोरोना म्होपा मक रीङ् खसा म्पा-म्मास् मान्‍ईच्‍ची।

७ खीक्‍काना ख दाली यूवाना मूङ्‍क मीम्छालो रीङ्छाम् मअ, ना खसा मूङ्‍क मीम्छा नत्‍तू।

८ जीस्तातोपी मूङ्‍क मीम्छालो सूर् मम् लागी शिमशोन दाली यूवा। खीक्‍का ख मूङ्‍क गूङ्‍गीनारमी सालोग्गी खोस् मूङ्‍क हेम् खाता, ना मूङ्‍कपी सूवेर्‌लोक सूवेर्‌मी चाका तअ।

९ खसा मूङ्‍क सूवेर्‌मी खूद हपू ना म्हूः लोक्‍तो आत्‍ता। खीक्‍का ख म्पा-म्माम् दोक्पी तातेकाकप्का खस्सो जीस् मूङ्‍क खूद पीची, ना मूङ्‍क खचासो चची। खोदोलोई खसा मूङ्‍क खूद गूङ्‌गीनारमी सालोग्गीपीका हप्क रीङ् शिमशोन खस् मान्‍ईच्‍ची।

१० खीक्‍काना शिमशोनमी म्पा मूङ्‍क मीम्छा खोस् खाता, ना दूखूलीप् हेम्कसा मथचीक रेवास् तोङ्ना शिमशोनआ मूङ्‍कपी ईबूम् चाम्दूम् यची।

११ ख मूङ्‍कपीक मीस्चीम् लाईस्पी खोमन्चीकप्का खचा सूक्पोङ् मीस् ख साथ पीम् लागी पोक्स्ची।

१२ शिमशोनआ खस् ओरोलची, “कोङा आम्नी लाईस्पी ईबूम् अत्‍तू यूक्सो। ङ्‍क नूक् लेई सम्मोक चाम्दूम् फोक्साक नाम्‍लापी आन्‍ना मूङ्‍क अत्‍तू वईम् दूर्‌नूम्दोक कोङा आन्‍नी सूक्पोङ् थान खोऊसीम् तेई लो सूक्पोङ् जोर खाम् तेईलो पीयान्‍नी।

१३ खोदोलोई आन्‍ना मूङ्‍क अत्‍तू वईम् दूर्‌नूम्नोदोक आन्‍ना कोङ् सूक्पोङ् थान खोऊसीम् तेई लो सूक्पोङ् जोर खाम् तेईलो पीम् छूये।”

खोदोलो खचा ओरोपीका, “खोरोदोक मूङ्‍क अत्‍तू केईका येईमीयीकाते?”

१४ खीक्‍का शिमशोनआ खस् ओरोलची,

“ई चाप्पीका चाम् थक् लत्‍ता,

बलियपीका लेम्-लेम्पा थक् लत्‍ता।”

सूक् लेई छूवाखात्लोसो खचा मूङ्‍क अत्‍तू वई मान्दूर्‌ची।

१५ लीक् लेईक लेई खचा शिमशोनमी म्तोमा ओरोलची, “आना आम् तूप्पो लेम्व ना मूङ्‍क अत्‍तूम् अर्थ आम् तूप्पोपीका आना तूम् तव, मादोन् केईका आन् लो आम् पाम् खीम्‍लोङ् मीःआ हूयूम्छोक्साम्का। ऊई आना केईका छूक्सीप् बानेई मम् लागीयो ङ्‍कपी काछईका?”

१६ खीक्‍काना शिमशोनमी तोमाआ खम् लाईस्पी खाप्‍तो ओरोपीका, “आना कोङ् जेरो। आना कोङ् सम्तूमा मीयोनो। आना ओ मीस्चीपी ईबूम् अत्‍तू यूक्स्क तूये, खोदोलोई आना मूङ्‍क कोङ् मान्‍ईमोङ् तूये।”

खोदोलो शिमशोनआ ख ओरोलअ, “मूङ्‍कन् कोङा ओ पा ओ मासो मान्‍ईमोङ् तूये, ना ऊदोई मूङ्‍क कोङा आम्पी पोमा?”

१७ खोदोलोई मूङ्‍क चाम्दूम् फोक्साकम् नूक् लेई मान्याईम् सम्मो ख शिमशोनमी लाईस्पी खाप्चा। खन्सा नूक् लेईक लेईपी ख हायाम्सार तेत्‍तेईमो यीङाकसा शिमशोनआ मूङ्‍क अत्‍तूम् अर्थ ख ईयू, खीक्‍का खसा मूङ्‍क अत्‍तूम् अर्थ म्होप्मी मीस् ईची।

१८ मूङ्‍क लेईङा नाम्काम् लाईस्पी सहरपीक मीचा शिमशोन ओरोलची,

“खूदपीका दूङ् लेम्-लेम्पा ऊई छूनाई?

गूङ्‌गीनारपीका दूङ् बलिय ऊई छूनाई?”

शिमशोनआ खस् ओरोलची,

“ओ कोरली आन्‍ना मान्जोन्‍नीवादोक

आन्‍ना ङ्‍कम् अत्‍तू वई मान्दूर्‌नीवा।”

१९ खीक्‍काना योबोरोबूम् आत्मा राःरालो दावा शिमशोनपी यूवा। खीक्‍का ख अश्कलोनपी खाता, ना मूङ्‍कपी खसा सूक्पोङ् मीस् सेतू, ना मूङ्‍कचीम् खची चूम्सोस् लात्ना खची तेई मूङ्‍क अत्‍तू वईप् मीस् पीची। खोदोलोई ख हायाम् म्छूलीकाता, ना ख म्पाम् खीम् खालेता।

२० खीक्‍का शिमशोनमी म्तोमा लोकोन्दे छूक् मीस् पीची।

शिमशोनआ पलिश्तीस् सेत्चीक

१५

मूङ्‍कम् जीस्तातोपी दोचेर् हेम् नाम्‍लापी ईबूम् लूस्मी म्छा खाईना शिमशोन म्तोमा तूप्स् खाता। खीक्‍का खसा ओरोपीका, “कोङा ओ तोमा तूकपी खाईम् लन्ची मूयो।” खोदोलोई मूङ्‍क मीम्छाम् म्पाआ ख खाईम् मान्पी।

२ मूङ्‍क मीम्छाम् म्पा ओरोपीका, “आना मूङ्‍क जेरू पीम् रीङ् कोङा आछीयाङ् छेतूना ख कोङा आम् लोकोन्दे पीयूतू। मूङ्‍कम् म्नेछो खपीका दूङ् ङालीलप् तूये। हन्‍ना आना मूङ्‍कङ् खाईव।”

३ खोदोलोई शिमशोनआ ओरोपीका, “ङ्‍क नाम्‍लापी पलिश्तीचीपी म्फाईलाम् ओ हक् तूये। आछीयाङ् कोङा खस् खोती मूयो।”

४ खीक्‍का खसा खाताना ३०० रेचेङ्‌गीस् लापू। खीक्‍का खसा नी-नीच्‍ची रेचेङ्‌गी खची मेर् छूईपीची ना मूङ्‍क जोडी रेचेङ्‌गीम् खची रापी ई-ईबूम् कार्क् छूईपीची।

५ खीक्‍काना खसा मूङ्‍क कार्क् दईपीची ना मूङ्‍क रेचेङ्‍गीस् पलिश्तीचीम् सेचाक छीर्म् खापी लेत्छोक्स्ची। खीक्‍का खसा मूङ्‍क सेचाक छीर्म् लोङ् वाचोसीखा लो जैतूनखालो खोलोङ् हूईदीतू।

६ खीक्‍का पलिश्तीचा ओरोपीकाना तत्ची, “ङ्‍क आसाई मकई?” खोदोलो तिम्नापीक म्छूर्‌मेआ शिमशोनमी तोमा शिमशोनमी लोकेन्देङ् पीदीत्कसा शिमशोनआ ङ्‍क खोलोङ् मक के पीम् रीङ् खचा येन्ची।

खीक्‍का पलिश्तीस् खाताना मूङ्‍क मीम्छा लो म्पालो नीप्पोङ् मीःआ हूईछोक्स्ची।

७ खोदोलो शिमशोनआ खस् ओरोलची, “ऊदोई आन्‍ना ङ्‍क तोङ्‍क लक् मनूम्कई? पस्तून चोयोना कोङा पीको, आम्नीपी ङ्‍कम् म्फाई मान्लाम्मो कोङ् तूवोनो।”

८ खीक्‍का शिमशोनआ मूङ्‍कस् हायाम्सार केर्‌चीना ओरोसर्प् मीस् सेत्ची। खीक्‍काना ख एताममी दाम्‍रो दोरीपी तूवाक लूबम्पी खाताना तूम् थालेई मअ।

९ खीक्‍का पलिश्तीस् म्थोम्‍ला खाता, ना यहूदापी छाउनी बानेई मची, खीक्‍का लहीमी बरबार रीसाना तूवा।

१० यहूदापीक मीचा ओरोपीका, “आन्‍ना ऊदोई केईका आक्रमण मईकाकई?”

खोदोलो खचा ओरोपीकाना ङरी आन्ची, “केईका शिमशोन लाप्स् ताईकाक तूये। मूङ्‍कसा केईका ऊई मईका खूङ्‍क तोङ्नाङ् केईकासो ख मयाम्का।”

११ खीक्‍काना यहूदापीका ३,००० जाना मीस् एताममी दाम्‍रो दोरीपी तूवाक लूबम्पी यूवा। खीक्‍का खचा शिमशोन ओरोलची, “पलिश्तीस् ओखी चारतोप् तूये पीम्ने आना छेत्चायकङ् तूये। हन्‍ना खोङ्व, आना ओखीपी ऊई मक तूवा?”

खोदोलो खसा ओरोपीका, “कोङान् खचा ओपी ऊई मची खूङ्‍क तोङ्‌ङाङ् मूक तूये।”

१२ खोदोलो खचा शिमशोन ओरोलची, “केईकान् आन् छूईम्ना पलिश्तीचीम् हूक्पी पीम् लागी ताईकाक तूये।”

खोदोलो शिमशोनआ ओरोपीका, “खोरोदोक, आन्‍ना आम्नी होपाङ् आन् सेत्नो पीकानीना कोङ्लो पस्तून चानूम्व।”

१३ खोदोलो खचा ओरोपीकाना ख ङरी आन्ची, “अऊ, केईकान् आन् छूईना पलिश्तीचीम् हूक्पीङाङ् पीये। केईका आन् सेत्नो।” खीक्‍का खचा शिमशोन नीच्‍ची नयाँ रीबोआ छूईची, ना दाम्‍रो दोरीपी तूवाक लूबम्पीका म्थोम्‍ला खाईची।

१४ शिमशोन लहीपी ताम्तेम् हलो पलिश्तीस् बतो ख तूवाक हेम् बाना। खीक्‍का योबोरोबूम् आत्मा दावा खपी यूवा, ना खम् हूक्पी तूवाक मूङ्‍क रीबो खोलोङ् मीःआ हूयाम्कतोङ् छूवा, ना मूङ्‍क खोलोङ् थायाखाता।

१५ खीक्‍का खसा मूङ्‍कपी ईबूम् मालो सीयाक मोकोक्‍तीम् म्बाक्‍काङ् छीप्ना मूङ्‍क कपू, ना १,००० जाना मीस् मूङ्‍क मोकोक्‍तीम् म्बाक्‍काङ् सेत्ची।

१६ शिमशोनआ ओरोपीका,

“मोकोक्‍तीम् म्बाक्‍काङ्आ

कोङा मूङ्‍कस् नोङूचीना यूक्सू!

मोकोक्‍तीम् म्बाक्‍काङ्आ

कोङा १,००० जाना मीस् सेतूची!”

१७ मोन्तोदी पीकाना खसा मूङ्‍क मोकोक्‍तीम् म्बाक्‍काङ् होलातू। खन्सा मूङ्‍क थाऊमी नीङ् रामत-लहीa यूक्स्ची।

१८ खीक्‍काना ख हायाम् वाम्मा सीया ना हायाम् सोतो बसाना योबोरोबू दप्‍तो ओरोपीका, “आना कोङ् आम् सूसो मप् ङ्‍कतो देप् विजय पीयो, हन्‍ना ऊई कोङ् वाम्माङ्‍यो सीमा? ऊई ङ्‍क खतना मान्छूक्चीम् हूक्पीयो छूमा?”

१९ खीक्‍का योबोरोबूआ लहीपी तूवाक खूलूम् चेल्ना खेत्बोकू, ना मूङ्‍कपीका काऊ पूईना लत्‍ता। खीक्‍का शिमशोनआ मूङ्‍क काऊ दूङ्‍ङू, ना खम् राःरा आत्‍ताना ता। खन्सा लहीपीक मूङ्‍क काऊमी पूई एसेक लेई सम्मोसो एन-हक्‍कोरे मीयची।

२० पलिश्तीचीम् नाम्‍लापी शिमशोन नीस्पोङ् दोङ् सम्मो इस्राएलपीक नीया मप् छूवा।

a 

१५:१७ रामत-लही मी अर्थ क काङ्मी कोम् पीक्याक के

शिमशोनआ गाजापीक मूल लाम्स्को खूर्‌ना खाईक

१६

ऊलेई शिमशोन गाजापी खाता, ना मूङ्‍कपी खसा ईल्पो बेलेछीलप् मीम्छा तअ, खीक्‍का सेपा ख मूङ्‍कम् दोक्पी खाता।

२ शिमशोन ताक तूये पीम् रीङ् गाजापीक मीचा येन्ची, ना खचा शिमशोन ऊर्‌ची, ना मूङ्‍क सेपाबरी सहरमी मूल लाम्स्कोपी तूवाना ख चङ्ची। खीक्‍का सेपा खचा शिमशोन ऊसो मान्मची, ऊदोईपीक्यालो खस् खची होप्-होप्पी ओरोलोल, “देत्छा केईया ख सेताम्।”

३ खोदोलोई शिमशोन आदारात सम्मोङाङ् तूस्कोपी दीसाखाता। खीक्‍काना ख पकाना सहरमी मूल लाम्स्को ना मूङ्‍कपीक नीच्‍चीङ् खाम्बा, खर् ना खोलोक थक् देलू, ना मूङ्‍क खोलोङ् म्बोऊतो थेम्पी यूक्स्‍ना हेब्रोनमी लाईस्पी तूवाक कोम्मी छोक्‍तो खूर्‌ना खाईयू।

दलीलाम् विश्‍वासघात

४ मूङ्‍कम् जीस्तातोपी शिमशोनआ सोरेकमी बेँसीपी तूप् दलीला नीङ् मीचीक ईल्पो मीम्छा नत्‍तू।

५ पलिश्तीचीम् खची लाम्‍लछास् मूङ्‍क मीम्छा तूप्स् खाता ना ख ओरोलची, “ख आना लेम्ना तत्व ऊसाई ख मूङ्‍कतो देप् राःरा पीय, ना ऊतोङ्नाई केईया ख ई तईपी मयाम् ना छूयाम्ना ख कैदपी मदूराम्। केईका खोलोप्का आना नाम्‍छेर्‌बूम् ईक्पोङ् ईक्चून्दूलूम्-ईक्पोङ् ईक्चून्दूलूम् चेप्‍तीरोङ् तय।”

६ खन्सा दलीलाआ शिमशोन ओरोलअ, “कोङ् ईयोव, ङ्‍कतो देप् राःरा आम्पी हापीकाई ताये, ना आन् ऊतोङ्नाई छूईना कैद मदूरे?”

७ खोदोलो शिमशोनआ ओरोपीकाना ख ङरी आन्‍नू, “कोङ् हेप्पा लीफूम् नूक्ची मान्हार्प् ताजा रीबोआ छूयोदोक कोङ् बीन्‍नीपा मीस् तोङ्‍क राःरा मान्तूप् छूवोखातो।”

८ खीक्‍का पलिश्तीचीम् लाम्‍लछाचा लीफूम् नूक्ची मान्हार्प् ताजा रीबो तात्चीना दलीला पीची, ना दलीलाआ ख मूङ्‍कसा छूईयू।

९ खसा म्तूस्कोम् गोपी मीस् सूल्दीत्क तूवा, खीक्‍का खसा बतो ओरोपीका, “शिमशोन, पलिश्तीस् आन् लाप्स् ताके।” खोदोलोई खसा मूङ्‍क रीबो मीःपी हूयाक सनपाटमी रीबो तोङ्ना थाईदीतू, ना खम् राःरा हापीकाई ताकई खूङ्‍क खचा मान्छेईची।

१० खीक्‍का दलीलाआ शिमशोन ओरोलअ, “आनान् कोङ् मूर्ख बानेई मोओ ना कोङ् वालीली मीयो। ओदोलोङ् आना कोङ् ईयोव, आन् ऊतोङ्नाई छूई दूरे?”

११ खोदोलो खसा ओरोपीका, “आसासो हाल्‍लोसो मान्गोक नयाँ रीबोआ कोङ् छूयोदोक कोङ् बीन्‍नीपा मीस् तोङ्नाङ् ओ राःरा मान्तूप् छूवोखातो।”

१२ खन्सा दलीलाआ नयाँ रीबो तात्ना ख छूईयू। खोदोलोसो मीस् तूस्कोगोपी सूल्न्दीन्चीक तूवा। खीक्‍का खसा बसाना ओरोपीका, “शिमशोन, पलिश्तीस् आन् लाप्स् ताके।” खोदोलोई खसा मूङ्‍क म्हूक्पीक रीबो साखी तोङ्ना थाईदीतू।

१३ होसोङ् दलीलाआ ख ओरोलअ, “आनान् होसोङ्सो कोङ् मूर्ख बानेईमोक तूये ना कोङ् वालीली मीयोचोयो। हन्‍ना पीकाव, आन् ऊतोङ्नाई छूईदूरे?”

खोदोलो खसा ओरोपीका, “ओ तोसम्पी तूक नूक्ची लट्टा दोबस्कोपी बीन्‍नीपा दोबम् साखीलो बईनूम्ना कीलाआ कसेई मोयोनीना यूक्सोनीदोक कोङ् बीन्‍नीपा मीस् तोङ्‌कङ् ओ राःरा मान्तूप् छूवोखातो।”

१४ खन्सा शिमशोन ईम्स्चालो दलीलाआ शिमशोनमी तोङ्पीक मूङ्‍क नूक्ची लट्टा दोबस्कोपी दोबम् साखीलो बना कीलाआ कसेईमना यूक्सू।

खीक्‍का होसोङ् ख ओरोपीकाना बसा, “शिमशोन, पलिश्तीस् आन् लाप्स् ताके।” खोदोलो ख थीतापका, ना मूङ्‍क दोबस्कोलोङ् मूङ्‍क कीलासो देल्दीतू।

१५ खीक्‍का दलीलाआ ख ओरोलअ, “आना कोङ् सम्तूमा मीयान् पीक्ना दानाई पीके, आना कोङ् आम् रीङ्‌ङा ईयोनो? एसे सूक्छेम् छूये आना कोङ् मूर्ख मोक तूये ना ङ्‍कतो देप् राःरा आम्पी हापीकाई ताये पीम् रीङ् होसोङ् आना कोङ् मान्‍ईमोङ् तूये।”

१६ ओरोना दलीलाआ ख ङ्‍क रीङ् पोक्‍तो लेई पीच्‍ची सातेई मअ ना हैरान मअ।

१७ खन्सा खसा आसासो तूम् मान्तोक रीङ् मूङ्‍क मीम्छा ईयू। खीक्‍का खसा ओरोपीका, “ओ तोसम् हाल्‍लोसो छूरआ खोम्पा मान्तू, ऊदोईपीक्यालो कोङ् जन्मेई छूवोकप्का एक्‍तोङ् नीनाम्माम् लागी सोम्पा ईल्पो नाजिरी के। खन्सा ङ्‍क ओ तोसम्पी छूर तेसाम्दोक ओ राःरा ओपीका खालेते, ना कोङ् बीन्‍नीपा मीस् तोङ्‌कङ् कमजोर छूवोखातो।”

१८ खसा खोलोङ् म्गोपाक रीङ् आछीयाङ् पक तूये पीकाना दलीलाआ तूम् लअ, खीक्‍का दलीलाआ पलिश्तीचीम् लाम्‍लछास् काछची, ना ओरोलची, “दावा बान्‍नीव, खसा खोलोङ् म्गोपाक रीङ् कोङ् ईयोक तूये।” खन्सा पलिश्तीचीम् लाम्‍लछास् ता, ना खाचा नाम्छेर्‌बूम् चेप्‍तीरोङ्सो बाईची।

१९ खीक्‍का मूङ्‍कसा शिमशोन म्बोगोपी ईप्पू, ना ईल्पो मीस् कछना म्तोङ्पीक नूक्ची लट्टा छूरआ खोमीची। ओरोना दलीलाआ शिमशोन म्तईपी तातू, खीक्‍का मूङ्‍कम् राःरा खपीका खालेता।

२० खीक्‍काना खसा हायाम् सोतो बसाना ओरोपीका, “शिमशोन, पलिश्तीस् आन् लाप्स् ताके।”

खोदोलो ख थीतापका, ना ओरोपीका, “कोङ् लाईस्पीक तोङ्नाङ् मूङ्‍कचीम् हूक्पी छूवोनो।” खोदोलोई नीनाम्माआ ख होक्सीक तूये पीम् खसा मान्छेई।

२१ खीक्‍काना पलिश्तीचा ख लाप्ची, ना म्मूक्स् लात्दीची, ना गाजापी बाईची। मूङ्‍कपी बाईचीना खचा ख काँसम् साङ्लआ छूईची, ना थूनापी खूरूऊपी फूलयीमीची।

२२ खोदोलोई खम् तोङ् छूरआ खक्चीकप्का होसोङ् पम् थालेई मअ।

शिमशोन सीयाक

२३ पलिश्तीचीम् खची लाम्‍लछास् खची देऊता दागोनमी लागी हायाम् देप् ईबूम् बलिदान चारेईमम् लागी लो मूङ्‍कम् लाईस्पी चामोवा मम् लागीलो बात्ल छूवा। खीक्‍का खचा ओरोपीका, “ई देऊताआ केई ई साछीमी शिमशोन ई हूक्पी मीयीपीक तूये।”

२४ मीचा शिमशोन तचीकप्का हायाम् सोतो बतो खची होप्मी देऊताम् साम्दीखाम् छाम् ओरोना मची,

“ई देऊताआ ई साछीमी,

ई छाप्कूवा दूक् पीप्,

सालोग्गीआ ई छाप्कूवा पेम्मीक्

ई हूक्पी मीयीपीक तूये।”

२५ खीक्‍का खस् हायाम् खची जीनअ ना खचा ओरोपीका, “शिमशोन काछानूम्व, ना खसा केई तामासा खोमीयीनूव।” खचा शिमशोन थूनापीका काछचीना बाईची, ना खसा खोलोमी लाईस्पी तामासा खोमअ।

खीक्‍का खचा शिमशोन मूल खाम्बाम् रापी थोरेप्ची,

२६ ना शिमशोनआ म्हूः लाप् सोलो मीस् ओरोलअ, “ङ्‍क देऊता दप्स्को खीम् अरेई मप् देप्क खाम्बा कोङ् पईम् पीयोव, ना कोङ् मूङ्‍कपी थेर्‌योङ्चूङ्।”

२७ मूङ्‍क देऊता दप्स्को खीम् वात्छा मीम्छाआ हायाम्सार पेप्खीक तूवा; पलिश्तीचीम् खोलोङ् चारतोप्चीसो मूङ्‍कपी तूवा, खीक्‍का ३,००० तोदी वात्छा लो मीम्छालो खीम् थेम्तोका शिमशोनमी तामासा खोङ्चचीक तूवा।

२८ खीक्‍काना शिमशोनआ योबोरोबूपी वाङोम् मना ओरोपीका, “ए योबोरोबू नीनाम्माङा, कोङ् मीनोव! ए नीनाम्मा, कोङ् होसोङ् ऊलाम्ङाङ् राःरा पीयोव, ना कोङा नीच्‍ची ओ मूक्स्मी फाईपी ङ्‍क पलिश्तीचीपी ऊलाम्पीङ् म्फाई लाम् दूरूनूव।”

२९ खीक्‍का शिमशोनआ म्हूः मूङ्‍क देऊता दप्स्को खीम् थामेई मप् नीच्‍ची मूल खाम्बापी यक्सू, म्चूप् हूः ईबूम् खाम्बापी ना म्पाङ् हूः आर्को खाम्बापी हायाम् बलिय मना यूक्सू,

३० खसा ओरोपीका, “कोङ् पलिश्तीस्काङ् सीम् पीयोव।” खीक्‍काना शिमशोनआ तूप्मान्तूप् म्‍राःरा तेस्‍ना मूङ्‍क नीच्‍ची खाम्बा तलू, ना मूङ्‍क देऊता दप्स्को खीम् पलिश्तीचीम् चारतोप्चीम् थेम्पी लो मूङ्‍कपी तूवाक खोलोङ् मीस्मी थेम्पीलो ऊत्‍ता। ओरोना खसा म्होप् सीयालो लेताक नाम्‍लापीकप्का दूङ्देतो मीस् सेतू।

३१ म्नेछोस् लो म्पाम् खीम्पोस्चीलो खोलोङ् दाली खाता, ना खचा शिमशोन खाईचीना सोराम् लो एश्तोलमीलो रापी तूवाक म्पा मानोहम् गेम्पी खूम्ची। पलिश्तीचीम् नाम्‍लापी शिमशोन नीस्पोङ् दोङ् सम्मो इस्राएलपीक नीया मप् छूवाक तूवा।

मीका लो खम् ङोङोक्छेलो

१७

एफ्राइमपीक कोम् हेम्क छाप्कूवापी मीका नीङ् मीचीक ईल्पो मीस् तूवा।

२ खसा म्मा ओरोलअ, “आम्पीका १,१०० नाम्छेर्‌बूम् चेप्‍तीरोङ् खूप्ना खाईप् मीस् आना साराप् छक कोङा येनू। मूङ्‍क नाम्छेर्‌बूम् चेप्‍तीरोङ् ओपी तूये। मूङ्‍क खूप्ना खाईप् कोङ्‍ङा के।”

खोदोलो म्माआ ओरोपीका, “ए ओ छाङा, योबोरोबूआ आन् आसीक् पीयानूव।”

३ खीक्‍का खसा मूङ्‍क १,१०० नाम्छेर्‌बूम् चेप्‍तीरोङ् म्मा आन्छकप्का, मूङ्‍कम् म्माआ ओरोपीका, “हन्‍ना कोङा ङ्‍क ओ नाम्छेर्‌बू ओ छाम् नखावा छूम् लागी नाम्छेर्‌बूआ रीम्पा ईबूम् खोपेई मम्पा सीङ्मी ङोङोक्छे बानेई मम् लागी योबोरोबूपी चारेई मूयो।”

४ ओरोना मीकाआ मूङ्‍क नाम्छेर्‌बू म्मा आन्छ। खीक्‍का मूङ्‍कम् म्माआ २०० नाम्छेर्‌बूम् चेप्‍तीरोङ् खाईना ईल्पो नाम्छेर्‌बूम् लक् मप् मीस् पीयू, ना खसा मूङ्‍कपीका नाम्छेर्‌बूआ रीम्पा ईबूम् खोपेई मम्पा सीङ्मी ङोङोक्छे बानेईमअ। मूङ्‍क ङोङोक्छे खचा मीकाम् खीम्पी यूक्स्ची।

५ मूङ्‍क मीका मीचीक मीस्मी ईबूम् देऊता-थान तूवा। खसा ईबूम् एपोद लो खीम्पीक बीन्‍नीपा देऊतास्लो बानेई मअ, खीक्‍का खसा म्होप्मी छास् तूवाकगोपीक ईल्पो म्होप्मी पूजारी सोकू।

६ मूङ्‍क नाम्‍लापी इस्राएलपी आस्सो होङाबू मान्तूक तूवा, ना खोलोङ् मीचा खची होपा ऊई नप् मीना खूङ्‍कङ् मदोङ्ची।

७ मोन्तोलो यहूदामी बेथलेहेमपीका ताक ईल्पो सोलो मीस् तूवा। ख यहूदा गोङ्पीक मीस्चीम् रापी तूप् ईल्पो लेवी तूवा।

८ ख बेथलेहेम होक्सीना बीन्‍नी थाऊपी तूम् पीकाना ताक तूवा। खीक्‍का लाम्दूम्तो खातालो ख एफ्राइममी कोम् हेम्क छाप्कूवापी तूवाक मीकाम् खीम्पी तालाता।

९ खीक्‍का मीकाआ ख ओरोपीका तत्‍तू, “आन् हापीकाई ताकई?”

खोदोलो खसा ओरोपीकाना ख ङरी आन्‍नू, “कोङ् यहूदाम् बेथलेहेमपीक ईल्पो लेवी के, ना कोङा ईबूम् तूस्को थाऊ लामूचोयोक तूये।”

१० खोदोलो मीकाआ ख ओरोलअ, “आन् कोङ्लो तूवाव, ना आन् ओ पा ना ओ पूजारी छूवाव। कोङा आन् दोङ् पीच्‍ची नाम्छेर्‌बूम् ईक्पोङ् चेप्‍तीरोङ् पीयान्, ना कोङा आन् चाम्दूम् लो खाम्‍लोसो पीयान्‍ना।”

११ खन्सा मूङ्‍क लेवीआ मीकालो तूम् अऊ पीका, ना मीकाआ ख म्छास् तूवाकपीक ईल्पो तोङ्ना मना यूक्सू।

१२ मीकाआ मूङ्‍क लेवी लक् मम् लागी सोकू, ना मूङ्‍क सोलो लेवी मीकाम् पूजारी छूवा, ना खम् खीम्पी तूवा।

१३ खीक्‍का मीकाआ ओरोपीका, “हन्‍ना कोङा छेतो, योबोरोबूआ ओ फलीफाप मय, ऊदोईपीक्यालो ईल्पो लेवी ओ पूजारी छूवाक तूये।”

दानमी गोङ्आ हक् मम् थाम्पू लाम्क

१८

मूङ्‍क नाम्‍लापी इस्राएलपी आस्सो होङाबू मान्तूक तूवा।

दानमी गोङ्पीक मीचा हेप् इलाकापी हक् मम् तयाम्यो पीकाना दाऊ खोङ्चचीक तूवा, ऊदोईपीक्यालो इस्राएलमी गोङ्ची पीचीक इलाकापी खचा हक् मम् मान्तोक्स्क तूवा।

२ खन्सा दानमी गोङ्पीक मीचा सोरापीका लो एश्तोलपीकालो ङाक्पो लाम्‍लछास् छाप्कूवा चीवा मम् लागी ना मूङ्‍क पत्‍ता मम् लागी पोक्स्ची। मूङ्‍क लाम्‍लछास् दानमी गोङ्पीक खोलोङ् मीस्मी तर्फलाम्पा पोक्स्ची। खीक्‍का दानमी गोङ्पीक मीचा खस् ओरोलची, “खात्नीव, ना छाप्कूवा पत्‍ता मनूम्व।”

खीक्‍का खस् एफ्राइममी कोम् हेम्क छाप्कूवापी तूवाक मीकाम् खीम्पी तातेका, ना मूङ्‍क सेपा खस् मूङ्‍कपी बास् तूवा।

३ खस् मूङ्‍क मीकाम् खीम्पी तूवालो, खचा मूङ्‍क सोलो लेवीम् साल्म् छेत्ची। खीक्‍का खचा मूङ्‍क लेवी हेम् आत्‍ताना ख ओरोपीक्‍तो तत्ची, “आन् आसाई ङ्‍कपी बाया? आना ङ्‍कपी ऊई मचय? आन् ङ्‍कपी ऊनाई तूये?”

४ खोदोलो खसा ओरोपीका, “ङ्‍कन् मीकाम् लोचम् तोङ्ना छूवाक के: खसा कोङ् ङ्‍कपी दूक्नासी पीयोना यूक्सोक तूये, ना कोङ् खम् पूजारी छूवोक तूये।”

५ खीक्‍काना खचा मूङ्‍क ओरोलची, “खोरोदोक, केईका मम् पीक्याकाक लक् पूरा छूयेयो छूनोयो पीकाना नीनाम्मा ततीपीकाव।”

६ खोदोलो मूङ्‍क पूजारीआ ओरोपीकाना खस् ङरी आन्ची, “नम्‍लो खात्नीव। ङ्‍क आम्नी लाम्‍रीपी योबोरोबूम् लन्ची तूये।”

७ खन्सा मूङ्‍क ङाक्पो लाम्‍लछास् खची लाम्‍रीपी लाम्दूमा, ना लेश मीचीक थाऊपी तालाता। खचा मूङ्‍कपीक मीस् सीदोनीस् तोङ्ना खाऊमा-खासेर्मापी ऊसो सूर्‌ता मान्मसा तूवाचाक तची। मूङ्‍कचीम् खची छाप्कूवापी ऊमीसो रोरेखा मान्छूकसा खस् फलीफाप छूवाक तूवा। खीक्‍का खस् सीदोनीचीपीका हायाम् छूबूरी तूवा, ना बीन्‍नीपा आस्चीकासो खचीम् खची सम्बन्ध मान्तूक तूवा।

८ मूङ्‍क ङाक्पो लाम्‍लछास् सोरा ना एश्तोलपी आत्‍ताना ताकप्का खची बू-नेछोचा खस् ओरोपीकाना तत्ची, “आम्नी लक् ऊतोङ्‌कई छूवा?”

९ खोदोलो खचा ओरोपीका, “दव खात्याके, ना मूङ्‍कस् आक्रमण मयाम् के! केईका खोङूम्काना बानीकाक मूङ्‍क छाप्कूवा हायाम् नप् तूये। ऊई आन्‍नी ङ्‍कम् तोक्पी ऊसो मान्ममो वायेयो तूचाईनी? ओदोलोङ् लाम्दूमानीव, ना मूङ्‍क छाप्कूवापी हक् मनूम्व।

१० आन्‍नी मूङ्‍कपी तातेक्नीकप्का, आन्‍ना ईबूम् ओरोदाप् ना खूल्‍ला छाप्कूवापी ऊसो सूर्‌ता मान्ममो तूप्चाप् ईबूम् जाति तईनूम्। नीनाम्माआ मूङ्‍क छाप्‍कूवा आन्‍नी आम्नी हूक्पी मीयापानीक तूये; मूङ्‍क छाप्‍कूवापी चारीदूपी तयाम्क ऊक थक्मीसो रोरेखा छूनो।”

११ खन्सा सोरापीका लो एश्तोलपीकालो दानमी गोङ्पीक जूम्‍लो वेप् ६०० जाना मीस् जूम्‍लूक् मम् लागी लत्‍ता।

१२ खस् म्थोम्‍ला खाताना यहूदाम् किर्यत-यारीममी नाम्काम्स्को हेम्पी खची छाउनी बानेई मची। खन्सा मूङ्‍क थाऊमी नीङ् ईनीम्बा सम्मोङ् महनेह-दानa मीयची।

१३ मूङ्‍कपीका खस् एफ्राइमपीक कोम् हेम्क छाप्कूवा हेम् खाताना मीकाम् खीम्पी तालाता।

१४ खोदोलो लेशमी बरबारपीक छाप्कूवा चीवा मस् खाताक मूङ्‍क ङाक्‍पो लाम्‍लछाचा खची बू-नेछोस्का ओरोपीकाना रीङ् मची, “ङ्‍क खोलोङ् खीम् तूकपीक ईबूम् खीम्पी एपोद ना खीम्पीक बीन्‍नीपा देऊतास्, खीक्‍का नाम्‍छेर्‌बूआ रीम्पा ईबूम् सीङ्‍मी ङोङोक्छे तूये पीम् रीङ् ऊई आन्‍ना छेत्नूम्यो? हन्‍ना ऊई मम् पर्ने खूङ्‍क आन्‍ना छेत्नूम्।”

१५ खन्सा खस् मीकाम् खीम् दोक्पी मूङ्‍क सोलो लेवी तूवाक खीम् हेम् खाता, ना ख सेवा छची।

१६ मूङ्‍क जूम्‍लो वेप्दीप् ६०० जाना दानमी गोङ्पीक मीस् मूल लाम्स्कोम् दोक्पी थोरेपा।

१७ मूङ्‍क छाप्कूवा चीवा मस् खाईप् ङाक्पो मीस् खीम्गोपा वोङा, खीक्‍का मूङ्‍क नाम्‍छेर्‌बूआ रीम्पा सीङ्मी ङोङोक्छे, एपोद ना खीम्पीक बीन्‍नीपा देऊतास् लात्ची। खोदोलो मूङ्‍क पूजारी मूङ्‍क ६०० जाना मीस्चीका मूल लाम्स्को गोपी वोस्को दोक्पी थोरेप्दीताक तूवा।

१८ खीक्‍काना मूङ्‍क ङाक्पो लाम्‍लछास् मीकाम् खीम्पी वोङाना मूङ्‍कपी तूवाक ङोङोक्छे, एपोद ना खीम्पीक बीन्‍नीपा देऊता खोलोङ् खाईचचीलो, मूङ्‍क पूजारीआ खस् ओरोपीकाना तत्ची, “आन्‍ना ङ्‍क ऊई मईनूम्कई?”

१९ खोदोलोई खचा मूङ्‍क ओरोलची, “वाये तूवाव, ना आन् ऊसो नेन्‍नव। हन्‍ना बान्‍ना ओखी पूजारी लो ओखी पालो छूवाव। ईल्पो मीस्मी खीम्पीक पूजारी छूम्यो दूङ् नये इस्राएलपीक ईबूम् गोङ्मी लो वंशम्‍लो पूजारी छूम्यो दूङ् नये?”

२० ङ्‍क रीङ् येन्‍ना मूङ्‍क पूजारी म्जी नअ। खीक्‍का खसा मूङ्‍क एपोद, खोपेई मम्पाना बानेई मम्पा ङोङोक्छे लो खीम्पीक बीन्‍नीपा देऊतालो खाईयू, ना ख मूङ्‍कस्का लाम्दूमा।

२१ खस् मूङ्‍कपीका आताखाता, खीक्‍का खची छामाईची, पी-लूपी ना नप्-नप् चूम्सोस् खची लाईस्-लाईस् खाईचीना लाम्दूमा।

२२ मूङ्‍क दानमी गोङ्पीक मीस् मीकाम् खीम्पीका चीछा मेक्साङाङ् तातेकाक तूवा, खोदोलो मीकाआ म्खीम्तोनीस् काछना मूङ्‍कचीम् दोस्-दोस् बूल्तो खाताना खस् छीप्ची।

२३ खीक्‍का खचा मूङ्‍क दानमी गोङ्पीक मीस् ओरोसोतो काछची, ना खचा आत्‍ताना मीका ओरोलची, “आन् ऊई छूवा? केईकाचीका जूम्‍लूक् मम् लागी आना ऊदोई ङ्‍क मीस् काछना बाईची?”

२४ खोदोलो मीकाआ ओरोपीका, “कोङा ओ होप्मी लागी बानेई मूक देऊतास् आन्‍ना खायानूम्। आन्‍ना ओ पूजारीसो खायानूम्ना खातानी। ओ लागी ऊसो मान्होन्‍येन्‍नी, ना ‘आन् ऊई छूवा?’ पीक्नीना ऊदोई कोङ् ततोनीकई?”

२५ खोदोलो दानमी गोङ्पीक मीचा ओरोपीका, “आम् साल्म् केईका येई मीयीकानव। मादोन् हेप् ओखी मीस् हायाम् खची छूली कात्ना आन् आक्रमण मये, खीक्‍का आन् खोलोङ् खीम्पोस्चीका सेते।”

२६ ओन्तोदी पीकाना दानमी गोङ्पीक खोलोङ् मीस् खता, खीक्‍का मीकाआ खस् म्होप्पीका दूङ् बलिय तचीना ख म्खीम् आत्‍ता।

२७ ओरोना मीकाआ म्होप्मी लागी बानेईमक थक् लो खम् पूजारीलो खाईचीना दानमी गोङ्पीक मीस् लेशपी खाता ना मूङ्‍क आक्रमण मची; मूङ्‍कपीक मीस् खाऊमा-खासेर्मापी ना ऊसो सूर्‌ता मान्ममो तूवादोङ्‍क तूवा। खचा खस् दोप्सेलआ सेत्ची, ना खची सहर मीःआ हूईछोक्स्ची।

२८ मूङ्‍कपी खस् लेन्चामीक् आस्सो मान्तूक तूवा, ऊदोईपीक्यालो मूङ्‍क सहर सीदोनपीका हायाम् छूबूरीपी तूवा, ना मूङ्‍कचीम् आस्लोसो खची सम्बन्ध मान्तूक तूवा। मूङ्‍क सहर बेथ-रहोबमी दोक्पीक बेँसीपी तूवा।

खीक्‍का दानमी गोङ्पीक मीचा मूङ्‍क सहर होसोङ् बानेई मची, ना मूङ्‍कपी तूम् थालेई मची।

२९ मूङ्‍क सहरमी नीङ् इस्राएलमी म्छा खची खूक्सू-खूलूचीम् नीङ्पी दान यूक्स्ची। मूङ्‍कम् नीङ् लाईस्पी लेश तूवा।

३० दानमी गोङ्पीक मीचा मूङ्‍क ङोङोक्छे बोबूईचीना यूक्स्ची, ना इस्राएल जाति थूनापी मान्खाईम् सम्मो मोशाम् म्चास्, गेर्शोममी वात्छा म्छा जोनाथन खीक्‍का जोनाथनमी वात्छा म्छास् दानमी गोङ्पीक पूजारीस् छूवा।

३१ शीलोपी नीनाम्माम् खीम् तूवाचाक सम्मो खचा मीकाआ बानेईमक ङोङोक्छेचीम् पूजा मची।

a 

१८:१२ महनेह-दान मी अर्थ क दानमी छाउनी पीक्याक के।

लेवी लो म्‍लूङ्मालो

१९

मूङ्‍क नाम्‍लापी इस्राएलपी आस्सो होङाबू मान्तूक तूवा।

एफ्राइममी कोम् हेम्क छाप्कूवा गोपी हायाम् छूबूरीपी ईल्पो लेवी तूवादोङा, खसा यहूदामी बेथलेहेमपीका ईल्पो लूङ्मा तात्क तूवा।

२ खोदोलोई ख म्तूप्पोपीका म्छूलीकाताकसा खसा म्तूप्पो होक्सीना म्पाम् खीम् यहूदापीक बेथलेहमपी खाताना तूवा। ख मूङ्‌कपी तूवाक लीक् लाः छूवाखात्कप्का,

३ म्तूप्पोआ म्‍रोः लो नीच्‍ची मोकोक्‍तीलो खाईना म्‍लूङ्मा लेम्ना बाईम् लागी लाम्दूमा। मूङ्‍क मीम्छाआ ख म्पाम् खीम्पी बाईयू, ना म्पाआ क मूङ्‍क तना लाम्तूम्मा मीयू।

४ मूङ्‍क मीम्छाम् म्पा, अर्थात् म्छूर्‌मेआ तेत्‍तेईमो यीङाना ख मूङ्‍कपी खस्का सूक् लेई सम्मो तूवा। ख मूङ्‍कपी तूवाक नाम्‍लापी हायाम् नम्‍लो साम्दी दची।

५ लीक् लेई क लेई खस् देत्छा सेपाङ् पका, ना बिदा छूम् लागी तयार छूवा, खोदोलोई म्छूर्‌मेआ म्मोक्स् ओरोलअ, “खाईम्पीका लाईस्पी जीस् ऊचीई चव।”

६ खन्सा खस् नीप्पोङ् तूवा ना ईतो चाम्दूम् चची। खोदोलो मूङ्‍क मीम्छाम् म्पाआ ओरोपीका, “होसोङ् ईक् सेपा तूवाना चामोवा मव।”

७ खीक्‍का ख खाईम् पीकाना पकालो म्छूर्‌मेआ ख होसोङ् तूवाव लना कर तीयू, ना ख होसोङ् ईक् सेपा मूङ्‍कपीङ् तूवा।

८ ङाक् लेईक लेई मूङ्‍कपीका ख बिदा छूम् लागी देत्छा सेपाङ् पका। खोदोलोई म्छूर्‌मेआ ख होसोङ् ओरोलअ, “लाईस्पी ऊचीई चव।” खन्सा खस् लेपाबरी नाम्तात्‍तातो ऊदेप्पी चातो-दूतो अल्मलेई छूवाचा।

९ खोदोलो मूङ्‍क मीस् म्‍लूङ्मा लो म्‍रोलो म्साथपी खाईम्ना खाईम् लागी पका। खोदोलोई म्छूर्‌मेआ ओरोपीका, “खोङ्‌खोङ्, नाम्कूर्म् याता। एसे सेपा ङ्‍कपीङ् तूवाना आम् सानीवा चानमीव, ना देसा छेत्छा सेपाङ् पक्ना आम् खीम् खात्व।”

१० खोदोलोई मूङ्‍क मीचा मूङ्‍क सेपा मूङ्‍कपी तूम् मानेई मान्म। खीक्‍का ख मूङ्‍कपीका पकाना लाम्दूमा, ना म्होप्मी चूम्सोस् चूप्स्दीत्क नीच्‍ची मोकोक्‍ती लो म्‍लूङ्मालो खाईना यबूस, अर्थात् यरूशलेम हेम् खाता।

११ खस् यबूसमी दोक्पी ताबानालो नाम्कूर्म् याताक तूवा, ना म्‍रोआ म्मालिक ओरोलअ, “हन्‍ना खात्याना ङ्‍क यबूसीचीम् सहरपीङ् बास् तूये के।”

१२ खोदोलोई म्मालिकआ मूङ्‍क ओरोलअ, “माके, इस्राएलीस् मान्तूप् ङ्‍क थारूखम्पी खात्यानो के। बरू केई गिबापी खात्या के।”

१३ खसा होसोङ् ओरोपीका, “दव बान्‍नीव, गिबा अथवा रामा सम्मो ताम्तेम् लागी बल मयाम्के, ना मूङ्‍कपी बास् तूयेके।”

१४ ओरोना खस् लाम्दूम्तो खाता, खोदोलोई नाम् काम्खाताक तूवा। मोन्तोलो खस् बेन्यामीनपीक गिबाम् म्दोक्पी तूवा।

१५ खस् मूङ्‍कपीङ् बास् तूम् पीकाना वोङा, ना खाताना सहरमी चोकपी तूवा। खोदोलोई आसासो खस् बास् तूम् लागी खची खीम्पी मान्खाच्‍ची।

१६ मूङ्‍क यूपा मूङ्‍कपी ईल्पो खूवोबूप् मीस् यीक्पी लक् मना यूपा म्खीम् आत्‍ताचाक तूवा। ख एफ्राइममी कोम् हेम्क छाप्कूवापीक तूवा, खोदोलोई ख गिबापी तूवादोङा, मूङ्‍कपीक मीस् बेन्यामीनीस् मीदोङ्ची।

१७ मूङ्‍क खूवोबूप् मीचा मेक्‍तो हेम् खोङ्लो, सहरमी चोकपी मूङ्‍क खची खीम् आत्‍ताचाक मीस् तची, ना खसा आन्‍नी हापीकाई तानीकई ना आन्‍नी हापी खात्नीकई पीकाना खस् तत्ची।

१८ खोदोलो खचा ओरोपीकाना ख ङरी आन्ची, “केईका यहूदामी बेथलेहेमपीका एफ्राइममी कोम् हेम्क छाप्कूवा गोपी हायाम् छूबूरी थाऊ हेम् लाम्दूमीचायाकाक तूये। केईका मूङ्‍कपी तूप् के। कोईका यहूदाम् बेथलेहेमपी खातीकाक तूवा, ना योबोरोबूम् खीम्पी आत्‍तीचायाकाक तूये। खोदोलोई आसासो केईका म्खीम्पी मान्खायीका।

१९ ओखीपी ओखी मोकोक्‍तीस् योम् लागी पाराल तूये। खीक्‍का आम् सूसो मप्ची — ओ लागी, ओ मीम्छाम् लागी, ना रोःम् लागी सबेई लो दाखमद्यलो एन्दो-बून्दो तूये। केईका चाहेई छूक् खोलोक थक् ओखी होप्मीङ् तूये।”

२० खोदोलो मूङ्‍क खूवोबूप् मीचा ओरोपीका, “ओ खीम् बान्‍नीव, आन्‍नी चाहेई छूक् खोलोङ् थक् कोङा आन्‍नी पीयान्‍नी। आन्‍नी ङ्‍क चोकपी बास् तूम् बोक्‍स्‍नो।”

२१ खीक्‍का मूङ्‍कसा खस् म्खीम् खाईयू ना मूङ्‍कचीम् खची मोकोक्‍तीस् पराल यअ। खीक्‍का खचासो खची लोङ् सप्ची ना चाम्दूम् चची।

२२ ओरोना खचा चामोवा मचचीलो मूङ्‍क सहरपीक हेप् बदमाश मीचा मूङ्‍क खीम् ऊर्‌ची, ना मूङ्‍क खीम्मी लाम्स्को हायाम् मूत्‍ता तल्‍तो मूङ्‍क खीम्पीक मालिक वोक्‍तो ओरोलची, “आम् खीम् गोपी तूक मूङ्‍क मीस् पाखा बाईव। केईका मूङ्‍कलो ईम् लन्ची मयाम्का।”

२३ खोदोलो मूङ्‍क खीम्पीक मालिक खची दोक्पी पाखा खाताना खस् ओरोलची, “माके, ओ बूम्चीये, ङ्‍क तोङ्‍क रई लक् मनूम्नव। ङ्‍क मीस्‍ने ओ ङास्मीस् के, ङ्‍क तोङ्‍क ईजेर्म् लप् लक् मनूम्नव।

२४ ङ्‍कपी कन्ये मीम्छा ओ छा लो ङ्‍क मीस्मी म्‍लूङ्मालो तूये। कोङा खस् आम्नी दोक्पी बायोची। खीक्‍का आन्‍नी खस्का ईम्स्‍नीव, ना आन्‍ना ऊई मीन्‍नी खूङ्‍क तोङ्‍ङा मनूम्व। खोदोलोई ङ्‍क मीस्पी क ङ्‍क तोङ्‍क ईजेर्म् लप् लक् मनूम्नव।”

२५ खोदोलोई मूङ्‍क मीचा खम् रीङ् येईम्ङा मान्येईची। खन्सा मूङ्‍क बास् तूप् मीचा म्‍लूङ्मा खची दोक्पी पोक्छोक्स्सू। खीक्‍का खस् मूङ्‍क मीम्छालो सेपाबरी ईम्सा, ना पालसा कोमान्‍अम् सम्मो मूङ्‍क मीम्छालो मान्‍नप् लक् मची। खीक्‍का देत्छासेपा कोअम् हलो खचा मूङ्‍क मीम्छा लेत्दीत्ची।

२६ खीक्‍का मूङ्‍क मीम्छा देत्छा सेपाङ् आत्‍ताना बाना ना म्तूप्पो तूवाक खीम्मी लाम्स्को दोक्पी दीन्ची, ना कोमान्‍अम् सम्मो ख मूङ्‍कपीङ् पूल्दीन्दीन्ची।

२७ मूङ्‍कम् म्तूप्पो देत्छा सेपाङ् पका, ना लाम्दूम् पीकाना खीम्‍मी लाम्स्को हल्‍लू। खोदोलो खसा मूङ्‍क म्‍लूङ्मा लाम्स्कोम् कोक्‍कोसीपी म्हूः सत्दीत्ना पूल्दीन्दीन्चीक तअ।

२८ खीक्‍का खसा मूङ्‍क ओरोलअ, “पक्‍ते, केई खात्या।” खोदोलोई मूङ्‍कसा ऊसो मान्पी। खीक्‍का खसा मूङ्‍क पक्ना म्मोकोक्‍ती थेम्पी यूक्सू ना म्खीम् खाता।

२९ खीक्‍का ख खीम्पी ताबानाकप्का खसा ईबूम् छूरी लात्ना मूङ्‍क म्‍लूङ्मा खोक्स्‍ना ईक्पोङ् नीस् टुक्रा मअ, खीक्‍का इस्राएलमी लीक् हेम्पी होक्स्छोक्सू।

३० ङ्‍क तोक् खोलोङ् खची होप्-होप्पी ओरोलोल, “इस्राएलीस् मिश्र छाप्कूवापीका बानाक नाम्‍लाप्का एक्‍तो एसेक लेई सम्मो ङ्‍क तोङ्‍क हाल्‍लोसो मान्छूक तूवा। ङ्‍कम् तोक्पी मीन्ताम् मनूम्व! हन्‍ना केईया ऊची मम्ङा छूये! चाईमनूम्ना पीकानीव!”

बेन्यामीनीचीम् ऊल्‍लोङ्पी इस्राएलीचा जूम्‍लूक् मस्क

२०

खीक्‍काना खोलोङ् इस्राएलीस्, दानपीका बेर्शेबासम्मोक खोलोङ् समुदाय, ना गिलादपीकासो खोलोङ् ईक् सानीवालोक छूवाना खची होप्-होप्मी खीम्पीका लत्‍ता ना मिस्पापी योबोरोबूम् लाईस्पी बात्ल छूवा।

२ इस्राएलमी गोङ्पीक खोलोङ् लाम्‍लछास्, ना दोप्सेल वेप्दीप् ४,००,००० जूम्‍लूक् मप्ची, नीनाम्माम् मीस्चीम् याखऊपी बात्ल छूवा।

३ (बेन्यामीनीचा इस्राएलीस् मिस्पापी खाताक तूये पीम् रीङ् येन्ची।) खोदोलो इस्राएलीचा ओरोपीकाना तत्ची, “ङ्‍क तोङ्‍क ईकीम् लप् रई लक् ऊतोङ्नाई छूवा?”

४ खोदोलो मूङ्‍क सीप् मीम्छाम् म्तूप्पो, अर्थात् मूङ्‍क लेवीआ ओरोपीका, “कोङ् ओ लूङ्‍मालो सेपा बास् तूम् पीकाचीकाना बेन्यामीनमी गिबापी बानाचीकाक तूवा।

५ मूङ्‍क सेपा गिबा सहरपी तूप् मीस् ओ ऊल्‍लोङ्पी बात्ल छूवा, खीक्‍का कोङ् सेईम् सानीवा मस्‍ना सेपा कोङ् बास् तूवोक खीम् ऊर्‌ची, ना खचा ओ लूङ्मासो सेपा खोलोआ ईप्ची, ना मूङ्‍क सीया।

६ खीक्‍का कोङा मूङ्‍कम् म्सालोग्गी खायूना टुक्रा-टुक्रा मूना खोक्सू, ना कोङा मूङ्‍क टुक्रा खोलोङ् इस्राएलमी लीक् हेम्पी होक्सूछोक्सू, ऊदोईपीक्यालो खचा इस्राएलपी ङ्‍क तोङ्‍क तूम्‍लू लो नीङ्‌काईप् लक्लो मस्क तूवा।

७ हन्‍ना आन्‍नी खोलोङ् इस्राएलीस् नेन्‍नीव ना फैसला पीयोनीव।”

८ खोलोङ् मीस् ईक् सानीवालोक छूवा ना थोरेपाना ओरोपीका, “केई तूयाक गोपीक ईल्पोसो एसे म्खीम् आत्ना खात्नो, ईल्पोसो म्खीम् आत्ना खात्नो।

९ हन्‍ना गिबा केईया ङ्‍कतोङ् मयाम्: कर्‌सीङ् होक्साम्ना मूङ्‍कसा खोमईक तोङ्ना केई खस् आक्रमण मस् खात्या।

१० केई इस्राएलमी खोलोङ् गोङ्ची १०० तूयाकपीका ईक्पोङ् मीस्, खीक्‍का १,००० तूयाकपीका १०० मीस् ना १०,००० तूयाकपीका १,००० मीस् छूयाना इस्राएलपी ङ्‍क तोङ्‍क अत्याचार मप् बेन्यामीनपीक गिबाम् ऊल्‍लोङ्पी जूम्‍लूक् मस् खाईप्चीम् लागी चाम्दूम् बात्ल मप् सोकाम्।”

११ ओरोना खोलोङ् इस्राएलीस् बात्ल छूवा ना मूङ्‍क सहरमी ऊल्‍लोङ्पी ईबूम् सानीवालोक छूवा।

१२ इस्राएलमी गोङ्चीपीक मीचा बेन्यामीनमी गोङ्मी लीक् हेम्पी तूवाक मीस्पी ओरोपीकाना मीस् पोक्स्ची, “आम्नी रापी ङ्‍क तोङ्‍क ईकीम् लप् ना रई लक् छूवाक तूये, ङ्‍क ऊई हाई?

१३ गिबापीक मूङ्‍क रई मीस् केईका ओखी हूक्पी पीयीकाव, ना केईका खस् सेताम्काना इस्राएलपी छूवाक ङ्‍क रई लक् होक्सूम्‍लाताम्का के।”

खोदोलोई बेन्यामीनीचा खची बू-नेछो इस्राएलीचीम् रीङ् मान्‍रेप्ची।

१४ खस् खची होप्-होप्मी सहरपीका इस्राएलीस्का जूम्‍लूक् मम् लागी गिबापी बात्ल छूवा।

१५ मूङ्‍क बेन्यामीनीचा दावा खची होप्-होप्मी सहरपीका दोप्सेल वेप्दीप् २६,००० जाना मीस् जूम्‍लूक् मम् लागी बात्ल मची।

१६ ङ्‍क मीस्पीका बाहेक गिबापीक ७०० जाना बीन्‍नीपा सोक्चीक मीस्सो तूवा। मूङ्‍कस् तूवाकपी खची चूप् हूः तोप् बीन्‍नीपा ७०० जाना सोकाक मीस्सो तूवा; खचा घुयेँत्रआ सूर् खोङ्चीना गक्चीक थक् खोलोङ् थदोङू।

१७ बेन्यामीनमी गोङ् होक्सीचीना इस्राएलीचा क दोप्सेल वेप्दीप्ची ४,००,००० जाना मीस् बात्ल मची, मूङ्‍कस् खोलोङ् जूम्‍लूक् मलेप्ची तूवा।

१८ इस्राएलीस् दावा बेथेल हेम् खाता, ना मूङ्‍कपी खचा नीनाम्मा ओरोपीकाना तत्ची, “केईका तूयाकाकपीक ऊक गोङ्आई लाईस्पी बेन्यामीन आक्रमण ममा?”

खोदोलो योबोरोबूआ ओरोपीका, “लाईस्पी यहूदाआ आक्रमण मनूव।”

१९ खन्सा इस्राएलीस् देत्छासेपाङ् गिबाम् लाईस्पी खाताना छाउनी बानेई मची।

२० खीक्‍का खचा बेन्यामीनीस्का जूम्‍लूक् मम् लागी खची फौज गिबा सहरमी लाईस्पी थीक्‍का मस्‍ना यूक्स्ची।

२१ मूङ्‍क लेई बेन्यामीनीचा गिबापीका आक्रमण मस्‍ना २२,००० जाना इस्राएलीस् जूम्‍लूक् मस्को थाऊपी सेत्ची।

२२ खोदोलोई इस्राएलपीक मीस् खची होप्-होप्पी साहास पील, ना लाईस्पीक लेई तूवाक थाऊपीङ् होसोङ् अरेई छूवाना तूवा।

२३ इस्राएलीस् सप्चीना थोम्‍ला खाता, ना योबोरोबूम् लाईस्पी यूपा नाम्‍कूराक सम्मोङ् तूनीवा मची, खीक्‍का खचा योबोरोबूपी ओखी बू-नेछो बेन्यामीनीस् केईका आक्रमण मयाम्कायो पीकाना तत्ची।

खोदोलो योबोरोबूआ खस् ओरोलची, “खची ऊल्‍लोङ्पी पक्नीना थोम्‍ला खात्नीव।”

२४ दोस्पीक लेईसो खस् बेन्यामीनीस्का जूम्‍लूक् मम् लागी लाईस्पा खाता।

२५ बेन्यामीनीस्सो खस्का जूम्‍लूक् मम् लागी गिबापीका पाखा लत्‍ता, ना दोप्सेल वेप्दीप् बीन्‍नीपा १८,००० जाना मीस् खचा सेत्ची।

२६ खीक्‍काना खोलोङ् इस्राएलीस् आत्‍ताना बेथेलपी खाता, ना मूङ्‍कपी खचा यूपा नाम्‍कूराक सम्मोङ् तूनीवा मतो ऊसो मान्चामो योबोरोबूम् लाईस्पी तूवा। खीक्‍का खचा योबोरोबूम् लाईस्पी मीःपी चारेईमम् बलि लो खाऊमा-खासेर्माम् बलिलो चारेईमची।

२७ इस्राएलीचा योबोरोबूपीका पत्‍ता मम् लाम्ची। (मूङ्‍क लेईपी नीनाम्माम् करारमी सन्दूक मूङ्‍कपीङ् तूवा;

२८ खीक्‍का हारूनमी म्चास्, एलाजारमी वात्छा म्छा पीनहासआ मूङ्‍क करारमी सन्दूक लाईस्पी सूसो मदोङू।) इस्राएलीचा होसोङ् ओरोपीकाना योबोरोबू तत्ची, “ऊई केईका हन्‍ना ओखी नेछो बेन्यामीनमी ऊल्‍लोङ्पी जूम्‍लूक् मस् खात्याकायो खात्याकानोयो?”

खोदोलो योबोरोबूआ ओरोपीकाना खस् ङरी आन्ची, “खात्नीव! देसा कोङा मूङ्‍कस् आम्नी हूक्पी पीयान्‍नी।”

२९ खीक्‍काना इस्राएलआ गिबाम् लीक् हेम्पी चङ्नूम्ना तूवानीव लचीना मीस् लची।

३० सूक् लेईक लेई इस्राएलीस् बेन्यामीनीस्का जूम्‍लूक् मम् लागी खाता, ना लाईस्पीक तोङ्नाङ् खस् जूम्‍लूक् मम् लागी गिबाम् लाईस्पी चोचूम्चीना तूवा।

३१ खीक्‍का बेन्यामीनीस् इस्राएली सेनास् आक्रमण मम् लागी पाखा लत्‍ता, ना खस् सहरपीका चीछा मेक्सा तातेका, खीक्‍का खूल्‍ला थाम्पूपी, बेथेलपी ना गिबापी खास्को मूल्‍लाम् होम्पी सूक्पोङ्तोदी इस्राएलीस् सेत्ची।

३२ “केईका होसोङ् खचीप्का कोक्सीचायाका” पीकाना खचा मीना। खोदोलोई इस्राएलीचा खस् मूङ्‍क सहरपीका पाखा मूल्‍लाम् होम्पी लाईम् लागी खस् सईप्‍तोङ् मम्चीम् उपाय मस्क तूवा।

३३ इस्राएलपीक खोलोङ् मीचा खची होप्-होप्मी तूस्को होक्सीचीना बालतामारपी जूम्‍लूक् मम् लागी बात्ल छूवा, खीक्‍का मूङ्‍क सूल्न्चीना तूवाकस्सो गिबाम् नाम्काम्स्को हेम्‍लाम्पा दावा लत्‍ताना बाना।

३४ खोदोलो इस्राएलमी १०,००० जाना तूवाक जूम्‍लूक् मप्चा म्‍लाईस्लाम्पा गिबापी आक्रमण मची। जूम्‍लूक् हायाम् देप् छूवा, ना बेन्यामीनीचा ओखीपी ऊतोङ्‌क नीछीमाई ताचाये पीम्सो तूम्मान्तोक्ची।

३५ ओरोना योबोरोबूआ बेन्यामीनीस् इस्राएलमी लाईस्पी हारेई मची, ना मूङ्‍क लेई इस्राएलीचा दोप्सेल वेप्दीप् २५,१०० जाना बेन्यामीनीस् सेत्ची।

३६ “हन्‍ना केईका सतीकाक रईछ” पीकाना बेन्यामीनीचा तूम् तची।

ऊदोईपीक्यालो इस्राएलीस् गिबाम् दोक्पी सूल्न्चीना तूवाकचीपी आसा मस्‍ना खस् खची होप् क बेन्यामीनीचीप्का खची दोस् हेम् जूकाक तूवा।

३७ मूङ्‍क सल्न्चीना तूवाक मीचा दावा आक्रमण मस्‍ना गिबा गोपी वोङा, ना मूङ्‍कपी तूकवा मीस् खोलोङ् दोप्सेलआ सेत्ची।

३८ इस्राएलीचा मूङ्‍क सूल्न्चीना तूवाक मीस्चीका चाई मस्क चीन्‍न ङ्‍क तोङ्‍क तूवा, खचा सहरपीका मीक्माम् मूस्ल नाम्छूई हेम् पोम् पर्ने तूवा,

३९ ना इस्राएलीस् जूम्‍लूक् मम् लागी आईम् पर्ने तूवा।

“लाईस्पीक जूम्‍लूक्पी मम्क तोङ्नाङ् केई इस्राएलीचीपीका कोक्सीचाया” पीम् विश्‍वास मस्‍ना बेन्यामीनीचा इस्राएलीस् सेईम् मीनाक तूवा, ना खचा सूक्पोङ्तोदी इस्राएलीस् सेत्ची।

४० खोदोलोई सहरपीका मीक्माम् मूस्ल नाम्छूई हेम् खात्लाताकप्का बेन्यामीनीचा खची दोस् हेम् आत्‍ताना खोङ्ची, ना खोलोङ् सहर मीःआ हूयाचाक तची।

४१ खीक्‍का इस्राएलीस् दावा खची दोस् हेम् आत्‍ताना बेन्यामीनीस् आक्रमण मची। खोदोलो बेन्यामीनीचा केईका मासेई छूम् लेई ताक रईछ पीकाना हायाम् आतालेई छूवा।

४२ खन्सा बेन्यामीनीस् आत्‍ता, ना इस्राएलीचीम् लाईस्पीका गोङ्‌रूत्खाप्-थाम्पू हेम् जूका, खोदोलोई खस् जूम्‍लूक्पीका ऊम्केई छूम् मान्तोक्ची, ना सहरपीका बानाक मीचा खस् सेत्ची।

४३ खचा बेन्यामीनीस् ऊर्‌ची, ना मान्‍नोन्चीसा खेदामतो खाईची, खीक्‍का गिबाम् नाम्‍काम्स्को हेम्पीक ईबूम् थाम्पूपी खस् छीप्ची।

४४ खीक्‍का १८,००० बेन्यामीनीस् मूङ्‍कपी खचा सेत्ची। मूङ्‍कस् खोलोङ् जूम्‍लूक् मप्ची तूवा।

४५ हेप् लेताकस् क आत्‍ताना गोङ्‌रूत्खाप्-थाम्पूपी तूवाक रिम्मोनमी छीलूमा हेम् जूका। खीक्‍का इस्राएलीचा लाम्पी एक्सा-मेक्सा होक्सीचीक ५,००० तोदी लाप्चीना सेत्ची। खचा बेन्यामीनीस् गीदोम सम्मोङ् खेदामची, ना होसोङ् २,००० जाना सेत्ची।

४६ मूङ्‍क लेई बेन्यामीनीचीम् जूम्‍लो वेप् २५,००० जूम्‍लूक् मप्ची जूम्‍लूक् मस्लो सीया।

४७ खोदोलोई लेताक ६०० जाना क आत्‍ताना गोङ्‌रूत्खाप्-थाम्पूपी तूवाक रिम्मोनमी छीलूमापी जूकाना खाता ना मूङ्‍कपी लीक् लाः सम्मो तूवा।

४८ इस्राएलीस् बेन्यामीन तूवाक हेम् आत्‍ता, ना सहरपी तूवाक मीस्, पी-लूपी ना छीप्चीक खोलोङ् प्राणी खचा दोप्सेलआ सेत्ची। खचा छीप्चीकतोदी ईबूम्मान्दी खोलोङ् सहर मीःआ हूईछोक्स्ची।

बाँकी तूवाक बेन्यामीनीचीम् लागी तोमा

२१

इस्राएलीचा “मीम्छा ई छास् आस्सो बेन्यामीनीस्का सूर् मम् लागी पीयाम्नोके” पीकाना मिस्पापी तूवालो पस्तून चस्क तूवा।

२ खीक्‍का इस्राएलपीक मीस् खोलोङ् बेथेलपी खाता, ना यूपा नाम्कूराक सम्मोङ् खस् मूङ्‍कपी नीनाम्माम् लाईस्पी तूवाचा, ना हायाम् देप् तूनीवा मची।

३ खीक्‍का खचा ओरोपीका, “ए योबोरोबू, इस्राएलपीक नीनाम्माङा, इस्राएलपी ऊदोई ङ्‍कतोङ् छूवाकई? ऊदोई एसेक लेईपी इस्राएलमी ईबूम् गोङ् क मासाना खाताकई?”

४ म्देसापाका मीस् देत्छासेपाङ् पका, ना मूङ्‍कपी ईबूम् वेदी बानेईमस्‍ना मीःपी चारेईमम् बलि लो खाऊमा-खासेर्माम् बलिलो चारेईमची।

५ खीक्‍का इस्राएलमी खोलोङ् गोङ्ची तूकपीक हेप् गोङ् योबोरोबूम् लाईस्पी बात्ल मान्छूयो लोलना खचा खची होप्-होप्पी तईलअ, ऊदोईपीक्यालो मिस्पापी योबोरोबूम् लाईस्पी बात्ल मान्छूक्ची क सेईम्ङा छूये पीकाना खचा ङ्‍क हायाम् देप् पस्तून चस्क तूवा।

६ मोन्तोलो इस्राएलीचा खची बूबू-नेछो बेन्यामीनीचीम् लागी तूनीवा मची, ऊदोईपीक्यालो खचा ओरोपीका, “एसेक लेई इस्राएलपी ईबूम् गोङ्‌ङा मेतेई छूवाक तूये।

७ बाँकी तूक बेन्यामीनीचीम् लागी तोमा केईका हापीकाई ताईम्पीम्? केईका योबोरोबूम् लाईस्पी खस् ओखी मेकछास् मान्पीम् पीकीकाना पस्तून चाम्काक तूये।”

८ खीक्‍काना खचा ओरोपीकाना खोलोङ् तत्ची, “इस्राएलमी खोलोङ् गोङ्ची तूकपी मिस्पापी योबोरोबूम् लाईस्पी बात्ल मान्छूक आस्चीई तूयेयो?” खीक्‍का याबेश-गिलादपीका आस्सो याखऊमी लागी छाउनीपी मान्ताक रईछ पीकाना खचा पत्‍ता मची।

९ ऊदोईपीक्यालो खचा मीस् ङीर्‌चीलो याबेश-गिलादपीक आस्सो मान्ताक छीप्ची।

१० खन्सा मूङ्‍क याखऊआ १२,००० जूम्‍लूक् मप्ची याबेश-गिलादपीक वात्छा, मीम्छा ना छाछामास् खोलोङ् दोप्सेलआ सेत्नूम्व पीकाना हुकुम पीचीना पोक्स्ची।

११ खचा ओरोपीका, “आन्‍ना खोलोङ् वात्छास् लो खची सूर् छूक् मीम्छास्लो सेत्नूम्व, खोदोलोई खची सूर् मान्छूक मीम्छास् क सेन्‍नूम्नव।”

१२ खीक्‍का खचा खूङ्‍क तोङ्नाङ् मची। याबेश-गिलादपी तूप् मीस् तूवाकपी ४०० जाना मीम्छास् छीप्ची, मूङ्‍कचीम् आस्मीसो वात्छालो खची सूर् मान्छूक तूवा। खीक्‍का खचा मूङ्‍कस् कनानपीक शीलोमी छाउनीपी बाईची।

१३ खीक्‍काना खोलोङ् याखऊआ रिम्मोनमी छीलूमापी तूवाक बेन्यामीनीस् खाऊमा-खासेर्माम् प्रस्ताव मम् लागी काछची।

१४ खन्सा बेन्यामीनीस् आत्‍ताना ता, ना खस् याबेश-गिलादपी तूवाक मूङ्‍क मीम्छास् पीची। मूङ्‍कस् क मान्सेस्क तूवा, खोदोलोई मूङ्‍कस् खोलोङ् मोन्तोदी मीम्छाआ मान्लाच्‍ची।

१५ मीचा होसोङ्सो बेन्यामीनमी लागी तूनीवा मचची, ऊदोईपीक्यालो इस्राएलमी गोङ्चीपी योबोरोबूआ ङ्‍क चाईमान्खम् रीङ् ताईपीचीक तूवा।

१६ खीक्‍का याखऊपी धर्म-सेचीपोचा ओरोपीका, “बाँकी तूप्चीम् लागी मीम्छास् केईका हापीकाई ताईम्पीम्? बेन्यामीनपीक मीम्छास्‍ने खोलोङ् सेत्दीत्ची।”

१७ खोदोलो खचा ओरोपीका, “जूकाना लेताक बेन्यामीनीचीम् हेप् हक्वाला छूम्ङा छूये, मादोक इस्राएलीस् तूकपी ईबूम् गोङ् मासेई छूना खाते।

१८ केईका ओखी मेकछास् खस्का सूर् मीम्पीम् दूराम्कानो, ऊदोईपीक्यालो हेप् बेन्यामीनी म्मेकछा पीप् मीस्पी साराप् ताये पीकीकाना केईका पस्तून चाम्काक तूये।”

१९ खीक्‍का बेथेलमी योऊना हेम्, बेथेलपीका शकेम खास्को मूल्‍लाम्मी नाम्‍आप्स्को हेम् ना लबोनामी योऊमेर हेम्पी तूवाक शीलोपी योबोरोबूम् लागी दोङ् पीच्‍ची छूक् चाडमी मीन्मारो खचा मची।

२० खन्सा खचा बेन्यामीनीस् ओरोलची, “खात्नीना वाचोसीखापी सूल्न्चीना तूवानी।

२१ शीलोपीक मीम्छास् छम् लागी ताईलो वाचोसीखापीका दावा लत्‍तानीना आन्‍ना खोलोआ आम्नी होप्-होप्मी तोमा छूम् लागी ई-ईबूम् मीम्छा लाप्नूम्व। खीक्‍का आन्‍नी आम्नी खीम् बेन्यामीनमी छाप्कूवा हेम् खात्नीव।

२२ खीक्‍काना खची पा अथवा खची बू-नेछीस् ताईना ओखीपी उजूर मईचीदोक, केईका खस् ओरो लयाम्का, ‘खस् सम्तूमा मीयानूम्व। खस् आम्नी मेकछास् खाईम् पीयानूम्व, ऊदोईपीक्यालो जूम्‍लूक् छूवाक नाम्‍लापी केईका खची लागी तोमा ताईम्पीम् मान्दूर्‌यीका। आन्‍ना चानूम्क पस्‍तून गसानूम्कम् दोस् आम्‍नीपी तात्नो, ऊदोईपीक्यालो आन्‍ना खस् आम्नी मेकछास् पीयानूम्क मा’।”

२३ खस् लचीक तोङ्नाङ् खोलोङ् लक् मूङ्‍क बेन्यामीनीचा मची। मीम्छास् छम्चाक नाम्‍लापी खचा खोलोआ ई-ईल्पो मीम्छास् लाप्चीना खाईची। खीक्‍का खचा खची लाम् कल्ची, ना खची खूक्सू-खूलूचीम् दाचाम् तूवाक थाऊपी आत्‍ताना खाता, खीक्‍का खचा खची होप्मी सहर होसोङ् बोबूईची, ना मूङ्‍कपीङ् तूम् थालेई मची।

२४ मूङ्‍क नाम्‍लापी इस्राएलीस्सो खची होप्-होप्मी गोङ्-गोङ् ना खची होप्-होप्मी खीम्पोस्-खीम्पोस्ची छूवाना हासा, खीक्‍का खोलोङ् खस् खची होप्-होप्मी खूक्सू-खूलूचीम् दाचाम् तूवाक थाऊपी खाता।

२५ मूङ्‍क नाम्‍लापी इस्राएलपी आस्सो होङाबू मान्तूक तूवा, ना खोलोङ् मीचा खची होपा ऊई नप् मीना खूङ्‍कङ् मदोङ्ची।

रूथमी सोक्सर

छेईलम्

रूथमी पोम् ललई न्यायकर्ताचीम् हेप्‍लो नप् हेप्‍लो रई चार तोक्स्चीक नाम्‍लापी छूवाक खाऊमा-खासेर्मालोक खोतीम् तोक्पी के। रूथ ईल्पो मोआबी मीम्छा तूवा। खम् सूर् ईल्पो इस्राएलीलो छूवाक तूवा। रूथआ म्तूप्पो सीयाकप्का यहूदी म्‍छूर्‌मे मीम्छा हेम् हायाम् देप् सम्तूमा लो भक्तिलो खोमअ। रूथआ इस्राएलपीक नीनाम्मा हेम् हायाम् देप् साम्दी खोमअ। ख म्छूर्‌मे मीम्छाम् छाप्कूवापी खाईम् राजी छूवा ना मूङ्‍कपी खसा म्तूप्पोम् म्होप्मी मीस् ताईप्लो दोस्पीसो सूर् मम् तअ। खसा मोरोना सूर्‌मकसा दोस्का ख इस्राएलमी दूङ् देप्क खोलोपी म्नीङ् रीङाक होङाबू दाऊदमी म्फप्मी म्मा छूम् आसीक् तअ।

रूथमी सोक्सरआ केई ऊई खोमीया पीक्यालो, ईल्पो बीन्‍नीपा छाप्कूवापीका ताप्ना तूप् मीम्छाआ इस्राएलपीक नीनाम्मा हेम् भक्ति खोमना खपी तालो नीनाम्माआ ख देईदेतोई आसीक् पीक तूवा। नीनाम्माआ चारीदूपी खोलोप्का दूङ् चीमा मीस् लो खोतीलोसो म्होप्मी लक्पी गोम् दूर।

रूथमी सोक्सर

नाओमी लो रूथलो

१

केछे नीया मप्चा चारखम् तोक्स्चीक नाम्‍लापी छाप्कूवापी सीसोवा लअ, खीक्‍का यहूदाम् बेथलेहेमपीका ईल्पो मीचा म्तोमा लो नीप्पो वात्छा म्छालो खाईना मोआबीचीम् छाप्कूवापी जीस्तातो तूम् पीकाना खाता।

२ मूङ्‍क मीस्मी नीङ् एलीमेलेक तूवा। म्तोमाम् नीङ् नाओमी ना मूङ्‍क नीप्पो म्छाचीम् नीङ् क महलोन लो किल्योनलो तूवा। खस् यहूदाम् बेथलेहेमपीक एप्रात वंशपीक तूवा। खस् मोआबीचीम् छाप्कूवापी खाता, ना मूङ्‍कपी तूम् थालेई मची।

३ नाओमीम् म्तूप्पो एलीमेलेक सीया, ना नाओमी नीप्पो म्छास्काङाङ् छूवा।

४ मूङ्‍क वात्छा म्छाचा मोआबी मीम्छास्का सूर् मची। ईल्पोम् नीङ् ओर्पा ना आर्कोम् नीङ् क रूथ तूवा। खस् मूङ्‍कपी गेबोगेबो ईक्पोङ् दोङ् सम्मो तूवा।

५ मूङ्‍क नीप्पो महलोन लो किल्योनलोसो सीया। ओरोना नाओमी नीप्पो म्छास् लो म्तूप्पोलो सीयाकप्का म्हाल्‍ला छूवा।

६ योबोरोबूआ म्होप्मी मीस्चीम् चोलोगूलो मना खस् चाम्दूम् पीचयस्क तूये पीम् रीङ् नाओमीआ मोआब छाप्कूवापी येनकप्का खसा मूङ्‍क नीप्पो म्नाम्मेस्का मूङ्‍कपीका खची खीम् आईम् पीकाना तयार छूवा।

७ खीक्‍का खसा मूङ्‍क नीप्पो म्नाम्मेस् म्साथपी खाईना ख म्होप् तूवाक थाऊ होक्सी, ना म्होप्मी खीम् यहूदा हेम् खाता।

८ नाओमीआ मूङ्‍क नीप्पो म्नाम्मेस् ओरोलची, “आन्‍ची नीप्पोङ् आम्ची होप्मी छेल्मी खीम् आत्‍ताचीना खात्चीव। ऊतोङ्नाई आन्चा मूङ्‍क सीयाखात्कचीपी लो ओपीलो सम्तूमालोक वोर्वा मस्क तूवा, खोरोनाङ् योबोरोबूआसो आम्चीपी नप् वोर्वा मनूव,

९ खीक्‍का खसा आन्ची नीप्पोङ् आम्ची बूसूम् लाईस्पाक आम्ची तूप्पोम् खीम्पी सेसेर् यूक्साचीनूव।”

खीक्‍काना नाओमीआ खस् चूम्मा मीची, ना खस् दीरीमोक्स्तो खापा।

१० खीक्‍का मूङ्‍क नीप्पोआङ् ख ओरोलची, “कास्का आम् मीस्चीम् दोक्पी आन्लोङ् खात्चीका।”

११ खोदोलोई नाओमीआ ओरोपीका, “ओ छास्ये, आन्ची आत्‍ताचीव, आन्ची ऊदोई कोङ्लो बान्ची? ऊई हन्‍ना आम्ची तूप्पो छूम् लागी कोङा होसोङ् वात्छा वाईम् दूरोयोनाई?

१२ आत्‍ताचीव, ओ छास्ये, आन्ची आत्‍ताचीव। ऊदोईपीक्यालो होसोङ् सूर् मम् लागी कोङ् खूवोबूम् छूवोखातो। छा वाईम् होसोङ् आसा तूना, कोङा एसे सेपाङ् सूर् मूयोना वात्छा छा वातोदोसो

१३ मूङ्‍कस् खची हारी बान्क सम्मो आन्चा हूङ्चूयोनाई? ऊई आन्ची सूर् मान्ममो तूचीओ? माके, ओ छास्ये, योबोरोबू ओ ऊल्‍लोङ्पी तूकसा ओ रीराम आम्चीम्पीका दूङ् चाईप् छूये!”

१४ खीक्‍का खस् होसोङ् दीरीमोक्स् खापा। खीक्‍काना ओर्पाआ म्छूर्‌मे चूम्मा मीना म्होप्मी मीस्चीम् दोक्पी आत्‍ताना खाता, खोदोलोई रूथ क खलोङ् केम्चीना तूवाचा।

१५ खीक्‍का नाओमीआ ओरोपीका, “खोङ्व, आम् नेछोन् म्होप्मी मीस्चीम् लो म्होप्मी देऊताचीम्‍लो दोक्पी आत्‍ताना खाता। आन्सो खलोङ् आत्‍ताना खात्व।”

१६ खोदोलोई रूथआ ओरोपीकाना ख ङरी आन्‍नू, “आन् होम्येम्ना खाईम् कोङ् कर तीयोनव। आन् हापी खाते कोङ्सो मूङ्‍कपीङ् खातो। आन् हापी तूये कोङ्सो मूङ्‍कपीङ् तूवो। आम् मीस् ओमीसो ओ मीस् छूये, खीक्‍का आम् नीनाम्मा ओमीसो ओ नीनाम्मा छूये।

१७ आन् हापी सीये कोङ्सो मूङ्‍कपीङ् सीयो, ना मूङ्‍कपीङ् खूमोनू। सीमा बाहेक बीन्‍नीपा ऊसासो आन् लो कोङ्लो ईची हा-हाल्‍ला मईचीदोक योबोरोबूआ ओपीसो हायाम् छोक् वोर्वा मनूव।”

१८ रूथआ खलो खाईम् हायाम् देप् लन्ची मक तना नाओमीआ बीन्‍नीपा रीङ् ऊसो मान्पी।

१९ खीक्‍का मूङ्‍क नीप्पोङ् लाम्दूमा, ना बेथलेहेमपी ताबाना। खस् बेथलेहेमपी ताबानालो खोलोङ् सहरपी चाऊपो पका। खीक्‍का मीम्छाचा ओरोपीकालाता, “ऊई ङ्‍क नाओमीङ्‌यो?”

२० खोदोलो खसा ओरोपीका, “कोङ् नाओमी लोनीनव। कोङ् माराa लोनीव, ऊदोईपीक्यालो खोलोप्का दूङ् राःरालोकसा ओ रीराम खीक् बानेई मीयोपोक तूये।

२१ कोङ् ङ्‍कपीका खातोलो ओमी खोलोक थक् तूवा, खोदोलोई योबोरोबूआ कोङ् होप्‍तोमोना आतोना बायोक तूये। ऊदोई कोङ् नाओमी लोयोनी? योबोरोबू ओ ऊल्‍लोङ्पी पकाक तूये। खोलोप्का दूङ् राःरालोकसा ओपी नीछीमा तात्क तूये।”

२२ ओरोना नाओमीम् म्नाम्मे मोआबपीक रूथ खलो मोआब छाप्कूवापीका बाना। खस् बेथलेहेमपी ताबानालो जेऊ हेम् नाम्‍ला छूवाक तूवा।

a 

१:२० मारा मी अर्थ क खीक् पीक्याक के।

रूथ होक्सीचीक छीर्म् मी सीखावा हेक्स् खाताक

२

नाओमीम् म्तूप्पो हेम्क एलीमेलेकमी खीम्पोस्पीक ईल्पो होङ्पोक् ना हायाम् म्नीङ्ला तोक्साक मीस् तूवा। मूङ्‍कम् नीङ् बोअज तूवा।

२ मोआबीपीक रूथआ नाओमी ओरोलअ, “ऊई कोङ् यीक्पी खातोना आस्कसाई ओपी सम्तूमा खोमय खूङ्‍कम् दोस्-दोस् होक्सीचीक छीर्म् मी सीखावा बात्लमस् खातोओ?”

खोदोलो नाओमीआ ओरोपीका, “अऊ, ओ छाये, खात्व।”

३ खन्सा छीर्म् हेक्चीम् खची दोस्-दोस् यीक्पी होक्सीचीक छीर्म् मी सीखावा बात्ल मम् लागी रूथ खाता। खीक्‍का ख ईबूम् यीक्पी तातेका; मूङ्‍क यीः एलीमेलेकमी खीम्पोस्पीक बोअजमी तूवा।

४ मूङ्‍कपी बोअजसो बेथलेहेमपीका ताबानाक तूवा। खसा छीर्म् हेक्ची सेवा छचीना ओरोलची, “योबोरोबू आम्नी साथपी तूनूव।”

खोदोलो खचा ओरोपीकाना ख ङरी आन्ची, “योबोरोबूआ आन् आसीक् पीयानूव।”

५ खीक्‍का खसा मूङ्‍क छीर्म् हेक्ची आरेई मप् म्‍रोः ओरोपीकाना तत्‍तू, “ङ्‍क मीम्छा आसे?”

६ खोदोलो खसा ओरोपीकाना ख ङरी आन्‍नू, “मालोङ् मोआब छाप्कूवापीका नाओमीलो बानाक मोआबपीक मीम्छा के।

७ खसा कोङ् मूङ्‍क छीर्म् हेक्चीम् दोस्-दोस् होक्सीचीक छीर्म् मी सीखावा बात्ल मम् पीयोव पीकाना बीन्ती मीयो। खीक्‍का मूङ्‍क ताना देत्छा सेपायीका ओदोलो सम्मो चीछा नोन्चीक बाहेक लक् मम्पी कात्छोक्स्‍नोक तूये।”

८ खीक्‍काना बोअजआ रूथ ओरोलअ, “ए ओ छाङा, येन्व, आना बीन्‍नी यीक्पी खात्ना होक्सीचीक छीर्म् मी सीखावा बात्ल मनव, ना हायाम् छूबूरीसो खान्‍नव, खोदोलोई ओ मेकछास्का ङ्‍क होम्पीङ् लक् मव।

९ मीचा छीर्म् हेक्चयस्क थाऊ खोङ्ना होक्सीचीक छीर्म् मी सीखावा बात्लमप्चीम् दोस्-दोस् लाम्दूमाव। आन् पतानूनव पीकोना कोङा मीस् आज्ञा पीयूचीक तूये। खीक्‍का आन् वाम्मा सीदोक मीचा पेप्दीत्चीक गाग्रीपीक काऊ खात्ना दूङ्व।”

१० खीक्‍काना रूथआ बूहोपू कूम्चीना बोअज सेवा छअ, खीक्‍का ख ओरोलअ, “कोङ् बीन्‍नीपा छाप्कूवापीका ताप्ना तूप् मीस् पीम् छेत्नासो आना कोङ् ऊदोई ङ्‍क तोङ्ना सम्तूमा मीयो?”

११ खोदोलो बोअजआ ख ओरोलअ, “आम्मी आम् तूप्पो सीयाकप्का आना आम् छूर्‌मे हेम् मक खोलोङ् नप् लक् मीचा कोङ् ईयोक तूये। आना आम् पा-आम् मा लो आम् छाप्कूवालो खोलोङ् होक्सीना ङ्‍क छेत्‍तस्‍नोक जातिचीम् दोक्पी ता।

१२ योबोरोबूआ आना मक लक्मी पूनाऊनी आन् पीयानूव। योबोरोबू इस्राएलपीक नीनाम्माम् बोगो-बूवाम्गोपी पम्चीम्-रीम्चीम् लागी आन् ताक तूये, ना खसाङ् आन् हायाम् लोक्‍तो पूनाऊनी पीयानूव।”

१३ खोदोलो खसा ओरोपीका, “कोङ् आम् रोमे मादोसो आना कोङ्लो सम्तूमाम् रीङ् मना आछीयाङ् कोङ् चामोवा पीयोक तूये। आम् सम्खेलू ओरोनाङ् तूचोनूव।

१४ चाम्दूम् नाम्‍ला छूवाकप्का बोअजआ रूथ ओरोलअ, “ङ्‍कपी बान्‍ना ऊचीई चव, ना आम् सबेई जूजूर्पा दाखमद्यपी लूप्व।”

खीक्‍काना रूथ छीर्म् हेक्चीका ईदेप् तूवा, ना बोअजआ ख जीस् ङम्पा छीर्म् पीयू। खीक्‍का खसा मूङ्‍क म्बो खातो चअ ना जीस् एत्ना यूक्सू।

१५ खीक्‍का ख होक्सीचीक छीर्म् मी सीखावा बात्ल मम् लागी पकाकप्का बोअजआ म्होप्मी मीस् ओरोपीकाना आज्ञा पीची, “ख म्पूला खार्‌दीतानूम्कम् छीर्म् मी रापीसो होक्सायानूम्क छीर्म् मी सीखावा बात्ल मम् पीयानूम्व। मूङ्‍क राङानूम्नव,

१६ बरू आन्‍ना म्पूला खार्‌दीतानूम्कम् छीर्म् पीका जीस् लात्नूम्ना दायाक्सानूम्व, ना आन्‍ना ख ऊसो मान्‍रामो मूङ्‍क बात्ल मम् पीयानूम्व।”

१७ खन्सा रूथआ यूपा छूवाक सम्मोङ् यीक्पी होक्सीचीक छीर्म् मी सीखावा बात्ल मच, खीक्‍का खसा बात्ल मक मूङ्‍क छीर्म् दूप्लो ङाक् पाथी तोदी छूवा।

१८ मूङ्‍क छीर्म् खूर्‌ना ख सहरपी आत्‍ताना ता, खीक्‍का म्छूर्‌मेआ मूङ्‍क खसा बात्लमना तात्क छीर्म् ओरोतो तअ। खीक्‍काना रूथआ मूङ्‍क म्होपा चना एत्क ङम्पा छीर्म् सो लात्ना म्छूर्‌मे पीयू।

१९ खोदोलो म्छूर्‌मेआ मूङ्‍क ओरोपीकाना तत्‍तू, “एसे आना होक्सीचीक छीर्म् मी सीखावा हाकपी बात्ल मअ? आना हाकपी लक् मअ? आन् सम्खे मीयाना आम् चोलोगूलो मप् मीस् नीनाम्माआ आसीक् पीनूव।

खीक्‍काना रूथआ म्छूर्‌मे म्होपा आस्मी यीक्पीई लक् मअ पीम् ईयू। खीक्‍का खसा होसोङ् ओरोपीका, “कोङा ईदेऊपी लक् मूक मीस्मी नीङ् बोअज रईछ।”

२० खोदोलो नाओमीआ ओरोपीका, “योबोरोबूआ ख आसीक् पीनूव, योबोरोबूआ लेईप्चाचीपी लो सीप्चीपीलो सम्खे मीम् मान्होन्येक तूये। ऊदोईपीक्यालो मूङ्‍क मीस्‍ने ई होप्मी मीस्, दाम् छोप्ना केई छूतेई मप्ये के।”

२१ खीक्‍का मोआबी रूथआ ओरोपीका, “मूङ्‍क थेम्पीसो खोलोङ् छीर्म् हेम् मान्याईम् सम्मो म्होप्मी मीस्चीका ईदेप्पी छीर्म् बात्ल मचव पीकाना खसा कोङ् लोओ।”

२२ खोदोलो नाओमीआ रूथ ओरोलअ, “ए ओ मेकछाङा, आन् मूङ्‍कम् लक् मप् मीम्छास्का ईदेप् खाईम्ङा दूङ् नईफो, ऊदोईपीक्यालो आन् बीन्‍नीपाम् यीक्पी खात्लोन् मीचा आम्पी रई वोर्वा मईची।”

२३ खन्सा खसा बोअजमी लक् मप् मीम्छास्का ईदेप् जेऊ लो दोचेर्‌लो हेम् लक् मान्याईक सम्मो होक्सीचीक छीर्म् मी सीखावा बात्लमच। खीक्‍का ख म्छूर्‌मेलो ईदेप्ङा तूवादोङा।

बोअजआ रूथ आरेई मक

३

ऊलेई रूथमी म्छूर्‌मे नाओमीआ ख ओरोलअ, “ए ओ मेकछाङा, आम्मी आम् होप्मीङ् आम् खीम्-नाम् नम्‍लो छूना आन् तूक ऊई कोङा खोम् मान्तोम् ओ?

२ बोअज ईमी ई होप्मी मीस्ङा के, खम् लक् मप् मीम्छास्काङ् आना लक् मक तूवा। एसे सेपा खसा म्होप्मी खलापी जेऊ दूप्चयक छूये।

३ खन्सा हायाम् नम्‍लोना सम्चीव ना तेल तेस्व ना दूङ् नप्क आम् तेई खाप्स्‍ना खलापी खात्व, खोदोलोई खसा चाम्दूम् मान्याईम् सम्मो आन् मूङ्‍क मीस्मी दोक्पी खोमन्चीनव।

४ खीक्‍का ख ईम्स् खात्लो आना खम् ईम्स्को थाऊ खोङ्‌यूक्स्व। खीक्‍काना आन् खात्ना म्‍लोङ् हेम्क म्खाम् तेई थेत्ना मूङ्‍कपी दीसाखात्व। खीक्‍काना आना ऊई मम् पर्ने खूङ्‍क खसाङ् आन् ईये।

५ खोदोलो रूथआ ओरोपीका, “आना ऊई पीके कोङा खूङ्‍क तोङ्‌ङा मूयो।”

६ खीक्‍का ख खाला तूवाक थाऊपी खाता, ना म्छूर्‌मेआ ऊईपीका खूङ्‍क तोङ्‌ङा मअ।

७ खीक्‍का बोअजआ चाम्दूम् चाम् यात्कप्का ख म्गोङ् चानना छीर्म् नोङ्चीकम् ईक्चाखेम्पी ईम्स् खाता। खीक्‍का रूथ आसासो तूम्मान्तोम्मीना सूपीछा मूङ्‍कपी खाता, ना बोअजमी म्‍लोङ् हेम्पीक म्खाम्तेई थेत्ना मूङ्‍कपी दीसाखाता।

८ आदारातपी ऊसा-ऊसा बोअज थीत्पकू, ना खोलोङ्लो ईल्पो मीम्छा म्‍लोदोपू दीसाखात्क खसा तअ।

९ खीक्‍का बोजआ ओरोपीकाना तत्‍तू, “आन् आसे?”

खोदोलो रूथआ ओरोपीका, “कोङ् आम् रोमे रूथ के। हन्‍ना आना खाप्स्दीतक तेईमी म्छोआ कोङ् आम् रोमे देपोव, ऊदोईपीक्यालो आन्‍ने छुटकारा पीप् ओखी होप्मी मीस् तूये।”

१० खोदोलो बोजआ ओरोपीका, “ए ओ मेकछाङा, योबोरोबूआ आन् आसीक् पीयानूव। आना खोमोक ङ्‍क दोस्पीक भक्ति लाईस्पीकप्का दूङ् देप् तूये। आन् होङ्पोक् अथवा छूक्सीप् सोलो मीस् आस्मी दोस्पीसो लागेई मान्छून्‍ना।

११ हन्‍ना ए ओ मेकछाङा, आन् नीचीन्दा छूवाना तूवाव। आना ऊई मीने खूङ्‍क तोङ्‍ङा कोङा आन् मीन्पीयान् के, ऊदोईपीक्यालो आन् लच्छीनलोक मीम्छा तूये पीम् रीङ् ङ्‍क सहरपीक खोलोङ् मीचा छेत्खीचीक तूये।

१२ कोङ् आम् होप्मी मीस्ङा के, ङ्‍क आछीयाङ् के; खोरोदोसो ओपीका होसोङ् दूङ् होप् मीस् ताईप् ईल्पो दाम् छोप्ना छुटकारा पीप् आम् मीस् तूये।

१३ एसे सेपा आन् ङ्‍कपीङ् तूवाव, ना देसा देत्छा खसा आम्पी आम् होप्मी मीचा मम् पर्ने कर्तव्य पूरा मईदोक नप् छूये, खोदोलोई खसा मूङ्‍क लक् पूरा मम् मा पीक्नोदोक मूङ्‍क कोङा पूरा मूयो। लेईप्चाप् योबोरोबूम् पस्तून चोयोना कोङा ङ्‍क रीङ् पीको। हन्‍ना देत्छा कोअस्क सम्मो आन् ङ्‍कपीङ् दीसाखात्व।”

१४ खीक्‍काना रूथ खम् म्‍लोङ् दोक्पी देत्छा कोमान्‍अम् सम्मो दीसाखाता, खोदोलोई देत्छा साम्साम् कोदालोङ् ख पका। खीक्‍का बोअजआ ओरोपीका, “खलापी ईल्पो मीम्छा तूवा पीम् आसासो तूम् तनूनव।”

१५ बोअजआ ओरोपीका, “मूङ्‍क आना खाप्स्क आम् खास्तो तास्व।” खीक्‍का खसा मूङ्‍क म्खास्तो तासू, ना बोअजआ तूक् पाथी लात्‍तो जेऊ थाप्ना होमीयू। खीक्‍का ख सहरपी आत्‍ता।

१६ रूथ म्छूर्‌मेम् दोक्पी ता, ना नाओमीआ ख ओरोपीकाना तत्‍तू, “ए ओ मेकछाङा, ऊचीई छूवा?”

खीक्‍काना मूङ्‍क मीचा म्होप्मी मक खोलोङ् रीङ् रूथआ म्छूर्‌मे ईयू।

१७ खोदोलो खसा ओरोपीका, “खसा कोङ् ङ्‍क तूक् पाथी जेऊसो पीयो। खसा कोङ् ओ छूर्‌मेम् दोक्पी मोरो आईम् मान्पीङा।”

१८ खीक्‍काना नाओमीआ ओरोपीका, “ए ओछाङा, ङ्‍कम् यान्तेस्को ऊतोङ्‍कई छूये खूङ्‍क तूम्मान्तोम् सम्मो आन् वाये तूवाव। एसे ङ्‍क रीङ्मी फैसला मान्छूम् सम्मो बोअजमी सानीवापी खाऊमा-खासेर्मा छूनो।”

बोअजआ रूथलो सूर् मक

४

बोअज सहरमी मूल लाम्स्कोम् दोक्पी खाताना तूवा। खीक्‍का मूङ्‍कम् जीस् दोस्पी खसा रीङ् मक मूङ्‍क होप् मीस् ताईप् ईल्पो दाम् छोप्ना छुटकारा पीप् मीस् मूङ्‍कपी ता। बोअजआ मूङ्‍क म्नीङ्पीका ओरोपीकाना काछ, “आन् ङ्‍कपी बान्‍ना तूवाव।” खीक्‍का ख मूङ्‍कपी बानाना तूवा।

२ खीक्‍काना बोअजआ सहरपीक ईक्पोङ् धर्म-सेचीपोस् तूवानीव पीकाना बीन्ती मीची। खीक्‍का खस् मूङ्‍कपी तूवा।

३ बोअजआ मूङ्‍क म्होप्मी मीस् ताईप् ओरोलअ, “ई बू एलीमेलेकमी ईक् टुक्रा थाम्पूम् तोक्पीन् आना छेत्‍तफो। मोआबीचीम् छाप्कूवापीका नाओमी आत्‍ताना ताक तूये, ना खसा मूङ्‍क थाम्पू खेईमम् सानीवा मक तूये।

४ ङ्‍क ओ जातिचीम् धर्म-सेचीपोचीम् लाईस्पी आना मूङ्‍क थाम्पू यूक्सयो पीकोना कोङा ङ्‍क रीङ् लातूक के। होप् मीचा मम् पर्ने कर्तव्य आना पूरा मईदोक मव, खोदोलोई मूङ्‍क कर्तव्य पूरा मईनोदोक ओपी पीकाव, ना कोङा तूम् तूयो। ऊदोईपीक्यालो आम् दोस्पीक होप् मीस् ताईप् कोङ्‌ङा के।”

खोदोलो खसा ओरोपीका, “होप्मी मीचा मम् पर्ने लक् कोङा पूरा मूयो।”

५ खीक्‍का बोअजआ ओरोपीका, “नाओमीपीका लो मोआबी रूथपीकालो मूङ्‍क थाम्पू आना आम् हूक्पी मईक लेई मूङ्‍क सीयाना खाताक मीस्मी म्खूक्सू-खूलूम् दाचाम्‍लो खम् नीङ् यूम् लागी मूङ्‍क सीयाना खाताक मीस्मी म्तोमासो आनाङ् यूम्बोक्से।”

६ ङ्‍क रीङ् येन्‍ना मूङ्‍क म्होप्मी मीस् ताईप्‍आ ओरोपीका, “कोङा ओहोपा क ङ्‍क लक् मम् दूरोनो, ऊदोईपीक्यालो ओ होप्मी खूक्सू-खूलूचीम् दाचाम् माम्दीम् कोङ् कीसो। खन्सा होप्मी मीचा मम् पर्ने लक् आनाङ् मव। कोङा ङ्‍क लक् मम् दूरोनो के।”

७ केछे सून्मापू थाम्पूवार खेत्चीलो अथवा साट्टापाट्टा मस्लो, थाम्पू खेईमप् मीचा म्होप्मी लोङ् पई बूईम्ना मूङ्‍क थाम्पू खेईप् मीस् पीम् रेवास् तूवा। इस्राएलपी ऊची-ऊची पीललो पक्‍का मम् रीत ङ्‍क तोङ्‍क तूवा।

८ खन्सा मूङ्‍क म्होप्मी मीस् ताईप्‍आ बोअज ओरोलअ, “आनाङ् मूङ्‍क थाम्पू खेत्व।” खीक्‍का खसा म्‍लोङ्पई बूत्‍तू।

९ खीक्‍काना बोअजआ मूङ्‍क धर्म-सेचीपोस् लो बीन्‍नीपा मीस्लो ओरोलची, “कोङा एसेक लेई एलीमेलेकमी खीक्‍का महलोनमी लो किल्योनमीलो ऊचीई तूये खूङ्‍क खोलोङ् नाओमीम् हूक्पीका खेतूक रीङ्मी आन्‍नी साक्छी तूनी।

१० ङ्‍कपीका बीन्‍नीपा महलोनमी म्तोमा मोआबी रूथसो मूङ्‍क सीयाखात्क मीस्मी खूक्सू-खूलूम् दाचाम्‍लो खम् नीङ् यूम्दीम् लागी खम् म्होप्मी मीस्चीम् रापीका लो सहरमी खातापीकालो खम् नीङ् मेतेई छूनूनव पीकोना कोङा ओ तोमा छूम् लागी रूथ ओ हूक्पी मूक तूये। आन्‍नी एसेक लेईपी साक्छी तूनी।”

११ खीक्‍काना धर्म-सेचीपोचा लो मूल लाम्स्कोपी तूप्चालो ओरोपीका, “केईका साक्छी तूयेका। ङ्‍क आम् खीम्पी ताप् मीम्छा योबोरोबूआ इस्राएलमी खीम्पोस्ची बोबूईप् राहेल लो लेआलो तोङ्‍क बानेई मनूव। एप्रातापी आम् साम्दीखा छूनूव, ना बेथलेहेमपी आम् नीङ्ला तोनूव।

१२ खीक्‍का योबोरोबूआ आन् ङ्‍क सोलोमे मीम्छालाम्पा पीक छामाईमी खीम्पोस् तामारआ यहूदापीका वात्क वात्छा म्छा फारेसमी खीम्पोस्ची तोङ्‍कङ् छूनूव।”

दाऊदमी पूस्तऊली

१३ ओरोना बोअजआ रूथलो सूर् मअ, ना ख म्तोमा छूवा। बोअजआ रूथ सम्तूमा मीयू ना योबोरोबूआ ख होपोसूम् छूम् लागी सम्खे मीयू, खीक्‍का खसा ईल्पो वात्छा छा वातू।

१४ खीक्‍का मीम्छाचा नाओमी ओरोलची, “योबोरोबू ई आसीक् पीप् तूये। ऊदोईपीक्यालो एसे खसा छुटकारा पीप् ईल्पो होप् मीस् आन् पीयाक तूये। इस्राएलमी खोलोपी ङ्‍क नूक्छाम् नीङ्ला तोनूव।

१५ ङ्‍क नूक्छा आन् नयाँ रीराम पीप् ना आन् खूवोबूम् छूलो आम् सीयार् मप् छूये। ऊदोईपीक्यालो नूक्पो वात्छा छापीकासो दूङ् नप्, आन् हायाम् सम्तूमा मीक् आम् नाम्‍मेआ ङ्‍क नूक्छा वात्क तूये।”

१६ नाओमीआ मूङ्‍क नूक्छा लाप्ना म्बोगोपी यूक्सू ना म्चोलोगूलो मअ।

१७ खोदोलो म्खीम्तोनीचा ओरोपीका, “नाओमीम् ईल्पो वात्छा म्छा छूवा।” खीक्‍का खचा मूङ्‍कम् नीङ् ओबेद यूक्स्ची। खङ् यिशैमी म्पा ना दाऊदमी म्फप् तूवा।

१८ फारेसमी पूस्तऊली ङ्‍कङ् के:

फारेस हेस्रोनमी म्पा छूवा।

१९ हेस्रोन आराममी म्पा छूवा।

आराम अम्मीनादाबमी म्पा छूवा।

२० अम्मीनादाब नहशोनमी म्पा छूवा।

नहशोन सल्मोनमी म्पा छूवा।

२१ सल्मोन बोअजमी म्पा छूवा।

बोअज ओबेदमी म्पा छूवा।

२२ ओबेद यिशैमी म्पा छूवा।

ना यिशै दाऊदमी म्पा छूवा।

शमूएलमी लाईस्पीक सोक्सर

छेईलम्

ङ्‍क लाईस्पीक शमूएलमी सोक्सरआ इस्राएलीस् ऊतोङ्नाई नीया मप्चीम् दूङ्पीका होङाबूचीम् दूङ्पी वोङा पीम् रीङ् बूजेई मम् लागी केई बईछोक्से। ङ्‍क सोक्सरमी मुख्य विषय क नीनाम्मा हेम् विश्‍वासी तूप्चीम् लागी खम् पूनाऊनी ना आज्ञा मान्‍रेप्चीम् लागी खम् दण्ड के। ङ्‍क सेचीवा केईया २:३० पदपी नम्‍लोना छाम्पा तयाम्: “खन्सा योबोरोबू, इस्राएलपीक नीनाम्माआ ओरोपीकेः ‘आना ना आम् पाम् खीम्पोस्चा दोस्का सम्मो ओ लाईस्पी सूसो मम् तयची पीकोना कोङा यादे मूक तूवा।’ खोदोलोई हन्‍ना योबोरोबूआ ओरोपीके: ‘हन्‍ना ङ्‍क तोङ्ना छूनो। कोङ् साम्दी दोक्ची कोङा साम्दी दूयोची, ना कोङ् जेर्प् चा साराप् तयची’।”

ङ्‍क सोक्सरपी केईया खासगरी सूप्पो देप् मीस्चीम् खची रापी तूवाक सम्बन्धम् तोक्पी तयाम्। मूङ्‍कस् हायाम् देप् मीस्ची: इस्राएलपीक दूङ् लाईस्पीक होङाबू शमूएल; पूजारी लो खारीबोपोलो छूवाना लक् मप् इस्राएलपीक दूङ् दोस्पीक नीया मप् शमूएल; ना दोस्का होङाबू छूवाना इस्राएलमी सूम्नीतूम्‍लोपीङ् हायाम् देप् छूवाक दाऊद होङाबू ङ्‍कस्ङा तूवा।

शमूएलमी लाईस्पीक सोक्सर

शमूएल जन्मेई छूवाक

१

एफ्राइममी कोम् हेम्क छाप्कूवाम् सूपी मीचीक इलाकामी रामतैमपी तूप् एल्काना नीङ् मीचीक ईल्पो मीस् तूवा। ख एफ्राइममी गोङ्पीक मीस् तूवा। ख यहोराममी वात्छा म्छा, एलीहूम् चास्, तोहूम् यय ना सूपमी पेपे तूवा।

२ खमी हन्‍नाह लो पनिन्‍नाहलो नीङ् मीचीक नीप्पो म्तोमास् तूवा। पनिन्‍नाहमी वात्छा-मीम्छा म्छास् तूवा, खोदोलोई हन्‍नाहमी म्छास् मान्तूक तूवा।

३ एल्काना दोङ् पीच्‍ची खोलोप्का दूङ् राःरालोक योबोरोबूम् आराधाना मस् लो बलिदान चारेई मस्लो म्होप्मी सहरपीका मेक्‍तो शीलोपी खात्दोङा। मूङ्‍कपी एलीम् नीप्पो वात्छा म्छास्, होप्नी लो पीनहासलो योबोरोबूम् पूजारी तूवा।

४ बलिदान चारेई मस्क लेईपी एल्कानाआ म्तोमा पनिन्‍नाह लो मूङ्‍कम् खोलोङ् वात्छा मीम्छा म्छास्लो साःमी भाग पीदोङ्ची।

५ खोदोलोई हन्‍नाह क मूङ्‍कम् दोबर भाग पीदोङू, ऊदोईपीक्यालो एल्कानाआ ख सम्तूमा मीदोङू, ना योबोरोबूआ खम् सागोवा रोकेई मीपीक तूवा।

६ खम् वात्छा मीम्छा-म्छास् मान्तूकसा हन्‍नाहमी म्‍रेन्माआ ख दूक् पीदोङू ना हेपेई मना रीङ् मदोङू।

७ दोङ् पीच्‍ची ङ्‍क तोङ्‍ङा छूवादोङा। हन्‍नाह योबोरोबूम् खीम्पी खात्दोङा, खोदोलो म्‍रेन्माआ ख हायाम् म्सानीवा चाईमीदोङू, खन्सा ख खापाना चाम् थक् चाम्सो होक्सी।

८ खीक्‍का म्तूप्पो एल्कानाआ ख ओरोलअ, “हन्‍नाह, आन् ऊदोई ङ्‍क तोङ्ना खाप्चाईकई ना ऊसो चईनोकई? आना ऊदोई ङ्‍क तोङ्‍ना आम् सानीवा चाईमीचयकई? ऊई कोङ् आम् लागी ईक्पोङ् वात्छास् तूकप्कासो दूङ्‍क तूवोनोयोनाई?”

९ ईलेई शीलोपी खचा चाम्दूम् चाम् यात्चीकप्का हन्‍नाह पका। मूङ्‍क नाम्‍लापी पूजारी एली योबोरोबू दप्स्को खीम्मी लाम्स्को दोक्पी म्तूस्कोपी तूवाचाक तूवा।

१० हन्‍नाहआ म्सानीवापी हायाम् देप् पीरमना खाप्‍तो योबोरोबूपी वाङोम् मअ।

११ खीक्‍का हन्‍नाहआ ओरोपीकाना भाकल मअ, “ए खोलोप्का दूङ् राःरालोक योबोरोबू, आना ओ दूक्वा बूजेई मईना कोङ् सम्तूमा मीयो ना कोङ् मीनो, खीक्‍का आना कोङ् मातोनो, ना ईल्पो वात्छा छा पीयोदोक, कोङा मूङ्‍क छा लेत्क सम्मो योबोरोबूम् हूक्पी पीयूतो, ना मूङ्‍कम् तोसम् हाल्‍लोसो खकोनो।”

१२ खसा हायाम् तातो योबोरोबूम् लाईस्पी वाङोम् मच। खोदोलो एलीआ खम् ङचसू तोक्साक तअ।

१३ हन्‍नाहआ म्सानीवागोपा वाङोम् मचक तूवा, खोदोलोई खम् म्ङचसू तोक्साचादोसो म्साल्म् क मान्लाईक तूवा। खन्सा एलीआ ख मद्य दूङ्ना सेत्क मीना।

१४ खीक्‍का एलीआ ख ओरोलअ, “आन् हादेसम्मोई मद्यआ सेत्ना तूचाये? ङ्‍क मद्य दूम् होक्सीव।”

१५ खसा ओरोपीकाना ङरी आन्‍नू, “ए रोबू, ङ्‍कतोङ् माके! कोङ् देप् पीरपी छूवोक मीम्छा के। कोङा मद्य दूङूक मान्तू। कोङान् योबोरोबूम् लाईस्पी ओ सानीवापीक दूक्वा पूचोयोक तूये।

१६ होदूवा, कोङ् ङ्‍क तोङ्‍क रई मीम्छा मीनोनव। ओ दूक्वा हायाम् देतो छूवाकसा कोङा वाङोम् मूचोयोक तूये।”

१७ एलीआ ओरोपीका, “खाऊमा-खासेर्मापी खात्व, खीक्‍का इस्राएलपीक नीनाम्माआ आना खपी ङोक्‍क रीङ् आन् पीयानूव।”

१८ खोदोलो हन्‍नाहआ ओरोपीका, “कोङ् आम् सम्तूमा तोम् खाईप् छूवोनूव।” खीक्‍काना ख खाता ना ऊचीई चाम् थक् चअ, खीक्‍का ख म्सानीवा मान्चाई।

१९ म्देसा देत्छा सेपाङ् खस् पका, ना योबोरोबूम् आराधाना मस्‍ना खस् रामापी तूवाक खची खीम्पी आत्‍ता। खीक्‍काना म्तोमा हन्‍नालो एल्काना ईम्सा, ना योबोरोबूआ हन्‍नाम् मीन्मारो मअ।

२० खीक्‍का हन्‍ना होपोसूम् छूवा, ना म्‍नाम्‍ला तातेकाकप्का खसा ईल्पो वात्छा छा वातू। खसा खम् नीङ् शमूएल यूक्सू, ऊदोईपीक्यालो “कोङा ख योबोरोबूपी ङोकूक के” पीकाना खसा पीकादोङा।

शमूएल अर्पण मस्क

२१ दोङ् पीच्‍ची चारेईमम् बलिदान चारेईमम् लागी ना खची होपा मस्क भाकल पूरा मम् लागी एल्काना खोलोङ् म्खीम्पोस्चीका मेक्‍तो शीलोपी खाता,

२२ खोदोलोई हन्‍नाह खस्का मान्खाई। खसा म्तूप्पो ओरोलअ, “नूक्छाआ चूचू दूम् होक्सीयकप्का कोङा मूङ्‍क खायोना योबोरोबूम् लाईस्पी खातो, ना मूङ्‍क सदैबरी मूङ्‍कपीङ् तूये।”

२३ खोदोलो म्तूप्पो एल्कानाआ ख ओरोलअ, “आना ऊई मीने खूङ्‍क तोङ्‌ङा मव। मूङ्‍कसा चूचू दूम् होक्सीयनोक सम्मो खीम्पीङ् तूवाव। खीक्‍का योबोरोबूआ म्होप्मी रीङ्बऊ पूरा मनूव।” खन्सा मूङ्‍क मीम्छा खीम्पीङ् तूवा, ना चूचू दूम् मान्होन्येक सम्मो मूङ्‍क नूक्छाम् चोलोगूलो मअ।

२४ खसा मूङ्‍क छाछामा चूचू दूम् होन्येमीकप्का मूङ्‍क चीमाङ् तूवादोसो म्साथपी खाईना ईबूम् सूक्दोङ् बाईप् लूपी, ङाक् पाथी फूल ना ईबूम् मशकपीका दाखमद्यलो शीलोपी तूवाक योबोरोबूम् खीम्पी खाईयू।

२५ खचा मूङ्‍क लूपी बलि चारेईमम् यात्चीकप्का मूङ्‍क छाछामा एलीम् दोक्पी तात्ची।

२६ खोदोलो हन्‍नाहआ एली ओरोलअ, “होदूवा, कोङा आम् रीराममी पस्तून चोयोना पीको, योबोरोबूपी वाङोम् मतो आम् दोक्पी थोरेप्दीप् मूङ्‍क मीम्छा क कोङ्‌ङा तूवो।

२७ ङ्‍क नूक्छाम् लागीङ् कोङा वाङोम् मूक तूवा, खीक्‍का कोङा ऊई ङोकूक तूवा खूङ्‍कङ् योबोरोबूआ कोङ् पीयोक तूये।

२८ हन्‍ना ङ्‍क कोङा योबोरोबूम् हूक्पीङ् पीयो। मूङ्‍क लेत्चाईक सम्मोङ् योबोरोबूपी अर्पण मम्पा छूये।” खीक्‍का खचा मूङ्‍कपी योबोरोबूम् आराधाना मची।

हन्‍नाहआ वाङोम् मक

२

हन्‍नाहआ ओरोपीकाना वाङोम् मअ:

“ओ गोङ्आ योबोरोबूपी चामोवा मय!

योबोरोबूआ कोङ् राःरालोक बानेईमोक तूये।b

ओ ङःआ ओ साछीमीचीम् लाईस्पी नाम्दूखूम् रीङ् मय,

आना कोङ् लेन्चा मीयोकसा कोङ् हायाम् ओ सानीवा चानचाईक तूये।

२ “योबोरोबूपीका दूङ् पवित्र बीन्‍नीपा आस्सो मान्तू,

आन् तोङ्‍क बीन्‍नीपा आस्सो मान्तू,

ई नीनाम्मा तोङ्‍क बीन्‍नीपा छीलूमा आस्सो मान्तू।

३ “आना नाम्दूखू मम् होक्सीव,

अहङ्कारमी रीङ्बऊ आम् ङःपीका लात्नव,

ऊदोईपीक्यालो योबोरोबू खोलोङ् रीङ् छेईप् तूये।

खलाम्पाङ् खोलोङ् मीस्मी लक्मी लेखा-जोखा छूये।

४ “जूम्‍लूक् मप्चीम् लीफू अताक तूये,

खोदोलोई जोलोङ् तचीना दीसाकचा राःरा तचीक तूये,

५ खची बोः खातो चाप्चा चाम्दूम्मी लागी खची होपा खची होप्ङा खेईमयान्ची,

खोदोलोई साकासीप्चाप्ची हन्‍ना हादेम्सो साकासीनो।

लोमेवा मीम्छाआ नूक्ची छा वात्क तूये,

खोदोलोई ओरोसर्प् मीम्छाचीम् मा वात्छा म्छा मान्दीक छूये।

६ “योबोरोबूआ सीम् तात ना रीरामसो पीया,

खसाङ् गेम्पू पोक्स्या ना सीप्खाप्ची ऊन्पोमीयची।

७ योबोरोबूआ छूम्सीम् लो दाचाम्‍लो पोक्स।

खसा लखेवाप् बानेई मईया, ना खसा मेक्‍तो थेते।

८ खसा छूक्सीप्ची फूर्क् पीका पकची,

ना रोरेखापी छूक्ची घूरेनपीका पकची;

खसा मूङ्‍कस् होङाबूम् छास्का यूक्सची

ना सायोचोङ्माम् तूस्को पीयची।

“ऊदोईपीक्यालो चारीदूपीक जग योबोरोबूमीङ् के,

खसा चारीदू मूङ्‍क थेम्पी बोबूईक तूये।

९ खसा म्होप्मी पवित्र मीस्चीम् लोङ्मी रूसो मय,

खोदोलोई दुष्‍टस् नाम्कूर्मादाम्पी वाये तूमीचीक छूये।

“राःराङाङ् मीस् पोचीप् छूदूरनो;

१० योबोरोबूम् ऊल्‍लोङ् मप्ची छयप्छा मदीतची।

ख साराङ्‍गाप्‍तोका खची ऊल्‍लोङ्पी ङूरे,

चारीदूम् नाक्‍का चाखेम् सम्मोङ् योबोरोबूआ नीया मय।

“खसा म्होप्मी होङाबू राःरा पीय,

ना म्होपा अभिषेक मक मीस्मी राःराc पमीय।”

११ खीक्‍का एल्काना रामापी म्खीम् आत्‍ता, खोदोलोई मूङ्‍क छाछामा क पूजारी एलीम् हूक्पी योबोरोबूम् सूसो मम् लागी मूङ्‍कपीङ् तूवा।

एलीम रई वात्छा म्छास्

१२ एलीम् वात्छा म्छास् रई तूवा; मूङ्‍कचा योबोरोबू साम्दी मान्दोस्क तूवा।

१३ मीस्चीपी पूजारीचा मम् पर्ने धार्मिक रेवास् ङ्‍क तोङ्‍क तूवाः हेप् मीचा बलिदान चारेई मक नाम्‍लापी साः पूईचलो पूजारीम् सूसो मप्‍आ त्रिशूल बाईना बान्दोङा,

१४ ना मूङ्‍क त्रिशूलआ कराईपी अथवा ताप्केपी अथवा हायाम् देप् रोङ्पी तूवाक साः थूङ्‌दोङू, ना मोरोना थूङ्लो थोङाकतोदी साः पूजारीआ खाईदोङू। शीलोपी बलिदान चारेईमम् लागी ताक खोलोङ् इस्राएलीस्का खचा ङ्‍क तोङ्‍नाङ् मदोङ्ची।

१५ खोदोलोई साम् म्छोदोवा मीःपी हूईम् लाईस्पी पूजारीम् सूसो मप् ताना बलिदान चारेईमप् मीस् ओरोलदोङू, “पूजारीम् लागी ङम् पर्ने साः कोङ् पीयोव। लाईस्पीङ् लूप्साम्क साः खसा लापनो, खसा लूम्पा साङाङ् लाप।”

१६ “कोङ् लाईस्पी साम् म्छोदोवा मीःपी हूईम् पीयोव, ना आना मीन्‍नकतोदी खाईव” पीक्‍ना हेप् मीचा ङरी आत्दोक मूङ्‍क सूसो मप् मीचा ओरोपीकादोङा, “माके, मूङ्‍क कोङ् ओदोलोङ् पीयोव, मादोक कोङा जबरजस्ती ङाम्यान्‍ना खायोके।”

१७ एलीम् मूङ्‍क सोलो म्छाचीम् मोऊ योबोरोबूम् मूक्स्दूपी दूमोसार छूवा, ऊदोईपीक्यालो खचा योबोरोबूम् बलिदानमी ऊसो म्साम्दी मान्यूची।

१८ खोदोलोई मूङ्‍क छाछामा शमूएल सूतीम् एपोद खाप्स्‍ना योबोरोबूम् सूसो मम्पी पूरा लागेई छूवाचा।

१९ दोङ् पीच्‍ची मूङ्‍क म्माआ ईबूम् चीमा दौरा बानेईमीपी, ना ख म्तूप्पोलो दोङ् पीच्‍ची चारेईमम् बलिदान चारेईमस् खातालो शमूएल मूङ्‍क खाईना पीयू।

२० एलीआ एल्काना लो म्तोमालो आसीक् पीचीना ओरोलदोङू, “आन्चा ङोकाचूक ङ्‍क छाम् फाईपी योबोरोबूआ आन्ची ङ्‍क मीम्छापीका बीन्‍नीपा छामाईची पीयाचीनूव।” खीक्‍काना खस् खची खीम् आत्‍ता।

२१ योबोरोबूआ हन्‍नाह सम्खे मीयू, ना ख होपोसूम् छूवाना सूप्पो वात्छा लो नीप्पो मीम्छालो वातू। खीक्‍का मेक्सा शमूएल क योबोरोबूम् लाईस्पी पतोखाता।

२२ एली हन्‍ना हायाम् खूवोबूप् छूवाखात्क तूवा, ना वात्छा म्छाचा खोलोङ् इस्राएलपी ऊतोङ्‍क वोर्वाई मईची पीम् खसा येनू। खीक्‍का तूम्खास्को तम्बूम् लाम्स्कोपी सूसो मप् मीम्छास्का ईम्साक तूये पीम् रीङ्सो खसा येनू।

२३ खन्सा खसा म्छास् ओरोलची, “आन्‍ना ऊदोई ङ्‍क तोङ्‍क लक् मईनूम्? आन्‍ना रई वोर्वा मचाईनूम् पीम् रीङ् कोङा खोलोङ् मीस्चीम् ङःपीका येनूचोयोक तूये।

२४ माके, ओ छास्ये, कोङा येनूक योबोरोबूम् मीस्चीम् रापी रीङाक आम्नी तोक्‍पीक ङ्‍क तोङ्‍क रीङ् नप् माके।

२५ मीचाङ् मीस्मी ऊल्‍लोङ्पी मोऊ मईदोक नीनाम्माआ मूङ्‍क मोऊ मप्मी पक्छेपी ऊची मईफो। खोदोलोई मीचा नीनाम्माम् ऊल्‍लोङ्पी मोऊ मईदोक मूङ्‍कम् पक्छेपी नेईप्पीप् आसे तूये?” ङ्‍क खोलोङ् रीङ् येन्चीनासो खचा खची पाम् रीङ्पी सानीवा मान्मची, ऊदोईपीक्यालो खस् सेईम् योबोरोबूम् लन्ची तूवा।

२६ मूङ्‍क छाछामा रीरामपी खीक्‍का योबोरोबूम् लो मीस्मीलो सम्तूमापी पतोखाता।

एलीम् खीम्पोस्मी ऊल्‍लोङ्पी खारीबो

२७ नीनाम्माम् ईल्पो म्सूसो मप् एलीम् दोक्पी ताना ख ओरोलअ, “योबोरोबूआ ओरोपीके: ‘ऊई आम् खूक्सू-खूलूस् मिश्र छाप्कूवापी फारोम् रोः छूवाना तूवाक नाम्‍लापी कोङ् ओ होप्ङा मूङ्‍कचीपी खोमान्मन्चूङ्‍योनाई?

२८ कोङा इस्राएलमी खोलोङ् गोङ्ची तूवाकपी आम् खूक्सू हारून ओ पूजारी छूम्ना ओ वेदीपी सूसो मम् लागी लो ओ लाईस्पी एपोद खाम् लागीलो सोकू। इस्राएलपीक खोलोङ् छीर्म्-बलि आम् खूक्सूम् खीम्पोस्चीम् लागी छूतेई मीयूपूची।

२९ ऊदोई आन्‍ना कोङा आज्ञा पीन्‍नीक ओ तूस्कोम् लागी चारेई मईचीक बलिदान लो चाचोदामलो साम्दी दईनूम्नो? आना ओ मीस् इस्राएलआ चारेई मईक खोलोङ् बलिदानमी दूङ् नप्क भाग आम् होप्मी लागी लो मूङ्‍कचीम् लागीलो यूक्स्‍ना ऊदोई आना आम् छास् ओपीका दूङ् साम्दी दयची?’

३० “खन्सा योबोरोबू, इस्राएलपीक नीनाम्माआ ओरोपीकेः ‘आना आम् पाम् खीम्पोस्चीका दोस्का सम्मो ओ लाईस्पी सूसो मम् तयची पीकोना कोङा यादे मूक तूवा।’ खोदोलोई योबोरोबूआ ओरोपीके: ‘हन्‍ना ङ्‍क तोङ्ना छूनो। कोङ् साम्दी दोक्ची कोङा साम्दी दूयोची, ना कोङ् जेर्प् चा साराप् तयची।

३१ नाम्‍ला ताचाये, कोङा आम्मी लो आम् पाम् खीम्पीकलो राःरा ङ्‍क तोङ्ना हतेई मूयो ना आम् वंशपीक आस्क मीस्सो खूवोबूप् छूक सम्मो लईम् तयनो।

३२ ओ तूस्कोपी आना नीछीमा ताईक तय। इस्राएलमी लागी क नखावा छूये, खोरोदोसो आम् खीम्पोस्पीक मीस् क हन्‍नायीका हाल्‍लोसो खूवोबूप् छूक सम्मो लेत्चाईनो।

३३ ओ वेदीपी सूसो मम् लक्पीका कोङा हेप् मीस् लेन्चामीयोना यूक्सोदोक आम् मूक्स्पी मीक्वा छूम् लागी लो आम् गोङ्पी सोक् छूम् लागीलोङाङ् कोङा लेन्चामीयोना यूक्सो, खीक्‍का खोलोङ् आम् छामाईची मसी-चाचीक तूलोङ् सीये।

३४ नीप्पो वात्छा आम् छाचीम् रई दोसा आम् लागी ईबूम् चीन्‍न छूये — होप्नी लो पीनहासलो नीप्पोङ् ऊलेईपीङ् सीये।

३५ कोङा ओ लागी ईबूम् विश्‍वासयोग्य पूजारी सोको, खीक्‍का खसा ओ सानीवापी लो ओ गोङ्पीलो तूक रीङ् तोङ्ना लक् मय। कोङा मूङ्‍कम् खीम्पोस् खोलोङ् थम्पूर मूयोची, ना मूङ्‍कचा पूजारी छूना दोस्का-दोस्का सम्मोकम् लागी कोङा अभिषेक मूक मीस्मी सूसो मईची।

३६ आम् खीम्पोस्पीक लेईप्चाप्चा खोलोआ ईक् टुक्रा नाम्छेर्‌बू लो ईक् खाम् चाम् थक्‍लो तोम् लागी मूङ्‍क अभिषेक मम्पा मीस्मी लाईस्पी खात्ना सेवा छयची ना ख ओरो लयस्‍ना बीन्ती मीयची, ‘केईका पूजारी पदपी सोकीकाव ना ओखीपी चाम् थक् छूनूव’।”

b 

२:१ हिब्रू रीङ्पी ओ पीत्‍तो ओरोरेप् मक तूये।

c 

२:१० हिब्रू रीङ्पी ओ पीत्‍तो ओरोरेप् मक तूये।

योबोरोबूआ शमूएल काछक

३

मूङ्‍क छाछामा शमूएल एलीम् हूक्पी तूवाना योबोरोबूम् सूसो मदोङू। मूङ्‍क नाम्‍लापी योबोरोबूम् रीङ्बऊ हाचीप्-हाचीप्ङाङ् येईम् तची, खीक्‍का दर्शनसो हायाम् चीछाङ् खोम् तदोङ्ची।

२ ऊलेई सेपा एली लाईस्पीक तोङ्नाङ् म्तूस्कोपी दीसाखात्क तूवा। खोन्तोलो एलीम् म्मूक्स् नम्‍लोमान्तोक् छूवाखात्क तूवा, खन्सा खसा म्मूक्सा नम्‍लो मान्तोक तूवा।

३ शमूएल क नीनाम्माम् सन्दूक तूवाक योबोरोबू दप्स्को खीम्पी ईम्स्चाक तूवा। नीनाम्माम् लाबाई मान्सीमोङ् तूवा।

४ खीक्‍का योबोरोबूआ शमूएल काछ।

खोदोलो शमूएलआ ख ओरोपीकाना ङरी आत्‍तू, “कोङ् ङ्‍कपीङ् तूवो।”

५ खीक्‍का ख बूल्तो एलीम् दोक्पी खाताना ओरोपीका, “आना कोङ् काछोयो ऊई। कोङ् ङ्‍कपीङ् तूवो।”

खोदोलोई एलीआ ओरोपीका, “माके, कोङा आन् काछोन्‍नाक मान्तू। खात्व, ना ईम्स्व।” खीक्‍का ख खाताना ईम्सा।

६ योबोरोबूआ होसोङ् शमूएल काछ। खीक्‍का ख पकाना एलीम् दोक्पी खाता ना ओरोपीका, “कोङ् ङ्‍कपीङ् तूवो। आना कोङ् काछोकयो ऊई।”

खोदोलो एलीआ ओरोपीका, “ओ छाये, कोङा आन् काछोन्‍नाक मान्तू। खात्व, ना ईम्स्व।”

७ खोदोलो सम्मो शमूएलआ योबोरोबू मान्छेईक तूवा। योबोरोबूम् रीङ्बऊ ख खोमान्मीमोङ् तूवा।

८ योबोरोबूआ ख होसोङ् आर्को खेप्सो काछ, ना ख एलीम् दोक्पी खाताना ओरोपीका, “कोङ् ङ्‍कपीङ् तूवो। आना कोङ् काछोकयो ऊई।”

खीक्‍का योबोरोबूआ ङ्‍क छाछामा काछचयक रईछ पीकाना एलीआ बूजेई मअ।

९ खीक्‍का खसा शमूएल ओरोलअ, “खात्ना दीसाखात्व, ना होसोङ् खसा आन् काछईदोक ओरोलव, ‘योबोरोबू, पीकाव, कोङ् आम् सूसो मप्‍आ येनूचोयोक तूये’।” खीक्‍का शमूएल खाताना म्तूस्कोपी दीसाखाता।

१० खीक्‍काना योबोरोबू मूङ्‍कपी खाताना थोरेपा, ना लाईस्पीक तोङ्नाङ् ख ओरोपीकाना काछ, “शमूएल, शमूएल।”

खोदोलो शमूएलआ ओरोपीकाना ख ङरी आन्‍नू, “पीकाव, कोङ् आम् सूसो मप्‍आ येनूचोयोक तूये।”

११ खीक्‍का योबोरोबूआ शमूएल ओरोलअ, “खोङ्व, कोङा इस्राएलपी दावाङ् ऊची मूयो, खन्सा गर्दा मूङ्‍क येईप्ची खोलोमी खची नोबो तूके।

१२ ऊलेई ङ्‍क तोङ्‍क नाम्‍ला ताये, खोदोलो कोङा एलीम् लो म्खीम्पोस्मीलो ऊल्‍लोङ्पी पीकोक रीङ् थोस्कोपूका यास्को सम्मो खोलोङ् पूरा छूये।

१३ कोङा ख ओरोपीकोक तूवा, कोङा मूङ्‍कम् खीम्पोस्मी दोस्का-दोस्का सम्मोकम् लागी नीया मूयो, ऊदोईपीक्यालो नीनाम्माम् ऊल्‍लोङ्पी निन्दा मस्‍ना मूङ्‍कम् म्छाचा मस्क मोऊ छेत्नासो खसा म्छास् मोरो मनूम्नते पीकाना मूङ्‍कपीका मान्‍राप्ची।

१४ खन्सा एलीम् खीम्पोस्मी ऊल्‍लोङ्पी कोङा ओरोपीकोना पस्तून चोक तूये, ‘एलीम् खीम्पोस्मी मोऊ ऊतोङ्‍क बलिदान अथवा चाचोदाम्‍आसो मेतेई छूनो’।”

१५ शमूएल देत्छा सम्मोङ् ईम्स्चा। खीक्‍काना खसा योबोरोबूम् खीम्मी लाम्स्को हल्‍लू। खीक्‍का मूङ्‍क खसा तक दर्शन एली ईम्क ख कीसा।

१६ खोदोलोई एलीआ शमूएल काछना ओरोलअ, “ए ओछा शमूएलङा।”

खोदोलो खसा ओरोपीका, “कोङ् ङ्‍कपीङ् तूवो।”

१७ खीक्‍का एलीआ ख ओरोपीकाना तत्‍तू, “योबोरोबूआ आन् ऊई लाआ? मूङ्‍क कोङ् ईबूम् मान्दी वालीली मान्मसा ईयोव। खसा आन् ईयाक खोलोङ् रीङ् तूकपी ईबूम्ङाङ् सूल्‍लदोसो नीनाम्माआ आन् हायाम् देप् सजाई मीयानूव।”

१८ खन्सा शमूएलआ ऊसो मान्सूल्मो खोलोङ् रीङ् ख ईयू। खीक्‍का एलीआ ओरोपीका, “ख नीनाम्मा तूये, खम् मूक्स्दूपी ऊई नप् तूये, खूङ्‍क तोङ्‍ङा मनूव।”

१९ शमूएल पतो खाता, ना योबोरोबू खम् साथपी तूवा, खीक्‍का योबोरोबूआ पीकाक खोलोङ् रीङ् खसा पूरा मअ।

२० खीक्‍का दानपीका बेर्शेबा सम्मोक खोलोङ् इस्राएलआ शमूएल योबोरोबूम् खारीबोपो रईछ पीकाना रेप्ची।

२१ योबोरोबू शीलोपी खोमन्दोन्ची, खीक्‍का मूङ्‍कपी खसा म्‍रीङ्बऊलाम्पा म्होप्ङा शमूएलमी दोक्पी खोम।

पलिश्तीचा करारमी सन्दूक खची हूक्पी मस्‍ना खाईचीक

४

खीक्‍का शमूएलमी रीङ् इस्राएलमी खोलोपी ता। मोन्तोलो इस्राएलीस् पलिश्तीस्का जूम्‍लूक् मम् लागी लाम्दूमा। खीक्‍का इस्राएलीचा एबेन-एजेरपी ना पलिश्तीचा अपेकपी खची छाउनी बानेई मची।

२ पलिश्तीचा इस्राएलीस्का जूम्‍लूक् मम् लागी खची मीस् थीक्‍का मची, ना खची रापी जूम्‍लूक् छूवा खोदोलो इस्राएलीस् पलिश्तीचीप्का सता, खीक्‍का इस्राएलमी ४,००० जाना म्मीस् जूम्‍लूक् मस्लो सीया।

३ सेनास् छाउनीपी आत्‍ताना ताकप्का इस्राएलमी धर्म-सेचीपोचा खस् ओरोपीकाना तत्ची, “एसे केई योबोरोबूआ ऊदोई पलिश्तीचीप्का सईमीयीकई? ख केईचीका खान्‍नूव ना केई ई साछीमीचीम् हूक्पीका छूतेई मईनूव पीक्याना केईया योबोरोबूम् करारमी सन्दूक शीलोपीका बायाम्।”

४ खन्सा खचा शीलोपी मीस् पोक्स्ची, ना करूबचीम् रापी तूप् खोलोप्का दूङ् राःरालोक योबोरोबूम् करारमी सन्दूक खचा बाईची। खोदोलो एलीम् नीप्पो वात्छा म्छास्, होप्नी लो पीनहासलो, मूङ्‍कपी सन्दूकमी साथपी तूवा।

५ करारमी सन्दूक छाउनीपी बाईचीकप्का खोलोङ् इस्राएलीस् हायाम् सोतो बसा, खोदोलो चारङा तोक्सा।

६ इस्राएलीस् बसाक साल्म् येन्चीना पलिश्तीचा ओरोपीका, “हिब्रूचीम् छाउनीपी मोन्तोसार चाऊपो लईक ऊई हाई?”

खीक्‍का योबोरोबूम् सन्दूक छाउनीपी ता पीम् पलिश्तीचा तूम् तचीकप्का,

७ खस् हायाम् कीसाना ओरोपीका, “देऊतास् छाउनीपी ता रईछ।

८ हन्‍नान् केई मासेई छूयी! ङ्‍क तोङ्‍कन् लाईस्पी हाल्‍लोसो मान्छूक तूवा। ओन्तो देप् राःरालोक देऊताचीम् राःरापीका केई आसाई छूतेई मदूरे? म्खाल-खाल्क सोमोरीपीका गोङ्‌रूत्खाप्-थाम्पूपी मिश्रीस् मासेई मप् देऊतास् ङ्‍कस्ङा के।

९ ए पलिश्तीचे, आत मनूम्व, ना वात्छा मीस् तोङ्ना छूवानीव, मादोक ऊतोङ्नाई हिब्रूस् आम्नी रोः तूवा खोरोनाङ् आन्‍नीसो खची रोः छूनी। वात्छा मीस् तोङ्ना छूवानीना जूम्‍लूक् मनूम्व।”

१० खन्सा पलिश्तीचा जूम्‍लूक् मची, खीक्‍का इस्राएलीस् सताना खची होप्-होप्मी तम्बूपी जूकाना खाता। मूङ्‍क हायाम् देप् खस् सताक लेई तूवा, ना मूङ्‍कपी ३,००० जाना इस्राएली दोर्‌ची मासेई छूवा।

११ नीनाम्माम् सन्दूक खचा खची हूक्पी मची, ना एलीम् नीप्पो वात्छा म्छास्, होप्नी लो पीनहासलो सीया।

एली सीयाक

१२ मूङ्‍क लेईङा जूम्‍लूक् मस्को थाऊपीका म्तेई चेईप्खाप् ईल्पो बेन्यामीनी म्तोङ्बरी फूर्क् वात्ना शीलोपी बूल्तो तातेका।

१३ मोरोना ख मूङ्‍कपी तालातालो एली लाम् दोक्पी म्‍तोतूस्कोपी तूवाना खोङ्चक तूवा, ऊदोईपीक्यालो नीनाम्माम् सन्दूकमी कारणआ ख हायाम् म्सानीवा चाईसाक तूवा। खीक्‍का मूङ्‍क रीदाम् बाईप् मीस् सहरगोपी बानाना जूम्‍लूक् मस्लो ऊई छूवाक तूवा खूङ्‍क खोलोङ् पकप्का सहरपीक खोलोङ् मीस् खची कीम्मा बसा।

१४ एलीआ मूङ्‍क रीङ् येन्कप्का खसा ओरोपीका, “ङ्‍क ऊतोङ्‍क चाऊपो लईकई?”

खीक्‍का मूङ्‍क रीदाम् बाईप् मीस् दावा एलीम् दोक्पी खाता।

१५ खोदोलो एली बोक्पोङ् रेक्दोङ् बाईखीक तूवा, ना खसा म्मूक्सा मान्तोक तूवा।

१६ खीक्‍का मूङ्‍क मीचा एली ओरोलअ, “कोङ् जूम्‍लूक् छूवाक थाऊपीका मालोङ् तोक के। एसेङ् कोङ् जूम्‍लूक् छूवाक थाऊपीका जूकोना तोक के।”

खोदोलो एलीआ ख ओरोपीकाना तत्‍तू, “ए ओ छाङा, ऊई छूवा?”

१७ मूङ्‍क रीदाम् बाईप् मीचा ओरोपीकाना ख ङरी आन्‍नू, “इस्राएलीस् पलिश्तीचीम् लाईस्पीका जूकाना खाता। सेनास्सो हायाम् लोक्‍तो सीयाक तूये। नीप्पो आम् छास्, होप्नी लो पीनहासलोसो जूम्‍लूक्पी सीया, ना नीनाम्माम् सन्दूकसो पलिश्तीचा ङाप्चीना खाईलेत्ची।”

१८ नीनाम्माम् सन्दूक खचा ङाप्चीना खाईची पीम् रीङ् येनूमोरो एली म्तोतूस्कोपीका म्दोस् हेम् लाम्स्को दोक्पी फोलीऊताखाता, ना म्पई अताना सीया, ऊदोईपीक्यालो ख हायाम् खूवोबूप् ना हायाम् देप् गाम्‍लोक तूवा। ख लीक्पोङ् दोङ् सम्मो इस्राएलमी नीया मप् छूवाक तूवा।

१९ एलीम् म्नाम्मे, पीनहासमी म्तोमा होपोसूम् तूवा, खीक्‍का मूङ्‍कम् छा वाईम् नाम्‍ला ताखाताक तूवा। मूङ्‍कसा नीनाम्माम् सन्दूक ङाप्चीना खाईचीक ना म्छूर्‌मे लो म्तूप्पोलो सीयाक रीङ् तूम् तअ मोरोङ् मूङ्‍क म्बूक्‍तीबाना ना मूङ्‍कसा छा वातू। खोदोलोई मूङ्‍कसा छा वात्कप्का मूङ्‍क हायाम्सार छूवाना गोचोबूक्साखाता।

२० मूङ्‍क सीम् हक नाम्‍लापी म्चोलोगूलो मप् मीम्छाचा ओरोपीका, “हरेस चनव, आम्मी ईल्पो वात्छा आम् छा छूवा।” खोदोलोई खचा पीकाक रीङ्मी ङरी मूङ्‍कसा मान्‍आई, ना मूङ्‍कसा मूङ्‍कपी सानीवाङ् मान्म।

२१ खसा ओरोपीकाना मूङ्‍क छाम् नीङ् ईकाबोद यूक्सू, “इस्राएलपीका साम्दीखा मासा,” ऊदोईपीक्यालो नीनाम्माम् करारमी सन्दूक ङाप्चीना खाईचीक ना मूङ्‍कम् म्छूर्‌मे लो म्तूप्पोलो सीयाक तूवा।

२२ “इस्राएलपीका साम्दीखा मासा, ऊदोईपीक्यालो नीनाम्माम् सन्दूक ङापीखीक तूये,” पीकाना खसा पीका।

करारमी सन्दूक अश्दोदपी लो एक्रोनपीलो तात्चीक

५

पलिश्तीचा नीनाम्माम् करारमी सन्दूक खची हूक्पी मस्‍ना खाईचीकप्का खचा मूङ्‍क एबेन-एलेरपीका अश्दोदपी तात्ची।

२ खीक्‍का खचा मूङ्‍क खूर्‌चीना दागोन देऊता दप्स्को खीम्पी तात्ची, ना मूङ्‍क दागोनमी दोक्पी यूक्स्ची।

३ म्देसा देत्छा अश्दोदपीक मीस् पकाकप्का खचा दागोन योबोरोबूम् सन्दूकमी लाईस्पी सूपोम्ना दीसाछोक्स्क तची। खीक्‍का खचा मूङ्‍क दागोन पक्चीना म्तूस्कोपी यूक्स्ची।

४ खोदोलोई म्देसा देत्छा सेपाङ् खस् पकालो दागोन क योबोरोबूम् सन्दूकमी लाईस्पी सूपोम्ना दीसाछोक्स्क तची, खीक्‍का मूङ्‍कम् म्तोङ् लो नीच्‍ची म्हूलो क अताना लाम्स्को दोक्पी दीसाछोक्स्क तूवा। खीक्‍का दागोनमी म्गाम्ङाङ् मूङ्‍कपी तूवाचा।

५ खन्सा मूङ्‍क लेईपीका एक्‍तो अश्दोदपी दागोनमी पूजारीचा लो दागोनमी दप्स्को खीम्पी वोप्चालो खोलोआ दागोनमी दप्स्को खीम्मी कोक्‍कोसीपी खची लोङ्आ सीक्‍कस्‍नो।

६ खीक्‍का योबोरोबूम् हूक्पीक दण्ड अश्दोदपी लो मूङ्‍कम् बरबारपी तूवाक मीस्पीलो तात्‍ता। खीक्‍का योबोरोबूआ खस् हायाम् दूक् पची, ना गिर्खा लईम् सोमोरीआ दूक् पीची। खीक्‍का मूङ्‍कचीम् खची इलाकापी म्हूल क हूल छूयी लत्‍ता। खीक्‍का खची सहरमी खोलोपी सीम् लो माम्‍लो छासा।

७ अश्दोदपीक मीचा मूङ्‍क तचीकप्का खचा ओरोपीका, “इस्राएलपीक नीनाम्माम् सन्दूक ङ्‍कपी केईया यूम् नईनो, ऊदोईपीक्यालो खम् दण्ड ईपी लो ई देऊता दागोनपीलो छूवाक तूये।”

८ खन्सा ङ्‍क सन्दूक ऊई मयाम्‍लोई नये पीकाना तईम् लागी खचा पलिश्तीचीम् चारतोप्ची खोलोङ् काछची।

खोदोलो खचा ओरोपीका, “ङ्‍क इस्राएलपीक नीनाम्माम् सन्दूक गातपी छोम्तेम् छूये।”

९ खीक्‍का खचा मूङ्‍क सन्दूक गातपी छोक्स्तीची। खोदोलोई खचा मूङ्‍क सन्दूक गातपी छोक्स्तीचीकप्का योबोरोबूम् हूः मूङ्‍कचीम् ऊल्‍लोङ्पी पका ना मूङ्‍क सहरपीक मीस् हायाम्सार कीसा। खीक्‍का मूङ्‍कपीक चीमा-देप् खोलोङ् खसा गिर्खा लईम् सोमोरीआ दूक् पीची।

१० खन्सा खचा नीनाम्माम् सन्दूक एक्रोनपी छोक्स्तीची।

मूङ्‍क सन्दूक एक्रोनपी ताईतीचीलो एक्रोनपी तूप्ची ओरोपीकाना हायाम् मूत्‍ता बसा, “खचान् केई ई खीम्पोस्चीका सेईम् लागी इस्राएलपीक नीनाम्माम् सन्दूक ई दोक्पी तात्चीक तूये।”

११ खन्सा खचा पलिश्तीचीम् चारतोप्ची काछचीना ओरोलची, “इस्राएलपीक नीनाम्माम् सन्दूक आनाछानूम्व। मूङ्‍क लाईस्पी तूवाक थाऊपीङ् छोक्सातानूम्व, मादोन् मूङ्‍कसा गर्दा केई खोलोङ् सीया।” मूङ्‍क सीम् रीङ्आ मूङ्‍क सहरपीक मीस् खोलोङ् हायाम् कीसाक तूवा, ऊदोईपीक्यालो नीनाम्माम् हूक्पीक दण्ड मूङ्‍कपी छूवाक तूवा।

१२ देप्पोई मान्सीमो तूवा, खूङ्‍कस् खोलोङ् मूङ्‍क गिर्खा लईम् सोमोरीआ दूक् पीची। मूङ्‍क दूक्वाआ गर्दा मूङ्‍क सहरपीक मीचा मस्क तूनीवाम् साल्म् साराङ्‍गा सम्मोङ् तातेका तूवा।

पलिश्तीचा करारमी सन्दूक आन्छचीक

६

योबोरोबूम् सन्दूक पलिश्तीचीम् इलाकापी तूवाक नूक् लाः छूवाखात्क तूवा।

२ खोदोलो पलिश्तीचा पूजारीस् लो ज्योतिषीस्लो काछचीना ओरोपीकाना तत्ची, “योबोरोबूम् सन्दूक हन्‍ना ऊई मम् पर्ने? मूङ्‍क लाईस्पी तूवाक थाऊपी केईका ऊतोङ्नाई छोम्तेम् पर्ने? केईका ईयीकाव।”

३ खोदोलो खचा ओरोपीकाना खस् ङरी आन्ची, “आन्‍ना मूङ्‍क इस्राएलपीक नीनाम्माम् सन्दूक होक्स्छोक्स्‍नूम्दोक हूक्छो मान्दी मोरो होक्सानूम्नव। खोदोलोई खम् लागी दोषबलिसो होक्सानूम्व। खीक्‍का आन्‍नी नईनी, ना खसा म्हूः आम्नीपीका ऊदोई मान्लाईकई खूङ्‍क आन्‍ना तूम् तईनूम्।”

४ “केईका ख ऊतोङ्‍क दोस् बलिई हयाम्का?” पीकाना पलिश्तीचा खस् तत्ची।

खोदोलो खचा ओरोपीकाना खस् ङरी आन्ची, “आन्‍नी खोलोङ् आम्नी चारतोप्चीका दूक् पीप् मूङ्‍क सोमोरीम् ङालीपी बानेई मम्पा ङाची हाल्ङोम् गिर्खा लो ङाची हाल्ङोम् छूयीलो पलिश्तीचीम् चारतोप्ची देप्पोई तूये खूङ्‍कस् खोलोङ् हानूम्व।

५ मूङ्‍क नाम्‍लापी लत्‍ताक आम्नी गिर्खा लो छाप्कूवा मासेई मप् छूयीम् ङालीलो बानेई मनूम्व, ना इस्राएलपीक नीनाम्मा साम्दी दानूम्व। बा खसा आम्नीपीका, आम्नी देऊताचीपीका ना आम्नी छाप्कूवापीका म्हूः हतेई मय।

६ आन्‍ना ऊदोई फारोम् लो मिश्रीचीम्‍लो तोङ्ना आम्नी गोङ् छोक् मईनूम्? खसा इस्राएलीचीपी हायाम् छोक् वोर्वा मकप्का खचा इस्राएलीस् खची लाम् हेम् खाईम् पीचीक मायो?”

७ “हन्‍ना हाल्‍लोसो वोवेन्दा खूर्‌मान्मीम्पा म्छालोक नीच्‍ची पीः लो ईबूम् नयाँ गाडालो थीक्‍का मनूम्व, खीक्‍का मूङ्‍क नीच्‍ची पीः मूङ्‍क गाडापी नारेई मनूम्ना मूङ्‍कम् म्छास् क मूङ्‍कचीप्का फोक्नूम्ना गथापी खायानूम्व।

८ खीक्‍काना योबोरोबूम् सन्दूक खायानूम्ना मूङ्‍क गाडापी यूक्सानूम्व, खीक्‍का मूङ्‍कम् दोक्पी ईबूम् कन्तुरपी आन्‍ना ख होम् लागी थीक्‍का मनूम्क दोस् बलिम् रूप्पी हाल्ङोम् छूयी लो हाल्ङोम् गिर्खालो यूक्सानूम्व। खीक्‍का मूङ्‍क गाडा म्‍लाम् हेम् खाईम् पीयानूम्व।

९ खोदोलोई मूङ्‍क खोङ्चानूम्व। खीक्‍का मूङ्‍क गाडा म्होप्मी इलाका बेथ-शेमेश हेम् म्थोम्‍ला खात्दोक, योबोरोबूआङ् मूङ्‍क देप् खोती ओखीपी मक रईछ। मादोक, खम् हूःआ केईका मान्पईयीकाक रईछ, खोदोलोई मूङ्‍क पीलोलूलो खप्पानाङाङ् रईछ पीकानीना छेतानूम्व।”

१० मूङ्‍क मीचा ऊईपीका खूङ्‍क तोङ्‍ङा खचा मची। खीक्‍का खचा नीच्‍ची पीः तात्चीना ईबूम् गाडापी नारेईमची ना मूङ्‍कम् म्छास् क गथापी छीयूक्स्ची।

११ खीक्‍का खचा मूङ्‍क कन्तुरपी तूवाक हाल्ङोम् छूयीम् लो हाल्ङोम् गिर्खाम्‍लो साथपी योबोरोबूम् सन्दूक मूङ्‍क गाडापी यूक्स्ची।

१२ खीक्‍काना मूङ्‍क नीच्‍ची पीः लाम् होम्पी बतो सीधा बेथ-शेमेश हेम् खाता। खीक्‍का पलिश्तीचीम् खची चारतोप्ची क बेथ-शेमेशमी इलाका सम्मो खची दोस्-दोस् खाता।

१३ खोदोलो बेथ-शेमेशपीक मीचा क बेँसीपी दोचेर् हेक्चचीक तूवा, खीक्‍का खचा थोम्‍ला खोङ्चीलो सन्दूक तची ना खस् हायाम् खची जीनअ।

१४ मूङ्‍क गाडा बेथ-शेमेशपीक यहोशूम् यीक्पी ताना अरेई छूवा। मूङ्‍क दोक्पी हायाम् देप् ईबूम् लूङ् तूवा। खचा गाडापी तूवाक सीङ् रूप्चीना मूङ्‍क नीच्‍ची पीः योबोरोबूम् लागी मीःपी चारेईमम् बलि चारेईमची।

१५ खीक्‍का लेवीचा योबोरोबूम् सन्दूक लो हाल्ङोम् चाचोदाम् तूवाक कन्तुरलो थेत्चीना मूङ्‍क हायाम् देप् लूङ् थेम्पी यूक्स्ची। खीक्‍का मूङ्‍क लेई बेथ-शेमेशपीक मीचा योबोरोबूम् लागी मीःपी चारेईमम् बलि लो बलिदानलो चारेईमची।

१६ पलिश्तीचीम् ङाक्पो चारतोप्चा मूङ्‍क खोलोङ् खोङ्चचीक तूवा, ना मूङ्‍क लेईङा खस् एक्रोनपी आत्‍ता।

१७ पलिश्तीचा योबोरोबूपी दोषबलिम् रूप्पी होक्स्चीक मूङ्‍क ङाची हाल्ङोम् गिर्खा — अश्दोद, गाजा, अश्कलोन, गात ना एक्रोन ङाची सहरमी लागी ई-ईबूम् तूवा।

१८ मूङ्‍क हाल्ङोम् छूयी क पर्खाललोक सहरमी लो मूङ्‍क सहरपी तूवाक तेल्मीलो संख्या तोङ्ना तूवा। मूङ्‍क तेल्चीका पर्खाललोक सहरपी ङाक्पो चारतोप्चा चार तोक्स्दोङ्ची, मूङ्‍क खोलोङ् सहरमी संख्या तोङ्ना तूवा। योबोरोबूम् सन्दूक यूक्स्चीक बेथ-शेमेशपी तूवाक मूङ्‍क हायाम् देप् लूङ् क यहोशूम् यीक्पी एसेक लेई सम्मोङ् साक्छीम् रूप्पी तूये।

१९ खोदोलोई योबोरोबूआ बेथ-शेमेशपीक हेप् मीस् तूवाकपीका नूक्पोङ् सेत्ची, ऊदोईपीक्यालो खचा योबोरोबूम् सन्दूकमी गोपी खोङ्चीक तूवा। योबोरोबूआ ङ्‍क तोङ्‍क देप् मासेई छूम् नाम्‍ला तात्कसा मीचा तूनीवा मची।

२० खीक्‍का बेथ-शेमेशपीक मीचा ओरोपीका, “योबोरोबू, ङ्‍क पवित्र नीनाम्माम् लाईस्पी आसाई थोरेप्दूर? ङ्‍कपीका ङ्‍क सन्दूक आस्पी खाते?”

२१ खीक्‍काना खचा किर्यत-यारीमपी तूप् मीस्चीपी ओरोपीकाना रीदाम् होक्स्ची, “पलिश्तीचा योबोरोबूम् सन्दूक आत्बीचीक तूये। दाली यूवानीना ङ्‍क आन्‍ना आम्नी होप्मी सहरपी खायानूम्व।”

७

खीक्‍काना किर्यत-यारीमपीक मीस् ताना योबोरोबूम् सन्दूक खाईची। मूङ्‍क सन्दूक खचा कोम्पी तूवाक अबीनादाबमी खीम्पी खाईची, ना अबीनादाबमी वात्छा म्छा एलाजार मूङ्‍क सन्दूकमी गूलो मम् लागी सोक्ची।

२ ओरोना हायाम् तातो, अर्थात् नीस्पोङ् दोङ् सम्मो मूङ्‍क सन्दूक किर्यत-यारीमपी तूवा, ना इस्राएलपीक खोलोङ् मीचा तूनीवा मची ना योबोरोबूम् लाम् खोङ्ची।

शमूएलआ पलिश्तीस् हारेई मस्क

३ शमूएलआ खोलोङ् इस्राएल जातिस् ओरोलची, “आन्‍नी खोलोङ् आम्नी गोङ्पीका योबोरोबू हेम् आत्नीदोक आम्नी रापी तूक मूङ्‍क बीन्‍नीपा देऊता लो अश्तोरेत देवीलो लात्दीत्नूम्व, खीक्‍का खोलोङ् आम्नी सानीवापीका लो आम्नी गोङ्पीकालो योबोरोबू हेम् आत्‍तानीव, ना खमीङाङ् सूसो मनूम्व, खीक्‍का खसा आन्‍नी पलिश्तीचीम् हूक्पीका हल्वा पीनी।”

४ ओरोना इस्राएलीचा बाल देऊता लो अश्तोरेत देवीलो लात्दीत्ची, ना योबोरोबूम्ङा सूसो मची।

५ खीक्‍का शमूएलआ ओरोपीका, “खोलोङ् इस्राएलीस् मिस्पापी बात्ल मनूम्व ना कोङा आम्नी लागी योबोरोबूपी वाङोम् मूयो।”

६ खस् मूङ्‍कपी बात्ल छूवाकप्का, खचा काऊ बाईतात्चीना योबोरोबूम् लाईस्पी कात्ची। मूङ्‍क लेई “केईका योबोरोबूम् ऊल्‍लोङ्पी मोऊ मम्का” पीकाना खची मोऊ स्वीकार मतो लेपाबरी खस् माईस् तूवा। खीक्‍का शमूएल मिस्पापी इस्राएलमी नीया मप् छूवा।

७ इस्राएलीस् मिस्पापी बात्ल छूवाक तूये पीम् पलिश्तीचा येन्ची, खीक्‍का खची चारतोप्ची इस्राएलीचीम् ऊल्‍लोङ्पी जूम्‍लूक् मम् लागी लत्‍ता। खीक्‍का पलिश्तीस् जूम्‍लूक् मम् लागी बान्चाये पीम् येन्चीना इस्राएलीस् हायाम् कीसा।

८ खीक्‍का खचा शमूएल ओरोलची, “पलिश्तीचीम् हूक्पीका केईका लेन्चामीम् लागी योबोरोबू ई नीनाम्मापी वाङोम् मम् होक्सीनव।”

९ खीक्‍काना शमूएलआ ईबूम् दूध दूप्चाप् लूस्मी म्छा खाईना मीःपी चारेईमम् बलि चारेई मअ, ना इस्राएलमी लागी योबोरोबूपी बतो वाङोम् मअ। खीक्‍का योबोरोबूआ खसा मक वाङोम्मी ङरी आन्‍नू।

१० शमूएलआ मीःपी चारेईमम् बलि चारेईमचलो, पलिश्तीस् इस्राएलीस्का जूम्‍लूक् मम् लागी म्दोक्पी बाना। खोदोलोई मूङ्‍क लेई योबोरोबू पलिश्तीचीम् ऊल्‍लोङ्पी गूलूलूऊ मईक तोङ्ना हायाम् सोतो बसा ना पलिश्तीचीम् रापी कीम्‍लम् तेईपीची। खीक्‍का खस् खची कीम्‍लना इस्राएलीचीम् लाईस्पीका जूका।

११ इस्राएलीस् मिस्पापीका पलिश्तीस् खेदा मतो लत्‍ता, ना बेथ-करमी म्छीनी सम्मो खस् सेत्‍तो खाईची।

१२ मूङ्‍कपीङ् मिस्पाम् लो शेनमीलो रापी शमूएलआ ईबूम् हायाम् देप् लूङ् तोतूईयू, खीक्‍का मूङ्‍क एबेन-एजेर पीकाना म्नीङ् यूक्सू। खीक्‍का खसा ओरोपीका, “योबोरोबूआ केई ङ्‍क सम्मो बईछोक्सीक तूये।”

१३ ओरोना पलिश्तीस् इस्राएलीचीप्का सता, खीक्‍का खस् इस्राएलमी इलाका गोपी हाल्‍लोसो मान्वो। शमूएलमी रीराम तूवाक सम्मोङ् योबोरोबूम् हूः पलिश्तीचीम् ऊल्‍लोङ्पी छूवा।

१४ एक्रोनपीका गात सम्मो खची हूक्पी मस्क खोलोङ् सहर खचा इस्राएल आन्छची, ना इस्राएलीचा खची बारबारपीक खोलोङ् इलाका पलिश्तीचीम् राःरापीका छूतेई मची। खीक्‍का इस्राएलमी लो एमोरीचीम्‍लो रापी मिलाप छूवा।

१५ शमूएल लेताक सम्मोङ् ख इस्राएलमी नीया मप् छूवा।

१६ खसा दोङ् पीच्‍ची बेथेल, गिलगाल ना मिस्पा रीम्ना मूङ्‍कम् बरबारपीक खोलोङ् थाऊपी नीया मदोङू,

१७ खोदोलोई सदै रामापीङ् आत्‍ताना तूवादोङा। खम् खीम् मूङ्‍कपीङ् तूवा, ना मूङ्‍कपीसो खसा इस्राएलमी नीया मदोङू। खसा मूङ्‍कपी योबोरोबूम् लागी ईबूम् वेदी बानेई मअ।

इस्राएलीचा होङाबू ङोक्चीक

८

शमूएल खूबोबूप् छूवाकप्का खसा वात्छा म्छास् इस्राएलपी नीया मम् लागी सोक्ची।

२ शमूएलमी बूसूम्छाप्मी नीङ् योएल ना लूम्दूछाप्मी नीङ् अबिया तूवा। खचा बेर्शेबापी सूसो मदोङ्ची।

३ खोदोलोई शमूएलमी म्छास् म्पाम् सूलाम्पी लाम्मान्दूम्क तूवा। खचा खची होप्मी फाइदा छूक् रीङ्पी सानीवा मस्‍ना घूस चदोङ्ची ना खचा नीया मम् लक् नम्‍लोना मान्मची।

४ खन्सा इस्राएलपीक खोलोङ् धर्म-सेचीपोस् बात्ल छूवाना रामापी तूवाक शमूएलमी दोक्पी ता।

५ खचा शमूएल ओरोलची, “हन्‍ना आन् खूवोबूप् छूवाखाता, खीक्‍का आम् छास्सो आम् सूलाम्पी लाम्दूम्नो। खन्सा बीन्‍नीपा जातिचीम् तोङ्ना ओखीपी चारतोम् लागी ईल्पो होङाबू सोकीपीकाव।”

६ खोदोलोई चारतोम् लागी खचा होङाबू ङोक्चीक येन्‍ना शमूएल म्सानीवा चाईसा, खन्सा खसा योबोरोबूपी वाङोम् मअ।

७ खीक्‍का योबोरोबूआ शमूएल ओरोलअ, “मीचा आन् लईक रीङ् खोलोङ् येन्व। खचा आन् इन्कार माक मा, खोदोलोई खचा कोङ्‌ङा खची होप्मी होङाबू के पीम्ना रेम् लागी इन्कार मोक के।

८ मिश्र छाप्कूवापीका कोङा खस् लातूचीना बायूचीक लेईपीका खचा कोङ् ऊचीई मोक तूवा, हन्‍ना खचा आन् खोरोङ् मचाईक तूये। खचा कोङ् होक्सोयोना बीन्‍नीपा देऊताचीम् पूजा मस्क तूये।

९ खचा हन्‍ना ऊई पीक्चाई खूङ्‍क येन्व, खोदोलोई खस् हायाम् देप् चेताऊनी पीचीना होङाबूआ खचीपी ऊतोङ्नाई चार तोक्स खूङ्‍क ईचीव।”

१० होङाबू ङोक् मीस् योबोरोबूआ पीकाक खोलोङ् रीङ् शमूएलआ ईची।

११ खीक्‍का खसा ओरोपीका, “आम्नीपी चारतोप् होङाबू ङ्‍क तोङ्‍क छूये: होङाबूआ आम्नी वात्छा छास् म्होप्मी रथचीका लो रथ कूदेई मप्चीकालो ईतो लक् ममीयची, ना खस् खची होप्मी रथमी लाईस्-लाईस् बूल्मीयची।

१२ हेप्-हेप् खसा सेनाम् हबऊ-हबऊमी दलमी लो ङाक्पोङ्-ङाक्पोङ् दलमीलो सेनापति सोकची। बीन्‍नीपाचा होङाबूम् यीः जोङची ना छीर्म् हेकची। होसोङ् बीन्‍नीपाचा क खम् जूम्‍लूक् मम् जूम्‍लो लो खोक् थेम्पी तूप्ना लाम्दूम्चीम् जूम्‍लूक् छूलो गोम् चूम्सोस्लो बानेई मईची।

१३ खीक्‍का खसा मीम्छा आम्नी छास् क नाम् चानप् तेल बानेई ममीम् लागी, चाम्दूम् ङीमीम् लागी ना सबेई बानेई ममीम् लागी खाईयची।

१४ खसा दूङ् नप्क आम्नी थाम्पू, वाचोसीखा ना जैतूनखा खोलोङ् खाईयना म्‍रोःची पीय।

१५ खसा होप्मी हक् तोप्ची लो म्‍रोःरोमेस्लो पीम् लागी आम्नी छीर्म् मी लो वाचोसीम्‍लो ईक्पोङ् भाग तूकपी ईक् भाग खाईयची।

१६ खीक्‍का खसा आम्नी रोःरोमेस्, दूङ् नप्क आम्नी पी-लूपी ना मोकोक्‍ती खोलोङ् खाईयना म्होप्मी लक्पी गोङ।

१७ खीक्‍का खसा आम्नी लूस्-छाराम् बागालमी ईक्पोङ् भाग तूकपी ईक् भागसो खाईय, खीक्‍का आन्‍नी आम्नी होप्सो खम् रोः छूनी।

१८ मूङ्‍क नाम्‍ला ताईलो आन्‍ना आम्नी होपा सोकानूम्क होङाबूपीका छुटकारा तोम् लागी काईनी-बस्‍नी, खोदोलोई मूङ्‍क लेई योबोरोबूआ आन्‍नी ङरी आन्‍नीनो।”

१९ खोदोलोई मीचा शमूएलमी रीङ् मान्येईची। खीक्‍का खचा ओरोपीका, “माके, ओखी होङाबू छूम्ङा छूये।

२० ओखीपी चारतोप् ना केईका जूम्‍लूक् मस् खाईप् होङाबू तयाम्कालो केईका बीन्‍नीपा जातिस् तोङ्‌कङ् छूयेका।”

२१ मीचा पीकाक रीङ् येन्कप्का शमूएलआ योबोरोबूम् दोक्पी खाताना मूङ्‍क रीङ् होसोङ् पअ।

२२ खीक्‍का योबोरोबूआ ओरोपीकाना ख ङरी आन्‍नू, “खचा पीक्‍क तोङ्नाङ् आना मव, ना खची लागी ईल्पो होङाबू सोक्व।”

खीक्‍काना शमूएलआ इस्राएलपीक खोलोङ् मीस् खची होप्-होप्मी खीम् पोक्स्छोक्स्ची।

शमूएल लो शाऊललो तूपाक

९

खोलोआ मानेईमस्क बेन्यामीनमी गोङ्पीक ईल्पो मीस् तूवा, खूङ्‍कम् नीङ् कीश तूवा। ख अबीएलमी वात्छा म्छा, जरोरमी म्चास्, बकोरतमी यय ना आपीहमी पेपे तूवा।

२ सोलो छूवाखात्क हायाम् ङालीनप् शाऊल नीङ् मीचीक खम् ईल्पो वात्छा म्छा तूवा। मूङ्‍क नाम्‍लापी इस्राएलपी खलो बराबरक बीन्‍नीपा आस्सो मान्तूक तूवा। ख बीन्‍नीपा मीस्चीप्का दूङ्‌रेप् तूवा, ना खस् खम् बोऊतोप्का दूङ् रेप् मान्तूक तूवा।

३ ऊलेई शाऊलमी म्पा कीशमी हेप् म्मोकोक्‍ती मासा। खन्सा खसा म्छा शाऊल ओरोलअ, “ईल्पो रोः खाईना मूङ्‍क मोकोक्‍ती लाम्स् खात्व।”

४ खन्सा शाऊलआ ईल्पो म्‍रोः खाईना एफ्राइममी कोम् हेम्क छाप्कूवालाम्पा नावादे लत्‍ताना शलीशामी जिल्‍ला छूक्‍तो खाता, खोदोलोई मूङ्‍क मोकोक्‍ती मान्छीप्ची। खस् शालीममी जिल्‍ला छूवाना खाता, खोदोलोई मूङ्‍कपीसो खचा मूङ्‍क मोकोक्‍ती मान्छीप्ची। खस् बेन्यामीनमी इलाकालाम्पा छूवाना खाता, खोदोलोसो खचा मूङ्‍क मोकोक्‍ती मान्छीप्ची।

५ खस् सूपमी जिल्‍लापी तातेकाकप्का शाऊलआ मूङ्‍क म्‍साथपी खाताक म्‍रोः ओरोलअ, “बान्व, कास् आत्खात्चीके। मादोन् ओ पाआ मूङ्‍क मोकोक्‍तीम् सूर्‌ता मम् होक्सीयना ईची सूर्‌ता मय।”

६ खोदोलोई मूङ्‍क म्‍रोःआ ओरोपीका, “ङ्‍क सहरपी हायाम् नीङ्ला तोप् नीनाम्माम् ईल्पो मीस् तूये। खसा पीक्‍क खोलोङ् रीङ् पूरा छूये। कास् मूङ्‍कपी खात्ची के। ईची लक्मी तोक्पी खसा पोम् दूरयो?”

७ खोदोलो शाऊलआ ओरोपीका, “कास् खात्चीदोक काचा मूङ्‍क ऊई पीम् दूर्‌चू? ईची फाक्सूम्पी ऊसो चाम्दूम् मान्तू। नीनाम्माम् मीस्मी लागी ऊसो हूक्छोसो मान्तू। ईचीपी ऊई तूकई?”

८ खीक्‍का मूङ्‍क म्‍रोआ होसोङ् ओरोपीका, “खोङ्‍व, ओपी ईबूम् चीमा नाम्‍छेर्‌बूम् चेप्‍तीरोङ् तूये। मूङ्‍क नाम्‍छेर्‌बूम् चेप्‍तीरोङ् मूङ्‍क नीनाम्माम् मीस् कोङा पीम् दूरो ना खसा कास् हाक हेम्‍ये खाईम् पर्ने खूङ्‍क ईची।”

९ (केछे लाईस्-लाईस्पी हेप् मीचा नीनाम्‍मालो चाई मम् लन्ची मस्लो इस्राएलपी ङ्‍क तोङ्ना पीम् रेवास् तूवा: “केई दर्शन तोक् मीस्मी दोक्पी खात्या।” ऊदोईपीक्यालो ईनीम्बाक खारीबोपो मूङ्‍क नाम्‍लापी दर्शन तोक् मीस् मीदोङ्ची।)

१० शाऊलआ ओरोपीका, “आना ङ्‍क नप् रीङ् पीका, हन्‍ना कास् मूङ्‍क मीस्मी दोक्पी खात्ची।” खीक्‍का खस् मूङ्‍क नीनाम्माम् मीस् तूवाक सहरपी खाता।

११ खस् सहर खास्को कोम् थोम्‍ला खात्चालो खचा काऊ बाईस् ताप् हेप् मीम्छा छीप्ची, ना खस् ओरोलचीना तत्ची, “दर्शन तोक् मीस् खीम्पी तूयेयो?”

१२ खोदोलो खचा ओरोपीका, “एई, तूये। ख आम्ची लाईस्-लाईस्ङा खात्चाईक तूये। दावा खात्चीव। ख मालोङ् सहरपी तालाताक तूये, ऊदोईपीक्यालो एसे कोम् थेम्तो तूक पूजा मस्को थाऊपी मीचा बलिदान चारेई मईची।

१३ कोम् थेम्तोक मूङ्‍क थाऊपी चाम्दूम् चास् खाईम् लाईस्पी आन्‍चा ख सहरपी वोङ्चाईलोङ् छीप्चू। ख मान्ताम्‍तेम् सम्मो मीचा चाम्दूम् चईचीनो, ऊदोईपीक्यालो खोलोङ् मीचा चाम्दूम् चाम् लाईस्पी बलिदान मस्क थक् खसा आसीक् पीम् छूये। हन्‍ना आन्ची खात्चीव, ना आन्‍चा ख ओदोलोङ् छीप्चू के।”

१४ खस् सहर हेम् खाता, ना खस् सहरपी वोङ्चालो शमूएल खस् हेम् कोम् थेम्तोक पूजा मस्को थाऊपी खाईम् लागी बान्चाक तूवा।

१५ शाऊल ताम् ईलेई लाईस्पी योबोरोबूआ ङ्‍क रीङ्बऊलाम्पा शमूएल म्सानीवापीक रीङ् खोलोङ् ईक तूवा:

१६ “देसा ङ्‍क नाम्‍लापीङ् कोङा बेन्यामीनमी इलाकापीका ईल्पो मीस् पोक्सो। मूङ्‍क मीस्ङा ओ मीस् इस्राएलमी होङाबू अभिषेक मव। मूङ्‍कसा ओ मीस् पलिश्तीचीम् हूक्पीका छूतेई मय। कोङा ओ मीस् इस्राएलमी दूक्वा तूक तूये, ऊदोईपीक्यालो मूङ्‍कचा बोन्छोलोम् लागी मस्क बीन्ती ओ नोबोपी तालाताक तूये।”

१७ मोन्तोलोङ् शाऊल मूङ्‍कपी खोमन्ची ना योबोरोबूआ शमूएल ओरोलअ, “कोङा आन् ईन्‍नाक मीस् ङ्‍कङ् के। ङ्‍क मीचाङ् हन्‍ना ओ मीस् इस्राएलीचीपी चार तोक्स।”

१८ खीक्‍का शाऊलआ मूल लाम्स्कोपी शमूएलमी दोक्पी ताना ओरोपीका, “दर्शन तोक् मीस् हापी तूये? कोङ् सम्‍तूमा मीयोना ईयोव।”

१९ खोदोलो शमूएलआ ओरोपीकाना ख ङरी आन्‍नू, “दर्शन तोक् मीस् कोङ्‌ङा के। ओ लाईस्-लाईस् कोम् थेम्तो तूक पूजा मस्को थाऊपी खात्व, ना आना एसे कोङ्लो चाम्दूम् चय। देसा देत्छासेपा आम् सानीवापी ऊतोङ्‍क रीङ्‌ये तूये खूङ्‍क कोङा आन् ईयान्‍ना बिदा पीयान्‍ना।

२० सूक् लेई लाईस्पी मासाक मोकोक्‍तीम् तोक्पी हन्‍ना आना सूर्‌ता मनव, ऊदोईपीक्यालो मूङ्‍कस् छीप्चीक तूये। खोदोलोई खोलोङ् इस्राएलआ ऊई ङोक्चयस्क तूये? मूङ्‍कम् लागी खचा आम्पी लो आम् खूक्सू-खूलूम् खीम्पोस्पीलो खोङ्चयस्क तूये।”

२१ खोदोलो शाऊलआ ओरोपीका, “खोदोलोई कोङ्ने इस्राएलमी खोलोप्का दूङ् चीमा गोङ् तूकपीक ईल्पो बेन्यामीनी के। खीक्‍का बेन्यामीनमी गोङ्मी वंशची तूकप्क ओ वंश खोलोप्का दूङ् चीमा तूये। आना ऊदोई ङ्‍क तोङ्‍क रीङ् कोङ् लोयोकई?”

२२ खीक्‍काना शमूएलआ शाऊल लो म्‍रोःलो चास्को-दूस्को थाऊपी बाईची, ना दालास्चीक मीस्चीम् रापी खोलोप्का दूङ् देप्क तूस्कोपी खस् यूक्स्ची। मूङ्‍कपी मीस् गेबो-गेबो सूक्पोङ् तोदी तूवा।

२३ खीक्‍का शमूएलआ जागूलो मप् मीस् ओरोलअ, “कोङा आन् म्हाल्‍ला यूक्स्व पीकोना पीन्‍नाक साः ङ्‍कपी बाईव।”

२४ खन्सा जागूलो मप्‍आ फीलापीक साः खोलोङ् बाईना शाऊलमी लाईस्पी यूक्स्पी। खीक्‍का शमूएलआ ओरोपीका, “आम् लागी यूम्पा साः ङ्‍कङ् के। ङ्‍क आना चव, ऊदोईपीक्यालो ‘कोङा ङास्मीस् काछूचीक तूये’ पीकोना पीकोक ङ्‍क नखावाम् लागी ङ्‍क साः म्हाल्‍लाङ् यूम्पा तूवा।” खन्सा शाऊलआ मूङ्‍क लेई शमूएललो ईदेप्पी चाम्दूम् चअ।

२५ खस् कोम् थेम्तो तूवाक पूजा मस्को थाऊपीका मूक्सू सहरपी तायूवाकप्का शमूएलआ शाऊललो म्होप्मी खीम्मी कौसीपी रीङ् मअ।

२६ साम्-साम् कोदातालोङ् शमूएलआ शाऊल कौसीपी काछना ओरोलअ, “पक्व, हन्‍ना कोङा आन् बिदा पीयान्‍ना।” खीक्‍का शाऊल पका ना खस् नीप्पोङ् ईतो लाम्दूमाना लाम् हेम् खाता।

२७ खस् सहरमी दोक्पी ताबानालो शमूएलआ शाऊल ओरोलअ, “ङ्‍क आम् रोः लाईस्पा खात्दोङ्व लते।” खीक्‍का ख लाईस्पा खाता, ना शमूएलआ शाऊल ओरोलअ, “आन् क ऊक्छीन् ङ्‍कपी तूवाव, खीक्‍का कोङा आन् नीनाम्माम् रीङ्बऊ ईयान्के।”

शमूएलआ शाऊल होङाबू अभिषेक मक

१०

खीक्‍काना शमूएलआ ईबूम् तेल यूम् चूम्पी जैतूनमी तेल खाईना शाऊलमी तोङ्पी तेईपी, खीक्‍का ख चूप्‍पा मीना ओरोलअ, “योबोरोबूआ आन् म्होप्मी मीस् इस्राएलपी होङाबू अभिषेक माक तूये।

२ एसे आन् कोङ्लो बिदा छूना खात्लो, आना बेन्यामीनमी रीम्पी तूक राहेलमी गेम् दोक्पीक सेल्सहपी नीप्पो मीस् छीप्पची। खचा आन् ओरोलये, ‘आना लाम्चयक मोकोक्‍ती छीप्चीक तूये। खीक्‍का आम् पाआ मूङ्‍क मोकोक्‍तीम् सूर्‌ता मम् होक्सीना आम् सूर्‌ता मना “हन्‍ना ओ छाम् लागी कोङा ऊई मूयो?” पीक्ना म्खेप्क-खेप् पीक्चाईक तूये’।

३ “आन् मूङ्‍कपीका तबोरपी तूक वेईपऊमी सीछोम् दोक्पी तातेक्लो बेथलेहेमपी नीनाम्माम् आराधाना मस् खाईप्चाप् सूप्पो मीचा आन् छीपे। मूङ्‍कस् तूकपीक दूङ् लाईस्पी तूप् मीचा सूप्ची छाराम् म्छा, म्दोस्पी तूप् मीचा सूप्ची सबेई ना दूङ् दोस्पी तूप् मीचा ईबूम् मशकपीका दाखमद्य खूरस्‍ना खाईचयस्क छूये।

४ मूङ्‍कचा आन् सेवा छये ना नीच्‍ची सबेई पीये। खीक्‍का आना मूङ्‍क लाप्।

५ “खीक्‍काना आन् पलिश्तीचीम् चौकी तूक नीनाम्माम् गिबापी खाते। आन् सहरमी दोक्पी तातेक्‍लो, आना कोम् थेम्‍तोक पूजा मस्को थाऊपीका खारीबोपोचीम् ईबूम् दल लाईस्-लाईस् खैँजडी, मीत्‍तीरी ना वीणा दूप्‍तो यूचाईक छीप्पची, खीक्‍का खचा खारीबो नेन्चाईक छूये।

६ खोन्तोलो योबोरोबूम् आत्मा राःरालो आम्पी ताये, ना आन्सो खस्का खारीबो नेने, खीक्‍का आन् आर्कोङ् मीस्पी फात्‍ते।

७ ङ्‍क खोलोङ् चीन्‍न पूरा छूकप्का नीनाम्माआ लन्ची मईक तोङ्‍क लक् मव, ऊदोईपीक्यालो नीनाम्मा आम् साथपी छूये।

८ “आन् ओ लाईस्पी गिलगालपी यूवाव, खीक्‍का कोङ् मीःपी चारेईमम् बलि लो खाऊमा-खासेर्माम् बलिलो चारेईमम् लागी आम् दोक्पी तोयो। खोदोलोई कोङ् आम् दोक्पी मान्ताम् सम्मो आना नूक् लेई सम्मो हूम् बोक्से। खीक्‍का कोङ् तोयोना आना ऊई मम् पर्ने खूङ्‍क कोङा आन् ईयान्‍ना।”

शाऊल होङाबू छूवाक

९ बिदा छूम् लागी शाऊल शमूएलमी दोक्पीका आत्‍ताकप्का नीनाम्माआ शाऊलमी सानीवा नयाँ मीपी। खीक्‍का मूङ्‍क लेईङा मूङ्‍क खोलोङ् चीन्‍न पूरा छूवा।

१० खस् गिबापी तातेकाकप्का खारीबोपोचीम् ईबूम् दल ख तूम् लागी बान्चाक तूवा, खीक्‍का नीनाम्माम् आत्मा दावा खपी राःरालो यूवा, ना खसो खस्का खारीबो नेन्लाता।

११ ख लाईस्पी छेईप् मीचा ख खारीबोपोस् तोङ्नाङ् खारीबो नेन्चाक तचीलो, खस् खची होप्-होप्पी ओरोलोल, “कीशमी म्छा ङ्‍क ऊई छूवाकई? ऊई शाऊलसो खारीबोपोचीम् दलपीङ्‌यो तूये?”

१२ मूङ्‍कपी तूवाक ईल्पो मीचा ओरोपीका, “ङ्‍कचीम् खची पा क आसे?” ओरोना ङ्‍कपीका ङ्‍क रीङ् थोक्सा: “ऊई शाऊलसो खारीबोपोचीम् दलपीकङ्‍यो?”

१३ शाऊलआ खारीबो नेईम् होक्सीकप्का ख कोम् थेम्तो तूवाक पूजा मस्को थाऊपी खाता।

१४ खीक्‍का शाऊलमी म्बोङ्आ शाऊल लो म्‍रोःलो ओरोलची, “आन्ची हापी खाताचीक तूवा?”

खोदोलो शाऊलआ ओरोपीकाना ङरी आत्‍तू, “मोकोक्‍ती लाम्स् खाताचीकाक तूवा। कास्का मोकोक्‍ती मान्छीपाचूकाना शमूएलमी दोक्पी खाताचीकाक तूवा।

१५ खोदोलो म्बोङ्आ ख ओरोलअ, “शमूएलआ आन् ऊई लाआ? कोङ् ईयोव।”

१६ खोदोलो शाऊलआ ओरोपीका, “मोकोक्‍तीस् छीप्चीक रीङ् खसा कास्का ईयाचीका।” खोदोलोई ख म्होप् होङाबू छूवाक तूये पीकाना शमूएलआ पीकाक रीङ् क खसा मान्पोक तूवा।

१७ खोदोलोङ् शमूएलआ इस्राएलीस् मिस्पापी योबोरोबूम् दोक्पी तानीव पीकाना काछची,

१८ ना खस् ओरोलची, “योबोरोबू इस्राएलपीक नीनाम्माआ ओरोपीके: ‘कोङा इस्राएल मिश्र छाप्कूवापीका लातूना बायू। आन्‍नी दूक् पीप् मिश्रीचीप्का लो खोलोङ् चारखम्पीकालो कोङा आन्‍नी छुटकारा मन्‍नी।

१९ खोदोलोई आन्‍नी आम्नी दूक्वापीका लो नीछीमापीकालो लेन्चामीक् आम्नी नीनाम्मा आन्‍ना एसेक लेईपी इन्कार मनूम्। खीक्‍का आन्‍ना ओरोपीकानी, ‘माके, ओखीपी ईल्पो होङाबू सोकीपीकाव।’ खन्सा हन्‍ना आन्‍नी आम्नी गोङ्‍-गोङ् लो वंश-वंशलो छूवानीना योबोरोबूम् लाईस्पी बात्ल छूवानीव।”

२० शमूएलआ इस्राएलमी खोलोङ् गोङ्ची बात्लमची, ना कर्‌सीङ् होक्स्चीलो बेन्यामीनमी गोङ् सोका।

२१ खीक्‍काना खसा बेन्यामीनमी गोङ्पीक खोलोङ् खची वंश-वंश तूवाक तोङ्ना काछची, ना मूङ्‍कपीका मत्रीम् वंश सोका। दूङ् दोस्पी कीशमी वात्छा म्छा शाऊल सोका। खोदोलोई मीचा ख लाम्चीलो ख छीप्मान्दूर्‌ची।

२२ होसोङ् खचा योबोरोबू ओरोपीकाना तत्ची, “ऊई मूङ्‍क मीस् ङ्‍कपी तूयेयो?”

खोदोलो योबोरोबूआ खस् ओरोपीकाना ङरी आन्‍ची, “मूङ्‍क नाकपा चूम्सोस्मी रापी सूल्न्दीयान्चीक तूये।”

२३ खीक्‍का खस् बूल्तो खाता ना शाऊल बाईचीना बाना, खीक्‍का ख मीस्चीम् रापी थोरेपालो खोलोङ् मीस् खम् म्बोऊतोतो रेप्ङाङ् तूवा।

२४ खीक्‍का शमूएलआ मीस् ओरोलची, “योबोरोबूआ सोक्‍क मीस् खोङ्नूम्व। ङ्‍क खोलोङ् मीस् तूवाकपी ख तोङ्‍क बीन्‍नीपा आस्सो मान्तू।”

खीक्‍काना मूङ्‍क खोलोङ् मीस् ओरोपीकाना बसा, “होङाबू हायाम्तातो लेन्चानूव!”

२५ खीक्‍का शमूएलआ मीस् होङाबूआ मम् पर्ने लक्मी तोक्पी खोलोङ् ईची, ना खसा मूङ्‍क ईबूम् सोक्सरपी छाप्ना योबोरोबूम् लाईस्पी यूक्सू। खीक्‍काना खसा मीस् खची होप्-होप्मी खीम् खाईम् लागी बिदा पीची।

२६ खीक्‍का शाऊलसो गिबापी तूवाक म्खीम्पी खाता, ना हेप्-हेप् जूम्‍लूक् मप्चीसो खम् साथपी खाता। मूङ्‍कचीम् सानीवा नीनाम्माआ पत्क तूवा।

२७ खोदोलोई मूङ्‍कपी हेप् बदमाश मप्चीसो तूवा, मूङ्‍कचा ओरोपीका, “ङ्‍क मीचा केई ऊतोङ्नाई लेन्चा मीम् दूरे?” मूङ्‍कचा शाऊलमी निन्दा मची, ना खम् लागी ऊसो हूक्छोसो मान्तात्ची। खोदोलोई शाऊलआ ऊसो मान्पीका।

शाऊल अम्मोनीचीप्का जूम्‍लूक्पी कोक्साक

११

अम्मोनी होङाबू नाहाशआ याबेश-गिलाद सहरपी आक्रमण मना मूङ्‍क ऊरू। खोदोलोई याबेशपीक मीचा नाहाश ओरोलची, “केईकाचीका सन्धि मनूम्व, ना केईका आम् मीस् छूयेकाके।”

२ खोदोलो नाहाशआ खस् ओरोपीकाना ङरी आन्ची, “ईबूम् शर्त यूक्सोनाङाङ् कोङा आन्‍नीस्का सन्धि मूयो। कोङा आन्‍नी तूनीकतोदी खोलोमीङ् आम्नी चूप्लाम्पाक आम्नी मूक्स् लाईम्पीयान्‍नी, ना मूङ्‍कसा इस्राएलमी नीङ्ला खाते।”

३ खोदोलो याबेशपीक धर्म-सेचीपोचा ओरोपीका, “इस्राएलमी खोलोपी रीदाम् होम् लागी केईका नूक् लेईमी नाम्‍ला पीयीकाव; खूङ्‍क सम्मो केईका आसासो लेन्चा मीयाकानोदोक केईका आम्पी आत्मा समर्पण मयाम्का के।”

४ रीदाम् ताईप्ची खोलोङ् शाऊल तूस्को गिबापी ताना खची होप्-होप्मी रीदाम् पचीकप्का खोलोङ् मीचा तूनीवा मची।

५ मोन्तोलो शाऊलआ यीःजोम् यात्ना म्होप्मी लूपीलो सहरपी ताचाक तूवा, ना “मीस् ऊई छूवा? ऊदोई मीचा तूनीवा मचयस्कई?” पीकाना खसा सहरपीक मीस् तत्‍ची। खोदोलो याबेशपीका ताक मीचा तात्चीक रीदाम् मूङ्‍क सहरपीक मीचा ख ईची।

६ शाऊलआ ङ्‍क रीङ् येन्लो, योबोरोबूम् आत्मा राःरालो खपी यूवा, ना ख म्छूलीआ हूईयू।

७ खीक्‍का खसा ईक् हाल लूपी बाईना मूङ्‍क टुक्रा-टुक्रा छूवातो खोक्सू, ना मूङ्‍क साःम् टुक्रा रीदाम् पोक् मीस् पीचीना इस्राएलमी खोलोपी ओरो पीक्स् पोक्स्ची, “जूम्‍लूक् मम् लागी शाऊलमी लो शमूएलमीलो दोस्-दोस् मन्ताप् मीस्चीम् खची लूपीम् दोसासो ङ्‍क तोङ्‍नाङ् छूये।” खीक्‍का मीस् योबोरोबूपीका कीसा, ना खस् खोलोङ् ईक्‍काम् छूवाना ता।

८ खीक्‍का शाऊलआ खस् जूम्‍लूक् मम् लागी बेजेकपी बात्ल मची। मूङ्‍कपी इस्राएलपीक मीस् ३,००,००० जाना ना यहूदापीक मीस् ३०,००० जाना तूवा।

९ खचा रीदाम् ताईप् मीस् ओरोलची, “याबेश-गिलादपीक मीस् ओरोलानूम्व, ‘देसा छेकाल गोपीङ् आम्नी उद्धार छूये’।” खीक्‍का याबेश-गिलादपीक मीचा मूङ्‍क रीदाम ताईप्चीम् रीङ् येन्चीकप्का राःरा तची।

१० खचा अम्मोनीस् ओरोलची, “देसा केईका आम्नी लाईस्पी आत्मा समर्पण मयाम्का, ना आन्‍ना ऊई मीन्‍नी खूङ्‍क तोङ्‌ङा केईका मईकाव।”

११ म्देसाक लेई शाऊलआ म्होप्मी मीस् सूक् दल बानेई मची। खीक्‍का देत्छा सेपाङ् खस् अम्मोनीचीम् छाउनी गोपी वोङा ना छेकाल सम्मो खस् आक्रमण मस्‍ना मासेई मची। खीक्‍काना लेताकतोदी क नीप्पो ईक् साथपी मान्छूम्मीना छाछापूत्‍ता छूवाना खोलोपी जूका।

१२ खीक्‍काना मीचा शमूएल ओरोलची, “शाऊल ओखी होङाबू छूम् दूरनो पीक् मीस् हापी तूये? खस् ओखी हूक्पी पीयीकाव, ना केईका खस् सेताम्का!”

१३ खोदोलोई शाऊलआ ओरोपीका, “माके, योबोरोबूआ इस्राएल ङ्‍क तोङ्‍ना कोमीक लेईपी आस्सो सेईम् छूनो।”

१४ खीक्‍काना शमूएलआ मीस् ओरोलची, “केई गिलगालपी खात्याना होसोङ् ऊलाम् शाऊल ई होङाबू के पीक्याना मानेई मयाम्के।”

१५ खन्सा खोलोङ् मीस् गिलगालपी खाताना योबोरोबूम् लाईस्पी शाऊल होङाबू घोषणा मची। खीक्‍का मूङ्‍कपी खचा योबोरोबूपी खाऊमा-खासेर्माम् बलि चारेईमची, ना शाऊलआ लो खोलोङ् इस्राएलीचालो हायाम् देप् चामोवा मची।

शमूएलआ इस्राएलपीका बिदा ङोक्‍क

१२

शमूएलआ बात्ल छूवाक इस्राएलीस् ओरोलची, “कोङा आन्‍ना पीकानीक खोलोङ् रीङ् येनू, ना आम्नीपी चारतोम् लागी होङाबू सोकू।

२ हन्‍ना ङ्‍क होङाबू आम्नी लाम्‍लछा छूवाक तूये। कोङ् क खूवोबूप् छूवोखातो, ना ओ तोसम्सो बूल्खीक तूये। ओ छास् ङ्‍कपी आम्नी साथपी तूये। कोङ्ने ओ साहीछापूकाङ् आम्नी लाम्‍लछा छूवोथोङोक तूये।

३ कोङ् ङ्‍कपीङ् तूवो। ओ ऊल्‍लोङ्पी आन्‍ना ऊची रीङ् पीम् तूदोक ङ्‍कपी योबोरोबू ना खम् अभिषेक मम्पा मीस् तूलो उजूर मनूम्व। कोङा आस्मीस्चीई खची लूपी खायूक तूयेयो? कोङा आस्चीमीई खची मोकोक्‍ती खायूक तूयेयो? कोङा आस्चीई थगेई मूक तूयेयो? कोङा आस्चीपीई अत्याचार मूक तूयेयो? कोङा आस्चीमीई खची कसूर सूल्म् लागी घूस लापूक तूयेयो? कोङा ङ्‍क तोङ्‍क रीङ् मूक तूदोक कोङ् लोनीव, ना कोङा मूङ्‍कम् दण्ड तेम् तयार तूवो।”

४ खोदोलो खचा ओरोपीकाना ख ङरी आन्ची, “आना केईका थगेई मईकाक मान्तू। आना ओखीपी ऊसो अत्याचार मक मान्तू। आना आस्पीकासो ऊसो फाइदा लाप्क मान्तू।”

५ खोदोलो शमूएलआ खस् ओरोलची, “एसे आन्‍ना ओ हूक्पी ऊसो दोस् मान्तोयीका पीकानीना पीकानीक रीङ्मी साक्छी योबोरोबू तूये, ना खम् अभिषेक मम्पा मीस्सो साक्छी तूये।”

खोदोलो खचा ओरोपीका, “ख साक्छी तूये।”

६ खीक्‍का शमूएलआ मीस् ओरोलची, “योबोरोबूआङ् मोशा लो हारूनलो सोकू, ना आम्नी खूक्सू-खूलूस् मिश्र छाप्कूवापीका लात्चीना बाईची।

७ हन्‍ना आन्‍नी ङ्‍कपी थोरेप्नीव, ऊदोईपीक्यालो योबोरोबूम् दोक्पी आम्नी लाईस्पी कोङा ओ रीङ् पूयो, ना आम्नी लागी लो आम्नी खूक्सू-खूलूचीम् लागीलो खसा मक खोलोङ् धार्मिक लक् कोङा आन्‍नी येईमीयान्‍नी।

८ “याकूब मिश्र छाप्कूवापी खाताकप्का खसा केईका बईछोक्सीकाव पीकाना योबोरोबूपी वाङोम् मअ, खीक्‍का खसा मोशा लो हारूनलो पोक्स्ची, ना खचा आम्नी खूक्सू-खूलूस् मिश्र छाप्कूवापीका लात्चीना बाईची, ना ङ्‍क थाम्पूपी तूमीची।

९ “खोदोलोई खचा योबोरोबू खची नीनाम्मा मात्यूकस्ची, ना खसा खस् होक्सीचीना हासोरपीक सेनापति सीसराम् हूक्पी, खीक्‍का लिश्तीचीम् लो मोआबपीक होङाबूम् हूक्पीलो पीछोक्स्ची, ना खचा याकूबमी छामाईचीम् ऊल्‍लोङ्पी जूम्‍लूक् मची।

१० आम्नी खूक्सू-खूलूचा केईका बईछोक्सीकाव पीकाना योबोरोबूपी वाङोम् मची, ‘केईका मोऊ मम्का। केईका योबोरोबू होक्सूयूम्का, खीक्‍का बाल देऊतामी लो अश्तोरेत देवीम्‍लो पूजा मम्का। खोदोलोई हन्‍ना केईका ओखी साछीमीचीम् हूक्पीका छुटकारा पीयीकाव, ना केईका आम् सूसो मयाम्का के।’

११ खीक्‍काना योबोरोबूआ यरूब-बालe लो बाराकलो, ना यिप्‍ता लो शमूएललो लीक् हेम्‍लाम्पाक आम्नी साछीमीचीपीका छुटकारा पीम् लागी पोक्स्ची, खीक्‍का आन्‍नी खाऊमा-खासेर्मापी छूवानी ना सेसेर् तूम् थालेई मनूम्।

१२ “खोदोलोई अम्मोनीचीम् होङाबू नाहाश आम्नी ऊल्‍लोङ्पी ताचाक आन्‍ना तानूम्; खोदोलो योबोरोबू आम्नी नीनाम्माङ् आम्नी होङाबू तूवादोसो आन्‍ना कोङ् ओरोलोनी, ‘माके, ओखीपी चारतोम् लागी केईका होङाबू चाहेई छूये।’

१३ हन्‍ना, आन्‍ना ङोकानूम्क होङाबू ङ्‍कपी तूये। आन्‍ना ख सोकानूम्, ना योबोरोबूआ ईल्पो होङाबू आम्नीपी चारतोम् लागी सोक्‍क तूये।

१४ आन्‍ना योबोरोबूपीका कीस्‍नीना भक्तिलो खम् सूसो मईनूम्दोक, ना आन्‍नी खम् आज्ञाम् ऊल्‍लोङ्पी पक्नीनोदोक, खीक्‍का आन्‍नी आम्नी होङाबूस्का योबोरोबू हेम् विश्‍वासी छूनीदोक नप्ङा छूये।

१५ खोदोलोई आन्‍ना योबोरोबूम् आज्ञा रेप्नूम्नो ना आन्‍ना खम् आज्ञाम् ऊल्‍लोङ् मईनूम्दोक, ऊतोङ्नाई ख आम्नी खूक्सू-खूलूचीम् ऊल्‍लोङ्पी तूवा खोरोनाङ् ख आम्नी ऊल्‍लोङ्पीसो पके।

१६ “हन्‍ना वाये थोरेप्नीव, ना योबोरोबूआ आम्नी लाईस्पी मईक छाक्‍काक लक् खोङ्नूम्व।

१७ आन्‍ना छेत्नूम्, ईनीम्बा दोचेर् हेम् नाम्‍ला के ना ङ्‍क नाम्‍लापी वाः ताईनो। कोङा योबोरोबूपी वाङोम् मूयो, खीक्‍का खसा एसेङ् गूलूलूऊ लो वाःलो पोक्स। खीक्‍का आन्‍ना होङाबू ङोकानूम्ना योबोरोबूम् लाईस्पी ऊतोङ्‍क रई लक्ये मनूम्क रईछ पीम् आन्‍ना तूम् तईनूम्!”

१८ खीक्‍काना शमूएलआ योबोरोबूपी वाङोम् मअ, ना खसा मूङ्‍क लेईङा गूलूलूऊ लो वालो पोक्सू। खीक्‍का खोलोङ् मीस् योबोरोबूपीका लो शमूएलपीकालो कीसा।

१९ खीक्‍का खचा शमूएल ओरोलची, “केईका सीम् बोनूनव पीकाना योबोरोबू आम् नीनाम्मापी केईका आम् सूसो मप्चीम् लागी वाङोम् मीयीपीकाव, ऊदोईपीक्यालो केईका होङाबू ङोकूम्काना ओखी मोऊ थेम्पी आर्को दूङ् देप् रई लक् कापूम्काक तूये।”

२० शमूएलआ मूङ्‍क मीस् ओरोलची, “कीनीनव। आन्‍नी ङ्‍क तोङ्‍क रई तूनीदोसो योबोरोबूम् आराधाना मम् होक्सायानूम्नव, खोदोलोई खोलोङ् आम्नी गोङ्पीका खम् सूसो मनूम्व।

२१ मोरोक देऊताचीम् दोस्पी लाम्दूम्नीनव; मूङ्‍कचा बोम्छोम्सो दूर्‌नीनो ना लेन्चामीम्सो दूर्‌नीनो, ऊदोईपीक्यालो मूङ्‍कस् मोरोक तूये।

२२ म्होप्मी हायाम् देप् नीङ्मी कारणआ योबोरोबूआ आन्‍नी होक्सीनीनो, ऊदोईपीक्यालो खसा आन्‍नी म्होप्मी मीस्ङा बानेई मम् पक्‍का मक तूये।

२३ “ओ तोक्पी पीक्यादोक, आम्नी लागी वाङोम् मम् होम्येम्ना योबोरोबूम् लाईस्पी मोऊ मम् लेई क ओपीका छूबूरीङ् तूनूव। ऊई थीक् ना नप् तूये खूङ्‍क कोङा आन्‍नी खोमीयान्‍नी।

२४ आन्‍नी योबोरोबूपीका कीसानीव ना आम्नी खोलोङ् गोङ्पीका इमानदारी छूवानीना खम् सूसो मनूम्व। आम्‍नी लागी खसा देई देप्ये लक् मक तूये, खूङ्‍क मीनानूम्व।

२५ खोदोलोई आन्‍ना रई लक्ङा मचाईनूम्दोक, आन्‍नी आम्नी होङाबूस्का खोलोङ् मासेई छूनी।”

e 

१२:११ अर्थात्, गिदोन

शमूएलआ शाऊल वोक्‍क

१३

शाऊल होङाबू छूवालो ख सूक्पोङ् दोङ् बाईक तूवा। खसा इस्राएलपी लीक्पोङ् नीस् दोङ् सम्मो चारखम् तोक्सू।

२ शाऊलआ इस्राएलमी सेना तूवाकपीका ३,००० जाना मीस् सोकू ना बीन्‍नीपा मीस् क खची खीम् पोक्स्छोक्स्ची। खसा सोक्‍क २,००० जाना मीस् म्होप्मी साथपी मिकमाशपी लो बेथेलमी कोम् हेम्क छाप्कूवापीलो यूक्सू। बीन्‍नीपा १,००० जाना मीस् क शाऊलमी म्छा जोनाथनमी साथपी बेन्यामीनमी गिबापी खाता।

३ जोनाथनआ गिबापी तूवाक पलिश्तीचीम् चौकीपी आक्रमण मअ, ना मूङ्‍क रीङ् पलिश्तीचीम् रापी रीङा। खीक्‍का शाऊलआ “खोलोङ् हिब्रूचा येन्चीनूव!” पीकाना छाप्कूवाम् लीक् हेम्पी तुरही दूप् मीची।

४ “शाऊलआ पलिश्तीचीम् चौकीपी आक्रमण मक तूये, ना हन्‍ना पलिश्तीचा इस्राएलीस् जेरची” पीम् रीदाम् खोलोङ् इस्राएलीचा येन्ची। खीक्‍का खोलोङ् मीस् गिलगालपी शाऊल तूम् लागी बात्ल छूवा।

५ पलिश्तीस् इस्राएलपी आक्रमण मम् लागी बात्ल छूवा। खची साथपी ३,००० रथ लो ६,००० रथ बूल्प्चीलो खीक्‍का दीरीत्‍तीम् चाखेम्पीक सेरोम् तोङ्ना ङीर्‌ङा मान्तेईप् लाम्दूम्तो खाईप् दोर्‌ची तूवा। खस् म्थोम्‍ला खाताना बेथ-आवेनमी नाम्‍आप्स्को हेम्पी तूवाक मिकमाशपी छाउनी बानेई मची।

६ इस्राएलीस् खची साछीमीपीका हायाम् पेलेई छूवाकसा खचा हायाम् देप् नीछीमापी छूवाक तूम् तची। खन्सा खस् लूबम् होम्पी, सोगो होम्पी, छीलूमा होम्पी, खूलूम् होम्पी ना इनार होम्पी सूल्न्ची।

७ हेप् हिब्रूस् देप् यर्दन योऊ नावादे तरेई छूवाना गादमी लो गिलादमीलो जिल्‍लापी जूका।

खोदोलोई शाऊल क गिलगालपीङ् तूवाचा ना खम् दोस्-दोस् लाम्दूम्प् खोलोङ् मीस् खची कीम्मा योक्साचाक तूवा।

८ खीक्‍का शमूएलआ पीकाक तोङ्ना खचा शाऊल नूक् लेई सम्मो हूङ्ची, खोदोलोई शमूएल गिलगालपी मान्बाई। मीचा शाऊल होम्येम्ना खाईम् थालेई मची।

९ खन्सा शाऊलआ ओरोपीका, “मीःपी चारेईमम् बलि लो खाऊमा-खासेर्माम् बलिलो ङ्‍क ओ दोक्पी बायानूम्व।” खीक्‍का खसाङ् मीःपी चारेईमम् बलि चारेई मअ।

१० शाऊलआ बलिदान चारेईमम्ङाङ् यात्क तूवा, खोदोलो शमूएल तालाता। खीक्‍का शाऊल ख तूम्खास् खाता।

११ खीक्‍का शमूएलआ ओरोपीका, “आना ङ्‍क ऊई मकई?”

खोदोलो शाऊलआ ओरोपीकाना ख ङरी आन्‍नू, “मीचा कोङ् होक्सोयोना खात्चाक कोङा तूऊ, ना आना यादे मक नाम्‍लापी आन्सो मान्तान्‍ना, ना पलिश्तीस् मिकमाशपी बात्ल छूवाचाक तूवा,

१२ खीक्‍का कोङा ङ्‍क तोङ्‍क मीन्ताम् मूऊ, ‘ओदोलो पलिश्तीस् ओ ऊल्‍लोङ्पी गिलगालपी ताये, ना कोङा योबोरोबूम् सम्तूमा तूनूव पीकोना खपी बीन्तीसो मान्मङाक तूवा।’ खन्सा कोङाङ् ङ्‍क मीःपी चारेईमम् बलि चारेईमम् छूये पीकोना मीनो।”

१३ खोदोलो शमूएलआ शाऊल ओरोलअ, “आना मूर्ख लक् मक तूये। योबोरोबू आम् नीनाम्माआ आन् पीयाक आज्ञा आना मान्‍रेम्ना। आना खम् आज्ञा रेप्वादोक खसा आम् चारखम् इस्राएलपी दोस्का सम्मोकम् लागी थम्पूर मवा।

१४ खोदोलोई हन्‍ना आम् चारखम् पोचीङ्‌ङनो। योबोरोबूआ म्होपा नत्क ईल्पो मीस् लाम्क तूये, ना मूङ्‍क मीस्ङा खसा म्होप्मी मीस्चीम् लाम्‍लछा छूम् लागी सोक्‍क तूये, ऊदोईपीक्यालो आना योबोरोबूम् आज्ञा मान्‍रेम्ना।”

१५ खीक्‍काना शमूएल पका, ना गिलगाल होक्सीना बेन्यामीनमी गिबा हेम् खाता। खीक्‍का शाऊलआ म्होप्मी साथपी तूवाक मीस् ङीरू। खोदोलो खस् गेबोगेबो ६०० जाना तोदी तूवा।

जूम्‍लो मान्तूप् इस्राएल

१६ शाऊल, वात्छा म्छा जोनाथन ना खची साथपी तूवाक मीस् बेन्यामीनमी गिबापी तूवाचाक तूवा। खोदोलो पलिश्तीस् क मिकमाशपी छाउनी बानेई मस्‍ना तूवा।

१७ पलिश्तीचीम् छाउनीपीका आक्रमण मप् सूक् दल लत्‍ता। ईबूम् दल शूआलमी जिल्‍लापी तूवाक ओप्रा हेम् खाता।

१८ आर्को दल क बेथ-होरोन हेम् खाता। खीक्‍का तेस्रो दल क गोङ्‌रूत्खाप्-थाम्पूम् दोक्पीक सबोईममी बेँसीम् मेक्‍तोकाक रीम् हेम् खास्को लाम्पी खाता।

१९ मूङ्‍क नाम्‍लापी इस्राएलपी सेल्मी लक् मप् आस्सो मान्तूक तूवा, ऊदोईपीक्यालो पलिश्तीचा हिब्रूस् दोप्सेल लो चल्‍लो बानेई मम् लक् मान्पीन्दोस्क तूवा।

२० खन्सा इस्राएलीचा खची होप्मी फाली, कदाली, बात् ना खची बेलो जेम् लागी पलिश्तीचीपी खाईम् बोक्सादोङा।

२१ ईबूम् फाली अथवा कदाली जेम् लागी म्दाम् रेक् ग्राम नाम्छेर्‌बूम् चेप्‍तीरोङ्, ना लूपी कल्म् खोतीबा लो बात्लो जेम् लागी क लीक् ग्राम नाम्छेर्‌बूम् चेप्‍तीरोङ् लागेई छूवादोङा।

२२ खन्सा जूम्‍लूक् थोक्साक लेईपी शाऊलमी लो जोनाथनमीलो दोस्पी लाम्दूम्प् आस्मीसो दोप्सेल अथवा चल् मान्तूक तूवा। शाऊलपी लो जोनाथनपीलोङाङ् जूम्‍लो तूवा।

२३ मूङ्‍क नाम्‍लापी मिकमाशमी खम्‍ला खची हूक्पी मम् लागी पलिश्तीचीम् ईक् दल दोर्‌ची मूङ्‍क हेम् खाताक तूवा।

जोनाथनआ पलिश्तीस् आक्रमण मस्क

१४

ऊलेई शाऊलमी वात्छा म्छा जोनाथनआ म्होप्मी जूम्‍लो खूर्प् सोलो मीस् ओरोलअ, “बान्व, कास् नाक कोम्मी नाक्‍कापा तूक पलिश्तीचीम् चौकी हेम् खात्ची।” खोदोलोई खसा मूङ्‍क रीङ् म्पा मान्‍ईक तूवा।

२ मूङ्‍क नाम्‍लापी शाऊलआ गिबामी चाखेम्पीक मिग्रोनपी तूवाक अनारमी सीछो गोपी म्तूम्बू कीन्‍ना तूवा। खोदोलो खम् साथपी गेबो-गेबो ६०० जाना मीस् तूवा।

३ मूङ्‍क मीस् तूवाकपी एपोद खाम्दीप् अहियाहसो तूवा। अहियाह क ईकाबोदमी वात्छा म्नेछो अहीतूबमी वात्छा म्छा तूवा। अहीतूब पीनहासमी वात्छा म्छा ना शीलोपी सूसो मप् योबोरोबूम् पूजारी एलीम् म्चास् तूवा। जोनाथन खाताक आसासो तूम् मान्तोक्ची।

४ पलिश्तीचीम् चौकीपी ताम्तेम् लागी जोनाथनआ कोम्खाम् लाम्क मूङ्‍क खम्‍लाम् ईक् हेम्पी बोसेस नीङ् मीचीक ना आर्को हेम्पी सेनेह नीङ् मीचीक सम्खामान्दूर्प् नीच्‍ची छीलूमा तूवा।

५ मूङ्‍क छीलूमा ईबूम् मिकमाशमी योऊना हेम्पी ना आर्को क गेबामी योऊमेर हेम्पी तूवा।

६ जोनाथनआ म्होप्मी जूम्‍लो खूर्प् मूङ्‍क सोलो मीस् ओरोलअ, “बान्व, कास् मूङ्‍क खतना मान्छूक्चीम् चौकी खोस् खात्ची के। बा योबोरोबूआ कास् बईछोक्स्ची, ऊदोईपीक्यालो ऊतोङ्‍क रीङ्आसो योबोरोबू राप्दूरनो। योबोरोबूलो जूम्‍लूक् मप्ची ओरोसर्प् तूदोसो, चीसर्प् ङाङ् तूदोसो, ख जूम्‍लूक्पी कोम् दूर!”

७ खम् जूम्‍लो खूर्प् मीचा ख ओरोपीकाना ङरी आन्‍नू, “आना ऊई मीने, खूङ्‍क तोङ्नाङ् मव। लाईस्पा खात्व। आना ऊई मय खूङ्‍कपी कोङा खोलोङ् ओ सानीवापीका आन् बोन्छोयान्‍ना।”

८ खोदोलो जोनाथनआ ओरोपीका, “बान्व, कास् नावादे खात्चीके ना खचा कास् ताचीनूव।

९ ‘केईका आम्ची दोक्पी मान्बाईम् सम्मो आन्‍ची मूङ्‍कपीङ् तूवाचाचीव’ पीक्ना खचा कास् लईचीदोक, कास् ङ्‍कपीङ् तूचाईची ना खची दोक्पी खात्चीनो।

१० खोदोलोई खचा ‘केईका तूयाकाकपी सप्चूना थोङ्चीव’ पीक्ना पीक्दोक, कास् सप्चूना थोम्‍ला खात्ची, ऊदोईपीक्यालो योबोरोबूआ खस् ईची हूक्पी पीयाचीक रईछ पीम् ङ्‍क ईची लागी ईबूम् चीन्‍न छूये।”

११ खन्सा खस् पलिश्तीचीम् दोक्पी खोमन्ची। खीक्‍का पलिश्तीचा ओरोपीका, “खोङ्नूम्खोङ्, हिब्रूस् खस् सूल्न्चीक गोदीपीका लत्चाईक तूये।”

१२ खचा जोनाथन लो म्जूम्‍लो खूर्प् लो ओरोलची, “ङ्‍क ओखी दोक्पी सप्चूना थोङ्चीव। केईका आन्‍ची सेचीवा ईची।”

खीक्‍का जोनाथनआ म्जूम्‍लो खूर्प् ओरोलअ, “ओ दोस्-दोस् म्थोम्‍ला थोङ्व। योबोरोबूआ खस् इस्राएलमी हूक्पी सूम्पेई मस्क रईछ।”

१३ खीक्‍काना जोनाथन म्हूःलोङ्आ सून्चीतो म्थोम्‍ला खाता, ना म्जूम्‍लो खूर्प् मीस्सो खम् दोस्-दोस् खाता। मूङ्‍क पलिश्तीस् जोनाथनआ आक्रमण मस्‍ना फोलीऊत्दीत्ची, ना म्दोस्-दोस् खाईप् मूङ्‍क म्जूम्‍लो खूर्प्आ मूङ्‍कस् खोलोङ् सेत्ची।

१४ ङ्‍क दूङ् लाईस्पी मस्क आक्रमणपी लीक् रोपनीतो दाप् थाम्पूपी जोनाथनआ लो म्जूम्‍लो खूर्प्आलो गेबोगेबो नीस्पोङ् खची मीस् सेत्ची।

इस्राएलीचीप्का पलिश्तीस् सताक

१५ खीक्‍काना छाउनीपी लो जूम्‍लूक् मस्को थाऊपीलो तूवाक, खीक्‍का चौकी होम्पी ना आक्रमण मप्चीम् दलपी तूवाक पलिश्तीचीम् खोलोङ् खची सेनास् हायाम् कीसा। खीक्‍का थाम्पूङ् तोक्सा। ङ्‍क कीम्‍लम् क नीनाम्माआ पोक्स्क तूवा।

१६ बेन्यामीनमी गिबा हूप्ना तूप् शाऊलमी मीचा पलिश्तीम् दलची खची कीम्मा एक्सा र मेक्सा बूल्स्तीताक तची।

१७ खीक्‍काना शाऊलआ आस्चीई मूङ्‍कपी मान्तू पीकाना छेईम् लागी मूङ्‍कस् खोलोङ् ङीर्‌ची, खोदोलो जोनाथन लो म्जूम्‍लो खूर्प् लो मूङ्‍कपी मान्तूक खसा तूम् तअ।

१८ खीक्‍का शाऊलआ अहियाह ओरोलअ, “नीनाम्माम् सन्दूक ङ्‍कपी बाईव।” (मूङ्‍क नाम्‍लापी मूङ्‍क सन्दूक इस्राएलपीङ् तूवा।)

१९ शाऊल पूजारीस्का नेन्चालो पलिश्तीचीम् छाउनीपी चाऊपो पतोखाता। खोदोलो शाऊलआ पूजारीस् ओरोलची, “आम् हूः लात्नूम्व!”

२० खीक्‍काना शाऊल खोलोङ् म्मीस्चीका जूम्‍लूक् मस्को हेम् खाता; मूङ्‍कपी पलिश्तीस् खोलोपी रीसाना खची होप्-होपीङ् जूम्‍लूक् मचचीक खचा तची।

२१ मूङ्‍क नाम्‍ला सम्मो पलिश्तीचीम् हूक्पी छूवाक ना मूङ्‍कचीम् छाउनीपी खाताक हिब्रूस् पलिश्तीस् होक्सीचीना शाऊलमी लो जोनाथनमीलो साथपी तूवाक इस्राएलीस्का मीलेई छूक्स् ता।

२२ एफ्राइममी कोम् हेम्क छाप्कूवापी सूल्न्चीना तूवाक खोलोङ् इस्राएलीचा पलिश्तीस् जूका पीम् रीङ् येन्चीकप्का खस्सो मीलेई छूवाना पलिश्तीस् खेदा मम् थालेई मची।

२३ मूङ्‍क लेई योबोरोबूआ इस्राएलीस् छुटकारा पीची, ना मूङ्‍क जूम्‍लूक् बेथ-आवेनमी नावादे सम्मोङ् छूक्‍तो खाता।

जोनाथनआ खूद चक

२४ मूङ्‍क लेई इस्राएलीस् हायाम् हारान् छूवाक तूवा, ऊदोईपीक्यालो शाऊलआ मीस् ओरोपीकाना पस्तून चामीचीक तूवा: “कोङा ओ साछीमीचीपी म्फाई लाम् मान्याईम् सम्मो आस्कसाई नाम्‍कूर्म् लाईस्पी ऊचीई चाम् थक् चय मूङ्‍क मीचा साराप् तय।” खन्सा आसासो ऊसो मान्चास्क तूवा।

२५ खोलोङ् मीस् सोगोपी तातेका ना मूङ्‍कपी बोहोपी खूद छीप्ची।

२६ खोदोलोई मीचा मूङ्‍कपी खूद म्चाकापीका पात्चाक तचीदोसो खचा पस्तून चस्कसा आसासो मूङ्‍क खूद पईम् आत मान्मची।

२७ खोदोलोई म्पाआ मीस् पस्तून चामीचीक रीङ् जोनाथनआ मान्येईक तूवा। खन्सा खसा म्हूक्पी तूवाक तूप्‍आ मूङ्‍क खूदम् चाकापी थूङ्‌ङू। खीक्‍का खसा मूङ्‍क खूद लात्ना चअ, ना खसा राःरा तअ।

२८ खोदोलोई मूङ्‍क मीस् तूवाकपीक ईल्पोआ ख ओरोलअ, “आम् पाआ ङ्‍कतोङ् मम् नईनो पीकाक तूये। खसा ओरोपीकाक तूये, ‘एसेक लेई चाम् थक् चाप्‍आ साराप् तय।’ खन्सा बीन्‍नीपा मीस् क साकामा हूईपाल छूवाचाक तूवा।”

२९ खोदोलो जोनाथनआ ओरोपीका, “ओ पाआ ङ्‍क छाप्कूवाम् लागी खोती छूम् लक् मक तूये। खोङ्‍नूम्खोङ्, कोङा ङ्‍क खूद चीछाङाङ् दापूदोसो हायाम् राःरा तूक तूये।

३० ई साछीमीचीप्का लूतेई मम्पा चूम्सोस्पीका एसे मीचा चाम् तचीवादोक देई नप्ये छूवावा। आछीयाङ् पलिश्तीस्सो होसोङ् ङ्‍कप्का दूङ्देतो सीयावा।”

३१ मूङ्‍क लेई खचा पलिश्तीस् मिकमाशपीका अय्यालोन सम्मो सेत्‍तो खाईची। खीक्‍का मीस् साकामा हूईपाल छूवा।

३२ खस् लूतेई मम् लक्पी लागेई छूवा, खीक्‍का खोलोङ् लूस् लो पी-लूपीलो लाप्ची, ना मूङ्‍कस् बोहोपी सेत्चीना म्हीलोकङ् साः चची।

३३ “मीचा साः म्हीलोङ् चस्‍ना योबोरोबूम् ऊल्‍लोङ्पी मोऊ मचयची” पीम् रीङ् हेप्पा शाऊल ईची।

खीक्‍का शाऊलआ बसाना ओरोपीका, “आन्‍ना आम्नी विश्‍वास गसानूम्। ईबूम् हायाम् देप् लूङ् आलानूम्ना ङ्‍कपी तात्नूम्व।”

३४ खसा होसोङ् ओरोपीका, “मीस्मी रापी खात्नीना ओरोलानूम्व, आन्‍ना खोलोङ् आम्नी पी-लूपी लो लूस्लो ङ्‍कपी तात्नूम्ना सेत्नूम्व, खीक्‍का हीः कातानूम्ना म्साः चानूम्व। आन्‍ना म्हीलोक साः चानूम्ना योबोरोबूम् ऊल्‍लोङ्पी मोऊ मनूम्नव।”

खन्सा यूपा नाम्कूराकप्का खोलोङ् मीचा खची होप्-होप्मी लूपी कल्तो तात्ची, ना मूङ्‍कपी सेत्ची।

३५ खीक्‍काना शाऊलआ योबोरोबूम् लागी ईबूम् वेदी बानेई मअ। मूङ्‍क योबोरोबूम् लागी शाऊलआ बानेईमक दूङ् लाईस्पीक वेदी तूवा।

३६ शाऊलआ ओरोपीका, “केई मूक्सू खात्याना पलिश्तीस् सेपा आक्रमण मयाम् ना साम्साम् कोमान्‍अम् सम्मो खस् लूतेई मयाम्। खीक्‍का केईया खस् ईल्पोसो बाँकी यूक्साम्नोके।”

खोदोलो मीचा ओरोपीकाना ख ङरी आन्ची, “आना ऊई नप् मीने खोरोङ् मव।”

३७ खन्सा शाऊलआ योबोरोबू ओरोपीकाना तत्‍तू, “ऊई कोङा पलिश्तीस् खेदा मूयोयो? ऊई आना खस् इस्राएलमी हूक्पी सूम्पेई मीयचीयो?” खोदोलोई मूङ्‍क लेई नीनाम्माआ ख ऊसो ङरी मान्‍आईक तूवा।

३८ खन्सा शाऊलआ ओरोपीका, “खोलोङ् सेनाचीम् लाम्‍लछास् लाईस्पी बान्‍नीव। एसे ऊतोङ्‍क मोऊये छूवाक रईछ पीम् रीङ् पत्‍ता मम्ङा छूये।

३९ इस्राएल उद्धार मप् ना लेईप्चाप् योबोरोबूम् नीङ्पी पस्तून चोयोना कोङा पीको, वात्छा ओ छा जोनाथनपी मूङ्‍क मोऊ सूलाक तूदोसो ख सीम्ङा छूये।” खोदोलोई आसासो ख ऊसो मान्लोक्ची।

४० खीक्‍काना शाऊलआ इस्राएलीस् ओरोलची, “आन्‍नी खोलोङ् ईक् हेम् तूवानीव, खीक्‍का कास्का ओ छा जोनाथनलो आर्को हेम् तूचीकाके।”

खोदोलो मीचा ओरोपीकाना ख ङरी आन्ची, “आना ऊई नप् मीने खूङ्‍क तोङ्‍ङा मव।”

४१ खीक्‍काना शाऊलआ योबोरोबू इस्राएलपीक नीनाम्मापी ओरोपीकाना वाङोम् मअ, “एसे आना ऊदोई आम् सूसो मप् ङरी मान्‍आईकई? मूङ्‍क दोस् ओपी अथवा ओ छा जोनाथनपी तूदोक, ए योबोरोबू इस्राएलपीक नीनाम्माङा, ‘ऊरीम’ लाम्पा ङरी आत्व। मूङ्‍क दोस् इस्राएलपीक मीस्चीपी तूदोक ‘तुम्मीम’ तान्‍नूव।” खीक्‍काना खचा कर्‌सीङ् होक्स्ची, खीक्‍का कर्‌सीङ्आ जोनाथन लो शाऊललो दोसीम् रूप्पी अलग मची, ना खोलोङ् मीस् क दोस् मान्दीक थरेई मची।

४२ शाऊलआ ओरोपीका, “ओमी लो ओ छा जोनाथनमीलो रापी होसोङ् कर्‌सीङ् होक्सानूम्व।” ओरोना कर्‌सीङ् होक्स्चीलो जोनाथन दोसी दाता।

४३ खीक्‍काना शाऊलआ जोनाथन ओरोलअ, “आना ऊई मअ? खूङ्‍क कोङ् ईयोव।”

खोदोलो जोनाथनआ ओरोपीका, “कोङा ओ तूप्मी म्छोआ चीछाछा खूद दापूकङाङ् के। हन्‍ना ऊई कोङ् सीम् बोक्से?”

४४ खोदोलो शाऊलआ ओरोपीका, “जोनाथन, आन् सेत्नोदोक नीनाम्‍माआ कोङ्लो ङ्‍कपीका दूङ् छोक् वोर्वा मनूव।”

४५ खोदोलोई मीचा शाऊल ओरोलची, “ऊई जोनाथन सेईमाओ? मूङ्‍क जोनाथन के, खसा इस्राएलमी लागी ङ्‍कतोदेप् हल्वा तात्क तूये। खपी हाल्‍लोसो ङ्‍कतोङ् छूनूनव! लेईप्चाप् योबोरोबूम् नीङ्पी पस्‍तून चायाम्काना केईका पीक्याका खम् ईरी म्तोसम्सो बोहोपू हूम् तयनो, ऊदोईपीक्यालो खसा एसे नीनाम्माआ बछोक्स्‍ना लक् मक तूये।” ओरोना मीचा जोनाथन लेन्चामीची, ना ख मान्सेत्ची।

४६ खीक्‍काना शाऊलआ पलिश्तीस् खेदा मम् होक्सी, ना पलिश्तीस् खची छाप्कूवापी आत्‍ताना खाता।

शाऊलमी चारखम्मी तोक्पीक रीङ्

४७ खीक्‍का शाऊलआ इस्राएलपी म्होप्मी सिंहासन थम्पूर मम् यात्कप्का, खसा मोआबीस्का, अम्मोनीस्का, एदोमीस्का, सोबापीक होङाबूस्का, पलिश्तीस्का ना खची लीक् हेम्पी तूवाक खची साछीमीस्का जूम्‍लूक् मची। हाक-हाकपीई शाऊल खाता, मूङ्‍क-मूङ्‍कपी खसा मूङ्‍कस् दूक् पीचीना मूङ्‍कचीप्का कोक्सा।

४८ ख अमालेकीचीप्कासो कोक्सा, खीक्‍का लूटपीट मप्चीपीका इस्राएलीस् छुटकारा मना खसा देप् बाहादूरी खोमअ।

४९ शाऊलमी वात्छा म्छास् जोनाथन, यिश्‍वी ना मल्कीशूअ तूवा। खम् बूसूम्छाम्मी नीङ् मेराब ना रीदोमाम् नीङ् क मीकल तूवा।

५० शाऊलमी म्तोमा क अहीमासमी म्मेकछा अहीनोम तूवा। शाऊलमी सेनापतिम् नीङ् अबनेर तूवा; ख शाऊलमी म्बोङ् नेरमी म्छा तूवा।

५१ शाऊलमी म्पा कीश लो अबनेरमी म्पा नेरलो क अबीएलमी वात्छा म्छास् तूवा।

५२ शाऊल लेताक सम्मो पलिश्तीस्का देप् जूम्‍लूक् छूवाचा। खसा छीप्कतोदी पोचीप् अथवा साहासी मीस् म्होप्मी सेनापी सोक्दोङू।

शाऊलआ आज्ञा मान्‍रेम्क ना ख योबोरोबूआ होक्सीक

१५

शमूएलआ शाऊल ओरोलअ, “योबोरोबूआ आन् इस्राएलपीक होङाबू अभिषेक मव पीकाना कोङ् पोक्सोक के। हन्‍ना योबोरोबूम् रीङ्बऊ सानीवा मना येन्व।

२ खोलोप्का दूङ् राःरालो योबोरोबूआ ओरोपीके: ‘मिश्र छाप्कूवापीका इस्राएल लत्‍ताना बानालो अमालेकीचा इस्राएल आक्रमण मची। खन्सा मूङ्‍कम् लागी कोङा अमालेकीची दण्ड पीम् पक्‍का मूक तूये।

३ हन्‍ना अमालेकीची आक्रमण मना मूङ्‍कस् मासेई मस्व, ना खोलोङ् खची दाचाम्सो मासेई मव, खीक्‍का ईबूम्सो होक्सीनव, ना खोलोङ् मासेई मव। मूङ्‍कचीम् वात्छा, मीम्छाची, छाछामाची, चूचू दूप्चाप् नूक्छाची, पी-लूपी, लूस्-छारा, ऊँट ना मोकोक्‍ती खोलोङ् मासेई मव’।”

४ खन्सा शाऊलआ सेनास् काछचीना तेलैमपी बात्ल मची। मूङ्‍कपी इस्राएलपीक २,००,००० लाम्दूम्तो खाईप् दोर्‌ची ना १०,००० यहूदापीक मीस्ची तूवा।

५ शाऊल अमालेकमी सहरपी खाता, ना मूङ्‍कपी चीदाप् खम्‍लापी जीस्तातो सम्मो तूवा।

६ खीक्‍का खसा केनीची ओरोलची, “आन्‍ना अमालेकीची होक्सायानूम्ना खात्नीव, मादोक आन्‍नीसो खस्काङ् मासेई छूम् लागी तयार तूवानीव। ऊदोईपीक्यालो इस्राएल मिश्र छाप्कूवापीका लत्‍ताना बानालो आन्‍ना मिलापमी वोर्वा खस्का मनूम्क तूवा।” खन्सा केनीचा अमालेकीची होक्सीची।

७ खीक्‍काना हवीलापीका मिश्र छाप्कूवामी नाम्‍आप्स्को हेम् तूवाक रीम् शूर सम्मोङ् अमालेकीची शाऊलआ आक्रमण मची।

८ खसा अमालेकीचीम् होङाबू अगाग म्सोम्‍लोकङ् लापू, ना अगागमी खोलोङ् मीस् दोप्सेलआ सेत्ची।

९ खोदोलोई शाऊलआ म्सेनास्का अगाग ना नप्-नप् लूस्, पी-लूपी, मोटो-मोटो लूपीम् म्छा लो लूस्मी म्छालो, ना यूम् नप् तोदी खोलोङ् थक् सम्सूर्‌चीना यूक्स्ची। खचा मूङ्‍क मासेई मम् लन्ची मान्मची। खोदोलोई काम लागेई मान्छूक् ना म्दाम् मान्छूक्‍तोदीक खोलोङ् खचा मासेई मची।

१० खोदोलो योबोरोबूआ शमूएल ओरोलअ,

११ “कोङा शाऊल होङाबू बानेई मूना कोङ् ओ सानीवा चाईस्चाईक तूये, ऊदोईपीक्यालो मूङ्‍कसा म्ङोबो ओपीका सूल्क तूये, ना मूङ्‍कसा ओ आज्ञासो मान्‍रेम्क तूये।” खीक्‍का शमूएल हायाम् म्सानीवा चाईसा, ना खसा सेपाबरी योबोरोबूपी वाङोम् मअ।

१२ म्देसा देत्छासेपाङ् शमूएल पकाना शाऊल तूप्स् खाता। खोदोलोई “शाऊलने कर्मेलपी खाताना मूङ्‍कपी म्होप्मी मीन्मारोम् लागी ईबूम् लूङ्मी चीन्‍न बोबूईक तूये, ना ख आत्‍तानासो गिलगालपी तायूवाक तूये” पीकाना मीचा ख ईची।

१३ खसा शाऊल मूङ्‍कपीङ् छीप्पू, ना शाऊलआ ख ओरोपीकाना सेवाछअ, “योबोरोबूम् आसीक् आम्पी छूनूव। कोङा योबोरोबूम् आज्ञा रेपूक तूये।”

१४ खोदोलोई शमूएलआ ओरोपीका, “कोङा ओ नोबोआ येनूक ङ्‍क लूस्मी साल्म् लो पी-लूपीम् साल्म्‍लो ऊये?”

१५ शाऊलआ ख ओरोपीकाना ङरी आन्‍नू, “मूङ्‍क थक्ची दोर्‌चा अमालेकीचीपीका तात्चीक के। खचा नप्-नप् लूस् लो पी-लूपीलो योबोरोबू आम् नीनाम्माम् लागी बलिदान चारेईमम् लागी सम्सूर्‌चीना यूक्स्चीक तूये। खीक्‍का बीन्‍नीपान् केईका खोलोङ् मासेई मम्काक तूये।”

१६ शमूएलआ शाऊल ओरोलअ, “सानीवा मना येन्व! एस्पा सेपा योबोरोबूआ कोङ् ऊईलोक तूवा खूङ्‍क कोङा आन् ईयान्‍ना।”

शाऊलआ ओरोपीका, “अऊ पीकाव।”

१७ शमूएलआ ओरोपीका, “ङ्‍क तोङ्‍क नाम्‍ला तूवा खोन्तोलो आना आम् होपा आम् होप्ङा ऊनाऊक मीस् मीन्चीक तूवा, खोदोलोई हन्‍नान् आन् इस्राएलमी गोङ्चीम् लाम्‍लछा छूवाक तूये। योबोरोबूआ आन् इस्राएलपीक होङाबू अभिषेक माक तूये।

१८ खीक्‍का खसा आन् ‘मूङ्‍क दुष्‍ट जाति, मूङ्‍क अमालेकीची खोलोङ् मासेई मस्व’ पीकाना देप् आज्ञा पीयाना पोक्साक तूवा। आना खस् खोलोङ् मासेई मम् मान्याईम् सम्मो खची ऊल्‍लोङ्पी जूम्‍लूक् मम्चाम् पर्ने तूवा।

१९ आना ऊदोई योबोरोबूम् आज्ञा मान्‍रेम्नाकई? आना ऊदोई लूतेई मम्पा चूम्सोस् यूक्स्कई, ना योबोरोबूम् मूक्स्दूपी ऊई रई तूवा खूङ्‍कङ् ऊदोई मकई?”

२० शाऊलआ ओरोपीकाना शमूएल ङरी आन्‍नू, “खोदोलोई कोङान् योबोरोबूम् आज्ञा रेपूकङ् तूये। योबोरोबूआ पोक्सोक थाऊपी कोङ् खातो, ना अमालेकीचीम् होङाबू अगाग लापूना बायू। खीक्‍का खस् तूवाकपी बीन्‍नीपास् क खोलोङ् सेतूची।

२१ खीक्‍का लूतेई मम्पा चूम्सोस् तूवाकपीका दोर्‌चा लूस्, पी-लूपी, खीक्‍का नप्-नप् थक् क गिलगालपी योबोरोबू आम् नीनाम्माम् लागी बलिदान चारेईमम् लागी यूक्स्चीक तूये।”

२२ खोदोलोई शमूएलआ ओरोपीका,

“योबोरोबूआ हायाम् नत्‍तक रीङ् ऊये:

आम्नी मीःपी चारेईमम् बलि लो बलिदानलोयो

आन्‍ना योबोरोबूम् आज्ञा रेम् यो?

आज्ञा रेम्ङा बलिदानपीका दूङ् नप् के,

ना खम् रीङ्बऊ रेम् क लूस्मी म्छोदोवापीका दूङ् नप् के।

२३ खम् आज्ञा मान्‍रेम् मन्तर-तन्तरमी मोऊ तोङ्‍क के,

ना नाम्दूखू मम् क ङोङोक्छेम् पूजा मम् तोङ्‍क रई के।

आना योबोरोबूम् रीङ्बऊ होक्सीक तूये,

खन्सा योबोरोबूआसो आन् होङाबूम् पदपीका होक्सायाक तूये।”

२४ शाऊलआ शमूएल ओरोलअ, “कोङा मोऊ मूक तूये। कोङा योबोरोबूम् आज्ञा लो आना पीकाक रीङ्लो वास्ता मान्मङा। कोङ् मीस्चीप्का कीसो, ना कोङा खची रीङ् रेपू।

२५ हन्‍ना कोङा बीन्ती मीयान्‍ना, ओ मोऊ छेमा मीयोपोव, ना ओ हेम् आत्‍ताव, खीक्‍का कोङा योबोरोबूम् आराधाना मम् दूरो।”

२६ खोदोलोई शमूएलआ ख ओरोलअ, “कोङ् आम् हेम् आत्‍तोनो। आना योबोरोबूम् रीङ्बऊ रेम् होक्सी, ना आन्सो योबोरोबूआ इस्राएलीचीम् होङाबूम् पदपीका होक्सायाक तूये।”

२७ शमूएल मूङ्‍कपीका आईम्ना खाईम् पीकालो शाऊलआ खम् तेईमी म्छो लापू, ना मूङ्‍क चेना।

२८ खीक्‍का शमूएलआ ख ओरोलअ, “एसे योबोरोबूआ इस्राएलमी चारखम् आम् हूक्पीका एक्ना आम् खीम्तोनी पीक तूये, ख आम्पीका दूङ् नप् तूये।

२९ योबोरोबू इस्राएलपीक गौरव तूये, खसा वालीली मईनो, खसा म्सानीवासो फात्‍तनो। ख म्सानीवा फाईप् मीस् मान्तू।”

३० शाऊलआ ओरोपीका, “कोङा मोऊ मूक तूये। खोरोदोसो सम्तूमा मीयोना ओ मीस्चीम् धर्म-सेचीपोचीम् ना इस्राएलमी लाईस्पी ऊलाम्ङाङ् ओ इज्‍जत यूक्सोपोव, ना कोङ् हेम् आत्‍ताव, खीक्‍का कोङा योबोरोबू आम् नीनाम्माम् आराधाना मम् दूरो।”

३१ खन्सा शमूएल शाऊललो आत्‍ताना खाता, ना शाऊलआ योबोरोबूम् आराधाना मअ।

३२ खीक्‍काना शमूएलआ ओरोपीका, “अमालेकीचीम् होङाबू अगाग ङ्‍कपी तात्नूम्व।”

अगाग मान्कीमान्की म्सानीवापी ओरोमीन्तो खम् दोक्पी ता, “आछीयाङ् सीम्मी कीम् ओपीका खालेता।”

३३ खोदोलोई शमूएलआ ओरोपीका,

“आम् दोप्सेलआ मीम्छास् खची छामाई मान्दीक बानेई मस्क तूये।

खन्सा आम्मासो खोलोङ् मीम्छाचीम् रापी म्छामाई मान्दीक छूये।”

खीक्‍का शमूएलआ अगाग योबोरोबूम् लाईस्पी गिलगालपी सेतू।

३४ खीक्‍काना शमूएल क रामापी खाता, खोदोलोई शाऊल क गिबापी तूवाक म्खीम्पी खाता।

३५ शमूएल म्‍रीराम तूवाक सम्मो हाल्‍लोसो शाऊल तूप्स् मान्खाई, खोदोलोई खसा शाऊलमी लागी सोक् मच। खीक्‍का शाऊल इस्राएलपीक होङाबू बानेईमकपी योबोरोबू म्सानीवा चाईसा।

शमूएलआ दाऊद होङाबू अभिषेक मक

१६

योबोरोबूआ शमूएल ओरोलअ, “कोङा शाऊल इस्राएलपीक होङाबू छूम् इन्कार मूकपी आना हादेसम्मोई सोक् मचय? मूङ्‍क आम् साथपी तूक पीत्‍तोपी जैतूनमी तेल तेस्‍ना खाईव। कोङा आन् बेथलेहेमपी तूप् यिशैमी दोक्पी पोन्चायान्क तूये, ऊदोईपीक्यालो कोङा मूङ्‍कम् छास् तूकपीक ईल्पो होङाबू सोकूक तूये।”

२ खोदोलोई शमूएलआ ओरोपीका, “कोङा ऊतोङ्नाई खाईम् दूरो? शाऊलआ ङ्‍क रीङ् येनना कोङ् सेतो।”

खोदोलो योबोरोबूआ ओरोपीका, “ईबूम् पीम् म्छा आम् साथपी खाईव। खीक्‍का कोङ् ‘योबोरोबूम् लागी बलिदान चारेईमस् बानोकके’ लव।

३ मूङ्‍क बलिदान चारेई मईलो यिशैसो काछव, ना आना ऊई मम् पर्ने खूङ्‍क कोङा आन् ईयान्‍ना। खीक्‍का ऊक मीस्ये कोङा आन् खोमीयान्‍ना खूङ्‍क आना अभिषेक मव।”

४ योबोरोबूआ शमूएल ऊई मव लक तूवा खूङ्‍क तोङ्नाङ् खसा मअ। ख बेथलेहेमपी खाता, ना सहरपीक धर्म-सेचीपोचा ख छीप्चीलो खस् खची कीम्मा योक्सा। खीक्‍का खचा ख ओरोपीकाना तत्ची, “आन् खाऊमा-खासेर्मापीङ्‌यो बाना?”

५ खोदोलो शमूएलआ ओरोपीका, “कोङ् खाऊमा-खासेर्मापीङ् बानो। कोङ् ङ्‍कपी योबोरोबूम् लागी बलिदान चारेई मस् तोक तूये। आन्‍ना आम्नी होपा आम्नी होप्ङा शुद्ध मन्चीनीना बलिदान चारेई मस्कोपी तानीव।” खीक्‍काना खसा यिशै लो म्छास्लो शुद्ध मना बलिदान चारेई मस्कोपी काछची।

६ खस् मूङ्‍कपी तालो शमूएलआ एलीआब तना ङ्‍क तोङ्‍क मीन्ताम् मअ, “योबोरोबूम् लाईस्पी म्होप्मी अभिषेक छूवाक होङाबू आछीयाङ् ङ्‍कङ् छूम् छूये।”

७ खोदोलोई योबोरोबूआ शमूएल ओरोलअ, “मूङ्‍क ङालीनप् ना ओरोरेप् तूदोसो मूङ्‍कम् वास्ता मनव। मूङ्‍क कोङा इन्कार मूक तूये। योबोरोबूआ मीचा तोङ्ना खोङनो। मीचा म्ङाली खोङना मीन्ताम् मय, खोदोलोई योबोरोबूआ मूङ्‍कम् म्गोङ् खोङना मीन्ताम् मय।”

८ खीक्‍काना यिशैआ अबीनादाब काछ, ना शमूएलमी लाईस्पी तातू। खोदोलोई शमूएलआ ओरोपीका, “मा, योबोरोबूआ ङ्‍कसो सोक्‍क मा।”

९ खीक्‍का यिशैआ शम्मा शमूएलमी लाईस्पी तातू। खोदोलोई शमूएलआ ओरोपीका, “ङ्‍कसो योबोरोबूआ सोक्‍क मा।”

१० खीक्‍का यिशैआ नूक्पो वात्छा म्छास् शमूएलमी लाईस्पी तात्ची, खोदोलोई खसा ओरोपीका, “योबोरोबूआ ङ्‍कस् तूकपी आस्कसो सोक्‍क मान्तू।”

११ खीक्‍काना शमूएलआ ख ओरोपीकाना तत्‍तू, “ऊई आम् छास् खोलोङ् ङ्‍कतोदीङ्‌यो?”

खोदोलो यिशैआ ओरोपीकाना ख ङरी आन्‍नू, “होसोङ् रीदोपासो तूये, खोदोलोई खसा लूस् चारेई मचयक तूये।”

खीक्‍का शमूएलआ यिशै ओरोलअ, “मूङ्‍क काछव। ख मान्ताम् सम्मो केईका ङ्‍कपीङ् तूयाका।”

१२ खन्सा यिशैआ मूङ्‍क रीदोपा म्छा काछोम्ना बाईम् लागी मीस् पोक्स्ची। मूङ्‍क म्फोऊसी हालामोक्स्तोक ना म्मूक्स्सो तीलीमोक्स् तीप्चाप् ना हायाम् ङालीनप् तूवा।

खीक्‍का योबोरोबूआ ओरोपीका, “पक्ना मूङ्‍क अभिषेक मव। मूङ्‍क मीस् ङ्‍कङ् के।”

१३ खन्सा शमूएलआ जैतूनमी तेललोक मूङ्‍क पीत्‍तो खाईना म्बूचीम् लाईस्पी मूङ्‍कम् तोङ्पी तेलआ कूईना ख अभिषेक मअ। खीक्‍का योबोरोबूम् आत्मा दाऊदपी यूवा, ना मूङ्‍क लेईपीका योबोरोबूम् आत्मा खम् साथपी तूवा। खीक्‍काना शमूएल रामापी आत्‍ता।

दाऊद शाऊलमी लागी छाम् लप् लो म्जूम्‍लो खूर्प् लो छूवाक

१४ योबोरोबूम् आत्माआ शाऊल होक्सी, ना योबोरोबूप्का ईबूम् दूक् पीप् आत्मा ताना ख दूक् पीदोङू।

१५ खीक्‍का शाऊलमी म्सूसो मप्चा ख ओरोलची, “होदूवा, खोङ्व, योबोरोबूप्का दूक् पीप् आत्मा ताईना आन् दूक् पीये।

१६ आम् लाईस्पी तूक आम् सूसो मप्ची खात्नीना वीणा दूप्लेप् मीस् लाम्नूम्ना बायानूम्व लचीना आज्ञा पीचीव, खीक्‍का योबोरोबूप्का मूङ्‍क दूक् पीप् आत्मा आम्पी ताईलो, मूङ्‍क मीचा मूङ्‍क वीणा दूप्प ना आन् दावाङ् नखाते।”

१७ खन्सा शाऊलआ म्सूसो मप्ची ओरोलची, “हायाम् नत्‍तो वीणा दूप्लेप् ईल्पो मीस् लाम्नूम्व, ना मूङ्‍क ओ दोक्पी तात्नूम्व।”

१८ म्सूसो मप्ची तूवाकपीक ईल्पोआ ओरोपीका, “बेथलेहेमपी तूप् यिशैमी म्छास् तूकपीक ईल्पोआ वीणा दूप्क कोङा तूक तूये। मूङ्‍क हायाम् साहासी मीस् तूये, ना नम्‍लोना जूम्‍लूक् मलेप्, नम्‍लोना नेईलेप्, ना हायाम् ङालीनप् तूये। खीक्‍का योबोरोबूसो खम् साथपी तूये।”

१९ खन्सा शाऊलआ रीदाम् खाईप् मीस् यिशैमी दोक्पी पोक्स्चीना ओरोलोमीची, “लूस् चारेईमप् आम् छा दाऊद ओ दोक्पी पोक्स्बीव।”

२० खीक्‍का यिशैआ ईबूम् लूस्मी छाम् साथपी सबेई लो मशकपीकाa दाखमद्यलो खूर्‌मीम्पा ईबूम् मोकोक्‍तीम् छाम् साथपी दाऊद शाऊल तूवाकपी पोक्सू।

२१ ओरोना दाऊद शाऊलमी दोक्पी खाता, ना खम् सूसो मम् थालेई मअ। खीक्‍का शाऊलआ ख हायाम् सम्तूमा मीम् थालेई मअ, ना ख शाऊलमी जूम्‍लो खूर्प् छूवा।

२२ खन्सा शाऊलआ ओरोपीकाना यिशैपी रीदाम् होक्सू, “दाऊदआ ओ सूसोङ् मनूव, ऊदोईपीक्यालो कोङ् खपीका ओ जीनक तूये।”

२३ योबोरोबूपीका मूङ्‍क आत्मा शाऊलपी ताक पीच्‍ची, दाऊदआ वीणा बाईना खम् लागी दूप्पी। खीक्‍का शाऊलआ खाऊमा-खासेर्मा तदोङू ना ख नदोङा, खीक्‍का मूङ्‍क दूक् पीप् आत्माआ ख होक्सीना खात्दोङा।

a 

१६:२० मशक – पीक्‍याक सोकोवारमी बूर्म् पा फाक्सूम् के।

दाऊद लो गोल्यतलो

१७

पलिश्तीचा जूम्‍लूक् मम् लागी खची फौज जम्मा मची, ना यहूदाम् सोको मीचीक थाऊपी बात्ल छूवा। खचा सोकोमी लो आजेकामीलो रापी तूवाक एपेस-दम्मीमपी छाउनी बानेई मची।

२ शाऊलसो इस्राएलीचीस्का बात्ल छूवाना एलाहमी बेँसीपी खची छाउनी बानेई मची। खीक्‍का खस् पलिश्तीस्का जूम्‍लूक् मम् लागी तयार छूवा।

३ पलिश्तीस् ईबूम् कोम्पी ना इस्राएलीस् आर्को कोम्पी थाम्पू लाप्चीना तूवा, ना खची रापी क ईबूम् बेँसी तूवा।

४ पलिश्तीचीम् छाउनीपीका गातपीक गोल्यत नीङ् मीचीक ईल्पो जूम्‍लूक् मप् मीस् लत्‍ताना बाना। मूङ्‍क सूक् मिटरपीकासो दूङ् रेप् तूवा।

५ मूङ्‍कसा म्तोङ्पी काँसम् टोप खूक्स्क तूवा, ना तूक्पोङ् किलोतो लीप् काँसम् झिलम खाप्स्दीत्क तूवा।

६ मूङ्‍कम् म्‍लोङ्पी काँसम् झिलम तूवा, ना मूङ्‍कम् म्जूम्‍लो तूवाकपीक ईबूम् क काँसम् भाला तूवा, मूङ्‍क खसा म्दोस्पा वेस्क तूवा।

७ मूङ्‍कम् भालाम् म्‍लार् क दोःबम् सीङ्तो देप् तूवा, ना मूङ्‍क भालाम् म्‍लार् क सेल्मी तूवा, खीक्‍का मूङ्‍क भाला जम्मा नूक् किलोतो लीप् तूवा। मूङ्‍कम् ढाल खूर्प् मीस् खम् लाईस्-लाईस् लाम्दूमाक तूवा।

८ गोल्यत थोरेपा ना इस्राएलमी फौज ओरोलची, “ऊदोई आन्‍नी जूम्‍लूक् मस् बानानीकई? कोङ् पलिश्ती के। ऊई आन्‍नी शाऊलमी सूसो मप् मायो? कोङ्‍लो जूम्‍लूक् मम् लागी आन्‍ना आम्नी मीस् सोक्नूम्व।

९ मूङ्‍कसा म्हाल्‍लाङ् कोङ्‍लो जूम्‍लूक् मईना कोङ् सेतोदोक केईका आम्नी रोः छूयेका। खोदोलोई कोङ् मूङ्‍कप्का कोक्सोना ख सेतोदोक आन्‍नी ओखी रोः छूनीना ओखी सूसो मम् बोक्से।

१० खीक्‍काना मूङ्‍क पलिश्तीआ ओरोपीका, “एसेक लेई कोङा इस्राएलमी फौज चुनौती पीयो। ईल्पो मीस् पोक्सानूम्व, ना केईया जूम्‍लूक् मयाम्के।”

११ मूङ्‍क पलिश्तीआ पीकाक रीङ् शाऊलआ लो इस्राएलीचालो येन्चीना खस् आतालेई छूवा ना हायाम् खची सानीवा चाईसा।

१२ दाऊद यिशै मीचीक एप्रातीम् वात्छा म्छा तूवा; ख यहूदाम् बेथलेहेमपी तूवादोङा। यिशैमी रेक्पो वात्छा म्छास् तूवा। शाऊलमी पालपी यिशै कमजोर ना खूवोबूप् छूवाखात्क तूवा।

१३ खम् म्छास् तूवाकपीक बूसूम्छाप्, लूम्दूवाप् ना छातेल्बूप् क जूम्‍लूक् मस् शाऊलमी दोस्-दोस् खाताक तूवा। मूङ्‍कम् म्छाचीम् नीङ् बूसूम्छाप्मी एलीआब, लूम्दूछाप्मी अबीनादाब ना छातेल्बूप्मी क शम्मा तूवा।

१४ दाऊद क रीदोपा तूवा। मूङ्‍क सूप्पो म्बूस् शाऊलमी दोस्-दोस् लाम्दूमाक तूवा,

१५ खोदोलोई मूङ्‍क नाम्‍लापी दाऊद शाऊलमी छाउनीपी लो बेथलेहेमपीलो म्पाम् लूस् चारेईमस् खात्‍तो-बान्तो मदोङ्‍क तूवा।

१६ मूङ्‍क पलिश्ती देत्छा लो यूपालो लीक्पोङ् लेई सम्मो लाईस्पी बाना ना मूङ्‍क लाईस्पी थोरप्दोङाक थाऊपीङ् थोरेपाना खस् चुनौती पीदोङ्ची।

१७ ऊलेई यिशैआ म्छा दाऊद ओरोलअ, “आम् बूचीम् लागी ङ्‍क ङाक् पाथी ङम्पा छीर्म् लो ङ्‍क ईक्पोङ् सबेईलो खाईना दावा खची छाउनीपी खात्व।

१८ ङ्‍क ईक्पोङ् पनीर क आना सेनापतिम् लागी खाईव। खीक्‍का आम् बूस् सेसेर् तूयेयो मान्तूयो खोङ्व, ना खचीपीका ऊची नप् रीदाम् बाईना बान्व।

१९ आम् बूस् शाऊलमी लो इस्राएलमीलो मीस्चीका तूये, ना एलाहमी बेँसीपी पलिश्तीचीम् ऊल्‍लोङ्पी जूम्‍लूक् मचयची।”

२० म्देसा देत्छा दाऊदआ लूस् बीन्‍नीपास् खोमीचीना यिशैआ आरेईमक तोङ्ना लक् मस् लाम्दूमा। खीक्‍का सेनाचा जूम्‍लूक् मम् साल्म् मतो खची होप्-होप्मी तूस्को थीक्‍का मचचीक नाम्‍लापी ख छाउनीपी तातेका।

२१ खीक्‍का इस्राएलीस् लो पलिश्तीस्लो ईल्पोआ आर्कोम् लाईस्पी जूम्‍लूक् मम् लागी थोरेप्दीताक तूवा।

२२ दाऊदआ खाईक चाम् थक् चूम्सोस् यूप् मीस्मी हूक्पी पीना ख जूम्‍लूक् मस्को थाऊपी बूल्तो खाता ना म्बूस् सेवाछची।

२३ दाऊदआ म्बूस्का रीङ् मचचीलो गातपीक मूङ्‍क जूम्‍लूक् मप् पलिश्ती गोल्यत म्होप्मी फौज तूवाकपीका पाखा लत्‍ताना लाईस्पीक तोङ्नाङ् धम्की मचक तूवा। खीक्‍का मूङ्‍कसा पीकाक खोलोङ् रीङ् दाऊदआ येनू।

२४ इस्राएलीचा मूङ्‍क मीस् तचीक पीच्‍ची खची कीम्मा जूकादोङा।

२५ इस्राएलीचा ओरोपीकाचाक तूवा, “खोङ्व, ङ्‍क मीस् लेई पीच्‍ची बान्‍ना इस्राएलीस् चुनौती पीचयची। मूङ्‍क सेईप् मीस् होङाबूआ हायाम् देप् पूनाऊनी पीय, ना म्मेकछासो खलो सूर् मीपीय। खीक्‍का होङाबूआ खम् म्खीम्पोस्ची इस्राएलपी हाल्‍लोसो तीर छोमीयस्‍नो।”

२६ खोदोलो दाऊदआ म्बरबारपी तूवाक मीस् हेम् हीन्चीना ओरोपीका, “ङ्‍क पलिश्ती सेईप्‍आ ना इस्राएल ङ्‍क अपमानपीका छूतेई मप् मीचा ऊई तय? लेईप्चाप् नीनाम्माम् सेना निन्दा मीक् मूङ्‍क खतना मान्छूक पलिश्ती आसेनाई?”

२७ मूङ्‍क गोल्यत सेईप् मीचा ऊई तय पीम् रीङ् मीचा दाऊद होसोङ् येईमीची।

२८ मोरोना मीस्चीका दाऊदआ रीङ् मचक बूसूम्छाप् म्बू एलीआबआ येनू, ना ख हायाम् म्छूलीकाता। खीक्‍का खसा दाऊद ओरोपीकाना तत्‍तू, “आना ङ्‍कपी ऊई मचय? मूङ्‍क सोगोपा तूक लूस् आना आसे जीम्मा पीनाई आन् ङ्‍कपी बाना? आन् नाम्दूखू मप् ना रई सानीवालोक तूये पीम् कोङा नम्‍लोना छेईयान्‍ना। आन् ङ्‍कपी जूम्‍लूक् खोस्ङाङ् बानाक तूये!”

२९ खोदोलो दाऊदआ ओरोपीका, “कोङा ङ्‍कपी ऊई मूचोयोक तूनाई? ऊई कोङ् नेईम्सोयो नईनो?”

३० खीक्‍का ख म्बूम् दोक्पीका बीन्‍नी मीस् तूवाक हेम् खाता, ना खसा मूङ्‍क रीङ्‌ङा होसोङ् खस् तत्ची, ना खोलोआ ख मूङ्‍क लाईस्पी रीङ्‌ङा ङरी आन्ची।

३१ दाऊदआ पीकाक रीङ् बीन्‍नीपा मीचा येन्ची, ना मूङ्‍क रीङ् खचा शाऊल येईमीची, खीक्‍का शाऊलआ दाऊद काछ।

३२ खीक्‍काना दाऊदआ शाऊल ओरोलअ, “मूङ्‍क पलिश्तीम् कारणआ आसासो हरेस चस्‍नूनव। कोङ् खातोना मूङ्‍क पलिश्तीलो जूम्‍लूक् मूयो।”

३३ खोदोलो शाऊलआ ख ओरोपीकाना ख ङरी आन्‍नू, “आन् खात्ना मूङ्‍क पलिश्तीलो जूम्‍लूक् मम् दूरनो। आन् मालो आम् हारी बान्चाईक तूये, खोदोलोई मूङ्‍कन् म्‍रीराम बरी जूम्‍लूक् मतो थोङाक तूये।”

३४ खोदोलोई दाऊदआ शाऊल ओरोलअ, “होदूवा, कोङ् ओ पाम् लूस्चीम् चोलोगूलो मतो थोङोक तूये। गूङ्‌गीनार अथवा मोक्स् ताना बागालपीका लूस् खूर्‌ना खाईलो,

३५ कोङ् मूङ्‍कम् म्दोस्-दोस् बूल्तो खातोना मूङ्‍कम् म्ङपीका लूस् ङापूना तातूदोङू। खीक्‍का मूङ्‍क आत्‍ताना कोङ् छर्‌पानोखोदोक कोङा मूङ्‍क म्मूईपीका लापूना केकेर्‌वाङ् सेतूदोङू।

३६ कोङा गूङ्‌गीनार लो मोक्स्लो नीच्‍चीङ् सेतूक तूये। ङ्‍क खतना मान्छूक् पलिश्तीम् दोसा मूङ्‍कचीम्पीका दूङ् नप् छूनो, ऊदोईपीक्यालो मूङ्‍कसा लेईप्चाप् नीनाम्माम् सेनाम् ऊल्‍लोङ् मक तूये।

३७ गूङ्‌गीनारपीका लो मोक्स्पीकालो लेन्चामीक योबोरोबूआ कोङ् ङ्‍क पलिश्तीम् हूक्पीकासो लेन्चामीयो।”

खोदोलो शाऊलआ ओरोपीका, “खोरोदोक खात्व, ना योबोरोबू आम् साथपी तूनूव।”

३८ खीक्‍काना शाऊलआ दाऊद म्तेई खाम्मीयू, खीक्‍का झिलम वाईमीना खसा काँसम् टोप म्तोङ्पी खूमीयू।

३९ खीक्‍का दाऊदआ म्दोप्सेल झिलम थेम्पी वेस्‍ना एक्सा-मेक्सा लाम्दूम् लामू, खोदोलोई खसा लाम्दूम् मान्दूर्, ऊदोईपीक्यालो खसा मूङ्‍क तोङ्‍क खाम्दोम् बानी मान्तूक तूवा।

खीक्‍काना खसा शाऊल ओरोलअ, “कोङा ङ्‍क खम्ना खाईम् दूरोनो, ऊदोईपीक्यालो कोङा ङ्‍क तोङ्‍क खाम्दोम् बानी मान्तू।” खीक्‍का खसा मूङ्‍क खोलोङ् बूत्दीतू।

४० खीक्‍काना खसा म्तूप् कपू, ना खम्‍लापीका ङाची चील्‍ल लूङ् सोकू, ना मूङ्‍क लूङ् गथाला मलो खूर्‌क म्फाक्सूम्पी तेसू। खीक्‍का ख म्होप्मी घुयेँत्र खाईना मूङ्‍क पलिश्तीलो जूम्‍लूक् मस् खाता।

४१ म्ढाल खूर्प् म्‍लाईस्पा लाम्‍लईना मूङ्‍क पलिश्‍ती दाऊद तूवाक हेम् खाता।

४२ मूङ्‍कसा दाऊद हायाम् नम्‍लो खोङू, ना हालालाप् म्फोऊसीलोक हायाम् ङालीनप् सोलो तना ख सेस्‍वा मीयू।

४३ मूङ्‍कसा दाऊद ओरोलअ, “ऊई कोङ् खेप्योनाई, आना तूप् बाईना कोङ्लो जूम्‍लूक् मस् बाना?” खीक्‍का खसा म्होप्मी देऊताम् नीङ् पोक्‍तो दाऊद साराप् छोम् थालेई मअ।

४४ खीक्‍का मूङ्‍कसा ओरोपीका, “बान्ते, कोङा आम् साः नाम्छूईतोक छोऊ लो चारीदूपीक जीवा-जन्तूलो चाम् पीयोची।”

४५ खोदोलो दाऊदआ ओरोपीकाना ख ङरी आन्‍नू, “आन्‍ने कोङ्लो जूम्‍लूक् मम् लागी दोप्सेल, भाला ना बर्छा बाईना बानाक तूये, खोदोलोई कोङ्‍ आन्लो जूम्‍लूक् मम् लागी आना ऊल्‍लोङ् मक इस्राएलमी फौजमी नीनाम्मा, खोलोप्का दूङ् राःरालोक योबोरोबूम् नीङ्पी तोक तूये।

४६ एसेक लेई योबोरोबूआ आन् ओ हूक्पी पीयोक तूये, ना कोङा आन् सेईयान्‍ना आम् तोङ् रूपो। खीक्‍का एसे पलिश्तीचीम् सालोग्गी नाम्छूईतोक छोऊ लो चारीदूपीक जीवा-जन्तूलो यूयोची, ना इस्राएलपी ईबूम्ङाङ् नीनाम्मा तूये पीम् चारीदूपीक खोलोआ छेत्‍तची।

४७ ङ्‍कपी बात्ल छूक खोलोआ योबोरोबूआ दोप्सेल लो भालालो मान्दीङ् म्होप्मी मीस् लेन्चामीय पीम् छेत्‍तची। ऊदोईपीक्यालो ङ्‍क जूम्‍लूक् योबोरोबूमीङ् के, ना खसा आन्‍नी खोलोङ् ओखी हूक्पी पीयीत्याका।”

४८ मूङ्‍क पलिश्ती दाऊद तूवाक हेम् जूम्‍लूक् मम् लागी बानालो दाऊदसो मूङ्‍कलो जूम्‍लूक् मम् लागी दावा म्‍लाईस् हेम् बूल्तो खाता।

४९ खीक्‍का खसा म्फाक्सूम्पी म्हूः तेस्‍ना ईबूम् लूङ् लातू, ना घुयेँत्रपी यूक्स्‍ना खसा मूङ्‍क पलिश्ती म्थप्पी गकू। खीक्‍का मूङ्‍क लूङ् मूङ्‍क पलिश्तीम् म्थप्पी थूक्सा ना मूङ्‍क सूपोम्ना बोहोपू दीसा।

५० ओरोना दाऊद घुयेँत्रम् लो लूङ्मीलो भरपी कोक्सा। खपी दोप्सेल मान्तूदोसो खसा गोल्यत लूङ्‍आ गक्ना फोलीऊत्दीतू, ना सेतू।

५१ दाऊद मूङ्‍क पलिश्ती दीसाक थाऊपी बूल्तो खाता। खीक्‍का खसा मूङ्‍कम् दोप्सेलङा म्दाप्पीका थूत्ना मूङ्‍क सेतू ना मूङ्‍कम् म्तोङ् खूईरूप्दीतू।

खीक्‍का पलिश्तीचा खची होप्मी साहासी मीस् सीयाक तचीकप्का खस् आत्‍ताना जूका।

५२ खीक्‍काना इस्राएलपीक लो यहूदापीकलो खोलोङ् मीस् दावाङ् जूम्‍लूक् मम् लागी बसा, ना गातमी लो एक्रोनमीलो मूललाम्स्को सम्मोङ् पलिश्‍तीस् खेदामतो खाईची। मूङ्‍कचीम् सालोग्गी शारैमपीका गात लो एक्रोनलो खास्को लाम् होम् खोलोपी रीसाछोक्स्क तूवा।

५३ खीक्‍का पलिश्तीस् खेदा मस्‍ना आत्‍तालो इस्राएलीचा मूङ्‍कचीम् छाउनीपी लूतेई मची।

५४ खीक्‍का दाऊदआ गोल्यतमी म्तोङ् खूर्‌ना यरूशलेमपी बाईयू, ना मूङ्‌कम् म्जूम्‍लो क दाऊदआ म्होप्मी तम्बूपीङ् यूक्सू।

५५ शाऊलआ दाऊद मूङ्‍क पलिश्तीम् ऊल्‍लोङ्पी जूम्‍लक मस् खात्चाक खोङ्ना, खसा म्होप्मी सेनापति अबनेर ओरोपीकाना तत्‍तू, “अबनेर, मूङ्‍क सोलो आस्मी छाये?”

खोदोलो अबनेरआ ओरोपीका, “आम् रीराममी पस्तून चोयोना कोङा पीको मूङ्‍क रीङ् कोङा छेतोनो।”

५६ खीक्‍का होङाबूआ अबनेर ओरोलअ, “मूङ्‍क सोलो आस्मी छाई रईछ मीस् तत्चीव।”

५७ दाऊदआ मूङ्‍क पलिश्ती सेत्ना आत्‍ता मोरोङ् अबनेरआ ख शाऊलमी लाईस्पी खाईयू। खोदोलो दाऊदआ मूङ्‍क पलिश्तीम् तोङ् म्हूक्पीङ् खूर्‌दीत्क तूवा।

५८ खीक्‍काना शाऊलआ ख ओरोपीकाना तत्‍तू, “ए सेलो मीस्ङा, आन् आस्मी छाये?”

खोदोलो दाऊदआ ख ओरोपीकाना ङरी आन्‍नू, “कोङ् आम् सूसो मप् बेथलेहेमपीक यिशैमी म्छा के।”

शाऊलआ दाऊद नाचूर् खोङ्‍क

१८

दाऊदआ शाऊललो रीङ् मम् यात्कप्का, जोनाथन दाऊदलो आत्मापी ईबूम् छूवा; जोनाथनआ दाऊद म्होप् तोङ्नाङ् सम्तूमा मीयू।

२ मूङ्‍क लेईयीका शाऊलआ दाऊद म्साथपी यूक्सू, ना म्पाम् खीम्पी आईम्ना खाईम् मान्पी।

३ जोनाथनआ दाऊद म्होप् तोङ्नाङ् सम्तूमा मीकसा, जोनाथनआ खलो ईबूम् करार छूईयू।

४ खीक्‍का जोनाथनआ म्होपा खाप्स्दीत्क ओरो बाईप् तेई बूत्ना मूङ्‍कलो म्होप्मी दोप्सेल, बेई ना थाप्‍री दाऊद पीयू।

५ शाऊलआ ममीक खोलोङ् लक्पी दाऊद सफल छूक्‍तो खाताकसा शाऊलआ ख म्होप्मी सेनाम् देप् पदपी सोकू। ओरोना खम् दर्जा पतो खाताकपी मीस् लो शाऊलमी अधिकृतचीलो हायाम् खची जी नअ।

६ दाऊदआ पलिश्ती गोल्यत मासेई मना इस्राएली सेनास्का आत्‍ताचालो, मीम्छास् इस्राएलमी खोलोङ् सहरपीका लत्‍ता। खीक्‍का खस् सितार लो खैँजडीलो दूप्‍तो, छाम् लतो ना छम्तो शाऊल होङाबू तूप्स् ता।

७ मीम्छास् खची जीनना ओरोपीक्‍तो छाम् मचचीक तूवा:

“शाऊलआ हबऊपीका दूङ्देतो मीस् मासेई मअ,

ना दाऊदआने लङ्‍खऊपीका दूङ्देतो मासेई मअ।’

८ शाऊल हायाम् म्छूली काता, ना मूङ्‍क रीङ्आ ख म्सानीवा चाईसा। खीक्‍का खसा ओरोपीका, “दाऊदमी लागी क खचा लङ्‌खऊपीका दूङ्देतो सेतू पीक्ना पीक्चाये; खोदोलोई कोङा क हबऊपीका दूङ् देतोङाङ् सेतू पीक्ना पीक्चाये। हन्‍नान् ख होङाबू बानेई मम्ङाङ् बाँकी तूये।”

९ मूङ्‍क लेईपीका एक्‍तो शाऊलआ दाऊद नाचूर् खोम् थालेई मअ।

१० म्देसापाका नीनाम्मा हेम्‍लाम्पाक ईबूम् दूक् पीप् आत्मा ताना शाऊल लापू ना ख खीम्पीङ् खारीबो नेन्चा। खोदोलो दाऊदआ क लाईस्पीक तोङ्नाङ् शाऊलमी लागी वीणा दूप्चक तूवा। खोदोलो शाऊलमी हूक्पी म्होप्मी भाला तूवा।

११ “दाऊद भित्तापी भालाआ तीलीलीकूतो” म्सानीवापी मीनाना खसा मूङ्‍क गकू। खोदोलोई दाऊद नीस्छेम् सम्मो तर्‌केई छूवा।

१२ खीक्‍का शाऊल दाऊदपीका कीसा, ऊदोईपीक्यालो योबोरोबू दाऊदमी साथपी तूवा, खोदोलोई शाऊल क योबोरोबूआ होक्सीक तूवा।

१३ खन्सा खसा दाऊद म्होप्मी दरबारपीका अलग मना १,००० जाना सेनाचीम् सेनानी बानेई मअ। खीक्‍का दाऊदआ म्होप्मी सेनास् जूम्‍लूक्पी अगुवाइ मची।

१४ योबोरोबू खम् साथपी तूवाकसा खसा जीम्मा लाप्क लक्पी ख सफल छूवा।

१५ शाऊलआ ख ओरोना सफल छूवाक तकप्का ख दाऊदपीका कीसा।

१६ खोलोङ् इस्राएलपीक लो यहूदापीकलो मीचा दाऊद सम्तूमा मीची, ऊदोईपीक्यालो ख जूम्‍लूक् मस्को थाऊपी लाम्‍लछा छूवाना खात्दोङा।

दाऊदआ शाऊलमी मेकछालो सूर् मक

१७ शाऊलआ दाऊद ओरोलअ, “कोङा ओ बूसूम्छाम् मेराबलो आन् सूर् मीन्पीयान्‍ना, खोदोलोई मूङ्‍कम् फाईपी आना साहासलो ओ सूसो मव, ना योबोरोबूम् लागी जूम्‍लूक् मव।” ऊदोईपीक्यालो शाऊलआ म्होप्मी हूक्पीका मा, खोदोलोई पलिश्तीचीम् हूक्पीका दाऊद सेईम् मीन्ताम् मक तूवा।

१८ खोदोलोई दाऊदआ ओरोपीकाना ख ङरी आन्‍नू, “कोङ् आसे? इस्राएलपी ओ पाम् खीम्पोस्ची आसेनाई, कोङ् होङाबूम् मोक्स् छूम् दूरो?”

१९ खोदोलोई शाऊलमी मेकछा मेराबमी दाऊदलो म्सूर् छूम् नाम्‍लापी महोलापी तूप् अद्रीएललो मेराबमी म्सूर् छूवा।

२० खोदोलो शाऊलमी आर्को म्मेकछा मीकलआ दाऊद नईम् थालेई मअ। मूङ्‍क रीङ् येन्‍ना शाऊल हायाम् म्जी नअ।

२१ खीक्‍का खसा म्सानीवापी ओरोपीका, “कोङा मीकलङा दाऊदलो सूर् मीयूपूयो, खोरोना पलिश्तीचीम् हूक्पीका मूङ्‍क सेईम् लागी खम् लागी ङ्‍क ईबूम् वोमो छूनूव, ना पलिश्तीचीम् हूक्पीका ख सीनूव।” खन्सा शाऊलआ दाऊद म्होप्मी मोक्स् छूम् लागी होसोङ् रीङ् मअ।

२२ दाऊद सूपीछा ओरोलानूम्व पीकाना शाऊलआ म्होप्मी भारदारची आरेईमची, “होङाबू आम्पीका हायाम् म्जी नक तूये, खीक्‍का आन् केईका खोलोआ सम्तूमा मीये। खन्सा आन् हन्‍ना होङाबूम् मोक्स् छूवाव।”

२३ शाऊलमी मीचा दाऊदलो ओरोना रीङ् मस्कप्का दाऊदआ खस् ओरोलची, “होङाबूम् म्छालो सूर् मम् ऊई आन्‍ना चीमा रीङ्‌यो मीन्चाईनी? कोङ् ऊसो मान्तूप् ईबूम् छूक्सीप् मीस् के।”

२४ खीक्‍का दाऊदआ पीकाक रीङ् शाऊलमी भारदारचा शाऊल ईचीकप्का,

२५ खसा ओरोपीका, “दाऊद ओरोलानूम्व: म्साछीमीचीपी बदला लाम् लागी होङाबूआ दूखूलीममी दाम्मी रूप्पी १०० पलिश्‍तीचीम् लिङ्गम् म्होऊङाङ् ङोक।” पलिश्तीचीम् हूक्पीका दाऊद सीनू पीम् शाऊलमी लन्ची तूवा।

२६ शाऊलआ पीकाक मूङ्‍क रीङ् भारदारचा दाऊद ईची। ङ्‍क शर्तपी हाङाबूम् म्छालो सूर् मम् लागी ख राजी छूवा। खीक्‍का तोकेई मस्क नाम्‍लापीका लाईस्पीङ् दाऊद म्होप्मी मीस्चीका खाता,

२७ ना २०० जाना पलिश्तीस् सेत्ची। खीक्‍का खसा मूङ्‍क पलिश्तीचीम् लिङ्गम् म्होऊ खाईना ‘कोङ् आम् मोक्स् स्वीकार मोव’ पीकाना होङाबू लाईस्पी मूङ्‍क लिङ्गम् म्होऊ ङीर्‌ना ख पीयू। खन्सा शाऊलआ म्मेकछा मीकल दाऊदलो सूर् मीपी।

२८ योबोरोबू दाऊदमी साथपी तूये ना म्मेकछा मीकलआ ख नत्‍तक रईछ पीकाना शाऊलआ तूम् तकप्का,

२९ ख दाऊदपीका हायाम् कीसा, ना ख लेताक सम्मोङ् दाऊदमी साछीमी छूवा।

३० पलिश्तीचीम् सेनाचीम् अधिकृतची जूम्‍लूक् मम् लागी तादोङा। खस् ओरोना जूम्‍लूक् मस् तालो शाऊलमी बीन्‍नीपा मीस्चीपीका दाऊद दूङ् कोक्सादोङा, खीक्‍का खसा हायाम् देप् नीङ्‍ला कामेई मअ।

शाऊलआ दाऊद सेईम् लाम्क

१९

दाऊद सेईम् छूये पीकाना शाऊलआ म्छा जोनाथन लो खोलोङ् म्होप्मी भारदारचीलो आरेई मची। खोदोलोई जोनाथनआ क दाऊद हायाम् सम्तूमा मीक तूवा,

२ ना ओरोपीकाना दाऊद कूङ्‌के लईयू, “ओ पा शाऊलआ आन् सेईम् मीन्चाईक तूये। देसा देत्छा चीङ्चीङ् तूवाव ना सूल्न्चीना तूवाव।

३ कोङ् पाखा लतोना बानो, ना आन् तूक यीक्पी ओ पालो तूपो, ना खलो आम् तोक्पी रीङ् मूयो। ऊची तूम् तूयोदोक कोङा आन् ईयान्‍ना।”

४ खीक्‍का जोनाथनआ म्पा शाऊल ओरोलअ, “होदूवा, आना आम् सूसो मप् दाऊद ऊसो मनव। खसा आम् ऊल्‍लोङ्पी ऊसो मान्‍नप् लक् मक मान्तू। खसा मक लक्पीका आन् फाइदा छूवाक तूये।

५ मूङ्‍क पलिश्ती गोल्यत सेत्लो खसा म्होप्मी रीराम खतरापी मक तूवा। योबोरोबूआ इस्राएल हायाम् देप् विजय पीक तूये, मूङ्‍कन् आनाङ् तक तूये, ना मूङ्‍क चामोवापी आन्सो मूङ्‍कपीङ् तूवा। ईल्पो दोस् मन्दीक मीस् आना ऊदोई मान्‍नप् मय, दाऊदआ ऊसो बीगार मान्ममो ऊदोई आना ख सेईम् लाम?”

६ शाऊलआ जोनाथनमी रीङ् येनू, ना ओरोपीकाना पस्तून चअ, “लेईप्चाप् योबोरोबूम् नीङ्पी पस्तून चोयोना कोङा पीको, दाऊद आसासो सेतस्‍नो।”

७ खन्सा जोनाथनआ दाऊद काछ, ना ख मूङ्‍क खोलोङ् रीङ् ईयू। खीक्‍काना जोनाथनआ दाऊद शाऊलमी दोक्पी बाईयू, ना खसा लाईस्पीक तोङ्नाङ् होङाबूम् सूसो मअ।

८ होसोङ् ऊलाम् पलिश्तीस्का जूम्‍लूक् छूवा, ना दाऊदआ पलिश्तीस् आक्रमण मस्‍ना हारेई मची ना खस् खम् दोक्पीका खोलोङ् जूका।

९ खोदोलोई शाऊलआ म्हूक्पी भाला लाप्दीत्ना तूवाचाक तूवा, खोदोलो योबोरोबूलाम्पा दूक् पीप् आत्मा ताना ख लापू। खोदोलो दाऊदआ क वीणा दूप्चक तूवा।

१० खीक्‍का शाऊलआ दाऊद बाराम्पा तीलीलीम्दीम्मीना मूङ्‍क भालाआ थूम् लामू, खोदोलोई दाऊद मूङ्‍क भालापीका जगेई मन्ची ना मूङ्‍क भाला बाराम्पा खाताना थूक्सा। खीक्‍का मूङ्‍क सेपाङ् दाऊद ऊम्केई छूवाना जूका।

११ ख देत्छा सेईम् मीन्ताम् मना शाऊलआ म्होप्मी सूसो मप्ची दाऊदमी खीम्पी चीवा मस् पोक्स्ची। खोदोलोई दाऊदमी म्तोमा मीकलआ दाऊद कूङ्‍के लईना ओरोलअ, “आन् एसे सेपाङ् जूक्ना खात्नोदोक देसा खचा आन् सेते।”

१२ मीकलआ दाऊद ईबूम् दादावापीका दाली लेन्दातू, ना ख सूपीछा जूकाखाता।

१३ खीक्‍का मीकलआ ईबूम् ङोङोक्छे तात्ना दाऊदमी तूस्कोपी यूक्सू, ना म्तोङ्‌कोपी छाराम् म्मूई यूक्स्‍ना मूङ्‍क ङोङोक्छे तेई खाम्मीयू।

१४ खीक्‍का मीस् दाऊद लाम् लागी तालो “खन् तूक्खा तूये” पीकाना मीकलआ पीका।

१५ खीक्‍का शाऊलआ खस् होसोङ् ओरोलची, “मूङ्‍क म्तूस्कोलोङ् ङ्‍क ओ दोक्पी बायानूम्व, ना कोङा मूङ्‍क सेतो।”

१६ खस् ताना खोङ्चीलो खचा मूङ्‍क तूस्कोपी ङोङोक्छे लो तोङ्‍कोपी छाराम् म्मूईलो छीप्ची।

१७ खीक्‍का शाऊलआ मीकल ओरोलअ, “आना ऊदोई कोङ्लो ङ्‍कतोङ्ना छल मअ? ना आना ओ साछीमी ऊदोई ङ्‍कतोङ्ना जून्खामीकई?”

खोदोलो मीकलआ ओरोपीकाना ख ङरी आन्‍नू, “खसा कोङ् ‘आना कोङ् जूम्ना खाईम् लागी बोयोनोदोक कोङा आन् सेईयान्’ पीकाना पीका।”

१८ दाऊद रामापी शमूएलमी दोक्पी जूकाना बाना, ना शाऊलआ खपी मक खोलोङ् नप्-मान्‍नप् लक् शमूएल ईयू। खीक्‍काना ख शमूएललो खाताना नैयोतपी तूम् थालेई मअ।

१९ “दाऊद रामामी नैयोतपी तूये” पीम् रीङ् हेप्पा शाऊल ईची।

२० खीक्‍का दाऊद लाम्‍ना बाईम् लागी शाऊलआ हेप् मीस् मूङ्‍कपी पोक्स्ची। खोदोलोई खचा शमूएलमी अगुवाइपी खारीबोपोचीम् ईबूम् दलआ खारीबो मचचीक तचीकप्का, नीनाम्माम् आत्मा शाऊलमी मीस्चीपीसो यूवा, ना खचासो खारीबो मम् थालेई मची।

२१ मूङ्‍क रीङ् शाऊलआ येनू, ना खसा होसोङ् लाईस्पीकप्का दूङ् देतो मीस् मूङ्‍कपी पोक्स्ची, ना खचासो खारीबो मम् थालेई मची। शाऊलआ सूक्लाम् मीस् पोक्स्ची, ना खचासो खारीबो मम् थालेई मची।

२२ दूङ् दोस्पी शाऊल म्होप्ङा रामापी खाता, ना ख सेकूपी तूवाक ईबूम् देप् कूवाम् दोक्पी तातेका। खीक्‍का खसा “शमूएल लो दाऊदलो हापी तूये” पीकाना मीस् तत्ची।

खोदोलो खचा “खस् रामामी नैयोतपी तूये” पीकाना पीका।

२३ शाऊल रामामी नैयोतपी खात्चालो लाम्पी योबोरोबूम् आत्मा खपीसो ता, ना रामामी नैयोत सम्मोङ् ख खारीबो मतो तातेका।

२४ मूङ्‍कपी खसा म्तेई बूत्‍तू, ना शमूएलमी लाईस्पी खसासो खारीबो मअ। ख लेपाबरी ना सेपाबरी फूतीकेर्‌ङा तूवा। खन्सा मीचा ओरोपीके, “ऊई शाऊलसो खारीबोपोचीम् दलपी तूयेयो?”

जोनाथनआ दाऊद बछोक्स्क

२०

खीक्‍काना दाऊद रामामी नैयोतपीका जूकाना जोनाथनमी दोक्पी बाना। खसा जोनाथन ओरोलअ, “कोङा ऊई मूक तूये? ओ दोस् ऊई तूये? आम् पाम् ऊल्‍लोङ्पी कोङा ऊई मान्‍नप् रीङ् मूक तूनाई खसा कोङ् सेईम् लामो?”

२ खोदोलो जोनाथनआ ख ओरोपीकाना ङरी आन्‍नू, “ङ्‍कतोङ् हाल्‍लोसो छूनूनव! आन् सीनो। कोङा ङ्‍क नम्‍लो छेतो, ओ पाआ चीमा रीङ् दोसो देप् रीङ्दोसो कोङ् मान्‍ईमो ऊसो मईनो। ओ पाआ ङ्‍क तोङ्‍क रीङ् ओपीका ऊदोई सूल्‍लनाई? ङ्‍क रीङ् आछीयाक मा!”

३ खोदोलोई दाऊदआ पस्तून चना ओरोपीका, “आम् पाआ म्सानीवापी ओरोपीकाक तूये, ‘जोनाथनआ ङ्‍क रीङ् छेत्नूनव, मादोन् ख म्सानीवा चाईसे।’ ऊदोईपीक्यालो आना कोङ् देई सम्तूमामीयो पीम् खसा नम्‍लो छेत्‍त। लेईप्चाप् योबोरोबूम् नीङ्पी लो आम् रीराममीलो पस्तून चोयोना कोङा पीको हन्‍ना कोङ् सीम् नाम्‍ला दोक्पीङ् तालाताक तूये।”

४ खोदोलो जोनाथनआ दाऊद ओरोलअ, “आना ऊई लन्ची मय, कोङा आम् लागी खूङ्‍क तोङ्‍ङा मूयो?”

५ खोदोलो दाऊदआ जोनाथन ओरोपीकाना ङरी आन्‍नू, “देसा औंसीम् चाड तूये, ना ङ्‍क तोङ्‍क चाडपी कोङा होङाबूलो ईदेप् तूवोना चाम्दूम् चोदोङोक तूये। खोदोलोई कोङ् देसा यीक्पी खातोना सूल्योङ्चूङ् ना म्छीन्दीक लेई यूपा सम्मो मूङ्‍कपीङ् तूवो।

६ आम् पाआ कोङ् मूङ्‍क तोयोनोकम् तोक्पी तूम् तयदोक ख ओरोलोपोवो, “बेथलेहेम म्खीम् दावा खाईम् बोक्साकसा दाऊदआ ओपी बिदा ङोक्‍क तूये, ऊदोईपीक्यालो मूङ्‍कपी दोङ् पीच्‍ची खोलोङ् खीम्पोस्मी लागी बलिदान चारेईमम् पर्ने रईछ।”

७ खोदोलो खसा ‘अऊ नई,’ पीक्‍ना पीक्दोक मूङ्‍क ओ लागी नप्ङा छूये। खोदोलोई ख हायाम् म्छूली कात्दोक खसा ओ तोक्पी मान्‍नप्ङा मीन्ताम् मचयक तूये रईछ पीक्ना आना तूम् तय।

८ होदूवा, कोङ् सम्तूमा मीयोव, ऊदोईपीक्यालो आन् लो कोङ्लो योबोरोबूम् लाईस्पी ईबूम् करारआङ् खाराचीक तूये। कोङ् दोसी तूवोदोक आनाङ् कोङ् सेतोव। ऊदोई कोङ् आम् पाम् हूक्पीका सीम् पीयो?”

९ खोदोलो जोनाथनआ ख ओरोलअ, “ङ्‍कतोङ् हाल्‍लोसो छूनूनव! ओ पाआ आम् तोक्पी रई मम् मीन्ताम् मक तूये पीम् कोङा तूम् तूवादोक कोङा आन् ऊदोई मान्‍ईन्‍नावा?”

१० खोदोलो दाऊदआ जोनाथन ओरोलअ, “खसा आन् म्छूली कात्ना ओरोसोतो ङरी आन्दोक आसाई कोङ् ईयो?”

११ खोदोलो जोनाथनआ ओरोपीका, “कोङ्लो यीक्पी बान्व।” खीक्‍का खस् नीप्पोङ् यीक्पी खाता।

१२ खीक्‍का जोनाथनआ दाऊद ओरोलअ, “दाऊद, योबोरोबू इस्राएलपीक नीनाम्माम् लाईस्पी कोङा ङ्‍क यादे मूयो, कोङा छीन्दी ङ्‍क नाम्‍लापीङ् ओ पाम् मीन्ताम् बूजेई मूयो। खम् सानीवा आम् हेम् नप्ङा तूदोक कोङा आन् ईयान्‍नोयोनाई?

१३ खोदोलोई ओ पाआ मान्‍नप् मीन्ताम्ङा मक तूये, खीक्‍का कोङा आन् ईयान्‍नो ना आन् सेसेर् जून्खा मीयान्‍नोदोक योबोरोबूआ कोङ्सो मूङ्‍कपीका दूङ्लोक्‍तो मोनूव। लाईस्पी योबोरोबू ओ पाम् साथपी तूवा, खूङ्‍क तोङ्‍नाङ् आम् साथपीसो तूनूव।

१४ खोदोलोई कोङ् लेतोचोयोक सम्मो योबोरोबूआ तोङ्नाङ् आनासो कोङ् सम्तूमा मीयोव, ना कोङ् आसासो सेतोनूनव।

१५ आना ओ खीम्पोस् सम्तूमा मीम् हाल्‍लोसो होक्सीनव। योबोरोबूआ चारीदूपीका दाऊदमी खोलोङ् म्साछीमीस् मासेई मम् यातनासो ङ्‍क सम्तूमा ओ खीम्पोस्पीका छूतेई छूनूनव।”

१६ ओरोना जोनाथनआ दाऊदमी खीम्पोस्लो ओरोपीकाना यादे मअ, “योबोरोबूआ दाऊदमी खोलोङ् म्साछीमीस् मासेई मनूव!”

१७ खीक्‍का जोनाथनआ होसोङ् ऊलाम् दाऊद खोलो बूम् छूम्चाम् लागी बाचा पक्‍का ममीयू, ऊदोईपीक्यालो जोनाथनआ दाऊद म्होप् तोङ्नाङ् सम्तूमा मीक तूवा।

१८ खीक्‍काना जोनाथनआ दाऊद ओरोलअ, “देसा औंसीम् चाड के। चास्को-दूस्कोपी आम् तूस्को खाली तूक तयना आन् मूङ्‍कपी मान्तूक रीङ् ओ पाआ तूम् तय।

१९ छीन्दी यूपाहोम्पी आन् लाईस्पी हापी सूल्न्चीक तूवा मूङ्‍कपीङ् सूल्न्चीव, ना एजेल लूङ्मी चाखेम्पीका हूङ्दीत्व।

२० मूङ्‍कपी ऊची ताकेई मयाम्ना होक्साम्क तोङ् मूयोना कोङा सूप्ची बेई होक्सो।

२१ खीक्‍का कोङा ईल्पो ओ सोलो मीस् मूङ्‍क सूप्ची बेई लाम्स् पोक्सो। कोङा मूङ्‍क, ‘खोङ्व, मूङ्‍क बेई आन् तूकप्का एक्साका तूये, मूङ्‍क कप्ना बाईव,’ पीकोना पीकोदोक आन् आम्होप् सूल्न्चीक थाऊपीका लत्ना बाईम् दूर। लेईप्चाप् योबोरोबूम् नीङ्पी कोङा पस्तून चोयोना पीको, आन् नप्ङा छूये; आम् लागी ऊसो खतरा छूनो।

२२ खोदोलोई कोङा मूङ्‌क सोलो मीस् ‘खोङ्व, मूङ्‍क सूप्ची बेई आम् लाईस् हेम् जीस् मेक्सा तूये,’ पीकोना पीकोदोक आन् खालेत्व, ऊदोईपीक्यालो योबोरोबूआङ् आन् मूङ्‍कपीका खान्ले मीयाक के।

२३ काचा नीप्पोआ ईचीरापी मस्क बाचा दोस्का-दोस्का सम्मो तूचाये पीम् रीङ्पी योबोरोबूङ् साक्छी छूये।”

२४ खन्सा दाऊद यीक्पी सूल्न्दीन्ची। खीक्‍का औंसीम् चाड थोक्साकप्का होङाबू चाम् लागी तोतूवा।

२५ खीक्‍का शाऊल बाराम् हेम् ख लाईस्पी तूवादोङ्‍क म्तूस्कोपीङ् तूवा; खम् लाईस्पी जोनाथन तूवा ना अबनेर क शाऊलमी दोक्पी तूवा। खोदोलोई दाऊद तूस्को थाऊपी आस्सो मान्तूक तूवा।

२६ मूङ्‍क लेई शाऊलआ ऊसो मान्पीक तूवा। “दाऊद धर्म-विधि तोङ्ना अशुद्ध छूवाक तूये होला, खन्सा ख मान्ता” पीकाना खसा मीना।

२७ खोदोलोई म्देसा, औंसीम् चाडमी दोस्पीक लेई, दाऊदमी तूस्कोपी होसोङ् आस्सो मान्तूक तूवा। खीक्‍का शाऊलआ म्छा जोनाथन ओरोपीकाना तत्‍तू, “एस्पा लो एसेलो यिशैमी म्छा ऊदोई ङ्‍क चाम्दूम् फोक्साकपी मान्ताकई?”

२८ खोदोलो जोनाथनआ शाऊल ओरोलअ, “दाऊदआ बेथलेहेम खाईम् लागी ओरोपीकाना ओपी बिदा ङोक्‍क तूवा,

२९ ‘ओखी खीम्पोस्चा सहरपी बलिदान चारेई मचयस्क तूये, ना ओ बूआ म्होपाङ् कोङ् मूङ्‍कपी बान्व पीकाना पीकाक तूये। खन्सा कोङा आम् मूक्स्दूपी सम्तूमा तूक तूदोक ओ होप्मी मीस् तूम्खाम् लागी कोङ् बिदा पीयोव।’ खन्सा ख होङाबूलो ईदेप् चाम्दूम् चास् मान्तान्ला।”

३० खोदोलो शाऊलआ जोनाथनपीका हायाम् म्छूली काताना ओरोपीका, “आन् आचेसा ना विद्रोह मप् मीम्छाम् म्छा! कोङा नम्‍लो छेतो आना यिशैमी म्छाम् पक्छे मचयक तूये, खन्सा आना आम् होप्मी लो आन् वाईप् आम् माम्‍लो साम्दी कात्क तूये।

३१ यिशैमी म्छा चारीदूपी लेत्क सम्मो आन् आम् होप्सो पोचीङ्नो ना आम् चारखम्सो पोचीङ्‌ङनो। मूङ्‍क दावा काछना ङ्‍कपी बाईव, ऊदोईपीक्यालो मूङ्‍क सेईम्ङा छूये।”

३२ खोदोलो जोनाथनआ म्पा ओरोलना ङरी आन्‍नू, “ख ऊदोई सेईमा? खसा ऊई मान्‍नप् मक तूये?”

३३ खोदोलोई ङ्‍क रीङ्आ गर्दा शाऊलआ म्होप्मी भाला कप्ना ख गकू। खीक्‍का म्पाआ दाऊद आछीयाङ् सेईम् लामकङ् रईछ पीकाना जोनाथनआ छेत्‍तू।

३४ खीक्‍का जोनाथन म्छूलीकाता ना टेबलपीका पकाना खालेता, ना औंसीम् चाडमी दोस्पीक लेईपी खसा ऊसो मान्चा, ऊदोईपीक्यालो म्पाआ दाऊदमी साम्दी कात्कसा ख हायाम् म्सानीवा चाईसाक तूवा।

३५ खीक्‍का म्देसा देत्छा खचा चाईमस्क तोङ्ना जोनाथन दाऊदलो तूम् लागी ईल्पो सोलो मीस् म्साथपी खाईना यीक्पी खाता।

३६ खीक्‍का खसा मूङ्‍क सोलो मीस् ओरोलअ, “कोङा बेई होक्सो, ना आना बूल्तो खात्ना मूङ्‍क लाम्व।’ खीक्‍का मङ्‍क सोलो मीस् बूल्स्चालो जोनाथनआ मूङ्‍कम् लाईस् हेम् जीस् मेक्सा बेई होक्सू।

३७ मूङ्‍क सोलो मीस् जोनाथनआ आप्क बेई हूप्साक थाऊपी तातेकाकप्का, जोनाथनआ बतो ओरोपीका, “खोङ्‌खोङ्, बेई आम् लाईस् हेम् जीस् मेक्सा तूये।

३८ दावा मन्चीते। नाम्‍ला कात्नते। दावा मते।” खीक्‍का मूङ्‍क सोलो मीचा मूङ्‍क बेई कपू, ना म्मालिकमी दोक्पी आत्‍ताना बाना।”

३९ खोदोलोई मूङ्‍कम् अर्थ क जोनाथनआ लो दाऊदआलोङाङ् छेत्चीक तूवा। मूङ्‍क सोलो मीचा क मान्छेईक तूवा।

४० खीक्‍का जोनाथनआ म्होप्मी जूम्‍लो मूङ्‍क सोलो मीस् पीयू, ना मूङ्‍क जूम्‍लो सहरपी खाईव लना आरेई मअ।

४१ खीक्‍का मूङ्‍क सोलो मीस् खालेताकप्का दाऊद लूङ्‍मी योऊमेर हेम्‍लाम्पा लत्‍ताना लखे मन्चीना सूक्छेम् कूम्चीना जोनाथन सेवा छअ। खीक्‍का खचा ईल्पोआ आर्को चूम्मा मील, ना नीप्पोङ् खापा। दाऊदमी सानीवापीक पीर जोनाथनमीप्का दूङ् देतो तूवा।

४२ खीक्‍काना जोनाथनआ दाऊद ओरोलअ, “खाऊमा-खासेर्मापी खात्व, ऊदोईपीक्यालो काचा नीप्पोआ ईल्पोआ बीन्‍नीपापी योबोरोबूम् नीङ्पी बूम्-बूम् छूम्चाम् लागी बाचा मस्क तूये। योबोरोबू आम् रापी लो ओरापीलो, खीक्‍का आम् छामाईचीम् लो ओ छामाईचीम्‍लो रापी दोस्का-दोस्का सम्मोम् लागी साक्छी छूये।” खीक्‍काना दाऊद खालेता, ना जोनाथन क सहरपी आत्‍ता।

दाऊद नोबपी जूकाना खाताक

२१

दाऊद नोबपी तूवाक अहीमेलेक पूजारीम दोक्पी खाता। अहीमेलेकआ दाऊद तूप्लो ख म्कीम्मा योक्सा ना ओरोपीका, “आन् ऊदोई आम् हाल्‍ला ताकई? ऊदोई आम् साथपी आस्सो मान्तूकई?”

२ खोदोलो दाऊदआ अहीमेलेक ओरोलअ, “कोङ् होङाबूम् हुकुम तातूना तोक तूये। खसा आरेईमोक लक्मी तोक्पी अथवा मूङ्‍क हुकुम ऊई पीम् रीङ् कोङा आस्सो ईम् नईनो। कोङा ओ मीस्ची ईबूम् विशेष थाऊपी कोङ् तूपोनीव पीकोना पीकोक तूये।

३ हन्‍ना आम्पी ऊचीई तूये? कोङ् ङाची सबेई अथवा आना देत्‍तोई तय खोन्तोदीङ् पीयोव।”

४ खोदोलोई पूजारीआ दाऊद ओरोलअ, “ओपी बीन्‍नीपा सबेईने मान्तू। चारेई मम्पा पवित्र सबेईङाङ् तूये; मूङ्‍क आम् सोलो मीस् मीम्छास्का ईम्साक मान्तूदोक आना मूङ्‍क सबेई खाईम् दूर।”

५ खोदोलो दाऊदआ पूजारी ओरोलना ङरी आन्‍नू, “ओ मीस् विशेष लक्पी खात्लो कोङा खस् मीम्छास्का ईदेप् ईम् हाल्‍लोसो मान्पीङाचीक तूये। साधारण लक्पी खातोलोङ् ओ मीस् शुद्ध छूदोक ङ्‍क तोङ्‍क विशेष लक्पी खातोलोन् दूङ्सार शुद्ध छूये!”

६ मूङ्‍कपी पवित्र सबेई बाहेक बीन्‍नीपा सबेई मान्तूकसा पूजारीआ दाऊद मूङ्‍क चारेई मम्पा सबेई पीयू; मूङ्‍क पवित्र सबेई योबोरोबूम् लाईस्पीका लाईम्पा तूवा, ना मूङ्‍क लेईङा मूङ्‍क सबेई आर्को ताजा सबेईआ बाईम्पा तूवा।

७ शाऊलमी सूसो मप्ची तूवाकपीक ईल्पो मीस्सो मूङ्‍क लेई मूङ्‍कपी योबोरोबूम् लाईस्पी अरेई छूवाना तूवा। मूङ्‍क मीस्मी नीङ् एदोमी दोएग तूवा, ना मूङ्‍क शाऊलमी गथालास् तूवाकपी खोलोप्का दूङ् देप्क तूवा।

८ खोदोलो दाऊदआ अहीमेलेक ओरोलअ, “ऊई आम्पी भाला अथवा दोप्सेल तूयेयो? ऊदोईपीक्यालो होङाबूम् लक् हायाम् जरूरी तूवाकसा कोङा दोप्सेल अथवा बीन्‍नीपा दोप्सेल बाईम् मान्तोङा।”

९ खोदोलो पूजारीआ ख ओरोपीकाना ङरी आन्‍नू, “एलाहमी बेँसीपी आना सेत्क पलिश्ती गोल्यतमी दोप्सेल ङ्‍कपी तूये। मूङ्‍क एपोदमी म्दोस्पी तेईपी रीम्पाना यूम्पा तूये। आना मूङ्‍क खाईम् लन्ची मईदोक खाईव। मादोक बीन्‍नीपा जूम्‍लो ङ्‍कपी मान्तू के।”

खोदोलो दाऊदआ ओरोपीका, “मूङ्‍क तोङ्‍क बीन्‍नीपा दोप्सेल मान्तू। कोङ् मूङ्‍कङ् पीयोव।”

दाऊद गातपी

१० मूङ्‍क लेई शाऊलपीका जूकाना दाऊद म्होप्मी लाम् कल्‍लू, ना गातपीक होङाबू आकीशमी दोक्पी खाता।

११ खोदोलोई आकीशमी म्सूसो मप्चा ख ओरोलची, “ओ छाप्कूवापीक दाऊद होङाबू ङ्‍कङ् के; खम् तोक्पी छम्तो खचा ओरोपीकाना छाम् लक तूवा:

‘शाऊलआ हबऊपीका दूङ्देतो मीस् मासेई मअ,

ना दाऊदआने लङ्‍खऊपीका दूङ्देतो मासेई मअ’।”

१२ मूङ्‍क रीङ् दाऊदआ म्सानीवापीङ् यूक्स्दीतू, ना ख गातपीक होङाबू आकीशपीका हायाम् कीसा।

१३ खन्सा दाऊद मूङ्‍कचीम् लाईस्पी बौलाहातोङ् मन्ची। खस् खोलोमी लाईस्पी मूल लाम्स्कोमी नीस्थला ऊची छाप्‍तो ना म्जूङ्‌गापी म्जययऊ लात्‍तो ख म्नीऊ मान्तूप्‍तोङ् मन्ची।

१४ खोदोलो आकीशआ म्सूसो मप्ची ओरोलची, “ङ्‍क मीस्‍ने बौलाहाई रईछ। आन्‍ना ऊदोई मूङ्‍क ओ दोक्पी बाईचाईनूम्?

१५ ऊई ओपी बौलाहाचीम् खान्चयो तूनाई, आन्‍ना कोङ् दूक्पीम् लागी मूङ्‍क ओ दोक्पी तात्चाईनूम्? ऊई कोङा ङ्‍क तोङ्‍क मीस्यो ओ खीम्पी यूमा?”

दाऊद अदुल्‍लामपी तूवाक लूबम्पी खाताक

२२

दाऊद गातपीका जूकाना अदुल्‍लामपी तूवाक लूबम्पी खाता। ङ्‍क रीङ् म्बूचा लो खोलोङ् म्खीम्पोस्चालो येन्चीकप्का खस् खम् दोक्पी खाता।

२ दूक्वापी छूक्ची, नोक्पी छूक्ची ना सम्तूक मान्छूक् मीस्ची गेबोगेबोः ४०० जाना खम् दोक्पी बात्ल छूवा, ना ख मूङ्‍कचीम् खची लाम्‍लछा छूवा।

३ मूङ्‍कपीका दाऊद मोआबपी तूवाक मिस्पापी खाता, ना मोआबपीक होङाबू ओरोलअ, “नीनाम्माआ ओ लागी ऊई मय खूङ्‍क कोङा मान्छेईम् सम्मो सम्तूमा मीयोना ओ पा ओ मास् आम् दोक्पी पम्चीम्-रीम्चीम् पीचीव।”

४ ओरोना खसा म्पा-म्मास् मोआबपीक होङाबूम् दरबारपी होक्सीची, ना दाऊद म्होप्मी गढीपी तूवाक सम्मो खस् मूङ्‍कपीङ् तूवा।

५ खोदोलोई खारीबोपो गादआ दाऊद ओरोलअ, “आन् गढीपी तूनव। बरू यहूदापी खालेत्व।” खन्सा दाऊद हारेतपी तूवाक सोगोपी खाता।

शाऊलआ नोबपीक पूजारीस् सेत्चीक

६ दाऊद म्मीस्चीका हापी तूये पीम् रीङ् शाऊलआ येनू। खोदोलो शाऊल गिबापी तूवाक कोम्मी म्छोक्‍तो तूवाक झ्याउमी पऊ गोपी म्हूक्पी भाला लाप्ना तूवाचाक तूवा। खोदोलो खम् अधिकारीस् खोलोङ् खम् लीक् हेम्पी थोरेप्दीताक तूवा।

७ शाऊलआ म्होप्मी मीस् ओरोलची, “ऐ बेन्यामीनीचे, ओ रीङ् नम्‍लो येन्‍नूम्व। ऊई यिशैमी म्छाआ आन्‍नी खोलोङ् यीः लो वाचोसीखालो पीनीयो, अथवा आन्‍नी खोलोङ् हबऊमी लो ईक्चून्दूलूम्मीलो फौजमी सेनापति बानेई मईयाका पीक्नीना आन्‍ना आसा मईनूमयो?

८ ऊई खन्साङ्‍यो आन्‍नी खोलोआ ओ ऊल्‍लोङ्पी चूक्ची मनूम्? ओ छाआ यिशैमी म्छालो मिलाप मक आन्‍ना आसासो कोङ् मान्‍ईङानी। आन्‍नी तूनीकपीक आसासो ओ वास्ता मान्मनूम्, ओ छाआ ओ सूसो मप् ओ ऊल्‍लोङ्पी पोमीना एसे कोङ् आक्रमण मम् लागी मूङ्‍कसा चङोचोयोक रीङ् आन्‍ना कोङ् मान्‍ईङानी।”

९ खोदोलोई शाऊलमी अधिकारीस्का थोरेप्दीताक एदोमी दोएगआ ओरोपीका, “कोङा यिशैमी म्छा नोबपी अहीतूबमी म्छा अहीमेलेकमी दोक्पी बान्चाक तूऊ।

१० अहीमेलेकआ दाऊदमी पक्छेपी योबोरोबूपी चाई ङोकू। खीक्‍काना खसा चाम्दूम् लो पलिश्ती गोल्यतमी दोप्सेललो दाऊद पीयू।”

११ शाऊलआ दावाङ् नोबपीक पूजारीस् छूवाना सूसो मप् अहीमेलेक लो म्खीम्पोस्चीलो काछोमीची, ना खस् खोलोङ् होङाबूम् लाईस्पी ता।

१२ खीक्‍का शाऊलआ खस् ओरोलची, “ए अहीतूबमी म्छाङा, येन्व।”

खोदोलो खसा ओरोपीकाना ख ङरी आन्‍नू, “हई, ओ रोबूङा।”

१३ खीक्‍काना शाऊलआ ख ओरोलअ, “आन यिशैमी म्छालो तङाचीना ऊदोई ओ ऊल्‍लोङ्पी चूक्ली मचू? आना मूङ्‍क चाम्दूम् लो दोप्सेललोसो पीयू, खीक्‍का मूङ्‍कम् लागी नीनाम्मापी चाईसो ङोकू। खन्सा मूङ्‌क ओ ऊल्‍लोङ्पी पकाक तूये, ना ईनीम्बा खसा कोङ् सेईम् लागी चङोचोयोक तूये।”

१४ खोदोलो अहीमेलेकआ ख ओरोपीकाना ङरी आन्‍नू, “खोलोङ् आम्सूसो मप्ची तूकपी दाऊद तोङ्‍क भरोसा मम् खाईप् मीस्, होङाबूम् म्मोक्स्, अङ्गरक्षकचीम् कप्‍तान, आम् खीम्पी ईबूम् साम्दीलोक तूस्को तोक् दाऊद तोङ्‍क बीन्‍नीपा आसे तूनाई?

१५ ङ्‍क तोङ्‍क नाम्‍लापी खम् लागी नीनाम्मापी कोङा चाई ङोकूक एस्खेप्ङाङ् मा। ङ्‍क तोङ्‍क रीङ् ओपीका छूबूरीङ् तूनूव। कोङा आसा मूक तूये होङाबूआ कोङ् अथवा ओ खीम्पोस् दोस् तीयनो। ऊदोईपीक्यालो कोङा ङ्‍कम् तोक्पी ऊसो बूजेई मान्मङाक तूये।”

१६ खोदोलोई होङाबूआ ओरोपीका, “अहीमेलेक, आन् सेईम्ङा छूये। आन्ङाङ् मा आम् खीम्पोस्चीसो खोलोङ् सेईम् छूये।”

१७ खीक्‍का शाऊलआ म्दोक्पी थोरेप्दीताक अङ्गरक्षकची हेम् हीन्चीना ओरोपीका, “खात्नीना योबोरोबूम् पूजारीस् सेत्नूम्व। ऊदोईपीक्यालो मूङ्‍कस् दाऊदलो तङाक तूये। मूङ्‍क ईल्पो जूक्‍तीप् मीस् पीम् छेत्चीनासो खचा कोङ् मान्‍ईङा।”

खोदोलोई होङाबूम् सूसो मप्ची योबोरोबूम् पूजारीचीपी खची हूः थेईम् राजी मान्छू।

१८ खन्सा होङाबूआ एदोमी दोएग ओरोलअ, “ए दोएग, खात्ना पूजारीस् सेत्चीव।” खीक्‍काना एदोमी दोएगआ खाताना पूजारीस् सेत्ची, ना मूङ्‍क लेई खसा रेक्पोङ् ङाक्पो एपोद खाम्दीप् मीस् म्होप्मी हूःआङ् सेत्ची।

१९ खीक्‍का खसा पूजारीचीम् सहर नोबपीक खोलोङ् म्सोम्‍लोकतोदी दोप्सेलआ सेतू — वात्छा, मीम्छा, छाछामा, चूचू दूप्चाप् नूक्छा, पी-लूपी, मोकोक्‍ती, ना लूस्-छारा खोलोङ् सेतू।

२० खोदोलोई अहीमेलेकमी अबियाथार नीङ् मीचीक ईल्पो वात्छा म्छा क जूकाना दाऊदमी दोक्पी खाता।

२१ खीक्‍का शाऊलआ योबोरोबूम् पूजारीस् सेत्चीक खोलोङ् रीङ् खसा दाऊद ईयू।

२२ खीक्‍काना दाऊदआ ख ओरोलअ, “मूङ्‍क लेई एदोमी दोएग मूङ्‍कपी तूवा, ना मूङ्‍कसा शाऊल ओन्चोमा मीय पीम्ने कोङा छेतूक तूवा। ओ कारणआ आम् पाम् खोलोङ् म्खीम्पोस्ची सीम् बोक्सा।

२३ कीनव, आन् ङ्‍कपी कोङ्लोङ् तूवाव। आन् सेईम् लाम् मीचा कोङ्सो सेईम् लामोक तूये। आन् ङ्‍कपी कोङ्लो ऊसो छूनो।”

दाऊदआ कीलाह सहरमी रूसो मक

२३

पलिश्तीचा कीलाह सहरमी ऊल्‍लोङ्पी जूम्‍लूक् मस्‍ना खची खालापी तूवाक छीर्म् लूतेई मचचीक तूवा।

२ खूङ्‍क रीङ् दाऊदआ येन्कप्का खसा योबोरोबूपी ओरोपीकाना चाई लामू, “कोङा खातोना मूङ्‍क पलिश्तीस् आक्रमण मम्यो मान्मम्यो?”

खोदोलो योबोरोबूआ ख ओरोपीकाना ङरी आन्‍नू, “खात्ना मूङ्‍कस् आक्रमण मव, ना कीलाह सहर बाचेईमव।”

३ खोदोलोई दाऊदमी मीचा ख ओरोलची, “मोरोङ् ङ्‍क यहूदापी केई हायाम् ई कीम् लचाईक तूये, जन् कीलाहपी पलिश्ती फौजचीम् ऊल्‍लोङ्पी जूम्‍लूक् मयाम्दोन् ई हालत ऊई छूये होला!”

४ खीक्‍का दाऊदआ होसोङ् ऊलाम् योबोरोबूपी चाई लामू। खोदोलो योबोरोबूआ ख ओरोपीकाना ङरी आन्‍नू, “कीलाहपी खात्व। खीक्‍का कोङा पलिश्तीस् आम् हूक्पी पीयान्के।”

५ खन्सा दाऊद म्मीस्चीका कीलाहपी खाता, ना पलिश्तीस्का जूम्‍लूक् मची। खीक्‍का खचा पलिश्तीचीम् खची पी-लूपी खाईची, ना खस् ओरोसर्प् मासेई मची। ओरोना दाऊदआ कीलाहपी तूप् मीस् लेन्चामीची।

शाऊलआ दाऊद लाम्क

६ अहीमेलेकमी म्छा अबियाथार कीलाहपी तूवाक दाऊदमी दोक्पी जूकाना खातालो खसा एपोद म्साथपी खाईना खाताक तूवा।

७ दाऊद कीलाहपी खाताक तूये पीकाना हेप् मीचा शाऊल ईची, खीक्‍का शाऊलआ ओरोपीका, “नीनाम्माआ मूङ्‍क कोङ् ओ हूक्पी मीयोपोक रईछ, ऊदोईपीक्यालो सुरक्षित लाम्स्कोलोक, पर्खालआ राम्पा सहरपी वोङाना मूङ्‍कसा म्होपा म्होप्ङा छीन्चीक तूये।”

८ खीक्‍का शाऊलआ खोलोङ् म्होप्मी सेनास् कीलाह आक्रमण मनूम्ना दाऊद म्मीस्चीका ऊरानूम्व लचीना आरेई मची।

९ खीक्‍का खम् ऊल्‍लोङ्पी शाऊलआ जाल मकम् तोक्पी दाऊदआ तूम् तकप्का खसा अबियाथार पूजारी एपोद बाईव लना आरेई मअ।

१० खीक्‍का खसा ओरोपीकाना वाङोम् मअ, “ए योबोरोबू इस्राएलपीक नीनाम्माङा, शाऊल कीलाहपी बानाना ओ कारणआ मूङ्‍क सहर मासेई मम् मीन्ताम् मचयक तूये पीम् रीदाम् आम् सूसो मप्‍आ येन्क तूये।

११ ऊई कीलाह सहरपी तूप् मीचा कोङ् शाऊलमी हूक्पी सूम्पेई मीयोयो? ऊई कोङा येनूक तोङ्नाङ् शाऊल आछीयाङ् बानेयो? योबोरोबू इस्राएलपीक नीनाम्माङा, कोङा आन् बीन्ती मीयान्, आम् सूसो मप् खोलोङ् ईव।”

योबोरोबूआ ओरोपीकाना ख ङरी आन्‍नू, “एई आछीयाङ्, मूङ्‍क बाने।”

१२ होसोङ् दाऊदआ ख ओरोपीकाना तत्‍तू, “ऊई कीलाह सहरपी तूप् मीचा कोङ् ओ मीस्चीका शाऊलमी हूक्पी सूम्पेई मोयोकयो?”

खोदोलो योबोरोबूआ ओरोपीकाना ख ङरी आन्‍नू, “एई आछीयाङ्, खचा खोरोङ् मईची।”

१३ खन्सा दाऊदआ म्होप्मी गेबोगेबो ६०० जाना मीस् खाईना दावा कीलाह होक्सीना खालेता, ना ईक् थाऊपीका आर्को थाऊपी गूमेई छूवातीता। दाऊद कीलाहपीका जूकाना खाताक तूये पीम् रीदाम् शाऊलआ येन्कप्का ख मूङ्‍कपी मान्खाई।

१४ दाऊद गोङ्‍रूत्खाप्-थाम्पूपीक गढी होम्पी लो मरुभूमिम् कोम् होम्पीलो फल्तीता, ना शाऊलआ ख लेई पीच्‍ची लाम्दोङू। खोदोलोई नीनाम्माआ दाऊद खम् हूक्पी सूम्पेई मान्म।

१५ दाऊद जीपपी तूवाक मरुभूमिम् होरेशपी तूवालो शाऊल ख सेईम् लागी लत्‍ताना बानाक तूये पीम् रीङ् खसा तूम् तअ।

१६ खीक्‍का शाऊलमी म्छा जोनाथन मूङ्‍कपी ख तूप्स् ता, ना ख नीनाम्मापी राःरा तोम् लागी उत्साहा पीयू।

१७ खीक्‍का खसा ओरोपीका, “कीनव, ओ पा शाऊलमी हूआ आन् पत्नोके। आन् इस्राएलपीक होङाबू छूये, ना कोङ् क आम् गोपी दोस्रो दर्जापी छूवो। ओ पा शाऊलआसो ङ्‍क रीङ् छेत्‍त।”

१८ मूङ्‍क नीप्पोआ योबोरोबूम् लाईस्पी बाचा मची। खीक्‍काना जोनाथन क म्खीम् आत्‍ता, खोदोलोई दाऊद होरेशपीङ् तूवा।

१९ शाऊल गिबापी तूवालो जीपपी तूप् मीचा ख ओरोपीकाना ङ्‍क रीदाम् येईमीची, “केईका येनूम्काक तूये, दाऊद यशीमोनमी योऊमेर हेम्पीक हकीलामी कोम्पी तूक होरेशमी गढी होम्पी सूल्न्दीयान्चीक तूये।

२० हन्‍ना आना हादेई लन्ची मय खोदोलो आन् दाली यूवाव, ना ख लाम्ना आम् हूक्पी मीम्पीम् जीम्मा ओखीम् छूये।”

२१ खोदोलो शाऊलआ ओरोपीका, “योबोरोबूआ आन्‍नी आसीक् पीयानीव, ऊदोईपीक्यालो आन्‍ना ओ वास्ता मईनूम्।

२२ हन्‍ना खात्नीना बीन्‍नीपा तयारी मनूम्व, ना मूङ्‍क हापी तूये खीक्‍का आसाई मूङ्‍क तअ खूङ्‍क नम्‍लो पत्‍ता मनूम्व। मूङ्‍क सानीवा ईप् तूये पीम् कोङा येनूक तूये।

२३ मूङ्‍क हाक थाऊपीई सून्ल्चीक तूये खूङ्‍क पत्‍ता मनूम्व, ना पक्‍का रीदाम् ओ दोक्पी तात्नूम्व। खीक्‍का कोङ् आन्‍नीस्का खातोके। मूङ्‍क ङ्‍क छाप्कूवापी तूक सम्मो यहूदाम् खलकचीम् ई-ईल्पोम् दोक्पी खाईम्ना लाम्बोक्स्दोसो कोङा मूङ्‍क लामूलातो।”

२४ खस् दावा शाऊलपीका लाईस्पी जीपपी खाता। खोदोलो दाऊद म्होप्मी मीस्चीका यशीमोनमी योऊमेर हेम्पी तूवाक अराबाम् माओनपीक मरुभूमिपी तूवा।

२५ खीक्‍का शाऊलआ म्होप्मी मीस्चीका दाऊद लाम् थालेई मची। खूङ्‍क रीङ् दाऊदआ तूम् तकप्का दाम्‍रो हेम् खाता ना यशीमोनमी योऊमेर हेम्पी तूवाक माओनपीक मरुभूमिपी तूम् थालेई मअ। मूङ्‍क शाऊलआ तूम् तकप्का ख दाऊद लाम्स् माओनमी गोङ्‍रूत्खाप्-थाम्पू हेम् खाता।

२६ शाऊल कोम्मी नाक्‍का हेम् ना दाऊद म्होप्मी मीस्चीका कोम्मी एक्साका हेम्पी छूवा। खोदोलो दाऊदआ म्होप्मी मीस्चीका जूम्ना खाईम् लागी कोशिश मचक तूवा। खीक्‍का शाऊल म्होप्मी मीस्चीका ख लाम् लागी जन् खची दोक्पी बाना,

२७ खोदोलो ईल्पो रीदाम् पोक्‍आ शाऊलमी दोक्पी ओरोपीकाना रीदाम् तातू, “दावा बान्व। ऊदोईपीक्यालो पलिश्तीचा छाप्कूवा लूतेई मचयस्क तूये।”

२८ खीक्‍काना शाऊलआ दाऊद खेदा मम् होक्सीना पलिश्तीस्का जूम्‍लूक् मम् लागी आत्‍ताना बाना। खन्सा मूङ्‍क थाऊमी नीङ् सेला-हामालेकोथc मीयची।

२९ मूङ्‍कपीका दाऊद म्थोम्‍ला सप्ना एन-गदीमी गढीपी तूम् थालेई मअ।

c 

२३:२८ सेला-हामालेकोथ मी अर्थ छूतेई मप् छीलूमा के।

दाऊदआ शाऊलमी रीराम लेत्दीत्क

२४

शाऊलआ पलिश्तीस् खेदा मस्‍ना आत्‍ताकप्का दाऊद एन-गदीमी मरुभूमिपी तूये पीम् खसा येनू।

२ खन्सा शाऊलआ खोलोङ् इस्राएलपीका सोकाक ३,००० जाना मीस् खाईना दाऊद लो म्मीस्लो लाम्स् बूक्स्-दाम्रो मीचीक होम्पी खाता।

३ मूङ्‍कपी लाम्मी दोहोम्पी लूस्मी गथा तूवाक थाऊपी शाऊल तालाता; मूङ्‍कम् दोक्पी ईबूम् लूबम् तूवा। शाऊल मूङ्‍क लूबम्मी गोपी साप्लो तूम् लागी वोङा। मूङ्‍क लूबम्मी नाक्‍का कूनापी दाऊद म्होप्मी मीस्चीका सूल्न्चीना तूवाचाक तूवा।

४ खोदोलो दाऊदमी मीचा ख ओरोलची, “ओदोलो आम् लागी मौका तूये! एसेक लेई योबोरोबूआ आन् ओरो लईचाईक तूये, ‘कोङा आम् साछीमी आम् हूक्पी पीन्‍नाक तूये, ना आना ऊई मीने खूङ्‍क तोङ्‍ङा मम् दूर’।” खीक्‍काना दाऊदआ वाताम् खाताना शाऊलमी जेलेम्माम् ईक्थलाक म्छो कीप्पू।

५ खोदोलोई खसा शाऊलमी जेलेम्माम् ईक्थलाक म्छो कीप्कपी ख म्सानीवा चाईसा।

६ खीक्‍का दाऊदआ म्होप्मी मीस् ओरोलची, “कोङा ओ होप्मी मालिक, ना योबोरोबूम् अभिषेक मम्पा मीस्मी हानी मम् रीङ् ओपीका हाल्‍लोसो छूनूनव! ऊदोईपीक्यालो ख योबोरोबूम् अभिषेक मम्पा मीस् तूये।”

७ खन्सा दाऊदआ म्होप्मी मीस् राङ्ची, ना होङाबूम् ऊसो हानी मम् मान्पीची। खीक्‍का शाऊल पकाना मूङ्‍क लूबम् होक्सी ना म्होप्मी लाम् कल्‍लू।

८ खीक्‍काना दाऊद मूङ्‍क लूबम्पीका पाखा लत्‍ता, ना शाऊल ओरोलअ, “ए ओ रोबू होङाबूङा।” शाऊलआ म्दोस् हेम् आन्चीना खोङ्लो खसा बोहोपू कूम्चीना शाऊल सेवा छअ।

९ खोदोलो दाऊदआ ओरोपीका, “मीचा ‘दाऊदआ आन् हानी मम् पीके’ पीक्ना पीक्लो आना ऊदोई खची रीङ् येन?

१० एसेक लेई आना आम् होपाङ् तखीक तूये, आन् लूबम् गोपी योबोरोबूआ ओ हूक्पी सूम्पेईमीयोक तूवा। हेप्पा आन् सेईम् लागी कोङ् करसो तीयोक तूवा, खोदोलोई कोङा आन् ऊसो मान्ममो लेन्दीन्‍ना, ना कोङा ओरोपीको, ‘कोङा ओ हूः ओ मालिकमी ऊल्‍लोङ्पी थेईम् दूरोनो, ऊदोईपीक्यालो खन् योबोरोबूम् अभिषेक मम्पा मीस् तूये।’

११ खोङ्व, ए ओ पाङा, ङ्‍क ओ हूक्पी तूक आम् तेईमी म्छो खोङ्व! कोङा मूङ्‍क कीपू, खोदोलोई कोङा आन् मान्सेन्‍ना। ङ्‍कलाम्पाङ् आना छेत्‍व, कोङा आम् ऊल्‍लोङ्पी उपद्र अथवा दोका पीम् सानीवा मूक मान्तू। कोङा आम्मी ऊसो मान्‍नप् मूक मान्तू, खोरोदोसो आनान् कोङ् सेईम् लागी खेदा मोयो।

१२ योबोरोबूआ ईची रापी नीया मीयापाचीनूव। आना ओ ऊल्‍लोङ्पी मक रई लक्मी म्फाई योबोरोबूआ आम्पी लाप्नूव। खोदोलोई कोङान् आम् ऊल्‍लोङ्पी हाल्‍लोसो ओ हूः थेतोनो।

१३ केछे सून्मापूका पथचीक रीङ्‌ङा तूये, ‘रईआ रईङा वात।’ खन्सा कोङा ओ हूः आम् ऊल्‍लोङ्पी हाल्‍लोसो थेतोनो।

१४ “इस्राएलपीक होङाबू आस्मी ऊल्‍लोङ्पीई लत्‍ताना ताक तूये? आना आसे खेदा मचयक तूये? ईबूम् सीयाखात्क खेप्यो? ईबूम् चीकीप्पायो?

१५ योबोरोबूङ् ई नीया मप् तूये, ना खसाङ् ईची रापी फैसला मीपीची। कोङ् ऊम् कारणआई जूकोचोयोक तूये, योबोरोबूआ ङ्‍कम् तोक्पी मीन्ताम् मनूव। ओ लागी योबोरोबूआङ् नीया मनूना आम् हूक्पीका कोङ् लेन्चामीयोनूव।”

१६ दाऊद नेईम् याताकप्का शाऊलआ ओरोपीका, “ऊई मूङ्‍क आन्ङायो, ओ छा दाऊद?” खीक्‍का ख खापा।

१७ खोदोलो शाऊलआ ओरोपीका, “आन् ओपीका दूङ् धर्मी मीस् रईछ। आना ओपी नप् वोर्वा खोमक तूये, खोदोलोई कोङा क आम्पी रई वोर्वा खोमूक तूये।

१८ आना मालोङ् ओपी मक नप् लक्मी तोक्पी पअ। योबोरोबूआ कोङ् आम् हूक्पी सूम्पेई मीयोक तूवा, खोदोलोई आना कोङ् मान्सेईङा।

१९ हेप् मीचा म्साछीमी छीप्पना मूङ्‍क सेसेर् खाईम् पीययो? खन्सा एसेक लेई आना ओपी मक लक्पी योबोरोबूआ आन् नप् पूनाऊनी पीयानूव।

२० हन्‍ना कोङा ङ्‍क तूम् तूऊ, आन् आछीयाङ् होङाबू छूये। आना चारखम् तोक्सलो इस्राएल छाप्कूवाआ उन्‍नती मय।

२१ खन्सा योबोरोबूम् नीङ्पी पस्तूनचना आना पीकाते, ओ छामाई आना मासेई मईनो, ना ओ नीङ् ओ पाम् खीम्पोस्पीका मेतेई मईनो।”

२२ दाऊदआ शाऊललो पस्तून चअ, ना शाऊल म्खीम् आत्‍ता। खीक्‍का दाऊद क म्मीस्चीका खची गढीपी खाता।

शमूएल सीयाक

२५

शमूएल सीया, ना खोलोङ् इस्राएल खम् लागी तूनीवा मस् ता, खीक्‍का ख रामापी म्होप्मी खीम् दोक्पी तूवाक थाम्पूपी खूम्ची।

दाऊद, नाबाल ना अबीगेल

खीक्‍काना दाऊद माओनमी मरुभूमीपी यूवा।

२ माओनपीक ईल्पो मीस् तूवा, मूङ्‍कम् कर्मेलपी हायाम् देतो म्दाचाम् तूवा। मूङ्‍क हायाम् होङ्पोक् मीस् तूवा। मूङ्‍कम् ३,००० लूस् लो १,००० छारा लो तूवा। खोदोलो मूङ्‍कसा कर्मेलपी म्‍लूस्मी ऊन खक्चक तूवा।

३ मूङ्‍कम् नीङ् नाबाल तूवा, ना मूङ्‍कम् म्तोमाम् नीङ् अबीगेल तूवा। अबीगेल हायाम् ङालीनप् ना लूखूप्चीलोक मीम्छा तूवा। खोदोलोई मूङ्‍कम् म्तूप्पो क कालेब वंशपीक ईल्पो चदर्-चदर्‌क ना रई वोर्वालोक मीस् तूवा।

४ नाबालआ म्‍लूस्मी ऊन खक्चय पीम् रीङ् दाऊदआ मरुभूमिपी तूवालो येनू।

५ खीक्‍का दाऊदआ म्होप्मी ईक्पोङ् मीस् ओरोपीकाना पोक्स्ची, “कर्मेलपी खात्नीव, ना नाबाल लाम्नूम्ना ख ओ सेवाके लानूम्व।

६ खीक्‍का आन्‍ना ख ओरोलानूम्व, ‘आम्पी, आम् खीम्पोस्चीपी ना आम् साथपी तूक खोलोक थक्पी खाऊमा-खासेर्मा छूनूव। आना आम् लूस्मी ऊन खक्चय पीम् रीङ् कोङा येनू।

७ आम् गथालास् केईकाचीका ओन्तोतातो तूवालो केईका खस् दूक् मान्पीयूम्का। खस् कर्मेलपी तूवालोसो खचीम् ऊसो मान्मान्खा।

८ आना आम् होप्मी मीस् खोलोङ् तत्चीव, ना खचा आन् खोलोङ् रीङ् ईये। आना ओ मीस् सम्तूमा मीचीना स्वीकार मस्व, ऊदोईपीक्यालो एसेक लेई नप् लेई तूये, खीक्‍का आना आम् सूसो मप्ची लो आम् छा दाऊदलो ऊई पीम् दूर खूङ्‍क पीचीव’।”

९ खीक्‍का दाऊदमी मीस् खाताना दाऊदमी नीङ्पी नाबाल ङ्‍क रीदाम् ईची। खीक्‍काना खचा नाबालआ ङरी आईम् हूङ्ची।

१० नाबालआ दाऊदमी मीस् ओरोपीकाना ङरी आन्ची, “दाऊद आसे? ङ्‍क यिशैमी म्छा आसे? एसे-देसा ओरोसर्प् रोः खची मालिकमी दोक्पीका जूक्ना खाते।

११ कोङा ओ चाम् थक् लो काऊलो ना ओ लूस्मी ऊन खोक्चीम् लागी थीक्‍का मूक साः कोङा छेतोचीनोक मीस् ऊदोई पीमा?”

१२ खीक्‍का दाऊदमी मीस् आत्‍ताना खची लाम्‍लाम्पा खाता, ना दाऊद ङ्‍क खोलोङ् रीङ् ईची।

१३ खोदोलो दाऊदआ म्होप्मी मीस् ओरोलची, “खोलोआ आम्नी होप्-होप्मी दोप्सेल वेस्‍नूम्व।” खीक्‍का खचा खोलोआ खची होप्-होप्मी दोप्सेल वेस्ची, ना दाऊदआसो म्होप्मी दोप्सेल वेसू। गेबोगेबो ४०० जाना तोदी मीस् दाऊदमी दोस्-दोस् लाम्दूमा, ना बीन्‍नीपा २०० जाना क चूम्सोस् हूम् लागी मूङ्‍कपीङ् तूवा।

१४ नाबालमी ईल्पो म्सूसो मप्‍आ नाबालमी म्तोमा अबीगेल ओरोलअ, “दाऊदआ मरुभूमिपीका लखे मन्चीना ओखी मालिक सेवाके लोक्स् मीस् पोक्स्चीक तूवा, खोदोलोई खसान् मूङ्‍कचीम् खची साम्दीई कात्‍तू।

१५ खोदोलोई मूङ्‍क मीचा ओखीपी नप् वोर्वा मस्क तूवा, ना केईका दूक् मान्पीयीकाक तूवा, खीक्‍का केईका खस्का म्तेल्म्पी एक्सा-मेक्सा खातीकालोसो केईका ऊसो मान्मईकाक तूवा।

१६ केईका ओखी लूस् चारेई मस् खातीकालो खस् सेपा-लेपा ओखी लीक् हेम्पी पर्खाल तोङ्‌ना तूवा।

१७ हन्‍ना आना ऊई मम् छूये खूङ्‍क नम्‍लो मीन्ताम् मव, ऊदोईपीक्यालो ई मालिकपी लो खोलोङ् खम् खीम्पोस्पीलो आछीयाङ् पीलूलूम्खाम् ताचाये। ख हायाम् रई मीस् तूये, खीक्‍का खलोन् रीङ् मम्सो फाइदा मान्तू।”

१८ खन्सा अबीगेलआ दावा २०० सबेई, नीस् मशक दाखमद्य, काटकुट मम्पाना बानेई मम्पा ङाची लूस्, रेक् पाथी ङम्पा छीर्म्, १०० जूम्पा नाम्पी बम्पा वाचोसी, ना नाम्पी बम्पा २०० अञ्जीरमी म्चो मोकोक्‍तीचीम् थेम्पी चूप्सू।

१९ खीक्‍का खसा म्सूसो मप्ची ओरोलची, “आन्‍नी लाईस्-लाईस् खात्नीव, ना कोङ् आम्नी दोस्-दोस् बानोके।” खोदोलोई खसा म्तूप्पो क मूङ्‍कम् तोक्पी ऊसो मान्लोक तूवा।

२० ख मोकोक्‍ती थेम्पी वोङाना कोम्मी रालाम्पा तूवाक लाम्‍लाम्पा खात्चालो दाऊदसो म्होप्मी मीस्चीका ख हेम् दाली यूवाचाक तूवा, ना अबीगेलआ खस् छीप्ची।

२१ दाऊदआ मालोङ् ओरोपीकाक तूवा, “मरुभूमिपी ऊसो मान्माम्खाम्मीना हायाम् नम्‍लोना मूङ्‍क मीस्मी दाचाम्मी चोलोगूलो मीम्पीम्पा ऊनाऊ छूवा। ऊदोईपीक्यालो मूङ्‍कसा नप्मी फाईपी कोङ् रई मोक तूये।

२२ देसा देत्छा सम्मो मूङ्‍कलो तूप् ईल्पोमान्दी वात्छास् कोङा सेतोचीनोदोक, नीनाम्माआ कोङ्सो मूङ्‍क तोङ्नाङ् मोनूव, अथवा मूङ्‍कपीकासो दूङ् सार मोनूव।”

२३ अबीगेलआ दाऊद तकप्का ख दावा म्मोकोक्‍ती थेम्पीका लत्‍ता, ना दाऊदमी लाईस्पी कूम्चीना बोहोपू सूपोम् मअ।

२४ खीक्‍का खम् लोदोपू कूम्चीना सेवा छोक्‍तो ओरोपीका, “ए ओ रोबूङा, मूङ्‍क दोस् ओपीङ् तान्‍नूव। ए होदूवा, कोङ् आम् रोःमे जीस् नेईम् पीयोव; आम् रोःमेम् रीङ् येन्व।

२५ ए होदूवा, आना मूङ्‍क रई मीस् नाबालमी वास्ता मनव। मूङ्‍कम् नीङ् ऊतोङ्‍कई तूये, मूङ्‍कसो मोन्तोङ्‍कङ् तूये। मूङ्‍कम् नीङ्मी अर्थ ‘मूर्ख’ के, ना मूङ्‍कम् वोर्वासो मूर्खम् तोङ्‍कङ् तूये। ए होदूवा, आना पोक्स्चीक मीस् कोङा मान्तोन्खाङा।

२६ “हन्‍ना मीस् सेईम्पीका लो बदला लाम्पीकालो आन् योबोरोबूआ रापाक तूये। लेईप्चाप् योबोरोबूम् नीङ्पी लो आम् रीराममी नीङ्पीलो कोङा पस्तून चोयोना पीको, आम् साछीमीचीम् लो आन् सेईम् लन्ची मप्चीम्‍लो दोसा नाबालमी तोङ्‍कङ् छूनूव।

२७ कोङ् आम् रोःमेआ तातूक हूक्छो ङ्‍कपी तूये। आना आम् हक् गोपी तूप् सोलो मीस् मूङ्‍क पीव।

२८ ए ओ मालिकङा, कोङा रई लक् मूकपी कोङ् आम् सूसो मप् छेमा पीयोव। योबोरोबूआ आम् वंश दोस्का-दोस्का सम्मो लेन्चामीय, ऊदोईपीक्यालो आना योबोरोबूमीङ् जूम्‍लूक् मय। आन् लेत्चाईक सम्मो आना ऊसो मोन्तोङ्‍क रई लक् मईनो।

२९ हेप् मीचा आन् खेदा मम् लामे ना सेईम् लाम्दोक योबोरोबू आम् नीनाम्माआ आम् रीराम हायाम् दाम् ताईप् दाचाम् तोङ्ना सम्सूरना यूक्स। खोदोलोई आम् साछीमीस् क खसा घुयेँत्रपी यूक्साम्ना होक्साम्क लूङ्‍ तोङ्ना होक्सची।

३० योबोरोबूआ आन् पीयाक खोलोङ् यादे पूरा मईना आन् इस्राएलपीक चारतोप् बानेई मईकप्का,

३१ आना मीस् सेत्कसा ना आम् होप्मी लागी बदला लाप्कसा आन् आम् होप्मी लागी सानीवा चाईम् कारण बीन्‍नीपा ऊसो छूनो। मूङ्‍क नाम्‍लापी योबोरोबूआ आम् उन्‍नती मईलो कोङ् आम् सूसो मप्सो मीनोव।”

३२ खोदोलो दाऊदआ अबीगेल ओरोलअ, “योबोरोबू इस्राएलपीक नीनाम्माम् सायोचोङ्मा छूनूव; खसा एसे कोङ्लो तूम्खास् आन्‍नी पोक्सानी।

३३ लूखूप्चीलोक आम् मीन्ताम्मी लागी नीनाम्माआ आन् आसीक् पीयानूव! एसे आना कोङ् मीस् सेईम्पीका लो बदला लाम् दोस्पीकालो जगेईमोक तूये।

३४ ऊदोईपीक्यालो आन् हानी मम्पीका जगेईमप् इस्राएलपीक नीनाम्मा लेईप्चाप् योबोरोबूम् नीङ्पी पस्तून चोयोना कोङा पीको, आन् कोङ् तूप्स् दावा मान्बान्‍नावादोक नाबालमी खीम्पोस्पीक वात्छा ईल्पोसो देत्छा सम्मो मान्लेन्चावा।”

३५ खीक्‍काना अबीगेलआ खम् लागी पीकाना तात्क हूक्छो दाऊदआ लापू, ना ओरोपीका, “खाऊमा-खासेर्मालो आम् खीम् आत्‍ताव। कोङा आम् रीङ् येनूक तूये, ना आना बीन्ती मक तोङ्‍नाङ् कोङा मूयो।”

३६ खीक्‍का अबीगेल म्खीम्पी आत्‍ताना तालो नाबालआ क खीम्पी होङाबू पीम् खाईप् खाल्क देप् चाम्दूम् फोक्स्क खसा तअ। खीक्‍का नाबाल हायाम् म्सानीवा चानना मद्यआ सेत्छोक्स्क तूवा। ख हायाम् मद्यआ सेत्छोक्स्कसा म्तोमाआ ख म्देसा सम्मो ऊसो येईमान्मी।

३७ खीक्‍का म्देसा देत्छा मद्यआ सेईम् होक्सीकप्का अबीगेलआ नाबाल खोलोङ् रीङ् येईमीलो मूङ्‍कम् चऊ तोम् होक्सी ना मूङ्‍क लूङ् तोङ्‍क छूवाखाता।

३८ ईक्पोङ् लेई दोस्पी योबोरोबूआ मूङ्‍क गकू, ना मूङ्‍क सीया।

३९ दाऊदआ नाबाल सीया पीम् रीङ् येन्कप्का खसा ओरोपीका, “नाबालआ ओ नीङ्‍ला कात्कसा ख दण्ड पीप् ना खम् म्सूसो मप्, कोङ् मान्‍नप् लक् मम्पीका जगेईमप् योबोरोबूम् सायोचोङ्मा छूनूव। नाबालआ मक रई लक् मूङ्‍कम् म्तोङ्पीङ् योबोरोबूआ लेत्छोक्स्क तूये।”

खीक्‍काना दाऊदआ अबीगेल म्तोमा छूम् लागी रीदाम् होक्सू।

४० खीक्‍का दाऊदमी सूसो मप्ची कर्मेलपी तूवाक अबीगेलमी दोक्पी खाताना ख ओरोलची, “दाऊदआ आन् म्तोमा बानेई मम् लागी केईका आम् लास् पोक्सीकाक तूये।”

४१ खोदोलो अबीगेल बोहोपू कूम्चीना सेवा छोक्‍तो ओरोपीका, “कोङ् खम् रोःमे के; ओ मालिकमी सूसो मम् ना खम् सूसो मप्चीम् लोङ् सम् लागी कोङ् तयार तूवो।”

४२ खीक्‍काना अबीगेल दावा थीक्‍का मन्ची, ना ङाक्पो म्सूसो मप् मीम्छास्का मोकोक्‍ती थेम्पी वोङाना रीदाम् ताईप् दाऊदमी मीस्चीम् साथपी खाता, ना दाऊदमी म्तोमा छूवा।

४३ दाऊदआ यिजरेलपीक अहीनोमलोसो सूर् मक तूवा। मूङ्‍क नीप्पो मीम्छाङ् दाऊदमी तोमा छूवा।

४४ मोन्तोलोङ् शाऊलआ म्मेकछा दाऊदमी म्तोमा मीकल क गल्‍लीमपी तूप् लेशमी वात्छा म्छा पल्तिएल पीदीत्क तूवा।

दाऊदआ शाऊलमी रीराम होसोङ् ऊसो मान्ममो लेत्दीत्क

२६

जीपपी तूप् हेप् मीस् गिबापी तूवाक शाऊलमी दोक्पी खाताना यशीमोन हेम् हीप्चीप् हकीलामी कोम्पी दाऊद सूल्न्चीक तूये पीकाना येईमीची।

२ खन्सा दाऊद लाम्स् खाईम् लागी शाऊलआ ३,००० सोकाक मीस् म्साथपी खाईचीना दावा जीपपी तूवाक मरुभूमिपी खाता।

३ यशीमोन हेम् हीप्चीप् हकीलामी कोम्मी दोक्पी तूवाक लाम्पीङ् खसा छाउनी बानेई मअ। खोदोलोई दाऊद क मरुभूमिपीङ् तूवा। खीक्‍का शाऊल ख मरुभूमीपी खेदा मम् लागी बानाक तूये पीम् येनूमोरो,

४ दाऊदआ चीवा मप् मीस् पोक्स्ची, ना शाऊल मूङ्‍कपी तालाताक तूये पीम् रीङ् तूम् तअ।

५ खीक्‍काना दाऊद दावा शाऊलआ छाउनी बानेईमक थाऊपी खाताना खोङ्लो खसा शाऊल लो म्सेनापति नेरमी वात्छा म्छा अबनेरलो ईम्स्चाक तअ। खीक्‍का शाऊल क लीक् हेम् लाम्पा म्सेनाचा ऊर्‌दीत्चीक छाउनी गोपी ईम्स्चाक तूवा।

६ खीक्‍का दाऊदआ हित्ती अहीमेलेक हेम् लो योआबमी म्नेछो सरूयाहमी वात्छा म्छा अबीशै हेम्‍लो हीन्चीना ओरोपीका, “शाऊलमी दोक्पी छाउनी गोपी कोङ्लो आसे खाते?”

खोदोलो अबीशैआ ङरी आत्ना ओरोपीका, “कोङ् खातो।”

७ खीक्‍का दाऊद लो अबीशैलो सेपा छाउनी गोपी वोङा। खोदोलो शाऊल म्भाला म्तोङ्‍को दोक्पी बोहोपी थूक्स्दीत्ना ईम्स्चाक छीप्ची। खीक्‍का अबनेर लो सेनालो क शाऊल लीक् हेम् लाम्पा ऊर्‌दीत्चीना ईम्स्चाक तूवा।

८ खोदोलो अबीशैआ दाऊद ओरोलअ, “नीनाम्माआ आम् साछीमी एसे आम् हूक्पी मीयापाक रईछ। मूङ्‍क भालाआ थूम्ना ऊलाम्पीङ् बोहोपू तीलीलीम्दीम् आज्ञा पीयोव। मूङ्‍क कोङा नीस् छेम् गोम्ङा बोक्स्‍नो।”

९ खोदोलोई दाऊदआ ख ओरोलअ, “होङाबू ऊसो मनव। योबोरोबूआ अभिषेक मक मीस्पी म्हूः थेईप् मीस् आसे दोस् मान्तूप् छूनाई?”

१० दाऊदआ होसोङ् ओरोपीका, “लेईप्चाप् योबोरोबूम् नीङ्पी पस्तून चोयोना कोङा पीको योबोरोबू म्होपाङ् ख सेत। मूङ्‍क म्काल ताईना म्होप्ङा सीये अथवा जूम्‍लूक् मस् खात्ना ख म्होङा मासेई छूये।

११ खोदोलोई कोङा योबोरोबूआ अभिषेक मक मीस्मी ऊल्‍लोङ्पी हाल्‍लोसो ओ हूः थेईम् बोनूनव। हन्‍ना मूङ्‍कम् म्तोङ्‍को दोक्पी तूक भाला लो काऊ यूम् चूम्‍लो खाईचूना खात्ची।”

१२ खीक्‍का दाऊदआ शाऊलमी म्तोङ्‍को दोक्पी तूवाक भाला लो काऊ यूम् चूम्‍लो खाईयू, ना खस् खालेता। खोदोलो छाउनीपीक खोलोङ् फौज ईम्स्चाक तूवा। खस् आसासो मान्तोन्खास्क तूवा, खस् आसासो तूम् मान्तोक्स्क तूवा, ना आस्सो मान्थीन्पोक तूवा। खस् योबोरोबूआ पोक्स्क ईम्पी मोजना ईम्स्चाक तूवा।

१३ खीक्‍काना दाऊद आर्को हेम् खाताना छूबूरीपा तूवाक कोम्मी म्छोक्पी थोरेपा। खोदोलो खची रापी क हायाम् देप् खाली थाऊ तूवा।

१४ खीक्‍का दाऊदआ सेना लो नेरमी म्छा अबनेरलो हायाम् सोतो ओरोलची, “अबनेर, कोङ् ङरी आनोव।”

खोदोलो अबनेरआ ख ओरोपीकाना ङरी आन्‍नू, “होङाबू दाम्दीक्‍तो काछोक् आन् आसे?”

१५ खोदोलो दाऊदआ अबनेर ओरोलअ, “ऊई आन् वात्छा मीस् मायो? ऊई इस्राएलपी आन् तोङ्‍क बीन्‍नीपा मीस् तूयेयो? आना ऊदोई आम् होप्मी रोबू होङाबूम् रूसो मान्मन्‍नाकई? आम् रोबू होङाबू सेईम् लागी ईल्पो मीस् ताक तूवा।

१६ ङ्‍कन् नप् मान्छूक तूये। लेईप्चाप् योबोरोबूम् नीङ्पी पस्तून चोयोना कोङा पीको आन्‍नी आछीयाङ् सेईम् खाल्क तूनी, ऊदोईपीक्यालो आन्‍ना आम्नी होप्मी मालिक, योबोरोबूआ अभिषेक मक मीस्मी रूसो मान्मन्‍नी। खोङ्‌नूम्खोङ्, खम् तोङ्‍को दोक्पीक भाला लो काऊ यूम् चूम्‍लो हाकई?”

१७ खीक्‍का शाऊलआ दाऊदमी साल्म् छेत्ना ओरोपीका, “ऊई आन्ङायो, ओ छा दाऊद?”

खोदोलो दाऊदआ ओरोपीका, “ए ओ रोबू होङाबूङा, एई कोङ्‌ङा के।”

१८ ओ रोबूआ कोङ् आम् सूसो मप् ऊदोई खेदा मोयो? कोङा ऊई मूक तूनाई? कोङा ऊई मान्‍नप् लक् मूनाई कोङ् दोसी छूवोक तूये?

१९ ए ओ रोबू होङाबूङा, ओ रीङ् नम्‍लोना येन्व। योबोरोबूआङ् आन् ओ ऊल्‍लोङ् मम् लागी चप्साकदोक ङ्‍क ईबूम् चाचोदाम् खसाङ् ग्रहण मनूव। खोदोलोई मीचा ङ्‍क मस्कदोक योबोरोबूम् लाईस्पी मूङ्‍कचा साराप् तचीनूव। एसे मूङ्‍कचा कोङ् योबोरोबूम् हक् गोपीका लातोतोना कोङ् ओरोलोक तूये, ‘खात्व, ना बीन्‍नीपा देऊताचीम् सूसो मव।’

२० हन्‍ना योबोरोबूम् लाईस्पीका हायाम् छूबूरीपी कोङ् सीम् पीयोनव। इस्राएलपीक होङाबू कोम् होम्पी चेत्चेरेम् छोऊ लामाम्क तोङ्ना ईबूम् चीकीप्पा लाम् लागी लत्‍ताना बानाक तूये।”

२१ खोदोलो शाऊलआ ख ओरोपीकाना ङरी आन्‍नू, “कोङा मोऊ मूक तूये। ए ओ छा दाऊदङा, आन् आत्‍ताना बान्व। एसेक लेई आना ओ सोम् हायाम् साम्‍दीखालोक मीन्‍नू, हन्‍ना कोङा आन् हाल्‍लोसो सेईयान्‍नो। कोङ् मूर्ख छूवो, कोङा हायाम् देप् गल्ती मूऊ।”

२२ दाऊदआ ख ओरोपीकाना ङरी आन्‍नू, “होङाबूम् भाला ङ्‍कपी तूये। ईल्पो आम् मीस् बान्‍नूना मूङ्‍क खाईनूव।

२३ योबोरोबूआ खोलोङ् मीस् खची धार्मिकतापी ना खस् विश्‍वास मम् खाईप् तूकम् लागी पूनाऊनी पीयची। योबोरोबूआ एसे आन् ओ हूक्पी पीयोक तूवा, खोदोलोई योबोरोबूआ अभिषेक मक मीस्पी कोङा ओ हूः थेईम् इन्कार मूऊ।

२४ कोङा आम् रीराम हायाम् साम्‍दीखालोक मीनूक तोङ्नाङ् योबोरोबूआ ओ रीरामसो हायाम् साम्‍दीखालोक मीन्‍नूव, ना कोङ् खोलोङ् नीछीमापीका छुटकारा मोनूव।”

२५ खीक्‍का शाऊलआ दाऊद ओरोलअ, “ए ओ छा दाऊदङा, आसीक् आम्पी तान्‍नूव। आना देप्-देप् लक् मय, ना आन् खोलोप्का कोक्से।”

खीक्‍काना दाऊदआ म्होप्मी लाम् कल्‍लू, ना शाऊल क म्खीम् आत्‍ता।

दाऊद पलिश्तीचीम् रापी

२७

दाऊदआ ङ्‍क तोङ्‍क मीन्ताम् मअ, “ऊलेईना ऊलेईने शाऊलआ कोङ् सेतो। खन्सा पलिश्तीचीम् इलाकापी जूम्‍ना खाईम् ओ लागी दूङ् नप् छूये। खीक्‍का इस्राएलमी खोलोङ् थाऊपी शाऊलआ कोङ् लाम् होक्सीय, ना कोङ् खम् हूक्पीका ऊम्केई छूवो।”

२ खन्सा दाऊद म्होप्मी ६०० जाना मीस्चीका रीम् कचीना गातपीक होङाबू माओकमी म्छा आकीशमी दोक्पी खाता।

३ दाऊदआ म्साथपी तूवाक म्होप्मी मीस् खची खीम्पोस्चीका, खीक्‍का नीप्पो म्तोमास्, यिजरेलपीक अहीनोम लो नाबाल सीयाना लोमेवा छूवाक कर्मेलपीक अबीगेललो खाईना आकीशलो गातपी तूम् थालेई मअ।

४ दाऊद गातपी जूकाना खाताक तूये पीम् शाऊलआ येनू, खीक्‍का खसा दाऊद लाम् होक्सी।

५ दाऊदआ आकीश ओरोलअ, “आम् सम्तूमा ओपी तूदोक आम् छाप्कूवापीक ईबूम् तेल्पी तूम् लागी कोङ् थाऊ पीयोव। कोङ् आम् सूसो मप् ऊदोई आन् होङाबूलो ङ्‍क राजधानीपी तूमा?”

६ खन्सा आकीशआ मूङ्‍क लेईङा ख सिक्लग पीयू, (मूङ्‍क थाम्पू एसेक लेई सम्मोङ् यहूदापीक होङाबूचीम् हूक्पी तूये।)

७ दाऊद पलिश्तीचीम् छाप्कूवापी ईक्दोङ् लीक् लाः सम्मो तूवा।

८ दाऊद म्होप्मी मीस्चीका बीन्‍नीपास् आक्रमण मम् लागी लत्‍तादोङा, खीक्‍का गशूरीची, गिज्रीची ना अमालेकीची लूटपीट मदोङू। (ङ्‍क मीस् केछे सून्मापूकाङ् शूर छाप्कूवापीका मिश्र छाप्कूवा सम्मो रीसाना तूवादोङा।)

९ दाऊदआ हेप् छाप्कूवा आक्रमण मलो खसा वात्छा अथवा मीम्छा खोलोङ् सेत्दोङ्ची। खसा लूस्-छारा, पी-लूपीम् बागाल, मोकोक्‍ती, ऊँट ना तेई हाम्सो खाईना खाता। खीक्‍काना ख आकीशपीङ् आत्‍ताना तादोङा।

१० आकीशआ ख ओरोपीकाना तत्दोङू, “एसे आना हापी लूटपीट मअ?” खोदोलो दाऊदआ ओरोपीकादोङा, “यहूदाम् नेगेव छाप्कूवापी” अथवा “यरहमेलीचीम् नेगेव छाप्कूवापी” अथवा “केनीचीम् नेगेव छाप्कूवापी।”

११ दाऊदआ आस्सो वात्छा अथवा मीम्छा म्सोम्‍लोक गातपी मान्तान्दोक तूवा, ऊदोईपीक्यालो खचा “दाऊदआ ङ्‍क तोङ्‍ना मक तूये” पीक्ना पयची मीनाना दाऊदआ मीन्ताम् मदोङू। पलिश्तीस्का तूवाक सम्मो दाऊदआ ङ्‍क तोङ्‍ङा मदोङू।

१२ “म्होप्मी जाति इस्राएलीचीम् रापी रई नीङ् कामेई मकसा दाऊद म्‍रीराम तूक सम्मोङ् ओ सूसो मप् छूना तूये” पीकाना आकीशआ दाऊदपी विश्‍वास मक तूवा।

शाऊल लो एन्दोरपीक मन्तर-तन्तर मप् मीम्छालो

२८

मूङ्‍क नाम्‍लापीङ् पलिश्तीचा इस्राएलपी आक्रमण मम् लागी खची होप्मी सेना बात्ल मची। खीक्‍का आकीशआ दाऊद ओरोलअ, “आन् आम् मीस्चीका कोङ्लो जूम्‍लूक् मस्को थाऊपी खाईम् छूये पीम् आना छेत्चयफो।”

२ खोदोलो दाऊदआ आकीश ओरोपीकाना ङरी आन्‍नू, “ङ्‍क हायाम् नपा, आम् सूसो मप्‍आ ऊई मदूर पीम् रीङ् आना छेत्‍त।”

खीक्‍का आकीशआ दाऊद ओरोलअ, “कोङा आन् ओ रीराम तूक सम्मोङ् ओ अङ्गरक्षक बानेई मयान्।”

३ मोन्तोलो शमूएल सीयाखात्क तूवा, ना खोलोङ् इस्राएलआ खम् लागी तूनीवा मस्‍ना ख म्होप्मी सहर रामापी खूम्चीक तूवा। शाऊलआ चाप्मोङ् खेलेईमप् खोलोङ् मूङ्‍क छाप्कूवापीका लात्दीत्चीक तूवा।

४ पलिश्ती सेनास् जूम्‍लूक् मम् लागी बात्ल छूवाना शूनेमपी छाउनी बानेई मस्क तूवा। खीक्‍का शाऊलआसो खोलोङ् इस्राएलीस् बात्ल मस्‍ना गिल्बोपी छाउनी बानेई मस्क तूवा।

५ शाऊलआ पलिश्तीचीम् सेनास् तकप्का ख हायाम् कीसा।

६ खीक्‍का खसा ओरोपीकाना योबोरोबू तत्‍तू, खोदोलोई योबोरोबूआ ख सेमोलाम्पा ङरी मान्‍आई, “ऊरीम” लाम्पासो ङरी मान्‍आई, खारीबोपोचीलाम्पासो ङरी मान्‍आई।

७ खन्सा शाऊलआ म्सूसो मप्ची ओरोलची, “ओ लागी मन्तर-तन्तर मप् ईल्पो मीम्छा लामोपोनीव, ना कोङ् मूङ्‍कपी खातोना ख ततो।”

खोदोलो एन्दोरपी मूङ्‍क तोङ्‍क मीम्छा तूये पीकाना म्सूसो मप्चा ख ईची।

८ खीक्‍काना शाऊलआ आर्को तेई खाप्स्‍ना बीन्‍नीपा मीस् तोङ्‍क छूवाना नीप्पो म्मीस्चीका आसासो तूम् मान्तोम्मीना सेपा मूङ्‍क मीम्छाम् दोक्पी खाता, ना मूङ्‍क ओरोलअ, “ओ लागी चाप् आत्मा तत्ना कोङा ऊक मीस्मी नीङ्‍ये पूयो खूङ्‍क काछोपोव।”

९ खोदोलोई मूङ्‍क मीम्छाआ ख ओरोलना ङरी आन्‍नू, “शाऊलआ ऊई मक तूये, मूङ्‍कन् आछीयाङ् आना छेत्चयकङ् तूये। खसा चाप् आत्मा खेलेईमप्ची खोलोङ् ङ्‍क छाप्कूवापीका कल्‍लात्चीक तूये। कोङा मूङ्‍क तोङ्ना मूयोदोक कोङ् सीम् बोक्से, खीक्‍का मूङ्‍क तोङ्ना मम् लागी आना ऊदोई कोङ् कर तीयो?”

१० शाऊलआ पस्तून चना मूङ्‍क ओरोलअ, “लेईप्चाप् योबोरोबूम् नीङ्पी पस्तून चोयोना कोङा पीको, ङ्‍क तोङ्‍क लक् मईलो आना मूङ्‍क तोङ्‍क ऊसो सजाई तयनो।”

११ खीक्‍का मूङ्‍क मीम्छाआ ख ओरोपीकाना तत्‍तू, “आसे काछोम् पर्ने?”

खोदोलो शाऊलआ ख ओरोपीकाना ङरी आन्‍नू, “शमूएल।”

१२ मूङ्‍क मीम्छाआ शमूएल तकप्का हायाम् मूत्‍ता बसाना शाऊल ओरोलअ, “आना कोङ् ऊदोई दोका पीयोकई? आन् शाऊलङा रईछ।”

१३ होङाबूआ मूङ्‍क ओरोलअ, “कीनव। आना ऊई तचय?”

खोदोलो मूङ्‍क मीम्छाआ ख ओरोपीकाना ङरी आन्‍नू, “थाम्पूपीका लत्‍ताना बान्चाईक ईबूम् चाप् कोङा तूचोयो।”

१४ होसोङ् खसा ओरोपीकाना ख तत्‍तू, “मूङ्‍क ऊतोङ्‍कई तूये?”

खोदोलो मूङ्‍क मीम्छाआ ओरोपीका, “जेलेम्मा खूप्दीप् ईल्पो खूवोबूप् मीस् थोम्‍ला थोङ्चाई।”

खीक्‍काना ख शमूएलङा रईछ पीकाना शाऊलआ छेत्‍तू, ना बोहोपू कूम्चीना ख सेवा छअ।

१५ शमूएलआ शाऊल ओरोलअ, “ओ खाऊमा-खासेर्मा आना ऊदोई गस्‍ना कोङ् म्थोम्‍ला थोओ?”

खोदोलो शाऊलआ ख ओरोपीकाना ङरी आन्‍नू, “कोङ् हायाम् देप् नीछीमापी छूवोक तूये। पलिश्तीचा ओ ऊल्‍लोङ्पी जूम्‍लूक् मचयस्क तूये, ना नीनाम्माआ कोङ् होक्सोयोक तूये। खसा कोङ् खारीबोपोचीलाम्पासो ङरी आनोनो ना सेमोलाम्पासो ङरी आनोनो। ऊई मम् पर्ने खूङ्‍क कोङ् ईयोव पीकोना कोङा आन् काछोन्‍नाक के।”

१६ खोदोलोई शमूएलआ ओरोपीका, “योबोरोबूआ आन् होक्सायाक तूये ना ख आम् ऊल्‍लोङ् मप् छूवाक तूये, ना आना कोङ् ऊदोई ततोकई?

१७ लाईस्पीङ् ओलाम्पा पीकाक रीङ् योबोरोबूआ मक तूये। खसा आम् हूक्पीका चारखम् ङाप्ना आर्को ईल्पो आम् खीम्तोनी दाऊद पीक तूये।

१८ आना योबोरोबूम् आज्ञा मान्‍रेम्ना, ना अमालेकीचीम् ऊल्‍लोङ्पी पकाक खम् छूलीपी दण्ड पीम् पर्ने लक् आना पूरा मान्मन्‍ना। खन्सा योबोरोबूआ एसे आम्पी ङ्‍क तोङ्‍ना मक के।

१९ योबोरोबूआ आन् इस्राएलीस्का पलिश्तीचीम् हूक्पी मईनी! देसा आन् आम् छास्का कोङ्लो छूनी। योबोरोबूआ इस्राएली सेनासो पलिश्तीचीम् हूक्पी मईची।”

२० खोदोलो शमूएलआ पीकाक रीङ्आ गर्दा शाऊल कीसाना दावाङ् फोलीऊताखात्ना बोहोपू सन्सई छूवाखाता। खीक्‍का लेपा बरी लो सेपा बरीलो ऊसो मान्चाकसा ख म्सऊनापऊ छूवा।

२१ खीक्‍का मूङ्‍क मीम्छा शाऊलमी दोक्पी खाता, ना ख हायाम् म्सानीवा चाईसाक तना खसा शाऊल ओरोलअ, “आना पीकाक रीङ् कोङा रेपू, ना कोङा ओ रीराम आम् लागी खतरापी यूक्सू।

२२ हन्‍ना ओ रीङ् येन्व। आन् लाम्पी खात्लो राःरा तोम् लागी कोङा ऊची चाम् थक् आन् पीयान्‍ना।”

२३ खोदोलोई शाऊलआ चाम् मानेई मान्म।

खोदोलोई म्सूसो मप्चा मूङ्‍क मीम्छाआ पीकाक रीङ् तोङ्ना मम् लागी शाऊल कर तीचीकप्का खसा मूङ्‍कचीम् रीङ् येनू। खीक्‍का ख बोहोपूका पकाना तूस्कोपी तूवा।

२४ मूङ्‍क मीम्छाम् खीम्पी केत्चीक पीम् म्छा तूवा। खसा मूङ्‍क दावा सेत्ना बानेई मअ। खीक्‍का खसा जीस् फूल् लात्ना चकू, ना खमिर मान्तेमो सबेई हूईयू।

२५ खीक्‍का खसा मूङ्‍क चाम् थक् शाऊलमी लो म्सूसो मप्चीम्‍लो लाईस्पी यूक्स्पीची। खीक्‍काना खचा मूङ्‍क चाम् थक् चची, ना मूङ्‍क सेपाङ् खस् बिदा छूवा।

पलिश्तीचा दाऊद इन्कार मस्क

२९

पलिश्तीचा अपेकपी खोलोङ् खची सेनास् जूम्‍लूक् मम् लागी बात्ल मची, ना इस्राएलीचा क यिजरेलपी तूवाक काऊमी पूई दोक्पी खची छाउनी बानेई मची।

२ पलिश्तीचीम् चारतोप्चा ईक्चून्दूलूम्-ईक्चून्दूलूम् लो हबऊ-हबऊलो मस्‍ना खची सेनास् जूम्‍लूक् मम् लागी लाईस्पा खाईचचीक तूवा, खीक्‍का दाऊद क म्होप्मी मीस्चीका आकीशलो दूङ् दोस्पी तूवा।

३ पलिश्तीचीम् सेनापतिचा ओरोपीकाना आकीश तत्ची, “ङ्‍क हिब्रूस् ऊदोई बानाकई?”

खोदोलो आकीशआ ओरोपीकाना ख ङरी आन्‍नू, “ङ्‍क इस्राएलपीक होङाबू शाऊलमी सूसो मप् दाऊद के। मूङ्‍क कोङ्लो तूवाक ईक्दोङ्पीका दूङ्तातो छूये। मूङ्‍क कोङ् हेम् लागेई छूवाकप्का एक्‍तो कोङा खपी ऊसो मान्‍नप् रीङ् मान्छीम्ङाक तूये।”

४ खोदोलोई पलिश्तीचीम् सेनापतीस् खची छूली काता, ना आकीश ओरोलची, “मूङ्‍क मीस् आना पीक थाम्पूपी पोक्स्छोक्स्व। मूङ्‍कसा ईलाम्पा छूनूना जूम्‍लूक् मनूनव, मादोन् जूम्‍लूक् मयाम्‍लो खसा केई विश्‍वासघात मईया। खीक्‍का केई सेईम्ना म्होप्मी मालिकपीका सम्तूमा तोम् खम् लागी ङ्‍कपीका दूङ् नप् मौका ऊई छूनाई?

५ ङ्‍कन् मूङ्‍क दाऊदङा मायो, खम् तोक्पी खचा ओरोपीकाना छाम् मतो छमाक तूवा,

‘शाऊलआ हबऊपीका दूङ्देतो मीस् मासेई मअ,

ना दाऊदआने लङ्‍खऊपीका दूङ्देतो मासेई मअ’।”

६ खीक्‍काना आकीशआ दाऊद काछ, ना ख ओरोलअ, “लेईप्चाप् योबोरोबूम् नीङ्पी पस्तून चोयोना कोङा पीको, आन् सोज मीस् तूये, ना ओ सेनापी आना मक सूसोआ कोङ् ओ जीनये। आन् कोङ्लो बानाकप्का एक्‍तो कोङा आम्पी ऊसो दोस् मान्छीम्ङाक तूये, खोदोलोई बीन्‍नीपा चारतोप्चा आन् यूम् मापीके।

७ खन्सा आन् खाऊमा-खासेर्मापी आत्‍ताना खात्व, ना पलिश्तीचीम् चारतोप्चा नत्‍तस्‍नोक लक् ऊसो मनव।”

८ खोदोलो दाऊदआ ओरोपीका, “कोङा ऊई मूक तूये? कोङा आम् सूसो मूकप्का एक्‍तो एसेक लेई सम्मो आना ओपी ऊचीई मान्‍नप् रीङ् छीप्क तूयेयोनाई? खीक्‍का कोङा ओ रोबू होङाबूम् साछीमीचीम् ऊल्‍लोङ्पी जूम्‍लूक् मम् मान्तोमा?”

९ खोदोलो आकीशआ दाऊद ओरोपीकाना ङरी आन्‍नू, “ङ्‍क रीङ् कोङा मानेईमूयो, आन् ओ हेम् नीनाम्माम् रीदाम् पोक् तोङ्ना विश्‍वास मम् खाईप् छूवाक तूये। खोरोदोसो पलिश्तीचीम् सेनापतिचा ओरोपीकाक तूये, ‘दाऊद ई साथपी जूम्‍लूक् मस् खात्नो।’

१० हन्‍ना देसा कोअस्कलो ईतो पक्ना आम् साथपी बानाक आम् मालिकमी मीस्चीका खालेत्व।”

११ खन्सा दाऊद म्होप्मी मीस्चीका पलिश्तीचीम् छाप्कूवापी खाईम् लागी देत्छा सेपाङ् पका। खीक्‍का पलिश्तीस् क यिजरेल खास्को लाम् हेम् खाता।

दाऊदआ अमालेकीस् मासेई मस्क

३०

सूक् लेई क लेईपी दाऊद म्होप्मी मीस्चीका सिक्लगपी तातेका। मोन्तोलो अमालेकीचा नेगेवपी लो सिक्लगपीलो लूटपीट मस्क तूवा। खचा सिक्लगपी आक्रमण मस्‍ना मूङ्‍क मीःआ दईछोक्स्चीक तूवा।

२ खचा मूङ्‍कपी तूवाक मीम्छास् ना चीमा-देप् खोलोङ् मान्सेईमोङ् लाप्चीना खाईचीक तूवा। खचा मूङ्‍कस् खची लाईस्-लाईस् लाम्दूप्चीना खाईचीक तूवा।

३ दाऊद म्होप्मी मीस्चीका सिक्लगपी ताबानालो सहर मीःआ दईछोक्स्चीक ना मूङ्‍क सहरपी तूवाक खची तोमास् लो खची छामाईचीलो कैद मस्‍ना खाईचीक रीङ् तूम् तची।

४ खन्सा दाऊद लो खम् साथपी तूवाक मीस्लो हायाम्सार खापा ना दोस्-दोस्पीन् खचा खाप्ङा मान्दूर्‌ची।

५ दाऊदमी नीप्पो म्तोमास्, यिजरेलपीक अहीनोम लो नाबाल सीयाना लोमेवा छूवाक कर्मेलपीक अबीगेललोसो कैद मस्‍ना खाईचीकपी तूवा।

६ खची छामाईची मोरोना कैद मस्‍ना खाईचीकसा मीचा हायाम् खची दूक् खाताना दाऊद लूङ्आ गोम् लाम्ची। खन्सा दाऊद ओरोदेप् नीछीमापी छूवा। खोदोलोई दाऊदआ योबोरोबू नीनाम्मापीका राःरा तअ।

७ खीक्‍काना दाऊदआ अहीमेलेकमी म्छा पूजारी अबियाथार एपोद बाईमीयू, ना अबियाथारआ मूङ्‍क एपोद बाईयू।

८ खीक्‍का दाऊदआ योबोरोबू ओरोपीकाना तत्‍तू, “ऊई कोङा मूङ्‍क लूटपीट मप्ची खेदा मूयोचीयो? ऊई कोङा मूङ्‍कस् छीप्दूरोचीयो?”

खोदोलो योबोरोबूआ ओरोपीकाना ख ङरी आन्‍नू, “मूङ्‍कस् खेदा मस्व, खीक्‍का आना मूङ्‍कस् छीप्पस्‍ना खोलोङ् कैदपीका छूतेई मईची।”

९ खीक्‍का दाऊद म्होप्मी ६०० जाना मीस्चीका लाम्दूमा, ना बसोरपी तूवाक खम्‍लापी ताबाना।

१० मूङ्‍कस् तूवाकपीक २०० तोदी खम्‍ला नावादे तरेई छूम् लागी हायाम्सार गलेई छूवाकसा मूङ्‍कपीङ् तूवा, खोदोलोई दाऊदआ क ४०० जाना म्साथपी खाईना मूङ्‍कस् खेदा मम् थालेई मची।

११ म्तेल्म्पी खचा ईल्पो मिश्री छीप्ची, ना मूङ्‍क दाऊदमी दोक्पी बाईची। खीक्‍का खचा मूङ्‍क चाम् थक् पीची ना काऊ दूम् पीची।

१२ खचा मूङ्‍क ईबूम् अञ्जीर लो नीस् जूम्पा नाम्पी बम्पा वाचोसीलो पीची, ऊदोईपीक्यालो मूङ्‍कसा सूक् लेई लो सूक् सेपालो ऊसो मान्चाक ना ऊसो मान्दूक तूवा। मूङ्‍क चाम् यात्कप्का मूङ्‍कम् सऊ-बल ता।

१३ खीक्‍का दाऊदआ मूङ्‍क ओरोपीकाना तत्‍तू, “आन् आसे? आन् हापीकाई ताकई?”

खोदोलो मूङ्‍कसा ओरोपीकाना दाऊद ङरी आन्‍नू, “कोङ् ईल्पो मिश्री के, ना ईल्पो अमालेकीम् सूसो मप् के। खोदोलोई कोङ् सूक् लेई लाईस्पी तूकोकसा ओ मालिकआ कोङ् होक्सोयोना खालेता।

१४ केईका करेतीचीम् नेगेवपी, यहूदा गोपीक हेप् थाऊपी ना कालेबमी नेगेवपी लूटपीट मम्का, खीक्‍का सिक्लग मीःआ दयूम्छोक्सूम्का।”

१५ खोदोलो दाऊदआ ओरोपीका, “ऊई आना कोङ् मूङ्‍क लूतेई मप्चीम् दलमी दोक्पी खाईम् लागी लाम् ईदूरोयो?”

खोदोलो मूङ्‍कसा ख ओरोपीकाना ङरी आन्‍नू, “आना कोङ् सेईयान्‍नो, अथवा ओ मालिकमी हूक्पी सूम्पेई मोयान्‍नो पीक्ना नीनाम्माम् लाईस्पी पस्तून चईदोक, कोङा आन् लाम् ईयान्‍ना मूङ्‍कचीम् दोक्पी छोन्तेयान्‍ना।”

१६ खीक्‍काना मूङ्‍कसा लाम् खोमीक्‍तो दाऊद दाली खाईयू। खोदोलो मूङ्‍कपी अमालेकीस् लीक् हेम्पी छाछापूत्‍ता छूवाना चचची-दूङ्चचीक तूवा ना पलिश्तीम् लो यहूदाम्‍लो इलाकालाकापीका जूम्‍लूक् मस्‍ना लूतेई मस्क चूम्सोस् हायाम् देतो छूवाकपी खचा चामोवा मचचीक तूवा।

१७ खीक्‍का दाऊदआ मूङ्‍कस्का यूपायीका आर्को लेई यूपा सम्मो जूम्‍लूक् मना मूङ्‍कस् मासेई मची। मूङ्‍कस् तूवाकपीक ऊँटपी वोङाना ४०० जाना सोलो मीस् जूकाक बाहेक बीन्‍नीपा अमालेकीचा जूम्‍खाम् मान्तोक्ची।

१८ अमालेकीचा खाईचीक दाऊदमी नीप्पो म्तोस् लो बीन्‍नीपा खोलोङ् थक्लो दाऊदआ छूतेई मची।

१९ चीमा अथवा देप्, वात्छा अथवा मीम्छा, लूतेई मस्क चूम्सोस् अथवा खचा खची होप्मी लागी खाईचीक थक् ऊसो छूतेई मान्छू। दाऊदआ मूङ्‍क खोलोङ् थक् होसोङ् आत्ना बाईयू।

२० खसा लूस्-छारा, पी-लूपी खोलोङ् आत्ना बाईयू, खीक्‍का खम् म्मीचा बीन्‍नीपा बागालमी लाईस्-लाईस् ओरोपीक्‍तो मूङ्‍क वाप्‍तो खाईची, “ङ्‍क दाऊदआ लूतेई मक थक् के।”

२१ खीक्‍काना दाऊद बसोरमी खम्‍लापी नोन्दीन्चीक मूङ्‍क २०० जाना मीस्चीम् दोक्पी बाना। खीक्‍का मूङ्‍क मीस् दाऊद लो दाऊदमी मीस्लो तूप्स् बाना। खोदोलो दाऊदआ खस् खोलोङ् सेवा छची।

२२ खोदोलोई दाऊदलो तूवाक हेप् रई ना गोलमाल मप् मीचा म्दोक्पीङ् म्‍रीङ् कीप्चीना ख ओरोलची, “ङ्‍क मीस् केईचीका जूम्‍लूक्पी मान्खाईक तूवा। केईया आतूम्ना बायूम्क मूङ्‍क लूतेई मम्पा चूम्सोस् खचा ईबूम्सो खाईम् तयस्‍नो, खचा खची होप्मी तोमा लो खची छामाईचीलोङाङ् खाईम् तयची।”

२३ खोदोलो दाऊदआ ओरोपीका, “योबोरोबूआ ई रूसो मअ, ना केई ङ्‍क खोलोङ् पीयी, खीक्‍का ई साछीमीस् ई हूक्पी पीयी।

२४ खचा यूक्स्चीक रीङ्पी आसे सहमत छूये? चूम्सोस् हूप्ना तूप्चासो जूम्‍लूक् मस् खाईप्चीम्तोदीङ् भाग तयची। मूङ्‍क खोलोआङ् ईन्तोरो तयची।”

२५ मूङ्‍क नाम्‍लापीका एक्‍तो एसेक लेई सम्मो दाऊदआ पीचीक मूङ्‍क नियमङा इस्राएलपी तोक्स्चाईक तूये।

२६ दाऊद सिक्लगपी ताबानाकप्का खसा मूङ्‍क लूतेई मस्क हेप् चूम्सोस् यहूदापी तूवाक धर्म-सेचीपोचीपी ओरोपीकाना होक्सू, “योबोरोबूम् साछीमीचीपीका ङापूम्काना बायूम्काक ङ्‍क चूम्सोस् आम्नी लागी हूक्छो के।” मूङ्‍क धर्म-सेचीपोस् दाऊदमी म्बूम्ची तूवा।

२७ खसा बेथेलपी, रामोत-नेगेवपी, यत्तीरपी,

२८ अरोएरपी, सिपमोतपी, एश्तमोपी,

२९ राकालपी तूप्चीपी, यरहमेलीचीम् लो केनीचीम्‍लो सहरपी तूप्चीपी,

३० होर्मापी, बोर-आशानपी, अत्ताकपी,

३१ हेब्रोनपी तूप्चीपी, ना मूङ्‍क खोलोङ् बीन्‍नीपा थाऊपी मूङ्‍क हूक्छो होक्सू; मूङ्‍क थाऊ होम्पी दाऊद म्होप्मी मीस्चीका दूङ् लोक्‍तो फलाक तूवा।

शाऊल लो वात्छा म्छास्लो सीयाक

१ इतिहास १०:१-१२

३१

पलिश्तीचा इस्राएलमी ऊल्‍लोङ्पी जूम्‍लूक् मची, ना इस्राएलीस् सताना मूङ्‍कचीम् लाईस्पीका जूका। ओरोसर्प् इस्राएलीस् गिल्बो कोम्पी सीया।

२ पलिश्तीचा शाऊल म्छास्का हायाम् खेदामची, ना खचा शाऊलमी सूप्पो म्छास्, जोनाथन, अबीनाबाद ना मल्कीशूअ सेत्ची।

३ शाऊलमी लीक् हेम्पी हायाम्सार जूम्‍लूक् छूवा, ना बेई-लीफू तोप्चा ख छीप्चीना हायाम् लोक्‍तो खेर् वन्ची।

४ खीक्‍काना शाऊलआ म्होप्मी जूम्‍लो खूर्प् मीस् ओरोलअ, “आम् दोप्सेल लात्ना कोङ् थूङोसेतोव, खीक्‍का ङ्‍क खतना मान्छूक् मीस्ची तानूना कोङ् दोप्सेलआ थूङोनूना ङाजावापी मोनूनव।”

खोदोलोई मूङ्‍क म्जूम्‍लो खूर्प् मीचा मानेई मान्म। खूङ्‍कतोङ् मम् मूङ्‍कसा आत मान्म। खन्सा शाऊलआ म्होप्मी दोप्सेल लातू, ना मूङ्‍कपीङ् थून्सेन्ची।

५ मूङ्‍क जूम्‍लो खूर्प्आ शाऊल सीयाक तकप्का मूङ्‍कसो म्होप्मी दोप्सेलआ म्होप्ङा थून्सेन्ची ना शाऊललोङ् सीया।

६ ओरोना मूङ्‍क लेईङा शाऊल, सूप्पो म्छाची, म्जूम्‍लो खूर्प् ना म्मीस् खोलोङ् ईतोङ् सीया।

७ बेँसीपी तूवाक इस्राएलीचा लो यर्दन योऊ नावादेपा तूवाक इस्राएलीचालो इस्राएली सेनास् जूकाक खीक्‍का शाऊल म्छास्का सीयाक तचीकप्का, खस् खची होप्मी सहर होक्सीचीना जूका। खीक्‍का पलिश्तीस् मूङ्‍कपी खाताना मूङ्‍क सहर खोलोङ् खची हूक्पी मची।

८ आर्को लेई पलिश्तीस् मूङ्‍क सीयाकचीम् खची चूम्सोस् खाईम् लागी बानालो खचा गिल्बो कोम्पी शाऊल सूप्पो म्छास्काङ् सीयाखात्क छीप्ची।

९ खीक्‍का खचा शाऊलमी म्तोङ् रूप्ची ना म्जूम्‍लो खाईची। खीक्‍काना खचा पलिश्ती छाप्कूवाम् खोलोपी ङ्‍क नप् रीदाम् देऊताचीम् दप्स्को खीम्पी ना खोलोङ् मीस् येईमीम् पीकाना रीदाम् पोक्ची पोक्स्ची।

१० खचा शाऊलमी जूम्‍लो अश्तोरेत देवी दप्स्को खीम्पी यूक्स्ची, ना मूङ्‍कम् सालोग्गी क बेथ-शानमी पर्खालपी किला थूक्स्चीना काक्स्ची।

११ पलिश्तीचा शाऊल ऊई मस्क तूवा खूङ्‍क खोलोङ् याबेश-गिलादपीक मीचा येन्ची,

१२ खीक्‍का मूङ्‍कचीम् जूम्‍लूक् मप् वात्छाचा सेपाबरी लाम्दूमाना शाऊलमी लो म्छाचीम्‍लो सालोग्गी बेथ-शानमी पर्खालपीका लात्चीना याबेशपी बाईची, ना मूङ्‍कचीम् सालोग्गी मीःपी हूईची।

१३ खीक्‍काना मूङ्‍कचा मूङ्‍कचीम् तूप्‍री-लोप्‍री लात्चीना याबेशपी तूवाक हायाम् देप् सीछोम् म्दोरीपी खूम्ची, ना नूक् लेई सम्मो खस् माईस् तूवा।

शमूएलमी दोस्पीक सोक्सर

छेईलम्

ङ्‍क दोस्पीक शमूएलमी सोक्सर लाईस्पीक शमूएलमी सोक्सरलो जोरेई छूवाक आर्को भाग के। ङ्‍क भागपी केईया दाऊद होङाबूम् चारखम्मी विवरण नम्‍लोना नीम् तयाम्। १-४ अध्याय सम्मो केईया दाऊदआ योऊमेर हेम्पीक यहूदा प्रान्तपी चारखम् तोक्स्क घटना तयाम्। खीक्‍काना ५-२४ अध्याय सम्मो केईया दाऊद होङाबूआ योऊमेर हेम्पीक इस्राएल ना खोलोङ् छाप्कूवापी चारखम् तोक्स्क घटना तयाम्। दाऊद होङाबूआ नीनाम्मापी गहिरो भक्ति यूक्स्क तूवा। खोदोलोई मूङ्‍क होङाबूङ् मोऊपी छूवाक ना नीनाम्माम् सजाईपी छूवाक पोम् ललईसो केईया ङ्‍कपी नीम् तयाम्। दाऊदमी वालूम्मा लो खम् लखेवालो ङ्‍क सोक्सरमी ईबूम् मुख्य विषय के। खसा चारखम् तोक्स्क इस्राएलीचा हायाम् नत्चीकसा “दाऊदमी छामाई” ङा ओखी होङाबू छूनूव पीकाना लन्ची मस्क तूवा।

शमूएलमी दोस्पीक सोक्सर

दाऊदआ शाऊल सीयाक रीदाम् तक

१

अमालेकीचीपीका कोक्साकप्का दाऊद आत्‍ता ना ख नीस् लेई सम्मो सिक्लगपी तूवा।

२ शाऊल सीयाकम् सूक् लेई क लेईपी म्तेई चेईप्खाप् ना म्तोङ्पी फूर्क् वाईप्दीप् ईल्पो मीस् शाऊलमी छाउनीपीका बाना। मूङ्‍क दाऊदमी दोक्पी ताबानाकप्का मूङ्‍कसा बोहोपू कूम्चीना दाऊद सेवा छअ।

३ खीक्‍का दाऊदआ मूङ्‍क ओरोपीकाना तत्‍तू, “आन् हाकपीकाई ताकई?”

खोदोलो खसा ओरोपीका, “कोङ् इस्राएलमी छाउनीपीका ऊम्केई छूवोना बानोक के।”

४ खीक्‍का दाऊदआ मूङ्‍क होसोङ् ओरोपीकाना तत्‍तू, “रीदाम् ऊई तूये? कोङ् ईयोव।”

खोदोलो मूङ्‍कसा ओरोपीका, “सेना जूम्‍लूक् मस्को थाऊपीका खेदामची, ना जूम्‍लूक्पी ओरोसर्प् मीस् सीया। खीक्‍का शाऊल लो म्छा जोनाथनलोसो सीया।”

५ खीक्‍का दाऊदआ मूङ्‍क रीदाम् ताईप् सोलो मीस् होसोङ् ओरोपीकाना तत्‍तू, “शाऊल लो जोनाथनलो सीया पीम् ऊतोङ्नाई आना छेत्‍तू?”

६ खोदोलो मूङ्‍क मीचा ओरोपीका, “कोङ् गिल्बो कोम्पी तूवो, खोदोलो शाऊल म्होप्मी भाला थेम्पी कूम्दीन्चीक कोङा तूऊ। मोन्तोलो रथ लो खोक् थेम्पी तूप् सेनास्लो शाऊल खेदामतो खम् दोक्छापीङ् ताबानाक तूवा।

७ मूङ्‍कसा म्दोस् हेम् हीन्चीना खोङोलो कोङ् तोना काछो। खीक्‍का कोङा ओरोपीको, ‘हई, कोङ् ङ्‍कपीङ् तूवो।’

८ खीक्‍का “मूङ्‍कसा कोङ् ‘आन् आसे?’ पीकाना ततो।

खोदोलो “कोङा ‘कोङ् ईल्पो अमालेकी के’ पीको।

९ “खीक्‍का मूङ्‍कसा कोङ् ओरोलो, ‘ओ दोक्पी बान्‍ना कोङ् सेतोव। कोङ् ओ सोम्‍लोकङ् तूवो, खोरोदोसो कोङ् सीम्यातोक तूये।’

१० “खन्सा कोङ् मूङ्‍कम् दोक्पी खातो, ना कोङा मूङ्‍क सेतू। ऊदोईपीक्यालो ख हायाम्सार गलेई छूवाखात्कसा ख लेत्नो पीम् कोङा तूम् तूऊ। खीक्‍का कोङा मूङ्‍कम् तोङ्पीका मुकुट लो म्हूक्पीका बाजूलो लातू, ना मूङ्‍क आम् लाईस्पी बायूक तूये।”

११ ङ्‍क रीङ् येन्‍ना दाऊदआ म्तेई चेनू, खीक्‍का खलो तूवाक खोलोङ् मीचासो खोरोङ् मची।

१२ खीक्‍का शाऊलमी लागी लो म्छा जोनाथनमी लागीलो, ना योबोरोबूम् सेनाम् लागी लो इस्राएल जातिम् लागीलो मीस् खची पम् दूप्‍तो हायाम्सार खापा, ना यूपा सम्मो माईस् तूवा, ऊदोईपीक्यालो खस् जूम्‍लूक्पी सेत्चीक तूवा।

१३ खीक्‍काना दाऊदआ मूङ्‍क रीदाम् बाईप् सोलो मीस् ओरोलअ, “आन् हापीकाई बानाकई?”

खोदोलो मूङ्‍कसा ओरोपीकाना ख ङरी आन्‍नू, “कोङ् ईल्पो बीन्‍नीपा छाप्कूवापीका ताप्ना तूप् मीस्मी म्छा, ईल्पो अमालेकी के।”

१४ खीक्‍का दाऊदआ ओरोपीका, “योबोरोबूआ अभिषेक मक मीस् सेईम् लागी ऊई आन् आम्कीम् मान्लयो?”

१५ खीक्‍का दाऊदआ म्होप्मी मीस् तूवाकपीक ईल्पो मूङ्‍क अमालेकी सेईम् लागी आरेई मअ। खीक्‍का मूङ्‍क मीचा मूङ्‍क अमालेकी केर्‌ना सेतू।

१६ ऊदोईपीक्यालो दाऊदआ मूङ्‍क अमालेकी ओरोलक तूवा, “आम् हीः आम् होप्मी तोङ्पीङ् छूनूव। आना आम् होपाङ्, ‘योबोरोबूआ अभिषेक मक मीस् कोङा सेतू,’ पीकाना पीकाकसा आना आम् ङःआ आम् होप्ङा दोसी थरेई मन्ची।”

शाऊलमी लो जोनाथनमीलो लागी दाऊदआ तूनीवा मक

१७ खीक्‍काना शाऊलमी लागी लो म्छा जोनाथनमी लागीलो दाऊदआ तूनीवाम् छाम् मअ,

१८ खीक्‍का ङ्‍क तूनीवाम् छाम् यहूदापीक मीस् ईयानूम्व पीकाना खसा आरेई मची। याशारमी सोक्सरपी ङ्‍क छाम् छाम्पा तूये:

१९ ए इस्राएल, आम् साम्दीखा आम्नी कोम् होम्पी ऊत्‍ताना सीयाक तूये।

हायाम् राःरालोक जूम्‍लूक् मप्ची ऊतोङ्नाई ऊत्‍ता!

२० गातपी ङ्‍क रीङ् येईमीयानूम्नव,

अश्कलोनपीक लाम् होम्पी ङ्‍क रीङ् पानूम्नव,

मादोन् पलिश्तीम् खची मेकछास् खची जी नये,

मादोन् खतना मान्छूक्चीम् मेकछाचा चामोवा मईची।

२१ ए गिल्बोपीक कोम्चे,

आम्नीपी सोङ्‍गेर्वा लो वालो तानूनव,

आम्नीपी छीर्म् सेमीक थाम्पूसो छूनूनव।

ऊदोईपीक्यालो जूम्‍लूक् मप्चीम् खची ढाल मूङ्‍कपी अशुद्ध छूवा,

शाऊलमी ढाल हाल्‍लोसो तेलआ गाल्म् मान्बोप् छूवा।

२२ सीयाकचीम् खची हीःपीका,

खची साछीमीचीम् पम्पीका,

जोनाथनमी बेई-लीफू हाल्‍लोसो होप्‍तो मान्‍आई,

शाऊलमी दोप्सेल म्दाप्पी हाल्‍लोसो मोरो आत्‍ताना मान्ता।

२३ शाऊल लो जोनाथनलो —

म्हीदू तूवालो खोलोआ नत्चीक ना सम्तूमा मीम् खाईप् तूवा।

सीयालोसो खस् खची हाल्‍ला मान्छू।

खस् बोबोकील्‍लीचीप्कासो दूङ् छीत तूवा,

गूङ्‍गीनारचीप्कासो दूङ् राःरालोक तूवा।

२४ ए इस्राएलपीक मेकछाचे,

शाऊलमी लागी खाप्नीव।

खसा आन्‍नी हालालाप् दामी म्बुट्टालोक तेई खाम्मीयानीक तूवा,

खसा आम्नी तेई हाल्‍ङोम् गहनाआ लाङ्लाङ्‍योक बानेई मदोङू।

२५ हायाम् राःरालोक जूम्‍लूक् मप्ची जूम्‍लूक् मस्को थाऊपी ऊतोङ्नाई ऊत्‍ता!

जोनाथन आम्नी कोम् होम्पी ऊत्‍ताना सीयाक तूये।

२६ ए जोनाथन, ओ नेछोङा, आम् लागी कोङा तूनीवा मूयो।

आन् ओ लागी हायाम् नईम्बूङ् तूवा।

ओ लागी आम् सम्तूमा छाक्‍काक तूवा,

मीम्छाआ मीयाक सम्तूमापीका दूङ् देप्!

२७ हायाम् राःरालोक जूम्‍लूक् मप्ची ऊतोङ्नाई ऊत्‍ता!

जूम्‍लूक् मप् जूम्‍लोस् मासेई छूवा!”

दाऊद यहूदापीक होङाबू अभिषेक छूवाक

२

खीक्‍काना दाऊदआ योबोरोबू ओरोपीकाना तत्‍तू, “ऊई कोङ् यहूदापीक ईबूम् सहरपी खातोयो?”

खोदोलो योबोरोबूआ ख ओरोपीकाना ङरी आन्‍नू, “खात्व।”

खीक्‍का दाऊदआ होसोङ् ओरोपीकाना ख तत्‍तू, “ऊक सहरपीई खातो?”

खोदोलो योबोरोबूआ ख ङ्‍क तोङ्‍ना ङरी आन्‍नू, “हेब्रोनपी।”

२ खन्सा दाऊदआ नीप्पोङ् म्तोमास्, यिजरेलपीक अहीनोम लो नाबाल सीयाना लोमेवा छूवाक कर्मेलपीक अबीगेललो खाईना मूङ्‍कपी खाता।

३ दाऊदआ म्साथपी तूवाक मीस् लो मूङ्‍कचीम् खची खीम्पोस्चीलो खोलोङ् खाईना खाता, ना खस् हेब्रोनपी लो मूङ्‍कपीक सहर होम्पीलो तूम् थालेईमची।

४ खीक्‍का यहूदापीक मीस् ताना दाऊद मूङ्‍कपी यहूदाम् खीम्पोस्चीम् लागी होङाबू अभिषेक मची।

खीक्‍का याबेश-गिलादपीक मीचा शाऊल खूम्चीक तूवा पीम् दाऊद येईमीची।

५ खीक्‍काना खसा मूङ्‍कस् ङ्‍क रीदाम् हची, “आन्‍ना आम्नी होङाबू शाऊल हेम् खोमनूम्क भक्तिपी लो ख खूमानूम्कपीलो योबोरोबूआ आन्‍नी आसीक् पीयानीव।

६ ङ्‍कम् लागी योबोरोबूआ आम्नीपी म्होप्मी देप् सम्तूमा लो ख विश्‍वास मम् खाईप् तूकलो खोमनूव, खीक्‍का आन्‍ना ङ्‍क लक् मनूम्कसा कोङासो ओलाम्पा आम्नीपी मूङ्‍क सम्तूमा यूक्सो।

७ बलिय ना आतील छूवानीव, ऊदोईपीक्यालो आम्नी होङाबू शाऊल सीयाखात्क तूये, ना यहूदापीक मीचा कोङ् खची होङाबू अभिषेक मोक तूये।”

शाऊलमी लो दाऊदमीलो खीम्पोस्चीम् रापी जूम्‍लूक् छूवाक

८ मूङ्‍क नाम्‍लापीङ् शाऊलमी सेनापति नेरमी वात्छा म्छा अबनेरआ शाऊलमी वात्छा म्छा ईश्बोशेत यर्दन योऊ नावादे महनोमपी तातू।

९ मूङ्‍कपी अबनेरआ ईश्बोशेत गिलादपीक, अशुरीपीक, यिजरेलपीक, एफ्राइमपीक, बेन्यामीनपीक ना खोलोङ् इस्राएलपीक होङाबू बानेई मअ।

१० इस्राएलपीक होङाबू छूवालो शाऊलमी म्छा ईश्बोशेत लीक्पोङ् दोङ् बाईक तूवा, ना खसा नीस् दोङ् सम्मो चारखम् तोक्सू। खोरोदोसो यहूदाम् गोङ् क दाऊदमी दोस्पीङ् लाम्दूमा।

११ खीक्‍का दाऊद यहूदापीक होङाबू छूवाना हेब्रोनपीका नूक्दोङ् तूक् लाः सम्मो चारखम् तोक्सू।

इस्राएलमी लो यहूदामीलो रापी जूम्‍लूक् छूवाक

१२ नेरमी वात्छा म्छा अबनेरआ शाऊलमी वात्छा म्छा ईश्बोशेतमी सेना खाईना महनोमपीका गिबोनपी खाता।

१३ सरूयाहमी वात्छा म्छा योआब दाऊदमी सेनाम् साथपी हेब्रोनपीका लत्‍ता। खचा ईल्पोआ आर्को गिबोनपी तूवाक पोक्‍री दोक्पी छीप्लअ, ना ईल्पोआ पोक्‍रीम् अन्वादेपी ना आर्कोआ पोक्‍रीम् नावादेपी जूम्‍लूक् मम् लागी तयार छूवा।

१४ खीक्‍का अबनेरआ योआब ओरोलअ, “आम्मी लो ओमीलो सोलो मीस् तूकपीका हेप् बान्‍नूना ईची लाईस्पी ई-ईल्पोआ जूम्‍लूक् मस्‍नूव।”

खोदोलो योआबआ ओरोपीकाना ख ङरी आन्‍नू, “अऊ, खचा खोरोङ् मस्‍नूव।”

१५ खन्सा खस् बाना, खीक्‍का शाऊलमी वात्छा म्छा ईश्बोशेत हेम्‍लाम्पा बेन्यामीन गोङ्पीक ईक्पोङ् नीप्पो ना दाऊद हेम्‍लाम्पा ईक्पोङ् नीप्पो छूवाना खची होप्-होप्मी तूस्कोपी थोरेपा।

१६ खीक्‍काना खस् खोलोआ खची होप्-होप्मी ऊल्‍लोङ् मप्चीम् तोङ् लाप्चीना खची बायाम् गोपी छूरीआ थूङ्ची। ओरोना खस् ईतोङ् फोलीऊताखाता। खन्सा गिबोनपीक मूङ्‍क थाऊ हेल्कत-हज्‍जुरिमc मीची।

१७ मूङ्‍क लेई हायाम् देप् जूम्‍लूक् छूवा, खीक्‍का अबनेर लो इस्राएलपीक मीस्लो दाऊदमी सेनाम् लाईस्पी सता।

१८ सरूयाहमी सूप्पो वात्छा म्छास्, योआब, अबीशै ना असाहेल मूङ्‍कपी तूवा। असाहेल म्तेल्म्पी बूल्प् खीस् तोङ्‍क छीत तूवा,

१९ ना ख म्पाङ्-चूप् हारेसो मान्‍आईसा सीदा अबनेरमी दोस्-दोस् बूल्तो खाता।

२० खीक्‍का अबनेरआ म्दोस् हेम् हीन्चीना ख ओरोपीकाना तत्‍तू, “ए असाहेल, ऊई आन्यो?”

खोदोलो खसा “एई, कोङ्‍ के” पीकाना ख ङरी आन्‍नू।

२१ खीक्‍का अबनेरआ ओरोपीका, “खी आम् चूप् हेम् खी आम् पाङ् हेम् खात्ना सोलो मीस् तूकपीक ईल्पो लाप्ना मूङ्‍क लूतेई मव।” खोदोलोई असाहेलआ ख खेदा मम् मान्होन्ये।

२२ अबनेरआ होसोङ् ओरोपीकाना चेताऊनी पीयू, “कोङ् खेदा मम् होक्सोयोव। कोङा आन् ऊदोई सेईमा? आम् बूः योआब कोङा ऊतोङ्नाई ओ ङोबो खोमीमा?”

२३ खोदोलोई असाहेलआ ख खेदा मम् मान्होक्सीकप्का अबनेरआ म्होप्मी भाला म्दोस् हेम् होक्स्‍ना मूङ्‍कम् म्बोक्पी तीलीलीक्दीतू, ना मूङ्‍क भाला मूङ्‍कम् म्दोस्पा लत्‍ता, ना ख लाम्पीङ् दीसाना सीया। असाहेल दीसाना सीयाक थाऊपी ताबानाक खोलोङ् मीस् मूङ्‍कपीङ् अरेई छूवा।

२४ खोदोलोई नाम्कामालो खस् गिबोनमी खार्कापीक लाम्पी गीहनेरमी दोक्पी तूवाक अम्मा मीचीक कोम्पी मान्ताम्तेम् सम्मो योआबआ लो अबीशैआलो क अबनेर खेदाङ् मचची।

२५ खीक्‍का बेन्यामीनीस् अबनेर हेम् बात्ल छूवा, ना ईबूम् दलङा छूवाना कोम्मी छोक्पी जूम्‍लूक् मम् लागी तयार छूवा।

२६ खीक्‍का अबनेरआ बसाना योआब ओरोलअ, “ऊई केई सेईङाओ लम्चामा? मूङ्‍कम् म्चो दोस्का खीके पीम् आना छेत्‍तनोयो? आम् होप्मी बूबू-नेछोस् खेदा मम् होक्सीव पीक्ना ऊई आना आम् मीस् आत्‍तस्‍नो?”

२७ खोदोलो योआबआ ओरोपीकाना ख ङरी आन्‍नू, “लेईप्चाप् नीनाम्माम् नीङ्पी पस्तून चोयोना कोङा पीको, आना मान्पीकावादोक मीचा देत्छा सम्मोसो खची बू-नेछोस् खेदा मम् मान्होक्सीचीवा।”

२८ खीक्‍काना योआबआ तुरही दूप्पू, ना खोलोङ् मीचा इस्राएलीस् खेदा मम् होक्सीची, खीक्‍का जूम्‍लूक् रोकेई छूवा।

२९ खीक्‍का अबनेर म्होप्मी मीस्चीका सेपाबरी अराबापीका लाम्दूमाना यर्दन योऊ तरेई छूवा, ना देत्छाबरी लाम्दूमाना महनोमपी ताबाना।

३० योआबआ अबनेर खेदा मम् होक्सीना बानाकप्का खसा म्होप्मी सेना बात्ल मअ, खोदोलो असाहेल मान्दी बीन्‍नीपा दाऊदमी ईक्पोङ् बोक्पो मीस् दूङ् चीछा छीप्पू।

३१ खोदोलोई दाऊदमी सेनाआ अबनेरमी दोस्पी लाम्दूम्प् बेन्यामीनीचीम् ३६० जाना मीस् सेत्चीक तूवा।

३२ खचा असाहेल खूर्‌चीना खाईची, ना बेथलेहेमपी म्पाम् गेम् तूवाकपी खूम्ची। खीक्‍काना योआब म्होप्मी मीस्चीका सेपाबरी लाम्दूमाना साम्साम् कोअसालो हेब्रोनपी तातेका।

c 

२:१६ हेल्कत-हज्‍जुरिम मी अर्थ क छूरीम् म्तेल्म् पीक्याक के।

३

शाऊलमी लो दाऊदमीलो खची खीम्पोस्चीम् रापी हायाम् तातो जूम्‍लूक् छूवाचा। खीक्‍का दाऊद दूङ् म्‍राःरालोक छूक्‍तो खाता, खोदोलोई शाऊलमी खीम्पोस्चीक दूङ् कमजोर छूक्‍तो खाता।

दाऊदमी वात्छा म्छास्

२ हेब्रोनपी दाऊदमी वात्छा म्छास् जन्मेई छूवा:

मूङ्‍कम् बूसूम्छाप् क यिजरेली अहीनोमपीका जन्मेई छूवाक अमनोन तूवा;

३ मूङ्‍कम् लूम्दूछाप् क नाबाल सीयाना लोमेवा छूवाक कर्मेलपीक अबीगेलपीका जन्मेई छूवाक किलाब तूवा;

मूङ्‍कम् छातेल्बूप् क गशूरपीक होङाबू तल्मैमी मेकछा माकापीका जन्मेई छूवाक अब्शालोम तूवा;

४ खातेल्बूप् क हग्‍गीतपीका जन्मेई छूवाक अदोनियाह तूवा;

छायाम्बूप् क अबीतलपीका जन्मेई छूवाक शपत्याह तूवा;

५ खीक्‍का म्‍रीदोपा क दाऊदमी म्तोमा एग्लापीका जन्मेई छूवाक यित्राम तूवा।

ङ्‍कस् खोलोङ् हेब्रोनपी जन्मेई छूवाक दाऊदमी वात्छा म्छास् तूवा।

अबनेरआ दाऊदलो मिलाप छूम् बाचा मक

६ शाऊलमी लो दाऊदमीलो खची खीम्पोस्चीम् रापी जूम्‍लूक् छूवाचालो अबनेरआ वाताम्-वाताम् शाऊलमी खीम्पोस्पी म्होप् बलिय बानेई मन्चान्चीक तूवा।

७ अय्यामी मीम्छा म्छा रिश्पा नीङ् मीचीक शाऊलमी आर्को म्‍लूङ्मा तूवा। खीक्‍का ईश्बोशेतआ अबनेर ओरोपीकाना तत्‍तू, “आन् ओ पाम् म्‍लूङ्मालो ऊदोई ईम्साकई?”

८ ईश्बोशेतमी रीङ्आ अबनेर हायाम् म्छूली काताना ओरोपीका, “ऊई कोङ् यहूदाम् चाकर मप् खेप्योनाई? ईनीम्बा सम्मोन् कोङ् आम् पा शाऊलमी खीम्पोस्मी, म्बूस्-म्नेछोचीम् ना म्बूम्चीम् भक्त तूवो, ना कोङा आन् दाऊदमी हूक्पी मन्‍नाना विश्‍वासघात मन्‍नाक मान्तू। खोरोदोसो ङ्‍क मीम्छाम् तोक्पी भक्ति मान्तूप् पीक्ना ऊदोई दोस् तीयोयो!

९ हन्‍ना दाऊदमी लागी योबोरोबूआ पस्तून चना ‘मूयो’ पीकाक रीङ् पूरा मम् लागी कोङा दूरोक सम्मो बोछोक्सोनोदोक, नीनाम्माआ ओपी हायाम् छोक् वोर्वा मनूव।

१० कोङा शाऊलमी चारखम् दाऊदमी हूक्पी पीयो। कोङा दाऊद दानपीका बेर्शेबा सम्मोङ् इस्राएलमी लो यहूदाम्‍लो सिंहासनपी यूम् लक् मूयो।”

११ ईश्बोशेतआ बीन्‍नीपा ऊसो पीमान्दूर्, ऊदोईपीक्यालो ख अबनेरपीका कीसाक तूवा।

१२ खीक्‍काना अबनेरआ हेब्रोनपी दाऊदमी दोक्पी ओरोपीकाना रीदाम् पोक्ची पोक्सू, “ङ्‍क छाप्कूवा आस्मीये? आना कोङ्लो ईबूम् करार मव, ना कोङा खोलोङ् इस्राएल आम् हेम् बाईम् लागी दूरोक सम्मो कोशिश मूयो।”

१३ खोदोलो दाऊदआ ओरोपीकाना रीदाम् होक्सू, “अऊ, कोङा आन्लो करार मूयो। कोङा आम्पीका ईबूम् रीङ्‌ङाङ् लन्ची मूयो। आना शाऊलमी म्मेकछा मीकल ओ दोक्पी बाईयकप्काङाङ् आन् ओ दोक्पी ताव।”

१४ दाऊदआ शाऊलमी वात्छा म्छा ईश्बोशेतपीसो ओरोपीकाना रीदाम् पोक्ची पोक्सू, “कोङा १०० जाना पलिश्तीचीम् लिङ्गम् म्होऊमी दाम् छोक्सूना ङोकूक ओ तोमा मीकल कोङ् पीयोव।”

१५ खन्सा ईश्बोशेतआ मीस् पोक्स्चीना मीकल म्तूप्पो लेशमी वात्छा म्छा पल्तिएलमी दोक्पीका बाईमीची।

१६ अबनेरआ ख खीम् आत्‍ताना खात्व पीकाना हुकुम मान्मम् सम्मो पल्तिएल खाप्‍तो-खाप्‍तो बहूरीम सम्मो मीकलमी दोस्-दोस् बाना।

१७ खीक्‍का इस्राएलपीक धर्म-सेचीपोचीम् दोक्पी बानाना अबनेरआ ओरोपीका, “हायाम् लाईस्पीकाङ् आन्‍ना दाऊद आम्नी होङाबू बानेई मम् लामानूम्क तूये।

१८ हन्‍ना मूङ्‍क लक् पूरा मम् नाम्‍ला ङ्‍कङ् के, ऊदोईपीक्यालो दाऊदमी तोक्पी योबोरोबूम् रीङ्‍बऊ ङ्‍क तोङ्‍क तूये, ‘ओ सूसो मप् दाऊदमी हूक्पीकाङा ओ मीस् इस्राएल पलिश्तीचीप्का लो मूङ्‍कचीम् खोलोङ् खची साछीमीचीप्कालो लेन्चामीय’।”

१९ अबनेरआ बेन्यामीनीस्कासो रीङ् मअ खीक्‍काना इस्राएलीस् लो बेन्यामीनीस्लो सहमत छूवाक रीङ् येईमीम् लागी अबनेर हेब्रोनपी तूवाक दाऊदमी दोक्पी खाता।

२० अबनेर हेब्रोनपी दाऊदमी लाईस्पी हाजिर छूवालो खम् साथपी नीस्पोङ् मीस् तूवा, ना दाऊदआ खस् खोलोङ् चाम्दूम् पीची।

२१ खीक्‍काना अबनेरआ दाऊद ओरोलअ, “हन्‍ना कोङ् खातोना आन् ओ रोबू होङाबूम् लाईस्पी खोलोङ् इस्राएलीस् बात्ल मूयो, खीक्‍का खचा आन्लो ईबूम् करार छूईचीनूव। खीक्‍काना आना आम् होपा लन्ची मईकतोदी खोलोपी चारखम् तोक्स्व।” खीक्‍का दाऊदआ अबनेर बिदा पीयू, ना ख म्सानीवा चानतो खाता।

योआबआ अबनेर सेत्क

२२ दाऊदमी मीस् लो योआबलो क ओरोतो लूतेई मस्क चूम्‍सोस् बाईचीना आक्रमण मस्का आत्‍ता। खोदोलोई मूङ्‍क नाम्‍लापी अबनेर क खाऊमा-खासेर्मापी बिदा छूवाना खालेताकसा ख दाऊदलो हेब्रोनपी मान्तूक तूवा।

२३ योआब लो खम् आक्रमण मप् दललो आत्‍ताना तालाताकप्का, नेरमी वात्छा म्छा अबनेर होङाबूम् दोक्पी तानासो म्सानीवा चानतो आत्‍ताना खाताक रीङ् खचा येन्ची।

२४ खीक्‍का होङाबूम् दोक्पी खाताना योआबआ ओरोपीका, “आना ङ्‍क ऊई मअ? अबनेर ङ्‍क आम्दोक्पी बानाक तूवा। आना ऊतोङ्नाई मूङ्‍क मोरोङ् खाईम् पीयू? मूङ्‍कन् मोरोङ् ऊम्केई छूवाना खालेता।

२५ आना नेरमी वात्छा म्छा अबनेरने छेत्चयकङ् तूये। ख आम्पी छल मम् लागी, आम् चाल बूजेई मम् लागी ना आना ऊई मचय खूङ्‍क छेईम् लागी ताक तूवा।”

२६ योआब दाऊदमी दोक्पीका लत्‍ताना खाताकप्का, खसा अबनेरमी दोस्पी रीदाम् पोक् पोक्स्ची, ना खचा अबनेर सीरामी इनारपीका आत्चीना बाईची। खोदोलोई दाऊदआ ङ्‍क खोलोङ् तूम् मान्तोक तूवा।

२७ अबनेर हेब्रोनपी आत्‍ताकप्का, योआबआ खलो ईक्लास्पी सूपीछा रीङ् मम् नीहू मना मूल लाम्स्कोम् ईक् हेम् खाता, ना खसा म्नेछो असाहेल सेत्कम् म्फाई लाम् लागी अबनेर म्बोक्पी छूरीआ थूङ्ना सेतू।

२८ दाऊदआ ङ्‍क रीङ् दोस्पी तूम् तअ ना ओरोपीका, “नेरमी वात्छा म्छा अबनेर सेत्चीकम् तोक्पी कोङ् ओ चारखम्‍लो योबोरोबूम् मूक्स्दूपी दोस्का सम्मोकम् लागी निर्दोष तूवो।

२९ योआबमी लो म्पाम् खीम्पोस्मीलो तोङ्पी मूङ्‍क दोस् तात्नूव। खीक्‍का योआबमी खीम्पोस्ची खेर् लईम् अथवा गाम्पी सरेई छूक् सोमोरी लईम्‍आ हाल्‍लोसो होक्सीचीनूनव, तूप्‍आ तीन्चीतो लाम्दूम्तीप् अथवा दोप्सेलआ सेईम् अथवा सबेईमी लागी ङोक्‍तो लाम्दूम्तीप् छामाई छून्चानूव।”

३० ओरोना गिबोनपी छूवाक जूम्‍लूक्पी अबनेरआ म्नेछो असाहेल सेत्कसा योआब लो म्नेछो अबीशैआलो अबनेर सेत्ची।

३१ खीक्‍काना दाऊदआ योआब लो खम् साथपी तूवाक खोलोङ् मीस्लो खची होप्-होप्मी तेई चेईम्, बाङ्‌राम् तेई खाम् ना अबनेरमी चेलेम्सीङ्मी लाईस्-लाईस् तूनीवा मतो लाम्दूम् आज्ञा पीची, ना होङाबू म्होप् क चेलेम्सीङ्मी दोस्-दोस् लाम्दूमा।

३२ खचा अबनेर हेब्रोनपी खूम्ची, ना अबनेरमी गेम् दोक्पी होङाबू हायाम्सार खापा। खीक्‍का खोलो खोलोङ् मीस्सो खापा।

३३ होङाबूआ अबनेरमी लागी ङ्‍क तूनीवाम् छाम् मअ:

“ऊदोई अबनेर अपराधी तोङ्ना सीम् बोक्सा?

३४ आम् हूः छूईम्पा मान्तूक तूवा,

आम् लोङ्पी साङ्लआ छूईम्पा मान्तूक तूवा।

आन् रई मीस्मी हूक्पी छूवाक तोङ्ना दीसा।”

खोलोङ् मीस् खम् लागी होसोङ् खापा।

३५ खीक्‍काना खचा दाऊद नाम्काम् लाईस्पी ऊचीई चाम् छूये पीकाना ख चाईपीची। खोदोलोई दाऊदआ पस्तून चना ओरोपीका, “नाम्काम् लाईस्पी कोङा ऊची चाम् थक् पतोदोक, नीनाम्मआ ओपी कठोर वोर्वा मनूव।”

३६ मीचा ङ्‍क रीङ् बूजेईमची, ना खस् सहमत छूवा। होङाबूआ मक खोलोङ् लक्पी खस् हायाम् खची जीनअ।

३७ मूङ्‍क लेईपी इस्राएलपीक खोलोआ नेरमी वात्छा म्छा अबनेर होङाबूआ सेत्क मा पीकाना तूम् तची।

३८ खीक्‍काना होङाबूआ म्होप्मी मीस् ओरोलची, “इस्राएलपी एसेक लेई ईल्पो जूम्‍लूक् मप् देप् मीस् सीया पीम् आन्‍ना छेत्नूम्नोयो?

३९ कोङ् अभिषेक छूवोक होङाबूदोसो ङ्‍क सरूयाहमी वात्छा म्छास् — योआबम् लो अबिशैमीलो — लाईस्पी कोङ् कमजोर ना राःरा मान्दीक छूवोक तूये। खस् ओ लागी हायाम् राःरालोक छूवा। योबोरोबूआ रई लक् मप् मीस् मूङ्‍कसा तोम् पर्ने दण्ड पीनूव!”

ईश्बोशेत सेत्चीक

४

शाऊलमी वात्छा म्छा ईश्बोशेतआ हेब्रोनपी अबनेर सेत्ची पीम् रीङ् येन्कप्का, मूङ्‍कम् खोलोङ् म्हूःलोङ्‍ङा म्सऊना-पऊ छूवाखाता ना खोलोङ् इस्राएलीस् खची कीम् लअ।

२ ईश्बोशेतमी नीप्पो म्मीस् मूङ्‍कपी तूवा; मूङ्‍कस् लूटपीट मप्चीम् खची लाम्‍लछा तूवा; मूङ्‍कचीम् खची नीङ् बानाह लो रेकाबलो तूवा। मूङ्‍कस् बेन्यामीनमी गोङ्पीक बेरोती रिम्मोनमी वात्छा म्छास् तूवा। बेरोतसो बेन्यामीनलोङ् ङीराक तूये,

३ ऊदोईपीक्यालो बेरोतीस् गित्तैमपी जूकाना खाताक तूवा, ना मूङ्‍क नाम्‍लापीका ईनीम्बा सम्मो मूङ्‍कपीङ् तूचाईक तूये।

४ (शाऊलमी म्छा जोनाथनमी ईल्पो वात्छा म्छा तूवा; मूङ्‍कम् नीच्‍चीङ् म्‍लोङ् सक्पा तूवा। यिजरेलपीका शाऊल लो जोनाथनलो सीयाक रीदाम् तालो मूङ्‍क ङाक्दोङ् बाईक तूवा। मूङ्‍क म्चोलोमप् मीम्छाआ मूङ्‍क खूर्‌ना जूकाक तूवा, खोदोलोई मूङ्‍क मीम्छा दावा-दावा खातालो मूङ्‍क नूक्छा दीस्सू ना सक्पा छूवा। मूङ्‍कम् म्नीङ् क मपीबोशेत तूवा।)

५ बेरोती रिम्मोनमी वात्छा म्छास् रेकाब लो बानाहलो, छेकालपी ईश्‍बोशेत नोन्दीन्चीक नाम्‍लापी खम् खीम्पी बाना, ना म्खीम्गो वोङा।

६ खस् खीम्गोपीक कोठापी दोचेर् लास् खात्याक तोङ्ना वाताम्छा खाता ना मूङ्‍कपी खचा ईश्‍बोशेत छूरीआ थूङ्चीना सेत्ची। खीक्‍काना रेकाब लो बानाहलो सूपीछा लत्‍ता।

७ ईश्बोशेत म्होप्मी कोठापी ईम्स्चालो खस् खीम् गोपी वोङाक तूवा। खचा मूङ्‍क छूरीआ थूङ्चीना सेत्चीकप्का खचा मूङ्‍कम् म्तोङ् रूप्चीना मूङ्‍क खचा खची साथपी खाईची, ना अराबापीका सेपाबरी लाम्दूमाना खाता।

८ खचा मूङ्‍क ईश्बोशेतमी तोङ् हेब्रोनपी तूवाक दाऊदमी दोक्पी तात्ची, ना होङाबू ओरोलची, “आन् सेईम् लाम्प्, आम् साछीमी शाऊलमी वात्छा म्छा ईश्बोतमी तोङ् ङ्‍कपी तूये। योबोरोबूआ शाऊलपी लो म्खीम्पोस्चीपीलो एसे आम् लागी म्फाई लाप्क तूये।”

९ दाऊदआ बेरोती रिम्मोनमी वात्छा म्छास् रेकाब लो म्नेछो बानाहलो ओरोपीकाना ङरी आन्ची, “योबोरोबू, खसा कोङ् खोलोङ् ओ नीछीमापीका छूतेई मो, लेईप्चाप् योबोरोबूम् नीङ्पी पस्तून चोयोना कोङा पीको,

१० शाऊल सीयाक नप् रीङ् पीकाना ओपी रीदाम् ताईप् मीस् कोङा लापू, ना मूङ्‍क सिक्लगपी सेतूक तूवा। कोङा मूङ्‍क तोङ्‍क रीदाम् तात्कसा ख मूङ्‍क तोङ्‍कङ् पूनाऊनी पीयू।

११ खोदोलोई रई मीचा ईल्पो दोस् मान्तूप् मीस् म्खीम्पी खात्ना मूङ्‍क म्तूस्कोपीङ् सेतदोक मूङ्‍क तोङ्‍क लक्मी पूनाऊनी जन् ऊतोङ्‍कई पीमा! ऊई हन्‍ना कोङा आन्चा मूङ्‍क मीस् सेताचूकम् म्फाई लाम्ना आन्‍ची चारीदूपीका मासेई मान्मम्योनाई?”

१२ खीक्‍काना दाऊदआ म्होप्मी मीस् ओरोपीकाना आज्ञा पीची, ना खचा मूङ्‍कस् सेत्ची। खीक्‍का खचा मूङ्‍कचीम् खची हूःलोङ् रूप्ची, ना हेब्रोनपी तूवाक पोक्‍रीम् चाखेम्पी काक्स्ची। खोदोलोई ईश्बोशेतमी म्तोङ्‍ क खचा खाईचीना हेब्रोनपी तूवाक अबनेरमी गेम्पी खूम्ची।

दाऊद इस्राएलपीक लो यहूदापीकलो होङाबू छूवाक

१ इतिहास ११:१-९; १४:१-७

५

खीक्‍काना इस्राएलपीक खोलोङ् गोङ्ची हेब्रोनपी तूवाक दाऊदमी दोक्पी ताना ख ओरोलची, “केईका आम् तूप्‍री लो आम् साःलोङ् के।

२ खाताक नाम्‍लापी शाऊल ओखी होङाबू तूवालो आनाङ् इस्राएलमी सेनास् जूम्‍लूक्पी अगुवाइ मस्‍ना खाईदोङ्ची। खीक्‍का योबोरोबूआ आन् ओरोलाक तूवा, ‘आन्ङा ओ मीस् इस्राएलमी चोलोछा छूये, ना आन् खची होङाबू छूये’।”

३ इस्राएलपीक खोलोङ् धर्म-सेचीपोस् हेब्रोनपी तूवाक दाऊद होङाबूम् दोक्पी ता। मूङ्‍कपी दाऊदआ खस्का योबोरोबूम् लाईस्पी करार छूईची, खीक्‍का खचा दाऊद इस्राएलपीक होङाबू अभिषेक मची।

४ दाऊद सूक्पोङ् दोङ् बाईलो होङाबू छूवा, ना खसा लीक्पोङ् दोङ् सम्मो चारखम् तोक्सू।

५ खसा यहूदापी हेब्रोनपीका नूक्पोङ् दोङ् तूक् लाः सम्मो चारखम् तोक्सू, खीक्‍का यहूदापी लो इस्राएलपीलो यरूशलेमपीका सूक्पोङ् सूक्दोङ् सम्मो चारखम् तोक्सू।

दाऊदआ यरूशलेम म्हूक्पी मक

६ खीक्‍काना दाऊद होङाबू म्होप्मी मीस्चीका यरूशलेमपी तूवाक यबूसीस् आक्रमण मस् खाता। खोदोलो यबूसीचा दाऊद ओरोलची, “आना ङ्‍कपी बाईम् दूरनो, कोमूक्पाचा लो सक्पाचालो आन् खेदा मम् दूरे।” दाऊद मूङ्‍कस् तूवाक थाऊपी हाल्‍लोसो बाईम् दूरनो पीम् खची मीन्ताम् तूवा।

७ खोरोदोसो दाऊदआ सियोनमी गढी, अर्थात् दाऊदमी सहर म्हूक्पी मअ।

८ मूङ्‍क लेई दाऊदआ ओरोपीका, “यबूसीस् आक्रमण मप् ऊक मीस्दोसो काऊमी नालापीका सहर गोपी वोम्ना दाऊदमी साछीमी ‘कोमूक्पास् लो ना सक्पास्लो’ तूक थाऊपी ताम्तेम् छूये।” खन्सा खचा ओरोपीके, “आस्कसो ‘कोमूक्पा लो सक्पालो’ महल गोपी वोङ्नो।”

९ दाऊद मूङ्‍क गढीपी तूम् थालेई मअ, ना मूङ्‍कम् नीङ् दाऊदमी सहर यूक्सू। कोम्मी नाम्‍आप्स्को हेम्क थाम्पू नेप्चीना ओरोरेप् मस्क थाऊपीका थोक्स्‍ना दाऊदआ गढीम् लीक् हेम्पी सहर बानेई मअ।

१० खीक्‍का दाऊद हायाम् राःरालोक छूक्‍तो खाता, ऊदोईपीक्यालो खोलोप्का दूङ् राःरालोक योबोरोबू नीनाम्मा खम् साथपी तूवा।

११ टुरोसपीक होङाबू हीरामआ दाऊदमी दोक्पी म्‍रीदाम् खाईप्ची पोक्स्ची। हीरामआ खची साथपी देवदारुम् सीङ्, सीङ्मी लक् मप्ची ना लूङ्‍मी लक् मप्ची पोक्स्ची, खीक्‍का खचा दाऊदमी लागी ईबूम् महल बानेई मची।

१२ योबोरोबूआ दाऊद इस्राएलपीक होङाबू छूम् लागी पोचीप् मक, खीक्‍का खसाङ् खम् चारखम् म्होप्मी मीस् इस्राएलमी लागी देप् बानेईमक पीकाना दाऊदआ तूम् तअ।

१३ हेब्रोनपीका यन्चीकप्का दाऊदआ यरूशलेमपी होसोङ् ओरोसर्प् लूङ्मा लो तोमालो तातू। खीक्‍का खम् बीन्‍नीपा ओरोसर्प् म्छास् जन्मेई छूवा।

१४ यरूशलेमपी जन्मेई छूवाक दाऊदमी म्छाचीम् नीङ्: शम्मूअ, शोबाब, नातान, सोलोमन,

१५ यिभार, एलीशूअ, नेपेग, यापी,

१६ एलीशामा, एल्यादा ना एलीपेलेत तूवा।

दाऊदआ पलिश्तीस् हारेई मस्क

१ इतिहास १४:८-१७

१७ दाऊद इस्राएलपीक होङाबू अभिषेक छूवा पीम् पलिश्तीचा येन्चीकप्का, खस् खची सेना बाईचीना दाऊद लाम्स् बाना, खोदोलोई ङ्‍क रीङ् येन्‍ना दाऊद दाली गढीपू खाता।

१८ पलिश्तीस् बानाना रपाईचीम् बेँसीम् लीक् हेम्पी खाताना तूवा।

१९ खीक्‍का दाऊदआ योबोरोबू ओरोपीकाना तत्‍तू, “ऊई कोङा पलिश्तीस् आक्रमण मूयोयो मूयोनोयो? ऊई आना खस् ओ हूक्पी मीयोपोयोयो?”

खोदोलो योबोरोबूआ ख ओरोपीकाना ङरी आन्‍नू, “खात्व, ऊदोईपीक्यालो आछीयाङ् कोङा पलिश्तीस् आम् हूक्पी मीन्पीयान्के।”

२० खीक्‍काना दाऊद म्थोम्‍ला सप्ना खाता, ना खस् बाल-पराजीमपी आक्रमण मस्‍ना मूङ्‍कपी खस् हारेईमची। खीक्‍का दाऊदआ ओरोपीका, “देप् योऊआ म्बरबार खोलोङ् थाम्पू हतक तोङ्नाङ् योबोरोबूआ ओ साछीमीस् खोलोङ् मासेई मदीत्चीक तूये।” खन्सा मूङ्‍क थाम्पूम् नीङ् बाल-पराजीमd यूक्सा।

२१ खोदोलो पलिश्तीचा खोलोङ् खची ङोङोक्छे मूङ्‍कपीङ् होक्सीची, खीक्‍का दाऊदआ म्मीस्चीका मूङ्‍क ङोङोक्छे खाईची।

२२ पलिश्तीस् होसोङ् ऊलाम् ताना रपाईचीम् बेँसीम् लीक् हेम्पी तूवा।

२३ होसोङ् दाऊदआ योबोरोबू तत्‍तू, ना योबोरोबूआ ख ओरोलअ, “आना सीदाङ् आक्रमण मनव, खोदोलोई खीर्‌ना लहरे-पीपलमी पऊ तूकम् लाईस् हेम् खात्ना खस् खची दोस्लाम्पा आक्रमण मस्व।

२४ लहरे-पीपलमी म्छोहेम् हूरूरूरू मतो लाम्दूम्क तोङ्‍क साल्म् येन मोरो आना दावा खस् आक्रमण मस्व, ऊदोईपीक्यालो मूङ्‍क नाम्‍लापी योबोरोबू पलिश्तीचीम् सेनास् हारेई मम् लागी आम् लाईस्-लाईस् खाते।”

२५ खीक्‍का दाऊदआ योबोरोबूआ आज्ञा मक तोङ्नाङ् मअ, ना खसा पलिश्तीस् गिबोनपीका गेजेरसम्मो खेदा मतो खाईची।

d 

५:२० बाल-पराजीम मी अर्थ क हईप्दीप् रोबू पीक्याक के।

दाऊदआ सन्दूक यरूशलेमपी तात्क

१ इतिहास १३:१-१४; १५:२५–१६:६,0

६

खीक्‍काना दाऊदआ इस्राएलपीक ३०,००० जाना सोकाक मीस् काछची।

२ ङ्‍क खोलोङ् मीस्मी साथपी नीनाम्माम् सन्दूक बाईम् लागी यहूदाम् बालापीका दाऊद लत्‍ताना खाता; मूङ्‍क सन्दूक करूबचीम् रापी सिंहासनपी तूप् खोलोप्का दूङ् राःरालोक योबोरोबूम् नीङ्लाम्पा खोलोआ छेत्दोङ्ची।

३ खचा नीनाम्माम् सन्दूक ईबूम् नयाँ गाडापी यूक्स्ची, ना कोम्पी तूवाक अबीनादाबमी खीम्पीका बाईची, खीक्‍का अबीनादाबमी वात्छा म्छास् उज्‍जाहआ लो अहियोआलो मूङ्‍क गाडीपीका बूल्चीना खाईची।

४ खचा नीनाम्माम् सन्दूक गाडापी यूक्स्चीना खाईची, खीक्‍का अहियो क मूङ्‍कम् लाईस्-लाईस् लाम्दूमा।

५ खोदोलो दाऊदआ लो खोलोङ् इस्राएलीचीम् खीम्पोस्चालो हायाम् जोशपी खची गोङ् चानतो योबोरोबूम् लाईस्पी छाम्, वीणा, साराङ्गी, खैँजडी, मादल ना झ्यालीम् साल्म्पी चामोवा मचचीक तूवा।

६ खस् नाकोनमी खलापी ताबानालो लूपीचा जोलोङ् तची, ना उज्‍जाहआ म्हूः सत्ना नीनाम्माम् सन्दूक थामेई मअ।

७ खोदोलोई योबोरोबू उज्‍जाहपीका म्छूलीकाता, ना खसा ङ्‍कतोङ्ना साम्दी मान्दीक लक् मकसा नीनाम्माआ ख गकू। ओरोना उज्‍जाह नीनाम्माम् सन्दूकमी दोक्पी मूङ्‍कपीङ् सीया।

८ योबोरोबू ओरोना उज्‍जाहपीका म्छूली काताकपी दाऊद म्छूली काता, ना खसा मूङ्‍क थाम्पूम् नीङ् फारेस-उज्‍जाहc यूक्सू। मूङ्‍कम् नीङ् एसेक लेई सम्मो मूङ्‍कङ् तूये।

९ मूङ्‍क लेई दाऊद योबोरोबूपीका कीसा, ना ओरोपीकाना ख तत्‍तू, “हन्‍ना योबोरोबूम् सन्दूक कोङा ओ साथपी ऊतोङ्नाई यूम् दूरो?”

१० योबोरोबूम् सन्दूक म्साथपी दाऊदमी सहरपी खाईम् खसा लन्ची मान्म। बरू खसा मूङ्‍क सन्दूक गित्ती ओबेद-एदोममी खीम्पी छोक्स्ती।

११ ओरोना योबोरोबूम् सन्दूक ओबेद-एदोममी खीम्पी सूक् लाः सम्मो तूवा, खीक्‍का योबोरोबूआ ओबेद-एदोम लो खोलोङ् म्खीम्पोस्लो आसीक् पीची।

१२ योबोरोबूम् सन्दूकमी कारणआ योबोरोबूआ ओबेद-एदोममी खीम्पोस् लो खम् खोलोक थक्लो आसीक् पीक तूये पीम् दाऊदआ येनू। खीक्‍का ख खाताना ओबेद-एदोममी खीम्पीका नीनाम्माम् सन्दूक ओरोदेप् चामोवालो दाऊदमी सहरपी बाईयू।

१३ योबोरोबूम् सन्दूक खूर्प् मीस् तूक्‍कोङ् खाताकप्का दाऊदआ ईबूम् लूपी लो ईबूम् मोटो पीम् म्छालो बलिदान मअ।

१४ दाऊद खोऊसीम् तेईमी एपोद खाप्स्‍ना योबोरोबूम् लाईस्पी पूरा राःरालो छमा।

१५ खीक्‍का दाऊदआ इस्राएलपीक खोलोङ् मीस्चीका कातो ना तुरही दूप्‍तो योबोरोबूम् सन्दूक बाईचीना बाना।

१६ खीक्‍का योबोरोबूम् सन्दूक दाऊदमी सहरपी वन्चचीलो शाऊलमी म्मेकछा मीकलआ दादावापीका खोङू। खीक्‍का खसा दाऊद होङाबू योबोरोबूम् लाईस्पी जूक्‍तो छम्चाक तकप्का खसा म्सानीवापीका दाऊद जेर्म् थालेई मअ।

१७ खीक्‍का खचा योबोरोबूम् सन्दूक बाईचीना दाऊदआ सन्दूकमी लागी कीन्‍क तम्बूगोपी मूङ्‍क यूक्स्ची। खीक्‍का दाऊदआ योबोरोबूम् लाईस्पी मीःपी चारेईमम् बलि लो खाऊमा-खासेर्माम् बलिलो चारेई मअ।

१८ दाऊदआ मीःपी चारेईमम् बलि लो खाऊमा-खासेर्माम् बलिलो चारेईमम् यात्कप्का खोलोप्का दूङ् राःरालोक योबोरोबूम् नीङ्पी मीस् आसीक् पीची।

१९ खीक्‍काना खसा मूङ्‍कपी बात्ल छूवाक खोलोङ् इस्राएलीचीम् रापी वात्छा लो मीम्छालो ई-ईल्पो मसा ई-ईबूम् सबेई, ई-ईबूम् खजूरमी म्बप् ना नाम्पी बम्पा जीस् वाचोसी पीची। खीक्‍काना खोलोङ् मीस् खची खीम् खाता।

२० खीक्‍का दाऊद म्होप्मी खीम्पोस्ची आशीक् पीस् तालो शाऊलमी म्मेकछा मीकल ख तूम् लागी पाखा लत्‍ताना बाना, ना ओरोपीका, “इस्राएलपीक होङाबूम् लागी एसे देईक गौरवमी लेईये! खसा म्होप्मी सूसो मप् मीम्छाचीम् मूक्स्दूपी फूतीकेर् मन्चीना म्होपा म्होप्ङा छाडा मन्ची!”

२१ खोदोलो दाऊदआ मीकल ओरोपीकाना ङरी आन्‍नू, “आम् पाम् लो म्खीम्पोस्चीम्‍लो फाईपी कोङ् खम् म्मीस् इस्राएल जातिम् होङाबू सोक् नीनाम्माम् लाईस्पी कोङा ङ्‍क तोङ्‍ना मूक के। योबोरोबूम् लाईस्पी कोङा उत्सव मानेईमूयो।

२२ हन्‍ना कोङ् ङ्‍कप्कासो दूङ् साम्दी-सायो मान्दीक छूवो, ना ओ मूक्स्दूपी कोङ् होसोङ् खोलोप्का दूङ् सईप्सीप् मीस् छूवो। खोदोलोई आना पीकाक मूङ्‍क मीम्छाचीप्का क आछीयाङ् ओमी होसोङ् दूङ् साम्दी-सायो छूये!”

२३ शाऊलमी म्मेकछा मीकलमी सीयाक सम्मोङ् म्छामाईची मान्छूक तूवा।

c 

६:८ फारेस-उज्‍जाह – हीब्रू रीङ्पी ङ्‍क नीङ्मी अर्थ क “उज्‍जाहपी ताक छूली” पीक्याक के।

योबोरोबूआ दाऊदलो करार मक

१ इतिहास १७:१-१५

७

दाऊदआ म्होपा म्होप्ङा महलपी सुरक्षित मन्चीना, खम् लीक् हेम्पी तूवाक म्साछीमीचीप्का योबोरोबूआ ख नोम्चीम् पीकप्का,

२ खसा नातान खारीबोपो ओरोलअ, “कोङ्ने देवदारुआ बोबूईम्पा खीम्पी तूवोदोङो, खोदोलोई योबोरोबूम् करारमी सन्दूक क तम्बूपी यूम्पा तूये।”

३ खोदोलो नातानआ होङाबू ओरोपीकाना ङरी आन्‍नू, “आना ऊई मीने खोरोङ् मव, ऊदोईपीक्यालो योबोरोबू आम् साथपी तूये।”

४ मूङ्‍क सेपाङ् योबोरोबूम् ङ्‍क रीङ्बऊ नातानपी ता:

५ “खात्ना ओ सूसो मप् दाऊद ओरोलव, ‘योबोरोबूआ ओरोपीके: ऊई कोङ् तूम् लागी आना ईबूम् खीम् बोबूईययोनाई?

६ इस्राएल मिश्र छाप्कूवापीका लातूना बायूचीक लेईपीका एक्‍तो एसेक लेई सम्मो कोङ् हाल्‍लोसो ऊक खीम्पीसो मान्तूङाक तूये। कोङ् तूस्को थाऊमी लागी ईबूम् तम्बूपीका आर्को तम्बूपी यन्चीतो तूवोथोङोक तूये।

७ कोङ् इस्राएलीस्का हापी खातोदोसो, ऊई कोङा इस्राएलपीक ओ मीस्चीम् चोलोगूलो मप् लाम्‍लछास् तूवाकप्क हेप् चारतोप् “ओ लागी देवदारुम् खीम् ऊदोई बोमान्बून्‍नीकई?” पीकोना ततूयोनाई?’

८ “खन्सा ओ सूसो मप् दाऊद ओरोलव, ‘खोलोप्का दूङ् राःरालोक योबोरोबूआ ओरोपीके: कोङा आन् खार्का होम्पीका लूस्-छाराम् गथाला मचकपीका ओ मीस् इस्राएलमी होङाबू छूम् लागी सोन्‍ना।

९ आन् हापी खातादोसो कोङ् आम् साथपी तूवो, ना खोलोङ् आम् साछीमीस् आम् लाम्पीका मासेई मूची। हन्‍ना चारीदूपीक नीङ्‍ला तोप् मीस्चीम् रापी कोङा आम् नीङ् खोलोप्का दूङ् देप् बानेईमूयो।

१०-११ कोङा ओ मीस् इस्राएलीचीम् लागी ईबूम् तूस्को थाऊ थीक्‍का मूयो ना खस् मूङ्‍कपी तूमीयोची, खीक्‍का मूङ्‍कचीम् खची होप्मीङ् ईबूम् तूस्को थाऊ छूये ना आसासो खस् हाल्‍लोसो दूक् पीयस्‍नो। रई मीचा लाईस्पीका मथचीक तोङ्ना ओ मीस् इस्राएलीचीपी कोङा नीया मप्ची सोकूचीक नाम्‍लापीका एक्‍तो ओ मीस् दूक् पीतो थोङ्चाकपी हन्‍नाप्का मेक्सा खचा मूङ्‍क तोङ्ना हादेम्सो मईचीनो। कोङा आन् खोलोङ् आम् साछीमीचीप्का नोम्चीम् पीयान्‍ना।

“ ‘योबोरोबूआ आन् ओरोलये, योबोरोबूआ आम् लागी ईबूम् खीम् बोबूईय — होङाबूचीम् ईबूम् वंश!

१२ आम् नाम्‍ला पूरा छूकप्का आन् आम् खूक्सू-खूलूस्का ईम्स्खाते, खोदोलो कोङा आम् छामाईची, आम् गाम् लो आम् हीःलो, आम् हक्वाला छूम् लागी थोरेपो, खीक्‍का मूङ्‍कम् चारखम् थम्पूर मूयो।

१३ मूङ्‍कसाङ् ओ नीङ्मी लागी ईबूम् खीम् बोबूईय, ना कोङा मूङ्‍कम् चारखम्मी सिंहासन दोस्का सम्मोकम् लागी थम्पूर मूयो।

१४ कोङ् मूङ्‍कम् म्पा छूवो, ना मूङ्‍क ओ छा छूये। खीक्‍का मूङ्‍कसा अधर्म मईदोक, कोङा मूङ्‍क मीचा गोम् तूप्‍आ लो मीस्मी हूक्पीक कोर्राआलो सजाई पीयो।

१५ कोङा शाऊल आम् लाईस्पीका हतेई मूना ओ सम्तूमा मूङ्‍क शाऊलपीका हतेई मूक तोङ्ना, कोङा ओ सम्तूमा आम् हक्वालापीका हाल्‍लोसो हतेई मूयोनो।

१६ आम् खीम् लो आम् चारखम्‍लो ओ लाईस्पी दोस्का-दोस्का सम्मोकम् लागी तूचाये, ना आम् सिंहासन दोस्का-दोस्का सम्मोकम् लागी थम्पूर छूये’।”

१७ नातान योबोरोबूआ दर्शनपी लक खोलोङ् रीङ् खसा दाऊद येईमीयू।

दाऊदआ वाङोम् मक

१ इतिहास १७:१६-२७

१८ खीक्‍काना दाऊद होङाबू योबोरोबूम् लाईस्पी हाजिर छूवा, ना मूङ्‍कपी तूवाना खसा ओरोपीका:

“ए योबोरोबू नीनाम्माङा, कोङ् आसे, ओ खीम्पोस् ऊये, ना आना कोङ् ङ्‍क सम्मो बायो?

१९ ए योबोरोबू नीनाम्माङा, ङ्‍क खोलोङ् आम् मूक्स्दूपी ईबूम् चीमा विषय तोङ्‍क मीनाना आनान् आम् सूसो मप् मूङ्‍कम् म्खीम्पोस्मी बूसूम् लाईस्पाक खोलोङ् रीङ्‌ङा ईदीतू। ए योबोरोबू नीनाम्माङा, ऊई ङ्‍क खोलोङ् आना सदैबरी ओरोनाङ्‌यो मचयनाई?

२० “हन्‍ना दाऊदआ ङ्‍कप्का दूङ् ऊई पीम् दूरनाई? ऊदोईपीक्यालो आना आम् सूसो मप् नम्‍लोना छेत्‍त, ए योबोरोबू नीनाम्माङा!

२१ आम् रीङ्बऊमी कारणआ लो आम् लन्ची तोङ्नाङ्लो आना ङ्‍क हायाम् देप् लक् मक तूये ना आम् सूसो मप् ङ्‍क ईक तूये।

२२ “ए योबोरोबू नीनाम्माङा, आन् आछीयाङ् हायाम् देप् तूये। केईका ओखी नोबोआ येनूम्काक तोङ्‍ना आन् तोङ्‍क बीन्‍नीपा आस्सो मान्तू, ना आम्पीका बीन्‍नीपा आस्सो नीनाम्मा मान्तू।

२३ खीक्‍का आम् होप्मी जाति इस्राएल तोङ्‍क बीन्‍नीपा आसे तूये? चारीदूपीक ईबूम् मूङ्‍क जाति नीनाम्माआङ् म्होप्मी लागी छुटकारा पीयू; मूङ्‍कलाम्पा आना आम् नीङ्ला तोमीयू ना मिश्र छाप्कूवापीका छूतेईमक आम् मीस्चीम् लाम्पीका बीन्‍नीपा जाति लो खची देऊतास्लो खेदा मना हायाम् ईकीम् लप् ना छाक्‍काक लक् मअ।

२४ आना आम् होप्मी मीस् इस्राएलीस् दोस्का-दोस्का सम्मोकम् लागी आम् होप्मी छूम् लागी थम्पूर मक तूये। ए योबोरोबू, आन् मूङ्‍कचीम् खची नीनाम्मा छूवाक तूये।

२५ “हन्‍ना ए योबोरोबू नीनाम्माङा, आम् सूसो मप्पी तोक्पी लो खम् खीम्मी तोक्पीलो आना मक यादे तोङ्ना दोस्का सम्मोङ् मचव। खीक्‍का आना पीकाक तोङ्‍नाङ् छून्चानूव,

२६ खोरो छूकसा आम् नीङ् दोस्का-दोस्का सम्मोकम् लागी हायाम् देप् छून्चानूव। खीक्‍का मीचा ओरोपीनूव, ‘खोलोप्का दूङ् राःरालोक योबोरोबू इस्राएलपी नीनाम्मा तूये!’ खीक्‍का आम् सूसो मप् दाऊदमी खीम् आम् लाईस्पी थम्पूर छूचाये।

२७ “ए खोलोप्का दूङ् राःरालोक योबोरोबू, इस्राएलपीक नीनाम्माङा, आना कोङ् आम् सूसो मप् ओरोपीकाना आम् लन्ची खोमीयो, ‘कोङा आम् लागी ईबूम् खीम् बोबूयो।’ खन्सा कोङ् आम् सूसो मप्‍आ साहासलो ङ्‍क वाङोम् मूचोयोक तूये।

२८ ए योबोरोबू नीनाम्माङा, आन् नीनाम्मा तूये। आम् रीङ्बऊ आछीयाक तूये, खीक्‍का आना आम् सूसो मप्लो ङ्‍क हायाम् नप् यादे मक तूये।

२९ खन्सा हन्‍ना आना आम् सूसो मप्मी खीम् आसीक् पीम् लन्ची मव, ना मूङ्‍क आम् मूक्स्दूपी सदैबरी तून्चानूव। ऊदोईपीक्यालो ए योबोरोबू नीनाम्माङा, आना पीकाक तूये, ना आम् आसीक् लाम्पाङा आम् सूसो मप्मी खीम्‍आ दोस्का-दोस्का सम्मो आसीक् तय।”

दाऊद कोक्साक

१ इतिहास १८:१-१७

८

खीक्‍काना दाऊद पलिश्तीचीप्का कोक्सा, ना खसा मूङ्‍कचीम् हूक्पीका मेथेगआमाह म्हूक्पी मअ।

२ दाऊद मोआबीचीप्कासो कोक्सा। खसा मूङ्‍कस् बोहोपी ईम्मीची, ना मूङ्‍कस् छूतेई मम् लागी ईबूम् रीबोआ थाप्ची। दाऊदआ मूङ्‍कचीम् सू-सूप्पो तूवाकपीका नी-नीप्पो सेत्चीना ई-ईल्पो क लेन्चा मीची। ओरोना मोआबीस् दाऊदमी हूक्पी छूवा, खीक्‍का खचा खपी तीर छोक्स्दोङ्ची।

३ ङ्‍कपीका बाहेक देप् यूफ्रेटिस योऊमी चाखेम्पी म्होप्मी हक् होसोङ् कायम यूम् लागी खातालो दाऊदआ सोबापीक होङाबू, रहोबमी वात्छा म्छा हददेजेरलो जूम्‍लूक् मना ख हारेई मअ।

४ खीक्‍का दाऊदआ खपीका १,००० रथ, ७,००० रथ तोप्ची ना २०,००० पैदल लाम्दूम्प् दोर्‌ची म्हूक्पी मची। खसा १०० रथपीक खोक्चीपीका बीन्‍नीपा खोलोङ् खोक्मी लोङ्पीक म्सऊरी कीप्दीतू।

५ खीक्‍का दमस्कसपी अरामीस् सोबापीक होङाबू हददेजेर बोम्छोम् लागी बानालो दाऊदआ मूङ्‍कचीम् २२,००० जाना खची मीस् सेतू।

६ खीक्‍का खसा ङ्‍क अरामीचीम् चारखम् दमस्कसपी छाउनी बोबूईयू। खीक्‍का खस् म्हूक्पी छूवा, ना खचा खपी तीर छोक्स्ची। ओरोनाङ् दाऊद हापी खातादोसो, योबोरोबूआ ख खोलोप्का कोमीयू।

७ हददेजेरमी अधिकृतचीम् खची हाल्ङोम् खोलोङ् ढाल दाऊदआ म्हूक्पी मअ, ना मूङ्‍क यरूशलेमपी तातू।

८ खसा हददेजेरमी तेबहपीका लो बेरोतै सहर होम्पीकालो ओरोतो काँस तातू।

९ दाऊदआ हददेजेरमी खोलोङ् म्सेनास् हारेई मस्क रीङ् हमातपीक होङाबू तोऊआ येन्कप्का,

१० खसा दाऊद सेवाके लोम् लागी ना जूम्‍लूक्पी हददेजेर हारेईमकपी दाऊद स्याबासी पीम् लागी म्छा योराम दाऊदमी दोक्पी पोक्सू। खोदोलो हददेजेरमी लो तोऊमीलो खची रापी दुश्मनी तूवा ना म्खेप्क खेप् जूम्‍लूक् छूवाचा। योरामआ म्साथपी हाल्ङो, नाम्छेर्‌बू ना काँसम् चूम्सोस् तातू।

११ म्होपा हारेई मस्क खोलोङ् जातिचीप्का म्हूक्पी मक हाल्ङो लो नाम्छेर्‌बूलो योबोरोबूपी अर्पण मक तोङ्ना योरामआ तात्क हाल्ङो, नाम्छेर्‌बू ना काँसम् चूम्सोस् खोलोङ् दाऊद होङाबूआ योबोरोबूपी अर्पण मअ।

१२ दाऊदआ हारेई मस्क जातिस्: एदोमीस्, मोआबीस्, अम्मोनीस्, पलिश्तीस् ना अमालेकीस् तूवा। खीक्‍का सोबापीक होङाबू रहोबमी वात्छा म्छा हददेजेरपीका तक लूतेई मम्पा चूम्सोस्सो खसा अर्पण मअ।

१३ रूम्मी बेँसीपी १८,००० एदोमीस् सेत्ना आत्‍ताकप्का दाऊदआ हायाम् देप् नीङ्ला कामेई मअ।

१४ दाऊदआ एदोमबरी छाउनी बोबूईयू, ना खोलोङ् एदोमीस् दाऊदमी हूक्पी छूवा। ओरोना दाऊद हापी खातादोसो योबोरोबूआ ख कोमीयू।

दाऊदमी अधिकारीस्

१५ दाऊदआ खोलोङ् इस्राएलपी चारखम् तोक्सू, ना म्होप्मी मीस्चीका हायाम् नम्‍लोना नीयालो वोर्वा मअ।

१६ सरूयाहमी वात्छा म्छा योआब सेनापति तूवा। अहीलूदमी वात्छा म्छा यहोशापात क लेखापाल तूवा।

१७ अहीतूबमी वात्छा म्छा सादोक लो अबियाथारमी वात्छा म्छा अहीमेलेकलो पूजारीस् तूवा। सरायाह क सचिव तूवा।

१८ यहोयादामी वात्छा म्छा बनायाह क करेतीचीम् लो पेलेथीचीम्‍लो अधिकृत तूवा। खीक्‍का दाऊदमी वात्छा म्छास् क पूजारीस् तूवा।

मपीबोशेत दाऊदआ सम्तूमा मीक

९

दाऊदआ ओरोपीकाना तत्‍ची, “ऊई शाऊलमी खीम्पोस्पीक आस्चीई लेताक तूयेयो? हेप् लेताक तूदोक, कोङा मूङ्‍क जोनाथनमी कारणआ सम्तूमा मीम् दूरो।”

२ शाऊलमी खीम्पोस्पी सीबा नीङ् मीचीक ईल्पो रोः तूवा। मूङ्‍कचा ख दाऊदमी दोक्पी काछची। खीक्‍का होङाबूआ ओरोपीकाना मूङ्‍क तत्‍तू, “ऊई आन् सीबायो?”

खोदोलो मूङ्‍कसा ओरोपीकाना ख ङरी आन्‍नू, “आम् सूसो मप् सीबा कोङ्‌ङा के।”

३ होङाबूआ ओरोपीकाना मूङ्‍क तत्‍तू, “ऊई शाऊलमी खीम्पोस्पीक आस्चीई लेताक तूयेयो; मूङ्‍कपी नीनाम्माम् सम्तूमा कोङा खोमम् दूरोयो?”

खोदोलो सीबाआ ओरोपीकाना ख ङरी आन्‍नू, “एई, जोनाथनमी ईल्पो वात्छा म्छा लेताक तूये। खम् नीच्‍चीङ् म्‍लोङ् सक्पा तूये।”

४ होसोङ् होङाबूआ ख ओरोपीकाना तत्‍तू, “ख हापी तूये?”

खोदोलो सीबाआ ओरोपीकाना ख ङरी आन्‍नू, “ख लो-देबारपी अम्मीएलमी वात्छा म्छा माकीरमी खीम्पी तूये।”

५ होङाबूआ लो-देबारपी मीस् पोक्‍स्चीना खचा अम्मीएलमी वात्छा म्छा माकीरमी खीम्पीका मूङ्‍क काछचीना बाईची।

६ जोनाथनमी वात्छा म्छा, शाऊलमी म्चास् मपीबोशेत दाऊदमी दोक्पी ताकप्का, खसा बोहोपू सूपोम् मना साम्दीलो होङाबू सेवा छअ।

खीक्‍का दाऊदआ ख ओरोलअ, “मपीबोशेत!”

खोदोलो मूङ्‍कसा ओरोपीकाना ख ङरी आन्‍नू, “हई, कोङ् आम् सूसो मप् के।”

७ खीक्‍का दाऊदआ ओरोपीका, “कीनव। कोङा आन् आम् पा जोनाथनमी कारणआ सम्तूमा मीम् लन्ची मूयो। कोङा आन् आम् फप् शाऊलमी खोलोङ् म्थाम्पूवार आन्छोयान्‍ना। आन् ओ टेबलपी तूना कोङ्लोङ् चाम्दूम् चय।”

८ खीक्‍का मोपीबोशेतआ होसोङ् बोहोपू सूपोम् मना ख सेवा छअ ना ओरोपीका, “कोङ् आसेनाई, आना कोङ् ईबूम् सीप्खाप् खेप्सो वास्ता मोयो?”

९ खीक्‍काना दाऊदआ शाऊलमी रोः सीबा म्दोक्पी काछोम् लागी हुकुम मअ, खीक्‍का मूङ्‍क ओरोलअ, “कोङा आम् मालिकमी म्चास् मपीबोशेत शाऊलमी लो खम् खीम्पीक खोलोङ् दाचाम्‍लो पीयूचोयोक तूये।

१० आना आम्छास्का लो आम् सूसो मप्चालो मपीबोशेतमी थाम्पूवारपी खारूवा मम्ना मूङ्‍कपी सेईक म्चो आम् मालिकमी म्चास् जूतेई मीम्पीम् छूये। खीक्‍का आम् मालिकमी म्चास् मपीबोशेतआ ओ टेबलपी तूना चय।” (सीबामी ईक्पोङ् ङाक्पो वात्छा म्छास् लो नीस्पोङ् म्सूसो मप्चीलो तूवा।)

११ खीक्‍काना सीबाआ होङाबू ओरोलअ, “ओ रोबू होङाबूङा, आना आज्ञा मक तोङ्ना कोङ् आम् सूसो मप्‍आ खोलोङ् मूयो।” खन्सा होङाबूम् वात्छा म्छास् तूकपीक ईल्पो वात्छा म्छा तोङ्ना मपीबोशेतआ दाऊदमी टेबलपी तूवाना चअ।

१२ मपीबोशेतमी मीका नीङ् मीचीक ईल्पो चीमा वात्छा म्छा तूवा। खीक्‍का सीबाम् खीम्पीक खोलोङ् म्खीम्पोस् मपीबोशेतमी रोः छूवा।

१३ खीक्‍का मपीबोशेत क यरूशलेमपी तूम् थालेई मअ, ना होङाबूम् टेबलपी तूवाना चाम्दूम् चदोङू। खम् नीच्‍चीङ् म्‍लोङ् सक्पा तूवा।

दाऊदआ अम्मोनीस् हारेई मस्क

१ इतिहास १९:१-१९

१०

जीस्तातोपी अम्मोनीचीम् होङाबू सीया, ना खम् वात्छा म्छा हानूनआ चारखम् तोम् थालेई मअ।

२ दाऊदआ ङ्‍कतोङ्ना मीन्ताम् मअ, “नाहाशआ कोङ् म्सम्तूमा खोमीयोक तोङ्ना कोङासो वात्छा म्छा हानून हेम् सम्तूमा खोमीयो।” खन्सा दाऊदआ म्पा सीयालो सान्त्वना पीम् लागी रीदाम् पोक्चीम् हूक्पी रीदाम् होक्सू।

खोदोलोई दाऊदमी रीदाम् पोक्ची अम्मोनीचीम् छाप्कूवापी वोङाकप्का,

३ अम्मोनीचीम् लाम्‍लछाचा खची होङाबू हानून ओरोलची, “दाऊदआ म्होप्मी सान्त्वनाम् रीदाम् होक्स्‍ना आम् पा साम्दी दकयो आना मीन्चाई? ङ्‍क मीस्चीन् चीवा मप्‍तीप्चीई के; खसा आम् सहर ऊतोङ्नाई जीतेई मदूराम् पीकाना चीवा मम् लागी ङ्‍कस् पोक्स्चीक के।”

४ खन्सा हानूनआ दाऊदमी रीदाम् पोक् लाप्चीना ईक्थलाक खची फोऊसीप्क दाह्री खक्पीची, ना खची छूम्‍रीम् म्छीनी सम्मो खची तेई कीप्पीची। खीक्‍का खसा मूङ्‍कस् मूङ्‍कप्का पोक्स्छोक्स्ची।

५ ओरोना अम्मोनीचा मूङ्‍कचीपी मान्‍नप् वोर्वा मस्क दाऊदआ येन्कप्का मूङ्‍कस् तूम्खाम् लागी खसा मीस् पोक्स्ची, ऊदोईपीक्यालो मूङ्‍क मीस् खोलोङ् हायाम् ङाजावापी छूवाक तूवा। खीक्‍का मूङ्‍कचीम् खची दाह्री मान्पम् सम्मो मूङ्‍कस् यरीहोपीङ् तूनूव पीकाना दाऊदआ हुकुम मअ।

६ अम्मोनीचा खची होपा मस्क लक्‍लाम्पा दाऊद हायाम् म्छूली काताक रीङ् तूम् तचीकप्का, खचा बेथ-रहोबपीका लो सोबापीकालो २०,००० जाना अरामी पैदल लाम्दूम्प् दोर्‌ची, माकापीका मूङ्‍कप्क होङाबूम् साथपी १,००० जाना मीस्, ना तोबपीका १२,००० जाना मीस् खाप्चीमा पीचीना बाईची।

७ खीक्‍का दाऊदआ ङ्‍क रीङ् येन्‍ना योआब लो खोलोङ् जूम्‍लूक् मप् दोर्‌लो पोक्स्ची।

८ अम्मोनीस् ताना सहरमी मूल लाम्स्कोपी जूम्‍लूक् मम् लागी थीक्‍का छूवा; सोबापी तूवाक अरामीस् लो रहोबपी तूवाक अरामीस्लो खीक्‍का तोबपी तूवाक मीस् लो माकापी तूवाक मीस्लो क तेल्म्पी जूम्‍लूक् मम् लागी थीक्‍का छूवा।

९ योआबआ म्‍लाईस्पी लो म्दोस्पीलो नीस् हेम्पीङ् जूम्‍लूक् मम् लागी थीक्‍का छूवाक म्साछीमीचीम् दोर्‌ची तकप्का, खसा इस्राएलपीक खोलोप्का दूङ् नतो जूम्‍लूक् मप् सेनास् सोक्ना अरामीचीम् लाईस्पी यूक्सू।

१० बाँकी जूम्‍लूक् मप् सेनास् क खसा म्नेछो अबीशै जीम्मा पीना अम्मोनीचीम् लाईस्पी जूम्‍लूक् मम् लागी पोक्स्ची।

११ खोदोलो योआबआ म्नेछो ओरोलअ, “अरामीचा कोङ् हारेई मोयोदोक आना कोङ् बोछोक्सोव। खोदोलोई अम्मोनीचा आन् हारेई मतो बाईदोक कोङ् आन् बोन्छोस् बानोके।

१२ साहास मव! काचा ईची मीस्चीम् लागी लो ईची नीनाम्माम् सहरमी लागीलो साहासलो जूम्‍लूक् मईचू के। योबोरोबूम् मूक्स्दूपी ऊई नप् तूये खसा खूङ्‍कङ् मय।”

१३ खीक्‍का योआब लो म्सेनास्लो अरामीस्का जूम्‍लूक् मम् लागी लाईस्पा खाता, ना खची लाईस्पीका खस् जूम् थालेई मची।

१४ अम्मोनीचा अरामीस् जूकाक तचीकप्का खस्सो अबीशैमी लाईस्पीका जूकाना सहरगोपी वोङा। खीक्‍काना योआब अम्मोनीस्का जूम्‍लूक् मम् होक्सीना यरूशलेमपी आत्‍ता।

१५ अरामीचा खची होप् इस्राएलीचीप्का सताक तचीकप्का खची दोर् होसोङ् ईदेऊपी बात्ल छूवा।

१६ खीक्‍का हददेजेरआ देप् यूफ्रेटिस योऊमी नावादेपा तूवाक बीन्‍नीपा अरामीस् काछोम् लागी मीस् पोक्स्ची; ना खस् हददेजेरमी सेनापति शोबाकमी अगुवाइपी हेलामपी खाता।

१७ ङ्‍क रीङ् दाऊदआ येन्कप्का खसा इस्राएलपीक खोलोङ् सेनास् बात्ल मना देप् यर्दन योऊ तरेई छूवा, खीक्‍का हेलाम हेम् खाता। खोदोलो मूङ्‍कपी अरामीस् दाऊदमी लाईस्पी जूम्‍लूक् मम् लागी थीक्‍का छूवा, ना खम् ऊल्‍लोङ्पी जूम्‍लूक् मची।

१८ खोदोलोई इस्राएलीचा खस् खेदामची। खीक्‍काना मूङ्‍कपी दाऊदआ ७०० जाना अरामी रथ तोप्ची लो ४०,००० जाना पैदल लाम्दूम्प् दोर्‌लो सेतू। खीक्‍का दाऊदआ अरामीचीम् सेनापति शोबाकसो आक्रमण मअ, ना जूम्‍लूक् मस्को थाऊपीङ् मूङ्‍क सीया।

१९ हददेजेरमी हूक्पी तूवाक खोलोङ् होङाबूचा केईकान् इस्राएलीचा हारेई मईकाक तूये पीम् तूम् तचीकप्का, खचा इस्राएललो मिलाप मची, ना इस्राएलीचीम् हूक्पी तूवा।

खीक्‍काना अरामीचा हन्‍ना हाल्‍लोसो अम्मोनीस् बोम्छोम् आत मान्मची।

दाऊद लो बतशेबालो

११

होल्नाम्पी होङाबूस् जूम्‍लूक् मम् लागी लईम् नाम्‍लापी दाऊदआ योआब, बीन्‍नीपा म्‍अधिकृतची ना खोलोङ् इस्राएलमी सेनास् जूम्‍लूक् मम् लागी पोक्स्ची। खीक्‍का खचा अम्मोनीस् मासेई मची, ना रब्बा सहर ऊर्‌ची। खोदोलोई दाऊद क यरूशलेमपीङ् तूवाचा।

२ ऊलेई यूपा दाऊद म्तूस्कोपीका पकाना महलमी कौसी थेम्पी लाम्दूमातीत्क तूवा खोदोलो खसा ईल्पो मीम्छा सम्चान्चीक तअ, मूङ्‍क मीम्छा हायाम् ङालीनप् तूवा।

३ खीक्‍का दाऊदआ मूङ्‍क मीम्छा आसेहाई पीकाना तईम् लागी मीस् पोक्सू, ना मूङ्‍कसा ङ्‍क तोङ्‍क रीदाम् बाईयू, “मूङ्‍क एलीआममी मेकछा ना हित्ती उरियाहम् म्तोमा बतशेबा के।”

४ खीक्‍काना दाऊदआ मूङ्‍क लास् मीस् पोक्सू, खीक्‍का मूङ्‍क बाना, ना दाऊद मूङ्‍कलो ईम्सा। (खोदोलो मूङ्‍क मीम्छा म्गाम्पीक ताकसा सम्चीना म्होप्ङा शुद्ध मन्चीक तूवा।) खीक्‍काना ख म्खीम् खाता।

५ खीक्‍का मूङ्‍क मीम्छा होपोसूम् छूवा, ना खसा “कोङ् होपोसूम् छूवोके” पीकाना दाऊदपी रीदाम् होक्सू।

६ खीक्‍का दाऊदआ “हित्ती उरियाह ओ दोक्पी पोक्स्बीव” पीकाना योआब आज्ञा पीयू। खीक्‍काना योआबआ मूङ्‍क दाऊदमी दोक्पी पोक्स्बी।

७ उरियाह दाऊदमी दोक्पी ताबानाकप्का दाऊदआ योआबमी लो सेनाचीम्‍लो तोक्पी खीक्‍का जूम्‍लूक् ऊतोङ्‌नाई तोक्स्चाई पीकाना ख तत्‍तू।

८ खीक्‍काना दाऊदआ उरियाह ओरोलअ, “आम् खीम् खात्ना आना आम् लोङ् सप्व।” खीक्‍का उरियाह महलपीका लत्‍ताकप्का होङाबूआ मूङ्‍कम् म्दोस्-दोस् हूक्छो होक्स्छोक्सू।

९ खोदोलोई उरियाह म्खीम् मान्खाई, ख होङाबूम् सूसो मप्चीका महलमी मूल लाम्स्कोपीङ् ईम्सा।

१० “उरियाह म्खीम् मान्खाई” पीम् दाऊदआ येन्कप्का खसा मूङ्‍क ओरोलअ, “आन्‍ने छूबूरीपीका बानाकमायो? आन् ऊदोई आम् खीम् मान्खाईकई?”

११ खोदोलो उरियाहआ ख ओरोपीकाना ङरी आन्‍नू, “इस्राएल, यहूदा ना सन्दूक तम्बूपी तूये, खीक्‍का ओ मालिक योआब लो आम् मीस्लोसो म्तेल्म्पी तम्बूपी तूये। खन्सा कोङ् ऊतोङ्नाई चास्-दूस् ना ओ तोमालो ईम् लागी खीम् खाईमा? कोङा आम् रीराममी पस्तून चोयोना पीको, कोङा मूङ्‍कतोङ् मम् दूरोनो।”

१२ खोदोलो दाऊदआ उरियाह ओरोलअ, “खोरोदोक होसोङ् ऊलेई ङ्‍कपीङ् तूवाव ना म्देसा कोङा आन् खाईम्पीयान् के।” खन्सा उरियाह मूङ्‍क लेई लो म्देसालो यरूशलेमपीङ् तूवा।

१३ खीक्‍का दाऊदआ ख चाम्दूम् लागी काछ, ना दूम् थक्‍आ सेईमीयू। खोदोलोई यूपा उरियाह पाखा खाता ना होङाबूम् म्सूसो मप्चीका म्होप्मी तूस्कोपीङ् ईम्साना कोअमीयू, ना म्खीम् मान्खाई।

१४ खीक्‍का म्देसा देत्छा दाऊदआ ईबूम् छाप्दाम् छाप्ना उरियाहम् हूक्पीका योआब हछ।

१५ खसा मूङ्‍क छाप्दाम्पी ओरोपीकाना छाप्पू, “साछीमीम् ङःपीङ्, मूङ्‍कपी हायाम्सार जूम्‍लूक् छूचाईक तूये, मूङ्‍क उरियाह पोक्स्‍ना आन्‍नी क आम्नी दोस् हेम् आत्‍तानीव, ना मूङ्‍क जूम्‍लूक्पी सीनूव।”

१६ योआबआ सहर ऊर्‌दीत्क नाम्‍लापी खसा उरियाह ङ्‍क तोङ्‍क थाऊपी पोक्स्छोक्सू; मूङ्‍कपी हायाम् देप् जूम्‍लूक् छूये पीकाना खसा छेत्क तूवा।

१७ खीक्‍का सहरपीक मीस् लत्‍ताना योआबलो जूम्‍लूक् मम् थालेई मस्लो दाऊदमी हेप् म्दोर्‌ची जूम्‍लूक्पी सीया। खोदोलो हित्ती उरियाहसो सीया।

१८ खीक्‍काना योआबआ जूम्‍लूक् मस्को थाऊपीक रीदाम् ईल्पो मीस्मी साथपी दाऊदमी दोक्पी होक्सू।

१९ मूङ्‍क रीदाम् खाईप् मीस् योआबआ ओरोपीकाना आरेई मअ, “आना जूम्‍लूक् मस्कोपीक खोलोङ् रीङ् होङाबू ईम् यातकप्का,

२० होङाबूआ म्छूली कात्ना, ‘जूम्‍लूक् मम् लागी आन्‍नी ऊदोई सहरमी म्दोक्छापी खातानी? पर्खालपीका खचा बेईया गके पीम् आन्‍ना छेईम् पर्ने मायो?

२१ यरूबबेसेतमी वात्छा म्छा अबीमेलेक आसाई सेतू? ख ईल्पो मीम्छाआ ईबूम् खूरूऊ लूङ् पर्खालपीका लेन्दात्ना सेत्कयोनाई? ओरोना ख थेबेसपी सीयाक मायो? आन्‍नी पर्खालमी मोन्तो दोक्छापी ऊदोई खातानी?’ पीक्‍ना खसा आन्‍नी तत्‍नीदोक ख ओरोलानूम्व, ‘आम् सूसो मप् हित्ती उरियाहसो सीया’।”

२२ खीक्‍काना मूङ्‍क रीदाम् खाईप् मीस् लाम्दूमा। खीक्‍का मूङ्‍क दाऊद तूवाकपी तातेकाकप्का योआबआ आज्ञा मक तोङ्ना खोलोङ् रीदाम् ख ईयू।

२३ खीक्‍का मूङ्‍कसा दाऊद ओरोलअ, “साछीमीस् ओखी ऊल्‍लोङ्पी तेल्म्पी बात्ल छूवा, ना केईका छून्तो खायीका। खोदोलोई केईका खस् सहरमी मूल लाम्स्को सम्मोङ् तल्तो खायूम्का?

२४ मूङ्‍कपी बेई-लीफू तोप्चा आम् सूसो मप्ची पर्खालपीका बेईआ गक्ची, ना होङाबूम् मीस् ओरोतो सीया। खोदोलो आम् सूसो मप् उरियाहसो सीया।”

२५ खोदोलो दाऊदआ मूङ्‍क रीदाम् बाईप् मीस् ओरोलअ, “योआब ङ्‍क रीदाम् खाईना ईव, ‘आन् कीनव, दोप्सेलआ ऊतोङ्नाई ईल्पो मीस् सेत, खोरोनाङ् आर्कोसो सेत। सहरपी आक्रमण मचानूम्व, ना मूङ्‍क सहर खोलोङ् मासेई मदीत्नूम्व।’ खीक्‍का योआब उत्साहाम् लागी ङ्‍क रीङ् ईव।”

२६ उरियाहम् म्तोमाआ म्तूप्पो सीया पीम् रीङ् येन्कप्का खसा मूङ्‍कम् लागी तूनीवा मअ।

२७ तूनीवा मम् नाम्‍ला याताकप्का दाऊदआ मूङ्‍क मीम्छा म्खीम्पी बाईमीची। खीक्‍का ख दाऊदमी म्तोमा छूवा, ना खसा ईल्पो वात्छा छा वातू। खोदोलोई दाऊदआ मक रीङ्पी योबोरोबू म्गोङ् चाईसाक तूवा।

नातानमी पोम् ललई लो दाऊदआ वालूम्मा मकलो

१२

योबोरोबूआ नातान खारीबोपो दाऊद तूवाकपी पोक्सू। नातान दाऊदमी लाईस्पी खाताना ओरोपीका, “ऊलाम् ईबूम् सहरपी नीप्पो मीस् तूवा, ईल्पो क होङ्पोक् ना आर्को क छूक्सीप् तूवा।

२ मूङ्‍क होङ्पोक् मीस्मी क हायाम् देतो लूस्-छारा ना पी-लूपी तूवा,

३ खोदोलोई मूङ्‍क छूक्सीप् मीस्मी म्होपा खेत्क ईबूम् चीमा लूस्मी म्छा बाहेक बीन्‍नीपा ऊसो मान्तूक तूवा। मूङ्‍क खसा हायाम् नम्‍लोना सीयार मक तूवा, खीक्‍का मूङ्‍क लूस्मी म्छा खम् खीम्पी म्छास्काङ् पतो खाता। मूङ्‍क लूस्मी म्छाआ खम् थालपीङ् चदोङू, ना खम् खोङ्पीकाङ् दूङ्दोङू, खीक्‍का खम् बोगोपीङ् ईम्स्दोङा। मूङ्‍क खसा म्होप्मी मेकछा तोङ्नाङ् मना यूक्स्क तूवा।

४ “ऊलेई ईल्पो थारूपो मूङ्‍क होङ्पोक् मीस्मी खीम्पी ता, खोदोलो मूङ्‍क होङ्पोक् मीचा मूङ्‍क ङास्मी योम् लागी म्होप्मी लूस्-छारा अथवा पी-लूपी तूवाकप्का चाम्दूम् बानेई मम् सानीवा मान्म, खोदोलोई खसा मूङ्‍क छूक्सीप् मीस्मी लूस्मी म्छा बाईना मूङ्‍क ङास्मीम् लागी चाम्दूम् थीक्‍का मअ।”

५ खोदोलो दाऊद मूङ्‍क होङ्पोक् मीस्पीका हायाम् म्छूली काता, ना खसा ओरोपीका, “लेईप्चाप् नीनाम्माम् नीङ्पी पस्तून चोयोना कोङा पीको, ङ्‍क तोङ्‍क लक् मप् मीस् सेईम् योग्य तूये!

६ मूङ्‍कसा सम्तूमा मान्दी ङ्‍क तोङ्‍क लक् मकसा मूङ्‍क लूस्मी म्छाम् फाईपी खसा लीक् गुणा छोम् छूये।”

७ खोदोलो नातानआ दाऊद ओरोलअ, “मूङ्‍क मीस् आन्ङा के! योबोरोबू इस्राएलपीक नीनाम्माआ ओरोपीके: ‘कोङा आन् इस्राएलपीक होङाबू अभिषेक मन्‍ना। कोङा आन् शाऊलमी हूक्पीका छूतेई मन्‍ना।

८ कोङा आम् मालिकमी खीम् लो म्तोमास्लो आम् हूक्पी पीन्‍ना। कोङा आन् इस्राएलमी लो यहूदाम्‍लो चारखम् पीन्‍ना। खीक्‍का ङ्‍कसा आन् मान्‍लान्‍नावादोक कोङा आन् बीन्‍नीपासो ओरोतो पीन्‍नावा।

९ खोदोलोई आना खम् मूक्स्दूपी ऊई रई तूवा खूङ्‍क मना ऊदोई योबोरोबूम् रीङ्बऊ साम्दी मान्दो? आना हित्ती उरियाह दोप्सेलआ सेतू, ना मूङ्‍कम् म्तोमा आना खाईयू। आना मूङ्‍क मीस् अम्मोनीचीम् दोप्सेलआ सेईमीची।

१० आना कोङ् साम्दी मान्दोङाकसा ना हित्ती उरियाहम् म्तोमा आना आम् तोमा बानेई मम् लागी खाईकसा, आम् खीम्‍आ हाल्‍लोसो दोप्सेलपीका नोम्चीम् तयनो।’

११ “योबोरोबूआ ओरोपीके: ‘कोङा आम् खीम् गोपीकाङ् आम्पी नीछीमा तातो। कोङा आम् तोमास् खायोना आम् मूक्स्दूपीङ् आम् होप्मी मीस् पीयो, ना मूङ्‍क लेपाङ् आम् तोमास्का ईम्से।

१२ आना ऊई मअ मूङ्‍क आसासो तूम् मान्तोमो मअ, खोदोलोई कोङा ङ्‍क खोलोङ् इस्राएलआ तोम्मीना लेपा कोदात्लो मूयो’।”

१३ खीक्‍काना दाऊदआ नातान ओरोलअ, “कोङा योबोरोबूम् ऊल्‍लोङ्पी मोऊ मूऊ।”

खोदोलो नातानआ ख ओरोपीकाना ङरी आन्‍नू, “योबोरोबूआ आम् मोऊ छेमा मय। आन् सीनो।

१४ खोदोलोई आना ङ्‍क लक् मना योबोरोबूम् इन्कार मअ, खन्सा आम् लागी जन्मेई छूक वात्छा छा क सीखाते।”

१५ नातान म्खीम् खाताकप्का उरियाहम् तोमाआ दाऊदलाम्पा वात्क वात्छा म्छा योबोरोबूआ गकू, ना मूङ्‍क तूका।

१६ दाऊदआ मूङ्‍क छाम् लागी योबोरोबूपी बीन्ती मअ। खीक्‍का ख माईस् तूवा, ना म्खीम् गोपी खाताना सेपाबरी लूक्स्पा खाप्स्‍ना बोहोपी पूल्दीसाखात।

१७ म्खीम्पीक खूक्सू-खूलूचा ख बोहोपीका पोम् लाम्ची, खोदोलोई खसा मानेई मान्म, ना खस्का ऊसो चाम् थक् चाम् लन्ची मान्म।

१८ नूक् लेई बाईक लेई मूङ्‍क छा सीया। खोदोलोई दाऊदमी म्सूसो मप्चा मूङ्‍क छाछामा सीयाक रीङ् ख ईम् कीसा। खीक्‍का मूङ्‍कस् खची होप्-होप्पी ओरोलोल, “छाछामा म्सोम् तूवालो केईया ख सम्जेई मीयूम्, खोदोलोई खसा ई रीङ् मान्येई। हन्‍ना केईया ख ऊतोङ्नाई मूङ्‍क छा सीयाक रीङ् ईयाम्? मूङ्‍क रीङ् येनकप्का खसा म्होप्मी ऊचीई खोती मईहोला।”

१९ खोदोलोई म्सूसो मप्चा सूपीछा रीङ् मचचीक दाऊदआ तअ, ना खसा मूङ्‍क छा सीया रईछ पीकाना आन्दाज मअ। खीक्‍काना खसा ओरोपीकाना खस् तत्ची, “मूङ्‍क छा सीयायो ऊई?”

खोदोलो खचा ओरोपीकाना ख ङरी आन्ची, “एई, मूङ्‍क सीया।”

२० खीक्‍काना दाऊद बोहोपूका पका, ना सम्चीना तेलआ गाल्न्ची, ना म्तेई फात्‍तू। खीक्‍का योबोरोबूम् खीम्पी खाताना खसा सूपोम् मना सेवा छअ। खीक्‍काना ख म्खीम् खाता, ना चाम् थक् बायानूम्व लचीना आरेईमची ना मूङ्‍क चाम् थक् तयार छूवाकप्का खसा चअ।

२१ खीक्‍का म्सूसो मप्चा ख ओरोपीकाना तत्ची, “ङ्‍क ऊई? छाछामा म्सोम्‍लोक तूवालो मूङ्‍कम् लागी आन् माईस् तूवा, ना तूनीवा मअ। खोदोलोई मूङ्‍क छा सीयाकप्का आना पक्‍ना चाम् थक् चय!”

२२ खोदोलो दाऊदआ ओरोपीकाना खस् ङरी आन्ची, “छाछामा म्सोमलोक तूलो योबोरोबूआ ओपी सम्खेलू मय ना छाछामा लेत्फो पीकोना कोङा मीन्ताम् मूऊ ना कोङ् माईस् तूवो ना खापो।

२३ खोदोलोई हन्‍ना मूङ्‍क सीयाखाता, कोङ् ऊमोई माईस् तूमा? ऊई होसोङ् कोङा मूङ्‍क आईम्ना ताईम् दूरोयोनाई? कोङ् मूङ्‍कम् दोक्पी खातो, खोदोलोई मूङ्‍क ओ दोक्पी आत्‍ना ताईनो।”

२४ खीक्‍काना दाऊदआ म्तोमा बतशेबा सान्त्वना पीयू, ना खम् दोक्पी खाताना खलो ईम्सा। खीक्‍का खसा ईल्पो वात्छा छा वातू, ना खचा मूङ्‍कम् नीङ् सोलोमन यूक्स्ची। खीक्‍का योबोरोबूआ मूङ्‍क हायाम् सम्तूमा मीयू;

२५ योबोरोबूआ मूङ्‍क हायाम् सम्तूमा मीकसा मूङ्‍क छाम् म्नीङ् यददीयाह यूक्स्चीनूव पीकाना नातान खारीबोपोपीका खसा दाऊद रीदाम् हअ।

दाऊदआ रब्बा सहर म्हूक्पी मक

१ इतिहास २०:१-३

२६ खोदोलो योआबआ अम्मोनीचीम् रब्बा सहर आक्रमण मना होङाबूम् सहर म्हूक्पी मअ।

२७ खीक्‍काना योआबआ रीदाम् पोक्ची ओरोलचीना दाऊदमी दोक्पी पोक्स्ची, “कोङा रब्‍बा सहर आक्रमण मूना मूङ्‍कपीक काऊमी म्पूई ओ हूक्पी मूऊ।

२८ आना बाँकी सेनास् बात्लमना आम्होपाङ् मूङ्‍क सहर ऊर्‌ना आम् हूक्पी मव। मादोन् कोङा मूङ्‍क सहर ओ हूक्पी मूयो, ना मूङ्‍क सहर खोलोआ ओ नीङ्लाम्पा छेत्‍तची।”

२९ खन्सा दाऊदआ खोलोङ् सेनास् बात्ल मअ, ना रब्‍बा सहरपी खाता, खीक्‍का मूङ्‍क आक्रमण मना म्हूक्पी मअ।

३० खीक्‍का दादाऊदआ खची होङाबूम् म्तोङ्पीक मुकुट खाईयू। मूङ्‍क ईक् तोडाb हाल्ङोतो लीप् तूवा, ना मूङ्‍कपी हायाम् दाम् परेई छूक् रत्न केम्पा तूवा। मूङ्‍क मुकुट दाऊदआ म्तोङ्पी खूक्सू। खीक्‍का खसा सहरपीका हायाम् देतो लूतेई मक चूम्सोस्सो बाईयू।

३१ खसा मूङ्‍कपीक मीस् खाईना हेप् आराआ, सेलमी म्खाल-खाल्क जूम्‍लोआ ना बातआ लक् ममीची, खीक्‍का हेप् इँटा बानेई मस्को थाऊपी इँटा बानेई ममीची। दाऊदआ खस् अम्मोनीचीम् खोलोङ् सहरपी ङ्‍क तोङ्‍क लक् ममीची। खीक्‍काना दाऊद खोलोङ् म्होप्मी सेनास्का यरूशलेमपी आत्‍ता।

b 

१२:३० अर्थात्, गेबोगेबो ३४ किलोग्राम छूये।

अमनोन लो तामारलो

१३

दाऊदमी वात्छा म्छा अब्शालोममी तामार नीङ् मीचीक ईल्पो हायाम् ङालीनप् मीम्छा म्नेछो तूवा। दाऊदमी आर्को वात्छा म्छा अमनोनआ मूङ्‍क हायाम् नत्‍क तूवा।

२ अमनोनआ म्नेछो ताईप् तामार हायाम् नत्कसा ख हायाम् कमजोर छूक्‍तो खाता। तामार कन्या मीम्छा तूवा, ना अमनोनमी लागी तामार तोम् रीङ् छूम्ङा मान्दूर्प् रीङ् तूये पीम् अमनोनमी मीन्ताम् तूवा।

३ खोदोलोई दाऊदमी म्बू शिमाहम् वात्छा म्छा योनादाब नीङ् मीचीक अमनोनमी म्बूम् तूवा, ख हायाम् छेपोवा तूवा।

४ खसा अमनोन ओरोलअ, “ए होङाबूम् छाङा, आन् ओरोना लेई पीच्‍ची कमजोर छूचाये। आन् ऊदोई ङ्‍कतोङ्ना छूकई कोङ् ईयोते?”

खीक्‍काना अमनोनआ ख ओरोलना ङरी आन्‍नू, “कोङा ओ नेछो अब्शालोममी म्नेछो तामार हायाम् नतोक तूये।”

५ खोदोलो योनादाबआ ख ओरोलअ, “आन् कोङ् तूको पीकाना आम् तूस्कोपी ईम्स्चाव। खीक्‍का आम् पा आम् खोस् बान्लो ख ओरोलव, ‘कोङ् सम्तूमा मीयोनूना ओ नेछो तामार बान्‍नूव ना खसा कोङ् चाम् थक् पीयोनूव। खसा मूङ्‍क चाम् थक् ओ दोक्पीङ् ङीनूव, ना मूङ्‍क खसा ङीयक कोङा खोङो, ना खम् हूक्पीकाङ् चोयो’।”

६ खन्सा अमनोन तूक्खातोङ् मन्चीना म्तूस्कोपी ईम्स्चा। खीक्‍का होङाबू ख म्खोस् बानालो खसा होङाबू ओरोलअ, “होदूवा, ओ नेछो तामार बान्‍नूना ओ लाईस्पीङ् चानप् सबेई बानेई मयोपोनूव, ना कोङा मूङ्‍कम् म्हूक्पीका चाम् तूनूव।”

७ खीक्‍का दाऊदआ महलपी तमार तूवाकपी ओरोपीकाना रीदाम् होक्सू, “आम् बू अमनोनमी खीम्पी खात्ना मूङ्‍कम् लागी चाम् थक् ङीपीव।”

८ खीक्‍का तामार म्बू अमनोनमी खीम्पी बानालो ख ईम्स्चाक छीप्पू। खीक्‍का खसा फूल चक्‍ना खम् दोक्पीङ् सबेई हूईयू।

९ खीक्‍काना खसा तावापीका सबेई खाईना अमनोन पीयू, खोदोलोई अमनोनआ चाम् मानेई मान्म।

खीक्‍काना अमनोनआ म्तूस्कोपीका खोलोङ् पाखा खात्नीव लचीना आज्ञा पीची। खीक्‍का खस् खोलोङ् मूङ्‍कपीका पाखा खाता।

१० खीक्‍काना खसा तामार ओरोलअ, “चाम् थक् कोङ् ईम्स्को कोठापी बाईव, ना मूङ्‍कपी कोङा आम् हूक्पीका चोयो।” खीक्‍का तामारआ म्होपा बानेईमक सबेई अमनोनमी ईम्स्को कोठापी खाईयू।

११ खोदोलोई खसा अमनोन मूङ्‍क सबेई पीलो अमनोनआ ख लाप्ना ओरोलअ, “ए ओ नेछोङा, बान्व, ना कोङ्लो ईम्स्व।”

१२ खोदोलोई खसा ओरोपीकाना ख ङरी आन्‍नू, “मा के ओ बूये, ओ नीङ्ला कात्नव। ङ्‍क तोङ्‍क लक् इस्राएलपी मम् नईनो। ङ्‍क तोङ्‍क नीङ्‍ला काईम् लक् मनव।

१३ कोङा ङ्‍क ओ ङाली हाल्‍लोसो खोमम् दूरोनो। खीक्‍का आन्सो इस्राएलपी ईल्पो रई ना मूर्ख छूये। ओ लागी होङाबूलो रीङ् मव, खीक्‍का कोङ्लो सूर् मम् लागी खसा आन् रोकेई मईनो।”

१४ खोदोलोई अमनोनआ तामारमी रीङ् ऊसो मान्येई, ना ख जबरजस्ती लापू, ना मूङ्‍कम् बेईजेत मना खलो ईम्सा।

१५ खीक्‍काना अमनोनआ ख दोस्पी हायाम् जेरू। अमनोनआ ख लाईस्पी नत्‍कप्का दूङ् लोक्‍तो दोस्पी जेरू। खीक्‍का अमनोनआ ख ओरोलअ, “आन् पक्ना खालेत्व।”

१६ खोदोलोई खसा ओरोपीकाना ख ङरी आन्‍नू, “माके, आना कोङ् ओरोना लाईम् हायाम् देप् रई रीङ् के। आना कोङ्लो मक लक्पीकासो ङ्‍क दूङ् तेम्मान्तेईप् तूये।”

खोदोलो अमनोनआ खम् रीङ् येईम्ङा मान्येई,

१७ ना खसा म्सूसो मप् काछना ओरोलअ, “ङ्‍क मीम्छा ङ्‍कपीका लात्ना पोक्स्छोक्स्व। ङ्‍क पाखा लात्ना लाम्स्को छीदीत्व।”

१८ खीक्‍का अमनोनमी म्सूसो मप्‍आ मूङ्‍क पाखा लातू, ना लाम्स्कोपी आक्ल तेस्दीतू। खोदोलो तामारआ म्सूर् मान्छूक होङाबूम् मेकछाआ खाम् ओरोबाईप् म्बोऊलालोक तेई खाप्स्दीत्क तूवा।

१९ खीक्‍का तामारआ म्तोसम्पी छूबूई तेसू, ना खसा खाप्स्दीत्क ओरोबाईप् म्बोऊलालोक म्तेई चेनू, खीक्‍का म्तोङ्पी म्हूः यूक्स्‍ना खाप्‍तो खाता।

२० खोदोलो म्बू अब्शालोमआ ख ओरोपीकाना तत्‍तू, “ऊई आम् बू अमनोन आन्लो तूवायो? हन्‍ना आन् वाये तूवाव। ख आम् बू के, ङ्‍कम् तोक्पी सूर्‌ता मनव।” खीक्‍का तामार म्बू अब्शालोममी खीम्पी ईल्पो खोलोआ होक्सीचीक मीम्छा तोङ्‍क छूवाना तूवा।

२१ खीक्‍का दाऊद होङाबूआ ङ्‍क खोलोङ् रीङ् येन्‍कप्का ख हायाम् म्छूली काता।

२२ अब्शालोमआ अमनोन नप् अथवा रई ऊसो मान्लो। खोदोलोई म्नेछो तामारमी नीङ्‍ला कात्कसा अब्शालोमआ अमनोन जेर्म् थालेई मअ।

अब्शालोमआ म्फाई लाप्क

२३ नीस्दोङ् दोस्पी अब्शालोमआ एफ्राइममी दोक्पीक बाल-हासोरपी लूस्मी म्मूई खोम् नाम्‍लापी होङाबूम् म्छास् खोलोङ् काछची।

२४ खीक्‍का अब्शालोमआ होङाबूम् म्दोक्पी बानाना ओरोपीका, “होदूवा, कोङा लूस्मी म्मूई खकूचोयोक तूये। ऊई मूङ्‍कपी होङाबू आन् आम् सूसो मप्चीका ताईयो?”

२५ खोदोलो होङाबूआ ख ओरोपीकाना ङरी आन्‍नू, “माके, ओ छाये, केईका खोलोङ् बाईम्ना आन् दूक् पीम् लन्ची मयाम्कानो।” अब्शालोम तेत्‍तेईमो यीङादोसो दाऊद मूङ्‍कपी खाईम् राजी मान्छू, ना ख आसीक् पीना आत्पोक्सू।

२६ खीक्‍काना अब्शालोमआ ओरोपीका, “होदूवा आना बाईम् दूरनोदोक ओ बू अमनोन ओखी दोक्पी पोम्बाम् दूरयो?”

खोदोलो होङाबूआ ख ओरोपीकाना तत्‍तू, “मूङ्‍क ऊदोई आन्‍लो खाईमा?”

२७ खोदोलोई अब्शालोम होसोङ् तेत्‍तेईमो यीङा। खन्सा दाऊदआ अमनोन लो बीन्‍नीपा होङाबूम् म्छास्लो खोलोङ् खलो खाईम् पीची।

२८ खीक्‍का अब्शालोमआ म्होप्मी मीस् ओरोपीकाना आज्ञा पीची, “मोऊका खोङ्चानूम्व, खीक्‍का अमनोनआ मद्य दूङ्‌ङना सेत्चयलो कोङा ‘अमनोन सेत्नूम्व!’ पीको, खोदोलो आन्‍ना मूङ्‍क सेत्नूम्व। आन्‍नी कीम् छूनो। ङ्‍क ओ आज्ञा के। राःरालोक छूवानीना साहास मनूम्व।”

२९ खीक्‍का अब्शालोममी मीचा खसा पीकाक तोङ्नाङ् अमनोन सेत्ची। खीक्‍काना होङाबूम् म्छास् खोलोङ् दावा खची होप्-होप्मी खच्‍चरपी वोङाना खची खीम् खाता।

३० खस् लाम्पी खात्चालोङ् होङाबू तूवाकपी ङ्‍क तोङ्‍क हल्‍ला तातेका, “अब्शालोमआ होङाबूम् म्छास् खोलोङ् सेत्ची, ना आस्सो म्सोम्‍लोक मान्तू।”

३१ खीक्‍काना होङाबू पकाना म्तेई चेनू, ना बोहोपू दीसा। खीक्‍का खम् बरबारपी थोरेप्दीताक म्सूसो मप्चासो खची होप्मी तेई चेन्ची।

३२ खोदोलोई दाऊदमी म्बू शिमाहम् वात्छा म्छा योनादाबआ ओरोपीका, “खचा सोलो होङाबूम् म्छास् खोलोङ् सेत्ची पीकाना आना मीन्‍नव। खचा अमनोनङाङ् सेत्चीक तूये। अब्शालोममी म्नेछो तामार अमनोनआ ईप्क लेईयीकाङ् अब्शालोमआ मूङ्‍क तोङ्‍ना म्फाईलाम् मीन्ताम् मचक तूवा।

३३ होङाबूम् म्छास् खोलोङ् सीया पीम् वालीलीक रीङ्पी ओ रोबू होङाबूआ विश्‍वास मनव। अमनोनङाङ् सीयाक तूये।”

३४ मोन्तोलो अब्शालोम जूकाना खालेताक तूवा।

खीक्‍का चौकीपी तूवाक दोर्‌आ म्थोम्‍ला खोङ्लो नाम्‍काम्स्को हेम्क लाम्‍लाम्पा ओरोसर्प् मीस् कोम्-कोम् छूक्‍तो दाली यूवाचाक तअ। खीक्‍का मूङ्‍कसा ताना होङाबू ओरोपीकाना रीदाम् ईयू, “कोङा ओरोसर्प् मीस् होरोनैमी लाम्‍लाम्पा कोम्-कोम् छूक्‍तो यूवाचाक तूऊ।”

३५ खीक्‍का योनादाबआ होङाबू ओरोलअ, “खोङ्व, खस् यूये पीकोना कोङा पीकोक तोङ्नाङ् होङाबूम् म्छास् यूचाईक तूये।”

३६ खसा खोरो पीम् याताकलो ईतोतोङ् होङाबूम् म्छास् खीम् गोपी वोङा, खीक्‍का खचा तूनीवा मम् थालेईमची। खोदोलो होङाबू लो म्सूसो मप्चीलो खोलोङ् दीरीमोक्स् खापा।

३७ अब्शालोम क जूकाना गशूरपीक होङाबू अम्मीहूदमी वात्छा म्छा तल्मै तूवाकपी खाताना तूवा। खोदोलोई दाऊद होङाबूआ लेई पीच्‍ची म्छा अमनोनमी लागी तूनीवा मअ।

३८ गशूरपी जूकाना खाताकप्का अब्शालोम सूक्दोङ् सम्मो मूङ्‍कपी तूवा।

३९ खीक्‍का दाऊद होङाबू अब्शालोम तूवाकपी खाईम्ना ख म्तूम्खाम् लअ, ऊदोईपीक्यालो अमनोन सीयाकम् तूनीवा खम् म्गोङ्पीका सेर्‌खाताक तूवा।

अब्शालोम यरूशलेमपी आत्‍ताना ताक

१४

होङाबूम् म्सानीवा अब्शालोम हेम् आत्‍ता पीम् सरूयाहम् वात्छा म्छा योआबआ तूम् तकप्का,

२ खसा तकोपी मीस् पोक्स्‍ना ईल्पो हायाम् लूखूप्चीलोक मीम्छा काछोमीची। खीक्‍का खसा मूङ्‍क ओरोलअ, “सोक् मप् मीम्छा तोङ्‍क मन्चीना तूवाव। सोक् मयाम्‍लो खाम् तेई खाप्स्व, ना आम् तोङ्पी तेल तेस्‍नव। ओरोतातोयीका सोक्पी छूवाक मीम्छा तोङ्‍क मन्चीना लाम्दूमाव।

३ खीक्‍काना होङाबू तूकपी खात्ना कोङा आन् ईन्‍नाक रीङ् ईव।” खीक्‍का खसा ऊई पीम् पर्ने तूवा खूङ्‍क रीङ् योआबआ ख ईयू।

४ खीक्‍का मूङ्‍क तकोपीक मीम्छा होङाबूम् दोक्पी हाजिर छूवा, ना मूङ्‍क बोहोपू कूम्ची, ना होङाबू सेवाछना खाप्‍तो ओरोपीका, “होङाबू, कोङ् बोछोक्सोव!”

५ खीक्‍का होङाबूआ मूङ्‍क ओरोपीकाना तत्‍तू, “आम्पी ऊई दूक्वा तूये?”

खोदोलो मूङ्‍कसा ओरोपीका, “होदूवा, कोङ् ईल्पो लोमेवा के। ओमी ओ तूप्पो सीयाक तूये।

६ ओमी नीप्पो वात्छा ओ छास् तूवा, खचा तेल्म्पी खची होप्-होप्पी जूम्‍लूक् मची। मूङ्‍कपी खस् छूतेईमप् मीस् आस्सो मान्तूक तूवा। खीक्‍का ईल्पोआ आर्को केर्‌ना सेतू।

७ हन्‍ना खोङ्व, खोलोङ् ओ होप्मी मीस् ओ ऊल्‍लोङ्पी पक्ना ओरोपीके, ‘म्नेछो सेईप् केईका ओखी हूक्पी पीयीकाव ना मूङ्‍कसा म्नेछो सेत्कसा केईका मूङ्‍क सेताम्का; ओरोना ख म्खीम्पोस्मी दाचाम्मी हक्वाला छूम् तयनो।’ खचा खोरोना मईचीदोक ओमी ईल्पोङाङ् लेताक मीलाम्छोसो सेत्दीतची, ना ओ पाम् नीङ्लासो मेतेई छूना चारीदूपी आस्सो ओ छामाईची रहेई छूनो।”

८ खोदोलो होङाबूआ मूङ्‍क मीम्छा ओरोलअ, “खात्व, कोङा आम् नीया मीम्पीयान्के।”

९ खोदोलोई तकोपीक मूङ्‍क मीम्छाआ होसोङ् ओरोपीका, “ए ओ रोबू होङाबूङा, ङ्‍कम् दोस् ओपी लो ओ पाम् खीम्पीलोङ् तात्नूव। होङाबू लो खम् सिंहासनलो क दोस् मान्दीक छूनूव।”

१० खोदोलो होङाबूआ ओरोपीका, “हेप् मीचा आन् ऊची लईदोक, मूङ्‍क मीस् ओ दोक्पी तात्व, ना मूङ्‍कसा आन् हन्‍ना हाल्‍लोसो दूक् पीनोके।”

११ खीक्‍का मूङ्‍क मीम्छा होसोङ् ओरोपीका, “मूङ्‍क म्फाई लाप्ची रई लक् मम् मान्पीम् लागी ना वात्छा ओ छासो मासेई मम् मान्पीम् लागी आना योबोरोबू आम् नीनाम्मा दपोपोव।”

खोदोलो होङाबूआ ओरोपीकाना पस्तून चअ, “आम् छाम् ईरी म्तोसम्सो बोहोपू हूप्स्‍नो पीकोना लेईप्चाप् योबोरोबूम् नीङ्पी पस्तून चोयोना कोङा पीको।”

१२ खीक्‍काना मूङ्‍क मीम्छाआ ओरोपीका, “ओ रोबू होङाबूपी, कोङा होसोङ् ईबूम् रीङ् पीम् तूयोयो?”

खोदोलो होङाबूआ ओरोपीका, “अऊ पीकाव।”

१३ मूङ्‍क मीम्छाआ ओरोपीका, “नीनाम्माम् मीस् हेम् ङ्‍क तोङ्‍क रई लक् मम् रीङ् आम् सानीवापी हाकलाम्पाई ता? होङाबूआ ओरोना पीक्ना ऊई खसा म्होपा म्होप् दोसी थरेई मयान्चीनोयो, ऊदोईपीक्यालो छाप्कूवापीका लात्दीत्चीक आम् छा आना होसोङ् आईम्ना बाईम् मानेई मान्मक तूये?

१४ बोहोपू कात्ना सीप्खीयक काऊ तोङ्ना केई सीम्ङा छूये। खोदोलोई नीनाम्माआ ई सोम् थाईदीतनो। बरू छाप्कूवापीका लाईम्दीम्पा मीस् क नीनाम्माम् मूक्स्दूपीका लाईम्दीम्पा मीस् छूनूना तून्चानूनव पीक्ना खसा उपाय मय।

१५ “कोङ् ङ्‍क रीङ् ओ रोबू होङाबू ईम् लागी तोक के, ऊदोईपीक्यालो मीचा कोङ् धम्की पीयोक तूये। कोङा मीन्ताम् मूऊ, कोङा होङाबूलो रीङ् मम् तूयोदोक खसा कोङ् म्सूसो मप्‍आ पीकोक रीङ् येनोपोयो,

१६ खीक्‍का कोङ् ओ छालो नीनाम्माआ पीयोक खम् दाचाम्मी हक् ङाप् मीस्पीका लेन्चामीचीका।

१७ “हन्‍ना आम् सूसो मप्‍आ ओरोपीके, ‘ओ रोबू होङाबूम् रीङ्आ कोङ् ओ सानीवापी चामोवा पीयोनूव, ऊदोईपीक्यालो नप् लो रईलो छूतेई मम्पीन् आन् नीनाम्माम् ईल्पो म्‍रीदाम् पोक् तोङ्‌कङ् तूये। योबोरोबू आम् नीनाम्मा आम् साथपीङ् तूनूव’।”

१८ खोदोलो होङाबूआ मूङ्‍क मीम्छा ओरोलअ, “ओपीका ऊसो रीङ् सूल्‍नव। कोङा आन् ईबूम् तईम् रीङ् तईयान्‍ना।”

खोदोलो मूङ्‍कसा ओरोपीका, “अऊ, ओ रोबू होङाबूये, पीकाव।”

१९ खीक्‍का होङाबूआ मूङ्‍क ओरोपीकाना तत्‍तू, “ऊई ङ्‍क खोलोङ् लक्पी योआबमी हूः तूयेयो?”

खोदोलो खसा ओरोपीकाना होङाबू ङरी आन्‍नू, “ए ओ रोबू होङाबूङा, आम् रीराममी पस्तून चोयोना कोङा पीको, ओ रोबू होङाबूआ ऊचीई तईम् रीङ् तत्‍तलो, नेईप्मी पाङ्-चूप् हेम् आईम् लाम्ङा छूनो। एई, आम् सूसो मप् योआबआ कोङ् ङ्‍क रीङ् ईयोक के, ना खसाङ् ङ्‍क खोलोङ् रीङ् कोङ् ओ ङःपी तेयोपोक के।

२० ईनीम्बाक अवस्था फाईम् लागी आम् सूसो मप् योआबआ ङ्‍क खोलोङ् मक के। आन् नीनाम्माम् रीदाम् पोक् तोङ्ना हायाम् लूखूप्चीलोक तूये, ना छाप्कूवापी ऊचीई छूचाई खूङ्‍क खोलोङ् आना छेत्‍त।”

२१ खोदोलो होङाबूआ योआब ओरोलअ, “ङ्‍क रीङ्पी कोङा आन् अऊ लोन्‍ना। खात्ना मूङ्‍क सोलो अब्शालोम आत्ना बाईब।”

२२ खीक्‍काना योआबआ लखे छूवाना ख सेवा छअ, ना खसा होङाबू साम्दी दोक्‍तो ओरोपीका, “ए ओ रोबू होङाबूङा, कोङा बीन्ती मूक रीङ् आना अऊ पीकाकसा कोङा आम् सम्तूमा तूक तूये पीम् तूम् तूक तूये।”

२३ खीक्‍का योआब दावा गशूरपी खाता ना अब्शालोम यरूशलेमपी आत्ना बाईयू।

२४ खोदोलोई होङाबूआ ओरोपीका, “मूङ्‍क म्होप्मी खीम्पीङ् खान्‍नूना तूनूव। मूङ्‍क ओ लाईस्पी तानूनव।” खन्सा अब्शालोम म्होप्मी खीम्पीङ् खाताना तूवा, ना होङाबूम् लाईस्पी खोमान्मन्ची।

२५ ङालीनम्पी खोलोङ् इस्राएलपी अब्शालोमतोक सायोचोङ्मा मम् खाईप् बीन्‍नीपा आस्सो मान्तूक तूवा। म्तोङ्पीका म्‍लोङ् सम्मो खपी ऊसो खोत मान्तूक तूवा।

२६ खसा ईक्दोङ्पी ऊलाम् म्तोसम् खक्दोङू, ऊदोईपीक्यालो मूङ्‍कम् तोसम् हायाम् लीप् छूक्‍तो खात्दोङा। खसा मूङ्‍क म्तोसम् जोखेईमलो होङाबूआ गोङ्दोङ्‍क नाप तोङ्ना २०० शेकेलतोb लीप् छूवादोङा।

२७ अब्शालोममी सूप्पो वात्छा म्छा लो तामार नीङ् मीचीक ईल्पो मीम्छालो जन्मेई छूवाक तूवा। खीक्‍का तामार हायाम् ङालीनप् छूवा।

२८ अब्शालोम नीस् दोङ् सम्मो यरूशलेमपी होङाबूम् लाईस्पी खोमान्मन्चीमो तूवा।

२९ खीक्‍काना खसा होङाबूपी रीदाम् होम् लागी योआब काछ, खोदोलोई योआबआ बाईम् मानेई मान्म। खीक्‍का होसोङ् दोस्पीसो अब्शालोमआ ख काछ, खोदोलोई मोन्तोलोसो खसा बाईम् मानेई मान्म।

३० खीक्‍का अब्शालोमआ म्सूसो मप्ची ओरोलअ, “खोङ्‍नूम्व, योआबमी ईबूम् यी ओ यीम् दोक्पी तूये, ना मूङ्‍कपी जेऊ लीम्चाईक तूये। मूङ्‍कपी खात्नीव ना मूङ्‍क मीःआ हूयाछोक्स्‍नूम्व।” खन्सा अब्शालोममी म्सूसो मप्चा खाताना मूङ्‍क जेऊखा मीःआ हूईछोक्स्ची।

३१ खीक्‍काना योआब अब्शालोममी खीम्पी खाताना ख ओरोलअ, “आम् सूसो मप्चा ऊदोई ओ जेऊखा मीःआ हूईछोक्स्चीकई?”

३२ खोदोलो अब्शालोमआ ओरोपीका, “आन् होङाबूम् दोक्पी खात्ना ‘आना कोङ् ऊदोई गशूरपीका बायोकई? कोङ्ने मूङ्‍कपीङ् तूवोचोवादोक दूङ् नप् छूवावा’ पीम् ओ रीदाम् खपी खायोपोयोयो पीकोना कोङा आन् काछोम् लागी मीस् पोक्सूक तूवा। खन्सा कोङा होङाबूम् लाईस्पी हाजिर छूम् तूनूव। खीक्‍का कोङा ऊचीई अपराध मूक तूदोक खसा कोङ् सेतोनूव।”

३३ खन्सा योआब होङाबू तूवाकपी खाताना होङाबू ङ्‍क रीङ् ईयू। खीक्‍काना होङाबूआ अब्शालोम काछअ। खीक्‍का अब्शालोम बाना ना बोहोपू कूम्चीना होङाबू सेवा छअ। खीक्‍का होङाबूआ अब्शालोम चूप्पा मीयू।

b 

१४:२६ अर्थात् करीब २:३ किलोग्राम

अब्शालोमआ चूक्ली मक

१५

खीक्‍काना अब्शालोमआ म्होप्मी लागी ईबूम् रथ, खोक् ना म्‍लाईस्-लाईस् लाम्दूम् लागी ङाक्पोङ् मीस् थीक्‍का मअ।

२ खीक्‍का ख देत्छासेपा पकाना सहरमी मूल लाम्स्को हेम् खाईस्को लाम्पी थोरेप्दोङा। हेप् मीस् होङाबूम् दोक्पी नीया ङोक्स् तालो अब्शालोमआ मूङ्‍क मीस् काछना आन् ऊक सहरपीकाई ताकई पीकाना तत्दोङू। खोदोलो मूङ्‍क मीचा, “कोङ् आम् सूसो मप् इस्राएलमी फालाना गोङ्पीक के,” पीकाना पीकादोङा।

३ खीक्‍काना अब्शालोमआ मूङ्‍क ओरोलअ, “आम् मुद्दा थीक्‍ङा तूये, खोदोलोई होङाबू हेम्‍लाम्पाक आम् मुद्दा येईप्पीप् आस्सो मान्तू।”

४ खीक्‍का अब्शालोमआ ख होसोङ् ओरोलअ, “कोङ् ङ्‍क छाप्कूवापीक नीया मप् मीस् छूवोवादोक ङ्‍क तोङ्‍क मुद्दा ताईप् खोलोङ् मीस्मी थीक् नीया मीयूपूचीवा।”

५ हेप् मीस् बोहोपू कम्चीना अब्शालोम सेवा छोक्स् तालो खसा म्हूःसत्ना मूङ्‍क सोकोहेप्खीना चूप्पा मीदोङू।

६ होङाबूपी नीया ङोक्स् ताप् खोलोङ्लो ङ्‍क तोङ्‍नाङ् मना अब्शालोमआ इस्राएलीचीम् सानीवा म्होप् हेम् हीक्सू।

७ लीक्दोङ् दोस्पी अब्शालोमआ होङाबू ओरोलअ, “योबोरोबूम् भाकल पूरा मम् लागी कोङा हेब्रोनपी खाईम् लन्ची मूयो।

८ ऊदोईपीक्यालो कोङ् अरामपीक गशूरपी तूवोलो कोङा ङ्‍क तोङ्‍क भाकल मूक तूवा: ‘योबोरोबूआ कोङ् यरूशलेमपी बायोदोक कोङा हेब्रोनपी योबोरोबूम् आराधाना मूयो’।”

९ खोदोलो होङाबूआ ख ओरोपीकाना ङरी आन्‍नू, “खाऊमा-खासेर्मापी खात्व।” खीक्‍का ख हेब्रोनपी खाता।

१० खीक्‍काना अब्शालोमआ इस्राएलपीक खोलोङ् गोङ्चीपी ओरोपीकाना सूपीछा रीदाम् पोक्ची पोक्सू, “तुरहीम् साल्म् येन्‍नूम्कलो ईतोतो आन्‍ना ओरोपीकानीव, ‘अब्शालोम हेब्रोनपीक होङाबू छूवाक तूये’!”

११ २०० जाना मीस् यरूशलेमपीका अब्शालोममी साथपी खाताक तूवा। खचा ङास्मी छूम् लागी नीम्तो तचीक तूवा, ना ङ्‍क रीङ्मी तोक्पी खचा ऊसो तूम् मान्तोमोङ् खस् खाताक तूवा।

१२ अब्शालोमआ बलिदान चारेईमचलो गीलोह सहरपीका दाऊद चाईपीप् गीलोनी अहीतोपेलसो खसा काछअ। ङ्‍क चूक्ली हायाम् देप् छूक्‍तो खाता, ना अब्शालोम हेम् लागेई छूक् मीस्सो दूङ्देतो छूक्‍तो खाता।

दाऊद यरूशलेमपीका जूकाना खाताक

१३ ईल्पो रीदाम् पोक् ताना दाऊद ओरोलअ, “इस्राएलपीक मीस्चीम् सानीवान् अब्शालोम हेम् छूवाक तूये।”

१४ खीक्‍का दाऊदआ म्होप्‍लो यरूशलेमपी तूवाक अधिकारीस् ओरोलची, “केई ङ्‍कपीका दावाङ् खाईम्‍लेम् छूये, मादोन् केई आस्सो अब्शालोममी हूक्पीका जूम्ना खाईम् दूराम्नो। केई दावा जूम्खाम् छूये, मादोन् खसा केई आक्रमण मईया, ना सहरपी तूप् आस्सो सम्तूमा मान्मीमो मूङ्‍कसा ईपी नीछीमा तात।”

१५ खोदोलो होङाबूम् अधिकारीचा ख ओरोलची, “खोरोदोक केईका आम् सूसो मप् ओखी रोबू होङाबूम् आज्ञा रेम् लागी तयार तूयेका।”

१६ खीक्‍का होङाबू लत्‍ताना खाता, ना खम् खीम्पीक खोलोङ् मीस् खम् दोस्-दोस् लाम्दूमा; खोदोलोई खसा महलमी चोलोगूलो मम् लागी ईक्पोङ् म्‍लूङ्मास्क होक्सी।

१७ ओरोना होङाबू मूङ्‍कपीका लत्‍ता, ना खम् म्मीस् खोलोङ् खम् दोस्-दोस् लाम्दूमाचाक तूवा, ना खस् सहरपीका जीस् मेक्सा खाताना अरेई छूवा।

१८ होङाबूम् म्मीस् खोलोङ् खम् लाईस्-लाईस् लाम्दूमाना खाता। खीक्‍का खोलोङ् करेतीस् लो पेलेथीस्लो ना गातपीका होङाबूम् साथपी ताक ६०० जाना गित्ती दोर्‌चीसो होङाबूम् लाईस्-लाईस् खाता।

१९ खीक्‍काना होङाबूआ गित्ती इत्तै ओरोलअ, “आन् ऊदोई केईकाचीका बान्चाईकई? आताखात्व ना अब्शालोम होङाबूलो तूवाव, ऊदोईपीक्यालो आन् ईल्पो बीन्‍नीपा छाप्कूवापीक मीस् के, ना आन् आम् छाप्कूवापीका लात्दीताक मीस्सो के।

२० आन्‍ने ऐस्पा-केस्काङाङ् ताक के। कोङ् हापी खातोचोयो खूङ्‍क कोङा ओहोपाङ् छेतोनो, खन्सा ऊतोङ्नाई एसे कोङा आन् केईकाचीका ओखी साथपी खाईम् लागी कर तीमा? आन् आम् खीम् खात्व, ना आना आम् मीस्चीसो आम् साथपी खाईचीव। योबोरोबूआ आम्पी म्होप्मी सम्तूमा लो विश्‍वासलो खोमनूव।”

२१ खोदोलोई इत्तैआ ओरोपीकाना होङाबूलो पस्तून चअ, “लेईप्चाप् योबोरोबूम् नीङ्पी लो ओ रोबू होङाबूम् रीरामपीलो पस्तून चोयोना कोङापीको, कोङ् लेतोदोसो अथवा सीयोदोसो, आन् ओ रोबू होङाबू हापी तूये, मूङ्‍कपीङ् ङ्‍क आम् सूसो मप्सो छूये।”

२२ खोदोलो दाऊदआ इत्तै ओरोलअ, “अऊ, खोरोदोक लाईस्पी लाम्दूमाव।” ओरोना गित्ती इत्तै म्होप्मी खोलोङ् मीस्चीका लो खम् साथपी तूवाक खोलोङ् म्खीम्पोस्चीकालो लाईस्पी लाम्दूमा।

२३ ओरोना खस् खोलोङ् मूङ्‍क छाप्कूवापीका लत्‍ताना खातालो मूङ्‍क छाप्कूवापीक खोलोङ् मीस् दीरीमोक्स् खापा। खीक्‍का होङाबूआ किद्रोन खम्‍ला तरेई छूवा, ना खोलोङ् मीस् मरुभूमि हेम् लाम्दूम्तो खाता।

२४ खोदोलो सादोकसो खोलोङ् लेवीचीम् साथपी मूङ्‍कपीङ् तूवा। खचा नीनाम्माम् करारमी सन्दूक खूर्‌चीना खाईचचीक तूवा। खचा करारमी सन्दूक अरेईमस्‍ना यूक्स्ची, ना खोलोङ् मीस् सहरपीका लत्‍ताना मान्खाईम् सम्मो अबियाथारआ बलिदान चारेई मअ।

२५ खीक्‍काना होङाबूआ सादोक ओरोलअ, “नीनाम्माम् सन्दूक सहरपीङ् आत्ना खाईव। योबोरोबूम् सम्खे ओपी छूदोक खसा कोङ् होसोङ् आतोना तातो, ना ङ्‍क सन्दूक लो खम् तूस्कोलो होसोङ् खोम् पीयो।

२६ खसा कोङ् ‘आम्पीका ओजी नईनो’ पीक्ना लोयोदोसो कोङ् तयारङा तूवो; खसा ओपी ऊई मम् लन्ची मय खोरोङ् मनूव।”

२७ खोदोलो होङाबूआ सादोक पूजारीसो ओरोलअ, “ऊई आन् दर्शन तोक् मीस् मायो? आन् खाऊमा-खासेर्मालो सहरपी आत्‍ताना खात्व! आम् छा अहीमास लो अबियाथारमी म्छा जोनाथनलोसो आन्चा अबियाथारलो आम्ची साथपी खायाचूव।

२८ कोङा मरुभूमिपीक योऊ तरेई छूक्स्को थाऊपी आम्ची रीदाम् मान्बाईम् सम्मो हूङूतो।”

२९ ओरोना सादोकआ लो अबियाथारआलो नीनाम्माम् सन्दूक यरूशलेमपी आत्चीना खाईची, ना खस् मूङ्‍कपीङ् तूवा।

३० खोदोलोई जैतून कोम् थोम्‍ला खात्चालो दाऊद खापा। खसा म्तोङ् देप्क तूवा, ना म्‍लोङ्पी ऊसो मान्वाईमो लाम्दूम्तो खात्चाक तूवा। खम् साथपी तूवाक खोलोङ् मीचासो खची तोङ् देप्चीना खाप्‍तो लाम्दूमाचाक तूवा।

३१ चूक्ली मप्चीपीक अहीतोपेल अब्शालोमलो तूये पीम् दाऊदआ येनू। खीक्‍का दाऊदआ ओरोपीकाना वाङोम् मअ, “ए योबोरोबू, अहीतोपेलमी चाई ऊनाऊक मदीत्व!”

३२ मीचा नीनाम्माम् आराधाना मस्को मूङ्‍क कोम्मी म्छोक्पी दाऊद तातेकाकप्का, अरकी हूशैआ म्तेई चेनू ना म्तोङ्पी फूर्क् तेस्‍ना दाऊद तूम्खास् ता।

३३ खोदोलो दाऊदआ मूङ्‍क ओरोलअ, “आन् कोङ्लो बान्दोक कोङ् दूक्वाङाङ् छूवो,

३४ खोदोलोई आन् सहरपी आत्खात्ना अब्शालोम ‘ए होङाबूङा, कोङ् आम् सूसो मप् छूवो; एसेक लेई सम्मोन् कोङ् आम् पाम् सूसो मप् तूवो, खोदोलोई हन्‍ना कोङ् आम् सूसो मप् छूवो’ पीक्ना लयदोक, अहीतोपेलमी चाई गम्दीम् लक्पी आना कोङ् बोम्छोम् दूरो।

३५ आना छेत्चयकङ् तूये सादोक लो अबियाथार पूजारीलो आम् साथपीङ् छूये। होङाबूम् महलपी आना येन्क खोलोङ् रीङ् मूङ्‍कस् ईचीव।

३६ खची साथपी सादोकमी वात्छा म्छा अहीमास लो अबियाथारमी वात्छा म्छा जोनाथनलो तूये। खीक्‍का आना मूङ्‍कपी ऊचीई येन खूङ्‍क खचीलाम्पा आना ओपी होक्स्व।”

३७ खन्सा अब्शालोम यरूशलेपी वोङ्चातोङ् दाऊदमी म्बूम् हूशै सहरपी तालाता।

दाऊद लो सीबालो

१६

दाऊद कोम्मी म्छोक्पीका चीछाङाङ् मेक्सा तातेकाक तूवा, खोदोलो मपीबोशेतमी म्‍रोः सीबालो दाऊद तूपा। सीबाआ म्साथपी २०० सबेई, १०० जूम्पा नाम्पी बम्पा वाचोसी, १०० अञ्जीरमी म्चो, ईबूम् मशकपीका दाखमद्य ना नीच्‍ची मोकोक्‍ती खूर्‌मीना बाईक तूवा।

२ होङाबूआ सीबा ओरोलअ, “आना ङ्‍क खोलोङ् ऊदोई बाईकई?”

खोदोलो सीबाआ ओरोपीकाना ख ङरी आन्‍नू, “ङ्‍क मोकोक्‍ती क होङाबूम् खीम्पोस्ची लाम्दूम् लागी के, खीक्‍का ङ्‍क सबेई, वाचोसी ना अञ्जीर क सोलो मीचा चाम् लागी ना दाखमद्य क मरुभूमिपी गलेई छूक्चीम् लागी के।”

३ खीक्‍का होङाबूआ ख ओरोपीकाना तत्‍तू, “आम् मालिकमी म्चास् हापी तूये?”

खोदोलो सीबाआ ख ओरोपीकाना ङरी आन्‍नू, “खन् यरूशलेमपीङ् तूये, ऊदोईपीक्यालो इस्राएलमी खीम्पोस्‍आ कोङ् ओ फप्-पाम् सिंहासन आनोछोयो पीक्ना खसा मीन्चाईक तूये।”

४ होङाबूआ सीबा ओरोलअ, “मपीबोशेतमी खोलोक थक् आना तय।”

खोदोलो सीबाआ ख ओरोलअ, “ए ओ रोबू होङाबूङा, कोङा आन् सेवा छोयान्‍ना। आम् मूक्स्दूपी कोङा सम्तूमा तूनूव।”

दाऊद शिमीआ साराप् छक

५ दाऊद होङाबू बहूरीमपी तातेकालो, मूङ्‍कपी शाऊलमी खीम्पीक ईल्पो मीस् ता। मूङ्‍कम् नीङ् शिमी तूवा ना मूङ्‍क गेराम् वात्छा म्छा तूवा। मूङ्‍क लत्‍ताना दाऊद साराप् छोक्‍तो बाना।

६ मूङ्‍कसा दाऊद लो म्‍अधिकारीस्लो लूङ्आ गोम् थालेईमची। खोदोलो दाऊदमी म्पाङ्-चूप् हेम्पी खम् दोर् लो अङ्गरक्षकलो तूवा।

७ खीक्‍का शिमीआ ओरोपीकाना दाऊद साराप् छअ, “खात्व, खात्व, ए बदमाश! ए मीस् सेईप्ङा!

८ शाऊलमी खीम्पी हीः बगेईमना खम् तूस्कोपी चारखम् तोम् लाम्प् आम्पी एसे योबोरोबूआ म्फाई लाप्क तूये, ना मूङ्‍क चारखम् हन्‍ना योबोरोबूआ आम् छा अब्शालोम पीक तूये। आन् एसे यात्खाताक तूये, ऊदोईपीक्यालो आन् मीस् सेईप् के!”

९ खीक्‍काना सरूयाहमी वात्छा म्छा हबीशैआ होङाबू ओरोलअ, “ओ रोबू होङाबूङा, ङ्‍क सीप्खाप् खेबा आन् ऊदोई साराप् छाकई? कोङ् नावादेपा खातोना मूङ्‍कम् म्तोङ् खूईरूपूतो।”

१० खोदोलोई होङाबूआ ख ओरोलअ, “ए सरूयाहम् म्छाचे, ङ्‍क रीङ्पी आम्नीम् ऊई चास? मूङ्‍कसा दाऊद साराप् छनूव पीकाना योबोरोबूआ पीकाकदोक आसाई मूङ्‍क राप्दूर?”

११ दाऊदआ अबीशै लो खोलोङ् म्‍अधिकारीस्लो ओरोलची, “ओ छा, ओ होप्मी हीःआ लो ओ होप्मी साःलोङ् कोङ् सेईम् लामदोक ङ्‍क बेन्यामीनीम्ने ऊई रीङ् ममा? मूङ्‍क ऊसो मनूम्नव। मूङ्‍क साराप् छोन्चानूव। ऊदोईपीक्यालो योबोरोबूआङ् मूङ्‍क मोरोना लोमीकफो।

१२ एसेक लेई कोङ् ङ्‍क साराप्मी फाईपी योबोरोबूआ ओ दूक्वा खोङोपोयो ना कोङ् आसीक् पीयोफो।”

१३ खन्सा दाऊदआ म्होप्मी मीस्चीका खची लाम् कल्ची। खोदोलो शिमी क दाऊद लाम्दूमाक लाम्पीका जीस् मेक्सा कोम् हेम्पी तूवाक लाम्‍लाम्पा खाता, ना खसा दाऊद साराप् छोक्‍तो, लूङ्‍ होतो खीक्‍का फूर्क् होतो खाता।

१४ होङाबू लो म्साथपी तूवाक खोलोङ् मीस्लो हारान् छूक्‍तो खस् ताम्तेम् पर्ने थाऊपी तातेका। खीक्‍का मूङ्‍कपी खस् नोन्ची।

अब्शालोम अहीतोपेलआ चाई पीक

१५ ङ्‍क नाम्‍लापीङ् अब्शालोम लो खम् साथपी तूवाक खोलोङ् इस्राएलीस्लो यरूशलेमपी तातेका, ना अहीतोपेलसो खम् साथपी तूवा।

१६ खीक्‍काना दाऊदमी म्बूम् अरकी हूशैआ अब्शालोम तूप्पू, ना ख ओरोलअ, “होङाबू हायाम्तातो लेन्चानूव! होङाबू हायाम्तातो लेन्चानूव!”

१७ खोदोलोई अब्शालोमआ ख ओरोपीका ङरी आन्‍नू, “आम् बूम् दाऊद खोमीक सम्तूमा ङ्‍कङ्‍यो? आन् ऊदोई खलोङ् मान्खान्‍ना?”

१८ खोदोलो हूशैआ अब्शालोम ओरोपीकाना ङरी आन्‍नू, “योबोरोबूआ सोक्‍क मीस्, ङ्‍क मीस् खोलोङ् इस्राएलीचा सोक्‍चीक मीस्लो लाम्दूम् कोङा मीन्ताम् मूक तूये। खीक्‍का कोङ् खलोङ् तूवो।

१९ हन्‍ना कोङा आस्मी सूसोई ममा? ऊई कोङा वात्छा म्छाम् सूसो मम् छूनोयो? ऊतोङ्नाई कोङा आम् पाम् सूसो मूऊ, खोरोनाङ् आम् सूसोसो मूयो।”

२० खोदोलो अब्शालोमआ अहीतोपेल ओरोलअ, “केईका आना चाई पीयीकाव। केईका ऊई ममा?”

२१ खोदोलो अहीतोपेलआ ओरोपीकाना ख ङरी आन्‍नू, “आम् पाआ महलमी जीम्मेवारी पीचीना होक्सीचीक आम् पाम् म्‍लूङ्मास्का आन् ईम्स्व। खीक्‍का आना आम् पाम् नाप् अतक इस्राएलआ येन, ना आम् दोस्पी लाम्दूम्ची लाईस्पीकप्का दूङ् राःरालोक छूये।”

२२ खीक्‍का खचा कौसीपी अब्शालोममी लागी ईबूम् तम्बू कीन्पीची, ना खोलोङ् इस्राएलआ तोम्मीना ख म्पाम् म्‍लूङ्मास्का ईम्सा।

२३ मूङ्‍क लेईपी अहीतोपेलआ पीचीक चाई क नीनाम्माम् रीङ्बऊलो ईबूम् तोङ्‌ङा मानेई मदोङ्ची। दाऊदआ लो अब्शालोमआलो नीप्पोआङ् अहीतोपेलआ पीचीक खोलोङ् चाई मानेई मदोङ्ची।

१७

अहीतोपेलआ अब्शालोम ओरोलअ, “कोङ् १२,००० जाना मीस् सोम् पीयोव, ना एसे सेपाङ् कोङा दाऊद खेदा मूयो।

२ ख गलेई छूना हैरान छूक नाम्‍लापी कोङा मूङ्‍क आक्रमण मूयो। मूङ्‍क हायाम् कीम् मीयो, ना खलो तूप् खोलोङ् मीस् छाछापूत्‍ता छूये। कोङा होङाबूङाङ् सेतो,

३ ना खोलोङ् मीस् क ईल्पो दूखूलीम् म्तूप्पोम् दोक्पी आत्ना ताईक तोङ्ना आम् दोक्पी आतोना तातोची। आना सेईम् लाम्कन् ईल्पो मीस्ङाङ् के। खोरोना छूलो बीन्‍नीपा खोलोङ् मीस्चीका आम् खाऊमा-खासेर्मा छूचाये।”

४ अब्शालोमआ लो इस्राएलपीक खोलोङ् धर्म-सेचीपोचालो अहीतोपेलआ पीचीक चाई मानेई मची।

हूशैआ पीचीक चाई

५ खोदोलोई अब्शालोमआ ओरोपीका, “अरकी हूशै काछानूम्व, ना खसा ऊई पीके खूङ्‍कसो केईया येनाम्के।”

६ खीक्‍का हूशै ताकप्का अहीतोपेलआ पीकाक खोलोङ् रीङ् अब्शालोमआ ख ईयू, ना ख ओरोपीकाना तत्‍तू, “अहीतोपेलआ केई ङ्‍क तोङ्‍ना चाई पीयीक तूये। ऊई केईया खसा पीकाक तोङ्ना मयाम्यो? मादोक, आम् मीन्ताम् ऊई तूये पीकाव।”

७ खोदोलो हूशैआ अब्शालोम ओरोलअ, “एस्खेप् अहीतोपेलआ पीयीक चाई नप् मान्तू।”

८ खीक्‍का हूशैआ होसोङ् ओरोपीका, “आम् पा ना खलो तूप् मीस् हायाम् राःरालोक जूम्‍लूक् मप्ची तूये, ना म्छा ङाम्खाम्पा सोगोपीक हायाम् म्छूली काईप्चाप् मोक्स् तोङ्‍क तूये। आम् पा हायाम् नम्‍लोना जूम्‍लूक् मलेप् तूये, खीक्‍का ख सेपा दोर्‌चीका ईदेप् तूनो।

९ ओदोलोसो ख हेप् लूबम्पी अथवा मूङ्‍क तोङ्‍क बीन्‍नीपा थाऊपी सूल्न्दीयान्चीक तूफो। खसा लाईस्पी आम् सेनास् आक्रमण मईदोक मूङ्‍क रीङ् येईप् खोलोआ ओरोपीके ‘अब्शालोमलो लाम्दूम्प् सेनास् खोलोङ् सीयाक तूये।’

१० खन्सा हायाम् साहासी ना नार्‌मी तोङ्‌क म्चऊ तूप् मीस्मी साहाससो मास्‍ना खाते। ऊदोईपीक्यालो खोलोङ् इस्राएलआ छेत्‍त आम् पा ईबूम् हायाम् राःरालोक जूम्‍लूक् मप् तूये, ना खलो तूप् मीस्सो साहासीङ् तूये।

११ “खन्सा कोङा ङ्‍क तोङ्‍क चाई पीयान्: दानपीका बर्शेबा सम्मोक खोलोङ् इस्राएल दीरीत्‍तीपीक सेरोम् तोङ्ना आम् दोक्पी बात्ल छूम् पीचीव, ना मूङ्‍कस्का खची लाईस्पी आन् आम् होप्ङा जूम्‍लूक् मस्को थाऊपी मीस् खाईना खात्व।

१२ खीक्‍काना ख हापी तूदोसो केईया ख हाकपीईने आक्रमण मयाम्ङा, ना बोहोपू सोङ्‌गेर्वा तात्क तोङ्ना केईया ख चीमूमूपूम्खूयाम्, खीक्‍का खम् खीम्पीक ईल्पोमान्दी अथवा खम् दोस्-दोस् लाम्दूम्ची आस्सो खची सोम्‍लोक यूक्साम्नो।

१३ ख हेप् सहरगोपी रीम्ची-पम्चीक तूदोसो केई खोलोङ् इस्राएलआ मूङ्‍क सहरपी रीबो ताताम्‍ना ईबूम् लूङ्सो मूङ्‍कम् जग थेम्पी रहेई मान्छूम्मीना मूङ्‍क सहर थूत्‍तो खायाम्ना बेँसीपी तायूम्तूयाम्।”

१४ खोदोलो अब्शालोमआ लो इस्राएलपीक खोलोङ् मीचालो ओरोपीका, “अरकी हूशैआ अहीतोपेलमीप्का दूङ् नप् चाई पीम्पा तूये।” ङ्‍कन् अहीतोपेलमी नप् चाई गप्दीप्, खीक्‍का ओरोना अब्शालोम मासेई मम् योबोरोबूम् मीन्‍ताम्ङाङ् तूवा।

१५ खीक्‍का हूशैआ सादोक लो अबियाथार पूजारीलो अहीतोपेलआ अब्शालोम लो इस्राएलपीक धर्म-सेचीपोस्लो पीचीक चाई, खीक्‍का खसा म्होपा पीचीक चाईसो येईमीची।

१६ खोदोलो हूशैआ ओरोसोपीका, “खन्सा हन्‍ना दावा दाऊदमी दोक्पी मीस् पोक्स्चीव, ना ख ओरोलव, ‘मरुभूमिपीक खम्‍ला होम्पी बास् तूनव खोदोलोई नावादे खालेत्व, मादोन् होङाबू लो म्होप्मी मीस्लो खोलोङ् खतम छूये’।”

१७ खोदोलो जोनाथनआ लो अहीमासआलो क एनरोगेलपीका हूङ्दीत्चीक तूवा। ईल्पो सूसो मप् मीम्छाआ खस् रीदाम् ईदोङ्ची, खीक्‍का खचा क खाताना दाऊद होङाबू ईदोङ्ची। ऊदोईपीक्यालो खचा आसासो मान्तोम्मीना सहरगोपी वोम् लन्ची मची।

१८ खोदोलोई ऊलेई ईल्पो सोलो मीचा खस् तची, ना मूङ्‍कसा अब्शालोम ईयू। खन्सा मूङ्‍क नीप्पो दावादावा बहूरीमपी तूवाक ईल्पो मीस्मी खीम्पी खाता। खीक्‍का मूङ्‍कम् म्खीम्मी पोतेल्पी ईबूम् इनार तूवा, ना खस् मूङ्‍क इनार गोपी वोङा।

१९ मूङ्‍क मीस्मी म्तोमाआ ईबूम् तेई बाईना मूङ्‍क इनार नेप्दीतू, ना मूङ्‍क थेम्पी जा बसू, खीक्‍का आसासो मूङ्‍कस् तूम् मान्तोक्ची।

२० खीक्‍का अब्शालोममी म्मीस् ताना मूङ्‍क मीम्छा ओरोपीक्‍तो तत्ची, “अहीमास लो जोनाथनलो हापी तूये?”

खोदोलो मूङ्‍कसा ओरोपीका, “खस्‍ने योऊ नावादेपाई खाता।” खीक्‍का मूङ्‍क मीचा एक्सा-मेक्सा लाम्ची, खोदोलोई आस्सो मान्छीप्ची। खन्सा खस् यरूशलेमपी आत्‍ता।

२१ खस् खालेताकप्का मूङ्‍क नीप्पो मीस् इनारपीका लत्‍ता, ना दाऊद होङाबूम् दोक्पी खाताना खोलोङ् रीङ् ख ईची। खीक्‍का खचा ओरोपीका, “पक्व, ना दावा देप् योऊ कना खात्व।” खीक्‍का होङाबूम् ऊल्‍लोङ्पी अहीतोपेलआ मक जूक्‍तीसो खचा होङाबू येईमीची।

२२ खन्सा दाऊद लो खम् साथपी तवाक खोलोङ् मीस्लो दावा देप् यर्दन योऊ तरेई छूवा। खीक्‍का साम्साम् कोदातोलो देप् यर्दन योऊ नावादेपा खोलोङ् लताखात्क तूवा।

२३ म्होपा पीचीक चाई मान्‍रेप्स्क अहीतोपेलआ तूम् तकप्का, खसा म्होप्मी मोकोक्‍ती थेम्पी खोलोङ् म्चूम्सोस् खीप्ना सहरपी तूवाक म्खीम्पी खाता। खीक्‍का मूङ्‍कपी खसा म्होप्मी खीम् खोलोङ् थीक्-थाक् मना म्होप्ङा कान्सेन्ची। ओरोना ख सीया, ना म्पाम् गेम्पी खूम्ची।

२४ अब्शालोम खम् साथपी तूवाक खोलोङ् इस्राएलीस्का देप् यर्दन योऊ तरेई छूवा, खोदोलोई दाऊद लाईस्पीङ् महनोमपी तातेकाक तूवा।

२५ अब्शालोमआ योआबमी फाईपी अमासा सेनापति बानेईमक तूवा। अमासा क येतेर नीङ् मीचीक ईल्पो इश्माएलीम् वात्छा म्छा तूवा; खम् म्मा अबीगेल तूवा; अबीगेल क नाहाशमी मीम्छा म्छा ना योआबमी म्मा सरूयाहमी म्नेछो तूवा।

२६ अब्शालोमआ इस्राएलीस्का गिलादमी जिल्‍लापी खची छाउनी बानेई मची।

२७ दाऊद महनोमपी ताबानाकप्का, अम्मोनीचीम् रब्बापी तूप् नाहाशमी वात्छा म्छा शोबीआ, लो-देबारपी तूप् अम्मीएलमी वात्छा म्छा माकीरआ ना रोगलीमपी तूप् गिलादी बर्जिल्‍लैआ

२८ खाम्तेई, दीमम् तेई, चूम्सोस् ना पोङ्‍कीरीम् बाईचीना दाऊद लो म्मीस्लो पीची। खचा जेऊ, दोचेर, आँटा, ङम्पा छीर्म्, सिमी, दाल,

२९ खूद, दही, लूस् ना पीम् ओलोनमी पनीर दाऊद लो खलो तूप् खोलोङ् मीस्लो चाम् लागी पीची, ऊदोईपीक्यालो खोलोङ् मीस् मरुभूमिपी साका-वाम्मा सीयाक ना गलेई छूवाक तूये पीकाना खचा मीना।

अब्शालोम सीयाक

१८

दाऊदआ म्होप्लो तूवाक मीस् जूम्‍लूक् मम् लागी बात्ल मअ, खीक्‍का हबऊ-हबऊ सेनाचीम् लागी ई-ईल्पो सेनापति ना चून्दूलूम्-चून्दूलूम् सेनाचीम् लागी ई-ईल्पो सेनापति मना सेनापतिस् सोकू।

२ खीक्‍काना खसा म्सेनास् सूक् भागपी हासू — सूक् भागपी ईक् भाग योआबमी हूक्पी, सूक् भागपी ईक् भाग क सरूयाहम् म्छा योआबमी नेछो अबीशैमी हूक्पी ना सूक् भागपी ईक् भाग गित्ती इत्तैमी हूक्पी। खीक्‍का होङाबूआ सेनास् ओरोलची, “कोङ्सो आन्‍नीस्काङ् जूम्‍लूक् मस् खातो।”

३ खोदोलोई सेनाचा ओरोपीका, “माके, आन् खान्‍नव। केईका आईम्ना जूम् बोक्स्दोक खचा ओखी वास्ता मईचीनो। केईका तूयाकाकपीक आधाङ् सीयाकादोसो खचा ओखी वास्ता मईचीनो। खोदोलोई आन् ईल्पो केईका १०,००० जाना लो ईबूम्ङा तूये! खन्सा आन् सहरपी तूना केईका बईछोक्स्याकालो दूङ् नप् छूये।”

४ खीक्‍काना होङाबूआ ओरोपीकाना खस् ङरी आन्‍नू, “खोरोदोक आन्‍ना ऊई नप् मीन्‍नी कोङा खोरोङ् मूयो।”

खन्सा होङाबू क मूल लाम्स्कोम् दोक्पी थोरेप्दीता, खीक्‍का सेनास् क हबऊ-हबऊ ना चून्दूलूम्-चून्दूलूम् छूवाना खम् दोलाम्पाङ् लाम्दूमाना खाता।

५ होङाबूआ योआब, अबीशै ना इत्तै ओरोपीकाना आज्ञा पीची, “ओ लागी मूङ्‍क सोलो अब्शालोमलो लखेक वोर्वा मनूम्व।” खीक्‍का अब्शालोम क जगेई मनूम्व पीकाना होङाबूआ खोलोङ् म्सेनापतिस् आज्ञा पीक खोलोङ् सेनाचा येन्ची।

६ खीक्‍काना दाऊदमी सेनास् इस्राएलमी ऊल्‍लोङ्पी जूम्‍लूक् मस् खाता, खीक्‍का मूङ्‍क जूम्‍लूक् एफ्राइममी सोगोपी छूवा।

७ मूङ्‍कपी दाऊदमी मीस्मी लाईस्पी इस्राएलीस् सता। खीक्‍का मूङ्‍कपी हायाम् देप् खोती छूवाना २०,००० जाना मीस् मूङ्‍क लेई सीया।

८ जूम्‍लूक् छाप्कूवाम् खोलोपी पतो खाता, खीक्‍का सोगोपी सीयाक मीस् दोप्सेलआ सेईम्पा मीस्चीप्का दूङ्देतो तूवा।

९ खोदोलो दाऊदमी हेप्-हेप् म्मीचा अब्शालोम तची। ख ईबूम् खच्‍चर थेम्पी वोङाना तूवाचाक तूवा, खीक्‍का मूङ्‍क खच्‍चर ईबूम् वेईपऊमी गोलाम्पा छूवाना खात्चालो अब्शालोममी म्तोसम् मूङ्‍क सीछोम् गेम्पी हाप्पू। खीक्‍का ख म्तोसम्पीका काक्स्सा, खोदोलोई खच्‍चर क मूङ्‍क सीछोम् म्गोलाम्पा छीरेई छूवाना खाता।

१० मूङ्‍क मीस् तूवाकपीक ईल्पोआ मूङ्‍क तोङ्ना छूवाक तना योआब ओरोलअ, “कोङा अब्शालोम ईबूम् हायाम् देप् वेईपऊपी काक्साछोक्स्क तूऊ।”

११ मूङ्‍क रीङ् पोक् मीस् योआबआ ओरोलअ, “आना मूङ्‍क तओ? आना ऊदोई मोन्तोलोङ् मूङ्‍क मान्सेन्‍ना? आना मूङ्‍क सेत्वादोक कोङा आन् ईक्पोङ् नाम्छेर्‌बूम् चेप्‍तीरोङ् लो जूम्‍लूक् मप् ईल्पो सेनाआ वाईम् थाप्‍रीलो पीन्‍नावा।”

१२ खोदोलोई मूङ्‍क मीचा ओरोपीकाना ख ङरी आन्‍नू, “आना कोङ् १,००० नाम्छेर्‌बूम् चेप्‍तीरोङ् पीयोवादोसो कोङा मूङ्‍क होङाबूम् म्छा ऊसो मान्मङावा। ऊदोईपीक्यालो ‘ओ लागी सोलो मीस् अब्शालोम जगेई मनूम्ना यूक्सानूम्व’ पीकाना होङाबूआ आन्, अबीशै ना इत्तै आज्ञा पीयानीक केईका खोलोआङ् येनूम्काक तूवा।

१३ खीक्‍का कोङा ओ रीराम खतरापी यूक्सूवाना मूङ्‍क सेतूवादोक होङाबूआ मूङ्‍क रीङ् दावाङ् तूम् तवा, ना आन् क ओपीका आम् हाल्‍लाङ् तूम् बोक्सावा।”

१४ खोदोलो योआबआ ओरोपीका, “कोङा आन्लो ओ नाम्‍ला काईम् चाहेई मूयोनो।” खीक्‍काना योआबआ सूप्ची भाला खाईना खाता, ना अब्शालोम मूङ्‍क तोङ्ना म्सोम्‍लोकङ् सीछोपी काक्साछोक्स्लो मूङ्‍कम् म्पम्पी थूङ्‌ङू।

१५ खीक्‍का योआबमी म्जूम्‍लो खूर्प् ईक्पोङ् मीचा अब्शालोम ऊर्‌ची, ना मूङ्‍क सेत्ची।

१६ खीक्‍काना योआबआ तुरही दूप्पू, ना सेनाचा इस्राएल खेदा मम् होक्सीचीना आत्‍ता, ऊदोईपीक्यालो योआबआ सेनास् रोकेईमची।

१७ खचा अब्शालोममी म्सालोग्गी खाईचीना सोगोपी तूवाक ईबूम् हायाम् देप् खूलूम्पी होक्स्छोक्स्ची, ना मूङ्‍क थेम्पी हायाम् देतो लूङ् नोङ्ची। खीक्‍का मोन्तोलोङ् इस्राएलीस् खोलोङ् खची होप्-होप्मी खीम्पी जूकाना खाता।

१८ म्हीदू तूवालो अब्शालोमआ होङाबूम् बेँसीपी ईबूम् खाम्बा खाईना थूक्‍स्क तूवा, ऊदोईपीक्यालो खसा म्सानीवापी ओरोमीनाक तूवा, “ओ नीङ् यूम् लागी वात्छा ओ छा मान्तू।” खन्सा खसा मूङ्‍क खाम्बा म्होप्मीङ् नीङ् मीक तूवा, खीक्‍का एसेक लेई सम्मो मूङ्‍क खाम्बा अब्शालोममी मीन्मारो मम् खाम्बा मीयची।

दाऊदआ तूनीवा मक

१९ सादोकमी वात्छा म्छा अहीमासआ ओरोपीका, “योबोरोबूआ होङाबू म्साछीमीचीम् हूक्पीका छूतेई मअ पीम्ना होङाबू रीदाम् ईक्स् खाईम् कोङ् पीयोव।”

२० खोदोलोई योआबआ ख ओरोपीकाना ङरी आन्‍नू, “एसेक लेईपी आना रीदाम् खाईनव। आना आर्को लेईपी रीदाम् खाईयलो नये, खोदोलोई एसे नईनो। ऊदोईपीक्यालो एसे होङाबूम् म्छा सीयाक तूये।”

२१ खीक्‍काना योआबआ ईल्पो म्सूसो मप् कूशी ओरोलअ, “आना तक रीङ् खोलोङ् होङाबू खात्ना ईव।” खीक्‍का मूङ्‍क कूशीआ कूम्चीना योआब सेवा छअ, ना होङाबू रीदाम् येईमीम् लागी बूल्तो खाता।

२२ सादोकमी वात्छा म्छा अहीमासआ होसोङ् योआब ओरोलअ, “ऊछूदोसो कोङ् कूशीम् दोस्-दोस् बूल्तो खाईम् पीयोव।”

खोदोलोई योआबआ ख ओरोलअ, “ए ओ छाङा, आन् ऊमोई खाते? आना रीदाम् खाईयना ऊसोङ् पूनाऊनीसो तयनो।”

२३ खोदोलो अहीमासआ ओरोपीका, “ऊछूदोसो छूनूव। कोङ् बूल्सोना खातो के।”

खोदोलो योआबआ ओरोपीका, “खोरोदोक बूल्तो खात्व!” खीक्‍का अहीमास यर्दनमी तेल्म्पीक लाम्‍लाम्पा छूवाना बूल्तोखाता, ना मूङ्‍क कूशीम् म्‍लाईस्पा लत्‍ता।

२४ खोदोलो दाऊद पाखापी लो म्‍गोपीलो तूवाक मूल लाम्स्कोम् रापी तूवाचाक तूवा। खीक्‍का चौकीदारआ पर्खालमी मूल लाम्स्कोम् छाना थेम्पी खाताना खोङ्लो मूङ्‍कसा ईल्पो मीस् म्हाल्‍लाङ् बूल्तो बान्चाक तअ।

२५ मूङ्‍क चौकीदारआ हायाम् मूत्‍ता बतो होङाबू मूङ्‍क रीङ् ईयू।

खोदोलो होङाबूआ ओरोपीका, “मूङ्‍क म्हाल्‍लाङ् बान्चाईदोक मूङ्‍कसा पक्‍काङ् नप् रीदाम् बाईक तूफो।” खीक्‍का मूङ्‍क मीस् जन् खची दोक्पी ताम्बाम् हअ।

२६ खीक्‍काना मूङ्‍क चौकीदारआ आर्को ईल्पोसो खोरोनाङ् बूल्तो बान्चाक तअ। खीक्‍का खसा मूक्सूकाक लाम्स्को हूप् तूवाक ओरोलअ, “खोङ्‌खोङ्, आर्को ईल्पो मीस्सो म्हाल्‍लाङ् बूल्तो बान्चाईक तूये!”

खोदोलो होङाबूआ ओरोपीका, “मूङ्‍कसासो नप् रीदाम् बाईचय होला।”

२७ खोदोलो मूङ्‍क चौकीदारआ ओरोपीका, “मूङ्‍क लाईस्पी बूल्तो बाईप्ने सादोकमी वात्छा म्छा अहीमास तोङ्‍कई तूये।”

खोदोलो होङाबूआ ओरोपीका, “मूङ्‍क ईल्पो नप् मीस् तूये, खन्सा खसा नप्ङा रीदाम् बाईना बान्चाईफो।”

२८ खीक्‍काना अहीमासआ बसाना होङाबू ओरोलअ, “खोलोङ् नप्ङा तूये।” खीक्‍का होङाबूम् लाईस्पी सूपोम् मना खसा ओरोपीका, “योबोरोबू आम् नीनाम्माम् सायोचोङ्मा छूनूव! खसा ओ रोबू होङाबूम् ऊल्‍लोङ्पी म्हूः थेईप् मीस् आम् हूक्पी पीयाक तूये।”

२९ खीक्‍का होङाबूआ ख ओरोपीकाना तत्‍तू, “ऊई सोलो अब्शालोम नप्ङाओ तूये?”

खोदोलो अहीमासआ ओरोपीकाना ख ङरी आन्‍नू, “आम् सूसो मप् योआबआ कोङ् आम् सूसो मप् पोक्सोक के। कोङान् हायाम् देप् चाऊपोलकङाङ् तूऊ, खोदोलोई ऊई छूवा खूङ्‍क क कोङा तूम् मान्तोङा।”

३० होङाबूआ ख ईक् हेम् खात्ना थोरेप्व लअ। खीक्‍का ख मूङ्‍कपी खाताना थोरेपा।

३१ खीक्‍काना मूङ्‍क कूशी ताबाना ना ओरोपीका, “ए ओ रोबू होङाबूङा, नप् रीदाम् येन्व! आम् ऊल्‍लोङ्पी पोक् खोलोङ्प्का योबोरोबूआ एसे आन् लेन्चामीयाक तूये।”

३२ खीक्‍का होङाबूआ मूङ्‍क कूशी ओरोपीकाना तत्‍तू, “ऊई मूङ्‍क सोलो अब्शालोम नप्ङाओ तूये?”

खोदोलो मूङ्‍क कूशीआ ओरोपीकाना ख ङरी आन्‍नू, “ओ रोबू होङाबूङा, आम् साछीमीचीम् लो आन् हानी मम् लाम्चीम्‍लो दोसा मूङ्‍क सोलो मीस्मी तोङ्‌ङा छूनूव।”

३३ खीक्‍काना होङाबू म्सानीवापी हायाम् देप् सोक्पी छूवाना मूल-लाम्स्कोम् छोक्‍तो तूवाक कोठापी खाताना खापा। ख ओरोपीक्‍तो म्थोम्‍ला खाता, “आय ओ छा अब्शालोम! ओ छा, ओ छा अब्शालोम! आम् फाईपी कोङ्‌ङा सीयोवादोक दूङ् नवा! आय अब्शालोम, ओ छा, ओ छा!”

योआबआ दाऊद चाई पीक

१९

अब्शालोममी लागी होङाबू खाप्चाई ना तूनीवा मचय पीम् रीङ् योआबआ येनू।

२ खीक्‍का मूङ्‍क लेईक विजय खोलोङ् सेनाचीम् लागी सोक्पी फात्‍ता, ऊदोईपीक्यालो होङाबूआ म्छाम् सोक् मचय पीम् खचा येन्चीक तूवा।

३ जूम्‍लूक्पीका जूकाना ङाजावापी छूवाक सेनास् तोङ्ना खस् वाये छूवाना सहर गोपी वोङा।

४ खीक्‍का होङाबूआ म्ङोबो देप्ना हायाम् सोतो खाप्‍तो ओरोपीका, “आय ओ छा अब्शालोम! आय अब्शालोम, ओ छा, ओ छा!”

५ खीक्‍काना होङाबूम् खीम् गोपी बानाना योआबआ ख ओरोलअ, “आन् लेन्चामीक् खीक्‍का वात्छा आम् छास्, मीम्छा आम् छास्, आम् तोमास् ना आम् लूङ्मास् लेन्चामीक खोलोङ् आम् मीस् आना एसेक लेईपी ङईम्पी मस्क तूये।

६ आन् जेर्प् ची आना सम्तूमा मीयची, खीक्‍का आन् सम्तूमा मीक्ची आना जेर्ची। केईका सेनापतीस् लो ओखी मीस्लो आम् लाईस्पी ऊसो मा पीकाना आना खोमक तूये। ङ्‍क कोङा नम्‍लोना तूयो, एसे अब्शालोम लेतावाना केईका खोलोङ् सीयीकावादोक आन् आम्जी नवा।

७ हन्‍ना पक्व ना खात्ना आना आम् होप्मी मीस् उत्साहा पीचीव। आन् खात्नोदोक, योबोरोबूम् नीङ्पी कोङा पस्‍तून चोयोना पीको, एसे सेपा ईल्पो मीस्सो आम् साथपी छूनो। आना आम्होप् सोलो तूवालोयीका तेप्स्क खोलोङ् दूक्वापीकासो ङ्‍क दूक्वा दूङ् रई छूये।”

८ खीक्‍काना होङाबू पकाना मूल लाम्स्कोपी तूवा। खीक्‍का होङाबू मूल लाम्स्कोपी तूचाई पीम् मीचा येन्चीकप्का खस् खोलोङ् होङाबूम् लाईस्पी खोमन्ची।

दाऊद यरूशलेमपी आत्‍ताक

मूङ्‍क नाम्‍लापी इस्राएलीस् क खची होप्-होप्मी खीम्पी जूकाना खालेताक तूवा।

९ इस्राएलमी खोलोङ् गोङ्चा खची होप्-होप्पी रीङ् मतो ओरोपीकाचाक तूवा, “होङाबूआ केई ई साछीमीचीम् हूक्पीका लेन्चामीयी; खसाङ् केई पलिश्तीचीम् हूक्पीका छूतेई मई। खोदोलोई ईनीम्बा ख अब्शालोममी कारणआ गर्दा म्होप्मी छाप्कूवापीका जूकाना खाताक तूये।

१० खोदोलोई केईया होङाबू अभिषेक मम्क अब्शालोम जूम्‍लूक् मस्लो सीयाक तूये। खन्सा हन्‍ना होङाबू आईम्ना बाईम् जूक्‍ती केईया ऊदोई मान्ममा?”

११ खीक्‍काना दाऊद होङाबूआ सादोक लो अबियाथार पूजारीलो ओरोपीकाना पोक्स्ची, “यहूदापीक धर्म-सेचीपोस् तताचूव: ‘होङाबू म्होप्मी महलपी बाईम् लागी ऊदोई आन्‍नी खोलोप्का दूङ् दोस्पी छूमा? ऊदोईपीक्यालो इस्राएलआ पीकाक खोलोङ् रीङ् होङाबूआ येईम् यात्क तूये।

१२ आन्‍नी ओ बूस् ओ नेछोस्, ओ साः लो ओ हीःलो के। होङाबू बाईम् लागी आन्‍नी ऊदोई खोलोप्का दूङ् दोस्पी छूमा?’

१३ खीक्‍का अमासा ओरोलाचूव, ‘आन्‍ने ओ साः लो ओ हीःलोङ् मायो? आन् योआबमी म्फाईपी आम् रीराम तूक सम्मोङ् ओ सेनापति छूनोदोक, नीनाम्माआ ओपी छोक् वोर्वा मनूव’।”

१४ दाऊदमी ङ्‍क रीदाम्‍आ खोलोङ् यहूदाम् म्मीस्मी सानीवा जीतेई मअ। खीक्‍का खचा होङाबू म्होप्मी मीस्चीका आत्‍तानीव लचीना रीदाम् हची।

१५ खन्सा होङाबू आत्‍ताना देप् यर्दन योऊ सम्मो बाना।

मूङ्‍क नाम्‍लापी यहूदापीक खोलोङ् मीस् होङाबू तूम् लागी ना ख देप् यर्दन योऊ नावादेपा खाईम् लागी यहूदामी गिलगालपी बानाक तूवा।

१६ बहूरीमपीक बेन्यामीनी गेरामी वात्छा म्छा शिमी दाऊद होङाबू तूम् लागी हातार मतो यहूदाम् मीस्चीका बाना।

१७ खलो बेन्यामीन गोङ्पीक १,००० जाना मीस् तूवा। खीक्‍का शाऊलमी खीम्पीक भण्डारे सीबासो म्होप्मी ईक्पोङ् ङाक्पो म्छाचीम् लो नीस्पोङ् म्सूसो मप्चीम्‍लो साथपी बाना। खीक्‍का खस् होङाबू तूम् लागी देप् यर्दन योऊ हेम् हातार मतो खाता।

१८ खस् होङाबूम् खीम्पोस्ची देप् यर्दन योऊ नावादेपा खाईम् लागी ना होङाबूआ लन्ची मक लक् मम् लागी देप् यर्दन योऊ तरेई छूवा।

खीक्‍का गेराम् वात्छा म्छा शिमी देप् यर्दन योऊ तरेई छूम् याताना होङाबूम् लाईस्पी कूम्चीना सेवा छअ,

१९ ना होङाबू ओरोलअ, “आन् ओ रोबूआ कोङ् दोसी थरेई मोनव। आना यरूशलेम होक्सीलो कोङ् आम् सूसोमपा अपराध मूक तूवा, मूङ्‍क खोलोङ् आना आम् सानीवापी यूक्स्‍नव पीकोना कोङा आन् बीन्ती मीयान्‍ना।

२० ऊदोईपीक्यालो कोङा मोऊ मूक तूये पीकोना कोङा स्वीकार मूयो, खोदोलोई एसे ङ्‍कपी ओ रोबू होङाबू तूम्खाप् योसेफमी खोलोङ् म्खीपोस्पीक लाईस्पीक मीस् कोङ्‌ङा के।”

२१ खीक्‍काना सरूयाहम् वात्छा म्छा अबीशैआ ओरोपीका, “योबोरोबूआ अभिषेक मक होङाबू साराप् छकसा शिमी सेईम् छूनोयोनाई?”

२२ खोदोलो दाऊदआ ओरोपीकाना ख ङरी आन्‍नू, “ए सरूयाहम् म्छाचे, ङ्‍क रीङ्पी आम्नीम् ऊई चास? एसेक लेईपी आन्‍नी ओ ऊल्‍लोङ् मप् छूवानीक तूये। एसेक लेईपी इस्राएलपी ऊदोई मीस् सेईमा? एसे कोङ् इस्राएलपीक होङाबू छूवोक रीङ् कोङा छेतोनोयोनाई?”

२३ खीक्‍का होङाबूआ शिमी ओरोलअ, “आन् आसासो सेत्नोके।” खीक्‍काना होङाबूआ पस्तून चना ङ्‍क रीङ् पक्‍का मअ।

२४ शाऊलमी म्चास् मपीबोशेतसो होङाबू तूम्खाम् लागी दाली यूवा। खीक्‍का होङाबू पाखा लत्‍ताक लेईपीका कोक्‍साना मान्‍आईम् लेई सम्मो खसा म्‍लोङ् मान्सम्, म्दाह्री मान्खो, ना म्तेईसो मान्सम्क तूवा।

२५ ख यरूशलेमपीका होङाबू तूप्स् तालो दाऊदआ ख ओरोलअ, “मपीबोशेत, आन् ऊदोई कोङ्लो मान्बान्‍ना?”

२६ खोदोलो खसा ओरोपीकाना होङाबू ङरी आन्‍नू, “ओ रोबू होङाबूङा, ओ सूसोमप् सीबाआ कोङ् दोका पीयो। कोङ्न् मोकोक्‍तीम् थेम्पी चूम्सोस् खीम्ना होङाबूम् साथपी खाईम् लागी लन्ची मूक तूवा, ऊदोईपीक्यालो ओ लोङ् सक्पा तूवा।

२७ मूङ्‍कसा आन् ओ रोबू होङाबू ओ तोक्पी मान्‍नप् रीङ् येईमीयाक तूये। ओ रोबू होङाबून् नीनाम्माम् रीदाम् पोक् तोङ्‍क तूये। आना ऊई नप् मीने खोरोङ् मव।

२८ ओ फप्मी खोलोङ् म्छामाईची ओ रोबू होङाबूम् हूक्पीका सेईम् तोङ्‍कस्ङा तूवा, खोदोलोई कोङ् आम् सूसो मप् आना आम्होप्लोङ् चाम् पीयो। ङ्‍कपीका दूङ्‍क सम्तूमा कोङा बीन्‍नीपा ऊई आसा ममा?”

२९ खोदोलो होङाबूआ ख ओरोपीकाना ङरी आन्‍नू, “आन् दूमो ऊमोई नेने? आन्चा सीबालो थाम्पूवार ईन्तोरो हास्चूव।”

३० खोदोलो मपीबोशेतआ होङाबू ओरोलअ, “मूङ्‍क खोलोङ् थाम्पू मूङ्‍कसाङ् खाईलेत्नूव, ऊदोईपीक्यालो आन् सेसेर् खीम् तालाताक तूये।”

३१ खीक्‍का गिलादी बर्जिल्‍लैसो रोगलीमपीका दाली यूवा, ना होङाबू देप् यर्दन योऊ नावादेपा छोम्तेम् लागी होङाबूम् दोक्पी यर्दनपी ता।

३२ बर्जिल्‍लै क रेक्पोङ् दोङ् बाईप् हायाम् खूवोबूप् तूवा। दाऊद होङाबू महनोमपी तूवाक नाम्‍लापी खसाङ् होङाबू चाम्दूम् जूतेईमीपीक तूवा, ऊदोईपीक्यालो ख हायाम् होङ्पोक मीस् तूवा।

३३ होङाबूआ बर्लिल्‍लै ओरोलअ, “कोङ्लो देप् यर्दन योऊ तरेई छूचीना नावादेपा खात्चीके, कोङा आन् यरूशलेमपी ओ खीम्पोस्चीका तूम् ना चाम् पीयान्‍ना।”

३४ खोदोलोई बर्जिल्‍लैआ होङाबू ओरोपीकाना ङरी आन्‍नू, “कोङ् आम् सूसो मप् यरूशलेमपी खाईम् हायाम् खूवोबूप् छूवोखातोक तूये।

३५ कोङ् रेक्पोङ् दोङ् बायोखोक तूये। नप् लो रईलो छेईम् ओमी ओ नीऊ मान्तू। कोङा ऊई चो ऊई दूङू खूङ्‍कङ् नम्‍लो दाप्लेसोनो। वात्छा लो मीम्छालो छाम् मईचीक खची साल्म्सो कोङा येईम् दूरोनो। खन्सा कोङा हन्‍ना ओ रोबू होङाबू ङ्‍कप्का दूङ् ऊदोई दूक् पीमा?

३६ कोङ् आम् सूसो मप् देप् यर्दन योऊ नावादेपा जीस् मेक्सा सम्मो होङाबूम् साथपी खातो। खोदोलोई होङाबूआ कोङ् ऊदोई ङ्‍क तोङ्‍क नप् पूनाऊनी पीयो?

३७ कोङ् आम् सूसो मप् आईम्ना खाईम् पीयोव, ना ओ पा ओ माम् गेम्मी दोक्पीक ओ होप्मी सहरपी बाँकी नाम्‍ला काईम् दूरो। खोदोलोई आम् सूसो मप् किमहाम ङ्‍कपी तूये। मूङ्‍क ओ रोबू होङाबूम् साथपी देप् यर्दन योऊ नावादेपा खाईव। खीक्‍का आना ऊई नप् मीने, मूङ्‍कम् लागी खोरोङ् मव।”

३८ खोदोलो होङाबूआ ओरोपीकाना ख ङरी आन्‍नू, “खोरोदोक, किमहाम कोङ्लोङ् नावादेपा खान्‍नूव, ना आना मूङ्‍कम् लागी ऊई नप् मीने कोङा खोरोङ् मीयूपूयो। खीक्‍का आना ओपी ऊई ङोक् कोङा आम् लागी खोरोङ् मीम् पीयान्‍ना।”

३९ ओरोना खोलोङ् मीस् देप् यर्दन योऊमी नावादेपा लत्‍ता, खीक्‍काना होङाबूसो देप् यर्दन योऊमी नावादेपा लत्‍ता। खीक्‍का होङाबूआ बर्लिल्‍लै चूप्पा मीना ख आसीक् पीयू, ना बर्लिल्‍लै म्खीम् आत्‍ताना खाता।

४० होङाबू देप् यर्दन योऊपीका लत्‍ताना गिलगालपी बानालो किमहाम खलोङ् तूवा। यहूदापीक खोलोङ् सेनाचा लो इस्राएलपीक आधा सेनाचालो होङाबू देप् यर्दन योऊ नावादे सम्मो छोम्तेम् लागी बछोक्स्चीक तूवा।

४१ खीक्‍काना इस्राएलपीक खोलोङ् मीस् होङाबूम् दोक्पी ताना ख ओरोलची, “ऊदोई ओखी बूबू-नेछोचा, अर्थात् यहूदापीक मीचा होङाबू ओखीप्का छूबूरी खाईची, खीक्‍का होङाबू लो खम् खीम्पोस्लो खम् खोलोङ् म्मीस्चीम् साथपी देप् यर्दन योऊ अन्वादेपी आईम्ना बाईम् लागी यहूदापीक मीचा केईका ऊदोई मान्बकीकाकई?

४२ यहूदापीक खोलोङ् मीचा इस्राएलपीक मीस् ओरोपीकाना ङरी आन्ची, “ऊदोईपीक्यालो होङाबून् ओखी गोपीक होप्मी मीस् तूये। ङ्‍कपीका आन्‍नी ऊदोई आम्नी छूली काते? ऊई केईका होङाबूम् दाचाम् तूवाकपीक खान्च छीयीकालो गोङूम्काक तूयेयोनाई? अथवा होङाबूआ केईका ऊचीई हूक्छो पीयीकाक तूयेयोनाई?”

४३ खीक्‍काना इस्राएलपीक मीचा यहूदापीक मीस् ओरोपीकाना ङरी आन्ची, “दाऊद होङाबू आम्नीम्पीका ईक्पोङ् भाग दूङ्देतो ओखी होङाबू तूये; खन्सा दाऊदपी आम्नीम्पीका ओखीम् दूङ्देतो हक् तूये। आन्‍ना केईका ऊदोई मईसेत्याकानी? होङाबू आईम्ना बाईम् रीङ् ऊई केईका लाईस्पीङ् मम्काक मान्तूयोनाई?”

खोदोलोई यहूदापीक मीचा इस्राएलपीक मीस्चीम्पीका दूङ् देप्-देप् रीङ् मची।

शेबाआ विद्रोह मक

२०

शेबा नीङ् मीचीक ईल्पो रई मीस् मूङ्‍कपीसो तूवा; मूङ्‍क बेन्यामीनी बिक्रीम् वात्छा म्छा तूवा। मूङ्‌कसा तुरही दूप्पू, ना बसाना ओरोपीका,

“दाऊदपी ई भाग ऊई तूये?

यिशैमी वात्छा म्छापी ईमी ऊसो ई हक् मान्तू।

ए इस्राएल, आन्‍नी आम्नी होप्-होप्मी तम्बूपी खात्नीव!”

२ खन्सा बिक्रीम् म्छा शेबाम् दोस्-दोस् लाम्दूम् लागी इस्राएलपीक मीचा दाऊद होक्सीची, खोदोलोई यहूदाम् म्मीस् क दाऊदमी साथपीङ् लाम्दूमाचा, ना देप् यर्दन योऊपीका यरूशलेम सम्मो खम् दोस्-दोस् लाम्दूमा।

३ दाऊद यरूशलेमपी म्होप्मी महलपी बानाकप्का, खसा म्होप्मी महलमी चोलोगूलो मम् लागी यूक्स्चीक ईक्पोङ् म्‍लूङ्मास् खाईना आसासो मान्तोम्मीना यूक्स्ची। खीक्‍का खसा मूङ्‍कस् खोलोङ् चाम्दूम् थीक्‍का मीपीची, खोदोलोई ख मूङ्‍कस्का ईम्क मान्‍ईम्। खस् ओरोनाङ् सीयाक सम्मो खसा आसासो मान्तोक्स्कोपी यूक्स्ची, ना खस् लोमेवा तोङ्ना तूवा।

४ खीक्‍काना होङाबूआ अमासा ओरोलअ, “यहूदापीक मीस् वात्ल मव, ना सूक् लेई गोपी ओ दोक्पी आन् खस्का हाजिर छूवाव।”

५ खोदोलोई अमासा यहूदापीक मीस् बात्ल मस् खातालो होङाबूआ तोकेईमक नाम्‍लापीका दूङ्तातो लागेई छूवा।

६ खीक्‍का दाऊदआ अबीशै ओरोलअ, “बिक्रीम् म्छा शेबाआने केई अब्शालोमपीकासो दूङ् दूक् पीया। आना आम् मालिकमी म्मीस् खोलोङ् खाईना मूङ्‍क म्दोस्-दोस् खेदामव, मादोन् मूङ्‍कसा हेप् पर्खाललोक सहर तयदोक मूङ्‍क ई हूक्पीका ऊम्केई छूना खाते।”

७ खन्सा योआबमी खोलोङ् म्मीस्, करेतीस् ना पेलेथीस् खीक्‍का खोलोङ् जूम्‍लूक् मप् मीस् अबीशैमी दोस्-दोस् लाम्दूमा। खीक्‍का खस् बिक्रीम् वात्छा म्छा शेबा खेदा मम् लागी यरूशलेमपीका लाम्दूमा।

८ खस् गिबोनपी तूवाक देप् छीलूमाम् दोक्पी ताबानालो अमासा खस् तूम्खास् ता। मूङ्‍क नाम्‍लापी योआबआ क जूम्‍लूक् मईचीलो खाम् तेई खाप्स्दीत्क तूवा, ना खसा ईबूम् थाप्‍रीसो मदीत्क तूवा, खीक्‍का मूङ्‍कपी म्दाप्‍लो ईबूम् छूरी वेस्दीत्क तूवा। ख लाईस्पा खातालो मूङ्‍क छूरी म्दाप्पीका लत्‍ताना हूप्सा।

९ खीक्‍काना योआबआ अमासा ओरोलअ, “ए ओ नेछो अमासाङा, आन् सेसेर्‌ङाफो।” खीक्‍का खसा अमासा चूप्पा मीम् लागी म्चूप् हूःआ अमासाम् म्दाह्रीपी लापू।

१० खोदोलोई अमासाआ योआबमी हूक्पी तूवाक छूरी यादङा मान्म। खीक्‍काना योआबआ मूङ्‍क अमासाम् म्बोक्पी मूङ्‍क छूरीआ थूङ्‌ङू, ना मूङ्‍कम् म्चोखोमा-चीस्खील बोहोपू हूप्सा। खसा होसोङ् दोस्पी ख छूरीआ थूम्ङा मान्बो, ऊदोईपीक्यालो अमासा सीयाखात्क तूवा। खीक्‍काना योआबआ लो म्नेछो अबीशैआलो बिक्रीम् म्छा शेबा खेदामतो खाईची।

११ योआबमी म्मीस् तूवाकपीक ईल्पोआ अमासाम् सालोग्‍गीम् दोक्पी थोरेपाना बतो ओरोपीका, “योआब हेम् लो दाऊद हेम्‍लो तूप् खोलोङ् मीस् योआबमी दोस्-दोस् लाम्दूम्नूव।”

१२ अमासाम् म्सालोग्गी क हीःपी लूप्पाना मूल लाम्मी रापी दीसाछोक्स्क तूवा, खीक्‍का मूङ्‍कसा खोलोङ् सेनास् मूङ्‍कपी रोकेई छूवाछोक्स्क तअ। खीक्‍का मीस् ताना अमासाम् दोक्पी रोकेई छूवाछोक्स्क तूम् तकप्का मूङ्‍क मीचा अमासाम् सालोग्‍गी लाम्पीका मेक्सा यीक्पी थूत्‍तो खाईना मूङ्‍कपी होक्स्यूक्सू, ना मूङ्‍क ईबूम् तेईआ देप्यूक्सू।

१३ मूङ्‍कसा अमासाम् सालोग्गी मूल्‍लाम्पीका थूत्‍तो खाईलेत्कप्का खोलोङ् मीस् बिक्रीम् म्छा शेबा खेदा मम् लागी योआबमी दोस्-दोस् खाता।

१४ हाबिल-बेथ-माकापी मान्‍ताम्‍लाम् सम्मो शेबा इस्राएलमी गोङ्ची तूवाकलाम्पा लो बरीचीम् छाप्कूवालाम्पालो छूवाना खाता। मूङ्‍क बरीस् बात्ल छूवा, ना शेबाम् दोस्-दोस् लाम्दूमा।

१५ योआबमी खोलोङ् सेनास् ताना शेबा हाबिल-बेथ-माकापी ऊर्‌ची। खीक्‍का खचा सहर सम्मो ताप्‍तेप् ना मूङ्‍क सहर ऊर्प् ईबूम् छेम्सी बोङ्ची, मूङ्‍क छेम्सी पाखापी तूवाक पर्खालमी लाईस्पी तूवा। खीक्‍का पर्खाल हईम् लागी खचा मूङ्‍क पर्खाल गोम् थालेईमची।

१६ खोदोलो ईल्पो लूखूप्चीलोक मीम्छा पाखापीक पर्खालपी थोरेपा, ना सहरपीका बसाना ओरोपीका, “येन्‍नूम्व! येन्‍नूम्व! योआब ङ्‍कपी बान्‍व लानूम्व, ना कोङा खलो रीङ् मूयो।”

१७ खीक्‍काना योआब लाईस्पी बाना, ना मूङ्‍क मीम्छाआ ख ओरोलअ, “ऊई आन् योआबयो?”

खोदोलो खसा ओरोपीकाना ख ङरी आन्‍नू, “एई, कोङ् खङ् के।”

खीक्‍का मूङ्‍क मीम्छा ओरोपीका, “कोङ् आम् सूसो मपा ऊई पीकोचोयो खूङ्‍क आना नम्‍लो येन्व।”

खोदोलो खसा ओरोपीका, “कोङा येनूचोयोक तूये।”

१८ खोदोलो मूङ्‍क मीम्छाआ ओरोपीका, “केछे लाईस्पीन् ङ्‍क तोङ्‍क रीङ् तूवा, ‘नीया तोम् लागी हाबिल सहरपी खाईम् छूये।’ खीक्‍का खोरोनाङ् मुद्दाम् फैसला छूवादोङा।

१९ ई सहर क इस्राएलपी तूक ओरोतो सहरपीक ईबूम् खाऊमा-खासेर्मा नईप् ना विश्‍वास मम् खाईप् सहरपी ङीरे। मूङ्‍कन् इस्राएलपी ईल्पो मा तोङ्‍क तूये, खोदोलोई आना क मूङ्‍क मासेई मम् लाम्। आना ऊदोई योबोरोबूम् दाचाम् मासेई मम् लन्ची मय?”

२० खोदोलो योआबआ ओरोपीकाना ख ङरी आन्‍नू, “मूङ्‍क मासेई मम् रीङ्‍ने ओपीका छूबूरीङ् तूनूव!

२१ मूङ्‍क ओखी मीन्ताम् मा के। खोदोलोई एफ्राइममी कोम् हेम्क छाप्कूवापीक ईल्पो मीस्, बिक्रीम् म्छा शेबा दाऊद होङाबूम् ऊल्‍लोङ्पी विद्रोह मम् लागी पकाक तूये। मूङ्‍क ईल्पो मीस् ओखी हूक्पी पीयीकाव, ना केईका ङ्‍क सहरपीका खालेत्याका।”

खोदोलो मूङ्‍क मीम्छाआ योआब ओरोलअ, “मूङ्‍कम् म्तोङ् पर्खालपीका केईका आन् तूकपी होक्सूम्बूयाम्का।”

२२ खीक्‍काना मूङ्‍क मीम्छा खाता, ना मूङ्‍कपी बात्ल छूवाक खोलोङ् मीस् मूङ्‍कम् लूखूप्चीलोक चाई येईमीची। खीक्‍का खचा बिक्रीम् म्छा शेबाम् म्तोङ् रूप्चीना योआबमी दोक्पी होक्स्बीची। खीक्‍का योआबआ तुरही दूप्पू, ना खोलोङ् सेनास् सहर होक्सीचीना खची होप्-होप्मी खीम् खाता। खीक्‍का योआब क होङाबू तूवाक यरूशलेमपी आत्‍ताना खाता।

२३ योआब खोलोङ् इस्राएली सेनाम् सेनापति तूवा। यहोयादाम् म्छा बनायाह क करेतीचीम् लो पेलेथीचीम्‍लो अधिकृत तूवा।

२४ दूक्नासी मान्दी लक् मप्चीम् जीम्मा अदोनीराममी हूक्पी तूवा। अहीलूदमी म्छा यहोशापात क लेखापाल तूवा।

२५ शेभा क सचिव तूवा; सादोक लो अबियाथारलो क पूजारी तूवा।

२६ खीक्‍का याईर सहरपी तूप् ईरा क दाऊदमी पूजारी तूवा।

गिबोनीचीम् लागी म्फाई लाप्क

२१

दाऊदआ चारखम् तोक्स्क नाम्‍लापी सूक्दोङ् सम्मो देप् सीसोवा लचाक तूवा। खन्सा दाऊदआ योबोरोबूपी वाङोम् मअ। खीक्‍का योबोरोबूआ ख ओरोलअ, “शाऊलपी लो मूङ्‍कम् खीम्पीलो हीःम् दोस् तात्‍ताक तूये, ऊदोईपीक्यालो मूङ्‍कसा गिबोनीस् सेतू। खन्सा सीसोवालक तूये।”

२ दाऊद होङाबूआ गिबोनीस् काछची। गिबोनीस् इस्राएलमी वंशपीक मा खस् एमोरी गोङ्पीका लेताकस् तूवा; खस् इस्राएलीचा सम्सूर्म् ना यूम् पस्तून चस्क तूवा। खोरोदोसो शाऊलआ इस्राएलमी लागी लो यहूदाम् लागीलो म्होप्मी जोशपी खस् मासेई मम् कोशिश मक तूवा।

३ दाऊदआ गिबोनीस् ओरोपीकाना तत्ची, “कोङा आम्नी लागी ऊई ममा? योबोरोबूम् म्मीस् आन्‍ना आसीक् पीम् लागी कोङा ऊतोङ्नाई मोऊ छेमा मम् लक् मम् दूरो?”

४ खोदोलो गिबोनीचा ओरोपीकाना ख ङरी आन्‍ची, “शाऊल ना खम् खीम्पोस्चीकाक ओखी खेम्वा-मोम्वा हाल्ङो ना नाम्‍छेर्‌बूआ मीलेई मम् ओखी हक् मान्तू, खीक्‍का इस्राएलपी हेप् मीस् सेईम् छूये पीम्सो ओखीम् ओखी हक् मान्तू।”

खीक्‍का दाऊदआ खस् ओरोपीकाना तत्‍ची, “खोरोदोक कोङा आम्नी लागी ऊई मूयो?”

५ खोदोलो खचा होङाबू ओरोपीकाना ङरी आन्ची, “मूङ्‍क मीस् शाऊलङा तूवा; खसा केईका मासेई मम् लागी इस्राएलमी इलाका गोपी ओखी लागी ऊसो तूस्को थाऊ छूनूनव पीकाना चूक्ली मअ।

६ मूङ्‍क मीस्मी नूक्पो वात्छा म्छास् केईका पीयीकाव, ना योबोरोबूपीका सोकाक होङाबू शाऊल तूस्को गिबापी योबोरोबूम् लाईस्पी केईका मूङ्‍कस् काक्साम्काना सेताम्का।”

खोदोलो होङाबूआ ओरोपीका, “कोङा आम्नी लागी ङ्‍क रीङ् मीम्पीयान्‍नी।”

७ खीक्‍का दाऊदआ शाऊलमी म्चास्, जोनाथनमी वात्छा म्छा मपीबोशेत लेन्चामीयू, ऊदोईपीक्यालो योबोरोबूम् लाईस्पी दाऊदआ लो जोनाथनआलो पस्तून चस्क तूवा।

८ खोदोलोई होङाबूआ अय्याम् मेकछा रिश्पाआ शाऊललाम्पा वात्क नीप्पो म्छास् आरमोनी लो मपीबोशेतलो मूङ्‍कचीम् हूक्पी पीची। खीक्‍का खसा शाऊलमी मीम्छा म्छा मेराबआ महोलाती बर्जिल्‍लैमी वात्छा म्छा अद्रीएललाम्पा वात्क ङाक्पो वात्छा म्छास्सो मूङ्‍कचीम् हूक्पी पीची।

९ खीक्‍का गिबोनीचा खस् योबोरोबूम् लाईस्पी कोम्पी काक्स्ची। मूङ्‍क नूक्पोङ् ईतो सीया। मूङ्‍कस् जेऊ हेम् नाम्‍ला थोक्साकम् लाईस्पीक लेईपीङ् सेत्ची।

१० अय्‍याम् मेकछा रिश्पाआ लूक्स्पा खाईना मूङ्‍क ईबूम् साम्फो थेम्पी दीम। छीर्म् हेम् नाम्‍ला थोक्साकयीका नाम्छूईतोका मूङ्‍क सालोग्गी थेम्पी वाः ताक नाम्‍ला सम्मो, खसा लेपा नाम्छूईतो पेर्प् तीप् छोऊ लो सेपा सोगोपीक पोसूलो मूङ्‍क सालोग्गी चाम् मान्पी।

११ शाऊलमी आर्को म्‍लूङ्मा अय्याम् मेकछा रिश्पाआ मक रीङ् दाऊदआ येन्कप्का,

१२ ख खाताना शाऊमी लो म्छा जोनाथनमीलो खची तूप्‍री-लोप्‍री याबेश-गिलादपीक मीस्चीपीका बाईयू। (याबेश-गिलादपीक मीचा मूङ्‍क तूप्‍री-लोप्‍री बेथ-शानमी चोकपीका खूस्‍चीना खाईचीक तूवा; मूङ्‍कपी पलिश्तीचा शाऊल लो जोनाथनलो गिल्बो कोम्पी सेत्चीना काक्स्चीक तूवा।)

१३ दाऊदआ मूङ्‍कपीका शाऊलमी लो जोनाथनमीलो खची तूप्‍री-लोप्‍री बाईयू; खीक्‍का काक्स्चीना सेत्चीक मूङ्‍क नूक्पो मीस्मी खची तूप्‍री-लोप्‍रीसो खचा बात्ल मची।

१४ खचा शाऊलमी लो म्छा जोनाथनमीलो खची तूप्‍री-लोप्‍री बेन्यामीनमी छाप्कूवापी तूवाक सला मीचीक थाऊपी शाऊलमी म्पा कीशमी गेम्पी खूम्ची। होङाबूआ खस् ऊचीई मनूम्व पीकाना आज्ञा पीचीक तूवा, खूङ्‍क खोलोङ् खचा मची। खीक्‍काना खची छाप्कूवाम् लागी खचा चारेई मस्क वाङोम् नीनाम्माआ येनू।

पलिश्‍तीचीम् ऊल्‍लोङ्पी जूम्‍लूक् छूवाक

१ इतिहास २०:४-८

१५ होसोङ् ऊलाम् पलिश्तीचीम् लो इस्राएलीचीम्‍लो रापी जूम्‍लूक् छूवा। खीक्‍का दाऊद म्होप्मी मीस्ची खाईना पलिश्तीस्का जूम्‍लूक् मम् लागी दाली खाता, ना ख हायाम् गलेई छूवा।

१६ खीक्‍काना रफामी म्छामाईची तूवाकपीक ईल्पो इश्बी-बनोबआ दाऊद सेतो पीकाक तूवा; मूङ्‍कम् काँसम् भाला सूक् किलो लो आधालोतो लीप् तूवा, ना खसा नयाँ दोप्सेल वेस्दीत्क तूवा।

१७ खोदोलोई सरूयाहम् वात्छा म्छा अबीशै दाऊद बोम्छोम् लागी मूङ्‍कपी ता। खीक्‍का खसा मूङ्‍क पलिश्ती केर्‌ना सेतू। खीक्‍काना दाऊदमी मीचा पस्तून चस्‍ना ख ओरोलची, “आन् ओखी साथपी जूम्‍लूक् मस् हन्‍ना हाल्‍लोसो खाईम् छूनो! आना इस्राएलमी लाबाई हाल्‍लोसो सीम् पीयनो!

१८ जीस्तातोपी होसोङ् गोबपी पलिश्तीस्का जूम्‍लूक् छूवा। खोदोलो हूशापीक सिब्बकैआ रफाम् म्छामाईची तूवाकपीक ईल्पो सफ मीचीक सेतू।

१९ गोबपी पलिश्तीस्का छूवाक आर्को जूम्‍लूक्पी बेथलेहेमपीक याईरमी वात्छा म्छा एल्हानानआ गित्ती गोल्यतमी म्नेछो सेतू; मूङ्‍कम् चल्मी म्‍लार् क दोःबम् सीङ्तो देप् तूवा।

२० गातपी छूवाक आर्को ईबूम् जूम्‍लूक्पी म्हूक्पी लो म्‍लोङ्पीलो तू-तूक्ची औँला तूप्, जम्मा नीस्पोङ् लीची औँलालोक दलेईतो देप् ईल्पो मीस् लत्‍ता। मूङ्‍कसो रफाम् म्छामाईङा तूवा।

२१ मूङ्‍कसा इस्राएल धम्की पीलो दाऊदमी म्बू शिमाहम् वात्छा म्छा जोनाथनआ मूङ्‍क सेतू।

२२ गातपी तूवाक ङ्‍क लीक्पो मीस् रफाम् म्छामाईची तूवा, ना मूङ्‍कस् खोलोङ् दाऊदमी लो खम् मीस्चीम्‍लो हूक्पीका सीया।

दाऊद कोक्साकम् छाम्

भजनसंग्रह १८

२२

योबोरोबूआ दाऊद खोलोङ् म्साछीमीचीम् लो शाऊलमीलो हूक्पीका छूतेई मक लेईपी खसा मक छाम् ङ्‍क तोङ्‍क तूवा:

२ “योबोरोबू ओ छीलूमा, ओ किल्‍ला ना ओ हल्वापीप् तूये;

३ ओ नीनाम्मा ओ छीलूमा तूये, खपी कोङ् पम्योङ्चूङ्।

ख ओ ढाल, हायाम् देप् राःरालोक ओ हल्वापीप्,

ओ किल्‍ला, ओ पम्चीस्को-रीम्चीस्को ना ओ हल्वापीप् तूये।

आना कोङ् अत्याचार मप् मीस्चीपीका लेन्चामीयो।

४ कोङा योबोरोबू दपो, ख सायोचोङ्मा मीम् खाईप् तूये,

ना खसा कोङ् ओ साछीमीचीम् हूक्पीका लेन्चामीयोक तूये।

५ “सीम्मी छालआ कोङ् ऊरो,

मासेई मप् सोक्वा-मोर्‌वाआ कोङ् मूलोखो।

६ खादीपूक रीबोआ कोङ् रीमो;

सीम्मी वोमोआ कोङ् लापो।

७ कोङ् आपत छूवोलो कोङा योबोरोबू दपू;

बोन्छोलम् लागी कोङा ओ नीनाम्मापी वाङोम् मूऊ।

म्होप्मी दप्स्को खीम्पीका खसा ओ साल्म् येनू;

ना कोङा मूक वाङोम् खम् नोबोपी तातेका।

८ “चारीदू तोक्सा, खीक्‍का लून्मा खाता,

नाम्छूईतोक जग खोलोङ् तोक्‍सा।

मूङ्‍कस् वेरेमोक्‍स्तो योक्सा, ऊदोईपीक्यालो ख म्छूली काताक तूवा।

९ खम् नाप्पीका मीक्मा लत्‍ता;

मासेईमप् मीः खम् ङःपीका लत्‍ता,

तीप्चाप् मीःम् गेलोबोम् मूङ्‍कपीका लत्‍ता।

१० साराङ्‍गा हल्‍ना ख दाली यूवा;

गूगूर्‌पा मोम् खम् म्‍लोङ् गोपू तूवा।

११ ख करूबचीम् थेम्पी वोङाना पेरा,

हीक्मी लाप्‍तोपी वोङाना थोम्‍ला पेरा।

१२ नाम्‍कूर्मादाम् खसा म्खाम् तेई बानेई मअ,

काऊआ पेप्खाप् ओरोतेईप् मोम् खसा म्होप् तूस्को बानेई मअ।

१३ खम् लाईस्पी अल्होपीका

बाक्स् केत्‍ताना खाता।

१४ योबोरोबू साराङ्‌गाप्‍तोका ङूरा,

ना खोलोप्का दूङ् रेप्‍तोक नीनाम्माआ म्होप्मी साल्म् लातू।

१५ खसा म्होप्मी बेई होक्सू,

ना म्साछीमीस् छाछापूत्‍ता मची,

ना बाथेर्‌आ खस् खोलोङ् सोवोरीस्दीत्ची।

१६ योबोरोबूआ वोक्लो,

खम् नाप्लाम्पा लत्‍ताक हायाम् देप् सोम्‍आ

दीरीत्‍तीम् म्छूई

ना चारीदूम् जग खोलोङ् खोछेत्‍ता।

१७ “खसा साराङ्‌गाप्‍तोका म्हूः सत्ना कोङ् लापो;

खसा कोङ् ओरोगूम् काऊपूका थूतोना लातो।

१८ खसा कोङ् हायाम् राःरालोक ओ साछीमीचीप्का,

ओपीका दूङ् खची राःरालोक ओ साछीमीचीप्का छूतेई मोओ।

१९ कोङ् नीछीमापी छूवोक लेईपी खचा कोङ् आक्रमण मोओ,

खोदोलोई योबोरोबू ओ बोक्छोप् छूवा।

२० खसा कोङ् ओरोदाप् थाम्पूपी तातो;

खसा कोङ् लेन्चा मीयो, ऊदोईपीक्यालो ओपीका ख हायाम् म्जी नक तूवा।

२१ “कोङा मूक नप् लक्मी लागी योबोरोबूआ कोङ्लो नप् वोर्वा मअ;

कोङ् दोस् मान्दीक तूवोकसा खसा कोङ् पूनाऊनी पीयो।

२२ ऊदोईपीक्यालो कोङ् योबोरोबूम् लाम्पी लाम्दूमोक तूये,

ना ओ नीनाम्मापीका तर्केई छूवोना कोङा रई लक् मान्मङाक तूये।

२३ खम् नियम खोलोङ् ओ लाईस्पीङ् तूये,

ना खम् कानून कोङा मान्होन्येङाक तूये।

२४ खम् मूक्स्दूपी कोङ् दोस् मान्दीक तूवो,

ना दोसी छूम्पीका कोङा ओहोपा ओहोप्ङा छूबूरी यून्चूङ्।

२५ कोङा मूक नप् लक्मी लागी,

खम् मूक्स्दूपी कोङ् दोस् मान्दीक तूवोकसा योबोरोबूआ कोङ् पूनाऊनी पीयो।

२६ “विश्‍वास मम् खाईप् मीस् हेम् आन् विश्‍वास मम् खाईप्ङा तूये,

दोस् मान्तूप्लो आन् दोस् मान्दीकङ् खोमयान्ची।

२७ शुद्ध मीस्लो आन् आम्होप् शुद्धङ् खोमयान्ची,

खोदोलोई रई मीस्पी खम् ऊल्‍लोङ् मप् छूना खोमयान्ची।

२८ लखेक मीस् आना लेन्चामीयची,

खोदोलोई नाम्दूखू मप् मीस् दाली कूम् लागी आम् ङाली खचीपी छूये।

२९ ए योबोरोबू, आन् ओ लाबाई तूये;

योबोरोबूआ ओपी तूक नाम्‍कूर्मादाम् कोदीपी फातोपोयो।

३० आना बोछोक्सोकसा कोङा सेनास् आक्रमण मम् दूरो,

ना ओ नीनाम्माआ बोछोक्सोकसा कोङा पर्खाल कोम्खाम् दूरो।

३१ “नीनाम्माम् तोक्पी पीक्यादोक, खम् लाम् सिद्ध तूये,

योबोरोबूम् रीङ्बऊ आछीयाक तूये।

खपी पप्चीप् खोलोमी लागी ख ढाल तूये।

३२ ऊदोईपीक्यालो योबोरोबूप्का बीन्‍नीपा नीनाम्मा आसे तूनाई?

ई नीनाम्माप्का बीन्‍नीपा छीलूमा आसे तूनाई?

३३ नीनाम्माआङ् कोङ् हायाम् राःरालोक बानेईमोयो,

ना ओ लाम् सुरक्षित बानेईमय।

३४ खसा ओ लोङ् खीस्मी लोङ् तोङ्‍क बानेईमीयोपोयो,

ना ओरोरेप्पी थोरेम् लागी खसा कोङ् बोछोक्सो।

३५ खसा ओ हूः जूम्‍लूक् मम् लागी तालिम पीय,

खन्सा ओ हूःआ काँसम् तालीफू तोम्दूर।

३६ आना कोङ् आम् होप्मी हल्वापीप् ढाल पीयोक तूये;

आना बोछोक्सोना कोङ् नीङ्ला तोप् बानेई मोक तूये।

३७ कोङ् लाम्दूम् लागी आना ओरोदाप् लाम् बानेईमीयोपोयो,

ना ओ लोङ् लाक्स्‍खात्नो।

३८ “कोङा ओ साछीमीस् खेदामूना हारेई मूची,

ना मूङ्‍कस् मासेई मान्मम् सम्मो कोङ् मान्‍आईङा।

३९ कोङा मूङ्‍कस् खतम मूची,

ना मूङ्‍कस् होसोङ् पोमान्दूर्‌ची;

मूङ्‍कस् ओ लोङ् दोक्पी दीसा।

४० आना कोङ् जूम्‍लूक् मम् लागी हायाम् राःरालोक बानेईमो;

ओ साछीमीस् आना ओ लोदोपू कूप्सोपो।

४१ आना ओ साछीमीस् खची दोस् हीक्स्चीना जूमीची,

ना ओ साछीमीस् कोङा मासेई मूची।

४२ बईछोक्सीकाव पीकाना खचा वाङोम् मची,

खोदोलोई खस् लेन्चामीक् आस्सो मान्तूक तूवा।

खचा योबोरोबूसो दप्ची,

खोदोलोई योबोरोबूआ खस् ङरी मान्‍आईची।

४३ बोहोपूक फूर्क् तोङ्ना कोङा मूङ्‍कस् म्फूल् मूची;

लाम्पीक हील तोङ्ना कोङा मूङ्‍कस् सीकूची।

४४ “मीस्मी आक्रमणपीका आना कोङ् छूतेईमोक तूये;

आना कोङ् जाति-जातिचीम् लाम्‍लछा छूम् लागी जगेईमोक तूये;

कोङा छेतोनोक मीचा ओ सूसो मईची।

४५ बीन्‍नीपा छाप्कूवापीका ताप्ना तूप् मीस् कूम्यान्चीना सेवा छोक्‍तो ओ दोक्पी ताये;

ओ आदेश येनस्कलो ईतोतो खचा मूङ्‍क रेप्पची।

४६ बीन्‍नीपा छाप्कूवापीका ताप्ना तूप् मीस् खची कीम्मा खची सऊना-पऊ छूये;

खस् खची होप्-होप्मी किल्‍लापीका खची कीम्मा योतो लत्‍ते।

४७ “योबोरोबू लेईप्चाप् तूये! ओ छीलूमाम् सायोचोङ्मा छूनूव!

नीनाम्मा, ओ हल्वापीप् छीलूमा ओरोरेप्‍तो छूनूव!

४८ ख नीनाम्मा तूये, खसाङ् ओ लागी म्फाई लाप्,

खसाङ् जाति-जातिस् ओ हूक्पी मईची।

४९ खसा कोङ् ओ साछीमीचीप्का छूतेईमोयो;

ओ साछीमीस् तूकपी आना कोङ् खोलोप्का दूङ् रेप्‍तो मो;

अत्याचार मप् मीस्चीप्का आना कोङ् लेन्चामीयो।

५० खन्सा ए योबोरोबू, जातिचीम् रापी कोङा आम् सायोचोङ्मा मूयो,

ना आम् नीङ्मी साम्दी छाम् मूयो।

५१ खसा म्होप्मी होङाबू देप् विजय पीय,

ना खम् अभिषेक मम्पा होङाबू दाऊद ना खम् छामाईची

खसा सदैबरी म्होप्मी हाल्‍लोसो मान्याईप् सम्तूमा खोमीयची।”

दाऊदमी दूङ् दोस्पीक रीङ्बऊ

२३

दाऊदमी दूङ् दोस्पीक रीङ्बऊ ङ्‍कस्ङा के:

“यिशैमी म्छा दाऊद नेनाक रीङ् ङ्‍कङ् के,

नीनाम्माआ दूङ् रेप्‍तो मक मीस् नेनाक रीङ्,

याकूबमी नीनाम्मालाम्पा अभिषेक छूवाक होङाबू,

ना इस्राएलमी तोक्पी छाम् मप् मीस्मी रीङ्:

२ “योबोरोबूम् आत्मा ओलाम्पा नेना,

ना खम् रीङ्बऊ ओ ङःपी तूवा।

३ इस्राएलपीक नीनाम्मा नेना,

इस्राएलमी छीलूमाआ कोङ् ओरोलो:

‘आस्कसाई नीयालो मीस्पी चारखम् तोक्स,

आस्कसाई नीनाम्मापीका कीस्‍ना चारखम् तोक्स,

४ मूङ्‍क मीस् नाम् आप्पलो मोम् मान्दीक देत्छाक नाम्छोवा तोङ्‍क छूये,

मूङ्‍क क वाः ताईकप्का थाम्पूपीका घाँस लीम्मीक् कोदी तोङ्‍क छूये।’

५ “ऊई ओ खीम्पोस् नीनाम्माआ सोक्‍क मायोनाई?

एई, खसा कोङ्लो सदैबरी तूप्चाप् करार छूईक तूये,

मूङ्‍क करार गस्‍नो ना फात्नो।

खसा कोङ् सदै छुटकारा पीयोचोयो,

खीक्‍का कोङा लन्ची मूयोक खोलोङ् रीङ् खसा पूरा मय?

६ खोदोलोई रई मीस् खोलोङ् तीती तोङ्‍ना ईक् थाऊपी होम् बोक्से,

मूङ्‍क तीती हूःआ लाम् दूराम्नो।

७ सेलमी अथवा सीङ्मी जूम्‍लोआ बाहेक मूङ्‍क तीती आसासो पत्‍तनो।

मूङ्‍क तीती नोङ्‌ङस्क थाऊपीङ् मीचा हूईयची।”

नीङ्ला तोक्साक दाऊदमी सेनास्

१ इतिहास ११:१०-४१

८ दाऊदमी हायाम् राःरालोक जूम्‍लूक् मप्ची तूवाकचीम् नीङ् ङ्‍कस्ङा के:

लाईस्पी तहकमोनीपीका बानाक योशब-बश्शेबेत क सूप्पो हायाम् राःरालोक जूम्‍लूक् मप्चीम् देप् मीस् तूवा। खसा भाला तोक्स्‍ना ८०० जाना मीस् ऊलाम्पीङ् सेत्चीक तूवा।

९ मूङ्‍क सूप्पो हायाम् राःरालोक जूम्‍लूक् मप्ची तूवाकपीक दोस्रो क अहोहपीक दोदोमी वात्छा म्छा एलाजार तूवा। ऊलाम् इस्राएलपीक खोलोङ् सेनास् जूकाना खातालो एलाजार लो दाऊदलो पलिश्तीचीम् ऊल्‍लोङ्पी पकाक तूवा।

१० म्हूःम् सऊ तूकाना दोप्सेल थेईम् मान्दूर्‌क सम्मोसो एलाजारआ पलिश्तीस् सेत्च, ना योबोरोबूआ मूङ्‍क लेई ख देप् विजय पीयू। खीक्‍का बीन्‍नीपा सेनास् क लूतेई मस्क चूम्सोस् बात्ल मम् नाम्‍लापीङाङ् मूङ्‍कपी आत्‍ताना ताक तूवा।

११ एलाजारमी दोस्पीक क हरारपीक आगीम् वात्छा म्छा शम्मा तूवा। ऊलाम् पलिश्तीस् लेहीपी बात्ल छूवाना नम्‍लोना सेछोक्साक दालखापी इस्राएलीस् आक्रमण मस्क तूवा। खीक्‍का इस्राएली सेनास् पलिश्तीचीप्का जूका,

१२ खोदोलोई शम्माआ पलिश्तीस्का मूङ्‍क यीम् रापी जूम्‍लूक् मचची। खसा मूङ्‍क यी जगेई मना मूङ्‍क पलिश्तीस् हारेई मची। ओरोना योबोरोबूआ बछोक्स्‍ना इस्राएल खचीप्का कोक्सा।

१३ ऊलाम् छीर्म् हेम् नाम्‍ला मालो थोक्सालो मूङ्‍क सूक्पोङ् मुख्य मीस् तूवाकपीक सूप्पो हायाम् राःरालोक जूम्‍लूक् मप्ची अदुल्‍लामपी तूवाक लूबम्पी दाऊदमी दोक्पी ता। खोदोलो पलिश्तीचीम् ईबूम् दल क रपाईचीम् बेँसीपी छाउनी बानेई मस्‍ना तूवाचाक तूवा।

१४ मूङ्‍क नाम्‍लापी दाऊद क ईबूम् गढीपी तूवाचाक तूवा, खीक्‍का पलिश्तीचीम् सेनाचा क बेथलेहेम खची हूक्पी मस्क तूवा।

१५ ऊलेई दाऊद हायाम् वाम्मा सीया, ना खसा ओरोपीका, “बेथलेहेममी मूल लाम्स्को दोक्पीक काऊ दूम् तूवादोन् नवा!”

१६ खन्सा मूङ्‍क सूप्पो हायाम् राःरालोक जूम्‍लूक् मप्ची पलिश्तीचीम् छाउनी तूवाकम् म्‍रालाम्पा छीरेई छूवाना खाता ना बेथलेहेममी मूल लाम्स्को दोक्पी तूवाक इनारपीक काऊ बाईचीना दाऊद पीची। खोदोलोई दाऊदआ मूङ्‍क दूम् मानेई मान्म। बरू खसा मूङ्‍क काऊ योबोरोबूम् लाईस्पी कात्दीतू,

१७ ना खसा ओरोपीका, “ए योबोरोबू, कोङा ङ्‍क काऊ दूम् बोनूनव। ऊई कोङा ङ्‍कचीम् हीःयो दूमा, खचा ङ्‍क काऊ खची रीराम खतरापी यूकस्चीना बाईचीक तूये!” खन्सा खसा मूङ्‍क काऊ मान्दू।

मूङ्‍क सूप्पो हायाम् राःरालोक जूम्‍लूक् मप्चा मस्क साहासलोक लक् ङ्‍क तोङ्‍कङ् तूवा।

१८ सरूयाहम् वात्छा म्छा योआबमी म्नेछो अबीशै क सूक्पोङ् जूम्‍लूक् मप्चीम् देप् मीस् तूवा। खसा ३०० जाना मीस्मी रापी भाला तोक्स्‍ना मूङ्‍कस् सेत्चीक तूवा। खन्सा खमीसो मूङ्‍क सूप्पो हायाम् राःरालोक जूम्‍लूक् मप्चीम् तोङ्नाङ् म्नीङ्ला तोक्सा।

१९ अबीशै मूङ्‍क सूक्पोङ् जूम्‍लूक् मप्ची तूवाकपी खोलोप्का दूङ् साम्दी-सायो तना मूङ्‍कचीम् कप्‍तान छूवा, खोदोलोई ख मूङ्‍क सूप्पो हायाम् राःरालोक जूम्‍लूक् मप्ची तोकङ क मान्तूक तूवा।

२० यहोयादाम् वात्छा म्छा कब्सेलपीक बनायाहसो आर्को हायाम् राःरालोक जूम्‍लूक् मप् तूवा। खसा हायाम् साहासलोक लक् मक तूवा। खसा मोआबपीक नीप्‍पो हायाम् राःरालोक जूम्‍लूक् मप्ची सेत्क तूवा। खसा नोङ् ताक नाम्‍लापी ईबूम् गूङ्‌गीनार्‌सो खूलूम्पू वोङाना सेत्क तूवा।

२१ खसा ईल्पो ङालीनप् मिश्रीसो सेत्क तूवा। मूङ्‍क मिश्रीम् हूक्पी ईबूम् भाला तूवा। खोदोलोई बनायाह ईबूम् ओरोबाईप् तूप् खाईना मूङ्‍कम् दोक्पी खाता, ना मूङ्‍क मिश्रीम् हूक्पीका भाला ङाप्ना खसा मूङ्‍कम् भालाआङ् मूङ्‍क सेतू।

२२ यहोयादाम् वात्छा म्छा बनायाहआ मक साहासलोक लक् ङ्‍क तोङ्‍कङ् तूवा। मूङ्‍क सूप्पो हायाम् राःरालोक जूम्‍लूक् मप्चीम् तोङ्नाङ् खम्सो म्नीङ्ला तोक्सा।

२३ ख मूङ्‍क सूक्पोङ्चीप्का दूङ् साम्दी-सायो तोक् जूम्‍लूक् मप् तूवा, खोदोलोई ख मूङ्‍क सूप्पो हायाम् राःरालोक जूम्‍लूक् मप्ची तोकङ् क मान्तूक तूवा। दाऊदआ ख म्होप्मी अङ्गरक्षकचीम् अधिकृत बानेईमक तूवा।

२४ मूङ्‍क सूक्पोङ् जूम्‍लूक् मप्ची तूवाकपीक ङ्‍कस्ङा के:

योआबमी वात्छा म्नेछो असाहेल,

बेथलेहेमपीक दोदोमी वात्छा म्छा एल्हानान,

२५ हरोदपीक शम्मा,

हरोदपीक एलीका,

२६ पेलोनपीक हेलेस,

तकोपीक इक्‍केशमी वात्छा म्छा ईरा,

२७ अनातोतपीक अबीएजेर,

हूशातपीक सिब्बकै,

२८ अहोहपीक सल्मोन,

नतोपापीक महरै,

२९ नतोपापीक बानाहम् म्छा हेलेद,

बेन्यामीनमी गिबापीक रीबैमी वात्छा म्छा ईथै,

३० पिरातोनपीक बनायाह,

गाशपीक खम्‍ला होम्पीक हिद्दै,

३१ अरबापीक अब्बी-अल्बोन,

बरहूमपीक अज्मावेत,

३२ शाल्बोनपीक एल्याहबा,

याशेनमी वात्छा म्छास्,

जोनाथन

३३ हरारपीक शम्माम् वात्छा म्छा,

हरारपीक शरारमी वात्छा म्छा अहीआम,

३४ माकातपीक आहसबैमी वात्छा म्छा एलीपेलेत,

गीलोनपीक अहीतोपेलमी वात्छा म्छा एलीआम,

३५ कर्मेलपीक हेस्रो,

अर्बपीक पारै,

३६ सोबापीक नातानमी वात्छा म्छा यिगाल,

गादपीक बानी,

३७ अम्मोनपीक सेलेक,

बेरोतपीक नहरै, ख सरूयाहम् वात्छा म्छा योआबमी जूम्‍लो खूर्प् तूवा,

३८ यित्रपीक ईरा,

यित्रपीक गारेब,

३९ हित्ती उरियाह।

खस् खोलोङ् सूक्पोङ् नूक्पो तूवा।

दाऊदआ जूम्‍लूक् मप् मीस् ङीर्‌चीक

१ इतिहास २१:१-२७

२४

होसोङ् योबोरोबू इस्राएलीचीम् ऊल्‍लोङ्पी हायाम्सार म्छूली काता, खीक्‍का खसा दाऊद ओरोपीक्‍तो मूङ्‍कचीम् ऊल्‍लोङ्पी ङ्‍क लक् मम् लागी चप्सू, “खात्ना इस्राएलपी लो यहूदापीलो तूप् मीस् ङीर्‌चीव।”

२ खन्सा दाऊदआ योआब लो खम् साथपी तूवाक सेनाम् अधिकृतचीलो ओरोपीकाना आज्ञा पीची, “दानपीका बेर्शेबा सम्मो इस्राएलमी खोलोङ् गोङ्चीम् लीक् हेम्पी खात्नीना जूम्‍लूक् मप् मीस् दोप्पोई तूये खूङ्‍क ङीरानूम्ना कोङ् तूवोकपी रीदाम् बायानूम्व।”

३ खोदोलोई योआबआ होङाबू ओरोलअ, “योबोरोबू आम् नीनाम्माआ मीस् १०० गुणा दूङ्देतो मनूव, ना ओ रोबू होङाबूआ म्मूक्साङ् मूङ्‍क खोलोङ् खोम् तनूव! खोदोलोई ओ रोबू होङाबूआ ङ्‍क तोङ्‍क लक् मम् लन्ची ऊदोई मय?”

४ खोदोलोई होङाबूआ योआब लो खम् सेनापतिस्लो म्होप्मी आज्ञा रेप् मीची, ना इस्राएलपीक जूम्‍लूक् मप् मीस् ङीर्म् लागी खस् होङाबूम् लाईस्पीका लत्‍ताना खाता।

५ खस् देप् यर्दन योऊ तरेई छूवाकप्का खचा अरोएरमी योऊमेर हेम्पी तूवाक खम्‍लाम् दोक्पी खची तम्बू कीन्ची, ना गादलाम्पा छूक्‍तो खस् याजेर सम्मो खाता।

६ खस् गिलादपी लो तातीम-होदशीपी खीक्‍का दान-यानपी खाताना सीदोन रीम्ची।

७ ओरोना खस् टुरोसपी तूवाक गढी सम्मो खाता, खीक्‍का हिव्वी ना कनानीचीम् खोलोङ् खची सहर हेम् खाता। खीक्‍काना यहूदाम् नेगेव मीचीक योऊमेर हेम्पीक छाप्कूवाम् बेर्शेबापीसो खस् खाता।

८ खचा खोलोङ् छाप्कूवा फल्म् यात्चीकप्का बोक् लाः ना नीस्पोङ् लेईपी यरूशलेमपी आत्‍ताना ता।

९ खीक्‍काना योआबआ खोलोङ् मीस्मी संख्या होङाबू ओरोना येईमीयू: जूम्‍लो गोदूर्प् जूम्‍लूक् मप् मीस् इस्राएलपी ८,००,००० जाना ना यहूदापी ५,००,००० जाना तूये।

१० मीस् ङीर्म्‌यात्कप्का दाऊद ओरोना म्सानीवाआ चअ, ना खसा योबोरोबू ओरोलअ, “कोङा ङ्‍क तोङ्‍क लक् मूना हायाम् देप् मोऊ मूक तूये। ए योबोरोबू, कोङा आन् बीन्ती मीयान्‍ना, आम् सूसो मप्मी मोऊ छेमा मव। कोङा हायाम् मूर्ख लक् मूक तूये।”

११ दाऊद म्देसा देत्छासेपा थीम्पोम् लाईस्पी योबोरोबूम् रीङ्बऊ दाऊदमी खारीबोपो गादपी ताखाताक तूवा:

१२ “खात्ना दाऊद ओरोलव, ‘योबोरोबूआ ओरोपीके: कोङा आम् लाईस्पी सूप्ची रीङ् पीन्चायान्क तूये। मूङ्‍कपी आना ईबूम् सोक्व, ना मूङ्‍कङ् कोङा आम्पी ताम् पीयो’।”

१३ खीक्‍का गाद ताना मूङ्‍क रीङ्‌ङा दोहोरेईमना दाऊद ओरोलअ, “आना ऊकई सोक? आम् छाप्कूवापी सूक् दोङ् सम्मो सीसोवा छूकयो, अथवा सूक् लाः सम्मो आन् खेदामप् आम् साछीमीचीप्का आन् जूम्चाम् बोक्स्कयो, अथवा आम् छाप्कूवापी सूक् लेई सम्मो चारलाम्-बोहोलाम् पक्‍कयो? हन्‍ना मीन्ताम् मव, ना कोङ् पोप्मी दोक्पी कोङा ऊई रीङ् खाईम्ना खाईम् छूये खूङ्‍क कोङ् ईयोव।”

१४ खोदोलो दाऊदआ गाद ओरोलअ, “कोङ्ने हायाम् देप् नीछीमापी छूवोक तूये। केई योबोरोबूम् हूक्पी छूम्ङा दूङ् नप् छूफो, ऊदोईपीक्यालो खम् सम्तूमा हायाम् देप् तूये। खोदोलोई कोङ् मीस्मी हूक्पी छूम् बोनूनव।”

१५ खन्सा देत्छायीका थोक्साना तोकेई छूवाक नाम्‍ला सम्मो इस्राएलमी खोलोपी योबोरोबूआ चारलाम्-बोहोलाम् पोक्सू, ना दानपीका बेर्शेबा सम्मो ७०,००० जाना मीस् सीया।

१६ खीक्‍काना नीनाम्माम् रीदाम् पोक्‍आ यरूशलेम मासेई मम् लागी मूङ्‍क हेम् म्हूः सत्‍तू, खोदोलोई मूङ्‍क तोङ्ना खोलोङ् मासेई मम्पीका योबोरोबूम् म्सानीवा फात्‍ता, ना खोलोङ् मीस् मासेई मप् मूङ्‍क रीदाम् पोक् खसा ओरोलअ, “मनव, सापके। आम् हूः रोकेई मव।” खोदोलो योबोरोबूम् मूङ्‍क रीदाम् पोक् यबूसी अरौनाम् खला दोक्पी थोरेप्दीताक तूवा।

१७ दाऊदआ मीस् सेईप्चाप् मूङ्‍क नीनाम्माम् रीदाम् पोक् तकप्का खसा योबोरोबू ओरोलअ, “ङ्‍क रई लक्ने कोङाई मूना मोऊ मूक रईछ। खोदोलोई नाम्नामूक् ङ्‍क लूस्चा ऊई मस्क तूवानाई? दण्ड पीप् आम् हूः ओपी लो ओ खीम्पोस्चीपीलो छूनूव।”

दाऊदआ वेदी बोबूईक

१८ मूङ्‍क लेईङा गाद दाऊदमी दोक्पी ताना ख ओरोलअ, “खात्ना यबूसी अरौनामी खलापी योबोरोबूम् लागी ईबूम् वेदी बोबूईव।”

१९ गादलाम्पा योबोरोबूआ आज्ञा मक तोङ्नाङ् दाऊद म्थोम्‍ला सप्ना खाता।

२० अरौनाआ होङाबू म्होप्मी मीस्चीका ख तूवाक हेम् बान्चाक तकप्का, खसा बानाना होङाबूम् लाईस्पी सूपोम् मना ख सेवा छअ।

२१ खीक्‍का अरौनाआ ओरोपीका, “ओ रोबू होङाबूङा आन् ऊदोई आम् सूसो मप् तूप्स् बानाकई?”

खोदोलो दाऊदआ ख ओरोपीकाना ङरी आन्‍नू, “मीस्चीपी ताक ङ्‍क चारलाम्-बोहोलाम् रोकेई छूनूव पीम्ना योबोरोबूम् लागी ईबूम् वेदी बानेई मम् लागी आम् खला खेस् बानोक के।”

२२ खोदोलो अरौनाआ दाऊद ओरोलअ, “ओ रोबू होङाबूआ ऊई नप् मीने खूङ्‍कङ् बलि चारेईमव। मीःपी चारेईमम् बलिम् लागी लूपीची ना मीः दईम् लागी वोवेन्दा लो दाइँ मम् सीङ्लो ङ्‍कपी तूये।

२३ ए होङाबूङा, कोङ् अरौनाआ ङ्‍क खोलोक थक् आन् होङाबू पीन्‍नाक तूये।” खीक्‍का अरौनाआ होङाबू ओरोसो लअ, “योबोरोबू आम् नीनाम्माआ आन् ग्रहण मानूव।”

२४ खोदोलोई होङाबूआ अरौना ओरोलअ, “माके, ङ्‍क कोङा आम्पीका खेतो। खाप्चीमा परेई मान्छूक् थक् कोङा खोयोना योबोरोबू ओ नीनाम्मापी मीःपी चारेईमम् बलि चारेई मूयोनो।” खन्सा दाऊदआ मूङ्‍क खला लो लूपीलो नाम्‍छेर्‌बूम् ङाक्पोङ् चेप्‍तीरोङ्पी खेतू।

२५ खीक्‍का दाऊदआ योबोरोबूम् लागी मूङ्‍कपी ईबूम् वेदी बानेई मअ, ना मीःपी चारेईमम् बलि लो खाऊमा-खासेर्माम् बलिलो चारेई मअ। खीक्‍काना छाप्कूवाम् लागी खसा मक वाङोम् योबोरोबूआ स्वीकार मअ, ना इस्राएलपीक मूङ्‍क चारलाम्-बोहोलाम् खोलोङ् रोकेई छूवा।

होङाबूचीम् लाईस्पीक सोक्सर

छेईलम्

होङाबूचीम् लाईस्पीक सोक्सरपी केईया इस्राएली होङाबूचीम् सूम्नीतूम्‍लोम् तोक्पी खोम् तयाम्। ङ्‍क सूम्नीतूम्‍लो लाईस्पीक शमूएलमी सोक्सरपी थोक्साक तूवा। ङ्‍क लाईस्पीक होङाबूम् सोक्सर केईया सूक् भागपी हासाम्ना खोम् दूराम्:

(0) दाऊद सीयाक, खीक्‍का सोलोमन इस्राएलपीक लो यहूदापीकलो होङाबू छूवाक

(0) सोलोमनआ चारखम् तोक्स्क नाम्‍ला लो खसा मक नप् लक्‍लो

(0) इस्राएल छाप्कूवा योऊना हेम्पी लो योऊमेर हेम्पीलो नीच्‍ची चारखम्पी हासाक ना ८५० ई.पू. सम्मो ओरोसर्प् होङाबूचा चारखम् तोक्स्चीक

ङ्‍क लाईस्पीक होङाबूम् सोक्सरपी देप् खारीबोपोचा मीस् हायाम् देप्-देप् चेताऊनी पीचीक तूवा। मूङ्‍कस् तूवाकपीक मुख्य खारीबोपो क एलिया तूवा। बाल-देऊताम् पूजारीचीम् लाईस्पी खसा मक छाक्‍काक लक्मी तोक्पी केईया १८ अध्यायपी छाम्पा तयाम्। ङ्‍क लाईस्पीक होङाबूम् सोक्सर लो दोस्पीक होङाबूम् सोक्सरलो लाईस्पी ईबूम् सोक्सरङा तूवा। ङ्‍क नीच्‍ची सोक्सरपी केईया ४०० दोङ् सम्मोक सूम्नीतूम्‍लो खोम् तयाम्।

होङाबूचीम् लाईस्पीक सोक्सर

अदोनियाह म्होप्ङा होङाबू बानेई मन्चीक

१

दाऊद होङाबू खूवोबूप् छूवाना म्हारी खालेताक तूवा, ना ख खाम् तेई खाम्मीचीलोसो होकूवाप् मान्छून्दोक तूवा।

२ खन्सा म्सूसो मप्चा ख ओरोलची, “आम् सूसो मम् लागी ना आम् चोलोगूलो मम् लागी केईका ईल्पो कन्ये मीम्छा लामाम्का। खीक्‍का मूङ्‍क ओखी रोबू होङाबू होकूवाप् मम् लागी खम् दोक्पी दीन्खानूव।”

३ खीक्‍काना खचा खोलोङ् इस्राएल छाप्कूवाबरी लाम्चीलो ईल्पो हायाम् ङालीनप् सोलोमे शूनेमपीक अबीशग छीप्ची, ना मूङ्‍क होङाबूम् दोक्पी बाईची।

४ मूङ्‍क हायाम् ङालीनप् तूवा; मूङ्‍कसा होङाबूम् सूसो ना म्चोलोगूलो नम्‍लोना मअ। खोदोलोई होङाबूआ मूङ्‍कलो सहवास मान्म।

५ मूङ्‍क नाम्‍लापी हग्गीतमी वात्छा म्छा अदोनियाहआ “कोङ्‍ङा होङाबू छूवो!” पीकाना म्होपा म्होप्ङा लोन्ची। खन्सा म्होप्मी लाईस्-लाईस् लाम्दूम् लागी खसा ङाक्पोङ् मीस्मी साथपी रथ लो खोक्लो थीक्‍का मअ।

६ खोदोलोई म्पा दाऊदआ ख “आना ऊदोई ङ्‍क तोङ्‍क वोर्वा मय?” पीकाना सम्जेई मान्मी। अदोनियाहसो हायाम् ङालीनप् मीस् तूवा ना ख अब्शालोमपीका दोस्पी जन्मेई छूवाक तूवा।

७ अदोनियाहआ सरूयाहम् वात्छा म्छा योआबपी लो अबियाथार पूजारीपीलो चाई ङोकू ना खचा ख बछोक्स्ची।

८ खोदोलोई सादोक पूजारी, यहोयादाम् वात्छा म्छा बनायाह, नातान खारीबोपो, शिमी, रेई ना दाऊदमी हायाम् राःरालोक अङ्गरक्षक क अदोनियाह हेम् लागेई मान्छू।

९ ऊलेई अदोनियाहआ एन-रोगेलमी दोक्पी तूवाक जोहेलेत मीचीक लूङ् थेम्पी लूस्, पी-लूपी ना बल्या पीम् म्छास् बलिदान चारेई मअ। खसा होङाबूम् म्छास् खोलोङ् ना यहूदापीक होङाबूम् दरबारपीक अधिकारीस् खोलोङ् दालास्ची,

१० खोदोलोई खसा नातान खारीबोपो, बनायाह, हायाम् राःरालोक अङ्गरक्षकची ना म्नेछो सोलोमन क दामान्लास्ची।

११ खीक्‍काना नातानआ सोलोमनमी म्मा बतशेबा ओरोपीकाना तत्‍तू, “आना येनूयो, ई मालिक दाऊदआ तूम् मान्तोमोङ् हग्गीतमी वात्छा म्छा अदोनियाह होङाबू छूवाक तूये।

१२ हन्‍ना येन्व, आम्मी लो आम् छा सोलोमनमीलो रीराम ऊतोङ्नाई लेन्चा मीम् दूराम् खूङ्‍क कोङा आन् चाई पीयान्‍ना।

१३ खात्ना दाऊद होङाबू ओरोलव, ‘ए ओ रोबू होङाबूङा, ऊई आना ओरोपीकाना कोङ् आम् सूसो मप्लो पस्तून चक मायो: “आछीयाङ् आम् छा सोलोमन ओ दोस्पी होङाबू छूये ना मूङ्‍कङ् ओ सिंहासनपी तूये”? खन्सा ऊदोई अदोनियाह होङाबू छूवाकई?’

१४ आना होङाबूलो रीङ् मचयलो कोङ् दरबार गोपी बानो, ना आना पीक्‍क रीङ् थीक्ङा के पीकोना कोङा पीको।”

१५ खीक्‍काना बतशेबा खूवोबूप् होङाबू तूप्स् कोठापी खाता; मूङ्‍कपी शूनेमपीक अबीशगआ खम् चोलोगूलो मचक तूवा।

१६ खीक्‍का बतशेबा कूम्चीना होङाबूम् लाईस्पी खून्जू लअ।

खोदोलो होङाबूआ ख ओरोलअ, “आन् ऊई चाहेई छूवा?”

१७ खोदोलो खसा होङाबू ओरोलअ, “ए ओ रोबू, आना कोङ् आम् सूसो मप्‍लो योबोरोबू आम् नीनाम्माम् नीङ्पी ङ्‍क तोङ्‍क पस्‍तून चक तूवा: ‘ओ दोस्पी आम् छा सोलोमन होङाबू छूये, ना मूङ्‍क ओ सिंहासनपी तूये।’

१८ खोदोलोई ओदोलो अदोनियाहये होङाबू छूवाखाता। ङ्‍क रीङ् ओ रोबू होङाबूआ छेईम्ङा छेत्‍तनो।

१९ मूङ्‍कसा हायाम् देतो पी-लूपी ना बल्या पीम् म्छा खीक्‍का लूस् बलिदान चारेईमक तूये, ना होङाबूम् खोलोङ् म्छास्, अबियाथार पूजारी ना सेनापति योआब दालास्ची, खोदोलोई आम् सूसो मप् सोलोमन क दामान्लाची।

२० हन्‍ना ए ओ रोबू होङाबूङा, आम् दोस्पी आसे सिंहासनपी तूये पीम्ना आम्पीका तूम् तोम् लागी खोलोङ् इस्राएलआ आन् खोङ्चाईक तूये।

२१ मादोन् ओ रोबू होङाबू म्होप्मी खूक्सूस्का ईम्स्खात्कप्का, ओपी लो ओ छा सोलोमनपीलो खचा अपराधी तोङ्ना वोर्वा मईची।”

२२ खसा होङाबूलो रीङ् मचक नाम्‍लापीङ् नातान खारीबोपो तालाता।

२३ “नातान बानाक तूये” पीकाना खचा होङाबू ईची। खीक्‍का नातान बानाना बोहोपू सूपोम् मना होङाबू सेवा छअ।

२४ खोदोलो नातानआ ओरोपीका, “ए ओ रोबू होङाबूङा, ऊई अदोनियाहयो आम् दोस्पी होङाबू छूये, ना आम् सिंहासनपी खङ् तूये पीकाना आना घोषणा मकयो?

२५ खसा एसे दाली खाताना ओरोतो पी-लूपी, बलिय पीम् म्छा खीक्‍का लूस् बलिदान चारेईमक तूये। खीक्‍का खसा होङाबूम् खोलोङ् म्छास्, सेनापतिस् ना अबियाथार पूजारी चाम्दूम् लागी दालास्चीक तूये। ओदोलो खचा ईतो चातो-दूतो ओरोपीक्चाईक तूये, ‘होङाबू अदोनियाह लेन्चानूव!’

२६ खोदोलोई खसा कोङ् आम् सूसो मप्, ना सादोक पूजारी, ना यहोयादामी म्छा बनायाह, ना आम् सूसो मप् सोलोमन क दामान्लासीका।

२७ ऊई ङ्‍क ओ रोबू होङाबूआ आज्ञा मनाङ् छूवाकयो? खीक्‍का केईका आम् सूसो मप्ची क आम् दोस्पी सिंहासनपी आसे छूये पीम्सो आना केईका मान्‍ईयीकाक तूये?”

दाऊदआ सोलोमन होङाबू बानेईमक

२८ दाऊद होङाबूआ ओरोपीका, “बतशेबा खीम् गोपी काछानूम्व।” खन्सा ख होङाबूम् दोक्पी बानाना थोरेपा।

२९ खीक्‍काना होङाबूआ ओरोपीकाना पस्तून चअ, “खोलोङ् ओ दूक्वापीका छुटकारा पीप् लेईप्चाप् योबोरोबूम् नीङ्पी पस्तून चोयोना कोङा पीको:

३० योबोरोबू इस्राएलपीक नीनाम्माम् नीङ्पी कोङा पस्तून चोना आन् लोन्‍नाक तूवा, ‘आम् छा सोलोमनङा ओ दोस्पी होङाबू छूये, ना ओ सिंहासनपी ओ फाईपी तूये।’ एसेक लेईपी कोङा ङ्‍क ओ पस्तून पूरा मूयो।”

३१ बतशेबाआ बोहोपू सूपोम् मना होङाबू सेवा छोक्‍तो ओरोपीका, “ओ रोबू होङाबू दाऊद दोस्का सम्मो लेन्चानूव!”

३२ खोदोलो दाऊद होङाबूआ ओरोपीका, “सादोक पूजारी, नातान खारीबोपो ना यहोयादाम् वात्छा म्छा बनायाह काछानूम्व।” खीक्‍का खस् होङाबूम् दोक्पी ताकप्का,

३३ होङाबूआ खस ओरोलची, “आन्‍ना ओ सूसो मप्ची आम्नी साथपी खायानूम्व ना ओ छा सोलोमन क होङाबूम् खच्‍चरमी थेम्पी यूक्सानूम्ना गीहोन सम्मो आम्नी साथपी खायानूम्व।

३४ खीक्‍का मूङ्‍कपी सादोक पूजारीआ लो नातान खारीबोपोआलो सोलोमन इस्राएलपीक होङाबू अभिषेक मस्‍नूव। खीक्‍काना आन्‍ना तुरही दूपानूम्व ना ओरोपीकानीना कानीव, “सोलोमन होङाबू दोस्का सम्मो लेन्चानूव!”

३५ खीक्‍काना आन्‍नी मूङ्‍कलोङ् म्थोम्‍ला सप्नूम्ना थोङ्नीव, ना मूङ्‍क खीम्गो वोनूना ओ सिंहासनपी तूनूव, ना ओ फाईपी मूङ्‍कसा चारखम् तोक्स्‍नूव। इस्राएलपी लो यहूदापीलो चारतोम् लागी कोङा मूङ्‍क सोकूक तूये।”

३६ खोदोलो यहोयादामी वात्छा म्छा बनायाहआ होङाबू ओरोपीकाना ङरी आन्‍नू, “आमेन! ओ रोबू होङाबूम् योबोरोबू नीनाम्माआ ङ्‍क तोङ्‍ना घोषणा मनूव।

३७ ऊतोङ्नाई ओ होङाबूपी योबोरोबू तूवा, खोरोनाङ् ख सोलोमनमी साथपीसो तूनूव, ना खसा म्होप्मी सिंहासन ओ रोबू होङाबू दाऊदमी सिंहासनपीकासो दूङ् रेप्‍तो मनूव!”

३८ खीक्‍काना सादोक पूजारी, नातान खारीबोपो, यहोयादामी म्छा बनायाह, करेतीची ना पेलेथीची दाली खाताना सोलोमन होङाबू दाऊदमी खच्‍चरमी थेम्पी यूक्स्ची, ना ख गीहोन सम्मो खची साथपी खाईची।

३९ सादोक पूजारीआ पवित्र तम्बूपीका तेल यूम् पीत्‍तो बाईना सोलोमन तेलआ अभिषेक मअ। खीक्‍काना खचा तुरही दूप्ची, ना खोलोङ् मीचा बतो ओरोपीका, “सोलोमन होङाबू दोस्का सम्मो लेन्चानूव!”

४० खीक्‍का खोलोङ् मीस् हायाम् खची जीनतो, मीत्‍तीरी दूप्‍तो ओरोदेप् साल्म् मतो सोलोमनमी दोस्-दोस् लाम्दूमा। मूङ्‍क ओरोदेप् साल्म्‍आ गर्दा मूङ्‍कपी थाम्पूङ् तोक्सा।

४१ अदोनियाहआ म्होप्मी ङास्मीस्का मालो चाम्ङाङ् यात्चीक तूवा, खोदोलो खचा मूङ्‍क साल्म् येन्ची। खीक्‍का मूङ्‍क तुरहीम् साल्म् येन्‍ना योआबआ ओरोपीका, “सहरपी ङ्‍क देप् साल्म् ऊमीहाई?”

४२ मोरोना योआब नेन्चातोङ्, अबियाथार पूजारीम् म्छा जोनाथन मूङ्‍कपी तालाता। खीक्‍का अदोनियाहआ ख ओरोलअ, “खीम्गोङ् बान्व। आन् तोङ्न योग्य मीचा नप्ङा रीदाम् तात्क छूम् छूये।”

४३ खोदोलो जोनाथनआ ओरोपीकाना ख ङरी आन्‍नू, “माके। आछीयाङ्, ई रोबू होङाबू दाऊदआ सोलोमन होङाबू बानेईमक तूये।

४४ होङाबूआ सोलोमनमी साथपी सादोक पूजारी, नातान खारीबोपो, यहोयादाम् म्छा बनायाह, करेतीची ना पेलेथीची पोक्स्चीक तूये, ना खचा सोलोमन होङाबूम् खच्‍चर थेम्पी यूक्स्चीना खाईचीक तूये,

४५ खीक्‍का सादोक पूजारीआ लो नातान खारीबोपोआलो ख गीहोनपी होङाबू अभिषेक मस्क तूये। मूङ्‍कपीका खचा ख ओदोलो धूमधाम चामोवा मतो म्थोम्‍ला छोक्स्तीचीक तूये, ना सहरपी चामोवा मईचीक साल्म् लत्चाईक तूये। मूङ्‍क साल्म्ङा आना येन्चयक तूये।

४६ मूङ्‍कपीका दूङ् देप् ऊई छूवा पीक्यालो, होङाबूम् सिंहासनपी तूवाना सोलोमन होङाबू छूवाक तूये।

४७ होङाबूम् दरबारपीक अधिकारीस्सो ई रोबू दाऊद होङाबू ओरोपीकाना बधाइ पीम् लागी खाताक तूये, ‘आम् नीनाम्माआ आम् छा सोलोमनमी नीङ् आम् नीङ्पीका दूङ् नीङ्ला तोप् मनूव, ना खम् सिंहासन आम्मीप्कासो दूङ् देप् मनूव!’ खीक्‍का दाऊद होङाबूआ म्तूस्कोपीङ् सूपोम् मना आराधाना मतो ओरोपीकाक तूये,

४८ ‘योबोरोबू इस्राएलपीक नीनाम्माम् सायोचोङ्मा छूनूव, खसा कोङ् ओ मूक्सा एसे ओ सिंहासनपी तूप् ओ दोस्पीक ईल्पो हक्वाला खोम् पीयोक तूये’।”

४९ ङ्‍क रीङ् येन्चीकलो ईतोतो अदोनियाहम् ङास्मीस् खोलोङ् खची चारत्‍ता ना हूचूलाचू पकाना खोलोपी छाछापूत्‍ता छूवा।

५० खोदोलोई अदोनियाह क सोलोमनपीका कीसाना पका, ना खाताना वेदीम् पीत्‍तो लापू।

५१ खीक्‍काना हेप् मीचा खाताना ङ्‍क रीदाम् सोलोमन येईमीयू, “अदोनियाह सोलोमन होङाबूपीका कीसाना वेदीपी तूक पीत्‍तो लाप्दीतक तूये। खसा ओरोपीके, ‘होङाबू सोलोमनआ कोङ् म्सूसो मप् दोप्सेलआ सेतोनो पीनूना एसेङ् पस्तून चनूना कोङ् लोनूव’।”

५२ खोदोलो सोलोमनआ ओरोपीकाना ख ङरी आन्‍नू, “खसा म्होप् ईल्पो योग्य मीस् के पीम् प्रमाण खोमम् दूरदोक खम् म्तोङ्पीक ईरी म्‍तोसम्सो बोहोपू हूप्स्‍नो। खोदोलोई खपी दोस् छीप्पस्दोक ख आछीयाङ् सीम् बोक्से।

५३ खीक्‍काना सोलोमन होङाबूआ मीस् पोक्स्चीना ख वेदीपीका दाली यूत्ची। खीक्‍का अदोनियाह ताना होङाबू सोलोमन सेवा छअ, ना सोलोमन होङाबूआ ख ओरोलअ, “आन् आम् खीम् खात्व।”

सोलोमन दाऊदआ जीम्मा पीक

२

दाऊद सीम् नाम्‍ला तालाताकप्का, खसा म्छा सोलोमन ओरोलना चाई पीयू।

२ “चारपीक रीत तोङ्नाङ् कोङ्सो सीयोचोयो,” खसा पीका। “खन्सा आन् क साहासी छूवाव, ना वात्छा मीस् तोङ्ना लक् मव।

३ खीक्‍का योबोरोबू आम् नीनाम्माआ आरेई माक लक् पूरा मव, ना खम् लाम्पी लाम्दूमाव। मोशाम् ललईपी छाम्पा नीनाम्माम् विधि लो आज्ञालो, खीक्‍का खम् नियम लो आदेशलो खोलोङ् रेप्व। खोरोना मईकसा आना ऊचीई मय ना आन् हाचीपीई खाते मूङ्‍कपी आम् फलिफाप छूये,

४ ना योबोरोबूआ ओरोपीकाना ओपी मक यादे पूरा छूये: ‘आम् छामाईचा खची होप् ऊतोङ्नाई तूम् पर्ने पीम् रीङ्पी सानीवा मईची ना खस् खोलोङ् खची गोङ्पीका लो खची सोम्पीकालो ओ मूक्स्दूपी विश्‍वासलो लाम्दूम्दोक, इस्राएलमी सिंहासनपी तूम् लागी आन् हाल्‍लोसो आम् हक्वालाम् खान्च छूनो।’

५ “सरूयाहम् वात्छा म्छा योआबआ कोङ् ऊई मोओ — इस्राएलपीक नीप्पो सेनापति नेरमी वात्छा म्छा अबनेर लो येतेरमी वात्छा म्छा अमासालो मूङ्‍कसा ऊई मअ खूङ्‍क रीङ्‍ने आना आम्होपाङ् छेत्‍त। खाऊमा-खासेर्मा तूवाक नाम्‍लापीसो जूम्‍लूक् मम् नाम्‍लापीक तोङ्ना खसा मूङ्‍क नीप्पोङ् सेत्ची, ना मूङ्‍कचीम् हीःआ खसा म्छूम्‍रीप् मम् थाप्‍री लो म्‍लोङ्पी वाईम् म्‍लोङ्पईलो फोहोर बानेई मअ।

६ आन् आम् लूखूप्चीआ ईयाक तोङ्ना मूङ्‍क योआबलो वोर्वा मव, खोदोलोई मूङ्‍क बूल्प्खाप् म्तोम्‍लो खाऊमा-खासेर्मापी गेम्पू वोम् तनूनव।

७ “खोदोलोई गिलादपीक बर्जिल्‍लैमी म्छास्क सम्तूमा मीव, ना मूङ्‍कस् आम् टेबलपी तूप्ना चाप्ची गोपीक छूनूव। कोङ् आम् बूः अब्शालोमपीका जूकोतीतोलो खस् कोङ्‍लोङ् तूवाचा।

८ “खीक्‍का आम् साथपी तूप् बहूरीमपीक बेन्यामीनी गेरामी वात्छा म्छा शिमी आना मीन्व। कोङ् महनोमपी खातोक लेई मूङ्‍कसा हायाम् साराप् छोक तूवा। मूङ्‍क देप् यर्दन योऊपी कोङ् ओ तूप्स् तालो ‘कोङा आन् दोप्सेलआ सेईयान्‍नो’ पीकोना योबोरोबूम् नीङ्पी पस्तून चोक तूवा।

९ खोदोलोई हन्‍ना आना मूङ्‍क दोस् मान्तूप् मीन्‍नव। आन् हायाम् लूखूप्चीलोक मीस् तूये ना मूङ्‍कलो ऊतोङ्‌कई वोर्वा मम् छूये खूङ्‍क आना छेत्‍त। म्तोसम् बूल्‍लना खूवोबूप् छूक नाम्‍लापीसो मूङ्‍क मीचा सेत्चीनूना हीःलोङ् गेम्पू खूम्चीनूव।”

दाऊद सीयाक

१० खीक्‍काना दाऊद म्खूक्सू-खूलूस्का ईम्स्खाता, ना ख दाऊदमी सहरपी खूम्ची।

११ दाऊदआ इस्राएलपी लीक्पोङ् दोङ् सम्मो चारखम् तोक्स्क तूवा — नूक्दोङ् हेब्रोनपी ना सूक्पोङ् सूक्दोङ् यरूशलेमपी।

१२ खीक्‍का सोलोमन म्पा दाऊदमी सिंहासनपी तूवा, ना खम् चारखम् हायाम् राःरालोक छूवा।

सोलोमनमी सिंहासन हायाम् राःरालोक छूवाक

१३ हग्गीतमी वात्छा म्छा अदोनियाह सोलोमनमी म्मा बतशेबा तूवाकपी बाना। बतशेबाआ ख ओरोपीकाना तत्‍तू, “ऊई आन् नप् सानीवा मनाङ् बानाकओ?”

खोदोलो अदोनियाहआ “एई” पीकाना ख ङरी आन्‍नू।

१४ खीक्‍का खसा होसोङ् ख ओरोलअ, “कोङा आम्पी ईबूम् बीन्ती मीम् पर्ने रीङ् तूये।”

खोदोलो बतशेबाआ ओरोपीका, “ऊई तूये, पीकाव।”

१५ खोदोलो अदोनियाहआ ओरोपीका, “आना छेत्चयकङ् तूये, चारखम्ने ओमीङ् तूवा। खोलोङ् इस्राएलआ कोङ्‌ङा होङाबू छूवो पीकाना मीनाक तूवा। खोदोलोई खोलोक थक् तेर्‌सा, ना चारखम् ओ नेछोम् छूवा, ऊदोईपीक्यालो योबोरोबूआङ् चारखम् ख पीयू।

१६ हन्‍ना कोङा आम्पी ईबूम् रीङ् बीन्ती मम् बोक्साक तूये। मूङ्‍क रीङ् आना मा पीनव।”

खोदोलो बतशेबाआ ओरोपीका, “पीकाव, मूङ्‍क रीङ् ऊये?”

१७ खीक्‍का खसा ओरोपीका, “कोङा शूनम्मी अबीशगलो सूर् मम् तूनूव पीकाना सोलोमन होङाबूपी बीन्ती मीयोपोव।”

१८ खोदोलो बतशेबाआ ओरोपीकाना ख ङरी आन्‍नू, “अऊ के, कोङा आम् लागी होङाबूलो रीङ् मूयो।”

१९ अदोनियाहम् लागी रीङ् मस् बतशेबा होङाबूम् दोक्पी खातालो होङाबूआ ख लाम्तूम्मा मीम् लागी पका ना ख सेवा छअ खीक्‍का म्होप्मी सिंहासनपी तोतूवा। खीक्‍का म्माम् लागी सोलोमनआ ईबूम् सिंहासन बाईमीची, ना बतशेबा होङाबूम् म्चूप् हेम्पी तोतूवा।

२० खीक्‍का बतशेबाआ सोलोमन ओरोलअ, “कोङा आम्पी ईबूम् चीमा बीन्ती मम् बोक्साक तूये। मूङ्‍क आना मापीनव।”

खोदोलो होङाबूआ ओरोपीकाना म्मा ङरी आन्‍नू, “ऊई पीम् तूये, माआ? पीकाव कोङा मूङ्‍क मापीकोनो के।”

२१ खीक्‍का बतशेबाआ ओरोपीका, “शूनेमपीक अबीशगमी सूर् आम् बूः अदोनियाहलो मीपीव।”

२२ खोदोलो होङाबू सोलोमनआ म्मा ओरोपीकाना ङरी आन्‍नू, “शूनेमपीक अबीशग अदोनियाहलो सूर् मीम्पीम् लागी आना ऊदोई बीन्ती मय? बरू आना मूङ्‍कम् लागी चारखम्ङा ङोक्वादोसो नवा, ऊदोईपीक्यालो ख ओ बूः के, ना अबियाथार पूजारी लो सरूयाहम् वात्छा म्छा योआबलो ख हेम् लागेई छूवाक तूये!”

२३ खीक्‍काना सोलोमन होङाबूआ योबोरोबूम् नीङ्पी पस्तून चना ओरोपीका, “ङ्‍क तोङ्‍क बीन्ती मकसा अदोनियाह सीनोदोक नीनाम्माआ कोङ्लो हायाम् कठोर वोर्वा मनूव।

२४ हन्‍ना ओ पा दाऊदमी सिंहासनपी कोङ् तूमीक् ना म्होपा यादे मक तोङ्ना ओ लागी ईल्पो वंश चोचूम्प् लेईप्चाप् योबोरोबूम् नीङ्पी कोङा पीको, एसेङ् अदोनियाह सीम् बोक्से!”

२५ खीक्‍का सोलोमन होङाबूआ यहोयादाम् म्छा बनायाह आरेई मअ, ना खसा अदोनियाह सेतू।

२६ खीक्‍का अबियाथार पूजारी होङाबूआ ओरोलअ, “अनातोतपी तूक आम् थाम्पूपीङ् आन् खात्व। आन्‍ने सेईम् योग्यक तूये, खोदोलोई कोङा ओदोलो आन् सेईयान्‍नो, ऊदोईपीक्यालो आना ओ पा दाऊदमी लाईस्पी योबोरोबूम् सन्दूक खूर्‌दोङ्‍क तूवा, ना खसा तेप्स्क खोलोङ् दूक्वा आनासो खलो ईतो तेप्स्क तूवा।”

२७ खन्सा सोलोमनआ अबियाथार योबोरोबूम् पूजारीम् लक्पीका लात्दीतू। ओरोनाङ् शीलोपी एलीमी खीम्पोस्मी तोक्पी योबोरोबूआ पीकाक रीङ्बऊ पूरा छूवा।

२८ ङ्‍क रीदाम् योआबआ येनू। (खसा अब्शालोम हेम् लागेई छूवाना चूक्ली मक मा, खोदोलोई अदोनियाह हेम् लागेई छूवाना चूक्ली मक तूवा)। खीक्‍का ख योबोरोबूम् तम्बूपी जूकाना खाता, ना वेदीपी तूवाक पीत्‍तो लापू।

२९ योआब योबोरोबूम् तम्बूगोपी जूकाना खाताना वेदीम् चाखेम्पी तूवाक तूये पीम् रीङ् होङाबू सोलोमनआ येनू, खीक्‍का खसा यहोयादाम् वात्छा म्छा बनायाह योआब सेत्व पीकाना आज्ञा पीना पोक्सू।

३० खन्सा बनायाह योबोरोबूम् तम्बूगोपी खाता ना योआब ओरोलअ, “होङाबूआ ओरोपीके, ‘पाखा वान्व’!”

खोदोलोई योआबआ ओरोपीकाना ख ङरी आन्‍नू, “माके, कोङ् ङ्‍कपीङ् सीयो के।”

खीक्‍का बनायाह होङाबू तूवाकपी आत्‍ताना खाताना योआबआ पीकाक रीङ् ख येईमीयू।

३१ खीक्‍काना होङाबूआ बनायाह ओरोलना आज्ञा पीयू, “योआबआ पीक्‍क तोङ्नाङ् आना मव। मूङ्‍क सेत्ना खूम्दीत्व, ओरोना योआबआ दोस् मान्तूप् मीस्मी हीः बगेई मकम् दोस् ओपी लो ओ पाम् खीम्पोस्पीलो तान्‍नूनव।

३२ मूङ्‍कसा बगेई मक हीःम् फाईपी योबोरोबूआ मूङ्‍कङ् दण्ड पीय, ऊदोईपीक्यालो ओ पा दाऊदआ तूम् मान्तोमो मूङ्‍कसा नीप्पो मीस् आक्रमण मना दोप्सेलआ सेत्क तूवा। मूङ्‍क नीप्पो, नेरमी वात्छा म्छा इस्राएलपीक सेनापति अबनेर खीक्‍का येतेरमी वात्छा म्छा यूदापीक सेनापति अमासा, मूङ्‍कप्का दूङ् नप् ना सोजपा दोस् मान्दीक मीस् तूवा।

३३ मूङ्‍कचीम् खची हीःम् दोस् योआबपी लो मूङ्‍कम् छामाईचीपीलो दोस्का सम्मो छून्चानूव। खोदोलोई दाऊद ना खम् म्छामाईचीपी, खीक्‍का खम् खीम्पी लो खम् सिंहासनपीलो योबोरोबूम् खाऊमा-खासेर्मा सदैबरी छून्चानूव।”

३४ खन्सा यहोयादाम् वात्छा म्छा बनायाह वेदीपी खाता ना योआब सेतू, ना मरुभूमीपी तूवाक खम् थाम्पूपी ख खूम्मू।

३५ खीक्‍का होङाबूआ यहोयादाम् म्छा बनायाह योआबमी फाईपी सेनापति सोकू, ना अबियाथारमी फाईपी सादोक पूजारी सोकू।

३६ खीक्‍काना होङाबूआ शिमी काछ, ना ख ओरोलअ, “यरूशलेमपी आना ईबूम् खीम् बानेईमना मूङ्‍कपीङ् तूवाव, खोदोलोई सहर होक्सीना आन् बीन्‍नी थाऊपी खान्‍नव।

३७ आना मूङ्‍क सहर होक्सीयना किद्रोन खम्‍ला कयना खात्दोक आन् आछीयाङ् सीये, ना आम् हीःम् दोस् आम् तोङ्पीङ् तात्‍ते।”

३८ खोदोलो शिमीआ होङाबू ओरोपीकाना ङरी आन्‍नू, “आना ऊई पीके, मूङ्‍क नप्ङा तूये। ओ रोबू होङाबूआ म्होप्मी सूसो मप् लक तोङ्नाङ् कोङा मूयो।” खीक्‍काना हायाम् तातो शिमी यरूशलेमपी तूवा।

३९ खोदोलोई सूक्दोङ् दोस्पी खम् नीप्पो म्सूसो मप्ची गातपीक होङाबू माकाम् वात्छा म्छा आकीश तूवाक दोक्पी जूकाना खाता। खीक्‍का “आम् सूसो मप्ची गातपी तूये” पीम् हेप्पा शिमी येईमीयू।

४० ङ्‍क रीङ् येन्कप्का शिमीआ म्मोकोक्‍ती थेम्पी खोलोङ् म्चूम्सोस् चूप्स्‍ना मूङ्‍क म्सूसो मप्ची लाम्स् गातपी तूवाक आकीशमी दोक्पी खाता। खीक्‍का ओरोना शिमी खाताना गातपीका म्सूसो मप्ची बाईयू,

४१ सोलोमन होङाबूआ शिमी यरूशलेमपीका गातपी खाताना आत्‍ताक तूये पीम् रीदाम् येन्कप्का

४२ खसा शिमी काछ, ना ओरोलअ, “ऊई कोङा आन् योबोरोबूम् नीङ्पी पस्तून चामीन्‍नाना ओरो पीकोना चेताऊनी पीन्‍नाक मायो: ‘आना ऊक लेईये ङ्‍क थाम्पू होक्सीयना बीन्‍नी खाते, आन् आछीयाङ् सीये’? खोदोलो आना कोङ् ओरोलोक तूवा, ‘आना ऊई पीका खूङ्‍क नप्ङा तूये। कोङा आम् आज्ञा रेपो।’

४३ योबोरोबूपी आना मक भाकल लो कोङा आन् पीन्‍नाक आज्ञालो आना ऊदोई मान्‍रेम्ना?”

४४ खोदोलो होङाबूआ शिमी ओरोसो लअ, “ओ पा दाऊदपी आना मक खोलोङ् रई लक् आना आम् गोङ्पीका छेत्चयकङ् तूये। हन्‍ना योबोरोबूआ आना मक मूङ्‍क रई लक्मी म्फाई लाप।

४५ खोदोलोई सोलोमन होङाबू नीनाम्माआ आसीक् पीय, ना योबोरोबूम् लाईस्पी दाऊदमी सिंहासन सदैबरी पोचीप् मईना यूक्स।”

४६ खीक्‍काना होङाबूआ यहोयादाम् म्छा बनायाह आज्ञा पीयू, ना ख पाखा खाता, ना खसा शिमी सेतू।

ओरोना सोलोमन होङाबूम् हूक्पी चारखम् हायाम् राःरालोक छूक्‍तो छूवा।

लूखूप्चीम् लागी सोलोमनआ वाङोम् मक

२ इतिहास १:३-१२

३

सोलोमनआ मिश्र छाप्कूवापीक होङाबू फारोलो मिलापमी सम्बन्ध बानेई मअ, ना मीम्छा म्छालो खसा सूर् मअ। खसा म्होप्मी महल, योबोरोबू दप्स्को खीम् ना यरूशलेममी लीक् हेम्पीक पर्खाल बोबूईम् मान्याईम् सम्मो सोलोमन होङाबूआ मूङ्‍क मीम्छा दाऊदमी सहरपी बाईना यूक्सू।

२ खोदोलोई मीचा क होसोङ्सो कोम्पी तूवाक थान होम्पीङ् बलिदान मदोङ्चीक तूवा, ऊदोईपीक्यालो मूङ्‍क नाम्‍ला सम्मो योबोरोबूम् नीङ्मी लागी दप्स्को खीम् बानेई मम्पा मान्तूक तूवा।

३ सोलोमन म्होपा क म्पा दाऊदआ बानेईमक धार्मिक नीयम रेप्‍तो योबोरोबू सम्तूमा मीयू। खोदोलोई खसा कोम्पीक थान होम्पी बलि चारेईमना धूप हूईयू।

४ सोलोमन होङाबू गिबोनपी बलिदान चारेईमम् लागी खाता, ऊदोईपीक्यालो मूङ्‍क थाऊपी खोलोप्का दूङ् नीङ्ला तोक्साक कोम्पीक थान तूवा। होङाबूआ मूङ्‍कपीक वेदीपी १,००० मीःपी चारेईमम् बलि चारेई मअ।

५ गिबोनपी योबोरोबू सेपा म्सेमोपी सोलोमन तूवाकपी खोमन्ची, ना नीनाम्माआ ओरोपीका, “आना ओपी ऊई ङोक, कोङा आन् मूङ्‍कङ् पीयान्‍ना।”

६ खोदोलो सोलोमनआ ओरोपीकाना ख ङरी आन्‍नू, “आना आम् सूसो मप् ओ पा दाऊद हायाम् देप् सम्तूमा खोमीयू, ऊदोईपीक्यालो ख आम् लाईस्पी विश्‍वास योग्यतापी, धार्मिकतापी ना म्गोङ्मी सत्यतापी लाम्दूमादोङा। आना ओपा दाऊद हेम् ङ्‍क देप् सम्तूमा यूक्स्चयकङ् तूये, ना हन्‍ना खम् दोस्पी सिंहासनपी तूम् लागी आना ख एसेक लेईपी ईल्पो वात्छा छा पीक तूये।

७ “हन्‍ना ए योबोरोबू ओ नीनाम्माङा, आना कोङ् आम् सूसो मप् ओ पा दाऊदमी फाईपी होङाबू बानेईमोक तूये। खोदोलोई कोङ्ने चीमा छाछामाङ् तूवो ना कोङा ऊई मम् पर्ने खूङ्‍कसो छेतोनो।

८ कोङ् आम् सूसो मप् ङ्‍कपी आना सोक्‍क आम् मीस्चीम् रापी तूवो; मूङ्‍कस् ईबूम् ओरोदेप् जाति, ओरोसर्प् ना ङीर्‌ङा मान्तेईप् तूये।

९ खन्सा आम् मीस्चीपी नम्‍लोना चारखम् तोम् लागी बूजेई मम् सानीवा कोङ् आम् सूसो मप् पीयोव, ना कोङा नप् लो रईलो छेईम् दूरूनूव। ऊदोईपीक्यालो ङ्‍क हायाम् देप् आम् मीस्चीपी आसाई चारखम् तोम् दूरनाई?”

१० सोलोमनआ ङ्‍क रीङ् ङोक्‍कपी योबोरोबू हायाम् म्जी नअ।

११ खन्सा नीनाम्माआ ख ओरोलअ, “आना ङ्‍क रीङ् ङोक्‍कसा, ना आना आम् होप्मी लागी ओरो बाईप् तोबूवा अथवा दाचाम् अथवा आम् साछीमीचीम् सोम् मान्ङोन्‍ना, खोदोलोई नम्‍लो नीया मम् लागी लूखूप्ची ङोक्‍कसा,

१२ आना ङोक्‍क रीङ् कोङा पूरा मूयो। कोङा आन् लूखूप्ची लो निश्‍चित मदूर्प् सानीवालो पीयान्‍ना; आन् तोङ्‍क आम् लाईस्पी हाल्‍लोसो आस्सो मान्तूक तूवा, ना आम् दोस्पीसो हाल्‍लोसो छूनो।

१३ ङ्‍कप्का बीन्‍नीपा आना मान्ङोन्‍नाक ङ्‍क रीङ्, अर्थात् दाचाम् लो साम्दी-सायोलोसो कोङा आन् पीयान्‍ना, ना ओरोना आम् रीराम तूक सम्मो होङाबूस् तूकपीक आस्सो आन्लो ईन्तोतोक छूनो।

१४ खीक्‍का आम् पा दाऊदआ मक तोङ्ना आन् ओ लाम्पी लाम्दूमे ना ओ नियम लो आज्ञालो रेप्पदोक, कोङा आन् हायाम् बाईप् तोबूवा पीयान्‍ना।”

१५ खीक्‍काना सोलोमन थीतापका, ना ङ्‍कन् ओ सेमोई रईछ पीकाना खसा तूम् तअ। ख यरूशलेमपी आत्‍ता, ना योबोरोबूम् करारमी सन्दूकमी लाईस्पी थोरेपा, ना मीःपी चारेईमम् बलि लो मेलबमिलो चारेई मअ। खीक्‍का खसा खोलोङ् म्सूसो मप्ची चाम्दूम् यची।

लूखूप्चीलोक नीया

१६ खीक्‍काना नीप्पो बेलेछीलप् मीम्छास् होङाबूम् लाईस्पी ताना थोरेपा।

१७ मूङ्‍कचीप्क ईल्पोआ ओरोपीका, “ए रोबू, ङ्‍क मीम्छालो कास्का ईबूम् खीम्पी तूचीका। मूङ्‍कपी ख कोङ्लो तूवालो कोङा ईल्पो वात्छा छा वातू।

१८ खीक्‍का कोङा छा वातूक सूक् लेई दोस्पी मूङ्‍कसासो वात्छा छा वातू। मूङ्‍कपी खलो कास्काङाङ् तूवाचीका; मूङ्‍क खीम्पी कास्का नीप्पो बाहेक बीन्‍नीपा आस्सो मान्तूक तूवा।

१९ “सेपा म्‍ईम् मूर्‌पा तेर्‌न्चीलो मूङ्‍क मीम्छाआ म्छा चीप्पू खीक्‍का मूङ्‍क छा सीया।

२० खीक्‍का सेपा मूङ्‍क पकाना कोङ् आम् सूसो मप् ईम्सोचोक नाम्‍लापी ओ चाखेम्पीका ओ छा मूङ्‍कसा खाईना म्बोगोपी यूक्सू, ना मूङ्‍कसा सीप्खाप् म्छा क ओ बोगोपी बाईना यूक्सू।

२१ खीक्‍का म्देसा देत्छा सेपाङ् ओ छा चूचू पईम् लागी कोङ् पकलो कोङा ओ छा सीप्खाप् छीपू। खोदोलोई कोङा मूङ्‍क कोः असाना नम्‍लो खोङूलो मूङ्‍क कोङा वातूक ओ छा मा रईछ।”

२२ मूङ्‍क आर्को मीम्छाआ ओरोपीका, “माके, मूङ्‍क म्सोम्‍लोक क ओ छा के, मूङ्‍क सीप्खाप्क क आम्मी के।”

खोदोलोई मूङ्‍क लाईस्पीकसा तेत्‍तेईमो यीङाना ओरोपीका, “माके, मूङ्‍क सीप्खाप्क क आम्मी के, ना मूङ्‍क म्सोम्‍लोक क ओमी के।” ओरोना खस् होङाबूम् लाईस्पी खेलाता।

२३ खोदोलो होङाबूआ ओरोपीका, “ङ्‍कसा पीके, ‘म्सोलोक क ओ छा के। सीप्खाप्क क आम्मी के।’ खीक्‍का आर्कोआ पीके, ‘माके, सीप्खाप्क क आम् छा के, म्सोम्‍लोक क ओमी के’।”

२४ खीक्‍का होङाबूआ ओरोपीका, “कोङ् ईबूम् दोप्सेल बायानूम्ना पीयोनीव।” खीक्‍का खचा होङाबू ईबूम् दोप्सेल बाईचीना पीची।

२५ खीक्‍काना होङाबूआ ओरोपीकाना खस् आज्ञा पीची, “मूङ्‍क म्सोलोक छा म्‍रापी नीस्दोऊ मनूम्ना रूपानूम्व, ना म्‍राप्का ईल्पो ना म्‍राप्का आर्को पीयानूम्व।”

२६ खोदोलो म्छा सम्तूमा मीना मूङ्‍क म्सोम्‍लोक छाम् म्माआ होङाबू ओरोलअ, “ए ओ रोबूङा, मूङ्‍क छा मूङ्‍क आर्कोङ् पीदीत्व। मूङ्‍क छा सेत्नव।”

खोदोलोई मूङ्‍क आर्कोसा ओरोपीका, “मूङ्‍कसासो खाईम् तयनो ना कोङासो खाईम् तूयोनो। मूङ्‍क छा म्‍रापी नीस्दोऊ मना रूप्व।”

२७ खीक्‍काना होङाबूआ म्होप्मी फैसला ओरोपीकाना खस् येईमीची, “मूङ्‍क म्सोम्‍लोक छा लाईस्पीक मीम्छा पीयातानूम्व। मूङ्‍क छा सेत्नूम्नव। मूङ्‍कम् म्मा मूङ्‍कङ् के।”

२८ मूङ्‍क रीङ्मी फैसला होङाबूआ मोरोना मक खोलोङ् इस्राएलीचा येन्चीकप्का खस् होङाबूप्का कीसा, ऊदोईपीक्यालो नीया मम् लागी होङाबूपी नीनाम्मालाम्पाक लूखूप्ची तूये रहेछ पीकाना खचा छेत्ची।

सोलोमनमी अधिकारीस् लो हाकिमचीलो

४

ओरोना सोलोमन होङाबूआ खोलोङ् इस्राएलपी चारखम् तोक्सू।

२ खम् देप्क अधिकारीस् ङ्‍कस्ङा के:

सादोकमी वात्छा म्छा अजर्याह — पूजारी,

३ शीशाम् वात्छा म्छास्, एलीहोरेफ लो अहियाहलो — सचिव,

अहीलूदमी वात्छा म्छा यहोशापात — लेखापाल,

४ यहोयादाम् वात्छा म्छा बनायाह — देप्क सेनापति,

सादोक लो अबियाथारलो — पूजारी,

५ नातानमी वात्छा म्छा अजर्याह — जिल्‍ला-जिल्‍लापीक हाकिमचीम् जिम्मावाल,

नातानमी वात्छा म्छा जाबूद — पूजारी लो होङाबूलो चाईपीप्,

६ अहीशार — होङाबूम् महलपीक जिम्मावाल,

अब्दाम् वात्छा म्छा अदोनीराम — दूक्नासी मान्दी लक् मप्चीम् जिम्मावाल।

७ खोलोङ् इस्राएलपी सोलोमनमी ईक्पोङ् नीप्पो जिल्‍ला-जिल्‍लापीक हाकिमची तूवा; खचा होङाबू लो होङाबूम् खीम्पोस्‍लो चाम्दूम् जूतेई मीपीची। मूङ्‍क ईक्पोङ् नीप्पोआ खची होप्-होप्मी जिल्‍लापीका पालसा दोङ्पी ऊ-ऊक् लाःमी लागी चाम्दूम् जूतेई मीम्पीम् बोक्सादोङा।

८ मूङ्‍कचीम् खची नीङ् ङ्‍कस्ङा तूवा:

एफ्राइममी कोम् हेम्क छाप्कूवापी — बेन-हूर।

९ माकाज, शाल्बीम, बेथ-शेमेश ना एलोन-बेथहानानपी — बेन-देकेर,

१० अरूब्बोतपी — बेन-हेसेद (खम् जिम्मापी सोकोपीक लो हेपेरपीकलो खोलोङ् छाप्कूवा तूवा),

११ नापोथ-डोरपी — बेन-अबीनादाब (खसा सोलोमनमी मीम्छा म्छा ताफातलो सूर् मक तूवा),

१२ तानाक लो मगिद्दोलो, ना यिजरेलमी म्छीनीपूक सार्तानमी चाखेम्पी तूवाक खोलोङ् बेथ-शान, हाबिल-महोला ना योक्माम सम्मोपी — बाना नीङ् मीचीक अहीलूदमी म्छा,

१३ रामोत-गिलादपी — बेन-गेबेर (खम् जीम्मापी गिलादपी तूवाक मनश्शेम् वात्छा म्छा याईर तूस्को तेल् ना बाशानपी तूवाक अर्गोबमी जिल्‍ला खीक्‍का मूल लाम्स्कोपी काँसाम् खर्‌लोक पर्खालआ ऊर्म् पा तूक्पोङ् देप्-देप् सहरसो तूवा),

१४ महनोमपी — इद्दोम् वात्छा म्छा अहीनादाब।

१५ नप्‍तालीपी — अहीमास (खसा सोलोमनमी मीम्छा म्छा बासमतलो सूर् मक तूवा),

१६ आशेरपी लो आलोतपीलो — हूशैमी वात्छा म्छा बाना,

१७ इस्साखारपी — पारूहम् वात्छा म्छा यहोशापात,

१८ बेन्यामीनपी — एलाम् वात्छा म्छा शिमी,

१९ गिलादपी — ऊरीम् वात्छा म्छा गेबेर (गिलाद क एमोरीचीम् होङाबू सीहोनमी लो बाशानपीक होङाबू ओगमीलो छाप्कूवा तूवा)। ख मूङ्‍क जिल्‍लापीक ईल्पोङाङ् हाकिम तूवा।

सोलोमनमी लेई पीच्‍चीक चाम् थक्

२० यहूदापीक लो इस्राएलपीकलो मीस् दीरीत्‍तीपीक सेरोम् तोङ्ना ङीर्‌ङा मान्तेईप् तूवा। मूङ्‍कचा चदोङ्ची, दूङ्दोङ्ची ना सूक्वापी तूवादोङा।

२१ देप् यूफ्रेटिस योऊपीका पलिश्तीचीम् छाप्कूवा ना मिश्र छाप्कूवाम् रीम् सम्मोपीक खोलोङ् चारखम्पी सोलोमनआ चारखम् तोक्स्दोङू। मूङ्‍क खोलोङ् छाप्कूवाआ खपी तीर छोक्स्दोङ्ची ना खम् रीराम तूवाक सम्मोङ् खस् खम् हूक्पी तूवा।

२२ सोलोमनमी लेई पीच्‍चीक म्चाम् थक् नूक्पोङ् ङाक् मुरी मसीन फूल लो १५० मुरी छीर्म् लो,

२३ गथापी केईम्पा ईक्पोङ् पी-लूपी, खार्कापी केईम्पा नीस्पोङ् पी-लूपी, १०० लूस् लो छारालो, खीक्‍का खीस्, हरिण ना वाः तूवा।

२४ ऊदोईपीक्यालो खसा देप् यूफ्रेटिस योऊमी नाम्काम्स्को हेम्पीक खोलोङ् छाप्कूवा, अर्थात् तिफसापीका गाजासम्मो चारखम् तोक्स्दोङू। खीक्‍का खम् लीक् हेम्पीक खोलोङ् थाऊपी खाऊमा-खासेर्मा तूवा।

२५ सोलोमन लेताक सम्मोङ् दानपीका बेर्शेबा सम्मो यहूदापी लो इस्राएलपीलो खाऊमा-खासेर्मा ना सुरक्षा तूवा, खोलोङ् मीस् खची होप्-होप्मी वाचोसीम् लो अञ्जीरमीलो गोपी तूवादोङा।

२६ सोलोमनमी रथ थूईप् खोक्चीम् लागी ४,००० गथा लो १२,००० खोक्लो तूवा।

२७ जिल्‍ला-जिल्‍लापीक हाकिमचा लाः पीच्‍ची पालसा सोलोमन ना खम् टेबलपी तूप्ना चाप् खोलोमी लागी चाम्दूम् जूतेई मदोङ्ची। ओरोना तात्चीलो ऊमीसो रोरेखा छूनूनव पीकाना मूङ्‍क हाकिमचा खोङ्दोङ्ची।

२८ रथ थूईप् खोक्चीम् लागी लो बीन्‍नीपा खोक्चीम् लागीलोसो खचा तोकेई मस्क खची होप्-होप्मी जेऊ लो परालमी भागलो तात्दोङ्ची।

सोलोमनमी लूखूप्ची

२९ नीनाम्माआ सोलोमन लूखूप्ची, खोलोङ् रीङ् छेईदूर्प् सानीवा ना दीरीत्‍तीपीक सेरोम् तोङ्ना ङीर्‌ङा मान्तेईप् मीन्मारो मम् राःरासो पीयू।

३० सोलोमनमी लूखूप्ची नाम्‍आप्स्को हेम्क छाप्कूवापीक खोलोङ् मीस्चीम् लो मिश्र छाप्कूवापीक खोलोङ् मीस्चीम् लूखूप्चीप्कालो दूङ्देतो तूवा।

३१ सोलोमनमी लूखूप्ची एज्रीपीक एतानमीप्का, माहोलमी म्छास् हेमानमीप्का, कलकोलमीप्का, दर्दामीप्का ना खोलोङ् मीस्चीम्पीकासो दूङ्लोक्‍तो तूवा। खीक्‍का खम् नीङ्ला म्बरबारपीक खोलोङ् जाति-जातिचीम् रापी रीङा।

३२ खसा ३,००० हितोपदेश छाप्पू, ना १,००५ छाम् छाप्क तूवा।

३३ खसा सीछोम् रीराममी तोक्पी, लेबनानपीक देवदारुपीका भित्तापी लीम्प् हिसपसम्मोकम् तोक्पी पअ। खसा पोसूम्, छोऊमी, सून्चीतो लाम्दूम्प् जीवा-जन्तूम् ना ङाःम् तोक्पीसो पअ।

३४ सोलोमनमी लूखूप्चीम् तोक्पी तूम् तोक् चारपीक खोलोङ् होङाबूचा पोक्स्चीक खोलोङ् जातिस् खम् लूखूप्ची येईम् लागी ख तूवाकपी तादोङा।

नीनाम्मा दप्स्को खीम् बोबूईम् तयारी

२ इतिहास २:१-१८

५

सोलोमन म्पाम् फाईपी होङाबू अभिषेक छूवाक तूये पीम् टुरोसपीक होङाबू हीरामआ येन्कप्का, खसा सोलोमनमी दोक्पी म्होप्मी रीदाम् खाईप्ची पोक्स्ची, ऊदोईपीक्यालो हीरामआ दाऊद सम्तूमा मीदोङ्‍क तूवा।

२ सोलोमनआ हीराममी दोक्पी ओरोपीकाना रीदाम् होक्सू:

३ “आना छेत्चय, ओ पा दाऊदमी ऊल्‍लोङ्पी लीक् हेम्‍लाम्पा जूम्‍लूक् छूवाकसा, योबोरोबूआ खम् साछीमीस् म्‍लोदोपू मान्मम् सम्मो योबोरोबू म्नीनाम्माम् नीङ्मी लागी खसा ईबूम् नीनाम्मा दप्स्को खीम् बोबूई मान्दूर्।

४ खोदोलोई हन्‍ना योबोरोबू ओ नीनाम्माआ कोङ् लीक् हेम्‍लाम्पाङ् नोम्चीम् पीयोक तूये। ओ साछीमीस् मान्तू, ना ओपी ताप् नीछीमा ऊसो मान्तू।

५ खन्सा ओ पा दाऊद योबोरोबूआ लक तोङ्ना योबोरोबू ओ नीनाम्माम् नीङ्मी लागी ईबूम् नीनाम्मा दप्स्को खीम् बोबूईम् कोङा पक्‍का मूक तूये। नीनाम्माआ ख ओरोलक तूवा, “कोङा आम् फाईपी सिंहासनपी तूमीयोक आम् छाङ् ओ नीङ्मी लागी मूङ्‍क नीनाम्मा दप्स्को खीम् बोबूईय।

६ “खन्सा ओ लागी लेबनानपीका देवदारुम सीछो देईम्ना बाईम् लागी मीस् आज्ञा पीचीव। ओ मीचा आम् मीस्चीका तङ्ना लक् मईची, ना आना आम् मीस्चीम् लागी देत्‍तोई दूक्नासी तोकेई मय खोन्तोदीङ् कोङा आन् पीयान्‍ना। आना छेत्‍चय, सीदोनीस् तोङ्ना सीछो देईम् लूर्‌पो मीस् ओखीम् आस्सो मान्तू।”

७ हीरामआ सोलोमनमी रीङ् येन्कप्का, ख हायाम् म्जीनना ओरोपीका, “एसे योबोरोबूम् सायोचोङ्मा छूनूव, ऊदोईपीक्यालो खसा दाऊद ओन्तोसर्प् जातिचीपी चारखम् तोम् लागी हायाम् लूखूप्चीलोक वात्छा छा पीक तूये।”

८ खीक्‍काना हीरामआ सोलोमन ओरोपीकाना रीदाम् हअ:

“आना होक्स्क रीदाम् कोङा तऊ। देवदारु लो सल्‍लाम् सीङ्लो आना ङोक्‍क तोङ्ना कोङा खोलोङ् जूतेई मीन्पीयान्‍ना।

९ ओ मीचा लेबनानपीका भूमध्य सागर सम्मो सीङ्मी मूरा यूत्‍तची, खीक्‍काना मूङ्‍क छूईमीयोचीना आना पीक्‍क थाऊपी दीरीत्‍तीपीका बगेईमतो छोन्तेमीयोची। मूङ्‍कपी कोङा मूङ्‍क खोलोङ् वईमीयोची, ना आना मूङ्‍क खाईम् दूर। खीक्‍का ओ दरबारपी तूक खोलोमी लागी आना चाम्दूम् जूतेई मीयोपोयोना ओ लन्ची पूरा मीयोपोव।”

१० ओरोना सोलोमनआ चाहेई मक खोलोङ् देवदारु लो सल्‍लाम् सीङ्लो हीरामआ हछ,

११ ना सोलोमनआ क म्खीम्पोस्चा चाम् लागी ५०,००० मुरी दोचेर् लो ४,४०,००० लिटर दूम्पा जैतूनमी तेललो हीराम् हछ। ओरोना सोलोमनआ हीराम् दोङ् पीच्‍ची हअ।

१२ म्होपा यादे मक तोङ्ना योबोरोबूआ सोलोमन लूखूप्ची पीयू। हीराममी लो सोलोमनमीलो रापी नप् मेलमिलाप तूवा, ना मूङ्‍क नीप्पोआङ् सन्धि मची।

१३ सोलोमन होङाबूआ खोलोङ् इस्राएलपीका ३०,००० दूक्नासी मान्दी लक् मप् मीस् बात्ल मअ।

१४ खसा खस् लाः पीच्‍ची ई-ईक्पोङ् हबऊ मस्‍ना पालसा लेबनानपी पोक्स्ची, ओरोना मीस् ईक् लाः लेबनानपी ना नीस् लाः खीम्पी तूवादोङा। खीक्‍का दूक्नासी मान्दी लक् मप्ची खतेई मप् जिम्मावालक अदोनीराम तूवा।

१५ सोलोमनमी ७०,००० भारी खूर्प् मीस् लो कोम् हेम्क छाप्कूवापी ८०,००० लूङ् कीप् मीस्लो तूवा,

१६ ना मूङ्‍कचीम् लक् खोम् लागी खचीपी खतेई छूवाक ३,३०० जाना नाईकेस् तूवा।

१७ होङाबूआ आज्ञा मक तोङ्ना खचा योबोरोबू दप्स्को खीम्मी लागी कीम्पा लूङ्मी जग बोबूईम् लागी नप् खाल्क लूङ् छाम्चीना लात्ची।

१८ सोलोमनमी लो हीराममीलो मूर्‌पो लक् मप्चा लो गेबालपीक मीचालो नीनाम्मा दप्स्को खीम् बोबूईम् लागी सीङ् लो लूङ्लो कीप्चीना थीक्‍का मची।

सोलोमनआ नीनाम्मा दप्स्को खीम् बोबूईक

६

इस्राएलीस् मिश्र छाप्कूवापीका लत्‍ताना बानाक ४८० दोङ् बाईलो, सोलोमनआ इस्राएलपी चारखम् तोक्स्क लीक् दोङ्‍मी जीभ मीचीकम् दोस्रो लाःपी खसा योबोरोबू दप्स्को खीम् बोबूईम् थालेई मअ।

२ योबोरोबूम् लागी सोलोमन होङाबूआ बोबूईक नीनाम्मा दप्स्को खीम् तूक्पोङ् हाततो बाईप्, नीस्पोङ् हाततो दाप् ना सूक्पोङ् हाततो रेप् तूवा।

३ नीनाम्मा दप्स्को खीम्मी मुख्य याखऊ खम्स्को कोठाम् लाईस्पीक होप्छो नीनाम्मा दप्स्को खीम्मी चौडाइ तोदीङ् नीस्पोङ् हाततो दाप् तूवा। मूङ्‍क होप्छो नीनाम्मा दप्स्को खीम्मी लाईस् हेम् ईक्पोङ् हाततो बाईप् लत्‍ताक तूवा।

४ खसा नीनाम्मा दप्स्को खीम्मी छाना गोपी चीदाप् दादावा बानेई मअ।

५ नीनाम्मा दप्स्को खीम्मी मुख्य याखऊ खम्स्को कोठाम् लो पवित्र तूस्कोम् पर्खालमीलो लीक् हेम्पी बाराम्‍लो केम्पा कोठा खोलोङ् खसा बानेई मअ।

६ मूङ्‍क कोठा सूक् लातालोक तूवा, ना दूङ् म्गोपूक तालाम् चौडाइ ङाक् हात, म्‍रापीक तालाम् चौडाइ तूक् हात ना तेस्रो तालाम् चौडाइ क नूक् हात तूवा। खीक्‍का खसा नीनाम्मा दप्स्को खीम्मी लीक् हेम्पी पाखा हेम् नीनाम्मा दप्स्को खीम्मी बाराम्पी ऊसो खाम्बा मान्तेम्मीना पाखा हेम् लईप् कौसी तोङ्‍क खुल्‍ला थाऊ बानेई मअ।

७ नीनाम्मा दप्स्को खीम् बोबूईचीलो लूङ्मी खानिपीङ् तयार मम्पा लूङ्‌ङाङ् खचा गोङ्चीक तूवा। घन अथवा छीन अथवा बीन्‍नीपा सेल्मी चूम्सोस्मी साल्म् मूङ्‍क नीनाम्मा दप्स्को खीम् बोबूस्को थाऊपी ऊसो मान्येईस्क तूवा।

८ खोलोप्का दूङ् नूक्‍काक तालाम् लाम्स्को क नीनाम्मा दप्स्को खीम्मी योऊमेर हेम्पी तूवा। मूङ्‍कलाम्पा म्‍रापीक ना तोक्‍का थेम्‍तोक तालाप्‍तो खस्को थोको तूवा।

९ ओरोना देवदारुम् दलीम् ना फल्याक्पीका मूङ्‍कम् छाना बानेईमना खसा नीनाम्मा दप्स्को खीम् बोबूईम् यातू।

१० खसा नीनाम्मा दप्स्को खीम्मी लीक् हेम्पी चीचीमा कोठा बानेई मअ। मूङ्‍क खोलोङ् कोठा ङा-ङाक् हाततो रेप् तूवा, ना नीनाम्मा दप्स्को खीम्‍लो ईदेप्पी देवदारुम् सीङ्आ जोरेई मम्पा तूवा।

११ योबोरोबूम् ङ्‍क रीङ्बऊ सोलोमनपी ता:

१२ “आना बोबूईचयक ङ्‍क नीनाम्मा दप्स्को खीम्मी तोक्पी क ङ्‍कतोङ् छूये, आना कोङा पीकोक रेप्प ना ओ नियम तूक तोङ्ना मईदोक, ना खोलोङ् ओ आज्ञा रेप्पदोक, कोङा मूक मूङ्‍क यादे आम्‍लाम्पा पूरा मूयो; मूङ्‍क यादे कोङा आम् पा दाऊदलो मूक तूवा।

१३ कोङ् इस्राएलीचीम् रापी छूवो, ना ओ मीस् इस्राएल कोङा होक्सूयोनो।”

१४ ओरोना सोलोमनआ योबोरोबू दप्स्को खीम् बोबूईम् यातू।

नीनाम्मा दप्स्को खीम् गोपीक चूम्सोस्

२ इतिहास ३:८-१४

१५ खसा नीनाम्मा दप्स्को खीम्मी बोहोपूका दलीम् सम्मो म्गोलाम्पाक भित्ता देवदारुम् फल्याकआ मीलेई मना बानेई मअ, ना बोहोपू क साल्‍लाम् फल्याक दीमना बानेई मअ।

१६ नीनाम्मा दप्स्को खीम् गोपी म्दोस्लाम्पा खसा बोहोपूका दलीम् सम्मो देवदारुम फल्याक मीलेईमना नीस्पोङ् हाततो बाईप् म्गोपाक पवित्र तूस्को, अर्थात् खोलोप्का दूङ् पवित्र तूस्को बानेई मअ।

१७ मूङ्‍कम् म्‍लाईस् हेम्क मुख्य याखऊ खम्स्को कोठा क लीक्पोङ् हाततो बाईप् तूवा।

१८ नीनाम्मा दप्स्को खीम्मी म्गोलाम्पाक देवदारुम् सीङ्पी क बाईप्चाप् बूङ् लो लौकाम् बुट्टालो खोपेई मम्पाना बानेई मम्पा तूवा। मूङ्‍क खोलोङ् देवदारुम् तूवा। मूङ्‍कपी ईबूम्सो लूङ् मान्दाईक तूवा।

१९ नीनाम्मा दप्स्को खीम्मी म्गोपा योबोरोबूम् करारमी सन्दूक यूम् लागी खसा मूङ्‍क गोपी पवित्र तूस्को तयार मअ।

२० मूङ्‍क म्गोपाक पवित्र तूस्को नीस्पोङ् हाततो बाईप्, नीस्पोङ् हाततो दाप् ना नीस्पोङ् हाततो रेप् तूवा। खसा मूङ्‍क निखुर हाल्ङोआ बप्सू ना देवदारुम् वेदीसो खसा बप्सू।

२१ सोलोमनआ नीनाम्मा दप्स्को खीम्मी म्गोपाक भाग खोलोङ् निखुर हाल्ङोआ बप्सू, ना हाल्ङोआ रीम्पा म्गोपाक पवित्र तूस्कोम् लाईस्पी खसा हाल्‍ङोम् सिक्री काक्सू।

२२ ओरोना खसा नीनाम्मा दप्स्को खीम्मी म्गोपा खोलोङ् हाल्ङोआ बप्सू। खीक्‍का म्गोपाक पवित्र तूस्कोपी तूवाक वेदीसो खसा हाल्‍ङोआ बप्सू।

२३ म्गोपाक पवित्र तूस्कोपी खसा जैतूनमी सीङ्मी नीच्‍ची करूब बानेई मअ। मूङ्‍क नीच्‍ची करूब ई-ईक्पोङ् हाततोरो रेप् तूवा।

२४ मूङ्‍क लाईस्पीक करूबमी ईक्थलाक म्‍लाप्‍तो ङाक् हाततो बाईप् तूवा ना आर्को लाम्पाक म्‍लाप्‍तोसो ङाक् हाततो बाईप्ङा तूवा — ईबूम् म्‍लाप्‍तोम् छोक्पीका आर्को म्‍लाप्‍तोम् छो सम्मो ईक्पोङ् हाततो बाईप् तूवा।

२५ दोस्पीक करूबसो थाप्चीलो ईक्पोङ् हातङा तूवा, ऊदोईपीक्यालो मूङ्‍क नीच्‍ची करूब गाम्पी लो आकारपीलो ईक्खाल्कङ् तूवा।

२६ मूङ्‍क करूब नीच्‍चीङ् ई-ईक्पोङ् हाततो रेप् तूवा।

२७ सोलोमनआ मूङ्‍क नीच्‍ची करूब नीनाम्मा दप्स्को खीम्मी दूङ् म्गोपाक कोठापी यूक्सू। मूङ्‍क करूबचीम् खची लाप्‍तो क पाखा हेम् हाप्साक तूवा। ईबूम् करूबमी म्‍लाप्‍तोआ क ईक् हेम्क बाराम् ना आर्को करूबमी ईबूम् म्‍लाप्‍तोआ क आर्को हेम्क बाराम् काईक तूवा, ना ईबूम् करूबमी लाप्‍तोआ आर्को करूबमी म्‍लाप्‍तो कोठाम् म्‍रापी खूईक तूवा।

२८ खसा मूङ्‍क नीच्‍चीङ् करूब हाल्ङोआ बप्सू।

२९ नीनाम्मा दप्स्को खीम्मी लीक् हेम्पी म्गोपाक लो पाखापीकलो कोठाम् खोलोङ् बाराम्पी खसा करूब, खजूरमी पऊ ना बाईप्चाप् बूङ्मी बुट्टा खोपेई मना हायाम् नम्‍लो बानेई मअ।

३० खसा नीनाम्मा दप्स्को खीम्मी म्गोपाक लो पाखापीकलो खोलोङ् कोठापीसो हाल्‍ङोङ् दीम।

३१ म्गोपाक पवित्र तूस्कोपी वोस्को थाऊपी खसा जैतूनमी सीङ्मी लाम्स्को बानेई मअ; मूङ्‍क लाम्स्को पवित्र तूस्कोम् चौडाइमी ङाक् भागमी ईक् भाग चौडाइतो दाप् तूवा।

३२ खीक्‍का मूङ्‍क लाम्स्कोपी खसा करूब, खजूरमी पऊ ना बाईप्चाप् बूङ्मी बुट्टा खोपेई मना हायाम् नम्‍लो बानेई मअ, खीक्‍का करूब लो खजूरमी पऊलो क दूम्पा हाल्ङोआ बप्सू।

३३ खोरोनाङ् खसा नीनाम्मा दप्स्को खीम्मी मुख्य याखऊ खम्स्को कोठापीक लाम्स्कोम् लागी जैतूनमी सीङ्मी लीक् हेम्पीक चौकोस बानेई मअ। मूङ्‍क चौकोस क पर्खालमी चौडाइमी लीक् भागमी ईक् भागतो तेईप् तूवा।

३४ खसा खोपील्तापी गूमेई छूक् नीच्‍ची म्खापालोक साल्‍लाम् नीच्‍ची लाम्स्को बानेई मअ।

३५ खसा मूङ्‍कपी करूब, खजूरमी पऊ ना बाईप्चाप् बूङ्मी बुट्टा खोपेई मना हायाम् नम्‍लो बानेई मअ, ना मूङ्‍क बुट्टा हाल्ङोआ बराबर खोलोङ् बप्सू।

३६ खीक्‍का कीम्पा लूङ्मी सूक् लहर ना देवदारुम् ओरोदेप् रः ईक् लहर मना खसा म्गोपाक चोक बानेई मअ।

३७ लीक् दोङ्मी जीभ मीचीक लाःपी योबोरोबू दप्स्को खीम्मी जग बोबूयाक तूवा।

३८ ईक्पोङ् ईक्दोङ्मी बूल मीचीक लाः, अर्थात् रेक् लाःपी मूङ्‍कम् नक्सा तूवाक तोङ्ना नीनाम्मा दप्स्को खीम् बोबूईम् लक् खोलोङ् याता। मूङ्‍क बोबूईम् लागी सोलोमन नूक्दोङ् लाईयू।

सोलोमनआ म्होप्मी महल बोबूईक

७

सोलोमन म्होप्मी महल बोबूईम् लागी ईक्पोङ् सूक्दोङ् लागेई छूवा।

२ खसा मूङ्‍क १०० हाततो बाईप्, ङाक्पोङ् हाततो दाप्, सूक्पोङ् हाततो रेप्पा, लीक् लहर देवदारुम् खाम्बालोक, ना मूङ्‍कम् थेम्पी देवदारुमीङ् ओरोदेप् रः लोक लेबनानमी सोगो मीचीक महल बानेई मअ।

३ खसा मूङ्‍क खाम्बापी अरेई मम्पा मूङ्‍क ओरोदेप् रः थेम्पी देवदारुम् छाना बानेई मअ; मूङ्‍क ई-ईक् लहरपी ईक्पोङ् ङाची मसा सूक्पोङ् ङाची ओरोदेप् रः तूवा।

४ मूङ्‍कपीक दादावा सूक् लहरपी ओरोरेप्‍तो यूम्पा तूवा, ना मूङ्‍क दादावाम् लाईस्पीक भाग क ईबूम् आर्कोलो खोखोलप्चाप् तोङ्‍क मम्पाना यूम्पा तूवा।

५ खोलोङ् लाम्स्कोम् लीक् कूनालोक ओरोतो चौकोस तूवा। मूङ्‍क चौकोस म्‍लाईस् हेम् सू-सूप्चीम् लहरपी ईबूम् आर्कोलो खोखोलप्चाप् तोङ्‍क मम्पाना यूम्पा तूवा।

६ खसा ङाक्पोङ् हाततो बाईप् ना सूक्पोङ् हाततो दाप् खाम्बाआ ऊर्‌प्दीप् ईबूम् चोक बानेई मअ। मूङ्‍कम् लाईस्पी ईबूम् होप्छो तूवा, ना मूङ्‍कम् लाईस्पी खाम्बा लो ईबूम् पाखा हेम् लत्‍ताक छानालो तूवा।

७ खसा नीया मस्को खीम्, अर्थात् सिंहासन कोठा बानेई मअ। मूङ्‍कपीङ् खसा नीया मदोङू। खसा मूङ्‍क बोहोपूका दलीम् सम्मो देवदारुम् सीङ्आ देप्क तूवा।

८ मूङ्‍क नीया मस्को खीम्मी म्दोस् हेम् खसा म्होप् तूस्को महल बानेई मअ; मूङ्‍क महल नीया मस्को खीम् तोङ्‍कङ् तूवा। खसा सूर् मना तात्क फारोम् मेकछाम् लागीसो मूङ्‍क तोङ्‍कङ् महल बानेई मअ।

९ ङ्‍क खोलोङ् खीम् पाखापीका देप् चोक सम्मो ना जगपीका छाना सम्मो ईबूम् नापपी म्गोलाम्पा लो पाखालाम्पालो कीम्पा हायाम् नप् लूङ्‍आ बानेई मम्पा तूवा।

१० मूङ्‍कम् जगपीक हायाम् नप् लूङ्मी नाप क ईक्पोङ् हात ना हेप् क रेक् हातमी तूवा।

११ मूङ्‍कम् म्थेम्पी क ईबूम् देप् नापपी कीम्पाना मीलेई मम्पा हायाम् नप् लूङ् लो देवदारुम् रःलो तूवा।

१२ देप् चोकमी लीक् हेम्पी कीम्पाना मीलेई मम्पा लूङ्मी सूप्ची लहर तूवा, ना देवदारुम् रःमी ईक् लहर तूवा। योबोरोबू दप्स्को खीम्मी म्गोपाक चोक लो मूङ्‍कम् होप्छोलोसो मूङ्‍क तोङ्‍कङ् तूवा।

हुरामआ मक लक्

१३ सोलोमन होङाबूआ हुराम टुरोसपीका बाईम् लागी काछोमीची;

१४ मूङ्‍कम् म्मा नप्‍ताली गोङ्पीक ईल्पो लोमेवा मीम्छा तूवा ना म्पा क टुरोसपी तूप् ना काँसम् चूम्सोस् बानेई मम् हायाम् मूर्‌पो मीस् तूवा, ख सोलोमन होङाबूम् दोक्पी ता ना ख ममीचीक खोलोङ् लक् खसा मअ।

नीच्‍ची काँसम् खाम्बा

२ इतिहास ३:१५-१७

१५ हुरामआ नीच्‍ची काँसम् खाम्बा बानेई मअ; मूङ्‍क नीच्‍ची खाम्बाम् नाप क ईक्पोङ् रेक् हाततो रेप् ना ईक्पोङ् नीस् हात गोलाईलोक तूवा।

१६ खसा मूङ्‍क खाम्बा थेम्पी यूम् लागी काँसम् नीच्‍ची म्छोसो बानेई मअ। मूङ्‍क खोलोङ् खाम्बाम् म्छो क ङाक् हाततो रेप् तूवा।

१७ मूङ्‍क नीच्‍ची खाम्बाम् म्छोक्‍तो तूवाक खाम्बाम् म्छो जाली तोङ्ना मम्पाना बम्पा नूक्ची सिक्रीआ चोक्सू।

१८ मूङ्‍क नीच्‍ची खाम्बाम् म्छो सजेई मम् लागी खोलोङ् सिक्रीम् जालीम् लीक् हेम्पी खसा नीस् लहर म्बुट्टालोक अनार बानेई मअ। खसा मूङ्‍क नीच्‍ची खाम्बाम् म्छोक्पी मूङ्‍क तोङ्नाङ् मअ।

१९ होप्छो गोपीक खाम्बाम् म्छो क लिली बूङ्मी आकारलोक लीक् हाततो रेप् तूवा।

२० मूङ्‍क नीच्‍ची खाम्बाम् म्छोक्पी, जालीम् दोक्पी पोङ्‌कीरीम्मी आकार तूवाक भागपी, खाम्बाम् म्छोम् बरबार लहर-लहर मना खसा २०० म्बुट्टालोक अनार बानेईमक तूवा।

२१ हुरामआ मूङ्‍क खाम्बा नीनाम्मा दप्स्को खीम्मी होप्छोम् लागी बानेईमक तूवा। खसा योऊमेर हेम्क खाम्बाम् म्नीङ् याकीन यूक्सू ना योऊना हेम्क खाम्बाम् म्नीङ् क बोअज यूक्सू।

२२ मूङ्‍क खाम्बाम् म्छो लिली बूङ्मी आकारलोक तूवा। ओरोना मूङ्‍क खाम्बा बानेई मम् लक् याता।

“दीरीत्‍ती” नीङ् मीचीक काँसम् ओरोदेप् बाटा

२ इतिहास ४:२-५

२३ हुरामआ काँस खारेई मना ईबूम् खीखीर्‌पा “दीरीत्‍ती” नीङ् मीचीक ओरोदेप् बाटा बानेई मअ। मूङ्‍कम् बिट क ईक् चाखेम्पीका आर्को चाखेम् सम्मो ईक्पोङ् हात तूवा, ना मूङ्‍क ङाक् हाततो रेप् तूवा। मूङ्‍कम् म्ङः खीरीरी थाप्चीलो सूक्पोङ् हात तूवा।

२४ मूङ्‌क ओरोदेप् बाटाम् लीक् हेम्पी पाखा हेम्क बिटमी गोपी लौका, ईक् हातपी ईक्पोङ् मसा, नीस् लहरलोक तूवा। मूङ्‍क ओरोदेप् बाटा लो लौकालो ईबूम् धातुपीकाङ् खारेई मम्पाना बानेई मम्पा तूवा।

२५ मूङ्‍क “दीरीत्‍ती” नीङ् मीचीक ओरोदेप् बाटा ईक्पोङ् नीच्‍ची लूपीम् थेम्पी यूम्पा तूवा — सूप्ची योऊना हेम् हीप्चीप्, सूप्ची नाम्काम्स्को हेम् हीप्चीप्, सूप्ची योऊमेर हेम् हीप्चीप् ना सूप्ची नाम्‍आप्स्को हेम् हीप्चीप् तूवा। मूङ्‍क लूपीम् म्दोस् क मूङ्‍क ओरोदेप् बाटाम् म्‍रा हेम् हीप्चीप् तूवा। मूङ्‍क ओरोदेप् बाटा क मूङ्‍क लूपीम् थेम्पी यूम्पा तूवा।

२६ मूङ्‍क लीक् छोक्छोमीतो तेईप् तूवा, ना मूङ्‍कम् म्ङः क पोङ्‍कीरीम्मी म्ङः तोङ्‍कङ् बाईप्चाप् लिली बूङ् तोङ्‍क तूवा। मूङ्‍कपी गेबोगेबो ४०,००० लिटर काऊ वाना।

२७ हुरामआ एक्सा-मेक्सा यईम् नप् काँसाम् ईक्पोङ् गाडासो बानेई मअ। मूङ्‍क खोलोङ् गाडा लीक् हाततो बाईप्, लीक् हाततो दाप् ना सूक् हाततो रेप् तूवा।

२८ मूङ्‍क खोलोङ् गाडा ओरोना बानेई मम्पा तूवा: मूङ्‍कम् लीक् हेम्पीक पाता तोतोप्पा फ्रेमपी जोरेई मम्पा तूवा।

२९ मूङ्‍क पातापी लो फ्रेमपीलो गूङ्‌गीनार, लूपी ना करूब तूवा।

३० मूङ्‍क खोलोङ् गाडापी काँसम् डन्डापी जोरेई मम्पा ली-लीची काँसम् चक्‍का तूवा। मूङ्‍क ई-ईबूम् गाडापी तूवाक ली-लीची तेकूवा थेम्पी ई-ईबूम् बाटा तूवा; मूङ्‍क तेकूवाम् लीक् हेम्पी धातुम् खारेई मम्पाना बानेई मम्पा माला तूवा।

३१ मूङ्‍क चक्‍कालोक गाडाम् म्गोपा खूल्‍ला भाग तूवा; मूङ्‍कम् खीखीर्‌पा ईक् हाततो गूम्प् फ्रेम तूवा। मूङ्‍क खूल्‍ला भाग खीखीर्‌पा तूवा, ना मूङ्‍कम् नूक्‍काक भाग ईक् हात लो आधालोतो बाईप् तूवा। मूङ्‍क खूल्‍ला भागमी खीरीरी बुट्टा तूवा। मूङ्‍क चक्‍कालोक गाडाम् पाटा खीखीर्‌पा मा खोदोलोई वर्गाकार तूवा।

३२ मूङ्‍क लीची चक्‍का पाटाम् म्गोपी तूवा। मूङ्‍क चक्‍काम् डन्डा गाडालो जोरेई छूवाक तूवा। मूङ्‍क खोलोङ् चक्‍का ईक् हात लो आधालोतो रेप् तूवा।

३३ मूङ्‍क खोलोङ् चक्‍का रथमी चक्‍का तोङ्‍कङ् बानेई मम्पा तूवा। मूङ्‍कम् डन्डा, बिट, सूईर ना म्‍रापी तूवाक डन्डा छीरेई मस्को भाग खोलोङ् खारेई मम्पाना बानेई मम्पा काँसम् तूवा।

३४ मूङ्‍क खोलोङ् गाडाम् लीची लाप्स्को म्‍लार क ई-ईक् कुनापी तूवा। मूङ्‍क म्‍लार गाडापीका पाखा लत्‍ताक तूवा।

३५ मूङ्‍क खोलोङ् गाडाम् खीरीरी म्छोक्पी आधा हाततो गूम्प् खीखीर्‌पा धातुम् फित्ता तूवा। मूङ्‍क गाडाम् तेकूवा लो पाटालो गाडाम् म्छो सम्मोङ् गासेई छूवाक तूवा।

३६ गाडाम् तेकूवापी लो पाटापीलो हाक-हाकपीई खाली थाऊ तूवा, मूङ्‍क-मूङ्‍कपी खसा करूब, गूङ्‌गीनार, खजूरमी पऊ ना मूङ्‍कम् लीक् हेम्पी माला खोपेईमना बानेई मअ।

३७ ओरोनाङ् खसा मूङ्‍क ईक्पोङ् एक्सा-मेक्सा यईम् नप् गाडा बानेई मअ। मूङ्‍क खोलोङ् ईबूम्ङा नापपी लो ईबूम्ङा आकारपीलो खारेई मना बानेईमक तूवा।

३८ खीक्‍काना हुरामआ काँसाम् ईक्पोङ् बाटा बानेई मअ। मूङ्‍क ई-ईबूम् बाटापी ८०० लिटर काऊ वानादोङा ना मूङ्‍क ईक् चाखेम्पीका आर्को चाखेम् सम्मो लीक् हातलोक खीखीर्‌पा तूवा। मूङ्‍क ईक्पोङ् एक्सा-मेक्सा यईम् नप् गाडाम् लागी ई-ईबूम् बाटा तूवा।

३९ खसा मूङ्‍क एक्सा-मेक्सा यईम् नप् ङाची गाडा नीनाम्मा दप्स्को खीम्मी योऊमेर हेम्पी ना ङाची क योऊना हेम्पी यूक्सू। खीक्‍का खसा “दीरीत्‍ती” नीङ् मीचीक ओरोदेप् काँसम् बाटा क नीनाम्मा दप्स्को खीम्मी योऊमेर हेम्पी, योऊमेर-नाम्‍आप्स्को हेम्क कूनापी यूक्सू।

४० खसा रोङ्, बेल्चा ना काऊ रीम् खोङ्सो बानेई मअ।

नीनाम्मा दप्स्को खीम् गोपीक चूम्सोस्मी सूची

२ इतिहास ४:११–५:१

ओरोना हुरामआ योबोरोबू दप्स्को खीम्पी सोलोमन होङाबूम् लागी खसा जीम्मा लाप्क खोलोङ् लक् मम् यातू:

४१ नीच्‍ची खाम्बा,

खाम्बाम् म्छोक्पी पोङ्‍कीरीम्मी आकारलोक नीच्‍ची खाम्बाम् म्छो,

खाम्बाम् छोक्‍तो तूवाक खाम्बाम् म्छो सजेई मम् नीच्‍ची बुट्टालोक जाली,

४२ नीच्‍ची जालीम् लागी ४०० अनार (नीच्‍ची खाम्बाम् पोङ्‌कीरीम्मी आकारलोक खाम्बाम् म्छो देम् नीच्‍ची जालीम् लागी नीस् लहर अनार),

४३ ईक्पोङ् नीच्‍ची एक्सा-मेक्सा यईम् नप् गाडा ना मूङ्‍कचीम् ईक्पोङ् बाटास्का खोलोङ्,

४४ “दीरीत्‍ती” नीङ् मीचीक काँसम् ईबूम् ओरोदेप् बाटा ना मूङ्‍कम् म्गोपूक ईक्पोङ् नीच्‍ची लूपी,

४५ रोङ्, बेल्चा ना खोङ्।

योबोरोबू दप्स्को खीम्पी सोलोमन होङाबूम् लागी हुरामआ बानेईमक ङ्‍क खोलोक थक् तल्केई मम्पा काँसम् तूवा।

४६ होङाबूआ ङ्‍क खोलोङ् थक् यर्दनमी म्तेल्म्पी सुक्‍कोतमी लो सार्तानमीलो रापी बोहोम् चूम्पी खारेई मना बानेई ममीक तूवा।

४७ सोलोमनआ बानेईमक ङ्‍क खोलोक थक् जोखेई मान्मसाङ् यूक्सू। मूङ्‍क बानेई मम् लागी वोङाक काँसाम् तौल खसा हिसाबङा मान्यूक तूवा।

४८ ओरोनाङ् सोलोमनआ योबोरोबू दप्स्को खीम्पीक खोलोङ् सजेई मम् चूम्सोस्सो बानेई मअ:

हाल्ङोम् वेदी,

पवित्र सबेई यूम् हाल्ङोम् टेबल,

४९ निखुर हाल्ङोम् सामदान (म्गोपाक पवित्र तूस्कोम् लाईस्पी चूप्लाम्पा ङाची ना पाङ्लाम्पा ङाची),

बूङ्मी आकारलोक हाल्ङोम् बुट्टा, लाबाई ना काम्ता,

५० निखुर हाल्ङोम् रोङ्, सलेद मीलेई मम् काम्ता, खोङ्, पोङ्‌कीरीम् ना धुपौरा,

दूङ् म्गोपाक कोठा, अर्थात् खोलोप्का दूङ् पवित्र तूस्कोपी वोस्को गोपाक लाम्स्कोम् लागी ना नीनाम्मा दप्स्को खीम्मी मुख्य याखऊ खम्स्को कोठाम् लाम्स्कोम् लागी हाल्ङोम् कब्जा।

५१ सोलोमन होङाबूआ योबोरोबू दप्स्को खीम्मी लागी खोलोङ् लक् मम् यात्कप्का, खसा म्पा दाऊदआ समर्पण मक खोलोङ् थक्, अर्थात् हाल्ङो, नाम्‍छेर्‌बू ना खोलोङ् चूम्सोस् तात्ना योबोरोबू दप्स्को खीम्पीक दाङ्‌खीम्पी यूक्सू।

करारमी सन्दूक नीनाम्मा दप्स्को खीम्पी तात्चीक

२ इतिहास ५:२–६:२

८

खीक्‍काना सोलोमनआ इस्राएलपीक धर्म-सेचीपोस् ना खोलोङ् गोङ्पीक लाम्‍लछास् ना इस्राएलमी खीम्पोस्पीक देप्-देप् मीस् दाऊदमी सहर, अर्थात् सियोनपीका योबोरोबूम् करारमी सन्दूक बाईम् लागी यरूशलेमपी खम् लाईस्पी बात्ल छूम् लागी काछची।

२ एतानीम लाः, अर्थात् नूक् लाःपी छूवाक चाडमी नाम्‍लापी इस्राएलपीक खोलोङ् मीस् सोलोमन होङाबूम् दोक्पी बात्ल छूवा।

३ इस्राएलपीक खोलोङ् धर्म-सेचीपोस् ताम् याताकप्का, पूजारीचा मूङ्‍क योबोरोबूम् सन्दूक खूर्‌ची।

४ पूजारीचा लो लेवीचालो योबोरोबूम् सन्दूक, तूम्खास्को तम्बू ना मूङ्‍कपी तूवाक खोलोङ् पवित्र थक् खूर्‌चीना म्थोम्‍ला खाईची।

५ मूङ्‍कपी सन्दूकमी लाईस्पी सोलोमन होङाबूआ लो खम् साथपी बात्ल छूवाक इस्राएलमी खोलोङ् समुदायआलो ङीर्‌ङा मान्तेईप् लूस् लो लूपीलो बलिदान चारेईमची।

६ पूजारीचा योबोरोबूम् करारमी सन्दूक नीनाम्मा दप्स्को खीम्मी म्गोपीक पवित्र तूस्को, अर्थात् खोलोप्का दूङ् पवित्र तूस्कोपी मूङ्‍क म्‍यूस्को थाऊपीङ् बाईचीना करूबमी लाप्‍तो गोपी यूक्स्ची।

७ सन्दूक यूम्पा थाऊमी छोक्पी नीच्‍ची करूबआ खची लाप्‍तो हाप्स्दीत्चीक तूवा, खीक्‍का सन्दूकपी लो मूङ्‍क खूर्म् नीच्‍ची डन्डापीलो मूङ्‍क नीच्‍ची करूबमी लाप्‍तोआ गीम्जूवा मदीत्क तूवा।

८ मूङ्‍क नीच्‍ची डन्डा हायाम् बाईप् तूवा, ना मूङ्‍कचीम् म्छो नीनाम्मा दप्स्को खीम्मी म्गोपाक पवित्र तूस्कोम् लाईस्पीका दाताक तूवा, खोदोलोई पवित्र तूस्कोम् पाखापीका क मान्दाईक तूवा। मूङ्‍क नीच्‍ची डन्डा ईनीम्बा सम्मोङ् मूङ्‍कपी तूचाये।

९ मूङ्‍क सन्दूक गोपी नीच्‍ची शिला-पाटीपीका बीन्‍नीपा ऊसो मान्तूक तूवा; मूङ्‍क नीच्‍ची पाटी मोशाआ होरेब कोम्पी सन्दूकपी यूक्स्क तूवा; इस्राएलीचा मिश्र छाप्कूवा होक्सीचीना बानालो योबोरोबूआ खस्का मूङ्‍क कोम्पीङ् करार छूईक तूवा।

१० पूजारीस् पवित्र तूस्कोपीका पाखा लत्‍ताकप्का योबोरोबू दप्स्को खीम् मोम्‍आ पेप्पू।

११ खीक्‍का पूजारीचा मूङ्‍कपी मोम् तूवाकसा सूसोम् मम् लक् मान्दूर्‌ची, ऊदोईपीक्यालो योबोरोबूम् साम्दीखाआ नीनाम्मा दप्स्को खीम् पेप्क तूवा।

१२ खीक्‍काना सोलोमनआ ओरोपीका, “योबोरोबूआ पीकाक तूये ख गूगूर्‌पा मोम् गोपी तूये।

१३ आन् सदैबरी तूम् लागी कोङा आम् लागी ईबूम् साम्दीखाआ पेप्खाप् नीनाम्मा दप्स्को खीम् बोबूयूक तूये।”

सोलोमन समुदायमी लाईस्पी नेनाक

२ इतिहास ६:३-११

१४ इस्राएलपीक खोलोङ् समुदाय मूङ्‍कपी थोरेप्दीतालो होङाबूआ खस् हेम् हीन्चीना आसीक् पीची,

१५ खीक्‍काना खसा ओरोपीका,

“योबोरोबू इस्राएलपीक नीनाम्माम् सायोचोङ्मा छूनूव; खसा ओ पा दाऊदलो म्ङःआ मक यादे म्हूःआ पूरा मक तूये। ऊदोईपीक्यालो खसा ओरोपीकाक तूवा,

१६ ‘कोङा ओ मीस् इस्राएल मिश्र छाप्कूवापीका लातूना बायूक लेईपीका एक्‍तो इस्राएलपीक खोलोङ् गोङ्चीम् ऊक सहरसो ओ नीङ् यूम् लागी ईबूम् नीनाम्मा दप्स्को खीम् बानेई मम् पीकोना कोङा सोकूक मान्तू, खोदोलोई दाऊदङा ओ मीस् इस्राएलपी चारखम् तोम् लागी कोङा सोकूक तूये।’

१७ “इस्राएलपीक नीनाम्मा, योबोरोबूम् नीङ्पी ईबूम् नीनाम्मा दप्स्को खीम् बोबूईम् लन्ची ओ पा दाऊदमी सानीवापी तूवा।

१८ खोदोलोई योबोरोबूआ ओ पा दाऊद ओरोलअ, ‘ओ नीङ्मी लागी ईबूम् नीनाम्मा दप्स्को खीम् बानेई मम् आम् सानीवापीक ङ्‍क लन्ची नप्ङा तूये।

१९ खोरोदोसो आना मूङ्‍क नीनाम्मा दप्स्को खीम् बोबूईयनो, खोदोलोई आम् होप्मी साः ना आम् हीःलोक आम् वात्छा आम्छाआ मूङ्‍क ओ नीङ्मी लागी बोबूईय।’

२० “योबोरोबूआ मक म्होप्मी यादे खसा पूरा मअ। कोङ् ओ पा दाऊदमी हकवाला छूवोक तूये, ना योबोरोबूआ यादे मक तोङ्ना खम् फाईपी इस्राएलमी सिंहासनपी कोङ् तूवोक तूये, ना इस्राएलपीक नीनाम्माङा, योबोरोबूम् नीङ्मी लागी कोङा ङ्‍क नीनाम्मा दप्स्को खीम् बोबूयूक तूये।

२१ कोङा मूङ्‍कपी योबोरोबूम् कारारमी सन्दूकमी लागी ईबूम् तूस्को छूत्‍तईङा यूक्सूक तूये; मूङ्‍क करार ई खूक्सू-खूलूस् मिश्र छाप्कूवापीका लात्चीना बाईचीलो खसा खस्का मक तूवा।”

समर्पणमी वाङोम्

२ इतिहास ६:१२-४२

२२ खीक्‍काना खोलोङ् इस्राएलमी समुदायमी लाईस्पी योबोरोबूम् वेदीम् लाईस्पी थोरेपाना सोलोमनआ म्हूः साराङ्‌गा हेम् थेत्‍तू,

२३ ना खसा ओरोपीका:

“ए योबोरोबू, इस्राएलपीक नीनाम्माङा, थोम्‍ला साराङ्‍गाप्‍तो ना दाली चारीदूपी आन् तोङ्‍क बीन्‍नीपा आस्सो नीनाम्मा मान्तू; आना आम् सम्तूमाम् करार आम् लाम्पी खोलोङ् गोङ्पीका पूरा लागेई छूक्चाप् मूङ्‍क आम् सूसो मप्चीका मक तूये।

२४ आना आम् सूसो मप् ओ पा दाऊदलो मक यादे पूरा मक तूये। आना आम् ङःआ मक यादे आम् हूःआङ् मूङ्‍क पूरा मक तूये; मूङ्‍क तोङ्नाङ् एसे छूवाक तूये।

२५ “खन्सा हन्‍ना ए योबोरोबू इस्राएलपीक नीनाम्माङा, आम् सूसो मप् ओ पा दाऊदलो आना मक ङ्‍क यादे आना पूरा मव; आना ओरोपीकाक तूवा, ‘आन् लाम्दूम्क तोङ्नाङ् आम् छास् ओ लाम्पी नम्‍लोना लाम्दूम्दोक, इस्राएलमी सिंहासनपी तूम् लागी हादेम्सो मीस्मी रोरेखा छूनो।’

२६ हन्‍ना ए इस्राएलपीक नीनाम्माङा, आना आम् सूसो मप् ओ पा दाऊदलो मक रीङ्बऊ पूरा छूनूव।

२७ “खोदोलोई ऊई नीनाम्माआ आछीयाङ् चारीदूपी बास् मईयोमोलो? ना साराङ्‍गापीकासो दूङ् रेप्‍तोक साराङ्‍गाप्‍तो आन् वान्‍नोदोक, कोङा बानेईमूक ङ्‍क नीनाम्मा दप्स्को खीम्पीन् जन् ऊतोङ्नाई आन् वाने!

२८ खोरोदोसो ए योबोरोबू ओ नीनाम्माङा, आना आम् सूसो मप्मी वाङोम्पी लो सम्‍तूमाम् लागी मूङ्‍कसा मक बीन्तीपीलो सानीवा मव। एसेक लेई आम् लाईस्पी आम् सूसो मप्‍आ मक बीन्ती लो वाङोम्‍लो येन्व।

२९ आम् मूक्स् ङ्‍क नीनाम्मा दप्स्को खीम्पी सेपा-लेपाङ् छून्चानूव; ङ्‍क थाऊमी तोक्पी आना ओरोपीकाक तूवा, ‘ओ नीङ् मूङ्‍कपी छूये।’ खन्सा आम् सूसो मप्‍आ ङ्‍क थाऊ हेम् हीयान्चीना वाङोम् मईलो आना येन्व।

३० आम् सूसो मप्‍आ ना आम् मीस् इस्राएलीचा ङ्‍क थाऊ हेम् हीयान्चीना वाङोम् मईचीलो आना खची लखेक-निवेदन येन्व। आन् तूस्को साराङ्‍गाप्‍तोका आना ङ्‍क येन्व, ना आना ङ्‍क येनकप्का, खस् छेमा पीचीव।

३१ “हेप् मीचा म्होप्मी खीम्‍तोनीम् खराबी मईना पस्तून चामीयदोक, ना मूङ्‍क पस्तून ङ्‍क नीनाम्मा दप्स्को खीम् गोपी आम् वेदीम् लाईस्पी चईदोक,

३२ आना साराङ्‍गाप्‍तोका येन्‍ना नीया मव। दोसी मीस् दोसी थरेईमतो ना मूङ्‍कसा मक लक्मी म्चो मूङ्‍कम् तोङ्पीङ् तात्‍तो आम् सूसो मप्चीम् रापी नीया मव। खीक्‍का दोस् मान्दीकस् दोस् मान्दीकङ् थरेईमव, ना ओरोना मूङ्‍क दोस् मान्दीक बानेई मव।

३३ “आम् मीस् इस्राएलीचा आम् ऊल्‍लोङ्पी मोऊ मस्‍ना खची साछीमीचीप्का सताक नाम्‍लापी खचा आम् नीङ् पोक्‍तो ङ्‍क नीनाम्मा दप्स्को खीम्पी वाङोम् लो लखेक-निवेदनलो मतो आन् हेम् ताईदोक,

३४ आना साराङगाप्‍तोका खची वाङोम् येन्व, ना आम् मीस् इस्राएलीचीम् मोऊ छेमा मव, ना आना खची खूक्सू-खूलूस् पीचीक छाप्कूवापी खस् आत्चीना बाईचीव।

३५ “आम् मीचा आम् ऊल्‍लोङ्पी मोऊ मस्कसा नाम्छूई छीयाखात्ना वाःङ् मान्ताक तूये, ना आना खस् दूक् पीचीकसा आम् नीङ् स्वीकार मईचीना खची मोऊ होक्सीयस्‍ना ङ्‍क थाऊ हेम् हीयान्चीना खचा वाङोम् मईची,

३६ खोदोलो आना साराङ्‍गाप्‍तोका खची वाङोम् येन्व, ना आम् सूसो मप्ची आम् मीस् इस्राएलीचीम् मोऊ छेमा मव। खीक्‍का खस् लाम्दूम् पर्ने नप् चाल आना खस् ईचीव, ना आम् मीस् आना हक् मम् लागी पीचीक खची छाप्कूवापी वाः तामीव।”

३७ “छाप्कूवापी सीसोवा अथवा नीछीमा ताईलो, अथवा सोङ् ङाल्सीना सूक्‍तोमा बाईयलो, खीक्‍का रूः लो सकप्पालो ताईलो, अथवा साछीमीचा हेप् खची सहर ऊरस्लो — ऊतोङ्‍क आपत् अथवा सोमोरी ताईदोसो —

३८ आम् मीस् इस्राएलीचा वाङोम् अथवा लखेक-निवेदन चारेई मईची ना खोलोआ खची सानीवापीक दूक्वा मीन्‍नस्‍ना खची हूः ङ्‍क नीनाम्मा दप्स्को खीम् हेम् थेत्‍तस्दोक,

३९ खोदोलो आना आम् तूस्को साराङ्‌गापीका येन्व। खीक्‍का खस् छेमा पीचीव ना आम् लक् मव। आना खोलोङ् मीस्मी गोङ् छेत्‍तकसा मूङ्‍कचा मईचीक खची लक् तोङ्ना म्चो पीचीव (ऊदोईपीक्यालो आनाङाङ् खोलोङ् मीस्मी गोङ् छेत्‍त)।

४० खन्सा आना ओखी खूक्‍सू-खूलूस् पीचीक छाप्कूवापी मूङ्‍कचीम् खोलोङ् खची नाम्‍लाबरीङ् खस् आम्पीका कीसे।

४१ “आम् मीस् इस्राएलीचीप्का बीन्‍नीपा छाप्कूवापीक मीचा आम् नीङ् येनस्‍ना छूबूरी छाप्कूवापीका ताये।

४२ मूङ्‍कचा देप् आम् नीङ् ना हायाम् राःरालोक आम् हूः ना आना सत्क आम् हूःम् तोक्पी येनस्कप्का मूङ्‍कस् ताये ना ङ्‍क नीनाम्मा दप्स्को खीम् हेम् हीयान्चीना वाङोम् मईचीदोक,

४३ आना आम् तूस्को साराङ्‍गापीका येन्व, ना मूङ्‍क बीन्‍नीपा छाप्कूवापीकचा ङोकस्क रीङ् पीचीव। ओरोना आम् मीस् इस्राएलीचा तोङ्ना चारीदूपीक खोलोङ् मीचा आम् नीङ् छेत्‍तची ना आम्पीका कीसे; कोङा बोबूयूक ङ्‍क नीनाम्मा दप्स्को खीम्पीका आम् नीङ्मी साम्दी छूये पीम् रीङ् मूङ्‍कचा छेत्‍तची।

४४ “आना पोक्स्चीक थाऊपी खोलोङ् आम् मीस् खची साछीमीचीम् ऊल्‍लोङ्पी जूम्‍लूक् मस् खात्लो ना आना सोक्‍क ङ्‍क सहर हेम् ना कोङा आम् नीङ्मी लागी बोबूयूक ङ्‍क नीनाम्मा दप्स्को खीम् हेम् हीयान्चीना खचा योबोरोबूपी वाङोम् मईचीलो,

४५ आना खची वाङोम् लो बीन्तीलो साराङ्‍गाप्‍तोका येन्व ना मूङ्‍कचा मईचीक जूम्‍लूक्पी खस् कोमीचीव।

४६ “खचा आम् ऊल्‍लोङ्पी मोऊ मईची — ऊदोईपीक्यालो मोऊ मान्मप् मीस् आस्सो मान्तू — खीक्‍का आन् खचीप्का आम् छूली कात्ना खस् खची साछीमीचीम् हूक्पी पीछोक्सची ना मूङ्‍क खची साछीमीचा खस् छूबूरीपीक छाप्कूवापी अथवा दोक्पीक खची छाप्कूवापी कैद मईचीना खाईयची,

४७ ना खस् कैद मईचीना खाईयस्क छाप्कूवापी खचा दूक् तयस्कप्का खची सानीवा फात्ना खचा मूङ्‍क छाप्कूवापी वालूम्मा मईची ना आम्पी ओरोपीक्‍तो बीन्ती मईची, ‘केईका मोऊ मम्का, केईका भूल मम्का, ना केईका रई लक् मम्का,’

४८ ना खस् कैद मप्ना खाईप् खची साछीमीचीम् छाप्कूवापी खस् होसोङ् खोलोङ् खची गोङ्पीका लो आत्मापीकालो आम् हेम् आत्ना खची खूक्सू-खूलूस् आना पीचीक छाप्कूवा हेम्, आना सोक्‍क ङ्‍क सहर हेम् ना आम् नीङ्मी लागी कोङा बोबूयूक ङ्‍क नीनाम्मा दप्स्को खीम् हेम् आत्‍ना मूङ्‍कचा आम्पी वाङोम् मईचीदोक,

४९ खोदोलो आना आम् तूस्को साराङ्‌गापीका खची वाङोम् लो बीन्तीलो येन्व ना मूङ्‍कचीम् नीया मीपीचीव।

५० खीक्‍का आम् ऊल्‍लोङ्पी मोऊ मप् आम् मीस् आना छेमा पीचीव, ना मूङ्‍कचीम् खोलोङ् खची अपराध छेमा मव, ना मूङ्‍कचीप्का कोप् खची साछीमीस् खस् सम्खे मीक् बानेई मस्व।

५१ ऊदोईपीक्यालो मूङ्‍कस् आम् हक् वालास् के, ना आना मिश्र छाप्कूवा, अर्थात् सेल् खारेई मस्को मीखर्‌पीका लात्चीना बाईचीक आम् मीस् के।

५२ “आम् मूक्साआ कोङ् आम् सूसो मप्‍आ ना आम् मीस् इस्राएलीचा मस्क बीन्ती हेम् खोङ्व, ना मूङ्‍कचा आम्पी वाङोम् मईचीलो मूङ्‍कचीम् वाङोम् आना नम्‍लोना येन्व।

५३ ऊदोईपीक्यालो आना ओखी खूक्सू-खूलूस् मिश्र छाप्कूवापीका लात्चीना बाईचीलो, ए योबोरोबू नीनाम्माङा, आना मूङ्‍कस् आम् हक्वालास् बानेई मम् लागी चारीदूपीक खोलोङ् जाति-जातिचीम् रापीका सोक्चीक रीङ् आम् सूसो मप् मोशालाम्पा आना पीकाक तूवा।”

५४ सोलोमनआ योबोरोबूपी ङ्‍क वाङोम् ना लखेक-निवेदन मम् यात्कप्का, ख योबोरोबूम् वेदीम् लाईस्पीका पका; मूङ्‍क वेदीपी खसा साराङ्‍गा हेम् म्हूः थेत्ना खून्जू लदोङाक तूवा।

५५ खीक्‍का ख पका ना हायाम् मूत्‍ता ओरोपीक्‍तो इस्राएलमी खोलोङ् समुदायची ओरोपीकाना आसीक् पीची:

५६ “म्होप्मी मीस् इस्राएलीस् खसा यादे मक तोङ्ना नोम्चीम् पीप् योबोरोबूम् सायोचोङ्मा छूनूव। खसा म्होप्मी सूसो मप् मोशालाम्पा मक खोलोङ् नप् यादे तूवाकपी ईबूम्सो पेत्‍ताक मान्तू।

५७ ई खूक्‍सू-खूलूचीम् साथपी तूवाक तोङ्नाङ् योबोरोबू ई नीनाम्मा ई साथपी तूनूव। खसा केई हाल्‍लोसो होक्सीयीनूनव ना होक्सीलातीनूनव।

५८ खसा ई खूक्सू-खूलूस् पीक आज्ञा, आदेश ना नियम रेप्‍तो खम् खोलोङ् लाम्पी लाम्दूम् लागी खसा ई गोङ् म्होप् हेम् आत्नूव।

५९ कोङा योबोरोबूम् लाईस्पी वाङोम् मूक ङ्‍क ओ रीङ्बऊ सेपा-लेपा योबोरोबू ई नीनाम्मापी तूनूव, ओरोना लेई पीच्‍ची खान्च छूक तोङ्ना म्होप्मी सूसो मप्मी ना म्होप्मी मीस् इस्राएलीचा मईचीक लक्पी बछोक्स्चीनूव।

६० खन्सा योबोरोबूङ् नीनाम्मा तूये, ना खपीका बीन्‍नीपा आस्सो नीनाम्मा मान्तू पीम् रीङ् चारीदूपीक खोलोङ् मीचा छेत्चीनूव।

६१ खोदोलोई एसेक लेईपी मक तोङ्नाङ् खम् नियमलाम्पा लेईम्चाम् ना खम् खोलोङ् आज्ञा रेम् लागी आम्नी गोङ् योबोरोबू ई नीनाम्मापी पूरा सूम्पेई मम् छूये।”

नीनाम्मा दप्स्को खीम्मी समर्पण

२ इतिहास ७:४-१०

६२ होङाबूआ लो खम् साथपी तूवाक खोलोङ् इस्राएलीचालो योबोरोबूम् लाईस्पी बलिदान चारेईमची।

६३ सोलोमनआ २२,००० लूपी लो १,२०,००० लूस्-छारालो योबोरोबूपी खाऊमा-खासेर्मा बलिम् लागी चारेई मअ। ओरोनाङ् होङाबू ना खोलोङ् इस्राएलीचा योबोरोबू दप्स्को खीम् समर्पण मची।

६४ मूङ्‍क लेईङा होङाबूआ योबोरोबू दप्स्को खीम् लाईस्पी चोकमी रापी तूवाक थाऊ पवित्र मअ। खसा मूङ्‍कपी मीःपी चारेईमम् बलि, छीर्म् बलि ना खाऊमा-खासेर्माम् बलिम् छोदोवा चारेई मअ, ऊदोईपीक्यालो योबोरोबूम् लाईस्पी तूवाक काँसम् वेदी हायाम् चीमा तूवाकसा मूङ्‍कपी मीःपी चारेईमम् बलि, छीर्म् बलि ना खाऊमा-खासेर्माम् बलिम् छोदोवा मान्वाईक तूवा।

६५ ओरोना सोलोमनआ लो खम् साथपी तूवाक खोलोङ् इस्राएलीचालो, ना लेबो-हमातपीका मिश्र छाप्कूवाम् योऊ सम्मोक ईबूम् हायाम् देप् समुदायआ मूङ्‍क नाम्‍लापीङ् चाड मानेईमची। खचा नूक् लेई सम्मो ना होसोङ् आर्को नूक् लेई सम्मो जम्मा ईक्पोङ् लीक् लेई सम्मो योबोरोबू ई नीनाम्माम् लाईस्पी चाड मानेईमतो तूवा।

६६ मूङ्‍कम् म्देसापाका सलोमनआ मीस् बिदा पीची। खचा होङाबूम् साम्दी दची, ना योबोरोबूआ म्होप्मी सूसो मप् दाऊद लागी लो म्होप्मी मीस् इस्राएलीचीम् लागीलो मक खोलोङ् नप् लक्मी कारणआ खस् खची गोङ् चानतो खची होप्-होप्मी खीम् आत्‍ता।

योबोरोबू सोलोमनमी दोक्पी खोमन्चीक

२ इतिहास ७:११-२२

९

सोलोमनआ योबोरोबू दप्स्को खीम् लो होङाबूम् महललो बोबूईम् यातू। खसा म्सानीवापीका लन्ची मक लक् खोलोङ् मम् यातू।

२ खीक्‍काना गिबोनपी खपी खोमन्चीक तोङ्नाङ् योबोरोबू होसोङ् खपी खोमन्ची।

३ योबोरोबूआ ख ओरोलअ:

“आना ओ लाईस्पी मक वाङोम् लो बीन्तीलो कोङा येनूक तूये। आना बोबूईक ङ्‍क नीनाम्मा दप्स्को खीम् कोङा पवित्र मूक तूये, ना दोस्का-दोस्का सम्मोकम् लागी कोङा ओ नीङ् मूङ्‍कपी यूक्सूक तूये। ओ मूक्स् लो ओ गोङ्लो सदै मूङ्‍कपीङ् तूचाये।

४ “आन् आम् गोङ्पीका इमानदार ना नप् सानीवाआ आम् पा दाऊद तोङ्ना ओ लाईस्पी लाम्दूम्दोक, ना कोङा आज्ञा मूक खोलोङ् रीङ् रेप्‍तो ओ आदेशपी लो नियमपीलो लाम्दूम्दोक,

५ कोङा आम् वंश इस्राएलपी चारतोम् लागी सदैबरी थम्पूर यूक्सो। ऊदोईपीक्यालो कोङा आम् पा दाऊदलो ओरो पीकोना यादे मूक तूवा, ‘इस्राएलमी सिंहासनपी तूम् लागी आम् छामाईमी हाल्‍लोसो रोरेखा छूनो।’

६ “खोदोलोई आना आम् छास्का ओ दोस्-दोस् लाम्दूम् होक्सीनूम्ना कोङा आन्‍नी पीन्‍नीक ओ आदेश लो नियमलो रेप्नूम्नो, ना खात्नीना बीन्‍नीपा देऊताचीम् सूसो मईनूम्ना मूङ्‍कचीम् पूजा मईनूम्दोक,

७ कोङा इस्राएलीस् पीयूचीक छाप्कूवापीका कोङा खस् लातूतोची, ना ओ नीङ्मी लागी पवित्र मूक ङ्‍क नीनाम्मा दप्स्को खीम् कोङा होक्सूयो। खीक्‍का इस्राएलीस् क खोलोङ् मीस्मी रापी ईबूम् सेस्वा मीम् ना गीम्सेम् छूये।

८ ङ्‍क नीनाम्मा दप्स्को खीम् ईनीम्बा हायाम् राःरालोक तूदोसो, मूङ्‍कलाम्पा खाईप् खोलोङ् मीस् छाक्‍का छूना सेस्वा ओरोपीके, ‘योबोरोबूआ ऊदोई ङ्‍क छाप्कूवापी लो ङ्‍क नीनाम्मा दप्स्को खीम्‍पीलो ङ्‍क तोङ्‍क लक् मअ?’

९ खोदोलो मीचा ओरोपीक्ना ङरी आत्‍तची, ‘ऊदोईपीक्यालो खची खूक्‍सू-खूलूस् मिश्र छाप्कूवापीका लाईप्ना बाईप् योबोरोबू खची नीनाम्मा खचा होक्सीचीक तूये, ना खचा बीन्‍नीपा देऊताम् सूसोमतो ना मूङ्‍कस् दप्‍तो थोङाक तूये। खन्साङ् योबोरोबूआ ङ्‍क खोलोङ् नीछीमा खचीपी तात्क तूये’।”

सोलोमनआ मक बीन्‍नीपा लक्

२ इतिहास ८:१-२

१० ङ्‍क नीच्‍ची खीम् — योबोरोबू दप्स्को खीम् लो होङाबूम् महललो — बोबूईम् लागी सोलोमन नीस्पोङ् दोङ् सम्मो लाईयू।

११ सोलोमनआ चाहेईमक खोलोङ् देवदारु, सल्‍लाम् सीङ् ना होल्‍ङो खोलोङ् हीरामआ जूतेईमीपीक तूवा। खन्सा सोलोमन होङाबूआ हीराम गालीलपी नीस्पोङ् सहर पीयू।

१२ खोदोलोई सोलोमनआ ख पीक मूङ्‍क सहर खोस् हीराम टुरोसपीका खाता, ना खोङ्लो खसा मूङ्‍क सहर मान्‍नईक तूवा।

१३ खन्सा खसा ओरोपीकाना सोलोमन तत्‍तू, “ए ओ नेछोङा, आना ङ्‍क कोङ् पीयोक सहरने ऊतोङ्‌क रईछ?” खीक्‍का खसा मूङ्‍क सहर काबूल छाप्कूवा पीकाना नीङ् मीयू। मूङ्‍कचीम् नीङ् ईनीम्बासो मूङ्‍कङ् तूये।

१४ हीरामआ होङाबू ४,००० किलोग्राम हाल्ङोसो हछक तूवा।

सोलोमनआ तक बीन्‍नीपा उपलब्धि

२ इतिहास ८:३-१८

१५ सोलोमन होङाबूआ योबोरोबू दप्स्को खीम्, म्होप्मी महल, टेवा पीप् बार्दली, यरूशलेममी पर्खाल, खीक्‍का हासोर सहर, मगिद्दो सहर ना गेजेर सहर बोबूईम् लागी दूक्नासी मान्दी ममीचीक लक्मी विवरण ङ्‍कङ् के।

१६ (मिश्र छाप्कूवापीक होङाबू फारोआ गेजरपी आक्रमण मना मूङ्‍क म्हूक्पी मक तूवा। खसा मूङ्‍क मीःआ हूईना मासेई मक तूवा। खीक्‍का खसा मूङ्‍कपी तूप् कनानीस् सेतू, ना मूङ्‍क सहर म्मेकछा सोलोमनमी म्तोमा दाइजो पीक तूवा।

१७ सोलोमन होङाबूआ होसोङ् गेजेर होसोङ् बोबूईयू।) सोलोमनआ नूक्‍काक बेथ-होरोन,

१८ बालात, ना मरुभूमिपी म्होप्मी छाप्कूवा गोपी तूवाक तदमोर,

१९ म्होप्मी छीर्म् यूम् दाङ्‌खीम्‍लोक सहरचीका म्होप्मी रथ लो खोक्लो यूम् लागी सहरसो बोबूईयू। यरूशलेमपी, लेबनानपी ना म्होपा चारखम् तोक्स्क खोलोङ् इलाकापी खसा बोबूईम् लन्ची मक खोलोङ् लक् खसा पूरा मअ।

२० बाँकी तूवाक खोलोङ् एमोरीस्, हित्तीस्, परिज्‍जीस्, हिव्वीस् ना यबूसीस् (ङ्‍क मीस् इस्राएलीस् मा),

२१ अर्थात् छाप्कूवापी बाँकी रहेई छूवाक खची छामाईची इस्राएलीचा खोलोङ् मासेई मम् मान्दूर्‌स्क तूवा — मूङ्‍कस्ङा सोलोमनआ दूक्नासी मान्दी लक् ममीचीक तूवा; मूङ्‍कस् एसेक लेई सम्मोङ् तूचाये।

२२ खोदोलोई सोलोमनआ इस्राएलीस् आस्सो रोः रोमेस् बानेई मान्म। मूङ्‍कस् क खम् दोर्‌ची, सरकारी अधिकृतची, हाकिमची, कप्‍तानची, खीक्‍का रथ ना रथ तोप्चीम् सेनापतिस् तूवा।

२३ मूङ्‍कस् सोलोमनमी लक् मप्चीपीक देप्क अधिकारीस्सो तूवा। खीक्‍का लक् मप् मीस्मी चोलोगूलो मप् खोलोङ् ५५० जाना अधिकारीस् तूवा।

२४ फारोम् मेकछा दाऊदमी सहरपीका सोलोमनआ खम् लागी बोबूईक महलपी बाईयू। खीक्‍काना खसा बार्दली बानेई मअ।

२५ म्होपा योबोरोबूम् लागी बोबूईक वेदीपी सोलोमनआ ईक्दोङ्पी सूक्छेम् योबोरोबूम् लाईस्पी धूप हूत्‍तो मीःपी चारेईमम् बलि लो खाऊमा-खासेर्माम् बलिलो चारेईमदोङू। ओरोना खसा नीनाम्मा दप्स्को खीम्पी म्होपा मम् पर्ने लक् पूरा मअ।

२६ होङाबू सोलोमनआ हालालाप् दीरीत्‍तीम् चाखेम्पी तूवाक एदोमपीक एलातमी दोक्पी एस्योन-गेबेरपी हेयोङ्मासो बोबूईयू।

२७ खीक्‍का हीरामआ म्होप्मी मीस् — दीरीत्‍तीम् तोक्पी छेईप् हेयोङ्मा तोप्ची — सोलोमनमी मीस्चीका लक् मम् लागी हेयोङ्मापी पोक्स्ची।

२८ खस् हेयोङ्मा खाईचीना ओपीर छाप्कूवापी खाता, ना खचा मूङ्‍कपीका गेबोरो १४,००० किलोग्राम हाल्ङो बाईचीना सोलोमन होङाबू पीची।

शेबापीक होङाबूमे सोलोमन तूप्स् ताक

२ इतिहास ९:१-१२

१०

शेबापीक होङाबूमेआ सोलोमनमी नीङ्ला तोक्साक ना योबोरोबूम् नीङ् हेम् तूवाक खम् सम्बन्धम् तोक्पी येन्कप्का, ख हायाम् गार-गार तईम् रीङ् तात्ना सोलोमन चाम्ची मम् लागी मूङ्‍कपी ता।

२ ख ओरोसर्प् मीस्चीका यरूशलेमपी ता — मासाला, हायाम् देतो हाल्ङो ना हायाम् दाम् ताईप् रत्न खूर्‌मीना ऊँटमी साथपी — ख सोलोमन तूवाकपी ता, ना म्सानीवापी तूवाक खोलोङ् रीङ्मी तोक्पी सोलोमनलो रीङ् मअ।

३ सोलोमनआ ख मूङ्‍क खोलोङ् रीङ्मी ङरी आन्‍नू। मूङ्‍क रीङ् ईम् लागी होङाबू ऊसो गार मान्छू।

४ शेबापीक होङाबूमेआ सोलोमनमी खोलोङ् लूखूप्ची, खसा बोबूईक होङाबूम् महल,

५ खम् टेबलपीक चाम्दूम्, खम् बरबारपी तूवाक अधिकारीस्, लक् मस्लो खाम् तेई खाम्ना सूसो मप्ची, ख मद्य पईप्ची ना योबोरोबू दप्स्को खीम्पी खसा चारेई मदोङ्‍क मीःपी चारेईमम् बलि तकप्का ख छाक्‍का छूवा।

६ खीक्‍का खसा होङाबू ओरोलअ, “आम् उपलब्धि लो आम् लूखूप्चीम् तोक्पीलो कोङा ओ छाप्कूवापीका येनूक रीङ् आछीयाङ् रईछ।

७ खोदोलोई कोङ् ङ्‍कपी तोना ओ मूक्सा मान्तोम् सम्मो पतेईङा मान्मङाक तूवा। आछीयाङ्, आम् तोक्पी कोङ् म्‍राप्कासो येईमान्मीङाक रईछ। आम् लूखूप्ची लो आम् दाचाम्‍लो कोङा येनूक रीङ्पीकासो हायाम् दूङ्देतो रईछ।

८ आम् मीस् देईओ खची जीनये! आम् लाईस्पी पूरा थोरेम् तोक् ना आम् लूखूप्ची येईम् तोक् ङ्‍क आम् अधिकारीचस् देईओ खची जीनये!

९ आम्पीका म्जी नना इस्राएलमी सिंहासनपी आन् यूप् योबोरोबू आम् नीनाम्माम् सायोचोङ्मा छूनूव। इस्राएलमी लागी खपी हाल्‍लोसो मान्याईप् सम्तूमा तूकसा नीया लो धार्मिकतालो थम्पूर यूम् लागी खसा आन् होङाबू बानेईमाक तूये।”

१० खीक्‍काना खसा होङाबू ४,००० किलोग्राम हाल्ङो, हायाम् देतो मासाला ना हायाम् दाम् परेई छूक् रत्न पीयू। शेबापीक होङाबूमेआ सोलोमन होङाबू पीकतोदेतो मासाला दोस्पी आसासो हाल्‍लोसो तात्ना मान्पी।

११ ङ्‍क खोलोक थक्पीका बीन्‍नीपा हीराममी हेयोङ्माचा ओपीरपीका हाल्ङो बाईदोङ्ची। मूङ्‍कपीका खचा चन्दनमी सीङ् लो हायाम् दाम् परेई छूक् रत्नलोसो हेयोङ्पापी बाईदोङ्ची।

१२ होङाबूआ ङ्‍क चन्दनमी सीङ्पीका योबोरोबू दप्स्को खीम् लो म्होप्मी होङाबूम् महलमी लागी अरेई मस्को खाम्बालो बानेई मअ, खीक्‍का छाम् लप्चीम् लागी वीणा लो साराङ्गीलोसो ङ्‍क सीङ्पीकाङ् बानेई मअ। ङ्‍कतोदेतो चन्दनमी सीङ् हाल्‍लोसो मान्ताईस्क तूवा, ना मूङ्‍क नाम्‍लापीका ईनीम्बा सम्मो ङ्‍कतोङ्ना मस्क हाल्‍लोसो खोमान्छेईक तूये।

१३ सोलोमन होङाबूआ शेबापीक होङाबूमे ईल्पो होङाबूआ म्गोङ्पाकाङ् म्जीनना हायाम् देतो पीक हूक्छोपीका बीन्‍नीपा होङाबूमेआ लन्ची मना ङोक्‍क खोलोङ् थक् पीयू। खीक्‍काना ख बिदा छूवाना ओरोसर्प् मीस्चीका म्होप्मी छाप्कूवापी आत्‍ता।

सोलोमनमी साम्दीखा

२ इतिहास ९:१३-२८

१४ सोलोमनमी दोक्पी दोङ् पीच्‍ची तादोङाक हाल्ङोम् तौल २३,००० किलोग्राम तूवा।

१५ मूङ्‍कपीका बीन्‍नीपा पईकार मप्चीपीका, व्यवसाय मप्चीपीका, अरब छाप्कूवापीक खोलोङ् होङाबूपीका ना प्रदेशपीक हाकिमचीपीका तीर तादोङा।

१६ सोलोमन होङाबूआ दूम्पा हाल्ङोम् २०० देप्-देप् ढाल बानेई मअ। मूङ्‍क ई-ईबूम् ढाल बानेई मम् लागी नूक् किलोग्राम हाल्ङो लागेई छूवाक तूवा।

१७ खसा दूम्पा हाल्ङोम् ३०० चीचीमा ढालसो बानेई मअ। मूङ्‍क ई-ईबूम् ढाल बानेई मम् लागी ईक् किलोग्रामपीका दूङ्देतो हाल्ङो लागेई छूवाक तूवा। होङाबूआ लेबनानमी सोगो नीङ् मीचीक होङाबूम् महलपी मूङ्‍क ढाल यूक्सू।

१८ होङाबूआ बाजूहोम्मी काङ्पीका ईबूम् हायाम् देप् सिंहासनसो बानेई मअ, ना मूङ्‍क निखुर हाल्ङोआ बप्सू।

१९ मूङ्‍क सिंहासनपी वोस्को थोको तूक्ची लोङ् कोस्कोलोक तूवा, ना मूङ्‍कम् म्दोस्पी खीखीर्‌पा म्छो तूवा। तूस्को थाऊमी नीस् हेम्पी हूः अरेई मस्को तूवा। मूङ्‍कम् चाखेम्-चाखेम्पी थोरेम्पा ई-ईबूम् गङ्‌गीनारसो तूवा।

२० मूङ्‍क थोकोम् तूक्चीङ् लोङ् कोस्कोम् ई-ईक् चाखेम्पी ई-ईबूम् गङ्‌गीनार मसा ईक्पोङ् नीच्‍ची गूङ्‌गीनार थोरेप्दीताक तूवा। ऊक चारखम्मी लागीसो ङ्‍क तोङ्‍क सिंहासन हाल्‍लोसो बोमान्बूईस्क तूवा।

२१ सोलोमनमी ऊची दूम् खोलोङ् पोङ्‍कीरीम् हाल्ङोम् तूवा, ना लेबनानमी सोगो नीङ् मीचीक होङाबूम् महलपी तूवाक खोलोङ् चूम्सोस् निखुर हाल्ङोम् तूवा। नाम्‍छेर्‌बूम् ऊसो बानेई मान्मस्क तूवा, ऊदोईपीक्यालो सोलोमनमी नाम्‍लापी नाम्‍छेर्‌बूम् दाम् चीछाङाङ् तूवा।

२२ हीराममी हेयोङ्मा लो सोलोमन होङाबूम् पईकार मम् हेयोङ्माम्‍लो समुह तूवा। सू-सूक् दोङ्पी ऊलाम् मूङ्‍क पईकार मप्चा हाल्ङो, नाम्छेर्‌बू, बाजूहोम्मी काङ्, देरू ना पूपो बाईचीना बान्दोङा।

२३ सोलोमन होङाबू दाचाम्पी लो लूखूप्चीपीलो चारीदूपीक बीन्‍नीपा होङाबूचीप्का दूङ्‌क तूवा।

२४ नीनाम्माआ खम् गोङ्पी तेईपीक लूखूप्चीम् रीङ् येईम् लागी खोलोङ् चारीदूपीक मीस् सोलोमनमी दोक्पी दर्शन मस् तादोङा।

२५ मोरोना दर्शन मस् ताप् खोलोङ् मीचा दोङ् पीच्‍ची हूक्छोम् लागी नाम्छेर्‌बू, हाल्ङोम् थक्, तेई, जूम्‍लो, मासाला, खोक् ना खच्‍चर तात्दोङ्ची।

२६ सोलोमनआ रथ लो खोक्लो खोलोङ् बात्ल मअ। खम् १,४०० रथ लो १२,००० खोक्लो तूवा; खसा मूङ्‍क खोलोङ् रथ रथ यूस्को सहरपी लो म्होप्मी साथपी यरूशलेमपीलो यूक्सू।

२७ होङाबूआ यरूशलेमपी नाम्‍छेर्‌बू लूङ्तो तोङ्ना ना देवदारु क कोम्पी तूवाक सोगोपीक अञ्जीरमी पऊतो तोङ्ना हायाम् देतो नोङ्‌ङू।

२८ सोलोमनमी खोक् मिश्र छाप्कूवापीका लो क्यूएपीकालो बाईचीक तूवा। खीक्‍का होङाबूम् पईकार मप्चा मूङ्‍क क्यूएलपीका खेत्चीना बाईदोङ्ची।

२९ खचा मिश्र छाप्कूवापीका ईबूम् रथ नाम्‍छेर्‌बूम् ६०० चेप्‍तीरोङ् ना ईबूम् खोक् नाम्छेर्‌बूम् १५० खाप्चीमा छोक्स्चीना बाईदोङ्चीक तूवा। खचा मूङ्‍क हित्तीचीम् लो अरामीचीम्‍लो होङाबूचीपी खेईमदोङ्ची।

सोलोमनमी म्तोमास्

११

खोरोदोसो सोलोमन होङाबूआ फारोम् मेकछा बाहेक ओरोसर्प् बीन्‍नीपा छाप्कूवापीक मीम्छास्, मोआबी, अम्मोनी, एदोमी, सीदोनी ना हित्ती मीम्छास् नत्‍तू।

२ मूङ्‍कस् म्खाल्-खाल्क मूङ्‍क जाति-जातिचीपीक तूवा; मूङ्‍कचीम् तोक्पी योबोरोबूआ इस्राएलीस् ओरोलचीक तूवा, “आन्‍ना मूङ्‍कस्का ईल्पोआ आर्कोलो सूर् मम् नईनो, ऊदोईपीक्यालो मूङ्‍कचा आछीयाङ् आम्नी गोङ् खची देऊतास् हेम् हीक्सची।” खोरोदोसो सोलोमनआ खस् हायाम् नत्चीक तूवा।

३ खम् ७०० जाना होङाबूम् मेकछा म्तोमास् ना ३०० जाना म्‍लूङ्मास् तूवा, ना खचा खम् सानीवा फात्दीत्ची।

४ सोलोमन खूवोबूप् छूवालो म्तोमाचा खम् सानीवा बीन्‍नीपा देऊता हेम् फात्दीत्ची, ना म्पा दाऊद तोङ्ना ख खोलोङ् म्सानीवापीका योबोरोबू म्होप्मी नीनाम्माम् भक्ति मप् मान्छू।

५ ख सीदोनीचीम् अश्तोरेत देवीम् लो अम्मोनीचीम् ईजेर्म् लप् देऊता मोलेखमीलो दोस्-दोस् लाम्दूमा।

६ ओरोना सोलोमनआ योबोरोबूम् मूक्स्दूपी ऊई रई तूवा खूङ्‍कङ् मअ, ना म्पा दाऊद तोङ्ना ख योबोरोबूपी खोलोङ् म्गोङ्पीका लाम्मान्दूम्।

७ सोलोमनआ मोआबमी ईजेर्म् लप् देऊता कमोशमी लागी लो अम्मोनीचीम् ईजेर्म् लप् देऊता मोलेखमी लागीलो यरूशलेममी नाम्‍आप्स्को हेम्पीक कोम्पी पूजा मस्को ईबूम् हायाम् रेप् थान बानेई मअ।

८ ओरोनाङ् खसा बीन्‍नीपा छाप्कूवापीक खोलोङ् म्‍तोमाचीम् लागी पूजा मस्को थान बानेई मअ; मूङ्‍कपी खचा खची होप्-होप्मी देऊताचीम् लागी मीःपी चारेईमम् बलि चारेई मदोङ्ची ना धूप हूईदोङ्ची।

९ योबोरोबू सोलोमनपीका म्छूलीकाता, ऊदोईपीक्यालो खपी नीस्छेम् खोमप्चीप् योबोरोबू इस्राएलपीक नीनाम्मापीका खम् सानीवा बीन्‍नी हीक्साना खाताक तूवा।

१० खसा सोलोमन बीन्‍नीपा देऊताचीम् दोस्-दोस् लाम्दूम्पीका राप्क तूवा, खोदोलोई सोलोमनआ योबोरोबूम् आज्ञा मान्‍रेम्।

११ खन्सा योबोरोबूआ सोलोमन ओरोलअ, “आम् सानीवा ङ्‍क तोङ्‍क छूवाकसा ना कोङा आन् आज्ञा पीन्‍नाक ओ करार लो ओ आदेशलो आना मान्‍रेप्कसा कोङा आछीयाङ् ङ्‍क चारखम् आम्पीका ङाम्‍यान्‍ना चीमा दर्जापीक ईल्पो मीस् पीयो।

१२ खोरोदोसो आम् पा दाऊदमी कारणआ कोङा ङ्‍क आम् रीराम तूलो मूयोनो। खोदोलोई कोङा ङ्‍क चारखम् आम् छाम् हूक्पीका ङापो।

१३ खोरोदोसो कोङा मूङ्‍कपीका खोलोङ् चारखम्ने ङापोनो, खोदोलोई ओ सूसो मप् दाऊदमी कारणआ लो कोङा सोकूक सहर यरूशलेममी कारणआलो कोङा ईबूम् गोङ् मूङ्‍क पीयो।”

सोलोमनमी ऊल्‍लोङ् मप्ची

१४ खीक्‍काना योबोरोबूआ ईल्पो ऊल्‍लोङ् मप्, अर्थात् एदोमपीक होङाबूम् खीम्पीक एदोमी हदद सोलोमनमी ऊल्‍लोङ्पी पकू।

१५ लाईस्पी दाऊदआ एदोमीनीस्का जूम्‍लूक् मस्क नाम्‍लापी खम् सेनापति योआबआ मूङ्‍कपी सीयाकस् खूम्स् खातालो मूङ्‍क छाप्कूवापीक खोलोङ् वात्छास् मासेई मस्क तूवा।

१६ एदोमपीक खोलोङ् वात्छास् मासेई मम् मान्याईम् सम्मो योआब लो खोलोङ् इस्राएलीस्लो मूङ्‍कपी तूक् लाः सम्मो तूवाक तूवा।

१७ खोदोलोई हदद मूङ्‍क नाम्‍लापी चीमाङ् तूवा, ना म्पाम् सूसो मप् हेप् एदोमी अधिकारीस्का ख मिश्र छाप्कूवापी जूकाना खाता।

१८ खस् मिद्यानपीका लत्‍ताना पारानपी खाता। पारानपीका हेप् मीस् खची साथपी खाईचीना खस् मिश्र छाप्कूवापी फारो होङाबूम् दोक्पी खाता। खोदोलो फारो होङाबूआ हदद ईबूम् खीम्, थाम्पूवार ना चाम्दूम् खोलोङ् जूतेईमीपीक तूवा।

१९ हददपीका फारो होङाबू हायाम् म्जी नअ ना खसा म्‍तोमा तहपेनसमी ईल्पो म्नेछो खलो सूर् मीपी।

२० तहपेनसमी म्नेछोआ हददपीका गनूबत नीङ् मीचीक ईल्पो वात्छा छा वातू; मूङ्‍क नूक्छा तहपेनसआ फारोम् महलपीङ् हूर्केई मअ। खीक्‍का गनूबत मूङ्‍कपी फारोम् म्छास्काङ् पतोखाता।

२१ हदद मिश्र छाप्कूवापी तूवालो दाऊद म्पास्का ईम्स्खाता ना खम् सेनापति योआबसो सीया पीम् येनू। खीक्‍काना हददआ फारो होङाबू ओरोलअ, “कोङ् ओ छाप्कूवापी आईम्ना खाईम् अनुमति पीयोव।”

२२ खोदोलो फारो होङाबूआ ख ओरोलअ, “ओ छाप्कूवापी आन् ऊमी रोरेखाई छूवानाई आम् छाप्कूवापी आईम्ना खाईम् पीके?”

खोदोलो हददआ ख ओरोपीकाना ङरी आन्‍नू, “ऊमीसो रोरेखान् मान्तू, खोदोलोई कोङा आन् बीन्ती मीयान्, कोङ् खाईम् पीयोव!”

२३ खीक्‍का नीनाम्माआ सोलोमनमी ऊल्‍लोङ् मप् आर्को मीस्सो पकू, अर्थात् एल्यादामी वात्छा म्छा रेसोन। मूङ्‍क म्मालिक सोबामी होङाबू हददेजेरपीका जूकाना खाताक तूवा।

२४ खसा म्साथपी हेप् मीस् बात्ल मना ख विद्रोह मप्चीम् दलपीक लाम्‍लछा छूवा। खीक्‍का दाऊदआ मूङ्‍कस् सेईम् लाम्चीलो मूङ्‍कस् दमस्कसपी खाता, ना खस् मूङ्‍कपी तूवा ना खचा मूङ्‍क सहर खची हूक्पी मची।

२५ सोलोमन लेत्चाक सम्मोङ् रेसोन इस्राएलमी ऊल्‍लोङ् मप्चाप् छूवाचा, ना हददआ मक हानीपी खसा होसोङ् हानी थपेई मअ। खीक्‍का रेसोनआ अरामपी चारखम् तोक्सू, ना खसा इस्राएलमी ऊल्‍लोङ् होसोङ् मच।

यारोबाम सोलोमनमी ऊल्‍लोङ् मप् छूवाक

२६ नबातमी वात्छा म्छा यारोबामसो होङाबूम् ऊल्‍लोङ्पी पका। ख सोलोमनमी ईल्पो अधिकारी जेरेदापी तूप् एफ्राइमी तूवा। खम् म्मा सेरूआ लोमेवा तूवा।

२७ ख होङाबूम् ऊल्‍लोङ्पी ऊतोङ्नाई पका मूङ्‍कम् पोम् ललई ङ्‍क तोङ्‍क तूये। सोलोमनआ बार्दली बानेईमक तूवा, ना म्पा दाऊदमी सहरमी पर्खालसो मरमत मक तूवा।

२८ यारोबाम क ईल्पो नीङ्ला तोक्साक सोलो मीस् तूवा, ना मूङ्‍क मीचा मक रोकोछू तना सोलोमनआ ख योसेफमी खीम्पोस्पीक दूक्नासी मान्दीक लक् मप्चीम् नाईके बानेई मअ।

२९ मूङ्‍क नाम्‍लापीङ् यारोबाम यरूशलेमपीका पाखा खात्चाक तूवा, ना शीलोपीक खारीबोपो अहियाहआ ख लाम्पी छीप्‍पू। अहियाहआ नयाँ जेलेम्मा खाप्स्दीत्क तूवा। खीक्‍का लाम्पी खस् नीप्पोङाङ् तूवा।

३० म्होपा खाप्स्दीत्क जेलेम्मा बूत्ना अहियाहआ मूङ्‍क चेनू ना ईक्पोङ् नीस् टुक्रा मअ।

३१ खीक्‍काना खसा यारोबाम ओरोलअ, “ङ्‍कपीका ईक्पोङ् टुक्रा आना खाईव, ऊदोईपीक्यालो योबोरोबू इस्राएलपीक नीनाम्माआ ओरोपीके, ‘खोङ्व, कोङा सोलोमनमी हूक्पीका चारखम् ङापो, ना आन् ईक्पोङ् गोङ् पीयान्‍ना।

३२ खोदोलोई ओ सूसो मप् दाऊदमी खातीर ना इस्राएलमी खोलोङ् गोङ्पीका सोकाक सहर यरूशलेमी खातीर ईबूम् गोङ्‍ क मूङ्‍कमीङ् छूये।

३३ कोङा ङ्‍क मूयो, ऊदोईपीक्यालो खचा कोङ् होक्सोयोक तूये, ना सीदोनीचीम् अश्तोरेत देवी, मोआबमी देऊता कमोश ना अम्मोनीचीम् देऊता मोलेखमी पूजा मस्क तूये, ना खस् ओ लाम्पी लाम्मान्दूम्क तूये ना ओ मूक्स्दूपी नप् छूक् लक्सो मईचीनो, ना सोलोमनमी म्पा दाऊदआ मक तोङ्ना ओ आदेश लो नियमलोसो रेप्पस्‍नो।

३४ “ ‘खोदोलोई सोलोमनमी हूक्पीका कोङा खोलोङ् चारखम्ने ङापोनो। ओ आज्ञा लो नियमलो रेप् कोङा सोकूक ओ सूसो मप् दाऊदमी खातीर सोलोमन लेत्चाईक सम्मो मूङ्‍क चारतोप् बानेईमूक तूये।

३५ मूङ्‍कम् छाम् हूक्पीका ङापोना ईक्पोङ् गोङ्मी चारखम् क कोङा आन् पीयान्‍ना।

३६ ओ नीङ् कायाम यूम् लागी कोङा सोकूक सहर यरूशलेमपी ओ लाईस्पी ओ सूसो मप् दाऊदमी लाबाई तीन्चानूव पीकोना ईबूम् गोङ् क कोङा मूङ्‍कम् म्छा पीयो।

३७ खोरोदोसो कोङा आन् क ओ साथपी यूयान्‍ना, ना ओ सागोवाआ लन्ची मईक खोलोङ्पी आना चारखम् तोक्स। खीक्‍का आन् इस्राएलपीक होङाबू छूये।

३८ ओ सूसो मप् दाऊदआ मक तोङ्ना आना खोलोङ् ओ आज्ञा रेप्पना ओ लाम्पी लाम्दूमे ना ओ आज्ञा लो नियमलो रेप्पना ओ मूक्स्दूपी ऊई नप् तूये खूङ्‍क मईदोक, कोङ् आम् साथपी तूवो। कोङा दाऊद थम्पूर मूक तोङ्नाङ् आम् वंशसो थम्पूर मूयो, ना इस्राएल क कोङा आन् पीयान्‍ना।

३९ ङ्‍कम् कारणआ कोङा दाऊदमी छामाईची लखेक बानेई मूयोची, खोदोलोई दोस्का सम्मो क मा’।”

४० खीक्‍काना सोलोमनआ यारोबाम सेईम् लागी दाऊ मअ, खोदोलोई यारोबाम मिश्र छाप्कूवापीक शीशक होङाबूम् दोक्पी जूकाना खाता ना सोलोमन मान्सीम् सम्मो ख मूङ्‍कपीङ् तूवा।

सोलोमन सीयाक

२ इतिहास ९:२९-३१

४१ सोलोमनआ चारखम् तोक्स्कम् तोक्पीक बीन्‍नीपा खोती, खसा मक खोलोङ् लक् ना खसा खोमक खोलोङ् लूखूप्ची ऊई मूङ्‍क रीङ् सोलोमनमी सूम्नीतूम्‍लोम् सोक्सरपी छाम्पा मान्तूयोनाई?

४२ सोलोमनआ यरूशलेममी खोलोङ् इस्राएलपी लीक्पोङ् दोङ् सम्मो चारखम् तोक्सू।

४३ खीक्‍काना ख म्खूक्सू-खूलूस्का ईम्स्खाता, ना म्पा दाऊदमी सहरपी ख खूम्ची। खीक्‍का खम् दोस्पी म्छा रहबाम होङाबू छूवा।

रहबाममी ऊल्‍लोङ्पी इस्राएलआ विद्रोह मक

२ इतिहास १०:१-१९

१२

रहबाम शकेमपी खाता, ऊदोईपीक्यालो खोलोङ् इस्राएलीस् ख होङाबू बानेई मम् लागी मूङ्‍कपी खाताक तूवा।

२ नबातमी वात्छा म्छा यारोबामआ ङ्‍क रीङ् येनू (ख मोन्तोलो सम्मो मिश्र छाप्कूवापीङ् तूवा; ख मूङ्‍कपी सोलोमन होङाबूपीका जूकाना खाताक तूवा), खीक्‍काना ख मिश्र छाप्कूवापीका आत्‍ता।

३ खन्सा मीचा यारोबाम काछोमीची, ना ख इस्राएलपीक खोलोङ् समुदायचीका रहबाममी दोक्पी खाताना ख ओरोलची,

४ “आम् पाआ केईका हायाम् लीप् वोवेन्दा खूर्‌मीयीकाक तूवा, खोदोलोई खसा केईका ममीयीकाक हायाम् कठोर रोकोछू लो केईका खूर्‌मीयीकाक हायाम् लीप् वोवेन्दालो आना हाम्‍लोवाप् मीयीपीकाव, ना केईका आम् सूसो मयाम्का के।”

५ खोदोलो रहबामआ ओरोपीकाना खस् ङरी आन्ची, “कोङ् सूक् लेईमी नाम्‍ला पीयोनीव, ना आन्‍नी होसोङ् तानीव।” खीक्‍का खोलोङ् मीस् खालेता।

६ खीक्‍काना होङाबू रहबामआ म्पा सोलोमन म्‍सोम् तूवालोङ् म्पाम् सूसो मप् धर्म-सेचीपोस्का चाई ङोकू। खीक्‍का खसा ओरोपीकाना खस् तत्ची, “ङ्‍क मीस् कोङा ऊई लोम्नाई ङरी आईम् पर्ने?”

७ खोदोलो खचा ओरोपीका, “एसे आन् ङ्‍क मीस्चीम् सूसो मप् छूना खची सूसो मय ना ओदोलो खचा चाहेई मईचीक नप् ङरी आना खस् आन्‍नस्दोक, खचा हादेम्सो आम् सूसो मचयची।”

८ खोदोलोई मूङ्‍क धर्म-सेचीपोचा ख पीचीक चाई खसा मानेई मान्म, ना खसा म्होप्लो ईतो हूर्केई छूवाक म्सूसो मप् सोलो मीस्चीपी चाई लापू।

९ खसा मूङ्‍कस् ओरोपीकाना तत्ची, “आन्‍ना ऊई चाई पीयोनी? ‘आम् पाआ केईका खूर्‌मीयीकाक वोवेन्दा हाम्‍लोवाप् मीयीपीकाव’ पीक्‍तो ङ्‍क मीचा बीन्ती मस्कपी कोङा ऊई पीम्नाई खस् ङरी आईमा?”

१० मूङ्‍क खलो ईतो हूर्केई छूवाक सोलो मीचा ख ओरोपीकाना ङरी आन्ची, “ ‘आम् पाआ केईका हायाम् लीप् वोवेन्दा खूर्‌मीयीकाक तूवा, ना मूङ्‍क केईका हाम्‍लोवाप् मीयीपीकाव’ पीक्‍ना आन् लोक् मीस् ओरोलचीव, ‘ओ हूःम् छोक्छोमे ओ पाम् म्‍छूम्‍रीपीका दूङ् देप् तूये।

११ ओ पाआ आन्‍नी हायाम् लीप् वोवेन्दा खूर्‌मीयानीक तूवा। कोङा होसोङ् मूङ्‍क दूङ् लीप् मीन्पीयान्‍नी। ओ पाआ आन्‍नी तीःआa केर्‌मीयानीक तूवा, खोदोलोई कोङा आन्‍नी बिच्छीआ केम्मीयान्‍नी’।”

१२ “सूक् लेई दोस्पी ओपी तानीव” पीकाना होङाबूआ पीकाक तोङ्ना यारोबाम लो मूङ्‍क खोलोङ् मीस्लो रहबाममी दोक्पी आत्‍ताना ता।

१३ खोदोलो होङाबूआ मूङ्‍क मीस् हायाम् खची गोङ् तूमीक् ङरी आन्ची। खीक्‍का धर्म-सेचीपोचा ख पीचीक चाई खसा इन्कार मतो

१४ मूङ्‍क सोलोचा ख पीचीक चाई मानेई मना खसा ओरोपीका, “ओ पाआन् आन्‍नी हायाम् लीप् वोवेन्दा खूर्‌मीयानीक तूवा। कोङा होसोङ् मूङ्‍क हायाम् लीप् मीम्पीयान्‍नी। ओ पाआ आन्‍नी तीःआ केर्‌मीयानीक तूवा, खोदोलोई कोङान् आन्‍नी बिच्छीआ केम्मीयान्‍नी।”

१५ ओरोना होङाबूआ मूङ्‍क मीस्मी रीङ् मान्येई, ऊदोईपीक्यालो शीलोपीक अहियाहलाम्पा नबातमी म्छा यारोबाम योबोरोबूआ लक रीङ्बऊ पूरा छूम् लागी योबोरोबूआ ङ्‍क तोङ्‍क छूमीक तूवा।

१६ होङाबूआ मूङ्‍कचीम् खची रीङ् मान्येईक खोलोङ् इस्राएलीचा तचीकप्का, खचा होङाबू ओरोलचीना ङरी आन्ची,

“दाऊदपी ओखीम् ऊई ओखी भाग तूनाई?

यिशैमी म्छापी ओखीम् ऊई ओखी हक् तूनाई?

ए इस्राएलीचे, आन्‍नी आम्नी होप्-होप्मी तम्बूपी खात्नीव,

ए दाऊद, आना आम् होप्मी खीम्-नाम् खोङ्व।”

खन्सा इस्राएलीस् खची होप्-होप्मी खीम् खाता।

१७ खोदोलोई यहूदाम् सहरपी तूप् इस्राएलीचीपी रहबामआ होसोङ् चारखम् तोक्सू।

१८ होङाबू रहबामआ दूक्नासी मान्दी लक् मप् मीस्चीम् नाइके अदोनीराम पोक्सू, खोदोलोई खोलोङ् इस्राएलीचा ख लूङ्‍आ गक्चीना सेत्ची। खोरोदोसो होङाबू रहबाम क म्होप्मी रथपी वोङाना यरूशलेमपी जूकाना खाता।

१९ खीक्‍का इस्राएल क एसेक लेई सम्मोङ् दाऊदमी खीम्पोस्मी ऊल्‍लोङ्पी विद्रोह मप् छूवाक तूये।

२० यारोबाम आत्‍ताना ताक तूये पीम् खोलोङ् इस्राएलीचा येन्ची, खीक्‍का खचा मीस् पोक्स्चीना ख याखऊपी काछची, ना खोलोङ् इस्राएलपी ख होङाबू बानेई मची। खीक्‍का यहूदाम् गोङ्‌ङाङ् दाऊदमी खीम्पीक सूसो मप् छूवाचा।

शमायाहआ खारीबो मक

२ इतिहास ११:१-४

२१ रहबाम यरूशलेमपी तालाताकप्का, इस्राएलपीक मीस्चीम् ऊल्‍लोङ्पी जूम्‍लूक् मम् लागी लो सोलोमनमी म्छा रहबाममी लागी चारखम् आईम् लागीलो यहूदाम् लो बेन्यामीनमीलो गोङ्पीक १,८०,००० जाना जूम्‍लूक् मप् मीस् खसा बात्ल मची।

२२ खोदोलोई नीनाम्माम् मीस् शमायाहपी नीनाम्माम् ङ्‍क रीङ्बऊ ता:

२३ “सोलोमनमी वात्छा म्छा यहूदापीक होङाबू रहबाम खीक्‍का यहूदाम् लो बेन्यामीनमीलो गोङ्पीक खोलोङ् मीस् ना बीन्‍नीपा बाँकी मीस् ओरोलचीव,

२४ ‘योबोरोबूआ ओरोपीके: आन्‍नी आम्नी बूबू-नेछो इस्राएलमी ऊल्‍लोङ्पी जूम्‍लूक् मम् लागी खान्‍नीनव। आन्‍नी खोलोङ् आम्नी होप्-होप्मी खीम् आत्‍तानीना खात्नीव, ऊदोईपीक्यालो ङ्‍क लक् कोङा मूक के’।” खन्सा योबोरोबूआ खस् आज्ञा पीचीक तोङ्ना खचा योबोरोबूम् रीङ्बऊ रेप्चीना खस् खची होप्-होप्मी खीम् खाता।

बेथेलपी लो दानपीलो हाल्ङोम् पीम् म्छा

२५ खीक्‍काना यारोबामआ एफ्राइममी कोम् हेम्क छाप्कूवापी तूवाक शकेमपी किल्‍ला बानेईमना मूङ्‍क सुरक्षित मअ, ना ख मूङ्‍कपीङ् तूवा। मूङ्‍कपीका खाताना खसा पनीएल सहर बोबूईयू।

२६ यारोबामआ म्सानीवापी ओरोपीकाना मीन्ताम् मअ, “ङ्‍क चारखम् दाऊदमी खीम्पोस्पीङ् आत्ना खात्फो।

२७ ङ्‍क मीस् यरूशलेमपीक योबोरोबू दप्स्को खीम्पी बलिदान चारेई मस् खात्दोक, मूङ्‍कचीम् खची सानीवा खची रोबू यहूदापीक होङाबू रहबाम हेम् आत्‍तस्‍ना खलो तङे। खीक्‍काना खचा कोङ् सेतोना खस् रहबाम होङाबू हेम् आत्‍ना खालेते।”

२८ खीक्‍काना बीन्‍नीपापी चाई लाम्ना होङाबूआ हाल्ङोम् नीच्‍ची पीम् छा बानेई मअ। खीक्‍का खसा मीस् ओरोलची, “आन्‍नी यरूशलेमपी खाईम् हायाम् देप् नीछीमा छूये। खन्सा ए इस्राएलीचे, आन्‍नी मिश्र छाप्कूवापीका लाईप्ना बाईप् आम्नी देऊतास्‍ने ङ्‍कपीई तूये।”

२९ खसा हाल्ङोम् ईबूम् पीम् छा बेथेलपी ना आर्को क दानपी यूक्सू।

३० खीक्‍का ङ्‍कङ् इस्राएलपी मोऊ छूवा, ना खोलोङ् मीस् दान सम्मोङ् मूङ्‍कपी तूवाक देऊताम् पूजा मस् खात्दोङा।

३१ यारोबामआ कोम्पी पूजा मस्को थानसो बोबूईयू, ना मूङ्‍क थानपी लेवीम् गोङ्पीक मादोसो खोलोङ् खाल्क मीस्चीपीका पूजारीस् सोकू।

३२ खसा रेक् लाःमी ईक्पोङ् ङाक् लेईक लेईपी यहूदापी तूवाक चाड तोङ्‍कङ् ईबूम् चाड थोक्सू, ना वेदीपी बलिदान चारेई मअ। बेथेलपी म्होपा बानेईमक पीम् म्छाचीम् लागी खसा बलिदान चारेई मअ। खीक्‍का खसा बेथेलपी बानेईमक कोम्-कोम्पीक पूजा मस्को थानपीक पूजारीस्सो सोकू।

३३ रेक् लाःमी ईक्पोङ् ङाक् लेईक लेईपी खसा म्होपाङ् तोकेई मक लाःपी बेथेलपी म्होपा बोबूईक वेदीपी खसा बलिदान चारेई मअ। ओरोना इस्राएलमी लागी खसा चाड थोक्सू, ना म्होप्ङा बलिदान चारेईमम् लागी वेदीपी खात्दोङा।

a 

१२:११ तीःआ अर्थात्, बेतले।

यहूदापीका ताक नीनाम्‍माम् मीस्

१३

यारोबाम वेदीम् दोक्पी बलिदान चारेईमम् लागी थोरेप्दीताक तूवा, खोदोलो नीनाम्माम् ईल्पो मीस् योबोरोबूम् रीङ्बऊ बाईना यहूदापीका बेथेलपी बाना।

२ खसा योबोरोबूम् रीङ्बऊपीका मूङ्‍क वेदीम् ऊल्‍लोङ्पी बसाना ओरोपीका, “ए वेदी, ए वेदी! योबोरोबूआ ओरोपीके: ‘दाऊदमी खीम्पी योशियाह नीङ् मीयस्क ईल्पो वात्छा छा जन्मेई छूये। खसा मूङ्‍कपी बलिदान चारेई मस्को कोम्-कोम्पी तूक थानपीक पूजारीस् आम् थेम्पीङ् बलिदान चारेई मय, ना आम् थेम्पी मीस्मी तूप्‍री-लोप्‍री हूईयची’।”

३ मूङ्‍क लेईङा नीनाम्माम् मीचा ईबूम् ङ्‍क तोङ्‍क चीन्‍न ख पीयू, “योबोरोबूआ घोषणा मक चीन्‍न क ङ्‍कङ् के: ‘वेदी नीस् भाग छूना हते, ना मूङ्‍क थेम्पी तूक छूबूई क पाखापी कात्‍तची।”

४ नीनाम्माम् मीचा बेथेलपीक वेदीम् ऊल्‍लोङ्पी बसाना पीकाक रीङ् होङाबू यारोबामआ येन्कप्का, खसा वेदीपीका म्हूः सत्ना ओरोपीका, “मूङ्‍क लाप्नूम्व!” खोदोलोई ख हेम् सत्क यारोबाममी म्हूः मोन्तोलोङ् हार्‌खाता, ना खसा मूङ्‍क म्‍हूः होसोङ् म्होप् हेम् बूप्मान्‍दूर्।

५ योबोरोबूम् रीङ्बऊलाम्पा नीनाम्माम् मीचा पीकाक चीन्‍न तोङ्ना वेदीसो नीस्चेल छूवाना हता ना छूबूई पाखापी कात्ची।

६ खीक्‍काना होङाबूआ नीनाम्माम् मीस् ओरोलअ, “योबोरोबू आम् नीनाम्मा ओ हूः होसोङ् लाईस्पीक तोङ्‍कङ् मीम्पीम् लागी बीन्ती मीयोपोव।” खन्सा खसा चाहेई मक तोङ्ना नीनाम्माम् मीचा योबोरोबू बीन्ती मीयू, ना होङाबूम् म्हूः लाईस्पीक तोङ्‍कङ् नप् छूवाखाता।

७ होङाबूआ नीनाम्माम् मीस् ओरोलअ, “आन् ओ खीम्पी बान्व, ना ऊचीई चाम्दूम् चव, ना कोङा आन् जीस् हूक्छो पीयान्‍ना।”

८ खोदोलोई नीनाम्माम् मीचा होङाबू ओरोलना ङरी आन्‍नू, “आना कोङ् आम् होप्मी दाचाम् म्‍राप्काङ् पीयोदोसो कोङ् आन्लो खातोनो, ना ङ्‍कपी कोङा सबेईसो चोयोनो ना काऊसो दूङोनो।

९ ऊदोईपीक्यालो योबोरोबूम् रीङ्बऊआ कोङ् ङ्‍क आज्ञा पीयोक तूये, ‘आना मूङ्‍कपी सबेई चनव ना काऊसो दूङ्नव, खीक्‍का आन् ताक लाम्‍लाम्पा आत्‍ताना खान्‍नव’।”

१० खन्सा ख आर्को लाम्‍ला छूवाना खाता, ना ख बेथेलपी ताक लाम्‍लाम्पा आत्‍ताना मान्खाई।

११ मूङ्‍क नाम्‍लापी बेथेलपी ईल्पो खूवोबूप् खारीबोपो तूवा। खम् वात्छा म्छास् ताना बेथेलपी मूङ्‍क लेई नीनाम्माम् मीचा मक खोलोङ् लक् ख येईमीची। खसा होङाबू लक रीङ्सो खचा म्पा येईमीची।

१२ खची पाआ खस् ओरोपीकाना तत्ची, “ऊक लाम्‍लाम्पाई छूवाना ख खाता?” म्छाचा यहूदापीका ताक मूङ्‍क नीनाम्माम् मीस् खाताक लाम् ख खोमीची।

१३ खन्सा खसा म्छास् ओरोलची, “ओ लागी मोकोक्‍तीपी चूम्सोस् खीपोपोनीव।” खीक्‍का खचा मोकोक्‍तीम् थेम्पी चूम्सोस् खीप्पीची, ना ख मूङ्‍क मोकोक्‍ती थेम्पी वोङाना

१४ मूङ्‍क नीनाम्माम् मीस् लाम्स् खाता। खीक्‍का खसा नीनाम्माम् मीस् ईबूम् वेईपऊ गोपी तूवाचाक छीप्पू, ना ख ओरोलअ, “यहूदापीका बानाक नीनाम्माम् मीस् आन्ङायो?”

खोदोलो खसा ओरोपीका, “एई, कोङ्‌ङा के।”

१५ खन्सा मूङ्‍क खारीबोपोआ ख ओरोलअ, “कोङ्लो बान्‍ना ऊचीई चाम्दूम् चव।”

१६ खोदोलो मूङ्‍क नीनाम्माम् मीचा ओरोपीका, “कोङ् आन्लो आईम्ना खाईम् दूरोनो, खीक्‍का ङ्‍क थाऊपी कोङा आन्लो सबेई चाम् दूरोनो ना काऊसो दूम् दूरोनो।

१७ योबोरोबूम् रीङ्बऊआ कोङ् ओरोलोक तूये, ‘आना मूङ्‍कपी सबेई चनव ना काऊसो दूङ्नव, ना आन् बानाक लाम्‍लाम्पा आत्‍ताना खान्‍नव’।”

१८ खोदोलो मूङ्‍क खूवोबूप् खारीबोपोआ ख ओरोपीकाना ङरी आन्‍नू, “कोङ्सो आन् तोङ्‍क ईल्पो खारीबोपोङ् के। योबोरोबूम् रीङ्बऊलाम्पा कोङ्लो चाम् ना दूम् लागी आन् ओ खीम्पी बाईव पीकाना ईल्पो रीदाम् पोक्‍आ कोङ् लोक तूये।” (खोदोलोई खसा पीकाक मूङ्‍क रीङ् वालीलीक तूवा।)

१९ खन्सा नीनाम्माम् मूङ्‍क मीस् आत्‍ताना खलो खाता, ना खम् खीम्पी चाम्दूम् चअ।

२० खचा टेबलपी चाम्दूम् चचचीलो, ख आईप्ना बाईप् मूङ्‍क खूवोबूप् खारीबोपी योबोरोबूम् रीङ्बऊ ता।

२१ खसा यहूदापीका बानाक मूङ्‍क नीनाम्माम् मीस् ओरोसोतो ओरोलअ, “योबोरोबूआ ओरोपीकेः ‘आना आम् योबोरोबूम् रीङ्बऊ हेला मक तूये, ना योबोरोबू आम् नीनाम्माआ आन् पीयाक आज्ञासो मान्‍रेम्नाक तूये।

२२ खसा मनव पीकाक थाऊपी सबेई चाम् लागी लो काऊ दूम् लागीलो आन् आत्‍ताना बाना। खन्सा आम् सालोग्‍गी आम् खूक्‍सू-खूलूचीम् गेम्पी खूम्नो’।”

२३ मूङ्‍क नीनाम्माम् मीचा चाम्दूम् यात्कप्का, मूङ्‍क ख आईप्ना बाईप् खारीबोपोआ खम् लागी मोकोक्‍ती थेम्पी चूम्सोस् खीप्पी।

२४ खीक्‍का ख लाम्पी खात्चाक तूवा, खोदोलो ईबूम् गूङ्‍गीनारआ ख छीप्ना सेतू, ना मूङ्‍कम् म्सालोग्‍गी लाम्पीङ् दीसाछोक्स्क तूवा। खीक्‍का मोकोक्‍ती लो गूङ्‍गीनारलो मूङ्‍क सालोग्‍गीम् चाखेम्पी थोरेप्दीताक तूवा।

२५ मूङ्‍क लाम्‍लाम्पा खाईप्चाप् हेप् मीचा मूङ्‍क सालोग्गी होक्स्यूक्स्चीक ना मूङ्‍क गूङ्‍गीनार मूङ्‍क सालोग्गीम् चाखेम्पी थोरेप्दीताक तची, खीक्‍का खस् खाताना मूङ्‍क खूवोबूप् तूवाक सहरपी मूङ्‍क रीदाम् येईमीची।

२६ ख लाम्पीका आईप्ना बाईप् मूङ्‍क खारीबोपोआ मूङ्‍क रीङ् येन्कप्का, खसा ओरोपीका, “मूङ्‍कन् नीनाम्माम् आज्ञा मान्‍रेप् मीस्ङा के; खन्सा योबोरोबूआ ख गूङ्‍गीनारमी ङःपी छूमीयू, ना योबोरोबूम् रीङ्बऊआ चेताऊनी पीक तोङ्नाङ् मूङ्‍क गूङ्‍गीनारआ ख पाम्ना सेतू।”

२७ मूङ्‍क खारीबोपोआ म्छास् ओरोलची, “ओ लागी मोकोक्‍तीपी चूम्सोस् खीपोपोनीव।” खचा मूङ्‍क तोङ्नाङ् खीप्पीची।

२८ खीक्‍काना ख खाताना खोङ्लो मूङ्‍क सालोग्गी लाम्पीङ् दीसाछोक्स्क ना मोकोक्‍ती लो गूङ्‍गीनारलोक मूङ्‍क सालोग्गीम् चाखेम्पी थोरेप्दीताक तअ। खोदोलोई मूङ्‍क गूङ्‍गीनारआ मूङ्‍क सालोग्गीक मान्चाक तूवा, ना मूङ्‍क मोकोक्‍तीसो ऊसो मान्मक तूवा।

२९ मूङ्‍क खारीबोपोआ मूङ्‍क नीनाम्माम् मीस्मी सालोग्गी थेत्ना मोकोक्‍तीम् थेम्पी यूक्सू, खीक्‍का मूङ्‍कम् सोक् मम् लागी लो मूङ्‍क खूम् लागीलो खसा मूङ्‍क म्होप्मी सहरपी बाईयू।

३० खीक्‍काना मूङ्‍क सालोग्गी खसा म्होप्मी गेम्पीङ् खूम्मू, ना खचा ओरोपीकाना तूनीवा मची, “नाम्नामूक्, ओ नेछो!”

३१ खसा मूङ्‍क मीस् खूम् यात्कप्का म्छास् ओरोलची, “कोङ् सीयोकप्का कोङ्सो ङ्‍क नीनाम्माम् मीस् खूम्पा गेम्पीङ् खूमोनीव। ओ तूप्‍री-लोप्‍री मूङ्‍कम् दोक्पीङ् छूनूव।

३२ ऊदोईपीक्यालो बेथेलपी तूक वेदी ना खोलोङ् सामरियापीक सहरमी कोम्-कोम्पी तूक पूजा मस्को थानमी ऊल्‍लोङ्पी नीनाम्माम् रीङ्बऊलाम्पा खसा पक रीदाम् आछीयाङ् पूरा छूये।”

३३ खीक्‍कानासो यारोबामआ म्होप्मी रई चाल मान्होन्ये, खोदोलोई कोम्-कोम्पी तूवाक पूजा मस्को थानमी लागी खसा खोलोङ् खाल्क मीस् तूवाकपीका पूजारीस् सोक्दोङू। पूजारी छूम् लन्ची मप् मीस् आस्दोसो कोम्पीक थानमी लागी खसा सोक्दोङू।

३४ यारोबाममी खीम्पीक मोऊ ङ्‍कङ् तूवा; खन्सा मूङ्‍क मोऊआ गर्दा मूङ्‍कम् वंश पतन छूवाना चारीदूपीका मासेई छूवा।

यारोबाममी ऊल्‍लोङ्पी अहियाहआ मक खारीबो

१४

मूङ्‍क नाम्‍लापी यारोबाममी वात्छा म्छा अबिया तूक्खा छूवा,

२ ना यारोबामआ म्‍तोमा ओरोलअ, “आन् यारोबाममी म्‍तोमा पीम् मीचा मान्छेईम् लागी बीन्‍नीपा मीम्छा तोङ्‍क मन्चीना शीलोपी खात्व। कोङ् ‘ङ्‍क मीस्चीपी होङाबू छूये’ पीक् अहियाह खारीबोपो मूङ्‍कपी तूये।

३ आना आम् साथपी ईक्पोङ् सबेई, जीस् फुरौला ना ईबूम् चीमा थोक्‍लाप्का खूद खाईना मूङ्‍कम् दोक्पी खात्व। मूङ्‍क छाछामा ऊई छूये खूङ्‍क खसा आन् ईये।”

४ खन्सा यारोबाममी म्तोमाआ खसा पीकाक तोङ्नाङ् मअ, ना ख शीलोपी अहियाहम् खीम्पी खाता।

मूङ्‍क नाम्‍लापी अहियाहआ म्‍मूक्सा मान्तोओ, ऊदोईपीक्यालो ख खूवोबूप् छूवाखात्कसा म्मूक्स्स बाङ्बाङ् छूवाखात्क तूवा।

५ खोदोलोई योबोरोबूआ ख ओरोलक तूवा, “यारोबाममी म्तोमा म्छाम् तोक्पी आन् तईस् बान्चाईक तूये, ऊदोईपीक्यालो मूङ्‍क तूक्खा तूये, खीक्‍का कोङा पीकोक तोङ्ना आना ख ङरी आन्‍व। मूङ्‍क आम् दोक्पी ताबान्कप्का खसा कोङ् आर्कोङ् पीक्ना नात्‍ता मय।

६ अहियाहआ लाम्स्को दोक्पी खम् म्‍लोङ्मी सूरावा येन्कप्का खसा ओरोपीका, “ए यारोबाममी म्तोमा, खीम्गोङ् बान्व। आना ऊदोई ङ्‍कतोङ्ना नात्‍ता मईकई? आम् लागी मान्‍नप् रीदाम् तूये।

७ आना खात्ना यारोबाम ओरोलव, “इस्राएलपीक नीनाम्माआ ओरोपीकेः ‘कोङा आन् मीस्चीम् रापीका पोन्‍ना, ना ओ मीस् इस्राएलचीम् ईबूम् लाम्‍लछा बानेई मन्‍ना।

८ कोङा दाऊदमी छामाईचीपीका चारखम् ङापूना आन् पीन्‍ना। खोदोलोई आन् क ओ सूसो मप् दाऊद तोङ्‍क छूवाक मान्तू; दाऊदआ ओ मूस्दूपी ऊई नप् तूवा खूङ्‍कङाङ् मतो ओ आज्ञा रेप्पू ना खोलोङ् म्गोङ्पीका ओ दोस्-दोस् लाम्दूमा।

९ आम्पीका लाईस्पी लेईप्चाप्चीपीका दूङ्सार आना रई लक् मक तूये। आना आम् लागी बीन्‍नीपा देऊता, दूम्पाना बानेईमम्पा धातुम् ङोङोक्छे बानेईमना आना कोङ् ओ छूनी काईमीयोक तूये ना आना कोङ् आम् दोस्पा यूक्सोक तूये।

१० खन्सा कोङा यारोबाममी खीम्पी नीछीमा तातो। कोङा इस्राएलपी तूक यारोबाममी खीम्पीक रोः अथवा फुक्‍का खोलोङ् वात्छास् मासेई मूयोची। मूङ्‍कस् मासेई मान्छूम् सम्मो यारोबाममी खीम्पोस् खोलोङ् गोबर हूयाम्क तोङ्ना कोङा हूयोची।

११ यारोबाममी खीम्पीक सहरपी सीप्ची क खेबा चईची, ना सोगोपी सीप्ची क नाम्छूईतोक छोऊआ चईची। योबोरोबूआ पीकाक तूये’!”

१२ अहियाहआ यारोबाममी म्तोमा ओरोलअ, “आन् क हन्‍ना आम् खीम् आत्‍ताना खात्व। आन् आम् सहरपी तातेक्‍कप्का मूङ्‍क छा सीये।

१३ मूङ्‍कम् लागी खोलोङ् इस्राएलीचा तूनीवा मईची ना मूङ्‍क खूम्मची, ऊदोईपीक्यालो योबोरोबू इस्राएलपीक नीनाम्माआ मूङ्‍कपीङाङ् जीस् नप् रीङ् छीप्कसा यारोबाममी खीम्पीक मूङ्‍कङाङ् खूम्मची।

१४ “योबोरोबूआ इस्राएलपी ईल्पो होङाबू सोक; मूङ्‍कसा यारोबाममी खीम्पोस् खोलोङ् मासेई मईची। मूङ्‍क नाम्‍ला एसेङ् के! एई, ओदोलोङ् के।

१५ काऊपी पाक्पऊ एक्सा-मेक्सा हल्‍लेई छूक तोङ्ना योबोरोबूआ इस्राएल मूङ्‍क तोङ्नाङ् हल्‍लेई छूम्मीना केर। मूङ्‍कचीम् खची खूक्सू-खूलूस् पीक ङ्‍क नप् छाप्कूवापीका खसा इस्राएल म्साम्‍लो खोलोङ् देल्दीत, ना खस् देप् यूफ्रेटिस योऊमी नावादेपा छाछापूत्‍ता मईची, ऊदोईपीक्यालो खचा अशेरा देवीम् ङोङोक्छे बानेई मस्‍ना योबोरोबू म्छूली काईमीचीक तूवा।

१६ खीक्‍का यारोबामआ मक लो इस्राएल ममीक मोऊमी कारणआलो खसा इस्राएल होक्सीय।”

१७ खीक्‍काना यारोबाममी म्तोमा पका ना तिर्सापी खाता। खीक्‍का खसा म्खीम्मी पोतेल सीक्‍कलो ईतोतो वात्छा म्छा सीया।

१८ योबोरोबूआ म्सूसो मप् अहियाह खारीबोपोपीका पीकाक तोङ्नाङ् खचा मूङ्‍क खूम्ची ना खोलोङ् इस्राएलीचा मूङ्‍कम् लागी तूनीवा मची।

१९ यारोबामआ चारखम् तोक्स्कम् तोक्पी बीन्‍नीपा खोती ना खसा जूम्‍लूक् मकम् तोक्पी खीक्‍का खसा ऊतोङ्नाई चारखम् तोक्सू मूङ्‍कम् तोक्पी इस्राएलपीक होङाबूचीम् सूम्‍नीतूमम्‍लोम् सोक्सरपी छाम्पा तूये।

२० खसा नीस्पोङ् नीस् दोङ् सम्मो चारखम् तोक्सू, ना खीक्‍काना ख म्खूक्सू-खूलूस्का ईम्स्खाता। खीक्‍का खम् दोस्पी म्छा नादाब होङाबू छूवा।

यहूदापीक होङाबू रहबाम

२ इतिहास ११:५–१२:१५

२१ सोलोमनमी म्छा रहबामआ यहूदापी चारखम् तोक्सू। ख लीक्पोङ् ईक्दोङ् बाईलो होङाबू छूवा। इस्राएलमी खोलोङ् गोङ्पीका योबोरोबूआ म्होप्मी नीङ् यूम् लागी सोक्‍क सहर, यरूशलेमपी खसा ईक्पोङ् नूक्दोङ् सम्मो चारखम् तोक्सू। खम् म्माम् नीङ् नामा तूवा। ख ईल्पो अम्मोनी तूवा।

२२ योबोरोबूम् मूक्स्दूपी ऊक रीङ्‌ये रई तूवा, मूङ्‍कङ् यहूदाआ मअ। मूङ्‍कचीम् खची खूक्सू-खूलूचा मस्क मोऊपीकासो दूङ्देतो मोऊ मस्‍ना खचा ख म्छूली काईमीची।

२३ खचा खची होपा पूजा मम् लागी कोम्पीक थान, पवित्र लूङ् ना अशेरा देवीम् ङोङोक्छे खोलोङ् रेप्पा कोम् होम्पी ना मूमूयोक छूवाक खोलोङ् सीछोम् गोपी बानेई मची।

२४ मूङ्‍क छाप्कूवाबरी बेलेछीलप् वात्छास्सो तूवा। योबोरोबूआ इस्राएलमी मूक्स्दूपीका लात्दीत्चीक जाति-जातिचीम् ईजेर्म् लप् लक् मीचा मम् थालेईमची।

२५ रहबाम होङाबूआ चारखम् तोक्स्क ङाक्दोङ् बाईलो मिश्र छाप्कूवापीक होङाबू शीशकआ यरूशलेमपी आक्रमण मअ।

२६ खसा योबोरोबू दप्स्को खीम् ना होङाबूम् महलपीक दामी-दामी थक् खोलोङ् लूतेईमना खाईयू। खसा सोलोमनआ बानेईमक हाल्ङोम् ढालचीकाङ् खोलोक थक् खाईयू।

२७ खन्सा होङाबू रहबामआ मूङ्‍कचीम् फाईपी काँसम् ढाल बानेईमना होङाबूम् महलमी मूल लाम्स्कोपी रूसो मप्चीम् अधिकृतचीम् जीम्मापी पीची।

२८ होङाबू योबोरोबू दप्स्को खीम्पी वोङाक पीच्‍ची मूङ्‍क रूसो मप्चा मूङ्‍क ढाल खूर्‌दोङ्ची, खीक्‍काना खचा रूसो मप् तूस्को कोठापी मूङ्‍कस् होसोङ् यूक्स्दोङ्ची।

२९ रहबामआ चारखम् तोक्स्क नाम्‍लापीक बीन्‍नीपा खोती ना खम् खोलोङ् लक् ऊई मूङ्‍क यहूदापीक होङाबूचीम् सूम्नीतूम्‍लोम् सोक्सरपी छाम्पा मान्तूयोनाई?

३० रहबाममी लो यारोबाममीलो रापी पूरा जूम्‍लूक् छूवाचा।

३१ रहबाम म्खूक्सू-खूलूस्का ईम्स्खाता, ना खस्का ईदेप्पीङ् ख दाऊदमी सहरपी खूम्ची। खम् म्माम् नीङ् नामा तूवा। ख ईल्पो अम्मोनी तूवा। खीक्‍का खम् दोस्पी म्छा अबिया होङाबू छूवा।

यहूदापीक होङाबू अबिया

२ इतिहास १३:१–१४:१

१५

नबातमी वात्छा म्छा यारोबामआ चारखम् तोक्स्क ईक्पोङ् रेक्दोङ् बाईलो अबिया यहूदापीक होङाबू छूवा,

२ ना खसा यरूशलेमपी सूक्दोङ् सम्मो चारखम् तोक्सू। खम् म्माम् नीङ् क माका तूवा। ख अबीशालोममी मेकछा तूवा।

३ खसासो लाईस्पीक म्पाआ मक तोङ्‍ना खोलोङ् मोऊ मअ। खीक्‍का म्गोङ् म्होप्मी खूक्सू-खूलू दाऊदमी गोङ् तोङ्ना योबोरोबू म्होप्मी नीनाम्मा हेम् पूरा भक्त मान्छूक तूवा।

४ खोरोदोसो दाऊदमी हक्वाला छूम् लागी ईल्पो वात्छा छा सोकू खीक्‍का यरूशलेम पोचीप् बानेईमना दाऊदमी खातीर योबोरोबू खम् नीनाम्माआ यरूशलेमपी ख ईबूम् लाबाई पीयू।

५ ऊदोईपीक्यालो हित्ती उरियाहम् तोक्पी बाहेक बीन्‍नीपा रीङ्पी दाऊदआ योबोरोबूम् मूक्स्दूपी ऊई नप् तूवा खूङ्‍कङ् मक तूवा, ना ख म्‍सोम् तूवाक सम्मो खसा खोलोङ् खम् आज्ञा रेप्क तूवा।

६ अबिया लेत्चाक सम्मोङ् रहबाममी लो यारोबाममीलो रापी जूम्‍लूक् छूवाचा।

७ अबियाआ चारखम् तोक्स्कम् तोक्पी बीन्‍नीपा खोती ना खसा मक खोलोङ् लक् ऊई मूङ्‍क यहूदापीक होङाबूचीम् सूम्नीतूम्‍लोम् सोक्सरपी छाम्पा मान्तूयोनाई? अबियामी लो यारोबाममीलो रापी जूम्‍लूक् छूवाचा।

८ अबिया म्खूक्सू-खूलूस्का ईम्स्खाता, ना ख दाऊदमी सहरपी खूम्ची। खीक्‍का खम् दोस्पी म्छा आसा होङाबू छूवा।

यहूदापीक होङाबू आसा

२ इतिहास १५:१६–१६:६,११-१३

९ इस्राएलमी होङाबू यारोबामआ चारखम् तोक्स्क नीस्पोङ् दोङ् बाईलो आसा यहूदापीक होङाबू छूवा,

१० ना खसा यरूशलेमपी लीक्पोङ् ईक्दोङ् सम्मो चारखम् तोक्सू। खम् म्मम् अबीशालोममी मेकछा माका तूवा।

११ आसाआ म्खूक्सू दाऊदआ मक तोङ्‍नाङ् योबोरोबूम् मूक्स्दूपी ऊक रीङ्‌ये नप् तूवा मूङ्‍कङ् मअ।

१२ खसा देऊता-थानपी तूप् बेलेछीलप् वात्छास् छाप्कूवापीका लात्दीत्ची, ना म्खूक्सू-खूलूचा बानेई मस्क खोलोङ् ङोङोक्छेसो हतेई मअ।

१३ खसा म्मम् माका होङाबूम् म्माम् पदपीका लात्दीतू, ऊदोईपीक्यालो माकाआ अशेरा देवीम् ईबूम् ईजेर्म् लप् ङोङोक्छे बानेईमक तूवा। खीक्‍का आसाआ मूङ्‍क रूप्ना ऊत्दीतू, ना किद्रोन खम्‍लापी मूङ्‍क हूईदीतू।

१४ आसाआ कोम्-कोम्पी तूवाक पूजा मस्को थान खोलोङ् हतेई मान्मदोसो खसा म्गोङ् क म्सोम् तूवाक सम्मोङ् योबोरोबूपी नम्‍लोना सूम्पेईमक तूवा।

१५ खसा योबोरोबू दप्स्को खीम्पी म्होपा ना म्पाआ समर्पण मक हाल्ङो, नाम्‍छेर्‌बू ना खोलोङ् चूम्सोस् बाईयू।

१६ यहूदापीक होङाबू आसा ना इस्राएलपीक होङाबू बाशाआ चारखम् तोक्स्चीक खोलोङ् नाम्‍लाबरीङ् खची रापी जूम्‍लूक् छूवाचा।

१७ इस्राएलपीक होङाबू बाशाआ यहूदाम् ऊल्‍लोङ्पी खाताना आक्रमण मअ, ना आस्सो यहूदापीक होङाबू आसाम् इलाकापीका पाखा खाईम् ना म्गोपा वोम् तचीनूनव पीकाना रामापी किल्‍ला बानेई मअ।

१८ खीक्‍काना आसाआ योबोरोबू दप्स्को खीम् ना म्होप्मी महलमी दाङ्‌खीम्पी होक्सायाक खोलोङ् हाल्ङो लो नाम्छेर्‌बूलो खाईयू। खसा मूङ्‍क हाल्ङो लो नाम्छेर्‌बूलो म्होप्मी अधिकारीचीम् हूक्पी सूम्पेई मना तब्रिमोनमी म्छा, हेज्योनमी म्चास् अरामपीक होङाबू बेन-हददमी दोक्पी होक्सू; बेन-हददआ दमस्कसपी चारखम् तोक्स्दोङ्‍क तूवा।

१९ आसाआ ङ्‍क रीदाम्सो ख हअ: “ओ पाम् लो आम् पाम्‍लो खची रापी सन्धि छूवाक तोङ्ना ईची रापीसो सन्धि छूनूव। खोङ्व, कोङा हाल्ङो लो नाम्छेर्‌बूलो ङ्‍क हूक्छो आन् होन्चायान्क तूये। हन्‍ना इस्राएलपीक होङाबू बाशालो आना मक आम् सन्धि गस्दीत्व, ना छाप्कूवापीका खसा म्सेनास् लात्खीनूव।”

२० आसालो बेन-हदद सहमत छूवा, ना खसा म्होप्मी फौजमी सेनापतिस् इस्राएलमी सहरमी ऊल्‍लोङ्पी जूम्‍लूक् मस् पोक्स्ची। खीक्‍का खसा इयोन, दान, हाबिल-बेथ-माका, ना किन्‍नरेतपीक खोलोङ् इलाका, ना नप्‍तालीम् खोलोङ् छाप्कूवा म्हूक्पी मअ।

२१ बाशाआ ङ्‍क रीङ् येन्कप्का रामा सहर पोचीप् मम् होक्सी, ना तिर्सापी आताखाता।

२२ खीक्‍काना आसा होङाबूआ आस्सो मान्होन्येसा यहूदापीक खोलोङ् मीस् ईबूम् आज्ञा पीची, ना खचा रामा सहर पोचीप् मम् लागी बाशाआ गोङ्‍क लूङ्‍ लो सीङ्लो कप्चीना खाईची। मूङ्‍क लूङ् लो सीङ्लो गोङ्ना आसा होङाबूआ बेन्यामीनपीक गेबा, खीक्‍का मिस्पासो पोचीप् मअ।

२३ आसाआ चारखम् तोक्स्कम् तोक्पीक बीन्‍नीपा खोती, खसा मक खोलोङ् उपलब्धि, खसा मक खोलोङ् लक् ना खसा बोबूईक सहर ऊई मूङ्‍क यहूदापीक होङाबूचीम् सूम्नीतूम्‍लोम् सोक्सरपी छाम्पा मान्तूयोनाई? खोरोदोसो ख खूवोबूप् छूवालो म्‍लोङ् तूकाना सक्पा छूवाक तूवा।

२४ खीक्‍काना आसा म्खूक्सू-खूलूस्का ईम्स्खाता, ना खस्काङ् म्खूक्सू दाऊदमी सहरपी ख खूम्ची। खीक्‍का खम् दोस्पी म्छा यहोशापात होङाबू छूवा।

इस्राएलपीक होङाबू नादाब

२५ यहूदापीक होङाबू आसाआ चारखम् तोक्स्क नीस्दोङ् बाईलो यारोबाममी म्छा नादाब इस्राएलपीक होङाबू छूवा। खसा इस्राएलपी नीस्दोङ् सम्मो चारखम् तोक्सू।

२६ खसा योबोरोबूम् मूक्स्दूपी ऊई रई तूवा खूङ्‍कङ् मअ, ना खम् म्पाआ इस्राएलीस् ममीक मोऊपी खसो तोक्साना म्पाम् सूलाम्पीङ् लाम्दूमा।

२७ इस्साखारमी गोङ्पीक अहियाहम् म्छा बाशाआ नादाबमी ऊल्‍लोङ्पी चूक्ली मअ, ना पलिश्तीचीम् सहर गिब्बतोनपी ख केर्‌ना सेतू। नादाबआ लो खोलोङ् इस्राएलपीक सेनाचालो गिब्बतोन ऊर्‌दीत्चीक नाम्‍लापी ङ्‍क खोती छूवाक तूवा।

२८ यहूदापीक होङाबू आसाआ चारखम् तोक्स्क सूक्दोङ् बाईलो बाशाआ नादाब सेतू, ना ओरोना नादाबमी दोस्पी बाशा इस्राएलपीक होङाबू छूवा।

२९ ख होङाबू छूवाकलो ईतोतो खसा यारोबाममी खोलोङ् म्खीम्पोस्ची ईल्पोसो मान्होन्येसा सेत्ची। ओरोना योबोरोबूआ म्सूसो मप् शीलोपीक अहियाहलाम्पा पीकाक रीङ्बऊ पूरा छूवा।

३० यारोबामआ मक मोऊ ना खसा इस्राएल मोऊ ममीकसा, ना खसा योबोरोबू इस्राएलपीक नीनाम्मा म्छूली काईकसा ङ्‍कतोङ् छूवाक तूवा।

३१ नादाबआ चारखम् तोक्स्कम् तोक्पी बीन्‍नीपा खोती लो खसा मक खोलोङ् लक्लो ऊई मूङ्‍क इस्राएलपीक होङाबूचीम् सूम्नीतूम्‍लोम् सोक्सरपी छाम्पा मान्तूयो?

३२ यहूदापीक होङाबू आसा लो इस्राएलपीक होङाबू बाशालो चारखम् तोक्स्चीक नाम्‍लाबरीङ् खची रापी जूम्‍लूक् छूवाचा।

इस्राएलपीक होङाबू बाशा

३३ यहूदापीक होङाबू आसाआ चारखम् तोक्स्क सूक्दोङ् बाईलो अहियाहम् म्छा बाशा खोलोङ् इस्राएलपीक होङाबू छूवा। खीक्‍का बाशाआ तिर्सापीका नीस्पोङ् लीक्दोङ् सम्मो इस्राएलपी चारखम् तोक्सू।

३४ यारोबामआ इस्राएलीस् मोऊ ममीचीक सूलाम्पीङ् तोक्साना बाशाआसो योबोरोबूम् मूक्स्दूपी ऊई रई तूवा खूङ्‍कङ् मअ।

१६

खीक्‍काना बाशाम् ऊल्‍लोङ्पी हनानीम् म्छा येहूपी योबोरोबूम् ङ्‍क रीङ्बऊ ता:

२ “कोङा आन् फूर्क् पीका पोन्‍नाना ओ मीस् इस्राएलचीम् लाम्‍लछा बानेईमन्‍ना, खोदोलोई आन् यारोबाममी चालपी लाम्दूमाना आना ओ मीस् इस्राएलीस् मोऊ ममीची, ना मूङ्‍कचीम् मोऊलाम्पा आना कोङ् ओ छूली काईमीयो।

३ खन्सा कोङा बाशा म्खीम्पोचीका खोलोङ् मासेई मम् सानीवा मूक तूये, ना कोङा आम् खीम्पोस्ची नबातमी म्छा यारोबाममी खीम्पोस् तोङ्नाङ् बानेई मूयोची।

४ खीक्‍का बाशाम् खीम्पीक सहरपी सीप्ची क खेबा चईची, ना सोगोपी सीप्ची क नाम्‍छूईतो पेर्प् तीप् छोऊआ चईची।”

५ बाशाआ चारखम् तोक्स्कम् तोक्पी बीन्‍नीपा खोती ना खसा मक खोलोङ् लक् लो उपलब्धिलो ऊई मूङ्‍क इस्राएलपीक होङाबूचीम् सूम्नीतूम्‍लोम् सोक्सरपी छाम्पा मान्तूयोनाई?

६ बाशा म्खूक्सू-खूलूस्का ईम्स्खाता, ना ख तिर्सापी खूम्ची। खीक्‍काना खम् म्छा एलाह खम् दोस्पी होङाबू छूवा।

७ ङ्‍कप्का बीन्‍नीपा, बाशाम् लो खम् खीम्पोस्मीलो ऊल्‍लोङ्पी योबोरोबूम् रीङ्बऊ हनानीम् म्छा येहू खारीबोपोलाम्पा ताक तूवा, ऊदोईपीक्यालो यारोबाममी खीम्पोस्‍आ मक तोङ्ना बाशानआ योबोरोबूम् मूक्स्दूपी ऊई रई तूवा खूङ्‍कङाङ् मान्मक तूवा, खोदोलोई खसा यारोबाममी खीम्पोस्चीसो मासेई मक तूवा। ओरोना बाशाआ म्होपा मक ङ्‍क लक्लाम्पा योबोरोबू म्छूली काईमीक तूवा।

इस्राएलपीक होङाबू एलाह

८ यहूदापीक होङाबू आसाआ चारखम् तोक्स्क नीस्पोङ् तूक्दोङ् बाईलो बाशाम् म्छा एलाह इस्राएलपीक होङाबू छूवा, ना खसा तिर्सापी नीस्दोङ् सम्मो चारखम् तोक्सू।

९ एलाहम् अधिकारीस् तूवाकपीक आधा रथ-सेनाचीम् सेनापति जिम्रीआ खम् तोक्पी चूक्ली मअ। मूङ्‍क नाम्‍लापी एलाहआ तिर्सापी म्होप्मी महलमी जिम्मावाल आर्साम् खीम्पी मद्य दूङ्चक तूवा।

१० यहूदापीक होङाबू आसाआ चारखम् तोक्स्क नीस्पोङ् सूक्दोङ् बाईलो जिम्रीआ खीम् गोपी वोङाना ख केर्‌ना सेतू। खीक्‍का मूङ्‍क जिम्रीङ् आसाम् दोस्पी होङाबू छूवा।

११ जिम्री होङाबू छूवाना चारखम् तोक्स्कलो ईतोतो खसा बाशाम् खीम्पोस् खोलोङ् सेतू। खसा बाशाम् म्मीस् ना म्बूम् तूवाकपीक ईल्पो वात्छासो बाँकी मान्यू।

१२ योबोरोबूआ येहू खारीबोपोपीका बाशाम् ऊल्‍लोङ्पी पीकाक तोङ्ना जिम्रीआ बाशाम् खोलोङ् म्खीम्पोस्ची मासेई मअ।

१३ बाशा लो म्छा एलाहआलो मस्क मोऊ ना इस्राएलीस् ममीचीक खोलोङ् मोऊमी कारणआ, ना खचा खची ऊनाऊक ङोङोक्छेचा गर्दा योबोरोबू इस्राएलपीक नीनाम्मा म्छूली काईमीचीक कारणआ ङ्‍क छूवाक तूवा।

१४ एलाहआ चारखम् तोक्स्कम् तोक्पी बीन्‍नीपा खोती लो खसा मक खोलोङ् लक्लो ऊई मूङ्‍क इस्राएलपीक होङाबूचीम् सूम्नीतूम्‍लोम् सोक्सरपी छाम्पा मान्तूयोनाई?

इस्राएलपीक होङाबू जिम्री

१५ यहूदापीक होङाबू आसाआ चारखम् तोक्स्क नीस्पोङ् नूक्दोङ् बाईलो जिम्रीआ नूक् लेई सम्मो तोर्सापी चारखम् तोक्सू। मूङ्‍क नाम्‍लापी सेना क पलिश्तीचीम् सहर गिब्बतोनमी दोक्पीक छाउनीपी तूवा।

१६ छाउनीपी तूवाक इस्राएलीचा जिम्रीआ चूक्ली मना होङाबू सेत्क रीङ् येन्चीकप्का, मूङ्‍क लेईङा छाउनीपी खचा खची सेनापति ओम्री इस्राएलपीक होङाबू घोषणा मची।

१७ खीक्‍काना ओम्री ना खम् साथपी तूवाक खोलोङ् इस्राएलीस् गिब्बतोनपीका हतेई छूवाना खचा तिर्सा ऊर्‌ची।

१८ खचा सहर खची हूक्पी मस्क तकलो ईन्तोतो जिम्री क होङाबूम् महलमी किल्‍लापी वोङा, ना खसा होङाबूम् महल म्होप् तूवाक खीरीरी मीःआ दईछोक्सू। ओरोना ख म्होप्ङा मीःआ हून्चीना सीया।

१९ खसा योबोरोबूम् मूक्स्दूपी ऊई रई तूवा खूङ्‍कङ् मना यारोबाममी सूलाम्पी ना खसा मक मोऊपी ना खसा इस्राएलीस् ममीचीक मोऊपी लाम्दूमाना मूङ्‍क मोऊङा मकसा ङ्‍क छूवाक तूवा।

२० जिम्रीआ चारखम् तोक्स्कम् तोक्पी बीन्‍नीपा खोती लो खसा मक विद्रोहलो ऊई मूङ्‍क इस्राएलपीक होङाबूचीम् सूम्नीतूम्‍लोम् सोक्सरपी छाम्पा मान्तूयोनाई?

इस्राएलपीक होङाबू ओम्री

२१ खीक्‍काना इस्राएलपीक खोलोङ् मीस् नीस् दलपी हासा। मूङ्‍क मीस् तूवाकपीक आधाआ गीनतमी म्छा तिब्नी होङाबू बानेई मम् लागी बछोक्स्ची ना आधाआ क ओम्री बछोक्स्ची।

२२ खोदोलोई ओम्रीम् दोस्पी लाम्दूम्ची गीनतमी म्छा तिब्नीम् दोस्पी लाम्दूम्चीप्का दूङ् राःरालोक तूवा। खन्सा तिब्नी सीया, ना ओम्री होङाबू छूवा।

२३ यहूदापीक होङाबू आसाआ चारखम् तोक्स्क सूक्पोङ् ईक्दोङ् बाईलो ओम्री इस्राएलपीक होङाबू छूवा, ना खसा जम्मा ईक्पोङ् नीस्दोङ् चारखम् तोक्सू। मूङ्‍क गोपी तूक्दोङ् सम्मो क खसा तिर्सापी चारखम् तोक्सू।

२४ खसा नाम्छेर्‌बूम् नीस् तोडापीa शेमेरमी हूक्पीका सामरियाम् कोम् खेत्ना मूङ्‍क कोम्पी ईबूम् सहर बानेई मअ, ना मूङ्‍क कोम्मी दूङ् लाईस्पीक मालिक शेमेरमी नीङ्पी मूङ्‍कम् नीङ् सामरिया यूक्सू।

२५ खोदोलोई ओम्रीआ योबोरोबूम् मूक्स्दूपी ऊई रई तूवा खूङ्‍कङ् मना खसा म्होप्मी लाईस्पीक खोलोङ् होङाबूचीम्पीकासो दूङ् सार मोऊ मअ।

२६ ख नबातमी म्छा यारोबाममी खोलोङ् चालपी लो खसा मक मोऊपीलो तोक्सा; मूङ्‍क मोऊ यारोबामआ इस्राएल ममीक तूवा। मूङ्‍कसा गर्दा खचा ईजेर्म् लप् खची ङोङोक्छेलाम्पा योबोरोबू इस्राएलपीक नीनाम्मा म्छूली काईमीचीक तूवा।

२७ ओम्रीआ चारखम् तोक्स्कम् तोक्पी बीन्‍नीपा खोती, खसा मक लक् ना खम् उपलब्धि ऊई मूङ्‍क इस्राएलपीक होङाबूचीम् सूम्नीतूम्‍लोम् सोक्सरपी छाम्पा मान्तूयोनाई?

२८ ओम्री म्खूक्सू-खूलूस्का ईम्स्खाता, ना ख सामरियापी खूम्ची। खम् दोस्पी म्छा आहाब होङाबू छूवा।

आहाब इस्राएपीक होङाबू छूवाक

२९ यहूदापीक होङाबू आसाआ चारखम् तोक्स्क सूक्पोङ् रेक्दोङ् बाईलो ओम्रीम् म्छा आहाब इस्राएलपीक होङाबू छूवा, ना खसा सामरियापीका इस्राएलपी नीस्पोङ् नीस्दोङ् सम्मो चारखम् तोक्सू।

३० ओम्रीम् म्छा आहाबआ म्होप्मी लाईस्पीक खोलोङ् होङाबूचीम्पीका दूङ्सार योबोरोबूम् मूक्स्दूपी रई लक् मअ।

३१ नबातमी म्छा यारोबामआ मोऊ मक लाम्पी लाम्दूनासो ख मान्लान्छो, खोदोलोई खसा सीदोनीचीम् होङाबू एताबालमी मेकछा ईजेबेललोसो सूर् मक तूवा, ना खसा बाल देऊताम् सूसो मना मूङ्‍कम् पूजा मम् थालेई मअ।

३२ खीक्‍का खसा सामरियापी बानेईमक बालमी दप्स्को खीम्पी बालमी लागी ईबूम् वेदी बानेई मअ।

३३ खोरोनाङ् आहाबआ अशेरा देवीम् ङोङोक्छेसो बानेई मअ, ना खसा म्होप्पीका लाईस्पीक इस्राएलपीक खोलोङ् होङाबूचीम्पीका दूङ्सार योबोरोबू इस्राएलपीक नीनाम्मा म्छूली काईम् लक् मअ।

३४ आहाबआ चारखम् तोक्स्क नाम्‍लापी बेथेलपीक हीएलआ यरीहो होसोङ् बोबूईयू। खसा मूङ्‍कम् जग बोबूईलो तूस्बूई म्छा अबीराम सीयाक तूवा, ना खसा होसोङ् मूङ्‍कम् मूल लाम्स्को बानेईमलो म्छा रीदोपा सगूब सीयाक तूवा। ओरोना योबोरोबूआ नूनमी म्छा यहोशूलाम्पा पीकाक रीङ्बऊ पूरा छूवा।

a 

१६:२४ अर्थात्, करीब ७० किलोग्राम नाम्छेर्‌बू

एलिया गागाप्पाचा चाम् थक् यचीक

१७

गिलादमी तिश्बेपीक तिश्बी एलियाआ आहाब ओरोलअ, “कोङा म्सूसो मूयोक लेईप्चाप् योबोरोबू इस्राएलपीक नीनाम्माम् नीङ्पी कोङा पस्तून चोयोना पीको, ओ रीङ्बऊ मान्दी हन्‍ना ताईक दोङ्पी सोङ्‌गेर्‌वासो ताईनो खीक्‍का वाःसो ताईनो।”

२ खीक्‍काना योबोरोबूम् ङ्‍क रीङ्बऊ एलियापी ता:

३ “ङ्‍क थाम्पू होक्सीना नाम्‍आप्स्को हेम् खात्व, ना देप् यर्दन योऊमी नाम्‍आप्स्को हेम्पी तूक करीत योऊपी खात्ना सून्ल्चीना तूवाव।

४ खीक्‍का आना योऊपीक काऊ दूङ्व, ना मूङ्‍कपी आन् चाम्दूम् योम् लागी कोङा गागाप्‍पास् आरेईमूक तूये।”

५ खन्सा योबोरोबूआ पीकाक तोङ्ना खसा मअ। खीक्‍का ख यर्दनमी नाम्‍आप्स्को हेम्पी तूवाक करीत योऊपी खाताना तूवा।

६ मूङ्‍कपी गागाप्पाचा ख यूपा-देत्छा सबेई लो साःलो ताईपी, ना खसा योऊपीक काऊ दूङ्‍ङू।

सारपतपीक लोमेवा

७ जीस्तातोपी छाप्कूवापी वाः मान्ताकसा मूङ्‍क योऊपीक काऊ सीप्खी।

८ खीक्‍का योबोरोबूआ ङ्‍क रीङ्बऊ एलियापी ता:

९ “हन्‍ना दावा सीदोनमी सारपतपी खात्ना मूङ्‍कपी तूवाव। आन् चाम्दूम् योम् लागी कोङा मूङ्‍क थाम्पूपी ईल्पो लोमेवा मीम्छा आज्ञा पीयूक तूये।”

१० खन्सा ख सारपतपी खाता, ना ख सारपतमी मूल लाम्स्कोपी ताबानाकप्का, खसा ईल्पो लोमेवा मीम्छाआ सीङ् बात्ल मचक तअ। खीक्‍का खसा मूङ्‍क काछना ओरोलअ, “कोङ् सम्तूमा मीयोना ईबूम् लोतापीका दूम् लागी चीछा काऊ खूरोव।”

११ खीक्‍का मूङ्‍क मीम्छा काऊ बाईम् लागी खात्चातोङ् खसा होसोङ् मूङ्‍क काछना ओरोलअ, “सम्तूमा मीयोना कोङ् ईक् टुक्रा सबेई खूरोव।”

१२ खोदोलो मूङ्‍क लोमेवाआ ङरी आन्‍ना ख ओरोलअ, “लेईप्चाप् योबोरोबू आम् नीनाम्माम् नीङ्पी पस्तून चोयोना कोङा पीको, छूप्पी ईक् मुठ्ठी फूल लो थोक्लापी चीछा तेललो बाहेक ओपी ऊसो सबेई मान्तू। मूङ्‍क चीछा तूकपीका चाम्दूम् ङीम्ना चाम् लागी ङ्‍कपी सीङ् लामूचोयो। ओ छालो ओची लागी ङ्‍क चाम् थक् म्चीप्दी-लोप्दीछाङ् के ङ्‍क चाखीचूकाकप्का कास्का सोयीम्बा खाईचीकाना सीचीका।”

१३ खोदोलो एलियाआ मूङ्‍क ओरोलअ, “कीनव, खीम् खात्ना आना पीकाक तोङ्ना मव। खोदोलोई लाईस्पी आम्पी ऊई तूये मूङ्‍कम् ईबूम् चीमा सबेई बानेईमना ओ दोक्पी बाईव, खीक्‍काना आना आम् होप्मी लागी लो आम् छाम् लागीलो ऊचीई बानेईमव।

१४ ऊदोईपीक्यालो योबोरोबू इस्राएलपीक नीनाम्माआ ओरोपीके: ‘ङ्‍क छाप्कूवापी योबोरोबूआ वाःतामान्मीम् सम्मो छूप्पीक फूल मत्ना खात्नो ना थोक्‍लापीक तेलसो मत्‍तो’।”

१५ खीक्‍का मूङ्‍क लोमेवाआ खाताना एलिया पीकाक तोङ्ना मअ। खन्सा एलियाम् लागी, म्होप्मी लागी ना म्खीम्पोस्मी लागी लेई पीच्‍चीक चाम् थक् छूवा।

१६ ऊदोईपीक्यालो एलियालाम्पा योबोरोबूआ पीकाक तोङ्ना मूङ्‍क छूप्पीक फूल हाल्‍लोसो मान्मई, ना मूङ्‍क तेल यूस्को चूम्पीक तेलसो मान्मई।

१७ जीस्तातोपी मूङ्‍क खीम्पीक मीम्छाम् वात्छा म्छा तूका, ना मूङ्‍क हायाम्सार छूक्‍तो खाता, खीक्‍का दोदोरीम्पीन् मूङ्‍कसा म्सोम् थोम्सो होक्सी।

१८ खीक्‍का मूङ्‍क मीम्छाआ एलिया ओरोलअ, “ए नीनाम्माम् मीस्ङा, आम्मी ओ ऊल्‍लोङ्पी ऊई तूये? ऊई आन् ङ्‍कपी कोङ् ओ मोऊ मीन्मारो ममीम्ना ओ छा सेईम् लागी ताकयो?”

१९ खोदोलो एलियाआ ओरोपीकाना ख ङरी आन्‍नू, “मूङ्‍क आम्छा कोङ् पीयोव।” खीक्‍का एलियाआ मूङ्‍क छा म्माम् म्हूक्पीका खाईना ख तूवाक तोक्‍का थेम्‍तो खाईयू, ना मूङ्‍क म्होप्मी तूस्कोपी यूक्सू।

२० खीक्‍काना खसा योबोरोबू हायाम् सोतो ओरोलअ, “ए योबोरोबू ओ नीनाम्माङा, कोङ् तूवोक खीम्पीक लोमेवा मीम्छाम् म्छा सेत्ना ङ्‍क लोमेवा मीम्छापी ङ्‍क नीछीमा आना तात्कयो?”

२१ खीक्‍काना ख सूक्छेम् मूङ्‍क छाम् थेम्पी बप्फेम् ल, ना योबोरोबूपी हायाम् सोतो ओरोपीकाना वाङोम् मअ, “ए योबोरोबू ओ नीनाम्माङा, होसोङ् ङ्‍क छापी रीराम आन्‍नूना तानूव।”

२२ खोदोलो योबोरोबूआ एलियाम् वाङोम् येनू, ना मूङ्‍कम् रीराम आत्‍ता ना मूङ्‍क लेता।

२३ खीक्‍काना एलियाआ मूङ्‍क छा पक्ना कोठापीका मूक्सूका तालापू खाईयू। खीक्‍का खसा मूङ्‍क छा म्मा पीना ओरोलअ, “खोङ्व, आम् छा म्सोम्‍लोकङ् तूये!”

२४ खीक्‍काना मूङ्‍क लोमेवाआ एलिया ओरोलअ, “हन्‍ना कोङा आन् नीनाम्माम् मीस् तूये रईछ पीम् तूम् तूऊ, ना आम् ङःपीका लत्क नीनाम्माम् रीङ्बऊ आछीयाक रईछ।”

एलिया लो ओबदियालो

१८

हायाम् नाम्‍ला खाताकप्का नाम्खर् मक सूक्दोङ् बाईलो योबोरोबूम् ङ्‍क रीङ्बऊ एलियापी ता: “खात्ना आहाबमी दोक्पी आन् आम्होप्ङा खोमन्चीव, ना कोङा छाप्कूवापी वाः तामीयो के।”

२ खन्सा एलिया आहाबमी दोक्पी खोमन्चीस् खाता।

मूङ्‍क नाम्‍लापी सामरियापी हायाम् देप् सीसोवा लक तूवा,

३ ना आहाब होङाबूआ म्होप्मी महलपीक जिम्मावाल ओबदिया काछअ। (ओबदिया योबोरोबूम् भक्ति मप् ईल्पो विश्‍वासी मीस् तूवा।

४ ईजेबेलआ योबोरोबूम् खारीबोपोस् सेत्चीक नाम्‍लापी ओबदियाआ १०० जाना खारीबोपोस् खाईचीना मूङ्‍कस् ङाक्पोङ्-ङाक्पोङ् मस्‍ना नीच्‍ची लूबम्पी सूल्चीना यूक्स्चीक तूवा, ना खस् चाम्दूम् पीचीक तूवा।)

५ खीक्‍का आहाबआ ओबदिया ओरोलक तूवा, “छाप्कूवाम् लीक् हेम्पीक खम्‍ला-सीम्‍लापी लो बेँसीपीलो खात्व। केईया खोक् लो खच्‍चरलो खची सोम् यूम् लागी जीस् घाँस तोम् दूराम्फो, ना केईया ई पोसूस् सेईम् बोनूनव।”

६ खन्सा मूङ्‍क तूम्‍लोम् लागी खस् छाप्कूवाम् ऊक-ऊक थाऊपीई खाईम् लोलना खची होप्-होप्पी चाई मची, खीक्‍का आहाब म्हाल्‍लाङ् ईक् हेम् खाता ना ओबदिया आर्को हेम् खाता।

७ ओबदिया लाम्पी लाम्दूमाचालो एलियाआ ख छीप्पू। खीक्‍का ओबदियाआ एलिया छेत्ना बोहोपू कूम्चीना ओरोलअ, “ए ओ रोबूङा, ऊई आन् आछीयाङ् एलियाङ् मायोनाई?”

८ खोदोलो खसा ओरोपीकाना ख ङरी आन्‍नू, “कोङ् एलियाङ् के। ‘एलिया ङ्‍कपी तूये’ पीकाना खात्ना आम् मालिक लव।”

९ खीक्‍का ओबदियाआ ख ओरोपीकाना तत्‍तू, “कोङा ऊई गल्ती मूक तूये ना आना आम् सूसो मप् सेईम् लागी आहाबमी हूक्पी सूम्पेईमचय?

१० लेईप्चाप् योबोरोबू आम् नीनाम्माम् नीङ्पी पस्तून चोयोना कोङा पीको, ओ मालिकआ आन् लाम्स् मान्पोक्स्चीक जातिस् अथवा चारखम् ऊसो बाँकी मान्तू। खीक्‍का हेप् जाति अथवा चारखम्‍आ आन् मूङ्‍कपी मान्तू पीकाना पीकालो खसा खस् ‘केईकान् ख छीप्मान्दूरूम्का’ पीमीचीना पस्तून चामीदोङ्ची।

११ खोदोलोई ओदोलो आना कोङ्, ‘खात्ना आम् मालिक एलिया ङ्‍कपी तूये रईछ पीकाना लव’ लोचोयो।

१२ कोङा ङ्‍कपी आन् होन्येयान्कलो ईतोतो योबोरोबूम् आत्माआ आन् बीन्‍नी हेम् खाईलेते। कोङा खातोना आहाब ईयोकप्का खसा आन् छीप्नोदोक, खसा कोङ्‌ङा सेतो। कोङ् आम् सूसो मप्‍आने ओ साहीछापूकाङ् योबोरोबूम् आराधाना मतो थोङोक तूये।

१३ ए ओ रोबूङा, ईजेबेलआ योबोरोबूम् खारीबोपोस् सेत्चचीक नाम्‍लापी कोङा ऊई मूक तूवा पीम् आना मान्येन्‍नायोनाई? कोङा ङाक्पोङ्-ङाक्पोङ् मूचीना खस् तूवाकपीक १०० जाना खारीबोपोस् लूबम्पी सूलूचीक तूवा ना खस् चाम्दूम् जूतेई मीयूपूचीक तूवा।

१४ खीक्‍का ओदोलो आना कोङ्, ‘आम् मालिकमी दोक्पी खात्ना एलिया ङ्‍कपी तूये रईछ पीकाना लव’ लोचोयो। कोङा खोरोपीकोदोन् खसा कोङ् सेतोतो।

१५ खोदोलो एलियाआ ओरोपीका, “कोङा म्सूसो मूयोक खोलोप्का दूङ् राःरालोक लेईप्चाम् योबोरोबूम् नीङ्पी पस्तून चोयोना कोङा पीको, कोङ् एसे आछीयाङ् आहाबमी दोक्पी ओ होप्ङा खोमयोङ्चूङ्।”

एलिया कर्मेल कोम्पी

१६ खीक्‍काना ओबदिया आहाब तूप्स् खाता, ना ख मूङ्‍क रीङ् ईयू, ना आहाब एलिया तूप्स् खाता।

१७ आहाबआ एलिया तकप्का, खसा एलिया ओरोलअ, “इस्राएल दूक् पीक् आछीयाङ् आन्ङायो?”

१८ खोदोलो एलिया ख ओरोपीकाना ङरी आन्‍नू, “इस्राएल कोङा दूक् पीयूक मा, खोदोलोई आन्‍ना आम् पाम् खीम्पोस्चीकाई दूक् पीयानूम्क के। आन् योबोरोबूम् आज्ञा होक्सीना बाल देऊताचीम् दोस्पी लाम्दूमाक तूये।

१९ हन्‍ना आना कर्मेल कोम्पी कोङ् तूम्खाम् लागी इस्राएलपीक खोलोङ् मीस् काछचीव। खीक्‍का ईजेबेलमी टेबिलपी तूप्ना चाप् बालमी मूङ्‍क ४५० जाना खारीबोपोस् लो अशेरा देवीम् ४०० जाना खारीबोपोस्सो तात्चीना ताव।”

२० खन्सा आहाबआ खोलोङ् इस्राएलीचीपी रीदाम् होक्सू, ना खसा खोलोङ् खारीबोपोस् कर्मेल कोम्पी बात्ल मची।

२१ खीक्‍का एलियाआ मीस्मी लाईस्पी खाताना ओरोपीका, “आन्‍नी हादेसम्मोई आन्दोवोल छूक्‍तो तूचाईनी? योबोरोबूङ् नीनाम्मा तूदोक खम् दोस्-दोस् लाम्दूमानीव। खोदोलोई बाल नीनाम्मादोक खम् दोस्-दोस् लाम्दूमानीव।”

खोदोलोई मीस् ऊसो मान्पीमो तूवाचा।

२२ खीक्‍काना एलियाआ खस् ओरोलची, “योबोरोबूम् खारीबोपोस् तूवाकपी कोङ् ईल्पोङाङ् बाँकी तूवो, खोदोलोई बाल देऊतामीन् ४५० जाना खारीबोपोस् तूये।

२३ हन्‍ना ई लागी नीच्‍ची लूपी तात्नूम्व। खीक्‍का बालमी खारीबोपोचा ईबूम् सोक्चीनूव ना टुक्रा-टुक्रा खोक्स्चीनूना सीङ् थेम्पी मीः मान्खम्मो यूक्स्चीनूव। कोङा क आर्को थीक्‍का मूयोना सीङ् थेम्पी मीः मान्खम्मो यूक्सो।

२४ खीक्‍काना आन्‍ना आम्नी देऊता दपानूम्व, ना कोङासो ओ योबोरोबूम् नीङ् दपो। मूङ्‍कपी आस्कसाई मीःलाम्पा ङरी आने, खूङ्‍कङ् नीनाम्मा आछीयाक के।”

खोदोलो खोलोङ् मीचा ओरोपीका, “आना पीकाक रीङ् नप्ङा के।”

२५ खीक्‍का एलियाआ बालमी खारीबोपोस् ओरोलची, “ईबूम् लूपी सोक्नूम्व, मूङ्‍क आन्‍ना लाईस्पी थीक्‍का मनूम्व, ऊदोईपीक्यालो आन्‍नी ओन्तोसर्प् तूनी। खीक्‍काना आन्‍ना आम्नी देऊताम् नीङ् दपानूम्व, खोदोलोई मीः क खपानूम्नव।”

२६ खन्सा खची दोक्पी तात्चीक ईबूम् लूपी खचा खाईचीना थीक्‍का मची। खीक्‍काना बाल देऊताम् नीङ् दप्‍तो खचा देत्छायीका छेकाल सम्मो ओरोपीका, “ए बाल देऊता, आना केईका ङरी आनीकाव।” खोदोलोई मूङ्‍कपी ऊसो ङरी मान्ता। खीक्‍का खची होपा बानेईमस्क वेदीम् बरबार खस् हूरेप्‍तो जूक्‍तो छमा।

२७ छेकाल छूवाकप्का एलियाआ ओरोपीकाना खस् सेस्वा मीची, “होसोङ् हायाम् सोतो बस्‍नीव! आछीयाङ् मूङ्‍क देऊता के! ख हायाम् ध्यानपी तूचाई होला, अथवा लक् मचय होला अथवा लाम्पी लाम्दूम्चाई होला। ख ईम्स्चाई होला ना पोम् छूये।”

२८ खन्सा खस् हायाम् सोतो बसा, ना खचा खची रीदूम् तोङ्ना दोप्सेलआ लो भालालो हीः मान्लईम् सम्मो खचा खची होप्ङा खेर् वन्ची।

२९ छेकाल वीखी, ना यूपाक बलिदान चारेईमम् नाम्‍ला सम्मो खचा कातो-बतो खारीबो मचची। खोदोलोई ऊसो ङरी मान्ता, ना आसासो खस् ङरी मान्‍आईची, ना आसासो मूङ्‍कपी सानीवाङ् मान्मची।

३० खीक्‍काना एलियाआ खोलोङ् मीस् ओरोलची, “ओ दोक्पी बान्‍नीव।” खीक्‍का खस् खम् दोक्पी बाना। खीक्‍काना योबोरोबूम् गसाक वेदी खसा होसोङ् बोबूईयू।

३१ एलियाआ ईक्पोङ् नीच्‍ची लूङ् तातू, ना मूङ्‍क ई-ईबूम् लूङ् याकूबपीका ताक ई-ईक् गोङ्मी लागी तूवा। मूङ्‍क याकूबपीङ् योबोरोबूम् ङ्‍क तोङ्‍क रीङ्बऊ ताक तूवा, “आम् नीङ् इस्राएल छूये।”

३२ एलियाआ मूङ्‍क लूङ् तात्ना योबोरोबूम् नीङ्पी ईबूम् वेदी बानेईमअ। खीक्‍का खसा मूङ्‍क वेदीम् खीरीरी ईक्पोङ् ङाक् लिटर काऊb वाईप् हायाम् देप् खूलूम् फूत्‍तू।

३३ खीक्‍का खसा सीङ् मीलेई मअ ना मूङ्‍क लूपी टुक्रा-टुक्रा खोक्स्‍ना सीङ् थेम्पी यूक्सू।

खीक्‍काना खसा खस् ओरोलची, “लीक् गाग्री काऊ पेपानूम्ना ङ्‍क बलिम् थेम्पी लो सीङ्मी थेम्पीलो कातानूम्व।”

३४ खसा ओरोलची, “होसोङ् मूङ्‍कतोङ्‍ङा मनूम्व।” खीक्‍का खचा होसोङ् मूङ्‍कतोङ्‍ङा मची। खीक्‍का खसा होसोङ् ओरोपीकाना आज्ञा मअ, “सूक्छेम्पीसो मूङ्‍क तोङ्‌ङा मनूम्व।” खीक्‍का खचा सूक्छेम्पीसो खोरोङ् मची।

३५ खीक्‍काना काऊ वेदीम् लीक् हेम्पीका कात्‍ताना मूङ्‍क खूलूम्सो पेप्पू।

३६ बलिदान चारेईमम् नाम्‍लापी एलिया खारीबोपोआ लाईस्पा खाताना ओरोपीक्‍तो वाङोम् मअ, “ए योबोरोबू, अब्राहाम, इसहाक ना इस्राएलपीक नीनाम्माङा, आन् इस्राएलपीक नीनाम्मा तूये, ना कोङ् क आम् सूसो मप् तूवो, ना ङ्‍क खोलोङ् लक् आम् आज्ञा तोङ्ना कोङा मूक तूये पीम् एसे खोलोआ छेत्चीनूव।

३७ कोङ् ङरी आनोव, ए योबोरोबू, कोङ् ङरी आनोव, ना आन् योबोरोबूङ् नीनाम्मा तूये पीम् ङ्‍क मीचा छेत्चीनूव, ना आनाङ् मूङ्‍कचीम् खची सानीवा आत्चयचीक तूये।”

३८ खीक्‍काना योबोरोबूआ मीः पोक्स्दातू ना मीःआ बलिदान, सीङ्, लूङ् ना बोहो खोलोङ् कालालाक्स्दीतू, ना मूङ्‍क खूलूम्पीक काऊसो खोलोङ् सीम्खामीयू।

३९ खीक्‍का खोलोङ् मीचा मूङ्‍क तचीकप्का, खचा बोहोपू सूपोम् मस्‍ना बतो ओरोपीका, “योबोरोबू खङ् नीनाम्मा तूये रईछ! योबोरोबू, खङ् नीनाम्मा तूये रईछ!”

४० खीक्‍काना एलियाआ खस् ओरोपीकाना आज्ञा पीची, “बाल देऊताम् खारीबोपोस् खोलोङ् लाप्नूम्व। मूङ्‍कस् ईल्पोसो ऊम्केई छूनूनव।” खीक्‍का खचा मूङ्‍कस् खोलोङ् लाप्ची, ना एलियाआ खस् मूक्सू कीशोन योऊपू खाईमीचीना मूङ्‍कपी खोलोङ् सेत्ची।

४१ खीक्‍काना एलियाआ आहाब ओरोलअ, “खात्ना चाम्दूम् चव, ऊदोईपीक्यालो कोङा हायाम् देप् वाः ताचाईक येनूचोयो।”

४२ खीक्‍का आहाब चाम्दूम् चास् खाता, खोदोलोई एलिया क कर्मेल कोम्मी म्छोक्‍तो खाता, ना मूङ्‍कपी खसा बोहोपू कूम्चीना म्तोङ् क म्तूम्छीम् रापी यूक्सू।

४३ खीक्‍का खसा म्सूसो मप् ओरोलअ, “खात्ना दीरीत्‍ती हेम् खोङ्व।” खीक्‍का मूङ्‍क खाताना खोङू।

खीक्‍काना मूङ्‍कसा ओरोपीका, “मूङ्‍कपी ऊसो मान्तू।”

मोरोनाङ् एलियाआ नूक्छेम् मूङ्‍क “खात्ना खोङ्व” लअ।

४४ नूक्छेम् छूवालो मूङ्‍क म्सूसोमपा ओरोपीका, “मीस्मी म्हूःतो बाईप् ईबूम् मोम् दीरीत्‍तीपीका पक्चाई।”

खीक्‍काना एलियाआ मूङ्‍क ओरोलअ, “खात्ना आहाब ओरोलव, ‘आम् रथ थीक्‍कामना दाली खालेत्व, मादोन् आन् वाः ताईना थूनेईमये’।”

४५ खोदोलोङ् गूगूर्‌पा मोम्‍आ नाम्छूई देप्खी, खीक्‍का हूक् केला ना हायाम् देप् वाः ताम् थालेई मअ, ना आहाब म्होप्मी रथपी वोङाना यिजरेलपी खाता।

४६ योबोरोबूम् राःरा एलियापी ता, ना खसा म्जेलेम्मा म्थाप्‍रीपी बीप्ना ख यिजरेल सम्मोङ् आहाबमी लाईस्-लाईस् लाम्पी बूल्‍तो खाता।

b 

१८:३२ काऊ – हिब्रू रीङ्पी ‘चालेई’ छाम्पा तूये।

एलिया होरेबपी जूकाना खाताक

१९

एलियाआ मक खोलोङ् लक् लो खसा खोलोङ् खारीबोपोस् दोप्सेलआ सेत्चीक रीङ्लो आहाबआ ईजेबेल ईयू।

२ खन्सा ईजेबेलआ एलियाम् दोक्पी ओरोपीकाना ईल्पो रीदाम् पोक् मीस् पोक्सू, “ऊतोङ्नाई आना खस् सेत्ची, खोरोनाङ् देसा ङ्‍क नाम्‍लापीङ् कोङा आन्सो सेईयान्‍नोदोक, देऊताचा कोङ्सो मूङ्‍क तोङ्‌नाङ् अथवा मूङ्‍कप्का दूङ् सार् मोनूव।”

३ खीक्‍का एलिया कीसा, ना म्‍रीराम लेन्चामीम् लागी ख जूकाना खाता। ख यहूदाम् बेर्शेबापी तातेकाकप्का खसा म्सूसो मप्ची मूङ्‍कपीङ् होक्सीची,

४ ना ख म्होप् क मरुभूमिपी ऊलेई क लाम् लाम्दूमाना खाता। ख सेर्‌बोलापी तातेका, ना मूङ्‍क सेर्‌बोगोपी तूवाना म्होप् सीम् तोक्पी खसा वाङोम् मअ। खीक्‍का खसा ओरोपीका, “ए योबोरोबू, ओ सोम् खाईलेत्व, कोङा खोलोङ् तेप्सूतूक तूये। कोङ्ने ओ खूक्सू-खूलूचीप्का दूङ् नप् तूवोनो!”

५ खीक्‍काना ख मूङ्‍क सेर्‌बोम् गोपी दीसाखाता ना मूङ्‍कपीङ् फूसूक्‍का ईम्स्चा। मोन्तोलो दावा ईल्पो नीनाम्माम् रीदाम् पोक्‍आ ख पत्ना ओरोपीका, “पक्ना चव।”

६ खीक्‍का ख पकाना एक्सा-मेक्सा खोङू, ना खसा म्तोङ्‍ दोक्पी मीःपी हूईम्पा ईबूम् सबेई लो काऊलोक ईबूम् चूम्‍लो तअ। खीक्‍का खसा मूङ्‍क च-दूङ्ना ख होसोङ् दीसाखाता।

७ खोदोलो योबोरोबूम् रीदाम् पोक् होसोङ् दोस्पीसो ता ना ख पत्ना ओरोपीका, “पक्ना चव, ऊदोईपीक्यालो लाम्‍री आम् लागी हायाम् बाईप् तूये।”

८ खीक्‍का एलिया पकाना मूङ्‍क चाम्दूम् चअ। खीक्‍का खसा मूङ्‍क चाम्दूम् चकप्का राःरा तना ख लीक्पोङ् लेई लो लीक्पोङ् सेपालो लाम्दूमाना नीनाम्माम् कोम् होरेबपी तातेका।

९ ख मूङ्‍कपी ईबूम् लूबम् गोपी वोङा ना सेपा मूङ्‍कपीङ् बास् तूवा।

योबोरोबू एलियापी खोमन्चीक

खीक्‍काना योबोरोबूम् रीङ्बऊ खपी ता, “ए एलिया, आना ङ्‍कपी ऊई मचय?”

१० खोदोलो खसा ओरोपीकाना ख ङरी आन्‍नू, “खोलोप्का दूङ् राःरालोक योबोरोबू नीनाम्माम् लागी कोङ् हायाम् जोसील छूवोक तूये। इस्राएलीचा आम् करार होक्सीचीक तूये, आम् वेदी खोलोङ् हत्दीत्चीक तूये, ना आम् खारीबोपोस् दोप्सेलआ खोक्स्चीना सेत्चीक तूये। कोङ्‌ङाङ् बाँकी छूवोक तूये, ना हन्‍ना खचा कोङ्सो सेईम् लामोचोयोक तूये।”

११ खोदोलो योबोरोबूआ ओरोपीका, “कोम्पी खात्ना योबोरोबूम् लाईस्पी थोरेप्व, ऊदोईपीक्यालो योबोरोबू मूङ्‍कलाम्पा छूक्‍तो खाईम् पीक्चाईक तूये।”

खीक्‍काना योबोरोबूम् लाईस्-लाईस् ईबूम् हायाम् देप् ना हायाम् राःरालोक हूक् कोम् खेत्‍तो ना छीलूमा चेल्तो ता, खोदोलोई मूङ्‍क हूक्पी योबोरोबू मान्तूक तूवा। खीक्‍का मूङ्‍क हूक्मी दोस्पी लून्मा तोक्सा, खोदोलोई मूङ्‍क लून्मापीसो योबोरोबू मान्तूक तूवा।

१२ खीक्‍का मूङ्‍क लून्मा तोक्साकप्का ईबूम् मीः ता, खोदोलोई मूङ्‍क मीःपी योबोरोबू मान्तूक तूवा। खीक्‍का मूङ्‍क मीःम् दोस्पी ईबूम् सूपीछा नेनाक चीमा साल्म् ता।

१३ एलियाआ मूङ्‍क येन्कप्का म्जेलेम्माआ म्ङोबो देप्पू, ना ख पाखापी खाताना मूङ्‍क लूबम्मी म्ङःपी थोरेपा।

खीक्‍काना ईबूम् साल्म्‍आ ख ओरोलअ, “एलिया, आना ङ्‍कपी ऊई मचय?”

१४ खोदोलो खसा ओरोपीकाना ख ङरी आन्‍नू, “खोलोप्का दूङ् राःरालोक योबोरोबू नीनाम्माम् लागी कोङ् हायाम् जोसील छूवोक तूये। इस्राएलीचा आम् करार होक्सीचीक तूये, आम् वेदी खोलोङ् हत्दीत्चीक तूये, ना आम् खारीबोपोस् दोप्सेलआ खोक्स्चीना सेत्चीक तूये। कोङ्‌ङाङ् बाँकी छूवोक तूये, ना हन्‍ना खचा कोङ्सो सेईम् लामोचोयोक तूये।”

१५ खोदोलो योबोरोबूआ ख ओरोलअ, “आन् ऊक लाम्‍लाम्पाई बानाक तूवा, मूङ्‍क लाम्‍लाम्पाङ् आत्‍ताना दमस्कसपी तूक मरुभूमिपी खात्व। खीक्‍का आन् मूङ्‍कपी तातेकप्का आना हजाएल अरामपीक होङाबू अभिषेक मव।

१६ खीक्‍काना निम्शीम् म्छा येहूसो इस्राएलपीक होङाबू, ना हाबिल-महोलापीक शाफातमी म्छा एलीशा आम् दोस्पीक खारीबोपो अभिषेक मव।

१७ खीक्‍का हजाएलमी दोप्सेलपीका ऊम्केई छूक्ना खाईप् येहूआ सेत, ना येहूम् दोप्सेलपीका ऊम्केई छूक्ना खाईप् एलीशाआ सेत।

१८ खोरोदोसो बाल देऊताम् लाईस्पी खून्जू मान्लप् ना खची ङःआ मूङ्‍क चूप्पा मान्मीक् ७,००० जाना मीस् कोङा इस्राएलपी लेन्चामीयोची।”

एलीशा योबोरोबूआ काछक

१९ खन्सा एलिया मूङ्‍कपीका खाता, ना खसा शाफातमी म्छा एलीशा छीप्पू। मूङ्‍कपी ईक्पोङ् नीस् हल लूपीआ रायीखा जोङ्चचीक तूवा। खोदोलो एलीशाआ क मूङ्‍कस् तूवाकपीक दूङ् दोस्पीक ईक् हल जोङ्चक तूवा। खीक्‍का एलिया खाताना म्जेलेम्मा ख खाम्मीयू।

२० खीक्‍काना एलीशाआ मूङ्‍क म्‍लूपीस् होक्सीना एलियाम् दोस्-दोस् लाम्दूमा, ना खसा ओरोपीका, “सम्तूमा पीयोना कोङ् ओ पा लो ओ मालो चूप्पा मीम्ना बिदा छूम् नाम्‍ला पीयोव। खीक्‍काना कोङ् आम् दोस्-दोस् लाम्दूमो।”

खोदोलो एलियाआ ख ओरोपीकाना ङरी आन्‍नू, “खात्व! कोङा आन् रोकेई मान्‍नाकयो तूनाई?”

२१ खीक्‍का एलीशाआ एलिया होक्सीना खाता। खसा मूङ्‍क म्होप्मी ईक् हल लूपी खाईना सेतू। खीक्‍का खसा हालोम् सीङ् हूईना मूङ्‍क साः ङीयू ना मीस् पीची, ना खचा मूङ्‍क चची। खीक्‍काना ख एलियाम् दोस्-दोस् लाम्दूमा, ना खम् सूसो मप् छूवा।

बेन-हददआ सामरियापी आक्रमण मक

२०

अरामपीक होङाबू बेन-हददआ म्होप्मी खोलोङ् फौज बात्ल मअ। खीक्‍का खसा सूक्पोङ् नीप्पो होङाबूस्, मूङ्‍कचीम् खची खोक् ना रथ खोलोङ् खाईना सामरिया ऊर्‌ना मूङ्‍कपी आक्रमण मअ।

२ खसा सहरपी इस्राएलपीक होङाबू आहाबमी दोक्पी ओरोपीकाना रीदाम् पोक्ची पोक्सू, “बेन-हददआ ओरोपीके:

३ ‘आम् हाल्ङो लो नाम्‍छेर्‌बूलो ओमी के, ना नप्-नप् आम् तोमास् लो आम् छास्लो ओमीङ् के’।”

४ खोदोलो इस्राएलपीक होङाबूआ ख ओरोपीकाना ङरी आन्‍नू, “ए ओ रोबू होङाबूङा, आना पीकाक तोङ्नाङ्, कोङ् लो ओ साथपी तूप्लो खोलोङ् आम्मीङ् के।”

५ खीक्‍का मूङ्‍क रीदाम् पोक्चा होसोङ् ताना ओरोपीका, “बेन-हददआ ओरोपीके: ‘आम् हाल्ङो लो नाम्‍छेर्‌बूलो, खीक्‍का आम् तोमास् लो आम् छास्लो ओ दोक्पी बाईम् लागी कोङा मीस् पोक्सूचीक तूये।

६ खोदोलोई देसा ङ्‍क नाम्‍लापीङ् कोङा ओ अधिकारीस् आम् महलपी लो आम् अधिकारीचीम् खीम्पीलो खोज-तलास मम् लागी पोक्सो। खचा आना हायाम् दाम परेई छूक् मीयक खोलोङ् थक् ङाप्ना खाईयची।”

७ खीक्‍का इस्राएलपीक होङाबूआ म्छाप्कूवापीक खोलोङ् धर्म-सेचीपोस् काछची, ना खस् ओरोलची, “आन्‍ना तईचाईनूम्, ङ्‍क मीचान् जूम्‍लूक् मम् लागी नीहूङाङ् लाम्चयक तूये! मूङ्‍कसा ओ तोमास्, ओ छास् ना ओ हाल्ङो लो नाम्‍छेर्‌बूलो खाईम् लाम्‍लो कोङा रोकेई मान्मङा।”

८ खोदोलो मूङ्‍क खोलोङ् धर्म-सेचीपोचा लो मीचालो ख ओरोपीकाना ङरी आन्ची, “मूङ्‍कम् रीङ् येन्‍नव। खसा ङोकक थक् आना अऊ लनव।”

९ खन्सा खसा बेन-हददमी रीदाम् पोक्ची ओरोपीकाना ङरी आन्ची, “ओ रोबू होङाबू ओरोलानूम्व, ‘होङाबूआ लाईस्पी ङोक्‍क थक् खोलोङ् कोङा पीयो। खोदोलोई ङ्‍क दोस्पी ङोक्‍क थक् कोङा पूरा मम् दूरोनो’।” खीक्‍का खस् खाता, ना बेन-हदद ङ्‍क रीङ् ईची।

१० खीक्‍काना बेन-हददआ आहाब होसोङ् ओरोपीकाना आर्को रीदाम् हअ: “छयप्छा छूखात्क सामरियापी बाँकी तूक फूर्क् खोलोङ् ओ मीस् ई-ईक् मुठ्ठी पीम्सो लाईयनो; मूङ्‍क तोङ्‍ना छूनोदोक देऊताचा ओपी मूङ्‍क तोङ्‍कङ् वोर्वा अथवा मूङ्‍पीकासो दूङ् छोक् वोर्वा मस्‍नूव।”

११ खोदोलो इस्राएलपीक होङाबूआ ओरोपीका, “मूङ्‍क ओरोलव: ‘जूम्‍लूक् मम् लागी तयार छूक् सेनाआ जूम्‍लूक्पी कोम् यात्क तोङ्‍ना लाईस्पीङ् नाम्दूखू मम् छूनो’।”

१२ बेन-हददआ बीन्‍नीपा होङाबूस्का खची तम्बूपी मद्य दूङ्चचीलो खसा मूङ्‍क रीदाम् येनू, ना खसा म्होप्मी मीस् “आक्रमण मम् लागी तयार तूवानीव” पीकाना आज्ञा पीची। खीक्‍का खचा मूङ्‍क सहर आक्रमण मम् लागी तयार मची।

आहाब बेन-हददपीका कोक्साक

१३ मोन्तोलोङ् ईल्पो खारीबोपो इस्राएलपीक होङाबू आहाबमी दोक्पी ताना ओरोपीका, “योबोरोबूआ ओरोपीके: ‘ऊई आना ङ्‍क ओरोसर्प् सेनास् तचययो? एसेङ् मूङ्‍क सेनास् कोङा आम् हूक्पी पीयान्‍ना, ना आना कोङ्‌ङा योबोरोबू के पीक्ना छेत्‍त’।”

१४ खीक्‍का आहाबआ ख ओरोपीकाना तत्‍तू, “खोदोलोई मूङ्‍क आसाई मईनाई?”

खोदोलो मूङ्‍क खारीबोपोआ ओरोपीकाना ख ङरी आन्‍नू, “योबोरोबूआ ओरोपीके: प्रान्तपीक सेनापतिचीम् अधिकृतचा मूङ्‍क मईची।”

खीक्‍का खसा ओरोपीकाना ख तत्‍तू, “मूङ्‍क जूम्‍लूक् आसाई थोक्स?”

खोदोलो खारीबोपोआ ओरोपीकाना ख ङरी आन्‍नू, “आना।”

१५ खन्सा आहाबआ मूङ्‍क प्रान्तपीक सेनापतिचीम् २३२ जाना सोलो अधिकृतची काछची। खीक्‍का खसा बाँकी इस्राएलीस् बात्ल मची, मूङ्‍कस् खोलोङ् ७,००० जाना तूवा।

१६ छेकालपी बेन-हददआ लो खलो तङाक छाप्कूवापीक सूक्पोङ् नीप्पो होङाबूचालो खची होप्-होप्मी तम्बूपी मद्य दूङ्चीना सेत्चछोक्स्चीक नाम्‍लापी आहाबमी मीस् जूम्‍लूक् मम् लागी लत्‍ता।

१७ खीक्‍का प्रान्तपीक सेनापतिचीम् मूङ्‍क सोलो अधिकृतची लाईस्पी जूम्‍लूक् मम् लागी लाईस्पी लत्‍ता।

खोदोलो बेन-हददआ चीवा मप्ची पोक्स्चीक तूवा; खचा ताना ओरोपीका, “मीस् सामरियापीका बान्चाईक तूये।”

१८ खोदोलो खसा ओरोपीका, “खस् खाऊमा-खासेर्माम् लागी बानाक तूदोक, खस् मान्सेईमो लाप्नूम्व; खस् जूम्‍लूक् मम् लागी बानाक तूदोसो खस् मान्सेईमो लाप्नूम्व।”

१९ खीक्‍का प्रान्तपीक सेनापतिचीम् मूङ्‍क सोलो अधिकृतची मूङ्‍कचीम् खची दोस्-दोस् लाम्दूम्प् सेनास्का जूम्‍लूक् मम् लागी सहरपीका पाखा लत्‍ता,

२० ना खस् खोलोआ खची होप्-होप्मी ऊल्‍लोङ् मप्ची सेत्ची। खोदोलो अरामीस् जूका ना इस्राएलीचा खस् खेदामची। खोदोलोई अरामपीक होङाबू बेन-हदद खोक् थेम्पी वोङाना म्होप्मी खोक् बूल्प्चीम् साथपी ऊम्केई छूवा।

२१ खीक्‍का इस्राएलपीक होङाबू आहाब जूम्‍लूक् छूवाकपी लाईस्पी ताना खोक्चीप्का लो रथचीप्कालो कोक्सा, ना अरामीस् हायाम् देतो मासेई मची।

२२ खीक्‍काना मूङ्‍क खारीबोपो इस्राएलपीक आहाब होङाबूम् दोक्पी ताना ओरोपीका, “आना आम् सेनास् हायाम् राःरालोक मयूक्स्चीव, ना आना ऊई मम् पर्ने खूङ्‍क मीन्यूक्स्व, ऊदोईपीक्यालो ताईक होल्नाम्पी अरामपीक होङाबूआ आन् होसोङ् आक्रमण मये।”

बेन-हददआ सामरियापी दोस्पीसो आक्रमण मक

२३ मोन्तोलो अरामपीक होङाबू बेन-हददमी अधिकारीचा ख ओरोपीकाना चाई पीची, “मूङ्‍कचीम् देऊतास्‍ने कोम् होम्पीक देऊतास् के। खन्सा खस् ई लागी हायाम् राःरालोक तूवा। खोदोलोई केईया खस्का म्तेल्‍म्पी जूम्‍लूक् मयाम्दोक, केई खचीप्का दूङ् राःरालोक छूये।

२४ आना ओरोमव: खोलोङ् होङाबूस् सेनाम् लाम्‍लछाम् पदपीका लात्दीत्चीव, ना खची फाईपी अधिकृतची सोक्चीव।

२५ लाईस्पी सताक सेना तोङ्नाङ् आर्को ईबूम् सेना खडा मव — खोक्मी लागी खोक् ना रथमी लागी रथ — ओरोना इस्राएलीस्का केई म्तेल्म्पी जूम्‍लूक् मम् दूराम्। खीक्‍का केई आछीयाङ् खचीप्का दूङ् राःरालोक छूये।” खीक्‍का बेन-हदद खस्का सहमत छूवा ना खसा मूङ्‍क तोङ्नाङ् मअ।

२६ होल्नाम्पी बेन-हददआ अरामीस् जूम्‍लूक् मम् लागी बात्ल मची, ना इस्राएलीस्का जूम्‍लूक् मम् लागी खस् अपेक हेम् खाता।

२७ खीक्‍का इस्राएलीस्सो बात्ल छूवा, ना खचा लाम्चाम् तचीकप्का खस् दल-दल छूवाना अरामीस्का जूम्‍लूक् मम् लागी लत्‍ता। खीक्‍का इस्राएलीचा मूङ्‍कचीम् लाईस् हेम् छाउनी बानेई मची। खोदोलो इस्राएलीस् छाराम् नीच्‍ची चीचीमा बागाल तोङ्‍क तूवा, खोदोलोई अरामीस् क तेल्म्मी लीक् हेम्पी खाताना तूवा।

२८ नीनाम्माम् ईल्पो म्मीस् इस्राएलपीक होङाबूम् दोक्पी ताना ख ओरोलअ, “योबोरोबूआ ओरोपीके: ‘अरामीचा योबोरोबून् कोम् होम्पीक देऊता के, बेँसी होम्पीक देऊता मा पीक्ना मीने। खन्सा कोङा ङ्‍क ओरोसर्प् सेनास् आम् हूक्पी पीन्दीयान्‍ना, ना आना कोङ्‌ङा योबोरोबू के पीम् छेत्‍त’।”

२९ खस् ईल्पो-आर्कोम् लाईस्पी नूक् लेई सम्मो छाउनीपीङ् तूवाचा। खीक्‍का नूक् लेई क लेई जूम्‍लूक् थोक्सा, ना इस्राएलीचा ऊलेईपी १,००,००० जाना पैदल लाम्दूम् अरामी सेनास् हायाम् लोक्‍तो खेर् वन्ची।

३० मूङ्‍कस् तूवाकपीक लेताकस् अपेक सहरपी जूकाना खाता; मूङ्‍कपी सहरपीक पर्खाल हताना २७,००० जाना मीस्मी थेम्पी तात्‍ता। खीक्‍का बेद-हदद क सहरपी जूकाना खाता, ना खीम् गोपी तूवाक कोठापी खाताना सून्ल्ची।

३१ खोदोलो म्होप्मी अधिकारीचा ख ओरोलची, “येन्व, इस्राएलपीक होङाबूस्‍ने हायाम् सम्तूमा मीक् मीस् तूये पीम् केईया येनूम्क तूये। खन्सा केईया ई होप्-होप्मी छूम्‍रीपी लूक्स्पा खाप्साम्, ना ई तोङ्पी रीबो छूयाम्ना इस्राएलपीक होङाबूम् दोक्पी खात्या। खोरोना मयाम्दोक खसा आन् सेत्नोफो।”

३२ खन्सा खचा खची छूम्‍रीपी लूक्स्पा खाप्स्ची ना खची तोङ्पी रीबो छूईचीना खस् इस्राएलपीक होङाबूम् दोक्पी खाताना ओरोपीका, “आम् सूसो मप् बेन-हददआ ओरोपीके: ‘सम्तूमा मीयोना कोङ् सेतोनव’।”

खोदोलो होङाबूआ ओरोपीकाना खस् ङरी आन्ची, “ऊई होसोङ् ख म्सोम्‍लोकङ्ओ तूये? खन् ओ बू के।”

३३ मूङ्‍क मीचा होङाबूआ पीकाक रीङ् नखावा ताईप् मीनाना होङाबूम् रीङ् दावा दन्तो ओरोपीका, “एई, आम् बू बेन-हदद!”

खोदोलो होङाबूआ ओरोपीका, “खात्नीना मूङ्‍क बायानूम्व।” खीक्‍का बेन-हदद पाखा लत्‍ताना बानाकप्का आहाबआ ख म्होप्मी रथ थेम्पी वन्‍नू।

३४ खीक्‍का बेन-हददआ ख ओरोलअ, “ओ पाआ आम् पापीका खाईक सहर कोङा आन् आन्छोयान्‍ना। खीक्‍का ओ पाआ सामरियापी मक तोङ्नाङ् आनासो दमस्कसपी पईकार मम् बाजार बोबूईम् दूर।”

खोदोलो आहाबआ ओरोपीका, “सन्धि मईचूना मूङ्‍क शर्तपी कोङा आन् लेन्दीयान्‍ना।” खन्सा खसा बेन-हददलो ईबूम् सन्धि मअ ना ख लेत्छोक्सू।

ईल्पो खारीबोपोआ आहाब दोसी थरेई मक

३५ योबोरोबूम् रीङ्बऊलाम्पा खारीबोपोम् म्छास् तूवाकपीक ईल्पोआ ईल्पो म्बूम् ओरोलअ, “कोङ् आम् जूम्‍लोआ केरोव।” खोदोलोई मूङ्‍क मीचा मा पीका।

३६ खीक्‍काना मूङ्‍क खारीबोपोआ ओरोपीका, “आना योबोरोबूम् आज्ञा मान्‍रेम्कसा, आना कोङ् होक्सोयोना खात्कलो ईतोतो आन् ईबूम् गूङ्‍गीनारआ सेते।” खीक्‍का मूङ्‍क मीस् खालेताकप्का, ईबूम् गूङ्‍गीनारआ ख छीप्ना सेतू।

३७ खीक्‍काना मूङ्‍क खारीबोपोआ आर्को ईल्पो मीस् छीप्पू, ना ख ओरोलअ, “कोङ् केरोव।” खन्सा मूङ्‍कसा ख केर्‌ना हायाम् लोक्‍तो खेर् वन्‍नू।

३८ खीक्‍का मूङ्‍क खारीबोपो खाताना लाम्पीका होङाबू हूङ्दीतू। खीक्‍काना खसा म्मूक्स् तेईया रीम्ना आसासो मान्छेईप् तोङ्‍क मन्ची।

३९ खीक्‍का होङाबू मूङ्‍कम् दोलाम्पा छूवाना खातालो मूङ्‍क खारीबोपोआ होङाबू काछना ओरोलअ, “ए होदूवा, कोङ् आम् सूसो मप् जूम्‍लूक्मी ङःपी छूवोक तूवा, खोदोलो हेप्पा ईल्पो कैदी ओ दोक्पी तात्ना खसा कोङ् ओरोलो, ‘ङ्‍क मीस् नम्‍लोना यूक्स्व। ऊची छूना ङ्‍क मीस् जूक्खात्दोक, कोङा आन् सेईयान् ना आना ईक् तोडाb नाम्छेर्‌बू छोम् छूये।’

४० कोङा बीन्‍नीपा लक् मूचोक तूवा, खोदोलो मूङ्‍क मीस् जूकाना खालेता।”

खोदोलो इस्राएलपीक होङाबूआ ख ओरोलअ, “आनान् आम् होप्मी नीया आम् होपाङ् मअ। मूङ्‍कङ् आम् नीया के।”

४१ खीक्‍काना मूङ्‍क खारीबोपोआ दावा म्मूक्स्पीका मूङ्‍क तेई लातू, ना इस्राएलपीक होङाबूआ ख खारीबोपोस् तूवाकपी ईल्पो पीम् छेत्खी।

४२ खीक्‍का खसा होङाबू ओरोलअ, “योबोरोबूआ ओरोपीके: कोङा आछीयाङ् सेईम् पीकोक मीस् आना लेत्छोक्सू। खन्सा मूङ्‍कम् रीराममी फाईपी आम् रीराम ना मूङ्‍कम् मीस्मी फाईपी आम् मीस् छूये।”

४३ खोदोलो इस्राएलपीक होङाबू म्सानीवा चाईसा, ना म्छूलीकाताना सामरियापी म्होप्मी महलपी खाता।

b 

२०:३९ अर्थात्, गेबोगेबो ३४ किलोग्राम नाम्छेर्‌बू

नाबोतमी वाचोसीखा

२१

मूङ्‍कम् जीस्तातोपी यिजरेली नाबोतमी ईबूम् वाचोसीखाम् तोक्पी ईबूम् खोती छूवा। मूङ्‍क वाचोसीखा यिजरेलपी सामरियापीक होङाबू आहाबमी महलमी दोक्पी तूवा।

२ खीक्‍का आहाबआ नाबोत ओरोलअ, “आम् वाचोसीखा कोङ् सागखा बानेई मम् लागी पीयोव, ऊदोईक्यालो मूङ्‍क ओ महलमी दोक्पीङ् तूये। मूङ्‍कम् फाईपी कोङा आन् आर्को मूङ्‍कप्का दूङ् नप् वाचोसीखा पीयान्‍ना, अथवा आना लन्ची मईदोक मूङ्‍कम् दाम् देत्‍तोई छूये खूङ्‍क कोङा पीयान्‍ना।”

३ खोदोलोई नाबोतआ ख ओरोपीकाना ङरी आन्‍नू, “योबोरोबूआ ङ्‍कतोङ् छूमीनूनव, ऊदोईपीक्यालो ङ्‍क ओ खूक्सू-खूलूम् दाचाम् कोङा आन् पीम् दूरोनो।”

४ खन्सा आहाब थूस्केई छूवा ना म्छूली कात्‍तो म्खीम् खाता, ऊदोईपीक्यालो यिजरेली नाबोतआ ओरोपीकाक तूवा, “कोङा आन् ओ खूक्सू-खूलूम् दाचाम् पीयान्‍नो।” खन्सा आहाब म्तूस्कोपी थूस्केई छूवाना ईम्स्चा ना जाः चाम्सो मानेई मान्म।

५ खोदोलो म्तोमा ईजेबेल म्दोक्पी ताना ख ओरोपीक्‍तो तत्‍तू, “आन् ऊदोई ङ्‍कतोङ्ना थूस्केई छूकई? आना ऊदोई ऊसो चईनोकई?”

६ खोदोलो खसा ईजेबेल ओरोलअ, “कोङा यिजरेली नाबोत ओरोपीकोक तूवा, ‘आम् वाचोसीखा कोङ् खेईम् पीयोते, अथवा आना अऊ पीक्दोक मूङ्‍क आम् वाचोसीखाम् फाईपी कोङा आर्को वाचोसीखा पीयान्‍ना।’ खोदोलोई खसा ओरोपीका, ‘कोङा आन् ओ वाचोसीखा पीयान्‍नो’।”

७ खीक्‍का म्तोमा ईजेबेलआ ख ओरोलअ, “इस्राएलपीक होङाबू छूना आना ङ्‍क तोङ्‍क लक्यो मय? पक्ना चाम्दूम् चव। आम् जीनव। यिजरेली नाबोतमी वाचोसीखा कोङा आन् पीयान्‍ना।”

८ खीक्‍काना ईजेबेलआ आहाबमी नीङ्पी छाप्दाम् छाप्पू, ना मूङ्‍कपी होङाबूम् मोहोर तेसू, खीक्‍का नाबोतमी सहरपी खलो तूप् धर्म-सेचीपोचीपी लो भारदारचीपीलो खसा मूङ्‍क छाप्दाम् होक्सू।

९ मूङ्‍क छाप्दाम्चीपी खसा ओरोपीकाना छाप्पू:

“माईस् तूम् लागी ऊलेई तोकेई मनूम्व, ना नाबोत मीस्चीम् रापी साम्दीखाम् तूस्कोपी यूक्सानूम्व।

१० खोदोलोई नीप्पो रई मीस् नाबोतमी लाईस्पी तूमीयानूम्ना मूङ्‍कसा नीनाम्मा लो होङाबूलो साराप् छक तूये पीकानीना प्रमाण ममीयानूम्व। खीक्‍काना मूङ्‍क पाखापी खायानूम्ना लूङ्‍आ गक्‍नूम्ना सेत्नूम्व।”

११ खीक्‍काना ईजेबेलआ खस् छाप्चीना हचीक छाप्दाम्पी आदेश मक तोङ्ना नाबोतमी सहरपी तूप् धर्म-सेचीपोचा लो भारदारचालो मची।

१२ खचा माईस् तूम् छूये पीकाना खोलोङ् काछची, ना नाबोत मीस्चीम् रापी साम्दी दोक्स्को तूस्कोपी यूक्स्ची।

१३ खोदोलो मूङ्‍क नीप्पो रई मीस् ताना नाबोतमी ऊल्‍लोङ्पी नेईम् लागी खम् लाईस्पी तूवा, ना नीनाम्मा लो होङाबूलो साराप् छक तूये पीकाना खचा मीस्मी लाईस्पी नाबोत फरेप् तीची। खन्सा खचा नाबोत सहरपीका पाखा खाईचीना लूङ्‍आ गक्चीना सेत्ची।

१४ खीक्‍काना खचा ईजेबेल ओरोपीकाना रीदाम् हची, “नाबोत लूङ्‍आ गकूम्काना सेतूम्का।”

१५ खीक्‍का नाबोत लूङ्‍आ गक्चीना सेत्ची पीम् रीङ् येन्कलो ईतोतो ईजेबेलआ आहाब ओरोलअ, “पक्ना यिजरेली नाबोतआ आन् खेईम् मान्पीन्‍नाक वाचोसीखा आम् हूक्पी मव। ऊदोईपीक्यालो हन्‍ना मूङ्‍क लेत्चाईक मान्तू, खोदोलोई सीयाखात्क तूये।”

१६ खीक्‍का नाबोत सीया पीम् रीङ् आहाबआ येन्कप्का ख पकाना नाबोतमी वाचोसीखा म्हूक्पी मम् लागी खाता।

१७ खीक्‍काना योबोरोबूम् ङ्‍क रीङ्बऊ तिश्बी एलियापी ता:

१८ “सामरियापी चारखम् तोप् इस्राएलपीक होङाबू आहाब तूप्स् आन् दाली खात्व। नाबोतमी वाचोसीखा म्हूक्पी मम् लागी मूङ्‍कपी खाताक तूये।

१९ मूङ्‍क ओरोलव, ‘योबोरोबूआ ओरोपीके: ऊई आना ईल्पो मीस् सेत्ना मूङ्‍कम् दाचाम् आम् हूक्पी मक मायो?’ खीक्‍का मूङ्‍क ओरोलव, ‘योबोरोबूआ ओरोपीके: नाबोतमी हीः खेबा लोक्‍क थाऊपीङ् आम् हीःसो खेबा लोक — एई, आम् हीःङा’!”

२० खोदोलो आहाबआ एलिया ओरोलअ, “ए ओ साछीमीङा, आना कोङ् छीपोहाई?”

खोदोलो एलियाआ ओरोपीकाना ख ङरी आन्‍नू, “एई, कोङा आन् छीम्ना के, ऊदोईपीक्यालो योबोरोबूम् मूक्स्दूपी ऊक रीङ्‌ये रई तूवा मूङ्‍क मम् लागी आना आम् होपा आम् होप्ङा खेई मन्ची।

२१ योबोरोबूआ ओरोपीके, ‘हन्‍ना कोङा आम्पी मासेई छूम् तातूचोयो। कोङा आम् छामाईची खोलोङ् मासेई मूयो ना इस्राएलपी आहाबमी खीम्पीक खोलोङ् वात्छास् — रोः दोसो, फुक्‍का दोसो — खोलोङ् मासेई मूयोची।

२२ आना कोङ् ओ छूली कायोकसा ना इस्राएल मोऊ ममीकसा कोङा आम् खीम्पोस्ची नबातमी म्छा यारोबाम लो अहियाम् म्छा बाशालो मूक तोङ्ना मूयो।’

२३ “ईजेबेलमी तोक्पी क योबोरोबूआ ओरोपीके: ‘यिजरेलमी पर्खालमी दोक्पी ईजेबेल खेबा चईची।’

२४ “आहाबमी खीम्पोस्पीक सहरपी सीप्ची क खेबा चईची, ना सोगोपी सीप्ची क नाम्छूईतो पेर्प् तीप् छोऊआ ताईना चईची।”

२५ म्तोमा ईजेबेलआ चप्स्‍ना योबोरोबूम् मूक्स्दूपी रई लक् मम् लागी म्होपा म्होप् खेईमप्चीप् आहाब तोङ्‍क बीन्‍नीपा मीस् आस्सो मान्तूक तूवा।

२६ वालीलीक देऊताचीम् दोस्-दोस् लाम्दूमाना इस्राएलमी लाईस्पीका योबोरोबूआ खेदा मस्क एमोरीस् तोङ्ना खसा खोलोप्का दूङ् ईजेर्म् लप् वोर्वा मअ।

२७ आहाबआ ङ्‍क रीङ् येन्कप्का, खसा म्तेई चेनू, लूक्स्पा खाप्सू, ना माईस् तूवा। खीक्‍का ख लूक्स्पा खाप्स्‍नाङ् ईम्सा, ना लखे छूवाना लाम्दूमा।

२८ खीक्‍काना योबोरोबूम् ङ्‍क रीङ्बऊ तिश्बी एलियापी ता:

२९ “आहाबआ ओ लाईस्पी लखे मन्चीक ऊई आना तूम् तयो? खसा म्होपा म्होप् लखे मन्चीकसा कोङा मूङ्‍कम् नाम्‍लापी ङ्‍क मासेई छूम् तातोनो, खोदोलोई मूङ्‍कम् म्छाम् नाम्‍लापी मूङ्‍कम् खीम्पी कोङा मूङ्‍क मासेई छूम् तातो।”

आहाबमी ऊल्‍लोङ्पी मीकायाआ खारीबो मक

२ इतिहास १८:२-२७

२२

सूक्दोङ् सम्मो अराममी लो इस्राएलमीलो रापी जूम्‍लूक् मान्छू।

२ खोदोलोई सूक्दोङ् बाईलो यहूदापीक होङाबू यहोशापात इस्राएलपीक होङाबू तूम्खाम् लागी दाली यूवा।

३ इस्राएलपीक होङाबूआ म्होप्मी अधिकारीस् ओरोलचीक तूवा, “रामोत-गिलाद ईमी पीम् आन्‍ना छेत्चाईनूम्, नासोङ् अरामपीक होङाबूपीका मूङ्‍क आईम्ना ई हूक्पी मम् लागी केईया ऊसोङ्‍यो मान्ममा?”

४ खन्सा खसा यहोशापात ओरोपीकाना तत्‍तू, “रामोत-गिलादमी ऊल्‍लोङ्पी जूम्‍लूक् मम् लागी ऊई आन् कोङ्लो खातेयो?”

खोदोलो यहोशापातआ इस्राएलपीक होङाबू ओरोपीकाना ङरी आन्‍नू, “कोङ् आन् तोङ्‍कङ् के, खोलोङ् ओ मीस् आम् मीस् तोङ्‍कङ्, ना ओ खोलोङ् खोक् आम् खोक् तोङ्‍कङ् के।”

५ खोदोलोई यहोशापातआ इस्राएलपीक होङाबू ओरोसो लअ, “लाईस्पी योबोरोबूलो चाई मव।”

६ खन्सा इस्राएलपीक होङाबूआ ४०० जाना तोदी खारीबोपोस् बात्ल मस्‍ना खस् ओरोपीक्‍तो तत्‍ची, “कोङ् रामोत-गिलादमी ऊल्‍लोङ्पी जूम्‍लूक् मस् खाईम्‍यो मान्खाईम्यो?”

खोदोलो खचा ओरोपीका ख ङरी आन्ची, “खात्व, ऊदोईपीक्यालो योबोरोबूआ होङाबूम् हूक्पी मूङ्‍क पीय।”

७ खोदोलोई यहोशापातआ खस् ओरोपीकाना तत्ची, “ऊई योबोरोबूम् खारीबोपो ङ्‍कपी मान्‍तूयो, ख केईया तताम्?”

८ खोदोलो इस्राएलपीक होङाबूआ यहोशापात ओरोपीकाना ङरी आन्‍नू, “योबोरोबूपीका तईम् लागी ईल्पो खारीबोपोन् तूये, खोदोलोई ख कोङा जेरो, ऊदोईपीक्यालो खसा ओ लागी नप् खारीबो हाल्‍लोसो मईनो, खोदोलोई रई खारीबोङाङ् मय। ख यिम्‍लाम् म्छा मीकाया के।”

खोदोलो यहोशापातआ ओरोपीकाना ख ङरी आन्‍नू, “होङाबूआ ओरोना पीम् नईनो।”

९ खीक्‍काना इस्राएलपीक होङाबूआ म्होप्मी अधिकारीस् तूवाकपीक ईल्पो काछना ओरोलअ, “यिम्‍लाम् म्छा मीकाया दावा काछना बाईव।”

१० इस्राएलपीक होङाबू आहाबआ लो यहूदापीक होङाबू यहोशापातआलो होङाबूआ खाम् तेई खाप्स्चीना सामरियाम् मूल लाम्स्कोम् लाईस्पीक खला दोक्पी खची होप्-होप्मी सिंहासनपी तूवाचाक तूवा, ना बीन्‍नीपा खारीबोपोचा क मूङ्‍कचीम् खची लाईस्पी खारीबो मचचीक तूवा।

११ केनानमी म्छा सिदकियाहआ क सेल्मी पीत्‍तो बानेईमक तूवा, ना खसा ओरोपीका, “योबोरोबूआ ओरोपीके: ‘ङ्‍क पीत्‍तोआ आन्‍ना अरामीस् मासेई छूनोक सम्मो गक्नूम्’।”

१२ बीन्‍नीपा खोलोङ् खारीबोपोचा मूङ्‍क तोङ्‍कङ् खारीबो मचचीक तूवा। खीक्‍का खचा ओरोपीका, “रामोत-गिलादपी आक्रमण मना कोक्साव। ऊदोईपीक्यालो योबोरोबूआ होङाबूम् हूक्पी मूङ्‍क पीय।”

१३ खोदोलो मीकाया काछोम्ना बाईम् लागी खाताक रीदाम् पोक्चा ख ओरोलची, “खोङ्व, बीन्‍नीपा खारीबोपोचान् ईक् सानीवा छूवाना होङाबूम् सफलताम् लागी खारीबो मचयस्क तूये। आम् रीङ्बऊसो खची रीङ्बऊलो मीलेई छूक् छूनूव, नप् रीङ्बऊ नेन्व।”

१४ खोदोलोई मीकायाआ ओरोपीका, “लेईप्चाप् योबोरोबूम् नीङ्पी पस्‍तून चोयोना कोङा पीको, योबोरोबूआ कोङ् ऊई लोयो, कोङ् खूङ्‍कङाङ् नेनो।”

१५ खीक्‍का ख ताबानाकप्का, होङाबूआ ओरोपीकाना ख तत्‍तू, “मीकाया, कास्का रामोत-गिलादमी ऊल्‍लोङ्पी जूम्‍लूक् मस् खाईम्यो, मान्खाईम्यो?”

खोदोलो मीकायाआ ओरोपीकाना होङाबू ङरी आन्‍नू, “आक्रमण मस्व ना कोक्साचीव, ऊदोईपीक्यालो योबोरोबूआ होङाबूम् हूक्पी मूङ्‍क पीय।”

१६ खोदोलो होङाबूआ ख ओरोलअ, “योबोरोबूम् नीङ्पी आछीयाक रीङ्‌ङाङ् पीकाव, बीन्‍नीपा रीङ् पीनव पीम्ना कोङा आन् देक्छेम्ये पस्तून चामीमा?”

१७ खीक्‍काना मीकायाआ ख ओरोपीकाना ङरी आन्‍नू, “कोङान् खोलोङ् इस्राएलीस् खची चोलोछा मान्दीक लूस् तोङ्ना कोम् होम्पी सोवोरीसाखात्क तूऊ, ना योबोरोबूआ ओरोपीका, ‘ङ्‍क मीस्मी खची मालिक मान्तू। ङ्‍कस् खोलोङ् खाऊमा-खासेर्मापी खची खीम् खान्‍नूव’।”

१८ इस्राएपीक होङाबूआ यहोशापात ओरोलअ, “खसा ओ लागी रईपीका बीन्‍नीपा नप् खारीबो मईनो पीकोना ऊई कोङा आन् लाईस्पीङ् ईन्‍नाक मान्तूयोनाई?”

१९ खोदोलो मीकायाआ होसोङ् ओरोपीका, “खन्सा योबोरोबूम् ङ्‍क रीङ्बऊ येन्व: कोङा योबोरोबू साराङ्‌गाप्‍तोक म्होप्मी सिंहासनपी तूवाचाक ना खम् खोलोङ् सेनास् खम् बरबार म्पाङ्ला लो म्चूप्लाम्‍लो थोरेप्दीता तूऊ।

२० खीक्‍का योबोरोबूआ ओरोपीका, ‘रामोत-गिलादपी आक्रमण मम्ना मूङ्‍कपी ख सीम् लागी आसाई आहाब हूर्स् नाई?’

“ईल्पोआ ङ्‍क तोङ्‍क ना आर्कोआ आर्कोङ् चाई पीय।

२१ दूङ् दोस्पी ईबूम् आत्मा लाईस्पी ता ना योबोरोबूम् लाईस्पी थोरेपाना मूङ्‍कसा ओरोपीका, ‘कोङा मूङ्‍क हूर्‌सो।’

२२ “योबोरोबूआ ख ओरोपीकान तत्‍तू, ‘ऊतोङ्‌नाई?’

खोदोलो “मूङ्‍कसा ओरोपीका, ‘कोङ् खातोना मूङ्‍कम् खोलोङ् म्खारीबोपोचीम् ङःपी वालीली नेईप् ईबूम् आत्मा छूवो।’

खोदोलो “योबोरोबूआ ओरोपीका, ‘मूङ्‍क हूर्म् लागी आन् सफल छूये। खात्व ना खोरोङ् मव।’

२३ “खन्सा हन्‍ना योबोरोबूआ ङ्‍क खोलोङ् आम् खारीबोपोचीम् ङःपी वालीली नेईप् आत्मा तेईपीचीक तूये। योबोरोबूआ आन् मासेई मम् फैसला मदीत्क तूये।”

२४ खीक्‍काना केनानाम् म्छा सिदकियाह थोम्‍ला थोङाना मीकायाम् म्ङःपी केरू ना ख ओरोलअ, “ऊक लाम्‍लाम्पा छूवानाई योबोरोबूम् आत्मा ओपीका आन्लो नेईम् लागी खाता?”

२५ खोदोलो मीकायाआ ओरोपीकाना ख ङरी आन्‍नू, “मूङ्‍कन् आन् आम्होप्ङा म्गोपाक कोठा गोपी सूल्न्चीस् खात्क लेईये आना तूम् तय।”

२६ खीक्‍काना इस्राएलपीक होङाबूआ ओरोपीकाना आज्ञा मअ, “मीकाया लाप्नूम्व, ना सहरपीक चारतोप् अमोनमी लो होङाबूम् म्छा योआशमीलो हूक्पी जीम्मा पीयानूम्व, ना ओरो लानूम्व,

२७ ‘होङाबूआ ओरोपीके: ङ्‍क मीस् थूनापी यूक्सानूम्व ना कोङ् सेसेर् मान्‍ताम्‍लाम् सम्मो मूङ्‍क सबेई लो काऊलो बाहेक बीन्‍नीपा ऊसो पीयानूम्नव’।”

२८ खोदोलो मीकायाआ ओरोपीका, “आन् सेसर् आत्ना ताईदोक योबोरोबू ओलाम्पा नेनाक मा रईछ।” खीक्‍का खसा होसोङ् रीङ् काप्ना ओरोपीका, “आन्‍ना खोलोआ ङ्‍क ओ रीङ्पी नम्‍लोना सानीवा मनूम्व!”

आहाब रामोत-गिलादपी सेत्चीक

२ इतिहास १८:२८-३४

२९ खीक्‍काना इस्राएलपीक होङाबू आहाब लो यहूदापीक होङाबू यहोशापातलो रामोत-गिलादपी सप्चीना खाता।

३० खोदोलो इस्राएलपीक होङाबू यहोशापातआ ओरोपीका, “कोङ् आसासो मान्छेईप् मोयोङ्चूङ्ना जूम्‍लूक् मस् खातो, खोदोलोई आना क होङाबूआ खाम् तेईङा खाप्स्व।” खन्सा इस्राएलपीक होङाबू आसासो मान्छेईप् मन्चीना जूम्‍लूक् मस् खाता।

३१ अरामपीक होङाबूआ क म्होप्मी रथचीपीक सूक्पोङ् नीप्पो सेनापतिस् ओरोपीकाना आज्ञा पीचीक तूवा, “होङाबूपीका बीन्‍नीपा चीमा-देप् आस्लोसो जूम्‍लूक् मनूम्नव।”

३२ रथपी तूवाक सेनापतिचा यहोशापात तचीकप्का, खचा ओरोमीना, “आछीयाङ् इस्राएलपीक होङाबू ङ्‍कङ् रईछ।” खस् ख आक्रमण मम् लागी दावा आत्‍ता, खोदोलोई यहोशापात हायाम् सोतो बसाकप्का,

३३ मूङ्‍क रथपी तूवाक सेनापतिचा खन् इस्राएलपीक होङाबू मा रईछ पीकाना छेत्ची, खीक्‍का खचा ख खेदा मम् होक्सीची।

३४ खोदोलोई ईल्पो अरामपीक सेनाआ म्होप्मी बेई-लीफू लात्ना बेई लीक् हेम् होक्सू, ना मूङ्‍क बेईआ इस्राएलपीक होङाबू कवचमी लो पम्देम् पाताम्‍लो रापी थअ। खीक्‍का होङाबूआ म्होप्मी रथ बूल्प् ओरोलअ, “रथ आत्ना कोङ् ङ्‍क जूम्‍लूक् मस्को थाऊपीका पाखा खायोव। ऊदोईपीक्यालो कोङ् खेर् वोङोक तूये।”

३५ जूम्‍लूक् लेपाबरीङ् छूवाचा ना होङाबू रथपी अरेई छूवाना अरामीचीम् ऊल्‍लोङ्पी जूम्‍लूक् मच। खम् खेर्‌पीका लत्‍ताक हीः क रथ गोपीङ् बगेई छूवाचाक तूवा, ना मूङ्‍क यूपाङ् ख सीया।

३६ यूपा नाम् कूराचालो सेनाचीपी ङ्‍क तोङ्‍क साल्म् ता, “आन्‍नी खोलोङ् आम्नी होप्-होप्मी सहरपी लो आम्नी होप्-होप्मी तेल्पीलो खात्नीव।”

३७ ओरोना आहाब होङाबू सीया, ना ख सामरियापी बाईचीना खचा मूङ्‍कपी खूम्ची।

३८ खचा मूङ्‍क रथ सामरियापीक ईबूम् पोक्‍रीपी सप्ची; मूङ्‍क पोक्‍रीपी बेलेछीलप्ची सम्दोन्चीक तूवा। खीक्‍का योबोरोबूम् रीङ्बऊआ पीकाक तोङ्ना खेप्चा मूङ्‍कम् म्हीः लोक्ची।

३९ आहाबआ चारखम् तोक्स्कम् बीन्‍नीपा खोती, खसा मक खोलोङ् लक्, खसा बानेईमक बाजूहोम्मी काङ्आ बोबूईक होङाबूम् महल, ना खसा किल्‍लाआ ऊर्‌मीचीक खोलोङ् सहरमी तोक्पी ऊई इस्राएलपीक होङाबूचीम् सूम्नीतूम्‍लोम् सोक्सरपी छाम्पा मान्तूयोनाई?

४० आहाब म्खूक्सू-खूलूस्का ईम्स्खाता, ना म्छा अहज्याह खम् दोस्पी होङाबू छूवा।

यहूदापीक होङाबू यहोशापात

२ इतिहास २०:३१–२१:१

४१ इस्राएलपीक होङाबू आहाबआ चारखम् तोक्स्क लीक्दोङ् बाईलो आसाम् म्छा यहोशापात यहूदापीक होङाबू छूवा।

४२ यहोशापात होङाबू छूवालो सूक्पोङ् ङाक्दोङ् बाईक तूवा, ना खसा यरूशलेमपी नीस्पोङ् ङाक्दोङ् सम्मो चारखम् तोक्सू। खम् म्माम् नीङ् अजूबा तूवा, ना ख शिल्हीम् मेकछा तूवा।

४३ खोलोङ् रीङ्पी ख म्पा आसाम् सूलाम्पी लाम्दूमा, ना मूङ्‍कपीका ख तर्केई मान्छू। योबोरोबूम् मूक्स्दूपी ऊक रीङ्‍ये नप् तूवा खसा खूङ्‍कङ् मअ। खोरोदोसो कोम् होम्पी तूवाक पूजा मस्को थान खोलोङ् खसा हतेई मान्म, ना मीचा मूङ्‍कपी होसोङ् बलिदान चारेई मदोङ्ची ना धूप हूईदोङ्ची।

४४ यहोशापात इस्राएलपीक होङाबूलोसो खाऊमा-खासेर्मापी तूवा।

४५ यहोशापातआ चारखम् तोक्स्कम् तोक्पीक बीन्‍नीपा खोती, खसा मक उपलब्धि ना खसा तक सैनिक सफलताम् तोक्पी ऊई मूङ्‍क यहूदापीक होङाबूचीम् सूम्नीतूम्‍लोम् सोक्सरपी छाम्पा मान्तूयोनाई?

४६ म्पा आसाआ चारखम् तोक्स्क नाम्‍लापीका होसोङ् बाँकी तूवाक बेलेछीलप् वात्छास् खसा छाप्कूवापीका हतेई मची।

४७ मूङ्‍क नाम्‍लापी एदोमपी आस्सो होङाबू मान्तूक तूवा। खोदोलोई यहूदापीक होङाबूआ खतेई मक ईल्पो बोक्छोप् चारतोप्‍आ चारखम् तोक्स्दोङू।

४८ ओपीरपीका हाल्ङो बाईम् लागी यहोशापातआ पईकार मप् हेयोङ्माम् ईबूम् समुह बानेई मअ। खोदोलोई एस्योन-गेबेरपी मूङ्‍क हेयोङ्मा खोलोङ् गसाकसा दीरीत्‍तीपीङ् खाईम् मान्तोक्ची।

४९ मूङ्‍क नाम्‍लापी आहाबमी म्छा अहज्याहआ यहोशापात ओरोलअ, “आम् मीस्चीका ओ मीस्चीसो हेयोङ्मापी खाईम् पीचीव।” खोदोलोई यहोशापातआ मापीका।

५० खीक्‍काना यहोशापात म्होप्मी खूक्सू-खूलूस्का ईम्स्खाता, ना ख म्खूक्सू दाऊदमी सहरपी खस्काङ् खूम्ची। खीक्‍का म्छा यहोराम खम् दोस्पी होङाबू छूवा।

इस्राएलपीक होङाबू अहज्याह

५१ यहूदापीक होङाबू यहोशापातआ चारखम् तोक्स्क ईक्पोङ् नूक्दोङ् बाईलो आहाबमी म्छा अहज्याह सामरियापी इस्राएलपीक होङाबू छूवा, ना खसा इस्राएलपी नीस्दोङ् चारखम् तोक्सू।

५२ खसा योबोरोबूम् मूक्स्दूपी ऊक रीङ्‌ये रई तूवा खूङ्‍कङ् मअ, ऊदोईपीक्यालो म्पाम् लो म्माम्‍लो खीक्‍का नबातमी म्छा इस्राएल मोऊ ममीक् यारोबाममी सूलाम्पी ख लाम्दूमा।

५३ खसा बाल देऊताम् सूसो मअ ना मूङ्‍कम् पूजा मअ, ना म्पाआ मक तोङ्ना योबोरोबू इस्राएलपीक नीनाम्मा म्छूली काईमीयू।

होङाबूचीम् दोस्पीक सोक्सर

छेईलम्

ङ्‍क दोस्पीक होङाबूम् सोक्सर केईया नीस् भागपी हाम् दूराम्:

(0) 0 ई.पू. पीका सामरियाम् पतन छूवाक नाम्‍ला ना योऊना हेम्क इस्राएल चारखम्मी पतन छूवाक नाम्‍ला अर्थात् ७२२ ई.पू. सम्मोक नीच्‍ची चारखम्मी पोम् ललई

(0) इस्राएल चारखम्मी पतन छूवाकपीका ५८६ ई.पू. पी नबुकदनेसर होङाबूआ यरूशलेम म्हूक्पी मना मासेई मक नाम्‍ला सम्मो योऊमेर हेम्क यहूदाम् चारखम्मी पोम् ललई

ङ्‍क देप्-देप् नीछीमा इस्राएल चारखम् लो यहूदा चारखम्‍लो खीक्‍का मूङ्‍कचीम् खची जातिचीपी ताक मुख्य कारण क इस्राएलपीक लो यहूदापीकलो होङाबूचा ना मूङ्‍कपी तूप् मीचा नीनाम्मा हेम् मस्क विश्‍वासघातङा तूवा। साछीमीचा यरूशलेम मासेई मस्कप्का यहूदापीक खोलोङ् मीस् आर्को छाप्कूवा हेम् कैद मस्‍ना खाईचीक पोम् ललई इस्राएली सम्नीतूम्‍लोपीक ईबूम् सानीवा चाईप् रीङ् तूवा।

दोस्पीक होङाबूम् सोक्सरपी एलियाम् दोस्पीक खारीबोपोम् रूप्पी मुख्य भूमिका मप् खारीबोपो क एलीशा के।

होङाबूचीम् दोस्पीक सोक्सर

योबोरोबूआ अहज्याहम् नीया मक

१

आहाब होङाबू सीयाकप्का मोआबआ इस्राएलमी ऊल्‍लोङ्पी जूम्‍लूक् मअ।

२ अहज्याह सामरियापी तोक्‍का थेम्तो तूवाक कोठाम् दादावापीका दाली हूप्साना हायाम्सार खेर् वोङाक तूवा। खन्सा खसा रीदाम् पोक्ची ओरोलचीना पोक्स्ची, “कोङ् ङ्‍क खेर् वोङोकपीका नोयोयो नोयोनोयो पीकानीना आन्‍नी एक्रोनपीक देऊता बाल-जिबबमी दोक्पी खात्नीना चाई लाम्नूम्व।”

३ खोदोलोई योबोरोबूम् रीदाम् पोक्‍आ तिश्बी एलिया ओरोलअ, “खात्ना सामरियापीक होङाबूम् रीदाम् पोक्ची तूप्व ना खस् ओरोलचीना तत्चीव, ‘ऊई इस्राएलपी नीनाम्मा मान्तूयोनाई आन्‍नी एक्रोनपीक देऊता बाल-जिबबपी चाई लाम्स् खात्चाईनी?’

४ खन्सा योबोरोबूआ ओरोपीके: ‘आन् तूक्खा छूवाना ईम्स्चाईक आम् तूस्कोपीका पक्‍नो। आन् आछीयाङ् सीये’!” खीक्‍काना एलिया मूङ्‍कपीका खालेता।

५ खीक्‍का मूङ्‍क रीदाम् पोक्ची होङाबूम् दोक्पी आत्‍ताना बानाकप्का, होङाबूआ खस् ओरोपीकाना तत्ची, “आन्‍नी ऊदोई आत्‍तानीना बानानी?”

६ खोदोलो खचा ओरोपीकाना होङाबू ङरी आन्ची, “केईकाचीका तूम् लागी ईल्पो मीस् ताना केईका ओरोलईका, ‘आन्‍नी पोप् होङाबूम् दोक्पी आत्‍तानीना खात्नीव, ना ख ओरोलानूम्व, “योबोरोबूआ ओरोपीके: ऊई इस्राएलपी नीनाम्मा मान्तूयोनाई आना एक्रोनपीक देऊता बाल-जिबबपी चाई लाम् लागी मीस् पोक्स्चय। खन्सा आन् तूक्खा छूवाना ईम्स्चाईक मूङ्‍क आम् तूस्को होक्सीयनो। आन् आछीयाङ् सीये’!”

७ खोदोलोई होङाबूआ खस् ओरोपीकाना तत्ची, “आन्‍नी तूपानीना ओरोलोक् मीस् ऊतोङ्‍कई तूवा?”

८ खोदोलो खचा ओरोपीकाना ख ङरी आन्ची, “मूङ्‍क म्मूईलोक तेई खाम्प् ना म्छूम्‍रीपी सोकोवारमी थाप्‍री मप् मीस् तूवा।”

खोदोलो होङाबूआ ओरोपीका, “मूङ्‍कन् तिश्बी एलिया के।”

९ खीक्‍का खसा ईल्पो कप्‍तान मूङ्‍कम् ङाक्पोङ् मीस्मी साथपी एलियाम् दोक्पी पोक्स्ची। मूङ्‍क कप्‍तान एलियाम् दोक्पी खाता; मोन्तोलो एलिया कोम्मी म्छोक्‍तो तूवाचाक तूवा, ना खचा एलिया ओरोलची, “ए नीनाम्माम् मीस्ङा, होङाबूआ आन् ओरोलये, ‘दाली यूवाव’।”

१० खोदोलो एलियाआ मूङ्‍क कप्‍तान ओरोपीकाना ङरी आन्‍नू, “कोङ् नीनाम्माम् मीस्ङादोक, साराङ्‍गाप्‍तोका मीः हूम्नूना आन् ङाक्पोङ् आम् मीस्चीका खोलोङ् मासेई मानीव!” खीक्‍का साराङ्‍गाप्‍तोका मीः हूप्साना मूङ्‍क कप्‍तान म्होप्मी मीस्चीका खोलोङ् मासेई मअ।

११ होसोङ् होङाबूआ आर्को कप्‍तान ङाक्पोङ् म्मीस्चीम् साथपी एलियाम् दोक्पी पोक्स्ची। खीक्‍का कप्‍तानआ ख ओरोलअ, “ए नीनाम्माम् मीस्ङा, होङाबूआ ओरोपीके, ‘दावा दाली यूवाव’!”

१२ खोदोलो एलिया ओरोपीकाना ख ङरी आन्‍नू, “कोङ् नीनाम्माम् मीस्ङादोक, साराङ्‍गाप्‍तोका मीः हूम्नूना आन् ङाक्पोङ् आम् मीस्चीका खोलोङ् मासेई मानीव!” खीक्‍काना नीनाम्माम् मीः साराङ्‍गाप्‍तोका हूप्साना मूङ्‍क कप्‍तान म्होप्मी मीस्चीका खोलोङ् मासेई मअ।

१३ होसोङ् होङाबूआ ईल्पो तेस्रो कप्‍तान मूङ्‍कम् ङाक्पोङ् मीस्चीम् साथपी पोक्स्ची। खीक्‍का मूङ्‍क तेस्रो कप्‍तान एलियाम् दोक्पी खाता ना खम् लाईस्पी खून्जू लना ख ओरोपीक्‍तो बीन्ती मीयू, “ए नीनाम्माम् मीस्ङा, ओ रीरामपी लो ङ्‌क आम् सूसो मप्चीम् रीरामपीलो सम्तूमा मव!

१४ खोङ्व, साराङ्‍गाप्‍तोका मीः हूप्साना मूङ्‍क लाईस्पीक नीप्पो कप्‍तान लो मूङ्‍कचीम् खची मीस्लो मासेई मची। खोदोलोई हन्‍ना ओ सोम्पी आम् सम्तूमा छूनूव!”

१५ खोदोलो योबोरोबूम् रीदाम् पोक्‍आ एलिया ओरोलअ, “मूङ्‍कलो दाली खात्व। मूङ्‍कपीका कीनव।” खन्सा एलिया पका ना खलो होङाबूम् दोक्पी खाता।

१६ खीक्‍का एलियाआ होङाबू ओरोलअ, “योबोरोबूआ ओरोपीके: ऊई चाई लाम् लागी इस्राएलपी नीनाम्मा मान्तूयोनाई आना एक्रोनपीक देऊता बाल-जिबबमी दोक्पी चाई लाम् लागी रीदाम् पोक्ची पोक्सू? आना ओरोना मकसा ङ्‍क आन् ईम्स्चाईक आम् तूस्को आना हाल्‍लोसो होक्सीयनो। आन् आछीयाङ् सीये!”

१७ खीक्‍काना एलियाआ पीकाक योबोरोबूम् रीङ्बऊ तोङ्ना अहज्याह सीया। खम् वात्छा म्छा मान्तूकसा यहूदापीक होङाबू यहोशापातमी म्छा यहोरामआ चारखम् तोक्स्क नीस्दोङ् बाईलो योराम खम् दोस्पी होङाबू छूवा।

१८ अहज्याहआ चारखम् तोक्स्कम् तोक्पीक बीन्‍नीपा खोती लो खसा मक लक्लो ऊई मूङ्‍क इस्राएलपीक होङाबूचीम् सूम्नीतूम्‍लोम् सोक्सरपी छाम्पा मान्तूयोनाई?

एलिया साराङ्‍गा हेम् थेत्खीक

२

योबोरोबूआ मूर्हूऊलाम्पा एलिया साराङ्‍गाप्‍तो थेईम्ना खाईम् हक नाम्‍लापी एलिया लो एशीशालो गिलगाल होक्सीचीना लाम्पी खात्चाक तूवा।

२ खोदोलो एलियाआ एलीशा ओरोलअ, “आन् ङ्‍कपीङ् तूवाव, योबोरोबूआ कोङ् बेथेलपी पोक्सोक तूये।”

खोदोलोई एलीशाआ ओरोपीका, “योबोरोबूम् राराममी लो आम् रीराममीलो पस्तून चोयोना कोङा पीको, कोङा आन् होन्येयान्‍नो।” खीक्‍का खस् नीप्पोङ् बेथेलपी यूवा।

३ खोदोलो बेथेलपी ईबूम् खारीबोपोम् दलआ एलीशाम् दोक्पी ताना ख ओरोपीकाना तत्ची, “योबोरोबूआ एसे आम् मालिक आम्पीका खाईलेत पीम् ऊई आना छेत्‍तयो?”

खोदोलो एलीशाआ ओरोपीका, “एई, कोङा छेतो। खोदोलोई मूङ्‍कम् तोक्पी ऊसो पीनीनव।”

४ खीक्‍काना एलियाआ एलीशा ओरोलअ, “एलीशा, आन् ङ्‍कपीङ् तूवाव। योबोरोबूआ कोङ् यरीहोपी पोक्सोक तूये।”

खीक्‍का खसा ओरोपीका, “योबोरोबूम् राराममी लो आम् रीराममीलो पस्तून चोयोना कोङा पीको, कोङा आन् होन्येयान्‍नो।” खीक्‍का खस् नीप्पोङ् यरीहोपी खाता।

५ खोदोलो यरीहोपी खारीबोपोचीम् दल एलीशाम् दोक्पी ताना ख ओरोपीकाना तत्ची, “योबोरोबूआ एसे आम् मालिक आम् दोक्पीका खाईलेत पीम् ऊई आना छेत्‍तयो?”

खोदोलो खसा ओरोपीका, “एई, कोङा छेतो। खोदोलोई मूङ्‍कम् तोक्पी ऊसो पीनीनव।”

६ खीक्‍का एलियाआ ख ओरोलअ, “ङ्‍कपीङ् तूवाव। योबोरोबूआ कोङ् देप् यर्दन योऊपी पोक्सोक तूये।”

खोदोलो एलीशाआ ख ओरोपीकाना ङरी आन्‍नू, “योबोरोबूम् रीराममी लो आम् रीराममीलो पस्तून चोयोना कोङा पीको, कोङा आन् होन्येयान्‍नो।” खन्सा खस् नीप्पोङ् ईतो लाम्दूमा।

७ खीक्‍का ङाक्पोङ् खारीबोपोस् खची दोस्-दोस् लाम्दूम्‍तो खाता, ना देप् यर्दन योऊमी चाखेम्पी एलिया लो एलीशालो थोरेपाक थाऊ हेम् खोतो खस् छूबूरीपीङ् थोरेपा।

८ खोदोलो एलियाआ म्होप्मी जेलेम्मा खूक्स्दीत्कपीका लातू, ना मूङ्‍कसा देप् यर्दन योऊ केरू। खोदोलो काऊ पाङ् हेम् लो चूप् हेम्‍लो नीस् भाग छूवा, ना खस् काऊ मान्तूप् थाम्पूलाम्पा लाम्दूमाना नावादेपा खाता।

९ खीक्‍का खस् देप् योऊ तरेई छूम् याताना एलियाआ एलीशा ओरोलअ, “आम् दोक्पीका कोङ् थेईम्खाम् लाईस्पी कोङा आम् लागी ऊई मूयो?”

खोदोलो “आम् आत्माम् दोबर भाग तोम् हक् कोङ् पीयोव,” पीकाना एलीशाआ ख ङरी आन्‍नू।

१० खीक्‍का एलियाआ ओरोपीका, “आनान् गार रीङ्‌ये ङोकू माका। खोरोदोसो आना कोङ् आम् दोक्पीका थेतोखोयोक तयदोक मूङ्‍क आम्मी छूये — मादोक, मूङ्‍क आना तयनो।”

११ ओरोना खस् रीङ् मतो लाम्दूमाचाक नाम्‍लापी छेकोक्छा ईबूम् मीःलोक रथ लो खोक्लो खोछेत्‍ता, ना मूङ्‍क नीप्पो ईल्पो-आर्कोपीका अलग मची, ना एलिया हायाम् देप् मूर्हूऊआ साराङ्‌गा हेम् थेत्खी।

१२ एलीशाआ मूङ्‍क तअ ना बसाना ओरोपीका, “ए ओ पाङा! ए ओ पाङा! इस्राएलमी रथ लो खोक् बूल्प्चीलो!” खीक्‍का एलीशाआ एलिया हादेम्सो मान्तो। खीक्‍काना खसा म्तेई लाप्ना नीस् भागपी चेनू।

१३ खीक्‍का एलीशाआ एलियाम् हूप्साक म्जेलेम्मा कपू ना आत्‍ताना देप् यर्दन योऊमी चाखेम्पी थोरेपा।

१४ खीक्‍काना मूङ्‍कपी खसा एलियाम् मूङ्‍क हूप्साक जेलेम्माआ देप् यर्दन योऊपीक काऊ केरू। खीक्‍काना खसा ओरोपीका, “योबोरोबू एलियाम् नीनाम्मा हन्‍ना हापी तूये?” खीक्‍का एलीशाआ काऊ केर्‌लो, मूङ्‍क काऊ पाङ् हेम् लो चूम् हेम्‍लो नीस् भाग छूवा, ना ख नावादेपा खाता।

१५ मूङ्‍क खोप्चाप् यरीहोपीका बानाक खारीबोपोचा ओरोपीका, “एलियाम् आत्मा एलीशापी छूवाक रईछ।” खीक्‍का खस् एलीशा तूप्स् बाना, ना खम् लाईस्पी सूपोम् मस्‍ना ख सेवा छची।

१६ खीक्‍का खचा ओरोपीका, “खोङ्व, केईका आम् सूसो मप्चीपी ङाक्पोङ् योग्य मीस् तूये। खस् खाईम्ना आम् मालिक लाम् अनुमति पीचीव। योबोरोबूम् आत्माआ ख थेत्ना कोम् होम्पी अथवा बेँसीपी यूक्स्क तूये होला।”

खोदोलो खसा ओेरोपीका, “माके, खस् पोक्स्चीनव।”

१७ खोदोलोई ख ङाजावापी छूम्मीना खस् तेत्‍तेईमोयीङा। खन्सा खसा ओरोपीका, “खस् पोक्सानूम्व।” खीक्‍का खचा ङाक्पोङ् मीस् पोक्स्ची, ना खचा सूक् लेई सम्मो लाम्ची, खोरोदोसो एलिया हापीसो मान्छीप्ची।

१८ एलीशा यरीहोपी तूवालोङ् खस् खम् दोक्पी आत्‍ताना ता, खोदोलो खसा खस् ओरोलची, “ऊई कोङा आन्‍नी खान्‍नीनव पीकोना मान्लोन्‍नीयोनाई?”

एलीशाआ काऊ शुद्ध मक

१९ ऊलेई यरीहो सहरपीक मीचा एलीशा ओरोलची, “ए रोबू, खोङ्व, ङ्‍क सहर हायाम् नम्‍लोना बोबूईम्पा तूये, खोदोलोई ङ्‍कपीक काऊ नप् मान्तू, ना ऊसो चालेई-खालेई लीम्नो।”

२० खोदोलो खसा ओरोपीका, “ईबूम् नयाँ खोङ् ओ दोक्पी बायानूम्व, ना मूङ्‍कपी रूम् यूक्सानूम्व।” खन्सा खचा मूङ्‍क तात्ची।

२१ खीक्‍काना ख काऊमी पूईपी खाताना मूङ्‍क रूम् रीस्‍ना ओरोपीका, “योबोरोबूआ ओरोपीके: ‘कोङा ङ्‍क काऊ शुद्ध मूक तूये। मूङ्‍क काऊआ हन्‍ना हाल्‍लोसो सीम् तातनो, ना खोलोङ् चालेई-खालेई लीम्प् मय’।”

२२ एलीशाआ पीकाक रीङ्बऊ तोङ्ना एसेक लेई सम्मोङ् मूङ्‍क काऊ शुद्ध तूचाये।

एलीशा सेस्वा मीचीक

२३ मूङ्‍कपीका एलीशा बेथेलपी खाता। ख लाम्पी खात्चालो सहरपीक हेप् सोलोस् ताना ओरोपीक्‍तो ख सेस्वा मीची, “ए तोङ्‌खोले, थोम्‍ला खात्व। ए तोङ्‌खोले, थोम्‍ला खात्व।”

२४ खोदोलो ख आन्चीना मूङ्‍कस् खोतो योबोरोबूम् नीङ्पी साराप् छची। खीक्‍का सोगोपीका नीच्‍ची मोक्स् लत्‍ताना मूङ्‍कस् तूवाकपीक लीक्पोङ् नीप्पो सोलोस् पाम्ना कऊला-चेऊला मची।

२५ खीक्‍का ख मूङ्‍कपीका कर्मेल कोम्पी सप्ना खाता, खीक्‍काना ख सामरियापी आत्‍ता।

इस्राएलमी लो मोआबमीलो रापी जूम्‍लूक् छूवाक

३

यहूदापीक होङाबू यहोशापातआ चारखम् तोक्स्क ईक्पोङ् रेक्पोङ् दोङ् बाईलो आहाबमी म्छा योराम सामरियापी इस्राएलमी होङाबू छूवा, ना खसा ईक्पोङ् नीस् दोङ् सम्मो चारखम् तोक्सू।

२ खसा योबोरोबूम् मूक्स्दूपी ऊक रीङ्‌ये रई तूवा खूङ्‍कङ् मअ, खोदोलोई म्पा-म्माचा मस्क तोङ्नाक मा। खीक्‍का म्पाआ बोबूईक बालमी चोक्ख लूङ् खसा हतेई मअ।

३ खोरोदोसो नबातमी म्छा यारोबामआ इस्राएल ममीक मोऊपी खसो लागेई छूवाचा, ना ख मूङ्‍क मोऊपीका मान्‍आई।

४ मोआबपीक होङाबू मेशाआ लूस् केत्दोङू, खीक्‍का खसा इस्राएलपीक होङाबू १,००,००० लूस्मी म्छा लो १,००,००० लूस्मी म्मूईलो पीम् बोक्सादोङ्‍क तूवा।

५ खोदोलोई आहाब सीयाकप्का मोआबपीक होङाबूआ इस्राएलपीक होङाबूम् ऊल्‍लोङ्पी विद्रोह मअ।

६ खन्सा मूङ्‍क नाम्‍लापी होङाबू योरामआ सामरियापीका ताना खोलोङ् इस्राएलीस् बात्ल मची।

७ खसा यहूदापीक होङाबू यहोशापातसो ङ्‍क रीदाम् हअ, “मोआबपीक होङाबू ओ ऊल्‍लोङ्पी पकाक तूये। मोआबमी ऊल्‍लोङ्पी जूम्‍लूक् मम् लागी ऊई आन् कोङ्लो खातेयो?”

खोदोलो यहोशापातआ ओरोपीकाना ख ङरी आन्‍नू, “कोङ् आन्लो खातो। कोङ् आन् तोङ्‍कङ् के, खोलोङ् ओ मीस् आम् मीस् तोङ्‍कङ् ना खोलोङ् ओ खोक् आम् खोक् तोङ्‍कङ् के।”

८ खीक्‍काना यहोशापातआ योराम ओरोपीकाना तत्‍तू, “केईया हाक हेम्‍लाम्पाई आक्रमण मयाम्?”

खोदोलो योरामआ ओरोपीकाना ख ङरी आन्‍नू, “एदोममी मरुभूमिलाम्पा।”

९ खन्सा इस्राएलपीक होङाबू, यहूदापीक होङाबू ना एदोमपीक होङाबू तङाना ईतो जूम्‍लूक् मस् लत्‍ता। खस् नूक् लेई सम्मो दूलेईमतो लाम्दूमातीत्लो, सेनाचीम् लागी लो बारी खूर्प् पोसूचीम् लागीलो दूम् काऊ मता।

१० खीक्‍का इस्राएलपीक होङाबूआ ओरोपीका, “ऊई योबोरोबूआ केई सूप्पो होङाबूङ् मोआबमी हूक्पी छूमीम् लागी ङ्‌कपी बायीकयो ऊई?”

११ खोदोलोई यहोशापातआ ओरोपीका, “ऊई ङ्‍कपी योबोरोबूम् ईल्पोतो खारीबोपो मान्तूयो? हेप् तूदोक खलाम्पा केईया योबोरोबू तईम् दूराम्?”

खोदोलो इस्राएलपीक होङाबू योराममी अधिकृतची तूवाकपीक ईल्पोआ ओरोपीका, “शाफातमी वात्छा म्छा एलीशा ङ्‍कपी तूये। ख एलिया बोक्छोप् ईल्पो म्सीच्‍चे तूवा।”

१२ खीक्‍का यहोशापातआ ओरोपीका, “योबोरोबूम् रीङ्बऊ खपी तूये।” खन्सा इस्राएलपीक होङाबू, यहूदापीक होङाबू ना एदोमपीक होङाबू एलीशा तूवाकपी खाता।

१३ खीक्‍का एलीशाआ इस्राएलपीक होङाबू ओरोलअ, “आन् ओपी ऊदोई ताये? आम् पाम् लो आम् माम्‍लो खारीबोपोस् तूकपी खात्व।”

खोदोलोई इस्राएलपीक होङाबूआ ख ओरोपीकाना ङरी आन्‍नू, “माके, योबोरोबूआ केई सूप्पो होङाबूङ् ईतो मोआबीचीम् हूक्पी छूमीम् लागीङ् काछईक के!”

१४ खोदोलो एलीशाआ ओरोपीका, “कोङा म्सूसो मूयोक खोलोप्का दूङ् राःरालोक लेईप्चाप् योबोरोबूम् नीङ्पी पस्तून चोयोना पीको, कोङा यहूदापीक होङाबू यहोशापात साम्दी मान्दोङावादोक कोङा आन् ईबूम् ओ मूक्सासो मान्खोन्‍नावा अथवा वास्‍ताङ् मान्मन्‍नावा।

१५ खोदोलोई हन्‍ना ईल्पो वीणा दूप् मीस् ओ लागी तात्व।”

खीक्‍का वीणा दूप् मीचा वीणा दूप्चलो योबोरोबूम् हूः एलीशापी ता,

१६ ना खसा ओरोपीका, “योबोरोबूआ ओरोपीके: ङ्‍क बेँसीम् खोलोपी खूलूम् फूतानूम्व।

१७ ऊदोईपीक्यालो योबोरोबूआ ओरोपीके: आन्‍ना हूक् केल्कसो तईनूम्नो, वाः ताईकसो तईनूम्नो, खोरोदोसो ङ्‍क बेँसी काऊआ पेप्प, ना आन्‍ना, आम्नी पी-लूपीस्का ना बीन्‍नीपा आम्नी पोसूस्का काऊ दूम् तईनूम्।

१८ योबोरोबूम् मूक्स्दूपी ङ्‍कन् ईबूम् सजील रीङ् के; खसा मोआबसो आम्नी हूक्पी मीपीनी।

१९ आन्‍ना खची किल्‍लालोक खोलोङ् सहर लो खोलोङ् देप् नगरलो आम्नी हूक्पी मईनूम्। आन्‍ना खोलोङ् खची नप् सीछोस् देत्नूम्, ना खोलोङ् काऊमी म्पूई गस्दीत्नूम्, ना खोलोङ् नप् रायीखापी लूङ्‍ नोङ्नूम्ना चाईङा मान्‍मप् मदीत्नूम्।”

२० म्देसापाका देत्छाक बलिदान चारेईमम् नाम्‍लापी आचानक एदोमलाम्पा काऊ बगेई छूवाना खस् तूवाक थाऊपी ता! खीक्‍का थाम्पू खोलोङ् काऊआ पेप्पू।

२१ मूङ्‍क नाम्‍लापीङ् होङाबूस् खची ऊल्‍लोङ्पी जूम्‍लूक् मम् लागी बानाक तूये पीम् खोलोङ् मोआबीचा येन्ची। खन्सा खचा जूम्‍लो तोदूर्प् खोलोङ् सोलोस् लो खूवोबूप्चीलो काछची, ना खस् जूम्‍लूक् मम् लागी रीम्पी तयार छूवाना तूवा।

२२ म्देसा खस् देत्छा सेपाङ् पकालो काऊपी नाम्छोवा मदीत्क तूवा। खोदोलो मोआबीचा क खची लाईस्पी तूवाक मूङ्‍क काऊ हीः तोङ्‍क हालालाप् छूवाक तची।

२३ खीक्‍काना खचा ओरोपीका, “ङ्‍कन् हीः के। मूङ्‍क होङाबूचा जूम्‍लूक् मस्‍ना खची होप्-होप् सेईल होगो। हन्‍ना ए मोआबीचे, लूतेई मम् लागी खात्नीव!”

२४ खोदोलोई मोआबीस् इस्राएलीचीम् छाउनीपी बानाकप्का इस्राएलीस् पकाना मोआबीस् जूकाना मान्खाईक सम्मो खस्का जूम्‍लूक् मची। खीक्‍का इस्राएलीचा खची छाप्कूवापी आक्रमण मस्‍ना खस् हारेईमची।

२५ खचा खोलोङ् सहर मासेई मची, ना खोलोङ् मीचा नप् यीक्पी ई-ईबूम् लूङ् होक्स्चीना मूङ्‍क खोलोङ् थाम्पूपी लूङ् नोङ्ची। खीक्‍का खचा काऊमी म्पूई खोलोङ् गस्दीत्ची, ना खोलोङ् नप्‍तोदी सीछोसो देत्दीत्ची। खीक्‍का खचा कीर-हरेशेतङाङ् म्‍लूङ्चीका ऊसो मान्ममो होक्सीची, खोदोलोई घुयेँत्र वेप्दीप्चा मूङ्‍कसो ऊर्‌चीना आक्रमण मची।

२६ मोआबपीक होङाबूआ हन्‍ना कोङ् जूम्‍लूक्पी सतो रईछ पीकाना तकप्का, खसा जूम्‍लो खूर्प् दीप् ७०० जाना मीस् एदोमपीक होङाबू तूवाकपी वईम्ना खाईम् लागी खाईची, खोदोलोई खस् सफल मान्छू।

२७ खीक्‍काना खसा म्होप्मी दोस्पी होङाबू छूक् बूसूम्छाप् म्छा, सहरमी पर्खालपी खाईना बलिदान चारेई मअ। मूङ्‍क तचीना इस्राएलीस् हायाम् कीसा, ना खस् आत्‍ताना खची होप्मी छाप्कूवापीङ् खाता।

लोमेवाम् तेल

४

खारीबोपोस् तूवाकपीक ईल्पोम् म्तोमाआ एलीशा ओरोसोतो ओरोलअ, “आम् सूसो मप् ओ तूप्पो सीयाखात्क आना छेत्चयकङ् तूये, खसा योबोरोबू हायाम् साम्दी ददोङ्‍क तूवा। खोदोलोई हन्‍ना नीप्पो वात्छा ओ छास् खाईम्ना रोः मम् लागी खम् नोक्पो ताचाईक तूये।”

२ खोदोलो एलीशाआ ओरोपीकाना ख ङरी आन्‍नू, “कोङा आन् ऊतोङ्नाई बोन्छोयान्‍ना? आम् खीम्पी ऊई तूये? कोङ् ईयोव।”

खोदोलो खसा ओरोपीका, “कोङ् आम् सूसो मप्मी ईबूम् चीमा थोक्लापी तेलपीका बीन्‍नीपा ऊसो मान्तू।”

३ खोदोलो एलीशाआ ओरोपीका, “खात्ना खोलोङ् आम् खीम्तोनीचीप्का दूरकतोदी ओरोतो होप्‍तोक चूम् ङोक्ना तात्व।

४ खीक्‍काना आम् खीम् खात्ना आम् छास्सो खीम् गोपी यूक्स्चीना लाम्स्को छीव। खीक्‍का मूङ्‍क थोक्लापीक तेल मूङ्‍क खोलोङ् चूम्पी लेत्व, ना मूङ्‍क पेप्‍पकतोदी चूम् ईक् हेम् यूक्स्व।”

५ खीक्‍काना ख एलीशाम् दोक्पीका बिदा छूवा, ना खसा म्छास्का खीम् गोपी वोङाना लाम्स्को छीयू। खीक्‍का म्छाचा मूङ्‍क चूम् खम् दोक्पी तात्ची ना खसा मूङ्‍क खोलोङ् पेप्‍तो खाईयू।

६ खसा मूङ्‍क खोलोङ् पेम् यात्कप्का ईल्पो म्छा ओरोलअ, “आर्को चूम्सो बाईव।”

खोदोलोई मूङ्‍कसा ओरोपीकाना ख ङरी आन्‍नू, “हन्‍ना ईबूम्सो चूम् होप्‍तोक मान्तू।” खीक्‍काना तेल यूम्सो होक्सी।

७ मूङ्‍क लोमेवा मीम्छा खाताना नीनाम्माम् मीस् मूङ्‍क खोलोङ् रीङ् ईयू, ना नीनाम्माम् मीचा ख ओरोलअ, “खात्ना मूङ्‍क तेल खेईमव, ना आना आम् नोः छोक्स्व। खीक्‍का एत्क तेल क आना आम् छास्का लेईम्चाम् लागी गोम् दूर।

शूनेमपीक मीम्छाम् म्छा एलीशाआ ऊस्पक्‍क

८ ऊलेई एलीशा शूनेमपी खाता। मूङ्‍कपी ईल्पो हायाम् होङ्पोक् मीम्छा तूवा; खसा एलीशा ङ्‍कपीङ् ऊचीई चाम् छूये लना कर तीयू। खन्सा एलीशा मूङ्‍क लाम् लाम्पा छूवाना खातालो, ऊची चाम् लागी ख मूङ्‍क खीम्पी तूवादोङा।

९ खोदोलो मूङ्‍क मीम्छाआ म्तूप्पो ओरोलअ, “कोङा छेतो, ङ्‍कलाम्पा छूक्ना खाईप्दोप् मीस् नीनाम्माम् ईल्पो पवित्र मीस् तूये।

१० केईया कौसीपी मूङ्‍कम् लागी ईबूम् चीमा कोठा बानेई मीयूम्पूयाम् के, ना मूङ्‍कपी खम् लागी ईबूम् तूस्को, ईबूम् टेबल, ईबूम् कुर्सी ना ईबूम् लाबाई यूक्सूम्पूयाम् के। खीक्‍का ख ईपी बान्लो मूङ्‍कपीङ् तूम् दूर।”

११ ऊलेई एलीशा ताना कौसीपीक मूङ्‍क कोठापी खाताना नोन्दीन्चीक तूवा।

१२ खोदोलो खसा म्सूसो मप् गेहजी ओरोलअ, “मूङ्‍क शूनेमपीक मीम्छा काछना ङ्‍कपी तात्व।” खीक्‍का मूङ्‍कसा ख काछना तातू, ना ख एलीशाम् लाईस्पी ताना थोरेपा।

१३ खीक्‍का एलीशाआ म्सूसो मप् ओरोलअ, “मूङ्‍क ओरोलव, ‘आना ओची लागी ङ्‍क खोलोङ् दूक्वा मक तूये। हन्‍ना कास्का आम् लागी ऊई मम् दूर्‌चूका। ऊई कास्का आम् लागी होङाबूपी अथवा सेनापतिपी ऊचीई रीङ् मीम्पीम् दूर्‌चूकायो’?”

खोदोलो खसा ओरोपीकाना एलीशा ङरी आन्‍नू, “ओ होप्मी मीस्चीम् रापीङ् ओ खीम् तूये।”

१४ खीक्‍का एलीशाआ गेहेजी ओरोलअ, “मूङ्‍कम् लागी कोङा ऊई मम् दूरो?”

खोदोलो गेहजीआ ओरोपीका, “मूङ्‍कम् वात्छा म्छा मान्तू, ना खम् म्तूप्पोसो खूवोबूप् छूवाखात्क तूये।”

१५ खीक्‍का एलीशाआ ओरोपीका, “मूङ्‍क काछव।” खीक्‍काना गेहजीआ ख काछना तातू, ना ख लाम्स्कोम् दोक्पी थोरेपा।

१६ खीक्‍का एलीशाआ ख ओरोलअ, “हन्‍ना ताईक दोङ्पी ङ्‍क नाम्‍लापीङ् आम् बोगोपी ईल्पो वात्छा छा छूये।”

खोदोलो खसा ओरोपीका, “माके, माके, ओ रोबूये, ए नीनाम्माम् मीस्ङा, आना आम् सूसो मप् वालीली मीनव।”

१७ खोदोलोई ख होपोसूम् छूवा ना आर्को दोङ्पी एलीशाआ पीकाक नाम्‍लापीङ् खसा ईल्पो वात्छा छा वातू।

१८ खीक्‍का मूङ्‍क छा पतोखाता, ना ऊलेई म्पा छीर्म् हेक्चीका यीक्पी तूवालो मूङ्‍क छा म्पाम् दोक्पी खाता।

१९ खीक्‍का मूङ्‍कसा म्पा ओरोसोतो ओरोलअ, “ओ तोङ् तूका! ओ तोङ् तूका!”

खोदोलो म्पाआ ईल्पो म्सूसो मप् ओरोलअ, “मूङ्‍क खूर्‌ना म्माम् दोक्पी खाईव।”

२० खीक्‍का मूङ्‍क सूसो मप्‍आ मूङ्‍क छा थेत्ना म्मा तूवाकपी ताईतीकप्का मूङ्‍क छा म्माम् बोगोपी छेकाल सम्मो तूवाचा, खीक्‍काना मूङ्‍क सीयाखाता।

२१ खीक्‍का मूङ्‍क मीम्छाआ मूङ्‍क छा खाईना तोक्‍का थेम्‍तो तूवाक नीनाम्माम् मीस्मी तूस्कोपी यूक्सू ना लाम्स्को छीना पाखा खालेता।

२२ खीक्‍काना खसा म्तूप्पो काछना ओरोलअ, “सम्तूमा मीयोना कोङ् ईल्पो सूसो मप् लो ईबूम् मोकोक्‍तीलो होछोव, ना कोङ् दावाङ् नीनाम्माम् मीस्मी दोक्पी खातोना आत्‍तोतोयो।”

२३ खोदोलो म्तूप्पोआ ओरोपीकाना ख तत्‍तू, “एसे ऊदोई खाते? एसे औंसीसो मा नोम्चीम् लेईसो मा।”

खोदोलो म्तोमाआ ओरोपीका, “नये।”

२४ खीक्‍का खसा मोकोक्‍तीम् थेम्पी काठी कसेई मअ, ना म्सूसो मप् ओरोलअ, “कोङा ऊसो मान्पीम् सम्मो मोकोक्‍ती कल्‍तो खाईचव ना छूनव।”

२५ ओरोना ख कर्मेल कोम्पी नीनाम्माम् मीस् तूवाक थाऊपी खाता।

ख छूबूरीपा बान्चाक तना नीनाम्माम् मीचा म्सूसो मप् गेहजी ओरोलअ, “खोङ्‌खोङ्, नाक एक्सा बाईप्चाप्ने शूनेमपीक मीम्छा मायो।

२६ बूल्तो खात्ना मूङ्‍क ओरोलव, ‘ऊई आन् सेसेर्‌ङाओ तूये? ऊई आम् तूप्पो सेसेर्‌ङाओ तूये? ऊई आम् छा सेसेर्‌ङाओ तूये’?”

खोदोलो मूङ्‍क मीम्छाआ ओरोपीका, “खोलोङ् नप्ङा तूये।”

२७ कोम्पी नीनाम्माम् मीस्मी दोक्पी तातेकाकप्का, खसा एलीशाम् म्‍लोङ् लापू। मूङ्‍क हतेई मम् लागी गेहजी लाईस्पी बाना, खोदोलोई नीनाम्माम् मीचा ओरोपीका, “मूङ्‍क ऊसो मनव! मूङ्‍क हायाम् देप् नीछीमापी छूवाक तूये, खोदोलोई योबोरोबूआ ङ्‍क रीङ् ओपीका सूल्ना कोङ् ऊसो मान्लोङाक तूये।”

२८ खीक्‍का खसा ओरोपीका, “ए ओ रोबूङा, ऊई कोङा वात्छा छा ङोकूकयो तूवानाई? ‘आसा खोमीयोना कोङ् ओसऊ कर्‌खामीयोनव’ पीकोना ऊई कोङा लाईस्पीङ् बीन्ती मीन्‍नाक मान्तूयोनाई?”

२९ खीक्‍काना एलीशाआ गेहजी ओरोलअ, “आम् जेलेम्माआ आम् छूम्‍री खीप्व। ङ्‍क ओ तूप् खाईना बूल्तो खालेत्व। खीक्‍का आना लाम्पी हेप् मीस् छीप्दोक मूङ्‍क सेवा छनव, ना मूङ्‍कसा आन् सेवा छईदोसो मूङ्‍क ङरी आन्‍नव। ङ्‍क ओ तूप् मूङ्‍क छाम् ङःपी यूक्स्पीव।”

३० खोदोलोई मूङ्‍क छाम् म्माआ ओरोपीका, “योबोरोबूम् रीराममी लो आम् रीराममीलो पस्तून चोयोना कोङा पीको, कोङा आन् होन्येयान्‍नो।” खन्सा एलीशा पकाना मूङ्‍क मीम्छाम् दोस्-दोस् लाम्दूमा।

३१ खोदोलो गेहजी क खची लाईस्-लाईस् खाताना मूङ्‍क छाम् ङःपी मूङ्‍क तूप् यूक्स्पी, खोदोलोई मूङ्‍कपी ऊसो साल्म् अथवा सोम्मी ऊसो चीन्‍न खोमान्छेई। खन्सा एलीशा तूप्स् गेहजी आत्‍ताना बाना, ना ख ओरोलअ, “मूङ्‍क छान् मान्‍ऊसा।”

३२ खीक्‍काना एलीशा खीम्पी तातेकालो एलीशाम् तूस्कोपी यूम्पा मूङ्‍क छा सीयाखात्क छीप्पू।

३३ खीक्‍का ख कोठापी वोङा ना मूङ्‍क छालो खस् नीप्पोङाङ् कोठा गोपी तूवाना लाम्स्को छीयू ना योबोरोबूपी वाङोम् मअ।

३४ खीक्‍काना ख तूस्को थेम्पी वोङाना म्ङः मूङ्‍क छाम् ङःपी, ना म्मूक्स् मूङ्‍क छाम् मूक्स्पी ना म्हूः मूङ्‍क छाम् हूःथेम्पी यूक्स्‍ना ख मूङ्‍क छाम् थेम्पी बप्फेम् मअ। खसा मूङ्‍क छाम् थेम्पी बप्फेम् मकप्का, मूङ्‍क छाम् म्गाम् होकू छूक्‍तो खाता।

३५ खीक्‍का एलीशा पका, ना मूङ्‍क कोठा गोपी एक्सा-मेक्सा लाम्दूमा, ना होसोङ् ऊलाम् मूङ्‍क तूस्को थेम्पी वोङाना ख मूङ्‍क छाम् थेम्पी बप्फेम् मअ। खोदोलो मूङ्‍क छाआ नूक्छेम् हाच्छीऊ मअ ना म्मूक्स् हल्‍लू।

३६ खीक्‍काना एलीशाआ गेहजी काछना ओरोलअ, “मूङ्‍क शूनेमपीक मीम्छा काछव।” खीक्‍का खसा मूङ्‍क काछ, ना मूङ्‍क मीम्छा ताकप्का एलीशाआ ओरोपीका, “ङ्‍क आम् छा खाईव।”

३७ खीक्‍का ख कोठा गोपी बानाना एलीशाम् लोदोपू कूम्चीना ख सेवा छअ। खीक्‍काना खसा मूङ्‍क म्छा खाईना पाखा खाता।

मीस् सेईप् नोक्थू एलीशाआ चाम् नप् बानेईमक

३८ एलीशा आत्‍ताना गिलगालपी खाता, ना मूङ्‍क नाम्‍लापी मूङ्‍क इलाकापी सीसोवा लचाक तूवा। खीक्‍का खारीबोपोचीम् ईबूम् दलआ ख तूप्चचीलो खसा म्सूसो मप् ओरोलअ, “मीःपी हायाम् देप् छूप् खाप्ना ङ्‍क मीस्चीम् लागी जीस् नोक्थू ङीव।”

३९ खस् तूवाकपीक ईल्पो क सागवानाम् लाम्प्स् यीक्पी खाता, ना खसा सोगोपी छूक् लौकाम् म्पऊ छीप्पू। खीक्‍का खसा मूङ्‍कपीका जीस् लौका बीक्ना बाईयू। मूङ्‍क ऊये पीम् आसासो मान्छेईमो खसा मूङ्‍क लौका खोक्स्‍ना मूङ्‍क नोक्थू ङीम्पा छूप्पी तेसू।

४० खीक्‍का मीचा चस्‍नूव पीकाना मूङ्‍क फीयू, खोदोलोई खचा मूङ्‍क चाम् पीकालो, खचा बतो ओरोपीका, “ए नीनाम्माम् मीस्ङा, ङ्‍क छूप्पीन् मीस् सेईप् थक्ये रईछ!” खीक्‍का खचा मूङ्‍क चाम् मान्दूर्‌ची।

४१ खोदोलो एलीशाआ ओरोपीका, “जीस् फूल बायानूम्व।” खीक्‍का खसा मूङ्‍क फूल छूप्पी तेस्‍ना ओरोपीका, “हन्‍ना मूङ्‍कस् ङ्‍क चाम् पीयानूम्व।” मोन्तोलो मूङ्‍क छूप्पीक चाम् थक्पी मीस् सेईप् थक् ऊसो मान्तूक तूवा।

ईक्चून्दूलूम् मीस् चाम् थक् यचीक

४२ बाल-शलीशापीक ईल्पो मीचा नीनाम्माम् मीस्मी लागी दूङ् लाईस्पी सेक जेऊमी नीस्पोङ् सबेई लो जीस् नयाँ छीर्म् मी सीखावालो तात्ना ता। खीक्‍का एलीशाआ ओरोपीका, “ङ्‍क मीस् मूङ्‍क चाम् पीचीव।”

४३ खोदोलो एलीशाम् सूसोमप्‍आ ओरोपीकाना एलीशा तत्‍तू, “ईक्चून्दूलूम् मीस् ङ्‍कतोदीङाङ् ऊतोङ्नाई योमा?”

खोदोलोई एलीशाआ ओरोपीकाना ख ङरी आन्‍नू, “मीस् मूङ्‍क चाम् पीचीव। ऊदोईपीक्यालो योबोरोबूआ ओरोपीके: ‘मूङ्‍क खचा चईचीनासो जीस् एत्‍ते’।”

४४ खीक्‍काना खसा मूङ्‍क खची लाईस्पी यूक्स्पीची, ना योबोरोबूआ पीकाक तोङ्ना खचा मूङ्‍क चस्‍ना जीस् एत्‍ता।

नामान छूवोयो सोमोरीपीका नक

५

नामान अरामपीक होङाबूम् सेनामी सेनापति तूवा। ख म्मालिकमी मूक्स्दूपी ईल्पो नीङ्ला तोप्, ना हायाम् साम्दी दोम् खाईप् मीस् तूवा, ऊदोईपीक्यालो खसा गर्दाङा अराम योबोरोबूआ खोलोप्का कोमीक तूवा। ख ईल्पो हायाम् राःरालोक जूम्‍लूक् मप् मीस् तूवा, खोदोलोई ख छूवोयो सोमोरीजासो तूवा।

२ मूङ्‍क नाम्‍लापी अरामपीका दलचा इस्राएलपीका कैद मस्‍ना तात्चीक ईल्पो सोलोमे मीम्छा तूवा, ना मूङ्‍कसा नामानमी म्तोमाम् सूसो मदोङ्‍क तूवा।

३ मूङ्‍कसा म्मालिकमे ओरोलअ, “ओ मालिकआ सामरियापी तूप् खारीबोपो तूप्पदोक, खसा खम् सोमोरी नन्खामीय!”

४ खीक्‍का नामान म्मालिकमी दोक्पी खाताना इस्राएलपीका बाईचीक मूङ्‍क सोलोमे मीम्छाआ पीकाक रीङ् ख ईयू।

५ खोदोलो अरामपीक होङाबूआ ख ओरोपीकाना ङरी आन्‍नू, “अऊ, आन् खात्व। कोङा इस्राएलपीक होङाबू ईबूम् छाप्दाम् छापोना हूयो।” खन्सा नामानआ म्साथपी ३४० किलोग्राम नाम्छेर्‌बू, नूक्पोङ् किलोग्राम हाल्ङो ना ईक्पोङ् जोर तेई खाईना खाता।

६ खसा इस्राएलपीक होङाबूपी खाईक छाप्दाम् ङ्‍क तोङ्‍क तूवा: “ङ्‍क छाप्दाम्मी साथपी कोङा आम्पी ओ सूसो मप् नामान पोक्सूचोयोक तूये। आना मूङ्‍कम् छूवोयो सोमोरी नन्खामीव।”

७ खोदोलो इस्राएलपीक होङाबूआ मूङ्‍क छाप्दाम् नीम् यात्कलो ईतोतो म्तेई चेन्‍ना ओरोपीका, “ऊई कोङ् नीनाम्मायोनाई? ऊई कोङा मीस् सेईम् लो नमीम्‍लो दूरोयोनाई? ङ्‍क मीचा ऊदोई छूवोयो सोमोरीपीका ननीम् लागी हेप् छूवोयो सोमोरीजा ओ दोक्पी पोक्स्चय? खोङ्‌नूम्खोङ्, मूङ्‍कसा कोङ्लो जूम्‍लूक् मम् लागी नीहू लाम्चय।”

८ इस्राएलपीक होङाबूआ म्तेई चेन्क रीङ् नीनाम्माम् मीस् एलीशाआ येन्कप्का खसा ओरोपीकाना होङाबू रीदाम् हअ, “आना ऊदोई आम् तेई चेन्कई? मूङ्‍क मीस् ङ्‍क ओ दोक्पी पोक्स्बीव, ना मूङ्‍कचा इस्राएलपी ईल्पो खारीबोपो तूये रईछ पीक्ना छेत्‍तची।”

९ खन्सा नामान म्होप्मी खोक्चीम् लो रथचीम्‍लो साथपी खाता, ना एलीशाम् खीम्मी लाम्स्को दोक्पी अरेई छूवा।

१० खीक्‍का एलीशाआ मूङ्‍क ओरो लोम् लागी ईल्पो रीदाम् पोक् मीस् पोक्सू, “आन् आम् होप्ङा खात्ना देप् यर्दन योऊपीक काऊ गोपू नूक्छेम् वोन्खातो लन्तो मव, ना आम् गाम् लाईस्पीक तोङ्‍कङ् छूखाते, ना आन् शुद्ध छूये।”

११ खोदोलोई नामान म्छूली काताना मूङ्‍कप्का ओरोपीक्‍तो लत्‍ताना खालेता, “कोङान् ङ्‍कतोङ्‌ये मीनोचोक तूवा, ख पाखापी लत्ना बान्‍ना म्होप्मी नीनाम्माम् नीङ् पोक्‍तो ओ सोमोरी तूक थाऊपी म्हूः यूक्सना ओ छूवोयो सोमोरी नन्खामीय होला।

१२ ऊई दमस्कसपीक अबाना लो फारपर योऊलो इस्राएलपीक योऊपीका दूङ् नप् मान्तूयोनाई? खन्सा ऊई कोङ् मूङ्‍कपीङ् सम्योङ्‌चूङ्ना शुद्ध छूम् दूरोनोयोनाई?” खन्सा ख म्छूलीआ होङ्‍खीना आत्‍ताखाता।

१३ खोदोलोई नामानमी सूसो मप्चा म्दोक्पी ताना ख ओरोलची, “ए पाआ, खारीबोपोआ आन् देप् रीङ् ममीयावादोक ऊई मूङ्‍क आना मान्मवायोनाई? खसा आन् सम्चीना शुद्ध छूवाव पीक्‍लो आना मूङ्‍क ऊदोई मईनो?”

१४ खन्सा ख दाली खाता ना नीनाम्माम् मीचा पीकाक तोङ्ना देप् यर्दन योऊपी नूक्छेम् म्होप्ङा काऊ गोपू वोतो लन्खातो मअ, ना मूङ्‍कम् गाम् लाईस्पीक तोङ्‍कङ् छूवा, ना ख सोलो मीस् तोङ्‍कङ् छूवाखाता।

१५ खीक्‍काना नामान म्सूसो मप्चीका नीनाम्माम् मीस् तूवाक दोक्पी आत्‍ताना ता। खीक्‍का नामान खम् लाईस्पी थोरेपाना ओरोपीका, “हन्‍ना कोङा तूम् तूऊ, इस्राएलपीका बीन्‍नीपा चारीदूपी हापीसो ङ्‍क तोङ्‍क नीनाम्मा मान्तू। सम्तूमा मीयोना हन्‍ना कोङ् आम् सूसो मप्पीका हूक्छो लाप्व।”

१६ खोदोलो मूङ्‍क खारीबोपोआ ओरोपीकाना ख ङरी आन्‍नू, “कोङा म्सूसो मूयोक लेईप्चाप् योबोरोबूम् नीङ्पी पस्तून चोयोना पीको, कोङा ऊसो लापोनो।” मूङ्‍क लाम् लागी नामानआ ख करतीयू, खोरोदोसो मूङ्‍क खसा लाम् मानेई मान्म।

१७ खीक्‍का नामानआ ओरोपीका, “आना ङ्‍क लापनोदोक, कोङ् आम् सूसो मप् नीच्‍ची खच्‍चरआ खूर्‌दूरकतोदी बोहो खाईम् पीयोव। ऊदोईपीक्यालो हन्‍ना हाल्‍लोसो कोङ् आम् सूसो मप्‍आ योबोरोबूपीका बीन्‍नीपा ऊक देऊतापीसो मीःपी चारेईमम् बलि लो बलिदानलो चारेई मूयोनो।

१८ खोदोलोई ङ्‍क ईबूम् रीङ्पीङाङ् योबोरोबूआ कोङ् आम् सूसो मप् छेमा पीयोनूव: रिम्मोनमी दप्स्को खीम्पी ओ मालिक पूजा मम् लागी वोङ्लो कोङा ख तीत्‍तो खाईम् बोक्से ना खसा मूङ्‍कपी पूजा मईलो कोङासो ओ तोङ् कूप्सो, खोदोलो मूङ्‍कम् लागी योबोरोबूआ कोङ् आम् सूसो मप् छेमा पीयोनूव।”

१९ खोदोलो एलीशाआ ओरोपीका, “खाऊमा-खासेर्मालो खात्व।”

खीक्‍का नामान लाम्दूमाना जीस् मेक्साङाङ् तातेकाक तूवा,

२० खोदोलो नीनाम्माम् मीस् एलीशाम् सूसो मप् गेहजीआ म्सानीवापी ओरोमीना, “ओ मालिकआन् अरामपीक नामानआ बाईक थक् मान्‍लाम्मो मोरोङ् पोक्स्छोस्क्सू। लेईप्चाप् योबोरोबूम् नीङ्पी पस्तून चोयोना कोङा पीको, कोङ् बूल्तो खातोना कोङा खपीका ऊची लापो।”

२१ खन्सा गेहजी नामानमी दोस्-दोस् बूल्तो खाता। खीक्‍का नामानआ मूङ्‍क म्होप् हेम् बूल्तो बान्चाक तकप्का मूङ्‍कलो तूम् लागी ख म्होप्मी रथ थेम्पीका लत्‍ताना मूङ्‍क ओरोपीकाना तत्‍तू, “ऊई खोलोङ् नप्ङाओ तूये?”

२२ खोदोलो गेहजीआ ख ओरोपीकाना ङरी आन्‍नू, “खोलोङ् नप्ङा तूये। ओ मालिकआ कोङ् ओरोलोना पोक्सोक तूये, ‘एफ्राइममी कोम् हेम्क छाप्कूवापीका खारीबोपोम् दलपीक नीप्पो सोलो मीस् मालोङ् ताक तूये। खस् सम्तूमा मीचीना ईक् तोडाb नाम्‍छेर्‌बू लो नीस् जोर तेईलो पीचीव’।”

२३ खोदोलो नामानआ ओरोपीका, “अऊ, नीस् तोडा खाईव।” खीक्‍का खसा गेहजी मूङ्‍क खाईम् लागी कर तीयू, ना खसा मूङ्‍क नीस् तोडा नाम्छेर्‌बू लो नीस् जोर तेईलो नीच्‍ची फाक्सूम्पी चूप्स्पी। खीक्‍का खसा नीप्पो म्सूसो मप्ची मूङ्‍क पीची, ना मूङ्‍क खूर्‌चीना खस् गेहजीम् लाईस्-लाईस् लाम्दूम्तो खाता।

२४ खीक्‍का गेहजी कोम्पी तातेकाकप्का, खसा मूङ्‍क चूम् नीप्पो म्सूसो मप्चीपीका खाईना म्खीम्पी यूक्सू। खीक्‍काना खसा मूङ्‍कस् बीदा पीची, ना खस् खालेता।

२५ खीक्‍काना ख खीम् गोपी खाताना म्मालिक एलीशाम् लाईस्पी थोरेपा।

खीक्‍का एलीशाआ ख ओरोपीकाना तत्‍तू, “गेहजी, आन् हापी खाताक तूवा?”

खोदोलो गेहजीआ ओरोपीकाना ख ङरी आन्‍नू, “कोङ् आम् सूसो मप् हारेसो मान्खाईङाक तूवो।”

२६ खोदोलोई एलीशाआ मूङ्‍क ओरोलअ, “मूङ्‍क मीस् म्होप्मी रथपीका लत्‍ताना आन् तूम् लागी आत्‍तालो ऊई ओ आत्मा आम् साथपी मान्तूयोनाई? ओदोलो खाप्चीमा अथवा तेई, अथवा जैतूनमी पऊ, वाचोसीखा, लूस्-छारा, पी-लूपी ना रोः रोमेस् हेप् मीस्मी हूक्पीका लाम् नाम्‍लायोनाई?

२७ मूङ्‍क नामानमी छूवोयो सोमोरी आम्पी लो आम् छामाईचीपीलो दोस्का सम्मो केप्ना तूचाये।” खीक्‍काना गेहजी खम् दोक्पीका खालेता, ना मूङ्‍क नोङ्‍तो ओम्‍लोलोयोक छूवोयो सोमोरीजा छूवाखाता।

b 

५:२२ अर्थात्, गेबोगेबो ३४ किलोग्राम छूये।

ईबूम् बात काऊ थेम्पी थेप्साक

६

ऊलेई खारीबोपोचीम् दलआ एलीशा ओरोलची, “खोङ्व, आन्लो केईका तूयाकाक ङ्‍क थाम्पू हायाम् चीदाप्छा छूवाक तूये।

२ केई देप् यर्दन योऊमी चाखेम्पी खात्या; मूङ्‍कपी केईया खोलोआङ् सीङ् तोम् दूराम्, ना केईया मूङ्‍कपी ई होप्मी लागी तूस्को खीम् बोबूयाम्।”

खीक्‍का एलीशाआ ओरोपीका, “अऊ खात्नीव।”

३ खोदोलो मूङ्‍कपी तूवाक ईल्पोआ ओरोपीका, “आन् क, आम् सूसो मप्चीका बान्‍नोयो?”

खोदोलो एलीशाआ ओरोपीका, “कोङ् बानो के।”

४ खीक्‍का ख खस्का बाना।

खीक्‍का खस् देप् यर्दन योऊपी तातेकाकप्का सीछो देईम् थालेई मची।

५ खोदोलोई ईबूम् सीछो देत्चचीलो ईल्पो मीस्मी बात म्‍लारपीका बीक्‍काना काऊपू हूप्सा। खीक्‍का खसा बसाना ओरोपीका, “ए ओ रोबूङा, मूङ्‍क बात्ने ङोकूना बायूक तूवा।”

६ खीक्‍का मूङ्‍क नीनाम्माम् मीचा ख ओरोपीकाना तत्‍तू, “मूङ्‍क हापी हूप्सा?” खोदोलो खसा एलीशा मूङ्‍क हूप्साक थाऊ खोमीकप्का एलीशाआ ईबूम् तूप् रूप्ना मूङ्‍कपी तेसू, खोदोलो मूङ्‍क बात थोम्‍ला थेप्स्‍ना थोङा।

७ खीक्‍का खसा ओरोपीका, “कप्ना खाईव।” खीक्‍काना मूङ्‍क मीचा म्हूः सत्ना मूङ्‍क बात कप्ना खाईयू।

एलीशाआ अरामीस् कोमूक्पा मस्‍ना लाप्चीक

८ अरामपीक होङाबूआ इस्राएलीस्का जूम्‍लूक् मचक तूवा। खीक्‍का खसा म्होप्मी अधिकृतचीका चाई मअ, ना खसा ओरोपीका, “कोङा फालाना थाऊपी ओ छाउनी बानेईमूयो।”

९ खोदोलो नीनाम्माम् मीचा इस्राएलपीक होङाबू ओरोपीकाना रीदाम् हअ, “मूङ्‍क लाम्‍लाम्पा छूना खात्लो आन् चीङ्चीङ् तूवाव। ऊदोईपीक्यालो अरामीस् मूङ्‍कपी खात्चाई तूये।”

१० खन्सा ऊक थाऊमी तोक्पीई नीनाम्माम् मीचा इस्राएलपीक होङाबू ईक तूवा, मूङ्‍कपी खसा मीस् चीङ्चीङ् तूमीचीची। खीक्‍का एलीशाआ होङाबू म्खेप्क-खेप् चेताऊनी पीदोङू, खन्सा मूङ्‍क थाऊ होम्पी ख चीङ्चीङ् छूवाना तूवादोङा।

११ खन्सा गर्दा अरामपीक होङाबू म्छूली काता। खीक्‍का खसा म्होप्मी अधिकृतची काछना ओरोपीकाना तत्ची, “ऊई आन्‍ना कोङ् ऊदोई ईयोनीनोकई, आन्‍नी तूनीकपीक आस्कई इस्राएलपीक होङाबू हेम् लागेई छूवानीक तूये?”

१२ खोदोलो खम् अधिकृतची तूवाकपीक ईल्पोआ ओरोपीका, “ए ओ रोबू होङाबूङा, केईका तूयाकाकपी मूङ्‍क तोङ्‍क आस्सो तूयाकानो, खोदोलोई इस्राएलपीक खारीबोपो एलीशाआ इस्राएलपीक होङाबू आन् आम् ईम्स्को कोठापी नेन्‍क खोलोङ् रीङ् ईय।”

१३ खीक्‍का होङाबूआ ओरोपीकाना आज्ञा मअ, “मूङ्‍क हापी तूये खात्नीना पत्‍ता मनूम्व।” खोदोलो “ख दोतानपी तूये” पीकाना खचा ख रीदाम् ईची।

१४ खीक्‍काना होङाबूआ ईबूम् हायाम् राःरालोक सेना खोक्चीम् लो रथचीम्‍लो साथपी मूङ्‍कपी पोक्सू। खीक्‍का खस् सेपा खाताना मूङ्‍क सहर ऊर्‌ची।

१५ नीनाम्माम् मीस्मी म्सूसो मप् देत्छा सेपाङ् पकाना पाखा खाता, खोदोलो खोक्चीलोक ना रथचीलोक सेनाचा सहर ऊर्‌दीत्चीक तूवा। खीक्‍का मूङ्‍क म्सूसो मप्‍आ बानाना म्मालिक ओरोपीकाना तत्‍तू, “ए ओ रोबूङा, हन्‍ना केईया ऊई मयाम्?”

१६ खोदोलो मूङ्‍क खारीबोपोआ ओरोपीकाना ख ङरी आन्‍नू, “कीनव, ईपी तूप्ची खचीपी तूप्चीपीका दूङ्देतो तूये।”

१७ खीक्‍काना एलीशाआ ओरोपीकाना वाङोम् मअ, “ए योबोरोबू, ङ्‍कम् म्मूक्स् हल्पीव, ना ङ्‍कसा म्मूक्सा तनूव।” खीक्‍का योबोरोबूआ मूङ्‍क म्सूसो मप्मी म्मूक्स् हल्पी, ना मूङ्‍कसा एलीशाम् म्बरबारपीक कोम्पी मीःलोक खोक्‍आ लो रथआलो पेप्खीक तअ।

१८ म्साछीमीस् ख हेम् यूवाकप्का, एलीशाआ योबोरोबूपी ओरोपीकाना वाङोम् मअ, “ङ्‍क मीस् खची मूक्सा मान्तोक मदीत्चीव।” खीक्‍काना एलीशाआ बीन्‍ती मक तोङ्नाङ् योबोरोबूआ मूङ्‍कस् खची मूक्सा मान्तोक मदीत्ची।

१९ खीक्‍काना एलीशाआ खस् ओरोलची, “ङ्‍क लाम् मा के। ङ्‍क सहरसो मा के। आन्‍नी ओ दोस्-दोस् लाम्दूमानीव, ना कोङा आन्‍ना लाम्नूम्क मीस्मी दोक्पी आन्‍नी छोन्तेयान्‍नीके।” खीक्‍का एलीशाआ खस् सामरियापी छोक्स्तीची।

२० खीक्‍का खस् सहरपी वोङ्‌खाताकप्का एलीशाआ ओरोपीका, “ए योबोरोबू, ङ्‍क मीस्चीम् खची मूक्स् हल्पीचीव, ना खचा होसोङ् खची मूक्सा तचीनूव।” खीक्‍का योबोरोबूआ मूङ्‍कचीम् मूक्स् हल्पीची, ना खचा खोङ्ची, खोदोलो खचा खची होप् सामरियागोपी तूवाक तची।

२१ खीक्‍का इस्राएलपीक होङाबूआ मूङ्‍कस् तचीकप्का, खसा एलीशा ओरोपीकाना तत्‍तू, “ए ओ पाङा, ऊई कोङा ङ्‍क खोलोङ् मीस् सेईम्यो? ऊई कोङा ङ्‍क खोलोङ् मीस् सेईम्यो?”

२२ खोदोलो एलीशाआ ओरोपीकाना होङाबू ङरी आन्‍नू, “मूङ्‍कस् सेत्चीनव। ऊई आना आम् होप्मी दोप्सेलआ लो बेई-लीफूआलो कैद मक मीस् सेत्दोङ्चीयोनाई? आना मूङ्‍कचीम् लाईस्पी चाम् थक् लो काऊलो यूक्स्पीचीव, ना ङ्‍कचा मूङ्‍क चाम्दूम् चस्‍नूना खची मालिकमी दोक्पी आन्‍नूना खान्‍नूव।”

२३ खीक्‍का होङाबूआ मूङ्‍कचीम् लागी ईबूम् चाम्दूम् फोक्सू, ना खचा मूङ्‍क चाम्दूम् यात्चीकप्का खसा मूङ्‍कस् पोक्स्छोक्स्ची, ना खस् खची मालिकमी दोक्पी आत्‍ता। ओरोना अरामीचीम् दलचा इस्राएलीस् आक्रमण मम्ना लूटपीट मम् होक्सीची।

बेन-हददआ सामरीया ऊर्‌क

२४ मूङ्‍कम् जीस्तातोपी अरामपीक होङाबू बेन-हददआ म्होप्मी खोलोङ् सेनास् बात्ल मस्‍ना सामरिया हेम् खाता ना मूङ्‍क ऊर्‌ची।

२५ खोरोना छूवालो मूङ्‍क सहरपी हायाम् देप् सीसोवा लअ। सीसोवा हायाम् बाईप् छूवाकसा, ना मोकोक्‍तीम् ईबूम् म्तोङ्मी दाम् ईक् किलोग्राम नाम्‍छेर्‌बू, ना ईक् खोङ् परेवाम् खील्मी दाम् १०० ग्राम नाम्‍छेर्‌बू छूवा।

२६ खीक्‍का इस्राएलपीक होङाबू सहरमी पर्खालपी लाम्दूमाचालो ईल्पो मीम्छाआ ख हायाम् सोतो ओरोलअ, “ए ओ रोबू होङाबूङा, कोङ् बोछोक्सोव!”

२७ खोदोलो होङाबूआ ओरोपीकाना ख ङरी आन्‍नू, “योबोरोबूआङ् आन् बईछोक्स्‍नोदोक कोङा आन् ऊतोङ्नाई बोम्छोम् दूरो? छीर्म् दूप्स्को खला लो वाचोसी पेलेई मस्को कोललो होप्‍तो तूये।”

२८ खीक्‍का होङाबूआ ख ओरोपीकाना तत्‍तू, “आन् ऊई छूवानाई?”

खोदोलो मूङ्‍क मीम्छाआ ओरोपीकाना ख ङरी आन्‍नू, “ङ्‍क मीम्छाआ कोङ् ओरोलो, ‘एसे काचा वात्छा आम् छा चाईचू। खीक्‍का देसा क काचा वात्छा ओ छा चाईचू।

२९ खीक्‍काना कास्का ओ छा ङीयाचूकाना चास्का। खीक्‍का म्देसा कोङा मूङ्‍क ओरोपीको, ‘एसे चाम् लागी आना आम् छा बाईव,’ खोदोलोई मूङ्‍क मीम्छाआ म्छा सूल्‍लू।”

३० होङाबूआ मूङ्‍क मीम्छाम् रीङ् येन्कप्का, खसा म्तेई चेनू। ख पर्खालपी लाम्दूमाचालो मीचा ख तची ना होङाबूआ म्गोपा जेलेम्मा खाप्स्दीत्क तची।

३१ खीक्‍का इस्राएलपीक होङाबूआ ओरोपीका, “एसे शाफातमी म्छा एलीशाम् म्तोङ् मूङ्‍कम् गाम्पीका अलग छूनोदोक योबोरोबूआ कोङ् हायाम् ईकीम्‍लप् दण्ड पीयोनूना सेतोनूव।”

३२ खोदोलो एलीशा म्खीम्पी तूवाचाक तूवा ना खलो धर्म-सेचीपोस्सो तूवा। खोदोलो होङाबूआ एलीशा काछोक्स् ईल्पो रीदाम् पोक् पोक्सू। खोदोलोई मूङ्‍क रीदाम् पोक् मीस् ताम्‍लाम् लाईस्पीङ् एलीशाआ धर्म-सेचीपोस् ओरोलची, “मूङ्‍क मीस् सेईप्‍आ ओ तोङ् रूम् लागी हेप् मीस् पोक्स्क आन्‍ना तईनूम्नोयो? खोङ्‍नूम्व, मूङ्‍क रीदाम् पोक् तालात्लो लाम्स्को छीयानूम्व, ना हायाम् लोक्‍तो तल्दीत्नूम्व। ऊई मूङ्‍कम् दोस् हेम्पी येनाम्क साल्म् क मूङ्‍कम् मालिक लाम्दूम्ना बान्क म्साल्म् मायो?”

३३ एलीशा मोरोना धर्म-सेचीपोस्का नेन्चातोङ् मूङ्‍क रीदाम् पोक् तालाता। खीक्‍का होङाबूआ ओरोपीका, “ङ्‍क पीलूलूम्खाम् योबोरोबूलाम्पा छूवाक के! हन्‍ना बोन्छोलम् लागी कोङा योबोरोबू ऊदोई हूम्दीमा?”

७

खोदोलो एलीशाआ ओरोपीका, “योबोरोबूम् रीङ्बऊ येन्‍नूम्व, योबोरोबूआ ओरोपीके, ‘देसा ङ्‍क नाम्‍लापीङ् सामरियापीक मूल लाम्स्कोपी ईक्पोङ् नीस् ग्राम नाम्छेर्‌बूम् चेप्‍तीरोङ्पी सूक् किलोग्राम फूल अथवा तूक् किलोग्राम जेऊ खेईछूये’।”

२ होङाबूआ विश्‍वास मक ईल्पो अधिकृतआ नीनाम्माम् मीस् ओरोलअ, “खोङ्व, योबोरोबूआ साराङ्‍गाम् दादावा हल्‍लदोसो ऊई ओन्तोछीत ङ्‍कतोङ् छूम् दूरयोनाई?”

खोदोलो एलीशाआ ओरोपीकाना ख ङरी आन्‍नू, “आना मूङ्‍क आम् मूक्साङ् तय, खोदोलोई आना मूङ्‍कपीका ऊसो चाम् तयनो।”

अरामपीक सेनास् जूकाक

३ मूङ्‍क सहरमी मूल लाम्स्कोम् दोक्पी लीक्पो छूवोयो सोमोरीजा तूवा। खस् खची होप्-होप्पी ओरोलोल, “केई ङ्‍कपी सीयाक सम्मो ऊदोई तूमा?

४ ‘केई सहरगोपी खात्या’ पीक्याना पीक्यादोसो, मूङ्‍कपी सीसोवा लचाईक तूये ना केई सीया। खीक्‍का केई ङ्‍कपीङ् तूयेदोसो सीयाङा। खन्सा हन्‍ना केई अरामीचीम् छाउनीपी खात्याना समर्पण मयाची। खीक्‍का खचा केई लेतीत्यादोक केई लेतीचाया। खचा केई सेत्यादोसो सेतीनूव।”

५ यूपा छूवाकप्का खस् पकाना अरामीचीम् छाउनीपी खाता। खस् मूङ्‍क छाउनीम् दोक्पी तातेकालो, खचा मूङ्‍कपी ईल्पोसो मीस् मान्तोक्ची।

६ ऊदोईपीक्यालो योबोरोबूआ अरामीस् रथमी, खोक्मी ना ईबूम् देप् सेनाम् साल्म् येईमीचीक तूवा। “खोङ्नूम्व, इस्राएलपीक होङाबूआन् केई आक्रमण मम् लागी हित्ती लो मिश्र छाप्कूवापीक होङाबूस्लो खाप्चीमा पीचीना बाईचीक तूये!” पीकाना खचा खची होप्-होप्पी रीङ् मची।

७ खन्सा खचा यूपा खची तम्बू, खची खोक् ना खची मोकोक्‍ती खोलोङ् होक्सीचीना खची रीराम जगेई मम् लागी जूकाक तूवा। छाउनीसो मोरोङ् लाथालीङ्‌गा तूवाचा।

८ खीक्‍का मूङ्‍क छूवोयो सोमोरीजास् छाउनीम् दोक्पी तातेका ना तम्बू तूवाकपीक ईबूम्पी वोङाना खचा चाम्दूम् चची, खीक्‍का मूङ्‍कपीका हाल्ङो, नाम्छेर्‌बू ना तेई खाईचीना बीन्‍नी थाऊ हेम् सूल्यूक्स्ची। खीक्‍काना खस् होसोङ् ताना आर्को तम्बूगोपी वोङा ना मूङ्‍कपीक खोलोङ् चूम्सोस्सो खाईचीना सूल्यूक्स्ची।

९ खीक्‍काना खस् खची होप्-होप्पी ओरोलोल, “ङ्‍क केईया मम्क लक् नप् मा। एसेन् नप् रीदाम् येईम्मीम् लेई रईछ, खोदोलोई केई क वायेवाये तूयीचाया। देसा देत्छा सम्मो वाये तूयीचायादोक केईया सजाई तयाम्। हन्‍ना केई दावा खात्याना होङाबूम् महलपी ङ्‍क रीदाम् पयाम्।”

१० खन्सा खस् खाताना सहरमी लाम्स्कोपी तूवाक चौकीदारची काछचीना ओरोलची, “केईका अरामीचीम् छाउनीपी खातीका खोदोलो केईका ईल्पोसो मीस् मान्तोयीका। खीक्‍का मूङ्‍कपी केईका आस्मीसो खची साल्म् मान्येईयीका — खोलोङ् खोक् लो मोकोक्‍तीलो मोरोङ् छूईम्दीम्पा तूये, ना तम्बूसो मोरोङ् होक्सीचीक तूये।”

११ खीक्‍का चौकीदारचा बसाना ङ्‍क रीदाम् पची, ना मूङ्‍क रीङ् होङाबूम् महलपी तातेका।

१२ खीक्‍का होङाबू सेपाङ् पकाना म्होप्मी अधिकृतस् ओरोलची, “अरामीचा ऊई मम् लामस्कई खूङ्‍क कोङा आन्‍नी ईयान्‍नी! केई सोयीम्बा खायीचाया पीम् खचा छेत्चयची। खन्सा खचा ङ्‍कतोङ् मीनाना खस् छाउनी होक्सीचीना मूङ्‍कम् बरबारपीक तेल्पी सूल्न्चीस् खाताक तूये, ‘खस् आछीयाङ् पाखा लत्‍ते, ना केईया खस् खची सोम्‍लोकङ् लापाम्, ना केई सहरगोपी वोङ्‌या’।”

१३ खोदोलो अधिकृतची तूवाकपीक ईल्पोआ ओरोपीकाना होङाबू ङरी आन्‍नू, “ई सहरपी तूक ङाची खोक् खाईना जीस् मीस् पोक्स्चीव। मूङ्‍कचीम् दोसा ङ्‍कपी होक्सीचीक खोलोङ् इस्राएलीचीम् तोङ्‍कङ् छूये — एई आछीयाङ्, खस् ङ्‍कपी सीप् खोलोङ् इस्राएलीस् तोङ्‍कङ् छूये। मूङ्‍कपी ऊई छूवाक तूये खूङ्‍क पत्‍ता मम् लागी केईया मूङ्‍कस् पोक्साम्।”

१४ खन्सा खचा नीच्‍ची रथ लो मूङ्‍क रथ थूईप् खोक्लो सोक्ची, ना अरामी सेना ऊचीई छूवा खूङ्‍क पत्‍ता मम् लागी होङाबूआ खस् पोक्स्ची। खीक्‍का खसा रथ बूल्प्ची ओरोपीकाना आज्ञा पीची, “खात्नीना ऊई छूवाक तूये खूङ्‍क पत्‍ता मानूम्व।”

१५ खीक्‍काना खस् देप् यर्दन योऊ सम्मो लाम्तो खाता, ना लाम् होप्मी अरामीचा दावा जूकालो होक्स्यूक्स्चीक तेई-हाम् लो जूम्‍लोलो छीप्ची। खीक्‍का रीदाम् पोक्ची ताना होङाबू मूङ्‍क रीदाम् ईची।

१६ खीक्‍काना मीस् पाखा लत्‍ताना अरामीचीम् छाउनी लूतेई मची। खीक्‍का योबोरोबूआ पीकाक तोङ्ना ईक्पोङ् नीस् ग्राम नाम्छेर्‌बूम् चेप्‍तीरोङ्पी सूक् किलोग्राम फूल अथवा तूक् किलोग्राम जेऊ खेई छूवा’।”

१७ होङाबूआ विश्‍वास मक मूङ्‍क अधिकृत मूल लाम्स्को खोम् जीम्मा पीक तूवा, खोदोलोई मीचा मूङ्‍क अधिकृत मूल लाम्स्कोपी सीक्चीना सेत्ची। ओरोना नीनाम्माम् मीचा खारीबो मक तोङ्‍नाङ् होङाबू मूङ्‍क अधिकृतमी खीम्पी तालो मूङ्‍क खोती छूवा।

१८ नीनाम्माम् मीचा होङाबू ओरोलक तूवा, “देसा ङ्‍क नाम्‍लापीङ् ईक्पोङ् नीस् ग्राम नाम्छेर्‌बूम् चेप्‍तीरोङ्पी सूक् किलोग्राम फूल अथवा तूक् किलोग्राम जेऊ सामरियाम् मूल लाम्स्कोपी खेईछूये।”

१९ मूङ्‍क अधिकृतआ नीनाम्माम् मीस् ओरोलक तूवा, “खोङ्‌व, योबोरोबूआ साराङ्‍गाम् दादावा हल्‍लदोसो ऊई ङ्‍कतोछीत ङ्तोङ्ना छूम् दूरयो?” खोदोलो नीनाम्माम् मीचा ओरोपीकाना ख ङरी आन्‍क तूवा, “आना मूङ्‍क आम् मूक्साङ् तय, खोदोलोई आना मूङ्‍कपीका ऊसो चाम् तयनो।”

२० खीक्‍का ख आछीयाङ् मूङ्‍क तोङ्‍ङा छूवा, ऊदोईपीक्यालो मीचा ख मूल लाम्स्कोपीक लाम्पी सीक्ची, ना ख सीया।

शूनेमपीक मीम्छाआ म्थाम्पूवार फिर्ता तक

८

ऊक मीम्छाम् म्छाई एलीशाआ ऊन्पोमीक तूवा, मूङ्‍क मीम्छा खसा ओरोलक तूवा, “आन् आम् खीम्पोस्चीका ङ्‍कपीका खालेत्व, ना जीस्तातोम् लागी आन् हापीदोसो खात्ना तूवाव, ऊदोईपीक्यालो योबोरोबूआ नूक्दोङ् सम्मो सीसोवा लये पीकाना पीकाक तूये।”

२ खीक्‍का नीनाम्माम् मीचा पीकाक तोङ्नाङ् मूङ्‍क मीम्छाआ मअ। ख म्खीम्पोस्चीका खालेता, ना पलिश्तीचीम् छाप्कूवापी नूक्दोङ् सम्मो तूवा।

३ नूक्दोङ् याताकप्का ख मूङ्‍क पलिश्तीचीम् छाप्कूवापीका आत्‍ताना बाना, ना खसा म्होप्मी थाम्पूवार फिर्ता तोम् लागी होङाबूम् दोक्पी बीन्ती मस् खाता।

४ खोदोलो होङाबूआ क नीनाम्माम् मीस्मी म्सूसो मप् गेहजीलो ओरोपीकाना रीङ् मचक तूवा, “एलीशाआ मक खोलोङ् देप्-देप् लक्मी तोक्पी कोङ् ईयोव।”

५ एलीशाआ सीयाखात्क छा ऊतोङ्नाई ऊस्पक्‍क तूवा पीम् रीङ् गेहजीआ होङाबू ईचक तूवा, मूङ्‍क नाम्‍लापीङ् एलीशाआ सीयाकपीका ऊस्पक्‍क छाम् म्मा म्होप्मी खीम् लागी लो म्थाम्पूवारमी लागीलो होङाबू बीन्ती मीक्स् ता।

खोदोलो गेहजीआ ओरोपीका, “ए ओ रोबू होङाबूङा, ङ्‍क मीम्छाङ् के, ना ङ्‍कम् छाङा एलीशाआ सीयाकपीका ऊन्पोमीक तूवा।”

६ खीक्‍का होङाबूआ मूङ्‍क मीम्छा मूङ्‍कम् तोक्पी तत्‍तू, ना खसा मूङ्‍क खोलोङ् पअ।

खीक्‍काना होङाबूआ मूङ्‍कम् मुद्दा ईल्पो अधिकारी जीम्मा पीयू, ना ख ओरोलअ, “मूङ्‍कम् खोलोङ् म्थाम्पूवार ना खसा ङ्‍क छाप्कूवा होक्सीना खाताक नाम्‍लापीका ईनीम्बा सम्मोक मूङ्‍क थाम्पूपीका ताक आम्दानीसो खोलोङ् ख आन्छव।”

हजाएलआ बेन-हदद सेत्क

७ एलीशा दमस्कसपी खाता, ना मूङ्‍क नाम्‍लापी अरामपीक होङाबू बेन-हदद तूकाचाक तूवा। होङाबू “नीनाम्माम् मीस् ङ्‍कपी बानाक तूये” पीकाना ईकप्का,

८ होङाबूआ हजाएल ओरोलअ, “आना हूक्छो खाईना नीनाम्माम् मीस् तूप्स् खात्व। खीक्‍का खलाम्पा योबोरोबूलो चाई लाप्व, ना ख ओरोपीकाना तत्‍व, ‘ऊई कोङ् ङ्‍क सोमोरीपीका नोयोयो नोयोनोयो’?”

९ खीक्‍का हजाएलआ खोलोङ् खाल्क नप्-नप् थक् हूक्छोम् रूप्पी थीक्‍का मना लीक्पोङ् ऊँट खूर्‌मीना दमस्कसपी खाता। खीक्‍का ख खीम् गोपा वोङा, ना खारीबोपोम् लाईस्पी थोरेपा, ना खसा ओरोपीका, “आम् छा अरामपीक होङाबू बेन-हददआ कोङ् ङ्‍क रीङ् तईम् लागी आम्पी पोक्सोक तूये, ‘ऊई कोङ् ङ्‍क सोमोरीपीका नोयोयो नोयोनोयो’?”

१० खोदोलो एलीशाआ ओरोपीकाना ख ङरी आन्‍नू, “आना खात्ना ख ओरोलव, ‘आन् आछीयाङ् नये।’ खोदोलोई योबोरोबूआ कोङ् ङ्‍क रीङ् खोमीयोक तूये, आछीयाङ् पीक्यादोक ख सीम्क सीयेङा।”

११ खोदोलो एलीशाआ पील्काप्‍तो हजाएल खोङ्च, ना हजाएल खाङ्‌खाङ् लअ। खीक्‍काना नीनाम्माम् मीस् खाम् थालेई मअ।

१२ खीक्‍का हजाएलआ एलीशा ओरोपीकाना तत्‍तू, “ए ओ रोबूङा, आन् ऊदोई खाप्चाईकई?”

खोदोलो एलीशाआ ओरोपीकाना ख ङरी आन्‍नू, “ऊदोईपीक्यालो आना इस्राएलीचीपी ऊतोङ्‍क मान्‍नप् लक्ये मय पीम् कोङा छेतो। आना मूङ्‍कचीम् किल्‍लापी मीः दईछोक्स, ना मूङ्‍कचीम् खची सोलो मीस् खोलोङ् दोप्सेलआ सेतची, खीक्‍का मूङ्‍कचीम् नूक्छास् बोहोपू दाप्सना सेतची, ना होपोसूम् मीम्छाचीम् खची बो चेल्पीयची।”

१३ खोदोलो हजाएलआ ओरोपीका, “कोङ् ईल्पो खेप् सूपेईआ ङ्‍क तोङ्‍क देप् लक् ऊतोङ्नाई मम् दूरोनाई?”

खोदोलो एलीशाआ ख ओरोपीकाना ङरी आन्‍नू, “आन् अरामपीक होङाबू छूये पीकाना योबोरोबूआ कोङ् खोमीयोक तूये।”

१४ खीक्‍काना हजाएल एलीशाम् दोक्पीका बिदा छूवा, ना म्मालिकमी दोक्पी आत्‍ताना खाता। खीक्‍का बेन-हददआ “एलीशाआ आन् ऊई लाआ” पीकाना तत्‍लो खसा ओरोपीकाना ख ङरी आन्‍नू, “आछीयाङ् आन् नईथे पीकाना खसा कोङ् लोओ।”

१५ खोदोलोई म्देसापाका खसा ईबूम् ओरोतेईप् कम्बल काऊपी चीना होङाबूम् म्ङोबो देप्पी, ना ख सीया। खीक्‍काना हजाएल अरापीक होङाबू छूवा।

यहूदापीक होङाबू यहोराम

२ इतिहास २१:२-२०

१६ इस्राएलपीक होङाबू आहाबमी म्छा योरामआ चारखम् तोक्स्क ङाक्दोङ् बाईलो, यहूदापीक होङाबू यहोशापात म्छा यहोरामआ यहूदापीक होङाबू छूवाना चारखम् तोक्सू।

१७ यहोराम होङाबू छूवालो ख सूक्पोङ् नीस् दोङ् बाईक तूवा, ना खसा यरूशलेमपी रेक्दोङ् सम्मो चारखम् तोक्सू।

१८ आहाबमी खीम्पोस्चा मस्क तोङ्‍नाङ् ख इस्राएलपीक होङाबूचीम् सूलाम्पी लाम्दूमा, ऊदोईपीक्यालो खसा आहाबमी ईल्पो मेकछालो सूर् मक तूवा। योबोरोबूम् मूक्स्दूपी ऊक रीङ्‍ये रई तूवा खूङ्‍कङ् खसा मअ।

१९ खोरोदोसो म्सूसो मप् दाऊदमी कारणआ योबोरोबूआ यहूदा मासेई मम् लन्ची मान्म। खसा दाऊद लो खम् छामाईचीलो सदैबरीकम् लागी तीप्चाप् ईबूम् लाबाई तोङ्ना यूम्दीम् यादे मक तूवा।

२० यहोरामआ चारखम् तोक्स्क नाम्‍लापी यहूदाम् ऊल्‍लोङ्पी विद्रोह मना एदोम छाप्कूवाआ म्होप्मी होङाबू सोकू।

२१ खन्सा यहोराम म्होप्मी खोलोङ् रथ खाईना जाईरपी खाता। खोदोलो एदोमीचा ख लो खम् रथपी तूवाक सेनापतिस्लो ऊर्‌ची, खोदोलोई ख पकाना सेपाङ् जूकाखाता। खोदोरोसो खम् सेना क खची होप्-होप्मी खीम्पी जूकाना खाता।

२२ खन्सा एदोमआ एसेक लेई सम्मोङ् यहूदाम् ऊल्‍लोङ्पी विद्रोह मचयक तूये। लिब्नाआसो मूङ्‍क नाम्‍लापीङ् विद्रोह मअ।

२३ यहोरामआ चारखम् तोक्स्कम् तोक्पीक बीन्‍नीपा खोती लो खसा मक खोलोङ् लक्लो ऊई मूङ्‍क यहूदापीक होङाबूचीम् सूम्नीतूम्‍लोम् सोक्सरपी छाम्पा मान्तूयोनाई?

२४ यहोराम म्खूक्सू-खूलूस्का ईम्स्खाता, ना खस्काङ् ख दाऊदमी सहरपी खूम्ची। खीक्‍का खम् म्दोस्पी म्छा अहज्याह होङाबू छूवा।

यहूदापीक होङाबू अहज्याह

२ इतिहास २२:१-६

२५ इस्राएलपीक होङाबू आहाबमी वात्छा म्छा योराम ईक्पोङ् नीस्दोङ् बाईलो यहूदापीक होङाबू यहोराममी म्छा अहज्याहआ चारखम् तोम् थालेई मअ।

२६ अहज्याह होङाबू छूवालो ख नीस्पोङ् नीस्दोङ् बाईक तूवा, ना खसा यरूशलेमपी ईक्दोङ् सम्मो चारखम् तोक्सू। खम् म्माम् नीङ् अतल्याह तूवा। ख इस्राएलपीक होङाबू ओम्रीम् म्चास् तूवा।

२७ खीक्‍का अहज्याहसो आहाबमी खीम्पोस्मी सूलाम्पी लाम्दूमा, ना आहाबमी खीम्पोस्चा मस्क तोङ्नाङ् योबोरोबूम् मूक्स्दूपी ऊई रई तूवा खूङ्‍कङ् खसा मअ, ऊदोईपीक्यालो सूर्‌आ गर्दा आहाबमी खीम्पोस्चीका खम् सम्बन्ध बोबूयाक तूवा।

२८ अरामपीक होङाबू हजाएलमी ऊल्‍लोङ्पी रामोत-गिलादपी जूम्‍लूक् मम् लागी अहज्याह आहाबमी वात्छा म्छा योरामलो खाता। खोदोलोई अरामीचा योराम खेर् वन्ची।

२९ खन्सा अरामपीक होङाबू हजाएललो जूम्‍लूक् मस् खातालो रामोत-गिलादपी खेर् वोङापीका नम् लागी होङाबू योराम यिजरेलपी आताखाता।

खीक्‍काना यहूदापीक होङाबू यहोराममी वात्छा म्छा अहज्याह क आहाबपीक होङाबू योराम तूम्खास् यिजरेलपी खाता, ऊदोईपीक्यालो ख खेर् वोङाक तूवा।

येहू इस्राएलपीक होङाबू अभिषेक छूवाक

९

एलीशा खारीबोपोआ खारीबोपोचीम् दलपीक ईल्पो काछना ख ओरोलअ, “थाप्‍रीआ आम् छूम्‍री खार्‌व, ना आना ङ्‍क तेल यूम् थोक्ला खाईना आन् रामोत-गिलादपी खात्व।

२ आन् मूङ्‍कपी तातेक्‍कप्का आना निम्शीम् म्चास्, यहोशापातमी वात्छा म्छा येहू लाम्व। खीक्‍काना आन् खम् दोक्पी खात्व, ना आना ख म्बूम्चीम् दोक्पीका म्हाल्‍लाङ् काछना तूस्को गोपी खाईव।

३ खीक्‍का मूङ्‍क थोक्‍लापीक तेल मूङ्‍कम् तोङ्पी तेस्‍ना ओरोपीक्‍तो घोषणा मव, ‘योबोरोबूआ, ओरोपीकेः कोङा आन् इस्राएलपीक होङाबू अभिषेक मयान्।’ खीक्‍का आन् लाम्स्को हल्ना जूकाखात्व। आन् छूनव।”

४ खन्सा मूङ्‍क सोलो खारीबोपो रामोत-गिलादपी खाता।

५ खीक्‍का ख मूङ्‍कपी तातेकालो खसा सेनाम् अधिकृतची ईदेप् बात्ल छूवाना तूवाचाक छीप्ची। खीक्‍काना खसा ओरोपीका, “सेनापतिङा, कोङा आन्लो ऊबूम् रीङ् मम् तूये।”

खोदोलो येहूआ ओरोपीकाना ख तत्‍तू, “केईका तूयाकाकपीक आस्कई हाई?

खोदोलो खसा ओरोपीकाना ख ङरी आन्‍नू, “आन्।”

६ खीक्‍का येहू पकाना खीम् गोपी खाता। खोदोलो मूङ्‍क खारीबोपोआ मूङ्‍कम् म्तोङ्पी तेल लेत्ना ओरोपीकाना घोषणा मअ, “योबोरोबू इस्राएलपीक नीनाम्माआ ओरोपीकेः ‘कोङा आन् योबोरोबूम् मीस् इस्राएलपी होङाबू अभिषेक मयान्‍ना।

७ आना आम् मालिक आहाबमी खीम्पोस्ची मासेई मम् छूये, ना ईजेबेलआ सेत्चीक ओ सूसो मप्ची, अर्थात् खारीबोपोचीम् खची हीः ना रोबूम् खोलोङ् म्सूसो मप्चीम् खची हीःम् फाई कोङा लापो।

८ आहाबमी खोलोङ् म्खीम्पोस्ची मासेई छूये। खीक्‍काना इस्राएलपी तूप् मूङ्‍कम् खीम्पोस्पीक खोलोङ् वात्छास्, फुक्‍का अथवा रोः खोलोङ् कोङा मासेई मूयोची।

९ कोङा आहाबमी खीम्पोस् नबातमी म्छा यारोबाम ना अहियाहम् म्छा बाशाम् खीम्पोस्चीतोङ् मूयोची।

१० खीक्‍का ईजेबेल क यिजरेलमी ईबूम् थाऊपी खेबा खयना चय, ना मूङ्‍क आसासो खूम्मस्‍नो’।” खीक्‍काना ख लाम्स्को हल्ना बूल्तो खालेता।

११ खीक्‍का येहू होसोङ् म्बूम्-अधिकृतची तूवाकपी पाखापी बाना, खोदोलो खस् तूवाकपीक ईल्पोआ ख ओरोपीकाना तत्‍तू, “ऊई खोलोङ् नप्ङाओ तूये? मूङ्‍क म्नीऊ मान्तूप् मीस् ऊदोई आम् दोक्पी बानाकई?”

खोदोलो येहूआ ओरोपीकाना खस् ङरी आन्‍ची, “आन्‍ना मूङ्‍क मीस् छेत्‍चाईनूम्, ना मूङ्‍कसा ऊई पीके खूङ्‍कन् आन्‍ना छेत्चाईनूम्।”

१२ खोदोलो खचा ओरोपीका, “मूङ्‍क रीङ् आछीयाक मा, केईका आछीयाक रीङ् ईयीकाते।”

खोदोलो येहूआ ओेरोपीका, “खसा कोङ् ऊई लोओ, खूङ्‍क रीङ् ङ्‍कङ् केः ‘योबोरोबूआ ओरोपीकेः कोङा आन् इस्राएलपीक होङाबू अभिषेक मन्चायान्‍ना’।”

१३ खीक्‍काना खचा दावा म्थेम्पी खम् खची तेई बूत्चीना थोकोपीक लूङ् थेम्पी ख लाम्दूम् लागी दीमीची। खीक्‍का खचा तुरही दूप्चीना बतो ओरोपीका, “येहू होङाबू तूये!”

येहूआ योराम लो अहज्याहलो सेत्चीक

१४ खन्सा निम्शीम् म्चास्, यहोशापातमी वात्छा म्छा येहूआ योराममी ऊल्‍लोङ्पी चूक्ली मअ। खोदोलो योरामआ लो खोलोङ् इस्राएलीचालो अरामपीक होङाबू हजाएलमी ऊल्‍लोङ्पी रामोत-गिलादमी रूसो मचचीक तूवा,

१५ खोदोलोई होङाबू योराम क अरामपीक होङाबू हजाएलमी ऊल्‍लोङ्पी जूम्‍लूक् मलो अरामीचा खेर् वन्चीक नम् लागी ख यिजरेलपी खाताक तूवा। खोदोलो येहूआ ओरोपीका, “आम्नीम् ङ्‍क तोङ्‍कङ् लन्ची तूदोक, यिजरेलपी ङ्‍क रीदाम् खाईम् लागी सहरपीका आसासो ऊम्केई छूम् तचीनूनव ए।”

१६ खीक्‍का ख म्होप्मी रथपी वोङाना यिजरेलपी खाता, ऊदोईपीक्यालो योराम मूङ्‍कपी नोन्दीन्चीक तूवा, ना यहूदापीक होङाबू अहज्याह ख खोस् मूङ्‍कपी यूवाक तूवा।

१७ खीक्‍का यिजरेलमी धरहरापी थोरेप्दीताक चौकीदारआ येहूम् फौज बान्चाक तअ, खीक्‍का खसा बसाना ओरोपीका, “कोङा फौज बान्चाईक तूचोयो।”

खोदोलो योरामआ ओरोपीकाना ख आज्ञा पीयू, “ईबूम् खोक् थेम्पी लाम्दूम्प् मीस् खस् तूप्स् पोक्स्‍ना तईमीते, ‘ऊई खस् नप् मीन्ताम् मस्‍ना बानाकयो मायो?”

१८ खीक्‍का मूङ्‍क खोक् थेम्पी लाम्दूम्प् मीस् येहू तूप्स् खाता, ना ख ओरोलअ, “होङाबूआ ओरोपीकेः “ऊई आन् नप् मीन्तामआ ताकयो मायो’?”

खोदोलो येहूआ ओरोपीकाना ख ङरी आन्‍नू, “नप् मीन्ताम्मी ऊई आन् वास्ता? आन् ओ दोस्-दोस् लाम्दूमाव।”

खीक्‍का मूङ्‍क चौकीदारआ ओरोपीकाना पअ, “मूङ्‍क रीदाम् खाईप्‍आ खस् तूम्ने तूप्ची, खोदोलोई मूङ्‍क आत्‍ताना मान्बाई।”

१९ खीक्‍का होसोङ् होङाबूआ आर्को खोक् थेम्पी लाम्दूम्प् मीस् पोक्सू। मूङ्‍क खची दोक्पी बाना, ना मूङ्‍कसा ओरोपीका, होङाबूआ ओरोपीके, “ऊई आन् नप् मीन्तामआ ताकयो मायो?”

खोदोलो येहूआ ओरोपीकाना ख ङरी आन्‍नू, “नप् मीन्ताम्मी ऊई आन् वास्ता? आन् ओ दोस्-दोस् लाम्दूमाव।”

२० खीक्‍का मूङ्‍क चौकीदारआ ओरोपीकाना पअ, “मूङ्‍कसा खस् तूम्ने तूप्ची, खोदोलोई मूङ्‍कसो आत्‍ताना मान्बाई। मूङ्‍क रथ कूदेई मप्ने निम्शीम् म्छा येहू तोङ्‍कई तूये। खसा म्नीऊ मान्तूप् तोङ्ना कूदेई मय।”

२१ खोदोलो योरामआ ओरोपीका, “ओ रथ थीक्‍का मनूम्व।” खीक्‍का खचा मूङ्‍क तयार मम् यात्चीकप्का, इस्राएलपीक होङाबू योराम लो यहूदापीक होङाबू अहज्याहलो खची होप्-होप्मी रथपी वोङाना येहू तूप्स् खाता। खीक्‍का खचा ख यिजरेली नाबोतमी थाम्पूपीङ् तूप्ची।

२२ खीक्‍का योरामआ येहू तकप्का खसा ओरोपीकाना ख तत्‍तू, “येहू, ऊई आन् नप् मीन्तामआ ताकयो मायो?”

खोदोलो येहूआ ओरोपीकाना ख ङरी आन्‍नू, “आम् मा ईजेबेलआ बोबूईक खोलोङ् ङोङोक्छे लो खोलोङ् मन्तर-तन्तरलो तूचाये खन्सा ऊतोङ्‍क नप् मीन्तामये?”

२३ खोदोलो योरामआ म्होप्मी रथ आत्ना अहज्याह ओरोलोक्‍तो जूका, “अहज्याह, दोका पीप् के!”

२४ खीक्‍का येहूआ म्होप्मी बेई-लीफू लात्ना योराममी म्सूक्‍तूम्पी गकू। खोदोलो मूङ्‍क बेईआ खम् म्चऊङा रत्‍तू ना ख रथपीका हूप्स्सा।

२५ खीक्‍का येहूआ रथपी तूवाक अधिकृत बिदकार ओरोलअ, “मूङ्‍क कप्ना यिजरेली नाबोतमी यीक्पी होलात्व। आना मीन्चयक तूफो, ऊतोङ्नाई कास् मूङ्‍कम् म्पा आहाबमी दोस्-दोस् रथपी खात्चाचीलो खम् तोक्पी योबोरोबूआ ङ्‍क खारीबो मक तूवा,

२६ ‘योबोरोबूआ ओरोपीकेः कोङा एस्पा नाबोतमी लो म्छाचीम्‍लो खची हीः तूऊ, ना कोङा आछीयाङ् ङ्‍क थाम्पूपीङ् आम्पी फाईलापो, योबोरोबूआ पीके।’ खन्सा योबोरोबूम् रीङ्बऊ तोङ्ना ख मूङ्‍क थाम्पूपीङ् कप्ना होलातू।”

२७ खीक्‍का यहूदापीक होङाबू अहज्याहआ मूङ्‍क तकप्का, ख बेथ-हागान खास्को लाम्‍लाम्पा छूवाना जूका। खोदोलो येहूआ ख खेदामतो बसाना ओरोपीका, “मूङ्‍कसो सेत्नूम्व।” खीक्‍काना खचा मूङ्‍क यिबलाममी दोक्पीक गूरमी म्थोम्‍ला खास्को लाम्पी खम् रथपीङ् हायाम् लोक्‍तो खेर् वन्ची, खोदोलोई ख जूकाना मगिद्दोपी खाता, ना मूङ्‍कपीङ् सीया।

२८ खीक्‍काना म्सूसो मप्चा मूङ्‍कम् म्सालोग्गी रथपीका यरूशलेमपी खाईचीना दाऊदमी सहरपी म्खूक्सू-खूलूस्का मूङ्‍कम् गेम्पीङ् खूम्ची।

२९ आहाबमी वात्छा म्छा योरामआ चारखम् तोक्स्क ईक्पोङ् ईक्दोङ् बाईलो अहज्याह यहूदापीक होङाबू छूवाक तूवा।

ईजेबेल सेत्चीक

३० खीक्‍का येहू यिजरेलपी खाता, ना ऊई छूवाक तूवा खूङ्‍क ईजेबेलआ येनू, खीक्‍काना खसा म्मूक्स्पी गाजल वातू, ना म्तोङ् पेक्ना ईबूम् दादावापीका पाखा हेम् खोङू।

३१ खीक्‍का येहू मूल लाम्स्कोपी वोङा, खोदोलो ईजेबेलआ ख ओरोपीकाना तत्‍तू, “ए आम् मालिक सेईप्ङा, ऊई आन् नप् मीन्तामआ ताकयो मायो?”

३२ खीक्‍काना येहूआ म्थोम्‍ला दादावा हेम् खोङ्ना बतो ओरोपीका, “ओ हेम् आसे तूये? आसे तूये?” खोदोलो नीप्पो-सूप्पो नपुंसकचा पाखा ख हेम् खोङ्ची।

३३ खीक्‍का येहूआ ओरोपीका, “मूङ्‍क दादावापीका मूक्सू होक्सालात्नूम्ते।” खन्सा खचा मूङ्‍क दादावापीका म्दाली होक्स्लात्ची, खोदोलो खम् म्हीः बाराम् हेम् तात्‍ता ना खम् थेम्पी खोक्ची लाम्दूमा।

३४ खीक्‍काना खीम् गोपी वोङाना येहूआ चाम्दूम् चअ। खीक्‍का खसा ओरोपीका, “ङ्‍क साराप् तोक् मीम्छा खायानूम्ना खूमानूम्व। ऊदोईपीक्यालो मूङ्‍क होङाबूम् मीम्छा म्छा तूवा।”

३५ खोदोलोई खस् मूङ्‍क खूम् लागी दाली खाता, खोदोलो खचा मूङ्‍कम् तोङ्‌खोरो लो म्हूःलोङ्लो बाहेक बीन्‍नीपा ऊसो मान्छीप्ची।

३६ खीक्‍काना खस् आत्‍ताना ताना येहू ईची। खोदोलो खसा ओरोपीका, “म्सूसो मप् तिश्बी एलियालाम्पा पीकाक योबोरोबूम् रीङ्‌बऊ ङ्‍कङ् तूवा: ‘यिजरेलमी मूङ्‍क थाऊपी ईजेबेलमी म्साः खेबा चय।

३७ ईजेबेलमी म्सालोग्‍गी यिजरेलमी मूङ्‍क थाऊपी मोल तोङ्ना दीस्छोक्से, खन्सा आसासो ओरोपीम् दूर्‌चीनूनव, ‘ङ्‍क ईजेबेल के’।”

आहाबमी खीम्पोस् सेत्चीक

१०

आहाबमी खीम्पोस्पीक नूक्पोङ् वात्छास् सामरियापी तूवा। खन्सा येहूआ ङ्‍क तोङ्‍क छाप्दाम् छाप्ना सामरियापी तूवाक यिजरेलमी अधिकृतची, धर्म-सेचीपोस् ना आहाबमी वात्छा म्छाचीम् अभिभावकची हची। मूङ्‍क छाप्दाम्पी खसा ओरोपीका,

२ “आन्‍ना ङ्‍क छाप्दाम् तईनूम्कलो ईतोतो आम्नी मालिकमी म्छास् आन्‍नीस्का तूकसा, आम्नी रथ, आम्नी खोक् ना किल्‍लालोक सहर खीक्‍का जूम्‍लोसो आम्नीपी तूकसा,

३ आम्नी मालिकमी म्छास् तूकपीक खोलोप्का दूङ् नप्क सोक्नूम्ना मूङ्‍क म्पाम् सिंहासनपी यूक्सानूम्व। खीक्‍काना आम्नी मालिकमी खीम्पोस्चीम् लागी जूम्‍लूक् मनूम्व।”

४ खोदोलोई खचा कीसाना ओरोपीका, “नीप्पो होङाबूचाङ् येहूम् रीङ् इन्कार मम् मान्दूर्‌स्क तूवा, केईका ऊतोङ्नाई खम् रीङ् इन्कार मम् दूराम्कानाई?”

५ खन्सा होङाबूम् महलपीक अधिकारी, सहरपीक देप् हाकिम, धर्म-सेचीपोस् ना अभिभावकची तङाना येहूम् दोक्पी ङ्‍क रीदाम् होक्स्ची: “केईका आम् सूसो मप्ची के। आना केईका ऊई लईयाका खूङ्‍कङ् केईका मयाम्का। केईका आस्सो होङाबू बानेई मयाम्कानो। आना ऊई मीने खोरोङ् मव।”

६ खीक्‍काना येहूआ खस् ओरोपीकाना दोस्पीसो छाप्दाम् हची, “आन्‍नी कोङ् हेम् तूनी ना ओ आज्ञा रेप्नूम्दोक, आम्नी मालिकमी म्छाचीम् तोङ् खायानूम्ना देसा ङ्‍क नाम्‍लापीङ् यिजरेलपी खात्नीव।”

मूङ्‍क नाम्‍लापी मूङ्‍क नूक्पोङ् होङाबूम् म्छास् क खस् हूर्केई मप् सहरपीक देप् मीस्चीका तूवा।

७ मूङ्‍क छाप्दाम् खची दोक्पी तातेकाकप्का, खचा मूङ्‍क नूक्पोङ् होङाबूम् म्छास् खाईचीना सेत्ची। खीक्‍का खचा मूङ्‍कचीम् खची तोङ्‍ क बूखोपी यूक्स्चीना यिजरेलपी तूवाक येहूम् दोक्पी पोक्स्ची।

८ रीदाम् बाईप् येहूम् दोक्पी ताबानाकप्का मूङ्‍कसा ख ओरोलअ, “खचा होङाबूम् छाचीम् खची तोङ् बाईचीक तूये।”

खोदोलो येहूआ मूङ्‍क ओरोपीकाना आरेई मअ, “मूङ्‍क तोङ् नीस्देऊ नोङानूम्ना देत्छा सम्मो सहरमी मूल लाम्स्कोम् लाईस्पी यूक्सानूम्व।”

९ म्देसा देत्छा येहू पाखा खाता। खीक्‍काना खसा मूङ्‍कपी खोलोङ् मीस्चीम् लाईस्पी थोरेपाना ओरोपीका, “आन्‍नी दोस् मान्दीक तूनी। मालिकमी ऊल्‍लोङ्पी चूक्ली मप्ना सेईप्ने कोङ्‌ङा के। खोदोलोई ङ्‍कस् क खोलोङ् आसाई सेत्चीकई?

१० खन्सा ङ्‍क छेताक्स्सानूम्व, आहाबमी खीम्पोस्मी ऊल्‍लोङ्पी योबोरोबूआ पीकाक रीङ्बऊ ईबूम्सो यस्‍नो। योबोरोबूआ म्सूसो मप् एलियालाम्पा पीकाक रीङ्‍बऊ पूरा मक के।”

११ खीक्‍काना यिजरेलपी तूवाक आहाबमी खीम्पोस्चीपीक बाँकी तूवाक खोलोङ्, खीक्‍का खम् मुख्य-मुख्य मीस्, म्बूम्ची ना खम् पूजारीस् ईबूम्सो बाँकी मान्यूमो येहूआ खोलोङ् सेत्ची।

१२ खीक्‍काना येहू मूङ्‍कपीका सामरिया हेम् खाता। खोदोलो गथालाचीम् बेथ-एकेद मीचीक थाऊपी

१३ यहूदापीक होङाबू अहज्याहम् म्होप्मी मीस्चीका ख तूपा, ना खसा ओरोपीकाना खस् तत्ची, “आन्‍नी आसे?”

खोदोलो खचा ओरोपीका, “केईका अहज्याहम् म्होप्मी मीस् के, खीक्‍का केईका होङाबूम् खीम्पोस्ची लो होङाबूम् म्माम् खीम्पोस्चीलो सेवा छोक्स् बानीकाक के।”

१४ येहूआ म्होप्मी मीस् ओरोपीकाना आज्ञा पीची, “खस् खची सोम्‍लोकङ् लाप्नूम्व!” खीक्‍का खचा खस् म्सोम्‍लोकङ् लाप्चीना बेथ-एकेदपी सेत्ची; मूङ्‍कस् खोलोङ् लीक्पोङ् नीप्पो तूवा। खसा ईल्पोसो म्सोम्‍लोक मान्यूची।

१५ ख मूङ्‍कपीका लाम्दूमाकप्का, रेकाबमी वात्छा म्छा यहोनादाब ख तूम् लागी बान्चाक खसा छीप्पू। खीक्‍का येहूआ ख सेवाछना ओरोलअ, “कोङ् आम् हेम् तूवोक तोङ्नाङ् ऊई आन् ओ हेम् तूयेयो?”

खोदोलो यहोनादाबआ ओरोपीका, “कोङ् आम् हेम् तूवो।”

खोदोलो येहूआ ओरोपीका, “खोरोदोक, कोङ् आम् हूः पीयोव।” खीक्‍का खसा म्हूः पीयू, ना येहूआ ख लाप्ना म्होप्मी रथपी यूक्सू।

१६ खीक्‍का येहूआ ओरोपीका, “कोङ्लो बान्व ना योबोरोबूम् लागी ओ जोश खोङ्व।” खीक्‍का खसा मूङ्‍क म्होप्लो रथपी खाईयू।

१७ येहू सामरियापी ताबानाकप्का, योबोरोबूआ एलिया लक रीङ्बऊ तोङ्ना आहाबमी खीम्पोस्मी बाँकी तूवाक खोलोङ् खसा मासेई मअ।

बाल देऊताम् सूसो मप्ची सेत्चीक

१८ खीक्‍काना येहूआ खोलोङ् मीस् बात्ल मची, ना खस् ओरोलची, “आहाबआने चीछाङाङ् बालमी सूसो मअ, खोदोलोई येहूआन् मूङ्‍कप्का होसोङ् दूङ् देतो म्सूसो मय।

१९ हन्‍ना बालमी खोलोङ् खारीबोपोस्, मूङ्‍कम् म्सूसो मप्ची ना खोलोङ् पूजारीस् काछानूम्व। मूङ्‍कस् ईल्पोसो छूतेई छूनूनव, ऊदोईपीक्यालो कोङा बालमी लागी ईबूम् हायाम् देप् बलिदान चारेईमूयो। खीक्‍का मूङ्‍कपी मान्ताप् आस्सो लेत्नो।” खोदोलोई बालमी सूसो मप्ची मासेई मम् लागी येहूआ छल मचक तूवा।

२० खीक्‍काना येहूआ ओरोपीका, “बालमी साम्दीखा मम् लागी ईबूम् याखऊ काछानूम्व।”

२१ खन्सा येहूआ इस्राएलमी खोलोपी ङ्‍क रीदाम् होक्सू, ना बालमी खोलोङ् म्सूसो मप्ची मूङ्‍कपी ता। मूङ्‍कस् ईल्पोसो छूतेई मान्छू। खस् बाल दप्स्को खीम् गोपी ओरोसर्प् बात्ल छूवा, ना ईबूम् चूस्दोपीका आर्को चूस्दो पेप्क सम्मो खस् मूङ्‍कपी बात्ल छूवा।

२२ खीक्‍का येहूआ तेई-हाम् खोम् लक् मप् ओरोलअ, “बालमी सूसो मप्चीम् लागी तेई बाईव।” खीक्‍का खसा मूङ्‍कचीम् लागी तेई बाईयू।

२३ खीक्‍काना येहू लो रेकाबमी वात्छा म्छा यहोनादाबलो बाल दप्स्को खीम् गोपी खाता। खीक्‍का येहूआ बालमी सूसो मप्ची ओरोलची, “लीक् हेम् खोङ्नूम्व, ना ङ्‍क निश्‍चय मनूम्व आन्‍नीस्का ङ्‍कपी योबोरोबूम् सूसो मप्ची आस्सो छूनूनव, खोदोलोई बालमी सूसो मप्चीङाङ् छूनूव।”

२४ खीक्‍का खस् बलिदान लो मीःपी चारेईमम् बलिलो चारेई मस् म्गोपा खाता। खोदोलो येहूआ रेक्पोङ् मीस् ओरोपीकाना चेताऊनी पीचीना खतेई मस्क तूवा, “कोङा आम्नी जीम्मापी पीन्‍नीक ङ्‍क मीस् तूकपीक ईल्पोङाङ् जूक्‍ना खालेत्दोक, मूङ्‍कम् फाईपी कोङा आन्‍नीङ् सेईयान्‍नी।”

२५ येहूआ मीःपी चारेईमम् बलि चारेईमम् यात्कलो ईतोतोङ् खसा चौकीदारची लो अधिकृचीलो ओरोपीकाना आज्ञा पीची, “खात्नीना खस् खोलोङ् सेत्नूम्व, ना ईल्पोसो ऊम्केई छूम् पीयानूम्नव।” खन्सा चौकीदारचा लो अधिकृतचालो खस् दोप्सेलआ खोक्स्चीना सेत्ची, ना मूङ्‍कम् सालोग्गी पाखापी होलात्ची, ना मूङ्‍कस् नीनाम्मा दप्स्को खीम् गोपीक थानपी वोङा।

२६ खचा बाल दप्स्को खीम्पीका चोक्ख लूङ् खाईचीना मूङ्‍क हूईदीत्ची।

२७ खोरोनाङ् खचा बालमी चोक्ख लूङ् हत्दीत्ची ना बल दप्स्को खीम् खोलोङ् हत्दीत्ची। खीक्‍का एसेक लेई सम्मो मीचा मूङ्‍क सान्चीस्कोम् रूप्पी गोङची।

२८ ओरोना येहूआ इस्राएलपी बालमी पूजा मम् लक् खतम मअ।

२९ खोरोदोसो खसा इस्राएल ममीक नबातमी वात्छा म्छा यारोबाममी मोऊ, अर्थात् बेथेलपीक लो दानपीकलो हाल्ङोम् पीम् छाम् पूजा मम् मान्होन्ये।

३० खीक्‍का योबोरोबूआ येहू ओरोलअ, “ओ मूक्स्दूपी ऊक रीङ्‍ये नप् तूवा खूङ्‍क आना नम्‍लोना पूरा मअ, ना ओ सानीवापी तूक खोलोङ् रीङ् आना आहाबमी खीम्पोस्पी मना। खन्सा आम् छामाईची लीक् दूङ् सम्मो इस्राएलपीक होङाबूम् सिंहासनपी तूये।”

३१ खोरोदोसो खोलोङ् म्सानीवापीका योबोरोबू इस्राएलपीक नीनाम्माम् ललई रेम्पी येहू होशियार मान्छू। इस्राएल ममीक यारोबाममी मोऊपीका ख मान्‍आई।

येहू सीयाक

३२ मूङ्‍क नाम्‍लापी योबोरोबूआ इस्राएलमी थाम्पू चीदाप् मतो खाईयू।

३३ देप् यर्दन योऊमी नाम्‍आप्स्को हेम् गिलादपीक खोलोङ् छाप्कूवा (गाद, रूबेन ना मनश्शेम् छाप्कूवा) अर्नोन योऊमी दोक्पीक अरोएरपीका गिलाद छूक्‍तो बाशान सम्मोङ् हजाएलआ इस्राएलीस् हारेई मची।

३४ येहूआ चारखम् तोक्स्क नाम्‍लापीक बीन्‍नीपा खोती, खसा मक खोलोङ् लक् ना खम् उपलब्धि ऊई मूङ्‍क इस्राएलपीक होङाबूचीम् सूम्नीतूम्‍लोम् सोक्सरपी छाम्पा मान्तूयोनाई?

३५ येहू म्होप्मी खूक्सू-खूलूस्का ईम्स्खाता, ना ख सामरियापी खूम्ची। खीक्‍का खम् दोस्पी म्छा यहोआहाज होङाबू छूवा।

३६ येहूआ सामरियापीका इस्राएलपी नीस्पोङ् रेक्दोङ् सम्मो चारखम् तोक्स्क तूवा।

यहूदापीक होङाबूमे अतल्याह

२ इतिहास २२:१०–२३:१५

११

अहज्याहम् म्मा अतल्याहआ म्छा सीयाक तकप्का, खसा होङाबूम् खोलोङ् म्खीम्पोस्ची मासेई मम् लागी कारबाही मम् थालेई मअ।

२ खोदोलोई सेईम् हचीक होङाबूम् छाचीम् रापीका अहज्याह होङाबूम् चीमा वात्छा म्छा योआश क यहोराम होङाबूम् मेकछा यहोशेबाआ सूपीछा जूना खाईयू। खसा मूङ्‍क नूक्छा लो मूङ्‍कम् चोलोगूलो मप्लो अतल्याहपीका लेन्चा मीम् लागी ईबूम् ईम्स्को कोठापी सूल्‍ना यूक्सू, ना ओरोना मूङ्‍क मान्सेत्ची।

३ अतल्याहआ छाप्कूवापी चारखम् तोक्स्क नाम्‍लापी ओरोना मूङ्‍क नूक्छा लो म्चोलोगूलो मप्लो योबोरोबू दप्स्को खीम्पी तूक्दोङ् सम्मो सूल्न्चीना तूवा।

४ योआश सूल्ना यूक्स्क नूक्दोङ् बाईलो यहोयादा पूजारीआ ईक्चून्दूलूम्मी दलपीक खाप्चीमा छोक्स्चीना तात्चीक बीन्‍नीपा छाप्कूवापीक सेनाम् कप्‍तानची लो चौकीदारचीलो योबोरोबू दप्स्को खीम्पी काछची। खसा खस्का ईबूम् करार छूईयू, ना खस् योबोरोबू दप्स्को खीम्पी पस्तून चामीची। खीक्‍काना खसा खस् होङाबू अहज्याहम् म्छा योआश खोमीची।

५ खीक्‍का खसा खस् ओरोपीकाना आज्ञा पीची, “आन्‍ना ओरोना लक् मम् छूये। आन्‍नी तूनीकपीक सूक् दल छूनीना नोम्चीम् लेईपी ममीयानीक लक् मम् बोक्स्लो लाईस्पीक दलपीक सूक् भागपीक ईक् भागआ क होङाबूम् महलमी रूसो मनूम्व;

६ आर्को सूक् भागपीक ईक् भाग क सूर मीचीक लाम्स्कोपी तूवानीव; खीक्‍का आर्को सूक् भागपीक ईक् भाग क नीनाम्मा दप्स्को खीम्मी पालसा रूसो मस्को चौकीदारमी दोस्पीक लाम्स्कोपी तूवानीव।

७ आन्‍नी तूनीकपीक नोम्चीम् लेईपी ममीयानीक लक्पीकाक फुर्सत तोक् बीन्‍नीपा नीस् दलपी तूप्चा क होङाबूम् लागी नीनाम्मा दप्स्को खीम्मी रूसो मनूम्व।

८ आन्‍ना खोलोआ आम्नी होप्-होप्मी जूम्‍लो आम्नी हूक्पी यूक्सानूम्ना होङाबूम् लीक् हेम्पी तयार छूवानीना तूवानीव। आन्‍ना आम्नी दोक्पी ताप् आस्दोसो सेत्दीत्नूम्व। होङाबू हापी खात्दोसो आन्‍नी खम् दोक्पीङ् तूम् छूये।”

९ यहोयादा पूजारीआ आज्ञा मक तोङ्नाङा ई-ईक् चून्दूलूम्मी दलपीक कप्‍तानचा मची। खचा खोलोआ खची होप्-होप्मी मीस् — नोम्चीम् लेईपी लक् ममीचीकस् ना लक् मम् यात्चीना फूर्सत तोक्ची खोलोङ् — तात्चीना यहोयादा पूजारीम् दोक्पी ता।

१० खीक्‍काना खसा कप्‍तानची नीनाम्मा दप्स्को खीम्पी तूवाक दाऊदमी भाला लो ढाललो पीची।

११ मूङ्‍क चौकीदारचा खोलोआ खची होप्-होप्मी जूम्‍लो खची हूक्पी लाप्चीना वेदीम् लो नीनाम्मा दप्स्को खीम्मीलो दोक्पी नीनाम्मा दप्स्को खीम्मी योऊमेर हेम्पीका योऊना हेम् सम्मोङ् होङाबू ऊर्‌चीना तूवा।

१२ खीक्‍काना यहोयादाआ होङाबूम् म्छा पाखा बाईयू, ना म्तोङ्पी मुकुट खूमीयू। यहोयादाआ ख करारमी ईबूम् साक्षीम् छाप्दाम् पीयू, ना ख होङाबू घोषणा मअ। खीक्‍काना खचा ख अभिषेक मची, ना मीचा छेम्मा दूप्ची, ना ओरोपीक्‍तो बसा, “होङाबू हायाम्तातो लेन्चानूव!”

१३ अतल्याहआ चौकीदार लो मीस्लो बसाक साल्म् येन्कप्का, ख योबोरोबू दप्स्को खीम्पी तूवाक मीस्मी दोक्पी खाता।

१४ खीक्‍का खसा खोङू, खोदोलो रेवास् तूवाक तोङ्ना होङाबू खाम्बाम् दोक्पी थोरेप्दीताक तअ। अधिकृतची लो तुरही दूप्चीलो क होङाबूम् दोक्पी तूवा, ना छाप्कूवापीक खोलोङ् मीचा चामोवा मतो तुरही दूप्चचीक तूवा। खीक्‍काना अतल्याहआ म्तेई चेनू, ना बतो ओरोपीका, “होङाबूम् विद्रोह! होङाबूम् विद्रोह!”

१५ खीक्‍का यहोयादा पूजारीआ ई-ईक् चून्दूलूम्मी दलपीक कप्‍तानची ओरोपीकाना आज्ञा पीची, “अतल्याह नीनाम्मा दप्स्को खीम्पीका पाखापी बायानूम्व, ना खम् दोस्-दोस् लाम्दूम्प् तोदी खोलोङ् दोप्सेलआ सेत्नूम्व।” ऊदोईपीक्यालो पूजारीआ ओरोपीकाक तूवा, “मूङ्‍क योबोरोबूम् नीनाम्मा दप्स्को खीम्पी सेत्चीनूनव।”

१६ खन्सा अतल्याह होङाबूम् महलपीक खोक् म्गोपा वोस्को थाऊपी तातेकालो खचा ख लाप्ची, ना मूङ्‍कपीङ् ख सेत्ची।

यहोयादाआ मक सुधार

२ इतिहास २३:१६-२१

१७ खीक्‍काना यहोयादा पूजारीआ खस् योबोरोबूम् मीस् छूम् छूये पीकाना योबोरोबूम्, होङाबूम् ना मीस्चीम् रापी करार छूईयू। खसा होङाबूम् लो मीस्चीम्‍लो रापीसो करार छूईयू।

१८ छाप्कूवापीक खोलोङ् मीस् बाल दप्स्को खीम्पी खाता ना मूङ्‍क हत्दीत्ची। खचा मूङ्‍कपीक वेदी लो ङोङोक्छेलो टुक्रा-टुक्रा मची, ना बालमी पूजारी मत्तान वेदीम् लाईस्पी सेत्ची।

खीक्‍काना यहोयादा पूजारीआ योबोरोबू दप्स्को खीम्पी चौकीदार सोक्चीना यूक्स्ची।

१९ खसा म्होप्मी साथपी ई-ईक् चून्दूलूम्मी दलपीक खाप्चीमा छोक्स्चीना तात्चीक बीन्‍नीपा छाप्कूवापीक सेनाम् कप्‍तानची, चौकीदारची ना छाप्कूवापीक खोलोङ् मीस् खाईचीना होङाबू चौकीदार तूस्को लाम्स्कोलाम्पा छूवाना योबोरोबू दप्स्को खीम्पीका होङाबूम् महल गोपी बाईची। खीक्‍का होङाबू सिंहासनपी तूवा।

२० ओरोना छाप्कूवापीक खोलोङ् मीस् हायाम् खची जीनअ, ना सहरपी चामोवा छूवा, ऊदोईपीक्यालो अतल्याह होङाबूम् महलपी दोप्सेलआ सेत्चीक तूवा।

२१ योआश होङाबू छूवालो ख नूक्दोङ् बाईक तूवा।

योआशआ नीनाम्मा दप्स्को खीम् मरमत मक

२ इतिहास २४:१-१६

१२

येहूआ चारखम् तोक्स्क नूक्दोङ् बाईलो योआश होङाबू छूवा, ना खसा यरूशलेमपी लीक्पोङ् दोङ् सम्मो चारखम् तोक्सू। खम् म्माम् नीङ् सिब्या तूवा। ख बेर्शेबापीक तूवा।

२ यहोयादा पूजारीआ योआश ईक तोङ्ना खोलोङ् दोङ्बरीङ् खसा योबोरोबूम् मूक्स्दूपी ऊक रीङ्‍ये नप् तूवा खूङ्‍कङ् मअ।

३ खोरोदोसो कोम् होम्पी तूवाक पूजा मस्को थान खोलोङ् खसा हतेई मान्म, ना मीचा मूङ्‍कपी होसोङ् बलिदान चारेई मदोङ्ची ना धूप हूईदोङ्ची।

४ योआशआ पूजारीस् ओरोलची, “योबोरोबू दप्स्को खीम् पवित्र चाचोदाम्मी रूप्पी मीस् ङीर्म् लागी जम्मा मम्पा खाप्चीमा, मीचा भाकल मस्‍ना तात्चीक खाप्चीमा ना राजीखुशीआ नीनाम्मा दप्स्को खीम्पी तात्चीक खाप्चीमा बात्लमनूम्व।

५ पूजारीचा कोषाध्यक्षपीका खाप्चीमा खाईचीनूव, ना नीनाम्मा दप्स्को खीम् हत्क लो गस्कलो मरमत मम् लागी मूङ्‍क खचा गोङ्चीनूव।”

६ खोदोलोई योआश होङाबूआ चारखम् तोक्स्क नीस्पोङ् सूक्दोङ् बाईलोसो पूजारीचा नीनाम्मा दप्स्को खीम् मरमत मान्मस्क तूवा।

७ खन्सा योआश होङाबूआ यहोयादा पूजारी लो बीन्‍नीपा पूजारीस्लो काछचीना ओरोलची, “आन्‍ना ऊदोई नीनाम्मा दप्स्को खीम्मी हताक थाऊपी मरमत मान्मनूम्कई? हन्‍नायीका आन्‍ना आम्नी कोषाध्यक्षचीपीका खाप्चीमा लाप्नूम्नव, खोदोलोई नीनाम्मा दप्स्को खीम् मरमत मम् लागी ङ्‍क खाप्चीमा बीन्‍नीङ् यूम् छूये।”

८ खन्सा हन्‍ना मीस्चीपीका खाप्चीमा मान्लाम् ना नीनाम्मा दप्स्को खीम् मरमतमी लागी खची होपा जीम्मा मान्लाम् पीकाना पूजारीस् सहमत छूवा।

९ यहोयादा पूजारीआ ईबूम् सन्दूक लाप्ना मूङ्‍कम् म्खम् रत्‍तू। खीक्‍काना योबोरोबू दप्स्को खीम् वोस्को थाऊमी चूप् हेम्पी वेदीम् चाखेम्पी खसा मूङ्‍क यूक्सू। योबोरोबू दप्स्को खीम्पी तात्चीक खोलोङ् खाप्चीमा नीनाम्मा दप्स्को खीम्मी लाम्स्कोपी रूसो मम् लागी तूवाक पूजारीचा मूङ्‍कपीङ् तेस्दोङ्ची।

१० खचा मूङ्‍क सन्दूकपी खाप्चीमा हायाम् देतो छूवाक तचीकप्का, होङाबूम् सचिव लो दूङ् देप्क पूजारीलो ताना योबोरोबू दप्स्को खीम्पी मोरोना तात्चीक खाप्चीमा हिसाब मस्‍ना फाक्सूम्पी तेस्दोङ्ची।

११ खीक्‍का खचा मूङ्‍क खाप्चीमा हिसाब मम् यात्चीकप्का योबोरोबू दप्स्को खीम्पी लक् मप् सोकाक मीस् पीदोङ्ची। खीक्‍का मूङ्‍कलाम्पाङ् खचा नीनाम्मा दप्स्को खीम् बोबूईम् लक् मप्ची,

१२ अर्थात् सीङ्मी लक् मप्ची, लूङ्मी लक् मप्ची ना लूङ् कीप्ची पीदोङ्ची। योबोरोबू दप्स्को खीम् मरमत मम् लागी खचा सीङ् कीप्ची ना कीम्पाना मीलेई मम्पा लूङ् खेत्ची, ना नीनाम्मा दप्स्को खीम् होसोङ् बोबूईम् लागी बीन्‍नीपा खोलोङ् खर्च मची।

१३ खचा योबोरोबू दप्स्को खीम्मी लागी नाम्छेर्‌बूम् पोङ्‌कीरीम्, सलेद मीलेई मम् काम्ता, काऊ रीम् बाटा, तुरही अथवा होल्ङो-नाम्छेर्‌बूम् चूम्सोस् बानेई मम् लागी नीनाम्मा दप्स्को खीम्पी तात्चीक खाप्चीमा खर्च मान्मची।

१४ मूङ्‍क क नीनाम्मा दप्स्को खीम् मरमत मम् लक् मप्ची पीदोङ्ची।

१५ लक् मप्ची पीम् पीकाना खची नाइकेचीम् हूक्पी पीचीक खाप्चीमाम् हिसाबकिताब खचा पीम् मान्बोक्सादोङ्, ऊदोईपीक्यालो खचा पूरा इमानदार छूवाना लक् मची।

१६ दोस् बलिम् लो मोऊबलिम्‍लो चाचोदाम्मी खाप्चीमा क योबोरोबू दप्स्को खीम्पी मान्तान्दोची। मूङ्‍क क पूजारीम्ङा छूवादोङा।

१७ मूङ्‍क नाम्‍लापीङ् अरामपीक होङाबू हजाएलआ गातपी आक्रमण मस् खाताना मूङ्‍क म्हूक्पी मअ। खीक्‍काना ख यरूशलेम आक्रमण मम् लागी आत्‍ता।

१८ खोदोलोई यहूदापीक होङाबू योआशआ म्होप्मी खूक्सू-खूलूस्, अर्थात् यहूदापीक होङाबूस् यहोशापातआ, योरामआ ना अहज्याहआ अर्पण मस्क ना योआश म्होपाङ् अर्पण मक खोलोङ् पवित्र थक् योबोरोबू दप्स्को खीम्पी ना होङाबूम् महलमी दाङ्‌खीम्पी छीप्चीक खोलोङ् हाल्ङो खाईना अरामपीक होङाबू हजाएल हछअ। खीक्‍काना ख यरूशलेमपीका आत्‍ता।

१९ योआशआ चारखम् तोक्स्क नाम्‍लापीक बीन्‍नीपा खोती लो खसा मक खोलोङ् लक्लो ऊई मूङ्‍क यहूदापीक होङाबूचीम् सूम्नीतूम्‍लोम् सोक्सरपी छाम्पा मान्तूयोनाई?

२० खम् अधिकृतचा खम् ऊल्‍लोङ्पी चूक्ली मची, ना ख सिल्‍लापीक दाली खास्को लाम्पी तूवाक बेथ-मिल्‍लोपी सेत्ची।

२१ ख सेईप् अधिकृतची क शिम्मतमी वात्छा म्छा योजाबाद लो शोमेरमी वात्छा म्छा यहोजाबादलो तूवा। योआश सीया ना म्होप्मी खूक्सू-खूलूस्का दाऊदमी सहरपी खूम्ची। खम् दोस्पी म्छा अमस्याह होङाबू छूवा।

इस्राएलपीक होङाबू यहोआहाज

१३

अहज्याहम् म्छा योआश यहूदापीक होङाबू छूवाक नीस्पोङ् सूक्दोङ् बाईलो येहूम् म्छा यहोआहाज सामरियापी इस्राएलपीक होङाबू छूवा, ना खसा ईक्पोङ् नूक्दोङ् सम्मो चारखम् तोक्सू।

२ इस्राएल मोऊ ममीक् नबातमी म्छा यारोबाममी मोऊपी लाम्दूमाना यहोआहाजआ योबोरोबूम् मूक्स्दूपी ऊक रीङ्‍ये रई तूवा खूङ्‍कङ् मअ, ना मूङ्‍कपीका ख मान्‍आई।

३ खन्सा योबोरोबूम् छूली इस्राएलपी मीः तोङ्ना तीता, ना खसा खस् हायाम् तातो अरामपीक होङाबू हजाएलमी लो म्छा बेन-हददमीलो तईपी यूक्स्ची।

४ खीक्‍काना यहोआहाजआ योबोरोबूम् सम्तूमा लामू, ना योबोरोबूआ खम् बीन्ती येनू, ऊदोईपीक्यालो अरामपीक होङाबूआ इस्राएल हायाम्सार दूक् पीचक खसा तअ।

५ योबोरोबूआ इस्राएलमी लागी ईल्पो हल्वापीप् सोकू, ना खचा अराममी राःरापीका छुटकारा तची। खीक्‍काना इस्राएलीस् होसोङ् खची होप्मी खीम्पीङ् लाईस्पी तूवाक तोङ्ना तूम् पीका।

६ खोदोलोई खचा इस्राएल ममीचीक यारोबाममी खीम्पोस्मी मोऊ मान्होन्येची; खचा मूङ्‍क मोऊङा मचची। खीक्‍का अशेरा देवीम् खाम्बासो सामरियापी तूवाचा।

७ यहोआहाजमी लागी ङाक्पोङ् खोक् बूल्प्ची, ईक्पोङ् रथ ना ईक्पोङ् हबऊ पैदल लाम्दूम्प् दोर्‌ची बाहेक बीन्‍नीपा सेना बाँकी रहेई मान्छू, ऊदोईपीक्यालो अरामपीक होङाबूआ बीन्‍नीपा खोलोङ् मासेई मस्‍ना खालापीक फूर्क् तोङ्‍कङ् मस्‍क तूवा।

८ यहोआहाजआ चारखम् तोक्स्क नाम्‍लापीक बीन्‍नीपा खोती, खसा मक खोलोङ् लक् ना खसा मक उपलब्धि ऊई मूङ्‍क इस्राएलपीक होङाबूचीम् सूम्नीतूम्‍लोम् सोक्सरपी छाम्पा मान्तूयोनाई?

९ यहोआहाज म्खूक्सू-खूलूस्का ईम्स्खाता ना ख सामरियापी खूम्ची, खीक्‍का खम् दोस्पी म्छा येहोआश होङाबू छूवा।

इस्राएलपीक होङाबू येहोआश

१० यहूदापीक होङाबू योआशआ चारखम् तोक्स्क सूक्पोङ् नूक्दोङ् बाईलो यहोआहाजमी म्छा येहोआश सामरियापी इस्राएलपीक होङाबू छूवा, ना खसा ईक्पोङ् तूक्दोङ् सम्मो चारखम् तोक्सू।

११ खसा योबोरोबूम् मूक्स्दूपी ऊई रई तूवा मूङ्‍कङ् मअ, ना इस्राएल मोऊ ममीक् नबातमी वात्छा म्छा यारोबाममी मोऊ खसा ईबूम्सो मान्होन्ये। खसा मूङ्‍क मोऊङा मच।

१२ येहोआशआ चारखम् तोक्स्क नाम्‍लापीक बीन्‍नीपा खोती, खसा मक खोलोङ् लक्, खसा मक उपलब्धि ना यहूदापीक होङाबू अमस्याहलोक जूम्‍लूक्सो ऊई मूङ्‍क इस्राएलपीक होङाबूचीम् सूम्नीतूम्‍लोम् सोक्सरपी छाम्पा मान्तूयोनाई?

१३ येहोआश म्खूक्सू-खूलूस्का ईम्स्खाता, ना यारोबाम खम् दोस्पी सिंहासनपी तूवा। येहोआश इस्राएलपीक होङाबूस्का सामरियापी खूम्ची।

एलीशाआ दूङ् दोस्पी खारीबो मक

१४ एलीशा ईबूम् सोमोरीआ लापू ना ख मूङ्‍क सोमोरीआङ् दोस्पी सीया। इस्राएलपीक होङाबू येहोआश ख तूम्खास् खाता, ना खम् लाईस्पी खापाना ओरोपीका, “ए ओ पाङा! ए ओ पाङा! इस्राएलमी रथ लो खोक् बूल्प्चीलो!”

१५ खोदोलो एलीशाआ ओरोपीका, “ईबूम् लीफू लो जीस् बेईलो लाप्व।” खीक्‍का खसा खोरोङ् मअ।

१६ खीक्‍का खसा इस्राएलपीक होङाबू ओरोलअ, “आना लीफू आम् हूक्पी लाप्व।” खीक्‍काना खसा खूङ्‍कतोङ् मकप्का एलीशाआ म्हूः होङाबूम् म्हूक्पी यूक्सू।

१७ खीक्‍का खसा ओरोपीका, “नाम्‍आप्स्को हेम्क दादावा हल्व।” खीक्‍का होङाबूआ मूङ्‍क हल्‍लू, ना एलीशाआ “गक्व” पीका, ना खसा गकू। खोदोलो एलीशाआ ओरोपीका, “योबोरोबू कोक्साक बेई, अरामपीका कोक्साक बेई! आना अपेकपी अरामीस् खोलोङ् मासेई मईची।”

१८ खीक्‍काना खसा ओरोपीका, “बेई लाप्व।” खीक्‍का होङाबूआ मूङ्‍क लापू। खीक्‍का एलीशा होसोङ् ओरोपीका, “बोहोपू गक्व।” खीक्‍का खसा सूक्छेम् गक्ना रोकेई छूवा।

१९ नीनाम्माम् मीस् मूङ्‍क होङाबूपीका म्छूली काताना ख ओरोलअ, “आना बोहोपू ङाक्छेम्-तूक्छेम् सम्मो गोम् पर्ने तूवा। खोरोमवादोई आन् अरामपीका कोक्सावा ना मूङ्‍क पूराङ् मासेई छूवावा। खोदोलोई हन्‍ना आना अराम सूक्छेम्ङाङ् हारेई मय।”

२० खीक्‍काना एलीशा सीया, ना ख खूम्ची।

दोङ् पीच्‍ची मोआबी लूटपीट मप्ची होल्नाम्पी छाप्कूवा गोपी वोङ्दोङा।

२१ ऊलाम् हेप् इस्राएलीचा ईबूम् सालोग्गी खूम्चचीलो छेकोक्छा खचा ईबूम् लूटपीट मप् दल तची। खन्सा खचा मूङ्‍क सालोग्‍गी एलीशाम् गेम् थेम्पी मोरोङ् होक्स्यूक्स्चीना जूकाखाता। मूङ्‍क सालोग्गीआ एलीशाम् म्तूप्‍री पत्कप्का, मूङ्‍क मीस् ऊसापक्ना म्होप्मी लोङ्पी थोरेपा।

इस्राएलमी लो अराममीलो रापी जूम्‍लूक् छूवाक

२२ यहोआहाजआ चारखम् तोक्स्क नाम्‍लाबरीङ् अरामपीक होङाबू हजाएलआ इस्राएलीस् दूक् पीचची।

२३ खोदोलोई अब्राहाम, इसहाक ना याकूबलो खसा करार छूईकसा योबोरोबूआ खस् सम्खेलू मीची ना खस् सम्तूमा मीची ना मूङ्‌चीम् वास्ता मअ। एसेक लेई सम्मोङ् खसा खस् मासेई मम् अथवा खस् म्‍लाईस्पीका लाईम्दीम् लन्ची मान्मक तूये।

२४ खीक्‍का अरामपीक होङाबू हजाएल सीया, ना खम् दोस्पी बेन-हदद होङाबू छूवा।

२५ खीक्‍काना यहोआहाजमी म्छा येहोआशआ म्पा यहोआहाजपीका हजाएलमी म्छा बेन-हददआ जूम्‍लूक् मना म्हूक्पी मक खोलोङ् सहर होसोङ् आत्‍तू। येहोआश बेन-हददपीका सूक्छेम् कोक्सा, ओरोना इस्राएलपीक खोलोङ् सहर खसा आत्‍तू।

यहूदापीक होङाबू अमस्याह

२ इतिहास २५:१-२४

१४

इस्राएलपीक होङाबू यहोआहाजमी म्छा येहोआशआ चारखम् तोक्स्क नीस् दोङ् बाईलो यहूदापीक होङाबू योआशमी म्छा अमस्याहआ चारखम् तोम् थालेई मअ।

२ अमस्याह होङाबू छूवालो ख नीस्पोङ् ङाक्दोङ् बाईक तूवा, ना खसा यरूशलेमपी नीस्पोङ् बोक्दोङ् सम्मो चारखम् तोक्सू। खम् म्माम् नीङ् यहोअदीन तूवा। ख यरूशलेमपीक तूवा।

३ अमस्याहआ योबोरोबूम् मूक्स्दूपी ऊक रीङ्‌ये नप् तूवा खूङ्‍कङ् मअ, खोदोलोई म्खूक्सू दाऊदआ मक तोङ्‍क क मान्म। खोलोङ् रीङ्पी खसा म्पा योआशआ मक तोङ्ना मअ।

४ खोरोदोसो कोम् होम्पी तूवाक पूजा मस्को थान खोलोङ् खसा हतेई मान्म, ना मीचा मूङ्‍कपी होसोङ् बलिदान चारेई मदोङ्ची ना धूप हूईदोङ्ची।

५ खम् हूक्पी चारखम् पोचीप् छूवाकप्का खसा म्पा होङाबू सेईप् मूङ्‍क अधिकारीस् सेतू।

६ खोरोदोसो मोशाम् ललईमी सोक्सरपी ओरोपीम् छाम्पा तूक योबोरोबूम् आज्ञा रेप्ना खसा मूङ्‍क मीस् सेईप्चीम् म्छास् मान्सेच्‍ची: “म्पास् म्छाचा मईचीक मोऊमी लागी ना म्छास् म्पाचा मईचीक मोऊमी लागी सेत्चीनूनव। खोलोङ् मीस् खची होपा मईचीक मोऊमी लागीङाङ् सेत्चीनूव।”

७ रूम्मी बेँसीपी १०,००० जाना एदोमीस् हारेईमप् ना जूम्‍लूक्पी सेला सहर म्हूक्पी मना मूङ्‍कम् नीङ् योक्‍तेल यूप् खङ् तूवा। मूङ्‍कम् नीङ् एसेक लेई सम्मो मूङ्‍कङ् तूचाये।

८ खीक्‍काना अमस्याहआ इस्राएलपीक होङाबू येहूम् म्चास्, यहोआहाजमी म्छा येहोआश ओरोपीकाना जूम्‍लूक् मम् लागी चुनौती पीयू, “बान्‍नीव, केईया ईल्पोआ आर्कोम् ऊल्‍लोङ्पी जूम्‍लूक् मयाम्के।”

९ खोदोलोई इस्राएलपीक होङाबू येहोआशआ यहूदापीक होङाबू अमस्याह ओरोपीकाना ङरी आन्‍नू, “लेबनानपीक ईबूम् सिउँडीआ लेबनानपीकङ् ईबूम् देवदारु ओरोपीकाना रीदाम् हअ, ‘ओ छालो सूर् मीम्पीम् लागी आम् मेकछा पीयोव।’ खीक्‍काना लेबनानपीक ईबूम् साप्लो साः मूङ्‍कलाम्पा छूवाना ता, ना मूङ्‍क सिउँडी सीक्‍कू।

१० आन् आछीयाङ् एदोमपीका कोक्सा, ना ओदोलो आम् नाछोबी पक तूये। आन् कोक्साकपी सागोहोम् मव, खोदोलोई आम् खीम्पीङ् आन् तूवाव! आना आम् होप्मी पतनमी लागी लो यहूदाम् पतनमी लागीलो ऊदोई समस्या तात?”

११ खोरोदोसो अमस्याहआ मूङ्‍क रीङ्पी सानीवाङ् मान्म। खन्सा इस्राएलपीक होङाबू येहोआश जूम्‍लूक् मस् लत्‍ता। खीक्‍का खसा यहूदापीक होङाबू अमस्याहलो ईल्पोआ आर्कोम् ऊल्‍लोङ्पी यहूदाम् बेथ-शेमेशपी जूम्‍लूक् मअ।

१२ खोदोलो यहूदा इस्राएलपीका सता, ना खोलोङ् मीस् खची होप्-होप्मी खीम्पी जूकाना खाता।

१३ इस्राएलपीक होङाबू येहोआशआ अहज्याहम् म्चास्, योआशमी म्छा यहूदापीक होङाबू अमस्याह बेथ-शेमेशपी लापू। खीक्‍काना येहोआश यरूशलेमपी खाता, ना एफ्राइममी लाम्स्कोपीका कूनापीक लाम्स्को सम्मो गेबोगेबो २०० मिटरतो बाईप् सहरपीक पर्खालमी ईक् भाग हत्दीतू।

१४ खीक्‍का खसा योबोरोबू दप्स्को खीम्पी ना होङाबूम् महलमी दाङ्‌खीम्पी छीप्चीक खोलोङ् हाल्ङो, नाम्छेर्‌बू ना खोलोक थक् खाईयू। खीक्‍का खसा बन्धक मना यूक्स्चीक मीस्सो खाईना सामरियापी आत्‍ता।

१५ यहोआहाजआ चारखम् तोक्स्क नाम्‍लापीक बीन्‍नीपा खोती, खसा मक खोलोङ् लक्, खसा मक उपलब्धि ना यहूदापीक होङाबू अमस्याहम् ऊल्‍लोङ्पी मक जूम्‍लूक् ऊई मूङ्‍क इस्राएलपीक होङाबूचीम् सूम्नीतूम्‍लोम् सोक्सरपी छाम्पा मान्तूयोनाई?

१६ येहोआश म्खूक्सू-खूलूस्का ईम्स्खाता, ना ख इस्राएलपीक होङाबूस्का सामरियापी खूम्ची। खम् दोस्पी म्छा यारोबाम होङाबू छूवा।

यहूदापीक होङाबू अमस्‍याह सीयाक

२ इतिहास २५:२५-२८

१७ इस्राएलपीक होङाबू यहोआहाजमी म्छा येहोआश सीयाकप्का यहूदापीक होङाबू योआशमी म्छा अमस्याह होसोङ् ईक्पोङ् ङाक्दोङ् सम्मो लेता।

१८ अमस्याहआ चारखम् तोक्स्क नाम्‍लापीक बीन्‍नीपा खोती ऊई मूङ्‍क यहूदापीक होङाबूचीम् सूम्नीतूम्‍लोम् सोक्सरपी छाम्पा मान्तूयोनाई?

१९ खम् ऊल्‍लोङ्पी यरूशलेमपी ईबूम् चूक्ली छूवा, ना ख लाकीशपी जूकाना खाता। खोदोलोई खचा खम् दोस्-दोस् लाकीशपी मीस् पोक्स्ची, ना खचा ख मूङ्‍कपीङ् सेत्ची।

२० खचा मूङ्‍कम् सालोग्गी खोक् खूर्‌मीचीना बाईची, ना ख म्होप्मी खूक्सू-खूलूस्का दाऊदमी सहर यरूशलेमपी खूम्ची।

२१ खीक्‍काना यहूदापीक खोलोङ् मीचा ईक्पोङ् तूक्दोङ् बाईप् अजर्याहb खाईचीना म्पा अमस्याहम् फाईपी होङाबू बानेई मची।

२२ अमस्याह म्खूक्सू-खूलूस्का ईम्स्खाताकप्का ङ्‍कसाङ् एलाद सहर होसोङ् बोबूईना यहूदापी आत्ना तातू।

यारोबाम इस्राएलपीक होङाबू छूवाक

२३ यहूदापीक होङाबू योआशमी म्छा अमस्याहआ चारखम् तोक्स्क ईक्पोङ् ङाक्दोङ् बाईलो इस्राएलपीक होङाबू येहोआशमी म्छा यारोबाम सामरियापीक होङाबू छूवा, ना खसा लीक्पोङ् ईक्दोङ् सम्मो चारखम् तोक्सू।

२४ खसा योबोरोबूम् मूक्स्दूपी ऊक रीङ्‍ये रई तूवा खूङ्‍कङ् मअ, ना इस्राएल मोऊ ममीक नबातमी म्छा यारोबाममी मोऊपीका ख मान्‍आई।

२५ योबोरोबू इस्राएलपीक नीनाम्माआ म्होप्मी सूसो मप् गात-हेपेरपीक अमित्तैमी म्छा योना खारीबोपोपीका पीकाक रीङ्बऊ तोङ्ना लेबोहमातपीका अराबामी दीरीत्‍ती सम्मो इस्राएलमी रीम् होसोङ् थम्पूर मप् खङ् तूवा।

२६ फुक्‍का अथवा रोः आस्कसादोसो, इस्राएलआ हायाम् देप् दूक्वा तेप्स्क योबोरोबूआ तक तूवा। खस् बोक्छोप् बीन्‍नीपा आस्सो मान्तूक तूवा।

२७ चारीदूपीका इस्राएलमी नीङ्लाङ् कोङा मतेई मूतो पीकाना योबोरोबूआ मान्पीकाकसा, खसा येहोआशमी म्छा यारोबाममी हूःलाम्पा खस् लेन्चामीची।

२८ यारोबामआ चारखम् तोक्स्क नाम्‍लापीक बीन्‍नीपा खोती, खसा मक खोलोङ् लक्, सैनिक उपलब्धि, खीक्‍का यहूदाम् हूक्पी तूवाक दमस्कस लो हमातलो, ना इस्राएलमी लागी होसोङ् म्हूक्पी मक रीङ् ऊई मूङ्‍क इस्राएलपीक होङाबूचीम् सूम्नीतूम्‍लोम् सोक्सरपी छाम्पा मान्तूयोनाई?

२९ यारोबाम म्होप्मी खूक्सू-खूलू इस्राएलपीक होङाबूस्का ईम्स्खाता, ना खम् दोस्पी म्छा जकरिया होङाबू छूवा।

b 

१४:२१ अथवा उज्जियाह

यहूदापीक होङाबू अजर्याह

२ इतिहास २६:१-२३

१५

इस्राएलपीक होङाबू यारोबामआ चारखम् तोक्स्क नीस्पोङ् नूक्दोङ् बाईलो यहूदापीक होङाबू अमस्याहम् म्छा अजर्याहआ चारखम् तोम् थालेई मअ।

२ ख होङाबू छूवालो ख ईक्पोङ् तूक्दोङ् बाईक तूवा, ना खसा यरूशलेमपी ङाक्पोङ् नीस् दोङ् सम्मो चारखम् तोक्सू। खम् म्माम् नीङ् यकोल्याह तूवा। ख यरूशलेमपीक तूवा।

३ खसा म्पा अमस्याहआ मक तोङ्‍ना योबोरोबूम् मूक्स्दूपी ऊक रीङ्‍ये नप् तूवा खूङ्‍कङ् मअ।

४ खोरोदोसो कोम् होम्पी तूवाक पूजा मस्को थान खोलोङ् खसा हतेई मान्म, ना मीचा मूङ्‍कपी होसोङ् बलिदान चारेई मदोङ्ची ना धूप हूईदोङ्ची।

५ योबोरोबूआ होङाबू म्सीम् लेई सम्मोङ् छूवोयो सोमोरीजा मअ, ना ख आर्को खीम्पीङ् तूवादोङा। खीक्‍का होङाबूम् म्छा योतामआ होङाबूम् महलमी जीम्मा लाप्क तूवा ना खसा छाप्कूवापीक मीस्चीपी चारखम् तोक्स्दोङू।

६ अजर्याहआ चारखम् तोक्स्क नाम्‍लापीक बीन्‍नीपा खोती लो खसा मक खोलोङ् लक्लो ऊई मूङ्‍क यहूदापीक होङाबूचीम् सूम्नीतूम्‍लोम् सोक्सरपी छाम्पा मान्तूयोनाई?

७ अजर्याह म्खूक्सू-खूलूस्का ईम्स्खाता, ना ख मूङ्‍कचीम् दोक्पी दाऊदमी सहरपी खूम्ची। खीक्‍का खम् दोस्पी म्छा योताम होङाबू छूवा।

इस्राएलपीक होङाबू जकरिया

८ यहूदापीक होङाबू अजर्याहआ चारखम् तोक्स्क सूक्पोङ् रेक्दोङ् बाईलो यारोबाममी म्छा जकरिया सामरियापी इस्राएलपीक होङाबू छूवा, ना खसा तूक् लाः सम्मो चारखम् तोक्सू।

९ म्होप्मी खूक्सू-खूलूचा मस्क तोङ्ना खसा योबोरोबूम् मूक्स्दूपी ऊक रीङ्‌ये रई तूवा खूङ्‍कङ् मअ। खीक्‍का इस्राएल मोऊ ममीक नबातमी म्छा यारोबाममी मोऊपीका ख मान्‍आई।

१० याबेशमी म्छा शल्‍लूमआ जकरियाम् ऊल्‍लोङ्पी चूक्ली मअ। खीक्‍का शल्‍लूमआ ख मीस्चीम् लाईस्पीङ् आक्रमण मना सेतू, ना ख जकरियाम् दोस्पी होङाबू छूवा।

११ जकरियाआ चारखम् तोक्स्क नाम्‍लापीक बीन्‍नीपा खोती इस्राएलपीक होङाबूचीम् सूम्नीतूम्‍लोम् सोक्सरपी छाम्पा तूये।

१२ ओरोना योबोरोबूआ येहू लक रीङ् पूरा छूवा: “आम् छामाईची लीक् दूङ् सम्मो इस्राएलपीक होङाबूम् सिंहासनपी तूये।”

इस्राएलपीक होङाबू शल्‍लूम

१३ यहूदापीक होङाबू उज्‍जियाहआ चारखम् तोक्स्क सूक्पोङ् बोक्दोङ् बाईलो याबेशमी म्छा शल्‍लूम होङाबू छूवा, ना खसा ईक् लाः सामरियापी चारखम् तोक्सू।

१४ खीक्‍काना गदीम् म्छा मनहेम तिर्सापीका सामरियापी खाता। खीक्‍का खसा सामरियापी याबेशमी म्छा शल्‍लूम आक्रमण मअ, ना मूङ्‍क सेत्ना ख होङाबू छूवा।

१५ शल्‍लूमआ चारखम् तोक्स्क नाम्‍लापीक बीन्‍नीपा खोती लो खसा मक चूक्लीलो इस्राएलपीक होङाबूचीम् सूम्नीतूम्‍लोम् सोक्सरपी छाम्पा तूये।

१६ मूङ्‍क नाम्‍लापीङ् मनहेमआ तिर्सापीका थोक्स्‍ना तिफसा सम्मो ना मूङ्‍कम् बरबारपीक खोलोङ् आक्रमण मअ, ऊदोईपीक्यालो खचा खम् लागी सहरपीक लाम्स्को खोलोङ् हल्‍म् मापीका। खीक्‍का खसा तिफसा मासेई मअ, ना खोलोङ् होपोसूम् मीम्छाचीम् खची बो चेल्पीची।

इस्राएलपीक होङाबू मनहेम

१७ यहूदापीक होङाबू अजर्याहआ चारखम् तोक्स्क सूक्पोङ् बोक्दोङ् बाईलो गदीम् म्छा मनहेम इस्राएलपीक होङाबू छूवा, ना खसा सामरियापी ईक्पोङ् दोङ् सम्मो चारखम् तोक्सू।

१८ खसा योबोरोबूम् मूक्स्दूपी ऊक रीङ्‍ये रई तूवा खूङ्‍कङ् मअ। खीक्‍का इस्राएल मोऊ ममीक नबातमी म्छा यारोबाममी मोऊपीका खसा चारखम् तोक्स्क नाम्‍लाबरीङ् ख मान्‍आई।

१९ खीक्‍काना अश्‍शूरपीक होङाबू पूलआ इस्राएलपी आक्रमण मअ, ना छाप्कूवापी म्होप्मी चारतोम् हक् बलिय मम् लागी बोछोक्सोनूव पीकाना मनहेमआ पूल ईक् हबऊ तोडाc नाम्‍छेर्‌बू पीयू।

२० मनहेमआ इस्राएलपीका ङ्‍क खाप्चीमा जबरजस्ती लापू। होङ्पोक् मीस् तूवाकचा ई-ईल्पोआ अश्‍शूरपीक होङाबू ङाक्पोङ्-ङाक्पोङ् शेकेलd नाम्छेर्‌बू पीम् बोक्सादोङा। खन्सा अश्‍शूरपीक होङाबू इस्राएल छाप्कूवा होक्सीना म्होप्मी छाप्कूवापी आत्‍ताना खाता।

२१ मनहेमआ चारखम् तोक्स्क नाम्‍लापीक बीन्‍नीपा खोती लो खसा मक खोलोङ् लक्लो ऊई मूङ्‍क इस्राएलपीक होङाबूचीम् सूम्नीतूम्‍लोम् सोक्सरपी छाम्पा मान्तूयोनाई?

२२ मनहेम म्होप्मी खूक्सू-खूलूस्का ईम्स्खाता, ना म्छा पकहीया खम् दोस्पी होङाबू छूवा।

इस्राएलपीक होङाबू पकहीया

२३ यहूदापीक होङाबू अजर्याहआ चारखम् तोक्स्क ङाक्पोङ् दोङ् बाईलो मनहेममी म्छा पकहीया सामरियापी इस्राएलपीक होङाबू छूवा, ना खसा नीस् दोङ् सम्मो चारखम् तोक्सू।

२४ पकहीयाआ योबोरोबूम् मूक्स्दूपी ऊक रीङ्‍ये रई तूवा खूङ्‍कङ् मअ। खीक्‍का इस्राएल मोऊ ममीक नबातमी म्छा यारोबाममी मोऊपीका ख मान्‍आई।

२५ खम् मुख्य अधिकृतची तूवाकपीक ईल्पो, रमल्याहम् म्छा पेकहआ खम् ऊल्‍लोङ्पी चूक्ली मअ। खीक्‍का गिलादपीक ङाक्पोङ् मीस् म्साथपी खाईना सामरियापी तूवाक होङाबूम् महलमी किल्‍ला गोपी वोङाना पेकहआ पकहीया खीक्‍का अर्गोब लो अरिहलोसो सेतू। ओरोना पेकहआ पकहीया सेतू ना खम् दोस्पी होङाबू छूवा।

२६ पकहीयाआ चारखम् तोक्स्क नाम्‍लापीक बीन्‍नीपा खोती लो खसा मक खोलोङ् लक्लो इस्राएलपीक होङाबूचीम् सूम्नीतूम्‍लोम् सोक्सरपी छाम्पा तूये।

इस्राएलपीक होङाबू पेकह

२७ यहूदापीक होङाबू अजर्याहआ चारखम् तोक्स्क ङाक्पोङ् नीस् दोङ् बाईलो रमल्याहम् म्छा पेकह सामरियापी इस्राएलपीक होङाबू छूवा, ना खसा नीस्पोङ् दोङ् चारखम् तोक्सू।

२८ खसा योबोरोबूम् मूक्स्दूपी ऊक रीङ्‌ये रई तूवा खूङ्‍कङ् मअ। खीक्‍का इस्राएल मोऊ ममीक नबातमी म्छा यारोबाममी मोऊपीका ख मान्‍आई।

२९ इस्राएलपीक होङाबू पेकहमी नाम्‍लापी अश्‍शूरपीक होङाबू तिग्लात-पिलेसेरआ ताना इयोन, हाबिल-बेथ-माका, यानोह, केदेश ना हासोर म्हूक्पी मअ। खसा गिलाद लो गालीललो, ना नप्‍तालीम् खोलोङ् थाम्पू म्हूक्पी मअ, खीक्‍का खोलोङ् मीस् अश्‍शूर छाप्कूवापी कैद मस्‍ना खाईची।

३० खीक्‍काना एलाहम् म्छा होशियाआ रमल्याहमी म्छा पेकहम् ऊल्‍लोङ्पी चूक्ली मअ। खीक्‍का होशियाहआ आक्रमण मना ख सेतू, ना उज्‍जियाहम् म्छा योरामआ चारखम् तोक्स्क नीस्पोङ् दोङ् बाईलो ख होङाबू छूवा।

३१ पेकहआ चारखम् तोक्स्क नाम्‍लापीक बीन्‍नीपा खोती लो खसा मक खोलोङ् लक्लो ऊई मूङ्‍क इस्राएलपीक होङाबूचीम् सूम्नीतूम्‍लोम् सोक्सरपी छाम्पा मान्तूयोनाई?

यहूदापीक होङाबू योताम

२ इतिहास २७:१-९

३२ इस्राएलपीक होङाबू रमल्याहम् म्छा पेकहआ चारखम् तोक्स्क नीस् दोङ् बाईलो यहूदापीक होङाबू उज्‍जियाहम् म्छा योतामआ चारखम् तोम् थालेई मअ।

३३ ख होङाबू छूवालो नीस्पोङ् ङाक्दोङ् बाईक तूवा, ना खसा यरूशलेमपी ईक्पोङ् तूक्दोङ् चारखम् तोक्सू। खम् म्माम् नीङ् सादोकमी मेकछा यरूशा तूवा।

३४ खसा म्पा उज्जियाहआ मक तोङ्नाङ् योबोरोबूम् मूक्स्दूपी ऊक रीङ्‍ये नप् तूवा खूङ्‍कङ् मअ।

३५ खोरोदोसो कोम् होम्पी तूवाक पूजा मस्को थान खोलोङ् खसा हतेई मान्म, ना मीचा मूङ्‍कपी होसोङ् बलिदान चारेई मदोङ्ची ना धूप हूईदोङ्ची। खीक्‍का योतामआङा योबोरोबू दप्स्को खीम्मी मेक्‍तोका हेम्क लाम्स्को होसोङ् बानेई मअ।

३६ योतामआ चारखम् तोक्स्क नाम्‍लापीक बीन्‍नीपा खोती लो खसा मक खोलोङ् लक्लो ऊई मूङ्‍क इस्राएलपीक होङाबूचीम् सूम्नीतूम्‍लोम् सोक्सरपी छाम्पा मान्तूयोनाई?

३७ (मूङ्‍क नाम्‍लापी योबोरोबूआ अरामपीक होङाबू रसीन लो रमल्याहम् म्छा पेकहलो यहूदाम् ऊल्‍लोङ्पी पकू।)

३८ योताम म्खूक्सू-खूलूस्का ईम्स्खाता, ना ख म्खूक्सू दाऊदमी सहरपी खस्का खूम्ची। खीक्‍का खम् दोस्पी म्छा आहाज होङाबू छूवा।

c 

१५:१९ अर्थात्, गेबोगेबो ३४,००० किलोग्राम

d 

१५:२० अर्थात्, गेबोगेबो ०:६ किलोग्राम

यहूदापीक होङाबू आहाज

२ इतिहास २८:१-२७

१६

रमल्याहम् म्छा पेकह इस्राएलपीक होङाबू छूवाक ईक्पोङ् नूक्दोङ् बाईलो यहूदापीक होङाबू योताममी म्छा आहाजआ चारखम् तोम् थालेई मअ।

२ आहाज होङाबू छूवालो ख नीस्पोङ् दोङ् बाईक तूवा, ना खसा यरूशलेमपी ईक्पोङ् तूक्दोङ् सम्मो चारखम् तोक्सू। खसा म्खूक्सू दाऊदआ मक तोङ्नाङ् योबोरोबू म्होप्मी नीनाम्माम् मूक्स्दूपी ऊक रीङ्‌ये नप् तूवा खूङ्‍क मान्म।

३ ख इस्राएलपीक होङाबूचीम् सूलाम्पी लाम्दूमा, ना योबोरोबूआ इस्राएलीचीम् लाईस्पीका लात्क जातिचीम् ईजेर्मलप् सूलाम्पी लाम्दूमाना खसा म्होप्मी छासो मीःपी बलि चारेई मअ।

४ खसा रेप्-रेप् थाऊपी, कोम्मी म्छोक्पी ना खोलोङ् मूमूयोक सीछोम् दोरीपी बलिदान चारेई मअ ना धूप हूईयू।

५ खीक्‍काना अरामपीक होङाबू रसीन लो इस्राएलपीक होङाबू रमल्याहम् म्छा पेकहआलो यरूशलेममी ऊल्‍लोङ्पी जूम्‍लूक् मची। खीक्‍का खचा आहाज ऊर्‌ची, खोदोलोई ख खची हूक्पी ममान्दूर्‌ची।

६ मूङ्‍क नाम्‍लापी अरामपीक होङाबू रसीनआ यहूदापीक खोलोङ् मीस् खेदा मस्‍ना एलात सहर अराम छाप्कूवापी काम् लागी होसोङ् म्हूक्पी मअ। खीक्‍काना एदोमीस् एलातपी वोङाना मूङ्‍कपी तूम् थालेई मची, ना एसेक लेई सम्मोङ् खस् मूङ्‍कपीङ् तूचाये।

७ आहाजआ अश्शूरपीक होङाबू तिग्लत-पिलेसेरमी दोक्पी ओरोपीकाना रीदाम् पोक्ची पोक्सू, “कोङ् आम् सूसो मप् ना आम् हक् गोपीक मीस् के। आन् बान्‍ना कोङ् आक्रमण मप् अरामपीक होङाबूपीका लो इस्राएलपीक होङाबूपीकालो लेन्चा मीयोव।”

८ खीक्‍का योबोरोबू दप्स्को खीम्पी ना होङाबूम् महलमी दाङ्‌खीम्पी छीप्चीक हाल्ङो लो नाम्छेर्‌बूलो लात्ना आहाजआ हूक्छोम् रूप्‍पी अश्‍शूरपीक होङाबू हअ।

९ अश्‍शूरपीक होङाबूआ खम् रीङ् येनू, ना दमस्‍कस आक्रमण मना खसा मूङ्‍क म्हूक्पी मअ। खीक्‍का खसा मूङ्‍कपी तूप् खोलोङ् मीस् लात्चीना कीरपी खाईची। खीक्‍का खसा होङाबू रसीनसो सेतू।

१० खीक्‍काना होङाबू आहाज अश्‍शूरपीक होङाबू तिग्लत-पिलेसेर तूम् पीकाना दमस्कसपी खाता। खीक्‍का खसा दमस्कसपी ईबूम् वेदी तअ, ना खसा मूङ्‍क ऊतोङ्नाई बानेई मम्पा तूवा मूङ्‍कम् नक्सा पूजारी उरियाह हछ।

११ खन्सा होङाबू आहाजआ दमस्कसपीका होक्स्क मूङ्‍क नक्सा तोङ्ना पूजारी उरियाहआ ईबूम् वेदी बोबूईयू ना होङाबू आईम् लाईस्पीङ् मूङ्‍क बानेई मम् यातू।

१२ होङाबू दमस्कसपीका आत्‍ताना बानाकप्का, खसा मूङ्‍क वेदी खोङू, ना मूङ्‍कम् दोक्पी खाताना मूङ्‍कपी चाचोदाम् चारेई मअ।

१३ खीक्‍का खसा म्होप्मी मीःपी चारेईमम् बलि लो छीर्म् बलिलो चारेई मअ, ना कूईम्ना चारेईमम् बलि कूईना म्होप्मी खाऊमा-खासेर्माम् बलिम् हीः वेदीपी रीस्‍सू।

१४ योबोरोबूम् लाईस्पी तूवाक काँसम् वेदी खसा योबोरोबू दप्स्को खीम्मी लाईस्पीका, अर्थात् नयाँ वेदीपीका लो योबोरोबू दप्स्को खीम्मी रापीकालो हतेईमना मूङ्‍क नयाँ वेदीम् योऊना हेम्पी यूक्सू।

१५ खीक्‍काना होङाबू आहाजआ पूजारी उरियाह ओरोपीकाना आरेई मअ, “ङ्‍क देप् नयाँ वेदीपी देत्छाक मीःपी चारेईमम् बलि लो यूपाक छीर्म् बलिलो, होङाबूम् मीःपी चारेईमम् बलि लो खम् छीर्म् बलिलो, ना छाप्कूवापीक खोलोङ् मीस्मी मीःपी चारेईमम् बलि लो खची छीर्म् बलिलो ना कूईम्ना चारेईमम् बलि चारेई मव। वेदीपी मीःपी चारेईमम् बलिम् लो बलिदानमीलो खोलोङ् हीः रीस्व। खोदोलोई काँसम् वेदी क कोङा ओ होप्मी लागीङाङ् गोङो के।”

१६ खीक्‍का होङाबू आहाजआ आज्ञा मक तोङ्नाङ् पूजारी उरियाहआ मअ।

१७ होङाबू आहाजआ एक्सा-मेक्सा यईम् नप् गाडापीका मूङ्‍कम् बरबारपी तूवाक पाटा लो मूङ्‍कम् बाटालो हतेई मअ। खसा “दीरीत्‍ती” नीङ् मीचीक ओरोदेप् बाटा मूङ्‍क थामेई मप् काँसाम् लूपीपीका लात्ना लूङ्‌मी जग थेम्पी यूक्सू।

१८ खसा नोम्चीम् लेईपी गोम् योबोरोबू दप्स्को खीम्पी बानेई मम्पा तम्बू हतेई मअ, खीक्‍का योबोरोबू दप्स्को खीम्मी पाखापी तूवाक होङाबू वोस्को लाम्स्को खसा अश्‍शूरपीक होङाबू म्जीनमीम् लागी हतेई मअ।

१९ आहाजआ चारखम् तोक्स्क नाम्‍लापीक बीन्‍नीपा खोती लो खसा मक लक्लो ऊई मूङ्‍क यहूदापीक होङाबूचीम् सूम्नीतूम्‍लोम् सोक्सरपी छाम्पा मान्तूयोनाई?

२० आहाज म्होप्मी खूक्सू-खूलूस्का ईम्स्खाता, ना ख दाऊदमी सहरपी खस्का खूम्ची। खीक्‍का खम् दोस्पी म्छा हिजकिया होङाबू छूवा।

इस्राएलपीक दूङ् दोस्पीक होङाबू होशिया

१७

यहूदापीक होङाबू आहाजआ चारखम् तोक्स्क ईक्पोङ् नीस्दोङ् बाईलो एलाहम् म्छा होशिया सामरियापी इस्राएलपीक होङाबू छूवा, ना खसा बोक्दोङ् चारखम् तोक्सू।

२ खसा योबोरोबूम् मूक्स्दूपी ऊक रीङ्‍ये रई तूवा खूङ्‍कङ् मअ, खोदोलोई खम् लाईस्पी इस्राएलपीक होङाबूचा मस्क तोङ्‍नाङ् क मान्म।

३ अश्‍शूरपीक होङाबू शलमनेशेर होशिया आक्रमण मम् लागी ता। खीक्‍का होशियाआ खम् हूक्पी तूवाना खपी तीर छोक्स्क तूवा।

४ खोदोलोई अश्शूरपीक होङाबूआ होशियाआ विश्‍वासघात मक तअ, ऊदोईपीक्यालो होशियाआ मिश्र छाप्कूवापीक होङाबू सोमी दोक्पी बोन्छोलम् लागी म्होप्मी रीदाम् खाईप्ची पोक्स्चीक तूवा ना दोङ् पीच्‍ची अश्शुरपी छोम् पर्ने तीर खसा रोकेई मक तूवा। खन्सा शलमनेशेरआ होशिया कैद मना थूनापी तेसू।

सामरिया पतन छूवाक

५ अश्शूरपीक होङाबूआ इस्राएल छाप्कूवापी आक्रमण मअ, ना सामरिया सूक्दोङ् सम्मो ऊर्‌दीतू।

६ अश्शूरपीक होङाबूआ होशियाआ चारखम् तोक्स्क बोक्पोङ् दोङ् बाईलो सामरिया म्हूक्पी मअ ना इस्राएलीस् कैद मना अश्शूरपी खाईयू। खीक्‍का खसा मूङ्‍कस् हलहपी, देप् हाबोर योऊमी चाखेम्पी तूवाक गोजानपी ना मादीचीम् सहरपी तूमीची।

७ मूङ्‍क खोलोङ् छूवाक कारण क ङ्‍कङ्‍ तूवा: मिश्र छाप्कूवापीक होङाबू फारोम् राःरापीका मिश्र छाप्कूवापीका लाईप्ना बाईप् योबोरोबू खची नीनाम्माम् ऊल्‍लोङ्पी इस्राएलीचा मोऊ मस्‍क तूवा। खीक्‍का खचा बीन्‍नीपा देऊताचीम् पूजा मची,

८ ना योबोरोबूआ खची लाईस्पीका लात्दीत्चीक बीन्‍नीपा जातिचीम् रीदूम्-होदूम् मानेई मची ना इस्राएलपीक होङाबूचा मथचीक रीदूम्-होदूम्सो खचा मानेई मची।

९ योबोरोबू खची नीनाम्माम् ऊल्‍लोङ्पी ऊक रीङ्‌ये नप् मान्तूक तूवा खूङ्‍क रीङ् आसासो तूम् मान्तोम्मीना इस्राएलीचा मची। खीक्‍का चौकीदारची तूस्को धरहरापीका किल्‍ला तूवाक सहर सम्मोङ् खचा चीमा तेल्पीका देप् सहर सम्मो पूजा मस्को थान बानेई मची।

१० खीक्‍काना खचा रेप्-रेप् कोम्पी लो मूमूयोक खोलोङ् सीछोम् दोरीपीलो पवित्र लूङ् लो अशेरा देवीम् खाम्बालो बोबूईची।

११ खची लाईस्पीका योबोरोबूआ लात्दीत्चीक जातिचा मस्क तोङ्ना खोलोङ् रेप्-रेप् थाऊपी खचा धूप हूईची। ओरोना खचा रई लक् मस्‍ना योबोरोबू म्छूली काईची।

१२ योबोरोबूआ खस् “आन्‍ना ङ्‍कतोङ्‍ मम् नईनो” पीकाना लचीदोसो खचा ङोङोक्छेम् पूजा मचची।

१३ योबोरोबूआ म्होप्मी खोलोङ् खारीबोपोचीलाम्पा लो दर्शन तोक् मीस्चीलाम्पालो इस्राएल लो यहूदालो हायाम् देप् चेताऊनी पीची: “आन्‍ना आम्नी रई चाल होक्सायानूम्व। खीक्‍का ओ आज्ञा लो नियमलो ललईआ पीक्‍क तोङ्ना नम्‍लो रेपानूम्व; कोङा मूङ्‍क रेपानूम्व पीकोना आम्नी खूक्सू-खूलूस् आज्ञा पीयूचीक तूवा, ना ओ सूसो मप् खारीबोपोचीलाम्पा आम्नी हूक्पी पीन्‍नीक तूवा।

१४ खोदोलोई खचा येईम् मान्‍नईची, ना योबोरोबू खची नीनाम्मापी भरोसा मम् इन्कार मप् खची खूक्सू-खूलूस् तोङ्नाङ् मान्‍रेप् छूवा।

१५ खचा योबोरोबूम् नियम ना खसा खची खूक्सू-खूलूस्का छूईक करार लो खस् पीचीक चेताऊनीलो इन्कार मची। खस् ऊनाऊक ङोङोक्छेम् दोस्पी लाम्दूमा, ना खस् खची होप्सो ऊनाऊक छूवा। योबोरोबूआ खस् “बीन्‍नीपा जातिचा मस्क तोङ्ना आन्‍ना मनूम्नव” पीकाना पीचीक आज्ञाम् ऊल्‍लोङ्पी लाम्दूमाना खस् खची बरबारपी तूवाक जातिचीम् सूलाम्पी लाम्दूमा।

१६ खचा योबोरोबू खची नीनाम्माम् खोलोङ् आज्ञा होक्सीची, ना खचा खची होप्मी लागी पीम् म्छाम् ङालीपी दूप्चीना बानेईमम्पा नीच्‍ची ङोङोक्छे लो ईबूम् अशेरा देवीम् खाम्बालो बानेई मची। खचा नाम्छूईतोक खोलोङ् सोङ्‌गेर् खून्जूलना सेवा छची, ना बालमी पूजा मची।

१७ खचा खची छास् वात्छा लो मीम्छालोङ् मीःपी बलि चारेई मची। खीक्‍का खचा जखाना खोङ्ची, मन्तर-तन्तर मची, ना योबोरोबूम् मूक्स्दूपी ऊक रीङ्‍ये रई तूवा खूङ्‍क मम् लागी खची होपा खची होप्ङा खेईमन्चीना ख म्छूली काईमीची।

१८ खन्सा योबोरोबू इस्राएलपीका हायाम् म्छूली काता, ना खस् म्होप्मी लाईस्पीका लात्दीत्ची। यहूदाम् गोङ्‌ङाङ् बाँकी रहेई छूवा,

१९ ना यहूदाआसो योबोरोबू म्होप्मी नीनाम्माम् आज्ञा मान्‍रेम्। खस्सो इस्राएलआ मक सूलाम्पीङ् लाम्दूमा।

२० खन्सा योबोरोबूआ इस्राएलपीक खोलोङ् मीस् होक्सीची। खसा खस् दूक् पीची, ना खसा म्होप्मी लाईस्पी मान्होम्‍लाम् सम्मो खस् लूटपीट मप्चीम् हूक्पी पीदीत्ची।

२१ खसा इस्राएल दाऊदमी खीम्पीका अलग मकप्का, खचा नबातमी म्छा यारोबाम होङाबू बानेई मची। यारोबामआ इस्राएल योबोरोबूम् दोस्पी लाम्दूम्पीका आत्ना ईबूम् हायाम् देप् मोऊ ममीयू।

२२ इस्राएलीस् यारोबाममी खोलोङ् मोऊपी लाम्दूमाचा, ना मूङ्‍क मान्होन्येची।

२३ योबोरोबूआ म्होप्मी खोलोङ् म्सूसो मप् खारीबोपोचीलाम्पा चेताऊनी पीचीक तोङ्नाङ् खस् म्होप्मी लाईस्पीका लात्दीत्ची। इस्राएलपीक मीस् खस् जन्मेई छूवाक थाम्पूपीका अश्शूर छाप्कूवापी कैद मस्‍ना खाईची, ना खस् होसोङ्सो मूङ्‍कपीङ् तूचाये।

इस्राएलपी अश्‍शूरीस् तूवाक

२४ अश्शूरपीक होङाबूआ बेबिलोन, कूता, अव्‍वा, हमात ना सपर्बेमपीका मीस् बाईना खस् इस्राएलीचीम् फाईपी सामरियापीक सहरपी तूमीची। खचा सामरिया खची हूक्पी मची, ना खस् सामरियापीक सहरपी तूवा।

२५ खस् लाईस्पी मूङ्‍कपी तूवालो खचा योबोरोबूम् आराधाना मान्मची। खन्सा योबोरोबूआ खस् तूवाकपी गूङ्‌गीनार पोक्स्ची, ना मूङ्‍क गूङ्‌गीनारआ हेप् मीस् सेत्ची।

२६ अश्‍शूरपीक होङाबूम् लाईस्पी ङ्‍क तोङ्‍क रीदाम् तातेका: “आना सामरियापीक सहरपी तूम् लागी पोक्स्चीक मीचान् मूङ्‍क छाप्कूवापीक देऊताआ ऊई चाहेई मय मूङ्‍क छेत्‍तस्‍नो। खचा मूङ्‍क मान्लेस्चीकसा मूङ्‍कपीक देऊताआ खची रापी गूङ्‌गीनार पोक्‍स्‍ना मूङ्‍क गूङ्‌गीनारआ खस् सेत्चयस्क तूये।”

२७ खीक्‍काना अश्‍शूरपीक होङाबूआ ओरोपीकाना आज्ञा पीचीः “सामरियापीका कैद मम्पाना ताईम्पा ईल्पो पूजारी मूङ्‍कपी तूम् लागी पोक्सानूम्व, खीक्‍का मूङ्‍क छाप्कूवापीक देऊताआ ऊई चाहेई मय मूङ्‍क खसा मूङ्‍कपी तूप् मीस् ईची।”

२८ खन्सा सामरियापीका कैद मस्‍ना खाईचीक ईल्पो पूजारी ताना बेथेलपी तूम् थालेई मअ, ना योबोरोबूम् आराधाना ओरोना मम् छूये पीकाना खसा खस् ईची।

२९ खोरोदोसो खोलोङ् जातिचीम् दलआ खची होप्-होप् तूवाक सहरपी खची होप्-होप्मीङ् देऊतास् बानेई मची, ना सामरीचा बानेई मस्‍क रेप्-रेप् थाऊ हेम् तूवाक पूजा मस्को थानपी मूङ्‍क यूक्स्ची।

३० बेबिलोनपीका ताक मीचा सुक्‍कोत-बनोत देऊता बानेई मची। कूतापीका ताक मीचा नेर्गल देऊता बानेई मची। खीक्‍का हमातपीका ताक मीचा अशीमा देऊता बानेई मची।

३१ अव्वापीका ताक मीचा नेभज लो तर्ताक देऊतास्लो बानेई मची। खीक्‍का सपर्बेमपीका ताक मीचा खची होप्मी देऊतास् अद्रम्मलेकमी लो अनम्मलेकमीलो लागी खची छामाईची मीःपी बलि चारेई मची।

३२ खचा योबोरोबूम् आराधानान् मदोङ्ची, खोरोदोसो रेप्-रेप् थाऊपी तूवाक देऊता थानपी पूजारीम् लक् मम् लागी खची जातिपीकासो खचा मीस् सोक्ची।

३३ खचा योबोरोबूम् आराधानान् मदोङ्ची, खोदोलोई ऊक जातिचीपीकाई खस् ताक तूवा, मूङ्‍क जातिचीम् रेवास् तोङ्नाङ् तोक्साना खचा खची होप्मी देऊताचीम् सूसोसो मदोङ्ची।

३४ खचा लाईस्-लाईस्पीक रेवास् एसेक लेई सम्मोङ् तोक्स्चयस्क तूये। खचा योबोरोबूम् आराधानासो मईचीनो, ना खम् नियम, ललई ना आदेशसो रेप्पस्‍नो; मूङ्‍क खसा याकूबमी छामाईची पीचीक तूवा; मूङ्‍क याकूबमी नीङ्‌ङा खसा इस्राएल पीकाना यूक्स्क तूवा।

३५ ऊक नाम्‍लापीई योबोरोबूआ इस्राएलीस्का करार छूईक तूवा, खोदोलो खसा खस् ङ्‍क आज्ञा पीचीक तूवा: “आन्‍ना बीन्‍नीपा देऊताचीम् आराधाना मनूम्नव, अथवा मूङ्‍कचीम् लाईस्पी कूम्चीनीनव, अथवा मूङ्‍कचीम् सूसो मनूम्नव, अथवा मूङ्‍कपी बलिदान चारेई मनूम्नव।

३६ खोदोलोई म्होप्मी हायाम् देप् राःरा ना म्हूः सत्ना आन्‍नी मिश्र छाप्कूवापीका लाईप्ना बाईप् योबोरोबूमीङाङ् आराधाना मनूम्व। खम् लाईस्पीङाङ् आन्‍नी कूम्चीनीव, ना खपीङाङ् आन्‍ना बलिदान चारेई मनूम्व।

३७ आम्नी लागी खसा छाप्क नियम, ललई, ना आज्ञा खोलोङ् आन्‍ना नम्‍लोना रेपानूम्व। आन्‍ना बीन्‍नीपा देऊताचीम् आराधाना मनूम्नव।

३८ कोङा आन्‍नीस्का छूयूक करार हाल्‍लोसो मातानूम्नव, खीक्‍का आन्‍ना बीन्‍नीपा देऊताचीम् आराधाना मनूम्नव।

३९ बरू योबोरोबू आम्नी नीनाम्मामीङाङ् आराधाना मनूम्व। खसाङाङ् आन्‍नी आम्नी खोलोङ् साछीमीचीम् हूक्पीका छुटकारा पीनी।”

४० खोरोदोसो खचा मूङ्‍क येईम् मानेई मान्मची, ना लाईस्पीक खची रई रेवास्पीङ् खस् तोक्साचा।

४१ योबोरोबूम् आराधाना मचचीतोङ्सो खचा खची होप्मी ङोङोक्छेचीम् सूसो मचची। एसेक लेई सम्मोङ् खची छामाईची लो खची चास्चीलो खची खूक्‍सू-खूलूचीम् सूलाम्पी लाम्दूम्‍तो थोङ्चाईक तूये।

यहूदापीक होङाबू हिजकिया

२ इतिहास २९:१-२; ३१:१

१८

इस्राएलपीक होङाबू एलाहम् म्छा होशियाआ चारखम् तोक्स्क सूक्दोङ् बाईलो यहूदापीक होङाबू आहाजमी म्छा हिजकियाआ चारखम् तोम थालेई मअ।

२ ख होङाबू छूवालो ख नीस्पोङ् ङाक्दोङ् बाईक तूवा, ना खसा यरूशलेमपी नीस्पोङ् बोक्दोङ् सम्मो चारखम् तोक्सू। खम् म्माम् नीङ् जकरियाम् मेकछा अबिया तूवा।

३ म्खूक्सू दाऊदआ मक तोङ्‍ना खसा योबोरोबूम् मूक्स्दूपी ऊक रीङ्‍ये नप् तूवा खूङ्‍कङ् मअ।

४ खसा ओरोरो रेप् थाऊ खोलोङ् हतेई मअ, पवित्र लूङ् खोलोङ् हत्दीतू, ना अशेरा देवीम् खाम्बा खोलोङ् रूप्ना ऊत्दीतू। मोशाआ बानेईमक काँसम् पूः खसा टुक्रा-टुक्रा मदीतू, ऊदोईपीक्यालो मूङ्‍क नाम्‍ला सम्मो इस्राएलीचा मूङ्‍कम् लागी धूप हूईदोङ्चीक तूवा। खचा मूङ्‍क पूः नहूश्तान मीदोङ्ची।

५ हिजकियाआ योबोरोबू इस्राएलपीक नीनाम्मापी भरोसा यूक्सू। यहूदापीक खोलोङ् होङाबूस् तूवाकपीक खम् लाईस्पी तूप् अथवा खम् दोस्पी ताप् आस्सो ख तोङ्‍क मान्छूक तूवा।

६ ख योबोरोबूम् भक्ति मप् छूवाचा, ना खम् दोस्पी लाम्दूम् मान्होन्ये। योबोरोबूआ मोशा पीक खोलोङ् आज्ञा खसा रेप्पू।

७ खीक्‍का योबोरोबू खम् साथपी तूवा। खसा मक खोलोङ् लक्पी ख सफल छूवा। खीक्‍का खसा अश्‍शूरपीक होङाबूम् ऊल्‍लोङ्पी जूम्‍लूक् मअ, ना खम् सूसो मान्म।

८ पलिश्तीचीम् छाप्कूवा गाजा ना मूङ्‍कम् इलाका सम्मो, चौकीदार तूस्को धरहरापीका किल्‍ला तूवाक सहर सम्मो ख कोक्सा।

९ हिजकियाआ चारखम् तोक्स्क लीक्दोङ् बाईलो, इस्राएलपीक होङाबू एलाहम् म्छा होशियाआ चारखम् तोक्स्क नूक्दोङ् बाईक तूवा, खोदोलो अश्‍शूरपीक होङाबू शलमनेशेरआ सामरियापी आक्रमण मअ, ना मूङ्‍क ऊर्‌दीतू।

१० सूक्दोङ् सम्मो ऊर्‌चीना यूक्स्चीकप्का अश्‍शूरीचा मूङ्‍क खची हूक्पी मची। ओरोना हिजकियाआ चारखम् तोक्स्क तूक्दोङ् बाईलो ना इस्राएलपीक होङाबू होशियाआ चारखम् तोक्स्क बोक्दोङ् बाईलो, खचा सामरिया खची हूक्पी मची।

११ अश्‍शूरपीक होङाबूआ इस्राएलीस् अश्‍शूरपी खाईची, ना हलहपी, देप् हाबोर योऊमी चाखेम्पी तूवाक गोजानपी ना मादीचीम् सहरपी खसा खस् यूक्स्ची।

१२ ङ्‍क रीङ् ङ्‍क कारणआङ् छूवाक तूवा: खचा योबोरोबू खची नीनाम्माम् रीङ्बऊ मान्‍रेप्स्क तूवा, खोदोलोई खम् करार, अर्थात् योबोरोबूम् सूसो मप् मोशाआ खस् पीचीक खोलोङ् आज्ञा खचा मान्‍रेप्स्क तूवा। खचा खम् आज्ञापी सानीवासो मान्मची ना मूङ्‍क रेम्सो मान्‍रेप्ची।

सनहेरीबआ यरूशलेम म्हूक्पी मम् लागी धम्की पीक

२ इतिहास ३२:१-१९; यशैया ३६:१-२२

१३ हिजकियाआ चारखम् तोक्स्क ईक्पोङ् लीक्दोङ् बाईलो अश्शूरपीक होङाबू सनहेरीबआ यहूदापीक किल्‍ला तूवाक खोलोङ् सहर आक्रमण मना म्हूक्पी मअ।

१४ खन्सा यहूदापीक होङाबू हिजकियाआ लाकीशपी अश्‍शूरपीक होङाबूम् दोक्पी ओरोपीकाना रीदाम् होक्सूः “कोङा गल्ती मूऊ। ओ छाप्कूवापीका आताखात्नीव, ना आना ओपीका ऊई दाबी मईना ङोक, खूङ्‍क कोङा छोक्सो।” अश्‍शूरपीक होङाबूआ यहूदापीक होङाबू हिजकिया १०,००० किलोग्राम नाम्छेर्‌बू ना १,००० किलोग्राम हाल्ङो दण्ड तोकेईमीपी।

१५ खन्सा हिजकियाआ योबोरोबू दप्स्को खीम्मी लो होङाबूम् महलमीलो दाङ्‌खीम्पी छीप्क खोलोङ् नाम्‍छेर्‌बू ख पीयू।

१६ मूङ्‍क नाम्‍लापी यहूदापीक होङाबू हिजकियाआ हाल्ङोआ रीम्पा योबोरोबू दप्स्को खीम्पीक लाम्स्कोपीका लो लाम्स्कोपीक खाम्बापीकालो हाल्ङो लात्ना अश्‍शूरपीक होङाबू पीयू।

१७ अश्‍शूरपीक होङाबूआ म्होप्मी दूङ् देप्क सेनापति, ना म्होप्मी मुख्य अधिकृत ना म्होप्मी जूम्‍लूक् मस्को थाऊपीक सेनापति ईबूम् देप् सेनाम् साथपी लाकीशपीका यरूशलेमपी हिजकिया होङाबू तूवाकपी पोक्सू। खस् थोम्‍ला सप्चीना यरूशलेमपी थोङा, ना धोबीम् रायीखापी खास्को मेक्‍तोकाक पोक्‍रीम् कुल दोक्पीक लाम्पी अरेई छूवा।

१८ खचा होङाबू काछची, खीक्‍का हिल्कियाहम् म्छा होङाबूम् महलपीक अधिकृत एल्याकीम, सचिव शेब्ना ना आसापमी म्छा लेखापाल योआ खस्का तूम्खाम् लागी खाता।

१९ जूम्‍लूक् मस्को थाऊपीक सेनापतिआ हिजकिया ङ्‍क तोङ्‍क रीदाम् पीम् लागी खस् ओरोलची,

“अश्‍शूरपीक होङाबूआ ओरोपीके: आन्‍नी ऊपी भर परेई छूनीना भरोसा मईनूम?

२० जूम्‍लूक् मम् लोचम् लो सेनाम् राःरालो ओपी तूये पीक्ना आना पीके, खोदोलोई आन्‍ने मोरोक रीङ्‍ नेने। आना आस्पीये भरोसा मचयक तूनाई ओ ऊल्‍लोङ्पी जूम्‍लूक् मप् छूवाक तूये?

२१ खोङ्व, आना हन्‍ना अईप्खाप् पाक्पऊमी तूप्पी भरोसा मय, अर्थात् मिश्र छाप्कूवापी; मूङ्‍कपी हेप् मीचा भरोसा मईदोक, मूङ्‍कसा भरोसा मप्मी हूक्पी खेर् वन्‍न। मिश्र छाप्कूवापीक होङाबू फारोपी भरोसा मप् खोलोमी लागी ख मूङ्‍क तोङ्‍कङ् छूये।

२२ खोदोलोई ‘केईकान् योबोरोबू ओखी नीनाम्मापी भरोसा मयाम्का’ पीक्ना आना कोङ् लोयोदोक, ऊई मूङ्‍क खङ् मायोनाई; खम् ओरोरो रेप् थाऊ लो वेदीलो हिजकियाआ हतेई मना यहूदा लो यरूशलेमलो ओरोलक तूवा, ‘आन्‍ना यरूशलेमपी तूक ङ्‍क वेदीम् लाईस्पी आराधाना मम् छूये’?

२३ “खन्सा बान्‍नीव, ओ मालिक अश्शूरपीक होङाबूलो चाई मनूम्व। खोङूखोङो, मूङ्‍क खोक्चीम् थेम्पी वोप्ना बूल्प् मीस् आम् साथपी तूयेदोक कोङा आन् २,००० खोक् पीयान्‍ना।

२४ रथमी लागी लो खोक्‍चीम् लागीलो मिश्र छाप्कूवापी भरोसा यूक्सदोसो दानाई आना ओ मालिकमी अधिकृतची तूकपीक ईल्पो चीमा आधिकृतसो खेदामम् दूर?

२५ ङ्‍कपीका बीन्‍नीपा ऊई कोङा ङ्‍क छाप्कूवा आक्रमण मम्ना मासेई मम् लागी योबोरोबू मान्दीयो तोक तूनाई? योबोरोबूआङ् कोङ् ‘मूङ्‍क छाप्कूवापी खात्ना मूङ्‍क मासेईमव’ पीकाना पीकाक तूये।”

२६ खीक्‍काना हिल्कियाहम् म्छा एल्याकीम, शेब्ना ना योआआ मूङ्‍क जूम्‍लूक् मस्को थाऊपीक सेनापति ओरोलची, “सम्तूमा मीयीकाना केईका आम् सूसो मप्चीका आरमेइक रीङ्पी नेन्व, ऊदोईपीक्यालो मूङ्‍क रीङ् केईका बूजेई मयाम्का। पर्खालपी तूक मीचा येईम्मीना हिब्रू रीङ्‍पी नेन्‍नव।”

२७ खोदोलोई सेनापतिआ ओरोपीकाना खस् ङरी आन्‍ची, “ऊई आम्नी मालिकलो आन्‍नीङाङ् ङ्‍क रीङ् पीक्स् ओ मालिकआ कोङ् पोक्सोकयोनाई? ऊई ङ्‍क पर्खालपी तूप् मीस्चीम् लागीसो मायोनाई? आन्‍नी तोङ्नाङ् खचासो खची खील् चाम् छूये ना खची छेम्‍लूऊ दूम् छूये।”

२८ खीक्‍काना मूङ्‍क सेनापति थोरेपाना हिब्रू रीङ्पी बतो ओरोपीका, “अश्‍शूरपीक होङाबूम् रीङ्बऊ येन्‍नूम्व!

२९ होङाबूआ ओरोपीके: हिजकियाआ आन्‍नी दोका पीयानीनूनव। ओ हूक्पीका मूङ्‍कसा आन्‍नी लेन्चामीम् मदूरनो।

३० हिजकियाआ आन्‍नी ओरो पीनूना योबोरोबूपी भरोसासो ममीयानीनूनव, ‘योबोरोबूआ आछीयाङ् केई लेन्चामीया। खसा ङ्‍क सहर अश्शूरपीक होङाबूम् हूक्पी पीदीतनो।’

३१ “हिजकियाम् रीङ् येन्‍नूम्नव! अश्शूरपीक होङाबूआ ओरोपीके: आन्‍नी कोङ्लो तङ्नीव, ना लत्‍तानीना ओपी बान्‍नीव। खीक्‍का आन्‍नी खोलोआ आम्नी होप्-होप्मी वाचोसीम् पऊपीक म्चो लो अञ्जीरमी पऊपीक म्चोलो चाम् तईनूम्, ना आम्नी होप्-होप्मी वापूतोपीक काऊ दूम् तईनूम्।

३२ खीक्‍काना कोङ् तोयोना आन्‍नी आम्नी होप्मी छाप्कूवा तोङ्‍क ईबूम् छाप्कूवापी — छीर्म् लो नयाँ दाखमद्यलो, सबेई लो वाचोसीखालो, जैतूनमी म्पऊ लो खूदलो तूप् छाप्कूवापी — खाईयान्‍नी। आन्‍ना सीम्मी फाईपी रीराम सोक्नूम्व!

“हिजकियाम् रीङ् येन्‍नूम्नव, ऊदोईपीक्यालो ‘योबोरोबूआ केई लेन्चामीया’ पीक्ना मूङ्‍कसा आन्‍नी दोका पीचाईनीक तूये।

३३ ऊई हेप् जातिचीम् देऊताचा खची छाप्कूवा अश्शूरपीक होङाबूम् हूक्पीका लेन्चा मीम् दूर्‌क तूयेयोनाई?

३४ हमातपीक लो अर्पादपीकलो देऊतास् हापी तूये? सपर्बेमपीक, हेनापीक ना इव्वापीक देऊतास् हापी तूये? ऊई मूङ्‍कचा सामरिया ओ हूक्पीका लेन्चामीचीक तूयेयोनाई?

३५ ङ्‍क छाप्कूवाचीपीक देऊतास् तूकपीक आस्कसाई म्होप्मी छाप्कूवा ओ हूक्पीका लेन्चामीम् दूर्‌क तूनाई? खीक्‍का योबोरोबूआ यरूशलेम ओ हूक्पीका ऊतोङ्नाई लेन्चामीम् दूरनाई?”

३६ खोदोलोई मीस् वायेवाये तूवाचा, ना ख ङरी आन्चीना ईबूम् रीङ्सो मान्‍नेई। ऊदोईपीक्यालो ख ऊसो ङरी आनानूम्नव पीम् हिजकिया होङाबूम् आज्ञा तूवा।

३७ खीक्‍काना हिल्कियाहम् म्छा होङाबूम् महलपीक अधिकृत एल्याकीमआ, सचिव शेब्नाआ ना आसापमी म्छा लेखापाल योआआ खची तेई चेन्ची, ना खस् हिजकिया होङाबूम् दोक्पी ताना जूम्‍लूक् मस्को थाऊपीक सेनापतिआ पीकाक रीङ् येईमीची।

होङाबूआ यशैयापीका चाई ङोक्‍क

यशैया ३७:१-७

१९

हिजकिया होङाबूआ मूङ्‍क येन्कप्का, खसा म्तेई चेनू, ना लूक्स्पा खाप्स्‍ना योबोरोबू दप्स्को खीम् गोपी वोङा।

२ खसा होङाबूम् महलपीक अधिकृत एल्याकीम, सचिव शेब्ना ना पूजारीस् तूवापीक देप्क पूजारीस् आमोजमी म्छा खारीबोपो यशैया तूवाकपी पोक्स्ची। खचा खोलोआङ् लूक्स्पा खाप्स्चीक तूवा।

३ खचा यशैया खारीबोपो ओरोलची, “हिजकिया ओरोपीके: नूक्छा जन्मेई छूम् हयलो मूङ्‍क वाईम् मीम्छापी राःरा छूनोक तोङ्नाङ् एसेक लेई नीछीमापी, निन्दापी ना ङाजावापी छूम् लेई छूवाक तूये।

४ म्मालिक अश्‍शूरपीक होङाबूआ लेईप्चाप् नीनाम्माम् साम्दी काईस् पोक्स्क मूङ्‍क जूम्‍लूक् मस्‍को थाऊपीक सेनापतिआ पीकाक खोलोङ् रीङ् योबोरोबू आम् नीनाम्माआ येन। योबोरोबूआ मूङ्‍क रीङ् येनकप्का मूङ्‍क रीङ् नेईप् दण्ड पीय। खन्सा लेईप्चाप्चीम् लागी वाङोम् मीपीचीव।”

५ हिजकियाआ पोक्स्चीक अधिकारीस् यशैयाम् दोक्पी ताकप्का,

६ यशैयाआ खस् ओरोलची, “आम्नी मालिक ओरोलानूम्व, ‘योबोरोबूआ ओरोपीके: अश्‍शूरपीक होङाबूम् सूसो मप्चा ओ साम्दी कात्चीक रीङ् येन्‍ना आन् कीनव।

७ येन्‍नूम्व! कोङा मूङ्‍कपी ङ्‍क तोङ्‍क ईबूम् आत्मा तेयूपूयो, खीक्‍का मूङ्‍कसा ईबूम् रीदाम् येन, ना मूङ्‍क म्होप्मी छाप्कूवापीङ् आत्ना खाते, खीक्‍काना कोङा ख मूङ्‍कपीङ् दोप्सेलआ सेतो’।”

सनहेरीबआ आर्को धम्‍की पीक

यशैया ३७:८-१३

८ जूम्‍लूक् मस्को थाऊपीक सेनापतिआ अश्शूरपीक होङाबूआ लाकीश होक्सी पीम् येन्कप्का ख आत्‍ता, ना होङाबूआ लिब्नाम् ऊल्‍लोङ्पी जूम्‍लूक् मचक खसा छीप्‍पू।

९ खोदोलो मिश्र छाप्कूवापीक कूशपीक होङाबू तिर्हाकाह खलो जूम्‍लूक् मस् बान्चाये पीम् सनहेरीबआ रीदाम् येनू। खन्सा खसा होसोङ् यहूदापीक होङाबू हिजकियापी ओरोपीकाना रीदाम् खाईप्ची पोक्सू,

१० “यहूदापीक होङाबू हिजकिया ओरोलानूम्व: ‘यरूशलेम अश्‍शूरपीक होङाबूम् हूक्पी छूनो’ पीक्ना पीक् आना भरोसा मईक देऊता आन् दोका पीयानूनव।

११ अश्‍शूरपीक होङाबूचा खोलोङ् छाप्कूवापी ऊचीई मस्क तूये, ना मूङ्‍कपीक खोलोङ् मीस् ऊतोङ्नाई मासेई मस्क तूये मूङ्‍कन् आना आछीयाङ् येन्क तूये। खीक्‍कानासोङ् ऊई आना छुटकारा तोम् आसा मईयोनाई?

१२ ऊई ओ खूक्सू-खूलूचा मासेई मस्क जातिचीम् देऊताचा खस् छुटकारा पीम् दूर्‌चीयोनाई; अर्थात् गोजान, हारान, रेसेप ना तेल-अस्सारपी तूप् अदनपीक मीस्चीम् देऊताचा खस् लेन्चामीचीयो?

१३ हमातपीक होङाबू, अर्पादपीक होङाबू, सपर्बेम सहरपीक होङाबू, हेना ना इव्वापीक होङाबू हापी तूये?”

हिजकियाआ वाङोम् मक

यशैया ३७:१४-२०

१४ हिजकियाआ मूङ्‍क छाप्दाम् रीदाम् बाईप्चीपीका लाप्ना नीयू। खीक्‍काना ख योबोरोबू दप्स्को खीम्पी खाता, ना योबोरोबूम् लाईस्पी मूङ्‍क हल्ना यूक्सू।

१५ खीक्‍का हिजकियाआ योबोरोबूपी ओरोपीकाना वाङोम् मअ, “ए योबोरोबू, इस्राएलपीक नीनाम्माङा, आन् करूबचीम् रापी सिंहासनपी तूये, चारीदूपीक खोलोङ् छाप्कूवापी आन्ङाङ् नीनाम्मा तूये। आनाङ् साराङ्‍गा लो चारीदूलोङ् बोबूईक के।

१६ ए योबोरोबू, नम्‍लोना येन्व! ए योबोरोबू, नम्‍लोना खोङ्व! सनहेरीबआ लेईप्चाप् नीनाम्माम् साम्दी काईम् लागी होक्स्क खोलोङ् रीङ् नम्‍लोना येन्व।

१७ “ए योबोरोबू, ङ्‍क रीङ् आछीयाङ्‍ के, अश्‍शूरपीक होङाबूचा ङ्‍क जातिस् ना ङ्‍कचीम् खची छाप्कूवा खोलोङ् गोङ्‌रूत्खाप् मदीत्क तूये।

१८ खचा ङ्‍कचीम् खची देऊतास् मीःपी हूईचीना मासेई मस्क तूये, ऊदोईपीक्यालो मूङ्‍कस्‍ने नीनाम्मा मा, खोदोलोई मीचा म्हूःआ बानेईमक सीङ् लो लूङ्‍लोङाङ् तूवा।

१९ हन्‍ना ए योबोरोबू ओखी नीनाम्माङा, सनहेरीबमी हूक्पीका केईका लेन्चामीयीकाव, ना चारीदूपीक खोलोङ् छाप्कूवाचा योबोरोबू, आन्ङाङ् नीनाम्मा तूये पीम् छेत्चीनूव।”

यशैयाआ सनहेरीबमी पतन छूम् तोक्पी खारीबो मक

यशैया ३७:२१-३८

२० खीक्‍काना आमोजमी म्छा यशैयाआ हिजकियापी ओरोपीकाना ईबूम् रीदाम् होक्सू, “योबोरोबू इस्राएलपीक नीनाम्मा ओरोपीके: अश्‍शूरपीक होङाबू सनहेरीबमी तोक्पी आना ओपी मक वाङोम् कोङा येनूक तूये।

२१ मूङ्‍कम् ऊल्‍लोङ्पी योबोरोबू नेनाक रीङ्बऊ ङ्‍कङ् के:

“सियोनपीक कन्या मीम्छाआ आम् साम्दी कात्‍त, ना आन् सेस्वा मीये।

आन् जूक्ना खात्लो यरूशलेममी मेकछाआ म्तोङ् हल्‍लेई मय।

२२ आना आसे सेस्वा मीयू ना म्साम्दी कात्‍तू?

आन् आस्मी ऊल्‍लोङ्पीई ओरोसोतो बसा,

ना नाम्दूखू मना खोङू?

इस्राएलपीक पवित्र नीनाम्माम् ऊल्‍लोङ्पी के!

२३ आम् होप्मी रीदाम् पोक्चीलाम्पा

आना योबोरोबू साम्दी मान्दो।

खीक्‍का आना ओरोपीका, ‘हायाम् देतो ओ रथचीका

कोङ् कोम्मी म्छोक्‍तो सपूना खातोक तूये,

लेबनानपीक खोलोप्का दूङ् रेप् थाऊ होम्पी।

कोङा मूङ्‍कपीक खोलोप्का दूङ् रेप् देवदारुम् सीछो,

कोङा मूङ्‍कपीक खोलोप्का दूङ् नप् सल्‍लाम् सीछो खोलोङ् देतू।

कोङ् मूङ्‍कम् नाक्‍का कुनापी,

मूङ्‍कपीक खोलोप्का दूङ् नप् सोगो होम्पी तातेको।

२४ कोङा बीन्‍नीपा छाप्कूवापीक थाम्पूपी वापूतो बानेई मूक तूये,

ना मूङ्‌कपीक काऊ दूङूक तूये।

ओ लोफेमाआ

मिश्र छाप्कूवापीक खोलोङ् योऊ सीम्खामीयू।’

२५ “ऊई आना येन्क मान्तूयो?

केछेङ् कोङा मूङ्‍क निश्‍चय मूक तूवा।

सून्मापूङ् कोङा लोचम् मूक तूवा।

मूङ्‍क रीङ् हन्‍ना कोङा पूरा मूक तूये,

आना किल्‍लालोक सहर खोलोङ्

लूङ्‍मी रास् बानेई मदीत्क तूये।

२६ मूङ्‍क सहरपी तूप्चीम् राःरा सताना खाताकसा

खस् खची सानीवा चाईसाना ङईम्पी छूवाक तूये

मूङ्‍कस् म्तेल्म्पीक सीछोस् तोङ्‌कङ्,

मालोक गीगीप्पा बूकूलीम् तोङ्‍क,

खीम् थेम्तो लीम्क घाँस तोङ्‍क,

लीम् लाईस्पीङ् हार्प् खाप् तोङ्‌क तूये।

२७ “खोदोलोई आन् हापी तूये

खीक्‍का आन् हादेम्‍लोई ताये ना खाते।

खीक्‍का ओ ऊल्‍लोङ्पी आन् आम् छूली काताक तूये पीम् कोङा छेतो।

२८ आना ओ ऊल्‍लोङ्पी छूली खोमकसा,

ना आना नाम्दूखू मक ओ नोबोपी तातेकाकसा,

कोङा आम् नाप्पी बल्छी

ना आम् ङःपी ओ ङथूईरी तेईम्पीयान्‍ना,

ना आन् ताक लाम्‍लाम्पाङ्

कोङा आन् आन्खामीयान्।”

२९ खीक्‍काना यशैयाआ हिजकिया ओरोलअ, “आम् लागी चीन्‍न क ङ्‍क तोङ्‍क छूये:

“ङ्‍क दोङ्पी आन्‍ना म्होप् लीम्क छीर्म् चाईनूम्,

दोस्पीक दोङ्पी मूङ्‍कपीका लीम्कङ् चाईनूम्।

खोदोलोई तेस्रो दोङ्पी क आन्‍ना छीर्म् फूयानूम्व ना हेक्नूम्व,

वाचोसी लेत्नूम्व ना मूङ्‍कम् म्चो चानूम्व।

३० आन्‍नी यहूदापी लेतानीकचा

बोहोगोपू आम्नी साम् थूक्स्‍नूम्, ना थाम्पूपी म्चो सेमीनूम्।

३१ ऊदोईपीक्यालो यरूशलेमपीका ईबूम् बाँकी रहेई छूवाक समुहलो,

सियोन कोम्पीका लेताना ताकचीम् ईबूम् दललो लत्ना ताये।

खोलोप्का दूङ् राःरालोक योबोरोबूम् जोशआ ङ्‍क लक् पूरा मय।

३२ “खन्सा अश्‍शूरपीक होङाबूम् तोक्पी योबोरोबूआ ओरोपीके,

“मूङ्‍क ङ्‍क सहर गोपी वोङ्नो,

अथवा मूङ्‍कसा ईबूम् बेईसो ङ्‍कपी होक्सनो।

मूङ्‍कसा ढाल खूरना सहरमी लाईस्पी ताईनो,

अथवा सहर ऊर्म् लागी मूङ्‍कम् बरबार छेम्सी बोङ्‌ङनो।

३३ मूङ्‍क ताक लाम्‍लाम्पाङ् आत्ना खालेते;

मूङ्‍क ङ्‍क सहरगोपी वोङ्नो,”

योबोरोबूआ ओरोपीक्ना पीके।

३४ “ओ होप्मी लागी लो ओ सूसो मप् दाऊदमी लागीलो

कोङा ङ्‍क सहरमी रूसो मूयो ना ङ्‍क लेन्चामीयो।”

३५ मूङ्‍क सेपा योबोरोबूम् रीदाम् पोक् लत्‍ता, ना खसा अश्‍शूरमी छाउनीपी १,८५,००० मीस् सेतू। म्देसा देत्छा सेपाङ् मीस् पकालो मूङ्‍कपी खोलोङ् सालोग्‍गीङाङ् तूवा।

३६ खन्सा अश्‍शूरपीक होङाबू सनहेरीब म्होप्मी छाउनी गूस्‍ना म्छाप्कूवापीङ् आताखाता। खीक्‍का ख निनवेपी खाताना मूङ्‍कपी तूम् थालेई मअ।

३७ ईलेई खसा म्होप्मी देऊता निस्रोक दप्स्को खीम्पी पूजा मचलो म्छास् अद्रम्मलेकआ लो शरेसेरलोआ ख दोप्सेलआ सेत्ची, ना खस् आरारात छाप्कूवापी जूकाना खाता। खीक्‍का खम् दोस्पी म्छा एसरहदोन होङाबू छूवा।

हिजकिया तूकाना नक

यशैया ३८:१-८, २१-२२; २ इतिहास ३२:२४-२६

२०

मूङ्‍क नाम्‍लापी हिजकिया तूकाना सीम्ङा हक तूवा। आमोजमी म्छा खारीबोपो यशैया खम् दोक्पी ताना ओरोपीका, “योबोरोबूआ ओरोपीके: आम् खीम्पीक व्यवहार मीलेई मयूक्स्व, ऊदोईपीक्यालो आन् सीये; हन्‍ना आन् नईनो।”

२ खीक्‍काना हिजकियाआ बाराम् हेम् हीन्चीना योबोरोबूपी ओरोपीकाना वाङोम् मअ,

३ “ए योबोरोबू, मीन्मारो मव, कोङ् आम् लाईस्पी हायाम् देप् विश्‍वास लो खोलोङ् ओ गोङ्पीका भक्तिलो लाम्दूमोक तूये, ना आम् मूक्स्दूपी ऊक रीङ्‍ये नप् तूये खूङ्‍कङ् मूक तूये।” खीक्‍का हिजकिया चूरूमोक्‍स्तो खापा।

४ होङाबूम् महलमी रापीक चोकपीका यशैया पाखा खाईम् लाईस्पी योबोरोबूम् ङ्‍क रीङ्बऊ खपी ता:

५ “आत्‍ताना ओ मीस्चीम् लाम्‍लछा ओरोलव, ‘आम् खूक्सू दाऊदमी योबोरोबू नीनाम्माआ ओरोपीके: कोङा आम् वाङोम् येनू ना आम् मीक्वा तूऊ। कोङा आन् नमीयान्‍ना। एसेकम् सूक् लेईक लेईपी आन् योबोरोबू दप्स्को खीम्पी खाते।

६ कोङा होसोङ् आम् तोबूवा ईक्पोङ् ङाक्दोङ् काम्पीयान्‍ना। कोङा आन् ङ्‍क सहरलो अश्‍शूरपीक होङाबूम् हूक्पीका छूतेई मयान्‍ना। ओ होप्मी लागी ना आम् सूसो मप् दाऊदमी लागी कोङा ङ्‍क सहरमी रूसो मूयो’।”

७ खीक्‍काना यशैयाआ होङाबूम् सूसो मप्ची ओरोलची, “अञ्जीरमी म्चो दूपानूम्ना तेयापानूम्व।” खचा खोरोङ् मची, ना मूङ्‍क खम् खोःपी तेईपीची ना ख नखाता।

८ हिजकियाआ यशैया ओरो लक तूवा, “योबोरोबूआ कोङ् नमीयो ना कोङ् नोयोना सूक् लेईक लेईपी योबोरोबू दप्स्को खीम्पी खाईदूरो पीम् चीन्‍न क ऊई छूये?”

९ खोदोलो यशैयाआ ओरोपीकाना ख ङरी आन्‍नू, “योबोरोबूआ यादे मक लक् मय पीम् चीन्‍न क ङ्‍क तोङ्‍क छूये: आना ऊई छूनी मीने? नाम्साम् ईक्पोङ् कोङ् लाईस् हेम्यो यन्‍नू, ईक्पोङ् कोङ् दोस् हेम्यो यन्‍नू?”

१० खोदोलो हिजकियाआ ओरोपीका, “नाम्साम् ईक्पोङ् कोङ् लाईस् हेम् यईम्ने सजीलङ् तूये। मूङ्‍क ईक्पोङ् कोङ् दोस् हेम्ङा यन्‍नूव।”

११ खीक्‍का यशैया खारीबोपोआ योबोरोबूपी वाङोम् मअ, ना योबोरोबूआ आहाज होङाबूम् थोकोपी नाम्साम् ईक्पोङ् कोङ् दोस् हेम् यईपी।

बेबिलोनपीक होङाबूम् रीदाम् पोक्ची

यशैया ३९:१-८

१२ मूङ्‍क नाम्‍लापी बेबिलोनपीक होङाबू बलदानमी म्छा मरोदक-बलदानआ हिजकिया तूवाकपी छाप्दाम् लो हूक्छोलो होक्स्‍ना रीदाम् खाईप्ची पोक्सू, ऊदोईपीक्यालो हिजकिया तूक्खा तूये पीम् रीङ् खसा येन्क तूवा।

१३ हिजकियाआ मूङ्‍क रीदाम् खाईप् मीस् लाम्तूम्मा मीची, ना खस् म्होप्मी दाङ्‌खीम्पी तूवाक खोलोक थक्, अर्थात् हाल्ङो, नाम्‍छेर्‌बू, मासाला, नाम्चानप् तेल, म्होप्मी जूम्‍लो यूस्को खीम् ना दाङ्‌खीम्पी तूवाक खोलोक थक् खोमीची। म्होप्मी महलपी लो म्होप्मी खोलोङ् चारखम्पीलो हिजकियाआ खस् खोमान्मीस्क ऊक थक्सो रहेई मान्छू।

१४ खीक्‍काना यशैया खारीबोपोआ हिजकिया होङाबूम् दोक्पी ताना ओरोपीक्‍तो ख तत्‍तू, “मूङ्‍क मीचा ऊई पीका, ना खस् हाकपीकाई ताकई रईछ?”

खोदोलो हिजकियाआ ओरोपीकाना ख ङरी आन्‍नू, “खस् हायाम् छूबूरी छाप्कूवा बेबिलोनपीका ताक के।”

१५ खीक्‍का मूङ्‍क खारीबोपोआ ख ओरोपीकाना तत्‍तू, “खचा आम् महलपी ऊचीई तचीक तूये?”

खोदोलो हिजकियाआ ख ओरोपीकाना ङरी आन्‍नू, “खचा ओ महलपी खोलोङ् तची। ओ दाङ्‌खीम्पी तूवाक कोङा खस् खोमान्मीङाक थक् ऊसो मान्तू।”

१६ खीक्‍काना यशैयाआ हिजकिया ओरोलअ, “योबोरोबूम् रीङ्बऊ येन्व:

१७ नाम्‍ला आछीयाङ् ताये, खोदोलो आम् खीम्पी तूक खोलोक थक्, ना एसेक लेई सम्मो आम् खूक्‍सू-खूलूचा बात्ल मस्क खोलोक थक् बेबिलोनपी खाईयची। मूङ्‍क ईबूम्सो होक्सीयस्‍नो, योबोरोबूआ पीके।

१८ आम्पीका जन्मेई छूक् आम् साः लो आम् हीःलो तोङ्‍क हेप् आम् छामाईची खाईयची। खीक्‍का खस् बेबिलोनपीक होङाबूम् महलपी नपुंसक बानेई मईची।”

१९ खोदोलो हिजकियाआ यशैया ओरोलअ, “आना पीकाक योबोरोबूम् रीङ्बऊ नप्ङा तूये।” ऊदोईपीक्यालो खसा मीन्ताम् मअ, “ओ रीराम तूक सम्मोन् खाऊमा-खासेर्मा लो सुरक्षालो छूये रईछ।”

हिजकियाम् चारखम् तोम् नाम्‍ला याताक

२ इतिहास ३२:३२-३३

२० हिजकियाआ चारखम् तोक्स्क नाम्‍लापीक बीन्‍नीपा खोती, खसा मक खोलोङ् उपलब्धि, ना खसा ऊतोङ्नाई पोक्‍री लो सुरुङ्लो बानेईमना सहरपी काऊ तातू, ऊई मूङ्‍क यहूदापीक होङाबूचीम् सूम्नीतूम्‍लोम् सोक्सरपी छाम्पा मान्तूयोनाई?

२१ हिजकिया म्खूक्सू-खूलूस्का ईम्स्खाता, खीक्‍का खम् दोस्पी म्छा मनश्शे होङाबू छूवा।

यहूदापीक होङाबू मनश्शे

२ इतिहास ३३:१-२०

२१

मनश्‍शे होङाबू छूवालो ख ईक्पोङ् नीस् दोङ् बाईक तूवा, ना खसा यरूशलेमपी ङाक्पोङ् ङाक्दोङ् चारखम् तोक्‍सू। खम् म्माम् नीङ् क हेप्सीबा तूवा।

२ इस्राएलीचीम् लाईस्पीका योबोरोबूआ कल्चीक जाति-जातिचीम् ईजेर्म् लप् सूलाम्पी लाम्दूमाना खसा योबोरोबूम् मूक्स्दूपी ऊक रीङ्‌ये रई तूवा खूङ्‍कङ् मअ।

३ म्पा हिजकियाआ मासेई मक कोम् होम्पीक थान खसा होसोङ् बोबूईयू। इस्राएलपीक होङाबू आहाबआ मक तोङ्‍नाङ् खसा बाल देऊताम् लागी वेदी बोबूईयू, ना खसा अशेरा देवीम् ईबूम् खाम्बासो बानेई मअ। खसा नाम्छूईतोक खोलोङ् सोङ्‌गेर् कूम्चीना सेवा छअ।

४ खसा योबोरोबू दप्स्को खीम्पी वेदी बानेई मअ; मूङ्‍क नीनाम्मा दप्स्को खीम्मी तोक्पी योबोरोबूआ ओरोपीकाक तूवा, “यरूशलेमपीङ् कोङा ओ नीङ् यूक्सो।”

५ योबोरोबू दप्स्को खीम्मी नीच्‍ची चोकपीङ् खसा नाम्छूईतोक खोलोङ् सोङ्‌गेर्‌चीम् लागी वेदी बानेई मअ।

६ खसा म्होप्मी छाङ् मीःपी बलि चारेई मअ, मन्तर-तन्तर मअ, ना जखाना खोङू, ना चाप्मोङ् तोक्सू। खसा योबोरोबूम् मूक्स्दूपी हायाम् रई लक् मना ख हायाम् म्छूली काईमीयू।

७ म्होपा खोपेई ममीचीना बानेई ममीचीक अशेरा देवीम् ङोङोक्छे नीनाम्मा दप्स्को खीम् गोपी खसा यूक्सू; मूङ्‍क दप्स्को खीम्मी तोक्पी योबोरोबूआ दाऊद लो म्छा सोलोमनलो ओरोलचीक तूवा, “कोङा इस्राएलमी खोलोङ् गोङ्चीम् रापीका सोकूक यरूशलेमपीक ङ्‍क दप्स्को खीम्पी दोस्का-दोस्का सम्मो कोङा ओ नीङ् यूक्सो।

८ खचा कोङा आज्ञा मूक खोलोङ् रीङ् नम्‍लोना रेप्‍पस्‍ना ओ सूसो मप् मोशाआ खस् पीचीक खोलोङ् ललई रेप्पस्दोक, कोङा खची खूक्सू-खूलूस् पीयूचीक छाप्कूवापीका इस्राएलीचीम् लोङ् होसोङ् एक्सा-मेक्सा लाम्दूम् पीयोचीनो।”

९ खोदोलोई मीचा मूङ्‍क रीङ् येईम्ङा मान्येईची। मनश्‍शेआ खस् बारालेई मस्‍ना खाईची, ना इस्राएलीचीम् लाईस्पी योबोरोबूआ मासेई मस्क जातिचीप्कासो दूङ् रई लक् खचा मची।

१० योबोरोबूआ म्सूसो मप् खारीबोपोचीलाम्पा ओरोपीका:

११ “यहूदापीक होङाबू मनश्‍शेआ ङ्‍क ईजेर्म् लप् लक् मक तूये। मूङ्‍कसा म्होप्मी लाईस्पीक एमोरीचीम्पीकासो दूङ् ईजेर्म् लप् लक् मक तूये, ना खसा म्होपा बानेई ममीचीक ङोङोक्छेलाम्पा यहूदा मोऊ ममीक तूये।

१२ खन्सा योबोरोबू इस्राएलपीक नीनाम्माआ ओरोपीके: कोङा यरूशलेमपी लो यहूदापीलो ङ्‍क तोङ्‍क पीलूलूक्दीप् तातो, मूङ्‍क येईप् खोलोमी नोबोपी मूङ्‍क दीरीमोक्स्तो काचाये।

१३ ऊतोङ्नाई कोङा सामरिया लो आहाबमी वंशलो मासेई मूची, खोरोनाङ् कोङा यरूशलेमसो मासेई मूयो। ऊतोङ्नाई मीचा थाल सप्पना मूङ्‍कपी तूक खोलोक थक् लात्दीत खोरोनाङ् कोङा यरूशलेम सपोना मूङ्‍कपी तूक खोलोङ् मीस् हतेई मूतो।

१४ ओ मीस् तूकप्क बाँकी तूक गोङ् कोङा होक्सूयो, ना खस् खची होप्मी साछीमीचीम् हूक्पी पीयूतोची। खोलोङ् खची साछीमीचा खस् आक्रमण मईचीना खची छाप्कूवा लूतेई मईची,

१५ ऊदोईपीक्यालो खचा ओ मूक्स्दूपी ऊक रीङ्‍ये रई तूवा खूङ्‍कङ् मस्क तूये, ना मिश्र छाप्कूवापीका बानाक लेईपीका एसेक लेई सम्मो खची खूक्सू-खूलूचा कोङ् ओ छूली काईमीयोक तूये।

१६ ङ्‍कपीका बीन्‍नीपा मनश्शेआ ओरोसर्प् दोस् मान्दीक मीस्मी हीः बगेई मक तूवा, मूङ्‍कचीम् हीःआ यरूशलेममी ईक् कुनापीका आर्को कुना सम्मो पेप्क तूवा। खीक्‍का खसा यहूदापीक मीस् मोऊ ममीचीक तूवा, ना खचा योबोरोबूम् मूक्स्दूपी ऊक रीङ्‍ये रई तूवा, खूङ्‍कङ् मची।

१७ मनश्‍शेआ चारखम् तोक्स्क नाम्‍लापीक बीन्‍नीपा खोती, खसा मक खोलोङ् लक्, खीक्‍का खसा मक मोऊ समेत ऊई मूङ्‍क यहूदापीक होङाबूचीम् सूम्नीतूम्‍लोम् सोक्सरपी छाम्पा मान्तूयोनाई?

१८ मनश्‍शे म्होप्मी खूक्सू-खूलूस्का ईम्स्खाता, ना ख म्होप्मी महलमी दोक्पीक उज्जामी बगैँचापी खूम्ची। खीक्‍का खम् दोस्पी म्छा आमोन होङाबू छूवा।

यहूदापीक होङाबू आमोन

२ इतिहास ३३:२१-२५

१९ आमोन होङाबू छूवालो ख नीस्पोङ् नीस्दोङ् बाईक तूवा, ना खसा यरूशलेमपी नीस् दोङ् चारखम् तोक्सू। खम् म्माम् नीङ् क हारूसमी मेकछा मशुल्‍लेमेत तूवा; ख योत्बापीक तूवा।

२० म्पा मनश्‍शेआ मक तोङ्नाङ् खसा योबोरोबूम् मूक्स्दूपी ऊक रीङ्‌ये रई तूवा खूङ्‍कङ् मअ।

२१ ख म्पाआ मक खोलोङ् सूलाम्पी लाम्दूमा, ना म्पाआ दप्क ङोङोक्छेचीम् लाईस्पी सूपोम् मना पूजा मअ।

२२ खसा योबोरोबू म्खूक्सू-खूलूचीम् नीनाम्मा होक्सी, ना ख योबोरोबूम् सूलाम्पी लाम्मान्दूम्।

२३ आमोनमी अधिकारीचा खम् ऊल्‍लोङ्पी चूक्ली मची, ना ख म्होप्मी महलपीङ् सेत्ची।

२४ खीक्‍काना छाप्कूवापीक मीचा होङाबू आमोनमी ऊल्‍लोङ्पी चूक्ली मप् खोलोङ् सेत्ची, ना म्छा योशियाह खम् फाईपी होङाबू बानेई मची।

२५ आमोनआ चारखम् तोक्स्क नाम्‍लापीक बीन्‍नीपा खोती लो खसा मक खोलोङ् लक्लो ऊई मूङ्‍क यहूदापीक होङाबूचीम् सूम्नीतूम्‍लोम् सोक्सरपी छाम्पा मान्तूयोनाई?

२६ ख उज्‍जापीक बगैँचापी तूवाक म्होप्मी गेम्पीङ् खूम्ची। खीक्‍का खम् दोस्पी म्छा योशियाह होङाबू छूवा।

यहूदापीक होङाबू योशियाह

२ इतिहास ३४:१-२

२२

योशियाह होङाबू छूवालो ख रेक्दोङ् बाईक तूवा, ना खसा यरूशलेमपी सूक्पोङ् ईक्दोङ् सम्मो चारखम् तोक्स्क तूवा। खम् म्माम् नीङ् अदायाहमी मेकछा यदीता तूवा। ख बोस्कतपीक तूवा।

२ खसा योबोरोबूम् मूक्स्दूपी ऊक रीङ्‍ये नप् तूवा खूङ्‍कङ् मअ। ख एक्सा-मेक्सा मान्मन्चीमो म्होप्मी खूक्सू दाऊदमी खोलोङ् सूलाम्पी लाम्दूमा।

ललईमी सोक्सर छीप्चीक

२ इतिहास ३४:८-२८

३ खसा चारखम् तोक्स्क ईक्पोङ् रेक्दोङ् बाईलो योशियाह होङाबूआ मशुल्‍लाहम म्चास्, असल्याहम् म्छा सचिव शापान योबोरोबू दप्स्को खीम्पी ओरोपीकाना पोक्सू,

४ “दूङ् देप्क पूजारी हिल्कियाहम् दोक्पी खात्व, ना योबोरोबू दप्स्को खीम्मी लागी मीस्चीम् हूक्पीका चौकीदारचा लाप्चीक खाप्चीमा दूङ् देप्क पूजारीआ लाप्नूना थीक्‍का मयूक्स्‍नूव पीकाना ख लव।

५ खीक्‍का खसा मूङ्‍क खाप्चीमा नीनाम्मा दप्स्को खीम्पी लक् मप्चीम् नाइकेस् पीचीनूव, ना खचा मूङ्‍क खाप्चीमा योबोरोबू दप्स्को खीम् मरमत मप् मीस् पीचीनूव,

६ अर्थात् सीङ्मी लक् मप्ची, खीम् बोबूईम् लक् मप्ची ना खीम्मी गारा थक् मीस् पीचीनूव। खीक्‍का नीनाम्मा दप्स्को खीम् मरमत मम् लागी सीङ् लो कीम्पा लूङ्लो खचा खेत्चीनूव।

७ खस् पीचीक खाप्चीमाम् हिसाबकिताब खचा यूम्बोक्स्‍नो, ऊदोईपीक्यालो खस् पूरा इमानदार छूक्ना लक् मप् मीस् के।”

८ दूङ् देप्क पूजारी हिल्कियाहआ सचिव शापन ओरोलअ, “कोङा योबोरोबू दप्स्को खीम्मी ललईमी सोक्सर छीपूक तूये।” खसा मूङ्‍क सोक्सर शापान पीयू, ना शापानआ मूङ्‍क नीयू।

९ खीक्‍का सचिव शापान होङाबूम् दोक्पी खाताना ख ओरोलअ, “आम् अधिकारीचा योबोरोबू दप्स्को खीम्पी तूवाक खाप्चीमा खाईचीना दप्स्को खीम्पी लक् मप्ची ना मूङ्‍क लक् मप्चीम् नाइकेस् पीचीक तूये।”

१० खीक्‍काना सचिव शापानआ होङाबू ङ्‍क रीदाम् ईयू, “दूङ् देप्क पूजारी हिल्कियाहआ कोङ् ईबूम् सोक्सर पीयोक तूये।” खीक्‍का शापानआ मूङ्‍क सोक्सर नीना होङाबू येईमीयू।

११ होङाबूआ ललईमी सोक्सरपी छाम्पा रीङ्बऊ येन्कप्का खसा म्तेई चेनू।

१२ खीक्‍का खसा पूजारी हिल्कियाह, शापानमी म्छा अहीकाम, मीकायाम् म्छा अक्बोर, सचिव शापान ना होङाबूम् सूसो मप् असायाह ओरोपीकाना आज्ञा पीची:

१३ “खात्नीव, ना ओ होप्मी लागी, ओ मीस्चीम् लागी ना खोलोङ् यहूदाम् लागी ङ्‍क छीम्पा सोक्‍सरपी ऊई छाम्पा तूये पीकानीना योबोरोबू ततानूम्व। ई ऊल्‍लोङ्पी योबोरोबू हायाम् म्छूली काताक तूये, ऊदोईपीक्यालो ई खूक्‍सू-खूलूचा ङ्‍क सोक्सरपीक रीङ्बऊ मान्‍रेप्स्क तूये; ई तोक्पी मूङ्‍कपी छाम्पा खोलोङ् रीङ्बऊ तोङ्ना खस् लाम्मान्दूम्क तूये।”

१४ खन्सा पूजारी हिल्कियाह, अहीकाम, अक्बोर, शापान ना असायाह यरूशलेममी आर्को भागपी तूप् खारीबो मप् हुल्दा तईस् खाता। हुल्दा क हरहसमी म्चास्, तिक्भाम् म्छा होङाबूम् महलपीक तेई-हाम् खोम् लक् मप् शल्‍लूममी म्तोमा तूवा।

१५ हुल्दाआ खस् ओरोलची, “योबोरोबू इस्राएलमी नीनाम्मा ओरोपीके: आन्‍नी ओ दोक्पी पोप् मीस् ओरोलानूम्व,

१६ ‘योबोरोबूआ ओरोपीके: यहूदापीक होङाबूआ नीक ङ्‍क सोक्सरपी छाम्पा तूक खोलोङ् रीङ् तोङ्ना कोङा ङ्‍क थाऊपी लो ङ्‍कपी तूप् मीस्चीपीलो पीलूलूम्दीम् तातो।

१७ खचा कोङ् होक्सोयोक तूये, ना बीन्‍नीपा देऊताचीपी धूप हूईचीक तूये, ना खचा खची होप्मी हूःआ बानेई मस्क खोलोङ् ङोङोक्छेलाम्पा कोङ् ओ छूली काईमीयोक तूये। खन्सा ङ्‍क थाऊमी ऊल्‍लोङ्पी ओ छूली मीः तोङ्ना तीते, ना मूङ्‍क यसई छूनो।’

१८ योबोरोबू तईम् लागी पोप् यहूदापीक होङाबू आन्‍ना ओरो लानूम्व, ‘आना येन्क रीङ्बऊमी तोक्पी योबोरोबू इस्राएलमी नीनाम्माआ ओरोपीके:

१९ आम् गोङ् वालूम्मा मम् तयार छूवाकसा, ना कोङा ङ्‍क छाप्कूवाम् लो ङ्‍कपी तूप् मीस्चीम् तोक्पीलो — खस् साराप् तोक् ना गोङ्‌रूत्खाप् छूये — पीकोना पीकोक रीङ् येन्‍ना योबोरोबूम् लाईस्पी आन् लखे छूवाकसा, ना आना आम् तेई चेन्‍ना ओ लाईस्पी तूनीवा मकसा, कोङा आम् वाङोम् येनूक तूये, योबोरोबूआ पीके।

२० खन्सा कोङा आन् आम् खूक्सू-खूलूस्का ईदेप् मयान्‍ना, ना आन् खाऊमा-खासेर्मापी खूमे। ङ्‍क थाऊपी कोङा तातोक खोलोङ् पीलूलूम्दीम् आना आम् मूक्सा तयनो’।”

खीक्‍काना खचा होङाबूम् दोक्पी ताना हुल्दाआ पीकाक रीङ् येईमीची।

योशियाहआ ङोङोक्छेम् पूजा मम् रेवास् हतेई मक

२ इतिहास ३४:३-७, २९-३३

२३

योशियाह होङाबूआ यहूदापीक लो यरूशलेमपीकलो खोलोङ् धर्म-सेचीपोस् बात्ल छूम् लागी काछची।

२ खीक्‍का होङाबू म्होप्सो यहूदापीक मीस्चीका, यरूशलेमपी तूप् मीस्चीका, पूजारीस्का, खारीबोपोस्का ना चीमा-देप् खोलोङ् मीस्चीका योबोरोबू दप्स्को खीम्पी खाता। योबोरोबू दप्स्को खीम् गोपी छीप्चीक करारमी सोक्सरपीक खोलोङ् रीङ्बऊ खोलोआ येईम्मीना होङाबूआ नीयू।

३ खीक्‍का खाम्बाम् चाखेम्पी थोरेपाना होङाबूआ योबोरोबूम् दोस्-दोस् लाम्दूम् लागी ना खम् आज्ञा लो नियमलो म्होप्मी खोलोङ् गोङ्आ लो आत्माआलो रेम् लागी, ना ङ्‍क सोक्सरपी छाम्पा करारपीक रीङ्बऊ पूरा मम् लागी योबोरोबूम् लाईस्पी बाचा मची। खीक्‍काना खोलोङ् मीचा मूङ्‍क करार तोङ्ना लाम्दूम् लागी यादे मची।

४ होङाबूआ दूङ् देप्क पूजारी हिल्कियाह, हल्कियाहपीका मूक्सूका दर्जापीक पूजारीस् लो चौकीदारचीलो योबोरोबू दप्स्को खीम्पीका बाल देऊता लो अशेरा देवीलो खीक्‍का नाम्छूईतोक सोङ्‌गेर्‌मी लागी बोबूईम्पा खोलोक थक् हतेई मम् आज्ञा पीयू। खीक्‍का खसा ङ्‍क खोलोङ् यरूशलेमपीका पाखापी किद्रोन खम्‍लाम् म्‍तेल्म्पी हूईदीतू, ना छूबूई क बेथेलपी खाईयू।

५ यहूदाम् सहर होम्पी लो यरूशलेममी बरबारपीक रेप्-रेप् थाऊ होम्पीलो धूप हूईम् लागी लाईस्पीका होङाबूचा सोक्चीक पूजारीस् खची लक्पीका योशियाह होङाबूआ लात्दीत्ची; खचा बाल देऊतापी, नाम्पी ना लालीमापी, नक्षत्रपी ना खोलोङ् नाम्छूईतोक सोङ्‌गेर्‌पी धूप हूईदोङ्‍चीक तूवा।

६ खसा योबोरोबू दप्स्को खीम्पीका अशेरा देवीम् खाम्बा लात्ना यरूशलेमपीका पाखापी तूवाक किद्रोन खम्‍लापी खाईना मूङ्‍कपी हूईदीतू, ना म्फूल् मदीतू। खीक्‍काना खसा मूङ्‍क मीस् खूम्स्को गेम् होम्पी सोवोरीस्दीतू।

७ खसा बेलेछीलप् वात्छा मीस्चीम् खीम् खोलोङ् हत्दीतू; मूङ्‍क खीम् योबोरोबू दप्स्को खीम् गोपी तूवा ना मूङ्‍क खीम्पी मीम्छाचा अशेरा देवीम् लागी तेई बदोङ्चीक तूवा।

८ योशियाहआ यहूदापीक सहरपीका खोलोङ् पूजारीस् लात्दीत्ची, ना खचा धूप हूईदोङ्चीक गेबापीका बेर्शेबा सम्मोक ओरोरेप् थाऊ होम्पी तूवाक पूजा मस्को थान खोलोङ् खसा अपवित्र मदीतू। खसा सहरपीक देप् हाकिम यहोशूम् लाम्स्कोम् लाईस्पी तूवाक देऊता-थान खोलोङ् हत्दीतू; मूङ्‍क देऊता-थान सहरमी मूल लाम्स्कोम् पाङ् हेम्पी तूवा।

९ मूङ्‍क रेप्-रेप् थाऊ होम्पीक पूजारीचा यरूशलेमपी योबोरोबूम् वेदीपी सूसो मान्मची, खोदोलोई खचा खची बूम्-पूजारीस्का खमिर मान्तेम्पा सबेई चदोङ्ची।

१० मोलेखमी लागी आसासो म्होप्मी वात्छा अथवा मीम्छा छा मीःपी बलि चारेई मस्‍नूनव पीकाना बेन-हिन्‍नोममी बेँसीपी तूवाक तोपेतपीक वेदी योशियाहआ अपवित्र बानेई मअ।

११ योबोरोबू दप्स्को खीम्मी लाम्स्कोपी यहूदापीक होङाबूचा नाम्मी साम्दी-सायो माम् लागी बोबूईक खोलोङ् खोक् हतेई मअ। मूङ्‍क खोक् क नातान-मेलेक नीङ् मीचीक ईल्पो अधिकृतमी कोठाम् दोक्पीक चोकपी तूवा। खीक्‍का नाम्‍मी लागी चारेई मम्पा रथसो खसा हूईदीतू।

१२ आहाजमी तोक्‍का कोठाम् दोक्पीक कौसीपी यहूदापीक होङाबूचा बोबूईचीक वेदी, ना योबोरोबू दप्स्को खीम्मी नीच्‍ची चोकपी मनश्‍शेआ बोबूईक वेदी खसा हत्दीतू। खसा मूङ्‍कपीका हतेई मक लूङ् लो सेरोम्‍लो नावादेपाक किद्रोन खम्‍लापी होलातू।

१३ यरूशलेममी नाम्‍आप्स्को हेम्पी मासेई मम्पा कोम्मी योऊमेर हेम्पी तूवाक रेप्-रेप् थाऊ होम्पी तूवाक पूजा-थानसो खोलोङ् खसा अपवित्र बानेईमदीतू; मूङ्‍क पूजा मस्को थाऊ इस्राएलपीक होङाबू सोलोमनआ सीदोनीचीम् ईजेर्म् लप् देवी अश्तोरेतमी लागी, मोआबपीक ईजेर्म् लप् देऊता कमोशमी लागी ना अम्मोनपीक मीस्चीम् ईजेर्म् लप् देऊता मोलेखमी लागी बानेईमक तूवा।

१४ योशियाहआ पवित्र लूङ् खोलोङ् टुक्रा-टुक्रा मदीतू, खीक्‍का अशेरा देवीम् खाम्बा खोलोङ् रूप्दीतू ना मूङ्‍क थाऊ सीप्खाप् मीस्चीम् तूप्‍रीआ पेप्दीतू।

१५ इस्राएल मोऊ ममीक् नबातमी म्छा यारोबामआ बोबूईक बेथेलपी तूवाक रेप् थाऊ ना वेदीसो खसा हत्दीतू। खसा मूङ्‍क रेप् थाऊ हूईदीतू ना मूङ्‍क म्‍फूल् मदीतू, ना अशेरा देवीम् खाम्बासो हूईदीतू।

१६ खीक्‍काना योशियाहआ एक्सा-मेक्सा खोङू, खोदोलो खसा कोम्मी चाखेम्पी तूवाक गेम् तअ, खीक्‍का खसा मूङ्‍क गेम्पीका तूप्‍री लाईमीची, ना मूङ्‍क वेदी अपवित्र बानेई मम् लागी मूङ्‍क तूप्‍री मूङ्‍कपी हूईयू। ङ्‍क रीङ्‍ तोक्पी खारीबो मप् नीनाम्माम् मीस्लाम्पा नेनाक योबोरोबूम् रीङ्बऊ तोङ्ना खसा ङ्‍क लक् मअ।

१७ होङाबूआ ओरोपीकाना मूङ्‍क सहरपीक मीस् तत्‍ची, “कोङा तूक मूङ्‍क गेम्पीक लूङ् क आस्मी?”

खीक्‍का खचा ओरोपीका, “मूङ्‍कन् यहूदापीका ताना बेथेलपीक वेदीम् ऊल्‍लोङ्पी आना मक खोलोङ् लक्मी तोक्पी खारीबो मप् नीनाम्माम् मीस्मी गेम्मी चीन्‍नई के।”

१८ खोदोलो होङाबूआ ओरोपीका, “खोरोदोक मूङ्‍क गेम् क होक्सायानूम्व। खीक्‍का आन्‍ना आसासो मूङ्‍क नीनाम्माम् मीस्मी तूप्‍री पतानूम्नव।” खन्सा खचा मूङ्‍कम् तूप्‍री लो सामरियापीका ताक खारीबोपोचीम् तूप्‍रीलो ऊसो मान्ममो होक्सीची।

१९ मूङ्‍कपीका बीन्‍नीपासो योशियाहआ सामरियापीक सहरपी तूवाक ओरोरो रेप् थाऊ होम्पीक खोलोङ् पूजा-थान हतेई मदीतू। इस्राएलपीक होङाबूचा मूङ्‍क पूजा-थान बानेई मस्‍ना योबोरोबू म्‍छूली काईमीचीक तूवा। खसा बेथेलपीक ओरोरो रेप् थाऊ होम्पी तूवाक पूजा-थान मक तोङ्नाङ् ङ्‍क पूजा-थानसो हतेई मदीतू।

२० मूङ्‍कपीक रेप्-रेप् थाऊ होम्पीक खोलोङ् पूजारीस् योशियाहआ वेदीपी सेत्ची, ना मूङ्‍क वेदी होम्पी खसा मीस्मी तूप्‍री खोलोङ् हूईयू। खीक्‍काना ख यरूशलेमपी आत्‍ता।

योशियाहआ निस्‍तार-चाड मानेईमक

२ इतिहास ३५:१-१९

२१ योशियाह होङाबूआ खोलोङ् मीस् ओरोपीकाना आज्ञा पीची: “योबोरोबू आम्नी नीनाम्माम् निस्तार-चाड करारमी ङ्‍क सोक्सरपी छाम्पा तूक तोङ्ना मानेई मनूम्व।”

२२ इस्राएलीस् अगुवाइ मतो थोक् नीया मप्चीम् नाम्‍लापीका ना इस्राएलपीक होङाबूचीम् नाम्‍लापीका ना यहूदापीक होङाबूचीम् नाम्‍लापीका एक्‍तो ङ्‍क तोङ्‍क निस्तार-चाड लाईस्पी हाल्‍लोसो मानेई मान्मस्क तूवा।

२३ खोदोलोई योशियाह होङाबूआ चारखम् तोक्स्क ईक्पोङ् रेक्दोङ् बाईलो यरूशलेमपी योबोरोबूम् लागी ङ्‍क निस्तार-चाड मानेईमची।

२४ मूङ्‍कपीका बीन्‍नीपासो योबोरोबू दप्स्को खीम्पी पूजारी हिल्कियाहआ छीप्क ललईमी सोक्सरपी छाम्पा रीङ् पूरा मम् लागी योशियाहआ खोलोङ् जखाना खोप्, चाप्-मोङ् तोप्, खोलोङ् खीम्पीक देऊतास् लो ङोङोक्छेस्लो, खीक्‍का यहूदापी लो यरूशलेमपीलो तूवाक खोलोङ् ईजेर्म् लप् थक् मासेई मअ।

२५ म्होप्मी खोलोङ् गोङ्, आत्माआ ना राःराआ मोशाम् खोलोङ् ललई मानेई मना योबोरोबू हेम् मोरोना आईप्ना ताप् होङाबू योशियाह तोङ्‍क लाईस्पी अथवा दोस्पी हाल्‍लोसो आस्सो मान्छूक तूवा।

२६ खोरोदोसो मनश्‍शेआ रई लक् मना योबोरोबू म्छूली काईमीकसा योबोरोबू यहूदापीका हायाम् म्छूली काताक तूवा।

२७ खन्सा योबोरोबूआ ओरोपीका, “ऊतोङ्नाई कोङा इस्राएल ओ लाईस्पीका लातूतूक तूवा, खोरोनाङ् यहूदासो कोङा ओ लाईस्पीका लातूतो। खीक्‍काना कोङा सोकूक यरूशलेम सहर ना ओ नीङ्मी साम्दीखा छूम् लागी कोङा सोकूक नीनाम्मा दप्स्को खीम् कोङा इन्कार मूयो।”

योशियाहम् चारखम् तोम् नाम्‍ला याताक

२ इतिहास ३५:२०–३६:१

२८ योशियाहआ चारखम् तोक्स्क नाम्‍लापीक बीन्‍नीपा खोती लो खसा मक खोलोङ् लक्लो ऊई मूङ्‍क यहूदापीक होङाबूचीम् सूम्नीतूम्‍लोम् सोक्सरपी छाम्पा मान्तूयोनाई?

२९ योशियाह होङाबू तूवालो, मिश्र छाप्कूवापीक होङाबू नेको अश्‍शूरपीक होङाबू बोम्छोम् लागी देप् यूफ्रेटिस योऊ हेम् खाता। खीक्‍का योशियाह होङाबू नेकोम् ऊल्‍लोङ्पी जूम्‍लूक् मम् लागी लाईस्पा खाता, खोदोलोई नेकोआ योशियाहम् ऊल्‍लोङ्पी जूम्‍लूक् मना ख मगिद्दोपी सेतू।

३० योशियाहम् सूसो मप्चा मूङ्‍कम् सालोग्गी रथ थेम्पी यूक्स्‍चीना मगिद्दोपीका यरूशलेमपी बाईची, ना मूङ्‍कम् म्होप्मी गेम्पीङ् खूम्ची। खीक्‍काना मूङ्‍क छाप्कूवापीक मीचा योशियाहम् म्छा यहोआहाज खाईचीना म्पाम् फाईपी ख होङाबू अभिषेक मची।

यहूदापीक होङाबू यहोआहाज

२ इतिहास ३६:२-४

३१ यहोआहाज होङाबू छूवालो ख नीस्पोङ् सक्दोङ् बाईक तूवा, ना खसा यरूशलेमपी सूक् लाः सम्मो चारखम् तोक्सू। मूङ्‍कम् म्माम् नीङ् यर्मियाम् मेकछा हमुतल तूवा। ख लिब्नापीक तूवा।

३२ खसा म्खूक्सू-खूलूचा मस्क तोङ्नाङ् योबोरोबूम् मूक्स्दूपी ऊक रीङ्‍ये रई तूवा खूङ्‍कङ् मअ।

३३ खसा यरूशलेमपी चारखम् तोक्स्‍नूनव पीकाना फारो नेकोआ ख साङ्‌लआ छूईना हमात छाप्कूवाम् रिब्लापी यूक्सू, ना खसा यहूदा ईक्चून्दूलूम् तोडाh नाम्छेर्‌बू लो ईक् तोडाi हाल्ङोलो तीर छोमीयू।

३४ फारो नेकोआ योशियाहम् म्छा एल्याकीम म्पाम् फाईपी होङाबू बानेई मअ, ना खम् नीङ् एल्याकीमपीका फात्ना यहोयाकीम यूक्स्पी। खोदोलोई खसा यहोआहाज मिश्र छाप्कूवापी खाईना यूक्सू, खीक्‍का ख मूङ्‍कपीङ् सीया।

यहूदापीक होङाबू यहोयाकीम

२ इतिहास ३६:५-८

३५ फारो नेकोआ ङोक्‍क हाल्ङो लो नाम्‍छेर्‌बूलो छोम् लागी यहोयाकीमआ म्होप्मी छाप्कूवापी मीस् तीर छोमीची। तोकेई मम्पा तीर तोङ्ना छाप्कूवापीक मीस्चीपीका हाल्ङो लो नाम्छेर्‌बूलो खसा जबरजस्ती लापू।

३६ यहोयाकीम होङाबू छूवालो ख नीस्पोङ् ङाक्दोङ् बाईक तूवा, ना खसा यरूशलेमपी ईक्पोङ् ईक्दोङ् चारखम् तोक्सू। खम् म्माम् नीङ् पदायाहम् मेकछा जबीदा तूवा। ख रूमापीक तूवा।

३७ खसा म्खूक्सू-खूलूचा मस्क तोङ्नाङ् योबोरोबूम् मूक्स्दूपी ऊक रीङ्‍ये रई तूवा खूङ्‍कङ् मअ।

h 

२३:३३ अर्थात्, गेबोगेबो ३,४०० किलोग्राम छूये।

i 

२३:३३ अर्थात्, गेबोगेबो ३४ किलोग्राम छूये।

२४

यहोयाकीमआ चारखम् तोक्स्क नाम्‍लापी बेबिलोनपीक होङाबू नबूकदनेसरआ यहूदा छाप्कूवापी आक्रमण मअ, ना सूक्दोङ् सम्मो यहोयाकीम खम् हूक्पी तूवा। खोदोलोई सूक्दोङ् सम्मो खसा म्सानीवा फात्ना नबूकदनेसरमी ऊल्‍लोङ्पी विद्रोह मअ।

२ योबोरोबूआ यहोयाकीममी ऊल्‍लोङ्पी बेबिलोनी, अरामी, मोआबी ना अम्मोनीचीम् लूटपीट मप् दलची पोक्स्ची। योबोरोबूआ म्सूसो मप् खारीबोपोचीलाम्पा खारीबो मक तोङ्ना यहूदा मासेई मम् लागी खस् पोक्स्ची।

३ योबोरोबूआ आज्ञा तोङ्ना ङ्‍क खोलोङ् नीछीमा यहूदापी तालाता। मनश्‍शेआ मक मोऊमी कारणआ लो खसा मक खोलोङ् लक्मी कारणआलो खस् म्होप्मी लाईस्पीका लाईप्दीप् योबोरोबूआ लन्ची मक तूवा।

४ मनश्‍शेआ दोस् मान्दीक मीस्चीम् हीःआ यरूशलेम पेप्मीकसा योबोरोबूआ ख छेमा पीम् लन्ची मान्म।

५ यहोयाकीमआ चारखम् तोक्स्क नाम्‍लापीक बीन्‍नीपा खोती लो खसा मक खोलोङ् लक्लो ऊई मूङ्‍क यहूदापीक होङाबूचीम् सूम्नीतूम्‍लोम् सोक्सरपी छाम्पा मान्तूयोनाई?

६ यहोयाकीम् म्खूक्सू-खूलूस्का ईम्स्खाता, ना खम् दोस्पी म्छा यहोयाकीन होङाबू छूवा।

७ मिश्र छाप्कूवापीक होङाबू म्होप्मी छाप्कूवा होक्सीना होसोङ् जूम्‍लूक् मस् मान्लई, ऊदोईपीक्यालो बेबिलोनपीक होङाबूआ मिश्र छाप्कूवाम् योऊपीका देप् यूफ्रेटिस योऊ सम्मो मिश्र छाप्कूवापीक होङाबूम् खोलोङ् इलाका खपीका म्हूक्पी मक तूवा।

यहूदापीक होङाबू यहोयाकीन

२ इतिहास ३६:९-१०

८ यहोयाकीन होङाबू छूवालो ख ईक्पोङ् रेक्दोङ् बाईक तूवा, ना खसा यरूशलेमपी सूक् लाः सम्मो चारखम् तोक्सू। खम् म्माम् नीङ् एल्नातानमी मेकछा नहूश्ता तूवा। ख यरूशलेमपीक तूवा।

९ म्पाआ मक तोङ्‍नाङ् खसा योबोरोबूम् मूक्स्दूपी ऊक रीङ्‍ये रई तूवा खूङ्‍कङ् मअ।

१० मूङ्‍क नाम्‍लापी बेबिलोनपीक होङाबू नबूकदनेसरमी अधिकृतची यरूशलेम हेम् खाताना मूङ्‍क सहर ऊर्‌ची,

११ खीक्‍का म्होप्मी अधिकृतचा मूङ्‍क सहर ऊर्‌दीत्चीक नाम्‍लापी नबूकदनेसर म्होप्सो मूङ्‍क सहरपी तालाता।

१२ यहूदापीक होङाबू यहोयाकीन, खम् म्मा, खम् सूसो मप्ची, खम् भारदारची ना खम् अधिकृतची खोलोआ खची होपा खची होप्ङा नबूकदनेसमी हूक्पी सूम्पेई मन्ची।

बेबिलोनपीक होङाबू नबूकदनेसआ चारखम् तोक्स्क ईक्पोङ् रेक्दोङ् बाईलो खसा यहोयाकीन कैद मअ।

१३ योबोरोबूआ लाईस्पीङ् पीकाक तोङ्ना योबोरोबू दप्स्को खीम्पीक लो होङाबूम् दाङ्‌खीम्पीकलो खोलोक थक् खसा हतेई मअ, ना योबोरोबू दप्स्को खीम्मी लागी इस्राएलपीक होङाबू सोलोमनआ बानेईमक हाल्ङोम् खोलोङ् चूम्सोस् खसा खाईयू।

१४ खसा खोलोङ् अधिकृतची ना जूम्‍लूक् मप् मीस्ची, खीक्‍का खोलोङ् मूर्‌पो लक् मप्ची ना धातुम् लक् मप्चीका यरूशलेमपी तूप् खोलोङ् मसा १०,००० जाना कैद मस्‍ना खाईची। खसा हायाम् छूक्सीप्चीङाङ् होक्सीची।

१५ नबूकदनेसरआ यहोयाकीन कैद मना बेबिलोनपी खाईयू। खसा यरूशलेमपीका यहोयाकीन होङाबूम् म्मा, म्तोमास्, म्‍अधिकारीची ना छाप्कूवापीक देप्-देप् मीस् खोलोङ् यरूशलेमपीका बेबिलोनपी खाईयू।

१६ बेबिलोनपीक होङाबूआ ७,००० जाना हायाम् राःरालोक ना जूम्‍लूक् मदूर्प् मीस् खीक्‍का १,००० जाना मूर्‌पो लक् मप्ची ना धातुम् लक् मप्चीसो बेबिलोनपी कैद मस्‍ना खाईची।

१७ बेबिलोनपीक होङाबूआ यहोयाकीनमी फाईपी म्बोङ् मत्तान्याह होङाबू बानेई मअ, ना खम् नीङ् सिदकियाह यूक्सू।

यहूदापीक होङाबू सिदकियाह

२ इतिहास ३६:११-१२; यर्मिया ५२:१-३

१८ सिदकियाह होङाबू छूवालो ख नीस्पोङ् ईक्दोङ् बाईक तूवा, ना खसा यरूशलेमपी ईक्पोङ् ईक्दोङ् चारखम् तोक्सू। खम् म्माम् नीङ् हमुतल तूवा। हमुतल यर्मियाम् मेकछा तूवा ना ख लिब्नापीका ताक तूवा।

१९ खसा यहोयाकीमआ मक तोङ्नाङ् योबोरोबूम् मूक्स्दूपी ऊक रीङ्‍ये रई तूवा खूङ्‍कङ् मअ।

२० योबोरोबूम् छूलीआ गर्दा ङ्‍क खोलोङ् खोती यरूशलेमपी लो यहूदापीलो छूवा। दोदोरीम्पी खसा मूङ्‍कस् म्होप्मी मूक्स्दूपीका लात्दीत्ची।

खीक्‍का सिदकियाहआ बेबिलोनपीक होङाबूम् ऊल्‍लोङ्पी विद्रोह मअ।

यरूशलेममी पतन छूवाक

२ इतिहास ३६:१३-२१; यर्मिया ५२:३-११

२५

खन्सा सिदकियाहआ चारखम् तोक्स्क बोक् दोङ्मी ईक्पोङ् लाःमी ईक्पोङ् लेई बाईलो बेबिलोनपीक होङाबू नबूकदनेसर म्होप्मी सेनास्का यरूशलेममी ऊल्‍लोङ्पी जूम्‍लूक् मम् लागी लाईस्पा खाता। खीक्‍का खसा यरूशलेम सहरपीका पाखापी छाउनी बानेई मअ ना मूङ्‍कम् बरबार मूङ्‍क ऊर्म् लागी छेम्सी बानेई मची।

२ सिदकियाह होङाबूआ चारखम् तोक्स्क ईक्पोङ् ईक्दोङ् सम्मो सहर ऊर्म् दीम्पा गोपीङ् तूवा।

३ लीक् लाःमी बोक् लेईक लेईपी मूङ्‍क सहरपी हायाम् देप् सीसोवा लअ, ना मीस्मी लागी ऊसो चाम्दूम् मान्तूक तूवा।

४ मूङ्‍क नाम्‍लापी सहरमी पर्खाल हत्चीना बेबिलोनीचा सहर ऊर्‌दीत्चीलोङ् सिदकिया होङाबू म्होप्मी सेनास्का होङाबूम् बगैँचाम् दोक्पी तूवाक नीच्‍ची पर्खालमी रापीक लाम्स्कोलाम्पा सेपाङ् जूका, ना अराबा हेम् खाता।

५ खोदोलोई बेबिलोनपीक सेनाचा सिदकिया होङाबू खेदा मची, ना ख यरीहोपी तूवाक तेल्म्पी छीप्ची। खम् खोलोङ् म्सेनास् खपीका अलग छूवाना खोलोपी छाछापूत्‍ता छूवा।

६ खीक्‍का ख क बेबिलोनीचा लाप्चीना रिब्लापी बेबिलोनपीक होङाबूम् दोक्पी तात्ची; मूङ्‍कपी खसा सजाई तोम् फैसला छूवा।

७ खचा सिदकियाहम् म्छास् खम् मूक्स्दूपीङ् सेत्ची। खीक्‍काना खचा सिदकियाम् म्मूक्स् खेत्बोक्ची, ना ख काँसम् साङ्लआ छूईचीना बेबिलोनपी खाईची।

नीनाम्मा दप्स्को खीम् मासेई छूवाक

यर्मिया ५२:१२-२३

८ बेबिलोनपीक होङाबू नबूकदनेसरआ चारखम् तोक्स्क ईक्पोङ् बोक् दोङ्मी ङाक् लाःमी नूक् लेईक लेईपी बेबिलोनपीक होङाबूम् अङ्गरक्षकमी सेनापति नबूजरदान यरूशलेमपी बाना; ख होङाबूम् अधिकारीसो तूवा।

९ खसा योबोरोबू दप्स्को खीम् लो होङाबूम् महललो खीक्‍का यरूशलेम सहरपीक खोलोङ् खीम् मीःआ हूईछोक्सू। खीक्‍का खसा देप्-देप् मीस्चीम् ओरोरोदेप् खीम्सो मीःआ हूईछोक्सू।

१० होङाबूम् अङ्गरक्षकमी सेनापतिम् अगुवाइपी खोलोङ् बेबिलोनी सेनाचा यरूशलेममी बरबारपीक पर्खाल हत्दीत्ची।

११ अङ्गरक्षकमी सेनापति नबूजरदानआ सहरपी होक्सीचीक मीस्, बीन्‍नीपा बाँकी रहेई छूवाक मूर्‌पो लक् मप्ची ना खची होङाबू होक्सीचीना बेबिलोनपीक होङाबूम् दोस्-दोस् लाम्दूमाकस् खोलोङ् कैदपी खाईची।

१२ खोदोलोई मूङ्‍क सेनापतिआ वाचोसीखापी लो यीक्पीलो लक् मम् लागी छाप्कूवापीक हायाम् छूक्सीप् मीस् तूवाकपीक हेप् मूङ्‍कपीङ् होक्सीची।

१३ बेबिलोनीचा योबोरोबू दप्स्को खीम्पी तूवाक काँसम् खाम्बा, एक्सा-मेक्सा यईम् नप् गाडा ना “दीरीत्‍ती” मीचीक काँसम् हायाम् देप् बाटा टुक्रा-टुक्रा मस्‍ना खोलोङ् काँस बेबिलोनपी खाईची।

१४ खचा रोङ्-रोदाम्, बेल्चा, सलेद मीलेई मम् काम्ता, पोङ्‌कीरीम् ना नीनाम्मा दप्स्को खीम्पी सूसो मस्लो गोङ्दोङ्चीक काँसम् चूम्सोस् खोलोङ् खाईची।

१५ होङाबूम् अङ्गरक्षकमी सेनापतिआ धुपौरा ना काऊ रीम् बाटा, खीक्‍का निखुर होल्ङो अथवा नाम्छेर्‌बूआ बानेईमम्पा चूम्सोस् खोलोङ् खाईयू।

१६ सोलोमन होङाबूआ योबोरोबू दप्स्को खीम्मी लागी बानेईमक नीच्‍ची खाम्बा, “दीरीत्‍ती” नीङ् मीचीक ओरोदेप् बाटा ना एक्सा-मेक्सा यईम् नप् गाडा, मूङ्‍क खोलोङ् थक्पीक काँस जोखेईङा ममान्तेईप् तूवा।

१७ मूङ्‍क खोलोङ् खाम्बा ईक्पोङ् रेक् हाततो रेप् तूवा। ईबूम् खाम्बा थेम्पीक खाम्बाम् म्तोङ् सूक् हाततो रेप् तूवा, ना मूङ्‍क खाम्बाम् म्तोङ्मी लीक् हेम्पी काँसम् जाली लो अनारमी बुट्टालो तूवा। आर्को खाम्बासो मूङ्‍कम् जालीलोक थीक्‍का मूङ्‍क तोङ्‍कङ् तूवा।

यहूदापीक मीस् बेबिलोनपी खाईचीक

यर्मिया ५२:२४-२७

१८ अङ्गरक्षकमी सेनापतिआ देप्क पूजारी सरायाह, दोस्रो दर्जापीक पूजारी सपन्याह ना सूप्पो चौकीदारसो कैद मस्‍ना खईची।

१९ खसा सहरपी होसोङ् बाँकी तूवाकचीप्क जूम्‍लूक् मप्चीम् मुख्य अधिकृत लो होङाबू चाईपीप् ङाक्पो मीस्लोसो खाईची। खीक्‍का खसा मूङ्‍क छाप्कूवापीक मीस् सेनापी भर्ना मप् मुख्य अधिकृत-सचिव ना सहरपी छीप्चीक खम् रेक्पोङ् मीस्सो खाईची।

२० अङ्गरक्षकमी सेनापति नबूजनदानआ रिब्लापी बेबिलोनपीक होङाबूम् दोक्पी खस् खोलोङ् बाईची।

२१ मूङ्‍कपी हमात छाप्कूवापीक रिब्लापी बेबिलोनपीक होङाबूआ खस् सेईमीची। ओरोना यहूदापीक मीस् खची होप्मी छाप्कूवापीका कैद मस्‍ना खाईची।

यहूदापीक देप् हाकिम गदल्‍याह

यर्मिया ४०:७-९; ४१:१-३

२२ बेबिलोनपीक होङाबू नबूकदनेसरआ शापनमी म्चास्, अहीकाममी म्छा गदल्याह यहूदापी म्होपा होक्सीक मीस्चीपी हक् तोम् लागी देप् हाकिम बानेई मअ।

२३ सेनाम् खोलोङ् अधिकृतचा लो खची मीचालो बेबिलोनपीक होङाबूआ गदल्याह देप् हाकिम बानेईमक येन्चीकप्का खस् मिस्पापी गदल्याह तूवाकपी ता। खस् ङ्‍कस्ङा तूवा: नतन्याहम् म्छा इश्माएल, कारेहम् म्छा योहानान, नतोपातपीक तन्हूमेतमी म्छा सरायाह ना माकातीम् म्छा याजन्याह, खीक्‍का मूङ्‍कचीम् खची होप्मी मीस्।

२४ खीक्‍का गदल्याहआ पस्तून चना मूङ्‍कचीपी ना मूङ्‍कचीम् खची मीस् ओरोलची, “बेबिलोनपीक अधिकारीचीप्का कीनीनव। ङ्‍क छाप्कूवापी तूवानीव, ना बेबिलोनपीक होङाबूम् सूसो मनूम्व, ना आम्‍नी नखावा छूये।”

२५ खोदोलोई नूक् लाःपी एलीशामाम् म्चास्, नतन्याहम् म्छा इश्माएल ईक्पोङ् मीस् तात्ना मूङ्‍कपी ता; ख होङाबूम् खीम्पोस्पीक तूवा। खसा गदल्याह ना खलो मिस्पापी तूवाक यहूदापीक लो बेबिलोनपीकलो खोलोङ् मीस् सेत्ची।

२६ ङ्‍क खोती छूवाकप्का बेबिलोनीचीप्का कीसाकसा देप्-चीमा खोलोङ् इस्राएलीस्, सेनाम् अधिकृतचीम् साथपी मिश्र छाप्कूवापी जूकाखाता।

यहोयाकीन कैदपीका छूतेई छूवाक

यर्मिया ५२:३१-३४

२७ यहूदापीक होङाबू यहोयाकीन कैदपी खाईचीक सूक्पोङ् नूक्दोङ् बाईलो एबील-मरोदक बेबिलोनपीक होङाबू छूवा। ईक्पोङ् नीस् लाःमी नीस्पोङ् नूक् लेई क लेईपी होङाबू एबील-मरोदकआ यहूदापीक होङाबू यहोयाकीन सम्तूमा मीना कैदपीका छूतेई मदीतू।

२८ खसा खलो सम्तूमालो रीङ् मअ, ना बेबिलोनपी म्होप्लो तूवाक बीन्‍नीपा होङाबूचीप्का दूङ् देप् सायोचोङ्मालोक तूस्कोपी ख यूक्सू।

२९ ओरोना यहोयाकीनआ कैदपी छूवालो खाप्स्क म्तेई बूत्‍तू ना ख लेत्चाक सम्मो होङाबूम् टेबलपी तूवाना चाम्दूम् चअ।

३० बेबिलोनपीक होङाबूआ यहोयाकिनमी लागी लेई पीच्‍चीक भत्ता ख लेत्चाक सम्मोङ् पीयू।

इतिहासमी लाईस्पीक सोक्सर

छेईलम्

लाईस्पीक लो दोस्पीकलो इतिहासमी सोक्सरपी दोस्पीक शमूएलपीक लो होङाबूचीम् सोक्सरपीकलो पोम् ललईङा दोहोरेई छूवाक तयाम्। इस्राएली होङाबूचीम् पोम् ललई ओरोना दोहोरेई छूवाक ङ्‍क विवरण गोपी केईया नीच्‍ची प्रमुख उदेश्य तोम् दूराम्:

(0) ङ्‍क सोक्सरमी लाईस्पीक प्रमुख उदेश्य क, इस्राएल चारखम्पी लो यहूदा चारखम्पीलो म्खाल्-खाल्क नीछीमास् तालातोदोसो नीनाम्माआ म्होपा मक यादे मान्माई। खसा म्होप्मी मीस्चीम् लागी म्होप्मी लोचम् यहूदापी लेत्चाक मीस्चीपीका पूरा मचक तूवा। ङ्‍क लोचम्मी तोक्पी खोमम् लागी लाईस्पीक लो दोस्पीकलो इतिहासमी सोक्सर छाप्‍आ दाऊदमी लो सोलोमनमीलो देप् उपलब्धिस् खोमक तूये, खीक्‍का यहोशापतआ, हिजकियाआ ना योआशआ मक सुधारमी लक्चीम् तोक्पी छाप्क तूये। ङ्‍क रीङ्मी साथपी नीनाम्मा हेम् इमानदार छूक् मीस्चीम् तोक्पीसो छाप्क तूये।

(0) ङ्‍क सोक्सरमी आर्को प्रमुख उदेश्य ङ्‍कङ् के, नीनाम्माम् आराधाना यरूशलेमपीक नीनाम्मा दप्स्को खीम्पी छूवाक के पीम्ना पोम् के। पूजारीचीम् लो लेवीचीम्‍लो ललईमी तोक्पीसो ङ्‍क सोक्सरपी छाम्पा तयाम्। नीनाम्मा दप्स्को खीम् सोलोमनआ बोबूईदोसो दाऊद होङाबूआङ् नीनाम्मा दप्स्को खीम् बोबूईम् लक् थोक्स्क के पीम् ङ्‍क सोक्सर छाप्‍आ पक तूये।

लाईस्पीक लो दोस्पीकलो इतिहासमी सोक्सरची एज्राआ छाप्क के पीम् यहूदीचा विश्‍वास मईची। ङ्‍क सोक्सर ४५०-४२५ ई.पू. होम्पी छाम्पा तूवा।

इतिहासमी लाईस्पीक सोक्सर

आदमपीका अब्राहाम सम्मोक पूस्तऊली

उत्पत्ति ५:१-३२; १०:१-३२; ११:१०-२६

१

आदम, शेत, एनोश,

२ केनान, महलालेल, येरेद,

३ हनोक, मतूशेलह, लेमेक, नोआ।

४ नोआम् वात्छा म्छास्: शेम, हाम ना येपेत तूवा।

येपेतमी छामाईची

५ येपेतमी वात्छा म्छास्: गोमेर, मागोग, मादे, यावान, तूबल, मेशेक ना तीरास तूवा।

६ गोमेरमी वात्छा म्छास्: अशकनज, रीपत ना तोगर्मा तूवा।

७ यावानमी वात्छा म्छास्: एलीशाह, तर्शीश, कित्तीम ना रोदानीम तूवा।

हाममी छामाईची

८ हाममी वात्छा म्छास्: कूश, मिश्रइम, पूत ना कनान तूवा।

९ कूशमी वात्छा म्छास्: सेबा, हवीला, सब्त, रामाह ना सब्तका तूवा।

रामाम् वात्छा म्छास्: शेबा लो ददानलो तूवा।

१० कूश क निम्रोदमी म्पा तूवा। निम्रोद चारीदूपी ईल्पो हायाम् राःरालोक जूम्‍लूक् मप् मीस् तूवा।

११ मिश्रइम क लूदीची, अनामीची, लहाबीची ना नप्‍तूहीची,

१२ पत्रुसीची, कस्लूहीची (मूङ्‍कचीलाम्पा पलिश्तीस् ता) ना कप्‍तोरीचीम् खूक्‍सू-खूलू तूवा।

१३ कनान क बूसूम्छाप् म्छा सीदोनमी म्पा, ना हित्तीचीम्,

१४ यबूसीचीम्, एमोरीचीम्, गिर्गाशीचीम्,

१५ हिव्वीचीम्, अरकीचीम्, सिनीचीम्,

१६ अर्वादीचीम्, समारीचीम् ना हमातीचीम् खूक्‍सू-खूलू तूवा।

शेममी छामाईची

१७ शेममी वात्छा म्छास्: एलाम, अश्शूर, अर्पक्षद, लूद ना अराम तूवा।

अराममी वात्छा म्छास्: ऊज, हुल, गेतेर ना मेशेक तूवा।

१८ अर्पक्षद शेलहम् म्पा तूवा, ना शेलह एबेरमी म्पा तूवा।

१९ एबेरमी नीप्पो वात्छा म्छास् तूवा: ईल्पोम् म्नीङ् पेलेग तूवा, ऊदोईपीक्यालो मूङ्‍कम् नाम्‍लापी चारीदू भाग-भाग छूवाना हासाक तूवा। मूङ्‍कम् वात्छा म्नेछोम् नीङ् क योक्तान तूवा।

२० योक्तान क अल्मोदद, शेलेप, हसर्मवित, येरह,

२१ हदोरम, ऊजाल, दिक्‍ला,

२२ ओबाल, अबमाएल, शेबा,

२३ ओपीर, हवीला ना योबाबमी खची पा तूवा। ङ्‍क खोलोङ् योक्तानमी वात्छा म्छास् तूवा।

२४ शेममी म्छामाईची ङ्‍कस्ङा के: अर्पक्षद, शेलह,

२५ एबेर, पेलेग, रऊ,

२६ सरूग, नाहोर, तेरह,

२७ ना अब्राम (ख अब्राहामसो मीयची)।

अब्राहाममी छामाईची

उत्पत्ति २५:१-४, १२-१६

२८ अब्राहाममी वात्छा म्छास्: इसहाक लो इश्माएललो तूवा।

हागारमी छामाईची

२९ मूङ्‍कचीम् खची छामाईची: इश्माएलमी बूसूम्छाप् नबायोत, ना बीन्‍नीपा म्छास् केदार, अदबेल, मिब्साम,

३० मिश्मा, दुमा, मस्सा, हदद, तेमा,

३१ यतूर, नापीश ना केदमा तूवा।

कतूरामी छामाईची

३२ अब्राहाममी म्‍लूङ्मा कतूराम् वात्छा म्छास्: जिम्रान, योक्षान, मदान, मिद्यान, यिशबाक ना शूह तूवा।

योक्षानमी वात्छा म्छास्: शेबा लो ददानलो तूवा।

३३ मिद्यानमी वात्छा म्छास्: एपा, एपेर, हानोक, अबीदा ना एल्दा तूवा।

कतूराम् म्छामाईची ङ्‍कस्ङा तूवा।

साराम् छामाईची

३४ अब्राहाम इसहाकमी म्पा तूवा।

इसहाकमी वात्छा म्छास्: एसाव लो इस्राएललो तूवा।

एसावमी छामाईची

उत्पत्ति ३६:१-१९

३५ एसावमी वात्छा म्छास्: एलीपज, रूएल, येऊश, यालाम ना कोरह तूवा।

३६ एलीपजमी वात्छा म्छास्: तेमान, ओमार, सपो, गालाम ना कनज तूवा।

तीम्नपीका: अमालेक तूवा।

३७ रूएलमी वात्छा म्छास्: नहत, जेरह, शम्मा ना मिज्‍जा तूवा।

एदोमपी लाईस्पीका तूवादोङ्‍क मीस्

उत्पत्ति ३६:२०-३०

३८ सेइरमी वात्छा म्छास्: लोतान, शोबाल, सिबोन, अना, दीशोन, एसेर, ना दीशान तूवा।

३९ लोतानमी वात्छा म्छास्: होरी लो हेमामलो तूवा। तीम्न नीङ् मीचीक लोतानमी मीम्छा म्नेछो तूवा।

४० शोबालमी वात्छा म्छास्: अल्बान, मानहत, एबाल, शपो ना ओनाम तूवा।

सिबोनमी वात्छा म्छास्: अय्‍या लो अनालो तूवा।

४१ आनाम् वात्छा म्छा: दीशोन तूवा।

दीशोनमी वात्छा म्छास्: हेमदान, एश्बान, यित्रान ना करान तूवा।

४२ एसेरमी वात्छा म्छास्: बिल्हान, जावान ना अकान तूवा।

दीशानमी वात्छा म्छास्: ऊज लो आरानलो तूवा।

एदोमपीक होङाबूस्

उत्पत्ति ३६:३१-४३

४३ इस्राएलपी होङाबू छूम् लाईस्पी एदोमपी चारखम् तोप् होङाबूस् ङ्‍कस्ङा के:

बओरमी वात्छा म्छा बेला तूवा; खम् सहर दिन्हावा तूवा।

४४ बेला सीयाकप्का बोज्रापीक जेरहम् वात्छा म्छा योबाब होङाबू छूवा।

४५ योबाब सीयाकप्का तेमानीचीम् छाप्कूवापीक हूशाम होङाबू छूवा।

४६ हूशाम सीयाकप्का बददमी वात्छा म्छा हदद होङाबू छूवा। खसा मोआब छाप्कूवापी मिद्यानीस् हारेई मस्‍क तूवा। खम् सहरमी नीङ् अवीत तूवा।

४७ हदद सीयाकप्का मास्रेकापीक सम्‍ला होङाबू छूवा।

४८ सम्‍ला सीयाकप्का देप् यूफ्रेटिस योऊमी चाखेम्पी तूवाक रहोबोतपीक शौल होङाबू छूवा।

४९ शौल सीयाकप्का अक्बोरमी वात्छा म्छा बाल-हानान होङाबू छूवा।

५० बाल-हानान सीयाकप्का हदद होङाबू छूवा। खम् सहरमी नीङ् पाऊ तूवा। खम् म्तोमाम् नीङ् मत्रेदमी मेकछा महेतबेल तूवा; ख मे-जाहाबमी म्चास् तूवा।

५१ खीक्‍का हददसो सीया।

एदोमपीक मुख्य मीस्ची: तीम्न, अल्वा, यतेत,

५२ ओहोलीबामा, एलाह, पीनोन,

५३ कनज, तेमान, मिब्सार,

५४ मग्दीएल ना ईराम तूवा।

इस्राएलमी छामाईची

२

इस्राएलमी वात्छा म्छास्:

रूबेन, शिमियोन, लेवी, यहूदा, इस्साखार, जबूलून,

२ दान, योसेफ, बेन्यामीन, नप्‍ताली, गाद ना आशेर तूवा।

यहूदाम् छामाईची

३ यहूदाम् वात्छा म्छास्: एर्, ओनान ना शेलह तूवा। ङ्‍क सूप्पोचीम् खची मा क कनानपीक मीम्छा शूआ तूवा। यहूदाम् बूसूम्छाप् म्छा एर्‌आ योबोरोबू म्जी नमान्मीकसा योबोरोबूआ ख सेत्क तूवा।

४ खीक्‍का यहूदाम् म्नाम्मे तामारआ खम् लागी फारेस लो जेरहलो वातू। यहूदाम् जम्मा म्छास् ङाक्पो छूवा।

५ फारेसमी वात्छा म्छास्: हेस्रोन लो हामूललो तूवा।

६ जेरहम् वात्छा म्छास्: जिम्री, एतान, हेमान, कलकोल ना दर्दा; खस् खोलोङ् ङाक्पो तूवा।

७ कर्मीम् वात्छा म्छा: आकान; खसा अर्पण मम्पा थक लाम् नईनो पीम्पाना कोयो मम्पाक रीङ् मान्‍रेम्ना इस्राएलपी नीछीमा तात्क तूवा।

८ एतानमी म्छा: अजर्याह तूवा।

९ हेस्रोनमी वात्छा म्छास्: यरहमेल, राम ना कालेब तूवा।

हेस्रोनमी वात्छा म्छा राम

१० राम क अम्मीनादाबमी म्पा तूवा। खीक्‍का अम्मीनादाब बहशोनमी म्पा तूवा; ख यहूदापीक ईल्पो लाम्‍लछा तूवा।

११ नहशोन सल्मोनमी म्पा तूवा, ना सल्मोन बोअजमी म्पा तूवा।

१२ बोअज ओबेदमी म्पा तूवा, ना ओबेद यिशैमी म्पा तूवा।

१३ यिशै क म्छास् बूसूम्छाप् एलीआब, लूम्दूछाप् अबीनादाब, छातेल्बूप् शिमेअ,

१४ खतेल्बूप् नतनेल, छायाबूप् राद्दै,

१५ छादूक्पा ओसेम ना रीदोपा दाऊदमी म्पा तूवा।

१६ मूङ्‍कम् मीम्छा म्नेछोस् सरूयाह लो अबीगेललो तूवा। सरूयाहम् सूप्पो वात्छा म्छास् अबीशै, योआब, ना असाहेल तूवा।

१७ अबीगेल अमासाम् म्मा तूवा; अमासाम् म्पा इश्माएली येतेर तूवा।

हेस्रोनमी वात्छा म्छा कालेब

१८ हेस्रोनमी वात्छा म्छा कालेबमी म्तोमा अजूबापीका ईल्पो मेकछा यरीअत जन्मेई छूवा। मूङ्‍कम् वात्छा म्छास्: येशेर, शोबाब ना अर्दोन तूवा।

१९ अजूबा सीयाकप्का, कालेबआ एप्रातलो सूर् मअ, ना खसा कालेबमी लागी हूर वातू।

२० हूर क ऊरीम् म्पा तूवा, ना ऊरी बजलेलमी म्पा तूवा।

२१ दोस्पी हेस्रोन तूक्पोङ् दोङ् बाईकप्का, गिलादमी म्पा माकीरमी मेकछालो खसा सूर् मअ ना मूङ्‍कलो ख ईम्सा, ना मूङ्‍कसा सगूब वातू।

२२ सगूब याईरमी म्पा तूवा। याईरआ गिलादपीक नीस्पोङ् सूप्ची सहर म्हूक्पी मअ।

२३ (खोदोलोई गशूर ना अराम चारखम्‍आ हब्बात-याईरपीक लो केनातपीकलो तेल्चीका जम्मा तूक्पोङ् सहर खची हूक्पी मची।) ङ्‍कस् खोलोङ् गिलादमी म्पा माकीरमी छामाईची तूवा।

२४ कालेब-एप्रातापी हेस्रोन सीयाकप्का हेस्रोनमी म्तोमा अबियाआ अशहूर वातू; ख तकोम् म्पा तूवा।

हेस्रोनमी वात्छा म्छा यरहमेल

२५ हेस्रोनमी बूसूम्छाप् म्छा यरहमेलमी वात्छा म्छास्: बूसूम्छाप् म्छा राम, खीक्‍का बूना, ओरेन, ओसेम ना अहियाह तूवा।

२६ यरहमेलमी अतारा नीङ् मीचीक आर्को म्तोमा तूवा। मूङ्‍क क ओनाममी म्मा तूवा।

२७ यरहमेलमी बूसूम्छाप् म्छा राममी वात्छा म्छास्: मास, यामीन ना एकेर तूवा।

२८ ओनाममी वात्छा म्छास्: शम्मै लो यादालो तूवा।

शम्मैमी वात्छा म्छास्: नादाब लो अबीशरलो तूवा।

२९ अबीशूरमी म्तोमाम् नीङ् अबीहेल तूवा; खसा मूङ्‍कम् लागी अहबान लो मोलीदलो वातू।

३० नादाबमी वात्छा म्छास्: सेलेद लो अप्पेमलो तूवा। सेलेद म्छामाई मान्छूमोङ् सीया।

३१ अप्पेममी वात्छा म्छा: यिशी, ख शेशानमी म्पा तूवा। शेशान क अहलैमी म्पा तूवा।

३२ शम्मैमी म्नेछो यादाम् वात्छा म्छास्: येतेर लो जोनाथनलो तूवा। येतेर क म्छामाई मान्छूमोङ् सीया।

३३ जोनाथनमी वात्छा म्छास्: पेलेथ लो जाजालो तूवा। यरहमेलमी म्छामाईची ङ्‍कस्ङा तूवा।

३४ शेशानमी मीम्छा म्छास्ङाङ् तूवा, खोदोलोई वात्छा म्छास् मान्तूक तूवा। खम् यरहा नीङ् मीचीक ईल्पो मिश्री म्सूसो मप् तूवा।

३५ ङ्‍क सूसो मप् यरहालो शेशानआ म्मेकछाम् म्सूर् मीपी, ना खसा मूङ्‍कम् लागी अत्तै वातू।

३६ अत्तै नातानमी म्पा तूवा,

नातान जाबादमी म्पा तूवा,

३७ जाबाद एपलालमी म्पा तूवा,

एपलाल ओबेदमी म्पा तूवा,

३८ ओबेद येहूम् म्पा तूवा,

येहू अजर्याहम् म्पा तूवा,

३९ अजर्याह हेलेसमी म्पा तूवा,

हेलेस एलासाम् म्पा तूवा,

४० एलासा सिस्मैमी म्पा तूवा,

सिस्मै शल्‍लूममी म्पा तूवा,

४१ शल्‍लूम यकम्याहम् म्पा तूवा,

ना यकम्याह एलीशामामी म्पा तूवा।

कालेबमी बीन्‍नीपा म्छामाईची

४२ यरहमेलमी म्नेछो कालेबमी वात्छा म्छा: बूसूम्छाप् म्छा मेशा; मूङ्‍क जीपमी म्पा तूवा, ना मूङ्‍कम् वात्छा म्छा मारेशा; मूङ्‍क हेब्रोनमी म्पा तूवा।

४३ हेब्रोनमी वात्छा म्छास्: कोरह, तप्पूह, रेकेम ना शेमा तूवा।

४४ शेमा क रहममी म्पा तूवा, ना रहम योर्काममी म्पा तूवा। रेकेम शम्मैमी म्पा तूवा।

४५ शम्मैमी वात्छा म्छा माओन तूवा, ना माओन बेथ-सरमी म्पा तूवा।

४६ कालेबमी म्‍लूङ्मा एपा क हारानमी, मोसमी ना गाजेजमी खची मा तूवा। हारानमीसो गाजेज नीङ् मीचीक ईल्पो वात्छा म्छा तूवा।

४७ यहदैमी वात्छा म्छास्: रेगेम, योताम, गेशान, पलेत, एपा ना शाप तूवा।

४८ कालेबमी म्‍लूङ्मा माका क शेबेरमी लो तिर्हानामीलो खची मा तूवा।

४९ मूङ्‍कसा मद्‌मन्‍नामी म्पा शाप खीक्‍का मक्बेना ना गिबियाम् म्पा शेबासो वातू। काबेलमी मेकछा अक्सा तूवा।

५० कालेबमी म्छमाईची ङ्‍कस्ङा तूवा।

एप्रातामी बूसूम्छाप् म्छा हूरमी वात्छा म्छास्: किर्यत-यारीममी म्पा शोबाल,

५१ बेथलेहेममी म्पा सल्मा ना बेथ-गादेरमी म्पा हारेप तूवा।

५२ किर्यत-यारीममी म्पा शोबालमी म्छामाईची: हारोएपी तूवाक मानहतीचीम् आधा वंश, ना

५३ किर्यत-यारीममी वंशची: यित्रीची, पूथीची, शुमातीची ना मिश्रातीची तूवा। ङ्‍कचीलाम्पा सोराती लो एश्तोलीचीम् छामाईचीलो छूवा।

५४ सल्मामी म्छामाईची: बेथलेहेमपीक मीस्ची, नतोपातीची, अत्रोतबेथ-योआबपी तूवाक मानहतीचीम् आधा वंश ना सोरीची तूवा,

५५ खीक्‍का याबेसपी तूप् शास्त्रीम् वंशची: तिरातीची, शिम्मतीची ना सुकातीची तूवा। ङ्‍कस् मूङ्‍क केनीस्ङा के; मूङ्‍कस् रेकाबीचीम् खूक्सू-खूलू हम्मतपीका छासाक तूवा।

दाऊदमी वात्छा म्छास्

३

हेब्रोनपी जन्मेई छूवाक दाऊदमी वात्छा म्छास् ङ्‍कस्ङा के:

बूसूम्छाप् म्छा अमनोन तूवा; खम् म्मा यिजरेलपीक अहीनोम तूवा।

लूम्दूछाप् दानिएल तूवा; खम् म्मा कर्मेलपीक अबीगेल तूवा।

२ छातेल्बूप् अब्शालोम तूवा; खम् म्मा गशूरपीक होङाबू तल्मैमी मेकछा माका तूवा।

खातेल्बूप् अदोनियाह तूवा; खम् म्मा हग्‍गीत तूवा।

३ छायाम्बूप् शपत्याह तूवा; खम् म्मा अबीतल तूवा।

खीक्‍का म्‍रीदोपा यित्राम तूवा; खम् म्मा दाऊदमी म्तोमा एग्ला तूवा।

४ ङ्‍क तूक्पो क दाऊदमी लागी हेब्रोनपी जन्मेई छूवाक तूवा। मूङ्‍कपी दाऊदआ नूक्दोङ् लो तूक् लाःलो चारखम् तोक्सू।

यरूशलेमपी दाऊदआ सूक्पोङ् सूक्दोङ् सम्मो चारखम् तोक्सू।

५ यरूशलेमपी जन्मेई छूवाक दाऊदमी वात्छा म्छास्:

शम्मूअ, शोबाब, नातान ना सोलोमन तूवा। ङ्‍क लीक्पो अम्मीएलमी मेकछा बतशेबापीका जन्मेई छूवाक तूवा।

६ बीन्‍नीपा बोक्पोङ् क यिभार, एलीशूअ, एलीपेलेत,

७ नोगह, नेपेग, यापी,

८ एलीशामा, एल्यादा ना एलीपेलेत तूवा।

९ म्‍लूङ्माचीम् वात्छा म्छाचीप्का बीन्‍नीपा ङ्‍कस् खोलोङ् दाऊदमी वात्छा म्छास् तूवा। तामार क मूङ्‍कचीम् मीम्छा नेछो तूवा।

यहूदापीक होङाबूस्

१० सोलोमनमी म्छा रहबाम तूवा,

रहबाममी वात्छा म्छा अबिया तूवा,

अबियाम् वात्छा म्छा आसा तूवा,

आसाम् वात्छा म्छा यहोशापात तूवा,

११ यहोशापातमी वात्छा म्छा यहोराम तूवा,

यहोराममी वात्छा म्छा अहज्याह तूवा,

अहज्याहम् वात्छा म्छा योआश तूवा,

१२ योआशमी वात्छा म्छा अमस्याह तूवा,

अमस्याहम् वात्छा म्छा अजर्याह तूवा,

अजर्याहम् वात्छा म्छा योताम तूवा,

१३ योताममी वात्छा म्छा आहाज तूवा,

आहाजमी वात्छा म्छा हिजकिया तूवा,

हिजकियाम् वात्छा म्छा मनश्‍शे तूवा,

१४ मनश्‍शेमी वात्छा म्छा आमोन तूवा,

आमोनमी वात्छा म्छा योशियाह तूवा।

१५ योशियाहम् वात्छा म्छास्: बूसूम्छाप् योहानान, लूम्दूछाप् यहोयाकीम, छातेल्बूप् सिदकियाह, ना रीदोपा शल्‍लूम तूवा।

१६ यहोयाकीममी वात्छा म्छास् यहोयाकीन लो सिदकियाहलो तूवा।

यहोयाकीन होङाबूम् छामाईची

१७ कैदपी खाईचीक यहोयाकीनमी वात्छा म्छास्: शालतिएल,

१८ मल्कीराम, पदायाह, शेनस्सर, यकम्याह, होशामा ना नदब्याह तूवा।

१९ पदायाहम् वात्छा म्छास्: यरुबाबेल लो शिमीलो तूवा।

यरुबाबेलमी वात्छा म्छास्: मशुल्‍लाम लो हनन्याहलो तूवा। मूङ्‍कचीम् मीम्छा खची नेछो शलोमीत तूवा।

२० खम् बीन्‍नीपा ङाक्पो वात्छा म्छास्सो: हशूबा, ओहेल, बेरेक्याह, हसदयाह ना यूशप-हेसेद तूवा।

२१ हनन्याहम् वात्छा म्छास्: पलत्याह लो यशयाहलो तूवा। यशयाहम् वात्छा म्छा रपायाह तूवा। रपायाहम् वात्छा म्छा अर्नान तूवा। अर्नानमी वात्छा म्छा ओबदिया तूवा। ओबदियाम् वात्छा म्छा शकन्याह तूवा।

२२ शकन्याहम् म्छामाईची: शमायाह ना मूङ्‍कम् वात्छा म्छास्: हत्तूश, यिगाल, बारीह, नार्याह ना शाफात — जम्मा तूक्पो तूवा।

२३ नार्याहम् वात्छा म्छास्: एल्योएनै, हिस्कियाह ना अज्रीकाम — जम्मा सूप्पो तूवा।

२४ एल्योएनैमी वात्छा म्छास्: होदबिया, एल्यासीब, पलयाह, अक्‍कूब, योहानान, दलायाह ना अनानी — जम्‍मो नूक्पो तूवा।

यहूदाम् बीन्‍नीपा म्छामाईची

४

यहूदाम् छामाईची: फारेस, हेस्रोन, कर्मी, हूर ना शोबाल तूवा।

२ शोबालमी वात्छा म्छा रायाह क यहतमी म्पा तूवा। यहत क अहूमैमी लो लहदमीलो म्पा तूवा। सोरातीचीम् वंश ङ्‍कस्ङा तूवा।

३ एताममी वात्छा म्छास्: यिजरेल, यिश्मा, यिदबश तूवा। मूङ्‍कचीम् मीम्छा खची नेछोम् म्नीङ् हस्सलेलपोनी तूवा।

४ पनूएल क गदोरमी म्पा, ना एसेर क हूशामी म्पा तूवा।

हूरमी छामाईची ङ्‍कस्ङा के; हूर क एप्रातमी बूसूम्छाप् म्छा ना बेथलेहेममी म्पा तूवा।

५ तकोम् म्पा अश्शूरमी नीप्पो म्तोमास् हेलह लो नारालो तूवा।

६ नाराआ मूङ्‍कम् लागी अहुज्जाम, हेपेर, तेमेनी ना हाहशतारी वातू। नाराम् छामाईची ङ्‍कस्ङा तूवा।

७ हेलहम् वात्छा म्छास्: सेरेथ, सोहोर, एतनान ना कोस तूवा।

८ कोस क आनूब ना हज्जोबेबा खीक्‍का हारूममी वात्छा म्छा अहर्हेलमी वंशचीम् पा तूवा।

९ याबेस म्बूबू-नेछोचीप्का दूङ् साम्दी-सायो मीचीक मीस् तूवा। म्माआ खम् नीङ् याबेस यूक्स्क तूवा, ऊदोईपीक्यालो खसा ओरोपीकाक तूवा, “कोङा ङ्‍क हायाम् नीछीमापी वातू।”

१० खीक्‍का याबेशआ ओरोपीकाना इस्राएलीचीम् नीनाम्मा दप्पू, “कोङा आन् बीन्ती मीयान्, कोङ् आसीक् पीयोना हायाम् देप् थाम्पू पीयोव! आम् हूः ओ थेम्पी छूनूव, ना कोङ् नीछीमापीका जगेईमोना यूक्सोव, खीक्‍का ओपी तालात्क ऊसासो कोङ् खकोसेतोनूनव।” खीक्‍का नीनाम्माआ खम् बीन्ती येनू।

११ शूहहमी म्नेछो कलूब मेहीरमी म्पा तूवा, ना मेहीर क एश्तोनमी म्पा तूवा।

१२ एश्तोन क बेथ-रापामी, पसेहमी ना तहिन्‍नामी खची पा तूवा। तहिन्‍ना इर-नाहशमी म्पा तूवा। ङ्‍कस् रेकापीक मीस् तूवा।

१३ कनजमी वात्छा म्छास्: ओत्निएल लो सरायाहलो तूवा।

ओत्निएलमी वात्छा म्छास्: हतत लो मोनोतैलो तूवा।

१४ मोनोतै ओप्रामी म्पा तूवा।

सरायाह योआबमी म्पा तूवा, ना योआब गे-हरशीमपी तूप्चीम् खची पा तूवा। मूङ्‍कस् मूर्‌पो लक् मप्ची तूवाकसा मूङ्‍क थाम्पूम् नीङ् गे-हरशीम यूक्स्ची।

१५ यपुन्‍नेम् म्छा कालेबमी वात्छा म्छास्: ईरू, एलाह ना नआम तूवा।

एलाहम् वात्छा म्छाः कनज तूवा।

१६ यहललेलमी वात्छा म्छास्: जीप, जीपा, तीरया ना असरेल तूवा।

१७ एज्रहम् वात्छा म्छास्: येतेर, मेरेद, एपेर, यालोन तूवा। मेरेदआ सूर् मक फारोम् मेकछा बित्याहआ मिरियम, शम्मै ना एश्तमोमी म्पा यिश्बह वातू।

१८ मेरेदमी यहूदी म्तोमा क गदोरमी म्पा येरेदमी, सोखोम् म्पा हेबेरमी ना जानोहम् म्पा यकूतीएलमी मा तूवा।

१९ होदियाहम् म्तोमा नहममी मीम्छा म्नेछोम् वात्छा म्छास्: गेरेमपीक कीलाहम् म्पा लो माकातपीक एश्तमोलो तूवा।

२० शिमोनमी वात्छा म्छास्: अमनोन, रिन्‍ना, बेन-हानान ना तीलोन तूवा।

यिशीम् वात्छा म्छास्: जोहेत लो बेन-जोहेतलो तूवा।

२१ यहूदाम् म्छा शेलहम् वात्छा म्छास्: लेकामी म्पा एर्, मारेशाम् म्पा लादा, खीक्‍का बेथ-अश्बेयापी खोऊसीम् तेई बानेईमप्चीम् वंशची,

२२ योकीमपी लो कोजेबापी तूप् मीस्, खीक्‍का योआश लो साराप्लो, मूङ्‍क नीप्पोआ मोआबपी लो यशूबी-लेहेमपीलो चारखम् तोक्स्ची। (ङ्‍क विवरण केछे सून्मापूक के।)

२३ ङ्‍कस् बोहोम् छूप् बानेईमप्ची तूवा; खस् नतैमपी लो गदेरापीलो तूवादोङा ना होङाबूम् लागी लक् मदोङ्ची।

शिमियोनमी छामाईची

२४ शिमियोनमी म्छामाईची: नमूएल, यामीन, यारीब, जेरह ना शौल तूवा।

२५ शौलमी म्छा शल्‍लूम तूवा, शल्‍लूममी म्छा मिब्साम तूवा, ना मिब्साममी म्छा मिश्मा तूवा।

२६ मिश्मामी म्छामाईची: मिश्माम् म्छा हम्मूएल, हम्मूएलमी म्छा जक्‍कूर, ना जक्‍कूरमी म्छा शिमी तूवा।

२७ शिमीम् ईक्पोङ् तूक्पो वात्छा ना तूक्पो मीम्छा म्छास् तूवा, खोदोलोई शिमीम् वात्छा म्नेछोम् चीछाङाङ् म्छास् तूवा। खन्सा मूङ्‍कचीम् वंश यहूदाम् मीस् तोङ्ना पतो-छातो मान्खाई।

२८ खस् बेर्शेबापी, मोलादापी, हसर-शूआलपी,

२९ बिल्हापी, एसेमपी, तोलदपी,

३० बतूएलपी, होर्मापी, सिक्लगपी,

३१ बेथ-मर्काबोतपी, हसर-शूसीमपी, बेथ-बिरीपी ना शारैमपी तूवादोङा। दाऊदआ चारखम् मान्तोम् सम्मो मूङ्‍कचीम् खची सहर ङ्‍कस्ङा तूवा।

३२ मूङ्‍कस् तूस्को थाऊ एताम, ऐन, रिम्मोन, तोकेन ना आशान मीचीक जम्मा ङाची सहर तूवा,

३३ ना बालात सम्मोङ् ङ्‍क सहरमी बरबार खस् तूवादोङा। खस् तूवाक थाऊ ङ्‍कङ् तूवा। खीक्‍का खचा सूक्‍तूम्मी ईबूम् सूचीसो यूक्स्चीक तूवा।

३४ मशोबाब, यम्‍लेक, अमस्याहम् म्छा योशा,

३५ योएल, योशिब्याहम् म्छा येहू; येहू सरायाहम् म्चास् ना असीएलमी यय तूवा।

३६ एल्योएनै, याकोबा, याशोहायाह, असायाह, अदीएल, यसीमीएल, बनायाह,

३७ ना शिपीम् वात्छा म्छा जीजा; जीजा अल्‍लोनमी म्चास्, यदायाहम् यय, शिम्रीमी पेपे ना शमायाहम् खनाति तूवा।

३८ ङ्‍क तोक्‍का छाम्पा मीस् खोलोङ् खची होप्-होप्मी वंशपीक लाम्‍लछास् तूवा, ना मूङ्‍कचीम् खची खीम्पोस्ची हायाम्सार पतो-छातो खाताक तूवा।

३९ मूङ्‍कस् खची बागालचीम् लागी खार्का लाम्‍तो बेँसीम् नाम्‍आप्स्को हेम् गदोरनेरमी दोक्पीक थाऊ सम्मो खाता।

४० खचा खुल्‍ला तेल्म्मी ओरोदाप् थाऊपी मलील ना नप् खार्का छीप्ची। मूङ्‍क थाऊ सीप्सीलीलीक तूवा। मूङ्‍कपीका लाईस्पी मूङ्‍क थाऊपी हाममी हेप् मीस् तूवाक तूवा।

४१ यहूदापीक होङाबू हिजकियाआ चारखम् तोक्स्क नाम्‍लापी तोप्‍तो छाम्पा मीस् ताना हाममी म्मीस् लो मूङ्‍कपी छीप्चीक मोनीस्लो मासेई मची। मूङ्‍कचा खस् पीयूप्छा मासेई मची खन्सा एसेक लेई सम्मोसो मूङ्‍कपी मूङ्‍कचीम् नीङ्सो तयाम्नो। मूङ्‍कचीम् बागालमी लागी खार्का तूवाकसा खस् मूङ्‍क छाप्कूवापी तूम् थालेईमची।

४२ यिशीम् वात्छा म्छास् पलत्याह, नार्याह, रपायाह ना उज्‍जीएलमी अगुवाइपी ५०० जाना तोदी शिमियोनीचा सेइरमी कोम्पीक छाप्कूवापी आक्रमण मची।

४३ खचा लेताक अमालेकीस् खोलोङ् मासेई मची, ना एसेक लेई सम्मोङ् खस् मूङ्‍कपी तूचाईक तूये।

रूबेनमी छामाईची

५

इस्राएलमी वात्छा म्छास् तूवाकपीक खोलोप्का दूङ् बूसूम्छाप् म्छा रूबेनमी वात्छा म्छास् ङ्‍कस्ङा के। (आछीयाङ् पीक्यादोक रूबेन दूङ् लाईस्पी जन्मेई छूवाक इस्राएलमी वात्छा म्छा तूवा, खोदोलोई ख म्पाम् ईल्पो म्‍लूङ्मालो ईम्साकसा तूस्बूईआ तोम् पर्ने हक् इस्राएलमी वात्छा म्छा योसेफमी म्छाचा तची, ना ख क पूस्तऊलीम् सूचीपी बूसूम्छाप् म्छा पीकाना मान्ङीर्‌क तूये।

२ यहूदा क म्नेछोस् तूवाकपीक खोलोप्का दूङ् राःरालोक छूवा ना खलाम्पा ईल्पो चारतोप् ता, खोरोदोसो तूस्बूईआ तोम् हक् योसेफमीङ् छूवा।)

३ इस्राएलमी बूसूम्छाप् म्छा रूबेनमी वात्छा म्छास्: हानोक, पल्‍लु, हेस्रोन ना कर्मी तूवा।

४ योएलमी म्छामाईची: खम् वात्छा म्छा शमायाह, शमायाहम् म्छा गोग, ना गोगमी म्छा शिमी,

५ शिमीम् वात्छा म्छा मीका, मीकाम् म्छा रायाह, रायाहम् म्छा बाल,

६ ना बालमी वात्छा म्छा बीरह तूवा; बीरह अश्‍शूरपीक होङाबू तिग्लत-पिलेसेरआ कैद मना खाईयू। बीरह रूबेनीचीम् ईल्पो देप् मीस् तूवा।

७ मूङ्‍कचीम् खची होप्मी मीस्, मूङ्‍कचीम् खची वंश-वंश मसा खची होप्मी पूस्तऊलीम् सूचीपी छाम्पा तूये: देप् मीस् यीएल, जकरिया,

८ ना अजाजमी वात्छा म्छा बेला तूवा; बेला शेमाम् म्चास् ना योएलमी यय तूवा। मूङ्‍कस् अरोएरपी तूवादोङा, ना मूङ्‍कचीम् छाप्कूवा नेबो ना बाल-मोन सम्मो फईलेई छूवा।

९ नाम्‍आप्स्को हेम्पी खचा देप् यूफ्रेटिस योऊ सम्मो ताप्‍तेप् मरुभूमिम् चाखेम् सम्मो ईबूम् इलाका खची हूक्पी मस्क तूवा, ऊदोईपीक्यालो गिलादपी मूङ्‍कचीम् खची पी-लूपीस् हायाम् देतो पतो-छातो खाताक तूवा।

१० शाऊलआ चारखम् तोक्स्क नाम्‍लापी खचा हग्रीचीम् ऊल्‍लोङ्पी जूम्‍लूक् मस्‍ना खचीप्का कोक्सा, ना गिलादमी नाम्‍आप्स्को हेम्क खोलोङ् छाप्कूवापी तूवाक मूङ्‍कचीम् खची छाउनी खचा खची हूक्पी मची।

गादमी छामाईची

११ गादीस् मूङ्‍कचीम् दोक्पी बाशानपीक सलका सम्मोङ् तूवाक तूवा:

१२ योएल देप् मीस् तूवा, शापाम दोस्रो दर्जापी तूवा, खीक्‍काना बाशानपी यानै लो शाफातलो तूवा।

१३ मूङ्‍कचीम् खची होप्मी मीस् खची होप्-होप्मी खीम्पोस्ची तोङ्ना: मिखाएल, मशुल्‍लाम, शेबा, योरै, यकान, जीआ ना एबेर — जम्मा नूक्पो तूवा।

१४ मूङ्‍कस् बूजमी वात्छा म्छा यहदो, यहदोम् वात्छा म्छा यशीशै, यशीशैमी वात्छा म्छा मिखाएल, मिखाएलमी वात्छा म्छा गिलाद, गिलादमी वात्छा म्छा यारोह, यारोहम् वात्छा म्छा हूरी ना हूरीम् वात्छा म्छा अबीहेलमी वात्छा म्छास् तूवा।

१५ अब्दीएलमी वात्छा म्छा ना गुनीम् म्चास् अही क मूङ्‍कचीम् खीम्पोस्पीक देप् मीस् तूवा।

१६ गादीस् गिलादपी, बाशानपी ना मूङ्‍कपीक तेल् होम्पी, खीक्‍का शारोनपीक खोलोङ् खार्का फईलेई छूवाक थाऊ सम्मोङ् तूवादोङा।

१७ यहूदापीक होङाबू योतामआ लो इस्राएलपीक होङाबू यारोबामआलो चारखम् तोक्स्चीक नाम्‍लापी ङ्‍क खोलोङ् नीङ् पूस्तऊलीम् सूचीपी छाम्पा तूवा।

१८ रूबेनीचीम्, गादीचीम् ना मनश्शेम् आधा गोङ् — मूङ्‍कचीम् ढालआ लो दोप्सेलआलो चोम्दीम्पा जूम्‍लूक् मप् मीस्, बेई-लीफू तोप् ना जूम्‍लूक् मम् लागी तालीम तोक् ४४,७६० जाना सेनास् तूवा। मूङ्‍कस् जूम्‍लूक् मम् लागी तयार छूवा।

१९ मूङ्‍कचा हग्रीस्का, यतूरचीका, नापीशचीका ना नोदाबचीका जूम्‍लूक् मची।

२० जूम्‍लूक् मस्लो खचा खची नीनाम्मापी केईका बईछोक्सीकाव पीकाना वाङोम् मस्कसा नीनाम्माआ मूङ्‍कचीम् ऊल्‍लोङ्पी जूम्‍लूक् मस्लो खस् बछोक्स्ची। खचा नीनाम्मापी भरोसा मस्क तूवा, खन्सा नीनाम्माआ मूङ्‍कचीम् वाङोम् येनू। हग्रीची ना मूङ्‍कस्का तङाक खोलोङ् छाप्कूवा नीनाम्माआ खची हूक्पी पीची।

२१ खचा मूङ्‍कचीम् खची पी-लूपी, ५०,००० ऊँट, २,५०,००० लूस् ना २,००० मोकोक्‍ती खाईची, ना १,००,००० मीस् कैद मस्‍ना खाईची।

२२ खचा बीन्‍नीपा ओरोसर्प् मीस् सेत्ची, ऊदोईपीक्यालो मूङ्‍क जूम्‍लूक् नीनाम्मालाम्पा छूवाक तूवा। खस् खची होप्ङा थूनापी मान्खाईम् सम्मो खस् मूङ्‍क छाप्कूवापीङ् तूवा।

मनश्शेम आधा गोङ्मी छामाईची

२३ मनश्शेम आधा गोङ् बाशानपीका बाल-हेर्मोन, अर्थात् सेनीर (हेर्मोन कोम्) सम्मो खाताना तूवा, ना खस् हायाम् देतो पतो-छातो खाताक तूवा।

२४ मूङ्‍कचीम् खीम्पोस्चीपीक देप् मीस्: एपेर, यिशी, एलीएल, अज्रीएल, यर्मिया, होदबिया ना यहदीएल तूवा। मूङ्‍कस् खोलोङ् जूम्‍लूक् मदूर्प् ची ना नीङ्ला तोक्साक मीस्ची ना मूङ्‍कचीम् खीम्पीक देप् मीस्ची तूवा।

२५ खोदोलोई मूङ्‍कचा खची खूक्सू-खूलूचीम् नीनाम्माम् ऊल्‍लोङ्पी मोऊ मची, ना नीनाम्माआ मूङ्‍कचीम् लाईस्पी मासेई मस्क मीस्मी देऊताचीम् पूजा मस्‍ना बेलेछी लप्चीम् तोङ्‍क लक् मची।

२६ खन्सा इस्राएलमी नीनाम्माआ अश्‍शूरपीक होङाबू पूल, अर्थात् अश्‍शूरपीक होङाबू तिग्लत-पिलेसेर चप्सू, ना खसा रूबेन, गाद ना मनश्‍शेम् आधा गोङ्पीक खोलोङ् मीस् कैद मस्‍ना खाईची। अश्‍शूरपीक होङाबूआ मूङ्‍कस् हलहपी, हाबोरपी ना हारापी, खीक्‍का देप् गोजान योऊमी चाखेम्पी खाईची, ना मूङ्‍कपी खस् एसेक लेई सम्मोङ् तूये।

लेवीम् छामाईची

६

लेवीम् वात्छा म्छास्: गेर्शोन, कहात ना मरारी तूवा।

२ कहातमी वात्छा म्छास्: अम्राम, यिसहार, हेब्रोन ना उज्‍जीएल तूवा।

३ अम्राममी वात्छा-मीम्छा म्छास्: हारून, मोशा ना मिरियम तूवा।

हारूनमी वात्छा म्छास्: नादाब, हबीहू, एलाजार ना ईतामार तूवा।

४ एलाजार पीनहासमी म्पा तूवा,

पीनहास अबीशूम् म्पा तूवा,

५ अबीशू बुक्‍कीम् म्पा तूवा,

बुक्‍की उज्‍जीम् म्पा तूवा,

६ उज्‍जी जरयाहम् म्पा तूवा,

जरयाह मरायोतम् म्पा तूवा,

७ मरायोत अमर्याहम् म्पा तूवा,

अमर्याह अहीतूबमी म्पा तूवा,

८ अहीतूब सादोकमी म्पा तूवा,

सादोक अहीमासमी म्पा तूवा,

९ अहीमास अजर्याहम् म्पा तूवा,

ना अजर्याह योहानानमी म्पा तूवा,

१० योहानान अजर्याहम् म्पा तूवा (मूङ्‍क अजर्याहआङ् यरूशलेमपी सोलोमनआ बोबूईक योबोरोबू दप्स्को खीम्पी पूजारीम् सूसो मदोङू),

११ अजर्याह अमर्याहम् म्पा तूवा,

अमर्याह अहीतूबमी म्पा तूवा,

१२ अहीतूब सादोकमी म्पा तूवा,

सादोक शल्‍लूममी म्पा तूवा,

१३ शल्‍लूम हिल्कियाहमी म्पा तूवा,

हिल्कियाह अजर्याहम् म्पा तूवा,

१४ अजर्याह सरायाहमी म्पा तूवा,

ना सरायाह यहोसादाकमी म्पा तूवा।

१५ योबोरोबूआ यहूदा लो यरूशलेमलो नबूकदनेसरमी हूक्पीका कैदपी पोक्स्कप्का, यहोसादाकसो कैदपी खाईची।

१६ लेवीम् वात्छा म्छास्: गेर्शोन, कहात ना मरारी तूवा।

१७ गेर्शोनमी वात्छा म्छाचीम् नीङ्: लिब्नी लो शिमीलो तूवा।

१८ कहातमी वात्छा म्छास्: अम्राम, यिसहार, हेब्रोन ना उज्‍जीएल तूवा।

१९ मरारीम् वात्छा म्छास्: महली लो मूशीलो तूवा।

मूङ्‍कचीम् खची होप्-होप्मी पाचीम् खीम्पोस्ची तोङ्ना लेवीम् वंशची ङ्‍कस्ङा के:

२० गेर्शोनमी वंशची: खम् वात्छा म्छा लिब्नी, लिब्नीम् वात्छा म्छा येहाथ, येहाथमी वात्छा म्छा जिम्माह,

२१ जिम्माहम् वात्छा म्छा योआ, योआम् वात्छा म्छा इद्दो, इद्दोम् वात्छा म्छा जेरह, ना जेरहम् वात्छा म्छा यातरै तूवा।

२२ कहातमी म्छामाईची: खम् वात्छा म्छा अम्मीनादाब, अम्मीनादाबमी वात्छा म्छा कोरह, ना कोरहम् म्छा अस्सीर,

२३ अस्सीरमी वात्छा म्छा एल्काना, एल्कानाम् वात्छा म्छा एब्यासाप, ना एब्यासापमी वात्छा म्छा अस्सीर,

२४ अस्सीरमी वात्छा म्छा तहत, तहतमी वात्छा म्छा उरीएल, उरीएलमी वात्छा म्छा उज्‍जियाह, ना उज्‍जियाह वात्छा म्छा शौल तूवा।

२५ एल्कानाम् म्छामाईची: अमासै लो अहीमोतलो,

२६ मूङ्‍कचीम् वात्छा खची छास् एल्काना, एल्कानाम् वात्छा म्छा सोफै, सोफैमी वात्छा म्छा नहत,

२७ नहतमी वात्छा म्छा एलीआब, एलीआबमी वात्छा म्छा यरोहाम, यरोहाममी वात्छा म्छा एल्काना, एल्कानाम् वात्छा म्छा शमूएल तूवा।

२८ शमूएलमी वात्छा म्छास्: बूसूम्छाप् योएल लो रीदोपा अबियालो तूवा।

२९ मरारीमी म्छामाईची: खम् वात्छा म्छा महली, महलीम् वात्छा म्छा लिब्नी, लिब्नीम् वात्छा म्छा शिमी, ना शिमीम् वात्छा म्छा उज्‍जाह,

३० उज्‍जाहम् वात्छा म्छा शिमेअ, शिमेअम् वात्छा म्छा हग्गियाह, ना हग्गियाहम् वात्छा म्छा असायाह तूवा।

नीनाम्मा दप्स्को खीम्पीक बाजा दूप्ची

३१ सन्दूक नीनाम्मा दप्स्को खीम्पी यूक्स्चीकप्का बाजा दूम् जिम्मा लाम् लागी दाऊदआ सोक्चीक मीस् ङ्‍कस्ङा के।

३२ सोलोमनआ यरूशलेमपी योबोरोबू दप्स्को खीम् बानेई मम् लाईस्पी पवित्र तूस्को, अर्थात् तूम्खास्को तम्बूम् लाईस्पी खचा नियम तूवाक तोङ्ना बाजा दूम् लक् मतो थोङाक तूवा।

३३ वात्छा म्छास्का तङाना सूसो मप् मीस् ङ्‍कस्ङा के:

कहातीचीपीका: बाजा दूप् हेमान। हेमानमी खूक्सू-खूलूचीम् पूस्तऊली ङ्‍कतोङ्‍ना इस्राएल सम्मो खाते: हेमान क योएलमी वात्छा म्छा, योएल शमूएलमी वात्छा म्छा,

३४ शमूएल एल्कानाम् वात्छा म्छा, एल्काना यरोहाममी वात्छा म्छा, यरोहाम एलीएलमी वात्छा म्छा, एलीएल तोहमी वात्छा म्छा,

३५ तोह सूपमी वात्छा म्छा, सूप एल्कानाम् वात्छा म्छा, एल्काना महतमी वात्छा म्छा, महत अमासैमी वात्छा म्छा तूवा।

३६ अमासै एल्कानाम् वात्छा म्छा, एल्काना योएलमी वात्छा म्छा, योएल अजर्याहम् वात्छा म्छा, अजर्याह सपन्याहम् वात्छा म्छा,

३७ सपन्याह तहतमी वात्छा म्छा, तहत अस्सीरमी वात्छा म्छा, अस्सीर एब्यासापमी वात्छा म्छा, एब्यासाप कोरहम् वात्छा म्छा,

३८ कोरह यिसहारमी वात्छा म्छा, यिसहार कहातमी वात्छा म्छा, कहात लेवीम् वात्छा म्छा, लेवी इस्राएलमी वात्छा म्छा तूवा।

३९ हेमान बोक्छोप् आसापआ क मूङ्‍कम् चूप्लाम्पा सूसो मदोङू। खम् खूक्सू-खूलूम् पूस्तऊली ङ्‍कतोङ्‌क तूये: आसाप क बेरेक्याहम् वात्छा म्छा, बेरेक्याह शिमेअम् वात्छा म्छा,

४० शिमेअ मिखाएलमी वात्छा म्छा, मिखाएल बासेयाहम् वात्छा म्छा, बासेयाह मल्कियाहम् वात्छा म्छा,

४१ मल्कियाह एत्नीम् वात्छा म्छा, एत्नी जेरहम् वात्छा म्छा, जेरह अदायाहम् वात्छा म्छा,

४२ अदायाह एतानमी वात्छा म्छा, एतान जिम्माहम् वात्छा म्छा, जिम्माह शिमीम् वात्छा म्छा,

४३ शिमी यहतमी वात्छा म्छा, यहत गेर्शोनमी वात्छा म्छा, गेर्शोन लेवीम् वात्छा म्छा तूवा।

४४ मूङ्‍कचीम् पाङ्लाम्पा बोक्छोप्चीम् लाम्‍लछा मरारी वंशपीक एतान तूवा। एतानमी खूक्सू-खूलूचीम् पूस्तऊली ङ्‍क तोङ्‍क तूये: एतान कीशीम् वात्छा म्छा, कीशी अब्दीम् वात्छा म्छा, अब्दी मल्‍लूकमी वात्छा म्छा,

४५ मल्‍लूक हशब्याहम् वात्छा म्छा, हशब्याह अमस्याहम् वात्छा म्छा, अमस्याह हिल्कियाहम् वात्छा म्छा,

४६ हिल्कियाह अम्सीम् वात्छा म्छा, अम्सी बानीम् वात्छा म्छा, बानी शेमेरमी वात्छा म्छा,

४७ शेमेर महलीम् वात्छा म्छा, महली मूशीम् वात्छा म्छा, मूशी मरारीम् वात्छा म्छा, मरारी लेवीम् वात्छा म्छा तूवा।

४८ मूङ्‍कचीम् खची होप्मी मीस् लेवीस् पवित्र तूस्को, नीनाम्माम् खीम्पीक खोलोङ् बीन्‍नीपा लक्मी लागी सोकाक तूवा।

४९ खोदोलोई हारूनआ लो म्छामाईचालोङाङ् चाचोदाम् चारेईमम् खोलोङ् लक् मदोङ्ची। खचा इस्राएलमी मोऊमी लागी मोऊ छेमा मम् लक्सो नीनाम्माम् सूसो मप् मोशाम् खोलोङ् आज्ञा तूवाक तोङ्ना पूरा मम् लागी मीःपी बलि चारेईमम् वेदीपी लो धूप हूईम् वेदीपीलो बलिदान चारेईमम् लक् मदोङ्ची।

५० हारूनमी छामाईची ङ्‍कस्ङा के: हारूनमी वात्छा म्छा एलाजार, एलाजारमी वात्छा म्छा पीनहास, पीनहासमी वात्छा म्छा अबीशू,

५१ अबीशूम् वात्छा म्छा बुक्‍की, बुक्‍कीम् वात्छा म्छा उज्‍जी, ना उज्‍जीम् वात्छा म्छा जरयाह,

५२ जरयाहम् वात्छा म्छा मरायोत, मरायोतम् वात्छा म्छा अमर्याह, अमर्याहम् वात्छा म्छा अहीतूब,

५३ अहीतूबमी वात्छा म्छा सादोक, ना सादोकमी वात्छा म्छा अहीमास तूवा।

५४ हारूनमी छामाईमी कहाती वंश तोकेई मस्‍ना पीचीक इलाकापी तूवाक मूङ्‍कचीम् खची तेल् ङ्‍कस्ङा के (ऊदोईपीक्यालो कहातीचीपीङ् लाईस्पी कर्‌सीङ् तात्‍ताक तूवा):

५५ मूङ्‍कस् यहूदापीक हेब्रोन लो मूङ्‍कम् बरबारपी तूवाक चरनलो पीची।

५६ खोदोलोई यपुन्‍नेम् वात्छा म्छा कालेब मूङ्‍क सहरपी तूवाक तेल् लो रायीखालो पीची।

५७ खन्सा हारूनमी छामाईची हेब्रोन (ङ्‍क ईबूम् पम्चीस्को-रीम्चीस्को सहर), लिब्ना, यत्तीर, एश्तमो,

५८ हीलन, दबीर,

५९ आशान, युत्ता ना बेथ-शमेश, खीक्‍का मूङ्‍क होम्पी तूवाक चरनसो पीची।

६० खीक्‍का बेन्यामीनमी गोङ्पीका — गेबा, आलेमेत, अनातोत ना मूङ्‍क होम्पी तूवाक चरनसो पीची।

कहातीचीम् वंशचीपी हासाक ङ्‍क सहर जम्मा ईक्पोङ् सूप्ची तूवा।

६१ कहातमी बाँकी तूवाक म्छामाईची मनश्शेम् आधा गोङ्पीका ईक्पोङ् सहर पीची।

६२ गेर्शोनमी छामाईची मूङ्‍कचीम् खची वंश-वंश तोङ्ना इस्साखारमी गोङ्पीका, आशेरमी गोङ्पीका, नप्‍तालीम् गोङ्पीका ना बाशानपी तूवाक मनश्‍शेम् गोङ्पीका ईक्पोङ् सूप्ची सहर पीची।

६३ मरारीम् छामाईची मूङ्‍कचीम् खची वंश-वंश तोङ्ना रूबेन गोङ्पीका, गाद गोङ्पीका ना जबूलूनमी गोङ्पीका ईक्पोङ् नीच्‍ची सहर पीची।

६४ ओरोना इस्राएलीचा लेवीस् ङ्‍क खोलोङ् सहर मूङ्‍क होम्पी तूवाक चरनलोङ् पीची।

६५ तोप्‍तो छाम्पा सहर यहूदाम् गोङ्पीका, शिमियोनमी गोङ्पीका ना बेन्यामीनमी गोङ्पीका खस् पीचीक तूवा।

६६ कहातमी हेप् वंशस् एफ्राइममी गोङ्पीका खची इलाका गोपी ङ्‍क सहर पीचीक तूवा:

६७ मूङ्‍कस् एफ्राइममी कोम् हेम्क छाप्कूवापी शकेम (ईबूम् पम्चीस्को-रीम्चीस्को सहर), गेजेर,

६८ योक्माम, बेथ-होरोन,

६९ अय्यालोन ना गात-रिम्मोन, मूङ्‍क होम्पी तूवाक चरनलोङ् पीची।

७० मनश्‍शेम् आधा गोङ्पीका इस्राएलीचा आनेर ना बिलाम, मूङ्‍क होम्पी तूवाक चरनलोङ् कहातमी बाँकी तूवाक वंशस् पीची।

७१ गेर्शोनीस् पीचीलो खची भागपी तात्‍ताक थाम्पू ङ्‍कस्ङा के:

मनश्‍शेम् आधा गोङ्पीका: बाशानपी गोलान लो अस्तारोतलो, ना मूङ्‍क होम्पी तूवाक चरनसो।

७२ इस्साखारमी गोङ्पीका: केदेश, दाबरत,

७३ रामोत ना अनेम, खीक्‍का मूङ्‍क होम्पी तूवाक चरनसो।

७४ आशेरमी गोङ्पीका: माशाल, अब्दोन,

७५ हूकोक ना रहोब, खीक्‍का मूङ्‍क होम्पी तूवाक चरनसो।

७६ नप्‍तालीम् गोङ्पीका: गालीलपी केदेश, हम्मोन ना किर्यातैम, खीक्‍का मूङ्‍क होम्पी तूवाक चरनसो।

७७ मरारी वंशपीक बाँकी तूवाक छामाईची पीचीलो खची भागपी तात्‍ताक थाम्पू ङ्‍कस्ङा के:

जबूलूनमी गोङ्पीका: योक्माम, कर्तह, रिम्मोनो ना तबोर, खीक्‍का मूङ्‍क होम्पी तूवाक चरनसो।

७८ यर्दन नावादेपीक यरीहोम् नाम्‍आप्स्को हेम्पी तूवाक रूबेनमी गोङ्पीका: मरुभूमिपी तूवाक बेसेर, यहसाह,

७९ कदेमोत ना मेपात, खीक्‍का मूङ्‍क होम्पी तूवाक चरनसो।

८० गादमी गोङ्पीका: गिलादपी तूवाक रामोत, महनोम,

८१ हेश्बोन ना याजेर, खीक्‍का मूङ्‍क होम्पी तूवाक चरनसो।

इस्साखारमी छामाईची

७

इस्साखारमी वात्छा म्छाची: तोला, पूवा, याशूब ना शिम्रोन, जम्मा लीक्पो तूवा।

२ तोलाम् वात्छा म्छास्: उज्‍जी, रपायाह, यरीएल, यहमै, यिब्साम ना शमूएल तूवा; मूङ्‍कचीम् खची खीम्पीक देप् मीस् तूवा। खीक्‍का दाऊदमी नाम्‍लापी तोलाम् छामाईची तूवाकपीक जूम्‍लूक् मप् मीस् २२,६०० जाना तूवा।

३ उज्‍जीम् वात्छा म्छा: यिज्यहि तूवा।

यिज्यहिम् वात्छा म्छास्: मिखाएल, ओबदिया, योएल ना यिश्याह तूवा। ङ्‍क ङाक्पो खोलोङ् देप् मीस् तूवा।

४ ङ्‍कपीका बीन्‍नीपा मूङ्‍कचीम् खची पूस्तऊली तोङ्ना जूम्‍लूक् मप् मीस् ३६,००० जाना तूवा, ऊदोईपीक्यालो मूङ्‍कचीम् ओरोतो खची तोमास् लो ना खची छास्लो तूवा।

५ इस्साखारमी खोलोङ् वंशपीक खची मीस् तूवाकपीक खची पूस्तऊली तोङ्ना जूम्‍लूक् मप् मीस् ८७,००० जाना तूवा।

बेन्यामीनमी छामाईची

६ बेन्यामीनमी वात्छा म्छास्: बेला, बेकेर ना येदीएल तूवा।

७ बेलाम् वात्छा म्छास्: यसम्बोन, उज्‍जी, उज्‍जीएल, यरीमोत ना ईरी, जम्मा ङाक्पो तूवा। मूङ्‍कस् खची होप्-होप्मी खीम्पोस्पीक देप् मीस् तूवा। मूङ्‍कचीम् खची पूस्तऊली तोङ्ना जूम्‍लूक् मप् मीस् २२,०३४ जाना तूवा।

८ बेकेरमी वात्छा म्छास्: जमीरा, योआश, एलीएजर, एल्योएनै, ओम्री, यरेमोत, अबिया, अनातोत ना आलेमेत तूवा।

९ ङ्‍कस् खोलोङ् बेकेरमी वात्छा म्छास् तूवा। मूङ्‍कचीम् खची पूस्तऊलीम् सूचीपी खची होप्-होप्मी खीम्पोस्पीक देप् मीस् लो २०,२०० जाना जूम्‍लूक् मप् मीस्लो छाप्चीक तूवा।

१० येदीएलमी वात्छा म्छा: बिल्हान तूवा।

बिल्हानमी वात्छा म्छास्: येऊश, बेन्यामीन, एहूद, केनाना, जेतान, तर्शीश ना अहीशहर तूवा।

११ ङ्‍कस् खोलोङ् येदीएलमी वात्छा म्छास् खची होप्-होप्मी खीम्पीक देप् मीस् तूवा। खीक्‍का जूम्‍लूक् मस् खाईम् लागी तयार छूवाक जूम्‍लूक् मप् मीस् १७,२०० जाना तूवा।

१२ शुप्पीम लो हुप्पीमलो इरमी वात्छा म्छास् तूवा, ना हुशीम् क अहेरमी वात्छा म्छा तूवा।

नप्‍तालीम् छामाईची

१३ नप्‍तालीम् वात्छा म्छास्: यहसेल, गुनी, येसेर ना शिल्‍लेम तूवा। ङ्‍कस् बिल्हाम् छामाईची तूवा।

मनश्शेम् छामाईची

१४ मनश्शेम् छामाईची: अस्रीएल मनश्शेमी अरामी म्‍लूङ्मापीका जन्मेई छूवाक म्छामाईची तूवा। मूङ्‍कसा गिलादमी म्पा माकीरसो वातू।

१५ माकीरआ हुप्पीममी लो शुप्पीममी लागी तोमास् ताईपीची। माकीरमी मीम्छा म्नेछोम् नीङ् माका तूवा। मूङ्‍कम् आर्को वात्छा म्छाम् नीङ् क सलोफाद तूवा। मूङ्‍क सलोफादमी म्छास् मीम्छाङाङ् तूवा।

१६ माकीरमी म्तोमा माकामी ईल्पोङाङ् वात्छा म्छा तूवा, मूङ्‍कम् नीङ् खसा पेरेश यूक्सू। मूङ्‍कम् वात्छा म्नेछोम् नीङ् शेरेश तूवा, खीक्‍का मूङ्‍कम् वात्छा म्छास् ऊलाम लो राकेमलो तूवा।

१७ ऊलाममी वात्छा म्छा: बदान तूवा।

माकीरमी वात्छा म्छा, मनश्शेम् म्चास् गिलादमी वात्छा म्छास् ङ्‍कस्ङा तूवा।

१८ मूङ्‍कम् मीम्छा म्नेछो हम्मोलेकेत क ईशोदमी, अबीएजेरमी ना महलामी खची मा तूवा।

१९ शमीदामी वात्छा म्छास्: अहियन, शकेम, लिखी ना अनीआम तूवा।

एफ्राइममी छामाईची

२० एफ्राइममी वात्छा म्छास्: शूतेहल, शूतेहलम् वात्छा म्छा बेरेद, बेरेदमी वात्छा म्छा तलह, तलहम् वात्छा म्छा एलादा, एलादाम् वात्छा म्छा तहत,

२१ तहतमी वात्छा म्छा जाबाद, जाबादमी वात्छा म्छा शूतेहल तूवा। एफ्राइममी बीन्‍नीपा वात्छा म्छास् एसेरआ लो एलादआलो क गातपीक मीस्मी पी-लूपी खूम्ना खाईम् पीकालो गातपी तूप् मीचा सेत्चीक तूवा।

२२ मूङ्‍कचीम् खची पा एफ्राइमआ खची लागी हायाम्तातो तूनीवा मच, खीक्‍का मूङ्‍कम् म्होप्मी मीस् खोलोङ् ख सान्त्वना पीम् लागी ता।

२३ खीक्‍काना ख म्तोमालो ईम्सा। खीक्‍का म्तोमा होपोसूम् छूवाना ईल्पो वात्छा छा वातू, ना मूङ्‍कम् नीङ् एफ्राइमआ बरीआ यूक्सू, ऊदोईपीक्यालो मूङ्‍कम् खीम्पी नीछीमा ताक तूवा।

२४ मूङ्‍कम् शेराह नीङ् मीचीक ईल्पो म्मेकछा तूवा; मूङ्‍कसा मूक्‍सूकाक बेथ-होरोन सहर लो तोक्‍काक बेथ-होरोन सहरलो खीक्‍का उज्जेन-शेराह सहर बानेई मअ।

२५ एफ्राइममी रपाह नीङ् मीचीक वात्छा म्छा तूवा, ना खम् छामाईची ङ्‍कस्ङा तूवा: रपाहम् वात्छा म्छा रेशेप, रेशेपमी वात्छा म्छा तेलह, तेलहम् वात्छा म्छा तहन,

२६ तहनमी वात्छा म्छा लादान, लादानमी वात्छा म्छा अम्मीहूद, अम्मीहूदमी वात्छा म्छा एलीशामा,

२७ एलीशामा वात्छा म्छा नून, नूनमी वात्छा म्छा यहोशू तूवा।

२८ मूङ्‍कचीम् खची छाप्कूवा ना खस् तूवाक थाऊ बेथेल खीक्‍का मूङ्‍कपीक खोलोङ् तेल् नाम्‍आप्स्को हेम्क नारान, नाम्‍काप्स्को हेम्क गेजेर ना मूङ्‍कपीक खोलोङ् तेल्, खीक्‍काना शकेम ना मूङ्‍कपीक खोलोङ् तेल्, अय्याह ना मूङ्‍कपीक तेल् सम्मोङ् तूवा।

२९ मनश्शेम् रीम्पी बेथ-शान, तानाक, मगिछो ना डदोर, ना मूङ्‍कचीम् खची तेल्सो तूवा। ङ्‍क सहरपी इस्राएलमी वात्छा म्छा योसेफमी छामाईची तूवादोङा।

आशेरमी छामाईची

३० आशेरमी वात्छा म्छास्: यिम्ना, यिश्‍वा, यिश्‍वी ना बरीआ तूवा। मूङ्‍कचीम् खची मीम्छा नेछो सेरह तूवा।

३१ बरीआमी वात्छा म्छास्: हेबेर लो मल्कीएललो तूवा; मल्कीएल बर्जेतमी म्पा तूवा।

३२ हेबेर क यप्लेतमी, शोमेरमी ना होताममी, ना मूङ्‍कचीम् मीम्छा खची नेछो शूअमी पा तूवा।

३३ यप्लेतमी वात्छा म्छास्: पासक, बिम्हाल ना अश्‍वात तूवा। यप्लेतमी वात्छा म्छास् ङ्‍कस्ङा तूवा।

३४ शोमेरमी वात्छा म्छास्: अही, रोहगा, हूब्बा ना अराम तूवा।

३५ मूङ्‍कम् नेछो हेलेममी वात्छा म्छास्: सोपह, यिम्न, शेलेश ना आमाल तूवा।

३६ सोपहमी वात्छा म्छास्: सूह, हर्नेपेर, शूआल, बरी, यिम्राह,

३७ बेसेर, होद, शामा, शिल्शा, यित्रान ना बीरा तूवा।

३८ येतेरमी वात्छा म्छास्: यपुन्‍ने, पिस्पा ना अरा तूवा।

३९ उल्‍लामी वात्छा म्छास्: आरा, हन्‍नीएल ना रिसिया तूवा।

४० ङ्‍कस् खोलोङ् आशेरमी म्छामाईची, खीम्पोस्-खीम्पोस्चीपीक देप् मीस्, जूम्‍लूक् मम् लागी नीङ्ला तोक्साक मीस् ना देप् लाम्‍लछास् तूवा। मूङ्‍कचीम् खची पूस्तऊलीपी तूवाक तोङ्ना जूम्‍लूक् मप् मीस् जम्मा २६,००० जाना तूवा।

बेन्यामीनमी छामाईची

८

बेन्यामीन क बूसूम्छाप् म्छा बेला, लूम्दूछाप् अश्बेल, छातेल्बूप् अहरह,

२ खातेल्बूप् नोहा ना रीदोपा रफामी खची पा तूवा।

३ बेलाम् वात्छा म्छास्: अद्दार, गेरा, अबीहूद,

४ अबीशू, नामान, अहोह,

५ गेरा, शपूपान ना हुराम तूवा।

६ एहूदमी म्छामाईची क गेबापी तूवाक ना मानहतपी कैदपी खाईचीक खीम्पोस्-खीम्पोस्चीम् देप् मीस् तूवा:

७ नामान, अहियाह ना गेरा, ङ्‍कचाङ् खस् कैदपी खाईचीक तूवा। गेरा क उज्जामी लो अहीहूदमीलो खची पा तूवा।

८ सहरेमआ म्तोमास् हुशीम लो बारालो होक्सीकप्का मोआब छाप्कूवापी खम् वात्छा म्छास् जन्मेई छूवा।

९ म्तोमा होदेशपीका योबाब, सिबिअ, मेशा, मल्काम,

१० यूस, साकिया ना मिर्मा जन्मेई छूवा। सहरेममी मूङ्‍क वात्छा म्छास् खीम्पोस्-खीम्पोस्पीक देप् मीस् तूवा।

११ सहरेममी म्तोमा हुशीमपीका अबीतूब लो एल्पाललो लाईस्पीङ् जन्मेई छूवाखात्क तूवा।

१२ एल्पालमी वात्छा म्छास्: एबेर, मिशाम लो शेमेरलो तूवा; मूङ्‍कचा क ओनो सहर लो लोद सहरलो, ना मूङ्‍कपीक खोलोङ् तेल् बानेई मची,

१३ बरीआ लो शेमालो अय्यालोनपी तूप् मीस्चीम् खीम्पोस्-खीम्पोस्पीक देप् मीस् छूवा। मूङ्‍कचाङ् गातपी तूप् मीस् मूङ्‍कप्का कल्‍लात्चीक तूवा।

१४ अहियो, शाशक, यरेमोत,

१५ जबदियाह, आराद, एदेर,

१६ मिखाएल, यिश्पा ना योहा क बरीआमी वात्छा म्छास् तूवा।

१७ जबदियाह, मशुल्‍लाम, हिज्की, हेबेर,

१८ यिश्मरै, यिज्लीअ ना योबाब क एल्पालमी वात्छा म्छास् तूवा।

१९ याकीम, जिक्री, जब्दी,

२० एलीएनै, सिल्‍लतै, एलीएल,

२१ अदायाह, बरायाह ना शिम्रात शिमीम् वात्छा म्छास् तूवा।

२२ यिश्पान, एबेर, एलीएल,

२३ अब्दोन, जिक्री, हानान,

२४ हनन्याह, एलाम, अन्तोतियाह,

२५ यिपदिया ना पनूएल क शाशकमी वात्छा म्छास् तूवा।

२६ शम्शरै, सहर्याह, अतल्याह,

२७ यारेश्याह, एलिया ना जिक्री यरोहाममी वात्छा म्छास् तूवा।

२८ ङ्‍कस्ङा खची पूस्तऊली तोङ्ना खीम्पोस्-खीम्पोस्पीक देप् मीस् तूवा ना मूङ्‍कस् यरूशलेमपी तूवादोङा।

गिबोनपीक लो यरूशलेमपीकलो बेन्यामीनीस्

२९ गिबोनमी म्पा यीएल क गिबोनपी तूवादोङा। यीएलमी म्तोमाम् नीङ् माका तूवा,

३० ना खम् बूसूम्छाप् म्छा अब्दोन, अब्दोनमी दोस्पीक वात्छा म्छास् सूर, कीश, बाल, नेर, नादाब,

३१ गदोर, अहियो, जेकेर ना मिक्लोत तूवा।

३२ मिक्लोत क शिमाहम् म्पा तूवा। मूङ्‍कस् यरूशलेमपी खची होप्मी मीस्चीम् दोक्पी तूवादोङा।

शाऊल होङाबूम् छामाईची

३३ नेर क कीशमी म्पा तूवा, कीश क शाऊलमी म्पा तूवा, खीक्‍का शाऊल क जोनाथनमी, मल्कीशूअमी, अबीनादाबमी ना एश्बालमी पा तूवा।

३४ जोनाथनमी वात्छा म्छा: मरीब्बाल तूवा; ख मीकाम् म्पा तूवा।

३५ मीकाम् वात्छा म्छास्: पीतोन, मेलेक, तारे ना आहाज तूवा।

३६ आहाज क यहोअदाम् म्पा तूवा। यहोअदा क आलेमेतमी, अज्मावेतमी ना जिम्रीम् पा तूवा। जिम्री क मोसमी म्पा तूवा।

३७ मोस क बिनेम् म्पा तूवा। बिनेम् वात्छा म्छा रफाह तूवा, रफाहम् वात्छा म्छा एलासा तूवा ना एलासाम् वात्छा म्छा आसेल तूवा।

३८ आसेलमी तूक्पो वात्छा म्छास् तूवा, ना मूङ्‍कचीम् खची नीङ्: अज्रीकाम, बोकरू, इश्माएल, शार्याह, ओबदिया ना हानान तूवा। ङ्‍कस् खोलोङ् आसेलमी वात्छा म्छास् तूवा।

३९ आसेलमी म्नेछो एशेकमी वात्छा म्छास्: बूसूम्छाप् म्छा ऊलाम, लूम्दूछाप् येऊश ना रीदोपा एलीपेलेत तूवा।

४० ऊलाममी वात्छा म्छास् हायाम् राःरालोक बेई-लीफू तोप्ची तूवा। मूङ्‍कम् ओरोसर्प् वात्छा म्छास् लो म्चास्चीलो तूवा, मूङ्‍कस् जम्मा १५० जाना तूवा।

मूङ्‍कस् खोलोङ् बेन्यामीनमी छामाईची तूवा।

९

खोलोङ् इस्राएलचीम् पूस्तऊलीम् सूची इस्राएलपीक होङाबूचीम् सोक्सरपी छाम्पाक तूवा।

कैदपीका यरूशलेमपी आत्‍ताक मीस्

यहूदापीक मीस् क नीनाम्मापी विश्‍वासघात मस्कसा बेबिलोनपी कैद मस्‍ना खाईची।

२ कैदपीका आत्‍ताना खची खूक्सू-खूलूचीम् छाप्कूवापी, खची होप्मी सहर होम्पी दूङ् लाईस्पी तूप् इस्राएलीस् तूवाकपी, हेप् पूजारीस्, हेप् लेवीस् ना हेप् नीनाम्मा दप्स्को खीम्पीक सूसो मप्चीसो तूवा।

३ यहूदाम्, बेन्यामीनमी, एफ्राइममी ना मनश्शेम् मीस् यरूशलेमपी तूवा।

४ यरूशलेमपी तूवाकचीपी: उत्तै क अम्मीहूदमी वात्छा म्छा, ना खम् खूक्सू-खूलूस् क ओम्री, इम्री ना बानी तूवा। खस् यहूदाम् वात्छा म्छा फारेसमी छामाईची तूवा।

५ शीलोनीचीपीक: बूसूम्छाप् असायाह ना खम् वात्छा म्छास् तूवा।

६ जेरहातीचीपीक: यीएल तूवा।

यहूदापीक मीस् ६९० जाना तूवा।

७ बेन्यामीनीचीपीक: सल्‍लू, ख मशुल्‍लाममी वात्छा म्छा, होदबियाम् म्चास् ना हस्सेनूअम् यय तूवा।

८ यरोहाममी वात्छा म्छा यिब्नीयाह; एलाह, ख उज्‍जीम् वात्छा म्छा ना मिक्रीम् म्चास् तूवा; खीक्‍का मशुल्‍लाम, ख शपत्याहम् वात्छा म्छा, रूएलमी म्चास् ना यिब्नीयाम् यय तूवा।

९ बेन्यामीनपी तूवाक मीस् खची पूस्तऊली तोङ्ना ९५६ जाना तूवा। ङ्‍कस् खोलोङ् खची होप्-होप्मी खीम्पोस्चीम् देप् मीस् तूवा।

१० पूजारीचीपीक: यदायाह, यहोयारीब, याकीन,

११ अजर्याह, ख हिल्कियाहम् वात्छा म्छा, ना खम् खूक्सू-खूलूस् क मेलसा मशुल्‍लाम, सादोक, मरायोत ना अहीतूब तूवा। अजर्याह नीनाम्माम् खीम्पीक जिम्मावाल तूवा।

१२ अदायाह, ख यरोहाममी वात्छा म्छा, ना खम् खूक्सू-खूलूस् क पशहूर लो मल्कियाहलो तूवा; खीक्‍का मासै, ख अदीएलमी वात्छा म्छा, ना खम् खूक्सू-खूलूस् क मेलसा यहजेरा, मशुल्‍लाम, मशिलेमीत ना इम्मेर तूवा।

१३ पूजारीस् खोलोङ् मसा १,७६० जाना तूवा। खस् खची होप्-होप्मी खीम्पोस्चीपीक देप् मीस् तूवा। मूङ्‍कस् नीनाम्माम् खीम्पीक सूसो मम् लक्पी योग्य मीस् तूवा।

१४ लेवीचीपीक: शमायाह, ख हश्शूबमी वात्छा म्छा, खम् खूक्सू-खूलूस् क मेलसा अज्रीकाम, हशब्याह ना मरारी तूवा;

१५ बक्बक्‍कर; हारेश; गालाल; मत्तन्याह, ख मीकाम् वात्छा म्छा, जिक्रीम् म्चास् ना आसापमी यय तूवा;

१६ ओबदिया, ख शमायाहम् वात्छा म्छा, गालालमी म्चास् ना यदूतूनमी यय तूवा; खीक्‍का बेरेक्याह, ख आसाम् वात्छा म्छा, नतोपातीचीम् तेल्पी तूप् एल्कानाम् म्चास् तूवा।

१७ चौकीदारची: शल्‍लूम, अक्‍कूब, तल्मोन, अहीमन ना मूङ्‍कचीम् वात्छा खची नेछोस् तूवा। खीक्‍का मूङ्‍कचीम् खची बू शल्‍लूम क देप्क चौकीदार तूवा।

१८ मूङ्‍क नाम्‍ला सम्मो ख नाम्‍आप्स्को हेम्क होङाबूम् मूल लाम्स्कोपीक चौकीदार तूवा। मूङ्‍कस् लेवीचीम् छाउनीपीक चौकीदार तूवा।

१९ शल्‍लूम क कोरहम् वंशपीक एब्यासापमी छामाई कोरेम् वात्छा म्छा तूवा। खसा, खम् मीचा ना कोरह वंशीचा तम्बूपी वोस्को लाम्स्कोम् रूसो मम् लक्मी जीम्मा तचीक तूवा; मूङ्‍कचा मस्क तम्बूपी वोस्को लाम्स्कोम् रूसो मम् लक् क खची खूक्सूचा मस्क योबोरोबूम् पवित्र तूस्कोपी वोस्को लाम्स्कोपी मस्क रूसो मम् लक् तोङ्‍कङ् तूवा।

२० केछेक नाम्‍लापी एलाजारमी वात्छा म्छा पीनहास चौकीदारचीम् चोलोगूलो मप् मुख्य मीस् तूवा, खीक्‍का योबोरोबू खम् साथपी तूवा।

२१ मेशेलेम्याहम् वात्छा म्छा जकरिया तूम्खास्को तम्बूपीक चौकीदार तूवा।

२२ मूङ्‍क तोङ्ना चौकीदारमी लक् मम् लागी सोकाकस् जम्मा २१२ जाना तूवा। मूङ्‍कचीम् नीङ् खची होप्-होप्मी तेल्-तेल्पी मसा पूस्तऊलीम् सूचीपी छाम्पा तूवा। दाऊदआ लो दर्शन तोक् शमूएलआलो मूङ्‍कचीम् खची विश्‍वासमी लक् खोङ्चीना मूङ्‍कस् सोक्चीक तूवा।

२३ मूङ्‍कचीम् लो मूङ्‍कचीम् वात्छा खची छाचीम्‍लो जिम्मापी योबोरोबूम् खीम्पीक मूल लाम्स्को हूम् लक् तूवा (मूङ्‍क खीम् तूम्खास्को तम्बू मीदोङ्ची)।

२४ मूङ्‍क चौकीदारची नाम्‍आप्स्को हेम्, नाम्‍काप्स्को हेम्, योऊना हेम् ना योऊमेर हेम्, लीक् हेम्पी तूम् बोक्सादोङा।

२५ मूङ्‍कचीम् खची होप्मी मीचा क खची तेल्पीका ताम्ना ऊलाम्पी नूक् लेई सम्मो पालसा खस्का लक् मम् बोक्सादोङा।

२६ खोदोलोई लीक्पो मुख्य-मुख्य चौकीदारची क लेवीस् छूवादोङा, ना योबोरोबूम् खीम्पी तूवाक कोठाम् लो दाङ् खीम्मीलो जीम्मेवार मूङ्‍कचीम् छूवादोङा।

२७ मूङ्‍कस् पूराङ् योबोरोबूम् खीम् गोपीङ् ईम्स्दोङा, ऊदोईपीक्यालो चौकीदार तूम् खची लक् छूवादोङा। खीक्‍का देत्छा पीच्‍ची मूल लाम्स्कोस् हल्म् चाबी खची हूक्पी तूवा।

२८ मूङ्‍कस् तूवाकपीक हेप्-हेप्‍आ नीनाम्मा दप्स्को खीम्मी सूसो मस्लो गोम् चूम्सोस्मी जिम्मा लाप्चीक तूवा। मूङ्‍कचा मूङ्‍क चूम्सोस् नीनाम्मा दप्स्को खीम् गोपी बाईचीलो ना पाखा खाईचीलो ङीर्‌म्ना यूम् बोक्सादोङा।

२९ मूङ्‍कस् तूवाकपीक हेप्-हेप्‍आ क चूम्सोस्मी ना पवित्र तूस्कोपीक बीन्‍नीपा खोलोङ् रोङ्मी खीक्‍का फूलमी, दाखमद्यमी, तेलमी, धूपमी ना मासालाम् जिम्मा लाम् लागी खतेई छूवाक तूवा।

३० हेप्-हेप् पूजारीचा मासाला ङल्चीना तयार मदोङ्ची।

३१ कोरह वंशपीक शल्‍लूममी बूसूम्छाप् म्छा लेवी मत्तित्याहम् जिम्मापी चाचोदाम्मी फुरौलास् तयार मम् लक् तूवा।

३२ मूङ्‍कचीम् हेप् कोरह वंशपीक मीस्चीम् जिम्मापी खोलोङ् नोम्चीम्-लेईपी चाचोदाम्मी सबेई थीक्‍का मम् लक् तूवा।

३३ बाजा दूप्ची लो लेवीचीम् खीम्पोस्-खीम्पोस्पीक देप् मीस्लो मूङ्‍कचीम् लागी अलग यूम्पा कोठापी तूवादोङा, ना बीन्‍नीपा लक् मम् मान्बोन्दो, ऊदोईपीक्यालो मूङ्‍कस् लेपा लो सेपालोङ् लक् मम् लागी काछदोङ्ची।

३४ मूङ्‍कस् खोलोङ् लेवीचीम् खीम्पोस्पीक देप् मीस् तूवा, ना मूङ्‍कचीम् नीङ् खची पूस्तऊलीम् सूचीपी छाम्पा तूवा। मूङ्‍कस् यरूशलेमपी तूवादोङा।

शाऊलमी पूस्तऊली

१ इतिहास ८:२९-३८

३५ गिबोनमी म्पा यीएल गिबोनपी तूवादोङा। मूङ्‍कम् म्तोमाम् नीङ् माका तूवा।

३६ मूङ्‍कम् वात्छा म्छास् बूसूम्छाप् अब्दोन, सूर, कीश, बाल, नेर, नादाब,

३७ गदोर, अहियो, जकरिया ना मिक्लोत तूवा।

३८ मिक्लोत क शिमामम् म्पा तूवा। मूङ्‍कस्सो यरूशलेमपी खची होप्मी मीस्चीम् दोक्पी तूवादोङा।

३९ नेर कीशमी म्पा तूवा।

कीश शाऊलमी म्पा तूवा।

शाऊल क जोनाथनमी, मल्कीशूअमी, अबीनादाबमी ना एश्बालमी पा तूवा।

४० जोनाथनमी वात्छा म्छा: मरीब्बाल तूवा, मूङ्‍क मीकाम् म्पा तूवा।

४१ मीकाम् वात्छा म्छास्: पीतोन, मेलेक, तहरै ना आहाज तूवा।

४२ आहाज यादाहम् म्पा तूवा।

यादाह क आलेमेतमी, अज्मावेतमी ना जिम्रीम् पा तूवा।

जिम्री मोसमी म्पा तूवा।

४३ मोस बिनेम् म्पा तूवा।

बिनेम् म्छा रपायाह तूवा।

रपायाहम् म्छा एलास तूवा।

एलासमी म्छा आसेल तूवा।

४४ आसेलमी तूक्पो वात्छा म्छास् तूवा, ना मूङ्‍कचीम् खची नीङ्: अज्रीकाम, बोकरू, इश्माएल, शार्याह, ओबदिया ना हानान तूवा। मूङ्‍कस् खोलोङ् आसेलमी वात्छा म्छास् तूवा।

शाऊल होङाबू सीयाक

१ शमूएल ३१:१-१३

१०

पलिश्तीचा इस्राएलमी ऊल्‍लोङ्पी जूम्‍लूक् मची, ना इस्राएलीस् सताना मूङ्‍कचीम् लाईस्पीका जूका। ओरोसर्प् इस्राएलीस् गिल्बो कोम्पी सीया।

२ पलिश्तीचा शाऊल म्छास्का हायाम् खेदामची, ना खचा शाऊलमी सूप्पो म्छास्, जोनाथन, अबीनाबाद ना मल्कीशूअ सेत्ची।

३ शाऊलमी लीक् हेम्पी हायाम्सार जूम्‍लूक् छूवा, ना बेई-लीफू तोप्चा ख छीप्चीना हायाम् लोक्‍तो खेर् वन्ची।

४ खीक्‍काना शाऊलआ म्होप्मी जूम्‍लो खूर्प् मीस् ओरोलअ, “आम् दोप्सेल लात्ना कोङ् थूङोसेतोव, खीक्‍का ङ्‍क खतना मान्छूक् मीस् तानूना कोङ् ङाजावापी मोनूनव।”

खोदोलोई मूङ्‍क म्जूम्‍लो खूर्प् मीचा मानेई मान्म। खूङ्‍कतोङ् मम् मूङ्‍कसा आत मान्म। खन्सा शाऊलआ म्होप्मी दोप्सेल लातू, ना मूङ्‍कपीङ् तीन्सेन्ची।

५ मूङ्‍क जूम्‍लो खूर्प्आ शाऊल सीयाक तकप्का मूङ्‍कसो म्होप्मी दोप्सेलआ म्होप्ङा तीन्सेन्ची।

६ ओरोना शाऊल लो सूप्पो म्छास्लो सीया, ना खम् वंश खोलोङ् ईतोङ् सीया।

७ बेँसीपी तूवाक खोलोङ् इस्राएलीचा इस्राएली सेनास् जूकाक खीक्‍का शाऊल म्छास्का सीयाक तचीकप्का, खस् खची होप्मी सहर होक्सीचीना जूका। खीक्‍का पलिश्तीस् मूङ्‍कपी खाताना मूङ्‍क सहर खोलोङ् खची हूक्पी मची।

८ आर्को लेई पलिश्तीस् मूङ्‍क सीयाकचीम् खची चूम्सोस् खाईम् लागी बानालो खचा गिल्बो कोम्पी शाऊल म्छास्काङ् सीयाखात्क छीप्ची।

९ खीक्‍का खचा शाऊलमी जूम्‍लो खाईची, ना खम् तोङ् रूप्ची। खीक्‍काना खचा पलिश्ती छाप्कूवाम् खोलोपी ङ्‍क नप् रीदाम् खची देऊता लो खोलोङ् मीस्लो येईमीम् पीकाना रीदाम् पोक्ची पोक्स्ची।

१० खचा शाऊलमी जूम्‍लो खची देऊताचीम् दप्स्को खीम्पी यूक्स्ची, ना मूङ्‍कम् म्तोङ् क दागोनमी दप्स्को खीम्पी किला थूक्स्चीना काक्स्ची।

११ पलिश्तीचा शाऊल ऊई मस्क तूवा खूङ्‍क खोलोङ् याबेश-गिलादपी तूप् मीचा येन्ची,

१२ खीक्‍का मूङ्‍कचीम् जूम्‍लूक् मप् वात्छाचा खाताना शाऊलमी लो म्छाचीम्‍लो सालोग्गी लात्चीना याबेशपी बाईची। खीक्‍काना मूङ्‍कचा मूङ्‍कचीम् खची तूप्‍री-लोप्‍री याबेशपी तूवाक हायाम् देप् सीछोम् म्दोरीपी खूम्ची, ना नूक् लेई सम्मो खस् माईस् तूवा।

१३ ओरोना शाऊल म्होप्मी योबोरोबू हेम् मक अविश्‍वासआ गर्दा सीम् बोक्सा। खसा योबोरोबूम् रीङ्बऊ मान्‍रेम्मो चाप्मोङ् तोप्चीम् चाई रेप्क तूवा।

१४ खसा योबोरोबूआ पीक चाई मान्‍रेम्। खन्सा योबोरोबूआ शाऊल मासेई मअ, ना म्चारखम् यिशैमी वात्छा म्छा दाऊद पीयू।

दाऊद इस्राएलपीक होङाबू छूवाक

२ शमूएल ५:१-१०

११

खीक्‍काना इस्राएलपीक मीस् खोलोङ् ईक् साथ हेब्रोनपी तूवाक दाऊदमी दोक्पी ताना ख ओरोलची, “केईका आम् तूप्‍री लो आम् साःलोङ् के।

२ खाताक नाम्‍लापी शाऊल होङाबू तूवालोसो आनाङ् इस्राएलमी सेनास् जूम्‍लूक्पी अगुवाइ मस्‍ना खाईदोङ्ची। खीक्‍का योबोरोबू आम् नीनाम्माआ आन् ओरोलाक तूवा, ‘आन्ङा ओ मीस् इस्राएलमी गथाला छूये, ना आन् खची होङाबू छूये’।”

३ इस्राएलपीक खोलोङ् धर्म-सेचीपोस् हेब्रोनपी तूवाक दाऊद होङाबूम् दोक्पी ता। मूङ्‍कपी दाऊदआ खस्का योबोरोबूम् लाईस्पी करार छूईची, खीक्‍का योबोरोबूआ शमूएललाम्पा यादे मक तोङ्ना खचा दाऊद इस्राएलपीक होङाबू अभिषेक मची।

दाऊदआ यरूशलेम कोमीक

४ खीक्‍काना दाऊद होङाबू खोलोङ् इस्राएलपीक मीस्चीका यरूशलेम, अर्थात् यबूसपी खाता। मूङ्‍कपी तूप् यबूसीचा

५ दाऊद ओरोलची, “आना ङ्‍कपी बाईम् दूरनो।” खोरोदोसो दाऊदआ सियोनमी गढी, अर्थात् दाऊदमी सहर म्हूक्पी मअ।

६ खीक्‍का दाऊदआ ओरोपीकाक तूवा, “यबूसीस् आक्रमण मप् लाईस्पीक मीस् ईल्पो सेनापति छूये।” मूङ्‍कपी ताप्‍तेप् लाईस्पीक मीस् सरूयाहम् वात्छा म्छा योआब छूवा। खन्सा ख सेनापति छूवा।

७ दाऊद मूङ्‍क गढीपी तूम् थालेई मअ, खन्साङा मीचा मूङ्‍क दाऊदमी सहर मीची।

८ कोम्मी नाम्‍आप्स्को हेम्क थाम्पू नेप्चीना ओरोरेप् मस्क थाऊपीका थोक्स्‍ना दाऊदआ सहर बानेई मअ, ना योआबआ क बाँकी सहर होसोङ् बोबूईयू।

९ खीक्‍का दाऊद हायाम् राःरालोक छूक्‍तो खाता, ऊदोईपीक्यालो खोलोप्का दूङ् राःरालोक योबोरोबू खम् साथपी तूवा।

दाऊदमी हायाम् राःरालोक जूम्‍लूक् मप्ची

२ शमूएल २३:८-३९

१० दाऊदआ सरकार गठन मलो पूरा बोक्छोप्, ना खोलोङ् इस्राएलमी साथपी योबोरोबूआ यादे मक तोङ्ना ख होङाबू बानेई मम्पी बोक्छोप् दाऊदमी हायाम् राःरालोक जूम्‍लूक् मप्ची तूवाकपीक देप् मीस् ङ्‍कस्ङा तूवा।

११ दाऊदमी हायाम् राःरालोक जूम्‍लूक् मप्ची ङ्‍कस्ङा के: लाईस्पी हक्मोनपीक याशोबाम क सूप्पो हायाम् राःरालोक जूम्‍लूक् मप्ची तूवाकपीक देप् मीस् तूवा। खसा भाला तोक्स्‍ना ३०० जाना मीस् ऊलाम्पीङ् सेत्चीक तूवा।

१२ मूङ्‍क सूप्पो हायाम् राःरालोक जूम्‍लूक् मप्ची तूवाकपीक दोस्रो क अहोहपीक दोदोमी वात्छा म्छा एलाजार तूवा।

१३ ख पास-दम्मीमपी पलिश्तीचीम् ऊल्‍लोङ्पी छूवाक जूम्‍लूक्पी दाऊदलो तूवा। मूङ्‍कपी ईबूम् जेऊखापी जूम्‍लूक् छूवाक तूवा, ना इस्राएली सेनास् पलिश्तीचीप्का जूकाक तूवा।

१४ खोदोलोई एलाजारआ लो दाऊदआलोङाङ् मूङ्‍क यीमी रापी पलिश्तीस्का जूम्‍लूक् मचची। खचा मूङ्‍क यी जगेई मस्‍ना पलिश्तीस् हारेईमची। ओरोना योबोरोबूआ इस्राएल ईबूम् देप् विजय पीयू।

१५ ऊलाम् मूङ्‍क सूक्पोङ् मुख्य मीस् तूवाकपीक सूप्पो हायाम् राःरालोक जूम्‍लूक् मप्ची अदुल्‍लामपीक लूबम्पी तूवाक दाम्‍रोपी दाऊदमी दोक्पी ता। खोदोलो पलिश्तीचीम् ईबूम् दल क रपाईचीम् बेँसीपी छाउनी बानेई मस्‍ना तूवाचाक तूवा।

१६ मूङ्‍क नाम्‍लापी दाऊद क ईबूम् गढीपी तूवाचाक तूवा, खीक्‍का पलिश्तीचीम् सेनाचा क बेथलेहेम खची हूक्पी मस्क तूवा।

१७ ऊलेई दाऊद हायाम् वाम्मा सीया, ना खसा ओरोपीका, “बेथलेहेममी मूल लाम्स्को दोक्पीक काऊ दूम् तूवादोन् नवा!”

१८ खन्सा मूङ्‍क सूप्पो हायाम् राःरालोक जूम्‍लूक् मप्ची पलिश्तीचीम् छाउनी तूवाकम् म्‍रालाम्पा छीरेई छूवाना खाता ना बेथलेहेममी मूल लाम्स्को दोक्पी तूवाक इनारपीक काऊ बाईचीना दाऊद पीची। खोदोलोई दाऊदआ मूङ्‍क दूम् मानेई मान्म। बरू खसा मूङ्‍क काऊ योबोरोबूम् लाईस्पी कात्दीतू,

१९ ना खसा ओरोपीका, “ए नीनाम्माङा, कोङा ङ्‍क काऊ दूम् बोनूनव। ऊई कोङा ङ्‍कचीम् हीःयो दूमा, खचा ङ्‍क काऊ खची रीराम खतरापी यूकस्चीना बाईचीक तूये!” खन्सा खसा मूङ्‍क काऊ मान्दू।

मूङ्‍क सूप्पो हायाम् राःरालोक जूम्‍लूक् मप्चा मस्क साहासलोक लक् ङ्‍क तोङ्‍कङ् तूवा।

२० योआबमी म्नेछो अबीशै क सूक्पोङ् जूम्‍लूक् मप्चीम् देप् मीस् तूवा। खसा ३०० जाना मीस्मी रापी भाला तोक्स्‍ना मूङ्‍कस् सेत्चीक तूवा। खन्सा खमीसो मूङ्‍क सूप्पो हायाम् राःरालोक जूम्‍लूक् मप्चीम् तोङ्नाङ् म्नीङ्ला तोक्सा।

२१ अबीशै मूङ्‍क सूक्पोङ् जूम्‍लूक् मप्ची तूवाकपी खोलोप्का दूङ् साम्दी-सायो तना मूङ्‍कचीम् कप्‍तान छूवा, खोदोलोई ख मूङ्‍क सूप्पो हायाम् राःरालोक जूम्‍लूक् मप्ची तोकङ् क मान्तूक तूवा।

२२ यहोयादाम् वात्छा म्छा कब्सेलपीक बनायाहसो आर्को हायाम् राःरालोक जूम्‍लूक् मप् तूवा। खसा हायाम् साहासलोक लक् मक तूवा। खसा मोआबपीक नीप्‍पो हायाम् राःरालोक जूम्‍लूक् मप्ची सेत्क तूवा। खसा नोङ् ताक नाम्‍लापी ईबूम् गूङ्‌गीनार्‌सो खूलूम्पू वोङाना सेत्क तूवा।

२३ खसा ईल्पो हायाम् देप् गाम्‍लोक मिश्रीसो सेत्क तूवा। मूङ्‍क मिश्रीम् हूक्पी दोबम् सीङ्तो देप् ईबूम् भाला तूवा। खोदोलोई बनायाह ईबूम् ओरोबाईप् तूप् खाईना मूङ्‍कम् दोक्पी खाता, ना मूङ्‍क मिश्रीम् हूक्पीका भाला ङाप्ना खसा मूङ्‍कम् भालाआङ् मूङ्‍क सेतू।

२४ यहोयादाम् वात्छा म्छा बनायाहआ मक साहासलोक लक् ङ्‍क तोङ्‍कङ् तूवा। मूङ्‍क सूप्पो हायाम् राःरालोक जूम्‍लूक् मप्चीम् तोङ्नाङ् खम्सो म्नीङ्ला तोक्सा।

२५ ख मूङ्‍क सूक्पोङ्चीप्का दूङ् साम्दी-सायो तोक् जूम्‍लूक् मप् तूवा, खोदोलोई ख मूङ्‍क सूप्पो हायाम् राःरालोक जूम्‍लूक् मप्ची तोकङ् क मान्तूक तूवा। दाऊदआ ख म्होप्मी अङ्गरक्षकचीम् अधिकृत बानेईमक तूवा।

२६ मूङ्‍कम् हायाम् राःरालोक जूम्‍लूक् मप्ची ङ्‍कस्ङा तूवा:

योआबमी वात्छा म्नेछो असाहेल,

बेथलेहेमपीक दोदोमी वात्छा म्छा एल्हानान,

२७ हारोरपीक शम्मोत,

पेलोनपीक हेलेस,

२८ तकोपीक इक्‍केशमी वात्छा म्छा ईरा,

अनातोतपीक अबीएजेर,

२९ हूशातपीक सिब्बकै,

अहोहपीक ईलै,

३० नतोपापीक महरै,

नतोपापीक बानाहमी वात्छा म्छा हेलेद,

३१ बेन्यामीनमी गिबापीक रीबैमी वात्छा म्छा ईथै,

पिरातोनपीक बनायाह,

३२ गाशपीक खम्‍ला होम्पीक हूरै,

अरबापीक अबीएल,

३३ बहरूमपीक अज्मावेत,

शाल्बोनपीक एल्याहबा,

३४ गीजोनपीक हाशेम,

हरारपीक शागेम् वात्छा म्छा जोनाथन,

३५ हरारपीक साकारमी वात्छा म्छा अहीआम,

ऊरमी वात्छा म्छा एलीपाल,

३६ मकेरातपीक हेपेर,

पेलोनपीक अहियाह,

३७ कर्मेलपीक हेस्रो,

एज्बैमी वात्छा म्छा नारै,

३८ नातानमी वात्छा म्नेछो योएल,

हग्रीम् वात्छा म्छा मिभार,

३९ अम्मोनपीक सेलेक,

बेरोतपीक नहरै, ख सरूयाहम् वात्छा म्छा योआबमी जूम्‍लो खूर्प् तूवा,

४० यित्रपीक ईरा,

यित्रपीक गारेब,

४१ हित्ती उरियाह,

अहलैमी वात्छा म्छा जाबाद,

४२ रूबेनी शीजाम् वात्छा म्छा अदीना, मूङ्‍क रूबेनीचीम् ईल्पो देप् मीस् तूवा, ना खम् साथपी सूक्पोङ् मीस् तूवा,

४३ माकाम् वात्छा म्छा हानान,

मित्नी योशापात,

४४ अस्तेरातपीक उज्जीया,

अरोएरपीक होताममी वात्छा म्छास् शमा लो यीएललो,

४५ शिम्रीम् वात्छा म्छा येदीएल,

मूङ्‍कम् वात्छा म्नेछो तिजपीक योहा,

४६ महाबपीक एलीएल,

एल्नाममी वात्छा म्छास् यरीबै लो योशब्याहलो,

मोआबपीक यित्मा,

४७ एलीएल, ओबेद ना मेजोबपीक यासीएल।

जूम्‍लूक् मप्ची दाऊद हेम् लागेई छूवाक

१२

कीशमी वात्छा म्छा शाऊलमी लाईस्पी दाऊद ताम् मान्पीस्कसा नूपू खची नीङ् छाम्पा तूक मीस् दाऊदलो मीलेई छूम् लागी सिक्लगपी ता। मूङ्‍कस् हायाम् राःरालोक जूम्‍लूक् मप् मीस् तूवाकपीकस् तूवा।

२ मूङ्‍कस् बेई-लीफू तोप्ची तूवा, ना म्पाङ् अथवा म्चूप् हूःआ घुयेँत्र तोम् अथवा बेई होम् दूर्‌दोङू। मूङ्‍कस् बेन्यामीनमी गोङ्पीक शाऊलमी म्होप्मी मीस् तूवा।

३ गिबियापीक शेमाहम् वात्छा म्छा अहीएजेर मूङ्‍कचीम् लाम्‍लछा तूवा; मूङ्‍कम् वात्छा म्नेछो योआश आर्को लाम्‍लछा तूवा। जूम्‍लूक् मप्ची ङ्‍कस्ङा तूवा:

अज्मावेतमी वात्छा म्छास् यजीएल लो पलेतलो,

अनातोतपीक,

बराकाह लो येहूलो,

४ गिबोनी यिश्मायाह, ख मूङ्‍क तूक्पोङ् तूवाकपीक ईल्पो हायाम् राःरालोक ना मूङ्‍कचीम् देप् खची मीस् तूवा।

यर्मिया, यहासेल, योहानान ना गदेरापीक योजाबाद,

५ एलूजै, यरीमोत, बाल्याह, शमरयाह, हारूपीक शपत्याह,

६ एल्काना, यिश्याह, अज्रेल, कोरह गोङ्पीक योएजेर ना याशोबाम तूवा,

७ गदोरपीक यरोहाममी वात्छा म्छास् योएलह लो जबदियाहलो तूवा।

८ गादपीक हेप्-हेप् मीस्सो गोङ्‌रूत्खाप्-थाम्पूपी तूवाक गढीपी दाऊदलो मीलेई छूक्स् ता। मूङ्‍कस् हायाम् राःरालोक जूम्‍लूक् मप्ची ना जूम्‍लूक् मम् लागी तयार छूक्ची तूवा; मूङ्‍कचा ढाल लो भालालो तोम् दूर्‌चीक तूवा। मूङ्‍कस् गूङ्‍गीनार तोङ्‍क ईकीम् लप् ना कोम् होम्पीक खीस् तोङ्‍ना छीत बूल्दूर्प् ची तूवा।

९ एसेर मूङ्‍कचीम् देप् मीस् तूवा,

दोस्रो ओबदिया,

तेस्रो एलिआब,

१० चौथो मिश्मन्‍ना,

पाँचौँ यर्मिया,

११ छैटौँ अत्तै,

सातौँ एलीएल,

१२ आठौँ योहानान,

नवौँ एल्जाबाद,

१३ दशौँ यर्मिया ना

एघारौँ मकबन्‍ने तूवा।

१४ ङ्‍क गादीस् सेनाम् सेनापतीस् तूवा। मूङ्‍कस् तूवाकपीक खोलोप्का दूङ् चीमाआ १०० मी अगुवाइ मदूर्‌दोङू ना खोलोप्का दूङ् देप्कआ क १,००० मी अगुवाइ मदूर्‌दोङू।

१५ ङ्‍कस् मूङ्‍क मीस्चीङ् तूवा; मूङ्‍कचा दूङ् लाईस्पीक लाःपी देप् यर्दन योऊपीक काऊ म्चाखेम् सम्मो पतो खाताक नाम्‍लापी देप् यर्दन योऊ कचीना मूङ्‍कम् नाम्‍आप्स्कोम् लो नाम्काप्स्कोम्‍लो बेँसी होम्पी तूप् खोलोङ् मीस् मूङ्‍कपीका कल्‍लात्चीक तूवा।

१६ बेन्यामीनपीक लो यहूदापीकलो हेप्-हेप् मीस्सो गढीपी दाऊदमी दोक्पी ता।

१७ दाऊद मूङ्‍कस् तूप्स् पाखा लत्‍ताना ओरोपीका, “आन्‍नी कोङ् बोम्छोम् लागी खाऊमा-खासेर्मापी तानीक तूदोक कोङ्लो लाम्दूमानीव, ना कोङा आन्‍नी लाम्तूम्मा मीयान्‍नी। कोङ् मीस् सेईप् दोसी तूवोनो, खोरोदोसो आन्‍ना दोका पीयोनीना कोङ् ओ साछीमीचीम् हूक्पी पीम् लागी तानीक तूदोक, ई खूक्सू-खूलूचीम् नीनाम्माआ ङ्‍क खोङ्नूना आम्नी नीया मनूव।”

१८ मूङ्‍क नाम्‍लापीङ् मूङ्‍क सूक्पोङ् जूम्‍लूक् मप्ची तूवाकपीक दूङ् देप्क मीस् अमासैपी नीनाम्माम् आत्मा ता, ना मूङ्‍कसा ओरोपीका,

“ए दाऊद, केईका आम् हेम् तूयेका!

ए यिशैमी वात्छा म्छाङा, केईका आम् साथपी तूयेका!

आम्पी खाऊमा-खासर्मा लो सफलतालो छूनूव!

आन् बोक्छोक्चीम् सफलता छूनूव!

आछीयाङ् आम् नीनाम्माङ् आम् बोक्छोप् तूये!”

खन्सा दाऊदआ मूङ्‍कस् लाम्तूम्मा मीची, ना आक्रमण मप् दलचीम् लाम्‍लछास् बानेई मची।

१९ दाऊद शाऊलमी ऊल्‍लोङ्पी पलिश्तीस् हेम् लागेई छूवाना जूम्‍लूक् मस् खातालो मनश्शेम् हेप्-हेप् म्मीस् दाऊद हेम् लागेई छूवा। खोदोलोई आछीयाङ् खसा पलिश्तीस् हेम् लागेई छूवाना जूम्‍लूक्ने मान्म, ऊदोईपीक्यालो पलिश्तीचीम् चारखम् तोप्चा खची रापी ओरोपीकाना चाई मची ना ख आत्पोक्स्ची, “खसान् म्मालिक शाऊलमी लागी केई होक्सीया, ना ङ्‍कसा गर्दा केई सीम् बोक्से।”

२० दाऊद सिक्लगपी तूवालो ख हेम् लागेई छूवाना ताप् मनश्शेम् मीस्: अदनाह, योजाबाद, येदीएल, मिखाएल, योजाबाद, एलीहू ना सिल्‍लतै तूवा। ङ्‍कस् मनश्शेम् ई-ईक् हबऊ सेनाचीम् लाम्‍लछास् तूवा।

२१ ङ्‍कचाङ् लूटपीट मप्चीम् ऊल्‍लोङ्पी हायाम् राःरालोक लक् मस्‍ना दाऊद साथ पीची, ऊदोईपीक्यालो मूङ्‍कस् खोलोङ् हायाम् नप् जूम्‍लूक् मप् मीस् तूवा, ना मूङ्‍कस् दाऊदमी सेनाचीम् सेनापतिस् तूवा।

२२ दाऊदआ ईबूम् हायाम् देप् सेना थीक्‍का मान्मम् सम्मो खोलोङ् मीस् लेई पीच्‍ची ख बोम्छोम् लागी ता।

बीन्‍नीपा मीस् हेब्रोनपी दाऊदलो मीलेई छूक्स् ताक

२३ योबोरोबूआ पीकाक तोङ्ना शाऊलमी चारखम्पीक हक् दाऊद पीस् हेब्रोनपी जूम्‍लोआ चोन्दीन्चीना दाऊदलो मीलेई छूक्स् ताक दलचीम् गन्ती ङ्‍कङ् के:

२४ यहूदाम् — ढाल खूर्प् ना भाला तोप् ६,८०० जाना जूम्‍लूक् मप् मीस्।

२५ शिमियोनमी — जूम्‍लूक् मदूर्प् ७,१०० जाना मीस्।

२६ लेवीम् — दूलूम् ४,६०० जाना तूवा।

२७ मूङ्‍कपीका बीन्‍नीपा हारूनमी खीम्पीक लाम्‍लछा यहोयादाम् साथपी ३,७०० जाना मीस् तूवा,

२८ खीक्‍का ईल्पो हायाम् राःरालोक जूम्‍लूक् मप् सादोकमी साथपी म्होप्मी खीम्पोस्पीक नीस्पोङ् नीप्पो अधिकृत तूवा।

२९ शाऊलमी म्होप्मी मीस् बेन्यामीनमी — ३,००० जाना तूवा। मूङ्‍कस् तूवाकपीक दूङ्सर्प् मूङ्‍क नाम्‍ला सम्मो शाऊलमी खीम्पीक भक्त छूवाना तूवाक तूवा।

३० एफ्राइममी — २०,८०० जाना जूम्‍लूक् मप् मीस्, मूङ्‍कस् खची वंशपी नीङ् तोप्ची तूवा।

३१ मनश्शेम् आधा गोङ्पीक — १८,००० जाना तूवा। दाऊद होङाबू बानेई मम् लागी ङ्‍कस्ङा सोकाक तूवा।

३२ इस्साखारमी — ङ्‍क गोङ्पीक मीस् इस्राएलआ ऊक लाम्ये लाम् पर्ने खूङ्‍क छेईप् ना नाम्‍लाम् तोक्पी चीन्‍न बूजेई मदूर्प् २०० जाना लाम्‍लछास्, ना मूङ्‍कचीम् हूक्पी तूवाक खची होप्मी मीस्।

३३ जबूलूनमी — जूम्‍लूक् मम् लागी तयार छूवाक म्खाल्-खाल्क जूम्‍लो गोदूर्प् साहासी ना ईबूम्ङा सानीवालोक ५०,००० जाना जूम्‍लूक् मप्ची।

३४ नप्‍तालीम् — १,००० जाना अधिकृतची, खीक्‍का ढाल लो भालालो खूर्प् ३७,००० जाना मीस्।

३५ दानमी — जूम्‍लूक् मम् लागी थीक्‍का छूवाक २८,६०० जाना मीस्।

३६ आशेरमी — हायाम् नम्‍लोना जूम्‍लूक् मम् लागी थीक्‍का छूवाक ४०,००० जाना जूम्‍लूक् मप् मीस्।

३७ यर्दनमी नाम्‍आप्स्को हेम्पी तूवाक रूबेन, गाद ना मनश्शेम् आधा गोङ्मी — म्खाल्-खाल्क जूम्‍लो वेप्दीप् १,२०,००० जाना मीस्।

३८ ङ्‍क खोलोङ् जूम्‍लूक् मप्ची, जूम्‍लूक् मम् लागी थीक्‍का छूवाक मीस् खोलोङ् इस्राएलपी दाऊद होङाबू बानेई मम् लागी ईबूम् सानीवालोक छूवाना हेब्रोनपी ता। बाँकी इस्राएलीचीम्सो दाऊद होङाबू बानेई मम् ईबूम्ङा मीन्ताम् तूवा।

३९ मूङ्‍कस् मूङ्‍कपी चातो-दूतो सूक् लेई सम्मो दाऊदलो तूवा, ऊदोईपीक्यालो मूङ्‍कचीम् खची होप्मी मीचा मूङ्‍कस् खोलोङ्मी लागी चूम्-दूम् थीक्‍का मस्क तूवा।

४० मूङ्‍कचीम् लीक् हेम्पी तूवाक खची खीम्तोनीचा इस्साखार, जबूलून ना नप्‍ताली सम्मोक हायाम् छूबूरीपीका चाम् थक् मोकोक्‍तीपीका, ऊटपीका, खच्‍चरपीका ना लूपीपीका खूर्‌मीचीना बाईची। चाम् थक्पी फूल, अञ्जीरमी म्चो, नाम्पी बम्पा वाचोसी, दाखमद्य, तेल तूवा। खीक्‍का पी-लूपी लो लूस्लोसो हायाम् देतो बाईचीक तूवा, ऊदोईपीक्यालो इस्राएलपी हायाम् देप् चामोवा छूवाक तूवा।

दाऊदआ सन्दूक तात्क

२ शमूएल ६:१-११

१३

दाऊदआ म्होप्मी खोलोङ् अधिकृतचीपी, ई-ईक् हबऊ सेनानीचीपी ना ई-ईक् चून्दूलूम् सेनाम् सेनापतिचीपी चाई लाप्दोङू।

२ खसा इस्राएलपीक खोलोङ् समुदाय ओरोलची, “आन्‍ना अऊ पीक्नी, ना योबोरोबू ई नीनाम्माआ लाम् हलीपीयादोक, केईया इस्राएलपीक खोलोङ् इलाकापी बाँकी रहेई छूवाक ई होप्मी मीस्चीपी, मूङ्‍कचीम् खची सहरपी, चरनपी तूप् पूजारीचीपी ना लेवीचीपी केईचीका मीलेई छूक्स् तानीव पीक्याना रीदाम् होक्साम्।

३ ई नीनाम्माम् सन्दूक केईया ङ्‍कपी ताताम्, ऊदोईपीक्यालो शाऊलआ चारखम् तोक्स्क सम्मो केईया हाल्‍लोसो मूङ्‍क सन्दूकमी वास्ता मान्मम्पा।”

४ खीक्‍काना खोलोङ् समुदायआ मूङ्‍क तोङ्ना मम् निश्‍चय मची, ऊदोईपीक्यालो खोलोङ् मीचा ओरो मम् छूये पीकाना दाऊद चाई पीची।

५ खन्सा किर्यत-यारीमपीका नीनाम्माम् सन्दूक बाईम् लागी मिश्र छाप्कूवापीक देप् शिहोर योऊपीका लेबो-हमातसम्मोक खोलोङ् इस्राएलीस् दाऊदआ बात्ल मची।

६ दाऊद लो खोलोङ् इस्राएलीस्लो यहूदापी तूवाक बाला, अर्थात् किर्यत-यारीमपी करूबचीम् रापी सिंहासनपी तूप् नीनाम्मा योबोरोबूम् नीङ्लाम्पा खोलोआ छेत्चीक सन्दूक बाईम् लागी खाता।

७ मूङ्‍कचा अबीनादाबमी खीम्पीका नीनाम्माम् सन्दूक खाईचीना ईबूम् नयाँ गाडापी यूक्स्ची, ना उज्‍जाहआ लो अहियोआलो मूङ्‍क गाडा बूल्चीना खाईची।

८ दाऊदआ लो खोलोङ् इस्राएलीचालो हायाम् जोशपी खची गोङ् चानतो नीनाम्माम् लाईस्पी छाम्, वीणा, साराङ्गी, खैँजडी, झ्याली ना तुरहीम् साल्म्पी चामोवा मचचीक तूवा।

९ मूङ्‍कस् कीदोनमी खलापी ताबानालो लूपीचा जोलोङ् तची, ना उज्‍जाहआ सन्दूक थामेई मम् लागी म्हूः सत्‍तू।

१० खोदोलोई योबोरोबू उज्‍जाहपीका म्छूलीकाता, ना खसा म्हूः सत्ना सन्दूक पत्कसा नीनाम्माआ ख गकू। ओरोना उज्‍जाह नीनाम्माम् लाईस्पी मूङ्‍कपीङ् सीया।

११ योबोरोबू ओरोना उज्‍जाहपीका म्छूली काताकपी दाऊद म्छूली काता, ना खसा मूङ्‍क थाम्पूम् नीङ् फारेस-उज्‍जाहc यूक्सू। मूङ्‍कम् नीङ् एसेक लेई सम्मो मूङ्‍कङ् तूये।

१२ मूङ्‍क लेई दाऊद नीनाम्मापीका कीसा, ना ओरोपीकाना ख तत्‍तू, “हन्‍ना नीनाम्माम् सन्दूक कोङा ओ साथपी ऊतोङ्नाई यूम् दूरो?”

१३ दाऊदआ मूङ्‍क सन्दूक म्होप्मी साथपी दाऊदमी सहरपी मान्खाई। बरू खसा मूङ्‍क सन्दूक गित्ती ओबेद-एदोममी खीम्पी छोक्स्ती।

१४ ओरोना नीनाम्माम् सन्दूक ओबेद-एदोममी खीम्पी खम् खीम्पोस्चीका सूक् लाः सम्मो तूवा, खीक्‍का योबोरोबूआ ओबेद-एदोममी खीम्पोस् लो खम् खीम्पी तूवाकलो खोलोङ् आसीक् पीची।

c 

१३:११ फारेस-उज्‍जाह – हीब्रू रीङ्पी ङ्‍क नीङ्मी अर्थ क “उज्‍जाहपी ताक छूली” पीक्याक के।

दाऊदमी खीम् लो म्खीम्पोस्चीलो

२ शमूएल ५:११-१६

१४

टुरोसपीक होङाबू हीरामआ दाऊदमी दोक्पी रीदाम् पोक्ची पोक्स्ची। हीरामआ मूङ्‍कचीम् साथपी देवदारुम् सीङ्, लूङ्मी लक् मप्ची ना सीङ्मी लक् मप्ची दाऊदमी लागी ईबूम् महल बानेई मम् लागी पोक्स्ची।

२ योबोरोबूआ दाऊद इस्राएलपीक होङाबू छूम् लागी पोचीप् मक, खीक्‍का खसाङ् खम् चारखम् म्होप्मी मीस् इस्राएलमी लागी ओरोदेप् बानेईमक पीकाना दाऊदआ तूम् तअ।

३ दाऊदआ यरूशलेमपी होसोङ् ओरोसर्प् तोमा तातू, ना खम् बीन्‍नीपा ओरोसर्प् वात्छा मीम्छा म्छास् जन्मेई छूवा।

४ यरूशलेमपी जन्मेई छूवाक दाऊदमी वात्छा म्छाचीम् नीङ्: शम्मूअ, शोबाब, नातान, सोलोमन,

५ यिभार, एलीशूअ, एल्पेलेत,

६ नोगह, नेपेग, यापी,

७ एलीशामा, बेलीयादा ना एलीपेलेत तूवा।

दाऊदआ पलिश्तीस् हारेई मस्क

२ शमूएल ५:१७-२५

८ दाऊद खोलोङ् इस्राएल छाप्कूवापीक होङाबू अभिषेक छूवा पीम् पलिश्तीचा येन्चीकप्का, खस् खची सेना बाईचीना दाऊद लाम्स् बाना, खोदोलोई ङ्‍क रीङ् येन्‍ना दाऊद खस्का जूम्‍लूक् मस् खाता।

९ खीक्‍का पलिश्तीस् बानाना रपाईचीम् बेँसीपी लूतेई मस्क तूवा।

१० खोदोलो दाऊदआ नीनाम्मा ओरोपीकाना तत्‍तू, “ऊई कोङा पलिश्तीस् आक्रमण मूयोयो मूयोनोयो? ऊई आना खस् ओ हूक्पी मीयोपोयोयो?”

खोदोलो योबोरोबूआ ख ओरोपीकाना ङरी आन्‍नू, “खात्व, कोङा पलिश्तीस् आम् हूक्पी मीन्पीयान्के।”

११ खीक्‍काना दाऊद म्मीस्चीका म्थोम्‍ला सप्ना खाता, ना खस् बाल-पराजीमपी आक्रमण मस्‍ना मूङ्‍कपी खस् हारेईमची। खीक्‍का दाऊदआ ओरोपीका, “देप् योऊआ म्बरबार खोलोङ् थाम्पू हतक तोङ्नाङ् नीनाम्माआ ओ हूक्पीका ओ साछीमीस् खोलोङ् मासेई मदीत्चीक तूये।” खन्सा मूङ्‍क थाम्पूम् नीङ् बाल-पराजीमa यूक्सा।

१२ पलिश्तीचा खची देऊतास् मूङ्‍कपीङ् होक्सीची, खीक्‍का दाऊदआ मूङ्‍क देऊतास् मीःपी हूयातानूम्व पीकाना आज्ञा पीची।

१३ पलिश्तीचा होसोङ् ऊलाम् रपाईचीम् बेँसीपी लूटपीट मची।

१४ होसोङ् दाऊदआ नीनाम्मा तत्‍तू, ना नीनाम्माआ ख ओरोलअ, “आना सीदाङ् आक्रमण मनव, खोदोलोई खीर्‌ना लहरे-पीपलमी पऊमी लाईस् हेम् खात्ना खस् खची दोस्लाम्पा आक्रमण मस्व।

१५ लहरे-पीपलमी पऊमी म्छो हेम् हूरूरूरू मतो लाम्दूम्क तोङ्‍क साल्म् येन मोरो आना दावा खस् आक्रमण मस्व, ऊदोईपीक्यालो मूङ्‍क नाम्‍लापी नीनाम्मा पलिश्तीचीम् सेनास् हारेई मम् लागी आम् लाईस्-लाईस् खाते।”

१६ खीक्‍का दाऊदआ नीनाम्माआ आज्ञा मक तोङ्नाङ् मअ, ना खचा पलिश्तीचीम् सेनास् गिबोनपीका गेजेरसम्मो खेदा मतो खाईची।

१७ खन्सा दाऊदमी नीङ्ला खोलोङ् छाप्कूवापी रीङा, ना योबोरोबूआ खोलोङ् जाति-जातिस् खपीका खची कीम् लमीची।

a 

१४:११ बाल-पराजीम मी अर्थ क हईप्दीप् रोबू पीक्याक के।

करारमी सन्दूक यरूशलेमपी तात्चीक

१५

दाऊदआ म्होप्मी लागी दाऊदमी सहरपी ओरोतो खीम् बोबूईयू, खीक्‍का नीनाम्माम् सन्दूकमी लागी ईबूम् थाऊ थीक्‍का मना मूङ्‍कम् लागी ईबूम् तम्बू कीन्‍नू।

२ खीक्‍काना लेवीचाङाङ् नीनाम्माम् सन्दूक खूर्म् छूये पीकाना खसा पीका। ऊदोईपीक्यालो योबोरोबूआ खस्ङा मूङ्‍क सन्दूक खूर्म् लागी ना पूरा खम् सूसो मम् लागी सोक्चीक तूवा।

३ खीक्‍का मूङ्‍कम् लागी थीक्‍का मम्पा थाऊपी योबोरोबूम् सन्दूक बाईम् लागी दाऊदआ खोलोङ् इस्राएलीस् यरूशलेमपी बात्ल मची।

४ खसा हारूनमी छामाईची लो लेवीस्लो ईक् थाऊपी बात्ल मची:

५ कहातमी छामाईचीपीका: उरीएल क लाम्‍लछा ना खम् म्मीस् १२० जाना तूवा।

६ मरारीम् छामाईचीपीका: असायाह क लाम्‍लछा ना खम् म्मीस् २२० जाना तूवा।

७ गेर्शोनमी म्छामाईचीपीका: योएल क लाम्‍लछा ना खम् म्मीस् १३० जाना तूवा।

८ एलीजापानमी छामाईचीपीका: शमायाह क लाम्‍लछा ना खम् म्मीस् २०० जाना तूवा।

९ हेब्रोनमी छामाईचीपीका: एलीएल क लाम्‍लछा ना खम् म्मीस् ८० जाना तूवा।

१० उज्‍जीएलमी म्छामाईचीपीका: अम्मीनादाब क लाम्‍लछा ना खम् म्मीस् ११२ जाना तूवा।

११ दाऊदआ उरीएल, असायाह, योएल, शमायाह, एलीएल ना अम्मीनादाब मीचीक लेवीचीम् साथपी सादोक लो अबियाथार पूजारीलो काछची,

१२ ना मूङ्‍कस् ओरोलची, “लेवीचीम् खीम्पोस्चीपीक लाम्‍लछास् आन्‍नीङ् के। आन्‍नी आम्नी मीस्चीका आम्नी होप्-होप्ङा पवित्र मन्चीनीव, ना कोङा थीक्‍का मूक थाऊपी योबोरोबू इस्राएलमी नीनाम्माम् सन्दूक बायानूम्ना यूक्सानूम्व।

१३ आन्‍नी लेवीस् लाईस्पी मूङ्‍क सन्दूक खूर्म् लागी मूङ्‍कपी मान्तून्‍नीकसा योबोरोबू ई नीनाम्मा ईपीका म्छूली काताक तूवा। ऊदोईपीक्यालो केईया मूङ्‍क ऊतोङ्नाई बाईम् पर्नेई पीकीना खलो चाई मान्लाम्यी।”

१४ खन्सा योबोरोबू इस्राएलमी नीनाम्माम् सन्दूक बाईम् लागी पूजारीचा लो लेवीचालो खची होपा खची होप्ङा पवित्र मन्‍ची।

१५ खीक्‍का योबोरोबूम् आज्ञा तोङ्ना मोशाआ पीकाक तोङ्नाङ् खची होप्-होप्मी बोऊतो थेम्पी रःपी खूर्‌चीना नीनाम्माम् सन्दूक बाईची।

१६ खीक्‍काना दाऊदआ लेवीचीम् लाम्‍लछास् बाजा, साराङ्गी, वीणा ना झ्यालीआ चामोवाम् सङ्गीत दूम् लागी आम्नी मीस् सोक्नूम्व पीकाना आरेई मची।

१७ खन्सा लेवीचा योएलमी वात्छा म्छा हेमान, ना खम् म्मीस्चीपीका बेरेक्याहम् वात्छा म्छा आसाप, ना मूङ्‍कचीम् खची मीस् मरारीचीपीका कूशायाहम् वात्छा म्छा एतान,

१८ खीक्‍का मूङ्‍कचीम् दोस्रो दर्जापीक खची मीस् जकरिया, याजीएल, शमीरामोत, यहीएल, उन्‍नी, एलीआब, बनायाह, मासेयाह, मत्तित्याह, एलीपलेहू, मिक्नेयाह ना चौकीदारची ओबेद-एदोम लो यीएललो सोक्ची।

१९ बाजा दूप् हेमान, आसाप ना एतान काँसम् झ्याली दूम् लागी सोक्ची।

२० जकरिया, अजीएल, शमीरामोत, यहीएल, उन्‍नी, एलीआब, मासेयाह ना बनायाह साराङ्गीपी अलामोत मीचीक राग दूम् लागी सोक्ची।

२१ खीक्‍का मत्तित्याह, एलीपलेहू, मिक्नेयाह, ओबेद-एदोम, यीएल ना अजज्याह वीणापीक शिमिनिथ मीचीक राग तोङ्ना बाजा दूम् लागी सोक्ची।

२२ लेवीचीम् लाम्‍लछा कनन्याह नम्‍लोना बाजा दूम् लेस्कसा गर्दा सङ्गीत दूप्चीम् लाम्‍लछा छूम् जीम्मा पीचीक तूवा।

२३ बेरेक्याह लो एल्कानालो सन्दूक हूप् चौकीदारची तूवा।

२४ शबन्याह, योशापात, नतनेल, अमासै, जकरिया, बनायाह ना एलीएजर पूजारीचा नीनाम्माम् सन्दूकमी लाईस्पी तुरही दूप्दोङ्ची। ओबेद-एदोम लो येहियाहलोसो सन्दूक हूप् चौकीदार तूवा।

२५ ओरोना दाऊद, इस्राएलपीक धर्म-सेचीपोस्का लो हबऊ-हबऊ सेनाम् सेनापतीस्कालो ओबेद-एदोममी खीम्पीका ओरोदेप् चामोवालो योबोरोबूम् करारमी सन्दूक बाईम् लागी मूङ्‍कपी खाता।

२६ योबोरोबूम् करारमी सन्दूक खूर्प् लेवीस् नीनाम्माआ बछोक्स्चीकसा खचा नूक्ची लूपी लो नूक्ची लूस्लो बलिदान चारेईमची।

२७ दाऊदआ ना सन्दूक खूर्प् खोलोङ् लेवीचा, छाम् लप्चा ना बाजा दूप्चीम् लाम्‍लछा कनन्याहआ सूतीम् तेई खाप्स्चीक तूवा। दाऊदआ सूतीम् तेईमी एपोदसो खाप्स्क तूवा।

२८ ओरोना खोलोङ् इस्राएलीस् जय पीक्‍तो खची जीनतो लूस्मी पीत्‍तो लो तुरहीलो दूप्‍तो खीक्‍का झ्याली, साराङ्गी ना वीणा दूप्‍तो योबोरोबूम् सन्दूक बाईचीना बाना।

२९ योबोरोबूम् करारमी सन्दूक दाऊदमी सहरपी वन्चचीलो शाऊलमी म्मेकछा मीकलआ दादावापीका खोङू। खीक्‍का खसा दाऊद होङाबू छम्तो चामोवा मचक तकप्का खसा म्सानीवापीका दाऊद जेर्म् थालेई मअ।

१६

खचा नीनाम्माम् सन्दूक बाईचीना दाऊदआ सन्दूक यूम् लागी कीन्‍क तम्बूगोपी मूङ्‍क यूक्स्ची। खीक्‍का खचा नीनाम्माम् लाईस्पी मीःपी चारेईमम् बलि लो खाऊमा-खासेर्माम् बलिलो चारेईमची।

२ दाऊदआ मीःपी चारेईमम् बलि लो खाऊमा-खासेर्माम् बलिलो चारेईमम् यात्कप्का योबोरोबूम् नीङ्पी खोलोङ् मीस् आसीक् पीची।

३ खीक्‍काना खसा इस्राएलीचीम् वात्छा लो मीम्छालो ई-ईल्पो मसा ई-ईबूम् सबेई, ई-ईबूम् खजूरमी म्बप् ना नाम्पी बम्पा जीस् वाचोसी पीची।

४ योबोरोबूम् सन्दूकमी लाईस्पी सूसो मम् लागी, खीक्‍का ख बीन्‍ती मीम् लागी लो ओलोनूव लोम् लागीलो ना योबोरोबू इस्राएलमी नीनाम्माम् सायोचोङ्मा मम् लागी लो साम्दीखाम् छाम् मम् लागीलो दाऊदआ हेप्-हेप् लेवीस् सोक्ची।

५ मूङ्‍कचीम् खची लाम्‍लछा आसाप तूवा, खीक्‍का खम् दोस्पी जकरिया, खीक्‍काना दोस्पी साराङ्गी ना वीणा दूप् यीएल, शमीरामोत, यहीएल, मत्तित्याह, एलीआब, बनायाह, ओबेद-एदोम ना यीएल तूवा। आसापआ क झ्याली दूप्दोङू।

६ खीक्‍का नीनाम्माम् सन्दूकमी लाईस्पी पूरा तुरही दूम् लागी बनायाह पूजारी लो यहासेल पूजारीलो सोकाक तूवा।

७ मूङ्‍क लेई योबोरोबू ओलोनूव लोम् लागी आसाप म्मीस्चीका दाऊदआ दूङ् लाईस्पी सोक्चीक तूवा।

दाऊदआ ओलोनूव पीकाना छाम् मक

भजनसंग्रह १०५:१-१५; ९६:१-१३; १०६:१, ४७-४८

८ योबोरोबू ओलोनूव लानूम्व, खम् नीङ् दपानूम्व;

जातिचीम् रापी खसा मक लक्मी तोक्पी रीदाम् हास्‍नूम्व।

९ खम् लागी छाम् मनूम्व, खम् लागी सायोचोङ्माम् छाम् मनूम्व;

खसा मक खोलोङ् छाक्‍काक लक्मी तोक्पी पानूम्व।

१० खम् पवित्र नीङ्पी आन्‍ना गौरव मनूम्व;

योबोरोबू लाम्प्चीम् खची गोङ्पी चामोवा छूनूव।

११ योबोरोबू लो खम् राःरालो लाम्नूम्व;

खम् दर्शन सदैबरी लाम्चानूम्व।

१२ खसा मक छाक्‍काक लक्मी मीन्मारो मनूम्व,

खसा येईमीयानीक फैसलाम् मीन्मारो मनूम्व,

१३ ए खम् सूसो मप् इस्राएलमी वंश,

ए याकूबमी छामाई, खसा सोकानीकचे।

१४ ख योबोरोबू ई नीनाम्मा तूये;

खोलोङ् चारीदूपी खसा नीया मय।

१५ खसा म्होप्मी करार सदैबरी मीन्चय,

खसा म्होप्मी यादे हबऊ दूङ् सम्मो मीन्चय।

१६ ङ्‍क करारङा खसा अब्राहामलो छूईयूक तूवा,

ना ङ्‍क यादेङ् खसा इसहाकलो मक तूवा।

१७ मूङ्‍क खसा आदेशमी रूप्पी याकूबलो पक्‍का मअ,

ना इस्राएललो ओरोपीकाना हाल्‍लोसो मान्याईप् करारमी रूप्पी छूईयू:

१८ “आन् कोङा कनान छाप्कूवा पीयान्,

मूङ्‍कम् हक् आम् भागपी तात्‍ते।”

१९ मूङ्‍कस् ङीर्‌चीलो चीछाङाङ् तूवा,

हायाम् चीछा, ना कनान छाप्कूवापी मूङ्‍कस् बीन्‍नीपा छाप्कूवापीकस् तूवा,

२० मूङ्‍कस् ईबूम् जातिपीका आर्को जातिपी,

ना ईबूम् चारखम्पीका आर्को चारखम्पी फल्प्‍तीप्ची तूवा।

२१ खसा आस्सो मूङ्‍कस् मम्सेम् मान्पीची।

मूङ्‍कचीम् लागी खसा होङाबूस्सो ओरोपीकाना वोक्ची,

२२ “ओ अभिषेक छूवाकस् पतानूम्नव,

ना ओ खारीबोपोस् ऊसो हानी मनूम्नव।”

२३ ए खोलोङ् चारीदूपीक मीस्चे,

योबोरोबूम् लागी छाम् मनूम्व,

लेई पीच्‍ची खसा पीयीक हल्वाम् तोक्पी खोलोपी पानूम्व।

२४ जाति-जातिचीम् रापी खम् साम्दीखाम् तोक्पी पानूम्व,

खोलोङ् मीस्चीम् रापी खसा मक छाक्‍काक लक्मी तोक्पी पानूम्व।

२५ ऊदोईपीक्यालो योबोरोबू खोलोप्का दूङ् देप् तूये, ना खोलोप्का दूङ् सायोचोङ्मा मम् खाईप् तूये;

खोलोङ् देऊताचीप्का दूङ् खपीका कीम् छूये।

२६ ऊदोईपीक्यालो जाति-जातिचीम् खोलोङ् खची देऊतास् ङोङोक्छेङाङ् के,

खोदोलोई योबोरोबूआन् साराङ्‌गा बोबूईयू।

२७ साम्दीखा लो गौरवलो खम् लाईस्पी तूये,

खम् तूस्कोपी राःरा लो चामोवालो तूये।

२८ जाति-जातिचीम् खीम्पोस्चे, योबोरोबूम् सायोचोङ्मा मनूम्व,

योबोरोबूम् साम्दीखाम् लो राःराम्‍लो सायोचोङ्मा मनूम्व।

२९ योबोरोबूपी खम् नीङ् तूक तोङ्ना साम्दीखा चारेई मनूम्व,

चाचोदाम् तात्नूम्ना खम् लाईस्पी तानीव।

खम् पवित्रताम् साम्दीखापी योबोरोबू सेवा छानूम्व;

३० ए खोलोङ् चारीदूचे, खम् लाईस्पी वेरेमोक्स्तो योक्सानीव।

चार थम्पूर छूवाना बोबूयाक तूये, मूङ्‍क हल्‍लेईमम् दूराम्नो।

३१ साराङ्‌गाप्‍तो चामोवा छूनूव, ना चारीदू म्जीननूव;

जाति-जातिचीम् रापी मीचा ओरोपीनूना रीदाम् हास्चीनूव,

“योबोरोबूआङ् चारखम् तोक्स!”

३२ दीरीत्‍ती लो मूङ्‍कपी तूक खोलोक थक्लो खची जीननूव;

थाम्पूआ लो मूङ्‍कपी तूक खोलोक थक्‍आलो चामोवा मस्‍नूव।

३३ सोगोपी तूक सीछोचा छाम् मस्‍नूव,

मूङ्‍कचा योबोरोबूम् लाईस्पी चामोवापी छाम् मस्‍नूव,

ऊदोईपीक्यालो ख चारीदूम् नीया मस् ताये।

३४ योबोरोबू ओलोनूव लानूम्व, ऊदोईपीक्यालो ख नखावा मप् तूये!

हाल्‍लोसो मान्याईप् खम् सम्तूमा दोस्का-दोस्का सम्मो तूचाये।

३५ ओरोपीकानीना बस्‍नीव, “ए ओखी हल्वापीप् नीनाम्माङा, केईका लेन्चामीयीकाव,

केईका ईदेप्पी बात्ल मईकाव, ना जाति-जातिचीप्का छुटकारा पीयीकाव,

खीक्‍का केईका आम् पवित्र नीङ्पी ओलोनूव पीम् दूराम्का,

ना आम् सायोचोङ्मापी गौरव मम् दूराम्का।”

३६ योबोरोबू इस्राएलपीक नीनाम्माम् सायोचोङ्मा

ईनीम्बायीका दोस्का-दोस्का सम्मो छून्चानूव।

खीक्‍काना खोलोङ् मीचा ओरोपीका, “आमेन!” ना “योबोरोबूम् सायोचोङ्मा छूनूव!”

३७ दाऊदआ लेई पीच्‍चीक लक् तोङ्ना पूरा सूसो मम्चाम् लागी मूङ्‍कपी योबोरोबूम् करारमी सन्दूकमी लाईस्पी आसाप लो खम् म्मीस्लो सोक्ना यूक्स्ची।

३८ खसा चौकीदारमी लक् मप् यदूतूनमी वात्छा म्छा ओबेद-एदोम लो होसालो ओबेद-एदोममी तूक्पोङ् रेक्पो म्मीस्चीका आसापलो सूसो मम् लागी खतेई मची।

३९-४० इस्राएलीस् योबोरोबूम् सूसो मम् ललईपी छाम्पा तूवाक तोङ्नाङ् देत्छा लो यूपालो योबोरोबूम् लागी वेदीपी मीःपी चारेईमम् बलि चारेईमम् लागी दाऊदआ सादोक पूजारी ना म्बूम् पूजारीस् गिबोनपी तूवाक पूजा मस्को कोम्पीक थानपी योबोरोबूम् पवित्र तूस्कोम् लाईस्पी तूम् लागी खतेई मची।

४१ मूङ्‍कस्काङ् हेमान लो यदूतूलो ना खची नीङ्-नीङ्पी मस्‍ना सोकाक मीस् योबोरोबू ओलोनूव लोम् लागी खतेई मची, “ऊदोईपीक्यालो खम् सम्तूमा दोस्का सम्मो तूचाये।”

४२ पवित्र छाम्मी लागी तुरही ना झ्याली खीक्‍का बीन्‍नीपा बाजा दूम् जीम्मा हेमान लो यदूतूनलो पीचीक तूवा। यदूतूनमी वात्छा म्छाचा मूल लाम्स्कोपी चौकीदारमी लक् मदोङ्ची।

४३ खीक्‍काना खोलोङ् मीस् खची होप्-होप्मी खीम् आत्‍ता, ना दाऊद क म्खीम्पोस्ची आसीक् पीस् खाता।

नीनाम्माआ दाऊदलो यादे मक

२ शमूएल ७:१-१७

१७

म्होप्मी महलपी म्होप्ङा सुरक्षित मन्चीना दाऊदआ नातान खारीबोपो ओरोलअ, “कोङ्ने देवदारुआ बोबूईम्पा खीम्पी तूवोदोङो, खोदोलोई योबोरोबूम् करारमी सन्दूक क तम्बूपी यूम्पा तूये।”

२ खोदोलो नातानआ दाऊद ओरोपीकाना ङरी आन्‍नू, “आना ऊई मीने खोरोङ् मव, ऊदोईपीक्यालो नीनाम्मा आम् साथपी तूये।”

३ मूङ्‍क सेपाङ् नीनाम्माम् ङ्‍क रीङ्बऊ नातानपी ता:

४ “खात्ना ओ सूसो मप् दाऊद ओरोलव, ‘योबोरोबूआ ओरोपीके: कोङ् तूम् लागी आना ईबूम् खीम् बोबूईयनो।

५ इस्राएल मिश्र छाप्कूवापीका लातूना बायूचीक लेईपीका एक्‍तो एसेक लेई सम्मो कोङ् हाल्‍लोसो ऊक खीम्पीसो मान्तूङाक तूये। कोङ् ऊबूम् तम्बूपीका आर्को तम्बूपी यन्चीतो तूवोदोङोक तूये।

६ कोङ् इस्राएलीस्का हापी खातोदोसो, ऊई कोङा ओ मीस्चीम् चोलोगूलो मप् लाम्‍लछास् तूवाकप्क हेप् “ओ लागी देवदारुम् खीम् ऊदोई बोमान्बूईयू?” पीकोना ततूयोनाई?’

७ “खन्सा ओ सूसो मप् दाऊद ओरोलव, ‘खोलोप्का दूङ् राःरालोक योबोरोबूआ ओरोपीके: कोङा आन् खार्का होम्पीका लूस्-छाराचीम् गथाला छूम् लक्पीका ओ मीस् इस्राएलमी होङाबू छूम् लागी सोन्‍ना।

८ आन् हापी खातादोसो कोङ् आम् साथपी तूवो, ना खोलोङ् आम् साछीमीस् आम् लाम्पीका मासेई मूची। हन्‍ना चारीदूपीक नीङ्‍ला तोप् मीस्चीम् रापी कोङा आम् नीङ् खोलोप्का दूङ् देप् बानेईमूयो।

९-१० कोङा ओ मीस् इस्राएलीचीम् लागी ईबूम् तूस्को थाऊ थीक्‍का मूयो ना खस् मूङ्‍कपी तूमीयोची, खीक्‍का मूङ्‍कचीम् खची होप्मीङ् ईबूम् तूस्को थाऊ छूये ना आसासो खस् हाल्‍लोसो दूक् पीयस्‍नो। रई मीचा लाईस्पीका मथचीक तोङ्ना ओ मीस् इस्राएलीचीपी कोङा नीया मप्ची सोकूचीक नाम्‍लापीका एक्‍तो ओ मीस् दूक् पीतो थोङ्चाकपी हन्‍नाप्का मेक्सा खचा मूङ्‍क तोङ् हादेम्सो मईचीनो। कोङा खोलोङ् आम् साछीमीस् आम् हूक्पी मूयोची।

“ ‘कोङा आन् लोयान्‍ना, योबोरोबूआ आम् लागी ईबूम् खीम् बोबूईय — होङाबूचीम् ईबूम् वंश!

११ आम् नाम्‍ला पूरा छूकप्का आन् आम् खूक्सू-खूलूस्का ईम्स्खाते, खोदोलो कोङा आम् छामाई, आम् छास् तूकपीक ईल्पो आम् दोस्पी होङाबू छूम् लागी थोरेपो, खीक्‍का मूङ्‍कम् चारखम् थम्पूर मूयो।

१२ मूङ्‍कसाङ् ओ लागी ईबूम् खीम् बोबूईय, ना कोङा मूङ्‍कम् सिंहासन दोस्का सम्मोकम् लागी थम्पूर मूयो।

१३ कोङ् मूङ्‍कम् म्पा छूवो ना मूङ्‍क ओ छा छूये। कोङा आम् लाईस्पीक चारखम् तोप्पीका ओ सम्तूमा आतूखूक तोङ्ना कोङा खपीका ओ सम्तूमा हादेम्सो आतोनो।

१४ कोङा मूङ्‍क ओ खीम्पी लो ओ चारखम्पीलो दोस्का-दोस्का सम्मोकम् लागी यूक्सो, ना मूङ्‍कम् सिंहासन दोस्का-दोस्का सम्मोकम् लागी थम्पूर छूये’।”

१५ नातान योबोरोबूआ दर्शनपी लक खोलोङ् रीङ् खसा दाऊद येईमीयू।

दाऊदआ वाङोम् मक

२ शमूएल ७:१८-२९

१६ खीक्‍काना दाऊद होङाबू योबोरोबूम् लाईस्पी हाजिर छूवा, ना मूङ्‍कपी तूवाना खसा ओरोपीका:

“ए योबोरोबू नीनाम्माङा, कोङ् आसे, ओ खीम्पोस् ऊये, ना आना कोङ् ङ्‍कसम्मो बायो?

१७ खोरोदोसो ए नीनाम्माङा, ङ्‍क खोलोङ् आम् मूक्स्दूपी ईबूम् चीमा विषय तोङ्‍क मीनाना आनान् आम् सूसो मप् मूङ्‍कम् म्खीम्पोस्मी बूसूम् लाईस्पाक खोलोङ् रीङ्‌ङा ईदीतू। ए योबोरोबू नीनाम्माङा, आना कोङ् ईबूम् देप् मीस् तोङ्‍क मीनोना आन् कोङ्लो नेनाक तूये!

१८ “आम् सूसो मप् पीक साम्दी-सायोम् तोक्पी हन्‍ना दाऊदआ ङ्‍कप्का दूङ् ऊई पीम् दूरनाई? ऊदोईपीक्यालो आना आम् सूसो मप् नम्‍लोना छेत्‍त।

१९ ए योबोरोबू, आम् सूसो मप्मी लागी ना आम् लन्ची तोङ्नाङ् आना ङ्‍क हायाम् देप् लक् मक तूये, ना ङ्‍क खोलोङ् देप् यादे पक तूये।

२० “केईका ओखी नोबोआ येनूम्काक तोङ्‍ना आन् तोङ्‍क बीन्‍नीपा आस्सो मान्तू, ए योबोरोबू, ना आम्पीका बीन्‍नीपा आस्सो नीनाम्मा मान्तू।

२१ खीक्‍का आम् होप्मी जाति इस्राएल तोङ्‍क बीन्‍नीपा आसे तूये? चारीदूपीक ईबूम् मूङ्‍क जाति नीनाम्माआङ् म्होप्मी लागी छुटकारा पीयू; मूङ्‍कलाम्पा आना आम् नीङ्ला तोमीयू ना मिश्र छाप्कूवापीका छूतेईमक आम् मीस्चीम् लाम्पीका बीन्‍नीपा जातिस् खेदा मना हायाम् ईकीम् लप् ना छाक्‍काक लक् मअ।

२२ आना आम् होप्मी मीस् इस्राएलीस् दोस्का-दोस्का सम्मोकम् लागी आम् होप्मी बानेई मस्क तूये। ए योबोरोबू, आन् मूङ्‍कचीम् खची नीनाम्मा छूवाक तूये।

२३ “हन्‍ना ए योबोरोबू, आम् सूसो मप्पी ना खम् खीम्मी तोक्पी आना कम यादे दोस्का-दोस्का सम्मोकम् लागी थम्पूर छूनूव। खीक्‍का आना पीकाक तोङ्‍नाङ् छून्चानूव,

२४ खोरो छूकसा आम् नीङ् दोस्का-दोस्का सम्मोकम् लागी थम्पूर छूनूव ना हायाम् देप् छून्चानूव। खीक्‍का मीचा ओरोपीनूव, ‘खोलोप्का दूङ् राःरालोक योबोरोबू इस्राएलपीक नीनाम्मा इस्राएलीचीम् नीनाम्माङ् तूये!’ खीक्‍का आम् सूसो मप् दाऊदमी खीम् आम् लाईस्पी थम्पूर छूचाये।

२५ “ए ओ नीनाम्माङा, आना कोङ् आम् सूसो मप् ओरोपीकाना आम् लन्ची खोमीयो, ‘कोङा आम् लागी ईबूम् खीम् बोबूयो।’ खन्सा आम् सूसो मप्‍आ आम् लाईस्पी वाङोम् मम् साहास तक तूये।

२६ ए योबोरोबू, आन् नीनाम्मा तूये! आना आम् सूसो मप्लो ङ्‍क हायाम् नप् यादे मक तूये।

२७ आम् सूसो मप्मी खीम् हाल्‍लोसो आम् लाईस्पी तून्चानूव पीकाना मूङ्‍क आसीक् पीम् आम् लन्ची छूवा। ऊदोईपीक्यालो ए योबोरोबू, आनाङ् मूङ्‍क आसीक् पीक तूये, ना मूङ्‍कसा सदैबरी आसीक् तय।”

दाऊद म्साछीमीचीपीका कोक्साक

२ शमूएल ८:१-१८

१८

खीक्‍काना दाऊद पलिश्तीचीप्का कोक्सा, ना खसा मूङ्‍कचीम् हूक्पीका गात लो मूङ्‍कम् बरबारपीक खोलोङ् तेल्‍लो म्हूक्पी मअ।

२ दाऊद मोआबीचीप्कासो कोक्सा, ना खस् खम् हूक्पी छूवाना खपी तीर छोक्स्दोङ्ची।

३ ङ्‍कपीका बाहेक देप् यूफ्रेटिस योऊमी चाखेम्पी म्होप्मी हक् होसोङ् कायम यूम् लागी खातालो दाऊदआ हमात सम्मोङ् जूम्‍लूक् मना सोबापीक होङाबू हददेजेर हारेई मअ।

४ खीक्‍का दाऊदआ खपीका १,००० रथ, ७,००० रथ तोप्ची लो २०,००० पैदल लाम्दूम्प् दोर्‌चीलो म्हूक्पी मची। खसा १०० रथपी तूवाक खोक्चीम् बाहेक बीन्‍नीपा खोलोङ् खोक्मी लोङ्पीक म्सऊरी कीप्दीतू।

५ दमस्कसपी अरामीस् सोबापीक होङाबू हददेजेर बोम्छोम् लागी बानालो दाऊदआ मूङ्‍कचीम् २२,००० जाना खची मीस् सेतू।

६ खीक्‍का खसा ङ्‍क अरामीचीम् चारखम् दमस्कसपी छाउनी बानेई मअ। खीक्‍का खस् म्हूक्पी छूवा, ना खचा खपी तीर छोक्स्ची। ओरोनाङ् दाऊद हापी खातादोसो, योबोरोबूआ ख खोलोप्का कोमीयू।

७ हददेजेरमी अधिकृतचा खूर्‌चीक खची हाल्ङोम् ढाल दाऊदआ म्हूक्पी मअ, ना मूङ्‍क यरूशलेमपी तातू।

८ खीक्‍का खसा हददेजेरमी तेबहपीका लो कून सहर होम्पीकालो ओरोतो काँस तातू। ङ्‍क काँसपीकाङ् सोलोमनआ “दीरीत्‍ती” मीचीक काँसम् हायाम् देप् रोङ्, काँसम् खाम्बा ना काँसम् म्खाल्-खाल्क रोङ् बानेई मअ।

९ दाऊदआ सोबापीक होङाबू हददेजेरमी खोलोङ् म्सेनास् हारेई मस्क रीङ् हमातपीक होङाबू तोऊआ येन्कप्का,

१० खसा दाऊद सेवाके लोम् लागी ना जूम्‍लूक्पी हददेजेर हारेईमकपी दाऊद बधाइ पीम् लागी म्छा हदोरम दाऊदमी दोक्पी पोक्सू। खोदोलो हददेजेरमी लो तोऊमीलो खची रापी दुश्मनी तूवा ना म्खेप्क खेप् जूम्‍लूक् छूवाचा। खीक्‍का हदोरमआ म्होप्मी साथपी खोलोङ् खाल्क हाल्ङो, नाम्छेर्‌बू ना काँसम् चूम्सोस् तातू।

११ म्होपा मूङ्‍क खोलोङ् जातिचीप्का म्हूक्पी मक हाल्ङो लो नाम्छेर्‌बूलो योबोरोबूपी अर्पण मक तोङ्ना हदोरमआ तात्क हाल्ङो, नाम्छेर्‌बू ना काँसम् चूम्सोस् दाऊद होङाबूआ योबोरोबूपी अर्पण मअ। मूङ्‍क जातिस्: एदोमीस्, मोआबीस्, अम्मोनीस्, पलिश्तीस् ना अमालेकीस् तूवा।

१२ सरूयाहम् वात्छा म्छा अबीशैआ रूम्मी बेँसीपी १८,००० जाना एदोमीस् सेत्ची।

१३ दाऊदआ एदोम गोपी छाउनी बोबूईयू, ना खोलोङ् एदोमीस् दाऊदमी हूक्पी छूवा। ओरोना दाऊद हापी खातादोसो योबोरोबूआ ख कोमीयू।

१४ ओरोना दाऊदआ खोलोङ् इस्राएलपी चारखम् तोक्सू, ना म्होप्मी मीस्चीका हायाम् नम्‍लोना नीयालो वोर्वा मअ।

१५ सरूयाहमी वात्छा म्छा योआब सेनापति तूवा। अहीलूदमी वात्छा म्छा यहोशापात क लेखापाल तूवा।

१६ अहीतूबमी वात्छा म्छा सादोक लो अबियाथारमी वात्छा म्छा अहीमेलेकलो पूजारीस् तूवा। खीक्‍का शब्शा क सचिव तूवा।

१७ यहोयादामी वात्छा म्छा बनायाह क करेतीचीम् लो पेलेथीचीम्‍लो अधिकृत तूवा। खीक्‍का दाऊदमी वात्छा म्छास् क होङाबूम् देप्क अधिकारीस् तूवा।

दाऊदआ अम्मोनीस् हारेई मस्क

२ शमूएल १०:१-१९

१९

जीस्तातोपी अम्मोनीचीम् होङाबू नाहाश सीया, ना खम् वात्छा म्छाआ चारखम् तोम् थालेई मअ।

२ खोदोलो दाऊदआ ङ्‍कतोङ्ना मीन्ताम् मअ, “नाहाशआ कोङ् म्सम्तूमा खोमीयोकसा कोङासो खम् वात्छा म्छा हानून हेम् सम्तूमा खोमूयो।” खन्सा दाऊदआ मूङ्‍कम् म्पा सीयालो सान्त्वना पीम् लागी रीदाम् पोक्चीम् हूक्पी रीदाम् होक्सू।

खोदोलोई दाऊदमी रीदाम् पोक्ची हानून सान्त्वना पीम् लागी अम्मोनीचीम् छाप्कूवापी वोङाकप्का,

३ अम्मोनीचीम् लाम्‍लछाचा हानून ओरोलची, “दाऊदआ म्होप्मी सान्त्वनाम् रीदाम् होक्स्‍ना आम् पा साम्दी दकयो आना मीन्चाई? ङ्‍क मीस्चीन् चीवा मप्‍तीप्चीई के; आम् छाप्कूवा ऊतोङ्नाई जीतेई मदूराम् पीकाना चीवा मम् लागी खस् ङ्‍कपी ताक के।”

४ खन्सा हानूनआ दाऊदमी रीदाम् पोक्ची लाप्चीना खची दाह्री खक्पीची, ना खची छूम्‍रीम् म्छीनी सम्मो खची तेई कीप्पीची। खीक्‍का खसा खस् मूङ्‍कपीका पोक्स्छोक्स्ची।

५ ओरोना अम्मोनीचा खचीपी मान्‍नप् वोर्वा मस्क रीङ् हेप् मीचा दाऊद येईमीचीकप्का मूङ्‍कस् तूम्खाम् लागी खसा मीस् पोक्स्ची, ऊदोईपीक्यालो मूङ्‍क मीस् हायाम् ङाजावापी छूवाक तूवा। खीक्‍का मूङ्‍कचीम् खची दाह्री मान्पम् सम्मो मूङ्‍कस् यरीहोपीङ् तूनूव पीकाना दाऊदआ हुकुम मअ।

६ अम्मोनीचा खची होपा मस्क लक्‍लाम्पा दाऊद हायाम् म्छूली काताक रीङ् तूम् तचीकप्का, हानूनआ लो अम्मोनीचालो अराम-नाहारैमपीका, अराम-माकापीका ना सोबापीका रथ लो रथ तोप्चीलो दूक्नासी पीम्ना बाईम् लागी १,००० तोडाa नाम्छेर्‌बू होक्सू।

७ खचा ३२,००० रथ लो रथ तोप्चीलो, खीक्‍का माकापीक होङाबू लो खम् म्मीस्लो दूक्नासी पीचीना बाईची, ना खस् ताना मेदनामी लाईस्पी छाउनी बानेई मची। खोदोलो अम्मोनीस् क खची होप्-होप्मी सहर होम्पीका ताना जूम्‍लूक् मम् लागी बात्ल छूवा।

८ दाऊदआ ङ्‍क रीङ् येन्‍ना योआब लो खोलोङ् जूम्‍लूक् मप् दोर्‌लो पोक्स्ची।

९ खीक्‍का अम्मोनीस् ताना सहरमी मूल लाम्स्कोपी जूम्‍लूक् मम् लागी थीक्‍का छूवा, ना मूङ्‍कपी ताक होङाबूस् क म्‍तेल्म्पी जूम्‍लूक् मम् लागी थीक्‍का छूवा।

१० योआबआ म्‍लाईस्पी लो म्दोस्पीलो नीस् हेम्पीङ् जूम्‍लूक् मम् लागी थीक्‍का छूवाक म्साछीमीचीम् दोर्‌ची तकप्का, खसा इस्राएलपीक खोलोप्का दूङ् नतो जूम्‍लूक् मप् सेनास् सोक्ना अरामीचीम् लाईस्पी यूक्सू।

११ खीक्‍का बाँकी जूम्‍लूक् मप् सेनास् क खसा म्नेछो अबीशैमी जीम्मापी पीना अम्मोनीचीम् लाईस्पी जूम्‍लूक् मम् लागी पोक्स्ची।

१२ खोदोलो योआबआ म्नेछो ओरोलअ, “अरामीचा कोङ् हारेई मोयोदोक आना कोङ् बोछोक्सोव। खोदोलोई अम्मोनीचा आन् हारेई मतो बाईदोक कोङ् आन् बोन्छोस् बानोके।

१३ साहास मव! काचा ईची मीस्चीम् लागी लो ईची नीनाम्माम् सहरमी लागीलो साहासलो जूम्‍लूक् मईचू के। योबोरोबूम् मूक्स्दूपी ऊई नप् तूये खसा खूङ्‍कङ् मय।”

१४ खीक्‍का योआब लो म्सेनास्लो अरामीस्का जूम्‍लूक् मम् लागी लाईस्पा खाता, खोदोलो खची लाईस्पीका खस् जूम् थालेई मची।

१५ अम्मोनीचा अरामीस् जूकाक तचीकप्का खस्सो खची नेछो अबीशैमी लाईस्पीका जूकाना सहरगोपी वोङा। खीक्‍काना योआब यरूशलेमपी आत्‍ता।

१६ अरामीचा खची होप् इस्राएलीचीप्का सताक तचीकप्का, खचा रीदाम् पोक्ची पोक्स्ची ना हददेजेरमी सेनापति शोपकमी अगुवाइपी देप् यूफ्रेटिस योऊमी नावादेपा तूवाक बीन्‍नीपा अरामीस् काछोमीची।

१७ ङ्‍क रीङ् दाऊदआ येन्कप्का खसा इस्राएलपीक खोलोङ् सेनास् बात्ल मना देप् यर्दन योऊ तरेई छूवा। मूङ्‍कस्का जूम्‍लूक् मम् लागी दाऊद म्होप्मी सेनास्का थीक्‍का छूवा। खीक्‍काना दाऊदआ अरामीचीम् ऊल्‍लोङ्पी जूम्‍लूक् मअ, ना अरामीचासो खम् ऊल्‍लोङ्पी जूम्‍लूक् मची।

१८ खोदोलोई इस्राएलीचा खस् खेदामची। खीक्‍काना मूङ्‍कपी दाऊदआ ७,००० जाना अरामी रथ तोप्ची लो ४०,००० पैदल लाम्दूम्प् दोर्‌लो सेत्ची। खीक्‍का दाऊदआ अरामीचीम् सेनापति शोपकसो सेतू।

१९ हददेजेरमी सूसो मप्चा केईकान् इस्राएलीचा हारेई मईकाक तूये पीम् तूम् तचीकप्का, खचा दाऊदलो मिलाप मची ना खम् हूक्पी तूवा।

खीक्‍काना अरामीचा होसोङ् हाल्‍लोसो अम्मोनीस् बोम्छोम् लागी राजी मान्छू।

a 

१९:६ अर्थात्, गेबोगेबो ३४ टन

दाऊदआ रब्बा सहर म्हूक्पी मक

२ शमूएल १२:२६-३१

२०

होल्नाम्पी होङाबूस् जूम्‍लूक् मम् लागी लईम् नाम्‍लापी योआबआ सेनास् खाईचीना अम्मोनीचीम् छाप्कूवा गोङ्‌रूत्खाप् बानेई मदीतू, ना रब्बा सहरपी खाताना मूङ्‍क ऊरू। खोदोलोई दाऊद क यरूशलेमपीङ् तूवाचा। योआबआ मूङ्‍क सहर आक्रमण मना छययप्दीतू।

२ दादाऊदआ खची होङाबूम् म्तोङ्पीका मुकुट खाईयू। मूङ्‍क ईक् तोडाb हाल्ङोतो लीप् तूवा, ना मूङ्‍कपी हायाम् दाम् परेई छूक् रत्नची केम्पा तूवा। मूङ्‍क मुकुट दाऊदआ म्तोङ्पी खूक्सू। खसा सहरपीका हायाम् देतो लूतेई मक चूम्सोस्सो बाईयू।

३ खसा मूङ्‍कपीक मीस्ची खाईना हेप् आराआ, सेलमी म्खाल-खाल्क जूम्‍लोआ ना बातआ लक् ममीची। दाऊदआ खस् अम्मोनीचीम् खोलोङ् सहरपी ङ्‍क तोङ्‍क लक् ममीची। खीक्‍काना दाऊद खोलोङ् म्होप्मी सेनास्का यरूशलेमपी आत्‍ता।

पलिश्‍तीचीम् ऊल्‍लोङ्पी जूम्‍लूक् छूवाक

२ शमूएल २१:१५-२२

४ जीस्तातोपी गेजेरपी पलिश्तीस्का जूम्‍लूक् छूवा। खोदोलो हूशापीक सिब्बकैआ रपाईचीम् छामाईची तूवाकपीक ईल्पो सिप्पै मीचीक सेतू, ना पलिश्तीस् हारेई छूवा।

५ पलिश्तीस्का छूवाक आर्को जूम्‍लूक्पी याईरमी वात्छा म्छा एल्हानानआ गित्ती गोल्यतमी म्नेछो लहमी सेतू; मूङ्‍कम् चल्मी म्‍लार् क दोःबम् सीङ्तो देप् तूवा।

६ गातपी छूवाक आर्को ईबूम् जूम्‍लूक्पी म्हूक्पी लो म्‍लोङ्पीलो तू-तूक्ची औँला तूप्, जम्मा नीस्पोङ् लीची औँलालोक दलेईतो देप् ईल्पो मीस् लत्‍ता। मूङ्‍कसो रफाम् म्छामाईङा तूवा।

७ मूङ्‍कसा इस्राएल धम्की पीलो दाऊदमी म्बू शिमेअम् वात्छा म्छा जोनाथनआ मूङ्‍क सेतू।

८ गातपी तूप् ङ्‍क मीस् रफाम् म्छामाईची तूवा, ना खस् खोलोङ् दाऊदमी लो खम् मीस्चीम्‍लो हूक्पीका सीया।

b 

२०:२ अर्थात्, गेबोगेबो ३४ किलोग्राम छूये।

दाऊदआ जूम्‍लूक् मप् मीस् ङीर्‌चीक

२ शमूएल २४:१-२५

२१

शैतान इस्राएलीचीम् ऊल्‍लोङ्पी पकाना दाऊद इस्राएलीस् ङीर्म् लागी चप्सू।

२ खन्सा दाऊदआ योआब लो म्होप्मी सेनाम् अधिकृतचीलो ओरोपीकाना आज्ञा पीची, “बेर्शेबापीका दानसम्मो खात्नीना इस्राएलीस् ङीरानूम्व, ना मीस् देप्पोई तूये पीम् रीदाम् कोङ् तूवोकपी बायानूम्व।”

३ खोदोलोई योआबआ ख ओरोलअ, “योबोरोबूआ म्होप्मी मीस् १०० गुणा दूङ्देतो मनूव! ए ओ रोबू होङाबूङा, ऊई मूङ्‍कस् खोलोङ् आम् सूसो मप्ची मायोनाई? ओ रोबू होङाबूआ ङ्‍क तोङ्‍क लक् मम् लन्ची ऊदोई मय? आना इस्राएलपी ऊदोई दोस् तात?”

४ खोदोलोई होङाबूआ योआब म्होप्मी आज्ञा रेप् मीयू, ना योआब मीस् ङीर्म् लागी इस्राएल छाप्कूवाबरी खाता। खीक्‍काना ख यरूशलेमपी आत्‍ताना ता।

५ खीक्‍काना योआबआ मीस् ङीर्‌चीक ओरोना दाऊद येईमीयू: जूम्‍लो गोदूर्प् जूम्‍लूक् मप् मीस् इस्राएलपी ११,००,००० जाना ना यहूदापी ४,७०,००० जाना तूवा।

६ खोदोलोई योआबआ लेवीम् लो बेन्यामीनमीलो गोङ् मान्ङीर्‌ची, ऊदोईपीक्यालो होङाबूम् हुकुमआ ख म्सानीवा चाईसाक तूवा।

७ ङ्‍क हुकुमपीका नीनाम्मासो म्सानीचा चाईसा, ना इस्राएलीस् खसा दण्ड पीची।

८ खीक्‍काना दाऊदआ नीनाम्मा ओरोलअ, “कोङा ङ्‍क तोङ्‍क लक् मूना हायाम् देप् मोऊ मूक तूये। कोङा आन् बीन्ती मीयान्, आम् सूसो मप्मी मोऊ छेमा मव। कोङा हायाम् मूर्ख लक् मूक तूये।”

९ खीक्‍काना योबोरोबूआ दाऊदमी दर्शन तोक् गाद ओरोपीकाना रीदाम् पीयू:

१० “खात्ना दाऊद ओरोलव, ‘योबोरोबूआ ओरोपीके: कोङा आम् लाईस्पी सूप्ची रीङ् पीन्चायान्क तूये। मूङ्‍कपी आना ईबूम् सोक्व, ना मूङ्‍कङ् कोङा आम्पी ताम् पीयो’।”

११ खीक्‍का गाद ताना मूङ्‍क रीङ्‌ङा दोहोरेईमना दाऊद ओरोलअ, “योबोरोबूआ ओरोपीके:

१२ ‘ईबूम् रीङ् सोक्व — सूक् दोङ् सम्मोक सीसोवा लम्, अथवा सूक् लाः सम्मो आम् साछीमीचीप्का दूक् तोम् ना मूङ्‍कचीम् खची दोप्सेलआ आन् खेदा मम्, अथवा सूक् लेई सम्मो खोलोङ् छाप्कूवापी चारलाम्-बोहोलाम् ताईप् योबोरोबूम् दोप्सेल, अर्थात् योबोरोबूम् रीदाम् पोक्लाम्पा इस्राएलपीक खोलोङ् इलाका मासेई मम् लक्।’ हन्‍ना मीन्ताम् मव, ना कोङ् पोप्मी दोक्पी कोङा ऊई रीङ् खाईम्ना खाईम् छूये खूङ्‍क कोङ् ईयोव।”

१३ खोदोलो दाऊदआ गाद ओरोलअ, “कोङ्ने हायाम् देप् नीछीमापी छूवोक तूये। कोङ् योबोरोबूम् हूक्पी छूम्ङा दूङ् नप् छूफो, ऊदोईपीक्यालो खम् सम्तूमा हायाम् देप् तूये। खोदोलोई कोङ् मीस्चीम् हूक्पी छूम् बोनूनव।”

१४ खन्सा योबोरोबूआ इस्राएलबरी ईबूम् चारलाम्-बोहोलाम् पोक्सू, ना इस्राएलपीक ७०,००० जाना मीस् सीया।

१५ खीक्‍काना नीनाम्माआ यरूशलेम मासेई मम् लागी ईल्पो रीदाम् पोक् पोक्सू। खोदोलोई रीदाम् पोक्‍आ मूङ्‍क मासेई मम् पीकाक तना खोलोङ् मासेई मम्पीका योबोरोबूम् सानीवा फात्‍ता, ना खोलोङ् मीस् मासेई मप् मूङ्‍क रीदाम् पोक् ओरोलअ, “मनव, सापके! आम् हूः रोकेई मव!” खोदोलो योबोरोबूम् मूङ्‍क रीदाम् पोक् यबूसी अरौनाम् मीचीक खला दोक्पी थोरेप्दीताक तूवा।

१६ दाऊदआ थोम्‍ला खोङ्लो योबोरोबूम् रीदाम् पोक् साराङ्‌गाम् लो चारीदूम्‍लो रापी म्होप्मी दोप्सेल यरूशलेम हेम् मना थोरेप्दीताक तअ। खीक्‍का दाऊदआ ना धर्म-सेचीपोचा लूक्स्पा खाप्स्चीना बोहोपू सूपोम् मची।

१७ दाऊदआ नीनाम्मा ओरोलअ, “जूम्‍लूक् मप् मीस् ङीर्म् लागी कोङाई आज्ञा मूक तूवा। ङ्‍क रई लक्ने कोङाई मूना मोऊ मूक रईछ। खोदोलोई नाम्नामूक् ङ्‍क लूस्चा ऊई मस्क तूवानाई? ए योबोरोबू, ओ नीनाम्माङा, दण्ड पीप् आम् हूः ओपी लो ओ खीम्पोस्चीपीलो छूनूव, खोदोलोई ङ्‍क चारलाम्-बोहोलाम् आम् मीस्चीपी छूनूनव।”

१८ यबूसी अरौनाम् खलापी खात्ना योबोरोबूम् लागी ईबूम् वेदी बानेईमव पीम् दाऊद आज्ञा मव लना योबोरोबूम् रीदाम् पोक्‍आ गाद लअ।

१९ खीक्‍का योबोरोबूम् नीङ्पी गादआ पीकाक तोङ्ना दाऊद थोम्‍ला सप्ना खाता।

२० खोदोलो अरौनाआ म्होप्मी दोचेर् दूप्चक तूवा। खीक्‍का खसा आन्चीना खोङ्लो मूङ्‍क रीदाम् पोक् तअ। खोदोलो अरौनालो तूवाक लीक्पो वात्छा म्छास् क सूल्न्ची।

२१ अरौनाआ दाऊद म्होप् हेम् बान्चाक तकप्का खसा खलापीका बानाना होङाबूम् लाईस्पी सूपोम् मना ख सेवा छअ।

२२ खोदोलो दाऊदआ अरौना ओरोलअ, “कोङ् ङ्‍क खालापीक थाम्पू योबोरोबूम् लागी ईबूम् वेदी बानेई मम् लागी पीयोव, ना खोलोङ् मीस्पी ताक ङ्‍क चारलाम्-बोहोलाम् रोकेई छूनूव। कोङा मूङ्‍क पूरा दाम् छोक्सोना खेतोके।”

२३ खोदोलो अरौनाआ दाऊद ओरोपीकाना ङरी आन्‍नू, “मूङ्‍क खाईव! ओरोबू होङाबूआ ऊई लन्ची मय खूङ्‍क तोङ्‌ङा मव। मीःपी चारेईमम् बलिम् लागी लूपी, मीः दईम् लागी दाइँ मम् सीङ् ना छीर्म् बलिम् लागी दोजेर् ङ्‍कपी तूये। कोङा खोलोक थक् आन् पीन्चायान्‍ना।”

२४ खोदोलोई दाऊद होङाबूआ अरौना ओरोलअ, “माके, ङ्‍क कोङा आम्पीका खाप्चीमा छोक्सोना खेतो। मोरो तूयोक थक्‍आ कोङा योबोरोबूपी मीःपी चारेईमम् बलि चारेई मूयोनो।”

२५ खन्सा मूङ्‍क थाम्पूम् लागी दाऊदआ अरौना ६०० हाल्ङोम् चेप्‍तीरोङ् पीयू।

२६ खीक्‍का दाऊदआ योबोरोबूम् लागी मूङ्‍कपी ईबूम् वेदी बानेई मअ, ना मीःपी चारेईमम् बलि लो खाऊमा-खासेर्माम् बलिलो चारेई मअ। खीक्‍का खसा योबोरोबूपी वाङोम् मअ, ना योबोरोबूआ साराङ्‍गाप्‍तोका मीःपी चारेईमम् बलिम् वेदीपी मीः पोक्स्‍ना खसा मक वाङोम् स्वीकार मअ।

२७ खीक्‍काना योबोरोबूम् आज्ञा तोङ्ना मूङ्‍क रीदाम् पोक्‍आ दोप्सेल म्दाप्पी यूक्सू।

२८ मूङ्‍क नाम्‍लापीङ् योबोरोबूआ यबूसी अरौनाम् खलापी ख ङरी आन्क तना दाऊदआ मूङ्‍कपीङ् बलिदान चारेई मअ।

२९ मोशाआ गोङ्‌रूत्खाप्-थाम्पूपी बोबूईक योबोरोबूम् पवित्र तम्बू लो मीःपी चारेईमम् बलिम् वेदीलो मूङ्‍क नाम्‍ला सम्मो गिबोनपी तूवाक पूजा मस्को थाऊपीङ् तूवा।

३० खोदोलोई योबोरोबूम् अगुवाइ ङोम् लागी दाऊद मूङ्‍कपी खाईम् मान्दूर्‌क तूवा, ऊदोईपीक्यालो मूङ्‍क रीदाम् पोक्मी दोप्सेलपीका ख हायाम् कीसाक तूवा।

२२

खीक्‍काना दाऊदआ ओरोपीका, “योबोरोबू नीनाम्मा दप्स्को खीम्मी तूस्को ङ्‍कङ् छूये, ना ङ्‍कपीङ् इस्राएलमी लागी मीःपी चारेईमम् बलिम् वेदीसो छूये।”

नीनाम्मा दप्स्को खीम् बोबूईम् तयारी

२ खन्सा दाऊदआ इस्राएलपी तूप् थारूपोस् बात्ल छूम् लागी हुकुम् मअ, ना मूङ्‍कस् योबोरोबू दप्स्को खीम् बोबूईम् लागी लूङ् कीम् लक् ममीची।

३ खसा लाम्स्को लो चौकोसलो बानेई मम् लागी कीला बानेई मम् लागी ओरोतो सेल् पीची, ना काँससो जोखेई ममान्दूर्‌सा पीची।

४ देवदारुम् सीङ् हायाम् देतो छूवा, ऊदोईपीक्यालो सीदोनपीक लो टुरोसपीकलो मीचा दाऊदमी लागी हायाम् देतो देवदारुम् सीङ् तात्ची।

५ खीक्‍का दाऊदआ ओरोपीका, “ओ छा सोलोमन मालोकङ् तूये। योबोरोबूम् लागी बोबूईक दप्स्को खीम् हायाम् नप्छा खीक्‍का खोलोङ् छाप्कूवापी प्रसिद्ध लो नीङ् तोप्लो छूम् छूये। खन्सा मूङ्‍क बोबूईम् लागी कोङाङ् खोलोङ् चूम्सोस् थीक्‍का मूयो।” खन्सा म्होप् सीम्पीका लाईस्पीङ् खसा हायाम् देतो चूम् थीक्‍का मम् थालेईमअ।

६ खीक्‍का खसा म्छा सोलोमन काछअ, ना योबोरोबू इस्राएलमी नीनाम्माम् लागी ईबूम् दप्स्को खीम् बोबूईम् आज्ञा पीयू।

७ खीक्‍काना दाऊदआ सोलोमन ओरोलअ, “ए ओ छाङा, योबोरोबू ओ नीनाम्माम् नीङ्पी ईबूम् दप्स्को खीम् बोबूईम् ओ लन्ची तूवा।

८ खोदोलोई योबोरोबूआ कोङ् मनव लोना ओरोलो, ‘आना हायाम् देतो मीस् सेत्क तूये ना देप्-देप् जूम्‍लूक् मक तूये। खन्सा ओ नीङ्मी लागी आना ङ्‍क दप्स्को खीम् बोबूईयनो, ऊदोईपीक्यालो ओ मूक्स्दूपी आना चारीदूपी ओरोसर्प् मीस् सेत्क तूये।

९ खोदोलोई आम्मी ईल्पो वात्छा आम् छा छूये, मूङ्‍क खाऊमा-खासेर्माम् मीस् छूये। मूङ्‍क कोङा लीक् हेम्पीक म्साछीमीचीपीका चामोवा पीयो। मूङ्‍कम् नीङ् सोलोमन छूये। खीक्‍का मूङ्‍कसा चारखम् तोक्सक नाम्‍लापी कोङा इस्राएल खाऊमा-खासेर्मा लो चामोवालो पीयो।

१० मूङ्‍कसाङ् ओ नीङ्मी लागी ईबूम् दप्स्को खीम् बोबूईय। मूङ्‍क ओ छा छूये, ना कोङ् मूङ्‍कम् म्पा छूवो। खीक्‍का कोङा इस्राएलपी सदैबरीकम् लागी मूङ्‍कम् चारखम्मी सिंहासन थम्पूर मीयूपूयो।’

११ “हन्‍ना ए ओ छा सोलोमनङा, योबोरोबू आम् साथपी तूनूव! आनाङ् मूङ्‍क दप्स्को खीम् बोबूईम् छूये पीकाना खसा पीकाक तोङ्ना आम् फलिफाप छूनूव, ना आना आम् योबोरोबू आम् नीनाम्मा दप्स्को खीम् बोबूईव।

१२ खसा आन् इस्राएलपी हक् मम् पीलो आना योबोरोबू आम् नीनाम्माम् ललई रेप्दूर्‌व पीम् लागी योबोरोबूआ आन् लूखूप्ची लो ज्ञानलो पीयानूव!

१३ इस्राएलमी लागी मोशा योबोरोबूआ आदेश पीक तोङ्ना आन् खम् आज्ञा लो नियमलो रेम् लागी चीङ्चीङ् तूदोक आम् फलिफाप छूये। साहासी ना हायाम् राःरालोक छूवाव। कीनव ना आम् सानीवा सेत्नव।

१४ “हायाम् दूक्वा मूना कोङा योबोरोबू दप्स्को खीम् बोबूईम् लागी ३,५०० टन हाल्ङो, ३४,००० टन नाम्छेर्‌बू, ना जोखेई मयाम्‍लो जोखेईङा ममान्दूर्प् काँस लो सेललोसो थीक्‍का मूतूक तूये। सीङ्-लूङ्सो थीक्‍का मूतूक तूये। आना मूङ्‍कपी बीन्‍नीपा थपेई मम् दूर।

१५ मूङ्‍कपीका बीन्‍नीपा आम् साथपी हायाम्सर्प् मूर्‌पो लक् मप्ची, लूङ् थोक्ची, लूङ् कीप्ची, सीङ्मी लक् मप्ची,

१६ खीक्‍का हाल्ङो, नाम्छेर्‌बू, काँस ना सेलमी खोलोङ् खाल्क लक् मप् ङीर्‌ङा मान्तेईप् मूर्‌पो मीस्सो तूये। खन्सा हन्‍ना लक् थोक्स्व, ना योबोरोबू आम् साथपी छूनूव!”

१७ दाऊदआ इस्राएलपीक खोलोङ् लाम्‍लछाचीपी म्छा सोलोमन बोम्छोम् लागी ओरोपीकाना हुकुम् मअ,

१८ “ऊई योबोरोबू आम्नी नीनाम्मा आम्नी साथपी मान्तूयो? ऊई खसा आन्‍नी लीक् हेम्पी खाऊवा-खासेर्मा पीयानीक मान्तूयो? ऊदोईपीक्यालो खसा ङ्‍क छाप्कूवापी तूप् मीस् ओ हूक्पी यूक्स्चीक तूये। ङ्‍क छाप्कूवा योबोरोबूम् लो खम् मीस्चीम्‍लो हूक्पी तूये।

१९ हन्‍ना योबोरोबू आम्नी नीनाम्माम् अगुवाइ लाम् लागी आन्‍ना सानीवा मनूम्व। खम् पवित्र तूस्को बोबूईम् लक्पी लागेई छूवानीव, खीक्‍का आन्‍ना योबोरोबूम् करारमी सन्दूक लो नीनाम्माम् पवित्र रोङ्-रोदाम्‍लो खम् नीङ्पी बोबूईम्पा दप्स्को खीम्पी तात्नूम्ना यूक्सानूम्व।”

लेवीचीम् लक्

२३

दाऊद हायाम् खूवोबूप् छूवाना म्हारी खालेताक नाम्‍लापी खसा म्छा सोलोमन इस्राएलपीक होङाबू बानेई मअ।

२ खसा इस्राएलपीक खोलोङ् गोङ्पीक लाम्‍लछास्, पूजारीस् ना लेवीस् बात्ल मची।

३ लेवीस् तूवाकपीक सूक्दोङ् तातेकाक ना मूङ्‍कपीका मेक्‍तोक खोलोङ् ङीर्‌ची। मूङ्‍कचीम् वात्छास् खोलोङ् मसा ३८,००० जाना तूवा।

४ खीक्‍का दाऊदआ ओरोपीका, “मूङ्‍कस् तूवाकपीक २४,००० जाना क योबोरोबू दप्स्को खीम्पीक चोलोगूलो मम् लक्पी वोङे, ६,००० जाना क अधिकृत लो नीया मप्चीलो,

५ ४,००० जाना क चौकीदारची छूये, ना ४,००० जाना क कोङा पीयूचीक बाजा दूप्‍पस्‍ना योबोरोबूम् साम्दी छाम् मम् लक्पी वोङे।”

६ दाऊदआ लेवीम् वात्छा म्छास् गेर्शोन, कहात ना मरारी नीङ् तूवाक तोङ्ना लेवीस् सूक् भागपी फोक्ची।

गेर्शोनीस्

७ गेर्शोनीचीम् छामाईची: लादान लो शिमीलो तूवा।

८ लादानमी वात्छा म्छास्: बूसूम्छाप् म्छा यहीएल, जेताम ना योएल — सूप्पो तूवा।

९ शिमीम् वात्छा म्छास्: शलोमोत, हजीएल ना हारान — सूप्पो तूवा। लादानमी खीम्पीक लाम्‍लछास् ङ्‍कस्ङा तूवा।

१० खीक्‍का शिमीम् वात्छा म्छास्: यहत, जीजा, येऊश ना बरीआ — लीक्पो तूवा।

११ यहत क बूसूम्छाप्, ना जीजा क लूम्दूछाप् तूवा, खोदोलोई येऊशमी लो बरीआम्‍लोक चीछा खची छास् तूवाकसा खस् लक् मम् लागी ईबूम् पाम् खीम्पोस्पीङ् ङीराक तूवा।

कहातीस्

१२ कहातमी वात्छा म्छास्: अम्राम, यिसहार, हेब्रोन ना उज्‍जीएल — लीक्पो तूवा।

१३ अम्राममी वात्छा म्छास्: हारून लो मोशालो तूवा। हारून क अलग मम्पा तूवा। ख क म्छामाईचीका पवित्र रीङ् अर्पण मम् लागी, योबोरोबूम् लाईस्पी बलिदान चारेईमम् लागी, ना योबोरोबूम् लाईस्पी सूसो मम् लागी ना योबोरोबूम् नीङ्पी आसीक् पीम् लागी सदैबरीकम् लागी अलग मम्पा तूवा।

१४ योबोरोबूम् मीस् मोशाम् म्छास् क लेवीम् गोङ्पीक पीकाना ङीराक तूवा।

१५ मोशाम् वात्छा म्छास्: गेर्शोम लो एलीएजरलो तूवा।

१६ गेर्शोममी म्छामाईची: शूबाएल क बूसूम्छाप् तूवा।

१७ एलीएजरमी म्छामाईची: रहब्याह क बूसूम्छाप् तूवा। एलीएजरमी बीन्‍नीपा वात्छा म्छास् मान्तूक तूवा, खोदोलोई रहब्याहम् वात्छा म्छास् हायाम् देतो तूवा।

१८ यिसहारमी वात्छा म्छास्: शलोमीत क बूसूम्छाप् तूवा।

१९ हेब्रोनमी वात्छा म्छास्: यरियाह क बूसूम्छाप्, दोस्रो अमर्याह, तेस्रो यहासेल ना चौथो क यकमाम तूवा।

२० उज्‍जीएलमी वात्छा म्छास् तूवाकपी: मीका क बूसूम्छाप् ना यिशियाह लूम्दूछाप् तूवा।

मरारीस्

२१ मरारीम् वात्छा म्छास्: महली लो मूशीलो तूवा।

महलीम् वात्छा म्छा: एलाजार लो कीशलो तूवा।

२२ एलाजार सीयालो खम् मीम्छा म्छास्ङाङ् तूवा, खम् वात्छा म्छास् मान्छूक तूवा। खन्सा खम् म्बू-म्नेछोस्, अर्थात् कीशमी वात्छा म्छाचा एलाजारमी मेकछास्का सूर् मची।

२३ मूशीम् वात्छा म्छास्: महली, एदेर ना यरीमोत — सूप्पो तूवा।

२४ ङ्‍कस् क सूचीपी खीम्पोस्-खीम्पोस् तूवाक तोङ्ना छाम्पा लेवीम् छामाईची, अर्थात् खची होप्-होप्मी खीम्पोस्पीक लाम्‍लछास् तूवा। नीस्पोङ् दोङ् बाईप् ना मूङ्‍कपीका मेक्‍तोकचा योबोरोबू दप्स्को खीम्पी सूसो मदोङ्ची।

२५ ऊदोईपीक्यालो दाऊदआ ओरोपीकाक तूवा, “योबोरोबू इस्राएलमी नीनाम्माआ म्होप्मी मीस् खाऊमा-खासेर्मा पीक तूये, ना ख यरूशलेमपी दोस्का-दोस्का सम्मोकम् लागी बास् मस् ताक तूये।

२६ खन्सा लेवीचा हन्‍ना हाल्‍लोसो पवित्र तूस्कोपी अथवा मूङ्‍कपी सूसो मईचीलो गोम् रोङ्-रोदाम् खूर्म् बोक्स्‍नो।”

२७ दाऊदमी ङ्‍क दूङ् दोस्पीक रीङ्लाम्पाङ् नीस्पोङ् दोङ् बाईप् लो मूङ्‍कप्का दूङ्देतो दोङ् बाईप् लेवीस्लो ङीर्‌ची।

२८ लेवीचीम् लक् क योबोरोबू दप्स्को खीम्मी सूसो मम्पी हारूनमी छामाईची बोम्छोम् तूवा। खीक्‍का चोकमी लो कोठाम्‍लो रेखदेख मम्, खोलोङ् पवित्र थक् शुद्ध मम्, नीनाम्मा दप्स्को खीम्मी सूसो मम् बीन्‍नीपा लक् मम्,

२९ खीक्‍का टेबलपी यूम्पा पवित्र सबेई मीलेई मम्, छीर्म् बलिम् फूल, खमिर मान्तेम्पा बाबर, मीःपी ना तेलपी हूईम्पा फरऊला खीक्‍का ढक लो तराजूलो थीक्‍का मम् — ङ्‍क खोलोङ् लक्मी जीम्मा मूङ्‍कचीम् तूवा।

३०-३१ योबोरोबूपी लेई पीच्‍ची देत्छा लो यूपालो, खीक्‍का नोम्चीम् लेई, औंसी ना तोकेईमम्पा तूवाक चाडपी योबोरोबूम् लागी मीःपी चारेईमम् बलि चारेईमम् नाम्‍लापी मूङ्‍कस् योबोरोबूम् लाईस्पी थोरेम्ना ओलोनूव पीम् ना साम्दीखाम् छाम् मम् लक्पी नियम तूवाक तोङ्ना सदै लागेई छूम् बोक्सादोङा।

३२ ओरोना लेवीचा तूम्खास्को तम्बूम् लो पवित्र तूस्कोम्‍लो जीम्मा लाम् बोक्सादोङा, खीक्‍का मूङ्‍कचीम् खची होप्मी मीस् हारूनमी छामाईचीम् हक् गोपी योबोरोबू दप्स्को खीम्मी सूसोम् जीम्मा लाम् बोक्सादोङा।

पूजारीचीम् खची होप्-होप्मी लक्

२४

हारूनमी म्छामाईची सूसो मम् लक्मी लागी ङ्‍कतोङ्ना लक् मप् दलपी हासाक तूवा। हारूनमी वात्छा म्छास् नादाब, अबीहू, एलाजार ना ईतामार तूवा।

२ खोदोलोई नादाब लो अबीहूलो क खची पाम् लाईस्पीङ् सीया ना मूङ्‍कचीम् खची छा जन्मेई मान्छूक तूवा। खन्सा एलाजारआ लो ईतामारआलो पूजारीम् लक् मदोङ्ची।

३ दाऊदआ एलाजारमी छामाईची सादोकपी लो ईतामारमी छामाई अहीमेलेकपीलो चाई लाप्ना मूङ्‍कचीम् पूजारीचीम् खची होप्-होप्मी जीम्मेवारी तूवाक तोङ्ना लक् मम् लागी दल बानेईमीपीची।

४ मूङ्‍कचीम् खीम्पोस्पीक मुख्य वात्छास् ईतामारमीप्का एलाजारमी दूङ्देतो छीप्ची। खन्सा एलाजारमी छामाईमी खीम्पोस्पीक ईक्पोङ् तूक्‍पो लाम्‍लछास् ना ईतामारमी छामाईमी खीम्पोस्पीक रेक्पो लाम्‍लछास् खची होप्-होप्मी दलपी काप्सा।

५ खचा खची होप्मी रापी कर्‌सीङ् होक्स्‍चीना छेङ्‌गेर् मान्ममो दल बानेई मची, ऊदोईपीक्यालो एलाजारमी लो ईतामारमीलो नीप्पोमीङ् खची छामाईची पवित्र तूस्कोपीक अधिकारीस् लो नीनाम्माम् अधिकारीचीस् तूवा।

६ नतनेलमी वात्छा म्छा शमायाह क ईल्पो लेवी ना शास्त्रीसो तूवा। खसा होङाबूम् लो अधिकारीचीम्‍लो मूक्स्दूपी पूजारीचीम् नीङ् छाप्पू: सादोक पूजारीम्, अबियाथारमी वात्छा म्छा अहीमेलेकमी, पूजारीचीम् लो लेवीचीम्‍लो खीम्पोस्-खीम्पोस्पीक लाम्‍लछाचीम्, अर्थात् एलाजारमी म्छामाईचीप्का ना ईतामारमी म्छामाईचीप्का पालसा ई-ईबूम् खीम्पोस्मी नीङ् खसा छाप्पू।

७ लाईस्पीक कर्‌सीङ् यहोयारीबमी नीङ्पी लत्‍ता,

दोस्पीक कर्‌सीङ् यदायाहमी नीङ्पी लत्‍ता,

८ तेस्रो हारीममी नीङ्पी लत्‍ता,

चौथो सोरीममी नीङ्पी लत्‍ता,

९ पाँचौँ मल्कियाहमी नीङ्पी लत्‍ता,

छैटौँ मियामीनमी नीङ्पी लत्‍ता,

१० सातौँ हक्‍कोसमी नीङ्‍पी लत्‍ता,

आठौँ अबियामी नीङ्पी लत्‍ता,

११ नवौँ येशूअमी नीङ्पी लत्‍ता,

दशौँ शकन्याहमी नीङ्पी लत्‍ता,

१२ एघारौँ एल्यासीबमी नीङ्पी लत्‍ता,

बाह्रौँ याकीममी नीङ्पी लत्‍ता,

१३ तेह्रौँ हुप्पामी नीङ्पी लत्‍ता,

चौधौँ येशेबाबमी नीङ्पी लत्‍ता,

१४ पन्ध्रौँ बिल्गामी नीङ्पी लत्‍ता,

सोह्रौँ इम्मेरमी नीङ्पी लत्‍ता,

१५ सत्रौँ हेजीरमी नीङ्पी लत्‍ता,

अठारौँ हप्पिसेसमी नीङ्पी लत्‍ता,

१६ उन्‍नाईसौँ पतहियाहमी नीङ्पी लत्‍ता,

बीसौँ यहेजकेलमी नीङ्पी लत्‍ता,

१७ एक्‍काईसौँ याकीनमी नीङ्पी लत्‍ता,

बाईसौँ गमूएलमी नीङ्पी लत्‍ता,

१८ तेईसौँ दलायाहमी नीङ्पी लत्‍ता

ना चौबीसौँ माज्याहमी नीङ्पी लत्‍ता।

१९ मूङ्‍कचीम् खूक्सू हारूनआ ङ्‍क आदेश योबोरोबू इस्राएलमी नीनाम्मापीका तक तूवा। खसा तोकेई मक ङ्‍क नियम तोङ्ना मूङ्‍कस् योबोरोबू दप्स्को खीम्पी खची सूसो मम् लक् मस् खातालो मेलसा खचा मम् पर्ने लक् ङ्‍क तोङ्‍कङ् तूवा।

बाँकी तूवाक लेवीस्

२० बाँकी तूवाक लेवीम् छामाईचीपीका:

अम्राममी वात्छा म्छाचीपीका: शूबाएल।

शूबाएलमी वात्छा म्छाचीपीका: येहदयाह।

२१ रहब्याहमी वात्छा म्छाचीपीका: यिशियाह, मूङ्‍क रहब्याहमी वात्छा म्छास् तूवाकपीक बूसूम्छाप् तूवा।

२२ यिसहारमी वंशपीका: शलोमोत।

शलोमोतमी वात्छा म्छाचीपीका: यहत।

२३ हेब्रोनमी वात्छा म्छास्: यरियाह क बूसूम्छाप्, दोस्रो अमर्याह, तेस्रो यहासेल, चौथो यकमाम।

२४ उज्‍जीएलमी वात्छा म्छाचीपीका: मीका।

मीकाम् वात्छा म्छाचीपीका: शामीर।

२५ मीकाम् म्नेछो: यिश्याह।

यिश्याहमी वात्छा म्छाचीपीका: जकरिया।

२६ मरारीम् वात्छा म्छास्: महली लो मूशीलो।

यजियाहम् वात्छा म्छा: बनो।

२७ मरारीम् वात्छा म्छास्: यजियाहपीका बनो, शोहम, जक्‍कूर ना इब्री।

२८ महलीपीका: एलाजार, खम् आस्सो वात्छा म्छास् मान्तूक तूवा।

२९ कीशपीका: कीशमी वात्छा म्छा यरहमेल।

३० खीक्‍का मूशीम् वात्छा म्छास्: महली, एदेर ना यरीमोत।

लेवीस् खची होप्-होप्मी खीम्पोस्ची तूवाक तोङ्ना ङ्‍कस्ङा तूवा।

३१ होङाबू दाऊद, सादोक, अहीमेलेक, खीक्‍का पूजारीचीम् लो लेवीचीम्‍लो खची लाम्‍लछाचीम् लाईस्पी खची होप्मी मीस् हारूनमी छामाईचा मस्क तोङ्ना ङ्‍कचासो कर्‌सीङ् होक्स्ची।

नीनाम्मा दप्स्को खीम्पीक बाजा दूप् मीस्

२५

दाऊदआ खम् सेनापतिस्का आसापमी वात्छा म्छास्, हेमानमी वात्छा म्छास् ना यदूतूनमी वात्छा म्छास् तूवाकपी हेप् वीणा, साराङ्गी ना झ्यालीम् साथपी खारीबो नेईम् लक्पी खतेई मची। मूङ्‍कचीम् खची सूची ङ्‍क तोङ्‍क तूवा:

२ आसापमी वात्छा म्छाचीपीका: जक्‍कूर, योसेफ, नतन्याह ना असरेला तूवा। होङाबूम् हूक्पी तूवाना खारीबो नेईप् आसापमी हूक्पी ङ्‍कस् तूवा।

३ यदूतूनमी वात्छा म्छाचीपीका: गदल्याह, सेरी, यशयाह, शिमी, हशब्याह ना मत्तित्याह तूवा। ङ्‍क तूक्पो खची पा यदूतूनमी हूक्पी तूवा; खचा वीणाम् साथपी योबोरोबू ओलोनू लोक्‍तो ना साम्दीखाम् छाम् मतो खारीबो नेन्‍दोङा।

४ हेमानमी वात्छा म्छाचीपीका: बुक्‍कियाह, मत्तन्याह, उज्‍जीएल, शूबाएल, यरीमोत, हनन्याह, हनानी, एलीआता, गिद्दलती, रोममती-एजेर, योश्बाकाशा, मल्‍लोती, होतीर ना महजीओत तूवा।

५ ङ्‍कस् खोलोङ् होङाबूम् दर्शन तोक् हेमानमी वात्छा म्छास् तूवा। नीनाम्माआ हेमान खोलोप्का दूङ् रेप्‍तो मम् लागी नीनाम्माआ म्होप्मी यादे तोङ्ना हेमान ईक्पोङ् लीक्पो वात्छा छास् ना सूप्पो मीम्छा छास् पीयू।

६ मूङ्‍कचा खोलोआङ् योबोरोबू दप्स्को खीम्पी खची पाम् हूक्पी तूवाना सूसो मदोङ्ची। मूङ्‍कचा झ्याली, साराङ्गी ना वीणा दूप्चीना योबोरोबू दप्स्को खीम्मी सूसो मम् लक्पी भाग लाप्दोङ्ची। खीक्‍का आसाप, यदूतून ना हेमान क होङाबूम् हूक्पी तूवा।

७ मूङ्‍कचीम् खची होप्मी मीस्चीम् साथपी बाजा दूप्ची जम्मा २८८ जाना तूवा।

८ सोलो ना खूवोबूप्, हायाम् नम्‍लोना बाजा दूप्लेप् ना मालो ईक्चीप् खोलोआङ् खची लक्मी लागी कर्‌सीङ् होक्स्दोङ्ची।

९ लाईस्पीक कर्‌सीङ् आसापमी वात्छा म्छा योसेफमी नीङ्पी ना खम् वात्छा म्छाचीम् नीङ्पी खीक्‍का म्बू-नेछोचीम् नीङ्पी तात्‍ता — खस् ईक्पोङ् नीप्पो तूवा।

दोस्पीक कर्‌सीङ् गदल्याहम् नीङ्पी ना खम् वात्छा म्छाचीम् नीङ्पी खीक्‍का म्बू-नेछोचीम् नीङ्पी तात्‍ता — खस् ईक्पोङ् नीप्पो तूवा।

१० तेस्रो कर्‌सीङ् जक्‍कूरमी नीङ्पी ना खम् वात्छा म्छाचीम् नीङ्पी खीक्‍का म्बूनेछोचीम् नीङ्पी तात्‍ता — खस् ईक्पोङ् नीप्पो तूवा।

११ चौथो यिस्रीम्a नीङ्पी ना खम् वात्छा म्छाचीम् नीङ्पी खीक्‍का मूङ्‍कम् म्बू-नेछोचीम् नीङ्पी तात्‍ता — खस् ईक्पोङ् नीप्पो तूवा।

१२ पाँचौँ नतन्याहम् नीङ्पी ना खम् वात्छा म्छाचीम् नीङ्पी खीक्‍का मूङ्‍कम् म्बू-नेछोचीम् नीङ्पी तात्‍ता — खस् ईक्पोङ् नीप्पो तूवा।

१३ छैटौँ बुक्‍कियाहम् नीङ्पी ना खम् वात्छा म्छाचीम् नीङ्पी खीक्‍का मूङ्‍कम् म्बू-नेछोचीम् नीङ्पी तात्‍ता — खस् ईक्पोङ् नीप्पो तूवा।

१४ सातौँ यसरेलाम्b नीङ्पी ना खम् वात्छा म्छाचीम् नीङ्पी खीक्‍का मूङ्‍कम् म्बू-म्नेछोचीम् नीङ्पी तात्‍ता — खस् ईक्पोङ् नीप्पो तूवा।

१५ आठौँ यशयाहम् नीङ्पी ना खम् वात्छा म्छाचीम् नीङ्पी खीक्‍का मूङ्‍कम् म्बू-नेछोचीम् नीङ्पी तात्‍ता — खस् ईक्पोङ् नीप्पो तूवा।

१६ नवौँ मत्तन्याहम् नीङ्पी ना खम् वात्छा म्छाचीम् नीङ्पी खीक्‍का मूङ्‍कम् म्बू-नेछोचीम् नीङ्पी तात्‍ता — खस् ईक्पोङ् नीप्पो तूवा।

१७ दशौँ शिमीम् नीङ्पी ना खम् वात्छा म्छाचीम् नीङ्पी खीक्‍का मूङ्‍कम् म्बू-नेछोचीम् नीङ्पी तात्‍ता — खस् ईक्पोङ् नीप्पो तूवा।

१८ एघारौँ अज्रेलम्c नीङ्पी ना खम् वात्छा म्छाचीम् नीङ्पी खीक्‍का मूङ्‍कम् म्बू-नेछोचीम् नीङ्पी तात्‍ता — खस् ईक्पोङ् नीप्पो तूवा।

१९ बाह्रौँ हशब्याहम् नीङ्पी ना खम् वात्छा म्छाचीम् नीङ्पी खीक्‍का मूङ्‍कम् म्बू-नेछोचीम् नीङ्पी तात्‍ता — खस् ईक्पोङ् नीप्पो तूवा।

२० तेह्रौँ शूबाएलम् नीङ्पी ना खम् वात्छा म्छाचीम् नीङ्पी खीक्‍का मूङ्‍कम् म्बू-नेछोचीम् नीङ्पी तात्‍ता — खस् ईक्पोङ् नीप्पो तूवा।

२१ चौधौँ मत्तित्याहम् नीङ्पी ना खम् वात्छा म्छाचीम् नीङ्पी खीक्‍का मूङ्‍कम् म्बू-नेछोचीम् नीङ्पी तात्‍ता — खस् ईक्पोङ् नीप्पो तूवा।

२२ पन्ध्रौँ यरीमोतम् नीङ्पी ना खम् वात्छा म्छाचीम् नीङ्पी खीक्‍का मूङ्‍कम् म्बू-नेछोचीम् नीङ्पी तात्‍ता — खस् ईक्पोङ् नीप्पो तूवा।

२३ सोह्रौँ हनन्याहम् नीङ्पी ना खम् वात्छा म्छाचीम् नीङ्पी खीक्‍का मूङ्‍कम् म्बू-नेछोचीम् नीङ्पी तात्‍ता — खस् ईक्पोङ् नीप्पो तूवा।

२४ सत्रौँ योश्बाकाशाम् नीङ्पी ना खम् वात्छा म्छास्चीम् नीङ्पी खीक्‍का मूङ्‍कम् म्बू-नेछोचीम् नीङ्पी तात्‍ता — खस् ईक्पोङ् नीप्पो तूवा।

२५ अठारौँ हनानीम् नीङ्पी ना खम् वात्छा म्छाचीम् नीङ्पी खीक्‍का मूङ्‍कम् म्बू-नेछोचीम् नीङ्पी तात्‍ता — खस् ईक्पोङ् नीप्पो तूवा।

२६ उन्‍नाईसौँ मल्‍लोतीम् नीङ्पी ना खम् वात्छा म्छाचीम् नीङ्पी खीक्‍का मूङ्‍कम् म्बू-नेछोचीम् नीङ्पी तात्‍ता — खस् ईक्पोङ् नीप्पो तूवा।

२७ बीसौँ एलीआताम् नीङ्पी ना खम् वात्छा म्छाचीम् नीङ्पी खीक्‍का मूङ्‍कम् म्बू-नेछोचीम् नीङ्पी तात्‍ता — खस् ईक्पोङ् नीप्पो तूवा।

२८ एक्‍काईसौँ होतीम् नीङ्पी ना खम् वात्छा म्छाचीम् नीङ्पी खीक्‍का मूङ्‍कम् म्बू-नेछोचीम् नीङ्पी तात्‍ता — खस् ईक्पोङ् नीप्पो तूवा।

२९ बाईसौँ गिद्दलतीम् नीङ्पी ना खम् वात्छा म्छाचीम् नीङ्पी खीक्‍का मूङ्‍कम् म्बू-नेछोचीम् नीङ्पी तात्‍ता — खस् ईक्पोङ् नीप्पो तूवा।

३० तेईसौँ महजीओतमी नीङ्पी ना खम् वात्छा म्छाचीम् नीङ्पी खीक्‍का मूङ्‍कम् म्बू-नेछोचीम् नीङ्पी तात्‍ता — खस् ईक्पोङ् नीप्पो तूवा।

३१ चौबीसौँ रोममती-एजेरमी नीङ्पी ना खम् वात्छा म्छाचीम् नीङ्पी खीक्‍का मूङ्‍कम् म्बू-नेछोचीम् नीङ्पी तात्‍ता — खस् ईक्पोङ् नीप्पो तूवा।

a 

२५:११ अथवा सेरी

b 

२५:१४ अथवा असरेला

c 

२५:१८ अथवा उज्‍जीएल

नीनाम्मा दप्स्को खीम्पीक चौकीदारची

२६

चौकीदारचीम् दलची:

कोरहीचीपीका: कोरेम् वात्छा म्छा मेशेलेम्याह (कोरे क आसापमी वात्छा म्छास् तूवाकपीक ईल्पो तूवा।)

२ मेशेलेम्याहम् वात्छा म्छास्:

बूसूम्छाप् जकरिया,

लूम्दूछाप् येदीएल,

छातेल्बूप् जबदियाह,

खातेल्बूप् यत्नीएल,

३ अन्तरे एलाम,

जन्तरे येहोहानान

ना रीदोपा एल्यहोएनै तूवा।

४ ओबेद-एदोममी वात्छा म्छास्:

बूसूम्छाप् शमायाह,

लूम्दूछाप् यहोजाबाद,

छातेल्बूप् योआ,

खातेल्बूप् साकार,

अन्तरे नतनेल,

५ जन्तरे अम्मीएल,

खन्तरे इस्साखार

ना रीदोपा पुल्‍लतै तूवा।

(ऊदोईपीक्यालो नीनाम्माआ ओबेद-एदोम आसीक् पीक तूवा।)

६ ओबेद-एदोममी वात्छा म्छा शमायाहम् वात्छा म्छास्सो तूवा। मूङ्‍कस् खची पाम् खीम्पी लाम्‍लछास् तूवा, ऊदोईपीक्यालो मूङ्‍कस् हायाम् खची योग्यतालोक मीस् तूवा।

७ शमायाहम् वात्छा म्छास्: ओत्नी, रपाएल, ओबेद ना एल्जाबाद तूवा। मूङ्‍कचीम् खची मीस् एलीहू लो समक्याहलोसो योग्यातालोकस् तूवा।

८ मूङ्‍कस् खोलोङ् ओबेद-एदोममी म्छामाईची तूवा। मूङ्‍कस् खीक्‍का मूङ्‍कचीम् वात्छा म्छास् लो म्बू-म्नेछोस्लोसो हायाम् योग्यातालोक तूवा, खीक्‍का लक् मम् लागी मूङ्‍कचीम् खची राःरा हायाम् देतो तूवा। मूङ्‍कस् खोलोङ् तूक्पोङ् नीप्पो तूवा।

९ मेशेलेम्याहम् वात्छा म्छास् लो म्बू-म्नेछोस्लोसो खोलोङ् योग्यतालोक मीस् तूवा — मूङ्‍कस् ईक्पोङ् रेक्पो तूवा।

१० मरारी होसामी वात्छा म्छास्: बूसूम्छाप् क शिम्री (मूङ्‍क बूसूम्छाप् मा, खोदोलोई म्पाआ ख बूसूम्छाप् बानेईमक तूवा),

११ लूम्दूछाप् हिल्कियाह, छातेल्बूप् तबलियाह ना रीदोपा क जकरिया तूवा। होसाम् वात्छा म्छास् लो म्बू-म्नेछोस्लो जम्मा ईक्पोङ् सूप्पो तूवा।

१२ चौकीदारचीम् दलपीक ङ्‍क वात्छा लाम्‍लछास् खची मीस् तूवाक तोङ्ना योबोरोबू दप्स्को खीम्पी सूसो मम् लागी छूतेई मस्क तूवा।

१३ सोलो लो खूवोबूप्लो नीप्पोआङ् खची होप्-होप्मी खीम्पोस्ची तूवाक तोङ्ना खोलोङ् मूल लाम्स्कोम् लागी कर्‌सीङ् होक्स्ची।

१४ नाम्‍आप्स्को हेम्क लाम्स्को शेलेम्याहम् नीङ्पी तात्‍ता। खीक्‍काना मूङ्‍कम् वात्छा म्छा हायाम् लूखूप्चीलोक चाईपीप् जकरियाम् नीङ्पी योऊना हेम्क लाम्स्को तात्‍ता।

१५ ओबेद-एदोममी नीङ्पी क योऊमेर हेम्क लाम्स्को तात्‍ता, ना मूङ्‍कम् वात्छा म्छाचीम् नीङ्पी क दाङ्‌खीम् तात्‍ता।

१६ शुप्पीम लो होसाम्‍लो नीङ्पी क नाम्काम्स्को हेम्पीक लाम्स्को लो म्थोलाम्‍ला खास्को लाम्पीक शल्केत मीचीक लाम्स्कोलो तात्‍ता। चौकीदार तूम् लागी अलग-अलग नाम्‍ला तोकेईमस्क तूवा।

१७ तूक्पो लेवीस् लेई पीच्‍ची नाम्‍आप्स्को हेम्पीक लाम्स्कोपी, लीक्पो योऊना हेम्पीक लाम्स्कोपी, लीक्पो योऊमेर हेम्पीक लाम्स्कोपी ना नी-नीप्पो क दाङ्‌खीम्पी चौकीदार तूवादोङा।

१८ खीक्‍का नाम्काम्स्को हेम्पीक चोकपी खास्को लाम्पी लीक्पो ना चोकपी नीप्पो चौकीदार तूवादोङा।

१९ कोरहीम् लो मरारीम्‍लो छामाईची तूवाकपी चौकीदारचीम् दल ङ्‍कस्ङा तूवा।

नीनाम्मा दप्स्को खीम्पीक बीन्‍नीपा अधिकारीस्

२० मूङ्‍कचीम् खची बूम्-लेवीचा योबोरोबूम् खीम्पीक दाङ्‌खीम्मी लो अर्पण मम्पा थक् तूवाक दाङ्‌खीम्मीलो जीम्मा पीचीक तूवा।

२१ लादानमी छामाईची लादानपीका जन्मेई छूवाक गेर्शोनीस् तूवा। गेर्शोनी लादानमी खीम्पोस्चीपीक लाम्‍लछास् ङ्‍कस्ङा तूवा:

२२ यहीएली ना मूङ्‍कम् वात्छा म्छास्, खीक्‍का जेताम ना मूङ्‍कम् म्नेछो योएल। मूङ्‍कस् योबोरोबू दप्स्को खीम्पीक दाङ्‌खीम्मी जीम्‍मावालची तूवा।

२३ अम्रामीचीपीका, यिसहारीचीपीका, हेब्रोनीचीपीका ना उज्‍जीएलीचीपीका:

२४ मोशाम् वात्छा म्छा गेर्शोममी म्छामाईपीक शूबाएल दाङ्‌खीम्मी अधिकृत तूवा।

२५ एलीएजरपीका मूङ्‍कम् खोलोङ् म्मीस्: एलीएजरमी वात्छा म्छा रहब्याह, रहब्याहमी वात्छा म्छा यशयाह, यशयाहमी वात्छा म्छा योराम, योराममी वात्छा म्छा जिक्री, ना जिक्रीमी वात्छा म्छा शलोमीत तूवा।

२६ दाऊद होङाबूआ, खीम्पोस्-खीम्पोस्पीक लाम्‍लछाचा, हबऊ ना ईक्चून्दूलूम्मी फौजपीक अधिकृतचा ना सेनाम् बीन्‍नीपा अधिकृतचा अर्पण मस्क थक्मी दाङ्‌खीम्मी लागी खोलोङ् जीम्मा ङ्‍क शलोमीत लो खम् म्मीस्लो पीचीक तूवा।

२७ जूम्‍लूक् छूवालो लूतेई मस्क हेप्-हेप् चूम्सोस् योबोरोबू दप्स्को खीम् मरमत मम् लागी खचा अर्पण मस्क तूवा।

२८ दर्शन तोक् शमूएलआ, कीशमी वात्छा म्छा शाऊलआ, नेरमी वात्छा म्छा अबनेरआ ना सरूयाहम् वात्छा म्छा योआबआ अर्पण मस्क खोलोङ् थक्, खीक्‍का अर्पण मस्क बीन्‍नीपा खोलोङ् थक् शलोमीत लो खम् म्मीस्मीलो जीम्मापी तूवा।

२९ यिसहारीचीपीका: कनन्याह लो खम् वात्छा म्छास्लो नीनाम्मा दप्स्को खीम्मी तोक्पी माक बीन्‍नीपा लक्पी, अर्थात् इस्राएलपी हक् मम् लो नीया मम् लक्पीलो खतेई मस्क तूवा।

३० हेब्रोनीचीपीका: हशब्याह लो खम् म्मीस्लो, १,७०० जाना योग्य मीस् क यर्दन योऊमी नाम्काम्स्को हेम्पीक इस्राएलपी योबोरोबूम् लक्मी लो होङाबूम् सूसो मम् लक्मीलो चोलोगूलो मप्ची तूवा।

३१ हेब्रोनमी खीम्पोस्चीम् खची पूस्तौली तोङ्ना यरियाह क लाम्‍लछा तूवा। दाऊदआ चारखम् तोक्स्क लीक्पोङ् दोङ् बाईलो हेब्रोनीचीम् पूस्तऊलीम् सूचीपी लाम्ची, ना गिलादपीक याजेरपी मूङ्‍कचीम् योग्य मीस् छीप्ची।

३२ यरियाहम् २,७०० जाना योग्य म्मीस् तूवा; मूङ्‍कस् खची खीम्पोस्-खीम्पोस्पीक लाम्‍लछास् तूवा। मूङ्‍कस् दाऊद होङाबूआ रूबेनीचीपी, गादीचीपी ना मनश्‍शेम् आधा कुलचीपी नीनाम्माम् तोक्पीक खोलोङ् रीङ्मी लो चारखम् तोम् तोक्पीक खोलोङ् लक्मीलो चोलोगूलो मप् मीस् बानेई मची।

सेनाम् लाम्‍लछास्

२७

इस्राएलीचीम् खीम्पोस्पीक लाम्‍लछाचीम्, खीक्‍का हबऊमी लो ईक्चून्दूलूम्मीलो सेनापतिचीम् ना खची होप्मी अधिकृतची खोलोमी सूची ङ्‍कङ् के। मूङ्‍कचा सेनाम् दलचीम् चोलोगूलो मम् लक्मी जीम्मा लाप्‍तो ईक् दोङ्बरी ई-ईक् लाःपी होङाबूम् सूसो मदोङ्ची। मूङ्‍क खोलोङ् दलपी २४,००० जाना मीस् तूवा।

२ जब्दीएलमी वात्छा म्छा याशोबाम लाईस्पीक लाःमी लागी लाईस्पीक दलपीक जीम्मावाल तूवा। खम् दलपी २४,००० जाना मीस् तूवा।

३ मूङ्‍क फारेसमी म्छामाई तूवा, खीक्‍का लाईस्पीक लाःमी लागी सेनाम् अधिकृतची तूवाकपी ख लाम्‍लछा तूवा।

४ अहोहपीक दोदै दोस्पीक लाःमी लागी मूङ्‍क दलपीक जीम्मावाल तूवा। मूङ्‍कम् दलपीक लाम्‍लछा मिक्लोत तूवा। खम् दलपी २४,००० जाना मीस् तूवा।

५ पूजारी यहोयादाम् वात्छा म्छा बनायाह तेस्रो लाःमी लागी तेस्रो सेनापति तूवा। ख लाम्‍लछा तूवा, ना खम् दलपी २४,००० जाना मीस् तूवा।

६ ङ्‍क मूङ्‍क बनायाहङ् तूवा; ख सूक्पोङ् जूम्‍लूक् मप्ची तूवाकपीक ईल्पो तूवा। मूङ्‍कम् वात्छा म्छा अम्मीजाबाद खम् दलपीक देप्क अधिकारी तूवा।

७ चौथो, चौथो लाःमी लागी योआबमी वात्छा म्नेछो असाहेल जीम्मावाल तूवा। खम् दोस्पी वात्छा म्छा जबदियाह जीम्मावाल छूवा। खम् दलपी २४,००० जाना मीस् तूवा।

८ पाँचौँ, पाँचौँ लाःमी लागी यिज्याही शम्हूत सेनापति तूवा। खम् दलपी २४,००० जाना मीस् तूवा।

९ छैटौँ, छैटौँ लाःमी लागी तकोपीक मीस् इक्‍केशमी वात्छा म्छा ईरा जीम्मावाल तूवा। खम् दलपी २४,००० जाना मीस् तूवा।

१० सातौँ, सातौँ लाःमी लागी एफ्राइमपीक पेलोनी हेलेस जीम्मावाल तूवा। खम् दलपी २४,००० जाना मीस् तूवा।

११ आठौँ, आठौँ लाःमी लागी जेरहमी खीम्पोस्पीक हूशापीक सिब्बकै जीम्मावाल तूवा। खम् दलपी २४,००० जाना मीस् तूवा।

१२ नवौँ, नवौँ लाःमी लागी बेन्यामीनपीक अनातोतपी तूप् अबीएजेर जीम्मावाल तूवा। खम् दलपी २४,००० जाना मीस् तूवा।

१३ दशौँ, दशौँ लाःमी लागी जेरहमी खीम्पोस्पीक नतोपापी तूप् महरै जीम्मावाल तूवा। खम् दलपी २४,००० जाना मीस् तूवा।

१४ एघारौँ, एघारौँ लाःमी लागी एफ्राइमपीक पिरातोनपी तूप् बनायाह जीम्मावाल तूवा। खम् दलपी २४,००० जाना मीस् तूवा।

१५ बाह्रौँ, बाह्रौँ लाःमी लागी ओत्निएलमी खीम्पोस्पीक नतोपातपी तूप् हेल्दै जीम्मावाल तूवा। खम् दलपी २४,००० जाना मीस् तूवा।

गोङ्-गोङ्पीक अधिकृतस्

१६ इस्राएलमी गोङ्चीपीक देप्क अधिकृतस् ङ्‍कस्ङा तूवा:

रूबेनमी गोङ्पीक: जिक्रीम् वात्छा म्छा एलीएजर देप्क अधिकृत तूवा।

शिमियोनमी गोङ्पीक: माकामी वात्छा म्छा शपत्याह देप्क अधिकृत तूवा।

१७ लेवीमी गोङ्पीक: कमूएलमी वात्छा म्छा हशब्याह देप्क अधिकृत तूवा।

हारूनमी: सादोक देप्क अधिकृत तूवा।

१८ यहूदाम् गोङ्पीक: दाऊदमी म्बू एलीहू देप्क अधिकृत तूवा।

इस्साखारमी गोङ्पीक: मिखाएलमी वात्छा म्छा ओम्री देप्क अधिकृत तूवा।

१९ जबूलूनमी गोङ्पीक: ओबदियाम् वात्छा म्छा यिश्मायाह देप्क अधिकृत तूवा।

नप्‍तालीम् गोङ्पीक: अज्रीएलमी वात्छा म्छा यरीमोत देप्क अधिकृत तूवा।

२० एफ्राइममी गोङ्पीक: अजज्याहम् वात्छा म्छा होशिया देप्क अधिकृत तूवा।

मनश्शेमी आधा गोङ्पीक: पदायाहमी वात्छा म्छा योएल देप्क अधिकृत तूवा।

२१ गिलादपी तूवाक मनश्शेम् आधा गोङ्पीक: जकरियाम् वात्छा म्छा इद्दो देप्क अधिकृत तूवा।

बेन्यामीनमी गोङ्पीक: अबनेरमी वात्छा म्छा यासीएल देप्क अधिकृत तूवा।

२२ दानमी गोङ्पीक: अबनेरमी वात्छा म्छा अज्रेल देप्क अधिकृत तूवा।

खोलोङ् गोङ्पीक देप्क अधिकृतस् ङ्‍कस्ङा तूवा।

२३ दाऊदआ नीस्पोङ् दोङ् मान्बाईप् मीस् मान्ङीर्‌क तूवा, ऊदोईपीक्यालो योबोरोबूआ इस्राएल नाम्छूईतोक सोङ्‌गेर् तोङ्ना पतो-छातो खाईमीयो पीकाना यादे मक तूवा।

२४ सरूयाहम् वात्छा म्छा योआबआ मीस् ङीर्म् लक् थालेई मक तूवा, खोदोलोई खसा मूङ्‍क लक् मान्याई। खन्सा गर्दा इस्राएलपी नीनाम्माम् छूली ता, ना मूङ्‍क मीस्चीम् गन्ती दाऊद होङाबूम् सूम्नीतूम्‍लोपी मान्छाप्ची।

होङाबूम् दाचाम्मी चोलोगूलो मप्ची

२५ होङाबूम् दाङ्‌खीम् अदीएलमी वात्छा म्छा अज्मावेतमी हूक्पी तूवा।

छाप्कूवापीक, सहर होम्पीक, तेल् होम्पीक ना किल्‍ला होम्पीक खोलोङ् दाङ्‌खीम् उज्‍जियाहम् वात्छा म्छा जोनाथनमी हूक्पी तूवा।

२६ छाप्कूवापी खारूवा मप्ची कलूबमी वात्छा म्छा एस्रीमी हूक्पी तूवा।

२७ वाचोसीखा रामापी तूप् शिमीम् हूक्पी तूवा।

वाचोसीखापी वाचोसी सेमीम् लो दाखमद्य हाम्‍लो जीम्मा सपामपी तूप् जब्दीम् हूक्पी तूवा।

२८ नाम्काप्स्को हेम्पीक म्तेल्म्पी तूवाक जैतूनमी लो अञ्जीरमीलो चोलोगूलो मप् गेदेरपीक बाल-हानान तूवा।

तेल यूस्को दाङ्‌खीम् योआशमी हूक्पी तूवा।

२९ शारोनपी चारेई छूक् खोलोङ् पीः लूपी शारोनपीक शित्रैमी हूक्पी तूवा।

बेँसीपी तूवाक खोलोङ् पीः लूपी अदलैमी वात्छा म्छा शाफातमी हूक्पी तूवा।

३० खोलोङ् ऊँट इश्माएली ओबीलमी हूक्पी तूवा।

मोकोक्‍तीस् मेरोनोतपीक येहदयाहम् हूक्पी तूवा।

३१ लूस् लो छारालो क हग्री याजीजमी हूक्पी तूवा।

दाऊद होङाबूम् म्दाचाम् ङ्‍क अधिकारीचीम् हूक्पीङ् तूवा।

३२ दाऊदमी म्बोङ् जोनाथन ईल्पो चाईपीप्, लूखूप्चीलोक ना शास्त्री तूवा। हक्मोनीम् वात्छा म्छा यहीएल होङाबूम् म्छाचीम् चोलोगूलो मप् तूवा।

३३ अहीतोपेल होङाबू चाईपीप् तूवा।

अरकी हूशै होङाबूम् म्बूम् तूवा।

३४ अहीतोपेलमी दोस्पी बनायाहम् वात्छा म्छा यहोयादा लो अबियाथारलो होङाबू चाईपीप् छूवा।

खीक्‍का योआब क होङाबूम् सेनाम् सेनापति तूवा।

नीनाम्मा दप्स्को खीम् बोबूईम् दाऊदमी लोचम्

२८

दाऊदआ यरूशलेमपी इस्राएलपीक खोलोङ् अधिकारीची — गोङ्-गोङ्पीक अधिकृतची, होङाबूम् सूसो मप् दल-दलपीक सेनापतिची, हबऊपीक लो ईक्चून्दूलूम्पीकलो सेनापतिची, खीक्‍का होङाबूम् लो वात्छा म्छाचीम्‍लो खोलोङ् दाचाम् ना पीः लूपीम् जीम्मा लाप् अधिकारीची, महलपीक अधिकृतची, योग्य-योग्य वात्छास् ना खोलोङ् हायाम् राःरालोक जूम्‍लूक् मप्ची बात्ल मची।

२ खीक्‍का दाऊद होङाबूआ थोरेपाना ओरोपीका, “ए ओ बू-नेछोचे ना ओ मीस्चे, ओ रीङ् येन्‍नूम्व। योबोरोबूम् करारमी सन्दूकमी लागी ईबूम् नोन्चीस्को थाऊ, ई नीनाम्माम् लोङ् यूस्कोम् लागी ईबूम् खीम् बोबूईम् ओ सानीवापी मीनूक तूवा, खीक्‍का कोङा मूङ्‍क बोबूईम् लागी थीक्‍कासो मूऊ।

३ खोदोलोई नीनाम्माआ कोङ् ओरोलो, ‘ओ नीङ् साम्दी दोम् लागी आना खीम् बोबूईयनो, ऊदोईपीक्यालो आन् जूम्‍लूक् मप् मीस् के, ना आना मीस् सेत्क तूये।’

४ “खोरोदोसो योबोरोबू इस्राएलमी नीनाम्माआ ओ पामी खोलोङ् म्खीम्पोस्चीपीका सदैबरी इस्राएलपी चारखम् तोम् लागी कोङ् सोको। खीक्‍का खसा अगुवाइ मम् लागी यहूदा सोकू, ना यहूदाम् गोङ्पीका ओ पाम् खीम्पोस् सोकू। ओ पाम् वात्छा म्छास् तूवाकपीका खसा खोलोङ् इस्राएलपी कोङ्‍ङा होङाबू बानेई मम् लागी नप् मीना।

५ खोलोङ् वात्छा ओ छास् तूकपीक — ऊदोईपीक्यालो योबोरोबूआ कोङ् हायाम् देतो वात्छा छास् पीयोक तूये — इस्राएलपी योबोरोबूम् चारखम्मी सिंहासनपी तूम् लागी खसा सोलोमन सोक्‍क तूये।

६ खीक्‍का खसा कोङ् ओरोलो, “आम् छा सोलोमनआङा ओ दप्स्को खीम् लो ओ चोक्लो बोबूईय। ऊदोईपीक्यालो कोङा मूङ्‍क ओ छा छूम् लागी सोकूक तूये ना कोङ् म्पा छूवो।

७ ईनीम्बा रेप्चयक तोङ्नाङ् मूङ्‍कसा ओ आज्ञा लो ओ नियमलो सानीवा मईना रेप्‍पदोक, कोङा मूङ्‍कम् चारखम् सदैबरीकम् लागी थम्पूर यूक्सो।’

८ “खन्सा खोलोङ् इस्राएल, योबोरोबूम् समुदायमी लाईस्पी ई नीनाम्माआ येईम्मीना कोङा आन्‍नी खोलोङ् ङ्‍क हुकुम पीयान्‍नी: आन्‍नी मूङ्‍क नप् छाप्कूवापीक हक्वालास् छूम् लागी ना मूङ्‍क छाप्कूवा आम्नी खूक्सू-खूलूचीम् दाचाम् तोङ्नाङ् आम्नी दोस्पी आम्नी छामाईची पीम् लागी चीङ्चीङ्‌योना योबोरोबू आम्नी नीनाम्माम् आज्ञा रेपानूम्व।

९ “खीक्‍का सोलोमन ओ छाङा, आना क आम् पाम् नीनाम्मा आम् होप्मी नीनाम्माङ् पीकाना रेप्व, खीक्‍का खोलोङ् आम् गोङ्पीका लो राजीखुशीलोक सानीवाआलो खम् सूसो मव। ऊदोईपीक्यालो योबोरोबूआ खोलोङ् गोङ् जाचेई मय ना मीस्मी खोलोङ् मीन्ताम् छेत्‍त। आना ख लामदोक आना ख छीप्प, खोदोलोई आना ख होक्सीयदोक खसासो आन् दोस्का सम्मोकम् लागी इन्कार मये।

१० खन्सा मीन्यूक्स्व, नीनाम्माआ म्होप्मी पवित्र तूस्कोम् लागी ईबूम् दप्स्को खीम् बोबूईम् पीकाना आन्ङा सोकाक तूये। हायाम् राःरालोक छूवाव, ना मूङ्‍क लक् पूरा मव।”

११ खीक्‍काना दाऊदआ म्छा सोलोमन नीनाम्मा दप्स्को खीम्मी होप्छो ना मूङ्‍कपीक खीम्, दाङ्‌खीम्, कौसी, म्गोपाक कोठा ना मोऊ छेमाम् लक् मस्को थाऊपीक नक्सा पीयू।

१२ आत्माआ खम् सानीवापी यूक्स्पीक खोलोङ् रीङ् तोङ्ना खसा योबोरोबू दप्स्को खीम्पीक खोलोङ् चोक लो लीक् हेम्पीक कोठालो, नीनाम्मा दप्स्को खीम्पीक दाङ्‌खीम् लो अर्पण मम्पा चाचोदाम् यूस्को दाङ्‌खीम्‍लो बोबूईम् लागी नक्सा पीयू।

१३ लेवीचीम् लो पूजारीचीम्‍लो दल-दलमी लागी खीक्‍का योबोरोबू दप्स्को खीम्पीक सूसो मम् खोलोङ् लक् ना मूङ्‍कपी गोम् खोलोङ् रोङ्-रोदाम्मी लागी ख आरेई मूऊ।

१४ खीक्‍का म्खाल्-खाल्क सूसो मयाम्‍लो गोम् खोलोङ् हाल्ङोम् रोङ्-रोदाम्मी लागी हाल्ङोम् तौल, ना खोलोङ् नाम्छेर्‌बूम् रोङ्-रोदाम्मी लागी नाम्छेर्‌बूम् तौल खसा तोकेई मीपी।

१५ खसा हाल्ङोम् सामदानमी लागी लो मूङ्‍क सामदानमी दीयम् लागीलो खीक्‍का नाम्छेर्‌बूम् सामदानमी लागी लो मूङ्‍क सामदानमी दीयम् लागीलो चाहेई छूक् तौल तोकेई मीपी।

१६ खोरोनाङ् चाचोदाम्मी सबेईमी लागी गोम् खोलोङ् टेबलमी लागी हाल्ङोम् तौल, ना नाम्छेर्‌बूम् टेबलमी लागी नाम्छेर्‌बूम् तौल खसा तोकेई मीपी।

१७ खसा काँटा, बाटा ना करुवाम् लागी निखुर हाल्ङोम् तौल, खीक्‍का खोलोङ् हाल्ङोम् लो नाम्छेर्‌बूम्‍लो रोङ्-रोदाम्मी लागी चाहेई छूक् हाल्ङो लो नाम्छेर्‌बूम्‍लो तौल तोकेई मीपी।

१८ धूप-वेदीम् लागीसो निखुर हाल्ङोम् तौल खसा तोकेई मीपी। रथमी लागी, अर्थात् म्‍लाप्‍तो हाप्स्‍ना योबोरोबूम् करारमी सन्दूक राप् हाल्ङोम् करूबचीम् लागीसो खसा नक्सा पीयू।

१९ खीक्‍का दाऊदआ ओरोपीका, “ङ्‍क खोलोङ् योबोरोबूम् हूःआङ् बोबूईक नक्सा के, ना ङ्‍कम् खोलोङ् चीचीमा लक् खसा कोङ् नम्‍लोना ईयोक तूये।”

२० खीक्‍काना दाऊदआ म्छा सोलोमन ओरोसो लअ, “हायाम् राःरालोक ना आतलोक छूवाव खीक्‍का ङ्‍क लक् मव। कीनव ना आम् सानीवा सेत्नव, ऊदोईपीक्यालो योबोरोबू नीनाम्मा, ओ नीनाम्मा आम् साथपी छूये। योबोरोबू दप्स्को खीम्पीक सूसो मम् लागी खोलोङ् चाहेई छूक लक् आना पूरा मान्मम् सम्मो खसा आन् आम् सानीवा चाईमीनो ना आन् होक्सीनो।

२१ योबोरोबू दप्स्को खीम्पीक खोलोङ् सूसो मम् लागी पूजारी दल लो लेवीम् दललो तयार तूये। आना मईक खोलोङ् लक्पी खची जीनतो ऊतोङ्‍कदोसो लक् मम् लागी खोलोङ् मूर्‌पो लक् मप्चा आन् बईछोक्से। खीक्‍का अधिकारीस् लो खोलोङ् मीस्लो आना आज्ञा मईक तोङ्ना तोक्से।”

नीनाम्मा दप्स्को खीम् बोबूईम् लागी चाचोदाम्

२९

खीक्‍काना दाऊद होङाबूआ खोलोङ् समुदाय ओरोलची, “ओ छा सोलोमन, म्साहीछापूङ् नीनाम्माआ सोक्‍क तूये। ङ्‍क लक् हायाम् देप् तूये, ऊदोईपीक्यालो ङ्‍क दप्स्को खीम् मीस्मी लागी मा खोदोलोई योबोरोबू नीनाम्माम् लागी के।

२ खोलोङ् ओ राःराआ दूर्‌क सम्मो कोङा ओ नीनाम्मा दप्स्को खीम्मी लागी हाल्ङोम् लक् मम् लागी हाल्ङो, नाम्छेर्‌बूम् लक् मम् लागी नाम्छेर्‌बू, काँसम् लागी काँस, सेलमी लागी सेल, सीङ्मी लागी सीङ्, ना मणिम् खीम्मी लागी आनिक्स, फिरोजा, म्खाल-खाल्क रङ्गलोक लूङ्, ना म्खाल-खाल्क हायाम्-हायाम् दाम् परेईछूक् लूङ् हायाम् देतो थीक्‍का मूतूक तूये।

३ मूङ्‍कपीका बीन्‍नीपा ओ नीनाम्मा दप्स्को खीम् हेम् ओपी हायाम् भक्ति तूकसा ओ नीनाम्मा दप्स्को खीम्मी लागी कोङा ओ होप्मी दाङ्‌खीम्पीका हाल्ङो लो नाम्छेर्‌बूलो पीयूचोयोक तूये। ङ्‌क क पवित्र नीनाम्मा दप्स्को खीम्मी लागी कोङा जम्मा मूक खोलोङ् थक्पीका बीन्‍नीपा के,

४ अर्थात्, १०० टन हाल्ङो (ओपीरपीक हाल्ङो) ना २४० टन निखुर नाम्छेर्‌बू नीनाम्मा दप्स्को खीम्मी भित्तापी केम् लागी,

५ कोङा हाल्ङोम् लक् मम् लागी, नाम्छेर्‌बूम् लक् मम् लागी, ना हायाम् मूर्‌पो लक् मप्‍आ मम् खोलोङ् लक्मी लागी पीयूचोयो। हन्‍ना एसे आम्नी तर्फलाम्पा योबोरोबू पीम् लागी आन्‍नी आसे राजी तूनी?”

६ खीक्‍काना खीम्पोस्-खीम्पोस्पीक लाम्‍लछास्, इस्राएलपीक गोङ्चीम् अधिकृतचा, हबऊ-हबऊ ना ईक्चून्दूलूम्-ईक्चून्दूलूम्मी दलपीक सेनापतिचा खीक्‍का होङाबूम् सूसो मम् जीम्मा तोक् अधिकारीचा राजीखुशीआ पीची।

७ खचा योबोरोबू दप्स्को खीम्पीक लक् मम् लागी १७० टन हाल्ङो, १०,००० हाल्ङोम् चेप्‍तीरोङ्, ३४० टन नाम्छेर्‌बू, ६०० टन काँस ना ३,५०० टन सेल पीची।

८ मूङ्‍कपीका बीन्‍नीपा आस्-आस्पीई हायाम्-हायाम् दाम परेईछूक् रत्न तूवा, खाचा मूङ्‍क गेर्शोनी यहीएलमी जीम्मापी योबोरोबू दप्स्को खीम्पीक दाङ्‌खीम्मी लागी पीची।

९ मीचा खची लाम्‍लछास्का ओरोना राजीखुशीआ पीचीकपी चामोवा मची, ऊदोईपीक्यालो मूङ्‍कचा खची गोङ्पीका भक्तिलो योबोरोबूम् लागी राजीखुशीआ मूङ्‍क खोलोङ् पीचीक तूवा। खीक्‍का दाऊद होङाबूसो हायाम् म्गोङ् चान।

दाऊदआ वाङोम् मक

१० दाऊदआ खोलोङ् समुदायमी लाईस्पी ओरोपीकाना योबोरोबूम् सायोचोङ्मा मअ:

“ए ओखी खूक्सू-खूलूचीम् योबोरोबू नीनाम्माङा,

सदैबरी आम् सायोचोङ्मा छून्चानूव!

११ ए योबोरोबू, माहानता, राःरा, साम्दीखा,

गौरव ना ऐश्‍वर्य आम्मीङ् के,

ऊदोईपीक्यालो साराङ्‌गाप्‍तो लो चारीदूपीलो तूक खोलोङ् थक् आम्मीङ् के।

ए योबोरोबू, चारखम् आम्मीङ् के,

खीक्‍का खोलोङ्पी आन् खोलोप्का दूङ् रेप्‍तो तूये।

१२ दाचाम् लो साम्दी-सायोलो आम्पीकाङ् ताये।

आनाङ् खोलोङ्पी चारखम् तोक्स।

हक् लो राःरालो आम् हूक्पीङ् तूये,

खोलोङ् ओरोरेप्‍तो मम् लागी लो राःरा पीम् लागीलो

आम् हूक्पीङ् सऊ-बल लो राःरालो तूये।

१३ हन्‍ना ए ओखी नीनाम्माङा, केईका आन् ओलोनूव लये,

ना आम् साम्दीखालोक नीङ्नी सायोचोङ्मा मयाम्का।

१४ “खोदोलोई कोङ् आसे, खीक्‍का ओ मीस् आसेनाई, ना केईका ओरोना सम्नसा पीम्दूर्प् छूयीकाक तूये? खोलोङ् थक् आम्पीकाङ् ताये, ना आना पीयाकाक थक्पीकाङ् केईका आन् पीये।

१५ केईकान् आम् मूक्स्दूपी ओखी खूक्सू-खूलूस् तोङ्नाङ् बीन्‍नीपा छाप्कूवापीक थारूपोस् के। ओखी रीराममी लेई ङ्‍क चारीदूपी अल्मा तोङ्‌कङाङ् तूये ना ओखी लागी आसा मान्तू।

१६ ए योबोरोबू ओखी नीनाम्माङा, आम् पवित्र नीङ्मी साम्दी-सायोम् लागी दप्स्को खीम् बोबूईम् लागी केईका बात्ल मम्काक ङ्‍क खोलोङ् दाचाम् आम्पीकाङ् ताये, ना ङ्‍क खोलोङ् आम्मीङ् के।

१७ ए ओ नीनाम्माङा, कोङा नम्‍लो छेतो आना खोलोमी गोङ्मी चाम्ची मय, ना सानीवापी सोज तूक तयना आन् आम् जीनये। आछीयाक गोङ्आ कोङा राजीखुशीलो ङ्‍क खोलोङ् दान आन् पीन्‍नाक तूये। ङ्‍कपी बात्ल छूवाक मीचा राजीखुशीलो पीयाक तूयोलो हन्‍ना कोङ् हायाम् ओ गोङ् चानईक तूये।

१८ ए ओखी खूक्सू अब्राहाममी, इसहाकमी ना इस्राएलमी नीनाम्माङा, ङ्‍क आम् मीस्चीम् गोङ्पीक लन्ची दोस्का-दोस्का सम्मोकम् लागी कायम यूक्सूक्स्व, ना मूङ्‍कचीम् गोङ् आम् हेम् मव।

१९ ओ छा सोलोमनआ आम् आज्ञा, आम् धार्मिक-नियम ना आम् आदेश भक्तिलो रेम् लागी सम्खेलू मव, ना खसा मूङ्‍क खोलोङ् लक् पूरा मम् दूर्‌नूव, ना खसा मूङ्‍क नीनाम्मा दप्स्को खीम् बोबूईम् दूर्‌नूव, मूङ्‍कम् लागी कोङा खोलोङ् थक् थीक्‍का मूतूक तूये।”

२० खीक्‍काना खोलोङ् समुदाय तूवाक हेम् आन्चीना दाऊदआ ओरोपीका, “हन्‍ना योबोरोबू आम्नी नीनाम्माम् सायोचोङ्मा मनूम्व।” खन्सा खोलोङ् समुदायआ खची खूक्सू-खूलूचीम् नीनाम्माम् सायोचोङ्मा मची। खीक्‍का मूङ्‍कचा योबोरोबूम् लो होङाबूम्‍लो लाईस्पी सूपोम् मस्‍ना सेवा छची।

सोलोमन होङाबू पीकाना स्वीकार मस्क

२१ म्देसापाका खचा योबोरोबूम् लागी बलिदान चारेईमची, ना खपी मीःपी चारेईमम् बलि चारेई मस्‍ना १,००० लूपी, १,००० लूस्, १,००० थुमा, ना मूङ्‍कचीम् साथपी तोकेई मम्पा तूवाक कूईम्ना चारेईमम् बलिलो इस्राएलमी लागी बीन्‍नीपा ओरोतो बलिदान चारेईमची।

२२ मूङ्‍क तोङ्ना हायाम् देप् चामोवालो योबोरोबूम् लाईस्पी खचा मूङ्‍क लेई चाम्दूम् चची।

खीक्‍काना मूङ्‍कचा दोस्रो खेप् दाऊदमी वात्छा म्छा सोलोमन होङाबू पीकाना स्वीकार मची, ना योबोरोबूम् लाईस्पी ख होङाबू ना सादोक क पूजारी अभिषेक मची।

२३ ओरोना सोलोमन म्पा दाऊदमी फाईपी योबोरोबूम् सिंहासनपी होङाबू छूवाना तूवा। खीक्‍का खम् फलीफाप छूवा ना खोलोङ् इस्राएलीचा खसा पीकाक रेप्ची।

२४ खोलोङ् अधिकृतचा, जूम्‍लूक् मप् मीचा ना दाऊद होङाबूम् खोलोङ् वात्छा म्छाचा सोलोमन होङाबूम् भक्ति मम् यादे मची।

२५ खोलोङ् इस्राएलचीम् मूक्स्दूपी योबोरोबूआ सोलोमन खोलोप्का दूङ् रेप्‍तो बानेई मअ, ना योबोरोबूआ ख ङ्‍क तोङ्‍क होङाबूआ तोम् साम्दीखा पीयू, मूङ्‍क तोङ्‍क साम्दीखा खम् लाईस्पी इस्राएलपी ऊक होङाबूआसो मान्तोक तूवा।

दाऊद होङाबू सीयाक

२६ यिशैमी वात्छा म्छा दाऊदआ खोलोङ् इस्राएलपी चारखम् तोक्स्क तूवा, ना खसा इस्राएलपी लीक्पोङ् दोङ् सम्मो चारखम् तोक्सू

२७ दाऊदआ इस्राएलपी लीक्पोङ् दोङ् सम्मो चारखम् तोक्स्क तूवा — नूक्दोङ् हेब्रोनपी ना सूक्पोङ् सूक्दोङ् यरूशलेमपी।

२८ ख दाचाम्‍आ लो साम्दी-सायोआलो पेप्‍तो छूवाना खूवोबूप् छूवाकप्काङाङ् सीया। खीक्‍का खम् दोस्पी म्छा सोलोमन होङाबू छूवा।

२९-३० दाऊद होङाबूआ चारखम् तोक्स्क नाम्‍लापीक खोती छूवाकम् तोक्पी थोस्कोपूका यास्को सम्मो, खसा चारखम् तोक्स्कम् तोक्पी खोलोङ् रीङ्, ना खसा मक हायाम् राःरालोक लक्, खीक्‍का खपी, इस्राएलपी, चारीदूमी बीन्‍नीपा खोलोङ् छाप्कूवापी छूवाक खोतीम् तोक्पी दर्शन तोक् शमूएल, खारीबोपो नातान ना दर्शन तोक् गादमी सोक्सरपी छाम्पा तूये।

इतिहासमी दोस्पीक सोक्सर

छेईलम्

दोस्पीक इतिहासमी सोक्सर लाईस्पीक इतिहासमी सोक्सर याताक थाऊपीका थोक्साक तूये। सोलोमन होङाबूम् चारखम् थोक्साक, ना नीनाम्मा दप्स्को खीम् बोबूईम् नीनाम्माम् दर्शनपीका ङ्‍क सोक्सर थोक्साक के। सोलोमन होङाबूम् बूसूम्छाप् म्छा रहबाममी ऊल्‍लोङ्पी यरोबामआ विद्रोह मना योऊना हेम्क चारखम् इस्राएल गठन मक खोती छाप्कप्का ङ्‍क सोक्सर छाप् मीचा योऊमेर हेम्क यहूदा चारखम्मी सूम्नीतूम्‍लो गोपीक रीङ् छाप्क तूये। यरूशलेम सहर लो नीनाम्मा दप्स्को खीम्‍लो लूतेई मस्क, ना मूङ्‍क हूईचीक हायाम् ई गोङ् चाईप् खोतीम् तोक्पी छाप्पाना ङ्‍क सोक्सर याताक तूये।

इतिहासमी दोस्पीक सोक्सर

लूखूप्चीम् लागी सोलोमनआ वाङोम् मक

१ राजा ३:१-१५

१

दाऊदमी म्छा सोलोमन होङाबूआ म्होप्मी चारखम्पीक हक् थम्पूर मअ, ऊदोईपीक्यालो योबोरोबू खम् नीनाम्मा खम् साथपी तूवा। खसा ख खोलोप्का दूङ् देप् बानेई मअ।

२ खीक्‍काना सोलोमनआ खोलोङ् इस्राएललो, अर्थात् हबऊ-हबऊ ना ईक्चून्दूलम्-ईक्चीन्दूलूम् दलपीक सेनापतिस्का, नीया मप्चीका खीक्‍का इस्राएलपीक खोलोङ् लाम्‍लछास्का ना खीम्पोस्पीक लाम्‍लछास्का रीङ् मअ।

३ खीक्‍का सोलोमन खोलोङ् समुदायचीका गिबोनपी तूवाक कोम्पीक आराधाना मस्को थाऊपी खाता, ऊदोईपीक्यालो नीनाम्माम् सूसो मप् मोशाआ गोङ्‌रूत्खाप्-थाम्पूपी बोबूईक नीनाम्माम् तूम्खास्को तम्बू मूङ्‍कपीङ् तूवा।

४ दाऊदआ क नीनाम्माम् सन्दूक किर्यत-यारीमपीका म्होपा तयार मक थाऊपी बाईक तूवा, ऊदोईपीक्यालो खसा यरूशलेमपीङ् मूङ्‍कम् लागी तम्बू बानेईमक तूवा।

५ खोदोलोई हूरमी म्चास्, ऊरीम् वात्छा म्छा बजलेलआ बोबूईक काँसम् वेदी गिबोनपीङ् योबोरोबूम् पवित्र तम्बूम् लाईस्पी तूवा। खन्सा सोलोमन खोलोङ् मीस्चीका मूङ्‍कपी खाता।

६ मूङ्‍कपी तूम्खास्को तम्बूपी योबोरोबूम् लाईस्पी तूवाक काँसम् वेदी सम्मो ख खाताना मूङ्‍कपी १,००० मीःपी चारेईमम् बलि चारेई मअ।

७ मूङ्‍क सेपा नीनाम्मा सोलोमन तूवाकपी खोमन्ची ना नीनाम्माआ ख ओरोलअ, “आना ओपी ऊई ङोक, कोङा आन् मूङ्‍कङ् पीयान्‍ना।”

८ खोदोलो सोलोमनआ नीनाम्मा ओरोपीकाना ङरी आन्‍नू, “आना ओ पा दाऊद हायाम् देप् सम्तूमा खोमीयू ना खम् फाईपी कोङ् होङाबू बानेईमोक तूये।

९ हन्‍ना ए योबोरोबू नीनाम्माङा, आना ओ पा दाऊद पीक आम् रीङ्बऊ पक्‍का मव, ऊदोईपीक्यालो चारीदूपी तूक फूर्क् तोङ्ना ङीर्‌ङा मान्तेईप् मीस्पी चारतोप् होङाबू आना कोङ् बानेईमोक तूये।

१० हन्‍ना ङ्‍क मीस् अगुवाइ मम् लागी लूखूप्ची लो ज्ञानलो पीयोव, ऊदोईपीक्यालो ङ्‍क ओरोसर्प् आम् मीस्पी आसाई चारखम् तोम् दूरनाई?”

११ खोदोलो नीनाम्माआ सोलोमन ओरोलअ, “आम् लन्ची ङ्‍क तोङ्‍क तूकसा, ना आना दाचाम्, हक् अथवा साम्दी-सायो अथवा आम् होप्मी साछीमीचीम् रीराम अथवा आम् होप्मी लागी ओरोबाईप् तोबूवा मान्ङोन्‍ना खोदोलोई कोङा आन् होङाबू बानेई मन्‍नाक ङ्‍क मीस्पी चारखम् तोम् लागी लूखूप्ची लो ज्ञानलो आना ङोक्‍कसा,

१२ लूखूप्ची लो ज्ञानलो आन् पीये। खीक्‍का कोङा आन् ङ्‍क तोङ्‍क दाचाम्, हक् ना साम्दी-सायोसो पीयान्‍ना, मूङ्‍क आम्पीका लाईस्पीक होङाबू आसासो मान्तोक तूवा, खीक्‍का आम् दोस्पीक होङाबू आसासो तयनो।”

१३ खीक्‍काना सोलोमन गिबोनपी तूवाक कोम्पीक आराधाना मस्को थाऊपीका, ना तूम्खास्को तम्बूपीका यरूशलेमपी ता। खीक्‍का खसा इस्राएलपी चारखम् तोम् थालेई मअ।

१४ सोलोमनआ रथ लो खोक्लो खोलोङ् बात्ल मअ। खम् १,४०० रथ लो १२,००० खोक्लो तूवा; खसा मूङ्‍क खोलोङ् रथ रथ यूस्को सहरपी लो म्होप्मी साथपीलो यरूशलेमपी यूक्सू।

१५ होङाबूआ यरूशलेमपी नाम्‍छेर्‌बू लो हाल्ङोलो लूङ्तो तेन्तो ना देवदारु क कोम्पी तूवाक सोगोपीक अञ्जीरमी पऊतो तेन्तो हायाम् नोङ्‌ङू।

१६ खीक्‍का सोलोमनमी खोक् मिश्र छाप्कूवापीका लो क्यूएपीकालो बाईचीक तूवा। होङाबूम् पईकार मप्चा मूङ्‍क क्यूएलपीका खेत्चीना बाईदोङ्ची।

१७ खचा मिश्र छाप्कूवापीका ईबूम् रथ नाम्‍छेर्‌बूम् ६०० चेप्‍तीरोङ् ना ईबूम् खोक् नाम्छेर्‌बूम् १५० चेप्‍तीरोङ् छोक्स्चीना बाईदोङ्चीक तूवा। खचा मूङ्‍क हित्तीचीम् लो अरामीचीम्‍लो होङाबूचीपी खेईमदोङ्ची।

नीनाम्मा दप्स्को खीम् बोबूईम् तयारी

१ राजा ५:१-१८

२

सोलोमनआ योबोरोबूम् नीङ्मी मीन्मारो मम् लागी ईबूम् नीनाम्मा दप्स्को खीम् ना म्होप्मी लागी ईबूम् महल बोबूईम् मीन्ताम् मअ।

२ खीक्‍का खसा ७०,००० जाना बारी खूर्प् ची, ८०,००० जाना लूङ् कीप्ची ना मूङ्‍कचीम् चोलोगूलो मप् ३,६०० जाना नाइकेस् सोकू।

३ सोलोमनआ टुरोसपीक होङाबू हीराम ओरोलना रीदाम् हअ:

“आना ओ पा दाऊद सम्तूमा मीना होङाबू तूस्को महल बोबूईम् लागी देवदारुम् सीङ् हछक तूवा।

४ हन्‍ना कोङासो योबोरोबू ओ नीनाम्माम् नीङ्मी लागी ईबूम् दप्स्को खीम् बोबूईम् ना खम् लाईस्पी हायाम् नाम्चानप् धूप हूईम्, ना अर्पण मम्पा सबेई सदैबरी लहर-लहर मम्ना चारेईमम् लागी, खीक्‍का देत्छा, यूपा, नोम्चीम् लेईपी, औंसीम् चाडपी ना योबोरोबू ओखी नीनाम्माम् तोकेई मम्पा चाडपी बलि चारेईमम् लागी मूङ्‍क नीनाम्मा दप्स्को खीम् खम् लागी समर्पण मम् पीकोचोयोक तूये। इस्राएलमी लागी ङ्‍क ईबूम् हाल्‍लोसो मान्याईप् धार्मिक ललई के।

५ “कोङा बोबूईम् पीकोक नीनाम्मा दप्स्को खीम् ईबूम् हायाम् देप् खीम् छूये, ऊदोईपीक्यालो ओखी नीनाम्मा खोलोङ् देऊताचीप्का दूङ् देप् तूये।

६ खोदोलोई साराङ्‍गा, अर्थात् खोलोप्का दूङ् रेप्‍तोक साराङ्‍गाङा खम् लागी चीमा तूदोक आसाई खम् लागी नीनाम्मा दप्स्को खीम् बोबूईम् दूर? खम् लाईस्पी बलिदान चारेईमम्पीका बीन्‍नीपा खम् लागी नीनाम्मा दप्स्को खीम् बोबूईप् कोङ् आसेनाई?

७ “खन्सा ओ लागी ईल्पो हायाम् मूर्‌पो लक् मप् पोक्स्बीव — ईल्पो ङ्‍क तोङ्‍क मीस् मूङ्‍कसा हाल्ङो, नाम्छेर्‌बू, काँस ना सेल, खीक्‍का बैजनी, हाल्के ना मोमोजीजीप्पा साखीम् लक् मम्दूर्प्, ना मूङ्‍क मूर्‌पो बुट्टा बानेईमलेप् मीस्सो छूनूव। खीक्‍का मूङ्‍कसा ओ पा दाऊदआ थीक्‍का मीयोपोक मूर्‌पो लक् मप्चीका यहूदापी लो यरूशलेमपीलो लक् मईची।

८ “कोङ् लेबनानपीका देवदारु, सल्‍ला ना चन्दनमी सीङ्सो होछोव, ऊदोईपीक्यालो कोङा छेतो आम् मीस् लेबनानपी सीङ् कीम् लागी मूर्‌पो तूये।

९ ओ मीचा आम् मीस्चीका हायाम् देतो सीङ् थीक्‍का मम् लाक् मईची, ऊदोईपीक्यालो ङ्‍क कोङा बोबूयोक नीनाम्मा दप्स्को खीम् हायाम् देप् ना योबोरीखाक छूये।

१० कोङा आम् लक् मप् मीस्चीम् लागी, अर्थात् सीछो देईप्चीम् लागी ५०,००० मुरी दोचेर्, ५०,००० मुरी जेऊ, ४,००,००० लिटर दाखमद्य ना ४,००,००० लिटर जैतूनमी तेल थीक्‍का मीयूपूयोची।”

११ टुरोसपीक होङाबू हीरामआ छाप्दाम्‍लाम्पा सोलोमन ओरोपीकाना रीदाम् हअ:

“योबोरोबूम् सम्तूमा म्होप्मी मीस्चीपी तूवाकसा खसा आन् मूङ्‍कचीम् होङाबू बानेई मा।”

१२ मूङ्‍क छाप्दाम्पी हीरामआ ओरोसो पीकाना छाप्पू:

“साराङ्‍गा लो चारीदूलो बोबूईप् योबोरोबू इस्राएलपीक नीनाम्माम् सायोचोङ्मा छूनूव। खसा दाऊद होङाबू हायाम् देप् लूखूप्चीआ लो मीन्मारो मम् राःराआलो पेप् ईल्पो लूखूप्चीलोक वात्छा छा पीक तूये; मूङ्‍कसा योबोरोबूम् लागी ईबूम् नीनाम्मा दप्स्को खीम् लो म्होप्मी लागी ईबूम् महललो बोबूईय।

१३ “हन्‍ना कोङा आम् लागी ईल्पो मूर्‌पो ना हायाम् छेईप्-लेप् मूर्‌पो लक् मप्, हुराम-अब्बी पोक्सूचोयोक तूये।

१४ ख दान वंशपीक मीम्छाम् म्छा के। खम् पा क टुरोसपी तूप् के। ख हाल्ङोम् लो नाम्छेर्‌बूम्‍लो, काँसम् लो सेल्मीलो, लूङ्‍मी लो सीङ्मीलो ना बैजनी, हाल्के साखीम् लो मोमोजीजीप्पा साखीम्‍लो ना सूतीम् तेईमी लक् मलेप् मूर्‌पो मीस् के। ख बुट्टा तेम् लक्पी तालिम तोक् मीस् के, ना ख पीयाम्क ऊतोङ्‍क लक्दोसो खसा मम् दूर। खसा मूर्‌पो लक् मप्चीम् साथपी, ना ओ मालिक आम् पा दाऊदमी मूर्‌पो लक् मप्चीम् साथपी लक् मय।

१५ “खन्सा हन्‍ना ओ मालिकआ म्होप्मी सूसो मप्चीम् लागी आम्होपा यादे मक तोङ्ना दोचेर्, जेऊ, तेल ना दाखमद्य होछोव।

१६ आना चाहेई मईकतोदी खोलोङ् सीङ् केईका लेबनानपी देताम्का, ना सीङ्मी मूरा छूयाम्काना योप्पा सम्मो दीरीत्‍तीपी लेनाम्काना होक्सूम्बूयाम्का। खीक्‍का आना मूङ्‍कपीका यरूशलेम सम्मो खाईम् लक् मीलेई मव।”

१७ म्पा दाऊदआ मीस् ङीर्‌क तोङ्नाङ् सोलोमनआसो इस्राएलपी तूप् बीन्‍नीपा छाप्कूवापीकस् ङीर्‌ची। मूङ्‍क मीस् जम्मा १,५३,६०० जाना तूवा।

१८ खसा मूङ्‍कस् तूवाकपीक ७०,००० मीस् भारी खूर्म् लक्पी ना ८०,००० मीस् कोम् होम्पी लूङ् कीम् लक्पी ना खस् लक् ममीम् लागी लो खची चोलोगूलो मम् लागीलो ३,६०० जाना मीस् खसा सोक्ची।

सोलोमनआ नीनाम्मा दप्स्को खीम् बोबूईक

३

सोलोमनआ म्पा दाऊदआ योबोरोबूपीका दर्शन तना यबूसी अरौनामी खलापी ईबूम् थाम्पू थीक्‍का मक यरूशलेममी मोरीयाह कोम्पी योबोरोबू दप्स्को खीम् बोबूईम् थालेई मअ।

२ खसा चारखम् तोक्स्क लीक्दोङ्मी नीस् लाःमी नीस् लेईपी मूङ्‍क बोबूईम् थालेई मअ।

३ नीनाम्मा दप्स्को खीम् बोबूईम् लागी सोलोमनआ यूक्स्क जग ङ्‍क तोङ्‍क तूवा: केछेक नाम्‍लापी हूःआ थाप्चीक तोङ्ना लम्बाइ तूक्पोङ् हात ना चौडाइ नीस्पोङ् हात तूवा।

४ नीनाम्मा दप्स्को खीम्मी लाईस्पीक होप्छो नीनाम्मा दप्स्को खीम्मी चौडाइ तोदीङ् नीस्पोङ् हाततो दाप् तूवा। खीक्‍का म्गोलाम्पाक क खसा मूङ्‍क निखुर हाल्ङोआ बप्सू।

५ खसा मुख्य याखऊ खम्स्कोम् बाराम्पी सल्‍लाम् फल्याक तेसू, ना मूङ्‍क निखुर हाल्ङोआ रीम्मू, खीक्‍का मूङ्‍कपी खजूरमी म्पऊ लो सिक्रीम् बुट्टालो बानेई मअ।

६ मूङ्‍क ङालीनम् लागी खसा मूङ्‍क नीनाम्मा दप्स्को खीम् हायाम् दाम् परेई छूक् ओरोतो पत्थरआ चोक्सू। मूङ्‍कपी खसा पर्वेमपीका बाईक हाल्ङो तेसू।

७ खीक्‍का खसा मूङ्‍कम् दलीम्, चौकोस, बाराम् ना लाम्स्को हाल्ङोआ रीम्मू, खीक्‍का खसा बाराम्पी करूब खोपेईमना बानेई मअ।

८ खसा नीनाम्मा दप्स्को खीम्मी चौडाइ तूवाक तोङ्नाङ् खोलोप्का दूङ् पवित्र तूस्को नीस्पोङ् हात लम्बाइलोक ना नीस्पोङ् हात चौडाइलोक बोबूईयू। खसा म्गोलाम्पा मूङ्‍क २०,००० किलोग्राम निखुर हाल्ङोआ रीम्मू।

९ मूङ्‍क हाल्ङोम् काटीस् तूवाकपीक ईबूम् काटी आधा किलोग्राम तूवा। खीक्‍का खसा मेक्‍तोका तूवाक कोठाम् बाराम्पीसो हाल्ङोआ रीम्मू।

१० खसा खोलोप्का दूङ् पवित्र तूस्कोपी नीच्‍ची करूबमी नक्सा खोपेई मना हाल्ङोआ रीम्मू।

११ मूङ्‍क करूबमी म्‍लाप्‍तो ईक् चाखेम्पीका आर्को चाखेम् सम्मो नीस्पोङ् हात सम्मो हाप्साक तूवा। ईबूम् करूबमी ईबूम् म्‍लाप्‍तो ङाक् हाततो बाईप् तूवा, ना मूङ्‍कसा नीनाम्मा दप्स्को खीम्मी बाराम् काईक तूवा। मूङ्‍कम् आर्को म्‍लाप्‍तोक आर्को करूबमी म्‍लाप्‍तो काईम्मीना ङाक् हाततो बाईप्ङा तूवा।

१२ खोरोनाङ् दोस्पीक करूबमी ईबूम् म्‍लाप्‍तो नीनाम्मा दप्स्को खीम्मी बाराम् काईम्मीना ङाक् हाततो बाईप् तूवा, खीक्‍का मूङ्‍कम् आर्को म्‍लाप्‍तो क आर्को करूबमी म्‍लाप्‍तो काईम्मीना ङाक् हाततो बाईप्ङा तूवा,

१३ करूबमी म्‍लाप्‍तो नीस्पोङ् हात सम्मो हाप्साक तूवा। मूङ्‍कस् खची लोङ्पी थोरेम्पा तूवा, ना मूङ्‍कचीम् खची ङः क नीनाम्मा दप्स्को खीम्मी मुख्य भाग हेम् हीन्चीक तूवा।

१४ खसा मोमोजीजीप्पा, बैजनी, हाल्के रङ्गलोक साखीम् ना सूतीम् तेईमी ईबूम् पर्दा बानेई मअ, ना मूङ्‍कपी बुट्टा छाम्पा करूब बानेई मअ।

नीच्‍ची काँसम् खाम्बा

१ राजा ७:१५-२२

१५ नीनाम्मा दप्स्को खीम्मी म्‍लाईस्पी खसा ईक्पोङ् रेक् हाततो रेप् नीच्‍ची खाम्बा बानेई मअ, ना मूङ्‍क खाम्बाम् म्छोक्‍तो ङाक् हाततो रेप् खाम्बाम् म्छो यूक्सू।

१६ खसा जाली तोङ्‍क काम्पा सिक्री बानेईमना मूङ्‍क खाम्बाम् छोक्पी यूक्सू। खीक्‍का खसा १०० अनार बानेईमना मूङ्‍क सिक्रीपी तेसू।

१७ खसा मूङ्‍क खाम्बा नीनाम्मा दप्स्को खीम्मी लाईस् हेम्पी बानेईमक तूवा — ईबूम् योऊमेर हेम्पी ना आर्को क योऊना हेम्पी। खसा योऊमेर हेम्क खाम्बाम् म्नीङ् याकीन यूक्सू ना योऊना हेम्क खाम्बाम् म्नीङ् क बोअज यूक्सू।

नीनाम्मा दप्स्को खीम्पीक चूम्सोस्

१ राजा ७:२३-५१

४

खसा नीस्पोङ् हाततो बाईप्, नीस्पोङ् हाततो दाप् ना ईक्पोङ् हाततो रेप् काँसम् ईबूम् वेदी बानेई मअ।

२ खसा काँस खारेई मना ईबूम् खीखीर्‌पा “दीरीत्‍ती” नीङ् मीचीक ओरोदेप् बाटा बानेई मअ। मूङ्‍कम् बिट क ईक् चाखेम्पीका आर्को चाखेम् सम्मो ईक्पोङ् हात तूवा, ना मूङ्‍क ङाक् हाततो रेप् तूवा। मूङ्‍कम् म्ङः खीरीरी थाप्चीलो सूक्पोङ् हात तूवा।

३ ओेरोदेप् बाटाम् लीक् हेम्पी पाखालाम्पा बिटमी गोपू धातुम् लूपी, ई-ईक् हातपी ई-ईक्पोङ् मसा, नीस् लहरपी तूवा। मूङ्‍क ओरोदेप् बाटालो लूपीलो ईबूम् धातुपीकाङ् खारेई मम्पाना बानेई मम्पा तूवा।

४ मूङ्‍क “दीरीत्‍ती” नीङ् मीचीक ओरोदेप् बाटा ईक्पोङ् नीच्‍ची लूपीम् थेम्पी यूम्पा तूवा — सूप्ची योऊना हेम् हीप्चीप्, सूप्ची नाम्काम्स्को हेम् हीप्चीप्, सूप्ची योऊमेर हेम् हीप्चीप् ना सूप्ची नाम्‍आप्स्को हेम् हीप्चीप् तूवा। मूङ्‍क लूपीम् म्दोस् क मूङ्‍क ओरोदेप् बाटाम् म्‍रा हेम् हीप्चीप् तूवा। मूङ्‍क ओरोदेप् बाटा क मूङ्‍क लूपीम् थेम्पी यूम्पा तूवा।

५ मूङ्‍क लीक् छोक्छोमीतो तेईप् तूवा, ना मूङ्‍कम् म्ङः क पोङ्‍कीरीम्मी म्ङः तोङ्‍ना बाईप्चाप् लिली बूङ् तोङ्‍क तूवा। मूङ्‍कपी गेबोगेबो ६०,००० लिटर काऊ वाना।

६ खसा ऊची सम् लागी ईक्पोङ् बाटासो बानेई मअ। मूङ्‍क खसा ङाची योऊमेर हेम्पी ना ङाची क योऊना हेम्पी यूक्सू। मूङ्‍क बाटापीङ् खचा मीःपी चारेईमम् बलिम् खोलोक थक् सप्दोङ्ची। “दीरीत्‍ती” मीचीक हायाम् देप् बाटा क पूजारीचा सम्चीम् लागी गोङ्दोङ्ची।

७ लाईस्पी पीचीक दोलेवा तोङ्ना खसा हाल्ङोम् ईक्पोङ् सामदान बानेई मअ। मूङ्‍क सामदान नीनाम्मा दप्स्को खीम्पी यूक्सू — ङाची योऊमेर हेम्पी ना ङाची क योऊना हेम्पी यूक्सू।

८ खसा ईक्पोङ् टेबलसो बानेईमना नीनाम्मा दप्स्को खीम्पी यूक्सू — ङाची योऊमेर हेम्पी ना ङाची क योऊना हेम्पी यूक्सू। खसा ईक्चून्दूलूम् हाल्ङोम् काऊ रीम् बाटासो बानेई मअ।

९ खसा पूजारीचीम् चोक, ना देप्क चोक ना मूङ्‍क चोकमी लाम्स्कोस्सो बानेई मअ, खीक्‍का मूङ्‍क लाम्स्को खोलोङ् काँसआ मोरेई मअ।

१० “दीरीत्‍ती” मीचीक हायाम् देप् रोङ् क खसा योऊमेर हेम्पी, अर्थात् नीनाम्मा दप्स्को खीम्मी योऊमेरमी लो नाम्‍आप्स्कोम्‍लो कूनापीलो यूक्सू।

११ हुरामआ रोङ्, बेल्चा ना काऊ रीम् खोङ्सो बानेई मअ।

नीनाम्मा दप्स्को खीम् गोपीक चूम्सोस्मी सूची

१ राजा ७:४०-५१

ओरोना हुरामआ नीनाम्मा दप्स्को खीम्पी सोलोमन होङाबूम् लागी खसा जीम्मा लाप्क लक् मम् यातू:

१२ नीच्‍ची खाम्बा,

खाम्बाम् म्छोक्पी पोङ्‍कीरीम्मी आकारलोक नीच्‍ची खाम्बाम् म्छो,

खाम्बाम् छोक्‍तो तूवाक खाम्बाम् म्छो सजेई मम् नीच्‍ची बुट्टालोक जाली,

१३ नीच्‍ची जालीम् लागी ४०० अनार (नीच्‍ची खाम्बाम् पोङ्‌कीरीम्मी आकारलोक खाम्बाम् म्छो देम् नीच्‍ची जालीम् लागी नीस् लहर अनार),

१४ एक्सा-मेक्सा यईम् नप् गाडा, ना मूङ्‍कम् बाटा खोलोङ्,

१५ “दीरीत्‍ती” नीङ् मीचीक काँसम् ईबूम् ओरोदेप् बाटा ना मूङ्‍कम् म्गोपूक ईक्पोङ् नीच्‍ची लूपी,

१६ रोङ्, बेल्चा, साः कम् काँटा ना बीन्‍नीपा मूङ्‍कपी गोम् चूम्सोस्।

योबोरोबू दप्स्को खीम्पी सोलोमन होङाबूम् लागी हुराम-अब्बीआ बानेईमक ङ्‍क खोलोक थक् तल्केई मम्पा काँसम् तूवा।

१७ होङाबूआ ङ्‍क खोलोङ् थक् यर्दनमी म्तेल्म्पी सुक्‍कोतमी लो सार्तानमीलो रापी बोहोम् चूम्पी खारेई मना बानेई ममीक तूवा।

१८ ङ्‍क खोलोङ् थक् सोलोमनआ हायाम् देतो बानेईमक तूवा। मूङ्‍कपी गोङ्चीक काँसम् तौलमी हिसाबङा मान्तूक तूवा।

१९ सोलोमनआ नीनाम्मा दप्स्को खीम्पीक खोलोङ् सजेई मम् चूम्सोस्सो बानेई मअ:

हाल्ङोम् वेदी,

पवित्र सबेई यूम् टेबल,

२० निखुर हाल्ङोम् सामदान; मूङ्‍कपीक खोलोङ् लाबाई नियम तूवाक तोङ्ना म्गोपाक पवित्र तूस्कोपी बालेई मदोङ्ची,

२१ बूङ्मी आकारलोक बुट्टा, लाबाई ना काम्ता — ङ्‍क खोलोङ् निखुर हाल्ङोम् तूवा,

२२ निखुर हाल्ङोम् सलेद मीलेई मम् काम्ता, खोङ्, पोङ्‌कीरीम् ना धुपौरा, खीक्‍का नीनाम्मा दप्स्को खीम्पीक हाल्ङोम् लाम्स्को, खोलोप्का दूङ् पवित्र तूस्कोपी वोस्को गोपाक लाम्स्को ना मुख्य याखऊ खम्स्को कोठाम् खोलोङ् लाम्स्को।

५

सोलोमनआ योबोरोबू दप्स्को खीम्मी लागी खोलोङ् लक् मम् यात्कप्का, खसा म्पा दाऊदआ समर्पण मक खोलोक थक्, अर्थात् हाल्ङो, नाम्‍छेर्‌बू ना खोलोङ् चूम्सोस् तात्ना नीनाम्मा दप्स्को खीम्मी दाङ्‌खीम्पी यूक्सू।

कारारमी सन्दूक नीनाम्मा दप्स्को खीम्पी तात्चीक

१ राजा ८:१-९

२ खीक्‍काना सोलोमनआ इस्राएलपीक धर्म-सेचीपोस् ना खोलोङ् गोङ्पीक लाम्‍लछास् ना इस्राएलमी खीम्पोस्पीक देप्-देप् मीस् दाऊदमी सहर, अर्थात् सियोनपीका योबोरोबूम् करारमी सन्दूक बाईम् लागी यरूशलेमपी बात्ल छूम् लागी काछची।

३ खीक्‍का इस्राएलपीक खोलोङ् मीस् नूक् लाःपी छूवाक चाडमी नाम्‍लापी होङाबूम् दोक्पी बात्ल छूवा।

४ इस्राएलपीक खोलोङ् धर्म-सेचीपोस् ताम् याताकप्का, लेवीचा मूङ्‍क योबोरोबूम् सन्दूक खूर्‌ची।

५ पूजारीचा लो लेवीचालो मूङ्‍क सन्दूक, तूम्खास्को तम्बू ना मूङ्‍कपी तूवाक खोलोङ् पवित्र थक् खूर्‌चीना म्थोम्‍ला खाईची।

६ मूङ्‍कपी सन्दूकमी लाईस्पी सोलोमन होङाबूआ ना खम् साथपी बात्ल छूवाक इस्राएलमी खोलोङ् समुदायआ ङीर्‌ङा मान्तेईप् लूस् लो लूपीलो बलिदान चारेईमची।

७ पूजारीचा योबोरोबूम् करारमी सन्दूक नीनाम्मा दप्स्को खीम्मी म्गोपीक पवित्र तूस्को, अर्थात् खोलोप्का दूङ् पवित्र तूस्कोपी मूङ्‍क यूस्को थाऊपीङ् बाईचीना करूबमी लाप्‍तो गोपी यूक्स्ची।

८ सन्दूक यूम्पा थाऊमी छोक्पी नीच्‍ची करूबआ खची लाप्‍तो हाप्स्दीत्चीक तूवा, खीक्‍का सन्दूकपी लो मूङ्‍क सन्दूक खूर्म् नीच्‍ची डन्डापीलो मूङ्‍क नीच्‍ची करूबमी लाप्‍तोआ गीम्जूवा मदीत्क तूवा।

९ मूङ्‍क नीच्‍ची डन्डा हायाम् बाईप् तूवा, ना मूङ्‍कचीम् म्छो नीनाम्मा दप्स्को खीम्मी म्गोपाक पवित्र तूस्कोम् लाईस्पीका दाताक तूवा, खोदोलोई पवित्र तूस्कोम् पाखापीका क मूङ्‍क मान्दाईक तूवा। मूङ्‍क नीच्‍ची डन्डा ईनीम्बा सम्मोङ् मूङ्‍कपी तूचाये।

१० मूङ्‍क सन्दूक गोपी नीच्‍ची पाटी बाहेक बीन्‍नीपा ऊसो मान्तूक तूवा; मूङ्‍क नीच्‍ची पाटी मोशाआ होरेब कोम्पी सन्दूकपी यूक्स्क तूवा; इस्राएलीचा मिश्र छाप्कूवा होक्सीचीना बानालो योबोरोबूआ खस्का मूङ्‍क कोम्पीङ् करार छूईक तूवा।

११ पूजारीस् पवित्र तूस्कोपीका पाखा लत्‍ताना बाना। खीक्‍का मूङ्‍कपी बात्ल छूवाक खोलोङ् पूजारीचा खची होप्-होप्मी दल तूवाक तोङ्ना छूतेई मान्मसा खची म्होप्ङा पवित्र मन्चीक तूवा।

१२ खोलोङ् लेवी छाम् लप्ची, अर्थात् आसाप, हेमान ना यदूतून, मूङ्‍कचीम् वात्छा खची छाची ना खची मीस्ची सूतीम् तेई खाप्स्चीना झ्याली, वीणा ना साराङ्गी कीचीना वेदीम् नाम्‍आप्स्को थेम्पी थोरेपा। खीक्‍का मूङ्‍कचीम् साथपी १२० जाना पूजारीस्सो तूवा। मूङ्‍कचा क तुरही दूप्ची।

१३ तुरही दूप्चा लो छाम् लप्चालो क योबोरोबूम् सायोचोङ्मा मतो ना ओलोनूव पीक्‍तो ईक् साल्म् मस्‍ना बसा। खीक्‍का तुरही, झ्याली ना बीन्‍नीपा बाजाम् साथपी योबोरोबूम् सायोचोङ्मा मम् लागी खचा ओरोपीकाना छाम् मची,

“ख नप् तूये,

खम् सम्तूमा सदैबरी तूचाये।”

खीक्‍काना योबोरोबू दप्स्को खीम् मोम्‍आ पेप्पू,

१४ खीक्‍का पूजारीचा मूङ्‍कपी मोम् तूवाकसा सूसोम् लक् मम् मान्दूर्‌ची, ऊदोईपीक्यालो योबोरोबूम् साम्दीखाआ नीनाम्मा दप्स्को खीम् पेप्क तूवा।

सोलोमन समुदायमी लाईस्पी नेनाक

१ राजा ८:१२-२१

६

खीक्‍काना सोलोमनआ ओरोपीका, “योबोरोबूआ पीकाक तूये, ख गूगूर्‌पा मोम् गोपी तूये।

२ आन् सदैबरी तूम् लागी कोङा आम् लागी ईबूम् साम्दीखाआ पेप्खाप् दप्स्को खीम् बोबूयूक तूये।”

३ इस्राएलपीक खोलोङ् समुदाय मूङ्‍कपी थोरेप्दीतालो होङाबूआ खस् हेम् हीन्चीना आसीक् पीची।

४ खीक्‍काना खसा ओरोपीका,

“योबोरोबू इस्राएलमी नीनाम्माम् सायोचोङ्मा छूनूव; खसा ओ पा दाऊदलो म्ङःआ मक यादे म्हूःआ पूरा मक तूये। ऊदोईपीक्यालो खसा ओरोपीकाक तूवा,

५ ‘कोङा ओ मीस् मिश्र छाप्कूवापीका लातूना बायूक लेईपीका एक्‍तो इस्राएलपीक खोलोङ् गोङ्चीम् ऊक सहरसो ओ नीङ् यूम् लागी ईबूम् नीनाम्मा दप्स्को खीम् बानेई मम् पीकोना कोङा सोकूक मान्तू, ना ओ मीस् इस्राएलपी चारखम् तोम् लागी कोङा आस्सो मीस् लाम्‍लछा छूम् लागी सोकूक मान्तू।

६ खोदोलोई मूङ्‌कपी ओ नीङ् यूम् लागी हन्‍ना कोङा यरूशलेमङा सोकूक तूये, ना दाऊदङा ओ मीस् इस्राएलपी चारखम् तोम् लागी कोङा सोकूक तूये।’

७ “इस्राएलमी नीनाम्मा, योबोरोबूम् नीङ्मी लागी ईबूम् नीनाम्मा दप्स्को खीम् बोबूईम् लन्ची ओ पा दाऊदमी सानीवापी तूवा।

८ खोदोलोई योबोरोबूआ ओ पा दाऊद ओरोलअ, ‘ओ नीङ्मी लागी ईबूम् नीनाम्मा दप्स्को खीम् बानेई मम् आम् सानीवापीक ङ्‍क लन्ची नप्ङा तूये।

९ खोरोदोसो आना मूङ्‍क नीनाम्मा दप्स्को खीम् बोबूईयनो, खोदोलोई आम् होप्मी साः ना आम् हीःलोक आम् वात्छा आम्छाआ मूङ्‍क ओ नीङ्मी लागी बोबूईय।’

१० “योबोरोबूआ मक म्होप्मी यादे खसा पूरा मअ। कोङ् ओ पा दाऊदमी हकवाला छूवोक तूये, ना योबोरोबूआ यादे मक तोङ्ना खम् फाईपी इस्राएलमी सिंहासनपी कोङ् तूवोक तूये, ना इस्राएलमी नीनाम्मा, योबोरोबूम् नीङ्मी लागी कोङा ङ्‍क नीनाम्मा दप्स्को खीम् बोबूयूक तूये।

११ खसा इस्राएललो मक योबोरोबूम् कारारमी सन्दूक कोङा मूङ्‍कपी यूक्सूक तूये।”

समर्पणमी वाङोम्

१ राजा ८:२२-५३

१२ खीक्‍काना खोलोङ् इस्राएलमी समुदायमी लाईस्पी योबोरोबूम् वेदीम् लाईस्पी थोरेपाना सोलोमनआ म्हूः थेत्‍तू।

१३ खसा ङाक् हाततो बाईप्, ङाक् हाततो दाप् ना सूक् हाततो रेप् काँसम् ईबूम् मञ्च बानेईमना चोकमी रापी यूक्स्क तूवा। खीक्‍का ख मूङ्‍कपी वोङाना इस्राएलपीक खोलोङ् मीस्मी लाईस्पी खून्जू लअ, ना म्हूः साराङ्‌गा हेम् थेत्‍ना

१४ खसा ओरोपीका:

“ए योबोरोबू, इस्राएलमी नीनाम्माङा, साराङ्‍गाप्‍तो लो चारीदूपीलो आन् तोङ्‍क बीन्‍नीपा आस्सो नीनाम्मा मान्तू; आना आम् सम्तूमाम् करार आम् लाम्पी खोलोङ् गोङ्पीका पूरा लागेई छूक्चाप् मूङ्‍क आम् सूसो मप्चीका मक तूये।

१५ आना आम् सूसो मप् ओ पा दाऊदलो मक यादे पूरा मक तूये। आना आम् ङःआ मक यादे आम् हूःआङ् पूरा मक तूये; मूङ्‍क तोङ्नाङ् एसे छूवाक तूये।

१६ “खन्सा हन्‍ना ए योबोरोबू इस्राएलमी नीनाम्माङा, आम् सूसो मप् ओ पा दाऊदलो आना मक ङ्‍क यादे आना पूरा मव; आना ओरोपीकाक तूवा, ‘आन् लाम्दूम्क तोङ्नाङ् आम् छास् ओ लाम्पी नम्‍लोना लाम्दूम्ना ओ ललई रेप्पस्दोक, इस्राएलमी सिंहासनपी तूम् लागी हाल्‍लोसो मीस्मी रोरेखा छूनो।’

१७ हन्‍ना ए योबोरोबू इस्राएलमी नीनाम्माङा, आना आम् सूसो मप् दाऊदलो मक रीङ्बऊ पूरा छूनूव।

१८ “खोदोलोई ऊई नीनाम्माआ आछीयाङ् मीस्लो चारीदूपी बास् मईयोनाई? ना साराङ्‍गापीकासो दूङ् रेप्‍तोक साराङ्‍गाप्‍तो आन् वान्‍नोदोक, कोङा बानेईमूक ङ्‍क नीनाम्मा दप्स्को खीम्पीन् जन् ऊतोङ्नाई आन् वाने!

१९ खोरोदोसो ए योबोरोबू ओ नीनाम्माङा, आना आम् सूसो मप्मी वाङोम्पी लो सम्‍तूमाम् लागी मूङ्‍कसा मक बीन्तीपीलो सानीवा मव। आम् लाईस्पी आम् सूसो मप्‍आ मक बीन्ती लो वाङोम्‍लो येन्व।

२० आम् मूक्स् ङ्‍क नीनाम्मा दप्स्को खीम्पी सेपा-लेपाङ् छून्चानूव, ङ्‍क थाऊमी तोक्पी आना ओरोपीकाक तूवा, ‘ङ्‍कपी ओ नीङ् तूचाये।’ खन्सा आम् सूसो मप्‍आ ङ्‍क थाऊ हेम् हीयान्चीना वाङोम् मईलो आना येन्व।

२१ आम् सूसो मप्‍आ लो आम् मीस् इस्राएलीचालो ङ्‍क थाऊ हेम् हीयान्चीना वाङोम् मईचीलो आना खची लखेक-निवेदन येन्व। आन् तूस्को साराङ्‍गाप्‍तोका आना ङ्‍क येन्व, ना आना ङ्‍क येनकप्का, खस् छेमा पीचीव।

२२ “हेप् मीचा म्होप्मी खीम्‍तोनीम् खराबी मईना पस्तून चामीयदोक, ना मूङ्‍क पस्तून ङ्‍क नीनाम्मा दप्स्को खीम् गोपी आम् वेदीम् लाईस्पी चईदोक,

२३ आना साराङ्‍गाप्‍तोका येन्‍ना नीया मव। दोसी मीस् दोसी थरेईमतो ना मूङ्‍कसा मक लक्मी म्चो मूङ्‍कम् तोङ्पीङ् तात्‍तो आम् सूसो मप्चीम् रापी नीया मव। खीक्‍का दोस् मान्दीकस् दोस् मान्दीकङ् थरेईमव, ना ओरोना मूङ्‍क दोस् मान्दीक बानेई मव।

२४ “आम् मीस् इस्राएलीचा आम् ऊल्‍लोङ्पी मोऊ मस्‍ना खची साछीमीचीप्का सताक नाम्‍लापी खचा आम् नीङ् पोक्‍तो ङ्‍क नीनाम्मा दप्स्को खीम्पी वाङोम् मतो ना लखेक-निवेदन मतो आन् हेम् ताईदोक,

२५ आना साराङगाप्‍तोका खची वाङोम् येन्व, ना आम् मीस् इस्राएलीचीम् मोऊ छेमा मव, खीक्‍का आना खस् खची खूक्सू-खूलूस्का पीचीक छाप्कूवापी खस् आत्चीना बाईचीव।

२६ “आम् मीचा आम् ऊल्‍लोङ्पी मोऊ मस्कसा नाम्छूई छीयाखात्ना वाःङ् मान्ताक तूये, ना आना खस् दूक् पीचीकसा आम् नीङ् स्वीकार मईचीना खची मोऊ होक्सीयस्‍ना ङ्‍क थाऊ हेम् हीयान्चीना खचा वाङोम् मईची,

२७ खोदोलो आना साराङ्‍गाप्‍तोका खची वाङोम् येन्व, ना आम् सूसो मप्, आम् मीस् इस्राएलीचीम् मोऊ छेमा मव। खीक्‍का खस् लाम्दूम् पर्ने नप् चाल आना खस् ईचीव, ना आम् मीस् आना हक् मम् लागी पीचीक खची छाप्कूवापी वाः तामीव।”

२८ “छाप्कूवापी सीसोवा अथवा नीछीमा ताईलो, अथवा सोङ् ङाल्सीना सूक्‍तोमा बाईयलो, खीक्‍का रूः लो सकप्पालो ताईलो, अथवा साछीमीचा हेप् खची सहर ऊरस्लो — ऊतोङ्‍क आपत अथवा सोमोरी ताईदोसो —

२९ आम् मीस् इस्राएलीचा वाङोम् अथवा लखेक-निवेदन चारेई मईची ना खोलोआ खची दूक्वा लो नीछीमालो मीन्‍नस्‍ना खची हूः ङ्‍क नीनाम्मा दप्स्को खीम् हेम् थेत्‍तस्दोक,

३० आना आम् तूस्को साराङ्‌गापीका येन्व, ना खस् छेमा पीचीव, खीक्‍का आना खोलोङ् मीस्मी गोङ् छेत्‍तकसा मूङ्‍कचा मईचीक खची लक् तोङ्ना म्चो पीचीव (ऊदोईपीक्यालो आनाङाङ् मीस्मी गोङ् छेत्‍त)।

३१ खन्सा आना ओखी खूक्‍सू-खूलूस् पीचीक छाप्कूवापी मूङ्‍कचीम् खोलोङ् खची नाम्‍लाबरीङ् खस् आम्पीका कीसे ना आम् लाम्पी लाम्दूमे।

३२ “आम् मीस् इस्राएलीचीप्का बीन्‍नीपा छाप्कूवापीक मीस् छूबूरी छाप्कूवापीका ताये। मूङ्‍कचा देप् आम् नीङ् ना हायाम् राःरालोक आम् हूः ना आना सत्क आम् हूःम् तोक्पी येनस्कप्का मूङ्‍कस् ताये ना ङ्‍क नीनाम्मा दप्स्को खीम् हेम् हीयान्चीना वाङोम् मईची।

३३ खोदोलो आना आम् तूस्को साराङ्‍गापीका येन्व, ना मूङ्‍क बीन्‍नीपा छाप्कूवापीकचा ङोकस्क रीङ् पीचीव। ओरोना आम् मीस् इस्राएलीचा तोङ्ना चारीदूपीक खोलोङ् मीचा आम् नीङ् छेत्‍तची ना आम्पीका कीसे; कोङा बोबूयूक ङ्‍क नीनाम्मा दप्स्को खीम्पीका आम् नीङ्मी साम्दी छूये पीम् रीङ् मूङ्‍कचा छेत्‍तची।

३४ “आना पोक्स्चीक थाऊपी आम् मीस् खची साछीमीचीम् ऊल्‍लोङ्पी जूम्‍लूक् मस् खात्लो ना आना सोक्‍क ङ्‍क सहर हेम् लो कोङा आम् नीङ्मी लागी बोबूयूक ङ्‍क नीनाम्मा दप्स्को खीम् हेम्‍लो हीयान्चीना खचा आम्पी वाङोम् मईचीलो,

३५ आना खची वाङोम् लो बीन्तीलो साराङ्‍गाप्‍तोका येन्व ना मूङ्‍कचा मईचीक जूम्‍लूक्पी खस् कोमीचीव।

३६ “खचा आम् ऊल्‍लोङ्पी मोऊ मईची — ऊदोईपीक्यालो मोऊ मान्मप् मीस् आस्सो मान्तू — खीक्‍का आन् खचीप्का आम् छूली कात्ना खस् खची साछीमीचीम् हूक्पी पीछोक्सची ना मूङ्‍क खची साछीमीचा खस् छूबूरीपीक अथवा दोक्पीक हेप् छाप्कूवापी कैद मईचीना खाईयची,

३७ ना खस् कैद मईचीना खाईयस्क छाप्कूवापी खचा दूक् तयस्कप्का खची सानीवा फात्ना खचा मूङ्‍क छाप्कूवापी वालूम्मा मईची ना आम्पी ओरोपीक्‍तो बीन्ती मईची, ‘केईका मोऊ मम्का, केईका भूल मम्का, ना केईका रई लक् मम्का,’

३८ ना खस् कैद मस्‍ना खचाईचीक छाप्कूवापी खस् होसोङ् खोलोङ् खची गोङ्पीका लो आत्मापीकालो आम् हेम् आत्‍ना खची खूक्सू-खूलूस् आना पीचीक छाप्कूवा हेम् ना आना सोक्‍क ङ्‍क सहर हेम् ना आम् नीङ्मी लागी कोङा बोबूयूक ङ्‍क नीनाम्मा दप्स्को खीम् हेम् आत्ना मूङ्‍कचा आम्पी वाङोम् मईचीदोक,

३९ आना आम् तूस्को साराङ्‌गापीका खची वाङोम् लो बीन्तीलो येन्व ना मूङ्‍कचीम् नीया मीपीचीव। खीक्‍का आम् ऊल्‍लोङ्पी मोऊ मप् आम् मीस् खोलोङ् आना छेमा पीचीव।

४० “हन्‍ना ए ओ नीनाम्माङा, आम् मूक्स् हल्व, ना ङ्‍क थाम्पूपी चारेई मम्पा वाङोम् येन्व।

४१ “ए योबोरोबू नीनाम्माङा, हन्‍ना पक्व, आन् आम् राःराम् सन्दूकलो

आम् नोन्चीस्कोपी ताव।

ए योबोरोबू नीनाम्माङा, आम् पूजारीचा हल्वा तेई खाप्साम्क तोङ्ना खाप्स्चीनूव,

ना आम् पवित्र मीचा आम् भलाइपी चामोवा मस्‍नूव।

४२ ए योबोरोबू नीनाम्माङा, आना अभिषेक मक होङाबू इन्कार मनव।

आना आम् सूसो मप् दाऊदपी यादे मक हायाम् देप् सम्तूमा मीन्व।”

नीनाम्मा दप्स्को खीम्मी समर्पण

१ राजा ८:६२-६६

७

सोलोमनआ ङ्‍क वाङोम् मम् यात्कप्का साराङ्‍गाप्‍तोका मीः हूप्सा, ना मीःपी चारेईमम् बलि लो बलिदानलो कालालाक्स्दीतू, खीक्‍का योबोरोबूम् साम्दीखाआ नीनाम्मा दप्स्को खीम् पेप्पू।

२ योबोरोबूम् साम्दीखाआ खम् दप्स्को खीम् पेप्कसा पूजारीस् मूङ्‍क गोपी वोम् मान्दूर्‌ची।

३ मीः हूप्साचाक लो योबोरोबूम् साम्दीखा नीनाम्मा दप्स्को खीम्पी तूवाचाकलो खोलोङ् इस्राएलीचा तचीकप्का, लूङ्मी पेटीपी मूङ्‍कस् बोहो सम्मोङ् कूम्चीना सेवा छोक्‍तो ओरोपीकाना योबोरोबू ओलोनूव लची,

“योबोरोबू नखावा मप् तूये,

खम् सम्तूमा सदैबरी तूचाये।”

४ खीक्‍काना होङाबूआ लो खोलोङ् मीचालो योबोरोबूम् लाईस्पी बलिदान चारेईमची।

५ होङाबू सोलोमनआ २२,००० लूपी लो १,२०,००० लूस्-छारालो बलि चारेई मअ। ओरोनाङ् होङाबूआ लो खोलोङ् मीचालो नीनाम्मा दप्स्को खीम् समर्पण मची।

६ खीक्‍का पूजारीस् लो लेवीस्लो खस् तूमीचीक थाम्पूपीङ् थोरेपा, ना दाऊद होङाबूआ योबोरोबूपी साम्दीखाम् छाम् मम् ना ओलोनूव लोम् लागी बानेईमक बाजा खाईना ओरोना खसा योबोरोबूम् सायोचोङ्मा मअ, “खम् सम्तूमा दोस्का-दोस्का सम्मो तूचाये।” लेवीचीम् लाईस्पी पूजारीचा खची होप्-होप्मी तुरही दूप्ची। मूङ्‍क नाम्‍लापी खोलोङ् इस्राएलीस् मूङ्‍कपी थोरेप्दीताक तूवा।

७ सोलोमनआ योबोरोबू दप्स्को खीम् लाईस्पी चोकमी रापी तूवाक थाऊ पवित्र मअ। खसा मूङ्‍कपी मीःपी चारेईमम् बलिम् लो खाऊमा-खासेर्माम् बलिम्‍लो छोदोवा चारेई मअ, ऊदोईपीक्यालो खसा बानेईमक काँसम् वेदीपी मीःपी चारेईमम् बलि, छीर्म् बलि ना छोदोवाम् भाग मान्वाईक तूवा।

८ ओरोना सोलोमनआ लो खम् साथपी तूवाक खोलोङ् इस्राएलीचालो, लेबो-हमातपीका मिश्र छाप्कूवाम् योऊ सम्मोक ईबूम् हायाम् देप् समुदायआ मूङ्‍क नाम्‍लापीङ् नूक् लेई सम्मो चाड मानेईमतो तूवा।

९ रेक् लेईक लेईपी खचा याखऊ यूक्स्ची, ऊदोईपीक्यालो खचा वेदीम् समर्पणमी सूसो नूक् लेई सम्मो ना चाड क होसोङ् नूक् लेई सम्मो मानेई मस्क तूवा।

१० नूक् लाःमी नीस्पोङ् सूक् लेई क लेईपी सोलोमनआ मीस् खची होप्-होप्मी खीम् खाईम् लागी बिदा पीची, ना योबोरोबूआ दाऊद लो सोलोमनलो खीक्‍का म्होप्मी मीस् इस्राएलीस् पीक खोलोङ् नप् लेईमी कारणआ खस् खची सानीवापी खची जीनतो ना चामोवामतो खाता।

योबोरोबू सोलोमनमी दोक्पी खोमन्चीक

१ राजा ९:१-९

११ सोलोमनआ योबोरोबू दप्स्को खीम् लो होङाबूम् महललो बोबूईम् यातू। योबोरोबू दप्स्को खीम्मी लागी लो म्होप्मी महलमी लागीलो लोचम् मक खोलोङ् लक् नम्‍लोना मम् यातू।

१२ खीक्‍काना योबोरोबू सेपा खम् दोक्पी खोमन्चीना ख ओरोलअ,

“कोङा आना मक वाङोम् येनूक तूये, ना ङ्‍क थाम्पू कोङा ओ लागी बलिदान चारेई मस्को दप्स्को खीम् छूम् लागी सोकू।

१३ “कोङा नाम्छूईतोक लाम्स्को छीयोना वाः ताईनोलो, अथवा छाप्कूवा मासेई मम् लागी रूः आज्ञा पीयोचीलो, अथवा ओ मीस्पी नीछीमा पोक्सोलो,

१४ ओ होप्मी नीङ् पीयूचीक ओ मीचा खची होप्ङा लखे मयान्चीना वाङोम् मईची, ना कोङ् लामोना खची रई लाम्पीका आत्दोक, कोङा साराङ्‍गाप्‍तोका मूङ्‍कचीम् खची वाङोम् येनो, खीक्‍का मूङ्‍कचीम् खची मोऊ छेमा मूयो, ना मूङ्‍कचीम् खची छाप्कूवा कोङा नन्खामीयो।

१५ हन्‍ना ङ्‍क थाम्पूपी मम्पा वाङोम् नम्‍लोना येईम् लागी ओ नोबो तासो ना ओ मूक्स् हलो।

१६ ओ नीङ् दोस्का-दोस्का सम्मो मूङ्‍कपी तूम् लागी कोङा ङ्‍क नीनाम्मा दप्स्को खीम् सोकूक तूये, ना मूङ्‍क पवित्र मूक तूये। ओ मूक्स् लो ओ गोङ्लो सदैबरी मूङ्‍कपी तूचाये।

१७ “आन् क आम् पा दाऊद तोङ्ना ओ लाईस्पी लाम्दूम्दोक, ना कोङा आज्ञा मूक खोलोङ् रीङ् रेप्‍तो ओ आदेशपी लो नियमपीलो लाम्दूम्दोक,

१८ कोङा आम् चारखम् तोम् सिंहासन दोस्का-दोस्का सम्मोकम् लागी थम्पूर यूक्सो; कोङा आम् पा दाऊदलो ओरो पीकोना करारलाम्पा यादे मूक तूवा, ‘इस्राएलपी चारखम् तोम् लागी आम् छामाईमी हाल्‍लोसो रोरेखा छूनो।’

१९ “खोदोलोई कोङा आन्‍नी पीन्‍नीक ओ आदेश लो नियमलो रेप्नूम्नो ना मूङ्‍क होक्सीनूम् ना खात्नीना बीन्‍नीपा देऊताचीम् सूसो मईनूम्ना मूङ्‍कचीम् पूजा मईनूम्दोक,

२० कोङा इस्राएलीस् पीयूचीक ओ छाप्कूवापीका कोङा खस् म्साम्‍लोङ् ऊलूतोची, ना ओ नीङ्मी लागी पवित्र मूक ङ्‍क नीनाम्मा दप्स्को खीम् कोङा होक्सूयो। कोङा इस्राएलीस् खोलोङ् मीस्मी रापी ईबूम् सेस्वा मीम् ना गीम्सेम् मूयोची।

२१ ङ्‍क नीनाम्मा दप्स्को खीम् ईनीम्बा हायाम् राःरालोक तूदोसो, मूङ्‍कलाम्पा खाईप् खोलोङ् मीस् छाक्‍का छूना ओरोपीके, ‘योबोरोबूआ ऊदोई ङ्‍क छाप्कूवा ना ङ्‍क नीनाम्मा दप्स्को खीम्‍लो ङ्‍क तोङ्‍क लक् मअ?’

२२ खोदोलो मीचा ओरोपीक्ना ङरी आत्‍तची, ‘ऊदोईपीक्यालो खची खूक्‍सू-खूलूस् मिश्र छाप्कूवापीका लाईप्ना बाईप् योबोरोबू खची खूक्सू-खूलूचीम् नीनाम्मा खचा होक्सीचीक तूये, ना खचा बीन्‍नीपा देऊताम् सूसो मस्क तूये ना मूङ्‍कस् दप्चीक तूये। खन्साङ् खसा ङ्‍क खोलोङ् नीछीमा खचीपी तात्क तूये’।”

सोलोमनआ मक बीन्‍नीपा लक्

१ राजा ९:१०-२८

८

योबोरोबू दप्स्को खीम् लो म्होप्मी महललो बोबूईम् लागी सोलोमन नीस्पोङ् दोङ् सम्मो लाईयू।

२ खीक्‍का हीरामआ ख पीक सहर सोलोमनआ होसोङ् बोबूईना मूङ्‍कपी इस्राएलीस् तूमीची।

३ खीक्‍काना सोलोमन हमात-सोबापी खाताना मूङ्‍क म्हूक्पी मअ।

४ खीक्‍का गोङ्‌रूत्खाप्-थाम्पूपी तूवाक तदमोरपी लो हमातपीलो खसा बानेईमक छीर्म् यूस्को दाङ्‌खीम्‍लोक खोलोङ् सहर बोबूईयू।

५ खसा तोक्‍काक लो नूक्‍काकलो बेथ-होरोन पर्खालआ ऊरू, ना आग्ल तेम्पा मूल लाम्स्कोस् बानेईमना सुरक्षित सहर बोबूईयू।

६ खसा बालात ना म्होप्मी छीर्म् यूम् दाङ्‌खीम्‍लोक खोलोङ् सहर, खीक्‍का म्होप्मी रथ लो खोक्लो यूम् लागी सहरसो बोबूईयू। यरूशलेमपी, लेबनानपी ना म्होपा चारखम् तोक्स्क खोलोङ् इलाकापी खसा बोबूईम् लन्ची मक खोलोङ् लक् खसा पूरा मअ।

७ बाँकी तूवाक खोलोङ् हित्तीची, एमोरीची, परिज्‍जीची, हिव्वीची ना यबूसीस् (ङ्‍क मीस् इस्राएलीस् मा),

८ अर्थात् छाप्कूवापी बाँकी रहेई छूवाक खची छामाईची इस्राएलीचा खोलोङ् मासेई मान्मस्क तूवा — मूङ्‍कस्ङा सोलोमनआ दूक्नासी मान्दी लक् ममीचीक तूवा; मूङ्‍कस् एसेक लेई सम्मोङ् तूचाये।

९ खोदोलोई सोलोमनआ इस्राएलीस् आस्सो म्होप्मी सरकारी लक् मम् लागी रोः रोमेस् बानेई मान्म। मूङ्‍कस् क खम् दोर्‌ची, कप्‍तानचीम् सेनापतिची, खीक्‍का रथ ना रथ तोप्चीम् सेनापतिची तूवा।

१० मूङ्‍कस् सोलोमन होङाबूम् देप्क अधिकारीस्सो तूवा। मीस्चीम् चोलोगूलो मप्ची खोलोङ् २५० जाना अधिकारीस् तूवा।

११ सोलोमनआ फारोम् मेकछा दाऊदमी सहरपीका खम् लागीङ् बोबूईक महलपी बाईयू। खीक्‍का खसा ओरोपीका, “इस्राएलपीक होङाबू दाऊदमी महलपी ओ तोमा तूनो, ऊदोईपीक्यालो योबोरोबूम् सन्दूक म्गोपा वईम्पाक खोलोङ् थाऊ पवित्र तूये।”

१२ सोलोमनआ होप्छोम् लाईस्पी म्होपा बोबूईक वेदीपी योबोरोबूम् लागी मीःपी चारेईमम् बलि चारेई मअ।

१३ मोशाआ आज्ञा मक तोङ्ना नोम्चीम् लेई, औंसी ना दोङ्पी सूक्छेम् मानेई मम् चाड, अर्थात् खमिर मान्तेम्पा सबेईमी चाड, छीर्म् हेम् चाडa ना छाप्रो-वासमी चाडपी लेई पीच्‍ची चारेईमम् पर्ने रीदूम् तोङ्ना खसा बलि चारेई मदोङू।

१४ म्पा दाऊदमी रीदूम्पी तोम्ना लेई पीच्‍ची चाहेई छूक् लक् तोङ्ना पूजारीचीम् दलची खची होप्मी लक् मम् लागी ना लेवीस् क साम्दीखाम् छाम्मी अगुवाइ मम् लागी ना पूजारीचा मस्क लक्पी बोम्छोम् लागी खसा सोक्ची। चौकीदारची खची होप्मी दल-दल तोङ्ना खोलोङ् मूल् लाम्स्कोपी तूम् लागी खसा सोकू, ऊदोईपीक्यालो नीनाम्माम् मीस् दाऊदआ पीक आज्ञा ङ्‍क तोङ्‍कङ् तूवा।

१५ पूजारीस् लो लेवीस्लो खीक्‍का राजकोष तोम् तोक्पी दाऊदआ पीचीक आज्ञा खचा मान्माईची।

१६ योबोरोबू दप्स्को खीम्मी जगपीका थोक्स्चीना मूङ्‍क मान्याईम् सम्मो सोलोमनमी खोलोङ् लक् छूवाचाक तूवा। ओरोना योबोरोबू दप्स्को खीम् बोबूईचीक तूवा।

१७ खीक्‍काना सोलोमन एदोममी चाखेम्पी तूवाक एस्योन-गेबेरपी लो एलातपीलो खाता।

१८ हीरामआ म्होप्मी अधिकृतचीम् हूक्पी तूवाक हेयोङ्मा लो हायाम् नम्‍लोना हेयोङ्मा तोलेप्चीलो पोक्स्ची। मूङ्‍कस् सोलोमनमी मीस्चीम् साथपी हेयोङ्मा खाईचीना ओपीर छाप्कूवापी खाता, ना खचा मूङ्‍कपीका गेबोरो १५,००० किलोग्राम हाल्ङो बाईचीना सोलोमन होङाबू पीची।

a 

८:१३ छीर्म् हेम् चाड – ङ्‍क चाड पूरानो करारपी साताचीम् चाड सो मीयची; नयाँ करारपी पेन्तिकोस मीयची।

शेबापीक होङाबूमे सोलोमन तूप्स् ताक

१ राजा १०:१-१३

९

शेबापीक होङाबूमेआ सोलोमनमी नीङ्ला तोक्साक येन्कप्का, ख हायाम् गार-गार तईम् रीङ् तात्ना सोलोमन चाम्ची मम् लागी यरूशलेमपी ता। ख ओरोसर्प् मीस्चीका — मासाला, हायाम् देतो हाल्ङो ना हायाम् दाम् ताईप् रत्न खूर्‌मीना ऊँटमी साथपी — ख सोलोमन तूवाकपी ता, ना म्सानीवापी तूवाक खोलोङ् रीङ्मी तोक्पी सोलोमनलो रीङ् मअ।

२ खीक्‍का सोलोमनआ ख मूङ्‍क खोलोङ् रीङ्मी ङरी आन्‍नू। मूङ्‍क रीङ् ईम् लागी ख ऊसो गार मान्छू।

३ शेबापीक होङाबूमेआ सोलोमनमी लूखूप्ची, खसा बोबूईक होङाबूम् महल,

४ खम् टेबलपीक चाम्दूम्, खम् बरबारपी तूवाक अधिकारीस्, लक् मस्लो खाम् तेई खाम्ना सूसो मप्ची, ख मद्य पईप्ची ना योबोरोबू दप्स्को खीम्पी खसा चारेई मदोङ्‍क मीःपी चारेईमम् बलि तकप्का ख छाक्‍का छूवा।

५ खीक्‍काना खसा होङाबू ओरोलअ, “आम् उपलब्धि ना आम् लूखूप्चीम् तोक्पी कोङा ओ छाप्कूवापीका येनूक रीङ् आछीयाङ् रईछ।

६ खोदोलोई कोङ् ङ्‍कपी तोना ओ मूक्सा मान्तोम् सम्मो खचा पीकाक रीङ् कोङा पतेईङा मान्मङाक तूवा। आछीयाङ्, आम् लूखूप्ची खोलोप्का दूङ् देप् तूये पीम् रीङ्मी तोक्पी कोङ् म्‍राप्कासो येईमान्मीङाक रईछ। आम् तोक्पी कोङा येनूक रीङ्पीकासो आन् हायाम् दूङ्‍क रईछ।

७ आम् मीस् देईओ खची जीनये! आम् लाईस्पी पूरा थोरेम् ना आम् लूखूप्ची येईम् तोक् ङ्‍क आम् अधिकारीचस् देईओ खची जीनये!

८ आम्पीका म्जीनना आन् होङाबू बानेईमप् ना खम् सिंहासनपी यूप् योबोरोबू आम् नीनाम्माम् सायोचोङ्मा छूनूव। आम् नीनाम्माआ म्होप्मी सम्तूमाम् कारणआ ना सदैबरी इस्राएल थम्पूर मम् लन्ची मकसा आना नीया लो धार्मिकतालो यूम्यूम् लागी खसा आन् इस्राएलपीक होङाबू बानेईमाक तूये।”

९ खीक्‍काना खसा होङाबू ४,००० किलोग्राम हाल्ङो, हायाम् देतो मासाला लो हायाम् दाम् परेई छूक् रत्नलो पीयू। सोलोमन होङाबू शेबापीक होङाबूमेआ पीकतोदेतो मासाला हाल्‍लोसो आसासो मान्तात्चीक तूवा।

१० ङ्‍क खोलोक थक्पीका बीन्‍नीपा हीराममी लो सोलोमनमीलो मीचा ओपीरपीका हाल्ङो बाईदोङ्ची। खचा चन्दनमी सीङ् लो हायाम् दाम् परेई छूक् रत्नलोसो बाईदोङ्ची।

११ होङाबूआ ङ्‍क चन्दनमी सीङ्पीका योबोरोबू दप्स्को खीम्, होङाबूम् महलपीक थोको खीक्‍का छाम् लप्चीम् लागी वीणा लो साराङ्गीलोसो बानेई मअ। मूङ्‍क तोङ्‍क थक् यहूदा छाप्कूवापी लाईस्पी हाल्‍लोसो खोमान्छेईक तूवा।

१२ सोलोमन होङाबूआ शेबापीक होङाबूमे खसा लन्ची मना ङोक्‍क खोलोङ् थक् पीयू। खसा तात्ना पीक हूक्छोपीका दूङ् देतो मना होङाबूआ ख पीयू। खीक्‍काना ख बिदा छूवाना ओरोसर्प् मीस्चीका म्होप्मी छाप्कूवापी आत्‍ता।

सोलोमनमी साम्दीखा

१ राजा १०:१४-२५

१३ सोलोमनमी दोक्पी दोङ् पीच्‍ची तादोङाक हाल्ङोम् तौल २३,००० किलोग्राम तूवा।

१४ मूङ्‍कपीका बीन्‍नीपा पईकार मप्चीपीका लो व्यवसाय मप्चीपीकालोसो तीर तादोङा। अरब छाप्कूवापीक खोलोङ् होङाबूचा लो प्रदेशपीक हाकिमचालोसो सोलोमन होङाबूम् लागी हाल्ङो लो नाम्‍छेर्‌बूलो तात्दोङ्ची।

१५ सोलोमन होङाबूआ दूम्पा हाल्ङोम् २०० देप्-देप् ढाल बानेई मअ। मूङ्‍क ई-ईबूम् ढाल बानेई मम् लागी नूक् किलोग्राम हाल्ङो लागेई छूवाक तूवा।

१६ खसा दूम्पा हाल्ङोम् ३०० चीचीमा ढालसो बानेई मअ। मूङ्‍क ई-ईबूम् ढाल बानेई मम् लागी नीस् किलोग्राम तोदी हाल्ङो लागेई छूवाक तूवा। होङाबूआ लेबनानमी सोगो नीङ् मीचीक होङाबूम् महलपी मूङ्‍क ढाल यूक्सू।

१७ होङाबूआ बाजूहोम्मी काङ्पीका ईबूम् हायाम् देप् सिंहासनसो बानेई मअ, ना मूङ्‍क निखुर हाल्ङोआ बप्सू।

१८ मूङ्‍क सिंहासनपी वोस्को थोको तूक्ची लोङ् कोस्कोलोक तूवा, ना मूङ्‍कपी हाल्ङोम् ईबूम् लोङ् यूस्कोसो सिंहासन जोरेई छूवाक तूवा। तूस्को थाऊमी नीस् हेम्पी हूः अरेई मस्को तूवा। मूङ्‍कम् चाखेम्-चाखेम्पी थोरेम्पा ई-ईबूम् गूङ्‌गीनारसो तूवा।

१९ मूङ्‍क थोकोम् तूक्चीङ् लोङ् कोस्कोम् ई-ईक् चाखेम्पी ई-ईबूम् गूङ्‌गीनार मसा ईक्पोङ् नीच्‍ची गूङ्‌गीनार थोरेप्दीताक तूवा। ऊक चारखम्मी लागीसो ङ्‍क तोङ्‍क सिंहासन हाल्‍लोसो बोमान्बूईचीक तूवा।

२० सोलोमनमी ऊची दूम् खोलोङ् पोङ्‍कीरीम् हाल्ङोम् तूवा, ना लेबनानमी सोगो नीङ् मीचीक होङाबूम् महलपी तूवाक खोलोङ् चूम्सोस् निखुर हाल्ङोम् तूवा। नाम्‍छेर्‌बूम् ऊसो बानेई मान्मस्क तूवा, ऊदोईपीक्यालो सोलोमनमी नाम्‍लापी नाम्‍छेर्‌बूम् दाम् चीछाङाङ् तूवा।

२१ हीराममी हेयोङ्मा तोप्चा गोम् सोलोमन होङाबूम् पईकार मम् हेयोङ्माचीम् समुह तूवा। सू-सूक् दोङ्पी ऊलाम् मूङ्‍क पईकार मप्चा हाल्ङो, नाम्छेर्‌बू, बाजूहोम्मी काङ्, ना देरू लो पूपोलो बाईचीना बान्दोङा।

२२ सोलोमन होङाबू दाचाम्पी लो लूखूप्चीपीलो चारीदूपीक बीन्‍नीपा होङाबूचीप्का दूङ्‌क तूवा।

२३ नीनाम्माआ खम् गोङ्पी तेईपीक लूखूप्चीम् रीङ् येईम् लागी खोलोङ् चारीदूपीक होङाबूस् सोलोमनमी दोक्पी दर्शन मस् तादोङा।

२४ मोरोना दर्शन मस् ताप् खोलोङ् मीचा दोङ् पीच्‍ची हूक्छोम् लागी नाम्छेर्‌बू, हाल्ङोम् थक्, तेई, जूम्‍लो, मासाला, खोक् ना खच्‍चर तात्दोङ्ची।

२५ म्होप्मी खोक् लो रथलो यूस्को सोलोमनमी ४,००० तबेला तूवा, खीक्‍का खम् १२,००० खोक् तूवा। खसा मूङ्‍कस् तूवाकपीक हेप्-हेप् रथ यूस्को सहरपी यूक्सू ना बीन्‍नीपा क म्होप्लो यरूशलेमपी यूक्सू।

२६ खसा देप् यूफ्रेटिस योऊपीका ओरो पलिश्तीचीम् छाप्कूवा सम्मो ना मिश्र छाप्कूवाम् रीम् सम्मोङ् चारखम् तोक्स्दोङू।

२७ होङाबूआ यरूशलेमपी नाम्‍छेर्‌बू लूङ्तो तेन्तो ना देवदारु क कोम्पी तूवाक सोगोपीक अञ्जीरमी पऊतो तेन्तो हायाम् देतो नोङ्‌ङू।

२८ सोलोमनमी खोक् मिश्र छाप्कूवापीका लो बीन्‍नीपा छाप्कूवापीकालो खेत्चीना तात्दोङ्ची।

सोलोमन सीयाक

१ राजा ११:४१-४३

२९ सोलोमनआ चारखम् तोक्स्क नाम्‍लापीक बीन्‍नीपा खोती थोस्कोपूका यास्को सम्मोङ् नातान खारीबोपोम् सूम्नीतूम्‍लो, शीलोनपीक अहियाहम् खारीबो ना नबातमी वात्छा म्छा यारोबाममी तोक्पी दर्शन तोक् इद्दोमी दर्शनमी सोक्सरपी छाम्पा मान्तूयोनाई?

३० सोलोमनआ यरूशलेममी खोलोङ् इस्राएलपी लीक्पोङ् दोङ् सम्मो चारखम् तोक्सू।

३१ खीक्‍काना ख म्खूक्सू-खूलूस्का ईम्स्खाता, ना म्पा दाऊदमी सहरपी ख खूम्ची। खीक्‍का खम् दोस्पी म्छा रहबाम होङाबू छूवा।

रहबाममी ऊल्‍लोङ्पी इस्राएलआ विद्रोह मक

१ राजा १२:१-२०

१०

रहबाम शकेमपी खाता, ऊदोईपीक्यालो खोलोङ् इस्राएलीस् ख होङाबू बानेई मम् लागी मूङ्‍कपी खाताक तूवा।

२ नबातमी वात्छा म्छा यारोबामआ ङ्‍क रीङ् येनू (खोदोलो ख मिश्र छाप्कूवापीङ् तूवा; ख मूङ्‍कपी सोलोमन होङाबूपीका जूकाना खाताक तूवा), खीक्‍काना ख मिश्र छाप्कूवापीका आत्‍ता।

३ खन्सा मीचा यारोबाम काछोमीची, ना ख खोलोङ् इस्राएलीस्का रहबाममी दोक्पी खाताना ख ओरोलची,

४ “आम् पाआ केईका हायाम् लीप् वोवेन्दा खूर्‌मीयीकाक तूवा, खोदोलोई खसा केईका ममीयीकाक हायाम् कठोर रोकोछू लो केईका खूर्‌मीयीकाक हायाम् लीप् वोवेन्दालो आना हाम्‍लोवाप् मीयीपीकाव, ना केईका आम् सूसो मयाम्का के।”

५ खोदोलो रहबामआ ओरोपीकाना खस् ङरी आन्ची, “सूक् लेई दोस्पी होसोङ् ओ दोक्पी तानीव।” खीक्‍का खोलोङ् मीस् खालेता।

६ खीक्‍काना होङाबू रहबामआ म्पा सोलोमन म्‍सोम् तूवालोङ् म्पाम् सूसो मप् धर्म-सेचीपोस्का चाई ङोकू। खीक्‍का खसा ओरोपीकाना खस् तत्ची, “ङ्‍क खोलोङ् मीस् कोङा ऊई लोम्नाई ङरी आईम् पर्ने?”

७ खोदोलो खचा ओरोपीका, “ङ्‍क मीस् सम्तूमा मीयस्‍ना खस् खची गोङ् चानमीयची ना ओदोलो खचा चाहेई मईचीक नप् ङरी आना खस् आन्‍नस्दोक, खचा सदै आम् सूसो मचयची।”

८ खोदोलोई मूङ्‍क धर्म-सेचीपोचा ख पीचीक चाई खसा मानेई मान्म, ना खसा म्होप्लो ईतो हूर्केई छूवाक म्सूसो मप् सोलो मीस्चीपी चाई लापू।

९ खसा मूङ्‍कस् ओरोपीकाना तत्ची, “आन्‍ना ऊई चाई पीयोनी? ‘आम् पाआ केईका खूर्‌मीयीकाक वोवेन्दा हाम्‍लोवाप् मीयीपीकाव’ पीक्‍तो ङ्‍क मीचा बीन्ती मस्कपी कोङा ऊई पीम्नाई खस् ङरी आईमा?”

१० खोदोलो मूङ्‍क खलो ईतो हूर्केई छूवाक सोलो मीचा ख ओरोपीकाना ङरी आन्ची, “ ‘आम् पाआ केईका हायाम् लीप् वोवेन्दा खूर्‌मीयीकाक तूवा, ना मूङ्‍क केईका हाम्‍लोवाप् मीयीपीकाव’ पीक्‍ना आन् लोक् मीस् ओरोलचीव, ‘ओ हूःम् छोक्छोमे ओ पाम् म्‍छूम्‍रीपीका दूङ् देप् तूये।

११ ओ पाआ आन्‍नी हायाम् लीप् वोवेन्दा खूर्‌मीयानीक तूवा। कोङा होसोङ् मूङ्‍क दूङ् लीप् मीन्पीयान्‍नी। ओ पाआ आन्‍नी तीःआ केर्‌मीयानीक तूवा, खोदोलोई कोङा आन्‍नी बिच्छीआ केम्मीयान्‍नी’।”

१२ “सूक् लेई दोस्पी ओपी तानीव” पीकाना होङाबूआ पीकाक तोङ्ना यारोबाम लो मूङ्‍क खोलोङ् मीस्लो रहबाममी दोक्पी आत्‍ताना ता।

१३ खोदोलो होङाबूआ खस् हायाम् खची गोङ् तूमीक् ङरी आन्ची। धर्म-सेचीपोचा ख पीचीक चाई खसा इन्कारमतो

१४ मूङ्‍क सोलोचा ख पीचीक चाई मानेई मना खसा ओरोपीका, “ओ पाआन् आन्‍नी हायाम् लीप् वोवेन्दा खूर्‌मीयानीक तूवा। कोङा होसोङ् मूङ्‍क हायाम् लीप् मीम्पीयान्‍नी। ओ पाआ आन्‍नी तीःआ केरानीक तूवा, खोदोलोई कोङान् आन्‍नी बिच्छीआ केम्मीयान्‍नी।”

१५ ओरोना होङाबूआ मूङ्‍क मीस्मी रीङ् मान्येई, ऊदोईपीक्यालो शीलोपीक अहियाहलाम्पा नबातमी म्छा यारोबाम योबोरोबूआ लक रीङ्बऊ पूरा छूम् लागी योबोरोबूआ ङ्‍क तोङ्‍क छूमीक तूवा।

१६ होङाबूआ मूङ्‍कचीम् खची रीङ् मान्येईक खोलोङ् इस्राएलीचा तचीकप्का, खचा होङाबू ओरोलचीना ङरी आन्ची,

“दाऊदपी ओखीम् ऊई ओखी भाग तूनाई?

यिशैमी म्छापी ओखीम् ऊई ओखी हक् तूनाई?

ए इस्राएलीचे, आन्‍नी आम्नी होप्-होप्मी तम्बूपी खात्नीव,

ए दाऊद, आना आम् होप्मी खीम्-नाम् खोङ्व।”

खन्सा खोलोङ् इस्राएलीस् खची होप्-होप्मी खीम् खाता।

१७ खोदोलोई यहूदाम् सहरपी तूप् इस्राएलीचीपी रहबामआ होसोङ् चारखम् तोक्सू।

१८ होङाबू रहबामआ दूक्नासी मान्दी लक् मप् मीस्चीम् नाइके अदोनीराम पोक्सू, खोदोलोई खोलोङ् इस्राएलीचा ख लूङ्‍आ गक्चीना सेत्ची। खोरोदोसो होङाबू रहबाम क म्होप्मी रथपी वोङाना यरूशलेमपी जूकाना खाता।

१९ खीक्‍का इस्राएल क एसेक लेई सम्मोङ् दाऊदमी खीम्पोस्मी ऊल्‍लोङ्पी विद्रोह मप् छूवाक तूये।

शमायाहआ खारीबो मक

१ राजा १२:२१-२४

११

रहबाम यरूशलेमपी तालाताकप्का, इस्राएलपीक मीस्मी ऊल्‍लोङ्पी जूम्‍लूक् मम् लागी ना रहबाममी लागी चारखम् आईम् लागी यहूदाम् लो बेन्यामीनमीलो गोङ्पीक १,८०,००० जाना जूम्‍लूक् मप् मीस् खसा बात्ल मची।

२ खोदोलोई नीनाम्माम् मीस् शमायाहपी योबोरोबूम् ङ्‍क रीङ्बऊ ता:

३ “सोलोमनमी वात्छा म्छा यहूदापीक होङाबू रहबाम खीक्‍का यहूदाम् लो बेन्यामीनमीलो गोङ्पीक खोलोङ् इस्राएलीस् ओरोलचीव,

४ ‘योबोरोबूआ ओरोपीके: आन्‍नी आम्नी बूबू-नेछोचीम् ऊल्‍लोङ्पी जूम्‍लूक् मम् लागी खान्‍नीनव। आन्‍नी खोलोङ् आम्नी होप्-होप्मी खीम् आत्‍तानीना खात्नीव, ऊदोईपीक्यालो ङ्‍क लक् कोङा मूक के’।” खन्सा खचा योबोरोबूम् रीङ्बऊ रेप्चीना यारोबाममी ऊल्‍लोङ्पी जूम्‍लूक् मम् होक्सीची।

रहबमआ यहूदा सुरक्षित मक

५ रहबाम् यरूशलेमपी तूवा, ना खसा यहूदापीक हेप्-हेप् सहरपीक गढी खोलोङ् सुरक्षित मअ।

६ खसा सुरक्षित मक यहूदापी लो बेन्यामीनपीलो तूवाक सहर:

७ बेथलेहेम, एताम, तको,

८ बेथ-सर, सोखो, अदुल्‍लाम, गात, मारेशा, जीप,

९ अदोरेम, लाकीश, आजेका,

१० सोरा, अय्यालोन ना हेब्रोन तूवा।

११ खसा मूङ्‍क सहरपीक गढी खोलोङ् पोचीप् मअ, ना मूङ्‍कपी सेनापतीस् सोकू, खीक्‍का चाम् थक्, तेल ना दाखमद्यसो मूङ्‍कपी बात्ल मीपीची।

१२ खसा मूङ्‍क खोलोङ् सहरपी ढाल लो चल्‍लो जम्मा मना यूक्सू, ना मूङ्‍कपीक गढी पोचीप् मअ। ओरोना खसा यहूदापी लो बेन्यामीनपीलो हक् मअ।

१३ खोलोङ् इस्राएलपीक लीक् हेम्पीका पूजारीस् लो लेवीस्लो खची होप्-होप्मी इलाकापीका रहबाममी दोक्पी ता।

१४ लेवीचा खोलोङ् खची खार्का लो खची खूक्सू-खूलूचीम् थाम्पूवारलो होक्सीचीना यहूदापी लो यरूशलेमपीलो तूस् ता, ऊदोईपीक्यालो यारोबामआ लो खम् छामाईचालो खस् योबोरोबूम् पूजारीम् लक् मम् रोकेई मस्क तूवा।

१५ कोम्पीक ओरोरेप् थान खीक्‍का खसा बानेईमक छारामी ना पीम् छाचीम् ङोङोक्छेम् पूजा मम् लागी यारोबामआ म्होप्मीङ् पूजारीस् सोक्ची।

१६ योबोरोबू इस्राएलपीक नीनाम्मा लाम् लन्ची मप् इस्राएलपीक खोलोङ् गोङ्पीका ताकस् क योबोरोबू खची खूक्सू-खूलूचीम् नीनाम्मा बलिदान चारेई मस् यरूशलेमपी खाईप् लेवीचीम् दोस्-दोस् खाता।

१७ खचा यहूदाम् चारखम् थम्पूर मस्‍ना सूक् दोङ् सम्मो सोलोमनमी वात्छा म्छा रहबाममी दोस्-दोस् लाम्दूमा, ना मूङ्‍क नाम्‍लापी खस् दाऊदमी लो सोलोमनमीलो रेवास्पी तोक्सा।

रहबाममी खीम्पोस्

१८ रहबामआ महलतलो सूर् मअ। मूङ्‍कम् म्पा दाऊदमी वात्छा म्छा यरीमोत ना म्मा क यिशैमी वात्छा म्छा एलीआबमी मेकछा अबीहेल तूवा।

१९ खपीका रहबाममी ङ्‍क वात्छा म्छास् जन्मेई छूवा: येऊश, शमरयाह ना साहम।

२० खीक्‍काना खसा अब्शालोममी मेकछा माकालो सूर् मअ। खीक्‍का खपीका ङ्‍क म्छामाईची जन्मेई छूवा: अबिया, अत्तै, जीजा ना शलोमीत।

२१ रहबामआ खोलोङ् म्तोमास् लो म्‍लूङ्मास्लो तूवाकपी माका हायाम् सम्तूमा मीदोङू। खम् जम्मा ईक्पोङ् रेक्पो म्तोमा लो तूक्पोङ् म्‍लूङ्मालो तूवा। खीक्‍का ख नीस्पोङ् रेक्पो वात्छाम् लो तूक्पोङ् मेकछाम्‍लो म्पा छूवा।

२२ रहबामआ माकाम् वात्छा म्छा अबियाह हक्वाला बानेईमना म्होप्मी दोस्पी सिंहासनपी तूमीम् लोचम् मना ख म्होप्मी खोलोङ् म्छास् तूवाकपीक खोलोप्का दूङ् देप्क मअ।

२३ यहूदापीक लो बेन्यामीनपीकलो खोलोङ् इलाका खीक्‍का खोलोङ् सुरक्षित सहरमी जीम्मा हेप् वात्छा म्छास् पीना खसा म्होप्मी लूखूप्ची खोमअ। खसा मूङ्‍कचीम् लागी हायाम् देतो चाम्दूम् खसू, ना मूङ्‍कचीम् लागी तोमास्सो ताईपीची।

यहूदापी मिश्रपीक होङाबू शीशकआ आक्रमण मक

१ राजा १४:२५-२८

१२

रहबाममी चारखम् थम्पूर छूवा ना ख हायाम् राःरालोक छूवाकप्का — खसा ना खोलोङ् इस्राएलआ योबोरोबूम् ललई होक्सीची।

२ खचा योबोरोबू हेम्क खची विश्‍वास होक्सीचीकसा रहबाम होङाबूआ चारखम् तोक्स्क ङाक्दोङ् बाईलो मिश्र छाप्कूवापीक होङाबू शीशकआ यरूशलेमपी आक्रमण मअ।

३ मिश्र छाप्कूवापीक होङाबू शीशकआ १,२०० रथ लो ६०,००० खोक् बूल्प्चीलो खाईना यरूशलेमपी आक्रमण मअ। खीक्‍का शीशकमी साथपी मिश्र छाप्कूवापीका ताक ङीर्‌ङा मान्तेईप् लिबियाली, सुक्‍किया ना कूशपी तूप् सेनास् खम् दोस्-दोस् लाम्‍दूमाक तूवा।

४ यहूदापीक सुरक्षित सहरपीका कोतो ख यरूशलेमपी तालाता।

५ खीक्‍काना शीशकमी आक्रमणपीका लेईम्चाम् लागी शमायाह खारीबोपोआ रहबामपी लो यरूशलेमपीलो बात्ल छूवाक यहूदाम् गोङ्पीक लाम्‍लछास् ओरोलची, “योबोरोबूआ ओरोपीके: ‘आन्‍ना कोङ् होक्सोयोनीक तूये, खन्सा हन्‍ना कोङा आन्‍नी शीशकमी हूक्पी लेन्छोयान्‍नी’।”

६ इस्राएलपीक गोङ्पीक लाम्‍लछाचा लो होङाबूआलो लखे छूवाना ओरोपीका, “योबोरोबू नीया मप् तूये।”

७ योबोरोबूआ खस् लखे छूवाक तचीना योबोरोबूप्का शमायाहपी ङ्‍क रीङ्बऊ ता: “खस् खची होप्ङा लखे मन्चीकसा कोङा मूङ्‍कस् मासेई मूयोचीनो, खोदोलोई कोङा खस् उम्केई छूम् पीयोची। शीशकलाम्पा यरूशलेमपी कोङा ओ छूली दाप्सोनो।

८ खोरोदोसो मूङ्‌कस् खम् सूसो मप्ची छूये। खीक्‍का खचा ओ सूसो मम्पी लो बीन्‍नीपा छाप्कूवापीक चारतोप्चीम् सूसो मम्पीलो ऊई फरक तूये पीम् तूम् तयची।”

९ मिश्र छाप्कूवापीक होङाबू शीशकआ यरूशलेमपी आक्रमण मकप्का खसा योबोरोबू दप्स्को खीम् लो होङाबूम् महलपीक दामी-दामी थक्लो खोलोङ् लूतेईमना खाईयू। खसा सोलोमनआ बानेईमक हाल्ङोम् ढालचीकाङ् खोलोक थक् खाईयू।

१० खन्सा होङाबू रहबामआ मूङ्‍कचीम् फाईपी काँसम् ढाल बानेईमना होङाबूम् महलमी मूल लाम्स्कोपी रूसो मप्चीम् अधिकृतचीम् जीम्मापी पीची।

११ होङाबू योबोरोबू दप्स्को खीम्पी वोङाक पीच्‍ची मूङ्‍क रूसो मप्चा मूङ्‍क ढाल खूर्‌चीना खलो खात्दोङा, खीक्‍काना खचा रूसो मप् तूस्को कोठापी मूङ्‍कस् होसोङ् यूक्स्दोङ्ची।

१२ रहबामआ म्होप् लखे मन्चीकसा योबोरोबूम् छूली खपीका हतेई छूवा, ना ख मासेई मान्छू। खीक्‍का यहूदाम् फलिफापसो छूवाचा।

१३ यरूशलेमपी होङाबू रहबाममी राःरा पतो खाता ना खसा चारखम् तोतो खाईयू। ख लीक्पोङ् ईक्दोङ् बाईलो होङाबू छूवा। इस्राएलमी खोलोङ् गोङ्पीका योबोरोबूआ म्होप्मी नीङ् यूम् लागी सोक्‍क सहर, यरूशलेमपी खसा ईक्पोङ् नूक्दोङ् सम्मो चारखम् तोक्सू। खम् म्माम् नीङ् नामा तूवा। ख ईल्पो अम्मोनी तूवा।

१४ खसा ऊई रई तूवा खूङ्‍कङ् मअ, ऊदोईपीक्यालो खसा योबोरोबूम् अगुवाइ लाम् लन्ची मान्मक तूवा।

१५ रहबामआ चारखम् तोक्स्क नाम्‍लापीक खोलोङ् खोती थोस्कोपूका यास्को सम्मो पूस्तऊली तोङ्ना शमायाह खारीबोपो ना दर्शन तोक् इद्दोमी सूम्नीतूम्‍लोम् सोक्सरपी छाम्पा मान्तूयोनाई? रहबाममी लो यारोबाममीलो रापी पूरा जूम्‍लूक् छूवाचा।

१६ रहबाम म्खूक्सू-खूलूस्का ईम्स्खाता, ना ख दाऊदमी सहरपी खूम्ची। खीक्‍का खम् दोस्पी म्छा अबिया होङाबू छूवा।

यहूदापीक होङाबू अबिया

१ राजा १५:१-८

१३

होङाबू यारोबामआ चारखम् तोक्स्क ईक्पोङ् रेक्दोङ् बाईलो अबिया यहूदापीक होङाबू छूवा।

२ खसा यरूशलेमपी सूक्दोङ् सम्मो चारखम् तोक्सू। मूङ्‍कम् म्मा गिबापीक उरीएलमी मेकछा माका तूवा।

खोदोलो अबियाम् लो यारोबाममीलो खची रापी जूम्‍लूक् छूवाचा।

३ अबियाआ जूम्‍लूक् मम् लागी ४,००,००० जाना जूम्‍लूक् मप्ची जम्मा मअ, खीक्‍का यारोबामआ क खम् ऊल्‍लोङ्पी ८,००,००० जाना जूम्‍लूक् मप् मीस् थीक्‍का मअ।

४ खीक्‍का अबिया एफ्राइममी कोम् हेम्क छाप्कूवापी तूवाक समारैम कोम्पी थोरेपाना ओरो पीक्‍तो बसा, “ए यारोबाम ना खोलोङ् इस्राएलीचे, ओ रीङ् येन्‍नूम्व!

५ योबोरोबू इस्राएलमी नीनाम्माआ दाऊदलो ईबूम् हाल्‍लोसो मान्याईप् करारa छूईना खम् छामाईची दोस्का सम्मोकम् लागी इस्राएलमी चारखम् पीचीक के पीम् रीङ् ऊई आन्‍ना छेत्नूम्नोयो?

६ खोरोदोसो दाऊदमी वात्छा म्छा सोलोमनमी अधिकारी नबातमी वात्छा म्छा यारोबामआ म्होप्मी मालिकमी ऊल्‍लोङ्पी विद्रोह मअ।

७ हेप् ऊसो काम लागेई मान्छूक बदमाशची खम् साथपी लागेई छूवा, खीक्‍का खचा सोलोमनमी वात्छा म्छा रहबाम मालोक ना म्सानीवा मान्चोक तचीकसा तेत्‍तेईमो यीङाना खम् ऊल्‍लोङ्पी पका। मूङ्‍क नाम्‍लापी रहबाम खची ऊल्‍लोङ् मदूर्प् मान्छूक तूवा।

८ “हन्‍ना आन्‍ना दाऊदमी छामाईचीम् हूक्पी तूक योबोरोबूम् चारखम्मी ऊल्‍लोङ्पी पोम् लागी विचार मईनूम्। आम्नीपी आछीयाङ् ईबूम् हायाम् देप् सेना तूये, ना आम्नी देऊता छूम् लागी यारोबामआ बानेईमक ङ्‍क हाल्ङोम् बाछास् आम्नीपी तूये।

९ खोदोलोई ऊई आन्‍ना योबोरोबूम् पूजारीस् (हारूनमी वात्छा म्छास्) ना लेवीस् लातानूम्ना बीन्‍नीपा छाप्कूवापी तूक रेवास् तोङ्ना आम्नी होप्मी पूजारीस् सोकानूम्क मान्तूयोनाई? हेप् मीस् म्होप् अर्पण मम्चीम् लागी ईबूम् पीम् म्छा लो नूक्ची लूस्लो तातना ताईदोक, आन्‍ना मूङ्‍क देऊताचीम् पूजारी पीक्नीना ग्रहण मईनूम्; मूङ्‍क देऊतास् नीनाम्मा मा के।

१० “खोदोलोई ई लागी क योबोरोबूङ् ई नीनाम्मा तूये, खीक्‍का केईया ख होक्सूयूम्क मान्तू। योबोरोबूम् सूसो मप् पूजारीस् क हारूनमी म्छास् के, खीक्‍का लेवीचा खस् बछोक्सची।

११ खचा यूपा लो देत्छालो मीःपी चारेईमम् बलि ना नाम्चानप् धूप योबोरोबूम् लागी चारेई मईची। खचा पवित्र सबेई रीदूम् तूवाक तोङ्ना पवित्र मम्पा टेबलपी यूक्सची। खचा यूपा पीच्‍ची हाल्ङोम् सामदानपी तूक लाबाई दईयची। ओरोना योबोरोबू ई नीनाम्माआ आज्ञा पीयीक रीङ् केईया आछीयाङ् रेपाम्। खोदोलोई आन्‍नान् ख होक्सायानूम्क तूये।

१२ नीनाम्मा ई साथपी तूये; ख ई लाम्‍लछा तूये। खम् पूजारीस् आम्नी ऊल्‍लोङ्पी जूम्‍लूक् छूकम् सङ्‍केत पीम् लागी तुरही कीयस्‍ना थोरेपे। ए इस्राएलीचे, योबोरोबू आम्नी खूक्सू-खूलूचीम् नीनाम्माम् ऊल्‍लोङ्पी जूम्‍लूक् मनूम्नव, ऊदोईपीक्यालो आन्‍नी कोस्क्‍नीनो।”

१३ यारोबामआ म्होप्मी सेनास् तूवाकपीक ईबूम् दल सूल्म्चीम्ना खची दोस्लाम्पा आक्रमण मम् लागी पोक्स्चीक तूवा। मूङ्‍कम् देप्क सेना क यहूदाम् सेनाम् लाईस्पी तूवा, ना सूल्प्चीप्ना आक्रमण मप् सेना क यहूदाम् सेनाम् दोस्पी तूवा।

१४ यहूदापीक मीचा खची दोस् हेम् आत्‍ताना खोङ्चीलो खची लाईस्ला लो दोस्लालो नीस्थलाम्ङा आक्रण छूवाचाक तची। खीक्‍काना खचा केईका बईछोक्सीकाव पीकाना योबोरोबूपी वाङोम् मची, ना पूजारीचा खची तुरही दूप्ची।

१५ खीक्‍का यहूदापीक मीस् खोलोङ् हायाम् सोतो बसा, ना खचा मोरोना मस्लो नीनाम्माआ यारोबाम लो खोलोङ् इस्राएलीस्लो अबियाम् लो यहूदाम्‍लो लाईस्पी हारेई मची।

१६ खीक्‍का इस्राएलीस् यहूदापीक मीस्चीम् लाईस्पीका जूका, ना नीनाम्माआ इस्राएलीस् खची हूक्पी सूम्पेई मीची।

१७ ओरोना अबियाआ म्होप्मी मीस्चीका इस्राएलीस् ओरोसर्प् मासेई मस्‍ना हारेई मची, ना इस्राएलपीक ५,००,००० जाना हायाम् राःरालोक जूम्‍लूक् मप्ची जूम्‍लूक्पी सीया।

१८ मूङ्‍क नाम्‍लापी इस्राएलीस् सता, ना यहूदापीक मीस् कोक्सा, ऊदोईपीक्यालो खचा योबोरोबू खची खूक्सू-खूलूचीम् नीनाम्मापी भरोसा मस्क तूवा।

१९ खीक्‍का अबियाआ यारोबाम खेदा मअ, ना खम् हूक्पीका बेथेल, येशना ना एप्रोन सहर ना मूङ्‍कम् बरबारपीक खोलोङ् तेल् अबियाआ म्हूक्पी मअ।

२० अबियाम् नाम्‍लापी यारोबामआ म्होप्मी राःरा होसोङ् तोम् मान्दूर्। दोदोरीम्पी योबोरोबूआ ख गकू, ना ख सीया।

२१ खोदोलोई अबिया दूङ् राःरालोक छूक्‍तो खाता। खसा ईक्पोङ् लीक्पो तोमा तातू, खीक्‍का ख नीस्पोङ् नीप्पो वात्छाम् लो ईक्पोङ् तूक्पो मीम्छाम्‍लो पा छूवा।

२२ अबियाआ चारखम् तोक्स्कम् तोक्पीक बीन्‍नीपा खोती, खसा मक लक् लो खसा पीकाक रीङ्बऊलो इद्दो खारीबोपोम् सूम्नीतूम्‍लोपी छाम्पा तूये।

a 

१३:५ हाल्‍लोसो मान्याईप् करार हिब्रू रीङ्पी रूम्मी करार

१४

अबिया म्खूक्सू-खूलूस्का ईम्स्खाता, ना ख दाऊदमी सहरपी खूम्ची। खीक्‍का खम् दोस्पी म्छा आसा होङाबू छूवा। खसा चारखम् तोक्स्क नाम्‍लापी ईक्पोङ् दोङ् सम्मो छाप्कूवापी खाऊमा-खासेर्मा छूवा।

यहूदापीक होङाबू आसा

२ आसाआ योबोरोबू म्नीनाम्माम् मूक्स्दूपी ऊक रीङ्‌ये नप् ना थीक् तूवा खूङ्‍कङ् मअ।

३ खसा बीन्‍नीपा छाप्कूवापी तूवाक वेदी लो कोम्पी तूवाक थानलो खोलोङ् हतेई मअ, पवित्र लूङ् खोलोङ् हत्दीतू, ना अशेरा देवीम् ङोङोक्छेसो खोलोङ् फोलीऊत्दीतू।

४ खसा यहूदा योबोरोबू मूङ्‍कचीम् खची खूक्सू-खूलूचीम् नीनाम्माम् अगुवाइ लाम् लागी खीक्‍का खम् ललई लो आज्ञालो रेम् लागी हुकुम मअ।

५ खसा यहूदापीक खोलोङ् सहरपी तूवाक रेप्-रेप् थान लो धूप हूईम् वेदीलो खोलोङ् हतेई मअ। खसा चारखम् तोक्स्लो छाप्कूवाआ खाऊमा-खासेर्मा तअ।

६ छाप्कूवापी खाऊमा-खासेर्मा छूवाकसा खसा यहूदापी तूवाक किल्‍लालोक सहरसो सुरक्षित मअ। खम् नाम्‍लापी खसा ईबूम्सो जूम्‍लूक् मम् मान्बो, ऊदोईपीक्यालो योबोरोबूआ ख नोम्चीम् पीक तूवा।

७ खसा यहूदापीक मीस् ओरोलची, “केईया ङ्‍क सहर बोबूयाम् के। मूङ्‍कम् लीक् हेम्पी पर्खाल तेसाम्ना धरहरा, लाम्स्को ना आग्ल बानेई मयाम् ना सुरक्षित मयाम् के। छाप्कूवा होसोङ् ई हूक्पी तूये, ऊदोईपीक्यालो केईया योबोरोबू ई नीनाम्माम् अगुवाइ लामूम्‍क तूये। केईया ख लामूम्, ना खसा लीक् हेम्‍लाम्पा केई सम्सूरीना यूक्सीक तूये।” खन्सा खचा मूङ्‍क सहर बोबूईची, ना मूङ्‍कचीम् फलीफाप छूवा।

८ यहूदालाम्पा देप् ढालआ लो चल्‍आलो चोम्दीम्पा ३,००,००० जाना मीस् तूवा ना बेन्यामीनलाम्पा २,८०,००० जाना ढाल खूर्प् ना बेई-लीफू तोप् ईबूम् सेना आसालो तूवा। मूङ्‍कस् खोलोङ् हायाम् राःरालोक जूम्‍लूक् मप् मीस् तूवा।

९ कूशपीक जेरहआ मूङ्‍कचीम् ऊल्‍लोङ्पी लाख-लाख मीस्मी ईबूम् देप् सेना लो ३०० रथलो बाईना मारेशा सम्मो बाना।

१० ख मूङ्‍कपी ताबानालो आसा खलो जूम्‍लूक् मम् लागी लत्‍ताना बाना, ना मारेशाम् दोक्पी तूवाक सपतामी बेँसीपी खचा ईल्पोआ आर्कोलो जूम्‍लूक् मची।

११ खीक्‍काना आसाआ योबोरोबू म्होप्मी नीनाम्मापी ओरोपीकाना वाङोम् मअ, “ए योबोरोबू, बलियलो जूम्‍लूक् मप् कमजोर ऊतोङ्‌क मीस् दोसो बोक्छोप् आन् तोङ्‍क बीन्‍नीपा आस्सो मान्तू। ए योबोरोबू ओखी नीनाम्माङा, केईका बईछोक्सीकाव, ऊदोईपीक्यालो केईका आम्पी भर परेई छूयीकाक तूये। केईका आम् नीङ्पीङ् ङ्‍क हायाम् देप् सेनाम् ऊल्‍लोङ्पी जूम्‍लूक् मस् ताईकाक तूये। ए योबोरोबू, आन् ओखी नीनाम्मा तूये, खन्सा आस्सो मीस् आम् ऊल्‍लोङ्पी पोनूनव।”

१२ खीक्‍काना योबोरोबूआ आसा लो यहूदालो कूशीचीप्का कोमीची, ना कूशीस् जूकाखाता।

१३ खीक्‍का आसा म्होप्मी मीस्चीका खस् गरार सम्मो खेदा मची। खोदोलो कूशीस् योबोरोबूपीका लो खम् सेनाचीप्कालो सता, ना मूङ्‍कचीम् ओरोसर्प् खची मीस् सीया। खीक्‍का यहूदाआ हायाम् देतो चूम्सोस् लूतेईमना खाईयू।

१४ खचा गरारमी लीक् हेम्पीक खोलोङ् सहर मासेई मची, ऊदोईपीक्यालो योबोरोबूआ मूङ्‍कपीक मीस् कीम्पी छूमीचीक तूवा। खीक्‍का खचा मूङ्‍क सहर खोलोङ् लूतेई मची, ना मूङ्‍क खोलोङ्पीका दामी-दामी चूम्सोस् खची हूक्पी मची।

१५ खीक्‍का खचा गथालाचीम् छाउनीसो आक्रमण मची, ना मूङ्‍कचीम् हायाम् देतो खची लूस्, छारा ना ऊँट लाप्चीना खाईची। खीक्‍काना खस् यरूशलेमपी आत्‍ता।

आसाआ सुधारमी लक् मक

१५

नीनाम्माम् आत्मा ओदेदमी वात्छा म्छा अजर्याहपी ता।

२ अजर्याह आसा तूप्स् खाता ना ख ओरोलअ, “ए आसा, खोलोङ् यहूदा ना बेन्यामीन, ओ रीङ् येन्‍नूम्व। आन्‍नी योबोरोबूलो तूनीक सम्मो खसो आन्‍नीस्का छूये। आन्‍ना ख लाम्नूम्दोक, ख आन्‍ना छीप्नूम्। आन्‍ना ख होक्सीनूम्दोक खसासो आन्‍नी होक्सीनी।

३ हायाम् तातो सम्मो इस्राएल क आछीयाक नीनाम्मा मान्दीक, ऊची ईक् पूजारी मान्दीक ना ललई मान्दीक तूवा।

४ खोदोलोई खस् नीछीमापी छूवालो खचा योबोरोबू इस्राएलपीक नीनाम्मा हेम् आत्‍ताना ख लाम्ची, खोदोलो खचा कोङ् छीपोनूव पीकाना ख म्होप्ङा खचीपी खोमन्ची।

५ मूङ्‍क नाम्‍लापी मीस् खची होप्-होप्मी लक्पी खातालो ना आत्‍तालो खस् सुरक्षित मान्छूक तूवा। खोलोङ् छाप्कूवापीक मीचा हायाम्सार नीछीमा तेम् बोक्सा।

६ ईबूम् छाप्कूवाआ आर्को छाप्कूवापी ना ईबूम् सहरआ आर्को सहरपी अत्याचार मचक तूवा, ऊदोईपीक्यालो नीनाम्माआ खस् म्खाल्-खाल्क दूक् पीचीना सातेई मस्क तूवा।

७ खोदोलोई हन्‍ना आन्‍नी हायाम् राःरालोक छूवानीव, ना आन्‍ना हरेस चानूम्नव, ऊदोईपीक्यालो आन्‍ना मईनूम्क लक्मी म्चो तईनूम्।”

८ आसाआ ङ्‍क रीङ् लो ओदेद खारीबोपोम् म्छा अजर्याहम् खारीबोलो येन्कप्का, खम् आत तातोखाता। खीक्‍का खसा यहूदापीक, बेन्यामीनपीक ना खसा म्हूक्पी मक एफ्राइममी कोम् हेम्क छाप्कूवाम् सहर होम्पीक ईजेर्म् लप् ङोङोक्छे खोलोङ् हतेई मअ। खीक्‍का खसा योबोरोबू दप्स्को खीम्मी होप्छोम् लाईस्पी तूवाक योबोरोबूम् वेदीसो मरमत मअ।

९ खीक्‍काना खसा खोलोङ् यहूदा, बेन्यामीन ना एफ्राइम, मनश्शे ना शिमियोनपीका खलो तूम् लागी ताप्ची बात्ल मची। खीक्‍का योबोरोबू खम् नीनाम्मा खलो तूवाक तचीना इस्राएलपीका ओरोसर्प् मीस् ख हेम् ताक तूवा।

१० आसाआ चारखम् तोक्स्क ईक्पोङ् ङाक्दोङ्मी सूक् लाः बाईलो खस् यरूशलेमपी बात्ल छूवा,

११ मूङ्‍क नाम्‍लापी खचा लूतेई मस्‍ना तात्चीक थक्पीका ७०० लूपी लो ७,००० लूस्-छारालो बलिदान चारेईमची।

१२ खचा खोलोङ् खची गोङ्आ लो खची रीरामआलो योबोरोबू खची खूक्सू-खूलूचीम् नीनाम्मा लाम् लागी करार छूईची।

१३ खीक्‍का योबोरोबू इस्राएलमी नीनाम्मा मान्लाम् देप् लो चीमालो, मीम्छा लो वात्छालो खोलोङ् सेईम् पीकाना खचा पक्‍का मची।

१४ खीक्‍का हायाम् सोतो बसाना तुरही लो लूस्मी पीत्‍तोलो दूप्‍तो खचा खची होपाङ् योबोरोबूम् पस्‍तून चस्‍ना बाचा मची।

१५ यहूदापीक खोलोङ् मीस् ङ्‍क पस्तून चस्कसा खची जीनअ, ऊदोईपीक्यालो खचा खोलोङ् खची गोङ्आ नीनाम्मा हायाम् नम्‍लो लाम्चीक तूवा। खीक्‍का खचा कोङ् तोनूव पीकाना नीनाम्मा म्होप्ङा खोमन्ची। खन्सा योबोरोबूआ खस् लीक् हेम्‍लाम्पा सम्सूर्‌चीना यूक्स्ची।

१६ आसा होङाबूआ म्मम् माका होङाबूम् म्माम् पदपीका लात्दीतू, ऊदोईपीक्यालो माकाआ अशेरा देवीम् ईबूम् ईजेर्म् लप् ङोङोक्छे बानेईमक तूवा। खीक्‍का आसाआ मूङ्‍क रूप्ना ऊत्दीतू, ना मूङ्‍क यूफूल्-यूफूल् मना किद्रोन खम्‍लापी हूईदीतू।

१७ आसाआ कोम्-कोम्पी तूवाक पूजा मस्को थान खोलोङ् इस्राएलपीका हतेई मान्मदोसो खसा म्गोङ् क म्सोम् तूवाक सम्मोङ् योबोरोबूपी नम्‍लोना सूम्पेईमक तूवा।

१८ खीक्‍का खसा नीनाम्मा दप्स्को खीम्पी म्होपा लो म्पालो समर्पण मक हाल्ङो, नाम्‍छेर्‌बू ना खोलोङ् चूम्सोस् बाईयू।

१९ आसाआ चारखम् तोक्स्क सूक्पोङ् ङाक्दोङ् सम्मो ऊसो जूम्‍लूक् मान्छूक तूवा।

आसाआ चारखम् तोक्स्कम् दूङ् दोस्पीक दोङ्

१ राजा १५:१७-२२

१६

आसाआ चारखम् तोक्स्क सूक्पोङ् तूक्दोङ् बाईलो इस्राएलपीक होङाबू बाशाआ यहूदाम् ऊल्‍लोङ्पी खाताना आक्रमण मअ, ना आस्सो यहूदापीक होङाबू आसाम् इलाकापीका पाखा खाईम् ना म्गोपा वोम् तचीनूनव पीकाना रामापी किल्‍ला बानेई मअ।

२ खीक्‍काना आसाआ योबोरोबू दप्स्को खीम्पी ना म्होप्मी महलमी दाङ्‌खीम्पी तूवाक हाल्ङो लो नाम्छेर्‌बूलो लात्ना अरामपीक होङाबू बेन-हददमी दोक्पी होक्सू, खोदोलो बेन-हददआ दमस्कसपी चारखम् तोक्स्दोङ्‍क तूवा।

३ आसाआ ङ्‍क रीदाम्सो ख हअ: “ओ पाम् लो आम् पाम्‍लो खची रापी सन्धि छूवाक तोङ्ना ईची रापीसो सन्धि छूनूव। खोङ्व, कोङा हाल्ङो लो नाम्छेर्‌बूलो आन् होन्चायान्क तूये। हन्‍ना इस्राएलपीक होङाबू बाशालो आना मक आम् सन्धि गस्दीत्व, ना छाप्कूवापीका खसा म्सेनास् लात्खीनूव।”

४ आसालो बेन-हदद सहमत छूवा, ना खसा म्होप्मी फौजमी सेनापतिस् इस्राएलमी सहरमी ऊल्‍लोङ्पी जूम्‍लूक् मस् पोक्स्ची। खीक्‍का खचा इयोन, दान, हाबिल-मैम ना नप्‍तालीम् खोलोङ् दाङ्‌खीम्‍लोक सहर खची हूक्पी मची।

५ बाशाआ ङ्‍क रीङ् येन्कप्का रामा सहर पोचीप् मम् होक्सी, ना खसा मूङ्‍कपी मचक लक्सो खोलोङ् रोकेई मदीतू।

६ खीक्‍काना आसा होङाबूआ यहूदापीक खोलोङ् मीस् म्साथपी खाईना बाशाआ रामा सहर पोचीप् मम् लागी गोङ्‍क लूङ् लो सीङ्लो कप्ना खाईयू। खीक्‍का मूङ्‍क लूङ्‍ लो सीङ्लो गोङ्ना आसा होङाबूआ गेबा लो मिस्पालो पोचीप् मअ।

७ मूङ्‍क नाम्‍लापी दर्शन तोक् हनानी यहूदापीक होङाबू आसाम् दोक्पी ताना ओरोपीका, “आना योबोरोबू आम् नीनाम्मापी मा खोदोलोई अरामपीक होङाबूपी भरोसा यूक्स्कसा इस्राएलपीक होङाबूम् सेना आम् हूक्पीका जूकाक तूये।

८ ऊई कूशीस् लो लिबियालीस्लो ङीर्ङा मान्तेईप् रथ लो खोक्लो बूल्प् हायाम् राःरालोक सेनास् मान्तूयोनाई? खोरोदोसो आना योबोरोबूपी भरोसा यूक्स्कसा, खसा मूङ्‍कस् आम् हूक्पी पीयाता।

९ योबोरोबू हेम् भक्ति मप् गोङ्लोकस् बोम्छोम् लागी खोलोङ् चारीदूपी योबोरोबूआ खोङ्चय। ङ्‍क रीङ्पी आना मूर्ख लक् मअ, ना हन्‍नायीका आना जूम्‍लूक् मम्चाम् बोक्से।”

१० ङ्‍क रीङ्आ गर्दा आसा ङ्‍क दर्शन तोक्पीका हायाम् म्छूली काताना ख थूनापी तेसू। मूङ्‍क नाम्‍लापी आसाआ हेप्-हेप् मीस्पी हायाम् अत्याचार मअ।

११ आसाआ चारखम् तोक्स्कम् तोक्पीक बीन्‍नीपा खोती थोस्कोपूका यास्को सम्मोङ् यहूदाम् लो इस्राएलपीक होङाबूचीम्‍लो सूम्‍नीतूम्‍लोम् सोक्सरपी छाम्पा तूये।

१२ खसा चारखम् तोक्स्क सूक्पोङ् बोक्दोङ् बाईलो ख म्‍लोङ् तूकाना सक्पा छूवाक तूवा। मूङ्‍क सोमोरी हायाम् तेम्मान्तेईप् तूवादोसो खसा योबोरोबूपी गोहार मान्ङोक तूवा, खोदोलोई दबाई मप्चीपीङाङ् चाई लापू।

१३ खीक्‍काना खसा चारखम् तोक्स्क लीक्पोङ् ईक्दोङ् बाईलो ख म्खूक्सू-खूलूस्का ईम्स्खाता।

१४ खीक्‍का खसा म्होप्मी लागी दाऊदमी सहरपी लूङ् खोपेईमना बानेईमक गेम्पी ख खूम्ची। मूङ्‍क गेम्पी हायाम् नम्‍लोना ङल्म्पा म्खाल्-खाल्क मासालाम् नाम्चानप् म्मूर्‌आ पेप्छोक्स्क चेलेम्सीङ् थेम्पी ख यूक्स्ची। खीक्‍का मीचा ख साम्दी दोम् लागी ईबूम् हायाम् देप् मीः खप्ची।

यहूदापीक होङाबू यहोशापात

१७

आसाम् दोस्पी म्छा यहोशापात होङाबू छूवा। खसा इस्राएलमी आक्रमण रोकेई मम् लागी यहूदा हायाम् राःरालोक बानेई मअ।

२ खसा यहूदाम् किल्‍ला तूवाक खोलोङ् सहरपी फौज यूक्सू। खीक्‍का यहूदाबरी लो म्पा आसाआ म्हूक्पी मक एफ्राइमी सहर होम्पीलो रूसोम् लागी छाउनी बानेई मअ।

३ योबोरोबू यहोशापातमी साथपी तूवा, ऊदोईपीक्यालो ख म्पा दाऊदआ खोमीक सूलाम्पी लाम्दूमा। ख बाल देऊताचीम् दोस्-दोस् लाम्मान्दूम्,

४ खोदोलोई खसा म्पाम् नीनाम्मा लामू, ना खम् आज्ञा रेप्पू। ख इस्राएलमी चालपी लाम्मान्दूम्क तूवा।

५ योबोरोबूआ खसा चारखम् तोक्स्क गोपी खम् चारखम् थम्पूर मअ, ना यहूदापीक खोलोङ् मीचा ख हूक्छो पीची। खन्सा खम् दाचाम् लो नीङ्लालो हायाम्सार पतोखाता।

६ योबोरोबूम् लाम्पी लाम्दूम् लागी खसा सागोहोम् मदोङू। ङ्‍कपीका बाहेक खसा यहूदापीका कोम्पीक थान लो अशेरा देवीम् ङोङोक्छेलो खोलोङ् हतेई मअ।

७ खसा चारखम् तोक्स्क सूक्दोङ् बाईलो यहूदाम् सहर होम्पी सेचीवा पीम् लागी खसा म्होप्मी अधिकारीस् बेन-हेल, ओबदिया, जकरिया, नतनेल ना मीका पोक्सू।

८ मूङ्‍कचीम् खची साथपी हेप् लीवीस्, अर्थात् शमायाह, नतन्याह, जबदियाह, असाहेल, शमीरामोत, यहोनातान, अदोनियाह, तोबियाह ना तोब-अदोनियाह, खीक्‍का पूजारी एलीशामा लो यहोरामलो तूवा।

९ योबोरोबूम् ललईमी सोक्सर खाईचीना खचा यहूदाम् लीक् हेम्पी येईमीची। खीक्‍का मीस् सेचीवा ईत्‍तो खस् यहूदाम् खोलोङ् सहरपी खाता।

१० यहूदाम् बरबारपी तूवाक छाप्कूवाम् चारखम् योबोरोबूपीका कीसा, ना खचा यहोशापातमी ऊल्‍लोङ्पी जूम्‍लूक् मान्मची।

११ हेप्-हेप् पलिश्तीचाने यहोशापातमी दोक्पी नाम्छेर्‌बूस्का हूक्छो तात्ची। खोदोलो अरबीचासो ७,७०० लूस् लो ७,७०० बकालो तात्ची।

१२ यहोशापत दूङ् राःरालोक छूक्‍तो खाता। खीक्‍का खसा यहूदापी किल्‍ला लो दाङ् यूस्को सहरलो बानेई मअ।

१३ यहूदाम् सहर होम्पी खसा हायाम् देतो चाम्दूम् खसू। यरूशलेमपी खम् हायाम् तालिम तोक् जूम्‍लूक् मप्ची तूवा।

१४ मूङ्‍कस् खची होप्-होप्मी खीम्पोस्ची तूवाक तोङ्ना ओरोना भर्ती छूवाक तूवा:

यहूदापीका १,००० जाना सेनाम् अधिकृतची। सेनापति अदनाह ना खम् साथपी ३,००,००० जाना फौज।

१५ सेनापति अदनाहम् दोस्पी सेनापति येहोहानान ना खम् साथपी २,८०,००० जाना फौज।

१६ सेनापति येहोहानानमी दोस्पी जिक्रीम् वात्छा म्छा अमसिया, खसा योबोरोबूम् सूसो मम् लागी स्वयंसेवकमी लक् मदोङू। खम् साथपी २,००,००० जाना फौज तूवा।

१७ बेन्यामीनपीका ईल्पो हायाम् राःरालोक जूम्‍लूक् मप् एल्यादा ना खम् साथपी बेई लो ढाललो वेप्दीप् २,००,००० जाना फौज।

१८ एल्यादाम् दोस्पी यहोजाबाद ना खम् साथपी जूम्‍लो वेप्दीप् १,८०,००० जाना फौज।

१९ यहूदाम् किल्‍ला तूवाक सहर होम्पी होङाबूआ यूक्स्चीकप्का बीन्‍नीपा ङ्‍क मीस् होङाबूम् सूसो मम् लक्पी लागेई छूवाक तूवा।

आहाबमी ऊल्‍लोङ्पी मीकायाआ खारीबो मक

१ राजा २२:१-२८

१८

यहोशापात हायाम् होङ्पोक् ना नीङ्ला तोप् छूवा, खीक्‍का खसा वात्छा म्छाम् सूर् आहाबमी मेकछालो मीपीना आहाबलो सम्बन्ध जोरेई मअ।

२ जीस् दोङ् खाताकप्का ख सामरियापी आहाब तूम्खाम् लागी दाली यूवा। खोदोलो आहाबआ मूङ्‍कम् लागी लो मूङ्‍कम् मीस्चीम् लागीलो हायाम् देतो लूस् लो लूपीलो सेतू, ना रामोत-गिलाद आक्रमण मम् लागी खस् हूर्‌स्ची।

३ खीक्‍का इस्राएलपीक होङाबू आहाबआ यहूदापीक होङाबू यहोशापात ओरोपीकाना तत्‍तू, “रामोत-गिलादपी आक्रमण मम् लागी ऊई आन् कोङ्लो खातेयो?”

खोदोलो यहोशापातआ ओरोपीकाना ङरी आन्‍नू, “कोङ् आन् तोङ्‍कङ् के, ना ओ मीस् आम् मीस् तोङ्‍कङ् के। ङ्‍क जूम्‍लूक्पी कोङा आन् बोन्छोयान्‍ना।”

४ खोदोलोई यहोशापातआ इस्राएलपीक होङाबू ओरोसो लअ, “लाईस्पी योबोरोबूलो चाई मव।”

५ खन्सा इस्राएलपीक होङाबूआ ४०० जाना तोदी खारीबोपोस् बात्ल मस्‍ना खस् ओरोपीक्‍तो तत्‍ची, “कोङ् रामोत-गिलादमी ऊल्‍लोङ्पी जूम्‍लूक् मस् खाईम्‍यो मान्खाईम्यो?”

खोदोलो खचा ओरोपीका ख ङरी आन्ची, “खात्व, ऊदोईपीक्यालो नीनाम्माआ होङाबूम् हूक्पी मूङ्‍क पीय।”

६ खोदोलोई यहोशापातआ खस् ओरोपीकाना तत्ची, “ऊई योबोरोबूम् खारीबोपो ङ्‍कपी मान्‍तूयोनाई, ख केईया तईमा?”

७ खोदोलो इस्राएलपीक होङाबूआ यहोशापात ओरोपीकाना ङरी आन्‍नू, “योबोरोबूपीका तईम् लागी ईल्पो खारीबोपोन् तूये, खोदोलोई ख कोङा जेरो, ऊदोईपीक्यालो खसा ओ लागी नप् खारीबो हाल्‍लोसो मईनो, खोदोलोई रई खारीबोङाङ् मय। ख यिम्‍लाम् म्छा मीकाया के।”

खोदोलो यहोशापातआ ओरोपीकाना ख ङरी आन्‍नू, “होङाबूआ ओरोना पीम् नईनो।”

८ खीक्‍काना इस्राएलपीक होङाबूआ म्होप्मी अधिकारीस् तूवाकपीक ईल्पो काछना ओरोलअ, “यिम्‍लाम् म्छा मीकाया दावा काछना बाईव।”

९ खोदोलो इस्राएलपीक होङाबू आहाबआ लो यहूदापीक होङाबू यहोशापातआलो होङाबूआ खाम् तेई खाप्स्चीना सामरियाम् मूल लाम्स्कोम् लाईस्पीक खला दोक्पी खची होप्-होप्मी सिंहासनपी तूवाचाक तूवा, ना बीन्‍नीपा खारीबोपोचा क मूङ्‍कचीम् खची लाईस्पी खारीबो मचचीक तूवा।

१० केनानमी म्छा सिदकियाहआ क सेल्मी पीत्‍तो बानेईमक तूवा, ना खसा ओरोपीका, “योबोरोबूआ ओरोपीके, ‘ङ्‍क पीत्‍तोआ आन्‍ना अरामीस् मासेई छूनोक सम्मो गक्नूम्’।”

११ बीन्‍नीपा खोलोङ् खारीबोपोचा मूङ्‍क तोङ्‍कङ् खारीबो मचचीक तूवा। खोदोलो खचा ओरोपीका, “रामोत-गिलादपी आक्रमण मना कोक्साव। ऊदोईपीक्यालो योबोरोबूआ होङाबूम् हूक्पी मूङ्‍क पीय।”

१२ खीक्‍का मीकाया काछोम्ना बाईम् लागी खाताक रीदाम् पोक्चा ख ओरोलची, “खोङ्व, बीन्‍नीपा खारीबोपोचान् ईक् सानीवा छूवाना होङाबूम् सफलताम् लागी खारीबो मचयस्क तूये। आम् रीङ्बऊसो खची रीङ्बऊचीका तप् छूनूव, नप् रीङ्बऊ नेन्व।”

१३ खोदोलोई मीकायाआ ओरोपीका, “लेईप्चाप् योबोरोबूम् नीङ्पी पस्‍तून चोयोना कोङा पीको, ओ नीनाम्माआ कोङ् ऊई लोयो, कोङ् खूङ्‍कङाङ् नेनो।”

१४ खीक्‍का ख ताबानाकप्का होङाबूआ ओरोपीकाना तत्‍तू, “मीकाया, कास्का रामोत-गिलादमी ऊल्‍लोङ्पी जूम्‍लूक् मस् खाईम्यो मान्खाईम्यो?”

खोदोलो मीकायाआ ओरोपीकाना होङाबू ङरी आन्‍नू, “आक्रमण मस्व ना कोक्साचीव, ऊदोईपीक्यालो मूङ्‍कस् आम्ची हूक्पी छूये।”

१५ खोदोलो होङाबूआ ख ओरोलअ, “योबोरोबूम् नीङ्पी आछीयाक रीङ्‌ङाङ् पीकाव, बीन्‍नीपा रीङ् पीनव पीम्ना कोङा आन् देक्छेम्ये पस्तून चामीमा?”

१६ खीक्‍काना मीकाया ख ओरोपीकाना ङरी आन्‍नू, “कोङान् खोलोङ् इस्राएलीस् खची चोलोछा मान्दीक लूस् तोङ्ना कोम् होम्पी सोवोरीसाखात्क तूऊ, ना योबोरोबूआ ओरोपीका, ‘ङ्‍क मीस्मी खची मालिक मान्तू। ङ्‍कस् खोलोङ् खाऊमा-खासेर्मापी खची खीम् खान्‍नूव’।”

१७ इस्राएपीक होङाबूआ यहोशापात ओरोलअ, “खसा ओ लागी रईपीका बीन्‍नीपा नप् खारीबो मईनो पीकोना ऊई कोङा आन् लाईस्पीङ् ईन्‍नाक मान्तूयोनाई?”

१८ खोदोलो मीकायाआ होसोङ् ओरोपीका, “खन्सा योबोरोबूम् ङ्‍क रीङ्बऊ येन्व: कोङा योबोरोबू साराङ्‌गाप्‍तोक म्होप्मी सिंहासनपी तूवाचाक ना खम् खोलोङ् सेनास् म्पाङ्ला लो म्चूप्लाम्‍लो थोरेप्दीता तूऊ।

१९ खीक्‍का योबोरोबूआ ओरोपीका, ‘रामोत-गिलादपी आक्रमण मम्ना मूङ्‍कपी ख सीम् लागी आसाई आहाब हूर्‌सनाई?’

“ईल्पोआ ङ्‍क तोङ्‍क ना आर्कोआ आर्कोङ् चाई पीय।

२० दूङ् दोस्पी ईबूम् आत्मा लाईस्पी ता ना योबोरोबूम् लाईस्पी थोरेपाना मूङ्‍कसा ओरोपीका, ‘कोङा मूङ्‍क हूर्‌सो।’

“योबोरोबूआ मूङ्‍क ओरोपीकाना तत्‍तू, ‘ऊतोङ्नाई?’

२१ खोदोलो “मूङ्‍कसा ओरोपीका, ‘कोङ् खातोना मूङ्‍कम् खोलोङ् म्खारीबोपोचीम् ङःपी वालीली नेईप् ईबूम् आत्मा छूवो।’

“योबोरोबूआ ओरोपीका, ‘मूङ्‍क हूर्म् लागी आन् सफल छूये। खात्व ना खोरोङ् मव।’

२२ “खन्सा हन्‍ना योबोरोबूआ ङ्‍क आम् खारीबोपोचीम् ङःपी वालीली नेईप् आत्मा तेईपीचीक तूये। योबोरोबूआ आन् मासेई मम् फैसला मदीत्क तूये।”

२३ खीक्‍काना केनानाम् म्छा सिदकियाह थोम्‍ला थोङाना मीकायाम् म्ङःपी केरू ना ख ओरोलअ, “ऊक लाम्‍लाम्पा छूवानाई योबोरोबूम् आत्मा ओपीका आन्लो नेईम् लागी खाता?”

२४ खोदोलो मीकायाआ ओरोपीकाना ख ङरी आन्‍नू, “मूङ्‍कन् आन् आम्होप्ङा म्गोपाक कोठा गोपी सूल्न्चीस् खात्क लेईये आना तूम् तय।”

२५ खीक्‍काना इस्राएलपीक होङाबूआ ओरोपीकाना आज्ञा मअ, “मीकाया लाप्नूम्व, ना सहरपीक चारतोप् अमोनमी लो होङाबूम् म्छा योआशमीलो हूक्पी जीम्मा पीयानूम्व, ना ओरो लानूम्व,

२६ ‘होङाबूआ ओरोपीके: ङ्‍क मीस् थूनापी यूक्सानूम्व ना कोङ् सेसेर् मान्‍ताम्‍लाम् सम्मो मूङ्‍क सबेई लो काऊलोपीका बीन्‍नीपा ऊसो पीयानूम्नव’।”

२७ खोदोलो मीकायाआ ओरोपीका, “आन् सेसर् आत्ना ताईदोक योबोरोबू ओलाम्पा नेनाक मा रईछ।” खीक्‍का खसा होसोङ् रीङ् काप्ना ओरोपीका, “आन्‍ना खोलोआ ङ्‍क ओ रीङ्पी नम्‍लोना सानीवा मनूम्व!”

आहाब रामोत-गिलादपी सेत्चीक

१ राजा २२:२९-३५

२८ खीक्‍काना इस्राएलपीक होङाबू आहाब लो यहूदापीक होङाबू यहोशापातलो रामोत-गिलादपी सप्चीना खाता।

२९ इस्राएलपीक होङाबू यहोशापातआ ओरोपीका, “कोङ् आसासो मान्छेईप् मोयोङ्चूङ्ना जूम्‍लूक् मस् खातो, खोदोलोई आना क होङाबूआ खाम् तेईङा खाप्स्व।” खन्सा इस्राएलपीक होङाबू आसासो मान्छेईप् मन्चीना जूम्‍लूक् मस् खाता।

३० खोदोलो अरामपीक होङाबूआ क म्होप्मी रथपीक सेनापतिस् ओरोपीकाना आज्ञा पीचीक तूवा, “होङाबूपीका बीन्‍नीपा चीमा-देप् आस्लोसो जूम्‍लूक् मनूम्नव।”

३१ रथपी तूवाक सेनापतिचा यहोशापात तचीकप्का, खचा ओरोमीना, “आछीयाङ् इस्राएलपीक होङाबू ङ्‍कङ् रईछ।” खस् ख आक्रमण मम् लागी दावा आत्‍ता, खोदोलोई यहोशापात हायाम् सोतो बसा, ना योबोरोबू ख बोम्छोम् लागी ता। खोदोलो नीनाम्माआ मूङ्‍क रथपीक सेनापतिस् ख तूवाकपीका आर्को हेम् खाईयू।

३२ ऊदोईपीक्यालो मूङ्‍क रथपी तूवाक सेनापतिचा खन् इस्राएलपीक होङाबू मा रईछ पीकाना छेत्ची, खीक्‍का खचा ख खेदा मम् होक्सीची।

३३ खोदोलोई ईल्पो अरामपीक सेनाआ म्होप्मी बेई-लीफू लात्ना बेई लीक् हेम् होक्सू, ना मूङ्‍क बेईआ इस्राएलपीक होङाबू कवचमी लो पम्देम् पाताम्‍लो रापी थअ। होङाबूआ म्होप्मी रथ बूल्प् ओरोलअ, “रथ आत्ना कोङ् ङ्‍क जूम्‍लूक् मस्को थाऊपीका पाखा खायोव। ऊदोईपीक्यालो कोङ् खेर् वोङोक तूये।”

३४ जूम्‍लूक् लेपाबरीङ् छूवाचा ना होङाबू रथपी अरेई छूवाना अरामीचीम् ऊल्‍लोङ्पी जूम्‍लूक् मच। ख यूपा सम्मो मूङ्‍क तोङ्नाङ् तूवाचा, ना नाम्कामाकप्का ख सीया।

१९

यहूदापीक होङाबू यहोशापात यरूशलेमपी तूवाक म्होप्मी महलपी सेसेर् आत्‍ताकप्का,

२ हनानीम् वात्छा म्छा दर्शन तोक् येहू ख तूप्स् ता। खीक्‍का येहूआ यहोशापात ओरोलअ, “ऊई दुष्‍टस् बोम्छोम् लागी ना योबोरोबूम् साछीमीस्का बूम् छूम् लागी आन् आम् जी नईओ? ङ्‍क रीङ्आ गर्दा योबोरोबूम् छूली आम्पी छूये।

३ खोरोदोसो आम्पी नप् रीङ् तूये, ऊदोईपीक्यालो आना अशेरा देवीम् ङोङोक्छे छाप्कूवापीका हतेई मदीत्क तूये, ना योबोरोबू लाम् लागी आना सानीवा मक तूये।”

यहोशापातआ नीया मप्ची सोक्चीक

४ यहोशापात यरूशलेमपी तूवादोङा, खोदोलोई ख होसोङ् बेर्शेबापी तूवाक मीस्चीम् दोक्पी एफ्राइममी कोम् हेम्क छाप्कूवापी खाताना खस् योबोरोबू खची खूक्सू-खूलूचीम् नीनाम्मापी आत्चीना तात्ची।

५ खसा छाप्कूवाबरीङ् यहूदाम् खोलोङ् सुरक्षित सहरपी नीया मप्ची सोकू।

६ खीक्‍का खसा मूङ्‍कस् ओरोलची, “आन्‍ना ऊई मईनूम्, मूङ्‍कपी चीङ्चीङ् तूवानीव, ऊदोईपीक्यालो आन्‍ना नीयाम् फैसला येईमीनूम्‍लो मीस्मी लागी मा खोदोलोई आम्नीपी तूप् योबोरोबूम् लागी आन्‍ना नीया मईनूम्।

७ हन्‍ना आन्‍नी योबोरोबूपीका कीसानीव। आन्‍ना नम्‍लो नीया मनूम्व, ऊदोईपीक्यालो योबोरोबू ई नीनाम्माआ अन्याय मईचीक, छेङ्‌गेर् मईचीक ना घूस चईचीक तेम्दूरनो।”

८ यहोशापातआ यरूशलेमपीसो हेप् लेवीस्, पूजारीस् ना इस्राएलमी खीम्पोस्-खीम्पोस्चीपीक खूक्सू-खूलूस् योबोरोबूम् ललई रेप्मीम् लागी लो मीस्चीम् रापी रूबूसी सल्म् लागीलो सोकू।

९ खीक्‍का खसा मूङ्‍कस् ओरोपीकाना आज्ञा पीची: “आन्‍ना हाल्‍लोसो नीनाम्मापीका कीम्ना विश्‍वासलो खोलोङ् आम्नी गोङ्पीका लक् मम् छूये।

१० सहरपी तूप् आम्नी मीस्चीपीका आम्नी लाईस्पी ताईक खोलोङ् रूबूसी — मूङ्‍क रूबूसी मीस् सेत्चीकम् तोक्पी दोसो, अथवा ललई अथवा आज्ञा अथवा नियममी ऊल्‍लोङ्पी दोसो — आन्‍ना मूङ्‍कस् योबोरोबूम् ऊल्‍लोङ्पी ऊतोङ्‍क दोसो मोऊ मनूम्नव पीकानीना चेताऊनी पीयानूम्व; मादोन् आम्नीपी लो आम्नी मीस्चीपीलो खम् छूली तालाते। आन्‍ना ओरोना मईनूम्दोक आन्‍नी दोसी थरेई छूनीनो।

११ “योबोरोबूम् तोक्पी देप्क पूजारी अमर्याह आम्नीपी अधिकारी छूये। चारखम्मी तोक्पी यहूदा गोङ्पीक लाम्‍लछा इश्माएलमी वात्छा म्छा जबदियाह अधिकारी छूये। लेवीचा क आम्नी लाईस्पी अधिकृतची तोङ्ना सूसो मईची। साहासी छूवानीना लक् मनूम्व, ना योबोरोबू नप् मप्चीम् साथपी छूनूव!”

यहोशापात मोआबपीका लो अम्मोनपीकालो कोक्साक

२०

ङ्‍कम् जीस् दोस्पी मोआबीस् लो अम्मोनीस्लो ना हेप् मोनीस्काa तङाना यहोशापातमी ऊल्‍लोङ्पी जूम्‍लूक् मस् ता।

२ हेप् मीस् ताना यहोशापात ओरोपीकाना रीदाम् येईमीची, “ईबूम् हायाम् देप् सेनाम् दल खारा दीरीत्‍तीम्b नावादे एदोमपीका आम् ऊल्‍लोङ्पी जूम्‍लूक् मम् लागी बान्चाईक तूये। मूङ्‍कस् ओदोलो हासेसोन-तामार (अर्थात् एन-गदी) पी ताबानाक तूये।”

३ ङ्‍क तोङ्‍क रीदाम् येन्‍ना यहोशापात कीसा ना खसा योबोरोबूपी अगुवाइ लाम् लागी निश्‍चय मअ। खीक्‍का खसा खोलोङ् यहूदाबरी माईस् तूम् लागी हुकुम मअ।

४ खन्सा यहूदापीक खोलोङ् सहरपीका मीस् योबोरोबू बईछोक्सीकाव लोम् लागी यरूशलेमपी बात्ल छूवा।

५ खीक्‍का यहूदाम् लो यरूशलेममीलो याखऊमी लाईस्पी योबोरोबू दप्स्को खीम्मी नयाँ चोकमी लाईस्पी यहोशापात थोरेपा,

६ ना ओरोपीका,

“ए योबोरोबू ओखी खूक्सू-खूक्सूचीम् नीनाम्माङा, ऊई आन् साराङ्‌गाप्‍तो तूप् नीनाम्मा मायो? आना जाति-जातिचीम् खोलोङ् चारखम्पी चार तोक्स। आम् हूक्पीङ् राःरा लो बललो तूये। आन्लो जूम्‍लूक् मप् आस्सो मान्तू।

७ ए ओखी नीनाम्माङा, ऊई आनाङ् आम् मीस् इस्राएलीचीम् लाईस्पीका ङ्‍क छाप्कूवापीक मीस् कल्चीक ना आम् बूम् अब्राहाममी छामाईची सदैबरीकम् लागी मूङ्‍क पीक मायो?

८ खस् मूङ्‍कपी तूचाईक तूये, ना आम् नीङ्मी लागी मूङ्‍कचा ओरोपीकाना ईबूम् पवित्र तूस्को बोबूईचीक तूये,

९ ‘नीछीमा ओखीपी तालात्दोक, अर्थात् नीया मप् दोप्सेल अथवा चारलाम्-बोहोलाम् अथवा सीसोवा छूदोक, आम् नीङ्पीक ङ्‍क नीनाम्मा दप्स्को खीम्मी लाईस्पी केईका आम् लाईस्पी थोरेपेका। खीक्‍का केईका ओखी नीछीमापी आम्पी वाङोम् मयाम्का, ना आना ओखी वाङोम् येनना केईका लेन्चा मीयाका।’

१० “मिश्र छाप्कूवापीका बानालो आना इस्राएलीस् अम्मोनीचीम्, मोआबीचीम् ना सेइर कोम्पीक मीस्चीम् छाप्कूवापी वोम् मान्पीस्क तूवा; खन्सा इस्राएलीचा खस् मोरोङ् होक्सीची, ना खस् मासेई मान्मची।

११ खोदोलोई हन्‍ना खोङ्व, ङ्‍क मीचा ओखीपी ऊतोङ्नाई बदला लाप्चयस्क तूये। आना केईका हक् मम् पीयीकाक थाम्पूपीका केईका खेदा मम् लागी खस् बान्चाईक तूये।

१२ ए ओखी नीनाम्माङा, मूङ्‍कचीम् नीया आना मईनोयोनाई? ऊदोईपीक्यालो ओखी छाप्कूवा आक्रमण मम् लागी बान्चाईक ङ्‍क हायाम् देप् सेनाम् दललो जूम्‍लूक् मम् लागी ओखीम् ऊसो ओखी राःरा मान्तू। केईका ऊई मम् पर्ने खूङ्‍कसो केईका छेताम्कानो, खोदोलोई केईका ओखी मूक्स् आम् हेम् थेताम्का।”

१३ यहूदापीक खोलोङ् मीस्, खची तोमाचीम् लो खची छाचीम्‍लो साथपी मूङ्‍कपी योबोरोबूम् लाईस्पी थोरेपा।

१४ खीक्‍काना आसापमी गोङ्पीक ईल्पो लेवी यहासेलपी योबोरोबूम् आत्मा यूवा। ख मत्तन्याहम् पेपे, यहीएलमी यय, बनायाहम् म्चास्, जकरियाम् म्छा तूवा।

१५ खीक्‍का खसा ओरोपीका, “ए होङाबू यहोशापात ना यहूदापी लो यरूशलेमपीलो तूप् मीस्चे, ङ्‍क रीङ् येन्‍नूम्व! योबोरोबूआ आन्‍नी ओरो लईनी: ‘कीनीनव, ङ्‍क हायाम् देप् सेनाम् दलचीप्का कीनीनव। ऊदोईपीक्यालो जूम्‍लूक् योबोरोबूम् हूक्पी तूये, आम्नी हूक्पी मा।

१६ देसा खस्का जूम्‍लूक् मम् लागी लत्‍तानीव। खस् जीजमी कोम् हेम्क लाम्‍लाम्पा छूना ताये। आन्‍ना खस् यरूएलमी गोङ्‌रूत्खाप्-थाम्पूपी तूक योऊमी नाक्‍का चाखेम्पी छीप्नूम्।

१७ ङ्‍क जूम्‍लूक् आन्‍ना मम् बोक्स्‍नो। चनमोक्स्तो थोरेप्नीना हूङातानूम्व। योबोरोबूआ आम्नी उद्धारमी लक् मईक आन्‍ना तईनूम्। कीनीनव, ना आतालेई छूनीनव। देसा खस्का जूम्‍लूक् मम् लागी आन्‍नी लत्‍तानीना तानीव, ऊदोईपीक्यालो योबोरोबू आम्नी हेम् छूये’।”

१८ यहोशापातआ बोहोपू सूपोम् मअ, खीक्‍का यहूदा लो यरूशलेमपीक खोलोङ् मीचालोसो योबोरोबूम् लाईस्पी ख सेवा छोम् लागी सूपोम् मची।

१९ खीक्‍काना कहातमी लो कोरहमीलो गोङ्पीक हेप् लेवीस् थोरेपा, ना ओरोसोतो बतो योबोरोबू इस्राएलीचीम् नीनाम्माम् सायोचोङ्मा मची।

२० खस् देत्छा सेपाङ् पकाना तकोमी गोङ्‌रूत्खाप्-थाम्पूपी खाता। खस् खातालो थोरेपाना यहोशापातआ ओरोपीका, “ए यहूदापी लो यरूशलेमपीलो तूप् मीस्चे, ओ रीङ् येन्‍नूम्व! योबोरोबू आम्नी नीनाम्माम् विश्‍वासपी आन्‍नी थम्पूर छूवाचानीव, ना खसा आन्‍नी दप्स्दीत्नी। खम् खारीबोपोचीपी विश्‍वास मनूम्व, ना आम्नी फलीफाप छूये।”

२१ मीस्चीका चाई मना खसा हेप्-हेप् योबोरोबूम् सायोचोङ्माम् छाम् मम् लागी ना खम् पवित्रताम् साम्दीखाम् सायोचोङ्मा मम् लागी सेनाम् लाईस्-लाईस् खाईम्ना छाम् लम् लागी सोक्ची। खीक्‍का खचा ओरोपीकाना छाम् मची,

“योबोरोबू ओलोनूव लानूम्व,

ऊदोईपीक्यालो खम् सम्तूमा दोस्का-दोस्का सम्मो तूचाये।”

२२ खचा मस्क सायोचोङ्माम् हायाम् देप् साल्म् येनू मोरो योबोरोबूआ यहूदालो जूम्‍लूक् मम् लागी ताक अम्मोनीस्, मोआबीस् ना सेइर कोम्पी तूप् खोलोङ् मीस् आक्रमण मची, ना खस् सता।

२३ अम्मोनीस् लो मोआबीस्लो सेइर कोम्पी तूवाक मीस्चीम् ऊल्‍लोङ्पी खस् खतम मम् लागी ना मासेई मम् लागी पका। खीक्‍का खचा सेइरपीक मीस् मासेई मम् यात्चीकप्का, खचा खची होप्-होप्पीङ् ईल्पोआ आर्को मोमोथेम्पी आक्रमण मम् थालेईमची।

२४ यहूदापीक मीस् गोङ्‌रूत्खाप्-थाम्पूप् तूवाक ओरोरेप् थाम्पूपी तालाताना खची साछीमीचीम् सेनाम् दल खोङ्चीलो, मूङ्‍कपी खचा खस् सेत्चीना बोहोपी दीसाछोक्स्क तची, खीक्‍का खस् तूवाकपीक ईल्पोसो ऊम्केई मान्छूक तूवा।

२५ यहोशापात म्होप्मी मीस्चीका लूतेई मस्क चूम्सोस् बात्ल मस् ता, खीक्‍का खचा हायाम् देतो चूम्सोस्, तेई-हाम् ना हायाम् दाम् ताईप् थक् खूर्‌ङा मान्दूर्‌सा लूतेई मस्‍ना खाईची। खचा सूक् लेई सम्मो लूतेई मस्क चूम्सोस् बात्ल मची, ऊदोईपीक्यालो मूङ्‍क हायाम् देतो तूवा।

२६ लीक् लेईक लेईपी खस् बराकाहमी बेँसीपी बात्ल छूवा; मूङ्‍कपी खचा योबोरोबूम् सायोचोङ्मा मची। खन्सा एसेक लेई सम्मोङ् मूङ्‍क थाम्पूम् नीङ् होसोङ् बराकाहमीg बेँसीङ् तूचाये।

२७ खीक्‍काना यहूदापीक लो यरूशलेमपीकलो खोलोङ् मीचा यहोशापात लाईस्पी लाम्‍लईचीना विजयमी साथपी सहरपी आत्‍ता, ऊदोईपीक्यालो योबोरोबूआ खची साछीमीचीपीका खस् कोमीचीक तूवा।

२८ खस् वीणा, सितार ना तुरही दूप्‍तो यरूशलेमपी वोङाना योबोरोबू दप्स्को खीम्पी खाता।

२९ योबोरोबूआङा इस्राएलमी साछीमीचीम् ऊल्‍लोङ्पी जूम्‍लूक् मअ पीम् येन्चीना खोलोङ् छाप्कूवापीक चारखम्पी तूप् मीस् नीनाम्मापीका कीसा।

३० खीक्‍का यहोशापातमी चारखम्पी खाऊमा-खासेर्मा छूवा, ऊदोईपीक्यालो नीनाम्माआ ख लीक् हेम्‍लाम्पा नोम्चीम् पीयू।

यहोशापातमी चारखम् तोम् नाम्‍ला याताक

१ राजा २२:४१-५०

३१ ओरोना यहोशापातआ यहूदापी चारखम् तोक्सू। यहूदापीक होङाबू छूवालो ख सूक्पोङ् ङाक्दोङ् बाईक तूवा, ना खसा यरूशलेमपी नीस्पोङ् ङाक्दोङ् सम्मो चारखम् तोक्सू। खम् म्माम् नीङ् अजूबा तूवा, ना ख शिल्हीम् मेकछा तूवा।

३२ ख म्पा आसाम् सूलाम्पी लाम्दूमा, ना मूङ्‍कपीका ख तर्केई मान्छू। योबोरोबूम् मूक्स्दूपी ऊक रीङ्‍ये नप् तूवा खसा खूङ्‍कङ् मअ।

३३ खोरोदोसो कोम् होम्पी तूवाक पूजा मस्को थान खसा हतेई मान्म, ना मीचा खची खूक्सू-खूक्सूचीम् नीनाम्मापी खची सानीवा मान्मची।

३४ यहोशापातआ चारखम् तोक्स्कम् तोक्पीक बीन्‍नीपा खोती थोस्कोपूका यास्को सम्मोक खोलोङ् हनानीम् वात्छा म्छा येहूम् सूम्नीतूम्‍लोम् सोक्सरपी छाम्पा तूये। मूङ्‍क इस्राएलपीक होङाबूचीम् सूम्नीतूम्‍लोम् सोक्सरपी काप्पाक तूये।

३५ दोस्पी यहूदापीक होङाबू यहोशापातआ इस्राएलपीक होङाबू अहज्याहलो तङा, ना ख रई लक् मकपी दोसी तूवा।

३६ पईकार मप् हेयोङ्माचीम् ईबूम् समुह बानेई मम् लागी खसा अहज्याहलो सम्बन्ध यूक्सू। खचा ङ्‍क हेयोङ्मा एस्योन-गेबेरपी बोबूईम् यात्चीकप्का,

३७ मारेशापीक दोदाबाहुम् वात्छा म्छा एलीएजरआ यहोशापातमी ऊल्‍लोङ्पी ङ्‍क तोङ्‍क खारीबो मअ, “आना अहज्याहलो मिलापमी सम्बन्ध मकसा योबोरोबूआ आम् लक् असफल मीपीये।” मूङ्‍क हेयोङ्मा गसाना पईकार मम् लागी दीरीत्‍तीपीङ् खाईम् मान्तोक्ची।

a 

२०:१ मोनीची – हिब्रू बाइबलपी अम्‍मोनीची (२६:७ पी सो खोङ्नूम्व)।

b 

२०:२ खारा दीरीत्‍ती – अर्थात्, मृत सागर

g 

२०:२६ बराकाह – हिब्रू रीङ्पी ङ्‍कम् अर्थ आशीर्वाद पीक्याक के।

२१

खीक्‍काना यहोशापात म्होप्मी खूक्सू-खूलूस्का ईम्स्खाता, ना ख दाऊदमी सहरपी खस्काङ् खूम्ची। खीक्‍का खम् दोस्पी म्छा यहोराम होङाबू छूवा।

यहूदापीक होङाबू यहोराम

२ राजा ८:१६-२४

२ यहोराममी म्नेछोस् अजर्याह, यहीएल, जकरिया, अजर्याहू, मिखाएल ना शपत्याह तूवा। ङ्‍कस् खोलोङ् इस्राएलपीकa होङाबू यहोशापातमी वात्छा म्छास् तूवा।

३ खची पाआ खस् हाल्ङो, नाम्छेर्‌बू ना हायाम् दाम् परेई छूक् थक् खीक्‍का यहूदापीक सुरक्षित सहर दान पीची। खोदोलोई चारखम् क खसा यहोरामङा पीयू, ऊदोईपीक्यालो ख तूस्बूई तूवा।

४ यहोराम म्पाम् सिंहासनपी तूवाना चारखम् पोचीप् मकप्का, खसा खोलोङ् म्नेछोस् ना इस्राएलपीक हेप् होङाबूम् छास् दोप्सेलआ सेत्ची।

५ यहोराम होङाबू छूवालो ख सूक्पोङ् नीस् दोङ् बाईक तूवा, ना खसा यरूशलेमपी रेक्दोङ् सम्मो चारखम् तोक्सू।

६ आहाबमी खीम्पोस्चा मस्क तोङ्‍नाङ् ख इस्राएलपीक होङाबूचीम् सूलाम्पी लाम्दूमा, ऊदोईपीक्यालो खसा आहाबमी ईल्पो म्मेकछालो सूर् मक तूवा। योबोरोबूम् मूक्स्दूपी ऊक रीङ्‍ये रई तूवा खूङ्‍कङ् खसा मअ।

७ खोरोदोसो दाऊदलो योबोरोबूआ मक करारमी कारणआ खसा दाऊदमी खीम्पोस्ची मासेई मम् लन्ची मान्म, खसा दाऊद लो खम् छामाईचीलो दोस्का-दोस्का सदैबरी तीप्चाप् ईबूम् लाबाई तोङ्ना यूम्दीम् यादे मक तूवा।

८ यहोरामआ चारखम् तोक्स्क नाम्‍लापी यहूदाम् ऊल्‍लोङ्पी विद्रोह मना एदोम छाप्कूवाआ म्होप्मी होङाबू सोकू।

९ खन्सा यहोराम म्होप्मी अधिकृतचीका खोलोङ् रथमी साथपी एदोम हेम् खाता। खीक्‍का एदोमीचा ख लो खम् रथपी तूवाक सेनापतिस्लो ऊर्‌ची, खोदोलोई ख सेपाङ् पकाना जूकाखाता।

१० एदोमआ एसेक लेई सम्मोङ् यहूदाम् ऊल्‍लोङ्पी विद्रोह मचयक तूये।

लिब्नाआसो मूङ्‍क नाम्‍लापीङ् विद्रोह मअ, ऊदोईपीक्यालो यहोरामआ म्होप्मी खूक्सू-खूलूचीम् योबोरोबू नीनाम्मा होक्सीक तूवा।

११ खसा यहूदापीक कोम् हेम्क छाप्कूवापी ओरोरो रेप् थान बानेई मअ, ना खसा यरूशलेमपी तूप् मीस् बेलेछी लप्ची तोङ्‍ना बीन्‍नीपा देऊताचीम् पूजा ममीचीना योबोरोबूम् ऊल्‍लोङ्पी मोऊ ममीची ना यहूदापीक मीस् रई लाम् हेम् हीक्स्ची।

१२ यहोरामआ एलिया खारीबोपोपीका ईबूम् छाप्दाम् तअ। मूङ्‍क छाप्दाम्पी ङ्‍क रीङ् छाम्पा तूवा:

“आम् खूक्सू दाऊदमी योबोरोबूआ ओरोपीके: ‘आम् पा यहोशापात लो यहूदापीक होङाबू आसामीलो लाम्दूमाक लाम्पी आन् लाम्मान्दूम्ना।

१३ खोदोलोई आहाबमी खीम्पोस्चा मस्क तोङ्ना इस्राएलमी सूलाम्पी लाम्दूमाना आना यहूदापी लो यरूशलेमपीलो तूप् मीस् बेलेछी लप्ची तोङ्‍ना बीन्‍नीपा देऊताचीम् पूजा ममीचीना योबोरोबूम् ऊल्‍लोङ्पी मोऊ ममीची। खीक्‍का आम् पाम् खीम्पीक वात्छास्, अर्थात् आम् नेछोस्ङा आना सेत्ची। खस् आम्पीका दूङ् नप् मीस् तूवा।

१४ मूङ्‍क खोलोङ् आना मकसा योबोरोबूआ आम् छाप्कूवापीक मीस्, आम् छास्, आम् तोमास् दण्ड पीम् पीक्‍क तूये ना खोलोङ् आम् दाचाम् मासेई मम् पीक्‍क तूये।

१५ आन् आम्होप् क हाल्‍लोसो मान्‍नप् आम् चीस्खील्पी देप् सोमोरी मीये, ना मूङ्‍क सोमोरीआ गर्दा आम् चीस्खील् लत्‍ते’।”

१६ योबोरोबूआ यहोराममी ऊल्‍लोङ्पी कूशीचीम् दोक्पी तूप् पलिश्तीस् लो अरबीस्लो हूर्‌स्ची।

१७ खीक्‍का खचा यहूदापी आक्रमण मस्‍ना मूङ्‍कम् म्गो सम्मोङ् वोङा। खीक्‍काना खचा होङाबूम् खीम्पी छीप्चीक खोलोङ् दाचाम्, खम् वात्छा म्छास् ना म्तोमास्सो खाईलेत्ची। खीक्‍का खम् साथपी म्छा रीदोपा अहज्याहपीका बीन्‍नीपा आस्सो म्छास् बाँकी रहेई मान्छू।

१८ ङ्‍क खोलोङ् छूम् याताकप्का योबोरोबूआ यहोराम हाल्‍लोसो मान्‍नप् चीस्खील्-चोखोमापी लागेई छूक् सोमोरीआ हायाम्सार मअ।

१९ मूङ्‍क सोमोरीआ ख जीस्तातो सम्मो यूलाचा। खीक्‍का नीस् दोङ् याताक नाम्‍लापी मूङ्‍क सोमोरीआ खम् म्चीस्खील्-चोखोमा लत्‍ता, ना ख हायाम् दूक्वा तेप्स्‍ना सीया। खम् छाप्कूवापीक मीचा खम् खूक्सू-खूलूस् साम्दी दोम् लागी मीः खप्चीक तोङ्ना ख साम्दी दोम् लागी मीः मान्खप्ची।

२० यहोराम होङाबू छूवालो ख सूक्पोङ् नीस्दोङ् बाईक तूवा। खसा यरूशलेमपी रेक्दोङ् सम्मो चारखम् तोक्सू। ख सीयालो आसासो तूनीवा मान्मची। खीक्‍का ख दाऊदमी सहरपी खूम्ची, खोदोलोई होङाबूचीम् गेम्पी क मान्खूम्ची।

a 

२१:२ अर्थात् यहूदापीक

यहूदापीक होङाबू अहज्याह

२ राजा ८:२५-२९; ९:२१-२८

२२

यरूशलेमपीक मीचा खम् फाईपी म्छा रीदोपा अहज्याह होङाबू बानेई मची, ऊदोईपीक्यालो आक्रमणपी अरबीस्का तङाना लूटपीट मप्चा खम् तूस्बूई वात्छा म्छास् खोलोङ् सेत्चीक तूवा। खन्सा यहोराममी वात्छा म्छा अहज्याह यहूदापीक होङाबू छूवा।

२ अहज्याह होङाबू छूवालो ख नीस्पोङ् नीस्दोङ् बाईक तूवा, ना खसा यरूशलेमपी ईक्दोङ् सम्मो चारखम् तोक्सू। खम् म्माम् नीङ् अतल्याह तूवा। अतल्याह ओम्रीम् मीम्छा म्चास् तूवा।

३ अहज्याहसो आहाबमी खीम्पोस्मी सूलाम्पी लाम्दूमा, ऊदोईपीक्यालो रई लक् मम् लागी ख म्माआ चाई पीदोङ्‍क तूवा।

४ आहाबमी खीम्पोस्चा मस्क तोङ्ना योबोरोबूम् मूक्स्दूपी ऊक रीङ्‍ये रई तूवा खूङ्‍कङ् खसा मअ, ऊदोईपीक्यालो म्पा सीयाकप्का आहाबमी खीम्पोस्ची क ख पतन छूमीम् लागी चाईपीप्ची तूवा।

५ रामोत-गिलादपी अरामपीक होङाबू हजाएलमी ऊल्‍लोङ्पी जूम्‍लूक् मम् लागी खसा इस्राएलपीक होङाबू आहाबमी वात्छा म्छा योरामलो तङाना मूङ्‍कचीपी चाई लापू। खोदोलोई अरामीचा ख खेर् वन्ची।

६ खन्सा अरामपीक होङाबू हजाएललो जूम्‍लूक् मस् खातालो रामोत-गिलादपी खेर् वोङापीका नम् लागी होङाबू योराम यिजरेलपी आताखाता।

खीक्‍काना यहूदापीक होङाबू यहोराममी वात्छा म्छा अहज्याह क आहाबपीक होङाबू योराम तूम्खास् यिजरेलपी खाता, ऊदोईपीक्यालो ख खेर् वोङाक तूवा।

७ योराम लो अहज्याहलो तूम्खाम् नाम्‍लाङ् योराममी पतन छूम् कारण छूवा; ङ्‍क रीङ् योबोरोबूम् लन्ची लाम्पाङ् छूवाक तूवा। खस् तूपाखात्क मूङ्‍क नाम्‍लापीङ् अहज्याह योरामलो निम्शीम् वात्छा म्छा येहू तूप्स् खाता। आहाबमी खीम्पोस्ची मासेई मम् लागी योबोरोबूआ येहूङ् सोक्‍क तूवा।

८ येहूआ आहाबमी खीम्पोस्चीपी नीयामी दण्ड पीचीलो, अहज्याहम् सूसो मप् यहूदापीक अधिकृतची लो अहज्याहम् म्होप्मी मीस्चीम् वात्छा म्छास्लो छीप्चीना येहूआ सेत्ची।

९ खीक्‍काना येहूआ अहज्याह लामू। येहूम् मीचा ख सामरियापी छीप्ची। खचा अहज्याह तात्चीना येहूम् दोक्पी सेत्ची। “म्होप्मी खोलोङ् गोङ्आ योबोरोबूम् अगुवाइ लाम्प् यहोशापातमी वात्छा म्छा ङ्‍कङ् के” पीकाना खचा अहज्याह खूम्ची। खीक्‍काना अहज्याहम् खीम्पोस्पीक आस्सो चारखम् तोम् लागी हायाम् राःरालोक मान्छू।

यहूदापीक होङाबूमे अतल्याह

२ राजा ११:१-३

१० अहज्याहम् म्मा अतल्याहआ म्छा सीयाक तकप्का, खसा यहूदापीक होङाबूम् खोलोङ् म्खीम्पोस्ची मासेई मम् लागी कारबाही मम् थालेई मअ।

११ खोदोलोई सेईम् हचीक होङाबूम् छाचीम् रापीका अहज्याह होङाबूम् चीमा वात्छा म्छा योआश क यहोराम होङाबूम् मेकछा यहोशेबाआ सूपीछा जूना खाईयू। खसा मूङ्‍क नूक्छा लो मूङ्‍कम् चोलोगूलो मप्लो ईबूम् ईम्स्को कोठापी यूक्सू। यहोराम होङाबूम् मेकछा लो पूजारी यहोयादाम् म्तोमा यहोशेबालो अहज्याहम् म्नेछो तूवाकसा खसा योआश अतल्याहमी हूक्पीका सूल्ना यूक्सू, ना अतल्याहआ मूङ्‍क सेईम् मान्तो।

१२ अतल्याहआ छाप्कूवापी चारखम् तोक्स्क नाम्‍लापी ओरोना मूङ्‍क नूक्छा खची साथपी नीनाम्मा दप्स्को खीम्पी तूक्दोङ् सम्मो सूल्न्चीना तूवा।

अतल्‍याहम् ऊल्‍लोङ्पी छूवाक विद्रोह

२ राजा ११:४-१६

२३

योआश सूल्ना यूक्स्क नूक्दोङ् बाईलो यहोयादाआ म्होप्मी राःरा खोम। खसा ईक्चून्दूलूम्मी दलपीक कप्‍तानची, अर्थात् यहोराममी वात्छा म्छा अजर्याहलो, येहोहानानमी वात्छा म्छा इश्माएललो, ओबेदमी वात्छा म्छा अजर्याहलो, अदायाहमी वात्छा म्छा मासेयाहलो ना जिक्रीम् वात्छा म्छा एलीशापातलो करार छूईयू।

२ खस् यहूदाम् खोलोङ् सहरपी खाता खीक्‍का लेवीस् लो इस्राएलीचीम् खीम्पोस्-खीम्पोचीम् लाम्‍लछास्लो यरूशलेमपी बात्ल मम् लागी खोलोङ् यहूदाबरी खाताना यरूशलेमपी ता।

३ मूङ्‍कपी बात्ल छूवाक खोलोआङ् नीनाम्मा दप्स्को खीम्पी होङाबूलो करार छूईची।

खोदोलो यहोयादाआ खस् ओरोलची, “योबोरोबूआ दाऊदमी छामाईचीम् तोक्पी यादे मक तोङ्ना होङाबूम् म्छाआ चारखम् तोक्स्‍नूव।

४ हन्‍ना आन्‍ना ओरोना लक् मम् छूये: नोम्चीम् लेईपी आम्नी होप्मी लक् मम् लागी ताप् आन्‍नी पूजारीचीम् लो लेवीचीम्‍लो सूक् भागपीक ईक् भाग क मूल लाम्स्कोपी,

५ आर्को सूक् भागपीक ईक् भाग क होङाबूम् महलपी, ना आर्को सूक् भागपीक ईक् भाग क जगमी लाम्स्कोपी तूनूव। बीन्‍नीपा खोलोङ् मीस् क योबोरोबू दप्स्को खीम्मी चोक हेम् तूनूव।

६ सूसो मप् पूजारीस् लो लेवीस्लो बाहेक बीन्‍नीपा आस्सो योबोरोबू दप्स्को खीम् गोपी वोम् पीयानूम्नव। पूजारीस् लो लेवीस्लो दप्स्को खीम् गोपी वोम् दूरची, ऊदोईपीक्यालो खस् पवित्र मम्पा तूये। खोदोलोई बीन्‍नीपा मीस् क नीनाम्मा दप्स्को खीम् गोपी मान्वोमो योबोरोबूआ पीचीक आज्ञा रेप्चचीनूव।

७ लेवीचा खची होप्-होप्मी जूम्‍लो खची हूक्पी यूक्स्चीनूना होङाबूम् लीक् हेम्पी तयार छूनूना तूनूव। हेप् नीनाम्मा दप्स्को खीम् गोपी वोङ्दोक मूङ्‍क सेत्दीत्नूम्व। होङाबू हापी खात्दोसो आन्‍नी खम् दोक्पीङ् तूम् छूये।”

८ यहोयादा पूजारीआ आज्ञा मक तोङ्नाङा खोलोङ् रीङ् लेवीचा लो यहूदापीक खोलोङ् मीचालो मची। कप्‍तानचा खची होप्-होप्मी मीस् — नोम्चीम् लेईपी लक् ममीचीकस् ना लक् मम् यात्चीना फुर्सद तोक्ची खोलोङ् — खची साथपी यूक्स्ची, ऊदोईपीक्यालो यहोयादा पूजारीआ ऊक दलसो खीम् खाईम् लागी मान्लेन्दीस्क तूवा।

९ खीक्‍काना खसा ई-ईक् चून्दूलूम्मी दलपीक कप्‍तानची नीनाम्मा दप्स्को खीम्पी तूवाक दाऊदमी भाला खीक्‍का देप् लो चीमालो ढाल पीची।

१० खसा खोलोङ् मीस् खची होप्-होप्मी जूम्‍लो खची हूक्पी लाप्मीचीना वेदीम् लो नीनाम्मा दप्स्को खीम्मीलो दोक्पी नीनाम्मा दप्स्को खीम्मी योऊमेर हेम्पीका योऊना हेम् सम्मोङ् होङाबू ऊर्‌चीना तूमीची।

११ खीक्‍काना यहोयादाआ म्छास्का होङाबूम् म्छा पाखा बाईची, ना मूङ्‍कम् तोङ्पी मुकुट खूमीची। खचा ख करारमी ईबूम् साक्षीम् छाप्दाम् पीची, ना ख होङाबू घोषणा मची। खीक्‍काना खचा ख अभिषेक मस्‍ना ओरोपीक्‍तो बसा, “होङाबू हायाम्तातो लेन्चानूव!”

१२ अतल्याहआ मीस् होङाबूम् सायोचोङ्मा मतो एक्सा-मेक्सा बूल्स्तीताक साल्म् येन्कप्का, ख योबोरोबू दप्स्को खीम्पी खची दोक्पी खाता।

१३ खीक्‍का खसा खोङू, ना होङाबू म्गोपा वोस्को लाम्स्कोम् खाम्बाम् दोक्पी थोरेप्दीताक तअ। खोदोलो अधिकृतची लो तुरही दूप्चीलो क होङाबूम् दोक्पी तूवाचाक तूवा, ना छाप्कूवापीक खोलोङ् मीचा चामोवा मतो तुरही दूप्चचीक तूवा। खीक्‍का छाम् लप्चा बाजा दूप्‍तो उत्सवमी अगुवाइ मचचीक तूवा। खीक्‍काना अतल्याहआ म्तेई चेनू ना बतो ओरोपीका, “होङाबूम् विद्रोह! होङाबूम् विद्रोह!”

१४ यहोयादा पूजारीआ ई-ईक् चून्दूलूम्मी दलपीक कप्‍तानची ओरोपीकाना आज्ञा पीची, “अतल्याह नीनाम्मा दप्स्को खीम्पीका पाखापी बायानूम्व, ना खम् दोस्-दोस् लाम्दूम्प् तोदी खोलोङ् दोप्सेलआ सेत्नूम्व।” ऊदोईपीक्यालो पूजारीआ ओरोपीकाक तूवा, “मूङ्‍क योबोरोबू दप्स्को खीम्पी सेत्नूम्नव।”

१५ खन्सा ख होङाबूम् महलपीक खोक् लाम्स्को मीदोङ्चीक लाम्स्कोम् दोक्पी लाप्ची, ना मूङ्‍कपीङ् खचा ख सेत्ची।

यहोयादाआ मक सुधार

२ राजा ११:१७-२०

१६ खीक्‍काना यहोयादा पूजारीआ म्होप्, मीस् ना होङाबू योबोरोबूम् मीस् छूम् छूये पीकाना करार छूईयू।

१७ खोलोङ् मीस् बालमी दप्स्को खीम्पी खाता ना मूङ्‍क हत्दीत्ची। खीक्‍का खचा मूङ्‍कपीक वेदी लो ङोङोक्छेलो खोलोङ् टुक्रा-टुक्रा मची, ना बालमी पूजारी मत्तान वेदीम् लाईस्पी सेत्ची।

१८ खीक्‍काना यहोयादा पूजारीआ योबोरोबू दप्स्को खीम्मी चोलो-गूलो मम् जीम्मा लेवी पूजारीचीम् हूक्पी पीची। खस् दाऊदआ म्होप्मी नाम्‍ला तूवालोयीकाङ् सायोचोङ्माम् छाम् मतो ना चामोवा मतो मोशाम् ललईपी तोकेई मम्पा तोङ्ना योबोरोबूम् लागी मीःपी चारेईमम् बलि चारेईमम् लागी लो योबोरोबू दप्स्को खीम्पी लक् मम् लागीलो सोक्चीक तूवा।

१९ अशुद्ध छूक् हेप् मीस् नीनाम्मा दप्स्को खीम् गोपी वोम् मान्पीम् लागी खसा योबोरोबू दप्स्को खीम्मी मूल लाम्स्कोपी चौकीदार यूक्सू।

२० खसा म्होप्मी साथपी ई-ईक् चून्दूलूम्मी दलपीक कप्‍तानची, भारदारची, मीस्चीम् चारतोप्ची ना छाप्कूवापीक खोलोङ् मीस् खाईचीना होङाबू योबोरोबू दप्स्को खीम्पीका बाईची। खस् मेक्‍तोका तूवाक लाम्स्कोलाम्पा होङाबूम् महल गोपी वोङा, ना होङाबू सिंहासनपी तूमीची।

२१ ओरोना छाप्कूवापीक खोलोङ् मीस् हायाम् खची जीनअ, ना सहरपी चामोवा छूवा, ऊदोईपीक्यालो अतल्याह दोप्सेलआ सेत्चीक तूवा।

योआशआ नीनाम्मा दप्स्को खीम् मरमत मक

२ राजा १२:१-१६

२४

योआश होङाबू छूवालो ख नूक्दोङ् बाईक तूवा। खसा यरूशलेमपी लीक्पोङ् दोङ् सम्मो चारखम् तोक्सू। खम् म्मा बेर्शेबापीक सिब्या तूवा।

२ यहोयादा पूजारी लेत्चाक सम्मो खसा योबोरोबूम् मूक्स्दूपी ऊई नप् तूवा खूङ्‍कङ् मअ।

३ यहोयादाआ योआशमी लागी नीप्पो तोमा सोकू, खीक्‍का खम् म्छामाईची छूवा।

४ ङ्‍कम् जीस्तातोपी योआशआ योबोरोबू दप्स्को खीम् मरमत मम् मीन्ताम् मअ।

५ खसा पूजारीस् लो लेवीस्लो काछचीना ओरोलची, “यहूदाम् सहरपी खात्नीना खोलोङ् इस्राएलीचीपीका योबोरोबू दप्स्को खीम् होसोङ् बोबूईम् लागी दोङ् पीच्‍ची पीदोङस्क खाप्चीमा जम्मा मनूम्व। ङ्‍क लक् दावा मनूम्व।” खोदोलोई लेवीचा मूङ्‍क लक् दावा मान्मची।

६ खन्सा होङाबूआ दूङ् देप्क पूजारी यहोयादा काछना ओरोलअ, “ऊदोई करारमी ललईमी तम्बूम् लागी योबोरोबूम् सूसो मप् मोशाआ लो इस्राएलमी समुदायआलो छोमीचीक तीर यहूदापीका लो यरूशलेमपीकालो बाईम् लागी लेवीचीप्का आना मान्ङोन्‍नाकई?”

७ मूङ्‍क रई अतल्याहम् वात्छा म्छाचा योबोरोबू दप्स्को खीम् गस्‍ना मूङ्‍कपी तूवाक खोलोङ् पवित्र थक् बाल देऊताम् पूजापी गोङ्‍चीक तूवा।

८ होङाबूआ खस् ईबूम् सन्दूक बानेई मम्ना योबोरोबू दप्स्को खीम्मी मूल लाम्स्कोम् पाखापी यूम् लागी हुकुम पीची।

९ खीक्‍का खसा यहूदापी लो यरूशलेमपीलो ओरोपीकाना आज्ञा पीची, “नीनाम्माम् सूसो मप् मोशाआ गोङ्‌रूत्खाप्-थाम्पूपी इस्राएलीस् छोमीचीक तीर मीचा योबोरोबूपी ताईम् छूये।”

१० खोलोङ् अधिकारीचा लो मीचालो खची सानीवा चानतो खची होप्-होप्मी खाप्चीमा तात्चीना सन्दूक मान्पेम् सम्मो मूङ्‍कपी तेस्ची।

११ लेवीचा होङाबूम् अधिकारीचीम् दोक्पी मूङ्‍क सन्दूक तात्चीलो खचा मूङ्‍क नम्‍लो पेप्पूयो मान्पेम्यो पीकाना खोङ्दोङ्ची। खीक्‍का होङाबूम् सचिव लो दूङ् देप्क पूजारीम् अधिकृतलो मूङ्‍क खाली मस् तादोङा, ना मूङ्‍क सन्दूक होसोङ् मूङ्‍क लाईस्पी तूवाकपीङ् यूक्स्दोङ्ची। खचा लेई पीच्‍ची मूङ्‍क तोङ्नाङ् मदोङ्ची। ओरोना खचा हायाम् देतो खाप्चीमा जम्मा मची।

१२ होङाबूआ लो यहोयादालो मूङ्‍क खाप्चीमा योबोरोबू दप्स्को खीम्पी लक् ममीक मीस्चीम् हूक्पी जीम्मा पीदोङ्ची। खीक्‍का खचा क नीनाम्मा दप्स्को खीम् बोबूईम् लागी दूक्नासीपी लूङ्मी लक् मप्ची ना सीङ्मी लक् मप्ची, खीक्‍का नीनाम्मा दप्स्को खीम् मरमत मम् लागी सेलमी लो काँसमीलो लक् मप्ची पीदोङ्ची।

१३ ओरोना लक् मप्चा खची लक् नम्‍लो मची, ना खची हूक्पीङ् मूङ्‍क मरमत मम् लक् नप् छूक्‍तो खाता। खचा लाईस्पीक दोलेवा तोङ्नाङ् योबोरोबू दप्स्को खीम् होसोङ् बोबूईचीना मूङ्‍क पोचीप् मची।

१४ खचा मूङ्‍क लक् मम् यात्चीना एत्‍ताक खाप्चीमा क होङाबू लो यहोयादालो तात्चीना पीची। मूङ्‍क एत्‍ताक खाप्चीमापीका योबोरोबू दप्स्को खीम्मी लागी — सूसोम् लक्पी लो मीःपी चारेईमम् बलिम् लक्पीलो गोम् लागी रोङ्-रोदाम्, खीक्‍का बीन्‍नीपा हाल्ङोम् लो नाम्छेर्‌बूम्‍लो रोङ्-रोदाम् बानेई मची। यहोयादा लेताक सम्मो खचा योबोरोबू दप्स्को खीम्पी मीःपी चारेईमम् बलि पूरा चारेई मदोङ्ची।

१५ यहोयादा हायाम् खूवोबूप् छूवा ना १३० दोङ् बाईना सीया।

१६ ख दाऊदमी सहरपी होङाबूस् खूम्स्को गेम्पी खूम्ची, ऊदोईपीक्यालो खसा इस्राएलपी नीनाम्माम् लागी ना खम् दप्स्को खीम्मी लागी नप् लक् मक तूवा।

योआशआ रई लक् मक

१७ यहोयादा सीयाकप्का यहूदापीक अधिकारीस् होङाबू सेवा छोम् लागी ता, खीक्‍का होङाबूआ खची रीङ् येन्पीची।

१८ खचा योबोरोबू खची खूक्सू-खूलूचीम् नीनाम्मा दप्स्को खीम् होक्सीचीना अशेरा देवीम् खाम्बाम् लो बीन्‍नीपा ङोङोक्छेम्‍लो पूजा मची। ङ्‍क तोङ्‍क मोऊआ गर्दा यहूदापी लो यरूशलेमपीलो नीनाम्माम् छूली ता।

१९ खोदोलोई खस् म्होप् हेम् आईम्ना ताईम् लागी योबोरोबूआ खारीबोपोस् पोक्स्ची। मूङ्‍क खारीबोपोचा मूङ्‍कचीम् ऊल्‍लोङ्पी गवाई पीची, खोदोलोई खचा मूङ्‍क खारीबोपोचीम् रीङ् मान्येईची।

२० नीनाम्माम् आत्मा पूजारी यहोयादाम् वात्छा म्छा जकरियापी यूवा। खीक्‍का ख मीस्चीम् लाईस्पी थोरेपाना ओरोपीका, “योबोरोबूआ ओरोपीके: ‘आन्‍ना ऊदोई नीनाम्माम् आज्ञा रेप्नूम्नो? आम्नी फलीफाप छूनो। आन्‍ना नीनाम्मा होक्सायानूम्कसा खसासो आन्‍नी होक्सायानीक तूये’।”

२१ खोदोलोई खचा जकरियाम् ऊल्‍लोङ्पी चूक्ली मची, ना होङाबूपीका हुकुम तचीना खचा योबोरोबू दप्स्को खीम्मी चोकपी ख लूङ्आ गक्चीना सेत्ची।

२२ जकरियाम् म्पा यहोयादाआ होङाबूपी भक्ति मक लक् होङाबू योआशआ मीन्मारो मान्म, खोदोलोई खम् म्छा सेतू। खीक्‍का सीम् बेलापी जकरियाआ ओरोपीका, “योबोरोबूआ ङ्‍क तनूव, ना दण्ड पीचीनूव।”

योआशमी चारखम् तोम् नाम्‍ला याताक

२३ मूङ्‍क दोङ् याईम् हलो अरामी सेना योआशमी ऊल्‍लोङ्पी ता। खचा यहूदापी लो यरूशलेमपीलो आक्रमण मस्‍ना मीस्चीम् खोलोङ् लाम्‍लछास् सेत्ची। खचा लूतेई मस्क खोलोङ् चूम्सोस् दमस्कसपीक होङाबूपी होक्स्छोक्स्ची।

२४ अरामीचीम् ईबूम् चीमा फौजआङाङ् आक्रमण मस्क तूवा, खोरोदोसो योबोरोबूआ इस्राएलीचीम् ईबूम् हायाम् देप् सेना खची हूक्पी सूम्पेई मीपीची। यहूदापीक मीचा योबोरोबू खची खूक्सू-खूलूचीम् नीनाम्मा होक्सीचीकसा, योआशपी ङ्‍क तोङ्‍क दण्ड तालाता।

२५ होङाबू हायाम्सार खेर्‌वन्चीना अरामीस् खाताकप्का पूजारी यहोयादाम् वात्छा म्छा सेत्चीकम् फाई लाम् लागी होङाबूम् अधिकारीचा खम् ऊल्‍लोङ्पी चूक्ली मची, खीक्‍का खचा होङाबू म्तूस्कोपीङ् सेत्ची। ओरोना ख सीया, ना ख दाऊदमी सहरपी खूम्ची, खोदोलोई होङाबूस् खूम्स्को गेम्पी क मान्खूम्ची।

२६ मूङ्‍क चूक्ली मप्ची क अम्मोनी मीम्छा शिम्मतमी वात्छा म्छा जाबाद लो मोआबी मीम्छा शिम्रितमी वात्छा म्छा यहोजाबादलो तूवा।

२७ योआशमी छामाईचीम् पोम् ललई, खम् तोक्पी ओरोतो खारीबो, ना नीनाम्मा दप्स्को खीम् खसा होसोङ् बोबूईकम् तोक्पी होङाबूचीम् सूम्नीतूम्‍लोम् सोक्सरपी छाम्पा तूये। खम् दोस्पी म्छा अमस्याह होङाबू छूवा।

यहूदापीक होङाबू अमस्याह

२ राजा १४:१-६

२५

अमस्याह होङाबू छूवालो ख नीस्पोङ् ङाक्दोङ् बाईक तूवा, ना खसा यरूशलेमपी नीस्पोङ् बोक्दोङ् सम्मो चारखम् तोक्सू। खम् म्माम् नीङ् यहोअदीन तूवा। ख यरूशलेमपीक तूवा।

२ अमस्याहआ योबोरोबूम् मूक्स्दूपी ऊक रीङ्‌ये नप् तूवा खूङ्‍कङ् मअ, खोदोलोई पूरा म्सानीवापीका क मान्म।

३ खम् हूक्पी चारखम् पोचीप् छूवाकप्का खसा म्पा होङाबू सेईप् मूङ्‍क अधिकारीस् सेतू।

४ खोरोदोसो मोशाम् ललईमी सोक्सरपी ओरोपीम् छाम्पा तूक योबोरोबूम् आज्ञा रेप्ना खसा मूङ्‍क मीस् सेईप्चीम् म्छास् मान्सेच्‍ची: “म्पास् म्छाचा मईचीक मोऊमी लागी ना म्छास् म्पाचा मईचीक मोऊमी लागी सेत्चीनूनव। खोलोङ् मीस् खची होपा मईचीक मोऊमी लागीङाङ् सेत्चीनूव।”

५ अमस्याहआ यहूदापीक मीस् बात्ल मस्‍ना खची खीम्पोस्ची तूवाक तोङ्ना खोलोङ् यहूदाम् लो बेन्यामीनमीलो ईक् हबऊ ना ईक्चून्दूलूम् सेनापतिचीम् हूक्पी यूक्स्ची। खसा नीस्पोङ् दोङ् बाईप्ची ना मूङ्‍कपीका दूङ् देतो दोङ् बाईप्ची बात्ल मची। मूङ्‍कस् जम्मा ३,००,००० जाना तूवा। मूङ्‍कस् खोलोङ् जूम्‍लूक् मदूर्प् ची खीक्‍का चल लो ढाललो तोदूर्प् ची तूवा।

६ खसा ३,४०० किलोग्राम नाम्छेर्‌बू छोक्स्‍ना इस्राएलपीका १,००,००० जाना हायाम् राःरालोक जूम्‍लूक् मप् मीस् बाईची।

७ खोदोलोई नीनाम्माम् ईल्पो मीस् खम् दोक्पी ताना ओरोपीका, “ए ओ होङाबूङा, इस्राएली सेनास् आना खाईचीनव। योबोरोबू इस्राएलीचीपी मान्तू, ख एफ्राइमपीक ऊक मीस्पीसो मान्तू।

८ आना साहासलो जूम्‍लूक् मईदोसो नीनाम्माआ आन् आम् साछीमीचीम् लाईस्पी हारेई मये, ऊदोईपीक्यालो बोम्छोम्, अथवा हारेई मम् राःरा खपी तूये।”

९ अमस्याहआ नीनाम्माम् मीस् ओरोलअ, “इस्राएली सेनाम् लागी खर्च मूक मूङ्‍कतो देतो नाम्‍छेर्‌बूम् तोक्पी क कोङा ऊई मूयो?”

खोदोलो नीनाम्माम् मीचा ओरोपीकाना ख ङरी आन्‍नू, “नीनाम्माआ आन् मूङ्‍कपीका दूङ् देतो पीम् दूरे।”

१० खन्सा अमस्याहआ एफ्राइमपीका खम् दोक्पी बानाक सेना अलग मना खची खीम् पोक्स्छोक्स्ची। खन्सा गर्दा खस् यहूदापीका हायाम् खची छूली काता, ना खची छूलीआ पूङ् छूक्‍तो खस् खची खीम् आत्‍ता।

११ खीक्‍काना अमस्याहआ हौसला तना म्होप्मी सेना रूम्मी उपत्यकापी खाईची, ना मूङ्‍कपी सेइरपीक १०,००० जाना मीस् सेत्ची।

१२ यहूदाम् सेनाचा बीन्‍नीपा १०,००० जाना लाप्ची, ना मूङ्‍कस् ईबूम् कोम्मी छोक्पी खाईचीना दाली लेन्दात्ची। मूङ्‍कपी खस् लूङ्पी दाप्साना खोलोङ् सीया।

१३ मूङ्‍क नाम्‍लापी अमस्याहआ जूम्‍लूक्पी भाग मान्लाम्मो खची खीम् पोक्स्चीक मूङ्‍क सेनाचा यहूदापीक सहर सामरियापीका बेथ-होरोन सम्मो लूतेई मची। खचा ३,००० जाना मीस् सेत्ची, ना हायाम् देतो चूम्सोस् लूतेई मस्‍ना खाईची।

१४ एदोमीस् हारेई मस्‍ना आत्‍ताकप्का अमस्याहआ सेइरपीक मीस्चीम् देऊतास् बाईयू। खसा मूङ्‍क देऊताचीम् पूजा मअ, ना मूङ्‍कचीम् लागी मीःपी चारेईमम् बलि चारेई मअ।

१५ खन्सा गर्दा योबोरोबू अमस्याहपीका हायाम् म्छूली काता। खीक्‍का खसा ईल्पो खारीबोपो पोक्सू, ना मूङ्‍कसा अमस्याह ओरोलअ, “मूङ्‍क देऊताचा खची होप्मी भक्ति मप्चीङ् आम् हूक्पीका लेन्चामीमान्‍दूर्‌स्दोक, आन् ऊदोई मूङ्‍क तोङ्‍क देऊताम् दोस्पी लाम्दूमा?”

१६ ख नेन्चाक तूवा, खोदोलो होङाबूआ ख ओरोलअ, “ऊई केईया आन् होङाबू चाईपीप् बानेई माकनायोनाई? वाये तूवाव। ऊदोई आना आम् रीराम खतरापी मय?”

मूङ्‍क खारीबोपो वाये तूम् लाईस्पी ओरोपीका, “कोङा नम्‍लो छेतो आना ङ्‍कतोङ् मना कोङा पीन्‍नाक चाई मान्येईकसा नीनाम्माआ आन् मासेई मम् मीन्ताम् मक तूये।”

१७ खीक्‍काना यहूदापीक होङाबू अमस्याहआ म्होप्मी चाईपीप्चीका चाई मस्कप्का इस्राएलपीक होङाबू येहूम् म्चास्, यहोआहाजमी म्छा येहोआश ओरोपीकाना जूम्‍लूक् मम् लागी चुनौती पीयू, “बान्‍नीव, केईया ईल्पोआ आर्कोम् ऊल्‍लोङ्पी जूम्‍लूक् मयाम्के।”

१८ खोदोलोई इस्राएलपीक होङाबू येहोआशआ यहूदापीक होङाबू अमस्याह ओरोपीकाना ङरी आन्‍नू, “लेबनानपीक ईबूम् सिउँडीआ लेबनानपीकङ् ईबूम् देवदारु ओरोपीकाना रीदाम् हअ, ‘ओ छालो सूर् मीम्पीम् लागी आम् मेकछा पीयोव।’ खीक्‍काना लेबनानपीक ईबूम् साप्लो साः मूङ्‍कलाम्पा छूवाना ता, ना मूङ्‍क सिउँडी सीक्‍कू।

१९ ‘एदोमपीका कोक्सो’ पीक्ना आना पीके, ना ओदोलो आम् नाछोबी पक तूये। खोदोलोई आम् खीम्पीङ् आन् तूवाव! आना आम् होप्मी पतन लागी लो यहूदाम् पतनमी लागीलो ऊदोई समस्या तात?”

२० खोरोदोसो अमस्याहआ मूङ्‍क रीङ्पी सानीवाङ् मान्म। ङ्‍कन् खस् येहोआशमी हूक्पी पीम्दीम् लागी नीनाम्माआ जूक्‍ती मक तूवा, ऊदोईपीक्यालो खस् एदोमपीक देऊतास् हेम् लागेई छूवाक तूवा।

२१ खन्सा इस्राएलपीक होङाबू येहोआश जूम्‍लूक् मस् लत्‍ता। खीक्‍का खसा यहूदापीक होङाबू अमस्याहलो ईल्पोआ आर्कोम् ऊल्‍लोङ्पी यहूदाम् बेथ-शेमेशपी जूम्‍लूक् मअ।

२२ यहूदा इस्राएलपीका सता, ना खोलोङ् मीस् खची होप्-होप्मी खीम्पी जूकाना खाता।

२३ इस्राएलपीक होङाबू येहोआशआ अहज्याहम् म्चास्, योआशमी म्छा यहूदापीक होङाबू अमस्याह बेथ-शेमेशपी लापू। खीक्‍काना येहोआशआ ख यरूशलेमपी तातू, ना एफ्राइममी लाम्स्कोपीका कूना-लाम्स्को सम्मो गेबोगेबो २०० मिटरतो बाईप् सहरपीक पर्खालमी ईक् भाग हत्दीतू।

२४ खीक्‍का खसा ओबेद-एदोममी जीम्मापी यूक्स्क योबोरोबू दप्स्को खीम्पी छीप्क खोलोङ् हाल्ङो, नाम्‍छेर्‌बू ना खोलोक थक्, ना होङाबूम् खीम्पी तूवाक हायाम् दाम् परेई छूक् थक् ना बन्धक मना यूक्स्चीक मीस्सो खाईयू, खीक्‍का ख सामरियापी आत्‍ता।

यहूदापीक होङाबू अमस्याह सीयाक

२ राजा १४:१७-२०

२५ इस्राएलपीक होङाबू यहोआहाजमी म्छा येहोआश सीयाकप्का यहूदापीक होङाबू योआशमी म्छा अमस्याह होसोङ् ईक्पोङ् ङाक्दोङ् सम्मो लेता।

२६ अमस्याहआ चारखम् तोक्स्क नाम्‍लापीक बीन्‍नीपा खोतीच थोस्कोपूका यास्को सम्मो ऊई मूङ्‍क यहूदापीक ना इस्राएलपीक होङाबूचीम् सूम्‍नीतूम्‍लोम् सोक्सरपी छाम्पा मान्तूयोनाई?

२७ अमस्याह योबोरोबूपीका तर्केई छूवाना खाताक लेईपीकाङ् यरूशलेमपी खम् ऊल्‍लोङ्पी ईबूम् चूक्ली छूवाचाक तूवा, ना ख लाकीशपी जूकाना खाता। खोदोलोई खचा खम् दोस्-दोस् लाकीशपी मीस् पोक्स्ची, ना खचा ख मूङ्‍कपीङ् सेत्ची।

२८ खचा मूङ्‍कम् सालोग्गी खोक् खूर्‌मीचीना बाईची, ना ख म्होप्मी खूक्सू-खूलूस्का दाऊदमी सहरपी खूम्ची।

यहूदापीक होङाबू उज्‍जियाह

२ राजा १४:२१-२२; १५:१-७

२६

खीक्‍काना यहूदापीक खोलोङ् मीचा ईक्पोङ् तूक्दोङ् बाईप् उज्‍जियाह तात्चीना म्पा अमस्याहम् फाईपी होङाबू बानेई मची।

२ अमस्याह म्खूक्सू-खूलूस्का ईम्स्खाताकप्का उज्‍जियाहआङ् एलात सहर होसोङ् बोबूईना यहूदा आन्छ।

३ उज्‍जियाह होङाबू छूवालो ख ईक्पोङ् तूक्दोङ् बाईक तूवा, ना खसा यरूशलेमपी ङाक्पोङ् नीस् दोङ् सम्मो चारखम् तोक्सू। खम् म्माम् नीङ् यकोल्याह तूवा। यकोल्याह यरूशलेमपीक तूवा।

४ खसा म्पा अमस्याहआ मक तोङ्‍ना योबोरोबूम् मूक्स्दूपी ऊक रीङ्‍ये नप् तूवा खूङ्‍कङ् मअ।

५ ख नीनाम्मापीका कीम् तोक्पी सेचीवा पीप् जकरियाम् नाम्‍लापी खसा नीनाम्माम् अगुवाइ लाम् लागी खोलोङ् म्सानीवा पीक तूवा। खसा योबोरोबू लाम्क सम्मो नीनाम्माआ ख फलीफाप मअ।

६ ख पलिश्तीस्का जूम्‍लूक् मम् लागी जूम्‍लूक् मस्को थाऊपी खाता, खीक्‍का खसा गातपीक, यब्नेपीक ना अश्दोदपीक पर्खाल हत्दीतू। खीक्‍काना खसा अश्दोदमी दोक्पी लो पलिश्तीचीम् रापीलो सहर बानेई मअ।

७ नीनाम्माआ ख पलिश्तीचीम्, गूर-बालपी तूप् अरबीचीम् ना मोनीचीम् ऊल्‍लोङ्पी जूम्‍लूक् मम् लागी बछोक्स्ची।

८ अम्मोनीचा उज्‍जियाहम् दोक्पी हूक्छो तात्ची, खीक्‍का खम् नीङ्ला मिश्र छाप्कूवाम् रीम् सम्मोङ् तातेका, ऊदोईपीक्यालो ख हायाम् राःरालोक छूवाक तूवा।

९ खसा यरूशलेममी कूना-लाम्स्कोपी, बेँसी मीचीक लाम्स्कोपी ना पर्खालमी कूना छूवाक थाऊपी धरहरा बानेईमना मूङ्‍क सम्सूरू।

१० खसा गोङ्‌रूत्खाप्-थाम्पूपी बीन्‍नीपा धरहरा बोबूईयू, खीक्‍का खसा कोम्पी लो बेँसीलो नीस् थाऊपीङ् म्होप्मी पी-लूपी हायाम् देतो तूवाकसा ओरोतो वापूतो फूत्‍तू। कोम्पी लो तराईपीलो खम् खारूवा मप् मीस् लो वाचोसीखा खोप्लो तूवा, ऊदोईपीक्यालो खसा खारूवापी सानीवा मदोङू।

११ ङ्‍कपीका बीन्‍नीपा उज्‍जियाहमी तालीम् तोक् ना जूम्‍लूक्मी लागी सदै तयार तूप्चाप् दोर्‌चीम् ईबूम् सेनासो तूवा। सेनाम् देप्क सचिव यहीएलआ लो अधिकृत मासेयाहआलो खस् ङीर्‌ची ना दल-दल मस्‍ना होङाबूम् ईल्पो अधिकारी हनन्याहम् हूक्पी यूक्चीक तूवा।

१२ हायाम् राःरालोक जूम्‍लूक् मप्ची पोप् खीम्पोस्-खीम्पोस्चीम् लाम्‍लछास् जम्मा २,६०० जाना तूवा।

१३ खची हूक्पी होङाबू म्साछीमीचीम् ऊल्‍लोङ्पी बोम्छोम् लागी ३,०७,५०० जाना जूम्‍लूक् मप् मीस्लोक ईबूम् सेनाम् दलसो तूवा।

१४ खोलोङ् सेनाचीम् लागी उज्‍जियाहआ ढाल, चल्, टोप, कवच, लीफू ना घुयेँत्र थीक्‍का मअ।

१५ धरहरापी लो पर्खालमी कूना होम्पीलो गोम् लागी मूर्‌पो लक् मप्चा बानेई मस्क बेई ना देप्-देप् लूङ् होम् चूम् खसा यरूशलेमपी थीक्‍का मअ। ङ्‍कसा गर्दा खम् नीङ्ला खोलोपी रीङा, ना ख हायाम् राःरालोक छूवा।

उज्जियाहम् मोऊ लो दण्डलो

१६ खोदोलोई ख हायाम् राःरालोक छूवाकप्का खसा नाम्दूखू मकसा खम् पतन छूवा। ख धूप-वेदीपी धूप हूईम् लागी नीनाम्मा दप्स्को खीम्पी वोङाना योबोरोबू म्नीनाम्माम् साम्दी कात्‍तू।

१७ खोदोलोई पूजारी अजर्याह ना योबोरोबूम् बीन्‍नीपा रेक्पोङ् साहासी पूजारीस् होङाबू उज्‍जियाहम् दोस्-दोस् खाता।

१८ खचा होङाबूम् ऊल्‍लोङ्पी ओरोपीका, “ए उज्‍जियाह, योबोरोबूम् लागी धूप हूईम् लक् आम्मी माके। ङ्‍क लक्मी लागीन् अर्पण मम्पा हारूनमी वंशपीक पूजारीस् तूये। पवित्र तूस्कोपीका लत्‍ताना खालेत्व, ऊदोईपीक्यालो आना ममान्‍नप् लक् मक तूये। योबोरोबू नीनाम्मापीका आना ऊसो साम्दी-सायो तयनो।”

१९ म्हूक्पी धुपौरो कीना धूप हूईम् लागी थीक्‍का छूवाक होङाबू म्छूली काता। मोरोना पूजारीचीपीका म्छूली कात्चातोङ् खची लाईस्पीङ् योबोरोबू दप्स्को खीम् गोपी धूप-वेदीम् चाखेम्पी खम् थप्पी छूवोयो सोमोरी लत्‍ता।

२० खीक्‍का दूङ् देप्क पूजारी अजर्याहआ लो बीन्‍नीपा पूजारीचालो ख खोङ्चचीतोङ् म्थप्पी छूवोयो सोमोरी लत्‍ताक खचा तची, ना ख दावा-दावा नीनाम्मा दप्स्को खीम्पीका पाखा लात्ची। खीक्‍का खसा म्होपासो पाखा लईम् लागी हातार मअ, ऊदोईपीक्यालो योबोरोबूआङ् ख छूवोयो सोमोरीजा मक तूवा।

२१ होङाबू उज्‍जियाह सीम् लेई सम्मोङ् छूवोयो सोमोरीजा छूवा। ख छूवोयो सोमोरीजा छूवाकसा आर्को खीम्पीङ् तूम् थालेई मअ। खसा योबोरोबू दप्स्को खीम् गोपी वोम् मान्तोक तूवा। ख चारखम्पीक खोलोङ् लक् मम् मान्पीची। खम् म्छा योतामआ होङाबूम् महलमी जीम्मा लाप्क तूवा ना खसाङ् छाप्कूवापीक मीस्पी चारखम् तोक्स्दोङू।

२२ उज्‍जियाहआ चारखम् तोक्स्क नाम्‍लापीक बीन्‍नीपा खोतीम् तोक्पी थोस्कोपूका यास्को सम्मो आमोजमी वात्छा म्छा यशैया खारीबोपोआ छाप्क तूये।

२३ उज्‍जियाह म्होप्मी खूक्सू-खूलूस्का ईम्स्खाता, ना ख मूङ्‍क म्खूक्सू-खूलूस्का होङाबूस् खूम्स्को गेम्मी दोक्पी तूवाक ईबूम् यीक्पी खूम्ची, ऊदोईपीक्यालो मीचा ओरोपीकादोङ्‍क तूवा, “ख ईल्पो छूवोयो सोमोरीजा के।” खीक्‍का खम् दोस्पी म्छा योताम होङाबू छूवा।

यहूदापीक होङाबू योताम

२ राजा १५:३२-३८

२७

योताम होङाबू छूवालो ख नीस्पोङ् ङाक्दोङ् बाईक तूवा, ना खसा यरूशलेमपी ईक्पोङ् तूक्दोङ् चारखम् तोक्सू। खम् म्माम् नीङ् सादोकमी मेकछा यरूशा तूवा।

२ खसा म्पा उज्जियाहआ मक तोङ्नाङ् योबोरोबूम् मूक्स्दूपी ऊक रीङ्‍ये नप् तूवा खूङ्‍कङ् मअ, खोदोलोई म्पा तोङ्ना ख योबोरोबू दप्स्को खीम्पी मान्वो। खोरोदोसो मीस् क खची रई लाम्पी लाम्दूमाचा।

३ योतामआङा योबोरोबू दप्स्को खीम्मी मेक्‍तोका हेम्क लाम्स्को होसोङ् बानेई मअ, ना खसा म्होपाङ् ओफेल कोम्पीक पर्खाल नम्‍लोना मरमत मअ।

४ खसा यहूदाम् कोम् हेम्क छाप्कूवापी सहर बोबूईयू, ना सोगोपीक कोम्पी किल्‍ला लो धरहरालो बानेई मअ।

५ योतामआ अम्मोनीचीम् होङाबूलो जूम्‍लूक् मना मूङ्‍क हारेई मअ। खीक्‍का मूङ्‍क दोङ्‌पी अम्मोनीचा ख ३,५०० किलोग्राम नाम्छेर्‌बू, २५,००० मुरी दोचेर् ना २५,००० मुरी जेऊ पीची। खचा मूङ्‍क तोङ्नाङ् दोस्रो ना तेस्रो दोङ्पीसो तीर छोक्स्ची।

६ योबोरोबू म्होप्मी नीनाम्माम् लाईस्पी ख नप् चालपी लाम्दूमाकसा योताम हायाम् राःरालोक छूवा।

७ योतामआ चारखम् तोक्स्क नाम्‍लापीक बीन्‍नीपा खोती, खसा मक खोलोङ् जूम्‍लूक् ना बीन्‍नीपा लक् इस्राएलपीक लो यहूदापीकलो होङाबूचीम् सूम्नीतूम्‍लोम् सोक्सरपी छाम्पा तूये।

८ ख होङाबू छूवालो ख नीस्पोङ् ङाक्दोङ् बाईक तूवा, ना खसा यरूशलेमपी ईक्पोङ् तूक्दोङ् चारखम् तोक्सू।

९ योताम म्खूक्सू-खूलूस्का ईम्स्खाता, ना ख दाऊदमी सहरपी खूम्ची। खीक्‍का खम् दोस्पी म्छा आहाज होङाबू छूवा।

यहूदापीक होङाबू आहाज

२ राजा १६:१-४

२८

आहाज होङाबू छूवालो ख नीस्पोङ् दोङ् बाईक तूवा, ना खसा यरूशलेमपी ईक्पोङ् तूक्दोङ् सम्मो चारखम् तोक्सू। खसा म्खूक्सू दाऊदआ मक तोङ्नाङ् योबोरोबूम् मूक्स्दूपी ऊक रीङ्‌ये नप् तूवा खूङ्‍क मान्म।

२ ख इस्राएलपीक होङाबूचीम् सूलाम्पी लाम्दूमा, ना खसा बाल देऊताचीम् पूजा मम् लागी धातुम् ङोङोक्छे बानेई मअ।

३ खसा बेन-हिन्‍नोममी बेँसीपी बलिदानसो चारेई मअ, ना योबोरोबूआ इस्राएलीचीम् लाईस्पीका छाप्कूवापीका लात्क जातिचीम् ईजेर्मलप् सूलाम्पी लाम्दूमाना खसा म्होप्मी छास्सो मीःपी बलि चारेई मअ।

४ खसा रेप्-रेप् थाऊपी, कोम्मी म्छोक्पी ना खोलोङ् मूमूयोक सीछोम् दोरीपी बलिदान चारेई मअ ना धूप हूईयू।

यहूदा जूम्‍लूक् मलो सताक

२ राजा १६:५

५ खन्सा योबोरोबू म्नीनाम्माआ आहाज अरामपीक होङाबूम् हूक्पीका हारेई मअ। खीक्‍का अरामीचा ख हारेई मस्‍ना खम् मीस् तूवाकपीक ओरोसर्प् कैद मस्‍ना दमस्कसपी खाईची।

खीक्‍काना आहाज इस्राएलपीक होङाबूम् हूक्पीसो छूवा, ना मूङ्‍क होङाबूआ आहाजमी ओरोसर्प् म्सेनास् सेत्ची।

६ रमल्याहम् वात्छा म्छा पेकहआ ऊलेईपीङ् यहूदापीक १,२०,००० जाना सेनास् सेत्ची, ऊदोईपीक्यालो यहूदाआ योबोरोबू म्खूक्सू-खूलूचीम् नीनाम्मा होक्सीक तूवा।

७ ईल्पो एफ्राइमपीक हायाम् राःरालोक जूम्‍लूक् मप् जिक्रीआ होङाबूम् वात्छा म्छा मासेयाह, होङाबूम् चोलोगूलो मप् अधिकारी अज्रीकाम ना होङाबूम् मुख्य मन्त्री एल्काना सेतू।

८ इस्राएलीचा खची होप्मी मीस्चीम् २,००,००० जाना मीम्छास् लो छाछामास्लो कैद मस्‍ना खाईची। खीक्‍का खचा हायाम् देतो लूतेई मस्क चूम्सोस्सो सामरियापी खाईचीना खाता।

ओदेद खारीबोपो

९ खोदोलोई मूङ्‍कपी ओदेद नीङ् मीचीक योबोरोबूम् ईल्पो खारीबोपो तूवा, ना सेनास् सामरियापी आत्‍ताचाक नाम्‍लापी ख मूङ्‍क सेनास् तूप्स् लत्‍ता। खीक्‍का खसा मूङ्‍कस् ओरोलची, “योबोरोबू आम्नी खूक्सूचीम् नीनाम्मा यहूदापीका म्छूली काताकसा मूङ्‍कस् आम्नी हूक्पी खसा सूम्पेई मीयापानीक के। खोदोलोई आन्‍ना क हायाम् आम्नी छूली काताना मूङ्‍कस् मासेई मनूम्।

१० हन्‍ना आन्‍ना यहूदापीक लो यरूशलेमपीकलो मीस् वात्छा-मीम्छा खोलोङ् रोःरोमे बानेई मम् लन्ची मईनूम्। खोरोना मईनूम्‍लो ऊई आन्‍नीसो योबोरोबू आम्नी नीनाम्माम् लाईस्पी दोसी छूनीनोयो?

११ हन्‍ना ओ रीङ् येन्‍नूम्व! आम्नी होप्मी मीस् इस्राएलीचीपीका कैद मनूम्ना तातानूम्कस् आतापोक्स्‍नूम्व, ऊदोईपीक्यालो योबोरोबूम् छूली आम्नीपी छूवाक तूये।”

१२ खीक्‍काना हेप्-हेप् एफ्राइमपीक लाम्‍लछास्, अर्थात् येहोहानानमी वात्छा म्छा अजर्याहआ, मशिल्‍लेमोतमी वात्छा म्छा बेरेक्याहआ, शल्‍लूममी वात्छा म्छा येहिजक्याहआ ना हद्लैमी वात्छा म्छा अमासाआ जूम्‍लूक्पीका आत्‍ताना ताचाकस् छीप्चीना मूङ्‍कस् ओरोलची,

१३ “ङ्‍क कैदीस् आन्‍ना ङ्‍कपी ताईम् नईनो। आन्‍ना ऊई मीन्ताम् मचाईनूम्क तूये मूङ्‍कसा गर्दा केई नीनाम्माम् मूक्स्दूपी दोसी छूया। ऊई आन्‍ना ई मोऊ लो दोस्लो काम् लन्चीयो मईनूम्? ऊदोईपीक्यालो केईने दोसी छूयीखातीक तूये, ना इस्राएलमी ऊल्‍लोङ्पी योबोरोबूम् हायाम् ईकीम् लप् म्छूली तालाताक तूये।”

१४ खन्सा सेनाचा कैदीस् लो लूतेई मस्क चूम्सोस्लो क अधिकारीचीम् लो खोलोङ् समुदायमीलो लाईस्पी होक्सीची।

१५ खचा कैदीस् मूङ्‍क लक्मी जीम्मा तचीक मीस्चीम् हूक्पी जीम्मा पीची, खीक्‍का खचा लूतेई मस्क थक्पीका फूतीकेर् तूवाक खोलोङ् मीस् तेई पीची। खचा कैदीस् तेई लो लोङ्पईलो वाईमीची, खीक्‍का चाम्दूम् पीचीना तेलसो तेईपीची। हायाम् गलेई छूक्ची लो लाम्दूम् मान्दूर्प् चीलो खचा मोकोक्‍ती थेम्पी यूक्स्चीना खची मीस् तूवाकपी खजूरलोक सीछोम् सहर, अर्थात् यरीहो सम्मो बाईची। खीक्‍काना खस् खची होप् क सामरियापी आत्‍ता।

१६ मूङ्‍क नाम्‍लापी होङाबू आहाज अश्शूरपीक होङाबूपी बोन्छोलक तूवा।

१७ एदोमीचा होसोङ् यहूदापी आक्रमण मस्‍ना कोक्साक तूवा, खीक्‍का मूङ्‍कपीक मीस् कैद मस्‍ना खाईचीक तूवा।

१८ पलिश्तीचासो कोम् होम्पीक सहर लो यहूदाम् नेगेवपीक सहरलो लूतेई मची। खचा बेथशेमेश, अय्यालोन ना गदेरोत, खीक्‍का सोखो, तिम्ना, गिम्जो, ना मूङ्‍कपीक तेल् खोलोङ् खची हूक्पी मस्‍ना हक् मस्‍क तूवा।

१९ इस्राएलपीकc होङाबू आहाजमी कारणआङा योबोरोबूआ यहूदा लखे मक तूवा, ऊदोईपीक्यालो यहूदापी खसा रई लक् मना योबोरोबू हेम्क म्होप्मी विश्‍वास होक्सीक तूवा।

२० अश्‍शूरपीक होङाबू तिग्लत-पिलेसेर ख तूवाकपी ता, खोदोलोई खसा मूङ्‍क बोम्छोम्पीका दूङ् सार ख दूक्ये पीयू।

२१ आहाजआ योबोरोबू दप्स्को खीम्पीका, होङाबूम् महलपीका ना म्होप्मी भारदारचीपीका ऊची थक् बात्लमना अश्‍शूरपीक होङाबू पीयू, खोदोलोई मूङ्‍क खोलोङ् ऊनाऊ छूवा।

२२ ङ्‍क होङाबू आहाजआङा म्होप्मी नीछीमाम् नाम्‍लापी योबोरोबू हेम्क म्होप्मी विश्‍वास जन्-जन् होन्येतो खाता।

२३ खसा म्होप् हारेई मप् दमस्कसपीक देऊतापी बलिदान चारेई मअ, ऊदोईपीक्यालो खसा ङ्‍कतोङ्ना मीन्ताम् मक तूवा, “अरामपीक होङाबूचीम् देऊताचा खस् बछोक्स्ची। खन्सा खचा कोङ्सो बोछोक्सोनूव पीकोना कोङासो खचीपी बलिदान चारेई मूयो।” खोदोलोई आछीयाङ् पीक्यादोक मूङ्‍कचाङ् खमी लो खोलोङ् इस्राएलमीलो पतन तातू।

२४ आहाजआ योबोरोबू दप्स्को खीम्पीक खोलोङ् रोङ्-रोदाम् बात्लमना खाईयू, खीक्‍का योबोरोबू दप्स्को खीम्पीक लाम्स्कोसो खोलोङ् छीदीतू। खीक्‍का खसा यरूशलेमपीक लाम्-लाम्पी वेदी बानेई मअ।

२५ खीक्‍का यहूदाम् सहर पीच्‍ची बीन्‍नीपा देऊतापी बलिदान चारेईमम् लागी कोम् होम्पी थान बानेई मअ। ओरोना खसा योबोरोबू म्होप्मी खूक्सू-खूलूचीम् नीनाम्मा म्छूली काईमीयू।

२६ खसा चारखम् तोक्स्क नाम्‍लापीक बीन्‍नीपा खोती थोस्कोपूका यास्को सम्मो यहूदापीक लो इस्राएलपीकलो होङाबूचीम् सूम्नीतूम्‍लोम् सोक्सरपी छाम्पा तूये।

२७ आहाज म्खूक्सू-खूलूस्का ईम्स्खाता, ना खचा ख यरूशलेम सहरपी खूम्ची, खोदोलोई खचा ख इस्राएलपीक होङाबूस् खूम्स्को गेम्पी मान्खूम्ची। खीक्‍का खम् दोस्पी म्छा हिजकिया होङाबू छूवा।

c 

२८:१९ अर्थात्, यहूदापीक

यहूदापीक होङाबू हिजकिया

२ राजा १८:१-३

२९

हिजकिया होङाबू छूवालो ख नीस्पोङ् ङाक्दोङ् बाईक तूवा, ना खसा यरूशलेमपी नीस्पोङ् बोक्दोङ् सम्मो चारखम् तोक्सू। खम् म्माम् नीङ् जकरियाम् मेकछा अबिया तूवा।

२ म्खूक्सू दाऊदआ मक तोङ्‍ना खसा योबोरोबूम् मूक्स्दूपी ऊक रीङ्‍ये नप् तूवा खूङ्‍कङ् मअ।

हिजकियाआ नीनाम्मा दप्स्को खीम् शुद्ध मक

३ खसा चारखम् तोक्स्कम् लाईस्पीक दोङ्मी लाईस्पीक लाःपी खसा योबोरोबू दप्स्को खीम्मी लाम्स्को खोलोङ् हल्ना मूङ्‍क मरमत मअ।

४ खसा पूजारीस् लो लेवीस्लो तात्चीना नाम्‍आप्स्को हेम्पीक चोकपी बात्ल मची,

५ ना खचा ओरोपीका, “ए लेवीचे, ओ रीङ् येन्‍नूम्व! आन्‍ना ओदोलो आम्नी होपा आम्नी होप्ङा पवित्र मन्चीनीव, ना योबोरोबू आम्नी खूक्सू-खूलूचीम् नीनाम्मा दप्स्को खीम् पवित्र मनूम्व। खीक्‍का पवित्र तूस्कोपीका खोलोङ् अपवित्र थक् लात्दीत्नूम्व।

६ ई खूक्सू-खूलूचान् खची विश्‍वास होक्सीचीना योबोरोबू ई नीनाम्माम् मूक्स्दूपी ऊक रीङ्‌ये रई तूवा खूङ्‍कङ् मची। खचा ख होक्सीची ना ख तूस्को थाऊमी ऊसो वास्‍ता मान्मची। खचा ख खची दोस् हीङ्छची।

७ खचा होप्छोपीक लाम्स्को छीदीत्ची, ना लाबाई दईम्सो होक्सीची। खचा इस्राएलपीक नीनाम्माम् पवित्र तूस्कोपी धूप हूईम् ना मीःपी चारेईमम् बलि चारेईमम् होक्सीची।

८ खन्सा योबोरोबूम् छूली यहूदापी लो यरूशलेमपीलो छूवाक तूये, खीक्‍का खसा खस् कीम्पी, आतङ्कपी ना ङाजावापी छूमीचीक तूये। मूङ्‍क आन्‍ना आम्नी होपाङ् तईचाईनूम्।

९ खन्सा गर्दाङा ई खूक्सूस् दोप्सेलआ सेत्ची, ना ई छामाईची लो ई तोमास्लो कैदपी तूये।

१० हन्‍ना ओ लन्ची ङ्‍क तोङ्‍क तूये, ईपीका खम् ईकीम्‍लप् छूली हतेई मम् लागी केईया योबोरोबू इस्राएलपीक नीनाम्मालो ईबूम् करार छूईम् छूये।

११ ए ओ छाचे, हन्‍ना बेवास्ता मनूम्नव! ऊदोईपीक्यालो योबोरोबूआ खम् लाईस्पी थोरेम्ना खम् सूसो मम् लागी, खम् लाईस्पी लक् मम् लागी ना धूप हूईम् लागी आन्‍नी सोकानीक तूये।”

१२ खीक्‍काना ङ्‍क लेवीचा लक् मम् थालेई मची:

कहातीचीपीका: अमासैमी वात्छा म्छा महत ना अजर्याहम् वात्छा म्छा योएल तूवा।

मरारीचीपीका: अब्दीम् वात्छा म्छा कीश ना यहललेलमी वात्छा म्छा अजर्याह तूवा।

गेर्शेनीचीपीका: जिम्माहम् वात्छा म्छा योआ ना योआम् वात्छा म्छा अदन तूवा।

१३ एलीजापानमी म्छामाईचीपीका: शिम्री लो यहीएललो तूवा।

आसापमी म्छामाईचीपीका: जकरिया लो मत्तान्याहलो तूवा।

१४ हेमानमी म्छामाईचीपीका: यहीएल लो शिमीलो तूवा।

यदूतूनमी म्छामाईचीपीका: शमायाह लो उज्‍जीएललो तूवा।

१५ ङ्‍क लेवीचा खची होप्मी बूम् लेवीस् बात्ल मची, ना खस् खोलोङ् खची होप्ङा पवित्र मन्ची। खीक्‍का योबोरोबूम् आज्ञा तोङ्ना लो होङाबूआ खस् हुकुम पीचीक तोङ्नालो योबोरोबू दप्स्को खीम् शुद्ध मम् लागी खस् मूङ्‍क गोपी वोङा।

१६ योबोरोबू दप्स्को खीम् शुद्ध मम् लागी पूजारीस् मूङ्‍क गोपी वोङा। खचा योबोरोबू दप्स्को खीम् गोपी छीप्चीक खोलोङ् अशुद्ध थक् योबोरोबू दप्स्को खीम्पीक चोकपी खाईचीना यूक्स्ची। मूङ्‍क खोलोङ् थक् लेवीचा पाखा खाईचीना किद्रोन खम्‍लापी होलात्ची।

१७ लाईस्पीक लाःमी लाईस्पीक लेईपी खचा मूङ्‍क शुद्ध मम् लक् थालेईमची, ना रेक् लेई क लेईपी खस् योबोरोबूम् सीक्वा सम्मो तातेकाक तूवा। खीक्‍का होसोङ् खचा रेक् लेई क लेई सम्मो योबोरोबू दप्स्को खीम्ङा पवित्र मची। लाईस्पीक लाःमी ईक्पोङ् तूक् लेईक लेईपी क खचा मूङ्‍क लक् मम् यात्ची।

१८ खीक्‍काना खचा होङाबूम् खीम्पी खाताना हिजकिया होङाबू ओरोलची, “केईका योबोरोबू दप्स्को खीम् खोलोङ् पवित्र मम् यातूम्का, अर्थात् मीःपी चारेईमम् बलिम् वेदी, मूङ्‍कपीक खोलोङ् रोङ्-रोदाम्, अर्पण मम्पा सबेई चनमोक्‍स्तो मीलेई मम्ना यूम् टेबल, ना मूङ्‍कपी खोलोङ् चूम्सोस् पवित्र मम् यातूम्काक तूये।

१९ होङाबू आहाजआ चारखम् तोक्स्क नाम्‍लापी म्होप्मी विश्‍वास होक्सीना खोलोङ् चूम्सोस्सो केईका लाईस्पी तूवाक म्तूस्कोपी पवित्र मम्काना यूक्सूम्का। हन्‍ना मूङ्‍क योबोरोबूम् वेदीम् लाईस्पी यूम्पा तूये।”

२० होङाबू हिजकिया देत्छासेपा पकाना सहरपीक अधिकारीस् बात्ल मस्‍ना योबोरोबू दप्स्को खीम्पी खाता।

२१ खचा चारखम्मी लागी, पवित्र तूस्कोम् लागी ना यहूदाम् लागी मोऊ बलि चारेईमम् लागी नूक्ची लूपी, नूक्ची लूस्, नूक्ची थुमा ना नूक्ची बका तात्ची। खीक्‍का होङाबूआ हारूनमी वंशपीक पूजारीस् ङ्‍क खोलोङ् योबोरोबूम् वेदीपी चारेईमम् हुकुम पीची।

२२ खन्सा खचा लूपी सेत्ची, ना पूजारीचा मूङ्‍कचीम् हीः खाईचीना वेदीपी रीस्ची। खोरोनाङ् खचा लूस्सो सेत्ची, ना मूङ्‍कम् हीः खाईचीना वेदीपी रीस्ची। खीक्‍का खचा थुमासो सेत्ची, ना मूङ्‍कम् हीः खाईचीना वेदीपी कात्ची।

२३ खीक्‍काना मोऊबलिम् लागी होङाबूम् लो समुदायमीलो लाईस्पी बका तात्ची, ना खचा मूङ्‍क बकाम् थेम्पी खची होप्-होप्मी हूः यूक्स्ची।

२४ खीक्‍का पूजारीचा मूङ्‍क बका सेत्ची, ना खोलोङ् इस्राएलमी लागी मोऊ छेमाम् लक् मम् मोऊबलिम् रूप्पी वेदीपी चारेईमची। ऊदोईपीक्यालो मीःपी चारेईमम् बलि लो मोऊबलिलो क खोलोङ् इस्राएलीचीम् लागी चारेईमम् छूये पीम् हुकुम होङाबूआ पीचीक तूवा।

२५ होङाबूआ लेवीस् नीनाम्मा दप्स्को खीम्पी दाऊद होङाबू, होङाबूम् खारीबोपो गाद ना नातान खारीबोपोआ तोकेई मीपीचीक नियम तोङ्ना झ्याली, वीणा ना साराङ्गीम् साथपी खची होप्-होप्मी लक् ममीची। ङ्‍क नियम क योबोरोबूआ म्होप्मी खारीबोपोचीलाम्पा खस् पीचीक तूवा।

२६ लेवीचा दाऊदमी बाजा ना पूजारीचा क तुरह खाईचीना थोरेपा।

२७ मीःपी चारेईमम् बलि वेदीपी चारेई मनूम्व पीकाना हिजकियाआ हुकुम मअ। मीःपी चारेईमम् बलि चारेईमम् लक् थोक्सालो तुरही ना इस्राएलपीक होङाबू दाऊदमी बाजापीका योबोरोबूम् साम्दी छाम्सो मम् थालेई मची।

२८ छाम् मप्चा छाम् मची ना तुरही दूप्चा तुरही दूप्ची, खोदोलो खोलोङ् समुदायआ कूम्चीना योबोरोबू सेवा छची। मीःपी चारेईमम् बलि मान्याईम् सम्मो खोलोङ् लक् ओरोनाङ् छूवाचा।

२९ बलिदान चारेईमम् याताकप्का होङाबूआ ना खलो तूवाक खोलोङ् समुदायआ खून्जूलना योबोरोबू सेवा छची।

३० होङाबू हिजकियाआ म्होप्मी अधिकारीस्का लेवीस् दाऊदमी लो दर्शन तोक् आसापमीलो रीङ्बऊ नेनाना योबोरोबूम् साम्दीखाम् छाम् ममीची। ओरोना खचा हायाम् चामोवा मतो योबोरोबूम् सायोचोङ्मा मची, ना कूम्चीना ख सेवा छची।

३१ खीक्‍काना हिजकियाआ ओरोपीका, “आन्‍ना योबोरोबूपी आम्नी होपा आम्नी होप्ङा रेम्चीनीक तूये। आन्‍ना आम्नी बलिदान लो ओलोनूव लोम् बलिलो तात्नूम्ना आन्‍नी योबोरोबू दप्स्को खीम्पी तानीव।” खन्सा खोलोङ् समुदायआ बलिदान लो ओलोनूव लोम् बलिदानलो तात्ची, ना राजीखुशी छूक् खोलोआ खची होप्-होप्मी मीःपी चारेईमम् बलि तात्ची।

३२ मूङ्‍क समुदायआ तात्चीक मीःपी चारेईमम् बलिम् लागी नूक्पोङ् लूपी, १०० लूस्, ना २०० थुमा तूवा। मूङ्‍क खोलोङ् मीलेई मस्‍ना योबोरोबूम् लागी मीःपी चारेईमम् बलि चारेईमची।

३३ खीक्‍का योबोरोबूपी अर्पण मम्पा बलिदान क ६०० लूपी, ३,००० लूस् लो बकालो तूवा।

३४ खोदोलोई पूजारीस् चीछा छूवाकसा मूङ्‍क खोलोङ् मीःपी चारेईमम् बलि चारेई मस्कम् सोगो ओम् मान्दूर्‌ची। खन्सा मूङ्‍क लक् मान्याईम् सम्मो ना बीन्‍नीपा पूजारीचा खची होप् पवित्र मान्मम्चीम् सम्मो मूङ्‍कचीम् खची होम्पी मीस् लेवीचा खस् बछोक्स्ची, ऊदोईपीक्यालो खची होप् पवित्र मम्चीपी लेवीस् पूजारीचीप्का दूङ् चीङ्चीङ् छूवाक तूवा।

३५ मीःपी चारेईमम् बलिलो चारेई मस्क खाऊमा-खासेर्मा बलिम् छोदोवा ना कूईम्ना चारेईमम् बलिलो खोलोङ् मसा मीःपी चारेईमम् बलि हायाम् देतो तूवा।

ओरोना योबोरोबू दप्स्को खीम्मी सूसो लाईस्पीक तोङ्ना मम् थालेईमची।

३६ योबोरोबूआ म्होप्मी मीस्मी लागी मक लक्मी कारणआ हिजकिया लो खोलोङ् मीस्लो खची जीनअ, ऊदोईपीक्यालो खोलोङ् लक् दावाङ् याताक तूवा।

हिजकियाआ निस्तार-चाड मानेई मक

३०

हिजकिया होङाबूआ यरूशलेमपी योबोरोबू इस्राएलपीक नीनाम्माम् लागी निस्तार-चाड योबोरोबू दप्स्को खीम्पी मानेई मस् तानीव पीकाना दालास्चीना खोलोङ् इस्राएलपी लो यहूदापीलो रीदाम् होक्सू, खीक्‍का एफ्राइम लो मनश्शेलोसो छाप्दाम् हची।

२ होङाबू, खम् अधिकारीची ना यरूशलेमपी बात्ल छूवाक खोलोङ् समुदाय दोस्पीक लाःपी निस्तार-चाड मानेई मम् लागी सहमत छूवा।

३ खचा रीदूम् तूवाक तोङ्ना थीक् नाम्‍लापी निस्तार-चाड मानेई मम् मान्दूर्‌स्क तूवा, ऊदोईपीक्यालो पूजारीचा नम्‍लो खची होप् शुद्ध मान्मस्क तूवा, ना मीस्सो यरूशलेमपी बात्ल मान्छूक तूवा।

४ मूङ्‍क रीङ् होङाबूआ लो खोलोङ् समुदायआलो नप् मीना।

५ खचा बेर्शेबापीका दान सम्मोङ् खोलोङ् इस्राएलपी ओरोपीकाना रीदाम् होक्स्चीना काछची, “योबोरोबू इस्राएलपीक नीनाम्माम् लागी निस्तार-चाड मानेई मस् मीस् यरूशलेमपी ताम्ङा छूये।” ङ्‍कपीका लाईस्पी तोकेई मम्पा ललई तोङ्ना ङ्‍कतोसर्प् मीचा ङ्‍क चाड मानेई मदोङ्चीक मान्तू।

६ हिजकियाआ हुकुम मक तोङ्ना होङाबूपीका लो खम् अधिकारीचीपीकालो ङ्‍क तोङ्‍क छाप्दाम् खाईचीना रीदाम् खाईप्ची खोलोङ् इस्राएलपी लो यहूदापीलो खाता:

“ए इस्राएलपीक मीस्चे, अब्राहाम हेम्, इसहाक हेम् ना इस्राएलपीक योबोरोबू नीनाम्मा हेम् आन्‍नी आत्‍तानीव, खीक्‍का खसो अश्‍शूरपीक होङाबूचीम् हूक्पीका ऊम्केई छूक्ची हेम् आईयान्ची।

७ आन्‍नी आम्नी खूक्सू-खूलूस् तोङ्‍क ना आम्नी मीस् तोङ्‍क छूनीनव। खचान् योबोरोबू खची खूक्सू-खूलूचीम् नीनाम्माम् हेम्क विश्‍वास होक्सीचीक तूवा, ना योबोरोबूआ खस् कीम्पी छूमीचीक तूवा। मूङ्‍क आन्‍ना आम्नी होपाङ् तानूम्।

८ आम्नी खूक्सू-खूलूस् तोङ्ना आन्‍नीसो पीक्याक मान्‍रेप् छूनीनव। आन्‍नी आम्नी होपा आम्नी होप्ङा योबोरोबूपी पीन्दीन्चीनीव, ना खसा सदैबरीकम् लागी पवित्र मक खम् पवित्र तूस्कोपी वोङ्नीव। योबोरोबू आम्नी नीनाम्माम् सूसो मनूम्व, ना खम् हायाम् ईकीम् लप् छूली आम्नीपीका मेक्सा हतेई छूनूव।

९ आन्‍नी योबोरोबू हेम् आत्नीदोक आम्नी मीस् लो आम्नी छामाईचीलो कैद मप्ना खाईप्चीपीका खचा सम्तूमा तयची, ना खचा ङ्‍क छाप्कूवापी आईम्ना ताम् तयची, ऊदोईपीक्यालो योबोरोबू आम्नी नीनाम्मा सम्खे ना सम्तूमा मीक् तूये। आन्‍नी ख हेम् आत्नीदोक ख आम्नीपीका तर्केई छूना खात्नो।”

१० खीक्‍काना मूङ्‍क रीदाम् खाईप्ची एफ्राइममी लो मनश्शेम्‍लो छाप्कूवाबरी सहर-सहर छूक्‍तो जबूलून सम्मोङ् खाता। खोदोलोई मीचा खस् सेस्वा मीची ना गीसेत्ची।

११ खोरोदोसो आशेर, मनश्शे ना जबूलूनपीक हेप्-हेप् मीस् खची होपा खची होप्ङा लखेक मन्चीना यरूशलेमपी खाता।

१२ मूङ्‍क नाम्‍लापी नीनाम्माम् हूः यहूदापीक मीस्चीपी छूवाकसा होङाबूआ लो खम् अधिकारीचालो योबोरोबूम् रीङ्बऊ तोङ्ना पीचीक हुकुम ईक् सानीवा छूम्ना रेम् लागी खस् तयार छूवा।

१३ ओरोसर्प् मीस्, अर्थात् ईबूम् हायाम् देप् समुदाय दोस्पीक लाःपी खमिर मान्तेम्पा सबेईमी चाड मानेई मम् लागी यरूशलेमपी बात्ल छूवा।

१४ खचा यरूशलेमपी तूवाक वेदीस् हतेईमची, खीक्‍का धूप हूईम् वेदीस्सो हतेई मची, ना मूङ्‍कस् किद्रोन खम्‍लापी होलात्ची।

१५ दोस्पीक लाःमी लीक् लेईक लेईपी मीचा निस्तार-चाडमी थुमा सेत्ची। ङ्‍क रीङ्आ पूजारीस् लो लेवीस्लो ङईम्पी छूमीची, खन्सा खचा खची होपा खची होप् शुद्ध मन्ची, ना योबोरोबू दप्स्को खीम्पी मीःपी चारेईमम् बलि तात्ची।

१६ खीक्‍काना नीनाम्माम् मीस् मोशाआ पीचीक ललई तोङ्ना खस् खची होप्-होप्मी तूस्कोपी तूवा। लेवीचा पीचीक हीः पूजारीचा वेदीपी रीस्ची।

१७ खोदोलोई समुदायपीक ओरोसर्प् मीस् खची होपा खची होप् शुद्ध मान्मन्चीक तूवा। खन्सा योबोरोबूम् लाईस्पी खची होप्-होप्मी थुमा पवित्र ममान्दूर्प् मूङ्‍क खोलोङ् अशुद्ध छूवाक मीस्चीम् लागी लेवीचा निस्तार-चाडमी थुमा सेईम् बोक्सा।

१८ एफ्राइम, मनश्शे, इस्साखार ना जबूलूनपीका ताकचीप्क ओरोसर्प् रीदूम् तूवाक तोङ्ना शुद्ध मान्छूक तूवा। खोरोदोसो खचा नियम मान्‍रेम्मोङ् निस्तार-चाड मानेईमची। खोदोलोई हिजकियाआ ओरोपीकाना मूङ्‍कचीम् लागी वाङोम् मअ,

१९ “पवित्र तूस्कोपीक शुद्ध छूम् नियम मूङ्‍कचा रेप्चीक मान्तूदोसो योबोरोबू मूङ्‍कचीम् खूक्सू-खूलूचीम् नीनाम्मा लाम् लागी लन्ची मप् खोलोङ् योबोरोबूआ छेमा पीचीनूव।”

२० खीक्‍का योबोरोबूआ हिजकियाम् वाङोम् येनू, ना मीस् नमीची।

२१ यरूशलेमपी बात्ल छूवाक इस्राएलीचा नूक् लेई सम्मो चामोवा मतो खमिर मान्तेम्पा सबेईमी चाड मानेईमची। खीक्‍का लेवीचा लो पूजारीचालो योबोरोबूम् बाजाम् साथपी लेई पीच्‍ची हायाम् जोशआ योबोरोबूम् साम्दीखा मची।

२२ योबोरोबूम् सूसो मम् तोक्पी आछीयाक ज्ञानलोक लेवीचीपी हिजकिया उत्साहाम् रीङ्बऊपी नेना। ओरोना खचा चाडमी नूक् लेई सम्मो खाऊमा-खासेर्माम् बलि चारेईमतो, योबोरोबू खची खूक्सू-खूलूचीम् नीनाम्माम् साम्दीखा मतो ना खची होप्-होप्मी तोकेई मम्पा तूवाक भाग चातो नाम्‍ला कात्ची।

२३ मूङ्‍क खोलोङ् समुदाय होसोङ् नूक् लेई सम्मो चाड मानेई मम् लागी सहमत छूवा। खन्सा खचा चामोवा मतो होसोङ् नूक् लेई सम्मो चाड मानेईमची।

२४ यहूदापीक होङाबू हिजकियाआ समुदायमी लागी १,००० लूपी ना ७,००० लूस् लो छारालो, खीक्‍का अधिकारीचा समुदायमी लागी १,००० लूपी ना १०,००० लूस् लो छारालो अलग यूक्स्पीचीक तूवा। ओरोसर्प् पूजारीस् खची होपा खची होप् शुद्ध मन्ची।

२५ यहूदापीक खोलोङ् समुदायआ, पूजारीचीम् लो लेवीचीम्‍लो साथपी इस्राएलपीका ताक खोलोङ् समुदायआ खीक्‍का इस्राएलपी लो यहूदापीलो तूप् बीन्‍नीपा छाप्कूवापीका ताप्ना तूप्चासो चामोवा मची।

२६ यरूशलेमपी हायाम् चामोवा छूवा, ऊदोईपीक्यालो मूङ्‍क तोङ्नान् इस्राएलपीक होङाबू दाऊदमी म्छा सोलोमनमी नाम्‍लापीका एक्‍तो मूङ्‍कपी मान्छूक तूवा।

२७ पूजारीस् लो लेवीस्लो मीस् आसीक् पीम् लागी थोरेपा, खीक्‍का नीनाम्माआ खची वाङोम् येनू, ऊदोईपीक्यालो मूङ्‍कचीम् खची वाङोम् साराङ्‍गापी नीनाम्माम् पवित्र तूस्को सम्मोङ् तातेका।

३१

मूङ्‍क चाड याताकप्का मूङ्‍कपी ताक खोलोङ् इस्राएलीस् यहूदाम् सहरलाम्पा छूक्‍तो खाताना पवित्र लूङ् खोलोङ् टुक्रा-टुक्रा मची ना अशेरा देवीम् खाम्बा खोलोङ् रूप्चीना ऊत्दीत्ची। खीक्‍का यहूदापी लो बेन्यामीनपीलो, ना एफ्राइमपी लो मनश्शेपीलो तूवाक ओरोरो रेप् थान लो वेदीलोसो खोलोङ् हत्दीत्ची। मूङ्‍कतोदी मम् यात्चीकप्का खोलोङ् इस्राएलीस् खची होप्-होप्मी सहरपी लो खची खूक्सू-खूलूचीम् थाम्पूपीलो आत्‍ता।

पूजारीचीम् लो लेवीचीम्‍लो लागी चाम्दूम्मी बन्दोबस्त मीलेई मस्क

२ खीक्‍काना हिजकियाआ पूजारीस् लो लेवीस्लो दल-दल मना मीःपी चारेईमम् बलि लो खाऊमा-खासेर्माम् बलिलो चारेईमम् लागी, सूसो मम् लागी, ओलोनूव लोम् लागी ना योबोरोबू दप्स्को खीम्पीक लाम्स्कोपी साम्दीखा मम् लागी खची होप्-होप्मी लक्पी खस् खोलोङ् खतेई मची।

३ होङाबूआ म्होप्मी दाङ्‌खीम्पीका देत्छा लो यूपालोक मीःपी चारेईमम् बलिम् लागी, खीक्‍का नोम्चीम् लेईमी लागी, औंसीम् लागी ना तोकेई मम्पा चाडमी लागी योबोरोबूम् ललईपी छाम्पा तूवाक तोङ्ना जूतेई मीपीची।

४ पूजारीस् लो लेवीस्लो योबोरोबूम् ललईपीङ् लागेई छून्चानूव पीकाना होङाबूआ यरूशलेमपी तूप् मीस् खचा पीम् पर्ने भाग तात्नूम्व पीकाना हुकुम पीची।

५ होङाबूम् हुकुम इस्राएलीचा येन्चीकलो ईतोतो खचा खची होप्मी छीर्म्, नयाँ दाखमद्य, तेल, खूद ना थाम्पूपी दूङ् लाईस्पी सेक म्चो तात्ची। खचा हायाम् देतो, खोलोक थक्मी दशांशसो तात्ची।

६ यहूदापीक सहरपी तूप् इस्राएलीचा लो यहूदीचालोसो पी-लूपीम् लो लूस्-छाराम्‍लो दशांश, खीक्‍का योबोरोबू खची नीनाम्मापी अर्पण मम्पा खोलोक थक्मी दशांश तात्चीना नोङ्ची।

७ खचा तेस्रो लाःपी मूङ्‍क खोलोक थक् नोम् थालेईमची, ना नूक् लाःपी मूङ्‍क खोलोङ् नोम् यात्ची।

८ हिजकिया म्होप्मी अधिकारीस्का ताना मूङ्‍क नोङाक खोलोक थक् तचीलो, खचा योबोरोबू ना म्होप्मी मीस् इस्राएलीस् ओलोनूव लची।

९ “ङ्‍क नोङाक खोलोक थक् हापीकाई ताकई,” पीकाना हिजकियाआ पूजारीस् लो लेवीस्लो तत्ची।

१० खोदोलो सादोकमी गोङ्पीक दूङ् देप्क पूजारी अजर्याहआ ओरोपीकाना ङरी आत्‍तू, “मीचा योबोरोबू दप्स्को खीम्पी खची होप्-होप्मी चाचोदाम् तात्चीक नाम्‍लापीका एक्‍तो केईका चाम् लागी लायीछोक्सीका ना एत्‍ताकसो तूये, ऊदोईपीक्यालो योबोरोबूआ खम् मीस् हायाम् देतो आसीक् पीचीकसा मूङ्‍क हायाम् देतो एत्‍ताकसो तूये।”

११ खीक्‍काना हिजकियाआ योबोरोबू दप्स्को खीम्मी दाङ्‌खीम् तयार मम् हुकुम पीची, ना खचा मूङ्‍क तयार मची।

१२ खीक्‍का मीचा इमानदार छूवाना खची होप्-होप्मी चाचोदाम्, दशांश ना खचा अर्पण मस्क दान तात्ची। मूङ्‍क दानमी जीम्मा लाप् अधिकृत लेवी कोनन्याह तूवा, खीक्‍का खम् म्नेछो शिमी क खपीका मूक्सूक अधिकृत तूवा।

१३ होङाबू हिजकियाआ लो नीनाम्मा दप्स्को खीम्पीक अधिकारी अजर्याहआलो कोनन्याह ना म्नेछो शिमी बोम्छोम् लागी यहीएल, अजज्याह, नहत, असाहेल, यरीमोत, योजाबाद, एलीएल, यिस्मक्याह, महत ना बनायाह सोक्चीक तूवा।

१४ योबोरोबू पीचीक थक् लो अर्पण मम्पा दानलो हाम् लागी नीनाम्माम् लागी तात्चीक राजीखुशीम् चाचोदाम् लेवी यिम्नाम् वात्छा म्छा नाम्‍आप्स्को हेम्पीक चौकीदार कोरेम् जीम्मापी तूवा।

१५ दल-दल तूवाक तोङ्ना देप्-चीमा पूजारी नेछोस् थीक्-थीक् भाग हाम् लागी पूजारीचीम् सहरपी अदनआ, मिन्यामीनआ, येशूअआ, शमायाहआ, अमर्याहआ ना शकन्याहआ कोरे इमानदार छूवाना बछोक्स्ची।

१६ खचा पूस्तऊलीपी नीङ् छाम्पा सूक् दोङ् बाईप् लो मूङ्‍कपीका दूङ् देतो दोङ् बाईप् वात्छास्लो खोलोङ् खची भाग हाईपीची। खचा योबोरोबू दप्स्को खीम्पी लेई पीच्‍ची लक् मस् ताप्ची खची होप्-होप्मी दलमी लो लक्मीलो जीम्मा तचीक तोङ्ना खचा तोम् पर्ने भाग हाईपीची।

१७ खीक्‍का खचा पूस्तऊलीपी खची होप्-होप्मी खीम्पोस्ची तोङ्ना नीङ् छाम्पाक पूजारीस् खीक्‍का नीस्पोङ् दोङ् ना मूङ्‍कपीका दूङ् देतो दोङ् बाईप् लेवीस् खोलोङ् खची होप्-होप्मी दलमी लो लक्मीलो जीम्मा तचीक तोङ्ना खची भाग हाईपीची।

१८ मूङ्‍क पूस्तऊलीम् सूचीपी नीङ् छाम्पा खोलोङ् समुदाय, मूङ्‍कचीम् खची तोमा ना मीम्छा-वात्छा खची छास् खोलोङ् मूङ्‍क भाग हाईपीचीक तूवा। ऊदोईपीक्यालो खस् खची होपा खची होप् रीदूम् तोङ्‍ना शुद्ध मन्दोन्चीक तूवा।

१९ खीक्‍का सहरमी बरबारपीक तेल्पी लो बीन्‍नीपा तेल्पीलो तूप् हारूनमी वंशपीक पूजारीस् तूवाकपीक खोलोङ् वात्छास् खीक्‍का लेवीचीम् पूस्तऊलीपी नीङ् छाम्पा पूजारीस् खोलोङ् खची होप्-होप्मी भाग पीम् लागी नीङ् तोकेई मस्क मीस् खतेई मची।

२० हिजकियाआ यहूदाबरीङ् ओरोना लक् मअ। योबोरोबू म्होप्मी नीनाम्माम् मूक्स्दूपी ऊई नप्, थीक् ना विश्‍वास मम् खाईप् तूवा, खूङ्‍कङ् खसा मअ।

२१ योबोरोबू दप्स्को खीम्मी सूसोपी ना नीनाम्माम् ललई लो आज्ञालो रेप्ना मक खोलोङ् लक्पी हिजकियाआ म्होप्मी नीनाम्मा लामू ना खोलोङ् म्सानीवापीका लक् मअ। खीक्‍का ख सफलसो छूवा।

सनहेरीबआ यरूशलेम म्हूक्पी मम् लागी धम्की पीक

२ राजा १८:१३-३७; १९:१४-१९, ३५-३७; यशैया ३६:१-२२; ३७:८-३८

३२

हिजकियाआ ङ्‍क खोलोङ् भक्तिम् लक् मम् यात्कप्का अश्शूरपीक होङाबू सनहेरीबआ यहूदापी आक्रमण मअ। खसा यहूदापीक किल्‍ला तूवाक सहर खोलोङ् म्हूक्पी मम् सानीवा मना मूङ्‍क सहरपीका पाखापी म्होप्मी छाउनी बानेई मअ।

२ सनहेरीब ताक तूये ना यरूशलेम आक्रमण मम् पीक्चाईक तूये पीम् हिजकियाआ तूम् तकलो ईतोतो,

३ सहरपीका पाखा खाईप् म्पूईपीक काऊ दीम्दीम् लागी खसा म्होप्मी अधिकारीस्का लो सेनाम् अधिकृतचीकालो चाई मअ। खीक्‍का खचा मूङ्‍क लक्पी ख बछोक्स्ची।

४ खचा ओरोसर्प् मीस् बात्ल मस्‍ना मूङ्‍क छाप्कूवालाम्पा छूक्ना खाईप् योऊ लो खोलोङ् काऊमी पूईलो थूनेई मची। खीक्‍काना खचा ओरोपीका, “अश्शूरपीक होङाबूस् ङ्‍कपी ताम्ना हायाम् देतो काऊ गोम् ऊदोई पीमा?”

५ खीक्‍काना होङाबूआ हायाम् रोकोछू मना सहरपीक हताक पर्खाल खोलोङ् हायाम् नम्‍लोना मरमत मअ ना मूङ्‍कपी धरहरा बानेई मअ। पर्खालपीका पाखापी खसा आर्को पर्खाल बानेई मअ ना दाऊदमी सहर तेक पीप् बोलू नम्‍लो थअ। खीक्‍का खसा हायाम् देतो जूम्‍लो ना ढाल्सो बानेई मअ।

६ खसा मीस् तूवाकपीका सेनाम् अधिकृतची सोक्ची, ना मीस् सहरमी मूल लाम्स्कोम् चोकपी बात्ल मस्‍ना ओरोपीकाना मूङ्‍कस् उत्साहा पीची, “आत मनूम्व ना साहासी छूवानीव।

७ अश्शूरपीक होङाबूपीका लो खसा तातक हायाम् देतो सेनाचीप्कालो आन्‍नी कीनीनव, ऊदोईपीक्यालो ईपी मूङ्‍कचीप्का दूङ् राःरालोक ईल्पो तूये।

८ खचीपी गाम्मी राःराङाङ् तूये, खोदोलोई योबोरोबू ई नीनाम्मा केई बोम्छोम् लागी ना ई फाईपी जूम्‍लूक् मम् लागी केईचीका तूये।” यहूदापीक होङाबू हिजकियाम् रीङ्आ गर्दा मीचा साहास तची।

९ खीक्‍काना सनहेरीब होङाबूआ लो खम् सेनाचालो लाकीशमी बरबार ऊर्‌दीत्चीक नाम्‍लापी सनहेरीबआ यहूदापीक होङाबू हिजकिया लो यरूशलेमपीक खोलोङ् यहूदीस्लो ङ्‍क रीदाम् ईम् लागी यरूशलेमपी अधिकृतची पोक्स्ची:

१० “अश्शूरपीक होङाबू सनहेरीबआ ओरोपीके: सेनाआ ऊर्‌दीतक यरूशलेमपी तूम् आम्नीपी हापीकाई ङ्‍क तोङ्‍क साहास ता?

११ ‘योबोरोबू ई नीनाम्माआ अश्शूरपीक होङाबूम् हूक्पीका लेन्चामीनी’ पीक्ना हिजकियाआ आन्‍नी लईनीना, आन्‍नी तूनीक थाऊपी आन्‍नी सीसोवापी छूम् लागी लो वाम्माआ सीमीम् लागीलो खसा आन्‍नी दोका पीचाईनीक तूये।

१२ ऊई हिजकियाआ म्होपाङ् ङ्‍क देऊताम् ओरोरो रेप् थान लो वेदीलो हत्ना ‘यहूदापीक लो यरूशलेमपीकलो मीस् ईबूम्ङाङ् वेदीम् लाईस्पी आराधाना मनूम्व ना मूङ्‍कपीङाङ् बलिदान चारेई मनूम्व’ पीकाना पीकाक मान्तूयोनाई?

१३ “कोङा ओ खूक्सू-खूलूस्का बीन्‍नीपा छाप्कूवापीक खोलोङ् मीस् ऊचीई मम्का खूङ्‍क आन्‍ना छेत्नूम्नोयो? ऊई मूङ्‍क जातिचीम् देऊताचा ओ हूक्पीका मूङ्‍कचीम् छाप्कूवास् लेन्चामीम् दूर्‌चीयोनाई?

१४ ओ खूक्सू-खूलूचा मासेई मस्क जातिचीम् देऊतास् तूवाकपीक ऊकसाई ओ हूक्पीका म्होप्मी मीस् लेन्चामीदूरू? खीक्‍का ऊतोङ्नाई आम्नी नीनाम्माआ आन्‍नी ओ हूक्पीका लेन्चामीम् दूरनाई?

१५ आन्‍नी ओरोना दोका पीम् ना छलपी मम् हिजकिया मौका पीयानूम्नव। आन्‍ना खपी विश्‍वास मनूम्नव, ऊदोईपीक्यालो ऊक देऊतासो म्होप्मी मीस् ओमी अथवा ओ खूक्सू-खूलूचीम् हूक्पीका लेन्चामीम् मान्दूर्‌दोक, आम्नी नीनाम्माआ आन्‍नी ओ हूक्पीका ऊतोङ्नाई लेन्चामीम् दूरनाई?”

१६ सनहेरीबमी अधिकृतचा योबोरोबू नीनाम्मा ना म्सूसो मप् हिजकियाम् ऊल्‍लोङ्पी होसोङ् मान्‍नप् रीङ् पीका।

१७ होङाबू म्होपाङ् ओरोपीकाना योबोरोबू इस्राएलमी नीनाम्माम् साम्दी कात्ना छाप्दाम् छाप्पू: “ऊतोङ्नाई बीन्‍नीपा छाप्कूवापीक देऊता म्होप्मी मीस् ओ हूक्पीका लेन्चामीम् मान्दूर्, खोरोनाङ् हिजकियाम् नीनाम्माआसो म्होप्मी मीस् ओ हूक्पीका लेन्चामीम् दूरनो।”

१८ खीक्‍काना खचा सहर खची हूक्पी मम् लागी यरूशलेममी पर्खालपी थोरेप्दीप् मीस् खची चारईम् लागी लो कीम् मीम् लागीलो हिब्रू रीङ्पीका हायाम् मूत्‍ता नारा मची।

१९ मीचा म्‍हूःआ बोबूईक चारीदूपीक बीन्‍नीपा मीस्मी देऊताम् तोक्पी रीङ् मस्क तोङ्नाङ् खचा यरूशलेमपीक नीनाम्माम् तोक्पीसो रीङ् मची।

२० खीक्‍काना होङाबू हिजकियाआ लो आमोजमी वात्छा म्छा यशैया खारीबोपोआलो साराङ्‍गा हेम् बसाना वाङोम् मची।

२१ खीक्‍का अश्शूरपीक होङाबूम् छाउनीपी तूप् सेना, कप्‍तान ना अधिकृत खोलोङ् मासेई मम् पीकाना योबोरोबूआ ईल्पो रीदाम् पोक् पोक्सू। खीक्‍काना सनहेरीब ङाम्‍लाला छूवाना म्होप्मी छाप्कूवापी आत्‍ता। ख म्होप्मी देऊताम् दप्स्को खीम्पी वोङालो हेप्-हेप् म्छाचा ख दोप्सेलआ सेत्ची।

२२ ओरोना योबोरोबूआ हिजकिया लो यरूशलेमपी तूप् मीस्लो अश्शूरपीक होङाबू सनहेरीबपीका लो बीन्‍नीपा खची साछीमीचीप्कालो लेन्चा मीची। योबोरोबूआ खस् लीक् हेम्पी चामोवा पीची।

२३ ओरोसर्प् मीचा यरूशलेमपी योबोरोबूम् लागी चाचोदाम्ची लो यहूदापीक होङाबू हिजकियाम् लागी हायाम् नप्-नप् हूक्छोलो तात्ची। खीक्‍काना खसा खोलोङ् जातिचीपीका हायाम् देप् साम्दी-सायो तअ।

हिजकिया तूकाना नकप्का नाम्दूखू मक

२ राजा २०:१-३, १२-१९; यशैया ३८:१-३; ३९:१-८

२४ मूङ्‍क नाम्‍लापी हिजकिया तूकाना सीम्ङा हक तूवा। खसा योबोरोबूपी वाङोम् मअ, खीक्‍का योबोरोबूआ ख ङरी आन्‍ना ईबूम् चीन्‍न पीयू।

२५ खोदोलोई हिजकिया नाम्दूखू मप् छूवाक तूवा, खीक्‍का योबोरोबूआ ख सम्तूमा मीकपी खसा योबोरोबू ओलोनूव मान्लो। खन्सा खपी खीक्‍का यहूदापी लो यरूशलेमपीलो योबोरोबूम् छूली छूवा।

२६ म्होप्मी नाम्दूखूम् लागी हिजकियाआ वालूम्मा मअ, ना यरूशलेमपीक मीचासो वालूम्मा मची। खन्सा गर्दा हिजकिया लेताक सम्मोङ् योबोरोबूम् छूली खचीपी हाल्‍लोसो मान्छूक तूवा।

२७ हिजकियाआ हायाम् देतो दाचाम् लो साम्दी-सायोलो तक तूवा। खीक्‍का खसा म्होप्मी हाल्ङो, नाम्छेर्‌बू, हायाम् दाम् परेई छूक् पत्थर ना मासाला, खीक्‍का ढाल ना बीन्‍नीपा दामी-दामी थक्मी लागी दाङ्‌खीम् बानेई मअ।

२८ छीर्म्, मालोक दाखमद्य ना तेलमी लागी दाङ्‌खीम्, खीक्‍का बीन्‍नीपा म्खाल्-खाल्क पोसूम् लागी तबेला ना लूस्-छाराम् लागी गथासो खसा बानेई मअ।

२९ खसा पी-लूपीम् हायाम् देतो बाथान लो लूस्-छाराम् हायाम् लोक्‍तो बागाललो जम्मा मअ, ऊदोईपीक्यालो नीनाम्माआ आछीयाङ् ख हायाम् लोक्‍तो दाचाम् पीक तूवा।

३० ङ्‍क हिजकियाआङा गीहोन योऊमी मेक्‍तोकाक म्पूई दीना मूक्सू दाऊदमी सहरमी नाम्काम्स्को हेम् बगेई छूमीक तूवा। आछीयाङ् खसा म्होपा मक खोलोङ् लोचम् सफल छूवाक तूवा।

३१ खोदोलोई बेबिलोनपीक चारतोप्चा पोक्स्चीक होङाबूम् रीदाम् खाईप्ची छाप्कूवापी खोछेत्‍ताक छाक्‍काक चीन्‍नम् तोक्पी तईस् तालो, नीनाम्माआ ख चाम्ची मम् लागी लो खम् गोङ्पीक खोलोङ् रीङ् छेईम् लागीलो ख म्होप्मी लन्ची तोङ्नाङ् लेत्दीतू।

हिजकियाम् चारखम् तोम् नाम्‍ला याताक

२ राजा २०:२०-२१

३२ हिजकियाआ चारखम् तोक्स्क नाम्‍लापीक बीन्‍नीपा खोती लो खसा मक भक्तिम् लक्लो यहूदापीक लो इस्राएलपीकलो होङाबूचीम् सूम्नीतूम्‍लोम् सोक्सरपी तूक आमोजमी वात्छा म्छा यशैया खारीबोपोम् दर्शनपी छाम्पा तूये।

३३ हिजकिया म्खूक्सू-खूलूस्का ईम्स्खाता, ना दाऊदमी छामाईचीम् गेम् तूवाक कोम्पी ख खूम्ची। ख सीयालो खोलोङ् यहूदापी लो यरूशलेमपीलो तूप् मीचा ख साम्दी दची। खीक्‍का खम् दोस्पी म्छा मनश्शे होङाबू छूवा।

यहूदापीक होङाबू मनश्शे

२ राजा २१:१-९

३३

मनश्‍शे होङाबू छूवालो ख ईक्पोङ् नीस् दोङ् बाईक तूवा, ना खसा यरूशलेमपी ङाक्पोङ् ङाक्दोङ् चारखम् तोक्‍सू।

२ इस्राएलीचीम् लाईस्पीका योबोरोबूआ कल्चीक जाति-जातिचीम् ईजेर्म् लप् सूलाम्पी लाम्दूमाना खसा योबोरोबूम् मूक्स्दूपी ऊक रीङ्‌ये रई तूवा खूङ्‍कङ् मअ।

३ म्पा हिजकियाआ गस्दीत्क कोम् होम्पीक थान खसा होसोङ् बोबूईयू। खसा बाल देऊताम् लागी वेदी बोबूईयू, ना खसा अशेरा देवीम् खाम्बासो बानेई मअ। खसा नाम्छूईतोक खोलोङ् सोङ्‌गेर् कूम्चीना सेवा छअ।

४ खसा योबोरोबू दप्स्को खीम्पी वेदी बानेई मअ; मूङ्‍क नीनाम्मा दप्स्को खीम्मी तोक्पी योबोरोबूआ ओरोपीकाक तूवा, “यरूशलेमपीङ् ओ नीङ् दोस्का-दोस्का सम्मो रहेई छूये।”

५ योबोरोबू दप्स्को खीम्मी नीच्‍ची चोकपीङ् खसा नाम्छूईतोक खोलोङ् सोङ्‌गेर्‌चीम् लागी वेदी बानेई मअ।

६ खसा म्छास् बेन-हिन्‍नोममी बेँसीपी मीःपी बलि चारेई मअ, मन्तर-तन्तर मअ, ना जखाना खोङू। खसा मन्तर-तन्तर मअ ना चाप्मोङ् तोक्सू। खसा योबोरोबूम् मूक्स्दूपी हायाम् रई लक् मना ख हायाम् म्छूली काईमीयू।

७ म्होपा बानेई ममीचीक ङोङोक्छे नीनाम्मा दप्स्को खीम् गोपी खसा यूक्सू; मूङ्‍क दप्स्को खीम्मी तोक्पी नीनाम्माआ दाऊद लो म्छा सोलोमनलो ओरोलचीक तूवा, “कोङा इस्राएलमी खोलोङ् गोङ्चीम् रापीका सोकूक यरूशलेमपीक ङ्‍क दप्स्को खीम्पी दोस्का-दोस्का सम्मो कोङा ओ नीङ् यूक्सो।

८ खचा कोङा आज्ञा मूक खोलोङ् रीङ् नम्‍लोना रेप्‍पस्‍ना ओ सूसो मप् मोशाआ खस् पीचीक खोलोङ् ललई लो नियमलो नम्‍लोना रेप्पस्दोक, कोङा खची खूक्सू-खूलूस् पीयूचीक छाप्कूवापीका इस्राएलीचीम् लोङ् होसोङ् एक्सा-मेक्सा लाम्दूम् पीयोचीनो।”

९ खोदोलोई मनश्‍शेआ यहूदापी लो यरूशलेमपीलो तूप् मीस् खोलोङ् बारालेई मस्‍ना खाईची, ना इस्राएलीचीम् लाईस्पी योबोरोबूआ मासेई मस्क जातिचीप्कासो दूङ् रई लक् खचा मची।

१० मनश्शेपी लो खम् मीस्चीपीलो योबोरोबू नेना, खोदोलोई खचा मूङ्‍क वास्ता मान्मची।

११ खन्सा योबोरोबूआ खची ऊल्‍लोङ्पी अश्‍शूरपीक होङाबूम् सेनापतिस् तातू। खीक्‍का खचा मनश्शे लाप्ची, ना खम् म्नाप्पी बल्छी तेईपीची, ना ख काँसम् साङ्‍लआ छूईचीना बेबिलोनपी तात्ची।

१२ म्होप्मी नीछीमापी मनश्शेआ योबोरोबू म्होप्मी नीनाम्माम् सम्तूमा लामू, खीक्‍का ख म्होप्मी खूक्सू-खूलूचीम् नीनाम्माम् लाईस्पी म्होपा-म्होप् लखे मन्ची।

१३ खसा वाङोम् मअ, खोदोलो नीनाम्माआ खम् बीन्ती येन्‍ना खसा मक वाङोम् ग्रहण मअ। खीक्‍का योबोरोबूआ ख यरूशलेमपी होसोङ् आत्ना तातू, ना ख होङाबू तूस्कोपी यूक्सू। खीक्‍काना मनश्शेआ योबोरोबूङ् नीनाम्मा तूये पीम् तूम् तअ।

१४ खीक्‍काना मनेश्‍शेआ गीहोन योऊमी नाम्काम्स्को हेम्पीका ओफेल कोम् ऊर्‌ना ङाः मीचीक लाम्स्को सम्मो दाऊदमी सहरपीका पाखापीक पर्खाल होसोङ् बोबूईयू। खसा मूङ्‍क पर्खाल हायाम् रेप् बानेई मअ। खसा यहूदाम् किल्‍ला तूवाक खोलोङ् सहरपी सेनापतिस्सो खतेई मची।

१५ खसा बीन्‍नीपा छाप्कूवापीक देऊतास् लो खोपेई मम्पाना बानेई मम्पा ङोङोक्छेलो योबोरोबू दप्स्को खीम्पीका हतेई मअ, ना योबोरोबू दप्स्को खीम् तूवाक कोम्पी लो यरूशलेमपीलो खसा बानेईमक खोलोङ् वेदीसो हतेई मदीतू, खीक्‍का खसा मूङ्‍क खोलोङ् सहरपीका पाखा होलातू।

१६ खीक्‍काना खसा योबोरोबूम् वेदी होसोङ् बोबूईना मूङ्‍कपी खाऊमा-खासेर्माम् बलि लो ओलोनूव लोम् बलिलो चारेई मअ। खसा यहूदापीक मीस् योबोरोबू इस्राएलमी नीनाम्माम् सूसो मनूम्व पीकाना हुकुम पीची।

१७ खोरोदोसो मीचा कोम्पीक थान तूवाक होम्पी बलिदान चारेई मचची, खोदोलोई खचा योबोरोबू खची नीनाम्माम् लागीङाङ् चारेईमची।

१८ मनश्‍शेआ चारखम् तोक्स्क नाम्‍लापीक बीन्‍नीपा खोतीची, खीक्‍का म्नीनाम्मापी खसा मक वाङोम् ना योबोरोबू इस्राएलमी नीनाम्माम् नीङ्पी दर्शन तोक् मीस् खलो नेनाक रीङ्बऊ इस्राएलपीक होङाबूचीम् सूम्नीतूम्‍लोम् सोक्सरपी छाम्पा तूये।

१९ म्होप् लखेक मम्चीम् लाईस्पी खसा मक वाङोम् ना नीनाम्माआ ऊतोङ्नाई खसा मक बीन्ती ग्रहण मअ, खीक्‍का खोलोङ् म्मोऊ ना अविश्‍वासमी लक्, खसा बानेईमक कोम्पीक थान, अशेरा देवीम् खाम्बा ना ङोङोक्छे — ङ्‍क खोलोङ् रीङ्मी तोक्पी दर्शन तोक् मीस्चीम् सूम्नीतूम्‍लोपी छाम्पा तूये।

२० मनश्शे म्होप्मी खूक्सू-खूलूस्का ईम्स्खाता, ना ख म्होप्मी महलपी खूम्ची। खीक्‍का खम् दोस्पी म्छा आमोन होङाबू छूवा।

यहूदापीक होङाबू आमोन

२ राजा २१:१९-२६

२१ आमोन होङाबू छूवालो ख नीस्पोङ् नीस्दोङ् बाईक तूवा, ना खसा यरूशलेमपी नीस् दोङ् चारखम् तोक्सू।

२२ म्पा मनश्‍शेआ मक तोङ्नाङ् खसा योबोरोबूम् मूक्स्दूपी ऊक रीङ्‌ये रई तूवा खूङ्‍कङ् मअ। आमोनआ म्पा मनश्‍शेआ बानेईमक खोलोङ् ङोङोक्छेपी बलिदान चारेई मअ ना मूङ्‍कम् पूजा मअ।

२३ खोदोलोई म्पा मनश्शेआ मक तोङ्ना योबोरोबूम् लाईस्पी खसा म्होप् लखे मान्मन्ची। खन्सा खम् अपराध दूङ् सार छूवा।

२४ आमोनमी अधिकारीचा खम् ऊल्‍लोङ्पी चूक्ली मची, ना ख म्होप्मी महलपीङ् सेत्ची।

२५ खीक्‍काना छाप्कूवापीक मीचा होङाबू आमोनमी ऊल्‍लोङ्पी चूक्ली मप् खोलोङ् सेत्ची, ना म्छा योशियाह खम् फाईपी होङाबू बानेई मची।

यहूदापीक होङाबू योशियाह

२ राजा २२:१-२

३४

योशियाह होङाबू छूवालो ख रेक्दोङ् बाईक तूवा, ना खसा यरूशलेमपी सूक्पोङ् ईक्दोङ् सम्मो चारखम् तोक्स्क तूवा।

२ खसा योबोरोबूम् मूक्स्दूपी ऊक रीङ्‍ये नप् तूवा खूङ्‍कङ् मअ। ख एक्सा-मेक्सा मान्मन्चीमो म्होप्मी खूक्सू दाऊदमी खोलोङ् सूलाम्पी लाम्दूमा।

योशियाहआ ङोङोक्छेम् पूजा मम् रेवास् हतेई मक

३ म्होपा चारखम् तोक्स्कम् रेक्दोङ्पी म्होप् सोलो तूवालोङ् योशियाहआ म्होप्मी खूक्सू दाऊदमी नीनाम्मा लाम् थालेई मअ। खीक्‍का खसा चारखम् तोक्स्क ईक्पोङ् नीस्दोङ् बाईलो यहूदापी लो यरूशलेमपीलो तूवाक कोम् होम्पीक थान ना अशेरा देवीम् खाम्बा खीक्‍का खोपेई मम्पाना बानेई मम्पा ना धातुम् ङोङोक्छे हतेई मम् थालेई मअ।

४ बाल देऊताचीम् वेदी खसा हईमीची, ना मूङ्‍क वेदीम् छोक्‍तो तूवाक धूप-वेदीसो खोलोङ् यूफूल-यूफूल मदीतू। खसा अशेरा देवीम् खाम्बा लो खोलोङ् ङोङोक्छेलोसो यूफूल्-यूफूल् मना मूङ्‍क देवी-देऊतास् बलिदान चारेईमप् मीस्मी गेम् होम्पी सोवोरीस्दीतू।

५ खसा मूङ्‍क देवी-देऊताम् पूजारीचीम् तूप्‍रीसो खची वेदीपीङ् हूईदीतू, ओरोना खसा यहूदा लो यरूशलेमलो शुद्ध मअ।

६ मनश्शे, एफ्राइम, शिमियोन ना नप्‍ताली सम्मोक खोलोङ् सहर ना मूङ्‍क सहरमी बरबारपीक हताक थाऊ होम्पी

७ छीप्क खोलोङ् वेदी, अशेरा देवीम् खाम्बा ना दूम्पाना बानेई मम्पा ङोङोक्छेस् खोलोङ् खसा यूफूल्-यूफूल् मदीतू, खीक्‍का इस्राएल छाप्कूवाबरी तूवाक खोलोङ् धूप-वेदीसो मासेई मअ। खीक्‍काना ख यरूशलेमपी आत्‍ता।

ललईमी सोक्सर छीप्चीक

२ राजा २२:३-२०

८ योशियाहआ चारखम् तोक्स्क ईक्पोङ् रेक्दोङ् बाईलो छाप्कूवा लो नीनाम्मा दप्स्को खीम्‍लो शुद्ध मम् लागी खसा असल्याहम् म्छा शापान, सहरपीक चारतोप् मासेयाह ना चारखम्पीक लेखापाल योआहाजमी म्छा योआ योबोरोबू म्नीनाम्मा दप्स्को खीम् मरमत मस् पोक्स्ची।

९ खस् दूङ् देप्क पूजारी हिल्कियाहम् दोक्पी खाताना योबोरोबू दप्स्को खीम्पी तात्चीक खाप्चीमा ख पीची; मूङ्‍क खाप्चीमा चौकीदार तूवाक लेवीचा मनश्शे, एफ्राइम ना इस्राएलपीक बाँकी रहेई छूवाक खोलोङ् मीस् खीक्‍का यहूदा, बेन्यामीन ना यरूशलेमपी तूप् खोलोङ् मीस्चीपीका बात्ल मस्क तूवा।

१० खसा मूङ्‍क खाप्चीमा योबोरोबू दप्स्को खीम्पी लक् मप्चीम् नाइकेस् पीची, ना मूङ्‍क दप्स्को खीम्पी लक् मप् मीचा मूङ्‍क खाप्चीमा दप्स्को खीम् मरमत मम् लागी ना मूङ्‍क सुधार मम् लागी गोङ्ची।

११ खचा मूङ्‍क खाप्चीमापीका यहूदापीक होङाबूचा गन्खानू पीकाना होक्सीचीक खीम् मरमत मम् लागी कीम्पा लूङ् खीक्‍का दलिन ना ओरोदेप् रः खेईम् लागी सीङ्मी लक् मप्ची ना खीम् बानेई मम् लक् मप्ची पीची।

१२ ङ्‍क लक् मप् मीचा इमानदार छूवाना लक् मची। खचा मरारी गोङ्पीक लेवीस् यहत लो ओबदियालो, खीक्‍का कहातमी वंशपीक जकरिया लो मशुल्‍लाममीलो तईपी तूवाना लक् मदोङ्ची। बाजा-गाजा नम्‍लोना दूप्लेप् खोलोङ् लेवीचा

१३ दूक्नासीपी लक् मप्चीम् ना खोलोङ् खाल्क लक् मप् नाइकेचीम् चोलोगूलोसो मदोङ्ची। हेप्-हेप् लेवीस् क सचिवची, शास्त्रीची ना चौकीदारची तूवा।

१४ खचा योबोरोबू दप्स्को खीम्पी तात्चीक खाप्चीमा लात्चीलो मोशालाम्पा पीचीक योबोरोबूम् ललईमी छाप्दाम् पूजारी हिल्कियाहआ छीप्पू।

१५ हिल्कियाहआ सचिव शापान ओरोलअ, “कोङा योबोरोबू दप्स्को खीम्मी ललईमी सोक्सर छीपूक तूये।” खीक्‍का खसा मूङ्‍क सोक्सर शापान पीयू।

१६ खीक्‍काना शापानआ मूङ्‍क सोक्सर होङाबूम् दोक्पी तात्ना ओरोपीका, “आना ममीचीक खोलोङ् लक् आम् अधिकारीचा मचयस्क तूये।

१७ खचा योबोरोबू दप्स्को खीम्पी तूवाक खाप्चीमा दप्स्को खीम्पी लक् मप्ची ना मूङ्‍क लक् मप्चीम् नाइकेस् पीचीक तूये।”

१८ पूजारी हिल्कियाहआ ख ईबूम् सोक्सर पीक रीङ्सो सचिव शापानआ होङाबू ईयू। खीक्‍का खसा मूङ्‍क सोक्सर नीना होङाबू येईमीयू।

१९ होङाबूआ ललईमी सोक्सरपी छाम्पा रीङ्बऊ येन्कप्का म्तेई चेनू।

२० खसा हिल्कियाह, शापानमी म्छा अहीकाम, मीकाम् म्छा अब्दोन, सचिव शापान ना होङाबूम् सूसो मप् असायाह ओरोपीकाना आज्ञा पीची:

२१ “खात्नीव, ना ओ होप्मी लागी ना इस्राएलपी लो यहूदापीलो होसोङ् बाँकी तूप्चीम् लागी ङ्‍क छीम्पा सोक्सरपी ऊई छाम्पाक तूये पीकानीना योबोरोबू ततानूम्व। ईपीका योबोरोबू हायाम् म्छूली काताक तूये, ऊदोईपीक्यालो ई खूक्सू-खूलूचा योबोरोबूम् रीङ्बऊ मान्‍रेप्स्क तूये; ङ्‌क सोक्सरपी छाम्पा खोलोङ् रीङ्बऊ तोङ्ना खस् लाम्मान्दूम्क तूये।”

२२ खन्सा हिल्कियाह ना खम् साथपी होङाबूआ पोक्स्चीक मीस् यरूशलेममी आर्को भागपी तूप् खारीबो मप् हुल्दा तईस् खाता। हुल्दा क हसरामी म्चास्, तोखतमी म्छा होङाबूम् महलपीक तेई-हाम् खोम् लक् मप् शल्‍लूममी म्तोमा तूवा।

२३ खोदोलो हुल्दाआ खस् ओरोलची, “योबोरोबू इस्राएलमी नीनाम्मा ओरोपीके: आन्‍नी ओ दोक्पी पोप् मीस् ओरोलानूम्व,

२४ ‘योबोरोबूआ ओरोपीके: यहूदापीक होङाबूम् लाईस्पी नीम्पा सोक्सरपी छाम्पा खोलोङ् साराप् पूरा मम् लागी कोङा ङ्‍क थाऊपी लो ङ्‍कपी तूप् मीस्चीपीलो पीलूलूम्दीम् तातो।

२५ खचा कोङ् होक्सोयोक तूये, ना बीन्‍नीपा देऊतापी धूप हूईचीक तूये, ना खचा खची होप्मी हूःआ बानेई मस्क खोलोङ् थक्लाम्पा कोङ् ओ छूली काईमीयोक तूये। खन्सा ङ्‍क थाऊमी ऊल्‍लोङ्पी ओ छूली मीः तोङ्ना तीते, ना मूङ्‍क यसई छूनो।’

२६ योबोरोबू तईम् लागी पोप् यहूदापीक होङाबू आन्‍ना ओरो लानूम्व, ‘आना येन्क रीङ्बऊमी तोक्पी योबोरोबू इस्राएलमी नीनाम्माआ ओरोपीके:

२७ आम् गोङ् वालूम्मा मम् तयार छूवाकसा, ना कोङा ङ्‍क छाप्कूवाम् लो ङ्‍कपी तूप् मीस्चीम् तोक्पीलो पीकोक रीङ् येन्‍ना नीनाम्माम् लाईस्पी आन् लखे छूवाकसा, ना आना आम् तेई चेन्‍ना ओ लाईस्पी तूनीवा मकसा, कोङा आम् वाङोम् येनूक तूये, योबोरोबूआ पीके।

२८ खन्सा कोङा आन् आम् खूक्सू-खूलूस्का ईदेप् मयान्‍ना, ना आन् खाऊमा-खासेर्मापी खूमे। ङ्‍क थाऊपी लो ङ्‍कपी तूप् मीस्चीपीलो कोङा तातोक खोलोङ् पीलूलूम्दीम् आना आम् मूक्सा तयनो’।”

खीक्‍काना खचा होङाबूम् दोक्पी ताना हुल्दाआ पीकाक रीङ् येईमीची।

योशियाहआ योबोरोबूम् आज्ञा रेम् लागी करार छूईक

२ राजा २३:१-२०

२९ योशियाह होङाबूआ यहूदापीक लो यरूशलेमपीकलो खोलोङ् धर्म-सेचीपोस् बात्ल छूम् लागी काछची।

३० खीक्‍का होङाबू म्होप्सो यहूदापीक मीस्चीका, यरूशलेमपी तूप् मीस्चीका, पूजारीस्का, लेवीस्का ना चीमा-देप् खोलोङ् मीस्चीका योबोरोबू दप्स्को खीम्पी खाता। योबोरोबू दप्स्को खीम् गोपी छीप्चीक करारमी सोक्सरपीक खोलोङ् रीङ्बऊ खोलोआ येईम्मीना होङाबूआ नीयू।

३१ खाम्बाम् चाखेम्पी थोरेपाना होङाबूआ योबोरोबूम् दोस्-दोस् लाम्दूम् लागी ना खम् आज्ञा लो नियमलो म्होप्मी खोलोङ् गोङ्आ ना आत्माआ रेम् लागी, ना ङ्‍क सोक्सरपी छाम्पा करारपीक रीङ्बऊ पूरा मम् लागी योबोरोबूम् लाईस्पी बाचा मची।

३२ खीक्‍काना यरूशलेमपी लो बेन्यामीनपीलो वात्ल छूवाकस् खोलोङ् मूङ्‍क करार पूरा मम् लागी होङाबूआ पस्तून चामीची। यरूशलेमपी तूप् मीचा नीनाम्मा, खची खूक्सू-खूलूचीम् नीनाम्माम् करार तोङ्ना मूङ्‍क मची।

३३ योशियाहआ इस्राएलीचीम् खोलोङ् इलाकापीका खोलोङ् ईजेर्म् लप् ङोङोक्छे हतेई मअ, ना इस्राएलपी तूप् खोलोङ् मीस् योबोरोबू खची नीनाम्माम् सूसो ममीयू। ख लेताक सम्मो योबोरोबू खची खूक्सू-खूलूचीम् नीनाम्माम् भक्ति मम्पीका खस् तर्‌केई मान्छू।

योशियाहआ निस्तार-चाड मानेईमक

२ राजा २३:२१-२३

३५

योशियाहआ योबोरोबूम् लागी यरूशलेमपी निस्तार-चाड मानेई मअ। लाईस्पीक लाःमी लीक् लेईक लेईपी निस्तार-चाडमी थुमा सेतू।

२ खसा पूजारीस् खची होप्-होप्मी लक् मम् लागी सोक्ची, खीक्‍का योबोरोबू दप्स्को खीम्मी सूसो मम् लागी खस् उत्साहा पीची।

३ खसा खोलोङ् इस्राएलीस् ईक् योबोरोबूम् लागी पवित्र छूवाक लेवीस् ओरोलची, “इस्राएलपीक होङाबू दाऊदमी म्छा सोलोमनआ बोबूईक नीनाम्मा दप्स्को खीम्पी पवित्र सन्दूक यूक्सानूम्व। मूङ्‍क आन्‍ना खूर्‌म्तीम् नईनो। हन्‍नान् योबोरोबू आम्नी नीनाम्मा ना खम् म्मीस् इस्राएलीचीम् सूसो मनूम्व।

४ इस्राएलपीक होङाबू दाऊदआ लो म्छा सोलोमनआलो पीयानीक छाम्पा आदेश रेप्‍तो आम्नी दल-दल तूवाक तोङ्ना खीम्पोस्-खीम्पोस् छूवानीना तयार छूवानीव।

५ “खीक्‍काना आन्‍नी आम्नी इस्राएली बूबू-नेछोस्, अर्थात् साधारण मीस्मी खीम्पोस्चीम् दल-दलमी प्रतिनिधि छूवानीना लेवीस्का पवित्र तूस्कोपी थोरेप्नीव।

६ खीक्‍का निस्तार-चाडमी थुमा सेत्नूम्व। आन्‍ना आम्नी होपा आम्नी होप् शुद्ध मन्चीनीव, ना मोशालाम्पा योबोरोबूआ पीयानीक रीङ्बऊ रेपानूम्ना आम्नी बूबू-नेछोचीम् लागी थुमा थीक्‍का मनूम्व।

७ योशियाहआ निस्तार-चाडमी लागी मूङ्‍कपी बात्ल छूवाक सर्वसाधारणची ३०,००० लूस्-छारा लो ३,००० लूपीलो दान पीची; ङ्‍क खोलोङ् होङाबूआ म्होप्मी दाचाम्पीकाङ् पीची।

८ खम् अधिकारीचासो मीस्, पूजारीस् लो लेवीस्लो राजीखुशीआ दान पीची। योबोरोबू दप्स्को खीम्पी प्रशासन तोप् हिल्कियह, जकरीया ना यहीएलआ पूजारीस् निस्तार-चाडमी लागी २,६०० थुमा लो ३०० लूपीलो पीची।

९ लेवीचीम् लागी क कोनन्याह ना म्नेछोस् शमायाह लो नतनेललो, खीक्‍का लेवीचीम् लाम्‍लछास् हशब्याह, यहीएल ना योजाबादआ ५,००० थुमा लो ५०० लूपीलो पीची।

१० निस्तार-चाडमी लागी खोलोक थक् चोचूम् याताकप्का पूजारीस् खची होप्-होप्मी तूस्कोपी खीक्‍का लेवीस् क खची होप्-होप्मी दल तोङ्ना होङाबूआ हुकम मक तोङ्ना थोरेपा।

११ खीक्‍काना खचा निस्तार-चाडमी थुमा सेत्ची, खीक्‍का पूजारीचा वेदीपी हीः रीस्ची, ना लेवीचा क मूङ्‍क पोसूम् सोगो अक्ची।

१२ खचा मोशाम् सोक्सरपी छाम्पा तोङ्ना मीस्चीम् खची खीम्पोस्चीम् दल योबोरोबूपी चारेईमम् लागी मीःपी चारेईमम् बलिस् क अलग मस्‍ना पीची, खीक्‍का लूपीसो खोरोनाङ् मची।

१३ खीक्‍का खचा रीदूम् तूवाक तोङ्ना निस्तारपीक पोसूम् साः मीःपी हूईची, ना पवित्र चाचोदाम् क देप् रोङ्पी, तासालापी ना कराईपी ङीची, खीक्‍का मूङ्‍क खोलोङ् मीस् दावा-दावा हाईपीची।

१४ खीक्‍काना हारूनमी गोङ्पीक पूजारीस् यूपा सम्मोङ् मीःपी चारेईमम् बलि लो छोदोवालो चारेईमम् मान्कान्छोकसा खचा खची होप्मी लागी लो पूजारीचीम् लागीलो चाहेई छूवाक तोङ्ना तयारी मची। ओरोना लेवीचा खची होप्मी लागी लो हारूनमी वंशपीक पूजारीचीम् लागीलो चाहेई छूवाक तोङ्ना तयारी मची।

१५ आसापमी छामाईची, अर्थात् छाम् लप्ची क दाऊद, आसाप, हेमान ना होङाबूम् खारीबोपो यदूतूनआ तोकेई मस्क नियम तोङ्ना खची होप्-होप्मी तूस्कोपी तूवा। खोलोङ् मूल लाम्स्कोपीक चौकीदारचा खची होप्-होप्मी लक् होम्येम् मान्बो, ऊदोईपीक्यालो खची होप्मी मीस् लेवीचा खची लागी तयारी मस्क तूवा।

१६ ओरोना योशियाह होङाबूआ हुकुम मक तोङ्ना निस्तार-चाड मानेई मम् ना योबोरोबूम् वेदीपी मीःपी चारेईमम् बलि चारेईमम् लागी योबोरोबूम् आराधाना मम् लक् मूङ्‍क नाम्‍लापी तयार मची।

१७ मूङ्‍कपी बात्ल छूवाक इस्राएलीचा मूङ्‍क नाम्‍लापी निस्तार-चाड मानेईमची, ना नूक् लेई सम्मो खमिर मान्तेम्पा सबेईमी चाड मानेईमची।

१८ शमूएल खारीबोपोम् नाम्‍लापीका एक्‍तो ङ्‍क तोङ्‍ना निस्तार-चाड इस्राएलपी हाल्‍लोसो मानेई मान्मस्क तूवा। पूजारीस्का, लेवीस्का ना यरूशलेमपी तूप् मीस्चीका बात्ल छूवाक खोलोङ् यहूदाम् लो इस्राएलपीक मीस्चीम् साथपीलो योशियाहआ मानेई मक तोङ्ना इस्राएलपीक बीन्‍नीपा ऊक होङाबूचासो ङ्‍क तोङ्‌ना निस्तार-चाड हाल्‍लोसो मानेई मान्मस्क तूवा।

१९ योशियाह होङाबूआ चारखम् तोक्स्क ईक्पोङ् रेक्दोङ् बाईलो ङ्‍क निस्तार-चाड मानेईमची।

योशियाहम् चारखम् तोम् नाम्‍ला याताक

२ राजा २३:२८-३०

२० योशियाहआ ओरोना नीनाम्मा दप्स्को खीम्पीक खोलोङ् लक् मीलेई मम् यात्कप्का मिश्र छाप्कूवापीक होङाबू नेको देप् यूफ्रेटिस योऊमी चाखेम्पी तूवाक कर्कमीश सहरपी आक्रमण मम् लागी लत्‍ता, ना योशियाह होङाबू नेकोम् ऊल्‍लोङ्पी जूम्‍लूक् मस् खाता।

२१ खोदोलोई नेकोआ ओरोपीकाना खम् दोक्पी होङाबूम् रीदाम् खाईप्ची पोक्सू, “ए यहूदापीक होङाबूङा, ईची रापी ऊई जूम्‍लूक् तूनाई? एसे आन्‍लो ओमी ऊसो जूम्‍लूक् मम् मान्तू, खोदोलोई कोङा जूम्‍लूक् मूचोयोक मीस्चीकाङाङ् कोङा जूम्‍लूक् मूचोयोक तूये। कोङ् दावा खाईम् लागी नीनाम्माआ आज्ञा मक तूये। खन्सा नीनाम्माम् ऊल्‍लोङ्पी पोनव; नीनाम्मा कोङ् हेम् तूये, मादोन् खसा आन् मासेई मये।”

२२ खोरोदोसो योशियाह म्होपा मम् लन्ची मक रीङ्पीका हतेई छूम् मानेई मान्म, खोदोलोई नेकोलो जूम्‍लूक् मम् लागी खसा आसासो मान्छेईम्मीना आर्कोङ् तेई खाप्सू। नीनाम्माम् आज्ञालाम्पा नेकोम् रीङ्बऊ येईम् खसा इन्कार मअ, ना मगिद्दोमी बेँसीपी जूम्‍लूक् मम् लागी ख दावा खाता।

२३ खोदोलो बेई-लीफू गोप्चा योशियाह होङाबू गक्ची, खीक्‍का खसा म्सूसो मप्ची ओरोलची, “कोङ् ङ्‍क जूम्‍लूक् मस्को थाऊपीका पाखा खायोनीव, ऊदोईपीक्यालो कोङ् हायाम्सार खेर् वोङोक तूये।”

२४ खन्सा खचा योशियाह म्होप्मी रथपीका पक्ची ना आर्को रथपी यूक्स्चीना यरूशलेमपी बाईची। खीक्‍का ख मूङ्‍कपीङ् सीया, ना ख म्खूक्सू-खूलूचीम् गेम्पीङ् खूम्ची। खोलोङ् यहूदापीक ना यरूशलेमपीक मीचा खम् लागी तूनीवा मची।

२५ यर्मियाआसो योशियाहम् लागी ईबूम् तूनीवाम् छाम् छाप्पू। छाम् लप्चा, वात्छाचा ना मीम्छाचा एसेक लेई सम्मो ङ्‍क तूनीवाम् छाम्पी योशियाहम् मीन्मारो मईची। ङ्‍क तूनीवाम् छाम् इस्राएलपी ईबूम् रेवास् छूवाक तूये, खीक्‍का तूनीवाम् सोक्सरपी ङ्‍क तयाम्।

२६ योशियाहआ चारखम् तोक्स्कम् तोक्पीक बीन्‍नीपा खोती, खीक्‍का योबोरोबूम् ललईपी छाम्पा तूवाक तोङ्ना

२७ खसा मक भक्तिम् लक् थोस्कोपूका यास्को सम्मोक खोलोङ् इस्राएल ना यहूदापीक होङाबूचीम् सूम्नीतूम्‍लोम् सोक्सरपी छाम्पा तूये।

यहूदापीक होङाबू यहोआहाज

२ राजा २३:३१-३४

३६

खीक्‍काना छाप्कूवापीक मीचा योशियाहम् म्छा यहोआहाज खाईचीना यरूशलेमपी म्पाम् फाईपी होङाबू बानेई मची।

२ यहोआहाज होङाबू छूवालो ख नीस्पोङ् सक्दोङ् बाईक तूवा, ना खसा यरूशलेमपी सूक् लाः सम्मो चारखम् तोक्सू।

३ खीक्‍काना मिश्र छाप्कूवापीक होङाबूआ यरूशलेमपी ख होङाबूम् पदपीका हतेई मअ, ना यहूदा ईक्चून्दूलूम् तोडाa नाम्छेर्‌बू लो ईक् तोडाb हाल्ङोलो तीर छोमीयू।

४ मिश्र छाप्कूवापीक होङाबू नेकोआ यहोआहाजमी नेछो एल्याकीम यहूदापीक लो यरूशलेमपीकलो होङाबू बानेई मअ, ना खसा एल्याकीममी नीङ् यहोयाकीम यूक्स्पी। खोदोलोई नेकोआ मूङ्‍कम् म्बू यहोआहाज मिश्र छाप्कूवापी खाईना यूक्सू।

यहूदापीक होङाबू यहोयाकीम

२ राजा २३:३६–२४:७

५ यहोयाकीम होङाबू छूवालो ख नीस्पोङ् ङाक्दोङ् बाईक तूवा, ना खसा यरूशलेमपी ईक्पोङ् ईक्दोङ् चारखम् तोक्सू। खसा योबोरोबू म्होप्मी नीनाम्माम् मूक्स्दूपी ऊक रीङ्‍ये रई तूवा खूङ्‍कङ् मअ।

६ बेबिलोनपीक होङाबू नबूकदनेसरआ खम् छाप्कूवा आक्रमण मना ख काँसम् साङ्‍लआ छूईना बेबिलोनपी खाईयू।

७ नबूकदनेसरआ योबोरोबू दप्स्को खीम्पीक हेप्-हेप् रोङ्-रोदाम् खाईना बेबिलोनपी खसा म्होप्मी महलपी यूक्सू।

८ यहोयाकीमआ चारखम् तोक्स्क नाम्‍लापीक बीन्‍नीपा खोती, खीक्‍का खसा मक ईजेर्म् लप् लक् लो दोसी थरेई छूक् खोलोङ् खम् लक्लो इस्राएलपीक लो यहूदापीकलो होङाबूचीम् सूम्नीतूम्‍लोम् सोक्सरपी छाम्पा तूये। खीक्‍का खम् दोस्पी म्छा यहोयाकीन होङाबू छूवा।

यहूदापीक होङाबू यहोयाकीन

२ राजा २४:८-१७

९ यहोयाकीन होङाबू छूवालो ख ईक्पोङ् रेक्दोङ् बाईक तूवा, ना खसा यरूशलेमपी सूक् लाः लो ईक्पोङ् लेईलो सम्मो चारखम् तोक्सू। खसा योबोरोबूम् मूक्स्दूपी ऊक रीङ्‌ये रई तूवा खूङ्‍कङ् मअ।

१० होल्नाम्पी होङाबू नबूकदनेसरआ मीस् पोक्स्चीना योबोरोबू दप्स्को खीम्पीक नप्-नप् रोङ्-रोदाम्चीका यहोयाकिन बेबिलोनपी बाईयू, ना यहोयाकिनमी म्बोङ् सिदकियाह यहूदापी लो यरूशलेमपीलो होङाबू बानेई मअ।

यहूदापीक होङाबू सिदकियाह

२ राजा २४:१८-२०; यर्मिया ५२:१-३

११ सिदकियाह होङाबू छूवालो ख नीस्पोङ् ईक्दोङ् बाईक तूवा, ना खसा यरूशलेमपी ईक्पोङ् ईक्दोङ् चारखम् तोक्सू।

१२ खसा योबोरोबू म्नीनाम्माम् मूक्स्दूपी ऊक रीङ्‍ये रई तूवा खूङ्‍कङ् मअ। योबोरोबूम् रीङ्बऊ नेईप् यर्मिया खारीबोपोम् लाईस्पी ख लखे मान्मन्ची।

यरूशलेममी पतन छूवाक

२ राजा २५:१-२१; यर्मिया ५२:३-११

१३ सिदकीयाहआ नबूकदनेसर होङाबूम् ऊल्‍लोङ्पी विद्रोह मअ। नबूकदनेसरआ सिदकीयाह होङाबूम् भक्त तूम् लागी नीनाम्माम् नीङ्पी पस्तून चामीक तूवा। सिदकीयाह पीक्याक मान्‍रेप् ना नाम्दूखू मप् छूवाना योबोरोबू इस्राएलपीक नीनाम्मा हेम् आईम्ना ताम् खसा इन्कार मअ।

१४ ङ्‍कपीका बीन्‍नीपा पूजारीचीम् लो मीस्चीम्‍लो खोलोङ् लाम्‍लछाचासो जातिचीम् खोलोङ् ईजेर्म् लप् लक् मची, खीक्‍का योबोरोबूआ यरूशलेमपी पवित्र मक म्होप्मी दप्स्को खीम् अपवित्र मस्‍ना दूङ् सार नीनाम्मा हेम्क खची विश्‍वास होक्सीची।

१५ म्होप्मी मीस् लो म्होप्मी तूस्कोलो सम्तूमा मीकसा योबोरोबू खची खूक्सू-खूलूचीम् नीनाम्माआ खस् म्होप्मी रीदाम् पोक्चीलाम्पा म्खेप्क-खेप् चेताऊनी पीची।

१६ खोदोलोई योबोरोबूम् छूली म्होप्मी मीस्चीपी मान्छूम् सम्मो खचा खम् रीदाम् पोक्ची गीम्सेम्, खम् रीङ्बऊमी निन्दा मम् ना खम् खारीबोपोस् सेस्वा मीम् मान्होन्येची। खीक्‍का योबोरोबूम् छूली यसई मान्छू।

१७ खन्सा योबोरोबूआ मूङ्‍कचीम् ऊल्‍लोङ्पी बेबिलोनीचीम् खची होङाबू तात्ची, खीक्‍का मूङ्‍कचा खस् तूवाकपीङ् खची सोलो मीस् खोलोङ् दोप्सेलआ सेत्ची, ना सोलो, सोलोमे, खूवोबूप्, कमजोर आस्सो खसा मान्होन्ये। नीनाम्माआ मूङ्‍कस् खोलोङ् नबूकदनेसरमी हूक्पी सूम्पेई मीची।

१८ खीक्‍का खसा नीनाम्मा दप्स्को खीम्पीक चीमा-देप् खोलोङ् रोङ्-रोदाम् ना योबोरोबू दप्स्को खीम्पीक रोङ्-रोदाम् खीक्‍का होङाबूम् लो खम् अधिकारीचीम्‍लो दामी-दामी थक् खोलोङ् खाईयू।

१९ खचा योबोरोबू दप्स्को खीम् मीःआ हूईछोक्स्ची, ना यरूशलेम सहरपीक पर्खाल खोलोङ् हत्दीत्ची। खचा सहरपीक खोलोङ् महलसो हूईदीत्ची, खीक्‍का मूङ्‍कपी तूवाक खोलोङ् दामी-दामी चूम्सोस् मासेई मची।

२० दोप्सेलपीका ऊम्केई छूवाकस् खसा कैद मस्‍ना बेबिलोनपी खाईची, ना फारसआ चारखम् मान्तोम् सम्मो खस् खमी लो म्छाचीम्‍लो रोः रोमेस् छूवा।

२१ ओरोना यर्मिया खारीबोपोलाम्पा योबोरोबू नेनाक रीङ्बऊ पूरा छूवा। खारीबोपोआ पीकाक तोङ्नाङ् नूक्पोङ् दोङ् पूरा मान्छूम् सम्मो छाप्कूवा गोङ्‌रूत्खाप् छूवाना तूवाक नाम्‍लाबरीङ् छाप्कूवाआ विशेष शबाथमी नोम्चीम्j रेप्ना तूवाचा।

यहूदीस् खची खीम् आईम् लागी कोरेस होङाबूआ आज्ञा मक

एज्रा १:१-४

२२ फारसपीक होङाबू कोरेसआ चारखम् तोक्स्कम् लाईस्पीक दोङ्पी यर्मियालाम्पा योबोरोबूआ पीकाक रीङ्बऊ पूरा छूम् लागी योबोरोबूआ फारसपीक होङाबू कोरेसमी गोङ्पी लक् मअ। खीक्‍का खसा म्होप्मी चारखम्बरी म्ङःआ लो छाप्नालो ओरोपीक्‍तो घोषणा मअ:

२३ “फारसपीक होङाबू कोरेसआ ओरोपीके:

“योबोरोबू साराङ्‍गाप्‍तोक नीनाम्माआ चारीदूपीक खोलोङ् चारखम् कोङ् पीयोक तूये। खसाङ् कोङ् यहूदाम् यरूशलेमपी खम् लागी ईबूम् दप्स्को खीम् बोबूईम् लागी आज्ञा पीयोक तूये। आम्नी रापी तूक खम् मीस् आस्दोसो ङ्‍क लक्मी लागी मूङ्‍कपी खाईम् दूर। योबोरोबू आम्नी नीनाम्मा आन्‍नीस्का छूनूव!”

a 

३६:३ अर्थात्, गेबोगेबो ३,४०० किलोग्राम छूये।

b 

३६:३ अर्थात्, गेबोगेबो ३४ किलोग्राम छूये।

j 

३६:२१ विशेष शबाथमी नोम्चीम् – मोशाम् ललई तोङ्ना नूक्दोङ् पीच्‍ची थाम्पूपी ऊसो खारूवा मान्मसा थाम्पू विशेष नोम्चीम् पीम् पर्ने आदेश तूवा (लेवी २५:१-७)।

एज्राम् सोक्सर

छेईलम्

एज्राम् सोक्सर इतिहासमी सोक्सरमी दूङ् दोस्पीक भाग के। ङ्‍कपी केईया बेबिलोनपीक कैदपीका आईप्ना ताप् यहूदीचीम् विवरण तयाम्, खीक्‍का यरूशलेमपी तूप् मीस्मी अवस्था लो नीनाम्मा दप्स्को खीम्मी आराधाना होसोङ् थोक्साकम् तोक्पीलो नीम् तयाम्। ङ्‍क खोलोङ् खोती ङ्‍क सोक्सरपी ओरोना हासाम्ना खोम् दूराम्:

(0) फारसपीक होङाबू कोरेसमी आदेशपी यहूदी कैदीस् बेबिलोनपीका आत्‍ताक।

(0) नीनाम्मा दप्स्को खीम् होसोङ् बोबूईचीक ना अर्पण मस्क।

(0) यरूशलेमपी होसोङ् नीनाम्माम् आराधाना थोक्साक।

(0) सूक्दोङ् दोस्पी एज्राम् अगुवाइपी बाँकी तूवाक यहूदीस् आत्‍ताक।

एज्रा नीनाम्माम् ललईमी तोक्पी नम्‍लोना छेईप्-लेप् मीस् तूवा। खसा मीस् म्होप्मी धर्म ऊतोङ्नाई मानेई मम् तोक्पी ना समाजपी ऊतोङ्नाई मीलेई छूम्ना तूम् छूये पीम् तोक्पी वाछे लईची। एज्राआ म्होप्मी सेचीवालाम्पा इस्राएलीचीम् साम्दीखालोक रेवास् सुरक्षित मक तूवा।

एज्राआङा बीन्‍नीपा स्रोतपीका ना म्होप्मी सानीवालाम्पा ङ्‍क सोक्सर छाप्क तूवा पीक्याना केईया छेईम् दूराम् (४:७-१६; २:१-७०; ७:२७–९:१५)। ङ्‍क सोक्सर ४५६-४४४ ई.पू. होम्पी, अर्थात् नहेम्याह यरूशलेमपी तालाताक नाम्‍ला होम्पी छाम्पाक के।

एज्राम् सोक्सर

यहूदीस् खची खीम् आईम् लागी कोरेस होङाबूआ आज्ञा मक

१

फारसपीक होङाबू कोरेसआ चारखम् तोक्स्कम् लाईस्पीक दोङ्पी यर्मियालाम्पा योबोरोबूआ पीकाक रीङ्बऊ पूरा छूम् लागी योबोरोबूआ फारसपीक होङाबू कोरेसमी गोङ्पी लक् मअ। खीक्‍का खसा म्होप्मी चारखम्बरी म्ङःआ लो छाप्नालो ओरोपीक्‍तो घोषणा मअ:

२ “फारसपीक होङाबू कोरेसआ ओरोपीके:

“योबोरोबू, साराङ्‍गाप्‍तोक नीनाम्माआ चारीदूपीक खोलोङ् चारखम् कोङ् पीयोक तूये। खसाङ् कोङ् यहूदाम् यरूशलेमपी खम् लागी ईबूम् दप्स्को खीम् बोबूईम् आज्ञा पीयोक तूये।

३ आम्नी रापी तूक खम् मीस् आस्दोसो यरूशलेमपी तूप् योबोरोबू इस्राएलमी नीनाम्माम् ङ्‍क दप्स्को खीम् होसोङ् बोबूईम् लागी यहूदाम् यरूशलेमपी खाईम् दूर। आम्नी नीनाम्मा आन्‍नीस्का छूनूव!

४ लेताक यहूदीस् हाक-हाकपीई तूये मूङ्‍क थाऊपी तूप् मीचा यरूशलेमपीक नीनाम्मा दप्स्को खीम्मी लागी हाल्ङो, नाम्छेर्‌बू, दाचाम्, हीम्वा-केईम्वा खीक्‍का राजीखुशीम् चाचोदाम् जूतेई मम् बोक्से।”

कैद मस्‍ना खाईचीकस् यरूशलेमपी आत्‍ताक

५ खीक्‍काना यरूशलेमपी योबोरोबू दप्स्को खीम् होसोङ् बोबूईम् लागी नीनाम्माआ तोक्स्चीक यहूदाम् लो बेन्यामीनमीलो खीम्पोस्पीक लाम्‍लछास् खीक्‍का पूजारीस् लो लेवीस्लो खोलोङ् तयार छूवा।

६ मूङ्‍कचीम् खची खीम्तोनीचा खोलोआ राजीखुशीआ पीचीक चाचोदाम्मी साथपी हाल्ङोम् लो नाम्छेर्‌बूम्‍लो चूम्सोस्, दाचाम्, हीम्वा-केईम्वा ना बीन्‍नीपा हायाम् दाम् परेई छूक् थक् पीचीना खस् बछोक्स्ची।

७ मूङ्‍कपीका बीन्‍नीपा नबूकदनेसरआ यरूशलेमपीका खाईना म्होप्मी देऊताम् दप्स्को खीम्पी यूक्स्क योबोरोबू दप्स्को खीम्पीक रोङ्-रोदाम् होङाबू कोरेसआ लातू।

८ खीक्‍का फारसपीक होङाबू कोरेसआ मूङ्‍क रोङ्-रोदाम् दाङ्‌खीम्पीक जिम्मावाल मित्रेदातमी जिम्मापी पीयू। खीक्‍का खसा यहूदापीक होङाबूम् म्छा शेशबस्सरमी लागी मूङ्‍क रोङ्-रोदाम्मी ईबूम् सूची बानेईमीपी।

९-१० मूङ्‍क सूची ङ्‍क तोङ्‍क तूवा:

हाल्ङोम् रोङ्-रोदाम् | 0
नाम्छेर्‌बूम् रोङ्-रोदाम् | 0,0
नाम्छेर्‌बूम् बाटा | 0
हाल्ङोम् पोङ्‌कीरीम् | 0
नाम्छेर्‌बूम् म्खाल्-खाल्क पोङ्‌कीरीम् | 0
बीन्‍नीपा रोङ्-रोदाम् | 0,0

११ हाल्ङोम् लो नाम्छेर्‌बूम्‍लो रोङ्-रोदाम् जम्मा ५,४०० तूवा। कैदपी खाईचीकस् बेबिलोनपीका यरूशलेमपी आत्‍तालो शेशबस्सरआ मूङ्‍क खोलोङ् यरूशलेमपी बाईची।

कैदपीका आत्‍ताना ताकचीम् सूची

नहेम्याह ७:४-७३

२

कैदपीका छुटकारा तचीना ताक प्रान्तपीक खोलोङ् मीस् ङ्‍कस्ङा के; मूङ्‍कस् बेबिलोनपीक होङाबू नबूकदनेसरआ बेबिलोनपी कैद मस्‍ना खाईचीक तूवा। खस् यरूशलेमपी लो यहूदापीलो तूवाक खची होप्-होप्मी सहरपी आत्‍ता।

२ मूङ्‍कस् यरुबाबेल, येशूअ, नहेम्याह, सरायाह, रेलयाह, मोर्दकै, बिल्शान, मिस्पार, बिग्वै, रेहूम ना बानाहम् साथपी ताक तूवा।

इस्राएलपीक मीस्चीम् संख्या:

३-३५ 

परोशमी खीम्पोस्पीक | 0,0
शपत्याहम् खीम्पोस्पीक | 0
आरामी खीम्पोस्पीक | 0
येशूअम् लो योआबमीलो खीम्पीका पहत-मोआबमी खीम्पोस्पीक | 0,0
एलाममी खीम्पोस्पीक | 0,0
जत्तूम् खीम्पोस्पीक | 0
जक्‍कैमी खीम्पोस्पीक | 0
बानीम् खीम्पोस्पीक | 0
बेबैमी खीम्पोस्पीक | 0
अज्गादमी खीम्पोस्पीक | 0,0
अदोनीकाममी खीम्पोस्पीक | 0
बिग्वैमी खीम्पोस्पीक | 0,0
आदीनमी खीम्पोस्पीक | 0
हिजकियालाम्पाक आतेरमी खीम्पोस्पीक | 0
बेजैमी खीम्पोस्पीक | 0
योरामी खीम्पोस्पीक | 0
हाशूममी खीम्पोस्पीक | 0
गिबारमी खीम्पोस्पीक | 0
बेथलेहेमपीक मीस् | 0
नतोपापीक मीस् | 0
अनातोतपीक मीस् | 0
अज्मावेतपीक मीस् | 0
किर्यत-यारीमपीक, कपीरापीक ना बेरोतपीक मीस् | 0
रामापीक लो गेबापीकलो मीस् | 0
मिकमाशपीक मीस् | 0
बेथेल लो ऐपीक मीस् | 0
नेबोपीक मीस् | 0
मग्बीसपीक मीस् | 0
आर्को एलामपीक मीस् | 0,0
हारीमपीक मीस् | 0
लोदपीक, हादीदपीक ना ओनोपीक मीस् | 0
यरीहोपीक मीस् | 0
सेनाहपीक मीस् | 0,0

३६-३९ पूजारीस्:

येशूअम् गोङ्पीका यदायाहम् खीम्पोस्पीक | 0
इम्मेरमी खीम्पोस्पीक | 0,0
पशूहूरमी खीम्पोस्पीक | 0,0
हारीममी खीम्पोस्पीक | 0,0

४० लेवीस्:

होदबियाम् गोङ्पीका येशूअ ना कादमीएलमी खीम्पोस्पीक
0

४१ छाम् लप्ची:

आसापमी खीम्पोस्पीक
0

४२ नीनाम्मा दप्स्को खीम्पीक चौकीदारची:

शल्‍लूममी, आतेरमी, तल्मोनमी, अक्‍कूबमी, हतीतामी, शोबैमी खीम्पोस्पीक जम्मा
0

४३ नीनाम्मा दप्स्को खीम्पी सूसो मप्ची:

सीहामी, हसूपामी, तब्बाओतमी,

४४ केरोसमी, सीआमी, पादोनमी,

४५ लेबानामी, हगाबामी, अक्‍कूलमी,

४६ हागाबमी, शल्मैमी, हानानमी,

४७ गिद्देलमी, गहरमी, रायाहमी,

४८ रसीनमी, नकोदामी, गज्‍जाममी,

४९ उज्‍जामी, पसेहमी, बेजैमी,

५० अस्‍नामी, मोनिममी, नेपुसीममी,

५१ बक्‍बूकमी, हकूपामी, हर्हुरमी,

५२ बस्लूतमी, महीदामी, हर्शामी,

५३ बर्कोसमी, सीसरामी, तेमहमी,

५४ नसीहमी, ना हतीपामी खीम्पोस्ची तूवा।

५५ सोलोमनमी सूसो मप्चीम् छामाईची:

सोतै, हस्सोपेरेत, पारूद,

५६ याला, दर्कोन, गिद्देल,

५७ शपत्याह, हत्तील, पोकेरेत-हसेबायीम, ना आमी तूवा।

५८ नीनाम्मा दप्स्को खीम्पीक सूसो मप्ची लो सोलोमनमी सूसो मप्चीम् छामाईचीलो जम्मा ३९२ जाना तूवा।

५९ तेल-मेलह, तेल-हर्शा, केरूब, आदोन ना इम्मेर सहर होम्पीका ताकचा खची होप्मी खीम्पोस्ची इस्राएलमी वंशपीका ताक पीकाना पोम् मान्दूर्‌ची। खस् ङ्‍कस्ङा के:

६० दलायाह, तोबिया, ना नकोदाम् खीम्पोस्पीक जम्मा ६५२ जाना तूवा।

६१ पूजारीचीपीका:

होबायाहम् खीम्पोस्, हक्‍कोसमी खीम्पोस् ना (ङ्‍क बर्जिल्‍लैआ गिलादीपीक बर्जिल्‍लैमी ईल्पो म्मेकछालो सूर् मना म्छूर्‌मेम् नीङ्‌लाम्पा म्खीम्पोस्मी नीङ् यूस्क तूवा)।

६२ पूस्तऊलीपीक सूचीपी दर्ता मम्पा नीङ्पी ङ्‍कचीम् खची नीङ् लाम्ची खोदोलोई मूङ्‍क खचा मान्छीप्ची। खन्सा खस् पूजारीम् लक्मी लागी अशुद्ध थरेई छूवाकसा अयोग्य छूवा।

६३ “ऊरीम” ना “तुम्मीम” आ सूसो मप् ईल्पो पूजारी मान्छूम् सम्मो देप्क हाकिमआ खस् खोलोप्का दूङ् पवित्र तूवाक थक् चाम् मान्पीची।

६४ यहूदापी आताताक मीस्चीम् संख्या ४२,३६० जाना तूवा।

६५ मूङ्‍कचीम् खची रोः रोमेस् ७,३३७ जाना तूवा। मूङ्‍कपीका बीन्‍नीपा मूङ्‍कचीम् २०० जाना वात्छा लो मीम्छालो छाम् लप्ची तूवा।

६६ मूङ्‍कचीम् खची खोक् जम्मा ७३६, खच्‍चर २४५,

६७ ऊँट ४३५ ना मोकोक्‍ती ६,७२० तूवा।

६८ खस् यरूशलेमपी योबोरोबू दप्स्को खीम्पी ताकप्का खीम्पोस्चीम् हेप्-हेप् लाम्‍लछाचा क योबोरोबू दप्स्को खीम् लाईस्पी तूवाक थाऊपीङ् होसोङ् बोबूईम् लागी खची सानीवाआ हक तोङ्ना चाचोदाम् पीची।

६९ खचा खची होपा दूर्‌चीक तोङ्ना नीनाम्मा दप्स्को खीम् होसोङ् बोबूईम् लागी यूक्स्चीक दाङ्‌खीम्पी जम्मा ५०० किलोग्राम हाल्ङो, २,८०० किलोग्राम नाम्छेर्‌बू ना पूजारीचा खाम् १०० तेई पीची।

७० पूजारीस्, लेवीस्, छाम् लप्ची, चौकीदारची ना नीनाम्मा दप्स्को खीम्पीक सूसो मप्ची बीन्‍नीपा हेप् मीस्चीम् साथपी खची होप्-होप्मी सहरपी तूवा, ना बाँकी तूवाक इस्राएलीस् खची होप्-होप्मी सहरपी तूवा।

वेदी होसोङ् बोबूईचीक

३

नूक् लाः छूवालो इस्राएलीस् खची होप्-होप्मी सहरपी तूवाखात्क तूवा। मूङ्‍क नाम्‍लापी खोलोङ् मीस् ईबूम् मीस् तोङ्‌ङा छूवाना यरूशलेमपी बात्ल छूवाक तूवा।

२ खीक्‍का नीनाम्माम् म्मीस् मोशाम् ललईपी तोकेई मम्पा तूवाक तोङ्ना मीःपी चारेईमम् बलि चारेईमम् लागी योसादाकमी वात्छा म्छा येशूअआ ना मूङ्‍कम् म्बूम्-पूजारीचा खीक्‍का शालतिएलमी वात्छा म्छा यरुबाबेलआ ना ख बोक्छोप्चा इस्राएलपीक नीनाम्माम् वेदी बोबूईम् लक् थोक्स्ची।

३ खची बरबारपीक मीस्चीप्का खस् कीसादोसो खचा वेदी मूङ्‍क जग थेम्पीङ् बोबूईची, खीक्‍का मूङ्‍क वेदीपीङ् खचा योबोरोबूम् लागी देत्छा लो यूपालो मीःपी चारेईमम् बलि चारेईमची।

४ खीक्‍काना लेई पीच्‍चीकम् लागी तोकेई मस्क संख्या तोङ्ना मीःपी चारेईमम् बलिम् साथपी खचा तोकेई मस्क तोङ्ना छाप्रो-वासमी चाड मानेईमची।

५ ङ्‍कपीका बीन्‍नीपा लेई पीच्‍ची मीःपी चारेईमम् बलि, औंसीपी चारेईमम् बलि ना योबोरोबूआ यूक्स्क खोलोङ् पवित्र चाडमी लागी बलि चारेईमची। ङ्‍कम् साथ-साथपी योबोरोबूम् लागी तात्चीक खोलोङ् राजीखुशीआ चारेईमम् चाचोदाम् चारेईमची।

६ योबोरोबू दप्स्को खीम्मी जग ईनीम्बा सम्मो बोमान्बूईस् दोसो नूक् लाःमी लाईस्पीक लेईपी खचा योबोरोबूम् लागी मीःपी चारेईमम् बलि चारेईमम् थालेईमची।

नीनाम्मा दप्स्को खीम् होसोङ् बोबूईचीक

७ खचा लूङ्मी लो सीङ्मीलो लक् मप्चीम् लागी खाप्चीमा खीक्‍का सीदोनपी लो टुरोसपीलो तूप्ची लेबनानपीका दीरीत्‍तीम् लाम्‍लाम्पा छूम्ना योप्पा सम्मो देवदारुम् सीङ् बाईम् लागी चाम्दूम् लो तेललो पीची, ऊदोईपीक्यालो फारसपीक होङाबू कोरेसआ खस् ङ्‍क तोङ्ना मम् अनुमति पीचीक तूवा।

८ यरूशलेमपी तूवाक योबोरोबू दप्स्को खीम्पी आत्‍ताना ताक नीस् दोङ्मी नीस् लाःपी शालतिएलमी वात्छा म्छा यरुबाबेलआ ना योसादाकमी वात्छा म्छा येशूअआ ना मूङ्‍कचीम् बाँकी बू-नेछोचा, अर्थात् पूजारीचा, लेवीचा ना कैदपीका यरूशलेमपी आत्‍ताना ताक खोलोआङ् लक् थोक्स्ची। खीक्‍का योबोरोबू दप्स्को खीम् बोबूईम् लक् मप्चीम् चोलोगूलो मम् लागी नीस्पोङ् दोङ् बाईप् लो मूङ्‍कपीका मेक्‍तोक लेवीस्लो खचा सोक्ची।

९ योबोरोबू दप्स्को खीम् बोबूईप्चीम् चोलोगूलो मम् लक्पी येशूअ, खम् वात्छा म्छास् लो म्नेछोस्लो, खीक्‍का कादमीएल लो वात्छा म्छास्लो (होदबियाम् छामाईची) लागेई छूवाक तूवा। मूङ्‍कस् हेनादादमी वात्छा म्छाचा, मूङ्‍कचीम् वात्छा म्छाचा ना म्नेछोचा (खोलोङ् लेवीचा) बछोक्स्चीक तूवा।

१० मूङ्‍क दप्स्को खीम् बोबूईप्चा योबोरोबू दप्स्को खीम्मी जग बोबूईम् यात्चीकप्का, पूजारीचा खची तेई खाप्स्चीना तुरहीम् साथपी, ना लेवीस् (आसापमी वात्छा म्छाची) झ्यालीम् साथपी इस्राएलपीक होङाबू दाऊदआ तोकेई मीपीचीक रीदूम् तोङ्ना योबोरोबूम् साम्दीखा मम् लागी खची होप्-होप्मी तूस्कोपी तूवा।

११ खीक्‍का खचा स्तुति मतो ना योबोरोबू ओलोनूव लोक्‍तो ओरोपीकाना छाम् मची,

“ख नप् तूये,

खम् सम्तूमा इस्राएलपी दोस्का-दोस्का सम्मो तूचाये।”

खीक्‍का योबोरोबू दप्स्को खीम्मी जग बोबूईचीकसा खोलोङ् मीचा ओरोसोतो योबोरोबूम् सायोचोङ्मा मची।

१२ खोदोलोई लाईस्पीक योबोरोबू दप्स्को खीम् तोक् ओरोसर्प् खूवोबूप् पूजारीस्, लेवीस् ना खीम्पोस्मी लाम्‍लछास् मूङ्‍क योबोरोबू दप्स्को खीम्मी जग बोबूईचीक तचीना हायाम् सोतो खापा, ना बीन्‍नीपा ओरोसर्प् आ क चामोवा मतो जयजयकार मची।

१३ चामोवा मतो बसाक साल्म् लो खापाक साल्म्‍लो आसासो थीमेई ममान्दूर्‌ची, ऊदोईपीक्यालो मूङ्‍क मीस् बसाक साल्म् हायाम् सोङाक तूवा। खीक्‍का मूङ्‍क साल्म् हायाम् छूबूरी सम्मोसो येन्चीक तूवा।

नीनाम्मा दप्स्को खीम् बोबूईचीलो विरोध छूवाक

४

कैदपीका आत्‍ताना ताकचा योबोरोबू इस्राएलपीक नीनाम्मा दप्स्को खीम् बोबूईचयची पीम् रीङ् यहूदाम् साछीमीचा लो बेन्यामीनमी साछीमीचालो येन्ची।

२ खन्सा खस् यरुबाबेलमी, येशूअमी, ना खची खीम्पोस्पीक लाम्‍लछाचीम् दोक्पी ताना ओरोपीका, “केईकासो आन्‍नीस्का नीनाम्मा दप्स्को खीम् बोबूईम् पीयीकाव, ऊदोईपीक्यालो केईकासो आन्‍नी तोङ्‍नाङ् नीनाम्मा लामूम्चायाम्काक तूये, ना केईका ङ्‍कपी ताईप् अश्शूरपीक होङाबू एसरहदोनमी नाम्‍लापीका एक्‍तो केईका नीनाम्मापीङ् बलिदान चारेई मतो थोङीकाक तूये।”

३ खोदोलोई यरुबाबेलआ, येशूअआ, ना इस्राएलपीक बाँकी तूवाक लाम्‍लछाचा खस् ओरोलची, “ङ्‍क नीनाम्मा दप्स्को खीम्, केईका ओखी नीनाम्माम् लागी बोबूयूम्चायाम्काक तूये, ङ्‍कपी आम्नीम् ऊसो सम्बन्ध मान्तू। फारसपीक होङाबू कोरेसआ केईका आज्ञा पीयीकाक तोङ्ना ओखी योबोरोबू इस्राएलमी नीनाम्माम् लागी ङ्‍क नीनाम्मा दप्स्को खीम् केईकाङाङ् बोबूयाम्का।”

४ खीक्‍काना मूङ्‍क छाप्कूवापीक मीचा यहूदीचीम् सानीवा कर्‌न्खामीम् लागी लो मूङ्‍क नीनाम्मा दप्स्को खीम् बोबूईम् मान्पीम् लागीलो खस् कीम्मीम् थालेई मची।

५ मूङ्‍कचीम् लोचम् गन्खामीम् लागी खचा मूङ्‍कचीम् ऊल्‍लोङ्पी लक् मम् लागी चाईपीप्ची खाप्चीमा पीची। फारसपीक होङाबू कोरेसआ चारखम् तोकस्क नाम्‍ला सम्मो ना दाराआ चारखम् तोक्स्क सम्मो ङ्‍क तोङ्‍क लक् छूवाचा।

अहासूरसमी लो अर्तासास्तमीलो नाम्‍लापी विरोध छूवाक

६ अहासूरसआ चारखम् तोक्स्कम् थोस्कोपी मूङ्‍क छाप्कूवापीक मीचा यहूदापी लो यरूशलेमपीलो तूप् मीस्मी ऊल्‍लोङ्पी ईबूम् दोस् तीम् छाप्दाम् छाप्चीना होक्स्ची।

७ फारसपीक होङाबू अर्तासास्तमी नाम्‍लापी विश्लामआ, मित्रेदातआ, ताबेलआ ना खोलोङ् खची बोक्छोप्चा ख ईबम् छाप्दाम् छाप्चीना हची। मूङ्‍क छाप्दाम् आरमेइक अक्षरपी लो आरमेइक रीङ्पीलो छाम्पा तूवा।

८ सेनापति रेहूमआ लो सचिव शिम्शैआलो यरूशलेममी ऊल्‍लोङ्‍पी नूपू छाम्पा तूक ईबूम् छाप्दाम् होङाबू अर्तासास्त हची:

९ सेनापति रेहूम, सचिव शिम्शै ना खची बोक्छोप् खोलोङ्, अर्थात् त्रीपोलीस, फारस, एरेक ना बेबिलोनपी तूप् मीस्चीपी हक् मप् न्यायाधीशची, हाकिमची, ना शूशनपीक एलामीचीपीका,

१० खीक्‍का हायाम् देप् ना हायाम् नीङ्ला तोप् अशूरवनिपलआ छाप्कूवापीका लात्दीत्चीना सामरियाम् सहरपी लो देप् यूफ्रेटिस योऊमी नावादेपीक छाप्कूवापीलो यूक्स्चीक बीन्‍नीपा मीस्चीपीका।

११ (खचा होक्स्चीक छाप्दाम् ङ्‍क तोङ्‍क तूवा।)

अर्तासास्त होङाबूपी आम् सूसो मप्ची, देप् यूफ्रेटिस योऊ नावादेपा तूप् मीस्चीपीका:

१२ होङाबूआ ङ्‍क रीङ् तूम् तोम् छूये, आन् होप्येप्ना ङ्‍क थाऊपी ताप् यहूदीस् यरूशलेमपी तालाताना मूङ्‍क दुष्‍ट लो विद्रोह मप् सहरलो होसोङ् बोबूईचयस्क तूये। खचा मूङ्‍कम् जग मरमत मस्‍ना मूङ्‍कम् पर्खाल थचीना याईम् हचयस्क तूये।

१३ होङाबूआ ङ्‍क रीङ्सो तूम् तोम् छूये, मूङ्‍कचीम् खची सहर खचा बोबूईम् यात्ची ना मूङ्‍कम् पर्खाल थोम् यातस्दोक खचा होङाबूपी छोम् तीर, आयकर, अथवा महसूल छोक्सस्‍नो, खीक्‍का दो-दोरीम्पी होङाबूम् दाचाम् हानी छूये।

१४ केईका होङाबूम् रूम् चाम्काकसा ना होङाबू साम्दी दयस्‍नोक खोम्चाम् नप् लईयाकानोकसा, होङाबू ङ्‍क रीङ् ईम् लागी केईका ङ्‍क छाप्दाम् होक्सूम्चायाम्काक तूये, लाईस्पीक आम् खूक्सू-खूलूचीम् कागज-पत्र खोङ्व।

१५ मूङ्‍क कागज-पत्रपी आना लामदोक ङ्‍क रीङ् तूम् तय, ङ्‍क सहर ईबूम् विद्रोह मप् सहर के, खीक्‍का होङाबूम् चारखम्पी लो प्रान्त होम्पीलो हानी मप् ङ्‍क सहर सून्मापूकाङ् होङाबूम् ऊल्‍लोङ् मतो थोङाक तूये। खन्सा ङ्‍क सहर मासेई मस्क के।

१६ होङाबूपी केईका ङ्‌क पोम् लन्ची मयाम्का, ङ्‍क सहर होसोङ् बोबूईयची ना ङ्‍क सहरमी पर्खाल यातस्दोक देप् यूफ्रेटिस योऊ नावादेपाक प्रान्तपी ऊसो आम्मी हक् छूनो।

१७ खोदोलो होङाबूआ ओरोपीकाना खस् ङरी आन्ची:

“सेनापति रेहूम, सचिव शिम्शै ना सामरियापी लो देप् यूफ्रेटिस योऊ नावादेपाक प्रान्तपीलो तूप् खोलोङ् बाँकी आम्नी बोक्छोप्चीपी सेवाके!

१८ “आन्‍ना होक्सानूम्क छाप्दाम् ओ लाईस्पी अनुवाद मची खीक्‍का नीचीना येईमीयो।

१९ कोङा कागज-पत्र लाम् लागी हुकुम मूऊ। खोदोलो मूङ्‍कपी ङ्‍क तोङ्‍क छीप्ची मूङ्‍क सहरआ होङाबूम् चारखम्मी तोक्पी मक राजद्रोहम् ईबूम् हायाम् बाईप् सूम्नीतूम्‍लो रईछ। आछीयाङ् विद्रोह लो राजद्रोहलो मूङ्‍कपी तोक्साथोङ्‌कङ् रईछ।

२० देप् यूफ्रेटिस योऊ नावादेपाक खोलोङ् प्रान्तपी हायाम् राःरालोक होङाबूचा हक् मस्‍ना यरूशलेमपी चारखम् तोक्स्चयस्क तूये, खीक्‍का मीचा होङाबूपी छोम् तीर, आयकर ना महसूल खचीपी छोक्स्दोङ्स्क रईछ।

२१ खन्सा ङ्‍क मीचा मचयस्क लक् रोकेई मम् छूये पीकानीना आदेश पीयानूम्व। मूङ्‍कम् तोक्पी ओपीका उर्दी मान्लईम् सम्मो मूङ्‍क सहर होसोङ् बोबूईचीनूनव।

२२ ङ्‍क रीङ्मी तोक्पी आन्‍ना आम्नी होपा मम् पर्ने लक्मी वेवास्ता मनूम्नव। होङाबूम् ऊल्‍लोङ्पी ताप् ङ्‍क खतरा ऊदोई पमीमा।

२३ होङाबू अर्तासास्तम् छाप्दाम् सेनापति रेहूम, सचिव शिम्शै ना खची बोक्छोक्चीम् लाईस्पी नीम् यात्ची मोरो खस् यरूशलेमपी खाता, ना यहूदीस् जबरजस्ती मस्‍ना लक् मम् रोकेई ममीची।

२४ ओरोना यरूशलेमपी योबोरोबू दप्स्को खीम्मी लक् रोकेई छूवा। खीक्‍का फारसपीक होङाबू दाराआ चारखम् तोक्स्कम् नीस् दोङ् सम्मोङ् मूङ्‍क लक् रोकेई छूवा।

तत्तनैआ दारा छाप्दाम् हक

५

खीक्‍काना हाग्गै खारीबोपोआ लो इद्दोम् म्छा जकरिया खारीबोपोआलो यहूदापी लो यरूशलेमपीलो तूप् यहूदीचीम् तोक्पी खारीबो मची। खचा यहूदीचीपी चारखम् तोप् इस्राएलमी नीनाम्माम् नीङ्पी ङ्‍क खारीबो मची।

२ खीक्‍काना शालतिएलमी वात्छा म्छा यरुबाबेलआ लो योसादाकमी वात्छा म्छा येशूअआलो यरूशलेमपी नीनाम्माम् खीम् बोबूईम् थालेई मची। खीक्‍का नीनाम्माम् खारीबोपोचासो खस् साथ पीचीना बछोक्स्ची।

३ देप् यूफ्रेटिस योऊ नावादेपाक प्रान्तपीक देप्क हाकिम तत्तनैआ, शत्तर-बोज्नैआ ना खस् बोक्छोप्चा दावा खची दोक्पी खाताना खस् ओरोपीक्‍तो तत्ची, “ङ्‍क नीनाम्मा दप्स्को खीम् होसोङ् बोबूईम्ना याईम् आन्‍नी आसाई हक् पीयानी?”

४ खीक्‍का खचा मूङ्‍कचीपी मूङ्‍क नीनाम्मा दप्स्को खीम् बोबूईम् लक् मप् मीस्चीम् नीङ्सो ङोक्ची।

५ खोदोलोई यहूदी धर्म-सेचीपोचीपी नीनाम्माम् सम्तूमा छूवाकसा दारा होङाबूपी रीदाम् तातेकाना मूङ्‍कम् ङरी आईम् छाप्दाम् होङाबूपीका मान्ताम् सम्मो लक् मम्पीका खस् आसासो राप् मान्दूर्‌ची।

६ दारा होङाबूपी देप् यूफ्रेटिस योऊ नावादेपाक प्रान्तपीक देप्क हाकिम तत्तनैआ, शत्तर-बोज्नैआ ना खची बोक्छोप्चा, अर्थात् देप् यूफ्रेटिस योऊ नावादेपाक अधिकारीचा होक्स्चीक छाप्दाम् ङ्‍कङ् के।

७ खचा होक्स्चीक छाप्दाम्पी छाम्पा रीदाम् ङ्‍क तोङ्‍क तूवा:

“दारा होङाबूपी सेवाके!

८ “होङाबू ङ्‍क रीङ् ईम् केईका लन्ची मयाम्का, केईका यहूदापीक प्रान्त, हायाम् देप् नीनाम्मा दप्स्को खीम् तूवाक थाऊपी खातीकाक तूवा। मूङ्‍कपी मीचा हायाम् देप्-देप् लूङ्आ मूङ्‍क नीनाम्मा दप्स्को खीम् बोबूईचचीक तूवा ना पर्खालपी सीङ् यूम् लक् मचचीक तूवा। मूङ्‍क लक् खचा हायाम् रोकोछू मस्‍ना मचचीक ना धर्म-सेचीपोचीम् निर्देशनपी हायाम् नम्‍लोना छूवाचाक केईका तम्का।

९ “ङ्‍क खीम् बोबूईम्ना याईम्छोम् लागी आन्‍नी आसाई हक् पीयानी? पीकीकाना केईका खस् ततूम्का।

१० आन् रीदाम् पीम् पीकीकाना मूङ्‍कचीम् लाम्‍लछाचीम् नीङ्मी सूची तयार मम् लागी केईका मूङ्‍कचीम् नीङ्सो ङोकूम्का।

११ खोदोलो “मूङ्‍कचा ओरोपीकाना केईका ङरी आनीका:

‘केईकान् साराङ्‌गाम् लो चारीदूम्‍लो नीनाम्माम् सूसो मप् के। केछे हायाम् दोङ् लाईस्पी बोबूईचीक नीनाम्मा दप्स्को खीम् केईका होसोङ् बोबूयूम्चायाम्काक तूये। ङ्‍क इस्राएलपीक ईबूम् हायाम् देप् होङाबूआ बोबूईना यात्क तूवा।

१२ खोदोलोई ओखी खूक्सू-खूलूचा साराङ्‌गाप्‍तोक नीनाम्मा हायाम् म्छूली काईचीकसा खसा खस् बेबिलोनपीक कल्दी होङाबू नबूकदनेसरमी हूक्पी छूमीची। खीक्‍का खसा ङ्‍क नीनाम्मा दप्स्को खीम् हत्ना मीस् खोलोङ् कैद मस्‍ना बेबिलोनपी खाईची।

१३ खोदोलोई बेबिलोनपीक होङाबू कोरेसआ चारखम् तोक्स्कम् लाईस्पीक दोङ्पी नीनाम्माम् ङ्‍क दप्स्को खीम् होसोङ् बोबूईचीनूव पीम् ईबूम् आज्ञा-पत्र जाहेर मअ।

१४ नीनाम्मा दप्स्को खीम्पी हाल्ङोम् लो नाम्छेर्‌बूम्‍लो रोङ्-रोदाम् तूवा। मूङ्‍कस् क नबूकदनेसरआ यरूशलेमपीक नीनाम्मा दप्स्को खीम्पीका खाईचीना बेबिलोनपीक नीनाम्मा दप्स्को खीम्पी यूक्स्क तूवा। मूङ्‍क रोङ्-रोदाम् ङ्‍क कोरेस होङाबूआङा बेबिलोनपीक नीनाम्मा दप्स्को खीम्पीका लात्ना देप्क हाकिम सोक्चीक शेशबस्सर नीङ् मीचीक ईल्पो मीस् पीना ओरोपीका,

१५ “ङ्‍क रोङ्-रोदाम् खोलोङ् खाईना यरूशलेमपीक नीनाम्मा दप्स्को खीम्पी होसोङ् यूक्स्व। खीक्‍का नीनाम्मा दप्स्को खीम् होसोङ् लाईस्पी तूवाक थाऊपीङ् बोबूईचीनूव।”

१६ खीक्‍काना ङ्‍क शेशबस्सरआङ् ताना यरूशलेमपी नीनाम्मा दप्स्को खीम्मी जग बोबूईयू। मूङ्‍क नाम्‍लापीका ईनीम्बा सम्मो मूङ्‍क होसोङ् बोबूईचयस्क तूये, खोदोलोई मूङ्‍क लक् होसोङ्सो मान्याईमोङ् तूये।’

१७ “खन्सा ए होङाबूङा, हन्‍ना आम् लन्ची तूदोक बेबिलोनपीक होङाबूम् कागज-पत्र यूस्को थाऊपी लाम् लागी हुकुम मव। ओरोना यरूशलेमपी नीनाम्मा दप्स्को खीम् होसोङ् बोबूईम् लागी होङाबू कोरेसआ आज्ञा-पत्र लात्क तूयेयो मान्तूयो पीम् आना तूम् तय। खीक्‍काना ङ्‍कम् तोक्पी होङाबू आना केईका आम् होप्मी लन्ची ईयीकाव।

दाराम् आज्ञा-पत्र

६

खीक्‍काना होङाबू दाराआ हुकुम मअ, ना बेबिलोनपीक दाङ्‌खीम्पी यूक्स्चीक कागज-पत्र यूस्को थाऊपी लाम्ची।

२ खीक्‍का मादी प्रान्तपीक एक्बातनाम् किल्‍लापी ईबूम् दील्म्पा सोक्सर छीप्ची, ना मूङ्‍कपी ङ्‍क मीन्मारोम्-छाप्दाम् छाम्पा तूवा:

३ कोरेस होङाबूआ चारखम् तोक्स्कम् लाईस्पीक दोङ्पी होङाबूआ यरूशलेमपी नीनाम्मा दप्स्को खीम्मी तोक्पी ङ्‍क तोङ्ना उर्दी लातू:

मूङ्‍क नीनाम्मा दप्स्को खीम् बलिदान चारेईमम् लागी बानेई मस्‍नूव ना मूङ्‍कम् जग बोबूईचीनूव। मूङ्‍क नीस्पोङ् नूक् मिटरतो रेप् ना नीस्पोङ् नूक् मिटरतो दाप्,

४ ना हायाम् देप्-देप् लूङ्मी सूक् लहर ना सीङ्मी ईक् लहर छूनूव। मूङ्‍कपी चाहेई छूक् खाप्चीमा होङाबूम् कोषपी तूकपीका छोम् छूये।

५ नबूकदनेसरआ यरूशलेमपीक नीनाम्मा दप्स्को खीम्पीका लात्ना बेबिलोनपी बाईक नीनाम्मा दप्स्को खीम्पीक हाल्ङोम् लो नाम्छेर्‌बूम्‍लो रोङ्-रोदाम् होसोङ् यरूशलेमपीक नीनाम्मा दप्स्को खीम्पी यूम् छूये। मूङ्‍क खोलोङ् आईम्ना नीनाम्मा दप्स्को खीम्पी लाईस्पी तूवाक खची होप्-होप्मी तूस्कोपी यूम् छूये।

६ खन्सा हन्‍ना देप् यूफ्रेटिस योऊ नावादेपाक प्रान्तपीक देप्क हाकिम तत्तनै, शत्तर-बोज्नै ना खची बोक्छोप्ची, मूङ्‍क प्रान्तपीक अधिकारीस् — आन्‍नी खोलोङ् नीनाम्मा दप्स्को खीम्पीका आम्नी हाल्‍लाङ् तूवानीव।

७ आन्‍ना नीनाम्मा दप्स्को खीम् बोबूईम् लक्पी बाधा मनूम्नव। आन्‍ना यहूदीचीम् देप्क हाकिम ना मूङ्‍कचीम् खची धर्म-सेचीपोस् नीनाम्मा दप्स्को खीम् होसोङ् बोबूईम् लागी लीयाछानूम्व। खचा नीनाम्मा दप्स्को खीम् लाईस्पी तूवाक थाऊपीङ् बोबूईचीनूव।

८ मूङ्‍क नीनाम्मा दप्स्को खीम् होसोङ् बोबूईचीनूव पीम्ना आन्‍ना मूङ्‍क यहूदी धर्म-सेचीपोचीम् लागी ऊई मम् छूये खूङ्‍कसो कोङा आन्‍नी हुकुम पीन्चायान्‍नीक तूये:

मूङ्‍क लक् रोकेई मान्छूम् लागी देप् यूफ्रेटिस योऊ नावादेपाक प्रान्तपीका रेकाक तीरपीका लो होङाबूम् कोषपीकालो मूङ्‍क धर्म-सेचीपोचीम् लागी खर्च मनूम्व।

९ खस् चाहेई छूक खोलोक थक् आन्‍ना लेई पीच्‍ची छूतेई मान्मसा पीयानूम्व; यरूशलेमपीक पूजारीचा ङोकस्क थक्, अर्थात् साराङ्‌गाप्‍तोक नीनाम्मापी चारेईमम् मीःपी हूईम् बलिम् लागी पीःम् म्छाची, लूस् अथवा थुमा, खीक्‍का दोचेर्, रूम्, दाखमद्य, तेल खस् पीयानूम्व।

१० आन्‍ना खोरोना मईनूम्‍लो खचा साराङ्‍गाप्‍तोक नीनाम्माआ नत्‍तक बलिदान चारेईमम् खीक्‍का होङाबू लो म्छास्लो तोबूवा यीम्चाम् लागी वाङोम् मीन्पी दूरची।

११ मूङ्‍कपीका बीन्‍नीपा, कोङा आन्‍नी ङ्‍क तोङ्‍क हुकुम पीन्चायान्‍नी ना आस्कसाई ङ्‍क उर्दी फात्‍त खूङ्‍कम् खीम्पीका ईबूम् खाम्बा देलस्‍ना मूङ्‍क खाम्बापीङ् ख तीक्‍कची। ङ्‍क मोऊमी कारणआ मूङ्‍कम् खीम् योछोगस्खात्ना लूङ्‌मी रास् छूये।

१२ म्होप्मी नीङ्मी लागी मूङ्‍क थाऊ म्होप्मी तूस्को बानेईमप् नीनाम्माआ ङ्‍क उर्दी फाईप् अथवा यरूशलेमपी नीनाम्माम् मूङ्‍क दप्स्को खीम् मासेई मम् आत मप् होङाबू अथवा मीस् आस्दोसो मासेई मनूव।

कोङ्, दारा होङाबूआ ङ्‍क उर्दी लातूक के। मूङ्‍क ईबूम् मान्दी पूरा मस्‍नूव।

नीनाम्मा दप्स्को खीम् बोबूईम् तायाक ना मूङ्‍क अर्पण मस्क

१३ खीक्‍काना दारा होङाबूआ खस् पीचीक आदेश देप् यूफ्रेटिस योऊ नावादेपाक प्रान्तपीक देप्क हाकिम तत्तनै, शत्तर-बोज्नै ना खस् बोक्छोप् खोलोआ ईबूम् मान्दी रेप्ची।

१४ खन्सा यहूदी धर्म-सेचीपोस् मूङ्‍क नीनाम्मा दप्स्को खीम् बोबूईम् लक्पी पूरा लागेई छूवाचा, खीक्‍का हाग्गै खारीबोपोआ लो इद्दोम् म्छा जकरियाआलो मस्क खारीबोलाम्पा मूङ्‍कचीम् खची फलीफाप छूक्‍तो खाता। खीक्‍का इस्राएलपीक नीनाम्माम् आज्ञा तोङ्ना ना फारसपीक होङाबूस् कोरेसआ, दाराआ ना अर्तासास्तआ उर्दी मस्क तोङ्ना खचा नीनाम्मा दप्स्को खीम् बोबूईम् लक् यात्ची।

१५ दारा होङाबूआ चारखम् तोक्स्क तूक्दोङ्मी अदार मीचीक लाःमी सूक् लेईक लेईपी नीनाम्मा दप्स्को खीम्पीक लक् याता।

१६ खीक्‍काना इस्राएलपीक मीस्, अर्थात् पूजारीस्, लेवीस् ना कैदपीका आत्‍ताना ताक बीन्‍नीपा खोलोआ हायाम् चामोवा मतो नीनाम्मा दप्स्को खीम् अर्पण मची।

१७ नीनाम्मा दप्स्को खीम् अर्पण मस्लो खचा ईक्चून्दूलूम् लूपी, नीस्चून्दूलूम् लूस्, लीक्चून्दूलूम् थुमा, खीक्‍का खोलोङ् इस्राएलीचीम् मोऊबलिम् लागी इस्राएलमी ईक्पोङ् नीस् गोङ्चीम् लागी ई-ईबूम् मसा ईक्पोङ् नीच्‍ची बका चारेईमची।

१८ खचा मोशाम् सोक्सरपी छाम्पा तूवाक तोङ्ना पूजारीस् लो लेवीस्लो खची होप्-होप्मी दल तूवाक तोङ्ना यरूशलेमपी नीनाम्माम् सूसो मम् लागी सोक्ची।

निस्तार-चाड

१९ लाईस्पीक लाःमी ईक्पोङ् लीक् लेईक लेईपी कैदपीका आत्‍ताना ताकचा निस्तार-चाड मानेई मची।

२० खीक्‍का पूजारीस् लो लीवीस्लो खोलोङ् खची होप्-होप्ङा पवित्र मन्चीक तूवा। खस् खोलोङ् खची रीदूम् तूवाक तोङ्ना शुद्ध छूवा। खीक्‍का लेवीचा कैदपीका ताक खोलोमी लागी, खची होप्-होप्मी पूजारी नेछोचीम् लागी, ना खची होप्मी लागी निस्तार-चाडमी थुमा सेत्ची।

२१ कैदपीका आत्‍ताना ताक इस्राएलीचा ना बीन्‍नीपा जातिचीम् अशुद्धतापीका छूबूरी छूक्ना योबोरोबू इस्राएलीचीम् नीनाम्मा लाम्प् खोलोआ निस्तार-चाडपीक चाम्दूम् तङाना चची।

२२ खचा चामोवा मतो नूक् लेई सम्मो खमिर मान्तेम्पा सबेईमी चाड मानेई मची, ऊदोईपीक्यालो अश्शूरपीक होङाबूम् सानीवा फात्ना योबोरोबूआ खस् खची जीनमीचीक तूवा, खीक्‍का इस्राएलपीक नीनाम्मा दप्स्को खीम् बोबूईम् लक्पी खस् अश्‍शूरपीक होङाबूआ बछोक्स्चीक तूवा।

एज्रा यरूशलेमपी ताक

७

ङ्‍क खोती छूवाकप्का फारसपीक होङाबू अर्तासास्तआ चारखम् तोक्स्क नाम्‍लापी एज्रा बेबिलोनपीका बाना। एज्रा सरायाहम् वात्छा म्छा, सरायाह अजर्याहम् वात्छा म्छा, ना अजर्याह हिल्कियाहम् वात्छा म्छा,

२ हिल्कियाह शल्‍लूहम् वात्छा म्छा, शल्‍लूह सादोकमी वात्छा म्छा, सादोक अहीतूबमी वात्छा म्छा,

३ अहीतूब अमर्याहम् वात्छा म्छा, अमर्याह अजर्याहम् वात्छा म्छा, अजर्याह मरायोतमी वात्छा म्छा,

४ मरायोत जरयाहम् वात्छा म्छा, जरयाह उज्‍जीम् वात्छा म्छा, उज्‍जी बुक्‍कीम् वात्छा म्छा,

५ बुक्‍की अबीशूम् वात्छा म्छा, अबीशू पीनहासमी वात्छा म्छा, पीनहास एलाजारमी वात्छा म्छा, एलाजार दूङ् देप्क पूजारी हारूनमी वात्छा म्छा तूवा।

६ एज्रा क योबोरोबू इस्राएलमी नीनाम्माआ पीक मोशाम् ललई नम्‍लोना छेईप्-लेप् ईल्पो शास्त्री तूवा। खसा ङोक्‍क खोलोङ् रीङ् होङाबूआ पूरा मअ, ऊदोईपीक्यालो योबोरोबू म्नीनाम्माम् हूः खपी तूवा।

७ खीक्‍का अर्तासास्त होङाबूआ चारखम् तोक्स्क नूक्दोङ् बाईलो हेप् इस्राएलीस्, हेप् पूजारीस् ना लेवीस्, छाम् लप्ची, चौकीदारची ना नीनाम्मा दप्स्को खीम्पी लक् मप्ची खम् साथपी यरूशलेमपी ता।

८ मूङ्‍क होङाबूआ चारखम् तोक्स्क नूक्दोङ् बाईकम् ङाक् लाःपी एज्रा यरूशलेमपी तातेका।

९ लाईस्पीक लाःमी लाईस्पीक लेईपी ख बेबिलोनपीका लाम्दूमाक तूवा, ना ङाक् लाःमी लाईस्पीक लेईपी ख यरूशलेमपी तालाता, ऊदोईपीक्यालो योबोरोबूम् सम्खेलोक हूः खपी तूवा।

१० ऊदोईपीक्यालो एज्राआ योबोरोबूम् ललई नीम् लागी लो रेम् लागीलो, ना मूङ्‍क खोलोङ् आदेश लो नियमलो इस्राएलीस् ईम् लागी म्होपा म्होप्ङा पीन्दीन्चीक तूवा।

अर्तासास्तआ एज्रा छाप्दाम् हक

११ योबोरोबूआ इस्राएल पीक ललईमी लो आज्ञाम्‍लो तोक्पी नम्‍लोना छेईप्-लेप् ना मूङ्‍क मीस् ईक् पूजारी-शास्त्री एज्रा अर्तासास्त होङाबूआ पीक छाप्दाम् ङ्‍कङ् के:

१२ होङाबूचीम् होङाबू अर्तासास्तपीका

साराङ्‍गाप्‍तोक नीनाम्माम् ललई नम्‍लोना छेईप्-लेप् पूजारी-शास्त्री एज्रापी:

सेवाके!

१३ कोङा ङ्‍क उर्दी मूचोयो, ओ छाप्कूवापी तूक इस्राएलीचा, पूजारीचा ना लेवीचा राजीखुशीआ यरूशलेमपी खाईम् लन्ची मईचीदोक, खचा आन्‍लो खाईम् दूरची।

१४ आम् जीम्मापी तूक आम् नीनाम्माम् ललईमी तोक्पी यहूदापी लो यरूशलेमपीलो ऊई छूचाई खूङ्‍क खोम् लागी होङाबूआ लो खम् नूक्पो चाईपीप्चालो आन् पोक्साक के।

१५ होङाबूआ लो खम् चाईपीप्चालो यरूशलेमपी तूप् इस्राएलमी नीनाम्मा मोरोङ् पीचीक हाल्ङो लो नाम्छेर्‌बूलो आना खाईव।

१६ मूङ्‍कलोङ् बेबिलोनमी छाप्कूवाबरी आना खाईदूरकतोदी हाल्ङो लो नाम्छेर्‌बूलो खीक्‍का यरूशलेमपी आम्नी नीनाम्माम् खीम्मी लागी मीचा लो पूजारीचालो राजीखुशीआ ऊई चाचोदाम् तातची मूङ्‍कसो आना खाईव।

१७ ङ्‍क खाप्चीमापीका लूःपी, लूस्, थुमा खीक्‍का मूङ्‍कम् साथपी छीर्म् बलि ना कूईम्ना चारेईमम् बलिम् चूम्सोस् आना खेत्व, ना मूङ्‍क खोलोक थक् यरूशलेमपी आम् नीनाम्मा दप्स्को खीम्मी वेदीपी बलि चारेई मव।

१८ हाल्ङो अथवा नाम्छेर्‌बू एत्दोक आम् नीनाम्माम् लन्ची तोङ्ना आना आम् बू-नेछोस्का ऊई नप् मीन्‍नी खोरोनाङ् मूङ्‍क गोम् दूर्‌नूम्।

१९ आम् नीनाम्मा दप्स्को खीम्पी आराधानाम् लागी आम् जीम्मापी पीयाक रोङ्-रोदाम् क आना यरूशलेमपी नीनाम्मा पीदीत्व।

२० खीक्‍का आम् नीनाम्माम् खीम्मी लागी चाहेई छूक बीन्‍नीपा ऊक थक्सो आना होङाबूम् कोषपीका खाईम् दूर।

२१ हन्‍ना कोङ्, होङाबू अर्तासास्तआ, देप् यूफ्रेटिस योऊ नावादेपाक प्रान्तपीक खोलोङ् कोषाध्यक्षस् ङ्‍क आज्ञा पीयूचोयोची: साराङ्‌गाप्‍तोक नीनाम्माम् ललई नम्‍लोना छेईप्-लेप् पूजारी-शास्त्री एज्राआ आम्पी ङोकक खोलोक थक् आना जूतेई मीपीव,

२२ अर्थात् नाम्छेर्‌बू ३,४०० किलोग्राम तोदी, दोचेर् १०,००० किलोग्राम तोदी, दाखमद्य २,००० लिटर तोदी, जैतूनमी तेल २,००० लिटर तोदी, ना रूम् क चाहेई छूक तोदी पीव।

२३ साराङ्‌गाप्‍तोक नीनाम्माआ ऊई आज्ञा मक तूये खूङ्‍क साराङ्‍गाप्‍तोक नीनाम्मा दप्स्को खीम्मी लागी आछीयाङ् पूरा मम् छूये, मादोन् होङाबूपी लो म्छाचीम् चारखम्पीलो नीनाम्माम् छूली ताये।

२४ केईका ङ्‍कसो आन्‍नी ईनी, आस्कदोसो पूजारीस्, लेवीस्, छाम् लप्ची, चौकीदारची, नीनाम्मा दप्स्को खीम्पी सूसो मप्ची अथवा नीनाम्माम् ङ्‍क खीम्पीक बीन्‍नीपा लक् मप्ची राजकर अथवा आयकर अथवा महसूल छोमीम् आम्नी हक् मान्तू।

२५ आन्, एज्राआ क आन्लो तूक आम् नीनाम्माम् लूखूप्ची तोङ्ना देप् यूफ्रेटिस योऊ नावादेपाक प्रान्तपीक आम् नीनाम्माम् ललई छेईप् खोलोङ् मीस्पी नीया मम् लागी हाकिम लो नीया मप्लो सोक्व। मूङ्‍क ललई मान्लेप्ची क आना ईचीव।

२६ आम् नीनाम्माम् ललई लो होङाबूम् कानूनलो मान्‍रेप्ची आस्दोसो हायाम् देप् — सीम् दण्ड, अथवा छाप्कूवापीका लाईम्दीम् दण्ड, अथवा दाचाम् जफत मम् दण्ड अथवा कैद मम् दण्ड पीम्ङा छूये।

एज्राआ योबोरोबूम् सायोचोङ्मा मक

२७ योबोरोबू ई खूक्सू-खूलूचीम् नीनाम्माम् सायोचोङ्मा छूनूव; खसा ओरोना यरूशलेमपी तूक नीनाम्मा दप्स्को खीम्मी साम्दीखा पमीम् लागी होङाबूम् मीन्ताम्पी ङ्‌क सानीवा तेईपी,

२८ खीक्‍का होङाबूम् लाईस्पी, ख चाईपीप्चीम् लाईस्पी ना खम् खोलोङ् देप् पदपीक अधिकारीचीम् लाईस्पी नीनाम्माआ कोङ् म्होप्मी हाल्‍लोसो मान्मईप् सम्तूमा खोमीयो। खन्सा योबोरोबू ओ नीनाम्माम् हूः ओपी तूये पीम् कोङा छेतूना साहास मूऊ, ना कोङ्लो यरूशलेमपी खाईम् लागी इस्राएलपीक देप्-देप् मीस् कोङा बात्ल मूची।

एज्रालो आईप्ना ताप् खीम्पोस्चीपीक लाम्‍लछाचीम् सूची

८

अर्तासास्त होङाबूआ चारखम् तोक्स्क नाम्‍लापी बेबिलोनपीका कोङ्लो आईप्ना ताप् खीम्पोस्चीम् लाम्‍लछास् लो खस्का दर्ता छूवाकस्लो ङ्‍कस्ङा के:

२ पीनहासमी खीम्पोस्पीक: गेर्शोम।

ईतामारमी खीम्पोस्पीक: दानिएल।

दाऊदमी खीम्पोस्पीक:

३ शकन्याहम् वात्छा म्छा हत्तूश।

परोशमी खीम्पोस्पीक: जकरिया ना खलो दर्ता छूवाक १५० वात्छास्।

४ पहत-मोआबमी खीम्पोस्चीपीक: जरयाहम् वात्छा म्छा एल्यहोएनै ना खम् साथपी २०० वात्छास्।

५ जत्तूम् खीम्पोस्पीक: यहासेलमी वात्छा म्छा शकन्याह ना खम् साथपी ३०० वात्चास्।

६ आदीनमी खीम्पोस्पीक: जोनाथनमी वात्छा म्छा एबेद ना खम् साथपी ङाक्पोङ् वात्छास्।

७ एलाममी खीम्पोस्पीक: अतल्याहम् वात्छा म्छा यशयाह ना खम् साथपी नूक्पोङ् वात्छाची।

८ शपत्याहम् खीम्पोस्पीक: मिखाएलमी वात्छा म्छा जबदियाह ना खम् साथपी रेक्पोङ् वात्छास्।

९ योआबमी खीम्पोस्पीक: यहीएलमी वात्छा म्छा ओबदिया ना खम् साथपी २१८ जाना वात्छास्।

१० बानीम् खीम्पोस्पीक: योसिपियाम् वात्छा म्छा शलोमीत ना खम् साथपी १६० जाना वात्छास्।

११ बेबैमी खीम्पोस्पीक: बेबैमी वात्छा म्छा जकरिया, ना खम् साथपी नीस्पोङ् रेक्पो वात्छास्।

१२ अज्गादमी खीम्पोस्पीक: हक्‍कातानमी वात्छा म्छा योहानान ना खम् साथपी ११० जाना वात्छास्।

१३ अदोनीकाममी खीम्पोस्पीक: दोस्पी ताक एलीपेलेत, यीएल ना शमायाह, ना खची साथपी तूक्पोङ् वात्छास्।

१४ बिग्वैमी खीम्पोस्पीक: उत्तै लो जक्‍कूरलो, खीक्‍का खची साथपी नूक्पोङ् वात्छास्।

यरूशलेमपी आत्‍ताक

१५ कोङा मूङ्‍कस् अहावा हेम् बगेई छूक् योऊमी चाखेम्पी बात्ल मूची, ना केईका मूङ्‍कपी नूक् लेई सम्मो छाउनी बानेई मम्काना तूयीका। कोङा मूङ्‍कपी मीस् लो पूजारीस्लो खोलोङ् खोङूचीलो, कोङा लेवीस् आस्सो मूङ्‍कपी मान्तोङाची।

१६ खन्सा कोङा एलीएजर, अरीएल, शमायाह, एल्नातान, यारीब, एल्नातान, नातान, जकरिया ना मशुल्‍लाम ङ्‍क खोलोङ् लाम्‍लछास्, खीक्‍का योयारीब लो एल्नातानलो ङ्‍क हायाम् लूखूप्चीलोक मीस् काछूची,

१७ खीक्‍का कासिपिया इलाकापीक लाम्‍लछा इद्दोमी दोक्पी खात्नीव पीकोना पोक्सूची। खीक्‍का कोङा मूङ्‍कचीप्का कासिपियापीक इद्दो, म्बूम्-लेवीस् ना मूङ्‍कपी तूक दप्स्को खीम्पीक सूसो मप्ची ई नीनाम्मा दप्स्को खीम्मी लागी ईपी सूसो मप्ची पोक्स्चीनूव पीकोना रीदाम् होक्सू।

१८ ई नीनाम्माम् सम्खेलोक म्हूः ईपी तूकसा खचा ई दोक्पी इस्राएलमी वात्छा म्छा लेवीम् म्छा महलीम् खीम्पीक ईबूम् हायाम् लूखूप्चीलोक मीस् शरेबियाह, खम् वात्छा म्छास् ना म्बू-नेछोचीम् साथपी जम्मा ईक्पोङ् रेक्पो वात्छास् बाईची।

१९ खचा हशब्याह, मरारीम् खीम्पीक यशयाहम् साथपी म्बू-म्नेछोस् ना म्योङ्छास्का जम्मा नीस्पोङ् वात्छास्सो बाईची।

२० ङ्‍कचीप्का बीन्‍नीपा खचा २२० जाना नीनाम्मा दप्स्को खीम्पीक सूसो मप्चीसो बाईची। लेवीस् बोम्छोम् लागी ङ्‍क तोङ्‍क सूसो मप्ची सोम् रेवास् दाऊदआ ना खम् अधिकारीचा थोक्स्चीक तूवा। ङ्‍कस् खोलोङ् खची नीङ्-नीङ् तूवाक तोङ्ना दर्ता छूवाक तूवा।

२१ खीक्‍काना ई नीनाम्माम् लाईस्पी केई ई होप्ङा लखेक छूम् लागी, ई होप्मी लागी, ई छामाईचीम् लागी ना खोलोङ् ई दाचाम्मी लागी खपी नम्‍लो लाम्दूम् दूरूम्नूव पीकोना कोङा नीनाम्मापी वाङोम् मयाम् पीकोना अहावा योऊमी चाखेम्पी माईस् तूम् लागी खोलोङ् काछूची।

२२ लाम्पी ई साछीमीचीम् ऊल्‍लोङ्पी दोर् लो खोक् बूल्प्चीलो खोलोङ् केई बोम्छोम् लागी ई साथपी रूसो मप्ची छूम्ना खाईम् लागी होङाबूपी बीन्‍ती मम् कोङ् ओ ङईम् लअ। ऊदोईपीक्यालो केईया होङाबू ओरोलम्क तूवा, “ख लाम्प् खोलोङ्पी ई नीनाम्माम् सम्खेलू छूये, खोदोलोई ख होप्येप्ची खोलोङ्पी खम् हायाम् ईकीम् लप् छूली छूये।”

२३ खन्सा ङ्‍कम् लागी केईका माईस् तूयीकाना नीनाम्मापी बीन्ती चारेईमम्का, ना खसा केईका मम्काक बीन्ती येनू।

२४ कोङा पूजारीस् तूवाकपीक ईक्पोङ् नीप्पो लाम्‍लछास् सोकूची; मूङ्‍कस् शरेबियाह, हशब्याह ना मूङ्‍कचीम् ईक्पोङ् नीप्पो पूजारी खची नेछोस् तूवा।

२५ खीक्‍का होङाबू ना ख चाईपीप्चा, खम् अधिकारीचा ना बात्ल छूवाक खोलोङ् इस्राएलीचा योबोरोबू दप्स्को खीम्मी लागी चाचोदाम्मी रूप्पी अलग मस्क हाल्ङो, नाम्छेर्‌बू ना बीन्‍नीपा रोङ्-रोदाम् मूङ्‍क पूजारीचीम् हूक्पी कोङा जोखेई मूना पीयूची।

२६ कोङा मूङ्‍कचीम् खची हूक्पी २२,००० किलोग्राम नाम्छेर्‌बू, ३,४०० किलोग्राम नाम्छेर्‌बूम् रोङ्-रोदाम्, ना ३,४०० किलोग्राम हाल्ङो,

२७ रेक् किलोग्राम हाल्ङोम् बाटा, ना हाल्ङो तोङ्‍कङ् हायाम् दाम् परेई छूक् नप् काँसम् नीच्‍ची रोङ्सो पीयूची।

२८ खीक्‍का कोङा मूङ्‍क मीस् ओरोपीको, “आम्नी साथपी ङ्‍क रोङ्-रोदाम्सो योबोरोबूपी अर्पण मम्पा तूये। ङ्‍क हाल्ङो लो नाम्छेर्‌बूलो योबोरोबू आम्नी खूक्सू-खूलूचीम् नीनाम्मापी चारेई मम्पा राजीखुशीम् चाचोदाम् के।

२९ देप्क पूजारीरीम्, लेवीचीम् ना इस्राएलमी खीम्पोस्चीम् खची लाम्‍लछाचीम् लाईस्पी यरूशलेमपी योबोरोबू दप्स्को खीम्पीक कोठा होम्पी ङ्‍क खोलोङ् मान्यूम् सम्मो आन्‍ना ङ्‍क नम्‍लोना हूङानूम्व।”

३० खीक्‍का मूङ्‍क पूजारीचा लो लेवीचालो यरूशलेमपीक नीनाम्मा दप्स्को खीम्पी खाईम् लागी हाल्ङोम्, जोखेई मम्पा नाम्छेर्‌बूम् ना पवित्र रोङ्-रोदाम्मी जीम्मा लाप्ची।

३१ लाईस्पीक लाःमी ईक्पोङ् नीस् लेईपी यरूशलेम खाईम् लागी केईका अहावा योऊपीका लाम्दूकी। खीक्‍का नीनाम्माम् सम्तूमालोक हूः ओखीपी छूवाकसा खसा केईका लाम्पी ओखी साछीमीचीप्का लो केईका आक्रमण मम् लागी सूल्प्चीप्ना तूप्चीपीकालो लेन्चामीयीका।

३२ यरूशलेमपी तातेकीकाना केईका सूक् लेई सम्मो नोन्चीयीका।

३३ खीक्‍काना लीक् लेईक लेईपी मूङ्‍क हाल्ङो, नाम्छेर्‌बू ना पवित्र रोङ्-रोदाम् ई नीनाम्मा दप्स्को खीम्पी उरियाह पूजारीम् वात्छा म्छा मरेमोतमी हूक्पी केईका पीयूम्का। खलो पीनहासमी वात्छा म्छा एलाजार तूवा, ना लेवीस् येशूअम् वात्छा म्छा योजाबाद लो बिन्‍नूईमी वात्छा म्छा नोअदियालोसो मूङ्‍कपी तूवा।

३४ खोलोक थक् ङीरूम्का ना जोखेई मम्काना खोङूम्का, ना मूङ्‍क नाम्‍लापी ङ्‍क खोलोक थक्मी ओजनमी सूची बानेई मम्का।

३५ खीक्‍काना कैदपीका आत्‍ताकचा इस्राएलपीक नीनाम्माम् लागी मीःपी चारेईमम् बलि चारेईमची: खोलोङ् इस्राएलीचीम् लागी ईक्पोङ् नीच्‍ची लूपी, बोक्पोङ् तूक्ची लूस्, नूक्पोङ् नूक्ची थुमा, ना मोऊबलिम् रूप्पी ईक्पोङ् नीच्‍ची बका खचा चारेईमची। ङ्‍क खोलोङ् योबोरोबूम् लागी मीःपी चारेईमम् बलि तूवा।

३६ खचा देप् यूफ्रेटिस योऊ नावादेपाक प्रान्तपीक होङाबूम् देप्क हाकिमची लो देप् पदपीक अधिकारीस्लो होङाबूम् आदेश-पत्र पीची, खीक्‍का खचा मीस् लो योबोरोबू दप्स्को खीम्पीक आराधाना मम् लक्पीलो बछोक्स्ची।

एज्राआ मक वाङोम् लो वालूम्मालो

९

मूङ्‍क खोलोङ् मम् यात्चीकप्का लाम्‍लछास् ओ दोक्पी ताना ओरोपीका, “इस्राएलपीक मीचा, पूजारीचा ना लेवीचा समेत खची खीम्तोनी, अर्थात् कनानी, हित्ती, परिज्‍जी, यबूसी, अम्मोनी, मोआबी, मिश्री ना एमोरीचीम् रई लक्पीका खची होप् अलग यूम्चीम् मान्दूर्‌स्क तूये।

२ खचा ङ्‍क जातिचीम् खची तेमेछास् खची होप्मी लागी ना खची छाचीम् लागी तोमा तात्चीक तूये, ना ओरोना पवित्र जाति बीन्‍नीपा छाप्कूवापीक मीस्चीका सम्थल् छूवाक तूये। आछीयाङ् पीक्यादोक ङ्‍क रीङ्पी लाम्‍लछास् लो अधिकारीस्लोङ् दोसी तूये।”

३ ङ्‍क रीङ् येनूकप्का कोङा ओ तेई लो ओ जेलेम्‍मालो चेनू, खीक्‍का ओ तोङ् लो ओ जूङ्‌गालो देलू ना चीवोओखोना तूवोचो।

४ खीक्‍का कैदपी खाताकचीम् ङ्‍क दोस्मी कारण इस्राएलमी नीनाम्माम् रीङ्बऊपीका कीप्ची खोलोङ् ओ लीक् हेम्पी बात्ल छूवा। खीक्‍का कोङ् मूङ्‍कपी यूपाक बलिदान पीम् नाम्‍ला सम्मोङ् चीवोओखोना तूवोचो।

५ खीक्‍काना यूपाक बलिदान पीम् नाम्‍लापी कोङ् चेईप्खाप् तेईपी लो जेलेम्मापीलो सोक् मूचोकप्का पको। खीक्‍का कोङ् खून्जू लोना योबोरोबू ओ नीनाम्मा हेम् ओ हूः थेतूना ओरोपीक्‍तो वाङोम् मूऊ:

६ “ए ओ नीनाम्माङा, ओ ङाली आम् हेम् मम् हायाम् ओ ङईम् लये ना साम्दी-सायो मान्दीक छूवोक तूये, ऊदोईपीक्यालो ए ओ नीनाम्माङा, ओखी मोऊ ओखी तोङ्पीका दूङ् रेप् छूवाक तूये ना ओखी दोस् नाम्छूई सम्मोङ् तातेकाक तूये।

७ ओखी खूक्सूचीम् नाम्‍लापीका एसेक लेई सम्मो ओखी मोऊ हायाम् देप् छूवाक तूये। ओखी मोऊआ गर्दा केईका, ओखी होङाबू ना ओखी पूजारीस् बीन्‍नीपा छाप्कूवापीक होङाबूचीम् हूक्पी सीम्, कैदपी छूम्, लूटपीट मम् ना हायाम् बेईजेत छूम् बोक्साक तूये, ना ईनीम्बाक ओखी दोसासो मूङ्‍क तोङ्‍कङ् तूये।

८ “खोदोलोई हन्‍ना योबोरोबू ओखी नीनाम्माआ केईका हेप् लेन्चामीयीकाना केईका म्होप्मी पवित्र तूस्कोपी सुरक्षित तूस्को पीयीकाना ओखीपी ऊक्छीन्मी लागी सम्तूमा खोमीयीकाक तूये। ओरोना ओखी नीनाम्माआ ओखी मूक्स्पी अल्हो पीयीकाक तूये ना रोः छूयीकाना तूयीकाक ओखी रीरामपी नोम्चीम् पीयीकाक तूये।

९ केईका रोः तूयीकादोसो रोः छूयीकाना तूयीकाकपी ओखी नीनाम्माआ केईका मान्होक्सीयीका। खसा केईका फारसपीक होङाबूचीम् लाईस्पी म्सम्तूमा खोमीयीकाक तूये। केईका ओखी योबोरोबू दप्स्को खीम् होसोङ् मरमत मम् ना मूङ्‍क हताक खोलोङ् बानेई मम् खसा केईका रीराम पीयीकाक तूये, खीक्‍का यहूदाम् लो यरूशलेममीलो सुरक्षा मक तूये।

१०-११ “हन्‍ना ए ओखी नीनाम्माङा, ओन्तोदी छूवाकप्का केईका ऊई पीमा? आना आम् होप्मी सूसो मप् खारीबोपोचीलाम्पा पीयीकाक आज्ञा केईका मान्‍रेम्यीकाक तूये; आना ओरोपीकाना आज्ञा पीयीकाक तूवा: ‘आन्‍ना हक् मम् लागी आन्‍नी वोङ्चाईनीक छाप्कूवा मूङ्‍कपी तूप् मीचा मस्क रई लक्‍आ अशुद्ध छूवाक तूये। ईजेर्म् लप् रेवास्लाम्पा मूङ्‍क बीन्‍नीपा जातिचा मूङ्‍क छाप्कूवाम् कूना-कूना सम्मो खची अशुद्धता पेप्चीक तूये।

१२ खन्सा आन्‍ना आम्नी मेकछास् खची वात्छा छास्का ना आम्नी वात्छा छास् खची मेकछास्का सूर् मीयापानूम्नव। आन्‍ना खची खाऊमा-खासेर्मा लो फलीफापलो छूक् लक्पी बाछोक्सानूम्नव। ओरोना आन्‍नी हायाम् राःरालोक छूनीना मूङ्‍क छाप्कूवापीक नप्-नप् थोक् चाईम् तईनूम् ना आम्नी छामाईची मूङ्‍कपी सदैबरी हक् मम्चाम् लागी होक्सीनूम्।’

१३ “हन्‍ना ओखी रई लक्मी कारणआ लो केईका मम्काक हायाम् देप् मोऊमी कारणआलो केईका दूक् तम्काक तूवादोसो आन्, ओखी नीनाम्माआ ओखी मोऊ तोङ्ना केईका तोम् पर्ने दण्डपीका दूङ् चीछा दण्ड पीयीकाक तूये, ना केईका हेप्-हेप् लेन्चा मीयीकाना यूक्सीकाक तूये।

१४ ऊई केईका होसोङ् आम् आज्ञा मान्‍रेम्मो ङ्‍क तोङ्‍क ईजेर्म् लप् चालपी लाम्दूम्प् मीस्चीका सूर्-लोर् ममायोनाई? ऊई आना केईका तूयाकाकपीक आस्सो लेन्चा मान्मीक्सा मासेई मम् सम्मो आम् छूली मान्काईवायोनाई?

१५ ए योबोरोबू इस्राएलपीक नीनाम्माङा, आन् धर्मी तूये! एसे केईका हेप्-हेप् आना लेन्चामीयीकाक तूये। ओखी दोस्मी कारणआ केईका तूयेकाकपीक आस्सो आम् लाईस्पी थोरेम् मान्दूर्प् छूयीकादोसो केईका ओखी दोस्लोङ् आम् लाईस्पी ताईकाक तूये।”

मीचा खची होप्-होप्मी मोऊ स्वीकार मस्क

१०

एज्रा योबोरोबू दप्स्को खीम्मी लाईस्पी सन्सई छूवाना, वाङोम् मतो, ना वालूम्मा मतो खाप्चाक तूवा, खोदोलो इस्राएलपीक ओरोसर्प् मीस् — वात्छास्, मीम्छास् ना छाछामान्छास् — खम् लीक् हेम्पी बात्ल छूवा। खीक्‍का खस्सो चूरूमोक्स् खापा।

२ खीक्‍का एलाममी खीम्पोस्पीक ईल्पो यहीएलमी वात्छा म्छा शकन्याहआ एज्रा ओरोलअ, “ई लीक् हेम्पी तूवाक बीन्‍नीपा छाप्कूवापीक मीस्चीम् मेकछाचीपीका केईया तोमा तातूम्ना ई नीनाम्माम् ऊल्‍लोङ्पी मोऊ मम्क तूये। खोदोलोई मूङ्‍कतोङ् छूवादोसो इस्राएलमी लागी होसोङ् जीस् आसा तूये।

३ खन्सा ओ रोबूम् लो ई नीनाम्माम्‍लो आज्ञापीका कीप् मीचा केई चाईपीम्पा तोङ्ना हन्‍ना ङ्‍क खोलोङ् मीम्छास् खची छामाईचीका होम्येम् लागी केईया ई होपाङ् ई नीनाम्मालो बाचा मयाम्। खीक्‍का ललईआ पीक्‍क तोङ्ना लक् मयाम्।

४ हन्‍ना पक्व, ङ्‍क लक् आम् हूक्पी तूये। केईका आन् बईछोक्से। साहास मना लक् मव।”

५ खीक्‍काना एज्रा थोरेपाना दूङ् देप्क पूजारीस्, लेवीस् ना खोलोङ् इस्राएलीस् चाई पीचीक रीङ् पूरा मम् लागी पस्तून चामीची। खीक्‍का खचा पस्तून चची।

६ खीक्‍काना एज्रा योबोरोबू दप्स्को खीम्मी लाईस्पीका एल्यासीबमी वात्छा म्छा येहोहानानमी तूस्कोपी खाताना तूवा। खीक्‍का खसा ऊसो चाम्दूम् मान्चा, ऊदोईपीक्यालो कैदपीका आत्‍ताना ताकचीम् मोऊमी लागी खसा तूनीवा मचक तूवा।

७ खीक्‍काना कैदपीका आत्‍ताकस् खोलोङ् यरूशलेमपी बात्ल छूनूव पीकाना यहूदापी लो यरूशलेमपीलो रीदाम् होक्सू।

८ सूक् लेई गोपी खस् आस्सो ताईनोदोक अधिकारीचा लो धर्म-सेचीपोचालो मस्क फैसला तोङ्ना मूङ्‍कचीम् खोलोङ् खची दाचाम् जफत मस्‍नूव, ना कैदपीका ताकचीम् खची मीस्चीपीका मूङ्‍कस् खची हाल्‍ला मस्‍नूव।

९ यहूदापी लो बेन्यामीनपीलो तूप् मीस् खोलोङ् सूक् लेई गोपी यरूशलेमपी बात्ल छूवा। बोक् लाःमी नीस्पोङ् लेईक लेईपी ङ्‍क खोती छूवा ना हायाम् देप् वाताकसा खोलोङ् मीस् खची सानीवा चाईतो योबोरोबू दप्स्को खीम् लाईस्पीक चोकपी तूवा।

१० खोदोलो थोरेपाना पूजारी एज्राआ ओरोपीका, “आन्‍ना आम्नी विश्‍वास होक्सायानूम्ना बीन्‍नीपा छाप्कूवापीक मीम्छास्का सूर् मनूम्ना मोऊ मनूम्क तूये, ना इस्राएलमी मोऊ पमीयानूम्क तूये।

११ हन्‍ना योबोरोबू आम्नी खूक्सू-खूलूचीम् खची नीनाम्माम् लाईस्पी आम्नी मोऊ स्वीकार मनूम्व, ना खम् लन्ची तूक तोङ्ना लक् मनूम्व। आन्‍नी बीन्‍नीपा छाप्कूवापीक मीस्चीपीका लो बीन्‍नीपा छाप्कूवापीक तोमाचीप्कालो आम्नी हाल्‍ला तूवानीव।”

१२ खीक्‍काना बात्ल छूवाक खोलोङ् मीचा बतो ङरी आत्चीना ओरोपीका, “एई, आना पीकाक तोङ्ना केईका मम्ङा छूये।

१३ खोदोलोई ङ्‍कपी केईका ओरोसर्प् तूयेका, ना ईनीम्बा येनाम् तूये। केईका ङ्‍क खूल्‍ला थाम्पूपी थोरेम्दीम् दूराम्कानो। खीक्‍का ङ्‍क तोङ्‍क लक् मम् ऊलेई-नीस्लेईपी यात्नो, ऊदोईपीक्यालो ङ्‍कम् तोक्पी केईका हायाम् देप् मोऊ मम्काक तूये।

१४ ओखी अधिकारीचा खोलोङ् ओखी समुदायमी लागी लक् मीपीचीनूव। योबोरोबूम् हायाम् ईकीम् लप् म्छूली यसई मान्छूम् सम्मो ई सहरपी तूक बीन्‍नीपा छाप्कूवापीक मीम्छास्का सूर् मप्ची खोलोङ् तोकेई मम्पा नाम्‍लापी हाजिर छूनूव, अर्थात् खोलोङ् मीस् खची होप्मी सहरपीक धर्म-सेचीपोचीम् लो नीया मप्चीम्‍लो साथपी हाजिर छूनूव।”

१५ खोदोलो असाहेलमी वात्छा म्छा जोनाथनआ लो तिक्भाम् वात्छा म्छा याजयाहआलो मशुल्‍लाममी लो लेवी सब्बतैमीलो रीङ् रेप्चीना ङ्‍क रीङ्मी ऊल्‍लोङ् मची।

१६ खन्सा चाई पीचीक तोङ्ना कैदपीका आत्‍ताना ताकचा लक् मची। खीक्‍का पूजारी एज्राआ खची होप्-होप्मी खीम्पोस्पीक लाम्‍लछास् तूवाकपीका मीस् सोक्चीना खची नीङ् छाप्ची। खीक्‍का खचा ईक्पोङ् लाःमी लाईस्पीक लेईपी ङ्‍कम् तोक्पी खोजतलास मम् थालेई मची,

१७ ना लाईस्पीक लाःमी लाईस्पीक लेईपी बीन्‍नीपा छाप्कूवापीक मीम्छास्का सूर् मप् खोलोङ् लाम्यात्ची।

बीन्‍नीपा छाप्कूवापीक मीम्छास्का सूर् मप्चीम् सूची

१८ बीन्‍नीपा छाप्कूवापीक मीम्छास्का सूर् मप् पूजारीम् खीम्पोस्ची ङ्‍कस्ङा के:

योसादाकमी वात्छा म्छा येशूअ ना खम् म्बू-म्नेछोचीपीक: मासेयाह, एलीएजर, यारीब ना गदल्याह तूवा।

१९ (मूङ्‍कचा खची होप्-होप्मी तोमा होम्येम् बाचा मची, ना खचा दोस् बलिम् रूप्पी खची लूस्मी बागालपीका ई-ईबूम् लूस्सो तात्ची।)

२० इम्मेरमी खीम्पोस्पीक: हनानी लो जबदियालो तूवा।

२१ हारीममी खीम्पोस्पीक: मासेयाह, एलिया, शमायाह, यहीएल ना उज्‍जियाह तूवा।

२२ पशहूरमी खीम्पोस्पीक: एल्योएनै, मासेयाह, इश्माएल, नतनेल, योजाबाद ना एलासा तूवा।

२३ लेवीचीप्क: योजाबाद, शिमी, केलायाह अर्थात् कलीता, पतहियाह, यहूदा ना एलीएजर तूवा।

२४ छाम् लप्चीप्क: एल्यासीब तूवा।

चौकीदारचीपीक: शल्‍लूम, तेलेम ना ऊरी तूवा।

२५ खीक्‍का बीन्‍नीपा इस्राएलीस् तूवाकपीक:

परोशमी खीम्पोस्पीक: रम्याह, यिज्याह, मल्कियाह, मियामीन, एलाजार, मल्कियाह ना बनायाह तूवा।

२६ एलाममी खीम्पोस्पीक: मत्तन्याह, जकरिया, यहीएल, अब्दी, यरेमोत ना एलिया तूवा।

२७ जत्तूम् खीम्पोस्पीक: एल्योएनै, एल्यासीब, मत्तन्याह, यरेमोत, जाबाद ना अजीजा तूवा।

२८ बेबैमी खीम्पोस्पीक: येहोहानान, हनन्याह, जब्बै ना अत्‍लै तूवा।

२९ बानीम् खीम्पोस्पीक: मशुल्‍लाम, मल्‍लूक, अदायाह, याशूब, शाल ना यरेमोत तूवा।

३० पहत-मोआबमी खीम्पोस्पीक: अदना, केलाल, बनायाह, मासेयाह, मत्तन्याह, बजलेल, बिन्‍नूई ना मनश्शे तूवा।

३१ हारीममी खीम्पोस्पीक: एलीएजर, यिशियाह, मल्कियाह, शमायाह, शिमेओन,

३२ बेन्यामीन, मल्‍लूक ना शमरयाह तूवा।

३३ हाशूममी खीम्पोस्पीक: मत्तनै, मत्तता, जाबाद, एलीपेलेत, येरेमै, मनश्शे ना शिमी तूवा।

३४ बानीम् खीम्पोस्पीक: मादै, अम्राम, ऊएल,

३५ बनायाह, बेदयाह, कलूही,

३६ भन्याह, मरेमोत, एल्यासीब,

३७ मत्तन्याह, मत्तनै ना यासू तूवा।

३८ बिन्‍नूईकमी खीम्पोस्पीक: शिमी,

३९ शेलेम्याह, नातान, अदायाह,

४० मक्नादबै, शाशै, शारै,

४१ अज्रेल, शेलेम्याह, शमरयाह,

४२ शल्‍लूम, अमर्याह ना योसेफ तूवा।

४३ नेबोम् खीम्पोस्पीक: यीएल, मत्तित्याह, जाबाद, जबीना, यद्दै, योएल ना बनायाह तूवा।

४४ ङ्‍कस् खोलोआङ् बीन्‍नीपा छाप्कूवापीक मीम्छास्का सूर् मस्क तूवा। खीक्‍का खचा मूङ्‍कस् खची छामाईचीकाङ् होक्सीची।

नहेम्याहम् सोक्सर

छेईलम्

नहेम्याहम् सोक्सर केईया लीक् भागपी हाम् दूराम्।

(0) नहेम्याह यरूशलेमपी आत्‍ताक। यहूदापी चारखम् तोम् लागी फारसपीक होङाबूआ ख मूङ्‍कपी पोक्स्क तूवा।

(0) यरूशलेमपीक पर्खाल होसोङ् बोबूईचीक।

(0) एज्राआ नीनाम्माम् ललई नम्‍लोना म्सानीवापाका नीक ना मीचा खची मोऊपीका वालूम्मा मस्क।

(0) यहूदापीक दूङ् देप्क चारतोप्मी रूप्पी नहेम्याहआ मक बीन्‍नीपा लक्।

ङ्‍क सोक्सरपी तूक ईबूम् गोङ्‌पा खाईप् रीङ् क नहेम्याहआ नीनाम्मापी हायाम् देप् विश्‍वास मना म्खेप्क-खेप् वाङोम् मकम् तोक्पी के।

ङ्‍क सोक्सर छाप् नहेम्याह के ना खसा ङ्‍क ४४५-४२५ ई.पू. पी छाप्क तूवा।

नहेम्याहम् सोक्सर

१

ङ्‍क हकल्याहम् वात्छा म्छा नहेम्याहम् रीङ्बऊ के।

नहेम्याहआ वाङोम् मक

अर्तासास्त होङाबूआ चारखम् तोक्स्क नीस्पोङ् दोङ्मी किसलेव मीचीक लाःपी कोङ् राजधानी शूशनपी तूवो,

२ खोदोलो ओ बूस् तूवाकपीक ईल्पो हनानी बीन्‍नीपा मीस्चीका यहूदापीका ताबाना। खीक्‍का यरूशलेममी तोक्पी लो कैदपीका लेताक बीन्‍नीपा यहूदीचीम् तोक्पीलो कोङा खस् ततूची।

३ खोदोलो खचा कोङ् ओरोलो, “कैदपीका लेताना प्रान्तपी ताकचा हायाम् दूक्वा लो सेस्वालो तेम् बोक्स्चाईक तूये। यरूशलेममी पर्खाल हईम्दीम्पा तूये ना मूङ्‍कपीक मूल लाम्स्को खोलोङ् मीःआ हूईम्दीम्पा तूये।”

४ ङ्‍क रीदाम् येनूना कोङ् तोतूवोना खापो। खीक्‍का जीस्तातो सम्मो कोङा तूनीवा मूचो, ना माईस् तूवो खीक्‍का साराङ्‍गाप्‍तोक नीनाम्मापी वाङोम् मूऊ।

५ खीक्‍काना कोङा ओरोपीको,

“ए योबोरोबू, साराङ्‍गाप्‍तोक नीनाम्माङा, हायाम् देप् ना खोलोआ कीम् पर्ने नीनाम्माङा, आन् सम्तूमा मीक्चीची लो आम् आज्ञा रेप्चीपीलो आना आम् करार विश्‍वासलो यूक्स।

६ इस्राएलपीक मीस्, अर्थात् आम् सूसो मप्चीम् पक्छेपी सेपा-लेपा कोङा आम्पी मूक ओ वाङोम् येईम् लागी आम् नोबो तास्व, ना आम् मूक्स् हल्व। आम् ऊल्‍लोङ्पी केईका खोलोङ् इस्राएलीचा मम्काक मोऊ कोङा स्वीकार मूयो। केईका ओ पाम् खीम्पोस्चीका दोसी तूयेका।

७ आना आम् सूसो मप् मोशा पीक आज्ञा, आदेश ना नियम केईका मान्‍रेम्यीकाना हायाम् देप् मोऊ मम्काक तूये।

८ “आम् सूसो मप् मोशापी ओरोपीकाना आज्ञा मक रीङ्बऊमी मीन्मारो मव, ‘आन्‍नी विश्‍वास मान्मप् छूनीदोक कोङा आन्‍नी जाति-जातिचीम् रापी सोवोरीन्दीयान्‍नी,

९ खोदोलोई आन्‍नी ओ हेम् आत्‍नी ना ओ आज्ञा रेप्नूम्दोक चारीदूम् नाक्‍का चाखेम् सम्मोदोसो कैद मस्‍ना खाईचीक आम्नी मीस् कोङा बात्ल मूयोची, ना ओ नीङ्मी तूस्को छूम् लागी कोङा सोकूक थाऊपी कोङा मूङ्‍कस् आतोना तातोची।’

१० “आना आम् राःरालोक हूःआ लेन्चामीचीक मूङ्‍कस् आम् सूसो मप्ची लो आम् मीस्लो के।

११ ए योबोरोबू, आम् नीङ्मी साम्दी-सायो मम् लागी हायाम् म्गोङ् चानप् ङ्‍क आम् सूसो मप्‍आ मक वाङोम् लो बीन्‍नीपा आम् सूसो मप्चा मस्क वाङोम्‍लो सानीवामना येन्व। एसे होङाबूम् लाईस्पी आम् सूसो मप् सम्खे मीना मूङ्‍क सफलता पीव।”

मूङ्‍क नाम्‍लापी कोङ् होङाबूम् मद्य पीप् अधिकृत तूवो।

अर्तासास्तआ नहेम्याह यरूशलेमपी पोक्स्क

२

अर्तासास्त होङाबूआ चारखम् तोक्स्क नीस्पोङ् दोङ् बाईकम् नीसान मीचीक लाःपी होङाबूम् दाखमद्य तयार छूवाकप्का कोङा मूङ्‍क होङाबू खायूना पीयू। होङाबूम् लाईस्पी मूङ्‍क तोङ्ना कोङ् हाल्‍लोसो ओ सानीवा मान्चाईक तूवा।

२ खन्सा खसा कोङ् ओरोपीकाना ततो, “तूक्खा मान्छूमोसो आम् ङाली ऊदोई ङ्‍कतोङ्‍ना ऊदादा ङेस्कई? ङ्‍क गोङ्पीक सोक्पीका बीन्‍नीपा ऊसो मा।”

३ कोङ् हायाम् कीसो, ना ओरो पीकोना ङरी आतू, “होङाबू दोस्का-दोस्का सम्मो लेन्चानूव! खोदोलोई ओ खूक्सू-खूलूस् खूम्पा सहर गोङ्‌रूत्खाप् छूवाखात्क तूये ना मूङ्‍कपीक मूल लाम्स्कोसो खोलोङ् मीःआ हूयाखात्क तूये, खन्सा ऊदोई ओ ङाली ऊदादा मान्ङेमा?”

४ खोदोलो होङाबूआ ओरोपीका, “ओपीका आना ऊई तोम् लन्ची मय?”

५ कोङा साराङ्‌गाप्‍तोक नीनाम्मापी वाङोम् मूऊ, खीक्‍का कोङा होङाबू ओरोपीकोना ङरी आनू, “आना अऊ मीन्दोक, ना आम् सम्खे ओपी छूवाक तूदोक ओ खूक्सू-खूलूस् खूम्चीक सहर होसोङ् बोबूईम् लागी कोङ् यहूदापी पोक्सोव।”

६ खोदोलो म्तोमा होङाबूमेसो म्साथपी तूवाक होङाबूआ कोङ् ओरोपीकाना ततो, “लाम्‍री देईतातो लाईप्ये तूये, ना आना हादेई आईम्ना ताम् दूर?” खीक्‍का कोङ् पोम् लागी होङाबू राजी छूवाकसा कोङा नाम्‍ला तोकेई मूऊ।

७ खीक्‍काना कोङा होङाबू ओरोसो पीको, “आना नप् मीन्दोक देप् यूफ्रेटिस योऊ नावादेपाक प्रान्तपीक देप् हाकिमची कोङ् यहूदापी खातोलो ओ रूसो मम् लागी आज्ञाम् छाप्दाम् पीचीव।

८ नीनाम्मा दप्स्को खीम्‍लो जोरेई छूवाक गढीपीक मूल लाम्स्को, सहरमी पर्खाल ना कोङ् तूस्को खीम्मी लागी रः बानेई मम् लागी सीङ् जोहो मीयोपोनूव पीकाना आन् होङाबूम् सोगोम् रूसो मप् आसाप आदेश पीना ईबूम् छाप्दाम् ओ हूक्पी पीयोव।” खोदोलो होङाबूआ कोङा पीकोक रीङ् अऊपीका, ऊदोईपीक्यालो ओ नीनाम्माम् सम्खेलोक म्हूः ओपी छूवाक तूवा।

९ थीक् नाम्‍लापीङ् देप् यूफ्रेटिस योऊ नावादेपाक प्रान्तपीक देप् हाकिमचीम् दोक्पी कोङ् तातेको। खीक्‍का कोङा खस् होङाबूम् छाप्दाम् पीयूची। खोदोलो होङाबूआ कोङ्लो खाईम् लागी खोक् थेम्पी लाम्दूम्ची लो सेनाचीम् अधिकृतचीलो पीयोक तूवा।

१० खोदोलोई इस्राएलीचीम् नखावा छूनूव मीईप् ईल्पो मीस् ताक तूये पीम रीङ् होरोनी सन्बलतआ लो अम्मोनी अधिकृत तोबियाआलो येन्चीकप्का खस् हायाम् खची सानीवा चाईसा।

नहेम्याहआ यरूशलेमपीक पर्खाल जाँच मक

११ कोङ् यरूशलेमपी तातेको, खीक्‍का कोङा मूङ्‍कपी सूक् लेई सम्मो हूङूना

१२ ओ साथीपी हेप् मीस् खायूचीना कोङ् सेपाङ् लत्‍तो। खोदोलोई यरूशलेममी लागी ओ सानीवापी ओ नीनाम्माआ पीयोक लोचाम् कोङा बीन्‍नीपा आस्पीसो मान्पोङा तूवा। कोङ् म्थेम्पी वोङोना खातोक पोसूपीका बीन्‍नीपा पोसू ओपी ऊसो मान्तूक तूवा।

१३ कोङ् सेपा बेँसी मीचीक लाम्स्कोपीका पाखा लत्‍तो, ना यरूशलेममी पर्खाल हताक लो मूल लाम्स्को हूईचीक थाऊलो जाचेई मतो फोहोर मीचीक लाम्स्को हेम् लो रेचेङ्‌गीम् मीचीक पोक्‍री हेम्‍लो खातो।

१४ खीक्‍का कोङ् फोहोरा मीचीक लाम्स्को हेम् लो होङाबूम् पोक्‍री हेम्‍लो खातो, खोदोलोई कोङ् म्थेम्पी वोङोना लाम्दूमोक पोसूम् लागी म्गोपा वोम् थाऊ मान्‍लाई।

१५ खन्सा कोङ् सेपा बेँसीलाम्पा सपूना खातो, ना सहरपीक पर्खाल जाचेई मूऊ। खीक्‍काना कोङ् होसोङ् बेँसी मीचीक लाम्स्कोलाम्पा सहरपी वोङो।

१६ कोङ् हापी खातो ना ऊचीई मूऊ, खूङ्‍क अधिकारीचा तूम् मान्तोमो कोङ् आत्‍तोना तो। ईनीम्बा सम्मोसो यहूदीस्, पूजारीस्, भारदारची, अधिकारीस् अथवा ङ्‍क लक्मी जीम्मा लाप्ची आस्सो कोङा ऊसो मान्लोङाक तूये।

१७ खीक्‍काना कोङा खस्, “आन्‍ना ई नीछीमा छेत्नूम्। यरूशलेम गोङ्‌रूत्खाप् छूवाक तूये। मूङ्‍कपीक मूल लाम्स्को खोलोङ् मीःआ हूयाखात्क तूये। तानीव, केईया यरूशलेमपीक पर्खाल होसोङ् बोबूयाम्ना ई निन्दा हतेई मयाम् के पीको।”

१८ नीनाम्माम् सम्खेलोक म्हूः ओपी ऊतोङ्नाई छूवाक तूवा, ना होङाबूआ कोङ् ऊई लोक तूवा, खूङ्‍क कोङा खस् खोलोङ् ईयूची।

खोदोलो खचा ओरोपीकाना ङरी आत्ची, “केईया पर्खाल बोबूईम् लक् थोक्साम्।” खन्सा खचा ङ्‍क नप् लक् मम् थालेई मची।

१९ खोदोलोई होरोनी सन्बलतआ, अम्मोनी अधिकृत तोबियाआ ना अरबी गेशेमआ ङ्‍क रीङ् येन्ची ना केई ओरोपीक्‍तो सेस्वा मीम् थालेई मची, “आन्‍ना ऊई मचाईनूम्? ऊई ङ्‍क होङाबूम् ऊल्‍लोङ्पी मम्पा विद्रोह मायो?”

२० खोदोलोई कोङा खस् ओरो पीकोना ङरी आनूची, “साराङ्‍गाप्‍तोक नीनाम्माआ केईका सफल बानेई मईयाका। केईका खम् सूसो मप्चा पर्खाल होसोङ् बोबूईम् लक् थोक्सूम्चायाम्काक तूये। खोदोलोई यरूशलेमपी आम्नी भाग अथवा दाबी अथवा हक् ऊसो मान्तू।”

यरूशलेमपीक पर्खाल होसोङ् बोबूईचीक

३

दूङ् देप्क पूजारी एल्यासीबआ लो म्बूम् पूजारीचालो लक् थोक्स्चीना लूस् नीङ् मीचीक लाम्स्को होसोङ् बोबूईची। खचा मूङ्‍क अर्पण मची, खीक्‍का मूङ्‍कम् बीन्‍नीपा लाम्स्कोसो तोतूईची। खचा ङ्‍क लक् ईक्चून्दूलूम् मीचीक धरहरा सम्मो लो हननेलमी धरहरा सम्मोलोङाङ् यात्ची।

२ यरीहोपीक मीचा मूङ्‍कलो जोरेई छूक् भाग बानेई मची, ना इम्रीम वात्छा म्छा जक्‍कूरआ आर्को भाग बानेई मअ।

३ ङाः नीङ् मीचीक लाम्स्को क हस्सेनाम् वात्छा म्छाचा होसोङ् बोबूईची। खचा मूङ्‍कपी रः तेस्ची, ना मूङ्‍कम् चूकूल लो आग्ललो बानेई मस्‍ना लाम्स्को तूईची।

४ उरियाहम् वात्छा म्छा, हक्‍कोसमी म्चास् मरेमोतआ आर्को भाग मरमत मअ। खीक्‍का बेरेक्याहम् वात्छा म्छा, मशेजेबेलमी म्चास् मशुल्‍लामआ आर्को भाग मरमत मअ, ना मूङ्‍कम् चाखेम्पीक भाग बानाम् वात्छा म्छा सादोकआ मरमत मअ।

५ तकोपीक मीचा आर्को भाग मरमत मची, खोदोलोई खची भारदारचा क खची होप्-होप्मी नाइकेचा आरेई मस्क लक् मस्‍ना खची होप् चीमा मम्चीम् मानेई मान्मची।

६ येशना नीङ् मीचीक लाम्स्को पसेहम् वात्छा म्छा योयादाआ लो बसोदयाहम् वात्छा म्छा मशुल्‍लामआलो मरमत मची। खीक्‍का खचा मूङ्‍कपी रः तेस्चीना चूकूल लो आग्ललो बानेई मस्‍ना लाम्स्को तूईची।

७ मूङ्‍कचीम् चाखेम्पी गिबोनपीक मलत्याहआ, मेरोनोतपीक यादानआ ना गिबोनपीक लो मिस्पापीकलो मीचा मरमत मची। खस् देप् यूफ्रेटिस योऊ नावादेपाक प्रान्तपीक देप् हाकिममी हक् गोपी तूवा।

८ हाल्ङोम् लक् मप् हरयाहम् म्छा उज्‍जीएलआ आर्को भाग मरमत मअ। मूङ्‍कम् चाखेम्पीक भाग नाम् चानप् तेल बानेईमप् हनन्याहआ मरमत मअ। खचा चौडा पर्खाल सम्मोङ् यरूशलेम होसोङ् बोबूईची।

९ यरूशलेममी आधा जिल्‍लापीक चारतोप् हूरमी वात्छा म्छा रपायाहआ आर्को भाग मरमत मअ।

१० मूङ्‍कलो जोरेई छूवाक भाग हरूमापमी म्छा यदायाहआ म्होप्मी खीम् लाईस्पीक आर्को भाग मरमत मअ। खीक्‍का हशबन्याहम् म्छा हत्तूशआ आर्को भाग मरमत मअ।

११ आर्को भाग क मीःम् भट्टीम् धरहरालो हारीममी वात्छा म्छा मल्कियाहआ लो पहत-मोआबमी वात्छा म्छा हश्‍शूबआलो मरमत मची।

१२ यरूशलेममी आधा जिल्‍लापीक चारतोप् हल्‍लोहेशमी म्छा शल्‍लूमआ आर्को भाग मरमत मअ। म्मेकछाचा मूङ्‍क लक् मम् लागी ख बछोक्स्ची।

१३ बेँसी लाम्स्को क हानूनपी लो जानोहपीलो तूप् मीचा मरमत मची। खचा मूङ्‍क होसोङ् बोबूईची, ना चूकूल लो आग्ललो तेस्चीना मूङ्‍कम् लाम्स्को तोतूईची, ना फोहोर नीङ् मीचीक लाम्स्को सम्मोङ् ४५० मिटरतो बाईप् पर्खालसो मरमत मची।

१४ फोहोर लाम्स्को क बेथ-हक्‍केरेम जिल्‍लापीक चारतोप् रेकाबमी म्छा मल्कियाहआ मरमत मअ। खसा मूङ्‍क होसोङ् बोबूईना चूकूल लो आग्ललो तेस्‍ना मूङ्‍कम् लाम्स्को तोतूईयू।

१५ फोहोरा लाम्स्को क मिस्पा जिल्‍लापीक चारतोप् कोल-होजेम् म्छा शल्‍लूनआ मरमत मअ। खसा मूङ्‍क होसोङ् बोबूईना मूङ्‍कम् छानासो तेसू, ना मूङ्‍कम् चूकूल लो आग्ललो तेस्‍ना मूङ्‍कम् लाम्स्को तोतूईयू। खीक्‍का खसा होङाबूम् बगैँचाम् चाखेम्पी तूवाक सिलोआममी पोक्‍रीम् पर्खाल दाऊदमी सहरपीका दाली खास्को थोको तूवाक सम्मोङ् मरमत मअ।

१६ खम् दोस्पी बेथ-सरमी आधा जिल्‍लापीक चारतोप् अज्बूकमी म्छा नहेम्याहआ दाऊदमी गेम्मी लाईस्पीक ईबूम् थाम्पू तूवाक सम्मो, बानेईमम्पा पोक्‍री सम्मो ना हायाम् राःरालोक जूम्‍लूक् मप्चीम् खीम् सम्मो मरमत मअ।

पर्खालपी लक् मप् लेवीस्

१७ खम् दोस्पी बानीम् म्छा रेहूममी हक् गोपी तूवाना लेवीचा मरमत मची। खम् दोस्पी कीलाहम् आधा जिल्‍लापीक चारतोप् हशब्याहआ म्होप्मी जिल्‍लाम् लागी मरमत मअ।

१८ खम् दोस्पी म्नेछोचा कीलाहम् आधा जिल्‍लापीक चारतोप् हेनादादमी म्छा बिन्‍नूईमी हक् गोपी तूवाना मरमत मची।

१९ खम् दोस्पी मिस्पापीक चारतोप् येशूअम् म्छा एसेरआ आर्को ईबूम् भाग जूम्‍लो यूस्को थाऊमी थारामा तूवाक थाम्पूम् लाईस्पीका मरमत मअ।

२० खम् दोस्पी जब्बैमी म्छा बारूकआ हायाम् जोसील छूवाना आर्को ईबूम् भाग कुनापीका दूङ् देप्क पूजारी एल्यासीबमी खीम्मी लाम्स्को सम्मो मरमत मअ।

२१ खम् दोस्पी उरियाहम् म्छा, हक्‍कोसमी म्चास् मरेमोतआ आर्को ईबूम् भाग एल्यासीबमी खीम्मी लाम्स्कोपीका मूङ्‍क खीम्मी चाखेम् सम्मो मरमत मअ।

पर्खालपी लक् मप् पूजारीस्

२२ खम् दोस्पी यरूशलेममी बरबारपीक जिल्‍लापी तूप् पूजारीचा मरमत मची।

२३ खची दोस्पी बेन्यामीनआ लो हश्शूबआलो खची होप्मी खीम्मी लाईस्पी मरमत मची। खची दोस्पी मासेयाहम् म्छा, हननियाम् म्चास् अजर्याहआ म्खीम्मी चाखेम्पी मरमत मअ।

२४ खम् दोस्पी हेनादादमी म्छा बिन्‍नूईआ आर्को ईबूम् भाग अजर्याहम् खीम्पीका कुनापी तूवाक सूर सम्मो मरमत मअ।

२५ उज्‍जैमी वात्छा म्छा पालालआ कुनापीक सूरमी लो रूसो मप्चीम् चोकमी मेक्‍तोका होङाबूम् खीम्पीका पाखा हेम् लत्‍ताक धरहराम् लाईस् हेम्क भाग मरमत मअ।

२६ खीक्‍का परोशकमी वात्छा म्छा पदायाहआ लो ओफेल कोम्पी तूप् नीनाम्मा दप्स्को खीम्मी सूसो मप्चालो नाम्‍आप्स्को हेम्पीक काऊ मीचीक लाम्स्को ना पाखा हेम् लत्‍ताक धरहराम् लाईस्पी तूवाक ईबूम् थाऊ सम्मो मरमत मची।

पर्खालपी लक् मप् बीन्‍नीपा मीस्

२७ खची दोस्पी तकोपी तूप् मीचा पाखा हेम् लत्‍ताक हायाम् देप् धरहरापीका ओफेलमी पर्खाल सम्मो आर्को ईबूम् भाग मरमत मची।

२८ खोक् मीचीक लाम्स्कोम् मेक्‍तोका होम्पी पूजारीचा खची होप्-होप्मी खीम् लाईस् सम्मो मरमत मची।

२९ खची दोस्पी इम्मेरमी म्छा सादोकआ म्होप्मी खीम् लाईस्पी मरमत मअ। खम् दोस्पी नाम्‍आप्स्को लाम्स्कोपीक चौकीदार शकन्याहम् म्छा शमायाहआ मरमत मअ।

३० खम् दोस्पी शेलेम्याहम् म्छा हनन्याहआ लो सालापमी जन्तरे म्छा हानूनआलो आर्को ईबूम् भाग मरमत मची। खची दोस्पी बेरेक्याहम् म्छा मशुल्‍लामआ म्होप्मी तूस्को लाईस्पी मरमत मअ।

३१ खम् दोस्पी हाल्ङोम् लक् मप् मल्कियाहआ जाचेई मस्को लाम्स्कोम् लाईस्पीक, नीनाम्मा दप्स्को खीम्मी सूसो मप्चीम् लो पईकार मप्चीम्‍लो खीम् सम्मो ना कुनाम् मेक्‍तोकाक कोठा सम्मो मरमत मअ।

३२ बीन्‍नीपा हाल्ङो बानेई मप्चा लो पईकार मप्चालो कुनाम् तोक्‍काक कोठाम् लो लूस् मीचीक लाम्स्कोम्‍लो रापी मरमत मची।

होसोङ् पर्खाल बोबूईचीलो ऊल्‍लोङ् छूवाक

४

केईका होसोङ् पर्खाल बोबूयूम्चाम्काक रीङ् सन्बलतआ येन्कप्का ख हायाम् म्छूली काता। खीक्‍का म्छूलीआ पूङ् छूवाना खसा यहूदीस् सेस्वा मीची।

२ खीक्‍का खसा म्बोक्छोप्चीम् लो सामरियापीक सेनाम्‍लो लाईस्पी ओरोपीका, “ङ्‍क राःरा मान्तूप् यहूदीचा ऊई मचयची? ऊई खचा खची पर्खाल होसोङ् बोबूईचयस्यो? ऊई खचा बलिदान चारेई मईचीयो? ऊई खचा ङ्‍क लक् ऊलेईपीङ् बोबूईम् यातस्यो? फोहोर नोङ्छोक्स्कपीका मूङ्‍क हूयाखात्क लूङ् ऊई खचा होसोङ् जीवित मम् दूरस्योनाई?”

३ खोदोलो खम् दोस्पी थोरेप्दीप् अम्मोनी तोबियाआ ओरोपीका, “खचा ऊची बानेई मईचीदोसो ईबूम् रेचेङ्‌गी मूङ्‍क लूङ्मी पर्खालपी वोङ्दोक, मूङ्‍क हत्खाते।”

४ खीक्‍का कोङा ओरोपीकोना वाङोम् मूऊ, “ए ओखी नीनाम्माङा, ओखी वाङोम् येन्व, ऊदोईपीक्यालो खचा ओखी नीङ्ला कात्चयस्क तूये। खचा केईका मीयीकाक सेस्वा खची तोङ्पीङ् आन्छचीव। खीक्‍का जूम्‍लूक्पी कोप्चा लूतेई मम्पा चूम्सोस् तोङ्ना खस् कैद मस्‍नूना बीन्‍नीपाम् छाप्कूवापी खाईचीनूव!

५ मूङ्‍कचीम् खची अपराध नेप्पीचीनव, खीक्‍का खची मोऊ आम् मूक्स्दूपीका हतेई मनव, ऊदोईपीक्यालो पर्खाल बोबूईप्ची खचा सेस्वा मीचयस्क तूये।”

६ ओरोना केईका मूङ्‍कम् आधा उचाइ सम्मो लीक् हेम्पी पर्खाल बानेई मम्का, ऊदोईपीक्यालो मीचा सानीवा मस्‍ना लक् मची।

७ खोदोलोई सन्बलत, तोबिया, अरबीचा, अम्मोनीचा ना अश्दोदपीक मीचा यरूशलेममी पर्खालमी नयाँ लक् नम्‍लोना छूचाईक तूये ना गोदीसो दीचयस्क तूये पीम् येन्चीकप्का खस् हायाम् खची छूलीकाता।

८ खीक्‍का खस् खोलोङ् ताना यरूशलेम आक्रमण मम्ना खथलबीथल मम् लागी बात्ल छूम् चाईमची।

९ खोदोलोई केईका ओखी नीनाम्मापी वाङोम् मम्का, ना ओखी होप्मी रूसो मम् लागी सेपा-लेपा खची ऊल्‍लोङ्पी चौकीदारची यूक्सूम्का।

१० खोदोलो यहूदापीक मीचा ओरोपीका, “लक् मप्चीम् राःरा सत्‍तो खात्चाईक तूये, ना फोहोर नोङाक तूये। केईया ई होपा ङ्‍क पर्खाल हन्‍ना हाल्‍लोसो बोबूईम् दूराम्नो।”

११ खोदोलो ओखी ऊल्‍लोङ् मप्चासो ओरोपीका, “खचा तूम्तोम् अथवा खची मूक्सा तोम् लाईस्पीङ् केईया खस् आक्रमण मयाम्ना सेतूम्ताम् ना ङ्‍क खची लक् रोकेई मम्ताम्।”

१२ खीक्‍काना खची दोक्पी तूप् यहूदीस् ता, ना खचा केईका ईक्पोङ् खेप् ओरोपीकाना चेताऊनी पीयीका, “खस् लीक् हेम्‍लाम्पा ताईना केई आक्रमण मईया।”

१३ खन्सा पर्खालमी दोस्पी खुल्‍ला तूवाक थाऊमी दूङ् मूक्सूका म्‍तेल्म्पी अड्डा बानेई मनूम्व पीकोना कोङा खोलोङ् मीस् खची खीम्पोस्ची तूवाक तोङ्ना खची दोप्सेल, चल ना बेई-लीफू खची हूक्पी लाम्ना तूम् आदेश पीयूची।

१४ खीक्‍का कोङ् पकोना मूङ्‍कपी तूवाक खोलोङ् खोङू, ना भारदारची, अधिकृतची ना खोलोङ् मीस् ओरोपीकाना उत्साहा पीयूची, “मूङ्‍कचीप्का कीनीनव। हायाम् देप् ना खोलोआ कीईम् पर्ने योबोरोबूम् मीन्मारो मनूम्व, ना आम्नी बूबू-नेछोचीम्, आम्नी छामाईचीम्, आम्नी तोमाचीम् ना आम्नी खीम्पोस्चीम् लागी जूम्‍लूक् मनूम्व।”

१५ केईया खोलोङ् खची रीङ् तूम् तम्क तूये, ना नीनाम्माआ खची लोचम् असफल मक तूये पीम् ई साछीमीचा येन्ची। खीक्‍काना केईका खोलोङ् होसोङ् पर्खाल बोबूईम् लक्पी लागेई छूयीका।

१६ मूङ्‍क लेईपीका एक्‍तो ओ हक् गोपी तूवाक आधा मीस् क पर्खाल बोबूईम् लक्पी लागेई छूवा ना आर्को आधा क खची होप्मी चल, ढाल, बेई-लीफू ना झिलम खाप्स्चीना तयार छूवाचा। खीक्‍का लाम्‍लछास् क पर्खालमी लक् मचचीक यहूदापीक खोलोङ् मीस्मी दोस्पी तयार छूवाना तूवा।

१७ बारी खूर्प् चीम् ईबूम् खची हूः लक्पी ना आर्को खची हूः क जूम्‍लोपी छूवादोङा।

१८ पर्खाल बोबूईप्चा जूम्‍लो वेस्चीना खची होप्मी लक् मदोङ्ची। खोदोलोई तुरही दूप् मीस् क ओ दोक्पी तूवा।

१९ खीक्‍काना कोङा भारदारची, अधिकृतची ना खोलोङ् मीस् ओरोपीकोना आरेईमूची, “लक् हायाम् देतो ना हायाम् दाप् तूये, खीक्‍का केई पर्खालमी चाखेम्पी ईल्पो आर्कोपीका छूबूरी तूया।

२० आन्‍नी तुरही काईकलो ईन्तो तुरही काईक थाऊपी केईकाचीका बात्ल छूवानीव। ई नीनाम्माआ ई लागी जूम्‍लूक् मय।”

२१ ओरोना केईका ओखी लक् मम्चाम्का। खीक्‍का नाम् आप्कप्का नाम् कामाक सम्मो आधा मीस् चल लाप्चीना तूवा।

२२ मोन्तोलो कोङा मीस् ओरोपीकोना आरेईमूची, “खोलोङ् मीस् लो खस् बोक्छोप्चीलो सेपा यरूशलेमपीङ् बास् तूनूव, खोरोना खस् बास् तूलो खचा सेपा रूसो मम् लागी चौकीदार तूम् दूरची ना लेपा पर्खाल बोबूईम् लक् मम् दूरची।”

२३ कोङा, ओ नेछोचा, ओ मीचा ना कोङ्लो तूप् अङ्गरक्षकचा आसासो ओखी तेई मान्बूईमो तूयीदोङीका। काऊ दूस् खातीकालोसो खोलोमी हूक्पी जूम्‍लो छूवादोङा।

छूक्सीप्ची नहेम्याहआ बछोक्स्चीक

५

जीस्तातोपी वात्छाचा खची तोमास्का तङाना खची होप्मी यहूदी बू-नेछोचीम् ऊल्‍लोङ्पी नेना।

२ खीक्‍का हेप्‍पा ओरोपीका, “केईका ओखी छामाईचीका ओरोसर्प् तूयेका, ना केईका लेईम्चाम् लागी छीर्म् मी खान्च तूये।”

३ खोदोलो बीन्‍नीपाचा क ओरोपीका, “सीसोवा लईक नाम्‍लापी छीर्म् तोम् लागी केईका ओखी थाम्पूवार, वाचोसीखा ना खीम् बन्धक यूक्सूम्चायाम्का।”

४ खीक्‍का होसोङ् बीन्‍नीपाचा ओरोपीकाना खची दूक्वा पची, “ओखी थाम्पूवारमी लो वाचोसीखाम्‍लो तीर होङाबूपी छोम् लागी नोः मम् बोक्साक तूये।

५ ओखी रीराम ई छाप्कूवापीक बीन्‍नीपा यहूदी बू-नेछोचीम् रीराम तोङ्‍कङ् के। ओखी छामाईची खची छामाईची तोङ्‍कङ् तूये, खोरोदोसो केईका ओखी छामाईची रोः रोमे मम् लागी खस् पीम् बोक्स्चाईक तूये। हेप् ओखी मेकछास्‍ने लाईस्पीङ् रोमे बानेई मदीत्चीक तूये, खोदोलोई केईका ऊसो मम् दूराम्कानो, ऊदोईपीक्यालो ओखी थाम्पूवार लो ओखी वाचोसीखालो बीन्‍नीपाचीम् छूवाखात्क तूये।”

६ मूङ्‍कस् खापाक लो मूङ्‍कचा पीकाक रीङ्लो येनूना कोङ् हायाम् ओ छूली काता।

७ मूङ्‍क खोलोङ् रीङ्मी तोक्पी कोङा नम्‍लोना मीनू, खीक्‍का भारदारचीम् लो अधिकृतचीम्‍लो दोस् खोमतो कोङा ओरोपीको, “आन्‍ना आम्नी यहूदी बूबू-नेछोचीप्का हायाम् देतो ब्याज लाप्चाईनूम्!” कोङा ङ्‍कम् तोक्पी ईबूम् देप् याखऊ काछूची,

८ ना ओरोपीको, “केईया सकभर बीन्‍नीपा जातिचीपी खेई छूवाक ई यहूदी बूबू-नेछोस् खेतूम्ना छुटकारा मम्क तूये, खोदोलोई आन्‍ना खस् होसोङ् रोःरोमे छूम् लागी खेईमचाईनूम्क तूये। देक्छेम्ये केईया मूङ्‌कस् खेईम्ना छुटकारा ममा?” खोदोलो खस् वाये तूवा, ऊदोईपीक्यालो खचीपी ऊसो पीम् रीङ् मान्तूक तूवा।

९ खीक्‍का कोङा होसोङ् ओरोपीको, “आन्‍ना ऊई मचाईनूम्क तूये खूङ्‍क नप् मान्तू। बीन्‍नीपा जाति ई साछीमीचीम् मूक्स्दूपी ङाजावापी मान्छूम् लागी ई नीनाम्मापीका कीम्ना तूम् पर्ने मायो?

१० केईका ओ बू ओ नेछोस्का लो ओ मीस्चीकालो खाप्चीमा लो छीर्म् लो खस् लोक् पीयूम्चायाम्काक तूये, खोदोलोई लोक् पीयाम्‍लो ब्याज लाम् रेवास् बन्द मम् छूये।

११ खचीप्का खायानूम्क थाम्पूवार, वाचोसीखा, जैतूनखा ना खीम् दावा खस् आनाछानूम्व, खीक्‍का खाप्चीमा, छीर्म्, नयाँ दाखमद्य ना तेलमी लागी खचीप्का लापानूम्क ब्याज आनाछानूम्व।”

१२ खोदोलो “केईका खस् आनूम्छयाम्का, खीक्‍का खचीपीका बीन्‍नीपा ऊसो लापाम्कानो। आना ऊई पीके खूङ्‍क केईका मयाम्का” पीकाना खचा पीका।

खीक्‍काना कोङा पूजारीस् काछूची, ना भारदारची लो अधिकृतचीलो खचा यादे मस्क तोङ्ना मम् लागी पस्‍तून चामीयूची।

१३ खीक्‍काना कोङा ओ जेलेम्माम् म्छो रूक्सूना ओरोपीको, “खचा मस्क यादे पूरा मान्मप् खोलोङ् मीस्मी खीम् लो दाचाम्‍लो नीनाम्माआ ओरोनाङ् रूक्स्पीचीनूव। मूङ्‍क तोङ्‍क मीस् ओरोनाङ् रूक्स्‍नूना होप्‍तो मनूव।”

खोदोलो ङ्‍क छूवाकप्का मूङ्‍कपी बात्ल छूवाक खोलोङ् मीचा ओरोपीका, “आमेन,” ना खचा योबोरोबूम् सायोचोङ्मा मची। खीक्‍का खचा यादे मस्क तोङ्नाङ् मची।

१४ कोङ् यहूदा छाप्कूवापी देप् हाकिम सोकोक नाम्‍लापीका, अर्थात् अर्तासास्त होङाबूआ चारखम् तोक्स्क नीस्पोङ् दोङ्पीका सूक्पोङ् नीस्दोङ् सम्मो, जम्मा ईक्पोङ् नीस्दोङ् सम्मो केईका ओ नेछोस्का देप् हाकिमआ तोम् पर्ने चाम् थक्मी भत्ता मान्‍लाम्यीका।

१५ खोदोलोई ओपीका लाईस्पीक देप् हाकिमचा लेई पीच्‍चीक सबेई लो दाखमद्यलो ना मूङ्‍कम् साथपी नाम्छेर्‌बूम् लीक्पोङ् चेप्‍तीरोङ् तीर तोकेई मस्‍ना मीस् हायाम् देप् भार छूवाक तूवा। मूङ्‍कचीम् सूसो मप्चासो ओरोनाङ् मीस्पी अत्याचार मस्क तूवा। खोदोलोई नीनाम्मापीका कीसोना कोङा मूङ्‍क तोङ्‍क वोर्वा मान्मङा।

१६ मूङ्‍कम् फाईपी कोङा पर्खाल बानेई मम् लक्पी हायाम् रोकोछू मूऊ। खोलोङ् ओ मीस् लक् मम् लागी मूङ्‍कपी बात्ल छूवा, ना केईका खचीपीका ऊसो थाम्पूवार मान्‍लाम्यीका।

१७ १५० यहूदीस् लो अधिकृतचीलो कोङ्लो टेबलपी तूवाना चदोङ्ची; मूङ्‍कम् बरबारपी तूवाक छाप्कूवापीका ओखी दोक्पी ताप् ङास्मीचासो ओ टेबलपी तूवाना चदोङ्ची।

१८ लेई पीच्‍ची ओ लागी ईबूम् लूःपी, तूक्ची मोटो-मोटो लूस्, ना वासो जूतेई मदोङ्ची। खीक्‍का ई-ईक्पोङ् लेई दोस्पी म्खाल्-खाल्क दाखमद्य हायाम् देतो जूतेई मदोङ्ची। ओन्तोदी तूवादोसो कोङ् देप् हाकिमआ तोम् पर्ने चाम् थक् कोङा मान्ङोङा, ऊदोईपीक्यालो मीस्पी हायाम् देप् भार परेई छूवाक तूवा।

१९ ए ओ नीनाम्माङा, कोङा ङ्‍क मीस्मी लागी मूक खोलोङ् लक्मी लागी कोङ् मीनोव, ना कोङ् आसीक् पीयोव।

ऊल्‍लोङ् मप्चीम् चूक्ली

६

कोङा पर्खाल होसोङ् बोबूईम् यातूक ना मूङ्‍कपी ईबूम्सो गोदी मान्तूक रीङ् सन्बलतआ, तोबियाआ, खीक्‍का अरबी गेशेमआ ना बीन्‍नीपा ओखी साछीमीचा येन्ची। खोदोलोई कोङा मूल लाम्स्कोपीक खापा क बानेई मम् मान्याईङाक तूवा।

२ सन्बलतआ लो गेशेमआलो ओनो मीचीक बेँसीपीक ईबूम् तेल्पी ताना केईकाचीका रीङ् मव पीकाना कोङ् रीदाम् होओ।

खोदोलोई मूङ्‍क कोङ् हानी मम् लागी खची चूक्लीङाङ् तूवा।

३ खन्सा कोङा ओरो पीकोना रीदाम् होक्सू, “ओदोलो ओ हूक्पी हायाम् देप् लोचम् तूये। कोङ् मूङ्‍कपी ताम् दूरोनो। कोङा लक् मम् होम्येम्ना आम्नी दोक्पी बाईम्ना ङ्‍क लक् ऊदोई रोकेई ममा?”

४ खचा ओरोना कोङ् लीक् छेम् ङ्‍क तोङ्‍क रीदाम् होओ, खोदोलोई कोङा लीक्छेम्ङा ङ्‍क तोङ्‍कङ् ङरी आनूची।

५ ङाक् छेम् सन्बलतआ म्सूसो मप्मी साथपी मूङ्‍क तोङ्‍कङ् रीदाम् होक्सू। ङ्‍क रीदाम् बाईप् मीस् छाप्दाम् बाईना ओ दोक्पी बाना।

६ मूङ्‍कपी ङ्‍क तोङ्‍क छाम्पा तूवा:

“जातिचीम् रापी ङ्‍क तोङ्‍क रीङ् रीङाक तूये, ना ङ्‍क रीङ् गेशेमआसो पय। मूङ्‍क ङ्‍कङ् के: आन्‍ना यहूदीस्का विद्रोह मम् चूक्ली मचाईनूम्क तूये, खन्साङ् आन्‍ना पर्खाल होसोङ् बोबूईचाईनूम्क तूये। खीक्‍का ङ्‍कतोङ्‍सो येनूम्चायाम्काक तूये, आना आम्होप्ङा होङाबू छूम् मीन्ताम् मचयक तूये।

७ आना आम् तोक्पी यरूशलेमपी ङ्‍क घोषणा मम् लागी खारीबोपोस् सोक्‍क तूये: ‘यहूदापी होङाबू तूये।’ होङाबूआ आछीयाङ् ङ्‍क रीङ् येन। खन्सा दावा ङ्‍कम् तोक्पी रीङ् मस् बान्व, ना केईया रीङ् मयाम् के।”

८ खोदोलोई कोङा ओरो पीकोना ख ङरी आनू, “आना दोस् तीयोक रीङ् ऊकसो आछीयाक मान्तू। ङ्‍क खोलोङ् मोरोक रीङ् के।”

९ ओखी रोकोछू मम् हूः राःरा मान्दीक छूनूव ना ओखी लक् हाल्‍लोसो यान्‍नूनव पीम् लन्चीआ खचा कोङ् घुर्की पीम् लक् मचचीक तूवा।

खोदोलोई कोङा ओरोपीकोना वाङोम् मूऊ, “हन्‍ना ए नीनाम्माङा, ओ हूः राःरालोक मीयोपोव।”

१० ऊलेई कोङ् दलायाहम् म्छा, महेतबेलमी म्चास् शमायाहम् खीम्पी खातो। ख म्होप्मी खीम् गोपीङ् छीदीत्चीक मस्‍क तूवा। खीक्‍का खसा ओरोपीका, “कास् नीनाम्माम् खीम् गोपी, खम् दप्स्को खीम् गोपी लाम्स्को छीचूना तूप्ची। ऊदोईपीक्यालो खस् आन् सेईम् लागी बान्चाये — खस् आन् सेईम् लागी सेपा बाने।”

११ खोदोलोई कोङा ओरोपीको, “ऊई कोङ् तोङ्‍क मीस् जूम्‍खामा? ऊई कोङ् तोङ्‍क मीस् लेईम्चाम् लागी नीनाम्मा दप्स्को खीम्पी खाईमा? कोङ् खातोनो।”

१२ कोङा बूजेई मूतू, मूङ्‍क नीनाम्माआ पोक्स्क मा रईछ, खोदोलोई कोङ् हानी मम् लागी खसा खारीबो मक रईछ। सन्बलतआ लो तोबियाआलो ख खाप्चीमा पीचीना ओरो पीमीचीक तूवा।

१३ ओ बदनाम मम्ना ओ अपमान मम् लागी कोङ् धम्की पीम्ना खची रीङ्पी सहमत छूमीम्ना मोऊ ममीम् लागी खसा खाप्चीमा लाप्क तूवा।

१४ ए ओ नीनाम्माङा, तोबियाआ लो सन्बलतआ ऊई मस्क तूये खूङ्‍क मीन्मारो मव। खीक्‍का कोङ् कीम्मीम् लाम्चाप् खारीबोमे नोअदियाम् लो बीन्‍नीपा खारीबोपोचीम्‍लोसो मीन्मारो मव।

पर्खाल बोबूईम् याताक

१५ एलूल मीचीक लाःमी नीस्पोङ् ङाक् लेईक लेईपी पर्खाल बोबूईम् लक् याता। मूङ्‍क बानेई मम् लागी ङाक्पोङ् नीस् लेई लागेई छूवा।

१६ खोलोङ् ई साछीमीचा ङ्‍क रीङ् येन्चीकप्का, ई बरबारपीक खोलोङ् जातिस् हायाम् खची सानीवा चाईसा, ऊदोईपीक्यालो ङ्‍क लक् नीनाम्माआ बछोक्स्चीना पूरा छूवाक पीम् खचा तूम् तची।

१७ मूङ्‍क नाम्‍लापी यहूदापीक भारदारचा तोबिया हायाम् देतो छाप्दाम् हचचीक तूवा। खचा खपीका ङरीसो तचचीक तूवा।

१८ ऊदोईपीक्यालो यहूदापीक ओरोसर्प् आ तोबियालो बूम्-बूम् छूम् पस्तून चस्क तूवा, ऊदोईपीक्यालो ख आराम् म्छा शकन्याहम् म्मोक्स् तूवा। तोबियाम् म्छा येहोहानानआ क बेरेक्याहम् म्छा मशुल्‍लाममी ईल्पो म्मेकछालो सूर् मक तूवा।

१९ खचा हाल्‍लोसो ओ लाईस्पी तोबियाम् सायोचोङ्मा मदोङ्ची, ना कोङा पीकोक रीङ् खाताना ख ईदोङ्ची। खीक्‍का तोबियाआ कोङ् धम्की पीयोना छाप्दाम् होक्स्दोङू।

७

पर्खाल बोबूईम् याताकप्का, ना कोङा लाम्स्को खची तूस्को-तूस्कोपी यूम् यातूकप्का, चौकीदारची, छाम् लप्ची ना लेवीस् सोकू।

२ खीक्‍का कोङा ओ नेछो हनानी, किल्‍लापीक सेनापति हनन्याहम् साथपी यरूशलेममी जीम्मा पीयू, ऊदोईपीक्यालो बीन्‍नीपा मीस्पीका हननीया क हायाम् विश्‍वासलोक ना नीनाम्मापीका कीप् मीस् तूवा।

३ कोङा खस् ओरोपीको, “यरूशलेमपीक मूल लाम्स्को नाम्छोवा हायाम् मईकप्काङाङ् हलानूम्व। खीक्‍का लाम्स्को हूप्ची चौकीदार तूलो मूल लाम्स्को छीयानूम्ना आग्ल तेस्‍नूम्व लानूम्व। खीक्‍का यरूशलेमपी तूप्चीपीका चौकीदार सोक्नूम्व; खस् तूकपीक हेप्पा खची चौकी होम्पी ना हेप्पा क खची खीम् दोक्पी रूसो मम् लक् मस्‍नूव।”

कैदपीका आत्‍ताना ताकचीम् सूची

एज्रा २:१-७०

४ सहर देप् ना हायाम् दाप् तूवा, खोदोलोई मूङ्‍कपी तूप् मीस् चीछाङाङ् तूवा, ना ईनीम्बा सम्मो खीम् होसोङ् बोबूईम् लक् मान्छूक तूवा।

५ खन्सा भारदारची, अधिकृतची ना खोलोङ् मीस् खची खीम्पोस्-खीम्पोस् तूवाक तोङ् मम्ना खची नीङ् छाम् लागी बात्ल मम् नीनाम्माआ कोङ् अगुवाइ मो। कोङा दूङ् लाईस्पी आईप्ना ताप्चीम् पूस्तऊलीम् सोक्सर छीपू। मूङ्‍कपी ङ्‍क तोङ्‍क छाम्पा रीङ् कोङा छीपू:

६ कैदपीका छुटकारा तचीना ताक प्रान्तपीक खोलोङ् मीस् ङ्‍कस्ङा के; मूङ्‍कस् बेबिलोनपीक होङाबू नबूकदनेसरआ बेबिलोनपी कैद मस्‍ना खाईचीक तूवा। खस् यरूशलेमपी लो यहूदापीलो तूवाक खची होप्-होप्मी सहरपी आत्‍ता।

७ मूङ्‍कस् यरुबाबेलमी, येशूअमी, नहेम्याहमी, अजर्याहमी, राम्याहमी, नहमानीमी, मोर्दकैमी, बिल्शानमी, मिसपेरेतमी, बिग्वैमी, नेहूममी ना बानाहम् साथपी ताक तूवा।

इस्राएलपीक मीस्चीम् संख्या:

८-३८ 

परोशमी खीम्पोस्पीक | 0,0
शपत्याहम् खीम्पोस्पीक | 0
आराम् खीम्पोस्पीक | 0
येशूअमी लो योआबमीलो खीम्पीका पहत-मोआबमी खीम्पोस्पीक | 0,0
एलाममी खीम्पोस्पीक | 0,0
जत्तूम् खीम्पोस्पीक | 0
जक्‍कैमी खीम्पोस्पीक | 0
बिन्‍नूईमी खीम्पोस्पीक | 0
बेबैमी खीम्पोस्पीक | 0
अज्गादमी खीम्पोस्पीक | 0,0
अदोनीकाममी खीम्पोस्पीक | 0
बिग्वैमी खीम्पोस्पीक | 0,0
आदीनमी खीम्पोस्पीक | 0
हिजकियापीका आतेरमी खीम्पोस्पीक | 0
हाशूममी खीम्पोस्पीक | 0
बेजैमी खीम्पोस्पीक | 0
हारीपमी खीम्पोस्पीक | 0
गिबोनमी खीम्पोस्पीक | 0
बेथलेहेमपीक लो नतोपापीकलो मीस् | 0
अनातोतपीक मीस् | 0
बेथ-अज्‍मावेतपीक मीस् | 0
किर्यत-यारीमपीक, कपीरापीक ना बेरोतपीक मीस् | 0
रामापीक लो गेबापीकलो मीस् | 0
मिकमाशपीक मीस् | 0
बेथेलपीक लो ऐपीकलो मीस् | 0
आर्को नेबोपीक मीस् | 0
आर्को एलामपीक मीस् | 0,0
हारीमपीक मीस् | 0
यरीहोपीक मीस् | 0
लोदपीक, हादीदपीक ना ओनोपीक मीस् | 0
सेनाहपीक मीस् | 0,0

३९-४२ पूजारीस्:

येशूअम् वंशपीका यदायाहम् खीम्पोस्पीक | 0
इम्मेरमी खीम्पोस्पीक | 0,0
पशहूरमी खीम्पोस्पीक | 0,0
हारीममी खीम्पोस्पीक | 0,0

४३ लेवीस्:

होदबियामी लो कादमीएलमीलो वंशपीका येशूअम् खीम्पोस्पीक
0

४४ छाम् लप्ची:

आसापमी खीम्पोस्पीक
0

४५ चौकीदारची:

शल्‍लूममी, आतेरमी, तल्मोनमी, अक्‍कूबमी, हतीतामी, शोबैमी खीम्पोस्पीक जम्मा
0

४६ नीनाम्मा दप्स्को खीम्पीक सूसो मप्ची:

सीहामी, हसूपामी, तब्बाओतमी,

४७ केरोसमी, सीआमी, पादोनमी,

४८ लेबानामी, हगाबामी, शल्मैमी,

४९ हानानमी, गिद्देलमी, गहरमी,

५० रायाहमी, रसीनमी, नकोदामी,

५१ गज्‍जाममी, उज्‍जामी, पसेहमी,

५२ बेजैमी, मोनिममी, नेपुसीममी,

५३ बक्बूकमी, हकूपामी, हर्हुरमी,

५४ बस्‍लूतमी, महीदामी, हर्शामी,

५५ बर्कोसमी, सीसरामी, तेमहमी,

५६ नसीहमी, ना हतीपाम् खीम्पोस्ची।

५७ सोलोमनमी सूसो मप्चीम् खची छामाईची:

सोतै, सोपेरेत, पारीद,

५८ याला, दर्कोन, गिद्देल,

५९ शपत्याह, हत्तील, पोकेरेत-हसेबायीम, ना अमोन तूवा।

६० नीनाम्मा दप्स्को खीम्पीक सूसो मप्ची लो सोलोमनमी सूसो मप्चीम्‍लो छामाईची जम्मा ३९२ जाना

६१ तेल-मेलह, तेल-हर्शा, केरूब, आदोन ना इम्मेर सहर होम्पीका ताकचा खची होप्मी खीम्पोस्ची इस्राएलमी वंशपीका ताक पीकाना पोम् मान्दूर्‌ची। खस् ङ्‍कस्ङा के:

६२ दलायाह, तोबिया, ना नकोदाम् खीम्पोस्पीक जम्मा ६४२ जाना

६३ पूजारीचीपीका:

होबायाहम् खीम्पोस्, हक्‍कोसमी खीम्पोस्, ना गिलादपीक बर्जिल्‍लैमी ईल्पो म्मेकछालो सूर् मना खम् नीङ्‌ङा यूप् बर्जिल्‍लैमी खीम्पोस्।

६४ पूस्तऊलीपीक सूचीपी दर्ता मम्पा नीङ्पी ङ्‍कचीम् खची नीङ् लाम्ची खोदोलोई मूङ्‍क खचा मान्छीप्ची। खन्सा खस् पूजारीम् लक्मी लागी अशुद्ध थरेई छूवाकसा अयोग्य छूवा।

६५ “ऊरीम” ना “तुम्मीम” आ सूसो मप् ईल्पो पूजारी मान्छूम् सम्मो देप्क हाकिमआ खस् खोलोप्का दूङ् पवित्र तूवाक थक् चाम् मान्पीची।

६६ यहूदापी आताताक मीस्चीम् संख्या ४२,३६० जाना तूवा।

६७ मूङ्‍कचीम् खची रोः रोमेस् ७,३३७ जाना तूवा। मूङ्‍कपीका बीन्‍नीपा मूङ्‍कचीम् २४५ जाना वात्छा लो मीम्छालो छाम् लप्ची तूवा।

६८ मूङ्‍कचीम् खची खोक् जम्मा ७३६, खच्‍चर २४५,

६९ ऊँट ४३५, ना मोकोक्‍ती ६,७२० तूवा।

७० खीम्पोस्चीम् हेप् लाम्‍लछाचा नीनाम्मा दप्स्को खीम्पीक लक् मम् लागी दान पीची। देप्क हाकिमआ दाङ्‌खीम्पी ८ किलोग्राम हाल्ङो, ना ङाक्पोङ् पोङ्‌कीरीम् ना पूजारीचा खाम् ५३० तेई पीची।

७१ खीम्पोस्चीम् हेप्-हेप् लाम्‍लछाचा लक् मम् लागी दाङ्‌खीम्पी १६८ किलोग्राम हाल्ङो ना १,२५० किलोग्राम नाम्‍छेर्‌बू पीची।

७२ बाँकी मीचा क जम्मा १६८ किलोग्राम हाल्‍ङो, १४० किलोग्राम नाम्छेर्‌बू लो पूजारीचा खाम् तूक्पोङ् नूक्ची तेईलो पीची।

७३ पूजारीची, लेवीची, चौकीदारची, छाम् लप्ची, ना नीनाम्मा दप्स्को खीम्पीक सूसो मप्ची बीन्‍नीपा हेप् मीस्चीम् साथपी ना बाँकी तूवाक इस्राएलीचीम् साथपी खची होप्-होप्मी सहरपी तूवा।

एज्राआ ललई नीना येईमीचीक

८

नूक् लाः थोक्सालो इस्राएलीस् खची होप्-होप्मी सहर होम्पी तूम् याताक तूवा। खीक्‍का खोलोङ् मीस् काऊ लाम्स्को मीचीकम् लाईस्पी तूवाक चोकपी ईक् सानीवा छूवाना बात्ल छूवा। खीक्‍का योबोरोबूआ इस्राएल आज्ञा पीक मोशाम् ललईमी सोक्सर बाईव लचीना खचा शास्त्री एज्रा लची।

२ खन्सा नूक् लाःमी लाईस्पीक लेईपी पूजारी एज्राआ खोलोङ् समुदायमी लाईस्पी, अर्थात् येन्चीक रीङ् बूजेई मदूर्प् खोलोङ् वात्छाम् लो मीम्छाचीम्‍लो लाईस्पी ललईमी सोक्सर तातू।

३ खसा मूङ्‍क सोक्सरपीका काऊ लाप्स्को मीचीकम् लाईस्पी तूवाक चोक हेम् आन्चीना देत्छायीका छेकाल सम्मो वात्छा, मीम्छा ना बूजेई मदूर्प् मीस्चीम् लाईस्पी नीयू; ना खोलोङ् मीचा ललईमी सोक्सरपीका नीक रीङ् हायाम् नम्‍लो येन्ची।

४ शास्त्री एज्रा मूङ्‍क तोङ्‍क लक्मी लागीङ् बानेई मम्पा तूवाक ईबूम् सीङ्मी मञ्चपी थोरेपा। खीक्‍का म्चूप्लाम्पा खम् दोक्पी मत्तित्याह, शेमा, अनायाह, उरियाह, हिल्कियाह ना मासेयाह थोरेप्दीताक तूवा। खम् म्पाङ्लाम्पा पदायाह, मीशाएल, मल्कियाह, हाशूम, हशबदाना, जकरिया, ना मशुल्‍लाम थोरेप्दीताक तूवा।

५ एज्राआ सोक्सर हल्‍लू। खोदोलो खोलोङ् मीचा ख तची, ऊदोईपीक्यालो खचीप्का ख ओरोरेप्‍तो थोरेप्दीताक तूवा। खीक्‍का खसा मूङ्‍क सोक्सर हल्कप्का खोलोङ् मीस् थोरेपा।

६ खीक्‍काना एज्राआ योबोरोबू खोलोप्का दूङ् देप् नीनाम्माम् सायोचोङ्मा मअ, ना खोलोङ् मीचा खची हूः थेत्चीना ओरोपीक्‍तो ङरी आन्ची, “आमेन, आमेन।” खीक्‍काना खचा खची तोङ् कूप्स्चीना योबोरोबूम् लाईस्पी लखे छूवाना सेवा छची।

७ लेवीस् — येशूअआ, बानीआ, शरेबियाहआ, यामीनआ, अक्‍कूबआ, सब्‍बतैआ, होदियाहआ, मासेयाहआ, कलीताआ, अजर्याहआ, योजाबादआ, हानानआ ना पलयाहआ क मीस् खची होप् होप्मी तूस्कोपी थोरेप्दीताक नाम्‍लापी ललईमी सोक्सर पीची।

८ खचा नीनाम्माम् ललईमी सोक्सर नम्‍लो नीचीना मूङ्‍कम् अर्थ मीचा बूजेई मम्मीना अनुवादa मतो खस् नम्‍लोना बूजेईमीची।

९ खीक्‍काना देप् हाकिम नहेम्याहआ, पूजारी-शास्त्री एज्राआ, खीक्‍का मीस् सेचीवा पीप्चाप् लेवीचा खस् खोलोङ् ओरोलची, “एसेक लेई योबोरोबू आम्नी नीनाम्माम् लागी पवित्र तूये। तूनीवा मनूम्व, खीक्‍का खाम्नीनव।” ऊदोईपीक्यालो ललईपीक रीङ्बऊ येन्चीना खस् खोलोङ् खाप्चाक तूवा।

१० खोदोलो नहेम्याहआ खस् ओरोलची, “हन्‍ना आन्‍नी खात्नीव, चानप् चाम् थक् चानूम्व, ना चानप् दूम् थक् दूङानूम्व, ना खची होप्मी लागी चाम् थक् जूतेई ममान्दूर्प् चीसो भाग हाछानूम्व। ऊदोईपीक्यालो एसेक लेई ई नीनाम्माम् लागी पवित्र तूये। आम्नी सानीवा चाईमीयानूम्नव, ऊदोईपीक्यालो योबोरोबूम् चामोवाङ् आम्नी राःरा के।”

११ खोदोलो लेवीचा ओरोपीकाना मीस् यसई तूमीची, “वाये तूवानीव, ऊदोईपीक्यालो एसेक लेई पवित्र तूये। आम्नी सानीवा चाईमीयानूम्नव।”

१२ खीक्‍काना खोलोङ् मीस् चाम्दूम् लागी खाता, ना बीन्‍नीपास्सो भाग हचीना धूमधाम उत्सव मानेई मस् खाता, ऊदोईपीक्यालो खस् सम्जेई मीचीक रीङ्बऊ खचा बूजेई मची।

१३ लाःमी दोस्पीक लेईपी पूजारीचीम् लो लेवीचीम्‍लो साथपी खीम्पोस्-खीम्पोस्पीक देप्क लाम्‍लछास् ललई नीम् लागी शास्त्री एज्राम् लाईस्पी बात्ल छूवा।

१४ ललईपी तूवाक तोङ्ना नूक् लाःमी चाडमी नाम्‍लापी छाप्रोपी बास् तूम् छूये पीक् मोशालाम्पा योबोरोबूआ आज्ञा मक रीङ्,

१५ खीक्‍का खोलोङ् खची सहर होम्पी लो यरूशलेमपीलो खचा ङ्‍क रीङ् पोम् छूये पीम् रीङ्सो खचा छीप्ची: “कोम् होम्पी खात्नीना जैतूनमी, सोगोपाक जैतूनमी, मेहदीमी खीक्‍का खजूरमी म्गेम् ना बीन्‍नीपा म्बोऊलोक सीछोम् गेम् छाप्रो बानेई मम् लागी तात्नूम्व” पीम् छाम्पा तूये।

१६ खन्सा खोलोङ् मीस् खाताना सीछोम् गेम् तात्ची, ना खचा खची होप्-होप्मी खीम्मी छानापी, पोतेल्पी, ना नीनाम्मा दप्स्को खीम्मी चोकपी, खीक्‍का काऊ लाम्स्को मीचीक चोकपी ना एफ्राइममी लाम्स्कोम् चोकपीसो खची होप्-होप्मी छाप्रो बानेई मची।

१७ कैदपीका ताक खोलोङ् समुदायआ छाप्रो बानेई मस्‍ना मूङ्‍कपी तूवा। नूनमी म्छा यहोशूम् नाम्‍लापीका मूङ्‍क लेई सम्मो ङ्‍क तोङ्‍क उत्सव इस्राएलीचा ओरोना हाल्‍लोसो मानेई मान्मस्क तूवा। खीक्‍का खची चामोवा हायाम् देप् छूवा।

१८ चाडमी लाईस्पीक लेईपीका मूङ्‍क याताक लेईक सम्मो लेई पीच्‍ची एज्राआ नीनाम्माम् ललईमी सोक्सर नीयू। खचा नूक् लेई सम्मो ङ्‍क चाड मानेईमची, खीक्‍का रेक् लेईक लेईपी रीदूम् तोङ्‍ना पवित्र याखऊ यूक्स्ची।

a 

८:८ अनुवाद – ललईमी सोक्सर हिब्रू रीङ्पी छाम्पा तूवा। खोदोलोई बेबिलोनपी तूप् यहूदीस् क हिब्रू रीङ् मा खोदोलोई आरमेइक रीङ् नेन्दोङा। खन्सा ललई हिब्रू रीङ्पीका आरमेइक रीङ्पी अनुवाद मतो बूजेई मम् बोक्सादोङ्‍क तूवा।

इस्राएलीचा खची मोऊ स्वीकार मस्क

९

मूङ्‍क लाःमी नीस्पोङ् लीक् लेईक लेईपी इस्राएलीचा लूक्स्पा खाप्स्चीना खची तोङ्पी फूर्क् तेस्ची ना माईस् तूम् लागी बात्ल छूवा।

२ इस्राएली वंशपीकचा बीन्‍नीपा छाप्कूवापीक मीस्चीप्का खची होप् अलग मन्चीक तूवा। खस् थोरेपाना खची होप्मी मोऊ लो खची खूक्सू-खूलूचीम् मोऊलो स्वीकार मची।

३ खस् खची होप्-होप्मी तूस्कोपी थोरेपा ना लाईस्पी सूक् घण्टा सम्मो योबोरोबू खची नीनाम्माम् ललईमी सोक्सर नीची। खीक्‍का आर्को सूक् घण्टा क खचा खची होप्-होप्मी मोऊ स्वीकार मतो योबोरोबू खची नीनाम्माम् आराधाना मची।

४ लेवीस् थोरेप्स्को थोकोपी थोरेपाना येशूअआ, बानीआ, कादमीएलआ, शबन्याहआ, बुन्‍नीआ, शरेबियाहआ, बानीआ ना कनानीआ ओरोसोतो योबोरोबू खची नीनाम्मा दप्ची।

५ खीक्‍का ङ्‍क लेवीस् — येशूअआ, कादमीएलआ, बानीआ, हशबन्याहआ, शरेबियाहआ, होदियाहआ, शबन्याहआ ना पतहियाहआ ओरोपीका, “थोरेप्नीना योबोरोबू आम्नी नीनाम्माम् सायोचोङ्मा मनूम्व, ऊदोईपीक्यालो ख दोस्का-दोस्का सम्मो तूचाये।”

“आम् साम्दीखालोक नीङ्मी सायोचोङ्मा छूनूव! मूङ्‍क नीङ् खोलोङ् आसीक्पीका लो साम्दीखापीकालो दूङ् रेप्‍तो छूनूव!

६ आन्ङाङ् योबोरोबू तूये। आनाङ् साराङ्‍गा, खोलोप्का दूङ् रेप्‍तोक नाम्छूई, ना मूङ्‍कपी तूक खोलोङ् सोङ्‌गेर्, चारीदू ना मूङ्‍कपी तूक खोलोक थक्, खीक्‍का दीरीत्‍ती ना मूङ्‍कपी तूक खोलोक थक् बोबूईयू। आनाङ् मूङ्‍क खोलोङ् रीराम पीयची, ना साराङ्‍गाप्‍तोक खोलोङ् रीदाम् पोक्चा आन् दपे।

७ “आन् योबोरोबू नीनाम्मा तूये; आनाङ् अब्राम कल्दीचीम् ऊरपीका सोक्ना लात्ना बाईक तूवा ना खम् नीङ् आब्राहाम यूक्सू।

८ आना ख आम् हेम् विश्‍वासी छूवाक तअ, ना कनानी, हित्ती, एमोरी, परिज्‍जी, यबूसी ना गिर्गाशीचीम् छाप्कूवा म्छामाईची पीम् करार खलो छूईयू। आना आम् यादे पूरा मक तूये, ऊदोईपीक्यालो आन् धर्मी तूये।

९ “आना मिश्र छाप्कूवापी ओखी खूक्सूचा दूक् तचीक तअ, ना हालालाप् दीरीत्‍तीपी केईका बईछोक्सीकाव पीकाना वाङोम् मस्क खची साल्म् आना येनू।

१० फारो लो खम् अधिकृतचीलो खीक्‍का खम् छाप्कूवापीक खोलोङ् मीस्चीम् ऊल्‍लोङ्पी चीन्‍न लो छाक्‍काक लक्लो आना मअ, ऊदोईपीक्यालो खचा ओखी खूक्सू-खूलूचीपी नाम्दूखू मस्‍ना वोर्वा मस्क आना तअ। आना आम् होप्मी लागी ईबूम् नीङ् यूक्सू, मूङ्‍क एसेक लेई सम्मोङ् तूचाये।

११ आना खस् सूक्खा थाम्पूपी लाम्दूम्ना खाईम् लागी खची लाईस्पी दीरीत्‍ती नीस् भाग मीपीची, खोदोलोई ऊर्‌लेई छूवाना यूवाक काऊपी लूङ् होक्साम्क तोङ्नाङ् मूङ्‍क खेदा मप्ची आना होलात्ची।

१२ खस् लाम्दूमाक लाम्पी अल्होम् लागी लेपा मोम्मी खाम्बालाम्पा लो सेपा मीःम् खाम्बालाम्पालो लाम्दूप्चीना आना खस् खाईची।

१३ “आन् सीनै कोम्पी यूवा ना साराङ्‍गाप्‍तोका खस्का रीङ् मअ। आना खस् नप् ना आछीयाक नियम लो कानूनलो खीक्‍का नप् ललई लो आज्ञालो पीची।

१४ आम् सूसो मप् मोशालाम्पा आम् पवित्र नोम्चीम्-लेईमी तोक्पी खस् ईची, खीक्‍का आना आम् मीस् आज्ञा, ललई ना नियम पीची।

१५ खची साकामा सेईम् लागी आना खस् साराङ्‌गाप्‍तोका सबेई पीची, ना खची वाम्मा सेईम् लागी आना छीलूमापीका काऊ लातू। खीक्‍का आना खस् पीयान्‍नी पीकाना आम् हूः थेत्ना करार मक छाप्कूवापी हक् मस् वोङ्नीव पीकाना हुकुम् मअ।

१६ “खोदोलोई ओखी खूक्सू-खूलूस् नाम्दूखू मप् ना पीक्याक मान्‍रेप् छूवाना आम् आज्ञा मान्‍रेप्ची।

१७ आज्ञा रेम् खचा इन्कार मची, ना खची रापी आना मक छाक्‍काक लक् खचा यादङा मान्मची। खस् पीक्याक मान्‍रेप् छूवा, ना खस् रोः छूवाक थाऊपी होसोङ् खाईम् लागी खचा ईल्पो लाम्‍लछा सोक्ची। खोदोलोई आन् छेमा मप् नीनाम्मा, सम्खे मीक्, दावा आम् छूली मान्काईप् ना सम्तूमाआ पेप् तूये। खन्सा खस् आना मान्होन्येची।

१८ खोरोदोसो खचा पीःम् म्छाम् ङोङोक्छे बानेई मस्‍ना ओरोसो पीका, ‘आन्‍नी मिश्र छाप्कूवापीका लाईप्ना बाईप् आम्नी नीनाम्मा ङ्‍कङ् के,’ अथवा खचा हायाम् चाईतो नीनाम्माम् निन्दा मची।

१९ “खोरोदोसो आना खस् हायाम् देप् सम्खे खोमीचीना गोङ्‌रूत्खाप् थाम्पूपी मान्होन्येची। खची लाम्पी लेपा मोम्मी खाम्बाआ लाम् खोमीम् लागी ना सेपा खची लाम्पी अल्हो पीम् लागी मीःम् खाम्बाआ खस् मान्होन्येची।

२० खस् सेचीवा पीम् लागी आना आम् होप्मी नप् आत्मा खस् पीची। खीक्‍का खची साकामा सेईम् लागी आना खस् मन्‍न पीम् मान्होन्येन्‍ना, ना खची वाम्मा सेईम् लागी आना खस् काऊ पीची।

२१ लीक्पोङ् दोङ् सम्मो गोङ्‌रूत्खाप्-थाम्पूपी आना खस् बछोक्स्ची। खस् ऊमीसो रोरेखा मान्छू; खची तेई मान्चेई ना खची लोङ्सो मान्हम्।

२२ “आना खस् चारखम्, जातिस् ना छूबूरी रीम् होम्पीक छाप्कूवासो पीची। खीक्‍का खचा हेश्‍बोनपीक होङाबू सीहोनमी छाप्कूवा लो बाशानपीक होङाबू ओगमी छाप्कूवालो खची हूक्पी मीची।

२३ आना मूङ्‍कचीम् खची छामाईची नाम्छूईतोक सोङ्‌गेर् तोङ्ना ङीर्‌ङा मान्तेईप् मअ, ना खची खूक्सू-खूलूचा खची हूक्पी मस्‍नूव पीकाना आना यादे मक छाप्कूवापी ङ्‍कस् तात्ची।

२४ मूङ्‍कचीम् छामाईची मूङ्‍कपी वोङाना मूङ्‍क छाप्कूवापी हक् मची। मूङ्‍कपी तूप् कनानीस् आना खची लाईस्पी हारेई छूमीची। मूङ्‍कपीक होङाबूस् लो मूङ्‌कपी तूप् मीस्लो आम् होप्मी मीचा लन्ची मस्‍क तोङ्ना वोर्वा मम् लागी खची हूक्पी पीची।

२५ पर्खाल तेम्पा सहर लो मलील थाम्पूलो खचा खची हूक्पी मची। नप्-नप् थक् तूवाक खीम्, फूईम्पा कूवा, वाचोसीखा, जैतूनमी सीछो ना बीन्‍नीपा म्चो सेप् सीछो खोलोङ् खचा खची हूक्पी मची। ओरोना चस्‍ना खस् खची बोखासा ना मोतेई छूवा; खचा खोलोङ् आम् आसीक्पी चामोवा मची।

२६ “खोदोलोई खचा आम् आज्ञा मान्‍रेप्स्‍ना आम् ऊल्‍लोङ्पी पका। खचा आम् ललईमी वास्ता मान्मची। खस् आम् हेम् आईम् लागी हायाम् देप् चेताऊनी पीप् आम् खारीबोपोस्सो खचा सेत्ची। ओरोना खचा हायाम् चाईतो नीनाम्माम् निन्दा मस्‍ना अपराध मची।

२७ खन्सा आना खस् खची साछीमीचीम् हूक्पी पीची; मूङ्‍क खची साछीमीचा खचीपी अत्याचार मची। खोदोलोई खस् अत्याचारपी छूवालो खचा केईका बईछोक्सीकाव पीकाना आम्पी वाङोम् मची। खोदोलो आना साराङ्‍गाप्‍तोका खची वाङोम् येनू, ना आना हायाम् देप् आम् सम्खे खोमीचीना खस् खची साछीमीचीम् हूक्पीका लेन्चा मीक् पोक्स्ची।

२८ “खोदोलोई खची बारबारपीका चामोवा तचीकप्का आम् मूक्स्दूपी ऊई रई तूवा खूङ्‍क खचा होसोङ् मची। खीक्‍काना आना खस् खची साछीमीचीम् हूक्पी पीची, ना खची साछीमीचा खचीपी चारखम् तोक्स्ची। खीक्‍का होसोङ् खचा केईका बईछोक्सीकाव पीकाना आम्पी वाङोम् मची, ना आना साराङ्‌गाप्‍तोका खची वाङोम् येनू, ना आम् सम्खे खोमीचीना म्खेप्क-खेप् खस् लेन्चामीची।

२९ “आना खस् आम् ललई हेम् आईम् लागी चेताऊनी पीची, खोदोलोई खचा नाम्दूखू मस्‍ना आम् आज्ञा मान्‍रेप्ची। खचा आम् ललईमी लो नियममीलो ऊल्‍लोङ्पी मोऊ मची; मूङ्‍क रेपाम्दोक मीचा रीराम तयाम्। मूङ्‍कस् नाम्दूखू मप् ना पीक्याक मान्‍रेप् छूवाना खचा आम् आज्ञा मान्‍रेप्ची।

३० हायाम् दोङ् सम्मो आना खचीपी धैर्य मअ। आना आम् खारीबोपोचीलाम्पा आम् आत्माआ खस् चेताऊनी पीची। खोदोलोई खचा मूङ्‍क मान्येईची। खन्सा आना खस् खची बरबारपीक मीस्चीम् हूक्पी पीदीत्ची।

३१ खोदोलोई आना हायाम् देप् आम् सम्‍खे खोमना खस् मासेईसो मान्मची ना खस् होम्सो मान्होक्सीची, ऊदोईपीक्यालो आन् सम्खेलू मीक् ना सम्खे-लूम्खे मीक् नीनाम्मा तूये।

३२ “खन्सा ए ओखी नीनाम्माङा, आन् हायाम् देप्, हायाम् राःरालोक ना खोलोआ कीईम् पर्ने नीनाम्मा तूये; आना आम् सम्तूमाम् करार पूरा मय। ओखी होङाबूस्, लाम्‍लछाची, पूजारीची, खारीबोपोची, खूक्सू-खूलूची ना खोलोङ् आम् मीस्चीपी तालाताक दूक्वा — अश्‍शूरपीक होङाबूचीम् नाम्‍लापीका एसेक लेई सम्मो खचा तचीक दूक्वा — चीमा मीनीपीकानव।

३३ ओखीपी तालाताक खोलोङ् दण्डपी आना नीयालो लक् मक तूये, ऊदोईपीक्यालो आना विश्‍वासलोक लक् मक तूये, खोदोलोई केईका क भूल मम्का।

३४ ओखी होङाबूचा, लाम्‍लछाचा, पूजारीचा ना ओखी खूक्सू-खूलूचा आम् ललई मान्‍रेप्ची, ना आना पीयीकाक खोलोङ् आज्ञा लो चेताऊनीलो वास्ता मान्मची।

३५ खस् खची चारखम्पी तूवालो, आना खस् पीचीक ओरोदाप् ना मलील छाप्कूवापी हायाम् देप् आम् भलाइमी लक् खचा तूम् तचचीतोङ्सो, खचा आम् सूसो मान्मची ना खची रई वोर्वा मान्होन्येन्ची।

३६ “खोङ्व, एसे केईका रोः छूयीक तूये। आना ओखी खूक्सू-खूलूस् मूङ्‍कपी सेक म्चो लो नप् छीर्म् लो चाम् पीचीक मूङ्‍क छाप्कूवापीङ् केईका रोः छूयीकाक तूये।

३७ ओखी मोऊआ गर्दा मूङ्‍कपी सेईक म्चो लो छीर्म् लो खोलोङ् ओखीपी चारतोप् आना खतेई मस्क होङाबूचा खाईयची। खचा ओखी रीरामपी लो ओखी पोसूचीपीलो मीन्क तोङ्ना चारतोक्सची। खीक्‍का केईका हायाम् देप् नीछीमापी छूयीकाक तूये।

मीस् आज्ञा रेम् लागी सहमत छूवाक

३८ “ङ्‍क खोलोमी कारणआ केईका छापाम्काना ङ्‍क बाचा मम्चायाम्काक तूये, खीक्‍का ओखी लाम्‍लछाचा, लेवीचा ना पूजारीचा ङ्‍कपी सहीछाप मचयस्क तूये।”

१०

सहीछाप मप्ची ङ्‌कस्ङा तूवा:

देप्क हाकिम:

हकल्याहम् म्छा नहेम्याह।

पूजारीस्:

सिदकियाह,

२ सरायाह, अजर्याह, यर्मिया,

३ पशहूर, अमर्याह, मल्कियाह,

४ हत्तूश, शबन्याह, मल्‍लूक,

५ हारीम, मरेमोत, ओबदिया,

६ दानिएल, गिन्‍नतोन, बारूक,

७ मशुल्‍लाम, अबिया, मियामीन,

८ माज्याह, बिल्गै ना शमायाह तूवा।

९ लेवीस्:

अजन्याहम् वात्छा म्छा येशूअ,

हेनादादमी वात्छा म्छा बिन्‍नूई,

कादमीएल,

१० ना मूङ्‌कचीम् खची बू-नेछोची:

शबन्याह,

होदियाह, कलीता, पलयाह, हानान,

११ मीयका, रहोब, हशब्याह,

१२ जक्‍कूर, शरेबियाह, शबन्याह,

१३ होदियाह, बानी ना बनीनू तूवा।

१४ मीस्चीम् खची लाम्‍लछास्:

परोश, पहत-मोआब, एलाम, जत्तू, बानी,

१५ बुन्‍नी, अज्‍गाद, बेबै,

१६ अदोनियाह, बिग्वै, आदीन,

१७ आतेर, हिजकिया, अज्‍जूर,

१८ होदियाह, हाशूम, बेजै,

१९ हारीप, अनातोत, नेबै,

२० मग्पीआस, मशुल्‍लाम, हेजीर,

२१ मशेजेबल, सादोक, यदूअ,

२२ पलत्याह, हानान, अनायाह,

२३ होशिया, हनन्याह, हश्‍शूब,

२४ हल्‍लोहेश, पिल्हा, शोबक,

२५ रेहूम, हशब्ना, मासेयाह,

२६ अहिया, हानान, आनान,

२७ मल्‍लूक, हारीम ना बानाह तूवा।

२८ “बाँकी मीस् — पूजारीची, लेवीची, चौकीदारची, छाम् लप्ची, नीनाम्मा दप्स्को खीम्पी सूसो मप्ची, ना नीनाम्माम् ललईमी लागी खची होप्-होप्मी खीम्पोस्पीक मीस्चीपीका छूतेई मम्पाची, खोलोङ् खची होप्-होप्मी तोमास् ना बूजेई मदूर्प् छामाईची —

२९ मूङ्‍कचा खोलोआ खची होप्मी भारदार बूबू-नेछोस्का तङाना नीनाम्माम् सूसो मप् मोशालाम्पा पीचीक नीनाम्माम् ललई रेम् लागी ना योबोरोबू खची नीनाम्माम् खोलोङ् आज्ञा, नियम ना ललई रेम् लागी पस्तून चची। मूङ्‍क मान्‍रेप्चीपी साराप् तान्‍नूव पीकाना खचा पस्तून चची।

३० “केईका ओखी मेकछास् ओखी बरबारपीक मीस्चीका सूर् मीयूम्पूयाम्कानो, अथवा ओखी छाचीम् लागी खची मेकछास् ताताम्कानो।

३१ “नोम्चीम् लेईपी मीचा पईकारमी चूम्सोस् अथवा छीर्म् खेई मम् लागी तातस्दोक, केईका नोम्चीम् लेईपी अथवा बीन्‍नीपा पवित्र लेईपी खचीपीका ऊसो खेताम्कानो। तूक्दोङ् सम्मो केईका यीक्पी लक् मयाम्का, खोदोलोई नूक् दोङ् बाईयलोक केईका यीक्पी ऊसो लक् मयाम्कानो, ना मीस्मी खोलोङ् खची नोः माफी पीयूम्ताम्का।

३२-३३ “ओखी नीनाम्मा दप्स्को खीम्पी सूसो मम् लागी, अर्थात् टेबलपी यूम् सबेईमी लागी, नियमित छीर्म् बलिम् लागी लो मीःपी चारेईमम् बलिम् लागीलो, खीक्‍का नोम्चीम् लेईमी लागी, औंसीम् चाडमी लागी ना बीन्‍नीपा तोकेई मस्क चाडमी चाचोदाम्मी लागी, पवित्र-दानमी लागी ना इस्राएलमी मोऊ छेमा मम् लक्मी लागी मोऊबलि लागी लो योबोरोबू दप्स्को खीम्मी लागीलो मम् खोलोङ् लक्मी लागी केईका दोङ् पीच्‍ची शेकेलमी सूक् भागपी ईक् भागc पीम् ओखी जीम्मा स्वीकार मयाम्का।

३४ “केईका पूजारीचा, लेवीचा, ना मीचा ललईपी छाम्पा तूक तोङ्ना योबोरोबू ओखी नीनाम्माम् वेदीपी हूईम् लागी दोङ् पीच्‍ची तोकेई मस्‍क नाम्‍लापी पालसा खीम्पोस्-खीम्पोस् मसा ओखी नीनाम्मा दप्स्को खीम्पी सीङ् ताईम् लागी कर्‌सीङ् होक्सूम्काक तूये।

३५ “योबोरोबू दप्स्को खीम्पी दोङ् पीच्‍ची ओखी थाम्पूपी दूङ् लाईस्पी सेक छीर्म् लो खोलोङ् सीछोपी सेक फलफूललो ताईम् जीम्मा केईका लापूम्काक तूये।

३६ “ओखी नीनाम्मा दप्स्को खीम्पी, मूङ्‍कपी सूसो मप् पूजारीचीम् दोक्पी ललईपी छाम्पा तूक तोङ्ना ओखी छाचीम्, पी-लूःपीम् ना लूस्-छाराम् दूङ् लाईस्पी जन्मेई छूवाकस्सो ताताम्का।

३७ “मूङ्‍कपीका बीन्‍नीपा पूजारीचीम् दोक्पी दूङ् लाईस्पी यीकाम्काक फूल लो छीर्म् बलिलो, खोलोङ् सीछोपी सेईक दूङ् लाईस्पीक म्चो, नयाँ दाखमद्य लो नयाँ तेललो योबोरोबू दप्स्को खीम्पीक दाङ्‌खीम्पी ताताम्का, खीक्‍का लेवीचीम् दोक्पी ओखी थाम्पूपीका सेईक दशौँ अंशसो ताताम्का, ऊदोईपीक्यालो ओखी खारूवा मस्को थाम्पूपीक दशांश ऊथेई मप् क लेवीस्ङा के।

३८ दशांश ऊथेई मईचीलो हारूनमी वंशपीक ईल्पो पूजारी लेवीचीम् साथपी छूये। खीक्‍का लेवीचा दशांशम् दशौँ भाग ई नीनाम्मा दप्स्को खीम्पीक दाङ्‌खीम्पी तातची।

३९ इस्राएलीचा, लेवीचा समेत छीर्म्, नयाँ दाखमद्य ना तेलमी दान पवित्र तूस्कोम् रोङ्-रोदाम् यूस्को कोठापी तातची; मूङ्‍क नीनाम्मा दप्स्को खीम्पी सूसो मप् पूजारीची, चौकीदारची ना छाम् लप्ची तूस्को कोठा तूये।

“केईका ई नीनाम्मा दप्स्को खीम्मी साम्दी काताम्कानो।”

c 

१०:३२-३३ अर्थात्, गेबोगेबो ४ ग्राम नाम्‍छेर्‌बू

यरूशलेमपी तूप् मीस्

११

मीस्चीम् खची लाम्‍लछास् यरूशलेमपी तूवा। बाँकी मीस्ची क ई-ईक्पोङ् तूवाकपीका ई-ईल्पो पवित्र सहर यरूशलेमपी तूम् लागी कर्‌सीङ् होक्स्ची, ना बाँकी बोक्पो क खची होप्मी सहरपीङ् तूम् पर्ने तूवा।

२ मीचा यरूशलेमपी तूम् लागी राजी छूक्ची खोलोङ् आसीक् पीची।

३ यरूशलेमपी तूप् प्रदेशपीक लाम्‍लछास् ङ्‍कस्ङा तूवा। (हेप् इस्राएलीस्, पूजारीस्, लेवीस्, नीनाम्मा दप्स्को खीम्पी सूसो मप्ची ना सोलोमनमी सूसो मप्चीम् छामाईची क यहूदापीक सहर होम्पी तूवाक खची होप्मी थाम्पूवारपीङ् तूवा।

४ यहूदा ना बेन्यामीनमी गोङ्पीक बीन्‍नीपा मीस् क यरूशलेमपी तूवा।)

यहूदाम् छामाईची:

फारेसमी खीम्पोस्पीक अतायाह, अतायाह उज्‍जियाहम् म्छा, उज्‍जियाह जकरियाम् म्छा, जकरिया अमर्याहम् म्छा, अमर्याह शपत्याहम् म्छा, शपत्याह महलालेलमी म्छा तूवा।

५ शेलहम् खीम्पोस्पीक मासेयाह, मासेयाह बारूकमी म्छा, बारूक कोल-होजेम् म्छा, कोल-होजे हजायाहम् म्छा, हजायाह अदायाहम् म्छा, अदायाह योयारीबमी म्छा, योयारीब जकरियाम् म्छा तूवा।

६ फारेसमी खीम्पोस्पीक यरूशलेमपी तूप् जम्मा ४६८ जाना नीङ्ला तोक्साक मीस् तूवा।

७ बेन्यामीनमी छामाईची:

सल्‍लू, ख मशुल्‍लाममी म्छा, मशुल्‍लाम योएदमी म्छा, योएद पदायाहम् म्छा, पदायाह कोलायाहम् म्छा, कोलायाह मासेयाहम् म्छा, मासेयाह इथीएलमी म्छा, इथीएल यशयाहम् म्छा तूवा।

८ सल्‍लूम् दोस्-दोस् लागेई छूक्ची गब्बै लो सल्‍लैलो मसा मूङ्‍कस् खोलोङ् ९२८ जाना तूवा।

९ जिक्रीम् म्छा योएल क मूङ्‍कचीम् दूङ् देप्क अधिकृत तूवा, ना हस्‍सेनूअम् म्छा यहूदा क दोस्रो जिल्‍लाम् चोलोगूलो मप् अधिकृत तूवा।

१० पूजारीस्:

यदायाह, योयारीबमी म्छा, याकीन,

११ सरायाह, ख हिल्कियाहम् म्छा, हिल्कियाह मशुल्‍लाममी म्छा, मशुल्‍लाम सादोकमी म्छा, सादोक मरायोतमी म्छा, मरायोत नीनाम्मा दप्स्को खीम्मी चोलोगूलो मप् अहीतूबमी म्छा तूवा,

१२ ना नीनाम्मा दप्स्को खीम्मी लागी लक् मप् मूङ्‍कचीम् बोक्छोप्ची खोलोङ् ८२२ जाना मीस् तूवा। खीक्‍का अदायाह, ख यरोहाममी म्छा, यरोहाम पेलाल्याहम् म्छा, पेलाल्याह अम्सूम् म्छा, अम्सू जकरियाम् म्छा, जकरिया पशहूरमी म्छा, पशहूर मल्कियाहम् म्छा तूवा,

१३ ना अदायाहम् बोक्छोप्ची, खस् खीम्पोस्पीक लाम्‍लछास् तूवा, मूङ्‍कस् खोलोङ् २४२ जाना तूवा। अमाश्शै, ख अज्रेलमी म्छा, अज्रेल अहजैमी म्छा, अहजै मशिल्‍लेमोतमी म्छा, मशिल्‍लेमोत इम्मोरमी म्छा तूवा,

१४ ना अमाश्शैमी बोक्छोप्ची योग्य मीस् तूवा, मूङ्‍कस् खोलोङ् १२८ जाना तूवा। मूङ्‍कचीम् दूङ् देप्क खची अधिकृत क हग्गदोलीम् म्छा जब्दीएल तूवा।

१५ लेवीस्:

शमायाह, ख हश्‍शूबमी म्छा, हश्‍शूब अज्रीकामी म्छा, अज्रीका हशब्याहम् म्छा, हशब्याह बुन्‍नीम् म्छा तूवा।

१६ लेवीचीम् नीप्पो खची लाम्‍लछास् सब्बतै लो योजाबादलो तूवा। खस् योबोरोबू दप्स्को खीम्मी पाखापीक लक्मी जिम्मावाल तूवा।

१७ मत्तन्याह, ख मीयकामी म्छा, मीयका जब्दीम् म्छा, जब्दी आसापमी म्छा तूवा। मत्तन्याह साम्दीखाम् छाम् मप् ना वाङोम् मप्चीम् निर्देशक तूवा। खम् बोक्छोप्ची तूवाकपीक दोस्रो क बक्बुक्याह तूवा। खीक्‍का अब्दा, ख शम्मूअम् म्छा, शम्मूअ गालालमी म्छा, गालाल यदूतूनमी म्छा तूवा।

१८ पवित्र सहरपी लेवीचीम् संख्या जम्मा २८४ जाना तूवा।

१९ चौकीदारची:

अक्‍कूब, तल्मोन ना खची बोक्छोप्ची जम्मा १७२ जाना तूवा। मूङ्‍कस् मूल लाम्स्कोपी चौकीदार तूवादोङा।

२० बाँकी इस्राएलीस् क, पूजारीचीम् लो लेवीचीम्‍लो साथपी, खस् खोलोङ् खची होप्-होप्मी खीक्सू-खूलूचीम् हक् गोपी तूवाक थाम्पूपी यहूदाम् खोलोङ् सहरपी तूवा।

२१ ओफेल मीचीक कोम्पी नीनाम्मा दप्स्को खीम्मी सूसो मप्ची तूवा। खीक्‍का सीहा लो गिश्पालो खची जिम्मावाल तूवा।

२२ यरूशलेमपी तूवाक लेवीचीम् दूङ् देप्क अधिकृत क उज्‍जी तूवा, ख बानीम् म्छा, बानी हशब्याहम् म्छा, हशब्याह मत्तन्याहम् म्छा, मत्तन्याह मीयकमी म्छा तूवा। उज्‍जी क आसापमी म्छा तूवा। मूङ्‍क आसापमी छामाईचा नीनाम्मा दप्स्को खीम्पीक सेवापी छाम् लम् जीम्मा लाप्चीक तूवा।

२३ मूङ्‍क छाम् लप्चीम् लेई पीच्‍ची मम् पर्ने लक्मी जिम्मा होङाबूम् हुकुम् तोङ्ना तूवा।

२४ मीस्चीम् कारोबारमी तोक्पी होङाबूम् सूसो मप् पतहियाह तूवा; ख यहूदाम् म्छा जेरहम् खीम्पोस्पीक मशेजेबेलमी म्छा तूवा।

२५ यीः तूवाक तेल् होम्पी हेप् मीस् तूवा: यहूदापीक हेप् मीस् किर्यत-अरबापी ना मूङ्‍क होम्पीक तेल्पी, दीबोनपी ना मूङ्‍क होम्पीक तेल्पी, यकब्सेलपी ना मूङ्‍क होम्पीक तेल्पी,

२६ येशूअपी, मोलादापी, बेथ-पालेतपी,

२७ हसरशूआलपी, बेर्शेबापी ना मूङ्‍क होम्पीक तेल्पी,

२८ सिक्गलपी, मकोनापी ना मूङ्‍क होम्पीक तेल्पी,

२९ एन-रिम्मोनपी, सोरापी, यर्मूतपी,

३० जानोहपी, अदुल्‍लामपी ना मूङ्‍क होम्पीक तेल्पी, लाकीशपी ना मूङ्‍क होम्पीक यीक्पी, खीक्‍का आजेकापी ना मूङ्‍क होम्पीक तेल्पी खस् तूवादोङा। ओरोना खस् बेर्शेबापीका हिन्‍नोममी बेँसीसम्मोक छाप्कूवापी तूवादोङा।

३१ बेन्यामीनमी गेबापीका ताक म्छामाईची क मिकमाशपी, अय्यापी, बेथेलपी ना मूङ्‍क होम्पीक तेल्पी,

३२ अनातोतपी, नोबपी ना हननियापी,

३३ हासोरपी, रामापी, गित्तैमपी,

३४ हादीदपी, सबोयीमपी, नबलतपी,

३५ लोदपी, ओनोपी ना मूर्‌पो लक् मप्चीम् बेँसीपी तूवा।

३६ यहूदापी तूवाक हेप्-हेप् लेवीस् क बेन्यामीनपी तूवादोङा।

पूजारीस् लो लेवीस्लो

१२

शालतिएलमी म्छा यरुबाबेलमी लो येशूअम्‍लो साथपी आत्‍ताना ताक पूजारीस् लो लेवीस्लो ङ्‍कस्ङा के:

सरायाह, यर्मिया, एज्रा,

२ अमर्याह, मल्‍लूक, हत्तूश,

३ शकन्याह, रेहूम, मरेमोत,

४ इद्दो, गिन्‍नतोन, अबिया,

५ मियामीन, मदाहा, बिल्गा,

६ शमायाह, योयारीब, यदायाह,

७ सल्‍लू, अमोक, हिल्कियाह ना यदायाह तूवा।

येशूअम् नाम्‍लापी पूजारीचीम् लाम्‍लछास् लो खस् बोक्छोप्चीलो ङ्‍कस्ङा तूवा।

८ लेवीस्: येशूअ, बिन्‍नूई, कादमीएल, शरेबियाह, यहूदा ना मत्तन्याह तूवा। मत्तन्याह म्बोक्छोप्चीका ओलोनूव पीम् छाम् मम् लक्मी जिम्मावाल तूवा।

९ ख बोक्छोप्ची बक्‍बुक्याह लो उन्‍नीलो क सेवा मम् नाम्‍लापी छाम् लप्चीम् लाईस्पी तूवादोङा।

१० येशूअ योयाकीममी म्पा तूवा। योयाकीम एल्यासीबमी म्पा तूवा। एल्यासीब योयादाकमी म्पा तूवा।

११ योयादा जोनाथनमी म्पा तूवा, ना जोनाथन क यद्दूअम् म्पा तूवा।

१२ योयाकीममी नाम्‍लापी ङ्‍क पूजारीस् खची होप्-होप्मी खीम्पोस्पीक लाम्‍लछास् तूवा:

सरायाहम् खीम्पोस्पीक मरायाह,

यर्मियाम् हनन्याह,

१३ एज्राम् मशुल्‍लाम,

अमर्याहम् येहोहानान,

१४ मल्‍लूकमी जोनाथन,

शकन्याहम् योसेफ,

१५ हारीममी अदना,

मरेमोतमी हल्कै।

१६ इद्दोम् जकरिया,

गिन्‍नतोनमी मशुल्‍लाम,

१७ अबियाम् जिक्री,

मिन्यामीनमी लो मोदाहामीलो पिल्तै,

१८ बिल्‍गाम् शम्मूअ,

शमायाहम् यहोनातान,

१९ योयारीबमी मत्तनै,

यदायाहम् उज्‍जी,

२० सल्‍लूम् कल्‍लै,

अमोकमी एबेर,

२१ हिल्कियाहम् हशब्याह,

यदायाहम् नतनेल तूवा।

२२ एल्यासीब, योयादा, योहानान ना यद्दूअमी नाम्‍लापीक लेवीचीम् खीम्पोस्चीम् नीङ् खीक्‍का पूजारीचीम् लाम्‍लछाचीम् नीङ् फारसपीक होङाबू दाराआ चारखम् तोक्स्क नाम्‍लापी छाम्पा तूवा।

२३ लेवीम् खीम्पोस्पीक लाम्‍लछाचीम् नीङ् क एल्यासीबमी म्छा योहानानमी नाम्‍ला सम्मोक सूम्नीतूम्‍लोम् सोक्सरपी छाम्पा तूवा।

२४ लेवीचीम् लाम्‍लछास् हशब्याह, शरेबियाह, कादमीएलमी म्छा येशूअ, ना खस् बोक्छोप्ची, मूङ्‍कस् खची लाईस्पी थोरेप्दोङा ना खची होप्-होप्मी नाम्‍लापी नीनाम्माम् मीस् दाऊदआ तोकेई मक तोङ्ना पालसा सायोचोङ्मा मदोङ्ची ना ओलोनूव पीकादोङा।

२५ मत्तन्याह, बक्‍बुक्याह, ओबदिया, मशुल्‍लाम, तल्मोन ना अक्‍कूब क मूल लाम्स्कोपीक दाङ्‌खीम्मी कोठा होम्पी रूसो मप् चौकीदारची तूवा।

२६ येशूअम् म्छा, योसादाकमी म्चास् योयाकीममी पालपी खीक्‍का देप्क हाकिम नहेम्याह ना पूजारी-शास्त्री एज्राम् नाम्‍लापी खचा सूसो मस्क तूवा।

यरूशलेममी पर्खालमी समर्पण

२७ यरूशलेमपीक पर्खालमी समर्पण मस्‍लो यरूशलेमपी चामोवा मस्‍ना ओलोनूव पीम् छाम् मतो, झ्याली, साराङ्गी ना वीणाम् साथपी समर्पणमी उत्सव मानेई मम् लागी खचा लेवीस् खची होप् तूस्को थाऊपीका तात्ची।

२८ छाम् लप्ची यरूशलेममी लीक् हेम्पीक थाऊ होम्पीका, अर्थात् नतोपातीचीम् तेल् होम्पीका,

२९ बेथ-गिलगालपीका, खीक्‍का गेबापीका लो अज्मावेतमी इलाका होम्पीकालो तात्चीक तूवा, ऊदोईपीक्यालो मूङ्‍क छाम् लप्चा यरूशलेममी लीक् हेम्पी खची होप्मी लागी तेल् बोबूईचीक तूवा।

३० पूजारीचा लो लेवीचालो रीदूम् तूवाक तोङ्ना खची होपा खची होप् पवित्र मन्ची। खीक्‍काना खचा मीस्, मूल लाम्स्को ना पर्खाल खोलोङ् शुद्ध मची।

३१ कोङा यहूदापीक लाम्‍लछास् सहरमी पर्खालपी खाईमीयूची। खीक्‍का ओलोनूव पीम् लागी नीच्‍ची हायाम् देप् साम्दीखाम् छाम् मप्चीम् दल सोकूची। ईबूम् दल क चूप् हेम् पर्खालपी फोहोर मीचीक लाम्स्को सम्मो खाईम् बोक्सादोङा।

३२ मूङ्‍क दलमी दोस्-दोस् होशयाह ना यहूदाम् आधा लाम्‍लछाचीम् साथपी

३३ अजर्याह, एज्रा, मशुल्‍लाम,

३४ यहूदा, बेन्यामीन, शमायाह ना यर्मिया खाता।

३५ तुरहीम् साथपी हेप् पूजारीस्, ना जोनाथनमी म्छा जकरिया, जकरिया शमायाहम् म्छा, शमायाह मत्तन्याहम् म्छा, मत्तन्याह मीकायाम् म्छा, मीकाया जक्‍कूरमी म्छा, जक्‍कूर आसापमी म्छा तूवा,

३६ ना जकरिया बोक्छोप्ची — शमायाह, अज्रेल, मिललै, गिललै, माऐ, नतनेल, यहूदा ना हनानी — नीनाम्माम् म्मीस् दाऊदआ तोकेई मक बाजाचीम् साथपी तूवा। शास्त्री एज्रा क जुलूस मप्चीम् लाम्‍लछा तूवा।

३७ मूङ्‍कस् फोहोरा मीचीक लाम्स्कोलाम्पा छूवाना दाऊदमी सहरपीक थोकोलाम्पा सीदा पर्खालपी थोम्‍ला खास्को लाम्‍ला छूवाना दाऊदमी महल कचीना नाम्‍आप्स्को हेम्पी तूवाक काऊ मीचीक लाम्स्को सम्मो खाता।

३८ छाम् मतो लाम्दूम्प् दोस्रो दल क पाङ् हेम् खाता। मूङ्‍कचीम् खची दोस्-दोस् लाम्दूम्प् मीस्मी आधा भागचीका कोङ् लाम्दूमो। ङ्‍क दल पर्खालमी थेम्-थेम् मीःम् भट्टीम् धरहरालाम्पा छूवाना,

३९ ओरोदाप् र्खाल सम्मो ना एफ्राइमपीक लाम्स्को सम्मो, येशना मीचीक लाम्स्को सम्मो, ङाः मीचीक लाम्स्को सम्मो, हननेलपीक धरहरा सम्मो ना ईक्चून्दूलूम् मीचीक धरहरालाम्पा लूस् मीचीक लाम्स्को सम्मो खाताना खस् चौकीदार तूस्को लाम्स्कोपी अरेई छूवा।

४० मूङ्‍क छाम् लप् नीस् दलङा योबोरोबू दप्स्को खीम्पी खची होप्-होप्मी तूस्कोपी तूवा। खीक्‍का कोङ्सो अधिकृतचीम् आधा दलचीका तूवो।

४१ खीक्‍का पूजारीस् एल्याकीम, मासेयाह, मिन्यामीन, मीकाया, एल्योएनै, जकरिया ना हनन्याह तुरहीम् साथपी तूवा।

४२ खीक्‍का मासेयाह, शमायाह, एलाजार, उज्‍जी, येहोहानान, मल्कियाह, एलाम ना एसेरसो तूवा। यिज्रहियाहम् निर्देशनपी छाम् लप्चा छाम् मची।

४३ खीक्‍का मूङ्‍क लेई खचा चामोवा मतो हायाम् देप् बलिदान चारेईमची, ऊदोईपीक्यालो योबोरोबू नीनाम्माआ खस् चामोवा मम् नाम्‍ला पीचीक तूवा। खीक्‍का मीम्छाचा लो छाछामान्छाचालोसो चामोवा मची। मूङ्‍क यरूशलेमपीक चामोवाम् उत्सव हायाम् छूबूरी सम्मोङ् मीचा येन्ची।

नीनाम्मा दप्स्को खीम्पीक सेवा

४४ मूङ्‍क नाम्‍लापी चाचोदाम्, दूङ् लाईस्पी सेक म्चो ना दशांशम् लागी दाङ्‌खीम्मी जीम्मा लाप् मीस् सोक्ची। सहरमी बरबारपीक तेल् होम्पीका पूजारीचीम् लो लेवीचीम्‍लो लागी ललईआ तोकेई मक थक् बात्ल मम् जीम्मा खचीम् तूवा। पूजारीचा लो लेवीचालो मस्क सेवापीका यहूदापीक खोलोङ् मीस् हायाम् खची जी नअ।

४५ दाऊदआ ना म्छा सोलोमनआ पीचीक नियम तोङ्ना खचा खची होप्मी नीनाम्माम् सूसो लो शुद्ध मम् लक्लो मची, खीक्‍का ओरोनाङ् छाम् लप्चा ना चौकीदारचासो सूसो मची।

४६ केछे लाईस्पीङ् दाऊदमी लो आसापमीलो नाम्‍लापी छाम् लप्चीम् लागी खीक्‍का नीनाम्माम् सायोचोङ्मा मम् लागी ना ओलोनूव पीम् छाम् मम् लागी निर्देशकची तूवा।

४७ खन्सा यरुबाबेलमी लो नहेम्याहमलो नाम्‍लापी छाम् लप्ची लो चौकीदारचीलो इस्राएलपीक खोलोङ् मीचा लेई पीच्‍ची चाहेई छूवाक भाग पीदोङ्ची। खचा बीन्‍नीपा लेवीचीम् भागसो छूतेई मस्‍ना यूक्स्दोङ्ची। खीक्‍का लेवीचा क हारूनमी छामाईचीम् भाग छूतेई मस्‍ना यूक्स्दोङ्ची।

नहेम्याहआ दूङ् दोस्पी मक सुधार

१३

मूङ्‍क लेई मीस्चीम् लाईस्पी मोशाम् सोक्सर नीचीक नाम्‍लापी ङ्‍क तोङ्‍क रीङ् छाम्पा छीप्ची, अम्मोनी अथवा मोआबी आसासो नीनाम्माम् याखऊपी हादेम्सो वोम् तयनो,

२ ऊदोईपीक्यालो खचा सबेई लो काऊलो बाईचीना इस्राएलीस् तूम्खास् मान्बाईक तूवा, खोदोलोई इस्राएलीस् साराप् छोम् लागी बालाम खाप्चीमा पीचीना काछचीक तूवा। खोरोदोसो ई नीनाम्माआ मूङ्‍क साराप् आसीक्पी फात्क तूवा।

३ मीचा मूङ्‍क ललई येन्चीना खोलोङ् बीन्‍नीपा छाप्कूवापीक वंशपीक छामाईची इस्राएलीचीप्का अलग मची।

४ ङ्‍क छूम् लाईस्पीङ् पूजारी एल्यासीब ई नीनाम्मा दप्स्को खीम्मी दाङ्‌खीम्पीक अधिकारी सोकाक तूवा। तोबियालो खम् सम्बन्ध हायाम् नप् तूवा।

५ एल्यासीआ तोबिया ईबूम् देप् कोठा पीक तूवा; मूङ्‍क कोठापी लाईस्पी छीर्म् बलि, धूप, नीनाम्मा दप्स्को खीम्पीक रोङ्-रोदाम् खीक्‍का लेवीचीम्, छाम् लप्चीम् ना चौकीदारचीम् लागी तोकेई मम्पा छीर्म् मी दशांश, नयाँ दाखमद्य ना तेल खीक्‍का पूजारीचीम् लागी दान यूक्स्दोङ्पीचीक तूवा।

६ खोदोलोई ङ्‍क खोलोङ् छूवाचाक नाम्‍लापी कोङ् क यरूशलेमपी मान्तूङा, ऊदोईपीक्यालो बेबिलोनपीक होङाबू अर्तासास्तआ चारखम् तोक्स्क सूक्पोङ् नीस्दोङ् बाईलो कोङ् होङाबू तूवाकपी खातोक तूवा। जीस्तातोपी यरूशलेमपी आईम्ना खाईम् लागी कोङा खपी अनुमती ङोकू,

७ ना कोङ् यरूशलेमपी आत्‍तो। खीक्‍काना एल्यासीबआ तोबिया योबोरोबू दप्स्को खीम्पीक चोकपी ईबूम् कोठा पीना मूङ्‍कसा रई लक् मक कोङा तूम् तूऊ।

८ कोङ् हायाम् ओ सानीवा चाईसा। कोङा मूङ्‍क कोठापीका तोबियाम् खोलोङ् म्चूम्सोस् होक्सूलातू।

९ मूङ्‍क कोठा शुद्ध मूना योबोरोबू दप्स्को खीम्पीक रोङ्-रोदाम्, छीर्म् बलि ना धूप खोलोङ् मूङ्‍कपी होसोङ् यूक्सानूम्व पीकोना आज्ञा पीयूची।

१० लेवीचासो खची भाग मान्तोमोङ् रईछ पीम् रीङ्सो कोङा तूम् तूऊ। खन्सा नीनाम्मा दप्स्को खीम्पी सूसो मम् जीम्मा लाप् लेवीस् लो छाम् लप्चीलो खोलोङ् खची होप्-होप्मी तेल्पी आत्‍ताना खाता पीम् रीङ्सो कोङा तूम् तूऊ।

११ खन्सा कोङा अधिकारीस् वोकूचीना ओरोपीक्‍तो ततूची, “नीनाम्मा दप्स्को खीम्मी ऊदोई साम्दी कात्चाईनूम्कई?” खीक्‍का कोङा मूङ्‍क मीस् काछूचीना होसोङ् लाईस्पीक लक्पीङ् यूक्सूची।

१२ खीक्‍काना यहूदापीक खोलोङ् मीचा खची होप्मी छीर्म् मी, नयाँ दाखमद्यमी ना तेलमी दशांश दाङ्‌खीम्पी तात्ची।

१३ कोङा पूजारी शेलेम्याह, शास्त्री सादोक ना पदायाह नीङ् मीचीक लेवी दाङ्‌खीम्पीक जिम्मावाल सोकूची, ना जक्‍कूरमी म्छा, मत्तन्याहम् म्चास् हानान खची बोक्छोप् सोकू। ऊदोईपीक्यालो खस् विश्‍वासी मीस् ङीराक तूवा। मूङ्‍कचीम् खची लक् क खची लेवी बूबू-नेछोचीम् भाग हाम् तूवा।

१४ ए ओ नीनाम्माङा, ङ्‍कम् लागी ओ मीन्मारो मव, ना कोङा भक्तिलो ओ नीनाम्मा दप्स्को खीम्पी ना मूङ्‍कम् सूसो मम् लागी मूक लक् मेतेई मीयोपोनव।

१५ मूङ्‍क नाम्‍लापी यहूदापीक मीचा नोम्चीम् लेईपी कोलपी वाचोसी पेलेई मचचीक, खीक्‍का यीक्पीक छीर्म् बात्ल मस्‍ना दाखमद्यम्, वाचोसीम् ना अञ्जीरमी साथपी म्खाल्-खाल्क बारी मोकोक्‍तीपी यूक्स्चचीक कोङा तूऊ। खचा ङ्‍क खोलोक थक् नोम्चीम् लेईपी यरूशलेमपी तात्दोङ्चीक तूवा। खन्सा मूङ्‍क नोम्चीम् लेईपी चाम् थक् खेईमस्कम् ऊल्‍लोङ्पी कोङा खस् चेताऊनी पीयूची।

१६ यरूशलेमपी तूप् टुरोसपीक मीचासो ङाः ना बीन्‍नीपा खोलोङ् खाल्क पईकारमी चूम्सोस् तात्चीना नोम्चीम् लेईपी यरूशलेमपी ताना यहूदापीक मीस्चीपी खेईमचचीक रईछ।

१७ खोदोलो यहूदापीक भारदारची राङूचीना कोङा ओरोपीको, “ङ्‍क तोङ्‍क रई लक् मनूम्ना नोम्चीम् लेई अपवित्र मनूम्कम् अर्थ ऊये?

१८ ऊई आम्नी खूक्सू-खूलूचासो थीक् ङ्‍क तोङ्‍कङ् लक् मस्कसा ई नीनाम्माआ ईपी लो ङ्‍क सहरपीलो ङ्‍क नीछीमा तात्क मायो? हन्‍ना आन्‍ना नोम्चीम् लेई अपवित्र मनूम्ना योबोरोबू होसोङ् दूङ् म्छूली काईमीयानूम्क तूये।”

१९ नोम्चीम्-लेईमी तयारीम् लागी यरूशलेमपीक मूल लाम्स्कोपी यूपा छूकप्का मूङ्‍क खोलोङ् लाम्स्को छीयानूम्व ना नोम्चीम् लेई मान्याईम् सम्मो मूङ्‍क हलानूम्नव पीकोना कोङा खस् आज्ञा पीयूची। नोम्चीम् लेईपी बारी ऊसो सहर गोपी वन्चीनूनव पीकोना कोङा हेप् ओ मीस् मूल लाम्स्कोपी यूक्सूची।

२० ऊलाम्-नीस्लाम् पईकार मप्चा ना खोलोङ् खाल्क चूम्सोस् खेईमप्चा यरूशलेमपीका पाखापी कोःअईची।

२१ खोदोलोई कोङा खस् ओरो पीकोना चेताऊनी पीयूची, “आन्‍ना ऊदोई सहरमी पर्खालमी लाईस्पी कोःअईनूम्? आन्‍ना होसोङ् ओरो मईनूम्दोक कोङा आन्‍नी लाम्यान्‍नीना कारबाई मयान्‍नी।” खीक्‍काना खस् होसोङ् नोम्चीम् लेईपी हाल्‍लोसो मान्ता।

२२ खीक्‍का कोङा लेवीस् नोम्चीम्-लेई पवित्र यूक्सानूम्व, ना आन्‍नी आम्नी होप्ङा शुद्ध मन्चीनीना मूल लाम्स्को होम्पी चौकीदार तूवानीव पीकोना आज्ञा पीयूची।

ए ओ नीनाम्माङा, ङ्‍कम् लागीसो ओ मीन्मारो मव, ना हायाम् देप् आम् सम्तूमालोक आम् सम्खे ओपी छूनूव।

२३ मूङ्‍क नाम्‍लापीसो हेप्-हेप् यहूदापीक मीचा अश्दोद, अम्मोन ना मोआबपीक मीम्छास्का सूर् मस्क कोङा छीपूची।

२४ मूङ्‍कचीम् छामाईची तूवाकपीक दूङ्सर्प् अश्दोदी रीङ् नेन्दोङा अथवा बीन्‍नीपा मीस्चीम् रीङ् नेन्दोङा, ना मूङ्‍कचा यहूदापीक रीङ् नेईम् मान्लेस्क तूवा।

२५ कोङा मूङ्‍कस् राङूची ना साराप् छूची। कोङा हेप्-हेप् मीस् केरूची ना खची तोङ् देलूची। कोङा ओरो पीकोना नीनाम्माम् नीङ्पी खस् पस्तून चामीयूची, “आन्‍ना आम्नी मेकछास् खची वात्छा छास्का सूर् मीम्पीम् तईनूम्नो, अथवा हेप् खची मेकछास् आम्नी वात्छा छाचा अथवा आन्‍ना आम्नीहोपा सूर् मम् तईनूम्नो।

२६ ऊई ङ्‍क तोङ्‍क मीम्छाचीम् कारणआङा इस्राएलपीक होङाबू सोलोमनआ मोऊ मक मायोनाई? खोलोङ् जातिचीपी ख तोङ्‍क बीन्‍नीपा आस्सो होङाबू मान्तूक तूवा। ख म्होप्मी नीनाम्माआ सम्तूमा मीक तूवा, ना नीनाम्माआ ख खोलोङ् इस्राएलीचीम् होङाबू बानेईमक तूवा। खोरोदोसो बीन्‍नीपा छाप्कूवापीक मीम्छाचाङा ख मोऊ ममीचीक तूवा।

२७ ईनीम्बासो केईका ङ्‍क येईम्चाम् बोक्से, ऊई आन्‍नासो बीन्‍नीपा छाप्कूवापीक मीम्छास्का सूर् मईनूम्ना ङ्‍क हायाम् देप् अपराधयो मईनूम् ना ई नीनाम्‍मालोक विश्‍वासयो होक्सीनूम्?”

२८ दूङ् देप्क पूजारी एल्यासीबमी म्छा योयादामी ईल्पो वात्छा म्छाआ होरोनी सन्बलतमी ईल्पो म्मेकछालो सूर् मक रईछ। खन्सा कोङा मूङ्‍क ओ लाईस्पीका लातूतू।

२९ ए ओ नीनाम्माङा, खची मीन्मारो मव, ऊदोईपीक्यालो खचा पूजारी पद, खीक्‍का पूजारीस्का लो लेवीस्कालो आना मक करार अपवित्र मस्क तूये।

३० ओरोना कोङा पूजारीस् लो लेवीस्लो बीन्‍नीपा छाप्कूवापीक खोलोङ् रीङ्पीका शुद्ध मूची, ना खस् खची होप्-होप्मी लक्पी यूक्सूची।

३१ तोकेई मम्पा नाम्‍लापी वेदीपी हूईम् सीङ् ताईम् लागी लो दूङ् लाईस्पी सेक म्चो ताईम् लागीलोसो कोङा जोहो मीयूपूची।

ए ओ नीनाम्माङा, आम् सम्खे-लूम्खेपी ओ मीन्मारो छूनूव।

एस्तरमी सोक्सर

छेईलम्

ङ्‍क सोक्सरपीक पोम् ललई फारसपीक होङाबू लोनाम्मा तूस्को महलपी छूवाक तूवा। मूङ्‍क महलपीक एस्तर होङाबूमे ङ्‍क सोक्सरमी मुख्य पात्र के। ख ईल्पो यहूदी मीम्छा तूवा। ख ङालीनप् तूवाकसा होङाबूमे छूवाक तूवा। यहूदीचीम् ईल्पो हायाम् ईकीम् लप् साछीमीआ यहूदी जातिस् मासेई मम्ना खची नीङ्‌ङा मेतेई मीम्पीम् चूक्ली मलो एस्तर होङाबूमेआ म्होप्मी जातिस् लेन्चामीची। मूङ्‍क हायाम् देप् लक्मी तोक्पी छाम्पा रीङ्‍ङा एस्तरमी सोक्सरपीक मूल विषय के।

पूरीम मीचीक यहूदीचीम् चाड ऊतोङ्नाई थोक्सा पीम् केईया एस्तरमी पोम् ललईपीका तूम् तयाम्। ङ्‍क सोक्सर आसाई छाप्कई पीम् आसासो छेत्‍तस्‍नो। खोदोलोई यहूदी जातिस् ना मूङ्‍कचीम् छाप्कूवाम् तोक्पी हायाम् नम्‍लो छेईप् ईल्पो यहूदीआङ् ङ्‍क सोक्सर छाप्क तूवा पीम् केईया अर्‌कल मम् दूराम्। एस्तरमी सोक्सरपी नीनाम्माम् नीङ् छाम्पा मान्तू। खोरोदोसो ऊतोङ्नाई नीनाम्माआ चूक्ली तेर्म् दूर ना म्होप्मी मीस्चीम् रूसो मम् लागी छाक्‍काक जूक्‍ती लाईम्दूर पीम् रीङ् केईया ङ्‍क सोक्सरपी तोदूराम्।

एस्तरमी सोक्सर

वश्ती होङाबूमेआ अहासूरस होङाबूम् रीङ् मान्‍रेम्क

१

अहासूरस होङाबूआ चारखम् तोक्स्क नाम्‍लापी ङ्‍क रीङ् छूवाक तूवा। खसा भारतपीका एक्सा इथियोपियाa छाप्कूवा सम्मो १२७ प्रान्तपी चारखम् तोक्स्दोङू।

२ मूङ्‍क नाम्‍लापी खसा राजधानी शूशनपी तूवाक म्होप्मी सिंहासनपीका चारखम् तोक्स्दोङू।

३ चारखम् तोक्स्क सूक्दोङ् बाईलो खसा खोलोङ् म्होप्मी भारदारची लो अधिकारीस्लो चाम्दूम् लागी दालास्ची। खोदोलो होङाबूम् छाची, फारसपीक लो मादीपीकलो सेनाचीम् नीङ् तोक्साक अधिकृची, ना प्रान्त-प्रान्तपीक खोलोङ् देप् मीस् खम् लाईस्पी बात्ल छूवा।

४ खसा १८० लेई सम्मो म्होप्मी चारखम्पीक दाचाम्, म्होप्मी गौरव ना साम्दीखा खोम।

५ मूङ्‍क नाम्‍ला याताकप्का होङाबूआ म्होप्मी राजधानी शूशनपी तवाक देप्-चीमा खोलोङ् मीस् चाम्दूम् यची। मूङ्‍क चाम्दूम् होङाबूम् दरबारपीक बगैँचापी नूक् लेई सम्मो छूवाचा।

६ मूङ्‍क बगैँचापी सूती तेईमी ओम्‍लोप् लो गीगीप्पालो पर्दा काम्पा तूवा; मूङ्‍क पर्दा ओम्‍लोप् लो बैजनी रङ्गलोक रीबोआ सिङ्गमरमरमी खाम्बापी तूवाक नाम्छेर्‌बूम् मुन्द्रीपी छूईम्पा तूवा। मूङ्‍कपी बुट्टा बाईनेई मम्पा हाल्के, ओम्‍लोप्, सिङ्गमरमरमी तूवा ना बीन्‍नीपा हायाम् दाम् परेई छूक् पत्थर दीमम्पा बोहोपू हाल्ङोम् लो नाम्छेर्‌बूम्‍लो नोन्चीस्को दाप्सी तूवा।

७ होङाबूआ फरक-फरक खाल्क हाल्ङोम् पोङ्‌कीरीपी दाखमद्य पीची। मूङ्‍क होङाबूआ सम्नना पीचीक दाखमद्य दूङ्मान्तेई एन्दो-बून्दो तूवा।

८ मूङ्‍कपी दाखमद्य दूम् लागी आस्सो ऊसो रोक-तोक मान्तूक तूवा। खोलोङ् मीस् खचा लन्ची मईचीकतोदी पीयानूम्व पीकाना होङाबूआ म्होप्मी दाङ्‌खीम्पीक दाखमद्य हाप् खोलोङ् म्सूसो मप्ची हुकुम पीचीक तूवा।

९ मूङ्‍क नाम्‍लापीङ् होङाबूमे वश्‍तीआसो होङाबू अहासूरसमी होङाबूम् महलपी मीम्छास् हायाम् देप् चाम्दूम् पीची।

१० नूक् लेई क लेईपी होङाबूआ दाखमद्य दूङ्ना हायाम्सार सेत्छोक्स्लो खसा म्होप्मी खीम्मी व्यवस्था मीलेई मप् नूक्पो नपुंसक म्सूसो मप्ची, अर्थात् महूमान, बिज्था, हर्बोना, बिग्ता, अबगथा, जेथेर ना कर्कास,

११ मीस्चीम् लो भारदारचीम्‍लो लाईस्पी होङाबूमे वश्ती हायाम् ङालीनप् तूये पीम्ना खोमम् लागी होङाबूआ वाईम् मुकुट वाईमीयानूम्ना बायानूम्व पीकाना हुकुम पीची, ऊदोईपीक्यालो ख हायाम् ङालीनप् तूवा।

१२ खोदोलोई मूङ्‍क नूक्पो नपुंसकलाम्पा होङाबूआ पीक हुकुम रेम्ना बाईम् होङाबूमे वश्‍तीआ मानेई मान्म। खन्सा गर्दा होङाबू होङाबूमे वश्‍तीपीका हायाम् म्छूली काता, ना ख म्छूलीआ पूङ् छूवा।

१३ होङाबूआ ङ्‍क तोङ्‍क रीङ्मी तोक्पी होङाबूम् रेवास् तूवाक तोङ्ना कानून लो नीयालो नम्‍लोना छेईप्-लेप् ज्ञानी चाईपीप्चीपी चाई लामू।

१४ मूङ्‍कस् तूवाकपीक मोन्तोलोक अवस्था बूजेई मप् फारसपीक लो मादीपीकलो नूक्पो भारदारची, कर्शेना, शेथार, अद्‌माथा, तर्शीश, मेरेस, मर्सेना ना ममूकान तूवा। खचा होङाबूम् लाईस्पी खाईम् हक् तचीक तूवा। खचा चारखम्पी खोलोप्का दूङ्देप् पद तचीक तूवा।

१५ खीक्‍का होङाबूआ खस् ओरोपीकाना तत्ची, “होङाबू अहासूरसआ नपुंसकचीलाम्पा पीक हुकुम इन्कार मकपी होङाबूमे वश्तीपी ऊतोङ्‍क वोर्वाई मम् छूये? कानूनआ ऊई पीके?”

१६ खोदोलो ममूकानआ होङाबूम् लो भारदारचीम्‍लो लाईस्पी ओरोपीकाना ङरी आत्‍तू: “होङाबूमे वश्तीआ होङाबूम्ङाङ् मा खोदोलोई होङाबू अहासूरसमी खोलोङ् प्रान्तपीक खोलोङ् भारदारचीम् लो मीस्चीम् साम्दी कात्क तूये।

१७ होङाबूमेआ मक लक् खोलोङ् मीम्छाचा तूम् तयची। खन्सा गर्दा खचा खची तूप्पोस् साम्दी दयस्‍नो, ना ओरोपीके, ‘होङाबू अहासूरसआ होङाबूमे वश्ती म्होप्मी लाईस्पी ताम् लागी हुकुम मक तूवा, खोदोलोई ख मान्ता।’

१८ होङाबूमेम् वोर्वाम् तोक्पी येईप् फारसपीक लो मादीपीकलो देप् खीम्पोस्पीक मीम्छाचा होङाबूम् खोलोङ् भारदारचीका एसेक लेईपीक रीङ् मय। खन्सा गर्दा साम्दी मान्दोम् ना छूली काईम् रीङ् हायाम् देतो छूना खाते।

१९ “आम् लन्ची तूदोक ‘होङाबूमे वश्ती हन्‍ना हादेम्सो होङाबू अहासूरसमी लाईस्पी खोमम्चीम् तनूनव’ पीम् आन् होङाबूआ ईबूम् उर्दी लात्व ना मूङ्‍क फारिसीचीम् लो मादीचीम्‍लो ऐनपी हादेम्सो रद्द मान्छूम्मीना छाप्मीचीव। खीक्‍का होङाबूआ होङाबूमे वश्तीम् फाईपी खपीका दूङ् योग्य मीम्छा होङाबूमे बानेई मनूव।

२० ओरोना ङ्‍क होङाबूम् उर्दी चारखम्मी लीक् हेम्पीक खोलोङ् मीचा येनस्कप्का, देप्-चीमा दर्जापीक खोलोङ् मीम्छाचा खची तूप्पोस् साम्दी दयची।”

२१ ममूकानआ पीचीक चाई भारदारचा खोलोआ नप् मीना, ना खसा पीकाक तोङ्ना होङाबूआ मअ।

२२ खीक्‍काना खोलोङ् वात्छास् खची होप्मी खीम्पीक मालिक छूनूना खोलोङ् खची खीम्पोस्पी हक् मस्‍नूव पीकाना चारखम्मी लीक् हेम्पी तूवाक खोलोङ् प्रान्त होम्पी खची होप्-होप्मी लिपिपी लो खोलोङ् जातिस् खची होप्-होप्मी रीङ्पीलो होङाबूआ छाप्दाम् हची।

a 

१:१ इथियोपिया – हिब्रू रीङ्पी कूश मीयची।

एस्तर होङाबूमे छूवाक

२

जीस्तातोपी होङाबू अहासूरसमी छूली सीयाकप्का खसा होङाबूमे वश्तीआ मक लक्मी तोक्पी लात्क उर्दीम् मीन्मारो मअ।

२ खन्सा होङाबूम् सूसो मप्चा ओरोपीका, “आम् लागी हायाम् ङालीनप् कन्या मीम्छास् लाम्मीचीव।

३ आना आम् चारखम्पीक खोलोङ् प्रान्त होम्पीका हायाम् ङालीनप् मीम्छास् राजधानी शूशनपीक मीम्छास् तूस्को खीम्पी ताईम् लागी देप् कर्मचारीस् खतेई मस्व। मूङ्‍क मीम्छास् होङाबूम् मीम्छाचीम् जिम्मावाल नपुंसक हेगेम् हूक्पी जीम्मा पीचीव; ना चोम्चीम् थक् मूङ्‍क मीम्छास् पीमीचीव।

४ खीक्‍का ऊक मीम्छाई होङाबूआ खोङलो नत्‍त, खूङ्‍कङ् वश्तीम् फाईपी होङाबूमे बानेईमव।” ङ्‍क रीङ् होङाबूआ नत्‍तू, ना खसा खूङ्‍कतोङ्‌ङा मअ।

५ मूङ्‍क नाम्‍लापी राजधानी शूसनपी मोर्दकै नीङ् मीचीक ईल्पो यहूदी तूवा। ख बेन्यामीनमी गोङ्पीक याईरसमी वात्छा म्छा, शिमीम् म्चास् ना कीशमी यय तूवा; मूङ्‍क कीश क

६ बेबिलोनपीक होङाबू नबूकदनेसरआ यरूशलेमपीका यहूदापीक होङाबू यहोयाकीनलो थूनापी खाईचीकपीक ईल्पो तूवा।

७ मोर्दकैआ म्बोङ्मी मेकछा हदस्का, अर्थात् एस्तर छा मना यूक्स्क तूवा, ऊदोईपीक्यालो एस्तरमी म्पा-म्मा मान्तूक तूवा। ख हायाम् ङालीनप् तूवा। खम् म्पा-म्मा सीयाकप्का मोर्दकैआ ख म्होप्मी मेकछा तोङ्नाङ् हीङ्‌क तूवा।

८ मूङ्‍क होङाबूआ मक हुकुम लो उर्दीलो खोलोपी रीङा, ना हेगे जीम्मा पीम् लागी ओरोसर्प् मीम्छास् राजधानी शूशनपी तात्ची। खोदोलो एस्तरसो मीम्छाचीम् जीम्मावाल हेगेम् जीम्मापी पीम् लागी होङाबूम् महलपी खाईची।

९ एस्तर तना मूङ्‍क नपुंसक हायाम् म्जी नअ, ना एस्तरआ खपीका विशेष सम्तूमा तअ। मूङ्‍कसा ख दावा म्जीनतो चोम्चीम् थक् लो विशेष खाल्क चाम्दूम्‍लो जूतेईमीपी। खीक्‍का होङाबूम् महलपीका नूक्पो सोकाक सूसो मप् मीम्छास्सो खसा खम् लागी खतेई मीपी, ना खसा एस्तर म्होप्मी सूसो मप् मीम्छास्का मीम्छास् तूस्को खीम्पीक खोलोप्का दूङ् नप् थाऊपी यूक्स्ची।

१० एस्तरआ म्होप्मी खीम्पोस्मी तोक्पी लो जातिम् तोक्पीलो आस्सो मान्‍ईक तूवा, ऊदोईपीक्यालो मोर्दकैआ ख ङ्‍क रीङ् आस्पीसो पनव लक तूवा।

११ एस्तर ऊचीई छूचाये पीकाना तूम् तोम् लागी मोर्दकै लेई पीच्‍ची मीम्छास् तूस्को खीम्मी पोतेल्‍लाम्पा छूवाना खात्दोङा।

१२ तूक् लाः सम्मो मूर्रम् तेलआ, तूक् लाः सम्मो नाम् चानप् तेलआ ना चोम्चीम् थक्‍आ चोम्चीम्ना मीम्छास् तयारी छूम् लागी तोकेई मीपीचीक नाम्‍ला ईक्पोङ् नीस् लाः तूवा। नाम्‍ला पूरा छूवाकप्का अहासूरस होङाबूम् दोक्पी खाईम् लागी खोलोङ् मीम्छाचीम् खची पाल तादोङा।

१३ मीम्छास् तूस्को खीम्पीका हेप् मीम्छा होङाबूम् महलपी खातालो खसा चाहेई मक थक् ऊदोसो खाईम् तदोङू।

१४ यूपा मूङ्‍क होङाबूम् महलगोपी खात्दोङा ना देत्छा म्‍लूङ्माचीम् जीम्मावाल तूवाक होङाबूम् नपुंसक शाश्गजमी हूक्पी तूम् लागी मीम्छास् तूस्को खीम्मी आर्को भागपी आत्‍ताना तादोङा। खीक्‍का होङाबूआ म्होप्मी लन्ची खोमना मूङ्‍कम् नीङ्पीका कामान्छोम् सम्मो खसा होसोङ् होङाबूम् दोक्पी खाईम् मान्तोक तूवा।

१५ एस्तर क मोर्दकैमी म्बोङ् अबीहेलमी मेकछा तूवा। (मोर्दैकैआ एस्तर म्होप्मी छा तोङ्ना हीङ्‍क तूवा।) एस्तर होङाबूम् दोक्पी खाईम् नाम्‍ला ताकप्का, मीम्छाचीम् जीम्मावाल होङाबूम् नपुंसक हेगेआ आरेई मक रीङ्पीका बीन्‍नीपा ऊसो खसा मान्खाई। ख तोक् तोदी खोलोआ ख नत्ची।

१६ अहासूरसआ चारखम् तोक्स्क नूक् दोङ्मी ईक्पोङ् लाः बाईलो, अर्थात् तेबेल मीचीक लाःपी ख होङाबूम् महलपी होङाबू अहासूरसमी दोक्पी खाईची।

१७ खोदोलो होङाबूआ बीन्‍नीपा मीम्छाचीप्का एस्तरङा दूङ् नत्‍तू। खीक्‍का होङाबूआ बीन्‍नीपा कन्या मीम्छाचीप्का ख सम्तूमा मीना स्वीकार मअ। होङाबूआ ख म्तोङ्पी होङाबूम् मुकुट खूमीयू, ना वश्तीम् फाईपी म्होप्मी होङाबूमे बानेई मअ।

१८ खीक्‍काना होङाबूआ म्होप्मी खोलोङ् भारदार लो अधिकारीस्लो एस्तरमी साम्दी-सायोम् लागी हायाम् देप् चाम्दूम् फोक्सू। खीक्‍का खसा प्रान्त-प्रान्तपी बिदा घोषणा मना होङाबूआ पीम् पर्ने हूक्छो पीची।

मोर्दकैआ चूक्ली तूम्तक

१९ दोस्पीसो कन्या मीम्छास् बात्ल मस्लो होङाबूम् दरबारमी मूल लाम्स्कोपी मोर्दकै तूवाचाक तूवा।

२० मोर्दकैआ आदेश मक तोङ्ना एस्तरआ म्होप्मी खीम्पोस्मी लो म्होप्मी वंशम्‍लो रीङ् सूल्ना यूक्स्क तूवा। खीक्‍का मोर्दकैमी हूक्पी तूवालो मोर्दकैआ एस्तर आदेश पीक तोङ्ना खसा मअ।

२१ ऊलेई मोर्दकै होङाबूम् दरबारमी मूल लाम्स्कोपी तूवाचालो होङाबूम् लाम्स्कोपी चौकीदार तूप् नीप्पो नपुंसक, बिग्थाना लो तेरेशलो होङाबू अहासूरसपीका खची छूली काताना ख सेईम् चूक्ली मची।

२२ ङ्‍क रीङ् मोर्दकैआ तूम् तना होङाबूमे एस्तर ईयू। खीक्‍का होङाबूमेआ मोर्दकैमी नीङ् पना होङाबू मूङ्‍क रीङ् ईयू।

२३ मूङ्‍क रीङ्मी तोक्पी नीदीखूदी मस्लो आछीयाकङ् रईछ पीम् पक्‍का छूवा, खीक्‍का होङाबूआ मूङ्‍क नीप्पो मीस् फाँसी पीचीना सीङ्पी काक्स्ची। ङ्‍क खोलोङ् रीङ् होङाबूम् मूक्स्दूपी ईबूम् सूम्नीतूम्‍लोम् सोक्सरपी छाप्ची।

यहूदीस् मासेई मम् लागी हामानआ चूक्‍ली मक

३

खीक्‍काना होङाबू अहासूरसआ अगागमी छामाईपीक हम्मदातामी वात्छा म्छा हामानमी दर्जा बरेई मीपीना ख खोलोङ् भारदारचीप्का दूङ् देप् पदपी यूक्सू।

२ खन्सा होङाबूम् दरबारमी लाम्स्कोपी तूप् अधिकारीचा खोलोआ होङाबूआ पीकाक आज्ञा तोङ्ना हामान खून्जूलना सेवा छदोङ्ची। खोदोलोई मोर्दकैआ क ख ओरोना खून्जूलना सेवा मान्छोन्दोक तूवा।

३ ऊलाम् होङाबूम् दरबारपीक अधिकारीचा मोर्दकै ओरोलची, “आना ऊदोई होङाबूम् आज्ञा रेप्‍पनोकई?”

४ खचा मोर्दकै लेई पीच्‍ची मूङ्‍क रीङ्‌ङा लदोङ्ची, खोदोलोई खसा खची रीङ् मान्येईक तूवा। मोर्दकैआ हामान सेवा छोम् इन्कार मक रीङ् हामानआ तेप्सयो तेप्सनोयो पीकाना बूजेई मम् लागी खचा हामान ङ्‍क रीङ् ईची, ऊदोईपीक्यालो “कोङ् ईल्पो यहूदी के” पीकाना मोर्दकैआ खस् लचीक तूवा।

५ मोर्दकैआ ख खून्जू लना सेवा मान्छोक रीङ् हामानआ तूम् तना ख म्छूलीआ पूङ् छूवा।

६ हामानआ मोर्दकै ऊक जातिपीकई रईछ पीम् तूम् तकप्का खङाङ् मासेई मम् लन्ची मान्म, खोदोलोई अहासूरसमी चारखम्पी तूवाक मोर्दकैमी खोलोङ् म्मीस्, अर्थात् यहूदी जातिस्ङा मासेई मम् उपाय खसा लाम् थालेई मअ।

७ अहासूरस होङाबूआ चारखम् तोक्स्क ईक्पोङ् नीस् दोङ्मी लाईस्पीक लाः, अर्थात् नीसान लाःपी, हामानमी लाईस्पी ङ्‍क तोङ्‌क लक् मम् लेई लो लाःलो तोकेई मम् लागी खचा कर्‌सीङ् होक्स्ची। (मूङ्‍क कर्‌सीङ् क “पूर” मीदोङ्ची।) मूङ्‍क कर्‌सीङ् ईक्पोङ् नीस् लाः, अर्थात् अदार लाःपी परेई छूवा।

८ खीक्‍काना हामानआ होङाबू अहासूरस ओरोलअ, “आम् चारखम्मी खोलोङ् प्रान्तपी मीस्चीम् रापी फईलेई छूवाक ईबूम् जाति तूये। मूङ्‍कस् बीन्‍नीपाचीप्का खची हाल्‍लाङ् तूये। मूङ्‍कचीम् रेवास् बीन्‍नीपा खोलोङ् जातिचीम्पीका फरक तूये। खचा आम् ऐन-कानुन रेप्पस्‍नो। खन्सा आना खस् आम् चारखम्पी तूम् पीम् नप् छूनो।

९ होङाबूम् लन्ची छूदोक मूङ्‍कस् मासेई मम् लागी ईबूम् छाम्पा उर्दी लात्व। ङ्‍क लक् मप् आम् कर्मचारीचीम् लागी कोङा होङाबूम् कोषपी ३,००,००० किलोग्राम नाम्छेर्‌बू जम्मा मदूरो।”

१० खीक्‍काना होङाबूआ म्होप्मी छापलोक रीङ्‌कीम्मा म्हूम् छोक्छोमीपीका लात्ना यहूदीचीम् साछीमी अगागमी छामाईपीक हम्मदाताम् वात्छा म्छा हामान पीयू।

११ खसा हामान ओरोलअ, “मूङ्‍क नाम्छेर्‌बू आम् होप्पीङ् यूक्स्व। मूङ्‍क मीस् आना ऊई मम् मीने खोरोङ् मव।”

१२ खीक्‍काना लाईस्पीक लाःमी ईक्पोङ् सूक् लेई क लेईपी होङाबूम् सचिव हामानआ काछची। खीक्‍का हामानआ आदेश मक तोङ्ना होङाबूम् प्रान्त होम्पीक देप्क हाकिमची, बीन्‍नीपा प्रान्तपीक चारतोप्ची ना बीन्‍नीपा जातिचीम् भारदारची छाम्पा उर्दी हची — खोलोङ् प्रान्तपी मूङ्‍कपीकङ् लिपिपीका लो खोलोङ् जातिस् खची होप्मी रीङ्पीकालो मूङ्‍क छाप्चीना हची। होङाबू अहासूरसमी नीङ्पी मूङ्‍क लात्ची, ना होङाबूम् छाप्ङा मूङ्‍कपी तेस्चीक तूवा।

१३ ओरोना अदार मीचीक ईक्पोङ् नीस् लाःमी ईक्पोङ् सूक् लेई क लेईपी यहूदीस्, सोलो-सोलोमेस्, खूवोबूप्-खूवोबूम्ची, मीम्छाची, छाछामान्छाची खोलोङ् मासेई मम्, सेईम् ना मूङ्‍कचीम् नीङ् मेतेई मम्दीम् खीक्‍का मूङ्‍कचीम् दाचाम् लूतेई मम् हुकुम चारखम्मी खोलोङ् प्रान्तपी होङाबूम् रीदाम् पोक्चीलाम्पा होक्स्ची।

१४ मूङ्‍क लेईमी लागी तयार छूवानीव पीम्ना मूङ्‍क छाम्पा आज्ञाम् ईबूम् नक्‍कल उर्दीम् रूप्पी खोलोङ् प्रान्तपीक मीस्मी रापी नीम्ना येईमीम् पर्ने तूवा।

१५ होङाबूआ आज्ञा मक तोङ्‍ना मूङ्‍क होङाबूम् रीदाम् पोक्ची दावा-दावा खाता, ना मूङ्‍क उर्दी राजधानी शूसनपी ताईतीची। खीक्‍काना होङाबू लो हामानलो क ऊची दूम् लागी तूवा, खोदोलोई शूशन सहरपी क हलचल छूवा।

मोर्दकैआ एस्तरपी सहायता ङोक्‍क

४

ङ्‍क खोलोङ् रीङ् येन्‍ना मोर्दकैआ म्तेई चेनू, खीक्‍का लूक्स्पा खाप्स्सू ना छूबूई वात्ना हायाम् मूत्‍ता तूनीवा मतो सहरमी लीक् हेम्पी खाता।

२ ख होङाबूम् महलमी मूल लाम्स्को सम्मोङाङ् खाता, ऊदोईपीक्यालो लूक्स्पा खाम्प् मीचा आस्सो मूल लाम्स्कोलाम्पा म्गोपा वोम् मान्तोक्स्क तूवा।

३ होङाबूम् आज्ञा लो उर्दीलो तातेकाक खोलोङ् प्रान्तपीक यहूदीचीम् रापी हायाम्सार तूनीवा मची। खस् माईस् तूवा, खापा ना सोक् मची, खीक्‍का खस् तूवाकपीक दूङ्सर्प् लूक्स्पा खाप्स्चीना छूबूई थेम्पी ईम्सा।

४ एस्तर होङाबूमेम् म्सूसो मप्ची लो नपुंसकचीलो ताना ख ङ्‍क रीङ् ईची, खीक्‍का ख हायाम् म्सानीवा चाईसा। खीक्‍का खसा मोर्दकैआ लूक्स्पा बूत्‍नूना आर्को तेई खाप्स्‍नूव पीकाना खम् लागी तेई होक्सू, खोदोलोई खसा मूङ्‍क लाम् मानेई मान्म।

५ खीक्‍का एस्तरआ म्होप्मी सूसो मम् लागी खतेई मस्क होङाबूम् नपुंसक हताक काछना मोर्दकै ऊतोङ्‍क दूक्वापीई छूवाक तूये ना ऊदोई मूङ्‍क तोङ्ना मकई पीकाना तईम् लागी पोक्सू।

६ खीक्‍काना हताक होङाबूम् महलमी लाईस्पी तूवाक सहरमी खूल्‍ला चोकपी मोर्दकैमी दोक्पी खाता।

७ मोर्दकैआ म्होप् ऊई छूवाक तूवा मूङ्‍क खोलोङ् रीङ् ना हामानआ यहूदीस् मासेई मम् लागी देत्‍तोई खाप्चीमा होङाबूम् कोषपी पीक तूवा खूङ्‍कसो हताक ईयू।

८ खीक्‍काना मोर्दकैआ हताक शूशनपीक खोलोङ् यहूदीस् पीलूलूम्दीम् लागी लात्क होङाबूम् उर्दीम् ईबूम् नक्‍कल पीयू। खीक्‍का खसा हताक मूङ्‍क उर्दी एस्तर खोमीना खोलोङ् रीङ् ईव लना आरेई मअ। खीक्‍का खसा हताक एस्तर तूकपी खान्‍नूव ना ख होङाबूम् दोक्पी खान्‍नूना होङाबूम् सम्खे ङोक्नूव ना म्होप्मी जातिचीम् लागी बीन्ती चारेई मनूव पीकाना लोमीयू।

९ खीक्‍काना हताकआ एस्तरमी दोक्पी खाताना मोर्दकैआ पीकाक खोलोङ् रीङ् ईयू।

१० खीक्‍का एस्तरआ हताकपीका होसोङ् ङ्‍क रीदाम् पोक्सू,

११ “होङाबूम् खोलोङ् अधिकारीचा ना प्रान्तपीक खोलोङ् मीचा ङ्‍क रीङ् छेत्चयस्क तूये, हेप् वात्छा अथवा मीम्छा होङाबूम् हुकुम मान्दी होङाबूम् लाईस्पी दरबारमी गोपी वोङ्दोक मूङ्‍कम् लागी ईबूम्ङाङ् कानून तूये। मूङ्‍क कानून ङ्‍कङ् के: होङाबूआ म्होप्मी हाल्ङोम् राजदण्ड सत्‍तनोदोक मूङ्‍कसा सीम् दण्ड तय। होङाबूआ म्होप्मी राजदण्ड सत्‍तदोङाङ् मूङ्‍क लेते। खोदोलोई कोङ् ओ होप्सो होङाबूम् दोक्पी खाईम् हुकुम मान्तोङाक सूक्पोङ् लेई छूवाखाता।”

१२ एस्तरआ पीकाक रीङ् मोर्दकै येईमीकप्का,

१३ खसा एस्तरपी ओरोपीकाना ङरी होक्सू: “आन् होङाबूम् महलपी तूकसा खोलोङ् यहूदीस् तूकपी कोङ् ईल्पोङाङ् लेतो पीकाना मीन्‍नव।

१४ ङ्‍क तोङ्‍क नाम्‍लापी आन् वाये तूचाईदोक यहूदीचीम् लागी सहायता लो छुटकारालो बीन्‍नीपालाम्पाङ् ताये। खोदोलोई आन् आम् पाम् खीम्पोस्चीका मासेई छूये। आसाई छेत्‍त, बा ङ्‍क तोङ्‍क नाम्‍लाम् लागीङ् आन् होङाबूमे छूवाकयो?”

१५ खीक्‍काना एस्तरआ मोर्दकैपी ओरोपीकाना ङरी होक्सू:

१६ “खात्ना शूशनपी छीप्चीक यहूदीस् खोलोङ् ओ लागी माईस् तूम् लागी बात्ल मस्व। सूक् लेई लो सूक् सेपालो ऊसो चाम् थक् चस्‍नूनव ना काऊसो दूङ्चीनूनव। कोङ्सो ओ सूसो मप्चीका आन्‍नी तोङ्नाङ् माईस् तूवो। खीक्‍काना कानूनमी ऊल्‍लोङ्पीदोसो कोङ् होङाबूम् दोक्पी खातो। कोङ् मासेई छूवोदोसो छूवोनूव।”

१७ खीक्‍काना मोर्दकै खालेता, ना एस्तरआ पीकाक तोङ्ना मोर्दकैआ मअ।

एस्तरआ होङाबू बीन्ती मीक

५

सूक् लेईक लेईपी एस्तरआ होङाबूमेआ खाम् तेई खाप्सू, ना होङाबू तूस्को महलमी म्गोपा तूवाक पोतेल्पी थोरेप्दीता। खोदोलो होङाबू क सिंहासनपी तूवाना मूल लाम्स्को हेम् हीन्दीन्चीक तूवा।

२ होङाबूआ एस्तर होङाबूमे पोतेल्पी थोरेप्दीताक तकप्का, होङाबूम् सम्खे खपी छूवा, ना खसा म्हूक्पी कीदीत्क हाल्ङोम् राजदण्ड ख हेम् सत्‍तू। खीक्‍काना खाताना एस्तरआ राजदण्डम् म्छो पत्‍तू।

३ खीक्‍का होङाबूआ ख ओरोलअ, “होङाबूमे एस्तर, आना ऊई लन्ची मय? आना ऊदोसो ङोक्‍ते, कोङा ओ चारखम् म्‍राप्कादोसो आन् पीयान्‍ना।”

४ खोदोलो एस्तरआ ओरोपीका, “ए होङाबूङा, आना नप् मीन्दोक कोङा आम् लागी थीक्‍का मूक चाम्दूम् चास् एसे हामान बाईना बान्व।”

५ खीक्‍का एस्तरमी लन्ची पूरा मम् लागी होङाबूआ हामान दावा काछोम्ना बाईम् लागी हुकुम मअ।

ओरोना एस्तरआ चाम्दूम् थीक्‍का मकपी होङाबू लो हामानलो खाता।

६ खचा दाखमद्य दूङ्चचीलो होङाबूआ एस्तर होसोङ् ओरोलअ, “आना ओपी ऊङोकदोसो कोङा आन् पीयान्‍ना। आना ऊई ङोक पीकाव, कोङा ओ चारखम् म्‍राप्कादोसो आन् पीयान्‍ना।”

७ खोदोलो ङरी आत्ना एस्तरआ ओरोपीका, “ओ बीन्‍ती लो ओ लन्चीलो ङ्‍क तोङ्‍क तूये:

८ ओपी होङाबूम् सम्खे छूदोक, ना कोङा ङोकूक रीङ् पीम् लागी लो कोङा मूक बीन्ती पूरा मम् लागीलो होङाबू नप् लागेई छूदोक आन्ची नीप्पोम् लागी कोङा थीक्‍का मूक चाम्दूम् चास् आन्ची हामानलो नीप्पोङ् देसासो तास्व। खीक्‍का देसा कोङा आन् ओ रीङ् ईयान् के।”

मोर्दकै सेईम् लागी हामानआ लोचम् मक

९ मूङ्‍क लेई हामान म्सानीवापी हायाम् म्जीनतो खाता। खोदोलोई खसा मोर्दकै होङाबूम् मूल लाम्स्कोपी लो खम् लाईस्पीलो थोमान्‍रेम्क ना मान्कीन्चाक तना, ख म्छूलीआ पूङ् छूवा।

१० खोदोलोई खसा म्छूली तेप्स्‍ना म्खीम् खाता।

खीक्‍काना खसा म्बूम्ची लो म्तोमा जेरेशलो म्दोक्पी काछची।

११ खीक्‍का हामानआ खची दोक्पी ओरोतो म्दाचाम् तूवाकपी लो ओरोसर्प् वात्छा म्छास् तूवाकपीलो सागोहोम् मअ, खीक्‍का होङाबूआ ख देप् पद पीक ना बीन्‍नीपा भारदारची लो अधिकारीस्लो तूवाकपी ख दूङ् देप् साम्दी दक रीङ्सो खस् येईमीची।

१२ खोदोलो हामानआ ओरोपीका, “मूङ्‍कतोदीङाङ् मा, खोदोलोई होङाबूमे एस्तरआ थीक्‍का मक चाम्दूम् चाम् लागी होङाबूम् साथपी कोङ्‌ङाङ् होङाबूमेआ दालासो। खीक्‍का होङाबूलो चाम्दूम् चास् खाईम् लागी होङाबूमेआ देसासो कोङ् काछोक तूये।

१३ खोरोदोसो मूङ्‍क यहूदी मोर्दकै होङाबूम् दरबारमी मूल लाम्स्कोपी तूचाईक कोङा तूयोलो ओ जीनम्ङा मास्खाते।”

१४ खीक्‍का म्तोमा जेरेशआ लो म्बूम्चालो ख ओरोलची, “नीस्पोङ् नीस् मिटरतो रेप् ईबूम् फाँसी पीम् सीङ् थूमीचीव, ना देत्छा मोर्दकै मूङ्‍कपी काम् लागी होङाबू बीन्ती मीव। खीक्‍काना आम् जीनतो होङाबूलो चाम्दूम् चास् खात्व।” ङ्‍क रीङ् हामानमी सानीवालो खप्‍पू, ना खसा मूङ्‍क फाँसी पीम् सीङ् थूमीची।

होङाबूआ मोर्दकै साम्दी दक

६

मूङ्‍क सेपा होङाबू म्‍ईम्ङा मान्ल। खसा म्होपा चारखम् तोक्स्कम् तोक्पीक सूम्नीतूम्‍लोम् सोक्सर तात्ना कोङ् नीना येईमीयोव लना ईल्पो म्सूसो मप् आरेई मअ, ना खसा मूङ्‍क सोक्सर तात्ना होङाबू नीना येईमीयू।

२ मूङ्‍कपी होङाबूम् लाम्स्कोपी चौकीदार तूप् नीप्पो नपुंसक, बिग्थानाआ लो तेरेशआलो होङाबू अहासूरस सेईम् चूक्ली मस्क ना मोर्दकैआ मूङ्‍क रीङ् पकम् तोक्पी छाम्पा तूवा।

३ खीक्‍का होङाबूआ ओरोपीका, “ङ्‍कम् लागी केईया मोर्दकै ऊतोङ्‍क साम्दीई दम् अथवा ऊतोङ्‍क पदये पीयूम्?”

खोदोलो मूङ्‍कपी बात्ल छूवाक होङाबूम् सूसो मप्चा ओरोपीका, “मोर्दकैमी लागी केईया ऊसो मम्क मान्तू।”

४ होसोङ् होङाबूआ ओरोपीकाना खस् तत्ची, “मूङ्‍क चोकपी आसे तूये?” मूङ्‍क नाम्‍लापी हामानआ म्होपा थीक्‍का मक फाँसी पीम् सीङ्पी मोर्दकै काम् पीकाना होङाबूपी बीन्ती मम् लागी महलमी पाखापी तूवाक चोकपी मालो ताबानाक तूवा।

५ खोदोलो होङाबूम् सूसो मप्चा ओरोपीकाना ख ङरी आन्ची, “हामान चोकपी थोरेप्दीत्क तूये।”

खोदोलो होङाबूआ मूङ्‍क खीम् गोपी बायानूम्ते पीकाना खस् आरेई मची।

६ हामान खीम् गोपी बानाकप्का, होङाबूआ ख ओरोपीकाना तत्‍तू, “होङाबू म्होपाङ् साम्दी दोम् लन्ची मईक मीस् ऊई मम् छूये?”

खोदोलो हामानआ म्सानीवापी ओरोमीना, “होङाबूआ ओपीका बीन्‍नीपा आसे साम्दी दोम् लन्ची मक तूनाई?”

७ खन्सा हामानआ होङाबू ओरोलअ, “ऊक मीस्ये होङाबूआ साम्दी दोम् लन्ची मय,

८ मूङ्‍क मीस्मी लागी होङाबू म्होपा खाम् तेई ना म्तोङ्पी होङाबूम् चीन्‍न तेम्पा होङाबू लाम्‍दूम् खोक् तात्चीनूव।

९ मूङ्‍क तेई लो खोक्लो होङाबूम् खोलोप्का दूङ् देप् पदाधिकारीस् तूकपीक ईल्पोम् हूक्पी पीचीनूव। खीक्‍का खचा मूङ्‍क तेई होङाबूआ साम्दी दोम् लन्ची मक मूङ्‍क मीस् खाम्मीचीनूव, ना खोक् थेम्पी यूक्स्चीनूना सहरपीक लाम् होम्पी खाईयस्लो खस् ओरोपीक्‍तो बनूव, ‘होङाबूआ साम्दी दोम् लन्ची मक मीस्मी लागी ऊई मक तूये, खूङ्‍क खोङ्‌नूम्व’।”

१० खीक्‍काना होङाबूआ हामान ओरोलअ, “दावा खात्ना आना पीकाक तोङ्नाङ् तेई लो खोक्‍लो बाईव, ना यहूदी मोर्दकैमी लागी मूङ्‍क तोङ्‌ङा मव। ख दरबारमी मूल लाम्स्कोपी तूये। आना पीकाक खोलोङ् रीङ् तूकपीक ऊसो छूतेई छूनूनव।”

११ खन्सा हामानआ तेई लो खोक्लो बाईयू। खीक्‍का खसा मूङ्‍क तेई मोर्दकै खाम्मीयू, ना मूङ्‍क खोक् थेम्पी यूक्‍स्‍ना सहरपीक लाम् होम्पी ओरोपीक्‍तो ख बसा, “होङाबूआ साम्दी दोम् लन्ची मक मीस्मी लागी ऊई मक तूये, खूङ्‍क खोङ्‌नूम्व।”

१२ खीक्‍काना मोर्दकै होङाबूम् दरबारमी लाम्स्कोपी आत्‍ताना बाना। खोदोलो हामान क म्ङोबो देप्ना म्सानीवा चाईतो दावा-दावा म्खीम् खाता।

१३ खीक्‍का खसा म्तोमा जेरेश लो खोलोङ् म्बूम्चीलो ख ऊई छूवाक तूवा खूङ्‍क ईची।

खोदोलो ख चाईपीप्चा लो म्तोमाआलो ख ओरोलची, “मोर्दकैमी लाईस्पी आम् पतन छूम् थालेई मक तूये। ख यहूदी जातिपीक के, ना आना खम् ऊल्‍लोङ्पी ऊसो मम् दूरनो। आछीयाङ् आम् पतन छूये!”

१४ हामानलो खचा रीङ् मचचीलो होङाबूम् नपुंसकची तालाता, ना हामान एस्तरआ थीक्‍का मक चाम्दूम् चास् खाईलेत्ची।

हामान फाँसी पीचीक

७

होङाबू लो हामानलो होङाबूमे एस्तर तूवाकपी चाम्दूम् चास् खाता।

२ मूङ्‍क लेईसो खचा दाखमद्य दूङ्चचीलो होङाबूआ होसोङ् ओरोपीका, “होङाबूमे एस्तर, आम् बीन्ती ऊई तूये? कोङ् ईयोव। आना ओ चारखम् म्‍राप्का ङोकदोसो कोङा मूङ्‍क पूरा मीम्पीयान्‍ना।”

३ खीक्‍काना होङाबूमे एस्तरआ ओरोपीकाना होङाबू ङरी आन्‍नू, “ओपी आम् सम्खे छूदोक, ए होङाबूङा, आम् लन्ची छूदोक ओ होप्मी ना ओ जातिचीम् रीराम जगेई मीयोपोव पीकोना बीन्ती मीयान्‍ना।

४ ऊदोईपीक्यालो कोङ् ओ जातिस्का मासेई छूम् लागी, सेईम् लागी ना ओखी नीङ् मेतेई छूम् लागी केईका खेई छूयीकाक तूये। केईका, वात्छा ना मीम्छा खोलोङ् रोः छूम् लागी खेई छूम् रीङ्‌ङाङ् छूवावादोन् कोङ् वायेङ् तूवोवा, ऊदोईपीक्यालो मोन्तोदी रीङ्‌आङाङ्ने होङाबू दूक् पीम् नप् छूनो।”

५ खोदोलो होङाबू अहासूरसआ एस्तर होङाबूमे ओरोलअ, “ङ्‍क तोङ्‍क लक् मम् आत मप् मीस् हापी तूये? मूङ्‍क आसे?”

६ खोदोलो एस्तरआ ओरोपीका, “मूङ्‍क ओखी ऊल्‍लोङ् मप् ना ओखी साछीमी ङ्‍क रई हामानङा के।”

खोदोलो होङाबूम् लो होङाबूमेम्‍लो लाईस्पी हामान हायाम् कीसा।

७ होङाबू म्छूलीआ पूङ् छूवाना पका, ना दाखमद्य दूम् होक्सीना होङाबूम् महलमी बगैँचापी खाता। खोदोलोई हामानआ क होङाबूआ म्सानीवापी कोङ् मासेई मम् पक्‍का मदीत्क तूये पीकाना बूजेई मअ। खीक्‍का हामानआ कोङ् लेन्चामीयोनूव पीकाना होङाबूमे एस्तरपी बीन्ती चारेईमम् लागी ख म्होप् तूवाक थाऊपीङ् तूवाचा।

८ होङाबू बगैँचापीका चाम्दूम् चास्कोपी आत्‍ताना ताक नाम्‍लापी हामान क नोन्चीस्को दाप्सीपी दीसाखात्क एस्तरमी दोक्छापी दीन्दीन्चीक तूवा।

खोदोलो होङाबू छाक्‍का छूवाना बतो ओरोपीका, “ऊई होङाबूमे ङ्‍कपी कोङ्लो तूलोसोङ्‌यो ङ्‍कसा होङाबूमेलो ईम् लन्ची मय?”

होङाबूम् ङःपीका ङ्‍क रीङ् लात्‍ताकलो ईतो खचा हामानमी ङोबो देप्पीची।

९ होङाबूम् लाईस्पी तूवाक नपुंसकचीपीक ईल्पो हर्बोनाआ ओरोपीका, “होङाबू लेन्चामीक मोर्दकै काम् लागी हामानआ म्होप्मी खीम्पी नीस्पोङ् नीस् मिटरतो रेप् फाँसी पीम् सीङ् थूक्स्क तूये।”

खोदोलो होङाबूआ ओरोपीका, “मूङ्‍कपीङ् हामान काक्सानूम्व!”

१० ओरोना मोर्दकैमी लागी हामानआ थीक्‍का मक फाँसी पीम् सीङ्पी खचा हामान खाईचीना काक्स्ची। खीक्‍काना होङाबूम् छूली यसई छूवा।

यहूदीस् लेन्चामीम् लागी होङाबूआ उर्दी मक

८

मूङ्‍क लेईङा होङाबू अहासूरसआ यहूदीचीम् साछीमी हामानमी म्खीम् लो म्थाम्पूवारलो एस्तर पीयू। खीक्‍का एस्तरआ मोर्दकै ओ होप्मी मीस् पीकाकसा मोर्दकै होङाबूम् लाईस्पी हाजिर छूवा।

२ होङाबूआ हामानपीका लाप्क छापलोक रीङ्‌कीम्मा बूत्ना मोर्दकै हूक्छोम् रूप्पी पीयू। खीक्‍का एस्तरआ मोर्दकै हामानमी म्खीम् लो म्थाम्पूवारलो जीम्मा पीयू।

३ होसोङ् एस्तरआ खाप्‍तो होङाबूम् लोदोपू कूम्चीना अगागमी छामाई हामानआ यहूदीचीम् ऊल्‍लोङ्पी मक रई लोचम् रोकेई मीयीपीकाव पीकाना बीन्ती मअ।

४ खीक्‍काना होङाबूआ एस्तर हेम् हाल्ङोम् राजदण्ड सत्‍तू। खोदोलो एस्तर पका ना होङाबूम् लाईस्पी थोरेपा।

५ खीक्‍का एस्तरआ ओरोपीका, “होङाबूम् लन्ची तूदोक, ना कोङा आम् सम्खे तूक तूदोक, कोङा आम्पी ताईम् मीनोक प्रस्ताव होङाबूआ नप् मीने ना आन् आम्जी नईदोक अगागमी छामाई हम्मदाताम् वात्छा म्छा हामानआ होङाबूम् खोलोङ् प्रान्तपीक यहूदीस् मासेई मम् लोचम् बानेईमना छाप्क छाप्दाम् रद्द मम् लागी ईबूम् छाम्पा आज्ञा होक्स्व।

६ ऊदोईपीक्यालो ओ मीस्चीपी छूक नीछीमा कोङा ऊतोङ्नाई तेम् दूरो? अथवा ओ खीम्पोस् मासेई छूक कोङा ऊतोङ्नाई तेम् दूरो?”

७ खोदोलो होङाबू अहासूरसआ होङाबूमे एस्तर लो यहूदी मोर्दकैलो ओरोलची, “मूङ्‍कसा यहूदीस् मासेई मम् लन्ची मकसा कोङा हामानमी दाचाम् एस्तर पीयूक तूये, ना खचा मूङ्‍क फाँसी पीम् सीङ्पी काक्स्चीक तूये।

८ हन्‍ना यहूदीचीम् पक्छेपी आन्‍ना नप् मीन्‍नीक ईबूम् आर्को उर्दी ओ नीङ्पी लात्‍नूम्व। खीक्‍का मूङ्‍कपी होङाबूम् मोहोर तेस्‍नूम्व, ऊदोईपीक्यालो होङाबूम् नीङ्पी छाम्पाना होङाबूम् मोहोर तेम्पा छाप्दाम् रद्द मम् नईनो।”

९ खीक्‍काना तेस्रो लाः, अर्थात् सीवान मीचीक लाःमी नीस्पोङ् सूक् लेई क लेईपी होङाबूम् सचिव काछची। खीक्‍का मोर्दकैआ यहूदीस् पीचीक हुकुम तोङ्ना भारतपीका इथियोपियाa छाप्कूवा सम्मोक १२७ प्रान्तपीक देप्क हाकिमचीम्, चारतोप्चीम् ना भारदारचीम् लागी खोलोङ् प्रान्तपी मूङ्‍कचीम् खची होप्-होप्मी लिपि तूवाक तोङ्ना ना खोलोङ् जातिस् खची होप्मी रीङ्पी, ना यहूदीस्सो खची होप्मी लिपिपी लो खची होप्मी रीङ्पीलो होङाबूम् ईबूम् आज्ञाम् छाम्पा छाप्दाम् लात्ची।

१० मोर्दकैआ मूङ्‍क आज्ञाम् छाप्दाम् होङाबू अहासूरसमी नीङ्पी छाप्ना मूङ्‍कपी होङाबूम् मोहोर तेसू। मूङ्‍क आज्ञाम् छाप्दाम् होङाबूम् लागी गोङ्दोङ्चीक खोक्मी थेम्पी वोङाना रीदाम् पोक्चा प्रान्त होम्पी छोक्स्तीची।

११ ङ्‍क होङाबूम् उर्दीपी होङाबूआ खोलोङ् सहरपी यहूदीस् खची होप्मी रूसो मम् हक् पीची; खस् ना खची साथपी तूवाक मीम्छास् ना छाछामान्छास् आक्रमण मप् लाम्प् आस्दोसो जाति अथवा प्रान्तपीक जूम्‍लो खूर्प् सेनास् मासेई मम्, सेईम् ना मूङ्‍कचीम् नीङ्‌ङा मेतेई मम्दीम् ना मूङ्‍कचीम् हूक्पी तूवाक थाम्पूवार लूतेई मम् लागी ईदेप्पी बात्ल छूम् हक्सो होङाबूआ यहूदीस् पीची।

१२ अहासूरस होङाबूम् खोलोङ् प्रान्तपी ङ्‍क तोङ्‍क लक् मम् लागी ऊलेई तोकेई मम्पा तूवा; मूङ्‍क लेई क ईक्पोङ् नीस् लाःमी अथवा अदार लाःमी ईक्पोङ् सूक् लेईक लेई तूवा।

१३ ङ्‍क आज्ञाम् छाप्दाम्मी ईबूम् नक्‍कल खोलोङ् प्रान्तपी उर्दीम् रूप्पी लाईप् छूवा ना खोलोङ् मीस्मी रापी प्रचार छूक् छूवा। यहूदीस् क मूङ्‍क लेईपी खची साछीमीचीपी फाई लाम् लागी थीक्‍का छूनूव पीकाना ङ्‍क उर्दी लात्चीक तूवा।

१४ खन्सा मूङ्‍क रीदाम् पोक्ची होङाबूम् खोक् थेम्पी वोङाना होङाबूम् जरूरी उर्दी दावा खाईम् लागी पोक्स्ची। ङ्‍क उर्दी राजधानी शूशनपीसो लात्ची।

१५ खोदोलो मोर्दकैआ होङाबूआ खाम् गीगीप्पा लो ओम्‍लोप्लो तेई ना हायाम् देप् हाल्ङोम् मुकुट वात्ना, सूतीम् बैजनी तेई खाप्सू ना होङाबूम् लाईस्पीका लत्‍ता। खीक्‍का शूशन सहरपी देप् चामोवा छूवा।

१६ यहूदीचीम् लागी क मूङ्‍क लेई चामोवाम् लेई, जीनम् लेई ना इज्‍जतमी लेई छूवा।

१७ उर्दी तातेकाक होङाबूम् खोलोङ् प्रान्तपी लो खोलोङ् सहरपीलो यहूदीचीम् लागी जीनम् लो चामोवालो, खीक्‍का चाम्दूम्मी लो उत्सवमीलो लेई छूवा। खीक्‍का बीन्‍नीपा जातिपीक ओरोसर्प् मीस् यहूदी छूवा, ऊदोईपीक्यालो खस् यहूदीचीपीका कीसाक तूवा।

a 

८:९ इथियोपिया – हिब्रू रीङ्पी कूश मीयची।

यहूदीस् कोक्साक

९

ईक्पोङ् नीस् लाः, अर्थात् अदार मीचीक लाःमी ईक्पोङ् सूक् लेई क लेईपी होङाबूम् उर्दी पूरा मम् लेई तालाता। मूङ्‍क लेईपी यहूदीचीम् साछीमीचा खस् खची हूक्पी मम् आसा मस्क तूवा। खोदोलोई मूङ्‍क तोङ्ना मान्छूमो यहूदीस् जेर्प् खची साछीमीस्ये यहूदीचीम् हूक्पी छूम् लेई छूवा।

२ मूङ्‍क लेई खस् मासेई मम् लाम्ची आक्रमण मम् लागी होङाबू अहासूरसमी खोलोङ् प्रान्तपीक सहर होम्पी यहूदीस् ईबूम् सानीवालोक छूवाना तूवा। यहूदीचीम् ऊल्‍लोङ् आसासो मम् मान्दूर्‌स्क तूवा, ऊदोईपीक्यालो बीन्‍नीपा खोलोङ् जातिपीक मीस् यहूदीचीप्का कीसाक तूवा।

३ खस् मोर्दकैपीका कीसाकसा प्रान्त-प्रान्तपीक खोलोङ् भारदारचा, देप्क हाकिमचा, चारतोप्चा ना होङाबूम् अधिकृतचा यहूदीस् बछोक्स्ची।

४ होङाबूम् दरबारपी मोर्दकै ईबूम् देप् पदपीक मीस् छूवा, खीक्‍का ख हायाम् राःरालोक छूक्‍तो खाता ना खम् नीङ्ला खोलोङ् प्रान्तपी रीङा।

५ ओरोना यहूदीचा खोलोङ् खची साछीमीस् दोप्सेलआ खोक्स्चीना मासेई मची। खीक्‍का खस् जेर्प् चीपी खचा ऊई मम् मीनाक तूवा खोरोङ् मची।

६ राजधानी शूशनपी यहूदीचा ५०० जाना वात्छास् सेत्चीना मासेई मची।

७ खचा पर्शन्दाता, दल्फोन, अस्पाता,

८ पोराता, अदलिया, अरीदाता,

९ पर्मशता, अरीशै, अरीदै ना बैजाता सेत्ची;

१० ङ्‍कस् क यहूदीचीम् साछीमी हम्मादाताम् वात्छा म्छा हामानमी ईक्पोङ् वात्छा म्छास् तूवा। खोदोलोई खचा लूटपाटपी क खची हूः मान्तेची।

११ मूङ्‍क लेईपीङ् राजधानी शूशनपी देप्पोई मीस् सेत्चीक तूवा, खूङ्‍क रीदाम् होङाबू येईमीची।

१२ खीक्‍का होङाबूआ होङाबूमे एस्तर ओरोलअ, “राजधानी शूशनपी यहूदीचा ५०० जाना मीस् लो हामानमी ईक्पोङ् वात्छा म्छास्लो सेत्चीक तूये। होङाबूम् बीन्‍नी प्रान्तपी खचा ऊचीई मस्फो? होसोङ् आना पीकाव, आम् बीन्ती ऊई तूये? मूङ्‍क कोङा पूरा मीन्पीयान्‍ना। आना ऊई लन्ची मय, मूङ्‍क आना तय।”

१३ खोदोलो एस्तरआ ख ओरोपीकाना ङरी आन्‍नू, “होङाबूम् लन्ची छूदोक एसेक उर्दी तोङ्नाङ् देसासो ओरोनाङ् शूशनपी यहूदीचा मम् तचीनूव पीकाना मन्जूरी पीचीव। हामानमी मूङ्‍क ईक्पोङ् वात्छा म्छाचीम् सालोग्गी फाँसी पीम् सीङ्पी काक्स्चीनूव।”

१४ खसा पीकाक तोङ्ना मम् लागी होङाबूआ हुकुम पीची। खीक्‍का शूशनपी उर्दी छूवा, ना हामानमी ईक्पोङ् वात्छा म्छाचीम् सालोग्‍गी फाँसी पीम् सीङ्पी काक्स्ची।

१५ अदार मीचीक लाःमी ईक्पोङ् लीक् लेईक लेईपी यहूदीचा होसोङ् ईक् सानीवा छूवाना शूशनपी ३०० जाना मीस् सेत्ची। खोदोलोई खचा लूटपाटपी क खची हूः मान्तेची।

१६ मूङ्‍क नाम्‍लापी होङाबूम् प्रान्त होम्पी बाँकी तूवाक यहूदीस् खची होप्मी रूसो मम् ना खची साछीमीपीका लेईम्चाम् लागी ईबूम् सानीवालोक छूवाना तूवा। खीक्‍का खचा ७५,००० जाना मीस् सेत्ची, खोदोलोई खचा लूटपीटपी क खची हूः मान्तेची।

१७ ङ्‍क क अदार मीचीक लाःमी ईक्पोङ् सूक् लेई क लेई मची। खीक्‍का ईक्पोङ् लीक् लेईक लेईपी खस् नोन्ची। मूङ्‍क लेईपी खचा ईबूम् चाड लो चामोवालो मानेईमची।

पूरीम मीचीक चाड

१८ शूशनपीक यहूदीस् क मूङ्‍क लाःमी ईक्पोङ् सूक् लेईक लेईपी लो ईक्पोङ् लीक् लेईक लेईपीलो ईदेप् बात्ल छूवा, खीक्‍का ईक्पोङ् ङाक् लेई क लेईपी खस् नोन्ची, ना मूङ्‍क लेई चाड लो जीनम् लेईलो मानेई मची।

१९ खन्सा छूबूरीक तेल् होम्पी तूप् यहूदीचा अदार लाःमी ईक्पोङ् लीक् लेईक लेई चामोवा लो चाडमी लेईलो मानेई मईची, ना मूङ्‍क लेईपी खचा ईल्पोआ आर्को हूक्छो हयची।

२० मोर्दकैआ ङ्‍क खोलोङ् रीङ् छाप्पू, ना होङाबू अहासूरमी खोलोङ् प्रान्तपी छूबूरीपी लो दोक्पीलो तूप् खोलोङ् यहूदीस् खसा ङ्‍क तोङ्‍क छाप्ना छाप्दाम् हची:

२१ दोङ् पीच्‍ची अदार मीचीक लाःपी ईक्पोङ् लीक् लेई क लेई लो ईक्पोङ् ङाक् लेई क लेईलो

२२ खची साछीमीचीप्का नोम्चीम् तकची नाम्‍लाम् रूप्पी ना खची लागी सोक्पीका चामोवा ना तूनीवापीका उत्सवपी फात्‍ताक लाःमी रूप्पी मानेई मम् छूये। खचा मूङ्‍क लेईपी चाड लो चामोवालो मानेई मम्, ईल्पोआ आर्को चाम् थक् हूक्छो होम् ना छूक्सीप्ची उपहार पीम् लेईमी रूप्पी मानेई मम् छूये।

२३ खन्सा मोर्दकैमी छाप्दाम् तोङ्ना थोक्साक रीदूम् मानेई मम् लागी यहूदीस् सहमत छूवा।

२४ खीक्‍का यहूदीचीम् साछीमी अगागमी म्छामाई हम्मदातामी वात्छा म्छा हामानआ चूक्ली मना यहूदीस् मासेई मम् लेईमी लागी कर्‌सीङ् होक्स्क तूवा। मूङ्‍क “पूर” (अर्थात् कर्‌सीङ्) मीदोङ्ची।

२५ खोदोलोई ङ्‍क चूक्ली होङाबूआ तूम् तकप्का यहूदीचीम् ऊल्‍लोङ्पी हामानआ रचेई मक मूङ्‍क रई लोचम् म्होप्मी तोङ्पीङ् छूम् लागी लो ख वात्छा म्छास्का फाँसी पीम् सीङ्पी काम् लागीलो होङाबूआ छाम्पा हुकुम लातू।

२६ खन्सा मूङ्‍क चाडमी लेई, “पूर” मीचीक रीङ्बप्पीका “पूरीम” मीदोङ्चीक तूवा।

मर्दकैमी छाप्दाम्मी कारणआ ना खचा तचीक लो अनुवभ मस्कलो रीङ्मी कारणआ,

२७ यहूदीचा खची होप्मी लागी, खची छामाईचीम् लागी ना यहूदी छूवाकचीम् लागी दोङ् पीच्‍ची ङ्‍क नीस् लेई छाम्पा तूवाक तोङ्ना ना तोकेई छूवाक नाम्‍लापी चाड मानेई मम् घोषणा मची।

२८ दूङ्पीका दूङ् सम्मो खोलोङ् खीम्पोस्चा खोलोङ् प्रान्तपी लो सहरपीलो पूरीममी ङ्‍क नीस् लेई मानेई मम् छूये ना मूङ्‍कम् मीन्मारो दोस्का-दोस्काक खची छामाईचीम् नाम्‍ला सम्मो हाल्‍लोसो रोकेई छूनूनव पीकाना खचा निर्णय मची।

२९ खीक्‍काना अबीहेलमी मेकछा एस्तर होङाबूमेआ लो यहूदी मोर्दकैआलो पूरीममी चाडमी तोक्पी दोस्रो छाप्दाम् पूरा हक्लो छाप्ची।

३० यहूदी मोर्दकैआ लो होङाबूमे एस्तरआलो यहूदीचीम् लागी उर्दी मस्क तोङ्ना पूरीममी मूङ्‍क नीस् लेई तोकेई छूवाक नाम्‍लापी मानेई मम् बाध्य मतो होङाबू अहासूरसमी १२७ प्रान्तपी चामोवा लो सुरक्षापी छाम्छेछेयूङ्मालो छूनूव पीक्‍तो खोलोङ् यहूदीस् छाप्दाम् हची।

३१ खोरोनाङ् यहूदीचा खची होप्मी लागी लो खची छामाईचीम् लागीलो माईस् तूम् ना तूनीवा मम् नियम तोकेई मची।

३२ पूरीममी लागी मूङ्‍क नीयम एस्तरआ उर्दी मकसा पक्‍का मअ, ना मूङ्‍क उर्दी ईबूम् सोक्सरपी छाप्चीना यूक्स्ची।

मोर्दकैमी नीङ्ला तोतोखाताक

१०

होङाबू अहासूरसआ म्होप्मी चारखम्बरी ना दीरीत्‍तीम् चाखेम्पी तूवाक छाप्कूवा सम्मो तीर छोमीची।

२ होङाबूम् हक्मी लो राःराम्‍लो लक् खीक्‍का खसा मोर्दकै पीक साम्दी-सायो मादीपीक लो फारसपीकलो होङाबूचीम् सूम्नीतूम्‍लोम् सोक्सरपी छाम्पा तूये।

३ यहूदी मोर्दकै होङाबूपीका दोस्रो दर्जापी तूवा। ख यहूदीचीम् ईबूम् साम्दीखालोक मीस् तूवा, ना म्होप्मी छाप्कूवापीक यहूदी बूबू-नेछोचीम् रापी ख खोलोमी नईम्बूङ् छूवा, ऊदोईपीक्यालो खसा म्होप्मी मीस्चीम् लागी नखावा छूक् लक् मअ, ना खोलोङ् यहूदीचीम् खाऊमा-खासेर्माम् लागी नेना।

अय्यूबमी सोक्सर

छेईलम्

ङ्‍क सोक्सरआ पीम् लामक विषयवस्तु ईनीम्बाक नाम्‍लालो खप् तूये, ऊदोईपीक्यालो ङ्‍कम् तोक्पी मीचा सदै तईम् रीङ् तत्चयची। धर्मी मीचा ऊदोई दूक् तयकई? नीनाम्माआ सम्तूमा लो सम्खेलोङाङ् खोमईनोयोनाई? खोरोदोसो अय्यूबआ हायाम् दूक्वा तेप्सू। अय्यूबमी सोक्सर नीयाम्ना खोलोङ् हक् नीनाम्मापीङ् तूये पीम् रीङ् केईया तूम् तयाम्। मीचा खम् हक् रेम्ङा छूये। मोऊपोआ दण्ड तय ना धर्मीआ सूक् तय पीम् केछे सून्मापूका तोक्सा थोङ्‍क मीन्ताम्ङा अय्यूबमी बूम्चा खम् लाईस्पी यूक्स्चीक तूवा। अय्यूबआ ङ्‍क रीङ् रेप्मान्दूर्। दूङ् दोस्पी नीनाम्मा म्होप्ङा खोमयान्चीना अय्यूबआ यूक्स्क तईम् रीङ्मी ङरी म्सानीवालो खीम्मीना आन्‍न। हायाम् देप् नीछीमा छूक नाम्‍लापीसो अय्यूबआ म्होप्मी नीनाम्मापीङ् भरोसा यूक्स।

अय्यूबमी सोक्सर

शैतानआ अय्यूबमी चाम्ची मक

१

ऊज छाप्कूवापी अय्यूब नीङ् मीचीक ईल्पो मीस् तूवादोङा। ख दोस् मान्तूप् ना सोजपा तूवा; ख नीनाम्मापीका कीसा ना रई लक् मम्पीका छूबूरी तूवा।

२ खम् नूक्पो वात्छा म्छा लो सूप्पो म्मेकछालो तूवा।

३ खम् ७,००० लूस्, ३,००० ऊँट, ५०० हल लूपी ना ५०० मोकोक्‍ती तूवा। खम् ओरोसर्प् म्‍रोःरोमेस्सो तूवा। नाम्‍आप्स्को हेम्पी तूवाक ओरोसर्प् मीस् तूवाकपी अय्‍यूब खोलोप्का दूङ् होङ्पोक मीस् तूवा।

४ वात्छा म्छाचा पालसा खची खीम्पी चाम्दूम् फोक्स्दोङ्ची ना सूप्पो मीम्छा खची नेछोस् चाम्दूम् योम् लागी काछदोङ्ची।

५ चाम्दूम् याताकप्का अय्यूबआ म्छास् काछचीना शुद्ध मदोङ्ची। ख देत्छा सेपाङ् पकाना खची लागी ङ्‍क मीन्ताम् मना खोलोमी लागी मीःपी चारेईमम् बलि चारेई मदोङू, “ओ छाचा मोऊ मस्फो ना नीनाम्मा खची गोङ्पीका साराप् छचीफो।” अय्‍यूबआ हाल्‍लोसो ओरोनाङ् मदोङू।

६ ऊलेई साराङ्‍गाप्‍तोक रीदाम् पोक्चीa योबोरोबूम् लाईस्पी बात्ल छूवालो शैतानसोb खस्का मूङ्‍कपी ता।

७ खीक्‍का योबोरोबूआ शैतान ओरोपीकाना तत्‍तू, “आन् हाकलाम्पाई ताकई?” खोदोलो मूङ्‍कसा ओरोपीका, “कोङ् चारीदूम् लीक् हेम्पी एक्सा-मेक्सा फल्तो तोक के।”

८ खीक्‍काना योबोरोबूआ शैतान ओरोपीकाना तत्‍तू, “ऊई आना ओ सूसो मप् अय्‍यूब याद मक तूयेयो? नीनाम्मापीका कीप् ना रई लक्पीका अलग तूप् मूङ्‍क तोङ्‍क दोस् मान्तूप् ना सोजपा मीस् चारीदूपी बीन्‍नीपा आस्सो मान्तू।”

९ खोदोलो शैतानआ योबोरोबू ओरोपीकाना ङरी आन्‍नू, “अय्‍यूब नीनाम्मापीका मोरो कीसाकयोनाई?

१० ऊई आना ख म्खीम्पोस्चीका खोलोङ् म्दाचाम्चीका लीक् हेम्‍लाम्पा खर् राप्ना खची रूसो मक मान्तूयोनाई? खसा मक खोलोङ् लक्पी आना आसीक् पीक तूये, खीक्‍का खम् पी-लूपी छाप्कूवाबरी ङीर्‌ङा मान्तेईप् छूवाक तूये।

११ खोदोलोई आना आम् हूः सत्ना मूङ्‍कम् खोलोक थक् ङाप्व, ना खसा आन् आम् लाईस्पीङ् साराप् छये।”

१२ खोदोलो योबोरोबूआ शैतान ओरोलअ, “अऊ, मूङ्‍कम् साथपी ऊचीई तूये, खूङ्‍क खोलोङ् आम् हूक्पीङ् छूवा। खोदोलोई अय्यूबमी गाम् क आना ऊसो मनव।” खीक्‍का शैतान योबोरोबूम् लाईस्पीका लत्‍ताना खाता।

१३ ऊलेई अय्‍यूबमी म्छाचा बूसूम्छाप् म्बूम् खीम्पी चाम्दूम् चचचीक तूवा।

१४ खोदोलो ईल्पो रीदाम् पोक् बूल्तो अय्यूबमी दोक्पी बानाना ओरोपीका, “खोलोङ् लूपी यीः जोङ्चचीक ना मोकोक्‍तीस् खची दोक्पी चारेई छूवाचाक नाम्‍लापी

१५ शबीचा गथालास् आक्रमण मस्‍ना सेत्ची, ना मूङ्‍क खोलोङ् खाईची। खीक्‍का रीदाम् ईम् लागी कोङ्‌ङाङ् ऊम्केई छूवो।”

१६ मूङ्‍क नेन्चातोङ् आर्को रीदाम् पोक् तालाता, ना मूङ्‍कसा ओरोपीका, “नीनाम्माम् मीः साराङ्‍गाप्‍तोका हूप्साना लूस् लो गथालालो खोलोङ् मासेई मची। खीक्‍का आन् रीदाम् ईम् लागी कोङ्‌ङाङ् ऊम्केई छूवो।”

१७ मूङ्‍क नेन्चातोङ् आर्को ईल्पोसो ताना ओरोपीका, “कल्दीचा छापा मारेई मप् सूक् दल बानेई मची ना खोलोङ् आम् ऊँट आक्रमण मस्‍ना खाईची। खीक्‍का खचा आम् सूसो मप्ची खोलोङ् सेत्ची ना आन् रीदाम् ईम् लागी कोङ्‌ङाङ् ऊम्केई छूवो।”

१८ मूङ्‍क मीस् नेन्चातोङ् ईल्पो मूङ्‍कपी तालाता ना खसा ओरोपीका, “आम् छाचा खची बूम् खीम्पी चाम्दूम् चचचीक तूवा।

१९ मूङ्‍क नाम्‍लापी मरुभूमिपीका आचानक मूर्हूऊ ताना खीम्मी लीक् हेम्पी गकू खीक्‍काना मूङ्‍क खीम् खची थेम्पी ऊत्‍ताना खस् खोलोङ् चीप्चीना सीया। खीक्‍का रीदाम् पोम् लागी कोङ्‌ङाङ् ऊम्केई छूवो।”

२० ङ्‍क रीङ् येन्‍ना अय्यूब पका, ना खसा म्तेई चेनू। खीक्‍का खसा खोलोङ् म्तोङ् खकू,

२१ ना बोहोपू सूपोम् मना सेवा छोक्‍तो ओरोपीका,

“कोङ् ओ माम् सागोवापीका फूतीकेर्‌ङा लत्‍तो,

खीक्‍का कोङ् फूतीकेर्‌ङा आत्‍तोना खातो।

योबोरोबूआ पीयो खीक्‍का योबोरोबूआङ् खाईयू,

योबोरोबूम् नीङ्मी सायोचोङ्मा छूनूव!”

२२ ङ्‍क खोलोङ् रीङ्पी अय्‍यूबआ नीनाम्मा दोस् तीना मोऊ मान्म।

a 

१:६ रीदाम् पोक्ची – हिब्रू रीङ्पी नीनाम्माम् छाची

b 

१:६ शैतान – हिब्रू रीङ्पी ङ्‍कम् अर्थ दोस् तीक् पीक्याक के।

शैतानआ होसोङ् अय्यूबमी चाम्ची मक

२

आर्को ऊलेई नीनाम्माम् रीदाम् पोक्ची योबोरोबूम् लाईस्पी बात्ल छूवालो शैतानसो खम् लाईस्पी बात्ल छूम् लागी खस्का खाता।

२ खीक्‍का योबोरोबूआ शैतान ओरोपीकाना तत्‍तू, “आन् हाकपीकाई ता?”

खोदोलो शैतानआ योबोरोबू ओरोलअ, “कोङ् चारीदूम् लीक् हेम्पी एक्सा-मेक्सा फल्तो तोक के।”

३ खीक्‍काना योबोरोबूआ शैतान ओरोपीकाना तत्‍तू, “ऊई आना ओ सूसो मप् अय्‍यूब याद मक तूयेयो? नीनाम्मापीका कीप् ना रई लक्पीका अलग तूप् मूङ्‍क तोङ्‍क दोस् मान्दीक ना सोजपा मीस् चारीदूपी बीन्‍नीपा आस्सो मान्तू। ऊसो कारण मान्दी आना मूङ्‍क मासेई मम् लागी कोङ् हूर्‌सो। खोदोलोई मूङ्‍क होसोङ्सो इमानदारी तूचाईक तूये।”

४ खोदोलो शैतानआ योबोरोबू ओरोपीकाना ङरी आन्‍नू, “सोगोम् फाईपी सोगो! म्होप्मी रीराम लेन्चामीम् लागी मीचा म्होप्पी तूक खोलोक थक् पीदीतनोयोनाई?

५ आम् हूः सत्ना मूङ्‍कम् गाम्पी खेर् वन्व खीक्‍का खसा आन् आम् लाईस्पीङ् साराप् छये।”

६ खीक्‍का योबोरोबूआ शैतान ओरोलअ, “अऊ, खोरोदोक मूङ्‍क आम् हूक्पी तूये। खोदोलोई मूङ्‍कम् सोम्क थाईदीत्नव।”

७ खीक्‍काना शैतान योबोरोबूम् लाईस्पीका लत्‍ताना खालेता। खीक्‍का मूङ्‍कसा अय्यूबमी म्‍लोफेमापूका म्तोङ् सम्मो हायाम् तेम्मान्तेईप् खेर् लईमीयू।

८ खीक्‍का अय्यूबआ ईबूम् खेईप्बोप् बोहोम् छूप्मी टुक्राआ छूबूईपी तोतूवाना म्खेर् ऊईम् थालेई मअ।

९ खोदोलो म्तोमाआ ख ओरोलअ, “ऊई आन् होसोङ् आम् इमानदारीपीङ्‌यो तूचाये? नीनाम्मा साराप् छव ना सीयाव!”

१० खोदोलो अय्यूबआ म्तोमा ओरोपीकाना ङरी आन्‍नू, “आन् ईल्पो मूर्ख मीम्छा तोङ्ना रीङ् मचय। नीनाम्मापीका केईया सूक्वा क ग्रहण ममा ना दूक्वाक ग्रहण मान्ममा?”

ङ्‍क खोलोङ् रीङ् छूवादोसो म्होप् नेनाक रीङ्पी अय्यूबआ मोऊ मान्म।

अय्यूबमी सूप्पो म्बूम्

११ अय्‍यूबमी सूप्पो म्बूम्, तेमानपीक एलीपज, शुहपीक बिल्दद ना नामहपीक सोपर अय्यूबपी ताक मूङ्‍क तोङ्‍क नीछीमाम् रीङ् येन्चीना सान्त्वना पीम् लागी लो म्सानीवा चेम् लागीलो खची होप्-होप्मी खीम्पीका खस् बाना।

१२ खीक्‍काना खचा अय्यूब छूबूरीपीका तची, खोदोलोई छेईमान्दूर्‌ची। खीक्‍का खस् हायाम् मूत्‍ता खापा, ना खचा खची तेई चेन्चीना खची तोङ्पी फूर्क् रीस्ची।

१३ खीक्‍काना खस् नूक् लेई लो नूक्सेपालो बोहोपी अय्यूबमी दोक्पी तूवाचा। खीक्‍का खस् तूवाकपीक आसासो ऊक्खाम्सो नेईमान्दूर्‌ची, ऊदोईपीक्यालो खचा अय्यूब तेम्ङा मान्तेईप् दूक्वापी छूवाक तची।

अय्यूबआ नीनाम्मापी म्दूक्वा पक

३

खीक्‍काना अय्यूब नेना, ना खसा म्होप् जन्मेई छूवाक लेई धिक्‍कार मम् थालेई मअ।

२ अय्यूबआ ओरोपीका:

३ “धिक्‍कार, कोङ् जन्मेई छूवोक लेई,

‘ईल्पो वात्छा छा जन्मेई छूवा’ पीकाक सेपा।

४ मूङ्‍क लेई नाम्कूर्मादाम्पी फान्‍नूव।

साराङ्‍प्‍तोका नीनाम्माआ मूङ्‍क लेईमी वास्ता मनूनव,

अल्हो मूङ्‍कपी तीन्‍नूनव।

५ नाम्‍कूर्मादाम्‍आ लो सीम्मी गीम्जूवाआलो मूङ्‍क लेई नेप्खीनूव।

गूगूर्‌योक मोम्‍आ मूङ्‍क लेई नेप्खीनूव।

मूङ्‍कम् कोदी नाम्‍कूर्मादाम्‍आ सेत्दीत्नूव।

६ मूङ्‍क सेपा — हायाम् देप् नाम्‍कूर्मादाम्‍आ मूङ्‍क लूत्खीनूव,

दोङ्पीक लेईपी मूङ्‍क ङीर्‌नूनव,

ऊक लाःपीसो मूङ्‍क खोछेन्‍नूनव।

७ मूङ्‍क सेपा सदैबरीकम् लागी छालूमा छूनूव,

मूङ्‍कपी ऊसो चामोवाम् साल्म् येईम् तम्नूनव।

८ लेई साराप् छोक्चा —

लिव्यातन्b थीन्पो मीक्चा —

मूङ्‍क लेई साराप् छचीनूव।

९ देत्छाक सोङ्‍गेर्‌आ अल्हो पीनूनव।

मूङ्‍क सेपाआ देत्छाक अल्होम् आसा मनूव, खोदोलोई मूङ्‍क तनूनव।

मूङ्‍क लेईआ देत्छा सेपाक कोदी तनूनव,

१० ऊदोईपीक्यालो मूङ्‍कसा कोङ् जन्मेई मप् ओ माम् सागोवा मान्छी,

दूक्वासो ओ मूक्स्दूपीका सूल्ना मान्यूक तूवा।

कोङ् जन्मेई मप् सागोवाम् लाम्स्को मूङ्‍कसा मान्छीक तूवा।

११ “जन्मेई छूवोकलो ईतो कोङ् ऊदोई मासेई मान्छून्खाङा?

ओ माम् सागोवापीका लत्‍तोकलो ईतो कोङ् ऊदोई मान्सीङाकई?

१२ ओ माआ ऊदोई कोङ् म्बोगोपी यूक्सो?

ऊदोई कोङ् चूचू पयोना हीङो?

१३ कोङ् सीयोखातोवादोक ईनीम्बा खाऊमा-खासेर्मापी छूवोवा,

कोङ् गेम्पी ईम्सोचोवा, ना नोम्चीम् तूवा।

१४ खची होप्मी लागी मासेई छूक्ना खाईप् देप् खीम् बोबूईप्

चारीदूपीक होङाबूचीम् लो चाईपीप्चीम्‍लो साथपी कोङ् ईम्सोचोवा,

१५ अथवा खची खीम् नाम्छेर्‌बूआ पेप्छोप्,

ना हाल्ङो तूप् चारतोप्चीम् साथपी कोङ् ईम्सोचोवा।

१६ अथवा नाम्‍ला मान्तान्तेमो सल्खाताक छाछामा तोङ्ना ऊदोई कोङ् थाम्पू गोपी मान्सूलोकई,

लेपाक अल्हो हाल्‍लोसो मान्तोक छाछामा तोङ्ना?

१७ मूङ्‍कपी दुष्‍टचा आस्सो दूक् पीयस्‍नो,

ना मूङ्‍कपी गलेई छूक्चा नोम्चीम् तयची।

१८ मूङ्‍कपी कैदीचा चामोवा मम् तयची,

रोः लक् ममीम् लागी आरेई मईचीक साल्म् खचा हाल्‍लोसो येनस्‍नो।

१९ देप् लो चीमालो मूङ्‍कपी तूये,

मूङ्‍कपी रोःआ म्होप्मी मालिकपीका छुटकारा तक तूये।

२० “दूक्वापी छूक्ची ऊदोई अल्हो पीमा?

खची गोङ्पी सोक्लोकस् ऊदोई रीराम पीमा?

२१ खचा सीम् हूङ्दीतस्क छूये, खोदोलोई खची काल ताईनो।

बोहोगोपू खूम्दीम्पा दाचाम् लामाम्कप्कासो दूङ् लोक्‍तो खचा सीम् नत्‍तची।

२२ खस् सीलो हायाम् खची जीनये,

गेम्पी तातेक्लो खस् रामेई छूये।

२३ नीनाम्माआ लीक् हेम्‍लाम्पा ऊर्‌ना यूक्स्क मीस्,

म्‍लाम् सूलाक मीस् ऊदोई रीराम पीमा?

२४ ओ चाम्दूम्मी फाईपी ओऊसूम् ताये,

कोङ् तूम्‍री लोयोक काऊ तोङ्‌ना ओपीका लत्‍ते।

२५ कोङ् चाःरईप् कीम्‍आ लापोक तूये,

कोङ् ऊपीकाई कीसो, मूङ्‍कङ् ओपी तालाताक तूये।

२६ ओ सानीवापी खाऊमा-खासेर्मासो मान्तू, ना चामोवासो मान्तू।

ओ लागी नोन्चीस्को थाऊङा मान्तू, खोदोलोई दूक्वाङाङ् तूये।”

b 

३:८ लिव्‍यातन् – ङ्‍क ऊई पीम् तोक्पी ईबूम्ङाङ् मीन्ताम् मान्तू। हेप्पा गोही, हेप्पा केछे सून्मापू दीरीत्‍तीपी तूप् ओरो देप् जन्तु पीके।

दूङ् लाईस्पीक रीङ्-छाम्

४:१–१४:२२

एलीपज

४

खीक्‍काना तेमानपीक एलीपजआ ओरोपीकाना ख ङरी आन्‍नू:

२ “हेप्पा आन्लो रीङ् मम् आत मईदोक, ऊई आना धैर्य मईना येनयो?

खोदोलोई आसे मान्‍नेईमो तूदूरनाई?

३ मीन्व, आना ऊतोङ्नाई ओरोसर्प् मीस् सेचीवा पीची,

राःरा मान्तूप् हूः आना ऊतोङ्नाई राःरालोक मअ।

४ जोलोङ् तोक्ची आम् रीङ्बऊआ सम्हालेई मस्क तूये,

आना राःरा मान्तूप् तूम्छी राःरालोक मक तूये।

५ खोदोलोई हन्‍ना नीछीमा आम्पी तालाताक तूये ना आना हरेस चय।

ङ्‍क नीछीमाआ आन् लाप्लो आन् कीसे।

६ ऊई नीनाम्मा हेम्क आम् भक्तिङ् आम् लागी भरोसा

ना दोस् मान्दीक आम् रीरामङा आम् लागी आसा मानोयोनाई?”

७ “मीन्व: ऊई दोस् मान्दीक मीस् हाल्‍लोस्चीई मासेई छूवाक तूयेयो?

सोजपा मीचा हापी दूक् तचक आना तक तूयेयोनाई?

८ कोङा तूक तूये, अधर्म जोप्चा लो दूक्वा फूईप्चालो,

खची होपा फूईयस्क थक्ङा खचा हेकची।

९ नीनाम्माम् सोम्‍आ खस् मासेई छूये,

खम् छूलीआ एम्ना खस् मासेई छूये।

१० गूङ्‌गीनारची कूसे ना ङूरे

खोरोदोसो देप् गूङ्‌गीनारचीम् काङ् अते।

११ साः सेईम्ना चाम् तयनोना गूङ्‌गीनार मासेई छूये,

खीक्‍का गूङ्‌गीनारमी म्छास् खोलोपी रीसे।

१२ “ईबूम् रीङ् वाताम्छा ओ नोबोपी ता,

ना मूङ्‍क रीङ् सूपीछा कोङा ओ नोबोआ येनू।

१३ खोलोङ् मीस् हायाम् देप् ईम्पी छूवाक नाम्‍लापी,

सेपाक कीम् लप् सेमोपी मूङ्‍क रीङ् ओपी ता,

१४ कीम् लम्‍आ लो वेरेमोक्स् योम्‍आलो कोङ् लापो,

ना ओ तूप्‍री-लोप्‍री योम् थालेई मअ।

१५ चीमा हूक् ओ ङोबोदोलाम्पा छूवाना खाता,

ना ओ गाम्पीक खोलोङ् मूई रूरूयो पका।

१६ मूङ्‍क हूक् रोकेई छूवा,

खोदोलोई मूङ्‍क ऊये पीम् कोङा थीमेई ममान्दूर्‌ङा,

ईबूम् आकार ओ मूक्स्दूपी थोरेपा।

ओरोपीक् ईबूम् चीमा साल्म् कोङा येनू:

१७ ‘ऊई सीप्ना खाईप् मीस् नीनाम्मापीका दूङ् धर्मी थरेई छूम् दूरयोनाई?

ऊई हेप् प्राणी म्होप् बोबूईप्पीका दूङ् पवित्र छूम् दूरयोनाई?

१८ नीनाम्माआ म्होप्मी सूसो मप्चीपी भरोसा मईनोदोक,

ना म्होप्मी रीदाम् पोक्ची दोस् तीयस्दोक,

१९ बोहोम् खीम्पी तूप्चीपीन् जन् देईकई दूङ् देतो दोस् छीप्पची!

मूङ्‍कस् बोहोपीका बोबूयाक के,

बेप्लेम् तोङ्ना मोरोङ् हील्सेतची।

२० मूङ्‍कस् देत्छा सम्मो लेत्चाईकङ् छूये, खोदोलोई यूपा सीखात्क छूये,

आसासो तूम् मान्तोमो मूङ्‌कस् मासेई छूये।

२१ मूङ्‍कचीम् तम्बूम् रीबो कीने ना तम्बू गस्खाते,

ना मूङ्‍कस् लूखूप्ची मान्दीङ् सीखाते।’

५

“काछते, खोदोलोई आन् आसाई ङरी आने?

आस्क पवित्र मीस् हेम्ये आन् आईयान्ची?

२ छूलीआ मूर्ख म्होप्ङा सेत,

खीक्‍का नाचूर्‌आ सोजपा मीस् सेत।

३ मूर्ख मीचा म्साम् थूक्स्क कोङा तूक तूये,

खोदोलोई आचानक मूङ्‍कम् खीम्‍आ साराप् तय।

४ मूङ्‍कम् म्छास् सुरक्षित छूनो,

अदालतपी मूङ्‍कचीम् पक्छेपी नेईप् मीस् आस्सो छूनो।

५ मूङ्‍कसा हेकक छीर्म् साकासीप्चा चईची,

तीतीम् रापी लीमाकसो बात्ल मईचीना खाईयची,

वाम्मा सीप्चा मूङ्‍कम् दाचाम्मी लाङो मईची।

६ ऊदोईपीक्यालो बोहोपीका नीछीमा लीम्नो,

खीक्‍का थाम्पूपीका दूक्वा लीम्नो।

७ मीछेर्‌वा थोम्‍ला पेर्‌ना खाते,

खोरोनाङ् मीस् दूक्वा तोम् लागीङ् जन्मेई छूये।

८ “खोदोलोई कोङ् आन् तोङ्‍ छूवोवादोक, कोङा ओ बीन्ती नीनाम्मापी चारेई मूवा,

ना ओ मुद्दा खम् लाईस्पीङ् यूक्सूवा।

९ नीनाम्माआ हायाम् देप् ना बूजेई ममान्दूर्प् लक् लो,

ङीराम्‍लो ङीर्‌ङा मान्तेई छाक्‍काक लक्लो मय।

१० खसा चारीदूपी वाः तामीय,

ना रायीखापी काऊ पोक्स।

११ खसा लखे छूक्ची खोलोप्का दूङ् रेप्‍तो मईची,

ना सोक् मप्ची खची रूसो मईचीना थेत्‍तची,

१२ खसा जालमप्चीम् जूक्‍ती गईपीयची,

ना मूङ्‍कचा सफलता तयस्‍नो।

१३ खसा लूखूप्चीलोकस् खची लूखूप्चीम् रीङ्पीङ् लापची,

ना जालमप्चीम् लोचम् खाथल-बीथल मीपीयची।

१४ खचीपी लेपाङ् नाम्कूर्मादाम् तालाते,

ना छेकालपीसो खस् सेपाक तोङ्ना मप्‍तो लाम्दूमे।

१५ खसा छूक्सीप्ची रई मीस्चीम् ङःपी तूक दोप्सेलपीका

ना ऊसो मान्तूप्ची हायाम् राःरालोकचीम् हूक्पीका जगेई मईची।

१६ खन्सा छूक्सीप्चा आसा मम् दूरची,

ना अन्यायआ म्होप्मी ङः दीय।

१७ “नीनाम्माआ सुधार मईक मीचा आसीक् तय!

खन्सा खोलोप्का दूङ् राःरालोक नीनाम्माम् अनुशासन इन्कार मनव।

१८ ऊदोईपीक्यालो खसा खेर् वन्या, खोदोलोई खसा खेर्‌सो खारीपीया,

खसा खेर् वन्या, खोदोलोई म्हूःआ नसो मीया।

१९ तूक्खेप् आम्पी आपत तालात्दोसो खसा आन् लेन्चामीये,

नूक्खेप् ताईक हानीआसो आन् पत्नो।

२० सीसोवा लईक नाम्‍लापी खसा आन् सीम्पीका लेन्चामीये,

खसा आन् जूम्‍लूक् छूलो दोप्सेलपीका जगेई मये।

२१ खसा आन् निन्दा मप् कोर्रापीका सम्सूरे,

ना विनाश ताईलो आन् कीम्बोक्स्‍नो।

२२ विनाश लो सीसोवालो ताईलो आन् गेसे,

खीक्‍का सोगोपाक सोगोसाचीप्का आन् कीम् बोक्स्‍नो।

२३ रायीखापी तूक लूङ्लो आना बाचा मय,

ना सोगोपाक सोगोसाचा आन्लो मिलाप मईची।

२४ आम् तम्बू सुरक्षित तूये पीम् आना तूम् तय,

ना आना आम् दाचाम्मी हिसाब यूक्सलो चीछा छूक तयनो।

२५ आम् छामाईची हायाम् देतो छूक

ना आम् छास् थाम्पूपीक घाँस तोङ्ना ओरोतो छूक आना तूम् तय।

२६ थीक् नाम्‍लापी ताखाताक छीर्म् हेकाम्क तोङ्ना

आन् हायाम् खूवोबूप् छूक सम्मो लेत्चाये।

२७ “केईका ङ्‍क खोलोङ् जाचेई मम्कालो आछीयाक छीपूम्का।

खन्सा ङ्‍क रीङ् येन्व, खीक्‍का आना ङ्‍क आम् होप्पी लागू मव।”

अय्यूब

६

खीक्‍काना अय्यूबआ ओरोपीकाना ङरी आत्‍तू:

२ “ओ सानीवापीक दूक्वा जोखेई मम् दूरूवादोन्,

खीक्‍का खोलोङ् ओ नीछीमा तराजुपी यूम्पावादोन्,

३ मूङ्‌क दूक्वा लो नीछीमालो दीरीत्‍तीपूक सेरोम्पीकासो दूङ् लीसावा;

खन्सा कोङ् ङरी चाईप् नेनो।

४ खोलोप्का दूङ् राःरालोक नीनाम्माम् बेई ओपी थूक्साक तूये,

खीक्‍का मूङ्‌कम् विष ओ आत्माआ दूङ्‌ङ,

ना कोङ् कीम्मीक् नीनाम्माम् रीङ् ओ ऊल्‍लोङ्पी पकाक तूये।

५ ऊई सोगोपाक मोकोक्‍ती घाँस तयलो बसेयो?

अथवा म्होप्मी कून्दऊ तयलो लूपी बसेयो?

६ ऊई रूम् मान्दीक खल्‍ल चाम् थक् चाम् दूराम्यो?

ऊई वादीम् ओम्‍लोप्पी ऊची स्वाद छूयेयो?

७ कोङ् साकासीयोलोसो मूङ्‍क ओ पईम् लईनो,

ना ङ्‍क तोङ्‍क चाम् थक्‍आ कोङ् तूको।

८ “कोङा बीन्ती मूक रीङ् नीनाम्मापीका तूवादोन् नवा!

कोङा आसा मूक थक् नीनाम्माआ अऊ पीकावादोन् नवा!

९ कोङ् यूफूल्-यूफूल् मम्दीम् नीनाम्माआ अऊ पीकावादोन् नवा!

खसा म्हूः सत्वाना कोङ् खतम मोवादोन् नवा!

१० मूङ्‍कसा बरू कोङ् खाऊमा-खासेर्मापी छूवोवा!

नीछीमापीसो कोङ् ओ सानीवा चानवाना हूरेप्‍तो जूकोवा!

ऊदोईपीक्यालो पवित्र नीनाम्माम् रीङ्बऊ कोङा इन्कार मूक मान्तू।

११ “ओपी ऊई राःरा तूनाई कोङा होसोङ्सो आसा ममा,

ओपी ऊई आसा तूनाई कोङा धैर्य ममा?

१२ ऊई ओ राःरा लूङ्मी राःरा तोङ्‍कयो तूनाई?

अथवा ऊई ओ साः काँसमीयो तूनाई?

१३ ऊई ओपी कोङ् बोक्छोप् जीस् राःरा बाँकी रहेई छूवाक तूयेयोनाई?

ऊदोईपीक्यालो सफलता ओपीका हतेई मम्पा तूये।

१४ “म्सानीवा चाईप्चाप् मीस् म्बूम्चा सम्तूमा मीम् पर्ने तूवा,

खोदोलोई आन्‍ना खोलोप्का दूङ् राःरालोक नीनाम्मापीका मान्कीमो कोङ् दोस् तीयोनी।

१५ ओ बू ओ नेछोस्‍ने कोम्पीक सीप्खाप् ना बगेई छूक् योऊ तोङ्‌क छूवाक तूये,

सोक्वा-मोर्वा यूप् योऊ तोङ्‌क छूवाक तूये,

भरोसा मम् मान्दूर्प् छूवाक तूये।

१६ मूङ्‍क योऊ ङेल्स्मा छूना गूगूर्‌पा छूये,

ना मूङ्‍क थेम्पी नोङ् नोङे,

१७ खोदोलोई सुक्खा याम्पी मूङ्‍क सीप्खीय,

ना नाम्छोवाआ गर्दा मूङ्‍क म्होप्मी थाऊपीका मास्खाते।

१८ यात्रा मप् दल खची लाम्पीका तर्केई छूना खाते,

खस् गोङ्‌रूत्खाप्-थाम्पू हेम् खाते ना मासेई छूये।

१९ तेमापीक यात्रा मप् दलचा खची होप्मी लागी काऊ लामची,

शेबापीक पईकार मप्चा आसा मईचीना काऊ लामची।

२० खची होपा भरोसा मस्क खोलोङ् रीङ्पी खस् खची पोऊसके,

खस् खची पोऊसोम् लागीङाङ् मूङ्‍कपी तातेके।

२१ हन्‍ना आन्‍नीसो आम्नी बोक्छोप् मान्दी छूवानी पीम् पक्‍का छूवा,

आन्‍नी ओपी ताक नीछीमा तानूम्ना कीसानी।

२२ खोदोलोई ऊदोई? कोङा हाल्‍लोस्चीई आम्नीपी ऊचीई ङोकूक तूयेयो?

ओ छुटकाराम् लागी आम्नी दाचाम्पीका घुस ङोकूक तूयेयो?

२३ कोङ् ओ साछीमीचीम् हूक्पीका छूतेई मम् लागी,

अथवा सम्तूमा मान्दीक मीस्चीम् हूक्पीका खाप्चीमा छोम्ना छूतेई मम् लागी आन्‍नी ऊचीई लोन्‍नीक तूयेयो?

२४ “कोङ् ईयोनीव, ना कोङा वाये तूवोना येनो,

कोङा हापी गल्ती मूऊ, कोङ् खोमीयोनीव।

२५ इमानदार रीङ्बऊ देई गोङ्चाईमीक् छूये!

खोदोलोई आम्नी दोस् तीक् रीङ्आ ऊई प्रमाण मय?

२६ कोङा पीकोक रीङ् आन्‍ना सच्‍चेई मम् लन्ची मईनूम्,

ना म्पोऊ सक्खाप् मीस्मी रीङ्बऊ हूक् तोङ्‌क मीनूम्?

२७ आन्‍ना म्पा-म्मा मान्तूप्ची बाजी यूक्स्‍नूम्ना जुवा खेलेई छूनी,

ना आम्नी होप्मी बूम्चीङ् खेईमईनूम्।

२८ “खन्सा, हन्‍ना कोङा बीन्ती मूयो, आत्‍तानीना कोङ् खोङोनीव,

ऊई कोङ् आम्नी मूक्स्दूपी असत्य रीङ् नेईप् मीस् तोङ्‍कयो तूवोनाई?

२९ लखे छूवानीव, ना ओपी बीन्‍नीपा अन्याय मनूम्नव,

होसोङ् मीनानूम्व, ऊदोईपीक्यालो ङ्‍कपी ओ इमानदारीताम् तोक्पी रीङ् पकाक तूये।

३० ऊई ओ ङःपी ऊचीई दुष्‍टता तूयेयो?

ऊई ओ ङःआ नप् लो रईलो छूतेई मम् दूरनोयोनाई?

७

“ऊई चारीदूपी मीचा हायाम् गार लक् मम् बोक्स्‍नोयोनाई?

खीक्‍का ऊई मूङ्‍कचीम् लेई दूक्नासीपी लक् मप् मीस्चीम् लेई तोङ्‌क मान्तूयोनाई?

२ रोःआ यूपाक गीम्जूवा लाम्तीतक तोङ्ना,

अथवा लक् मप्‍आ म्होप्मी दूक्नासीम् लागी हूङ्दीतक तोङ्ना,

३ लाः पीच्‍ची कोङ् ऊनाऊ मोरोङ् लेतोचोयो,

सेपा पीच्‍ची ओपी दूक्वा ताये।

४ दीसोखातोलो कोङा ङ्‍कतोङ्‍ना मीन्ताम् मूयो,

‘हादेई कोःअस्‍नाई कोङ् पोमा?’

सेपा ओरोबाईप् छूये, ना देत्छा कोःमान्‍अम् सम्मो,

कोङ् एक्सा-मेक्सा तेर्‌न्चोयोङ्चूङ्।

५ ओ गाम् बेप्दीआ लो खेर्‌मी बूसूम्‍आलो पेप्खीक तूये,

ना ओ होऊ परमोक्स्तो खेत्ना मूङ्‍कपीका खून्वा लत्‍ते।

६ “दोबम् थुरीप्का दूङ्छीत ओ लेई खालेते,

ओ लेई आसा मान्दीङ् यात्ना खाते।

७ ए नीनाम्माङा, ओ रीराम ईक् मुट्ठी सोम् तोङ्‌कङाङ् पीकाना मीन्‍नव।

कोङा हन्‍ना नप् लेई हाल्‍लोसो खोम् तूयोनो।

८ ओदोलो कोङ् तोक् मूक्सा हन्‍ना हाल्‍लोसो कोङ् तोयोनो,

आना कोङ् लामो, खोदोलोई कोङ् मासोखातो।

९ मोम् फस्‍ना मास्खात्क तोङ्ना,

गेम्पीa खाईप् हाल्‍लोसो आत्ना ताईनो।

१० मूङ्‍क हन्‍ना हाल्‍लोसो खीम्पी आत्ना ताईनो,

खीक्‍का मूङ्‍क छेईप्चा मूङ्‍क मात्यूक्सची।

११ “खन्सा कोङ् वाये तूवोनो,

ओ सानीवापीक पीरपी कोङ् नेनो,

ओ आत्मा दूक्वापी छूलो कोङा उजूर मूयो,

१२ ऊई कोङ् दीरीत्‍तीयोनाई? अथवा दीरीत्‍तीपीक ईकीम् लप् जन्तुयोनाई?

ना आना कोङ् चौकीदारचीम् हूक्पी छीयोना यूक्सो?

१३ ओ तूस्कोपी कोङा सान्त्वना तूयो,

ना ईम्‍आ कोङ् ओ नीछीमापीका छुटकारा पीयो पीकोना कोङा मीनो,

१४ खोरोदोसो आना कोङ् ओ सेमोपी कीम्मीयो,

ना दर्शनलाम्पा आना कोङ् ओचारनो।

१५ ओरोना कोङ् लेईम्चाम्पीकान्

हेप्पा ओ गन्दीरीपी लापोना सेतोक कोङा नतो।

१६ कोङा ओ रीराम जेरो,

लेईम्चाम् ओ लन्ची मान्तू।

कोङ् लेतोतोव, ऊदोईपीक्यालो ओ रीराममी ऊसो अर्थ मान्तू।

१७ “मीस् आसेनाई आना मूङ्‌कम् ओन्तोसार वास्ता मय?

खीक्‍का आना मूङ्‍कम् ओन्तोसार सूर्‌ता मय?

१८ देत्छा पीच्‍ची आना मूङ्‍कम् चाम्ची मय?

अथवा म्खेप्क-खेप् मूङ्‍कम् चाम्ची मय?

१९ ऊक्छीन्सो आना ओपीका बीन्‍नी खोङनो?

अथवा आना कोङ् ओ हाल्‍ला होक्सोयोनो?

२० ए मीस्मी गोङ् जाचेई मप्ङा,

कोङा मोऊ मूक तूदोक, कोङा ऊतोङ्नाई आम् नोक्सान् मूऊ?

आना ऊदोई कोङ् आम् निशाना बानेईमोओ?

ऊई आम् लागी कोङ् बोझयो छूवोक तूये?

२१ आना ऊदोई ओ मोऊ माफ पीयोनो

ना ओ मोऊ छेमा मईनो?

ऊदोईपीक्यालो हन्‍ना कोङ् दावाङ् गेम्पू छूवो,

हन्‍ना आना कोङ् लामोलोसो छीपोनो।”

a 

७:९ गेम् – हिब्रू रीङ्पी शेओल: सीप्ची तूस्को थाऊ, अर्थात्, खादी

बिल्दद

८

खीक्‍काना शुहपीक बिल्ददआ ओरोपीकाना ङरी आत्‍तू:

२ “आना हादेसम्मोई ङ्‍क तोङ्‍क रीङ् मचय?

आम् रीङ्बऊ केल्प्चाप् देप् हूक् तोङ्‍क के।

३ ऊई नीनाम्माआ नीया गसयोनाई?

ऊई खोलोप्का दूङ् राःरालोकसा इन्साफ गसयोनाई?

४ आम् छाचा नीनाम्माम् ऊल्‍लोङ्पी मोऊ मस्कसा,

नीनाम्माआ खस् खची मोऊमी दण्ड पीची।

५ हन्‍ना आना नीनाम्मा हायाम् नम्‍लोना लामदोक,

खीक्‍का खोलोप्का दूङ् राःरालोक नीनाम्माम् सम्खे तोम् लागी बीन्ती मईदोक,

६ आन् दोस् मान्तूप् ना सोजपा तूदोक,

आछीयाङ् आम् पक्छेपी ख पके,

ना खसा आम् खीम् होसोङ् बोबूईय।

७ लाईस्पीक आम् अवस्था चीमा तूदोसो,

दोस्पी ताप् आम् नाम्‍ला हायाम् देप् छूये।

८ “लाईस्पीक दूङ्ची तत्व,

खीक्‍का खची खूक्सू-खूलूचा ऊई तेप्स्चीक तूवा खूङ्‍क विचार मव।

९ ऊदोईपीक्यालो केईकान् एस्पाङाङ् जन्मेई छूयीकाक के, खन्सा ऊसो छेताम्कानो।

ना चारीदूपीक ओखी नाम्‍लान् अल्मा तोङ्‌कङाङ् तूये।

१० ऊई मूङ्‍क ज्ञानी खूक्सू-खूलूचा आन् ईनोयो

ना खची गोङ्पीक लूखूप्चीम् रीङ् आम्पी पयस्‍नोयो?

११ ऊई सिमसार माक थाऊपी घाँस ओरोरेप् छूयेयोनाई?

ऊई पाक्पऊ काऊ मान्दी पईयोनाई?

१२ मूङ्‍क पतो खात्चाईलो, हीप्सी मान्यूईमोङ्,

घाँसपीका दूङ् लाईस्पीङ् मूङ्‍क हार्‌खाते।

१३ नीनाम्मा माईप्यूप् खोलोमी दोसासो मूङ्‍क तोङ्‍कङ् छूये,

अधर्मी मीस्चीम् आसा ओरोनाङ् मासेई छूये।

१४ मूङ्‍कचीम् भरोसा चीमा साखी तोङ्‍क छूये,

मूङ्‍कचीम् आसाम् जग पून्छीरीम् योङ् तोङ्‍क छूये।

१५ मूङ्‍कस् पून्छीरीम् योङ्पी थेर्‌यान्ची,

खोदोलोई मूङ्‍कसा खस् थामेई मम् दूरनो।

खचा मूङ्‍क चाचाल्यो लापस्दोसो मूङ्‍क पोचीङ्‌ङनो।

१६ मूङ्‍कस् नाम्छोवाआ तयना काऊआ बीम्मना पईक बिरूवा तोङ्‌क छूये,

मूङ्‍कम् लीम् यीक्पी छातो खाते।

१७ मूङ्‍कम् म्साम्‍आ नोम्दीम्पा लूङ् रीम्म

ना लूङ्मी रापी तूस्को लाम।

१८ खोदोलोई हेप्पा मूङ्‍क लीम्कपीका म्साम्‍लोङ् देलस्लो,

थाम्पूआ मूङ्‍क इन्कार मईना ओरोपीके,

‘कोङा आन् हाल्‍लोसो मान्छेन्‍नाक तूवा।’

१९ मोरोनाङ् मूङ्‍क हार्‌नाखाते,

ना बीन्‍नीपा म्पऊ यीक्पीका लीम्ना लत्‍ते।

२० “खोङ्व, दोस् मान्तूप् मीस् नीनाम्माआ इन्कार मईनो,

ना खसा रई लक् मप् मीस्मी म्हूः पोचीप् मईनो।

२१ खोरोदोसो खसा आम् ङाली अमीय

ना चामोवाम् हायाम् देप् साल्‍म्‍आ आम् ङः पेप्पीये।

२२ आम् साछीमीस् ङाजावापी छूये,

ना रई मीस्चीम् खची तम्बू मास्‍ना खाते।”

अय्यूब

९

अय्यूबआ ओरोपीकाना ङरी आत्‍तू:

२ “आछीयाङ् ङ्‍क सत्य के पीम् कोङा छेतो,

खोदोलोई नीनाम्माम् लाईस्पी मीचा म्होप् ऊतोङ्नाई धर्मी थरेई मम् दूर?

३ हेप् मीचा नीनाम्मालो खेम् लन्ची मईदोक,

मूङ्‍कसा ईक् हबऊ तईम् रीङ् तूकपी ईबूम्मीसो ङरी आईम् दूरोनो।

४ नीनाम्मा हायाम् लूखूप्चीलोक, ना राःरालोक तूये।

ऊक मीस्ये खम् ऊल्‍लोङ् मना कोक्साक तूये?

५ खसा कोम् खची होपा तूम्मान्तोमोङ् यईयची,

ना हायाम् देप् छूलीपी मूङ्‍कस् मासेईमची।

६ खसा चारीदू मूङ्‍क तूक थाऊपीका तोक्स,

ना मूङ्‍पीक खोलोङ् जग योक्से।

७ खसा नाम् आप्नव पीक्ना आज्ञा पीय

ना सोङ्‌गेर्‌मी अल्हो राप्दीत।

८ खसाङ् नाम्छूई हाप्स्क तूये,

ना ख दीरीत्‍तीम् छाल थेम्पी लाम्दूमे।

९ खसाङ् सप्‍तर्षि, मृगशिरा ना किरकिटी मीचीक सोङ्‌गेर्

ना योऊमेर हेम्पीक सोङ्‌गेर् बोबूईयू।

१० खसा हायाम् देप् ना बूजेईङा ममान्दूर्प् लक् मय।

खसा ङीर्‌ङा मान्तेईप् छाक्‍काक लक् मय।

११ ख ओ चाखेम्‍लाम्पा छूना खात्लो, कोङा ख तोम् दूरोनो;

खसा म्‍लाम् कल्‍ललो कोङा तूम्तूयोनो।

१२ खसा ङाप्पदोक ख आसाई राप् दूर?

‘आना ऊई मचय?’ पीक्ना ख आसाई तईम् दूर?

१३ नीनाम्माआ म्छूली यसई तूमीयनो;

राहाबमीc म्बोक्छोप्ची नीनाम्माम् लोदोपू कूम्यान्ची।

१४ “ङ्‍कतोङ्नादोक, कोङा ऊतोङ्नाई ख ङरी आईम् दूरो,

अथवा खलो नेईम् रीङ् कोङा ऊतोङ्नाई तोम् दूरो?

१५ ओपी दोस् मान्तूदोसो कोङा ङरी आईम् दूरोनो,

कोङ् दोसी थरेई मप्पी खम् सम्खे तोम् लागी कोङा बीन्तीङाङ् मम् दूरो।

१६ कोङा ख काछूयोलो ख ताईदोसो

खसा ओ उजूर येन पीकोना कोङा विश्‍वास मम् दूरोनो।

१७ खसा कोङ् मूर्हूऊआ पीतीहीलोतो,

खसा ऊसो कारण मान्दीङ् ओ खेर् पमीय।

१८ खसा कोङ् ओ सोम् फेरेई मम्सो पीयोनो,

खोदोलोई आपत्-विपत्आ ओ सानीवा चाईमीय।

१९ ङ्‍क राःराम् रीङ्दोक, ख हायाम् देप् तूये!

ङ्‍क इन्साफमी रीङ्दोक, ख आसाई काछोम् दूर?

२० कोङ् धर्मी दोसो ओ ङःआ कोङ् दोसी थरेई मोयो।

कोङ् दोसी मादोसो ओ ङःआ कोङ् दोसी घोषणा मोयो।

२१ “कोङ् दोस् मान्दीक तूवो, खोरोदोसो कोङा ओहोप्मी ऊसो वास्ता मूयोनो,

कोङ् ओहोपा ओ होप्ङा जेर्‌योङ्चूङ्।

२२ खोदोलोई रीङ्ने ईबूम्ङाङ् तूये, खन्सा कोङा पीको,

‘खसा दोस् मान्तूप् लो रईलो नीप्पोङ् मासेई मईची।’

२३ नीछीमाआ आचानक सीम् तात,

दोस् मान्तूप् मीस् सीलो ख गेसे।

२४ थाम्पू रई मीस्चीम् हूक्पी छूलो,

खसा नीया मप्चीम् मूक्स् देप्पीयची।

अथवा मूङ्‍क मप् ख मादोन् बीन्‍नीपा आसाई मअ?

२५ “ओ तोबूवा खेलपी बूल्प्चाप् मीस्पीका दूङ् मूत्‍ता बूल्से,

ऊसो गेम्तूम् मान्दीङ् मूङ्‍क बीतेई छूक्‍तो खात्चाये।

२६ पाक्पऊमी हेयोङ्मा तोङ्ना मूङ्‍क दावा बगेई छूना खाते,

मूःआ म्होप्मी सीकार हायाम् मूत्‍ता पानक तोङ्ना।

२७ कोङा ओ दूक्वा मातूक्सो,

कोङा जीनप्चाप् ङाली खोमूयोना गेसो पीकोना पीकोदोसो,

२८ कोङा तेम् पर्ने खोलोङ् दूक्वापीका कोङ् कीसो,

ऊदोईपीक्यालो आना कोङ् दोस् मान्दीक बानेईमोयो पीम् कोङा छेतो।

२९ कोङ् दोसी थरेई छूवोदोक,

कोङा ऊदोई मोरो रोकोछू ममा?

३० कोङ् ओहोप् साबूनआ सम्योङ्चूङ्दोसो,

अथवा कोङा सोडाआ ओ हूः नम्‍लोना सपोदोसो,

३१ आना कोङ् हीलपीङ् होक्सो,

ना ओहोप्मी तेईयासो कोङ् जेरो।

३२ “नीनाम्मा कोङ् तोङ्‍क मीस् तूनो,

खन्सा कोङा ख ङरी आईम् दूरोनो,

अथवा रूबूसी सल्स्को थाऊपी कास्का ओची होप्-होप्पी ईल्पोआ आर्कोम् सामना मम् दूर्‌चूकानो।

३३ ओची रापी हेप् नीया मीक्पीप् तूवावादोक,

ओची थेम्पी म्हूः यूप् हेप् मीस् तूवावादोक,

३४ नीनाम्माम् तूप् ओ दोस्पीका लाईप्दीप् हेप् मीस् तूवावादोक,

खम् कीम् हन्‍नायीका ओपी मान्तावा।

३५ खीक्‍काना कोङ् खलो मान्की-मान्की नेनोवा,

खोदोलोई ईनीम्बा ङ्‍क अवस्थापी कोङा नेईम् दूरोनो।

c 

९:१३ राहाब – ङ्‍क क गोलमाल ना रई लक् मप् ना बीन्‍नीपासो मोरोनाङ् ममीक् केछे सून्मापू दीरीत्‍तीपी तूप् ओरो देप् जन्तु के।

१०

“ओ रीराम कोङा ओहोपाङ् जेरो।

खन्सा कोङा ओ दूक्वा रोकेई मान्मसा पूयो,

ना कोङ् ओ सानीवापीक पीरलो नेनो,

२ कोङा नीनाम्मा ओरोपीको: कोङ् दोसी थरेई मोनव,

खोदोलोई ओ ऊल्‍लोङ्पी तूक आम् अभियोग कोङ् ईयोव।

३ ऊई आना आम् हूःआ मक लक् मोरोक मीन्‍नना

ओपी अत्याचार मईलो आन् आम्जी नये,

खोदोलो रई मीचा मईचीक लोचम्पी आन् गेसे?

४ ऊई आम् मूक्स् मीस्मी मूक्स् तोङ्‍क तूयेयो?

ऊई आना सीप्ना खाईप् मीचा तोङ्‍ना खोङयो?

५ ऊई आम् नाम्‍ला सीप्ना खाईप् मीस्मी नाम्‍ला तोङ्‌कयो तूये?

अथवा आम् तोबूवा मीस्मी तोबूवा तोङ्‍कयो तूये?

६ खीक्‍का ऊदोई आना ओपी दोस् लाम,

ना ओ मोऊ खोतालेई मय?

७ कोङ् दोस् मान्तूप् तूवो पीम् आना छेत्‍त,

खोरोदोसो आम् हूक्पीका आसासो कोङ् लेन्चामीम् दूरोनो।

८ “आना आम् हूःआङ् ओ आकार बानेई मअ खीक्‍का कोङ् बोबूयो,

ऊई हन्‍ना आत्ना आना कोङ् मासेईयो मोयो?

९ ङ्‍क रीङ् मीन्व, आना कोङ् बोहोपीकाङ् बानेईमो,

ऊई हन्‍ना आना कोङ् फूर्क् पीङ्‌यो आतोछोक्सो?

१० ऊई आना कोङ् ओलोन् तोङ्ना लेतोक मायो?

ना दही तोङ्ना आना कोङ् जामेई छूमीयोकमायो?

११ ऊई आना कोङ् साःआ लो सोकोवारआलो बानेईमोक मायो?

ना तूप्‍रीआ लो सऊरीआलो आना कोङ् गासेईमोक मायो?

१२ आना कोङ् रीराम लो हाल्‍लोसो मान्मईप् सम्तूमालो पीयो,

खीक्‍का ओ आत्मा आम् सम्खेलूआ लेन्चामीचयक तूये।

१३ “खोदोलोई ङ्‍क रीङ् आना आम् गोङ्पी सूल्ना यूक्सू,

खीक्‍का ङ्‍क आम् सानीवापी तूवा पीम् कोङा छेतो:

१४ कोङा मोऊ मूवादोक आना कोङ् खोङोचोवा,

ना कोङा मूक दोस् आना माफी मान्पीङावा।

१५ आछीयाङ् कोङ् रई तूवोदोक, कोङ् ओ होप्ङा धिक्‍कार के!

कोङ् दोस् मान्दीक तूवोदोसो कोङा ओ तोङ् थेईम् दूरोनो,

ऊदोईपीक्यालो कोङ् ङाजावापी छूवोना ओ नीछीमापीङ् सूपोम् मूक तूये।

१६ कोङा ओ तोङ् थेतोदोक, गूङ्‌गीनारआ तोङ्ना आना कोङ् लामो,

ना होसोङ् ओ ऊल्‍लोङ्पी आम् राःरा खोमय।

१७ आना ओ ऊल्‍लोङ्पी नयाँ साक्छी तात,

ना ओपी आम् छूली पमीय।

ना ओ ऊल्‍लोङ्पी आना नयाँ फौज तात।

१८ “आना ऊदोई कोङ् ओ माम् सागोवापीका लातो?

आसासो मान्तोमो कोङ् मूङ्‍कपीङ् सीयोखातोवादोक नवा!

१९ कोङ् जन्मेई मान्छूमो ओ माम् सागोवापीकाङ् गेम्पी खातोवादोसो नवा!

२०-२२ ऊई चीबाईप् ओ रीराम बीतेई छूम्खाम् नाम्‍ला मान्छूयोनाई?

हादेम्सो आईप्ना मान्तास्को छाप्कूवापी,

हायाम् नाम्कूर्मादाम् ना गोङ्पेर्प् खाप् छाप्कूवापी,

सेपा नाम्कूर्मादाम् हायाम् छूक्स्को छाप्कूवापी,

गूगूर्‌पा गीम्जूवाआ लो गोलमालआलो पेप्खाप् छाप्कूवापी,

मूङ्‍क छाप्कूवापी अल्होसो नम्कूर्‌वादाम् तोङ्‍क छूये,

कोङ् मूङ्‍कपी खाईम् लाईस्पी आन् ओपीका खालेत्व

ना चीबाईप्दोसो कोङ् ओजी ननूव।”

सोपर

११

नामहपीक सोपरआ ओरोपीकाना ङरी आत्‍तूः

२ “ऊई ङ्‍क रीङ्मी ङरी मान्‍आईम्यो?

ऊई ङ्‍क मोमोथेम्पी नेईप्मी रीङ् आछीयाकङ्‌के पीमा?

३ ऊई हाल्‍लोसो मान्याईप् आम् रीङ्आ मीस् वाये मईयो?

ऊई आना गेम्तूम् मईलो आसासो आन् मान्‍रामायो?

४ आना नीनाम्मा ओरोलय, ‘ओ मीन्ताम् थीक्‍ङा तूये

ना आम् मूक्स्दूपी कोङ् चोक्ख तूवो।’

५ नीनाम्मा नेन्‍नूव,

ना खसा म्‍ङः आम् ऊल्‍लोङ्पी हत्नूव पीम् हायाम् देप् ओ लन्ची तूये।

६ खीक्‍का खसा लूखूप्चीम् रहस्य आम्पी पनूव।

ऊदोईपीक्यालो आछीयाक लूखूप्चीम् पक्छे ओरोतो तूये।

नीनाम्माआ आम् मोऊ ओरोतो मात्यूक्स्क तूये पीम् आना छेत्व।

७ “ऊई आना नीनाम्माम् रहस्य बूजेई मम् दूरयो?

ऊई आना खोलोप्का दूङ् राःरालोक नीनाम्माम् तोक्पी खोलोङ् रीङ् छेईम् दूरयो?

८ खम् रहस्य लो ज्ञानलो साराङ्‌गाप्का दूङ् रेप् तूये—

आना ऊई मम् दूर?

मूङ्‍क रहस्य लो ज्ञानलोन् गेम्पीकाa दूङ् गूम् तूये—

आना ऊई छेईम् दूर?

९ मूङ्‍कस्‍ने चारीदूपीका दूङ् बाईप् तूये,

ना दीरीत्‍तीपीका दूङ् दाप् तूये।

१० “ख ताईना आन् थूनापी यूक्से,

ना आम् तोक्पी अदालतपी फैसला ममीयस्दोक,

आसाई खम् ऊल्‍लोङ् मम् दूर?

११ ऊक-ऊक मीस्ये वालीलीपो तूये, मूङ्‍क खसा आछीयाङ् छेत्‍त,

खीक्‍का खसा अधर्म तयदोक, ऊई मूङ्‍कम् लेखा यूक्सनोयोनाई?

१२ सोगोपाक मोकोक्‍तीआ मीस्मी छा जन्मेई मम् दूरनो,

खोरोनाङ् मूर्ख मीस् हादेम्सो लूखूप्चीलोक छूम् दूरनो।

१३ “खोरोदोसो आना आम् गोङ् थीक् लाम्पी लाम्दूप्पू,

ना आना आम् हूः नीनाम्मा हेम् सत्‍तू,

१४ आम् हूक्पी तूक मोऊ हतेई मईदोक,

ना आम् खीम्पी ऊसो अधर्म लक् छूम् पीयनोदोक,

१५ आना ऊसो ङाजावापी मान्छूक्सा आम् तोङ् थेईम् दूर,

ना आन् ऊसो मान्कीप् थम्पूर मीस् छूये।

१६ खीक्‍काना आना आम् दूक्वा मात्यूक्स,

मूङ्‍क दूक्वा बगेई छूक्ना खाईप् काऊ तोङ्‌कङाङ् आना मीन्‍न।

१७ आम् रीराम छेकाल्पीक नाम्छोवापीका दूङ् छेङ्‌गा छूये,

ना नाम्कूर्मादाम् क देत्छाक अल्हो तोङ्‍क छूये।

१८ आन् सुरक्षित छूये, ऊदोईपीक्यालो आम्पी आसा तूये;

आना लीक् हेम्पी खोङ ना आन् चामोवापी ईम्से।

१९ आन् आस्पीकासो मान्कीमो दीस्खाते,

ना ओरोसर्प् मीचा आम्पीका सम्खे तोम् लामची।

२० खोदोलोई रई मीचा खची मूक्सा तयस्‍नो,

जूम्ना खाईम् लागी मूङ्‍कचीम् लाम् छीखाते,

ना मूङ्‍कचीम् आसा सीम्ङाङ् छूये।”

a 

११:८ गेम् – हिब्रू रीङ्पी शेओल: सीप्ची तूस्को थाऊ, अर्थात्, खादी

अय्यूब

१२

खीक्‍काना अय्यूबआ ओरोपीकाना ङरी आत्‍तू:

२ “आछीयाङ् आन्‍नी मीस् तूनी,

ना खोलोङ् आम्नी लूखूप्ची आन्‍नीस्काङ् सीये!

३ खोदोलोई आम्नीम् तोङ्‍क ओमीसो ओ सानीवा तूये,

ऊक रीङ्पीसो कोङ् आम्नीप्का सतोनो।

ङ्‍क तोङ्‍क रीङ् आसाई छेत्‍तनोनाई?

४ “खोरोदोसो कोङ् ओ बूम्चीम् लागी गीम्सेम् छूवोक तूये,

कोङा नीनाम्मा दपू ना खसा कोङ् ङरी आनो,

दोस् मान्तूप् ना अपराध मान्तूप्दोसो कोङ् खची गीम्सेम् छूवोक तूये!

५ सूक्वापी तूप् मीचा दुर्भाग्य जेरची,

बेईम्खाम् होक् लोङ् तोङ्‍क खस् छूये।

६ लूटपीट मप्चीम् तम्बूपी चाऊ पक्नो,

ना नीनाम्मा म्छूली काईप्ची क सुरक्षित रहेई छूये,

खचा खची देऊतास् खची हूक्पी खूरची।

७ “खोदोलोई खात्ना पोसूस् तत्चीव ना खचा आन् ईये,

अथवा नाम्छूईतोक छोऊ तत्चीव, ना खचा आन् ईये;

८ अथवा चारीदूलो नेन्व, ना मूङ्‍कसा आन् ईये,

अथवा दीरीत्‍तीपूक ङाआ आन् ईयानूव।

९ योबोरोबूआ म्होप्मी हूःआङ् ङ्‍क खोलोङ् मक के पीक्ना

ङ्‍क खोलोङ् तूकपीकसा आसाई छेत्‍तनोनाई?

१० लेईप्चाप् खोलोङ् प्राणीम् रीराम लो,

खोलोङ् मीस्मी सोम्‍लो नीनाम्माम् हूक्पी तूये।

११ लेम्‍आ चाम्दूम्मी स्वाद तूम् तय,

खोरोनाङ् नोबोआसो येनक रीङ्मी छीयान् मय।

१२ ऊई खूवोबूप्चीम् रापी लूखूप्ची तयाम्नोयोनाई?

ऊई ओरोबाईप् तोबूवाआ मीन्मारो मम् राःरा तातनोयोनाई?

१३ “लूखूप्ची लो राःरालो नीनाम्मामीङ् के,

ना खपीङ् चाई लो मीन्मारो मम् राःरालो तूये।

१४ खसा हतदोक मूङ्‍क होसोङ् बोबूईयनो,

खसा कैद मईक मीस्मी छुटकारा छूनो।

१५ खसा वाः ताम् रोकेई मईदोक नाम्खर् मय,

खसा वाः तामीयदोक सोक्वा-मोर्वा तोक्स्‍ना थाम्पू मासेई मय।

१६ राःरा लो विजयलो खमीङ् के,

दोका पीप् लो दोका तोक्‍लो नीप्पोङ् खमीङ् के।

१७ खसा चाईपीप्ची लूखूप्ची मान्दीक मदीतची,

ना नीया मप्ची मूर्ख बानेई मदीतची।

१८ खसा होङाबूचा खाप्सस्क तेई बूत्पीयची,

खीक्‍का खची छूम्‍रीपी रीबोआ छूईयस्‍ना खाईयची।

१९ खसा पूजारीस् फूतीकेर् मईचीना लाम्दूप्पची,

ना हायाम् राःरालोक मीस् खसा खची पदपीका हतेई मईची।

२० खोलोआ रेप्‍पस्क चाईपीप्ची खसा वाये तूमीयची,

ना खूवोबूप्चीम् लूखूप्ची खसा रद्द मय।

२१ खसा चारतोप्चीम् नीङ्ला कात्पीयची,

ना हायाम् राःरालोकस् खची जूम्‍लो मान्दीक मईची।

२२ खसा नाम्कूर्मादाम्पीक रहस्य पय,

ना खसा ईकीम्‍लप् नाम्कूर्मादाम् अल्होपी फात्‍त।

२३ खसा जाति-जातिस् हायाम् देप् बानेई मईची, ना खस् मासेई मईची;

खसा जातिस् पतो-छातो खाईमीयची ना खोलोपी सोवोरीस्दीतची।

२४ खसा चारीदूपीक चारतोप्चीम् मीन्मारो मम् राःरा ङाप्पची,

ना लाम् मान्तूप् गोङ्‌रूत्खाप्-थाम्पूपी एक्सा-मेक्सा थाम्खाम् लागी खस् फूईलेत्दीतची।

२५ अल्हो मान्दी खस् नाम्कूर्मादाम्पी मप्‍तो लाम्दूमे,

ना खसा खस् दीःआ सेतक मीस् तोङ्ना ऊन्तो-बेप्‍तो लाम्दूम्प् बानेई मईची।

१३

“ङ्‍क खोलोङ् कोङा ओ मूक्सा तूक तूये,

ङ्‍क खोलोङ् कोङा ओ नोबोआ येनूक तूये, ना कोङा बूजेई मूक तूये।

२ आन्‍ना ऊई लेस्‍नूम्, खूङ्‍क कोङासो लेसो।

ऊतोङ्‍क रीङ्पीसो कोङ् आम्नीपीका सतोनो।

३ खोदोलोई कोङा क खोलोप्का दूङ् राःरालोकलो रीङ् मम्,

ना नीनाम्मालो ओ तोक्पी रीङ्-छाम् मम् लन्ची मूयो।

४ आन्‍ना क वालीलीक रीङ्आ सत्य नेप्दीत्नूम्,

आन्‍नी खोलोङ् मोरोक दबाई मप् तूनी!

५ आन्‍नी वाये तूवानीवादोन् नवा!

वाये तूवानीवादोक आन्‍नी लूखूप्चीलोक थरेई छूवानीवा!

६ हन्‍ना कोङा मूयोक रीङ्-छाम् येन्‍नूम्व,

खीक्‍का कोङा ओ रीङ् पूयोलो सानीवा मनूम्ना येन्‍नूम्व।

७ ऊई आन्‍नी नीनाम्माम् पक्छेपी छूनीना ओरोना मान्‍नप् रीङ्‌यो नेन्‍नी?

आन्‍ना खलाम्पा छूनीना वालीलीक रीङ् आछीयाक मईनू?

८ ऊई आन्‍नी नीनाम्माम् पक्छेपीयो नेन्‍नी?

अथवा नीनाम्माम् लागी अदालतपी आन्‍ना रीङ्-छाम् मईनूम्यो?

९ नीनाम्माआ आन्‍नी जाचेई मईनीलो ऊई खोलोङ् नप्ङायो छीप्प?

ऊई मीस् जूक्‍केई मईनूम्क तोङ्नाङ्‌यो आन्‍ना नीनाम्मासो जूक्‍केई मईनूम्व?

१० कोङ् वालीलीक दोस् तीयोनीना आन्‍ना खम् पक्छे मईनूम्दोक,

खसा आछीयाङ् आन्‍नी राङ्नी।

११ ऊई नीनाम्माम् हायाम् देप् साम्दीखाआ आन्‍नी कीम्‍लमीनीयोनाई?

ऊई खम् कीम्मा आन्‍नी सूर्‌ता ममीनीनोयोनाई?

१२ आम्‍नी पोम् ललईने फूर्क् लो छूबूईलो तोङ्‌कङाङ् के,

आन्‍ना मईनूम्क रीङ्-छाम् बोहो तोङ्‍कङाङ् के।

१३ “आन्‍नी वाये तूवानीव, ना कोङ् ओ सानीवापीक रीङ् नेईम् पीयोनीव,

खीक्‍का ताम् हयक खोलोङ् रीङ् ओपी ताम् पीयानूम्व।

१४ कोङ् ऊदोई ओ होप्ङा खतरापी मम्चीमा,

ना कोङा ओ रीराम ऊदोई जोखिमपी ममा?

१५ खसा कोङ् सेतोदोसो कोङा खपी ओ आसा यूक्सो।

कोङा होसोङ् ओ रीङ् खम् लाईस्पी यूक्सो।

१६ आछीयाङ् ङ्‍क ओ छुटकाराम् लागी छूये।

ऊदोईपीक्यालो अधर्मी मीचा खम् लाईस्पी ताम् आत मईनो।

१७ ओ रीङ् नम्‍लोना येन्‍नूम्व,

कोङा पीकोक रीङ्पी आम्नी नोबो तास्‍नूम्व।

१८ हन्‍ना कोङा ओ रीङ् तयार मूक तूये,

कोङ् दोस् मान्दीक छूवो पीम् कोङा छेतो।

१९ ऊई आसाई कोङ् दोस् तीम् दूरो?

कोङ् दोस् तीदूरोदोक कोङ् वाये तूवो ना सीयो।

२० “कोङा ङ्‍क नीच्‍ची रीङ्‌पीङाङ् अऊ पीको, ए नीनाम्माङा!

खीक्‍काना कोङ् आम् मूक्स्दूपीका सूल्योङ्चूङ्नो।

२१ हायाम् लीप् आम् हूः ओपीका छूबूरी खाईव,

ना आम् कीम्‍आ कोङ् ओ चारईम् होक्सीव।

२२ खीक्‍काना कोङ् काछोव, ना कोङा आन् ङरी आईयान्के,

अथवा कोङ् नेनो, ना आना कोङ् ङरी आनोव।

२३ कोङा देईकई अधर्म लो मोऊलो मूक तूये?

कोङ् ओ गल्ती लो कोङा मूक मोऊलो ईयोव!

२४ आना ऊदोई आम् ङाली सूल्‍ल?

ना ओपी आम् साछीमी तोङ्ना वोर्वा मय?

२५ ऊई आना हूक्‍आ पेरक सीछोम् म्बोऊ दूक्पीययो?

ऊई आना हार्प् खाप् भुस खेदा मईयो?

२६ ओ लागी आना दण्ड तोकेई मीयोपो,

कोङ् सोलो तूवोलोक दोस् आना तेम्मीयो।

२७ थीङ्‌रपी ओ लोङ् थोकेई मीयोपो,

खोलोङ् ओ लाम् जाचेई मीयोपो।

ओ लोफेमापी रोःम् छाप् तेयोपो।

२८ “खन्सा मीस् कीम्खाप् थक् तोङ्‍ना,

म्मा चईक तेई तोङ्ना मासेई छूचाये।

१४

“मीम्छापीका जन्मेई छूवाक मीस्

चीबाईप् तोबूवालोक ना सोक्-सूर्‌ता पेप्खाप् छूये।

२ मूङ्‍क बूङ् तोङ्ना बाईय ना हार्‌खाते,

मूङ्‍क ऊक्छीन्क अल्मा तोङ्ना मास्खाते, ना मूङ्‍क रहेई छूनो।

३ ऊई आना ङ्‍क तोङ्‍क मीस्पी आम् मूक्स् मईयो?

ऊई मूङ्‍क मीस् आना आम् लाईस्पी नीया मम् लागी तातयो?

४ अशुद्ध मीस्पीका आसाई शुद्ध रीङ् लाईम् दूरनाई?

आसासो दूरनो!

५ मीस्मी रीराममी लेई तोकेई मम्पा तूये,

खीक्‍का मूङ्‍कम् लाःमी गन्ती आना यूक्स्क तूये,

ना आना मूङ्‍कम् रीम् यूक्स्क तूये, मूङ्‍कसा मूङ्‌क कोम् दूरनो।

६ खन्सा मूङ्‍कपीका आना बीन्‍नी छूबूरी हेम् खोङ्व,

ना दूक्नासीपी लक् मप् मीस्मी तोङ्ना म्होप्मी नाम्‍ला पूरा मान्मम् सम्मो

मूङ्‍क आना म्हाल्‍लाङ् होक्सीव।

७ “सीछोम् लागी आसा छूये:

देताम्दोक मूङ्‍क होसोङ् लीम्चाये,

ना मूङ्‍कपी नयाँ बूकूलीम् आम् होक्सीयनो।

८ मूङ्‍कम् म्साम् बोहोगोपू चयना

मूङ्‍कम् म्दोः थाम्पूगोपू सीखात्दोसो

९ काऊमी म्मूर् तयकप्का मूङ्‍क होसोङ् लीम् थालेई मय,

ना मालोक म्पऊ तोङ्ना मूङ्‍क पतोखाते।

१० खोदोलोई मीस्‍ने सीखाते, ना यङ्‌खाते;

मूङ्‍कसा दूङ् दोस्पीक म्सोम् थय, ना मूङ्‍क यात्खाते।

११ पोक्‍रीपूक काऊ वाताम्-वाताम् मत्‍तो खात्क तोङ्ना,

अथवा देप् योऊ सीप्पना हार्‌खात्क तोङ्ना,

१२ मीस् सीना खाते, ना हाल्‍लोसो पक्नो,

नाम्छूई मेतेई मान्छूम् सम्मो, मूङ्‍क मीस् ऊस्‍पक्नो।

अथवा मूङ्‍क ईम्साकपीका हन्‍ना हाल्‍लोसो पक्नो।

१३ “आना कोङ् गेम्पीa सूलोवादोक,

खीक्‍का आम् छूली मान्सेर्म् सम्मो कोङ् सूपीछा सूलोवाना यूक्सोवादोक नवा!

आना ओ नाम्‍लाम् रीम् तोकेई मीयोपोवादोक,

ना कोङ् मीनोवादोन् नवा!

१४ ऊई मीस् सीकप्का मूङ्‍कसा होसोङ् रीराम तययोनाई?

खोदोलोई ङ्‍क ओ नीछीमाम् लेई मान्याईम् सम्मो

ओ सूक्वाम् लेईमी लागी कोङा हूङूतो।

१५ आना कोङ् काछोयो ना कोङा आन् ङरी आईयान्‍ना;

आना आम् होपा बोबूईक प्राणी खोम् लन्ची मय।

१६ आछीयाङ् आना खोलोङ् ओ चाल खोङ,

खोदोलोई आना ओ मोऊमी लेखा यूक्सनो।

१७ खोलोङ् ओ कसूर आना फाक्सूम्पी यूक्सना खार्‌दीत;

आना ओ अधर्म नेप्पना यूक्स।

१८ “खोदोलोई कोम् येत्ना खात्क तोङ्ना

ना छीलूमा म्तूस्कोपीका हतेई मम्पा तोङ्ना,

१९ काऊआ लूङ् येत्‍तक तोङ्ना,

ना येनाम्मा वाः ताईलो थाम्पूपीक बोहो बगेई मईना खाईयक तोङ्ना,

आना मीस्मी आसा मासेई मीपीक तूये।

२० आन् मूङ्‍कपीका कोक्से, ना मूङ्‍क सीखाते;

आना मूङ्‍कम् ङाली फात्पीय, ना मूङ्‍क छूबूरी पोक्स्छोक्स।

२१ मूङ्‍कम् वात्छा म्छाचा साम्दी-सायो तयस्दोसो खसा मूङ्‍क रीङ् तूम् तयनो;

मूङ्‍कचीम् साम्दी कात्लोसो खसा मूङ्‍क रीङ् तूम् तयनो।

२२ मूङ्‍कसा म्होप्मी गाम्पीक दूक्वाङाङ् तूम् तय,

ना मूङ्‍कसा म्होप्मी लागीङाङ् तूनीवा मय।”

a 

१४:१३ गेम् – हिब्रू रीङ्पी शेओल: सीप्ची तूस्को थाऊ, अर्थात्, खादी

दोस्रो रीङ्-छाम्

१५:१–२१:३४

एलीपज

१५

खीक्‍काना तेमानपीक एलीपजआ ओरोपीकाना ङरी आत्‍तू:

२ “ऊई लूखूप्चीलोक मीचा ङ्‍क तोङ्‍क ऊनाऊक रीङ्‌मी ङरी आत्‍तयोनाई?

अथवा मूङ्‍कम् म्बो तात हूक्‍आ पेप्पक छूयेयोनाई?

३ ऊई खसा ङ्‍क तोङ्‍क ऊनाऊक रीङ्पी,

ना म्साम्दी मान्दीक रीङ्पी रीङ्-छाम् मईयोनाई?

४ ऊई आन् नीनाम्मापीका कीस्‍नोयो,

ना आम्पी नीनाम्मा हेम्‍क भक्ति मान्तूयो?

५ आना ऊई पीके मूङ्‍कन् आम् अधर्मआङ् पीमीये;

खीक्‍का छल मम् रीङ् आना नत्‍त।

६ कोङा आन् दोसी थरेई मन्‍नाक मा; आन् आम् होप्मी ङःआङ् दोसी थरेई माक के।

आम्‍मी आम् ङचसूआङ् आम् ऊल्‍लोङ्पी साक्छी पीय।

७ “ऊई आन् मीस् जातिपी खोलोप्का दूङ् लाईस्पी जन्मेई छूवाकयो?

ऊई आन् कोम्पीका दूङ् लाईस्पी लोलीसाकयो?

८ ऊई आना नीनाम्माम् याखऊपी तूना येनयो?

अथवा खोलोङ् लूखूप्चीम् रीङ् आम्पीङाङ्‌यो तूये?

९ केईका छेताम्कानोक ऊक रीङ्‌ये आना छेत्‍त?

केईका बूजेई मयाम्कानोक ऊक रीङ्‌ये आना बूजेई मय?

१० ओखी रापी म्तोङ् बूल्प्खाप् ना खोवोबूप् मीस् तूये,

आम् पापीकासो दूङ् खूवोबूप् मीस् ओखी साथपी तूये।

११ ऊई नीनाम्माम् सान्त्वना आम् लागी चीछायो तूये?

अथवा ऊई खम् ङरी चानप् रीङ्आ आन् लाईनोयो?

१२ ऊसाई आम् गोङ्पी ङ्‍क तोङ्‍क आत पीये?

ना आना ऊदोई आम् मूक्स् हत्‍तना खोङ?

१३ खीक्‍का आना आम् छूली नीनाम्मापी कात्‍त,

ना आना आम् ङःपीका ङ्‍क तोङ्‍क रीङ् लात?

१४ “ऊई हेप् मीस् आछीयाङ् शुद्ध छूदूरयो?

अथवा मीम्छापीका जन्मेई छूक हेप् मीस् धर्मी छूदूरयो?

१५ नीनाम्माआ म्होप्मी रीदाम् पोक्चीपी भरोसा यूक्सनो

ना साराङ्‌गाङ् खम् मूक्स्दूपी शुद्ध मान्तूदोक,

१६ ईजेर्म् लप् ना कीम्खाप् मीस् जन् देई अशुद्ध छूये,

खसा अधर्म काऊ तोङ्ना दूङ्‍ङ!

१७ “येन्व कोङा आन् खोमीयान्‍ना,

खीक्‍का कोङा तूक रीङ् आन् ईयान्‍ना।

१८ लूखूप्चीलोकचा खची खूक्सू-खूलूचीपीका तचीक रीङ्

ऊसो मान्सूल्मो पचीक तूये।

१९ (खस्ङाङ् छाप्कूवापी हक् मम् पीचीक तूवा,

खची रापी आस्सो बीन्‍नीपा छाप्कूवापीका ताप्ना तूप् मीस् मान्तूक तूवा।)

२० रई मीचा म्होप्मी रीराम तूक सम्मोङ् दूक्वा तेम्चाम् बोक्से,

सम्तूमा मान्दीक मीस्मी दोङ् ङीर्म् पाना तोकेई मम्पा छूये।

२१ ईकीम्‍लप् साल्म् मूङ्‍कम् नोबोपी काचाये,

खाऊमा-खासेर्मा छूचाईक नाम्‍लापीसो मासेई मप्मी आक्रमणपीका मूङ्‍क कीस्चाये।

२२ नाम्कूर्मादाम्मी ङःपीका मूङ्‍कसा ऊम्केई छूम् आसा मम् दूरनो,

दोप्सेलआ सेईम् लागी मूङ्‍क सोकाक तूये।

२३ साम्सूरूचा खची चोखोमाम् लागी मूङ्‍कम् सालोग्गी चईची।

कोङ् मासेई छूम् नाम्‍ला आछीयाङ् ताये पीम् मूङ्‍क तोङ्‍क मीचा छेत्‍त।

२४ दूक्वा लो सोक्‍आलो मूङ्‍क म्कीम्‍लप् मय,

जूम्‍लूक् मम् लागी तयार छूवाक होङाबू तोङ्ना नीछीमाआ मूङ्‍क आक्रमण मय,

२५ ऊदोईपीक्यालो मूङ्‍कसा नीनाम्माम् ऊल्‍लोङ्पी म्हूः थेत्क तूये,

ना खोलोप्का दूङ् राःरालोकम् ऊल्‍लोङ्पी नीहू लाम्क तूये।

२६ म्होप्मी हायाम् तेईप् ना हायाम् देप् ढाल खाईयना

नीनाम्माम् ऊल्‍लोङ्पी आक्रमण मम् लागी मूङ्‍क खाते।

२७ “मूङ्‍क रई मीस् मोतेई छूये ना होङ्पोक् छूये;

मूङ्‍कम् म्छूम्‍री छोदोवा पेप्खीक छूये।

२८ मूङ्‍क मासेई छूवाक सहरपी लो खीम्पीलो तूये, मूङ्‍कपी आस्सो तूनो,

मूङ्‍क खीम् खोलोङ् हत्ना लूङ् नोङाम्क तोङ्‍क छूये।

२९ मूङ्‍क हन्‍ना हाल्‍लोसो होङ्पोक् छूनो, ना मूङ्‍कम् दाचाम् रहेई छूनो।

खम् दाचाम् चारीदूपी फईलेई छूनो।

३० नाम्कूर्मादाम्पीका मूङ्‍कसा ऊम्केई छूम् दूरनो,

मीलाम्छोआ मूङ्‍कम् लीम् हार्‌न्खा मीय

खीक्‍का नीनाम्माम् सोम्‍आ मूङ्‍क पेरना खाईय।

३१ मेरोक रीङ्पी भरोसा मनूना मूङ्‍कसा म्होप्ङा दोका पीन्चीनूनव,

ऊदोईपीक्यालो मूङ्‍कम् फाईपी खसा ऊसो तयनो।

३२ म्‍नाम्‍ला ताम्पीका लाईस्पीङ् मूङ्‍क हार्‌खाते,

खीक्‍का मूङ्‍कम् म्गेम् नम्‍लो पईनो।

३३ मान्चोमोङ् म्चो बीम्पा वाचोसीम् पऊ तोङ्‍क मूङ्‍क छूये,

म्बूङ् हूम्खाप् जैतूनमी पऊ तोङ्‍क मूङ्‍क छूये।

३४ ऊदोईपीक्यालो अधर्मी मीस्मी खची छामाईची छूनो,

घूस नईप्चीम् तम्बू मीःआ मासेई मय।

३५ खची सागोवापी नीछीमा तूये, ना खचा रई वातची,

ना खची सागोवाआ छल रचेई मय।”

अय्यूब

१६

खीक्‍काना अय्यूबआ ओरोपीकाना ङरी आत्‍तू:

२ “कोङा ङ्‍क तोङ्‍क रीङ् हायाम् देतो येनूक तूये,

आन्‍नीन् ऊनाऊक सान्त्वना पीप्चीङाङ् तूनी,

३ ऊई मूङ्‍क तोङ्‍क ऊनाऊक आम् रीङ् यात्नोयो?

ऊक रीङ्आई आन् ङ्‍क तोङ्‍क रीङ्-छाम् मप्चाप् मये?

४ आन्‍नी कोङ् तोङ्‍क छूवानीवादोन्

कोङासो आन्‍नी तोङ्नाङ् नेईम् दूरूवा;

आम्नी लाईस्पी नप्-नप् रीङ् मम् दूरूवा,

ना आन्‍नीसो दोस् तीम् दूरूवा!

५ खोदोलोई आन्‍नी राःरा पीम् लागी कोङ् साहास पीप् रीङ् नेनोवा

खीक्‍का खाऊमा-खासेर्मालोक ओ रीङ्आ आन्‍ना सान्त्वना तानूम्वा।

६ “कोङ् नेनोदोसो ओ दूक्वा यसई छूनो,

कोङ् वाये तूवोदोसो ओ दूक्वाआ कोङ् होक्सोयोनो।

७ ए नीनाम्माङा, आना कोङ् ओ सानीवा चाईमीयोक तूये,

आना ओ खीम्पोस्ची सोक्पी मस्क तूये।

८ आना कोङ् लापोक तूये, ना कोङ् कैदी तोङ्‍क छूवोक तूये।

कोङ् ओ तूप्‍री लो ओ होऊलोङाङ् छूवोक तूये,

ङ्‍कसाङ् ओ ऊल्‍लोङ्पी साक्छी पीय।

९ म्छूलीपी नीनाम्माआ कोङ् कऊला-चेऊला मोयो,

ना ओ ऊल्‍लोङ्पी म्काङ् चय;

खसा कोङ् जेजेर् मूक्सा खोङो।

१० मीचा कोङ् सेस्वा मीयो,

खचा कोङ् ओ फोऊसीपी केरो,

खस् ओ ऊल्‍लोङ्पी ईक् सानीवा छूये।

११ नीनाम्माआ कोङ् अधर्मी मीस्मी हूक्पी फूईलेतोतोक तूये,

ना रई मीस्मी हूक्पी होक्सोछोक्सोक तूये।

१२ कोङ्ने नोन्दीन्चूङ्‌क तूवा,

खोदोलोई खसा कोङ् आक्रमण मोना पामो।

खसा कोङ् ओ पईपी लापोना यूफूल-यूफूलमो,

खसा कोङ् म्होप्मी निशाना बानेईमो।

१३ खम् बेईलीफू तोप्ची ओ लीक् हेम्पी तूये,

सम्तूमा मान्दी खसा ओ चीक्स् रतोपो।

खसा ओ खीङ् बोहोपू कात्‍तू।

१४ म्खेप्‍क-खेप् खसा कोङ् खेर् वनो,

ईल्पो जूम्‍लूक् मप् मीचा तोङ्ना खसा कोङ् छर्‌पानोखो।

१५ “ओ गाम् देम् लागी कोङा लूक्स्पा बूरू,

ना कोङा ओ थप् फूर्क् पी फूमू।

१६ खाप्सी-खाप्सी ओ फोऊसी हालामोक्स् छूवाखात्क तूये,

ओ मूक्स्मी लीक् हेम्पी गूगूर् छूवाक तूये।

१७ खोरोदोसो ओ हूःआ उपद्र मक मान्तू,

खीक्‍का कोङा मूयोक वाङोम् आछीयाक तूये।

१८ “ए चारीदूङा, ओ हीः नेप्नव,

खीक्‍का ओ वाङोम् हाल्‍लोसो रोकेई छूनूनव!

१९ ओदोलोसो ओ गवाई पीप्ने साराङ्‍गाप्‍तो तूये,

ओ फाईपी नेईप् खोलोप्का दूङ् रेप्‍तो तूये।

२० ओ बूम्चा कोङ् होक्सोयोक तूये,

ओ मूक्सा नीनाम्माम् लाईस्पी मीक्वा हूप्स।

२१ बूम्-बूम्पी रीङ् मीलेई मप् मीस् तोङ्‍क

नीनाम्मालो ओची रापी रीङ् मीलेई मप् ईल्पो मीस् कोङ् चाहेई छूये।

२२ कोङ् जीस्तातोपी खाईम्‍लेम् छूये,

कोङ् मूङ्‍कपीका हन्‍ना हादेम्सो आत्‍तोना तोयोनो।

१७

“ओ आत्मा सोक्पी छूवाक तूये,

ओ रीराममी यान्तेस्को तालाताक तूये,

गेम् ओ लागी तयार तूये।

२ कोङ् ऊक हेम् हीयोङ्चूङ्दोसो मीचा कोङ् सेस्वा मीयो,

ओ मूक्सा खचा ओ ऊल्‍लोङ् मईचीकङाङ् खोम् बोक्से।

३ “ए नीनाम्माङा, आन्ङा ओ लागी जामानी तूवोपोव,

ऊदोईपीक्यालो बीन्‍नीपा आसे ओ लागी जामानी तूये?

४ आना मूङ्‍कचीम् सानीवापीक मीन्मारो मम् राःरा दीदीत्क तूये,

खन्सा आना मूङ्‍कस् कोमीयस्‍नो।

५ पूनाऊमी तोम् लागी मीचा म्बूम् दोका पीयस्दोक,

मूङ्‍कम् म्छास् खची मूक्सा मान्तोक् छूये।

६ “नीनाम्माआ कोङ् मीस्मी रापी ईबूम् पोम् ललईपी तूक मीस् तोङ्‍क मोक तूये,

ना मीस् ताईना ओ ङोबोपी थूवा दोयो।

७ ओ मूक्स् सोक्‍आ गर्दा नम्‍लोमान्तोक् छूवाक तूये,

खोलोङ् ओ गाम्ङा अल्मा तोङ्‌क छूवाक तूये।

८ ङ्‍कसा गर्दा इमानदार मीस् अलमलपी छूवाक तूये,

दोस् मान्तूप् मीस् अधर्मी मीस्मी ऊल्‍लोङ्पी पके।

९ खोरोदोसो धर्मी मीस् खची होप्मी लाम्पी लाम्दूम्चाये,

ना दोस् मान्तूप् हूःलोक मीस्मी राःरा पतो खाते।

१० “खोदोलोई आन्‍ना खोलोआ देई रीङ्-छाम् मईनूम्दोसो

आन्‍नी तूनीकपी लूखूप्चीलोक मीस् कोङा ईल्पोसो छीपोनो।

११ ओ रीराममी यान्तेस्को तालाताक तूये, खोलोङ् ओ लोचम् असफल छूवाक तूये,

ना ओ गोङ्पीक लन्ची खतम छूवाक तूये।

१२ ङ्‍क मीचा लेपा क नाम्‍ला सेपापी फात्‍तची,

नाम्‍कूर्म् हयलो ङ्‍कचा ओरोपीके, ‘कोःअम् हचयके।’

१३ कोङा आसा मूक खीम् क गेम्a दोक,

कोङा ओ तूस्को नाम्‍कूर्मादाम्पी बानेई मूयोदोक,

१४ कोङा गेम् ‘आन् ओ पा,’

ना पूछो ‘आन् ओ मा’ अथवा ‘ओ ना ओ नेछो’ पीकोना काछूयोदोक

१५ ओ आसा हापी खाता?

ओ आसा आसाई तोम् दूर?

१६ ऊई ङ्‍क ओ आसा कोङ्लो ईतो सीम्मीb लाम्स्को सम्मो खातेयो?

ऊई ओ आसा कोङ्लो ईतो मूक्सू फूर्क् पू खातेयो?”

a 

१७:१३ गेम् – हिब्रू रीङ्पी शेओल: सीप्ची तूस्को थाऊ, अर्थात्, खादी

b 

१७:१६ सीम् – हिब्रू रीङ्पी शेओल: सीप्ची तूस्को थाऊ, अर्थात्, खादी

बिल्दद

१८

खीक्‍काना शुहपीक बिल्ददआ ओरोपीकाना ङरी आत्‍तू:

२ “ङ्‍क रीङ्-छाम् आना हादेई यात?

बूजेई मप् छूवाव, ना केईया रीङ् मम् दूराम्।

३ आना केईका पोसू तोङ्‍कयो मीयाका?

आना केईका मूर्खयो मीयीका?

४ आना आम् छूलीआ आम् होपा आम् होप्ङा रचा-रचा मयान्ची;

ऊई आम् कारणआ चारीदूङ्‌यो होम्येमा?

अथवा छीलूमाङ्‌यो खची तूस्कोपीका बीन्‍नी यईमा?

५ “रई मीस्मी लाबाई सेतची,

मूङ्‍क मीचा खप्क मीःपीका हन्‍ना ऊसो मीछेर्‌वा लत्नो।

६ मूङ्‍कम् तम्बू गोपीक अल्हो नाम्कूर्मादाम् छूये,

मूङ्‍कम् दोक्पीक लाबाई सीये।

७ मूङ्‍कसा म्‍लोङ् कोक्सकपीक राःरा कमजोर छूये।

मूङ्‍क म्होप्मी जूक्‍तीआङ् दीस्‍स।

८ म्‍लोङ्आङ् ख वोमोपी सेईमीय,

मूङ्‍क जालपी सेत्ना एक्सा-मेक्सा लाम्दूम्तीते।

९ मूङ्‍कम् म्‍लोङ् वोमोपी सेते,

वोमोम् रीबोआ मूङ्‍क खीप्प।

१० मूङ्‍कम् लागी वोमो बोहो गोपू सूल्म्पा छूये,

ना जाल मूङ्‍कम् लाम्पी यूम्पा छूये।

११ कीम्‍आ मूङ्‍क लीक् हेम्पीलाम्पा ऊर,

ना खसा हापी म्‍लोङ् कोक्स मूङ्‍क-मूङ्‍कपीङ् ख खेदा मय।

१२ नीछीमा मूङ्‍कम् लागी साकासीचाईक छूये,

मूङ्‍क दीस्लो नीछीमाआ हूङ्दीतक छूये।

१३ नीछीमाआ मूङ्‍कम् होऊ चखीय,

ईकीम्‍लप् सीम्‍आ मूङ्‍कम् म्हूःलोङ् चखीय।

१४ मूङ्‍क म्खीम्पी नम्‍लोना तूचाईकपीका थूत्‍तना लात,

ना मूङ्‍क ईकीम्‍लप् होङाबूम् दोक्पी खाईय।

१५ मूङ्‍कम् तम्बूपी मीःआ वास मय,

ना मूङ्‍कम् खीम्पी तीप्चाप् गन्धक रीसाक तूये।

१६ मूङ्‍कम् म्साम् हार्‌खाते,

मेक्‍तोक म्गेम्सो हार्‌खाते।

१७ चारीदूपीका मूङ्‍कम् मीन्मारो मास्खाते,

चारीदूपी मूङ्‍कम् नीङ्‌ङा रहेई छूनो।

१८ मूङ्‍क कोदीपीका नाम्कूर्मादाम्पी कल्‍लची,

ना चारीदूपीका लात्दीतची।

१९ म्होप्मी मीस्मी रापी मूङ्‍कम् म्छामाईची आस्सो मान्तू।

खस् ऊलाम् तूवाक तूस्कोपी आस्सो लेताक मान्तू।

२० नाम्‍काप्स्को हेम्पीक मीस् मूङ्‍कम् दोसा येनस्‍ना छाक्‍का छूये,

नाम्‍आप्स्को हेम्पीक मीस् खची कीम्मा वेरेमोकस् योक्से।

२१ आछीयाङ् रई लक् मप्चीम् खीम् ङ्‍क तोङ्‍कङ् छूये,

नीनाम्मा मान्छेईप्चीम् खीम् ङ्‍क तोङ्‍कङ् छूये।”

अय्यूब

१९

खीक्‍काना अय्यूबआ ओरोपीकाना ङरी आत्‍तू:

२ “हादेसम्मोई आन्‍ना कोङ् दूक् पीयोनी,

ना रीङ्आ कोङ् सातेईमोयोनी?

३ ईक्पोङ् खेप् आन्‍ना ओ साम्दी कातानूम्,

ना आम्नी ङईम् मान्लसा कोङ् आक्रमण मोनी।

४ कोङा आछीयाङ् गल्ती मूक तूवादोसो,

मूङ्‍कन् ओ होप्मी रीङ्‌ङा के।

५ खोदोलोई आन्‍नी ओपीका दूङ् देप् मयान्‍नीची

ना ओ अपमान छूवाक रीङ् पईनूम्ना ओ ऊल्‍लोङ्पी रीङ्-छाम् मईनूम्दोक,

६ आन्‍ना ङ्‍क छेतानूम्व, नीनाम्माआङ् ओपी गल्ती मना

ओ लीक् हेम्पी जाल हाप्स्क के।

७ “ओपी अत्याचार छूवा पीकोना कोङ् बसोदोसो आसासो कोङ् ङरी आनोनो;

बोछोक्सोनीव पीकोना कोङा बीन्ती मूयोदोसो कोङा नीया तूयोनो।

८ खसा ओ लाम् रापोपोक तूये, ना कोङा मूङ्‍कपीका लईम् दूरोनो,

ना खसा ओ लाम् नाम्‍कूर्मादाम्‍आ देप्क तूये।

९ खसा खोलोङ् ओ साम्दी-सायो ङापोखोक तूये,

खसा ओ तोङ्पीका मुकुट लातोपोक तूये।

१० खसा लीक् हेम्‍लाम्पा कोङ् मासेई मान्छूम् सम्मो केरो,

सीछो देलाम्क तोङ्ना खसा ओ आसा थायोपोयो।

११ ख ओपीका हायाम् म्छूली काताक तूये,

खसा कोङ् म्साछीमी तोङ्‍क मीनो।

१२ कोङ् आक्रमण मम् लागी खसा फौज पोक्स,

मूङ्‍कचा ओ ऊल्‍लोङ्पी कोङ् ऊर्म् लागी छेम्सी बोङची

ना ओ तम्बूम् लीक् हेम्पी छाउनी बानेई मईचीना तूये।

१३ “खसा ओ बू ओ नेछोस् ओपीका छूबूरी मस्क तूये,

ओ बूम्ची ओपीका खची हाल्‍लाङ् तूये।

१४ ओ होप्मी मीस् लो कोङा छेतोकस्लो ओपीका छूबूरी खालेते,

ओ बूम्चा कोङ् मातोक्सोक तूये।

१५ ओ ङास्मीचा लो ओ रोमेचालो छेताम्नोक मीस् तोङ्ना ओपी वोर्वा मईची,

खची मूक्स्दूपी कोङ्ने ईल्पो बीन्‍नीपा छाप्कूवापी तूप् मीस् तोङ्‍क छूवोक तूये।

१६ ओ सूसो मप् कोङा काछूयो, खोदोलोई मूङ्‍कसा कोङ् ङरी आनोनो।

ओ होप्मी ङःआङ् खपी बीन्ती मूयोदोसो मूङ्‍कसा कोङ् ङरी आनोनो।

१७ ओ सोम् ओ तोमापीकाङ् नामे,

ओ बू ओ नेछोचीम् लाईस्पी कोङ् नाप्छूप् छूवोक तूये।

१८ चीचीमा छाछामाचासो कोङ् जेरो,

कोङ् खोमयोङ्चूङ्लो खचा सेस्वा मीयो।

१९ कोङ्लो मीलेई छूक् खोलोङ् ओ बूम्चा कोङ् जेरो,

कोङा सम्तूमा मीयूचीकस् ओ ऊल्‍लोङ्पी पकाक तूये।

२० कोङ्ने ओ तूप्‍री लो ओ होऊलोङाङ् छूवोक तूये,

कोङ्ने ईरी तोसम्‍रीपीङाङ् लेतोचोयोक तूये।

२१ “कोङ् सम्तूमा मीयोनीव, ए बूम्चे, सम्तूमा मीयोनीव,

ऊदोईपीक्यालो नीनाम्माम् हूःआ कोङ् दण्ड पीयोक तूये।

२२ नीनाम्माआ कोङ् खेदा मोक तोङ्ना आन्‍ना ऊदोई कोङ् खेदा मोयोनी?

ऊई आन्‍नी कोङ् सातेई मम् मान्साम्नीयो?

२३ “ओ रीङ् छाम्पावादोक नवा!

मूङ्‍क रीङ् सोक्सरपी छाम्पावादोक नवा!

२४ सेलमी जूम्‍लोआ खोपेई मम्पावाना सीसा पेम्पावादोक,

अथवा छीलूमापी दोस्का सम्मोकम् लागी साक्छी छूम्मीना खोपेई मम्पावादोक नवा!

२५ खोदोलोई कोङा छेतो, कोङ् हल्वापीप् लेईप्चाप् तूये,

नाम्‍ला यान्तेस्कोपी ख चारीदूपी थोरेप्स् ताये।

२६ खीक्‍का ओ होऊ यङ्‌खात्नासो,

कोङ् गाम्पी तूवोलोङ् कोङा नीनाम्मा तूयो।

२७ कोङा ओ मूक्सा ख तूयो,

कोङा ओहोपाङ् ख तूयो — ख मान्छेईप्‍आ तोङ्ना मा।

ओ गोपा ओ सागोवाआ खलो तूम्खाम् हायाम् लाङो मय!

२८ “‘दूक्वाम् म्फूक्साम् ख म्होप्ङा तूकसा

केईया ख ऊतोङ्नाई खेदा मयाम्!’

पीक्‍नीना आन्‍ना पीक्नीदोक,

२९ आन्‍नी दोप्सेलपीका कीसानीव,

ऊदोईपीक्यालो देप् छूलीआ दोप्सेललाम्पा दण्ड तात,

खीक्‍का मूङ्‍कपी नीया तूये पीम् आन्‍ना छेत्नूम्।”

सोपर

२०

खीक्‍काना नामहपीक सोपरआ ओरोपीकाना ङरी आत्‍तू:

२ “ओ सानीवापीक पीरआ ङरी आईम् लागी कोङ् ऊक्सेईमोक तूये,

ऊदोईपीक्यालो कोङ् हायाम् सोक्-सूर्‌ता मीयोक तूये।

३ कोङ् अपमान मप् रीङ् कोङा येनूक तूये,

बूजेई मम् ओ राःराआ ङरी आईम् लागी कोङ् अगुवाइ मोक तूये।

४ “आना आछीयाङ् ङ्‍क रीङ् छेत्‍त

ङ्‍क तोङ्‍कन् नाम्‍ला थोक्साकपूका एक्‍तोङ् छूक्‍तो थोङ्चाईक तूये,

मीस् चारीदूपी यूम्पा नाम्‍लापीका एक्‍तोङ्।

५ रई मीस् चीबाईप् नाम्‍लाम् लागीङाङ् कोक्से,

अधर्मी मीस्मी चामोवा ऊक्छीनमी लागीङाङ् छूये।

६ मूङ्‍कम् नाम्दूखू नाम्छूईतो रेप् छूना पक्दोसो,

ना मूङ्‍कम् तोङ्‌ङा मोम् खूईयदोसो,

७ मूङ्‍क म्होप्मी एम्‍लूऊ तोङ्ना यङ्‌खाते,

मूङ्‍क तोक् खोलोआ ओरोपीके, ‘हाकई मूङ्‍क हापी खाता?’

८ सेमो तोङ्ना हादेम्सो मान्तोम्मीना मूङ्‍क मास्खाते,

सेपाक दर्शन तोङ्ना मूङ्‍क मास्खाते।

९ मूङ्‍क तोक् मूक्सा हन्‍ना मूङ्‍क हाल्‍लोसो तयनो,

मूङ्‍कम् तूस्कोआ मूङ्‍क हाल्‍लोसो खोङनो?

१० मूङ्‍कम् म्छाचा छूक्सीप्चीपी ङोकची,

ऊदोईपीक्यालो मूङ्‍कसा खूस्सक दाचाम् म्होप्मी हूःआङ् आत्‍तना तात।

११ सोलो तूलोक राःरा मूङ्‍कम् म्‍तूप्‍री-तूप्‍रीपी तूदोसो,

मूङ्‍क म्‍राःरालोङ् ख फूर्क् पी दीन्दीयान्ची।

१२ “रई रीङ् मूङ्‍कम् ङःपी चानईना

मूङ्‍कसा म्‍लेम् गोपी मूङ्‍क सूल्‍लना यूक्सदोसो,

१३ मूङ्‍क होम्येम् दूरनोना

म्‍ङपी यूक्सूक्सदोसो,

१४ मूङ्‍कम् चाम् थक् मूङ्‍कम् बोक्पी जूजूर्‌पा छूये,

ना मूङ्‍कम् गोपी पूःम् विष छूये।

१५ मूङ्‍कसा लूत्खीयक दाचाम् पासना लात,

नीनाम्माआ ख मूङ्‍क दाचाम् पामीय।

१६ मूङ्‍कसा गोमन पूम् विष फीप्प,

विषालु पूःम् काङ्आ मूङ्‍क सेत।

१७ मूङ्‍कसा जैतूनमी तेलमी योऊपी

अथवा ओलोनमी लो खूदम्‍लो योऊपी हादेम्सो चामोवा मईनो।

१८ म्होपा रोकोछू मईक थक् खसा मान्चामोङ् आईम्छोम् बोक्से,

मूङ्‍कसा पईकार मईना ताईक नाफापी चामोवा मम् तयनो।

१९ ऊदोईपीक्यालो मूङ्‍कसा छूक्सीप्ची मसेत्चीना सातेई मस्क तूये,

म्होपा बानेई मान्मक खीम् मूङ्‍कसा जबरजस्ती म्हूक्पी मक तूये।

२० “मूङ्‌कसा देई चईसो म्बो खास्‍नो,

मूङ्‍कसा म्होप्मी दाचाम्‍आ म्होप् लेन्चामीम् दूरनो।

२१ मूङ्‍कम् लागी चाम् थक् ऊसो एत्नो,

मूङ्‍कम् नप् लेई हायाम् तातो रहेई छूनो।

२२ मूङ्‍क लाईछोक्स्-काईछोक्सदोसो मूङ्‍क दूक्वाआ होक्सीयनो,

देप् नीछीमा मूङ्‍कपी तालाते।

२३ मूङ्‍कम् म्बो पेप्पकप्का

नीनाम्माआ म्छूली मूङ्‍कपी कात्‍त,

ना मूङ्‍क हायाम् तेम्चाईप् मूर्‌कीआ केर।

२४ सेलमी जूम्‍लोपीका जूक्दोसो,

काँसम् म्छोलोक चल्‍आ मूङ्‍क रत्‍त।

२५ खसा म्बोऊतोपीका मूङ्‍क चल् लात्दीत,

मूङ्‍क चल्मी तीलीमोक्स्तो तीप्चाप् म्छो मूङ्‍कम् म्‍लूम्पीका लत्‍ते।

कीम्‍लम् मूङ्‍कपी तालाते।

२६ हायाम् नाम्‍कूर्मादाम्‍आ मूङ्‍कम् दाचाम् हूङ्दीत,

मीचा मान्दईक मीःआ मूङ्‍क मासेई मय,

ना मूङ्‍कम् तम्बूपी बाँकी तूक खोलोक थक् मासेई मय।

२७ साराङ्‍गाआ मूङ्‍कम् दोस् खोलोङ् खोमय,

चारीदू मूङ्‍कम् ऊल्‍लोङ्पी पके।

२८ मूङ्‍कम् म्खीम् सोक्वा-मोर्‌वा लो,

नीनाम्मा म्छूली कात्क लेईपी ऊर्‌लेई छूक् बल्वालो बगेई मईना खाईय।

२९ रई मीस्मी लागी नीनाम्माम् पूनाऊनी,

नीनाम्माआ यूक्स्क म्चो ङ्‍क तोङ्‍कङ् छूये।”

अय्यूब

२१

खीक्‍काना अय्यूबआ ओरोपीकाना ङरी आत्‍तू:

२ “येनोनीव, सम्तूमा मीयोनीना येनोनीव,

ङ्‍कङ् आन्‍ना कोङ् पीम् सान्त्वना छूनूव।

३ कोङा रीङ् मूयोलो आन्‍ना येनोपोनीव,

कोङ् नेईम् यातोकप्का आन्‍ना सेस्वा मीयोचोनीव।

४ “कोङ् नीनाम्मालो खेयोक के, मीस्लो खेयोक मा;

खन्सा कोङ् हूमान्दूर्प् छूवोक तूये।

५ कोङ् खोङोनीव, ना छाक्‍का छूवानीव,

ना आन्‍ना आन्मी हूःआ आम्नी ङोबो देपानूम्व।

६ कोङा ङ्‍क खोलोङ् मीनोलो, कोङ् हायाम् ओकीम्‍लये,

ना खोलोङ् ओ गाम् वेरेमोक्स्तो योक्से।

७ रई मीस् ऊदोई लेत्चाईकई?

ऊदोई खस् खूवोबूप् छूक सम्मो लेत्चाईकई ना राःरापी पतोखात्चाकई?

८ खची छामाईची खची होप्मी बरबारपी नम्‍लोना लाईछोक्स्क-काईछोक्स्क,

ना खची छामाईची फलीफाप छूक खचा खोम् तयची।

९ मूङ्‍कचीम् खची खीम्पोस्ची सुरक्षित ना मान्की-मान्की तूये;

नीनाम्माम् नीयाम् दण्ड खचीपी छूनो।

१० खची लूःपीआ खची पीः बाराना मम् होक्सीयनो;

खची पीः खोलोङ् पोक्से खोदोलोई सल्खात्नो।

११ मूङ्‍कचीम् खची छामाईची लूस्मी म्छा तोङ्ना वास्लये ना बूल्से,

ना मूङ्‍कचीम् चीचीमा खची छाची छम्तो हूरेप्‍तो जूके।

१२ खैँजडीम् लो वीणाम्‍लो साथपी खचा चामोवा मईची,

ना मीत्‍तीरीम् साल्म्पी खस् खची जीनये।

१३ खची रीराम तूक सम्मो खस् लाईछोक्सची-काईछोक्सची,

ना खाऊमा-खासेर्मापीङ् खस् गेम्पीa खाते।

१४ खोरोदोसो खचा नीनाम्मा ओरोलयची, ‘केईका ओखी हाल्‍लाङ् होक्सीयीकाव!’

केईका आम् लन्ची बूजेई मम् चाहेई मयाम्कानो।

१५ खोलोप्का दूङ् राःरालोक आसेनाई केईका खम् आराधाना ममा?

खपी वाङोम् मयाम्काना केईका ऊई तयाम्का?

१६ खोदोलोई रई मीस् खची होप्मी राःराआ फलीफाप छूनो,

खन्सा रई मीचा पीयोक चाईपीका कोङ् छूबूरी तूवो।

१७ “खोरोदोसो रई मीस्चीम् लाबाई सीक हाल्‍लोसो तयाम्नो।

खचीपी देप् नीछीमा तायेयोनाई?

नीनाम्माआ म्छूलीपी खस् दण्ड पीयस्योनाई?

१८ रई मीस् देक्छेम्ये हूक्‍आ पेरक परालमी टुक्रा तोङ्‍क,

ना हूक्‍आ पेरक बूस् तोङ्‍क छूवाक तूनाई?

१९ आन्‍ना ओरोपीक्‍नी, ‘रई मीस्चीम् दण्ड नीनाम्माआ खची छामाईचीम् लागी यूक्स्दीत।’

नीनाम्माआ मूङ्‍कस्ङा दण्ड पीचीनूव, ओरोना मूङ्‍कचा तूम् तयची!

२० मूङ्‍कचा खची मूक्साङ् खचीपी ताप् नाश तचीनूव;

खोलोप्का दूङ् राःरालोकम् छूली मूङ्‍कचा दूङ्चीनूव।

२१ मीस्मी म्होप्मी रीरामङा यात्ना खात्दोक,

ऊई मूङ्‍कसा म्छामाईचीम् सूक्वाम् वास्ता मईयोनाई?

२२ “ऊई मीचा नीनाम्मा लूखूप्ची ईम् दूरयोनाई?

साराङ्‍गाप्‍तो तूप्चीम् नीया मप् नीनाम्मा ईम् दूरयोनाई?

२३ हेप् मीस्‍ने सीक लेई सम्मोङ् सेसेर् तूचाईक छूये,

सूक्वापी लो खाऊमा-खासेर्मापीलोङ् मूङ्‍क सीये।

२४ मूङ्‍कम् गाम् पीङ्‌को-पीङ्‌को छूये,

मूङ्‍कम् तूप्‍री म्छी पोपोक तूतोङ् मूङ्‍क सीये।

२५ आर्को मीस् क म्सानीवा चाईस्कपीङ् सीये,

सूक्वा ऊई पीम् मूङ्‍कसा दाम्तयनोक छूये।

२६ मूङ्‍कस् खोलोङ् ईतोङ् बोहोगोपू खूमे,

ना पूछोङ् मूङ्‍कचीम् सीक्‍खूम् छूये।

२७ “आन्‍ना आम्नी सानीवापी ऊई मीन्चाईनूम् खूङ्‍क कोङा नम्‍लोना छेतो,

ना ओ ऊल्‍लोङ्पी मनूम्क आम्नी लोचम् कोङा छेतो।

२८ ‘हन्‍ना मूङ्‍क देप् मीस्मी खीम् हापी तूये, हाकई?

मूङ्‍क रई मीस्मी खीम् ऊई छूवा?’ पीक्‍नीना आन्‍ना पीक्‍नी।

२९ ऊई आन्‍ना लाम्पी लाम्दूम् मीस्चीका हाल्‍लोसोयो रीङ् मनूम्क मान्तू?

मूङ्‍कचा पीकाक रीङ्पीका ऊई आन्‍नी ईन्चीनीक मान्तूयो?

३० आपत तालात्लो रई मीस् जगेई छूये,

ना छूलीम् लेईपी मूङ्‍कसा छुटकरा तय।

३१ आसासो मूङ्‍क म्होप्मी लाईस्पी दोस् तीयनो,

मूङ्‍कसा मईक लक्मी लागी आसासो म्फाई लापनो।

३२ मीचा मूङ्‍क गेम्पी खाईयची,

ना मूङ्‍कम् गेम् हूङ्‌ङची।

३३ थाम्पूपीक बोहो मूङ्‍कम् लागी चानप् छूये,

खोलोङ् मीस् मूङ्‍कम् दोस्पी लाम्दूमे,

ना ङीर्‌ङा मान्तेईप् मीस् मूङ्‍कम् लाईस्पी खाते।

३४ “खन्सा ऊनाऊक आम्नी रीङ्आ ऊतोङ्नाई कोङ् सान्त्वना पीयो?

आन्‍ना कोङ् ङरी आनोनीकपी वालीलीप्का बीन्‍नीपा ऊसो छूनो!”

a 

२१:१३ गेम् – हिब्रू रीङ्पी शेओल: सीप्ची तूस्को थाऊ, अर्थात्, खादी

तेस्रो रीङ्-छाम्

२२:१–२७:२३

एलीपज

२२

खीक्‍काना तेमानपीक एलीपजआ ओरोपीकाना ङरी आत्‍तू:

२ “ऊई मीस् नीनाम्माम् लागी काम लागेई छूयेयो?

ऊई हेप् लूखूप्चीलोक मीस्सो खम् लागी काम् लागेई छूयेयो?

३ आन् धर्मी तूदोसो ङ्‍कसा खोलोप्का दूङ् राःरालोक नीनाम्मा ऊई चामोवा पीययोनाई?

आम् चाल दोस् मान्दीक तूदोसो मूङ्‍कसा ख ऊई फाइदा छूनाई?

४ “ऊई आम् धार्मिकताम् लागी खसा आन् राङेयो

ना आन् दोस् तीयेयो?

५ ऊई आना मक रई लक् ओरोदेप् मान्तूयोनाई?

आना मक रई लक् ङीर्‌ङामान्तेईप् तूये।

६ ऊसो कारण मान्दीङ् आना आम् नेछोचीपीका धरौटी ङोक;

आना मीस्मी तेई ङाप्पस्‍ना खस् फूतीकेर् मईची।

७ गलेई छूक् मीस् आना काऊ मान्पीन्‍ना,

ना साकासीप् मीस् चाम्दूम् पीम् आना इन्कार मअ।

८ आन् आम् थाम्पूवार तूप् हायाम् राःरालोक मीस्,

ना मूङ्‍कपी तूप् खोलोआ साम्दी दईक मीस्दोसो

९ आनान् लोमेवास् ऊसो मान्पीमो मोरोङ् पोक्स्छोक्स्ची,

ना गेस्कूप्-गेस्कूम्चीम् खची सऊ-बल थाईदीतू।

१० खन्सा आन् लाम्दूम्क लाम्मी लीक् हेम्पी वोमो तूये,

ना आम्पी आचानक कीम् लम् तालाते,

११ अथवा नाम्कूर्मादाम् आम्पी ताये ना आना ऊसो तयनो,

ना भलआ आन् मूल्खीये।

१२ “आछीयाङ् नीनाम्मान् नाम्छूईमी दूङ् म्छोक्‍तो तूये,

ना खोलोप्का दूङ् रेप्‍तोक खोलोङ् नाम्‍छेर्‌बू देई देप्ये तूये पीम् खसा तय।

१३ खोदोलोई आना ओरोपीके, ‘नीनाम्माआ ऊई छेत्‍तनाई?

खसा ङ्‍कतोङक नाम्‍कूर्मादाम्पीका नीया मईयो?

१४ हायाम् तेईप् मोम्‍आ ख नेप्खीय, ना खसा केई तईयानो।

ख नाम्छूईतो एक्सा-मेक्सा लाम्दूमे।’

१५ खोलोङ् रई मीस् लाम्दूम्क

पूरान चालपी ऊई आन् लाम्दूमेयो?

१६ खची नाम्‍ला मान्तान्तेमोङ् खस् मासेई छूवा,

सोक्वा-मोर्वाआ मूङ्‍कचीम् जगङा बगेईमना खाईयू।

१७ मूङ्‍क मीचा नीनाम्मा ओरोलची, ‘केईका ओखी हाल्‍लाङ् होक्सीयीकाव!

खोलोप्का दूङ् राःरालोकसा केईका ऊई मम् दूरेका?

१८ खोरोदोसो मूङ्‍कचीम् खीम् नप्-नप् थक्‍आ पेप्पीप् नीनाम्माङ् तूवा,

खन्सा रई मीस्मी लोचम्पीका कोङ् छूबूरी तूवो।

१९ मूङ्‍कचीम् दूक्वा तयस्‍ना धर्मीस् खची जीनये,

दोस् मान्दीकचा खस् सेस्वा मीयस्‍ना ओरोपीक्‍तो गेसे,

२० ‘आछीयाङ् ई साछीमीस् मासेई छूवाक तूये,

ना मूङ्‍कचीम् खोलोङ् खची दाचाम् मीःआ मासेई मय।

२१ “हन्‍ना आन् नीनाम्माम् हूक्पी तूवाव ना खलो मिलाप मव;

ओरोना नप् लेई आम्पी आत्ना ताये।

२२ खम् ङपीका लत्क सेचीवा रेप्व,

ना आना आम् गोङ्पी खम् रीङ्बऊ खस्‍ना यूक्स्व।

२३ लखे छूना आन् खोलोप्का दूङ् राःरालोक नीनाम्मा हेम् आत्ना ताईदोक,

आना आम् खीम्पीका रई थक् होलातदोक,

खसा आन् होसोङ् सूक्वाम् लेईपी आत्ना ताते।

२४ आना हाल्‍ङोम् चीचीमा म्बप् फूर्क् पी ङल्दीतदोक,

ना ओपीरपीक हाल्ङो खम्‍ला होम्पीक लूङ्मी रापी होलातदोक,

२५ खोलोप्का दूङ् राःरालोक नीनाम्माङ् आम् लागी हाल्ङो छूये,

ना खङ् आम् लागी खोलोप्का दूङ् नप् नाम्छेर्‌बू छूये।

२६ खीक्‍काना खोलोप्का दूङ् राःरालोक नीनाम्मापीङ् आना चामोवा तय।

ना आना आम् ङाली नीनाम्मा हेम् हीक्स।

२७ आना खपी वाङोम् मय, ना खसा आम् वाङोम् येन,

ना आना आम् भाकल पूरा मय।

२८ आना ऊई मम् लन्ची मय, मूङ्‍क खोलोङ् पूरा छूये,

आम् लाम्पी अल्हो तीलीमोक्स्तो तीते।

२९ मीस् ङाजावापी छूलो आना ओरोपीके, ‘ङ्‍कस् मेक्‍तो थेत्चीव!’

खोदोलो खसा ङाजावापी छूक् खोलोङ् लेन्चामीयची।

३० दोस् तूप्चासो छुटकारा तयची;

खचा छुटकारा तयची, ऊदोईपीक्यालो आम् हूः दोस् मान्दीक तूये।”

अय्‍यूब

२३

खीक्‍काना अय्यूबआ ओरोपीकाना ङरी आत्‍तू:

२ “एसेसो नीनाम्माम् लाईस्पी ओ गुनासो पूचोयोक तूये,

ऊदोईपीक्यालो ओ दूक्वापी कोङ् बसोलोसो नीनाम्माम् हायाम् लीप् म्हूः ओपी छूवाक तूये।

३ ख हापी तूये पीम्ङाङ् कोङा छेतूवादोक,

ख तूकपी वोम्ङाङ् तूवादोक,

४ कोङा ओ रीङ् खम् लाईस्पी यूक्सूवा

ना खोलोङ् ओ रीङ् खपी पूवा!

५ खसा ऊतोङ्‍कई ङरी आत्वा पीम् कोङा तूम् तूवा,

ना खसा ऊई पीकावा पीम्सो कोङा तूम् तूवा।

६ ऊई खसा म्होप्मी खोलोङ् देप् राःराआ ओ ऊल्‍लोङ् मईयोनाई?

मा के, नीनाम्मा म्होपान् ओ ऊल्‍लोङ्पी हादेम्सो दोस् तीयोनो।

७ मूङ्‍कपी सोजपा मीचा खम् लाईस्पी म्होप्मी रीङ् पोम् दूर,

ना ओ नीया मप्पीका कोङा दोस्का सम्मोकम् लागी छुटकारा तूयो।

८ “कोङ् नाम्‍आप्स्को हेम् खातोदोक ख मूङ्‍कपी छूनो,

नाम्काप्स्को हेम् खातोदोसो कोङा ख मूङ्‍कपी छीपोनो।

९ खसा योऊना हेम् लक् मईलो कोङा ख छीपोनो,

ख योऊमेर हेम् आत्लोसो कोङा ख तोम् दूरोनो।

१० खोदोलोई कोङा कलोक लाम् खसा छेत्‍त।

खसा कोङ् जाचेई मोयोलो कोङ् खारेई छूवाक हाल्ङो तोङ्‍क छीपो।

११ कोङा खम् लाम् कलूक तूये,

कोङ् खम् लाम्पी लाम्दूमोक तूये, ना मूङ्‍कपीका एक्सा-मेक्सा मान्खाईङाक तूये।

१२ खम् ङःपीका लत्‍ताक आज्ञा कोङा रेपूक तूये,

लेई पीच्‍चीक चाम्दूम्पीकासो दूङ्देतो खसा पीक्‍क रीङ् कोङा ओ गोङ्पी खसूतोक तूये।

१३ “खोदोलोई खङाङ् नीनाम्मा तूये, ना आसाई खम् ऊल्‍लोङ् मम् दूर?

खसा म्होप्मी लन्ची तोङ्ना मय।

१४ खसा म्होप्मी आदेश ओ ऊल्‍लोङ्पी पूरा मय।

ङ्‍क तोङ्‍क लोचम्‍आ खम् गोङ् पेप्क तूये।

१५ खन्सा खलो तूम् कोङ् ओ कीम् लये,

ङ्‍क खोलोङ् रीङ्मी तोक्पी मीनोलो कोङ् ओ कीम् लये।

१६ नीनाम्माआङ् ओ गोङ् कमजोर मीयोपोक तूये,

खोलोप्का दूङ् राःरालोकसाङ् कोङ् कीम्‍लप् मोक तूये।

१७ खोरोदोसो नाम्कूर्मादाम्‍आ कोङ् वाये तूमीम् दूरनो,

ओ ङाली देप्पीप् देप् नाम्कूर्मादाम्‍आसो कोङ् वाये तूमीम् दूरनो।

२४

“खोलोप्का दूङ् राःरालोकसा दण्ड पीम् नाम्‍ला ऊदोई तोकेई मान्मकई?

ख छेईप्चा खसा दण्ड पीम् लेई ऊदोई खोम् तयस्‍नोकई?

२ मीचा रीम्पीक लूङ् छून्‍नची,

खचा खूस्चीक लूस्मी बागाल चारेई मईची।

३ खचा गेस्कूप्-गेस्कूम्चीम् मोकोक्‍ती वाप्पस्‍ना खाईयची,

ना लोमेवाम् लूःपी बन्धकपी खाईयची।

४ खचा छूक्सीप्ची लाम् होम्पी तल्तो लाम्दूमे,

खचा ऊसो मान्तूप्ची जबरजस्ती सूल्न्ची मीयची।

५ सोगोपीक मोकोक्‍ती तोङ्ना

छूक्सीप्ची रोकोछू मईचीना चाम्दूम् लाम्स् खाते,

गोङ्‌रूत्खाप् थाम्पूआ मूङ्‍कचीम् छामाईचीम् लागी चाम्दूम् जूतेई मय।

६ छूक्सीप्चा बीन्‍नीपाम् यीक्पी छीर्म् बात्ल मईची,

ना रई मीस्चीम् वाचोसीखापीका खचा वाचोसी बात्ल मईची।

७ खाम्तेई मान्तूकसा खचा फूतीकेर्‌ङा कोःअईयची,

चूनाम्पी खाम् लागी खचीपी ऊसो तेई छूनो।

८ कोम् होम्‍लाम्पा ताईक वाःआ खस् खोलोङ् तून्तूई छूखाते,

ना बास् तूस्को मान्तूकसा खस् छीलूमा गोपी नोङे।

९ खची पा मान्तूप् छाछामास् दुष्‍ट मीचा म्माम् बोगोपीका ङाप्पस्‍ना खाईयची,

ना छूक्सीप् मीस्मी म्छास् नोःम् फाईपी खाईयची।

१० खची तेई मान्तूकसा खस् फूतीकेर्‌ङा लाम्दूमे;

खचा छीर्म् मी बिटा खूरची खोरोदोसो खस् माईस्ङा छूये।

११ खचा कौसीपी जैतून पेलेई मईची,

खचा कोलपी वाचोसी पेलेई मईची खोरोदोसो खस् वाम्मा सीये।

१२ सहरपीका सीम्होक् मीस् तूम्‍री लईक साल्म् लत्‍ते,

ना खेर्‌वोप् मीस् बोछोक्सोनीव पीक्ना बसे,

खोरोदोसो नीनाम्माआ आस्सो गल्ती मईचीकम् दोस् तीयस्‍नो।

१३ “हेप् मीचा अल्होम् ऊल्‍लोङ्पी विद्रोह मईची,

खचा अल्होम् तोक्पी ऊसो छेत्‍तस्‍नो,

ना अल्होम् लाम्पी लाम्दूम्‍नो।

१४ मीस् सेईपा क यूपा छूकप्का पक्ना

छूक्सीप्ची लो रोरेखापी छूक्चीलो सेतची,

ना सेपा क मूङ्‍कसा खूस्पा तोङ्ना लूटपात मय।

१५ तूम्‍लू लप्‍आ मामाहूसा यूपा छूम् हूङ्‌दीत,

ना मूङ्‍कसा आसासो छेतोनूनव पीक्ना म्ङोबो सूल्‍ल।

१६ सेपा खूस्पा खीम् चेनना वोङे,

खोदोलोई लेपा क खस् सूल्यान्ची;

खस् कोदीपीका छूबूरी तूये।

१७ मूङ्‍कस् खोलोमी लागी सेपाक नाम्कूर्मादाम् क देत्छा तोङ्‍क के;

खचा नाम्कूर्मादाम्पीक कीम्‍लम् क बूम् बानेई मईची।

१८ “मूङ्‍क तोङ्‍क मीस् काऊ थेम्पीक पूक्मा तोङ्‍क के;

मूङ्‍कचीम् थाम्पूआ छाप्कूवाबरीङ् साराप् तक तूये;

खन्सा आस्सो वाचोसीखापी खात्नो।

१९ नोङ् यङ्‍क नाम्खर्‌आ लो तापआलो हार्‌मीयक तोङ्ना,

गेम्‍आa मोऊपोस् मासेई मईची।

२० म्माम् सागोवाआ मूङ्‍कस् मात्यूक्स,

पूछोआ मूङ्‍कस् चखीयची;

रई मीस्मी मीन्मारो छूनो,

ना खस् सीछो तोङ्ना अते।

२१ खचा छालूमापी लो म्छा मान्तूप् मीम्छापीलो अत्याचार मईची

ना लोमेवा मीम्छा ऊसो सम्तूमा मीयस्‍नो।

२२ म्होप्मी राःरालाम्पा नीनाम्माआ हायाम् राःरालोकस्सो मासेई मईची,

खस् देप् मीस् दोसो खची रीराममी आसा छूनो।

२३ नीनाम्माआ खस् सुरक्षापी तूम् पीयस्दोसो,

खसा सदै खस् लाम्दूम्क चालपी म्मूक्स् मय।

२४ ऊक्छीनमी लागी रई मीस् खोलोप्का दूङ् रेप्‍तो थेत्‍ते, खीक्‍काना मूङ्‍क मासेई छूये,

बीन्‍नीपास् तोङ्ना मूङ्‍क दाली लेन्‍नची ना जम्मा मईची

ना हेम्पाना यूम्पा छीर्म् मी सीखावा तोङ्ना मूङ्‍क हार्‌खाते।

२५ “ङ्‍क तोङ्‍ना छूनोदोक, आसाई कोङ् वालीलीपो थरेई मम् दूरो?

ओ रीङ् ऊसो मा पीक्ना आसाई खोमम् दूर?”

a 

२४:१९ गेम् – हिब्रू रीङ्पी शेओल: सीप्ची तूस्को थाऊ, अर्थात्, खादी

बिल्दद

२५

खीक्‍काना शुहपीक बिल्ददआ ओरोपीकाना ङरी आत्‍तू:

२ “हक् लो कीम्‍लो नीनाम्मापी तूये,

खसा म्होप्मी साराङ्‍गाम् चारखम् चामोवापी यूक्स्क तूये।

३ ऊई खम् सेनास् ङीर्म् दूराम्यो?

आस्पी खम् अल्हो आप्पनोनाई?

४ नीनाम्माम् मूक्स्दूपी मीस् ऊतोङ्नाई धर्मी छूम् दूरनाई?

मीम्छापीका जन्मेई छूक मीस् ऊतोङ्नाई दोस् मान्दीक छूम् दूरनाई?

५ खम् मूक्स्दूपी लालीमासो छेङ्छेङ्पा मान्तू,

ना सोङ्‌गेर्‌सो सफा मान्तूदोन्,

६ जन् मीस्‍ने पूछोङाङ् के,

नीनाम्माम् मूक्स्दूपी मूङ्‍कम् ऊई म्साम्दी तूनाई?

अय्यूब

२६

खीक्‍काना अय्यूबआ ओरोपीकाना ङरी आत्‍तू:

२ “म्‍राःरा मान्तूप् मीस् आना ऊतोङ्नाई बछोक्सू!

राःरा मान्दीक हूः आना ऊतोङ्नाई लेन्चामीयू!

३ आना लूखूप्ची मान्तूप् मीस् ऊतोङ्‍कई चाई पीयू,

ना आम् गोपाका देप् लूखूप्ची खोमीयू!

४ ङ्‍क तोङ्‍क रीङ् नेईम् लागी आन् आसाई चप्सा?

आम् ङःपीका आस्मी आत्माई नेना?

५ “सीप्चीम् आत्मा —

काऊ गोपू तूप्ची खोलोङ् खची कीम्मा योक्से।

६ सीम्a नीनाम्माम् लाईस्पी फूतीकेर् तूये,

विनाश छेङ्‌गा तयाम्।

७ खसा खाली थाऊपी योऊना हेम्क नाम्छूई हाप्स

ना ऊसो मान्तूप् थाऊपी चारीदू काक्स।

८ खसा वाः ओरोतेईप् मोम् गोपी छीदीत,

मूङ्‍क लीस्दोसो गूलूलूऊ मईलो लत्नो।

९ खसा म्होप्मी मोम् हाप्सना

पूर्नेपीक लालीमा नेप्दीत।

१० कोदीम् लो नाम्कूर्मादाम्मीलो रापी

खसा काऊ थेम्पी नाम्दोबेर् थम्पूर यूक्स्क तूये।

११ खसा राङ्‍ङस्लो नाम्छूईतोक खाम्बा योक्से,

ना खची कीम्मा छाक्‍का छूये।

१२ खसा म्होप्मी राःरालोक हूःआ दीरीत्‍ती यसई तूमीयू,

ना म्होप्मी लूखूप्चीआ राहाब टुक्रा-टुक्रा मअ।

१३ खम् सोम्‍आ नाम्छूई सफा छूवा,

ना हायाम् मूत्‍ता बूल्प्चाप् पूः म्हूःआ मासेई मअ।

१४ ङ्‍कन् खम् राःराम् ईक् चाखेम्ङाङ् के;

केईया येईम् खम् सूपीछाक साल्म् देई चीमाई तूये!

खोदोलोई खम् राःराम् गूलूलूऊ तोङ्‍क साल्म् आसाई बूजेई मम् दूरनाई?”

a 

२६:६ सीम् – हिब्रू रीङ्पी शेओल: सीप्ची तूस्को थाऊ, अर्थात्, खादी

२७

अय्यूबआ म्होप्मी रीङ् होसोङ् पोम् थालेई मअ:

२ “लेईप्चाप् नीनाम्माम् नीङ्पी पस्तून चोयोना कोङा पीको,

खसा ओ नीया मम् इन्कार मअ,

खोलोप्का दूङ् राःरालोक, खसा ओ सानीवा खीक् बानेई मीयोपोक तूये।

३ ओ रीराम तूक सम्मो,

ना नीनाम्माम् सोम् ओ नाप्पी तूक सम्मो,

४ असत्य रीङ् ऊसो ओ ङःपीका लत्नो,

खीक्‍का ओ लेम्‍आ ऊसो वालीलीम् रीङ् नेन्‍नो।

५ आन्‍नी थीक् तूनी पीकोना कोङा हादेम्सो स्वीकार मूयोनो,

कोङ् मान्सीम् सम्मो कोङा ओ इमानदारीता होक्सूयोनो।

६ कोङ् दोस् मान्दीक तूवो पीकोना कोङा दाबी मूचोयो,

कोङ् सीयोक सम्मोङ् ओ सानीवा चोयोनो।

७ “ओ साछीमीस् रई मीस् तोङ्‍क,

ओ ऊल्‍लोङ् मप्ची अन्याय मप्ची तोङ्‍क छूनूव।

८ ऊदोईपीक्यालो नीनाम्माआ अधर्मी मीस् मासेई मईलो,

नीनाम्माआ मूङ्‍कम् रीराम मूङ्‍कपीका ङाप्पलो, मूङ्‍कम् ऊई आसा छूनाई?

९ दूक्वा मूङ्‍कपी तालात्लो,

ऊई नीनाम्माआ मूङ्‍कम् वाङोम् येनयोनाई?

१० ऊई मूङ्‍कसा खोलोप्का दूङ् राःरालोकपीका चामोवा तययोनाई?

ऊई मूङ्‍कसा पूरा खम् नीङ्पी वाङोम् मईयोनाई?

११ “नीनाम्माम् राःराम् तोक्पी कोङा आन्‍नी ईयान्‍नी,

ना खोलोप्का दूङ् राःरालोकम् तोक्पी कोङा ऊसो सूलोनो।

१२ आन्‍ना खोलोआङ् ङ्‍क रीङ् तानूम्क तूये,

आन्‍ना ङ्‍क तोङ्‍क मोरोक रीङ् ऊदोई मईनूम्?

१३ “रई मीस्मी लागी नीनाम्‍माआ तोकेई मक भाग ङ्‍कङ् के,

सम्तूमा मान्दीक मीस्मी लागी खोलोप्का दूङ् राःरालोकसा पीयक पूनाऊनी ङ्‍कङ् के।

१४ मूङ्‍कम् ओरोसर्प् म्छामाईची तूदोसो मूङ्‍कस् जूम्‍लूक् छूलो सीये,

ना मूङ्‍कम् म्छामाईची माईस् छूये।

१५ लेईप्चाप्चीसो चारलाम्-बोहोलाम्‍आ सीना गेम्पी खाईयची,

ना मूङ्‍कचीम् लोमेवास् खची तूप्पोम् लागी खाप्नो।

१६ मूङ्‍कसा फोहोर नोङाम्क तोङ्ना हायाम् देतो दाचाम् नोङ्‍ङदोसो,

ना म्छाईकछाई तेई-हाम् जम्मा मईदोसो,

१७ मूङ्‍कसा जम्मा मईक तेई-हाम् धर्मीचा खाप्सची,

ना मूङ्‍कम् दाचाम् दोस् मान्तूप् मीचा हासची।

१८ मूङ्‍कसा बानेईमक खीम् बेप्लेम्मी योङ् तोङ्‍क कमजोर छूये,

अथवा चौकीदारमी छाप्रो तोङ्‍क छूये।

१९ मूङ्‍क रई मीस् होङ्पोक् छूना ईम्से,

खोदोलोई मूङ्‍कसा म्मूक्स् हल्‍ललो मूङ्‍कम् दाचाम् खोलोङ् खालेत्क छूये।

२० सोक्वा-मोर्‌वा तोङ्‍क मासेई मप् मूङ्‍कपी तालाते,

ना सेपाङ् मूर्‌हूआ मूङ्‍क पेरना खाईलेत।

२१ नाम्‍आप्स्को हेम्पीक हूक्‍आ मूङ्‍क पेरना खाईय,

ना मूङ्‍कम् नीङ् रहेई छूनो,

हीक्‍आ मूङ्‍क म्खीम्पीका हायाम् छूबूरी पेरना खाईय।

२२ मूङ्‍कम् राःरापीका जूम्खाम् लाम्चयतोङ्

सम्तूमा मान्दीक छूना हूक् मूङ्‍कपी ताये।

२३ मूङ्‍कम् पतन छूलो हूक्‍आ छेम्मा दूप्प

ना मूङ्‍क सेस्वा मीम् साल्म् लात।

लूखूप्चीम् सायोचोङ्मा

२८

“नाम्छेर्‌बूम् खानी छूये,

ना हाल्ङो शुद्ध मस्को थाऊ छूये।

२ थाम्पू गोपी सेल लाईस्को थाऊ छूये,

ना काच धातु बीलेई मईचीना तामा लातची।

३ मीचा नाम्‍कूर्मादाम् हतेई मम् लेस;

खसा चारीदूम् ओरोगूम्पूक नाम्कूर्मादाम्पीसो लाबाई दईयना खनिज लाम् दूर।

४ मीस् तूक थाऊपीका हायाम् छूबूरीपी,

अथवा मीचा खची लोङ्आ सीक्‍कस्‍नोक थाऊपी

खसा खानीगोपू खास्को गोदी फूत्‍त,

ना खसा मूङ्‍क ईक्लास्पी, रीबोपी कायान्चीना गोदीगोपू लक् मय।

५ चारीदूपीका छीर्म् सेये

खोदोलोई मूङ्‌कम् गोपू क छीलूमा खेईम् लागी मीः तूप्पची।

६ मूङ्‍कम् छीलूमापीका नीर लत्‍ते,

ना मूङ्‍कम् बोहोपीका चीचीमा हाल्ङो लत्‍ते।

७ हेप् सीकार मप् छोऊआ मूङ्‍कपी खास्को लाम् छेत्‍तनो,

ना मूःम् बोक्छेबोक्छेक म्मूक्सासो मूङ्‍क तयनो।

८ नाम्दूखू मप् पोसूआ मूङ्‍क थेम्पी सीक्‍कनो,

ना गूङ्‌गीनारसो मूङ्‍कपी लाम्दूम्नो।

९ मीचा म्हूःआ हायाम् छोक् लूङ् कीप्प,

ना कोम् म्दोरीलोङ् खोलोङ् फूत्दीत।

१० मूङ्‍कसा छीलूमापी गोदी फूत्‍त,

ना मूङ्‍कसा हायाम् दाम् परेई छूक् ओरोतो पत्थर छीप्प।

११ मूङ्‍कसा योऊमी म्पूई लाम,

ना बोहोगोपू तूक थक् पाखा कोदीपी लात।

१२ “खोदोलोई लूखूप्ची क हापी तयाम्?

मीन्मारो मम् राःराम् म्पूई हापी तूये?

१३ मीचा मूङ्‍कम् दाम् तूम् तयनो,

लेईप्चाप् मीस्मी छाप्कूवापी मूङ्‍क तयाम्नो।

१४ हायाम् गूम्प् दीरीत्‍तीआ ओरोपीके, ‘मूङ्‍क ओपी मान्तू।’

दीरीत्‍तीआ ओरोपीके, ‘मूङ्‍क ओपी मान्तू।’

१५ निखुर हाल्ङोआ मूङ्‍क खेईम् दूराम्नो,

नाम्छेर्‌बूलोसो मूङ्‍कम् दाम् मम् दूराम्नो।

१६ ओपीरपीक हाल्ङोआ मूङ्‍क खेईम् दूराम्नो,

अथवा हायाम् दाम् परेई छूक् आनिक्स अथवा नीरआसो मूङ्‍क खेईम् दूराम्नो।

१७ हाल्ङो लो स्फटिकलो मूङ्‍क दाजेई मम् दूराम्नो,

निखुर हाल्ङोम् गहनालोसो मूङ्‍क बाईम् दूराम्नो।

१८ मूगाम् लो बिल्‍लौरमीलोन् रीङ्‌ङा मम् छूनो,

लूखूप्चीम् दाम् मानिकपीकासो दूङ् देतो छूये।

१९ कूश छाप्कूवापीक पुष्पराजलो मूङ्‍क दाजेई मम् दूराम्नो;

निखुर हाल्ङोआसो मूङ्‍क खेईम् दूराम्नो।

२० “लूखूप्ची हापीकाई ताये?

ना मीन्मारो मम् राःराम् म्पूई हापी तूये?

२१ चारीदूपीक लेईप्चाप् प्राणीआ मूङ्‍क तयनो,

नाम्छूईतोक छोऊपीकासो मूङ्‍क सूल्म्पा छूये।

२२ विनाशआ लो सीम्‍आलो ओरोपीके,

‘केईकान् येनूम्काकङाङ् के।’

२३ नीनाम्माआ मूङ्‍कपी तान्तेस्को लाम् छेत्‍त,

ना खसाङाङ् मूङ्‍क हापी तूये पीम् छेत्‍त,

२४ ऊदोईपीक्यालो खसा चारीदूम् नाक्‍काछो सम्मो खोङ,

ना खसा नाम्छूई गोपीक खोलोक थक् तय।

२५ नीनाम्माआ हूक् राःरा पीना

दीरीत्‍तीम् रीम् यूक्स्लो,

२६ खसा वाःताम् लागी नियम तोकेई मना

गूलूलूऊ लाम्दूम् लागी लाम् तोकेईमीपीलो,

२७ खसा लूखूप्ची खोङ्ना मूङ्‍कम् मूल्याङ्कन मअ;

खसा मूङ्‍कम् समर्थन मना मूङ्‍क जाचेई मअ।

२८ खीक्‍का खसा मीस् ओरोलअ,

‘नीनाम्मापीका कीम्ङा लूखूप्ची के,

ना रई रीङ्पीका छूबूरी तूम्ङा मीन्मारो मम् राःरा के’।”

अय्‍यूबमी दूङ् दोस्पीक रीङ्बऊ

२९

अय्यूबआ म्होप्मी रीङ् होसोङ् मच:

२ “खाताक लाःमी कोङा हायाम् मीन्मारो मूचोयोक तूये,

मूङ्‍क नाम्‍लापी नीनाम्माआ ओ चोलोगूलो मदोङू!

३ खोदोलो खम् लाबाई ओ तोङ्पी चम्केई छूवादोङा,

ना खम् अल्होपीका कोङ् नाम्कूर्मादाम्पी लाम्दूमोदोङो!

४ मूङ्‍क लेई ओ रीरामपी आसीक् ताक लेई तूवा,

खोदोलो ओ खीम्पोस्मी साथपी नीनाम्मा तूवादोङा,

५ खोलोप्का दूङ् राःरालोक ओ साथपी तूवादोङा,

ओ छामाईची ओ लीक् हेम्पी तूवादोङा,

६ ओ लाम्पी ओलोन् बगेई छूवादोङा,

ना छीलूमापीका जैतूनमी तेल बगेई छूवादोङा।

७ “कोङ् सहरमी मूल लाम्स्को हेम् खातोना

चोकपी सहरपीक मीस्चीका तूवोदोङो,

८ खोदोलो सोलो मीचा कोङ् तोना लाम्दो,

ना खूवोबूप् मीस् थोरेप्दोङा;

९ लाम्‍लछास् वाये छूवाना तूवादोङा,

ना खचा खची ङः खची हूःआ देप्दोङ्ची;

१० भारदारचीम् खची ङःङ् दीयाखात्क तूवा,

ना मूङ्‍कचीम् खची लेम् खची दार्‌खम्तो केपाखात्क तूवा।

११ “कोङ् नेनोक येईप्चा ओ सायोचोङ्मा मदोङ्ची,

ना कोङ् तोक्चा ओ तोक्पी नप् साक्छी पीदोङ्ची,

१२ ऊदोईपीक्यालो बोम्छोम् लागी वाङोम् मस्लो छूक्सीप्चीम् लो

खची बोक्छोप् मान्दीक गेस्कूप्-गेस्कूम्चीम्‍लो कोङा उद्धार मूदोङू।

१३ सीम् होक् मीचा कोङ् आसीक् पीयोदोङो,

ना कोङा लोमेवाचीम् गोङ् चामोवापी छाम् लप् मीयूपूची।

१४ धार्मिकता कोङा ओ होप्मी तेई तोङ्ना खाप्सूदोङू,

ना इन्साफ कोङा ओ होप्मी जेलेम्मा तोङ्ना लो फेटा तोङ्नालो खूक्सूदोङू।

१५ कोमूप्पाचीम् लागी कोङ् मूक्स्,

ना लाम्दूम् मान्दूर्प् चीम् लागी कोङ् लोङ् छूवो।

१६ छूक्सीप्चीम् लागी कोङ् खची पा तोङ्‍क तूवो,

ना बीन्‍नीपा छाप्कूवापीकचीम् मुद्दा छूवालो कोङ् खची पक्छेपी नेनोदोङो।

१७ अधर्मी मीस्चीम् राःरा कोङा मासेई मूऊ,

ना मूङ्‍कचीम् ङःपीका कोङा सीकार ङापू।

१८ “कोङा ओरोमीनो, ‘कोङ् हायाम् तातो लेतोचोयो,

ना खीम्पी सूक्वापी सीयो।

१९ ओ साम् काऊ हेम् हाप्स्‍ना खाते,

ना ओ गेम्-गूम्पी सेपाबरी सोङ्‍गेर्वा तात्‍ते।

२० ओ साम्दीखा कोङ्लोङ् सदै ताजा छूचाये,

ना ओ हूक्पी बेई-लीफू सदै नयाँ छूचाये।’

२१ “मीचा हायाम् देप् आसा यूक्स्चीना ओ रीङ् येन्दोङची,

ना ओ रीङ् येईम् लागी वाये तूवाना हूङ्दीत्ची।

२२ कोङ् नेईम् यातोलो खचा थपेई मम् रीङ् ऊसो मान्छून्दो;

ओ रीङ् वाताम् खची गोङ्पी खात्दोङा।

२३ येनाम् हूङूम्ताम्क तोङ्ना खचा कोङ् हूङोतो,

ना होल्नाम्पीक छीक्‍छीलीप् काऊ तोङ्ना खचा ओ रीङ् दूङ्दोङ्ची।

२४ कोङ् जेकाक्छा गेसोलो खचा साहास तदोङ्ची;

ओ ङाली असाक तचीना खस् खची गोङ् चानदोङा।

२५ कोङ् खची लाम्‍लछा तोङ्‍क छूवोना कोङाङ् खस् लाम्दूम् लाम् सोकूदोङू,

म्होप्मी सेनाचीम् रापी तूप् होङाबू तोङ्ना कोङ् खस्का तूवोदोङो;

सोक् मप्ची सान्त्वना पीप् तोङ्‍क कोङ् तूवो।

३०

“खोदोलोई ईनीम्बा सोलोचा ओ तोक्पी गेम्तूम् मईची!

मूङ्‍कचीम् खची पा ओ लूस् हूप् खेप्चीका ऊदेप् यूम्सो

कोङा योग्य मान्मीयूची।

२ मूङ्‍कचीम् राःरालोक हूक्पीका कोङ् ऊई फाइदा छूवोनाई?

ऊदोईपीक्यालो मूङ्‍कचीम् राःरा मासेई छूवाखात्क तूवा।

३ मूङ्‌कस् हायाम् छूक्सीप् लो साकासीप्लो छूवाना,

सेपा गोङ्‌रूत्खाप् थाम्पूपी होम्पी हार्प् खाप् सीछोम् साम् खाम्तो लाम्दूमातीता।

४ खचा चाम् लागी रूम् लप् काऊपी लीम्क सोङ् लो सेर्‌बोम् साम्‍लो देल्दोङ्ची।

५ खस् मीस्मी रापीका कल्चीक तूवा,

ना मीचा खस् खूस्पास् तोङ्ना वोक्दोङ्ची।

६ खस् सुक्खा खम्‍ला होम्पी,

थाम्पूम् गोदी होम्पी लो छीलूमा खेताक हाम्‍पीलो तूम् बोक्सादोङा।

७ पोसूस् तोङ्ना खस् सोङ्‌खापी कादोङा,

ना चीचीमा सीछोम् दोरीपी पाल्न्चीना तूवादोङा।

८ काम लागेई मान्छूक ना नीङ् मान्दीक मीस् छूवाकसा

मूङ्‍कस् छाप्कूवापीका कल्दोङ्ची।

९ “हन्‍ना मूङ्‍कचीम् खची छाचा कोङ् जेरो,

खची रापी कोङ् गीम्सेम् छूवोक तूये।

१० खचा कोङ् जेरो ना ओपीका छूबूरी छूये,

खचा कोङ् ओ ङोबोपी थूवादोम् ऊतोङ्सो लईनो।

११ नीनाम्माआ ओ बेई-लीफूम् रीबो वयोपोना कोङ् दूक् पीयोकसा,

खचा ओ ऊल्‍लोङ्पी खोलोङ् खची छूली दाप्सची।

१२ खचा कोङ् ओ चूप् हेम्‍लाम्पा आक्रमण मोयो,

खचा ओ लोङ्मी लागी वोमो ताईयची,

खचा ओ ऊल्‍लोङ्पी कोङ् ऊर्म् लागी छेम्सी बोङची।

१३ खचा ओ लाम् हत्दीतची,

आसासो मान्बोन्छोमोङ् खस् कोङ् मासेई मम् सफल छूये।

१४ पर्खालमी ओरोदेप् गोदी तूक लाम्पा खस् मान्वाईसा वोङे,

हत्खाताक पर्खाललाम्पा खस् तल्‍लतो म्गोपा बाने।

१५ ओ कीम् लईक थेम्पी कीम्‍आ कोङ् ऊरो,

मूङ्‍कसा ओ गौरव हूक्‍आ पेरना खाईयक तोङ्ना खाईय,

ओ रूसो क मोम् तोङ्ना मास्खाते।

१६ “खीक्‍का हन्‍ना ओ रीराम ओ गोपीङ् यात्ना खात्चाईक तूये,

नीछीमाम् लेईआ कोङ् चाचाल्यो लापोतोक तूये।

१७ सेपा ओ तूप्‍री खोलोङ् तूके,

ना ङ्‍क ओ तूप्‍री छीवूक्‍तो चईक हादेम्सो यसईछूनो।

१८ नीनाम्माआ म्होप्मी राःरापी ओ तेई लाप्क तूये,

खसा ओ पईपीक तेईपी लाप्क तूये।

१९ नीनाम्मा म्होपाङ् कोङ् हीलपी होक्सोछोक्सोक तूये,

ना कोङ् फूर्क् लो छूबूईलो छूवोक तूये।

२० “ए नीनाम्माङा, बोम्छोम् लागी कोङा आम्पी वाङोम् मूयो, खोदोलोई आना कोङ् ङरी आनोनो;

ओ रीङ् यूम् लागी कोङ् थोरेपो, खोदोलोई आना ओ वास्ता मईनो।

२१ आना ओपी सम्तूमा मान्दीक वोर्वा मय,

ना खोलोङ् आम् राःराआ कोङ् सातेई मोयो।

२२ आना कोङ् कपोना हीक्पी होक्सोलातो,

ना हायाम् देप् मूर्‌हूऊपी होक्सोलातो।

२३ कोङा नम्‍लो छेतो आना कोङ् सीम्मी हूक्पी मोछोक्सो,

खोलोङ् लेईप्चाप् प्राणीचीम् लागी आना तोकेई मक थाऊपी मोछोक्सो।

२४ “दूक्वापी बोछोक्सोव पीक्ना वाङोम् मईलो,

म्सानीवा अताक मीस्पी आसासो हूः तेसनो।

२५ दूक्वापी लेईप्चाप् मीस्मी लागी ऊई कोङ् मान्खाम्ङायोनाई?

ऊई छूक्सीप्मी लागी ओ सानीवा मान्चाईयोनाई?

२६ खोरोदोसो कोङा नप् रीङ् आसा मूलो रई रीङ् तालाता;

कोदी हूङूतूलो नाम्कूर्मादाम्ये तालाता।

२७ ओपी तूक सोक्-सूर्‌ता हादेम्सो थामेई छूनो,

लेई पीच्‍ची कोङा नीछीमा तेम् बोक्से।

२८ कोङ् गूगूर्‌पा छूवोना लाम्दूमो, खोदोलोई नाम्छोवाआ मा;

बोछोक्सोव पीक्‍तो बीन्ती मम् लागी कोङ् याखऊपी थोरेपो।

२९ कोङ् रेचेङ्‌गीचीम् नेछो छूवोक तूये,

खोतोपप्पऊ ओ बूम् छूवाक तूये।

३० ओ होऊ गूगूर् छूवाना ओ जीम् खाते,

ना चूस्‍राम्‍आ ओ गाम् हूईचाईक तूये।

३१ ओ वीणाम् साल्म्ने सीम्पी छाम् लईयेक तोङ्‍क छूवाक तूये,

ना ओ मीत्‍तीरीम् साल्म् क खाप्चाप्चीम् साल्म् तोङ्‍क छूवाक तूये।

३१

“कोङा मीम्छा मान्‍नप् मूक्सा मान्खोम् लागी

ओ मूक्स्लो बाचा मूक तूये।

२ साराङ्‍गाप्‍तोका नीनाम्माआ तोकेई मक ई भाग ऊये?

खोलोप्का दूङ् राःरालोसा थोम्‍लाका पीम्पा ई दाचाम् ऊये?

३ ऊई अधर्मी मीस्मी लागी विनाश,

ना रई लक् मप्चीम् लागी नीछीमा मायोनाई?

४ ऊई नीनाम्मा म्होपाङ् ओ लाम् तयनोयोनाई?

ऊई कोङा कोक्सोक खोलोङ् ओ कोङ् खसा ङीरनोयोनाई?

५ “कोङ् वालीलीक लाम्पी लाम्दूमोक तूदोक,

अथवा ओ लोङ् छलमी दोस्-दोस् लाम्दूमाक तूदोक,

६ नीयाम् तराजुपी नीनाम्माआ कोङ् जोखेई मोनूव,

ना खसा कोङ् दोस् मान्दीक पीक्‍ना तूम् तय।

७ ओ लोङ् नप् लाम्पीका फालाक तूदोक,

ओ मूक्सा लन्ची मईक तोङ्ना ओ सानीवाआ मईक तूदोक,

अथवा ओ हूक्पी फोहोर केप्पाक तूदोक,

८ कोङा लेतोक छीर्म् बीन्‍नीपाआ चनूव,

ना ओ छीर्म् म्साम्‍लोङ् ऊल्न्खानूव!

९ “ओ सानीवा ओ खीम्तोनीम् तोमा हेम् हीक्साक तूदोक,

ना कोङा ओ खीम्तोनीम् लाम्स्कोपी सूल्योङ्चूङ्ना मूङ्‍क मीम्छा हूङूतोदोक,

१० ओ तोमा बीन्‍नीपा मीस्मी रोःमे छून्खानूव,

ना बीन्‍नीपा मीस् मूङ्‍कलो ईम्नूव।

११ ऊदोईपीक्यालो कोङा मूङ्‍क तोङ्ना मम् ईजेर्म् लप् रई लक् के,

मूङ्‍क दण्ड तोम् योग्यक ईबूम् अपराध के।

१२ मूङ्‍कन् कालालाप्दीप् ना मासेई मप् मीः छूये,

मूङ्‍क मीःआ खोलोङ् ओ छीर्म् म्साम्‍लोङ् कालालाक्स्दीत।

१३ “कोङा ओ रोः अथवा रोःमेम् पक्छेपी नीया मम् इन्कार मूयोदोक,

खस् ओपी उजूर मस् ताईलो कोङा मूङ्‍क इन्कार मूयोदोक,

१४ नीनाम्माआ कोङ् ततोलो कोङा ऊई ङरी आईमा?

खसा लेखा लापलो कोङा ऊई पीको?

१५ ओ माम् सागोवापी कोङ् बोबूईप्‍आ खस्सो बोबूईचीक मायोनाई?

ऊई ईबूम् नीनाम्माआङ् केई खोलोङ् ई माम् सागोवापी बोबूयीक मायोनाई?

१६ “छूक्सीप्चा चाहेई मस्क थक् कोङा इन्कार मूवादोक,

अथवा लोमेवाचीम् खची मूक्स् मीक्वाआ नम्‍लो मान्तोक मीयूपूचीवादोक,

१७ अथवा कोङा ओ जागूलो ओ हाल्‍लाङ् चोखूवादोक,

ना गेस्कूप्-गेस्कूम्चीका मूङ्‍क मान्हाङाक तूदोक,

१८ (खोदोलोई कोङान् गेस्कूप् म्पाआ चोलोगूलो मक तोङ्ना चोलोगूलो मूऊ,

ना कोङ् जन्मेई छूवोक लेईयीकाङ् कोङा लोमेवा तीत्‍तो लाम्दूपू),

१९ कोङा हेप् मीस् म्तेई-हाम्‍आ मान्लाईना सीम् हक,

अथवा छूक्सीप् मीस् म्खाम्तेई मान्दीक ओ मूक्सा तूदोक,

२० ना ओ लूस्मी मूईआ कोङा मूङ्‍क होकूवाप् छूम् मान्पीङाकसा,

मूङ्‍कसा कोङ् म्गोङ्पीका सायोचोङ्मा मीयोक मान्तूदोक,

२१ रूबूसी सल्स्को खीम्पी कोङा पीकोक रीङ् खोलोआ रेप्‍पची पीम् मीचा तूम् तयस्‍नासो,

कोङा गेस्कूप्-गेस्कूम्चीम् ऊल्‍लोङ्पी ओ हूः थेतूक तूदोक,

२२ ओ हूः ओ बोऊतोपीका बेन्खानूव,

ओ हूः म्गल्खास्कोपीका बेन्खानूव!

२३ ऊदोईपीक्यालो नीनाम्माम् दण्डपीका कोङ् हायाम् ओ कीम्‍लक तूवा,

खीक्‍का खम् हायाम् देप् साम्दीखाम् कीम्‍आ गर्दा कोङा ङ्‍क खोलोङ् रीङ् मम् मान्दूर्‌ङा।

२४ “कोङा हाल्ङोपी ओ आसा यूक्सूवादोक,

अथवा निखुर हाल्ङो ‘आन् ओ रूसो मप् के’ पीकोवाना पीकोवादोक,

२५ कोङा ओ दाचाम्पी

ना दाचाम् पकपी चामोवा मूवादोक,

२६ कोङा नाम्पीका अल्हो लत्‍ताक,

अथवा लालीमा म्होप्मी साम्दीखापी लाम्दूमाक तूवाना,

२७ ओ गोङ् सूपीछा चप्स्सूवाना

मूङ्‍कचीम् पूजा मम् लागी कोङा ओ हूः सतूवादोक,

२८ मूङ्‍क तोङ्ना मम्ने दण्ड तोम् योग्यक मोऊ छूवावा,

ऊदोईपीक्यालो साराङ्‌गाप्‍तो तूप् नीनाम्माम् ऊल्‍लोङ्पी कोङ् अविश्‍वासी छूवोवा।

२९ “ओ ऊल्‍लोङ् मप्ची मासेई छूवाक ओ मूक्सा तूवाना कोङ् ओ जीनवादोक,

अथवा दूक्वा मूङ्‌कस् छीप्चीलो कोङ् ओ जीनवादोक,

३० (‘मूङ्‍कस् सीन्खानूव’ पीक्‍तो साराप् छूचीना

कोङा हाल्‍लोसो मोऊ मूक मान्तू),

३१ ओ लागी लक् मप् मीचा, ओरोना हाल्‍लोसो मान्पीकावादोक,

“अय्यूबमी चाम्दूम्पीका आस्मी बोःये खासाक मान्तूनाई?”

३२ (थारूपोची सेपा लाम्पी ईम् मान्बो,

ऊदोईपीक्यालो लाम्पी लाम्दूम्चीम् लागी ओ खीम् सदै हल्म्दीम्पाङ् तूवा),

३३ बीन्‍नीपा मीचा खची मोऊ सूल्म् लाम्चीक तोङ्ना,

कोङा ओ गोङ्पी ओ मोऊ सूलूक तूदोक,

३४ ऊदोईपीक्यालो ओरोसर्प् मीचा ऊई पीके पीकोना कोङ् ओ कीम् लअ,

ना ओ होप्मी मीचा सेस्वा मीम् कीम्‍आ,

कोङ् वाये तूवो, ना खीम् गोपीङ् तूवोचो —

३५ (“कोङा ऊई पीकोचोयो खूङ्‍क हेप्पा येनोपोवादोक नवा!

ङ्‍कपी ओ सही-छाप तूये! खोलोप्का दूङ् राःरालोक नीनाम्माआ ङरी आत्नूव!

ओ ऊल्‍लोङ् मप्चा ओ ऊल्‍लोङ्पी तात्चीक दोस् छाप्चीनूना पीचीनूव!

३६ कोङा मूङ्‍क दोस् ओ पईपी वातूवा,

ना मुकुट तोङ्ना ओ तोङ्पी खूक्सूतूवा।

३७ कोङा मूक खोलोङ् लक् नीनाम्मा ईयूवा,

कोङ् खम् लाईस्पी होङाबूम् म्छा तोङ्ना खातोवा)।

३८ “ओ थाम्पू ओ ऊल्‍लोङ्पी बसावादोक,

ना मूङ्‍कम् आली मीक्वाआ चीयावादोक,

३९ छीर्म् सेमीक्ची कोङा माईस्ङा यूक्सूचीवाना छीर्म् कोङा चोवादोक,

अथवा खारूवा मप्चीम् आत्मा खाप्मीयूवादोक,

४० जेऊमी फाईपी सान्मा-बूक्मा

ना दोचेर्‌मी फाईपी तीती लीम्नूव।”

अय्यूबआ पीम् रीङ् याता।

एलीहू नेनाक

३२:१–३७:२४

३२

अय्यूब नेईम् याता। खीक्‍काना मूङ्‍क सूप्पो मीचा अय्यूब ङरी आईम् होक्सीची, ऊदोईपीक्यालो अय्यूबआ कोङ् दोस् मान्दीक तूवो मीना।

२ खोदोलोई मूङ्‍कपी एलीहू मीचीक ईल्पो खोप्चाप् मीस् तूवा; ख बूजपी तूप् बारकेलमी वात्छा म्छा, ना राममी म्छामाई तूवा। एलीहू हायाम् म्छूलीकाता, ऊदोईपीक्यालो अय्यूबआ कोङ् नीनाम्मापीका दूङ् धर्मी तूवो पीकाना पीकाक तूवा।

३ मूङ्‍क सूप्पो म्बूम्चीपीकासो ख हायाम् म्छूलीकाता, ऊदोईपीक्यालो अय्यूब ङरी आईम् लागी खचीपी ऊसो रीङ्‌ङा मान्तूक तूवा, खोरोदोसो खचा अय्यूब दोसी थारेई मस्क तूवा।

४ खचा अय्यूबलो रीङ् मचचीक सम्मो एलीहू क वायेवाये तूवाचाक तूवा, ऊदोईपीक्यालो खस् खपीका दूङ् तूस्बूई तूवा।

५ खोदोलोई मूङ्‍क सूप्पोपी अय्यूब ङरी आईम् लागी ऊसो रीङ् मान्तूक तना खसा म्छूली तेम्मान्दूर्।

एलीहू

६ खीक्‍काना बूजपी तूप् बारकेलमी म्छा एलीहूआ ओरोपीका:

“कोङ्ने मालोक तूवो,

ना आन्‍नी क ओपीका दूङ् तूस्बूई तूनी।

खन्सा आम्नी लाईस्पी ओ लूखूप्ची खोमान्मम् पीकोना

वायेवाये तूवोचोक तूवा।

७ कोङा ङ्‍क तोङ्‍क मीन्ताम् मूऊ, ‘तूस्बूईआ नेईम् छूये,

ना हायाम् नाम्‍ला चाप्खाप् मीचा म्होप्मी लूखूप्ची खोमम् छूये।’

८ खोदोलोई मीस्मी गोपी तूक आत्मा,

खोलोप्का दूङ् राःरालोकम् म्सोआङ् ख मीन्मारो मम् राःरा पीय।

९ खूवोबूप्चीङाङ्ने लूखूप्चीलोक छूनो,

अथवा ऊई थीक् तूये खूङ्‍क बूजेईमप् तूस्बूईचीङाङ्ने छूनो।

१० “खन्सा कोङा ओरोपीको: ओ रीङ् येन्‍नूम्व;

कोङा ऊई छेतोक तूये खूङ्‍क पीकोके।

११ खोङ्‍नूम्व, कोङान् आम्नी रीङ् येईम् लागी हूङूतू;

आन्‍ना नेईम् रीङ् लाम्चानूम्‍लो कोङा आम्नी लूखूप्चीलोक मीन्ताम् येईम् लन्ची मूऊ।

१२ कोङान् येईम् हायाम् सानीवा मूक तूवा,

खोदोलोई आन्‍नी तूनीकपीक आसासो अय्यूबमी गल्ती खोमान्मनूम्,

खम् रीङ्मी ङरीसो मान्‍आतानूम्।

१३ ओरोपीनीनव, ‘केईका लूखूप्ची तम्काक तूये;

मीचा मा नीनाम्माआङ् अय्यूब ङरी आन्‍न।’

१४ खोदोलोई अय्यूब ओ ऊल्‍लोङ्पी नेनाक मान्तू,

ना आन्‍नी तोङ्ना कोङा ख ङरी आनोनो।

१५ “खस् हैरान छूवाक तूये ना खचीपी पीम् रीङ् ऊसो बाँकी मान्तू।

१६ ऊई खस् नेन्‍नो पीम्ना कोङा हूम्दीमायो?

खस् ङरी मान्‍आईमो मूङ्‍कपी थोरेप्दीते।

१७ माके, हन्‍ना कोङा ओ होप्मी रीङ्‍ङा यूक्सो,

ना कोङा लेसोक रीङ् आन्‍नी ईयान्‍नी।

१८ ऊदोईपीक्यालो ओ ङःपीङ् रीङ् तालाताक तूये,

ना ओ सानीवा रीङ्आ पेप्क तूये।

१९ मद्यआ तोङ्नाङ् ओ बो हमाक तूये,

ना नयाँ दाखमद्य यूम्पा फाक्सूम् तोङ्ना खेईम्बोम् हयक तूये।

२० चामोवा तोम् लागी कोङ् नेईम्ङा छूये,

कोङा ओ ङः हईम्ना ङरी आईम्ङा छूये।

२१ कोङा आस्मीसो पन् मूयोनो,

कोङा आस्सो रीक्सोनो।

२२ ऊदोईपीक्यालो कोङ् चाप्लूसी मलेप् छूवोवादोक,

कोङ् बोबूईप्‍आ दावाङ् दण्ड पीयोवा।

३३

“अय्यूब, हन्‍ना ओ रीङ्बऊ येन्व,

कोङा पीकोक रीङ् खोलोङ् सानीवा मना येन्व।

२ खोङ्‍व, कोङ् ङरी आईम् लागी तयार तूवो,

ओ ङःबरी रीङ् ताक तूये।

३ कोङ् नप् सानीवापीका नेनोचोयो,

कोङा ऊई छेतो खूङ्‍क ओ ङःपीका इमानदार छूवोना नेनो।

४ नीनाम्माम् आत्माआ कोङ् बोबूयो,

खोलोप्का दूङ् राःरालोकम् म्सोम्‍आ कोङ् रीराम पीयो।

५ आना दूरदोक कोङ् ङरी आनोव,

आम् रीङ् तात्ना रीङ्-छाम् मव।

६ नीनाम्माम् मूक्स्दूपी कोङ् आन्तोङ्‍कङ् तूवो;

कोङ्सो बोहोपीका बोबूईम्पा के।

७ खन्सा आन् ओपीका कीम् बोक्स्‍नो;

कोङा आन् ऊसो दबाब पीयान्‍नो।

८ “आना आम् होप्मी रीङ् पअ,

ना कोङा आम् रीङ् हायाम् नम्‍लोना येनू।

९ आना ओरोपीका, ‘कोङ् शुद्ध ना कसूर मान्तूप् तूवो;

कोङ् अपराध मान्मप् ना दोस् मान्दीक तूवो।

१० खोरोदोसो ओ दोस् नीनाम्माआ छीप्क तूये;

खसा कोङ् म्होप्मी साछीमी मीनो।

११ खसा ओ लोङ्पी थीङ्‌र तेयोपोक तूये;

कोङा मूक खोलोङ् लक् खसा हायाम् नम्‍लोना खोङ।’

१२ “खोदोलोई खोङ्व, अय्यूब, आना गलत मय,

नीनाम्मा मीस्पीका हायाम् दूङ् देप् तूये।

१३ नीनाम्माआ मीचा उजूर मईक रीङ्मी ङरी आत्‍तनो पीक्ना,

आना ऊदोई नीनाम्मा दोस् तीय?

१४ आछीयाङ्, नीनाम्मा म्खाल्-खाल्ना नेने,

खोरोदोसो मीचा मूङ्‍क बूजेई मम् दूरनो।

१५ मीस् हायाम् नम्‍लोना ईम्स्चाईलो,

खची तूस्कोपी ईम्स्चाईलो,

सेमोपी, सेपाक दर्शनपी,

१६ नीनाम्मा खची नोबोपी नेने,

ना खसा चेताऊनी पीयस्‍ना खस् हायाम् कीम् मीयची।

१७ खसा मीचा म्होपा मईक रई लक्पीका आईम् लागी

ना मूङ्‍कम् नाम्दूखू रोकेई मम् लागी चेताऊनी पीय।

१८ खसा मीस् सीम्पीका म्‍रीराम लेन्चामीम् लागी

ना दोप्सेलपीका म्‍रीराम मासेई छूम् रोकेई मय।

१९ “अथवा होसोङ्, मूङ्‍कम् तूप्‍री-लोप्‍री छीवूक्‍तो चामीयना,

नीनाम्माआ मीस् तूक्खा छूना ईम्स्क तूस्कोपी अनुशासनपी यूक्स।

२० ओरोना मूङ्‍कम् म्साकामा मास्‍ना खाते,

ना हायाम् चानप् जागूलोसो खपीका चाईसे।

२१ मूङ्‍कम् म्गाम् हार्‌तो खाते,

ना म्‍तूप्‍री पाखापी खोछेत्‍ते।

२२ मूङ्‍कम् रीराम खादीम् दोक्पू तातेके,

ना मूङ्‍कम् रीराम सीम्मी रीदाम् पोक्ची तूकपी तातेके।

२३ “खोरोदोसो १,००० जाना नीनाममाम् रीदाम् पोक् तूकपी ईल्पो रीदाम् पोक्,

नीनाम्माम् लो मीस्मीलो रापी बीन्‍ती मप्,

मीस् धर्मी थरेई मम् लागी नीनाम्माआ पोक्स,

२४ ना मूङ्‍क नीनाम्माम् रीदाम् पोक्‍आ मीस्मी पक्छेपी नेन्‍ना ओरोपीके,

‘मूङ्‍क मीस् खादीपू खाईम्पीका जगेई मनूम्व,

मूङ्‍क मीस् छूतेई मम् दाम् ओपी तूये।’

२५ खीक्‍काना मूङ्‍क मीस्मी गाम् छाछामाम् गाम् तोङ्‍क नयाँ छूये,

मूङ्‍क मीस् सोलो तूक नाम्‍लापीक तोङ्‍कङ् होसोङ् छूये।

२६ मूङ्‍कसा वाङोम् मईलो नीनाम्माआ ख ङरी आन्‍न,

मूङ्‍कसा नीनाम्माम् ङाली तय ना चामोवा मतो बसे;

नीनाम्माआ मूङ्‍क होसोङ् धर्मी बानेईमय।

२७ खीक्‍का मूङ्‍कसा मीस्मी दोक्पी ताईना ओरोपीके,

‘कोङा मोऊ मूक तूये, कोङा नप् रीङ् गसूक तूये,

खोरोदोसो कोङा तोम् पर्ने दण्ड मान्तोङा।

२८ नीनाम्माआ ओ आत्मा खादीपू खाईम्पीका लेन्चामीयोपो,

ना ईनीम्बा ओ रीरामआ अल्हो तचयक तूये!’

२९ “नीनाम्माआ ङ्‍क खोलोङ् मीस्मी लागी मय,

खसा नीस्छेम्, सूक्छेम्सो ङ्‍कतोङ्ना मय;

३० खादीपूका मूङ्‍कम् रीराम आईम् लागी खसा ओरोना मय,

ओरोना रीराममी अल्हो मूङ्‍कपी तीन्‍नूव।

३१ “येन्व अय्यूब, ओ रीङ् नम्‍लोना येन्व;

वाये तूवाव, ना कोङ् नेनोके।

३२ नेईम् रीङ् ऊचीई आम्पी तूदोक कोङ् ङरी आनोव,

नेन्व, ऊदोईपीक्यालो कोङा आन् फैसला पीम् मीनो।

३३ खोदोलोई नेईम् आम् रीङ् मान्तूदोक ओ रीङ् येन्व,

वाये तूवाव, ना कोङा आन् लूखूप्चीम् रीङ् ईयान्के।”

३४

खीक्‍काना एलीहूआ ओरोपीका:

२ “ए लूखूप्चीलोक मीस्चे, ओ रीङ् नम्‍लोना येन्‍नूम्व,

ए हायाम् सेचीवा तोक् मीस्चे, ओ रीङ्पी आम्नी नोबो तास्‍नूम्व।

३ लेम्‍आ चाम्दूम्मी स्वाद तूम् तय,

खोरोनाङ् नोबोआसो येनक रीङ्मी छीयान् मय।

४ खन्सा ऊक रीङ्‍ये नप् तूये, खूङ्‍क केईया ईहोपाङ् जाचेई मयाम्,

ना ऊक रीङ्‌ये आछीयाक ना नप् तूये खूङ्‍क केई मीलेई छूयेना ईयाचीके।

५ “अय्यूबआ ओरोपीके, ‘कोङ् दोस् मान्तूप् तूवो,

खोदोलोई नीनाम्माआ ओ नीयाङ् मान्मीन्पीङाक तूये।

६ कोङ् सत्य तूवोदोसो कोङ् वालीलीपो बानेई मो,

कोङ् दोस् मान्तूप् तूवोदोसो खसा म्बेईआ हाल्‍लोसो मान्सेर्प् खेर् वनोक तूये।’

७ सेस्वा काऊ तोङ्ना दूप्

अय्‍यूब तोङ्‍क ऊई हेप् मीस् तूयेयोनाई?

८ खसा रई लक् मप्चीका लाम्दूम् नत्‍त;

खसा रई मीस् म्बूम् बानेईमय।

९ ऊदोईपीक्यालो खसा ओरोपीके, ‘नीनाम्मा म्जीनमीयाम्ना,

मीस् ऊसो फाइदा मान्तू।’

१० “खन्सा ए मीन्मारो मम् राःरालोक मीस्चे, ओ रीङ् येन्‍नूम्व,

नीनाम्माआ हाल्‍लोसो रई लक् मईनो,

ना खोलोप्का दूङ् राःरालोकसा हाल्‍लोसो छल मईनो।

११ खसा मीस् मूङ्‍कसा मईक लक् तोङ्ना म्चो पीय,

मूङ्‍कम् वोर्वा तूक तोङ्‍क म्चो खसा मूङ्‍क पीय।

१२ आछीयाक रीङ्‍ने ङ्‍कङ् के, नीनाम्माआ हादेम्सो रई लक् मईनो,

खोलोप्का दूङ् राःरालोकसा नीया गसनो।

१३ आसाई चारीदू खम् जीम्मापी पीयू?

आसाई ख खोलोङ् चारीदूपी हक् मम् पीयू?

१४ केई रीराम पीप् नीनाम्माम् आत्मा लो सोम्‍लो

नीनाम्माआ आत्खीवादोक,

१५ ऊक्छीन्छापीङ् खोलोङ् म्सोम्‍लोक प्राणीस् मासेई छूवावा,

ना मीस् होसोङ् बोहोपीङ् आताखात्वा।

१६ “ए अय्यूब, आम् लूखूप्ची तूदोक ङ्‍क रीङ् येन्व,

ना कोङ् नेनोक रीङ् नम्‍लोना येन्व।

१७ नीया जेर्प् आ चारखम् तोम् दूरयोनाई?

हायाम् देप् राःरालोक नीया मप् नीनाम्मा आना दोसी थरेई मईयो?

१८ होङाबूस् ‘आन्‍नी मोरोक तूनी’

ना भारदारची ‘आन्‍नी रई तूनी’ लोक् ऊई खङ् मायोनाई?

१९ खसा होङाबूम् छाचीम् पन् मईनो,

होङ्पोक् लो छूक्सीप्लो नीप्पोङ् ईबूम् मूक्साङ् खोङची,

ऊदोईपीक्यालो मूङ्‍कस् खोलोङ् नीनाम्माआ बोबूईचीक मीस्ङा के।

२० मूङ्‍कस् ऊक्छीन्छापीङ्, सेपाक नाम्कूर्मादाम्पीङ् सीखाते;

खसा पत्‍तकप्का मीस् खोलोङ् सीखाते;

आसासो मान्पईमोङ् हायाम् राःरालोकस् मासेई छूना खाते।

२१ “खम् म्मूक्स् मीस्मी लक्पी छूक छूये,

ना खस् लाम्दूम्क खोलोङ् खसा तय।

२२ रई मीस् नीनाम्माम् मूक्स्दूपीका सूल्न्चीदूर्प्

हायाम् नाम्कूर्मादाम्‍लोक तूस्को हापीसो मान्तू,

२३ नीनाम्माआ नीया मईलो खम् लाईस्पी ताम् लागी,

मीस् होसोङ् जाचेई मम्चाम् बोक्स्‍नो।

२४ खसा आस्सो मान्तईमोङ् हायाम् राःरालोकस् मासेई मईची,

ना मूङ्‍कचीम् फाईपी बीन्‍नीपास् यूक्सची।

२५ खचा मईचीक खोलोङ् लक् खसा छेत्‍त,

खसा खस् सेपाङ् हतेई मईची ना मासेई मदीतची।

२६ खची मोऊमी कारणआ खसा खस् दण्ड पीयची,

मूङ्‍कपी खोलोआ खस् तयची,

२७ ऊदोईपीक्यालो खचा खम् आज्ञा रेम् होक्सीची,

ना खम् लाम्पी लाम्दूम् सानीवाङ् मान्मची।

२८ मूङ्‍कचीम् कारणआ छूक्सीप्ची खापाक खम् नोबोपी तातेका,

ओरोना खान्चपी छूक्चीम् वाङोम् खसा येनू।

२९ खोदोलोई ख वाये तूदोक आसाई ख दोस् तीम् दूर?

खसा म्ङाली सूल्‍लदोक आसाई ख तोम् दूर?

खोरोदोसो ख मीस्मी लो छाप्कूवाम्‍लो छोक्‍तो तूये।

३० खसा अधर्मी मीस् चारतोम् रोकेई मईची,

खीक्‍का खचा सोम्छाचीम् लागी वोमो ताईम् तयस्‍नो।

३१ “मीनूम्नूते हेप् मीचा नीनाम्मा ओरोलयदोक,

‘कोङ् दोसी तूवो, कोङा हन्‍ना रई लक् मूयोनो।

३२ कोङा ओ मूक्सा तूयोनोक रीङ् कोङ् ईयोव,

कोङा देईकई अपराध मूक तूदोसो हन्‍ना कोङा हादेम्सो अपराध मूयोनो।’

३३ आना ङोकक तोङ्‍क ऊई नीनाम्माआ आन् पूनाऊनी पीम् बोक्सेयोनाई?

खोदोलोई आना आम्होपाङ् वालूम्मा मम् इन्कार मय!

ङ्‍कन् आना आम्होपाङ् सोम् छूये, कोङान् मा,

खन्सा आना ऊई छेत्‍त कोङ् ईयोव।

३४ “मीन्मारो मम् राःरालोक मीचा कोङ् ओरोलोयो,

ओ रीङ् येईप् लूखूप्चीलोक मीचा कोङ् ओरोलोयो,

३५ ‘अय्यूबआन् लूखूप्ची मान्दीक रीङ् मय,

ना खसा पीक्‍क रीङ्मी ऊसो अर्थ छूनो।’

३६ खोदोलोई अय्यूब दूराम्क सम्मो जाचेई मम् छूये,

ऊदोईपीक्यालो रई मीचा तोङ्ना खसा ङरी आत्‍क तूये।

३७ खसा म्होप्मी मोऊ तूक थेम्पीसो विद्रोह काप्प,

खसान् ईरापी छेम्माई दूप्प,

ना नीनाम्माम् ऊल्‍लोङ्पी होसोङ् ओरोतो रीङ् मय।”

३५

एलीहूआ ओरोपीका:

२ “ए अय्‍यूब, ऊई ङ्‍क आना थीक्ङायो मीने?

आना ओरोपीके, ‘नीनाम्माम् लाईस्पी कोङ् धर्मी तूवो।’

३ खोरोदोसो आना ख ओरोपीक्ना तत्‍त, ‘ङ्‍कपीका कोङ् ऊई फाइदा छूवो,

ना मोऊ मूयोनोलो कोङ् ऊई फाइदा छूवो?’

४ “आन् सूप्पो आम् बूम्चीका

कोङा ओहोपाङ् ङरी आईयान्‍नी।

५ थोम्‍ला नाम्छूईतो खोङ्व ना मीन्ताम् मव,

खीक्‍का आम् छोक्‍तोक मोम् नम्‍लोना खोङ्व।

६ आना मोऊ मक तूदोक मूङ्‍क रीङ्आ ख ऊई असर मय?

आम् अधर्म ओरोतो तूदोक मूङ्‍कसा ख ऊई मय?

७ आन् धर्मी छूदोक आना ख ऊई पीय?

अथवा आम्पीका ख ऊई फाइदा छूनाई?

८ आना मईक रई लक्‍आन् आन् तोङ्‍क मीस्ङाङ् असर मय,

ना आम् धार्मिकताआने बीन्‍नीपा मीस्ङाङ् असर मय।

९ “अत्याचार हायाम् देतो छूकसा खोलोङ् मीस् बसे;

देप्-देप्चीम् राःरापीका लेईम्चाम् लागी खचा वाङोम् मईची।

१० खोदोलोई खस् तूकपीक आसासो ओरोपीक्ना तत्‍तस्‍नो,

‘कोङ् बोबूईप् ओ नीनाम्मा हापी तूये? —

खसा सेपा छाम्‍लम् छाम् पीया,

११ खसा केई चारीदूपीक पोसूचीप्का दूङ् ईया,

ना केई नाम्छूईतोक छोऊचीप्का दूङ् लूखूप्चीलोक बानेई मईया।

१२ मीचा वाङोम् मईचीलो खसा ङरी आन्‍नस्‍नो,

ऊदोईपीक्यालो खस् नाम्दूखू मप् ना रई लक् मप्ची तूये।

१३ आछीयाङ् नीनाम्माआ मूङ्‍क तोङ्‍क मोरोक वाङोम् येननो,

खोलोप्का दूङ् राःरालोकआ मूङ्‍क वाङोम्पी सानीवाङ् मईनोदोक,

१४ आना ‘कोङा ख तूयोनो’ पीक्‍ना पीक्लो

खसा आम् वाङोम् जन् दानाई येन?

खोदोलोई आम् मुद्दा खम् लाईस्पी तूये

ना आना ख हूम् छूये!

१५ आना ओरोपीके, नीनाम्माम् छूलीआ दण्ड पीयानो,

ना रई लक्पी खसा ऊसो सानीवाङ् मईनो।

१६ ओरोना अय्यूबआ मोरोक रीङ् मय;

लूखूप्ची मान्दीक रीङ्‌ङाङ् नेने।”

३६

एलीहूआ होसोङ् ओरोपीम् पीका:

२ “ऊक्छीन् हूङ्व ना कोङा आन् ईयान्‍ना,

ऊदोईपीक्यालो नीनाम्मा हेम्‍लाम्पा कोङ् होसोङ् नेईम् बोक्साक तूये।

३ कोङा ओ ज्ञान छूबूरीपीका तूयो,

ना नीयाम् लागी कोङा कोङ् बोबूईप् साम्दी दूयो।

४ पक्‍का छूवाव, कोङा मूक मीन्ताम्पी ऊसो असत्य मान्तू।

सिद्ध ज्ञानलोक ईल्पो आन्लो तूये।

५ “नीनाम्मा खोलोप्का दूङ् राःरालोक तूये, खोदोलोई खसा आस्सो जेरनो;

ख म्होप्मी मीन्ताम्पी हायाम् राःरालोक ना थम्पूर तूये।

६ खसा रई मीस् लेईम्चाम् पीयस्‍नो,

ना छूक्सीप्चीम् नीया नम्‍लोना मय।

७ खसा धर्मी मीस्चीपीका म्होप्मी मूक्स् हतेई मईनो,

खसा मूङ्‍कस् होङाबूस्का सिंहासनपी तूम् पीयची,

ना दोस्का सम्मोकम् लागी मूङ्‍कस् थेत्‍तची।

८ खोदोलोई मूङ्‍कस् साङ्‌लआ छूईयस्‍ना,

दूक्वाम् लो नीछीमाम्‍लो रीबोआ छूईयस्दोक,

९ खसा मूङ्‍कचा मस्क लक् पय,

अर्थात् मूङ्‍कचा नाम्दूखू मस्‍ना मोऊ मची पीक्‍ना पीके।

१० खसा पीचीक चेताऊनी मूङ्‍कचीम् नोबोपी काचाये,

ना खची रई लक्पीका आईम् लागी खसा खस् आज्ञा पीयची।

११ खचा खम् रीङ् येनस्दोक,

खचा बाँकी खची नाम्‍ला फलीफापपी

ना खची दोङ् खाऊमा-खासेर्मापी बीतेईमईची।

१२ खोदोलोई खचा खम् रीङ् येनस्‍नोदोक,

खस् दोप्सेललाम्पा मासेई छूये

ना ऊसो तूम्मान्तोमोङ् सीये।

१३ “अधर्मी मीस् खची छूली कात्चाये,

खपीका दण्ड तयस्लोसो खचा बईछोक्सीकाव पीक्ना वाङोम् मईचीनो।

१४ दप्स्को खीम्पीक बेलेछीलप् वात्छाचीम् रापी

खस् खची हारी तूलोङ् सीये।

१५ खोदोलोई दूक् तोक्ची खसा खची दूक्वापीका छूतेई मईची;

मूङ्‍कचीम् खची दूक्वापी ख खस्का नेने।

१६ “नीनाम्माआ आन् नीछीमापीका लात्ना सुरक्षित थाऊपी लाम्दूपे।

खसा आन् हायाम् देतो नप् चाम् थक् तूक थाऊपी यूक्से।

१७ खोदोलोई हन्‍नान् आना मक रई लक्मी कारणआ आना आम् होपा तोम् पर्ने दण्ड तेप्स्चयक तूये;

इन्साफआ लो नीयाआलो आन् लापाक तूये।

१८ चीङ्चीङ् छूवाव, ना आसासो आन् दाचाम्पी लोबेईमानूनव;

घूसआ आन् रई लाम् हेम् खायानूनव।

१९ ऊई आम् दाचाम्‍आ अथवा खोलोङ् आम् राःरालोक कोशिशआसो

आन् नीछीमापीका लेन्चामीम् दूरेयो?

२० मीस् खची खीम्पीका थूत्‍तो लाईम् लागी

दावा नाम्कूर्‌नूव पीकाना आना लन्ची मनव।

२१ चीङ्चीङ् तूवाव! ना रई लक् हेम् आन्‍नव;

आना दूक्वाम् फाईपी रई लक् नत्‍त।

२२ “नीनाम्मान् ईपीका दूङ् रेप् साम्दीखापी तूये,

ख तोङ्‍क सेचीपो आसे तूनाई?

२३ आसाई ख म्‍लाम् तोकेई मीपीक तूये,

अथवा ‘आनान् गल्तीई मक तूये,’ पीकाना आसाई ख लक तूये?

२४ मीचा छाम्‍लाम्पा खम् लक्मी सायोचोङ्मा मईचीक तोङ्ना,

आनासो खम् लक्मी सायोचोङ्मा मम् मात्नव।

२५ खोलोङ् मीचा खम् लक् तचीक तूये;

मीचा छूबूरीपीकाङाङ् ङ्‍क खोम् दूरची।

२६ नीनाम्मा देई देप्ये तूये, मूङ्‍क ई मीन्मारोपीका छूबूरी तूये!

खम् दोङ् केईया ङीर्म् दूराम्नो।

२७ “नीनाम्माआ दीरीत्‍तीपूका काऊ थोम्‍ला थूत्‍त,

ना मूङ्‍क काऊमी तप्कापी फात्‍त।

२८ मोम्‍आ हायाम् देप् वा तामीय,

ना मीस्पी मूङ्‍क वा छूना ताये।

२९ नाम्‍छूईतो हाप्स्‍ना पेर्‌चाईक मोम्मी लो

नीनाम्मा बास् तूस्कोपीका गूलूलूऊ मईकम्‍लो रहस्य आसाई छेत्‍तनाई?

३० खसा ऊतोङ्नाई नाम्छूईमी लीक् हेम्पी बाक्स् केईमीय,

ना दीरीत्‍तीपूक ओरोगूम् थाऊ क नाम्कूर्मादाम्ङा तूचाये।

३१ ओरोना खसा जाति-जातिचीपी चारखम् तोक्स,

ना खस् हायाम् देतो चाम् थक् जूतेई मीपीयची।

३२ खसा बाक्स् म्हूक्पी लाप्,

ना सीदाङ् निशानापी गोम् लागी आरेई मय।

३३ खम् गर्जनआ ताईक मूर्हूऊमी सूचना पीया;

पी-लूपीआसो मूङ्‌क मूर्हूऊ ताम् हयक सूचना पीया।

३७

“मूर्हूऊआ गर्दा ओ चऊ हायाम् योक्से,

ना मूङ्‍क ओ गोपा गूदूमोक्स्तो योक्से।

२ येन्‍नूम्व! नीनाम्माम् साल्म् येन्‍नूम्व,

खम् ङःपीका दीरीमोक्स् लत्क साल्म् येन्‍नूम्व।

३ खसा नाम्छूईमी गोपी लीक् हेम्पी,

चारीदूम् ईक् चाखेम्पीका आर्को चाखेम् सम्मो बाक्स् केईमीय।

४ खीक्‍काना ख ङूर्‌क साल्म् येनाम्,

ख म्होप्मी हायाम् देप् साम्दीखाम् साल्म्पी ङूरे।

ख ङूर्‌लो,

खसा ऊतोङ्‍क रीङ्सो रोकेई मईनो।

५ नीनाम्माम् साल्म् छाक्‍का छूम्मीना दीरीमोक्स्तो काये,

ई लूखूप्चीआ मान्काईप् हायाम् देप् लक् खसा मय।

६ खसा नोङ् ओरोलय, ‘चारीदूपी हूप्साव,’

ना वाः ओरोलय, ‘हायाम्सार ताव।’

७ ओरोना खसा बोबूईक खोलोङ् मीचा खम् लक् छेत्चीनूव पीक्ना

खसा खोलोङ् मीचा खची हूःआ मदोङस्क लक् रोकेई मय।

८ सोगोपीक पोसूस् खची लूबम् हेम् खाते,

खस् खची होप्मी गोदी गोपी बास् तूये।

९ हायाम् देप् हूक् लो वालो म्होप्मी तूस्कोपीका खेत्ना लत्‍ते,

ना हायाम् देप् हूक्‍पीका चूङ् ताये।

१० नीनाम्माम् म्सोम्‍आ काऊ जमेई मय,

ना हायाम् छोक् ङेल्स्मा बानेईमदीत।

११ खसा मोम् बाफमी बारी खूर्‌मीय,

ना खसा म्होप्मी बाक्स् मूङ्‍कलाम्पा खोलोपी केईमीय।

१२ मोम् खसा पीक्‍क तोङ्ना खोलोपी फल्तीते,

ना खसा आरेई मईक खोलोङ् लक् मय।

१३ नीनाम्माआ मीस् दण्ड पीम् लागी,

अथवा चारीदू बीम्मीम् लागी ना म्होप्मी सम्तूमा खोमम् लागी वाः तामीय।

१४ “ए अय्यूब, ङ्‍क रीङ् येन्व।

वाये छूवाना नीनाम्माम् छाक्‍काक लक् मीन्व।

१५ नीनाम्माआ मोम् ऊतोङ्नाई लक् ममीय,

ना गूलूलूऊपीका ऊतोङ्नाई बाक्स् केईमीय, ऊई मूङ्‍क आना छेत्‍तयो?

१६ मोम् ऊतोङ्नाई दाली मान्हूम्मो नाम्छूईतो पेर्‌तीते?

ङ्‍कन् खम् छाक्‍काक लक् के,

ख ज्ञानपी सिद्ध तूये पीम् ऊई आना छेत्‍तयो?

१७ योऊमेर हेम्पीक हूईप् हीक्‍आ चारीदू खोलोङ् सीप्सीलीली मईक नाम्‍लापी

आन् आम् तेई गोपी हायाम् हूवा सीचाईलो,

१८ नीनाम्माआ मक तोङ्ना ऊई आना नाम्छूईतो तूक खोलोक थक् बीलेई मईना

मूङ्‍क धातुम् ऐना तोङ्‍क हायाम् छोक् बानेई मम् दूरयो?

१९ “ख ऊई लोम् पर्ने खूङ्‍क आना केईका ईयीकाव;

ऊदोईपीक्यालो ओखीपी तूक नाम्‍कूर्मादाम्मी कारणआ केईका ऊसो मीईम्ङा दूराम्कानो।

२० कोङ् ऊई नेनो खूङ्‍क ख ईम्छूयेयोनाई?

मीचा म्होप् बीन्‍नीपाआ लूत्खीयक नत्‍तयोनाई?

२१ हूक्‍पा पेर्‌ना सफा मईक,

नाम्छूईतो नाम् लाङ्‍लाङ् ङेस्क आसासो खोम् दूरनो।

२२ योऊना हेम्‍लाम्पा ख हाल्ङो तोङ्ना लाङ्‍ङना ताये,

नीनाम्मा हायाम् देप् साम्दीखालो ताये।

२३ खोदोलोई खोलोप्का दूङ् राःरालोक केईया छीम् दूराम्‍नो;

खम् राःरा ई मीन्ताम्पीका छूबूरी तूये;

खसा म्होप्मी हायाम् देप् धार्मिकतापी लो नीयापीलो अत्याचार मईनो।

२४ खन्सा, मीस् खपीका कीसे;

खची गोङ्पीका खची होप्ङा लूखूप्चीलोक लोक्चीप्ची खसा वास्ता मईचीनो।”

योबोरोबूआ अय्यूब ङरी आन्‍क

३८

खीक्‍काना योबोरोबूआ अय्‍यूब मूर्हूऊपीका ओरोपीकाना ङरी आन्‍नू:

२ “मूर्ख रीङ् नेनाना

ओ रीङ् बीथोलेई मम् लाम्प् ङ्‍क मीस् आसे?

३ आम् छूम्‍री खीप्ना वात्छा मीस् तोङ्‍ना थोरेप्व,

कोङा आन् तईम् रीङ् तईयान्‍ना, ना आना कोङ् ङरी आनोव।

४ “कोङा चारीदूम् जग बोबूयूलो आन् हापी तूवा?

आना बूजेईमकतूदो कोङ् ईयोव।

५ चारीदू देई देप्ये छूम् छूये पीकाना आसाई तोकेई मअ? आनान् छेईम् पर्ने!

आसाई मूङ्‍क चारीदूपी थाम् रीबो कीन्‍नू?

६ मूङ्‍क थामेई मप् खाम्बा हापी अरेई मम्पा तूये?

मूङ्‍कम् जगपीक लूङ् आसाई यूक्सू?

७ मूङ्‍क लेईपी साम्साम् कोदातालो सोङ्‍गेर् ईतो छाम् लअ,

ना रीदाम् पोक्ची खची जीनना बसा।

८ “दीरीत्‍ती चारीदूम् सागोवापीका खेताना लत्‍तालो

मूङ्‍क दीरीत्‍ती राप् लाम्स्को आसाई छीयू?

९ कोङा मूङ्‍क मोम्मी जेलेम्माआ देपू,

ना हायाम् तेईप् नाम्‍कूर्मादाम्‍आ मूङ्‍क दीलू।

१० ऊदोईपीक्यालो मूङ्‍क दीरीत्‍तीम् लाम्स्को लो आग्‍ललो थीक् थाऊपी यूक्सूना,

कोङा मूङ्‍कम् रीम् यूक्सू।

११ कोङा ओरोपीको, ‘ङ्‍क सम्मोङाङ् आना बाईम् दूर, ङ्‍कपीका एक्सा आना बाईम् दूरनो,

हायाम् राःरालोक आम् छाल ङ्‍कपीङ् रोकेई छूम् छूये।’

१२ “ए अय्यूब, आम् रीरामपी ऊई आना हाल्‍लोस्चीई देत्छा छूनूव पीकाना आज्ञा मक तूयेयो?

अथवा नाम् म्होप्मी आप्स्को थाऊ खोमीक तूयेयो?

१३ चारीदूपी कोःअनूना

मूङ्‍क कोदीआ रई मीस् सेपा सूल्न्चीस्को खची तूस्कोपीका तल्तो लात्चीनूव पीकाना ऊई आना आज्ञा पीक तूयेयो?

१४ कोदीआ बोहोपी गीम्जूवा मईक तोङ्‍क चारीदूआ आकार बानेई मय;

मूङ्‍क आकार तेईपी तेम्पा बुट्टा तोङ्ना खोछेत्‍ते।

१५ कोदीआ रई मीस् रई लक् मम् पीयस्‍नो,

रई लक् मम् लागी थेत्चीक खची हूः अईपीयची।

१६ “ऊई आन् दीरीत्‍तीम् म्पूई सम्मो खाताक तूयेयो?

अथवा खाईङामान्दूर्प् दीरीत्‍तीम् छूईपू लाम्दूमाक तूयेयो?

१७ ऊई सीम्मी मूल्‍लाम्स्को आन् खोमीयाक तूयेयो?

ऊई आना नाम्‍कूर्मादाम्पीक लाम्स्को हाल्‍लोस्चीई तक तूयेयो?

१८ ऊई आना चारीदू हाक सम्मोई हाप्साक तूये पीम् बूजेई मक तूयेयो?

ङ्‍क खोलोङ् आना छेत्‍तदोक कोङ् ईयोव।

१९ “अल्होम् म्पूई हापी तूये?

ना नाम्‍कूर्मादाम् हापी बास् तूये?

२० ऊई आना मूङ्‍कस् खोलोङ् खची तूस्कोपी छोम्तेम् दूरयो?

ऊई आना मूङ्‍कचीम् खीम् खास्को लाम् छेत्‍तयो?

२१ आछीयाङ् आना ङ्‍क खोलोङ् छेत्‍तयो, ऊदोईपीक्यालो आन् जन्मेई छूवाखात्क तूवा!

आन् ईनीम्बा सोम्मोङ् लेत्चाईक तूये!

२२ “ऊई आन् हायाम् नोङ् नोङाक थाऊपी तातेकाक तूयेयो?

अथवा मूलू नोङाक थाऊ आना तक तूयेयो?

२३ मूङ्‍कस् कोङा नीछीमाम् लेईमी लागी,

जूम्‍लूक्मी लागी लो खेम्मोम् नाम्‍लाम् लागीलो खसूना यूक्सूचीक तूये।

२४ ऊक लाम्‍लाम्पाई बाक्स् एक्सा-मेक्सा हासे?

ऊक थाऊलाम्पाई नाम्‍आप्स्को हेम्पीक हूक् चारीदूम् लीक् हेम्पी पेरे?

२५ हायाम् देप् वाः ताईलोकम् लागी आसाई कूल फूत्‍क तूये?

ओरोदेप् हूक्मी लागी आसाई लाम् थीक्‍का मक तूये?

२६ आस्सो मान्तूस्को थाऊ लो,

गोङ्‌रूत्खाप्-थाम्पूलो बीम्मीम् लागी

२७ सान्मा-बूक्मा ऊसो मान्लीम्स्को रूख थाम्पू गीगीप्पा बानेई मम् लागी

ना सूक्खा थाम्पूपी घाँस लीम्मीम् लागी आसाई वाः तामीयू?

२८ ऊई नाम्‍तोका ताईक वाःमी म्पा तूयेयो?

सोङ्‍गेर्वाम् तप्काम् म्पा आसे?

२९ आस्मी सागोवापीकाई नोङ् जन्मेई छूवा?

नाम्छूईतोका ताप् छाऊमी म्मा क आसे?

३० हादेम्‍लोई नोङ् लूङ् तोङ्ना हायाम् छोक् छूये,

हादेम्‍लोई हायाम् गूम्प् दीरीत्‍ती जामेई छूये?

३१ “ऊई आना किरकिटी मीयस्क सोङ्‌गेर् छूईम् दूरयो?

अथवा मृगशिराम् समूह खची हा-हाल्‍ला छूतेई मम् दूरयो?

३२ ऊई आना ग्रह-नक्षत्रची खची ऋतु-ऋतुपी लाईम् दूरयो?

अथवा सप्‍तर्षि-सोङ्‍गेर ना मूङ्‍कम् समूह खची लाम्पी तीत्‍तो लाम्दूम् दूरयो?

३३ नाम्छूईतोक खोलोङ् नियम ऊई आना छेत्क तूयेयो?

चारीदूपीक प्राकृतिक नियम खोलोङ् आना बानेई मम् दूरयो?

३४ “आना मोम् हायाम् सोतो वोकना

‘कोङ् काऊमी सोक्वा-मोर्वाआ मूलोव’ लोम् दूरयो?

३५ ऊई आना बाक्स् केईम् आज्ञा पीम् दूरयो?

ऊई मूङ्‍कसा ‘अऊ’ पीक्ना आम् आज्ञा रेप्पयोनाई?

३६ आसाई गोङ्‍ लूखूप्ची पीयू?

अथवा आसाई सानीवा छेईम्-लेम् राःरा पीयू?

३७ मोम् ङीर्‌दूर्प् लूखूप्चीलोक मीस् आसे तूये?

अथवा आसाई नाम्छूईतो तूक काऊ मईम्दीम् दूर?

३८ हादेलोई फूर्क् छोक् छूये,

ना बोहोम् बोकोलूम् ईदेऊ केप्ना तूये?

३९-४० “खची लूबम्पी तूचाईलो

अथवा खची होप् सूल्यान्चीना हूङ्दीतस्लो

ऊई आना गूङ्‌गीनारमी म्मा म्चोखोमा लाम्पीम् दूरयो,

ना साकासीप्चाप् चीमा गूङ्‌गीनार आना खची बोखाईमीम् दूरयो?

४१ गागाप्‍पाम् म्छाचा चाम्दूम्मी खान्च छूना नीनाम्मा दप्पस्लो,

आसाई गागाप्पा खची चोखोमा जूतेईमीपीयची?

३९

“बूक्स् हादेई जन्मेई छूये, आना छेत्‍तयो?

खीस्सा छा वात्क आना तक तूयेयो?

२ मूङ्‍कचीम् खची बोक्पी खची छा तूलो ऊई आना मूङ्‍कचीम् लाः ङीरयोनाई?

मूङ्‍कस् हादेलोई पोक्से ऊई आना छेत्‍तयोनाई?

३ खस् पोम् लागी कूम्यान्ची ना छा वातची,

खोदोलो खची बूक्‍ती बाईम् यात्खाते।

४ खची छास् पतोखाते ना सोगोपी हूर्केई छूये,

मूङ्‍कस् पाखा लत्ना खाते ना हाल्‍लोसो आत्‍ना ताईनो।

५ “आसाई सोगोपीक मोकोक्‍ती लेत्दीतू?

आसाई मूङ्‍कम् रीबो वईदीतू?

६ मूङ्‍कम् बास् तूस्को कोङा गोङ्‌रूत्खाप् थाम्पूपी बानेई मीयूपूक तूये,

रूःम् तूस्को थाम्पूपी कोङा मूङ्‍कम् बास् तूस्को बानेई मीयूपूक तूये।

७ सहरपी चाऊपो पक्‍कपीका मूङ्‍क छूबूरी तूये,

मूङ्‍क आसासो वोकना लक् ममीम् दूरनो।

८ मूङ्‍कम् चारेई छूक्स्को थाऊ कोम् होम्पी छूये,

ना मूङ्‍कपी मूङ्‍कसा गीगीप्पा घाँस लाम।

९ “ऊई सोगोपीक लूःपीआ आम् लक् मम् मानेई मईयोनाई?

ऊई सेपा मूङ्‍क आम् गथापी तूयेयोनाई?

१० ऊई आना मूङ्‍क वोवेन्दापी नारेई मईना यीक्पी जोम् दूरयोनाई?

ऊई मूङ्‍कसा आम् दोस् हेम्पी तूक तेल्म् जोम् दूरयोनाई?

११ ऊई मूङ्‍कम् हायाम् देप् राःरा तूकपी आना भरोसा मम् दूरयो?

ऊई आना हायाम् देप् आम् लक् मूङ्‍कम् भरपी होम्येम् दूरयो?

१२ खलापीका आम् छीर्म् दाङ्‌खीम्पी ताईम् लागी

मूङ्‍क आत्ना ताये पीम् ऊई आना मूङ्‍कपी भरोसा मम् दूरयो?

१३ “शुतुरमुर्ग मीयस्क छोऊमी लाप्‍तो दावा तोक्से,

खोदोलोई मूङ्‍क सारस तोङ्ना पेर्म् दूरनो।

१४ शुतुरमुर्गआ म्दीः सेरोम्‍आ होकूवाप् मनूव पीक्ना

बोहोपीङ् होक्सीय।

१५ ऊसा-ऊसा मूङ्‍क सीक्‍क,

अथवा सोगोपीक पोसूआ सीक्‍कयो पीक्ना,

मूङ्‍कसा ऊसो वास्ताङ् मईनो।

१६ म्होपा मईक रोकोछू यसे पीम् वास्ता मान्मसा

मूङ्‍कसा म्छाचीपी म्होप्मी छास् माक तोङ्ना सम्तूमा मान्दी वोर्वा मय।

१७ ऊदोईपीक्यालो नीनाम्माआ मूङ्‍क लूखूप्ची मान्दीक बानेईमक तूये,

ना मूङ्‍क मीन्मारो मम् राःरा मान्पीक तूये।

१८ खोरोदोसो मूङ्‍कसा बूल्म् लागी म्‍लाप्‍तो हाप्स्,

खोदोलो मूङ्‍कसा खोक् लो मूङ्‍क खोक् बूल्प् मीस्लो ङाजावापी मय।

१९ “ऊई आना खोक् राःरा पीययोनाई?

अथवा मूङ्‍कम् म्पई म्मूईआ चोक्सयोनाई?

२० ऊई आना मूङ्‌क रूः तोङ्ना पेर्‌मीययो,

मूङ्‍कसा म्नाप् दूप्पक साल्म्पीका मीस् कीसेयोनाई?

२१ मूङ्‍कसा म्खूर दूप्‍तो ना छम्‍तो म्जोश खोमय,

मूङ्‍क म्होप्मी खोलोङ् सऊबललो जूम्‍लूक् मस् खाते।

२२ मूङ्‍कसा कीम्‍लम् ऊये पीम्ङा छेत्‍तनो,

ना मूङ्‍क दोप्सेलपीका कीस्‍ना जूक्नो।

२३ बेई यूम् थोक्ला खोक्लेङ्तो काये,

ना चल् लो दोप्सेललो तीलीमोक्स्तो तीते।

२४ हायाम् जोशआ मूङ्‍क म्‍लाईस् हेम् बूल्से,

तुरहीम् साल्म् येनलो मूङ्‍कसा योङ्‌योङ् तूम् दूरनो।

२५ तुरही काईक येनना मूङ्‍कसा ओरोपीके, ‘आहा!’

छूबूरीपाकाङ् मूङ्‍कसा सेनापतिम् आदेश लो जूम्‍लूक्मी साल्म्‍लो तूम् तय।

२६ “ऊई बोबोकील्‍लीआ म्‍लाप्‍तो तोम्

ना मूङ्‍क योऊमेर हेम् म्‍लाप्‍तो हाम् ऊई आना ईकयो?

२७ ऊई मूः थोम्‍ला-थोम्‍ला पेर्म्

ना म्होप्मी योङ् हायाम् रेप् थाऊपी बानेई मम् आना ईकयो?

२८ मूङ्‍कसा दाम्‍रोपी योङ् मय, ना सेपा मूङ्‍कपीङ् तूये;

मूङ्‍कम् किल्‍ला क थारामा छीलूमा के।

२९ मूङ्‍क म्योङ्पीका हायाम् छूबूरी सम्मो नम्‍लो खोङ्ना,

मूङ्‍कसा म्चोखोमा लाम।

३० मूङ्‌कम् म्छाचा हीः दूङ्‍ङची,

ना हापी सीनूङ् तूये मूङ्‍कपी मूङ्‍क दानासोङ् छूये।”

४०

होसोङ् योबोरोबूआ अय्‍यूब ओरोलअ:

२ “खोलोप्का दूङ् राःरा तूप्लो नीहू लाम्‍आ रोबूलो खेम् दूरयोनाई?

नीनाम्मा दोस् तीक्‍आ ख ङरी आन्‍नूव!”

अय्यूब

३ खोदोलो अय्यूबआ योबोरोबू ओरोपीकाना ङरी आन्‍नू:

४ “कोङ् तोङ्‌क मीचा आन् ऊई ङरी आईम् दूरोनाई?

कोङा ओ हूःआ ओ ङः देपो।

५ कोङ् ऊलाम् नेनोतो, खोदोलोई ओपी ङरी आईम् रीङ् ऊसो मान्तू,

कोङ् नीस्लाम् नेनोतो, खोदोलोई हन्‍ना नेनोनो।”

नीनाम्माआ म्होप्मी राःरा खोमक

६ खीक्‍काना योबोरोबूआ मूर्हूऊलाम्पा अय्यूब होसोङ् ओरोपीकाना ङरी आन्‍नू:

७ “आम् छूम्‍री खीप्ना वात्छा मीस् तोङ्‍ना थोरेप्व,

कोङा आन् तईम् रीङ् तईयान्‍ना, ना आना कोङ् ङरी आनोव।

८ “कोङ् धर्मी तूवो पीम् रीङ् ऊई आना मा पीम् आत मईयो?

आन् आम्होप् थीक् छूम् लागी कोङ् मान्‍नप् मीनोयो?

९ ऊई आम् हूः नीनाम्माम् हूः तोङ्‍क तूयेयोनाई?

ऊई खम् साल्म् तोङ्ना आना ङूर्म् दूरयोनाई?

१० दूरदोक, साम्दीखा लो इज्‍जतलो तेई तोङ्ना खाफ्स्व,

ना साम्दी-सायोआ लो गौरवआलो आम् होपा आम्होप् चोन्चीव।

११ देप् आम् छूली कात्व!

नाम्दूखू मप् मीस् खोङ्‍ना मूङ्‍क लखेक मव।

१२ देप्लोक्चीप् खोलोङ् मीस् खोङ्चीना मूङ्‍कस् मूक्सू सईचीव,

मूङ्‍कस् थोरेप्क थाऊपी रई मीस् पीतीपीती सीक्चीव।

१३ मूङ्‍कस् खोलोङ् ईतोङ् फूर्क् पी सूल्चीव,

ना मूङ्‍कस् खची सीक्खूम्‍लोङ् गेम्पी खूम्चीव।

१४ खीक्‍काना आम् चूप् हूःआ आन् आम्होप् लेन्चामीम् दूर रईछ पीकोना,

कोङासो स्वीकार मूयो।

१५ “कोङा आन्‍लो ईतोङ् बोबूयूक बहेमोथa खोङ्व,

मूङ्‍कसा लूःपी तोङ्ना घाँस चय।

१६ मूङ्‍कम् म्छूम्‍रीपी हायाम् राःरा छूये!

मूङ्‍कम् म्बोक्पीक म्सापी देईकई राःरा छूये!

१७ मूङ्‍कम् म्मेर् देवदारुम् पऊ तोङ्ना हायाम् छोक् छूये,

मूङ्‍कम् फीलापीक म्सा हायाम् कसील छूये।

१८ मूङ्‍कम् म्‍तूप्‍री काँसम् नली तोङ्‌क छूये,

मूङ्‍कम् म्हू-लोङ् सेलमी आग्ल तोङ्‍क छूये।

१९ नीनाम्माम् लक् तूकपी मूङ्‍क खोलोप्का दूङ् देप् तूये,

खोरोदोसो मूङ्‍क बोबूईप् क दोप्सेल खाईयना मूङ्‍कम् दोक्पी खाईम् दूर।

२० कोम्चा खची होप्पी सेईक म्चो मूङ्‍कम् दोक्पी तातची,

ना खोलोङ् सोगोपीक सोगोसास् मूङ्‍कम् बरबार वास्लये।

२१ मूङ्‍क कमलमी पऊ गोपी तूये,

सीमसारपीक घाँसखापी मूङ्‍क सून्ल्तीयान्ची।

२२ कमलमी पऊआ मूङ्‍क म्होप्मी गीम्जूवापी सूल्दीत,

खम्‍लापीक लहरे-पीपलचा मूङ्‍क ऊर्‌दीतची।

२३ देप् योऊ पईना यूदोसो मूङ्‍क कीस्‍नो,

देप् यर्दन योऊपी सोक्वा-मोर्वा पईना यूदोसो मूङ्‍क सन्सईना ईम्स्चाये।

२४ ऊई हेप् मीचा मूङ्‍कम् म्मूक्स् देप्पना मूङ्‍क लाप् दूरयोनाई?

अथवा वोमो ताईयना मूङ्‍कम् म्नाप् रईम् दूरयोनाई?

a 

४०:१५ बहेमोथ – ङ्‍क ऊई पीम् तोक्पी ईबूम्ङाङ् मीन्ताम् मान्तू। हेप्पा काऊपी तूप् गैंडा पीके, ना हेप्पा क केछे सून्मापू दीरीत्‍तीपी तूप् ओरो देप् जन्तु पीके।

४१

“ऊई आना बल्छीआ लिव्यातन्a थूईम् दूरयो?

अथवा मूङ्‍कम् लेम् वोमो ताईम् रीबोआ छूईम् दूरयो?

२ ऊई आना मूङ्‍कम् म्नाप् रत्‍तना रीबो तेम् दूरयो?

अथवा मूङ्‍कम् म्फोऊसी बल्छीआ रईम् दूरयो?

३ ऊई सम्तूमाम् लागी मूङ्‍कसा आम्पी बीन्ती मईयोनाई?

अथवा म्होप्मी लागी मूङ्‍कसा आम्पी लखे छूना रीङ् मईयोनाई?

४ आम् रीराम तूक सम्मोङ् आम् रोः छूम् लागी

ऊई मूङ्‍कसा आन्लो बाचा मम् दूरयोनाई?

५ छोऊ केताम्क तोङ्ना ऊई आना मूङ्‍क केईम् दूरयो?

अथवा आम् खीम्पी तूक सोलोमेचीम् लागी मूङ्‍क रीबोआ छूईयना यूम् दूरयो?

६ ऊई पईकार मप्चा मूङ्‍कम् लागी दाम् तोकेई मईचीयोनाई?

अथवा पईकार मप्चा खची रापी मूङ्‍क भाग-भाग मईचीना हाम् दूरस्योनाई?

७ ऊई आना मूङ्‍कम् म्होऊ चल्‍आ

अथवा मूङ्‍कम् म्तोङ् ङाः सेईम् चल्‍आ रईम् दूरयोनाई?

८ आना आम् हूः मूङ्‍कम् ऊल्‍लोङ्पी थेत्‍तदोक,

मूङ्‍कलो जूम्‍लूक् मईलो तेम् पर्ने दूक्वा आना मीन्‍न

ना हन्‍ना हाल्‍लोसो मूङ्‍कतोङ् मईनो!

९ मूङ्‍क तईपी यूम् आसा मम्क वालीली के,

ना मूङ्‍क तयलोङ् मीस् आतालेई छूये।

१० मूङ्‍क थीन्पोमीम् आत आसासो मम् दूरनो।

खोरोदोक ओ लाईस्पी थोरेप्दूर्प् आसे तूये?

११ कोङ् आसाई ऊई पीयोक तूनाई कोङा खपी छोम् बोक्से?

साराङ्‍गाम् गोपी तूक खोलोक थक् ओमीङ् के।

१२ “लिव्यातन्‌मी म्‍लोङ्, हायाम् राःरालोक म्गाम्,

ना मूङ्‍कम् ङालीनप् ङालीम् तोक्पी कोङा मान्पोमो तूम् दूरोनो।

१३ मूङ्‍कसा म्थेम्पी खाप्स्क तेई आसाई बूईम् दूर?

अथवा ङःथूईरी खाईयना आसे मूङ्‍कम् दोक्पी खाईम् दूर?

१४ आसाई मूङ्‍कम् ङःपीक लाम्स्को हल्म् आत मय?

ऊदोईपीक्यालो मूङ्‍कम् काङ् ईकीम् लप् छूये!

१५ मूङ्‍कम् सूक्‍तूम् क

ईबूम् आर्कोपी जोरेई मतो यूम्पा ओरोतो ढाल तोङ्‍क तूये।

१६ मूङ्‍क ढाल ईबूम् थेम्पी आर्को म्खाप्क-खाप् छूना तूक छूये

ना हूक्सो मूङ्‍कम् रापीका छीरेई छूम् दूरनो।

१७ मूङ्‍क ढाल ईबूम् आर्कोलो केप्ना तूक छूये

ओरोना मूङ्‍कस् छूतेई छूम् दूरस्‍नो।

१८ मूङ्‍कसा हात्छीऊ मईलो मीलाम्छो लत्‍ते,

ना मूङ्‍कम् म्मूक्स् नाम् आप्पक तोङ्ना तीलीमोक्स्तो तीते,

१९ मूङ्‍कम् ङःपीका कार्क् लो

मीछेर्‌वालो लत्‍ते।

२० मीःपी पूईप्चाप् कराई यूक्साम्क तोङ्ना

मूङ्‍कम् म्‍नाप्लाम्पीका मीक्मा लत्‍ते।

२१ मूङ्‍कम् सोम्‍आ गेलोबोम् दूङ्लोक्‍तो तीमीय,

ना मूङ्‍कम् ङःपीका मीलाम्छो लत्‍ते।

२२ मूङ्‍कम् गन्दीरीपी हायाम् देप् राःरा तूये,

मूङ्‍कम् लाईस्पी छूक्ची हायाम् खची कीम् लये।

२३ मूङ्‍कम् म्सा कसील छूये,

मूङ्‍क ऊसा-ऊसा चीप्पदोसो मूङ्‍क फेम्नो।

२४ मूङ्‍कम् म्पम् लूङ् तोङ्‍क छोक् छूये,

खूरूऊमी म्गोपूक लूङ् तोङ्‍क मूङ्‍क छोक् छूये।

२५ मूङ्‍क थोरेप्लो हायाम् राःरालोक मीस्सो खची कीम् लये,

ना मूङ्‍कसा खस् आक्रमण मईचीलो खची दोस् हेम् यईयान्ची।

२६ दोप्सेलआ अथवा चलआ, चूफीआ अथवा बर्छाआ

मूङ्‍क थूङाम्दोसो मूङ्‍क ऊसो छूनो।

२७ सेल्ने मूङ्‍कम् लागी पराल तोङ्‍कङाङ् छूये,

ना काँस मूङ्‍कम् लागी चेम्खाप् सीङ् तोङ्‍क छूये।

२८ ऊतोङ्‍क बेईआसो मूङ्‍क कल्म् दूराम्नो,

घुयेँत्रपीक लूङ् मूङ्‍कम् लागी बूस् तोङ्‍क छूये।

२९ मूङ्‍ग्र मूङ्‍कम् लागी पाक्पऊ तोङ्‍कङाङ् छूये,

चल्‍आ थूङाम्‍लो मूङ्‍क तेरेमोक्स् गेसे।

३० मूङ्‍कम् म्बो खेईप्बोप् बोहोम् छूप्मी चूचूयोक चईता तोङ्‍क छूये,

मूङ्‍क लाम्दूम्‍लो म्बोपी तूक चूचूयोक चईताआ हील बोहो दाँतेआ पाम्मक तोङ्‍ना पाम्यूक्स।

३१ मूङ्‍कसा ओरोगूम्पूक काऊसो कराईपी पूईचयक काऊ तोङ्ना तोक्स,

ना चूम्पी मलम फलाम्क तोङ्ना मूङ्‍कसा दीरीत्‍ती फल।

३२ मूङ्‍क दीरीत्‍तीपी लाम्दूम्‍लो मूङ्‍कसा म्दोस्-दोस् तीलीमोक्स्तो तीप्चाप् म्यो होक्सीय,

मूङ्‍क देप् दीरीत्‍तीम् ओम्‍लोप् म्तोसम् तोङ्‍ ङेसे।

३३ चारीदूपी मूङ्‍कतोक बीन्‍नीपा ऊसो मान्तू,

ऊदोईपीक्यालो मूङ्‍कन् म्कीम् मान्‍लप् प्राणी के।

३४ मूङ्‍कसा बीन्‍नीपा जन्तुस् पतेई मईनो,

मूङ्‍कन् नाम्दूखू मप् खोलोङ् जन्तुचीम् होङाबू के।”

a 

४१:१ लिव्यातन् – ङ्‍क ऊई पीम् तोक्पी ईबूम्ङाङ् मीन्ताम् मान्तू। हेप्पा गोही, हेप्पा केछे सून्मापू दीरीत्‍तीपी तूप् ओरो देप् जन्तु पीके।

अय्यूब

४२

खीक्‍काना अय्यूबआ ओरोपीकाना योबोरोबू ङरी आन्‍नू:

२ “आना खोलोक थक् मम् दूर पीम् कोङा छेतो,

आम् लोचम् ऊकसो गम्दीम् दूराम्नो।

३ आना ओरोपीका, ‘लूखूप्ची मान्दी ओ चाई फम्दीप् ङ्‍क आसे?’

आछीयाङ् कोङान् ओहोपा मान्‍लेङाक हायाम् देप् लक्मी तोक्पी रीङ् मूक तूये,

कोङा छेईमान्दूर्‌ङाक हायाम् छाक्‍काक रीङ्मी तोक्पी रीङ् मूक तूये।

४ “आना ओरोपीका, ‘हन्‍ना नम्‍लोना येन्व, ना कोङ् आन्लो नेनोके,

कोङा आन् तईम् रीङ् तईयान्‍ना,

ना आना कोङ् ङरी आनोव।’

५ ओ नोबोआ आम् तोक्पी येन्कङाङ् तूवा,

खोदोलोई हन्‍नान् कोङा आन् ओ मूक्साङ् तोयान्‍ना।

६ खन्सा कोङा ओहोप् ऊसो मा पीकोना मीयोङ्चूङ्,

ना फूर्क् पी लो छूबूईपीलो तूवोना कोङा वालूम्मा मूयो।”

निष्कर्षः अय्यूबमी नप् लेई

७ योबोरोबू अय्यूबलो नेईम् याताकप्का योबोरोबूआ तेमानपीक एलीपज ओरोलअ, “आम्पीकालो नीप्पो आम् बूम्चीपीकालो कोङ् हायाम् ओ छूली काताक तूये, ऊदोईपीक्यालो ओ सूसो मप् अय्यूबआ ओ तोक्पी पीकाक तोङ्ना आन्‍ना ओ तोक्पी पीम् पर्ने थीक् रीङ् मान्पीन्‍नीक तूये।

८ खन्सा हन्‍ना नूक्ची लूपी लो नूक्ची लूस्लो खायानूम्ना ओ सूसो मप् अय्यूबमी दोक्पी खात्नीव, खीक्‍का आन्‍ना आम्नी होप्मी लागी मीःपी चारेईमम् बलि चारेई मनूम्व, ना मूङ्‍कसा आम्नी लागी बीन्ती मय। कोङा मूङ्‍कम् वाङोम् येनो ना आम्नी मूर्खता तोङ्ना आन्‍नीस्का वोर्वा मूयोनो, ऊदोईपीक्यालो अय्यूबआ पीकाक तोङ्ना ओ तोक्पी पीम् पर्ने थीक् रीङ् मान्पीन्‍नीक तूये।”

९ खीक्‍काना तेमानपीक एलीपजआ, शुहपीक बिल्ददआ ना नामहपीक सोपरआ योबोरोबूआ आज्ञा मक तोङ्ना मची, खीक्‍का खची बूम्चीम् लागी अय्यूबआ बीन्ती मलो योबोरोबूआ अय्यूबमी वाङोम् येनू।

१० ओरोना अय्यूबआ म्बूम्चीम् लागी वाङोम् मम् यात्कप्का योबोरोबूआ अय्यूबमी नप् लेई आत्पी, ना खम् खोलोङ् म्दाचाम् लाईस्पीकपीका नीस् गुणा काप्पी।

११ खीक्‍काना अय्यूबमी खोलोङ् म्बू-म्नेछोस्, म्ना-म्नेछोस् ना खसा लाईस्पी छेत्चीक मीस् ताना खलो खम् खीम्पी चाम्दूम् चची। खीक्‍का योबोरोबूआ खपी तात्क खोलोङ् नीछीमाम् लागी खचा ख समवेदना लो सान्त्वनालो पीची। खीक्‍का खोलोआ ख ई-ईक् टुक्रा नाम्छेर्‌बू लो ई-ईबूम् हाल्ङोम् रीङ्‌कीम्मालो पीची।

१२ योबोरोबूआ अय्‍यूबमी रीरामपी दोस्पीक नाम्‍लापी लाईस्पीक नाम्‍लापीका दूङ् आसीक् पीयू। खम् १४,००० लूस्-छारा, ६,००० ऊँट, १,००० हल लूःपी ना १,००० मोकोक्‍ती तूवा।

१३ खम् नूक्पो वात्छा म्छास् ना सूप्पो मीम्छा म्छास् छूवा।

१४ खीक्‍का खसा बूसूम्छाम्मी नीङ् यमीमा, लूम्दूछाम्मी म्नीङ् कसीआ ना रीदोमाम् नीङ् केरेन-हप्पूक यूक्सू।

१५ खोलोङ् छाप्कूवापी अय्यूबमी मेकछास् तोङ्‍क ङालीलप् बीन्‍नीपा आस्सो मान्तूक तूवा, खीक्‍का खची पा खस् म्बूस्-म्नेछोस् पीचीक तोङ्ना हक् लो दाचाम्‍लो पीची।

१६ खीक्‍काना अय्यूब होसोङ् १४० दोङ् सम्मो लेता। खीक्‍का खसा वात्छा-मीम्छा म्छाचीप्का म्पेपे सम्मो लीक् दूङ् खोम् तअ।

१७ ओरोना ख हायाम् खूवोबूप् छूवाक सम्मो लेताना सीया।

भजनसंग्रह

छेईलम्

भजनसंग्रहम् सोक्सरपी ई हाल्‍ला ना समूहपी छूयेना आराधाना मयाम्‍लो गोम् छाम्, नीनाम्माम् सायोचोङ्मा ना वाङोम् ईदेऊपी मम्पाना यूम्पाक तूये। भजनसंग्रहपीक छाम् गेबोरो १००० ई.पू. पी इस्राएलीचीम् हायाम् नप् नाम्‍ला (नीनाम्माआ आसीक् पीचीक ना फलीफाप छूमीचीक नाम्‍लापी) छाम्पाक के। खोदोलोई हेप्-हेप् छाम् ७२२-५८६ ई.पू. पी अश्शूरपी लो बेबिलोनपीलो यहूदीस् कैदपी तूवाक नाम्‍लापी छाम्पाक के (उदाहरण, भजनसंग्रह १३७)।

भजनसंग्रहम् आधा भाग नीछीमा छूक नाम्‍लापी मम् विश्‍वासमी वाङोम्मी तोक्पी तूदोक, लीक्पोङ् तोदी छाम् क नीनाम्‍माम् सायोचोङ्माम् तोक्पी तूये। भजनसंग्रहपीक नूक्पोङ् नीच्‍ची छाम् होङाबू दाऊदआ छाप्क के; ईक्पोङ् नीच्‍ची छाम् संगितकार आसापआ छाप्क के; ईक्पोङ् ईबूम् छाम् कोरहम् म्छाचा छाप्चीक के; नीच्‍ची छाम् होङाबू सोलोमनआ छप्क के। मोशा लो एतानआलो ई-ईबूम् छाम् छाप्चीक के। आछीयाङ् पीक्यादोक भजनसंग्रहपीक खोलोङ् छाम्‍आ सोम्छा नीनाम्‍मा खोलोप्का दूङ्‍ साम्दी दोम् छूये पीक्‍क तूये। भजनसंग्रह १५० आ खोलोङ् प्राणीआ ना बोबूयाकतोदी खोलोआ नीनाम्माम् सायोचोङ्मा मम् छूये पीक्ना पीक्‍क तूये।

भजनसंग्रह

लाईस्पीक सोक्सर

भजनसंग्रह १–४१

आछीयाक चामोवाम् लाम्

१

नीनाम्माआ आसीक् पीयक मीस् ङ्‍कङ् के:

मूङ्‍क मीस् दुष्‍ट मीचा चाईपीयस्कपी लाम्दूम्नो,

मूङ्‍क मोऊपोचीम् लाम्पी थोरेप्नो,

ना सेस्‍वा मीक् मीस्चीका तूनो।

२ खोदोलोई मूङ्‍क योबोरोबूम् ललईपीङ् म्जी नचाये,

ना मूङ्‍कसा सेपा-लेपा योबोरोबूम् ललईपीङ् सानीवा मचय।

३ मूङ्‍क मीस् योऊमी चाखेम्पी लेईम्पा सीछो तोङ्‍क छूये,

मूङ्‍कसा म्होप्मी नाम्‍लापी म्चो सेमीय,

ना मूङ्‍कम् बोऊ हाल्‍लोसो हार्‌ना खात्नो।

मूङ्‍कसा ऊई मईदोसो, मूङ्‍कपी ख सफल छूये।

४ दुष्‍ट मीस् मूङ्‍क तोङ्‍क छूनो!

मूङ्‍कस् हूक्पा पेर्प् खाप् बूस् तोङ्‍क छूये।

५ खन्सा रई मीचा नीया छूक लेईपी दण्ड तयची,

ना मोऊपोचा धर्मीचीम् याखऊपी तूस्को तयस्‍नो।

६ ऊदोईपीक्यालो योबोरोबूआ धर्मीचीम् लाम्मी रूसो मय,

खोदोलोई दुष्‍ट मीस्मी लाम्‍आ मास्को-योस्कोपी तायीतीये।

योबोरोबूआ अभिषेक मक होङाबू

२

जाति-जातिचा ऊदोई चूक्ली मईची,

ना मीचा ऊदोई मोरोक जाल मईची?

२ योबोरोबूम् लो खसा अभिषेक मक मीस्मीलो ऊल्‍लोङ्पी

चारपीक होङाबूस् पके,

ना चारतोप्चा खची होप्-होप्पी ओरोपीक्ना चाई मईची,

३ “केईया खची साङ्ल थायाम्,

ना खची रीबो वयाम्।”

४ साराङ्‍गाप्‍तोक सिंहासनपी तूप् क गेसे,

योबोरोबूआ खस् सेस्वा मीयची।

५ खीक्‍काना म्होप्मी छूलीपी खसा मूङ्‍कस् वोकची,

ना म्होप्मी तीप्चाप् छूलीपी मूङ्‍कस् ओरोपीक्‍तो कीम्मीयची:

६ “कोङा ओहोप्मी पवित्र कोम् सियोनपी

ओहोप्मी होङाबू सोकूक तूये।”

७ योबोरोबूम् ङ्‍क आदेश कोङा खोलोपी पूयो,

खसा कोङ् ओरोलो, ‘आन् ओछा के,

एसे कोङ् आम् पा छूवोक तूये।’

८ ओपी ङोक्व, ना कोङा जाति-जातिस् आम् हूक्पी पीयान्‍ना,

ना खोलोङ् चारीदू आम् होप्मी दाचाम् मीन्पीयान्‍ना।

९ होङाबूआ गोम् सेल्मी राजदण्डआ आना मूङ्‍कचीपी चार तोक्स,

ना बोहोम् छूप् खेतूम्बोकाम्क तोङ्ना आना खस् टुक्रा-टुक्रा मईची।”

१० खन्सा, ए होङाबूचे, लूखूप्चीलोक छूवानीव,

चारीदूपीक चारतोप्चे, चीङ्चीङ् तूवानीव!

११ कीम् लतो योबोरोबूम् सूसो मनूम्व,

ना कीम्‍आ योतो चामोवा मनूम्व।

१२ नीनाम्मा छा चूम्मा मीयानूम्व,

मादोन् ख म्छूलीकाते, ना आन्‍नी लाम्पीङ् पीलूलूक्खात्नी,

ऊदोईपीक्यालो खम् म्छूली दावाङ् मीः तोङ्ना तीते।

खपी पम्चीप्-रीम्चीप् खोलोआ आसीक् तयची।

बोन्छोलम् लागी देच्छासेपाक वाङोम्

म्छा अब्शालोमपीका जूकालोक दाऊदमी छाम्

३

ए योबोरोबू, ओ साछीमीस् हायाम् देतो तूये!

ओ ऊल्‍लोङ्पी पक्ची ओरोसर्प् तूये।

२ ओ तोक्पी ओरोसर्प्आ ओरोपीक्चाईक तूये,

“नीनाम्माआ मूङ्‍क बछोक्सनो।” सेला

३ खोदोलोई ए योबोरोबू, आन् ओ रूसो मप् ढाल तूये,

आन् ओ साम्दीखा ना कोङ् कोमीक् तूये।

४ कोङा हायाम् सोतो योबोरोबूपी वाङोम् मूयो,

ना खसा खम् पवित्र कोम्पीका कोङ् ङरी आनो।

५ कोङ् दीसोखातो, ना ईम्सोचोयो,

कोङ् होसोङ् थीतोपको, ऊदोईपीक्यालो योबोरोबूआङा ओ रूसो मय।

६ ओ ऊल्‍लोङ् मप्ना लीक्थला ओ ऊर्प्

ईक्पोङ् हबऊ ओ साछीमीचीपीकासो कोङ् कीसोनो।

७ ए योबोरोबू, पक्व!

ए ओ नीनाम्माङा, कोङ् लेन्चामीयोव!

खोलोङ् ओ साछीमीस् खची फोऊसी फीचीव।

रई मीस्चीम् खची काङ् अईपीचीव।

८ छुटकारा योबोरोबूपीका ताये।

आम् आसीक् आम् मीस्पी छूनूव! सेला

बोन्छोलम् लागी यूपाक वाङोम्

सङ्गीत-निर्देशकमी लागी: तारलोक-बाजापी, दाऊदमी छाम्

४

ए ओ धार्मिक नीनाम्माङा, कोङा वाङोम् मूयोलो कोङ् ङरी आनोव!

कोङ् नीछीमापी छूवोलो आना कोङ् पम्चीस्को पीयो।

कोङ् सम्खेलू मीयोव, ना कोङा वाङोम् मूयोक येनोपोव!

२ ए मीस्चे, आन्‍ना ओ साम्दीखा हादेसम्मोई लास्वापी फात्नूम्?

हादेसम्मोई आन्‍ना मोरोक रीङ् नत्नूम् ना असत्य देऊता हेम् लागेई छूनी? सेला

३ आन्‍ना छेतानूम्व, योबोरोबूआ खपी भक्‍ती मप्ची म्होप्मी लागी सोक्‍चीना यूक्स्चीक तूये।

कोङा वाङोम् मूयोलो योबोरोबूआ येन।

४ आम्नी छूली कात्लो मोऊ मनूम्नव।

आम्नी तूस्कोपी ईम्स्चाईनीलो आम्नी गोङ्पी आम्नीहोपा आम्नी होप्ङा जाचेई मन्चीनीव ना वाये तूवानीव। सेला

५ धार्मिकताम् बलिदान चारेईमनूम्व,

ना योबोरोबूपी भरोसा यूक्सानूम्व।

६ ओरोसर्प् मीचा ओरोपीके, “केईका आसाई नप् रीङ् खोमीदूरेका?”

ए योबोरोबू, आम् ङालीपीक अल्हो ओखीपी तीमीव!

७ खची छीर्म् लो नयाँ दाखमद्यलो हायाम् देतो छूलो चामोवा छूकपीका

दूङ् चामोवाआ आना ओ गोङ् पेपोपोक तूये।

८ खाऊमा-खासेर्मापी कोङ् दीसोखातो ना ईम्सोचोयो,

ऊदोईपीक्यालो ए योबोरोबू, आनाङाङ् कोङ् सम्सूरोना यूक्सो।

सुरक्षा तोम् लागी वाङोम्

सङ्गीत-निर्देशकमी लागी: मीत्‍तीरी दूप्‍तो लम् दाऊदमी छाम्

५

ए योबोरोबू, ओ रीङ्पी आम् नोबो तास्व!

कोङ् ओऊसूम् लोयोकपी सानीवा मव!

२ ए ओ होङाबूङा, ए ओ नीनाम्माङा,

कोङा बोन्छोलम् लागी आन् दम्यान्क येनोपोव,

ऊदोईपीक्यालो आम्पीङ् कोङा वाङोम् मूयो।

३ ए योबोरोबू, देच्छासेपाङ् आना ओ साल्म् येन।

देच्छासेपा कोङा आम् लाईस्पी ओ वाङोम् यूक्सो,

ना कोङा आसा मूयोना आन् हून्दीयान्‍ना।

४ आन् रई लक्पी आम्जीनप् नीनाम्मा मा।

मान्‍नप् रीङ्आ आम्पी बास् मदूरनो।

५ नाम्दूखू मप् मीचा आम् लाईस्पी तूम् दूरनो।

रई लक् मप्ची खोलोङ् आना जेरची।

६ वालीली मप्ची आना पीलूलूक्दीतची।

योबोरोबूआ मीस् सेईप्ची लो छल मप्चीलो जेरची।

७ खोदोलोई कोङ्‍ क आना हायाम् देतो सम्खे मीयोकलाम्पा,

आम् खीम् गोपी वोङो।

भक्तिलो आम् पवित्र दप्स्को खीम् हेम् आत्‍तोना सेवा छोयान्‍ना।

८ ए योबोरोबू, ओ साछीमीचीम् कारणआ गर्दा

आम् धार्मिकतापी कोङ् लाम्दूपोव।

आम् लाम् ओ लाईस्पी तन्तई मीयोपोव।

९ मूङ्‍कचीम् ङःपी सत्यता मान्तू,

खीक्‍का खची सानीवा रई रीङ्आ पेप्क तूये।

खची गन्दीरी हल्प्खाप् गेम् के,

खीक्‍का खची लेम्‍आ छलमी रीङ् नेने।

१० ए नीनाम्माङा, मूङ्‍कस् दोसी थरेई मस्व!

खचा तासस्क जालपी खची होप्ङा तान्‍नूव।

ओरोतो खची अपराधमी कारणआ खस् कल्‍लात्चीव,

ऊदोईपीक्यालो खचा आम् ऊल्‍लोङ्पी विद्रोह मस्क तूये।

११ खोदोलोई आम्पी पम्चीस् ताप्चीक खची जीननूव,

ना खस् सदैबरी खची जीनतो छाम् लन्चानूव।

आनाङ् मूङ्‍कचीम् रूसो मव,

ना आम् नीङ् सम्तूमा मीक्चा आम्पी चामोवा मस्‍नूव।

१२ ऊदोईपीक्यालो ए योबोरोबू, आना धर्मीस् आसीक् पीयची,

ढालआ तोङ्ना आना आम् सम्खेलूलाम्पा खची रूसो मईची।

नीछीमापी सम्खे तोम् लागी वाङोम्

सङ्गीत-निर्देशकमी लागी: तारलोक-बाजापी शिमिनिथ तोङ्नाक दाऊदमी छाम्

६

ए योबोरोबू, आम् छूलीपी कोङ् वोकोनव,

आन् आम् छूली कात्लो कोङ् सजाई पीयोनव।

२ कोङ् सम्तूमा मीयोव, ए योबोरोबू, ऊदोईपीक्यालो कोङ् हायाम् राःरा मान्दीक तूवो।

ए योबोरोबू, कोङ् नमीयोव, ऊदोईपीक्यालो ओ तूप्‍री-लोप्‍री तूक्चाईक तूये।

३ कोङ् हायाम् देप् नीछीमापी छूवोक तूये।

हादेसम्मोई, ए योबोरोबू, ङ्‍क हादेसम्मोई तेम्मा?

४ कोङ् हेम् हीन्चीव, ए योबोरोबू, ना कोङ् छुटकारा पीयोव।

हाल्‍लोसो मान्मईप् आम् सम्खेलूलाम्पा कोङ् उद्धार मोव।

५ सीखात्कप्का आसासो आम् मीन्मारो मईनो।

खादीपू आसाई आम् सायोचोङ्‍मा मम् दूर?

६ तूनीवा मसी-मसी कोङ् ओ सऊना-पऊ छूवोखातोक तूये,

सेपा पीच्‍ची खापोना कोङा ओ तूस्को चीयो,

ओ मीक्वाआ ओ तोङ्‌को चीयो।

७ सोक्‍आ गर्दा ओ मूक्स् मान्तोक् छूवाखात्क तूये;

खोलोङ् ओ साछीमीचा गर्दा ओ मूक्स् म्‍राःरा मान्दीक छूवाक तूये।

८ ए खोलोङ् मान्‍नप् लक् मप्चे, ओपीका छूबूरी खात्नीव!

ऊदोईपीक्यालो कोङ् खापोक योबोरोबूआ येन्क तूये।

९ सम्खे तोम् लागी बीन्ती मूक योबोरोबूआ येन्क तूये;

कोङा वाङोम् मूयोक योबोरोबूआ स्वीकार मय।

१० खोलोङ् ओ साछीमीस् ङाम्‍लाला छूनूव ना हायाम् कीनूव!

मूङ्‍कस् ऊक्छीन्पीङ् ङईम्पी छूनूना खची दोस् हेम् आन्‍नूव!

नीयाम् लागी वाङोम्

बेन्यामीन गोङ्पीक कूशमी तोक्पी दाऊदआ योबोरोबूम् लाईस्पी लक शिग्गायोन मीचीक छाम्

७

ए योबोरोबू ओ नीनाम्माङा, आम्पीङ् कोङ् पम्योङ्चूङ्;

कोङ् खेदामप् खोलोङ्पीका कोङ् लेन्चामीयोव ना छूतेईमोव,

२ मादोन् गूङ्‍गीनारआ तोङ्ना मूङ्‍कचा कोङ् पामो,

ना कोङ् छूतेईमप् आस्सो मान्तूलो मूङ्‍कचा कोङ् टुक्रा-टुक्रा मोयो।

३ ए योबोरोबू ओ नीनाम्माङा,

ओ हूःलाम्पा अधर्मम् लक् छूवाक तूदोक,

४ कोङा ओ बूम्मी ऊल्‍लोङ्पी मान्‍नप् लक् मूक तूदोक,

अथवा ऊसो कारण मान्दीङ् ओ ऊल्‍लोङ् मप्मी कोङा ऊची फीलूचोक तूदोक,

आछीयाङ् कोङा ङ्‍कतोङ्ना मूवादोक,

५ ओ साछीमीआ कोङ् खेदा मोनूना छीपोनूव,

ना मूङ्‍कसा ओ गाम् बोहोपू सीक्नूव,

ना ओ रीराम फूर्क् लो ङल्दीत्नूव।

६ ए योबोरोबू, आम् छूलीपी पक्व!

ओ साछीमीचीम् छूलीम् ऊल्‍लोङ्पी आन् आम्होप्ङा थोरेप्व!

ए ओ नीनाम्माङा, पक्व, ना नीया मम् आदेश पीचीव!

७ जाति-जातिस् आम् बर-बारपी ईदेऊ बात्ल छूनूव,

ना मूङ्‍कचीपी ओरोरेप्‍तो तूक तूस्कोपीका चार तोक्स्व।

८ योबोरोबूआ खोलोङ् जातिचीपी नीया मय।

ए योबोरोबू, कोङ् धर्मी थरेई मोव,

ऊदोईपीक्यालो कोङ् दोस् मान्दीक तूवो, ए खलोप्का दूङ् रेप्‍तोक नीनाम्माङा!

९ ए धार्मिक नीनाम्माङा,

आन् सानीवा लो गोङ्लो चाम्ची मप् तूये,

रई मीस्मी रई लक् रोकेई मीपीचीव,

खोदोलोई खोलोङ् धर्मी मीस् थम्पूर मस्व।

१० खोलोप्का दूङ् रेप्‍तोक नीनाम्मा ओ ढाल तूये,

खसा नप् सानीवालोक मीस् खोलोङ् लेन्चामीयची।

११ नीनाम्मा छेङ्‍गेर् मान्ममो नीया मप् तूये।

ख रई लक् मप् मीस्पीका लेई पीच्‍ची म्छूली काते।

१२ मीचा वालूम्मा मईनोदोन्,

खसा म्दोप्सेल हायाम् गेईप् मय।

ना खसा म्तालीफूपी रीबो तेस।

१३ खसा मासेई मप् म्‍जूम्‍लो चोचूप्स,

ना खसा मीःलोक बेई थीक्‍का मय।

१४ खोङ्नूम्व, रई मीचा रई रीङ्‍ङा मीन्‍न;

ना मूङ्‍कसा म्सागोवापी रई रीङ् खूर

ना वालीलीक रीङ् लात।

१५ मूङ्‍कसा ईबूम् खूलूम् फूत्‍त,

ना म्होपा फूत्‍तक खूलूम्पी मूङ्‍क म्होप्ङा वाईखीय।

१६ मूङ्‍कम् ङाल्म्वा म्होप्मी तोङ्पीङ् तात्‍ते,

मूङ्‍कसा मईक अत्याचार म्होप्मी तोङ्पीङ् नोङे।

१७ योबोरोबूम् धर्मी तूकसा कोङा ख ओलोनूव पीको,

ना खोलोप्का दूङ् रेप्‍तोक योबोरोबूम् नीङ्मी सायोचोङ्माम् छाम् कोङा मूयो।

नीनाम्माम् साम्दीखा लो मीस्मी साम्दीलो

सङ्गीत-निर्देशकमी लागी: गित्तित तोङ्नाक दाऊदमी छाम्

८

ए योबोरोबू, ओखी रोबू,

खोलोङ् चारीदूपी आम् नीङ् हायाम् साम्दीखालोक तूये!

आना आम् साम्दीखा खोलोप्का दूङ्‍रेप् साराङ्‍गाप्‍तो खोमय।

२ छाछामाचा लो चूचू दूप्चाप् नूक्छाचालो मईचीक सायोचोङ्मालाम्पा

आना आम् साछीमीचीम् ऊल्‍लोङ्पी किल्‍ला बानेईमक तूये;

ओरोना मईना आना आम् साछीमीस् लो

आम्पी म्फाई लाम् लन्ची मप्चीलो वाये तूमीयची।

३ आना आम् हूःआ बोबूईक नाम्छूई,

आना यूक्स्क लालीमा लो सोङ्‍गेरलो कोङा सानीवा मूयोना खोङो।

४ खीक्‍का कोङा ओरोपीको, “मीस् ऊईनाई, आना मूङ्‍कम् वास्ता मय?

मीस्मी छा ऊईनाई, आना मूङ्‍कम् सोक् मय?”

५ आना मूङ्‍क साराङ्‍गाप्‍तोक प्राणीचीप्का

चीछाङाङ् दूङ् चीमा बानेई मअ,

ना मूङ्‍क साम्दीखाम् लो सायोचोङ्माम्‍लो मुकुट खूमीक तूये।

६ आना आम् हूःआ बोबूईक खोलोक लक्पी मूङ्‍क हक् तोम् पीक तूये;

खोलोक थक् आना मूङ्‍कम् लोफेमागोपू यूक्स्पीक तूये:

७ खोलोङ् लूस्-छारा ना पी-लूपी

ना सोगोपीक खोलोङ् पोसू,

८ नाम्तो पेर्प् तीप् छोऊ ना दीरीत्‍तीपूक ङाः

ना दीरीत्‍ती गोपी तूप्‍तीप् खोलोङ् जीवा-जन्तू।

९ ए योबोरोबू, ओखी रोबू,

खोलोङ् चारीदूपी आम् नीङ् हायाम् साम्दीखालोक तूये!

नीनाम्माम् धार्मिक नीया

सङ्गीत-निर्देशकमी लागी: “वात्छा छा सीलोक” छाम्मी लय तोङ्‍नाक दाऊदमी छाम्

९

ए योबोरोबू, खोलोङ् ओ गोङ्पीका कोङा आम् सायोचोङ्मा मूयो;

आना मक खोलोङ् छाक्‍काक लक्मी तोक्पी कोङा पूयो।

२ कोङ् आम्पी ओ जीनये ना रामेई छूवो।

ए खोलोप्का दूङ् रेप्‍तोक नीनाम्माङा, आम् नीङ्पी कोङा सायोचोङ्माम् छाम् मूयो।

३ ओ साछीमीस् खची दोस् हेम् आईयान्चीना जूके,

खस् आम् लाईस्पी जोलोङ् तयस्‍ना पीलूलूक्खाते।

४ ऊदोईपीक्यालो आना ओ हक् जगेई मीयोपोक तूये;

सिंहासनपी तूवाना आना छेङ्‍गेर् मान्ममो नीया मक तूये।

५ जाति-जातिस् आना वोक्चीक तूये

ना दुष्‍ट मीस् खोलोङ् पीलूलूक्दीत्चीक तूये;

ना आना खची नीङ् सदैबरीकम् लागी मेतेईमीपीचीक तूये।

६ साछीमीस् खोलोङ् नाम्‍लाम् लागी मासेई छूवाखात्क तूये,

खची सहर आना खोलोङ् हत्दीत्क तूये;

ना खची नीङ्लाङ् मास्खाताक तूये।

७ योबोरोबूआ खोलोङ् नाम्‍ला सम्मोकम् लागी चारखम् तोक्स;

खसा नीया मम् लागी म्होप्मी सिंहासन थीक्‍का मक तूये।

८ खसा धार्मिकतालो चारमी नीया मय

ना छेङ्‍गेर् मान्ममो खोलोङ् मीस्पी चार तोक्स।

९ मीचा मसेतस्कचीम् लागी योबोरोबू किल्‍ला तूये,

नीछीमाम् नाम्‍लापी ख पम्चीस्को-रीम्चीस्को तूये।

१० आम् नीङ् छेईप्‍तोदीआ खची भरोसा आम्पी यूक्सची,

ऊदोईपीक्यालो ए योबोरोबू, आन् लाम्प्ची आना होक्सीचीक मान्तू।

११ सियोनपीक सिंहासनपी तूप् योबोरोबूम् लागी सायोचोङ्माम् छाम् मनूम्व!

मीस्मी रापी खसा मक खोलोङ् लक्मी तोक्पी पानूम्व!

१२ ऊदोईपीक्यालो खसा नीछीमापी छूक्चा मईचीक वाङोम् मात्‍तनो;

हीःम् म्फाई लाप्‍आ खस् मीन्चयची।

१३ ए योबोरोबू, कोङ् सम्खेलू मीयोव!

खोङ्व, कोङ् जेर्प् चीपीका कोङा ऊतोङ्‍क नीछीमाई तेम् बोक्स्क तूये।

आनाङ् कोङ् सीम्मी ङःपीका लेन्चामीयोव,

१४ ना सियोनमी मेकछाम् लाम्स्को होम्पी

कोङा आम् सायोचोङ्माम् तोक्पी पोम् दूरूनूव,

ना आना मूङ्‍कपी मक हल्वाम् लक्पी कोङ् ओ जीननूव।

१५ जाति-जातिस् खची होपा तस्क खूलूम्पी खची होप्ङा वाईखीचीक तूये;

मूङ्‍कचा सूल्चीना ताईचीक वोमोपी खची होप्ङा सेताक तूये।

१६ योबोरोबून् खसा मईक नीयालाम्पाङ् मीचा छेत्‍तची;

दुष्‍ट मीस् क खची हूःआ मईचीक लक्मी वोमोपी सेताक तूये। हिग्गायोन। सेला

१७ दुष्‍ट मीस् क खादीपूङ् आत्ना खाते,

ना नीनाम्मा माईप्यूप् खोलोङ् जातिस्सो मूङ्‍कपीङ् खाते।

१८ खोदोलोई नीनाम्माआ छूक्सीप्ची हादेम्सो मात्यूक्सस्‍नो;

नीछीमा तेम्चीम् आसा हादेम्सो सीनो।

१९ ए योबोरोबू, पक्व! मीचा हायाम् राःरालोक छूम् तचीनूनव;

जाति-जातिचीम् नीया आम् मूक्स्दूपी छूनूव!

२० ए योबोरोबू मूङ्‍कस् खची कीम्‍लप् मस्व!

मूङ्‍कस्‍ने मीस्ङाङ्‍ के पीम् जाति-जातिचा छेत्चीनूव! सेला

नीयाम् लागी वाङोम्

१०

ए योबोरोबू, आन् ऊदोई छूबूरीपा थोरेपे?

दूक्वाम् नाम्‍लापी आन् ऊदोई सूल्यान्ची?

२ दुष्‍ट मीचा नाम्दूखू मईना राःरा मान्तूप्ची कल्‍ल;

मूङ्‍कसा मईक रई लोचम्पी मूङ्‍कस् तात्‍ते।

३ रई मीचा म्सानीवापीक लन्चीपी सागोहोम् मय,

मूङ्‍कसा लोप् मप् मीस् आसीक् पीय ना योबोरोबूम् नीन्दा मय।

४ म्होप्मी नाम्दूखूपी रई मीचा नीनाम्मा लामनो,

मूङ्‍कम् मीन्ताम्पी नीनाम्माम् लागी तूस्को छूनो।

५ मूङ्‍कसा मईक लक्पी मूङ्‍क सदै सफल छूये।

मूङ्‍कसा आम् आदेश इन्कार मय;

मूङ्‍कसा खोलोङ् म्साछीमीस् सेस्वा मीयची।

६ मूङ्‍कसा म्सानीवापी ओरोना मीन्‍न, “ऊसासो कोङ् हल्‍लेई मम् दूरोनो,

कोङ् हादेलोसो ओजीङाङ् नचाये ना ओपी ऊसो दूक्वा ताईनो।”

७ मूङ्‍कम् ङः साराप्‍आ, वालीलीआ ना धम्कीम् रीङ्‍आ पेप्पक छूये।

मूङ्‍कम् लेम्पी उपद्र लो रईलो तूये।

८ तेल्-तेल्मी दोहोम् मूङ्‍कसा चङ्तीत।

चङना तूक थाऊपी मूङ्‍कसा दोस् मान्दीक मीस् सेतची।

मूङ्‍कसा दूक् तोक्ची सूल्न्यान्चीना चीवा मचयक छूये।

९ सोगोपी सूल्यान्चीना तूप्चाप् गूङ्‍गीनार तोङ्ना मूङ्‍कसा आसासो मान्तोक्स्कोपीका चङना तूचाये।

म्बोक्छोप् मान्तूप्ची लाम् लागी मूङ्‍कसा चङना तूचाये।

मूङ्‍कसा म्वोमोपी सेत्कप्का म्बोक्छोप् मान्तूप्ची थूत्‍तो खाईय।

१० दूक् तोक्ची पेलेई छूये ना खची नीऊ मास्खात्ना फोलीऊत्खाते,

ना मूङ्‍कम् राःराआ गर्दा मूङ्‍कस् दीसे।

११ मूङ्‍कसा म्सानीवापी ओरोमीने, “नीनाम्माआ ऊसो वास्ता मईनो।

खसा म्ङाली सूल्क तूये, ना खसा हादेम्सो तयनो।”

१२ ए योबोरोबू, पक्व! ए नीनाम्माङा, आम् हूः थेत्व!

म्बोक्छोप् मान्तूप्ची मात्यूक्स्चीनव!

१३ रई मीचा ऊदोई नीनाम्माम् नीन्दा मय?

मूङ्‍कसा ऊदोई म्सानीवापी ओरोपीके,

“नीनाम्माआ ओ लेखा यूक्सनो?”

१४ खोदोलोई ए नीनाम्माङा, आना दूक्वा लो सोक्लो तय,

आना मूङ्‍कचीम् दूक्वा आम् हूक्पी मय,

दूक् तोक्चा खची होपा खची होप्ङा आम्पी पीन्दीयान्ची,

गेस्कूप्-गेस्कूम्चीम् म्बोक्छोप् आन्ङा तूये।

१५ रई लो मान्‍नप् लक्लो मप्मी हूः अईपीव।

मान्‍नप् लक् मप्मी छीप्ङा मान्तेईप् रई वोर्वाम् लेखा लाप्व।

१६ योबोरोबू सदैबरीकम् लागी होङाबू तूये!

जाति-जातिस् खम् चारखम्पीका मासेई छूखाते।

१७ ए योबोरोबू, नीछीमापी छूक्चीम् लन्ची आना येन;

खची सानीवा आना राःरालोक मीपीयची, ना खचा मईचीक वाङोम् आना येन।

१८ आना गेस्कूप्-गेस्कूम्ची लो मीचा मसेतस्कलो सम्सूरची,

खन्सा सीप्ना खाईप् मीचा हन्‍ना होल्‍लोसो बीन्‍नीपा खची कीम्‍लप् लक् मम् तचीनूनव।

नीनाम्मापी आसा यूम्

सङ्गीत-निर्देशकमी लागी: दाऊदमी छाम्

११

कोङ् योबोरोबूपी पम्योङ्चूङ्,

खन्सा आन्‍ना कोङ् ऊतोङ्नाई ओरोलोदूरोनी,

“छोऊ तोङ्ना पेर्‌ना आम् होप्मी कोम्पी खात्‍ते,

२ ऊदोईपीक्यालो खोङ्नूम्व, रई मीचा खची तालीफूपी बेई तेसची,

सोजपा मीस् नाम्कूर्मा गोपीका बेईआ आम् लागी

मूङ्‍कचा खची बेई तालीफूम् रीबोपी तेस्चीक तूये।

३ खोलोङ् जग पीलूलूक्खात्दोक,

धर्मी मीचा ऊई मदूरची?”

४ योबोरोबू म्होप्मी पवित्र दप्स्को खीम्पी तूये;

योबोरोबू म्होप्मी साराङ्‍गाप्‍तोक सिंहासनपी तूये।

मीस्मी छामाईची खसा नम्‍लोना खोङ,

खसा म्मूक्सा खस् जाचेई मईची।

५ योबोरोबूआ धर्मीस् जाचेई मईची,

खोदोलोई रई ना हिंसा मम् नईप्ची खसा जेरची,

६ दुष्‍ट मीस्पी खसा मीः लो गन्धकलो लेन्दात;

हायाम् हूईप् हूक् खची भागपी छूये।

७ ऊदोईपीक्यालो योबोरोबू धर्मी तूये,

धार्मिक लक् खसा नत्‍त।

सोजपा मीचा खम् ङालीम् दर्शन मईची।

बोन्छोलम् लागी वाङोम्

सङ्गीत-निर्देशकमी लागी: शिमिनिथ तोङ्नाक दाऊदमी छाम्

१२

गोहार, ए योबोरोबू, ऊदोईपीक्यालो आम् नीङ्मी भक्ति मप् ईल्पोसो मान्तू;

मीस्मी रापीका विश्‍वासीस् मातो खाताक तूये।

२ खोलोङ् खची खीम्तोनीस्का वालीली नेने;

ना चाप्लूसी मईचीना मूङ्‍कस् खची ङःआ वालीली नेने।

३ चाप्लूसी मम् सानीवाआ नेईप् खोलोङ् ङचसू

ना नाम्दूखूम् रीङ् नेईप् खोलोङ् लेम् योबोरोबूआ ताकीकीप्दीत्नूव,

४ मूङ्‍कचा ओरोपीके, “ओखी लेम्‍आङा केईका कोक्सेका,

ओखी ङचसू ओखीमीङ् के — ओखी मालिक आसे तूनाई?”

५ योबोरोबूआ ओरोपीके, “हन्‍नान् कोङ् थोरेपो,

ऊदोईपीक्यालो म्‍राःरा मान्तूप्चीम् खोलोक थक् ङाप्खीचीक तूये,

ना छूक्सीप्ची ओऊसूम् लचाईक तूये।

खचा लामस्क सुरक्षा कोङा खस् पीयोची।”

६ योबोरोबूम् रीङ्बऊ खोत मान्‍दीक तूये,

मूङ्‍क नूक्छेम् मीखर्‌पी खारेई मम्पा

शुद्ध नाम्छेर्‌बू तोङ्‍क तूये।

७ ए योबोरोबू, आना ओखी रूसो मय,

ना सदै दुष्‍ट मीस्पीका कोईका जगेई मईचायाकाक तूये।

८ मीस्मी रापी ङईम्‍लप् लक्मी साम्दी-सायो छूलो,

मूङ्‍क दुष्‍ट मीस् खची गोङ् चानईना तूतीते।

बोन्छोलम् लागी वाङोम्

सङ्गीत-निर्देशकमी लागी: दाऊदमी छाम्

१३

हादेसम्मोई, ए योबोरोबू? ऊई आना कोङ् पूराङ्‌यो मातोक्सो?

आना आम् ङाली हादेसम्मोई ओपीका सूल्‍ल?

२ ओ आत्मापी हादेसम्मोई कोङा सोक् तेम्मा,

ना लेई पीच्‍ची कोङा ओ सानीवापी सोक् ममा?

हादेसम्मोई ओ साछीमीस् ओपीका कोक्स्चाई?

३ कोङ् सम्खे मीयोव, ना ङरी आनोव, ए योबोरोबू ओ नीनाम्माङा!

ओ मूक्स्पी अल्हो पीयोव, मादोन् कोङ् सीयोखातो,

४ ना ओ साछीमीआ ओरोपीके, “मूङ्‍कपीका कोङ् कोक्सोक तूये,”

खीक्‍का कोङ् दीसोलो ओ साछीमीस् खची जीनये।

५ खोदोलोई कोङान् हादेम्सो मान्याईप् आम् सम्खेपी आसा यूक्सूक तूये;

ओ गोङ् आम् हल्वापी म्जीनये।

६ कोङा योबोरोबूम् सायोचोङ्माम् छाम् मूयो,

ऊदोईपीक्यालो ख ओ लागी नखावा मप् तूये।

मीस्मी रई वोर्वा

सङ्गीत-निर्देशकमी लागी: दाऊदमी छाम्

भजनसंग्रह ५३

१४

मूर्ख मीचा खची सानीवापी ओरोपीके, “नीनाम्मा तूम्ङा मान्तू।”

मूङ्‍कस् भ्रष्‍ट छूवाक तूये, ना मूङ्‍कचा ङईम्‍लप् लक् मईची;

नप् लक् मप् मीस् ईल्पोसो मान्तू।

२ लूखूप्चीलोक ना नीनाम्मा लाम्प् हेप् मीस् तूयेयो पीक्ना,

योबोरोबूआ साराङ्‍गाप्‍तोका मीस्मी छामाईची खोङची।

३ मूङ्‍कस् खोलोङ् मान्‍नप् लाम् हेम् लाम्दूमाक तूये;

मूङ्‍कस् खोलोङ् भ्रष्‍ट छूवाक तूये।

आसासो नप् मईचीनो,

नप् मप् ईल्पोसो मान्तू!

४ ऊई रई लक् मप्ची हाल्‍लोसोयो ईयान्‍चीनो?

सबेई चायाम्क तोङ्ना मूङ्‍कचा ओ मीस् चईची,

ना योबोरोबू हादेम्सो दप्पस्‍नो।

५ मूङ्‍कस् खची कीम्मा दाछूम्-दाछूम् छूचाईक तूये,

ऊदोईपीक्यालो धर्मी मीस् तूकपी नीनाम्मा तूये।

६ आन्‍नी रई लक् मप्चा छूक्सीप्चीम् लोचम् गस्दीतानूम्क तूये,

खोदोलोई मूङ्‍कचीम् पम्चीस्को-रीम्चीस्कोन् योबोरोबूङ् तूये।

७ इस्राएलमी हल्वा सियोनपीका तावादोक देई नप्ये छूवावा!

योबोरोबूआ म्होप्मी मीस्ची सूक्वा लो चामोवालो आन्छयस्लो,

याकूब रामेई छूनूव, ना इस्राएल म्जी ननूव!

नीनाम्माम् साथपी आसाई तूम् तय?

दाऊदमी छाम्

१५

ए योबोरोबू, आम् पवित्र तूस्कोपी आसाई बास् तूम् तय?

आम् पवित्र कोम्पी आसाई तूम् तय?

२ मूङ्‍क पवित्र कोम्पी तूम् तोक्ची ङकस्ङा के: दोस् मान्तूप् मीस्,

नप् लक् मप् मीस्,

म्सागोवापीका आछीयाक रीङ् नेईप् मीस्,

३ म्‍लेम्‍आ बीन्‍नीपाम् नीन्दा मान्मप् मीस्,

म्खीम्तोनीचीम् ऊल्‍लोङ्पी रई लक् मान्मप् मीस्,

म्बूम् नेछोचीम् तूम्पो मान्मप् मीस्,

४ भ्रष्‍ट मीचा मईक लक् जेर्प् मीस्,

योबोरोबूम् कीम्पी तूप्ची सायोचोङ्मा मीक् मीस्,

म्होप्मी नोक्सान् छूलोसो खसा मईक यादे मान्फाईप् मीस्,

५ म्खाप्चीमा मीस् गोम् पीयलो ब्याज मान्‍लाप् मीस्,

ना दोस् मान्दीकम् ऊल्‍लोङ्पी घूस मान्‍लाप् मीस्।

ङ्‍क तोङ्‍क लक् मप् मीस् दोस्का सम्मो थम्पूर छूचाये।

नीनाम्मापी भरोसा मम् वाङोम्

दाऊदमी मिक्‍ताम मीचीक छाम्

१६

कोङ् सम्सूरोव, ए नीनाम्माङा,

ऊदोईपीक्यालो कोङ् आम्पी पम्चूङ्‍क तूये।

२ कोङा योबोरोबूपी ओरोपीकोक तूये, “आन् ओ रोबू तूये;

ओपी तूक खोलोङ् नप् थक् आम्पीका ताये।”

३ छाप्कूवापी तूक पवित्र मीस् क देई नप्ये तूये!

मूङ्‍कचीपीङ् खोलोङ् ओ चामोवा तूये!

४ बीन्‍नीपा देऊता हेम् लागेई छूक्चा खची दूक्वा पमीयची।

मूङ्‍क देऊताचीपी कोङा हीःम् बलि चारेई मूयोनो,

अथवा मूङ्‍कचीम् नीङ्सो पूयोनो।

५ योबोरोबू, आन्ङाङ् ओ फप्-पाम् दाचाम् लो आसीक्‍आ पेप्छोप् ओ पोङ्‍कीरीम्‍लो तूये।

आना ओ खोलोक थक् नम्‍लो सम्सूरना यूक्सोपोयो।

६ आना कोङ् पीयोक थाम्पू हायाम् नप् तूये।

आछीयाङ्, कोङा दूङ् नप्क ओ फप्-पाम् दाचाम् तूक तूये।

७ कोङ् चाईपीप् योबोरोबूम् सायोचोङ्मा कोङा मूयो;

ओ गोङ्आ सेपासो कोङ् वारे-वाछे लयो।

८ कोङा योबोरोबू सदै ओ मूक्स्दूपी यूक्सूतोक तूये।

ख ओ चूप् हूःलाम्पा तूये, ऊसासो कोङ् हल्‍लेई मम् दूरोनो।

९ खन्सा ओ गोङ् चामोवापी तूये,

ना ओ लेम् म्जी नये।

ओ गाम्सो खाऊमा-खासेर्मापी तूये।

१० ऊदोईपीक्यालो आना ओ आत्मा गेम्पूb होक्सीयनो,

आना आम् पवित्र मीस्मी गाम् कीम्खा मीयनो।

११ आना कोङ् रीराममी लाम् खोमीयोक तूये;

आना ओपी बास् मईना खाऊमा-खासेर्माआ कोङ् ओजीनमीयो;

आम् चूप् हूक्पी हाल्‍लोसो मान्याईप् चामोवा तूये।

b 

१६:१० गेम् – हिब्रू रीङ्पी शेओल : सीप्ची तूस्को थाऊ, अर्थात्, खादी

दोस् मान्दीक मीस्मी वाङोम्

दाऊदमी वाङोम्

१७

ए योबोरोबू, नीयाम् लागी कोङा मूयोक वाङोम् येनोपोव!

छल-कपट मान्दी ओ ङःपीका लत्क वाङोम्पी आम् नोबो तास्व!

२ ओ पक्छेपी नीया मीयोपोव!

आछीयाक रीङ् आम् मूक्सा तनूव!

३ आना ओ गोङ् जाचेई मक तूये,

आना सेपासो कोङ् जाचेई मोक तूये।

आना कोङ् जाचेई मोक तूये, खोदोलोई आना ओपी ऊसो दोस् मान्छीम्क तूये।

ओ ङःलाम्पा नेनोक रीङ्आ कोङा ऊसो मोऊ मूनूनव पीकोना कोङ् सानीवा छीन्चूङ्‍क तूये।

४ मीचा मईक लक्मी तोक्पी पीक्यादोक,

आना आज्ञा मक तोङ्ना

कोङा ओ होप्ङा लुटपाट मम् लाम्पी लाम्दूम्पीका राम्चूङ्‍क तूये।

५ ओ लोङ्आ आम् लाम्पी मूर्‌चीकूना सीकूक तूये,

खन्सा ओ लोङ् लाक्साक मान्तू।

६ कोङा आम्पी वाङोम् मूयो, ए नीनाम्माङा,

ऊदोईपीक्यालो आना कोङ् ङरी आनो।

आम् नोबो ओ हेम् तास्व, ना ओ वाङोम् येन्व।

७ हायाम् देप् आम् सम्तूमाम् छाक्‍का रीङ् कोङ् खोमीयोव।

खची साछीमीचीप्का आम्पी पम्चीस्-रीम्चीस् ताप्ची

आना आम् चूप् हूःआ लेन्चामीयची।

८ आम् मूक्स्मी नानी तोङ्ना कोङ् जगेई मोना यूक्सोव।

आम् लाप्‍तोम् गीम्जूवा गोपी कोङ् सूलोव।

९ कोङ् आक्रमण मप् दुष्‍ट मीस्चीपीका लो,

कोङ् लीक् हेम्‍लाम्पा उर्प् ना सेईम् लाम्प् ओ साछीमीचीप्कालो कोङ् लेन्चामीयोव।

१० मूङ्‍कचा सम्खे खोमम् इन्कार मईची,

ना मूङ्‍कचा खची ङःलाम्पा नाम्दूखूम् रीङ् मईची।

११ मूङ्‍कचा कोङ् खेदा मोना छीपोक तूये, हन्‍ना मूङ्‍कचा कोङ् ऊरो,

ना कोङ् बोहोपू दाम् लागी खचा दाऊ खोङची।

१२ मूङ्‍कस् सीकारमी लागी साका सीप् गूङ्‍गीनार तोङ्‍क,

ना सीकार चङना तूप्चाप् ईकीम्‍लप् गूङ्‍गीनार तोङ्‌क छूवाक तूये।

१३ ए योबोरोबू, पक्व! ना मूङ्‍कस्का जूम्‍लूक् मव!

आन् मूङ्‍कचीप्का कोक्साव!

आना आम् दोप्सेलआ दुष्‍ट मीस्चीम् हूक्पीका कोङ् लेन्चामीयोव।

१४ ए योबोरोबू, आम् हूःआ ङ्‍क तोङ्‍क मीस्चीपीका —

ङ्‍क चारपीक मीस्चीपीका कोङ् लेन्चामीयोव;

मूङ्‍कचीम् पूनाऊनी खची रीराम तूक सम्मोकम् लागीङाङ् छूये।

खोदोलोई आना साम्दी दयस्कचीम् साकामा नन्खा मीव।

मूङ्‍कचीम् खची छाचीम् लागी खोलोक थक् एन्दो-बून्दो छूनूव,

ना खची छामाईचीम् लागी मूङ्‍कचा दाचाम् होक्सीचीनूव।

१५ कोङ् क धर्मी छूवोकसा आन् तोयान्‍ना।

कोङ् थीतोपकलो आम् ङाली तूयोना कोङा सम्तूक मूयो।

योबोरोबू ओ छीलूमा लो ओ किल्‍लालो तूये

सङ्गीत-निर्देशकमी लागी: म्साछीमीचीम् हूक्पीका लो शाऊलमी हूक्पीकालो छुटकारा तकपी दाऊदमी छाम्

२ शमूएल २२:१-५१

१८

ए योबोरोबू, ओ राःराङा, कोङा आन् सम्तूमा मीयान्‍ना।

२ योबोरोबू ओ छीलूमा, ओ किल्‍ला ना ओ हल्वापीप् तूये;

ओ नीनाम्मा ओ छीलूमा तूये, खपी कोङ् पम्योङ्चूङ्।

ख ओ ढाल, ना हायाम् देप् राःरालोक ओ हल्वापीप्, ओ किल्‍ला तूये।

३ कोङा योबोरोबू दपो, ख सायोचोङ्मा मीम् खाईप् तूये,

ना खसा कोङ् ओ साछीमीचीम् हूक्पीका लेन्चामीयोक तूये।

४ सीम्मी रीबोआ कोङ् छूयो,

मासेई मप् सोक्वा-मोर्‌वाआ कोङ् मूलोखो।

५ खादीपूक रीबोआ कोङ् रीमो;

सीम्मी वोमोआ कोङ् लापो।

६ कोङ् आपत छूवोलो कोङा योबोरोबू दपू;

बोन्छोलम् लागी कोङा ओ नीनाम्मापी वाङोम् मूऊ।

म्होप्मी दप्स्को खीम्पीका खसा ओ साल्म् येनू;

ना कोङा मूक वाङोम् खम् लाईस्पी, खम् नोबोपी तातेका।

७ चारीदू तोक्सा, खीक्‍का लून्मा थोङा,

ना कोम्मी जग तोक्‍सा।

मूङ्‍कस् वेरेमोक्‍स्तो योक्सा, ऊदोईपीक्यालो ख म्छूली काताक तूवा।

८ खम् नाप्पीका मीक्मा लत्‍ता;

मासेईमप् मीः खम् ङःपीका लत्‍ता,

तीप्चाप् मीःम् गेलोबोम् मूङ्‍कपीका लत्‍ता।

९ साराङ्‍गा हल्‍ना ख दाली यूवा;

गूगूर्‌पा मोम् खम् म्‍लोङ् गोपू तूवा।

१० ख करूबमी थेम्पी वोङाना पेरा,

हीक्मी लाप्‍तोपी वोङाना थोम्‍ला पेरा।

११ नाम्‍कूर्मादाम् खसा म्खाम् तेई बानेई मअ,

काऊआ पेप्खाप् ओरोतेईप् मोम् खसा म्होप् तूस्को बानेई मअ।

१२ खम् लाईस्पी अल्होपीका

मूलू लो बाक्स्लोक मोम्‍लो लाईस्पा खाता।

१३ योबोरोबू साराङ्‌गाप्‍तोका ङूरा,

ना खोलोप्का दूङ् रेप्‍तोक नीनाम्माआ म्होप्मी साल्म् लातू।

१४ खसा म्होप्मी बेई होक्सू, ना म्साछीमीस् छाछापूत्‍ता मची,

ना बाथेर्‌आ खस् खोलोङ् सोवोरीस्दीत्ची।

१५ ए योबोरोबू, आना खस् वोक्चीलो,

आम् नाप्लाम्पा लत्‍ताक हायाम् देप् सोम्‍आ

दीरीत्‍तीम् म्छूई लो चारीदूम् जगलो खोछेत्‍ता।

१६ खसा साराङ्‌गाप्‍तोका म्हूः सत्ना कोङ् लापो;

खसा कोङ् ओरोगूम् काऊपूका थूतोना लातो।

१७ खसा कोङ् हायाम् राःरालोक ओ साछीमीचीप्का,

ओपीका दूङ् खची राःरालोक ओ साछीमीचीप्का छूतेई मो।

१८ कोङ् नीछीमापी छूवोक लेईपी खचा कोङ् आक्रमण मो,

खोदोलोई योबोरोबू ओ बोक्छोप् छूवा।

१९ खसा कोङ् ओरोदाप् थाम्पूपी तातो;

खसा कोङ् लेन्चामीयो, ऊदोईपीक्यालो ओपीका ख हायाम् म्जी नक तूवा।

२० कोङा मूक नप् लक्मी लागी योबोरोबूआ कोङ्लो नप् वोर्वा मअ;

कोङ् दोस् मान्दीक तूवोकसा खसा कोङ् पूनाऊनी पीयो।

२१ ऊदोईपीक्यालो कोङ् योबोरोबूम् लाम्पी लाम्दूमोक तूये,

ना ओ नीनाम्मापीका तर्केई छूवोना कोङा रई लक् मान्मङाक तूये।

२२ खम् खोलोङ् नियम ओ लाईस्पीङ् तूये,

ना खम् कानून खोलोङ् कोङा मान्होन्येङाक तूये।

२३ खम् मूक्स्दूपी कोङ् दोस् मान्दीक तूवो,

ना दोसी छूम्पीका कोङा ओहोपा ओहोप्ङा छूबूरी यून्चूङ्।

२४ कोङा मूक नप् लक्मी लागी,

खम् मूक्स्दूपी कोङ् दोस् मान्दीक तूवोकसा योबोरोबूआ कोङ् पूनाऊनी पीयो।

२५ विश्‍वास मम् खाईप् मीस् हेम् आन् विश्‍वास मम् खाईप्ङा तूये,

दोस् मान्तूप्लो आन् दोस् मान्दीकङ् खोमयान्ची।

२६ शुद्ध मीस्लो आन् आम्होप् शुद्धङ् खोमयान्ची,

खोदोलोई रई मीस्पी खम् ऊल्‍लोङ् मप् छूना खोमयान्ची।

२७ लखेक मीस् आना लेन्चामीयची,

खोदोलोई नाम्दूखू मप् मीस् आना दाली कूप्सची।

२८ ए योबोरोबू, आना ओ लाबाई दईदीत;

ओ नीनाम्माआ ओपी तूक नाम्‍कूर्मादाम् कोदीपी फातोपोयो।

२९ आना बोछोक्सोकसा कोङा सेनास् आक्रमण मम् दूरो,

ना ओ नीनाम्माआ बोछोक्सोकसा कोङा पर्खाल कोम्खाम् दूरो।

३० नीनाम्माम् तोक्पी पीक्यादोक, खम् लाम् सिद्ध तूये,

योबोरोबूम् रीङ्बऊ आछीयाक तूये।

खपी पप्चीप् खोलोमी लागी ख ढाल तूये।

३१ ऊदोईपीक्यालो योबोरोबूप्का बीन्‍नीपा नीनाम्मा आसे तूनाई?

ई नीनाम्माप्का बीन्‍नीपा छीलूमा आसे तूनाई?

३२ नीनाम्माआङ् कोङ् हायाम् राःरालोक बानेईमोयो,

ना ओ लाम् सुरक्षित बानेईमय।

३३ खसा ओ लोङ् खीस्मी लोङ् तोङ्‍क बानेईमीयोपोयो,

ना ओरोरेप्पी थोरेम् लागी खसा कोङ् बोछोक्सो।

३४ खसा ओ हूः जूम्‍लूक् मम् लागी तालिम पीय,

खन्सा ओ हूःआ काँसम् तालीफू तोम्दूर।

३५ आना कोङ् आम् होप्मी हल्वापीप् ढाल पीयोक तूये,

ना आम् चूप् हूःआ कोङ् बोछोक्सोक तूये;

आना बोछोक्सोना कोङ् नीङ्ला तोप् बानेई मोक तूये।

३६ कोङ् लाम्दूम् लागी आना ओरोदाप् लाम् बानेईमीयोपोयो,

ना ओ लोङ् लाक्स्‍खात्नो।

३७ कोङा ओ साछीमीस् खेदामूना छीपूची,

ना मूङ्‍कस् मासेई मान्मम् सम्मो कोङ् मान्‍आईङा।

३८ कोङा मूङ्‍कस् पोन्ला मान्दूर्म् मीना केरूची;

मूङ्‍कस् ओ लोङ् दोक्पी दीसा।

३९ आना कोङ् जूम्‍लूक् मम् लागी हायाम् राःरालोक बानेईमो;

ओ साछीमीस् आना ओ लोदोपू कूप्सोपो।

४० आना ओ साछीमीस् खची दोस् हीक्स्चीना जूमीची,

ना ओ साछीमीस् कोङा मासेई मूची।

४१ बईछोक्स्सीकाव पीकाना खचा वाङोम् मची,

खोदोलोई खस् लेन्चामीक् आस्सो मान्तूक तूवा।

खचा योबोरोबूसो दप्ची,

खोदोलोई योबोरोबूआ खस् ङरी मान्‍आईची।

४२ हूक्पी पेर्प् फूर्क् तोङ्ना कोङा मूङ्‍कस् म्फूल् मूची;

लाम्पीक हील तोङ्ना कोङा मूङ्‍कस् सीकूची।

४३ मीचा आक्रमण मोकपीका आना कोङ् छूतेईमोक तूये;

आना कोङ् जाति-जातिचीम् लाम्‍लछा बानेईमोक तूये;

कोङा छेतोनोक मीचा ओ सूसो मईची।

४४ बीन्‍नीपा छाप्कूवापीका ताप्ना तूप् मीस् कूम्चीना सेवा छोक्‍तो ओ दोक्पी ताये;

ओ आदेश येनस्कलो ईतो खचा मूङ्‍क रेप्पची।

४५ बीन्‍नीपा छाप्कूवापीका ताप्ना तूप् मीस् खची कीम्मा खची सऊना-पऊ छूये;

खस् खची होप्-होप्मी किल्‍लापीका खची कीम्मा योतो लत्‍ते।

४६ योबोरोबू लेईप्चाप् तूये! ओ छीलूमाम् सायोचोङ्मा छूनूव!

ओ हल्वापीप् नीनाम्मा ओरोरेप्‍तो छूनूव!

४७ ख नीनाम्मा तूये, खसाङ् ओ लागी म्फाई लाप्,

खसाङ् जाति-जातिस् ओ हूक्पी मईची।

४८ खसा कोङ् ओ साछीमीचीप्का लेन्चामीयो;

ओ साछीमीस् तूकपी आना कोङ् खोलोप्का दूङ् रेप्‍तो मो;

अत्याचार मप् मीस्चीप्का आना कोङ् लेन्चामीयो।

४९ खन्सा ए योबोरोबू, जाति-जातिचीम् रापी कोङा आम् सायोचोङ्मा मूयो,

ना आम् नीङ्मी साम्दीखाम् छाम् मूयो।

५० खसा म्होप्मी होङाबू देप् विजय पीय,

ना अभिषेक मम्पा म्होङाबू दाऊद लो म्छामाईचीलो

खसा सदैबरी म्होप्मी हाल्‍लोसो मान्याईप् सम्तूमा खोमीयची।

बोबूयाक थक्पी नीनाम्माम् साम्दीखा

सङ्गीत-निर्देशकमी लागी: दाऊदमी छाम्

१९

नाम्छूईआ नीनाम्माम् साम्दीखाम् रीङ् मय,

ना सोङ्‍गेर् तूस्को नाम्छूईआ खम् हूक्पीक सीपमी तोक्पी रीङ् पय।

२ लेई पीच्‍ची मूङ्‍कचा रीङ्-छाम् मईची,

ना सेपा पीच्‍ची मूङ्‍कचा ज्ञान खोमईची।

३ मूङ्‍कचीम् नेईम् खची रीङ् ऊसो मान्तू;

मूङ्‍कचीम् साल्म् हादेम्सो येनाम्नो।

४ खोरोदोसो मूङ्‍कचीम् साल्म् खोलोङ् चारीदूपी दीरीमोक्स्तो येनाम्,

मूङ्‍कचीम् रीङ् चारीदूम् नाक्‍काछो सम्मो तातेकाक तूये।

नीनाम्माआ नाम्छूईतो नाम्मी लागी ईबूम् बास् तूस्को बानेईमक तूये।

५ मूङ्‍क नाम् सूर्‌पीका लत्‍क दूखूलीप् तोङ्‍क तूये,

ईबूम् बूल्प् मीस् तोङ्‍ना मूङ्‍क हायाम् म्जीनये।

६ नाम्छूईमी ईक् चाखेम्‍लाम्पा मूङ्‍क आप्प,

ना आर्को चाखेम् सम्मो तूतीते।

मूङ्‍कपीका लत्क तात खोलोक थक्‍आ तूम्तय।

७ योबोरोबूम् ललई सिद्ध तूये,

ना मूङ्‍कसा नयाँ रीराम पीया।

योबोरोबूम् कानून विश्‍वास मम् खाईप् तूये,

ना मूङ्‍कसा लूखूप्ची मान्तूप्ची लूखूप्चीलोक मय।

८ योबोरोबूम् नियम खोलोङ् थीक् तूये,

ना मूङ्‍कसा गोङ् म्जी नमीय।

योबोरोबूम् आज्ञा नप् तूये,

ना मूङ्‍कसा मूक्स् अल्हो पीय।

९ योबोरोबूम् कीम् शुद्ध तूये,

ना मूङ्‍क सदैबरी तूचाये।

योबोरोबूम् नीया आछीयाक तूये,

ना मूङ्‍क खोलोङ् छेङ्‍गेर् मान्मप् तूये।

१० मूङ्‍क निखुर हाल्ङोपीकासो दूङ् लन्ची मम् योग्यक तूये,

ना खूदपीकासो दूङ् लेम्‍लेम्योक तूये।

११ मूङ्‍कलाम्पाङ् आम् रोःआ चेताऊनी तय;

मूङ्‍क रेपाम्‍लो हायाम् देप् पूनाऊनी तयाम्।

१२ म्होपा मईक भूल आसाई ललीदूरनाई?

सूलाक ओ दोस् छेमा पीयोव।

१३ कोङ् आम् सूसोमप् लेसो-छेतोतो मोऊ मम्पीका रापोव;

मादोन् ङ्‍क तोङ्‍क मोऊआ ओपी हक् तोक्स।

ओरोना कोङ् दोसी छूवोनो,

ओरोदेप् मोऊपीका कोङ् दोस् मान्दीक छूवो।

१४ ए योबोरोबू, ओ छीलूमा ना ओ हल्वापीप्ङा,

ओ ङःपीका लत्क रीङ् लो ओ गोङ्पीक मीन्ताम्‍लो

आम् मूक्स्दूपी ग्रहण मम् खाईप् छूनूव।

होङाबूम् लागी वाङोम्

सङ्गीत-निर्देशकमी लागी: दाऊदमी छाम्

२०

नीछीमा छूक लेईपी योबोरोबूआ आन् ङरी आनानूव,

याकूबमी नीनाम्माम् नीङ्आ आन् सम्सूरानूव!

२ खसा म्होप्मी पवित्र तूस्कोपीका आन् बाछोक्सानूव,

ना सियोनपीका आन् साहारा पीयानूव!

३ खसा आना चारेईमक खोलोङ् बलिम् मीन्मारो मनूव,

ना मीःपी चारेईमम् आम् बलि ग्रहण मनूव। सेला

४ रोबूआ आम् लन्ची पूरा मनूव!

ना खोलोङ् आम् लोचम् सफल मीयापानूव।

५ आन् कोक्स्लो केईया चामोवालो जयजयकार मायाम्,

ना ई नीनाम्माम् नीङ्पी केईया ई सीकीबूङ् ओरोरेप् थेताम्।

योबोरोबूआ आना मईक खोलोङ् बीन्ती पूरा मीयापानूव!

६ हन्‍नान् कोङा तूम्तूऊ, योबोरोबूआ म्होपा अभिषेक मक मीस् लेन्चा मीय;

खसा म्होप्मी चूप् हूक्पीक हल्वापीम् राःरालाम्पा

म्होप्मी पवित्र साराङ्‍गापीका मूङ्‍क ङरी आन्‍न।

७ हेप् मीचा रथपी ना हेप् मीचा खोक्पी भरोसा मईची,

खोदोलोई केईकान् योबोरोबू ओखी नीनाम्माम् नीङ्पीङ् भरोसा मयाम्का।

८ मूङ्‍कस् जोलोङ् तयस्‍ना बोहोपू पूल्दीस्खाते,

खोदोलोई केईकान् हूचूलाचू पक्याका ना थोरेप्याका।

९ ए योबोरोबू, होङाबू लेन्चामीव!

केईका वाङोम् मयाम्कालो केईका ङरी आनीकाव।

योबोरोबूम् राःरापी होङाबूआ चामोवा मक

सङ्गीत-निर्देशकमी लागी: दाऊदमी छाम्

२१

ए योबोरोबू, आम् राःरापीङ् होङाबू चामोवापी तूये,

ना आना कोमीकसा ख हायाम् म्जीनये।

२ आना खम् सानीवापीक लन्ची पूरा मीपीक तूये,

ना मूङ्‍कसा बीन्ती मक आना इन्कार मक मान्तू। सेला

३ आना खोलोप्का दूङ् नप् आसीक् पीना ख लाम्तूम्मा मीयू;

आना निखुर हाल्ङोम् मुकुट म्तोङ्पी खूमीयू।

४ खसा आम्पी रीराम ङोकू,

ना आना ख हादेम्सो मान्याईप् तोबूवा पीयू।

५ आना ख कोमीकलाम्पाङ् खम् साम्दीखा ओरोदेप् छूवाक तूये;

आना ख साम्दी-सायो लो गौरवलो पीक तूये।

६ आछीयाङ् आना ख हादेम्सो मान्याईप् आसीक् पीय,

ना ख आम् लाईस्पी ताम् तयलो चामोवाआ ख म्गोङ् चानमीय।

७ ऊदोईपीक्यालो होङाबूआ योबोरोबूपी भरोसा यूक्स,

ना खोलोप्का दूङ् रेप्‍तोक नीनाम्माम् हादेम्सो मान्मईप् सम्खेम् कारणआ

ख ऊसासो हल्‍लेई मम् दूरनो।

८ आम् हूःआ खोलोङ् आम् साछीमीस् लाम्‍लातची,

ना आम् चूप् हूःआ आम् साछीमीस् लापची।

९ आन् खोमम्चीम् नाम्‍लापी

आना मूङ्‍कस् तीप्चाप् मीखर्‌पी हूयाम्क तोङ्ना हूईदीतची।

म्छूलीपी योबोरोबूआ मूङ्‍कस् लूत्खीयची,

ना खम् मीःआ मूङ्‍कस् पीलूलूक्दीतची।

१० आना मूङ्‍कचीम् छामाईची चारीदूपीका

ना मूङ्‍कचीम् वंशस् सोम्छाचीम् रापीका मासेईमदीतची।

११ मूङ्‍कचा आम् ऊल्‍लोङ्पी मान्‍नप् सानीवा मईचीदोसो,

रई लोचम् मईचीदोसो,

मूङ्‍कस् सफल छूनो।

१२ ऊदोईपीक्यालो आना मूङ्‍कस् मान्जूमो मान्छूक् मईची;

आना मूङ्‍कचीम् ङःपी तालीफूआ ताकेई मईची।

१३ ए योबोरोबू, आम् राःरापी आन् ओरोरेप्‍तो छूवाव!

केईका आम् हक्मी सायोचोङ्माम् छाम् मयाम्का।

नीछीमापीक वाङोम् लो सायोचोङ्माम् छाम्‍लो

सङ्गीत-निर्देशकमी लागी: “देच्छा सेपाक खीस्” मी लय तोङ्नाक दाऊदमी छाम्

२२

ए ओ नीनाम्माङा, ए ओ नीनाम्माङा, आना कोङ् ऊदोई होक्सोयोकई?

आन् ऊदोई ओन्तो छूबूरीपी तूये?

ऊई आना कोङ् खापो-बसोक साल्म् येनना

कोङ् लेन्चामीक्स् ताईनोयो?

२ ए ओ नीनाम्माङा, लेपा कोङा वाङोम् मूयो, खोदोलोई आना ङरी आनोनो,

सेपासो कोङा वाङोम् मूयो, खोदोलोई कोङा नोम्चीम् तूवोनो।

३ खोरोदोसो आन् पवित्र नीनाम्मा, सिंहासनपी तूये,

आन् इस्राएलपीक सायोचोङ्मा तूये।

४ ओखी खूक्सूचा आम्पीङा भरोसा यूक्स्चीक तूवा;

खचा भरोसा यक्स्ची, ना आना खस् छुटकारा पीची।

५ आम्पी खचा वाङोम् मची, ना खस् लेता;

आम्पी खचा भरोसा यक्स्ची, ना खस् निराश मान्छू।

६ खोदोलोई कोङ्ने ईबूम् पूछोङाङ् के, मीस् मा,

मीचा मोसेतोक, ना खोलोआ जेरोक।

७ कोङ् तोक् तोदी खोलोआ कोङ् गीयोसेतो;

खची ङः वेलची, ना खची तोङ् दाल्‍ङूप्‍तो मतो ओरोपीके,

८ “मूङ्‍कसा योबोरोबूपी भरोसा मय,

मूङ्‍क योबोरोबूआङ् छुटकारा पीनूव।

योबोरोबूआङ् मूङ्‍क हल्वा पीनूव,

ऊदोईपीक्यालो मूङ्‍कपीका योबोरोबू म्जीनये।”

९ खोरोदोसो आनाङ् कोङ् ओ माम् सागोवापीका लातो;

ओ माम् बोगोपीकाङ् आना कोङ् आम्पी भरोसा यूप् बानेईमो।

१० कोङ् जन्मेई छूवोक लेईयीकाङ् आम्पी अर्पण छूवोक के,

कोङ् ओ माआ वातोक लेईयीकाङ् आन् ओ नीनाम्मा छूवाक तूये।

११ ओपीका छूबूरी छूनव,

ऊदोईपीक्यालो नीछीमा दोक्छापीङ् तूये,

ना कोङ् बोक्छोप् आस्सो मान्तू।

१२ हायाम् देतो लूपीआ कोङ् ऊरोतोक तूये;

बाशानपीक हायाम् राःरालोक लूपी ओ लीक् हेम्पी तूये।

१३ सीकार कऊला-चेऊला मम् लागी साकासीना बप्चाप् गूङ्‍गीनार तोङ्ना

कोङ् चाम् लागी मूङ्‍कचा खची ङः हत्‍तची।

१४ कोङ्ने काऊ तोङ्ना कातोखातोक तूये,

ना खोलोङ् ओ तूप्‍रीम् गल्न्खास्को-बेन्खास्को गल्खाताक तूये।

ओ चऊ मयन तोङ्‌क छूवाखात्क तूये,

ओ पम् गोपी मूङ्‍क बीलेई छूवाखात्क तूये।

१५ खेईप्बोप् बोहोम् छूप्मी चईता तोङ्‍ना ओ राःरा हार्‌खाताक तूये,

ना ओ लेम् ओ दार्‌खम्तो केपाखात्क तूये।

आना कोङ् सीम्मी फूर्क् पी ङलोछोक्सोक तूये।

१६ हूक्‍तीप् खेप् ओ लीक् हेम्पी तूये,

रई लक् मप्चीम् समुहआ कोङ् ऊरोक तूये,

मूङ्‍कचा ओ हूः लो ओ लोङ्लो रत्चीक तूये।

१७ ओ तूप्‍री-लोप्‍री खोलोङ् कोङा ङीर्‌दूरो;

मीचा कोङ् सेस्वा मीत्‍तो खोङोचोयो।

१८ मूङ्‍कचा ओ तेई खची होप्-होप्पी हासची,

ना ओ तेईमी लागी मूङ्‍कचा कर्‌सीङ् होक्‍सची।

१९ खोदोलोई ए योबोरोबू, आन् क ओपीका छूबूरी छूनव!

ए ओ राःराङा, दावा कोङ् बोछोक्सोव!

२० कोङ् दोप्सेलपीका लेन्चामीयोव!

ओ रीराम हूक्‍तीप् खेप्पीका जगेई मव!

२१ गूङ्‍गीनारचीम् ङःपीका कोङ् छूतेईमोव!

सोगोपीक लूपीम् पीत्‍तोपीका कोङ् लेन्चामीयोव!

२२ कोङा ओ नेछोचीम् लाईस्पी आम् नीङ् पूयो;

ना याखऊमी रापी कोङा आम् सायोचोङ्मा मूयो।

२३ ए योबोरोबूपीका कीप्चे, खम् सायोचोङ्मा मनूम्व!

ए याकूबमी खोलोङ् छामाईचे, खम् साम्दीखा मनूम्व!

ए इस्राएलमी खोलोङ् छामाईचे, खम् भक्ति मनूम्व!

२४ ऊदोईपीक्यालो योबोरोबूआ नीछीमापी छूक्चीम् दूक्वा चीमा मीयनो,

ना जेजेर् मूक्सासो खोङनो।

खसा म्ङाली मूङ्‍कपीका सूल्क मान्तू,

खोदोलोई मूङ्‍कसा बोन्छोलम् लागी वाङोम् मलो खसा येन्क तूये।

२५ ओरोदेप् समुदायचीम् रापी कोङा आम् सायोचोङ्माङ् मूयो;

आम्पीका कीप्चीम् रापी कोङा ओ भाकल पूरा मूयो।

२६ छूक्सीप्ची चईचीना खची बो खासे;

योबोरोबू लाम्चा खम् सायोचोङ्मा मईची!

आम्नी गोङ् दोस्का-दोस्का सम्मो लेन्चानूव!

२७ चारीदूपी तूप् खोलोङ् जातिचा खम् मीन्मारो मईची,

ना योबोरोबू हेम् आत्‍ते।

जाति-जातिचीम् खोलोङ् खीम्पोस्चा

ख सेवा छयची।

२८ ऊदोईपीक्यालो चारखम्ने योबोरोबूमीङ् के,

ना खोलोङ् जातिचीपी खसाङ् चार तोक्स।

२९ चारीदूपीक खोलोङ् होङ्पोचा चाम्दूम् फोक्सची, ना आराधाना मईची;

फूर्क् पी ङल्प्खाप् खोलोङ् योबोरोबूम् लाईस्पी कूम्यान्‍ची;

आसासो खची आत्मा लेन्चामीदूरस्‍नो।

३० दोस्का ताप् छामाईचा खम् सूसो मईची;

मूङ्‍कचा योबोरोबूम् तोक्पी दोस्का ताप् दूङ् ईयची।

३१ मूङ्‍कचा ईनीम्बा सम्मो जन्मेई मान्छूक जातिपी

योबोरोबूम् धार्मिकताम् रीङ् पयची:

योबोरोबूआ म्होप्मी मीस् लेन्चामीक तूये!

योबोरोबू ओ चोलोछा

दाऊदमी छाम्

२३

योबोरोबू ओ चोलोछा तूये,

कोङ् ऊक थक्मीसो खान्च छूवोनो।

२ खसा कोङ् गीगीप्पा तेल्म्पी नोम्चीम् पीयो,

ना कोङ् सीप्सीलीलीक काऊमी दोक्पी लाम्दूपो।

३ खसा ओ रीराम नयाँ मीयोपोयो।

खसा म्नीङ्मी लागी कोङ् धार्मिकताम् लाम्पी लाम्दूपो।

४ सीम्मी नाम्कूर्मादाम्मी रालाम्पा खाईम् बोक्स्दोसो

कोङ् ऊसो ओ कीम् लईनो,

ऊदोईपीक्यालो आन् ओ साथपी तूये।

आम् तूप्‍आ लो आम् सीर्कूनाआलो कोङ् सान्त्वना पीयो।

५ ओ साछीमीचीम् लाईस्पी

आना ओ लागी चाम्दूम् चोचूप्स।

आना ओ तोङ् तेलआ अभिषेक मीयोपोयो,

ओ पोङ्‌कीरीम् पेप्पना एले।

६ आछीयाङ् आना पीयोक नखावा लो सम्खेलो ओ रीराम तूक सम्मो ओ दोस्-दोस् लाम्दूम्चाये,

ना योबोरोबूम् खीम्पी कोङ् सदैबरी तूवोचोयो।

साम्दीखालोक होङाबू

दाऊदमी छाम्

२४

चारीदू लो मूङ्‍कपी तूक खोलोक थक्लो योबोरोबूमीङ् के,

चार लो मूङ्‍कपी बास् तूप्चीलो खोलोङ् खमीङ् के,

२ ऊदोईपीक्यालो खसा चारीदूम् जग दीरीत्‍ती थेम्पी बोबूईक तूये,

ना ओरोगूम्प् काऊ थेम्पी मूङ्‍क यूक्स्क तूये।

३ योबोरोबूम् कोम्पी आसाई सम्खा दूर?

ना खम् पवित्र तूस्कोपी आसाई थोरेप् दूर?

४ म्हूः लो म्गोङ्लो शुद्ध यूप्,

म्सानीवा ङोङोक्छे हेम् मान्मप्

ना वालीलीक रीङ्पी पस्तून मान्चाप् मीचा

मूङ्‍कपी सम्खा दूर ना थोरेम् दूर।

५ मूङ्‍कसाङ् योबोरोबूपीका आसीक् तय,

ना मूङ्‍कम् हल्वापीप् नीनाम्माआ मूङ्‍क दोस् मान्दीक मय।

६ ख लाम्प् दूङ्पीक मीस् ङ्‍क तोङ्‍कङ् छूये:

खचा याकूबमी नीनाम्माम् दर्शन लामची। सेला

७ ए मूल लाम्स्कोचे, आन्‍नी हलाखात्नीव,

ए सून्मापूक लाम्स्कोचे, आन्‍नी हलाखात्नीव,

ना साम्दीखालोक होङाबू आम्नीलाम्पा म्गोपा वोनूव।

८ साम्दीखालोक होङाबू आसे तूये?

हायाम् राःरालोक ना हक्‍लोक योबोरोबूङ् आसे तूये?

जूम्‍लूक्पी कोप् योबोरोबूङ् साम्दीखालोक होङाबू तूये।

९ ए मूल लाम्स्कोचे, आन्‍नी हलाखात्नीव,

ए सून्मापूक लाम्स्कोचे, आन्‍नी हलाखात्नीव,

ना साम्दीखालोक होङाबू आम्नीलाम्पा म्गोपा वोनूव।

१० साम्दीखालोक मूङ्‍क होङाबू क आसे?

खोलोप्का दूङ् राःरालोक योबोरोबू,

खङ् साम्दीखालोक होङाबू तूये। सेला

नीनाम्माम् अगुवाइमी लागी वाङोम्

दाऊदमी छाम्

२५

ए योबोरोबू, कोङा ओ सानीवा आम् हेम् मूयो।

२ ए ओ नीनाम्माङा, कोङा आम्पी भरोसा मूक तूये।

कोङ् ङईम्पी छूमीयोनव,

ना ओ साछीमीस् ओपीका कोम् तचीनूनव।

३ आम्पी आसा यूप् आस्सो हाल्‍लोसो ङईम्पी छूनो,

खोदोलोई ऊसो कारण मान्दीङ् विश्‍वासघात मप्चीङ् ङईम्पी छूये।

४ ए योबोरोबू, आम् लाम् कोङ् खोमीयोव,

आम् लाम्पी लाम्दूम् कोङ् ईयोव।

५ आम् सत्यतापी कोङ् लाम्दूपोव, ना कोङ् ईयोव,

ऊदोईपीक्यालो आन्ङा कोङ् हल्वापीप् नीनाम्मा तूये,

ना लेपाबरी आम्पीङ् ओ आसा तूये।

६ ए योबोरोबू, ओरोदेप् आम् सम्खेलूम् लो सम्तूमाम्‍लो मीन्मारो मव,

ऊदोईपीक्यालो मूङ्‍क केछे सून्मापूकाङ् छूवाथोङ्‍क तूये।

७ कोङ् सोलो तूवोलोक ओ मोऊ लो ओ अपराधलो मीन्‍नव,

ए योबोरोबू, आम् होप्मी सम्तूमा तूक तोङ्ना ओ मीन्मारो मव,

ऊदोईपीक्यालो आन् नप् तूये।

८ योबोरोबू नप् ना आछीयाक तूये,

खन्साङ् खसा मोऊपोस् म्होप्मी लाम् ईयची।

९ खसा लखेकस् आछीयाक लाम्पी लाम्दूप्पची,

ना खस् म्होप्मी लाम् ईयची।

१० खम् करार लो आज्ञालो रेप्चीम् लागी

योबोरोबूम् लाम् खोलोङ् सम्तूमालोक ना विश्‍वास मम् खाईप् छूये।

११ ए योबोरोबू, नप् आम् नीङ्मी लागी

ओ अपराध छेमा पीयोपोव, ऊदोईपीक्यालो मूङ्‍क हायाम् देप् तूये।

१२ योबोरोबूपीका म्कीम्‍लप् मीस् आसे तूये?

मूङ्‍क लाम्दूम् पर्ने लाम् योबोरोबूआ ईय।

१३ मूङ्‍कसा सूक्वापी म्नाम्‍ला कात्‍त,

ना मूङ्‍कम् छामाईचा छाप्कूवा खची हूक्पी मईची।

१४ योबोरोबूपीका कीप् मीस्लो ख काम्यान्चीक छूये,

ना खसा मूङ्‍कस् म्होप्मी करार ईयची।

१५ ओ मूक्स् सदै योबोरोबू हेम्ङा छूये,

ऊदोईपीक्यालो खसाङाङ् ओ लोङ् वोमोपीका वयोपोयो।

१६ ओ हेम् आन्चीव, ना कोङ् सम्खे मीयोव,

ऊदोईपीक्यालो कोङ् ओहाल्‍ला ना नीछीमापी तूवो।

१७ ओ गोङ्पीक दूक्वा पतोखाताक तूये,

ना कोङ् ओ दूक्वापीका आनाङ् छूतेईमोव।

१८ ओ दूक्वा लो ओ नीछीमालो विचार मीयोपोव,

ना खोलोङ् ओ मोऊ छेमा मीयोपोव।

१९ खोङ्व, ओ साछीमीस् हायाम्देतो तूये,

ना मूङ्‍कचा कोङ् हायाम्सार जेरो!

२० ओ रीराम सम्सूरोपोव, ना कोङ् छुटकारा पीयोव!

कोङ् ङईम्पी छूम् बोनूनव, ऊदोईपीक्यालो कोङ् आम्पी पम्चूङ्‍क तूये।

२१ कोङ् इमानदारी ना सोजपा तूवोकसा सुरक्षित छूवोनूव,

ऊदोईपीक्यालो कोङा आम्पी आसा यूक्सोक तूये।

२२ इस्राएल खोलोङ् म्दूक्वापीका

हल्वा पीव, ए नीनाम्माङा!

नप् मीस्मी वाङोम्

दाऊदमी छाम्

२६

ए योबोरोबू, कोङ् दोस् मान्दीक तूवो पीम् खोछेईमीव,

ऊदोईपीक्यालो कोङ् दोस् मान्दीक रीराम लेतोचोयोक तूये;

ऊसो शंका मान्ममो कोङा योबोरोबूपी भरोसा यूक्सूक तूये।

२ कोङ् जाचेई मोव, ए योबोरोबू, ओ चाम्ची मव,

ओ सानीवा लो ओ गोङ्लो जाचेई मव।

३ ऊदोईपीक्यालो हाल्‍लोसो मान्याईप् आम् सम्तूमा ओ मूक्स्दूपी तूये,

ना आम् सत्यतापीङ् कोङ् तोक्सो।

४ कोङ् छल मप् मीस्चीका तूवोनो,

ना हायाम् छेईप्-लेप् लोक्‍चीप्चीका ईदेप्पीसो तूवोनो।

५ रई लक् मप्चीम् समूह कोङा जेरो,

ना रई मीस्चीका कोङ् तूवोनो।

६ ए योबोरोबू, कोङ् दोस् मान्दीक तूवो पीकोना ओ हूः सपो,

ना कोङ् आम् वेदीपी आराधाना मस तोयो।

७ ओरोदेप् साल्म्पी ओलोनूव पीम् छाम् मतो

कोङ् आना मक खोलोङ् छाक्‍काक लक्मी तोक्पी पोक्‍तो लाम्दूमो।

८ ए योबोरोबू, आन् बास् तूस्को खीम्,

आम् साम्दीखा तूस्को थाऊ कोङा सम्तूमा मीयो।

९ ओ आत्मा मोऊपोस्का,

ना ओ रीराम मीस् सेईप्चीका मासेई मनव;

१० मूङ्‍कचीम् हूः रई लोचम्‍आ पेप्क तूये,

ना मूङ्‍कचीम् चूप् हूः घूसआ पेप्क तूये।

११ खोदोलोई कोङ्ने दोस् मान्दीक रीराम लेतोचोयो,

कोङ् हल्वा पीयोव, ना कोङ् सम्खे मीयोव।

१२ ओ लोङ् तन्तईयोक लाम्पी थोरेप्क तूये,

ना ओरोसर्प् मीस्मी रापी कोङा योबोरोबूम् सायोचोङ्मा मूयो।

योबोरोबूपी भरोसा यूम्

दाऊदमी छाम्

२७

योबोरोबू ओ अल्हो ना हल्वापीप् तूये,

कोङ् आस्पीकाई कीमा?

योबोरोबूङ् ओ रीराममी किल्‍ला तूये,

कोङ् आस्पीकाई कीमा?

२ रई मीस् ओ साः चाम्a लागी ताईलो,

ओ साछीमीस् लो ओ ऊल्‍लोङ् मप्चीलो कोङ्लो मोस् ताईलो,

मूङ्‍कस् जोलोङ् तयस्‍ना बोहोपू दीसे।

३ दोरचा ओ ऊल्‍लोङ्पी छाउनी बानेईमचीदोसो

ओ गोङ् कीस्‍नो।

ओ ऊल्‍लोङ्पी जूम्‍लूक् छूदोसो

मूङ्‍क नाम्‍लापी कोङा नीनाम्मापी विश्‍वास मूयो।

४ ईबूम्ङाङ् रीङ् कोङा योबोरोबूपी ङोको,

कोङा लामोक ङ्‍कङ् के:

ओ रीराम तूक सम्मो कोङ् योबोरोबूम् खीम्पी तूम् तूनूव,

योबोरोबूम् ङालीनप् साम्दीखा खोम्चाम् तूनूव,

ना योबोरोबू दप्स्को खीम्पी ख लामूचोनूव।

५ ऊदोईपीक्यालो नीछीमा ताईक लेईपी

खसा कोङ् म्तूस्कोपी सम्सूरोना यूक्सो;

खम् पवित्र तूस्कोपी खसा कोङ् सूलोना यूक्सो,

ना ईबूम् ओरोरेप् छीलूमा थेम्पी यूक्सो।

६ खीक्‍काना ओ बर-बारपीक ओ साछीमीपीका कोङ् कोक्सो!

खम् पवित्र तूस्कोपी ओजीनम्-नम्‍लो कातो-बतो कोङा बलिदान् चारेई मूयो!

कोङा छाम् मूयो, ना योबोरोबूम् सायोचोङ्मा मूयो!

७ ए योबोरोबू, कोङ् हायाम् सोतो बसोलो, आना येन्व!

कोङ् सम्खे मीयोव, ना कोङ् ङरी आनोव!

८ ओ गोङ्आ आम् तोक्पी ओरोपीके,

“खम् ङाली खोम् लन्ची मव!”

ए योबोरोबू, कोङा आम् ङाली खोम् लन्ची मूयो।

९ आम् ङाली ओपीका सूल्नव,

आम् छूलीपी आम् रोः मोरोङ् आत्पोक्स्‍नव।

आन् ओ बोक्छोप् छूवाक तूये।

कोङ् इन्कार मोनव, कोङ् होक्सोयोनव,

ए कोङ् हल्वापीप् नीनाम्माङा!

१० ओ पा ओ माआ कोङ् होक्सोयोदोसो

योबोरोबूआ कोङ् सम्सूरो।

११ ए योबोरोबू, आम् लाम् कोङ् ईयोव,

ना ओ साछीमीस् ओरोसर्प् तूकसा कोङ् तन्तईक लाम्पी लाम्दूपोव।

१२ ओ साछीमीचीम् लन्ची तोङ्ना कोङ् लेतोतोनव,

ऊदोईपीक्यालो वालीलीक गवाई पीप्ची ओ ऊल्‍लोङ्पी पकाक तूये,

ना खस् मीस् केर्म् लागी मोसोमतो लाम्दूमे।

१३ ओपी होसोङ्सो विश्‍वास तूये:

लेईप्चाप्चीम् छाप्कूवापी योबोरोबूपी तूक खोलोप्का दूङ् नप् रीङ् खोम् तूयो।

१४ योबोरोबू हूङ्दीत्व!

हायाम् राःरालोक छूवाव, ना आम् गोङ् साहासलोक छूनूव,

ना योबोरोबूङ् हूङ्दीत्व।

a 

२७:२ ओ साः चाम् – अथवा ओ निन्दा मम्

बोन्छोलम् लागी वाङोम्

दाऊदमी छाम्

२८

ए योबोरोबू, ओ छीलूमाङा, कोङा आम्पी वाङोम् मूयो!

ओ वाङोम् मान्येईप्‍तोङ् मनव!

ऊदोईपीक्यालो आन् वाये तूचाईदोक,

कोङ् सीप्खाप्चीम् छाप्कूवापी खाईप्ची तोङ्‍क छूवो।

२ कोङा बोन्छोलम् लागी आम्पी वाङोम् मूयोलो

खोलोप्का दूङ् पवित्र आम् तूस्को हेम् ओ हूः थेतोलो,

सम्खे मीयोना कोङा मूयोक बीन्ती येनोपोव।

३ कोङ् रई मीस्चीका लो रई लक् मप्चीकालो पेलेमोक्स् थूत्‍तो खायोनव,

मूङ्‍कस् खची खीम्तोनीस्का नेईम्ने बूम्-बूम् तोङ्ना नेने,

खोदोलोई खची गोङ्पीकान् जेर्‌लईक छूये।

४ मूङ्‍कचीम् लक् लो मूङ्‍कचा मईचीक रई लक्लो तोङ्ना

मूङ्‍कस् दण्ड पीचीव;

खची हूःआ मईचीक लक् तोङ्ना

मूङ्‍कस् दण्ड पीचीव,

ना मूङ्‍कचा तोम् पर्ने दण्ड मूङ्‍कस् पीचीव।

५ मूङ्‍कचा योबोरोबूम् लक् लो खम् हूः लाम्पा छूवाक लक्मीलो वास्ता मान्मस्कसा,

योबोरोबूआ मूङ्‍कस् पीलूलूक्दीतची,

ना मूङ्‍कस् होसोङ् बोबूईयस्‍नो।

६ योबोरोबूम् सायोचोङ्मा छूनूव!

ऊदोईपीक्यालो सम्खे मीयोव पीकोना कोङा मूक ओ वाङोम् खसा येन्क तूये।

७ योबोरोबू ओ राःरा लो ओ ढाललो तूये;

खपीङ् ओ गोङ्आ भरोसा यूक्सक तूये,

ना कोङ् खसा बोछोक्सोक तूये।

ओ गोङ् म्जी नचाईक तूये,

ना कोङा खम् लागी ओलोनूव लोम् छाम् मूयो।

८ योबोरोबू म्होप्मी मीस्चीम् लागी राःरा तूये,

अभिषेक छूवाक म्होप्मी मीस्चीम् लागी हल्वाम् किल्‍ला तूये।

९ आम् मीस् खोलोङ् लेन्चामीचीव!

आम् होप्मी जातिस् आसीक् पीचीव।

मूङ्‍कचीम् चोलोछा छूवाव,

ना मूङ्‍कचीम् सदै चोलोगूलो मचव।

मूर्हूऊपी योबोरोबूम् साल्म्

दाऊदमी छाम्

२९

ए साराङ्‌गाप्‍तोक रीदाम् पोक्चे, योबोरोबू साम्दी दानूम्व,

खम् साम्दीखाम् लो राःराम्‍लो लागी योबोरोबू साम्दी दानूम्व।

२ खम् नीङ्मी साम्दीखाम् लागी योबोरोबू साम्दी दानूम्व।

पवित्रताआ पेप्छोप् योबोरोबूम् आराधाना मनूम्व।

३ योबोरोबूम् साल्म् दीरीत्‍ती थेम्पी तूये।

साम्दीखाम् नीनाम्मा ङूरे।

हायाम् राःरालोक दीरीत्‍ती थेम्पी योबोरोबू ङूरे।

४ योबोरोबूम् साल्म् हायाम् राःरालोक तूये;

योबोरोबूम् साल्म् साम्दीखालोक तूये।

५ योबोरोबूम् साल्म्‍आ देवदारूम् पऊ खोलोङ् अते;

योबोरोबूआ लेबनानपीक देवदारूम् पऊ खोलोङ् टुक्रा-टुक्रा मय।

६ खसा लेबनानपीक खोलोङ् कोम् पीम् छा तोङ्ना,

ना सिरिओन कोम्b सोगोपाक लूपी तोङ्ना चोक्लोऊ लमीय।

७ योबोरोबूम् साल्म्‍आ मीलाम्छो लात।

८ योबोरोबूम् साल्म्‍आ गोङ्‍रूत्खाप् थाम्पू तोक्स;

योबोरोबूआ कादेशपीक गोङ्‍रूत्खाप् थाम्पू वेरेमोक्स्तो योमीय।

९ योबोरोबूम् साल्म्‍आ वेईपऊ खोलोङ् खोखोल् मदीत,

ना सोगो सीवावाप्दीतना ऊसो मान्दीक मदीत।

खीक्‍का योबोरोबू दप्स्को खीम्पी खोलोङ् मीस् “साम्दीखा!” पीक्‍तो काये।

१० योबोरोबूआ सोक्वा-मोर्वा थेम्पी चारखम् तोक्स।

योबोरोबू सदैबरीकम् लागी होङाबू छूना सिंहासनपी तूये।

११ योबोरोबूआ म्होप्मी मीस् राःरा पीयची,

योबोरोबूआ म्होप्मी मीस् खाऊमा-खासेर्माम् आसीक् पीयची।

b 

२९:६ सिरिओन कोम् – अर्थात् हेर्मोन कोम्

ओलोनूव पीम् वाङोम्

नीनाम्मा दप्स्को खीम् समर्पणमी लागी: दाऊदमी छाम्

३०

ए योबोरोबू, कोङा आम् सायोचोङ्मा मूयो,

ऊदोईपीक्यालो आना कोङ् हायाम् गूम्पूका लातोना थोम्‍ला थेतोक तूये,

ना ओ साछीमीस् कोङ् गीम्सेम् मान्पीस्क तूये।

२ ए योबोरोबू ओ नीनाम्माङा, कोङा आम्पी बोन्छोलम् लागी वाङोम् मूऊ,

ना आना कोङ् नन्खा मीयो।

३ ए योबोरोबू, आना कोङ् गेम्पूकाa लातो।

सीप्खाप्चीम् छाप्कूवापी खाईप्चीम् रापीका आना कोङ् लेन्चामीयो।

४ ए योबोरोबूम् पवित्र मीस्चे, योबोरोबूम् लागी छाम् मनूम्व,

ना खम् पवित्र नीङ्मी सायोचोङ्मा मनूम्व।

५ ऊदोईपीक्यालो खम् छूली ऊक्छीन्छाङाङ् काते,

खोदोलोई खम् सम्तूमा रीराम तूक सम्मो तूचाये।

मीक्वा सेपाबरीङाङ् हूप्से,

खोदोलोई देच्छान् चामोवा ताये।

६ सुरक्षित तूवोक नाम्‍लापी, कोङा ओरोपीको,

“कोङ् हाल्‍लोसो सतोनो।”

७ ए योबोरोबू, आना कोङ् सम्खे मीयोलो,

कोङ् कोम् तोङ्ना पोचीप् बानेईमो।

खीक्‍काना आना आम् ङाली सूल्‍लू,

ना कोङ् ओ गोङ् चाईसा।

८ ए योबोरोबू, कोङा आम्पी वाङोम् मूऊ,

ना योबोरोबूपीङ् सम्खे-लूम्खे तोम् लागी ओरोपीकोना वाङोम् मूऊ:

९ “कोङ् सीप्खाप्चीम् छाप्कूवापी खातोदोक,

कोङ् सीयोखातोलो ऊई फाइदा छूये?

ऊई फूर्क् आ आम् सायोचोङ्मा मईयो?

ऊई मूङ्‍कसा आन् विश्‍वास मम् खाईप् तूये पीक्ना पीदूरयो?

१० ए योबोरोबू, कोङा वाङोम् मूयोक येनोपोव, ना कोङ् सम्खे मीयोव!

ए योबोरोबू कोङ् बोछोक्सोव!”

११ आना ओ तूनीवा सील्बाम्पी फानोपो;

आना ओ लूक्स्पा बूतोपोना चामोवा तेई खाप्साम्क तोङ्ना खाम्मीयो।

१२ खन्सा कोङा ओ सानीवाप्का आम् साम्दीखाम् छाम् मूयो ना वाये तूवोनो।

ए योबोरोबू ओ नीनाम्माङा, कोङा सदै आम्पी ओलोनूव पीकोचोयो!

a 

३०:३ गेम्पूका – हिब्रू रीङ्पी शेओल : सीप्ची तूस्को थाऊ, अर्थात्, खादी

नीछीमापी छूयेलो नीनाम्मापी भरोसा मम्

सङ्गीत निर्देशकमी लागी: दाऊदमी छाम्

३१

ए योबोरोबू, कोङ् आम्पी पम्चूङ्‍क तूये;

कोङ् हादेम्सो ङईम्पी छूम् बोनूनव;

आम् धार्मिकतापी कोङ् हल्वा पीयोव!

२ कोङा मूयोक वाङोम् येनोपोव;

कोङ् दावा लेन्चामीयोव!

आन् ओ लागी पम्चीस्को छीलूमा छूवाव,

कोङ् लेन्चामीक् हायाम् पोचीप् किल्‍ला छूवाव!

३ ऊदोईपीक्यालो आन् ओ छीलूमा लो ओ किल्‍लालो तूये;

आम् नीङ्मी साम्दीखाम् लागी कोङ् लाम्दूपोव।

४ ओ लागी सूल्चीना ताईचीक वोमोपीका कोङ् छूतेईमोव,

ऊदोईपीक्यालो आन्ङा ओ पम्चीस्को-रीम्चीस्को तूये।

५ आम् हूक्पीङ् कोङा ओ आत्मा पीन्दीयान्‍ना।

ए योबोरोबू, ए आछीयाक नीनाम्माङा, कोङ् हल्वा पीयोव।

६ मोरोक ङोङोक्छेम् पूजा मप्ची कोङा जेरोची,

खोदोलोई कोङान् योबोरोबूपीङ् भरोसा मूयो।

७ आना सम्खे मीयोकपी कोङा चामोवा मूयो ना कोङ् ओजीनये,

ऊदोईपीक्यालो आना ओ नीछीमा तखी,

ना आना ओ रीरामपीक दूक्वा छेत्‍तू।

८ आना कोङ् ओ साछीमीचीम् हूक्पी छूमीयोक मान्तू,

खोदोलोई आना कोङ् ओरोदाप् थाम्पूपी यूक्सोक तूये।

९ कोङ् सम्खे मीयोव, ए योबोरोबू,

ऊदोईपीक्यालो कोङ् हायाम् देप् नीछीमापी छूवोक तूये।

सोक्‍आ गर्दा ओ मूक्स् नम्‍लोमान्तोक् छूवाखात्क तूये,

ओ आत्मा लो ओ गाम्‍लो हार्म् खाम् याताक तूये।

१० ओ रीराम तेम् मान्तेईप् दूक्वापी तूये,

ना ओऊसूम् ललवा ओ उमेर खात्चाईक तूये।

ओ दूक्वाम् कारणआ ओ राःरा सत्‍तो खात्चाईक तूये,

ना ओ तूप्‍री-लोप्‍री कमजोर छूवाखात्क तूये।

११ खोलोङ् ओ साछीमीचा गर्दा

ओ खीम्तोनीचा कोङ् जेरोक तूये।

ओ बूम्चीसो ओ दोक्पी ताम् कीसे।

कोङ् लाम्पी तोक्खाप्‍तोदी ओपीका जूके।

१२ सीप्खाप् मीस् तोङ्ना खोलोआ कोङ् मातोक्सोक तूये,

कोङ्ने खेईप्बोप् रोङ् तोङ्‍क छूवोक तूये।

१३ ऊदोईपीक्यालो ओरोसर्प् आ ओ ऊल्‍लोङ्पी रीङ् मचचीक कोङा येनूक तूये,

खोलोपी कीम्-याम्ङाङ् तूये!

मूङ्‍कचा ओ ऊल्‍लोङ्पी चूक्ली मईची,

ना कोङ् सेईम् लागी चाई मईची।

१४ खोदोलोई ए योबोरोबू, कोङान् आम्पीङा भरोसा मूयो,

ना कोङा पीको, “आन्ङा ओ नीनाम्मा तूये।”

१५ ओ तोबूवा आम् हूक्पीङ् तूये।

ओ साछीमीचीम् लो कोङ् दूक्पीप्चीम्‍लो हूक्पीका कोङ् छूतेईमोव।

१६ आम् ङालीपी तूक अल्हो आम् सूसो मप्मी थेम्पी छूमीव;

हाल्‍लोसो मान्मईप् आम् सम्तूमा कोङ् लेन्चा मीयोव।

१७ कोङ् ङईम्पी छूम् बोनूनव, ए योबोरोबू,

ऊदोईपीक्यालो कोङा आम्पी वाङोम् मूक तूये।

खोदोलोई रई मीस् ङईम्पी छूनूव,

ना वाये छूनूना खादीपू खान्‍नूव।

१८ वालीलीलोक खची ङचसू दीन्खानूव,

ऊदोईपीक्यालो मूङ्‍कस् धर्मी मीस्मी ऊल्‍लोङ्पी

निन्दा लो नाम्दूखूलो मतो नेने।

१९ आम् नखावा हायाम् देप् तूये,

मूङ्‍क आना आम्पीका कीप्चीम् लागी यूक्स्क तूये,

मूङ्‍क आना आम्पी पप्चीप्-रीप्चीप् खोलोआ तोम्मीना पीचीक तूये।

२० आन् तूक सुरक्षित तूस्कोपी

आना मूङ्‍कस् मीचा मईक चूक्लीपीका सूल्‍लची।

आना मूङ्‍कस् दोस् तीक्चीम् ङःपीका

आम् तूस्कोपी सम्सूरस्‍ना यूक्सची।

२१ योबोरोबूम् सायोचोङ्मा छूनूव,

ऊदोईपीक्यालो कोङ् ओ साछीमीचा ऊर्‌दीत्चीक सहरपी तूवोलो

खसा छाक्‍काक म्सम्खे ओपी खोम।

२२ आतालेई छूवोलो कोङा ओरोपीको,

“आम् मूक्स्दूपीका कोङ् छूबूरी छूवोक तूये!”

खोदोलोई बोन्छोलम् लागी वाङोम् मूलो,

सम्खे तोम् लागी कोङा मूक वाङोम् आना येनोपो।

२३ ए खम् खोलोङ् पवित्र मीस्चे, योबोरोबू सम्तूमा मीयानूम्व!

विश्‍वास मप्ची योबोरोबूआ सम्सूरची,

खोदोलोई नाम्दूखू मप्ची क खसा देप् दण्ड पीयची।

२४ ए योबोरोबूपी आसा मप् खोलोङ् मीस्चे,

हायाम् राःरालोक छूवानीव, खीक्‍का साहास मनूम्व।

मोऊ-छेमा तयाम्‍लो छूक् सूक्वा

दाऊदमी मस्किल मीचीक छाम्

३२

अपराध छेमा तोक् मीस्,

म्मोऊ मेतेई छूक् मीस्,

मूङ्‍क नीनाम्माआ आसीक् पीय!

२ योबोरोबूआ दोसी थरेई मान्मक मीस्,

म्सानीवापी छलकपट मान्तूप् मीस्,

मूङ्‍क नीनाम्माआ आसीक् पीय!

३ कोङ् वाये तूवोलो,

लेपाबरी कोङा तूनीवा मूकसा

ओ तूप्‍री-लोप्‍री येत्‍ताना खाता।

४ ऊदोईपीक्यालो सेपा-लेपा हायाम् लीप् आम् हूः ओ थेम्पी तूवा;

ओ गाम्पीक राःरा होल्नाम्पीक तातआ हार्‌क तोङ्‍ना हार्‌खाता तूवा। सेला

५ खीक्‍काना कोङा मोऊ मूक तूये पीकोना आम् लाईस्पी पीको,

ना कोङा मूक अधर्म मान्सूल्ङा।

कोङा ओरोपीको, “कोङा ओहोप्मी अपराध योबोरोबूम् लाईस्पी पूयो।”

खीक्‍का आना कोङा मूक मोऊमी दोस् छेमा पीयो। सेला

६ खन्सा योबोरोबूपी भक्ति मप्‍आ,

आन् छीम् नाम्‍ला सम्मो,

आम्पी वाङोम् मनूव;

खीक्‍का दूक्वा-चाल्वाआ लो हूहूर् जूक्‍तो ताप् सोक्वामोर्वालो मूङ्‍क ऊसो मईनो।

७ आन् ओ सून्ल्चीस्को थाऊ तूये;

आना कोङ् दूक्वापीका जगेईमोयो,

ना कोङ् हल्वाम् छाम्‍आ ऊरो। सेला

८ कोङा आन् सेचीवा पीयान्‍ना,

ना आन् ऊक लाम्पीई लाम्दूम् पर्ने खूङ्‍क आन् ईयान्‍ना।

कोङा आन् चाई पीयान्‍ना ना कोङा आन् मूक्स् मीयान्‍ना।

९ आन् म्मीन्ताम् मान्दीक खोक् अथवा खच्‍चर तोङ्‍क छूनव,

मूङ्‍क रोकेई मम् लागी ङथूईरी लो रीबोलो चाहेई छूये,

मादोन् मूङ्‍क आम् तईपी ताईनो।

१० रई मीचा हायाम् दूक्वा तेम्बोक्से,

खोदोलोई योबोरोबूपी भरोसा यूप्चीन्

हादेम्सो मान्याईप् सम्तूमाआ ऊरची।

११ ए धर्मीचे, योबोरोबूपी चामोवा मनूम्व ना आम्नी जीननीव;

ए सोज सानीवालोकचे, आन्‍ना खोलोआ चामोवालो जयजयकार मनूम्व!

योबोरोबूम् साम्दी छाम्

३३

ए धर्मीचे, योबोरोबूपी चामोवालो छाम् मनूम्व!

ना सोज सानीवालोकचा खम् सायोचोङ्‍मा मम् खात्‍त।

२ वीणा दूप्‍तो योबोरोबूम् सायोचोङ्मा मनूम्व!

ईक्पोङ् तारलोक साराङ्गी दूप्‍तो खम् साम्दीखाम् छाम् मनूम्व!

३ खम् लागी ईबूम् नयाँ छाम् मनूम्व!

जयजयकार मतो हायाम् नत्‍तो बाजा दूपानूम्व!

४ ऊदोईपीक्यालो योबोरोबूम् रीङ्बऊ थीक् ना आछीयाक तूये,

ना खसा मईक खोलोङ् लक्पी ख विश्‍वासयोग्य तूये।

५ योबोरोबूआ धार्मिकता लो नीयालो नत्‍त;

खम् हाल्‍लोसो मान्मईप् सम्खेआ चारीदू पेप्क तूये।

६ योबोरोबूम् रीङ्बऊलाम्पा नाम्छूई बोबूया,

ना खम् ङःपीक सोम्‍आ मूङ्‍कपीक ग्रह-नक्षत्र खोलोङ् बोबूया।

७ खसा दीरीत्‍तीपीक काऊ बात्ल मईना ईदेऊपी यूक्स;

खसा ओरोगूम्प् दीरीत्‍ती म्होप्मी दाङ्‌खीम्पी यूक्स।

८ खोलोङ् चारीदू योबोरोबूपीका कीनूव!

चारपी तूप् खोलोङ् मीचा खम् भक्ति मस्‍नूव!

९ ऊदोईपीक्यालो खम् ङःपीक रीङ्बऊआ चारीदू बोबूया,

खसा आज्ञा मअ, ना मूङ्‍क छूवाखाता।

१० योबोरोबूआ जाति-जातिचीम् लोचम् खोलोङ् योछोगस्दीत;

खसा मीस्मी मीन्ताम् पूरा छूम् पीयनो।

११ खोदोलोई योबोरोबूम् लोचम् सदै तूचाये,

खम् गोङ्पीक मीन्ताम् दूङ्पीका दूङ् सम्मो तूचाये।

१२ योबोरोबू नीनाम्मा मानेईमप् जातिस् नीनाम्माआ आसीक् पीयची;

मूङ्‍क मीस् खसा पीयस्क हक् तोम् लागी नीनाम्माआ सोक्‍चीक तूये।

१३ योबोरोबूआ साराङ्‍गाप्‍तोका दाली खोङ,

ना खसा खोलोङ् मीस्मी छामाईची तय।

१४ खसा चारीदूपी तूप् खोलोङ्

म्होप्मी तूस्कोपीका खोङची।

१५ खसाङ् खोलोङ् मीस्मी सानीवा बानेईमक के,

ना खचा मईचीक खोलोङ् लक् खसा छेत्‍त।

१६ ऊक होङाबूसो म्होप्मी हायाम् राःरालोक सेनाचीप्का लेन्चादूरनो,

ऊक जूम्‍लूक् मप् मीस्सो म्होप्मी हायाम् देप् राःरालाम्पा लेन्चादूरनो।

१७ खोक्‍आ लेन्चामीयो पीम्ना खोक्पी आसा यूम् ऊमोम्सो माके,

मूङ्‍कम् ओरोदेप् राःराआसो खस् लेन्चामीम् दूरनो।

१८ खोदोलोई योबोरोबूपीका कीप्चीपी लो,

खम् हादेम्सो मान्याईप् सम्तूमापी आसा यूप्चीपीलो

योबोरोबूआ म्मूक्स् मय।

१९ खसा खची रीराम सीम्पीका छुटकारा पीयची,

ना सीसोवा लईक नाम्‍लापी खस् लेन्चामीयची।

२० केईका आसा यूक्साम्काना योबोरोबूम् लाम् खोङाम्का;

खङ् ओखी बोक्छोप् लो ओखी ढाललो तूये।

२१ खपीङ् केईका ओखी जीनये,

ऊदोईपीक्यालो खम् पवित्र नीङ्पी केईका भरोसा यूक्साम्का।

२२ ए योबोरोबू, हादेम्सो मान्याईप् आम् सम्खे ओखीपी तून्चानूव।

ऊदोईपीक्यालो केईका आम्पी आसा यूक्साम्काक तूये।

नीनाम्माआ मक नखावाम् लागी सायोचोङ्मा

दाऊदमी छाम्। अबीमेलेकमी लाईस्पी दाऊद म्नीऊ माप्खाप्‍तोङ्‍ मन्चीकप्का खसा दाऊद कल्‍लातू, ना ख जूकाखाता।

३४

खोलोङ् नाम्‍लापी कोङा योबोरोबूम् सायोचोङ्मा मूयो;

खम् सायोचोङ्मा ओ ङःपी सदै छूचाये।

२ कोङा योबोरोबूपी सागोहोम् मूयो;

लखेक मीस् ङ्‍क येन्चीनूना खची जीननूव।

३ कोङ्‍लो ईतो योबोरोबूम् साम्दीखा मनूम्व,

ना केई खोलोआ ईतो खम् नीङ् ओरोरेप् थेताम्के!

४ कोङा योबोरोबू लामू, ना खसा कोङ् ङरी आनो,

ना कोङ् ओ कीम्‍लम्पीका छुटकारा पीयो।

५ बोन्छोलम् लागी खपी आसा यूप्ची खची जीनये,

ना खस् हाल्‍लोसो ङईम्पी छूनो।

६ कोङ् दूक्वापी छूवोलो कोङा योबोरोबूपी वाङोम् मऊ, खीक्‍का मूङ्‍क खसा येनू,

ना कोङ् खोलोङ् नीछीमापीका लेन्चामीयो।

७ नीनाम्मापीका म्कीम्‍लप्ची सम्सूर्म् लागी

योबोरोबूम् रीदाम् पोक्‍आ लीक्थलाम्पा ऊरची,

ना खसा मूङ्‍कस् छुटकारा पीयची।

८ योबोरोबू ललीयानूम्ना खोङ्नूम्व, ख हायाम् नप् तूये!

खपी पप्चीप् मीस् योबोरोबूआ आसीक् पीय।

९ ए योबोरोबूम् पवित्र मीस्चे, खपीका कीसानीव,

ऊदोईपीक्यालो खपीका कीप् मीस्पी ऊमीसो रोरेखा छूनो।

१० सोलो गूङ्‍गीनार राःरा मान्दीक छूये, ना मूङ्‍कस् साकासीये,

खोदोलोई योबोरोबू लाम्प्चीपी ऊमीसो रोरेखा छूनो।

११ तानीव, ए छाछाचे, ओ रीङ् येन्‍नूम्व,

कोङा आन्‍नी योबोरोबूपीका कीम् ईयान्‍नी।

१२ आन्‍नी तूनीक तोदीपी रीराम सम्तूमा मीक्पा,

ना हायाम् नप् लेई खोम् लन्‍ची मपा,

१३ आम्नी लेम् मान्‍नप् रीङ् नेईम्पीका

ना आम्नी ङः वालीली नेईम्पीका अलग यूक्सानूम्व।

१४ मान्‍नप् लक् मम्पीका आत्‍तानीना नप् मनूम्व;

खाऊमा-खासेर्मा लाम्नूम्व, ना मूङ्‍कपीङ् लाम्दूमाचानीव।

१५ योबोरोबूआ धर्मीचीपी म्मूक्स् मय,

ना खसा मूङ्‍कचा मईचीक वाङोम् येन।

१६ योयोबोरोबूम् ङाली मान्‍नप् लक् मप्चीम् ऊल्‍लोङ्पी छूये,

खीक्‍का खसा मूङ्‍कचीम् नीङ् खोलोङ् चारीदूपीका मेतेई मदीत।

१७ धर्मी मीचा वाङोम् मईची, खोदोलो योबोरोबूआ येन,

ना खोलोङ् खची नीछीमापीका मूङ्‍कस् हल्वा पीयची।

१८ खची चऊ खेताकचीम् दोक्पी योबोरोबू तूये,

ना खची सानीवा चाईप्चाप्ची खसा लेन्चामीयची।

१९ धर्मी मीस्पी हायाम् देतो नीछीमा तालाते,

खोदोलोई योबोरोबूआ मूङ्‍क मीस् खोलोङ् नीछीमापीका हल्वा पीय।

२० योबोरोबूआ मूङ्‍कम् म्तूप्‍री-लोप्‍री खोलोङ् सम्सूर्‌पीय,

ना मूङ्‍क ईबूम्सो अत्नो।

२१ मान्‍नप् लक्‍आ रई मीस् पीलूलूक्दीत,

ना धर्मी मीस्मी ऊल्‍लोङ् मप्‍तोदी खोलोङ् दोसी थरेई छूये।

२२ योबोरोबूआ म्‍रोःचीम् रीराम लेन्चामीय;

खपी पप्चीप् आस्सो दोसी थरेई छूनो।

नीयाम् लागी वाङोम्

दाऊदमी छाम्

३५

ए नीनाम्माङा, ओ ऊल्‍लोङ् मप्चीम् ऊल्‍लोङ् मव;

कोङ्लो जूम्‍लूक् मप्चीम् ऊल्‍लोङ्पी जूम्‍लूक् मव।

२ चीमा ढाल लो देप् ढाललो लाप्व,

ना कोङ् बोम्छोम् लागी पक्व।

३ कोङ् कल्प्चीम् ऊल्‍लोङ्पी चल लो बर्छालो थेत्व,

ना कोङ् ओरोलोव, “कोङ् आम् हल्वापीप् के।”

४ कोङ् सेईम् लाम्ची ङईम्पी छूनूव ना मूङ्‍कस् ङाम्‍लाला छूनूव।

ओ ऊल्‍लोङ्पी चाई मप्ची खची दोस् हेम् आईम्ना जूम् बोनूव ना आन्दोवोल छूनूव।

५ मूङ्‍कस् हूक्‍आ पेरक भुस तोङ्‍क छूनूव,

ना योबोरोबूम् रीदाम् पोक्चा मूङ्‍कस् खेदा मस्‍नूव।

६ मूङ्‍कचीम् लाम् नाम्‍कूर्मादाम् लो फेलाक्वाप्लो छूनूव,

ना योबोरोबूम् रीदाम् पोक्चा मूङ्‍कस् खेदा मचचीनूव।

७ ऊसो कारण मान्दीङा कोङ् फासेईमम् लागी मूङ्‍कचा जाल ताईची,

ना ऊसो कारण मान्दीङा कोङ् सेईम् लागी मूङ्‍कचा खूलूम् तची।

८ मूङ्‍कचा तूम् मान्तोङ् मूङ्‍कस् मासेई छूनूव!

मूङ्‍कचा सूल्न्चीना ताईचीक वोमोपी खची होप्ङा सेन्‍नूव!

मूङ्‍कस् खची होप्ङा मूङ्‍क खूलूम्पी तान्‍नूना मासेई छून्खानूव!

९ खोदोलो कोङ् योबोरोबूपी ओजीनये,

ना खसा कोङ् हल्वा पीयोकपी कोङ् ओ गोङ् चानये।

१० खोलोङ् ओ गोङ्पीका कोङा ओरोपीको,

“ए योबोरोबू, आन् तोङ्‍क बीन्‍नीपा आसे तूये?

म्‍राःरा मान्दीक मीस् म्होप्पीका दूङ् राःरालोक मीस्पीका आना लेन्चामीय,

म्‍राःरा मान्दीक लो छूक्सीप्लो आना अत्याचार मप्पीका हल्वा पीय।”

११ सम्खे मान्दीक साक्छी पीप्ची लास्पी ताये;

कोङा लेम्ङा लेसोनोक रीङ् मूङ्‍कचा कोङ् ततो।

१२ मूङ्‍कचा कोङा नप् मूयोकम् फाईपी ओपी मान्‍नप् मईची,

ना कोङ् हायाम्सार सोक्पी मोयो।

१३ खोरोदोसो मूङ्‍कस् तूक्‍खा छूवालो, कोङा लूक्स्पा खाप्सू,

ना माईस् तूवोना कोङ् ओ होप्ङा लखे मन्चूङ्,

खोदोलोई कोङा मूक वाङोम् मोरोङ् ओपी आताता।

१४ ओ बूम् अथवा ओ नेछोम् लागी सोक् मूक तोङ्ना कोङ् सोक् मतो लाम्दूमो।

ओ माम् लागी तूनीवा मूक तोङ्ना कोङा ओ तोङ् कूप्सूना सोक् मूऊ।

१५ खोदोलोई कोङा जोलोङ् तूलो मूङ्‍कस् कोङ् गीन्सेतो ईदेऊपी बात्ल छूवा;

कोङा तूम्मान्तोङाक नाम्‍लापी कोङ्लो जूम्‍लूक् मम् लागी ओ ऊल्‍लोङ्पी मूङ्‍कस् बात्ल छूवा;

मूङ्‍कचा ओ निन्दा मान्मन्चा मची।

१६ अधर्मीचा तोङ्नाङ् मूङ्‍कचा ओ ऊल्‍लोङ् मची,

मूङ्‍कचा ओ ऊल्‍लोङ्पी खची काङ् कीरीक्‍तो चची।

१७ ए नीनाम्माङा, हादेसम्मोई आना खोङ्चय?

मूङ्‍कचा आक्रमण मोयोलो कोङ् लेन्चामीयोव,

मूङ्‍क गूङ्‍गीनारचीपीका ओ रीराम छूतेईमव।

१८ ओरोदेप् समुदायमी रापी कोङा आन् ओलोनूव लोयान्‍ना;

ओरोसर्प् मीस्मी रापी कोङा आम् सायोचोङ्मा मूयो।

१९ ऊसो कारण मान्दी ओ साछीमीस् ओ ऊल्‍लोङ्पी रामेई छूम् तचीनूनव,

ऊसो कारण मान्दी कोङ् जेर्प् चा कोङ् सोक्पी छूवोलो सेस्वा मीम् तचीनूनव।

२० मूङ्‍कचान् खाऊमा-खेसेर्माम् रीङ्‍ङा मईचीनो,

खोदोलोई छाप्कूवापी खाऊमा-खासेर्मालो तूप्चाप् मीस्मी ऊल्‍लोङ्पी वालीलीक दोस् तीम् चूक्ली मईची।

२१ ओरोहोप् खची ङः हत्‍तस्‍ना ओ ऊल्‍लोङ्पी मूङ्‍कचा ओरोपीके,

“आहा! आहा! केईया ई मूक्साङ् ङ्‍क खोम् तोम्पा।”

२२ ए योबोरोबू, आना ङ्‍क खोलोङ् तखीक तूये, वाये तूनव।

ए रोबू ओपीका छूबूरी छूनव।

२३ पक्व! ओ रूसो मम् लागी थोरेप्व!

ए ओ रोबू नीनाम्माङा, ओ लागी नेनोपोव!

२४ ए ओ योबोरोबू नीनाम्माङा, आम् धार्मिकता तोङ्ना कोङ् दोस् मान्दीक थरेईमोव,

ना ओपीका मूङ्‍कस् रामेई छूम् तचीनूनव।

२५ मूङ्‍कचा खची सानीवापी ओरोपीम् तचीनूनव,

“आहा, केईया मीनीक तोङ्‍क तातेका!”

मूङ्‍कचा ओरोपीम् तचीनूनव, “केईया मूङ्‍क लूतूम्खूम्।”

२६ कोङ् नीछीमापी छूवोलो कोङ् गीक्सेप् खोलोङ्

ङईम्पी छूनूव ना आन्दोवोल छूनूव!

ओपीका देप् लोक्चीप्ना नार्‌गीलप् खोलोङ्

ङईम्पी छूनूव ना खची साम्दी-सायो मान्दीक छूनूव!

२७ कोङ् निर्दोष छूनूव मीईप्चा

खाऊमा-खासेर्मालो योबोरोबूम् जयजयकार मस्‍नूव ना खची जीननूव!

मूङ्‍कचा सदै ओरो पीन्चानूव, “योबोरोबूम् नीङ् ओरोरेप् छूनूव,

ऊदोईपीक्यालो म्होप्मी सूसो मप्मी नखावा छूलो ख म्जीनये!”

२८ खीक्‍काना कोङा आम् धार्मिकताम् तोक्पी पूयो,

ना लेपाबरी आम् सायोचोङ्मा मूयो।

दुष्‍ट मीस्मी चाल

सङ्गीत-निर्देशकमी लागी: दाऊदमी छाम्

३६

दुष्‍ट मीचा मोऊ मईकम् तोक्पी

ओ गोङ्पी नीनाम्मालाम्पाक ईबूम् रीदाम् तूये:

मूङ्‍कम् म्मूक्स्दूपी

नीनाम्माम् कीम् मान्तू।

२ मूङ्‍कसा हायाम्सार म्होप्मी सायोचोङ्मा मईकसा

मूङ्‍कसा म्होपा मईक मोऊ तयनो ना मूङ्‍क जेरनो।

३ मूङ्‍कम् ङःपीक रीङ् रई ना छल मप् तूये;

लूखूप्चीलोक छूम् ना नप् लक् मम् मूङ्‍कसा होक्सीक तूये।

४ मूङ्‍कसा म्तूस्कोपी ईम्स्चाईलोसो रई लक्मी लोचम् मय;

मूङ्‍क म्होप्ङा रई लाम् हेम् लाम्दूमे,

ना मूङ्‍कसा रई लक् मम् होक्सीयनो।

५ ए योबोरोबू, आम् सम्खे साराङ्‍गा सम्मोङ् रीङाक तूये,

आम् विश्‍वास योग्यताआ नाम्छूई सम्मोङ् काईचयक तूये।

६ आम् धार्मिकता ओरोदेप् कोम् तोङ्‍क तूये,

आम् नीया देप् दीरीत्‍ती तोङ्‍क तूये।

ए योबोरोबू, आना मीस् लो पोसूलोङ् सम्सूरस्‍ना यूक्सची।

७ ए नीनाम्माङा! सदैबरी तूप्चाप् आम् सम्खे हायाम् दाम् परेई छूक् तूये!

मीस्मी छामाईचा आम् लाप्‍तोम् गीम्जूवा गोपी पम्चीम् तयची।

८ आम् खीम्पी तूक चाम्दूम्पीका मूङ्‍कचा खची बोखातो चईची,

ना आम् सूक्वाम् योऊपीका आना मूङ्‍कस् दूम् पीयची।

९ ऊदोईपीक्यालो रीराममी पूई आम्पी तूये,

आम् अल्होपीङ् केईका कोदी खोम् तयाम्का।

१० आन् छेईप्चीपी आम् सम्तूमा छून्चानूव,

ना सोज गोङ्लोक मीस्चीपी आम् धार्मिकता छून्चानूव।

११ नाम्दूखू मप्मी लोङ्आ कोङ् सीम् तनूनव,

ना रई लक् मप् मीस्मी हूःआ कोङ् तल्म् तनूनव।

१२ खोङ्नूम्व! रई लक् मप्ची ऊतोङ्नाई फोलीऊताखात्ना सन्दरर छूवाक तूये!

मूङ्‍कस् पोम्ङा मान्दूर्म् मीना दाप्साक तूये।

धर्मम् लो अधर्मम्‍लो म्चो

दाऊदमी छाम्

३७

रई मीस् तईनूम्‍लो आम्नी थीथीरीऊ बोनूनव,

अथवा रई लक् मप्ची खोङ्‍नूम्ना नाचूर् लनीनव,

२ ऊदोईपीक्यालो मूङ्‍कस् घाँस तोङ्ना दावाङ् हार्‌खाते,

ना गीगीप्पा चीचीमा सीछो तोङ्ना दावाङ् हार्‌खाते।

३ योबोरोबूपी भरोसा यूक्सानूम्व ना नप् लक् मनूम्व,

ङ्‌कतोङ्ना मईनूम्दोक छाप्कूवापी सुरक्षित छूनीना आसीक् तईनूम्।

४ योबोरोबूपी चामोवा मव,

ना खसा आना लन्ची मईक रीङ् पूरा मीपीये।

५ आन् लाम्दूम्स्को आम् लाम् योबोरोबूम् हूक्पी यूक्स्व;

खपीङ् भरोसा मव, खीक्‍का खसाङ् ङ्‍क खोलोङ् मीपीये:

६ खसा आम् धार्मिकता देच्छा कोःअस्लोक अल्हो तोङ्‍क

ना आम् नीया लेपाक नाम्छोवा तोङ्ना तीलीमोक्स्तो तीमीय।

७ योबोरोबूम् लाईस्पी वाये तूवाव

ना आना धैर्य मना ख हूङ्दीत्व।

मीस् म्होप्मी रई लाम्पी फलीफाप छूलो

ना मूङ्‍कम् रई लोचम्पी मूङ्‍क सफल छूलो आन् आम् थीथीरीऊ बोनव।

८ छूली मम् लो सूर्‌ता मम्‍लो होक्सीव;

आम् थीथीरीऊ बोनव — मूङ्‍कसा आन् मान्‍नप् लक् मम् हेम्ङाङ् हीक्से।

९ ऊदोईपीक्यालो रई लक् मप्ची मासेई छूये,

खोदोलोई योबोरोबूपी आसा यूप्चा छाप्कूवापी हक् मम् तयची।

१० जीस्तातोपीका रई लक् मप्ची रहेई छूनो;

आना मूङ्‍कस् लामस्दोसो छीप्पस्‍नो।

११ खोदोलोई लखे मप्चीप्चा छाप्कूवापी हक् तोक्सची,

ना ओरोदेप् खाऊमा-खासेर्मापी तूम् तयची।

१२ दुष्‍ट मीचा धर्मी मीस्चीम् ऊल्‍लोङ्पी चूक्ली मईची,

ना मूङ्‍कचीम् ऊल्‍लोङ्पी खची काङ् कीरीक्‍तो चईची,

१३ खोदोलोई रोबूआ मूङ्‍कस् गीयची,

ऊदोईपीक्यालो मूङ्‍कचीम् नीया छूम् लेई ताचाईक खसा छेत्‍त।

१४ दूक् तोक्ची लो छूक्सीप्चीलो पूल्दीम्दीम् लागी,

ना सत्य लाम्पी लाम्दूम्प्ची सेईम् लागी,

दुष्‍ट मीचा खची दोप्सेल लातची,

ना तालीफूपी बेई तेसची।

१५ खोदोलोई खची दोप्सेलआ खची होप्मी चऊङा तीक्‍क,

ना खची तालीफू खोलोङ् अत्खाते।

१६ दुष्‍ट मीस्चीपी ओरोतो दाचाम् तूकपीकान्

धर्मीचीपी तूक चीछाक दाचाम्ङा दूङ् नप् के।

१७ ऊदोईपीक्यालो दुष्‍ट मीस्चीम् खची हूः अते,

खोदोलोई धर्मीस् योबोरोबूआ थामेई मदीतची।

१८ योबोरोबूआ दोस् मान्दीक मीस्चीम् चोलोगूलो मय,

ना छाप्कूवा मूङ्‍कचीम् हक् गोपी सदैबरी तूचाये।

१९ नीछीमा ताईक लेईपी मूङ्‍कस् ङईम्पी छूनो,

ना सीसोवाम् नाम्‍लापी मूङ्‍कचीपी एन्दो-बून्दो चाम् थक् छूये।

२० खोदोलोई दुष्‍ट मीस् खोलोङ् पीलूलूक्खाते;

योबोरोबूम् म्साछीमीस् क तेल्म्पीक बूङ् तोङ्‍क तूये;

मूङ्‍कस् मीक्मा तोङ्ना मास्खाते।

२१ दुष्‍ट मीचा नोः मईची, खोदोलोई नोः छोक्सस्‍नो,

खोदोलोई धर्मीचान् सम्नईना पीयची।

२२ योबोरोबूपीका आसीक् तोक्चा छाप्कूवापी हक् मईची,

खोदोलोई खपीका साराप् तोक्ची क मासेई छूये।

२३ योबोरोबूआ मीस्मी चाल नत्‍तदोक

खसा मूङ्‍कम् लोङ् हायाम् राःरालोक मीपीय।

२४ मूङ्‍कसा जोलोङ् तयदोसो मूङ्‍क दीस्‍नो,

ऊदोईपीक्यालो योबोरोबूआ म्होप्मी हूःआ मूङ्‍क लापना थामेईमय।

२५ कोङ् सोलो तूवो, हन्‍नान् कोङ् खूवोबूप् छूवोक तूये,

खोदोलोई धर्मी मीस् योबोरोबूआ होक्सीचीक

अथवा मूङ्‍कचीम् खची छामाईचा ङोक्‍तो चाम्बोक्साक

कोङा हाल्‍लोसो मान्तोन्खाङा।

२६ मूङ्‍कचा सदै खची गोङ् हल्‍लस्‍ना लोक्-लोबो पीयची,

ना मूङ्‍कचीम् खची छामाईचा आसीक् तयची।

२७ मान्‍नप् लक् मम्पीका आत्‍तानीना अलग तूवानीव ना नप् लक् मनूम्व,

ना आन्‍ना सदैबरी मूङ्‍क छाप्कूवापी तूम् तईनूम्।

२८ ऊदोईपीक्यालो योबोरोबूआ नीया नत्‍त,

ना खसा म्होप्मी विश्‍वासयोग्य मीस् होक्सीयस्‍नो।

खसा मूङ्‍कस् सदैबरी सम्सूरस्‍ना यूक्सची,

खोदोलोई दुष्‍ट मीस्चीम् छामाईची क मासेई छूये।

२९ धर्मीचा छाप्कूवापी हक् तोक्सची,

ना मूङ्‍कपी सदै बास् तूये।

३० धर्मी मीस्मी ङःआ ज्ञानमी रीङ् मय,

ना मूङ्‍कम् लेम्‍आ नीयाम् रीङ् नेने।

३१ मूङ्‍कम् सानीवापी म्होप्मी नीनाम्माम् ललई तूये;

मूङ्‍कम् लोङ् फेलालाक्स्खात्नो।

३२ धर्मी मीस् सेईम् लागी

दुष्‍ट मीचा चङ्चयची।

३३ खोदोलोई योबोरोबूआ धर्मी मीस् दुष्‍ट मीस्चीम् राःरापी लेत्दीतस्‍नो,

अथवा धर्मी मीस्मी नीया छूलो मूङ्‍क दोसी थरेईछूम् पीयनो।

३४ योबोरोबू हूङ्व ना खम् लाम्पीङ् लाम्दूमाव,

ना आन् पीयान् पीकाना यादे मक छाप्कूवापी हक् मम् लागी खसा आन् साम्दी दये।

दुष्‍ट मीस् पीलूलूक्खात्क आना आम् मूक्साङ् खोम् तय।

३५ कोङा ईल्पो दुष्‍ट ना मीस् दूक्पीप् मीस् तूक तूये,

मूङ्‍क हायाम् सप्‍रेईछूक् देवदारूम् पऊ तोङ्क तूवा।

३६ खोदोलोई मूङ्‍क दावाङ् सीया ना मास्खाता;

मूङ्‍क कोङा लामू, खोदोलोई मूङ्‍क कोङा मान्छीम्ङा।

३७ दोस् मान्दीक मीस्मी तोक्पी मीनानूम्व, ना सत्यपी तूप् मीस् खोङ्नूम्व,

ऊदोईपीक्यालो खाऊमा-खासेर्मा नईप् मीस्मी छामाईची छूये।

३८ खोदोलोई अपराध मप्ची क पीलूलूक्खाते;

दुष्‍ट मीस्मी छामाईचीम् नीङ्‍लाङ् मास्‍ना खाते।

३९ धर्मीचीम् हल्वा योबोरोबूलाम्पा छूये;

दूक्वा ताईक नाम्‍लापी योबोरोबूङ् खची पम्चीस्को छूये।

४० योबोरोबूआ मूङ्‍कस् बछोक्सची ना हल्वा पीयची;

खसा मूङ्‍कस् दुष्‍ट मीस्चीप्का छूतेई मईचीना लेन्चामीयची,

ऊदोईपीक्यालो मूङ्‍कस् योबोरोबूपी पम्यान्‍नीची।

दूक्वा तेम्चाप् मीस्मी वाङोम्

मीन्मारोम् लागी: दाऊदमी छाम्

३८

ए योबोरोबू, आम् छूलीपी कोङ् वोकोनव,

अथवा आम् छूलीम् मीलाम्छोपी कोङ् दण्ड पीयोनव।

२ ऊदोईपीक्यालो खोलोङ् आम् बेई ओपी थूक्साक तूये,

ना आम् हूः ओ थेम्पी तात्‍ताक तूये।

३ आन् आम् छूली कात्कप्का कोङ् सेसेर् छूवोनो,

ओ मोऊआ गर्दा ओ तूप्‍री राःरामान्दीक छूवाखात्क तूये।

४ ओ अधर्मपी कोङ् ओ तोङ् सम्मोङ् खूमोखातोक तूये,

कोङा खूर्‌मान्दूर्म् मीना मूङ्‍क हायाम् लीप् छूवाक तूये।

५ ओ मोऊलोक मूर्खताआ गर्दा,

ओ खेर् नाप्छूम् याताक तूये ना मूङ्‍क कीम् याताक तूये।

६ कोङ् कूम्चूङ्ना बोहोपूङ् केपोखातोक तूये;

लेपाबरी कोङ् तूनीवा मतो लाम्दूमो।

७ ओ दोस् मीलाम्छो तोङ्ना दईचाईक तूये,

ना ओ गाम्पी ऊसो सेसेर् तूवोनो।

८ कोङ् ओ सऊनापऊ छूवोक तूये, ना यूफूल्छा छूवोखातोक तूये।

ओ गोङ्पाक तेम्मान्तेईप् दूक्वाआ गर्दा कोङ् कोयो-बसो।

९ ए रोबू, खोलोङ् ओ लन्ची आना छेत्चयक तूये;

कोङ् ओऊसूम्‍लोक आना येन्क तूये।

१० ओ चऊ योक्से, ना ओ राःराआ काईयनो,

ओ मूक्सासो तोम् होक्सीयूक तूये।

११ ओ बूम्ची लो ओ खीम्‍तोनीस्लो ओ खेर्‌आ गर्दा ओपीका छूबूरी तूये,

ना ओ होप्मी मीस् छूबूरीपाङ् थोरेपे।

१२ कोङ् सेईम् लाम्प्चा कोङ् वोमो तायो,

ओ नोक्सान् छूनू मीईप्चा कोङ् मासेई मम् रीङ् मईची,

ना लेपाबरी कोङ् दोका पीम् लोचम् खची सानीवापी मीन्‍नची।

१३ कोङ् तूसूम्पा मीस् तोङ्‍क ऊसो मान्येईप् छूवोक तूये,

ना म्ङःङ् हईमान्दूर्प् मोगो मीस् तोङ्‍क छूवोखातोक तूये।

१४ कोङ् म्नोबोआ मान्येईप् मीस् तोङ्‍क छूवोक तूये,

ना ओ ङःआ ङरी आईम्ङा दूरोनो।

१५ ए योबोरोबू, कोङा आन् हून्दीयान्‍ना;

ए रोबू ओ नीनाम्माङा, आना कोङ् ङरी आनो।

१६ ऊदोईपीक्यालो कोङा ओरोपीको, “मूङ्‍कचा कोङ् गीम्सेम् तचीनूनव,

ओ लोङ् लाक्स्लो मूङ्‍कचा नाम्दूखू मम् तचीनूनव!”

१७ ऊदोईपीक्यालो कोङ्ने फोली ऊईम्खाम् हूयोक तूये,

ना कोङ् सदै तूकोचोयोक तूये।

१८ कोङा ओहोपा मोऊ मूक स्वीकार मूयो,

कोङा मोऊ मूकपी कोङ् ओ सानीवा चोचोयोक तूवो।

१९ ओ साछीमीस् ओरोसर्प् तूये, मूङ्‍कस् हायाम् राःरालोक तूये,

ना ऊसो कारण मान्दी कोङ् जेर्प् ची ओरोसर्प् तूये।

२० कोङा नप् मूयोकम् फाईपी कोङ् मान्‍नप् मम् लाम्चा

ओ निन्दा मईची ऊदोईपीक्यालो कोङा क नप् लक् मम् नतो।

२१ ए योबोरोबू, कोङ् होक्सोयोनव!

ए ओ नीनाम्माङा, ओपीका छूबूरी छूनव!

२२ कोङ् हल्वापीप् ए योबोरोबू,

कोङ् बोम्छोम् लागी दावा ताव!

मोऊ छेमाम् लागी वाङोम्

सङ्गीत-निर्देशकमी लागी: यदूतूनमी लागी दाऊदमी छाम्

३९

कोङा ओरोपीको, “कोङ् तोक्सोलो होस् मूयोना तोक्सो,

ना मोऊ मम्पीका कोङा ओ लेम् रापो।

दुष्‍ट मीस् ओ लाईस्पी तूक सम्मो

कोङा ओ ङःपी मोऊला तेसोना तूवो।”

२ खोदोलोई कोङ् मान्‍नेईमो वायेवाये तूवोचोलो,

खीक्‍का नप् रीङ्सो मान्‍नेईङालो,

ओ नीछीमा दूङ्सार पतोखाता।

३ ओ गोपा ओ गोङ् सोक्पी छूवा,

कोङा देई मीन्तोखायू मोन्तोदीङ् ओ गोपा मीः तीता;

खीक्‍काना कोङा ओ ङः हतूना ओरोपीको:

४ “ए योबोरोबू, ओ रीराममी मन्तेस्को-यान्तेस्को खोमीयोव,

ओ रीराम हन् देक् लेईये बाँकी तूये,

ना ओ रीराम देई छीतई बीतेई छूना खात्चाई पीम् कोङ् छेईमीयोव।

५ आना ओ तोबूवा ईक् बीत्‍तातो बाईप् बानेई मीयोपोक तूये,

ना ओ तोबूवा आम् मूक्स्दूपी ऊसोङ् मा के।

आछीयाङ् मीस्मी रीराम मुट्ठी सोम्पीङाङ् हाप्दीतक छूये। सेला

६ आछीयाङ् मीस् अल्मा तोङ्‍कङाङ् तूतीते,

ना मूङ्‍क ऊनाऊ मोरोङ् लाम्दूम्तीते।

मूङ्‍कसा दाचाम् नोङ्‍ङ,

खोदोलोई मूङ्‍क बात्लमप् आसे छूये, मूङ्‍कसा छेत्‍तनो।

७ “हन्‍ना ए योबोरोबू, कोङा ऊमी लागीई हूम्दीमा?

ओ आसा आम्पीङ् तूये।

८ कोङ् खोलोङ् ओ अपराधपीका छूतेईमोव;

कोङ् मूर्खचीम् गीम्सेम् बानेई मोनव।

९ कोङ् वाये तूवोचो, ना कोङा ओ ङः मान्हईङा,

ऊदोईपीक्यालो मूङ्‍क तोङ्ना कोङ् वाये तूमीक् आन्ङा तूये।

१० हन्‍ना कोङ् केर्म् होक्सीव!

आना कोङ् केरोना सीम्ङा हूयोक तूये!

११ आना मीस् म्होपा मईक मोऊमी तोक्पी वोकना दण्ड पीयलो,

पूछोआ चईक तोङ्ना आना मूङ्‍कम् दाचाम् साखाप मीपीय।

आछीयाङ् खोलोङ् मीस् ईक् मुठ्ठी सोम्ङाङ् के। सेला

१२ “ए योबोरोबू, कोङा वाङोम् मूयोक येनोपोव!

बोन्छोलम् लागी कोङ् खापोक येनोपोव!

ओ मीक्वा मोरो हूम्मीनव!

ऊदोईपीक्यालो खोलोङ् ओ खूक्सू-खूलूस् तोङ्‍क कोङ् ईल्पो थारूपो के,

ईल्पो बीन्‍नीपा छाप्कूवापीक मीस् तोङ्ना कोङ् आन्लो तूवो।

१३ कोङ् बीदा छूम् लाईस्पी लो ओ नीङ् माम्खाम् लाईस्पीलो

आना कोङ् छूलीआ खोम् होक्सोयोव,

ना कोङ् होसोङ् ओ जीननूव।”

सायोचोङ्माम् छाम्

सङ्गीत-निर्देशकमी लागी: दाऊदमी छाम्

४०

कोङा मामाहूसा योबोरोबू हूङूतू;

खसा कोङ् खोङो ना ओ वाङोम् येनू।

२ खसा कोङ् पीलूलूक्दीप् खूलूम्पीका लो तोवावाईप्खाप् हीलपीका लातो।

खसा ओ लोङ् छीलूमा थेम्पी यूक्सोपो,

ना कोङ् थोरेम् लागी पोचीप् थाऊ पीयो।

३ खसा ओ ङःपी ईबूम् नयाँ छाम् यूक्सोपो,

ईनीनाम्माम् सायोचोङ्माम् ईबूम् छाम्।

ओरोसर्प् आ ङ्‍क तयची ना कीसे

ना योबोरोबूपी भरोसा यूक्सची।

४ मूङ्‍क मीस् नीनाम्माआ आसीक् पीय:

मूङ्‍कसा योबोरोबूपी भरोसा मय,

मूङ्‍कसा नाम्दूखू मप् मीस्पी आसा मईनो,

ना वालीलीक देऊताचीम् दोस्-दोस् लाम्दूम्नो।

५ ए योबोरोबू ओ नीनाम्माङा,

आना ओखी लागी मक छाक्‍काक लक् लो लोचम्‍लो ओरोतो तूये।

आन् तोङ्‍क बीन्‍नीपा आस्सो मान्तू!

कोङा आना मक छाक्‍काक लक्मी तोक्पी पोम् लन्ची मूयोदोसो

मूङ्‍क ओरोतो तूकसा कोङा पोम् दूरोनो।

६ बलिदान लो चाचोदाम्‍लो आना चाहेई मान्मन्‍ना।

मूङ्‍कम् तोक्पी आना कोङ् येईमीयोक तूये!

मीःपी चारेईमम् बलि लो मोऊबलिलो आना मान्ङोन्‍ना।

७ खीक्‍काना कोङा ओरोपीको, “खोङोव! कोङ् तोक तूये!

धर्मसूम्बऊपी ओ तोक्पी ओरोना छाम्पा तूये:

८ ए ओ नीनाम्माङा, आम् लन्ची तूक तोङ्ना कोङा मम् मीनो,

आम् ललई ओ गोङ्पी तूये।”

९ कोङा ओरोदेप् याखऊपी हल्वाम् जीनप् रीदाम् येईमीयोची;

ओ ङः कोङा ऊपोनो,

ए योबोरोबू, आना ङ्‍क छेत्‍त।

१० आम् धार्मिकताम् जीनप् रीदाम् कोङा ओ गोङ्पी सूलोनो;

आन् विश्‍वास मम् खाईप् तूक ना आम्पीका छूक हल्वाम् तोक्पी कोङ् नेनो।

आम् सम्तूमाम् तोक्पी लो आन् विश्‍वास मम् खाईप् तूकम् तोक्पीलो

कोङा ओरोदेप् याखऊपी मान्सूल्मो पूयो।

११ ए योबोरोबू, आना कोङ् सम्खे मीम् होक्सोयोनोव।

आम् सम्तूमाआ लो आम् सत्यताआलो कोङ् सदैबरी सम्सूरोचोव।

बोन्छोलम् लागी वाङोम्

भजनसंग्रह ७०

१२ कोङ् ङीर्‌ङा मान्तेईप् नीछीमाआ ऊरोतोक तूये;

ओ मोऊआ कोङ् ङ्‍कतो सार ऊरोक तूये; ना कोङा ऊम्केई छूम् लाम् तोम् दूरोनो।

मूङ्‍क ओ तोङ्पीक तोसम्पीकासो दूङ्देतो तूये,

खीक्‍का ओ सानीवा आतालेई छूचाईक तूये।

१३ ए योबोरोबू, कोङ् लेन्चामीम् लागी सानीवा मव!

ए योबोरोबू, कोङ् बोम्छोम् लागी दावाङ् ताव!

१४ कोङ् सेईम् लाम्प्ची खोलोङ्

ङईम्पी छूनूव ना आन्दोवोल छूनूव।

कोङ् पीलूलून्खानूव मीईप्ची खोलोङ्

खची साम्दी कान्‍नूना आन्खानूव।

१५ कोङ् गीक्सेप्ची

खची ङईम्‍आ खची होप्ङा ऊईमम्-ऊईमम् छूनूव।

१६ खोदोलोई आन् लाम् खोलोङ्,

आम्पी रामेई छूनूव ना चामोवापी छूनूव।

आम्पी तूक हल्वा सम्तूमा मीक्चा सदैबरी ओरो पीन्चानूव,

“योबोरोबू हायाम् देप् तूये!”

१७ कोङ्ने छूक्सीप्-देईप्सीप् तूवो,

खोदोलोई योबोरोबूआ ओ मीन्मारो मय।

आन् ओ बोक्छोप् ना कोङ् छुटकारा पीप् तूये;

ए ओ नीनाम्माङा, दावा ताव!

तूक्खा मीचा मक वाङोम्

सङ्गीत-निर्देशकमी लागी: दाऊदमी छाम्

४१

सोजपाचीम् वास्ता मप् मीस् नीनाम्माआ आसीक् पीय!

दूक्वा ताईक लेईपी योबोरोबूआ मूङ्‍क छुटकारा पीय।

२ योबोरोबूआ मूङ्‍क सम्सूरना यूक्स,

ना मूङ्‍कम् रीराम लेन्चामीय।

खसा मूङ्‍क चारीदूपी आसीक् पीय,

ना मूङ्‍क म्साछीमीचा ऊई मीनो खूङ्‍क तोङ्‍ना मम् पीयनो।

३ योबोरोबूआ मूङ्‍क तूक्खा छूना ईम्स्चाईक म्तूस्कोपी म्चोलोगूलो मय,

ना मूङ्‍क होसोङ् नन्खामीय।

४ कोङा ओरोपीको, “ए योबोरोबू, कोङ् सम्खेलू मीयोव।

कोङ् नमीयोव, ऊदोईपीक्यालो कोङा आम् ऊल्‍लोङ्पी मोऊ मूक तूये।”

५ ओ साछीमीचा कोङ् जेरोना ओरोपीके,

“मूङ्‍क हादेई सीये, ना मूङ्‍कम् नीङ्ला मासे?”

६ हेप् कोङ् खोन्खास् ताईलो,

मूङ्‍क वालीलीक रीङ् नेने, ना म्गोङ्पी अधर्मम् रीङ् नोङ्‍ङ।

खीक्‍का पाखा खात्ना मूङ्‍कसा ओ तोक्पीक मान्‍नप् रीङ् नाम् फूईय।

७ कोङ् जेर्प् ची खोलोङ् ईदेऊ छूना ओ ऊल्‍लोङ्पी खची नोबोपी सूपीछा नेने,

ओ ऊल्‍लोङ्पी मूङ्‍कचा ओरोपीक्‍तो खची सानीवापी मान्‍नप् रीङ् मीन्‍नची:

८ “मूङ्‍क मान्‍नप् सोमोरीआ लाप्क तूये,

मूङ्‍क हापी दीसाक तूये मूङ्‍कपीका पक्नो।”

९ कोङा भरोसा मूक कोङ्लो ईदेऊपी सबेई चाप्,

ओ बूम्‍आसो ओ ऊल्‍लोङ्पी म्‍लाथा थेत्क तूये।

१० खोदोलोई ए योबोरोबू, कोङ् सम्खे मीयोव,

कोङ् थोरेपोव, ना कोङा मूङ्‍कचीपी म्फाई लाम् दूरूनूव!

११ कोङा छेतो, आन् ओपीका आम्जी नईक तूये,

ऊदोईपीक्यालो ओ साछीमी ओपीका कोम् दूरनो।

१२ कोङ् सत्यपी तूवोचोयोलो आना कोङ् बोछोक्सो,

ना दोस्का-दोस्का सम्मो कोङ् आम् दोक्पीङ् यूक्सो।

१३ इस्राएलपीक नीनाम्मा योबोरोबूम् सदैबरी सायोचोङ्मा छून्चानूव!

आमेन होसोङ् आमेन!

दोस्रो सोक्सर

भजनसंग्रह ४२–७२

कैदपी खाईचीक मीचा मक वाङोम्

सङ्गीत-निर्देशकमी लागी: कोरहवंशीम् मस्किल मीचीक छाम्

४२

खीस् वाम्मासीलो योऊपीक काऊ मीन्‍नक तोङ्ना,

ए नीनाम्माङा, ओ आत्माआ आन् मीन्चाये।

२ ओ रीराम नीनाम्माम् लागी,

लेईप्चाप् नीनाम्माम् लागी वाम्मा सीये।

कोङ् हादेई खाईम्नाई नीनाम्मा तूम्खामा?

३ ओ मीक्वा सेपा-लेपा ओ चाम् थक् छूचाईक तूये,

ना मीचा कोङ् लेपाबरी ओरोलोयो,

“आम् नीनाम्मा हापी तूये?”

४ ओ गोङ्पाक रीङ् काऊ काताम्क तोङ्ना कातोलो,

ङ्‍क रीङ् कोङा मीनूखूयो:

कोङ् ऊतोङ्नाई मूङ्‍क चाड मानेईमप्चीका

ओ जीनतो ना ओलोनू पीक्‍तो खातोदोङो,

ना मूङ्‍कचीम् लाम्‍लछा छूवोना मूङ्‍कस् नीनाम्मा दप्स्को खीम् हेम् खायूदोङूची।

५ ए ओ आत्माङा, आन् ऊदोई आम् दूक् खात्चाईकई?

ना ओ गोङ्‍पा आन् ऊदोई ङ्‍कतो सार ऊईमम्-ऊईमम् छूचाईकई?

आम् आसा नीनाम्मापी यूक्स्व,

ऊदोईपीक्यालो कोङा होसोङ् खम् सायोचोङ्मा मूयो —

ओ हल्वापीप् ना

६ ओ नीनाम्मा!

ओ गोपा ओ सानीवा चाईस्चाईक तूये,

खन्सा यर्दनमी छाप्कूवापीका,

हेर्मोनमी कोम्पीका — मिसारमी कोम्पीका

कोङा आन् मीईयान्‍ना।

७ आम् छाँगा बस्कम् साल्म्पी

दीरीत्‍तीआ दीरीत्‍तीङ् दप्प;

खोलोङ् आम् छालआ लो हूछेप्‍तो छूक् काऊआलो कोङ् मूलोखोक तूये।

८ योबोरोबूआ लेपा खम् सम्तूमा पोक्स्दात,

ना सेपा कोङा खम् छाम् मूयो,

मूङ्‍कङ् ओ रीराममी नीनाम्मापी मूयोक वाङोम् के।

९ नीनाम्मा ओ छीलूमालो कोङा ओरोना रीङ् मूऊ,

“आना कोङ् ऊदोई मातोक्सोकई?

ओ साछीमीचा मोसेतोकसा

कोङ् ऊदोई तूनीवा मतो लाम्दूम्चाम् बोक्स्कई?”

१० ओ तूप्‍री-लोप्‍रीपी ओरोदेप् खेर् वोङाक तोङ्ना,

ओ साछीमीचा कोङ् सेस्वा मीत्‍तो ओरोलोचोयो,

“आम् नीनाम्मा हापी तूये?”

११ ए ओ आत्माङा, आन् ऊदोई आम् दूक् खात्चाईकई?

ना ओ गोङ्‍पा आन् ऊदोई ङ्‍कतो सार ऊईमम्-ऊईमम् छूचाईकई?

आम् आसा नीनाम्मापी यूक्स्व,

ऊदोईपीक्यालो कोङा होसोङ् खम् सायोचोङ्मा मूयो —

ओ हल्वापीप् ना ओ नीनाम्मा!

नीयाम् लागी लो हल्वाम् लागीलो वाङोम्

४३

ए ओ नीनाम्माङा, कोङ् दोस् मान्दीक तूवो पीम् खोछेईमीव,

ना भक्ति मान्मप् जातिम् ऊल्‍लोङ्पी ओ लागी नेनोपोव।

छल मप्चीप्का लो दुष्‍ट मीस्पीकालो कोङ् छूतेईमोव।

२ आन् नीनाम्मा ओ किल्‍ला तूये।

आना कोङ् ऊदोई होक्सोयोकई?

ओ साछीमीचा मोसेतोकसा

कोङ् ऊदोई तूनीवा मतो लाम्दूम्चाम् बोक्स्कई?

३ आम् अल्हो लो आम् सत्यतालो पोक्स्दात्व,

मूङ्‍कसाङ् कोङ् लाम्दूपोनूव;

मूङ्‍कसाङ् कोङ् आम् पवित्र कोम्पी

ना आम् तूस्कोपी तायोतोनूव!

४ खीक्‍काना कोङ् नीनाम्माम् वेदीपी खातो,

ओ नीनाम्मा तूकपी खातो —

ख ओ चामोवा लो ओ जीनमीक्‍लो तूये।

कोङा वीणा दूप्‍तो आम् सायोचोङ्मा मूयो,

ए नीनाम्माङा, ए ओ नीनाम्माङा!

५ ए ओ आत्माङा, आन् ऊदोई आम् दूक् खात्चाईकई?

ना ओ गोङ्‍पा आन् ऊदोई ङ्‍कतो सार ऊईमम्-ऊईमम् छूचाईकई?

आम् आसा नीनाम्मापी यूक्स्व,

ऊदोईपीक्यालो कोङा होसोङ् खम् सायोचोङ्मा मूयो —

ए ओ हल्वापीप् ना ओ नीनाम्माङा!

बोन्छोलम् लागी वाङोम्

सङ्गीत-निर्देशकमी लागी: कोरहवंशीम् मस्किल मीचीक छाम्

४४

ए नीनाम्माङा, केईका ओखी होप्मी नोबोआङ् येनूम्काक तूये,

ओखी खूक्सू-खूलूचा ओखीपी पचीक तूये,

आना केछे सून्मापू

खची नाम्‍लापी ऊतोङ्‍क लक्ये मअ:

२ आना आम् हूःआ बीन्‍नीपा जातिस् कल्चीना

ओखी खूक्सू-खूलूस् मूङ्‍कपी यूक्स्ची।

आना मीस् आम् हूक्पी मस्‍ना,

ओखी खूक्सू-खूलूस् फलीफाप मची।

३ मूङ्‍कचा दोप्सेलमी राःराआ छाप्कूवा खची हूक्पी मस्क मा,

खची हूक्पीक राःराआसो मूङ्‍कस् कोक्साक मा;

खोदोलोई हायाम् राःरालोक आम् चूप् हूःआ,

ना आम् ङालीपीक अल्होआङ् मूङ्‍कस् कोक्साक के,

ऊदोईपीक्यालो आना मूङ्‍कस् सम्तूमा मीदोङ्चीक तूवा।

४ आन् ओ होङाबू ना ओ नीनाम्मा तूये,

आना याकूब खोलोप्का कोमीय।

५ आम्‍लाम्पाङ् केईका ओखी ऊल्‍लोङ् मप्ची खची दोस् हेम् कलाम्का;

ओखी ऊल्‍लोङ्पी पक्ची केईका आम् नीङ्पी सीकाम्का।

६ ओ तालीफूपी कोङा भरोसा मूयोनो,

ओ दोप्सेलआ कोङ् कोमीयोनो।

७ खोदोलोई आना केईका ओखी साछीमीप्का कोमीयेका,

ना केईका जेर्प् ची ङईम्पी छूमीयची।

८ नीनाम्मापीङ् केईका सदै सागोहोम् मम्चायाम्का

ना सदैबरी आम् नीङ्मीङ् सायोचोङ्मा मयाम्का। सेला

९ खोदोलोई ईनीम्बान् आना केईका होक्सीयीकाना दूक्वापी छूमीयीकाक तूये,

ना जूम्‍लूक्पी खाईप् ओखी सेनाचीम् साथपी आन् खात्नो।

१० आना केईका ओखी साछीमीचीप्का ओखी दोस् हेम् आईप् मईतीकाक तूये,

ना ओखी ऊल्‍लोङ् मप्चा केईका लूतेईमईकाक तूये।

११ आना बीन्‍नीपाम् चोखोमा छूक् लूस् तोङ्ना केईका होक्सीयीकाक तूये,

ना जाति-जातिचीम् रापी आना केईका छाछापूत्‍ता मईतीकाक तूये।

१२ आना आम् मीस् चीछा खाप्चीमापी खेईमस्क तूये,

ना मूङ्‍कस् खेईमस्‍ना आन् ऊसो फाइदा छूवाक मान्तू।

१३ ओखी खीम्तोनीचीम् लाईस्पी आना केईका मूर्ख मईकाक तूये,

ओखी बरबारपीक मीचा ओखी निन्दा मईची ना केईका सेस्वा मीयाका।

१४ जातिचीम् रापी आना केईका खची गीम्सेम् छूमीयीकाक तूये;

मीचा केईका तईखीयेकालो खची तोङ् दाल्ङूप्‍तो मईची।

१५ ओ साम्दी कात्‍तस्क कोङा लेपाबरी खोम्चाम् बोक्से,

ना ओ ङाली ङईम्‍आ पेप्खीक तूये।

१६ कोङ् सेस्वा मीक्चीम् रीङ्आ

ना ओपी म्फाई लाप् ओ साछीमीचीम् कारणआ कोङ् ओरोना छूवोक तूये।

१७ केईका आन् मान्माताक्सादोसो,

ना केईका आम् करारपी वालीलीक मान्छूयीकादोसो,

ङ्‍क खोलोङ् ओखीपी तालाताक तूये।

१८ ओखी गोङ्आ आन् होक्सायाक मान्तू।

आम् लाम्पीका ओखी लोङ् फालाक मान्तू।

१९ खोदोलोई आना केईका यूफूल्-यूफूल् मईकाना रेचेङ्‍गीम् तूस्को थाऊ तोङ्‍क मईतीकाक तूये,

ना आना केईका हायाम् ईकीम्‍लप् नाम्कूर्मादाम्‍आ मूलीकाक तूये।

२० केईका ओखी नीनाम्मा मातूक्सूम्कावादोक

अथवा बीन्‍नीपा देऊता हेम् वाङोम् मम् लागी ओखी हूः थेतूम्कावादोक,

२१ ऊई नीनाम्माआ ङ्‍क तूम् मान्तोवायोनाई?

ऊदोईपीक्यालो खसा गोङ्पी सूलाना तूक रीङ् छेत्‍त।

२२ खोरोदोसो आम् लागी केईका लेई पीच्‍ची सीम् बोक्से,

खोम्सेम् लागी खायाम्‍क लूस् तोङ्‍ना केईका ङीरीकाक तूये।

२३ पक्व रोबू! आन् ऊदोई ईम्स्चाये?

थीतापक्व! केईका सदैबरीकम् लागी होक्सीयीकानव।

२४ आना ऊदोई आम् ङाली सूल्‍ल?

ऊदोई आना ओखी दूक्वा लो केईका मीचा मईसेतीकाकलो मात्यूक्स?

२५ केईकान् फूर्क् पीङ् ङलीखातीकाक तूये,

ओखी गाम् बोहोपीङ् केम्खाम् याताक तूये।

२६ पक्व! केईका बईछोक्सीकाव!

हादेम्सो मान्याईप् आम् सम्तूमा तूकसा केईका हल्वा पीयीकाव!

होङाबूम् सूर्‌पीक छाम्

सङ्गीत-निर्देशकमी लागी: कोरहवंशीम् मस्किल मीचीक छाम्, “लिली बूङ्” मी लय तोङ्नाक सूर्‌पीक छाम्

४५

कोङा होङाबूम् लागी छाम् मूयोलो,

ओ गोङ् खोलोप्का दूङ् नप् रीङ्आ पेप्पक छूये।

ओ लेम् हायाम् छाप्लेप् मीस्मी छाम्सीङ् तोङ्‍क छूवाक तूये।

२ आन् वात्छास् तूकपी खोलोप्का दूङ्‍ देप् तूये,

ना आम् ङचसू सम्खेलूआ अभिषेक छूवाक तूये,

ऊदोईपीक्यालो नीनाम्माआ आन् सदैबरीकम् लागी आसीक् पीयाक तूये।

३ ए खोलोप्का दूङ् राःरालोकङा, आम् छूम्‍रीपी आम् दोप्सेल वेस्व;

आन् साम्दीखाआ लो गौरवआलो पेप्छोप् तूये।

४ आन् आम् होप्मी साम्दीखापी खोमन्चीव ना खोलोप्का कोक्साव!

सत्यताम्, लखेवाप्मी ना धार्मिकताम् लागी आन् सवारी छूवाव!

आम् चूप् हूःआ छाक्‍काक लक् खोमनूव!

५ आम् बेई चूचूप्पा तूये

ना मूङ्‍कसा होङाबूम् साछीमीचीम् चऊ रत्‍त।

जाति-जातिस् आम् लोदोपू कूम्यान्ची।

६ ए नीनाम्माङा, आम् सिंहासन सदैबरीकम् लागी तूचाये।

नीया मम् लागी गोम् राजदण्डआ आना चारखम् तोक्स।

७ आना धार्मिकता सम्तूमा मीय ना अधर्म क जेर;

खन्सा नीनाम्मा, आम् नीनाम्माआ आन् आम् बूम्चीप्का दूङ्

जीनम्मी तेलआ अभिषेक माक तूये।

८ खोलोङ् आम् तेई मूर्रआ, घ्युकुमारीआ ना सीन्कऊलीम् बोऊआ नाम् चानप् म्मूर्‌लोक छूवाक तूये।

बाजूहोम्मी काङ्आ चोम्दीम्पा महलपीका लत्क

तारलोक बाजाम् येईम्चानप् साल्म्‍आ आन् आम्जीनमीये।

९ आम्पीका साम्दी तोक् मीम्छाचीम् रापी होङाबूम् मेकछास् तूये;

आम् चूप्लाम्पा ओपीरपीक हाल्ङोम् गहना वाईप्दीप् होङाबूमे तूये।

१० ए होङाबूम् मेकछाङा, आम् नोबो तास्‍ना नम्‍लो येन्‍व:

आम् होप्मी मीस् लो आम् पाम् खीम्-नाम्‍लो मात्यूक्स्व।

११ आन् हायाम् ङालीनप् तूकसा होङाबूआ हायाम्सार नताक तूये;

ख साम्दी दव, ऊदोईपीक्यालो ख आम् रोबू तूये,

१२ टुरोसपीक होङाबूम् मेकछा हूक्छो तातना ताये,

होङ्पोक् मीचा आम् सम्खे लामची।

१३ होङाबूम् मेकछा म्होप्मी कोठापी हायाम् ङालीनछोक्से;

मूङ्‍कम् तेई हाल्ङोआ चोम्दीम्पा तूये।

१४ बुट्टालोक तेई खाम्मीयस्‍ना मूङ्‍क होङाबूम् दोक्पी खाईयची।

मूङ्‍कम् सूसो मप् मीम्छास् मूङ्‍कम् दोस्-दोस् लाम्दूमे।

१५ खची जीनतो ना चामोवालो मूङ्‍कस् खीम्गो खाईयची,

ना मूङ्‍कस् होङाबूम् महलपी वोङे।

१६ वात्छा आम् छास् खची पा तोङ्नाङ् होङाबू छूये।

आना मूङ्‍कस् छाप्कूवाबरी चारतोप्ची बानेईमय।

१७ आम् मीन्मारो दूङ्पीका दूङ् सम्मो कोङा कायम यूक्सो।

खन्सा जाति-जातिचा सदैबरी आम् सायोचोङ्मा मईची।

नीनाम्मा ई पम्चीस्को लो ई राःरालो तूये

सङ्गीत-निर्देशकमी लागी: अलामोत मीचीक कोरहवंशीम् छाम्

४६

नीनाम्मा ई पम्चीस्को लो ई राःरालो तूये;

नीछीमापी छूयेलो आछीयाङ् ख ई बोक्छोप् तूये।

२ खन्सा केईका कीस्याकानो,

चारीदूङ् तोक्स्दोसो,

ना खोलोङ् कोम् दीरीत्‍तीपू हूप्स्दोसो,

३ दीरीत्‍तीङ् बस्‍ना म्पूक्मा मीयदोसो,

ना छाल ऊर्लेई छूना ताईलो खोलोङ् कोम् वेरेमोक्स्तो योक्स्दोसो,

केईका कीस्याकानो।सेला

४ ईबूम् देप् योऊ तूये, मूङ्‍क बगेई छूना नीनाम्माम् सहर,

अर्थात् खोलोप्का दूङ् रेप्‍तोक नीनाम्मा बास् तूक पवित्र तूस्को म्जीनमीय।

५ नीनाम्मा मूङ्‍क सहर गोपी तूये, मूङ्‍क सहर मासेई छूनो।

देत्छा कोःअसेमोरो नीनाम्माआ मूङ्‍क सहर बछोक्स।

६ जाति-जातिचीपी चाऊपो पकाक तूये,

ना मूङ्‍कचीम् चारखम् खोलोङ् पतन छूये!

नीनाम्मा हायाम् सोतो बसे,

ना चारीदू पग्लेई छूये!

७ खोलोप्का दूङ् राःरालोक योबोरोबू ई साथपी तूये;

याकूबमी नीनाम्मा ई पम्चीस्को तूये। सेला

८ तानीव, योबोरोबूम् लक् खोङ्नूम्व,

खसा चारीदू गोङ्‍रूत्खाप् मदीत्क खोङ्नूम्व।

९ खसा चारीदूम् नाक्‍काछो सम्मोङ् जूम्‍लूक् रोकेईमय।

खसा तालीफू अत्दीत ना भाला टुक्रा-टुक्रा मदीत;

खसा खोलोङ् ढाल मीःआ हूईदीत।

१० खसा ओरोपीके, “वाये तूवानीव, ना कोङ् नीनाम्माके पीम् छेतानूम्व!

जाति-जातिचीम् रापी हायाम् देप् ओ साम्दी-सायो छूये,

चारीदूपी हायाम् देप् ओ साम्दी-सायो छूये।”

११ खोलोप्का दूङ् राःरालोक योबोरोबू ई साथपी तूये;

याकूबमी नीनाम्मा ई पम्चीस्को तूये। सेला

योबोरोबू खोलोङ् चारीदूपीक होङाबू

सङ्गीत-निर्देशकमी लागी: कोरहवंशीम् छाम्

४७

ए खोलोङ् जातिचे, छेम्मा दूपानूम्व!

ओरोसोतो नीनाम्माम् जय-जयकार मनूम्व!

२ खोलोप्का दूङ्‍ रेप्‍तो तूप् योबोरोबूपीका खोलोङ् कीम् छूये;

ख खोलोङ् चारीदूपीक देप् होङाबू तूये।

३ खसा खोलोङ् जाति ई तईपी तातू,

ना मीस् ई लोफेमागोपू मची।

४ केईया हक् मम् लागी खसा ईबूम् छाप्कूवा सोकू,

ना मूङ्‍क छाप्कूवा खसा सम्तूमा मीक याकूबमी गौरवलोक दाचाम् छूवा। सेला

५ नीनाम्मा चामोवालोक साल्म्पी थोम्‍ला खाताक तूये,

योबोरोबू तूरहीम् साल्म्पी थोम्‍ला खाताक तूये।

६ नीनाम्माम् सायोचोङ्माम् छाम् मनूम्व, ना साम्दीखाम् छाम् मनूम्व!

ई होङाबूम् सायोचोङ्माम् छाम् मनूम्व, ना साम्दीखाम् छाम् मनूम्व!

७ ऊदोईपीक्यालो खोलोङ् चारीदूपीक होङाबू नीनाम्माङ् तूये!

खम् लागी ईबूम् सायोचोङ्माम् छाम् मनूम्व!

८ नीनाम्माआ जाति-जातिचीपी चार तोक्स,

नीनाम्मा म्होप्मी पवित्र सिंहासनपी तूये।

९ अब्राहाममी नीनाम्माम् मीस्चीका

जाति-जातिचीम् चारतोप्ची बात्ल छूवाक तूये,

ऊदोईपीक्यालो चारीदूपीक होङाबूस् नीनाम्माम् हूक्पीङ् तूये;

ख खोलोप्का दूङ् रेप्‍तोक नीनाम्मा तूये!

नीनाम्माम् सहर

ईबूम् छाम् — कोरहवंशीम् छाम्

४८

ई नीनाम्माम् सहरपी, खम् पवित्र कोम्पी,

योबोरोबू हायाम् देप् ना सायोचोङ्मा मीम् खाईप् तूये।

२ खम् पवित्र कोम् ओरोरेप् ना हायाम् ङालीनप् तूये,

मूङ्‍क खोलोङ् चारीदूम् लागी जीनमीक् छूवाक तूये।

सियोन कोम्, मूङ्‍क पवित्र कोम्,

हायाम् देप् होङाबूम् सहर के।

३ नीनाम्मा मूङ्‍क सहरमी किल्‍ला होम्पी तूये,

ख म्होप्ङा मूङ्‍क सम्सूर्प् तूये पीम् खसा खोमक तूये।

४ चारीदूपीक होङाबूस् ईदेऊपी बात्ल छूवा

ना मूङ्‍क सहर आक्रमण मस् खाता।

५ खोदोलोई खचा मूङ्‍क तचीना छाक्‍का छूवा;

ना मूङ्‍कस् हायाम् कीसाना जूका।

६ मूङ्‍कपीङ् मूङ्‍कस् वेरेमोक्स् योक्सालाता,

म्बूक्‍ती बान्लो सोमोरी मीयक मीम्छा तोङ्ना मूङ्‍कस् छूवा।

७ आना मूङ्‍कस् तर्शीशपीक हेयोङ्मा तोङ्ना

नाम्‍आप्स्को हेम्पीका ताईक हीक्‍आ पीलूलूक्दीत्ची।

८ खोलोप्का दूङ् राःरालोक योबोरोबूम् सहरपी, ई नीनाम्माम् सहरपी,

खसा मक लक्मी तोक्पी केईका येनूम्काक तूये,

ना ईनीम्बा मूङ्‍क केईका तम्काक तूये;

नीनाम्माआ मूङ्‍क सहर सदैबरीकम् लागी सम्सूरना यूक्स। सेला

९ ए नीनाम्माङा, आम् दप्स्को खीम् गोपी,

केईका हादेम्सो मान्याईप् आम् सम्तूमाम् तोक्पी मीन्ताम् मयाम्का।

१० ए नीनाम्माङा, आम् नीङ्ला तोङ्नाङ्,

आम् सायोचोङ्मासो चारीदूम् नाक्‍काछो सम्मो तातेके।

आम् चूप् हूः धार्मिकताआ पेप्क तूये।

११ सियोन कोम् म्जीनये,

आना मक नीयाम् लक्मी कारणआ

यहूदापीक तेल् खची जीनये।

१२ सियोनमी लीक् हेम्पी लाम्दूमानीव, ना मूङ्‍क खीरानूम्व,

मूङ्‍कपीक धरहरा खोलोङ् ङीरानूम्व,

१३ मूङ्‍कम् पर्खाल हायाम् नम्‍लोना खोङ्नूम्व,

मूङ्‍कम् किल्‍ला होम्पी खात्नीना खोङ्नूम्व,

खीक्‍का आन्‍ना मूङ्‍कम् तोक्पी दोस्का ताप् आम्नी छामाईचीपी पोम् दूर्‌नूम्।

१४ ऊदोईपीक्यालो ङ्‍क नीनाम्माङ् सदैबरीकम् लागी ई नीनाम्मा तूये;

खङ् दोस्का-दोस्का सम्मोकम् लागी ई लाम्‍लछा छूये।

दाचाम्पी भरोसा मान्यूम्

सङ्गीत-निर्देशकमी लागी: कोरहवंशीम् छाम्

४९

ए खोलोङ् मीस्चे, येन्‍नूम्व!

खोलोङ् चारपी तूप्चे, येन्‍नूम्व!

२ देप् लो चीमालो,

होङ्पोक् लो छूक्सीप्‍लो खोलोआङ् हायाम् नम्‍लो सानीवा मनूम्ना येन्‍नूम्व:

३ ओ ङःआ लूखूप्चीम् रीङ् मय,

ना ओ गोङ्पीका नेनोक रीङ्आ आन्‍नी बूजेई मम् राःरा पीनी।

४ कोङा ईबूम् पोम् ललईपी सानीवा मूयो;

वीणा दूपोना कोङा मूङ्‍कम् अर्थ पूयो।

५ दूक्वाम् लेई ताईलो कोङ् ऊदोई कीमा?

ओ साछीमीचा ऊरोलो कोङ् ऊदोई कीमा?

६ मूङ्‍कचा खची दाचाम्पी भरोसा यूक्सची,

ना ओरोतो खची दाचाम् तूकपी मूङ्‍कचा नाम्दूखू मईची।

७ आसासो दाम् छोक्सना बीन्‍नीपा मीस् छूतेई मदूरनो,

अथवा नीनाम्मापी म्‍होप्मी रीराममी दाम् मूङ्‍कसा छोदूरनो।

८ रीराममी दाम् क छोमान्तेईप् छूये,

देई छोक्साम्सो मूङ्‍क लाईम्ङा लाईयनो।

९ सदैबरी लेईप्चाप् आस्सो छूनो,

ना गेम्पी मान्खाईप् आस्सो छूनो।

१० ऊदोईपीक्यालो लूखूप्चीलोक मीस्सो सीये पीम् खोलोआ तयची,

मूर्ख लो खची लूखूप्ची मान्तूप् मीस्लो मासेई छूये।

मूङ्‍कचा खोलोआङ् खची दाचाम् बीन्‍नीपा मीस्मी लागी होक्सीयची।

११ खची गेम् सदैबरीकम् लागी खची खीम् छूये,

दूङ्पीका दूङ् सम्मो मूङ्‍क खची तूस्को छूये,

खोरोना छूदोसो मूङ्‍कचा खची थाम्पूवारमी नीङ् खची होप्मी नीङ्पीलाम्पाङ् यूक्स्ची।

१२ खोदोलोई म्दाचाम् तूदोसो मीस् ओरोतातो लेत्चाईनो;

मूङ्‍कन् पोसू तोङ्‍ना सीना खाते।

१३ ओ होप्ङा रेम्योङ्चूङ् पीक् मीस्मी गती ङ्‍क तोङ्‍कङ् छूये,

ना मूङ्‍कचीम् रीङ् रेप्पस्‍ना खची दोस्-दोस् लाम्दूम्प्चीम् गतीसो मूङ्‍क तोङ्‍कङ् छूये। सेला

१४ मूङ्‍कचीम् यान्तेस्को लूस्मी तोङ्ना गेम्पी छूये,

ना सीम् मूङ्‍कचीम् खची गथाला छूये।

देच्छा सेपाङ् धर्मीचा मूङ्‍कचीपी चार तोक्सची,

मूङ्‍कचीम् गाम् गेम्पी कीम्ना खाते,

ना मूङ्‍कस् देप् खीम्पी हाल्‍लोसो तूनो।

१५ खोदोलोई नीनाम्माआ दाम् छोक्सना ओ आत्मा गेम्पीका छूतेईमय,

खसा कोङ् आछीयाङ् ग्रहण मोयो। सेला

१६ हेप् मीस् होङ्पोक् छूये ना मूङ्‍कम् दाचाम् हायाम् देतो पतोखात्दोक

आन्‍नी कीनीनव,

१७ ऊदोईपीक्यालो मूङ्‍क सीना खात्लो मूङ्‍कसा म्साथपी ऊसो खाईयनो,

मूङ्‍कम् दाचाम् म्साथपी खात्नो।

१८ मूङ्‍क लेत्क सम्मो मूङ्‍कसा म्होप् कोङ् आसीक् तोक् मीने,

ऊदोईपीक्यालो मूङ्‍क होङ्पोक् छूक्‍तो खात्लो मीचा मूङ्‍कम् सायोचोङ्मा मईची।

१९ खोरोदोसो मूङ्‍क म्खूक्‍सू-खूलूस्का ईदेऊ छूक्स् खाते,

मूङ्‍कसा हन्‍ना हादेम्सो रीराममी अल्हो तखीयनो।

२० बूजेई मम् राःरा मान्दीक होङ्पोक् मीस्

पोसू तोङ्‍ना सीना खाते।

आछीयाक आराधाना

आसापमी छाम्

५०

खोलोप्का दूङ् देप् राःरालोक, नीनाम्मा, योबोरोबू नेने,

ना नाम् आप्पकपीका नाम् काम्क सम्मो चारीदू काछय।

२ खोलोप्का दूङ् ङालीनप् सियोनलाम्पा

नीनाम्मा म्होप्ङा अल्हो तोङ्ना तीत्चाई।

३ ई नीनाम्मा ताये, ना वाये तूनो;

खम् लाईस्पी कालालाप्दीप् मीः तूये,

ना खम् लीक् हेम्‍लाम्पा ओरोदेप् मूर्हूऊ तूये।

४ म्होप्मी मीस्मी नीया मम् लागी

खसा नाम्छूई लो चारीदूलो काछय:

५ “ओपी समर्पित मप्चीप्, खीक्‍का बलि पीप्ना कोङ्लो करार छूईप्

ओ भक्ति मप्ची कोङ् तूवोकपी बात्ल मनूम्व।”

६ खीक्‍का साराङ्‍गाआ खम् धार्मिकताम् तोक्पी पय,

ऊदोईपीक्यालो नीनाम्मा म्होप्ङा नीया मप् तूये। सेला

७ “ए ओ मीस्चे, येन्‍नूम्व, कोङ् नेनो,

ए इस्राएल, कोङा आम् ऊल्‍लोङ्पी गवाई पीयो।

कोङ् नीनाम्मा, आम् नीनाम्मा के।

८ आना मक बलिम् लागी कोङा आन् दोस् तीयान्‍नो,

अथवा मीःपी चारेईमम् आम् बलिम् लागीसो कोङा आन् दोस् तीयान्‍नो, मूङ्‍क सदैबरी ओ मूक्स्दूपीङ् तूचाये।

९ आम् गथाप्क लूपी अथवा बका

कोङ् चाहेई छूनो।

१० ऊदोईपीक्यालो सोगोपीक खोलोङ् जीवा-जन्तू

ना हबऊ कोम् होम्पीक पी-लूपी ओमीङ् के।

११ कोम् होम्पीक खोलोङ् छोऊ कोङा छेतो,

ना थाम्पूपीक खोलोङ् जीवा-जन्तू ओमीङ् के।

१२ कोङ् माईस्ङा तूवोदोसो कोङा आम्पी ङोकोनो,

ऊदोईपीक्यालो चारीदू लो मूङ्‍कपी तूक खोलोक थक्लो ओमीङ् के।

१३ ऊई कोङा लूपीम् साः चोयोयोनाई

अथवा छाराम् हीः दूङोयोनाई?

१४ नीनाम्मापी ओलोनूव पीम् बलि चारेई मव,

ना खोलोप्का दूङ् रेप्‍तोक नीनाम्मापी मक भाकल पूरा मव,

१५ ना नीछीमा ताईक लेईपी ओपी वाङोम् मव,

ना कोङा आन् छूतेई मयान्, ना आना ओ साम्दीखा मय।”

१६ खोदोलोई रई मीस् नीनाम्माआ ओरो लय:

“ओ ललईमी सोक्सर नीम् ऊई आम्मी हक् तूयेयो

अथवा आम् ङचसूआ ओ करारमी रीङ् मम् ऊई हक् तूयेयो?

१७ आना ओ सेचीवा जेर,

ना आना ओ रीङ्बऊ इन्कार मय।

१८ आन् खूस्पालो तूप्खात्लो खूस्पाम् बूम्ङा छूये,

ना आना तूम्‍लू लप्चीका बूम् मय।

१९ मान्‍नप् रीङ् नेईम् लागी आना आम् ङः तोक्स,

ना छल रीङ् नेईम् लागी आना आम् लेम् तोक्स।

२० आन् हादेम्सो आम् नेछोम् ऊल्‍लोङ्पी नेन्चाई,

ना आना आम् होप्मी नेछोम्ङा ऊल्‍लोङ् मय।

२१ आना ङ्‍क खोलोङ् लक् मलो कोङ् वाये तूवो,

खन्सा आना ओरो मीनाचा कोङ्सो आन्तोङ्‍कङ् तूवो।

खोदोलोई कोङा आन् रायान्‍ना,

ना आम् लाईस्पीङ् आना मक दोस् खोमीयान्‍ना।

२२ “ए नीनाम्मा माईप्यूङा, ङ्‍क नम्‍लोना येन्व,

मादोन् कोङा आन् टुक्रा-टुक्रा मयान्‍ना,

खीक्‍का आन् छूतेई मप् आस्सो छूनो।

२३ कोङ् ओलोनूव लोम् बलि चारेई मप् मीचाङ् ओ साम्दीखा मय,

ना ओ आज्ञा रेप् मीस् कोङा ओ होप्मी हल्वा खोमीयो।”

वालूम्मा मम् वाङोम्

सङ्गीत-निर्देशकमी लागी: दाऊदआ बतशेबालो तूम्‍लू लना नातान खारीबोपो ख तूवाकपी तालोक दाऊदमी छाम्

५१

ए नीनाम्माङा, आम्पी हादेम्सो मान्याईप् सम्तूमा तूक तोङ्नाङ्

कोङ् सम्खे मीयोव।

हायाम् देप् आम् सम्खेपी

कोङा मूक अपराध मेतेई मीयोपोव।

२ खोलोङ् ओ अधर्म सपोपोव,

ना कोङा मूक मोऊपीका कोङ् शुद्ध मोव।

३ ऊदोईपीक्यालो कोङा मूक अधर्म कोङा छेतो,

ना कोङा मूक मोऊ सदैबरी ओ मूक्स्दूपी तूचाये।

४ आम् ऊल्‍लोङ्पी, आम् ऊल्‍लोङ्पीङ्, कोङा मोऊ मूक तूये,

ना आना खोङलो ऊई मान्‍नप् तूये, मूङ्‍कङ् कोङा मूक तूये।

खन्सा आन् नेन्लो आछीयाक दाते,

ना नीया मईलो आन् नम्‍लो नीया मप् थरेई छूये।

५ आछीयाङ्, कोङ् ओ माआ वातोलोङ् मोऊपो तूवो,

ना कोङ् ओ माम् सागोवापीकाङ् मोऊपोङ् तूवो।

६ आछीयाङ् गोङ्पीक सत्यता आना नत्‍त,

ना ओ गोङ्‍पी आना कोङ् लूखूप्चीम् रीङ् ईयो।

७ हिसपआ कोङ् शुद्ध मोव, ना कोङ् शुद्ध छूवो;

कोङ् सपोव, ना कोङ् नोङ्पीकासो दूङ् ओम्‍लोप् छूवो।

८ कोङ् ओ जीनप् ना रामेई छूक् रीङ् येईमीयोव,

ना आना यूफूल्-यूफूल् मदीत्क ओ तूप्‍री-लोप्‍री चामोवापी छूनूव।

९ कोङा मूक मोऊपीका आम् ङाली सूल्व,

ना खोलोङ् ओ अधर्म मेतेई मीयोपोव।

१० ए नीनाम्माङा, ओपी शुद्ध गोङ् बोबूयोपोव,

ना ओ गोपी ईबूम् थम्पूर छूक् आत्मा होसोङ् ऊस्पक्व।

११ कोङ् आम् दोक्पीका छूबूरी कलोनव,

ना आम् पवित्र आत्मा ओपीका खाईलेत्नव।

१२ आम् हल्वाम् चामोवा कोङ् होसोङ् पीयोव,

ना कोङ् आम् आज्ञा रेम् लन्ची पीयोव।

१३ खीक्‍काना अपराधीस् कोङा आम् लाम् ईयोची,

ना मोऊपोस् आम् हेम् आत्‍ते।

१४ ए नीनाम्माङा, ए कोङ् हल्वापीप् नीनाम्माङा,

मीस् सेईम्पाना हीः बगेईमम्पा मोऊपीका कोङ् छुटकारा पीयोव,

ना ओ ङःआ आम् धार्मिकताम् छाम् मय।

१५ ए रोबू, ओ ङचसू हलोपोव,

ना ओ ङःआ आम् सायोचोङ्माम् रीङ् मय।

१६ ऊदोईपीक्यालो बलि चारेई मूयोलो आन् आम् जीनईनो, मादोन् कोङा बलि चारेई मूवा;

मीःपी चारेईमम् बलिपी आन् आम् जीनईनो।

१७ खेत्बोकाक आत्माङ् नीनाम्माम् लागी बलि के।

ए नीनाम्माङा, खेत्बोकाक ना वालूम्मा मप् गोङ्

आना इन्कार मईनो।

१८ आम् लन्ची तूक तोङ्ना सियोनमी नखावा मीपीव;

यरूशलेमपीक खोलोङ् पर्खाल बोबूईपीव।

१९ खीक्‍काना आन् आम् जीनमीम् लागी धार्मिकताम् बलि,

मीःपी चारेईमम् बलि लो म्बप्ङा मीःपी चारेईमम् बलिलो चारेई मईची;

खीक्‍काना लूपीसो होसोङ् आम् वेदीपी चारेई मईची।

नीनाम्माम् सम्खेलू लो नीयालो

सङ्गीत-निर्देशकमी लागी: एदोमपीक दोएग शाऊल तूवाकपी ताना “दाऊद एहीमेलेकमी खीम्पी खाताक तूये” पीकाना पीकाक नाम्‍लापीक दाऊदमी मस्किल मीचीक छाम्

५२

ए हायाम् राःरालोक मीस्ङा, आना ऊदोई मन्‍नप् लक्पी नाम्दूखू मय?

नीनाम्माम् सम्खेलोक सम्तूमाआ लेई पीच्‍ची ओ रूसो मय।

२ ए छलमी लक् मप् मीस्ङा,

आम् लेम् गेईप् छूर तोङ्‍क तूये,

मूङ्‍कसा विनाश मम् जूक्‍ती लात।

३ नप् लक् मम्पीका आना मान्‍नप् लक् मम् दूङ् नत्‍त,

ना आछीयाक रीङ् नेईम्पीका बरू वालीली मम् आना दूङ् नत्‍त। सेला

४ आन् छलमी रीङ् नेईप् लेम्ङा,

हानी मप् खोलोक रीङ् नेईम् आना नत्‍त।

५ नीनाम्माआ आछीयाङ् आन् सदैबरीकम् लागी पीलूलूक्दीते।

खसा आन् आम् तूस्कोपीका थूत्ना लाते,

ना लेईप्चाप्चीम् थाम्पूपीका आन् आम् साम्‍लोङ् देल्दीते। सेला

६ धर्मीस् ङ्‍क रीङ् तयस्‍ना खची कीम् लये।

खचा ओरोपीक्‍तो मूङ्‍क गीयची,

७ “खोङ्नूम्व मूङ्‍क मीस्, मूङ्‍कसा नीनाम्मा म्होप्मी पम्चीस्को-रीम्चीस्को बानेई मान्म,

खोदोलोई म्होप्मी ओरोतो तूवाक दाचाम्पी भरोसा यूक्सू,

ना बीन्‍नीपा मासेई मना म्होप् क हायाम् राःरालोक छूवा!”

८ खोदोलोई कोङ्‍ क नीनाम्माम् खीम्पी गीगीप्पा जैतूनमी पऊ तोङ्‍क तूवो।

कोङा नीनाम्माम् सम्खेलोक सम्तूमापी सदैबरी भरोसा यूक्सो।

९ आना मक लक्मी लागी कोङा सदै आम् सायोचोङ्मा मूयो।

कोङा आम् नीङ्पी भरोसा मूयो,

ऊदोईपीक्यालो आम् नीङ् नप् तूये।

आम् भक्ति मप्चीम् लाईस्पी कोङा आम् सायोचोङ्मा मूयो।

मीस्मी रई वोर्वा

सङ्गीत-निर्देशकमी लागी: महलत मीचीक दाऊदमी मस्किल मीचीक छाम्

भजनसंग्रह १४

५३

मूर्ख मीचा खची सानीवापी ओरोपीके,

“नीनाम्मा तूम्ङा मान्तू।”

मूङ्‍कस् भ्रष्‍ट छूवाक तूये, ना मूङ्‍कस् ईजेर्म् लप् चालपी तोक्से;

नप् लक् मप् मीस् ईल्पोसो मान्तू।

२ लूखूप्चीलोक ना नीनाम्मा लाम्प् हेप् मीस् तूयेयो पीक्ना,

योबोरोबूआ साराङ्‍गाप्‍तोका मीस्मी छामाईची खोङची।

३ मूङ्‍कस् खोलोङ् मान्‍नप् लाम् हेम् लाम्दूमाक तूये;

मूङ्‍कस् खोलोङ् भ्रष्‍ट छूवाक तूये।

आसासो नप् मईनो,

नप् मप् ईल्पोसो मान्तू।

४ ऊई रई लक् मप्ची हादेम्सोयो ईयान्‍चीनो?

सबेई चायाम्क तोङ्ना मूङ्‍कचा ओ मीस् चईची,

ना नीनाम्मा हादेम्सो दप्पस्‍नो।

५ मूङ्‍कपी कीम्‍लम् कारण ऊसो मान्तूक तूवा

मूङ्‍कपी मूङ्‍कस् खची कीम्मा ऊईमम्-ऊईमम् छूचाईक तूये।

नीनाम्माआ आम्नी साछीमीचीम् तूप्‍री सोको रीस्दीतू;

मूङ्‍कस् आना ङईम्पी छूमीयची,

ऊदोईपीक्यालो नीनाम्माआ मूङ्‍कस् जेर्चीक तूये।

६ इस्राएलमी हल्वा सियोनपीका तावादोक देई नप्ये छूवावा!

नीनाम्माआ म्होप्मी मीस्चीम् सूक्वा लो चामोवालो आन्छयस्लो,

याकूब रामेई छूनूव, ना इस्राएल म्जी ननूव!

साछीमीचीप्का छुटकारा तोम् लागी वाङोम्

सङ्गीत-निर्देशकमी लागी: जीपीस् शाऊल होङाबूम् दोक्पी खाताना “दाऊद ओखीपी सूल्न्दीयान्चीक तूये” पीकाना पीकाक नाम्‍लापीक तारलोक-बाजापी दाऊदमी मस्किल मीचीक छाम्

५४

ए नीनाम्माङा, आम् नीङ्आ कोङ् लेन्चामीयोव,

ना आम् राःराआ कोङ् दोस् मान्दीक तूवो पीम् खोमव।

२ ए नीनाम्माङा, ओ वाङोम् येनोपोव;

ओ ङःपीका लत्क रीङ्पी सानीवा मव।

३ बीन्‍नीपा छाप्कूवापीकचा कोङ् आक्रमण मोयो;

म्सम्तूमा मान्दीकचा कोङ् सेईम् लामो।

मूङ्‍कचा नीनाम्माम् भक्ति मईचीनो। सेला

४ आछीयाङ् नीनाम्मा ओ बोक्छोप् तूये;

योबोरोबूआ कोङ् दप्सो।

५ आना ओ साछीमीचीम् रई लोचम् खची होप्ङा आन्छयची,

आना मूङ्‍कस् पीलूलूक्दीतची,

ऊदोईपीक्यालो आन् विश्‍वास मम् खाईप् तूये।

६ कोङा आन् ओ सानीवाआ हयक बलि चारेईमीयान्;

ए योबोरोबू, कोङा आम् नीङ्मी सायोचोङ्मा मूयो, ऊदोईपीक्यालो मूङ्‍क नप् तूये।

७ खसा कोङ् खोलोङ् नीछीमापीका छूतेईमोक तूये,

ना कोङा ओ साछीमीस् सताक ओ मूक्साङ् खोङूक तूये।

म्बूम्‍आ दोका पीयक मीस्मी वाङोम्

सङ्गीत-निर्देशकमी लागी: तारलोक-बाजापी दाऊदमी मस्किल मीचीक छाम्

५५

ओ वाङोम् येनोपोव, ए नीनाम्माङा,

सम्खे तोम् लागी कोङा बीन्ती मूयोलो आना आम् ङोबो हीक्स्खीनव!

२ कोङ् हेम् आम् सानीवा मव, ना कोङ् ङरी आनोव;

ओ सानीवापीक मीन्ताम्‍आ कोङ् दूक् पीयोक तूये ना कोङा तूनीवा मूयो।

३ ओ साछीमीचा ओरोसोतो कोङ् वोको,

ना रई मीचा कोङ् धम्की पीयो।

मूङ्‍कचा ओपी दूक्वा तातची

ना खची छूलीआ कोङ् आक्रमण मोयो।

४ ओ गोङ् ओ गोपा हायाम् दूक्वापी तूये,

ना सीम्मी कीम्‍आ कोङ् चीपोतोक तूये।

५ कीम्-योम्‍आ कोङ् ऊरोतोक तूये,

ना कीम्‍आ कोङ् चीपोतोक तूये।

६ कोङा ओरोपीको, “तूक्‍तूगूल्म्मी तोङ्‍क ओ लाप्‍तो तूवावादोन्

कोङ् पेरोवाना खातोवा ना नोन्चूङ्वा।

७ पेरोवाना कोङ् हायाम् छूबूरी खातोवा, ना गोङ्‍रूत्खाप् थाम्पूपी तूवोवा। सेला

८ हूक् लो वालो ना मूर्हूऊपीका हायाम् छूबूरी,

ओ पम्चीस्को हेम् आतूर छूक्‍तो खातोवा।”

९ ए रोबू, रई मीस् खाथल-बीथल मदीत्चीव!

मूङ्‍कचा मईचीक लोचम् गईपीचीव!

ऊदोईपीक्यालो कोङा सहरपी मीस् सेईलईक ना खेईक-मोईक तूयो।

१० सेपा-लेपा मूङ्‍कस् सहरपीक पर्खालपी वोङ्ना मूङ्‍कम् बरबार फल्तीते,

खीक्‍का अधर्म लो मासेईमप् रीङ्लो मूङ्‍क सहरगोपी तूये।

११ मासेईमप् राःराचा सहरगोपी लक् मचयस्क तूये;

धम्कीआ लो वालीलीआलो मूङ्‍क सहरपीक लाम् हाल्‍लोसो लेतनो।

१२ ओ साछीमीआ ओ साम्दी कात्वाकदो,

मूङ्‍क कोङा तेप्सूवा।

ओ साछीमीआ कोङ् पानोखोवादोक,

मूङ्‍कपीका कोङ् सूल्न्चीदूरूवा।

१३ खोदोलोई मूङ्‍कन् आन्ङा के, अर्थात् कोङ् तोङ्‍क मीस्,

कोङा नम्‍लो छेतूक ओ होप्मी बूम्।

१४ ईक् नाम्‍लापी आन्लो ईचीम् चानप् सङ्गति छूवादोङा,

खीक्‍का कास् ओरोसर्प् आराधाना मप् मीस्चीका नीनाम्मा दप्स्को खीम्पी लाम्दूमादोङ्चीक तूवा।

१५ सीम्‍आ ओ साछीमीस् आचानक लूत्खीचीनूव;

मूङ्‍कस् मान्सीप्ङा खादीपू वोनूव,

ऊदोईपीक्यालो रई लक् खची रापीङ् तूये।

१६ खोदोलोई कोङान् नीनाम्मापी वाङोम् मूयो,

ना योबोरोबूआ कोङ् लेन्चामीयो।

१७ देच्छा, लेपा ना यूपा

कोङा दूक्वापी खपी वाङोम् मूयो,

ना ओ साल्म् खसा येनोपोयो।

१८ कोङा मूचोयोक जूम्‍लूक्पीका खसा कोङ् खेर् मान्वोमो छुटकारा पीयो,

ऊदोईपीक्यालो ओरोसर्प् मीचा ओ ऊल्‍लोङ् मईची।

१९ केछे सून्मापूका सिंहासनपी तूप् नीनाम्माआ येन

ना मूङ्‍कस् दूक्वा तेम्मीयची। सेला

ऊदोईपीक्यालो मूङ्‍कचा खची लाम् हादेम्सो सुधार मईचीनो,

ना नीनाम्मापीका कीस्‍नो।

२० ओ बूम्‍आ म्होप्मी बूम्चीङ् आक्रमण मईची;

मूङ्‍कसा म्होप्मी करार गस्दीत्क तूये।

२१ मूङ्‍क नेन्क खीलाम् तोङ्‌ना लोक्से,

खोदोलोई मूङ्‍कम् गोङ्पाक जूम्‍लूक् तूये।

मूङ्‍कम् रीङ् तेलपीकासो दूङ् लखेक तूये,

खोदोलोई मूङ्‍क रीङ्आ म्सील्तूऊ दोप्सेलआ तोङ्‍ना खोक्स्या।

२२ आम् सोक्-सूर्‌ता योबोरोबूपी यूक्स्व

ना खसा आम् चोलोगूलो मय;

खसा धर्मी मीस् हाल्‍लोसो सईमीयनो।

२३ खोदोलोई ए नीनाम्माङा, आना रई मीस्

मासेई छूक्स्को ओरोगूम्प् खूलूम्पू होक्स्छोक्सची।

मीस् सेईप् लो छल मप् मीस्लो सोलो तूलोङ् सीये,

खोदोलोई कोङान् आम्पी भरोसा यूक्सो।

नीनाम्मापी भरोसा मम् वाङोम्

सङ्गीत-निर्देशकमी लागी: पलिश्तीचा दाऊद गातपी लाप्चीक नाम्‍लापीक दाऊदमी मिक्‍ताम मीचीक छाम्

५६

ए नीनाम्माङा, कोङ् सम्खे मीयोव,

ऊदोईपीक्यालो मीचा कोङ् हायाम् दूक् पीयो।

लेपाबरी मूङ्‍कचा कोङ् आक्रमण मोयो।

२ ओ ऊल्‍लोङ् मप्चा लेपाबरीङ् कोङ् दूक् पीयोचोयो,

ना ओरोसर्प् नाम्दूखूआ पेप्पस्‍ना कोङ् आक्रमण मोयो।

३ कोङ् कीसोक नाम्‍लापी,

कोङा आम्पी भरोसा यूक्सो।

४ खसा यादे मक रीङ्बऊमी लागी कोङा नीनाम्माम् सायोचोङ्मा मूयो,

कोङा नीनाम्मापी भरोसा यूक्सो, ना कोङ् कीसोनो।

सीप्ना खाईप् मीचा कोङ् ऊई मदूरोनाई?

५ लेपाबरी मूङ्‍कचा ओ रीङ्मी सीसीर् अर्थ तीयची;

मूङ्‍कचा सदै कोङ् खेर् वईम् लागी चूक्ली मईची।

६ मूङ्‍कचा कोङ् सेईम् लागी ओ ऊल्‍लङ्पी चूक्ली मईची,

ना कोङ् सेईम् लागी चङोचोयो।

७ ए नीनाम्माङा, मूङ्‍कचा मईचीक अपराधमी दण्ड मूङ्‍कस् पीचीव!

आम् छूलीपी जाति-जातिस् मासेई मदीत्चीव!

८ कोङा दूक्वा तेप्सूकम् लेखा आना यूक्स्क तूये;

ओ मीक्वा ईबूम् आम् छूम्पी यूक्सोपोव।

ऊई ङ्‍क खोलोङ् आम् सोक्सरपी छाम्पा मान्तूयोनाई?

९ कोङा बोन्छोलम् लागी वाङोम् मूयोलो,

ओ साछीमीस् खची दोस् हीक्सस्‍ना जूके।

ओरोना छूलो नीनाम्मा ओ लाम्पा तूये पीम् कोङा छेतो।

१० खसा यादे मक रीङ्बऊमी लागी कोङा नीनाम्माम् सायोचोङ्मा मूयो,

खसा यादे मक रीङ्बऊमी लागी कोङा योबोरोबूम् सायोचोङ्मा मूयो,

११ कोङा नीनाम्मापी भरोसा यूक्सो, ना कोङ् कीसोनो।

सीप्ना खाईप् मीचा कोङ् ऊई मदूरोनाई?

१२ ए नीनाम्माङा, कोङा आम्पी मूक ओ भाकल पूरा मूयो;

कोङा आम्पी ओलोनूव पीम् बलि चारेई मूयो।

१३ ऊदोईपीक्यालो आना ओ आत्मा सीम्पीका लेन्चामीक तूये,

ना ओ लोङ् जोलोङ् तोम्पीका जगेई मीयोपोक तूये।

खन्सा कोङ् नीनाम्माम् लाईस्पी रीराममी अल्होपी लाम्दूम्दूरो।

बोन्छोलम् लागी वाङोम्

सङ्गीत-निर्देशकमी लागी: दाऊद शाऊलपीका लूबम्पी जूकाना खाताक नाम्‍लापीक “मासेई मनव” मी लय तोङ्नाक दाऊदमी मिक्‍ताम मीचीक छाम्

५७

कोङ् सम्खे मीयोव, ए नीनाम्माङा, कोङ् सम्खे मीयोव,

ऊदोईपीक्यालो ओ आत्मा आम्पी पम्यान्ची।

ङ्‍क नीछीमा ओपीका मान्खाईम्‍लेम् सम्मो,

आम् लाप्‍तोम् गीम्जूवा गोपीङ् कोङ् पम्योङ्चूङ्।

२ खोलोप्का दूङ् रेप्‍तोक नीनाम्मापी कोङा वाङोम् मूयो,

ओ लागी म्होप्मी लन्ची पूरा मप् नीनाम्मापी कोङा वाङोम् मूयो।

३ साराङ्‍गाप्‍तोका खसा कोङ् बोसोक्छो ना लेन्चामीयो,

ना ओ निन्दा मप् ओ साछीमीस् वोकची। सेला

नीनाम्माआ म्होप्मी हाल्‍लोसो मान्याईप् सम्तूमा ना म्होप् विश्‍वासमम् खाईप् तूक खोमय।

४ कोङ् गूङ्‍गीनारचीम् रापी तूवो,

सेत्‍तो चातो मप् सोगोपाक सोगोसाचीम् रापी कोङ् ईम्सो —

मूङ्‍कस्‍ने मीस् के, मूङ्‍कचीम् खची काङ् क बर्छा लो बेईलो तोङ्‍क तूये,

मूङ्‍कचीम् लेम् हायाम् गेईप् दोप्सेल तोङ्‍क तूये।

५ ए नीनाम्माङा, आन् साराङ्‍गापीकासो दूङ् रेप्‍तो छूवाव!

आम् साम्दीखा खोलोङ् चारीदूपी खोमव!

६ मूङ्‍कचा ओ लोङ्मी लागी जाल तास्चीक तूये;

नीछीमाआ कोङ् दाली कूप्सोक तूये।

मूङ्‍कचा ओ लाईस्पी ईबूम् खूलूम् तस्क तूये,

खोदोलोई मूङ्‍कपी खस् खची होप्ङा वाईखीचीक तूये। सेला

७ ओ गोङ् आम्पी थम्पूर तूये, ए नीनाम्माङा,

ओ गोङ् आम्पी थम्पूर तूये!

कोङा छाम् मूयो ना आम् सायोचोङ्मा मूयो!

८ ए ओ आत्माङा, पक्व!

ए वीणा लो साराङ्गीलो, पक्चीव!

कोङा देच्छाक कोःअम्‍री थीन्पोमीयोके!

९ ए रोबू, जाति-जातिचीम् रापी कोङा आम् सायोचोङ्मा मूयो;

मीस्चीम् रापी कोङा आम् तोक्पी छाम् मूयो।

१० ऊदोईपीक्यालो हाल्‍लोसो मान्याईप् आम् सम्तूमा साराङ्‍गा सम्मोङ् ओरोदेप् तूये,

ना आन् विश्‍वासमम् खाईप् तूक रीङ्आ नाम्छूईङा काईय।

११ ए नीनाम्माङा, आन् साराङ्‍गापीकासो दूङ् रेप्‍तो छूवाव!

आम् साम्दीखा खोलोङ् चारीदूपी खोमव!

रई लक् मप् मीस्पी दण्ड तानूव

सङ्गीत-निर्देशकमी लागी: “मासेई मनव” मी लय तोङ्नाक दाऊदमी मिक्‍ताम मीचीक छाम्

५८

ए चारतोप्चे, ऊई आन्‍नी आछीयाक नीया मप् तोङ्ना नेन्‍नीकयो?

ऊई आन्‍ना मीस्चीपी थीक्-थीक् नीया मईनूम्कयो?

२ मा, आन्‍नान् आम्नी सानीवापी मन्‍नप् लोचम् मईनूम्,

ना आम्नी हूःआ चारीदूपीक मीस् दूक् पीम् अपराध मय।

३ रई मीस् खची माआ वातस्लोयीकाङ् रई लक् मप् छूये;

खची माम् सागोवापा तूलोयीकाङ् मूङ्‍कस् वालीली नेईप् छूये।

४ मूङ्‍कचीम् विष पूःम् विष तोङ्‍क तूये,

म्नोबोआ मान्येईप् गोमन पूःआ तोङ्ना मूङ्‍कचा खची नोबो दीदीतस्क तूये;

५ मूङ्‍क गोमन पूःआ हायाम् पूः चेम्दो मलेप्मी साल्म्सो येननो,

खोरोनाङ् मूङ्‍कचासो ऊसो येनस्‍नो।

६ ए नीनाम्माङा, मूङ्‍कचीम् काङ् खची ङः गोपाङ् अईपीचीव;

ए योबोरोबू, गूङ्‍गीनारचीम् बाक्‍काङ् ऊल्पीचीव!

७ मूङ्‍कस् बगेई छूक्ना खाईप् काऊ तोङ्ना सीप्खीचीनूव;

मूङ्‍कचा तालीफूपी रीबो तेसस्लो खची बेई रईम्ङा मान्‍रईप् छून्खानूव।

८ मूङ्‍कस् लाम्दूम्तोङ् यङ्ना खाईप् पाऊ तोङ्‍क छून्खानूव,

म्माम् सागोवापाका सल्खात्क नूक्छा तोङ्ना मूङ्‍कचा नाम्छोवा हाल्‍लोसो तचीनूनव।

९ मूङ्‍कचा तूम्मान्तोमोङ् मूङ्‍कस् सान्मा-बूक्मा तोङ्ना हीप्पची;

मान्सीमो तूलोङ् नीनाम्माआ ओरोदेप् म्छूलीपी

मूङ्‍कस् मूर्हूआ पेरक तोङ्ना पेर्‌न्खामीयची।

१० नीनाम्माआ म्फाई लापक खोङ्स्लो धर्मी मीस् खची जीनये;

मूङ्‍कचा खची लोङ् रई मीस्चीम् हीःपी सप्पची।

११ खोदोलो मीचा ओरोपीके,

“आछीयाङ् धर्मीचा होसोङ् पूनाऊनी तयची;

आछीयाङ् चारीदूपी नीया मप् ईल्पो नीनाम्मा तूये।”

साछीमीचीपीका छुटकारा तोम् लागी वाङोम्

सङ्गीत-निर्देशकमी लागी: “मासेई मनव” मी लय तोङ्नाक दाऊदमी मिक्‍ताम मीचीक छाम्। खोदोलो शाऊलआ दाऊद सेईम् लागी म्खीम्पी चीवा मस् मीस् पोक्स्चीक तूवा।

५९

कोङ् ओ साछीमीचीपीका छूतेईमोव, ए ओ नीनाम्माङा;

ओ ऊल्‍लोङ्पी थोरेप्चीपीका कोङ् सम्सूरोव।

२ रई लक् मप्चीपीका कोङ् छुटकारा पीयोव,

ना कोङ् सेईम्‍लाम् मीस्चीपीका लेन्चामीयोव।

३ खोङ्व, मूङ्‍कचा कोङ् ऊतोङ्नाई सेईम् पीक्ना चङोचोयोक तूये।

ए योबोरोबू, कोङ् ओ कसूर मान्दी अथवा मोऊ मान्दी तूवोनासो

खची सम्तूमा मान्दीक मीचा ओ ऊल्‍लोङ्पी चूक्ली मईची।

४ कोङ् कसूर मान्तूप् तूवोनासो मूङ्‍कस् कोङ् आक्रमण मम् लागी तयार तूये।

कोङ् बोम्छोम् लागी पक्व; ओपी तालाताक दोसापी कोङ् खोङोव!

५ ए खोलोप्का दूङ् राःरालोक योबोरोबू नीनाम्माङा, इस्राएलमी नीनाम्माङा,

खोलोङ् जातिस् दण्ड पीम् लागी पक्व;

विश्‍वासघात मप् रई मीस् ऊसो सम्तूमा मीचीनव। सेला

६ यूपा पीच्‍ची मूङ्‍कस् खेप् तोङ्ना हूक्‍तो;

मूङ्‍कस् खेप् तोङ्ना हूक्‍तो

सहरमी लीक् हेम्पी फल्तीते।

७ खोङ्व, मूङ्‍कचा खची ङःपीका ऊई लातची,

मूङ्‍कचा खची ङचसूपीका दोप्सेल लातची,

खीक्‍का खचा ओरोपीके, “केई आसाई येने?”

८ खोदोलोई आन्, ए नीनाम्माङा, आना मूङ्‍कस् गीयची;

खोलोङ् जातिस् आना सेस्वा मीयची।

९ ए ओ राःराङा, कोङा आन् खोयान्‍ना,

ऊदोईपीक्यालो आन्, ए नीनाम्माङा, आन् ओ किल्‍ला तूये।

१० कोङ् सम्‍तूमा मीक् नीनाम्माआ कोङ् बोछोक्सो;

नीनाम्माआ ओ साछीमीस् हारेई छूक कोङ् खोमीयो।

११ खोदोलोई ए रोबू, ओखी ढालङा!

मूङ्‍कस् सेत्चीनव, मादोन् ओ मीचा मात्यूक्सची;

आना आम् होप्मी राःराआ मूङ्‍कस् छाछापूत्‍ता मस्‍ना खून्जू लमीचीव।

१२ खची ङःपीक मोऊ ना खची ङःपीका लत्क रीङ्बऊमी कारणआ

मूङ्‍कस् खची नाम्दूखूपीङ् फसेई छूनूव।

मूङ्‍कस् साराप् छोक्साकसालो वालीली नेनाकसालो,

१३ मूङ्‍कस् आम् छूलीआ पीलूलूक्दीत्चीव,

मूङ्‍कस् ईबूम् मान्दीङ् मासेई मदीत्चीव।

खीक्‍काना चारीदूपीक खोलोङ् मीचा ङ्‍क छेत्‍तची,

नीनाम्माआ याकूबपी चार तोक्स। सेला

१४ यूपा पीच्‍ची मूङ्‍कस् खेप् तोङ्ना हूक्‍तो,

सहरमी लीक् हेम्पी फल्तीते।

१५ खची चाम् थक् लाम्तो मूङ्‍कस् तूतीते,

ना खची बो खास्‍नोलो मूङ्‍कस् बसे।

१६ खोदोलोई कोङा क आम् राःराम् तोक्पी छाम् मूयो,

देच्छा सेपा हाल्‍लोसो मान्याईप् आम् सम्तूमाम् तोक्पी सायोचोङ्माम् छाम् मूयो;

ऊदोईपीक्यालो आन् ओ किल्‍ला

ना दूक्वा ताईक लेईपी ओ पम्चीस्को तूये।

१७ ए ओ राःराङा, कोङा आम् साम्दी छाम् मूयो;

ए नीनाम्माङा, आन् ओ किल्‍ला, ना कोङ् सम्तूमा मीक् नीनाम्मा तूये।

छुटकाराम् लागी वाङोम्

सङ्गीत-निर्देशकमी लागी: “करारमी लीली बूङ्” मी लय तोङ्नाक दाऊदमी मिक्‍ताम मीचीक छाम्। सेचीवाम् लागी: खोदोलो दाऊद अराम-नाहारैमपी लो आराम-सोबापीलो जूम्‍लूक् मस् खाताक तूवा, ना योआब आत्‍ताना ताकप्का ईक्पोङ् नीस् हबऊ एदोमीस् रूम्मी बेँसी मीचीकपी सेत्चीक तूवा।

६०

ए नीनाम्माङा, आना केईका होक्सीयीकाक तूये, ना ओखी किल्‍ला हतीपीकाक तूये;

आन् ओखीप्का आम् छूली काताक तूये;

आना हन्‍ना केईका होसोङ् बोबूयीकाव।

२ आना थाम्पूवार थर्केई मक तूये,

ना मूङ्‍क चेल्ना हल्क तूये।

मूङ्‍कम् ओरोगूम्प् गोदी खोलोङ् नेप्दीत्व, ऊदोईपीक्यालो मूङ्‍क तोक्स्चाईक तूये।

३ आना आम् मीस् तेम्मान्तेईप् नीछीमा तेम्मीचीक तूये,

आना केईका ईसेईप् मद्य दूम् पीयीकाक तूये।

४ आम्पीका कीप्ची तालीफूपीका लेईम्चाम् लागी

आना ईबूम् सीकीबूङ् पक्‍क तूये। सेला

५ आम् चूप् हूःआ केईका लेन्चामीयीकाव ना बईछोक्सीकाव,

खीक्‍का आना सम्तूमा मीयस्कचा छुटकारा तचीनूव।

६ नीनाम्माआ म्होप्मी पवित्र तूस्कोपीका ओरोपीकाक तूये:

“शकेमपीका कोक्सोना मूङ्‍क भाग-भाग मूयोना हासो,

ना सुक्‍कोतमी बेँसीसो थापोना हासो।

७ गिलाद ओमी के, ना मनश्शेसो ओमीङ् के;

एफ्राइम ओ टोप के,

यहूदा ओ राजदण्ड के।

८ मोआब ओ काऊ यूम् बाटा के,

एदोमपी कोङा ओ लोङ्पई होक्सो,

ना कोङ् पलिश्तीचीप्का कोक्सोना बसो।”

९ आसाई कोङ् किल्‍ला तूप् सहरपी छोक्सोतोयो?

एदोम सम्मो कोङ् आसाई लाम्दूपोना खायो?

१० ए नीनाम्माङा, आनाङ् मायो? खोदोलोई ईनीम्बा आना केईका होक्सीयीकाक तूये,

ना ओखी जूम्‍लूक् मप् सेनाचीम् साथपी आन् खात्नो।

११ ओखी साछीमीचीम् ऊल्‍लोङ्पी केईका बईछोक्सीकाव,

ऊदोईपीक्यालो मीचा बईछोक्सेकन् मोरोक छूये।

१२ नीनाम्मालाम्पा केईका ओखी साछीमीचीप्का कोम् दूराम्का,

ना खसा ओखी साछीमीस् सीक्‍कची।

पम्चीम् लागी वाङोम्

सङ्गीत-निर्देशकमी लागी: तारबाजापी दाऊदमी छाम्

६१

ओ तूनीवा येनोपोव, ए नीनाम्माङा!

कोङा मूयोक वाङोम्पी सानीवा मव!

२ ओ गोङ् ऊईमम्-ऊईमम् छूलो,

कोङा चारीदूम् नाक्‍का छोक्पाका आम्पी वाङोम् मूयो।

ओपीका दूङ् रेप् छीलूमापी कोङ् खायोव,

३ ऊदोईपीक्यालो आन् ओ पम्चीस्को तूये,

ओ साछीमीचीम् ऊल्‍लोङ्पी आन् ईबूम् पोचीप् धरहरा तूये।

४ आम् तूस्कोपी सदैबरी तूम्चाम्,

ना आम् लाप्‍तोगोपी पम्चीम् ओ लन्ची तूये। सेला

५ ऊदोईपीक्यालो ए नीनाम्माङा, कोङा आम्पी भाकल मूक खोलोङ् आना येन्क तूये;

आम् नीङ्पीका खची कीम् लप्चा तोम् दाचाम् आना कोङ् पीयोक तूये।

६ होङाबू हायाम् बाईप् तोबूवा पीव,

ओरोतो दूङ् सम्मो ख लेन्चानूव।

७ खसा नीनाम्माम् लाईस्पी सदै सिंहासनपी तूम् तचनूव;

आम् सम्तूमा लो विश्‍वासयोग्यताआलो खम् रूसो मनूव।

८ खीक्‍काना कोङा सदै आम् सायोचोङ्मा मूचोयो,

ना लेई पीच्‍ची कोङा मूक खोलोङ् भाकल पूरा मूयो।

नीनाम्मापी भरोसा यूम्

सङ्गीत-निर्देशकमी लागी: यदूतूनमी लागी दाऊदमी छाम्

६२

ओ आत्माआ नीनाम्मापीङाङ् नोम्चीम् तय;

खपीकाङ् ओ हल्वा ताये।

२ खङाङ् ओ छीलूमा ना कोङ् हल्वापीप् तूये,

ख ओ किल्‍ला तूये, कोङ् हादेम्सो ऊत्‍तोनो-बेपोनो।

३ कोङ् ईल्पो मीस्लो आन्‍ना हादेसम्मोई जूम्‍लूक् मचाईनूम्?

ऊईम्खाम् होक् पर्खाल तोङ्‍क ना गम्खाम् होक् खर् तोङ्‍क छूक्खाप् कोङ्

ऊई आन्‍नी खोलोङ् तङ्नीना ऊतोतोनीयो?

४ कोङ् ओरोरेप्‍तोका दाली लेईम् लागी मूङ्‍कचा लोचम् बानेई मस्क तूये।

मूङ्‍कचा ओ तोक्पी वालीलीक रीङ् मम् नत्‍तची।

मूङ्‍कचा खची ङःआङाङ् ओ सायोचोङ्मा मईची।

खोदोलोई खची गोङ्पीका मूङ्‍कचा कोङ् साराप् छोयो। सेला

५ ए ओ आत्माङा, नीनाम्मापीङाङ् नोन्चीव।

ऊदोईपीक्यालो ओ आसा खपीकाङ् ताये।

६ खङाङ् ओ छीलूमा ना कोङ् हल्वापीप् तूये,

ख ओ किल्‍ला तूये, कोङ् ऊत्‍तोनो-बेपोनो।

७ ओ हल्वा लो ओ साम्दी-सायोलो नीनाम्मापीका ताये;

हायाम् राःरालोक ओ छीलूमा लो ओ पम्चीस्कोलो नीनाम्माङ् तूये।

८ ए मीस्चे, खोलोङ् नाम्‍लापी खपीङ् भरोसा यूक्सानूम्व;

खम् लाईस्पी आम्नी सानीवा हलानूम्व,

ऊदोईपीक्यालो नीनाम्मा ई पम्चीस्को तूये। सेला

९ मीस् ईक् मुठ्ठी सोम्ङाङ् के,

देप् दर्जापीक लो चीमा दर्जापीकलो खोलोङ् मीस् ऊसोङ् माके।

तराजुपी थापाम्‍लो मूङ्‍कस् हाम्‍लो-हाम्‍लोक छूये,

मूङ्‍कस् खोलोङ् ईक् मुठ्ठी सोम्ङाङ् के।

१० मीस् फील्म्चाम् लक् मनूम्ना रेम्चीनीनव,

ना खूस्‍नूम्ना तात्नूम्क चूम्सोस्पी नाम्दूखू मनूम्नव।

आम्नी दाचाम् पईना ओरोतो छूक्‍तो खात्लो मूङ्‍कपी आम्नी सानीवा मनूम्नव।

११ नीनाम्मा ईबूम् रीङ् नेनाक तूये,

कोङा नीच्‍ची रीङ् येनूक तूये:

“ए नीनाम्माङा, आन् हायाम् राःरालोक तूये,

१२ ना ए रोबू, आम्पी हाल्‍लोसो मान्याईप् सम्तूमा तूये”

खीक्‍का “खोलोङ् मीचा खची होपा मईचीक लक् तोङ्ना

आना खस् म्चो पीयची।”

ओ आत्मा आम् लागी वाम्मा सीये

यहूदामी गोङ्‍रूत्खाप् थाम्पूपी तूवालोक दाऊदमी छाम्

६३

ए नीनाम्माङा, आन् ओ नीनाम्मा तूये,

कोङा आन् ओ सानीवापीकाङ् लाम्यान्‍ना।

काऊ मान्दीक् ओबान ना बाँझ थाम्पूपी

ओ आत्मा आम् लागी वाम्मा सीये,

ना ओ गाम् आम् लागीङ् सीतेके।

२ कोङा आन् पवित्र तूस्कोपी तोन्‍नाक तूये,

ना कोङा आम् राःरा लो आम् साम्दीखालो तूऊ।

३ हाल्‍लोसो मान्याईप् आम् सम्तूमा ओ रीरामपीका दूङ् देप् तूये,

खन्सा ओ ङचसूआ आम् साम्दीखा मय।

४ ओ रीराम तूक सम्मो कोङा आम् सायोचोङ्मा मूयो,

ना आम् नीङ्पी कोङा ओ हूः थेतो।

५ हायाम् चानप् चाम्दूम्‍आ बो खास्क तोङ्ना ओ आत्माआ सम्तूक मय,

ना ओ ङःआ चामोवालो आम् सायोचोङ्मा मय।

६ ओ तूस्कोपी कोङा आम् मीन्मारो मूयो,

कोङा सेपाबरी आम् ध्यान मूयो।

७ आन् ओ बोक्छोप् तूये,

खन्सा कोङा आम् लाप्‍तोम् गीम्जूवा गोपी चामोवालो छाम् मूयो।

८ ओ आत्मा आम्पी केम्दीयान्ची;

ना आम् चूप् हूःआ कोङ् दप्सोतो।

९ कोङ् सेईम् लाम्प्ची क

चारीदूमी नूक्‍का गोपू तातेक्ना पीलूलूक्खाते।

१० मूङ्‍कस् दोप्सेलआ सेतची,

ना रेचेङ्‍गीचीम् चाम् थक् छूये।

११ खोदोलोई होङाबूआ क नीनाम्मापी चामोवा मय;

नीनाम्माम् नीङ्पी पस्तून चाप्चा क खम् सायोचोङ्मा मईची,

खोदोलोई वालीली नेईप्चीम् खची ङः दीखाते।

सम्सूर्म् चीम् लागी वाङोम्

सङ्गीत-निर्देशकमी लागी: दाऊदमी छाम्

६४

ए नीनाम्माङा, कोङा उजूर मूयोलो ओ वाङोम् येनोपोव;

ना ईकीम्‍लप् ओ साछीमीचीपीका ओ रीराम सम्सूरोपोव।

२ दुष्‍ट मीचा सूल्यान्‍चीना मईचीक लोचम्पीका लो

रई लक् मप्चा मईचीक चूक्‍लीपीकालो कोङ् सूलोव।

३ मूङ्‍कचा खची लेम् दोप्सेल तोङ्ना खूईयची,

ना खेर्‌वईप् रीङ्बऊआ बेई तोङ्‍ना गोम् लागी मूङ्‍कस् तयार छूये।

४ मूङ्‍कचा दोस् मान्दीक मीस् चङस्‍ना गकची;

मान्की-मान्की आचानक मूङ्‍क गकची।

५ मूङ्‍कचा खची दुष्‍ट चूक्ली मम् लागी ईल्पोआ आर्को उत्साहा पीय,

आसासो तूम्मान्तोमो वोमो ताईम् लागी मूङ्‍कचा चाई मईची;

मूङ्‍कचा ओरोपीके, “केई आसाई तईखीया?”

६ मूङ्‍कचा अन्याय मम् लागी चूक्‍ली मईची ना ओरोपीके,

“केईया पूरा छूक् लोचम् बानेईमम्क तूये।”

आछीयाङ्, मीस्मी गोङ् लो सानीवालो चङ्‌ख छूये।

७ खोदोलोई नीनाम्माआ बेईआ मूङ्‍कस् आपची;

मूङ्‍कस् आचानक खेर् वोङे।

८ मूङ्‍कचीम् खची लेम् खची होप्मी ऊल्‍लोङ्पीङ् नीमाम्माआ आत्पोक्स,

ना मूङ्‍कस् पीलूलूक्दीतची।

मूङ्‍कस् तोक् खोलोआ खस् सेस्वा मीत्‍तो खची तोङ् दाल्गूप्‍तो मईची।

९ खोलोङ् मीस् खची कीम् लये;

मूङ्‍कचा नीनाम्माम् लक्मी तोक्पी पयची,

ना नीनाम्माआ मईक लक्पी सानीवा मईची।

१० धर्मी मीचा योबोरोबूपी चामोवा मस्‍नूव,

ना खपी पम्चीनूव।

सोज गोङ् तूप् खोलोआ नीनाम्माम् सायोचोङ्मा मस्‍नूव!

नीनाम्माम् सायोचोङ्मा

सङ्गीत-निर्देशकमी लागी: दाऊदमी छाम्

६५

ए नीनाम्माङा, सियोनपी आन् सायोचोङ्माआ हूङ्दीत्क तूये,

ना आम् लागी मम्काक खोलोङ् ओखी भाकल पूरा छूये।

२ आना वाङोम् मयाम्क येन;

आम्पीङ् खोलोङ् मीस् ताये।

३ केईका ओखी मोऊआ नेम्खाम्यातीकालो,

आना ओखी अपराध छेमा मीयीपीका।

४ आम् दप्स्को खीम्पी तूम् लागी

आना सोक्ना आम् दोक्पी तात्चीक मीस्

आम्पीका आसीक् तोक्ची के!

आम् खीम्, अर्थात् आम् पवित्र दप्स्को खीम्पीक नप् थक्‍आ

केईका सम्तूक् छूयीकाक तूये!

५ धार्मिकताम् ओरोदेप् लक्लाम्पा आना केईका ङरी आनेका,

ए ओखी हल्वापीप् नीनाम्माङा!

चारीदूपी तूप् खोलोङ् मीचा

ना छूबूरी दीरीत्‍तीम् नावादेपा तूप्चा आम्पी आसा मईची।

६ आना आम् राःरालाम्पा खोलोङ् कोम् बानेई मअ,

ना आम्होप् हायाम् राःरालोक मन्चीक तूये।

७ आना दीरीतीम् लो छालमीलो ईकीम् लप् साल्म्

ना जाति-जातिस् चाऊपोलक साल्म् सीप्सीलीली मदीत्क तूये।

८ चारीदूम् ईक्चाखेम्पीका आर्को चाखेम्पी तूप्चा

आना मक छाक्‍काक लक् खोङस्‍ना खची कीम् लये।

देत्छा कोःअस्को थाऊपीका यूपा नाम्कूर्‌स्को थाऊ सम्मो

आना आम् सायोचोङ्मा ममीयची।

९ आना थाम्पूम् वास्ता मय ना मूङ्‍क वा तामीयना बीम्मीय;

आना मूङ्‍क हायाम् छीर्म् सेमीक् मय।

मीस् छीर्म् जूतेई मीम्पीम् लागी

नीनाम्माम् योऊ काऊआ पेप्क छूये,

ऊदोईपीक्यालो आना मोरोनाङ् आरेई मस्क तूये।

१० आना मूङ्‍कपी हालोआ जोम्पा खोलोङ् सूय काऊआ बीम्मीय,

आना मूङ्‍क कीङ्‍कीङ् मय,

ना वा तामीयना मूङ्‍क लबा-लबाक मय,

ना आना मूङ्‍कपी हायाम् छीर्म् सेनूव पीक्ना आसीक् पीय।

११ आना हायाम् नम्‍लो छीर्म् सेमीयना दोङ् मुकुट खूमीय,

ना खोलोङ् आम् गाडा पेप्‍पनासो एल्ना खाते।

१२ गोङ्‍रूत्खाप् थाम्पूपीक खार्कापी हूप्ली-ताप्ली घाँस छूवाक तूये,

ना खोलोङ् कोम् खची जीनम्‍आ चोन्दीयान्चीक तूये।

१३ खार्का लूस्-छाराआ पेप्‍छोक्सक तूये,

खोलोङ् बेँसी छीर्म्आ नेप्छोक्सक तूये,

मूङ्‍कस् चामोवापी मीलेई छूवा ईतो छाम् मईची।

सायोचोङ्मा माम् लो ओलोनूव पीम्‍लो

सङ्गीत-निर्देशकमी लागी: ईबूम् छाम्

६६

ए खोलोङ् चारीदूचे, चामोवालो नीनाम्माम् जयजयकार मनूम्व!

२ खम् नीङ्मी लागी साम्दीखाम् छाम् मनूम्व,

खम् साम्दीखालो सायोचोङ्मा मनूम्व!

३ नीनाम्मा ओरोलानूम्व, “आना मक खोलोङ् लक् हायाम् नप् तूये!

आम् राःराम् साम्दी हायाम् देप् तूकसा

आम् साछीमीस् आम् मूक्स्दूपी चील्बूप्खाते।

४ खोलोङ् चारीदूपीक मीचा आम् आराधाना मईची;

मूङ्‍कचा आम् सायोचोङ्माम् छाम् मईची,

मूङ्‍कचा आम् नीङ्मी लागी सायोचोङ्माम् छाम् मईची।” सेला

५ तानीव, ना नीनाम्माम् लक् खोङ्नूम्व,

मीस्मी लागी खसा मक लक् हायाम् नप् तूये!

६ खसा दीरीत्‍ती सूक्खा थाम्पू बानेई मअ;

मूङ्‍कचा लाम्दूम्तो देप् योऊ जोक्ची।

मूङ्‍कपी केईका खपी चामोवा मम्का।

७ खसा म्होप्मी राःरालाम्पा सदै चार तोक्स।

खसा जाति-जातिचीम् खोलोङ् खची चाल खोङ;

खम् ऊल्‍लोङ् मप्चा खम् ऊल्‍लोङ् मम् तचीनूनव। सेला

८ ए मीस्चे, ई नीनाम्माम् साम्दी छाम् मनूम्व,

खम् साम्दीखाम् साल्म् येईम् तम्नूव।

९ खसा ई रीराम सम्सूर्‌ना यूक्स्क तूये,

ना खसा ई लोङ् लान्खा पीयनोक तूये।

१० ऊदोईपीक्यालो ए नीनाम्माङा, आना केईका जाचेई मईकाक तूये,

आना केईका नाम्छेर्‌बू तोङ्ना खारेई मईकाक तूये।

११ आना केईका कैदपी छूमीयीका,

ना केईका खूर्‌मान्तेईप् बारी खूर्‌मीयीका।

१२ आना मीस् ओखी तोङ्तो वोमीची,

केईका मीःपी लो काऊपीलो छूयीकाना लाम्दूमीका,

खोदोलोई आना केईका लान्छोस्को-कान्छोस्को थाम्पूपी तातीका।

१३ कोङ् आम् दप्स्को खीम्पी मीःपी चारेईमम् बलि तातोना तोयो,

ना आम्पी मूक खोलोङ् भाकल पूरा मूयो —

१४ मूङ्‍क खोलोङ् भाकल कोङ् नीछीमापी छूवोलो,

ओ ङचसूआ यादे मूक तूवा ना ओ ङःआ नेनोक तूवा।

१५ कोङा आम्पी बल्या-बल्या पोसूम् लो लूस्मीलो बलि चारेई मूयो;

कोङा लूपी लो बकालो चारेई मूयो। सेला

१६ नीनाम्मापीका आम्नी कीम् लप्चे खोलोङ् तानीव ना येन्‍नूम्व,

ना खसा ओ लागी ऊई मक तूवा खूङ्‍क कोङा पूयो।

१७ कोङा ओ ङःआ खपी वाङोम् मूऊ,

ना ओ लेम्‍आ खम् सायोचोङ्मा मूऊ।

१८ कोङा ओ गोङ्पी अधर्म यूक्सूवादोक,

नीनाम्माआ मान्येईवा।

१९ खोदोलोई आछीयाङ् नीनाम्माआ येन्क तूये;

खसा कोङा मूक वाङोम् सानीवा मना येन्क तूये।

२० नीनाम्माम् साम्दीखा छूनूव,

खसा कोङा मूक ओ वाङोम् येनोनो पीकाक मान्तू,

अथवा खसा कोङ् हाल्‍लोसो मान्याईप् सम्तूमा मीम् मान्होन्येमोङ् तूये!

ओलोनूव पीम् छाम्

सङ्गीत-निर्देशकमी लागी: तारलोक-बाजापी ईबूम् छाम्

६७

नीनाम्माआ केई सम्खेलू मीयीनूव ना केई आसीक् पीयीनूव

ना म्ङाली ईपी खोमनूव। सेला

२ ओरोना खोलोङ् चारीदूआ आम् लन्ची छेत्चीनूव,

ना खोलोङ् जातिचा आना पीयक हल्वाम् तोक्पी छेत्चीनूव।

३ ए नीनाम्माङा, मीचा आम् सायोचोङ्मा मस्‍नूव;

खोलोङ् मीचा आम् सायोचोङ्मा मस्‍नूव।

४ जाति-जातिस् खची जीननूव ना चामोवालो छाम् मस्‍नूव,

ऊदोईपीक्यालो आना खोलोङ् मीस्पी नम्‍लोना चार तोक्स,

ना चारीदूपीक जाति-जातिस् लाम् खोमीयची। सेला

५ ए नीनाम्माङा, मीचा आम् सायोचोङ्मा मस्‍नूव;

खोलोङ् मीचा आम् सायोचोङ्मा मस्‍नूव।

६ खीक्‍काना चारीदूआ हायाम् लोक्‍तो छीर्म् सेमीय,

ना नीनाम्मा, ई नीनाम्माआ केई आसीक् पीया।

७ नीनाम्माआ केई सदै आसीक् पीया,

खीक्‍का चारीदूम् नाक्‍काछो सम्मोक खोलोङ् मीस् खपीका कीसे।

नीनाम्माम् लागी जयजयकारमी छाम्

सङ्गीत-निर्देशकमी लागी: दाऊदमी छाम्

६८

नीनाम्मा पोन्लानूव, खम् साछीमीस् छाछापूत्‍ता छून्खानूव;

म्साछीमीस् खम् मूक्स्दूपीका जून्खानूव।

२ हीक्‍आ मीक्मा पेरना खाईयक तोङ्नाङ्,

आना मूङ्‍कस् पेर्‌चीव।

मीःम् दोक्पी मयन् बीलेई छूक तोङ्नाङ्,

दुष्‍ट मीस् खोलोङ् नीनाम्माम् मूक्स्दूपी पीलूलून्खानूव।

३ खोदोलोई धर्मी मीस् क खची जीननूव;

मूङ्‍कस् नीनाम्माम् लास्पी चामोवापी छूनूव;

मूङ्‍कस् खची गोङ् चाननूव।

४ नीनाम्माम् लागी छाम् मनूम्व, खम् नीङ्मी साम्दी छाम् मनूम्व;

मोम् थेम्तो लाम्दूम्मी लागी ईबूम् छाम् मनूम्व।

खम् नीङ् योबोरोबू के,

आन्‍नी खम् लास्पी आम्नी जीननीव!

५ नीनाम्मा म्होप्मी पवित्र तूस्कोपी

गेप्कूप्-गेस्कूम्चीम् खची पा लो लोमेवाचीम् चोलोगूलो मप्लो तूये।

६ म्हाल्‍लाक मीस् नीनाम्माआ म्खीम्पोस्चीकाङ् यूक्स;

खसा कैदपी तूप्ची छुटकारा पीयस्‍ना खची जीनमीयची,

खोदोलोई विद्रोह मप्ची क नाम्खर्‌आ मईक थाम्पूपी तूम् बोक्से।

७ ए नीनाम्माङा, आन् आम् होप्मी मीस्मी लाईस्-लाईस् खातालो,

गोङ्‍रूत्खप् थाम्पूलाम्पा छूवाना लाईस्पा लाम्दूमालो, सेला

८ सीनैपी तूप् नीनाम्माम् लाईस्पी,

इस्राएलपीक नीनाम्माम् लाईस्पी,

चारीदू योक्सा, ना नाम्छूईआ वाः तामीयू।

९ ए नीनाम्माङा, आना पाङ्वाप्का काऊ काताम्क तोङ्ना वाः तामीयू;

आना काऊ मान्दी हार्‌खाताक थाम्पू होसोङ् मलील बानेई मअ।

१० आम् मीस् खोलोङ् मूङ्‍क थाम्पूपी तूवादोङा,

ना आना आम् होप्मी योक्खाताकपीका, ए नीनाम्माङा, आना छूक्सीप्-देईप्सीप् हीङ्ची।

११ रोबू रीङ्बऊ नेना,

ना रीङ्बऊमी तोक्पी ओरोपीक्‍तो नेईप् मीम्छास् ओरोसर्प् तूवा:

१२ “होङाबूस् खची सेनास्का दावा जूके,

खीम्पी तूप् मीम्छाचा जूम्‍लूक् छूवाकपीका लूतेई मस्‍ना तात्चीक चूम्सोस् हासची,

१३ लूस् हूप्ना तूप् मीचासो

नाम्छेर्‌बूआ लो हाल्ङोआलो रीम्पा म्‍लाप्‍तोलोक तूक्‍तूगूल्म् तयची।”

१४ खोलोप्का दूङ् राःरालोक नीनाम्माआ होङाबूस् छाछापूत्‍ता मस्लो,

सल्मोन कोम्पी नोङ् ताक तोङ्‍क तूवा।

१५ बाशानपीक कोम् हायाम् राःरालोक तूये;

बाशानपीक कोम्पी ओरोतो छीलूमा तूये।

१६ ए ओरोतो छीलूमालोक कोम्ङा, आना ऊदोई नाचूर्‌लो मूङ्‍क कोम् हेम् खोङ,

मूङ्‍कपी नीनाम्माआ चारतोम् लामक तूये,

मूङ्‍कपी योबोरोबू म्होप्ङा सदै बास् तूये?

१७ नीनाम्माम् रथ ङीर्‌ङा मान्तेईप् तूये;

मूङ्‍कस् लङ्‌खऊपीका दूङ् देतो तूये।

रोबू सीनै कोम्पीका म्होप्मी पवित्र तूस्कोपी ताक तूये।

१८ आन् ओरोरेप्‍तो वोङ्‌खाताकप्का,

आना ओरोसर्प् मीस् कैदपी मस्‍ना खाईची।

आना खोलोङ् मीस्पीका लो,

विद्रोह मप्चीपीकालोसो हूक्छो लापू।

हन्‍ना योबोरोबू नीनाम्मा मूङ्‍कपी बस् तूये।

१९ केई हल्वापीप् योबोरोबू नीनाम्माम् सायोचोङ्मा छूनूव!

खसा लेई पीच्‍ची हायाम् लीप् ई बारी खूर। सेला

२० ई नीनाम्मा लेन्चामीक् नीनाम्मा तूये,

योबोरोबू नीनाम्माङ् केई सीम्पीका लेन्चामीया।

२१ आछीयाङ् नीनाम्माआ म्साछीमीचीम् तोङ्,

ना मोऊ मम् लाम् हेम् लागेई छूक्चीम् तोसम्‍लोक खची तोङ् फोक्चे खेईबोकची।

२२ योबोरोबूआ ओरोपीके, “कोङा मूङ्‍कस् बाशानपीका तातोची;

कोङा मूङ्‍कस् ओरोगूम् दीरीत्‍तीपूका तातोची।

२३ ओरोना आन्‍ना आम्नी लोङ् आम्नी साछीमीचीम् हीःपी लूप्नूम्,

ना आम्नी खेप्मी लेम्‍आसो मूङ्‍कपी भाग तय।”

२४ ए नीनाम्माङा, आम् जुलूस खोलोआ तचयस्क तूये,

ओ नीनाम्माम् लो होङाबूम्‍लो जुलूस पवित्र तूस्को हेम् खात्चाईक तूये।

२५ लाईस्-लाईस् छाम् लप्ची तूये, मूङ्‍कचीम् दोस्-दोस् बाजा दूप्ची तूये,

ना मूङ्‍कचीम् साथपी खैँजडी दूप् कन्या मीम्छास् तूये।

२६ ओरोदेप् याखऊपी नीनाम्माम् सायोचोङ्मा मनूम्व,

इस्राएलीचीम् रापी योबोरोबूम् सायोचोङ्मा मनूम्व!

२७ खोलोप्का दूङ् चूक्‍क बेन्यामीन्मी गोङ्आ मूङ्‍कस् अगुवाइ मचयस्क तूये,

यहूदापीक चारतोप्ची मूङ्‍कचीम् दलपी तूये,

जबूलूनपीक लो नप्‍तालीपीकलो चारतोप्चीसो मूङ्‍कपी तूये।

२८ ए नीनाम्माङा, आम् राःरा काछव,

ङ्‍कप्का लाईस्पी मक तोङ्ना, ए नीनाम्माङा, आम् राःरा केईका खोमीयीकाव।

२९ यरूशलेमपी आम् दप्स्को खीम् तूकसा

होङाबूचा आम्पी चाचोदाम् तातची।

३० पाक्पऊमी रापी तूप् पोसू वोक्व,

लूपीचा अगुवाइ मईचीक पीम् म्छास् वोकाम्क तोङ्ना बात्ल छूवाक जातिस् वोक्चीव!

मूङ्‍कचा खची होपा खची होप्ङा लखे मयान्चीना हाल्ङोम् लो नाम्‍छेर्‌बूम्‍लो हूक्छो तातची।

नीनाम्माआ जूम्‍लूक् मम् नईप् जातिस् छाछापूत्‍ता मदीतची।

३१ मिश्र छाप्कूवापीका होङाबूम् रीदाम् बाईप्ची ताये,

कूश छाप्कूवा म्होप्ङा नीनाम्मापी पीन्दीयान्ची।

३२ ए चारीदूपीक चारखम्चे, नीनाम्माम् लागी छाम् मनूम्व,

योबोरोबूम् सायोचोङ्माम् साम्दी छाम् मनूम्व, सेला

३३ केछे सून्मापूकाक साराङ्‍गाप्‍तो लाम्दूम्प् योबोरोबूम् सायोचोङ्मा मनूम्व

खसा हायाम् राःरालोक साल्म् लात।

३४ नीनाम्माम् राःराम् तोक्पी खोलोपी पानूम्व,

खम् राःरा इस्राएलपी रीङाक तूये,

ना खम् राःरा नाम्तो तूये।

३५ ए नीनाम्माङा, आन् आम् पवित्र तूस्कोपी खोलोआ कीम् पर्ने तूये;

इस्राएलमी नीनाम्माआ म्होप्मी मीस् राःरा पीयची।

नीनाम्माम् सायोचोङ्मा छूनूव!

बोन्छोलम् लागी वाङोम्

सङ्गीत-निर्देशकमी लागी: “लीली बूङ्” मी लय तोङ्नाक दाऊदमी छाम्

६९

ए नीनाम्माङा, कोङ् लेन्चामीयोव,

ऊदोईपीक्यालो काऊआ ओ पई सम्मो मूल्म्खाम् यातोक तूये।

२ थोरेप्स्को मान्दीक ओरोगूम् हीलपी कोङ् वायोचोयोक तूये,

कोङ् ओरोगूम् काऊपू वायूखूक तूये,

बल्वाआ कोङ् नेपोखोक तूये।

३ बोन्छोलम् लागी काछोक्सी-काछोक्सी कोङ् ओ साम्नी दल्खाताक तूये,

ओ चानारी हार्‌खाताक तूये।

ओ नीनाम्माम् लाम् खोसी-खोसी

ओ मूक्स् नम्‍लोमान्तोक् छूवाखात्क तूये।

४ ऊसो कारण मान्दीङ् कोङ् जेर्प् ची

ओ तोङ्पीक तोसम्पीका दूङ्सर्प् तूये।

ऊसो कारण मान्दीङ् ओ साछीमी छूक्ची ओरोसर्प् तूये,

मूङ्‍कचा कोङ् सेईम् लामो।

कोङा लूतेई मान्मङाक थक्

कोङा आईम्छोम् बोक्स्चाईक तूये।

५ ए नीनाम्माङा, कोङ् मूर्ख तूवो पीम् आना छेत्‍त;

ओ दोस् आम्पीका सूलाक मान्तू।

६ ए रोबू, खोलोप्का दूङ् राःरालोक योबोरोबू,

आम्पी आसा यूप्ची

कोङा गर्दा खची साम्दी कान्‍नूनव;

ए इस्राएलमी नीनाम्माङा,

आन् लाम्प्ची

कोङा गर्दा खस् ङईम्पी छूनूनव।

७ ऊदोईपीक्यालो आना गर्दा कोङा निन्दा तेप्सूक तूये,

ना ङईम्‍आ ओ ङाली नेपप्खीक तूये।

८ ओ नेछोचीम् रापी कोङ् बिरानो छूवोक तूये,

ना ओ माम् छास् तूकपी कोङ् बीन्‍नीपा छाप्कूवापीक मीस् छूवोक तूये।

९ आम् खीम्पीक जोशआ कोङ् मीःआ तोङ्ना हूयोक तूये,

ना आन् निन्दा मप्चीम् निन्दा ओपी ताक तूये।

१० कोङ् खापोलो ना माईस् तूवोलो,

मीचा कोङ् जेरो।

११ कोङा लूक्स्पा खाप्सोलो,

मीचा कोङ् चयोचोयो।

१२ मूल लाम्स्कोपी तूप्चा कोङ् सेस्वा मीयो,

ना कोङ्ने दीःआ सेईप्चीम् छाम् छूवोक तूये।

१३ खोदोलोई आम् सम्खेलूम् नाम्‍लापी, ए योबोरोबू,

कोङा आम्पी वाङोम् मूयो;

हायाम् देप् आम् सम्तूमापी, ए नीनाम्माङा,

आछीयाक आम् हल्वाआ कोङ् ङरी आनोव।

१४ हीलपी वाईम्खाम्पीका कोङ् लेन्चामीयोव,

कोङ् जेर्प् चीपीका लो ओरोगूम् काऊपीकालो

कोङ् छुटकारा पीयोव।

१५ काऊमी बल्वाआ कोङ् मूलोनूनव,

अथवा ओरोगूम् काऊआ कोङ् लूतोखोनूनव,

अथवा खादीआ कोङ् लूतोखोनूनव।

१६ हाल्‍लोसो मान्याईप् आम् सम्तूमापी, ए नीनाम्माङा, कोङ् ङरी आनोव,

आम्पी तूक ओरोदेप् सम्खेलो कोङ् हेम् आन्चीव।

१७ आम् ङाली आम् सूसो मप्पीका आत्खीनव;

कोङ् दावाङ् ङरी आनोव, ऊदोईपीक्यालो कोङ् दूक्वापी छूवोक तूये।

१८ ओ दोक्छापी ताव ना कोङ् हल्वा पीयोव;

ओ साछीमीचीपीका कोङ् छूतेई मोव।

१९ मीचा ओ निन्दा मस्क,

कोङ् ङाजावापी छूवोक ना ओ साम्दी कात्चीक आना छेत्चय;

खोलोङ् ओ साछीमीस् आम् लाईस्पीङ् तूये।

२० मीचा ओ निन्दा मस्कसा ओ सानीवा अताक तूये,

ना कोङ् ओ बोक्छोप् मान्दी छूवोक तूये।

ईल्पोतो ओ चोलो-गूलो मप् तूयेयो पीकोना कोङा लामू, खोदोलोई आस्सो मान्तूक तूवा,

ना कोङ् सान्त्वना पीप्चीसो कोङा लामू, खोदोलोई आस्सो मान्तूक तूवा।

२१ मूङ्‍कचा ओ चाम् थक्पी खीङ् तेयोपो,

ना कोङ् वाम्मा सीयोलो मूङ्‍कचा जूजूर्पा दाखमद्य पयो।

२२ मूङ्‍कचीम् लागी यूम्पाक चाम् थक् खची लागी वोमो छूनूव;

मूङ्‍कङ् खची लागी थेम्‍लू छूनूव।

२३ मूङ्‍कचीम् खची मूक्स् नम्‍लोमान्तोक् छून्खानूव ना कोमूक्पा छून्खानूव,

ना मूङ्‍कचीम् खची छूम्‍री सदै कूम्खानूव।

२४ मूङ्‍कचीपी आम् छूली कात्छोक्स्व,

ना मीलाम्छो तोङ्ना तीप्चाप् आम् छूली मूङ्‍कचीपी तान्‍नूव।

२५ मूङ्‍कचीम् छाउनी गोङ्‍रूत्खाप् छून्खानूव;

ना खची तम्बूपी आस्सो बास् तूनूनव।

२६ आना केर्‌क मीस्ङा

मूङ्‍कचा दूक् पीयची,

ना आना खेर् वन्क मीस्ङा

मूङ्‍कचा होसोङ् हायाम् दूक्वा पीयची।

२७ मूङ्‍कचीम् मोऊ तूक थेम्पीसो होसोङ् मोऊमी दोस् तीचीव,

ना मूङ्‍कचा आम्पीका ताप् हल्वा तचीनूनव।

२८ रीराममी सोक्सरपीका मूङ्‍कचीम् नीङ् मेतेई छून्खानूव,

ना धर्मीचीम् नीङ्लो खची नीङ् छाम्नूनव।

२९ कोङ्ने दूक्वापी लो नीछीमापीलो तूवो;

ए नीनाम्माङा, आम् हल्वाआ कोङ् सम्सूरोनूव।

३० साम्दी छाम् मूयोना कोङा नीनाम्माम् नीङ्मी सायोचोङ्मा मूयो,

ना नीनाम्मा ओलोनूव पीकोना खम् साम्दीखा मूयो।

३१ लूपीम् बलि चारेई मम्पीका दूङ् ङ्‍कसा योबोरोबू म्जी नमीय,

म्पीत्‍तोलोक ना म्खूरलोक लूपीम् बलिपीका दूङ् म्जी नमीय।

३२ मीचा मसेतस्कचा ङ्‍क खोङ्स्‍ना खची जीनये;

ए नीनाम्मा लाम्चे, आम्नी गोङ् लेईप्चाप् छूनूव!

३३ योबोरोबूआ छूक्सीप्चीम् वाङोम् येन,

ना थूनापी छूक् म्होप्मी मीस् जेरस्‍नो।

३४ साराङ्‍गा, चारीदू, दीरीत्‍ती ना मूङ्‍कपी तूक खोलोआ

खम् सायोचोङ्मा मस्‍नूव।

३५ ऊदोईपीक्यालो नीनाम्माआ सियोन लेन्चामीय,

ना यहूदापीक खोलोङ् सहर होसोङ् बोबूईय।

खीक्‍काना मीस् मूङ्‍क सहरपी तूये ना सियोन खची हूक्पी मईची।

३६ खम् म्‍रोचीम् छामाईचा मूङ्‍कपी हक् मईची,

ना खम् नीङ् सम्तूमा मीक्चा मूङ्‍कपी तूम् तयची।

बोन्छोलम् लागी वाङोम्

सङ्गीत-निर्देशकमी लागी: मीन्मारोम् लागी दाऊदमी छाम्

भजनसंग्रह ४०:१३-१७

७०

ए नीनाम्माङा, कोङ् लेन्चामीम् लागी दावा मन्चीव!

ए योबोरोबू, कोङ् बोम्छोम् लागी दावाङ् ताव!

२ कोङ् सेईम् लाम्प्ची

ङईम्पी छूनूव ना आन्दोवोल छूनूव।

कोङ् पीलूलून्खानूव मीईप्ची खोलोङ्

खची साम्दी कान्‍नूना आन्खान्‍नूव।

३ कोङ् गीक्सेप्ची

खची ङईम्‍आ खची होप्ङा ऊईमम्-ऊईमम् छूनूव।

४ खोदोलोई आन् लाम्तीप् खोलोङ्,

आम्पी रामेई छूनूव ना चामोवापी छूनूव।

आम्पी तूक हल्वा सम्तूमा मीक्चा सदै ओरो पीन्चानूव,

“नीनाम्मा हायाम् देप् तूये!”

५ खोदोलोई कोङ्ने छूक्सीप्-देईप्सीप् तूवो,

ओपी दावा ताव, ए नीनाम्माङा!

आन् ओ बोक्छोप् ना कोङ् छुटकारा पीप् तूये;

ए योबोरोबू, दावा ताव!

खूवोबूप् मीस्मी वाङोम्

७१

ए योबोरोबू, कोङ् आम्पी पम्चूङ्‍क तूये;

कोङ् हादेम्सो ङईम्पी छूम् बोनूनव!

२ आम् धार्मिकतापी कोङ् हल्वा पीयोव ना कोङ् छूतेई मोव;

ओ वाङोम् येनोपोव, ना कोङ् लेन्चामीयोव!

३ आन् ओ लागी पम्चीस्को छीलूमा छूवाव,

ना मूङ्‍कपी कोङ् सदै खाईम् दूरो;

कोङ् लेन्चामीम् लागी आज्ञा मव, ऊदोईपीक्यालो आन् ओ छीलूमा लो ओ किल्‍लालो तूये

४ ए ओ नीनाम्माङा, कोङ् रई मीस्मी हूक्पीका

खीक्‍का अन्याय मप्मी हूक्पीका लो सम्खे मान्दीक मीस्मी हूक्पीकालो छूतेई मोव।

५ ऊदोईपीक्यालो ए योबोरोबू नीनाम्माङा, आन् ओ आसा,

ना कोङ् सोलो तूवोलोयीकाङ् आन् ओ भरोसा छूवाक तूये।

६ कोङ् ओ माआ वातोलोयीकाङ् कोङा आम्पी आसा मूक तूये;

कोङ् ओ माम् सागोवापाका लाईप् आन्ङा तूये।

कोङा सदै आम् सायोचोङ्मा मूचोयो।

७ ओरोसर्प् मी लागी कोङ् मान्‍नप् दोलेवा छूवोक तूये,

खोदोलोई आन् हायाम् पोचीप् ओ पम्चीस्को तूये।

८ ओ ङः आम् सायोचोङ्माआ पेप्क तूये,

कोङा लेपाबरी आम् राःराम् तोक्पी पूयो।

९ खूवोबूप् छूवोलो कोङ् होक्सोयोनव;

ओ राःरा सत्ना खात्क नाम्‍लापीसो कोङ् होक्सोयोनव।

१० ऊदोईपीक्यालो ओ साछीमीचा ओ ऊल्‍लोङ्पी रीङ् मईची;

कोङ् सेईम् लाम्चा खची होप्-होप्पी ओरो पीक्‍तो चाई मईची,

११ “नीनाम्माआ मूङ्‍क होक्सीक तूये;

मूङ्‍क कलाम्ना लापाम्के,

ऊदोईपीक्यालो मूङ्‍क लेन्चामीक् आस्सो मान्तू।”

१२ ए नीनाम्माङा, ओपीका छूबूरी छूनव;

ए ओ नीनाम्माङा, कोङ् बोम्छोम् लागी दावा ताव।

१३ कोङ् दोस् तीक्ची ङईम्पी छूनूना पीलूलून्खानूव;

कोङ् हानी मम् लाम्प्ची ङईम्पी लो ङाजावापीलो छूनूव।

१४ खोदोलोई कोङा क सदै आसा मूचोयो,

ना होसोङ् हायाम् लोक्‍तो आम् सायोचोङ्मा मूयो।

१५ ओ ङःआ आम् धार्मिकता,

ना आम्पीका छूक् हल्वाम् तोक्पी लेपाबरी नेने,

तूम्ने मूङ्‍कम् तोक्पी नेईम् रीङ्बऊ ओपी ऊसो मान्तू।

१६ ए योबोरोबू नीनाम्माङा, आना मक हायाम् राःरालोक लक्मी तोक्पी कोङा पूयो,

आम् धार्मिकताम् तोक्पीङाङ् कोङा रीङ् मूयो।

१७ ए नीनाम्माङा, कोङ् सोलो तूवोलोयीकाङ् आना कोङ् सेचीवा ईयोक तूये,

ना एसेक लेई सम्मो आना मक छाक्‍काक लक्मी तोक्पी कोङा पूचोयोक तूये।

१८ ए नीनाम्माङा, कोङ् खूवोबूप् छूवोना ओ तोसम् बूल्खीयलोसो कोङ् होक्सोयोनव,

आर्को दूङ्पी लो दोस्का ताप् खोलोङ् दूङ्पीलो

कोङा आम् राःराम् तोक्पी मान्पोम् सम्मो कोङ् होक्सोयोनव।

१९ ए नीनाम्माङा, आम् धार्मिकता ओरोरेप्‍तोक साराङ्‍गा सम्मो तातेकाक तूये।

आना हायाम् देप् लक् मक तूये।

ए नीनाम्माङा, आन् तोङ्‍क बीन्‍नीपा आसे तूनाई?

२० आना कोङ् हायाम् तेम्चाईप् नीछीमा तेम्मीयोक तूये,

खोदोलोई आना ओ रीराम होसोङ् नयाँ बानेई मय,

चारीदूम् ओरोगूम्पूका कोङ् होसोङ् आना थोम्‍ला लातो।

२१ आना ओ साम्दी-सायो पतोखाईमीय,

ना कोङ् होसोङ् सान्त्वना पीयो।

२२ ए ओ नीनाम्माङा, आन् विश्‍वास मम् खाईप् तूकम् लागी

कोङा वीणा दूपोना आम् सायोचोङ्मा मूयो;

साराङ्गी दूपोना कोङा आम् सायोचोङ्मा मूयो,

ए इस्राएलमी पवित्र नीनाम्माङा।

२३ कोङा आम् सायोचोङ्माम् छाम् मूयोलो,

ओ ङचसू म्जीनईना काये,

ऊदोईपीक्यालो आना कोङ् लेन्चामीयोक तूये।

२४ ओ लेम्‍आ लेपाबरी आम् धार्मिकताम् तोक्पी पय,

ऊदोईपीक्यालो कोङ् हानी मम् लाम्प्ची ङईम्पी लो आन्दोवोलपीलो छूवाक तूये।

होङाबूम् लागी वाङोम्

सोलोमनमी छाम्

७२

ए नीनाम्माङा, आना होङाबू आम् होप्मी धार्मिकता तूक तोङ्ना नीया मम् ईव,

ना होङाबूम् म्छा आम् धार्मिकताआ पेप्व।

२ खसा आम् मीस्चीपी धार्मिकतालो नीया मय,

ना दूक्वापी छूक् आम् मीस्चीम् नीया नम्‍लोना मय।

३ कोम्चा मीस्चीम् लागी खाऊमा-खासेर्माम् रीदाम् तातची,

ना बोप्‍रोचा धार्मिकताम् म्चो तातची।

४ खसा मीस् तूकपीक दूक्वापी छूक् मीस् सम्सूर,

ना छूक्सीप्चीम् छामाईची लेन्चामीयची;

खसा अत्याचार मप् मीस् पीलूलूक्दीत।

५ नाम्‍छूईतो नाम् लो लालीमालो तूक सम्मो

दूङ्पीका दूङ् सम्मो ख लेत्चाये।

६ ख घाँस हीम्दीम्पा तेल्म्पी ताईक वाः तोङ्‍क,

ना चारीदू चीमीक् खम्‍लापीक काऊ तोङ्‍क छूये।

७ खसा चार तोक्सक नाम्‍लापी धर्मीचीम् फलिफाप छूये,

ना लालीमा तूचाईक सम्मो हायाम् उन्‍नती छूये।

८ खसा ईबूम् दीरीत्‍तीपीका आर्को दीरीत्‍ती सम्मो,

ना देप् यूफ्रेटिस योऊपीका चारीदूम् मन्तेस्को सम्मोङ् चार तोक्स।

९ मरुभूमिपी तूप् जातिस् खम् लाईस्पी कूम्यान्ची,

ना खम् साछीमीचा फूर्क् लोकची।

१० तर्शीशआ लो हायाम् छूबूरीपीक दीरीत्‍तीम् चाखेम् होम्पीक होङाबूचालो खपी हूक्छो तातची;

शेबाआ लो सेबापीक होङाबूचालो ख चाचोदाम् पीयची।

११ खोलोङ् होङाबूस् खम् लाईस्पी कूम्यान्‍ची,

ना खोलोङ् जातिचा खम् सूसो मईची।

१२ रोरेखापी छूक्ना खपी बीन्ती मप्ची

ना आसासो मान्बोन्छोस्क छूक्सीप्ची खसा छुटकारा पीयची।

१३ म्‍राःरा मान्तूप् ना रोरेखापी छूक् मीस् खसा सम्तूमा मीयची,

ना रोरेखापी छूक्ची खसा सीम्पीका लेन्चा मीयची।

१४ खसा अत्याचारपीका लो मीस् दूक्पीप् अपराधपीकालो मूङ्‍कचीम् रीराम लेन्चामीयची,

ऊदोईपीक्यालो खम् मूक्स्दूपी मूङ्‍कचीम् खची हीः हायाम् दाम् परेई छूक् तूये।

१५ ख हायाम् बाईप् लेन्चानूव!

मीचा शेबापीक हाल्ङोम् चाचोदाम् ख पीचीनूव।

खम् लागी मूङ्‍कचा पूरा वाङोम् मचचीनूव,

ना सदैबरी नीनाम्माम् आसीक् खपी छून्चानूव।

१६ खोलोङ् छाप्कूवा छीर्म् आ पेप्नूव,

बोप्‍रोम् म्छो हेम् मूङ्‍क हूप्ली-ताप्ली छूनूव।

मूङ्‍कपी तूक म्चो सेमीक् सीछोस् लेबनानपीक सीछोस् तोङ्ना पतो खान्‍नूव,

ना मूङ्‍कपी तूप् मीस् म्तेल्म्पीक घाँस तोङ्ना पतो-छातो खान्‍नूव।

१७ खम् नीङ् सदैबरी तून्चानूव,

खम् लक्मी नीङ्ला नाम् तोङ्ना सदैबरी तून्चानूव।

खीक्‍का खोलोङ् जातिचा खलाम्पा आसीक् तयची,

ना मूङ्‍कचा ख नीनाम्मापीका आसीक् तोक् लयची।

१८ योबोरोबू नीनाम्मा, इस्राएलपीक नीनाम्माम् सायोचोङ्मा छूनूव,

खसाङाङ् छाक्‍काक लक् मय।

१९ खम् साम्दीखालोक नीङ्मी सदै सायोचोङ्मा छून्चानूव!

खोलोङ् चारीदू खम् साम्दीखाआ पेप्छोक्स्‍नूव!

आमेन होसोङ् आमेन!

२० यिशैमी म्छा दाऊदमी वाङोम् खोलोङ् ङ्‍कपी याते।

तेस्रो सोक्सर

भजनसंग्रह ७३–८९

नीनाम्माम् नीया

आसापमी छाम्

७३

आछीयाङ् इस्राएलमी लागी नीनाम्मा नप् तूये,

खची सानीवा शुद्ध तूप्चीम् लागी नीनाम्मा नप् तूये।

२ खोदोलोई ओ लोङ् गेबोरो फेलालाम्खाम् हक तूवा,

कोङा ओ लोङ् तीक्स्को थाऊ माम्दीम् हूक तूवा।

३ ऊदोईपीक्यालो दुष्‍ट मीस्मी खोलोपी उन्‍नती छूक्‍तो खाताक खोङूना

मूङ्‍क नाम्दूखू मप्ची कोङा नाचूर् खोङूदोङूची।

४ सीम् नाम्‍ला सम्मोङ् खचीपी दूक्वा मान्तू,

खची गाम् सेसेर् ना बल्या तूये।

५ बीन्‍नीपा मीस् तोङ्ना मूङ्‍कस् नीछीमापी छूनो;

मीस्पी ताईक तोङ्‍क मान्‍नप् रीङ् मूङ्‍कचीपी तालात्नो।

६ खन्सा नाम्दूखू क मूङ्‍कचीम् पईपी वाईम् लोऊ के,

ना मूङ्‍कचा मीस् दूक्पीप् अपराधमी तेई खाप्सची।

७ मूङ्‍कचीम् सम्तूमा मान्दीक खची सानीवालाम्पा रई मीन्ताम् लत्‍ते;

मूङ्‍कचीम् सानीवा मोऊआ पेप्क तूये।

८ मूङ्‍कचा गेम्तूम् मईची, खीक्‍का नाचूर्‌लम् रीङ् मईची,

ना नाम्दूखू मईचीना मीस् दूक्पीम् धम्की पीयची।

९ मूङ्‍कस् खची ङःआ साराङ्‍गाम् ऊल्‍लोङ्पी नेने,

ना खची लेम्‍आ चारीदूपी नाम्‍दूखूम् रीङ् मतो लाम्दूमे।

१० खन्सा खची मीस् खस् हेम् आत्‍ते,

ना खचा पीक्‍क खोलोङ् रीङ् रेप्पची।

११ खचा ओरोपीके, “नीनाम्माआ ऊतोङ्नाई छेत्‍तनाई?

ऊई खोलोप्का दूङ् रेप्‍तो तूप् नीनाम्मापी ज्ञान तूयेयोनाई?”

१२ दुष्‍ट मीस् ङ्‍क तोङ्‍क छूये —

मूङ्‍कचा हाल्‍लोसो सूर्‌ता मान्ममोङ् खची दाचाम् पतो खाईमीयची।

१३ ऊई कोङा ओ गोङ् शुद्ध यूक्सूक लो

मोऊ मान्मसा तूवोकलो ऊनाऊयो छूवा?

१४ लेपाबरी कोङा नीछीमा तेप्सूक तूये,

ना कोङा देच्छा पीच्‍ची दण्ड तेम् बोक्स्क तूये।

१५ कोङा ङ्‍क तोङ्‍क रीङ् पीकोवादोन्,

कोङा आम् छामाईची दोका पीयूचीवा।

१६ कोङा ङ्‍क खोलोङ् रीङ् बूजेई मम् लामूलो,

मूङ्‍क ओ लागी बूजेई मम् हायाम् गार छूवा,

१७ खीक्‍काना कोङ् नीनाम्माम् पवित्र तूस्कोपी वोङो,

खोदोलोङाङ् दुष्‍ट मीस्चीम् यान्तेस्को ऊतोङ्‌कई छूये पीम् रीङ् बूजेई मूऊ।

१८ आछीयाङ् आना मूङ्‍कस् फेलालान्खास्को थाम्पूपी यूक्सची;

ना आना मूङ्‍कस् पीलूलून्खास्कोपी होक्स्छोक्सची।

१९ मूङ्‍कस् दावाङ् पीलूलूक्खाते,

ना कीम् लम्‍आ मूङ्‍कस् छीप्पस्‍ना मासेई छूम्पी ताईतीयची।

२० मूङ्‍कस् देच्छा थीतीपकेलो माप्खाप् सेमो तोङ्‍ना मास्खाते;

ए योबोरोबू, आन् थीत्पक्लो मूङ्‍कस् मास्खाते।

२१ ओ गोङ् दूक्वापी छूवाक

ना ओ सानीवा चाईसाक नाम्‍लापी,

२२ कोङ् मूर्ख ना ऊसो मान्छेईप् छूवोक तूवो,

ना कोङ् आम् लाईस्पी पोसू तोङ्‍क तूवो।

२३ खोरोदोसो कोङ् पूरा आन्लोङ् तूवो;

आना ओ चूप् हूः लाप्क तूये।

२४ आना कोङ् चाईपीयोना लाम्दूपो,

ना दोस्का कोङ् आम् साम्दीखापी खायो।

२५ साराङ्‍गाप्‍तो आम्पीका बीन्‍नीपा ओमी आसे तूनाई?

खीक्‍का चारीदूपीसो कोङा लन्ची मूयोक आम्पीका बीन्‍नीपा आस्सो मान्तू।

२६ ओ गाम्पी लो ओ सानीवापीलो नीच्‍चीपीङ् कोङ् सतोक छूदूर,

खोदोलोई नीनाम्मा सदैबरीकम् लागी

ओ गोङ्पीक राःरा लो कोङ् चाहेई छूक्लो तूये।

२७ आम्पीका छूबूरी तूप्ची पीलूलूक्खाते;

आन् होप्येप्ना खाईप् खोलोङ् आना पीलूलूक्दीतची।

२८ खोदोलोई ओ लागीन् नीनाम्माम् दोक्पी तूम् हायाम् नप् तूये।

कोङा योबोरोबू नीनाम्मा ओ पम्चीस्को बानेई मूक तूये,

ना कोङा आम् लक्मी तोक्पी खोलोङ् मीस् ईयोची।

छाप्कूवा सम्सूर्म् लागी वाङोम्

आसापमी मस्किल मीचीक छाम्

७४

ए नीनाम्माङा, आना केईका ऊदोई सदैमी लागी होक्सीयीकाकई?

आम् खार्कापीक लूस्मी ऊल्‍लोङ्पी ऊदोई ङ्‍कतोसार आन् आम् छूली काताकई?

२ आना केछे सून्मापू खेत्चीक मीस् मीन्व,

आना मूङ्‍कस् आम् होप्मी दाचाम्मी हक्‍वाला छूम् लागी छूतेईमअ!

आना बास् मक सियोन कोम् मीन्व।

३ आन् सदैमी लागी हत्खाताक सहरलाम्पा छूवाना लाम्दूमाव,

ना साछीमीचा पवित्र तूस्कोपी तूवाक खोलोक थक् मासेई मस्क तूये।

४ आना केईका छीपीकाक थाऊपी आम् साछीमीस् हायाम्‍सोतो बस्चाईक तूये;

मूङ्‍कपी खस् कोक्साक चीन्‍नम् रूप्पी खचा सीकीबूङ् थूक्स्चीक तूये।

५ सोगोपीक खोलोङ् सीछो देईप् मीस् तोङ्ना

मूङ्‍कचा खची होप्मी बात तोक्स्चीक तूये।

६ बुट्टा तम्पा खोलोङ् सीङ्मी चूम्सोस्

मूङ्‍कचा खची बात्‍आ लो घनआलो छययप्दीत्ची।

७ मूङ्‍कचा आम् पवित्र तूस्को मीःआ हूईछोक्स्ची;

आम् नीङ्पीक तूस्को मूङ्‍कचा अपवित्र मची।

८ मूङ्‍कचा खची सानीवापी ओरोपीका, “केईया मूङ्‍कस् हायाम् नम्‍लोना यूफूल्छा मम्ताम्!”

छाप्कूवाबरी तूवाक नीनाम्माम् साम्दीखा मस्को थाऊ खोलोङ् मूङ्‍कचा हूईदीत्ची।

९ नीनाम्मापीका केईया ऊसो छाक्‍काक चीन्‍न खोम् तयाम्नो।

हन्‍नान् खारीबोपोस् आस्सो बाँकी मान्तू,

ना हादेसम्मोई ङ्‍कतोङ्‍ना छूचाये पीम् केई तूयाकपीक आसासो छेताम्नो।

१० ए नीनाम्माङा, आम् साछीमीचा हादेसम्मोई आन् गीसेते?

ऊई आम् साछीमीचा आम् नीङ्मी निन्दा सदैबरीङ्‌यो मचयची?

११ ऊदोई आना आम् हूः, आम् चूप् हूः आम् दोस्पा यूक्स्दीत?

आम् दोस्लाम्पा आम् हूः लात्व ना मूङ्‍कस् पीलूलूक्दीत्चीव।

१२ खोदोलोई ए नीनाम्माङा, आन् केछेयीकाङ् ओ होङाबू तूये,

आना चारीदूपी हल्वा तात।

१३ आनाङ् आम् राःराआ दीरीत्‍ती भाग-भाग मअ;

आना दीरीत्‍तीपी तूप् हायाम् देप् जन्तुचीम् खची तोङ् यूफूल्छा मदीतू।

१४ आना लिव्यातन्b दीरीत्‍तीपी तूप् जन्तुम् तोङ् यूफूल्छा मदीतू,

ना मूङ्‍कम् साः चाम् लागी आना सोगोपीक पोसूस् पीची।

१५ काऊ पूईमीक् ना योऊपीका काऊ लाईप् आन्ङा तूये;

आना सदैबरी यूप्चाप् योऊ हार्‌न्खा मीयू।

१६ लेपाक नाम्‍ला आम्मीङ् के, ना सेपाक नाम्‍लासो आम्मीङ् के;

नाम् लो लालीमालो आनाङ् खची तूस्कोपी यूक्स्ची।

१७ चारीदूपीक खोलोङ् रीम् आनाङ् थूक्स्क के;

हीतीनाम् लो लोनाम्‍लोसो आनाङ् बोबूईक के।

१८ ए योबोरोबू, आम् साछीमीचा ऊतोङ्नाई आन् गीयासेता,

ना मूर्ख मीचा ऊतोङ्नाई आम् नीङ्मी निन्दा मस्क तूये, मूङ्‍क मीन्व।

१९ आना आम् तूक्‍तूगूल्म् सोगोपाक पोसूचा सेईम् लागी पीचीनव;

नीछीमापी तूप् आम् मीस् हादेम्सो मात्चीनव,

२० आना मक करारमी यादे मीन्व,

ऊदोईपीक्यालो छाप्कूवापी तूक नाम्कूर्मादाम् थाम्पू मीस् दूक् पीप् अपराधआ पेप्क तूये।

२१ मीचा मसेत्चीकस् ङईम्पी छूम्ना खची दोस् हेम् आईम्ना खाईम् बोनूनव;

छूक्सीप्चा लो रोरेखापी छूक् मीचालो आम् नीङ्मी सायोचोङ्मा मस्‍नूव।

२२ ए नीनाम्माङा, पक्व, ना आम् साम्दी-सायो सम्सूर्‌व!

मूर्ख मीचा दानाई लेपाबरी आन् गीसेते खूङ्‍क मीन्व।

२३ आम् ऊल्‍लोङ् मप्ची नेन्‍क साल्‍म् लो

आम् साछीमीचा सदै चाऊपो पक्चयस्कलो मात्नव।

b 

७४:१४ लिव्यातन् – ङ्‍क ऊई पीम् तोक्पी ईबूम्ङाङ् मीन्ताम् मान्तू। हेप्पा गोही, हेप्पा केछे सून्मापू दीरीत्‍तीपी तूप् ओरोदेप् जन्तु पीके।

नीमाम्मा नीया मप् तूये

सङ्गीत-निर्देशकमी लागी: “मासेई मनव” मी लय तोङ्नाक आसापमी छाम्

७५

केईका आन् ओलोनूव लये, ए नीनाम्माङा!

केईका आन् ओलोनूव लये, ऊदोईपीक्यालो आम् नीङ् दोक्छापीङ् तूये।

मीचा आना मक छाक्‍काक लक्मी तोक्पी रीङ् मईची।

२ आना ओरोपीके, “थीक् नाम्‍ला कोङा सोको,

आस्मीसो पन् मान्ममो नम्‍लो नीया मप् कोङ्‍ङा के।

३ चारीदू ना मूङ्‍कपी तूप् खोलोङ् मीस् वेरेमोक्स् योक्स्लो,

चारीदूम् खाम्बा थामेईमप्दीप् कोङ्‍ङा के। सेला

४ कोङा नाम्दूखू मप्ची, ‘नाम्दूखू मनूम्नव पीको!’

ना दुष्‍ट मीस्, ‘आम्नी बल खोमनूम्नव पीको!

५ आन्‍ना साराङ्‍गाम् ऊल्‍लोङ्पी आम्नी बल खोमनूम्नव,

खीक्‍का आम्नी तोङ् दाल्ङूप्‍तो मतो नेन्‍नीनव’।”

६ नाम् आप्स्कोलाम्पादोसो नाम् काम्स्कोलाम्पादोसो, अथवा गोङ्‍रूत्खाप्-थाम्पूलाम्पादोसो,

आसासो म्होपा म्होप् ओरोरेप्‍तो थेईम्चीम् दूरनो।

७ नीया मप् नीनाम्माङ् तूये;

खसा ईल्पो दाली सईय, ना आर्को क ओरोरेप्‍तो मय।

८ नीनाम्माम् हूक्पी ईबूम् पोङ्‍कीरीम् तूये,

मूङ्‍कपी मरमासला ङल्म्पा म्पूक्मालोक मद्य तूये;

खसा मूङ्‍क चारीदूपी कात्छोक्स, खीक्‍का चारीदूपीक रई लक् मप्ची खोलोआ

मूङ्‍कम् म्चीरीवा सम्मोङ् दूङ्‍ङची।

९ खोदोलोई कोङा क सदै ङ्‍क रीङ् पूचोयो;

कोङा याकूबमी नीनाम्माम् सायोचोङ्माम् छाम् मूयो।

१० कोङा खोलोङ् दुष्‍ट मीस्मी खची पीत्‍तोa रूपूपूयोची,

खोदोलोई धर्मीचीम् पीत्‍तो ओरोरेप् मीयूपूयोची।

a 

७५:१० पीत्‍तो पीक्या क ङ्‍कपी राःरा पीम् बूजेई मयाम्।

साम्दीखालोक ई नीनाम्मा

सङ्गीत-निर्देशकमी लागी: तारलोक-बाजापी आसापमी छाम्

७६

यहूदापी मीचा नीनाम्मा छेत्चीक तूये;

इस्राएलपी खम् नीङ् हायाम् देप् तूये।

२ शालेमपी खम् तूस्को थाऊ तूये,

खम् खीम् सियोनपी तूये।

३ मूङ्‍कपी खसा म्साछीमीचीम् मीःलोक बेई, ढाल ना दोप्सेल

खीक्‍का जूम्‍लूक् मईचीलो गोम् खोलोङ् खची जूम्‍लो अईपीची। सेला

४ आन् साम्दीखाआ पेपाक तूये,

ना सदैबरी तूप्चाप् कोम्चीप्का दूङ् गौरवलोक तूये।

५ साहासलोक ओखी दोर्‌चीम् खोलोक थक् लूतेई मस्क तूये,

मूङ्‍कस् सीम्मी ईम्पी ईम्स्चाईक तूये;

ना सेनास् तूकपीक ईल्पोआसो ओखी ऊल्‍लोङ्पी खची हूः थेईम् दूरस्‍नो।

६ ए याकूबमी नीनाम्माङा, आना वोक्चीलो

खोक् लो खोक्मी थेम्पीका लाम्दूम्प्चीलो खोलोङ् बोहोपू दीसाना सीयाक तूये।

७ आन्ङाङ् खोलोआ कीताम्‍क नीनाम्मा तूये!

आन् आम् छूली कात्लो, आसाई आम् लाईस्पी थोरेप्दूरनाई?

८ आना साराङ्‍गाप्‍तोका नीयाम् फैसला येईमीची,

ना चारीदू म्कीम्मा वायेवाये छूवाखाता।

९ ए नीनाम्माङा, छाप्कूवापी मीचा मसेत्चीकस्

खोलोङ् लेन्चामीम् लागी आन् नीया मस् पके। सेला

१० आछीयाङ् आना मीस् हेम् मईक आम् छूलीआ आम् सायोचोङ्मा तात,

ऊदोईपीक्यालो आम् छूलीपीका लेताकस् आना जूम्‍लोम् रूप्पी गोङची।

११ योबोरोबू आम्नी नीनाम्माम् लागी भाकल मनूम्व ना मूङ्‍क पूरा मनूम्व;

खम् बरबार तूप् खोलोआ ख चाचोदाम् पीयानूम्व,

ख खोलोआ कीताम्‍क नीनाम्मा तूये।

१२ खसा चारतोप्चीम् नाम्दूखू चाकनाचूर मदीत;

ना चारीदूपीक होङाबूस् खपीका कीसे।

नीछीमाम् नाम्‍लापीक सान्त्वना

सङ्गीत-निर्देशकमी लागी: यदूतूनमी लागी आसापमी छाम्

७७

कोङा बोन्छोलम् लागी नीनाम्मापी वाङोम् मूऊ;

खसा कोङ् येनोनूव पीकोना कोङा नीनाम्मापी वाङोम् मूऊ।

२ कोङ् दूक्वापी छूवोलो कोङा रोबू लामू;

सेपा ओसऊ मान्तूक्सा कोङा ओ हूः थेतू,

खीक्‍का ओ आत्माआ सान्त्वना तोम् इन्कार मअ।

३ ए नीनाम्माङा, कोङा आन् मीन्‍ना, ना कोङा तूनीवा मूऊ;

कोङा सानीवा मूना मीनू, ना ओ आत्मा म्सऊना-पऊक छूवा। सेला

४ आना ओ मूक्स् सीम् मान्पीङा;

कोङ् हायाम्सार दूक्वापी छूवोकसा नेईम्सो मान्दूर्‌ङा।

५ याताना खाताक लेईमी लो,

हायाम् केछेक दोङ्मीलो कोङा मीन्मारो मूऊ।

६ सेपा कोङा ओ छाम् मीनू।

कोङा सानीवा मूना मीनू, खोदोलो ओ आत्माआ ङ्‍क तोङ्‍क तईम् रीङ् मअ:

७ “ऊई नीनाम्माआ सदैबरीकम् लागी इन्कार मईयायो,

ना खसा हन्‍ना हादेम्सो सम्खेलू मीयानोयो?

८ ऊई खम् हाल्‍लोसो मान्याईप् सम्तूमा सदैबरीकम् मास्खाताकयो तूये?

ऊई खसा मक यादे सदैबरीकम् लागी मत्खाताकयो तूये?

९ ऊई नीनाम्माआ सम्खे मीम् मात्यूक्स्कयो तूये?

ऊई खसा छूली मना म्होप्मी सम्तूमा खोमम् सानीवा होक्सीकयो तूये? सेला

१० खीक्‍काना कोङा ओरोपीको, “ओ भाग्यङ् ङ्‍क तोङ्‍क के;

खोलोप्का दूङ् रेप्‍तो तूप् नीनाम्माआ म्चूप् हूः ओ ऊल्‍लोङ्पी थेत्क तूये।”

११ योबोरोबूआ मक लक्मी मीन्‍मारो कोङा मूयो,

आछीयाङ् केछे सून्मापू आना मक छाक्‍काक लक् खोलोङ् कोङा मीनो।

१२ कोङा आना मक खोलोङ् लक्मी तोक्पी मीनो,

ना आना मक खोलोङ् हायाम् राःरालोक लक्पी सानीवा मूयो।

१३ ए नीनाम्माङा, आम् लाम् पवित्र तूये।

ओखी नीनाम्मा तोङ्‍क हायाम् देप् नीनाम्मा बीन्‍नीपा आसे तूनाई?

१४ आन् छाक्‍काक लक् मप् नीनाम्मा तूये;

आना आम् राःरा मीस्मी रापी खोमय।

१५ आना हायाम् राःरालोक आम् हूःआ आम् होप्मी मीस्,

याकूबमी लो योसेफमीलो छामाईची छुटकारा पीची। सेला

१६ ए नीनाम्माङा, दीरीत्‍तीपीक काऊआ आन् ताखा,

आन् ताखाकप्का काऊ कीसा।

मूङ्‍क ओरोदेप् दीरीत्‍ती वेरेमोक्स् योक्सा।

१७ खोलोङ् मोम्‍आ काऊ लेन्ची,

नाम्छूई ईकीम्‍लप् साल्म्पी बस्लाता;

आम् बाक्स्लोक बेई लीक्थलाम्पा केईम् थालेई मअ।

१८ आन् बसाक साल्म् मूर्हूऊपी येईम्पा,

आम् बिजुलीआ चारीदूङ् छेङ्छेङ् मदीतू;

चारीदू तोक्साना वेरेमोक्स्तो योक्सा।

१९ आन् दीरीत्‍तीलाम्पा छूवाना लाम्दूमा,

आन् हायाम् राःरालोक काऊमी रालाम्पा छूवाना खाता,

खोरोदोसो आम् योः मान्दाई।

२० मोशाम् लो हारूनमीलो हूःलाम्पा आना खोलोङ् आम् मीस्

लूस्मी बागाल तोङ्ना लाम्दूप्ची।

नीनाम्मा लो म्होप्मी मीस्लो

आसापमी मस्किल मीचीक छाम्

७८

ए ओ मीस्चे, कोङा पीयान्‍नीक सेचीवा नम्‍लो येन्‍नूम्व,

ओ ङःपीका लत्क रीङ्बऊपी सानीवा मनूम्व।

२ कोङ् आन्‍नीस्का पोम् ललईपी नेनो;

केछे सून्मापू सूलाक रीङ् कोङा येईमीयान्‍नी।

३ मूङ्‍क रीङ् केईया येईम्पा ना छेईम्पा तूये,

ना मूङ्‍क रीङ् ई खूक्सू-खूलूचा केई येईमीयीक तूये।

४ केईया ङ्‍क रीङ् ई छामाईचीप्का सूलाम्ना यूक्साम्नो;

खोदोलोई हन्‍ना ताप् दूङ्चीपी योबोरोबूम् साम्दीखालोक लक्मी तोक्पी ना खम् राःराम् तोक्पी

खीक्‍का खसा मक छाक्‍काक लक्मी तोक्पी पयाम्।

५ खसा याकूब खोलोङ् कानून पीयू,

ना इस्राएल खोलोङ् ललई पीयू।

खची छामाईची ङ्‍क रीङ् ईचीनूव पीकाना,

खसा ई खूक्सू-खूलूस् हुकुम पीची,

६ ङ्‍क रीङ् दोस्का ताप् दूङ्चा छेत्चीनूव,

ना ईनीम्बा सम्मो जन्मेई मान्छूक नूक्छाचासो ङ्‍क रीङ् छेत्चीनूव,

ना मूङ्‍कचा खची छामाईचीसो ङ्‍क रीङ् ईचीनूव।

७ ओरोना मूङ्‍कचा नीनाम्मापी भरोसा यूक्सची,

ना खसा मक लक् मात्यूक्सस्‍नो,

खोदोलोई खम् आज्ञा रेप्पची।

८ मूङ्‍कस् खची खूक्सू-खूलूस् तोङ्ना

पीक्याक मान्‍रेप् ना नीनाम्माम् ऊल्‍लोङ् मप् छूनूनव,

मूङ्‍क खची खूक्सू-खूलूचीम् गोङ् नीनाम्मापी भरोसा मान्मप् तूवा,

ना मूङ्‍कचीम् आत्मा नीनाम्मापी विश्‍वास मान्मप् तूवा।

९ एफ्राइमपीक मीस् बेई-लीफू खूर्प् ची तूवा,

खोदोलोई जूम्‍लूक् छूवाक लेईपी मूङ्‍कस् जूकाना खाता।

१० मूङ्‍कचा नीनाम्माम् करार मान्‍रेप्ची,

ना खम् ललईपी तोम् मानेई मान्मची।

११ मूङ्‍कचा नीनाम्माआ मक लक् लो

खसा मूङ्‍कस् खोमीचीक छाक्‍काक लक्लो मात्यूक्स्ची।

१२ मूङ्‍कचीम् खची खूक्सू-खूलूचीम् लाईस्पी

नीनाम्माआ मिश्र छाप्कूवापी लो सोअनपीक तेल्म्पीलो छाक्‍काक लक् मक तूवा।

१३ खसा दीरीत्‍ती नीस् भाग मअ ना मूङ्‍कस् दीरीत्‍तीम् रालाम्पा नावादेपा खाईची,

ना खसा दीरीत्‍तीपीक काऊ पर्खाल तोङ्‌क मना यूक्सू।

१४ लेपा खसा मूङ्‍कस् मोम्मी साथपी

ना सेपाबरी क मीःम् अल्होम् साथपी लाम्दूप्ची।

१५ खसा गोङ्‍रूत्खप्-थाम्पूपी छीलूमा नीस्चेल मअ,

ना मूङ्‍कलाम्पा काऊ दीरीत्‍ती तोङ्ना लात्ना मूङ्‍कस् दूम् पीची।

१६ खसा छीलूमापीका दोरोमोक्स्तो काऊ लातू,

ना काऊ योऊ तोङ्ना बगेई छूमीयू।

१७ खोदोलोई मरुभूमीपी मूङ्‍कचा खोलोप्का दूङ्‍ रेप्‍तोक नीनाम्माम् ऊल्‍लोङ्पी विद्रोह मची

ना खम् ऊल्‍लोङ्पी मोऊङा मचची।

१८ खचा नत्चीक तोङ्‍क चाम् थक् ङोक्चीना

मूङ्‍कचा छेत्चचीतोङ् नीनाम्मा जाचेई मची।

१९ मूङ्‍कचा नीनाम्माम् ऊल्‍लोङ् मस्‍ना ओरोपीका,

“ऊई नीनाम्माआ गोङ्‍रूत्खप्-थाम्पूपी चाम्दूम् पीदूरेयोनाई?

२० ङ्‍क रीङ् आछीयाक के, खसा छीलूमा केरू,

खीक्‍का मूङ्‍कपीका काऊ पूईयू,

ना हायाम् देतो योऊ छूवाना बगेई छूवा।

खोदोलोई ऊई खसा केई चाम् थक्सोयो पीदूरेयोनाई?

ऊई खसा म्मीस्मी लागी साः जूरेईमम् दूरयोनाई?”

२१ योबोरोबूआ खची रीङ् येन्कप्का, ख हायाम् म्छूली काता।

याकूबमी ऊल्‍लोङ्पी मीः तीता,

ना इस्राएलमी ऊल्‍लोङ्पी खम् छूली मीः तोङ्ना तीता,

२२ ऊदोईपीक्यालो मूङ्‍कचा नीनाम्मापी विश्‍वास मान्मची,

ना खसा पीचीक हल्वापी भरोसा मान्यूची।

२३ खोरोदोसो खसा मेक्‍तो नाम्छूई आज्ञा पीयू,

ना साराङ्‍गाम् लाम्स्को हल्‍लू।

२४ खसा खोलोङ् मीचा चाम् लागी मन्‍न लेन्दातू,

मूङ्‍कस् साराङ्‍गाप्‍तोक छीर्म् पीची।

२५ मीचा नीनाम्माम् रीदाम् पोक्चीम् सबेई चची;

ना नीनाम्माआ मूङ्‍कस् खची बो खासाक सम्मो चाम् थक् पीची।

२६ खसा नाम्छूईतोका नाम्‍आप्स्को हेम्क ओरोदेप् हीक् पोक्सू,

ना खसा म्होप्मी राःराआ योऊमेर हेम्क ओरोदेप् हूक् पोक्सू।

२७ खसा थाम्पूपीक फूर्क् तोङ्ना साः लेन्दातू,

ना छोऊ दीरीत्‍तीम् चाखेम्पी तूक योऊमूल्दू तोङ्ना लेन्दातू।

२८ खसा मूङ्‍कचीम् छाउनी गोपी मूङ्‍क छोऊ

खची तम्‍बू तूवाकम् लीक्थलाम्पा तामीची।

२९ खचा मूङ्‍क चची, ना खस् खची बोखासा,

ऊदोईपीक्यालो नीनाम्माआ मूङ्‍कस् खची होपा चाम् लन्ची मस्क तोङ्ना पीचीक तूवा।

३० खोदोलोई मूङ्‍कचीम् खची सामोङ् मान्सीमोङ्,

ना मूङ्‍कचा चस्क साः खची ङःपी तूवातोङ्,

३१ मूङ्‍कचीपी नीनाम्माम् छूली मीः तोङ्ना तीता,

ना मूङ्‍कस् तूवाकपीक हायाम् राःरालोकस् खसा सेत्ची,

ना इस्राएलपीक सोलोस्तोदी खोलोङ् पीलूलूक्दीत्ची।

३२ ङ्‍कतोङ्ना छूवालोसो मूङ्‍कचा मोऊङा मचची;

नीनाम्माम् छाक्‍काक लक् छूवाचालोसो मूङ्‍कचा विश्‍वास मान्मची।

३३ खन्सा खसा मूङ्‍कचीम् लेई ईक् मुठ्ठी सोम् तोङ्ना,

ना मूङ्‍कचीम् दोङ् क दूक्वापी लो नीछीमापीलो यान्छोमीयू।

३४ नीनाम्माआ मूङ्‍कस् सेत्चीकप्का, मूङ्‍कचा नीनाम्मा लाम्ची,

मूङ्‍कस् होसोङ् खोलोङ् खची सानीवापीका नीनाम्मा हेम् आत्‍ता।

३५ हन्‍ना मूङ्‍कचा छेत्ची, नीनाम्मा खची छीलूमा तूये,

ना खोलोप्का दूङ् रेप्‍तोक नीनाम्मा खची लेन्चामीक् तूये।

३६ खोदोलोई मूङ्‍क तोङ्ना छूवानासो मूङ्‍कचा खची ङचसूआङाङ् नीनाम्मालो चाप्लूसी मची,

ना मूङ्‍कस् खची लेम्‍आ खलो वालीली नेना।

३७ मूङ्‍कस् खची गोङ्पाकाङ् नीनाम्मा हेम् इमानदार मान्छूक तूवा;

खसा पीचीक करार खचा मान्‍रेप्स्क तूवा।

३८ खोरोदोसो नीनाम्मा क सम्खेमीक् तूकसा

खसा मूङ्‍कचीम् खची अपराध छेमा पीची,

ना मूङ्‍कस् मासेई मान्मची।

म्खेप्क-खेप् खसा म्छूली रोकेई मअ,

ना खसा म्छूली पतो खाईम् मान्पी।

३९ खसा ङ्‍कतोङ्ना मीन्‍नू, ङ्‍कस्‍ने गाम्ङाङ्‍ के,

ङ्‍कस्‍ने हीक् तोङ्ना पेर्‌खाते ना होसोङ् आत्ना ताईनो।

४० म्खेप्क-खेप् मूङ्‍कचा गोङ्‍रूत्खाप्-थाम्पूपी नीनाम्माम् ऊल्‍लोङ्पी विद्रोह मची,

ना गोङ्‍रूत्खाप्-थाम्पूपी नीनाम्मा म्गोङ् चाईमीची।

४१ मूङ्‍कचा म्खेप्क-खेप् नीनाम्मा जाचेई मची,

ना इस्राएलमी पवित्र नीनाम्मा म्छूली काईमीची।

४२ मूङ्‍कचा खम् राःराम् मीन्मारो मान्मची,

अथवा खसा मूङ्‍कस् खची साछीमीचीम् हूक्पीका छुटकारा पीचीक लेईमी मीन्मारो मूङ्‍कचा मान्मची,

४३ मूङ्‍क लेईपी खसा मिश्र छाप्कूवापी चीन्‍न खोमक तूवा,

ना सोअनपीक तेल्म्पी छाक्‍काक लक् मक तूवा।

४४ खसा मूङ्‍कचीम् खची योऊ हीः बानेई मदीत्क तूवा,

ना मूङ्‍कचा योऊपीक काऊ दूमान्दूर्‌ची।

४५ खसा मूङ्‍कचीम् रापी चयम्‍मा पोक्सू, खीक्‍का मूङ्‍कसा खस् खची,

ना बोरो पोक्सू, खीक्‍का मूङ्‍क बोरोआ मूङ्‍कचीम् खोलोङ् खची थाम्पू गोङ्‌रूत्खाप् मदीतू।

४६ खसा मूङ्‍कचीम् यीक्पी सेछोक्साक खोलोक थक् सकप्पा चाम् पीयू,

ना खचा रोकोछू मस्‍ना सेक खोलोङ् थक् रूः चाम् पीयू।

४७ खसा मूङ्‍कचीम् वाचोसीम् पऊ मूलूआ लो,

मूङ्‍कचीम् अञ्जीरमी पऊ छाऊआलो छयप्छा मन्दीमीयू।

४८ खसा मूङ्‍कचीम् पी-लूपीम् बाथानपी मूलू तामीयू,

ना मूङ्‍कचीम् लूस्-छाराम् बागालपी बाथेर् ताईमीयू।

४९ खसा मूङ्‍कचीपी हायाम् देप् म्छूली लो नीछीमालो,

अर्थात् पीलूलूक्दीप् म्‍रीदाम् पोक्मी ईबूम् दल पोक्सू।

५० खसा म्होप्मी छूलीम् ईबूम् लाम् थीक्‍का मअ,

ना मूङ्‍कस् सीम्पीका लेन्चामान्मीची,

खोदोलोई मूङ्‍कस् हायाम् देप् सोमोरीलाम्पा सीमीची।

५१ खसा मिश्र छाप्कूवापीक खोलोङ् खीम्पोस्पीक,

लाईस्पी जन्मेई छूवाक वात्छास् सेत्ची।

५२ खोदोलोई खसा म्होप्मी मीस् तोदीक लूस् तोङ्ना खोलोङ् लात्चीना खाईची,

ना खसा मूङ्‍कस् लूस्मी बागाल तोङ्ना गोङ्‍रूत्खाप्-थाम्पूम् रालाम्पा लाम्दूप्ची।

५३ खसा मूङ्‍कस् नम्‍लो सम्सूर्‌चीना लाम्दूप्ची, खन्सा मूङ्‍कस् खची कीम् मान्ल,

खोदोलोई मूङ्‍कचीम् खची साछीमीस् क दीरीत्‍तीआ लूत्खीची।

५४ ओरोना नीनाम्माआ मूङ्‍कस् म्होप्मी पवित्र थाम्पूम् रीम् गोपी तात्ची,

मूङ्‍क नीनाम्माआ म्होप्मी चूप् हूःआ कोक्साक कोम् हेम्क छाप्कूवा तूवा।

५५ खसा बीन्‍नीपा जातिस् म्होप्मी मीस्चीम् लाईस्पीका कल्‍कात्ची,

ना मूङ्‍कचीम् थाम्पूवार भाग-भाग मना खची खूक्सू-खूलूचीम् थाम्पूवार तोङ्ना इस्राएलीस् हाईपीची,

ना मूङ्‍कचीम् खची गोङ् खची खीम् होम्पी तूम् पीची।

५६ खोदोलोई मूङ्‍कचा नीनाम्मा जाचेई मची,

ना खोलोप्का दूङ् रेप्‍तो तूप्मी ऊल्‍लोङ्पी विद्रोह मची।

मूङ्‍कचा खम् कानून मान्‍रेप्ची।

५७ मूङ्‍कचा खची खूक्सू-खूलूस् तोङ्नाङ् नीनाम्मा होक्सीची ना खपी विश्‍वास मान्मप्ची छूवा;

मूङ्‍कस् गप्खाप् तालीफू तोङ्‍क भर परेई छूमान्दूर्प् छूवा।

५८ मूङ्‍कचा कोम् हेम्क थान होम्पी वेदी बानेईमस्‍ना ख म्छूली काईमीची,

ना मूङ्‍कचा ङोङोक्छे दप्चीना ख नाचूर्‌लप् बानेई मची।

५९ नीनाम्माआ ङ्‍क येन्कप्का ख हायाम्सार म्छूली काता,

ना इस्राएलीस् पूराङ् इन्कार मची।

६० खसा शीलोपी तूवाक पवित्र तम्बू होक्सी,

मूङ्‍क तम्बू खसा मीस्चीम् रापी यूक्स्क तूवा।

६१ खसा म्‍राःराम् सन्दूक म्साछीमीचीम् हूक्पी पीछोक्सू,

म्होप्मी गौरव म्साछीमीचीम् हूक्पी छूमीयू।

६२ खसा म्होप्मी मीस् दोप्सेलपीका सीम् लागी पीची,

ना म्होपा सोक्‍क म्मीस्चीपीका ख हायाम् म्छूली काता।

६३ मीःआ मूङ्‍कचीम् सोलो मीस् खोलोङ् मासेई छूवा,

ना मूङ्‍कचीम् म्सूर् मान्छूक् मीम्छालो सूर् मप् आस्सो मान्छू।

६४ मूङ्‍कचीम् पूजारीस् दोप्सेलआ सेत्ची,

ना मूङ्‍कचीम् लोमेवाचा तूनीवा मम्सो मान्तोक्ची।

६५ खोदोलो रोबू ईम्सेना थीतीपकेक तोङ्ना थीतापका,

ख मद्यआ सेतना काप्चाप् सेना तोङ्‌क छूवा।

६६ खसा म्होप्मी साछीमीस् छाछापूत्‍ता मदीत्ची;

खसा मूङ्‍कस् सदैबरी ङईम्पी छूमीची।

६७ खीक्‍काना खसा योसेफमी छामाईची होक्सीची;

खसा एफ्राइममी गोङ् मान्सोक तूवा।

६८ खोदोलोई खसा यहूदाम् गोङ् सोकू,

खसा सम्तूमा मीक सियोन कोम् सोकू।

६९ खसा मूङ्‍कपी म्होप्मी पवित्र तूस्को ओरोरेप्‍तो तूक साराङ्‍गा तोङ्‍क,

ना मूङ्‍क सदैबरी पोचीप् चारीदू तोङ्‍क बानेई मअ।

७० खसा म्होप्मी सूसो मप् दाऊद सोकू,

ना ख लूस्मी गथापीका लात्ना खाईयू।

७१ खसा दाऊद लूस् चारेई मम् लक्पीका लातू,

ना याकूबमी छामाई — नीनाम्माम् म्होप्मी मीस् इस्राएलमी चोलोछा बानेई मअ।

७२ दाऊदआ आछीयाक गोङ्लाम्पा चोलोछाआ तोङ्ना मूङ्‍कचीम् चोलोगूलो म;

खसा मूङ्‍कस् नम्‍लोना अगुवाइ मची, ऊदोईपीक्यालो ख अगुवाइ मलेप् तूवा।

यरूशलेम छयप्छा छूवाखात्कम् तोक्पी तूनीवा

आसापमी छाम्

७९

ए नीनाम्माङा, जाति-जातिचा आना सोक्‍क छाप्कूवा आक्रमण मस्क तूये;

आम् पवित्र दप्स्को खीम् मूङ्‍कचा अशुद्ध मस्क तूये;

मूङ्‍कचा यरूशलेम छयप्छा मदीत्चीक तूये।

२ आम् सूसो मप्चीम् सालोग्गी मूङ्‍कचा नाम्तोक छोऊ यचीक तूये,

आम् पवित्र मीस्चीम् साः सोगोपाक पोसूस् यचीक तूये।

३ मूङ्‍कचा मूङ्‍कचीम् हीः काऊ तोङ्ना यरूशलेममी लीक् हेम्पी कात्‍चीक तूये,

ना मूङ्‍कस् खूम्प् आस्सो मान्तू।

४ ओखी खीम्तोनीचा केईका निन्दा मईकाक तूये;

ओखी बरबारपी तूप्चा केईका गीयीसेतीकाक तूये ना सेस्वा मीयीकाक तूये।

५ हादेसम्मोई ङ्‍क तोङ्ना छूम् पीय, ए योबोरोबू?

ऊई आन् ओखीप्का सदैबरी आम् छूलीङ्‍यो कात्चाये?

हादेसम्मोई नाचूर्‌लोक आम् छूली मीः तोङ्ना तीत्चाये?

६ आम् छूली आन् मान्‍रेप्चीपी

ना आम् नीङ्पी वाङोम् मान्मप् चारखम्चीपी कात्व।

७ ऊदोईपीक्यालो मूङ्‍कचा याकूब लूत्खीचीक तूये,

ना खम् खीम् गोङ्‌रूत्खाप् मदीत्चीक तूये।

८ ओखी खूक्सू-खूलूचा मस्क मोऊमी म्फाई ओखीपीका लाप्नव;

आम् सम्खे दावाङ् ओखीपी छूमीव,

ऊदोईपीक्यालो काईका हायाम् देप् नीछीमापी छूयीकाक तूये।

९ केईका हल्वापीप् ए नीनाम्माङा,

आम् नीङ्मी साम्दीखा छूम् लागी केईका बईछोक्सीकाव;

आम् होप्मी नीङ्मी लागी केईका लेन्चामीयीकाव, ना ओखी मोऊ छेमा मयीपीकाव।

१० “मूङ्‍कचीम् नीनाम्मा हाकपी तूये?” पीम् बीन्‍नीपा जातिचा तचीनूनव;

ओखी मूक्स्दूपी आम् सूसो मप्चीम् हीः कात्चीकम् म्फाई

आना लाप पीम् मूङ्‍कचा छेईम् तचीनूव।

११ कैदपी तूप्ची खाप्क-बस्क आम् लाईस्पी तान्तेनूव;

ना आम् हूक्पीक राःराआ,

सीम् दण्डपी छूक्ची लेन्चामीचीव।

१२ ए रोबू, आन् सेस्वा मीयाना आम् नीङ्ला कात्चीकम् फाईपी,

ओखी खीम्तोनीचीपी नूक् गुणा म्फाई लाप्व।

१३ खीक्‍का केईका आम् मीचा लो आम् खार्कापीक लूस्चालो,

सदैबरी आन् ओलोनूव लईचाये;

ना ओखी दोस्पी ताप् खोलोङ् दूङ्ची आम् सायोचोङ्माम् तोक्पी ईयाम्का।

छाप्कूवा होसोङ् बोबूईम् लागी वाङोम्

सङ्गीत-निर्देशकमी लागी: “करारमी लिली बूङ्” मी लय तोङ्नाक आसापमी छाम्

८०

योसेफ लूस्मी बागाल तोङ्ना तीत्‍तो लाम्दूप्

ए इस्राएलमी चोलोछाङा, आम् नोबो तास्व।

करूबचीम् रापी तूप्ङा, आम् साम्दीखालोक अल्हो खोमव।

२ एफ्राइममी, बेन्यमीनमी ना मनश्शेम् मूक्स्दूपी आम् राःरा खोमव,

ना केईका लेन्चामीक्स् ताव!

३ ए नीनाम्माङा, केईका आम् दोक्पी आतीकाना तातीकाव;

आम् ङाली ओखीपी अल्हो तोङ्ना तीमीव,

खीक्‍कानाङाङ् केईका लेईम्चाम् दूराम्का।

४ ए योबोरोबू, खोलोप्का दूङ् राःरालोक नीनाम्माङा,

आम् मीचा वाङोम् मईचीकम् ऊल्‍लोङ्पी हादेसम्मोई आन् आम् छूली कात्चाई?

५ आना मूङ्‍कस् मीक्वालोक सबेई चाम् पीचीक तूये,

ना दूम् लागी मूङ्‍कस् मीक्वाम् पोङ्‍कीरीम् पीचीक तूये।

६ आना केईका ओखी खीम्तोनीचा मान्‍नईप् मईकाक तूये,

ना ओखी साछीमीचा केईका सेस्वा मीयेका।

७ ए खोलोप्का दूङ् राःरालोक नीनाम्माङा, केईका आम् दोक्पी आतीकाना तातीकाव;

आम् ङाली ओखीपी अल्हो तोङ्ना तीमीव,

खीक्‍कानाङाङ् केईका लेईम्चाम् दूराम्का।

८ आना मिश्र छाप्कूवापीका ईबूम् वाचोसीम् पऊ बाईयू;

आना बीन्‍नीपा जातिस् कल्‍लात्ना मूङ्‍क वाचोसीम् पऊ लेतू।

९ आना मूङ्‍कम् लागी थाम्पू चोचूप्सू,

ना मूङ्‍कम् साम् थूक्सा ना मूङ्‍क छाप्कूवाबरी छासा।

१० खोलोङ् कोम् मूङ्‍कम् अल्माआ देप्पू,

ना मूङ्‍कम् गेम्‍आ हायाम् राःरालोक देवदारूम् पऊ खोलोङ् देप्खी।

११ मूङ्‍कम् गेम् पतो खाताना दीरीत्‍ती सम्मो तातेका,

ना मूङ्‍कम् म्‍लीम् क देप् यूफ्रेटिस योऊ सम्मो पतो खाता।

१२ मूङ्‍कलाम्पा खाईप्-बाईप् खोलोआ मूङ्‍कम् चो बीक्चीनूव पीकाना,

आना ऊदोई मूङ्‍कपीक पर्खाल हत्दीतू?

१३ सोगोपाक साप्लोबोआ मूङ्‍क मासेई मय,

ना सोगोपीक सोगोसास् ताईना मूङ्‍कपी चारेई छूये।

१४ खोलोप्का दूङ् राःरालोक नीनाम्माङा, ओखी रापी होसोङ् आताताव!

साराङ्‍गाप्‍तोका दाली खोङ्व!

ङ्‍क वाचोसीम् पऊ सम्सूर्‌व,

१५ आना आम् चूप् हूःआ लेत्क मूङ्‍क वाचोसीम् पऊ,

आना आम् होप्मी लागी हूर्केई मक मूङ्‍क वात्छा छाम् चोलोगूलो मव।

१६ आम् वाचोसीम् पऊ देत्चीना ऊत्चीक तूये, ना मीःआ हूईदीत्चीक तूये;

आना वोकस्लो आम् छामाईची पीलूलूक्खाते।

१७ आम् चूप् हूःलाम्पाक मीस्पी,

आना आम् होप्मी लागी थोरेप्क मूङ्‍क मीस्मी छापी आम् हूः छूनूव।

१८ खीक्‍का केईका आम् हेम् हादेम्सो ओखी दोस् हीक्साम्कानो;

केईका नयाँ रीराम पीयीकाव, ना केईका आम् नीङ्पी वाङोम् मयाम्का।

१९ ए योबोरोबू, खोलोप्का दूङ् राःरालोक नीनाम्माङा, केईका आम् दोक्पी आतीकाना तातीकाव;

ना आम् ङाली ओखीपी अल्हो तोङ्ना तीमीव,

खीक्‍कानाङाङ् केईका लेईम्चाम् दूराम्का।

नीनाम्माम् नखावा लो इस्राएलमी रई वोर्वालो

सङ्गीत-निर्देशकमी लागी: गित्तित तोङ्नाक आसापमी छाम्

८१

नीनाम्माम् लागी गोङ्चानतो छाम् लनीव, ख ई राःरा तूये;

हायाम् सोतो याकूबमी नीनाम्माम् जयजयकार मनूम्व!

२ छाम् लनीव! खैँजडी दूपानूम्व,

ना साराङ्गीम् साथपी येईम् चानप् वीणासो दूपानूम्व।

३ औंसीक लेईपी लो पूर्नेक लेईपीलो

खीक्‍का ओरोदेप् ई चाडक लेईपी तुरही दूपानूम्व।

४ इस्राएलमी लागी ङ्‍क ईबूम् नियम के,

ङ्‍क याकूबमी नीनाम्माआ पीयीक ईबूम् आज्ञा के।

५ ख मिश्र छाप्कूवाम् ऊल्‍लोङ्पी पकाकप्का,

खसा योसेफ ङ्‍क ईबूम् कानूनमी रूप्पी पीयू।

कोङा येईमान्लेप् रीङ्पी ओरोपीकाचाक येनू:

६ “कोङा मूङ्‍कचीम् बोऊतोपीका भारी लायूपूची;

हायाम् लीप् बूखो लाप्दीत्चीक खची हूःआ छुटकारा तअ।

७ दूक्वापी छूवानीलो आन्‍ना ओपी वाङोम् मनूम्, ना कोङा आन्‍नी छूतेईमन्‍नी,

बाथेर् हूम्प् गूलूलूऊपीका कोङा आन्‍नी ङरी आनानी;

मेरीबापीक काऊपी कोङा आन्‍नी जाचेई मन्‍नी। सेला

८ “ए ओ मीस्चे, येन्‍नूम्व ना कोङा आन्‍नी चेताऊनी पीयान्‍नी;

ए इस्राएल, आन्‍ना ओ रीङ् येनानूम्वादोक नवा!

९ आम्नी साथपी बीन्‍नीपा देऊता छूम् छूनो;

आन्‍ना बीन्‍नीपा देऊताम् पूजा मम् छूनो।

१० आन्‍नी मिश्र छाप्कूवापीका लाईप्ना बाईप्

कोङ् योबोरोबू आम्नी नीनाम्मा के।

आम्नी ङः हलानूम्व, ना कोङा मूङ्‍क पेम्पीयान्‍नी।

११ “खोदोलोई ओ मीचा कोङा पीकोक रीङ् मान्येईची;

इस्राएलआ ओ तईपी तूम् मानेई मन्म।

१२ खन्सा मूङ्‍कस् खची होप्मी जूक्‍तीपीङ् लाम्दूम्नूव पीकोना

कोङा मूङ्‍कस् खची तेत्‍तेईमो यीम्वापीङ् लाम्दूम् लागी लेतूतूची।

१३ “ओ मीचा ओ साल्म् येन्चीवादोक,

इस्राएल ओ लाम्पी लाम्दूमावादोक,

१४ कोङा दावाङ् मूङ्‍कचीम् खची साछीमीस् ओ हूक्पी मूवा,

ना मूङ्‍कचीम् खची साछीमीचीम् ऊल्‍लोङ्पी कोङा ओ हूः थेतूवा!

१५ योबोरोबू हेला मप्ची मूङ्‍कचीम् लाईस्पी चीपूपूप्साखात्वा,

ना मूङ्‍कचा सदैबरी दण्ड तचीवा।

१६ खोदोलोई कोङा आन्‍नी खोलोप्का दूङ् नप् दोचेर् योन्‍नीवा,

ना कोङा आन्‍नी छीलूमापीक खूद आम्नी बोःखातो चाम् पीन्‍नीवा।”

नीनाम्मा खोलोप्का दूङ् देप् चारतोप्

आसापमी छाम्

८२

नीनाम्मा साराङ्‌गाप्‍तोक याखऊपी नीया मम् लागी तूये;

“नीनाम्माचीम्” रापी खसा नीया मय:

२ “आन्‍ना हादेसम्मोई अन्याय मप् मीस् सम्सूर्‌नूम्,

ना दुष्‍ट मीस्मी पक्छेपी फैसला मईनूम्? सेला

३ छूक्सीप्ची लो गेस्कूप्-गेस्कूम्चीलो सम्सूरानूम्व;

दूक् तोक्चीम् पक्छेपी लो मीचा मसेत्चीकचीम् पक्छेपीलो नीया मनूम्व।

४ खान्चपी छूक्ची लो छूक्सीप्चीलो बाछोक्सानूम्व;

दुष्‍ट मीस्मी हूक्पीका मूङ्‍कस् लेन्चामीयानूम्व।

५ “मूङ्‍कचीम् खची नीऊसो मान्तू, खची लूखूप्चीसो मान्तू,

मूङ्‍कस् नाम्कूर्मा गोपी एक्सा-मेक्सा लाम्दूमे;

चारीदूम् खोलोङ् जग तोक्साक तूये।

६ “कोङा ओरोपीको, ‘आन्‍नी “नीनाम्मास्” के,

आन्‍नी खोलोङ् खोलोप्का दूङ् रेप्‍तो तूप्मी वात्छा म्छास् के।’

७ खोरोदोसो आन्‍नी सोम्छा तोङ्नाङ् सीनी,

ना बीन्‍नीपा चारतोप्ची तोङ्ना पतन छूनी।”

८ ए नीनाम्माङा, पक्‍व, ना चारीदूम् नीया मव,

ऊदोईपीक्यालो खोलोङ् जातिस् आम् होप्मीङ् के।

इस्राएलमी साछीमीस् दूर्म् सेम् लागी वाङोम्

आसापमी छाम्

८३

ए नीनाम्माङा, आन् मोरो तून्चानव;

वाये तून्चानव, लक् मान्ममो तून्चानव, ए नीनाम्माङा!

२ खोङ्व, आम् साछीमीचीम् रापी चाऊपो पक्चाईक तूये;

आम् साछीमीचा खची तोङ् तोतोयो मदीतस्क तूये।

३ मूङ्‍कचा रई मीन्ताम्‍आ आम् मीस्मी ऊल्‍लोङ्पी चूक्ली मईची;

मूङ्‍कचा आना साम्दी दयस्क मीस्मी ऊल्‍लोङ्पी चाई मईची।

४ खीक्‍का मूङ्‍कचा ओरोपीके, “तानीव, केईया मूङ्‍कचीम् जाति मासेई मयाम्,

ओरोना इस्राएल नीङ्मी मीन्मारोङ् मान्खानूव।”

५ मूङ्‍कस् ईबूम् सानीवालोक छूना चूक्ली मईची,

आम् ऊल्‍लोङ् मम् लागी मूङ्‍कस् खची होप्-होप्ङा तङे:

६ एदोमपी लो इश्माएलपीलो तूप्ची, मोआबीस् लो हग्रीस्लो,

७ गबालीस्, अम्मोनीस्, अमालेकीस्,

पलिश्तीस् ना टुरोसपी तूप्ची।

८ लोतमी छामाईची बोम्छोम् लागी

अश्शूरसो मूङ्‍कस्का तङाक तूये। सेला

९ मिद्यानीस् दण्ड पीचीक तोङ्ना आना मूङ्‍कस् खोलोङ् दण्ड पीचीव।

सीसरा लो याबीनलो कीशोन योऊपी मासेई मस्क तोङ्ना आना मूङ्‍कस्सो मासेई मस्व।

१० मूङ्‍कस् एन्दोरपी पीलूलूकाखात्ना

थाम्पूपीक फोहोर तोङ्‍क छूवा।

११ मूङ्‍कचीम् खची लाम्‍लछास् ओरेब लो जएबलो मस्क तोङ्ना मस्व।

मूङ्‍कचीम् खोलोङ् खची चारतोप्ची जेबह लो सल्मुन्‍नालो मस्क तोङ्‍ना मस्व,

१२ मूङ्‍कचा ओरोपीकाक तूवा, “नीनाम्माम् खार्कापी

खात्याना केईया हक् मयाम्।”

१३ ए ओ नीनाम्माङा, मूङ्‍कस् हूक्‍आ एक्सा-मेक्सा तेर्स् दीतक सोङ् तोङ्‍क

ना हूक्‍आ पेर्‌खीयक बूस् तोङ्‍क मस्व।

१४ मीःआ सोगो मासेई मईक तोङ्ना,

ना मीलाम्छोआ कोम् कालालाक्स्दीतक तोङ्ना,

१५ ईकीम्‍लप् आम् मूर्हूऊआ मूङ्‍कस् कल्चीव,

ना आम् मूर्हूऊआ मूङ्‍कस् कीम्मीचीव।

१६ ए योबोरोबू, मूङ्‍कचीम् खची ङाली ङईम्‍आ देप्पीचीव,

खीक्‍का मीचा आन् लामानूव।

१७ मूङ्‍कस् पूरा ङईम्पी छूनूव ना निराश छून्चानूव;

मूङ्‍कस् ङाजावापी छूनूना पीलूलून्खानूव।

१८ आम् नीङ् योबोरोबू पीम् मूङ्‍कचा छेत्चीनूव,

आन्ङाङ् खोलोङ् चारीदूपी खोलोप्का दूङ् रेप्‍तो तूप् नीनाम्मा तूये।

नीनाम्माम् तूस्कोपी भक्ति मम् लन्ची

सङ्गीत-निर्देशकमी लागी: गित्तित तोङ्नाक कोरहवंशीम् छाम्

८४

ए खोलोप्का दूङ् राःरालोक योबोरोबू,

आम् तूस्को देई नताम्कई!

२ योबोरोबू दप्स्को खीम्मी लागी

ओ आत्माआ लन्ची मय, ना बेहोसङा छूये।

ओ गोङ् लो ओ गाम्‍लो नीच्‍चीआङ्

लेईप्चाप् नीनाम्मापी वाङोम् मय।

३ गाम्छोऊआसो तूस्को थाऊ तय,

खीक्‍का गून्थ्यालीआ म्होप्मी लागी योङ् मय,

मूङ्‍कपी आम् वेदीम् दोक्पी म्छास् यूक्स,

ए खोलोप्का दूङ् राःरालोक योबोरोबू, ओ होङाबू खीक्‍का ओ नीनाम्माङा।

४ आम् तूस्कोपी तूप्चा नीनाम्मापीका आसीक् तयची,

मूङ्‍कचा सदै आम् सायोचोङ्मा मचयची! सेला

५ नीनाम्मापीका राःरा तोक्ची लो

खची गोङ्पीका सियोन कोम् हेम् खाईम् पक्‍का मप्चीलो

नीनाम्मापीका आसीक् तोक्ची के।

६ मूङ्‍कस् बाकापीक बेँसीलाम्पा छूना खात्लो,

मूङ्‍कपी काऊमी पूई लत्‍ते,

थोनाम्पी वाः ताईकसा मूङ्‍कपी पोक्‍री तामे।

७ मूङ्‍कस् खोलोङ् सियोनपी नीनाम्माम् लाईस्पी मान्ताम्‍लाम् सम्मो,

मूङ्‍कचा राःरा थेम्पी राःरा तयची।

८ ए योबोरोबू खोलोप्का दूङ् राःरालोक नीनाम्माङा, कोङा मूयोक वाङोम् येनोपोव;

ए याकूबमी नीनाम्माङा, ओ रीङ् येनोपोव! सेला

९ ए नीनाम्माङा, ओखी सम्सूर्प् ढाल खोङ्व;

आना अभिषेक मक होङाबू सम्खे मीव!

१० बीन्‍नी थाऊपी तूवोक ईक् हबऊ लेईपीका

आम् दप्स्को खीम्पी तूवोक ऊलेई दूङ् नप् छूये।

दुष्‍ट मीस्मी तम्बूपी तूम्पीकान् बरू

ओ नीनाम्माम् खीम्पी लाम्स्को हूप् छूम्ना तूम् कोङा दूङ् नतो।

११ ऊदोईपीक्यालो योबोरोबू नीनाम्मा नाम् लो ढाललो तूये;

योबोरोबूआ सम्खेलू लो साम्दी-सायोलो पीया।

आछीयाक लाम्पी लाम्दूम्ची

खसा नप् थक् तोम्पीका राप्पस्‍नो।

१२ ए खोलोप्का दूङ् राःरालोक योबोरोबू,

आम्पी भरोसा यूप् मीस् आना आसीक् पीयची।

नीनाम्मापीका सम्खे तोम् लागी वाङोम्

सङ्गीत-निर्देशकमी लागी: कोरहवंशीम् छाम्

८५

ए योबोरोबू, आम् होप्मी छाप्कूवापी आना सम्खे खोम;

आना याकूब म्सूक्वा लो म्चामोवालो आन्छ।

२ आम् मीस्मी मोऊ आना छेमा पीची,

आना मूङ्‍कचीम् खोलोङ् खची मोऊ देप्पीची। सेला

३ आना खोलोङ् आम् छूली हतेई मअ,

ना मीलाम्छो तोङ्‍ना तीईप्चाप् आम् छूली तेप्सू।

४ ए केईका हल्वापीप् नीनाम्माङा, केईका लाईस्पीक तोङ्‍कङ् होसोङ् बानेई मईकाव,

ना ओखीपीका होसोङ् आम् छूली कान्‍नव।

५ ऊई आन् ओखीप्का सदै आम् छूलीङ्‍यो कात्चाई?

ऊई आन् ओखीप्का दूङ्पीका दूङ् सम्मो आम् छूलीङ्‍यो कात्चाई

६ ऊई खोलोङ् आम् मीस् आम्पी खची जीननूव पीक्ना

आना केईका होसोङ् नयाँ रीराम पीयाकानोयो?

७ ए नीनाम्माङा, आना केईका हाल्‍लोसो मान्याईप् आम् सम्तूमा खोमीयीकाव,

ना आना केईका आम् हल्वा पीयीकाव।

८ योबोरोबू नीनाम्माआ ऊई पीके, मूङ्‍क कोङा येनो;

खसा म्होप्मी मीस्चीका, म्होप्मी पवित्र मीस्चीका खाऊमा-खासेर्माम् यादे मय,

खोदोलोई मूङ्‍कस् होसोङ् मूर्ख छूम् रीङ् हेम् लागेई छूनूनव।

९ आछीयाङ् खम् हल्वा क खपीका कीप्चीम् दोक्छापीङ् तूये,

ना खम् साम्दीखाआ ई छाप्कूवापी बास् मनूव।

१० सम्तूमा लो सत्यलो नीच्‍चीङ् ईबूम् आर्कोलो तङे;

धार्मिकता लो खाऊमा-खासेर्मालो चूम्मा मीलये।

११ सत्य चारीदूपीका थोम्‍ला लीमे,

ना धार्मिकताआ क साराङ्‍गाप्‍तोका दाली खोङ।

१२ ऊई नप् तूये, मूङ्‍कङ् योबोरोबूआ केई पीया,

ना ई थाम्पूआ हायाम् छीर्म् सेमीय।

१३ धार्मिकता क योबोरोबूम् लाईस्-लाईस् खाते,

ना खम् लागी लाम् थीक्‍का मय।

नीछीमापी छूयालोक वाङोम्

दाऊदमी वाङोम्

८६

ए योबोरोबू, ओ वाङोम् येनोपोव ना कोङ् ङरी आनोव,

ऊदोईपीक्यालो कोङ् छूक्सीप् ना रोरेखापी तूवो।

२ कोङ् सम्सूरोव, ऊदोईपीक्यालो कोङ् आम् भक्ति मप् मीस् के।

आम् सूसो मप् लेन्चामीव, ऊदोईपीक्यालो कोङा आम्पी भरोसा मूयो।

आन् ओ नीनाम्मा तूये।

३ ए रोबू, कोङ् सम्खे मीयोव,

ऊदोईपीक्यालो कोङा लेपाबरी आम्पी वाङोम् मूयो।

४ आम् सूसो मप् म्जी नमीव,

ऊदोईपीक्यालो ए योबोरोबू, कोङा ओ आत्मा आम् हेम् थेतो।

५ ए रोबू, आन् नखावा मप् ना छेमा पीप् तूये,

ना आम्पी वाङोम् मप् खोलोङ्पी हाल्‍लोसो मान्‍याईप् आम् सम्तूमा हायाम् देतो तूये।

६ ए योबोरोबू, ओ वाङोम् येनोपोव,

ना सम्तूमाम् लागी कोङा मूक बीन्ती येनोपोव।

७ कोङ् नीछीमापी छूवोक लेईपी कोङा आम्पी वाङोम् मूयो,

ऊदोईपीक्यालो आना कोङ् ङरी आनो।

८ ए रोबू, देऊतास् तूकपी आन् तोङ्‍क बीन्‍नीपा आस्सो मान्तू,

आना मक तोङ्‍क लक् बीन्‍नीपा आसासो मक मान्तू।

९ ए रोबू, आना बोबूईचीक खोलोङ् जातिस्

ताये ना आम् आराधना मईची,

ना आम् नीङ्मी साम्दीखा मईची।

१० ऊदोईपीक्यालो आन् खोलोप्का दूङ् देप् तूये ना आना छाक्‍काक लक् मय;

आन् ईबूम्ङाङ् नीनाम्मा तूये।

११ ए योबोरोबू, कोङ् आम् लाम्पी लाम्दूम् सेचीवा ईयोव,

ना कोङा आम् सत्यतापी लाम्दूम् दूरूनूव।

कोङ् शुद्ध गोङ् पीयोव,

ना कोङ् आम् नीङ्पीका कीम् दूरूनूव।

१२ ए रोबू ओ नीनाम्माङा, खोलोङ् ओ गोङ्पीका कोङा आम् सायोचोङ्मा मूयो,

ना कोङा सदै आम् नीङ्मी साम्दीखा मूयो।

१३ ऊदोईपीक्यालो कोङ्‍ हेम् हायाम् देप् आम् सम्तूमा तूये;

आना ओ आत्मा ओरोगूम् खादीपूका लेन्चामीक तूये।

१४ ए नीनाम्माङा, नाम्दूखू मप् मीचा कोङ् आक्रमण मोचोयोक तूये;

सम्तूमा मान्दीक मीस्मी हुलआ कोङ् सेईम् लामोचोयोक तूये,

ना मूङ्‍कचा आन् साम्दी दईनो।

१५ खोदोलोई ए रोबू, आन् सम्खे मीक् ना सम्खेलूलोक नीनाम्मा तूये,

आन् दावा आम् छूली मान्काईप्, हायाम् सम्तूमालोक ना विश्‍वास मम् खाईप् तूये।

१६ कोङ्‍ हेम् आन्चीव, ना कोङ् सम्खे मीयोव;

आम् सूसो मप् आम् राःरा पीव,

ना आम् रोःमेम् वात्छा म्छा लेन्चामीयोव।

१७ ईबूम् आम् सम्खेम् चीन्‍न कोङ् पीयोव,

ना कोङ् जेर्प् ची मूङ्‍क खोङ्चीनूना ङईम्पी छूनूव,

ऊदोईपीक्यालो ए योबोरोबू, आना कोङ् बोछोक्सोक तूये ना सान्त्वना पीयोक तूये।

नीनाम्माम् साम्दीखाआ पेप्क सहर

कोरहवंशीम् छाम्

८७

नीनाम्माआ म्होप्मी सहर पवित्र कोम्‍पी बानेई मक तूये।

२ याकूबमी खोलोङ् बास् तूस्को थाऊपीका

योबोरोबूआ सियोनपीक लाम्स्को दूङ् सम्तूमा मीय।

३ ए नीनाम्माम् सहरङा, आम् तोक्पी साम्दीखालोक रीङ् मीचा पचीक तूये: सेला

४ “ओ आज्ञा रेप्चीपी कोङा राहाबa लो बेबिलोनलो ईदेप्पी काप्सो;

पलिश्त, टुरोस ना कूशसो कोङा ईदेप्पी काप्सो।

ङ्‍कचीम् तोक्पी खोलोआ ओरोपीके, ‘ङ्‍क क सियोनपी जन्मेई छूवाक के’।”

५ सियोनमी तोक्पी क खोलोआ ओरोपीके,

“खोलोङ् मीस् सियोनपीङ् जन्मेई छूवाक के।”

खीक्‍का खोलोप्का दूङ्‍ रेप्‍तो तूप् नीनाम्माआङ् ङ्‍क सहर जगेई मईना यूक्स।

६ योबोरोबूआ म्होप्मी मीस्मी नीङ् दर्ता मस्को बहीपी छाप्प:

“ङ्‍कस् क सियोनपी जन्मेई छूवाक के।” सेला

७ बाजा दूप्‍तो मीचा ओरोपीक्‍तो छाम् लये,

“खोलोङ् ई आसीक्मी म्पूई सियोनपीङ् तूये!”

a 

८७:४ राहाब – ङ्‍क केछे सून्मापू दीरीत्‍तीपी तूप् ओरोदेप् जन्तु के; ङ्‍क पदपी क मिश्र छाप्‍कूवा पीम् बूजेई मयाम् (यशैया ३०:७ पी खोङ्नूम्व)।

बोन्छोलम् लागी नीनाम्मा दम्

सङ्गीत-निर्देशकमी लागी: महलत-लिन्‍नोत तोङ्नाक एज्री हेमानमी मस्किल मीचीक छाम्

८८

ए योबोरोबू, आन् कोङ् हल्वापीप् नीनाम्मा तूये;

सेपा-लेपा कोङा आम्पी वाङोम् मूयो।

२ कोङा मूयोक वाङोम् आम् लाईस्पी तान्तेनूव;

कोङ् खापो-बसोक हेम् आम् नोबो तास्व।

३ ऊदोईपीक्यालो ओ आत्मा दूक्वाआ पेप्क तूये,

ना ओ रीराम खादीम् दोक्छापीङ् तातेकाक तूये।

४ सीप्खाप्चीम् छाप्कूवापी खाईप्लेप्चीका कोङ् ङीरोक तूये;

कोङ् म्‍राःराङ् मान्तूप् मीस् तोङ्‍क छूवोक तूये।

५ कोङ् छूतेई मोना सालोग्गीस्का ईदेप् यूक्सोक तूये,

गेम्पी खूम्पा सालोग्गी तोङ्‍क कोङ् छूवोक तूये,

मूङ्‍क तोङ्‍क मीस् आना हादेम्सो मीन्‍ननो,

मूङ्‍कचीम् आना हादेम्सो चोलोगूलो मईनो।

६ आना कोङ् सीप्खाप्चीम् छाप्कूवाम् नूक्‍का गोपू,

हायाम् नाम्कूर्मादाम्‍लोक ओरोगूम्पू यूक्सोक तूये।

७ आना आम् छूलीआ कोङ् बाईचीपोखोना यूक्सोक तूये;

आना आम् खोलोङ् छालआ कोङ् ऊईमम्-ऊईमम् मोतोक तूये। सेला

८ आना ओ बूम्चीप्का कोङ् अलग मोक तूये;

आना कोङ् मूङ्‍कचीम् मूक्स्दूपी ईजेर्म् लप् मोक तूये।

कोङ् छीयोखातोक तूये, ना कोङा मूङ्‍कपीका लईम्खाम् दूरोनो।

९ सोक्‍आ ओ मूक्स् नम्‍लोमान्तोक् छूये।

ए योबोरोबू, कोङा लेई पीच्‍ची आम्पी वाङोम् मूयो;

कोङा ओ हूः आन् तूक हेम् सतो।

१० ऊई आना सालोग्गीस् आम् होप्मी छाक्‍काक लक् खोमीयस्योनाई?

ऊई मूङ्‍क सीप्खाप्ची ऊस्पक्ना आम् सायोचोङ्मा मईचीयोनाई? सेला

११ ऊई गेम्पी आम् सम्तूमाम् तोक्पी,

अथवा पीलूलूम्खाम्पी आन् विश्‍वास मम् खाईप् तूकम् तोक्पी रीङ्-छाम् छूयेयो?

१२ ऊई छाक्‍काक आम् लक् नाम्कूर्मागोपी,

अथवा खोलोआ मात्यूक्स्चीक छाप्कूवापी आम् धार्मिकताम् लक् खोमईयोनाई?

१३ खोदोलोई ए योबोरोबू, कोङान् आम्पीङ् वाङोम् मूयो;

देच्छा सेपाङ् कोङा मूयोक वाङोम् आम् लाईस्पी ताये।

१४ ए योबोरोबू, आना कोङ् ऊदोई इन्कार मोयो?

आम् ङाली ओपीका ऊदोई सूल्‍ल?

१५ सोलो तूवोलोयीकाङ् कोङ् दूक्वापी छूवोना सीम् यातोक तूये;

आम्पीका ओ कीम् लकसा कोङ् दूक्वापी छूवोक तूये, ना कोङ् ओ सानीवा चाईसाक तूये।

१६ आना आम् छूली ओपी कात्‍क तूये;

आम्पीका ओ कीम् लकसा कोङ् मासेई छूवोक तूये।

१७ मूङ्‍क रीङ्आ कोङ् बल्वाआ तोङ्ना लेपाबरी ऊरोतोक तूये,

ना लीक्थलाम्पा कोङ् मूल्म् यातोक तूये।

१८ आना ओ बूम्ची लो कोङा नतूचीकस्लो ओपीका खाईलेत्ची,

ना नाम्कूर्मादाम्ङा ओ बूम् छूवाक तूये।

नीनाम्माआ दाऊदलो मक करार

एज्री एतानमी मस्किल मीचीक छाम्

८९

कोङा योबोरोबूम् हाल्‍लोसो मान्याईप् सम्तूमाम् लागी सदै सायोचोङ्माम् छाम् मूचोयो;

खोलोङ् दूङ् कोङा आन् विश्‍वास मम् खाईप् तूक रीङ् ओ ङःआङ् ईयोची।

२ हाल्‍लोसो मान्याईप् आम् सम्तूमा सदैबरी तूचाये,

ना आन् विश्‍वासमम् खाईप् तूक रीङ् साराङ्‍गा तोङ्‍नाङ् थम्पूर तूये पीकोना कोङा खोलोङ् ईयोची।

३ आना ओरोपीका, “कोङा सोकूकलो करार छूयूक तूये;

ओ रोः दाऊदलो कोङा ङ्‍क पस्तून चोक तूये:

४ ‘कोङा आम् छामाईची सदैबरी जगेई मूयोचीना यूक्सोची,

ना आम् सिंहासन दूङ्पीका-दूङ् सम्मो थम्पूर मूयो’।” सेला

५ ए योबोरोबू, पवित्र मीस्चीम् याखऊपी आना मईक छाक्‍काक लक्मी तोक्पी लो

आन् विश्‍वासमम् खाईप् तूकम् तोक्पीलो साराङ्‍गाआ सायोचोङ्मा मय।

६ ऊदोईपीक्यालो नाम्छूईतो नीनाम्मा आस्लोई थाप्दूराम्?

साराङ्‍गाप्‍तो तूक प्राणीचीपी योबोरोबूतोक आसे तूये?

७ पवित्र मीस्चीम् याखऊपी नीनाम्मापीका खोलोङ् कीसाक तूये;

खम् बरबारपी तूकचीप्का ख दूङ् साम्दी दोम् खाईप् तूये।

८ ए खोलोप्का दूङ् राःरालोक योबोरोबू नीनाम्माङा, आन्तोङ्‍क आसे तूनाई?

आन् हायाम् राःरालोक तूये, ए योबोरोबू, ना आन् खोलोङ् रीङ्पी विश्‍वासमम् खाईप् तूये।

९ मूर्हूऊ तोप्चाप् दीरीत्‍तीपी आनाङ् चार तोक्स;

मूङ्‍कम् छाल पक्लो आनाङ् मूङ्‍क यसई तूमीय।

१० आना दीरीत्‍तीपी तूप् देप् जन्तु राहाब पीलूलूक्दीतू;

आना आम् साछीमीस् हायाम् राःरालोक आम् हूःआ छाछापूत्‍ता मदीत्ची।

११ साराङ्‍गा आम्मी के, ना चारीदूसो आम्मीङ् के;

चार लो मूङ्‍कपी तूक खोलोक थक्लो आनाङ् बोबूईक के।

१२ योऊना लो योऊमेरलो आनाङ् बोबूईक के;

तबोरआ लो हेर्मोनआलो आम् नीङ्पी खची जीनतो छाम् मईची।

१३ आम् हूः हायाम् राःरालोक तूये!

आम् हूः हायाम् राःरालोक तूये!

ना आम् चूप् हूः साम्दीखालो थोम्‍ला थेईम्पा तूये।

१४ धार्मिकता लो नीयालो आम् सिंहासनमी जग के,

हाल्‍लोसो मान्याईप् सम्तूमा लो विश्‍वासमम् खाईप् रीङ्लो आम् लाईस्-लाईस् खाते।

१५ आम् सायोचोङ्मा मम् ईक्चीप् मीचा आसीक् तयची,

ए योबोरोबू, मूङ्‍कस् आम् ङालीम् अल्होपी लाम्दूमे।

१६ मूङ्‍कस् लेपाबरी आम् नीङ्पी रामेई छूये,

ना मूङ्‍कचा आम् धार्मिकतापीङ् चामोवा मईची।

१७ ऊदोईपीक्यालो आन्ङा खची साम्दीखा लो खची राःरालो तूये,

ना आना आम् सम्खेआ ओखी पीत्‍तोc तोतोयो मीयीपीकाक तूये।

१८ आछीयाङ् ओखी ढाल योबोरोबूमी के,

ओखी होङाबूसो इस्राएलपीक पवित्र नीनाम्मामीङ् के।

१९ ऊलाम् आन् आम् होप्मी पवित्र मीस्चीपी दर्शनपी नेना, ना ओरोपीका:

“कोङा ईल्पो जूम्‍लूक् मप् मीस् राःरा पीयूक तूये;

कोङा मीस्चीपीका ईल्पो सोलो सोकूक तूये।

२० कोङा ओ सूसो मप् दाऊद छीपूक तूये;

ओ पवित्र तेलआ कोङा मूङ्‍क अभिषेक मूक तूये।

२१ ओ हूःआ मूङ्‍क थामेईमूयो;

हायाम् राःरालोक ओ हूःआ मूङ्‍क आछीयाङ् हायाम् राःरालोक मूयो।

२२ म्साछीमीआ मूङ्‍क तीर छोमीयनो;

दुष्‍ट मीचा मूङ्‍क दूक् पीयनो।

२३ कोङा मूङ्‍कम् ऊल्‍लोङ् मप्ची मूङ्‍कम् लाईस्पीङ् यूफूल्-यूफूल् मूतोची,

ना मूङ्‍क जेर्प् ची कोङा केरोची।

२४ विश्‍वासमम् खाईप् ओ सम्तूमा मूङ्‍कपी छूये,

ना ओ नीङ्लाम्पा मूङ्‍कम् पीत्‍तोe तोतोयो छूये।

२५ कोङा मूङ्‍कम् चारखम् तोम् हक् पमीत्‍तो खायोना दीरीत्‍ती सम्मो तान्तेमीयो,

ना मूङ्‍कम् चूप् हूःमी राःरा देप् योऊ सम्मो तान्तेमीयो।

२६ मूङ्‌कसा ओपी ओरोपीक्ना वाङोम् मय, ‘आन् ओ पा तूये,

ओ नीनाम्मा ना ओ हल्वापीप् छीलूमा तूये।’

२७ कोङा मूङ्‍क ओ बूसूम्छाप् छा मूयो,

ना चारीदूपीक होङाबूस् तूकपी खोलोप्का दूङ् राःरालोक मूयो।

२८ कोङा मूङ्‍कम् लागी हाल्‍लोसो मान्याईप् ओ सम्तूमा सदैबरी यूक्सो,

ना मूङ्‍कलो मूक ओ करार सदैबरी तूचाये।

२९ मूङ्‍कम् वंश कोङा सदैबरीकम् लागी सम्सूरोना यूक्सो,

ना मूङ्‍कम् सिंहासन नाम्छूई तूक सम्मो यूक्सूपूयो।

३० “मूङ्‍कम् छामाईचा ओ ललई होक्सीयस्दोक,

ना ओ कानून तूक तोङ्ना तोक्स्‍नोदोक,

३१ मूङ्‍कचा ओ नियम गसस्दोक,

ना खोलोङ् ओ आज्ञा रेप्पस्‍नोदोक,

३२ कोङा मूङ्‍कचीम् मोऊमी सजाई तूप्‍आ,

ना मूङ्‍कचीम् अधर्मम् सजाई कोर्राआ पीयोची।

३३ खोदोलोई कोङा दाऊद सदैबरी सम्तूमा मीयूचोयो,

ना मूङ्‍कलो मूक यादे पूरा मान्ममो तूवोनो।

३४ कोङा ओ करार गसोनो,

अथवा ओ ङःलाम्पा लत्क ओ रीङ्बऊ फात्नो।

३५ कोङा दोस्का-दोस्का सम्मोकम् लागी दाऊदलो पस्तून चोक तूये,

ना ओ पवित्रतापी कोङा वालीली मूयोनो:

३६ मूङ्‍कम् वंश सदैबरी तूचाये,

ना मूङ्‍कम् सिंहासन क नाम् तोङ्‍ना ओ लाईस्पी थम्पूर तूचाये।

३७ नाम्छूईतो तूक विश्‍वासमम् खाईप् ओ साक्छी लालीमा तोङ्ना,

मूङ्‍कम् सिंहासन सदैबरीकम् लागी थम्पूर तूचाये।” सेला

३८ खोदोलोई ईनीम्बा आना मूङ्‍क होक्सीक तूये ना अस्वीकार मक तूये;

आना अभिषेक मक होङाबूपीका आन् आम् छूली काताक तूये।

३९ आना आम् सूसो मप्‍लो मक करार गस्दीत्क तूये;

आना मूङ्‍कम् मुकुट फूर्क् पी गाल्ना अशुद्ध मदीत्क तूये।

४० आना मूङ्‍कम् पर्खाल खोलोङ् ऊत्दीत्क तूये,

ना मूङ्‍कम् किल्‍ला खोलोङ् योछोगस्दीत्क तूये।

४१ मूङ्‍कलाम्पा छूक्ना खाईप् खोलोआ आम् सूसो मप् लूतेईमस्क तूये,

म्खीम्तोनीचा मूङ्‍क खोङ्चीना गेसाक तूये।

४२ आना मूङ्‍कम् साछीमीस् हायाम् राःरालोक छूमीचीक तूये,

ना मूङ्‍कस् खोलोङ् खची जीनमीचीक तूये।

४३ आना मूङ्‍कम् दोप्सेलमी या मान्गेईप् मदीत्क तूये,

ना जूम्‍लूक् छूवालो आना ख मान्बोन्‍नाक तूये।

४४ आना मूङ्‍क गौरव मान्दीक मदीत्क तूये,

ना मूङ्‍कम् सिंहासन बोहोपू होलात्क तूये।

४५ आना मूङ्‍कम् नाम्‍ला मान्तान्तेमोङ् मूङ्‍क खूवोबूप् मदीत्क तूये;

आना मूङ्‍क मीस्मी लाईस्पी ङईम्पी छूमीक तूये। सेला

४६ हादेसम्मोई ङ्‍कतोङ् छूम् पीय, ए योबोरोबू?

ऊई आन् सदैबरी सूल्न्दीयान्चीयो?

आम् छूली हादेसम्मोई मीलाम्छो तोङ्ना तीत्चाये?

४७ मीन्खोङ्, ओ तोबूवा देई चीबाईप्छाई तूये!

आना खोलोङ् मीस् सीप्ना खाईप् रीराम पीचीक तूये!

४८ सीम् मान्बोप् ना सदैबरी लेईप्चाप् मीस् आसे तूनाई?

आसाई मूङ्‍कम् आत्मा सीम्मी राःरापीका छुटकारा पीम् दूर? सेला

४९ ए रोबू, हाल्‍लोसो मान्याईप् लाईस्पीक आम् सम्तूमा हारेई खाता?

मूङ्‍क सम्तूमापीङ् आना दाऊदलो पस्तून चक तूवा।

५० मीन्मारो मव योबोरोबू, ऊतोङ्नाई मीस्मी लाईस्पी आम् सूसो मप् मीस्मी गीम्सेम् छूवाक तूये!

कोङ् बीन्‍नीपा जातिचा मोसेतोक ओ गोङ्पा तेप्सूतो।

५१ ए योबोरोबू, आम् साछीमीचा ओ साम्दी कात्चयस्क तूये;

मूङ्‍कचा खची लोङ् कोक्सस्क पीच्‍ची आना अभिषेक मक होङाबू गीसेतची।

५२ योबोरोबूम् सायोचोङ्‍मा सदैबरी छून्चानूव!

आमेन होसोङ् आमेन!

c 

८९:१७ पीत्‍तो पीक्या क ङ्‍क पदपी राःरा पीम् बूजेई मयाम्।

e 

८९:२४ पीत्‍तो पीक्या क ङ्‍कपी राःरा पीम् बूजेई मयाम्।

चौथो सोक्सर

भजनसंग्रह ९०–१०६

नीनाम्मा लो मीस्लो

रोबूपी भक्ति मप् मोशाम् वाङोम्

९०

ए योबोरोबू, दूङ्पीका दूङ् सम्मो

आन् ओखी बास् तूस्को थाऊ छूवाक तूये।

२ खोलोङ् कोम् बोबूईम् लाईस्पी,

अथवा आना चारीदू लो मूङ्‍कपी तूक खोलोक थक्लो बोबूईम् लाईस्पी,

थोस्कोपूका याईस्को सम्मो आन्ङा नीनाम्मा तूये।

३ आना मीस् बोहोपूङ् आत्पोक्स,

ना ओरोपीके, “ए मीस्मी छामाईचे, बोहोपू आताखात्नीव!”

४ ऊदोईपीक्यालो आम् मूक्स्दूपी ईक् हबऊ दोङ्

एस्पा याताना खाताक ऊलेई तोङ्‍कङाङ् तूये,

अथवा सेपाक चीबाईप् नाम्‍ला तोङ्‍कङाङ् तूये।

५ आना खोलोङ् मीस् मातूक्साम्क सेमो तोङ्ना मान्खामीयची;

मूङ्‍कस् देच्छा पईक घाँस तोङ्‍क तूये:

६ मूङ्‍क घाँस देच्छा हूप्लीताप्ली छूये,

खोदोलोई यूपा हार्‌खाते।

७ केईका आम् छूलीपी मीःआ हूयाक तोङ्ना हूयीखातीकाक तूये,

ना आम् छूलीआ केईका हायाम् देप् कीम्पी मईकाक तूये।

८ आना ओखी अधर्म आम् लाईस्पीङ् यूक्स्क तूये,

केईका सूल्याचीकाना मयाम्काक मोऊ खोलोङ् आना आम् लाईस्पी छेङ्‌छेङ्वा तय।

९ खोलोङ् ओखी लेई आम् छूलीपी यात्ना खाते;

खोलोङ् ओखी दोङ् ओऊसूम् लईयेकालोङ् यात्ना खाते।

१० ओखी तोबूवान् नूक्पोङ् दोङ्‌ङाङ् के,

मूङ्‍कप्का मेक्‍तो वीखीयदोक, रेक्पोङ् दोङ् तातेक्फो;

खोरोदोसो मङ्‍क खोलोङ् दोङ् नीछीमापी लो सोक्पीलो याते,

ऊदोईपीक्यालो तोबूवा क दावाङ् याते, ना केई पेरीखाते।

११ आम् छूलीम् राःरा आसाई छेत्‍तनाई?

आम् छूलीआ गर्दा खोलोङ् मीस् आम्पीका कीसे।

१२ ओखी तोबूवा देई चीबाईप्ये तूये मूङ्‍क ङीर्म् ईयीकाव,

ना केईका ओखी गोङ्पी लूखूप्ची तोम् दूरूम्कानूव।

१३ ए योबोरोबू, लखे छूवाव, होसोङ् आम् छूली हादेसम्मोई तूचाये?

आम् सूसो मप्ची सम्खे मीचीव।

१४ देच्छा हादेलोसो मान्याईप् आम् सम्तूमाआ केईका पेपीकाव,

ना केईका लेतीचायाकाक सम्मो ओखी जीनतो छाम् मदूरूम्कानूव।

१५ देक् लेईये आना केईका दूक्वा तेम्मीयीका,

ना देक् दोङ्‍ सम्मोई केईका दूक्वा तेप्सूम्का,

मूङ्‍कतो बाईप्ङा केईका ओखी जीनतो तूम् पीयीकाव।

१६ खोलोङ् आम् लक् केईका आम् सूसो मप्चा होसोङ् खोम् तम्कानूव;

आम् साम्दीखा ओखी छामाईचा खोम् तचीनूव।

१७ रोबू, ओखी नीनाम्माङा, आम् आसीक् ओखीपी छूनूव,

ना केईका मयाम्काक खोलोङ् लक्पी केईका सफल मईकाव।

एई, केईका मयाम्काक खोलोङ् लक् सफल मीयीपीकाव!

ओ पम्चीस्को लो ओ किल्‍लालो

९१

खोलोप्का दूङ् रेप्‍तो तूप् नीनाम्मापी पप्चीप्ना तूप् मीस्

खोलोप्का दूङ् राःरालोकम् अल्मा गोपी तूये।

२ योबोरोबूम् तोक्पी कोङा ओरोपीको, “ख ओ पम्चीस्को लो ओ किल्‍लालो तूये,

ओ नीनाम्मा, कोङा खपी भरोसा यूक्सो।”

३ आछीयाङ् खसा आन् दीबूवा मप्मी वोमोपीका लो,

मीस् सेईप् चारलाम्-बोहोलाम्पीकालो लेन्चामीये।

४ खसा आन् म्‍लाप्‍तोगोपी कूपे,

ना खम् लाप्‍तोगोपू आना पम्चीम् तय;

ख विश्‍वासयोग्य तूक रीङ् आम् लागी ढाल लो पर्खाललो छूये।

५ आन् सेपा ताप् ओरोदेप् कीम्पीका लो,

लेपा पेर्प् ना ताप् बेईपीकालो कीम् बोक्स्‍नो,

६ आन् नाम्कूर्मादाम्पी फलेई छूक् चारलाम्-बोहोलाम्पीका लो,

लेपा मीस् सेईप् सोमोरीपीकालो कीम् बोक्स्‍नो।

७ ईक् हबऊ मीस् आम् दोक्पी दीसे,

आम् चूप् हूः हेम् ईक्पोङ् हबऊ मीस् दीसे,

खोदोलोई मूङ्‍कस् आम् दोक्पी ताईनो।

८ आना आम् मूक्साङाङ् खोङ,

ना दुष्‍ट मीचा सजाई तयस्क तय।

९ आना खोलोप्का दूङ् रेप्‍तो तूप् नीनाम्मा आम् तूस्को बानेई मईदोक,

खोलोप्का दूङ् रेप्‍तो तूप् नीनाम्मा आम् पम्चीस्को-रीम्चीस्को बानेई मईदोक,

१० आम्मी ऊसो हानी छूनो,

आम् खीम्मी दोक्पी ऊसो नीछीमा ताईनो।

११ ऊदोईपीक्यालो खसा म्‍रीदाम् पोक्ची,

खोलोङ् आम् लाम्पी आम् रूसो मम् लागी आज्ञा पीयची।

१२ खचा आन् खची हूक्‍पीका हूक्पी कीये,

मादोन् आम् लोङ् लूङ्पी दोरे।

१३ आना गूङ्‍गीनार लो गोमन पूःलो सीक्‍क;

ना देप् गूङ्‍गीनार लो पूःलोसो आना आम् लोङ् गोपू सीक्‍क।

१४ योबोरोबूआ ओरोपीके, “मूङ्‍कसा कोङ् सम्तूमा मीयोकसा, कोङा मूङ्‍क लेन्चामीयो।

मूङ्‍कसा ओ नीङ् स्वीकार मक तूये, खन्सा कोङा मूङ्‍क सम्सूरो।

१५ मूङ्‌कसा ओपी वाङोम् मईलो, कोङा मूङ्‍क ङरी आनो;

मूङ्‍क दूक्वापी छूलो कोङ् मूङ्‍कम् साथपी छूवो,

ना कोङा मूङ्‍क लेन्चामीयो ना साम्दी दूयो।

१६ ओरोबाईप् तोबूवा पीयोना कोङा मूङ्‍क सम्तूक् ममीयो,

ना कोङा मूङ्‍क ओ हल्वा खोमीयो।”

नीनाम्माम् साम्दी छाम्

नोम्चीम् लेईमी लागी छाम्

९२

योबोरोबू ओलोनूव लोम्,

ना आम् नीङ्पी साम्दी छाम् मम् नप् रीङ् के, ए खोलोप्का दूङ् रेप्‍तो तूप् नीनाम्माङा!

२ देच्छा हाल्‍लोसो मान्याईप् आम् सम्तूमाम् तोक्पी,

ना सेपा आन् विश्‍वासयोग्य तूकम् तोक्पी खोलोपी पोमा,

३ खीक्‍का ईक्पोङ् म्तारलोक साराङ्गीम् लो वीणाम्‍लो हायाम् चानप् साल्म्पी

आम् सायोचोङ्मा मम् नप् रीङ् के।

४ ऊदोईपीक्यालो ए योबोरोबू, आना कोङ् आम् लक्लाम्पा चामोवापी यूक्सोक तूये;

आम् हूःआ मक खोलोङ् लक् खोङोना कोङा ओ जीनतो छाम् मूयो।

५ ए योबोरोबू, आना मक खोलोङ् लक् देई देप्ये!

आम् मीन्ताम् देई गूम्ये!

६ म्‍लूखूप्ची मान्तूप् मीचा ङ्‍क छेईम् दूरनो,

ना मूर्ख मीचा ङ्‍क बूजेईमम् दूरनो:

७ दुष्‍ट मीस् घाँस तोङ्ना हूप्लीताप्ली छूदूर,

ना खोलोङ् दुष्‍ट लक् मप् मीस्मी फलीफाप छूदूर,

खोदोलोई मूङ्‍कस् सदैबरीकम् लागी पीलूलूक्खाते।

८ ऊदोईपीक्यालो ए योबोरोबू, आन् सदैबरीकम् लागी खोलोप्का दूङ् रेप्‍तो तूये।

९ ए योबोरोबू, आम् साछीमीस् आछीयाङ् पीलूलूक्खाते;

खोलोङ् रई लक् मप्‍तोदी छाछापूत्‍ता छूखाते।

१० आना कोङ् सोगोपाक लूपी तोकङ् राःरा पीयोक तूये;

आना खोलोप्का दूङ् नप् तेल्‍आ ओ अभिषेक मक तूये।

११ कोङा ओ मूक्सा ओ साछीमीस् सताक खोङूक तूये,

कोङा ओ नोबोआ दुष्‍ट ओ साछीमीस् कल्चीक येनूक तूये।

१२ धर्मी मीस् क खजूरमी पऊ तोङ्ना फैलेई छूये,

ना मूङ्‍कस् लेबनानपीक देवदारु तोङ्ना पये।

१३ मूङ्‍कस् योबोरोबूम् खीम्पी लेईम्पा छूये,

ई नीनाम्माम् पोतेल्पी मूङ्‍कस् हूप्लीताप्ली छूये।

१४ खची दूङ् खात्ना खूवोबूप् छूखात्लोसो मूङ्‍कचा म्चो सेमीयची,

ना मूङ्‍कस् ताजा ना गीगीप्पाङ् तूचाये।

१५ मूङ्‍कचा खोलोङ् ओरोलयची, “योबोरोबू नखावा मप् तूये;

ख ओ छीलूमा तूये, ना खपी ऊसो अधर्म मान्तू।”

योबोरोबूआ चार तोक्स

९३

योबोरोबूआ चार तोक्स, खसा साम्दीखाम् तेई खाप्स्क तूये;

आछीयाङ् योबोरोबूआ साम्दीखाम् तेई खाप्स्क तूये, ना राःराम् थाप्‍री मक तूये।

चारीदूम् जग पोचीतो यूम्पा तूये, मूङ्‍क हादेम्सो तोक्स्‍नो।

२ आम् सिंहासन केछे सून्मापूकाङ् बोबूयाक तूये;

आन् नाम्‍ला थोक्साकम् लाईस्पीकाङ् तूवा।

३ ए योबोरोबू, दीरीत्‍ती ऊर्‌लेई छूवाना ताक तूये,

दीरीत्‍ती हायाम् सोतो बसाक तूये;

मूङ्‍कचीम् हायाम् ईकीम्‍लप् छाल ऊर्‌लेई छूवाना ताक तूये।

४ खोलोप्का दूङ् देप् दीरीत्‍तीम् देप् साल्म्पीका,

दीरीत्‍तीम् हायाम् राःरालोक छालपीका,

खोलोप्का दूङ् रेप्‍तो तूप् योबोरोबू दूङ् राःरालोक तूये।

५ ए योबोरोबू, खोलोङ् आम् कानून थम्पूर तूये;

आम् खीम् सदैबरीकम् लागी पवित्रताआ चोम्दीम्पा तूये।

नीनाम्मा खोलोमी नीया मप् तूये

९४

ए योबोरोबू, म्फाई लाप् नीनाम्माङा,

म्फाई लाप् ए नीनाम्माङा, आम् साम्दीखाम् अल्हो खोमव!

२ ए चारीदूपीक नीया मप्ङा, पक्व;

नाम्दूखू मप्ची खचा मईचीक लक् तोङ्ना म्चो पीचीव।

३ ए योबोरोबू, दुष्‍ट मीस् हादेसम्मोई खची जीनचाये,

हादेसम्मोई दुष्‍ट मीस् खची जीनचाये?

४ मूङ्‍कचा तेत्‍तेईमोयीम् रीङ् मईची;

खोलोङ् दुष्‍ट लक् मप्ची नाम्दूखूआ पेप्चीक तूये।

५ ए योबोरोबू, मूङ्‍कचा आम् मीस् मसेतची,

ना आना सोक्चीक मीस् मूङ्‍कचा दूक् पीयची।

६ मूङ्‍कचा लोमेवास् लो बीन्‍नीपा छाप्कूवापी तूप्चीलो सेतची,

ना गेस्कूप्-गेस्कूम्ची मूङ्‍कचा सेतची।

७ मूङ्‍कचा ओरोपीके, “योबोरोबूआ तयनो;

याकूबमी नीनाम्माआ वास्ता मईनो।”

८ मीस्मी रापी ए लूखूप्ची मान्दीकचे, आन्‍ना बूजेई मनूम्व;

ए मूर्ख मीस्चे, आन्‍नी हादेलोई लूखूप्चीलोक छूनी?

९ ऊई आन्‍नी नोबो पीप्‍आ येननोयोनाई?

ऊई आन्‍नी मूक्स् पीप्‍आ तयनोयोनाई?

१० ऊई जाति-जातिस् ताडना पीप्‍आ दण्ड पीयानोयोनाई?

मीस् सेचीवा ईक्पी लूखूप्ची छूनोयोनाई?

११ योबोरोबूआ मीस्मी सानीवागोपीक मीन्ताम् छेत्‍त,

मूङ्‍कस्‍ने ऊनाऊक तूये पीम् खसा छेत्‍त।

१२ ए योबोरोबू, आना ताडना पीयक,

ना आम् होप्मी ललईपीका ईयक

मीचा आसीक् तय।

१३ दुष्‍ट मीस्मी लागी खूलूम् मान्फूईम् सम्मो,

आना मूङ्‍क आसीक् तोक् मीस् दूक्वाम् लेईपी नोम्चीम् पीय।

१४ ऊदोईपीक्यालो योबोरोबूआ म्होप्मी मीस् होलातस्‍नो,

खसा म्होपा सोक्‍क जाति होक्सीयनो।

१५ नीया होसोङ् धार्मिकता तोङ्ना छूये,

ना खची सानीवापी सोजपा तूप्ची खोलोङ् नीयाम् दोस्-दोस् लाम्दूमे।

१६ दुष्‍ट मीस्मी ऊल्‍लोङ् मम् लागी कोङ्लो आसे पके?

अधर्म मप्चीम् ऊल्‍लोङ् मम् लागी ओ पन् मप् आसे तूये?

१७ योबोरोबूआ कोङ् मान्बोछोक्सोवादोक,

कोङ् लाईस्पीङ् सीप्खाप्चीका सीप्सीलीलीक थाऊपी तातेकोवा।

१८ “ओ लोङ् फेलालाक्साखात्क तूये” पीकोना कोङा पीकोलो,

ए योबोरोबू, हाल्‍लोसो मान्याईप् आम् सम्तूमाआ कोङ् दप्सोलातो।

१९ ओ सानीवापीक सोक् हायाम् देतो छूवाकप्का,

आना सान्त्वना पीयोना कोङ् चामोवापी मो।

२० रई चारतोप्ची आन्लो मीलेई छूनो,

ऊदोईपीक्यालो मूङ्‍कचा खची नियम-कानूनलाम्पा अन्याय तातची।

२१ मूङ्‍कचा धर्मी मीस्मी ऊल्‍लोङ्पी ईक्‍काम् छूना चाई मईची,

ना दोस् मान्तूप् मीस् सेईम् दण्ड पीयची।

२२ खोदोलोई योबोरोबू ओ किल्‍ला तूये,

ना ओ नीनाम्मा ओ पम्चीस्को हायाम् राःरालोक छीलूमा तूये।

२३ खसा मूङ्‍कचा मस्क मोऊमी म्फाई खचीपीङ् लाप,

ना मूङ्‍कचा रई लक् मस्कसा मूङ्‍कस् पीलूलूक्दीतची;

योबोरोबू ई नीनाम्माआ मूङ्‍कस् पीलूलूक्दीतची।

नीनाम्माम् सायोचोङ्माम् छाम्

९५

तानीव, योबोरोबूम् लागी केईया चामोवाम् छाम् मयाम्के!

केई हल्वापीप् छीलूमाम् लागी हायाम् सोतो काईयाके!

२ ओलोनूव पीक्‍तो खम् लाईस्पी ताईयाके,

छाम् मयाम्ना खम् सायोचोङ्मा मयाम्के।

३ ऊदोईपीक्यालो योबोरोबू खोलोप्का दूङ् देप् नीनाम्मा तूये,

ना खोलोङ् देऊताचीप्का दूङ् देप् होङाबू तूये।

४ खम् हूक्पी चारीदूपीक ओगूम्प् थाम्पू तूये,

ना कोम् छोक्‍तोक बूर् खोलोङ् खमीङ् के।

५ दीरीत्‍ती खमीङ् के, खसाङ् मूङ्‍क बोबूईक के,

ना सूक्खा थाम्पूवार खसाङ् बोबूईक के।

६ तानीव, कूमेचीना सेवा छयाम्के;

केईया खोलोक थक् बोबूईप् नीनाम्माम् लाईस्पी खून्जू मयाम्के,

७ ऊदोईपीक्यालो खङ् ई नीनाम्मा तूये,

ना केई खम् खार्कापीक मीस्,

ना खम् लूस् के।

एसे आन्‍ना खम् साल्म् येन्‍नूम्दोक,

८ आन्‍ना मेरीबापीc मनूम्क तोङ्ना आम्नी गोङ् हायाम् छोक् मनूम्नव;

मोरोना मूङ्‍क लेईपी आन्‍ना गोङ्‍रूत्खाप्-थाम्पूपी तूवाक मस्साहपीe मनूम्क तूवा,

९ कोङा मूङ्‍कपी मूक लक् आम्नी लाम्‍लछाचा खोङ्चीदोसो

मूङ्‍कचा कोङ् जाचेईमो ना ओ चाम्ची मची।

१० लीक्पोङ् दोङ् सम्मो कोङ् मूङ्‍क दूङ्चीप्का हायाम् ओ छूली काता,

ना कोङा ओरोपीको, “ङ्‍क मीस् खोलोङ् ङ्‍क तोङ्‍क तूये, ङ्‍कचीम् सानीवा ओपीका छूबूरी छूये,

ना ङ्‍कचा ओ लाम् छेत्चीक मान्तू।”

११ खन्सा कोङा ओ छूली काताना ङ्‍कतोङ्ना पस्तूनचो,

“कोङा ङ्‍कचीम् लागी थीक्‍का मूक नोन्चीस्कोपी ङ्‍कचा हादेम्सो वोम् तयस्‍नो।”

c 

९५:८ मेरीबा मी अर्थ क जूम्‍लूक् पीक्याक के।

e 

९५:८ मस्‍साह मी अर्थ क चाम्ची पीक्याक के।

योबोरोबू होङाबू लो नीया मप्लो तूये

९६

योबोरोबूम् लागी ईबूम् नयाँ छाम् मनूम्व!

ए खोलोङ् चारीदूपीक मीस्चे, योबोरोबूम् लागी छाम् मनूम्व!

२ योबोरोबूम् लागी छाम् मनूम्व, खम् नीङ्मी सायोचोङ्मा मनूम्व;

लेई पीच्‍ची खसा पीयीक हल्वाम् तोक्पी खोलोपी पानूम्व।

३ जाति-जातिचीम् रापी खम् साम्दीखाम् तोक्पी पानूम्व,

खोलोङ् मीस्मी रापी खसा मक छाक्‍काक लक्मी तोक्पी पानूम्व।

४ ऊदोईपीक्यालो योबोरोबू खोलोप्का दूङ् देप् तूये, ना खोलोप्का दूङ् सायोचोङ्मा मम् खाईप् तूये;

खोलोङ् देऊताचीप्का दूङ् खपीका कीम् छूये।

५ ऊदोईपीक्यालो जाति-जातिचीम् खोलोङ् खची देऊता ङोङोक्छेङाङ् के,

खोदोलोई योबोरोबूआन् साराङ्‌गा बोबूईयू।

६ साम्दीखा लो गौरवलो खम् लाईस्पी तूये;

खम् पवित्र तूस्कोपी राःरा लो साम्दीखालो तूये।

७ ए जाति-जातिचीम् खीम्पोस्चे, योबोरोबूम् सायोचोङ्मा मनूम्व,

योबोरोबूम् साम्दीखाम् लो राःराम्‍लो सायोचोङ्मा मनूम्व।

८ योबोरोबूपी खम् नीङ् तूक तोङ्ना साम्दीखा चारेई मनूम्व;

चाचोदाम् तात्नूम्ना खम् चोक होम्पी वोङ्नीव।

९ खम् पवित्रताम् साम्दीखापी योबोरोबू सेवा छानूम्व;

ए खोलोङ् चारीदूचे, खम् लाईस्पी वेरेमोक्स्तो योक्सानीव।

१० जातिचीम् रापी ओरोपीकानीव, “योबोरोबूआ चारखम् तोक्स!”

चार थम्पूर छूवाना बोबूयाक तूये, मूङ्‍क हल्‍लेईमम् दूराम्नो,

ना खसा आस्मीसो पन् मान्ममो मीस्मी नीया मय।

११ साराङ्‌गाप्‍तो चामोवा छूनूव, ना चारीदू म्जीननूव;

दीरीत्‍ती लो मूङ्‍कपी तूक खोलोक थक्लो खची जीननूव।

१२ थाम्पूआ लो मूङ्‍कपी तूक खोलोक थक्‍आलो चामोवा मस्‍नूव;

सोगोपी तूक खोलोङ् सीछोआ चामोवापी छाम् मस्‍नूव।

१३ मूङ्‍कचा योबोरोबूम् लाईस्पी छाम् मस्‍नूव, ऊदोईपीक्यालो ख ताये,

ख चारीदूम् नीया मस् ताये।

खसा चारमी नीया धार्मिकतापी,

ना मीस्मी नीया म्होप्मी सत्यतापी मय।

योबोरोबूआ चार तोक्स

९७

योबोरोबूआ चार तोक्स, ना चारीदू म्जीननूव;

छूबूरीपी तूक दीरीत्‍तीम् चाखेम्चासो चामोवा मस्‍नूव!

२ योबोरोबूम् बरबार मोम् लो नाम्कूर्मादाम्‍लो तूये;

धार्मिकता लो नीयालो खम् सिंहासनमी जग के।

३ खम् लाईस्-लाईस् मीः खाते,

ना लीक् हेम्पी तूक खम् ऊल्‍लोङ् मप्ची पीलूलूक्दीतची।

४ खम् बाक्स् केत्कसा चारपी कोदाईमीय;

मूङ्‍क चारीदूआ तय ना वेरेमोक्स्तो योक्से।

५ योबोरोबूम् लाईस्पी, खोलोङ् चारीदूम् रोबूम् लाईस्पी,

कोम् मयन तोङ्ना यङ्ना खाते।

६ साराङ्‍गाआ खम् धार्मिकताम् तोक्पी पय,

ना खोलोङ् मीचा खम् साम्दीखा तयची।

७ ङोङोक्छेम् पूजा मप्ची खोलोङ् ङईम्पी छूये,

ङोङोक्छेपी सागोहोम् मप्ची खोलोङ् ङईम्पी छूये;

ए खोलोङ् देऊताचे, खम् आराधाना मनूम्व!

८ ए योबोरोबू, आना नीया मकसा,

सियोनआ येन ना चामोवा मय,

ना यहूदापीक तेल् खची जीनये।

९ ऊदोईपीक्यालो ए योबोरोबू, खोलोङ् चारीदूपीका आन्ङा दूङ् रेप्‍तो तूये;

आन् खोलोङ् देऊताचीप्का दूङ् रेप्‍तो तूये।

१० योबोरोबू सम्तूमा मीक् खोलोआ रई लक् जेर्चीनूव,

ऊदोईपीक्यालो खसा खपी भक्ति मप्चीम् रीराम सम्सूर,

ना रई मीस्मी हूःलाम्पा मूङ्‍कस् छूतेई मईची।

११ धर्मीचीपी अल्हो चम्केई छूये,

ना खची गोङ् सोजपा तूप् मीचा चामोवा मईची।

१२ ए धर्मीचे, योबोरोबूपी चामोवा मनूम्व,

ना खम् पवित्र नीङ्मी सायोचोङ्मा मनूम्व।

नीनाम्मा चारपीक चारतोप्

ईबूम् छाम्

९८

योबोरोबूम् लागी ईबूम् नयाँ छाम् मनूम्व,

ऊदोईपीक्यालो खसा छाक्‍काक लक् मक तूये;

खम् चूप् हूःआ लो खम् पवित्र पाखुराआलो

खम् लागी हल्वाम् लक् मक तूये।

२ योबोरोबूआ मक हल्वाम् लक् खसा म्होपाङ् खोमक तूये,

ना खसा म्होप्मी धार्मिकता जाति-जातिचीपी खोमक तूये।

३ इस्राएलमी खीम्पोस्ची मीक हाल्‍लोसो मान्याईप् म्होप्मी सम्तूमा

ना ख म्होप् विश्‍वास मम् खाईप् तूक रीङ् योबोरोबूआ मीन्क तूये।

ई नीनाम्माम् हल्वा

चारीदूम् खोलोङ् कूनाआ तचीक तूये।

४ ए खोलोङ् चारीदूचे, चामोवापी योबोरोबूम् जयजयकार मनूम्व,

चामोवाम् छाम्‍आ खम् सायोचोङ्मा मनूम्व।

५ योबोरोबूम् लागी वीणाम् साल्म् लात्नूम्व,

वीणाआ लो येईम् चानप् छाम्‍आलो खम् सायोचोङ्मा मनूम्व,

६ तूरही लो लूस्मी पीत्‍तोलो दूपानूम्ना

योबोरोबू होङाबूम् लाईस्पी चामोवाम् साल्म् लात्नूम्व।

७ दीरीत्‍ती लो मूङ्‍कपी तूप् खोलोङ् प्राणीलो ओरोसोतो कानूव,

ना चारपी ना मूङ्‍कपी बास् मप् खोलोआङ् मूङ्‍क तोङ्ना मस्‍नूव।

८ योऊआ छेम्मा दूप्चीनूव,

बूर्-कोम्चा ईतो चामोवाम् छाम् मस्‍नूव;

९ मूङ्‍कचा योबोरोबूम् लाईस्पी छाम् मस्‍नूव,

ऊदोईपीक्यालो ख चारीदूम् नीया मस् ताये।

खसा धार्मिकतापी ना आस्मीसो पन् मान्ममो

चारपीक मीस्मी नीया मय।

नीनाम्मा नीया मम् नईप् होङाबू

९९

योबोरोबूआ चार तोक्स,

जाति-जातिस् वेरेमोक्स् योनूव;

ख करूबमी रापी तूये,

चारीदू वेरेमोक्स् योनूव।

२ योबोरोबू सियोनपी खोलोप्का दूङ्‍ देप् तूये;

ख खोलोङ् जातिस् तूकपी खोलोप्का दूङ् देप् तूये।

३ मूङ्‍कचा खोलोप्का दूङ्‍ देप् ना खोलोआ कीम् पर्ने आम् नीङ्मी सायोचोङ्मा मस्‍नूव!

ख पवित्र तूये!

४ आन् खोलोप्का दूङ् राःरालोक होङाबू तूये, आना नीया मम् नत्‍त।

आना आस्मीसो पन् मान्ममो नीया मम् रेवास् यूक्स्थक तूये;

आना इस्राएलपी नीयाम् लो धार्मिकताम्‍लो लक् मक तूये।

५ योबोरोबू ई नीनाम्माम् नीङ् ओरोरेप् मनूम्व;

ना खम् लोङ् यूस्कोम् लाईस्पी आराधाना मनूम्व!

ख पवित्र तूये!

६ मोशा लो हारूनलो खम् पूजारी तूवा,

ना योबोरोबूपी वाङोम् मप्ची तूवाकपी ईल्पो शमूएल तूवा।

मूङ्‍कचा योबोरोबूपी वाङोम् मची,

ना खसा मूङ्‍कस् ङरी आन्ची।

७ ख मोम्मी खाम्बापीका मूङ्‍कस्का नेना;

खसा मूङ्‍कस् पीचीक नियम लो कानूनलो मूङ्‍कचा रेप्ची।

८ ए योबोरोबू ओखी नीनाम्माङा,

आना मूङ्‍कस् ङरी आन्ची;

आन् इस्राएलीचीम् लागी छेमा पीप् नीनाम्मा तूवा,

खोदोलोई आना मूङ्‍कचा रई लक् मस्कपी दण्ड पीची।

९ योबोरोबू ई नीनाम्माम् नीङ् ओरोरेप् मनूम्व,

ना खम् पवित्र कोम्पी आराधाना मनूम्व,

ऊदोईपीक्यालो योबोरोबू ई नीनाम्मा पवित्र तूये।

योबोरोबू नखावा मप् तूये

ओलोनूव पीम् छाम्

१००

ए खोलोङ् चारीदूपीक मीस्चे, योबोरोबूम् जयजयकार मनूम्व!

२ चामोवालो योबोरोबूम् आराधाना मनूम्व;

जीनम् छाम् मतो खम् लाईस्पी तानीव।

३ योबोरोबूङ् नीनाम्मा तूये पीम् छेतानूम्व।

खसाङ् केई बोबूयीक, ना केई खमीङ् के;

केई खम् मीस् लो खम् खार्कापीक लूस्लो के।

४ ख दप्स्को खीम्मी लाम्स्को गोपी ओलोनूव पीक्‍तो वोङ्नीव,

ना सायोचोङ्मा मतो खम् दप्स्को खीम्पी वोङ्नीव;

ख ओलोनूव लानूम्व, ना खम् नीङ्‍मी सायोचोङ्मा मनूम्व।

५ ऊदोईपीक्यालो योबोरोबू नखावा मप् तूये;

हाल्‍लोसो मान्याईप् खम् सम्तूमा सदैबरी तूचाये,

ना ख दूङ्पीका दूङ् सम्मो विश्‍वासमम् खाईप् तूचाये।

होङाबूम् यादे

दाऊदमी छाम्

१०१

कोङा आम् सम्तूमाम् लो नीयाम्‍लो छाम् मूयो;

ए योबोरोबू, कोङा आम् सायोचोङ्माम् छाम् मूयो।

२ कोङ् दोस् मान्दीक रीराम लेईम्चाम् लागी चीङ्चीङ् तूवो।

आन् कोङ् तूवोकपी हादेई ताये?

कोङ् ओ खीम्गोपी शुद्ध वोर्वालोक रीराम लेतोचोयो।

३ ऊतोङ्‍क रई रीङ्दोसो

कोङा ओ मूक्सा खोम् इन्कार मूयो।

खची विश्‍वास होप्येप्चीम् लक् कोङा जेरो;

मूङ्‍कस्का ओ सम्बन्ध ऊसो छूनो।

४ जाल्-जेल् मम् सानीवालोक मीस्चीपीका कोङ् छूबूरी तूवो;

रई लक्लो ओमी ऊसो सम्बन्ध छूनो।

५ म्खीम्तोनीचीम् निन्दा मप् मीस्,

कोङा मासेई मूयो;

नाम्दूखू मप् मूक्स् लो नाम्दूखू मप् म्सानीवालोक मीस्लो

कोङा मोरो यूक्सोनो।

६ विश्‍वास मम् खाईप् लक् मप् मीस् कोङा नप् सानीवाआ खोङोची,

ना मूङ्‍कस् कोङ्लो तूम् पीयोची।

दोस् मान्दीक लाम्पी लाम्दूम् मीचा,

ओ सूसो मय।

७ छलकपट मप् मीचा

ओ खीम्पी तूम् तयनो;

वालीली नेईप् मीचा

ओ लाईस्पी तूम् तयनो।

८ छाप्कूवापीक खोलोङ् दुष्‍ट मीस्

देच्छा पीच्‍ची कोङा मासेई मूयोची;

योबोरोबूम् सहरपीका दुष्‍ट लक् मप् मीस् खोलोङ्

कोङा पीलूलूकूतोची।

दूक्वा छूवाक नाम्‍लापी मम्पा वाङोम्

नीछीमापी छूवाक मीस्मी वाङोम्; ख हारान छूना योबोरोबूम् लाईस्पी म्दूक्वा पय।

१०२

ए योबोरोबू, कोङा मूयोक वाङोम् येनोपोव;

बोन्छोलम् लागी मूयोक ओ वाङोम् आम् दोक्पी तान्तेनूव।

२ कोङ् नीछीमापी छूवोक नाम्‍लापी

आम् ङाली ओपीका सूल्नव।

आम् नोबो ओ हेम् हीक्स्व;

कोङा वाङोम् मूयोक लेईपी कोङ् दावाङ् ङरी आनोव।

३ ऊदोईपीक्यालो ओ लेई मीक्मा तोङ्ना मास्चाईक तूये,

ना ओ तूप्‍री-लोप्‍री मीःलोक गेलोबोम् तोङ्ना तीत्चाईक तूये।

४ ओ गोङ् घाँस तोङ्ना हार्‌खाताक तूये;

कोङा ओ चोखोमा चाम्सो मातूक्सो।

५ तेम्मान्तेईप् दूक्वा तूकसा

कोङ् ओ होऊ लो ओ तूप्‍रीलोङाङ् छूवोखातो।

६ कोङ् गोङ्‍रूत्खाप्-थाम्पूपीक पप्पऊ तोङ्‍क,

गस्खाताक थाऊपी बास् तूप् ईबूम् पप्पऊ तोङ्‍क छूवोखातो।

७ कोङ् ओ मूक्स् गार्‌कसा मान्‍ईम्मोङ् तूवो,

खीम् थेम्तो तूप् म्हाल्‍लाक ईबूम् छोऊ तोङ्‍क छूवोक तूये।

८ ओ साछीमीचा लेपाबरी कोङ् गीयोसेतो;

कोङ् गीक्सेप्चा ओ नीङ् पयस्‍ना मीस् साराप् छयची।

९ चोखोमाम् लागी कोङा छूबूई चोयो,

ना ओ मीक्वालो हल्क काऊ दूङो,

१० ऊदोईपीक्यालो आम् छूलीआ

आना कोङ् थोम्‍ला थेतोना ईक् हेम् होक्सोछोक्सोक तूये।

११ ओ लेई यूपाक अल्मा तोङ्‍क तूये;

कोङ् घाँस तोङ्ना हारोखातोक तूये।

१२ खोदोलोई ए योबोरोबू, आन् सदैबरीकम् लागी सिंहासनपी तूचाये;

आम् नीङ्ला दूङ्पीका-दूङ् सम्मो तूचाये।

१३ आन् पके ना सियोन सम्खे मीय,

ऊदोईपीक्यालो सियोन सम्खेलू मीम् नाम्‍ला ईनीम्बाङ् के,

तोकेई मम्पा नाम्‍ला तालाताक तूये।

१४ ऊदोईपीक्यालो आम् सूसो मप्चा मूङ्‍कपीक लूङ् सम्तूमा मीयची,

ना मूङ्‍कपीक फूर्क् सो मूङ्‍कचा सम्खे मीयची।

१५ जाति-जातिस् योबोरोबूम् नीङ्पीका कीसे,

चारीदूपीक खोलोङ् होङाबूचा आम् साम्दीखाम् साम्दी-सायो मईची।

१६ ऊदोईपीक्यालो योबोरोबूआ सियोन होसोङ् बोबूईय,

खीक्‍का म्होप्मी साम्दीखापी ख खोमयान्ची।

१७ खसा ऊसो मान्तूप् छूक्सीप्चीम् वाङोम् येन;

खसा मूङ्‍कचा मईचीक बीन्ती इन्कार मईनो।

१८ ईनीम्बा सम्मो बोमान्बूयाक मीचा

योबोरोबूम् सायोचोङ्मा मस्‍नूव पीकानीना

ङ्‍क रीङ् हन्‍ना दोस्का ताप् दूङ्चीम् लागी छापाक्सानूम्व:

१९ “योबोरोबूआ खोलोप्का दूङ् रेप्‍तो तूक म्होप्मी पवित्र तूस्कोपीका,

साराङ्‍गाप्‍तोका दाली चारीदूपू खोङू।

२० खसा कैदपी छूक्ची दूक्वापी छूवाना बसाक येनू,

ना सीम् दण्ड तोक्ची छुटकारा पीची।”

२१ ङ्‍कतोङ्ना सियोनपी योबोरोबूम् नीङ्ला तोक्से,

ना यरूशलेमपी खम् सायोचोङ्मा छूये;

२२ ङ्‍क रीङ् योबोरोबूम् आराधाना मम् लागी

मीस् लो चारखम्‍लो ईदेप् बात्ल छूक नाम्‍लापी छूये।

२३ योबोरोबूआ कोङ् सोलो तूवोलोङ् ओ रीराम राःरा मन्दीक मदीतू,

ना ओ तोबूवा चीबाईप् मीयोपो।

२४ खन्सा कोङा ओरोपीको:

“ए ओ नीनाम्माङा, कोङ् ओ तोबूवा तूलोङ् खायोलेतोनव।

आन्‍ने सदैबरीकम् लागी लेत्चाये।

२५ केछे सून्मापू आना चारीदूम् जग बोबूईयू,

ना साराङ्‍गा आम् हूःआङ् बोबूईक के।

२६ मूङ्‍कस् पीलूलूक्खाते, खोदोलोई आन् क तूचाये;

मूङ्‍कस् खोलोङ् तेई तोङ्ना सूपेई छूखाते।

तेई फाताम्क तोङ्ना आना मूङ्‍कस् फात्‍तची,

ना मूङ्‍कस् मास्खाते।

२७ खोदोलोई आन्‍ने सदैबरी मान्फाईसा ईक् खाल्कङ् तूचाये,

ना आम् दोङ् हादेम्सो यात्नो।

२८ आम् सूसो मप्चीम् छामाईची आम् लाईस्पी बास् तूये,

ना मूङ्‍कचीम् छामाईची आम् लाईस्पी थम्पूर तूचाये।”

नीनाम्माम् सम्खे-लूम्खेम् सायोचोङ्मा

दाऊदमी छाम्

१०३

ए ओ आत्माङा, योबोरोबूम् सायोचोङ्मा मव!

ना ओ गोपी तूक खोलोक थक्ङा, खम् सायोचोङ्मा मव!

२ ए ओ आत्माङा, योबोरोबूम् सायोचोङ्मा मव,

ना खसा मक खोलोङ् सम्खेलोक लक् मात्नव।

३ खसा खोलोङ् आम् मोऊ छेमा मय,

ना खोलोङ् आम् सोमोरी नन्खामीय।

४ खसा आम् रीराम सीम्पीका लेन्चामीय,

ना हाल्‍लोसो मान्याईप् सम्तूमाम् लो सम्खेम्‍लो मुकुट खूमीये।

५ खसा आन् नप्-नप् थक् पीना आम् गोङ् चानमीये,

खन्सा सोलो तूवालोक आम् हारी मूःम् तोङ्ना होसोङ् नयाँ छूये।

६ मीचा मसेतस्कचीम् लागी

योबोरोबूआ धार्मिकताम् लो नीयाम्‍लो लक् मय।

७ खसा मोशा म्होप्मी लाम्,

ना इस्राएलीस् म्होप्मी लक् खोमीची।

८ योबोरोबू सम्खेलूलोक ना सम्तूमा मीक् तूये,

ख दावा म्छूली मान्काईप्, ना हायाम् सम्तूमा मीक् तूये।

९ खसा सदै दोस् तीयीचायानो,

खसा सदैबरी छूलीसो मीयीचायानो।

१० खसा केईया मोऊ मम्क तोङ्ना ईपी वोर्वा मईनो,

खीक्‍का केईया मम्क अधर्म तोङ्ना दण्ड पीयानो।

११ ऊदोईपीक्यालो चारीदूपीका साराङ्‍गा देई रेप्‍तोई तूये,

खपीका कीप् मीस्पी खूङ्‍कतो रेप्ङा हादेम्सो मान्याईप् खम् सम्तूमा तूये।

१२ नाम्काम्स्कोपीका नाम्‍आप्स्को हायाम् छूबूरी तूक तोङ्नाङ्,

खसा केईया मम्क खोलोङ् ई अपराध ईपीका छूबूरी हतेई मीयीपीक तूये।

१३ म्पाआ म्छामाईची सम्खे मीयस्क तोङ्ना,

खपीका कीप् खोलोङ् मीस् योबोरोबूआ सम्खे मीयची।

१४ ऊदोईपीक्यालो केई ऊतोङ्नाई बोबूयीक तूये पीम् खसा छेत्‍त,

केईने फूर्क् ङाङ् के पीक्ना खसा मीन्‍न।

१५ मीस्मी तोबूवान् घाँसमी तोबूवा तोकङ् तूये,

म्तेल्म्पीक बूङ् तोङ्ना मूङ्‍क हायाम् ङालीनतो बाईय;

१६ हूक् मूङ्‍क बूङ्लाम्पा छूना केले, ना मूङ्‍क मास्‍ना खालेते,

ना मूङ्‍क लीमाक थाम्पूआसो मूङ्‍कम् मीन्मारो मईनो।

१७ खोदोलोई योबोरोबूम् हाल्‍लोसो मान्याईप् सम्तूमा

खपी भक्ति मप्चीपी सदैबरी तूचाये।

ना खम् धार्मिकताम् लक् खची चास्-छाचीपी,

१८ खम् करार रेप्चीपी,

ना खम् आज्ञा रेप्ची सम्मो फैलेई छूये।

१९ योबोरोबूआ म्होप्मी सिंहासन साराङ्‍गाप्‍तो थम्पूर मक तूये,

ना मूङ्‍कपीका खसा खोलोपी चार तोक्स।

२० ए खम् रीदाम् पोक्चे,

खम् रीङ्बऊ रेप् हायाम् राःरालोक मीस्चे,

योबोरोबूम् सायोचोङ्मा मनूम्व!

२१ ए साराङ्‍गाप्‍तो तूप् खम् खोलोङ् सेनाचे,

खम् लन्ची पूरा मप्ना खम् सूसो मप्चे,

योबोरोबूम् सायोचोङ्मा मनूम्व!

२२ ए खसा बोबूयानीक खोलोक थक्चे,

खम् खोलोङ् चारखम्पी तूप्चे,

योबोरोबूम् सायोचोङ्मा मनूम्व!

ए ओ आत्माङा, योबोरोबूम् सायोचोङ्मा मव!

खोलोक थक् बोबूईप् नीनाम्माम् सायोचोङ्मा

१०४

ए ओ आत्माङा, योबोरोबूम् सायोचोङ्मा मव!

ए योबोरोबू ओ नीनाम्माङा, आन् हायाम् देप् तूये;

आन् गौरवआ लो साम्दीखालो चोम्दीम्पा तूये।

२ खसा अल्हो तेई खाप्साम्क तोङ्ना खाप्स्दीतक तूये;

खसा नाम्छूई तम्बू तोङ्ना कीन्क तूये।

३ खसा म्होप्मी तूस्कोपीक खोलोङ् दलीम् काऊ थेम्पी थम्पूर मईना यूक्स;

खसा मोम् म्होप्मी रथ बानेई मय,

ना ख हूक्मी लाप्‍तो थेम्पी तूना लाम्दूमे।

४ खसा म्होप्मी रीदाम् पोक्ची हूक्

ना म्सूसो मप्चीक मीलाम्छो बानेईमय।

५ चारीदू हादेम्सो तोनून पीकाना

मूङ्‍क खसा जग थेम्पी पोचीम्मीना यूक्स्क तूये।

६ आना चारीदू तेई खाम्मीयाम्क तोङ्ना दीरीत्‍तीआ देप्क तूये;

खोलोङ् कोम्सो काऊआ मूल्खी।

७ खोदोलोई आना वोक्लात्लो मूङ्‍क काऊ जूकाखाता,

आन् हायाम् सोतो बसालो मूङ्‍क दावाङ् हतेई छूवाखाता।

८ मूङ्‍क काऊ आना थीक्‍का मक थाम्पूपी,

कोम्‍लाम्पा बगेई छूक्‍तो दाली बेँसीपू यूवा।

९ काऊआ होसोङ् चारीदू मूल्खीनून पीकाना

मूङ्‍कसा कोन्खा मान्दूर्प् रीम् आना यूक्स्क तूये।

१० खसा काऊमी म्पूई बेँसी होम्पी बगेई छूमीयू;

मूङ्‍क काऊ कोम्मी रालाम्पा बगेई छूये।

११ मूङ्‍कचा म्तेल्म्पीक खोलोङ् जीवा-जन्तू काऊ दूम् पीयची;

सोगोपाक मोकोक्‍तीचासो खची वाम्मा सेतची।

१२ मूङ्‍क काऊमी बरबार तूक सीछोपी नाम्‍तो पेर्प् तीप् छोऊआ योङ् मय;

सीछोम् गेम्पी तूना मूङ्‍कचा छाम् मईची।

१३ खसा म्होप्मी ओरोरेप् तूस्कोपीका कोम् हेम् वा तामीय;

खसा मईक लक्लाम्पा चारीदूआ हायाम् छीर्म् सेमीय।

१४ खसा पी-लूपीम् लागी घाँस,

ना मीस्मी लागी सीछो लीम्मीय,

ना थाम्पूपीका चाम् थक् लात:

१५ मीस्मी सानीवा चानमीम् लागी दाखमद्य,

मूङ्‍कम् म्ङाली लाङ्लाङ्‍यो ङेम् लागी तेल,

ना मूङ्‍क बलिय छूम्ना लेईम्चाम् लागी खसा चाम् थक् पीय।

१६ योबोरोबूआ लेत्क सीछोआ लो लेबनानपीक देवदारूम् पऊआलो

हायाम् लोक्‍तो काऊ तचीक तूये।

१७ मूङ्‍कपी छोऊआ खची योङ् मईची;

सारसआ क सल्‍लाम् पऊपी योङ् मय।

१८ ओरोरेप् कोम् होम्पी सोगोपाक छारास् तूये,

दाम्‍रो-सीम्‍रो सोगोपाक शापनचीम् लागी पम्चीस्को छूये।

१९ खसा ऋतु छूतेई मम् लागी लालीमा बोबूईयू;

नाम्‍आ म्होप् काम् नाम्‍ला छेत्‍त।

२० आना नाम्कूर्मादाम् तात, ना नाम् कूरे,

खीक्‍का सोगोपाक खोलोङ् पोसू पाखा लत्‍ते।

२१ गूङ्‍गीनार खची सीकारमी लागी ङूरे,

मूङ्‍कचा नीनाम्मापीका चाम् थक् तोम् आसा मईची।

२२ नाम् आप्पलो मूङ्‍कस् खालेते,

ना खची लूबम्पी खात्ना ईम्स्चाये।

२३ खीक्‍का मीस् म्होप्मी लक् मस् खाते,

ना यूपा सम्मो रोकोछू मय।

२४ ए योबोरोबू, आना मक लक् ङीर्‌ङा मान्तेईप् तूये!

आम् लूखूप्चीआ आना मूङ्‍क खोलोङ् बानेई मअ;

आना बोबूईक प्राणीचा चारीदू पेप्‍छोक्सक तूये।

२५ मूङ्‍कपी ओरोदेप् ना ओरोदाप् दीरीत्‍ती तूये,

मूङ्‍क दीरीत्‍तीपी ङीर्ङा मान्तेईप् काऊपी तूप् जीवा-जन्तू तूये,

चीमा-देप् म्खाल्-खाल्क म्सोम्‍लोक प्राणीस् मूङ्‍कपी तूये।

२६ मूङ्‍कपी देप् हेयोङ्मा एक्सा-मेक्सा खाते;

ना मूङ्‍कपी दीरीत्‍तीपी लिव्यातन्b मीयस्क जन्तुसो तूये,

मूङ्‍कपी खेलेई छूम् लागी आना मूङ्‍क बोबूईयू।

२७ आम्पीका खची चोखोमा थीक्-थीक् नाम्‍लापी तोम् लागी,

मूङ्‍क खोलोङ् म्सोम्‍लोक प्राणीचा आन् हेम्ङा खोङस्‍ना आसा मईची।

२८ आना मूङ्‍कस् चाम् थक् पीयस्लो, मूङ्‍कचा बात्ल मईची;

आना मूङ्‍कस् योम् लागी आम् हूक्फामा हल्‍ललो,

मूङ्‍कस् नप् चाम् थक्‍आ खची बो खासे।

२९ आना आम् ङाली देप्पलो,

मूङ्‍कस् कीसे;

आना मूङ्‍कचीम् सोम् खाईलेतलो,

मूङ्‍कस् सीखाते, ना मूङ्‍कस् होसोङ् फूर्क् पीङ् आत्खाते।

३० आना आम् आत्मा पोक्सलो, मूङ्‍कस् बोबूये,

ना आना चारीदूम् ङाली नयाँ मदीत।

३१ योबोरोबूम् साम्दीखा सदै छून्चानूव;

योबोरोबू म्होपा मक लक्पी म्जीननूव।

३२ आना खोङलो चारीदू वेरेमोक्स् योक्से,

आना पत्‍तलो कोम् होम्पीका मीक्मा लत्‍ते।

३३ ओ रीराम तूक सम्मो कोङ् योबोरोबूम् छाम् मतो तूवोचोयो;

कोङ् लेतोचोयोक सम्मो ओ नीनाम्माम् सायोचोङ्माम् छाम् मूचोयो।

३४ कोङा ओ सानीवापी मीनोक रीङ् खसा नत्नूव,

ऊदोईपीक्यालो कोङा योबोरोबूपी चामोवा मूयो।

३५ खोदोलोई मोऊपोस् चारीदूपीका मान्खानूव,

ना खोलोङ् दुष्‍ट मीस् सदैबरीकम् लागी मान्खानूव।

ए ओ आत्माङा, योबोरोबूम् सायोचोङ्मा मव!

योबोरोबूम् सायोचोङ्मा मव!d

b 

१०४:२६ लिव्यातन् – ङ्‍क ऊई पीम् तोक्पी ईबूम्ङाङ् मीन्ताम् मान्तू। हेप्पा गोही, हेप्पा केछे सून्मापू दीरीत्‍तीपी तूप् ओरोदेप् जन्तु पीके।

d 

१०४:३५ हिब्रू रीङ्पी हल्‍लेलूयाह!

नीनाम्माआ म्होप्मी मीस् सम्सूर्‌चीक

१ इतिहास १६:८-२२

१०५

योबोरोबू ओलोनूव लानूम्व, खम् नीङ् दपानूम्व;

जाति-जातिचीम् रापी खसा मक लक्मी तोक्पी रीदाम् हास्‍नूम्व।

२ खम् लागी छाम् मनूम्व, खम् लागी सायोचोङ्माम् छाम् मनूम्व;

खसा मक खोलोङ् छाक्‍काक लक्मी तोक्पी पानूम्व।

३ खम् पवित्र नीङ्पी आन्‍ना गौरव मनूम्व;

योबोरोबू लाम्प्चीम् खची गोङ्पी चामोवा छूनूव।

४ योबोरोबू लो खम् राःरालो लाम्नूम्व;

खम् दर्शन सदैबरी लाम्चानूम्व।

५ खसा मक छाक्‍काक लक्मी मीन्मारो मनूम्व,

खसा येईमीयानीक फैसलाम् मीन्मारो मनूम्व,

६ ए खम् सूसो मप् अब्राहाममी वंश,

ए याकूबमी छामाई, खसा सोकानीकचे।

७ ख योबोरोबू ई नीनाम्मा तूये;

खोलोङ् चारीदूपी खसा नीया मय।

८ खसा म्होप्मी करार सदैबरी मीन्चय,

खसा म्होप्मी यादे हबऊ दूङ् सम्मो मीन्चय।

९ ङ्‍क करारङा खसा अब्राहामलो छूईयूक तूवा,

ना ङ्‍क यादेङ् खसा इसहाकलो मक तूवा।

१० मूङ्‍क खसा आदेशमी रूप्पी याकूबलो पक्‍का मअ,

ना इस्राएललो ओरोपीकाना हाल्‍लोसो मान्याईप् करारमी रूप्पी छूईयू:

११ “आन् कोङा कनान छाप्कूवा पीयान्,

मूङ्‍कम् हक् आम् भागपी तात्‍ते।”

१२ मूङ्‍कस् ङीर्‌चीलो चीछाङाङ् तूवा,

हायाम् चीछा, ना कनान छाप्कूवापी मूङ्‍कस् थारूपोस् तोङ्‍क तूवा,

१३ मूङ्‍कस् ईबूम् जातिपीका आर्को जातिपी,

ना ईबूम् चारखम्पीका आर्को चारखम्पी फल्प्‍तीप्ची तूवा।

१४ खसा आस्सो मूङ्‍कस् मम्सेम् मान्पीची।

मूङ्‍कचीम् लागी खसा होङाबूस्सो ओरोपीकाना वोक्ची,

१५ “ओ अभिषेक छूवाकस् पतानूम्नव,

ना ओ खारीबोपोस् ऊसो हानी मनूम्नव।”

१६ खसा मूङ्‍क छाप्कूवापी सीसोवा लमीयू,

ना खसा मूङ्‍कस् छीर्म् पीम्ङा होक्सी।

१७ खसा योसेफ नीङ् मीचीक ईल्पो मीस् मूङ्‍कचीम् लाईस्पी पोक्सू,

रोः छूम् लागी मूङ्‍कचा ख खेईमस्क तूवा।

१८ मूङ्‍कम् लोङ्पी मूङ्‍कचा नेल तीचीना दूक्पीची,

ना मूङ्‍कम् पईपी सेल्मी साङ्लआ छूईची,

१९ खसा पीकाक रीङ् पूरा मान्छूम् सम्मो मूङ्‍कचा मोरोङ् मचची।

योबोरोबूम् रीङ्बऊआ ख सत्य तूये पीकाना खोम।

२० होङाबूआ मीस् पोक्स्‍ना ख छुटकारा पीयू,

जाति-जातिचीपी चारतोप्‍आ ख मूङ्‍क थूनापीका लातू।

२१ होङाबूआ ख म्होप्मी खीम्पीक दूङ् देप्क हक् तोप् बानेई मअ,

ना म्होप्मी खोलोङ् दाचाम्पी हक् तोप् बानेई मअ।

२२ खसा होङाबूम् म्छास् लो होङाबू चाई पीप्चीलो

म्होपा लन्ची मईक तोङ्‍क लूखूप्चीम् रीङ् ईदूर्‌वा।

२३ खीक्‍काना इस्राएल मिश्र छाप्कूवापी वोङा;

याकूब हाममी छाप्कूवापी थारूपो छूवाना तूवा।

२४ नीनाम्माआ म्होप्मी मीस् ओरोसर्प् मची,

ना मूङ्‍कस् खची साछीमीचीप्कासो दूङ् राःरालोक बानेई मची।

२५ मिश्र छाप्कूवापीक मीचा इस्राएलीस् जेर्म् लागी नीनाम्माआ मूङ्‍कचीम् सानीवा फात्पीची,

ना मूङ्‌कचा नीनाम्माम् सूसो मप्चीम् ऊल्‍लोङ्पी चूक्ली मची।

२६ नीनाम्माआ म्सूसो मप् मोशा लो

म्होपा सोक्‍क हारूनलो पोक्सू।

२७ मूङ्‍कचा मिश्र छाप्कूवापीक मीस्मी रापी नीनाम्माम् छाक्‍काक चीन्‍न लो,

हाममी छाप्कूवापी खम् छाक्‍काक लक्लो मची।

२८ मोशा लो हारूनआलो नीनाम्माम् रीङ्बऊ रेप्ची;

नीनाम्माआ खोलोङ् छाप्कूवापी नाम्कूर्मादाम् पोक्सू।

२९ नीनाम्माआ मूङ्‍कचीम् छाप्कूवापीक काऊ खोलोङ् हीः बानेई मदीतू,

ना मूङ्‍कचीम् ङाः सीया।

३० बोरोम् बाथान मूङ्‍कचीम् छाप्कूवापी ताना

खची चार तोप्चीम् ईम्स्को कोठा सम्मोङ् पेप्पू।

३१ नीनाम्माआ आज्ञा मअ,

ना खोलोङ् छाप्कूवा चयम्मा लो सूपेल्‍आलो पेप्पू।

३२ खसा वाःम् फाईपी नाम्‍तोका मूलू तामीयू,

ना मूङ्‍कचीम् छाप्कूवाबरी बाक्स् केईमीयू।

३३ खसा मूङ्‍कचीम् वाचोसीम् पऊ लो अञ्जीरमी पऊलो मासेई मदीतू,

ना मूङ्‍कचीम् छाप्कूवापीक सीछो खोलोङ् ऊत्दीतू।

३४ नीनाम्माआ आज्ञा मअ,

ना रूः लो ङीर्‌मान्तेईप् सकप्पालो ता।

३५ मूङ्‍क रूःआ लो सकप्पालो छाप्कूवापीक खोलोङ् सीछो,

ना खची थाम्पूपी सेक छीर्म् खोलोङ् चखी।

३६ खीक्‍काना नीनाम्माआ मूङ्‍कचीम् छाप्कूवापी तूवाक खीम्पोस्चीम्

दूङ् लाईस्पी जन्मेई छूवाक खोलोङ् वात्छा म्छास् मासेई मची।

३७ नीनाम्माआ हाल्ङोस्का लो नाम्छेर्‌बूस्कालो इस्राएलीस् पाखा लात्ची,

ना इस्राएलपीक गोङ्ची तूवाकपीक आस्सो मिश्रीचा बाधा मान्पीची।

३८ मूङ्‍कस् लत्‍ताना खाताकपी मिश्रीस् खची जीन,

ऊदोईपीक्यालो मूङ्‍कस् इस्राएलीचीप्का कीसाक तूवा।

३९ नीनाम्माआ म्होप्मी मीस् खूमीम् लागी मोम् हाप्सू,

ना सेपा कोदाईमीम् लागी मीः पीची।

४० मूङ्‍कचा चाम् लागी ङोक्ची, ना नीनाम्माआ मूङ्‍कस् गीमू छोऊ पीची,

ना साराङ्‍गाप्‍तोक सबेई मूङ्‍कस् खची बोखातो पीची।

४१ नीनाम्माआ छीलूमा खेतू, ना मूङ्‍कपीका काऊ पूईना लत्‍ता,

ना मरुभूमिपी देप् योऊ छूवाना बगेई छूवा।

४२ ऊदोईपीक्यालो खसा म्सूसो मप् अब्राहाम पीक

म्होप्मी पवित्र यादे मीन्‍नू।

४३ खसा म्होप्मी मीस् चामोवालो,

ना म्होपा सोक्चीकस् जयजयकारमी साल्म्‍लो लाम्दूप्ची।

४४ खसा मूङ्‍कस् जाति-जातिचीम् छाप्कूवा पीची,

ना बीन्‍नीपा मीचा रोकोछू मस्‍ना सेक छीर्म् लो थाम्पूलो मूङ्‍कचा खची हूक्पी मची।

४५ मूङ्‍कचा नीनाम्माम् आज्ञा लो,

नियमलो रेप्चीनूव पीकानाङ् ङ्‍क खोलोङ् छूवाक के।

योबोरोबूम् सायोचोङ्मा मनूम्व!y

y 

१०५:४५ हिब्रू रीङ्पी हल्‍लेलूयाह!

इस्राएलआ मोऊ स्वीकार मक

१०६

योबोरोबूम् सायोचोङ्मा मनूम्व!a

योबोरोबू ओलोनूव लानूम्व, ऊदोईपीक्यालो ख नखावा मप् तूये!

हाल्‍लोसो मान्याईप् खम् सम्तूमा सदैबरी तूचाये।

२ योबोरोबूम् हायाम् राःरालोक लक्मी तोक्पी आसाई पोम्दूर?

खम् सायोचोङ्माम् तोक्पीक खोलोङ् रीङ् आसाई पोम्दूर?

३ नीयापी तोप्ची लो नप् वोर्वा मप्चीलो

नीनाम्माआ आसीक् पीयची।

४ ए योबोरोबू, आम् होप्मी मीस् सम्खे मीयस्लो कोङ्सो मीनोव,

मूङ्‍कस् हल्वा पीयस्लो कोङ्सो बोछोक्सोव,

५ खीक्‍का कोङा आना सोक्चीकचीम् सूक्वा लो चामोवालो खोम् तूनूव,

ना आम् जातिस् खची जीनईकपी कोङ्सो ओ जीननूव,

ना आना आम् होप्मी मस्क मीस्चीका तम्ना आम् सायोचोङ्मा मम् तूनूव।

६ ओखी खूक्सू-खूलूचा मस्क तोङ्नाङ् केईकासो मोऊ मम्काक तूये;

केईका आपराध मम्काक तूये, केईका रई लक् मम्काक तूये।

७ ओखी खूक्सू-खूलूचा मिश्र छाप्कूवापी तूवालो,

आना मक छाक्‍काक लक्मी वास्ताङ् मान्मची;

आना मक ओरोतो सम्खेम् लक्मी मीन्मारोङ् मूङ्‍कचा मान्मची,

ना हालालाप् दीरीत्‍तीम् चाखेम्पी मूङ्‍कचा आम् ऊल्‍लोङ् मची।

८ खोरोदोसो खोलोप्का दूङ् देप् खम् राःरा खोछेन्‍नूव पीकाना,

खसा म्होप्मी नीङ्मी लागी मूङ्‍कस् लेन्चामीची।

९ खसा हालालाप् दीरीत्‍ती वोकू, ना मूङ्‍क हार्‌खाता;

ङ्‍कतोङ्ना नीनाम्माआ मूङ्‍कस् मरुभूमिपीक लाम्पी तोङ्ना ओरोगूम्प् दीरीत्‍तीम् रालाम्पा लाम्दूप्ची।

१० खसा मूङ्‍कस् खची साछीमीम् हूक्पीका लेन्चामीची;

खची साछीमीम् हूक्पीका मूङ्‍कस् छूतेई मची।

११ मूङ्‍कचीम् ऊल्‍लोङ् मप्ची काऊआ मूल्ची;

मूङ्‍कस् तूवाकपीक खोलोङ् सीयाखाता।

१२ खीक्‍काना खम् मीचा नीनाम्माम् रीङ्बऊपी विश्‍वास मची,

ना खम् सायोचोङ्मा मची।

१३ खोदोलोई मूङ्‍कचा दावाङ् खम् लक् मात्यूक्स्ची,

ना खम् चाई मूङ्‍कचा मान्हूची।

१४ गोङ्‍रूत्खाप्-थाम्पूपी मूङ्‍कचा खची होपा मीनाक तोङ्ना मतो तूवा,

ना मूङ्‍कचा मरुभूमिपी नीनाम्माम् चाम्ची मची।

१५ खन्सा मूङ्‍कचा ङोक्चीक थक् खसा मूङ्‍कस् पीची,

खोदोलोई खची रापी ईबूम् ईकीम्‍लप् सोमोरीसो खसा पोक्सू।

१६ छाउनीपी खचा मोशापीका लो

योबोरोबूपी अर्पण मम्पा हारूनपीकालो नाछोबी मची।

१७ चारीदू खेताना दातान लूत्खी,

ना अबीराममी दलसो नेप्खी।

१८ मूङ्‍कचीम् दोस्-दोस् लाम्दूम्चीम् रापी मीः तीता;

मीलाम्छोआ रई लक् मप्ची खोलोङ् पीलूलूक्दीत्ची।

१९ होरेबपी मूङ्‍कचा हाल्ङोम् बाछा बोबूईची,

ना मूङ्‍क धातुम् ङोङोक्छेम् पूजा मची।

२० ङ्‍कतोङ्‍ना मूङ्‍कचा नीनाम्माम् साम्दीखा

घाँस चाप् लूपीम् ङोङोक्छेलो बात्ची।

२१ मिश्र छाप्कूवापी हायाम् देप् छाक्‍काक लक् मना

खस् हल्वापीप् नीनाम्मा खचा मात्यूक्स्ची;

२२ खसाङ् हाममी छाप्कूवापी छाक्‍काक लक्

ना हालालाप् दीरीत्‍तीम् चाखेम्पी हायाम् ईकीम्‍लप् लक् मक तूवा।

२३ खन्सा नीनाम्माआ मूङ्‍कस् पीलूलूकूतोची पीकाक तूवा,

खोदोलोई खम् पीलूलूक्दीप् छूली हतेई मम् लागी

खसा सोक्‍क मीस् मोशा खम् लाईस्पी बिन्ती मस् खाता।

२४ खीक्‍काना मूङ्‍कस् मूङ्‍क ङालीनप् छाप्कूवापी खाईम् इन्कार मची,

ऊदोईपीक्यालो मूङ्‍कचा नीनाम्माम् यादेपी विश्‍वास मान्मची।

२५ मूङ्‍कस् खची तम्बूपी चीबूर् लअ,

ना योबोरोबूम् आज्ञा मान्‍रेप्ची।

२६ खन्सा नीनाम्माआ म्हूः थेत्ना ओरोपीक्‍तो पस्तून चअ:

कोङा मूङ्‍कस् गोङ्‍रूत्खाप्-थाम्पूपी पीलूलूकूतोची,

२७ मूङ्‍कचीम् छामाईची जाति-जातिचीम् रापी मासेई मूयोची,

ना मूङ्‍कस् बीन्‍नी छाप्कूवा होम्पी छाछापूत्‍ता मूयोची।

२८ मूङ्‍कचा पोरपी बाल देऊताम् पूजा मची,

ना म्सोम् मान्तूप् देऊतापी बलि चारेई मम्पा थक् मूङ्‍कचा चची।

२९ मूङ्‍कचा रई लक् मस्‍ना योबोरोबू म्छूली काईमीची,

ना मूङ्‍कचीम् रापी चारलाम्-बोहोलाम् पका।

३० खोदोलोई पीनहास मीस्मी लो नीनाम्माम्‍लो रापी पकाना बीन्ती मअ,

खीक्‍का मूङ्‍कचीम् रापी पकाक चारलाम्-बोहोलाम् हतेई छूवा।

३१ ङ्‍क रीङ्आ गर्दा दूङ्पीका दूङ् सम्मो

सदैबरीकम् लागी ख धर्मी मीस् ङीरा।

३२ मूङ्‍कचा मेरीबापीक काऊमी दोक्पीसो योबोरोबू म्छूली काईमीची,

ना मूङ्‍कचा गर्दा मोशा खेर्‌खाताक तूवा।

३३ मूङ्‍कचा मोशा हायाम् म्छूली काईमीची,

ना मोशा नेईम् मान्‍नप् रीङ् नेना।

३४ योबोरोबूआ आज्ञा पीचीक तोङ्ना

मूङ्‍कचा बीन्‍नीपा जातिस् मासेई मान्मची,

३५ खोदोलोई मूङ्‍कस् बीन्‍नीपा जातिस्का हल्खाता,

ना मूङ्‍कचीम् रेवास् तोङ्ना तोम् थालेई मची।

३६ खचा मूङ्‍कचीम् ङोङोक्छेम् पूजा मची,

ना मूङ्‍क तोङ्ना मस्क खची लागी वोमो छूवा।

३७ मूङ्‍कचा खची छामाईची

चाप्मोङ्पी बलि चारेई मची।

३८ मूङ्‍कचा खची दोस् मान्दीकचीम् हीः,

अर्थात् खची होप्मी छामाईचीम् हीः बगेई मची;

मूङ्‍कचा खची छामाईची कनानपी तूवाक ङोङोक्छेपी बलि चारेई मची,

ना मूङ्‍कचीम् हीःआ छाप्कूवा अपवित्र छूवा।

३९ ङ्‍क तोङ्ना खस् खची होप्मी लक्‍आ खची होप्ङा अशुद्ध छूवा,

ना खची होप्मी लक्‍आ गर्दाङ् मूङ्‍कस् तूम्‍लूलप् छूवा।

४० खन्सा म्होप्मी मीस्चीपी योबोरोबूम् छूली मीः तोङ्ना तीता,

ना खसा म्होप्मी मस्क मीस् जेर्ची।

४१ खसा मूङ्‍कस् बीन्‍नीपा जातिचीम् हूक्पी पीदीत्ची,

ना मूङ्‍कचीम् साछीमीचा मूङ्‍कचीपी हक् तोक्स्ची।

४२ मूङ्‍कचीम् साछीमीचासो मूङ्‍कस् हायाम्सार दूक् पीची,

ना मूङ्‍कस् खची होप्मी रई हक् गोपी यूक्स्ची।

४३ म्खेप्क-खेप् योबोरोबूआ मूङ्‍कस् छूतेई मची,

खोदोलोई मूङ्‍कचा खम् ऊल्‍लोङ्पी लाम्दूम् सानीवा मची,

ना मूङ्‍कस् खची होप्मी मोऊआ गर्दा पतन छूक्‍तो खाता।

४४ खोरोदोसो खसा मूङ्‍कस् नीछीमापी छूवाक खोङू,

ना मूङ्‍कस् बोन्छोलम् लागी बसाक साल्म् येनू।

४५ नीनाम्माआ मूङ्‍कस्का मक म्होप्मी करार मीन्‍नू,

ना म्होप्मी हाल्‍लोसो मान्याईप् सम्तूमा तूक तोङ्ना मूङ्‍कस् सम्खे मीची।

४६ मूङ्‍कस् कैद मप्ना खाईप् खोलोङ्पी

मूङ्‍कस् सम्खे मीम् सानीवा तेईपीची।

४७ ए योबोरोबू ओखी नीनाम्माङा, केईका लेन्चामीयीकाव,

ना केईका जाति-जातिचीम् रापीका ईदेप्पी बात्ल मईकाव,

खीक्‍का केईका आम् पवित्र नीङ्पी ओलोनूव पीम् दूराम्का,

ना आम् सायोचोङ्मापी गौरव मम् दूराम्का।

४८ योबोरोबू इस्राएलपीक नीनाम्माम् सायोचोङ्मा

ईनीम्बायीका दोस्का-दोस्का सम्मो छून्चानूव!

खोलोङ् मीचा ओरोपीनूव, “आमेन!”

योबोरोबूम् सायोचोङ्‍मा मनूम्व!

a 

१०६:१ हिब्रू रीङ्पी हल्‍लेलूयाह! ४८ पदपी सो

पाँचौँ सोक्सर

भजनसंग्रह १०७–१५०

१०७

योबोरोबू ओलोनूव लानूम्व, ऊदोईपीक्यालो ख नखावा मप् तूये;

हाल्‍लोसो मान्याईप् खम् सम्तूमा सदैबरी तूचाये!

२ योबोरोबूआ छुटकारा पीचीकचा ओरोपीनूव!

मूङ्‍कस् योबोरोबूआ खची साछीमीचीम् हूक्पीका छूतेई मची,

३ मूङ्‍कस् छाप्कूवा-छाप्कूवापीका, नाम्‍आप्स्कोपीका ना नाम्काम्स्कोपीका,

योऊनापीका ना योऊमेरपीका खसा ऊदेऊ बात्ल मची।

४ हेप् गोङ्‍रूत्खाप्-थाम्पू हेम् थाम्तीता,

ना मूङ्‍कचा खची होप् तूम् तोक् सहर हेम् खास्को लाम् ईबूम्सो मान्छीप्ची।

५ मूङ्‍कस् साकामा लो वाम्मालो सीत्था छूवाना

खची सोम्ङा खाईम् हक तूवा।

६ खोदोलो मूङ्‍कचा खची होप्मी नीछीमापी योबोरोबूपी वाङोम् मची,

ना योबोरोबूआ मूङ्‍कस् खची नीछीमापीका छूतेई मची।

७ खसा मूङ्‍कस् तन्तईक लाम्पीका लाम्दूप्चीना

ईबूम् सहरपी ताईतीची, ना खचा मूङ्‍कपी तूम् तची।

८ मूङ्‍कचा योबोरोबूम् हाल्‍लोसो मान्याईप् सम्तूमाम् लागी,

ना मीस्मी लागी खसा मक छाक्‍काक लक्मी लागी

ख ओलोनूव लचीनूव!

९ ऊदोईपीक्यालो नीनाम्माआ वाम्मा सीप्ची काऊ दूम् पीयस्‍ना खची वाम्मा सेईपीयची,

ना साकासीप्ची खसा नप्-नप् चाम् थक्‍आ खची बोखामीयची।

१० हेप्-हेप् हायाम् ईकीमम्‍लप् नाम्कूर्मादाम्पी तूवा,

मूङ्‍कस् कैदी छूवाना सेल्मी साङ्आ छूईम्दीम्पा तूवा,

११ ऊदोईपीक्यालो मूङ्‍कचा नीनाम्माम् रीङ्बऊमी ऊल्‍लोङ् मस्क तूवा,

ना मूङ्‍कचा खोलोप्का दूङ्‍ रेप्‍तो तूप् नीनाम्माआ पीचीक चाईसो इन्कार मस्क तूवा।

१२ खन्सा खसा मूङ्‍कस् हायाम् दूक्वालो रोकोछू ममीची,

ना मूङ्‍कस् बोहोपू पूल्दीसाखाता, खोदोलोई मूङ्‍कस् बोक्छोप् आस्सो मान्छू।

१३ खोदोलो मूङ्‍कचा खची होप्मी नीछीमापी योबोरोबूपी वाङोम् मची,

ना योबोरोबूआ मूङ्‍कस् खची नीछीमापीका छूतेई मची।

१४ खसा मूङ्‍कस् हायाम् ईकीमम्‍लप् नाम्कूर्मादाम्पीका पाखा लात्ची,

ना खसा मूङ्‍कचीम् साङ्ल खोलोङ् थाईपीची।

१५ मूङ्‍कचा योबोरोबूम् हाल्‍लोसो मान्याईप् सम्तूमाम् लागी,

ना मीस्मी लागी खसा मक छाक्‍काक लक्मी लागी

ख ओलोनूव लचीनूव!

१६ ऊदोईपीक्यालो खसा काँसम् मूल लाम्स्को खोलोङ् योछोगस्दीत,

ना सेल्मी आग्ल खोलोङ् अत्दीत।

१७ हेप्-हेप् खची होप्मी रई लक् मम् वोर्वाआ गर्दा मूर्ख छूवा,

ना खची होप्मी अपराधमी कारणआ नीछीमापी छूवा।

१८ मूङ्‍कचा खोलोङ् चाम्दूम् छीत्दीत्चीक तूवा,

ना मूङ्‍कस् सीम्ङा हचीक तूवा।

१९ खोदोलो मूङ्‍कचा खची होप्मी नीछीमापी योबोरोबूपी वाङोम् मची,

ना योबोरोबूआ मूङ्‍कस् खची नीछीमापीका छूतेई मची।

२० खसा मूङ्‍कचीपी म्होप्मी रीङ्बऊ पोक्स्‍ना मूङ्‍कस् नमीची,

ना मूङ्‍कस् सीम्पीका लेन्चामीची।

२१ मूङ्‍कचा योबोरोबूम् हाल्‍लोसो मान्याईप् सम्तूमाम् लागी,

ना मीस् लागी खसा मक छाक्‍काक लक्मी लागी

ख ओलोनूव लचीनूव!

२२ मूङ्‍कचा ओलोनूव पीम् बलि पीचीनूव,

ना जीनम्मी छाम् मतो खम् लक्मी तोक्पी पचीनूव।

२३ हेप्-हेप् हेयोङ्मापी वोङाना दीरीत्‍तीपी खाता;

मूङ्‍कस् हायाम् देप् दीरीत्‍तीपी पईकार मप्ची तूवा।

२४ मूङ्‍कचा योबोरोबूआ मक लक् खोङ्ची,

ओरोगूम्प दीरीत्‍तीपू मूङ्‍कचा खम् छाक्‍काक लक् तची।

२५ ऊदोईपीक्यालो खसा आज्ञा मना हायाम् ईकीम्‍लप् मूर्हूऊ तोक्सू,

मूङ्‍कसा दीरीत्‍तीपी ओरोदेप् छाल पकू।

२६ मूङ्‍कचीम् हेयोङ्मा नाम्छूई सम्मो थेत्‍ता, ना दाली हूप्साना ओरोगूम् दीरीत्‍तीपू वाईखी;

मूङ्‍कस् नीछीमापी छूवाना खची सऊ कर्‌खाता।

२७ मूङ्‍कस् मद्यआ सेईप्ची तोङ्ना ऊत्‍तातीत्क तूवा,

ना मूङ्‍कचा ऊसो ममान्दूर्‌ची।

२८ खोदोलो मूङ्‍कचा खची होप्मी नीछीमापी योबोरोबूपी वाङोम् मची,

ना योबोरोबूआ मूङ्‍कस् खची नीछीमापीका छूतेई मची।

२९ खसा मूर्हूऊ यसई तूमीयू,

ना देप् दीरीत्‍तीपीक छाल सीप्सीलीली छूवा।

३० मूर्हूऊ यसई तूवाकप्का मूङ्‍कस् खची जीनअ,

ना खसा मूङ्‍कचा मीनाक बन्दरगाहपी नम्‍लोना ताईतीची।

३१ मूङ्‍कचा योबोरोबूम् हाल्‍लोसो मान्याईप् सम्तूमाम् लागी,

ना मीस्मी लागी खसा मक छाक्‍काक लक्मी लागी

ख ओलोनूव लचीनूव!

३२ मूङ्‍कचा ओरोसर्प् मीस्मी रापी नीनाम्मा रीक्स्चीनूव,

ना धर्म-सेचीपोचीम् याखऊपी नीनाम्माम् सायोचोङ्मा मस्‍नूव।

३३ खसा खोलोङ् देप् योऊ मरुभूमिपी,

ना बगेई छूक्चाप् योऊ सूक्खा थाम्पूपी फात्दीतू,

३४ ना मलील थाम्पू खसा रूम् लईस्को गोङ्‍रूत्खाप्-थाम्पूपी फात्दीतू,

मूङ्‍कपी तूप् मीचा रई लक् मस्कसा ङ्‍क खोलोङ् छूवाक तूवा।

३५ खसा मरुभूमि पोक्‍रीपी,

ना सूक्खा थाम्पू बगेई छूक्चाप् योऊपी फात्दीतू।

३६ योबोरोबूआ साकासीप्ची मूङ्‍कपी तूम् लागी तात्ची,

ना मूङ्‍कचा खची होप् तूम् लागी ईबूम् सहर बानेईमची।

३७ मूङ्‍कचा यीक्पी चालेई फूईची ना वाचोसी लेत्ची,

ना मूङ्‍कपी हायाम् नप् म्चो से।

३८ खसा मूङ्‍कस् आसीक् पीची, खीक्‍का मूङ्‍कस् पतो-छातो खाताना ओरोसर्प् छूवा,

ना मूङ्‍कचीम् खची पी-लूपी ओरोसर्प् मीपीची।

३९ अत्याचारआ, नीछीमा ना सोक्‍आ गर्दा,

मूङ्‍कस् चीसर्प् छूवा ना मीचा मसेत्ची।

४० मूङ्‍कस् निन्दा मप् मीस्मी साम्दी नीनाम्माआ कात्‍तू,

ना मूङ्‍कस् लाम् मान्दीक गोङ्‍रूत्खाप्-थाम्पूपी थाम्खामीची।

४१ खोदोलोई छूक्सीप्ची खसा खची नीछीमापीका ऊकासेई मची,

ना मूङ्‍कचीम् खीम्पोस्ची लूस्मी बथान तोङ्ना पतो-छातो खाईमीची।

४२ सोजपास् ङ्‍क खोङ्स्‍ना खची जीनये,

खोदोलोई खोलोङ् रई मीचा खची ङः दीयची।

४३ लूखूप्चीलोक मीचा ङ्‍क खोलोङ् रीङ्पी सानीवा मनूव,

ना योबोरोबूपी तूक हाल्‍लोसो मान्याईप् सम्तूमाम् तोक्पी मीन्‍नूव।

नीनाम्मापी बोन्छोलम् लागी वाङोम्

दाऊदमी छाम्

भजनसंग्रह ५७:७-११; ६०:५-१२

१०८

ओ गोङ् आम्पी थम्पूर तूये, ए नीनाम्माङा!

खोलोङ् ओ गोङ्आ कोङा छाम् मूयो ना आम् सायोचोङ्मा मूयो!

२ ए वीणा लो साराङ्गीलो, पक्चीव!

कोङा देच्छाक कोःअम्‍री थीन्पोमीयोके!

३ ए योबोरोबू, जाति-जातिचीम् रापी कोङा आम् सायोचोङ्मा मूयो;

मीस्मी रापी कोङा आम् तोक्पी छाम् मूयो।

४ ऊदोईपीक्यालो हाल्‍लोसो मान्याईप् आम् सम्तूमा ओरोदेप् तूये, मूङ्‍क साराङ्‍गाप्कासो दूङ् रेप् तूये,

ना आन् विश्‍वासयोग्य तूक रीङ्आ नाम्छूईङा काईय।

५ ए नीनाम्माङा, आन् साराङ्‍गापीकासो दूङ् रेप्‍तो छूवाव!

आम् साम्दीखा खोलोङ् चारीदूपी खोमव!

६ आम् चूप् हूःआ केईका लेन्चामीयीकाव ना बईछोक्सीकाव,

खीक्‍का आना सम्तूमा मीयस्कचा छुटकारा तचीनूव।

७ नीनाम्माआ म्होप्मी पवित्र तूस्कोपीका ओरोपीकाक तूये:

“शकेमपीका कोक्सोना मूङ्‍क भाग-भाग मूयोना हासो,

ना सुक्‍कोतमी बेँसीसो थापोना हासो।

८ गिलाद ओमी के, ना मनश्शेसो ओमीङ् के;

एफ्राइम ओ टोप के,

यहूदा ओ राजदण्ड के।

९ मोआब ओ काऊ यूम् बाटा के,

एदोमपी कोङा ओ लोङ्पई होक्सो,

कोङ् पलिश्तीचीप्का कोक्सोना बसो।”

१० आसाई कोङ् किल्‍ला तूप् सहरपी छोक्सोतोयो?

एदोम सम्मो कोङ् आसाई लाम्दूपोना खायो?

११ ए नीनाम्माङा, आनाङ् मायो? खोदोलोई ईनीम्बा आना केईका होक्सीयीकाक तूये,

ना ओखी जूम्‍लूक् मप् सेनाचीम् साथपी आन् खात्नो।

१२ ओखी साछीमीचीम् ऊल्‍लोङ्पी केईका बईछोक्सीकाव,

ऊदोईपीक्यालो मीचा बईछोक्सेकन् मोरोक छूये।

१३ नीनाम्मालाम्पा केईका ओखी साछीमीचीप्का कोम् दूराम्का,

ना खसा ओखी साछीमीस् सीक्‍कची।

फाई लाम् लागी वाङोम्

सङ्गीत-निर्देशकमी लागी: दाऊदमी छाम्

१०९

ए नीनाम्माङा, कोङा आम् सायोचोङ्मा मूयो,

आन् वाये तूनव,

२ ऊदोईपीक्यालो दुष्‍ट मीचा लो चारगो लेईप् मीचालो

ओ ऊल्‍लोङ्पी खची ङः हत्चीक तूये;

मूङ्‍कस् ओ तोक्पी वालीली नेनाक तूये।

३ ईजेर्म् लप् रीङ्आ मूङ्‍कचा कोङ् ऊरोतोक तूये,

ना मोरोङ् मूङ्‍कचा कोङ् आक्रमण मोयो।

४ कोङ्लो बूम् छूम्पीका बरू मूङ्‍कचा कोङ् दोस् तीयो,

खोदोलोई कोङ्ने वाङोम् मप् मीस् के।

५ कोङा नखावा मूयोकम् फाईपी मूङ्‍कचा ओपी मान्‍नप् मईची,

कोङा सम्तूमा मीयोचीकम् फाईपी मूङ्‍कचा कोङ् जेरो।

६ मूङ्‍कम् ऊल्‍लोङ् मम् लागी रई मीस् सोक्व,

ना मूङ्‍क म्होप्मी म्साछीमीआ दोस् तीनूव।

७ मूङ्‍कम् नीया छूलो मूङ्‍क दोसी थरेई छूनूव,

ना मूङ्‍कसा मईक वाङोम्‍आङ् मूङ्‍कसा दण्ड तनूव।

८ मूङ्‍कम् तोबूवा चीबाईप् छून्खानूव,

ना मूङ्‍कम् लक् बीन्‍नीपाआ ङाप्खीनूव।

९ मूङ्‍कम् म्छास् गेस्कूप्-गेस्कूम् छून्खानूव,

ना मूङ्‍कम् तोमा लोमेवा छून्खानूव।

१० मूङ्‍कम् म्छास् ङोक्‍तीप् छूनूव,

मूङ्‍कस् तूक गप्खाप् खीम्पीका मूङ्‍कस् कल्‍लात्चीनूव।

११ मूङ्‍कम् तूकतोदी खोलोङ् म्दाचाम् म्नोक्पोआ ङाप्खीनूव,

ना मूङ्‍कसा रोकोछू मईकम् म्चो बीन्‍नीपा मीचा ङाप्खीचीनूव।

१२ मूङ्‍क सम्खे मीक् आस्सो छूनूनव,

ना मूङ्‍कम् गेस्कूप्-गेस्कूम् म्छास् सम्खे मीक् आस्सो छूनूनव।

१३ मूङ्‍कम् म्छामाईची खोलोङ् सीन्खानूव,

ना ताईक दूङ्पी मूङ्‍कचीम् नीङ्सो मान्खानूव।

१४ मूङ्‍कचीम् खूक्सू-खूलूचा मस्क अधर्म योबोरोबूआ मीन्चनूव,

ना मूङ्‍कम् म्माआ मक मोऊ हादेम्सो मेतेई छूनूनव।

१५ मूङ्‍कचीम् मोऊ योबोरोबूम् लाईस्पी सदैबरी तून्चानूव,

ना खसा मूङ्‍कचीम् मीन्मारो चारीदूपीका मेतेई मदीत्नूव।

१६ मूङ्‍क मीचा हाल्‍लोसो सम्खे खोमम् सानीवा मन्म,

खोदोलोई मूङ्‍कसा दूक् तोक्ची, छूक्सीप्ची ना खची चऊ खेताकस्

मान्सीम् सम्मो दूक् पीचीक तूवा।

१७ मूङ्‍कसा साराप् छोम् नत्दोङू;

मूङ्‍क साराप् म्होप्पीङ् तान्‍नूव।

मूङ्‍कसा आसीक् पीम् मान्‍नईक तूवा;

मूङ्‍कसा हाल्‍लोसो आसीक् तनूनव।

१८ मूङ्‍कसा तेई खाप्साम्क तोङ्ना साराप् खाप्सू;

साराप् मूङ्‍कम् बोक्पी काऊ तोङ्ना पेप्पू,

ना तेल तोङ्ना मूङ्‍कम् तूप्‍रीपी वोङा।

१९ साराप् मूङ्‍कम् लागी खाम् तेई तोङ्‌क छूनूव,

ना म्छूम्‍रीपी सदैबरी खार्म् दीम् थाप्‍री तोङ्‍क छूनूव।

२० कोङ् दोस् तीक्ची लो ओ ऊल्‍लोङ्पी रई रीङ् नेईप्चीलो

योबोरोबूआ मूङ्‍क तोङ्‍कङ् पूनाऊनी पीचीनूव।

२१ खोदोलोई ए योबोरोबू नीनाम्माङा,

आम् नीङ्मी लागी कोङ्लो सम्तूमाम् वोर्वा मव;

ना आम् सम्तूमा नप् तूकसा कोङ् छूतेईमोव।

२२ ऊदोईपीक्यालो कोङ् छूक्सीप् ना दूक्वापी तूवो,

ना ओ गोङ् ओ गोपाङ् खेर् मीछोक्सक तूये।

२३ कोङ् यूपाक अल्मा तोङ्ना मासोखातो;

कोङ् रूः तोङ्ना रूक्सोना होलातोचीक तूये।

२४ कोङ् माईस् तूसी-तूसी ओ तूम्छी म्‍राःरा मान्दीक छूवाखात्क तूये,

ना ओ गाम् लूत्या छूवाना ना हार्‌खाताक तूये।

२५ कोङ् दोस् तीक्चीम् मूक्स्दूपी कोङ् खोलोमी गीम्सेम् छूवोक तूये;

मूङ्‍कचा कोङ् खोङोना खची तोङ् दाल्ङूप्‍तो मईची।

२६ ए योबोरोबू नीनाम्माङा, कोङ् बोछोक्सोव!

हाल्‍लोसो मान्याईप् आम् सम्तूमा तूक तोङ्‍ना कोङ् लेन्चामीयोव।

२७ आनाङ् कोङ् लेन्चामीयोक पीम् ओ साछीमीचा छेत्चीनूव,

ना ए योबोरोबू, आनाङ् ङ्‍कतोङ्ना मक पीम् मूङ्‍कचा छेत्चीनूव।

२८ मूङ्‍कचा कोङ् साराप् छोयोफो, खोदोलोई आना कोङ् आसीक् पीयो;

मूङ्‍कचा कोङ् आक्रमण मोयोलो मूङ्‍कस् ङईम्पी छूये,

खोदोलोई कोङ् आम् सूसो मप् क ओजीनये।

२९ कोङ् दोस् तीक्चा तेई खाप्साम्क तोङ्ना अपमान खाप्स्चीनूव,

ना मूङ्‍कस् जेलेम्माआ तोङ्ना ङईम्‍आ नेप्खीचीनूव।

३० कोङा ओ ङःआ योबोरोबू हायाम् ओलोनूव पीको;

ओरोसर्प् मीस्मी रापी कोङा खम् सायोचोङ्मा मूयो।

३१ ऊदोईपीक्यालो ख छूक्सीप्चीम् चूप् हूःलाम्पा थोरेपे,

ना मूङ्‍कस् दण्ड पीम् लाम्प्चीम् हूक्पीका खसा मूङ्‍कस् लेन्चामीय।

योबोरोबूआ होङाबू हक् पीक

दाऊदमी छाम्

११०

योबोरोबूआ ओ रोबू ओरोलअ,

“कोङा आम् साछीमीस्

आम् लोफेमा यूस्को थाऊ बानेई मूयोनोक सम्मो

आन् ओ चूप् हूःलाम्पा तूवाव।”

२ योबोरोबूआ सियोनपीका हायाम् राःरालोक आम् चारखम् पतो खाईमीय;

आम् साछीमीचीपी आना चार तोक्स।

३ आन् जूम्‍लूक् मस् खात्क लेईपी आम् सेनास्

खची होप्मी ताक्‍तोङ् जूम्‍लूक् मस् आम् दोस्-दोस् लाम्दूमे।

आन् पवित्रताम् साम्दीखापी चोन्दीयान्चीक तूये,

ना खोलोङ् आम् सोलो मीस् देच्छा सेपाक सोङ्‍गेर्वा तोङ्‍ना आम्पी ताये।

४ योबोरोबूआ पस्तून चक तूये,

ना खसा म्सानीवा फात्‍तनो:

“मल्कीसेदेकमी दर्जापी

आन् सदैबरीकम् लागी पूजारी के।”

५ रोबू आम् चूप् हूःलाम्पा छूये;

खसा म्छूली कात्क लेईपी होङाबूस् यूफूल्छा मदीतची।

६ खसा मीस्मी सालोग्गी नोङ्‍ङना जाति-जातिचीम् नीया मय,

ना खोलोङ् चारीदूपीक चार तोप्ची खसा यूफूल्छा मदीतची।

७ खसा लाम् दोक्पी तूक योऊपीक काऊ दूङ्‍ङ;

ना ख कोक्‍स्‍ना म्तोङ् ओरोरेप् थेत्‍त।

योबोरोबूम् सायोचोङ्मा

१११

योबोरोबूम् सायोचोङ्मा मनूम्व!a

खोलोङ् ओ गोङ्आ सोजपास् बात्ल छूक्स्को याखऊपी

कोङा योबोरोबूम् नीङ् ओरोरेप् थेतो।

२ योबोरोबूम् लक् ओरोदेप् तूये;

खपीका म्जीनप् खोलोआ मूङ्‍क लक्मी मीन्मारो मईची।

३ खसा मक लक् साम्दीखालोक ना गौरवलोक तूये,

ना खम् धार्मिकता सदैबरी तूचाये।

४ खसा म्होपा मक छाक्‍काक लक्मी मीन्मारो ममीयीक तूये,

योबोरोबू सम्खेलू मीक् ना सम्तूमा मीक् तूये।

५ खपीका कीप्ची खसा खची चोखोमा जूतेई मीपीयची,

खीक्‍का म्होपा मक करारमी मीन्मारो सदै मचय।

६ खसा म्होप्मी मीस् बीन्‍नीपा जातिचीम् थाम्पू पीचीना,

खसा मक लक्मी राःरा म्होप्मी मीस् खोमीचीक तूये।

७ योबोरोबूम् हूक्पीक खोलोङ् लक् विश्‍वासयोग्य ना नीयालोक तूये;

खसा मईक खोलोङ् आज्ञा विश्‍वास मम् खाईप् छूये।

८ मूङ्‍क खोलोङ् लक् सदैबरीकम् लागी तूचाये,

मूङ्‍क विश्‍वास मदूर्म् मीना सत्यपी मम्पा तूये।

९ खसा म्होप्मी मीस् हल्वा पीची;

खसा म्होप्मी करार सदैबरीकम् लागी तून्चानू पीकाना आज्ञा मअ।

खम् नीङ् पवित्र ना कीम् खाल्क तूये!

१० योबोरोबूपीका कीम्‍लम्ङा लूखूप्चीम् थोस्को के;

खम् आज्ञा रेप् मीस्मी बूजेई मम् राःरा नप् छूये।

खम् सायोचोङ्मा सदैबरी छूचाये।

a 

१११:१ हिब्रू रीङ्पी हल्‍लेलूयाह!

योबोरोबूपी भक्ति मप्चीम् सूक्वा

११२

योबोरोबूम् सायोचोङ्मा मनूम्व!a

योबोरोबूपीका कीप् ना खम् आज्ञा रेप् मीचा

नीनाम्मापीका आसीक् तय।

२ मूङ्‍कम् म्छामाईची छाप्कूवापी हायाम् राःरालोक छूये;

सोजपा मीस्मी दूङ्आ आसीक् तय।

३ मूङ्‍कम् खीम्पी दाचाम् ओरोतो छूचाये,

ना मूङ्‍कम् धार्मिकता सदै तूचाये।

४ सोजपा मीस्मी लागी नाम्कूर्मादाम्पीसो अल्हो नाम्छोवा तोङ्ना आप्प,

ऊदोईपीक्यालो मूङ्‍कस् सम्खेलूलोक ना सम्तूमालोक धर्मी मीस् के।

५ सम्नप् सानीवाआ मीस् नोः पीप् मीस्मी लो,

इमानदार छूना म्होप्मी कारोबार तोप् मीस्मीलो नखावा छूये।

६ धर्मी मीस् हादेम्सो ऊत्नो-बेप्नो;

मूङ्‍कम् मीन्मारो सदैबरी छूचाये।

७ मान्‍नप् रीदाम् येनना मूङ्‍क हादेम्सो कीस्‍नो;

योबोरोबूपी भरोसा मईकसा मूङ्‍कम् विश्‍वास खपी थम्पूर छूये।

८ मूङ्‍कम् गोङ् सुरक्षित तूये, ना मूङ्‍क कीस्‍नो;

यान्तेस्कोपी मूङ्‍कसा म्साछीमीस् सत्क तय।

९ मूङ्‍कसा सम्नप् सानीवाआ छूक्सीप्ची दान पीचीक तूये,

मूङ्‍कम् धार्मिकता दोस्का-दोस्का सम्मो पोचीङ्चय।

मूङ्‍क हायाम् राःरालोक ना साम्दी-सायोलोक छूये।

१० रई मीचा ङ्‍क तयना म्छूली काते,

मूङ्‍कसा म्काङ् चय, ना पीलूलूक्खाते।

दुष्‍ट मीचा लन्ची मईक तोङ्ना हादेम्सो छूनो।

a 

११२:१ हिब्रू रीङ्पी हल्‍लेलूयाह!

योबोरोबू ई नीनाम्मा तोङ्‍क आसे तूये?

११३

योबोरोबूम् सायोचोङ्मा मनूम्व!a

ए योबोरोबूम् सूसो मप्चे, सायोचोङ्मा मनूम्व,

योबोरोबूम् नीङ्मी सायोचोङ्मा मनूम्व!

२ योबोरोबूम् ईनीम्बायीका

सदैबरी म्सायोचोङ्मा छून्चानूव!

३ नाम् आप्पकपीका नाम्काम्क सम्मो

योबोरोबूम् नीङ्मी सायोचोङ्मा छूम् छूये।

४ योबोरोबू खोलोङ् जाति-जातिस् तूकपी दूङ् रेप्‍तो तूये,

ना खम् साम्दीखा साराङ्‍गाप्कासो दूङ् रेप् तूये।

५ योबोरोबू ई नीनाम्मा तोङ्‍क आसे तूये?

खङ् खोलोप्का दूङ् रेप् थाऊपी तूये,

६ ख नाम्छूई लो चारीदूलो

खोम् लागी कूम्यान्ची।

७ छूक्सीप्ची खसा छूबूईमी रास्पीका पकची,

ना ऊसो मान्तूप्ची फोहोर-मैला नोस्कोपीका लातची।

८ खसा मूङ्‍कस् चारतोप्चीका,

म्होप्मी मीस्चीम् चारतोप्चीका ऊदेप्पी तूम् पीयची।

९ खसा छालूमा मीम्छा म्खीम्नाम्‍लोक छूमीय,

मूङ्‍क छामाई पीयना सूक्वापी तूप् मा बानेई मय।

योबोरोबूम् सायोचोङ्मा मनूम्व!

a 

११३:१ हिब्रू रीङ्पी हल्‍लेलूयाह! ९ पदपीसो

निस्तार-चाडपीक छाम्

११४

इस्राएल मिश्र छाप्कूवापीका बानाकप्का,

याकूबमी खीम्पोस्ची बीन्‍नीपा रीङ् नेईप् मीस्मी रापीका लत्‍ताना बानाकप्का,

२ यहूदा योबोरोबूम् पवित्र तूस्को छूवा,

ना इस्राएल योबोरोबूम् चारखम् छूवा।

३ ङ्‍क तना हालालाप् दीरीत्‍ती मूङ्‍कपीका जूकाखाता,

ना देप् यर्दन योऊ थोम्‍ला आत्‍ता।

४ खोलोङ् कोम् लूस् तोङ्ना हूरेप्‍तो जूकालाता,

ना खोलोङ् बोप्‍रो लूस्मी छास् तोङ्ना बूल्स्लाता।

५ ए दीरीत्‍ती, आन् ऊई छूवानाई जूकाखाता?

ए देप् यर्दन योऊङा, आन् ऊदोई थोम्‍ला आत्‍ता?

६ ए कोम्चे, आन्‍नी लूस् तोङ्ना ऊदोई हूरेप्‍तो जूकानी,

ए बोप्‍रोचे, आन्‍नी लूस्मी छास् तोङ्ना ऊदोई बूल्सानी?

७ ए चारीदूङा, योबोरोबूम् लाईस्पी,

याकूबमी नीनाम्माम् लाईस्पी वेरेमोक्स् योक्साव।

८ खसा छीलूमा काऊमी पोक्‍री,

ना देप्-देप् लूङ्लोक कोम् काऊमी पूई मदीतू।

योबोरोबू आछीयाक नीनाम्मा

११५

ओखीमी मा, ए योबोरोबू, ओखीमी मा,

खोदोलोई आन् हाल्‍लोसो मान्याईप् सम्तूमा मीक् ना आन् विश्‍वासयोग्य तूकसा

आम् नीङ्मीङ् साम्दीखा छूनूव।

२ जाति-जातिचा ऊदोई ओरोपीके,

“खची नीनाम्मा हापी तूये?”

३ ओखी नीनाम्मा साराङ्‍गाप्‍तो तूये;

खसा ऊई लन्ची मय खूङ्‍कङ् मय।

४ खोदोलोई मूङ्‍कचीम् खची ङोङोक्छेस् मीस्मी हूःआ

हाल्ङोपीका लो नाम्छेर्‌बूपीकालो बोबूईम्पा के।

५ मूङ्‍कचीम् खची ङः तूये, खोदोलोई नेईम् दूरस्‍नो;

मूङ्‍कचीम् खची मूक्स् तूये, खोदोलोई तोम् दूरस्‍नो।

६ मूङ्‍कचीम् खची नोबो तूये, खोदोलोई येईम् दूरस्‍नो;

मूङ्‍कचीम् खची नाप् तूये, खोदोलोई नाम् दूरस्‍नो।

७ मूङ्‍कचीम् खची हूः तूये, खोदोलोई पईम् दूरस्‍नो;

मूङ्‍कचीम् खची लोङ् तूये, खोदोलोई लाम्दूम् दूरस्‍नो।

मूङ्‍कचा खची चानारीपूका ऊसो साल्म् लाईदूरस्‍नो।

८ मूङ्‍क ङोङोक्छे बोबूईप्चीसो मूङ्‍क ङोङोक्छे तोङ्‍कङ् छूये,

ना मूङ्‍क ङोङोक्छेपी भरोसा यूप्चीसो खोलोङ् मूङ्‍क तोङ्‍कङ् छूये।

९ ए इस्राएलमी खीम्पोस्चे, आन्‍ना योबोरोबूपी भरोसा मनूम्व!

आन्‍नी बोक्छोप् लो आम्नी ढाललो खङ् तूये।

१० ए हारूनमी छामाईचे, आन्‍ना योबोरोबूपी भरोसा मनूम्व!

आन्‍नी बोक्छोप् लो आम्नी ढाललो खङ् तूये।

११ योबोरोबूपीका कीप्चे, आन्‍ना योबोरोबूपीङ् भरोसा मनूम्व:

आम्नी बोक्छोप् लो आम्नी ढाललो खङ् तूये।

१२ योबोरोबूआ ई मीन्मारो मय, ना केई आसीक् पीया।

खसा इस्राएलपीक मीस् आसीक् पीयची,

ना हारूनमी छामाईची आसीक् पीयची।

१३ योबोरोबूपीका खची कीम्‍लप् देप् लो चीमालो नीप्पोङ्

खसा आसीक् पीयची।

१४ योबोरोबूआ आन्‍नी आम्नी छामाईचीका,

पतो छातो खाईमीयानीव।

१५ साराङ्‍गा लो चारीदूलो बोबूईप् योबोरोबूपीका

आन्‍ना आसीक् तानूम्व।

१६ खोलोप्का दूङ्‍ रेप्‍तोक साराङ्‍गान् योबोरोबूमीङ् के,

खोदोलोई चारीदू क खसा सोम्छास् पीचीक तूये।

१७ सीप्ना खाईप्चा योबोरोबूम् सायोचोङ्मा मईचीनो,

सीप्खाप्चीम् छाप्कूवापी खाईप्लेप्चा खम् सायोचोङ्मा मईचीनो।

१८ खोदोलोई केईकान् ईनीम्बायीका सदैबरी

योबोरोबूम् साम्दी छाम् मयाम्का।

योबोरोबूम् सायोचोङ्मा मनूम्व!c

c 

११५:१८ हिब्रू रीङ्पी हल्‍लेलूयाह!

सीम्पीका लेताक मीचा मक सायोचोङ्मा

११६

योबोरोबू कोङा सम्तूमा मीयो, ऊदोईपीक्यालो खसा ओ साल्म् येनू;

सम्खे मीयोव पीकोना कोङा मूक ओ वाङोम् खसा येनोपो।

२ खसा म्नोबो ओ हेम् तासू,

खन्सा कोङा लेतोचोयोक सम्मोङ् योबोरोबूपी वाङोम् मूयो।

३ सीम्मी वोमोआ कोङ् वापोसेतो,

ना गेम्पू वोम् कीम्‍आ कोङ् लापो।

दूक्वा लो सोक्‍आलो कोङ् नेपोखो।

४ खोदोलो कोङा योबोरोबूम् नीङ्पी ओरोपीकोना वाङोम् मू:

“ए योबोरोबू, कोङ् लेन्चामीयोव!”

५ योबोरोबू सम्खेलू मीक् ना धर्मी तूये;

ई नीनाम्मा सम्खे-लूम्खेआ पेप्क तूये।

६ योबोरोबूआ नप् गोङ्लोक मीस् सम्सूर;

कोङ् खतरापी छूवोक तूवो, खोदोलो खसा कोङ् लेन्चामीयो।

७ ए ओ आत्माङा, आन् होसोङ् ऊलाम् नोन्चीव,

ऊदोईपीक्यालो योबोरोबूआ आम् नखावा मक तूये।

८ ऊदोईपीक्यालो ए योबोरोबू आना ओ आत्मा सीम्पीका छुटकारा पीक तूये।

ओ मूक्स् मीक्वा हूम्पीका,

ना ओ लोङ् जोलोङ् तोम्पीका आना जगेईमीयोपोक तूये।

९ खन्सा लेईप्चाप्चीम् छाप्कूवापी

कोङ् योबोरोबूम् लाईस्पी एक्सा-मेक्सा लाम्दूमो।

१० “कोङ् सारङ् नीछीमापी छूवोक तूये,”

पीकोना पीकोक नाम्‍लापीसो कोङा विश्‍वास मू।

११ कोङ् नीछीमापी छूवोलो ओरोपीको,

“खोलोङ् मीस् वालीलीपो तूये।”

१२ योबोरोबूआ हायाम् ओ नखावा मक तूये,

मूङ्‍कम् फाईपी कोङा ख ऊई पीमा?

१३ कोङ् लेन्चा मीयोकपी ओलोनूव पीम् लागी

कोङा योबोरोबूपी दाखमद्यम् चाचोदाम् चारेई मूयो।

१४ योबोरोबूम् म्होप्मी मीस्मी लाईस्पी

खपी मूक ओ भाकल खोलोङ् कोङा पूरा मूयो।

१५ खोलोङ् खम् पवित्र मीस् सीलो

योबोरोबू हायाम् म्दूक् खाते।

१६ ए योबोरोबू, आछीयाङ् कोङ् आम् सूसो मप् के;

कोङ् आम् सूसो मप् मीम्छाम् म्छा, आम् सूसो मप् के।

आना ओ साङ्ल खोलोङ् वईदीत्क तूये।

१७ कोङा आम्पी ओलोनूव पीम् बलि चारेई मूयो,

ना योबोरोबूम् नीङ्पी वाङोम् मूयो।

१८ योबोरोबूम् म्होप्मी मीस्मी लाईस्पी

खपी मूक ओ भाकल खोलोङ् कोङा पूरा मूयो।

१९ यरूशलेममी रापी तूक योबोरोबू दप्स्को खीम्पी

कोङा ङ्‍क खोलोङ् ओ भाकल पूरा मूयो।

योबोरोबूम् सायोचोङ्मा मनूम्व!b

b 

११६:१९ हिब्रू रीङ्पी हल्‍लेलूयाह!

योबोरोबूम् सायोचोङ्मा

११७

ए खोलोङ् जातिचे, योबोरोबूम् सायोचोङ्मा मनूम्व!

ए खोलोङ् मीस्चे, खम् जयजयकार मनूम्व!

२ ऊदोईपीक्यालो ईपी हाल्‍लोसो मान्याईप् खम् सम्तूमा तूये।

ना सदैबरी योबोरोबू विश्‍वासयोग्य तूये।

योबोरोबूम् सायोचोङ्मा मनूम्व!b

b 

११७:२ हिब्रू रीङ्पी हल्‍लेलूयाह!

खची साछीमीचीप्का कोम् पीचीकम् लागी ओलोनूव पीम् वाङोम्

११८

योबोरोबू ओलोनूव लानूम्व, ऊदोईपीक्यालो ख नखावा मप् तूये!

हाल्‍लोसो मान्याईप् खम् सम्तूमा सदैबरी तूचाये।

२ इस्राएलआ ओरोपीनूव:

“हाल्‍लोसो मान्याईप् खम् सम्तूमा सदैबरी तूचाये।”

३ हारूनमी वंशआ ओरोपीनूव:

“हाल्‍लोसो मान्याईप् खम् सम्तूमा सदैबरी तूचाये।”

४ योबोरोबूपीका खची कीम्‍लप्चा ओरोपीनूव:

“हाल्‍लोसो मान्याईप् खम् सम्तूमा सदैबरी तूचाये।”

५ ओ सानीवापीक दूक्वालो कोङा योबोरोबूपी वाङोम् मू;

खसा ङरी आनो ना कोङ् हल्वा पीयो।

६ योबोरोबू ओ साथपी तूये, खन्सा कोङ् कीसोनो।

मीचा कोङ् ऊई मम् दूरोनाई?

७ योबोरोबू ओ साथपी तूये, ख कोङ् बोक्छोप् तूये।

ओ साछीमीचीप्का कोक्सोक कोङा खोम् तूयो।

८ मीस्पी भरोसा यूम्पीका

योबोरोबूपी पम्चीम् दूङ् नप् छूये।

९ चारतोप्चीपी भरोसा यूम्पीका

योबोरोबूपी पम्चीम् दूङ् नप् छूये।

१० खोलोङ् जातिचा कोङ् ऊरो,

खोदोलोई कोङा मूङ्‍कस् योबोरोबूम् नीङ्पी पीलूलूकूतूची।

११ मूङ्‍कचा कोङ् लीक् हेम्‍लाम्पा ऊरो,

खोदोलोई कोङा मूङ्‍कस् योबोरोबूम् नीङ्पी पीलूलूकूतूची।

१२ मूङ्‍कचा कोङ् सूवेर्‌आ तोङ्ना मूपोखो,

खोदोलोई तीतीपी तीत्क मीः तोङ्ना मूङ्‍कस् दावाङ् हूयाखाता;

योबोरोबूम् नीङ्पी कोङा मूङ्‍कस् पीलूलूकूतूची।

१३ मूङ्‍कचा कोङ् हायाम् मूत्‍ता ओ दोस् हेम् तलो ना कोङ् दीम्ङा हूक तूवा,

खोदोलोई योबोरोबूआ कोङ् बोछोक्सो।

१४ योबोरोबू ओ राःरा लो ओ छाम्‍लो तूये,

ना खसा कोङ् लेन्चामीयो।

१५ धर्मीचीम् तम्बू गोपी खची साछीमीचीप्का कोक्साना जीनम्मी छाम् मईचीक येनाम्:

“योबोरोबूम् चूप् हूःआ हायाम् राःरालोक लक् मक तूये!

१६ योबोरोबूम् चूप् हूः थोम्‍ला थेत्‍क तूये,

योबोरोबूम् चूप् हूःआ हायाम् राःरालोक लक् मक तूये!”

१७ कोङ् सीयोनो, खोदोलोई लेतोचोयो,

ना योबोरोबूआ मक लक्मी तोक्पी पूयो।

१८ योबोरोबूआ कोङ् हायाम्सार ताडना पीयोक तूये,

खोदोलोई खसा कोङ् सीम् मान्पीङाक तूये।

१९ ओ लागी धर्मी मीस् म्गोपा वोस्को लाम्स्को हलोपोव,

ना कोङ् म्गोपा वोङोना योबोरोबू ओलोनूव पीको।

२० योबोरोबूम् लाम्स्को ङ्‍कङ् के,

ना योबोरोबूपी भक्ति मप्ची मूङ्‍क गोपी वोङे।

२१ कोङा आम्पी ओलोनूव पीको,

ऊदोईपीक्यालो कोङा मूक वाङोम्मी ङरी आना कोङ् आनो,

ना कोङ् लेन्चामीयो।

२२ खीम् मप् मीचा नईनो पीकाना होलात्चीक लूङ्‍ङा

कूनापीक सूर् लूङ् छूवाक तूये,

२३ ङ्‌क योबोरोबूपीकाङ् छूवाक के,

खीक्‍का ङ्‌क ई मूक्स्दूपी योबोरीखाक तूये।

२४ एसेक लेई योबोरोबूआङ् बानेई मक के;

मूङ्‍कपी केईया चामोवा मयायाम्के ना केई रामेई छूयेके।

२५ ए योबोरोबू, केईका लेन्चामीयीकाव!

ए योबोरोबू, केईका सफल मईकाव!

२६ योबोरोबूम् नीङ्पी ताप् नीनाम्माआ आसीक् पीनूव!

योबोरोबूम् खीम्पीका केईका आन् आसीक् पीये।

२७ योबोरोबूङ् नीनाम्मा तूये,

ना खसा ईपी म्होप्मी अल्हो तीमीक तूये।

आम्नी हूक्पी खजुरमी गेम् लाप्नूम्ना चाड मानेई मम् थालेई मनूम्व

ना वेदीपी तूक पीत्‍तो सम्मो आम्नी जीनतो खात्नीव।

२८ आन् ओ नीनाम्मा तूये, ना कोङा आम्पी ओलोनूव पीको;

आन् ओ नीनाम्मा तूये, ना कोङा आम् सायोचोङ्मा मूयो।

२९ योबोरोबू ओलोनूव लानूम्व, ऊदोईपीक्यालो ख नखावा मप् तूये!

हाल्‍लोसो मान्याईप् खम् सम्तूमा सदैबरी तूचाये।

योबोरोबूम् ललई

आलेफ

११९

खची वोर्वा दोस् मान्दीक छूक्ना

योबोरोबूम् ललई तोङ्ना तोप्ची

नीनाम्माआ आसीक् पीयची।

२ योबोरोबूम् कानून रेप्ना खोलोङ् खची गोङ्आ ख लाम् मीस्

नीनाम्माआ आसीक् पीयची।

३ मूङ्‍कचा ऊसो अधर्मम् लक् मईचीनो,

खोदोलोई योबोरोबूम् लाम्पी लाम्दूमे।

४ आना खोलोङ् आम् आज्ञा केईका पीयीका,

ना मूङ्‍क रेपानूम्व पीकाना लईका।

५ खोलोङ् आम् नियम रेम् लागी,

कोङ् आम् लाम्पी लाम्दूम् दूरूवादोक देईओ नवा!

६ खीक्‍काना खोलोङ् आम् आज्ञापी सानीवा मूयोना

कोङ् ङईम्पी छूवोनो।

७ कोङ् आम् धार्मिक नियम ईयोङ्चूकप्का,

कोङा सोज सानीवाआ आम् सायोचोङ्मा मूयो।

८ कोङा खोलोङ् आम् नियम रेपो;

कोङ् होदेम्सो होक्सोयोनव!

बेथ

९ सोलो मीचा म्होप्मी रीराम ऊतोङ्नाई शुद्ध यूम् दूर पीक्यालो?

आम् रीङ्बऊ रेप्पनाङ् के।

१० कोङा खोलोङ् ओ सानीवाआ आन् लाम्यान्;

कोङ् आम् आज्ञापीका थाम्ना खाईम् पीयोनव।

११ आम् ऊल्‍लोङ्पी मोऊ मूनूनव पीकोना,

आम् रीङ्बऊ कोङा ओ गोङ्पा सम्सूरोना यूक्सूतोक तूये।

१२ ए योबोरोबू, आम् सायोचोङ्मा छूनूव;

खोलोङ् आम् नियम कोङ् ईयोव।

१३ आम् ङःलाम्पा लत्‍ताक खोलोङ् नियम

कोङा ओ ङचसूआ पूक तूये।

१४ मीस् ओरोतो म्दाचाम् तूकपी म्जीनईक तोङ्नाङ्,

खोलोङ् आम् ललई रेपोलो कोङ् ओ जीनये।

१५ आना मईक खोलोङ् आज्ञा कोङा ओ सानीवापी मीनूचोयो,

ना आना पीयोक खोलोङ् सेचीवापी कोङा ओ सानीवा मूयो।

१६ कोङा आम् नियमपी चामोवा मूयो,

ना आम् रीङ्बऊ कोङा मातूक्सोनो।

गिमेल

१७ कोङ् आम् सूसो मप् सम्खे मीयोव,

खीक्‍का कोङ् लेतोचोयो ना आम् रीङ्बऊ रेपो।

१८ ओ मूक्स् हलोपोव,

ना कोङा आम् ललईपी तूक छाक्‍काक रीङ् खोलोङ् तोम् दूरूनूव।

१९ कोङ्ने चारीदूपी ईल्पो थारूपोङाङ् के;

आम् आज्ञा ओपीका सूल्नव।

२० खोलोङ् आम् नियम छेईम्-लेम् लागी

ओ आत्माआ सदैबरी लन्ची मचय।

२१ आना साराप् तोक्ना नाम्दूखू मप्ची वोकची,

ना मूङ्‍कस् आम् आज्ञापीका तर्केई छूना लाम्दूमे।

२२ मूङ्‍कचा कोङ् सेस्वा मीयोक लो ओ निन्दा मईचीकलो ओपीका हतेई मीयोपोव,

ऊदोईपीक्यालो कोङा खोलोङ् आम् कानून रेपूक तूये।

२३ चारतोप्ची ऊदेऊ तूना ओ ऊल्‍लोङ्पी रीङ् मईची,

खोरोदोसो कोङ् आम् सूसो मप्‍आ खोलोङ् आम् सेचीवा ओ सानीवापी मीनूचोयो।

२४ आम् कानूनआ कोङ् चामोवा पीयो;

मूङ्‍कसा कोङ् नप् चाई पीयो।

दाथेल

२५ कोङ् फूर्क् पू दीसोखातोक तूये,

आम् रीङ्बऊ तोङ्ना ओ रीराम लेन्चामीव।

२६ कोङा खोलोङ् ओ वोर्वा आन् ईन्‍ना, ना आना कोङ् ङरी आनो;

आना खोलोङ् आम् नियम कोङ् ईयोव।

२७ आम् आज्ञापी तूक सेचीवा कोङ् ईयोव।

ना कोङा आना मक छाक्‍काक लक् ओ सानीवापी मीनूचोयो।

२८ सोक्‍आ गर्दा कोङ् ओ सऊना-पऊक छूवोक तूये;

आम् रीङ्बऊलाम्पा कोङ् हायाम् राःरालोक बानेई मोव।

२९ छल-कपट मम् लाम्पीका कोङ् अलग यूक्सोव,

ना सम्खे मीयोना कोङ् आम् ललई ईयोव।

३० कोङान् सत्यताम् लाम् सोकूक तूये;

आम् नियम खोलोङ् कोङा ओ सानीवापी यूक्सूक तूये।

३१ कोङ् आम् कानूनपीका एक्सा-मेक्सा लागेई छूवोनो;

ए योबोरोबू, कोङ् ङईम्पी छूमीयोनव।

३२ कोङ् आम् आज्ञापी लाम्दूमोचोयो,

ऊदोईपीक्यालो आना कोङ् होसोङ् दूङ्देतो बूजेई मम् राःरा पीयोक तूये।

हे

३३ ए योबोरोबू, आना कोङ् खोलोङ् आम् नियम रेम् ईयोव,

ना मूङ्‍क नियम कोङा दोस्का सम्मोङ् रेपूचोयो।

३४ कोङ् बूजेई मम् राःरा पीयोव, ना कोङ् आम् ललई तोङ्ना तोक्सो,

खीक्‍का मूङ्‍क कोङा खोलोङ् ओ गोङ्आ रेपो।

३५ आम् आज्ञाम् लाम्पी कोङ् लाम्दूपोव,

ऊदोईपीक्यालो कोङ् मूङ्‍कपीङ् ओ जीनये।

३६ खाप्चीमा सम्तूमा मीम्पीका बरू

ओ गोङ् आम् कानून रेप् बानेई मीयोपोव।

३७ ओ मूक्स् मोरोक थक् खोम् पीनव;

आम् रीङ्बऊ तोङ्ना ओ रीराम लेन्चामीव।

३८ आम्पीका खची कीम्‍लप्ची आना पीक यादे

कोङ् आम् सूसो मप्मी लागी पूरा मीयोपोव।

३९ कोङा कीतोक साम्दीकाईम् रीङ् ओपीका हतेई मीयोपोव,

ऊदोईपीक्यालो आम् नियम खोलोङ् नप् तूये।

४० कोङा आम् आज्ञा रेम् लागी हायाम् लन्ची मूयो,

ना आम् धार्मिकतापी ओ रीराम लेन्चामीव।

वाव

४१ ए योबोरोबू, हाल्‍लोसो मान्याईप् आम् सम्तूमा कोङ् पीयोव,

ना आना यादे मक हल्वा ओपी तानूव।

४२ खीक्‍काना कोङ् गीक्सेप्ची कोङा ङरी आईम् दूरो,

ऊदोईपीक्यालो कोङा आम् रीङ्बऊपी भरोसा यूक्सो।

४३ सत्यलोक आम् रीङ्बऊ ओ ङःपीका ङापोखोनव,

ऊदोईपीक्यालो कोङा आम् नियमपी आसा यूक्सूक तूये।

४४ कोङा आम् ललई

सदैबरी रेपूचोयो।

४५ कोङ् स्वतन्त्र छूवोना लाम्दूमो,

ऊदोईपीक्यालो कोङा आम् आज्ञा खोलोङ् रेपूक तूये।

४६ कोङ् होङाबूचीम् लाईस्पी आम् ललईमी तोक्पी नेनो,

खीक्‍का कोङ् ङईम्पी छूवोनो।

४७ कोङ् आम् आज्ञा रेम् तूयोलो ओ जीनये,

ऊदोईपीक्यालो कोङा मूङ्‍क आज्ञा सम्तूमा मीयो।

४८ कोङा सम्तूमा मीयूक खोलोङ् आम् आज्ञा साम्दी दूयो,

ना आम् ललई ओ सानीवापी मीनूचोयो।

जाइन्

४९ कोङ् आम् सूसो मप् पीयोक आम् रीङ्बऊ मीन्व,

ऊदोईपीक्यालो आना कोङ् आसा पीयोक तूये।

५० कोङ् नीछीमापी छूवोलो ओ सानीवापी खाऊमा-खासेर्मा पीप् ङ्‍कङ् के:

आम् यादेआ कोङ् रीराम पीयो।

५१ नाम्दूखू मप्चा कोङ् सदै गीयोसेतोक तूये,

खोदोलोई आम् ललईपीका कोङ् छूबूरी छूवोक मान्तू।

५२ पूरान आम् नियम खोलोङ् कोङा मीनो,

खीक्‍का ए योबोरोबू, कोङा मूङ्‍कप्का सान्त्वना तूयो।

५३ रई मीचा आम् ललई होक्सीयस्क तूयोना,

कोङ् हायाम् ओ छूली काते।

५४ कोङ् हापी तूवोदोसो,

खोलोङ् आम् नियम ओ छाम् छूवाक तूये।

५५ ए योबोरोबू, कोङा सेपा आम् नीङ्मी मीन्मारो मूयो,

खीक्‍का कोङा आम् ललई रेपो।

५६ ओरोना मम्ने ओ बानीङ् छूवाखात्क तूये:

कोङा खोलोङ् आम् आज्ञा रेपो।

हेथ

५७ ए योबोरोबू, आन् ओमीङ् के!

आम् रीङ्बऊ रेम् लागी कोङा यादे मूक तूये।

५८ कोङा खोलोङ् ओ गोङ्आ आम् सम्खे लामूक तूये,

आना यादे मक तोङ्ना कोङ् सम्खेलू मीयोव।

५९ कोङा ओ होप्मी वोर्वाम् तोक्पी मीनूचोयोक तूये;

ना कोङा आम् कानून हेम् ओ लोङ् कोक्सूक तूये।

६० कोङ् मान्छूमो दावाङ्

खोलोङ् आम् आज्ञा रेपो।

६१ दुष्‍ट मीचा कोङ् रीबोआ छूयोदोसो

कोङा आम् ललई मातोनो।

६२ आम् धार्मिक नियममी लागी

आधारातपीसो कोङ् आन् ओलोनूव लोम् लागी पको।

६३ आम्पीका खची कीम्‍लप्चीम् लो आम् आज्ञा रेप्चीम्‍लो

कोङ् ईल्पो खची बूम् के।

६४ ए योबोरोबू, हाल्‍लोसो मान्याईप् आम् सम्तूमाआ चारीदू पेप्छोक्सक तूये,

कोङ् खोलोङ् आम् आज्ञा ईयोव।

टेथ

६५ ए योबोरोबू, आना आम् रीङ्बऊ तोङ्ना

आम् सूसो मप्मी नखावा मव।

६६ कोङ् ज्ञानमी लो लूखूप्चीम्‍लो रीङ् ईयोव,

ऊदोईपीक्यालो कोङा आम् आज्ञापी विश्‍वास मूयो।

६७ कोङ् नीछीमापी छूम्पीका लाईस्पी कोङ् थामोक तूवा,

खोदोलोई हन्‍नान् कोङा आम् रीङ्बऊ रेपो।

६८ आन् नखावा मप् तूये खीक्‍का आना नप्ङा मय;

कोङ् खोलोङ् आम् नियम ईयोव।

६९ नाम्दूखू मप्चा ओ ऊल्‍लोङ्पी वालीलीक रीङ् नेनाक तूदोसो

कोङा खोलोङ् ओ गोङ्आ आम् आज्ञा रेपो।

७० मूङ्‍कचीम् गोङ् ऊसो बूजेई मान्मप् छूवाखात्क तूये,

खोदोलोई कोङ् आम् ललईपी ओ जीनये।

७१ ओपी नीछीमा ताक नप्ङा छूवा,

ऊदोईपीक्यालो मूङ्‍कसा कोङ् आम् नियमपी सानीवा मम् ईयो।

७२ आम् ङःलाम्पा लत्क ललई

ओ लागी हाल्ङोम् लो नाम्छेर्‌बूम्‍लो ईक् हबऊ टुक्रापीका दूङ्‍ दाम् परेई छूक् तूये।

योद

७३ आम् हूःआ कोङ् बोबूयो, ना ङाली-पूसी पीयो;

आम् आज्ञा बूजेई मदूर्प् लूखूप्ची कोङ् पीयोव।

७४ आम्पीका खची कीम्‍लप्ची कोङ् खोङोनूना खची जीननूव,

ऊदोईपीक्यालो कोङा आम् रीङ्बऊपी आसा मूयो।

७५ कोङा छेतो, ए योबोरोबू, आम् ललई धार्मिक तूये,

ना आना कोङ् दण्ड पीयो, ऊदोईपीक्यालो आन् विश्‍वास मम् खाईप् तूये।

७६ हाल्‍लोसो मान्याईप् आम् सम्तूमा ओ लागी सानीवापी खाऊमा-खासेर्मा पीप् छूनूव,

ङ्‍क आना आम् सूसो मप् पीक यादे तोङ्ना छूनूव।

७७ आम् सम्खे ओपी तूनूव, ना कोङ् लेतोचोनूव,

ऊदोईपीक्यालो आम् ललई ओ चामोवा के।

७८ नाम्दूखू मप्ची ङईम्पी छूनूव, ऊदोईपीक्यालो मोरोङ्सो मूङ्‍कचा ओ हानी मईची,

खोदोलोई कोङा खोलोङ् आम् आज्ञापी सानीवा मूयो।

७९ आम्पीका खची कीम्‍लप्ची

ना आम् कानून छेईप्-लेप्ची ओ हेम् आन्‍नूव।

८० आम् आज्ञा रेम्पी कोङ् खोत मान्दीक छूम् दूरूनूव;

खीक्‍काना कोङ् ङईम्पी छूवोनो।

काफ

८१ आना कोङ् हादेम्ये लेन्चामीयो पीकोना हूसी-हूसी कोङ् छरोखो,

खोदोलोई कोङा आम् रीङ्बऊपी आसा मूक तूये।

८२ आना मक यादे हूसी-हूसी ओ मूक्स्ङा नम्‍लोमान्तोक् छूवाखात्क तूये;

कोङा ओरोपीको, “आना कोङ् हादेई सान्त्वना पीयो?”

८३ कोङ् मीक्मापी यूसी-यूसी चीपूपूम्खाप् दाखमद्य यूम् सोकोवारमी मशक तोङ्‍क छूवोखातोक तूये,

खोरोदोसो कोङा आम् नियम मान्माईङाक तूये।

८४ कोङ् आम् सूसो मप्‍आ होसोङ् देईतातोई हूम् छूये?

कोङ् दूक् पीप्ची हादेई आना दण्ड पीयची?

८५ आम् ललई मान्‍रेम्मो

नाम्दूखू मप्चा ओ लागी खूलूम् तस्क तूये।

८६ आम् आज्ञा खोलोङ् भरोसा मम् खाल्क तूये;

कोङ् बोछोक्सोव, मीचा कोङ् मोरोङ् दूक् पीयोचोयोके।

८७ मूङ्‍कचा कोङ् चारीदूपी गेबोरो सेतोतो,

खोदोलोई कोङा आम् आज्ञा मान्होन्येङाक तूये।

८८ आम्पी तूक हाल्‍लोसो मान्याईप् सम्तूमापी ओ रीराम लेन्चामीव,

ना कोङा आम् ङःपीका लत्‍ताक कानून खोलोङ् रेपो।

लामेद

८९ ए योबोरोबू, आम् रीङ्बऊ हाल्‍लोसो मान्याईप् तूये;

मूङ्‍क नाम्छूईतो थम्पूर तूचाये।

९० आन् खोलोङ् दूङ्पी विश्‍वास मम् खाईप् तूये;

आना चारीदू बोबूईयू, खीक्‍का मूङ्‍क थम्पूर तूचाये।

९१ आम् ललई एसेक लेई सम्मोङ् थम्पूर तूचाये,

ऊदोईपीक्यालो खोलोक थक्‍आ आम् सूसो मईची।

९२ आम् ललई ओ लागी चामोवा पीप् मान्तूवावादोन्,

कोङ् ओ नीछीमापी पीलूलूकोखातोवा।

९३ आम् आज्ञा कोङा हादेम्सो मातोनो,

ऊदोईपीक्यालो आना मूङ्‍कलाम्पाङ् कोङ् रीराम पीयोक तूये।

९४ कोङ् लेन्चामीयोव, ऊदोईपीक्यालो कोङ् आम्मीङ् के;

कोङा आम् आज्ञा रेम् लागी रोकोछू मूक तूये।

९५ दुष्‍ट मीचा कोङ् सेईम् लागी चङोचोयोक तूये,

खोदोलोई कोङान् आम् कानूनपी सानीवा मूयो।

९६ सिद्ध थक्मी खची होप्मीङ् खची सीमा कोङा तूक तूये,

खोदोलोई आम् आज्ञाम् ऊसो सीमा मान्तू।

मेम

९७ आहा, आम् ललई कोङा हायाम् सम्तूमा मीयो!

लेपाबरी कोङा मूङ्‍कङ् ओ सानीवापी मीनूचोयो।

९८ खोलोङ् आम् आज्ञा सदै ओपीङ् तूचाये,

ना मूङ्‍कसा कोङ् ओ साछीमीचीप्का दूङ् लूखूप्चीलोक मोयो।

९९ खोलोङ् ओ सेचीपोचीप्का दूङ् ओपी छेईम्-लेम् लूखूप्ची तूये,

ऊदोईपीक्यालो कोङा आम् कानूनपी सानीवा मूयो।

१०० धर्म-सेचीपोचीप्का दूङ् मीन्मारो मम् राःरा ओपी तूये,

ऊदोईपीक्यालो कोङा आम् आज्ञा रेपो।

१०१ आम् रीङ्बऊ रेम् लागी,

कोङा ओ लोङ् खोलोङ् मान्‍नप् लाम्पीका अलग यूक्सूक तूये।

१०२ आम् नियमपीका कोङ् एक्सा-मेक्सा लागेई मान्छूङाक तूये,

ऊदोईपीक्यालो आनाङ् कोङ् खोलोङ् ईयोक तूये।

१०३ आम् रीङ्बऊ ओ लेम्पी सारङ् चानप् तूये,

ओ ङःपी मूङ्‍क खूदप्कासो दूङ् चानये।

१०४ खोलोङ् आम् आज्ञाप्का कोङा लूखूप्ची तूयो;

खन्सा खोलोङ् वालीलीक लाम् कोङा जेरो।

नुन

१०५ आम् रीङ्बऊ ओ लोङ्मी लागी लाबाई,

ना ओ लाम्मी लागी कोदी के।

१०६ आम् धार्मिक नियम रेम् लागी,

कोङा पस्तून चोक तूये ना मूङ्‍क कोङा पूरा मूयो।

१०७ कोङ् हायाम् दूक्वापी छूवोक तूये;

ए योबोरोबू, आम् रीङ्बऊ तोङ्ना ओ रीराम लेन्चामीव।

१०८ ए योबोरोबू, कोङा ओ होप्मी लन्चीआ मूयोक सायोचोङ्मा ग्रहण मव,

ना खोलोङ् आम् नियम कोङ् ईयोव।

१०९ ओ रीराम सदै सीम्‍लो-लेईम्‍लो हाम्पी छूछोक्से,

खोरोदोसो कोङा आम् ललई मातोनो।

११० दुष्‍ट मीचा ओ लागी वोमो ताईचीक तूये,

खोदोलोई आम् आज्ञापीका कोङ् थामोखातोक मान्तू।

१११ खोलोङ् आम् कानून सदैबरीकम् लागी ओ दाचाम् छूवाक तूये;

मूङ्‍कसा ओ गोङ् चानमीय।

११२ खोलोङ् आम् नियम कोङ् सीम्खाम् नाम्‍ला सम्मोङ्

रेम् लागी कोङा ओ सानीवापी पक्‍का मूक तूये।

सामेख

११३ दोहोरो सानीवा छूक् मीस् कोङा जेरो,

खोदोलोई आम् ललई कोङा सम्तूमा मीयो।

११४ आन् ओ पम्चीस्को लो ओ ढाललो तूये;

कोङा आम् रीङ्बऊपी भरोसा मूयोक तूये।

११५ ए रई लक् मप्चे, ओपीका छूबूरी खात्नीव,

खीक्‍का कोङा ओ नीनाम्माम् आज्ञा रेम् दूरूनूव।

११६ आम् यादे तोङ्ना आना कोङ् दप्सोतोव, ना कोङ् लेतोचोयो,

ना ओ आसा योङ्‌गम्खाम् पीनव।

११७ कोङ् दप्सोव ना कोङ् लेतोचोयो;

आम् नियम कोङा सदै रेपूचोयो।

११८ आम् नियमपीका थाम्ना खाईप्ची आना इन्कार मईची,

ऊदोईपीक्यालो मूङ्‍कचीम् छल ऊनाऊक छूये।

११९ चारीदूपीक खोलोङ् दुष्‍ट मीस् आना फोहोर तोङ्ना होलातची,

खन्सा कोङा खोलोङ् आम् कानून सम्तूमा मीयो।

१२० आम्पीका कीसोना ओ गाम् योक्से;

आम् नियमपीका कोङ् कीसो।

आयिन

१२१ कोङा धार्मिक ना नीयालोक वोर्वा मूयो;

ओपी अत्याचार मप्चीम् हूक्पी कोङ् लेतोतोनव।

१२२ आम् सूसो मप्मी नखावा मम् जीम्मा आना लाप्व,

नाम्दूखू मप्चा कोङ् मम्सेम् तचीनूनव।

१२३ आम्पीका ताप् हल्वाम् लाम् लो छुटकाराम् यादेम् लाम्‍लो खोसी-खोसी,

ओ मूक्स्ङा तूकाखात्क तूये।

१२४ हाल्‍लोसो मान्याईप् आम् सम्तूमा तूक तोङ्ना कोङ् आम् होप्मी सूसो मप्पी वोर्वा मव,

ना खोलोङ् आम् नियम कोङ् ईयोव।

१२५ कोङ् आम् सूसो मप्, आछीयाक छेईम्-लेम् सानीवा पीयोव,

ना कोङा आम् कानून छेईम्-लेम् दूरूनूव।

१२६ ए योबोरोबू, हन्‍नान् आना लक् मम् नाम्‍ला छूवाक तूये;

आम् ललई मीचा गस्चीक तूये।

१२७ कोङा खोलोङ् आम् आज्ञा

हाल्ङोप्का लो निखुर हाल्ङोप्कालो दूङ् सम्तूमा मीयूकसा,

१२८ खीक्‍का खोलोङ् आम् आज्ञा सत्य तूये पीकोना मानेई मूकसा,

खोलोङ् वालीलीक सेचीवा कोङा जेरो।

पे

१२९ खोलोङ् आम् कानून छाक्‍काक तूये,

खन्सा कोङा मूङ्‍क खोलोङ् ओ गोङ्आ रेपो।

१३० आम् रीङ्बऊपीक सेचीवाआ अल्हो पीया,

मूङ्‍कसा सोजपास् बूजेई मम् राःरा पीयची।

१३१ कोङा ओ ङः हतो ना लन्ची मूयो,

ऊदोईपीक्यालो वाम्मा सीयाक तोङ्ना कोङ् आम् आज्ञाम् लागी वाम्मा सीयो।

१३२ आम् नीङ् सम्तूमा मीक्ची आना सम्खे मीचीक तोङ्ना,

आन् ओ हेम् आत्‍ताव ना कोङ् सम्खे मीयोव।

१३३ आम् रीङ्बऊ तोङ्ना आना कोङ् दीम्पीका जगेई मोव,

ना मोऊआ ओपी चारतोम् तनूनव।

१३४ कोङ् मप्सेप्चीपीका आना कोङ् लेन्चामीयोव,

ना कोङा खोलोङ् आम् आज्ञा रेम् दूरूनूव।

१३५ आम् सूसो मप्पी आम् ङाली अल्हो तोङ्ना तीमीव,

ना खोलोङ् आम् नियम कोङ् ईयोव।

१३६ ओ मूक्स्पीका मीक्वाम् धारा हूप्से,

ऊदोईपीक्यालो आम् नियम मीचा रेप्पस्‍नो।

सादे

१३७ ए योबोरोबू, आन् धर्मी तूये,

ना खोलोङ् आम् नियम सत्य तूये।

१३८ आना पीयीकाक खोलोङ् कानून धार्मिक तूये;

ना मूङ्‍क पूरा विश्‍वास मम् खाईप् तूये।

१३९ ओ जोश ओ गोपा मीः तोङ्ना तीत्चाईक तूये,

ऊदोईपीक्यालो ओ साछीमीचा आम् रीङ्बऊमी वास्ता मईचीनो।

१४० आम् यादे खोलोङ् नम्‍लोना जाचेई मम्पा तूये,

ना कोङ् आम् सूसो मप्‍आ मूङ्‍क यादे सम्तूमा मीयो।

१४१ कोङ् खोलोप्का दूङ् चीमा ना खोलोआ हेला मोक मीस् के,

खोरोदोसो कोङा आम् आज्ञा मातोनो।

१४२ आम् धार्मिकता दोस्का-दोस्का सम्मो तूचाये,

ना आम् ललई सत्य तूये।

१४३ दूक्‍वा लो नीछीमालो ओपी तालाताक तूये,

खोदोलोई आम् आज्ञाआ कोङ् ओ जीनमीयो।

१४४ आम् कानून दोस्का-दोस्का सम्मोकम् लागी सत्य तूये;

आना कोङ् ओ सानीवापी बूजेई मम् राःरा पीयोव, ना कोङा लेन्चादूरूनूव।

कोफ

१४५ खोलोङ् ओ गोङ्आ कोङा आम्पी वाङोम् मूयो, ए योबोरोबू, कोङ् ङरी आनोव,

ना खोलोङ् आम् नियम कोङा रेपो।

१४६ कोङा आम्पी वाङोम् मूयो, कोङ् लेन्चामीयोव,

ना कोङा आम् कानून खोलोङ् रेपो।

१४७ नाम् आम्पीका लाईस्पी पकोना कोङा बोन्छोलम् लागी आम्पी वाङोम् मूयो;

कोङा आम् रीङ्बऊपी भरोसा मूक तूये।

१४८ आना मक यादे कोङा ओ सानीवापी मीन्मारो मम्चाम् दूरूनूव पीकोना,

ओ मूक्स् सेपासो हलूतोक छूये।

१४९ आम्पी तूक हाल्‍लोसो मान्याईप् सम्तूमा तोङ्ना ओ साल्म् येनोपोव;

ए योबोरोबू, आम् नीया तूक तोङ्ना ओ रीराम लेन्चामीव।

१५० रई लोचम् बानेई मप् मीस् दोक्छापीङ् तालाताक तूये,

खोदोलोई मूङ्‍कस् आम् ललईपीका छूबूरी तूये।

१५१ खोदोलोई ए नीनाम्माङा, आन् दोक्छापीङ् तूये,

ना आम् आज्ञा खोलोङ् सत्य तूये।

१५२ केछेयीकाङ् कोङा आम् कानूनपीक रीङ् तूम् तूक तूये,

आना मूङ्‍क कानून सदैबरीकम् लागी यूक्स्क तूये।

रेश

१५३ ओ दूक्वा खोङ्व ना कोङ् छुटकारा पीयोव,

ऊदोईपीक्यालो आम् ललई कोङा मान्माईङाक तूये।

१५४ ओ पक्छेपी नीया मीयोपोव ना कोङ् छूतेईमोव;

आम् यादे तोङ्ना ओ रीराम लेन्चामीव।

१५५ दुष्‍ट मीचा हल्वा तोम् गार तूये,

ऊदोईपीक्यालो मूङ्‍कचा आम् नियम रेप्पस्‍नो।

१५६ ए योबोरोबू, आम् सम्खे हायाम् देप् तूये;

आम् निमय तूक तोङ्ना ओ रीराम लेन्चामीव।

१५७ कोङ् दूक्पीप् ओ साछीमीस् ओरोसर्प् तूये,

खोरोदोसो कोङ् आम् कानूनपीका बीन्‍नी तर्केई मान्छूङाक तूये।

१५८ विश्‍वासयोग्य मान्छूक् मीस् खोङोलो कोङ् ओ सानीवा चाईसे,

ऊदोईपीक्यालो मूङ्‍कचा आम् रीङ्बऊ रेप्पस्‍नो।

१५९ खोङोव, कोङा ऊतोङ्नाई आम् आज्ञा सम्तूमा मीयो;

ए योबोरोबू, आम्पी तूक हाल्‍लोसो मान्याईप् सम्तूमा तोङ्ना ओ रीराम लेन्चामीव।

१६० खोलोङ् आम् रीङ्बऊ सत्य तूये,

ना खोलोङ् आम् धार्मिक नियम सदैबरी तूचाये।

सीन लो शीनलो

१६१ चारतोप्चा ऊसो कारण मान्दीङ् कोङ् दूक् पीयो,

खोदोलोई ओ गोङ्पाकाङ् कोङ् आम् रीङ्बऊपीका कीसो।

१६२ जूम्‍लूक्पी कोक्स्‍ना लूतेई मईचीक ओरोतो चूम्सोस् तयस्लो खची जीनईक तोङ्नाङ्,

कोङ् आम् यादेपी ओ जीनये।

१६३ वालीली कोङा जेरो ना नतोनो,

खोदोलोई आम् ललई कोङा सम्तूमा मीयो।

१६४ आम्पी तूक धार्मिक नियममी लागी

ऊलेईपी कोङा नूक्छेम् आम् सायोचोङ्मा मूयो।

१६५ आम् ललई सम्तूमा मीक्चीपी ओरोदेप् खाऊमा-खासेर्मा छूये,

ना मूङ्‍कचा हादेम्सो जोलोङ् तयस्‍नो।

१६६ ए योबोरोबू, आम्पीका ताप् हल्वाम् आसा कोङा मूयो,

ना खोलोङ् आम् आज्ञा रेपो।

१६७ कोङा खोलोङ् आम् कानून रेपो,

ऊदोईपीक्यालो कोङा मूङ्‍क हायाम् सम्तूमा मीयो।

१६८ कोङा खोलोङ् आम् आज्ञा लो आम् कानूनलो रेपो,

ऊदोईपीक्यालो खोलोङ् ओ वोर्वा आना छेत्‍चय।

ताव

१६९ ए योबोरोबू, कोङा मूयोक वाङोम् आम् लाईस्पी तान्तेनूव;

ना आम् रीङ्बऊ तोङ्ना कोङ् बूजेई मम् राःरा पीयोव।

१७० कोङा ङरी चानतो वाङोम् मूयोक आम् लाईस्पी तान्तेनूव;

आना यादे मक तोङ्ना कोङ् छुटकारा पीयोव।

१७१ ओ ङचसू आम् सायोचोङ्माआ पेप्‍नूव,

ऊदोईपीक्यालो आना कोङ् आम् नियम ईयो।

१७२ ओ लेम्‍आ आम् रीङ्बऊमी छाम् मनूव,

ऊदोईपीक्यालो खोलोङ् आम् आज्ञा धार्मिक तूये।

१७३ कोङ् बोम्छोम् लागी आम् हूः सदै थीक्‍का छूनूना तूनूव,

ऊदोईपीक्यालो खोलोङ् आम् आज्ञा रेम् लागी कोङा सोकूक तूये।

१७४ ए योबोरोबू, वाम्मा सीयाक तोङ्ना कोङ् आम् हल्वाम् तोक्पी वाम्मा सीयो,

ना आम् ललई क ओ लागी जीनम् रीङ् के।

१७५ कोङ् लेतोचोनूव, ना आम् सायोचोङ्मा मम् दूरूनूव,

ना आम् नियमआ कोङ् बोछोक्सोनूव।

१७६ मास्खाताक लूस् तोङ्ना कोङ् थामोखातोक तूये।

कोङ् आम् सूसो मप् लामोव,

ऊदोईपीक्यालो कोङा खोलोङ् आम् आज्ञा मान्माईङाक तूये।

बोन्छोलम् लागी वाङोम्

आराधाना मप्चा यरूशलेम मेक्‍तो खातालो मस्क छाम्

१२०

कोङ् नीछीमापी छूवोलो कोङा योबोरोबूपी वाङोम् मूयो,

ना खसा कोङ् ङरी आनो।

२ ए योबोरोबू, वालीली नेईप् ङचसूपीका लो छल मप् लेम्पीकालो,

कोङ् छुटकारा पीयोव।

३ ए छल मप् लेम्ङा, नीनाम्माआ आन् ऊई मये?

आन् बीन्‍नीपा हायाम् देतो दण्ड ऊई पीये?

४ खसा आन् जूम्‍लूक् मप्मी हायाम् गेईप् बेईआ,

ना सेर्‌बोलापी तीत्चाईक मीःआ दण्ड पीये।

५ कोङ् मेशेकपी लो केदारपीलो तूक तम्बूम् रापी तूवो,

खन्सा कोङ् ओ होप्ङा धिक्‍कार के!

६ खाऊमा-खासेर्मा जेर्प् चीम् रापी

कोङ् तूवोक हायाम् तातो छूवा।

७ कोङ्ने खाऊमा-खासेर्मा नईप् मीस् के,

खोदोलोई कोङा खाऊमा-खासेर्माम् रीङ् मूयोलो, मूङ्‍कस् जूम्‍लूक् मम् लागी थीक्‍का छूये।

इस्राएल सम्सूर्प् योबोरोबू

आराधाना मप्चा यरूशलेम मेक्‍तो खातालो मस्क छाम्

१२१

कोङा थोम्‍ला कोम् हेम् खोङो।

कोङ् आसाई बोछोक्सो?

२ साराङ्‍गा लो चारीदूलो बोबूईप् योबोरोबूआ

कोङ् बोक्छोक्सो।

३ खसा आम् लोङ् फेलालाम्खाम् पीयनो;

आन् सम्सूर्प् हादेम्सो दाङूम् मीयनो।

४ आछीयाङ् इस्राएल सम्सूर्प् क

दाङूम्सो मीयनो ना ईम्सो ईम्स्‍नो।

५ योबोरोबू आम् सम्सूर्प् तूये;

योबोरोबू आम् चूप् हूःलाम्पाक गीम्जूवा पीप् तूये।

६ लेपा नाम्छोवाआ आम् हानी मईनो,

ना सेपा लालीमाआ आम् हानी मईनो।

७ योबोरोबूआ आन् खोलोङ् नीछीमापीका जगेई मये;

खसा आम् रीराम सम्सूरना यूक्स्पीये।

८ आन् खात्लो-ताईलो ईनीम्बायीका सदैबरी

योबोरोबूआ आन् सम्सूरे।

यरूशलेममी लागी मस्क वाङोम्

आराधाना मप्चा यरूशलेम मेक्‍तो खातालो मस्क दाऊदमी छाम्

१२२

“केई योबोरोबू दप्स्को खीम्पी खात्या,”

पीकाना मूङ्‍कचा कोङ् लोलो कोङ् हायाम् ओ जीनअ।

२ ए यरूशलेमङा, ओखी लोङ्आ

आम् लाम्स्कोपी सीकूम्काना केईका थोरेपीकाक तूये।

३ यरूशलेम हायाम् पोचीतो

बोबूयाक सहर तोङ्‍क तूये।

४ इस्राएल नीनाम्माआ पीक कानून तोङ्ना,

इस्राएलमी गोङ्ची योबोरोबूम् नीङ्मी सायोचोङ्मा मस् मूङ्‍कपी थोम्‍ला सपस्‍ना खाते।

५ मूङ्‍कपी नीयाम् सिंहासन लो,

दाऊदमी वंशम् सिंहासनलो तूये।

६ यरूशलेमपी खाऊमा-खासेर्मा छूम् लागी वाङोम् मनूम्व:

“आन् सम्तूमा मीक्चीम् फलीफाप छूनूव।

७ आम् पर्खाल गोपा खाऊमा-खासेर्मा छूनूव,

ना आम् किल्‍ला गोपी फलीफाप छूनूव।”

८ ओ बू ओ नेछोचीम् लागी ना ओ बूम्चीम् लागी

कोङा ओरोपीको, “आम्नीपी खाऊमा-खासेर्मा छून्चानूव।”

९ योबोरोबू ई नीनाम्माम् खीम्मी लागी

कोङा नखावा छूनूव पीकोना वाङोम् मूयो।

नीनाम्मापीका सम्खे तोम् लागी वाङोम्

आराधाना मप्चा यरूशलेम मेक्‍तो खातालो मस्क छाम्

१२३

ए साराङ्‍गाप्‍तोक सिंहासनपी तूप्ङा,

कोङा थोम्‍ला आन् तूक हेम् खोङो।

२ रोःचा खची मालीकमी हूः हेम् खोङस्क तोङ्ना,

रोःमेचा खची मालीकमेम् हूः हेम् खोङस्क तोङ्ना,

ओखीपी सम्खे छूनूव पीक्याकाना केईका योबोरोबू नीनाम्मा हेम् खोङूम्चायाम्का।

३ केईका सम्खे मीयीकाव, ए योबोरोबू, केईका सम्खे मीयीकाव,

ऊदोईपीक्यालो मीचा केईका हायाम् मईसेतीकाक तूये।

४ केईका सूक्वापी तूप्चीपीका हायाम् सेस्वा

ना नाम्दूखू मप्चीपीका हायाम् निन्दा तेप्सूम्काक तूये।

नीनाम्माआ म्होप्मी मीस् सम्सूरची

आराधाना मप्चा यरूशलेम मेक्‍तो खातालो मस्क दाऊदमी छाम्

१२४

योबोरोबू ई साथपी मान्तूवावादोक

इस्राएलआ ओरोपीनूव:

२ मीचा केई आक्रमण मईलो,

योबोरोबू ई हेम् मान्तूवावादोक,

३ मूङ्‍कचीम् छूली ई ऊल्‍लोङ्पी मीलाम्छो तोङ्ना तीतावालो,

मूङ्‍कचा केई ई सोम्‍लोकङ् लूतीखीवा।

४ ऊर्‌लेई छूक्ना ताप् सोक्वा-मोर्‌वाआ केई नेपीखीवा,

ना बल्वाआ केई खूरीखीवा।

५ ऊर्‌लेई छूक्ना ताप् योऊआ

केई मोरोङ् खूरीखीयीवा।

६ योबोरोबूम् सायोचोङ्मा छूनूव,

खसा केई जन्तुस् तोङ्‍क ई साछीमीचीम् काङ्आ कऊला-चेऊला मम् मान्पीयी।

७ दीबूवा मप्मी हूक्पीका छोऊ ऊम्केई छूक तोङ्ना,

केई ऊम्केई छूयीखातीक तूये;

मूङ्‍कचा ताईचीक वोमोरी थाया,

ना केई ऊम्केई छूयी।

८ साराङ्‍गा लो चारीदूलो बोबूईप् योबोरोबूआङ्

केई बईछोक्स्या।

योबोरोबू म्होप्मी मीस्मी लीक् हेम्पी तूये

आराधाना मप्चा यरूशलेम मेक्‍तो खातालो मस्क छाम्

१२५

योबोरोबूपी भरोसा यूप्ची

हाल्‍लोसो मान्तोप् ना सदैबरी थम्पूर तूप्चाप् सियोन कोम् तोङ्‍क तूये।

२ कोम्‍आ यरूशलेम ऊर्‌दीतक तोङ्ना,

योबोरोबूआ म्होप्मी मीस्

एसे ना सदैबरी ऊरस्‍ना यूक्सची।

३ दुष्‍ट मीचा धर्मी मीस्मी छाप्कूवापी चारतोम् तयस्‍नो,

मादोन् धर्मी मीचा खची हूः अधर्म हेम् तेसची।

४ ए योबोरोबू, नप् मप्चीपी नप्ङा मव,

ना खची गोङ्पी सोजपा तूप्चीसो नप्ङा मस्व।

५ खोदोलोई मान्‍नप् लाम् हेम् लाम्दूम्ची

योबोरोबूआ रई लक् मप्चीकाङ् कल्‍लातची।

इस्राएलपी खाऊमा-खासेर्मा छूनूव!

छुटकाराम् लागी वाङोम्

आराधाना मप्चा यरूशलेम मेक्‍तो खातालो मस्क छाम्

१२६

योबोरोबूआ केईका सियोन सहरपी आतीकाना तातीकालो,

केईका सेमो खोप् तोङ्‍क छूयीका।

२ खोदोलो ओखी ङः गेम्तूम्‍आ,

ना ओखी लेम् चामोवाम् साल्म्‍आ पेप्पू।

खोदोलो जाति-जातिचा ओरोनापीका,

“योबोरोबूआ मूङ्‍कचीम् लागी हायाम् देप् लक् मक तूये।”

३ योबोरोबूआ ई लागी हायाम् देप् लक् मक तूये,

ना केई चामोवाआ पेपीक तूये।

४ ए योबोरोबू, योऊमेर हेम्क मरुभूमिपीक योऊ ऊर्‌लेई छूक तोङ्ना,

ओखी सूक्वा लो खाऊमा-खासेर्मालो आनीछईकाव।

५ खची मीक्वा हूम्तो चालेई फूईप्चा

चामोवाम् छाम् मतो छीर्म् हेकची।

६ मूङ्‍कस् खाप्‍तो-खाप्‍तो चालेई खूरस्‍ना चालेई फूईस् खाते,

खोदोलोई छीर्म् मी पूला खूरस्‍ना चामोवाम् छाम् मतो आत्‍ते।

रीरामपी नप् लेई पीप् नीनाम्मा

आराधाना मप्चा यरूशलेम मेक्‍तो खातालो मस्क सोलोमनमी छाम्

१२७

योबोरोबूआ खीम् बोबूईयनोदोक,

खीम् बोबूईप्चा मईचीक रोकोछू ऊनाऊक छूये।

योबोरोबूआ सहर सम्सूरनोदोक,

सहरपीक चौकीदारचा सम्सूरस्कन् ऊनाऊक छूये।

२ चाम् थक्मी लागी रोकोछू मस् देच्छा सेपा पोम्,

ना सेपा आबेला सम्मो मान्‍ईम् ऊनाऊक छूये,

ऊदोईपीक्यालो योबोरोबूआ म्होपा सम्तूमा मीयस्कस् हायाम् चानतो ईम् पीयची।

३ छामाईची योबोरोबूआ पीयीक दान के,

मूङ्‍कस् खसा पीयीक पूनाऊनी के।

४ मीस् सोलो तूलो जन्मेई छूक म्छामाईची,

जूम्‍लूक् मप् मीस्मी हूक्पी तूक बेई तोङ्‍क छूये।

५ म्बेई यूम् थोक्ला बेईआ पेप्छोप् मीस्

नीनाम्मापीका आसीक् तोक् मीस् के।

नीया मस्को थाऊपी म्साछीमीस्का रीङ्-छाम् मईलो,

मूङ्‍क ङईम्पी छूनो।

योबोरोबूम् आज्ञा रेप्चीपी आसीक्

आराधाना मप्चा यरूशलेम मेक्‍तो खातालो मस्क छाम्

१२८

योबोरोबूपीका कीप् ना खम् लन्ची तोङ्ना तोप् खोलोङ्

नीनाम्माआ आसीक् पीयची।

२ आना आम् होपा रोकोछू मईना सेईक म्चो चय;

आसीक् लो म्खाल्-खाल्क फलीफापलो आना तय।

३ आम् खीम् गोपी आम् तोमा म्चोलोक वाचोसीम् पऊ तोङ्‍क छूये,

खीक्‍का आम् छामाईची आम् टेबलमी बरबार जैतूनमी म्‍लीम् तोङ्‍क छूये।

४ योबोरोबूपीका खची कीम्‍लप् मीचा

ङ्‍क तोङ्‍क आसीक् तयची।

५ योबोरोबूआ आम् रीराम तूक सम्मो

सियोनपीका आन् आसीक् पीयानूव!

आना यरूशलेमपीक सूक्वा खोम् तव!

६ आना आम् यय-पेपेस् खोम् तव!

ना इस्राएलपी खाऊमा-खासेर्मा तानूव!

साछीमीचीप्का कोम् लागी वाङोम्

आराधाना मप्चा यरूशलेम मेक्‍तो खातालो मस्क छाम्

१२९

ओ साछीमीचा कोङ् सोलो तूवोलोयीकाङ् हायाम् दूक् पीयोक तूये।

इस्राएलआ ओरोना पीनूव:

२ ओ साछीमीचा कोङ् सोलो तूवोलोयीकाङ् हायाम् दूक् पीयोक तूये,

खोरोदोसो मूङ्‍कस् ओपीका कोक्साक मान्तू।

३ यी जोप्चा यी जोङस्लो ओरोरो बाईप् सूय बानेई मईचीक तोङ्ना,

खचा ओ दोस् बरी खेर् वनोक तूये।

४ खोदोलोई योबोरोबू धर्मी तूये;

रई मीचा कोङ् छूयोक खोलोङ् रीबो खसा थाईदीत्क तूये।

५ सियोन जेर्प् ची खोलोङ्,

ङईम्पी छूनूव ना हतेई छूनूना खान्‍नूव!

६ मूङ्‍कस् पम् मान्तोमोङ् माप्ना खाईप्लेप्,

खीम्सूफेर् थेम्तो लीम्क घाँस तोङ्‍क छूनूव,

७ ना मूङ्‍कपी घाँस हीप् मीचा ईक् मुठ्ठीसो हीम् तनूनव,

ना घाँसमी पूला मप् मीचा ईक् बेम्सो मम् तनूनव!

८ मूङ्‍कलाम्पा लाम्दूम्चा आसासो ओरोपीनूनव:

“योबोरोबूम् आसीक् आम्नीपी छूनूव!

योबोरोबूम् नीङ्पी केईका आन्‍नी आसीक् पीनी।”

बोन्छोलम् लागी वाङोम्

आराधाना मप्चा यरूशलेम मेक्‍तो खातालो मस्क छाम्

१३०

ए योबोरोबू, कोङा आम्पी हायाम् ईकीम्‍लप् नीछीमापी छूवोक नाम्‍लापी वाङोम् मूयो;

२ ए योबोरोबू, ओ वाङोम् येनोपोव!

सम्खे मीयोव पीकोना मूयोक वाङोम्

आम् नोबोआ नम्‍लो येन्‍नूव!

३ ए योबोरोबू, आना मोऊमी लेखा लापदोक,

ए रोबू, आम् लाईस्पी आसाई थोरेप्दूर?

४ खोदोलोई आना छेमा पीया,

खन्सा केईका आन् साम्दी दये।

५ कोङा योबोरोबू हूङो, ना ओ आत्माआ ख हूङ्‍ङ,

खीक्‍का कोङा खम् रीङ्बऊपी आसा मूयो।

६ चौकीदारआ देच्छा कोअम् हूङ्‍ङकप्कासो दूङ्,

आछीयाङ् चौकीदारआ देच्छा कोअम् हूङ्‍ङकप्कासो दूङ्

ओ आत्माआ योबोरोबू हूङ्‌ङ।

७ ए इस्राएलङा, योबोरोबूपी आम् आसा यूक्स्व,

ऊदोईपीक्यालो योबोरोबूपीङ् हादेम्सो मान्याईप् सम्तूमा तूये,

खीक्‍का ख छुटकारा पीम् लागी सदै तयार तूये।

८ खसाङ् इस्राएलीस्

खोलोङ् खची मोऊपीका छुटकारा मईची।

योबोरोबूपी भरोसा ममा

आराधाना मप्चा यरूशलेम मेक्‍तो खातालो मस्क दाऊदमी छाम्

१३१

ए योबोरोबू, ओ गोङ् नाम्दूखू मप् मान्तू,

ओ मूक्सा कोङ्‌ङा देप् के पीक्ना हादेम्सो पीक्नो।

बूजेईङा मयाम्नोक देप्-देप् ना छाक्‍काक विषय हेम्

कोङ् ओहोप् वाम्सेयोङ्चूङ्नो।

२ बरू, म्माम् चूचू दूम्पीका छूतेई मम्पा नूक्छा म्मालो तूक तोङ्ना

कोङा ओ आत्मा थम्पूरपी लो खाऊमा-खासेर्मापीलो यूक्सूक तूये;

आछीयाङ्, ओ आत्मा म्माम् चूचू दूम्पीका छूतेई मम्पा मूङ्‍क नूक्छा तोङ्‍क छूवाक तूये।

३ ए इस्राएलङा, एसे खीक्‍का सदैबरी

योबोरोबूपीङ् आसा यूक्स्व।

नीनाम्मा दप्स्को खीम्मी लागी वाङोम्

आराधाना मप्चा यरूशलेम मेक्‍तो खातालो मस्क छाम्

१३२

ए योबोरोबू, दाऊद मीन्व,

ना खसा तेप्स्क खोलोङ् नीछीमा मीन्व।

२ खसा योबोरोबूम् नीङ्पी पस्तून च,

ना याकूबमी खोलोप्का दूङ् राःरालोक नीनाम्माम् नीङ्‍पी ओरोपीकाना भाकल मअ:

३-५ “योबोरोबूम् लागी ईबूम् तूस्को,

याकूबमी खोलोप्का दूङ् राःरालोक नीनाम्माम् लागी ईबूम् तूस्को छीपोनोक सम्मो

कोङ् ओ खीम्गोपी वोङोनो,

ना तूस्कोपी ईम्स् खातोनो;

ओ मूक्स्पी कोङा ईम् ताम् पीयोनो,

अथवा ओ मूक्स् यामीक् मूयोनो।”

६ एप्रातापी केईया करारमी सन्दूकमी तोक्पी येनूम्,

केईया याआरमी तेल्म्पी मूङ्‍क छीपूम्।

७ “केई योबोरोबूम् तूस्कोपी खात्याके,

केईया खम् लोफेमा यूस्कोपी आराधाना मयाम्के।”

८ ए योबोरोबू, पक्व, ना आन् आम् राःराम् सन्दूकलो

आम् नोन्चीस्कोपी ताव।

९ आम् पूजारीचा धार्मिकता तेई खाप्साम्क तोङ्ना खाप्स्चीनूव,

ना आम् पवित्र मीचा चामोवापी जयजयकार मस्‍नूव।”

१० आम् सूसो मप् दाऊदमी कारणआ

आना अभिषेक मक होङाबू इन्कार मनव।

११ योबोरोबूआ दाऊदलो ईबूम् पस्तून च,

मूङ्‍कपीका योबोरोबू तर्केई छूनो:

“कोङा आम् सिंहासनपी आम् छास् तूकप्क ईल्पो यूक्सो।

१२ वात्छा आम् छाचा ओ करार लो

कोङा ईयूचीक ओ कानूनलो रेप्‍पस्दोक,

खची छास्सो सदैबरीकम् लागी

आम् सिंहासनपी तूये।”

१३ ऊदोईपीक्यालो योबोरोबूआ सियोन सोक्‍क तूये;

खसा मूङ्‍कपी म्होप् तूम् लागी लन्ची मक तूये:

१४ “ङ्‍क सदैमी लागी ओ नोन्चीस्को थाऊ के,

कोङ् ङ्‍कपी सिंहासनपी तूवो, ऊदोईपीक्यालो कोङा ङ्‍कङ् लन्ची मूक तूये।

१५ कोङा ङ्‍क सहर आसीक् पीयोना फलीफाप छूमीयो,

ना ङ्‍कपी तूक छूक्सीप्ची कोङा सबेईआ खची बो खामीयोची।

१६ ङ्‍कपी तूक पूजारीस्सो कोङा हल्वा तेई तोङ्ना खाम्मीयोची,

ना मूङ्‍कपी तूप् पवित्र मीचा चामोवालो सदै जयजयकार मईची।

१७ “ङ्‍कपी कोङा दाऊदमी लागी ईबूम् पीत्‍तोc लोलीसो,

ना कोङा अभिषेक मूक होङाबूम् लागी ईबूम् लाबाई तयार मूयो।

१८ कोङा मूङ्‍कम् साछीमीस् तेई खाप्साम्क तोङ्ना ङईम् खाम्मीयोची,

खोदोलोई मूङ्‍कम् तोङ्‍पी अल्हो पीप् मुकुट खूमीयो।”

c 

१३२:१७ पीत्‍तो – ङ्‍कम् अर्थ ङ्‍कपी हायाम् राःरालोक मीस्, अर्थात्, होङाबू के।

बूबू-नेछोस् ईक्‍काम् छूम्ना तूम्

आराधाना मप्चा यरूशलेम मेक्‍तो खातालो मस्क दाऊदमी छाम्

१३३

बूबू-नेछोस् ईक्‍काम् छूम्ना तूम्

हायाम् नप् ना चामोवाम् रीङ् के!

२ मूङ्‍कन् तोङ्पी तेसाम्क हायाम् दाम् परेई छूक् तेल तोङ्‍क छूये,

मूङ्‍क तेल हारूनमी दारी सम्मो चर्‌ना यूये,

ना म्पईपीक तेई सम्मो बगेई छूना यूये।

३ मूङ्‍क हेर्मोन कोम्पीक सोङ्‍गेर्वा

सियोन कोम्पी तात्क तोङ्‍क छूये।

खीक्‍का मूङ्‍कपीङ् योबोरोबूआ सदैबरीकम् लागी रीराममी आसीक् लेन्दात।

सेपा मम् सायोचोङ्माम् छाम्

आराधाना मप्चा यरूशलेम मेक्‍तो खातालो मस्क छाम्

१३४

योबोरोबूम् खोलोङ् म्सूसो मप्चे, सेपा योबोरोबूम् खीम्पी खम् सूसो मप्चे,

योबोरोबूम् सायोचोङ्मा मनूम्व!

२ पवित्र तूस्कोपी आम्नी हूः थेतानूम्ना

योबोरोबूम् सायोचोङ्‍मा मनूम्व!

३ साराङ्‍गा लो चारीदूलो बोबूईप् योबोरोबूआ

आन् सियोनपीका आसीक् पीयानूव!

सायोचोङ्माम् छाम्

१३५

योबोरोबूम् सायोचोङ्‍मा मनूम्व!a

योबोरोबूम् नीङ्‍मी सायोचोङ्‍मा मनूम्व,

ए योबोरोबूम् सूसो मप्चे, खम् सायोचोङ्‍मा मनूम्व!

२ योबोरोबूम् खीम्पी, ई नीनाम्मा दप्स्को खीम्पी

सूसो मप् आन्‍नी खोलोआङ् खम् सायोचोङ्मा मनूम्व!

३ योबोरोबूम् सायोचोङ्‍मा मनूम्व, ऊदोईपीक्यालो योबोरोबू नखावा मप् तूये;

खम् नीङ्पी छाम् मनूम्व, ऊदोईपीक्यालो ङ्‍क चामोवाम् रीङ् के।

४ ऊदोईपीक्यालो योबोरोबूआ याकूब म्होप्मी मीस् छूम् लागी,

ना इस्राएल म्होप्मी दाचाम् छूम् लागी सोक्‍क तूये।

५ कोङा छेतो, योबोरोबू खोलोप्का दूङ् देप् तूये,

ना ई रोबू खोलोङ् देऊताचीप्का दूङ् देप् तूये।

६ साराङ्‍गाप्‍तो लो चारीदूपीलो, ना खोलोङ् दीरीत्‍तीपी लो मूङ्‍कम् ओरो गूम् थाऊपीलो,

योबोरोबूआ म्होपा लन्ची मईक तोङ्ना लक् मय।

७ खसा चारीदूपीक रीम्मी नाक्‍का छोक्पाका मोम् पक,

खसा वाः तामीयकलो ईतो बाक्स् पोक्स,

ना खसा म्होप्मी दाङ्‌खीम्पीका हूक् लात।

८ खसा मिश्र छाप्कूवापी मीस्मी लो पोसूम्‍लो

खोलोङ् म्तूस्बूईतोदी सेत्ची।

९ ए मिश्र छाप्कूवाङा, योबोरोबूआ आम् रापीङ्,

फारोम् लो खम् लक् मप् खोलोमी मूक्स्दूपीलो

ओरोतो चीन्‍न लो छाक्‍काक लक्लो मअ।

१० खसा हायाम् देतो जातिस् मासेई मची,

ना ङ्‍क हायाम् राःरालोक होङाबू खोलोङ् सेत्ची:

११ एमोरीचीम् होङाबू सीहोन,

ना बासानपीक होङाबू ओग,

ना कनानपीक खोलोङ् होङाबू सेत्ची।

१२ खसा मूङ्‍कचीम् थाम्पू म्होप्मी मीस् इस्राएलीस्

खची खूक्सू-खूलूचीम् दाचाममी रूप्पी पीची।

१३ ए योबोरोबू, आम् नीङ् सदैबरी तूचाये;

ए योबोरोबू, आम् नीङ्ला दूङ्पीका दूङ् सम्मो तूचाये।

१४ ऊदोईपीक्यालो योबोरोबूआ म्होप्मी मीस्मी पक्छेपी नीया मीपीयची,

ना म्होप्मी सूसो मप्ची सम्खे मीयची।

१५ जाति-जातिचीम् ङोङोक्छेस् मीस्मी हूःआ

हाल्ङोपीका लो नाम्छेर्‌बूम्‍लोपीकालो बोबूईम्पा के।

१६ मूङ्‍कचीम् खची ङः तूये, खोदोलोई नेईम् दूरस्‍नो;

मूङ्‍कचीम् खची मूक्स् तूये, खोदोलोई तोम् दूरस्‍नो।

१७ मूङ्‍कचीम् खची नोबो तूये, खोदोलोई येईम् दूरस्‍नो;

मूङ्‍कचा खची सोम् थोम् दूरस्‍नो।

१८ मूङ्‍क ङोङोक्छे बोबूईप्चीसो मूङ्‍क ङोङोक्छे तोङ्‍कङ् छूये,

ना मूङ्‍क ङोङोक्छेपी भरोसा यूप्चीसो खोलोङ् मूङ्‍क तोङ्‍कङ् छूये।

१९ ए इस्राएलमी खीम्पोस्चे, योबोरोबूम् सायोचोङ्मा मनूम्व!

ए हारूनमी वंशचे, योबोरोबूम् सायोचोङ्‍मा मनूम्व!

२० ए लेवीम् वंशचे, योबोरोबूम् सायोचोङ्‍मा मनूम्व!

ए योबोरोबूपीका कीप्चे, योबोरोबूम् सायोचोङ्‍मा मनूम्व!

२१ सियोनपीका योबोरोबूम् सायोचोङ्मा छूनूव,

ऊदोईपीक्यालो ख ङ्‍क यरूशलेमपी तूये।

योबोरोबूम् सायोचोङ्‍मा मनूम्व!

a 

१३५:१ हिब्रू रीङ्पी हल्‍लेलूयाह! ३ पदपी ना २१ पदपीसो

ओलोनूव पीम् छाम्

१३६

योबोरोबू ओलोनूव लानूम्व, ऊदोईपीक्यालो ख नखावा मप् तूये;

हाल्‍लोसो मान्याईप् खम् सम्तूमा सदैबरी तूचाये।

२ देऊताचीम् नीनाम्मा ओलोनूव लानूम्व;

हाल्‍लोसो मान्याईप् खम् सम्तूमा सदैबरी तूचाये।

३ रोबूचीम् खची योबोरोबू ओलोनूव लानूम्व;

ऊदोईपीक्यालो हाल्‍लोसो मान्याईप् खम् सम्तूमा सदैबरी तूचाये।

४ खसाङाङ् छाक्‍काक लक् मय;

हाल्‍लोसो मान्याईप् खम् सम्तूमा सदैबरी तूचाये।

५ खसा म्होप्मी लूखूप्चीआ साराङ्‍गा बोबूईयू;

हाल्‍लोसो मान्याईप् खम् सम्तूमा सदैबरी तूचाये।

६ खसा काऊ थेम्पी चारीदू हाप्सू;

हाल्‍लोसो मान्याईप् खम् सम्तूमा सदैबरी तूचाये।

७ खसा देप्-देप् अल्हो बोबूईयू;

हाल्‍लोसो मान्याईप् खम् सम्तूमा सदैबरी तूचाये।

८ खसा लेपा हक् तोम् लागी नाम् बोबूईयू;

हाल्‍लोसो मान्याईप् खम् सम्तूमा सदैबरी तूचाये।

९ खसा सेपा हक् तोम् लागी लालीमा लो सोङ्‍गेर्‌लो बोबूईयू;

हाल्‍लोसो मान्याईप् खम् सम्तूमा सदैबरी तूचाये।

१० खसा मिश्र छाप्कूवापीक दूङ् लाईस्पी जन्मेई छूवाक वात्छास् सेत्ची;

हाल्‍लोसो मान्याईप् खम् सम्तूमा सदैबरी तूचाये।

११ खसा मिश्र छाप्कूवापीका इस्राएलीस् लात्चीना बाईची;

हाल्‍लोसो मान्याईप् खम् सम्तूमा सदैबरी तूचाये।

१२ खसा हायाम् राःरालोक म्हूःआ लो म्पाखुरा सत्नालो मूङ्‍कस् लात्चीना बाईची;

हाल्‍लोसो मान्याईप् खम् सम्तूमा सदैबरी तूचाये।

१३ खसा हालालाप् दीरीत्‍ती नीस् भाग मअ;

हाल्‍लोसो मान्याईप् खम् सम्तूमा सदैबरी तूचाये।

१४ खसा इस्राएलीस् मूङ्‍क दीरीत्‍तीम् रालाम्पा नावादे खाईमीची;

हाल्‍लोसो मान्याईप् खम् सम्तूमा सदैबरी तूचाये।

१५ खोदोलोई खसा फारो लो म्सेनालो हालालाप् दीरीत्‍तीपी बगेई मची;

हाल्‍लोसो मान्याईप् खम् सम्तूमा सदैबरी तूचाये।

१६ खसा म्होप्मी मीस् गोङ्‍रूत्खाप् थाम्पूम् रालाम्पा लाम्दूप्ची;

हाल्‍लोसो मान्याईप् खम् सम्तूमा सदैबरी तूचाये।

१७ खसा देप्-देप् होङाबूस् सेत्ची;

हाल्‍लोसो मान्याईप् खम् सम्तूमा सदैबरी तूचाये।

१८ खसा हायाम् राःरालोक होङाबूस् सेत्ची;

हाल्‍लोसो मान्याईप् खम् सम्तूमा सदैबरी तूचाये।

१९ खसा एमोरीचीम् होङाबू सीहोन सेतू;

हाल्‍लोसो मान्याईप् खम् सम्तूमा सदैबरी तूचाये।

२० खसा बाशानपीक होङाबू ओग सेतू;

हाल्‍लोसो मान्याईप् खम् सम्तूमा सदैबरी तूचाये।

२१ खसा मूङ्‍कचीम् छाप्कूवा इस्राएलीस् दाचाम्मी रूप्पी पीची;

हाल्‍लोसो मान्याईप् खम् सम्तूमा सदैबरी तूचाये।

२२ खसा मूङ्‍क छाप्कूवा म्होप्मी सूसो मप् इस्राएल दाचाम्मी रूप्पी पीयू;

हाल्‍लोसो मान्याईप् खम् सम्तूमा सदैबरी तूचाये।

२३ खसा केई नीछीमापी छूयीलो मीनी;

हाल्‍लोसो मान्याईप् खम् सम्तूमा सदैबरी तूचाये।

२४ खसा केई ई साछीमीचीम् हूक्पीका छूतेईमई;

हाल्‍लोसो मान्याईप् खम् सम्तूमा सदैबरी तूचाये।

२५ खसा खोलोङ् प्राणीस् चाम् थक् पीयची;

हाल्‍लोसो मान्याईप् खम् सम्तूमा सदैबरी तूचाये।

२६ साराङ्‍गाप्‍तोक नीनाम्मा ओलोनूव लानूम्व;

हाल्‍लोसो मान्याईप् खम् सम्तूमा सदैबरी तूचाये।

बेबिलोनपी कैद मस्‍ना खाईचीक इस्राएलीचा तूनीवा मस्क

१३७

बेबिलोनपीक देप् योऊमी चाखेम्पी तूयीकाना,

सियोन मीनूम्कालो केईका खापीका।

२ मूङ्‍कपीक बैँसमी पऊपी

केईका ओखी वीणा काक्सूम्का,

३ ऊदोईपीक्यालो केईका कैद मप्ना खाईप्चा मूङ्‍कपी केईका छाम् लमीयीका,

केईका दूक् पीप्चा केईका चामोवाम् छाम् ममीयीकाक तूवा,

ना मूङ्‍कचा ओरोपीका, “ओखी लागी सियोनमी छाम् तूकपीक ईबूम् छाम् मनूम्व!”

४ बीरान छाप्कूवापी योबोरोबूम् छाम्

केईका ऊतोङ्नाई मम् दूराम्कानाई?

५ ए यरूशलेमङा, कोङा आन् मान्यून्‍नावादोक,

ओ चूप् हूःआ वीणा दूम् मात्यूक्स्‍नूव।

६ कोङा आन् मान्मीन्‍नावादोक,

कोङा यरूशलेम खोलोप्का दूङ् चामोवा पीप् थाऊ मान्मीङावादोक,

ओ लेम् ओ दार्‌खम्तो केम्खानूव।

७ ए योबोरोबू, यरूशलेम बेबिलोनपीक सेनाचा खची हूक्पी मस्क लेई

एदोमीचा ऊई मची खूङ्‍क मीन्व।

मूङ्‍कचा बतो ओरोपीका, “ङ्‍क हत्दीत्नूम्व,

म्जगलोङ् ङ्‍क योछोगस्दीत्नूम्व!”

८ ए बेबिलोन, आन् दावाङ् मासेई छूये।

आना ओखीपी मक रई लक्मी फाईपी

आम्पी म्फाई लाप् मीचा आसीक् तनूव!

९ चीचीमा आम् छास् लापना

छीलूमापी पोदाम्दीप् मीचा आसीक् तनूव!

ओलोनूव पीम् वाङोम्

दाऊदमी छाम्

१३८

ए योबोरोबू, कोङा खोलोङ् ओ गोङ्आ आम् सायोचोङ्मा मूयो;

देऊताचीम् लाईस्पी कोङा आम् सायोचोङ्मा मूयो।

२ कोङ् आम् पवित्र दप्स्को खीम् हेम् हीयोङ्चूङ्ना सेवा छोयान्‍ना,

खीक्‍का हाल्‍लोसो मान्याईप् आम् सम्तूमाम् लागी लो आन् विश्‍वासयोग्य तूकम् लागीलो

आम् नीङ्मी सायोचोङ्मा मूयो,

ऊदोईपीक्यालो आना आम् नीङ् लो आम् रीङ्बऊलो

खोलोक थक्पीका दूङ् रेप्‍तो मक तूये।

३ कोङा आम्पी वाङोम् मूलो आना कोङ् ङरी आनो,

ना आना ओ आत्मा हायाम् राःरालोक मक तूये।

४ आम् ङःपीक रीङ्बऊ येनस्लो,

ए योबोरोबू, चारीदूपीक खोलोङ् होङाबूचा आम् सायोचोङ्मा मस्‍नूव।

५ मूङ्‍कचा योबोरोबूम् लक्मी तोक्पी छाम् मस्‍नूव,

ऊदोईपीक्यालो योबोरोबूम् साम्दीखा ओरोदेप् तूये।

६ योबोरोबू खोलोप्का दूङ् रेप्‍तो तूदोसो खसा लखेक मीस् वास्ता मय,

खोदोलोई नाम्दूखू मप्ची खसा छूबूरीपाकाङ् छेत्‍तची।

७ कोङ् नीछीमाम् रालाम्पा छूवोना लाम्दूमोदोसो

आना ओ रीराम लेन्चामीय।

आना ओ साछीमीचीम् छूलीम् ऊल्‍लोङ्पी आम् हूः थेत्‍त,

ना आम् चूप् हूःआ कोङ् लेन्चामीयो।

८ योबोरोबूआ ओ लागी मक म्होप्मी लोचम् पूरा मय;

ए योबोरोबू, हाल्‍लोसो मान्याईप् आम् सम्तूमा सदैबरी तूचाये।

आना आम् हूःआ बोबूईचीकस् होक्सीचीनव।

योबोरोबू ओ दोक्पी तूये

सङ्गीत निर्देशकमी लागी: दाऊदमी छाम्

१३९

ए योबोरोबू, आना कोङ् जाचेई मोक तूये,

खीक्‍का आना कोङ् छेतो।

२ आना कोङ् तोतूवोक लो पकोकलो खोलोङ् छेत्‍त;

हायाम् छूबूरीपाकाङ् आना ओ सानीवागोपीक रीङ् छेत्खीय।

३ आना कोङ् लाम्दूमोक लो ईम्सोकलो खोलोङ् नम्‍लोना छेत्‍त;

खोलोङ् ओ वोर्वा आना छेत्‍त।

४ कोङ् ऊची रीङ् नेईम् लास्पीङ्,

ए योबोरोबू, आना मूङ्‍क खोलोङ् नम्‍लोना छेत्‍त।

५ आना कोङ् ओ लाईस् लाम्पा लो ओ दोस् लाम्पालो ऊरोतोक तूये,

ना आम् हूः ओ थेम्पी यूक्स्क तूये।

६ ङ्‍क तोङ्‍क लूखूप्ची ओ लागी हायाम् छाक्‍काक तूये,

मूङ्‍क बूजेईमम् ओ लागी हायाम् गार तूये।

७ आम् आत्मापीका कोङ् हापी छूबूरी खाईम् दूरोनाई?

अथवा आम् लाईस्पीका कोङ् हापी जूम्खाम् दूरोनाई?

८ कोङ् नाम्छूई वोङोदोसो, आन् मूङ्‍कपी तूये;

ओरोगूम्पू ओ तूस्को बानेईमूयोदोसो, आन् मूङ्‍कपीसो तूये।

९ देत्छाक कोदीम् लाप्‍तोपीका पेरोना

दीरीत्‍तीम् नाक्‍का चाखेम्पा खतोना तूवोदोसो,

१० मूङ्‍कपीसो आम् हूःआ कोङ् लाम्दूपो,

ना आम् चूप् हूःआ कोङ् लापोतो।

११ कोङा, “आछीयाङ्, नाम्कूर्मादाम्‍आ कोङ् नेपोखोयो,

ना ओ बरबारपीक अल्हो सेपाक नाम्कूर्मादाम् छूखाते,” पीकोना पीकोदोसो

१२ नाम्कूर्मादाम् आम् लागी नाम्कूर्मादाम् छूनो,

सेपाक नाम्कूर्मादाम्ने लेपाक अल्हो तोङ्‍ना तीलीमोक्स्तो तीते,

ऊदोईपीक्यालो नाम्कूर्मादाम् आम् लागी अल्हो तोङ्‍क तूये।

१३ ऊदोईपीक्यालो आनाङ् खोलोङ् ओ गाम्-गूम् बानेई मअ;

आना कोङ् ओ माम् सागोवापी बोबूयो।

१४ कोङा आम् सायोचोङ्मा मूयो, ऊदोईपीक्यालो आना कोङ् बोबूयोक मीनोना कोङ् छाक्‍का छूवो;

खोलोङ् आम् लक् छाक्‍काक तूये,

ना ङ्‍क खोलोङ् कोङा नम्‍लोना छेतो।

१५ कोङ् आसासो मान्तोन्खास्कोपी बोबूयोचोक तूवा,

कोङ् चारीदूम् गोपी बोबूयोचोक तूवा,

खोदोलो कोङ् मूङ्‍कपी तूवोक आना छेत्चक तूवा।

१६ कोङ् जन्मेई छूम् लाईस्पीङ् आना कोङ् तोखोक तूवा।

ओ लागी तोकेई मम्पा तोबूवाम् लेई खोलोङ् आम् सोक्सरपी छाम्पा तूवा;

मूङ्‍क छाप्पालो ओ तोबूवा ऊलेईसो मान्छूक तूवा।

१७ ए नीनाम्माङा, ओ लागी आम् मीन्ताम् हायाम् दाम् परेई छूक् तूये!

मूङ्‍क मीन्ताम् ङीराम्‍लो ङीर्‌ङा मान्तेईप् तूये!

१८ मूङ्‍क कोङा ङीर्म् बोक्सावादोक,

मूङ्‍क सेरोम् तोङ्ना ङीर्‌ङा मान्तेईप् छूवावा।

कोङ् थीतोपकोलो, कोङ् आन्लोङ् छूवो।

१९ ए नीनाम्माङा, दुष्‍ट मीस् खोलोङ् पीलूलूक्दीत्चीवादोन् देईओ नवा!

ए हीः दूम् नईप् मीस्चे, ओपीका छूबूरी छूवानीव!

२० मूङ्‍कस् आम् ऊल्‍लोङ्पी रई मीन्ताम्‍आ नेने,

ना आम् साछीमीचा आम् नीङ्मी साम्दी कात्‍तची।

२१ ए योबोरोबू, आन् जेर्प् ची ऊई कोङा मान्जेर्‌मायो?

ना आम् ऊल्‍लोङ्पी पक्ची ऊई कोङा निन्दा मन्ममायो?

२२ मूङ्‍कचीम् लागी ओ गोङ्पी मूङ्‍कस् जेर्म् रीङ्पीका बीन्‍नीपा ऊसोङ् मान्तू,

कोङा मूङ्‍कस् ओ साछीमीस् मीयोची।

२३ ए नीनाम्माङा, कोङ् जाचेई मोव, ना ओ गोङ् छेत्व;

कोङ् जाचेई मोव, ना ओ सोक् आना छेत्व।

२४ खोङोव, ओपी मान्‍नप् वोर्वा तूयेयो,

ना कोङ् हादेम्सो मान्याईप् लाम्पी लाम्दूपोव।

सम्सूर्म् चीम् लागी वाङोम्

सङ्गीत निर्देशकमी लागी: दाऊदमी छाम्

१४०

ए योबोरोबू, रई मीस्चीपीका कोङ् छूतेईमोव;

मीस् दूक् पीप्चीपीका कोङ् सम्सूरोव।

२ मूङ्‌कचा खची गोङ्पी रई जूक्‍ती मईची,

खीक्‍का लेई पीच्‍ची मूङ्‍कचा जूम्‍लूक् पकची।

३ मूङ्‍कचा खची लेम् पूःमी तोकङ् विषालु मईची,

मूङ्‍कचीम् ङःपी हायाम् ईकीम्‍लप् पूःम् विष छूये। सेला

४ ए योबोरोबू, दुष्‍ट मीस्मी हूक्पीका कोङ् लेन्चामीयोव;

मीस् दूक् पीप्चीपीका कोङ् सम्सूरोव,

मूङ्‍कचा ओ लोङ् जोलोङ् तोमीम् लागी जूक्‍ती मईची।

५ नाम्दूखू मप् मीचा ओ लागी वोमो ताईचीक तूये;

मूङ्‍कचा खची जाल हाप्स्चीक तूये,

खीक्‍का ओ लाम्पी मूङ्‍कचा थेम्‍लू ताईचीक तूये। सेला

६ ए योबोरोबू, कोङा आम्पी ओरोपीको, “आन् ओ नीनाम्मा तूये।”

ए योबोरोबू, कोङ् सम्खे मोयोव पीकोना कोङा मूयोक वाङोम् येनोपोव।

७ ए योबोरोबू नीनाम्माङा, कोङ् छुटकारा पीप् हायाम् राःरालोक योबोरोबू,

जूम्‍लूक् छूक लेईपी आना ओ तोङ् सम्सूरोपोयो।

८ ए योबोरोबू, रई मीस्चीम् लन्ची पूरा छूम् पीनव;

मूङ्‍कचीम् रई लोचम् पूरा छूम् पीनव,

मादोन् मूङ्‍कस् नाम्दूखू मप् छूये। सेला

९ कोङ् लीक्थला ऊर्प् चीम् खची तोङ्,

मूङ्‍कचीम् ङचसूआ मक रई रीङ्आ खप्खीनूव।

१० तीप्चाप् मीःलोक गेलोबोम् मूङ्‍कचीम् थेम्पी नोङ्चीनूव,

तीप्चाप् मीःपी मूङ्‍कस् होक्स्चीनूव,

ना पोन्ला मान्दूर्म् मीना मूङ्‍कस् हीललोक खूलूम्पी तान्‍नूव।

११ निन्दा मप्ची चारीदूपी तूम् तचीनूनव,

मीस् दूक् पीप्चीपी ईकीम्‍लप् नीछीमा तानूव।

१२ कोङा छेतो, योबोरोबूआ छूक्सीप्चीम् पक्छेपी नीया मय,

ना रोरेखापी छूक्चीम् रूसो मय।

१३ आछीयाङ् धर्मी मीचा आम् नीङ्मी सायोचोङ्मा मईची,

खीक्‍का नप् वोर्वा मप्ची आम् लाईस्पी तूये।

यूपाक वाङोम्

दाऊदमी छाम्

१४१

ए योबोरोबू, कोङा आम्पी वाङोम् मूयो, खोदोलो आन् दावा ओ दोक्पी ताव!

कोङा आम्पी वाङोम् मूयोलो ओ साल्म् येनोपोव।

२ कोङा मूयोक वाङोम् आम् लाईस्पी नाम्चानप् धूप तोङ्‍क छूनूव,

ना कोङा ओ हूः थेतोलो, मूङ्‍क यूपा चारेई मम् बलि तोङ्‍क छूनूव।

३ ए योबोरोबू, ओ ङःपी ईल्पो चौकीदार यूक्सोपोव;

ना ओ ङचसूम् लाम्स्को नम्‍लो हूङोपोव।

४ रई लक् मप् मीस्चीका रई लक् मम् लागी

ओ गोङ् मान्‍नप् रीङ्‍ हेम् थाम्खानूनव,

ना कोङा मूङ्‍कचीम् चानप् चाम्दूम् चाम् बोनूनव

५ धर्मी मीचा कोङ् केरोनूव, मूङ्‍कन् ओ लागी सम्खे मीयोक छूये;

मूङ्‍कसा कोङ् वोकोनूव, मूङ्‍क ओ तोङ्मी लागी तेल छूये;

ओ तोङ्आ मूङ्‍क इन्कार मईनो।

खोरोदोसो ओ वाङोम् सदै रई लक् मप्चीम् ऊल्‍लोङ्पी छूये।

६ मूङ्‍कचीम् खची चारतोप्ची कोम्पीक दाम्‍रोलाम्पा दाली लेन्‍नची,

ना दुष्‍ट मीचा कोङ् नेनोक रीङ्बऊ आछीयाक के पीम् छेत्‍तची।

७ मूङ्‍कचा ओरोपीके, “यी जोप्‍आ यी जोङना बोकोलूम् खेतक तोङ्ना,

ओखी तूप्‍री-लोप्‍री गेम् थेम्पी सोकोरीसाखात्क तूये।”

८ ए योबोरोबू नीनाम्माङा, ओ मूक्सा आन् हेम् खोङ;

कोङ् आम्पी पम्योङ्चूङ्, मूङ्‍कचा कोङ् सेतोनूनव।

९ मूङ्‍कचा ओ लागी ताईचीक थेम्‍लूपी सेईम्पीका,

ना रई लक् मप्चा ताईचीक वोमोपी सेईम्पीका कोङ् जगेई मोव।

१० दुष्‍ट मीस् खची होपा ताईचीक जालपी खची होप्ङा सेन्‍नूव,

कोङा क ऊम्केई छूम्ना बाईम् तूनूव।

नीछीमापी बोन्छोलम् लागी वाङोम्

लूबम्पी तूवालोक दाऊदमी मस्किल मीचीक वाङोम् मम् छाम्

१४२

ओरोसोतो कोङा योबोरोबूपी वाङोम् मूयो;

सम्खे मीयोव पीकोना कोङा योबोरोबूपी बिन्ती मूयो।

२ योबोरोबूपी कोङा उजूर मूयो,

खपीङ् कोङा ओ दूक्वा पूयो।

३ ओ आत्मा ओ गोपी राःरा मान्दीक छूलो,

आनाङ् ओ लाम् छेत्‍त।

कोङ् लाम्दूम्स्को लाम्पी मीचा कोङ् सेईम् लागी वोमो ताईचीक तूये।

४ खोङ्व, ओ चूप् हेम् आस्सो मान्तू;

ओ लागी सोक् मप् आस्सो मान्तू।

कोङ् पम्चीस्को हापीसो मान्तू;

कोङ् बोक्छोप् आस्सो मान्तू।

५ ए योबोरोबू, कोङा आम्पी वाङोम् मूयो,

ना कोङा ओरोपीको, “आन् ओ पम्चीस्को तूये,

ना लेईप्चाप्चीम् छाप्कूवापी कोङ् चाहेई छूक् आन्ङा तूये।”

६ कोङा वाङोम् मूयोक येनोपव,

ऊदोईपीक्यालो कोङ् आसा मान्दीक छूवोक तूये।

कोङ् खेदामप्चीप्का कोङ् लेन्चामीयोव,

ऊदोईपीक्यालो मूङ्‍कस् ओ लागी हायाम् राःरालोक तूये।

७ कोङ् कैदपीका छुटकारा पीयोव,

ना कोङा आम् सायोचोङ्मा मम् दूरूनूव।

आना ओपी मईक नखावाआ गर्दा

धर्मी मीस् ओ बरबार ईदेऊपी बात्ल छूये।

नीछीमापी छूयालोक वाङोम्

दाऊदमी छाम्

१४३

ए योबोरोबू, कोङा वाङोम् मूयोक येनोपोव,

सम्खे मीयोव पीकोना कोङा मूयोक वाङोम् येनोपोव;

आना कोङ् बोछोक्सोव, ऊदोईपीक्यालो आन् विश्‍वासयोग्य ना धर्मी तूये।

२ कोङ् आम् सूसो मप्मी नीया मीयोपोनव,

ऊदोईपीक्यालो लेईप्चाप् मीस् आस्सो आम् मूक्स्दूपी धर्मी मान्तू।

३ ओ साछीमीआ कोङ् कलोक तूये,

मूङ्‍कसा कोङ् बोहोपू दीसोना सीकोक तूये;

लाईस्पीङ् सेईम्दीम्पास् तोङ्ना

मूङ्‍कसा कोङ् नाम्कूर्मादाम्पी तूमीयो।

४ खन्सा ओ आत्मा ओ गोपी राःरा मान्दीक छूये,

ना ओ आत्मा ओ गोपी म्चारत्‍ताक तूये।

५ कोङा याताक नाम्‍ला मीनो,

ना आना मक खोलोङ् लक् ओ सानीवापी मीनो,

खीक्‍का आम् हूःआ मक लक्पी सानीवा मूयो।

६ कोङा ओ हूः आम् हेम् सतो;

बाँझ थाम्पू तोङ्ना ओ आत्मा आम् लागी वाम्मा सीये।सेला

७ ए योबोरोबू, कोङ् दावा ङरी आनोव;

ओ आत्मा म्सऊना पऊक छूये।

आम् ङाली ओपीका सूल्नव,

मादोन् कोङ् सीप्चीम् छाप्कूवापी खाईप्ची तोङ्‍क छूवो।

८ देच्छा सेपाक नाम्‍लाआ हादेम्सो मान्याईप् आम् सम्खेम् रीङ्बऊ तात्नूव,

ऊदोईपीक्यालो कोङा आम्पीङ् भरोसा यूक्सोक तूये।

ऊक लाम्पीई कोङ् लाम्दूम् पर्ने खूङ्‍क कोङ् ईयोव,

ऊदोईपीक्यालो कोङा ओ आत्मा आन् पीन्‍दीन्‍नाक तूये।

९ ए योबोरोबू, कोङ् ओ साछीमीचीप्का छुटकारा पीयोव,

ऊदोईपीक्यालो कोङ् सूल्म्चीम् लागी आम् हेम् जूकोक तूये।

१० आम् लन्ची पूरा मम् कोङ् ईयोव,

ऊदोईपीक्यालो आन् ओ नीनाम्मा तूये;

आम्पी तूक नप् आत्माआ कोङ् सोज लाम्पी लाम्दूपोनूव।

११ ए योबोरोबू, आम् नीङ्मी साम्दीखा छूम् लागी ओ रीराम लेन्चामीव;

आम् धार्मिकतापी कोङ् नीछीमापीका छुटकारा पीयोव।

१२ आम्पी तूक हाल्‍लोसो मान्याईप् सम्तूमापी ओ साछीमीस् सेत्चीनव;

ना खोलोङ् ओ साछीमीस् पीलूलूक्दीत्चीव,

ऊदोईपीक्यालो कोङ् आम् सूसो मप् के।

ओ छीलूमा लो ओ किल्‍लालो

दाऊदमी छाम्

१४४

योबोरोबूम् सायोचोङ्मा छूनूव, ख ओ छीलूमा तूये।

खसा ओ हूः लो ओ छोक्छोमेलो जूम्‍लूक् मम् ईय।

२ ख हाल्‍लोसो मान्याईप् सम्तूमा मीक् लो ओ कील्‍लालो तूये,

ख ओ गढी लो कोङ् छुटकारा पीप्लो तूये,

ख ओ ढाल तूये, खपीङ् कोङ् पम्योङ्चूङ्।

खसा खोलोङ् जातिस् ओ हूक्पी यूक्सची।

३ ए योबोरोबू, मीस् ऊईनाई, आना मूङ्‍कम् वास्ता मय?

मीस्मी छा ऊईनाई, आना मूङ्‍कम् मीन्मारो मय?

४ मीस्‍ने ईक् मुठ्ठी सोम् तोङ्‍कङाङ् तूये;

मूङ्‍कम् तोबूवा माप्खाप् अल्मा तोङ्‍कङाङ् तूये।

५ ए योबोरोबू, आम् साराङ्‍गा हल्व ना दाली यूवाव,

खोलोङ् कोम् पत्व, ना मूङ्‍कपीका मीक्मा लन्‍नूव।

६ बाक्स् केईमीव ना ओ साछीमीस् छाछापूत्‍ता मदीत्चीव;

आम् होप्मी बेईआ आप्चीव ना मूङ्‍कस् कल्‍लात्चीव।

७ ओरोरेप्‍तोका आम् हूः सत्व;

ऊर्‌लेई छूक्ना ताप् सोक्वामोर्वापीका लो बीन्‍नीपा छाप्कूवापीक मीस्चीम् हूक्पीकालो

कोङ् लेन्चामीयोव ना छुटकारा पीयोव,

८ मूङ्‍कचीम् ङः वालीलीक रीङ्आ पेप्क तूये,

ना मूङ्‍कचीम् चूप् हूःआ छल मम् लक् मय।

९ ए नीनाम्माङा, कोङा आम् लागी ईबूम् नयाँ छाम् मूयो;

ईक्पोङ् म्तारलोक साराङ्गी दूपोना कोङा आम् साम्दी छाम् मूयो।

१० आना होङाबूस् जूम्‍लूक्पी कोमीयची,

आना आम् सूसो मप् दाऊद ख सेईप् दोप्सेलपीका लेन्चामीय।

११ कोङ् बीन्‍नीपा छाप्कूवापीक मीस्मी हूक्पीका लेन्चामीयोव ना छुटकारा पीयोव।

मूङ्‍कचीम् ङः वालीलीक रीङ्आ पेप्क तूये,

ना मूङ्‍कचीम् चूप् हूःआ छल मम् लक् मय।

१२ ओखी वात्छा छास् सोलो तूलो

नम्‍लो काऊआ बीम्मना पईक सीछो तोङ्ना हूप्लीताप्ली छूये,

ना ओखी मेकछास् दरबार ङालीनतो चोम्दीम् लागी खोपेई मम्पाना बानेई मम्पा खाम्बा तोङ्‍क छूये।

१३ ओखी छीर्म् यूम् दाङ्‌खीम्

म्खाल्-खाल्क छीर्म् आ पेप्प।

ओखी लूस् हबऊ गुणा पतो-छातो खाते,

ना ओखी तेल्म्पी मूङ्‍क लङ्‌खऊतो देतो छूये;

१४ ओखी लूपीचा हायाम् लीप् भारी खूरची।

ओखी पर्खाल आसासो हतस्‍नो,

आस्सो कैद मईचीना खाईयस्‍नो,

ना ओखी सहरपीक लाम् होम्पी मीस् खाप्कसो येनाम्नो।

१५ ङ्‍कतोङ्‍ना लेईम्चाम् तोक्ची खची जीनये!

मूङ्‍कस् आछीयाङ् खची जीनये, ऊदोईपीक्यालो योबोरोबू खची नीनाम्मा तूये!

योबोरोबू खोलोप्का दूङ् देप् तूये

दाऊदमी सायोचोङ्माम् छाम्

१४५

ए नीनाम्मा ओ होङाबूङा, कोङा आम् नीङ् ओरोरेप् थेतो;

कोङा सदैबरी आम् नीङ्मी सायोचोङ्मा मूयो।

२ लेई पीच्‍ची कोङा आम् सायोचोङ्मा मूयो,

ना सदैबरी कोङा आम् नीङ्मी साम्दी छाम् मूयो,

३ योबोरोबू खोलोप्का दूङ् देप् तूये ना सायोचोङ्मा मीम् खाईप् तूये,

ना ख खोलोप्का दूङ् देप् तूये पीम् रीङ् बूजेईङा ममान्दूर्प् तूये।

४ ईबूम् दूङ्आ आर्को दूङ्लो आना मक लक्मी सायोचोङ्मा मईची,

मूङ्‍कचा आना मक हायाम् राःरालोक लक्मी तोक्पी पयची।

५ मूङ्‍कचा आम् साम्दीखाम् तोक्पी लो गौरवमी तोक्पीलो पयची,

ना कोङा आना मक छाक्‍काक लक्मी तोक्पी ओ सानीवापी मीनो।

६ मीचा आना मक देप् लक्मी राःराम् तोक्पी पयची,

ना कोङा ओरोदेप् आम् लक्मी तोक्पी पूयो।

७ मूङ्‍कचा आम्पी तूक खोलोङ् नखावापी चामोवा मईची,

ना आम् धार्मिकताम् जयजयकार मईची।

८ योबोरोबू सम्खेलूलोक ना सम्तूमा मीक् तूये,

ख दावा म्छूली मान्काईप् ना हायाम् सम्तूमा मीक् तूये।

९ योबोरोबू खोलोङ्पी नखावा मप् तूये।

ना म्होपा बोबूईक खोलोक थक् सम्खे मीय।

१० ए योबोरोबू, आना बोबूईक खोलोक थक्‍आ,

आम् सायोचोङ्मा मईची,

ना आम् पवित्र मीचा आम् सायोचोङ्मा मईची।

११ मूङ्‍कचा आम् चारखम्मी साम्दीखाम् रीङ् मईची

ना आम् राःराम् तोक्पी पयची,

१२ खीक्‍काना खोलोङ् मीचा आना मक राःरालोक लक्मी तोक्पी लो

आम् चारखम्पीक साम्दीखाम् तोक्पीलो तूम्तयची।

१३ आम् चारखम् हादेम्सो मान्याईप् चारखम् के,

ना आना दूङ्पीका दूङ् सम्मो चारखम् तोक्स।

योबोरोबू म्होपा मक खोलोङ् यादेपी विश्‍वासयोग्य तूये,

ना खसा मक खोलोङ् लक् सम्खे मीक् तूये।

१४ दीस्क मीस् खोलोङ् योबोरोबूआ साथ पीयची,

ना दबेई छूक्ची खोलोङ् खसा पकची।

१५ खोलोङ् प्राणीचीम् खची मूक्सा आम् हेम् खोङची,

खीक्‍का आना मूङ्‍कस् चाम् थक् थीक् नाम्‍लापी पीयची।

१६ आना आम् हूक्फामा हल्‍ल,

ना खोलोङ् प्राणीस् खचा लन्ची मईचीक तोदी चाम्दूम् पीयस्‍ना खची बोखामीयची।

१७ योबोरोबू म्होप्मी खोलोङ् लाम्पी धर्मी तूये,

ना खसा मक खोलोङ् लक् सम्खे मीक् तूये।

१८ योबोरोबूपी वाङोम् मप्ची, आछीयाक सानीवाआ खपी वाङोम् मप्ची,

खोलोमी दोक्पी ख तूये।

१९ खपीका कीप् खोलोङ् खचा लन्ची मईचीक रीङ् पूरा मीपीयची;

खसा मूङ्‍कचा मईचीक वाङोम् येन, ना मूङ्‍कस् लेन्चामीयची।

२० ख सम्तूमा मीक् खोलोङ् योबोरोबूआ सम्सूरस्‍ना यूक्सची,

खोदोलोई खोलोङ् रई लक् मप्ची खसा पीलूलूक्दीतची।

२१ ओ ङःआ योबोरोबूम् सायोचोङ्मा मय।

खोलोङ् प्राणीचा सदैबरी योबोरोबूम् पवित्र नीङ्मी सायोचोङ्मा मस्‍नूव।

हल्वापीप् नीनाम्माम् सायोचोङ्मा

१४६

योबोरोबूम् सायोचोङ्मा मनूम्व!a

ए ओ आत्माङा, योबोरोबूम् सायोचोङ्मा मव!

२ कोङा ओ रीराम तूक सम्मो योबोरोबूम् सायोचोङ्मा मूयो,

कोङ् लेतोचोयोक सम्मो ओ नीनाम्माम् सायोचोङ्माम् छाम् मूचोयो।

३ आन्‍ना चारपीक चारतोप्चीपी भरोसा मनूम्नव,

सीप्ना खाईप् मीचा आन्‍नी लेन्चामीम् दूर्‌नीनो।

४ मूङ्‍कचीम् आत्मा लत्ना खात्लो, मूङ्‍कस् बोहोपू आत्ना खाते;

मूङ्‍क लेईङा मूङ्‍कचीम् खोलोङ् खची लोचम्सो यात्ना खाते।

५ याकूबमी नीनाम्मापीका सहायता तोक् मीचा लो

योबोरोबू म्होप्मी नीनाम्मापी आसा यूप् मीचालो आसीक् तय।

६ नीनाम्मा साराङ्‍गा लो चारीदूलो, दीरीत्‍ती लो मूङ्‌कपी तूक खोलोक थक्लो बोबूईप् तूये;

ख सदैबरीकम् लागी विश्‍वासयोग्य तूये।

७ खसा मीचा मसेतस्कचीम् पक्छेपी नीया मय,

ना साका सीप्ची चम्दूम् पीयची।

योबोरोबूआ कैदपी छूक्ची छुटकारा पीयची।

८ योबोरोबूआ कोमूक्पाचीम् मूक्स् हल्पीयची।

योबोरोबूआ दबेई छूक्ची पकची;

योबोरोबूआ धर्मी मीस् सम्तूमा मीयची।

९ ई छाप्कूवापी तूप् थारूपोस् योबोरोबूआ सम्सूरस्‍ना यूक्सची;

खसा गेस्कूप्-गेस्कूम्चीम् लो लोमेवाचीम्‍लो चोलोगूलो मय,

खोदोलोई दुष्‍ट मीस्मी लोचम् खसा गईपीयची।

१० योबोरोबूआ सदैबरी चार तोक्स,

ए सियोन, आम् नीनाम्माआ दूङ्पीका दूङ् सम्मो चार तोक्स।

योबोरोबूम् सायोचोङ्मा मनूम्व!

a 

१४६:१ हिब्रू रीङ्पी हल्‍लेलूयाह! १४ पदपी सो

खोलोप्का दूङ् राःरालोक नीनाम्माम् सायोचोङ्मा

१४७

योबोरोबूम् सायोचोङ्मा मनूम्व!a

ई नीनाम्माम् सायोचोङ्माम् छाम् मम् हायाम् नप् रीङ् के!

खम् सायोचोङ्मा मम् चामोवाम् रीङ् ना मूङ्‍कतोङ् मम् हायाम् नप् तूये!

२ योबोरोबूआ यरूशलेम होसोङ् बोबूईय;

बीन्‍नीपा छाप्कूवापी कैद मस्‍ना खाईचीक इस्राएलीस् खसा ईदेऊपी बात्ल मईची।

३ खसा खची चऊ खेताकस् नमीयची,

ना मूङ्‍कचीम् खेर् खार्‌पीयची।

४ खसा खोलोङ् सोङ्‍गेर् ङीरना यूक्स,

ना ई-ईबूम् खची नीङ्पीका काछयची।

५ ई योबोरोबू खोलोप्का दूङ् देप् तूये,

खोलोप्का दूङ् राःरालोक ना खोलोप्का दूङ् म्नीऊलोक तूये।

६ योबोरोबूआ छूक्सीप्चीम् लो दूक्वापी छूक्चीम्‍लो चोलोगूलो मय,

खोदोलोई रई मीस् खसा बोहोपू होलातची।

७ ओलोनूव पीक्‍तो योबोरोबूम् साम्दी छाम् मनूम्व;

वीणा दूपानूम्ना ई नीनाम्माम् सायोचोङ्मा मनूम्व।

८ खसा नाम्छूई मोम्‍आ देप्प,

ना चारीदूपी वाः तामीय,

खीक्‍का कोम् हेम् खसा घाँस लीम्मीय।

९ खसा सोगोपाक खोलोङ् पोसू चाम् थक् पीयची

ना गागाप्पाम् म्छास् काईलो मूङ्‌क चाम् थक् ययची।

१० ख खोक्चीम् राःरापी,

अथवा जूम्‍लूक् मप्चीम् लोङ्पी तूक राःरापी म्जी नईनो।

११ खोदोलोई योबोरोबू खपीका कीप्चीप्का लो,

योबोरोबूम् हादेम्सो मान्याईप् सम्तूमापी भरोसा मप्चीप्कालो म्जीनये।

१२ ए यरूशलेम, योबोरोबूम् साम्दीखा मव!

ए सियोन, आम् नीनाम्माम् सायोचोङ्मा मव!

१३ ऊदोईपीक्यालो नीनाम्माआ आम् लाम्स्को पोचीप् मय,

खीक्‍का आम् गोपी तूप् मीस् आसीक् पीयची।

१४ खसा आम् रीम्-रीम्पी खाऊमा-खासेर्मा ताईपीये;

खसा आन् नप्-नप् दोचेर्‌आ आम् बो खामीये।

१५ खसा चारीदूपी आज्ञा पोक्स;

खम् रीङ्बऊ हायाम् छीत बूल्से।

१६ खसा ऊन तोङ्ना नोङ् तामीय,

खीक्‍का खसा छूबूई फूयाम्क तोङ्ना छाऊ ताईमीय।

१७ खसा लूङ् तोङ्‌क मूलू तामीय।

खसा पोक्सक चऊ योप् चूङ् आसाई तेम्दूर?

१८ खसा म्होप्मी रीङ्बऊ पोक्स ना ङेल्स्मा यङे;

खसा म्होप्मी हीक् केल्मीय ना काऊ बगेई छूम् थालेई मय।

१९ खसा म्होप्मी रीङ्बऊ याकूब,

ना म्होप्मी खोलोङ् नियम लो वारे-वाछेलो इस्राएल खोमीक तूये।

२० खसा बीन्‍नीपा ऊक जातिम् लागीसो ङ्‍क तोङ्‍क लक् मक मान्तू;

मूङ्‍कचा खम् नियम छेत्‍तस्‍नो।

योबोरोबूम् सायोचोङ्मा मनूम्व!

a 

१४७:१ हिब्रू रीङ्पी हल्‍लेलूयाह! १४ पदपी सो

खोलोआ योबोरोबूम् सायोचोङ्मा मस्‍नूव

१४८

योबोरोबूम् सायोचोङ्मा मनूम्व!a

नाम्छूईतोका योबोरोबूम् सायोचोङ्मा मनूम्व!

साराङ्‍गाप्‍तो खम् सायोचोङ्मा मनूम्व!

२ ए साराङ्‌गाप्‍तोक खम् रीदाम् पोक्चे, खम् सायोचोङ्मा मनूम्व!

ए खम् खोलोङ् साराङ्‍गाप्‍तोक सेनाचे, खम् सायोचोङ्मा मनूम्व!

३ ए नाम् लो लालीमालोङा, खम् सायोचोङ्मा मस्व!

ए तीलीमोक्स्तो तीप्चाप् सोङ्‍गर्‌चे, खम् सायोचोङ्मा मनूम्व!

४ ए खोलोप्का दूङ् रेप्‍तोक नाम्छूई ना नाम्छूई थेम्‍तोक काऊचे,

आन्‍ना खम् सायोचोङ्मा मनूम्व!

५ मूङ्‍कचा योबोरोबूम् नीङ्मी सायोचोङ्मा मस्‍नूव,

ऊदोईपीक्यालो खसा आज्ञा मअ, ना मूङ्‍कस् खोलोङ् बोबूया।

६ खसा मूङ्‍कस् सदैबरीकम् लागी बोबूईना यूक्स्ची,

ना खस् हादेम्सो मान्माप्खाप् नियम पीची।

७ चारीदूप्का योबोरोबूम् सायोचोङ्मा मनूम्व,

ए काऊपी तूप् खोलोप्का दूङ्‍ देप् जन्तूचे, ना ओरोगूम्प् दीरीत्‍तीचे,

८ बाक्स् लो मूलूलो, नोङ् लो मोम्‍लो,

खीक्‍का खम् रीङ्बऊ रेप् मूर्हूऊचे,

९ कोम्चे ना खोलोङ् बोप्‍रोचे,

म्चो सेप् सीछोचे ना खोलोङ् दवदारूचे,

१० सोगोपाक जीवा-जन्तूचे ना खोलोङ् हीम्वा-केईम्वाचे,

चीचीमा जीवा-जन्तूचे ना पेर्प् छोऊचे,

११ चारीदूपीक होङाबूचे ना खोलोङ् जातिचे,

होङाबूम् छाचे ना खोलोङ् चारतोप्चे,

१२ सोलोचे ना सूर् मान्छूक् सोलोमेचे,

खूवोबूप्चे ना छाछामाचे, योबोरोबूम् सायोचोङ्मा मनूम्व।

१३ ङ्‍कस् खोलोआ योबोरोबूम् सायोचोङ्मा मस्‍नूव,

ऊदोईपीक्यालो खम् नीङ्‌ङाङ् खोलोप्का दूङ्‍ देप् तूये;

खम् साम्दीखा चारीदूपीका लो नाम्छूईपीकालो दूङ्‌रेप् तूये।

१४ खसा म्होप्मी मीस्चीम् लागी ईबूम् पीत्‍तोb थोरेप्क तूये;

मूङ्‍क खम् पवित्र मीस्चीम् गौरव के —

मूङ्‍क खम् दोक्पी तूप् इस्राएलपीक मीस्चीम् गौरव के।

योबोरोबूम् सायोचोङ्मा मनूम्व!

a 

१४८:१ हिब्रू रीङ्पी हल्‍लेलूयाह! १४ पदपी सो

b 

१४८:१४ पीत्‍तो – ङ्‍कम् अर्थ ङ्‍कपी राःरा के।

योबोरोबूम् सायोचोङ्माम् छाम्

१४९

योबोरोबूम् सायोचोङ्मा मनूम्व!a

योबोरोबूम् लागी ईबूम् नयाँ छाम् मनूम्व,

पवित्र मीस्मी रापी खम् सायोचोङ्मा मनूम्व!

२ म्होप् बोबूईप् नीनाम्मापी इस्राएल म्जी ननूव;

सियोनपीक मीचा खची होङाबूपी चामोवा मस्‍नूव!

३ छम्तो मूङ्‍कचा खम् नीङ्मी सायोचोङ्मा मस्‍नूव;

खैँजडी लो वीणालो दूप्‍तो मूङ्‍कचा खम् छाम् मस्‍नूव!

४ ऊदोईपीक्यालो योबोरोबू म्होप्मी मीस्पीका म्जीनक तूये;

लखे छूक्ची खसा उद्धारमी मुकुट खूमीयची।

५ नीनाम्माम् पवित्र मीस् ङ्‍क तोङ्‍क साम्दी-सायोपी खची जीननूव,

खीक्‍का खची तूस्कोपीसो मूङ्‍कचा चामोवापी छाम् मस्‍नूव।

६ मूङ्‍कचीम् ङःपी नीनाम्माम् सायोचोङ्मा छूनूव,

ना मूङ्‍कचीम् हूक्पी नीस्थला म्यालोक दोप्सेल छूनूव,

७ खीक्‍का मूङ्‍कचा बीन्‍नीपा जातिचीम् ऊल्‍लोङ्पी म्फाई लाप्चीनूव,

ना मीस् दण्ड पीचीनूव।

८ मूङ्‍कचा बीन्‍नीपा जातिचीम् होङाबू लो लाम्‍लछास्लो,

सेल्मी साङ्लआ छूईचीनूव,

९ खीक्‍का खची ऊल्‍लोङ्पी तोकेई मम्पा नीयाम् दण्ड खस् पीचीनूव।

नीनाम्माम् पवित्र मीस्मी गौरव ङ्‍कपीङ् तूये।

योबोरोबूम् सायोचोङ्मा मनूम्व!

a 

१४९:१ हिब्रू रीङ्पी हल्‍लेलूयाह! ९ पदपी सो

योबोरोबूम् सायोचोङ्मा

१५०

योबोरोबूम् सायोचोङ्मा मनूम्व!a

योबोरोबू म्होप्मी पवित्र तूस्कोपी सायोचोङ्मा मीयानूम्व;

खम् साम्दीखालोक नाम्छूईतो खम् सायोचोङ्मा मनूम्व!

२ खम् राःरालोक लक्मी लागी खम् सायोचोङ्मा मनूम्व;

ख खोलोप्का दूङ् देप् तूकसा खम् सायोचोङ्मा मनूम्व!

३ तुरही दूपानूम्ना खम् सायोचोङ्मा मनूम्व;

वीणा लो साराङ्गीलो दूपानूम्ना खम् सायोचोङ्मा मनूम्व!

४ खैँजडी दूप्‍तो ना छम्तो खम् सायोचोङ्मा मनूम्व;

तारलोक-बाजा लो मीत्‍तीरीलो दूपानूम्ना खम् सायोचोङ्मा मनूम्व!

५ झ्याली दूप्‍तो खम् सायोचोङ्मा मनूम्व;

गूञ्जेई छूक् झ्याली दूपानूम्ना खम् सायोचोङ्मा मनूम्व!

६ म्सोम्‍लोक खोलोङ् प्राणीचा योबोरोबूम् सायोचोङ्मा मस्‍नूव!

योबोरोबूम् सायोचोङ्मा मनूम्व!

a 

१५०:१ हिब्रू रीङ्पी हल्‍लेलूयाह! ६ पदपीसो

हितोपदेश

छेईलम्

हितोपदेशमी सोक्सरपी वारे-वाछे लो धार्मिक सेचीवालो जम्मा मम्पाना केछेयीका पथचीक रीङ्मी लो पोम् ललईमीलो रूप्पी यूम्पा तूये। पुरानो करारपीक यहूदी पूजारीचा लो खारीबोपोचालो धार्मिक सेचीवा ईदोङ्ची, खोदोलोई लूखूप्चीलोक मीचा रीरामपी मम् पर्ने व्यवहारीक रीङ्पी चाई लो अर्तीलो पीदोङ्ची। खचा खची हारी मान्बाईप्ची लाम् खोमीदोङ्ची। ङ्‍क सोक्सरआ आछीयाङ् पीक्यादोक सफल ना सानीवा चानतो ऊतोङ्नाई लेईम्चाम् दूराम् पीम् तोक्पी केई ईया।

ङ्‍क सोक्सरसो मीन्तूम् खोमोना छाम्पा तूये। ङ्‍क सोक्सरपी ओरोतो पोम् ललई गोम्पाना छाम्पा तूये। हितोपदेशमी सोक्सरपी नूपू छाम्पा रीङ्मी तोक्पी तयाम्:

(0) बीन्‍नीपालो तुलना मम्पाना पीम्पा रीङ्

(0) लूखूप्चीलो पीम्पा आर्ती

(0) चीचीर बाईप् पोम् ललई

नीनाम्माम् रीङ्बऊ रेम्, खपीका कीम्, खम् आज्ञा रेम्, लूखूप्ची लाम्मा, मूर्ख वोर्वा होम्येम् ङ्‍क तोङ्‍क खोलोङ् रीङ्‍ङा हितोपदेशआ ईयाक सेचीवा के। नीनाम्मापीका कीप् ना ख साम्दी दोक् मीस्मी रीराम सम्सूरे ना आसीक् तोम्दूर पीम् रीङ्पी ङ्‍क सोक्सरआ जोड पीयक तूये।

हितोपदेश

लूखूप्चीम् थोस्को

१

दाऊदमी म्छा इस्राएलपीक होङाबू सोलोमनमी हितोपदेश:

२ ङ्‍कलाम्पा मीचा लूखूप्ची लो अनुशासनलो तयची,

ना खची गोपाक रीङ् बूजेई मईची,

३ अनुशासनपी तूये ना लूखूप्चीलोक रीराम लेत्चाये;

४ सोजपा मीस् लूखूप्चीलोक छूये,

सोलोचीम् खची नीऊ ताये ना लूखूप्ची तयची।

५ लूखूप्ची तूप्चा येन्चीनूव ना खची नीऊ तातो खान्‍नूव,

ना बूजेई मप् मीचा ऊतोङ्नाई लाम्दूम् पर्ने पीम् छेत्चीनूव,

६ मूङ्‍कचा हितोपदेश लो पोम् ललईलो,

लूखूप्चीलोक मीस्मी रीङ् लो रहस्यम् रीङ्लो बूजेई मस्‍नूव।

सोलो मीस्चीम् लागी वारे-वाछे

७ योबोरोबूपीका कीम्‍लम्ङा लूखूप्चीम् थोस्को के,

खोदोलोई मूर्खआ लूखूप्ची लो अनुशासनलो जेर।

८ ए ओ छाङा, आम् पाआ पीक्‍क रीङ् येन्व

ना आम् माआ पीक सेचीवा होक्सीनव।

९ मूङ्‍क आम् तोङ्तो खूम् मुकुट,

ना आम् पईपी साम्दी-सायोलोक लोऊ तोङ्‍क छूये।

१० ए ओ छाङा, आन् मोऊपोचा बहकेई मम् लाम्दोक,

मूङ्‍कचीम् दोस्-दोस् खान्‍नव।

११ मूङ्‍कचा ओरोपीक्फो, “ओखीपी बान्ते,

हेप् मीस् सेईम् लागी केईया हूङाम्,

दोस् मान्दीक मीस् लूतेई मम् लागी हूङाम्,

१२ गेम्‍आc लूतीखीयाक तोङ्ना,

ओरोगूम् खूलूम्पू वाईखीयना म्छूईपू ताप्‍तेप्ची तोङ्ना,

केईया मूङ्‍कस् म्मूसीङ् लूतूम्खूयाम्।

१३ केईया म्खाल्-खाल्क हायाम् दाम् परेई छूक् थक् ङापाम्,

ना ङापाम्ना ताताम्क चूम्सोस्‍आ केईया ईखीम् पेपाम्;

१४ आन् केईकाचीका मीलेई छूवाक,

ना केईका लूतेई मम्काना तातूम्काक चूम्सोस् हासाम्।”

१५ ए ओ छाङा, मूङ्‍कस्का खान्‍नव,

मूङ्‍कचीम् लाम्पी आम् लोङ्सो यूक्स्‍नव,

१६ ऊदोईपीक्यालो मूङ्‍कचीम् लोङ्आ मोऊ मम् हातार मय,

मूङ्‍कचा मीस् सेईम् हातार मईची।

१७ खोलोङ् छोऊआ खोङ्चयस्तोङ्

जाल हाप्साम्क ऊनाऊ छूये!

१८ ङ्‍क मीचा खची होप् सेईम्चीम् लागीङ् हूङ्दीतची;

ङ्‍कचा खची होप्ङा मासेई छूम् लागी हूङ्दीतची!

१९ रई लक् मप्ना नाफा कामेईमम् लाम्प्चीम् दोसासो ङ्‍कतोङ्‌कङ् छूये;

ङ्‍कतोङ्ना दाचाम् कामेई मप्चीम् रीराम मूङ्‍क दाचाम्‍आङ् मासेई मय।

लूखूप्ची जेर्म् छूनो

२० लूखूप्ची लाम्-लाम्पी ओरोसोतो कातीते,

मूङ्‍कम् साल्म् बजारपी येनाम्,

२१ चाऊपो पक्चाप् थाऊ होम्पी मूङ्‍क काचाये,

सहरपीक मूल्‍लाम्स्को होम्पी ङ्‍कतोङ्ना मूङ्‍क काये:

२२ “ए लूखूप्ची मान्दीकचे, हादेसम्मोई आन्‍ना आम्नी लूखूप्ची मान्दीक लाम्ङा सम्तूमा मीचाईनूम्?

हादेसम्मोई मीस् सेस्वा मीक्चा मीस् सेस्वा मीम्पीङ् सानीवा मचयची

ना मूर्खचा ज्ञान जेर्‌चयची?

२३ कोङा रान्‍नीक आन्‍ना रेपानूम्वादोक,

कोङा ओ गोङ्पीक रीङ् आम्नीपी पूवा,

ना ओ मीन्ताम् खोलोङ् आन्‍नी छेईमीन्‍नीवा।

२४ खोदोलोई कोङा काछोन्‍नीलो आन्‍ना इन्कार मनूम्कसा

ना कोङा ओ हूः सतूलो आसासो सानीवा मान्मकसा,

२५ कोङा वारे-वाछे लन्‍नीक खोलोङ् आन्‍ना वास्ता मान्मन्‍नीकसा

ना कोङा रान्‍नीक आन्‍ना मान्‍रेम्नीकसा,

२६ आम्नीपी नीछीमा तालात्लो कोङ् गेसो,

आन्‍नी नीछीमापी छूनीलो कोङा सेस्वा मीयान्‍नी,

२७ आन्‍नी मूर्हूऊआ तोङ्ना नीछीमाआ मूल्खीनीलो,

हायाम् देप् हूक् केल्क तोङ्ना नीछीमा आम्नीपी ताईलो,

नीछीमा लो दूक्वालो आन्‍नी मूल्खीनी।

२८ “खोदोलो मूङ्‍कचा कोङ् काछोयो, खोदोलोई कोङा मूङ्‍कस् ङरी आनोचीनो,

मूङ्‍कचा कोङ् लामो, खोदोलोई कोङ् छीपोनो।

२९ मूङ्‍कचा ज्ञान जेर्चीकसा

ना योबोरोबूपीका कीम् सानीवा मान्मस्कसा,

३० मूङ्‍कचा कोङा पीयूचीक वारे-वाछे मान्‍रेप्स्कसा

ना कोङा राङूचीक मान्येईस्कसा,

३१ मूङ्‍कचा लक् मस्क तोङ्‌क म्चो चईची

ना मूङ्‍कचा मईचीक रई लोचम्मी म्चोआ मूङ्‍कस् खची होप्ङा पेप्पची।

३२ लूखूप्ची मान्दीकचा लूखूप्ची इन्कार मस्कसा मूङ्‍कस् सीये,

ना मूर्खस् आस्मीसो वास्ता मान्ममो तूचाईकसा मासेई छूये।

३३ खोदोलोई कोङा पीकोक रीङ् येईप्ची खोलोङ् चामोवापी लेत्चाये,

ना हानी छूम्पीका मान्कीमान्की तूचाये।”

c 

१:१२ गेम् – हिब्रू रीङ्पी शेओल: सीप्ची तूस्को थाऊ, अर्थात्, खादी

लूखूप्चीपीका तयाम्क फाइदा

२

ए ओ छाङा, आना ओ रीङ्बऊ रेप्पदोक

ना ओ आज्ञा आम् सानीवापी यूक्सदोक,

२ लूखूप्चीम् रीङ्पी सानीवा मईदोक

ना आम् गोङ् बूजेईमम् राःरा हेम् मईदोक,

३ सानीवा गोपीक ज्ञान तोम् लागी ङोक्व

ना बूजेईमम् राःरा तोम् लागी ओरोसोतो ङोक्व।

४ आना मूङ्‍क नाम्छेर्‌बू तोङ्ना लाम,

ना खूम्पाना यूम्पा दाचाम् तोङ्ना लामदोक,

५ आना योबोरोबूम् कीम् छेईम् दूर

ना नीनाम्माम् ज्ञान तय।

६ ऊदोईपीक्यालो योबोरोबूआ लूखूप्ची पीया,

ना खम् ङःपीका ज्ञान लो बूजेईमम् राःराम् रीङ्लो लत्‍ते।

७ खसा सोजपा मीस्मी लागी ज्ञान दाचाम् तोङ्ना म्होप्मी दाङ्‌खीम्पी यूक्स्क तूये,

दोस् मान्दीक चालपी लाम्दूम्चीम् लागी ख ढाल तूये,

८ ऊदोईपीक्यालो खसा नीयाम् लाम् सम्सूर,

ना खम् पवित्र मीस्चीम् लाम् सम्सूर।

९ खीक्‍काना धार्मिकता लो नीयालो ऊये पीम्, आना बूजेई मय,

ना खोलोङ् नप् लाम् ऊये पीम्, आना छेत्‍त।

१० ऊदोईपीक्यालो लूखूप्ची आम् गोङ्पी वोङे,

ना ज्ञान क आम् आत्माम् लागी चामोवा पीप् छूये।

११ नप् लो रईलो छेईम् सानीवाआ आम् चोलोगूलो मय,

बूजेईमम् राःराआ आन् सम्सूरे।

१२ लूखूप्चीआ आन् दुष्‍ट मीस्पीका लो

छल रीङ् मप् मीस्पीकालो जगेई मये।

१३ मूङ्‍क तोङ्‍क मीचा नप् लाम् होक्सीयस्‍ना

नाम्कूर्मादाम्पी लाम्दूमे।

१४ मूङ्‍कचा रई लक् मईचीलो खची जीनये

ना दुष्‍ट मीचा मईचीक मान्‍नप् लक्पी रामेई छूये,

१५ मूङ्‍कचीम् लाम् खोखोल्पा

ना मूङ्‍कचीम् चाल छललोक छूये।

१६ लूखूप्चीआ आन् तूम्‍लूलप् मीम्छापीका,

ना बेलेछीलप् मीम्छाम् फसेई मप् रीङ्पीका जगेईमये,

१७ मूङ्‍क मीम्छाआ सोलो म्तूप्पो होक्सीक तूये

ना नीनाम्माम् मूक्स्दूपी म्होपा मक करारमी वास्ता मान्मक तूये।

१८ मूङ्‍कम् खीम्गोपा वोप् मीस् सीम्‍आ खाईयची,

ना मूङ्‍कम् लाम्पी लाम्दूम्प्ची सीप्खाप्चीम् छाप्कूवापी तातेके।

१९ मूङ्‍क मीम्छाम् दोक्पी खाईप्ची आस्सो आत्ना ताईनो,

मूङ्‍कचा रीराममी लाम्सो छीप्पस्‍नो।

२० खन्सा नप् लक् मप् मीस्मी सूलाम्पी लाम्दूमानीव,

ना धर्मी मीस्मी चालपी तोक्साचानीव।

२१ ऊदोईपीक्यालो धर्मी मीचा छाप्कूवापी तूम् तयची,

ना दोस् मान्तूप्ची मूङ्‍कपी तूये।

२२ खोदोलोई रई लक् मप्ची छाप्कूवापीका म्साम्‍लोङ् देल्खाते,

ना विश्‍वास मान्तूप्ची सोङ् तोङ्ना होलातची।

योबोरोबूपी भरोसा मम्

३

ए ओ छाङा, ओ सेचीवा मात्नव,

खोदोलोई कोङा पीन्‍नाक आज्ञा आम् गोपी यूक्स्व,

२ ऊदोईपीक्यालो मूङ्‍कसा आन् ओरोबाईप् तोबूवा पीये

ना आम् लागी खाऊमा-खासेर्मा तात।

३ सत्य लो सम्खेलो सदै आम् साथपी छून्चानूव,

मूङ्‍क आना आम्पईपी वात्दीत्व,

मूङ्‍क आना आम् गोङ्मी पाटीपी छाप्यूक्स्व।

४ खीक्‍काना आना नीनाम्माम् लो मीस्मीलो मूक्स्दूपी

सम्खे लो नप् नीङ्लालो तय।

५ खोलोङ् आम् गोङ्आ नीनाम्मापी भरोसा यूक्स्व,

ना आम् होप्मी बूजेई मम् राःरापी भर परेई छूनव।

६ खोलोङ् आम् लाम्पी नीनाम्मा मीन्व,

ना खसा आम् लाम् खोलोङ् तन्तई मीपीये।

७ आम्होपा आम्होप् लूखूप्चीलोक मीन्चीनव;

योबोरोबूपीका कीसाव ना रई लक् मम् होक्सीव।

८ मूङ्‍कसा आम् गाम् सेसेर यूक्स

ना आम् तूप्‍री-लोप्‍रीपी राःरा पीय।

९ आम् दाचाम्‍आ लो आम् यीक्पी सेईक खोलोङ् छीर्म् मी लाईस्पीक म्चोआलो

योबोरोबू साम्दी दव,

१० खीक्‍का आम् छीर्म् यूस्को दाङ्‌खीम् पेप्पना एले,

ना आम् रोङ् खोलोङ् नयाँ मद्यआ पेप्‍पना एले।

११ ए ओ छाङा, योबोरोबूआ पीक ताडना इन्कार मनव

ना खसा वोक्लो मूङ्‍क मान्‍नप् मीन्‍नव,

१२ ऊक म्छापीकाई म्पा म्जी नये, मूङ्‍कङ् म्पाआ ताडना पीयक तोङ्ना

ऊक मीस्ये योबोरोबूआ सम्तूमा मीय मूङ्‍कङ् खसा ताडना पीय।

१३ लूखूप्ची लो मीन्मारो मम् राःरालो तोक् मीस्,

नीनाम्माआ आसीक् पीय,

१४ ऊदोईपीक्यालो लूखूप्ची नाम्छेर्‌बूप्का दूङ्‍ नप् छूये,

ना मूङ्‍कसा हाल्ङोप्का दूङ् फाइदा पीया।

१५ मूङ्‍क लूखूप्ची हीरा-मोतीप्कासो दूङ् खाप्चीमा परेई छूक् छूये,

ना आना लन्ची मईक ऊक थक्सो मूङ्‍कलो थाम् दूराम्नो।

१६ लूखूप्चीम् चूप्लाम्पा ओरोबाईप् तोबूवा तूये,

ना मूङ्‍कम् पाङ्‍लाम्पा दाचाम् लो साम्दी-सायोलो तूये।

१७ मूङ्‍कम् खोलोङ् म्‍लाम् चामोवा पीप् छूये,

ना मूङ्‍क लाम्‍आ केई खाऊमा-खासेर्मापी तायीतीया।

१८ लूखूप्ची स्वीकार मप्चीम् लागी मूङ्‍क ईबूम् रीराम पीप् सीछो के;

मूङ्‍क लाप्दीप्चा आसीक् तयची।

१९ लूखूप्चीआङ् योबोरोबूआ चारीदूम् जग खोलोङ् बोबूईयू;

बूजेई मम् राःराआ खसा नाम्छूई बोबूईयू।

२० खपी तूवाक ज्ञानलाम्पा ओरोगूम् दीरीत्‍ती खेताना लत्‍ता,

ना मोम्‍आ सोङ्‍गेर्वा दाली हूप्सू।

२१ ए ओ छाङा, लूखूप्ची लो बूजेई मम् राःरालो जगेई मयूक्स्व,

मूङ्‍क आम् मूक्स्दूपीका खाईम्‍लेम् पीनव;

२२ मूङ्‍क आम् लागी रीराम,

ना आम् पईपी वाईम् ङालीनप् लोऊ तोङ्‍क छूये।

२३ खीक्‍काना आन् आम् लाम्पी सुरक्षित छूना लाम्दूमे,

ना आम् लोङ् एक्सा-मेक्सा बेप्नो।

२४ आन् दीस्खात्लो आम् कीम् लईनो;

आन् दीस्खात्लो चानप् आम् ईम् लये।

२५ दुष्‍ट मीस्पी आचानक ताप्लाप् नीछीमापीका

अथवा पीलूलूक्दीप्पीका आन् कीनव,

२६ ऊदोईपीक्यालो योबोरोबू आम् साथपी छूये

ना खसा आम् लोङ् वोमोपी सेईम्पीका जगेई मीपीये।

२७ आम् हूक्पी राःरा तूक सम्मो

नखावा मीम्पीम् पर्ने मीस्पी नखावा मम् होक्सीनव।

२८ आम् खीम्तोनी पीम् थक् ओदोलो आम्पी तूदोक,

आम् खीम्तोनी ओरोलनव, “दोस्पी ताव, देसा-छीन्दी कोङा आन् पीयान्।”

२९ आम् दोक्पी आम्पीङ् भरोसा मप्ना तूप्चाप्

आम् खीम्तोनीम् ऊल्‍लोङ्पी चूक्ली मनव।

३० हेप् मीचा आम्मी ऊसो हानी मक मान्तूदोक

मूङ्‍क मोरो दोस् तीनव।

३१ मीस् दूक् पीप् मीस्पीका नाछोबी मनव,

ना मूङ्‍कम् सूलाम् कल्नव।

३२ ऊदोईपीक्यालो योबोरोबूआ रई लक् मप् मीस् जेर,

खोदोलोई सोजपास् क म्होप्मी भरोसापी यूक्स।

३३ दुष्‍ट मीस्मी खीम्पी योबोरोबूम् साराप् तात्‍ते,

खोदोलोई धर्मीचीम् खीम्पी खसा आसीक् पीय।

३४ सेस्वा मीक्ची योबोरोबूआङ् सेस्वा मीयची,

खोदोलोई लखे छूक्ची खसा सम्खेलू मीयची।

३५ लूखूप्चीलोक मीचा साम्दी-सायो तयची,

खोदोलोई मूर्खस् क ङईम्पी छूये।

लूखूप्ची खोलोप्का दूङ्‍ देप् के

४

ए ओ छाचे, आम्नी पाआ वारे-वाछे लईनीक येन्‍नूम्व;

मूङ्‍कपी सानीवा मनूम्व ना बूजेई मम् राःरा तानूम्व,

२ ऊदोईपीक्यालो कोङा आन्‍नी खोलोप्का दूङ् नप् सेचीवा पीयान्‍नी,

खन्सा कोङा वारे-वाछे लईयान्‍नीक रीङ् होक्सायानूम्नव।

३ कोङ् ओ पाम् ईल्पोङाङ् म्छा,

ओ माम् ईल्पोङाङ् सम्तूमा मीयोक म्छा तूवो,

४ खोदोलो ओ पाआ कोङ् सेचीवा पीयो ना ओरोलो,

“खोलोङ् आम् सानीवापी ओ रीङ्बऊ यूक्स्यूस्व;

ओ आज्ञा रेप्व ना आन् लेत्चाईके।

५ लूखूप्ची तव, बूजेई मम् राःरा तव;

ओ रीङ्बऊ मात्नव ना मूङ्‍क होक्सीना छूबूरी खान्‍नव।

६ लूखूप्ची होक्सीनव, ना मूङ्‍कसा आन् सम्सूर्‌ना यूक्से;

मूङ्‍क सम्तूमा मीव, ना मूङ्‍कसा आम् चोलोगूलो मय।

७ लूखूप्ची खोलोप्का दूङ् देप् के, खन्सा लूखूप्ची तव।

आम्पी तूक खोलोक थक् पीम्ना मूङ्‍क खेईम् बोक्स्दोसो, बूजेई मम् राःरा तव।

८ मूङ्‍क साम्दी दव, ना मूङ्‍कसा आन् खोलोप्का दूङ् रेप्‍तो मये;

मूङ्‍क बेप्स्दीत्व, ना मूङ्‍कसा आन् साम्दी दये।

९ मूङ्‍कसा आम् तोङ्पी सम्खेलूम् लोऊ वाईमीये

ना साम्दीखाम् मुकुट पीये।”

१० येन्व, ए ओ छाङा, कोङा पीकोक रीङ् रेप्व,

ना आम् तोबूवा ओरोबाईप् छूये।

११ कोङा आन् लूखूप्चीम् लाम् ईयान्‍ना

ना तन्तईक लाम्पी लाम्दूम्यान्‍ना।

१२ आन् लाम्दूम्‍लो, आम् लोङ् हाप्पनो,

ना आन् बूल्स्लो जोलोङ् तयनो।

१३ वारे-वाछे सदै लाप्दीत्व, ना मूङ्‍क ऊम्केई छूम् पीनव;

मूङ्‍क नम्‍लोना रेप्व, ऊदोईपीक्यालो मूङ्‍क आम् रीराम के।

१४ दुष्‍ट मीस् लाम्दूम्क लाम्पी लाम्दूम्नव,

अथवा रई लक् मप्चीम् चालपी तोनव।

१५ मूङ्‍कतोङ् मनव, मूङ्‍क लाम्पी लाम्दूम्नव;

मूङ्‍कप्का छूबूरी छूवाना आम् होप्मी लाम् कल्व।

१६ ऊदोईपीक्यालो दुष्‍ट मीचा रई लक् मान्मम् सम्मो ईम्ङा दूरस्‍नो;

हेप् मीस् खचा पूल्मान्दीम्दीम् सम्मो मूङ्‍कचीम् खची ईम्ङा ताईनो।

१७ रई लक् मूङ्‍कचीम् खची चाम् थक् के

ना उपद्र मम् मूङ्‍कचीम् खची दूम् थक् के।

१८ धर्मीचीम् चाल देत्छाक नाम्छोवा तोङ्‍क छूये,

मूङ्‍क छेकाल मान्छूम् सम्मो दूङ् छेङ्छेङ् छूक्‍तो खाते।

१९ खोदोलोई दुष्‍ट मीस्मी खची चाल क नाम्कूर्मादाम् तोङ्‍क के;

ऊसाई कोङ् दीसोचोयो पीम् मूङ्‍कचा छेत्‍तस्‍नो।

२० ए ओ छाङा, ओ रीङ्पी सानीवा मव;

ओ रीङ्बऊ नम्‍लोना येन्व।

२१ मूङ्‍क आम् मूक्स्दूपीका ऊम्केई छूम्ना खाईम् पीनव,

मूङ्‍क आम् गोङ्पा यूक्स्यूक्स्व;

२२ ऊदोईपीक्यालो ओ रीङ्बऊ तोक् मीस्मी लागी मूङ्‍क रीराम के,

ना मूङ्‍कम् खोलोङ् म्गाम्मी लागी सोमोरीप्का नम्के।

२३ खोलोप्का दूङ् आम् गोङ् सम्सूर्‌ना यूक्स्व,

ऊदोईपीक्यालो मूङ्‍क खोलोङ् रीराममी म्पूई के।

२४ चाईप् रीसीवा आम् ङःपीका छूबूरीङ् तूनूव;

मान्‍नप् रीङ्-छाम् आम् ङचसूपीका छूबूरीङ् तूनूव।

२५ आम् मूक्सा आम् लाईस् हेम् सोज खोङ्नूव;

आम् मूक्स् यामीक् मान्मसा आम् लाईस् हेम् सोज खोङ्नूव।

२६ आम् लोङ् कोम् लागी आना नप् लाम् थीक्‍का मव

ना ऊक लाम्ये आछीयाक तूये मूङ्‍कङ् सोक्व।

२७ आम् पाङ्-चूप् हाक हेम्सो खान्‍नव;

खोलोङ् दुष्‍ट रीङ्पीका आम् लोङ् छूबूरी यूक्स्व।

तूम्‍लू लम्मी ऊल्‍लोङ्पी चेताऊनी

५

ए ओ छाङा, ओ लूखूप्चीपी सानीवा मव,

ना ओ सानीवा गोपीक ज्ञानमी रीङ् सानीवा मना येन्व।

२ ङ्‍कतोङ्ना आना नप् लो रईलो छेईम् सानीवा तय

ना आम् ङचसूआ ज्ञान सम्सूरना यूक्स।

३ ऊदोईपीक्यालो तूम्‍लूलप् मीम्छाम् ङचसूपीका खूद पाते,

ना मूङ्‍कम् रीङ्‍ क तेलपीका दूङ्सार फेलाक्वाप् छूये,

४ खोरोदोसो दोदोरीम्पी मूङ्‍क मीम्छा खीङ्तो खीक्

ना नीस्थला म्यालोक दोप्सेलतो गेईप् छूये।

५ मूङ्‍कम् लोङ् सीस्को लाम् हेम् दाली खाते;

मूङ्‍कसा सीदाङ् खादी हेम् म्‍लोङ् कोक्स।

६ मूङ्‍कसा रीराममी लाम् हेम् सानीवाङ् मईनो;

मूङ्‍कसा लाम् फाल्दीत, खोदोलोई मूङ्‍कसा मूङ्‍क रीङ् तूम् तयनो।

७ हन्‍ना ए ओ छाचे, ओ रीङ् येन्‍नूम्व,

ना कोङा पीकोक रीङ्पीका बीन्‍नी खान्‍नीनव।

८ मूङ्‍क तोङ्‍क मीम्छाप्का छूबूरी तूवानीव,

मूङ्‍कम् खीम्मी लाम्स्को दोक्पी खान्‍नीनव,

९ मादोन् आन्‍ना आम्नी नप् राःरा बीन्‍नीपास् पीनूम्,

ना आन्‍नी सोलो तूनीलोङ् सम्तूमा मान्दीक मीस्मी हूक्पी छूनी,

१० बीन्‍नीपा छाप्कूवापीकचा आम्नी दाचाम् खची ताक्‍तो मईची,

ना आन्‍ना रोकोछू मईनूम्ना कामेई मनूम्क कमाईआ बीन्‍नीपाम् खीम् पेप्पची।

११ आम्नी रीराममी यान्तेस्कोपी आन्‍ना तूनीवा मईनूम्,

खोदोलो आम्नी साः लो आम्नी होऊलो चेम्खात्क छूये।

१२ खीक्‍का आन्‍ना ओरो पीक्नी, “कोङा अनुशासन जेरू,

ना कोङ् वारे-वाछे लईम् रीङ् ओ गोङ्पीका होक्सूलातू!

१३ कोङा ओ सेचीपोचीम् आज्ञा मान्‍रेम्ङाक तूवा

ना कोङ् सेचीवा ईक्चीम् रीङ्पी सानीवा मान्मङाक तूवा।

१४ खीक्‍का बात्ल छूवाक नीनाम्माम् मीस्चीम् लाईस्पी

कोङ् पूराङ् मासेई छूम् यातोक तूये।”

१५ आना आम् होप्मी पोक्‍रीपीक काऊ

ना आम् होप्मी वापूतोपीका पूईयक काऊ दूङ्व।

१६ ऊई आम् होप्मी म्पूईपीक काऊ लाम् होम्पी

ना आम् योऊपीक काऊ बजार होम्पी बगेई छूम्ना खाईम् पीययो?

१७ मूङ्‍क आम् लागीङाङ् छूनूव,

बीन्‍नीपा मीचा मूङ्‍कपीका चाईम् तचीनूनव।

१८ आम् काऊमी पूईआ आसीक् तनूव,

ना आन् सोलोमे आम् तोमालो चामोवापी तूवाव।

१९ ख खीस् तोङ्‌क हायाम् ङालीनप् ना सम्तूमालोक तूये;

मूङ्‍कम् चूचूपीङ् आना सम्तूक् मव,

ना आना सदै मूङ्‍कम् सम्तूमापीङ् आम् सानीवा चेम्ना तूवाचाव।

२० ए ओ छाङा, आना ऊदोई बेलेछीलप् मीम्छा कल्तीत?

आना ऊदोई बीन्‍नीपा मीस्मी तोमा हेप्प?

२१ ऊदोईपीक्यालो मीस्मी चालने सदै योबोरोबूम् मूक्स्दूपी तूचाये,

ना खसा मूङ्‍कम् खोलोङ् लाम् जाचेई मय।

२२ दुष्‍ट मीस्मी रई लक्‍आ आन् वोमोपी छूमीये,

ना मूङ्‍क म्होप्मी मोऊमी जालपी सेते।

२३ म्होप्पी तूक हायाम् देप् मूर्खताआ थाम्तो खात्ना

म्होप् अनुशासनपी मान्यून्चीकसा मूङ्‍क सीये।

मूर्ख छूक्मी ऊल्‍लोङ्पी चेताऊनी

६

ए ओ छाङा, आन् आम् खीम्तोनीम् जमानी छूवाक तूदोक

ना हेप् मीस्लो करार छूईक तूदोक,

२ आन् आम्होप् नेनाक रीङ्आ आम्होप्ङा छूयाक तूदोक

ना आम् होप्मी ङःपीका लत्‍ताक रीङ्बऊआ आन् वोमोपी छूमीयाक तूदोक,

३ ए ओ छाङा, मूङ्‍कपीका आन् आम्होप् जगेई मम्चीम् लागी कोङा पीकोक तोङ्ना मव,

ऊदोईपीक्यालो आन् आम् खीम्तोनीचीम् हूक्पी छूवाक तूये:

आम्होप् लखे मन्चीना दावा खात्व,

ना आम् खीम्तोनीस् बीन्ती मीव!

४ आम् मूक्स्पी ईम् ताम् पीनव,

ना आम् मूक्स् दाङूम् मम् पीनव।

५ दीबूवा मप् मीस्मी हूक्पीका हरिण ऊम्केई छूक तोङ्ना,

ना वोमोपीका छोऊ ऊम्केई छूक तोङ्ना आना आम्होपा आम्होप्ङा लेन्चामीन्चीव।

६ ए आल्प्ङा, खालेम् तूकपी खात्ना

मूङ्‍कसा मईक लक् खोङ्व ना लूखूप्चीलोक मन्चीव!

७ खालेम्मी लाम्‍लछा छूनो,

हाकिम अथवा चारतोप् छूनो,

८ खोरोदोसो हीतीनाम्पी मूङ्‍कसा छीर्म् बात्ल मय

ना छीर्म् हेम् नाम्‍लापी म्होप्मी लागी चाम् थक् बात्ल मय।

९ ए आल्प्ङा, आन् हादेसम्मोई ईम्स्चाये?

आन् हादेई ईम्स्कप्का थीत्पके?

१० चीबाईप् ईम्चाम्‍आ ना चीबाईप् दाङूम् लम्‍आ,

हूः छूईम्ना चीबाईप् नोम्चीम्‍आ,

११ छूम्सीम्वा आम्पी खूस्पा तोङ्ना

ना रोरेखा क जूम्‍लो वेप्ना ताप् मीस् तोङ्ना तालाते।

१२ काम लागेई मान्छूक मीचा लो दुष्‍ट मीचालो

मान्‍नप् रीङ्‌ङाङ् मतो लाम्दूम्तीते,

१३ खसा म्मूक्स् यामीक् मय,

ना म्‍लोङ्आ लो म्छोक्छोमेआलो कवेई मय;

१४ मूङ्‍कसा छल मप् म्गोङ्पी रई लोचम् मतीत,

ना सदै खेम्वा तात।

१५ खन्सा मूङ्‍कपी आचानक नीछीमा तालाते;

ऊसो आसा मान्दीङ् मूङ्‍क दावाङ् पीलूलूक्खाते।

१६ योबोरोबूआ जेरक नूक्ची रीङ् तूये,

ना सातौँ क खम् मूक्स्दूपी ईजेर्म् लप् तूये:

१७ नाम्दूखू मप् मूक्स्,

वालीली नेईप् लेम्,

दोस् मान्दीक मीस् सेईप् हूः,

१८ रई लोचम् मप् गोङ्,

रई लक् मम् लागी दावा बूल्प् लोङ्,

१९ वालीली नेईप् साक्छी,

ना बूबू-नेछोचीपी खेम्वा छाप् मीस्।

तूम्‍लू लम्मी ऊल्‍लोङ्पी चेताऊनी

२० ए ओ छाङा, आम् पाम् आज्ञा खोलोङ् रेप्व,

ना आम् माआ वारे-वाछे लईक रीङ् होक्सीनव।

२१ मूङ्‍क आम् गोङ्पी सदै यूक्स्दीत्व;

मूङ्‍क आम् पईपी वात्दीत्व।

२२ आन् लाम्दूम्‍लो मूङ्‍कसा आन् तीत्‍तो लाम्दूपे;

आन् ईम्स्चाईक नाम्‍लापी मूङ्‍कसा आम् चोलो-गूलो मय;

आन् जाग तूलो मूङ्‍क आन्लो नेने।

२३ ऊदोईपीक्यालो ङ्‍क आज्ञा लाबाई,

ना मूङ्‍क वारे-वाछेम् रीङ् क अल्हो के,

ना ताडनाम् लागी आना राम्फू चईक क रीराममी लाम् के।

२४ मूङ्‍कसा आन् रई वोर्वालोक मीम्छापीका,

ना तूम्‍लूलप् मीम्छाम् ङरी चानप् रीङ्पीका जगेई मईना यूक्से।

२५ मूङ्‍क ङालीनप् तूकसा आना रई लन्ची मनव,

अथवा मूङ्‍कम् मूक्सा आन् मोऊ ममीयानूनव;

२६ ऊदोईपीक्यालो बेलेछी लप् मीम्छाम् दाम् ईबूम् सबेईमी दाम् तोदीङाङ् छूये,

खोदोलोई बीन्‍नीपा मीस्मी म्तोमाआन् आम् रीरामङा मासेई मदीत।

२७ ऊई म्तेई मान्हूईमो

ऊक मीचाई म्पम्पी मीः खूर्‌दर?

२८ तीप्चाप् मीःम् गेलोबोम्पी हेप् मीस् लाम्दूम्दोक

ऊई मूङ्‍कम् लोङ् हूईनोयोनाई?

२९ बीन्‍नीपा मीस्मी म्तोमालो ईम्प् मीस् मूङ्‍क तोङ्नाङ् छूये,

मूङ्‍क मीम्छा पईप् मीस् आस्सो दण्ड मान्तोमो ऊम्केई छूम् तयनो।

३० हायाम् साकासीप् मीचा म्साका सेईम् लागी खूस्सना चईदोक,

मीचा मूङ्‍क जेरस्‍नो।

३१ खोदोलोई मूङ्‍क लापस्दोक मूङ्‍कसा नूक् गूणा दूङ्देतो छोम् बोक्से,

मूङ्‍कसा म्खीम्पीक खोलोङ् दाचाम्सो छोम् बोक्से।

३२ खोदोलोई तूम्‍लूलप् मीस् ऊसो म्‍लूखूप्ची मान्तूप् छूये,

मूङ्‍क तोङ्‍क लक् मप् मीचा म्होपा म्होप्ङा मासेई मयान्ची।

३३ मूङ्‍कसा केर्म् फू चय ना ङाजावापी छूये,

ना मूङ्‍क ङईम्पी छूक रीङ् हादेम्सो मेतेई छूनो।

३४ नाचूर् लईना म्तूप्पो म्छूलीआ पूङ् छूक छूये,

ना ऊसो सम्तूमा मान्मीमोङ् मूङ्‍कसा म्फाई लाप।

३५ मूङ्‍कसा ऊसो क्षतिपुर्ति लाम् मानेई मईनो;

देत्‍तो घूस पीयाम्नासो मूङ्‍क लेम्‍लाम् दूराम्नो।

तूम्‍लूलप् मीम्छाम् ऊल्‍लोङ्पी चेताऊनी

७

ए ओ छाङा, खोलोङ् ओ रीङ्बऊ रेप्व,

ना खोलोङ् ओ आज्ञा आम् गोपी कीर्‌ना यूक्स्व।

२ खोलोङ् ओ आज्ञा रेप्व, ना आन् लेत्चाईके;

कोङा वारे-वाछे लईयान्क रीङ् आम् मूक्स्मी नानी तोङ्ना सम्सूर्‌ना यूक्स्व।

३ मूङ्‍क आना आम् छोक्छोमेपी रीङ्‍कीम्मा तोङ्ना वात्दीत्व;

मूङ्‍क आम् गोङ्पीक पाटीपी छाप्यूक्स्व।

४ लूखूप्ची आना ओरोलव, “आन् मीम्छा ओ नेछो के,”

ना बूजेई मम् राःरा क ओरोलव, “आन् ओ होप्मी मीस् के।”

५ मूङ्‍कसा आन् तूम्‍लूलप् मीम्छापीका,

ना हायाम् चानतो नेईप्ना फासेईमप् रई वोर्वालोक मीम्छापीका जगेई मये।

६ कोङ् ओ खीम्मी दादावापी तूवोना

पर्दापीका पाखा हेम् खोङू।

७ कोङा सोजपाचीम् रापी,

ईल्पो लूखूप्ची मान्दीक सोलो मीस् तूऊ।

८ मूङ्‍क मीस् ईल्पो मीम्छाम् खीम् दोक्पीक लाम्पी लाम्दूमाचाक तूवा

ना मूङ्‍क मीम्छाम् खीम् हेम् मूङ्‍कसा म्‍लोङ् कोक्स्क कोङा तूऊ;

९ मोन्तोलो नाम् कामाना यूपा छूक्‍तो खातालो

नाम्कूर्मादाम् छूवाखात्क तूवा।

१० आचानक ख तूम्खास् ईल्पो मीम्छा पाखा लत्‍ताना बाना,

मूङ्‍कसा बेलेछीलप् मीम्छाआ खाम् तेई खाप्स्दीत्क तूवा ना मूङ्‍क रई मीन्ताम्‍लोक तूवा।

११ मूङ्‍क मीम्छा चन्चली ना तेत्‍तेईमोयीप् तूवा,

मूङ्‍क हाल्‍लोसो खीम्पी मान्तून्दोक तूवा,

१२ हेप्लो लाम् होम्पी, हेप्लो चोक् होम्पी,

खोलोपी मूङ्‍क सूल्यान्चीना तूये।

१३ मूङ्‍क मीम्छाआङ् मूङ्‍क मीस् लापू ना चूप्‍पा मीयू,

ना म्ङईम् मान्दीक ङालीआ मूङ्‍क मीस् ओरोना लअ:

१४ “कोङा ओ खीम्पी बलि चारेईमम् पर्ने तूये,

एसे कोङा मूक ओ भाकल पूरा मूक तूये।

१५ खन्सा कोङ् आन् तूम्खास् तोक के;

कोङा आन् लाम्ना, ना ओदोलो छीम्नाक तूये!

१६ कोङा मिश्र छाप्कूवापीक हायाम् ङालीनप् तन्‍ना

ओ तूस्कोपी दीमूक तूये।

१७ कोङा ओ तूस्कोपी मूर्र, घ्युकुमारी ना सीन्कऊलीम् बोऊ रीसूना

नाम् चानप् मूक तूये।

१८ बान्व, देच्छा कोःअस्क सम्मो कास् सम्तूमा मीलतो तूचाईची,

ना कास् नईलतो चामोवा मचाईचूके!

१९ ओ तूप्पो खीम्पी मान्तू;

खन् हायाम् छूबूरी खालेताक तूये।

२० खसा म्साथपी बोक्चा पेप्‍तो खाप्चीमा खाईक तूये,

ना पूर्नेक लेई सम्मो ख खीम् आत्नो।”

२१ लेम्मू-सूत्ना मूङ्‍क मीम्छाआ मूङ्‍क मीस् ऊईमम्चीम्-ऊईमम्चीम् मदीतू,

ना मूङ्‍क मीम्छाआ चानतो नेनाना मूङ्‍क फसेई मअ।

२२ दावाङ् मूङ्‍क मीस् मूङ्‍क मीम्छाम् दोस्-दोस् खाता,

लूपी म्सेईस्को हेम् सेईम् लागी खायाम्क तोङ्ना,

ना वोमो हेम् बूल्स्चाईक खीस् तोङ्ना मूङ्‍क खाता।

२३ मोरोना मूङ्‍कम् चऊपी बेई थूक्से,

जाल हेम् पेर्प् ना खाईप् छोऊ तोङ्ना,

हन्‍ना कोङ् सीम्बोक्से पीम् खसा छेईम्ङा मान्छेई।

२४ हन्‍ना ए ओ छाचे, ओ रीङ् येन्‍नूम्व,

ना कोङा पीकोक रीङ्पी सानीवा मनूम्व।

२५ आम् सानीवा मूङ्‍क तोङ्‍कम् चालपी हीक्स्‍नव;

मूङ्‍कम् लाम् हेम् थाम्खानव।

२६ मूङ्‍कसा ओरोसर्प् मीस् पीलूलूक्दीत्क तूये;

मूङ्‍क मीम्छाम् सीकार छूक्ची ङीर्‌ङा मान्तेईप् तूये।

२७ मूङ्‍कम् खीम् खादी वोस्को लाम् के,

मूङ्‍कसा सीप्चीम् छाप्कूवापी तायीतीया।

लूखूप्चीआ काछईयाक

८

ऊई लूखूप्चीआ ओरोसोतो काछईयानोयोनाई?

ऊई बूजेई मम् राःराआ म्साल्म् ओरोदेप् मईनोयोनाई?

२ लाम् होम्पीक ओरोरेप् थाऊपी,

ना लीक्थला तास्को लाम्पी मूङ्‍क थोरेपे;

३ सहर हेम् खास्को मूल लाम्स्कोम् दोक्पी,

सहर वोस्को लाम्स्कोपी, मूङ्‍क हायाम् देप् साल्म् मईना ओरोपीक्‍तो काये:

४ “ए मीस्चे, कोङा आन्‍नी काछोयान्‍नी,

ना कोङा खोलोङ् मीस्मी छामाईची ओ साल्म् येईमीयोची।

५ ए लूखूप्ची मान्दीकचे, लूखूप्ची तानूम्व;

ए मूर्खचे, मीन्मारो मम् राःरा तानूम्व।

६ येन्‍नूम्व, आन्‍नी येईमीम् पर्ने साम्दीलोक रीङ् ओपी तूये,

ना नप् रीङ् नेईम् लागी कोङा ओ ङः हतो।

७ ओ ङःआ आछीयाक रीङ् नेनो,

ऊदोईपीक्यालो ओ ङचसूआ रई वोर्वा जेर।

८ ओ ङःपीक खोलोङ् रीङ्बऊ नीयालोक तूये,

ओ ङःपी तूक ईबूम् रीङ्सो वालीलीक ना दोका पीप् मान्तू।

९ बूजेईमम् राःरालोक मीस्मी लागी मूङ्‍क खोलोङ् रीङ् बोक्छे-बोक्छेक तूये,

ना ज्ञान तोक् मीस्मी लागी मूङ्‍क खोत मान्दीक तूये।

१० नाम्छेर्‌बूम् फाईपी कोङा पीयान्‍नीक सेचीवा,

निखुर हाल्ङोम् फाईपी लूखूप्ची लाम्नूम्व,

११ ऊदोईपीक्यालो लूखूप्ची हीरा-मोतीप्कासो दूङ् म्साम्दीलोक छूये,

ना आना लन्ची मईक ऊक थक्लोसो मूङ्‍क थाम् दूराम्नो।

१२ “कोङ् लूखूप्ची के, कोङ् चीङ्चीङ् छूवोना तूवो,

ओपी ज्ञान ना नप् लो रईलो छेईम् सानीवा तूये।

१३ योबोरोबूप्का कीम् क रई वोर्वा जेर्म् के,

देप् लोम्चीम्, नाम्दूखू मम्, मान्‍नप् वोर्वा मम्

ना खेम्वा-मोम्वा ताईप् रीङ् कोङा जेरो।

१४ चाई-बाई लो आछीयाक फैसलालो ओपीकाङ् छूये;

ओपी बूजेई मम् राःरा तूये, ना कोङ् हायाम् राःरालोक तूवो।

१५ ओलाम्पाङ् होङाबूचा चार तोक्सची,

ना चारतोप्चा नप् कानून बानेई मईची;

१६ ओलाम्पाङ् होङाबूम् म्छाचा चार तोक्सची

ना खोलोङ् हक् तोप्चा चारीदूपी हक् तोक्सची।

१७ कोङ् सम्तूमा मीक्ची कोङा सम्तूमा मीयोची,

ना कोङ् लाम्प्चा कोङ् छीपो।

१८ कोङ् खोलोप्का दूङ् होङ्पोक ना साम्दीलोक तूवो,

ओपी पोचीप्चाप् दाचाम् लो फलीफापलो तूये।

१९ ओलाम्पा सेईक म्चो हाल्ङोप्का दूङ् नप् तूये,

ना मूङ्‍क म्चो शुद्ध नाम्छेर्‌बूप्कासो दूङ् नप् तूये।

२० कोङ् धार्मिकताम् लाम्‍लाम्पा लाम्दूमो

ना नीयाम् लाम् कलो।

२१ कोङ् सम्तूमा मीक्ची कोङा दाचाम्‍आ लाईप्छोप्-काईप्छोप् मूयोची,

ना कोङा मूङ्‍कचीम् दाङ्‌खीम् पेपूपूयोची।

२२ “योबोरोबूआ दूङ् लाईस्पी कोङ् बोबूयो,

खोलोक थक् बोबूईम् लाईस्पीङ् कोङ् बोबूयो।

२३ सून्मापूकाङ् खसा कोङ् सोकोक तूवा,

दूङ् लाईस्पी, चार थोम् लाईस्पीङ् खसा कोङ् सोकोक तूवा।

२४ खोलोङ् दीरीत्‍ती बोबूईम् लाईस्पीङ् कोङ् जन्मेई छूवोक तूवा,

काऊआ पेप्छोक्सक योऊ बोबूईम् लाईस्पीङ् कोङ् जन्मेई छूवोक तूवा।

२५ खोलोङ् कोम् खची होप्-होप्मी तूस्कोपी बोबूईम् लाईस्पीङ्,

खोलोङ् बोप्‍रो बोबूईम् लाईस्पीङ् कोङ् जन्मेई छूवोक तूवा।

२६ नीनाम्माआ चारीदू लो मूङ्‍कपी तूक थाम्पूलो,

अथवा चारपीक फूर्क् बानेईमम् लाईस्पीङ् कोङ् जन्मेई छूवोक तूवा।

२७ खसा नाम्छूई बोबूईयू

ना देप् दीरीत्‍ती नाम्दोबेर्‌आ खीर्‌लो, कोङ् मूङ्‍कपी तूवो।

२८ खसा मोम् नाम्छूईतो यूक्स्लो,

ना देप् दीरीत्‍तीम् म्पूई बोबूईना चारीदूपी यूक्स्लो,

२९ खम् आज्ञा मान्‍रेम्मो दीरीत्‍तीपीक काऊ खोलोपी खान्‍नूनव पीकाना

खसा दीरीत्‍तीम् लागी रीम् तोकेई मलो

ना खसा चारीदूपीक जग बोबूईलो,

३० कोङ् मूर्‌पो लक् मप् तोङ्ना खम् दोक्पी तूवो।

कोङ् लेई पीच्‍ची हायाम् ओजी नदोङा,

ना कोङ् खम् दोक्पी सदै चामोवालो तूवोचो।

३१ खसा बोबूईक खोलोङ् चारीदूपी चामोवा मतो

कोङ् मीस्मी छामाईचीप्का ओजी नचा।

३२ “हन्‍ना ए ओ छाचे, ओ रीङ् येन्‍नूम्व,

ओ लाम्पी लाम्दूम्ची नीनाम्माआ आसीक् पीयची।

३३ कोङा वारे-वाछे लईयान्‍नीक येन्‍नूम्व ना लूखूप्चीलोक छूवानीव,

मूङ्‍क हेला मनूम्नव।

३४ ओ रीङ्बऊ येईप्,

लेई पीच्‍ची ओ लाम्स्को दोक्पी तूप्,

ना ओ खीम्पीका पाखापी कोङ् हूप्दीप् मीचा आसीक् तय।

३५ ऊदोईपीक्यालो कोङ् छीप्‍पा रीराम तय,

ना योबोरोबूपीका सम्खेलू तय।

३६ खोदोलोई कोङ् मान्छीप्‍आ म्होपा म्होप्ङा हानी मयान्ची;

कोङ् जेर्प् खोलोआ सीम् सम्तूमा मईची।”

लूखूप्ची लो मूर्खतालो

९

लूखूप्चीआ म्होप्मी खीम् बोबूईक तूये;

मूङ्‍कसा खीम्पीक नूक्ची खाम्बा थूक्स्क तूये।

२ मूङ्‍कसा म्होप्मी पोसू सेत्क तूये, ना दाखमद्यपी मासाला ङल्क तूये;

मूङ्‍कसा म्होप्मी टेबलसो थीक्‍का मक तूये।

३ मूङ्‍कसा म्सूसो मप् मीम्छास् पोक्स्चीक तूये;

मूङ्‍क सहरपीक ओरोरेप् थाम्पूपीका काछोक्से।

४ “ए खोलोङ् लूखूप्ची मान्दीकचे खीम्गोपा बान्‍नीव!”

पीक्‍तो मङ्‍क लूखूप्ची मान्दीकस् मूङ्‍कसा लयची।

५ “तानीव, कोङ्लो तूवानीना चानूम्व,

ना कोङा मासाला ङलूक दाखमद्य दूङानूम्व।”

६ आम्नी नीऊ मान्दीक चाल होक्सायानूम्व ना आन्‍नी लेत्चाईनीके,

ना बूजेई मम् राःराम् लाम्पी लाम्दूमानीव।”

७ सेस्वा मीक् मीस् सुधार मप् मीचा अपमान तेम् बोक्से;

दुष्‍ट मीस् राप् मीचा म्होम्मी हानी छूक तेम्बोक्से।

८ सेस्वा मीक् मीस् राङ्‍नव, मादोन् मूङ्‍कसा आन् जेरे;

लूखूप्चीलोक मीस् राङ्व, ना मूङ्‍कसा आन् सम्तूमा मीये।

९ लूखूप्चीलोक मीस् वारे-वाछे लईव, ना मूङ्‍क होसोङ् दूङ् लूखूप्चीलोक छूये;

धर्मी मीस् सेचीवा पीव, ना मूङ्‍कम् दूङ् म्नीऊ तातो खाते।

१० योबोरोबूपीका कीम्‍लम्ङा लूखूप्चीम् थोस्को के,

ना पवित्र योबोरोबूम् ज्ञानङा बूजेई मम् राःरा के।

११ ऊदोईपीक्यालो ओलाम्पाङ् आम् रीरामपीक लेई ओरोतो छूये,

खीक्‍का आन् ओरोबाईप् लेत्चाये।

१२ आन् लूखूप्चीलोक छूदोक आम्पी तूक लूखूप्चीआ आन् पूनाऊनी पीये;

आन् सेस्वा मीक् मीस् छूदोक आम्होपाङ् आम् होप्मी नोक्सान् छूक तेम् बोक्से।

१३ “मूर्ख” नीङ् मीयस्क मीम्छा चाऊपोलप् छूये;

मूङ्‍क अनुशासन मान्दीक ना म्नीऊ मान्तूप् छूये।

१४ मूङ्‍क म्खीम्मी लाम्स्कोपी,

अथवा सहरपीक खोलोप्का दूङ् रेप् तूस्कोपी तूये।

१५ मूङ्‍कम् दोलाम्पा छूना खची लाम् कल्प्ची

मूङ्‍कसा ओरोपीक्ना काछयची,

१६ “खोलोङ् खची लूखूप्ची मान्दीकतोदी एक्सा बान्‍नूव!”

मूङ्‍क लूखूप्ची मान्दीकस् मूङ्‍कसा ओरोलयची,

१७ “खूसाम्क काऊ चानये,

सूलाम्ना चायाम्क सबेई हायाम् चानप् छूये!”

१८ खोदोलोई मूङ्‍क मीम्छाम् खीम् गोपी वोप्ची सीये पीम् रीङ् मूङ्‍कचा ऊसो छेत्‍तस्‍नो;

मूङ्‍कम् खीम् गोपी वोङाक म्ङास्मीस् ओरोगूम् खादीपू तातेकाक तूये।

सोलोमनमी हितोपदेश

१०

सोलोमनमी हितोपदेश ङ्‍कङ् के:

लूखूप्चीलोक वात्छा म्छाआ म्पा म्जी नमीय,

खोदोलोई मूर्ख वात्छा म्छाआ म्मा खाम्मीय।

२ रई लक् मयाम्ना कामेई मयाम्क दाचाम्मी ऊसो म्साम्दी छूनो,

खोदोलोई धार्मिकताआ सीम्पीका लेन्चामीये।

३ योबोरोबूआ धर्मीस् साकामा तेम्मीयस्‍नो,

खोदोलोई दुष्‍ट मीचा लन्ची मईचीक रीङ् खसा पूरा मीपीयस्‍नो।

४ म्‍आईम् लप् हूःआ मीस् छूक्सीप् मय,

खोदोलोई रोकोछू मप् हूःआ दाचाम् कामेई मय।

५ हीतीनाम्पी छीर्म् मी जोहो मप् छा लूखूप्चीलोक के,

खोदोलोई छीर्म् हेम् नाम्‍लापी ईम्चाप् छाआ नीङ्ला कात्‍त।

६ धर्मी मीस्मी म्तोङ्तो आसीक्मी मुकुट छूये,

खोदोलोई दुष्‍ट मीचा म्ङःपी मीस् दूक् पीम् अपराध सूल्दीतक छूये।

७ धर्मीम् मीन्मारो मयाम्दोक आसीक् तयाम्,

खोदोलोई दुष्‍ट मीस्मी नीङ्ला क मास्‍ना खाते।

८ म्गोङ्पा लूखूप्चीलोक मीचा खोलोङ् आज्ञा रेप्प,

खोदोलोई रीङ् बूजेई मान्ममो नेईप्चाप् मूर्ख मीस् पीलूलूक्खाते।

९ इमानदार मीस् मान्की-मान्की लाम्दूमे,

खोदोलोई रई चालपी तोप् मीस् लापची।

१० मान्‍नप् सानीवालो म्मूक्स् यामीक् मप्‍आ सोक् तात,

ना रीङ् बूजेई मान्ममो नेईप्चाप् मूर्ख मीस् पीलूलूक्खाते।

११ धर्मी मीस्मी म्ङः रीराममी पूई के,

खोदोलोई दुष्‍ट मीचा म्ङःपी मीस् दूक् पीम् अपराध सूल्दीतक छूये।

१२ मीस् जेर्म् रीङ्आ खेम्वा तात,

खोदोलोई सम्तूमाआ खोलोङ् रई लक् देप्दीत।

१३ नप्-मान्‍नप् छेईप् मीस्मी ङचसूपी लूखूप्चीम् रीङ् तयाम्,

खोदोलोई सीर्कूना क म्नीऊ मान्तूप् मीस्मी लागी के।

१४ लूखूप्चीलोक मीचा नीऊ खसना यूक्स,

खोदोलोई मूर्ख मीस्मी ङःआ पीलूलूम्दीम् तात।

१५ होङ्पोक् मीस्मी खची दाचाम्ङा हायाम् राःरालोक खची सहर के,

खोदोलोई छूम्सीम्‍आङ् छूक्सीप्ची मासेई मईची।

१६ धर्मीम् दूक्नासीआ रीराम तात,

खोदोलोई दुष्‍ट मीस्मी कमाईआ मोऊ तात।

१७ अनुशासन रेप् मीस् रीराममी लाम्पी लाम्दूमे,

खोदोलोई सुधारमी वास्ता मान्मप् मीचा बीन्‍नीपासो थाम्खामीयची।

१८ मीस् जेर्म् रीङ् म्गोपा सूल्प्दीप् मीस् वालीली नेने,

ना बीन्‍नीपा मीस्मी निन्दा मप् मीस् मूर्ख के।

१९ दूमो नेईप् मीस् मोऊमी खान्च छूनो,

खोदोलोई म्‍लेम् तईपी यूप् मीस् लूखूप्चीलोक के।

२० धर्मी मीस्मी म्‍लेम् निखुर नाम्छेर्‌बू के,

खोदोलोई दुष्‍ट मीस्मी म्गोङ् ऊनाऊक छूये।

२१ धर्मी नेन्क रीङ्आ ओरोसर्प् मीस् फाइदा मय,

खोदोलोई लूखूप्चीम् रोरेखाआङ् मूर्खस् सीये।

२२ योबोरोबूम् आसीक्‍आ दाचाम् तात,

ना खसा मूङ्‍कपी दूक्वा काप्छोक्सनो।

२३ मूर्ख मीस् रई लोचम् बानेई मम्पी म्जीनये,

खोदोलोई बूजेई मम् राःरालोक् मीस् लूखूप्चीपी म्जीनये।

२४ दुष्‍ट मीचा कीत्‍तक रीङ् खपीङ् तालाते,

खोदोलोई धर्मीआ क लन्ची मईक थक् तय।

२५ मूर्हूऊ ऊर्‌लेई छूक्‍तो ताईना खोलोङ् दुष्‍ट मीस् छाईपेर्‌खीयची,

खोदोलोई धर्मी मीस् क सदैबरी पोचीङ्चय।

२६ जूजूर्‌पा दाखमद्यआ काङ् यास्क तोङ्ना ना मीक्माआ मूक्स् छरक तोङ्ना,

आईप् मीस्सो म्होप् लक् ममीक् मीस्मी लागी मूङ्‍क तोङ्‍कङ् छूये।

२७ योबोरोबूपीका कीस्यादोक रीरामपी तोबूवा काप्पे,

खोदोलोई दुष्‍ट मीस्मी तोबूवा चीबाईप् छूना खाते।

२८ धर्मीम् आसाआ जीनम् तात,

खोदोलोई दुष्‍ट मीस्मी आसा मास्‍ना खाते।

२९ योबोरोबूम् लाम् धर्मीचीम् लागी पम्चीस्को-रीम्चीस्को के,

खोदोलोई रई लक् मप्चीम् लागी मासेई छूक्स्को के।

३० धर्मी मीस् सदै थम्पूर तूचाये,

खोदोलोई दुष्‍ट मीस् छाप्कूवापीका लात्दीतची।

३१ धर्मीम् ङःपीका लूखूप्चीम् रीङ् लत्‍ते,

खोदोलोई छलकपट मप् लेम् कीप्दीतची।

३२ धर्मी मीस्मी ङचसूआ सम्दीलोक रीङ् नेईम् लेस,

खोदोलोई दुष्‍ट मीस्मी ङःआ छलकपटमी रीङ्‍ङाङ् नेने।

११

ऊची जोखेई मयाम्‍लो थीक् नाप् मान्पीप् तराजु योबोरोबूआ जेर,

खोदोलोई थीक् नाप् पीप् तराजुपीका ख म्जीनये।

२ नाम्दूखू मप् छूयेकप्का, मीचा ई साम्दी कात्‍त,

खोदोलोई लखे छूयेकप्का लूखूप्ची ताये।

३ इमानदारी छूम् रीङ्आ सोजपास् लाम् खोमीयची,

खोदोलोई विश्‍वास मम् दूराम्‍नोक मीस् खची होप्मी रई वोर्वाआङ् पीलूलूक्खाते।

४ नीया छूक लेईपी दाचाम्‍आ ऊसो फाइदा पीयानो,

खोदोलोई धार्मिकताआ सीम्पीका लेन्चामीये।

५ दोस् मान्दीकचीम् धार्मीकताआ मूङ्‍कचीम् लाम् तन्तई मय,

खोदोलोई दुष्‍ट मीस् खची होप्मी दुष्‍ट वोर्वाआङ् पीलूलूक्खाते।

६ सोजपास् खची धार्मिकताआङ् लेन्चा मीयची,

खोदोलोई विश्‍वास मम् दूराम्‍नोक मीस् खची होप्मी रई लन्चीआ गर्दा वोमोपी सेते।

७ दुष्‍ट मीस् सीकप्का, मूङ्‍कम् आसासो पीलूलूक्खाते,

म्होप्मी दाचाम्पी यूक्सक भरोसा खोलोङ् पीलूलूक्खाते।

८ धर्मी मीचा नीछीमापीका छुटकारा तय,

खोदोलोई मूङ्‍क नीछीमा दुष्‍ट मीस्पी तालाते।

९ नीनाम्मा मानेई मान्मप् मीस् नेन्क रीङ्आ म्होप्मी खीम्तोनीचीम् बरबाद मय,

खोदोलोई ज्ञानआ धर्मी मीस् छुटकारा पीय।

१० धर्मी मीस्मी फलीफाप छूलो, सहरपीक खोलोङ् मीस् खची जीनये;

दुष्‍ट मीस् पीलूलूक्खात्लो, मूङ्‍कपीक मीस् खची जीनईना बसे।

११ सोजपा मीचा आसीक् पीयलो सहरपी फलीफाप छूये,

खोदोलोई दुष्‍ट मीस्मी ङःआ मूङ्‍क सहर पीलूलूक्दीत।

१२ लूखूप्ची मान्दीक मीचा म्खीम्तोनीम् तूम्पो मय,

खोदोलोई बूजेई मम् राःरालोक मीचा म्‍लेम् म्तईपी यूक्स।

१३ ओन्चोमा मप्‍तीप् मीचा सूल्म्ना यूम् पर्ने रीङ्सो नाम्फूईय,

खोदोलोई विश्‍वासयोग्य मीचा मूङ्‍क तोङ्‍क रीङ् सूल्‍लना यूक्स।

१४ लाम् खोमीक् मान्तूदोक छाप्कूवा गस्‍ना खाते,

खोदोलोई ओरोसर्प् चाईपीप्ची तूदोक आछीयाङ् छाप्कूवा नप् छूक्‍तो खाते।

१५ बीन्‍नीपा मीस्मी जमानी तूप् मीस्मी नोक्सानी छूये,

खोदोलोई बीन्‍नीपा मीस्मी जमानी मान्तूप् मीचा म्होप् नोक्सानी छूम्पीका जगेई मयान्ची।

१६ सम्तूमालोक मीम्छाआ साम्दी-सायो तय,

खोदोलोई सम्तूमा मान्दीक मीचा दाचाम्ङाङ् कामेई मय।

१७ मीस् सम्तूमालोक छूदोक म्होप्मीङ् नखावा छूये,

खोदोलोई सम्तूमा मान्दीक मीचा म्होप्पीङ् नीछीमा तात।

१८ दुष्‍ट मीचा बीन्‍नीपा मीस् थगेई मईना दूक्नासी कामेई मय,

खोदोलोई धर्मिकताम् चालेई फूईप्‍आ आछीयाङ् पूनाऊनी तय।

१९ आछीयाङ् धर्मी मीचा रीराम तय,

खोदोलोई रई लक् मप्‍तीप् मीस् सीम् बोक्से।

२० दुष्‍ट गोङ्लोक मीस् योबोरोबूआ जेर,

खोदोलोई दोस् मान्तूप् लाम्पी लाम्दूम्प् मीस्पीका ख म्जी नये।

२१ ङ्‍क रीङ् आछीयाक के: दुष्‍ट मीचा दण्ड मान्तोमो ऊम्केई छूम् तयस्‍नो,

खोदोलोई धर्मी मीचा छुटकारा तयची।

२२ लूखूप्ची मान्दीक ईल्पो ङालीनप् मीम्छा

बोम् नाप्पी हाल्ङोम् नत्थी वाईमीम्पा तोङ्‍क छूये।

२३ धर्मी मीस्मी लन्चीम् म्चो क पूनाऊनी छूये,

खोदोलोई दुष्‍ट मीस्मी आसाम् म्चो क दण्डङाङ् छूये।

२४ ईल्पो मीचा सम्‍नप् सानीवाआ बीन्‍नीपा पीय, ना मूङ्‍कसा होसोङ् दूङ्देतो तय,

खोदोलोई आर्को मीचा पीम् दूरनासो बीन्‍नीपा पीयनो, ना मूङ्‍क होसोङ् दूङ् छूक्सीप् छूक्‍तो खाते।

२५ सम्‍नप् सानीवाआ बीन्‍नीपा पीप् मीस्मी फलीफाप छूक्‍तो खाते;

बीन्‍नीपा मीस् हौसला पीप् मीचा म्होपासो हौसला तय।

२६ छीर्म् सूल्प्ना दाङ्‌खीम्पी यूप् मीस् मीचा साराप् छयची,

खोदोलोई म्होपा मीन्‍क तोङ्ना छीर्म् खेईमप् मीस् मीचा आसीक् पीयची।

२७ नप् मम् लाम्प् मीचा साम्दी-सायो तय,

खोदोलोई मान्‍नप् मम् लाम्प् मीस्पी मान्‍नप्ङा तालाते।

२८ म्होप्मी दाचाम्पी भरोसा यूप् मीस् दीसे,

खोदोलोई धर्मी मीस् क गीगीक सीछोम् बोऊ तोङ्ना हूप्ली-ताप्ली छूये।

२९ म्होप्मी छामाईपी नीछीमा ताईप् मीस्मी भागपी हीक्ङाङ् छूये,

ना मूर्ख क लूखूप्चीलोक मीस्मी सूसो मप् छूये।

३० धर्मी मीचा तोम् पूनाऊनी क रीराममी सीछो के,

खीक्‍का मीस्मी रीराम लेन्चामीक् मीस् क लूखूप्चीलोक के।

३१ ङ्‍क चारीदूपी धर्मी मीचा म्होपा मईक लक्मी पूनाऊनी तयदोन्,

दुष्‍ट ना मोऊपो मीचा ऊई तय?

१२

ताडना सम्तूमा मीक् मीचा ज्ञान सम्तूमा मीय,

खोदोलोई सुधार छूम् मान्‍नईप् मीस् बूजेई मान्मप् छूये।

२ नप् मीचा योबोरोबूप्का सम्खेलू तय,

खोदोलोई रई लोचम् बानेई मप् मीस् योबोरोबूआ दोसी थरेई मय।

३ रई वोर्वा मप् मीस् पोचीङ्‍ङनो,

खोदोलोई धर्मी मीस्मी म्साम् देल्म् दूराम्नो।

४ नप् वोर्वालोक मीम्छा म्तूप्पोम् मुकुट के,

खोदोलोई म्साम्दी-सायो मान्दीक मीम्छा क म्तूप्पोम् तूप्‍री-लोप्‍री चेम्क तोङ्‍क के।

५ धर्मी मीचा मईक लोचम् खोलोङ् नीयालोक छूये,

खोदोलोई दुष्‍ट मीचा पीयाक चाई खोलोङ् छललोक छूये।

६ दुष्‍ट मीस्मी रीङ्आ मीस् सेईम् लागी हूङ्दीत,

खोदोलोई धर्मी मीस्मी रीङ्आ रीराम लेन्चामीय।

७ दुष्‍ट मीस् खोलोङ् होलातची ना मासेई छूये,

खोदोलोई धर्मी मीस्मी खीम् पोचीङ्चय।

८ मीचा म्‍लूखूप्ची तूक तोङ्ना सायोचोङ्मा तय,

खोदोलोई सानीवा ईप् मीस्मी निन्दा खोलोआ मईची।

९ चाम्दूम् मान्तूप् देप् लोन्चीतो तूम्पीका,

ईल्पो सूसो मप् यूम्ना थीक्‍काक मीस् छूम्ना तूम् दूङ् नप् छूये।

१० धर्मी मीचा म्होप्मी पोसूम् वास्ता मय,

खोदोलोई दुष्‍ट मीस् हादेम्सो सम्तूमालोक छूनो।

११ म्थाम्पूवार् जोप्-दोक् ना खारूवा मप् मीस्मी चाम् थक् एन्दो-बून्दो छूये,

खोदोलोई म्सानीवाआ मीन्क हेम् बूल्प्‍तीप् मीस् मूर्ख छूये।

१२ दुष्‍ट मीचा बीन्‍नीपा दुष्‍ट मीचा लूतेई मईचीना तातस्क चूम्सोस्मी लोप् मय,

खोदोलोई धर्मी मीचा क म्साम् थूक्सना तूये ना म्चो सेमीय।

१३ दुष्‍ट मीस् म्होप्मी मोऊ मम् रीङ्आङ् वोमोपी छूये,

खोदोलोई धर्मी मीस् क नीछीमापीका ऊम्केई छूये।

१४ मीस् म्होप् नेन्क रीङ्लाम्पाङ् नप् थक्‍आ पेप्‍पक छूये,

ना म्हूःआ मईक लक्मी पूनाऊनी आछीयाङ् मूङ्‍कसा तय।

१५ मूर्ख मीचा म्होप् लाम्दूम्क लाम् खोङलो नप्ङा तय,

खोदोलोई लूखूप्चीलोक मीचा बीन्‍नीपा मीचा चाई पीयक येन।

१६ मूर्ख मीचा म्छूली दावाङ् खोमय,

खोदोलोई लूखूप्चीलोक मीचा म्होप्मी अपमान छूलोसो ऊसो वास्ताङ् मईनो।

१७ इमानदार साक्छी पीप् मीचा सत्य रीङ् मय,

खोदोलोई वालीलीक साछी पीप् मीचा वालीलीक रीङ् मय।

१८ ऊसो ऊसो मान्मीमो नेन्याक रीङ्आ मीस् दोप्सेलआ थूङ्‍ङक तोङ्ना थूङ्‍ङ,

खोदोलोई लूखूप्चीलोक मीस् नेन्क रीङ्आ नप् दबाईआ मीस् नईक तोङ्ना नमीम् लक् मय।

१९ सत्य नेईप् मीस् सदैबरी पोचीङ्चय,

खोदोलोई वालीली नेईप् मीस् चीबाईप्ङाङ् पोचीङ्‍ङ।

२० रई लोचम् मप्चीम् गोङ् छल मप् छूये,

खोदोलोई खाऊमा-खासेर्मा ताईम् लागी लक् मप् मीस् म्जी नये।

२१ धर्मी मीस्मी ऊसो हानी छूनो,

खोदोलोई दुष्‍ट मीस् नीछीमाआ पेप्खाप् छूये।

२२ योबोरोबूआ वालीली नेईप् मीस् जेर,

खोदोलोई ख सत्य नेईप् मीस्पीका म्जीनये।

२३ लूखूप्चीलोक मीचा म्होप्मी ज्ञान म्होप्पीङ् यूक्स,

खोदोलोई मूर्ख मीस्मी गोङ्आ म्होप्मी मूर्खता दावाङ् खोमय।

२४ रोकोछू मप् मीचा हक् तोक्स,

खोदोलोई म्‍आईम् लप् मीस् दोस्का रोः छूये।

२५ सोक्लोक गोङ्आ मीस् म्‍राःरा मान्दीक मदीत,

खोदोलोई सम्तूमालोक रीङ्आ मीस् म्जी नमीय।

२६ धर्मी मीचा म्बूम् नप् चाई पीय,

खोदोलोई रई लक्मी लाम्‍आ मूङ्‍कस् थाम्खामीयची।

२७ आल्प् दीबूवा मप् मीचा म्होपा सेतना तातक साःसो ङीयनो,

खोदोलोई रोकोछू मप् मीचा ओरोतो दाचाम् कामेई मय।

२८ धार्मिकताङ् रीराममी लाम् के,

ना ङ्‍क लाम्पी लाम्दूम् मीस् सीनो।

१३

लूखूप्चीलोक छाआ म्पाआ वारे-वाछे लईयक सानीवा मईना येन,

खोदोलोई बीन्‍नीपा मीस् सेस्वा मीक् मीचा वोकाम्कसो येननो।

२ मीचा म्होप् नेन्क रीङ्लाम्पाङ् नप् चाम् थक् चाम् तय,

खोदोलोई विश्‍वास मम् दूराम्नोक मीचा मीस् दूक्पीम् लन्ची मईक छूये।

३ होस् मप्ना नेईप् मीचा म्होप्मी रीराम सम्सूर,

खोदोलोई ऊसो मान्मीमो नेईप् मीचा म्होप्पी विनाश तात।

४ आल्प् मीचा ओरोतो तोम् लन्ची मय खोरोदोसो मूङ्‍कसा ऊसोङ् तयनो,

खोदोलोई रोकोछू मप् मीस्मी लन्ची खोलोङ् पूरा छूये।

५ धर्मी मीचा वालीलीक रीङ् नत्‍तनो,

खोदोलोई दुष्‍ट मीचा म्होप्पी ङईम्‍लम् लो ङाजावालो तात।

६ इमानदार मीस् धार्मिकताआ सम्सूरना यूक्स,

खोदोलोई रई वोर्वाआ मोऊपो मीस् मासेई मय।

७ हेप् मीस् होङ्पोक् लोयान्ची, खोरोदोसो मूङ्‍कम् ऊसो म्दाचाम् छूनो;

हेप्-हेप् क छूक्सीप् लोयान्ची, खोरोदोसो मूङ्‍कम् ओरोतो म्दाचाम् छूये।

८ होङ्पोक् मीचा म्होप्मी दाचाम्‍आ म्‍रीराम म्साछीमीचीम् हूक्पीका छूतेई मम् दूरफो,

खोदोलोई छूक्सीप् मीस् आस्पीकासो कीम्बोक्स्‍नो।

९ धर्मी मीस्मी लाबाई हायाम् अल्हो पीप् छूना तीते,

खोदोलोई दुष्‍ट मीस्मी लाबाई सीना खाते।

१० नाम्दूखूआ खेम्वा-मोम्वाङाङ् तात,

खोदोलोई बीन्‍नीपापीका चाई लाप् मीस्पी लूखूप्ची छूये।

११ दावा-दावा कामेई मम्पा दाचाम् मत्‍तो खाते,

खोदोलोई चीचीछा मतो खसाम्क दाचाम् पतो खाते।

१२ आसा मयाम्क थक् तयाम्नोलो सानीवा सीना खाते,

खोदोलोई लन्ची मायाम्क पूरा छूम् क रीराममी सीछो के।

१३ वारे-वाछे लयाम्क रीङ् मानेई मान्मप्‍आ दूक्वा तेम् बोक्से,

खोदोलोई आज्ञा साम्दी दोक्‍आ पूनाऊनी तय।

१४ लूखूप्चीलोक मीचा ईयाक सेचीवा रीराममी पूई के,

मूङ्‍क सेचीवाआ मीस् सीम्मी वोमोप्का लेन्चामीय।

१५ नप् बूजेई मम् राःरालोक मीचा साम्दी तय,

खोदोलोई विश्‍वास मम् दूराम्नोक मीस्मी वोर्वाआ खपी नीछीमा तात।

१६ लूखूप्चीलोक मीचा म्होप्मी ज्ञानलाम्पाङ् लक् मय।

खोदोलोई मूर्खआ म्होप्पी तूक मूर्खतापी तामासा खोमय।

१७ रीदाम् खाईप् दुष्‍ट मीस् दूक्वापी छूये,

खोदोलोई रीदाम् खाईप् विश्‍वास मदूराम्क मीचा चामोवा तातना ताये।

१८ ताडना हेला मप् मीस्पी छूम्सीम् लो ङईम्‍लम्‍लो ताये,

खोदोलोई सुधारपी सानीवा मप् मीचा साम्दी-सायो तय।

१९ म्होपा लन्ची मईक पूरा छूम् मीस्मी लागी चामोवाम् रीङ् के,

खोदोलोई मूर्ख मीचा रई लक् मम्पीका आईम् नत्‍तनो।

२० लूखूप्चीलोक मीस्लो लाम्दूम् मीस् लूखूप्चीलोकङ् छूये,

खोदोलोई मर्खलो लाम्दूम् मीचा हानी छूक तेम् बोक्से।

२१ मोऊपोस् नीछीमाआ कल्‍लची,

खोदोलोई धर्मी मीचा नप्-नप् थक्मी पूनाऊनी तय।

२२ नप् मीचा म्छास्-म्चास्ची म्दाचाम् दयूक्स,

खोदोलोई मोऊपो मीस्मी दाचाम् क धर्मी मीस्मी लागी नोङ्‍छोक्स्क छूये।

२३ छूक्सीप् मीस्मी थाम्पूपी ओरोतो छीर्म् सेये,

खोदोलोई अन्याय मप् मीचा मूङ्‍क ङाप्पना खाईय।

२४ सीर्कूना मान्गोप् पाआ म्छा जेरक छूये,

खोदोलोई म्छा सम्तूमा मीक् पाआ होस् तूना म्छा ताडना पीय।

२५ धर्मी मीचा म्बोखातो चाम् तय,

खोदोलोई दुष्‍ट मीस् साकामा तेम्तो तूम् बोक्से।

१४

लूखूप्चीलोक मीम्छाआ म्खीम् बानेई मय,

खोदोलोई लूखूप्ची मान्दीक मीम्छाआ म्होपाङ् म्खीम् गस।

२ इमानदार छूक्ना लाम्दूम्प् मीस् योबोरोबूपीका कीसे,

खोदोलोई रई लाम्पी लाम्दूम्प् मीचा योबोरोबू जेर।

३ मूर्खआ म्होप् नेन्क रीङ्आ म्होप्पी सीर्कूना तात,

खोदोलोई लूखूप्चीलोक मीस् नेन्क रीङ्आ म्होप्ङा सम्सूर।

४ लूपी मान्तूदोक दाङ्‍खीम् होप्‍तो छूये,

खोदोलोई लूपीम् बल्‍आ ओरोतो छीर्म् बात्ल मम् तयाम्।

५ आछीयाक साक्छी पीप् मीस् वालीली नेन्‍नो,

खोदोलोई वालीलीक साक्छी पीप् मीस् वालीली नेने।

६ बीन्‍नीपा सेस्वा मीक् मीचा लूखूप्ची लामदोसो तयनो,

खोदोलोई लूखूप्चीलोक मीचा ज्ञान सजीलनाङ् तय।

७ मूर्ख मीस्पीका छूबूरी तूवाव,

ऊदोईपीक्यालो आना मूङ्‍कम् ङःपी ज्ञानमी रीङ् तयनो।

८ बूजेई मम् राःरालोक मीस्‍मी लूखूप्चीआ म्होप् नप् लाम्पी लाम्दूप्प,

खोदोलोई मूर्खचीम् मूर्खताआ मूङ्‍कस् खची होप्ङा दोका पीयान्ची।

९ मूर्ख मीचा मोऊ मयाम्दोक दण्ड तयाम् पीम् रीङ् गेम्तूम् मयाम्कतोङ् मीने,

खोदोलोई इमानदार छूक्ना तूप् मीस्मी रापी मेलमिलाप छूक् रीङ् तयाम्।

१० मीस्मी गोङ्पीक सोक् लो चामोवालो म्होप्मी गोङ्आङ् छेत्‍त,

ना बीन्‍नीपा आसासो मूङ्‍क ललीम् दूरनो।

११ दुष्‍ट मीस्मी खीम् हत्ना खाते,

खोदोलोई इमानदार मीस्मी तम्बूपी फलीफाप छूये।

१२ हेप् मीचा लाम् खोङलो नप्ङा तय,

खोदोलोई दोस्पीन् मूङ्‍क लाम् सीम्पी ताईप्‍तेप् छूये।

१३ म्ङोबो अस्क तूदोसो म्सानीवा गोपी दूक्वा छूदूर,

ना जीनम् सोक्पी फाईम्दूर।

१४ विश्‍वास होप्येप् मीचा म्होपा मईक लक् तोङ्‍ना दण्ड तय,

ना नप् मीचा म्होपा लक् मईक तोङ्ना पूनाऊनी तय।

१५ ज्ञान मान्तूप् मीचा ऊतोङ्‍क रीङ्दोसो रेप्खीय,

खोदोलोई बूजेई मम् राःरालोक मीचा होस् मईना म्‍लोङ् कोक्स।

१६ लूखूप्चीलोक मीस् योबोरोबूप्का कीसे ना रई लक् मईनो,

खोदोलोई मूर्ख क दावा म्छूली काईप् ना म्होस् मान्दीक छूये।

१७ छूलीपो मीचा मूर्ख लक् मय,

ना रई लोचम् बानेई मप् मीस् खोलोआ जेरची।

१८ ज्ञान मान्तूप् मीचा मूर्खताम् तेई खाप्स,

खोदोलोई बूजेई मम् राःरालोक मीचा ज्ञानमी मुकुट खूक्स।

१९ रई लक् मप् मीस् नप् मीस्मी लाईस्पी

ना दुष्‍ट मीस् धर्मी मीस्मी लाम्स्कोम् लाईस्पी कूम्चीम् बोक्से।

२० छूक्सीप् खची खीम्तोनीचासो नत्‍तस्‍नो,

खोदोलोई होङ्पोक्चीम्ने ओरोसर्प् खची बूम् छूये।

२१ म्खीम्तोनी हेला मप्‍आ मोऊ मय,

खोदोलोई छूक्सीप् सम्खे मीक् मीस् नीनाम्माआ आसीक् पीय।

२२ ऊई रई लोचम् बानेई मप्ची थाम्खात्नोयोनाई?

खोदोलोई नप् लोचम् बानेई मप्चा हाल्‍लोसो मान्याईप् सम्तूमा लो इमानदारीतालो तयची।

२३ हायाम् रोकोछू मप् मीचा आम्दानी मय,

खोदोलोई रीङ्‍ङाङ् मप् क छूक्सीप् छूये।

२४ लूखूप्चीलोक मीस्मी दाचाम् खची मुकुट के,

खोदोलोई मूर्ख मप्चा खची मूर्खताङ् पमीत्‍तो खाईयची।

२५ आछीयाक साक्छीआ रीराम लेन्चामीय,

खोदोलोई वालीलीक साक्छी छल मप् छूये।

२६ योबोरोबूप्का कीप् मीस्मी कील्‍ला सुरक्षित छूये,

ना मूङ्‍क किल्‍ला म्छाचीम् लागी ईबूम् पम्चीस्को-रीम्चीस्को छूये।

२७ योबोरोबूप्का कीम्‍लम् क रीराममी म्पूई के,

मूङ्‍कसा मीस् सीम्मी वोमोप्का लेन्चामीय।

२८ छाप्कूवापी ओरोसर्प् मीस् तूम् क होङाबूम् लागी गौरव के,

खोदोलोई मीस् मान्दीक चारतोप् मासेई छूये।

२९ धैर्य मदूर्प् मीस्मी बूजेई मम् राःरा हायाम् देतो छूये,

खोदोलोई दावाङ् म्छूली काईप् मीचा मूर्खता खोमय।

३० खाऊमा-खासेर्मालोक गोङ्आ गाम् रीराम पीय,

खोदोलोई नाचूर्आ तूप्‍री-लोप्‍री चेम्मीय।

३१ छूक्सीप् मीस् मप्सेप्‍आ म्बोबूईप्मी साम्दी कात्‍तक छूये।

खोदोलोई छूक्सीप् मीस् सम्तूमा मीक् मीचा नीनाम्मा साम्दी दयक छूये।

३२ नीछीमा तालात्लो दुष्‍ट मीस् दीसे,

खोदोलोई धर्मी मीस् क सीलोसो नीनाम्माम् बोगोपी पम्चीम् तय।

३३ बूजेई मम् राःरालोक गोङ्पी लूखूप्चीआ बास् मय,

मूर्खचीम् रापीसो लूखूप्ची म्होप्ङा खोमयान्ची।

३४ धार्मिकताआ छाप्कूवा ओरोदेप् मय,

खोदोलोई मोऊ मम् क ऊक जातिम् लागीदोसो ङाजावापी छूम् के।

३५ होङाबू लूखूप्चीलोक म्सूसो मप्पीका म्जी नये,

खोदोलोई ङईम्‍लप् लक् मप् म्सूसो मप्पीका होङाबू म्छूली काते।

१५

लखेक ङरीआ छूली सेर्ना खाते,

खोदोलोई चाईप् रीसीवाआ छूली काईमीय।

२ लूखूप्चीलोकम् लेम्‍आ ज्ञानमी रीङ् मय,

खोदोलोई मूर्खम् ङःआ मूर्ख रीङ्‍ङा मय।

३ योबोरोबूम् मूक्सा खोलोपी खोङ,

नप् मीस् लो रई मीस्लो नीप्पोङ् खसा खोङची।

४ सम्खे मीम् रीङ् मप् लेम् रीराम पीप् सीछो के,

खोदोलोई वालीली मप् लेम्‍आ आत्मा दूक्वापी छूमीय।

५ मूर्ख मीचा म्पाआ पीयक ताडना इन्कार मय,

खोदोलोई सुधारपी सानीवा मप्‍आ म्होप्पी तूक लूखूप्ची खोमय।

६ धर्मी मीस्मी खीम्पी ओरोतो दाचाम् छूये,

खोदोलोई दुष्‍ट मीस्मी कमाईआ दूक्वा तात।

७ लूखूप्ची तूप् मीस्मी ङचसूआ ज्ञान पतो-छातो खाईमीय,

खोदोलोई मूर्खचीम् गोङ् क मूङ्‍क तोङ्‍क छूनो।

८ दुष्‍ट मीचा बलि पीयक योबोरोबूम् मूक्स्दूपी ईजेर्म् लप् छूये,

खोदोलोई सोजपा मीचा मईक वाङोम्पीका योबोरोबू म्जी नये।

९ दुष्‍ट मीस्मी चाल् योबोरोबम् मूक्स्दूपी ईजेर्म् लप् छूये,

खोदोलोई धार्मिकताम् दोस्-दोस् लाम्दूम्ची खसा सम्तूमा मीयची।

१० नप् लाम् होप्येप्‍आ हायाम् लोक्‍तो ताडना तेम् बोक्से,

सुधार जेर्प् मीस् क सीये।

११ सीम् लो विनाशलो योबोरोबूम् लाईस्पी छेङ्‍गा दाईप्खाप् तूदोक,

मीस्मी गोङ्ने जन् देईकई छेङ्‍गा दाईप्खाप्ये तूफो!

१२ बीन्‍नीपा मीस् सेस्वा मीक्‍आ सुधार नत्‍तनो,

खन्सा मूङ्‍कसा लूखूप्ची तूप् मीस्पीका चाई लापनो।

१३ गोङ्पी तूक चामोवाआ ङालीपी जीनम् तात,

खोदोलोई गोङ्पी तूक पीरआ आत्मा खेर् वन्‍न।

१४ बूजेईमम् राःरालोक गोङ्आ ज्ञान लाम,

खोदोलोई मूर्ख मीचा मूर्खताङ् नत्‍त।

१५ मीचा मसेतस्क मीस्मी रीराम लेई पीच्‍ची दूक्वापी छूये,

खोदोलोई चामोवालोक गोङ् क लेई पीच्‍ची चाम्-दूम् फोक्स्‍ना चायाम्क तोङ्‍क छूये।

१६ ओरोतो दाचाम् तूनासो सानीवापी चामोवा मान्तूम्पीकान्

चीछा दाचाम्‍लो योबोरोबूम् कीम्पी तूम्ङा दूङ् नप् छूये।

१७ नताम्नोक मीस्लो बल्या लूपीम् साः चाम्पीकान्

होपा सम्तूमा मीयाम्क मीस्लो सागपात चाम् दूङ् नप् छूये।

१८ दावा म्छूली काईप् मीचा खेम्वा छास,

खोदोलोई दावा म्छूली मान्काईप् मीचा खेम्वा-मोम्वा छासनो।

१९ आल्प् मीस्मी लाम् तीतीआ राम्पा छूये,

खोदोलोई इमानदार मीस्मी लाम् क मूल्‍लाम् के।

२० लूखूप्चीलोक वाच्छा छाआ म्पा म्जी नमीय,

खोदोलोई मूर्ख मीचा म्मा ऊसो रेप्पनो।

२१ मूर्ख मीस् मूर्ख लक् मईलो म्जी नये,

खोदोलोई बूजेईमम् राःरालोक मीस् सीदाङ् म्होपा मीन्‍नक लाम्पी लाम्दूमे।

२२ चाई पीप् मीस् मान्तूलो लोचम् गस्‍ना खाते,

खोदोलोई ओरोसर्प् चाई पीप् मीस् तूदोक मूङ्‍कस् सफल छूये।

२३ थीक् ङरी आईम् तयलो मीस् म्जी नये,

ना थीक् नाम्‍लापी नेनेक रीङ्बऊ हायाम् नप् छूये!

२४ लूखूप्चीलोक मीस् रीरामपी ताईप्‍तेप् लाम् हेम् लाम्दूमे,

मूङ्‍क लाम्‍आ ख दाली खादी हेम् खाईम्पीका जगेई मय।

२५ योबोरोबूआ नाम्दूखू मप् मीस्मी खीम् गईपीय,

खोदोलोई लोमेवाम् यीक्पीक रीम् बीन्‍नीपा मीस् छूईम् पीयनो।

२६ योबोरोबूआ दुष्‍ट मीचा मईक खोलोङ् मीन्ताम् जेर,

खोदोलोई खोलोङ् शुद्ध रीङ्बऊपी ख म्जी नये।

२७ लोप् मप् मीचा म्होप्मी खीम्पी नीछीमा तात,

खोदोलोई बीन्‍नीपा मीस्पीका घूस मान्लाप् मीस् लेत्चाये।

२८ धर्मी मीस्मी गोङ्आ ङरी आईम् लाईस्पी ऊतोङ्‍कई ङरी आईमा पीक्ना विचार मय,

खोदोलोई दुष्‍ट मीचा विचारङा मान्‍ममो म्ङःपीका मान्‍नप् रीङ् लात।

२९ योबोरोबू दुष्‍ट मीस्पीका छूबूरी तूये,

खोदोलोई खसा धर्मी मीस्मी वाङोम् येन।

३० गेप्चाप् ङालीआ गोङ् चानमीय,

ना जीनप् रीदाम्‍आ गाम् सेसेर् यूक्स।

३१ रीराम पीम् लागी ख वोकाम्क रीङ् नम्‍लोना येईप् मीचा

लूखूप्चीलोक मीस्मी रापी तूम् तय।

३२ अनुशासन इन्कार मप् मीचा म्होपा-म्होप्ङा जेर्‌यान्चीक छूये,

खोदोलोई सूधारपी सानीवा मप् मीचा बूजेईमम् राःरा तय।

३३ योबोरोबूपीका कीम्‍लम् क लूखूप्ची तोम् सेचीवा के,

ना मीस् लखेक मान्छूम् सम्मो साम्दी-सायो तयनो।

१६

गोङ्‍पी तूक खोलोङ् लोचम् मीस्मी म्होप्मी के,

खोदोलोई लेम्पीका लईप् ङरी क योबोरोबूपीकाङ् ताये।

२ मीस् म्होप् खोयान्चीलो दोस् मान्दीक तोम् दूर,

खोदोलोई मूङ्‍कम् सानीवापी तूक खोलोङ् लन्ची योबोरोबूआ जाचेईमय।

३ खोलोङ् आम् लक् योबोरोबू पीदीत्व,

ना खोलोङ् आम् लोचम् सफल छूये।

४ योबोरोबूआ खोलोक थक् म्होप्मी लन्ची पूरा मम् लागी बोबूईयक तूये,

खसा दुष्‍ट मीस्सो नीछीमा ताईक लेईमी लागी यूक्स्क तूये।

५ खची गोङ्पी नाम्दूखू तूप् खोलोङ् योबोरोबूआ जेरची;

आछीयाङ् मूङ्‍कचा दण्ड तयची।

६ मीस् सम्तूमालोक ना विश्‍वासमम् खाईप् छूकसा मूङ्‍कम् मोऊ छेमा छूम् लक छूये,

योबोरोबूपीका कीस्कसा मीस् मान्‍नप् लक्पीका छूबूरी तूये।

७ मीस्मी वोर्वापीका योबोरोबू म्जीनईदोक,

खसा मूङ्‍क मीस्मी म्साछीमीस्सो मूङ्‍कलो मिलापपी यूक्स।

८ मीचा अन्याय मईना ओरोतो दाचाम् कामेई मईकप्कान्

धर्मी छूम्ना चीछाङाङ् दाचाम् तूम् दूङ् नप् छूये।

९ मीचा म्गोङ्पी खोलोङ् लोचम् बानेई मईक छूये,

खोदोलोई योबोरोबूआङ् मूङ्‍क लाम्दूम् लागी खोलोङ् म्‍लोङ् कोस्को तोकेई मीपीयक छूये।

१० होङाबूम् ङचसूआ नीनाम्मालाम्पाक लूखूप्चीम् रीङ् मय,

ना मूङ्‍कम् ङःआ नीया गम् रीङ् मईनो।

११ थीक् नाप लो तराजुलो योबोरोबूमीङ् के;

फाक्सूम्पी तूक खोलोङ् ढक खम् हूक्पीक लक्ङा के।

१२ होङाबूचा रई लक् जेरची,

ऊदोईपीक्यालो धार्मिकतालाम्पाङ् सिंहासन बोबूईक छूये।

१३ होङाबूस् इमानदार रीङ्पीका खची जीनये,

सत्य नेईप् मीस् मूङ्‍कचा साम्दी दयची।

१४ होङाबूम् छूली सीम्मी रीदाम् पोक् के,

खोदोलोई लूखूप्चीलोक मीचा मूङ्‍क छूली नन्खामीय।

१५ होङाबूम् ङाली अस्लो मूङ्‍कपी रीराम तूक छूये;

मूङ्‍कसा मीयेक सम्खे क होल्नाम्पी वातामीक् मोम् तोङ्‍क के।

१६ हाल्ङो लो नाम्छेर्‌बूलो कामेई मम्पीकान्,

ज्ञान लो लूखूप्चीलो तोम् दूङ् नये।

१७ इमानदार मीस्मी मूल्‍लाम् मान्‍नप् लक्पीका छूबूरी छूये;

म्होप्मी लाम् सम्सूर्प् ना यूप् मीचा म्होप्मी रीराम सम्सूरना यूक्स।

१८ मीस् मासेई छूम् लाईस्पी देप् लोम्चीम् सानीवा ताये,

ना मीस् पतन छूम् लाईस्पी नाम्दूखूमम् आत्मा ताये।

१९ लूतेई मम्पाना ताईम्पा चूम्सोस् नाम्दूखूमप् मीस्चीका हाम्पीकान्

आत्मापी लखे छूम्ना छूक्सीप्चीम् रापी तूम् दूङ् नप् छूये।

२० वारे-वाछे लयाम्‍लो नम्‍लोना येईप् मीस्मी फलीफाप छूये,

ना योबोरोबूपी भरोसा मप् मीचा आसीक् तय।

२१ म्गोङ्पी लूखूप्चीलोक मीस् बूजेईमम् राःरालोक मीस् मीयची,

ना चानतो नेन्याक रीङ्आ सेचीवा पमीत्‍तो खाईय।

२२ बूजेईमम् राःरा तोक् मीस्मी लागी मूङ्‍क बूजेईमम् राःराङ् रीराममी पूई के,

खोदोलोई मूर्ख मीचा म्होप्पी तूक मूर्खताआङ् म्होप्पी दण्ड तात।

२३ लूखूप्चीलोक मीस्मी गोङ्पीका लूखूप्चीम् रीङ् लत्‍ते,

ना मूङ्‍क नेन्क रीङ्आ सेचीवा पमीत्‍तो खाईय।

२४ येईम् चानप् रीसीवा खूद तोङ्‍क छूये,

मूङ्‍कसा आत्मा म्जी नमीय, ना गाम्पीक सोमोरी नन्खामीय।

२५ हेप् मीचा लाम् खोङलो नप्ङा तयफो,

खोदोलोई दोस्पीन् मूङ्‍क लाम् सीम्पी ताईप्‍तेप् छूये।

२६ रोकोछू मप् मीस् म्चोखोमाआङ् लक् ममीय,

म्साकामाआङ् मूङ्‍क लक् ममीय।

२७ दुष्‍ट मीचा रई लोचम् बानेई मय,

ना मूङ्‍कम् रीङ् पीलूलूक्दीप् मीः तोङ्‍क छूये।

२८ छल मप् सानीवालोक मीचा खेम्वा-मोम्वा छास,

ना ओन्चोमा मप् मीचा नम्‍लो तङ्ना तूक बूम्-बूम् खेन्खामीय।

२९ ऊपद्र मप् मीचा म्होप्मी खीम्तोनी फसेई मय,

ना मूङ्‍कसा म्खीम्तोनी मान्‍नप् लाम् हेम् लाम्दूप्प।

३० मूक्सीम् मप्‍आ चूक्ली मईक छूये,

म्ङः वेल्प् मीस्मी वोर्वा नप् छूनो।

३१ धार्मिकतालाम्पा ओरोबाईप् तोबूवा तयाम्,

बूल्प्खाप् तोसम् ङालीनम्मी मुकुट के।

३२ धैर्य मदूर्प् मीस् छूम् क जूम्‍लूक् मप् सेना छूम्पीका दूङ् नप् के,

होप्मी छूली तईपी यूदूर्म् क सहर होप्मी तईपी ताईदूर्म्‌पीकासो दूङ् नप् के।

३३ नीनाम्माम् लन्ची बूजेईमम् लागी कर्‌सीङ् होक्साम्,

खोदोलोई ङरी आईप्ने योबोरोबूङ् तूये।

१७

खेम्वा छाप् खीम्पी चाम्दूम् फोक्स्क चाम्पीकान्

सानीवा चानतो ना वायेवाये खाईमान्दीक जा चाम्चाम् दूङ् नप् छूये।

२ लूखूप्चीलोक रोःआ म्मालिकमी आल्प् म्छापी हक् तोक्स,

ना म्मालिकमी वात्छा म्छास्का ईम्तोरोङ् दाचाम्पी बाक् तय।

३ हाल्ङो लो नाम्छेर्‌बूलो शुद्ध तूयेयो मान्तूयो पीम् मीःआ जाचेई मय,

खोदोलोई योबोरोबूआ मीस्मी गोङ् जाचेई मय।

४ दुष्‍ट मीचा दुष्‍ट रीङ्‍ङा येन,

वालीली नेईप् मीचा वालीलीक रीङ् येईम् लागी म्नोबो तास।

५ छूक्सीप् मीस् सेस्वा मीक् मीचा म्होप् बोबूईप्मी साम्दी कात्‍त;

बीन्‍नीपा मीस्पी नीछीमा तालात्लो म्जीनप् मीचा दण्ड तय।

६ चास्ची खूवोबूप्चीम् मुकुट के,

ना पा-मास् म्छाचीम् गौरव के।

७ लूखूप्चीम् रीङ् मम् मूर्ख मीस् खात्‍तनोदोन्,

चारतोप्मी ङःलाम्पा लत्क वालीलीक रीङ्ने जन् खात्‍तनो!

८ घूस पीप् मीस्मी लागी मूङ्‍क घूसआ जादूम् तोङ्नाङ् लक् मय;

हापी खातोदोसो कोङ् सफल छूवो पीक्ना मूङ्‍कसा मीने।

९ बीन्‍नीपा मीस्मी दोस् छेमा पीप् मीस्मी सम्तूमा पतो खाते,

खोदोलोई मूङ्‍क दोस्मी तोक्पी म्खेप्क-खेप् रीङ् मप्चाप्‍आ बूम्-बूम्पी खेम्वा तात।

१० मूर्ख मीस् सेचीवा पीम् लागी ईक्चून्दूलूम् कर्राआ केर्म् बोक्से,

खोदोलोई लूखूप्चीलोक मीस् सेचीवा पीम् लागी ऊलाम् वोकाम्कसाङ् साप।

११ दुष्‍ट मीचा जूम्‍लूक् मम्ङाङ् सानीवा मय,

खोदोलोई मूङ्‍कसा सम्तूमा मान्दीक दण्ड तय।

१२ मूर्ख मीस् मूङ्‍कम् मूर्खतापी छीम्पीकान्

बरू म्छा ङाप्खीयस्क मोक्स् छीम् दूङ् नये।

१३ बीन्‍नीपाआ नप् मईकम् फाईपी मीचा मान्‍नप् मईदोक,

मूङ्‍कम् खीम्पी सदै मान्‍नप् छूचाये।

१४ खेम्वा छाम् काऊ राम्पा हत्ना खीम्गोपी काऊ वोङ्‍क तोङ्‍कङ् के,

खन्सा खेम्वा-मोम्वा छाम् लाईस्पीङ् मूङ्‍क रोकेई मनूम्व।

१५ दोस् मान्दीक मीस् दोस् तीक् लो दोस्लोक मीस् दोस् मान्तीक्‍लो

नीप्पोङ् योबोरोबूआ जरेची।

१६ लूखूप्ची खेईम् लागी मूर्ख मीस्मी हूक्पी खाप्चीमा तूसो ऊमोम्ये,

ऊदोईपीक्यालो लूखूप्ची तोम् मूङ्‍कसा लन्चीङ् मईनो?

१७ ईल्पो बूम्‍आ आर्को म्बूम् सदै सम्तूमा मीय,

खोदोलोई बूबू-नेछो क दूक्वापी बोन्छोलम् लागी जन्मेई छूक छूये।

१८ लूखूप्छी मान्दीक मीस् बीन्‍नीपा मीस्मी नोक्पी जमानी तूये,

ना म्होप्मी खीम्तोनीम् लागी धरौटी छोक्स।

१९ खेम्-मोम् नईप्‍आ मोऊ नत्‍तक छूये।

ओरोरेप् मूल लाम्स्को बोबूईप्‍आ विनाश काछयक छूये।

२० रई गोङ्लोक मीस्पी लाईम्छोम् काईम्छोम् ताईनो।

छल रीङ् नेईप् लेम्‍लोक मीस् नीछीमापी छूये।

२१ मूर्ख वात्छा छाआ म्पा सोक्पी मय;

मूर्ख मीस्मी म्पा हादेम्सो सूक्वापी छूनो।

२२ जीनप् गोङ् नप् दबाई के,

खोदोलोई सोक्पी छूक आत्माआ तूप्‍री हार्‌मीय।

२३ दुष्‍ट मीचा नीया गम् लागी

सूल्यान्चीना घूस लाप।

२४ बूजेईमम् राःरालोक मीस्मी ङोबो लूखूप्चीहेम् हीक्स्क छूये,

खोदोलोई मूर्खम् मूक्सा चारीदूम् नाक्‍का छो सम्मो एक्सा-मेक्सा खोङ्चय।

२५ मूर्ख वात्छा छाआ म्पा सोक्पी मय,

ना ख वाईप् म्माम् गोङ्पी खीप्लीवा तेस।

२६ दोस् मान्दीक मीस् दण्ड पीम् नप् मा,

अथवा इमानदार लाम्‍लछास् कोर्राआ केर्म् नप् मा।

२७ म्नीऊ तूप् मीस् चीछाङाङ् नेने,

ना बूजेईमम् राःरालोक मीस् दावाङ् म्छूली मान्काईप् छूये।

२८ वाये तूचाईदोक मूर्ख मीस्सो लूखूप्चीलोक तोङ्‍ङा ङेसे,

ना म्‍लेम्पी लगाम तेप् मीस् लूखूप्चीलोक छूये।

१८

बीन्‍नीपा मीस्लो मीलेई मान्छूक मीचा म्होप्मीङाङ् वास्ता मय;

बीन्‍नीपा खोलोआ थीक् पीक्‍क रीङ् मूङ्‍कसा विरोध मय।

२ मूर्ख मीस् लूखूप्चीम् रीङ् मयाम्‍लो सम्तूक् छूनो,

खोदोलोई म्होपा मीन्क रीङ् पीम् तयदोक मूङ्‍क म्जीनये।

३ मीस्पी दुष्‍ट सानीवा ताईकप्का मीस् मम्सेम् सानीवासो ताये,

ना ङईम्‍लो ईतो अपमानसो तालाते।

४ मीस्मी ङःपीका लईप् रीङ् ओरोगूम्प् काऊ तोङ्‍क तूये,

खोदोलोई लूखूप्चीम् पूई क बगेई छूक्चाप् योऊ तोङ्‍क के।

५ दुष्‍ट मीस्मी पक्छे मम्,

अथवा दोस् मान्दीकस् नीया तोम्पीका छूबूरी मम् नप् माके।

६ मूर्ख मीस्मी ङचसूआ म्होप्पी खेम्वा तात,

ना मूङ्‍कम् म्ङःआ म्होप्पी केर्म् फू काछय।

७ मूर्ख मीस्मी म्ङःआङ् मूङ्‍क पीलूलूक्दीत,

ना मूङ्‍कम् म्ङचसू क म्‍रीरामपीक वोमो के।

८ ओन्चोमा मप्‍तीप् मीस्मी रीङ् चानप् चाम् थक् तोङ्‍क छूये,

मूङ्‍क रीङ् मीस्मी म्गो सम्मो तातेके।

९ म्होप्मी लक् मम् छूप् मीस्

पीलूलूक्दीप्मी नेछो तोकङ् के।

१० योबोरोबूम् नीङ् ईबूम् हायाम् राःरालोक धरहरा के,

धर्मी मीस् मूङ्‍कपी बूल्तो खाते ना सुरक्षित छूना तूये।

११ होङ्पोक मीस्मी खची दाचाम्ङा हायाम् राःरालोक खची सहर के,

मूङ्‍कचा मूङ्‍क सप्ङा मान्दूर्प् पर्खाल मीन्‍नची।

१२ म्होप् पतन छूम् लाईस्पी मीस्मी गोङ्पी नाम्दूखू ताये,

खोदोलोई साम्दी-सायो ताम् लाईस्पी लखेवा ताये।

१३ हेप् मीचा येईम्पीका लाईस्पीङ् ङरी आन्‍नदोक,

मूङ्‍क तोङ्ना मम् मूङ्‍क मीस्मी मूर्खता ना म्होप् ङईमी छूम् के।

१४ सोमोरी मीयक नाम्‍लापी मीस्मी आत्माआ तेम्दूर,

खोदोलोई म्फूल् छूवाक आत्माम् दूक्वा आसाई तेम्दूर?

१५ बूजेईमम् राःरालोक मीस्मी गोङ्आ ज्ञान म्हूक्पी मय,

लूखूप्चीलोक मीस्मी नोबोआ ज्ञान लाम्‍लात।

१६ हूक्छोआ हूक्छो पीप्मी लागी लाम् हल्पीय,

ना मूङ्‍क देप् मीस्मी लाईस्पी ताईतीय।

१७ दोस्रो मीस् लाईस्पा खात्ना तईम् रीङ् मान्यूम् सम्मो,

मुद्दा तीक् लाईस्पीक मीस्ङा थीक् दाते।

१८ कर्‌सीङ् होक्साम्ना खेम्वा-मोम्वा रोकेई छूये

ना हायाम् राःरालोक मुद्दा तीलप्चीम् रापीक रूबूसी सले।

१९ हायाम् राःरालोक सहरपी वोम्पीका म्गोङ् तूक् नेछो सम्जेई मीम् दूङ् गार छूये;

ना खेम्वा-मोम्वा क आग्ल तेम्पा महलमी मूल लाम्स्को तोङ्‍क के।

२० लूखूप्चीलो नेन्याक रीङ्बऊआ चानप् चाम् थक्‍आ तोङ्ना मीस् सम्तूक छूमीय;

चानतो नेन्याक रीङ्बऊआ मीस् म्जीनये।

२१ रीराम पीप् राःरा लो सेईप् राःरालो लेम्पी छूये,

ना नेईम् नईप् मीचा म्होप् नेन्क रीङ् तोङ्नाक म्चो तेम् बोक्से।

२२ तोमा तोक्पा नप् थक् तय,

ना मूङ्‍कसा योबोरोबूपीका सम्खेलू तय।

२३ छूक्सीप् मीचा सम्तूमा तोम् लागी लखेक छूना बीन्ती मय,

खोदोलोई होङ्पोक् मीचा छरप्-छरप्क ङरी आन्‍न।

२४ ओरोसर्प् म्बूम्‍लोक मीस्सो मासेई छूम् दूर,

खोदोलोई हेप्-हेप् बूम् क बू-नेछोप्कासो दूङ् मीलेई छूक्ना तूप् छूये।

१९

छूक्सीप् तूयादोसो इमानदार छूम्ना लाम्दूम्

छल वोर्वालोक रीसीवा तूप् मूर्ख छूम्पीका दूङ् नप् के।

२ मान्छेईमो-मान्लेमो मीस् उत्साहा पीम् नप् छूनो;

हातार मप् मीचा लाम् फाल्‍ल।

३ मीचा म्होप्मी मूर्खताआङ् म्होप्मी रीराम नाश मय,

खोरोदोसो मूङ्‍कम् गोङ्आ योबोरोबूम् ऊल्‍लोङ्पी छूली खोमय।

४ दाचाम्‍आ ओरोसर्प् बूम्नेछो बानेईमय,

खोदोलोई छूक्सीप् मीस् म्बूम्‍आसो होक्सीय।

५ वालीलीक गवाई पीप् मीस् दण्ड मान्तोमो ऊम्केई छूम् तयनो,

ना वालीलीक रीङ्‍ङाङ् मप्चाप् मीस् स्वतन्त्र छूम्ना खाईम् तयनो।

६ ओरोसर्प् मीचा चारतोप्पीका सम्खे लामची,

ना खोलोङ् मीस् हूक्छो पीप् मीस्मी म्बूम् छूये।

७ छूक्सीप् मीस् खोलोङ् म्होप्मी मीचा होक्सीयची;

मूङ्‍कम् म्बूम्ची जन् खपीका छूबूरी छूये!

मूङ्‍कसा बीन्ती मतो मूङ्‍कचीम् खची दोस्-दोस् खात्दोसो खसा मूङ्‍कस् हापीसो छीप्पस्‍नो।

८ लूखूप्ची तोक्‍आ म्होप्मी रीराम सम्तूमा मीय;

बूजेईमम् राःरा साम्दी दोक् मीस्मी फलीफाप छूये।

९ वालीलीक गवाई पीप् मीस् दण्ड मान्तोमो ऊम्केई छूम् तयनो,

ना वालीली रीङ्‌ङाङ् मप्चाप् मीस् मासेई छूये।

१० मूर्ख मीस् सूक्वापी लेईम्चाम् खात्‍तनो,

रोःआ चारतोप् मीस्पी हक् तोम् हायाम् ङाली ईसे!

११ मीस्मी लूखूप्चीआ मीस् धैर्य मम् ईया;

बीन्‍नीपा मीचा हानी मईलोसो मूङ्‍कसा मईक दोस् छेमा पीम् साम्दी-सायो तोम् रीङ् के।

१२ होङाबूम् छूली गूङ्‍गीनार कूस्क तोङ्‍क छूये,

खोदोलोई मूङ्‍कम् सम्खे-लूम्खे क घाँस थेम्पीक सोङ्‍गेर्वा तोङ्‍क के।

१३ मूर्ख वात्छा छा म्पा मासेई मप् के,

ना म्ङः दूप् तोमा येनाम्मा खीम्मी छानापीका तप्-तप् पाईप्चाप् तप्कनी तोङ्‍क के।

१४ खीम् लो दाचाम्‍लो पा-मापीका ताईक छूये,

खोदोलोई लूखूप्चीलोक तोमा क योबोरोबूपीकाङ् ताईक छूये।

१५ आईम्‍लमा हायाम् लोक्‍तो ईम्‍लम् तात,

ना म्‍आईम् लप् मीस् माईस्ङा तूम् बोक्से।

१६ वारे-वाछे लयाम्क रीङ् रेप् मीचा म्होप्मी रीराम सम्सूर,

खोदोलोई म्होप्मी चालमी वास्ता मान्मप् मीस् सीये।

१७ छूक्सीप्ची सम्तूमा मीम् क योबोरोबू सम्तूमा मीम् तोङ्‍क के,

ना मूङ्‍कसा ऊई मक तूये, खूङ्‍कम् पूनाऊनी योबोरोबूआ मूङ्‍क पीय।

१८ आसा तूलोङ् आम् होप्मी छा ताडना पीव,

मादोन् आना मूङ्‍कम् रीराम मासेई मय।

१९ दावाङ् म्छूली काईप् मीचा दण्ड तोम् बोक्से,

आना मूङ्‍क ऊलाम् लेत्छोक्सदोक मूङ्‍क तोङ्नाङ् होसोङ् आना मूङ्‍क लेईम्छोम् बोक्से।

२० मीचा चाई पीक येन्व, ना वारे-वाछे लईक ग्रहण मव,

ना दोस्का आन् लूखूप्चीलोक छूये।

२१ मीस्मी गोङ्पी ओरोतो लोचम् छूये,

खोदोलोई योबोरोबूम् लन्चीङाङ् पूरा छूये।

२२ मीचा हाल्‍लोसो मान्याईप् सम्तूमाम् लन्ची मय;

वालीली नेईम्पीकान् छूक्सीप् छूम्ङा दूङ् नये।

२३ योबोरोबूपीका कीस्यादोक रीराम हेम् लाम्दूम्या;

मूङ्‍कलाम्पा मीस् खाऊमा-खासेर्मापी छूये, ना दूक्वाआ मूङ्‍क पत्‍तनो।

२४ म्‍आईम्‍लप् मीचा म्हूः थालपू फूम्म,

ना मूङ्‍कसा म्हूः लातना म्ङप्‍तोसो थयनो।

२५ मीस् सेस्वा मीक् कोर्राआ केर्‌व, खीक्‍का लूखूप्ची मान्दीक मीस् लूखूप्ची ईयान्ची;

लूखूप्चीलोक मीस् वोक्व, खीक्‍का मूङ्‍कसा म्होप्मी ज्ञान पमीय।

२६ म्होप्मी पा लूतेई मप् ना म्मा पाखा कल्प्लाप् वात्छाआ

ङईम्‍लम् लो ङाजावालो तात।

२७ ए ओ छाङा, वारे-वाछे लईयान्क येईम् होक्सीयदोक,

आन् ज्ञानमी रीङ्बऊपीका थाम्ना खाते।

२८ गप्खाप् साछीआ नीया सेस्वा मीय,

ना दुष्‍ट मीस्मी ङःआ अधर्म कूई लूत्खीय।

२९ सजाई क बीन्‍नीपा सेस्वा मीक्‍तीप्चीम् लागीङ् थीक्‍का मम्पाक छूये,

ना केर्म्फू क मूर्खचीम् लागी के।

२०

दाखमद्यआ बीन्‍नीपा मीस् सेस्वा मीक्‍तीप् छूमीया, ना दीःआ खेम्वा तात;

ङ्‍क तोङ्‍क दूम् थक्‍आ सेतक मीस् लूखूप्चीलोक छूनो।

२ होङाबूम् छूली गूङ्‍गीनार कूस्क तोङ्‍क छूये;

मूङ्‍क म्छूली काईमीक्‍आ म्होप्मी रीराम मासेई छूमीय।

३ खेम्वा मान्छामो तूप् मीचा साम्दी-सायो तय,

खोदोलोई खोलोङ् मूर्खचा खेम्वा छासची।

४ म्‍आईम्‍लप् मीचा नाम्‍ला तूलो यीः जोङनो,

खन्सा छीर्म् हेम् नाम्‍लापी मूङ्‍कसा ऊसो तयनो।

५ मीस्मी गोङ्पी तूक लन्ची ओरोगूम् काऊ तोङ्‍क तूये,

खोदोलोई बूजेईमम् राःरालोक मीचा मूङ्‍क पाखा लात।

६ ओरोसर्प् मीचा खची होप्पी हाल्‍लोसो मान्याईप् सम्तूमा तूये पीक्चेते,

खोदोलोई विश्‍वास मदूराम्क मीस् हापीओ छीपाम्?

७ धर्मी मीस् दोस् मान्दीक रीराम लेत्चाये;

मूङ्‍कम् दोस्-दोस् लाम्दूप् म्छामाईची नीनाम्माआ आसीक् पीयची।

८ होङाबू म्होप्मी सिंहासनपी नीया मम् लागी तूकप्का,

खसा खोलोङ् मान्‍नप् रीङ् फूत्‍तना खोङ।

९ आसाई ओरोपीम् दूर, “कोङा ओ होप्मी गोङ् शुद्ध यूक्सूक तूये;

कोङ् सफा ना मोऊ मान्दीक तूवो”?

१० मीलेई मान्छूक् ढक लो नापलो

ङ्‍क नीच्‍चीङ् योबोरोबूआ जेर।

११ ईल्पो छाछामा मूङ्‍कसा मईक वोर्वापीकाङ्

मूङ्‍कम् चालचलन नप् तूक लो मान्तूकलो छेईदूराम्।

१२ येईम् लागी नोबो लो खोम् लागी मूक्स्लो,

मूङ्‍क नीच्‍चीङ् योबोरोबूआङ् बोबूईक के।

१३ ईम्चाम् नत्नव, मूङ्‍कसा आन् जन्-जन् छूक्सीप् मये;

जाग तूवाव ना आम्पी ओरोतो छीर्म् तूचाये।

१४ चूम्सोस् खेईप् मीचा ओरोपीके, “ङ्‍क नप् मान्तू, ङ्‍क नप् मान्तू!”

खीक्‍का जीस् मेक्सा तातेक्‍कप्का मूङ्‍कसा म्होपा चीछा खाप्चीमा छोक्सना चूम्सोस् खेतकम् धाक मय।

१५ ओरोतो हाल्ङोप्का लो हिरा-मोतीप्कालोन्,

ज्ञानमी रीङ् हायाम् दाम् परेई छूक् छूये।

१६ छेत्‍तनोक मीस्मी जमानी तूप् मीस्मी म्तेईसो ङापानूम्व;

मूङ्‍कसा बीन्‍नीपा छाप्कूवापीक मीस्मी लागी मूङ्‍क तोङ्ना मक तूदोक मूङ्‍कपीका धरौटी लाप्नूम्व।

१७ मीस् वालीली मीयना तयक चाम्दूम् मीस्पीका चानये,

खोदोलोई मूङ्‍कम् यान्तेस्को क ङःबरी सेरोम् ऊप्साम्क तोङ्‍क छूये।

१८ नप् चाई पीप्चीपीका चाई लाप्ना खोलोङ् लोचम् बानेई मव,

जूम्‍लूक् मम् तूदोक लाईस्पी नप् चाई लाम्व।

१९ ओन्चोमा मप् मीचा सूलाम्ना यूक्साम्क रीङ् पतीत,

खन्सा दूमो नेईप् मीस्पीका छूबूरी तूवाव।

२० हेप् मीचा म्पा अथवा म्मा साराप् छयदोक,

मूङ्‍कम् लाबाई सेपा नाम्कूर्मादाम् छूक नाम्‍लापी सीये।

२१ लाईस्पी दावा-दावा मयाम्ना ई हूक्पी मयाम्क दाचाम्पी

दोस्का ऊसो आसीक् छूनो।

२२ ओरोपीनव, “ओपी मान्‍नप् मप्पी कोङा म्फाई लापो!”

योबोरोबू हूङ्व, ना खसा आन् छूतेई मये।

२३ मीलेई मान्छूक् ढकआ जोखेई मयाम्क योबोरोबूआ जेर,

ना छल मयाम्ना तराजुपी जोखेई मयाम्क ख म्जी नईनो।

२४ योबोरोबूआ मीस् लाम्दूम् लाम् खोमीय;

मीचा म्होप्मी रीराम हाक हेम्ये खात्चाये पीम् ऊतोङ्नाई छेईदूर?

२५ नीनाम्मा ऊची चाचोदाम् पीम्पीका लाईस्पी नम्‍लोना विचार मव,

मादोन् दोस्का आम् सानीवा चाईम् बोक्से।

२६ लूखूप्चीलोक होङाबूआ दुष्‍ट मीस् छीर्म तोङ्ना साक्स;

खसा मूङ्‍कचीम् थेम्पी छीर्म् दूम् चक्‍का तोक्स।

२७ योबोरोबूम् लाबाईआ मीस्मी आत्मा गोपी वोङ्ना

मूङ्‍क मीस्मी म्गोपीक विचार लामना लात।

२८ हाल्‍लोसो मान्याईप् सम्तूमाआ लो विश्‍वासयोग्यताआलो होङाबू सुरक्षित मय;

हाल्‍लोसो मान्याईप् सम्तूमालाम्पाङाङ् मूङ्‍कम् सिंहासन सुरक्षित छूये।

२९ सोलो मीस्मी साम्दीखा खची सऊ-बल के,

खोदोलोई बूल्प्खाप् तोसम् खूवोबूप्चीम् खची साम्दी-सायो के।

३० मूर्कीआ केराम्कसा लो खेर् वनाम्कसालो मन्‍नप् वोर्वा हतेई मय,

ना कोर्राआ केराम्कप्का मीस्मी म्गोपाक वोर्वा खारेई छूये।

२१

होङाबूम् गोङ् योबोरोबूम् हूक्पी छूये;

योऊ तोङ्ना हाकहेम्ये खाईम् मीने मूङ्‍क हेम्ङा खसा मूङ्‍क खाईय।

२ मीचा म्होप् लाम्दूम्क खोलोङ् लाम् म्होपा थीक्ङा मीने,

खोदोलोई मीस्मी गोङ् जाचेईमप् योबोरोबूङ् तूये।

३ ऊई थीक् तूये ना नीयालोक तूये मूङ्‍क मम्

योबोरोबूआ बलि चारेई मयाम्कप्का दूङ् नत्‍त।

४ नाम्दूखू मप् मूक्स्, अहङ्‍कार मप् गोङ्,

ना रई लक् खोलोङ् मोऊ के।

५ नम्‍लो लोचम् मईना रोकोछू मप् मीस्मी फलीफाप छूये,

खोदोलोई हातार मप् मीस्पी छूम्सीम् ताये।

६ वालीली नेन्याना कामेई मयाम्क दाचाम् क

पेर्प् खाप् मोम् ना सीमीक् वोमो के।

७ दुष्‍ट मीस्मी ऊपद्रआ मूङ्‍कस् खची होप्ङा थूत्‍तस्‍ना खाईयची,

ऊदोईपीक्यालो ऊई थीक् तूये मूङ्‍क मम् मूङ्‍कचा मानेई मईचीनो।

८ दोसी मीस् खोखोल्पा लाम्पी लाम्दूमे,

खोदोलोई दोस् मान्दीक मीस् तन्तईपा लाम्पी लाम्दूमे।

९ सदै चीबूर् लप्चाप् तोमालो ईबूम् खीम्पी तूम्पीकान्

खीम्मी कौसीम् ईक् चाखेम्पी तूम् दूङ् नये।

१० दुष्‍ट मीचा मान्‍नप् लक् मम् नत्‍त;

मूङ्‍कसा म्खीम्तोनीस् सम्तूमा मीयनो।

११ बीन्‍नीपा मीस् सेस्वा मीक् मीचा दण्ड तयलो, ऊसो मान्लेप् मीचा लूखूप्ची तयची;

लूखूप्चीलोक मीचा सेचीवा तयलो होसोङ् दूङ् लूखूप्चीलोक छूये।

१२ धार्मिक योबोरोबूआ दुष्‍ट मीस्मी खीम्पी ऊई छूचाये पीम् छेत्‍त,

ना खसा दुष्‍ट मीस् खोलोङ् मासेई मय।

१३ छूक्सीप्‍आ ऊची ङोकलो मीचा म्नोबो दीयदोक,

मूङ्‍क तोङ्‍ना म्नोबो दीक् मीचा ङोकलोसो आसासो येननो।

१४ सूलाम्ना पीयाम्क हूक्छोआ छूली सेत्दीत,

ना खास्तो गोपी सूलाम्ना पीयाम्क घूसआ ओरोदेप् छूली नन्खामीय।

१५ नीया छूकप्का धर्मीस् खची जीनये,

खोदोलोई रई लक् मप् मीस् क खची कीम् लये।

१६ लूखूप्चीम् लाम्पीका थाम्ना खईप् मीस्

सीप् मीस् तूक थाऊपी तातेके।

१७ हायाम् सूक्वापी तूम् नईप् मीस् छूक्सीप् छूये;

दाखमद्य लो चाम्दूम्‍लो नईप् मीस् हादेम्सो होङ्पोक् छूनो।

१८ धर्मी मीस्मी फाईपी अधर्मी मीचा दण्ड तयची,

ना इमानदार मीस्मी फाईपी दुष्‍ट मीचा दण्ड तयची।

१९ खेम्वा-मोम्वा छाप् ना छूलीपो तोमालो तूम्पीकान्

बरू गोङ्‍रूत्खाप् थाम्पूपी तूम् दूङ् नये।

२० लूखूप्चीलोक मीस्मी खीम्पी खोलोप्का दूङ् नप् चाम्दूम् लो तेललो खसना यूक्सक छूये,

खोदोलोई मूर्ख मीचा म्होप्पी तूक खोलोङ् चईना मत्दीत।

२१ धार्मिकताम् लो सम्तूमाम्‍लो दोस्-दोस् लाम्दूम्प्‍आ

रीराम, तूम्-बाईम् ना साम्दी-सायो तय।

२२ लूखूप्चीलोक मीचा हायाम् राःरालोक मीस्मी सहर आक्रमण मय,

ना मूङ्‍कचा भरोसा मईचीक पोचीप् कील्‍ला खोलोङ् हत्दीत।

२३ म्ङः मान्दूप् मीचा

म्होप् नीछीमापी छूम्पीका जगेई मयान्ची।

२४ नाम्दूखू मप्मी लो नाछोबी मप्मीलो म्नीङ् “सेस्वा मीक्” के;

मूङ्‍कसा म्होप्ङा देप् लोयान्चीना वोर्वा मय।

२५ म्‍आईम्‍लप् मीस् म्होप्मी लन्चीआङ् सेत,

ऊदोईपीक्यालो मूङ्‍कसा हूःआ लक् मम् इन्कार मय।

२६ लेपाबरीङ् मूङ्‍कसा हायाम्देतो तोम् लन्ची मचय,

खोदोलोई धर्मी मीचा म्हूक्फामा हल्‍लना पीय।

२७ दुष्‍ट मीस्मी बलि ईजेर्म् लप् छूये;

रई मीन्ताम्‍आ बलि पीयक जन् देई ईजेर्म् लप्ये छूये होला!

२८ वालीलीक साक्छी पीप् मीस् पीलूलूक्खाते,

खोदोलोई रीङ् नम्‍लोना याईप् मीचा पीयक साक्छी पोचीप् छूये।

२९ दुष्‍ट मीस् साहास तूप्‍तोङ्‍क मयान्चीना लाम्दूमे,

खोदोलोई इमानदार छूक्ना तोप् मीचा म्होप्मी चाल विचार मय।

३० मीस्मी ऊतोङ्‍कदोसो लूखूप्ची अथवा ज्ञान अथवा लोचम्,

योबोरोबूम् ऊल्‍लोङ्पी सफल छूम् दूरनो।

३१ जूम्‍लूक् मम् लेईमी लागी खोक् थीक्‍का मयाम्,

खोदोलोई जूम्‍लूक्पी कोम् क योबोरोबूम् हूक्पीङ् छूये।

२२

ओरोतो दाचाम् सोम्पीका नप् नीङ् सोक्नूम्व;

साम्दी-सायो तोम् नाम्छेर्‌बू अथवा हाल्ङोप्का दूङ् नप् छूये।

२ होङ्पोक् लो छूक्सीप्लो ईबूम् रीङ्पी क तङे,

मूङ्‍कस् नीप्पोङ् बोबूईप् योबोरोबूङ् तूये।

३ लूखूप्चीलोक मीचा म्होप्पी खतरा ताचाईक तय ना बीन्‍नी खात्ना रीम्यान्ची-पम्यान्ची,

खोदोलोई सोजपा क मूङ्‍क हेम्ङा खाते ना दूक्वा तेप्स।

४ लखे छूम् क योबोरोबूपीका कीम्‍लम् के;

मूङ्‍कम् म्चो क दाचाम्, साम्दी-सायो ना रीराम के।

५ दुष्‍ट मीस्मी लाम्पी तीती लो वोमोलो छूये,

खोदोलोई म्होप्मी रीराम सम्सूर्प् मीस्, मूङ्‍क तोङ्‍क रीङ्पीका छूबूरी तूये।

६ छाछामा ख लाम्दूम् पर्ने लाम्मी तोक्पी तालीम पीयानूम्व,

ना खूवोबूप् छूक सम्मो ख मूङ्‍क लाम्पीका थाम्ना खात्नो।

७ होङ्पोक्‍आ छूक्सीप्पी हक् तोक्स,

ना नोः मप् क नोः पीप्मी म्‍रोः छूये।

८ अन्यायमी चालेई फूईप् मीचा नीछीमा बात्ल मय,

ना मूङ्‍कसा बीन्‍नीपा मीस्पी मक अत्याचार यात्ना खाते।

९ सम्‍नप्ना बीन्‍नीपा पीप् मीचा म्होपासो आसीक् तय,

ऊदोईपीक्यालो मूङ्‍कसा म्होप्मी चाम्दूम् छूक्सीप्चीपी हास।

१० सेस्वा मीक् मीस् कल्‍लात्व, ना खेम्वासो खालेते;

ना खेम्वा-मोम्वा लो साम्दी काईम् रीङ्लो यात्ना खाते।

११ म्सागोवापीक शुद्धता नईप् ना सम्तूमालोक रीङ् मप् मीस्मी लागी,

होङाबूसो म्बूम् छूये।

१२ योबोरोबूआ ज्ञानलोक मीस् सम्सूर,

खोदोलोई विश्‍वास मान्तूप् मीस्मी लोचम् खोलोङ् खसा गस्दीत।

१३ म्‍आईम्‍लप् मीचा ओरोपीके, “पाखापा ईबूम् गूङ्‍गीनार तूये!

लाम् होम्पी खातोदोक कोङ् सेतो!”

१४ तूम्‍लूलप् मीम्छाम् ङः ईबूम् ओरोगूम्प् खूलूम् के;

योबोरोबूम् छूलीपी ताईप्ची मूङ्‍कपी वाईखीयची।

१५ छाछामाम् गोङ् मूर्खताआ पेप्पक छूये,

खोदोलोई तीःमी सीर्कूनाआ ताडना पीयाम्कसा मूङ्‍कपी तूक मूर्खता छूबूरी जूक्ना खाते।

१६ म्होप्मी दाचाम् पमीम् लागी छूक्सीप् मप्सेप् मीस् लो,

होङ्पोक् मीस् हूक्छो पीप् मीस्लो नीप्पोङ् छूक्सीप् छूये।

लूखूप्चीलो मीस्मी सूक्पोङ् पोम् ललई

१७ लूखूप्चीलोक मीस्मी पोम् ललई सानीवा मना येन्‍व,

ना कोङा ईयान्क रीङ्‍पी आना सानीवा मव,

१८ ऊदोईपीक्यालो मूङ्‍क खोलोङ् रीङ् आना आम् गोङ्पी यूक्सदोक,

ना मूङ्‍क खोलोङ् आम् ङचसूपी तयार तूदोक मूङ्‍क हायाम् चामोवा पीप् रीङ् छूये।

१९ आना योबोरोबूपी भरोसा मवनू पीकोना

ङ्‍क रीङ् एसे कोङा आन् ईयान्, एई, आन्ङा ईयान्।

२० कोङा आम् लागी सूक्पोङ् पोम् ललई छाम्पीन्‍नाक तूये,

मूङ्‍कपी नप् चाईपीप् रीङ्‍बऊ लो ज्ञानमी रीङ्‍बऊलो तूये।

२१ आन् लूखूप्चीम् रीङ् ईन्चीस् पोप्चीपी थीक् ङरी आईम् दूर्व पीकोना

कोङा आन् इमानदार छूम् लो सत्य रीङ् नेईम्‍लो ईन्क के।

उखान १

२२ मूङ्‍कस् छूक्सीप् तूये पीकाना छूक्सीप्ची लूतेई मनव,

ना म्‍ऊसो मान्तूप् मीस् अदालतपी खाईना दूक्पीनव,

२३ ऊदोईपीक्यालो योबोरोबूआ मूङ्‍कचीम् पक्छेलाम् मुद्दा मय,

ना मूङ्‍कस् लूतेईमप् मीस् खोलोङ् खसा लूतेईमय।

उखान २

२४ दावाङ् म्छूली काईप् मीस् बूम् मनव,

मोरोङ् म्छूली काईप्खाप् मीस्लो ईतो लाम्दूम्नव,

२५ मादोन् मूङ्‍कम् चाल आन्सो ईयान्ची

ना आम्होप्ङा वोमोपी सेते।

उखान ३

२६ बन्धकी लाम् लक्पी आम् हूः तेस्‍नव,

अथवा बीन्‍नीपा मीस्मी नोःम् जमानी तूनव।

२७ आम्पी छोम् लागी खाप्चीमा मान्तूदोन्,

आन् ईम्स्क आम् तूस्कोसो आन् ङाप्खीये।

उखान ४

२८ केछे सून्मापूका रीम् थूम्पा लूङ् यईनव,

मूङ्‍क आम् खूक्सू-खूलूचा थूक्स्चीक के।

उखान ५

२९ म्होप्मी लक् मप् हेप् मूर्‌पो मीस् आना तक तूयेयो?

मूङ्‍कसा होङाबूचीम् सूसो मय;

मूङ्‍कसा मोरोक मीस्मी सूसो मईनो।

उखान ६

२३

आन् चारतोप्लो चास्-दूस् तूलो,

आम् लाईस्पी ऊई यूक्सापाक तूये मूङ्‍क नम्‍लोना खोङ्व।

२ आन् चापोयो-दूपोयो तूदोक,

आना होस् मना वाताम् चव;

३ मूङ्‍कम् चानप् चाम्दूम्मी लोप् मनव,

ऊदोईपीक्यालो मूङ्‍क चाम्दूम् आन् फासेई मप् छूदूर।

उखान ७

४ होङ्पोक् छूम् लागी दूमो लाछार मन्चीनव,

लूखूप्चीलोक छूवाना आम्होपा आम्होप्ङा तईपी यून्चीव।

५ दाचाम् ऊलाम् खोम्खाम् तयाम्, ना मूङ्‍क खालेते,

ऊदोईपीक्यालो मूङ्‍कम् म्‍लाप्‍तो मीय,

ना नाम् हेम् मूङ्‍क बोबोकील्‍ली तोङ्ना पेर्‌ना खाते।

उखान ८

६ सम्‍ईप् मीस्मी चाम्दूम् चनव;

मूङ्‍कम् चानप् चाम्दूम्मी लोप् मनव,

७ ऊदोईपीक्यालो मूङ्‍क मीस्मी वोर्वा ङ्‍क तोङ्‍क तूये,

मूङ्‍कसा आना चईक चाम्दूम्मी दाम्मी तोक्पी सदै मीन्चय।

मूङ्‍कसा आन्, “चव, दूङ्व” लये,

खोदोलोई मूङ्‍कम् सानीवा आन्लो छूनो।

८ आना मूङ्‍क चीछाङाङ् चईकसो पास्दीत,

ना आना मूङ्‍क सेवा छयक मोरोङ् यसे।

उखान ९

९ मूर्ख मीस्लो रीङ् मनव,

ऊदोईपीक्यालो मूङ्‍कसा आम् लूखूप्चीलोक रीङ्मी साम्दी यूक्सनो।

उखान १०

१० केछे सून्मापूकाक रीम् लूङ् यईनव,

अथवा गेस्कूप्-गेस्कूम्चीम् यीक्पीक रीम् छून्‍नव,

११ ऊदोईपीक्यालो मूङ्‍कस् सम्सूर्प् हायाम् राःरालोक तूये;

खसा आम् ऊल्‍लोङ्पी मूङ्‍कचीम् पक्छे लाम्पा मुद्दा मय।

उखान ११

१२ आम् सानीवा वारे-वाछे हेम् मव,

ना आम् नोबो ज्ञानमी रीङ्बऊ हेम् मव।

उखान १२

१३ छाछामास् ताडना पीम् राप्नव;

आना मूङ्‍क तीःमी सीर्कूनाआ सजाई पीयदोक मूङ्‍क सीखात्नो।

१४ तीःमी सीर्कूनाआ मूङ्‍क सजाई पीव,

ना मूङ्‍कम् रीराम सीम्पीका लेन्चामीव।

उखान १३

१५ ए ओ छाङा, आम् गोङ् लूखूप्चीलोक तूदोक,

आछीयाङ् ओ सानीवा चानये।

१६ आम् ङःआ थीक् रीङ् नेन्लो,

ओ आत्मा रामेई छूये।

उखान १४

१७ आम् गोङ् मोऊपोचीप्का नाचूर् लम् पीनव,

खोदोलोई योबोरोबूपीका कीम्‍लम् लागी सदै लन्ची मचव।

१८ आछीयाङ् ताईक नाम्‍लापी आम् लागी आसा तूये,

ना आम् आसा मोरो खालेत्नो।

उखान १५

१९ ए ओ छाङा, येन्व ना लूखूप्चीलोक छूवाव,

ना आम् सानीवा थीक् लाम्पी यूक्स्व।

२० हायाम् देतो दाखमद्य दूप्ची,

अथवा छूदोक साः चाप् चापोयो-दूपोयोस्का ऊदेप्पी तूनव,

२१ ऊदोईपीक्यालो मद्य दूप्ची लो चापोयो-दूपोयोस्लो छूक्सीप् छूये,

ना ङ्‍कतोङ्ना सदै मद्यआ सेईप्चाप् मीचा चेईप्खाप् तेई खाम्ना लाम्दूम् बोक्से।

उखान १६

२२ आन् रीराम पीप् आम् पाम् रीङ् येन्व,

ना आम् मा खूवोबूम् छूलो हेला मनव।

२३ सत्य खेत्व ना मूङ्‍क खेईमनव;

लूखूप्ची, अनुशासन ना बूजेईमम् राःरा तव।

२४ धर्मी वात्छा छाम् म्पा हायाम् म्गोङ् चानये;

लूखूप्ची तूप् वात्छा छाम् म्पा म्होप्मी छापीका म्जीनये।

२५ आम् पा लो आम् मालो खची जीननूव;

आन् वाईप् आम् मा रामेई छूनूव।

उखान १७

२६ ए ओ छाङा, ओ रीङ् सानीवा मना येन्व,

ना आम्जीनतो ओ लाम् कल्व।

२७ बेलेछीलप् मीम्छा ओरोगूम् खूलूम् के,

ना तूम्‍लूलप् मीम्छा चीहोप् म्ङःलोक इनार के,

२८ खूस्पा तोङ्ना मूङ्‍कसा चङ्तीत,

ना मूङ्‍कसा विश्‍वास मान्तूप् मीस् ओरोसर्प् बानेई मय,

उखान १८

२९ नीछीमापी आसे छूये? सोक्पी आसे छूये?

खेम्वा आसाई छास? दूक् नेईम् आसाई मय?

आसे मोरोङ् खेर् वोङे?

आस्मी मूक्स्ये हीः तोङ्‍क हाल्के छूये?

३० मद्य दूम् सीप्‍तेप्चीपी लो,

ङल्म्पा मद्य दाप्स् खाईप्चीपीलो ङ्‍क खोलोङ् छूये।

३१ हाल्के दाखमद्यपी आम् मूक्स् मनव,

मूङ्‍क खोङ्पी यूक्साम्‍लो म्पूक्मा पके,

मूङ्‍क दूङाम्‍लो सजीलनाङ् चानारीला दाली वीखीय!

३२ दोस्का मूङ्‍कसा पूःआ तोङ्ना दईया,

ना गोमन पूःआ तोङ्ना विष तेयीपीया।

३३ आम् मूक्स्‍आ हाल्‍लोसो मान्तोम्पा थक् तय,

ना आम् सानीवाआ अल्मलेईमप् रीङ् मीन्‍न।

३४ ओरोदेप् दीरीत्‍ती थेम्पी ईम्चाप् तोङ्‍क आन् छूये,

हेयोङ्मापीक मस्तूलमी रीबोम् छोक्‍तो काप्दीप्चीप् तोङ्‍क आन् छूये।

३५ आना ओरोपीके, “मूङ्‍कचा कोङ् केरो, खोदोलोई कोङ् खेर् मान्वोङा!

मूङ्‍कचा कोङ् केरो, खोदोलोई कोङा लमान्लीङा!

कोङ् हादेई थीतोपको? कोङा होसोङ् दूम् छूये।”

उखान १९

२४

दुष्‍ट मीस्चीप्का नाचूर् लनव,

मूङ्‍कस्का ऊदेप्पी तूम् लन्ची मनव,

२ ऊदोईपीक्यालो मूङ्‍कचीम् सानीवाआ ऊपद्र मम् लोचम् मय,

ना मूङ्‍कचीम् ङःआ झमेला ताईम् रीङ् मय।

उखान २०

३ लूखूप्चीआ खीम् बोबूयाम्,

ना बूजेईमम् राःराआ मूङ्‍क पोचीप् छूये;

४ ज्ञानलाम्पा मूङ्‍कम् कोठा

हायाम् दाम् परेई छूक् थक्‍आ लो ङालीनप् थक्‍आलो पेप्छोक्सक छूये।

उखान २१

५ लूखूप्चीलोक मीस्मी राःरा ओरोदेप् छूये,

ना ज्ञानी मीस्मी राःरा पये।

६ जूम्‍लूक् मम् लागी आन् अगुवाइ मप् चाहेई छूये,

ना जूम्‍लूक्पी कोम् लागी ओरोसर्प् चाईपीप् मीस् चाहेई छूये।

उखान २२

७ मूर्खम् लागी लूखूप्चीम् रीङ् बूजेईङा ममान्दूर्प छूये;

लाम्स्कोपी बात्ल छूक ओरोसर्प् मीस्मी लाईस्पी नेईम् रीङ् मूङ्‍कपी छूनो।

उखान २३

८ आसाई मान्‍नप् लोचम् मय,

मूङ्‍क जाल मप् मीस् पीक्ना मीचा छेत्‍तची।

९ मूर्खआ मईक खोलोङ् जाल मोऊ के,

ना मीचा बीन्‍नीपा मीस् सेस्वा मीक् जेरची।

उखान २४

१० आम्पी नीछीमा ताईलो आन् ऊत्‍तीते-बेप्‍तीतेदोक,

आम् राःरा हायाम् चीछा रईछ!

उखान २५

११ सेईम् लागी खाईयस्क मीस् लेन्चामीव;

मीस् खोन्सेस्को थाऊ हेम् ऊन्तो-बेप्‍तो खाईप्चाप् मीस् लेन्चामीव।

१२ आना “केईकान् मूङ्‍कम् तोक्पी ऊसो छेताम्कानो” पीक्दोक,

ऊई मीस्मी गोङ् जाचेई मप्‍आ ङ्‍क रीङ् तयनोयोनाई?

आम् रीराम सम्सूर्प्आ ङ्‍क रीङ् थाऊ तयनोयोनाई?

ऊई खसा खोलोङ् मीस्पी मूङ्‍कसा मईक लक् तोङ्ना म्फाई लापनोयोनाई?

उखान २६

१३ ए ओ छाङा, खूद चव, ऊदोईपीक्यालो मूङ्‍क नप् छूये,

ना चाकापीका लाताम्क खूद आम्पीका हायाम् लेमे।

१४ ङ्‍कसो आना छेत्यूक्स्व, लूखूप्ची आम् लागी लेम्‍लेम्यो लप् छूये;

मूङ्‍क आना तयदोक, ताईक नाम्‍लाम् लागी आसा छूये,

ना आम् आसा मोरो यस्‍नो।

उखान २७

१५ खूस्पाआ खीम् चङक तोङ्ना आना धर्मी मीस्मी खीम् चङ्चनव,

ना धर्मी मीस् तूस्को खीम् लूतेई मनव।

१६ धर्मी मीस् नूक्छेम् दीस्दोसो मूङ्‍क होसोङ् पके,

खोदोलोई दुष्‍ट मीस् नीछीमाआ पीलूलूक्दीत।

उखान २८

१७ आम् साछीमी पतन छूलो रामेई छूनव,

ना मूङ्‍कसा जोलोङ् तयलो आन् आम्जीननव,

१८ मादोन् योबोरोबूआ मूङ्‍क तय ना ख म्जीनईनो,

ना मूङ्‍क मीस्पीका म्छूली हतेई मय।

उखान २९

१९ दुष्‍ट मीस्चीम् कारणआ आम् थीथीरीऊ बोनव,

अथवा दुष्‍ट मीस्पीका नाचूर् लनव,

२० ऊदोईपीक्यालो दुष्‍ट मीस्मी लागी हन्‍ना ताप् नाम्‍लाम् लागी आसा छूनो,

ना दुष्‍ट मीस्मी लाबाई सीखाते।

उखान ३०

२१ ए ओ छाङा, योबोरोबूपीका लो होङाबूपीकालो कीसाव,

ना विद्रोह मप् मीस्चीका मीलेई छूवाना तूनव,

२२ ऊदोईपीक्यालो योबोरोबूआ लो होङाबूआलो नीप्पोआङ् मूङ्‍कचीपी खचा छेत्‍तनोक नाम्‍लापी पीलूलूम्दीम् पोक्सची,

ना ऊतोङ्‍क नीछीमाई योबोरोबूआ लो होङाबूआलो तातची पीम् आसाओ छेत्‍तनाई?

लूखूप्चीलोक मीस्मी बीन्‍नीपा पोम् ललई

२३ ङ्‍कसो लूखूप्चीलोक मीस्मी पोम् ललईङा के:

नीया मयाम्‍लो छेङ्‍गेर् मम् नप् माके।

२४ दोसी मीस् आसाई “आन् दोस् मान्दीक तूये,” लय,

मीचा मूङ्‍क तोङ्ना पीक् मीस् साराप् छयची ना जाति-जातिचा मूङ्‍कम् नीन्दा मईची।

२५ खोदोलोई अपराध मप् मीस् दोसी थेईमप् मीस्मी नखावा छूये,

ना मूङ्‍क मीस्पी हायाम् नप् आसीक् तात्‍ते।

२६ इमानदारना ङरी आईम् क

ङचसूपी चूम्मा मयाम्क तोङ्‍क के।

२७ पाखा मेक्साक लक् लाईस्पी मतात्व,

ना खारूवा मम् लागी आम् थाम्पूवार थीक्‍का मव,

खीक्‍काना आम् खीम् बोबूईव।

२८ आम् खीम्तोनीम् ऊल्‍लोङ्पी ऊसो कारण मान्दीङ् गवाई पीनव,

अथवा छल मम् लक्मी लागी आम् ङः दूप्नव।

२९ आना ओरोपीनव, “मूङ्‍कसा कोङ् मोकतोङ्नाङ् कोङासो मूङ्‍क मूयो;

मूङ्‍क मीचा कोङ् ऊई मोक तूवा मूङ्‍कम् म्फाई कोङा लापो।”

३० कोङ् ईल्पो म्‍आईम्‍लप् मीस्मी रायीखापीक लाम्‍लाम्पा लाम्दूमो,

ईल्पो म्‍लूखूप्ची मान्दीक मीस्मी वाचोसीखापीक लाम्‍लाम्पा लाम्दूमो,

३१ लीक्थलाम्पा तीतीम् पऊ लीमाछोक्स्क तूवा,

सोङ्‍ङाङ् लीमाना मूङ्‍क रायीखा मूल्छोक्स्क तूवा,

खीक्‍का लूङ्मी पर्खाल हत्खाताक तूवा।

३२ कोङा ङ्‍क खोलोङ् खोङूना विचार मूऊ,

ना कोङा खोङूक खोलोक थक्पीका कोङ् ईबूम् सेचीवा ईन्चूङ्:

३३ चीबाईप् ईम्चाम्‍आ ना चीबाईप् दाङूम् मम्‍आ,

हूः छूईम्ना चीबाईप् नोम्चीम्‍आ,

३४ छूम्सीम्वा आम्पी खूस्पा तोङ्ना

ना रोरेखा क जूम्‍लो वेप्ना ताप् मीस् तोङ्ना तालाते।

सोलोमनमी बीन्‍नीपा हितोपदेश

२५

सोलोमनमी ङ्‍क खोलोङ् हितोपदेश यहूदापीक होङाबू हिजकियाम् मीचा छाप्चीक के:

२ हेप् रीङ् सूलाम्ना यूक्साम्कपी नीनाम्माम् साम्दीखा छूये,

ना हेप् रीङ् लामूम्‍लाताम्कपी होङाबूचीम् साम्दीखा छूये।

३ साराङ्‍गा ओरोरेप्‍तो तूक ना चारीदू ओरोगूम्पू तूक तोङ्नाङ्,

होङाबूचीम् सानीवापी तूक रीङ्सो छेईम् दूराम्नो।

४ नाम्छेर्‌बूपीक कसर लात्दीत्व,

खीक्‍कानाङाङ् नाम्छेर्‌बूम् लक् मप् मूर्‌पो मीचा मूङ्‍कपीका ङालीनप् थक बानेईमम् दूर।

५ होङाबूम् मूक्स्दूपीका दुष्‍ट चाईपीप्ची लात्दीव,

खीक्‍कानाङाङ् मूङ्‍कम् चारखम्पी नीया थम्पूर छूये।

६ होङाबूम् लाईस्पी आम्होप् देप् लोन्चीनव,

ना खम् देप् म्मीस्चीम् रापी तूम् हक् लाम्नव।

७ देप् मीस्चीम् लाईस्पी मूङ्‍कचा आन् होच्‍चेई मम्पीका,

मूङ्‍क म्होपाङ् आन् “ङ्‍कप्‍तो थोङ्ते” पीक्‍क दूङ् नये।

आम् मूक्सा ऊई तक तूये,

८ मूङ्‍क रीङ् दावा-दावा रूबूसी सल्स्को खीम्पी खाईनव,

ऊदोईपीक्यालो आम् खीम्तोनीआ आन् ङाजावापी मईदोक,

दोस्पी आना ऊई मय?

९ आम् खीम्तोनीलोक मुद्दा तूना आना बहस मईलो,

बीन्‍नीपा मीचा सूल्‍लना यूक्सक रीङ् पनव,

१० मादोन् मूङ्‍क रीङ् येईप्‍आ आन् ङाजावापी मदूरे,

ना आना नप् आम् नीङ्ला हन्‍ना हादेम्सो तयनो।

११ नम्‍लोना नेनेक रीङ्

नाम्छेर्‌बूम् बूखोपी हाल्ङोम् स्याउ यूक्साम्क तोङ्‍क छूये।

१२ लूखूप्चीलोक मीचा वोक्याक रीङ् येईम् क

हाल्ङोम् कुण्डल अथवा नीखूर हाल्ङोम् लोऊ तोङ्‍क छूये।

१३ विश्‍वास योग्य रीदाम् पोक् ख पोप्मी लागी

छीर्म् गूम् नाम्‍लापी नोङ् ताईना छीक्‍क तोङ्‍क छूये;

म्मालिकमी आत्मा मूङ्‍कसा ताजा मीपीय।

१४ म्होपा पीयनोक दानपी देप् रीङ् मप् मीस्

वा तामान्मीक् मोम् लो हीक्‍लो तोङ्‍क छूये।

१५ धैर्यताआ चारतोप् सम्जेई मीदूराम्,

ना लखेक रीसीवाआ तूप्‍री अईम् दूर।

१६ खूद छीप्पदोक थीक्‍काङाङ् चव,

मूङ्‍क आना दूमो चईदोक आन् पासे।

१७ आम् खीम्तोनीम् खीम्पी हेप्लो-हेप्लोङाङ् खात्व,

सदै खात्चाईदोक मूङ्‍कसा आन् जेरे।

१८ म्होप्मी खीम्तोनीम् ऊल्‍लोङ्पी वालीलीक गवाई पीप् मीस्

तूप् अथवा दोप्सेल अथवा चूचूयोक बेई तोङ्‍क के।

१९ नीछीमापी छूयाक नाम्‍लापी विश्‍वास मयाम्नोक मीस्पी भरोसा मम् पीक्याक

काङ् तूक्‍क तोङ्‍क अथवा लोङ् अत्क तोकङ्‍ के।

२० दूक्वापी छूक मीस्मी लाईस्पी छाम्‍लम् क

चूनाम्पी खाम्तेई ङाप्खाप् मीस् तोङ्‍क

अथवा खेर् जूर्पाला थक्‍आ कूयूम्छोक्साम्क तोकङ् के।

२१ आम् साछीमी साका सीक तूदोक मूङ्‍क चाम् थक् पीव;

मूङ्‍क वाम्मा सीक तूदोक मूङ्‍क काऊ दूम् पीव।

२२ आना ङ्‍कतोङ्ना मईकसा मूङ्‍कम् तोङ्पी थूर्म् बूक्साम्क तोङ्ना मूङ्‍क म्ङईमा तीत्खाते,

ना योबोरोबूआ आन् पूनाऊनी पीये।

२३ योऊना हेम् खाईप् हीक्‍आ वा तामीयक तोङ्‍ना

छल रीङ् मप् लेम्‍आ मीस् म्छूली काईमीय।

२४ सदै चीबूर्‌लप्चाप् तोमालो ईबूम् खीम्पी तूम्पीकान्

खीम्मी कौसीम् ईक् चाखेम्पी तूम् दूङ् नये।

२५ हायाम् छूबूरीपीका ताईक नप् रीदाम् क

वाम्‍मा सीक मीस्मी लागी छीक्छीलीलीक काऊ तोङ्‍क छूये।

२६ दुष्‍ट मीस्मी रीङ्‍ हेम् लागेई छूक् धर्मी मीस्

हीललो पूईयक काऊ अथवा फोहोर वापूतो तोङ्‍क छूये।

२७ ओरोतो खूद चाम् नप् छूनो,

ना होप्मी लागी साम्दी-सायो लाम् नप् मा।

२८ म्होप् तईपी मान्यूप्चीप् मीस्

पर्खाल हईप्खाप् सहर तोङ्‍क छूये।

२६

होल्नाम्पी नोङ् ताईक अथवा छीर्म् बात्ल मम् नाम्‍लापी वा ताईक तोङ्‍नाङ्

मूर्ख मीस् साम्दी-सायो मीयाम्क खात्‍तनो।

२ बूरूरू पेर्प्‌खाप् गाम्छोऊ लो छाईपेर्प् खाप् गून्थ्यालीलो तोङ्‍नाङ्

मोरो साराप् छोक्सेकसो मान्ताईमोङ् पेर्‌खाते।

३ खोक्मी लागी कोर्रा, मोकोक्‍तीम् लागी ङथूईरी,

ना मूर्खचीम् खची दोस्मी लागी सीर्कूना!

४ मूर्ख मीस् मूङ्‍कम् मूर्खता तोङ्‍क ङरी आन्‍नव,

मादोन् आन्सोङ् मूङ्‍क तोङ्‍कङ् छूये।

५ मूर्ख मीस् मूङ्‍कम् मूर्खता तोङ्‍क ङरी आन्‍व,

मादोन् मूङ्‍कसा म्होपा म्होप्ङा कोङ् लूखूप्चीलोक तूवो मीने।

६ मूर्ख मीस्पीका रीदाम् होम् क

होप्मी लोङ्पी बात्‍आ खोम् तोङ्‍क अथवा चीः चाम्खाम् तोङ्‍क के।

७ मूर्ख मीस्मी ङःपी तूक नप् वारे-वाछे क

सक्पा मीस्मी लूल म्‍लोङ् तोङ्‍क छूये।

८ मूर्ख मीस् साम्दी-सायो दोम् क

घुयेँत्रपी लूङ् छूईयाम्क तोङ्‍क के।

९ मूर्ख मीस्मी ङःपी तूक नप् वारे-वाछे क

दीःआ सेईप् मीस्मी हूक्पी तूक तीतीम् पऊ तोङ्‍क छूये।

१० मूर्ख मीस् अथवा लाम्पी लाम्दूम्चाप् मीस् दूक्नासीपी लक् ममीम् क

तालीफू गोप् मीचा मोमोथेम्पी बेई आपना मीस् खेर् वन्‍नक तोङ्‍क के।

११ खेप् पास्‍ना म्होप्मी पाम्‍लूङा चास् आत्क तोङ्नाङ्,

मूर्ख मीचा म्होप्मी मूर्ख लक् म्खेप्क-खेप् मचय।

१२ म्होप्मी विचारपी म्होप्ङा लूखूप्चीलोक मीप्चीप् मीस् आना तक तूयेयो?

मूङ्‍क तोङ्‍क मीस्पीकान् बरू मूर्ख मीस्मी दूङ् आसा छूये।

१३ म्‍आईम्‍लप् मीचा ओरोपीके, “लाम्पी ईबूम् गूङ्‍गीनार तूये!

ईबूम् गूङ्‍गीनार लाम् होम्पी तूये!”

१४ लाम्स्को कब्जापी एक्सा-मेक्सा हीन्तीयान्चीक तोङ्नाङ्

म्‍आईम्‍लप् मीस् म्तूस्कोपी एक्सा-मेक्सा तेर् न्चायान्ची।

१५ म्‍आईम्‍लप् मीचा म्हूः थालपू फूम्म,

ना मूङ्‍क म्हूः थेईम्ना म्ङःप्‍तो थोम्सो मूङ्‍क म्‍आईम्‍लये।

१६ रीङ् नम्‍लोना मीलेईमप्ना ङरी आईप् नूक्पो मीस्पीकासो दूङ्

म्‍आईम्‍लप् मीचा म्होप्मी सानीवापी म्होप् लूखूप्चीलोक मीईयान्ची।

१७ बीन्‍नीपा खेईक-मोईकपी म्हूःतेप् मीस् लो

लाम्पी लाम्दूम्चाप् खेप्मी नोबो लाप् मीस्लो ईबूम्ङा के।

१८-१९ म्होप्मी खीम्तोनी छल मीम् यातकप्का

“कोङ्ने ङालोचोकङाङ् तूवो!” पीक् मीस् क

मीस् सेईम् लागी मीःलोक बेई आप् बौलाहा तोङ्‍क के।

२० सीङ् मान्तूलो मीः सीये,

ओन्चोमा मप् मान्तूलो खेम्वा-मोम्वा यसई तेके।

२१ गेलोबोम्मी लागी कोईला ना मीः तीम् लागी सीङ् तोङ्‍कङ्

खेम्वा छाम् लागी खेम्-मोम् पोक् मीस् छूये।

२२ ओन्चोमा मप्‍तीप् मीस्मी रीङ् चानप् चाम् थक् तोङ्‍क छूये,

मूङ्‍क रीङ् मीस्मी म्गो सम्मोङ् तातेके।

२३ दुष्‍ट गोङ् सूल्‍म् लागी चानतो नेन्याक रीङ् क

बोहोम् छूप्पी कील्‍म्पा नाम्छेर्‌बूम् जलप तोङ्‍क छूये।

२४ बीन्‍नीपा मीस् जेर्प् मीचा म्होप्मी रीङ्आङ् म्होप्मी ङाली फात्‍त,

खोदोलोई मूङ्‍कसा म्गोङ्पी मीस् छल मीम् रीङ् यूक्स्दीतक छूये।

२५ मूङ्‍कम् रीङ् हायाम् नप् तूदोसो मूङ्‍कपी विश्‍वास मनव,

ऊदोईपीक्यालो मूङ्‍कम् गोङ् नूक्ची ईजेर्म्‌लप् रीङ्आ पेप्छोक्सक छूये।

२६ मूङ्‍कसा म्होप्पी तूक बीन्‍नीपा मीस् जेर्म् रीङ् छल मईना सूल्दीतकसो छूदूर,

खोदोलोई मूङ्‍कम् रई वोर्वा खोलोङ् मीस्मी रापी खोछेत्‍ते।

२७ बीन्‍नीपा मीस्मी लागी फूत्‍तक खूलूम्पी मूङ्‍क म्होप्ङा वाईखीय;

बीन्‍नीपा मीस् हील्‍म् लागी दीस्सक लूङ्आ मूङ्‍क म्होप्ङा हील्‍ल।

२८ वालीली नेईप् लेम्‍आ म्होपा दूक्पीयक मीस्ङा जेर,

ना छछयो-लेम्‍लेम्योक रीङ् मप्‍तीप् ङःआ पीलूलून्खामीये।

२७

देसाक लेईमी नाम्दूखू मनव,

ऊदोईपीक्यालो ऊलेईपीङ् ऊई तालाते पीम् आना छेत्‍तनो।

२ आम् होप्मी ङःपीका मा बीन्‍नीपा मीस्मी ङःपीका आम् सायोचोङ्मा छूनूव;

आम् ङचसूआ मा बीन्‍नीपा मीस्पीका छूनूव।

३ लूङ् हायाम् लीप् छूये ना सेरोम्सो मूङ्‍क तोङ्नाङ् लीसे,

खोदोलोई मूर्ख मीस्मी मीस् मान्‍नप् लक ममीम् वोर्वा मूङ्‍क नीच्‍चीप्कासो दूङ् लीप् छूये।

४ छूली सम्तूमा मान्दीक छूये, झोँक क सोक्वा-मोर्वा तोङ्‍क छूये,

खोदोलोई नाचूर्‌मी लाईस्पी आसाई थोरेप्दूर?

५ खोछेईम्मीना मीस् वोकाम्क क

आसासो तूम्मान्तोम्मीना मीस् सम्तूमा मीयाम्कप्का दूङ् नप् छूये।

६ आन्लो मीलेई छूक् बूम्‍आ आन् खेर् वन्क क

आम् साछीमीआ म्खेप्क-खेप् चूम्मा मीकप्का दूङ् नप् छूये।

७ म्बो खाप्खाप् मीस् खूद म्चाम् लईनो,

खोदोलोई साकासीप् मीस्पीका खीक्‍लोवाप्सो चानये।

८ म्योङ्पीका लत्‍ना थाम्खात्क छोऊ तोङ्‍कङ्

म्खीम्पीका लत्‍ना थाम्खात्क मीस्सो छूये।

९ होप्लो मीलेई छूक् बूम्पीका तयाम्क आछीयाक चाई क

नाम्चानप् तेल्‍आ लो धूपआलो तोङ्नाङ् गोङ् चानमीक् छूये।

१० आम् होप्मी बूम् लो आम् पाम् बूम्‍लो होक्सीनव,

ना आम्पी नीछीमा ताईलो आम् बूचीम् आम् नेछोचीम् खीम् खान्‍नव;

छूबूरीपीक बूबू-नेछोचीपी खाईम्पीका आम् दोक्पीक आम् खीम्तोनीचीपी खाईम् दूङ्‍ नप् छूये।

११ ए ओ छाङा, लूखूप्चीलोक छूवाव, ना ओ गोङ् चानमीव,

खोरो छूकसा कोङ् मप्सेप् आस्दोसो कोङा ङरी आईम् दूरो।

१२ लूखूप्चीलोक मीचा म्होप्पी खतरा ताचाईक तय ना बीन्‍नी हेम् खात्ना पम्यान्ची-रीम्यान्ची,

खोदोलोई सोजपा क मूङ्‍क हेम्ङा खाते ना दूक्वा तेप्स।

१३ छेत्‍तनोक मीस्मी जमानी तूप् मीस्मी म्तेई यूक्स्व;

मूङ्‍कसा बीन्‍नीपा छाप्कूवापी तूप् मीस्मी लागी मूङ्‍क तोङ्ना जमानी मक तूदोक, मूङ्‍क तेईङा धरौटी यूक्स्व।

१४ हेप् मीचा देत्छासेपा पक्ना हायाम् देप् साल्म्पी म्खीम्तोनी आसीक् पीयदोक,

मूङ्‍कन् साराप् छयक तोङ्‍क छूये!

१५ खेम्वा-मोम्वा छाप् तोमा येनाम्मा वा ताईलो

खीम्मी खीम्सूफेर्‌पीका तप् तप् पाईप्चाप् तप्कनी तोङ्‍क के।

१६ मूङ्‍क तईपी यूम् क हीक् तईपी यूम् तोकङ् के,

अथवा हूःआ तेल लाम् तोङ्‍क के।

१७ सेल्‍आ सेल्ङा खूयाम्क तोङ्ना

ईल्पो मीचा बीन्‍नीपा मीस् खूईय।

१८ अञ्जीरमी पऊमी चोलोगूलो मप् मीचा मूङ्‍कम् म्चो चाम् तय,

ना म्मालिकमी चोलोगूलो मप् मीचा साम्दी-सायो तय।

१९ काऊपी मीचा म्होप्मी ङाली तयक तोङ्नाङ्

मीस्मी गोङ्पी खसा म्होप्मी रीरामपी तूक वोर्वा तय।

२० सीम्‍आ लो विनाशआलो हादेम्सो सापो पीक्नो,

ना मीस्मी मूक्सासो हादेम्सो सापो पीक्नो।

२१ हाल्ङो लो नाम्छेर्‌बूलो शुद्ध तूयेयो मान्तूयो पीम् मीःआ जाचेई मय,

खोदोलोई म्होपा तयक सायोचोङ्मापीका मीस् जाचेई छूये।

२२ मूर्ख मीस् छूम्बोपी तेसना खकदोसो,

मूङ्‍क खूरूऊपी छीर्म् यीकाम्क तोङ्ना यीक्‍कदोसो,

आना मूङ्‍कम् मूर्खता मूङ्‍कपीका हतेई मम् दूरनो।

२३ खोलोङ् आम् लूस् ऊतोङ्‍कई तूये पीम् नम्‍लोना छेत्यूक्स्व,

आम् होप्मी बागालमी तोक्पी नम्‍लोना सानीवा मव,

२४ ऊदोईपीक्यालो दाचाम् सदै तूचाईनो,

ना मुकुटसो खोलोङ् दूङ्मी लागी तूचाईनो।

२५ घाँस हीपूम्ताम् ना नयाँ बूकूलीम् लीमे,

ना कोम् होम्पी घाँस बात्ल मयाम्,

२६ खीक्‍काना लूसआ आम् लागी तेई जूतेई मीपीये,

ना रायीखा खेईम् खाप्चीमा छाङ्‍गारापीका ताये।

२७ छाराम् म्माम् ओलोन् आम् खीम्पोस्चीका आन्‍नी खोलोङ् चाम् लाईप् छूये,

ना आम् रोःमेस् सऊ-बल पीयची।

२८

आसासो कल्‍लनोदोसो दुष्‍ट मीस् जूके,

खोदोलोई धर्मी मीस् क गूङ्‍गीनार तोङ्‍क साहासलोक छूये।

२ छाप्कूवापी विद्रोह छूकप्का, मूङ्‍कपी ओरोसर्प् चारतोप्ची पके,

खोदोलोई बूजेईमम् राःरा लो ज्ञानलो तूप् चारतोप्‍आ छाप्कूवापी सूक्वा-चामोवा तात।

३ छूक्सीप्ची मप्सेप् चारतोप्

ईबूम्सो छीर्म् रहेई मान्छूम्मीना पीलूलूक्दीप् हायाम् देप् वा ताईक तोङ्‍क छूये।

४ ललई होप्येप्चा दुष्‍ट मीस्मी सायोचोङ्मा मईची,

खोदोलोई ललई रेप्चा मूङ्‍कचीम् ऊल्‍लोङ् मईची।

५ दुष्‍ट मीचा नीया ऊये पीम् छेत्‍तस्‍नो,

खोदोलोई योबोरोबू लाम्चा मूङ्‍क नम्‍लोना छेत्‍तस्क छूये।

६ छूक्सीप् छूयादोसो दोस् मान्दीक छूम्ना लाम्दूम्

छल मप् वोर्वालोक होङ्पोक् मीस् छूम्पीका दूङ् नप्के।

७ ललई रेप् वात्छा छा क लूखूप्चीलोक के,

खोदोलोई चापोयो-दूपोयोस्का बूम् मप् छाआ म्पाम् नीङ्ला कात्‍त।

८ ओरोतो ब्याज लाप्ना म्दाचाम् पमीक् मीचा कामेई मईक दाचाम्

छूक्सीप्ची सम्तूमा मीक् बीन्‍नीपा मीस्मी छूये।

९ हेप् मीचा ललई रेम् इन्कार मईदोक,

मूङ्‍कसा वाङोम् मईकसो ईजेर्म् लप् छूये।

१० इमानदार मीस् मान्‍नप् लाम् हेम् लाम्दूप् मीस्

म्होप्ङा वोमोपी सेते,

खोदोलोई दोस् मान्दीक मीचा नप् पूनाऊनी तय।

११ होङ्पोक् मीस् म्होप्मी विचारपी लूखूप्चीलोक छूदूर,

खोदोलोई बूजेईमम् राःरालोक छूक्सीप् मीचा मूङ्‍क जाचेई मईना तूम्तोम् दूर।

१२ धर्मी मीस् कोक्स्लो खोलोङ् खची जीनये,

खोदोलोई दुष्‍ट मीस् चारतोप् छूलो मीस् सूल्यान्ची।

१३ म्होप्मी मोऊ सूल्प्मी फलीफाप छूनो,

खोदोलोई कोङा मोऊ मूकङ्‍ के पीक्ना मोऊ मम् होप्येप् मीचा सम्खे तय।

१४ योबोरोबूपीका सदै म्कीम्‍लप् मीस् नीनाम्माआ आसीक् पीय,

खोदोलोई म्होप्मी गोङ् लूङ्तो छोक् मप् मीस् नीछीमापी छूये।

१५ छूक्सीप्चीपी हक् तोप् दुष्‍ट मीस्

ङूर्प् चाप् गूङ्‍गीनार तोङ्‍क अथवा छर्‌पाईप्खाप् मोक्स् तोङ्‍क के।

१६ बूजेईमम् राःरा मान्दीक चारतोप्‍आ म्होप्मी मीस्पी अत्याचार मय,

खोदोलोई वालीली मम्पाना कामेईम्पा दाचाम् जेर्प् मीचा आरोबाईप् तोबूवा तय।

१७ मीस् सेतकम् दोस्‍आ ऊई मम् ऊई मम् छूक्चाप् मीस् सीम् नाम्‍ला छूक सम्मोङ् जूक्‍तीते।

आसासो मूङ्‍कम् पक्छे मनूनव!

१८ दोस् मान्दीक छूक्ना लाम्दूम् मीस् सुरक्षित छूये,

खोदोलोई दुष्‍ट चालपी लाम्दूम् मीस् पतन छूना खाते।

१९ म्होप्मी थाम्पूवार् जोप्-दोक् मीस्मी चाम् थक् एन्दो-बून्दो छूये,

खोदोलोई मीन्क हेम् बूल्प्‍तीप् मीस् छूम्सीम्‍आ खार्‌खीय।

२० विश्‍वासयोग्य मीचा हायाम् देतो आसीक् तय,

खोदोलोई होङ्पोक् छूम् लागी सीप्‍तेप्ची दण्ड मान्तोमो तूम् तयस्‍नो।

२१ छेङ्‍गेर् मम् नप् मा,

खोरोदोसो ईक् टुक्रा सबेईमी लागी मीचा रई लक् मय।

२२ सम्‍ईप् मीचा होङ्पोक् छूम् लन्ची मईक छूये,

ना छूम्सीम्‍आ मूङ्‍क हूङ्दीतक तूये पीम् मूङ्‍कसा छेईम्ङा छेत्‍तनो।

२३ मीस् वालीलीक सायोचोङ्मा मीक्पीका दूङ्

मीस् वोक्‍आ यान्तेस्कोपी हायाम्देतो सम्तूमा तय।

२४ म्होप्मी पा-मा लूतेई मईना

“ङ्‍क गल्ती माके” पीक् वात्छा छा

मासेईमप् मीस्मी म्बूम् के।

२५ लोभी मीचा खेम्वा छास,

खोदोलोई योबोरोबूपी भरोसा मप् मीस्मी फलिफाप छूये।

२६ म्होप्पीङ् भरोसा यूप् मीस् मूर्ख के,

खोदोलोई लूखूप्चीलो लाम्दूम्प् मीचा छुटकारा तय।

२७ छूक्सीप्ची पीप् मीस् ऊमीसो खान्च छूनो,

खोदोलोई छूक्सीप्ची मान्खोप् मीचा हायाम्देतो साराप् तय।

२८ दुष्‍ट मीस् चारतोप् छूलो मीस् सूल्यान्ची,

खोदोलोई दुष्‍ट मीस् पीलूलूक्खात्लो धर्मी मीस् छातो-पतो खाते।

२९

म्खेप्‍क-खेप् वोकाम्नासो हेप् मीस् पीक्याक मान्‍रेप्ङा छूचाईदोक,

मूङ्‍क हादेम्सो मान्‍नम्मीना आचानक पीलूलूक्खाते।

२ धर्मी मीचा चार तोक्सलो मीस् खची जीनये,

खोदोलोई दुष्‍ट मीचा चार तोक्सलो मीस् दूक्वापी छूना पप्चीलोऊ छूये।

३ लूखूप्ची सम्तूमा मीक् मीचा म्पा म्जीनमीय,

खोदोलोई बेलेछीलप्चीका मीलेई छूक् मीचा म्होप्मी दाचाम् मोरोङ् मत्दीत।

४ नीयालो चारतोप् होङाबूआ छाप्कूवा हायाम् राःरालोक बानेई मय,

खोदोलोई घूसमी लोप् मप् होङाबूआ छाप्कूवा मासेई मय।

५ म्खीम्तोनी वालीलीक सायोचोङ्मा मीक्‍आ

म्होप्मी लोङ् सेईप् जाल हाप्सक छूये।

६ दुष्‍ट मीस् म्होप्मी मोऊआ गर्दा वोमोपी सेते,

खोदोलोई धर्मी मीचा छाम् मय ना म्जीनये।

७ धर्मी मीचा छूक्सीप्मी नीया मम् तोक्पी वास्ता मय,

खोदोलोई दुष्‍ट मीचा क मूङ्‍क छूक्सीप्मी तोक्पी ऊसोङ् मीन्‍नो।

८ बीन्‍नीपा मीस् सेस्वा मीक्‍आ सहरबरी चाऊपो पक,

खोदोलोई लूखूप्चीलोक मीचा छूली नन्खामीय।

९ लूखूप्चीलोक मीचा मूर्ख मीस्मी ऊल्‍लोङ्पी मुद्दा तेम् लागी अदालतपी खात्दोक,

मूर्ख मीस् म्छूली काते ना बीन्‍नीपा मीस् सेस्वा मीय, खन्सा मूङ्‍कपी मीलेई छूम् रीङ् छूनो।

१० मीस् सेईप् मीचा इमानदार मीस् जेरची,

ना इमानदार छूना तोप्चीसो सेईम् लामची।

११ मूर्ख मीचा म्छूली पूराङ् कात्‍त,

खोदोलोई लूखूप्चीलोक मीचा यसई छूना म्छूली तेप्स।

१२ चारतोप्‍आ वालीलीक रीङ् रेप्पदोक,

मूङ्‍कम् खोलोङ् अधिकृत दुष्‍ट मीस् छूये।

१३ छूक्सीप् मीस्पी लो खपी अत्याचार मप् मीस्पीलो नीप्पोपीङ् ङ्‍क रीङ् क तङे:

योबोरोबूआ मूङ्‍कस् नीप्पोङ् खोम् मूक्स् पीचीक तूये।

१४ होङाबूआ नम्‍लोना छूक्सीप्चीम् नीया मीपीयस्दोक,

मूङ्‍कम् सिंहासन सदैबरीकम् लागी थम्पूर छूचाये।

१५ सुधारमी लागी गोम् सीर्कूनाआ लूखूप्ची पीया,

खोदोलोई फूईलेईम्दीम्पा वात्छा छाआ म्माम् नीङ्ला कात्‍त।

१६ दुष्‍ट मीस् पतो खात्लो मोऊसो पतो खाते,

खोदोलोई धर्मी मीचा मूङ्‍कचीम् पतन छूक खोम् तयची।

१७ वात्छा आम् छा ताडना पीव, ना मूङ्‍कसा आन् खाऊमा-खासेर्मा पीये;

मूङ्‍कसा आम् गोङ्पी ओरोतो चामोवा तात।

१८ मीस्चीम् रापी नीनाम्माम् दर्शन लो ज्ञानलो छूनोदोक, मूङ्‍कस् थामे;

खोदोलोई ललई रेप्प मीस् नीनाम्माआ आसीक् पीय।

१९ रीङ्‍ङाङ् मयाम्ना रोः सुधार मम् दूराम्नो,

मूङ्‍कसा बूजेई मईदोसो ङरी आन्यानो।

२० हातारेई छूक्‍तो नेईप् मीस् आना तययो?

मूङ्‍क मीस्पीकान् ईल्पो मूर्ख मीस्मी दूङ् आसा छूये।

२१ मीचा म्‍रोः म्साहीछापूकाङ् नम्‍लो मईना यूक्सदोक,

दोस्का मूङ्‍कसा छर्‌न्खामीय।

२२ दुष्‍ट मीचा खेम्वा छास,

ना दावा म्छूली काईप् मीचा हायाम् देतो मोऊ मय।

२३ मीस्मी नाम्दूखूआ मीस् चीमा मय,

खोदोलोई लखेक आत्मा तूप् मीचा साम्दी-सायो तय।

२४ खूस्पालो ईक्‍काम् छूक् मीस् खूस्पामीङ् देप्क साछीमी छूये;

मूङ्‍कसा अदालतपी पस्तून चाचावा आछीयाक गवाई पीम् दूरनो।

२५ मीस्पीका कीम्‍लम् ईबूम् वोमो तोङ्‍कङ् के,

खोदोलोई योबोरोबूपी भरोसा यूप् मीस् सुरक्षित छूये।

२६ ओरोसर्प् मीचा चारतोप् तूम्खाम् मीने,

खोदोलोईयो योबोरोबूपीकाङाङ् मीचा नीया तय।

२७ धर्मी मीचा बेईमान् मीस् जेर;

दुष्‍ट मीचा इमानदार मीस् जेर।

आगूरमी रीङ्बऊ

३०

याकेम् वात्छ छा आगूरमी रीङ्बऊ; ईबूम् नीनाम्माम् रीदाम्:

ङ्‍क मीचा ओरोना पीकाक तूये, ए नीनाम्माङा, कोङ् ओसऊ तूकाक तूये;

कोङ् ओसऊ तूकाना ओ सऊना-पऊक छूवोक तूये, ए नीनाम्माङा।

२ खोलोङ् मीस् तूकपी कोङ् खोलोप्का दूङ् ऊसो बूजेई मान्मप् के;

मीस्पी छूम् पर्ने बूजेईमम् राःरा ओपी मान्तू।

३ कोङ् लूखूप्चीम् रीङ् ईन्चूङ्‍क मान्तू,

ना ओपी पवित्र नीनाम्माम् ज्ञानसो मान्तू।

४ साराङ्‍गा सम्मो आसे खाताक तूये ना दाली यूवाक तूये?

आसाई हीक् म्हूक्पी पूप्स्‍ना यूक्स्क तूये?

आसाई काऊ म्खास्तोपी बप्स्‍ना यूक्स्क तूये?

चारीदूम् लीक् हेम्क खोलोङ् यान्तेस्को सम्मो आसाई बोबूईक तूये?

खम् नीङ् ऊये, ना खम् वात्छा म्छाम् नीङ् ऊये?

आना छेत्‍तदोक कोङ् ईयोव!

५ नीनाम्माम् खोलोङ् रीङ्बऊ दोस् मान्दीक तूये;

खपी पप्चीप्-रीप्चीप् तोदीम् लागी ख ढाल तूये।

६ खम् रीङ्बऊपी थपेई मनव,

मादोन् खसा आन् वोके ना आन् वालीलीक के पीक्ना खोमये।

७ कोङा आम्पी नीच्‍ची रीङ् ङोको, ए योबोरोबू;

कोङ् सीम्खाम् लाईस्पी मूङ्‍क कोङ् पीम् इन्कार मनव।

८ असत्य रीङ् लो वालीलीक रीङ्लो ओपीका छूबूरी यूक्सोपोव;

कोङ् छूक्सीप्सो मोनव, कोङ् होङ्पोक्सो मोनव,

खोदोलोई कोङ् लेई पीच्‍ची चाहेई छूक् चाम् थक्ङाङ् पीयोव।

९ ओपी ओरोतो तूदोन् कोङा आन् इन्कार मयान्फो,

ना “योबोरोबू आसे?” पीकोफो,

अथवा कोङ् छूक्सीप् छूवोकसा खूसोफो,

ना योबोरोबू ओ नीनाम्माम् नीङ्मी साम्दी कातोफो।

१० म्मालिकमी मूक्स्दूपी म्सूसो मप्मी निन्दा मनव,

मादोन् मूङ्‍क म्सूसो मप्‍आ आन् साराप् छये, ना आन् आम्होप्ङा दोसी थरेई छूये।

११ ङ्‍क तोङ्‍क मीस्सो छूये मूङ्‍कचा खची पा साराप् छयची,

ना खची मा ओलोनूव लयस्‍नो।

१२ मूङ्‍कस् खची होप्मी विचारपी शुद्ध तूये,

खोदोलोई खची होप्मी फोहोरपीका सफा मन्चीक मान्तू।

१३ मूङ्‍कस् हायाम् नाम्दूखू मप् तूये,

मूङ्‍कचा खची जेजेर्वा मूक्सा मीस् खोङची।

१४ मूङ्‍कचीम् खची काङ् दोप्सेल के,

ना मूङ्‍कचीम् खची बाक्‍काङ् क छूर तोङ्‍क तूये।

१५ लोबेईमी नीप्पो म्छा मीम्छास् तूये;

“पीयोते! पीयोते!” पीक्‍तो मूङ्‍कस् कीलीमोक्स् बसे।

सूप्ची थक् तूये मूङ्‍कचा हादेम्सो सम्तूक् मईचीनो,

माके, लीची तूये मूङ्‍कचा हादेम्सो “सापो!” पीक्नो:

१६ गेम्,a छालूमा सागोवा,

हादेम्सो काऊआ म्बो मान्खाप् थाम्पू,

ना हादेम्सो “सापो!” मान्पीक् मीः।

१७ आम् पा सेस्वा मीनव,

ना आम्माम् आज्ञा जेर्‌नव,

मूङ्‍क तोङ्ना मईदोक बेँसीपीक गागाप्पा आम् मूक्स् दयना लाईपीये,

ना साम्सूरूचा चखीयची।

१८ सूप्ची रीङ् तूये, मूङ्‍क ओ लागी हायाम् छाक्‍काक तूये,

माके, लीची तूये मूङ्‍क कोङा बूजेईङा मदूरोनो:

१९ नाम्छूईतो बोबोकील्‍लीम् चाल,

छीलूमाम् थेम्पी पूःम् चाल,

देप् दीरीत्‍तीपी देप् हेयोङ्माम् चाल,

ना सोलोमेपी वात्छाम् चाल।

२० तूम्‍लूलप् मीम्छाम् चाल ङ्‍क तोङ्‍क छूये:

मूङ्‍कसा चय ना म्ङः बेक्दीत,

खीक्‍काना ओरोपीके, “कोङा ऊसो गल्ती मूक मान्तू।”

२१ सूप्ची थक्पीका चारीदू योक्से,

माके, लीची तूये मूङ्‍क चारीदूआ तेम्ङा दूरनो:

२२ रोः होङाबू छूक,

मूर्ख मीचा चईना म्बो खास्क,

२३ सम्तूमा मान्तोक् मीम्छाआ सूर् मईक,

ना रोःमेआ म्मालिकमे हतेई मईना मूङ्‍कम् तूस्कोपी तूक।

२४ चारीदूपी लीची थक् चीमा तूये,

खोरोदोसो मूङ्‍कस् हायाम् लूखूप्चीलोक तूये:

२५ खालेम् चीछाङाङ् म्‍राःरालोक प्राणी के,

खोरोदोसो हीतीनाम्पी मूङ्‍कचा खची होप्मी चाम् थक् बात्ल मईची;

२६ दाम्‍रोपी तूप् गेऊ चीछाङाङ् म्‍राःरालोक प्राणी के

खोरोदोसो मूङ्‍कचा दाम्‍रोपीक छीलूमापी योङ् मईची;

२७ रूःमी म्होङाबू छूनो,

खोरोदोसो मूङ्‍कस् म्हूल्क-हूल् मीलेई छूना पेरे;

२८ कोक्चीली हूःआ लाप्दूराम्,

खोरोदोसो मूङ्‍क होङाबूम् महलपी तयाम्।

२९ सूप्ची रीङ् तूये मूङ्‍कस् लाम्दूम्‍लो मोसोमतो लाम्दूमे,

माके, लीची तूये मूङ्‍कस् हायाम्क लोयान्चीना लाम्दूमे:

३० पोसूस् तूकपी गूङ्‍गीनार हायाम् राःरालोक छूये,

मूङ्‍क ऊपीकासो कीस्‍नो;

३१ हायाम्क मप्चीप्ना लाम्दूम्प् वाप्,

बका,

ना दोर्‌ची म्बरबारपी यूप्ना लाम्दूम्प् होङाबू।

३२ आन् मूर्खम् चालपी लाम्दूमाना आम्होप्ङा रीन्चीक तूदोक,

अथवा आना रई लोचम् मक तूदोक,

वाये तूवाव ना मीन्चीव!

३३ ऊदोईपीक्यालो ओलोन् हूर्‌साम्ना घिउ छूये,

ना नाप् गालाम्दोक हीः लत्‍ते,

मूङ्‍क तोङ्नाङ् छूली काईमीयाम्कसा खेम्वा छासे।

a 

३०:१६ गेम् – हिब्रू रीङ्पी शेओल: सीप्ची तूस्को थाऊ, अर्थात्, खादी

होङाबू लमूएलमी रीङ्बऊ

३१

होङाबू लमूएलमी रीङ्बऊ; म्माआ ईक ईबूम् नीनाम्माम् रीदाम्:

२ ए ओ छाङा, ए ओ सागोवापीक छाङा,

कोङा वाङोम् मूना तोन्‍नाक ओ छाङा,

३ आम् राःरा मीम्छा पीना मत्दीत्नव,

आम् सऊ-बल मूङ्‍क तोङ्‍क मीम्छास् पीचीनव, मूङ्‍कचा होङाबूस्सो पतन छूमीयची।

४ ङ्‍क होङाबूचीम् लागी माके, ए लमूएल,

होङाबूचा दाखमद्य दूम् छूनो,

चारतोप्चा दीः दूम् लन्ची मम् छूनो,

५ मादोन् मूङ्‍कचा दीः दूङ्‍ङस्‍ना कानूनपी तूक आदेश मात्यूक्सची,

ना मीचा मसेतस्कस् नीया मीपीयस्‍नो।

६ मासेई छूम् होक्ची दीः पीचीव,

दाखमद्य म्गोङ् पेर्प् खाप्ची पीचीव।

७ मूङ्‍कचा दूङ्चीनूव ना खची छूम्सीम्वा मात्यूक्स्चीनूव,

ना खची दूक्वा होसोङ् मूङ्‍कचा मीन्चीनूनव।

८ म्होप्मी रीङ् पोमान्दूर्प्‌चीम् पक्छेपी नेन्व,

छूक्सीप्चीम् हक्मी लागी नेन्व।

९ मूङ्‍कचीम् पक्छेपी नेन्व ना नीयालो फैसला मीपीचीव;

छूक्सीप् ना रोरेखापी छूक्चीम् हक् सम्सूर्‌पीचीव।

हायाम् नप् वोर्वालोक तोमा

१० हायाम् नप् वोर्वालोक तोमा आसाई तोदूर?

मूङ्‍क मीम्छा हिरा-मोतीपीकासो दूङ् दाम् परेई छूक् छूये।

११ म्तूप्पोआ मूङ्‍क मीम्छापी पूरा भरोसा यूक्स,

ना मूङ्‍क मीम्छा नप् थक् ऊमीसो रोरेखा छूनो।

१२ मूङ्‍कसा म्होप् लेत्चाईक सम्मोङ्

म्तूप्पोम् नखावा मय, मान्‍नप् हादेम्सो मईनो।

१३ मूङ्‍कसा सामूई लो सनपाटलो सोकना

म्हूःआ सोसोमा मईना लक् मय।

१४ मूङ्‍क पईकार् मप्चीम् हेयोङ्मा तोङ्‍कङ् तूये;

मूङ्‍कसा हायाम् छूबूरीपीका चाम्दूम् तात।

१५ मूङ्‍क सेपाङ् थीत्पके,

मूङ्‍कसा म्होप्मी खीम्तोनीचीम् लागी चाम्दूम् चोचूप्स

ना म्‍सूसो मप् मीम्छास् खची होप्-होप्मी भाग पीयची।

१६ हायाम् विचार मईना मूङ्‍कसा ईबूम् रायीखा खेत;

म्होप्मी कमाईआ खसा वाचोसीखा लेत।

१७ मूङ्‍कसा म्होप्मी लक् जोसील छूना मय,

ना म्होप्मी लक् मम् लागी मूङ्‍कम् म्हूः हायाम् राःरालोक तूये।

१८ खसा म्होपा मईक कारोबारपीका नाफा छूक तय,

ना म्‍लाबाई सेपा हयाम्तातो तीत्चाये।

१९ मूङ्‍कसा म्हूक्पी रान्ताम् लार् लाप,

ना म्छोक्छोमेआ साखी थूईम् पीऊरी लाप।

२० मूङ्‍कसा म्हूक्फामा हल्‍लना छूक्सीप्ची पीयची,

ना रोरेखापी छूक्ची म्हूः सत्‍तना पीयची।

२१ नोङ् ताईलो म्खीम्पोस्चीम् लागी मूङ्‍क कीस्‍नो,

ऊदोईपीक्यालो मूङ्‍कचा खोलोआ होकूवाप् तेई खाप्सस्क छूये।

२२ मूङ्‍कसा म्तूस्कोम् लागी खाम्तेई लो दीमम् तेईलो थीक्‍का मय;

मूङ्‍कसा सूतीम् तेई लो बैजनी तेईलो खाप्सक छूये।

२३ छाप्कूवापीक लाम्‍लछास्का सहरमी मूल लाम्स्कोपी तूलो,

मूङ्‍कम् म्तूप्पोआ साम्दी-सायो तय।

२४ मूङ्‍कसा सूतीम् तेई बानेई मईना खेईमय,

ना पईकार मप्चीम् लागी ओरोतो थाप्‍री थीक्‍का मय।

२५ मूङ्‍क राःरालोक ना साम्दी-सायो तोक् मीम्छा के,

ना ताईक नाम्‍लापी मूङ्‍क म्जीनतो तूम् दूर।

२६ मूङ्‍क लूखूप्चीलो नेने,

ना मूङ्‍कम् रीसीवापी विश्‍वासमम् खाईप् सेचीवा छूये।

२७ मूङ्‍कसा म्होप्मी खीम्तोनीचीम् कारोबार नम्‍लोना खोङ,

ना मूङ्‍क हादेम्सो म्‍आईम्‍लईनो।

२८ म्छास् थोरेप्ना मूङ्‍क साम्दी दयची;

म्तूप्पोआसो ओरोना पीक्ना मूङ्‍कम् सायोचोङ्मा मय:

२९ “ओरोसर्प् मीम्छाचा हायाम् नप् लक् मईची,

खोदोलोई आना मूङ्‍कचीम्पीका दूङ् नप् लक् मक तूये।”

३० खोङाम्‍लो ङालीनप् क जूक्‍केईमप् छूये, ना ङालीनप् ङाली सदै तूचाईनो,

खोदोलोई नीनाम्मापीका म्कीम्‍लप् मीम्छामीङ् सायोचोङ्मा छूम् छूये।

३१ मूङ्‍कसा मक खोलोङ् लक्पी मूङ्‍क साम्दी दानूम्व,

ना मूङ्‍कसा मक लक्‍आ सहरमी मूल लाम्स्कोपीङ् मूङ्‍कम् लागी सायोचोङ्मा तात्नूव।

उपदेशकमी सोक्सर

छेईलम्

उपदेशकमी सोक्सरपी ईल्पो “सेचीपो” अथवा “उपदेश पीप्” मी मीन्ताम् केईया नीम् तयाम्। ङ्‍कपी मीस्मी रीराम हायाम् चीबाईप्, खीक्‍का हायाम्देतो मीलेई मान्छूक् विषयआ खार्‌खीक; रीरामपी रहस्य, अन्याय ना मान्‍नप् वोर्वा तूये। ङ्‍क खोलोङ् खोङना उपदेश पीप्‍आ ओरोपीके “खोलोक थक् ऊनाऊक तूये।”

खोदोलोई ङ्‍क उपदेश पीप्‍आ हायाम् रोकोछू मम् छूये पीकानासो वारे-वाछे लईम्पा तूये। नीनाम्माआ पीयीक खोलोङ् वरदान जीनतो ग्रहण मम् छूये ना मूङ्‍क गोम् छूये पीकाना केई ईयीक तूये। उपदेश पीप्‍आ पीयीक दूङ्देतो मीन्ताम् निराशालोक ना रेप्दूराम्नोक तोङ्‍क तयाम्। रीरामपीक खोलोङ् समस्या लो खोलोङ् वाचीम् रीङ्लो ङ्‍क सोक्सरपी केईया नीम् तयाम्। ङ्‍क सोक्सरआ तईम्पा तईम् रीङ्मी ङरी बाइबलमी तोक्पी छेईप्-लेप्चा बाइबलपीकाङ् लात्चीक तूये।

नीनाम्मापीङाङ् केईया रीराममी आछीयाक अर्थ लो उदेश्यलो तोम् दूराम्। केई नीनाम्माम् सत्य लाम्पी लाम्दूम् छूये ना नप् लक् मम् छूये, ऊदोईपीक्यालो उपदेश पीप्‍आ ओरोपीके, “ऊदोईपीक्यालो केईया मयाम्क खोलोङ् लक्, नप् दोसो मान्‍नप् दोसो, खोलोङ् सूलाक रीङ्चीका खोलोमी नीया नीनाम्माआ मय (१२:१४)।”

उपदेशकमी सोक्सर

खोलोक थक् ऊनाऊक तूये

१

दाऊदमी छा, यरूशलेमपीक होङाबू, उपदेश पीप्मी रीङ्बऊ:

२ उपदेश पीप्‍आ ओरोपीके, “खोलोङ् ऊनाऊक तूये, पूराङ् ऊनाऊक, खोलोक थक् ऊनाऊक तूये।”

३ मीचा नाम्छेमादू गोपी हायाम्सार रोकोछू मईना मईक खोलोङ् लक्पीका ख ऊई फाइदा छूये?

४ दूङ् ताये ना खाते, खोदोलोई चारीदू क सदैबरी तूचाये।

५ नाम् आप्प ना कामे, खीक्‍का मूङ्‍क दावा म्होप्मी आप्स्को थाऊपी खाते।

६ हूक् योऊमेर हेम् खाते, खीक्‍का योऊना हेम् आत्‍ते। मूङ्‍कसा सदै म्होप्मी लाम्पी खात्‍तो आन्तो मचय।

७ खोलोङ् योऊ दीरीत्‍तीपूङ् बगेई छूक्‍तो खाते, खोरोदोसो दीरीत्‍ती हादेम्सो पेप्पनो। योऊ हाक लाम्पाई बगेई छूना यूये, मूङ्‍क होसोङ् मूङ्‍कलाम्पाङ् बगेई छूना यूये।

८ खोलोङ् रीङ् ई गोङ् पेर्प् खाप् तूये, मूङ्‍कम् तोक्पी आसासो पोम् दूरनो। खोङना मूक्स् हादेम्सो सम्तूक् छूनो, येनना नोबो हादेम्सो सम्तूक् छूनो।

९ ऊई छूवाक तूये मूङ्‍क होसोङ् छूये, ना ऊई मम्पा तूये मूङ्‍क होसोङ् मम् बोक्से। नाम्मी गोपी ऊसो नयाँ मान्तू।

१० “खोङ्नूम्खोङ्, ङ्‍कन् नयाँ के” पीम्ना मीचा पीम् ऊचीई तूयेयो? मूङ्‍कन् लाईस्पीकाङ् ङ्‍कपीङ् तूवा, ओखी पालप्कासो लाईस्पीकाङ् तूवा।

११ केछे सून्मापूक मीस् आसासो मीन्‍चयस्‍नो, खीक्‍का होसोङ् ताप् मीस् तूये, खची दोस्पी ताप्चासो मूङ्‍कस् मीन्चयस्‍नो।

उपदेश पीप्‍आ तेप्स्क रीङ्

१२ कोङ्, उपदेश पीप्‍आ यरूशलेमपी इस्राएलपीक होङाबू छूवोना चारखम् तोक्सू।

१३ नाम्छूईमी गोपी ऊचीई मयाम् मूङ्‍क खोलोङ् ज्ञानलाम्पा छेईम् ना लाम् पीकोना कोङा ओ सानीवापी लोचम् बानेई मूऊ। हायाम् देप् लक्मी जीम्मा नीनाम्माआ मीस्पी यूक्स्क तूये!

१४ नाम्मी गोपी मीचा मस्‍क खोलोङ् लक् कोङा खोङूक तूये। मूङ्‍क खोलोङ् ऊनाऊक के, मूङ्‍क हूक् कलाम्क तोङ्‍कङाङ् के।

१५ ऊई खोखोल्पा तूये, मूङ्‍क तन्तई मम् दूराम्नो;

ऊई तूम्ङा मान्तू, मूङ्‍क ङीर्‌नो।

१६ कोङा ओ सानीवापी मीनू, “खोङ्‍नूम्खोङ्, ओपीका लाईस्पी यरूशलेमपी चारतोप् हेप् मीस्मीप्का दूङ् कोङा लूखूप्ची तूक तूये। ज्ञान लो लूखूप्चीलो कोङा हायाम् तूक तूये।”

१७ खीक्‍काना लूखूप्ची बूजेई मम्पी ना बौलाहा लो मूर्खतालो छेईम्पी कोङा ओ सानीवा मूऊ। खोदोलोई ङ्‍कसो हूक् कलाम्क तोङ्‍कङाङ् रईछ पीम् कोङ् ईन्चूङ्।

१८ ऊदोईपीक्यालो ओरोतो लूखूप्चीआ ओरोतो दूक्वा तात;

ओरोतो ज्ञानआ ओरोतो पीर तात।

सूक्वा ऊनाऊक के

२

कोङा ओ सानीवापी मीनू, “नप् रीङ् क ऊये पीम्ना छेईम् लागी कोङा सूक्वाम् जाँच मूऊ।” खोदोलोई मूङ्‍कसो ऊनाऊकङ्‍ रईछ पीम् कोङा छेतू।

२ कोङा ओरोपीको, “तेरेमोक्स् गेम् मूर्खता के। खीक्‍का सूक्वाआ ऊई फाइदा मय?”

३ दाखमद्य दूम्ना अथवा मूर्ख छूम्ना ओ होपा ओ होप्मी गोङ्‍ङा चानमीम् कोङा लन्ची मूऊ — ओ सानीवाआ होसोङ् कोङ् लूखूप्चीपी लाम्दूपोचोक तूवा। नाम्छूई गोपी ङ्‍क चीबाईप् रीरामपी मीस्मी लागी नप् लक् ऊये पीम कोङा छेईम् लन्ची मूऊ।

४ कोङा हायाम् देप्-देप् लक् मूऊ। कोङा ओ होप्मी लागी खीम् बानेई मूऊ। कोङा वाचोसी लेतू।

५ कोङा बगैँचा बानेई मूऊ ना मूङ्‍कपी म्खाल्-खाल्क म्चो सेप् सीछो लेतू।

६ हूप्ली-ताप्ली छूवाना पचाक मूङ्‍क खोलोङ् सीछोम् लागी कोङा हायाम् देप्-देप् काऊ ताम्स्को पोक्‍री बानेई मूऊ।

७ कोङा रोः रोःमेस् खेतू ना ओ खीम्पी जन्मेई छूवाक बीन्‍नीपा रोः रोःमेस्सो तूवा। ओ लाईस्पी यरूशलेमपी तूप् बीन्‍नीपा मीस्मी आस्मीसो ओमीप्का दूङ्देतो पी-लूपीम् बाथान लो लूस्-छाराम् बागाललो मान्तूक तूवा।

८ कोङा ओ लागी हाल्ङो लो नाम्छेर्‌बूलो खीक्‍का होङाबूचीप्का लो छाप्कूवा-छाप्कूवापीकालो दाचाम् बात्ल मूऊ। कोङा छाम्‍लप् वात्छा लो मीम्छालो ना हायाम् ङालीनप् लूङ्‍मास् तूऊ। गोङ्पी चामोवा छूम् लागी मीस् चाहेई छूक् खोलोङ् ओपी तूवा।

९ यरूशलेमपी ओ लाईस्पीकचीप्का कोङ् दूङ् राःरालोक छूवो। खोलोङ् नाम्‍लापी ओ लूखूप्ची मान्माक तूवा।

१० कोङा तोम् लन्ची मूकतोदी तोम् लागी कोङा ओ होपा ओ होप् मान्‍राम्चूङ्। ऊतोङ्‍कदोसो सूक्वा तोम् लागी कोङा ओ होपा ओ होप् इन्कार मान्मन्चूङ्। कोङा मूक खोलोङ् लक्पी ओ गोङ्आ चामोवा तक तूवा, ना मूङ्‍क क खोलोङ् ओ रोकोछूम् म्चो तूवा।

११ खोरोदोसो कोङा खोलोङ् ओ लक्पीका तूक सफलता लो मूङ्‍क तोम् लागी मूक रोकोछूलो खोलोङ् खोङू, मूङ्‍क खोलोङ् ऊनाऊक तूवा; हूक् कलाम्क तोकङ् रईछ। नाम्छेमादू गोपी मीचा म्हूक्पी मदूर्प् ऊसो मान्तू।

लूखूप्ची लो मूर्खतालो ऊनाऊक के

१२ खीक्‍काना लूखूप्ची, खीक्‍का नीऊमाम्खाम् ना मूर्खतासो ऊये पीकोना कोङा विचार मम् लामू। कोङ् होङाबूआ लाईस्पीङ् मम् यातूक लक्पीका दूङ् ओ दोस्पी ताप्‍आ बीन्‍नीपा दूङ् देप् लक् ऊई मम् दूरनाई?

१३ कोङा ङ्‍क तूऊ, नाम्कूर्मादाम्पीका कोदी दूङ् नप् तूक तोङ्नाङ् मूर्खतापीका लूखूप्ची दूङ् नप् छूये।

१४ लूखूप्चीलोक मीस्मी मूक्स् म्तोङ्तो छूये, खोदोलोई मूर्ख क नाम्कूर्मादाम्पी लाम्दूमे। खोदोलोई कोङा ङ्‍क तूम् तूऊ, मूङ्‍क नीप्पोपीङ् ईक्खाल्कङ् दोसा तालाते।

१५ खोदोलो कोङा ओ सानीवापी ओरोपीको, “मूर्ख मीस्मी दोसा ओपीसो तालाते। कोङ् लूखूप्चीलोक छूवोकपी ऊई फाइदा छूवानाई? ङ्‍कसो ऊनाऊकङ् रईछ।”

१६ ऊदोईपीक्यालो लूखूप्चीलोक मीस्मीसो मूर्ख मीस्मी तोङ्नाङ् ओरोबाईप् म्मीन्मारो छूनो। ताईक लेईपी मीचा मूङ्‍क नीप्पोङ् मात्यूक्सची। मूर्ख मीस् तोङ्नाङ् लूखूप्चीलोक मीस्सो सीम्ङा बोक्से।

रोकोछू मम् ऊनाऊक के

१७ खन्सा कोङा ओ रीराम जेरू, ऊदोईपीक्यालो नाम्छेमादू गोपी कोङा मूक लक् ओ लागी दूक्वाङाङ् रईछ। मूङ्‍क खोलोङ् ऊनाऊक के, हूक् कलाम्क तोङ्‍कङाङ् के।

१८ नाम्छेमादू गोपी कोङा रोकोछू मूक खोलोक थक् कोङा जेरू, ऊदोईपीक्यालो कोङा मूङ्‍क ओ दोस्पी ताप् मीस्मी लागी होम्येम्ना खाईम्ङा बोक्से।

१९ खीक्‍का ओ दोस्पी ताप् मूङ्‍क मीस् लूखूप्चीलोकयो मूर्खयो पीम् आसाई छेत्‍त? खोरोदोसो नाम्छेमादू गोपी कोङा खोलोङ् ओ रोकोछू लो सीपलो तेसूना मूक लक् खोलोङ् मूङ्‍कम् हूक्पीङ् छूये। ङ्‍कसोङ् ऊनाऊक के।

२० खीक्‍काना नाम्छेमादू गोपी कोङा मूक् खोलोङ् ओ रोकोछू मीनूना कोङ् ओ होप्ङा ओ सानीवा चाईसा।

२१ ऊदोईपीक्यालो मीचा लूखूप्ची, ज्ञान ना सिप तेसना लक् मईदोसो मूङ्‍कसा तयक खोलोक थक् दोस्का ताप् बीन्‍नीपा मीस्मी लागी होम्येम्ना खाईम्ङा छूये; मूङ्‍क खोलोक थक् तोक् मीचा मूङ्‍कम् लागी ऊसो लक्ङा मईक छूनो। ङ्‍कसो ऊनाऊक ना देप् दुर्भाग्य के।

२२ नाम्छेमादू गोपी मीचा म्होपा मईक खोलोङ् रोकोछूपीका लो सोक् मतो मईक लक्पीकालो ऊई तयनाई?

२३ मूङ्‍कसा मईक लेई पीच्‍चीक लक् मूङ्‍कम् पीर् लो दूक्वालोङाङ् के, सेपासो मूङ्‍कम् सानीवाआ नोम्चीम् तयनो। मूङ्‍कसो ऊनाऊक के।

२४ मीचा चाम्, दूम् ना म्होप्मी लक्पी सम्तूक् मम्पीका बीन्‍नीपा ऊसोङ् मम् दूरनो। ङ्‍कसो नीनाम्माम् हूक्पीका ताईक कोङा तूयो।

२५ ऊदोईपीक्यालो नीनाम्मा मान्दी आसाई चाम् लो सूक्वालो तोम् दूर?

२६ नीनाम्मा म्जी नमीक् मीस् खसा लूखूप्ची, ज्ञान ना चामोवा पीय। खोदोलोई मोऊपो मीस् क नीनाम्मा म्जीनमीक् मीस्मी लागी दाचाम् बात्ल मम् ना मूङ्‍क नोम् लक् पीय। ङ्‍कसो ऊनाऊक के, ना हूक् कलाम्क तोङ्‍कङाङ् के।

खोलोङ् रीङ्मी नाम्‍ला तूये

३

खोलोमी लागीङ् नाम्‍ला तूये, ना नाम्छूई गोपी खोलोङ् लक्मी लागी नाम्‍ला तूये:

२ जन्मेई छूम् ईबूम् नाम्‍ला तूये, ना सीम् ईबूम् नाम्‍ला तूये।

लेईम् ईबूम् नाम्‍ला तूये, ना देल्म् ईबूम् नाम्‍ला तूये।

३ सेईम् ईबूम् नाम्‍ला तूये, ना नमीम् ईबूम् नाम्‍ला तूये।

हईम् ईबूम् नाम्‍ला तूये, ना बोबूईम् ईबूम् नाम्‍ला तूये।

४ खाम् ईबूम् नाम्‍ला तूये, ना गेम् ईबूम् नाम्‍ला तूये।

तूनीवा मम् ईबूम् नाम्‍ला तूये, ना सील्बाम् ईबूम् नाम्‍ला तूये।

५ लूङ् सोकोरीम्दीम् ईबूम् नाम्‍ला तूये, ना मूङ्‍क बात्ल मम् ईबूम् नाम्‍ला तूये।

हेम्दीलम् ईबूम् नाम्‍ला तूये, ना फोम्चीम् ईबूम् नाम्‍ला तूये।

६ लाम् ईबूम् नाम्‍ला तूये, ना माम्दीम् ईबूम् नाम्‍ला तूये।

यूम् ईबूम् नाम्‍ला तूये, ना होम्‍लाम् ईबूम् नाम्‍ला तूये।

७ चेईम् ईबूम् नाम्‍ला तूये, ना बूर्म् ईबूम् नाम्‍ला तूये।

वाये तूम् ईबूम् नाम्‍ला तूये, ना नेईम् ईबूम् नाम्‍ला तूये।

८ सम्तूमा मीम् ईबूम् नाम्‍ला तूये, ना जेर्म् ईबूम् नाम्‍ला तूये।

जूम्‍लूक् मम् ईबूम् नाम्‍ला तूये, ना मिलाप छूम् ईबूम् नाम्‍ला तूये।

९ लक् मप्‍आ म्होपा रोकोछू मईकलाम्पा ऊई फाइदा तयनाई?

१० नीनाम्माआ मीस्मी थेम्पी यूक्सीपीक भार कोङा ओ मूक्स्‍आ तूक तूये।

११ खसा खोलोक थक् म्होप्मी नाम्‍लापी ङालीनप् मक तूये। खसा मीस्मी गोङ्पी अन्‍नतम् तोक्पी छेईम् लन्ची यूक्स्पीक तूये, खोरोदोसो नीनाम्माआ थोस्कोपूका नाम्‍ला यात्क लेई सम्मो ऊई मक तूये खूङ्‍क मीचा नम्‍लोना बूजेईम् दूरनो।

१२ मीस्मी लागी म्होप् लेत्चाईक सम्मो चामोवापी तूम् ना नप् लक् मम्पीका बीन्‍नीपा दूङ् नप् रीङ् ऊसो मान्तू पीम् कोङा छेतो।

१३ नीनाम्माम् दान ङ्‍कङ् के, खोलोङ् मीचा चस्‍नूव, दूङ्चीनूव, ना खचा मईचीक खोलोङ् खची रोकोछूपी सम्तूक् मस्‍नूना तूनूव।

१४ कोङा छेतो, नीनाम्माआ ऊई मय मूङ्‍क सदैबरी तूचाये। मूङ्‍कपी ऊसोङ् थपेई मम् ना गतेई मम् दूराम्नो। मीस् नीनाम्मापीका म्कीम् लनूव पीक्ना खसा ओरो मय।

१५ ऊई तूये मूङ्‍क लाईस्पीकाङ् तूवा, हन्‍ना दोस्का ऊई छूये मूङ्‍कसो लाईस्पीकाङ् तूवा। नीनाम्माआ पूरा छूवाखात्क रीङ्मीसो लेखाजोखा मय।

चारपी अन्याय

१६ खीक्‍का कोङा नाम्छेमादू गोपी आर्कोङ् रीङ्सो तूऊ: नीयाम् फाईपीन् रई लक्ये छूये रईछ, धार्मिकताम् फाईपीन् रई लक्ये छूये रईछ।

१७ कोङा ओ सानीवापी ओरोपीको, “नीनाम्माआ धर्मी लो रई लक् मप्लो नीप्पोङ् नीया मम् लागी तातची, ऊदोईपीक्यालो खोलोङ् लक् मम् नाम्‍ला तूये, ना खोलोङ् लक्मी नीया मम् नाम्‍ला छूये।”

१८ कोङा ओ सानीवापी ओरोसोपीको, “मीस्‍ने पोसू तोङ्‍कङ्‍ के पीम् छेत्चीनू पीक्ना नीनाम्माआ मूङ्‍कचीम् जाँच मय।

१९ मीस्मी भाग्य पोसूम् तोङ्‍कङ् छूये। मूङ्‍कस् नीप्पोङ् ईबूम् दोसाआङ् हूङ्दीतची; नीप्पोमीङ् ईबूम्ङा सोम् तूये ना नीप्‍पोङ् सीम् बोक्से। मीस्मी पोसूम्पीका दूङ् सुविधा छूनो। खोलोङ् रीङ् ऊनाऊक के।

२० खोलोङ् ईदेऊपीङ् खाते। खोलोङ् बोहोपीका बानेई छूवाक के ना खोलोङ् बोहोपूङ् आत्ना खाते।

२१ मीस्मी आत्मा क थोम्‍ला खाते ना पोसूम् क दाली बोहो हेम् खाते पीम् आसाई छेत्‍तनाई?

२२ खन्सा कोङा खोङूलो ङ्‍क तूऊ, मीस्मी लागीन् म्होप्मी लक्पी चामोवा मम्पीका बीन्‍नीपा नप् रीङ् ऊसो छूनो, ऊदोईपीक्यालो मूङ्‍कङ् खम् भाग के। मीस् सीकप्का ऊई छूये पीम् आसासो पोम् दूरनो।

नाम्छेमादू गोपी अत्याचार छूक

४

होसोङ् कोङा खोङू, खोदोलो नाम्छेमादू गोपी छूचाईक खोलोङ् अत्याचार तूऊ। अत्याचारपी छूक्चीम् मीक्वा कोङा तूऊ, खीक्‍का मूङ्‍कस् सान्त्वना पीप् आस्सो मान्तू। अत्याचारीचीम् हूक्पी राःरा तूवा, ना अत्याचारपी छूक्ची सान्त्वना पीप् आस्सो मान्तूक तूवा।

२ खन्सा कोङा ङ्‍क रीङ् तोकेई मूना पीको, सीप्खाप्ची लेईप्चाप्चीप्का दूङ् खची जीनये।

३ खोदोलोई ईनीम्बा सम्मो जन्मेई मान्छूमोङ् तूप्ची क सीप्खाप्चीप्का लो लेईप्चाप्चीप्कालो दूङ् खची जीनये, ऊदोईपीक्यालो मूङ्‍कचा नाम्छेमादू गोपी छूक रई लक् मान्तोमोङ् तूये।

खोलोङ् रोकोछू ऊनाऊक के

४ खीक्‍का कोङा ङ्‍कसो तूऊ, खोलोङ् रोकोछू मम् ना मूङ्‍कम् म्चो तोम् क मीचा म्होप्मी खीम्तोनीपी मईक नाछोबीलाम्पाङाङ् छूक रईछ। ङ्‍कसो ऊनाऊक के, ना हूक् कलाम्क तोङ्‍कङाङ् के।

५ मूर्ख मीस् म्हूः छूईयना तूचाये

ना म्होप्मी विनाश म्होपाङ् तात।

६ खोरोदोसो

रोकोछू मयाम्ना लो हूक् कलाम्नालो कामेई मयाम्क नीस् पूम् तूकपीकान्

चामोवालो तूयाना ईक् पूम्ङाङ् तूकङ् दूङ् नप् के।

७ होसोङ् कोङा नाम्छेमादू गोपी आर्को होप्‍तोक रीङ् तूऊ:

८ ईल्पो दाल्पो मीस् तूवा, मूङ्‍कम् वाच्छा म्छासो मान्तूक तूवा ना म्बू-म्नेछोसो मान्तूक तूवा। मूङ्‍कसा हायाम् रोकोछू मदोङ्‍क तूवा, खोरोदोसो मूङ्‍क मीस् म्होप्मी दाचाम्पी हाल्‍लोसो सम्तूक् मान्छूक तूवा। मूङ्‍कसा म्होपा म्होप्ङा ओरोपीकाना तत्‍तू, “कोङा आस्मी लागीई रोकोछू मूचोयोक तूये? रीरामपीक सूक्वा ऊदोई कोङा होक्सूयूचोयोकई?” ङ्‍कसोङ् ऊनाऊक के, ईबूम् ईदूक् खाईप् रीङ् के।

९ ईल्पोङाङ् छूम्पीका नीप्पो छूम् दूङ् नप् के, ऊदोईपीक्यालो मूङ्‍कचा खची होप्मी लक्मी नप् म्चो तयची।

१० ईल्पो दीस्दोक म्बूम्‍आ मूङ्‍क पक। खोदोलोई दीस्लोसो ख पोक् म्बूम् मान्दीक मीस् नाम्नामूक् के!

११ खोरोनाङ् नीप्पो ईदेऊपी ईम्स्दोक मूङ्‍कस् होकूहोकू छूये, खोदोलोई ईल्पोछाङ्ने ऊतोङ्नाई होकू छूये मोलो?

१२ ईल्पोङाङ्ने हेप्पा आक्रमण मईना दूर्‌सेत, खोदोलोई नीप्पोआन् खची होप् सम्सूर्म् चीम् दूरची। सूक्‍रीआ रीपाम्क रीबो दावा थाईखात्नो।

१३ चाई पीयाम्क मान्‍रेप् खूवोबूप् छूक मूर्ख होङाबूपीकान् छूक्सीप् तूक लूखूप्चीलोक सोलो मीस् दूङ् नप् के।

१४ मूङ्‍क तोङ्‍क सोलो मीस् छूक्सीप् तूकपीका होङ्पोक् छूम् दूर। ख थूनापी तूदोसो मूङ्‍कपीका लत्ना होङाबू छूम् दूर।

१५ कोङा ङ्‍कसो तूऊ, नाम्छेमादू गोपी लेईप्चाप् लो लाम्दूम्तीप्लो खोलोङ् मीस् होङाबूम् हक् तोक् मूङ्‍क सोलो मीस्मी दोस्-दोस् लाम्दूमा।

१६ खम् बरबारपी थोरेप्दीप् मीस् ङीर्‌ङा मान्तेईप् तूवा। खोरोदोसो खम् दोस्पी ताप् दूङ्ची खपीका दूङ् खची जीमान्‍न। ङ्‍कसो ऊनाऊक के, ना हूक् कलाम्क तोङ्‍कङाङ् के।

नीनाम्माम् कीम्पी तूवानीव

५

नीनाम्मा दप्स्को खीम्पी खात्लो होस् मना खात्व। मूर्खचा चारेई मईचीक तोङ्‍क बलि चारेई मम्पीका नीनाम्माम् रीङ्बऊ येईम् लागी खात्व। ऊदोईपीक्यालो मूङ्‍कचा भूल मम्चायाम्का पीम् छेत्‍तस्‍नो।

२ नेईम् लागी हातार मनव, नीनाम्माम् लाईस्पी ऊची रीङ् नेईम् लागी आतूर छूनव। नीनाम्मा साराङ्‍गाप्‍तो तूये ना आन क चारपी तूये। खन्सा आन् नेईम् रीङ् चीछाङाङ् छूनूव।

३ हायाम् सोक्-सूर्‌ता मईदोक आना ङालीईप् सेमो मोङ्‍ङ; हायाम्देतो नेन्क रीङ्आ आन् मूर्ख बानेई मये।

४ आना नीनाम्मापी भाकल मईकप्का मूङ्‍क पूरा मम् लागी दील मनव। मूर्ख मीस्पीका नीनाम्मा म्जी नईनो। आम् भाकल पूरा मव।

५ भाकल मयाम्ना पूरा मान्मम्पीकान् भाकल मान्मम्ङा दूङ् नये।

६ आम्होप् नेन्कसा आन् मोऊ ममीयानूनव। खीक्‍का नीनाम्मा दप्स्को खीम्पीक रीदाम् खाईप् मीस् “कोङा मूक भाकलने भूल छूवाक तूवा,” पीक्‍तो मूङ्‍कलो आम् ङः दूप्नव। आन् नेन्क रीङ्आ नीनाम्मा म्छूली काईमीयना आम् हूक्पीक लक् ऊदोई मासेई छूमीय?

७ म्खाल-खाल्क सेमो मोम् लो ओरोतो रीङ् नेईम्‍लो ऊनाऊक के। खन्सा नीनाम्मापीका कीसाव।

दाचाम् ऊनाऊक के

८ आना ईबूम् जिल्‍लापी छूक्सीप् मीस् अत्याचारपी छूक ना मूङ्‍कचीम् नीया लो हक्लो मान्तूक तयदोक छाक्‍का छूनव, ऊदोईपीक्यालो हक् तोप्चीपी मूङ्‍कचीप्कासो दूङ् देप् हक् तोप्‍आ हक् तोक्सक छूये, ना मूङ्‍कचीप्कासो होसोङ् दूङ् देप् हक् तोप्चा मूङ्‍कस् खोङ्चईयस्क छूये।

९ थाम्पूपी सेईक थक् खोलोआ खाईयची, ना होङाबू म्होपा रायीखापीका ताईक आम्दानी खाईय।

१० खाप्चीमा सम्तूमा मीक् मीस् हादेम्सो खाप्चीमाआ लाईयनो। दाचाम् सम्तूमा मीक् मीस् खसा कामेई मईकपीका हादेम्सो सम्तूक् छूनो। ङ्‍कसोङ् ऊनाऊक के।

११ दाचाम् पईकप्का, मूङ्‍क चाप् ङःसो दूङ्देतो छूक्‍तो खाते। खीक्‍का म्होप्मी दाचाम् मत्‍तो खात्क खोम्चाम्पीका दूङ् मालिकआ मूङ्‍कपीका ऊई फाइदा तय?

१२ रोकोछू मप् मीस् चीछा चईदोसो ओरोतो चईदोसो चानतो ईम्से, खोदोलोई होङ्पोक् मीस् ओरोतो म्दाचाम् तूकसा म्‍ईम्ङा लईनो।

१३ कोङा नाम्छेमादू गोपी ईबूम् ईदूक्खाईप् रीङ् तूक तूये: मालीक्‍आ म्होप्मी हानी छूम् लागीङ् दाचाम् नोङ्‍ङक छूये।

१४ खीक्‍काना म्होप्मी दुर्भाग्यआ गर्दा खोलोङ् म्दाचाम् मत्खात्क छूये; मूङ्‍कम् वात्छा म्छा जन्मेई छूदोसो मूङ्‍क वात्छा म्छा पीम् लागी खपी ऊसो दाचाम् बाँकी रहेईछूनो।

१५ मीस् म्माम् सागोवापाका फूतीकेर्‌ङा जन्मेई छूये, ना ऊतोङ्नाई म्माम् सागोवापीका लत्‍ते, मूङ्‍क मोरोनाङ् आत्ना खाते। मूङ्‍कसा म्होपा रोकोछू मईक म्हूःक्पी ऊसो खाईम् दूरनो

१६ ङ्‍कसो ईबूम् ई सानीवा चाईप् रई रीङ् के: मीस् ऊतोङ्नाई ताये मूङ्‍क तोङ्नाङ् आत्ना खाते। मूङ्‍क मीस् ऊई फाइदा छूये? ऊदोईपीक्यालो मूङ्‍कसा मईक रोकोछू हूक्पी पेर्‌ना खाते।

१७ मूङ्‍कसा खोलोङ् म्‍रीराम ओरोदेप् निराशपी, नीछीमापी, ना छूलीलो नाम्कूर्मादाम्पी बीतेई मय।

१८ कोङा ङ्‍क रीङ् तूम् तूऊ, नीनाम्माआ पीयीक ङ्‍क चीबाईप् रीरामपी नाम्छेमादू गोपी चाम्, दूम् ना होपा मयाम्क रोकोछूपी सम्तूक् मम्ङा मीस्मी लागी नप् ना थीक् रईछ, ऊदोईपीक्यालो ङ्‍कङ् मूङ्‍कम् भाग के।

१९ ङ्‍कपीका बीन्‍नीपासो नीनाम्माआ मीस् दाचाम् लो थाम्पूवारलो पीय, ना मूङ्‍क खोलोङ् चाईम्चाम्सो पीय, ना मीस् म्होप्मी भाग पीय ना म्होप्मी लक्पी म्जीनतो तूम् पीय। ङ्‍क नीनाम्माम् वरदान के।

२० मूङ्‍कसा ओ तोबूवा देई चीबाईप्ये पीक्ना सोक् मईनो, ऊदोईपीक्यालो नीनाम्माआ मूङ्‍क म्गोङ्पीक चामोवापी मान्काईम्छोम्मीना यूक्स।

६

नाम्छेमादू गोपी कोङा ङ्‍क तोङ्‍क ईबूम् आर्को मान्‍नप् रीङ् तूक तूये, ना मूङ्‍कसा मीस् हायाम्सार बाईचीप्खीक तूये।

२ नीनाम्माआ हेप् मीस् दाचाम्, थाम्पूवार ना साम्दी-सायो पीय, खोरोना मूङ्‍कसा लन्ची मईक ऊक थक्मीसो मूङ्‍क रोरेखा छूनो। खोदोलोई नीनाम्माआ मूङ्‍क मीस् मूङ्‍क खोलोक थक् चाईम् मान्पीमो ईल्पो बीन्‍नीपा मीस् चाईम् पीय। ङ्‍क ऊनाऊक के ना ईदूक् खाईप् रई रीङ् के।

३ हेप् मीस् १०० जाना वात्छा म्छास् छूना हायाम् तातो लेत्चाये, खोदोलोई मूङ्‍क ओरोबाईप् लेत्चाईदोसो मूङ्‍कसा कामेई मक दाचाम् गोम् तयनो ना सीखात्लोसो नम्‍लोना खूम् लागी साम्दी-सायो तयनोदोन्, कोङा ओरोपीको, मूङ्‍क मीस्मीप्कान् म्माम् सागोवापीका सल्खात्क छाम् दोसा दूङ् नप् छूये।

४ मूङ्‍क म्माम् सागोवापीका सल्खात्क छा मोरोङ् ङ्‍क चारपी ताये, ना नाम्कूर्मादाम्पी मूङ्‍क खालेते ना नाम्कूर्मादाम्‍आङ् मूङ्‍कम् नीङ् देप्खीय।

५ मूङ्‍कसा हाल्‍लोसो नाम् तयनोक छूये, अथवा ऊसोङ् लेसनोक छूये, खोरोदोसो मूङ्‍क मीस्पीका दूङ् नम्‍लोना मूङ्‍कसा नोम्चीम् तयक छूये।

६ मूङ्‍क मीस् २,००० दोङ् लेत्चाईनासो म्होप्मी दाचाम् गोम् तयनोदोन्, ऊई मूङ्‍कसा नोम्चीम् तययोनाई? ऊई दूङ् दोस्पी मूङ्‍क नीप्पोङ् ऊदेप्ङा खात्नोयोनाई?

७ मीचा मईक खोलोङ् रोकोछू म्बो पेम् लागीङाङ् के, खोरोदोसो मूङ्‍कम् साकामा हादेम्सो सीनो।

८ लूखूप्चीलोक मीचा मूर्ख मीस्मीप्का दूङ् फाइदा तययोनाई? बीन्‍नीपा मीस्मी लाईस्पी ऊतोङ्‍क वोर्वाई मम् छूये पीम् छेत्‍तदोसो छूक्सीप् मीचा ऊई सूक्वा तययोनाई?

९ ई होप्पी ऊई तूये मूङ्‍कपीङ् सम्तूक् मम् बीन्‍नीपा थक्मी लोप् मम्पीका दूङ् नप् के। ङ्‍कसो ऊनाऊक के, ना हूक् कलाम्क तोङ्‍कङाङ् के।

१० ऊई छूचाई मूङ्‍कम् तोक्पी लाईस्पीङ् तोकेई छूक छूये। मीस् ऊये पीम् लाईस्पीकाङ् छेतूम्चायाम्कङ् छूये, ना मूङ्‍कसा म्होप्पीका दूङ् राःरालोक मीस्मी ऊल्‍लोङ् मम् दूरनो।

११ मीस् दूमो नेन्दोक, मूङ्‍कम् अर्थ चीछाङाङ् छूये। मूङ्‍कप्का मीस् ऊई फाइदा छूयेयोनाई?

१२ ऊदोईपीक्यालो अल्मा तोङ्ना माप्खाप् मीस्मी ङ्‍क चीबाईप् ना म्‍अर्थ मान्तूप् रीरामपी, मूङ्‍क मीस्मी लागी ऊई नप् तूये पीम् आसाई छेत्‍तनाई? मीस् सीकप्का चारपी ऊई छूये पीम् रीङ् मूङ्‍क आसाई ईदूर?

रीराममी लागी लूखूप्ची

७

नप् नीङ् नाम्चानप् तेलपीकासो दूङ् नप् के,

ना सीम् लेई जन्मेई छूम् लेईपीका दूङ् नप् के।

२ चास्को-दूस्को खीम्पी खाईम्पीका तूनीवा बात्क खीम्पी खाईम् दूङ् नप् के।

लेईप्चाप् मीचा म्गोङ्पी ङ्‍क रीङ् छेईम्यूम् छूये,

सीम् मीस्मी दूङ् दोस्पीक दोसा के।

३ तेरेमोक्स् गेम्पीका सोक् मम् दूङ् नप् के,

ऊदोईपीक्यालो सोक्पी छूक् ङाली गोङ्मी लागी नप् के।

४ लूखूप्चीलोक मीचा म्सानीवापी सीम् तोक्पी विचार मय,

खोदोलोई मूर्ख मीचा म्सानीवापी सूक्वा-चामोवाम् तोक्पीङाङ् विचार मय।

५ लूखूप्चीलोक मीचा वोकेकपी सानीवा मम्

मूर्ख मीस्मी छाम् येईम्पीका दूङ् नप् के।

६ मूर्ख मीस् गेस्‍क क

छूप्मी गोपू तीतीम् सीङ् पोक्स्क तोङ्‍क छूये।

ङ्‍कसो ऊनाऊक के।

७ करकाप मम्‍आ लूखूप्चीलोक मीस्सो मूर्ख मय,

ना घूसआ गोङ् अशुद्ध मय।

८ लक् थोक्साम्क लेईपीका लक् याताम्क लेई दूङ् नप् छूये।

धैर्य मम्ना तूम् नाम्दूखू मम्पीका दूङ् नप् छूये।

९ आम् सानीवापी दावा आम् छूली कान्‍नव,

ऊदोईपीक्यालो छूलीन् मूर्ख मीस्मी बोगोपीङ् तूचाईक छूये।

१० “केछेक लेई ईनीम्बाकप्का दूङ् नप् तूवा,” पीनीनव,

ऊदोईपीक्यालो ङ्‍क तोङ्‍क तईम् रीङ् मम् लूखूप्चीलोक रीङ् माके।

११ लूखूप्ची पीक्याक होप्मी पापीका तयाम्क दाचाम् तोङ्‍क नप् रीङ् के,

ना लेईप्चाप् मीस्मी लागी ङ्‍क फाइदा पीप् छूये।

१२ खाप्चीमाआ सुरक्षा मईया,

मूङ्‍क तोङ्नाङ् लूखूप्चीआसो सुरक्षा मईया।

खोदोलोई लूखूप्चीलाम्पा तयाम्क फाइदा क ङ्‍कङ् के:

लूखूप्चीआ लूखूप्चीलोक मीस्मी रीराम सम्सूरना यूक्स।

१३ नीनाम्माआ मक लक्मी तोक्पी विचार मव:

खसा खोखोल्पा मक थक् आसाई तन्तई मम् दूरनाई?

१४ नाम्‍ला नप् तूलो आम् जीनव,

खोदोलोई नाम्‍ला नप् मान्तूलो ङ्‍क विचार मव:

नीनाम्माआङ् मूङ्‍क नीच्‍चीङ् नाम्‍ला बोबूईक के।

खन्सा मीचा म्बूसूम्‍लाईस्पा ताप् नाम्‍लाम् तोक्पी

लामना ऊसोङ् पत्‍ता मम् दूरनो।

१५ धर्मी मीस् म्होपा मक धार्मिक लक्पी मासेई छूवाक ना दुष्‍ट मीस् म्होपा मक रई लक्पी ओरोतो दोङ् सम्मो लेताक कोङा ङ्‍क ऊनाऊक ओ रीरामपीक ओ मूक्सा तूक तूये।

१६ दूमो धर्मी छूनव, ना दूमो लूखूप्चीलोकसो छूनव! ऊदोई आना आम्होपा आम्होप्ङा मासेई मय?

१७ दूमोङ् रईसो छूनव ना दूमोङ् मूर्खसो छूनव। आन् ऊदोई आम् सीम् नाम्‍ला मान्तामोङ् सीम् लाम।

१८ ईबूम् चेताऊनी लाम्दीम् ना आर्को चेताऊनी मान्लेईम्दीम् नप् के। नीनाम्मापीका म्कीम्‍लप् मीचा मूङ्‍क नीच्‍ची चेताऊनीपीङ् सानीवा मय।

१९ लूखूप्चीआ ईल्पो लूखूप्चीलोक मीस् सहरपीक ईक्पोङ् चारतोप्चीप्का दूङ् राःरालोक मय।

२० चारपी नप् लक् मप् ना हादेम्सो मोऊ मान्मप् धर्मी मीस् ईल्पोसो मान्तू।

२१ मीचा पीक्‍क खोलोङ् रीङ्पी सानीवा मनव, मदोन् आम् सूसो मप्‍आङ् आन् साराप् छईक आना येईम् बोक्से।

२२ ऊदोईपीक्यालो आना बीन्‍नीपा मीस् देक्छेम्ये साराप् छक तूये मूङ्‍क आना आम् सानीवापी छेत्चईक तूये।

२३ ङ्‍क खोलोङ् रीङ् कोङा लूखूप्चीलाम्पा जाचेईमूऊ, ना ओरोपीको, “लूखूप्चीलोक छूम् लागी कोङा सानीवा मूक तूये।” खोदोलोई ङ्‍क ओपी पूरा मान्छू।

२४ लूखूप्ची हायाम् देप् ना ओरोगूम् तूये। आसाई मूङ्‍क बोबूईम् दूरनाई?

२५ खन्सा कोङा लूखूप्ची लाम् ना खोती छूकम् कारण तूम्तोम् सानीवा मूऊ, ना दुष्‍टता क मूर्खता के ना मूर्खता क वाम्खाम् के पीम्ना बूजेईमम् लन्ची मूऊ।

२६ वोमो तोङ्‍क मूङ्‍क मीम्छा सीम्पीकासो दूङ् खीक्लोवाप् कोङा छीपू। मूङ्‍कम् म्गोङ् क थेम्‍लू तोङ्‍क ना मूङ्‍कम् म्हूः क साङ्लम् बन्धन तोङ्‍क रईछ। नीनाम्मा म्जीनमीक् मीस् मूङ्‍क मीम्छापीका लेते, खोदोलोई मोऊपो मीस् मूङ्‍कसा वोमोपी छूमीय।

२७ उपदेश पीप्‍आ ओरोपीके, “ईबूम् रीङ् थेम्पी आर्को रीङ् काप्‍तो खोलोङ् खोती छूवाकम् कारण पत्‍ता मम् लामूचोलो कोङा ङ्‍क पत्‍ता मूऊ।

२८ कोङा सदै लामूचोक क मान्छीम्ङा। कोङा १,००० जाना वात्छा मीस् तूवाकपी ईल्पोङाङ् सोजपा वात्छा छीपू, खोदोलोई १,००० जाना मीम्छा तूवाकपी ईल्पोसो सोजमा मीम्छा मान्छीम्ङा।

२९ कोङा ङ्‍कङाङ् छीपूक तूये: नीनाम्माआ मीस् सोजपा बानेई मअ, खोदोलोई मीचा क म्खाल्-खाल्क मान्‍नप् जूक्‍ती लाम्तीतस्क तूये।”

८

लूखूप्चीलोक मीस् तोङ्‍क आसे तूनाई?

ङ्‍क खोलोमी अर्थ आसाई छेत्‍तनाई?

लूखूप्चीआ मीस्मी ङाली छेङ्छेङ् मय,

ना मूङ्‍कम् ऊदादाक म्ङाली फात्पीय।

होङाबूम् आज्ञा रेप्व

२ कोङा ओरोपीको, होङाबूम् आज्ञा रेप्व, ऊदोईपीक्यालो आना नीनाम्माम् लाईस्पी पस्तून चक तूये।

३ होङाबूम् लाईस्पीका बिदा छूम् हातार मनव। रई जूक्‍ती मप्चीम् पक्छे मनव, ऊदोईपीक्यालो होङाबूआ ऊई म्मम् लये, मूङ्‍कङ् मय।

४ ऊदोईपीक्यालो होङाबूम् रीङ् खोलोआ रेम् पर्ने छूये, ना आसाई ख ओरोलोदूर, “आना ऊई मईकई?”

५ होङाबूम् आज्ञा रेप् आस्मीसो ऊसो हानी छूनो, खीक्‍का लूखूप्चीलोक मीचा लक् मम् थीक् नाम्‍ला लो तरिकालो लेसक छूये।

६ मीस्पी हायाम् दूक्वा तालाते, खोरोदोसो खोलोङ् लक् मम् लागी थीक् नाम्‍ला लो तरिकालो छूये।

७ म्बूसूम्‍लाईस्पा ऊई छूये मूङ्‍क आसासो छेत्‍तनो, खन्सा दोस्का मीस्पी ऊई तालाते पीक्ना आसाई पीदूर?

८ हूक् राम्दीम् आसासो दूरनो। म्होप् सीम् लेई आसासो मेक्सा यईम् दूरनो। जूम्‍लूक् छूक नाम्‍लापी आसासो बिदा तयनो, खोरोनाङ् रई लक् मप् मीस् रई लक्‍आ हादेम्सो होक्सीयनो।

धर्मी मीस् लो अधर्मी मीस्लो

९ नाम्छेमादू गोपी मम्पा खोलोङ् लक् कोङा सानीवा मूना खोङूलो ङ्‍क खोलोङ् तूऊ। बीन्‍नीपापी हक् तोक्साम्‍लो होप्पी हानी छूम् ईबूम् नाम्‍ला तूये।

१० दुष्‍ट मीस् साम्दी-सायोलो खूम्चीक कोङा तूक तूये। मूङ्‍कचा पवित्र तूस्कोपी तातो-खात्‍तो मदोङ्ची। मूङ्‍कचा अपराध मस्क तूवा, खोदोलोई मूङ्‍क सहरपी तूप् मीचा ईनीम्बा मूङ्‍कचीम् सायोचोङ्मा मईची। मूङ्‍कसो ऊनाऊक के।

११ अपराधमी दण्ड दावा छूनोदोक मीस्मी गोङ्आ रई लक् मम् लागी लोचम् बानेई मय।

१२ दुष्‍ट मीचा सदै रई लक् मईचीनासो हायाम् तातो लेत्चाये, खोरोदोसो कोङा छेतो, नीनाम्मापीका खची कीम्‍लप् मीस्मी नप्ङा छूये।

१३ खोदोलोई दुष्‍ट मीस् नीनाम्मापीका कीस्‍नोकसा, मूङ्‍कचीम् नखावा छूनो ना मूङ्‍कचीम् रीराम अल्मा तोङ्‍क छूये ना खची तोबूवा ओरोबाईप् छूनो।

१४ चारपी आर्को ईबूम् ऊनाऊक लक् छूये: दुष्‍ट मीचा तोम् पर्ने दण्ड धर्मी मीचा तय, ना धर्मी मीचा तोम् पर्ने पूनाऊनी दुष्‍ट मीचा तय। कोङा ओरोपीको, ङ्‍कसो ऊनाऊक के।

१५ खन्सा सूक्वा-चामोवापी तूदोसो नये पीकोना कोङा मीस् चाई पीयो, ऊदोईपीक्यालो नाम्छेमादू गोपी मीस्मी लागी चाम्, दूम्, ना खाऊमा-खासेर्मा मम्पीका बीन्‍नीपा ऊसो मान्तू रईछ। ओरोना नाम्छेमादू गोपी नीनाम्माआ पीक म्‍रीराम तूक सम्मो मूङ्‍कसा मईक लक्पी खसा चामोवा तय।

१६ चारपी मीचा म्मूक्स् मान्सीम्मो सेपा-लेपा मान्‍ईम्मो रोकोछू मईक खोम् लागी लो लूखूप्ची ऊये पीम्ना छेईम् लागीलो कोङा सानीवा मूऊ,

१७ खोदोलो कोङा नीनाम्माआ मक खोलोङ् लक् तूऊ। नाम्छेमादू गोपी ऊई छूचाईक तूये, मूङ्‍कम् अर्थ आसासो लामना पत्‍ता मम् दूरनो। लूखूप्चीलोक मीचा मूङ्‍क कोङा छेतो पीक्ना तेत्‍तेईमो यीङ्दोसो मूङ्‍कासा मूङ्‍क खोलोङ् पत्‍ता मम् दूरनो।

सीम् खोलोपी ताये

९

ङ्‍क खोलोङ् रीङ्पी कोङा सानीवा मूऊ ना मूङ्‍कम् याईस्को क ङ्‍कङ् तूवा, धर्मी मीस्, लूखूप्चीलोक मीस् ना मूङ्‍कचा मईचीक खोलोङ् लक् नीनाम्माम् हूक्पीङ् छूक रईछ। खोदोलोई हेप् मीचा म्होप् सम्तूमाआ अथवा ईजेर्म् लप् थक्‍आ ऊसाई हूङ्दीतक तूये मूङ्‍क छेत्‍तनो।

२ ऊदोईपीक्यालो धर्मी मीस् लो दुष्‍ट मीस्लो, नप् लो मान्‍नप्लो, शुद्ध लो अशुद्धलो, बलि चारेईमप्ची लो बलि चारेईमान्मप्चीलो खोलोमी दोसा ईबूम्ङा छूये। नप् मीस्पी छूक तोङ्नाङ् मोऊपो मीस्पीसो छूये। पस्तून चाप् मीस्पी छूक तोङ्नाङ् पस्तून चाम् म्कीम्‍लप् मीस्पीसो छूये।

३ नाम्छेमादू गोपी छूक खोलोङ् लक्पी रई वोर्वा छूये। खोलोमी दोसा ईबूम्ङा छूये। मीस्मी गोङ् रई लक्‍आ पेप्पक छूये, ना मूङ्‍कस् लेत्चाईक सम्मोङ् खची गोङ् मूर्खताआ पेप्छोक्स, खीक्‍काना मूङ्‍कस् सीये।

४ लेईप्चाप्चीपी आसा छूये। म्सोम्‍लोक खेप् सीप्खाप् गूङ्‍गीनारपीका दूङ् नप् छूये।

५ ऊदोईपीक्यालो केईका सीयाका पीम् लेईप्चाप्चा छेत्‍तची, खोदोलोई सीप्खाप्चान् ऊसो छेत्‍तस्‍नो। मूङ्‍कचीम् लागी ऊसो पूनाऊनी छूनो। मूङ्‍कचीम् मीन्मारोसो मास्‍ना खाते।

६ मूङ्‍कचीम् सम्तूमा, जेजेर्वा, नाछोबी, खोलोङ् मास्‍ना खात्क छूये। नाम्छेमादू गोपी मयाम्क ऊक लक्पीसो मूङ्‍कचीम् हन्‍ना हादेम्सो खची भाग छूनो।

७ आम् लाम् कल्व, आम् होप्मी चाम् थक् चामोवालो चव, आम् जीनतो आम् होप्मी दाखमद्य दूङ्व, ऊदोईपीक्यालो आना मक लक्पी नीनाम्मा म्जीनक तूये।

८ सदै ओम्‍लोप् तेई खाप्स्व, ना आम् तोङ्पी तेल तेस्व।

९ नीनाम्माआ नाम्छेमादू गोपी पीयीक ङ्‍क ऊनाऊक रीरामपी आम् होपा सम्तूमा मीयक आम् तोमालो आम् रीरामपी सूक्वालो तूवाव। ऊदोईपीक्यालो नाम्छेमादू गोपी मईक आम् रोकोछूपीका ङ्‍क रीराम तूलो आना तोम् पर्ने आम् भाग ङ्‍कङ् छूये।

१० आम् हूक्पी ऊक लक्ये तूये मूङ्‍क आम् खोलोङ् राःराआ मव, ऊदोईपीक्यालो आन् गेम्पी खात्कप्का, मूङ्‍कपी लक् अथवा लोचम् अथवा ज्ञान अथवा लूखूप्ची ऊसोङ् छूनो।

११ नाम्छेमादू गोपी ईबूम् बीन्‍नीपा रीङ् कोङा तूक तूये: बूल्म्पी दावा बूल्प्लाप् सदै कोक्स्‍नो, अथवा हायाम् राःरालोक मीस् सदै जूम्‍लूक्पी कोक्स्‍नो, अथवा लूखूप्चीलोक मीस्पी सदै चाम्थक् ताईनो, अथवा हायाम् ज्ञान तूप् मीस्पी सदै दाचाम् ताईनो, अथवा परेई मप् मीस् सदै सफल छूनो। खोदोलोई नाम्‍ला लो मौकालो मूङ्‍क खोलोआ तयची।

१२ म्होप् सीम् लेई हादेई ताये पीम् आसासो छेत्‍तनो। ङाः म्सम्तूमा मान्दीक हूक्‍रीऊपी सेत्क तोङ्ना लो छोऊ वोमोपी सेत्क तोङ्नालो मीस्पीसो खसा छेत्‍तनोक नाम्‍लापी दोसा तालाते।

मूर्ख छूम्पीका लूखूप्चीलोक छूम् दूङ् नप्

१३ कोङा नाम्छेमादू गोपी लूखूप्चीम् ईबूम् उदाहरण तूऊ, मूङ्‍कसा हायाम् ओ गोङ् पत्‍तू।

१४ ऊलाम् हायाम् चीछा मीस् तूवाक ईबूम् चीमा सहर तूवा। मूङ्‍क सहर ईबूम् हायाम् राःरालोक होङाबूआ आक्रमण मअ। मूङ्‍क होङाबूआ मूङ्‍क सहर ऊर्‌ना मूङ्‍कम् लीक्थलाम्पा ऊर्म्-छेम्सी बोङू।

१५ मूङ्‍क सहरपी ईल्पो छूक्सीप् खोदोलोई हायाम् लूखूप्चीलोक मीस् तूवा, ना मूङ्‍कसा म्होप्मी लूखूप्चीआ मूङ्‍क सहर ऊसोछूम् मान्पी। खोदोलोई मूङ्‍क छूक्सीप् मीस् आसासो मान्मीन्ची।

१६ खन्सा कोङा ओरोपीको, “राःरापीका लूखूप्ची दूङ् नप् के।” खोदोलोई मूङ्‍क छूक्सीप् मीस्मी लूखूप्ची ऊसो म्साम्दी मान्दीक छूवा, ना मूङ्‍कम् रीङ्मी ऊसो वास्ता मान्छू।

१७ ओरोसोतो बतो नेईप् मूर्खचीम् चारतोप्मी रीङ् येईम्पीका

लूखूप्चीलोक मीस्मी लखेक रीङ् येईम् दूङ् नप् छूये।

१८ जूम्‍लूक् छूलो गोम् जूम्‍लोपीका लूखूप्ची दूङ् नप् के,

खोदोलोई ईल्पो मोऊपो मीचा ओरोतो नप् लक् पीलूलूक्दीत।

१०

सीप्खाप् चयम्माआ नाम् चानप् तेल नाम्चाईप् मदीतक तोङ्नाङा,

चीछा मूर्खताआ लूखूप्ची लो साम्दी-सायोलो ऊनाऊक मदीत।

२ लूखूप्चीलोक मीचा नप् लाम् सोक,

खोदोलोई मूर्ख मीचा गलत लाम् सोक।

३ लाम्पी लाम्दूम्‍लोसो मूर्ख मीचा बीचार्‌ङा मईनो,

ना खोलोपी मूङ्‍कसा म्होप्मी मूर्खता खोमय।

४ आम् ऊल्‍लोङ्पी हाकिम म्छूली कात्दोसो

आना आम् होप्मी लक् होक्सीनव;

वायेवाये तूयेदोक हायाम् देप् भूलसो छेमा छूये।

५ नाम्मी गोपी कोङा ईबूम् मान्‍नप् लक् छूवाक तूऊ, ङ्‍क तोङ्‍क मान्‍नप् लक् हाकिमपीका छूये:

६ खसा मूर्खस् ओरोरोदेप् पदपी यूक्सची, खोदोलोई होङ्पोक्ची चीमा पदपी यूक्सची।

७ खसा खोलोङ् म्‍रोः खोक् थेम्पीका लाम्दूम्मीचीक, खोदोलोई खची मालिकची क रोः तोङ्ना खची लोङ्आ लाम्दूम्मीचीक कोङा तूक तूये।

८ खूलूम् तप् मीस् म्होप्ङा मूङ्‍क खूलूम्पू वाईम्खाम् दूर,

ना पर्खाल हईप् मीस् पूःआ दोम् दूर।

९ लूङ् खेईप् मीस् मूङ्‍कलाम्पा खेर् वोम् दूर,

खीक्‍का सीङ् देईप् मीस् मूङ्‍क सीङ्लाम्पाङा खेर वोम् दूर।

१० बात् मान्गेईप् तूये ना मूङ्‍क खूईम्पा मान्तूदोक

हायाम् लोक्‍तो बल तेम् छूये,

खोदोलोई लूखूप्चीआ सफलता तात।

११ लट्टा मम् लाईस्पीङ् पूःआ दयदोक

पूः चेम्दोमप् मीस् ऊई फाइदा छूनाई?

१२ लूखूप्चीलोक मीस्मी ङपीक रीसीवाआ म्होप्पी साम्दी-सायो तात,

खोदोलोई मूर्ख मीस् क म्होप्मी रीङ्आङ् पीलूलूक्‍खाते।

१३ थोस्कोपी मूङ्‍कसा अर्थ मान्दीक रीङ् मय,

ना यान्तेस्कोपी मूङ्‍क नेन्क रीङ् वाम्खाप् मीस् नेन्क तोङ्‍कङाङ् छूये।

१४ मूर्खआ म्थेम्पाका-थेम्पा रीङ् मय।

ऊई छूताये पीम् आसासो छेत्‍तनो;

म्बूसूम् लाईस्पा ऊई छूये खूङ्‍क आसाओ पोम् दूर?

१५ मूर्ख मीस् म्होप्मी लक्‍आ म्होप्ङा हारान् छूये,

ऊदोईपीक्यालो मूङ्‍कसा सहर हेम् खाईस्को लाम्सो छेत्‍तनो।

१६ ऊक छाप्कूवापीई होङाबू छाछामा तूये,

ना मूङ्‍कपीक लाम्‍लछाचा देच्छा नूस्ङा देप्-देप् चाम्दूम् फोक्सची,

मूङ्‍क छाप्कूवा धिक्‍कार!

१७ ऊक छाप्कूवापीक होङाबूई खोलोप्का दूङ् नप् गोङ्पीक खीम्पी जन्मेई छूक छूये,

ना मूङ्‍कपीक लाम्‍लछाचा मद्यआ सेईम् लागी मा

खोदोलोई राःरा तोम् लागी थीक् नाम्‍लापी चाम्दूम् चईची।

मूङ्‍क छाप्कूवाआ आसीक् तय!

१८ हेप् मीस् म्‍आईम्‍लप् तूदोक, म्खीम्मी दूरी हते;

मूङ्‍क मीचा म्हू छूईयना तूदोक, म्खीम् पाते।

१९ जीनम् लागी चाम्दूम् थीक्‍का मनूम्व,

ना दाखमद्यआ रीराम खाऊमा-खासेर्मापी छूमीय,

खोदोलोई खाप्चीमाआङ् मूङ्‍क नीस् थक्ङा तयाम्क छूये।

२० आम् मीन्ताम्पीका होङाबूम् ऊल्‍लोङ् मनव,

अथवा होङ्पोक् मीस् आन् ईम्स्को आम् तूस्कोपीका साराप् छनव,

ऊदोईपीक्यालो नाम्तोक छोऊआ आम् रीङ् खाईम् दूर,

ना पेर्प् तीप् छोऊआ आना पीक्‍क रीङ् पोम् दूर।

रोकोछू मयाम्कम् म्चो तयाम्

११

आम् होप्मी छीर्म् दीरीत्‍तीम् नावादेपा हेयोङ्माप्का होक्स्छोक्स्व,

ना जीस्तातोपी आना मूङ्‍कपीका नाफा कामेईमय।

२ आना नूक् थाऊपी अथवा रेक् थाऊपी लगानी मव,

ऊदोईपीक्यालो ऊतोङ्‍क नीछीमाई छाप्कूवापी तालाते पीम् आना छेत्‍तनो।

३ मोम् काऊआ पूरा पेप्छोक्सक छूदो,

मूङ्‍कसा थाम्पूपी वा तामीय।

सीछो योऊमेर हेम् ऊत्दोसो अथवा योऊना हेम् ऊत्दोसो

मूङ्‍क हाकपी ऊत्‍ते मूङ्‍कपीङ् पूल्दीस्खाते।

४ नाम् ईस्कम् तोक्पी लो नाम् नईकम् तोक्पीलो सोक् मप्चाप् मीचा हादेम्सो चालेई फूईयनो,

मोम् खोप्ना तूप्‍आ हादेम्सो छीर्म् बात्ल मईनो।

५ हूक् केल्ना हाक हेम्ये खाते पीम् लो म्माम् सागोवापा नूक्छा ऊदानाई बोबूये पीम्‍लो आना छेत्‍तनो, खोरोनाङा खोलोक थक् बोबूईप् नीनाम्माआ म्हूआ मईक लक् आना बूजेईमम् दूरनो।

६ देच्छा नूस्ङा आम्पी तूक चालेई फूईव, ना यूपा सम्मोङ् लक् मम् होक्सीनव, ऊदोईपीक्यालो देच्छा फूईयकयो अथवा यूपा फूईयकयो ऊकई दूङ् नप् छूये, अथवा मूङ्‍क नीच्‍चीङ्‍सो नप् छूदूर पीम् आना छेत्‍तनो।

सोलो तूलो आन् बोबूईप्मी मीन्मारो मव

७ कोदी नप् छूये, खीक्‍का मूक्सा नाम् खोम् नत्‍त।

८ मीस् देक् दोङ् लेत्दोसो ख मूङ्‍क खोलोङ् नाम्‍लापी खाऊमा-खासेर्मालो तूनूव। खोदोलोई मूङ्‍कसा नाम्कूर्मादाम्मीसो मीन्मारो मनूव, ऊदोईपीक्यालो मूङ्‍क लेई हायाम् देतो छूये। हन्‍ना छूक् खोलोङ् ऊनाऊक के।

९ ए सोलो मीस्ङा, सोलो तूक नाम्‍लापी आम् जीनव। आम् गोङ्आ आन् सोलो तूकपी चामोवा पीयानूव। आम् मूक्सा तयक ना आम् गोङ्पी तूक लन्चीम् दोस्-दोस् लाम्दूमाव। खोदोलोई ङ्‍क रीङ् मीन्व, नीनाम्माआ ङ्‍क खोलोक रीङ्मी नीया मय।

१० खन्सा सोक् आम् गोङ्पीका छूबूरी यूक्स्व, ना आम् गाम्पीक दूक्वा होक्स्लात्व, ऊदोईपीक्यालो सोलो छूयाक लो राःरालो ऊनाऊक के।

१२

दूक्वाम् नाम्‍ला लो खूवोबूप् छूम् नाम्‍लालो ताम्‍लाम् लाईस्पी आना ओरोपीके, “ङ्‍क नाम्‍लापी कोङ् ऊसो ओमम् लईनो;” मूङ्‍क नाम्‍ला ताम्पीका लाईस्पी आन् सोलो तूलोङ् आना आम् बोबूईप्मी मीन्मारो मव।

२ आम् मूक्सा नाम् लो लेपाक कोदीलो नाम्कूर्मादाम् छूक तोम् लाईस्पीङ्,

लालीमा लो सोङ्‍गेर्‌लो नाम्कूर्मादाम्‍आ देम् लाईस्पी,

ना वा ताम् यात्कप्का नाम्छूईतो होसोङ् मोम् ताम् लाईस्पीङ्,

नीनाम्माम् मीन्मारो मव।

३ खोदोलो खीम् हूप्ची — आम् लोङ् — मूङ्‍क योक्से,

ना हायाम् राःरालोक मीस् — आम् बोऊतो — मूङ्‍क कूप्से,

खूरूऊपी फूल् यीक् मीम्छास् — आम् काङ् — मूङ्‍क चीछा छूकसा खची होप्मी लक् मम् होक्सीयची,

ना दादावापीका खोप्चाप्ची — आम् मूक्स् — मूङ्‍क नम्‍लोमान्तोक् छूखाते।

४ आम् नोबो लाम् होम्पीक साल्‍म् मान्येईप् छूये,

ना खूरूऊमी साल्म् जीजीस्ङाङ् येन।

आन् छोऊमी साल्म् येनना देत्छा नूस्ङा पके,

खोदोलोई मूङ्‍कचीम् छाम् आना साम्‍लो-साम्‍लोङाङ् येन।

५ आन् ओरोरेप् थाऊपीका लो लाम् होम्पी छूक् खतरापीकालो कीसे,

आम् तोसम् हाँडे-बदाममी पऊपी म्बूङ् बाईयक तोङ्‍ना ओम्‍लोलो छूये,

ना आन् म्बोआ सून्चीतो लाम्दूम्प् सकप्पा तोङ्ना लाम्दूमे,

ना आम् सानीवाआ मीन्क तोङ्‍क ऊमीसो लन्ची मान्मम् नाम्‍ला ताये।

ङ्‍क खोलोङ् छूम्पीका लाईस्पीङ् नीनाम्माम् मीन्मारो मव।

ओरोना आन् सदैबरी तूप्चाप् आम् होप्मी खीम्पी खाते,

ना आन् सीकपी ताप् मीस् लाम् होम्पी एक्सा-मेक्सा लाम्दूमे।

६ नाम्छेर्‌बूम् तार थाईम्खाम्पीका लाईस्पी

ना हाल्ङोम् खोङ् खेईम्बोम् लाईस्पी,

बोहोम् गाग्री काऊलापी फोक्चेखेईम्बोम् लाईस्‍पी,

ना वापूतोपीका काऊ थूईम् पाङ्‍ग्रा अईम्खाम् लाईस्पी,

७ बोहोपूका लत्‍ताक फूर्क् बोहोपूङ् आईम्खाम् लाईस्पी,

खीक्‍का आत्मा पीप् नीनाम्मापी आत्मा आईम्खाम् लाईस्पी,

नीनाम्मामीम् मीन्मारो मव।

८ उपदेश पीप्‍आ ओरोपीके, “ऊनाऊक! ऊनाऊक!”

“खोलोक थक् ऊनाऊक तूये!”

नीनाम्मापीका कीसाव ना खम् आज्ञा रेप्व

९ उपदेश पीप् लूखूप्चीलोकङाङ् मान्तूक तूवा, खोदोलोई मूङ्‍कसा खोलोङ् मीस् ज्ञानमी रीङ्सो ईची। खीक्‍काना खसा उखानमी तोक्पी म्सानीवापी मीन्‍नू ना जाचेई मअ, खीक्‍का ओरोतो उखान मेलसा छाप्ना यूक्सू।

१० उपदेश पीप्‍आ थीक्-थीक् रीङ्बप् लाम्ना लातू, खीक्‍का खसा ऊई छाप्पू, मूङ्‍क नप् ना आछीयाक तूवा।

११ लूखूप्ची तूप् मीस्मी रीङ्बऊ गथालाम् तूप् तोङ्‍क तूये, ना मूङ्‍कचा बात्ल मईचीक खोलोङ् उखान हायाम् पोचीतो थूम्पा कीला तोङ्‍क तूये, मूङ्‍क नीनाम्‍मा ईल्पोङाङ् गथालाआ पीम्पाक के।

१२ ए ओ छाङा, कोङा आन् होसोङ् हायाम् देतो चाई पीम् मीनो: होस् तूवाव, सोक्सर छाम् लक् हादेम्सो यात्नो, ना सोक्सर दूमो नीयाम्दोक गाम् हारान् छूये।

१३ हन्‍ना कोङा खोलोङ् रीङ् येईम् यातूकप्का, कोङ् ओरोपीम् तूम्तेपी तातेकोक तूये:

नीनाम्मापीका कीसानीव ना खम् आज्ञा खोलोङ् रेपानूम्व,

ऊदोईपीक्यालो मीचा मम् पर्ने खोलोङ् कर्तव्य ङ्‍कङ् के।

१४ ऊदोईपीक्यालो केईया मयाम्क खोलोङ् लक्, नप् दोसो मान्‍नप् दोसो,

नीनाम्माआ खोलोङ् सूलाक रीङ्चीका खोलोमी नीया मय।

श्रेष्‍ठगीत

छेईलम्

“श्रेष्‍ठगीत” अथवा “खोलोप्का दूङ् नप् छाम्” सम्तूमाम् छाम् ईदेप्पी बात्ल मम्पाक छाम्मी सोक्सर के। वात्छाआ मीम्छाम् लागी ना मीम्छाआ वात्छाम् लागी मस्क छाम् ङ्‍कपी तूये। ङ्‍क छाम्‍आ नीनाम्माम् लो म्मीस्चीम्‍लो खची रापी तूक सम्बन्धम् तोक्पी पयक तूये पीक्ना यहूदीचा पीके। खोरोनाङ् ख्रीष्‍टियनचा ङ्‍क छाम्मी गोपी ख्रीष्‍टमी लो मण्डलीम्‍लो रापी तूक सम्बन्धम् तोक्पी छाम्पा तूये पीक्ना विश्‍वास मईची। ङ्‍क सम्बन्ध केईया वात्छाम् लो मीम्छाम्‍लो रापी छूक गाम्मी लाङोम् लो ईल्पो बीन्‍नीपापी खोमईचीक सम्तूमाम्‍लो तोक्पीक रीङ्-छाम्मी रूप के पीम् दूराम्। नईलम् लो लाङो मीलम्‍लो नीनाम्माम् नियमपी लो अनुशासनगोपीलो साम्दी-सायोलोक छूये पीम् रीङ् केईया ङ्‍कपी तोम् दूराम्।

श्रेष्‍ठगीत

१

सोलोमनमी खोलोप्का दूङ् नप् म्छाम् ङ्‍कङ् के।

सोलोमे

२ आना कोङ् आम् ङःआ चूम्मा मीयोव,

ऊदोईपीक्याको आम् सम्तूमा दाखमद्यप्कासो दूङ् चानप् तूये।

३ नाम्चानप् आम् तेलमी मूर् चामोवा पीप् खाल्क तूये;

आम् नीङ् नाम्चानप् तेल लेताम्क तोङ्‍क तूये।

खन्सा खची सूर् मान्छूक् मीम्छाचा आन् नईम् छाक्‍काक रीङ् मा!

४ कोङ् आम् साथपी खायोव; कास् दावा मन्चीस्के!

होङाबूआ कोङ् म्होप्मी कोठापी वनोखोनूव।

यरूशलेमपीक सोलोमेस्

केईका आम्पीका ओखी जीनये ना रामेई छूयेका।

केईका दाखमद्यम्पीकासो दूङ् आम् सम्तूमाम् सायोचोङ्मा मयाम्का।

सोलोमे

खचा आन् सापक-खात्‍तक सम्तूमा मीये।

५ कोङ् गूगूर्‌मा तूवो खोदोलोई हायाम् ङालीनप् तूवो,

ए यरूशलेमपीक मेकछाचे,

कोङ् केदारपी तूक तम्बू तोङ्‍क गूगूर्‌पा,

ना सोलोमनमी तम्बूम् पर्दा तोङ्‍क तूवो।

६ कोङ् गूगूर्‌मा तूवोकसा छाक्‍का छूक्‍तो खोङोनीनव,

ऊदोईपीक्यालो नाम्छोवाआ कोङ् गूगूर्‌मा मोक के।

ओ माम् वात्छा म्छास् ओपीका खची छूली काताकसा

खचा कोङ् वाचोसीखा खोप् बानेईमो,

खोदोलोई कोङा ओ होप्मी वाचोसीखाम् क वास्ता मान्मङाक तूये।

७ ए कोङा सम्तूमा मीयान्क वात्छाङा, खोलोङ् रीङ् ओपी पव,

आम् लूस्-छाराम् बागाल आना हापी चारेई मय?

खीक्‍का लेपा मूङ्‍कस् हापी नोयान्ची?

आम् बूम्चीम् बागालमी दोक्पी

ऊदोई कोङ् छेक्नाम्‍आ हूम्दीप्चीप् मीम्छा तोङ्‍क छूमा?

सोलो

८ ए मीम्छास् तूकपीक खोलोप्का दूङ् ङालीनप्ङा, आना आम्होपाङ् ङ्‍कम् तोक्पी छेत्‍तनोदोक,

बागालमी म्योः दूम्तो

चीचीमा आम् छारास् गथालाचीम् तम्बूम् दोहोम् चारेईमव।

९ ए कोङा हायाम् नईयान्क मीम्छाङा, कोङा आन्

फरोम् रथपी तूक हायाम् ङालीनप् सोलोमे खोक्लो थाम्नाक तूये।

१० नोबोपी वाईम् मून्द्रीआ चोम्दीम्पा आम् फोऊ लो

रत्नम् लोऊआ चोम्दीम्पा आम् पईलो हायाम् ङालीनप् तूये।

११ नाम्छेर्‌बूम् झुम्कालोक हाल्ङोम् मुन्द्री

केईका आम् लागी बानेई मयाम्का।

सोलोमे

१२ होङाबू म्होप्मी टेबलपी तूवालो,

नाम्चानप् तेलमी म्मूर् फैलेई छूवा।

१३ कोङ् सम्तूमा मीक् क ओ पम्पी काप्दीप्चीप्

मूर्रलोक बोक्चातोङ्‍ लोयो।

१४ कोङ् सम्तूमा मीक् क एन-गदीपीक वाचोसीखापी

बाईछोक्सक मेहदी बूङ्मी झुप्पातोङ्‍ लोयो।

सोलो

१५ ए कोङा हायाम् नईयान्क मीम्छाङा, आन् हायाम् ङालीनप् तूये!

आछीयाङ् आन् हायाम् ङालीनप् तूये!

आम् मूक्स् तूक्‍तूगूल्म्मी तोङ्‍क तूये।

सोलोमे

१६ ए कोङा सम्तूमा मीयान्क वात्छाङा, आन् हायाम् ङालीनप् तूये!

आछीयाङ् आन् हायाम् ङालीनप् तूये!

गीगीयोक घाँस ईची तूस्को के।

१७ देवदारूम् पऊ ईची खीम्मी दलीम् के,

ना ओङ्वाम् पऊ ईची खीम्सूफेर के।

सोलोमे

२

कोङ्ने शारोनपीक गुलाफ,

ना बेँसीपी लीम्क लिली बूङ् के।

सोलो

२ तीतीम् रापी बाईयक लिली बूङ् तोङ्‍क

कोङा हायाम् नतोक मीम्छा बीन्‍नीपा मीम्छाचीम् रापी तूये।

सोलोमे

३ सोगोपाक सीछो तूकपीक स्याउमी म्पऊ तोङ्‍क

वात्छाचीम् रापी कोङा नतोक वात्छा तूये।

खम् गीम्जूवापी कोङ् हायाम् चामोवालो तूवो,

खीक्‍का खपी सेईक म्चो ओपीका हायाम् चानये।

४ खसा कोङ् चास्को-दूस्को खीम्पी खयोक तूये,

ना ओ छोक्‍तो तूक खम् सीकीबूङ् सम्तूमा के।

५ नाम्पी बम्पा वाचोसीआ कोङ् हायाम् राःरालोक बानेईमोव,

स्याउआ कोङ् ताजा बानेईमोव,

ऊदोईपीक्यालो खसा कोङ् नतोकसा ओ सऊना-पऊक छूवोक तूये।

६ म्पाङ्लाम्पाक म्हूःआ ओ तोङ्‍ मपोपोक तूये,

ना म्चूप्लाम्पाक म्हूःआ कोङ् हेपोतोक तूये।

७ यरूशलेमपीक मेकछाचे, कोङा आन्‍नी आज्ञा पीयान्‍नी,

म्तेल्म्पी तूप् खीस्मी नीङ्पी लो हरिणमी नीङ्पीलो:

आन्‍ना लन्ची मईनूम्नोक सम्मो सम्तूमा पक्नूम्नव अथवा थीन्पो मीयानूम्नव।

८ येन्‍नूम्व! कोङा सम्तूमा मीयोक वात्छाम् साल्म्!

खोङ्नूम्खोङ्! ख ताचाये,

कोम् हेम् जूक्‍तो

बोप्‍रो हेम् बूल्तो ताचाये।

९ कोङा सम्तूमा मीयोक वात्छान् हरिण अथवा खीस् तोङ्‍क तूये।

खोङ्नूम्खोङ्! ख ई पर्खालमी नाक्‍कापा थोरेप्दीत्क तूये,

खसा दादावापीका एक्सा म्गो हेम् खोङ्चयक तूये,

चीमा म्गोदीलोक दादावापीका एक्सा म्गो हेम् खोङ्चयक तूये।

१० कोङा नतूक वात्छा नेना ना कोङ् ओरोलो,

“पक्व, ए कोङा हायाम् नईयान्क मीम्छाङा,

ए ङालीनप्ङा, ओ साथपी लाम्दूमाव।

११ खोङ्व, हन्‍ना चूनाम् खाता,

येनाम्सो याता।

१२ चारीदूपी बूङ् बाईयक खोछेईम् थालेई मअ,

छाम्‍लम् नाम्‍ला ता,

ना तूक्‍तूगूल्म् काईक साल्म्

ओखी यीक्पी येनाम्।

१३ अञ्जीरमी पऊपी गीगीयोक म्चो मीक तूये,

ना वाचोसीखापी वाचोसीम् बूङ्मी नाम्चानप् म्मूर नाम्चाईक तूये।

पक्व, कोङा हायाम् नईयान्क मीम्छाङा,

ए ङालीनप्ङा, ओ साथपी लाम्दूमाव।”

सोलो

१४ दाम्‍रोपी आसासो मान्तोक्स्को गोदी होम्पी लो,

थारामा छीलूमा होम्पीलो तूप् ओ तूक्‍तूगूल्म्ङा,

कोङ् आम् ङाली खोमीयोव,

आम् साल्म् येईम् तूनूव,

ऊदोईपीक्यालो आम् साल्म् येईम् चानप् तूये,

ना आम् ङाली हायाम् ङालीनप् तूये।

१५ ईची लागी फ्याउरास् लाप्व,

ङ्‍क चीचीमा फ्याउरास् लाप्व,

ङ्‍कचा वाचोसीखा बीगार मईची,

मालोछा लीम्चाईक ईची वाचोसीखा बीगार मईची।

सोलोमे

१६ कोङा नतोक वात्छा ओमीङ् के ना कोङ् खमीङ् के;

ख लिली बूङ्मी म्‍रा होम्पी फल्तीते।

१७ देत्छा कोमान्‍अम् सम्मो

ना गीम्जूवा मातो मान्खाईम् सम्मो,

ओपी आत्‍ताव, कोङा नईयान्क वात्छाङा,

थारामा कोम् होम्पी तूप् हरिण

अथवा सोलो खीस् तोङ्‍क छूवाव।

सोलोमे

३

कोङा सेपाबरी ओ तूस्कोपी

ओ गोङ्पाका सम्तूमा मीयूक वात्छा लामू;

कोङा ख लामू खोदोलोई मान्छीम्ङा।

२ कोङ् पकोना सहर होम्पी खातो,

गल्‍ली होम्पी लो चोक होम्पीलो खातो,

ना ओ गोङ्पाका सम्तूमा मीयूक वात्छा कोङा लामू।

ओरोना कोङा ख लामू खोदोलोई मान्छीम्ङा।

३ सहरपी फल्तीताक चौकीदारचा कोङ् छीपो।

“ऊई आन्चा ओ गोङ्पाका सम्तूमा मीयोक वात्छा ताचूयो?”

४ मूङ्‍कस् होक्सूयूचीना जीस् मेक्सा सम्मोङाङ् कोङ् खातोक तूवा,

खोदोलो ओ गोङ्पाका सम्तूमा मीयूक वात्छा कोङा छीपू।

खीक्‍का कोङा ख ओ माम् खीम्,

अर्थात् कोङ् वाईप्मी कोठापी मान्ताईम्‍लाम् सम्मो

चाचाल्यो लापूतू।

५ यरूशलेमपीक मेकछाचे, कोङा आन्‍नी आज्ञा पीयान्‍नी,

तेल्म्पीक खीस्मी लो हरिणमीलो नीङ्पी:

आन्‍ना लन्ची मान्मम् सम्मो सम्तूमा पक्नूम्नव अथवा थीतानूम्नव।

यरूशलेमपीक सोलोमेस्

६ पईकार् मप्चीम् मासालापीका बानेई मम्पा

मूर्रआ लो धूपआलो हायाम् नाम् चानप् छूक्ना,

गोङ्‍रूत्खाप् थाम्पूपीका मीक्माम् कोलू तोङ्ना,

थोम्‍ला थोप्चाप् ङ्‍क आसे हाई?

७ खोङ्नूम्खोङ्! ङ्‍कन् सोलोमन सवारी छूलो तोतूस्को सिंहासन के!

ङ्‍क इस्राएलपीक तूक्पोङ् जूम्‍लूक् मलेप्चा

सम्सूर्‌चीना खूर्‌तो लाम्दूप्चीक तूये,

८ खोलोआ दोप्सेल वेस्चीक तूये,

मूङ्‍कस् हायाम् नतो जूम्‍लूक् मलेप्ची के,

मूङ्‍कचीम् दोप्सेल खची होप्मी छूम्‍रीपीङ् तूये,

मूङ्‍कस् सेपा आक्रमण मस् ताप्चीका जूम्‍लूक् मम् लागी तयार छूवाक तूये।

९ होङाबू सोलोमनआ म्होप्मी लागी बानेई मक सवारी छूलोक म्होप्मी सिंहासन

लेबनानपीका बाईम्पाक सीङ्पीका बानेई मम्पा के।

१० खसा ङ्‍कम् डन्डा नाम्छेर्‌बूमी ना म्तोतूईस्को हाल्ङोम् बानेई मअ।

ङ्‍कम् तोतूस्को यरूशलेमपीक मेकछाचा

हायाम् नम्‍लोना बस्क बैजनी तेईआ खम्पा तूये।

सोलोमे

११ सियोनपीक मेकछाचे, पाखा लत्‍तानीना बान्‍नीव,

ना होङाबू सोलोमनआ मुकुट खूक्सक खोङ्नूम्व।

मूङ्‍क मुकुट खम् सूर् छूवाक लेईपी,

म्गोङ् चानक लेईपी म्माआ ख वाईमीक तूवा।

सोलो

४

कोङा सम्तूमा मीयान्क मीम्छाङा, आन् हायाम् ङालीनप् तूये!

हायाम् ङालीनप्!

छेक्नाम्‍आ हूम्दीयान्चीक गोपी आम् मूक्स् तूक्‍तूगूल्म् तोङ्‍क तूये,

आम् तोसम् गिलाद कोम्पीक थारामालाम्पा

दाली यूप्चाप् छाङ्‍गाराम् बथान तोङ्‍क तूये।

२ आम् काङ् मालो म्‍ऊन् खोम्पा,

ना सम्पाना ताईम्पा लूस्मी बाथान तोङ्‍क तूये।

मूङ्‍क आम् काङ् खोलोङ् नम्‍लोना मीलेई छूवाक तूये,

ईबूम्सो ऊलाखात्क मान्तू।

३ आम् ङचसू हालालाप् रीबीन तोङ्‍क तूये,

ना आम् ङः हायाम् ङालीनप् तूये।

छेक्नाम्‍आ हूम्दीयान्चीक गोपी आम् फोऊसी

नीस्चेल् मम्पा अनार तोङ्‍क तूये।

४ आम् पई दाऊदमी धरहरा तोङ्‍क तूये;

मूङ्‍क आम् पईपी आना ईबूम् लोऊ वात्क तूये,

मूङ्‍क लोऊ जूम्‍लूक् मप्चीम् ईक् हबऊ ढाल तोङ्‍क दाते।

५ नीच्‍ची आम् चूचू खीस्मी नीच्‍ची म्छा तोङ्‍क तूये,

लिली बूङ्मी हाम्पी चारेई छूक्

खीस्मी जोङ्ले पाठा तोङ्‍क तूये।

६ रीम्‍रीम् कोः मान्‍अम् सम्मो

ना गीम्जूवा मातो मान्खाईम् सम्मो,

कोङ् मूर्रम् बूर् होम्पी लो धूपमी कोम् होम्पीलो खातो।

७ ए कोङा हायाम् नईयान्क मीम्छाङा, आन् हायाम् ङालीनप् तूये!

आम्पी ऊसो खोत मन्तू!

८ ए ओ दूखूलीम्ङा, लेबनानपीका ओ दोक्पी ताव,

लेबनानपीका ओ दोक्पी ताव।

अमाना कोम्मी म्छोक्‍तोका दाली यूवाव,

सेनीर कोम्मी छोक्‍तोका दाली यूवाव, ना हेर्मोन कोम्मी म्छोक्‍तोका दाली यूवाव,

गूङ्‍गी नार्‌मी लूबम् होम्पीका लो नीङ्‍गालेम् कोम् हेम्क तूस्को होम्पीकालो ताव।

९ आना ओ गोङ् खूस्खीक तूये, ए ओ होप्मी मीम्छाङा, ओ दूखूलीम्ङा!

आना ऊलाम् खोङोकसा, आम् लोऊमी ईबूम् रत्नआ

आना ओ गोङ् खूस्खीक तूये।

१० आम् सम्तूमा देई चामोवा पीप्ये तूकई, ए ओ होप्मी मीम्छाङा, ओ दूखूलीम्ङा!

हेप् दाखमद्यपीकासो आम् सम्तूमा दूङ् नप् तूये,

ना नाम्चानप् आम् तेलमी मूर् हेप् मासालाम् मूर्‌पीकासो दूङ् नाम्चानप् तूये!

११ आम् ङचसूपीका खूदम् चाकापीका पात्क तोङ्‍क लेम्‍लेम्योक पाते, ए ओ दूखूलीम्ङा;

ओलोन् लो खूदलो आम् लेम् गोपी तूये।

आम् तेईमी मूर् लेबनानमी मूर् तोङ्‍क तूये।

१२ ए ओ होप्मी मीम्छाङा, ओ दूखूलीम्ङा, आन् खर् राम्दीम्पा बूङ्‍खा तोङ्‍क तूये,

पर्खालआ राम्दीम्पा काऊमी पूई तोङ्‍क तूये, ना ईबूम् छाप् तेम्पा काऊमी पूई तोङ्‍क तूये।

१३ आम् सीछो अनारमी बगैँचा तोङ्‍क तूये,

मूङ्‍क हायाम् नप् म्चोलोक बगैँचा,

मूङ्‍कपी मेहदी लो जटामसीलो,

१४ जटामसी लो केशरलो,

बोझो लो सीन्कऊलीम् बोऊलो,

म्खाल्-खाल्क नाम्चानप् म्मूर्‌लोक धूपमी पऊ,

मूर्र लो घ्युकुमारीलो,

ना खोलोङ् खाल्क नाम्चानप् मासाला तूये।

१५ आन्‍ने बगैँचापीक काऊमी म्पूई,

ना लेबनानपीका बगेई छूक्‍तो यूक

ताजा काऊमी वापूतो के।

सोलोमे

१६ ए योऊना हेम्क हीक्ङा, पक्व!

ए योऊमेर हेम्क हीक्ङा, ताव!

ओ बगैँचालाम्पा छूवाना केल्व,

ङ्‍क बगैँचापीक म्मूर् हायाम् छूबूरी सम्मो तान्तेनूव।

कोङा सम्तूमा मीयोक वात्छा म्होप्मी बगैँचापी तानूव,

ना ङ्‍क बगैँचापी तूक खोलोप्का दूङ् नप् म्चो दाप्नूव।

सोलो

५

ए ओ होप्मी मीम्छाङा, ओ दूखूलीम्ङा, कोङ् ओ बगैँचापी तो,

कोङा नाम्चानप् मासाला लो मूर्रलो बात्ल मूऊ,

कोङा खूदम् चाका लो खूद चो,

कोङा दाखमद्य लो ओलोन्‍लो दूङू।

यरूशलेमपीक सोलोमेस्

ए बूम्चे, चानूम्व ना दूङानूम्व,

सम्तूमाआ सेत्नीक सम्मो दूङानूम्व!

सोलोमे

२ कोङ्ने ईम्सोचो, खोदोलोई ओ गोङ् क जागङ् तूवा।

येन्‍नूम्व! कोङ् सम्तूमा मीक् वात्छाआ लाम्स्को दूप्चयक तूये:

“ए ओ होप्मी मीम्छाङा, ए कोङा हायाम् नईयान्क मीम्छाङा, लाम्स्को हल्व,

दोस् मान्दीक ओ तूक्‍तूगूल्म्ङा।

ओ तोङ् सोङ्‍गेर्वाआ चीयाक तूये,

ओ तोसम् सेपाक छीक्छीप्‍आ चीयाक तूये।”

३ कोङा ओ तेई बूईम् यातूक तूये,

ऊई मूङ्‍क तेई कोङा होसोङ्‍यो खाम्मा?

कोङा ओ लोङ् सम्यातूक तूये,

ऊई कोङा मूङ्‍क होसोङ्‍यो मैल ममा?

४ कोङा नतूक वात्छाआ लाम्स्कोम् आक्ल हल्म् लागी म्हूः खाईलो

ओ गोङ् खम् लागी दीक्दीवा मीम् थालेई मअ।

५ कोङा नतूक वात्छाम् लागी लाम्स्को हल्स् पकोलो,

ओ हूक्पीका मूर्र पात्चाक तूवा,

ओ हूःम् छोक्छोमीपीका लाम्स्कोम् आग्लपी मूर्र पाता।

६ कोङा सम्तूमा मीयूक वात्छाम् लागी लाम्स्को हलू,

खोदोलोई खन् खाईम्याताक रईछ, ख मूङ्‍कपी मान्तूक तूवा।

ख खालेताकसा कोङ् सोक्पी छूवो,

कोङा ख लामू खोदोलोई मान्छीम्ङा,

कोङा ख काछू खोदोलोई खसा कोङ् ङरी मान्‍आईङा।

७ सहरपी फल्तीताक चौकीदारचा कोङ् छीपो,

खचा कोङ् केरो ना ओ गाम्बरी खेर् वनो,

पर्खालपीक मूङ्‍क चौकीदारचा

ओ जेलेम्मासो ङापोना खाईची।

८ ए यरूशलेमपीक मेकछाचे, कोङा आन्‍नी आज्ञा पीयान्‍नी,

कोङा सम्तूमा मीयोक वात्छा छीप्नूम्दोक,

आन्‍ना ऊई पीक्नी?

कोङा नतोक वात्छाम् मीमा कोङ् ओ सऊना-पऊक छूवोक तूये लोपोनीव।

यरूशलेमपीक सोलोमेस्

९ ए मीम्छास् तूकपीक खोलोप्का दूङ् ङालीनप् मीम्छाङा,

बीन्‍नीपाचीप्का आना सम्तूमा मीयक वात्छा ऊतोङ्नाई दूङ् नप् तूये?

बीन्‍नीपाचीप्का आना सम्तूमा मीयक वात्छा ऊतोङ्नाई दूङ् नप् तूये,

नाई आना केईका ङ्‍क तोङ्‍क आज्ञा पीयेका?

सोलोमे

१० ईक्पोङ् हबऊ तूकपीसो कोङा सम्तूमा मीयोक वात्छा दूङ् ङालीनप्,

लाङ्लाङ्‍योक ना म्ङोबो हाल्छोक्सक तूये।

११ खम् तोङ् नीखूर् हाल्ङोम् तूये,

खम् तोसम् पाल्प्खाप् ना गागाप्पा तोङ्‍क गूगूर्‌योक तूये।

१२ खम् म्मूक्स् योऊमी चाखेम्पी तूप् तूक्‍तूगूल्म् तोङ्‍क,

ओलोन्‍आ सम्पा,

ना हायाम् दाम् परेई छूक् हिरा-मोती केम्पाक तोङ्‍क तूये।

१३ खम् फोऊसी नाम् चानप् म्मूर् लईप्

नाम् चानप् मासालाम् बगैँचा तोङ्‍क तूये।

खम् ङचसू मूर्रम् रस् पाईमीक्

लिली बूङ् तोङ्‍क तूये।

१४ खम् हूः पीतमणि केम्पाक हाल्ङोम् तूप् तोङ्‍कङ् तूये।

खम् गाम् नीर केपाम्ना चोम्दीम्पा,

टल्केई मम्पा बाजूहोम्मी काङ् तोङ्‍क तूये।

१५ खम् लोङ् नीखूर् हाल्ङोम् जगपी तोतूईम्पा

सिङ्गमरमरमी खाम्बा तोङ्‍क तूये।

खम् ङाली लेबनान तोङ्‍क,

ना मूङ्‍कपीक खोलोप्का दूङ् नप् देवदारू पऊ तोङ्‍क हायाम् ङालीनप् तूये।

१६ खसा चूप्पा मीयाक हायाम् चानप तूये,

खपी तूक खोलोङ् कोङा नतो।

खङा कोङा सम्तूमा मीयोक वात्छा, ओ बूम् तूये,

ए यरूशलेमपीक मेकछाचे।

यरूशलेमपीक सोलोमेस्

६

ए मीम्छास् तूकपीक खोलोप्का दूङ् ङालीनप्ङा,

आना नत्क वात्छा हापी खाता?

ख लाम्पीका हाक हेम्ये खाता,

ना ख लाम् लागी केईका आन् बईछोसेयो?

सोलोमे

२ कोङा नतोक वात्छा म्होप्मी मासालाम् बगैँचा हेम् खाताक तूये,

म्सानीवा चेम् लागी लो लिली बूङ् बीम् लागीलो खाताक तूये।

३ कोङ् कोङा नतोक वात्छामीङ् के ना कोङा नतोक वात्छा ओमीङ् के;

ख लिली बूङ्मी म्‍रा होम्पी तूतीते।

सोलो

४ ए कोङा नईयान्क मीम्छाङा, आन् तिर्सा तोङ्‍क ङालीनप्

ना यरूशलेम तोङ्‍क ङालीनप् तूये,

आन् सीकीबूङ् खूर्प् सेना तोङ्‍क गौरवलोक तूये।

५ आम् मूक्स् ओपीका हीक्स्खीव,

ऊदोईपीक्यालो मूङ्‍क आम् मूक्सा कोङ् ओ सानीवा चाईमीयो।

आम् तोसम् गिलाद कोम्पीका

दाली यूचाईक छाङ्‍गाराम् बाथान तोङ्‍क तूये।

६ आम् काङ् मालो सम्पाना ताईम्पा लूस्मी बाथान तोङ्‍क तूये।

मूङ्‍क आम् काङ् खोलोङ् नम्‍लोना मीलेई छूवाक तूये,

ईबूम्सो ऊलाखात्क मान्तू।

७ छेक्नाम्‍आ हूम्दीयान्चीक गोपी आम् फोऊसी

नीस्चेल् मम्पा अनार तोङ्‍क तूये।

८ तूक्पोङ् जाना होङाबूमेस् तूदोसो,

रेक्पोङ् जाना लूङ्मास् तूदोसो,

ना ङीर्‌मान्तेईप् खची सूर् मान्छूक् मीम्छास् तूदोसो,

९ ऊसो खोत मान्दीक ओ तूक्‍तूगूल्म्, ख खोलोप्का दूङ् नप् तूये,

म्माम् ईल्पोङाङ् ना हायाम् नत्‍तक म्मेकछा।

म्सूर् मान्छूक् मीम्छाचा ख तची ना भाग्यमानी लची,

खीक्‍का होङाबूमेचा लो लूङ्माचालो खम् सायोचोङ्मा मची।

१० देत्छा नाम् आप्पक तोङ्‍ना आप्चाप्,

लालीमातो ङालीनप्, नाम् तोङ्‍क तीलीमोक्स् तीप्चाप्,

सोङ्‍गेर्‌आ पेप्क नाम्छूई तोङ्‍क गौरवलोक ङ्‍क आसे हाई?

सोलोमे

११ बदाममी पऊ तूवाक बगैँचा हेम्

कोङ् मूङ्‍कपीक उब्जनी खोस् खातो,

म्पऊपी मालोक म्बूङ् बाईक तूयेयो,

अथवा अनारमी म्बूङ् बाईक तूयेयो पीकोना कोङ् खोस् खातो।

१२ कोङा तूम्तोम् लाईस्पीङ्,

ओ सानीवाआ कोङ् होङाबूम् खीम्पोस्चीम् रथ हेम् खायो।

यरूशलेमपीक सोलोमेस्

१३ आत्‍ताना ताव, ए शूलमपीक सोलोमेङा, आत्‍ताना ताव,

आत्‍ताना ताव ना केईका आन् ओखी मूक्स् यामीक् मान्मसा खोम् तम्कानूव।

सोलो

शूलमपीक सोलोमे ओरोसर्प् मीस्मी रापी छम्क

आन्‍ना ऊदोई आम्नी मूक्स् यामीक् मान्मसा खोम् लन्ची मईनूम्?

सोलो

७

आन् होङाबूम् मेकछा तोङ्‍क तूये!

लोङ्पई वाईप्दीप् आम् लोङ् हायाम् ङालीनप् तूये।

ईल्पो हायाम् मूर्‌पो मीचा बानेई मक तोङ्‍क

हायाम् ङालीनप् आम् काई रत्न तोङ्‍क तूये।

२ आम् बीरीम् खीखीर्‌योक खोङ् तोङ्‍क तूये,

मूङ्‍कपी ङल्म्पा दाखमद्यम् रोरेखा हादेम्सो छूनो।

आम् छूम्‍री लिली बूङ्आ ऊर्म् दीम्पा दोचेर्‌मी रास् तोङ्‍क तूये।

३ नीच्‍ची आम् चूचू खीस्मी नीच्‍ची म्छा तोङ्‍कङ् तूये,

खीस्मी जोङ्ले म्छा तोङ्‍क तूये।

४ आम् पई बाजूहोम्मी काङ्मी धरहरा तोङ्‍क तूये,

आम् मूक्स् बाथ-रब्बीममी लाम्स्को दोक्पी तूक

हेश्बोनपीक पोक्‍री तोङ्‍क तूये।

आम् नाप् दमस्कस हेम् हीप्चीप्

लेबनानपीक धरहरा तोङ्‍क तूये।

५ आम् तोङ्आ कर्मेल कोम् तोङ्ना आन् मुकुट खूमीयाक तूये।

आम् तोसम् होङाबूम् खीम्पीक पर्दा तोङ्‍क तूये।

पेम्दीम्पा आम् तोसम् होङाबूआ नत्क तूये।

६ आन् हायाम् ङालीनप् ना सानीवा लोबेई मप् तूये,

ए कोङा हायाम् नईयान्क मीम्छाङा, आम् सम्तूमापी हायाम् चामोवा तूये!

७ आम् गाम्-गूम् खजूरमी पऊ तोङ्‍क तूये,

ना आम् चूचू खजूरमी म्चोम् झुप्पा तोङ्‍क तूये।

८ कोङा पीको, “कोङ् खजूरमी पऊपी वोङो,

ना मूङ्‍कम् म्चो लापो।”

आम चूचू वाचोसीम् झुप्पा तोङ्‍क,

आम् सोम् स्याउमी नाम्चानप् मूर् तोङ्‍क,

९ ना आम् ङः खोलोप्का दूङ् नप् दाखमद्य तोङ्‍क छूनूव।

सोलोमे

ओ ङचसूलाम्पा लो काङ्लाम्पालो वाताम् बगेई छूनूना

दाखमद्य सीदा कोङा नतोक वात्छाम् दोक्पी तान्तेनूव।

१० कोङ् कोङा नतोक वात्छामीङ् के,

ना खसा वाम्मा सीयाक तोङ्ना कोङ्‍ङा मीनोचोयोक तूये।

११ एक्सा बान्व, कोङा नईयान्क वात्छाङा, रायीखा होम्पी दूलेई मस् खात्ची,

ना सेपा तेल् होम्पी बास् तूची।

१२ कास् देत्छा सेपाङ् वाचोसीखा हेम् खात्ची,

वाचोसीम् पऊपी मालोछा म्बूङ् बाईम् हयचयक तूयेयो,

ना अनारमी पऊपी म्बूङ् बाईक तूयेयो खोङ्चू,

मूङ्‍कपी कोङा आन् ओ सम्तूमा पीयान्‍ना।

१३ सम्तूमाम् म्चोपीकाa नाम्चानप् म्मूर् लत्चाईक तूये,

म्खाल्-खाल्क हायाम् चानप् म्चो ईची लाम्स्कोपीङ् तूये,

नयाँ म्चो लो पूरानलो म्चो,

मूङ्‍क कोङा आम् लागी यूक्सूतोक तूये, ए कोङा नईयान्क वात्छाङा।

a 

७:१३ सम्तूमाम् म्चो – ङ्‍क ईक्खाल्क जडीबुटी के; ङ्‍कम् म्चो चईदोक वात्छा मीचा राःरा तयना म्तोमा बो खूर्‌मीम् दूर पीम् विश्‍वास मीचा मदोङ्चीक तूवा।

सोलोमे

८

आन् ओमाम् चूचू दूङ्वाना आम् हारी बानाक

ओ लागी ओ बूतोङ्‍कङ् तूवावादोन्,

कोङा आन् पाखापी छीम्नावालो

कोङा आन् चूम्मा मीन्‍नावा,

ना आसासो ओ निन्दा मान्मस्वा।

२ कोङा आन् खान्‍नावाना ओ माम् खीम्पी खातोवा,

मूङ्‍कपी खसा कोङ् सेचीवा पीयोक के।

कोङा आन् मासाला ङल्म्पा दाखमद्य लो

अनारमी ताजा रसलो दूम् पीन्‍नावा।

३ म्पाङ्लाम्क म्हूःआ ओ तोङ्‍ मपोपोक तूये,

ना म्चूप्लाम्क म्हूःआ कोङ् हेपोतोक तूये।

४ ए यरूशलेमपीक मेकछाचे, कोङा आन्‍नी आज्ञा पीयान्‍नी,

आन्‍ना लन्ची मईनूम्नोक सम्मो सम्तूमा पक्नूम्नव अथवा थीतानूम्नव।

यरूशलेमपीक सोलोमेस्

५ म्होपा नत्‍तक वात्छापी थेर्‌न्चीतो

गोङ्‍रूत्खाप् थाम्पूपीका थोम्‍ला थोप् आसे?

सोलोमे

स्याउमी म्पऊ गोपी कोङा आन् थीन्पो मीन्‍ना;

मूङ्‍कपीङ् आम्माआ आन् म्सागोवापा मोर्‌मूनाक तूवा,

मूङ्‍कपीङ् आन् वाईम् लागी ख म्बूक्‍ती बानाक तूवा।

६ कोङ् आम् गोङ्पी ईबूम् छाप तेसाम्क तोङ्ना छाप तेसोना यूक्सोव,

आम् पाखुरापी ईबूम् छाप तेसाम्क तोङ्ना छाप तेसोना यूक्सोव,

ऊदोईपीक्यालो सम्तूमा क सीम् तोकङ् हायाम् राःरालोक छूये,

ङ्‍कम् जोश गेम् तोङ्‍क जबरजस्ती मप् तूये।

सम्तूमा मीलाम्छोपीकासो दूङ् राःरालोक छूये,

ना कालामोक्स्तो तीप्चाप् मीः तोङ्‍ना तीते।

७ हायाम् देप् काऊमी बल्वाआसो सम्तूमाम् मीलाम्छो सेईम् दूरनो,

योऊआ मूङ्‍क बगेई मम् दूरनो।

हेप् मीचा सम्तूमा खेईम् लागी

म्खीम्पीक खोलोङ् दाचाम् पीयदोसो

मूङ्‍क आसासो लाम् मानेई मईचीनो।

सोलोमेम् म्बूची

८ ईमी ईल्पो चीमा मीम्छा ई नेछो तूये,

ना मूङ्‍कम् म्चूचू चीमाङ् तूये।

खलो सूर् मम् लागी मीस् ङोक्स् ताईदोक

मूङ्‍कम् लागी काईया ऊई ममा?

९ मीम्छा ई नेछो पर्खाल तूवावादोन्,

केईया मूङ्‍कम् थेम्पी नाम्छेर्‌बूम् धरहरा बोबूईम्पावा।

ख लाम्स्को तूवावादोन्,

केईया ख देवदारूम् फलेकआ रापूम्वा ना छीयूम्वाना यूक्सूम्वा।

सोलोमे

१० कोङ् ईबूम् पर्खाल के,

ओ चूचू धरहरा तोङ्‍क तूये।

खन्सा कोङ् खम् मूक्स्दूपी ख म्मजीम्मीक छूवोक तूये।

११ बाल-हामोनपी सोलोमनमी ईबूम् वाचोसीखा तूवा,

ना खसा म्थाम्पू मीस् अधिया मम् पयू,

म्थाम्पू अधिया मप् खोलोआ वाचोसीम् फाईपी

ई-ईक् हबऊ नाम्छेर्‌बूम् चेप्‍तीरोङ् छोम् बोक्सादोङा।

१२ खोदोलोई ओ होप्मी वाचोसीखा पीम् हक्ने ओमीङ् के;

ए सोलोमन, मूङ्‍क ईक् हबऊ चेप्‍तीरोङ् आम् लागीङ् के,

ना नीस्चून्दूलूम् चेप्‍तीरोङ् मूङ्‍क वाचोसी लेईप्ना ओरोदेप् मप्चीम् लागी के।

सोलो

१३ बूङ्‍खा होम्पी तूप् कोङा हायाम् नईयान्क मीम्छाङा,

ओ बूम्चा आम् साल्म् येईम् लागी हूङ्दीतस्क तूये;

कोङासो आम् साल्म् येईम् तूनूव!

सोलोमे

१४ पाखा लत्‍ताना बान्व, ए कोङा नईयान्क वात्छाङा,

ना नाम्चानप् मासालाआ पेप्छोक्सक कोम् होम्पी तूप्

हरिण अथवा सोलो खीस् तोङ्‍क छूवाव।

यशैयाम् सोक्सर

छेईलम्

यशैया, यर्मिया, विलाप, इजकिएल ना दानिएलमी सोक्सर खोलोङ् देप् खारीबोपोचीम् सोक्सर मीयची। खीक्‍का होशेपीका मलाकी सम्मोक ईक्पोङ् नीच्‍ची सोक्सर चीमा खारीबोपोचीम् सोक्सर मीयची। देप् खारीबोपोचीम् लो चीमा खारीबोपोचीम्‍लो सोक्सरआ २५०–३०० दोङ्पीक नाम्‍ला पत्क तूये। खीक्‍का मूङ्‍क नाम्‍ला होम्पी इस्राएल छाप्कूवा लो यहूदा छाप्कूवालो खची साछीमीचीम् हूक्पी छूवाकम् तोक्पी, मूङ्‍कपी तूवाक इस्राएलीस् कैद मस्‍ना बीन्‍नीपा छाप्कूवापी खाईचीकम् तोक्पी ना दोस्का खची होप्मी छाप्कूवापी आत्‍ताना ताक ओरोदेप् खोतीम् तोक्पी मूङ्‍क देप् खारीबोपोचीम् लो चीमा खारीबोपोचीम्‍लो सोक्सरपी छाप्पा तूये।

यशैया ई.पू. ७४०–६८० दोङ्‍ होम्पी यरूशलेमपी लेताना खारीबो मप् ईल्पो देप् खारीबोपो के। ङ्‍क सोक्सरमी ६ अध्यायपी ख नीनाम्माआ काछकम् तोक्पी छाप्पाक तूये। यशैयाआ खारीबो मक रीङ्बऊ हायाम् दोङ् सम्मो मीचा लो होङाबूचालो मान्‍रेप्ची। खोदोलोई हिजकिया होङाबूआ चार तोक्स्क नाम्‍लापी म्साछीमीचा सहरपी आक्रमण मस्लो हिजकिया होङाबूआ यशैया खारीबोपोप्का चाई लाप्ना सहर जगेई मक तूवा। ङ्‍क सोक्सरपी यशैयाआ बूसूम्‍लाईस्पा ताप् ओरोदेप् होङाबूम् चारखम्मी तोक्पी खारीबो मक तूये। खम् खारीबोम् लो दर्शनमीलो कारणआङ् यशैयाम् सोक्सर लो यशैया खारीबोपोलो खारीबोपोचीप्क खोलोप्का दूङ् देप् पीक्ना साम्दी दयस्क तूये।

यशैयाम् सोक्सर

१

यहूदापीक होङाबूस् उज्जियाहआ, योतामआ, आहाजआ ना हिजकियाआ चार तोक्स्चीक नाम्‍लापी यहूदाम् तोक्पी लो यरूशलेममी तोक्पीलो आमोजमी वात्छा म्छा यशैयाआ तक दर्शन।

पीक्याक मान्‍रेप् ईबूम् जाति

२ ए नाम्छूई येन्व! ए चारीदू, आम् नोबो तास्व!

ऊदोईपीक्यालो योबोरोबूआ ओरोपीकाक तूये:

“कोङा छाछामान्छाचीम् चोलोगूलो मूना हूर्केई मूची,

खोदोलोई मूङ्‍कस् ओ ऊल्‍लोङ्पी पकाना कोङ् मान्‍रेप् छूवाक तूये।

३ लूपीआ म्होप्मी मालिक छेत्‍त,

ना मोकोक्‍तीआ म्होप्मी मालिकमी बोक्खोङ् छेत्‍त,

खोदोलोई इस्राएलआ छेत्‍तनो,

ओ मीचा बूजेई मईचीनो।”

४ धिक्‍कार! मोऊपो जाति,

दोस्मी भारीआ चीप्चीक मीस्,

रई लक् मप्चीम् छा,

भ्रष्‍टाचार मप्चीम् वंश,

मूङ्‍कचा योबोरोबू होक्सीचीक तूये,

मूङ्‍कचा इस्राएलपीक पवित्र नीनाम्मा हेला मस्क तूये,

ना ख हेम् खची दोस् हीक्स्चीक तूये।

५ आन्‍ना ऊदोई होसोङ् केर्म् फू चाम् बोक्से?

ऊदोई आन्‍नी होसोङ् पीक्याक मान्‍रेप् छूनी?

आम्नी तोङ्पी खेर् वोङानीक तूये,

ना आम्नी गोङ्पी खेर् मीयानीक तूये।

६ आम्नी लोफेमापूका आम्नी तोङ् सम्मोङ् खेर्आ नेपाखानीक तूये,

आम्नी गाम्पी खेर्, डाम् ना खून्वालोक खेर्‌ङाङ् तूये।

मूङ्‍क खेर् सम्पा मान्तू, ना खार्म्‌पासो मान्तू,

खीक्‍का मलमआ गाल्म्पासो मान्तू।

७ आम्नी छाप्कूवा गोङ्‍रूत्खाप् छूवाखात्क तूये,

आम्नी सहर खोलोङ् मीःआ हूईदीत्चीक तूये।

आम्नी थाम्पू आम्नी मूक्स्दूपीङ्

बीन्‍नीपा छाप्कूवापीक मीचा मासेई मचयस्क तूये,

खचा मूङ्‍क गोङ्‍रूत्खाप् मदीत्चीक तूये।

८ यरूशलेम सहर क

वाचोसीखापीक छाप्रो तोङ्‍ना,

खरबूजाखापीक छेम्सी बोम्पा तोङ्‍ना

ना खोलोलाम्पा ऊर्म् पा सहर तोङ्‍ना म्हाल्‍ला छूवाक तूये।

९ खोलोप्का दूङ् राःरालोक योबोरोबूआ ई लागी

हेप् लेताकस् मान्लेन्दीस्वादोन्

केई सदोमपी लो गमोरापीलो तूप् मीस् तोङ्ना मासेई छूयीखातीवा।

१० ए सदोमपीक चारतोप्चे,

योबोरोबूम् रीङ्बऊ येन्‍नूम्व!

ए गमोरापीक मीस्चे,

ई नीनाम्माम् कानून सानीवा मनूम्ना येन्‍नूम्व!

११ योबोरोबूआ ओरोपीके, “आन्‍ना तात्नूम्क बलिदान

ओ लागी ऊई काम लागेई छूनाई?

कोङ्ने लूस्मी मीःपी चारेई मम् बलि लो हीम्पा-केईम्पा बल्या पोसूम् छोदोवाम्‍लो

मीःपी चारेई मम् बलिपीका ओबो खासाक तूये।

लूपी, लूस्मी थुमा ना बकाम् हीःपीका कोङ् ओ गोङ् चानईनो।

१२ आन्‍नी कोङ् तूम्खास् ताईनीलो,

आन्‍ना चारेई मनूम्क ङ्‍क खोलोक थक् आसाई चाहेई मईनाई?

ओ पोतेल होम्पी आम्नी लोङ्आ सीकानूम्व पीकाना आसाई आन्‍नी लानीक तूनाई?

१३ ऊनाऊक बलि तात्नूम्नव!

आम्नी धूपने ओ लागी ईजेर्म् लप् तूये।

आन्‍ना याखऊपी बात्ल छूनीना औँसी, नोम्चीम् लेई ना बीन्‍नीपा चाड मानेई मईनूम्,

खोदोलोई आम्नी मोऊआ अशुद्ध छूवाक याखऊ कोङा तेम्दूरोनो!

१४ आम्नी औँसीम् लेई लो तोकेई मम्पा चाडलो

ओ गोङ्आ जेर।

मूङ्‍क खोलोङ् ओ लागी भारी छूवाक तूये;

मूङ्‍कस् खूर्‌सी-खूर्‌सी कोङ् ओसऊ तूकाखात्क तूये।

१५ आन्‍ना आम्नी हूः सत्नूम्ना वाङोम् मईनूम्‍लो,

कोङा आन्‍नी मान्तोम् लागी ओ मूक्स् देपो;

आन्‍ना हायाम् वाङोम् मईनूम्‍लोसो कोङा येनोनो।

ऊदोईपीक्यालो आम्नी हूः हीःआ कील्क तूये!

१६ आम्नी होप्ङा सम्चीनीना शुद्ध मन्चीनीव!

ओ मूक्स्दूपीका आम्नी रई लक् होलात्नूम्व!

रई लक् मम् होक्सायानूम्व!

१७ नप् मम् ईन्‍नीचीव!

नीया लाम्नूम्व!

अत्याचारपी छूक्ची सान्त्वना पीयानूम्व!

गेस्कूप्-गेस्कूम्चीम् लागी नीया लामापानूम्व!

लोमेवाम् पक्छेपी नेन्‍नीव!

१८ योबोरोबूआ ओरोपीके,

“हन्‍ना तानीव, केई ईदेप्पी तूयेना मुद्धाम् तोक्पी पयाम्के।

आम्नी मोऊ सिन्दूरे रङ्लोक तूदोसो मूङ्‍क नोङ् तोङ्‍ना ओम्‍लोप् छूये;

हायाम् हालालाप् तूदोसो

मूङ्‍क ऊन तोङ्‍क छूये।

१९ आन्‍ना आम्नी गोङ् चानतो ओ आज्ञा रेप्नूम्दोक,

आन्‍ना ङ्‍क छाप्कूवापीक नप्-नप् थक् चाम् तईनूम्।

२० खोदोलोई आन्‍ना इन्कार मईनूम्ना ईमान्‍रेप् छूनीदोक,

आन्‍नी दोप्सेलआ मासेई छूनी;

ऊदोईपीक्यालो योबोरोबूम् ङःआङ् ङ्‍क रीङ् पीकाक के।”

२१ खोङ्नूम्खोङ्, विश्‍वास मम् खाईप् सहर यरूशलेम

ऊतोङ्नाई ईल्पो बेलेछीलप् मीम्छा छूवा!

केछे सून्मापू मूङ्‍क नीया पेप्क तूवा,

मूङ्‍कपी धार्मिकताआ वास मक तूवा,

खोदोलोई हन्‍नान् मूङ्‍क मीस् सेईप् मीचा पेप्क तूये!

२२ आम् नाम्छेर्‌बू मैल छूवाक तूये,

आम् दाखमद्यपी काऊ ङल्‍म्पा तूये।

२३ आम् चारतोप्ची पीक्याक मान्‍रेप्,

ना खूस्पाचीम् बूम् छूवाक तूये।

मूङ्‍कचा घूस चाम् नत्‍तची,

ना हूक्छोम् दोस्-दोस् बूल्से।

मूङ्‍कचा गेस्कूप्-गेस्कूम्चीम् पक्छेपी नीया मईचीनो;

लोमेवाचा मईचीक उजूर मूङ्‍कचीपी तातेक्नो।

२४ खन्सा योबोरोबू, खोलोप्का दूङ् राःरालोक योबोरोबू,

इस्राएलपीक हायाम् राःरालोक पवित्र नीनाम्‍माआ ओरोपीके,

“ओ साछीमीचीप्का कोङ् हायाम् ओछूली काते,

ना ओ साछीमीचीपी कोङा म्फाई लापो।

२५ ओ हूः आम् ऊल्‍लोङ्पी थेतो,

ना आम् मैल खोलोङ् होलातो,

ना आम्पी तूक खोलोङ् अशुद्ध हतेई मूतो।

२६ कोङा आम् नीया मप्ची लाईस्पीक तोङ्नाङ्,

ना आन् चाईपीप्ची थोस्कोपूक तोङ्नाङ् होसोङ् सोकोची।

खीक्‍काना आन् धार्मिकताम् सहर,

विश्‍वास मम् खाईप् सहर पीक्ना खोलोआ पीके।”

२७ नीयालो सियोनमी छुटकारा छूये,

ना मूङ्‍कपीक वालूम्मा मप् मीस्चीम् छुटकारा धार्मिकतापी छूये।

२८ खोदोलोई पीक्याक मान्‍रेप् ना मोऊपोस् खोलोङ् म्फूल् छूखाते,

ना योबोरोबू होप्येप्ची क मासेई छूये।

२९ आन्‍ना ङोङोक्छेम् पूजा मनूम्क पवित्र वेईपऊमी सीछोम् कारणआ

आन्‍नी ङईम्पी छूनी;

आन्‍ना सोकानूम्क बगैँचाम् कारणआ

आम्नी नीङ्ला खाते।

३० म्बोऊ ओईलेई छूम् याईप् वेईपऊ

ना काऊ मान्दीक बगैँचा तोङ्‍क आन्‍नी छूनी।

३१ हायाम् राःरालोक मीस् क सनपाटमी भुस तोङ्‍क,

ना मूङ्‍कम् लक् मीछेर्वा तोङ्‍क छूये;

मूङ्‍क नीच्‍चीङ् ईतो मीःपी हूईखाते,

ना आसासो मूङ्‍क मीः सेतनो।

योबोरोबूम् कोम्

मीका ४:१-३

२

आमोजमी वात्छा म्छा यशैयाआ यहूदाम् तोक्पी लो यरूशलेममी तोक्पीलो तक दर्शन ङ्‍कङ् के:

२ दोस्काक लेईपी

योबोरोबू दप्स्को खीम् बोबूईम्पा कोम् क

खोलोङ् कोम्पीका दूङ् रेप् छूये,

ना ओरोरेप् बोप्‍रो तूकप्का दूङ्‍ रेप्‍तो मूङ्‍क थेत्‍ते,

खीक्‍का खोलोङ् जातिस् मूङ्‍कपी वान्‍नोतो ताये।

३ ओरोसर्प् मीचा ताईना ओरोपीके,

“तानीव, केई योबोरोबूम् कोम्पी,

अर्थात् याकूबमी नीनाम्मा दप्स्को खीम्पी खातेके।

खसा केई म्होप्मी लाम् ईया,

खीक्‍का केईया खम् लाम्पी लाम्दूम् दूराम्।”

ललई सियोनपीका

ना योबोरोबूम् रीङ्बऊ यरूशलेमपीका लत्‍ते।

४ खसा जाति-जातिचीम् रापी नीया मय,

ना खसा ओरोसर्प् मीस् खेईक-मोईक मीलेई मय।

मूङ्‍कचा खची होप्मी दोप्सेल दूप्पस्‍ना हालोपी तेम् फाली बानेई मईची

ना खची चल् दूप्पस्‍ना बेलो बानेई मईची।

जाति-जातिचा ईल्पो-बीन्‍नीपाम् ऊल्‍लोङ्पी दोप्सेल तोक्सस्‍नो,

मूङ्‍कचा हन्‍ना हादेम्सो जूम्‍लूक् मम् लागी तालिम मईचीनो।

५ ए याकूबमी छामाईचे,

तानीव, केई योबोरोबूम् अल्होपी लाम्दूम्या के।

योबोरोबूम् लेई

६ आना आम् होप्मी मीस्, अर्थात् याकूबमी छामाईची होक्सीचीक तूये।

खचा नाम्‍आप्स्को हेम्पीका ताक रीदूम्-होदूम् रेप्चीक तूये।

मूङ्‍कचा पलिश्तीचा तोङ्ना जखाना खोमीयची,

ना बीन्‍नीपा जातिस्का खची हूः मीलेई मईची।

७ मूङ्‍कचीम् छाप्कूवा हाल्ङोआ लो नाम्छेर्‌बूआलो पेप्क तूये,

ना मूङ्‍कचीम् दाचाम्मी यान्तेस्कोङ् मान्तू।

मूङ्‍कचीम् छाप्कूवा खोक्‍आ पेप्क तूये,

मूङ्‍कचीम् रथ ङीर्‌ङा मान्तेईप् तूये।

८ मूङ्‍कचीम् छाप्कूवा ङोङोक्छेआ पेप्क तूये;

मूङ्‍कचा खची हूःआ मस्क लक्,

ना खची हूःम् छोक्छोमीआ बोबूईचीक थक्मीङ् पूजा मईची।

९ खन्सा खोलोङ् मीस्मी नीङ्ला खाते ना खची बेईजेत छूये,

मूङ्‍कस् छेमा पीचीनव!

१० योबोरोबूम् कीम्पीका

ना खम् साम्दीखाम् राःरापीका ऊम्केई छूम् लागी

दाम्रो गोपी वोङ्नीव ना बोहोगोपू सूल्न्‍नीचीव!

११ मीस्मी नाछोबी लो नाम्दूखूलो दाली सये;

मूङ्‍क लेई योबोरोबूङाङ् खोलोप्का दूङ् रेप्‍तो छूये।

१२ खोलोङ् नाम्दूखू मप्ची लो नाछोबी मप्चीलो,

ना “कोङ्‍ङा देप्” लोक्चीप्चीपी

खोलोप्का दूङ्‍ राःरालोक योबोरोबूम् ईबूम् लेई तालाते,

ना मूङ्‍कस् खोलोङ् लखेक छूये।

१३ खसा लेबनानपीक खोलोङ् ओरोरोरेप् देवदारूम् पऊ

ना बाशानपीक खोलोङ् वेईपऊ देत्दीत।

१४ खसा खोलोङ् कोम् लो ओरोरेप् बोप्‍रोलो तन्तई मदीत।

१५ खसा ओरोरोरेप् धरहरा लो

सुरक्षित पर्खाललो खोलोङ् हत्दीत।

१६ खसा तर्शीशपीक पईकार मप् हेयोङ्मा लो

देप्-देप् हेयोङ्मालो खोलोङ् योछो गस्दीत।

१७ मीस्मी नाछोबी लो नाम्दूखूलो दाली सये;

मूङ्‍क लेई योबोरोबूङाङ् खोलोप्का दूङ् रेप्‍तो छूये,

१८ ना ङोङोक्छे ईबूम्मान्दीङ् खोलोङ् मास्‍ना खाते।

१९ चारीदू वेरेमोक्स् योमीम् लागी योबोरोबू पक्लो,

योबोरोबूम् कीम्पीका लो खम् साम्दीखालोक राःरापीकालो

मीस् जूक्ना छीलूमापी तूक लूबम् होम्पी लो

थाम्पूपी तूक गोदी होम्पीलो वोङे।

२० मूङ्‍क लेईपी मीचा पूजा मम् लागी बानेई मस्क

हाल्ङोम् ङोङोक्छे लो नाम्छेर्‌बूम् ङोङोक्छेलो

छूयीम् लाईस्पी लो पापीऊमी लाईस्पीलो होलातची।

२१ चारीदू वेरेमोक्स् योमीम् लागी योबोरोबू पक्लो,

योबोरोबूम् कीम्पीका लो खम् साम्दीखालोक राःरापीकालो

मीस् जूक्ना छीलूमापी तूक लूबम् होम्पी लो

ना छीलूमा खेत्क गोदी होम्पी वोङे।

२२ म्नाप्लाम्पी म्सोम् तूप् मीस्पी

आन्‍ना भरोसा यूक्सानूम्‍नव,

ऊदोईपीक्यालो मूङ्‍कम् साम्दी ऊई तूनाई?

यरूशलेममी लो यहूदाम्‍लो ऊल्‍लोङ्पी नीया

३

हन्‍ना खोङ्नूम्व, रोबू, खोलोप्का दूङ् राःरालोक योबोरोबूआ

खस् चाहेई छूक् खोलोक थक् यरूशलेमपीका खाईम्‍लेम् पीक्चाई तूये:

चाम् थक् लो काऊलो,

२ जूम्‍लूक् मदूर्प् हायाम् राःरालोक मीस् लो सेनालो

नीया मप् लो खारीबोपोलो,

जखाना खोप् लो धर्म-सेचीपोलो,

३ ङाक्पोङ्मी कप्‍तान लो लाम्‍लछा मीस्लो,

चाईपीप् मीस्, ना लक् मम्पी मूर्‌पो मीस् लो छेपोवा जादूमप् मीस्लो।

४ कोङा सोलो मीस् मूङ्‍कचीपी चार तोमीयोची,

ना चीचीमा छाछामाचा मूङ्‍कचीपी चार तोक्सची।

५ ईल्पो मीचा बीन्‍नीपा मीस् मसेत,

ईल्पो मीस्मी ऊल्‍लोङ्पी बीन्‍नीपा मीस् पके,

खीम्तोनीम् ऊल्‍लोङ्पी खीम्तोनी पके,

खूवोबूप्-खूवोबूम्चीम् ऊल्‍लोङ्पी सोलो मीस् पके

ना साम्दी दोम् पर्ने मीस्मी ऊल्‍लोङ्पी ऊनाऊक मीस् पके।

६ नेछोस् तूकपीक ईल्पो नेछो म्होप्मी मीचा

म्पाम् खीम्पीङ् लापना ओरोलय,

“आम्मीन् आम् तेई तूये, आन् ओखी लाम्‍लछा छूवाव,

ना ङ्‍क हताना नोङ्छोक्स्क थक्मी जीम्मा आना लाप्व!”

७ खोदोलोई मूङ्‍क लेई मूङ्‍कसा हायाम् सोतो ओरोपीके,

“कोङान् ऊसोङ् बोम्छोम् दूर्‌यान्‍नो।

ओ खीम्पी चाम्दूम् लो तेई हाम्‍लो ऊसोङ् मान्तू;

कोङ् मीस्मी लाम्‍लछा बानेई मोनव।”

८ यरूशलेम ऊत्‍तीते-बेप्‍तीते,

यहूदाम् पतन छूचाईक तूये;

मूङ्‍कचीम् रीङ्बऊ लो खचा मईचीक लक्लो योबोरोबूम् ऊल्‍लोङ्पी तूये,

खचा खुल्‍लामखुल्‍ला नीनाम्‍माम् साम्दी कात्‍तची।

९ मूङ्‍कचीम् खची ङालीआङ् खची ऊल्‍लोङ्पी गवाई पीय;

सदोमआ तोङ्ना मूङ्‍कचा खची होप्मी मोऊ खोमईची,

मूङ्‍कचा ङ्‍क सूल्‍लस्‍नो।

मूङ्‍कस् धिक्‍कार!

मूङ्‍कचा खची होपा खची होप्पीङ् नाश तात्चीक तूये।

१० धर्मी मीस् आम्नीम् नप्ङा छूये लानूम्व,

ऊदोईपीक्यालो खचा खची होपा मस्क नप् लक्मी म्चो तयची।

११ दुष्‍ट मीस् धिक्‍कार! मूङ्‍कचीपी नाश ताक तूये!

मूङ्‍कचा खची हूःआ मस्क लक्मी म्चो तयची।

१२ खोलोङ् ओ मीस् सोलो मीचा मसेतची,

ना मीम्छाचा मूङ्‍कचीपी हक तोक्सची।

ए ओ मीस्चे, आम्नी लाम्‍लछाचा आन्‍नी थाम्खामीयानीना खायालेत्नीक तूये,

ना आन्‍नी लाम् होम्पी थाम्तीत्नीक तूये।

१३ योबोरोबू म्होप्मी नीया मस्कोपी तूये,

ना म्होप्मी मीस्मी नीया मम् लागी ख पके।

१४ म्होप्मी मीस्मी धर्म-सेचीपोचीम् ऊल्‍लोङ्पी लो चारतोप्चीम् ऊल्‍लोङ्पीलो

योबोरोबूआ ओरोपीक्ना नीया मय:

“ओ वाचोसीखा मासेई मप् आन्‍नीङ् के;

छूक्सीप्ची लूतेई मनूम्क चूम्सोस् आम्नी खीम्पीङ् तूये।

१५ आन्‍ना ओ मीस् मसेतानूम्कम्

ना छूक्सीप्चीम् ङाली फूर्क्‌पी यीकापानूम्कम् कारण क ऊये?”

रोबू, खोलोप्का दूङ् राःरालोक योबोरोबूआ पीके।

यरूशलेमपी तूप् मीम्छाचीम् लागी चेताऊनी

१६ योबोरोबूआ ओरोपीके,

“सियोनपीक मीम्छास् नाम्दूखू मप् तूये,

मूङ्‍कचा खची तोङ् तोतोयो मतो, ना खची मूक्स् यामीक् मतो,

कल्‍ली वातस्‍ना छमछम मतो

चीचीर बाईप् खची लोङ् कोतो लाम्दूमे।

१७ खन्सा योबोरोबूआ सियोनपीक मीम्छाचीम् तोङ् खेर्आ पेप्मीय;

योबोरोबूआ खस् तोङ्‍खोली बानेई मदीतची।”

१८ मूङ्‍क लेई योबोरोबूआ खची चोन्चीम् गहना, अर्थात् छाङ् लो शिरबन्दीलो, चन्द्रहार,

१९ कुण्डल, बाला, झुम्का,

२० मुकुटलोक हूम्चीम् छेक्नाम्, कल्‍ली, थाप्‍री, नाम्चानप् तेल् यूम् चूम् लो जन्तरलो,

२१ छापलोक रीङ्‌कीम्मा लो नत्थीलो,

२२ ङालीनप् तेई, ओरोबाईप् तेई, कोट ना फाक्सूम्,

२३ हूक्पी गोम् ऐना लो चीचीमा साखीआ बम्पा सूतीम् तेईलो, मुकुट लो छेक्नाम्‍लो खोलोङ् ङाप्पची।

२४ नाम्चानप् मासालाम् फाईपी ऊची कीमाक तोङ्‍कम् नाम्चाईप् मूर् छूये,

ना थाप्‍रीम् फाईपी रीबो छूये,

नम्‍लोना पेम्पा तोसम्मी फाईपी तोङ्‍खोली छूये,

ङालीनप् तेईमी फाईपी लूक्स्पा छूये

ना ङालीनम्मी फाईपी ङालीईप् छूये।

२५ आम् मीस् खोलोङ् दोप्सेलआ सेतची,

जूम्‍लूक् मप् हायाम् राःरालोक आम् मीस् जूम्‍लूक् छूलो खोलोङ् मासेई छूये।

२६ सियोनपीक मूल लाम्स्कोचा तूनीवा मईची ना खापे;

बोहोपू फूतीकेर् तोतूक मीम्छा तोङ्ना मूङ्‍क सहर गोङ्‍रूत्खाप् छूये।

४

मूङ्‍क लेई नूक्पो मीम्छाचा

ईल्पो वात्छा मीस् लापस्‍ना ओरो लयची,

“केईका ओखी होप्मीङ् चाम्दूम् चायाम्का

ना ओखी होप्मीङ् तेई खाप्साम्का;

आन् ओखी तूप्पोङाङ् छूवाव।

आना ओखी साम्दी यूक्सीपीकाव!”

योबोरोबूम् म्गेम्

२ मूङ्‍क लेई योबोरोबूम् म्गेम् म्चो सेमीक् ना साम्दीखालोक छूये, ना इस्राएलपीक लेताकचीम् लागी थाम्पूपीक म्चो क जीनप् ना गौरवमम् रीङ् छूये।

३ सियोनपी होक्सीचीक ना यरूशलेमपी बाँकी रहेई छूवाकस्, अर्थात् यरूशलेमपी तूम् लागी दर्ता छूवाकस् पवित्र मीयची।

४ योबोरोबूआ सियोनपीक मीम्छाचीम् मैल सप्पीयची, ना खसा नीयामप् आत्मालाम्पा लो मीःम् आत्मालाम्पालो यरूशलेमपीक हीःम् दाग शुद्ध मय।

५ खीक्‍काना योबोरोबूआ सियोन कोम्मी म्छोक्‍तो लो मूङ्‍कपी बात्ल छूक्चीम् म्छोक्‍तोलो लेपा मीक्माम् मोम् लो सेपा कालामोक्स् तीप्चाप् मीःम् अल्होलो बोबूईय। खीक्‍का खोलोङ् योबोरोबूम् साम्दीखाम् गीम्जूवाआ नेप्पची।

६ मूङ्‍क क लेपाक नाम्छोवापीका जगेई छूम् लागी रीम्चीस्को लो गीम्जूवालो खीक्‍का हीक्पीका लो वापीकालो जगेई छूम् लागी पम्चीस्को-रीम्चीस्को ना सूल्न्चीस्को थाऊ छूये।

वाचोसीखाम् तोक्पीक छाम्

५

कोङा सम्तूमा मीयूक मीस्मी वाचोसीखाम् तोक्पी

कोङा ईबूम् छाम् मूयो:

ईबूम् हायाम् मलील कोम्पी

कोङा सम्तूमा मीयूक मीस्मी ईबूम् वाचोसीखा तूवा।

२ मूङ्‍क मीचा मूङ्‍क यी दअ ना मूङ्‍कपीक लूङ् कप्ना होक्सू,

ना मूङ्‍कपी खसा खोलोप्का दूङ् नप् वाचोसी लेतू।

मूङ्‍कम् रापी मूङ्‍कसा छेम्सी बोङू

ना मूङ्‍कपी खसा ईबूम् वाचोसी पेलेईमम् कोलसो बानेई मअ।

खीक्‍का नप् वाचोसी सेयेयो पीकाना खसा आसा मअ,

खोदोलोई मूङ्‍कपीन् रई वाचोसीई से।

३ “ए येरूशलेमपी लो यहूदापीलो तूप् मीस्चे,

ओ वाचोसीखालो ओची रापी नीया मीयापाचीकाव।

४ ओ वाचोसीखाम् लागी कोङा मान्मङाक ऊई तूये,

ङ्‍कप्का दूङ् कोङा ऊई मम् पर्ने तूवा?

नप् वाचोसी सेयेयो पीकोना आसा मूकन्

ऊदोई मूङ्‍कपी रई वाचोसीङाङ् सेकई?

५ हन्‍ना कोङा ओ वाचोसीखा ऊई मूये,

खूङ्‍क कोङा आन्‍नी ईयान्‍नी:

कोङा मूङ्‍कपी रापूक खर् देलूतो,

ना मूङ्‍क मासेई छूये।

कोङा मूङ्‍कपीक पर्खाल हतूतो,

ना मूङ्‍क मीचा सीक्‍कची।

६ कोङा मूङ्‍क गोङ्‍रूत्खाप् थाम्पू बानेई मूतो;

मूङ्‍क आसासो छासेई मईनो ना सयनोसो,

खोदोलोई मूङ्‍कपी सिउँडीम् पऊ लो तीतीम् पऊलो लीमे।

मूङ्‍कपी वा तानूनव पीकोना

कोङा मोम्सो आज्ञा पीयो।”

७ इस्राएली जाति क खोलोप्का दूङ् राःरालोक योबोरोबूम् वाचोसीखा के।

यहूदापीक मीस् क खसा चामोवा मस्को वाचोसीम् पऊ के।

खसा नीयाम् आसा मअ, खोदोलोई मीस् सेईम् लक्ये छूवा,

धार्मिकताम् आसा मक तूवा, खोदोलोई नीछीमा ताना मीस् खापा-बसाकई येईम् बोक्सा।

धिक्‍कार लो नीयालो

८ धिक्‍कार आन्‍नी! आन्‍ना ऊसो थाम्पू रहेई मान्छूम्मीना

खीम् तूक थेम्पी खीम्, ना थाम्पू तूक थेम्पी थाम्पू काप्नूम्

ना आन्‍नी छाप्कूवाम् रापी आम्नी हाल्‍ला तूनी।

९ खोलोप्का दूङ् राःरालोक योबोरोबूआ कोङा येईम्मीना ओरोपीकाक तूये:

“आछीयाङ् ओरोरोदेप् खीम् गोक्खीम् छूये

ना हायाम् ङालीनप् खीम् मीस् मान्दीक छूये।

१० ङाक्पोङ् रोपनी थाम्पूपी लेईम्पा वाचोसीखापी ङाक् पाथीङाङ् दाखमद्य सेये,

ना ङाक्पोङ् पाथी चालेईआ ङाक् पाथीङाङ् छीर्म् सेमीय!”

११ मद्य दूम् लागी देत्छा सेपाङ् पोक्ची धिक्‍कार!

मूङ्‍कस् मद्यआ सेईम् लागी सेपा आबेला सम्मो तूये।

१२ मूङ्‍कचीम् चाम्दूम् फोक्स्कपी वीणा, साराङ्गी,

खैँजडी, बाँसुरी ना मद्य छूये,

खोदोलोई मूङ्‍कचा योबोरोबूम् लक्मी वास्ताङ् मईचीनो,

मूङ्‍कचा योबोरोबूआ मईक लक्मी साम्दीङ् यूक्सस्‍नो।

१३ खन्सा ओ मीस्ची बूजेईमम् राःरा मान्तूकसा कैदपी छूये,

ना मूङ्‍कचीम् देप् दर्जापीक खची मीस् साकामा लो

मूङ्‍कचीम् ओरोसर्प् खची मीस् वाम्मालो सीये।

१४ खन्सा गेम् हायाम्सार साकासीयाक तूये

ना मूङ्‍कसा म्ङ हत्दीतक तूये;

यरूशलेमपीक बू-नेछोस् लो ओरोसर्प् मीस्लो,

मूङ्‍कपीक खेम्वा छाप्ची लो चाऊपो लप्चीलो मूङ्‍क गेम् गोपी तात्‍ते।

१५ ओरोना मीस् कूप्से,

ना खोलोङ् लखे छूये,

ना नाम्दूखू मप् मूक्सा बोहो हेम् खोङ।

१६ खोदोलोई खोलोप्का दूङ् राःरालोक योबोरोबूम् नीङ् नीयालाम्पा ओरोरेप् छूये,

ना पवित्र नीनाम्माआ म्होप्मी धार्मिकतालाम्पा म्होप् पवित्र खोमयान्ची।

१७ खीक्‍का लूस् खची होप्मी खार्कापी तोङ्नाङ् चारेई छूये,

ना थूमाचा क होङ्पोक् मीस्मी सहर हताना नोङ्छोक्स्क थक्मी रापी चईची।

१८ धिक्‍कार् मूङ्‍कस्! मूङ्‍कचा मोऊ वालीलीम् रीबोआ

ना रई वोर्वा गाढा थूईम् रीबोआ थूत्‍तस्‍ना तातची।

१९ मूङ्‍कचा नीनाम्मासो सेस्वा मीक्‍तो ओरो लयची, “योबोरोबूआ दावा मनूव,

खसा म्होप्मी लक् दावा मनूव ना केईया खोङाम्।

इस्राएलपीक पवित्र नीनाम्माआ म्होप्मी लोचम् पूरा मनूव,

ना केईया मूङ्‍क छेईम् दूरूम्नूव।”

२० धिक्‍कार मूङ्‍कस्! मूङ्‍कचा रई क नप्

ना नप् क रई पीके,

मूङ्‍कचा नाम्कूर्मादाम् क अल्हो

ना अल्हो क नाम्कूर्मादाम् पीके,

खीक्‍का खीक्लोवाप् क चानप्

ना चानप् क खीक्लोवाप् पीके।

२१ धिक्‍कार मूङ्‍कस्! मूङ्‍कस् खची होप् खोयान्चीलो लूखूप्चीलोक,

ना खची होप्मी मूक्स्दूपी खची होप् छेपोवा तूक तोयान्ची।

२२ धिक्‍कार मूङ्‍कस्! मूङ्‍कस् दाखमद्य दूम्पी खोलोप्का कोप् तूये,

ना मद्य ङल्म्पी सीपाल तूये,

२३ मूङ्‍कचा घुस चईचीना दोसी मीस् लेत्दीतची,

ना दोस् मान्दीकचीम् थीक् नीया मईचीनो।

२४ खन्सा मीःआ पराल सोको दईदीतक तोङ्ना,

ना हार्प् खाप् घाँस मीःआ कालालाक्स्खात्क तोङ्ना,

मूङ्‍कचीम् साम् चेम्ना खाते,

ना मूङ्‍कचीम् बूङ् फूर्क् पेर्‌ना खात्क तोङ्ना पेर्‌ना खाते;

ऊदोईपीक्यालो मूङ्‍कचा खोलोप्का दूङ् राःरालोक योबोरोबूम् ललई इन्कार मस्क तूये,

ना इस्राएलमी पवित्र नीनाम्माम् रीङ्बऊ हेला मस्क तूये।

२५ खन्सा योबोरोबू म्होप्मी मीस्चीप्का म्छूली काताक तूये।

खसा म्हूः थेत्‍तना मूङ्‍कस् केरची।

खोलोङ् कोम् हल्‍लेई छूये,

ना मीस्मी सालोग्गी लाम् होम्पी सोसीबाम् तोङ्ना होक्सची।

ओरोना छूनासो योबोरोबूम् म्छूली मान्सीमोङ् तूये,

ना खम् हूः होसोङ् थोम्‍लाङ् थेत्दीतक तूये।

२६ खसा छूबूरीपीक जातिचीम् लागी ईबूम् सीकीबूङ् थोरेप्प,

खसा चारीदूम् कुना-कुनापी तूप्ची खूईखी मईना काछयची।

मूङ्‍कस् दावा पेपेर्‌वा बूल्तो ताये!

२७ मूङ्‍कस् तूकपीक आस्सो खची सऊ तूक्नो ना आसासो जोलोङ्सो यतस्‍नो,

आस्‍सो दाङूम् मीयस्‍नो अथवा ईम्स्‍नो।

मूङ्‍कचीम् खची छूम्‍रीपीक थाप्‍री वईनो,

मूङ्‍कचीम् खची लोङ् पईमी लेस् थाईनो।

२८ मूङ्‍कचीम् बेई हायाम् चूचूप्पा तूये,

ना लीफूपी रीबो तेम्पा छूये।

मूङ्‍कचीम् खची खोक्मी टाप छोदोवालूङ् तोङ्‍क तूये,

ना मूङ्‍कचीम् खची रथमी चक्‍का मूर्हूऊ तोङ्‍क छूये।

२९ मूङ्‍कस् ङूर्‌क गूङ्‍गीनार ङूर्‌कतोङ् लय,

मूङ्‍कस् सोलो गूङ्‍गीनार तोङ्ना ङूरे।

सीकार मईचीलो मूङ्‍कस् काये,

ना मूङ्‍क सीकार मूङ्‍कचीप्का छूतेई मप् आस्सो छूनो।

३० मूङ्‍क लेईपी दीरीत्‍ती ङूर्‌क तोङ्ना

मूङ्‍कस् इस्राएलपी ङूरे।

छाप्कूवा हेप् मीचा खोङदोक,

मूङ्‍कपी मूङ्‍कसा नाम्कूर्मादाम् लो नीछीमालोङाङ् तय,

ना कोदीसो मोम्‍आ नाम्कूर्मादाम् मदीत।

यशैयाआ योबोरोबूम् दर्शन तक

६

उज्जियाह होङाबू सीयाक दोङ्पी कोङा रोबू ओरोरेप् सिंहासनपी तूवाचाक तूऊ। खम् तेईमी म्छोआ नीनाम्मा दप्स्को खीम्ङा नेप्दीत्क तूवा।

२ खम् म्छो होम्पी सराफची थोरेप्दीताक तूवा। मूङ्‍कचीम् खोलोमीङ् तूक्ची-तूक्ची खची लाप्‍तो तूवा: मूङ्‍कचा नीत्ची खची लाप्‍तोआ खची होप्मी ङोबो देप्दीत्चीक तूवा, ना नीत्ची खची लाप्‍तोआ खची लोङ् देप्दीत्चीक तूवा, खीक्‍का नीत्ची खची लाप्‍तोआ क मूङ्‍कस् पेर्‌चाक तूवा।

३ खीक्‍का ईल्पोआ बीन्‍नीपा काछना ओरोलची:

“खोलोप्का दूङ् राःरालोक योबोरोबू, पवित्र, पवित्र, पवित्र तूये;

खोलोङ् चारीदू खम् साम्दीखाआ पेप्क तूये।”

४ मूङ्‍कचीम् साल्म्‍आ खोलोङ् लाम्स्को लो खोलोङ् जगलो हल्‍लेई छूवा, ना नीनाम्मा दप्स्को खीम् मीक्माआ पेप्पू।

५ कोङा ओरोपीको, “धिक्‍कार! कोङ् मासेई छूवो, ऊदोईपीक्यालो कोङ् अशुद्ध ङचसूलोक मीस् के, ना अशुद्ध ङचसूलोक मीस्मी रापी कोङ् तूवो, ना कोङा ओ मूक्सा खोलोप्का दूङ् राःरालोक योबोरोबू देप् होङाबू तूक तूये!”

६ खीक्‍काना काम्ताआ वेदीपीका मीःम् गेलोबोम् म्हूआ लाप्ना सराफची तूवाकपीक ईल्पो कोङ् तूवोकपी पेराना ता।

७ मूङ्‍कसा ओ ङचसू मूङ्‍क मीःम् गेलोबोम्‍आ पत्ना ओरोपीका, “खोङ्व, ङ्‍कसा आम् ङचसू पत्क तूये। हन्‍ना आम् अधर्म मेतेई छूवाक तूये, ना आना मक मोऊ छेमा छूवाक तूये।”

८ खीक्‍काना कोङा रोबूआ ओरोपीकाचाक साल्म् येनू, “आस्कई पोमा, ना ई लागी आसे खाते?”

खोदोलो कोङा ओरोपीको, “कोङ् तयार तूवो, कोङ् पोक्सोव!”

९ खीक्‍का खसा कोङ् ओरोलो, “खात्व ना ङ्‍क मीस् ओरोलचीव:

‘आन्‍ना येईम्ने येन्‍नूम्, खोदोलोई हादेम्सो बूजेई मईनूम्नो,

आन्‍ना तोम्ने तईनूम्, खोदोलोई हादेम्सो तूम् तईनूम्नो।’

१० ङ्‍क मीस्चीम् सानीवा मोगो

ना खची नोबो मान्येईप् मीपीचीव,

ना मूङ्‍कचीम् मूक्स् देप्‍पीचीव।

मादोन् मूङ्‍कचा खची मूक्सा तयची,

ना खची नोबोआ येनची,

ना खची सानीवापाका बूजेई मईची,

ना मूङ्‍कस् ओपी आत्‍ते ना नखाते।”

११ खीक्‍का कोङा ओरोपीको, “ए योबोरोबू हादेसम्मोई?”

खोदोलो खसा ओरोपीका:

“खोलोङ् सहर मासेई छूना

मूङ्‍कपी तूप् आस्सो मीस् छूनोक सम्मो,

ना खोलोङ् खीम् मीस् मान्दीक छूनोक सम्मो,

ना खोलोङ् रायीखा हत्ना मासेई छूनोक सम्मो,

१२ योबोरोबूआ खोलोङ् मीस् छूबूरीपा पोक्सक सम्मो,

छाप्कूवा पूरा होक्सीयनो।

१३ खीक्‍का मूङ्‍क छाप्कूवापी ईक्पोङ् भागपीक ईक् भाग रहेई छूदोक

मूङ्‍कसो होसोङ् गोङ्‍रूत्खाप् छूखाते।

खोदोलोई ऊतोङ्नाई तारपीनमी पऊ अथवा वेईपऊ

देताम्दोसो म्दो तूचाये,

मूङ्‍क तोङ्नाङ् पवित्र चालेई क मूङ्‍क छाप्कूवापी म्दो छूये।”

इम्मानुएलमी चीन्‍न

७

उज्जियाहम् म्चास्, योताममी वात्छा म्छा आहाज यहूदापीक होङाबू तूवाक नाम्‍लापी अरामपीक होङाबू रसीन लो इस्राएलपीक होङाबू रमल्याहम् वात्छा म्छा पेकहलो यरूशलेममी ऊल्‍लोङ्पी जूम्‍लूक् मस् ता, खोदोलोई मूङ्‍कस् जूम्‍लूक् मस्लो सता।

२ खीक्‍का “अरामआ एफ्राइमलो सन्धि मअ” पीम् रीङ् दाऊदमी खीम्पोस्चीपी तातेका। खीक्‍का सोगोपाक सीछो हूक्‍आ तोक्सक तोङ्ना आहाज होङाबूम् लो म्मीस्चीम्‍लो खची गोङ् योक्सा।

३ खीक्‍काना योबोरोबूआ यशैया ओरोलअ, “हन्‍ना आन् वात्छा आम्छा शार्यासूब खाईना तेई सप् धोबीम् यीक्पीक लाम्‍ला खात्ना मेक्‍तोका तूक पोक्‍रीप्का काऊ यूईम्पा नहरमी नाक्‍का छोक्पा आहाज होङाबूलो तूप्स् खात्व।

४ खीक्‍का मूङ्‍क ओरोलव, ‘चीङ्चीङ् तूवाव, वाये तूवाव ना आन् कीनव। ङ्‍क नीच्‍ची मीक्मा लईप् मीपूतोम्, अर्थात् अरामपीक होङाबू रसीनमी लो रमल्याहम् वात्छा म्छा होङाबू पेकहम्‍लो हायाम् ईकीम्‍लप् खची छूलीम् कारणआ आन् आम् सानीवापी कीनव।

५ अरामआ एफ्राइम लो रमल्याहम् वात्छा म्छास्कालो तम्ना आन् मासेई मम् लागी चूक्ली मक तूये।

६ मूङ्‍कचा ओरोपीकाक तूये, “केईया यहूदापी आक्रमण मयाम्। खीक्‍का केईया मूङ्‍क छाप्कूवा टुक्रा-टुक्रा मयाम्ना हासाम् ना ताबेलमी वात्छा म्छा मूङ्‍कपीक होङाबू बानेई मयाम्।”

७ खोरोदोसो योबोरोबू नीनाम्माआ ओरोपीके:

“ङ्‍क छूम्ङा छूनो, ङ्‍क छूम्ङा छूनो।

८ ऊदोईपीक्यालो दमस्कस अराममी राजधानीङाङ् के,

ना होङाबू रसीनआ दमस्कसपीङाङ् चार तोक्स।

तूक्पोङ् ङाक्दोङ्‍ गोपी म्होप्मी नीङ्लाङ् माम्खाम्मीना

एफ्राइम टुक्रा-टुक्रा छूना छाप्कूवाङ् रहेई छूनो।

९ सामरिया एफ्राइममी राजधानीङाङ् के,

ना रमल्याहम् वात्छा म्छाआ सामरियापीङाङ् चार तोक्स।

आन्‍नी आम्नी होप्मी विश्‍वासपी थम्पूर छूनीनोदोक

आछीयाङ् आन्‍नी पोचीङ्नीनो।”

१० होसोङ् योबोरोबूआ आहाज ओरोलअ,

११ “दाली खादीतो गूम्पूकादोसो अथवा थोम्‍ला नाम्छूईतो रेप्‍तोकादोसो, योबोरोबू आम् नीनाम्‍मापी ईबूम् चीन्‍न ङोक्व।”

१२ खोदोलोई आहाजआ ओरोपीका, “कोङा ङोकोनो। कोङा योबोरोबू जाचेई मूयोनो।”

१३ खोदोलो यशैयाआ ओरोपीका, “ए दाऊदमी खीम्पोस्चे, हन्‍ना येन्‍नूम्व! ऊई आन्‍ना मीस्मी धैर्यता जाचेई मनूम्ना मन्साम्नीयो? ऊई आन्‍ना ओ नीनाम्माम् धैर्यता जाचेई मईनूम्यो?

१४ खन्सा योबोरोबू म्होपाङ् आन्‍नी ईबूम् चीन्‍न पीनी। खोङ्नूम्व, ईल्पो म्सूर् मान्छूक् मीम्छा होपोसूम् छूये, ना खसा ईल्पो वात्छा छा वात, ना खम् नीङ् इम्मानुएल यूक्स।

१५ रई इन्कार मम् ना नप् सोम् लेसकप्का खसा दही लो खूदलो चय।

१६ खोदोलोई नूक्छाआ रई इन्कार मलेम् ना नप् सोलेम् लाईस्पीङ् आन्‍ना कीत्नूम्क नीप्पो होङाबूचीम् छाप्कूवा गोङरूत्खाप् छूखाते।

१७ योबोरोबूआ आम्पी, आम् मीस्चीपी ना आम्पाम् खीम्पोस्चीपी ङ्‍क तोङ्‍क नाम्‍ला तात, मूङ्‍क तोङ्‍क नाम्‍ला एफ्राइम यहूदापीका छूतेई छूवाकप्का एक्सा हाल्‍लोसो मान्ताक तूवा। खसा अश्शूरपीक होङाबू ङ्‍क छाप्कूवापी आक्रमण मम् लागी तात।”

१८ मूङ्‍क लेईपी योबोरोबूआ मिश्र छाप्कूवापीक छूबूरीप्क योऊ होम्पीका चयम्मा लो अश्शूर छाप्कूवापीक सूवेर्‌लो खूईखी मीयना काछय।

१९ मूङ्‍कस् ताईना चीदाप् दाम्‍रो होम्पी, छीलूमा खेताक होम्पी, तीती तूक होम्पी ना खार्का होम्पी जूके।

२० मूङ्‍क लेईपी योबोरोबूआ देप् यूफ्रेटिस योऊ नावादेपाका बाईक छूर, अर्थात् अश्शूरपीक होङाबूलाम्पा मूङ्‍कचीम् खची तोसम् लो खची लोङ्पीक कोकोमूईलो खक्पीयची, ना खची दारीसो खक्पीयची।

२१ मूङ्‍क लेईपी ईल्पो मीचा ईबूम् पीम् म्छा लो नीच्‍ची छाङ्‍गारालो जगेई मईना यूक्स,

२२ खीक्‍का मूङ्‍कचा ओरोतो ओलोन् पीयस्कसा खसा चाम् लागी दहीसो छूये। खीक्‍काना छाप्कूवापी होक्सीचीक खोलोआ दही लो खूदलो चाम् तयची।

२३ मूङ्‍क लेईपी १,००० शेकेलc नाम्छेर्‌बू दाम् परेई छूक् १,००० वाचोसीम् पऊ तूक यीक्पी सिउँडी लो तीतीलोङाङ् छूये।

२४ सिउँडी लो तीतीलोङाङ् छूकसा गर्दा मूङ्‍कपी मीस् बेई-लीफू खाईयस्‍ना खाते।

२५ कदालीआ दोम् बोप्‍रो होम्पी क सिउँडीप्का लो तीतीप्कालो कीस्‍नीना हन्‍ना आन्‍नी मूङ्‍कपी खात्नीनो, खोदोलोई मूङ्‍क थाम्पू पी-लूपी चारेई छूक्स्को थाऊ लो लूस् बूल्न्तीस्को थाऊलो छूये।

c 

७:२३ अर्थात्, गेबोगेबो १२ किलोग्राम

अश्शूर छाप्कूवापीका छूम् हयक आक्रमण

८

योबोरोबूआ कोङ् ओरोलो, “आम् होप्मी लागी ईबूम् ओरोदेप् लूङ्मी पाटी तात्व, ना मूङ्‍कपी छाम्सीङ्आ ‘महेर-शालल-हाज-बज’ पीकाना छाप्व।

२ खीक्‍का कोङा मूङ्‍क पक्‍का मम् लागी नीप्पो विश्‍वासयोग्य ओ साक्छी उरियाह पूजारी लो येबेरक्याहम् वात्छा म्छा जकरियालो काछूची।”

३ खीक्‍काना कोङ् ओ तोमा खारीबोमेलो ईम्सो, ना मूङ्‍क होपोसूम् छूवाना ईल्पो वात्छा छा वातू। खीक्‍का योबोरोबूआ कोङ् ओरोलो, “ङ्‍कम् नीङ् महेर-शालल-हाज-बज यूक्स्व।

४ खीक्‍का मूङ्‍क छाछामाआ ‘ओ पा’ ‘ओ मा’ पीलेम्पीका लाईस्पीङ् दमस्कसपीक दाचाम् लो सामरियाआ जूम्‍लूक्पी कोक्साना लूतेई मना तात्क चूम्सोस्लो अश्शूरपीक होङाबूआ खाईलेत।”

५ खीक्‍का योबोरोबूआ कोङ् होसोङ् ओरोलो,

६ “ङ्‍क खोलोङ् मीचा चामोवालो शीलपीका बगेई छूवाना यूवाक काऊ इन्कार मस्‍ना होङाबू रसीनमी पक्छेपी लो रमल्याहम् वात्छा म्छा होङाबू पेकहम् पक्छेपीलो खची जीनतो लागेई छूवाकसा,

७ हन्‍ना खोङ्नूम्व, योबोरोबूआ देप् यूफ्रेटिस योऊपीक बल्वा, अर्थात् अश्शूरपीक होङाबू म्होप्मी गौरवलो मूङ्‍कचीम् ऊल्‍लोङ्पी ताईम् हचयक तूये। मूङ्‍कपीक खोलोङ् नहर होम्पी मूङ्‍क ऊर्लेई छूना ताये ना मूङ्‍कम् चाखेम्-मीखेम् खोलोङ् मूल्‍लना बगेई मय।

८ मूङ्‍क सोक्बा-मोर्वा तोङ्ना बगेई छूना यहूदा सम्मोङ् खाते ना यहूदाम् म्पई सम्मोङ् तातेके।

खोदोलोई नीनाम्मा ओखी साथपी तूये! खसा म्‍लाप्‍तो हाप्सना आम् छाप्कूवा सम्सूर।”

९ ए जाति-जातिचे, जूम्‍लूक् छूलोक तोङ्‍क नारा मनूम्व ना छयप्छा छूवाखात्नीव!

ए छूबूरीपीक छाप्कूवाचे, येन्‍नूम्व।

जूम्‍लूक् मम् लागी तयार तूवानीव, ना छयप्छा छूवाखात्नीव!

जूम्‍लूक् मम् लागी तयार तूवानीव, ना छयप्छा छूवाखात्नीव!

१० जूम्‍लूक् मम् जूक्‍ती मनूम्व, खोदोलोई मूङ्‍क सफल छूनो;

आम्नी होप्मी उपाय पानूम्व, खोदोलोई मूङ्‍क पोचीङ्‍ङनो,

ऊदोईपीक्यालो नीनाम्मा ओखी साथपी तूये!

योबोरोबूपीका कीसाव

११ ङ्‍क खोलोङ् मीस्मी लाम्पी लाम्मान्दूम् लागी योबोरोबूआ कोङ् चेताऊनी पीतो हायाम् राःरालोक म्हूः ओ थेम्पी यूक्स्‍ना कोङ् ओरोलो:

१२ “ऊक रीङ्‍ये मीचा चूक्ली पीके,

मूङ्‍क रीङ् आना चूक्ली पीनव,

ना ऊक रीङ्पीकाई मूङ्‍कस् कीसे मूङ्‍क रीङ्पीका आन् कीनव,

मूङ्‍क रीङ्पीका आन् ऊसो कीनव।

१३ खोलोप्का दूङ् राःरालोक योबोरोबूङ् आना पवित्र मीव,

ना खपीका आन् कीसाव, खपीकाङ् आन् कीसाव।

१४ खङ् आम् बास् तूस्को छूये,

खोदोलोई इस्राएलमी लागी लो यहूदाम् लागीलो

ख ईबूम् लूङ् छूये, मूङ्‍क लूङ्आ मीस् जोलोङ् तोमीयची।

ईबूम् छीलूमा, मूङ्‍क छीलूमाआ मीस् पूल्दीस्दीतची।

खीक्‍का यरूशलेमपी तूप् मीस्मी लागी

ख थेम्‍लू लो वोमोलो छूये।

१५ ओरोसर्प्आ जोलोङ् तयची,

मूङ्‍कस् दीसे ना छययप्खाते,

मूङ्‍कस् वोमोपी सेते ना लापची।”

१६ ओ सीच्‍चेचीम् रापी ङ्‍क गवाई सम्सूर्‌यूक्स्व

ना नीनाम्माम् ललई बन्द मनूम्ना मूङ्‍कपी छाप तेस्‍नूम्व।

१७ याकूबमी छामाईचीप्का म्ङाली सूल्‍प्

योबोरोबू कोङा हूङूतो।

खपीङ् कोङा भरोसा मूयो।

१८ कोङ् योबोरोबूआ पीयोक ओ छामाईचीका ङ्‍कपीङ् तूवो। सियोन कोम्पी तूप् खोलोप्का दूङ् राःरालोक योबोरोबूम् तर्फलाम्पा इस्राएलमी लागी केईका चीन्‍न लो चेताऊनीलो के।

१९ हेप्पा आन्‍नी ओरो लईनी, “चाप् आत्मा तोप्पीका लो मन्तर-तन्तर मप् मोप्-मोबोछाचीप्कालो चाई लाप्नूम्व।” खोदोलोई ऊई नीनाम्माम् मीचा खची होप्मी नीनाम्मा खाईम्ना तईम् छूनोयो? लेईप्चाप्चीम् तोक्पी सीप्खाप्ची ऊदोई तईमा?

२० नीनाम्माम् ललईपीका लो गवाहीपीकालो चाई लाप्नूम्व! मूङ्‍कस् नीनाम्माम् रीङ्बऊ तोङ्ना नेन्‍नोदोक मूङ्‍कस् होसोङ् नाम्कूर्मादाम्पीङ् तूचाये।

२१ मूङ्‍कस् दूक्वापी छूना साकासीतो छाप्कूवा होम्पी तूतीते। मूङ्‍कस् हायाम् साका सीलो, खची छूली काते ना थोम्‍ला खोङस्‍ना खची होङाबू लो खची नीनाम्मालो साराप् छयची।

२२ खीक्‍काना मूङ्‍कचा चारीदू हेम् खोङची, खोदोलोई मूङ्‍कपी दूक्वा, नाम्कूर्मादाम् ना ईकीम्‍लप् नीछीमाङाङ् तयची। खीक्‍का नाम्कूर्मादाम्‍आ मूङ्‍कस् देप्खीयची।

ई लागी ईल्पो छाछामा जन्मेई छूवाक

९

खोरोदोसो नीछीमापी छूक्चीपी देप् नाम्कूर्मादाम् ताईनो। लाईस्पीन् खसा जबूलूनमी छाप्कूवा लो नप्‍तालीम् छाप्कूवालो लखे छूमीयू, खोदोलोई ताईक नाम्‍लापी खसा यर्दनमी नावादेपाक दीरीत्‍तीम् दोहोम्पीक बीन्‍नीपा जातिस् तूस्को गालील साम्दी-सायोलोक छूमीय।

२ नाम्कूर्मादाम्पी लाम्दूम्प् मीचा

ईबूम् हायाम् देप् अल्हो तचीक तूये।

हायाम् देप् नाम्कूर्मादाम्‍आ देप्खीक छाप्कूवापी तूप्चीपी

ईबूम् अल्हो नाम् आप्पक तोङ्ना आप्क तूये।

३ आना इस्राएल छाप्कूवा पतो खाईमीक तूये

ना आना मूङ्‍कपी तूप्चीम् खाऊमा-खासेर्मा पमीक तूये।

छीर्म् बात्ल मम् नाम्‍लापी मीस् म्जीनईक तोङ्ना

मूङ्‍कस् आम् लाईस्पी खची जीनये,

ना लूतेई मम्पा चूम्सोस् हासस्लो मीस् खची जीनईक तोङ्ना

मूङ्‍कस् खची जीनये।

४ ऊदोईपीक्यालो मिद्यानीस् सताक लेईपी छूवाक तोङ्ना

आना मूङ्‍कचीम् हायाम् लीप् वोवेन्दा

ना मूङ्‍कचीम् बोऊतोपीक नोल,

ना मूङ्‍कस् अत्याचार मप्मी तूप्

छययप्दीत्क तूये।

५ जूम्‍लूक् मस्लो वात्चीक दोर्‌चीम् लोङ्पई लो

हीःपी लूप्पाक खोलोङ् तेईलो

हूईम् लागी छूतेई मम्पा छूये

ना मीःम् लागी हूईम् सीङ् तोङ्‍क छूये।

६ ऊदोईपीक्यालो ई लागी ईल्पो छाछामा जन्मेई छूवाक तूये,

केई ईल्पो वात्छा छा पीयीक तूये,

ना खसा खोलोङ् मीस्पी चारखम् तोक्स।

खम् नीङ् क

छाक्‍काक चाई पीप्, हायाम् राःरालोक नीनाम्मा,

सदैबरी लेईप्चाप् पा, खाऊमा-खासेर्मा पीप् चारतोप् छूये।

७ खम् चारखम् हादेम्सो यात्ना खात्नो,

ना खम् खाऊमा-खासेर्मा सदैबरी तूचाये।

खसा दाऊदमी सिंहासनपीका चारखम् तोक्स,

ना दाऊदमी चारखम् पतो खाईमीय।

खसा नीयाम् लो धार्मिकताम्‍लो साथपी

सदैबरीकम् लागी चारखम् तोक्स।

खोलोप्का दूङ् राःरालोक योबोरोबूम् जोशआ ङ्‍क लक् पूरा मय।

इस्राएलपी योबोरोबूम् छूली

८ योबोरोबूआ याकूबमी ऊल्‍लोङ्पी ईबूम् रीदाम् होक्स्क तूये,

ना मूङ्‍क इस्राएलमी लागी छूये।

९ खोलोङ् मीचा, अर्थात् एफ्राइमपीक लो सामरियापीकलो

मीचा ङ्‍क छेत्‍तची,

मूङ्‍कचा अहङ्कार मईची ना खची गोङ्पीक नाम्दूखूलो ओरोपीके,

१० “इँटान् हताक तूये,

खोदोलोई केईका कीम्पा लूङ्आ होसोङ् बोबूयाम्का;

अञ्जीरमी पऊ खोलोङ् देईम्दीम्पा तूये,

खोदोलोई केईका मूङ्‍कम् फाईपी देवदारूम् पऊ लेताम्का।”

११ खोदोलोई योबोरोबूआ मूङ्‍कचीम् ऊल्‍लोङ्पी

रसीनमी साछीमीस् हायाम् राःरालोक बानेई मस्क तूये,

ना मूङ्‍कचीम् खची साछीमीस् चप्स्चीक तूये।

१२ अरामीचा नाम्‍आप्स्कोलाम्पा लो पलिश्तीचा नाम्काम्स्कोलाम्पालो

खची ङः हत्चीना इस्राएल लूत्खीचीक तूये।

ओरोना छूवानासो योबोरोबूम् म्छूली मान्‍नमोङ् तूये,

ना खम् हूः होसोङ् थोम्‍लाङ् थेत्दीतक तूये।

१३ खोदोलोई मीस् खची होप् केर्प् हेम् आत्‍ताक मान्तू,

ना खचा खोलोप्का दूङ् राःरालोक योबोरोबूसो लाम्चीक मान्तू।

१४ खन्सा ऊलेईपीङ् योबोरोबूआ इस्राएलपी तूप्चीम् म्तोङ् लो म्मेर्‌लो रूप्प,

खीक्‍का खजूरमी गेम् लो नर्कटलो हीप्प।

१५ खूवोबूप् लो साम्दी-सायोलोक मीस्लो तोङ् के,

खीक्‍का वालीली रीङ् ईक् खारीबोपोस् क म्मेर् के।

१६ मूङ्‍क मीस्मी लाम्‍लछाचा खस् जूक्‍केई मईची,

ना मूङ्‍कचा लाम्दूप्चीकस् खोलोङ् थामाक तूये।

१७ खन्सा मूङ्‍कचीम् खची सोलो मीस्चीप्का योबोरोबू म्जी नईनो,

ना खसा मूङ्‍कचीम् गेस्कूप्-गेस्कूम् लो लोमेवास्लो सम्तूमा मीयस्‍नो।

ऊदोईपीक्यालो खोलोङ् मीस् खची नीनाम्मा मान्दीक ना दुष्‍ट तूये,

खोलोमी ङःलाम्पा रई रीङ् लत्‍ते।

ओरोना छूवानासो योबोरोबूम् म्छूली मान्‍नमोङ् तूये,

ना खम् हूः होसोङ् थोम्‍लाङ् थेत्दीतक तूये।

१८ आछीयाङ् रई रीङ् मीः तोङ्ना तीते;

मूङ्‍कसा सिउँडी लो तीतीलो हूईदीत।

मूङ्‍कसा सोगोपाक सान्मा खोलोङ् हूईदीत,

ना मूङ्‍कस् मीक्माम् कोलू छूना थोम्‍ला खाते।

१९ खोलोप्का दूङ् राःरालोक योबोरोबूम् छूलीआ छाप्कूवा हूईना पीलूलूक्खाते,

ना खोलोङ् मीस् मीःपी हूईम् सीङ् तोङ्‍क छूये।

मीचा ईल्पोआ बीन्‍नीपा सम्तूमा मीयनो।

२० चूप् हेम्‍लाम्पा मूङ्‍कचा लूत्‍तची

नासोङ् माईस् छूये।

पाङ्लाम्पा मूङ्‍कचा चईची,

खोरोदोसो मूङ्‍कस् सम्तूक् छूनो।

खोलोआ खची छामाईमी साः चईची:

२१ मनश्शेआ एफ्राइम चय ना एफ्राइमआ मनश्शे चय,

ना खस् नीप्‍पोङ् यहूदाम् ऊल्‍लोङ्पी पके।

ओरोना छूवानासो योबोरोबूम् छूली मान्‍नमोङ् तूये,

ना खम् हूः होसोङ् थोम्‍लाङ् थेत्दीतक तूये।

१०

धिक्‍कार मूङ्‍कस्, मूङ्‍कचा नीया मान्तूप् ललई बानेई मईची,

ना मूङ्‍कचा अत्याचार मप् नियम लातची;

२ छूक्सीप्चीम् हक् ङाम् लागी ना मीचा मसेत्चीक

ओ मीस्चीम् नीया मान्मम् लागी,

लोमेवास् सीकार मम् लागी

ना गेस्कूप्-गेस्कूम्चीम् दाचाम् लूतेई मम् लागी मूङ्‍कचा ओरोना मईची।

३ लेखा पीम् लेई ताईलो ना छूबूरीप्का नीछीमा ताईलो आन्‍ना ऊई मईनूम्?

आन्‍नी बोन्छोलम् लागी आस्पी खात्नी?

आन्‍ना आम्नी होप्मी दाचाम् हापी होक्सीनूम्?

४ कैदीचीम् साथपी चीपूपूम्खाम्

ना सीयाकचीम् रापी दीम्पीका बीन्‍नीपा ऊसो छूनो।

ओरोना छूवानासो योबोरोबूम् छूली मान्‍नमोङ् तूये,

ना खम् हूः होसोङ् थोम्‍लाङ् थेत्दीतक तूये।

अश्शूर छाप्कूवापी नीनाम्माम् नीया छूवाक

५ धिक्‍कार आन् अश्शूरी, ओ छूलीम् सीर्कूना,

मूङ्‍कम् हूक्पी ओ छूलीम् तूप् तूये!

६ लूतेई मम्ना चूम्सोस् ङाम् लागी ना लूतेई मम्ना चूम्सोस् खाईम् लागी

ना लाम् होम्पीक हील तोङ्ना लोङ्आ सीम् लागी

नीनाम्‍मा मानेई मान्मप् जाति खीक्‍का कोङ् ओ छूली काईमीक् मीस्चीम् ऊल्‍लोङ्पी

कोङा मूङ्‍क दावा पोक्सूक तूये।

७ खोदोलोई मूङ्‍कम् ङ्‍क तोङ्‍क म्‍लन्ची मान्तू,

मूङ्‍कम् म्सानीवापी ङ्‍क तोङ्‍क मीन्ताम् मान्तू;

मूङ्‍कम् लन्चीन् मासेई मम्,

ना ओरोसर्प् जातिस् खतम मम् तूये।

८ मूङ्‍कसा ओरोपीके, “ऊई ओ सेनापतिस् खोलोङ् होङाबू मायोनाई?

९ ऊई कल्नोआ कर्कमीशआ तोङ्ना मान्तेम्योनाई?

ऊई हमात अर्पाद तोङ्‍क

ना सामरिया दमस्कस तोङ्‍क मान्तूयोनाई?

१० ओ हूःआ ङोङोक्छेचीम् चारखम् खोलोङ् म्हूक्पी मअ,

मूङ्‍क चारखम्पी तूवाक खोपेई मम्पाना बानेई मम्पा ङोङोक्छेस् यरूशलेमपीक लो सामरियापीकलो ङोङोक्छेचीप्का दूङ्देतो तूवा।

११ ऊई कोङा सामरियापी लो मूङ्‍कपी तूवाक ङोङोक्छेचीप्लो वोर्वा मूक तोङ्ना

यरूशलेमपी लो मूङ्‍कपी तूवाक ङोङोक्छेचीप्लो वोर्वा मान्मम्योनाई?”

१२ योबोरोबूआ सियोन कोम्मी लो यरूशलेममी ऊल्‍लोङ्पीलो खोलोङ् म्‍लक् मम् यातकप्का, खासा अश्शूरपीक होङाबूम् नाम्दूखू मप् गोङ्मी ना अहङ्कार मप् मूक्स्मी कारणआ मूङ्‍क दण्ड पीय।

१३ ऊदोईपीक्यालो मूङ्‍कसा ओरोपीके,

“ओ हूक्पीक राःरा लो ओ लूखूप्चीआ कोङा ङ्‍क मूक के,

ऊदोईपीक्यालो मीन्मारो मम् ओ राःरा तूये।

कोङा जाति-जातिचीम् रीम् हत्‍तेई मूऊ,

ना मूङ्‍कचीम् दाङ्‍खीम् लूतेई मूक तूये।

ईल्पो जूम्‍लूक्पी कोप् मीचा तोङ्ना कोङा मूङ्‍कचीम् होङाबू ओ हूक्पी मूक तूये।

१४ हेप् मीचा छोऊमी योङ्पी म्हूः तेसक तोङ्ना

ओ हूः जाति-जातिचीम् दाचाम् सम्मो तातेकाक तूये।

छोऊआ होक्सीयक म्दी हेप् मीचा बात्ल मईक तोङ्ना

कोङा खोलोङ् छाप्कूवा बात्ल मूऊ;

खोदोलोई मूङ्‍कपी आसासो म्‍लाप्‍तो मान्तो

अथवा चूँ-चूँ चीँ-चीँ आसासो मान्म।”

१५ ऊई बात्‍आ म्होप् गोप्मी ऊल्‍लोङ्पी म्होप्ङा दूङ् देप् लोयान्चीयोनाई?

अथवा ऊई आराआ म्होप् गोप्मी ऊल्‍लोङ्पी म्होप् दूङ् देप् खोमयान्चीयोनाई?

हूःआ तूप् मान्लाम्मो तूप्‍आ ऊची केर्म् दूरयोनाई?

अथवा तूप् म्होप्ङा तीन्चीतो लाम्दूम् दूरयोनाई?

१६ खन्सा योबोरोबू, खोलोप्का दूङ् राःरालोक योबोरोबूआ

अश्‍शूरपीक होङाबूम् हायाम् राःरालोक जूम्‍लूक् मप्चीम् रापी मासेई मप् सोमोरी पोक्स,

ना मूङ्‍कम् सागोहोम् तीप्चाप् मीःआ हूईदीत।

१७ इस्राएलमी अल्हो मीः छूये,

ना मूङ्‍कम् पवित्र नीनाम्मा मीलाम्छो छूये;

मूङ्‍क मीलाम्छोआ अश्‍शूरपीक होङाबूम् तीती लो सिउँडीलो

ऊलेईपीङ् हूईयना मासेईमय।

१८ अश्‍शूरपीक सोगो लो मलील रायीखाम् ङालीनम्‍लो

खोलोङ् मीःपी हूईखाते,

ना मूङ्‍क क सोमोरीआ हार्‌तो खाईप्चाप् मीस् तोङ्‍क छूये।

१९ मूङ्‍कम् सोगोपी बाँकी तूक सीछो क हायाम् चीछा छूये,

ना ईल्पो छाछामासो मूङ्‍क ङीर्म् दूर!

इस्राएलपी लेताक मीस्

२० मूङ्‍क लेई इस्राएलपी बाँकी रहेई छूवाक मीस्,

याकूबमी खीम्पोस्पीक लेताकस्

खची होप् मासेई मम् लाम्चीपी होसोङ् बर् परेई छूनो,

खोदोलोई इस्राएलमी पवित्र नीनाम्मा, योबोरोबूपीङ् आछीयाङ् बर् परेई छूये।

२१ लेताकस्, अर्थात् याकूबमी खोलोङ् लेताक मीस्

हायाम् राःरालोक नीनाम्मापी आत्‍ते।

२२ ए इस्राएल, आम्नी मीस् दीरीत्‍तीपीक सेरोम्तोसर्प् तूदोसो

लेताकस् चीसर्प् ङाङ् आत्‍ते।

योबोरोबूआ म्होप्मी मीस् खोलोङ् मासेई मम् धार्मिक फैसला मक तूये।

२३ रोबू, खोलोप्का दूङ् राःरालोक योबोरोबूआ खोलोङ् छाप्कूवापी

तोकेई मक तोङ्ना मासेई मप् तात।

२४ खन्सा रोबू, खोलोप्का दूङ् राःरालोक योबोरोबूआ ओरोपीके:

“ए सियोनपी तूप् ओ मीस्चे,

अश्शूरीचीप्का कीनीनव,

मूङ्‍कचा आन्‍नी ईबूम् तूप्‍आ केरानी

ना मिश्रीचा मस्क तोङ्ना ईबूम् तूप् आम्नी ऊल्‍लोङ्पी तोक्स्ची।

२५ आम्नी ऊल्‍लोङ्पी काताक ओ छूली दावाङ् नये,

ना अश्‍शूरीस् मासेई मम् लागी ओ छूली मूङ्‍कस् हेम् आत्‍ते।”

२६ खोलोप्का दूङ् राःरालोक योबोरोबूआ ओरेबपीक छीलूमापी मिद्यानीस् केर्‌चीक तोङ्ना

मूङ्‍कस् ईबूम् कोर्राआ केरची।

खसा मिश्र छाप्कूवापी थेत्क तोङ्ना म्होप्मी तूप् काऊ थेम्पी थेत्‍त।

२७ मूङ्‍क लेई मूङ्‍कचा खूर्‌मीयानीक बारी आम्नी बोऊतोपीका,

ना खचा खूर्‌मीयानीक वोवेन्दा आम्नी सूक्‍तूम्पीका लाईपीनी;

आन्‍नी मोटो छूनीकसा वोवेन्दा अते।

२८ मूङ्‍कस् अय्यात गोपी वोङाक तूये;

मूङ्‍कस् मिग्रोनलाम्पा छूना खाताक तूये;

मिकमाशपी मूङ्‍कचा खची चूम्सोस् यूक्सची।

२९ मूङ्‍कस् खम्‍लालाम्पा छूना खाते ना ओरोपीके,

“केईका गेबापी बास् तूयाका।”

रामा वेरेमोक्स् योक्से;

शाऊलमी गिबा जूके।

३० ए गल्‍लीममी मेकछाङा, ओरोसोतो बस्व!

ए लैशा, सानीवा मना येन्व!

नाम्नामू अनातोत!

३१ मदमेना जूक्‍तीप् छूवाक तूये;

गेबीमपीक मीस् सूल्यान्‍ची।

३२ एसेङ् नोबपी मूङ्‍कस् रोकेई छूये;

सियोनमी मेकछाम् कोम्, यरूशलेमपीक बोप्‍रोपी

मूङ्‍कचा मूर्‌की खोमईची।

३३ खोङ्नूम्व, रोबू, खोलोप्का दूङ् राःरालोक योबोरोबूआ

हायाम् देप् राःराआ अश्‍शूरपीक चीचीमा सीछोम् गेम् अत;

मूङ्‍कपीक ओरोरोरेप् सीछो खोलोङ् देत,

ना ओरोरेप् थाम्पू खोलोङ् चीरेप् छूये।

३४ खसा सोगोपीक तूप्सी-गीलू खोलोङ् बात्‍आ देत,

ना खोलोप्का दूङ् राःरालोक नीनाम्माम् लाईस्पी लेबनान पतन छूये।

यिशैपीका लत्‍ताक म्गेम्

११

यिशैमी म्दोरीपूका ईबूम् म्‍लीम् आप्क तूये,

ना मूङ्‍कम् म्साम्पीका लीम्क ईबूम् म्गेम्‍आ म्चो सेमीय।

२ योबोरोबूम् आत्मा खपी छूये,

लूखूप्ची ना बूजेई मम् राःराम् आत्मा,

चाईपीप् ना राःराम् आत्मा,

ज्ञान ना योबोरोबूपीका कीम् आत्मा।

३ खीक्‍का योबोरोबूपीका कीम्पीङ् ख म्जीनये।

म्मूक्सा तयना खासा नीया मईनो,

ना म्नोबोआ येननाङाङ् फैसला मईनो।

४ खोदोलोई रोरेखापी छूक्चीम् नीया

खसा धार्मिकतालो मय,

ना चारीदूपीक छूक्सीप्चीम् लागी

खसा नीयालो फैसला मीपीयची।

म्ङःपीक तूप्‍आ खसा चारीदू केर,

ना म्ङःपीक सोम्‍आ दुष्‍ट मीस् मासेई मय।

५ खम् पेटी धार्मिकता छूये,

ना खम् छूम्‍रीपीक थाप्‍री सत्यता छूये।

६ याबेर् क लूस्मी थुमालो तूये,

ना नीङ्‍गाले छाराम् छालो ईम्स्‍ना तूये।

बाछा, गूङ्‍गीनार ना ईक्दोङ् बाईप् पोसू ईदेप्पीङ् तूये,

ना ईल्पो चीमा छाछामाआ मूङ्‍कस् लाम्दूप्पची।

७ पीः लो मोक्स्लो ईतो चारेई छूये,

मूङ्‍कचीम् खची छा ईदेप्पीङ् दीस्खात्ना तूये,

ना गूङ्‍गीनार्‌आ लूपीआ तोङ्ना पराल चय।

८ चूचू दूप्चाप् छाछामा गोमन पूः तूस्को दोक्पी चेम्यान्ची,

ना मालो चूचूदूम् होप्योप् छाछामाआ विषालु पूः तूस्को गोदीपी म्हूः तेस।

९ मूङ्‍कचा खोलोङ् ओ पवित्र कोम्पी

ऊसो हानी-नोक्सानी मईचीनो,

ऊदोईपीक्यालो दीरीत्‍ती काऊआ पेप्पक तोङ्ना

चारीदू योबोरोबूम् ज्ञानआ पेप्पक छूये।

नीनाम्माम् मीस् खची छाप्कूवापी आत्‍ते

१० मूङ्‍क लेई मीस्मी लागी यिशैमी म्साम्पीका ईल्पो सीकीबूङ् तोङ्‍ना थोरेपे। खीक्‍का जाति-जातिस् खपी बात्ल छूये, ना खम् नोन्चीस्को थाऊ साम्दीखाआ पेप्प।

११ मूङ्‍क लेई योबोरोबूआ अश्शूर, नूक्‍काक मिश्र लो मेक्‍तोकाक मिश्रलो, कूश, एलाम, बेबिलोनिया, हमात ना दीरीत्‍तीम् टापू होम्पीका म्होप्मी मीस् तूवाकपीक बाँकी रहेई छूवाकस् छूतेई मम् लागी होसोङ्सो म्हूः सत्‍त।

१२ खसा जाति-जातिचीम् लागी ईबूम् सीकीबूङ् थोरेप्प,

ना इस्राएलपीका कैद मस्‍ना खाईचीकस्

ना छाछापूत्‍ता छूवाक यहूदापीक खोलोङ् मीस्

चारीदूम् लीक् हेम्पीका बात्ल मईची।

१३ एफ्राइममी नाचूर् हतेई छूये,

ना यहूदा दूक् पीप्ची मासेई छूये;

एफ्राइमआ यहूदा नाचूर् खोङनो,

ना यहूदाआ एफ्राइम दूक् पीयनो।

१४ मूङ्‍कस् नाम्काम्स्को हेम् पलिश्त छाप्कूवापीका दाली बूल्स्‍ना खाते;

मूङ्‍कचा तङ्ना नाम्‍आप्स्को हेम्क मीस् लूतेई मईची।

मूङ्‍कचा एदोम लो मोआबलो आक्रमण मईची,

ना अम्मोनीस् खची हूक्पी मईची।

१५ योबोरोबूआ मिश्र छाप्कूवापीक दीरीत्‍तीम् खाडी

तूप्मान्तूप् खोलोङ् हार्न् खामीय,

ना खसा देप् यूफ्रेटिस योऊ थेम्पी हूईप् हूक्लो म्हूः तोक्स,

ना मूङ्‍क नूक्ची योऊपी हास

ना मीस् खची लोङ्पई वातस्‍ना मूङ्‍क खची लोङ्पई मान्चीमोङ् मूङ्‍क योऊ जोकस्‍ना खाते।

१६ अश्शूरपी बाँकी रहेई छूवाक म्होप्मी मीस् तूवाकप्क लेताकचीम् लागी

मूङ्‍कपीका आईम्ना ताम् लागी नीनाम्माआ ईबूम् मूल्‍लाम् बानेई मय,

मूङ्‍क तोङ्‍क लाम् मिश्र छाप्कूवापीका बानालो इस्राएलीचीम् लागी खसा बानेई मक तूवा।

सायोचोङ्माम् छाम्

१२

मूङ्‍क लेई आन्‍ना ओरोपीक्‍नी:

“ए योबोरोबू, कोङा आम् सायोचोङ्मा मूयो,

आन् आम् छूली काताक तूवा खोरोदोसो हन्‍नान् आम् छूली सेरा,

ना आना कोङ् सान्त्वना पीयोक तूये।

२ आछीयाङ् नीनाम्मा कोङ् उद्धार मप् तूये।

कोङा विश्‍वास मूयो ना कोङ् ओ कीम् लईनो।

योबोरोबू, नीनाम्मा ओ राःरा लो ओ छाम्‍लो तूये।

खङ् कोङ् उद्धार मप् छूवाक तूये।”

३ चामोवालो आन्‍ना

उद्धारमी इनारपीका काऊ बाईनूम्।

४ मूङ्‍क लेई आन्‍ना ओरोपीक्‍नी:

“योबोरोबू ओलोनूव लानूम्व, खम् म्नीङ् दपानूम्व;

खसा ऊई मक तूये खूङ्‍क जाति-जातिचीम् रापी हास्‍नूम्व।

खीक्‍का खम् नीङ् ओरोरेप्‍तो मम्पा तूये पीक्‍तो पानूम्व।

५ योबोरोबूम् लागी छाम् मनूम्व, ऊदोईपीक्यालो खसा साम्दीखालोक लक् मक तूये;

खोलोङ् चारीदूआ ङ्‍कम् तोक्पी छेत्चीनूव।

६ ए सियोनपीक मीस्चे, ओरोसोतो बस्‍नीव ना चामोवालो छाम् मनूम्व,

ऊदोईपीक्यालो आम्नी रापी इस्राएलपीक पवित्र नीनाम्मा खोलोप्का दूङ् देप् तूये।”

बेबिलोनमी ऊल्‍लोङ्पी खारीबो

१३

बेबिलोनमी ऊल्‍लोङ्पी आमोजमी वात्छा म्छा यशैयाआ दर्शनपी तक खारीबो:

२ कालास्क्‍तोम् कोम्पी ईबूम् सीकीबूङ् थोरेपानूम्व।

सेनास् ओरोसोतो काछानूम्व

ना बेबिलोनपीक चारतोप्चीम् मूल लाम्स्कोपी वोम् लागी कवेई मीयानूम्व।

३ कोङा सोकूक खोलोङ् मीस् कोङा आज्ञा पीयूचीक तूये;

ओ छूली खोमम् लागी हायाम् राःरालोक ओ जूम्‍लूक् मप्चीपी कोङा हुकुम मूक तूये,

ना मूङ्‍कस् कोङ् कोक्सोलो खची जीनये।

४ येन्‍नूम्व, कोम् होम्पी चाऊ पक्‍क,

ओरोसर्प् मीचा चाऊ पकस्क तोङ्‍क!

येन्‍नूम्व, चारखम्चीम् रापी देप् चाऊपो पक्‍क,

जाति-जातिस् ईदेप्पी बात्ल छूलो देप् चाऊ पक्‍क तोङ्‍क!

खोलोप्का दूङ् राःरालोक योबोरोबूआ जूम्‍लूक्मी लागी

सेनास् बात्ल मचयस्क तूये।

५ मूङ्‍कस् छूबूरीपीक छाप्कूवापीका बान्चाईक तूये,

नाम्छूईमी नाक्‍का छोक्पाका

योबोरोबू लो खम् छूलीम् जूम्‍लोलो,

खोलोङ् छाप्कूवा मासेई मम् लागी ताये।

६ दीरीमोक्स्तो खाप्नीव, ऊदोईपीक्यालो योबोरोबूम् लेई दोक्छापीङ् तूये।

खोलोप्का दूङ् राःरालोकम् तर्फलाम्पा मासेई मम् लागी मूङ्‍क लेई ताये।

७ खन्सा गर्दा खोलोङ् हूः म्‍राःरा मान्दीक छूये,

खोलोङ् मीस्मी खची चऊ योक्से।

८ मूङ्‍कस् कीसे,

तेम्मान्तेईप् नीछीमा लो दूक्वालो मूङ्‍कस् चीप्पची;

छा वाईम् हयक मीम्छा म्बूक्‍ती बान्क तोङ्ना

मूङ्‍कस् तूक्ना पप्चीलोऊ छूये।

मूङ्‍कस् ईल्पोआ बीन्‍नीपा छाक्‍का छूना खोङ,

मूङ्‍कचीम् खची ङाली मीःआ हूईक तोङ्‍क छूये।

९ खोङ्नूम्व, छाप्कूवा गोङ्‌रूत्खाप् मम् लागी

ना मूङ्‍क गोपी तूक मोऊपोस् मूङ्‍कप्का मासेई मम् लागी,

योबोरोबूम् लेई, अर्थात् हायाम् देप् छूलीलो सम्तूमा मान्दीक लेई ताचाईक तूये।

१० नाम्छूईतोक सोङ्‍गेर् तीलीमोक्स् तीम् होक्सीय।

नाम्सो आप्चयतोङ् नाम्कूर्मादाम् छूखाते,

ना लालीमाआ अल्हो पीम् होक्सीय।

११ कोङा चार खसा मक रई लक्मी लागी

ना दुष्‍ट मीस् खचा मस्क मोऊमी लागी दण्ड पीयोची।

कोङा नाम्दूखू मप्चीम् अहङ्कार चाकनाचूर मूतो,

ना सम्तूमा मान्दीकचीम् नान्दूखू अन्त्य मूतो।

१२ कोङा मीस् निखुर हाल्ङोप्का लो

ओपीरपीक हाल्ङोप्कालोसो दूङ् तोमान्तेईप् मूयो।

१३ खन्सा मीः तोङ्ना तीप्चाप् खम् छूलीम् लेईपी

कोङा नाम्छूई वेरेमोक्स् योप् मूयो,

ना खोलोप्का दूङ् राःरालोक योबोरोबूम् छूलीपी

चारीदू म्तूस्कोपी हल्‍लेई छूये।

१४ खेदा मम्पा खीस् तोङ्ना,

ना म्गथाला मान्दीक लूस् तोङ्ना,

मीस् खची होप्मी मीस् तूकपीङ् आत्ना खाते,

ना मूङ्‍कस् खची होप्मी छाप्कूवापीङ् जूक्ना खाते।

१५ छीप्पस्क मीस् चल्‍आ थूङ्‌ङस्‍ना सेतची,

ना लापस्क मीस् दोप्सेलआ खोक्सस्‍ना सेतची।

१६ मूङ्‍कचीम् खची छाछामास् खची मूक्स्दूपीङ् दाप्सस्‍ना सेतची;

मूङ्‍कचीम् खची खीम् लूतेई मईची ना खची तोमाचीम् इज्‍जत लूतेई मईची।

१७ खोङ्नूम्व, कोङा मादीस् मूङ्‍कचीम् ऊल्‍लोङ्पी पको,

मूङ्‍कचा नाम्छेर्‌बूम् वास्ता मईचीनो, ना हाल्ङोम् लाङोसो मईचीनो।

१८ मूङ्‍कचा बेईआ सोलो मीस् आपस्‍ना सेतची;

मूङ्‍कचा नूक्छास् सम्तूमा मीयस्‍नो,

ना मूङ्‍कचा छाछामास् सम्तूमालोक मूक्सासो खोङस्‍नो।

१९ बेबिलोनीचा सागोहोम् मईचीक

चारखम्मी हिरा मीयस्क बेबिलोन

सदोम लो गमोरालो तोङ्ना नीनाम्माआ मासेई मदीत।

२० मूङ्‍कपी हादेम्सो आस्सो तूनो,

दूङ्पीका दूङ् सम्मो मूङ्‍कपी आस्सो तूनो।

अरबीआ आसासो मूङ्‍कपी म्तम्बू कीन्‍ननो।

गथालाआ आसासो म्बागाल मूङ्‍कपी नोन्चीम् लागी खाईयनो।

२१ खोदोलोई सोगोपाक सोगोसास् मूङ्‍कपी नोयान्ची,

मूङ्‍कपीक खीम् खोलोङ् रेचेङ्‍गीआ पेप्प;

पप्पऊ मूङ्‍कपी वास तूये,

ना सोगोपाक छारास् मूङ्‍कपी चोक्लोऊ लतो चेम्यान्ची।

२२ याबेर् मूङ्‍कम् किल्‍ला होम्पी

ना रेचेङ्‍गीस् मूङ्‍कपीक हायाम् ङालीनप् खीम् होम्पी काये।

बेबिलोनमी नाम्‍ला दोक्छापीङ् तालाताक तूये,

ना मूङ्‍कम् लेई हन्‍ना हायाम् बाईप् मान्तू।

इस्राएलीस् कैदपीका आत्‍ते

१४

योबोरोबूआ याकूब सम्तूमा मीय,

ना इस्राएल होसोङ् सोक,

ना मूङ्‍कस् खसा खची छाप्कूवापीङ् तूम् पीयची।

बीन्‍नीपा छाप्कूवापीकस् मूङ्‍कस्का तङे,

ना याकूबमी छामाईचीका मूङ्‍कस् तङ्ना तूये।

२ जाति-जातिचा मूङ्‍कस् खाईयस्‍ना

लाईस्पी खची होप् तूवाक थाऊपीङ् ताईतीयची।

इस्राएलमी खीम्पोस्चा योबोरोबूम् छाप्कूवापी

बीन्‍नीपा जातिस् खची हूक्पी मईचीना रोः रोःमे बानेई मईची।

खस् कैद मप्ची खचासो कैदङा मईची।

खचीपी अत्याचार मप्चीपी खचा चार तोक्सची।

३ योबोरोबूआ आम्नी दूक्वा, नीछीमा ना कठोर बन्धनपीका आन्‍नी नोम्चीम् पीनीकप्का,

४ आन्‍ना बेबिलोनपीक होङाबूम् ऊल्‍लोङ्पी ओरो पीक्‍नीना गेम्तूम् मईनूम्:

मूङ्‍क अत्याचार मप्मी ऊतोङ्नाई पतन छूवा!

मूङ्‍कम् छूली ऊतोङ्नाई याता!

५ योबोरोबूआ दुष्‍ट मीस्मी तूप् लो,

चारतोप्चा खची हूक्पी गोम् राजदण्डलो अईपीचीक तूये,

६ मूङ्‍क राजदण्डआ मीस् छूलीलो सदै केर्‌चीक तूवा,

ना रोकेई ममान्दूर्प् सतावट पीतो

जाति-जातिस् मसेत्चीक तूवा।

७ खोदोलोई हन्‍ना खोलोङ् छाप्कूवाआ नोम्चीम् लो खाऊमा-खासेर्मालो तचीक तूये;

मूङ्‍कचा छाम् मम् थालेई मस्क तूये।

८ सल्‍लाम् पऊआ लो लेबनानपीक देवदरुम् पऊआलो

आन् खोङ्ना ओरोपीक्‍तो खची जीनये,

“आन् देताक नाम्‍लाप्का एक्‍तो केईका देईम् लागी

आस्‍सो सीछो देईप् मान्ताक तूये।”

९ आन् ताईलो आन् तूम्खाम् लागी

गेम्‍आसोa मामाहूसा हूङ्दीत्क तूये।

मूङ्‍क गेम्‍आ सीयाना बीदा छूवाखात्क आत्मास्सो

आन् लाम्तूम्मा मीम् लागी ऊस्पकची;

मूङ्‍कस् खोलोङ् चारीदूपीक लाम्‍लछा तूवा;

मूङ्‍क गेम्‍आ मूङ्‍क खोलोङ् लाम्‍लछा खची सिंहासनपीका थोरेप्मीयची,

मूङ्‍कस् खोलोङ् जाति-जातिचीम् होङाबूस् तूवा।

१० मूङ्‍कचा खोलोआ आन् ङरी आन्‍ना ओरोपीके,

“आन्सो केईका तोङ्‍कङ् राःरा मान्दीक छूवाक तूये;

आन् केईका तोङ्‍कङ् छूवाक तूये।”

११ खोलोङ् आम् गौरव आम् वीणाम् साल्म्चीकाङ्

गेम्पू लेन्चीक तूये;

बेप्दी आम् तूस्को लो पूछो आम् खाम्तेईलो छूवाक तूये।

१२ ए तीलीमोक्स्तो तीप्चाप् सोङ्‍गेर्, देत्छाक कोदीम् छाङा,

आन् साराङ्‍गप्‍तोका ऊतोङ्नाई हूप्साक तूये!

केछे सून्मापू जाति-जातिचीप्का कोप्ङा,

आन् ऊतोङ्नाई दाली बोहोपू हूप्साक तूये!

१३ आना आम् गोङ्पी ओरोपीका,

“कोङ् साराङ्‍गाप्‍तो खातो,

ना नीनाम्माम् सोङ्‍गेर्‌चीप्का दूङ् रेप्‍तो

कोङा ओ सिंहासन ओरोरेप् मूयो,

ना देऊतास् तूस्को कोम्मी याखऊपी तूवोना

छूबूरी सम्मो चार तोक्सो।

१४ कोङ् मोम्पीकासो दूङ् रेप्‍तो खातो;

ना कोङ् ओहोप् खोलोप्का दूङ् रेप्‍तोक नीनाम्मा तोङ्‍क मयोङ्चूङ्।”

१५ खोदोलोई आन् सीप्चीम् छाप्कूवापीक

ओरोगूम् थाऊ सम्मो हूप्साक तूये।

१६ आन् तोक्चा खची मूक्स् यामीक् मान्मसा खोङे,

ना आम् भाग्यम् तोक्पी खची सानीवापी मीन्‍नस्‍ना ओरोपीके,

“चारीदू हल्‍लेई मप् ना खोलोङ् चारखम् वेरेमोक्स् योमीक् मीस् ङ्‍कङ्‌मायो?

१७ ङ्‍क मूङ्‍क मीस्ङा के, मूङ्‍कसा चार मरुभूमी तोङ्‍क बानेई मदीत्क तूवा,

ना मूङ्‍क चारपीक सहर खोलोङ् मासेई मदीत्क तूवा,

ना खसा कैद मस्कस् खची खीम् खाईम् मान्पीस्क तूवा?”

१८ जाति-जातिचीम् खोलोङ् होङाबूस्

खची होप्-होप्मी गेम्पी गौरवलो दीन्दीयान्चीक तूये।

१९ खोदोलोई आन् क आम् गेम्पूका

चाहेई मान्छूक् सीछोम् गेम् तोङ्ना होलाता;

आन् दोप्सेलआ सेत्चीकस्का,

खूलूम्पीक लूङ्‍पी हूप्साकस्का

मीस्मी सालोग्गीआ नेपाखाक तूये।

आन् लोङ्आ सीक्चीना लोफेमागोपू छूवाक

सालोग्गी तोङ्‍क छूवाक तूये।

२० खूम् नाम्‍लापी आन् मूङ्‍कस्का खूम्नो,

ऊदोईपीक्यालो आना आम् छाप्कूवा मासेई मक तूये,

ना आना आम् होप्मी मीस् सेत्क तूये।

दुष्‍ट मीस्मी छामाईचीम् नीङ्

आसासो हादेम्सो पयस्‍नो।

२१ मूङ्‍कचीम् खची खूक्सू-खूलूचा मोऊ मस्कसा

वात्छा खची छास् सेईस्को थाऊ थीक्‍का मनूम्व।

छाप्कूवापीक हक् तोम् लागी मूङ्‍कस् पोनूनव,

ना चारीदू मूङ्‍कचीम् सहरआ पेप्नूनव।

२२ “कोङ् मूङ्‍कचीम् ऊल्‍लोङ्पी पको,”

खोलोप्का दूङ् राःरालोक योबोरोबूआ ओरोपीके।

“कोङा बेबिलोनमी नीङ्ला मेतेई मूतो,

ना मूङ्‍कपीक लेताकस् लो मूङ्‍कम् छामाईचीलो खोलोङ् मासेई मूतोची,”

योबोरोबूआ ओरोपीके।

२३ कोङा मूङ्‍क पप्पऊ तूस्को थाऊ

ना खोलोपी काऊ ताम्खाप् छाप्कूवा बानेईमूयो;

कोङा मूङ्‍क मासेई मम् याछाबीम्‍आ छीसो,”

खोलोप्का दूङ् राःरालोक योबोरोबूआ ओरोपीके।

अश्शूरमी ऊल्‍लोङ्पी खारीबो

२४ खोलोप्का दूङ् राःरालोक योबोरोबूआ ओरोपीकाना पस्तून चक तूये:

“कोङा बानेई मूयोक लोचम् आछीयाङ् पूरा छूये।

कोङा लन्ची मूयोक लक् पूरा छूये।

२५ कोङा अश्शूरी ओ छाप्कूवापीङ् मासेई मूयो,

ना ओ कोम् होम्पी मूङ्‍क ओ लोङ्आ सीको।

मूङ्‍कसा खूर्‌मीचीक वोवेन्दा ओ मीस्चीपीका लातूतो,

ना मूङ्‍कसा खूर्‌मीचीक भारी मूङ्‍कचीम् बोऊतोप्का हतेई मूतो।”

२६ ङ्‍क लोचम् खोलोङ् चारीदूम् लागी थीक्‍का मम्पाक तूये,

ना ङ्‍क हूः खोलोङ् जाति-जातिचीम् थेम्पी यूम्पा तूये।

२७ ऊदोईपीक्यालो खोलोप्का दूङ् राःरालोक योबोरोबूआ लन्ची मक तूये,

ना आसाई खम् लन्ची गम् दूर?

खसा म्हूः सत्क तूये, ना आसाई मूङ्‍क आईम् दूरनाई?

पलिश्तीचीम् ऊल्‍लोङ्पी खारीबो

२८ आहाज होङाबू सीयाक दोङ्पी ङ्‍क खारीबो ता:

२९ “ए खोलोङ् पलिश्तीचे, आन्‍नी केर्म् तूप् अता पीकानीना आन्‍नी आम्नी जीननीनव,

ऊदोईपीक्यालो मूङ्‍क पूःम् वंशपीकाङ् विषालु पूः लत्‍ते;

मूङ्‍कपीका हायाम् विषाल पूःम् छा कीय।

३० छूक्सीप्पीका दूङ् छूक्सीप्‍आसो म्होप्मी लूस्मी खार्का तय,

ना ऊसो मान्तूप्चा ऊसो सूर्‌ता मान्ममो दीम्खाम् तयची।

खोदोलोई कोङा आम्नी वंशस् सीसोवा लमीयोना मासेई मूयोची,

ना आम्नीम् लेताकस् क मूङ्‍क सीसोवा लईना सीये।

३१ ए मूल लाम्स्को, दीरीमोक्स् खाप्व! ए सहर, कीलीमोक्स्तो बस्व!

ए पलिश्तीचे, आन्‍नी खोलोङ् यङ्‍खात्नीव!

योऊनालाम्पा मीक्माम् मोम् ताये,

मूङ्‍कचीम् खची सेनाचीम् दल तूकपीक ईल्पोसो ऊत्नो-बेप्नो।

३२ खीक्‍का मूङ्‍क जातिचीम् होङाबूम् रीदाम् पोक्ची ऊई पीम्नाई ङरी आईमा?

“योबोरोबूआ सियोन थम्पूर मअ,

ना दूक्वापी छूवाक खम् मीचा मूङ्‍कपी पम्चीम् तयची।”

a 

१४:९ गेम् – हिब्रू रीङ्पी शेओल: सीप्ची तूस्को थाऊ, अर्थात्, खादी; ११ पदपी लो १५ पदपीलोसो

मोआबमी ऊल्‍लोङ्पी खारीबो

१५

मोआबमी ऊल्‍लोङ्पी खारीबो:

ईक् सेपाङ् मोआबपीक आर सहर

गोङ्‌रूत्खाप् छूवा ना मासेई छूवा!

ईक् सेपाङ् मोआबपीक कीर सहर

गोङ्‌रूत्खाप् छूवा ना मासेई छूवा!

२ दीबोनपीक मीस् दीरीमोक्स् खाम् लागी ओरोरेप् थाऊ होम्पी

खची नीनाम्मा दप्स्को खीम् थोम्‍ला खाताक तूये;

नेबोमी लागी लो मेदबामी लागीलो मोआबपीक मीस् दीरीमोक्स्तो खापे।

खोलोमीङ् खची तोङ् कोलोक्छा खोम्दीम्पा तूये,

ना खोलोमीङ् खची दारीसो खोम्दीम्पा तूये।

३ मूङ्‍कस् लाम्पी लूक्स्पा खाप्सस्‍ना तूये;

मूङ्‍कस् खोलोङ् खीम्मी कौसीपी लो चोकपीलो

हायाम् लोक्‍तो तूनीवा मईचीना खाप्‍तो बोहोपू सन्सईयो छूखाते।

४ हेश्बोनपीक लो एलापीकलो मीस् हायाम् लोक्‍तो खापे।

मूङ्‍कचीम् साल्म् यहसा सम्मोङ् येनची।

खन्सा मोआबमी जूम्‍लो वेप् मीस् ओरोसोतो खापे,

ना मूङ्‍कचीम् गोङ् ऊईमम्-ऊईमम् छूवाक तूये।

५ ओ गोङ् मोआबमी लागी खापे;

मूङ्‍कपीक पम्चीस्को-रीम्चीस्को लाम्प्ची सोअर सम्मो लो

एग्लत-शलीशियाह सम्मोलो जूक्ना खाते।

लूहीतपीक थोम्‍ला खास्को लाम्पी

मूङ्‍कस् खाप्‍तो-खाप्‍तो खाते;

होरोनैमपीक लाम्पी मूङ्‍कचा खची होप्

मासेई छूवाकम् तोक्पी तूनीवा मईची।

६ निम्रीमपीक काऊ सीप्खी ना घाँस ओईलेई छूवाखाता;

सान्मा-बूक्मा मासेई छूवा ना गीगीप्पा पीक्याक ऊसो मान्तू।

७ खन्सा मूङ्‍कचा तचीक ना बात्ल मस्क दाचाम्

लहरे-पीपल तूस्को सोगोपीक योऊमी नावादेपा खाईयची।

८ मूङ्‍कस् खापाकम् लाप्पै

मोआबमी रीम् सम्मो तातेकाक तूये;

मूङ्‍कचा तूनीवा मस्कम् साल्म् एग्लैम सम्मो

ना खचा मस्क सोक् बेअर-एलीम सम्मोङ् तातेकाक तूये।

९ दीबोनपीक काऊ हीःआ पेप्क तूये,

खोदोलोई कोङा दीबोनपी होसोङ् ओरोतो नीछीमा तातो।

मोआबपीक पम्चीस्को-रीम्चीस्को लाम्प्ची

ना मूङ्‍क छाप्कूवाप्क लेताकस् गूङ्‍गीनारआ आक्रमण मईची।

१६

मरुभूमीपी तूक सेलापीका

सियोनमी मेकछाम् कोम्पी

छाप्कूवापीक चारतोप्मी लागी

हूक्छोम् रूप्पी लूस्मी थूमा होक्सानूम्व।

२ म्योङ्पीका कल्‍लात्चीक एक्सा-मेक्सा पेर्प् तीप् छोऊ तोङ्ना

अर्नोन योऊ जोक्स्को होम्पी

मोआबपीक मीम्छास् होक्सीचीक तूये।

३ मूङ्‍कचा ओरोपीके, “केईका चाई पीयीकाव,

ना ओखी नीया मीयीपीकाव।

छेकाल्पी आम् गीम्जूवा

सेपा तोङ्‍कङ् बानेईमव।

पम्चीस्-रीम्चीस् ताप्ची सूल्चीव,

मूङ्‍कस् दोका पीचीनव।

४ मोआबपीका लात्दीत्चीकस् आन्लो तूनूव;

मूङ्‍कस् खची मासेई मप्चीप्का जगेई मम् लागी

आन् खची पम्चीस्को-रीम्चीस्को छूवाव।”

हन्‍ना अत्याचार मप्चीम् अन्त्य ताये,

ना छाप्कूवापी मासेई मम् लक् रोकेई छूये;

अत्यचार मप्ची छाप्कूवापीका मास्‍ना खाते।

५ सम्तूमापी ईबूम् सिंहासन बोबूये;

मूङ्‍कपी दाऊदमी खीम्पोस्पीका विश्‍वासयोग्य छूना

ईल्पो मीस् तूये,

ना खसा नम्‍लोना नीया मईना फैसला मय,

ना धार्मिकताम् पक्छेपी नीया मम् लक् दावा मय।

६ मोआबमी देप् नाम्दूखूम्, अहङ्कारमी ना छूलीम् तोक्पी

केईका येनूम्काक तूये।

खोदोलोई मूङ्‍कसा मईक सागोहोम् मोरोक तूये।

७ खन्सा मोआबीचा तूनीवा मईची,

मूङ्‍कचा मोआबमी लागीङ् ईतो तूनीवा मईची।

कीर-हरेशेतपीक मीस्मी लागी

आन्‍नी खाप्नीव ना तूनीवा मनूम्व।

८ हेश्बोनपीक रायीखा

ना सिब्मापीक वाचोसीम् पऊ खोलोङ् हार्‌खाताक तूये।

जाति-जातिचीम् चारतोप्चा

मूङ्‍क वाचोसीम् पऊमी नप्-नप् म्गेम् खोलोङ् खची लोङ्आ सीक्चीक तूये,

मूङ्‍कम् म्गेम् लाईस्पी याजेर सम्मोङ् तातेकाक तूवा

ना मरुभूमी सम्मोङ् हाप्साक तूवा;

मूङ्‍कम् म्बूकूलीम् लीक् हेम् हाप्साना

दीरीत्‍तीम् नावादे सम्मोङ् तातेका तूवा।

९ खन्सा सिब्मापीक वाचोसीम् पऊमी लागी

कोङ् याजेर खापाक तोङ्ना खापो।

ए हेश्बोन, ए एलाले,

ओ मीक्वाआ कोङा आन्ची चीयान्ची!

आन्चा तूमाक म्चो लो छीर्म् लो बात्ल मईचूलोक

चामोवा मम् आम्ची देप् साल्म् सीप्सीलीली छूवाक तूये।

१० म्चो सेमीक् बगैँचाम् चामोवा लो जीनम्‍लो मास्खाताक तूये,

ना वाचोसीखापी आस्सो छाम् लईनो ना काईनो,

वाचोसी पेलेई मम् कोलपी आसासो वाचोसी पेलेई मईनो।

ऊदोईपीक्यालो कोङा मूङ्‍कचीम् जीनम्मी साल्म् छीयूत्‍तूक तूये।

११ ओ गोङ्आ मोआबमी लागी

ना ओ गोलूम्‍आ कीर-हरेशेतमी लागी

वीणा तोङ्ना खाप्खावा तूनीवा मय।

१२ मोआब म्होप्मी ओरोरेप् थाऊपी भक्ति मस् ताईलो,

मूङ्‍क् म्सऊ तूक्ना हैरानङाङ् छूये।

वाङोम् मस् पूजा मस्को थाऊपी ताईलो,

मूङ्‍क ऊसो फाइदा छूनो।

१३ मोआबमी तोक्पी योबोरोबूआ लाईस्पीङ् पीकाक रीङ्बऊ ङ्‍कङ् के।

१४ खोदोलोई हन्‍ना योबोरोबूआ ओरोपीके, “ठेक्‍कापी ताईम्पा रोःआ म्होपा लक् मम् नाम्‍ला ङीरक तोङ्ना, सूक्दोङ् गोपी मोआबमी गौरव लो मूङ्‍कपी तूप् खोलोङ् मीस्लो ऊनाऊक छूये। खीक्‍का मूङ्‍कपीक लेताकस् क हायाम् चीछा ना कमजोर छूये।”

दमस्कसमी ऊल्‍लोङ्पी खारीबो

१७

दमस्कसमी ऊल्‍लोङ्पी खारीबो:

“खोङ्नूम्व, दमस्कस हन्‍नान् सहर तोङ्‍क रहेई छूनो।

मूङ्‍क हत्ना नोङ्छोक्से।

२ अरोएरपीक सहरपी आस्सो तूनो मूङ्‍क मोरोङ् होक्सीयची,

ना मूङ्‍क सहर लूस्मी बागालचीम् लागी छूये;

मूङ्‍कपी लूस् चामोवापी ईम्से,

मूङ्‍कस् आसासो कल्‍लस्‍नो।

३ एफ्राइममी किल्‍लाआ ऊर्म् पा सहर लो

दमस्कसपीक होङाबूम् राःरालो मास्‍ना खाते।

अरामपीक लेताकचीम् दोसा क

इस्राएलीचीप्का खची गौरव हतेई छूवाना खाताक तोङ्‍क छूये,”

खोलोप्का दूङ् राःरालोक योबोरोबूआ ओरोपीके।

४ “मूङ्‍क लेई याकूबमी गौरव मास्‍ना खाते,

ना मूङ्‍कम् म्गाम्पीक म्छोदोवा यङ्ना खाते।

५ छाप्कूवाम् अवस्था क छीर्म् हेक्चा ताप्खाप् छीर्म् हेकस्‍ना

खची हूःआ मूङ्‍क हेम्पा छीर्म् बात्ल मईचीक तोङ्‌क छूये,

खीक्‍का रपाईमी बेँसीपी होक्सीचीक छीर्म् मी सीखावा कपस्क तोङ्‍क छूये।

६ खोरोदोसो जैतूनमी म्पऊ हल्‍लेई मईचीना म्चो हूप्स्दीतस्कप्का मूङ्‍क म्पऊपी जीजीस् म्चो बाँकी रहेई छूये;

मूङ्‍क तोङ्नाङ् मेक्‍तोकाक म्गेम्पी नीच्‍ची-सूप्ची

ना म्चो सेप् म्गेम्पी लीची-ङाची जैतूनमी म्चो बाँकी रहेई छूक तोङ्‌ना

मूङ्‍कपी जीजीस् होक्सीयस्क छीर्म् मी सीखावा बाँकी रहेई छूये,”

योबोरोबू इस्राएलमी नीनाम्माआ ओरोपीके।

७ मूङ्‍क लेई मीचा खची होप् बोबूईप् हेम् खोङची,

ना खची मूक्सा इस्राएलमी पवित्र नीनाम्मा हेम् खोङची।

८ मूङ्‍कचा खची हूःआ बानेई मस्क वेदी हेम् खोङ्स्‍नो;

मूङ्‍कचा खची छोक्छोमेआ बानेई मस्क वेदी लो

अशेरा देवीम् खाम्बालो साम्दी दयस्‍नो।

९ मूङ्‍क लेई इस्राएलीचीम् कारणआ मूङ्‍कचा होक्सीचीक हायाम् राःरालोक सहर क सोगो तोङ्‍क ना बोप्‍रोम् म्छोक्पी तूक आस्सो मीस् मान्तूस्को थाऊ तोङ्‍क छूये। मूङ्‍क खोलोङ् गोङ्‌रूत्खाप् छूखाते।

१० आना आम् उद्धार मप् नीनाम्मा मात्यूक्स्क तूये,

ना छीलूमा, अर्थात् आम् किल्‍ला आना मान्मीन्‍ना।

खीक्‍का आना खोलोप्का दूङ् नप् वाचोसीम् पऊ लो

बीन्‍नीपा छाप्कूवापीका तात्क बीन्‍नीपा सीछोलो लेतू।

११ आना लेत्क लेईपीङ् मूङ्‍क लीमाना पअ,

ना देत्छा सम्मोपी मूङ्‍कम् म्बूकूलीम् आप्पू,

खोरोदोसो सोक् मम् लेईपी लो सदै तूक्चाप् दूक्वाम् लेईपीलो क

मूङ्‍कपी ऊसो म्चो छूनो।

१२ येन्‍नूम्व! ओरोसर्प् जाति-जातिस् चाऊपो लईक,

मूङ्‍कस् दीरीत्‍ती बस्क तोङ्ना बसे।

येन्‍नूम्व! जाति-जातिस् बस्क साल्म्,

मूङ्‍कस् देप्-देप् सोक्वा-मोर्वा यूकम् साल्म् तोङ्ना बसे।

१३ दाम्चीतो ताप् काऊ बस्‍क तोङ्ना जाति-जातिस् बस्दोसो,

योबोरोबूआ खस् वोकस्लो, मूङ्‍कस् छूबूरी जूक्ना खाते,

ना हीक्पा पेरक कोम्पीक भुस तोङ्‍ना लो

मूर्हूऊआ पेरक सोङ् तोङ्‍नालो मूङ्‍कस् कल्‍लची।

१४ यूपा छूकप्का खची साछीमीचा आक्रमण मम्पीका कीम्!

देत्छा छूम् लाईस्पीङ् मूङ्‍कस् मासेई छूखाते!

केई लूतेई मप्चीम् दोसा ङ्‍क तोङ्‍कङ् छूये,

ना केई लूटपाट मप्चीम् ङ्‍क तोङ्‍कङ् तेम् बोक्से।

कूश छाप्कूवाम् ऊल्‍लोङ्पी खारीबो

१८

रूःआ पेप्क छाप्कूवा धिक्‍कार!

मूङ्‍क कूश छाप्कूवापीक योऊमी चाखेम्पी तूये,

२ मूङ्‍कसा दीरीत्‍तीलाम्पा पाक्पऊमी बानेई मम्पा हेयोङ्मापी

होङाबूम् रीदाम् खाईप्ची पोक्स।

ए दावा रीदाम् खाईप्चे,

मूङ्‍क ओरोरेप् गाम्‍लोक ना खची होऊ चील्‍ल तूप् जातिचीपी खात्नीव,

छूबूरीपा तूप् लो खची दोक्पी तूप्लो खोलोङ् खचीप्का कीसे,

मूङ्‍कस् हायाम् राःरालोक ना आक्रमण मप् जाति के,

मूङ्‍कचीम् छाप्कूवा देप् योऊआ भाग-भाग मक तूये।

३ ए चारपीक खोलोङ् मीस्चे,

चारीदूपी बास् तूप् खोलोङ्चे,

ईबूम् सीकीबूङ् कोम्पी थोरेप्पस्लो,

आन्‍ना मूङ्‍क तईनूम्,

खीक्‍का तुरही दूप्पस्लो,

आन्‍ना मूङ्‍क येन्‍नूम्।

४ योबोरोबूआ कोङ् ओरोलोयो:

“नाम्मी हायाम् हूईप् तात ना छीर्म् हेम् नाम्‍लापीक हायाम् हूईप् नाम्छोवापी सोङ्‍गेर्वा हूम्प् मोम् तोङ्ना

कोङ् वाये तूवो, ना ओ तूस्कोपीका खोङूचोयो।”

५ ऊदोईपीक्यालो छीर्म् हेम् लाईस्पी म्बूङ् बाईयना हूप्स्खात्क छूये,

ना मूङ्‍क बूङ् तूम्खाप् वाचोसी छूखात्क छूये,

खोदोलो खसा मूङ्‍क वाचोसीम् गेम् खोलोङ् बेलोआ साक्स,

ना हाप्स्‍ना खात्क म्गेम् खोलोङ् देत।

६ मूङ्‍कस् खोलोङ् कोम्पीक सीकारी छोऊआ लो

सोगोपाक सोगोसालो चाम् लागी होक्सीयची।

खीक्‍काना छोऊचा हीतीनाम्बरी

ना सोगोसाचा क चूनाम्बरी चईची।

७ मूङ्‍क नाम्‍लापी खोलोप्का दूङ् राःरालोक योबोरोबूम् लाईस्पी हूक्छो तातची।

मूङ्‍क हूक्छो ओरोरेप् गाम्‍लोक ना खची होऊ चील्‍ल तूप् जातिचा तातची;

छूबूरीपा तूप् लो खची दोक्पी तूप्लो खोलोङ् खचीप्का कीसे,

मूङ्‍कस् हायाम् राःरालोक ना आक्रमण मप् जाति के,

मूङ्‍कचीम् छाप्कूवा देप् योऊआ भाग-भाग मक तूये;

मूङ्‍कचाङ् खोलोप्का दूङ् राःरालोक योबोरोबूम् नीङ् तूक सियोन कोम्पी योबोरोबूपी हूक्छो तातची।

मिश्र छाप्कूवाम् ऊल्‍लोङ्पी खारीबो

१९

मिश्र छाप्कूवाम् ऊल्‍लोङ्पी खारीबो:

खोङ्नूम्व, योबोरोबू मोम्पी सवारी छूना

मिश्र छाप्कूवापी दावाङ् ताये।

मिश्र छाप्कूवापीक खोलोङ् ङोङोक्छे खम् लाईस्पी वेरेमोक्स्तो योक्से,

ना मिश्रीचीम् गोङ् कीस्‍ना यङ्‌खाते।

२ “कोङा मिश्रीस् मिश्रीचीम् ऊल्‍लोङ्पीङ् चप्सोची,

बूबू-नेछोचीम् ऊल्‍लोङ्पी बूबू-नेछोस्ङा,

खीम्तोनीम् ऊल्‍लोङ्पी खीम्तोनीस्ङा,

सहरमी ऊल्‍लोङ्पी सहरङा,

ना चारखम्मी ऊल्‍लोङ्पी चारखम्ङा पके।

३ मिश्रीस् आतालेई छूये,

ना मूङ्‍कचीम् लोचम् कोङा ऊनाऊक मूतो;

मूङ्‍कचा देऊताचीपी, चाप्मोङ्चीपी, मन्तर-तन्तर मप्चीपी

ना मोप्-मोबोछाचीपी खात्ना तत्‍तची।

४ खीक्‍का कोङा मिश्रीस् ईबूम् सम्तूमा मान्दीक मालिकमी हूक्पी पीयूछोक्सोची,

ना ईबूम् सम्तूमा मान्दीक होङाबूआ खचीपी चार तोक्स,”

रोबू, खोलोप्का दूङ् राःरालोक योबोरोबूआ ओरोपीके।

५ देप् नील योऊपीक काऊ सीप्खीय,

ना मूङ्‍क देप् योऊ सीप्पना मूङ्‌कपीक थाम्पू खेते।

६ नहर खोलोङ् नामे;

मीश्र छाप्कूवापीक खोलोङ् योऊ सीप्पना हार्‌खाते।

पाक्पऊ लो घाँसलो खोलोङ् ओईलेई छूना खाते।

७ खीक्‍का देप् नील योऊमी चाखेम्-मीखेम्पी तूक छीर्म् ओईलेई छूना खाते,

ना मूङ्‍कस् हूक्‍आ पेरस्‍ना खाईयची।

८ देप् नील योऊपी हूक्‍रीऊ होप्ची ओऊसूम् लये ना तूनीवा मईची;

देप् योऊपी बल्छी ताईप्ची लो काऊपी हूक्‍रीऊ होप्चीलो खोलोङ् खची सानीवा चाईसे।

९ सनपाटमी लक् मप्चीम् सानीवा सीये।

ना खोऊसीम् तेई बप्चीम् सानीवा सीये।

१० तेईमी लक् मप्ची खची आसा मास्‍ना खाते,

ना दूक्नासीपी लक् मप् खोलोआ खची गोङ्पी सोक् मईची।

११ सोअनपीक अधिकृतची हायाम् मूर्ख तूये!

फारोम् लूखूप्चीलोक चाई पीप्चा ऊनाऊक चाई पीयची।

आन्‍ना ऊतोङ्नाई फारो ओरोलोम् दूर्नूम्,

“कोङ् लूखूप्चीलोक मीस् तूकपीक ईल्पो के,

केछे सून्मापूक होङाबूचीम् सीच्‍चे के”?

१२ आम् लूखूप्चीलोक मीस् ओदोलो हापी तूये?

मिश्र छाप्कूवाम् ऊल्‍लोङ्पी खोलोप्का दूङ् राःरालोक योबोरोबूम् लन्ची ऊई तूये पीम्

मूङ्‍कचा आन् खोमीयानूव ना बूजेई ममीयानूव।

१३ सोअनपीक अधिकृतची मूर्ख छूवाक तूये,

मेम्फिसपीक नेतास् दोकापी छूवाक तूये।

मूङ्‍कचीम् खची गोङ्पीक लाम्‍लछाचा,

मिश्र छाप्कूवा बहकेई मस्क तूये।

१४ योबोरोबूआ मूङ्‍कचीपी नीऊरीरी मीक् आत्मा तेईपीचीक तूये;

दीःआ सेईप् मीस् म्होप्मी पाम्‍लूपीङ् दीतो लाम्दूम्क तोङ्ना

मूङ्‍कचा मिश्र छाप्कूवा म्होपा मक खोलोङ् लक्पी हल्‍लेई छूक्‍तीप् मदीत्क तूये।

१५ मिश्र छाप्कूवापीक होङ्पोक् अथवा छूक्सीप्, देप् अथवा चीमा,

आसासो ऊसो लक् मम् दूरनो।

१६ मूङ्‍क लोई मिश्रीस् मीम्छा खाप्क तोङ्ना खापे। खोलोप्का दूङ् राःरालोक योबोरोबूआ मूङ्‍कचीम् ऊल्‍लोङ्पी थेत्‍क म्हूक्पीका मूङ्‍कस् खची कीम्मा वेरेमोक्स्तो योक्से।

१७ खीक्‍का यहूदा छाप्कूवाआ मिश्रीचीपी कीम्‍लम् तात। यहूदाम् नीङ् येईप्‍तोदी खोलोङ् कीसे, ऊदोईपीक्यालो खोलोप्का दूङ् राःरालोक योबोरोबूआ मूङ्‍कचीम् ऊल्‍लोङ्पी लोचम् बानेई मचयक तूये।

१८ मूङ्‍क लेई मिश्र छाप्कूवापीक ङाची सहर कनान छाप्कूवापीक हिब्रू रीङ् नेने, ना खोलोप्का दूङ् राःरालोक योबोरोबूपी भक्तिलोक पस्तून चईची। मूङ्‍क ङाची सहर तूकप्क ईबूम्मी नीङ् क नाम्मी सहर छूये।

१९ मूङ्‍क लेई मिश्र छाप्कूवाम् रापी योबोरोबूम् लागी ईबूम् वेदी छूये ना मूङ्‍क छाप्कूवाम् रीम्पी योबोरोबूम् लागी अर्पण मम्पा ईबूम् पवित्र खाम्बा थोरेप्पची।

२० मूङ्‍क क मिश्र छाप्कूवापी खोलोप्का दूङ् राःरालोक योबोरोबूम् लागी ईबूम् चीन्‍न लो साक्छीलो छूये। मूङ्‍कचीपी अत्याचार छूकसा मूङ्‍कचा योबोरोबू दप्पस्लो, खसा मूङ्‍कचीम् लागी ईल्पो हल्वापीप् ना चोलोगूलो मप् पोक्स, ना खसा मूङ्‍कस् छूतेई मईची।

२१ ओरोना योबोरोबू मिश्रीचीपी खोमयान्ची, ना मूङ्‍क लेई खचा योबोरोबूपी ग्रहण मईची। खीक्‍का खचा बलिदानलाम्पा लो छीर्म् बलिलाम्पालो खम् आराधाना मईची, ना खचा योबोरोबूम् लागी भाकल मईचीना मूङ्‍क पूरा मईची।

२२ योबोरोबूआ मिश्र छाप्कूवापी चारलाम्-बोहोलाम् तात। खीक्‍का खसा मूङ्‍कस् केरची, ना खस् नसो मीयची, ना मूङ्‍कस् योबोरोबू हेम् आत्‍ते। खीक्‍का योबोरोबूआ खचा मईचीक बीन्ती येन, ना खसा मूङ्‍कस् नमीयची।

२३ मूङ्‍क लेई मिश्र छाप्कूवापीका अश्शूर छाप्कूवा सम्मो ईबूम् मूल्‍लाम् छूये। अश्शूरीस् मिश्र छाप्कूवापी ना मिश्रीस् अश्शूर छाप्कूवापी खाते-बाने। खीक्‍का मिश्रीचा लो अश्शूरीचालो ऊदेऊपीङ् आराधाना मईची।

२४ मूङ्‍क लेई मिश्रम् लो अश्शूरमीलो साथपी चारीदूपी आसीक् ताईम् लागी इस्राएल क तेस्रो छाप्कूवा छूये।

२५ खोलोप्का दूङ् राःरालोक योबोरोबूआ खस् ओरोपीक्ना आसीक् पीयची, “ओ मीस् छूवाक मिश्रआ, कोङा बोबूयूक अश्शूरआ ना ओ हक् तोम् लागी सोकूक इस्राएलआ आसीक् तचीनूव।”

मिश्र छाप्कूवाम् लो कूश छाप्कूवाम्‍लो ऊल्‍लोङ्पी खारीबो

२०

अश्शूरपीक होङाबू सर्गानआ हुकुम मक तोङ्ना खम् खोलोप्का दूङ् देप् सेनापतिआ अश्दोदपी ताना आक्रमण मना मूङ्‍क म्हूक्पी मक दोङ्पी योबोरोबूम् ङ्‍क तोङ्‍क रीदाम् ता।

२ मूङ्‍क नाम्‍लापी योबोरोबू आमोजमी वात्छा म्छा यशैयालाम्पा नेना। खीक्‍का योबोरोबूआ ख ओरोलअ, “खात्व, आम् गाम्पीका लूक्स्पा लो आम् लोङ्पीक लोङ्पईलो बूत्व।” खीक्‍का खसा खोरोनाङ् मअ, खीक्‍का ख फूतीकेर् ना म्‍लोङ्पी ऊसो मान्वाईमो मोरोङ् लाम्दूम् थालेई मअ।

३ खीक्‍काना योबोरोबूआ ओरोपीका, “ऊतोङ्नाई ओ सूसो मप् यशैया मिश्र छाप्कूवाम् लो कूश छाप्कूवाम्‍लो ऊल्‍लोङ्पी छूक् नीछीमाम् चीन्‍न छूनूव पीकोना सूक्दोङ् सम्मो फूतीकेर् ना म्‍लोङ्पी ऊसो मान्वाईमो मोरोङ् लाम्दूमा,

४ मूङ्‍क तोङ्नाङ् अश्शूरपीक होङाबूआ मिश्र छाप्कूवा ङाजावापी छूमीम् लागी मिश्र छाप्कूवापीक कैदी लो कूश छाप्कूवापीक कैदीलो, सोलो लो खूवोबूप्लो, फूतीकेर् ना खची लोङ्पी ऊसो मान्वाईमो मोरोङ् खची पूम्‍लू दाईप्खाप् कैदीपी खाईयची।

५ कूश छाप्कूवापी भरोसा यूप्ची लो मिश्र छाप्कूवापीका गौरव मप्चीलो कीसे ना ङाजावापी छूये।

६ मूङ्‍क लेई दीरीत्‍तीम् चाखेम् होम्पी तूप् मीचा ओरोपीके, ‘खोङ्नूम्व, मूङ्‍कचीम् हालत ऊई छूवा! अश्शूरपीक होङाबूप्का लेईम्चाम् लागी मिश्र छाप्कूवाप्का लो कूश छाप्कूवाप्कालो सुरक्षा तयाम्कायो पीकीकाना केईका खचीपी जूकीकाना खातीकाक तूवा। खोदोलोई ईनीम्बा ओखी लागी जूम्ना खाईम् लाम्ङा मान्तू’।”

बेबिलोनमी ऊल्‍लोङ्पी खारीबो

२१

दीरीत्‍तीम् चाखेम्पीक मरुभूमीम् ऊल्‍लोङ्पी खारीबो:

योऊमेर हेम्क छाप्कूवापी हायाम् लोक्‍तो मूर्हूऊ तोक्स्क तोङ्ना,

मरुभूमीपीका, खोलोङ् कीम्मीक् छाप्कूवापीका,

ईबूम् आक्रमण मप् ताये।

२ ईबूम् ईकीम्‍लप् दर्शन कोङा तूऊ:

मीस् दोका पीप्‍आ मीस् दोका पीय, ना मीस्मी फील्‍प्चाप्‍आ मीस् फील्चय।

ए एलाम, आक्रमण मव! ए मादी, ऊर्‌व!

मूङ्‍कसा तात्क खोलोङ् ओऊसूम् कोङा बन्द मूतो।

३ खन्सा खोलोङ् ओ गाम्-गूम् तूक्‍क तूये;

छा वाईम् नाम्‍लापी म्बूक्‍ती बान्क मीम्छा तोङ्ना

तेम्ङा मान्तेईप् सोमोरीआ कोङ् लापोक तूये।

कोङा येनूक रीङ्आ कोङ् ऊईप्-बेप् मोयो,

कोङा ऊई तूयो मूङ्‍कसा कोङ् ऊईमम्-ऊईमम् मोयो।

४ ओ चऊ उत्साहा मान्दीक छूवाक तूये ना ओ कीम्मा कोङ् योक्सो;

कोङा हूङूतूक नाम्काम् नाम्‍ला

ओ लागी कीम्‍लप् छूवाक तूये।

५ मूङ्‍कचा टेबल थीक्‍का मईची,

गलैँचा दीमईची,

चईची ना दूङ्‍ङची!

ए अधिकृतचे, पक्नीव,

आम्नी ढालपी तेल तेस्‍नूम्व!

६ योबोरोबूआ कोङ् ओरोलोयो:

“खात्व, लाम् हूप् मीस् लाम्पी यूक्स्व,

ना मूङ्‍कसा ऊई तय मूङ्‍क पनूव।

७ मूङ्‍कसा नी-नीच्‍ची खोक्‍आ थूत्‍तक ओरोतो रथ,

मोकोक्‍ती ना ऊँटपीका लाम्दूम्प्ची तयकप्का,

मूङ्‍क चीङ्चीङ्‌यो छूनूव, ना हायाम् चीङ्चीङ्‌यो तूनूव।”

८ मूङ्‍क लाम् हूप् ओरोपीकाना बसा,

“ए रोबू, कोङा लेई पीच्‍ची हूङूतोक धरहरापी कोङ् थोरेपोतोक तूये,

ना कोङ् सेपा पीच्‍ची चौकीदार तूवोना हूङूतो।

९ खोङ्नूम्व, नी-नीच्‍ची खोक्‍आ थूत्चयक रथपी ईल्पो मीस् बान्चाईक तूये।

खीक्‍का मूङ्‍कसा ङरी आत्‍तना ओरोपीके,

‘बेबिलोनमी पतन छूवा, पतन छूवा!

मूङ्‍कम् तम्पाना बानेईमम्पा देऊताचीम् खोलोङ् ङोङोक्छे

टुक्रा-टुक्रा छूवाना बोहोपी दीस्छोक्स्क तूये’!”

१० ए ओ मीस्चे, दाइँ मस्को खलापी हीलाकचे!

खोलोप्का दूङ् राःरालोक योबोरोबू इस्राएलमी नीनाम्मापीका

कोङा येनूक रीङ् आम्नीपी पूयो।

एदोममी ऊल्‍लोङ्पी खारीबो

११ दुमाम् ऊल्‍लोङ्पी खारीबो:

“ए लाम् हूप्ङा, सेपाक नाम्‍ला होसोङ् देईबाईप्ये तूये?

ए लाम् हूप्ङा, सेपाक नाम्‍ला होसोङ् देईबाईप्ये यूये?”

पीक्ना हेप्पा कोङ् सेईरपीका लोचोयो।

१२ लाम् हूप्‍आ ओरोपीक्ना मूङ्‍क ङरी आन्‍न,

“देत्छा छूक्‍तोङ् तूये, खोदोलोई नाम्सो कूर्‌चाये।

आम्पी ऊची तईम् रीङ् तूदोक ततोव,

ना होसोङ् आत्‍ताना ताव।”

अरब छाप्कूवाम् ऊल्‍लोङ्पी खारीबो

१३ अरब छाप्कूवाम् ऊल्‍लोङ्पी खारीबो:

ए ददानपीक यात्रा मप् दलचे,

आन्‍नी अरब छाप्कूवापीक सोगो होम्पी बास् तूनी।

१४ ए तेमानपी तूप् मीस्चे,

वाम्‍मा सीप्चीम् लागी काऊ तात्नूम्व,

पम्चीस्-रीम्चीस् ताप्चीम् लागी चाम् थक् तात्नूम्व।

१५ मूङ्‍कस् दोप्सेलपीका,

म्दाप्पीका गईथूईम्‍लाम्पा दोप्सेलपीका,

कूप्साक तालीफूपीका,

ना हायाम् देप् जूम्‍लूक्पीका जूक्चाईक तूये।

१६ योबोरोबूआ कोङ् ओरोलोयो: “पूरा ईक्दोङ् दूक्नासीपी लक् मप् रोःआ दोङ् ङीरक तोङ्ना, ईक् दोङ्पीङ् केदारपीक खोलोङ् गौरव यात्ना खाते।

१७ बेई-लीफू खूर्प् ची, केदारपीक जूम्‍लूक् मप्ची तूवाकप्क लेईप्चाप्ची चीछाङाङ् छूये।” योबोरोबू इस्राएलपीक नीनाम्माआ खोरोङ् पीकाक तूये।

यरूशलेममी तोक्पी खारीबो

२२

दर्शनमी बेँसीम् तोक्पी खारीबो:

आन्‍नी ऊई छूवानी?

आन्‍नी खोलोङ् ऊदोई खीम्मी कौसीप्‍तो सपानूम्ना खातानी?

२ ए चाऊपोआ लो सेगावाप्‍आलो पेप्खाप् सहरङा,

मद्य दूप्ना चामोवा मप् सहरङा,

सीयाक आम् मीस् दोप्सेलआ सेईम्पा मा,

ना मूङ्‍कस् जूम्‍लूक्पी सीयाकसो मा।

३ खोलोङ् आम् लाम्‍लछास् ईतो जूका,

बेई-लीफू मान्तोमोङ् मूङ्‍कस् खोलोङ् लाप्ची।

आम्नी साछीमीस् छूबूरीपा तूवालोङ् आन्‍नी जूकानीदोसो,

लाप्चीक खोलोङ् कैदी मस्‍ना खची साछीमीचा खाईनी।

४ खन्सा कोङा ओरोपीको, “कोङ् खोङोनीनव!

कोङ् दीरीमोक्स्तो खाम् पीयोनीव।

ओ मीस् मासेई छूवाकसा

कोङ् सान्त्वना पीम् लामोनीनव।”

५ दर्शनमी बेँसीपी योबोरोबू, खोलोप्का दूङ् राःरालोक योबोरोबूलाम्पा छूवाक

ङ्‍क चाऊपो लम् लेई, सीम्-हील्म् लेई ना कीम्‍लम् लेई,

खीक्‍का पर्खाल हईम् लेई लो कोम्पी खाईम्ना ओरोसोतो बम् लेईलो के।

६ एलामआ रथ बूल्प्चीका लो खोक् थेम्पी लाम्दूम्चीकालो बेई यूम् थोक्ला वेस,

ना कीरआ ढाल थीक्‍का मय।

७ नप्-नप् आम् बेँसी खोलोङ् रथआ पेप्प,

ना खोक् बूल्प्ची क सहरमी मूल लाम्स्कोपी खची होप्-होप्मी तूस्कोपी थोरेप्दीत्क तूये।

८ यहूदाम् रूसो मप्ची खची जूम्‍लो मान्दीक मदीत्चीक तूये।

मूङ्‍क लेई आन्‍ना सोगोपाक महलपी तूवाक जूम्‍लो हेम् खोङानूम्।

९ आन्‍ना दाऊदमी सहरपीक

सुरक्षित पर्खालपी ओरोतो गोदी तूये रईछ पीम् तानूम्;

आन्‍ना नूक्‍काक पोक्‍रीपी काऊआ पेपानूम्।

१० आन्‍ना यरूशलेमपीक पक्‍का खीम् ङीरानूम्,

ना पर्खाल पोचीप् मम् लागी खोलोङ् खीम् हतानूम्।

११ आन्‍ना नीच्‍ची पर्खालमी रापी

पूरान पोक्‍रीपीक काऊमी लागी

काऊ यूम् ईबूम् ओरोदेप् पोक्‍रीपी बानेई मनूम्,

खोदोलोई आन्‍ना ङ्‍क बोबूईप् मान्खोन्‍नी,

अथवा ङ्‍कम् लागी लाईस्पीकाङ् लोचम् मप् आन्‍ना साम्दी मान्दोन्‍नी।

१२ मूङ्‍क लेई रोबू, खोलोप्का दूङ् राःरालोक योबोरोबूआ

आन्‍नी खाम् लागी लो तूनीवा मम् लागीलो,

आम्नी तोसम् देल्म् लागी लो लूक्स्पा खाम् लागीलो काछानी।

१३ खोदोलोई खोङ्नूम्व, चामोवा लो मोजमज्जालो छूचाई;

पोसूस् सेईम् लो लूस् सईम्‍लो,

सा चाम् ना सेईम् थक् दूम् लक्ये छूचाई।

आन्‍ना ओरोपीक्नी, “केईया चायाम्-दूङाम्,

ऊदोईपीक्यालो देसान् केई सीयीखात्या!”

१४ खोलोप्का दूङ् राःरालोक योबोरोबूआ कोङ् ओ नोबोपी ङ्‍क नम्‍लोना येईमीयोक तूये: “ङ्‍क मोऊ आन्‍नी सीनीक लेई सम्मोसो छेमा छूनो,” रोबू, खोलोप्का दूङ् राःरालोक योबोरोबूआ ओरोपीके।

शेब्नाम् लागी रीदाम्

१५ रोबू, खोलोप्का दूङ् राःरालोक योबोरोबूआ ओरोपीके: “होङाबूम् दरवारपीक खोलोक थक्मी जीम्मा तोक् अधिकृत शेब्ना तूकपा खात्व, ना मूङ्‍क ओरोलव,

१६ आना ङ्‍कपी ऊई मचय? ना आना आम् होप्मी लागी

ङ्‍कपी गेम् फूईम् आन् आसाई अनुमति पीया?

आना ङ्‍क ओरोरेप् थाऊपी आम् होप्मी लागी गेम् बानेई मम् लागी

ना आम् होप्मी नोन्चीस्को बानेई मम् लागी आना छीलूमा खोपेई मचयक तूये।

१७ “ए खोलोप्का दूङ् राःरालोक मीस्ङा, चीङ्चीङ् तूवाव,

योबोरोबूआ आन् हायाम् मूत्‍ता लापे ना होक्से।

१८ खसा आन् भकुन्डो तोङ्‍ना पूपूल्यो मईना

ईबूम् ओरोदेप् छाप्कूवापी होक्स्छोक्से।

मूङ्‍कपीङ् आन् सीये

ना आना सागोहोम् मईक रथ खोलोङ् मूङ्‍कपीङ् दीस्छोक्से।

आन् आम् मालीकमी खीम्पोस्चीम् लागी बदनाम् छूये!

१९ कोङा आन् आम् लक्पीका लान्दीयान्‍ना,

ना आन् आम् पदपीका लात्दीदे।

२० “मूङ्‍क लेई हिल्कियाहम् वात्छा म्छा ओ सूसो मप् एल्याकीम कोङा काछूयो।

२१ खीक्‍का कोङा मूङ्‍क आम् तेई खाम्मीयो ना आम् थाप्‍री खारूपूयो, ना आम् हक् कोङा मूङ्‍कम् हूक्पी पीयूतो। खीक्‍का मूङ्‍क यरूशलेमपी तूप्चीम् लो यहूदाम् खीम्पोस्चीम्‍लो खची पा छूये।

२२ दाऊदमी खीम्पोस्मी चाबी कोङा मूङ्‍कम् बोऊतोपी यूक्सो। मूङ्‍कसा हल्‍लक आसासो छीम् दूरनो, ना मूङ्‍कसा छीयक आसासो हल्म् दूरनो।

२३ कोङा मूङ्‍क कीला थूक्साम्क तोङ्ना पोचीप् थाम्पूपी यूक्सो। मूङ्‍क म्पाम् खीम्मी लागी ईबूम् साम्दी-सायोलोक तूस्को छूये।

२४ मूङ्‍कम् कारणआ मूङ्‍कम् म्पाम् खीम्पोस्चा लो मूङ्‍कम् खोलोङ् म्छामाईचालो साम्दी-सायो तयची। कीलापी चीचीमा चूम्सोस् काक्साम्ना यूक्साम्क तोङ्ना मूङ्‍कपी भर परेई छूये।”

२५ खोलोप्का दूङ् राःरालोक योबोरोबूआ ओरोपीके, “मूङ्‍क लोई मूङ्‍क पोचीप् थाऊपी थूम्पा कीला हतेई छूये। मूङ्‍क देलची ना ऊत्खाते, मूङ्‍कपी काम्दीम्पा थक् हूप्स्‍ना खोलोङ् मासेई छूये।” योबोरोबूआ पीकाक तूये।

टुरोसमी ऊल्‍लोङ्पी खारीबो

२३

टुरोसमी ऊल्‍लोङ्पी खारीबो:

ए तर्शीशपीक हेयोङ्माचे, तूनीवा मनूम्व!

ऊदोईपीक्यालो टुरोस मासेई छूवाक तूये,

ना मूङ्‍कपी खीम् अथवा हेयोङ्माम् यूस्को थाऊ ऊसो एत्‍ताक मान्तू!

साइप्रस छाप्कूवापीका ईबूम् रीङ् मूङ्‍कचीपी ताक तूये।

२ ए टापूपी तूप् मीस्चे

ना सीदोनपीक पईकार मप्चे!

आन्‍नी दीरीत्‍तीपीक पईकार मप्चा होङ्पोक् मानीक तूये,

आन्‍नी वाये तूवानीव।

३ ओरोदेप् काऊपी शिहोरपीक छीर्म् ता;

देप् नील योऊ होम्पी बात्ल मम्पा छीर्म् टुरोसमी आम्दानी तूवा,

ना आन्‍नी जाति-जातिचीम् लागी बजार छूवानी।

४ ए सीदोन, दीरीत्‍तीम् चाखेम्पीक किल्‍लाङा,

आन् ङईम्पी छूवाक तूये,

ऊदोईपीक्यालो दीरीत्‍तीआ आन् इन्कार माना ओरोपीकाक तूये,

“कोङ् ओ बूक्‍ती बानाक मान्तू, कोङा छासो वातूक मान्तू।

कोङा वात्छा ओ छास् हूर्केई मूचीक मान्तू, मीम्छा ओ छास्सो पमीयूचीक मान्तू।”

५ टुरोसपीक रीदाम् मिश्र छाप्कूवापी तातेकप्का,

मूङ्‍क रीदाम् येईप्ची हायाम् देप् सोक्पी छूये।

६ दीरीत्‍ती तरेई छूवानीना तर्शीशपी खात्नीव;

ए दीरीत्‍तीम् चाखेम्पी तूप् मीस्चे, तूनीवा मनूम्व।

७ केछे सून्मापूका बोबूयाक

चामोवा मप् सहर ऊई ङ्‍कङ्‌यो?

म्होप्मी मीस् तूम् लागी,

छूबूरीपीक छाप्कूवापी पोप् सहर ऊई ङ्‍कङ्‌यो?

८ मुकुट पीप् टुरोस सहरमी ऊल्‍लोङ्पी

आसाई ङ्‍क तोङ्‍क नीछीमा तातू;

मूङ्‍कपीक पईकार मप्ची चारतोप्ची के,

मूङ्‍कपीक पईकार मप्ची चारीदूपी हायाम् खची नीङ्ला तोप्ची तूवा।

९ मूङ्‍क नाम्दूखू मप् सहरमी खोलोङ् गौरव मासेई मम् लागी,

चारीदूपीक खोलोङ् नीङ्ला तोप्ची लखेक मम् लागी

खोलोप्का दूङ् राःरालोक योबोरोबूआ ङ्‍क नीछीमा तात्क के।

१० ए तर्शीशमी मेकछाङा,

देप् नील योऊमी चाखेम्पीक तोङ्‍ङा थाम्पू जोङ्व,

ऊदोईपीक्यालो हन्‍ना आम्मी हेयोङ्मा यूस्को थाऊ ऊसो मान्तू।

११ योबोरोबूआ म्हूः दीरीत्‍तीम् छोक्पी सत्क तूये

ना मूङ्‍कम् चारखम् वेरेमोक्स् योमीक तूये।

खसा फोनिकेम् किल्‍ला खोलोङ् मासेई मम् लागी

मूङ्‍कम् तोक्पी ईबूम् आज्ञा मक तूये।

१२ खसा ओरोपीका, “हन्‍ना आना हादेम्सो चामोवा मईनो,

ए सीदोनपीक म्सूर् मान्छूक मेकछाङा, आन् यूफूल्-यूफूल् मम्दीम्पा तूये!

पक्व, ना साइप्रस टापू हेम् खात्व;

आना मूङ्‍कपीसो ऊसो नोम्चीम् तायनो।”

१३ बेबिलोनीचीम् छाप्कूवा खोङ्व,

मूङ्‍कचीम् हन्‍ना ऊसो खची साम्दी मान्तू!

अश्शूरीचा मूङ्‍क मरुभूमिपीक पोसूचीम् तूस्को बानेई मस्क तूये;

मूङ्‍कचा सहर ऊर्म् लागी छेम्सी बोङ्ची,

मूङ्‍कचा मूङ्‍कम् किल्‍ला खोलोङ् हत्दीत्चीना

मूङ्‍क हताक थक् खोलोङ् नोङ्दीत्ची।

१४ ए तर्शीशपीक हेयोङ्माचे, तूनीवा मनूम्व,

आम्नी किल्‍ला मासेई छूवाक तूये।

१५ मूङ्‍क नाम्‍लापी टुरोस नूक्पोङ्दोङ् सम्मो, अर्थात् ईबूम् होङाबू लेत्चाईक सम्मो मात्यूक्सची। खोदोलोई नूक्दोङ् वीखीयकप्का टुरोसमी दोसा ईल्पो बेलेछी लप् मीम्छाम् छाम् तोङ्‍क छूये:

१६ “ए खोलोआ माताक्साक वेलेछीलप् मीम्छाङा, वीणा खाईना सहरमी रालाम्पा लाम्दूमाव,

हायाम् नम्‍लो वीणा दूप्ना छाम् मव,

ना होसोङ् आम् मीन्मारो छूये।”

१७ नूक्पोङ् दोङ् यात्कप्का योबोरोबूआ टुरोस सम्तूमा मीय। खोदोलोई मूङ्‍क होसोङ् लाईस्पी मचक बेलेछीलम् लक्पीङ् आत्‍ते, ना चारीदूपीक खोलोङ् चारखम्‍लो मूङ्‍कसा पईकार मय।

१८ खोरोदोसो मूङ्‍कसा नाफा मक लो मूङ्‍कसा कामेई मईक थक्लो योबोरोबूम् लागी आलाग्गाङ् छूतेई मईची। मूङ्‍क दाङ्‍खीम्पी खसस्‍ना यूक्सस्‍नो। मूङ्‍कसा पईकार मना ताक नाफा योबोरोबूम् मीस्चीम् लागी चाम् थक्मी लागी लो नप्-नप् तेई हाम्मी लागीलो छूये।

योबोरोबूआ चारीदू दण्ड पीय

२४

खोङ्नूम्व, योबोरोबूआ चारीदू गोङ्‌रूत्खाप् बानेई मदीत;

खसा मूङ्‍क मासेई मईना मूङ्‍कपी तूप् मीस् खोलोङ् छाछापूत्‍ता मदीत।

२ पूजारीचीम् लो मीस्चीम्‍लो,

रोचीम् लो मालिकचीम्‍लो,

रोमेचीम् लो मालिक्नीचीम्‍लो,

खेईमप्चीम् लो खेईप्चीम्‍लो,

उधारो पीप्चीम् लो उधारो खाईप्चीम्‍लो,

नोः पीप्चीम् लो नोः गोप्चीम्‍लो,

खोलोमीङ् खची दोसा ईबूम्ङा छूये।

३ खोलोङ् चारीदू गोङ्‌रूत्खाप् छूखाते

ना खोलोङ् लूटपीट मईची।

योबोरोबूआङ् ङ्‍क रीङ् पीकाक तूये।

४ चारीदू हार्‌ना खाते ना ओईलेई छूखाते,

चार म्‍राःरा मान्दीक छूये ना ओईलेई छूखाते,

चारीदूपीक देप् दर्जापीक मीस् खोलोङ् खची राःरा मान्दीक छूखाते।

५ चारीदू मूङ्‍कपी तूप् मीस्चीप्का अशुद्ध छूवाक तूये;

मूङ्‍कचा ललई मान्‍रेप्स्क तूये,

मूङ्‍कस् कानून तूक तोङ्ना तोक्साक मान्तू

ना हादेम्सो मान्याईप् करार गस्चीक तूये।

६ खन्सा ईबूम् साराप्‍आ चारीदू खोलोङ् हूईदीत,

ना मूङ्‍कपी तूप् मीचा दोस्मी दण्ड तेम्ङा छूये।

खन्सा चारीदूपी तूप् मीस् खोलोङ् मीःआ मासेई छूवाक तूये,

ना चीछाङाङ् बाँकी रहेई छूवाक तूये।

७ वाचोसीम् पऊ ओईलेई छूये ना नयाँ दाखमद्य हार्‌खाते;

खची जीनप्ची खोलोङ् ओऊसूम् लये।

८ खैँजडी दूप्‍तो खची जीनम् रोकेई छूवाक तूये,

खची जीनप्चीम् साल्म् बन्दा छूवाक तूये,

वीणाम् चामोवा पीप् साल्म् बन्दा छूवाक तूये।

९ मूङ्‍कचा दाखमद्य दूतो छाम् मईचीनो;

हायाम् खर सेईप् थक् दूप्पीका मूङ्‍क खीके।

१० हत्खाताक सहर गोङ्‌रूत्खाप् छूवाखात्क तूये;

खोलोङ् खीम्मी लाम्स्को छीयाखात्क तूये।

११ सेईप् थक्मी लागी मूङ्‍कस् लाम् होम्पी बस्तीते;

खोलोङ् जीनम् क सानीवा चाईम्पी फात्‍ताक तूये,

चारदूपीका जीनम्ङा मास्खाताक तूये।

१२ सहर मासेई छूवाक तूये,

ना मूल लाम्स्को हताना टुक्रा-टुक्रा छूवाक तूये।

१३ चारीदूम् लो जाति-जातिचीम्‍लो खची दोसा

जैतूनमी पऊ रूक्साम्ना म्चो बीकूम्ताम्क तोङ्‍क

अथवा वाचोसी बीकाम्ना म्सीलाबाला होक्सूयाम्क तोङ्‍क छूये।

१४ लेईप्चाप्ची देप् साल्म् लातस्‍ना खची जीनतो बसे;

मूङ्‍कचा नाम्काम्स्को हेम्पीका योबोरोबूम् साम्दीखाम् जयजयकार मईची।

१५ खन्सा नाम्‍आप्स्कोपी योबोरोबूम् साम्दीखा मनूम्व;

दीरीत्‍तीपीक टापू होम्पी योबोरोबू इस्राएलमी नीनाम्माम् नीङ् ओरोरेप् थेतानूम्व।

१६ “धर्मी नीनाम्माम् साम्दीखा” छूनूव पीक्ना

छाम् लचाईक केईया चारीदूम् नाक्‍का छोक्पाका येनाम्।

खोदोलोई कोङा ओरोपीको, “कोङ् हार्‌तो खातोचोयोक तूये! कोङ् हार्‌तो खातोचोयोक तूये!

कोङ् ओहोप्ङा धिक्‍कार!

मीस् दोका पीप्चा मीस् दोकाङ् पीयची!

दोका पीयस्‍नाङ् दोका पीप्चा विश्‍वासघात मईची!”

१७ ए चारीदूपीक मीस्चे,

कीम्‍लम्‍आ, खूलूम्‍आ ना वोमोआ आन्‍नी हूङ्दीत्नीक तूये।

१८ कीम्‍लप् साल्म् येनना जूक् मीस् खूलूम्पी तात्‍ते,

ना खूलूम्पीका थोम्‍ला लत्कप्का वोमोपी सेते।

साराङ्‍गाम् दादावा खोलोङ् हलाक तूये,

ना चारीदूम् जग तोक्से।

१९ चारीदूपीक थाम्पू खेताक तूये,

चारीदू भाग-भाग छूवाक तूये,

चारीदू हायाम्सार तोक्साक तूये।

२० चारीदू दीआ सेतक मीस् तोङ्ना ऊत्‍ते-बेपे,

चीचीमा खीम् हीक्‍आ तोक्सक तोङ्ना मूङ्‍क एक्सा-मेक्सा तोक्से;

म्होपा मक मोऊ मूङ्‍कम् थेम्पी हायाम् लीप् छूवाक तूये,

खीक्‍का मूङ्‍क हादेम्सो पोमान्दूर्‌म्मीना ऊत्खाते।

२१ मूङ्‍क लेईपी योबोरोबूआ साराङ्‍गाप्‍तोक राःरा

ना चारीदूपीक होङाबूस् दण्ड पीयची।

२२ कैदीस् थूना गोपी छूयाम्ना यूक्साम्क तोङ्ना

मूङ्‍कस् ईतो बात्ल मईची।

मूङ्‍कस् थूनापी छीयची,

ना हायाम्‍तातोपी मूङ्‍कस् सजाई पीयची।

२३ लालीमा नाम्कूर्मादाम् छूखाते,

ना नाम्छोवा मास्‍खाते;

ऊदोईपीक्यालो खोलोप्का दूङ् राःरालोक योबोरोबूआ

सियोन कोम्पी लो यरूशलेमपीलो

ना मूङ्‍कपीक धर्म-सेचीपोचीम् मूक्स्दूपी

साम्दीखालो चार तोक्स।

योबोरोबूम् सायोचोङ्मा

२५

ए योबोरोबू, आन् ओ नीनाम्मा तूये;

कोङा आम् नीङ्‍ला ओरोरेप् मूयो ना आम् नीङ्मी सायोचोङ्मा मूयो,

ऊदोईपीक्यालो खोलोङ् विश्‍वासपी आना छाक्‍काक लक् मअ,

मूङ्‍क लक् आना केछे सून्मापूङ् लोचम् मक तूवा।

२ आना सहर नोम्पा लूङ् तोङ्‍क मदीत्क तूये,

सुरक्षित सहर छयप्छा मदीत्क तूये।

बीन्‍नीपा छाप्कूवापीकचा बानेई मस्क किल्‍लाआ ऊर्‌दीतक सहर हन्‍ना ऊसो मान्तू;

मूङ्‍क हन्‍ना हादेम्सो बानेई मईचीनो।

३ खन्सा बलिय जातिचा आम् साम्दीखा मईची,

ना सम्खे मान्दीक जातिचीम् सहरआ आम् साम्दी-सायो मईची।

४ रोरेखापी छूवाकचीम् लागी लो दूक्वापी छूवाक छूक्सीप्चीम् लागीलो

आन् पम्चीस्को-रीम्चीस्को छूवाक तूये।

आन् मूङ्‍कचीम् लागी मूर्हूऊ तोक्स्लो पम्चीस्को थाऊ

ना हायाम् हूईप् नाम्छोवा मईलो रीम्चीस्को गीम्जूवा छूवाक तूये।

ऊदोईपीक्यालो सम्तूमा मान्दीकचा मईचीक आक्रमण क

पर्खालपी दोर्‌क मूर्हूऊ तोङ्‍क,

५ ना मरुभूमिपीक हायाम् हूईप् नाम्छोवा तोङ्‍क छूये।

आना बीन्‍नीपा छाप्कूवापीकस् चाऊपो लईक यसई छूमीय;

मोम्‍आ हायाम् हूईप् नाम्छोवा रीप्खीयक तोङ्ना

म्सम्तूमा मान्दीकचीम् छाम् आना बन्द मदीत।

६ खोलोप्का दूङ् राःरालोक योबोरोबूआ ङ्‍क सियोन कोम्पीङ्

खोलोङ् मीस्मी लागी चानप्-चानप् थक्मी,

हायाम् चोक् दाखमद्यमी, ना नप्-नप् चानप् थक्मी,

खोलोप्का दूङ् नप् दाखमद्यलोक चाम्दूम् फोक्स।

७ खसा ङ्‍क कोम्पीङ् खोलोङ् मीस् देम् सीक्खूम् लो

खोलोङ् जातिस् नेप्खाप् तन्‍नालो हतेई मीपीयची।

८ खसा सीम् सदैमी लागी लूत्खीय।

योबोरोबू नीनाम्माआ खोलोमी ङोबोपीका मीक्वा बेक्पीयची;

खसा चारीदूपीका म्होप्मी मीस्मी नीन्दा हतेई मीपीयची।

योबोरोबूआ पीकाक तूये।

९ मूङ्‍क लेई खचा ओरोपीके,

“आछीयाङ् खङ् ई नीनाम्मा तूये;

केईका खपी भरोसा मम्का ना खसाङ् काईका लेन्चामीयीका।

खङ् योबोरोबू तूये, खपी केईका भरोसा मम्का;

खसा मक उद्धारपी केई ई जीनम् छूये ना रामेई छूम् छूये।”

१० ङ्‍क कोम्पी नीनाम्माम् हूः छूचाये।

पराल मोलपी सीकाम्क तोङ्ना

मोआब म्होप्मी छाप्कूवापी सीक्‍कची।

११ पौडी खेलेई छूक्‍आ पौडी खेलेई छूलो म्हूः तोक्सक तोङ्ना,

मोआबीचा मूङ्‍कपी खची हूः तोक्सची।

मूङ्‍कचा खची हूःम् सीप खोमईची दोसो

नीनाम्माआ मूङ्‍कचीम् नाम्दूखू दाली सईय।

१२ ओरोरेप् आम् किल्‍लालोक पर्खाल खसा खोलोङ् हत्दीत,

ना मूङ्‍कस् थाम्पूपी ऊत्‍तना फूर्क् पी ङल्दीत।

सायोचोङ्माम् छाम्

२६

मूङ्‍क लेई यहूदाम् छाप्‍कूवापी ङ्‍क छाम् मईची:

ईमी ईबूम् पोचीप् सहर तूये!

केई नीनाम्माम् उद्धार मप् बाराम्‍आ लो पर्खालआलो ऊरीक तूये।

२ मूल लाम्स्को हलानूम्व,

ना विश्‍वासपी थम्पूर तूप् धर्मी जाति मूङ्‍क गोपी वोम् दूर्‌चीनूव।

३ म्सानीवा आम्पी तूप्चाप् मीस्

आना पूरा खाऊमा-खासेर्मापी यूक्स,

ऊदोईपीक्यालो मूङ्‍कसा आम्पी भरोसा यूक्स।

४ सदैबरी योबोरोबूपी भरोसा यूक्सानूम्व,

ऊदोईपीक्यालो योबोरोबू, नीनाम्माङ् सदैबरी लेईप्चाप् छीलूमा तूये।

५ ओरोरेप्‍तो तूप्ची खसा लखेक मईची,

ओरोरेप् सहर खसा चीरेप् मय;

खसा मूङ्‍क दाली थाम्पू सम्मो हूम्मीय

ना मूङ्‍क फूर्क् पी होलात।

६ मीचा म्‍लोङ्आ मूङ्‍क सीक्‍कची,

मसेतस्कचीम् लोङ्आ लो

छूक्सीप्चीम् लोफेमाआलो मूङ्‍क सीक्‍कची।

७ धर्मी मीस्मी लाम् तन्तईपा छूये;

आनाङ् धर्मीचीम् लाम् तन्तई मीपीयची।

८ ए योबोरोबू, आम् नीया मस्को लाम्पी,

केईका आन् हूङ्दीते।

आम् नीङ्मी साम्दीखा मम्ङा ओखी गोङ्पीक लन्ची के।

९ सेपा ओ सोम्‍आ आन् खोम् लन्ची मय;

देत्छा ओ आत्माआ आन् लामे।

आना चारीदूपी नीया मईलो,

चारपीक खोलोङ् मीस् धार्मिकता ईयान्ची।

१० दुष्‍ट मीस् सम्तूमा मीयाम्दोसो

मूङ्‍कस् धार्मिकता ईयान्चीनो।

सोजपाचीम् छाप्कूवापीसो मूङ्‍कचा रई लक्ङा मचयची,

ना योबोरोबूम् साम्दीखा हेम् सानीवाङ् मईचीनो।

११ ए योबोरोबू, आना आम् हूः थोम्‍ला थेत्क तूये,

खोदोलोई मूङ्‍कचा मूङ्‍क आम् हूः तयस्‍नो।

आम् होप्मी मीस्चीम् लागी आम्पी तूक जोश

मूङ्‍कचा तचीनूव ना ङईम्पी छूनूव।

आम् ऊल्‍लोङ् मप्चीम् लागी अलग यूम्पा मीःआ मूङ्‍कस् पीलूलूक्दीत्चीनूव।

१२ ए योबोरोबू, आना केईका खाऊमा-खासेर्मापी तूम् पीयाका;

आना केईका बईछोक्सीकाकसाङ्

केईका खोलोङ् लक्पी सफल छूयीकाक तूये।

१३ ए योबोरोबू, ओखी नीनाम्माङा, बीन्‍नीपा मालिकचा ओखीपी चार तोक्स्ची,

खोदोलोई केईका आम् नीङ्मीङाङ् साम्दी-सायो मयाम्का।

१४ मूङ्‍कस् सीया, मूङ्‍कस् हन्‍ना लेत्चाईनो;

बिदा छूवाखात्क मूङ्‍क आत्मास् ऊस्पक्नो।

आना मूङ्‍कस् सजाई पीची ना मासेईमची,

ना मूङ्‍कचीम् मीन्मारो खोलोङ् मेतेई मदीतू।

१५ आना ओखी जातिस् पतो-छातो खाईमीचीक तूये, ए योबोरोबू;

आना ओखी जातिस् पतो-छातो खाईमीचीक तूये।

आना ओखी छाप्कूवाम् रीम् खोलोङ् पमीत्‍तो खाईक तूये,

ना केईका आन् साम्दी दये!

१६ ए योबोरोबू, आना आम् मीस् सजाई पीची,

ना दूक्वापी छूवालो खस् आम्पी ता।

मूङ्‍कचा सूपीछा वाङोम् मची।

१७ छा वाईम् नाम्‍ला दोक्छापी ताईलो

ईल्पो होपोसूम् मीम्छा म्बूक्‍ती बाने,

ना तेम्मान्तेईप् सोमोरीआ काये-बसे;

ओखी दोसासो आम् लाईस्पी मूङ्‍क तोङ्‍कङ् छूवाक तूये, ए योबोरोबू।

१८ केईकासो होपोसूम् छूयीका, ओखीम्सो ओखी बूक्‍ती बाना,

खोदोलोई केईकान् हीक्ङाङ् वातूम्का।

केईका चारीदूपी हल्वा तातूम्काक मा,

ना केईका चारपी रीराम तातूम्काकसो मा।

१९ खोदोलोई योबोरोबूम् सीयाक म्मीस् खोलोङ् लेत्चाये;

मूङ्‍कचीम् गाम् होसोङ् ऊस्पके।

ए बोहोगोपू ईम्चे, पक्नीव ना चामोवा मतो बस्‍नीव!

ऊदोईपीक्यालो, ए योबोरोबू, रीराम पीप् आम् अल्हो सोङ्‍गेर्वा तात्‍क तोङ्ना

सीयाकस् ईम्साक बोहोपी तात्‍ते।

२० ए ओ मीस्चे, खात्नीव,

आन्‍नी आम्नी होप्मी कोठापी वोङ्नीना लाम्स्को छीयानूम्व;

खम् छूली यसई मान्छूम् सम्मो,

चीबाप् सूल्न्दीन्‍नीचीव।

२१ खोङ्नूम्व, चारीदूपीक मीस् खचा मस्क मोऊमी सजाई पीम् लागी

योबोरोबू म्होप्मी तूस्कोपीका लत्ना ताचाईक तूये।

मीस् सेत्चीना चारीदूपी कात्चीक हीः चारीदूआ खोमय,

ना मूङ्‍क तोङ्ना सेत्चीक मीस् हन्‍नायीका चारीदूआ सूल्‍लना यूक्सनो।

इस्राएलमी छुटकारा

२७

मूङ्‍क लेई योबोरोबूआ म्होप्मी ईकीम्‍लप्, हायाम् राःरालोक ना ओरोदेप् दोप्सेलआ मूङ्‍क सून्चीतो लाम्दूम्प् पूः, लिव्यातन्a, मूङ्‍क खीखीर्‌यो पाल्प्दीप्चीप् पूः दण्ड पीय। खसा दीरीत्‍तीपीक ओरोदेप् देक्मा सेत।

२ मूङ्‍क लेई,

“म्चो सेमीक् ईबूम् हायाम् नप् वाचोसीखाम् तोक्पी छाम् मनूम्व:

३ कोङ्, योबोरोबूआ, मूङ्‍कम् चोलोगूलो मूयो;

कोङा मूङ्‍कपी पूरा काऊ तेसो।

हेप्पा मूङ्‍कम् नोक्सान् मय पीकोना कोङा सेपा-लेपा मूङ्‍कम् चोलोगूलो मूयो।

४ कोङ् ओ छूली काताक मान्तू।

सिउँडी लो तीतीलो कोङ् राम् लागी लीमावाकदोन्

कोङ् मूङ्‍कचीम् ऊल्‍लोङ्पी जूम्‍लूक् मस् खातोवा,

ना कोङा मूङ्‍कस् खोलोङ् हूयूतूचीवा।

५ अथवा मूङ्‍कस् ओपी पम्चीस् तानूव;

मूङ्‍कस् कोङ्लो मिलाप मस्‍नूना तूनूव,

मूङ्‍कस् कोङ्लो मिलाप मस्‍नूना तूनूव।”

६ हन्‍ना ताईक लेईपी याकूबआ म्साम् थूक्स,

इस्राएलमी म्बूङ् बाईय ना सेये,

ना खोलोङ् चारीदू म्चोआ पेप्प।

७ ऊई योबोरोबूआ इस्राएलमी साछीमीस् केर्‌क तोङ्ना

खसा इस्राएल केरूयोनाई?

इस्राएल सेईप्ची सेत्चीक तोङ्ना

ऊई इस्राएलआसो सीम् दण्ड तयोनाई?

८ मा मान्तो, खोदोलोई योबोरोबूआ इस्राएल म्होप्मी छाप्कूवापीका लात्ना दण्ड पीयू;

नाम्‍आप्स्कोलाम्पा तोक्स्क हूक्‍आ पेरक तोङ्ना

खसा म्होप्मी छूलीपी इस्राएल म्छाप्कूवापीका लात्दीतू।

९ ङ्‍कलाम्पाङ् याकूबमी मोऊ छेमा मम् लक् छूये,

ना मूङ्‍कम् मोऊ मेतेई मीपीक प्रमाण ङ्‍कङ् छूये:

मूङ्‍कचा वेदीपीक खोलोङ् लूङ् खरी-लूङ् तोङ्ना छयप्छा मदीतची,

खीक्‍का अशेरा देवीम् खाम्बा लो धूप हूईम् वेदीलो होसोङ् बोबूईयस्‍नो।

१० सुरक्षित तूवाक सहर मीस् मान्दीक छूये,

मीस् मान्दीक ना होम्येम्पा खीम् खोलोङ् गोङ्‌रूत्खाप् थाम्पू तोङ्‍क छूये;

मूङ्‍कपी पीम् म्छास् चारेई छूये,

मूङ्‍कपी मूङ्‍कस् नोयान्ची ना मूङ्‍कम् म्गेम् खोलोङ् सेल्चईची।

११ मूङ्‍कपी तूक चीचीमा म्गेम् खोलोङ् हार्‌ना अत्खाते,

ना मीम्छास् ताईना मूङ्‍क खोलोङ् मीःपी हूईछोक्सची।

ऊदोईपीक्यालो म्नीऊ-लूम् मान्दीक ङ्‍क ईबूम् जाति के;

खन्सा खची बोबूईप्‍आ खस् सम्तूमा मीयस्‍नो,

ना खची बोबूईप्‍आ खस् सम्खेलू मीयस्‍नो।

१२ मूङ्‍क लेई योबोरोबूआ बगेई छूक्चाप् देप् यूफ्रेटिस योऊपीका मिश्रपीक योऊ सम्मो म्होप्मी छीर्म् दूप्पना बात्ल मईक तोङ्ना, ए इस्राएलपीक मीस्चे आन्‍नीसो ई-ईल्पो मसा खोलोङ् बात्ल मईनी।

१३ मूङ्‍क लेई ईबूम् हायाम् देप् तुरही दूप्पची। खीक्‍का अश्शूर छाप्कूवापी मासेई छूम् होक्ची ना मीश्र छाप्कूवापी कैद मस्‍ना खाईचीकस् आत्‍ताईना यरूशलेमपीक पवित्र कोम्पी योबोरोबूम् आराधाना मईची।

a 

२७:१ लिव्यातन् – ङ्‍क ऊई पीम् तोक्पी ईबूम्ङाङ् मीन्ताम् मान्तू। हेप्पा गोही, हेप्पा केछे सून्मापू दीरीत्‍तीपी तूप् ओरोदेप् जन्तु पीके।

एफ्राइम धिक्‍कार

२८

एफ्राइमपीक मद्यआ सेईप्चीम् नाम्दूखूम् मुकुट धिक्‍कार!

केछेक नाम्‍लापी ङालीनप् साम्दीखालोक ओईलेई छूक्ना खाईप् बूङ्मी मुकुट धिक्‍कार!

मूङ्‍क मुकुट हायाम् उब्जनी छूक् बेँसीम् छोक्‍तो यूम्पा तूये,

मूङ्‍कम् नाम्दूखू दाखमद्यआ दाली सईक तूये।

२ खोङ्नूम्व, रोबूम् ईल्पो हायाम् राःरालोक ना बल्या मीस् तूये।

मूलूआ लो मासेई मप् मूर्हूऊआ तोङ्ना,

हायाम् देप् सोक्वा-मोर्वा तोप् देप् वाःताईक तोङ्ना,

खसा हायाम् मूत्‍ता मूङ्‍क मुकुट बोहोपू होक्स्छोक्स।

३ एफ्राईमपीक दीआ सेईप्चीम् नाम्दूखूम् मुकुट

लोफेमागोपू सीक्‍कची।

४ मूङ्‍कम् ङालीनप् साम्दीखालोक ओईलेई छूक्ना खाईप् बूङ्,

मूङ्‍क हायाम् उब्जनी छूक् बेँसीम् छोक्‍तो यूम्पा तूये,

मूङ्‍क कटनी मम् लाईस्पी तूम्क अञ्जीर तोङ्‍क छूये,

मूङ्‍क आसा तयदोसो तखीयमोरो म्हूक्पी लापना लूत्खीय।

५ मूङ्‍क लेई म्होप्मी मीस् तूकपीक लेईप्चाप्चीम् लागी

खोलोप्का दूङ् राःरालोक योबोरोबू म्होप्ङा साम्दीखाम् मुकुट

ना ङालीनप् बूङ्मी मुकुट छूये।

६ नीया मस् तूप्मी लागी

ख नीयाम् आत्मा

ना सहरमी मूल लाम्स्कोपी जूम्‍लूक् मप्चीम् लागी

ख राःरापीप् तूये।

७ ङ्‍कस्सो दाखमद्यआ गर्दा ऊत्‍ते-बेपे,

दीआ सेतस्कसा गर्दा मूङ्‍कचा जोलोङ् तयची:

पूजारी लो खारीबोपोस्लो दीआ सेत्स्‍ना ऊत्‍ते-बेपे

ना दाखमद्यआ सेत्चीना खची नीऊ मास्छोक्स्क तूये।

मूङ्‍कस् दीआ गर्दा जोलोङ् तयची,

दर्शन तयस्लो मूङ्‍कस् ऊत्‍ते-बेपे,

फैसला मईचीलो मूङ्‍कचा जोलोङ् तयची।

८ खोलोङ् टेबल पाम्‍लूआ पेप्छोक्सक तूये,

ना फोहोर मान्दीक तूस्को ईबूम्सो मान्तू।

९ “मूङ्‍कसा आसे ज्ञानमी रीङ् ईम् लाम्चयक तूये?

आसे मूङ्‍कसा रीदाम्मी अर्थ ईचय?

मालो चूचू दूम् होप्येप् छाछामास्यो,

मालो म्माम् चूचूप्का फोम्पा छाछामास्यो?

१० ऊदोईपीक्यालो ङ्‍क तोङ्‍क योबोरोबूम् रीङ्बऊ तूये:

ङ्‍क मनूम्व, मूङ्‍क मूनूम्व,

ङ्‍कम् लागी नियम, मूङ्‍कम् लागी नियम,

ङ्‍कपी जीस्, मूङ्‍कपी जीस्।”

११ खोरोदोक, बीन्‍नीपा रीङ्लाम्पा लो बीन्‍नीपाङ् रीसीवालाम्पालो

योबोरोबू मूङ्‍क मीस्चीका नेने,

१२ मूङ्‍कस् खसा ओरोलची,

“नोन्चीस्को थाऊ ङ्‍कङ् के,

खची सऊ तूक्ची ङ्‍कपीङ् नोन्चीनूव;

नम्‍लोना नोन्चीस्को थाऊ ङ्‍कङ् के।”

खोरोदोसो मूङ्‍कचा येईम् सानीवा मान्मची।

१३ खन्सा योबोरोबूम् रीङ्बऊ मूङ्‍कचीम् लागी ङ्‍क तोङ्‍क छूये:

ङ्‍क मनूम्व, मूङ्‍क मूनूम्व,

ङ्‍कम् लागी नियम, मूङ्‍कम् लागी नियम,

ङ्‍कपी जीस्, मूङ्‍कपी जीस्।

ङ्‍कतोङ्ना मूङ्‍कस् लाईस्पा लाम्‍लनूव, दीनूव,

खेर् वोनूव ना वोमोपी सेन्‍नूव।

१४ खन्सा यरूशलेमपी ङ्‍क मीस्पी चारतोप्

आन्‍नी बीन्‍नीपाम् निन्दा मप् मीस्चे,

योबोरोबूम् रीङ्बऊ येन्‍नूम्व।

१५ आन्‍ना ओरो पीक्नीना नाम्दूखू मईनूम्, “केईका सीम्‍लो करार छूयूम्काक तूये,

ना खादीलो केईका बाचा मम्काक तूये।

हायाम् देप् नीछीमा ओखीपी ताईदोसो,

मूङ्‍कसा केईका पईम् दूरेकानो,

ऊदोईपीक्यालो केईका वालीली ओखी पम्चीस्को-रीम्चीस्को बानेई मम्काक तूये,

ना असत्य केईका ओखी सूल्न्चीस्को मम्काक तूये।”

१६ खन्सा खोलोप्का दूङ् रेप्‍तोक योबोरोबूआ ओरोपीके,

“खोङ्नूम्व, कोङा सियोनपी पोचीप् जगमी लागी

ईबूम् लूङ्, ईबूम् जाचेई मम्पा लूङ्,

ईबूम् हायाम् दाम् परेई छूक् कूनापीक लूङ् बोबूयूचोयो;

मूङ्‍कपी भरोसा मप् हादेम्सो म्पोऊ सक्नो।

१७ कोङा नीया क थाम् रीबो,

ना धार्मिकता क सवाल बानेई मूयो।

मूलूआ आम्नी वालीलीक पम्चीस्को बेकना खाईय,

ना काऊआ आम्नी सूल्न्चीस्को थाऊ मूल्खीय।

१८ सीम्‍लो मनूम्क आम्नी करार खारेज छूये,

ना खादीलो चाई मनूम्क पोचीङ्‍ङनो।

नीछीमाम् सोक्वा-मोर्वा ङ्‍कलाम्पा खात्लो,

मूङ्‍कसा आन्‍नी मूल्खीनी।

१९ ऊर्लेई छूना ताईक पीच्‍ची,

मूङ्‍कसा आन्‍नी बेक्नीना खाईनी;

आछीयाङ् देत्छा पीच्‍ची मूङ्‍क ऊर्लेई छूना ताये,

मूङ्‍क लेपासो सेपासो ऊर्लेई छूना ताये।”

मूङ्‍क रीदाम्‍आ हायाम् देप् कीम्‍लम्ङाङ् तात।

२० सन्सईना दीम्खाम् लागी तूस्को हायाम् चीबाईप् छूये,

होपा खाम् लागी कम्बल हायाम् चीमा छूये।

२१ पराजीम कोम्पी पकाक तोङ्ना योबोरोबू पके,

गिबोनमी बेँसीपी थीताक तोङ्ना ख थीत्‍ते;

म्होप्मी लक्, अर्थात् म्होप्मी छाक्‍काक लक् मम् लागी

ना म्‍होप्मी लक्, अर्थात् म्होप्मी बीन्‍नीपा लक् पूरा मम् लागी ख ताये।

२२ हन्‍ना आन्‍ना मीस् सेस्वामीम् होक्सायानूम्व,

मादोन् आम्नी साङ्ल होसोङ् दूङ् लीप् छूये;

रोबू खोलोप्का दूङ् राःरालोक योबोरोबूआ

खोलोङ् छाप्कूवाङ् मासेई छूम् रीङ् ओपी पक तूये।

२३ येन्‍नूम्व ना ओ साल्म् येन्‍नूम्व;

सानीवा मनूम्व, ना कोङा पीकोक रीङ् येन्‍नूम्व।

२४ खारूवा मप्‍आ ऊची लेईम् लागी यी जोङनासो,

ऊई मूङ्‍कसा होसोङ् जोङ्चयङ्‍यो? ऊई मूङ्‍कसा म्खेप्क-खेप् बोहो दयना म्बोकोलूम्ङाङ्‍यो खेत्चयनाई?

२५ मूङ्‍कसा थाम्पू दयना कीङ्‍कीङ् मईकप्का

ऊई खसा सूँप लो जीरालो फूईयनोयोनाई?

ऊई मूङ्‍कसा दोचेर् मूङ्‍कपी फूईयनोयोनाई?

ऊई जेऊ मूङ्‍कपी फूईयनोयोनाई?

ना राः रायीखापी लेतनोयोनाई?

२६ म्नीनाम्माआ मूङ्‍क थीक् सेचीवा पीय

ना नम्‍लोना खारूवा मम् ईय।

२७ घनआ सूँप दूपाम्नो,

ना गाडाम् पाङ्ग्राआ जीरा यपाम्‍लो।

खोदोलोई सूँप तूप्‍आ ना जीरा ईबूम् सीङ्आ केराम्।

२८ सबेई हूईम् लागी छीर्म् यीम्ङा छूये;

आसासो छीर्म् सदै दूप्चयनो।

मूङ्‍कसा गाडाम् पाङ्ग्रा मूङ्‍क छीर्म् थेम्पी बूल्‍लदोसो

मूङ्‍क गाडापीक खोक्‍आ मूङ्‍क छीर्म् यीक्‍कनो।

२९ खोलोप्का दूङ् राःरालोक योबोरोबू खोलोप्का दूङ् नप् सेचीवा पीप् तूये,

ना खसा खारूवा मप् छाक्‍काक चाई लो हायाम् नप् लूखूप्चीलो पीय।

दाऊदमी सहर धिक्‍कार

२९

अरीएल, ए अरीएल, आन् धिक्‍कार!

मूङ्‍क सहरपी दाऊद तूवादोङ्‍क तूवा!

दोङ्‍ पीच्‍ची आन्‍ना खोलोङ् चाड मानेई मचानूम्व।

२ खोरोदोसो कोङा अरीएलपी नीछीमा ततो,

ना मूङ्‍क खापे ना मूङ्‍कसा तूनीवा मय,

मूङ्‍क ओ लागी वेदीपीक दाप्लो छूये।

३ कोङा आम् ऊल्‍लोङ्पी खीरीरी छाउनी बानेईमूयो;

ना ओरोतो धरहरा बानेई मूयोना आन् ऊर्‌यान्‍ना,

ना कोङा आम् ऊल्‍लोङ्पी आन् ऊर्म् छेम्सी बोङो।

४ आन् दाली लेने ना बोहोपूका नेने;

येईलेसाम्नोक आम् रीङ् फूर्क् गोपूका लत्‍ते।

आम् साल्म् चाप्मी तोङ्‌क चारीदूपीका लत्‍ते,

ना फूर्क् गोपूका आन् सूपीछा नेने।

५ खोदोलोई ओरोसर्प् आम् साछीमीस् क फूर्क् तोङ्‍क छूये,

ना म्सम्तूमा मान्दीकचीम् हूल् क पेर्‌मीम्पा भुस तोङ्‍क छूये।

ई मूक्स् यामीक्छा मयाम्‍लोङ्

६ खोलोप्का दूङ् राःरालोक योबोरोबू

गूलूलूऊपी, लून्मापी ना ओरोदेप् साल्म्पी,

हायाम् देप् हूक्पी, मूर्हूऊपी ना सोको दईप्दीप् मीलाम्छोपी ताये।

७ अरीएलमी ऊल्‍लोङ्पी जूम्‍लूक् मप् जाति-जातिचीप्क खोलोङ् मीस्

सेमो तोङ्ना मास्खाते;

मूङ्‍कम् किल्‍ला आक्रमण मप्ची,

सेपा तयाम्क दर्शन तोङ्‍ना मास्खाते।

८ साकासीप् मीचा म्सेमोपी ऊची चचयक सेमो मोङ्‍ङ,

खोदोलोई मूङ्‍क थीत्पक्लो साकाङ् सीचाईक छूये;

वाम्मासीप् मीचा म्सेमोपी काऊ दूङ्‍चयक सेमो मोङ्‍ङ,

खोदोलोई मूङ्‍क थीत्पक्लो म्चानारी हार्‌छोक्स्क ना म्वाम्मामोङ् सीनोक छूये।

मूङ्‍क तोङ्नाङ् सियोन कोम्मी ऊल्‍लोङ्पी जूम्‍लूक् मप्

जाति-जातिचीप्क खोलोङ् मीस्मी दोसासो छूये।

९ छाक्‍का छूवानीव ना चीवोआखानीव,

कोमूक्पा छूवानीना ऊसो मान्तोक् छूवानीव;

ऊसा-ऊसा सेईप् तोङ्‍क छूवानीव खोदोलोई दाखमद्य दूङानूम्ना क मा,

ऊत्‍तानीते-बेप्नीते, खोदोलोई दीः दूङानूम्ना क मा।

१० योबोरोबूआ आम्नीपी हायाम् लोक्‍तो ईम्‍लम् तायापानीक तूये:

खसा आम्नी मूक्स् (अर्थात् खारीबोपोस्) देपापानीक तूये;

आम्नी तोङ् (अर्थात् दर्शन तोक्ची) खपापानीक तूये।

११ आम्नी लागी ङ्‍क खोलोङ् दर्शन छाप तेम्पाना बन्द मम्दीम्पा सोक्सरपीक रीङ्बऊङाङ् के। आन्‍ना ङ्‍क सोक्सर हेप् नीलेप् मीस् “सम्तूमा मीयीकाना, ङ्‍क नीयीपीकाते,” पीक्‍नीना पीनूम्दोक, मूङ्‍कसा ओरोपीक्ना ङरी आन्‍नी, “माके, कोङा नीदूरोनो, मूङ्‍क छाप तेम्पाना बन्द मम्दीम्पा सोक्सर के।”

१२ अथवा ओरोना मूङ्‍क सोक्सर हेप् नीमान्दूर्प् मीस् “सम्तूमा मीयीकाना, ङ्‍क नीयीपीकाते,” पीक्‍तो पीनूम्दोक, मूङ्‍कसा ओरोपीके, “कोङान् नीम्ङा लेसोनो।”

१३ योबोरोबूआ ओरोपीके,

“ङ्‍क मीस् खची ङोबो खोमस् ओ दोक्पी ताये,

ना खचा खची ङःआङाङ् कोङ् साम्दी दोयो,

खोदोलोई ङ्‍कचीम् खची गोङ् ओपीका छूबूरी तूये।

खचा ओ आराधाना मईचीकन्

मीचा ईचीक नियमङाङ् के।

१४ खन्सा कोङा ऊलाम् होसोङ् ङ्‍क मीस्चीम् रापी

हायाम् छाक्‍काक लक् मूयोना चीवोओन्खामीयोची;

लूखूप्चीलोक मीस्मी लूखूप्ची मासेई छूये,

ना छेपोवाचीम् छेपोवा मास्‍ना खाते।”

१५ मूङ्‍कस् धिक्‍कार, मूङ्‍कचा खची जूक्‍ती

योबोरोबूप्का सूल्म् लागी हायाम् कोसिस मईची,

मूङ्‍कचा खची लक् नाम्कूर्मागोपी मईची, ना खची सानीवापी ओरोमीने,

“आसाई केईका तईयाकानाई? आसाई केईका छेतेकानाई?”

१६ बोहोम् छूप् बानेई मप् बोहो तोङ्‍कङ् तूये पीक्‍नीना मीन्‍नीक तोङ्नाङ्

आन्‍ना खोलोक थक् तेर्स् नूम्-बप्नूम्!

ऊई बोबूईम्पा थक्‍आ म्होप् बोबूईप्मी तोक्पी

“मूङ्‍कसा कोङ् बोबूयोक मा” पीकेयोनाई?

ऊई बोबूईम्पा छूप्‍आ म्होप् बोबूईप्मी तोक्पी

“मूङ्‍कसा ऊसोङ् लेसनो” पीकेयोनाई?

१७ दावाङ् लेबनानपीक सोगो ईबूम् मलील रायीखा छूये,

ना हायाम्सार छीर्म् सेईना मूङ्‍क रायीखा सोगोतोङ्‍ ङेसे।

१८ मूङ्‍क लेई तूसूम्पाआ सोक्सरपीक रीङ्बऊ नीयस्क येन,

ना नाम्कूर्मागोपीका कोमूक्पाआ म्मूक्सा तय।

१९ लखेकचा होसोङ् योबोरोबूपी चामोवा मईची,

ना रोरेखापी छूक्ची इस्राएलपीक पवित्र नीनाम्मापी रामेई छूये।

२० सम्तूमा मान्दीक ना निन्दा मप् मीस् खोलोङ् सदैबरीकम् लागी मास्‍ना खाते,

ना रई लक्पी सानीवा मप्ची मासेई छूये;

२१ मूङ्‍कचा मीस् वालीलीक रीङ्पी फसेई मईचीना दोसी थरेई मईची,

ना नीया मस्कोपी फैसला मीक्पीप् मीस् वोमोपी छूमीयची,

ना दोस् मान्दीक मीस् वालीलीक गवाई पीयस्‍ना नीया तोम्पीका रोकेई मईची।

२२ खन्सा अब्राहाम उद्धार मप् योबोरोबूआ याकूबमी खीम्पोस् ओरोलय,

“याकूब हन्‍ना ङाजावापी छूनो;

मूङ्‍कचीम् ङाली ङाजावापी छूम्ना सूल्म् बोक्स्‍नो।

२३ मूङ्‍कचा खची रापी कोङा पीयूचीक खची छामाईची तयस्लो,

मूङ्‍कचा ओ नीङ् पवित्र मईची;

मूङ्‍कचा याकूबमी पवित्र नीनाम्मा पवित्र पीक्ना स्वीकार मईची,

ना इस्राएलमी नीनाम्मापीका कीसे।

२४ खची आत्मापी थामाना खाताकचा बूजेई मम् राःरा तयची,

ना चीबूर् लप्चा ओ सेचीवा रेप्‍पची।”

मिश्र छाप्कूवाआ बोम्छोम् आसा मनव

३०

योबोरोबूआ ओरोपीके,

“धिक्‍कार! मूङ्‍क पीक्याक मान्‍रेप् छामाईची,

मूङ्‍कचा लोचम् मईचीना लक् मईची, खोदोलोई मूङ्‍क ओ लोचम् मा,

मूङ्‍कस् तङे, खोदोलोई ओ आत्मालाम्पा मा,

ना मूङ्‍कचा मोऊ थेम्पी मोऊ मस्क तूये।

२ मूङ्‍कस् ओपी चाई मान्ममोङ् मिश्र छाप्कूवापी खाते;

सुरक्षाम् लागी मूङ्‌कस् फारोपी बोन्छो लये,

ना मिश्र छाप्कूवाम् गीम्जूवापी पम्चीम्-रीम्चीम् लामची।

३ खोदोलोई फारोआ आम्नी रूसो मईना आन्‍नी ङईम्पी मईनी,

ना मिश्र छाप्कूवाम् गीम्जूवापी आन्‍नी ङाजावापी छूनी।

४ फारोआ सोअन सम्मो हक् तोक्स्क,

ना खम् राजदूतची हानेस सम्मो तातेकाक तूवादोसो,

५ फारोपी भरोसा मप् खोलोङ् ङईम्पी छूये।

मूङ्‍कसा आन्‍नी बईछोक्स्‍नीनो।

खोदोलोई मूङ्‍कसा आम्नीपी ङईम् लो ङाजावालोङाङ् तात।”

६ नेगेव छाप्कूवापीक पोसूचीम् तोक्पी खारीबो:

गूङ्‍गीनार तूप्, पूः लो हायाम् विषालु पेर्प् पूःलो तूप्

ना दूक्वा लो नीछीमालो तूप् छाप्कूवालाम्पा छूक्‍तो

राजदूतचा खची होप्-होप्मी दाचाम् मोकोक्‍ती खूर्‌मीयस्‍ना

ना खची होप्-होप्मी हायाम् दाम् परेई छूक् चूम्सोस् ऊँट खूर्‌मीयस्‍ना

खस् बोन्छो मान्दूर्प् मूङ्‍क मिश्र छाप्कूवाम् लागी खाईयची।

७ मिश्र छाप्कूवाआ बईछोक्सेक ऊनाऊक तूये।

खन्सा कोङा मूङ्‍क ‘ऊसो हानी मान्मप् राहाब’ मीयूक तूये।

८ हन्‍ना खात्व, ना ताईक नाम्‍लाम् लागी हाल्‍लोसो मान्याईप् साक्छी छूनूव पीकाना

मूङ्‍कचीम् लागी ङ्‍क रीङ् ईबूम् पाटीपी खोपेई मव,

ना ईबूम् सोक्सरपी छाप्व।

९ ङ्‍क ईबूम् पीक्याक मान्‍रेप् जाति, दोका पीप् छामाईची के,

अर्थात् योबोरोबूम् सेचीवा मान्येईप् छामाईची के।

१० दर्शन तोक्ची मूङ्‍कचा ओरो लायची,

“हन्‍नायीका दर्शन तानूम्नव!”

मूङ्‍कचा खारीबोपोस् ओरो लयची,

“केईका नप् रीङ्मी दर्शन खोमीयीकानव!

केईका ऊई नताम्का खूङ्‍क रीङ् नेन्‍नीव,

जूक्‍केई मप् खारीबो मनूम्व।

११ ङ्‍क लाम् होक्सायानूम्व, मूङ्‍क चीमा लाम्पीका हतेई छूवानीव,

ना इस्राएलपीक पवित्र नीनाम्मापीका केईका ऊसो येईम् बोनूनव!”

१२ खन्सा इस्राएलपीक पवित्र नीनाम्माआ ओरोपीके:

“आन्‍ना ङ्‍क रीदाम् इन्कार मनूम्क तूये,

ना आन्‍नी अत्याचार मम्पी लो वालीलीक रीङ् नेईम्पीलो काम्नीस्क तूये।

१३ खन्सा ङ्‍क मोऊ आम्नी लागी

हईम्खाम् हयक ओरोरेप् पर्खाल ङ्तोङ्‍क छूये,

मूङ्‍क ईक्छीन्छापीङ् योछोगस्खाते।

१४ बोहोम् छूप् सम्तूमा मान्मीमो रपूम्बोकाम्क तोङ्ना,

मूङ्‍क खेत्ना यूफूल्छा छूखाते,

ना मूङ्‍कम् टुक्रा तूकपी दाप्लोपीका मीः लाईम् नप्

अथवा इनारपूका काऊ ऊम् नप् ईबूम्सो छूनो।”

१५ योबोरोबू, इस्राएलपीक पवित्र नीनाम्माआ ओरोपीके:

“वालूम्मा मईनूम्‍लो ना नोयान्चीनीलो आन्‍ना उद्धार तईनूम्,

वायेवाये तूनीलो ना भरोसा मईनूम्‍लो आन्‍ना राःरा तईनूम्,

खोदोलोई आन्‍ना ङ्‍क ऊकसो चाहेई मान्मन्‍नी।

१६ आन्‍ना ओरोपीक्नी, ‘माके, केईकान् खोक् थेम्पी वोङेकाना जूक्याका।’

खन्सा आन्‍नी जूम्ङा छूये!

आन्‍ना ओरोपीकानी, ‘केईका दावा बूल्प् खोक् थेम्पी वोङेकाना जूक्याका।’

खन्सा आन्‍नी कल्प्ची हायाम् बूल्प् छूये!

१७ ईल्पो मीचा धम्की मईलो ईक् हबऊ जाना जूके,

ङाक्पो मीचा धम्की मईचीलो आन्‍नी खोलोङ् जूक्नी।

आन्‍नी कोम्मी छोक्‍तो थूम्पा ईबूम् सीकीबूङ्मी खाम्बा

अथवा चीमा कोम्पीक ईबूम् सीकीबूङ् तोङ्‍क छूनी।”

१८ खोरोदोसो आन्‍नी सम्खे मीम् योबोरोबूआ लन्ची मय;

आम्नीपी सम्तूमा खोमम् लागी ख पके,

ऊदोईपीक्यालो योबोरोबू नीया मप् नीनाम्मा तूये।

ख हूप्ची खोलोङ् नीनाम्माआ आसीक् पीयची!

१९ ए यरूशलेमपी तूप् सियोनपीक मीस्चे, आन्‍नी हन्‍ना खाप्नीनो। आन्‍नी बोन्छोलम् लागी खाप्नीक येनना योबोरोबू देई सम्खेलू मीक् छूये! आम्‍नी बीन्ती येन मोरो खसा आन्‍नी ङरी आन्‍नी।

२० योबोरोबूआ आन्‍नी दूक्वाम् सबेई चामीयानी ना नीछीमाम् काऊ दूमीयानीदोसो आम्नी सेचीपोस् हन्‍ना सूल्यान्चीनो। आम्नी होप्मी मूक्साङ् आन्‍ना मूङ्‍कस् तईनूम्।

२१ आन्‍नी आम्नी चूप् हेम् अथवा आम्नी पाङ्‍ हेम् खात्‍नीलो आम्नी दोस् हेम् ओरो पीक्चाप् साल्म् आम्नी नोबोआ येन्‍नूम्, “लाम् ङ्‍कङ् के, ङ्‍कपीङ् लाम्दूमानीव।”

२२ खीक्‍का खोपेई मम्पाना नाम्छेर्‌बूआ रीम्पा आम्नी देऊतास् लो हाल्ङोम् आम्नी ङोङोक्छेस्लो आन्‍ना अशुद्ध मईनूम्। खीक्‍का आन्‍ना मूङ्‍कस् मीम्छा म्गाम्पीक ताईलो गोङक अशुद्ध तेई तोङ्ना होलात्नूम्, ना मूङ्‍कस् आन्‍ना ओरो लईनूम्, “मेक्सा-मेक्सा खात्नीव!”

२३ आन्‍ना थाम्पूपी फूईम् चालेईमी लागी खसा वा तामीय। थाम्पूपीका सेप् छीर्म् मोऊलेई छूना ओरोतो छूये। मूङ्‍क लेई खोलोङ् पी-लूपी ओरोदाप् चरनपी चारेई छूये।

२४ आम्नी रायीखापी यी जोप् लूपीआ लो मोकोक्‍तीआलो काँटा लो बेल्चालो हाम्पा रूम् लप् दाना लो भुस्लो चईची।

२५ आम्नी साछीमीस् सेत्चीक लेईपी लो खोलोङ् धरहरा हताक लेईपीलो, ओरोरेप् बूर् हेम् लो ओरोरेप् कोम् हेम्‍लो योऊ बगेई छूये।

२६ योबोरोबूआ म्होप्मी मीस्मी खेर् खार्‌पीचीक लेईपी, ना खसा म्होपाङ् मूङ्‍कस् खेर् वन्चीक नमीपीचीक लेईपी, लालीमा नाम् तोङ्‍ना जय ना नाम्मी अल्मा नूक् लेईपीक अल्मा तोङ्ना नूक् गुणा दूङ् लोक्‍तो जय।

२७ खोङ्नूम्व, मीः तीत्क तोङ्‍क छूलीपी लो थोम्‍ला पक्चाईक मीक्माम् कोलूपीलो

हायाम् छूबूरीप्का योबोरोबू ताचाईक तूये;

खम् ङचसू छूलीआ पेप्खाप्

ना खम् लेम् सोकोदईप्दीप् मीः तोङ्‍क तूये।

२८ खम् सोम् चानारी सम्मो मूल्प्खाप्

सोक्वा-मोर्वा तोङ्‍क तूये।

खसा जाति-जातिस् मासेई मम् थाम्बोकोआ साक्‍क;

खसा मीस् मान्‍नप् लाम् हेम् खाईप् लगाम

खची ङःपी तेईपीयची।

२९ खीक्‍का पवित्र चाड मानेई मयाम्क तोङ्ना

सेपा आन्‍ना छाम् मईनूम्;

मीस् मीत्‍तीरी दूप्‍तो योबोरोबूम् कोम् हेम्,

अर्थात् इस्राएलपी तूक छीलूमा हेम् खची जीनतो लाम्दूम्क तोङ्ना

आम्नी गोङ् चानये।

३० छूलीम् जोक्पी, पीलूलूक्दीप् मीलाम्छोपीका,

गूलूलूऊपीका, मूर्हूऊपीका ना मूलूपीका

योबोरोबूआ मीस् म्होप्मी गौरवलोक रीङ्बऊ येईमीयची

ना म्हूक्पीक राःराम् लक् खोमीयची।

३१ अश्शूर योबोरोबूम् साल्म्‍आ वेरेमोक्स् योक्से;

खसा म्होप्मी राजदण्डआ मूङ्‍कस् केरची।

३२ योबोरोबूआ मूङ्‍कस् म्होप्मी दण्ड पीम् तूप्‍आ केरस्लो

खम् मीचा खोलोआङ् खैँजडीम् लो वीणाम्‍लो साल्म्पी उत्सव मानेई मईची।

म्हूः थेत्‍तना खसा अश्‍शूरीस्का जूम्‍लूक् मय।

३३ तोपेत, अर्थात् मीः तीप्चाप् थाऊ,

लाईस्पीकाङ् अश्‍शूरपीक होङाबूम् लागी थीक्‍का मम्पा तूये।

ओरोतो मीःस्का लो सीङ्चीकालो

मीः दईम् खूलूम् ओरोगूम् ना ओरोदेप् मम्पा तूये;

तीत्चाईक गन्धकमी योऊआ तोङ्ना योबोरोबूम् सोम्‍आ

मूङ्‍क हूईदीत।

मिश्र छाप्कूवापी भरोसा मप् धिक्‍कार

३१

धिक्‍कार मूङ्‍कस्! मूङ्‍कस् मिश्र छाप्कूवापी बोन्छोलम् लागी खाते,

ना खोक्चीपी भर परेई छूये,

ना मूङ्‍कचीम् ङीर्‌मान्तेईप् रथपी लो

खोक् बूल्प्चीम् ओरोदेप् राःरापीलो भरोसा मईची,

खोदोलोई मूङ्‍कचा इस्राएलपीक पवित्र नीनाम्मा हेम् खोङस्‍नो

ना योबोरोबूपी बोन्छो लईनो।

२ खोरोदोसो योबोरोबूसो लूखूप्चीलोक तूये ना खसा मासेई मप् ताईदूर,

ना म्होप्मी रीङ्बऊ आत्खीयनो।

रई लक् मप्चीम् खीम्पोस्ची लो अधर्मम् लक् मप्चीलो

बोक्छोक्चीम् ऊल्‍लोङ्पी ख पके।

३ खोदोलोई मिश्रीस्‍ने मीस्ङाङ् के, नीनाम्मान् मा;

खची खोक्ची गाम्ङाङ् के, आत्मान् मा।

योबोरोबूआ म्हूः सत्‍तलो,

बोक्छोप्चा जोलोङ् तयची,

ना बोन्छोलप्ची दीसे,

ना मूङ्‍कस् खोलोङ् ईतोङ् मासेई छूये।

४ योबोरोबूआ कोङ् ओरोलोयो:

“गूङ्‍गीनार अथवा देप् गूङ्‍गीनार म्होप्मी सीकारपीका कलाम्‍लो ङूरे;

मूङ्‍कम् ऊल्‍लोङ्पी तूकतोदी गथालास् पक्ना काये-बस्दोसो

मूङ्‍कस् काईक-बस्कसा,

मूङ्‍क कीस्‍नो ना म्चारत्ना जूक्‍नो।

खोरोनाङ् खोलोप्का दूङ् राःरालोक योबोरोबू

सियोन कोम्पी लो मूङ्‍कपी तूक बोप्‍रो हेम्पीलो

जूम्‍लूक् मस् दाली यूये।

५ छोऊआ खची योङ्मी रूसो मईचीक तोङ्ना

खोलोप्का दूङ् राःरालोक योबोरोबूआ यरूशलेममी रूसो मय;

खसा मूङ्‍कम् रूसो मय ना मूङ्‍क छूतेई मय,

ख मूङ्‍कलाम्पा छूना खाते ना मूङ्‍क जगेई मय।”

६ ए इस्राएलीचे, योबोरोबूम् ऊल्‍लोङ्पी आन्‍ना ओरोदेप् विद्रोह मनूम्क तूये, खोरोदोसो ख हेम् आत्‍तानीव।

७ ऊदोईपीक्यालो मूङ्‍क लेई आन्‍ना आम्नी होप्मी मोऊलोक हूःआ बोबूयानूम्क आम्नी होप्-होप्मी हाल्ङोम् लो नाम्छेर्‌बूम्‍लो ङोङोक्छे खोलोङ् इन्कार मईनूम्।

८ “अश्शूरीस् मीस्मी हूःआ बानेई मान्मम्पा दोप्सेलआ सेतची;

मूङ्‍कस् सीप्ना खाईप् मीचा बानेई मान्मक दोप्सेलआ मासेई मईची।

मूङ्‍क दोप्सेलमी लाईस्पीका मूङ्‍कस् जूके,

ना मूङ्‍कचीम् खची सोलो मीस् क दूक्नासी मान्दीक लक्पी तेसची।

९ मूङ्‍कचीम् किल्‍ला खस् कीस्कसा ऊत्खाते,

ना मूङ्‍कचीम् सेनापतिस् योबोरोबूम् जूम्‍लूक् मम् सीकीबूङ् तयस्‍ना खची कीम्‍आ आतालेई छूये,”

योबोरोबूआ ओरोपीकाक तूये,

खम् मीः सियोनपी

ना खम् मीखर् यरूशलेमपी तूये।

धार्मिकताम् चारखम्

३२

खोङ्नूम्व, ईल्पो होङाबूआ धार्मिकतापी चारखम् तोक्स,

ना चारतोप्चा नीयालो चारखम् तोक्सची।

२ खोलोङ् मीस् हूक्पीका रीम्चीस्को तोङ्‍क,

ना मूर्हूऊपीका पम्चीस्को तोङ्‍क,

मरुभूमीपी काऊलोक योऊ तोङ्‍क,

ना हार्प् खाप् थाम्पूपी तूक ओरोदेप् छीलूमाम् गीम्जूवा तोङ्‍क छूये।

३ मोन्‍तोलो खोप्चाप्चीम् खची मूक्स् सीप्नो,

ना येईप्चीम् नोबोआ येनची।

४ हूमान्दूर्प् चीम् खची सानीवाआ छेत्‍त,

ना म्ङः मान्छेल्प् लेम् बोक्छे-बोक्छे नेने।

५ मूर्ख मीस् होसोङ् नप् मीस् छूनो,

बदमाश मीचा ओरोदेप् साम्दी-सायो तय।

६ ऊदोईपीक्यालो मूर्ख मीचा मूर्ख रीङ्‍ङा मय,

ना मूङ्‍कम् सानीवा रई लक्‍आ पेप्छोक्सक छूये,

मूङ्‍कसा अधर्मम् लक् मय

ना योबोरोबूम् तोक्पी मान्‍नप् रीङ् रीङ्‍ङ।

मूङ्‍कसा साकासीप्ची होप्‍तो पोक्सची,

ना वाम्मासीप्ची काऊसो पीयनो।

७ बदमाशचीम् चाल रई छूये,

छूक्सीप्चा ऊची ङोकस्क नीयालोक तूदोसो

छूक्सीप्ची वालीलीक रीङ्आ मासेई मम् लागी

मूङ्‍कसा रई लोचम् बानेई मय।

८ खोदोलोई नप् म्सानीवालोक मीचा नप् लक्मी लोचम् बानेई मय,

ना नप् लक्पीङ् मूङ्‍क पोचीङ्चय।

यरूशलेमपीक मीम्छास्

९ ए सूक्वापी तूप्चाप् मीम्छाचे, पक्नीव,

ना ओ रीङ् सानीवा मनूम्ना येन्‍नूम्व।

ए ऊसो मान्‍मीमो तूप्चाप् मेकछाचे,

कोङा ऊई पीको खूङ्‍क येन्‍नूम्व!

१० हन्‍ना ईक्दोङ् दोस्पी

आन्‍नी ऊसो मान्‍मीमो तूप्चाप्ची योक्स्‍नी;

वाचोसीम् म्चोङ् मीयनो,

ना बीन्‍नीपा ऊसो सेईनो।

११ ए ऊसो मान्‍मीमो तूप्चाप् मीम्छाचे, योक्सानीव;

ए सोक् मान्मप् मेकछाचे, वेरेमोक्स् योक्सानीव!

आम्नी तेई बूतानूम्ना फूतीकेर् छूवानीव,

ना आम्नी छूम्‍रीपी लूक्स्पा रीमानूम्व।

१२ लाङो लम् तोङ्‍क रायीखाम् लागी ना म्चो सेप् वाचोसीम् पऊमी लागी

१३ ना तीती लो सिउँडीलो लीमाक ओ मीस्चीम् थाम्पूम् लागी

आन्‍नी आम्नी पम् दूप्‍तो खाप्नीव।

आछीयाङ्, जीनम्‍आ पेप्खाप् खोलोङ् खीम्मी लागी

ना सूक्वा-चामोवालोक ङ्‍क सहरमी लागी तूनीवा मनूम्व।

१४ होङाबूम् दरवार होक्सीयची,

चाऊ पक्चाप् सहर सीप्सीलीली छूखाते,

किल्‍ला लो चौकीदारची तूस्को धरहरालो सदैमी लागी मीस् मान्तूस्को छूखाते,

सोगोपाक मोकोक्‍तीम् लागी जीनस्को

ना पी-लूपीम् लागी चारेई छूक्स्को थाऊ छूये;

१५ साराङ्‌गाप्‍तोका ईपी आत्मा मान्लेईम्दाम् सम्मो

ना मरुभूमी मलील थाम्पू

ना मलील थाम्पू सोगो तोङ्‍क मान्छूम् सम्मो

मूङ्‍क थाम्पू खोलोङ् मूङ्‍क तोङ्‍कङ् तूचाये।

१६ योबोरोबूम् नीयाआ मरुभूमीपी बास् मय,

ना मलील थाम्पूपी धार्मिकताआ बास् मय।

१७ धार्मिकताम् म्चो खाऊमा-खासेर्मा छूये,

ना मूङ्‍कसा सदैमी लागी खाऊमा-खासेर्मा लो सुरक्षालो तात।

१८ खोदोलोई ओ मीस् क खाऊमा-खासेर्मालोक तूस्कोपी,

चीगूप्छाक खीम्पी, ना चाऊपो मान्दीक

नोन्चीस्को थाऊपी तूये।

१९ मूलूआ सोगो छयप्छा मदीतदोसो

खीक्‍का खोलोङ् सहर हतना तन्तई मदीतदोसो,

२० योबोरोबूआ म्होप्मी मीस् हायाम् आसीक् पीयची।

खचा खोलोङ् काऊ तूस्कोपी चालेई फूईयची

ना पी-लूपी लो मोकोक्‍तीलो चारेई छूम् पीयची।

बोन्छोलम् लागी वाङोम्

३३

धिक्‍कार, आन् मासेईमप्,

आन् आम्होप् क मासेई मान्छूक तूये!

धिक्‍कार, आन् विश्‍वासघाती,

आन् आम्होप् क आसासो विश्‍वासघात मान्मन्‍नाक तूये!

आना मासेई मम् लक् होक्सीयकप्का,

आन्सो मासेई छूये।

आना विश्‍वासघात मम् होक्सीयकप्का,

आन्सो विश्‍वासघात मये।

२ ए योबोरोबू, केईका सम्खेलू मीयीकाव;

केईका आन् खोम् लन्ची मयाम्का।

देत्छा पीच्‍ची आन् ओखी राःरा छूवाव

ना नीछीमा ताईलो केईका छुटकारा पीयीकाव।

३ आन् ओरोसोतो बस्लो मीस् जूके;

आन् पक्लो जाति-जातिस् छाछापूत्‍ता छूये।

४ ए जाति-जातिक मीस्चे,

आन्‍ना बात्ल मनूम्क लूतेई मम्पा चूम्सोस्

चीचीमा रूःआ चईक छीर्म् मी पऊ तोङ्‍क छूये;

रूःआ तोङ्ना मीचा लूतेई मम्पा चूम्सोस् छर्‌पान्खीयची।

५ योबोरोबू खोलोप्‍का दूङ् रेप् छूवाक तूये, ऊदोईपीक्यालो ख साराङ्‌गाप्‍तो तूये;

खसा सियोन नीया लो धार्मिकतालो पेप्प।

६ आम्नी नाम्‍लाम् लागी ख पोचीप् जग छूये;

खसा हल्वा, ज्ञान ना लूखूप्चीम् हायाम् दाम् परेई छूक् दाङ्‍खीम् पीये;

योबोरोबूपीका कीप्ची खसा ङ्‍क खोलोक थक् पीय।

७ खोङ्नूम्खोङ्, मूङ्‍कचीम् हायाम् राःरालोक जूम्‍लूक् मप् मीस् खोलोङ् लाम्पी ओरोसोतो खाप्चाये;

मिलाप ताईप् होङाबूम् रीदाम् पोक्ची दीरीमोक्स् खाप्चाईक तूये।

८ खोलोङ् मूल्‍लाम् गोङ्‌रूत्खाप् छूवाखात्क तूये,

लाम्पी लाम्दूम् मीस् आस्सो मान्तू।

मिलाप मम् बाचा गसाक तूये,

गवाई खोलोङ् हेला छूवाक तूये,

मीस्मी आस्मीसो साम्दी मान्तू।

९ छाप्कूवाआ तूनीवा मय ना गोङ्‍रूत्खाप् छूखाते,

लेबनान ङईम्पी छूये ना ओईलेई छूये।

शारोन अराबा तोङ्‍क छूये,

खीक्‍का बाशानपी लो कर्मेलपीलो तूक सीछोम् म्बोऊ हूप्से।

१० योबोरोबूआ ओरोपीके: “हन्‍ना कोङ् पको।

हन्‍ना कोङ् ओरोरेप् मयोङ्चूङ्।

हन्‍ना कोङ् थोम्‍ला पको।

११ आन्‍ना आम्नी सागोवापी भुस खूर्‌नूम्,

आन्‍ना पराल वात्नूम्;

आम्‍नी सोम् आम्नी होप् हूईप्दीप् मीः के।

१२ खोलोङ् मीस् चून हूईक तोङ्ना हूये;

ङार्म् दीम्पा तीतीला मीःआ हूईक तोङ्ना मूङ्‍कस् हूईखाते।”

१३ ए छूबूरीपा तूप् मीस्चे, कोङा ऊई मूक तूये येन्‍नूम्व!

ए दोक्पी तूप् मीस्चे, ओ राःरा स्वीकार मनूम्व!

१४ सियोनपी तूप् मोऊपोस् खची कीम्‍लक तूये;

नीनाम्मापी विश्‍वास मान्मप् मीस् योम् सोमोरीआ लाप्चीक तूये:

“पीलूलूक्दीप् मीःपी केई तूयाकप्क आसाई तूम् दूरनाई?

केई तूयाकप्क आसे हादेम्सो मान्सीप् मीःपी हून्चीतो तूम् दूरनाई?”

१५ धार्मिकतापी लाम्दूम्प् ना थीक् रीङ् मप् मीस्,

करकापपी छूना लापक नाफा इन्कार मप् मीस्,

घूस लाम् लागी म्हूः मान्सईप् मीस्,

मीस् सेईम् चूक्ली हेम् म्नोबो मान्ताप् मीस्,

रई लक् मम् सानीवा मम्पीका बरू म्मूक्स् सीप् मीस्

१६ खोलोप्का दूङ् रेप्‍तो तूये;

मूङ्‍कम् पम्चीस्को-रीम्चीस्को कोम्पी तूक किल्‍ला छूये।

मूङ्‍कसा चाम् लागी चाम् थक् तय,

ना मूङ्‍कसा काऊ दूम् तय।

१७ आम्‍नी मूक्सा साम्दीखालोक होङाबू तय,

ना छूबूरी सम्मो हाप्साक छाप्कूवा तय।

१८ आम्नी सानीवापी आन्‍ना केछे आम्नी कीम्‍लकम् मीन्मारो मईनूम्:

“मूङ्‍क दूङ् देप्क अधिकृत हाकई?

तीर लाप् मीस् हापी खाता?

धरहराम् जीम्मा लाप् अधिकृत हापी तूये?”

१९ आन्‍ना नाम्दूखूआ पेप्खाप् मीस्,

आन्‍ना बूजेई मईनूम्नोक आर्कोङ् रीङ्‍ नेईप् मूङ्‍क तोङ्‍क मीस् हन्‍ना हादेम्सो तईनूम्नो।

२० ई लागी तोकेई मम्पा चाड मानेई मस्को सियोन सहर खोङ्नूम्व,

आम्नी मूक्सा यरूशलेम तय,

हादेम्सो हतेई मान्छूक् तम्बू तोङ्‍क ईबूम् खाऊमा-खासेर्मालोक तूस्को तयची;

मूङ्‍क तम्बूम् किला हादेम्सो देलस्‍नो,

मूङ्‍कम् रीबोसो थाईयस्‍नो।

२१ मूङ्‍कपी योबोरोबू हायाम् राःरालोक ई नीनाम्मा छूये।

मूङ्‍क देप्-देप् योऊ लो चीचीमा योऊलो तूस्को थाऊ छूये।

कर्चम् तोङ्‍कसा तोम् हेयोङ्मा मूङ्‍कपी तोक्स्‍नो,

देप् हेयोङ्मासो मूङ्‍कपी खात्नो।

२२ ऊदोईपीक्यालो योबोरोबू ई नीया मप् तूये,

योबोरोबू केई ललई पीप् तूये,

योबोरोबू ई होङाबू तूये;

खसाङ् केई लेन्चा मीया।

२३ आम्नी हेयोङ्माम् रीबो वईम्खाम् हयक तूये;

मूङ्‍क हेयोङ्माम् पाल थेईम् खाम्बा पोचीम्मीना यूम्पा मान्तू,

मूङ्‍क हेयोङ्मा तोप् पाल कीम्पा मान्तू।

खीक्‍काना ओरोतो लूतेई मम्पा चूम्सोस् हासची,

ना सक्पाचासो लूतेई मम्पा चूम्सोस्पीका भाग तयची।

२४ सियोनपी तूप् आसासो “कोङ् तूक्खा तूवो” पीक्नो;

खीक्‍का मूङ्‍कपी तूप् मीस्मी खची मोऊ छेमा छूये।

जाति-जातिचीम् ऊल्‍लोङ्पी छूवाक नीया

३४

ए जाति-जातिपीक मीस्चे, ओ दोक्पी तानीव ना येन्‍नूम्व!

ए मीस्चे, सानीवा मनूम्ना येन्‍नूम्व!

चारीदूआ ना मूङ्‍कपी तूप् खोलोआ योन्चीनूव,

चारआ ना मूङ्‍कपी तूक खोलोक थक्‍आ येन्चीनूव!

२ योबोरोबू खोलोङ् जातिचीप्का म्छूली काताक तूये,

ना खम् छूली खोलोङ् सेनाचीपी छूवाक तूये।

खसा मूङ्‍कस् ईबूम् मान्दीङ् मासेई मईची,

मीस् सेईप्चीम् हूक्पी खसा मूङ्‍कस् पीदीतची।

३ मूङ्‍कचीम् खची मीस् सेत्चीकस् पाखापी होक्सची,

ना मूङ्‍कचीम् सालोग्गी कीम्ना नामे;

खोलोङ् कोम् मूङ्‍कचीम् हीःआ चीये।

४ नाम्तोक सोङ्‍गेर् खोलोङ् मास्‍ना खाते,

ना नाम्छूई क सोक्सर दीलाम्क तोङ्ना दीले,

वाचोसीम् पऊपीका ओईलेई छूक् म्बोऊ हूप्स्क तोङ्ना

ना अञ्जीरमी पऊपीका चूर्‌क म्चो हूप्स्क तोङ्ना

नाम्छूईतोक सोङ्‍गेर् खोलोङ् हूप्से।

५ ओ दोप्सेलआ साराङ्‍गाप्‍तो म्बोखातो दूङ्‍क तूये;

खोङ्नूम्व, नीया मम् लागी एदोम्पी मूङ्‍क दोप्सेल तात्‍ताक तूये,

मूङ्‍क जाति कोङा ईबूम् मान्दी मासेई मूक तूये।

६ योबोरोबूम् दोप्सेल हीःपी लूप्पाक तूये।

मूङ्‍क छोदोवाआ पूम्दील्खीक तूये,

लूस्-छाराम् हीःआ,

लूस्-छाराम् चीक्स्पीक म्छोदोवाआ मूङ्‍क कीलाक तूये।

ऊदोईपीक्यालो बोज्रापी योबोरोबूम् ईबूम् बलि तूये,

ना एदोमपी ईबूम् हायाम् देप् मासेई मम् लक् छूये।

७ खीक्‍का मूङ्‍कस्का सोगोपी तूप् लूपी,

पीम् छा ना देप्-देप् लूपी खोलोङ् सोतोर छूखाते।

मूङ्‍कचीम् छाप्कूवा खोलोङ् हीःआ चीखीय,

ना मूङ्‍कचीम् छोदोवाआ खोलोङ् बोहो पेप्खीय।

८ ऊदोईपीक्यालो सियोनमी लागी योबोरोबूआ म्फाई लाम् लेई ईबूम् तूये,

म्फाई लाम् दोङ् ईबूम् तूये।

९ एदोमपीक योऊ खोलोङ् अलकत्रापी,

मूङ्‍कपीक फूर्क् तीप्चाप् गन्धकपी,

ना मूङ्‍कपीक छाप्कूवा तीप्चाप् अलकत्रापी फात्‍ते।

१० मूङ्‍क सेपा-लेपा तीत्चाई;

मूङ्‍कम् मीक्मा सदै थोम्‍ला पक्चाये।

दूङ्पीका दूङ् सम्मो मूङ्‍क गोङ्‍रूत्खाप् छूना तूये;

मूङ्‍कलाम्पा छूना हन्‍ना आस्सो हादेम्सो खात्नो।

११ खोदोलोई मूङ्‍कपी मरुभूमीपीक पप्पऊ लो काप्चाप् पप्पऊलो बास् तूये,

देप् खाल्क पप्पऊआ लो गागाप्पा मूङ्‍कपी योङ् मय।

योबोरोबूआ एदोमपी चाऊपो लईक थाम् रीबो लो

सीप्सीलीलीकम् सवाललो कीन्‍न।

१२ एदोम क “ऊसो मान्दीक चारखम्” मीयची,

ना मूङ्‍कपीक चारतोप्ची खोलोङ् मास्‍ना खाते।

१३ मूङ्‍कपीक होङाबूम् महलपी तीती,

ना मूङ्‍कम् किल्‍लापी गानाम् लो सिउँडीलो लीमे।

मूङ्‍क रेचेङ्‍गीचीम् तूस्को

ना पप्पऊचीम् योङ् छूये।

१४ मरुभूमीपीक जीवा-जन्तूस् याबेर्‌चीका तङ्ना मूङ्‍कपी तूये,

सोगोपाक छारा खची बूम् काछयची,

सेपा तूप्‍तीप् जीवा-जन्तूचासो नोन्चीस्को थाऊ तयस्‍ना मूङ्‍कपी नोयान्ची।

१५ मूङ्‍कपी पप्पऊआ योङ् मईना दीते,

ना कूप्प, ना म्‍लाप्‍तोगोपी म्छाचीम् चोलोगूलो मय।

मूङ्‍कपी भाले-पोथि मूः खची होप्-होप्मी जोडीलो ईदेऊ बात्ल छूये।

१६ योबोरोबूम् दील्म्दीम्पा सोक्सर खोङ्नूम्व ना नीयानूम्व:

मूङ्‍कस् तूकपीक ईबूम्सो मास्‍नो,

आस्सो खची जोडीम् रोरेखा छूनो।

ऊदोईपीक्यालो ङ्‍क योबोरोबूम् ङःआङ् हुकुम मक के,

ना खम् आत्माआ मूङ्‍कस् ईदेप् बात्ल मईची।

१७ योबोरोबूआ मूङ्‍कचीम् भाग छूतेई मीपीचीक तूये;

खसा म्हूःआङ् थाप्‍ना मूङ्‍कस् हाईपीचीक तूये।

मूङ्‍क सदैमी लागी खची होप्मीङ् छूये,

ना दूङ्पीका दूङ् सम्मो मूङ्‍कस् मूङ्‍कपी बास् तूये।

छुटकारा तोक्चीम् चामोवा

३५

मरुभूमि लो काऊ मान्तूप् थाम्पूलो खची जीनये;

गोङ्‍रूत्खाप् थाम्पू रामेई छूये ना म्बूङ् बाईय।

मूङ्‍क केशर तोङ्ना

२ म्बूङ् बाईयना फक्रेई छूये।

मूङ्‍क हायाम् म्जीनये, ना म्जीनईना छाम् मतो रामेई छूये।

लेबनानमी गौरव मूङ्‍कपी छूये;

कर्मेल लो शारोनलो तोङ्ना मूङ्‍क खोलोआ नत्‍तस्क छूये।

मूङ्‍कचा खोलोआ योबोरोबू, ई नीनाम्माम् छाक्‍काक साम्दीखा तयची।

३ म्सऊ-बल् मान्दीक हूः राःरालोक मनूम्व,

ना म्‍राःरा मान्दीक तूम्छी दर्र मनूम्व।

४ कीम्‍आ खची गोङ् पेप्खाप्ची ओरो लानूम्व,

“बल मनूम्व, ना कीनीनव;

आम्नी नीनाम्मा आम्नी साछीमीस् मासेई मम् लागी ताये।

आन्‍नी लेन्चामीम् लागी ख ताये।”

५ खीक्‍काना कोमूक्पाचा खची मूक्सा तयची,

ना तूसूम्पा-तूसूम्माचा खची नोबोआ येनची।

६ खीक्‍का सक्पास् खीस् जूक्‍क तोङ्ना जूके,

ना मोगोचीम् लेम्‍आ जीनम् छाम् मय।

गोङ्‍रूत्खाप् थाम्पूपी काऊ पूईयना लत्‍ते

ना मरुभूमिपी योऊ बगेई छूये।

७ नाम्खर्आ हूयाक सेरोम् पोक्‍री छूये,

ना हार्प् खाप् थाम्पूपी काऊ पूईय।

रेचेङ्‍गीस् तूस्को थाऊपी

घाँस लो कुशलो लीमे।

८ मूङ्‍कपी ईबूम् मूल्‍लाम् छूये;

मूङ्‍क क पवित्रताम् लाम् मीयची।

अशुद्ध मीस् आस्सो मूङ्‍कलाम्पा छूम्ना खाईम् तयनो,

खोदोलोई नीनाम्माम् सेचीवा तोङ्ना लाम्दूम्चीम् लागीङाङ् मूङ्‍क छूये।

मूर्खस् मूङ्‍कलाम्पा खाईम् तयस्‍नो।

९ मूङ्‍कपी गूङ्‍गीनार छूनो,

बीन्‍नीपास् सेईप् पोसूसो मूङ्‍कलाम्पा छूना खात्नो।

मूङ्‍कस् मूङ्‍कपी छीपाम्नो।

खोदोलोई उद्धार तोक्चीङाङ् मूङ्‍कपी लाम्दूमे,

१० योबोरोबूआ दाम् छोक्स्‍ना छुटकारा मस्कस् आत्ना ताये।

मूङ्‍कस् सियोनपी छाम् मतो वोङे;

सदैबरी तूप्चाप् चामोवा मूङ्‍कचीम् तोङ्पीक मुकुट छूये।

मूङ्‍कचा जीनम् लो चामोवालो तयची,

ना सोक् लो ओऊसूम्‍लो मूङ्‍कचीप्का छूबूरी छूये।

सनहेरीबआ यरूशलेम म्हूक्पी मम् लागी धम्की पीक

२ राजा १८:१३-२७; २ इतिहास ३२:१-१९

३६

हिजकियाआ चारखम् तोक्स्क ईक्पोङ् लीक्दोङ् बाईलो अश्शूरपीक होङाबू सनहेरीबआ यहूदापीक किल्‍ला तूवाक खोलोङ् सहर आक्रमण मना म्हूक्पी मअ।

२ खीक्‍काना अश्शूरपीक होङाबूआ म्होप्मी जूम्‍लूक् मस्को थाऊपीक सेनापति ईबूम् देप् सेनाम् साथपी लाकीशपीका यरूशलेमपी हिजकिया होङाबू तूवाकपी पोक्सू। मूङ्‍क सेनापति धोबीम् रायीखापी खास्को मेक्‍तोकाक पोक्‍रीम् कुल दोक्पीक लाम्पी अरेई छूवालो,

३ हिल्कियाहम् म्छा होङाबूम् महलपीक अधिकृत एल्याकीम, सचिव शेब्ना ना आसापमी म्छा लेखापाल योआ खलो तूम्खाम् लागी खाता।

४ जूम्‍लूक् मस्को थाऊपीक सेनापतिआ हिजकिया ङ्‍क तोङ्‍क रीदाम् पीम् लागी खस् ओरोलची,

“अश्‍शूरपीक होङाबूआ ओरोपीके: आन्‍नी ऊपी भर परेई छूनीना भरोसा मईनूम?

५ जूम्‍लूक् मम् लोचम् लो सेनाम् राःरालो ओपी तूये पीक्ना आना पीके, खोदोलोई आन्‍ने मोरोक रीङ्‍ नेने। आना आस्पीई भरोसा मचयक तूनाई ओ ऊल्‍लोङ्पी विद्रोह मप् छूवाक तूये?

६ खोङ्व, आना हन्‍ना अईप्खाप् पाक्पऊमी तूप्पी भरोसा मय, अर्थात् मिश्र छाप्कूवापी; मूङ्‍कपी हेप् मीचा भरोसा मईदोक, मूङ्‍कसा भरोसा मप्मी हूक्पी खेर् वन्‍न। मिश्र छाप्कूवापीक होङाबू फारोपी भरोसा मप् खोलोमी लागी ख मूङ्‍क तोङ्‍कङ् छूये।

७ खोदोलोई ‘केईकान् योबोरोबू ओखी नीनाम्मापी भरोसा मयाम्का’ पीक्ना आना कोङ् लोयोदोक, ऊई मूङ्‍क खङ् मायोनाई; खम् ओरोरो रेप् थाऊ लो वेदीलो खोलोङ् हिजकियाआ हतेई मना यहूदा लो यरूशलेमलो ओरोलक तूवा, ‘आन्‍ना ङ्‍क वेदीम् लाईस्पी आराधाना मम् छूये’?

८ “खन्सा बान्‍नीव, ओ मालिक अश्शूरपीक होङाबूलो चाई मनूम्व। खोङूखोङो, मूङ्‍क खोक्चीम् थेम्पी वोप्ना बूल्प् मीस् आम् साथपी तूदोक कोङा आन् २,००० खोक् पीयान्‍ना।

९ रथमी लो खोक्‍मी लागी मिश्र छाप्कूवापी भरोसा यूक्सदोसो दानाई आना ओ मालिकमी अधिकृतची तूकपीक ईल्पो चीमा आधिकृतसो खेदामम् दूर?

१० ङ्‍कपीका बीन्‍नीपा ऊई कोङा ङ्‍क छाप्कूवा आक्रमण मम्ना मासेई मम् लागी योबोरोबू मान्दीयो तोक तूनाई? योबोरोबूआङ् कोङ् ‘मूङ्‍क छाप्कूवापी खात्ना मूङ्‍क मासेईमव’ पीकाना पीकाक तूये।”

११ खीक्‍काना एल्याकीम, शेब्ना ना योआआ मूङ्‍क जूम्‍लूक् मस्को थाऊपीक सेनापति ओरोलची, “सम्तूमा मीयीकाना केईका आम् सूसो मप्चीका आरमेइक रीङ्पी नेन्व, ऊदोईपीक्यालो मूङ्‍क रीङ् केईका बूजेई मयाम्का। पर्खालपी तूक मीचा येईम्मीना हिब्रू रीङ्‍पी नेन्‍नव।”

१२ खोदोलोई सेनापतिआ ओरोपीकाना खस् ङरी आन्‍ची, “ऊई आम्नी मालिक लो आन्‍नीलोङाङ्‍ रीङ् ईक्स् ओ मालिकआ कोङ् पोक्सोकयोनाई? ऊई ङ्‍क पर्खालपी तूप् मीस्चीम् लागीसो मायोनाई? आन्‍नी तोङ्नाङ् खचासो खची खील् चाम् छूये ना खची छेम्‍लूऊ दूम् छूये।”

१३ खीक्‍काना मूङ्‍क सेनापति थोरेपाना हिब्रू रीङ्पी बतो ओरोपीका, “अश्‍शूरपीक होङाबूम् रीङ्बऊ येन्‍नूम्व!

१४ होङाबूआ ओरोपीके: हिजकियाआ आन्‍नी दोका पीयानीनूनव। ओ हूक्पीका मूङ्‍कसा आन्‍नी लेन्चामीम् मदूरनो।

१५ हिजकियाआ आन्‍नी ओरो पीनूना योबोरोबूपी भरोसासो ममीयानीनूनव, ‘योबोरोबूआ आछीयाङ् केई लेन्चामीया। खसा ङ्‍क सहर अश्शूरपीक होङाबूम् हूक्पी पीदीतनो।’

१६ “हिजकियाम् रीङ् येन्‍नूम्नव! अश्शूरपीक होङाबूआ ओरोपीके: आन्‍नी कोङ्लो तङ्नीव, ना लत्‍तानीना ओपी बान्‍नीव। खीक्‍का आन्‍नी खोलोआ आम्नी होप्-होप्मी वाचोसीम् पऊपीक म्चो लो अञ्जीरमी पऊपीक म्चोलो चाम् तईनूम्, ना आम्नी होप्-होप्मी वापूतोपीक काऊ दूम् तईनूम्।

१७ खीक्‍काना कोङ् तोयोना आन्‍नी आम्नी होप्मी छाप्कूवा तोङ्‍क ईबूम् छाप्कूवापी — छीर्म् लो नयाँ दाखमद्यलो, सबेई लो वाचोसीखालो तूप् छाप्कूवापी — खाईयान्‍नी।

१८ “हिजकियाआ आन्‍नी ओरोलानीनूना दोका पीयानीनूनव, ‘योबोरोबूआ केई लेन्चामीया।’ ऊई हेप् जातिचीम् देऊताचा खची छाप्कूवा अश्शूरपीक होङाबूम् हूक्पीका लेन्चा मीम् दूर्‌क तूयेयोनाई?

१९ हमातपीक लो अर्पादपीकलो देऊतास् हापी तूये? सपर्बेमपीक देऊतास् हापी तूये? ऊई मूङ्‍कचा सामरिया ओ हूक्पीका लेन्चामीचीक तूयेयोनाई?

२० ङ्‍क छाप्कूवाचीपीक देऊतास् तूकपीक आस्कसाई म्होप्मी छाप्कूवा ओ हूक्पीका लेन्चामीम् दूर्‌क तूनाई? खीक्‍का योबोरोबूआ यरूशलेम ओ हूक्पीका ऊतोङ्नाई लेन्चामीम् दूरनाई?”

२१ खोदोलो मीस् खोलोङ् वायेवाये तूवाचा, ना ख ङरी आन्चीना ईबूम् रीङ्सो मान्‍नेई। ऊदोईपीक्यालो ख ऊसो ङरी आनानूम्नव पीम् हिजकिया होङाबूआ आज्ञा मक तूवा।

२२ खीक्‍काना हिल्कियाहम् म्छा होङाबूम् महलपीक अधिकृत एल्याकीमआ, सचिव शेब्नाआ ना आसापमी म्छा लेखापाल योआआ खची तेई चेन्ची, ना खस् हिजकिया होङाबूम् दोक्पी ताना जूम्‍लूक् मस्को थाऊपीक सेनापतिआ पीकाक रीङ् येईमीची।

होङाबूआ यशैयापी चाई ङोक्‍क

२ राजा १९:१-७

३७

हिजकिया होङाबूआ मूङ्‍क येन्कप्का, खसा म्तेई चेनू, ना लूक्स्पा खाप्स्‍ना योबोरोबू दप्स्को खीम् गोपी वोङा।

२ खीक्‍का खसा होङाबूम् महलपीक अधिकृत एल्याकीम, सचिव शेब्ना ना पूजारीस् तूवापीक देप्क पूजारीस् आमोजमी म्छा खारीबोपो यशैया तूवाकपी पोक्स्ची। खचा खोलोआङ् जेलेम्मा खाप्स्चीक तूवा।

३ खीक्‍का खचा यशैया खारीबोपो ओरोलची, “हिजकिया ओरोपीके: नूक्छा जन्मेई छूम् हयलो मूङ्‍क वाईम् मीम्छाम् म्‍राःरा छूनोक तोङ्नाङ् एसेक लेई नीछीमापी, निन्दापी ना ङाजावापी छूम् लेई छूवाक तूये।

४ म्मालिक अश्‍शूरपीक होङाबूआ लेईप्चाप् नीनाम्माम् साम्दी काईस् पोक्स्क मूङ्‍क जूम्‍लूक् मस्‍को थाऊपीक सेनापतिआ पीकाक रीङ् योबोरोबू आम् नीनाम्माआ येन। योबोरोबूआ मूङ्‍क रीङ् येन्कप्का मूङ्‍क रीङ् नेईप् दण्ड पीय। खन्सा लेईप्चाप्चीम् लागी वाङोम् मीपीचीव।”

५ हिजकियाआ पोक्स्चीक अधिकारीस् यशैयाम् दोक्पी ताकप्का,

६ यशैयाआ खस् ओरोलची, “आम्नी मालिक ओरोलानूम्व, ‘योबोरोबूआ ओरोपीके: अश्‍शूरपीक होङाबूम् सूसो मप्चा ओ साम्दी कात्चीक रीङ् येन्‍ना आन् कीनव।

७ येन्‍नूम्व! कोङा मूङ्‍कपी ङ्‍क तोङ्‍क ईबूम् आत्मा तेयूपूयो, खीक्‍का मूङ्‍कसा ईबूम् रीदाम् येन, ना मूङ्‍क म्होप्मी छाप्कूवापीङ् आत्ना खाते, खीक्‍काना कोङा ख मूङ्‍कपीङ् दोप्सेलआ सेतो’।”

सनहेरीबआ आर्को धम्‍की पीक

२ राजा १९:८-१९

८ जूम्‍लूक् मस्को थाऊपीक सेनापतिआ अश्शूरपीक होङाबूआ लाकीश होक्सी पीम् येन्कप्का ख आत्‍ता, ना होङाबूआ लिब्नाम् ऊल्‍लोङ्पी जूम्‍लूक् मचक खसा छीप्‍पू।

९ खोदोलो मिश्र छाप्कूवापीक कूशपीक होङाबू तिर्हाकाह खलो जूम्‍लूक् मस् बान्चाये पीम् सनहेरीबआ रीदाम् येनू। खसा ङ्‍क रीङ् येन्कप्का यहूदापीक होङाबू हिजकियापी ओरोपीकाना रीदाम् खाईप्ची पोक्सू,

१० “यहूदापीक होङाबू हिजकिया ओरोलानूम्व: ‘यरूशलेम अश्‍शूरपीक होङाबूम् हूक्पी छूनो’ पीक्ना पीक् आना भरोसा मईक देऊताआ आन् दोका पीयानूनव।

११ अश्‍शूरपीक होङाबूचा खोलोङ् छाप्कूवापी ऊचीई मस्क तूये, ना मूङ्‍कपीक खोलोङ् मीस् ऊतोङ्नाई मासेई मस्क तूये पीम्ने आना आछीयाङ् येन्क तूये। खीक्‍कानासोङ् ऊई आना छुटकारा तोम् आसा मईयोनाई?

१२ ऊई ओ खूक्सू-खूलूचा मासेई मस्क जातिचीम् देऊताचा खस् छुटकारा पीम् दूर्‌चीयोनाई; अर्थात् गोजान, हारान, रेसेप ना तेल-अस्सारपी तूप् अदनपीक मीस्चीम् देऊताचा खस् लेन्चामीचीयो?

१३ हमातपीक होङाबू, अर्पादपीक होङाबू, सपर्बेम सहरपीक होङाबू, हेना ना इव्वापीक होङाबू हापी तूये?”

हिजकियाआ वाङोम् मक

२ राजा १९:१४-१९

१४ हिजकियाआ मूङ्‍क छाप्दाम् रीदाम् बाईप्चीपीका लाप्ना नीयू। खीक्‍काना ख योबोरोबू दप्स्को खीम्पी खाता, ना योबोरोबूम् लाईस्पी मूङ्‍क हल्ना यूक्सू।

१५ खीक्‍का हिजकियाआ योबोरोबूपी ओरोपीकाना वाङोम् मअ,

१६ “ए खोलोप्का दूङ् राःरालोक योबोरोबू, इस्राएलमी नीनाम्माङा, आन् करूबचीम् रापी सिंहासनपी तूये, चारीदूपीक खोलोङ् छाप्कूवापी आन्ङाङ् नीनाम्मा तूये। आनाङ् साराङ्‍गा लो चारीदूलो बोबूईक के।

१७ ए योबोरोबू, नम्‍लोना येन्व! ए योबोरोबू, नम्‍लोना खोङ्व! सनहेरीबआ लेईप्चाप् नीनाम्माम् साम्दी काईम् लागी होक्स्क खोलोङ् रीङ् नम्‍लोना येन्व।

१८ “ए योबोरोबू, ङ्‍क रीङ् आछीयाङ्‍ के, अश्‍शूरपीक होङाबूचा ङ्‍क खोलोङ् जाति लो ङ्‍कचीम् खची छाप्कूवालो गोङ्‌रूत्खाप् मदीत्क तूये।

१९ खचा ङ्‍कचीम् खची देऊतास् मीःपी हूईचीना मासेई मस्क तूये, ऊदोईपीक्यालो मूङ्‍कस्‍ने नीनाम्मा मा, खोदोलोई मीचा म्हूःआ बानेईमक सीङ् लो लूङ्‍लोङाङ् तूवा।

२० हन्‍ना ए योबोरोबू ओखी नीनाम्माङा, सनहेरीबमी हूक्पीका केईका लेन्चामीयीकाव, ना चारीदूपीक खोलोङ् छाप्कूवाचा योबोरोबू, आन्ङाङ् नीनाम्मा तूये पीम् छेत्चीनूव।”

यशैयाआ सनहेरीबमी पतन छूम् तोक्पी खारीबो मक

२ राजा १९:२०-३७

२१ खीक्‍काना आमोजमी म्छा यशैयाआ हिजकियापी ओरोपीकाना ईबूम् रीदाम् होक्सू, “योबोरोबू इस्राएलपीक नीनाम्माआ ओरोपीके: आना अश्‍शूरपीक होङाबू सनहेरीबमी तोक्पी ओपी वाङोम् मअ,

२२ खन्सा मूङ्‍कम् ऊल्‍लोङ्पी योबोरोबू नेनाक रीङ्बऊ ङ्‍कङ् के:

“सियोनपीक कन्या मीम्छाआ आम् साम्दी कात्‍त, ना आन् सेस्वा मीये।

आन् जूक्ना खात्लो यरूशलेममी मेकछाआ म्तोङ् हल्‍लेई मय।

२३ आना आसे सेस्वा मीयू ना आस्मी साम्दीई कात्‍तू?

आन् आस्मी ऊल्‍लोङ्पीई ओरोसोतो बसा,

ना नाम्दूखू मना खोङू?

मूङ्‍क इस्राएलपीक पवित्र नीनाम्माम् ऊल्‍लोङ्पी के!

२४ आम् होप्मी रीदाम् पोक्चीलाम्पा

आना योबोरोबू साम्दी मान्दो।

खीक्‍का आना ओरोपीका, ‘हायाम् देतो ओ रथलो

कोङ् कोम्मी म्छोक्‍तो सपूना खातोक तूये,

लेबनानपीक खोलोप्का दूङ् रेप् थाऊ होम्पी।

कोङा मूङ्‍कपीक खोलोप्का दूङ् रेप् देवदारुम् पऊ लो,

मूङ्‍कपीक खोलोप्का दूङ् नप् सल्‍लाम् पऊलो देतू।

कोङ् मूङ्‍कपीक खोलोप्का दूङ् छूबूरीप्क कोम् छोक्‍तो लो,

मूङ्‍कपीक खोलोप्का दूङ् नप् सोगो होम्पीलो तातेको।

२५ कोङा बीन्‍नीपा छाप्कूवापीक थाम्पूपी वापूतो बानेई मूक तूये,

ना मूङ्‌कपीक काऊ दूङूक तूये।

ओ लोफेमाआ

मिश्र छाप्कूवापीक खोलोङ् योऊ सीम्खामीयू।’

२६ “ऊई आना येन्क मान्तूयो?

केछेङ् कोङा मूङ्‍क निश्‍चय मूक तूवा।

सून्मापूङ् कोङा लोचम् मूक तूवा।

मूङ्‍क रीङ् हन्‍ना कोङा पूरा मूक तूये,

आना किल्‍लालोक सहर

लूङ्‍मी रास् बानेई मदीत्क तूये।

२७ मूङ्‍क सहरपी तूप्चीम् राःरा सताना खाताकसा

खस् खची सानीवा चाईसाना ङईम्पी छूवाक तूये

मूङ्‍कस् म्तेल्म्पीक सीछो तोङ्‌क तूये,

मालोक गीगीप्पा बूकूलीम् तोङ्‍क तूये,

ना खीम् थेम्तो लीम्क घाँस तोङ्ना,

लीम् लाईस्पीङ् हार्प् खाप् तोङ्‌क तूये।

२८ “खोदोलोई आन् हापी तूये

खीक्‍का आन् हादेम्‍लोई ताये ना खाते।

खीक्‍का ओ ऊल्‍लोङ्पी आन् आम् छूली काताक तूये पीम् कोङा छेतो।

२९ आना ओ ऊल्‍लोङ्पी छूली खोमकसा,

ना आना नाम्दूखू मक ओ नोबोपी तातेकाकसा,

कोङा आम् नाप्पी बल्छी

ना आम् ङःपी ओ ङथूईरी तेईम्पीयान्‍ना,

ना आन् ताक लाम्‍लाम्पाङ्

कोङा आन् आन्खामीयान्‍ना।”

३० खीक्‍काना यशैयाआ हिजकिया ओरोलअ, “आम् लागी चीन्‍न क ङ्‍क तोङ्‍क छूये:

“ङ्‍क दोङ्पी आन्‍ना म्होप् लीम्क छीर्म् चाईनूम्,

दोस्पीक दोङ्पी मूङ्‍कपीका लीम्कङ् चाईनूम्।

खोदोलोई तेस्रो दोङ्पी क आन्‍ना छीर्म् फूयानूम्व ना हेक्नूम्व,

वाचोसी लेत्नूम्व ना मूङ्‍कम् म्चो चानूम्व।

३१ आन्‍नी यहूदापी लेतानीकचा

बोहोगोपू आम्नी साम् थूक्स्‍नूम्, ना थाम्पूपी म्चो सेमीनूम्।

३२ ऊदोईपीक्यालो यरूशलेमपीका ईबूम् बाँकी रहेई छूवाक समुह,

ना सियोन कोम्पीका लेताना ताकचीम् ईबूम् दल लत्ना ताये।

खोलोप्का दूङ् राःरालोक योबोरोबूम् जोशआ ङ्‍क लक् पूरा मय।

३३ “खन्सा अश्‍शूरपीक होङाबूम् तोक्पी योबोरोबूआ ओरोपीके:

“मूङ्‍क ङ्‍क सहर गोपी वोङ्नो,

अथवा मूङ्‍कसा ईबूम् बेईसो ङ्‍कपी होक्सनो।

मूङ्‍कसा ढाल खूरना सहरमी लाईस्पी ताईनो,

अथवा सहर ऊर्म् लागी मूङ्‍कम् बरबार छेम्सी बोङनो।

३४ मूङ्‍क ताक लाम्‍लाम्पाङ् आत्ना खालेते;

मूङ्‍क ङ्‍क सहरगोपी वोङ्नो,”

योबोरोबूआ ओरोपीक्ना पीके।

३५ “ओ होप्मी लागी लो ओ सूसो मप् दाऊदमी लागीलो

कोङा ङ्‍क सहरमी रूसो मूयो ना ङ्‍क लेन्चामीयो।”

३६ खीक्‍काना योबोरोबूम् रीदाम् पोक् लत्‍ता, ना खसा अश्‍शूरमी छाउनीपी १,८५,००० जाना मीस् सेतू। म्देसा देत्छा सेपाङ् मीस् पकालो मूङ्‍कपी खोलोङ् सालोग्‍गीङाङ् तूवा।

३७ खन्सा अश्‍शूरपीक होङाबू सनहेरीब म्होप्मी छाउनी गूस्‍ना म्छाप्कूवापीङ् आताखाता। खीक्‍का ख निनवेपी खाताना मूङ्‍कपी तूम् थालेई मअ।

३८ ऊलेई खसा म्होप्मी देऊता निस्रोक दप्स्को खीम्पी पूजा मचलो म्छास् अद्रम्मलेकआ लो शरेसेरलोआ ख दोप्सेलआ सेत्ची, ना खस् आरारात छाप्कूवापी जूकाना खाता। खीक्‍का खम् दोस्पी म्छा एसरहदोन होङाबू छूवा।

हिजकिया तूकाना नक

२ राजा २०:१-११; २ इतिहास ३२:२४-२६

३८

मूङ्‍क नाम्‍लापी हिजकिया तूकाना सीम्ङा हक तूवा। खोदोलो आमोजमी म्छा खारीबोपो यशैया खम् दोक्पी ताना ओरोपीका, “योबोरोबूआ ओरोपीके: आम् खीम्पीक व्यवहार मीलेई मयूक्स्व, ऊदोईपीक्यालो आन् सीये; हन्‍ना आन् नईनो।”

२ खीक्‍काना हिजकियाआ बाराम् हेम् हीन्चीना योबोरोबूपी ओरोपीकाना वाङोम् मअ,

३ “ए योबोरोबू, कोङ् आम् लाईस्पी हायाम् देप् विश्‍वास लो खोलोङ् ओ गोङ्पीका भक्तिलो लाम्दूमोक तूये, ना आम् मूक्स्दूपी ऊक रीङ्‍ये नप् तूये खूङ्‍कङ् मूक तूये, मूङ्‍कम् मीन्मारो मव।” खीक्‍का हिजकिया चूरूमोक्‍स्तो खापा।

४ खीक्‍काना योबोरोबूम् ङ्‍क रीङ्बऊ यशैयापी ओरोपीकाना ता:

५ “खात्ना हिजकिया ओरोलव, ‘आम् खूक्सू दाऊदमी योबोरोबू नीनाम्माआ ओरोपीके: कोङा आम् वाङोम् येनू ना कोङा आम् मीक्वा तूऊ। कोङा आम् तोबूवा होसोङ् ईक्पोङ् ङाक्दोङ् काम्पीयान्‍ना।

६ कोङा आन् ङ्‍क सहरलोङ् अश्‍शूरपीक होङाबूम् हूक्पीका छूतेई मयान्‍ना। कोङा ङ्‍क सहरमी रूसो मूयो।

७ “‘योबोरोबूआ म्होपा यादे मक रीङ् पूरा मय पीम् योबोरोबूम् चीन्‍न आम्पी ङ्‍क तोङ्‍क छूये:

८ आहाज होङाबूआ बानेई मक थोकोपी नाम्मी गीम्जूवा ईक्पोङ् कोङ् म्दोस् हेम् ययो’।” खन्सा नाम्मी गीम्जूवा ईक्पोङ् कोङ् म्दोस् हेम् यया।

९ सोमोरीमीना नकप्का यहूदापीक होङाबू हिजकियाआ छाप्क रीङ्:

१० कोङा ओरोपीको, “ऊई कोङ् ओ रीरामपी सोलो तूवोलोङ्

सीम्मी लाम्स्को गोपी खाईम् पर्नेयो ना बाँकी तूक ओ रीराम ऊई कोङा लेईम्चाम् मान्तोमायो?”

११ कोङा ओरोपीको, “कोङा होसोङ् योबोरोबू तूयोनो,

लेईप्चाप्चीम् छाप्कूवापी योबोरोबू कोङा तूयोनो।

सोम्छास् हन्‍ना कोङा तूयोचीनो,

ङ्‍क चारपी ईनीम्बा लेईप्चाप्चीकासो कोङ् छूवोनो।

१२ गथालाम् तम्बू तोङ्ना ओ खीम्

हत्चीना कोङ् ङापोखो।

दोःबप्‍आ तेई दील्‍लक तोङ्ना कोङा ओ रीराम दीलूक तूये,

ना खसा कोङ् दोक्खम्पीका कीपोतोक तूये।

ईलेई लो ईक्सेपापीलोङ् आना ओ रीराम मासेई मम् हयक तूये।

१३ देत्छा सम्मो कोङा मामाहूसा हूङूतू।

खोदोलोई गूङ्‍गीनार्आ तोङ्ना खसा खोलोङ् ओ तूप्‍री अयोपो;

ईलेई लो ईक्सेपापीलोङ् आना ओ रीराम मासेई मम् हयक तूये।

१४ कोङ् गून्थ्याली अथवा सारिका छोऊ तोङ्ना कोदोङो,

खीक्‍का तूक्‍तूगूल्म् तोङ्ना तूनीवा मूदोङू।

थोम्‍ला खोसी-खोसी ओ मूक्स् छर्म् खाम् यातू।

ए रोबू, कोङ् दूक्वापी छूवोक तूये;

आना कोङ् बोछोक्सोव!”

१५ खोदोलोई कोङा हन्‍ना ऊई पीम् दूरोनाई?

ख कोङ्लो नेना, ना खसाङ् ङ्‍क मअ।

ओ आत्मापीक ङ्‍क सोक्मी कारणआ

कोङ् ओ रीराम तूक बरीङ् लखेक छूवोना लाम्दूमो।

१६ ए रोबू, आम्‍लाम्पाङ् मीस् लेत्चाये,

ना ओ आत्मासो आम्पीङ् रीराम तय।

आना कोङ् नन्खामीयो,

ना कोङ् लेन्चामीयो!

१७ आछीयाङ् ओ नखावा छूम् लागी

कोङा ङ्‌क तोङ्‍क सोमोरी तेम् बोक्सा।

आना कोङ् सम्तूमा मीयोना

मासेई छूक्स्को खूलूम्पीका लेन्चामीयो।

आना खोलोङ् ओ मोऊ

आम् दोस् हेम् यूक्सू।

१८ खादीआ आम् सायोचोङ्मा मम् दूरनो,

सीम्‍आ आम् सायोचोङ्मा मम् दूरनो;

गेम्पू खाईप्चा

आम् सत्यतापी भरोसा मम् दूरस्‍नो।

१९ लेईप्चाप्चा, लेईप्चाप्‍चाङाङ् आम् सायोचोङ्मा मईची,

एसे कोङा मूङ्‍क तोङ्नाङ् आम् सायोचोङ्मा मूचोयोक तूये।

पापाचा खची छामाईचीपी

आम् सत्यताम् तोक्पी पयची।

२० योबोरोबूआ कोङ् लेन्चामीयो,

ना केईका ओखी रीराम तूक सम्मो योबोरोबू दप्स्को खीम्पी

तार-बाजास्का छाम् मयाम्का।

२१ यशैयाआ ओरोपीकाक तूवा, “अञ्जीरमी म्चो दूपानूम्ना हिजकियाम् खोःपी तेयापानूम्व, ना ख नखाते।”

२२ हिजकियाआसो ओरोपीकाक तूवा, “कोङ् योबोरोबू दप्स्को खीम्पी खाईदूरो पीम् चीन्‍न क ऊई छूये?”

बेबिलोनपीक होङाबूम् रीदाम् पोक्ची

२ राजा २०:१२-१९

३९

मूङ्‍क नाम्‍लापी बेबिलोनपीक होङाबू बलदानमी म्छा मरोदक-बलदानआ हिजकिया तूवाकपी छाप्दाम् लो हूक्छोलो होक्स्‍ना रीदाम् खाईप्ची पोक्सू, ऊदोईपीक्यालो हिजकिया तूकाना नक तूये पीम् रीङ् खसा येन्क तूवा।

२ हिजकियाआ मूङ्‍क रीदाम् खाईप् मीस् म्गोङ् चानतो लाम्तूम्मा मीची, ना खस् म्होप्मी दाङ्‌खीम्पी तूवाक खोलोक थक्, अर्थात् हाल्ङो, नाम्‍छेर्‌बू, मासाला, नाम्चानप् तेल, म्होप्मी जूम्‍लो यूस्को खीम् ना दाङ्‌खीम्पी तूवाक खोलोक थक् खोमीची। म्होप्मी महलपी लो म्होप्मी खोलोङ् चारखम्पीलो हिजकियाआ खस् खोमान्मीस्क थक् ऊसो रहेई मान्छू।

३ खीक्‍काना यशैया खारीबोपोआ हिजकिया होङाबूम् दोक्पी ताना ओरोपीक्‍तो ख तत्‍तू, “मूङ्‍क मीचा ऊई पीका, ना खस् हाकपीकाई ताकई रईछ?”

खोदोलो हिजकियाआ ओरोपीकाना ख ङरी आन्‍नू, “खस् हायाम् छूबूरी छाप्कूवा बेबिलोनपीका ओपी ताक के।”

४ होसोङ् मूङ्‍क खारीबोपोआ ख ओरोपीकाना तत्‍तू, “खचा आम् महलपी ऊचीई तचीक तूये?”

खोदोलो हिजकियाआ ख ओरोपीकाना ङरी आन्‍नू, “खचा ओ महलपी खोलोङ् तची। ओ दाङ्‌खीम्पी तूवाक कोङा खस् खोमान्मीङाक थक् ऊसो मान्तू।”

५ खीक्‍काना यशैयाआ हिजकिया ओरोलअ, “खोलोप्का दूङ् राःरालोक योबोरोबूम् रीङ्बऊ येन्व:

६ नाम्‍ला आछीयाङ् ताये, खोदोलो आम् खीम्पी तूक खोलोक थक्, ना एसेक लेई सम्मो आम् खूक्‍सू-खूलूचा बात्ल मस्क खोलोक थक् बेबिलोनपी खाईयची। मूङ्‍क ईबूम्सो होक्सीयस्‍नो, योबोरोबूआ पीके।

७ आम्पीका जन्मेई छूक् आम् साः लो आम् हीःलो तोङ्‍क हेप् आम् छामाईची खाईयची। खीक्‍का खस् बेबिलोनपीक होङाबूम् महलपी नपुंसक बानेई मईची।”

८ खोदोलो हिजकियाआ यशैया ओरोलअ, “आना पीकाक योबोरोबूम् रीङ्बऊ नप्ङा तूये।” ऊदोईपीक्यालो खसा मीन्ताम् मअ, “ओ रीराम तूक सम्मोन् खाऊमा-खासेर्मा लो सुरक्षालो छूये रईछ।”

नीनाम्माम् मीस्चीम् लागी सान्त्वना

४०

सान्त्वना, खोलोङ् ओ मीस् सान्त्वना पीयानूम्व,

आम्नी नीनाम्माआ ओरोपीके।

२ लखे छूवानीना यरूशलेम ओरो लानूम्ना ईयानूम्व,

मूङ्‍कसा रोः छूवाना सूसो मक नाम्‍ला याताक तूये,

मूङ्‍कम् मोऊ खोलोङ् छेमा छूवाक तूये,

खीक्‍का मूङ्‍कसा योबोरोबूम् हूक्पीका

म्होपा मक खोलोङ् मोऊमी लागी नीस् गुणा दण्ड तक तूये,

३ ईल्पो मीचा ओरोसोतो ओरो पीक्‍चाईक तूये:

“गोङ्‍रूत्खाप् थाम्पूपी योबोरोबूम् लागी लाम् थीक्‍का मनूम्व;

मरुभूमिपी ई नीनाम्माम् लागी मूल्‍लाम् तन्तई मनूम्व।

४ खोलोङ् बेँसी ओरोरेप् मईची,

खोलोङ् कोम् लो बोप्‍रोलो चीरेप् मईची।

खोखोल्पा थाम्पू तन्तई मईची,

ना खम्‍ला-सीम्‍ला कीङ्‍कीङ् मईची।

५ खीक्‍का योबोरोबूम् साम्दीखा खोछेत्‍ते,

ना खोलोङ् मीचा मूङ्‍क ईतो तयची।

ऊदोईपीक्यालो योबोरोबूम् ङःआङ् ङ्‍क पीकाक तूये।”

६ ईबूम् साल्म्‍आ ओरोपीके, “बस्व।”

खीक्‍का कोङा ओरोपीको, “कोङ् ऊई पीक्‍तोई बमा?”

“खोलोङ् मीस् घाँस तोङ्‍क के,

ना मूङ्‍कचीम् साम्दी-सायो खोलोङ् घाँसमी बूङ् तोङ्‍क तूये।

७ घाँस हार्‌खाते ना बूङ् खोलोङ् हूप्स्‍खाते,

ऊदोईपीक्यालो योबोरोबूम् सोम्‍आ मूङ्‍कस् मूत्‍तची।

आछीयाङ् मीस् घाँस के।

८ घाँस हार्‌खाते ना बूङ् खोलोङ् हूप्स्‍खाते,

खोदोलोई ई नीनाम्माम् रीङ्बऊ सदैबरी पोचीङ्चय।”

९ सियोन जीनप् रीदाम् येईमीक्ङा,

आन् ओरोरेप् कोम्तो खात्व।

यरूशलेम जीनप् रीदाम् येईमीक्ङा,

ओरोसोतो साल्म् मव,

साल्म् मव, कीनव।

यहूदापीक खोलोङ् सहर ओरोलचीव,

“खोङ्नूम्व, आम्नी नीनाम्मा ङ्‍कपीङ् तूये!”

१० खोङ्‍नूम्व, योबोरोबू नीनाम्मा हायाम् देप् राःरालो ताचाईक तूये,

ना खम् हूःआ चारखम् तोक्स।

खोङ्नूम्व, खम् पूनाऊनी खपीङ् तूये,

ना खम् उपहार खम् साथपीङ् तूये।

११ खसा म्होप्मी बागाल गथालाआ तोङ्ना चारेई मय;

खसा खोलोङ् लूस्मी म्छा म्बोगोपी यूक्स,

ना मूङ्‍कस् बेप्पना खूर।

खसा चीचीमा म्छा तूप्ची क वाताम्छा लाम्दूप्प।

१२ आसाई दीरीत्‍ती म्हूक्फामापी यूक्स्क तूये,

अथवा नाम्छूई म्छोक्छोमीआ थाप्क तूये?

आसाई चारीदूपीक बोहो बूखोपी थाप्क तूये,

अथवा खोलोङ् कोम् तराजूपी लो

खोलोङ् बोप्‍रो काँटापीलो जोखेई मक तूये?

१३ आसाई योबोरोबूम् सानीवा छेत्‍तक तूये,

अथवा ख चाईपीप् आसे छूवाना सेचीवा पीक तूये?

१४ बूजेई मम् राःरा तोम् लागी योबोरोबूआ आस्पी चाई ङोकू?

ना आसाई ख नम्‍लोना नीया मम् ईयू?

आसाई ख ज्ञान ईयू,

अथवा बूजेई मम् राःराम् तोम् लागी लाम् खोमीयू?

१५ जाति-जातिस्‍ने काऊ ताम् चूम्पी तात्क ईक् तप्का काऊ तोङ्‍क तूये;

मूङ्‍कस् तराजूपी खेप्पक फूर्क् तोङ्‍क तूये।

खसान् टापू चीचीमा फूर्क् तोङ्नाङ् जोखेई मय।

१६ वेदीपीक सीङ्मी लागी लेबनानपीक सोगोआसो लाईयनो,

मीःपी चारेईमम् बलिम् लागी मूङ्‍कपी तूक पोसूआ लाईयनो।

१७ खोलोङ् जातिस् खम् लाईस्पी ऊसोङ् मा;

खसा मूङ्‍कस् ऊसो काम लागेई मान्छूक

ना ऊनाऊक मीयची।

१८ खोरोदोक आन्‍ना नीनाम्मा ऊलोई थाप्नूम्?

आस्मी ङालीलोई आन्‍ना ख थाप्नूम्?

१९ ङोङोक्छे बोबूईप्‍आ मूङ्‍क मीःपी खारेई मईना बानेई मय,

ना हाल्ङोम् लक् मप्‍आ मूङ्‍कपी हाल्ङोम् जलप तेस

ना मूङ्‍कम् लागी नाम्छेर्‌बूम् सिक्री बानेई मय।

२० ङ्‍कतोङ्क चाचोदाम् चारेई मम् मान्दूर्प् हायाम् छूक्सीप्‍आ क

मान्कीम्खाप् सीङ् सोक;

खसा म्होप्मी लागी खोपेई मना बानेई मक ङोङोक्छे मान्‍ऊईम्खामीना तोतूईम् लागी

हायाम् नम्‍लोना सीङ्मी लक् मलेप् मीस् लाम।

२१ ऊई आन्‍ना छेत्नूम्नोयो?

ऊई आन्‍ना येनानूम्क मान्तूयो?

ऊई ङ्‍क रीङ् आम्नीपी थोस्कोपूकाङ् पोम्पा मान्तूयो?

ऊई चारीदूम् जग बोबूयाक नाम्‍लापीकाङ् आन्‍ना बूजेई मनूम्क मान्तूयो?

२२ नीनाम्मा चारीदूपीका दूङ् रेप्‍तोक सिंहासनपी तूये,

ना चारीदूपीक मीस् क सकप्पा तोङ्‍क तूये।

खसा नाम्छूई पर्दा तोङ्ना हाप्स,

खीक्‍का मूङ्‍कपी बास् मम् लागी तम्बू तोङ्ना मूङ्‍क कीन्‍न।

२३ खसा होङाबूम् वात्छा म्छास् ऊनाऊक मदीतची,

ना चारीदूपीक लाम्‍लछास् काम लागेई मान्छूक मदीतची।

२४ मूङ्‍कस् लेतस् मोरो, ना फूईयस् मोरो,

मूङ्‍कचा थाम्पूपी खची साम् थूक्सस् मोरो,

खसा मूङ्‍कस् मूत्छोक्सची

ना मूङ्‍कस् हार्‌खाते,

ना मूर्हूऊआ मूङ्‍कस् भुस तोङ्नाङ् पेर्‌खीयची।

२५ “आन्‍ना कोङ् ऊलोई थापोनी?

अथवा कोङ्लो ईन्तोतोक आसे तूये?” पवित्र नीनाम्माआ ओरोपीके।

२६ आम्नी मूक्सा थोम्‍ला नाम्छूई हेम् खोङ्नूम्व:

खोलोङ् सोङ्‌गेर् आसाई बानेई मकई?

खसा मूङ्‍कस् खोलोङ् ई-ईबूम् मतो तातची

ना मूङ्‍कस् खोलोङ् खची होप्-होप्मी नीङ्पीका काछयची।

खम् हायाम् देप् राःराम् कारणआ

मूङ्‍कस् तूकपी ईबूम्सो मास्‍ना खात्नो।

२७ ए याकूब, आना ऊदोई ओरोपीके?

ए इस्राएल, आना ऊदोई ङ्‍क तोङ्‍क दूक्नेईम् मय?

“ओ लाम् योबोरोबूपीका सूलाक तूये,

नीनाम्माआ कोङ् वास्ता मान्मङाक तूये।”

२८ ऊई आना छेत्‍तनोयो?

ऊई आना येन्क मान्तूयो?

योबोरोबू सदैबरीकम् लागी नीनाम्मा तूये,

ख खोलोङ् चारीदू बोबूईप् तूये।

ख म्सऊसो तूक्नो, ना हारानसो छूनो,

ना आसासो खम् बूजेई मम् राःरा थाप् दूरनो?

२९ खसा म्सऊ तूक्ची राःरा पीयची,

ना कम्जोरीचीम् राःरा पमीय।

३० सोलोसो म्‍राःरा मान्दीक छूये ना म्सऊ तूके,

ना सोलो मीस् खोलोङ् खची सऊ तूक्ना दीसे।

३१ खोदोलोई योबोरोबूपी आसा मप्चीम् राःरा होसोङ् नयाँ छूये।

मूङ्‍कस् बोबोकील्‍ली तोङ्ना हायाम् रेप्‍तो पेरे;

मूङ्‍कस् बूल्से खोरोदोसो खची सऊ तूक्नो,

मूङ्‍कस् लाम्दूमे खोरोदोसो नीऊरीरी मीयस्‍ना दीस्‍नो।

नीनाम्माआ इस्राएल बछोक्स्क

४१

“ए टापूचे, ओ लाईस्पी वाये तूवानीव!

जाति-जातिचा नयाँ राःरा तचीनूव!

मूङ्‍कस् लाईस्पी बान्‍नूव ना नेन्‍नूव;

केई ईतो नीया मस्कोपी बात्ल छूयाके।

२ नीनाम्माम् सूसो मम् लागी धार्मिकतापी काछना

नाम्‍आप्स्को हेम्पीका ईल्पो मीस् आसाई चप्स्क तूये?

आसाई जाति-जातिस् मूङ्‍कम् हूक्पी मईना,

होङाबूस् मूङ्‍कम् तईपी तात?

मूङ्‍कसा खोलोङ् म्होप्मी दोप्सेलआ यूफूल्-यूफूल् मय

ना म्होप्मी बेई-लीफूआ पेर्‌प्खाप् भुस तोङ्‍क मदीत।

३ मूङ्‍कसा खस् कल्‍लची,

लाईस्पी हाल्‍लोसो लाम्मान्दूम्पा लाम्‍लाम्पा छूक्‍तो

ख सुरक्षालो लाईस्पा कोतो खाते।

४ सून्मापूका खोलोङ् दूङ् काछोक्ना

ङ्‍क लक् पूरा मप् आसे? ऊई कोङ्‍ङा मायो?

कोङ्, योबोरोबू, दूङ् लाईस्पीक ना दूङ् दोस्पीक कोङ्‍ङा के।”

५ टापूचा ङ्‍क तची ना खस् कीसा;

चारीदूम् नाक्‍काछो सम्मोक छाप्कूवा खोलोङ् योक्सा।

मूङ्‍कस् बात्ल छूना लाईस्पी बाने;

६ ईल्पोआ बीन्‍नीपा बछोक्स,

ना म्नेछो ओरोलाय, “बल मव!”

७ हायाम् नम्‍लो ङोङोक्छे बानेई मलेप् मीचा हाल्ङोम् लक् मप् उत्साहा पीय,

ना लिही थेम्पी घनआ दूप्ना तईन्तई मप्‍आ

रसायनमी तोक्पी ओरोपीके, “ङ्‍क हायाम् नप् तूये।”

मूङ्‍कचा मूङ्‍क ङोङोक्छे काँटी थोकेई मईचीना मान्तोम्मीना यूक्सची।

८ “खोदोलोई आन्, ए इस्राएल ओ सूसो मप्ङा,

याकूब, कोङा आन् सोन्‍नाक तूये।

ओ बूम् अब्राहाममी वंश,

९ कोङा आन् चारीदूम् छून्तूम्मापाका लाम्नाना बान्‍नाक तूये,

ना चारीदूम् नाक्‍का छोक्पाका कोङा आन् काछोन्‍ना।

कोङा आन् लोन्‍ना, ‘आन् ओ सूसो मप् के।’

कोङा आन् सोन्‍नाक तूये, ना कोङा आन् इन्कार मन्‍नाक मान्तू।

१० खन्सा कीनव, ऊदोईपीक्यालो कोङ् आन्लो तूवो;

हरेस चनव, ऊदोईपीक्यालो कोङ् आम् नीनाम्मा के।

कोङा आन् हायाम् राःरालोक बानेई मयान्‍ना ना कोङा आन् बोन्छोयान्‍ना;

ओ धार्मिकताम् चूप् हूःआ कोङा आम् चोलोगूलो मूयो।

११ “आम्पीका म्छूली काईप्ची

आछीयाङ् ङाम्‍लाला छूये, ना ङईम्पी छूये।

आम् ऊल्‍लोङ् मप्ची

ऊनाऊक छूये ना मासेई छूये।

१२ आम् साछीमीस् आना लामस्दोसो

आना खस् छीप्पनो।

आम् ऊल्‍लोङ्पी जूम्‍लूक् मप्चीसो

ईल्पो मान्दी ऊनाऊक छूये, ना मासेई छूये।

१३ ऊदोईपीक्यालो कोङ्, योबोरोबू आम् नीनाम्मा के,

कोङा आम् चूप् हूः लापो,

ना आन् ओरो लोयान्‍ना, ‘कीनव;

कोङा आन् बोन्छोयान्‍ना।’

१४ ए पूछो-ङोबो तोङ्‍क याकूबङा, ए चीमा इस्राएल, कीनव!

ऊदोईपीक्यालो कोङाङ् आन् बोन्छोयान्के,”

आन् उद्धार मप् इस्राएलमी पवित्र योबोरोबू नीनाम्माआ ओरोपीके।

१५ “खोङ्व, कोङा आन् नयाँ ना हायाम् गेईप् म्काङ्लोक

जादूम् जूम्‍लो बानेई मयान्‍ना।

आना खोलोङ् कोम् केर ना म्फूल् मय,

ना खोलोङ् बोप्‍रोसो भुस तोङ्‍क मदीत।

१६ आना मूङ्‍कस् थाम्बोकोपी जा साक्साम्क तोङ्ना साक्सची,

ना हीक्‍आ मूङ्‍कस् थेत्‍तना खाईयची,

ना मूर्हूऊआ मूङ्‍कस् पेरना खाईयची।

खोदोलोई आना क योबोरोबूपी चामोवा मय,

आना इस्राएलमी पवित्र नीनाम्माम् साम्दीखा मय।

१७ “छूक्सीप्चा ना ऊसो मान्तूप्चा काऊ लामची,

खोदोलोई हापीसो काऊ छीप्पस्‍नो,

ना मूङ्‍कचीम् लेम् वाम्मा सीना हार्‌खाते।

खोदोलोई कोङ् योबोरोबूआ मूङ्‍कस् ङरी आनोची;

कोङ् इस्राएलमी नीनाम्माआ मूङ्‍कस् होक्सूयोचीनो।

१८ कालाक्-कालाक्‍क कोम्मी छोक्‍तोका कोङा योऊ बगेई मूयो,

ना बेँसीपी काऊमी पूई लातो।

कोङा मरुभूमि काऊमी पोक्‍रीपी,

ना सूक्खा थाम्पू काऊमी पूईपी फातूतो।

१९ मरुभूमिपी कोङा देवदारूम् पऊ लो बबुलमी पऊलो,

मेहदीम् पऊ लो जैतूनमी पऊलो लीम्मीयो।

कोङा रूख थाम्पूपी सल्‍लालो

धूपीम् पऊलो ईतो लीम्मीयो।

२० ङ्‍क नीनाम्माम् हूःआ मक लक् के,

अर्थात् इस्राएलमी पवित्र नीनाम्माआ मक के पीक्ना

मीचा तयची ना छेत्‍तची,

विचार मईची ना नम्‍लोना बूजेई मईची।

२१ योबोरोबूआ ओरोपीके, “आम्नी होप्मी मुद्दा-मामिला पेश मनूम्व।”

याकूबमी देप् होङाबूआ ओरोपीके, “आम्नी रीङ् तात्नूम्व।”

२२ “ए ङोङोक्छेचे, दोस्का ऊई छूये,

खूङ्‍क केईका ईयीकाव।

ऊई छूवाक तूवा खूङ्‍क केईका ईयीकाव,

ना केईका मूङ्‍कम् तोक्पी सोचेई मयाम्का,

ना मूङ्‍क खोलोमी यान्छोस्को ऊतोङ्‍कई छूये पीम् केईका छेताम्का।

अथवा दोस्का ऊई छूये खूङ्‍क ओखीपी पानूम्व।

२३ हन्‍नायीका ऊई छूये खूङ्‍क केईका खोमीयीकाव,

ना आन्‍नी ङोङोक्छे नीनाम्माङ् के पीम् केईका छेईम् दूराम्का।

केईका हरेस चाम्ना कीम्पी छूम् लागी

नप् अथवा मान्‍नप् लक् मनूम्ना खोमीयीकाव।

२४ खोदोलोई आन्‍नीन् काम्ङा लागेई मान्छूक्ची के,

ना आम्नी लक् ईबूम् मान्दी ऊनाऊक तूये।

आम्नी पूजा मप्ची क ईजेर्म् लप् छूये।

२५ “कोङा योऊना हेम्पीक ईल्पो मीस् चप्सूक तूये, ना मूङ्‍क ताये।

नाम्‍आप्स्को हेम्पीका ताईना मूङ्‍कसा ओ नीङ् पय।

बोहोम् छूप् बानेई मप्‍आ बोहो सीक्‍कक तोङ्ना

मूङ्‍कसा हील सीकाम्क तोङ्ना चारतोप्ची सीक्‍कची।

२६ थोस्कोपूका ङ्‍क आसाई पक तूवानाई केईका छेईमा?

अथवा लाईस्पीका आसाई ङ्‍क पीकाक तूवानाई

‘ख थीक् तूवा’ पीम्ना केईका स्वीकार मदूर्‌मा?

ङ्‍क आसासो केईका मान्‍ईयीका,

ङ्‌कतोङ्ना छूये पीकाना आसासो मान्पो।

आन्‍नी नेनानीक आसासो मान्येई।

२७ दूङ् लाईस्पी सियोन जीनप् रीदाम् येईमीक् कोङ्‍ योबोरोबूङ् तूवो;

‘खोङ्व, आम् मीस् ङ्‍कपी बान्चाये!’ पीम् रीदाम् येईमीम् लागी यरूशलेमपी ईल्पो रीदाम् पोक् पोप् कोङ्‍ङा तूवो।

२८ कोङा लामोलो मूङ्‍कपी आस्‍सो छूनो;

मूङ्‍कचीम् रापी चाई पीप् आस्‍सो मान्तू,

कोङा ततोलो आसासो ङरी आत्‍तनो।

२९ खोङ्‍नूम्व, मूङ्‍कस् खोलोङ् वालीलीक के!

मूङ्‍कचा मईचीक लक् खोलोङ् ऊनाऊक तूये;

मूङ्‍कचीम् खची ङोङोक्छे हीक् तोङ्‍क ना ईवाप्सेप्ङाङ् के।

योबोरोबूम् सूसो मप्

४२

“ओ सूसो मप् ङ्‍कपी तूये, ख कोङा बूछोक्सो,

कोङा सोकूक मीस्, खपीका कोङ् हायाम् ओ गोङ् चानये।

कोङा ओ आत्‍मा खपी यूक्सो,

ना खसा जाति-जातिचीपी नीया स्थापना मय।

२ ख काईनो अथवा बस्‍नो,

अथवा खसा म्होप्मी साल्म् लाम् होम्पी येईमीयनो।

३ खेत्बोकाक पाक्पऊ खसा अतनो,

ना दूलाप्-दूलाप् छूक्चाप् सलेद खसा सेतनो।

खसा सत्यतापी नीया मय।

४ खसा चारीदूपी नीया स्थापना मईनोक सम्मो

ख म्‍राःरा मान्दीक छूनो, ना हरेस चईनो।

खम् ललईपी खोलोङ् टापूआ खची आसा यूक्सची।”

५ नाम्छूई बोबूईप्ना मूङ्‍क ओरोदाप् मप्,

खीक्‍का चारीदू लो मूङ्‍कपीका उत्पन्‍न छूक् खोलोङ् छातो-पतो खाईमीक्लो,

ना मूङ्‍कपी तूक मीस् सोम् पीप्,

खीक्‍का मूङ्‍कपी लाम्दूम्प्ची आत्मा पीप्

योबोरोबू नीनाम्माआ ओरोपीके:

६ “कोङ्, योबोरोबूआ आन् ओ धार्मिकता तोङ्ना काछोन्‍नाक तूये;

कोङा आम् हूः लापो, ना आम् रूसो मूयो।

कोङा आन्ङा मीस्चीम् लागी करार लो

बीन्‍नीपा जातिचीम् लागी अल्होलो बानेई मयान्‍ना।

७ आन्‍ना कोमूक्पाचीम् मूक्स् हल्पीनूम्;

आन्‍ना कैदीस् थूनापीका लो

थूनेई मस्‍ना यूक्स्चीक नाम्कूर्मादाम्‍लोक कोठापीकालो लात्नूम्।

८ “कोङ् योबोरोबू के, ओ नीङ् ङ्‍कङ् के!

ओ साम्दीखा कोङा बीन्‍नीपास् पीयोचीनो,

अथवा ओ सायोचोङ्मा ङोङोक्छेस् पीयोचीनो।

९ खोङ्नूम्व, लाईस्पी छूवाक खोती छूम् याताक तूये,

ना हन्‍ना छूक् नयाँ खोती कोङा आम्नीपी पूयो।

मूङ्‍क छूम्पीका लाईस्पीङ् मूङ्‍कम् तोक्पी

कोङा आम्नी ईयान्‍नी।

योबोरोबूम् सायोचोङ्मा

१० योबोरोबूम् लागी ईबूम् नयाँ छाम् मनूम्व!

खम् सायोचोङ्मा चारीदूम् नाक्‍का छोक्पाका मनूम्व!

ए दीरीत्‍ती गोपू लाम्दूम्चे ना मूङ्‍कपी तूक खोलोक थक्चे,

ए टापूचे ना मूङ्‍कपी तूप् खोलोङ्चे, छाम् मनूम्व।

११ मरुभूमिआ लो मूङ्‍कपी तूक सहरआलो खची होप्-होप्मी साल्म् लात्चीनूव;

केदारपी तूप् तेल खोलोङ् खची जीननूव।

सेलापी तूप् मीचा चामोवालो छाम् मस्‍नूव;

मूङ्‍कस् कोम्मी छोक्‍तोका बनूव।

१२ मूङ्‍कचा योबोरोबूम् साम्दीखा मस्‍नूव,

ना टापू होम्पी खम् सायोचोङ्माम् छाम् मस्‍नूव।

१३ योबोरोबू हायाम् राःरालोक मीस् तोङ्‍क छूना लत्‍ते,

ईल्पो जूम्‍लूक् मप् तोङ्ना खसा म्होप्मी जोश खोमय।

ख बसे, ना ओरोदेप् साल्म्पी जूम्‍लूक् मम् साल्‍म् लात,

ना ख म्साछीमीचीप्का कोक्से।

१४ “हायाम्तातो कोङ् वायेवाये तूवो,

कोङ् वाये तूवोना ओ होप्ङा समालेई मन्चूङ्।

खोदोलोई छा वाईम् हयक मीम्छा तोङ्ना हन्‍ना कोङ् बसो,

ओसोम् पईना सीम् हूयो।

१५ कोङा कोम् लो बोप्‍रोलो मासेई मूतो,

ना मूङ्‍कपीक खोलोङ् सान्मा-बूक्मा हार्‌न्खामीयो।

खोलोङ् योऊ कोङा टापू बानेई मूतो,

ना खोलोङ् पोक्‍री हार्‌न्खामीयो।

१६ कोङा कोमूक्पास् खचा छेत्‍तस्‍नोक लाम्पी लाम्दूपोची,

मूङ्‍कचा छेत्‍तस्‍नोक लाम्पी कोङा खस् लाम् खोमीत्‍तो खायोची।

कोङा खची लाईस्पी नाम्कूर्मादाम् कोदी मूतो,

ना खम्‍ला-सीम्‍लालोक थाऊ खोलोङ् तन्तई मूतो।

ङ्‍क लक् खोलोङ् कोङा मूयो;

कोङा खस् होक्सूयोचीनो।

१७ खोदोलोई देऊताचीपी भरोसा यूप्ची लो,

ङोङोक्छेस् ‘आन्‍नीङ् ओखी नीनाम्मा तूनी’ लोक्चीलो

हायाम् देप् ङईम्पी छूये।

कोमूक्पा ना तूसूम्पा इस्राएल

१८ “ए तूसूम्पाचे, येन्‍नूम्व!

ए कोमूक्पाचे, खोङ्नूम्व ना तानूम्व!

१९ ओ सूसो मप् तोङ्‍क कोमूक्पा बीन्‍नीपा आसे तूये?

कोङा पोक्सूक रीदाम् पोक् तोङ्‍क तूसूम्पा बीन्‍नीपा आसे तूये?

कोङ्लो करार मप्ना तूप् तोङ्‍क कोमूक्पा बीन्‍नीपा आसे तूये?

योबोरोबूम् सूसो मप् तोङ्‍क कोमूक्पा बीन्‍नीपा आसे तूये?

२० आना खोलोक थक् तक तूये, खोदोलोई सानीवा मक मान्तू।

आम् नोबोन् हल्प्खाप्ङा तूये, खोदोलोई आना ऊसोङ् येननो।”

२१ म्होप्मी धार्मिकताम् लागी

म्होप्मी ललई ओरोदेप् ना साम्दीखालोक मलो

योबोरोबू म्जीनअ।

२२ खोदोलोई मूङ्‍कस् ईबूम् थगेई छूवाक ना लूतेई छूवाक जातिस् के;

मूङ्‍कस् खलोङ् खूलूम्पी वाईखीचीक तूये

अथवा मूङ्‍कस् थूनापी सूल्म्पा तूये।

मूङ्‍कस् लूतेई मम्पा चूम्सोस् तोङ्‍क छूवाक तूये,

ना मूङ्‍कस् छूतेई मप् आस्सो मान्तू,

ना मूङ्‍कस् आतापोक्स्‍नूम्ते पीक् आस्सो मान्तू।

२३ ङ्‍क रीङ् येईप् अथवा ताईक नाम्‍लाम् तोक्पी सानीवा मप्

आन्‍नी तूनीकपी आसे तूये?

२४ याकूब लूतेई मम्पा चूम्सोस् तोङ्‍क छूम् लागी,

ना इस्राएल लूतेई मप्चीम् हूक्पी छूम् लागी आसाई पीदीतू?

ऊई योबोरोबूआ मायोनाई,

खम् ऊल्‍लोङ्पी केईया मोऊ मम्क तूये?

ऊदोईपीक्यालो मूङ्‍कस् खम् लाम्पी लाम्मान्दूम्,

ना मूङ्‍कचा खम् ललई मान्‍रेप्ची।

२५ खन्सा योबोरोबूआ मीः तोङ्‍ना तीप्चाप् म्छूली मूङ्‍कचीपी कात्‍तू

ना जूम्‍लूक् छूलोक नीछीमा मूङ्‍कचीपी तातू।

मूङ्‍कचीम् लीक् हेम्पी मीः तीता, खोरोदोसो मूङ्‍कचा बूजेई मान्मची;

मूङ्‍कसा खस् पीलूलूक्दीत्ची, खोरोदोसो खस् मूङ्‍कप्का ऊसो मान्‍ईन्ची।

इस्राएलपीक ईल्पोङाङ् उद्धार मप्

४३

खोदोलोई हन्‍ना ए याकूब, आन् बानेई मप्,

ए इस्राएल, आन् बोबूईप्

योबोरोबूआ ओरोपीके:

“कीनव, ऊदोईपीक्यालो कोङा आन् म्दाम् छोक्सूना छूतेई मन्‍नाक तूये;

कोङा आन् आम् नीङ्पीका काछोन्‍नाक तूये, आन् ओमीङ् के।

२ आन् काऊलाम्पा छूना खात्लो कोङ् आम् साथपी छूवो;

आन् देप् योऊलाम्पा छूना खात्लो मूङ्‍क योऊआ मूल्खीनो।

आन् मीःलाम्पा छूना खात्लो हूईनो,

ना मूङ्‍क मीलाम्छोआ आन् पीलूलूक्खात्नो।

३ ऊदोईपीक्यालो कोङ् योबोरोबू, आम् नीनाम्मा,

इस्राएलपीक पवित्र नीनाम्मा, आम् उद्धार मप् के।

आन् छूतेई मम् लागी मिश्र छाप्कूवा,

ना आम् फाईपी कूश छाप्कूवा लो सेबा छाप्कूवालो कोङा पीयूतो।

४ आन् ओ मूक्स्दूपी हायाम् दाम् परेई छूक् ना हायाम् साम्दी दोम् खाईप् तूकसा,

ना कोङा आन् सम्तूमा मीयान्कसा

कोङा मीस् आम् फाईपी,

ना जाति-जातिस् आम् रीराममी फाईपी पीयूतो।

५ कीनव, ऊदोईपीक्यालो कोङ् आन्लो तूवो;

कोङा आम्छास् नाम्‍आप्स्कोलाम्पा तातो,

ना नाम्काम्स्कोलाम्पा आन्‍नी बात्ल मयान्‍नी।

६ कोङा योऊना ओरोपीको, ‘मूङ्‍कस् खाईम् पीचीव।’

ना योऊमेर ओरोपीको, ‘मूङ्‍कस् राप्चीनव।’

वात्छा ओ छास् छूबूरीप्का

ना मीम्छा ओ छास् चारीदूम् नाक्‍का छोक्पाका तात्चीव।

७ कोङ् ओखी नीनाम्मा पीक्ना काछोक् खोलोङ् तात्चीव,

ऊदोईपीक्यालो कोङा मूङ्‍कस् ओ साम्दीखा मम् लागी बोबूयूचीक तूये,

ना मूङ्‍कस् कोङाङ् बानेई मूचीक ना बोबूयूचीक के।”

८ खची मूक्स् तूनासोङ् कोमूक्पा छूक्ची

ना खची नोबो तूनासोङ् तूसूम्पा छूक्ची

पाखापी लाम्दूप्‍तो तात्नूम्व।

९ खोलोङ् जाति-जातिस् ईदेऊपी तानूव

ना मीस् बात्ल छूनूव।

मूङ्‍कस् तूवाकपीक आसाई केईका ङ्‍कम् तोक्पी ईयीकाक तूनाई,

ना लाईस्पी छूवाक खोतीम् तोक्पी आसाई पचीक तूनाई?

मूङ्‍कचा पचीक रीङ् आछीयाकके पीक्ना प्रमाण पीदूर्प् साक्छी तात्चीनूव,

खीक्‍कानाङ् मूङ्‍क साक्छी येईप्चा “ङ्‍क आछीयाक रईछ” पीक्ना पतेई मईची।

१० योबोरोबूआ ओरोपीके: “आन्‍नी ओ साक्छी

ना कोङा सोन्‍नीक ओ सूसो मप्ची के,

ना आन्‍ना कोङ् छेईदूरोनीव ना विश्‍वास मम् दूरोनीव,

खीक्‍का “कोङ् खङ् के” पीम् बूजेई मोनीव।

ओपीका लाईस्पी बीन्‍नीपा आस्सो नीनाम्मा बोबूयाक मान्तू,

ना ओपीका दोस्पीसो आस्सो नीनाम्मा छूनो।

११ कोङ्‍ङा योबोरोबू के,

ना ओपीका बीन्‍नीपा आस्‍सो हल्वापीप् मान्तू।

१२ कोङा दोस्का ऊई छूये पीम् लाईस्पीङ् खोमूक तूवा,

खीक्‍काना कोङा आन्‍नी लेन्चा मीन्‍नीक तूये ना खोलोङ् चारपी पूक तूये।

आम्नी रापी कोङा ङ्‍क खोलोङ् मूक के, बीन्‍नीपा नीनाम्माआ मक मा।

आन्‍नी ओ साक्छी के, नीनाम्मा क कोङ्‍ङा के,” योबोरोबूआ ओरोपीके।

१३ “एई, कोङ् केछे सून्मापूकाङ् मूङ्‍कङ् के।

ओ हूक्पीका आसासो छूतेई मम् दूरस्‍नो।

कोङा लक् मूयो, ना मूङ्‍क आसाई फाईम् दूर?”

नीनाम्माम् सम्खे लो इस्राएलीचीम् अविश्‍वासलो

१४ योबोरोबू आन्‍नी हल्वापीप्,

इस्राएलपीक पवित्र नीनाम्माआ ओरोपीके:

“आम्नी लागी कोङा बेबिलोनपी मीस् पोक्सोची,

ना बेबिलोनीचा गौरव मस्क हेयोङ्मा पोक्सोना

खोलोङ् बेबिलोनीस् जूम्‍लूक् मस्लो सताना जूकाक मीस् तोङ्ना तातोची।

१५ कोङ् योबोरोबू, आम्नी पवित्र नीनाम्मा,

इस्राएल बोबूईप्, आम्नी होङाबू के।”

१६ केछे योबोरोबूआ दीरीत्‍तीपी लाम् बानेई मअ,

हायाम् राःरालोक दीरीत्‍तीपी लाम् बानेई मअ।

१७ खसाङ् रथ, खोक्,

सेना ना थप सेनास् खोलोङ् ईतो मासेई मम् लागी दीरीत्‍तीपी खाईची;

मूङ्‍कस् होसोङ् पोन्ला मान्दूर्म् मीना मूङ्‍कपी दीसाछोक्स्क तूवा,

ना सलेद सेताम्क तोङ्ना सेत्चीक तूवा।

१८ खोदोलोई योबोरोबूआ ओरोपीके:

“याताना खाताक रीङ् मातानूम्व,

केछेक रीङ् मीनाचानूम्नव।

१९ खोङ्नूम्व, कोङा ईबूम् नयाँ लक् मूचोयोक तूये!

मूङ्‍क हन्‍ना छूये; ऊई आन्‍ना मूङ्‍क तईनूम्नोयो?

कोङा मरुभूमिपी ईबूम् लाम् लो

रूख थाम्पूपी योऊलो बानेई मूचोयोक तूये।

२० सोगोपाक जीवा-जन्तूचा, रेचेङ्‍गीचा

ना पप्पऊचा कोङ् साम्दी दोयो,

ऊदोईपीक्यालो कोङा सोकूचीक ओ मीचा

दूम् लागी मरुभूमिपी काऊ

खीक्‍का रूख थाम्पूपी योऊ पीयोची;

२१ कोङा मूङ्‍क जाति ओ सायोचोङ्मा मनूव पीकोना

ओ होप्मी लागीङ् बोबूयू।

२२ “खोरोदोसो ए याकूब, आना कोङ् दपोक मान्तू,

ए इस्राएल, आना ओपी सानीवा मक मान्तू।

२३ आना मीःपी चारेई मम् बलिम् लागी लूस् मान्ताईक तूये,

आम् होप्मी बलिदानआ आना ओ साम्दी-सायो मक मान्तू।

छीर्म् बलि चारेई मम्ना ओ सूसो मम् लागी कोङा आन् भार खूर्‌मीन्‍नाक मान्तू,

धूप ङोकूनासो कोङा आन् वाक्‍का-दीक्‍का मन्‍नाक मान्तू।

२४ आना ओ लागी नाम्चानप् बोझ खेत्ना तात्क मान्तू,

अथवा आम् बलिदानमी छोदोवाआ कोङ् ओ गोङ् काम्मीयोक मान्तू।

खोदोलोई आना कोङ् आम् मोऊमी भारआ चीपोक तूये;

आम् अधर्मआ कोङ् आना ओसऊ तूमीयोक तूये।

२५ “कोङ् मूङ्‍कङ् के, कोङ् छेमा पीप् नीनाम्मा तूवोकसा

कोङा खोलोङ् आम् अपराध मेतेई मीन्पीयान्‍ना,

ना आम् मोऊमी मीन्मारो मूयोनो।

२६ यात्खाताक रीङ्मी तोक्पी होसोङ् केईया रीङ्छाम् मयाम् के,

ना आन् दोस् मान्दीक छूम् लागी आम् होप्मी रीङ् यूक्स्व।

२७ लाईस्पीक आम् खूक्सूआ मोऊ मअ,

ना आम् पक्छेपी नेईप्चा ओ ऊल्‍लोङ्पी अपराध मची।

२८ खन्सा ओ दप्स्को खीम्पीक देप् पदपी तूप्ची कोङा ङईम्पी छूमीयूचीक तूये,

ना याकूब मासेई छूम् लागी लो इस्राएल निन्दापी छूम् लागीलो कोङा आज्ञा मूक तूये।

योबोरोबूआ सोक्‍क इस्राएल

४४

“खोदोलोई हन्‍ना ए ओ सूसो मप् याकूब,

कोङा सोन्‍नाक इस्राएल, सानीवा मना येन्व।

२ आन् बोबूईप्, आन् आम् माम् सागोवापी लोलीप् ना आन् बोक्छोप्

योबोरोबूआ ओरोपीके:

ए ओ सूसो मप् याकूब, कोङा सोन्‍नाक यशूरून, आन् कीनव।

३ ऊदोईपीक्यालो कोङा सूक्खा यीक्पी काऊ

ना सूक्खा थाम्पूपी योऊ लेनूदातो।

कोङा आम् वंशपी ओ आत्मा लेनूदातो,

ना आम् छामाईची आसीक् पीयोची।

४ मूङ्‍कस् तेल्म्पी लीम्क घाँस तोङ्‍क,

ना बगेई छूक् योऊमी चाखेम्पी लीम्क लहरे-पीपल तोङ्‍क छूये।

५ ईल्पो मीचा ओरोपीके, ‘कोङ् योबोरोबूम् के;’

आर्कोसा म्नीङ् याकूब यूक्स;

होसोङ् बीन्‍नीपा म्हूक्पी ‘योबोरोबूम्’ पीक्ना छाप्प,

ना म्होप्मी नीङ् इस्राएल यूक्स।

ओपीका बीन्‍नीपा नीनाम्मा आस्सो मान्तू

६ इस्राएलपीक देप्क होङाबू, उद्धार मप् ना खोलोप्का दूङ् राःरालोक योबोरोबूआ ओरोपीके:

“दूङ् लाईस्पीक लो दूङ् दोस्पीकलो कोङ्‍ङा के;

ओपीका बीन्‍नीपा नीनाम्मा आस्सो मान्तू।

७ कोङ् तोङ्‍क आसे तूये? तूदोक मूङ्‍कसा पीनूव।

कोङा केछेक ओ मीस् सोकूचीक नाम्‍लापीका एक्सा ऊचीई छूवाक तूये,

मूङ्‍कम् तोक्पी पनूते ना ओ लाईस्पी यूक्स्‍नूते,

होसोङ् बूसूम् लाईस्पा ऊई छूये, मूङ्‍कम् तोक्पीसो लाईस्पीङ् पनूते।

८ आन्‍नी कीनीनव, ना वेरेमोक्स् योनीनव।

ऊई कोङा आम्नीपी केछे लाईस्पीकाङ् ङ्‍क पूक ना खोमीन्‍नीक मायोनाई?

आन्‍नी ओ साक्छी के। ऊई ओपीका बीन्‍नीपा नीनाम्मा तूयेयोनाई?

माके, बीन्‍नीपा आस्सो छीलूमा मान्तू, कोङा ङ्‍क तोङ्‍क आस्सो छेतूक मान्तू।”

९ ङोङोक्छे बानेई मप् खोलोङ् ऊनाऊकस् के,

ना मूङ्‍कचा हायाम् दाम्‍लोक मीन्‍क थक् ऊसो म्दाम् मान्दीक तूये।

मूङ्‍कचीम् पक्छेपी नेईप्ची कोमूक्पास् तूये;

मूङ्‍कस् ऊसो मान्छेईप् छूवाना खची होप्ङा ङईम्पी छूवाक तूये।

१० देऊता बानेई मप्, अथवा धातु मीःपी खारेई मप्ना ङोङोक्छे बानेई मप्मी,

मूङ्‍क लक्पीका ऊसो फाइदा छूनो।

११ मूङ्‍क तोङ्‍क लक् मप् खोलोङ् ङईम्पी छूये;

ङोङोक्छे बानेई मलेप्चीन् मीस्ङाङ् के।

मूङ्‍कस् ईदेऊ बात्ल छूनूना थोरेम्नूव!

मूङ्‍कस् खची चारत्‍ते ना ङाम्‍लाला छूये।

१२ सेल्मी लक् मप्‍आ ईबूम् जूम्‍लो गोङना

मीखर्‌पी लक् मय;

मूङ्‍कसा घनआ दूप्पना ङोङोक्छेम् ङाली-पूसी लात,

मूङ्‍कसा हायाम् राःरालोक म्हूःआ मूङ्‍क लक् मय।

मूङ्‍क साका सीये ना मूङ्‍कम् राःरा गतेई छूये;

मूङ्‍कसा काऊ दूङ्‍ङनो ना नीऊरीरी मीय।

१३ सीङ्मी लक् मप्‍आ साखी कीन्‍नना सीङ्पी छाम्सीङ्आ चीन्‍न तीय;

मूङ्‍कसा राम्बआ छोकना मूङ्‍कम् ङाली-पूसी लात,

ना पूजा मस्को कोठापी यूम् लागी

ईल्पो हायाम् ङालीनप् मीस् तोङ्‍क बानेई मय।

१४ मूङ्‍कसा देवदारूम् पऊ देत;

मूङ्‍कसा धूपी अथवा वेईपऊ सोक

ना सोगोपाक बीन्‍नीपा सीछोस्का मूङ्‍क पमीय।

मूङ्‍कसा सल्‍लाम् पऊ लेत

ना येनाम्मा वाः ताईकसा मूङ्‍क पमीय।

१५ खीक्‍काना मूङ्‍कसा हेप् सीङ् मीःखम् लागी गोङ,

ना मूङ्‍कसा हेप् सीङ् खाईयना मीः खपना जूईय,

मूङ्‍कसा मूङ्‍क मीःपी सबेई हूईय।

खोदोलोई मूङ्‍कसा मूङ्‍क सीङ्पीका ईबूम् देऊतासो बानेई मईना मूङ्‍कम् पूजा मय!

मूङ्‍कसा मूङ्‍क सीङ्पीका ईबूम् ङोङोक्छेसो बानेई मय ना मूङ्‍कम् लाईस्पी कूम्यान्चीना मूङ्‍क सेवा छय।

१६ मूङ्‍क सीङ् म्‍राप्का मूङ्‍कसा मीःपी हूईय;

मूङ्‍क मीःपी म्जागूलो ङीय;

मूङ्‍क मीःपी मूङ्‍कसा साः ङीयना चय।

मूङ्‍कसा मीः जूईयना ओरोपीके,

“आहा! कोङ् होकू छूवो, कोङा मीः जूईम् तूऊ।”

१७ मूङ्‍क सीङ्मी बाँकी रहेई छूवाक टुक्रापीका मूङ्‍कसा ईबूम् देऊता, अर्थात् ङोङोक्छे बानेई मय;

मूङ्‍क ङोङोक्छेम् लाईस्पी मूङ्‍कसा सूपोम् मईना पूजा मय,

ना मूङ्‍कपी वाङोम् मय ना ओरोपीके,

“कोङ् लेन्चामीयोव! आन् ओ नीनाम्मा तूये!”

१८ मूङ्‍क मीचा ऊसो छेत्‍तस्‍नो, ना ऊसो बूजेई मईचीनो;

मूङ्‍कचीम् खची मूक्स् सीपाखात्क तूये,

खन्सा मूङ्‍कचा तोम् दूरस्‍नो,

मूङ्‍कचीम् सानीवा छीयाखात्क तूये,

ना मूङ्‍कचा बूजेई मम् दूरस्‍नो।

१९ आसासो ओरो तोतूना ललीयनो,

ओरोना पीम् लागी आस्पीसो ज्ञान अथवा बूजेई मम् राःरा मान्तू,

“ङ्‍कन् सीङ्मी टुक्राङाङ् के!

कोङा ङ्‍कम् ईक् टुक्रा मीः जूईम् लागी हूयूतू

ना मूङ्‍क मीःपीङ् कोङा सबेई हूयू ना साःसो ङीयूना चोओ।

ऊई मूङ्‍क सीङ्मी बाँकी तूक टुक्रापीका कोङा ईजेर्म् लप् थक्यो बानेई ममा?

ऊई कोङ् ओ होप्ङा सीङ्मी सीतोपूलूम् लाईस्पी कूम्चीम्ना सेवायो छोमा?”

२० मूङ्‍क तोङ्‍क मीचा छूबूई ऊप्स, ना दोका पीप् म्गोङ्आ मूङ्‍क थाम्खामीय;

मूङ्‍कसा म्‍रीराम लेन्चामीम् दूरनो, ना ओरोना पीम्सो दूरनो,

“ऊई ओ चूप् हूक्पी तूक ङ्‍क वालीलीक देऊता मायोनाई?”

२१ “ए याकूब, ङ्‍क रीङ् खोलोङ् आम् सानीवापी यूक्स्व,

ऊदोईपीक्यालो ए इस्राएल, आन् ओ सूसो मप् के।

कोङा आन् बोबून्‍नाक के, आन् ओ सूसो मप् के।

ए इस्राएल, कोङा आन् मान्यूयान्‍नो।

२२ कोङा आम् अपराध मोम् तोङ्ना

ना आम् मोऊ देत्छा बास्क मोम् तोङ्ना हतेई मीन्पीन्क तूये।

कोङ् तूवोकपी आत्‍ताना ताव, ऊदोईपीक्यालो कोङा आन् म्दाम् छोक्सूना छुटकारा मन्क तूये।”

२३ ए नाम्छूई, चामोवापी छाम् मव, ऊदोईपीक्यालो योबोरोबूआ ओरोना मक तूये;

ए चारीदूपीक ओरोगूम् थाम्पूचे, हायाम् सोतो बस्‍नीव।

ए कोम्चे, सोगोचे ना मूङ्‍कपी तूक खोलोङ् सीछोचे, ओरोसोतो छाम् मनूम्व,

ऊदोईपीक्यालो योबोरोबूआ म्दाम् छोक्स्‍ना याकूब छूतेई मक तूये,

खसा म्होपाङ् इस्राएलपी म्होप्मी साम्दीखा खोमय।

यरूशलेमपी होसोङ् मीस् ताना तूवाक

२४ आन् उद्धार मप्, आन् आम्माम् सागोवापा बोबूईप्

योबोरोबूआ ओरोपीके:

“कोङ् योबोरोबू के, कोङा खोलोक थक् बोबूयू,

कोङा ओ हाल्‍लाङ् नाम्छूई हाप्सू,

कोङा ओहोपाङ् चारीदू हाप्सू,

२५ कोङा वालीलीक खारीबोपोचीम् चीन्‍न असफल मीयूपूयोची,

ना जखाना खोप्ची मूर्ख बानेई मूयोची।

कोङा ज्ञानी मीस्चीम् ज्ञान मान्खामीयो,

ना मूङ्‍कस् मूर्ख बानेई मूतोची।

२६ कोङा ओ सूसो मप्चीम् रीङ्बऊ पोचीप् मीयूपूयोची

ना ओ रीदाम् पोक्चीम् खारीबो पूरा मीयूपूयोची,

कोङा मूङ्‍कचीलाम्पा यरूशलेममी तोक्पी ओरोपीको,

‘मूङ्‍कपी मीस् ताईना होसोङ् तूये,’

ना यहूदापीक सहरमी तोक्पी ओरोपीको, ‘मूङ्‍क सहर होसोङ् बोबूईयची,’

ना मूङ्‍कपीक हत्खाताक थाऊमी तोक्पी ओरोपीको, ‘कोङा मूङ्‍क होसोङ् बोबूयो।’

२७ कोङा ओरोगूम् योऊ ‘हार्‌खात्व!’ पीकोलो,

मूङ्‍क योऊ खोलोङ् हार्‌खाते।

२८ कोङा कोरेसमी तोक्पी, ‘मूङ्‍क ओ चोलोछा के,’ पीकोलो,

मूङ्‍कसा खोलोङ् ओ लन्ची पूरा मय।

मूङ्‍कसा यरूशलेममी तोक्पी ओरोपीके, ‘मूङ्‍क होसोङ् बानेई मस्‍नूव,’

ना नीनाम्मा दप्स्को खीम्मी तोक्पी ओरोपीके, ‘मूङ्‍कम् जग बोबूईचीनूव’।”

कोरेस योबोरोबूआ सोक्‍क मीस्

४५

योबोरोबूआ म्होपा अभिषेक मक कोरेस ओरोना लय,

जाति-जातिस् हारेई मम् लागी,

होङाबूस् खची जूम्‍लोमान्दीक मम् लागी,

मूङ्‍कम् लाईस्पी लाम्स्को हल्म् लागी,

ना मूल लाम्स्को मान्छीम् लागी

कोङा मूङ्‍कम् म्चूप् हूः लापो:

२ “ए कोरेस, कोङ् आम् लाईस्-लाईस् खातो,

ना खोलोङ् कोम् तन्तई मूतो।

काँसम् लाम्स्को खोलोङ् टुक्रा-टुक्रा मूतो,

ना सेल्मी आक्ल खोलोङ् रूपूतो।

३ कोङ् योबोरोबू के, कोङ्‍ङा इस्राएलमी नीनाम्मा के,

कोङाङ् आन् आम् नीङ्लाम्पा काछोन्‍नाक तूये पीम्ना आना छेईम् लागी

कोङा आन् नाम्कूर्मादाम्पी सूल्म्पाना यूम्पा दाचाम्मी दाङ्‍खीम् पीयान्‍ना।

४ ओ सूसो मप् याकूबङा, कोङा सोकूक इस्राएलमी लागी

कोङा आन् आम् नीङ्पीका काछोन्‍नाक के।

आना कोङ् स्वीकार मान्मोदोसो कोङा

आन् साम्दी-सायोलोक तूस्को पीन्‍नाक तूये।

५ कोङ् योबोरोबू के, ना ओपीका बीन्‍नीपा योबोरोबू आस्सो मान्तू;

ओपीका बीन्‍नीपा आस्सो नीनाम्मा मान्तू।

आना कोङ् स्वीकार मान्मोदोसो कोङा

आन् हायाम् राःरालोक मयान्‍ना,

६ खीक्‍का ओपीका बीन्‍नीपा योबोरोबू आस्सो मान्तू पीम्

नाम् आप्पकप्का नाम् काम्क सम्मो मीचा छेत्‍तची।

कोङ् योबोरोबू के, ना ओपीका बीन्‍नीपा योबोरोबू आस्सो मान्तू।

७ कोङा कोदी लो नाम्कूर्मादाम्‍लो बोबूयू।

कोङा फलीफाप लो नीछीमालो तातो।

कोङ्, योबोरोबूआङ् ङ्‍क खोलोङ् लक् मूयो।

८ “ए नाम्छूईङा, धार्मिकताम् वाः तामीव;

मोम्‍आ मूङ्‍क दाली लेन्दात्नूव।

मूङ्‍क ग्रहण मम् लागी चारीदूआ म्ङः हत्‍नूव,

खीक्‍का हल्वा लो धार्मिकतालो मूङ्‍कपीका लत्‍ते।

कोङ्, योबोरोबूआङ् ङ्‍क बोबूयूक के।

९ “म्होप् बोबूईप् नीनाम्मालो खेप् धिक्‍कार;

मूङ्‍कन् बोहोम् छूप् तूकपीक ईबूम् छूप्ङाङ् के।

ऊई बोहोआ बोहोम् छूप् बानेई मप् ‘आना ऊई बानेई मचय?’ पीक्ना तत्‍तयोनाई?

अथवा बोहोम् छूप्‍आ ‘बोहोम् छूप् बानेई मप्मी म्हूःङ् मान्तू’ पीक्ना पीकेयोनाई?

१० म्पा ‘कोङ् ऊदोई जन्मेई छूवोकई?’

अथवा म्मा ‘आना ङ्‍क तोङ्‍क ऊई वात्कई?’

पीक्ना लोक् मीस् धिक्‍कार।”

११ इस्राएलपीक पवित्र नीनाम्मा ना मूङ्‍क इस्राएल बोबूईप् योबोरोबूआ ओरोपीके:

दोस्का छूक् रीङ्मी तोक्पी क,

ऊई आन्‍ना ओ छामाईचीम् तोक्पी कोङ् ततोनीयो,

अथवा ओ हूक्पीक लक्मी तोक्पी आन्‍ना कोङ् हुकुम पीयोनीयो?

१२ चारीदू कोङाङ् बोबूयूक के,

ना मूङ्‍कपी तूप् मीस् कोङाङ् बोबूयूक के।

ओ हूःआङ् नाम्छूई ओरोदाप् मूक के,

ना कोङाङ् मूङ्‍कपीक सोङ्‍गेर् खोलोङ् नम्‍लोना मीलेई मूना यूक्सूक के।

१३ कोरेस कोङा ओ धार्मिकतापी थोरेप्मीयो।

कोङा मूङ्‍कम् लाम् खोलोङ् तन्तई मीयूपूयो।

मूङ्‍कसा ओ सहर होसोङ् बोबूईय,

ना कैदपी छूक् खोलोङ् ओ मीस् हल्वा पीय,

खोदोलोई म्दाम् लापना मा, ना पूनाऊनी लापनासो मा,

खोलोप्का दूङ् राःरालोक योबोरोबूआ ओरोपीके।”

१४ योबोरोबूआ ओरोपीके:

“मिश्र छाप्कूवापीक उब्जनी लो कूश छाप्कूवापीक पईकारलो

ना शेबापीक देप् गाम्‍लोक खोलोङ् मीस्

आम्पी ताये, ना मूङ्‍कस् आम्मी छूये।

मूङ्‍कस् आम् दोस्-दोस् बाने।

साङ्लआ छूईम्दीम्पाङ् मूङ्‍कस् आन् तूकपी ताये।

मूङ्‍कस् आम् लाईस्पी कूम्यान्ची,

ना ओरोपीक्ना मूङ्‍कचा आन् बीन्ती मीये,

‘आछीयाङ् नीनाम्मा आम्पी तूये, ना खङाङ् नीनाम्मा तूये;

बीन्‍नीपा आस्सो मान्तू’।”

१५ आछीयाङ् आन् आम्होपा आम्होप्ङा सूल्‍प् नीनाम्मा तूये,

ए इस्राएल लेन्चामीक् नीनाम्माङा!

१६ ङोङोक्छे बोबूईप् खोलोङ् ङईम्पी छूये

ना मूङ्‍कचीम् नीङ्ला खाते।

मूङ्‍कचीम् खोलोमी ईतो खची नीङ्ला खाते।

१७ खोदोलोई योबोरोबूआ इस्राएल

म्होप्मी सदैबरी तूप्चाप् उद्धारलाम्पाङ् लेन्चामीय।

दोस्का-दोस्का सम्मो आन्‍नी हाल्‍लोसो ङईम्पी छूनीनो,

अथवा आम्नी नीङ्ला खात्नो।

१८ ऊदोईपीक्यालो योबोरोबूआ ओरोपीके,

खसा नाम्छूई बोबूईयू,

खङ् नीनाम्मा तूये;

खसा चारीदूम् ङाली बानेई मअ ना बोबूईयू,

ना मूङ्‍क पोचीम्मीना यूक्सू;

खसा मूङ्‍क होप्‍तोङ् यूम् लागी बोबूईक मा,

खोदोलोई खसा मूङ्‍क चाईम् लागी बोबूईयू।

खसा ओरोपीके:

“कोङ् योबोरोबू के,

ओपीका बीन्‍नीपा योबोरोबू आस्सो मान्तू।

१९ नाम्कूर्मादाम्मी छाप्कूवापी हाकपीकासो

कोङ् सूल्न्चूङ्ना नेनोक मान्तू;

‘आन्‍ना कोङ् मोरो लामोनीव’

पीकोना कोङा याकूबमी छामाईची मान्लोङा।

कोङ्, योबोरोबू आछीयाक नेनो;

कोङा ठीक-ठीक रीङ् पूयो।

२० “जाति-जातिपीक लेईप्चाप् मीस्चे,

आन्‍नी खोलोङ् बात्ल छूवानीना तानीव,

ईतो ईदेप्पी बात्ल छूवानीव!

सीङ्मी ङोङोक्छे खूर्प् तीप्चीपी लो,

लेन्चा मीमान्दूर्प् देऊताचीपीलो वाङोम् मप्ची ऊसो मान्लेप्-मान्छेईप् तूये।

२१ हन्‍ना छूम् हयक रीङ् पानूम्व, ना मूङ्‍कम् तोक्पी रीङ् यूक्सानूम्व;

आन्‍ना आम्नी होप्-होप्पी चाई मनूम्व!

हायाम् दोङ् लाईस्पी आसाई ङ्‍क रीङ् पअ?

केछेयीका ङ्‍क आसाई पअ?

ऊई कोङ्, योबोरोबूआङ् मायो?

ओपीका बीन्‍नीपा आस्सो नीनाम्मा मान्तू,

धर्मी नीनाम्मा ना उद्धार मप् कोङ्‍ङा के;

ओपीका बीन्‍नीपा आस्सो मान्तू।

२२ “ओ हेम् आत्‍तानीव, ना उद्धार तानूम्व,

ए चारीदूम् नाक्‍का छोक्पाक खोलोङ् मीस्चे!

ऊदोईपीक्यालो कोङ् नीनाम्मा के ना ओपीका बीन्‍नीपा नीनाम्मा आस्सो मान्तू।

२३ कोङा ओ रीराममी पस्तून चोक तूये,

कोङ् ओ ङःपीका सत्य रीङ्बऊ नेनोक तूये,

मूङ्‍क हन्‍ना कोङा आतूखूयोनो।

खोलोङ् मीस् ओ मूक्स्दूपी खून्जू लये;

खोलोङ् लेम्‍आ ओ नीङ्‍पी पस्तून चाय।

२४ ओ तोक्पी मूङ्‍कचा ओरोपीके,

‘योबोरोबूपीङाङ् धार्मिकता लो राःरालो तूये’।”

खम् ऊल्‍लोङ्पी छूली मप्ची खोलोङ्

खपीङ् ताये ना ङाम्‍लाला छूये।

२५ खोदोलोई योबोरोबूपीङ् इस्राएलमी छामाईची खोलोङ् धर्मी थरेई छूये,

ना खपीङ् मूङ्‍कचा सागोहोम् मईची।

बेबिलोनपीक देऊतास्

४६

बेल देऊता लो नेबो देऊतालो बोहोपू कूम्यान्ची;

भारी खूर्प् पोसूचा मूङ्‍कचीम् ङोङोक्छे खूरची।

मूङ्‍कचा खूरस्‍ना खाईयस्क खोलोङ् ङोङोक्छे

मूङ्‍क खची सऊ तूक् पोसूचीम् लागी हायाम् लीप् भारी तोङ्‍क तूये।

२ ङोङोक्छे लो खची मालिकलो ईतो बोहोपू कूम्यान्‍ची;

देऊताचा मीस् लेन्चामीम् दूरस्‍नो,

ना मीचासो देऊतास् लेन्चामीम् दूरस्‍नो।

मूङ्‍कस् ईतोङ् कैदपी छूये।

३ “ए याकूबमी छामाईचे,

ना इस्राएलपीक लेताकस् खोलोङ्चे, सानीवा मनूम्ना येन्‍नूम्व!

कोङा मूङ्‍कस् खची माम् सागोवापी तूवालोयीकाङ् दप्सूचीक तूये

ना जन्मेई छूवालोयीकाङ् खूरूचीक तूये।

४ आन्‍नी खूवोबूप् छूनीक सम्मो ना आम्नी तोङ् बूल्‍लक सम्मो

कोङ् मूङ्‍कङ् के, कोङाङ् आन्‍नी दम्यान्‍नी।

कोङा आन्‍नी बोबून्‍नीक के, ना कोङाङ् आम्नी चोलोगूलो मूयो;

कोङ् आन्‍नी खूर्‌यान्‍नीना लाम्दूमो ना लेन्चा मीयान्‍नी।

५ “आन्‍ना कोङ् आस्लोई थापोनी?

अथवा कोङ्लो ईन्‍तोरोक आसे तूये?

६ हेप्-हेप्‍आ फाक्सूम्पीका हाल्ङो लेत्‍तची

ना नाम्छेर्‌बू तराजुपी जोखेई मईची;

मूङ्‍कचा ईल्पो हाल्ङोम् लक् मप् दूक्नासी पीयस्‍ना लक् ममीयची,

मूङ्‍क हाल्ङोपीका लो नाम्छेर्‌बूपीकालो मूङ्‍कसा मूङ्‍कचीम् लागी ङोङोक्छे बानेई मय।

खीक्‍काना मूङ्‍कस् मूङ्‍क देऊताम् लाईस्पी कूम्यान्‍ची ना मूङ्‍कम् पूजा मईची!

७ मूङ्‍कचा मूङ्‍क ङोङोक्छे खची बोऊतो थेम्पी खूरस्‍ना खाईयची,

ना मूङ्‍क म्तूस्कोपी यूक्सची, ना मूङ्‍क मूङ्‍कपीङ् थोरेप्दीते।

मूङ्‍कपीका मूङ्‍क म्होप्ङा एक्सा-मेक्सा यईम्चीम् दूरनो।

हेप् मीचा मूङ्‍कम् लाईस्पी वाङोम् मईदोसो मूङ्‍कसा ऊसो ङरी आत्‍तनो;

मूङ्‍कसा मूङ्‍क मीस् म्नीछीमापीका लेन्चामीम् दूरनो।

८ “ए मोऊपोचे, ङ्‍क रीङ् मीनानूम्व,

ना आम्नी सानीवापी पक्‍का मनूम्ना यूक्सानूम्व।

९ केछे-केछेक रीङ् मीनानूम्व;

कोङ् नीनाम्मा के, ना बीन्‍नीपा नीनाम्मा आस्सो मान्तू;

कोङ् नीनाम्मा के, कोङ् तोङ्‍क बीन्‍नीपा आस्सो मान्तू।

१० यान्तेस्कोपी ऊई छूये, खूङ्‍क थोस्कोपूकाङ् पोदूर्प् कोङ्‍ङा के;

सून्मापूका हन्‍ना छूक्ना ताप् खोलोङ् रीङ् कोङा पूयो।

कोङा ओरोपीको, ‘ओ लोचम् पूरा छूये,

ना कोङा लन्ची मूयोक कोङा पूरा मूयो।’

११ नाम्‍आप्स्कोलाम्पा कोङा सीकारी छोऊ काछूयो,

ना छूबूरीपीक छाप्कूवापीका ओ लन्ची पूरा मम् लागी कोङा ईल्पो मीस् काछूयो।

कोङा ऊई पीकोक तूये, मूङ्‍क कोङा मूयो;

कोङा मूक लोचम् कोङा पूरा मूयो।

१२ ए पीक्याक मान्‍रेप् गोङ्लोक ना धार्मिकतापीका छूबूरी तूप् मीस्चे,

ओ रीङ् सानीवा मनूम्ना येन्‍नूम्व।

१३ कोङा ओ होप्मी धार्मिकता दोक्छापी तातूचोयोक तूये, मूङ्‍क छूबूरी मान्तू;

कोङा पीम् उद्धार दावाङ् ताये।

कोङा सियोन लेन्चामीयो,

ना ओ साम्दीखा इस्राएल खोमीयो।

बेबिलोनमी पतन छूवाक

४७

“ए बेबिलोनपीक आम् सूर् मान्छूक मेकछाङा,

दाली खात्व, ना फूर्क् पी तूवाव।

ए बेबिलोनपी तूप्चीम् मेकछाङा,

सिंहासन मान्दीङ् बोहोपी तूवाव।

हन्‍नायीका आन् आसासो ङालीनप् ना नईम्बूङ् लईनो।

२ खूरूऊ तात्ना फूल् यीक्व!

आम् छेक्नाम् हल्व! आम् फरिया थोम्‍ला बूप्व!

आम् तेई थेल्ना आम् फीला खोमव!

ना योऊ जोक्व!

३ आन् फूतीकेर् छूक खोलोआ तयची

ना आम् ङाजावा खोलोआ तयची।

कोङा म्फाई लापो;

कोङा आस्‍सो लेतोनो।”

४ केई उद्धार मप् इस्राएलपीक पवित्र नीनाम्मा तूये,

खम् नीङ् खोलोप्का दूङ् राःरालोक योबोरोबू के।

५ “ए बेबिलोनपी तूप्चीम् मेकछाङा,

आन् वाये तूवाव, ना नाम्कूर्मादाम्पी खात्व,

हन्‍नायीका आन् चारखम्-चारखम्पीक होङाबूमे लईनो।

६ कोङ् ओ मीस्चीप्का ओ छूली काताक तूवा

ना कोङा ओहोपाङ् सोकूचीकस् अपवित्र मूची;

कोङा मूङ्‍कस् आम् हूक्पी पीन्‍ना,

खोदोलोई आना मूङ्‍कस् सम्तूमा मान्मीक्ची।

खूवोबूप्-खूवोबूम्चीसो आना आम् होप्मी हायाम् लीप् वोवेन्दा खूर्‌मीची।

७ आना ओरोपीका, ‘कोङ् दोस्का-दोस्का सम्मोकम् लागी होङाबूमे छूवोचोयो!’

खोदोलोई आना मक लक् आम् सानीवापी मान्यून्‍ना,

अथवा मूङ्‍क लक्मी यान्छोस्कोम् तोक्पी मान्मीन्‍नू।

८ “खन्सा ‘ए सूक्वा-चामोवापी तूप्ङा,

आम्होप् सुरक्षित छूक्ना तूप्ङा, ङ्‍क रीङ् येन्‍व।

आना ओरोपीका, ‘कोङ्‍ङा होङाबूमे तूवो ना ओपीका बीन्‍नीपा होङाबूमे आस्सो मान्तू,

कोङ् हादेम्सो लोमेवा छूवोनो,

अथवा छामाई सीलो तूनीवा तेम् बोक्स्‍नो!’

९ ङ्‍क नीच्‍ची खोती आम्पी ऊक्छीन्छापी ईलेईपीङ् तालाते:

आम् छामाई सीना आना तूनीवा मय ना आन् लोमेवा छूये।

आम्पी हायाम्क टुनामुना लो हायाम् राःरालोक मन्तर-तन्तरलो तूदोसो

मूङ्‍क खोलोङ् आम्पी ताये।

१० आना आम् होप्मी रई लक्पी भरोसा मक तूये,

ना ‘आसासो कोङ् तोयोनो’ पीकाक तूये।

आम् ज्ञानआ लो आम् लूखूप्चीआलो आन् छलपी माक तूये,

ना आना आम् सानीवापी ओरोपीकाक तूये,

‘कोङ्‍ङा के, ओपीका दूङ्‍क बीन्‍नीपा आस्सो मान्तू।’

११ नीछीमा आम्पी तालाते,

मूङ्‍क आना ऊक जादूआसो हतेई मम् दूरनो।

हानी-नोक्सान् आम्पी तालाते,

मूङ्‍क आना म्दाम् छोक्सदोसोङ् हतेई मम् दूरनो।

आना छेत्‍तनोक मासेई मप्

आचानक आम्पी तालाते।

१२ “हन्‍ना आना आम् साहीछापूकाङ्

रोकोछू मना मथक मन्तर-तन्तरलो

हायाम् देतो टुनामुनालो मचव।

बा आन् सफल छूयेयो!

बा आना कीम्-याम् छाम् दूरयो!

१३ आना तक खोलोङ् चाईपीका आन् आम्सऊ तूकाक तूये!

ग्रह खोङस्‍ना लाः फाईक पीच्‍ची बूसूम्‍लाईस्पा छूक् रीङ् पोक्ची तानूव,

ना आम्पी ताप् नीछीमापीका आन् लेन्चामीयानूव।

१४ आछीयाङ् मूङ्‍कस् सीतोपूलू तोङ्‍क तूये;

मीःआ मूङ्‍कस् हूईयची।

मूङ्‍क मीलाम्छोम् राःरापीका

मूङ्‍कचा खची होप् लेन्चामीम् दूरस्‍नो।

मूङ्‍क मीः जूईम् लागी मीम् गेलोबोम् मा,

तोतूम्ना जूईम् मीःसो मा।

१५ मूङ्‍कचा आम् लागी ऊसो मम् दूरस्‍नो,

आना मूङ्‍कस्का आम् साहीछापूकाङ् पईकार मतो थोङाक तूवा।

मूङ्‍कचा खोलोआ खची होप्-होप्मी लाम् कल्‍लची;

आन् लेन्चामीक् ईल्पोसो छूनो।

पीक्याक मान्‍रेप् इस्राएल

४८

“ए याकूबमी छामाईचे, ङ्‍क रीङ् येन्‍नूम्व!

आन्‍नी ‘इस्राएल’ नीङ्लाम्पा काछानीक तूये,

ना यहूदाम् वंशपीका तानीक तूये,

आन्‍ना योबोरोबूम् नीङ्पी पस्तून चाईनूम्

ना इस्राएलपीक नीनाम्माम् नीङ् दप्नूम्,

खोदोलोई सत्यतापी लो धार्मिकतापीलो मा।

२ आन्‍नी पवित्र सहरपीक नागरीक लोयान्‍नीची,

ना इस्राएलपीक नीनाम्मापी भरोसा मईनूम्;

खम् नीङ् खोलोप्का दूङ् राःरालोक योबोरोबू के।

३ कोङा सून्मापूक रीङ् लाईस्पीङ् पूतू,

मूङ्‍क ओ ङःपीका लत्‍ता, ना कोङा मूङ्‍क खोमूतू;

कोङा दावाङ् लक् मूऊ, ना कोङा पीकोक मूङ्‍क खोलोङ् रीङ् छूवाखाता।

४ ऊदोईपीक्यालो कोङा छेतूक तूवा, आन्‍नी पीक्याक मान्‍रेप् तूवानी,

ना आम्नी पईपीक सऊरी क सेल्मी तोङ्‍क तूवा,

आम्नी थप् काँसम् तोङ्‍क तूवा।

५ खन्सा कोङा ङ्‍क रीङ् आन् केछेङ् ईन्दीन्‍ना;

ङ्‍क रीङ् छूम् लाईस्पीङ् कोङा खोलोङ् पूतू,

खोरोछूकसा आना ओरोना पीम् तयनो,

‘ओ ङोङोक्छेचा ङ्‍क खोलोङ् मस्क के,

ओ सीङ्मी ङोङोक्छेआ लो धातुम् देऊतालो ङ्‍क खोलोङ् छूमीचीक के।’

६ आना ङ्‍क रीङ् खोलोङ् येन्क तूये; ङ्‍क रीङ् खोलोङ् खोङ्व।

ऊई आना ङ्‍क रीङ् स्वीकार मईनोयो?

“हन्‍नायीका कोङा आन् नयाँ रीङ् लो,

आना छेत्‍तनोक सूलाक खोलोङ् रीङ्लो ईयान्‍ना।

७ ङ्‍कस् ईनीम्बा बोबूईम्पाक के, केछे लाईस्पी मा;

ईक्‍का दूङ् लाईस्पी आना ङ्‍कचीम् तोक्पी मान्येईक तूवा।

खन्सा आना ओरोना पीम् दूरनो,

‘एई, कोङा ङ्‍क रीङ्मी तोक्पी छेतूक तूवा।’

८ आना येन्‍क मान्तू, ना छेत्कसो मान्तू;

केछे सून्मापूकाङ् आम् नोबो हलाक मान्तू।

आन् देईक छल मप्ये तूये पीम् कोङा छेतो;

आन् जन्मेई छूवाक लेईयीकाङ् विद्रोह मप् तूवा।

९ ओ नीङ्‍मी लागी लो ओ साम्दीखाम् लागीलो

आन् मासेई मान्मम् लागी कोङा ओ छूली तेप्सूक तूवा।

१० खोङ्व, कोङा आन् खारेई मन्‍नाक तूये, खोदोलोई मीःपी नाम्छेर्‌बू खारेई मयाम्क तोङ्नान् मा;

कोङा आन् दूक्वाम् मीखर्‌पी जाचेई मन्‍नाक तूये।

११ ओ होप्मी लागी, कोङा ओ होप्मी लागीङ् मूङ्‍क तोङ्ना मूयो।

कोङा ऊतोङ्नाई ओ नीङ्मी साम्दी काईम् दूरो?

ओ साम्दीखा कोङा बीन्‍नीपा आस्सो पीयोनो।

इस्राएलमी छुटकारा

१२ “ए याकूब, ए कोङा काछोन्‍नाक इस्राएल,

ओ रीङ् येन्व: कोङ् मूङ्‍कङ् के।

दूङ् लाईस्पीक लो दूङ् दोस्पीकलो कोङ्‍ङा के।

१३ ओ हूःआङ् चारीदूम् जग बोबूईक के,

ना ओ चूप् हूःआ नाम्छूई हाप्स्क के।

कोङा मूङ्‍कस् काछूयोचीलो,

मूङ्‍कस् खोलोङ् ईतो थोरेपे।

१४ “आन्‍नी खोलोङ् ईदेऊ बात्ल छूवानीना येन्‍नूम्व:

देऊतास् तूकपीक आस्कसाई ङ्‍क रीङ् लाईस्पीकाङ् पअ?

योबोरोबूआ सोक्‍क कोरेसआ

बेबिलोनमी ऊल्‍लोङ्पी योबोरोबूम् लन्ची पूरा मय,

ना खम् हूक्पीक राःरा बेबिलोनपीकचीम् ऊल्‍लोङ्पी छूये।

१५ कोङ्, कोङाङ् ङ्‍क पीकोक तूये;

एई, कोङाङ् कोरेस काछूक तूये।

कोङा मूङ्‍क तातो, ना मूङ्‍क म्होपा मईक लक्पी सफल छूये।

१६ “ओ दोक्छापी तानीव, ना आन्‍ना ङ्‍क येन्‍नूम्व:

लाईस्पी पूलोयीकाङ् कोङा रीङ् सूलूना पीकोक मान्तू;

मूङ्‍क पूरा छूम् नाम्‍लापी कोङ् मूङ्‍कपी छूवो।”

हन्‍ना योबोरोबू नीनाम्माआ

कोङ् खम् आत्मालो पोक्सोक तूये।

१७ योबोरोबू, आन् उद्धार मप् ना इस्राएलपीक पवित्र नीनाम्माआ ओरोपीके:

“कोङ् योबोरोबू आम् नीनाम्मा के,

कोङा आम् नखावा छूम् लागी आन् ईयान्‍ना,

कोङा आन् खाईम् पर्ने लाम्पी आन् लाम्दूम्यान्‍ना।

१८ आना ओ आज्ञा खोलोङ् सानीवा मवाना रेप्वादोक

आम् खाऊमा-खासेर्मा योऊ तोङ्‍क

ना आम् धार्मिकता दीरीत्‍तीम् छाल तोङ्‍क छूवावा।

१९ आम् वंश सेरोम्तोसर्प् छूवावा,

ना आम् छामाईची ङीर्‌मान्तेईप् सेरोम्मी म्फूल्तोसर्प् छूवावा।

मूङ्‍कचीम् नीङ् ओपीका हादेम्सो मेतेई मान्छून्खावा,

ना मूङ्‍कस् ओ लाईस्पी मासेई मान्छून्खावा।”

२० बेबिलोनपीका लत्‍तानीना बान्‍नीव,

बेबिलोनपीकचीप्का जूकानीव!

चामोवाम् साल्म्पी बतो

ङ्‍क रीङ् पानूम्व।

चारीदूम् नाक्‍काछो सम्मो ङ्‍क रीङ् येईमीयानूम्व;

आन्‍ना ओरोपीकानीव, “योबोरोबूआ म्सूसो मप् याकूब म्दाम् छोक्स्‍ना छुटकारा पीक तूये!”

२१ खसा मूङ्‍कस् गोङ्‍रूत्खाप् थाम्पूलाम्पा खाईचीलो मूङ्‍कस् वाम्मा मान्सी;

खसा मूङ्‍कचीम् लागी छीलूमापीका काऊ लाईपीची;

खसा छीलूमा नीस् भाग मअ,

ना मूङ्‍कपीका काऊ लत्‍ता।

२२ “दुष्‍ट मीस्चीम् लागी खाऊमा-खासेर्मा छूनो,”

योबोरोबूआ ओरोपीके।

योबोरोबूम् सूसो मप्

४९

ए टापूचे, ओ रीङ् येन्‍नूम्व!

ए छूबूरीपीक जातिचे, ङ्‍क रीङ् येन्‍नूम्व!

कोङ् जन्मेई छूम् लाईस्पीकाङ् योबोरोबूआ कोङ् काछो;

ओ माम् सागोवापाकाङ् खसा ओ नीङ्पीका कोङ् काछो।

२ खसा ओ ङः गेईप् दोप्सेल तोङ्‍क मीयोपो,

खसा कोङ् म्हूःम् गीम्जूवा गोपी सूलोना यूक्सो।

खसा कोङ् चील्‍ल ना लाङ्लाङ्‍यो तीप्चाप् बेई बानेईमो,

ना कोङ् म्होप्मी बेई यूम् थोक्लापी सूलोना यूक्सो।

३ खसा कोङ् ओरोलो, “आन् ओ सूसो मप् इस्राएल के।

आम्पीङ् ओ साम्दीखा कोङा खोछेईमीयो।”

४ खोदोलोई कोङा ओरोपीको, “कोङा मोरो रोकोछू मूऊ;

कोङा मोरोङ् ओ बल यसू।

खोरोदोसो कोङा ऊई तोम् छूये, मूङ्‍क योबोरोबूम् हूक्पी तूये,

ना ओ पूनाऊनी ओ नीनाम्मापी तूये।”

५ योबोरोबूआ कोङ् म्सूसो मप् छूम् लागी,

याकूब होसोङ् खपी ताईम् लागी,

ना इस्राएल खपी बात्ल मम् लागी

ओमाम् सागोवापीकाङ् बोबूयो,

ऊदोईपीक्यालो योबोरोबूम् मूक्स्दूपी कोङ् साम्दी-सायो तोक् बानेईमोक तूये,

ना ओ नीनाम्मा ओ राःरा छूवाक तूये।

६ हन्‍ना मूङ्‍क योबोरोबूआङ् ओरोपीके:

“याकूबमी गोङ्ची होसोङ् आईम्ना ताईम् लागी

ना इस्राएलपीक बीन्‍नीपा लेताकस् आईम्ना ताईम् लागी

आन् ओ सूसो मप् छूम् लागी हायाम् चीमा रीङ् तूये।

चारीदूम् नाक्‍काछो सम्मो आना ओ उद्धार ताईतीनूव पीकोना

कोङा आन् बीन्‍नीपा जातिचीम् लागी अल्होसो बानेई मयान्‍ना।”

७ जाति-जातिचा मोरोक मीचीक ना जेर्‌चीक

चारतोप्चीम् सूसो मप्

योबोरोबू, उद्धार मप् ना इस्राएलपीक पवित्र नीनाम्माआ ओरोलय:

“होङाबूचा आन् तये ना खस् थोरेपे,

होङाबूम् वात्छा म्छाचा आन् तये ना आम् लाईस्पी कूम्यान्‍ची,

ऊदोईपीक्यालो विश्‍वासयोग्य योबोरोबू,

इस्राएलपीक पवित्र नीनाम्माआ आन् सोकाक तूये।”

इस्राएल होसोङ् बोबूईचीक

८ योरोबूआ ओरोपीके:

“ओ सम्खेलूम् नाम्‍लापी कोङा आन् ङरी आईयान्‍ना,

ना उद्धार मम् लेईपी कोङा आन् बोन्छोयान्‍ना।

इस्राएल छाप्कूवा होसोङ् बोबूईम्ना खोलोङ् दाचाम् मूङ्‍कपी तूप् मीस्मी हूक्पी मम् लागी

कोङा आन् सम्सूर्‌यान्‍ना यूयान् ना मीस्मी लागी करार बानेई मयान्‍ना।

९ आना कैदीस् ‘लत्‍तानीना बान्‍नीव,’

ना नाम्कूर्मादाम्पी तूप्ची ‘हल्वा तानूम्व’ लयची।

मूङ्‍कस् लाम् होम्पी चारेई छूक् लूस् तोङ्‍क छूये,

ना लाईस्पी रूख तूवाक कोम् हेम्पी मूङ्‍कचा खार्का छीप्पची।

१० मूङ्‍कस् साका सीनो ना वाम्मासो सीनो,

मूङ्‍कस् मरुभूमिपीक हायाम् हूईप् हूक्‍आ अथवा नाम्छोवासो केप्पस्‍नो,

ऊदोईपीक्यालो मूङ्‍कस् सम्खे मीक् नीनाम्माआ मूङ्‍कस् लाम्दूप्पची,

ना काऊमी म्पूई दोहोम्पी मूङ्‍कस् तीत्‍तो लाम्दूप्पची।

११ कोङा खोलोङ् ओ कोम्पी लाम् बानेई मूयो,

ना ओ मूल्‍लाम् ओरोरेप् मूयो।

१२ खोङ्नूम्व, मूङ्‍कस् छूबूरीपाका ताये,

हेप् योऊना हेम्पीका ताये, हेप् नाम्काम्स्को हेम्पीका ताये

ना हेप् आश्‍वान छाप्कूवापीका ताये।”

१३ ए नाम्छूईङा, चामोवापी कातो-बतो छाम् मव!

ए चारीदूङा, चामोवा मव! ए कोम्चे, आम्नी साल्म् लात्नूम्ना छाम् मनूम्व!

ऊदोईपीक्यालो योबोरोबूआ म्होप्मी मीस् खोलोङ् सान्त्वना पीचीक तूये,

ना नीछीमापी छूक् खम् मीस् खोलोङ् खसा सम्खे मीयची।

१४ खोदोलोई सियोनआ ओरोपीका, “योबोरोबूआ कोङ् होक्सोयोक तूये,

ओ रोबूआ कोङ् मातोक्सोक तूये।”

१५ “ऊई हेप् छाम्माआ चूचू दूप्चाप् म्छा मान्यूदूरयो?

म्होपा वातक नूक्छा ऊई मूङ्‍कसा सम्तूमा मीयनोयोनाई?

मूङ्‍कसा म्छा माईम्यूम्सो दूर,

खोदोलोई कोङान् आन् माईम्यूम् दूरोनो!

१६ खोङ्व, कोङा ओ हूक्फामापी आम् नीङ् छापूक तूये;

आम् पर्खाल सदैबरी ओ मूक्स्दूपीङ् तूये।

१७ आम् छामाईची दावा-दावा आत्ना ताचाये,

ना आन् हईप्दीप्ना गोङ्‌रूत्खाप् मप्दीप्ची आम् लाईस्पीका लत्ना खालेते।

१८ आम् मूक्स् हत्ना खोलोपी खोङ्व,

वात्छा आम्छास् खोलोङ् ईदेऊपी छूना आन् तूकपी ताये।

“आछीयाङ् कोङ् लेतोचोयो,” योबोरोबूआ ओरोपीके,

“ङ्‍क आम् छामाईची आम् गहना तोङ्‍क छूये,

ना दूखूलीम् तोङ्ना आन् ङ्‍क गहनाआ चोक्से।

१९ “आन् पतन छूवाना मासेई छूवाक तूवा,

ना आम् छाप्कूवा रूख छूवाक तूवा,

खोरोदोसो हन्‍ना आम् मीस् तूम् लागी आन् चीदाप् छूये,

ना आन् चाप्खाप् आम् साछीमीस् हायाम् छूबूरी छूये।

२० आन् सोक्पी छूवाक नाम्‍लापी जन्मेई छूवाक आम् छाचा

आना येईम्मीना ओरोपीके,

‘ङ्‍क थाम्पू ओखी लागी चीदाप् छूवा;

केईका तूम् लागी होसोङ् बीन्‍नीपा थाम्पू पीयीकाव।’

२१ खीक्‍काना आना आम् सानीवापी ओरोपीके,

‘ङ्‍कस् ओ लागी आसाई वात्ची?

कोङ्ने सोक्पी छूक् ना छालूमा तूवो;

बीन्‍नीपा छाप्कूवापी खायोना होक्सोयोक तूवा।

ङ्‍कस् ओ लागी आसाई हीङ्ची?

कोङ्ने ओ हाल्‍ला होक्सोयोक तूवा,

खोदोलोई ङ्‍क छामाईची क हाकलाम्पाई ता’?”

२२ योबोरोबू नीनाम्माआ ओरोपीके:

“खोङ्नूम्व, कोङा बीन्‍नीपा जातिस् ओ हूःआ कवेई मूयोना काछूयोची,

ना ओ सीकीबूङ् जाति-जातिचीम् लाईस्पी थोरेपो।

मूङ्‍कचा वात्छा आम् छास् खची हूक्पी खूरस्‍ना तातची,

ना मीम्छा आम् छास् क खची बोऊतो थेम्पी खूरस्‍ना तातची।

२३ होङाबूस् आन्‍नी हीप् आम्नी पा छूये

ना मूङ्‍कचीम् होङाबूमेस् आम्नी चोलोगूलो मप् आम्नी मा छूये।

मूङ्‍कचा बोहोपू कूम्यान्चीना आन्‍नी सेवा छईनी,

ना आम्नी लोङ्पीक फूर्क् लोकची।

खीक्‍का आन्‍ना कोङ्‍ङा योबोरोबू पीम् छेत्‍नूम्,

ओपी आसा मप्ची निराश छूनो।”

२४ ऊई जूम्‍लूक् मईचीलो कोक्स्‍ना लूतेई मईचीक चूम्सोस् जूम्‍लूक् मप्चीम् हूक्पीका ङाप्दूराम्योनाई?

अथवा म्सम्तूमा मान्दीक मीस्मी हूक्पीका कैदीस् छूतेई मम् दूराम्योनाई?

२५ खोदोलोई योबोरोबूआ ओरोपीके:

एई, जूम्‍लूक् मप्चीप्का कैदीस् लो

सम्तूमा मान्दीकचीप्का लूतेई मम्पा चूम्सोस्लो ङाप्दूराम्।

आन्लो खेप्-मोप् लो कोङ्सो खेयो-मोयो, ना आम् छामाईची कोङा लेन्चामीयोची।

२६ आन् दूक् पीप्ची कोङा खची होप्मी साःङ् चामीयोची;

दाखमद्यआ सेतस्क तोङ्ना मूङ्‍कस् खची होप्मी हीःआङ् सेतची।

खीक्‍का खोलोङ् सोम्छाचा ङ्‍क रीङ् छेत्‍तची,

कोङ्‍ङा, योबोरोबू आन् उद्धार मप्,

आन् म्दाम् छोप्ना छूतेई मप् याकूबमी हायाम् राःरालोक नीनाम्मा के।”

५०

योबोरोबूआ ओरोपीके:

“कोङा आम्मा होक्सूयूकप्का मूङ्‍क

फार्सी पीम् छाप्दाम् पीयूक हापी तूये?

अथवा कोङा आन्‍नी ऊक नोःपीप् मीस्मी हूक्पीई खेईमन्‍नी?

आम्नी होप्मी मोऊआ गर्दाङ् कोङा आन्‍नी खेईमन्‍नी,

ना आम्नी होप्मी अपराधआ गर्दाङ् कोङा आम्नी मा होक्सूयूक के।

२ कोङ् मूङ्‍कपी तोलो ऊदोई आस्‍सो मीस् मान्तूकई?

कोङा काछोन्‍नीलो कोङ् ङरी आईप् ऊदोई मूङ्‍कपी आस्सो मान्तून्‍नी?

ऊई ओ हूः आन्‍नी छूतेई मम् मान्दूर्म् मीना चीबाईप्यो छूवाक तूवा।

ऊई आन्‍नी उद्धार मम् लागी ओपी राःराम् खान्चयो तूनाई?

कोङा वोकोना दीरीत्‍ती सीम्खामीयो,

देप् योऊ मरुभूमि मूतो;

काऊ मान्तूकसा मूङ्‍कपीक खोलोङ् ङाः

सीना कीमे।

३ कोङा नाम्छूई नाम्कूर्मादाम्‍आ देपो,

ना मूङ्‍क लूक्स्पा खूमीयो।”

४ म्सऊ तूक्ची सान्त्वना पीम् रीङ्बऊ ईम् दूरूनूव पीकोना

योबोरोबू नीनाम्माआ कोङ् मीस् ईम् रीसीवा पीयोक तूये।

खसा कोङ् देत्छा पीच्‍ची पको,

ऊची ईक्चीप्ची तोङ्ना सानीवा मम्ना येईम् लागी खसा ओ नोबो हलोपोयो।

५ योबोरोबू नीनाम्माआ ओ नोबो हलोपोक तूये,

ना कोङा विद्रोह मान्मङा, अथवा कोङ् जूकोना मान्खाईङा।

६ कोङा ओ दोस् कोङ् केर्प् ची हेम् लो,

ओ फोऊसी ओ दारी देल्प्ची हेम्‍लो हीङूछू;

कोङ् सेस्वा मीक् ना थूवा-नावा दोक्चीप्का कोङा ओ ङाली मान्सूल्ङा।

७ कोङ् ङईम्पी छूवोनो,

ऊदोईपीक्यालो योबोरोबू नीनाम्माआ कोङ् बोछोक्सो।

खन्सा कोङा ओ ङोबो छोदोवालूङ् तोङ्‍क पोचीप् मूक तूये,

ना कोङा छेतो, मीचा ओ साम्दी कात्‍तस्‍नो।

८ कोङ् दोस् मान्दीक मप् ओ दोक्छापीङ् तूये।

खन्सा आसाई कोङ् दोस् तीयो?

केईया रीङ्-छाम् मयाम्!

ओ ऊल्‍लोङ् मप् आसे तूये?

मूङ्‍क ओ लाईस्पी तानूव!

९ योबोरोबू नीनाम्माआ कोङ् बोछोक्सो।

आसाई कोङ् दोसी थरेईमोयो?

मूङ्‍कस् खोलोङ् तेई तोङ्ना सूपेई छूखाते;

पूछोआ मूङ्‍कस् चखीय।

१० आन्‍नी तूनीकपीक आसे योबोरोबूपीका कीसे

ना म्सूसो मप्मी रीङ् रेप्प?

अल्हो मान्दी नाम्कूर्मादाम्पी लाम्दूप्‍आ

योबोरोबूम् नीङ्‍पी भरोसा मनूव

ना म्होप्मी नीनाम्मापी भर परेई छूनूव।

११ खोदोलोई आम्नी होप्मी लाबाईमी कोदीपी तूप्चे

ना आम्नी होपा खपानूम्क मीः जूईप्ना तूप्चे,

आन्‍नी चीङ्‍चीङ् छूवानीना तूवानीव।

आन्‍ना ओ हूःलाम्पा ङ्‍कङ् तईनूम्:

आन्‍ना नीछीमा तेम्बोक्से।

सियोनमी लागी योबोरोबूम् सान्त्वना

५१

“ए धार्मिकताम् दोस्-दोस् लाम्दूम्चे

ना योबोरोबू लाम्चे, ओ रीङ् येन्‍नूम्व।

ऊक छीलूमापीकाई आन्‍नी खोपेई मानीना बानेई मानी, मूङ्‍क छीलूमा खोङ्नूम्व,

ना ऊक खानीपीकाई आन्‍नी फूतानीना लातानी, मूङ्‍क खानी खोङ्नूम्व।

२ आम्नी खूक्सू अब्राहाम

ना आन्‍नी जन्मेई मप् सारा खोङ्नूम्व।

कोङा काछूलो अब्राहाम ईल्पोङाङ् तूवा,

ना कोङा मूङ्‍क आसीक् पीयू ना मूङ्‍क ओरोसर्प् बानेई मूऊ।

३ योबोरोबूआ आछीयाङ् सियोन सान्त्वना पीय,

ना खसा मूङ्‍कपी हताक खोलोङ् थक् सम्तूमा मीयना खोङ;

खीक्‍का मूङ्‍कपीक मरुभूमि अदन बगैँचा तोङ्‍क,

ना मूङ्‍कपीक रूख थाम्पू योबोरोबूम् बगैँचा तोङ्‍क बानेईमय।

जीनम् लो चामोवा छूम्‍लो, ओलोनूव पीम् लो छाम्मी साल्म्‍लो मूङ्‍कपी येनाम्।

४ “ए ओ मीस्चे, ओ रीङ् येन्‍नूम्व।

ए ओ जातिचे, ओ रीङ्पी आम्नी नोबो तास्‍नूम्व:

ओलाम्पा ललई ताये,

ना ओ नीया जाति-जातिचीम् लागी अल्हो छूये।

५ ओ धार्मिकता दावाङ् दोक्छापी ताये,

ओ उद्धार लाम्पीङ् ताचाईक तूये,

ना ओ हूक्पीक राःराआ जाति-जातिचीपी नीया तात।

खोलोङ् टापूआ कोङ् खोङो,

ना ओ हूक्पीक राःरापी मूङ्‍कचा आसा यूक्सची।

६ आन्‍ना आम्नी मूक्सा थोम्‍ला नाम्छूई हेम् खोङ्नूम्व,

ना दाली चारीदू खोङ्नूम्व;

नाम्छूई मीक्मा तोङ्ना मास्‍ना खाते,

ना चारीदू तेई तोङ्ना सूपेई छूना खाते,

ना मूङ्‍कपी तूप्ची चयम्मा तोङ्ना सीये।

खोदोलोई ओ उद्धार सदै तूचाये,

ना ओ धार्मिकता हादेम्सो मास्‍ना खात्नो।

७ “धार्मिकता छेईप्चे

ना आम्नी गोङ्पी ओ ललई तूप्चे,

आन्‍ना ओ रीङ् येन्‍नूम्व:

मीचा आम्नी निन्दा मईलो कीनीनव,

ना मूङ्‍कचा सेस्वा मीनीलोसो कीनीनव।

८ ऊदोईपीक्यालो तेई पूछोआ चईक तोङ्ना मूङ्‍कस् पूछोआ चईची;

ऊन पूछोआ चईक तोङ्ना मूङ्‍कस् पूछोआ चईची।

खोदोलोई ओ धार्मिकता सदैबरी तूचाये,

ओ उद्धार दूङ्पीका दूङ् सम्मो तूचाये।”

९ पक्व, पक्व, ए योबोरोबू! हायाम् राःरालोक छूवाव!

आम् हूक्पीक बल तयार मव!

सून्मापूक तोङ्ना, केछेक दूङ्चीम् नाम्‍लापीक तोङ्ना पक्व!

राहाब टुक्रा-टुक्रा मप् लो,

मूङ्‍क देक्मा रईप्ना तीलीलीक्दीप्‍लो आन्ङा मायोनाई?

१० आना आम् होपा उद्धार मस्कस् नावादेपा खाईम् लागी

दीरीत्‍ती हार्न् खामीक्,

ना मूङ्‍क ओरोदेप् दीरीत्‍तीपीक काऊ सीम्खामीक्,

ना दीरीत्‍तीपी ओरोगूम्पू लाम् बानेई मीक्पीप् ऊई आन्ङा मायोनाई?

११ योबोरोबूआ दाम् छोक्स्‍ना छुटकारा मस्कस् आत्ना ताये।

मूङ्‍कस् सियोनपी छाम् मतो वोङे;

सदैबरी तूप्चाप् चामोवा मूङ्‍कचीम् तोङ्पीक मुकुट छूये।

मूङ्‍कचा जीनम् लो चामोवालो तयची,

ना सोक् लो ओऊसूम्‍लो मूङ्‍कचीप्का छूबूरी छूये।

१२ “आन्‍नी सान्त्वना पीप् कोङ्‍ङा के।

सीप्ना खाईप् मीस्पीका, अथवा घाँस तोङ्ना ओईलेई छूक्ना खाईप्

मीस्मी छामाईपीका कीप् आन् आसे?

१३ नाम्छूई ओरोदाप् मप्

ना चारीदूम् जग बोबूईप्

आन् बोबूईप् योबोरोबू ऊई आना मात्यूक्सूयो?

आन् दूक् पीप्चा खची छूलीआ,

आन् मासेई मम् लामे,

आन् ऊदोई लेई पीच्‍ची कीम्‍लतो लेत्चाये?

१४ कूम्दीप्चीप्ना मेलोङ्-कोलोङ् छूक्खाप् कैदीस् हन्‍ना दावाङ् लेत्दीतची;

मूङ्‍कस् थूना गोपी सीनो,

ना मूङ्‍कचीम् लागी चाम्दूम्मी रोरेखा छूनो।

१५ ऊदोईपीक्यालो कोङ् योबोरोबू आम् नीनाम्मा के,

कोङा दीरीत्‍ती फलो, ना छाल दीरीमोक्स्तो काये।

ओ नीङ् खोलोप्का दूङ् राःरालोक योबोरोबू के।

१६ कोङा ओ रीङ्बऊ आम् ङःपी तेन्पीन्क तूये

ना ओ हूःम् गीम्जूवाआ आन् नेम्नाक तूये,

कोङा नाम्छूई म्तूस्कोपी यूक्सूक तूये,

ना चरीदूम् जग बोबूयूक तूये,

ना सियोन, ‘आन् ओ जाति के’ पीकोक तूये।”

योबोरोबूम् छूलीम् पोङ्‍कीरीम्

१७ “ए यरूशलेमङा, आना योबोरोबूम् हूक्पीकालो

खम् छूलीम् पोङ्‍कीरीम्पीकालो दूङ्‍क तूये,

ना आना आम्नीऊ रीन्खामीक् पोङ्‍कीरीम्पीका दूङ्ना मूङ्‍क होप्‍तो मदीत्क तूये,

आन् पक्‍व! आन् पक्व!

१८ मूङ्‍कसा वात्क खोलोङ् म्छामाईची तूवाकपी

मूङ्‍क तीत्‍तो लाम्दूप् आस्सो मान्तूक तूवा;

मूङ्‍कसा हूर्केई मक म्छामाईची तूवाकपी

मूङ्‍क म्हूक्पी लाप्ना लाम्दूप् आस्सो मान्तूक तूवा।

१९ ङ्‍क नीत्ची नीछीमा आम्पी तालाताक तूये:

गोङ्‍रूत्खाप् लो मासेई मप्लो, सीसोवा लो दोप्सेललो।

आन् आसाई सम्तूमा मीम् दूरे?

आन् आसाई सान्त्वना पीम् दूरे?

२० आम् छामाईचीन् नीऊरीरी मीचीक तूये;

वोमोपी सेत्क चित्तल तोङ्ना

लाम्मी कूना होम्पी मूङ्‍कस् दीस्छोक्स्क तूये,

योबोरोबूम् छूली मूङ्‍कचीपी छूवाक तूये;

आम् नीनाम्माआ मूङ्‍कस् वोक्चीक तूये।

२१ खन्सा आन् दूक्वापी छूक्

ना दाखमद्य मान्दूमो ऊईप्‍तीप्-बेप्‍तीप्ङा, ङ्‍क रीङ् येन्व।

२२ आम् योबोरोबू, आम् नीनाम्मा,

खसा म्होप्मी मीस् सम्सूरची,

खसा ओरोपीके:

“खोङ्व, कोङा आम् हूक्पीका

मूङ्‍क नीऊ रीन्खामीक् पोङ्‍कीरीम् लापूक तूये,

मूङ्‍क ओ छूलीम् पोङ्‍कीरीम् के!

हन्‍ना आना मूङ्‍क हादेम्सो दूङ्‍ङनो।

२३ कोङा मूङ्‍क आन् दूक्पीप्चीम् हूक्पी पीयूतो,

मूङ्‍कचा आन् ओरोलाक तूवा,

‘कूम्चीव, ना केईका आम् थेम्पी सीक्‍तो लाम्दूमेका।’

खीक्‍का आना क आम् दोस् थाम्पू तोङ्‍क

ना मीस् लाम्दूम्स्को लाम् तोङ्‍क बानेई मदीतू।”

५२

पक्‍व, पक्व, ए सियोन!

ए पवित्र सहर, यरूशलेमङा, हायाम् राःरालोक छूवाना तूवाव!

आम् साम्दीखालोक तेई खाप्स्व।

खतना मान्छूक्ची लो अशुद्ध मीस्लो

हन्‍नायीका आम्पी ताईनो।

२ आम् गाम्पी तूक फूर्क् रूक्स्दीत्व;

ए यरूशलेमङा, पक्व ना सिंहासनपी तूवाव।

ए कैदपी छूवाक सियोनमी मेकछाङा,

आम् पईपीक सेलमी साङ्ल वईदीत्व।

३ ऊदोईपीक्यालो योबोरोबूआ ओरोपीके:

“आन्‍नी म्दाम् मान्दीङ् खेई छूवानी,

ना आन्‍ना खाप्चीमा मान्दीङ् छुटकारा तईनूम्।”

४ ऊदोईपीक्यालो योबोरोबू नीनाम्माआ ओरोपीके:

“लाईस्पी खोलोङ् ओ मीस् मिश्र छाप्कूवापी तूम् लागी खाता,

ना अश्शूरआ मूङ्‍कस् अत्याचार मची।

५ खीक्‍का हन्‍ना ओमी ङ्‍कपी ऊई तूनाई?”

योबोरोबूआ ओरोपीके।

“ऊदोईपीक्यालो ओ मीस् मोरोङ् खाईची,

ना खचीपी चारतोप्चा खस् सेस्वा मीयची,”

योबोरोबूआ ओरोपीके।

“लेपाबरीङ् ओ नीङ्मी निन्दा छूचाये।

६ खन्सा ओ मीचा ओ नीङ् छेत्‍तची;

खचा मूङ्‍क लेई तूम् तयची,

खस्का नेईप् कोङ्‍ङा के।

एई, मूङ्‍क कोङ्‍ङा के।”

७ जीनप् रीदाम् हाप्चीम् लोङ्

कोम् होम्पी देई ङालीनप्ये,

मूङ्‍कचा खाऊमा-खासेर्माम् तोक्पी पयची,

मूङ्‍कचा नखावाम् रीदाम् तातची,

मूङ्‍कचा उद्धारमी रीङ् पयची,

मूङ्‍कचा सियोन ओरोलयची,

“आम् नीनाम्माआ चारखम् तोक्स!”

८ येन्व! आम् चौकीदारची ओरोदेप् खची साल्म् मईचीना

ईतो चामोवालो बसे।

योबोरोबू सियोनपी ताईक,

खचा खची मूक्साङ् तयची।

९ यरूशलेमपीक हताक खोलोङ् थक्चे,

चामोवालो ईतो छाम् मनूम्व,

ऊदोईपीक्यालो योबोरोबूआ म्होप्मी मीस् सान्त्वना पीचीक तूये,

खसा दाम् छोक्स्‍ना यरूशलेम छुटकारा पीक तूये।

१० खोलोङ् जातिचा तोम्मीना

योबोरोबूआ म्होप्मी पवित्र हूक्पीक राःरा खोमय,

ना चारीदूम् नाक्‍का छोक्पाकचासो

ई नीनाम्माम् उद्धार खची मूक्सा तयची।

११ खात्नीव, खात्नीव, मूङ्‍कपीका खात्नीव!

अशुद्ध थक् ऊसो पतानूम्नव!

ए योबोरोबूम् चूम्सोस् खूर्प् चे,

मूङ्‍कपीका लत्‍तानीना बान्‍नीव, ना आम्नी होप्ङा शुद्ध मन्चीनीव।

१२ खोदोलोई आन्‍नी दावा-दावा खान्‍नीनव,

अथवा कीम्‍लतो जूकानीना खन्‍नीनव,

ऊदोईपीक्यालो योबोरोबू आम्नी लाईस्-लाईस् खाते,

इस्राएलपीक नीनाम्मा आम्नी दोस्लाम्पा रक्षा मप् तूये।

योबोरोबूम् सूसो मप्मी दूक्वा लो गौरवलो

१३ खोङ्नूम्व, ओ सूसो मप् खसा मईक लक्पी सफल छूये!

ख खोलोप्का दूङ् रेप्‍तो थेत्‍तची ना खम् हायाम् देप् साम्दी-सायो छूये।

१४ खम् ङोबो छेईदूराम्नोक

ना खम् ङाली मीस्मी ङालीप्कासो दूङ् ङालीवार बानेई मम्पा तूवा।

१५ खीक्‍का खसा ओरोसर्प् जाति-जातिस् शुद्ध मईची।

खम् कारणआ खोलोङ् होङाबू वायेवाये छूखाते,

ऊदोईपीक्यालो खचीपी मान्पोम्पा रीङ् खचा तयची,

ना खचा मान्यईमो तूक रीङ् खचा बूजेईमईची।

५३

ई रीदाम्पी आसाई विश्‍वास मक तूये?

खीक्‍का योबोरोबूम् हूक्पीक राःरा आस्पी खोछेत्‍ता?

२ ख योबोरोबूम् मूक्स्दूपी सीछोम् बूकूलीम् तोङ्ना लो

सूक्खा थाम्पूपीका पाखा लत्क सीछोम् साम् तोङ्नालो पतोखाता।

खपी केईया नतूम्क तोङ्‍क ङाली-पूसी लो गौरवलो ऊसो मान्तूक तूवा।

खम् म्ङालीपी केईया नईम् तोङ्‍क ऊसोङ् मान्तूक तूवा।

३ ख मीचा मसेत्चीक तूवा ना इन्कार मस्क तूवा;

ख सोक्पी छूक् ना दूक्वा थाप्थोप् मीस् तूवा।

ख खोङस्‍ना मीचा खची ङोबो आर्को हेम् हीक्सची।

ख मसेत्चीक तूवा, ना केईया खम् साम्दीङ् मान्यूम्पा।

४ आछीयाङ् खसा ई गाम्पीक कमजोरी खोलोङ् खूर्खी,

ना ई दूक्वा तेप्सू,

खोरोदोसो केईया ख नीनाम्माआ केर्‌क,

खसाङ् दण्ड पीक ना दूक्वापी छूमीक मीनी।

५ खोदोलोई ख ई अपराधमी लागी थूङ्चीक तूवा,

ई मोऊमी लागी ख मसेत्चीक तूवा।

ईपी खाऊमा-खासेर्मा ताईप् दण्ड खपी तात्‍ता,

ना ख केर्‌चीक कोर्राम् खेर्‌आ केई नयीक तूये।

६ केई खोलोङ् लूस् तोङ्ना थामीखातीक तूये।

केई खोलोङ् ई होप्-होप्मी लाम्पी लाम्दूमीखातीक तूये,

ना योबोरोबूआ केई खोलोमी मोऊ खपी तेयीपीक तूये।

७ ख मसेत्ची, ना नीछीमापी छूवा,

खोरोदोसो ख ईक्खाम्सो मान्‍नेई।

सेईम् लागी खाईचीक लूस्मी थूमा तोङ्ना ख लाम्दूप्‍तो खाईची,

ना म्मूई खोक्मी लाईस्पी लूस् वायेवाये तूचाईक तोङ्ना

खसा म्ङः मान्दूम्।

८ अत्याचारलो दण्ड पीम् लागी ख खाईची।

खोरोदोसो खम् दूङ्पीक मीस् आस्सो मान्‍नेई।

ऊदोईपीक्यालो ख लेईप्चाप्चीम् छाप्कूवापीका फोक्खीची,

ना ओ मीस्चीम् अपराधमी लागी खसा केर्म् फू चक तूवा।

९ मूङ्‍कचा खम् गेम् दुष्‍ट मीस्चीम् गेम्‍लो ईदेऊपी बानेई मची,

ना ख सीयाकप्का होङ्पोक् मीस्मी गेम्पी यूक्स्ची,

ऊदोईपीक्यालो खसा लाईस्पी ऊसो रई लक् मक मान्तू,

ना खम् ङःपी छलमी रीङ्सो मान्तूक तूवा।

१० खोरोदोसो ख चाकनाचूर मम् लो दूक्वापी छूमीम्‍लो योबोरोबूम् लन्ची तूवा,

ना योबोरोबूआ मूङ्‍कम् आत्मा दोस् बलि बानेई मअ,

खसा म्छामाई तय ना म्तोबूवा पमीय,

ना योबोरोबूम् लन्ची मूङ्‍कम् हूक्पी फलीफाप छूक्‍तो खाते।

११ खसा दूक्वा तेम् यातकप्का,

रीराममी अल्हो तय ना सम्तूक् छूये।

म्होप्मी ज्ञानलाम्पा धर्मी ओ सूसो मप्‍आ ओरोसर्प् मीस् धर्मी बानेईमय,

ना खसा मूङ्‍कचीम् मोऊ खूर।

१२ खन्सा ओरोदेप् मीस्चीका कोङा ख सम्दी दूयो,

ना खसा हायाम् राःरालोक मीस्चीका पूनाऊनी तय।

खसा म्‍रीराम सीम् लागी पीदीतू,

ना ख अपराधीस्का ङीरा।

खोदोलोई खसा ओरोसर्प् मीस्मी मोऊ खूरू

ना खसा अपराधीचीम् लागी नीनाम्मापी वाङोम् मीपीची।

सियोनमी दोस्का ताप् साम्दीखा

५४

“ए हाल्‍लोसो छा मान्वाईप्

छालूमा मीम्छाङा, छाम् लव;

ए छावाईम् नाम्‍लापी म्बूक्‍ती बान्क मान्थाप् मीम्छाङा,

ओरोसोतो छाम् लव ना चामोवालो बस्व;

ऊदोईपीक्यालो म्तूप्पोलोक मीम्छाम्पीका

म्तूप्पोआ होक्सीक मीम्छाम् म्छामाईची दूङ्सर्प् छूये,”

योबोरोबूआ ओरोपीके।

२ “आम् तम्बू कीम् लागी थाऊ ओरोदाप् मव,

आम् तम्बूपीक पर्दा ओरोबाईप् कीन्व,

रोकेई मान्ममो ङ्‍क खोलोङ् लक् मव;

आम् रीबो ओरोबाईप् मव,

ना आम् किला खोलोङ् पोचीप् मव।

३ ऊदोईपीक्यालो आना आम् चूप् हेम् लो आम् पाङ्‍ हेम्‍लो खोलोङ् थाम्पू पमीत्‍तो खाईय;

आम् छामाईचा जाति-जातिस् खची थाम्पूपीका कल्‍लातची,

ना गोङ्‌रूत्खाप् छूवाखात्क खची सहर होम्पी तूये।

४ “कीनव, आन् ङईम्पी छूनो।

ओ साम्दी कात्‍तेयो पीकाना कीनव, आन् चीमा छूनो।

आना सोलोमे तूवालोक आम् ङईम्‍लम् मात्यूक्स

ना आन् लोमेवा तूवालो मीचा आम् निन्दा मस्क हन्‍ना आना हादेम्सो मीन्‍ननो।

५ ऊदोईपीक्यालो आन् बोबूईप्ङा आम् तूप्‍पो के,

खम् नीङ् खोलोप्का दूङ् राःरालोक योबोरोबू के!

इस्राएलमी पवित्र नीनाम्मा आम् उद्धार मप् तूये।

ख खोलोङ् चारीदूपीक नीनाम्मा मीयची।

६ ए इस्राएल, सोलोमे तूवालोङ् म्सूर् छूवाना दोस्का म्तूप्पोआ होक्सीक

ना म्‍आत्मापी दूक् तोक् मीम्छा तोङ्‍क आन् तूये,

खोरोदोसो आन् आम् योबोरोबूआ होसोङ् काछये,” आम् नीनाम्माआ ओरोपीके।

७ “जीस्तातोम् लागी कोङा आन् होन्येन्‍नाक तूवा,

खोदोलोई ओरोदेप् सम्खेलो कोङा आन् होसोङ् आन्तायान्‍ना।

८ ओ छूलीआ पूङ् छूवोलो जीस्तातोम् लागी

कोङा ओ ङोबो आम्पीका सूलूक तूवा,

खोदोलोई हाल्‍लोसो मान्याईप् सम्तूमा मीयान्‍ना कोङा आन् सम्खे मीयान्,”

योबोरोबू आम् उद्धार मप्‍आ ओरोपीके।

९ “ङ्‍कन् ओ लागी नोआम् नाम्‍लापीक लेई तोङ्‍क तूये:

कोङा नोआम् नाम्‍लापी ओरोपीकोना पस्तून चोक तूवा,

कोङा वातेर्वा छूक काऊआ चारीदू होसोङ् मूल्न्खामीयोनो।

खोरोनाङ् ओदोलो कोङा ओरोपीकोना पस्तून चोक तूये,

कोङ् आम्पीका ओ छूली कात्नो,

ना आन् हादेम्सो रायान्‍नो।

१० खोलोङ् कोम् तोक्स्‍ना खोलोङ् बोप्‍रो हतेई छूना खात्दोसो

आम् लागी हादेम्सो मान्याईप् सम्तूमा हतेई मूयोनो,

ना कोङा मूङ्‍क खाऊमा-खासेर्माम् करारसो गसोनो,”

आन् सम्खे मीक् योबोरोबूआ ओरोपीके।

११ ए दूक्वापी छूक्, मूर्हूऊआ थेन्तो-दाम्तो माक ना सान्त्वना मान्तोक सहरङा,

खोङ्व, कोङा फिरोजा पत्थरआ आन् बानेई मयान्‍ना,

नीरआ आम् जग बोबूयो।

१२ मानिकआ आन् सम्सूर्म् पर्खाल,

तीलीमोक्स् तीप्चाप् रत्नआ आम् मूल लाम्स्को

ना हायाम् दाम् परेई छूक् रत्नआ खोलोङ् आम् पर्खाल बानेई मूयो।

१३ खोलोङ् आम् छामाईची योबोरोबूआङ् सेचीवा ईयची,

ना आम् छामाईचा ओरोदेप् खाऊमा-खासेर्मा तयची।

१४ नीया लो धार्मिकतालो आन् हायाम् राःरालोक बानेई मये।

आन् दूक् पीप्चीपीका आन् हायाम् छूबूरीपी छूये,

आन् आस्पीकासो कीम् बोक्स्‍नो।

आन् देप् कीम्पीका छाबूरी छूये,

ना मूङ्‍क आम् दोक्पी ताईनो।

१५ हेप्पा आन् आक्रमण मईदोसो मूङ्‍क ओ लाम्पाक छूनो;

आन् आक्रमण मप्‍आ म्होपा म्होप्ङा आम् हूक्पी पीन्दीयान्ची।

१६ “खोङ्नूम्व, मीःम् गेलोबोम् तूप्पना

मीचा गोम् लागी जूम्‍लो बानेईमप् लो

सेल्मी लक् मप्लो कोङा बानेई मूऊ।

आक्रमण मप्ना मासेई मप्सो कोङाङ् बानेईमूक के।

१७ आम् ऊल्‍लोङ्पी बानेई मम्पा जूम्‍लोआ आन् मासेई मम् दूर्‌नो,

ना आन् दोस् तीक् खोलोङ् आनाङ् वाये तूमीयची।

ङ्‍क क योबोरोबूम् सूसो मप्चा तोम् हक् के,

ना कोङा मूङ्‍कस् ङ्‍क आसीक् पीयोची,”

योबोरोबूआ ओरोपीके।

योबोरोबूम् सम्तूमा

५५

“ए खोलोङ् वाम्मा सीप्चे,

तानीव, काऊमी दोक्पी तानीव;

खीक्‍का आन्‍नी खाप्चीमा मान्तूप्चीसो

तानीव ना खेत्नूम्ना चानूम्व!

तानीव, खाप्चीमा मान्दी ना म्दाम् मान्दी

दाखमद्य लो ओलोन्लो खेत्नूम्व।

२ आन्‍ना राःरा मान्पीप् चाम् थक्मी लागी ऊदोई खाप्चीमा खर्च मईनूम्?

आन्‍ना नप् मान्मप् चाम् थक्मी लागी ऊदोई रोकोछू मईनूम्?

सानीवा मनूम्व, सानीवा मनूम्ना ओ रीङ् येन्‍नूम्व, ना नप् मप् चाम् थक् चानूम्व,

ना हायाम् चानप् चाम् थक् चाईनूम्ना आन्‍नी आम्नी गोङ् कामे।

३ आम्नी नोबो तास्‍नूम्व, ना ओ दोक्पी तानीव;

ओ रीङ् येन्‍नूम्व, खीक्‍का आन्‍नी लेत्चाईनी।

कोङा आन्‍नीस्का हाल्‍लोसो मान्याईप् करार छूयो,

मूङ्‍क दाऊदपी यादे मूक ओ विश्‍वासमी सम्तूमा के।

४ खोङ्नूम्व, कोङा दाऊद जाति-जातिचीम् रापी साक्छी,

ना जाति-जातिचीपी ईबूम् लाम्‍लछा लो सेनापतिलो छूमीयूक तूये।

५ योबोरोबू, आम् नीनाम्मा, इस्राएलपीक पवित्र नीनाम्माम् कारणआ,

आना छेत्‍तनोक जातिस् काछय,

ना आना छेत्‍तनोक जातिस् आम् दोक्पी दावा-दावा ताये,

ऊदोईपीक्यालो खसा आन् साम्दी-सायोआ पेपाक तूये।”

६ योबोरोबू तोम् नाम्‍लापी ख लाम्नूम्व;

ना ख आम्नी दोक्पी तूलोङ् दपानूम्व।

७ दुष्‍ट मीचा म्होप्मी लाम् होक्सीनूव ना अधर्मी मीचा म्होप्मी मीन्ताम् होक्सीनूव,

ना योबोरोबू हेम् आन्‍नूव, ना खसा मूङ्‍क सम्खे मीय;

मूङ्‍क ई नीनाम्मा हेम् आन्‍नूव, ना खसा मूङ्‍क मोरोङ् छेमा पीय।

८ “ऊदोईपीक्यालो ओ मीन्ताम् आम्नी मीन्ताम् मा के,

ना आम्नी चाल ओ चाल मा के,”

योबोरोबूआ ओरोपीके।

९ नाम्छूई चारीदूपीका दूङ् रेप् तूक तोङ्ना,

ओ चाल आम्नी चालपीका

ना ओ मीन्ताम् आम्नी मीन्ताम्पीका दूङ् रेप् तूये।

१० वाः लो नोङ्लो नाम्छूईतोका हूप्से

ना मूङ्‍क थोम्‍ला आत्ना खात्नो,

खोदोलोई मूङ्‍कसा थाम्पूवार चीयना छीर्म् लीम्मीय,

ना फूईम् लागी चालेई लो चाम् लागी चाम् थक्लो पीया,

११ मूङ्‍क तोङ्नाङ् ओ ङःपीका लत्क ओ रीङ्बऊसो छूये;

मूङ्‍क ओपी मोरो आत्‍ना ताईनो,

खोदोलोई कोङा लन्ची मूयोक लक् मूङ्‍कसा पूरा मय,

ना ऊक लक्मी लागीई कोङा मूङ्‍क पोक्सो,

मूङ्‍कपी मूङ्‍क सफल छूये।

१२ आन्‍नी चामोवापी खाईनी,

ना खाऊमा-खासेर्मापी लाम्दूप्नी;

कोम् लो बोप्‍रोलो आम्नी लाईस्पी छाम् लये,

ना तेल्म्पीक खोलोङ् सीछोआ छेम्मा दूप्पची।

१३ तीतीम् फाईपी साल्‍लाम् पऊ लीमे,

सिउँडीम् फाईपी मेहदीम् पऊ लीमे।

मूङ्‍क योबोरोबूम् नीङ्लाम् लागी छूये,

मूङ्‍क हादेम्सो मासेई मान्छूक् सदैबरी तूप्चाप् चीन्‍नम् लागी छूये।”

खोलोङ् जातिचीम् लागी नीनाम्माम् आसीक्

५६

योबोरोबूआ ओरोपीके:

“नीयालो लक् मनूम्व,

ना थीक् लक् मचानूम्व,

ऊदोईपीक्यालो आम्नी उद्धार मम् लागी कोङ् तोचोयोक तूये,

ना ओ धार्मिकता दावाङ् खोछेत्‍ते।

२ ङ्‍कतोङ्‍ना नीयालो थीक् लक् मप्,

नोम्चीम् लेई अशुद्ध मान्मसा मानेईमप्,

म्हूः रई लक् मम्पीका अलग यूप्

मीस् नीनाम्माआ आसीक् पीयची।”

३ योबोरोबूम् दोस्-दोस् लाम्दूम्प् बीन्‍नीपा छाप्कूवापीक मीचा ओरोना पीनूनव,

“आछीयाङ् योबोरोबूआ कोङ् म्होप्मी मीस्चीप्का अलग मोयो।”

नपुंसक मीचासो ओरो पीनूनव,

“कोङ्ने हार्‌खाताक सीछो तोङ्‍क के।”

४ ऊदोईपीक्यालो योबोरोबूआ ओरोपीके:

“ओ नोम्चीम् लेई रेप्,

कोङा लन्ची मूयोक लक् मप्,

ना ओ करार खची सानीवापाकाङ् रेप् नपुंसकची तूये।

५ मूङ्‍क नपुंसकची कोङा ओ दप्स्को खीम्पी लो पर्खाल गोपीलो

खची छामाई तूप्चीप्कासो दूङ्तातो मीन्मारो छूक्चाप् बानेई मूयोची;

कोङा मूङ्‍कस् सदैबरी तूप्चाप् नीङ् पीयोची,

मूङ्‍क नीङ् हादेम्सो मेतेई छूनो।

६ “योबोरोबूम् सूसो मम् लागी,

योबोरोबूम् नीङ् सम्तूमा मीम् लागी

ना खम् आराधाना मम् लागी,

नोम्चीम् लेई अशुद्ध मान्ममो रेम् लागी

ना ओ करार रेम् लागी

योबोरोबूम् दोस्-दोस् लाम्दूम्प् खोलोङ् बीन्‍नीपा छाप्कूवापीक मीस्

७ कोङा ओ पवित्र कोम्पी तातोचीना

ओ वाङोम् मस्को खीम्पी चामोवापी छूमीयोची।

मूङ्‍कचीम् खोलोङ् मीःपी चारेई मम् बलि लो बलिदानलो

कोङा ओ वेदीपी स्वीकार मूयो,

ऊदोईपीक्यालो ओ खीम् खोलोङ् जातिचीम् लागी

वाङोम् मस्को खीम् मीयची।”

८ इस्राएलपीका लात्चीना खाईचीकस् ईदेऊपी बात्ल मप्

योबोरोबू नीनाम्माआ ओरोपीके:

“कोङा बीन्‍नीपा जातिस्सो आन्‍नीस्का ईदेप् छूम् लागी तातोची।”

इस्राएलपीक लाम्‍लछास् नीनाम्माआ दोस् तीचीक

९ ए तेल्म्पी तूप् खोलोङ् पोसूचे, तानीव,

ए सोगोपाक खोलोङ् पोसूचे, तानीना चानूम्व!

१० इस्राएलपीक चौकीदारची कोमूक्पा तूये,

मूङ्‍कस् खोलोङ् खची नीऊ मान्दीकस् तूये;

मूङ्‍कस् हून्लामान्दूर्प् मोगो खेप् तोङ्‍क तूये,

पूल्दीप्खाम्, सेमो मोम्,

ना ईम्चाम्ङाङ् मूङ्‍कचा सानीवा मईची।

११ मूङ्‍कस् हायाम् साकासीप् खेप्ची के;

मूङ्‍कचीम् हादेम्सो खची बोः खास्‍नो।

मूङ्‍कस् बूजेई मम् खची राःरा मान्दीक गथालास् के;

मूङ्‍कचा खोलोआङ् खची लाम् कल्चीक तूये,

खोलोआ खची होप्मी फाइदाङाङ् लामची।

१२ मूङ्‍कचा खोलोआ ओरोपीके, “तानीव, कोङ् दाखमद्य ताईम् पीयोनीव!

केईया मद्य हायाम् लोक्‍तो दूङाम्के!

देसासोङ् एसेक लेईतोङ्‍ङा छूये

अथवा एसेकप्कासो दूङ् नप् छूये।”

५७

धर्मी मीस् खोलोङ् मासेई छूये,

ना ङ्‍कम् तोक्पी आसासो खची सानीवापी वास्ता मईचीनो।

नीनाम्मापी भक्ति मप् मीस् खोलोङ् सीखाते,

खोदोलोई आसासो ङ्‍क बूजेई मईचीनो,

ऊदोईपीक्यालो नीछीमापीका जगेई छूम् लागी धर्मी मीस् खोलोङ् सीये।

२ धार्मिकताम् लाम्पी लाम्दूम्प्ची

खाऊमा-खासेर्मा तूकपी वोङे;

मूङ्‍कस् सीकप्का नोम्चीम् तयची।

३ “खोदोलोई ए मोप्-मोबोछाचीम् छाचे,

तूम्‍लूलप् ना बेलेछीलप्चीम् छामाईचे, ङ्‍कपी तानीव!

४ आन्‍ना आसे सेस्वा मीनूम्?

आन्‍ना आस्मी ऊल्‍लोङ्पीई आम्नी ङः हत्नूम्ना

आम्नी लेम् लात्नूम्?

ऊई आन्‍नी विद्रोह मप्चीम् छाची,

ना वालीली नेईप्चीम् छामाईची मायोनाई?

५ आन्‍नी वेईपऊमी रापी लो

खोलोङ् मूमूक सीछोम् दोरीपीलो तूम्‍लू लईनी।

आन्‍ना आम्नी छास् खम्‍ला होम्पी लो

छीलूमा खेताकम् म्हाम्-हूम्पीलो बलि चारेई मईनूम्।

६ खम्‍लापीक चील्‍ल लूङ् तूकपीक ङोङोक्छेस् आन्‍ना नत्नूम्;

मूङ्‍कचीम्ङा आन्‍ना पूजा मईनूम्।

एई, मूङ्‍कचीम् लागीङ् आन्‍ना कूईम्ना चारेईमम् बलि लो

छीर्म् बलि चारेईलो मनूम्क तूये।

ङ्‍क खोलोङ्पीका कोङ् ओजी नईयो आन्‍ना मीन्‍नी?

७ ओरोरेप् कोम्पी आन्‍ना आम्नी तूस्को मनूम्क तूये;

मूङ्‍कपी आन्‍नी आम्नी होप्मी बलिदान चारेईमस् खातानीक तूये।

८ आम्नी लाम्स्कोम् लो चौकोसमीलो दोस् होम्पी

आन्‍ना बीन्‍नीपा जातिचीम् चीन्‍न यूक्सानूम्।

आन्‍ना कोङ् होक्सोयोनीना मूङ्‍क ईजेर्म् लप् देऊतास्का आम्नी तूस्कोपी वोङानी,

आन्‍ना मूङ्‍कस्का बाचा मनूम्;

आन्‍ना मूङ्‍कस् फूतीकेर् छूक खोम् नत्नूम्।

९ आन्‍नी मोलेख तूवाकपी जैतूनमी तेललो

हायाम् नाम्चानप् तेल खायानूम्ना खातानी।

आन्‍ना आम्नी होप्मी रीदाम् पोक्ची हायाम् छूबूरी पोक्सानूम्,

ना आम्नी होप् क गेम् सम्मोङ् खातानी!

१० आम्नी खोलोङ् चालआ गर्दा आन्‍नी आम्नी सऊ तूका,

खोरोदोसो आन्‍ना ओरो मान्पीन्‍नी, ‘ऊसो ओखी आसा मान्तू।’

आन्‍ना नयाँ राःरा तानूम्,

खन्सा आन्‍नी आम्नी सऊ तूकाना मान्दीन्‍नी।

११ “आन्‍नी आस्पीकाई कीसानीनाई कोङ्लो वालीली नेनानी,

आन्‍ना ओ मीन्मारो मान्मन्‍नी,

ना आम्नी सानीवापीसो कोङ् मान्मीङानी?

ऊई कोङ् हायाम्तातो वायेवाये तूवोकसा

आन्‍नी ओपीका कीस्‍नीनोयो?

१२ आम्नी धार्मिकता लो आम्नी लक्लो कोङा खोमीयान्‍नी,

ना मूङ्‍कपीका आन्‍नी ऊसो फाइदा छूनीनो।

१३ आन्‍ना केईका बईछोक्सीकाव पीक्‍नीना वाङोम् मईनूम्‍लो

आन्‍ना बात्ल मनूम्क ङोङोक्छेचाङ् आन्‍नी लेन्चामीयानीव!

हीक्‍आ मूङ्‍कस् पेरना खाईयची।

ऊलाम् मूत्‍तलोङ् मूङ्‍कस् खोलोङ् पेर्‌खीय।

खोदोलोई कोङ् म्होप्मी पम्चीस्को बानेई मप् मीचा

छाप्कूवापी लो ओ पवित्र कोम्‍लोपी हक् मय।”

वालूम्मा मप्चीम् लागी सान्त्वना

१४ योबोरोबूआ ओरोपीके:

“बानेई मनूम्व, बानेई मनूम्ना मूल्‍लाम् थीक्‍का मनूम्व!

ओ मीस्चीम् लाम्पी तूक लाम् राप् हतेई मनूम्व।”

१५ सदैबरी लेईप्चाप्, ‘पवित्र’ नीङ्लोक

ओरोरेप् ना खोलोप्का दूङ् देप् नीनाम्माआ ओरोपीके:

“कोङ् ओरोरेप् ना पवित्र तूस्कोपी तूवो,

लखेक ना वालूम्मा मप् गोङ्लोकस्कासो तूवो,

ओरोना कोङा मूङ्‍कचीम् आसा लो भरोसालो होसोङ् ऊन्पोमीयो।

१६ कोङा आन्‍नी सदै दोसी थरेई मन्चायान्‍नीनो,

ना कोङ् सदै ओ छूली कात्चाईनो,

मादोन् ओ लाईस्पी मीस्मी आत्मा,

अर्थात् कोङा बोबूयूक मीस्मी म्सोम् खालेतावा।

१७ मीस्मी मोऊआ पेप्खाप् लोभमी कारणआ कोङ् ओछूली काताक तूवा;

कोङा मूङ्‍क दण्ड पीयू, ना कोङा ओ ङाली सूलू,

खोरोदोसो मूङ्‍क म्होप्मी चालपीङ् पीक्याक मान्‍रेप् छूवाना तोक्साचा।

१८ कोङा मूङ्‍कम् चाल तूऊ, खोदोलोई कोङा मूङ्‍क नन्खामीयो;

कोङा मूङ्‍क लाम्दूपो, ना होसोङ् मूङ्‍क सान्त्वना पीयो,

१९ इस्राएलपी तूनीवा मप्चीम् ङःपीका

सायोचोङ्मा लाईम् लागी कोङा मूङ्‍क तोङ्ना मूयो।

छूबूरीपा तूप्चीपी लो दोक्छापी तूप्चीपीलो खोलोपीङ् खाऊमा-खासेर्मा, खाऊमा-खासेर्मा छूनूव,”

योबोरोबूआ ओरोपीके, “कोङा मूङ्‍कस् नन्खामीयोची।”

२० खोदोलोई दुष्‍ट मीस् क वाये तूमान्दूर्प् छाल पक्‍क दीरीत्‍ती तोङ्‍क के,

मूङ्‍कपीक काऊआ मैल लो हीललो पाखा होक्स।

२१ “दुष्‍ट मीस्पी खाऊमा-खासेर्मा छूनो” पीक्ना ओ नीनाम्माआ पीके।

आछीयाक माईस् तूम्

५८

“हायाम् सोतो बस्व, वाये तूनव।

तुरहीम् साल्म् तोङ्‍ना हायाम् सोतो बस्व।

ओ मीस् खचा मस्क अपराधमी तोक्पी लो

याकूबमी खीम्पोस्ची खचा मस्क खची मोऊमी तोक्पीलो ईचीव।

२ खोरोदोसो मूङ्‍कचा कोङ् लेई पीच्‍ची लामो;

ऊई थीक् तूये मूङ्‍क मप् ना खची होप्मी नीनाम्माम् आज्ञा मान्गप्,

खोदोलोई ओ लाम् छेईम् लन्ची मप् जातितोङ्‍ मूङ्‍कस् ङेसे।

मूङ्‍कस् ओपी धार्मिक फैसला मीन्पीलये,

ना नीनाम्मा खची दोक्छापीङ् तानूव पीम् लन्ची मप्चीतोङ् ङेसे।

३ मूङ्‍कचा ओरोपीके, ‘केईका माईस् तूयीकाक,

ऊदोई आना तयनोकई?

केईका लखेछा छूयीका,

खोदोलोई आना ऊदोई ओखीपी सानीवा मान्मन्‍नाकई?’

“खोरोदोसो आन्‍नी माईस् तूनीक लेईपी

आन्‍ना आम्नी होप्मी लन्चीङ् पूरा मईनूम्,

ना आम्नी लक् मप्ची खोलोङ् आन्‍ना मसेत्नूम्।

४ आन्‍नी माईस् तूनीक लेई जूम्‍लूक् मतो ना खेतो-मोतो याते,

ना ईल्पोआ आर्को मूर्कीआ केर्‌नूम्।

आन्‍नी एसेक लेईपीक तोङ्‍ना माईस् तूनीना

आम्नी साल्म् साराङ्‍गाप्‍तो येईम् आसा मम् दूर्‌नूम्नो।

५ ऊई कोङा सोकूक माईस् तूम्

मीचा म्होप् मूङ्‍क ऊलेईङाङ्‍ लखे मम्चीम् लागीयोनाई?

ऊई पाक्पऊ तोङ्ना म्होप्मी तोङ् कूम् लो

लूक्स्पा खाम्ना छूबूईपी तूम्‍लो मूङ्‍क लेईङाङ्‍योनाई?

ऊई मूङ्‍कङ्‍यो आन्‍ना माईस् तूम् लो

ना योबोरोबूआ नत्‍तक लेईलो पीक्नी?

६ “कोङा सोकूक माईस् तूम्ने ङ्‍क तोङ्‍कई के:

आन्‍ना अन्याम् बन्धन वईम्दीम् छूये,

नीछीमापी छूमीक् वोवेन्दाम् रीबो वईम्दीम् छूये,

ना अत्याचारपी छूक्ची हल्वा पीम् छूये,

मूङ्‍क तोङ्‍क खोलोङ् वोवेन्दा अईम्दीम् छूये।

७ आम्नी होप्पी तूक चाम्दूम् साकासीप्चीका हाम् छूये,

ना खची खीम् मान्तूप् छूक्सीप्ची तूस्को पीम् छूये

फूतीकेर् तईनूम्क मीस् तेई खाम्मीम् छूये,

ना आम्नी बू-नेछोस् बोम्छोम् लागी तर्केई छूम् छूनो।

८ मोरोना मईनूम्दोक आम्नी अल्हो देत्छा नाम् आप्‍पकम् अल्हो तोङ्ना आप्पना लत्‍ते,

ना आन्‍नी दावाङ् नखात्नी।

खीक्‍का आम्नी धार्मिकता आम्नी लाईस्-लाईस् खाते,

ना योबोरोबूम् साम्दीखा क आम्नी दोस्-दोस् आम्नी सम्सूर्प् छूये।

९ खीक्‍का आन्‍ना वाङोम् मईनूम्,

ना योबोरोबूआ आन्‍नी ङरी आन्‍नी।

आन्‍ना बोन्छोलम् लागी बीन्‍ती मईनूम्,

ना खसा ओरोपीके, ‘कोङ् ङ्‍कपीङ् तूवो।’

“आन्‍ना आम्नी रापीका अत्याचार मप् वोवेन्दा होक्स्लात्नूम्दोक,

ना बीन्‍नीपा मीस् तान्छूत्‍तो दोस् तीम् लो रई रीङ् नेईम्‍लो होक्सीनूम्दोक,

१० खीक्‍का आम्नी खोलोङ् गोङ्पीका साकासीप्चीम् लागी आम्नी होप्ङा पीन्दीयान्‍नीचीदोक

ना अत्याचारपी छूक्चीम् खान्च पूरा मीपीनूम्दोक,

आम्नी अल्हो नाम्कूर्मादाम्पी तीलीमोक्स् तीत्‍ते

ना आम्नी नाम्कूर्मादाम् छेकालपीक नाम्छोवा तोङ्‍क छूये।

११ योबोरोबूआ आन्‍नी सदैबरी लाम्दूप्चाईनी,

ना हायाम् हूईप् नाम्छोवा लस्को थाऊपी आन्‍नी चानप् चाम् थक् यईनी,

ना आम्नी गाम् राःरालोक मीपीनी।

आन्‍नी हायाम् काऊआ बीम्मक बगैँचा तोङ्‍क

ना हादेम्सो मान्सीप् काऊमी पूई तोङ्‍क छूनी।

१२ आम्नी मीचा पूरान गस्खाताक खोलोक थक् होसोङ् बानेई मईची,

ना हायाम् पूरान जग मूङ्‍कचा होसोङ् बानेई मईची।

आन्‍नी ‘हत्खाताक पर्खाल बोबूईप्ची’ ना ‘तूस्को खीम्चीका लाम् होसोङ् नयाँ बानेई मप्ची’ पीक्ना लईनी।

१३ “आन्‍ना ओ नोम्चीम् लेई गस्‍नूम्नोदोक

ना ओ पवित्र लेईपी आम्नी ताक्‍तो मईनूम्नोदोक,

योबोरोबूम् नोम्चीम् लेईमी साम्दी मईनूम्दोक

ना आम्नी लन्ची तोङ्ना मान्ममो मूङ्‍क लेईमी साम्दी मईनूम्दोक

ना मूङ्‍क लेईपी आम्नी ताक्‍तो मान्मम्चीमो ऊनाऊक रीङ् मईनूम्नोदोक,

१४ आन्‍ना योबोरोबूपी आम्नी जीनम् तईनूम्,

ना कोङा आन्‍नी छाप्कूवापीक ओरोरेप् थाऊ होम्पी हक् मप् बानेई मयान्‍नी,

खीक्‍का कोङा आम्नी खूक्सू याकूब पीयूक थाम्पू

हायाम् छीर्म् सेप् बानेई मूयोना आन्‍नी आसीक् पीयान्‍नी।”

योबोरोबूम् ङःआङ् ओरोपीकाक तूये।

मोऊ, वालूम्मा ना छुटकारा

५९

आछीयाङ् योबोरोबूम् हूः लेन्चामीम् मान्दूर्म् मीना चीबाईप् छूवाक मान्तू,

खम् नोबोसो मान्येईप् छूवाक मान्तू।

२ खोदोलोई आम्नी अधर्मआ आन्‍नी

आम्नी नीनाम्मापीका छूबूरी मानीक तूये,

ना आम्नी मोऊआ गर्दा आन्‍ना खम् ङाली तोम्दूर्‌नूम्नो,

ना खसा आम्नी वाङोम् येननो।

३ ऊदोईपीक्यालो आम्नी हूः हीःआ लो

आम्नी छोक्छोमे दोस्‍आलो अशुद्ध छूवाक तूये।

आम्नी ङचसूआ वालीलीक रीङ् मक तूये,

ना आम्नी लेम्‍आ रई रीङ् मक तूये।

४ आसासो नीयालो मुद्दा मईनो;

मुद्दा कोम् लागी आस्सो सत्य रीङ् नेन्‍नो।

मूङ्‍कस् ऊनाऊक रीङ्छाम्पी भर परेई छूये ना वालीली नेने;

मूङ्‍कचा रई लोचम् खची सागोवापी खूरची, ना अधर्म् वातची।

५ मूङ्‍कचा गोहई पूःम् म्दी कूप्पची,

ना पून्छीरीम् जाल बईची।

मूङ्‍क पूःम् म्दी चाप् आस्दोसो सीये,

ना मूङ्‍क खेतूम्बोकाम्दोक मूङ्‍कपीका पूःम् म्छा लत्‍ते।

६ मूङ्‍कचीम् जालआ तेई बानेई छूनो;

मूङ्‍कचा बानेई मईचीक थक् तेई तोङ्ना खची होपा खाम् दूरस्‍नो।

मूङ्‍कचा मईचीक लक् अधर्मम् लक् के,

ना उपद्रम् लक्ङाङ् खची हूक्पी छूये।

७ मूङ्‍कचीम् खची लोङ् रई लक् मम् लागी बूल्से,

ना मूङ्‍कस् दोस् मान्दीक मीस् सेईम् लागी छीत तूये।

मूङ्‍कचा मोऊ मम्ङाङ् मीन्चयची;

उपद्र मप् लक् लो मासेई मप् लक्लो मूङ्‍कस् लाम्दूम्क लाम्पी छूये।

८ मूङ्‍कचा खाऊमा-खासेर्माम् लाम् छेत्‍तस्‍नो,

ना मूङ्‍कचीम् लाम्पी नीया मान्तू।

मूङ्‍कचा खची लाम् खोखोल्पा मस्क तूये;

मूङ्‍क लाम्‍लाम्पा लाम्दूम्प् आसासो खाऊमा-खासेर्मा छेत्‍तस्‍नो।

९ खन्सा नीया ईपीका छूबूरी छूवाक तूये,

ना धार्मिकताआ केई छीप्दूरेनो।

केईया कोःअम् आसा मयाम्, खोदोलोई खोलोङ् नाम्कूर्मादाम् तूये;

अल्होम् आसा मयाम्, खोदोलोई हायाम् नाम्कूर्मादाम्पी लाम्दूम्या!

१० कोमूक्पा मीस् तोङ्ना केई बाराम् मप्‍तो लाम्दूम्या,

म्मूक्स् मान्तूप्ची तोङ्ना केईया ई होप्मी लाम् मप्‍तो लाम्दूम्या।

केईया छेकालपीसो यूपा नाम्कूर्‌खात्लोक तोङ्ना जोलोङ् तम्तीताम्;

हायाम् राःरालोकचीम् रापी केई सीप्खाप् तोङ्‍क तूये।

११ केई खोलोङ् मोक्स् तोङ्ना बस्या,

ना तूक्‍तूगूल्म् तोङ्ना हायाम् लोक्‍तो तूनीवा मयाम्।

केईया नीया ङोकाम्, खोदोलोई हापीसो तयाम्नो;

केईया हल्वाम् लाम् लामाम्, खोदोलोई हल्वा ईपीका छूबूरी तूये।

१२ ए योबोरोबू, ओखी अपराध आम् मूक्स्दूपी ओरोतो तूये,

ना ओखी मोऊआङ् ओखी ऊल्‍लोङ्पी गवाई पीय।

ओखी अपराध ओखीपीङ् तूये,

ना ओखी अधर्म केईका स्वीकार मयाम्का।

१३ केईका योबोरोबूम् ऊल्‍लोङ्पी मोऊ मम्काक तूये

ना ख इन्कार मम्काक तूये;

ओखी नीनाम्मा ओखी दोस् हीङूम्छम्काना

अत्याचार लो उपद्रलो मम्काक तूये,

ना ओखी गोङ्पीका लात्‍ताक वालीलीक रीङ् केईका नेनीकाक तूये।

१४ खन्सा केईका नीया ओखी दोस् हेम् हतेई मम्काक तूये,

ना धार्मिकता ओखीप्का छूबूरी छूवाक तूये;

सत्यआ क लाम् होम्पी जोलोङ् तक तूये,

ना केईका इमानदारलो लक् मम् होक्सूयूम्काक तूये।

१५ सत्यता हापीसो तयाम्नो,

ना रई लक्पीका छूबूरी तूप् खोलोङ् अपराधमी सीकार छूये।

योबोरोबूआ खोङू ना म्गोङ् चाईसा,

ऊदोईपीक्यालो मूङ्‍कपी नीया मान्तूक तूवा।

१६ अत्याचारपी छूक्ची बोक्छोप् आस्सो मान्तोना

ख छाक्‍का छूवा।

खन्सा खसा म्हूःआङ् मूङ्‍कचीम् लागी उद्धार तातू,

ना खम् धार्मिकताआङ् ख बछोक्सू।

१७ खसा धार्मिकताम् पम्देम् पाता लो

म्तोङ्पी हल्वाम् टोपलो खूक्सू;

खसा म्फाई लाप् तेई खाप्सू

ना जोश तेई खाप्सूम्तो खाप्सू।

१८ मूङ्‍कचा मस्क रई लक्मी लागी खसा मूङ्‍कचीपी म्फाई लाप,

ना म्साछीमीचीपी म्छूली कात्‍त।

खोलोङ् टापूपी मूङ्‍कचा मस्क तोङ्नाङ् खसा म्फाई लाप।

१९ नाम्काम्स्को हेम्क मीचा योबोरोबूम् नीङ्मी साम्दी-सायो मईची,

ना नाम्‍आप्स्को हेम्क मीचा खम् साम्दीखा मईची।

ऊदोईपीक्यालो खन् योबोरोबूम् सोम्‍आ

बूल्‍लना तातक ऊर्‌लेई छूक्ना ताप् बल्वा तोङ्ना ताये।

२० “खची मोऊपीका वालूम्मा मप् याकूबमी छामाईचीम् लागी

हल्वापीप् सियोनपी ताये,”

योबोरोबूआ ओरोपीके।

२१ “ओ करार खस्का ङ्‍कङ् छूये,” योबोरोबूआ ओरोपीके। “आम्पी तूक ओ आत्मा आम्पीका हतेई छूनो। कोङा आम् ङःपी तेन्पीन्‍नाक ओ रीङ्बऊ आम् ङःपीका, आम् छाचीम् ङःपीका, ना आम् छाचीम् खची छामाईचीम् ङःपीका हन्‍नायीका हादेम्सो हतेई छूनो,” योबोरोबूआ ओरोपीके।

सियोनमी साम्दीखा

६०

“पक्व, तीलीमोक्स्तो तीताव, ऊदोईपीक्यालो आम् अल्हो ताक तूये,

ना योबोरोबूम् साम्दीखा आम्पी नाम् आप्पक तोङ्ना आप्क तूये।

२ खोङ्व, नाम्कूर्मादाम्‍आ चारीदू,

ना हायाम् देप् नाम्कूरमादाम्‍आ खोलोङ् मीस् देप्खीक तूये,

खोदोलोई योबोरोबू आम्पी तीलीमोक्स्तो तीते,

ना खम् साम्दीखा आम्पी खोछेत्‍ते।

३ जाति-जातिस् आम् अल्होपी

ना होङाबूस् देत्छाक अल्होपी ताये।

४ “आम् मूक्स् हत्ना खोलोपी खोङ्व,

मूङ्‍कस् खोलोङ् ईदेऊपी बात्ल छूना आन् तूकपी ताये।

वात्छा आम् छास् छूबूरीपीका ताये,

ना आम् मेकछास् खची बोगोपी खूरस्‍ना तातची।

५ खीक्‍का ङ्‍क तयना आम् ङाली लाङ्लाङ्‍यो छूये,

ना आम् गोङ् चामोवाआ हायाम् म्जीनये।

दीरीत्‍तीपीक दाचाम् आन् तूकपी तातची,

जाति-जातिचीम् दाचाम् आन् तूकपी ताये।

६ ऊँटमी बागाल, मिद्यानपी लो एपापीलो लाम्दूम्प् खोलोङ् ऊँटआ

आम् छाप्कूवा पेप्प।

शेबापीका क खोलोआ योबोरोबूम् सायोचोङ्मा मतो

हाल्ङो लो धूपलो तातस्‍ना ताये।

७ केदारपीक खोलोङ् लूस्-छाराम् बागाल आन् तूकपी बात्ल छूये,

नबायोतपीक खोलोङ् लूस्‍आ आम् सूसो मईची;

मूङ्‍कस् बलिम् रूप्पी ओ वेदीपी चारेई मम् योग्यक छूये,

ना ओ साम्दीखालोक ओ दप्स्को खीम् कोङा चोक्सो।

८ “मोम् तोङ्ना पेर्प् तीप्

ना तूक्‍तूगूल्म् तोङ्ना खची योङ्‍ हेम् पेर्प् तीप् ङ्‍क आसे?

९ आछीयाङ् खोलोङ् टापूआ कोङ् खोङो;

दूङ् लाईस्पी तर्शीशपीक पईकार मप्चीम् हेयोङ्माचा

योबोरोबू आम् नीनाम्माम् लागी,

अर्थात् इस्राएलमी पवित्र नीनाम्मा साम्दी दोम् लागी

आम् छास् खची हाल्ङोस्का लो खची नाम्छेर्‌बूस्कालो

हायाम् छूबूरीपीका तातची,

ऊदोईपीक्यालो खसा आन् साम्दी-सायोआ पेपाक तूये।

१० “बीन्‍नीपा छाप्कूवापीकचा आम् पर्खाल होसोङ् बानेई मईची,

ना मूङ्‍कचीम् होङाबूचा आम् सूसो मईची।

ओ छूलीपी कोङा आन् केर्न् ना,

खोरोदोसो ओ सम्खेलूपी कोङा आन् सम्खे मीयान्‍ना।

११ आम् सहरपीक मूल लाम्स्को सदै हल्छोक्से,

मीचा आम्पी जाति-जातिचीम् दाचाम् ताईम् लागी

ना खची होङाबूस् लाईस्-लाईस् जूलूस्लो वोम् लागी

मूङ्‍क लाम्स्को सेपा-लेपा हादेम्सो छीनो।

१२ ऊदोईपीक्यालो आम् सूसो मान्मप् जाति अथवा चारखम् मासेई छूये;

मूङ्‍क ईबूम् मान्दीङ् पीलूलूक्खाते।

१३ “साल्‍लाम् पऊ लो धूपीम् पऊलो लेबनानपीक साम्दी-सायो

ओ पवित्र तूस्को ङालीनप् मम् लागी आम्पी ताये;

ना कोङा ओ लोङ् यूस्को थाऊ साम्दीखालोक बानेई मूयो।

१४ आन् दूक् पीप्चीम् खची छास् आन् तूकपी खची तोङ् कूम्तो ताये;

आन् जेर्प् ची खोलोङ् आम् लोदोपू कूम्यान्ची।

मूङ्‍कचा आन् योबोरोबूम् सहर,

इस्राएलपीक पवित्र सियोन पीक्ना पीके।

१५ “आन् होक्सायाक ना खोलोआ जेराक,

आम्‍लाप्पा छूना आस्‍सो खात्नोदोसो

कोङा आन् सदैबरीकम् लागी गौरव लो

खोलोङ् दूङ्मी लागी चामोवालो छूमीयान्‍ना।

१६ आना जाति-जातिचीम् चूचू दूङ्‍ङ

ना होङाबूचा दूम् चूचू फीम् तय।

खीक्‍का कोङ् योबोरोबू आन् हल्वापीप्

आन् ऊद्धार मप्, याकूबमी ओरोदेप् राःरालोक योबोरोबू के पीम् आना छेत्‍त।

१७ काँसम् फाईपी हाल्ङो ना सेल्मी फाईपी नाम्छेर्‌बू

कोङा आन् तूकपी तातो।

सीङ्मी फाईपी काँस ना लूङ्मी फाईपी सेल

कोङा आन् तूकपी तातो।

खाऊमा-खासेर्मा क आम् हाकिम

ना धार्मिकता क आम् चारतोप् बानेई मूयो।

१८ आम् छाप्कूवापी हन्‍ना हाल्‍लोसो उपद्र छूक येईम् बोक्स्‍नो,

आम् रीम् गोपी गोङ्‍रूत्खाप् छूक लो मासेई मईचीकलो येईम् बोक्स्‍नो,

खोदोलोई आना आम् पर्खाल हल्वा मीय,

ना आम् मूल लाम्स्को सायोचोङ्मा मीय।

१९ लेपा नाम्‍आ हन्‍ना हाल्‍लोसो आन् अल्हो पीनो,

लालीमाम् अल्होआसो आन् कोदी पीनो,

ऊदोईपीक्यालो योबोरोबूङ् सदैबरी तूप्चाप् आम् अल्हो छूये,

ना आम् नीनाम्मा क आम् साम्दीखा छूये।

२० आम् नाम् हन्‍ना हाल्‍लोसो काम्नो,

ना आम् लालीमासो काम्नो;

योबोरोबू आम् लागी सदैबरीकम् लागी अल्हो छूये,

ना आना सोक् मम् लेई यात्ना खाते।

२१ खीक्‍का खोलोङ् आम् मीस् धर्मी छूये,

ना मूङ्‍कचा सदैबरीकम् लागी छाप्कूवापी चार तोक्सची।

ओ साम्दीसा खोछेईमीम् लागी

मूङ्‍कस् कोङा लेतूक बिरूवा के,

ना ओ हूक्पीक लक् के।

२२ आन्‍नी तूनीकपीक चीसर्प् क हबऊ-हबऊ छूना खाते,

ना खोलोप्का दूङ् चीमा क ईबूम् हायाम् राःरालोक जाति छूये।

कोङ् योबोरोबू के;

थीक् नाम्‍ला ताईकप्का कोङा मूङ्‍क दावाङ् पूरा मूयो।”

योबोरोबूम् सम्खेलूम् दोङ्

६१

योबोरोबू नीनाम्माम् आत्मा ओपी तूये,

ऊदोईपीक्यालो छूक्सीप्ची जीनप् रीदाम् येईमीम् लागी

योबोरोबूआ कोङ् अभिषेक मोक तूये।

खची सानीवा अताकचीम् गोङ् नमीम् लागी,

थूनापी छूक्ची लाईम्दीम् लागी

ना कैदपी तूप्‍चा छुटकारा तयची पीम्ना येईमीम् लागी

खसा कोङ् पोक्सोक तूये।

२ योबोरोबूम् सम्खेलूम् दोङ्,

ना ई नीनाम्माम् म्फाई लाम् लेईमी तोक्पी येईमीम् लागी,

खोलोङ् तूनीवा मप्ची सान्त्वना पीम् लागी,

३ ना सियोनपी तूनीवा मप्ची

छूबूईमी फाईपी हायाम् ङालीनप् मुकुट खूमीम् लागी

ना सोक्मी फाईपी चामोवाम् तेल तेईम्पीम् लागी,

निराश छूक् सानीवाम् फाईपी सायोचोङ्माम् तेई खाम्मीम् लागी,

खसा कोङ् पोक्सोक तूये।

खम् साम्दीखा खोछेन्‍नू पीकाना

योबोरोबूआङ् लेत्क धार्मिकताम् वेईपऊ

पीक्ना मूङ्‍कस् मीयची।

४ मूङ्‍कचा पूरान गस्खाताक खोलोक थक् होसोङ् बानेई मईची,

गोङ्‌रूत्खाप् छूवाखात्क थाऊ मूङ्‍कचा होसोङ् बानेई मईची;

ना केछेयीका गसाना तूवाक खोलोङ् सहर

खचा होसोङ् नयाँ बानेई मईची।

५ थारूपोचा आम् लूस् लो छारालो चारेई मईची,

ना बीन्‍नीपा छाप्कूवापीकचा आम् थाम्पूपी लो वाचोसीखापीलो लक् मईची।

६ खीक्‍का आन्‍नी योबोरोबूम् पूजारी लईनी,

आन्‍नी ई योबोरोबूम् सूसो मप् नीङ् यूक्स्पीनी।

आन्‍ना जाति-जातिचीम् दाचाम् चाईनूम्,

ना खची दाचाम्पीङ् आन्‍ना सागोहोम् मईनूम्।

७ आन्‍नी ङईम्पी छूवानीकम् फाईपी

आन्‍ना दोबर आसीक् तईनूम्,

ना आन्‍नी ङाजावापी छूवानीकम् फाईपी आन्‍ना तानूम्‍क दाचाम्मी हक्पी आन्‍नी रामेई छूनी।

खन्सा आन्‍नी आम्नी होप्मी छाप्कूवापीक दोबर भागमी हक् तोक् छूनी,

ना हाल्‍लोसो मान्याईप् चामोवा आम्‍नी लागी छूये।

८ “ऊदोईपीक्यालो कोङ्, योबोरोबूआ क, नीया सम्तूमा मीयो;

खूमा ना मोऊ मम् कोङा जेरो।

कोङ् विश्‍वास मम् खईप् तूवोकसा कोङा ओ मीस् पूनाऊनी पीयोची,

ना कोङा मूङ्‍कस्का सदैमी लागी करार छूयो।

९ मूङ्‍कचीम् खची छामाई जाति-जातिचीम् रापी

ना मूङ्‍कचीम् खची छाछामास् मीस्मी रापी खोलोआ छेत्‍तची।

मूङ्‍कस् तोक् खोलोआ

‘मूङ्‍कस् योबोरोबूम् आसीक् तोक् छामाईची के’ पीक्ना स्वीकार मईची।”

१० कोङ् योबोरोबूपी हायाम् ओजी नये;

ओ आत्मा ओ नीनाम्मापी चामोवा मय।

ऊदोईपीक्यालो दूखूलीप्‍आ पूजारीआ म्तोङ् चोक्स तोङ्ना,

ना दूखूलीम् म्होप्ङा रत्नआ चोयान्ची तोङ्ना

योबोरोबूआ कोङ् हल्वाम् तेई खाम्मीयोक तूये,

ना कोङ् धार्मिकताम् तेईआ देपोक तूये।

११ ऊदोईपीक्यालो थाम्पूआ म्होप्पी बिरूवा लीम्मीय

ना बगैँचाआ चालेई लीम्मीय,

मूङ्‍क तोङ्नाङ् योबोरोबू नीनाम्माआ धार्मिकता लो सायोचोङ्मालो

खोलोङ् जातिचीम् मूक्स्दूपी खोमय।

सियोनमी नयाँ नीङ्

६२

सियोनमी लागी कोङ् वाये तूवोचोयोनो,

यरूशलेममी लागी कोङ् ऊसो मान्‍नेईमो तूवोचोयोनो।

मूङ्‍कम् धार्मिकता देत्छाक अल्हो तोङ्ना तीलीमोक्स् मान्तीम् सम्मो

ना मूङ्‍कम् हल्वा तीप्चाप् कार्क् तोङ्ना मान्तीम् सम्मो

कोङा मूङ्‍कम् लागी वाङोम् मम् होक्सूयोनो।

२ जाति-जातिचा आम् धार्मिकता

ना खोलोङ् होङाबूचा आम् साम्दीखा तयची;

आन् क योबोरोबू म्होपाङ् यूक्सापाक

नयाँ नीङ्पीका खोलोआ नीये।

३ योबोरोबूम् हूक्पी आन् साम्दीखाम् मुकुट

ना आम् नीनाम्माम् हूक्पी होङाबूआ खूम् मुकुट छूये।

४ आन् हन्‍ना हादेम्सो ‘होक्सायाक’ पीक्ना लईलो,

आम् छाप्कूवा हन्‍ना हादेम्सो ‘गोङ्‍रूत्खाप् छूवाक’ पीक्ना लयस्‍नो,

खोदोलोई आन् ‘हेप्सीबा’a पीक्ना लये,

ना आम् छाप्कूवा ‘ब्युलाह’b लयची।

ऊदोईपीक्यालो आम्पीका योबोरोबू म्जी नये,

ना आम् छाप्कूवाआ खलो सूर् मईक छूये।

५ ईल्पो सोलो वात्छा कन्या मीम्छालो सूर् मईक तोङ्ना,

आम् मीचा आम्पी हक् तोक्सची।

दूखूलीप् म्होप्मी दूखूलीम्मी लागी म्जी नईक तोङ्ना

आम् नीनाम्मा आम् लागी म्जी नये।

६ कोङा आम् पर्खालपी चौकीदार यूक्सूचीक तूये, ए यरूशलेमङा;

मूङ्‍कस् लेपासो सेपासो वाये तूनो।

ए योबोरोबूपी वाङोम् मप्चे,

आन्‍नी नोन्चीनीनव।

७ योबोरोबूआ यरूशलेम हायाम् राःरालोक बानेई मईना

खोलोङ् चारीदूआ मूङ्‍कम् साम्दीखा मईचीनोक सम्मो,

ख नोन्चीम् पीयानूम्नव।

८ योबोरोबूआ म्चूप् हूःआ

ना म्होप्मी हायाम् राःरालोक म्हूःआ पस्तून चक तूये:

“कोङा हन्‍ना हादेम्सो आम् छीर्म्

आम् साछीमीस् चाम् पीयोचीनो,

ना आना रोकोछू मना बानेई मक नयाँ दाखमद्य

बीन्‍नीपा छाप्कूवापीकचा हादेम्सो दूम् यतस्‍नो।

९ खोदोलोई छीर्म् हेक्चा छीर्म् चईची,

ना योबोरोबूम् सायोचोङ्मा मईची।

वाचोसी बात्ल मप्चा

ओ पवित्र तूस्कोम् चोकपी

दाखमद्य दूङ्‍ङची।”

१० खात्नीव, मूल लाम्स्कोलाम्पा छूक्‍तो खात्नीव!

मीस्मी लागी लाम् थीक्‍का मनूम्व।

बानेई मनूम्व, होङाबूम् लाम् बानेई मनूम्व।

मूङ्‍कपीक खोलोङ् लूङ् साक्सानूम्व।

जाति-जातिचीम् लागी सीकीबूङ् थोरेपानूम्व।

११ योबोरोबूआ चारीदूम् नाक्‍काछो सम्मो

ओरोना पीकाक तूये:

“सियोनमी मेकछा ओरो लानूम्व,

‘खोङ्व, आन् हल्वापीप् ताचाईक तूये!

खोङ्व, ख ताईलो खसा पूनाऊनी तात’।”

१२ मूङ्‍कस् “पवित्र जाति,

योबोरोबूलाम्पा छुटकारा तोक्” मीयची।

आन् क “लामाना छीपाक,

ना मान्होक्सायाक सहर” मीये।

a 

६२:४ हेप्सीबा मी अर्थ क मूङ्‍कपीका कोङ् ओजीनक तूये पीक्याक के।

b 

६२:४ ब्युलाह मी अर्थ क सूर् मप्पीक्याक के।

योबोरोबूम् म्फाई लाम् लेई

६३

एदोम छाप्कूवापीक बोज्रा सहरपीका हाल्के रङ्आ गाल्म्पा तेई खाम्दीप्ना ताप् आसे?

साम्दीखालोक तेई खाम्दीप्ना म्होप्मी राःरा खोमतो बाईप्चाप् आसे?

“मूङ्‍क कोङ्‍ङा के! जूम्‍लूक्पी कोप् ना लेन्चा मीम्पी हायाम् राःरालोक योबोरोबू!”

२ वाचोसी पेलेई मम् कोलपी वाचोसी पेलेई मप् मीस्मी तेई तोङ्‍क

आम् तेई ऊदोई हालालाप् तूये?

३ “कोङा ओ हाल्‍लाङ् वाचोसी पेलेई मम् कोलपी वाचोसी पेलेई मूऊ,

जातिस् तूवाकपीक आस्सो कोङ्लो मान्तूक तूवा।

कोङा ओ छूलीपी मूङ्‍कस् पेलेई मूची,

ना ओ छूलीपी मूङ्‍कस् कोङा सीकूची।

मूङ्‍कचीम् हीः ओ तेईपी लागेई छूवा,

ना खोलोङ् ओ तेई हीःआ लूप्पू।

४ ऊदोईपीक्यालो म्फाई लाम् लेई ओ सानीवापी तूवा,

ना कोङा उद्धार मम् दोङ् ताक तूये।

५ कोङा खोङू, खोदोलोई कोङ् बोक्छोप् आस्सो मान्तूक तूवा,

कोङ् बोक्छोप् आस्सो मान्तोङाना कोङ् छाक्‍का छूवो;

खन्सा कोङा ओ होप्मी हूक्पीक राःराआङ् ओ उद्धार मअ,

ना ओ छूलीआ कोङ् बोछोक्सो।

६ ओ छूलीपी कोङा जाति-जातिस् सीकूची।

ओ छूलीपी कोङा मूङ्‍कस् मद्यआ सेईप्ची तोङ्ना सेईमीयूची,

ना कोङा मूङ्‍कचीम् हीः बोहोपू कातूछोक्सू।”

सायोचोङ्मा लो वाङोम्‍लो

७ योबोरोबूम् हाल्‍लोसो मान्याईप् सम्तूमाम् तोक्पी कोङा पीको।

ई लागी खसा मक खोलोङ् लक्मी लागी कोङा योबोरोबूम् सायोचोङ्मा मूयो,

खम् सम्खे लो हाल्‍लोसो मान्याईप् सम्तूमालो तोङ्ना,

खसा इस्राएलमी लागी ओरोतो नप् लक् मअ।

८ खसा ओरोपीका, “आछीयाङ् ङ्‍कस् ओ मीस् के,

ङ्‍कस् कोङ् दोका मान्पीप् छामाईची के।”

खन्सा ख मूङ्‍कचीम् हल्वापीप् छूवा।

९ मूङ्‍कचीम् खोलोङ् दूक्वा खोङ्ना खसो म्सानीवा चाईसा,

ना खम् रीदाम् पोक्चा मूङ्‍कस् लेन्चामीची।

खम् सम्तूमापी लो सम्खेपीलो खसा मूङ्‍कस् छुटकारा पीची;

याताक खोलोङ् नाम्‍लापी खसा मूङ्‍कस् पक्ची ना खूर्‌ची।

१० खोरोदोसो मूङ्‍कचा योबोरोबूम् ऊल्‍लोङ्पी विद्रोह मची,

ना खम् पवित्र आत्मा म्दूक् खाईमीची।

खन्सा ख मूङ्‍कचीम् साछीमी छूवा,

ना खसा म्होपाङ् मूङ्‍कचीम् ऊल्‍लोङ्पी जूम्‍लूक् मअ।

११ खीक्‍काना खम् मीचा केछे सून्मापूक लेई,

अर्थात् मोशाम् लो म्मीस्चीम्‍लो नाम्‍लापीक लेई मीन्ची।

खची चोलोछा मोशास्काङ्

इस्राएलीस् दीरीत्‍तीपीक लाम्‍लाम्पा बाईप् हाकपी तूये?

म्होप्मी पवित्र आत्मा खची रापी यूप् हाकपी तूये?

१२ खसा हायाम् राःरालोक म्हूः

मोशाम् म्चूप् हूः हेम् सत्‍तू,

खसा म्होप्मी नीङ्ला सदैबरी तोम्चाम् लागी

मूङ्‍कचीम् मूक्स्दूपीङ् दीरीत्‍तीपीक काऊ नीस् भाग मअ,

१३ ना दीरीत्‍तीपीक ओरोगूम् थाम्पूलाम्पा तीत्‍तो लाम्दूप्ची।

म्‍तेल्म्पी खोक् बूल्स्क तोङ्ना मूङ्‍कचा जोलोङ् मान्तोक्ची।

१४ पी-लूपी बेँसीपी चारेई छूक्स् खात्क तोङ्ना

योबोरोबूम् आत्माआ मूङ्‍कस् नोम्चीम् पीची।

ओरोनाङ् आना आम् नीङ् साम्दीखालोक मम् लागी

आम् होप्मी मीस् तीत्‍तो लाम्दूप्ची।

१५ ए योबोरोबू, साराङ्‍गाप्‍तोका दाली खोङ्व,

ना पवित्र ना साम्दीखालोक आम् सिंहासनपीका दाली खोङ्व।

आम् जोश लो आम् राःरालो हारेई खाता?

आन् लखेवाप् तूक लो आम् सम्खेलो केईका ङापीखीकाक तूये।

१६ खोदोलोई आन्‍ने ओखी पा तूये!

अब्राहामआ केईका छेत्याकानोदोसो

ना इस्राएलआ केईका स्वीकार मईयाकानोदोसो,

ए योबोरोबू, आन् ओखी पा तूये।

आम् नीङ् केछेयीकाङ् ओखी उद्धार मप् के।

१७ ए योबोरोबू, आम् लाम्पीका ऊदोई केईका थाम्खामीयीका,

ना आना ओखी गोङ् ऊदोई लूङ्तो छोक् मना आन् साम्दी मान्दोक् बानेईमईकाकई?

आन् ओखी हेम् हीन्चीना बईछोक्सीकाव,

ऊदोईपीक्यालो केईका आम् होप्मी मीस् छूम् लागी आना सोकीकाक गोङ्‍,

अर्थात् आम् सूसो मप्ची के।

१८ आम् मीचा चीबाईप् नाम्‍लाम् लागीङाङ्

आम् पवित्र तूस्को खची हूक्पी मची,

खोदोलोई ओखी साछीमीचा आम् पवित्र तूस्को खची लोङ्आ सीक्ची।

१९ केछे सून्मापूकाङ् केईकान् आम्‍मीङ् के,

खोदोलोई आना ओखीपी हक् तोक्स्क मान्तू,

ना केईका आम् मीस् पीकाना काछईकाक मान्तू।

६४

नाम्छूई चेन्वाना आन् दाली यूवावादोक

ना आम् मूक्स्दूपी खोलोङ् कोम् योक्सावादोक नवा!

२ सोसीबाम् हूयाम्ना सेर्मोवा पूईमीयाम्क तोङ्ना,

आन् दाली यूलो जाति-जातिस् आम् दोक्पी वेरेमोक्स् योनूव।

खीक्‍का आम् साछीमीचा आम् नीङ्ला तोक्स्क तूम् तयची।

३ केईका ओखी सानीवापी मान्मीनूम्काक हायाम् देतो छाक्‍काक लक् आना मलो,

आन् दाली यूवा, ना खोलोङ् कोम् आम् लाईस्पी वेरेमोक्स् योक्सा।

४ खम् लाम् खोप्चीम् लागी लक् मप् नीनाम्मापीका

बीन्‍नीपा नीनाम्मा तूये पीम्

केछे सून्मापूकाङ् आसासो येन्क मान्तू,

आसासो म्नोबोआ येन्क मान्तू, आसासो म्मूक्सा तक मान्तू।

५ खची जीनतो थीक् लक् मप्ची लो,

आम् लाम्मी मीन्मारो मप्चीलो,

बोम्छोम् लागी आन् ताये।

खोदोलोई केईका मूङ्‍कचीम् ऊल्‍लोङ्पी मोऊङा मम्चाम्काक तूवा,

खीक्‍का आन् आम् छूली काता।

केईका ऊतोङ्नाई लेन्चा दूराम्कानाई?

६ केईका खोलोङ् अशुद्ध मीस् तोङ्‍क छूयीकाक तूये,

ना केईमा मम्काक खोलोङ् धार्मिक लक् ईजेर्म् लप् सूपेई तेई तोङ्‍क तूये।

केईका खोलोङ् सीछोम् म्बोऊ तोङ्ना हारीखात्याका,

ना खोलोङ् ओखी मोऊआ केईका हीक्‍आ तोङ्ना पेरीखीयाका।

७ आम् नीङ् दप् आस्सो मान्तू,

आन् आम् हूक्पी लाम् आसासो लन्ची मईनो;

ऊदोईपीक्यालो आना आम् ङाली ओखीप्का सूल्क तूये,

ना मोऊ मम्चाम् लागीङ् आना केईका लेतीतीकाक तूये।

८ खोरोदोसो ए योबोरोबू, आन् ओखी पा तूये।

केईकान् बोहो के, ना आन् क बोहोम् छूप् बानेई मप् तूये;

केईका खोलोङ् आम् हूक्पीक लक्ङा के।

९ ए योबोरोबू, आन् ओखीप्का आम् छूली कान्‍नव,

ओखी मोऊ सदैबरी मीन्चनव।

आन् बीन्ती मीये, केईका सम्खे मीयीकाव,

ऊदोईपीक्यालो केईका खोलोङ् आम् मीस्ङा के।

१० आम् पवित्र सहर खोलोङ् गोङ्‍रूत्खाप् थाम्पू छूवाखात्क तूये;

सियोन गोङ्‍रूत्खाप् थाम्पू छूवाखाता,

यरूशलेम योछोगस्खाता।

११ ओखी खूक्सू-खूलूचा आम् सायोचोङ्मा मस्को पवित्र ना साम्दीखालोक दप्स्को खीम्

मीःआ हूयाखात्क तूये,

ना केईका हायाम् दाम् ताईप् मीनीकाक थक् खोलोङ् हत्खाताक तूये।

१२ ङ्‍क खोलोङ् रीङ् छूवाकप्का ए योबोरोबू, ऊई आना केईका बईछोक्सेकानोयो?

ऊई आन् वाये तूना केईका तेम्मान्तेईप् नीछीमायो तीम्मीयेका?

नीया लो उद्धारलो

६५

“कोङ् हामान्लाप्चीपी कोङ् ओ होप्ङा खोमन्चूङ्‍क तूये;

कोङ् मान्लाम्चा कोङ् छीपोक तूये,

ओ नीङ्‍ मान्दप् जाति

कोङा ओरोपीको, ‘कोङ् ङ्‍कपी तूवो, कोङ् ङ्‍कपी तूवो।’

२ ईबूम् विद्रोह मप् जाति हेम्

कोङा ओ हूः लेपाबरीङ् सतूक तूये,

खोदोलोई मूङ्‍कस् खची होपा मीन्क रई लाम्पी लाम्दूमे।

३ ङ्‍क खोलोङ् मीचा सदैबरी

ओ लाईस्पी कोङ् ओ छूली काईमीयो,

बगैँचा होम्पी बलिदान चारेई मईची,

ना इँटाआ बोबूईम्पा वेदीपी धूप हूईयची।

४ मूङ्‍कस् गेम् होम्पी तूये,

ना आसासो तूम्मान्तोक्स्को थाऊ होम्पी तूना कोःअईयची।

मूङ्‍कचा बोम् साः चईची,

ना मूङ्‍कचीम् छूप्पी ईजेर्म् लप् साम् काऊ छूये।

५ मूङ्‍कचा ओरोपीके ‘मेक्सा-मेक्सा खालेत्‍ते, ओ दोक्पी तानते,

ऊदोईपीक्यालो कोङ् आम् लागी हायाम् पवित्र तूवो।’

ङ्‍क तोङ्‍क मीस्‍ने ओ नाप्पी मीक्मा,

ना लेपाबरी तीप्चाप् मीः के।

६ “खोङ्नूम्व, ओ लाईस्पी ङ्‍क तोङ्‍क छाम्पाक तूये:

कोङ् वाये तूवोनो, खोदोलोई पूरा म्फाई लापो;

आछीयाङ् कोङा मूङ्‍कचीम् बोगोपीङ् म्फाई लापो,

७ आन्‍ना आम्नी फप्-पास्का मनूम्क मोऊमी म्फाई कोङा लापो,

योबोरोबूआ ओरोपीके।”

“ऊदोईपीक्यालो मूङ्‍कचा कोम् होम्पी बलि चारेई मची,

ना बोप्‍रो होम्पी ओ ऊल्‍लोङ् मची।

कोङा मूङ्‍कचा लाईस्पी मस्क लक्मी म्फाई

मूङ्‍कचीम् बोगोपीङ् लापो।”

८ योबोरोबूआ ओरोपीके:

“वाचोसीम् जूम्पापी म्काऊ तयस्‍ना,

मीचा ओरोपीके, ‘मूङ्‍क जूम्पा हीलानूम्नव,

ऊदोईपीक्यालो मूङ्‍कपी होसोङ् नप् म्काऊ तूफो,’

मूङ्‍क तोङ्‍नाङ् कोङा ओ सूसो मप्चीम् लागी मूयो,

कोङा मूङ्‍कस् खोलोङ् मासेई मूयोचीनो।

९ खोलोङ् ओ कोम् खची हूक्पी मम् लागी

कोङा इस्राएलपीकc लो यहूदापीकलो छामाईची लेन्चा मीयोना यूक्सोची;

कोङा सोकूक मीचा मूङ्‍कपी हक् तोक्सची,

ना ओ सूसो मप्ची मूङ्‍कपी तूये।

१० कोङ् लाम्प् ओ मीस्चीम् लागी

शारोन क लूस् लो छारालो चारेई छूक्स्को थाऊ,

ना आकोरपीक बेँसी क पी-लूपी नोन्चीस्को थाऊ छूये।

११ “खोदोलोई ए योबोरोबू होप्येप्चे

ना ओ पवित्र कोम् माईप्यूप्चे,

भाग्यम् देवी-देऊताचीम् लागी टेबल थीक्‍का मप्ना

ङल्म्पा दाखमद्यआ खोलोङ् बाटा पेप्चे,

१२ कोङा आन्‍नी दोप्सेलमी लागी अलग मयान्‍नी

ना आन्‍नी खोलोङ् दोप्सेलआ खोम्सेम् लागी कूम्यान्‍नीची;

ऊदोईपीक्यालो कोङा आन्‍नी काछोन्‍नी,

खोदोलोई आन्‍ना कोङ् ङरी मान्‍आईङानी।

कोङ् नेनो, खोदोलोई आन्‍ना सानीवा मनूम्ना मान्येन्‍नी।

ओ मूक्स्दूपी ऊई रई तूवा, मूङ्‍कङ् आन्‍ना मनूम्,

ना आन्‍ना कोङा नतोनोक लक् मम् लागी सोकानूम्।”

१३ खन्सा योबोरोबू नीनाम्माआ ओरोपीके:

“खोङ्नूम्व, ओ सूसो मप्चा चईची,

खोदोलोई आन्‍नी क माईस्ङा तूनी।

ओ सूसो मप्चा दूङ्‍ङची,

खोदोलोई आन्‍नी क वाम्मासीनी।

ओ सूसो मप्चा चामोवा मईची,

खोदोलोई आन्‍नी क ङईम्पी छूनी।

१४ ओ सूसो मप्चा चामोवालो खची गोङ्पाका छाम् मईची,

खोदोलोई आन्‍नी क आम्नी गोङ्पी सोक् तूकसा खाप्नी,

ना आन्‍नी आम्नी आत्मापी आम्नी दूक्खात्ना तूनीवा मईनूम्।

१५ कोङा सोकूकस्

आम्नी नीङ्पीका साराप् छयची;

योबोरोबू नीनाम्माआ आन्‍नी सेत्नी,

खोदोलोई खसा म्सूसो मप्ची आर्को नीङ् मीयची।

१६ ङ्‍क छाप्कूवापी आसीक् ताईम् लागी वाङोम् मप्‍आ

आछीयाक नीनाम्माम् नीङ्पी वाङोम् मय;

ङ्‍क छाप्कूवा गोपी पस्तून चाप्‍आ

आछीयाक नीनाम्माम् नीङ्पी पस्तून चय;

ऊदोईपीक्यालो लाईस्-लाईस्पीक दूक्वा खचा मात्यूक्सस्क छूये,

ना मूङ्‍क खोलोङ् दूक्वा ओ मूक्स्दूपीका मास्‍ना खाते।

नयाँ नाम्छूई लो नयाँ चारीदूलो

१७ “खोङ्‍नूम्व, कोङा नयाँ नाम्छूई लो नयाँ चारीदूलो बोबूयो।

लाईस्-लाईस्पी खोती छूवाकम् मीन्मारो छूनो,

मूङ्‍क सानीवापीसो ताईनो।

१८ खोदोलोई कोङा बोबूयोक खोलोक थक्पी

आन्‍ना सदैबरी चामोवा मचानूम्व ना आम्नी जीनचानीव,

ऊदोईपीक्यालो कोङा यरूशलेम जीनस्को थाऊ बानेई मूयो

ना मूङ्‍कपी तूप् मीस् खची जीनये।

१९ कोङ् यरूशलेमपीका ओ जीनये,

ना ओ मीस्चीप्का ओ गोङ् चानये;

मूङ्‍कपी खाप्क-बस्क साल्म्

हन्‍ना हादेम्सो येनाम्नो।

२० “चीबाईप्ङाङ् लेईप् छाछामा

अथवा म्होप्मी पूरा तोबूवा तूक सम्मो मान्लेईप् खूवोबूप् मीस्

मूङ्‍कपी हादेम्सो छूनो।

ईक्चून्दूलूम् दोङ् सम्मो लेईप्ना सीप् मीस् क मूङ्‍कपी सोलो मीयची,

ना ईक्चून्दूलूम् दोङ् सम्मो मान्लेईप् मीस् क साराप् तोक् मीयची।

२१ मूङ्‍कचा खीम् बानेई मईचीना मूङ्‍कपी तूये;

मूङ्‍कचा वाचोसी लेतस्‍ना मूङ्‍कम् म्चो चईची।

२२ मूङ्‍कचा खीम् बानेई मईचीना मूङ्‍कपी बीन्‍नीपास् तूम्

ना मूङ्‍कचा लेतस्‍ना सेईक म्चो बीन्‍नीपाचा चाम् हादेम्सो छूनो।

ऊदोईपीक्यालो सीछोम् तोबूवा तोङ्‍क

ओ मीस्मी तोबूवा छूये,

ना कोङा सोकूकचा खची हूःआ मईचीक लक्पी

हायाम् तातो चामोवा मईची।

२३ मूङ्‍कचा ऊनाऊक रोकोछू मईचीनो,

अथवा नीछीमापी छूम् लागी छा वातस्‍नो;

ऊदोईपीक्यालो मूङ्‍कस् खची छामाईचीका

योबोरोबूम् आसीक् तोक् मीस् छूये।

२४ मूङ्‍कचा वाङोम् मम् लाईस्पीङ् कोङा ङरी आनोची;

मूङ्‍कस् नेन्चाईतोङ् मूङ्‍कचीम् रीङ् कोङा येनो।

२५ याबेर् लो लूस्मी म्छालो ईदेऊपी तूना चईची,

ना गूङ्‍गीनार्आ क लूपीआ तोङ्ना पराल चय,

ना फर्क् क पूःम् चाम् थक् छूये।

खोलोङ् ओ पवित्र कोम्पी मूङ्‍कचा

नोक्सान्सो मईचीनो ना मासेईसो मईचीनो,”

योबोरोबूआ ओरोपीके।

c 

६५:९ इस्राएल – हिब्रु रीङ्पी याकूब पीक्याक के।

नीया लो आसालो

६६

योबोरोबूआ ओरोपीके:

“साराङ्‍गा ओ सिंहासन के,

ना चारीदू क ओ लोफेमा यूस्को के।

आन्‍ना ओ लागी बोबूईनूम्क खीम् हापी तूये?

ओ नोन्चीस्को थाऊ हापी तूये?

२ ङ्‍क खोलोक थक् कोङा ओ हूःआङ् बोबूयूक के,

ना ओरोना ङ्‍क खोलोङ् छूवा”

योबोरोबूआ ओरोपीके।

“लखेक ना वालूम्मा मप् गोङ्लोक

ना ओ रीङ्बऊपीका कीप् मीस् कोङा साम्दी दूयो।

३ खोदोलोई लूपीम् बलि चारेईमप् क

मीस् सेईप् तोङ्‍क के।

लूस्मी म्छा बलि चारेईमप् क

खेप्मी म्पई अईप् तोङ्‍क के।

छीर्म् मी बलि चारेईमप् क

बोःम् म्हीः चारेईमप् तोङ्‍क के।

मीन्मारोम् लागी धूप हूईप् क

ङोङोक्छेम् पूजा मप् तोङ्‍क के।

मूङ्‍कचा खची होप्मी लाम् सोक्चीक तूये,

ना मूङ्‍कचीम् आत्मा मूङ्‍कचा मईचीक ईजेर्म् लप् लक्पी म्जीनये।

४ खन्सा कोङा मूङ्‍कस् देप् दण्ड पीयोची,

ना मूङ्‍कस् ऊपीकाई कीसे खूङ्‍क कोङा मूङ्‍कचीपी तातो।

ऊदोईपीक्यालो कोङा काछूचीलो आसासो कोङ् ङरी मान्‍आईङा।

कोङ् नेनोलो आसासो मूङ्‍कपी सानीवा मान्मची।

ऊई ओ मूक्स्दूपी रई तूवा, मूङ्‍कचा मूङ्‍कङ् मची,

ना ऊई कोङा नतोनो, मूङ्‍कङ् मूङ्‍कचा सोक्ची।”

५ ए योबोरोबूम् रीङ्बऊपीका कीप्चे,

आन्‍ना खम् रीङ्बऊ येन्‍नूम्वः

“आन्‍नी जेर्प् ना ओ नीङ्मी कारणआ आन्‍नी हेला मप्

आम्नी बू-नेछोचा ओरोपीकाक तूये,

‘योबोरोबूम् साम्दीखा छूनूव,

ना केईका आम्नी चामोवा खोङाम्का!’

खोरोदोसो मूङ्‍कस् ङईम्पी छूये।

६ सहरपीका लत्क ओरोदेप् चाऊपो येन्‍नूम्व!

नीनाम्मा दप्स्को खीम्पीका लत्क साल्म् येन्‍नूम्व!

ङ्‍क म्होप्मी साछीमीचीपी म्फाई लाप्

योबोरोबूम् साल्म् के!

७ “म्बूक्‍ती बाईम् लाईस्पीङ्

मूङ्‍कसा छा वात;

म्बूक्‍ती बाईम् लाईस्पीङ्

मूङ्‍कसा ईल्पो वात्छा छा वात।

८ ङ्‍क तोङ्‍क रीङ् आसाई येन्क तूये?

ङ्‍क तोङ्‍क रीङ् आसाई तक तूये?

ऊई ऊलेईपीङ् ईबूम् छाप्कूवा जन्मेई छूयेयोनाई?

अथवा ऊई ईक्छीन्छापीङ् ईबूम् जाति लाईम् दूराम्योनाई?

खोरोदोसो सियोनआन् म्बूक्‍ती बाने मोरोङ्

नूक्छा वात।

९ ऊई जन्मेई छूम् नाम्‍ला सम्मो तायूलातोना

कोङा छा वाईम् मान्पीम्यो?” योबोरोबूआ ओरोपीके।

“ऊई कोङा जन्मेई छूम् पीयोना सागोवा दीयूतोयोनाई?”

आम् नीनाम्माआ ओरोपीके।

१० “ए यरूशलेम सम्तूमा मीक्चे,

आन्‍ना खोलोआङ् मूङ्‍कलो चामोवा मनूम्व ना मूङ्‍कम् लागी आम्नी जीननीव।

ए मूङ्‍कम् लागी सोक् मप्चे,

चामोवापी आम्नी जीननीव।

११ ऊदोईपीक्यालो म्माम् चूचू दूङ्‍ङना छाछामा सम्तूक् छूक तोङ्ना

यरूशलेममी फलीफाप छूकपीका आन्‍नी सम्तूक् छूनी,

ना मूङ्‍कम् छाक्‍काक साम्दीखापी चामोवा मईनूम्।”

१२ ऊदोईपीक्यालो योबोरोबूआ ओरोपीके:

“कोङा खाऊमा-खासेर्मा देप् योऊ तोङ्ना

ना जाति-जातिचीम् दाचाम् ऊर्‌लेई छूक्‍तो खाईप् योऊ तोङ्ना यरूशलेम हेम् खाईमीयो।

मूङ्‍कसा म्छामाईची म्चूचू दूम् पीयची

ना मूङ्‍कस् म्बोगोपी खूरची ना म्तूम्छीपी चेम्मची।

१३ म्माआ म्छा सान्त्वना पीयक तोङ्ना

कोङा आन्‍नी सान्त्वना पीयान्‍नी;

आन्‍ना यरूशलेममी कारणआ सान्त्वना तईनूम्।

१४ आन्‍ना ङ्‍क तईनूम्ना आम्नी गोङ् चानये,

ना आन्‍नी घाँस तोङ्ना मोऊलेई छूनी;

योबोरोबूम् हूः म्सूसो मप्ची हेम् सत्‍तक

ना म्छूलीक म्साछीमीचीपी छूक आन्‍ना तूम् तईनूम्।

१५ खोङ्नूम्व, योबोरोबू मीःलो ताचाये,

ना खोलोङ् खम् रथ क मूर्हूऊ तोङ्‍ना ताचाये;

खम् छूली मीलाम्छो तोङ्‍क छूये,

ना खसा म्छूलीआ म्साछीमीस् दण्ड पीयची।

१६ ऊदोईपीक्यालो मीःलाम्पा लो म्दोप्सेल्‍लाम्पालो

योबोरोबूआ खोलोङ् मीस्मी नीया मय,

ना योबोरोबूम् हूःलाम्पा सीप्ची ओरोसर्प् छूये।

१७ “आन्‍ना आम्नी होप् पवित्र ना शुद्ध मयान्चीनीना बगैँचापी ङोङोक्छेम् पूजा मम् लागी खात्नी; ना बोः, छूयी खीक्‍का बीन्‍नीपा ईजेर्म् लप् थक् चाप् मीस्चीका तङ्नीना मूङ्‍कचीम् खची सेचीपोम् दोस्-दोस् लाम्दूम्नी। मूङ्‍क तोङ्‍क लक् मप् आन्‍नी खोलोङ् ईतो पीलूलूक्खात्नी,” योबोरोबूआ ओरोपीके।

१८ “मूङ्‍कचा मईचीक लक् ना मूङ्‍कचा खची सानीवापी मीन्‍नस्क रीङ्मी कारणआ कोङा खोलोङ् जातिस् ना म्खाल्-खाल्क रीङ् नेईप्ची ईदेऊपी बात्ल मस् तोयो, ना मूङ्‍कस् ताईना ओ साम्दीखा तयची।

१९ “कोङा मूङ्‍कचीम् रापी ईबूम् चीन्‍न यूक्सो, ना मूङ्‍कस् तूकपीक लेताकस् कोङा जाति-जातिचीपी पोक्सो, अर्थात् तर्शीश हेम्, लिबियापी तूप्ची हेम् ना लूदपी तूप्ची हेम् (ङ्‍कस् बेई-लीफू नम्‍लोना तोलेप्ची के), तूबल हेम् ना ग्रीस हेम्, ना छूबूरीपीक टापू हेम् पोक्सोची। मूङ्‍क जातिचा ओ नीङ्ला मान्येईस्क तूये ना ओ साम्दीखा तचीक मान्तू। मूङ्‍क कोङा पोक्सोकचा ओ साम्दीखा जाति-जातिचीम् रापी पयची।

२० खीक्‍का मूङ्‍कचा खोलोङ् जाति-जातिचीम् रापी तूक खोलोङ् आम्नी बू-नेछोस् खोक्मी थेम्पी, रथ थेम्पी, गाडा थेम्पी, खच्‍चर थेम्पी ना ऊँट थेम्पी यूक्सस्‍ना ओ पवित्र कोम् यरूशलेमपी योबोरोबूम् लागी चाचोदाम्मी रूप्पी तातची,” योबोरोबूआ ओरोपीके। “इस्राएलमी छामाईचा खची होप्मी छीर्म् बलि चोक्ख रोङ्पी योबोरोबू दप्स्को खीम्पी तातस्क तोङ्ना मूङ्‍कचा ङ्‍कस् तातची।

२१ खीक्‍का मूङ्‍कस् तूकपीक हेप् मीस् पूजारी लो लेवीलो छूम् लागी कोङा सोकोची,” योबोरोबूआ ओरोपीके।

२२ “कोङा बोबूयोक नयाँ नाम्छूई लो नयाँ चारीदूलो,

ओ मूक्स्दूपी सदैबरी तूचाये,

मूङ्‍क तोङ्नाङ् आम्नी नीङ् लो आम्नी छामाईचीलो ओ मूक्स्दूपी सदैबरी तूचाये,” योबोरोबूआ ओरोपीके।

२३ “ईबूम् औंसीपीका आर्को औंसी सम्मो

ना ईबूम् नोम्चीम् लेईपीका आर्को नोम्चीम् लेई सम्मो,

खोलोङ् मीस् ताईना ओ लाईस्पी कूम्यान्चीना कोङ् सेवा छोयो,”

योबोरोबूआ ओरोपीके।

२४ “खीक्‍का मूङ्‍कचा लत्ना ओ ऊल्‍लोङ्पी विद्रोह मप् मीस्मी सालोग्गी खोङची। खोदोलोई मूङ्‍कचीम् सालोग्गी चाप् बेप्दी सीनो, ना मूङ्‍कस् हूईम् मीःसो सीनो, ना मूङ्‍कस् खोलोङ् मीस्मी लागी जेर्म् लप् छूये।”

यर्मियाम् सोक्सर

छेईलम्

यर्मिया यरूशलेमपीका पाखापी तूवाक अनातोतपी तूप् ईल्पो पूजारीम् खीम्पोस्पीक तीक्सू तूवा। खोलोप्का दूङ् बाईप् खारीबोम् सोक्सर छाप् यर्मियाआ म्होपा मक लीक्पोङ् दोङ्पीका दूङ् बाईप् सूसो मम् लक्पी यहूदापीक खोलोप्का दूङ् दोस्पीक ङाक्पो होङाबूचा चार तोक्स्चीक नाम्‍ला खोम् तक तूवा। ख गेबोरो ई.पू. ६५०–५७० दोङ् होम्पी लेताक तूवा। खसा खारीबो मना पीकाक ईकीम्‍लप् खोती पूरा छूवाक, अर्थात् यरूशलेम मासेई छूवाक ना दप्स्को खीम् गसाक खीक्‍का बेबिलोनपी यहूदापीक होङाबू ना खोलोङ् मीस् कैदपी खाईचीक खोती खोम् तक तूवा। खसा म्होप्मी जाति हायाम् सम्तूमा मीक तूवा। खसा ओरोना नीया मम् तोक्पी लो दण्ड पीम् तोक्पीलो खारीबो येईमीम् लन्ची मान्मक तूवा। खोदोलोई नीनाम्माम् रीङ्बऊ खम् गोङ्पी मीः तोङ्ना तीताक तूवा (२०:९)। ङ्‍क सोक्सरपीक रीङ्बऊआ यर्मियाम् रीराममी नाम्‍लापीका हायाम् छूबूरी सम्मोक नाम्‍ला खोमक तूये; मूङ्‍क नाम्‍लापी नीनाम्माम् ईबूम् नयाँ करार नीनाम्मा म्होपाङ् खोलोङ् मीस्मी गोङ्पी छाप्पीयची।

यर्मियाम् सोक्सर

१

बेन्यामीनमी इलाकापीक अनातोतपी तूप् पूजारीस् तूवाकप्क ईल्पो, हिल्कियाहम् वात्छा म्छा यर्मियाम् रीङ्बऊ ङ्‍कस्ङा के।

२ यहूदापीक होङाबू आमोनमी वात्छा म्छा योशियाहआ चार तोक्स्कम् ईक्पोङ् सूक्दोङ्पी योबोरोबूम् रीङ्बऊ खपी ता।

३ योबोरोबूम् रीङ्बऊ होसोङ् यहूदापीक होङाबू योशियाहम् वात्छा म्छा यहोयाकीमआ चार तोक्स्क नाम्‍लाबरी ना यहूदापीक होङाबू योशियाहम् वात्छा म्छा सिदकियाहआ चार तोक्स्क नाम्‍लाम् ईक्पोङ् ईक्दोङ्मी ङाक् लाः सम्मो, ना यरूशलेमपीक मीस् कैदपी मान्खास्क सम्मोङ् ताचा।

योबोरोबूआ यर्मिया काछक

४ योबोरोबूम् ङ्‍क रीङ्बऊ ओपी ता,

५ “कोङा आन् आम्‍माम् सागोवापा बोबूईम् लाईस्पीङ् छेन्‍नाक तूवा,

आन् जन्मेई छूम्पीका लाईस्पीङ् कोङा आन् अलग यून्‍ना।

कोङा आन् जाति-जातिचीम् लागी ईल्पो खारीबोपो सोन्‍ना।”

६ कोङा ओरोपीको, “ए योबोरोबू नीनाम्माङा, कोङान् नेईम्ङा लेसोनो, कोङ्ने छाछामाङ् तूवोचोयो।”

७ खोदोलोई योबोरोबूआ कोङ् ओरोलो, “‘कोङ्ने छाछामाङ् तूवोचोयो,’ पीकाना पीनव। कोङा आन् पोयान्‍क खोलोङ् मीस् तूकपी आन् खाईम्ङा छूये ना कोङा आन् पीन्‍नाक खोलोङ् आज्ञा आना पोम्ङा छूये।

८ मूङ्‍कचीप्का कीनव, ऊदोईपीक्यालो आन् लेन्चामीम् लागी कोङ् आम् साथपी तूवो,” योबोरोबूआ ओरोपीके।

९ खीक्‍काना म्हूः सत्ना योबोरोबूआ ओ ङः पत्‍तू ना कोङ् ओरोलो, “कोङा ओ रीङ्बऊ आम् ङःपी तेईन्पीन्‍नाक तूये।

१० खोङ्व, देल्म्दीम् लागी लो गम्दीम् लागीलो, मासेई मम् लागी लो योङ्‍गम्दीम् लागीलो, बोबूईम् लागी लो लेईम् लागीलो कोङा एसे आन् जाति-जातिचीपी लो चारखम्-चारखम्पीलो नेईम् लागी अधिकार पीन्‍नाक तूये।”

११ ङ्‍क योबोरोबूम् रीङ्बऊ ओपी ता: “यर्मिया आना ऊई तचय?”

खोदोलो कोङा ओरोपीको, “कोङा हाडे-बदाममी ईबूम् म्गेम् तूचोयो।”

१२ खीक्‍काना योबोरोबूा कोङ् ओरोलो, “आना थीक्ङा तअ, ऊदोईपीक्यालो ओ रीङ्बऊ पूरा छूनूव पीकोना कोङा नम्‍लोना खोङूचोयोक तूये।”

१३ योबोरोबूम् ङ्‍क रीङ्बऊ होसोङ् ओपी ता: “आना ऊई तचय?”

खोदोलो कोङा ओरोपीको, “ईबूम् पूईप्चाप् छूप् योऊना हेम्पीका दाली बप्चाईक कोङा तूचोयो।”

१४ योबोरोबूआ कोङ् ओरोलो, “योऊनालाम्पाङ् ङ्‍क छाप्कूवापी तूप् खोलोङ् मीस्पी नीछीमा ताये।

१५ कोङा योऊना हेम्क चारखम्पीक खोलोङ् मीस् काछोम् हूयोक तूये,” योबोरोबूआ ओरोपीके।

“मूङ्‍कचीम् खची होङाबूस् ताईना खोलोआ खची होप्-होप्मी सिंहासन

यरूशलेममी मूल लाम्स्कोम् वोस्को थाऊपी बोबूईयची।

मूङ्‍कस् यरूशलेममी लीक् हेम्पी तूक पर्खालमी लो

यहूदापी तूक खोलोङ् सहरमीलो ऊल्‍लोङ्पी आक्रमण मस् ताये।

१६ कोङ् होक्सोयोना मूङ्‍कचा मस्क खोलोङ् रई लक्मी कारणआ

मूङ्‍कस् कोङा दण्ड पीम् फैसला येईमीयोची।

मूङ्‍कचा बीन्‍नीपा देऊताचीम् लागी धूप हूईचीक तूये,

ना खची हूःआ बोबूईचीक खोलोक थक् मूङ्‍कचा सेवा छचीक तूये।

१७ “आन् क चोचूम्चीव! पक्व, ना कोङा आज्ञा पीन्‍नाक खोलोङ् मूङ्‍कस् ईचीव। आन् मूङ्‍कचीप्का कीनव, मादोन् कोङा आन्ङा मूङ्‍कचीप्का कीप् बानेई मयान्‍ना।

१८ एसे ङ्‍क छाप्कूवाबरी यहूदापीक होङाबूचीम् ऊल्‍लोङ्पी, अधिकारीचीम् ऊल्‍लोङ्पी, पूजारीचीम् ऊल्‍लोङ्पी ना छाप्कूवापी तूक खोलोङ् मीस्मी ऊल्‍लोङ्पी थोरेम् लागी कोङा आन् ईबूम् किल्‍लालोक सहर, सेल्मी खाम्बा ना काँसम् पर्खाल बानेई मन्‍नाक तूये।

१९ मूङ्‍कचा आम् ऊल्‍लोङ्पी जूम्‍लूक् मईची, खोदोलोई मूङ्‍कस् आम्पीका कोक्स्‍नो, ऊदोईपीक्यालो आन् लेन्चामीम् लागी कोङ् आम् साथपी तूवो,” योबोरोबूआ ओरोपीके।

इस्राएलआ योबोरोबू होक्सीक

२

ङ्‍क योबोरोबूम् रीङ्बऊ ओपी ता:

२ “खात्व, ना यरूशलेमआ येईम्मीना ओरोपीकाव:

“आन् सोलो तूवालो आना मक भक्ति,

दूखूलीम्‍आ तोङ्‍ना आना कोङ् सम्तूमा मीयोक कोङा मीनूचोयो,

ना गोङ्‍रूत्खाप् थाम्पूपी, मूङ्‍क चालेई मान्फूईम्पा थाम्पूपी

आन् ऊतोङ्नाई ओ दोस्-दोस् लाम्दूमाक तूवा।

३ इस्राएल योबोरोबूम् लागी पवित्र तूवा,

मूङ्‍क योबोरोबूम् फसलपीक दूङ् लाईस्पी सेक म्चो तूवा।

इस्राएल चाप्खाप् खोलोङ् दोसी थरेई छूवा,

ना नीछीमा मूङ्‍कचीपी तालाता,”

योबोरोबूआ ओरोपीके।

४ ए याकूबमी छामाईचे ना इस्राएलमी खोलोङ् खीम्पोस्चे,

योबोरोबूम् रीङ्बऊ येन्‍नूम्व।

५ योबोरोबूआ ओरोपीके:

“आम्नी खूक्सू-खूलूचा ओपी ऊई दोस् छीप्चीनाई

मूङ्‍कस् ओपीका छूबूरी छूवा?

मूङ्‍कचा ऊनाऊक ङोङोक्छेम् पूजा मची

ना खची होप्ङा ऊनाऊक मन्ची।

६ मूङ्‍कचा ओरो मान्पी, केई मीश्र छाप्कूवापीका लाईप्ना बाईप्,

केई गोङ्‍रूत्खाप् थाम्पूपीका, अर्थात् मरुभूमि लो खूलूम्‍लो तूवाक थाम्पूपीका

आस्सो लाम्मान्दूम्स्को काऊ मान्तूप् ना हायाम् नाम्कूर्मादाम्‍लोक थाऊलाम्पा लाम्दूप्‍तो बाईप्

योबोरोबू हाकपी तूये?’

७ कोङा आन्‍नी ईबूम् मलील छाप्कूवापी,

मूङ्‍कपी सेईक म्चो लो नप्-नप् थक्लो खोलोङ् आन्‍ना चानूम्व पीकोना बान्‍नी।

खोदोलोई आन्‍नी तानीना ओ छाप्कूवा अशुद्ध मनूम्,

ना कोङा आन्‍नी हक् मम् लागी पीन्‍नीक थाम्पू ईजेर्म् लप् मनूम्।

८ ‘योबोरोबू हाकपी तूये?’ पीकाना पूजारीचा मान्पी।

ललई ईक्चा कोङ् मान्छेईङा,

चारतोप्ची ओ ऊल्‍लोङ्पी विद्रोह मप् छूवा।

खारीबोपोचा बाल देऊताम् नीङ्पी खारीबो मची,

ना ऊनाऊक ङोङोक्छेचीम् पूजा मची।

९ “खन्सा कोङा होसोङ् आन्‍नी

आम्नी चास्चीका दोस् तीयान्‍नी,”

योबोरोबूआ ओरोपीके।

१० “साइप्रस टापूम् चाखेम्पी खात्नीना खोङ्नूम्व,

केदार नम्‍लोना खोम् लागी मूङ्‍कपी रीदाम् पोक्ची पोक्सानूम्व,

ऊई ङ्‍क तोङ्‍क लक् मूङ्‍कपी हाल्‍लोस्चीई छूवाक तूयेयोनाई?

११ ऊई हेप् जातिचा खची होप्मी देऊता फात्चीक तूयेयोनाई?

(खोदोलोई मूङ्‍क देऊता नीनाम्मा मा।)

खोरोदोसो ओ मीचा खची साम्दीखालोक नीनाम्मा

ऊनाऊक ङोङोक्छेलो बात्ची।

१२ ए नाम्छूईचे, ङ्‍क रीङ्पी आन्‍नी छाक्‍का छूवानीव,

ना हायाम् कीसानीना वेरेमोक्स् योक्सानीव,”

योबोरोबूआ ओरोपीके।

१३ “ओ मीचा नीच्‍ची मोऊ मस्क तूयेः

कोङ् रीराम पीप् काऊमी पूई

खचा होक्सोयोक तूये,

ना काऊ पाईप्खाप् पोक्‍री खचा खची होप्मी लागी तस्क तूये।

१४ ऊई इस्राएल ईबूम् रोःयो तूवा?

म्माआ वात्लोयीकाङ् मूङ्‍क रोःयो तूवा?

मूङ्‍क रोः मान्तूदोक ख ऊदोई लूतेई मची?

१५ गूङ्‍गीनार ङूराक तूये;

मूङ्‍कस् ख हेम् हीयान्चीना ङूर्‌चाईक तूये।

मूङ्‍कचा खम् छाप्कूवा गोङ्‍रूत्खाप् मदीत्चीक तूये;

खम् सहर खोलोङ् हूईदीत्चीक ना होक्सीचीक तूये।

१६ मेम्फिसपीक लो तहपनेसपीकलो मीचा

आम्नी तोङ्‍ङा खेत्बोक्चीक तूये।

१७ योबोरोबू आम्नी नीनाम्माआ आन्‍नी लाम्पी तीत्‍तो बायानीलो,

ख होक्सायानूम्ना आन्‍ना ङ्‍क खोलोङ् आम्नी होप्पी तातानूम्क मायोनाई?

१८ देप् नील योऊपीक काऊ दूम् लागी ऊदोई मिश्र छाप्कूवापी खात्नी?

देप् यूफ्रेटिस योऊपीक काऊ दूम् लागी ऊदोई अश्‍शूपी खात्नी?

१९ आन्‍ना रई वोर्वा मनूम्कसा आन्‍नी दण्ड पीनी,

ना आन्‍ना कोङ् होक्सोयोनीना मोऊ मनूम्कसा आन्‍नी वोक्नी।

खन्सा आन्‍ना योबोरोबू आम्नी नीनाम्मा होक्सायानूम्कसा लो

खपीका कीम् माताक्सानूम्कसालो

आम्नीपी मान्‍नप् तालाते ना आम्‍नी सानीवा चाईप्चे पीम् आन्‍ना छेतानूम्व,”

योबोरोबू, खोलोप्का दूङ् राःरालोक योबोरोबूआ ओरोपीके।

२० “केछे लाईस्पीङ् आना आम् होप्मी वोवेन्दा अत्दीतू,

ना आन् रोः बानेई मम् लागी छूयाक खोलोङ् साङ्ल आना वईदीतू;

खोदोलोई आना ओरोपीका, ‘कोङा आम् सूसो मूयोनो!’

आछीयाङ्, खोलोङ् कोम्मी छोक्‍तो लो,

खोलोङ् मूमूयोक सीछोम् दोरीपीलो

आन् बेलेछीलप् तोङ्ना दीसाखाता।

२१ कोङान् आन् नप् खाल्क

कोङा नतूक वाचोसीम् पऊये लेन्‍नाक तूवा।

खोदोलोई आन् ऊतोङ्नाई ओ ऊल्‍लोङ्पी पकाना सोगोपाक मान्‍नप् वाचोसीम् पऊ छूवा?

२२ आना आम्होप्ङा सोडा लो साबनआलो गाल्यान्चीना सम्यान्ची दोसो

आम् मोऊमी दाग ओ लाईस्पीङ् तूचाये,”

योबोरोबू नीनाम्माआ ओरोपीके।

२३ “आना ओरोपीका, ‘कोङ् अशुद्ध छूवोक मान्तू!

कोङा बाल देऊताचीम् पूजा मूक मान्तू!’

खोदोलोई आना ऊतोङ्नाई ओरोना पीम् दूर?

खोङ्व, बेँसीपी आना ऊतोङ्‍क वोर्वाई मअ?

मूङ्‍कपी आना ऊई मअ मूङ्‍क मीन्व।

आन् दावा-दावा एक्सा-मेक्सा बूल्प्‍तीप् सोलोमे ऊँट तोङ्‍क तूये।

२४ आन् गोङ्‍रूत्खाप् थाम्पूपी तूम् बानी छूक्,

ना बका लामना हीक् नाम्तो तूप्‍तीप् सोगोपाक मोकोक्‍ती तोङ्‍क तूये;

मूङ्‍कसा बका लामक आसाई राप्दूरनाई?

मूङ्‍क म्मा मोकोक्‍तीम् दोस्-दोस् लाम्दूम्प् मोकोक्‍तीस् हारान् छूम् बोक्स्‍नो,

ऊदोईपीक्यालो मोकोक्‍तीचा बका लाम् नाम्‍लापी म्मा मोकोक्‍ती छीप्पची।

२५ आम् लोङ्पई चेईम्मीना लो वाम्मा आम् चानारी हार्म् म्खाम्मीनालो बीन्‍नीपा देऊताचीम् दोस्-दोस् बूल्नव।

खोदोलोई आना ओरोपीका, ‘मा, कोङ् रोकेई छूवोनो! बीन्‍नीपा छाप्कूवापीक देऊतास् कोङा सम्तूमा मीयोची,

ना मूङ्‍कचीम् दोस्-दोस् कोङ् लाम्दूमो।’

२६ “खूस्पा लापाम्‍लो मूङ्‍क म्ङईम् लईक तोङ्ना,

इस्राएलपीक खोलोङ् मीस्, मूङ्‍कचीम् खची होङाबूस्,

अधिकारीस्, पूजारीस् ना खारीबोपोस् ङाम्‍लाला छूये।

२७ मूङ्‍कचा सीङ् ओरोलयची, ‘आन् ओखी पा के,’

ना लूङ् ओरोलयची, ‘आना केईका वातीकाक के।’

मूङ्‍कचा खची दोस् ओ हेम् हीक्स्चीक तूये, खोदोलोई खची लाईस्‍ने हीक्स्चीक मान्तू।

खोरोदोसो दूक्वाम् लेईपी मूङ्‍कचा ओरोपीके, ‘ताना केईका लेन्चामीयीकाव!’

२८ खोदोलो मूङ्‍कचा खची होप्मी लागी बोबूईचीक देऊतास् हापी खाता?

आन्‍ना दूक् तईनूम्‍लो मूङ्‍कचा आन्‍नी लेन्चामीम् दूरस्दोक, मूङ्‍कस् तानूव!

ऊदोईपीक्यालो ए यहूदाङा, आम्नी सहर देत्‍तोई तूये,

आम्नी देऊतास् मूङ्‍कतोदीङाङ्‍यो तूये।

२९ “ऊदोई आन्‍नी कोङ्लो खेईनी?

आन्‍ना खोलोआ ओ ऊल्‍लोङ्पी विद्रोह मनूम्क तूये,”

योबोरोबूआ ओरोपीके।

३० “कोङा आम्नी मीस् दण्ड पीयूचीकसो ऊनाऊ छूवा;

सुधार मप् ओ सेचीवा मूङ्‍कचा ग्रहण मान्मची।

सीकार मप् गूङ्‍गीनार्आ तोङ्ना आम्नी खारीबोपोस्

आन्‍ना दोप्सेलआ मासेई मनूम्क तूये।

३१ “ए ङ्‍क दूङ्पीक मीस्चे, योबोरोबूम् रीङ्बऊपी सानीवा मनूम्व!

ऊई कोङा इस्राएलीचीम् लागी ईबूम् गोङ्‍रूत्खाप्

अथवा हायाम् नाम्कूर्मादाम्‍लोक छाप्कूवायो छूवोनाई?

ऊदोई ओ मीचा ओरोपीके, ‘केईका तूम्तीम् लागी स्वतन्त्र तूयाका,

केईका हन्‍ना आम्पी हादेम्सो आत्याकाना ताईयाकानो’?

३२ ऊई म्सूर् मान्छूक् मीम्छाआ म्होप्मी गहना,

ना दूखूलीम्‍आ म्होप्मी सूर्‌पी खाम् तेई माईम्यूम् दूरयोनाई?

खोदोलोई ओ मीचान् कोङ् ङीर्‌ङा मान्तेईप् लेईपीका एक्सा मातोक्सोक तूये।

३३ सम्तूमा लाम्तीम् आन् हायाम् सीपाल तूये!

दुष्‍ट मीम्छाचा आम् चालपीका ईम्चीम् दूरची।

३४ आम् तेईपी दोस् मान्दीक छूक्सीप्ची सेत्चीकम् हीः तूये,

खोदोलोई मूङ्‍क आम् खीम् चेन्चीना आम् खीम्गोपा वोङाक आना छीप्चीक मा!

ङ्‍कतोङ्ना छूवादोसो

३५ आना ओरोपीके, ‘कोङ् दोस् मान्दीक तूवो। योबोरोबू ओपीका म्छूली कात्नो।’

खोदोलोई ‘कोङा मोऊ मूक मान्तू’ पीकाना आना पीकाकसा कोङा आम् नीया मूयो।

३६ आम् चाल फान्तो आन् ऊदोई ओरोना एक्सा-मेक्सा लाम्दूम्तीते?

अश्शूर छाप्कूवाआ आन् ङाजावापी माक तोङ्ना,

मिश्र छाप्कूवासो आन् ङाजावापी मये।

३७ आम् तोङ्पी आम् हूः यूम्ना आना मिश्र छाप्कूवासो होम्येम् बोक्से,

ऊदोईपीक्यालो आना भरोसा मस्कस् योबोरोबूआ इन्कार मस्क तूये;

आन् मूङ्‍कचा ऊसो बईछोक्स्‍नो।

३

“हेप् मीचा म्तोमा होक्सीय

ना मूङ्‍क मीम्छा मूङ्‍क म्तूप्पोपीका छूतेई छूना बीन्‍नीपा वात्छाम् म्तोमा छूदोक,

मूङ्‍क मीचा मूङ्‍क मीम्छा होसोङ् म्होप्पी आत्‍तना तातनो,

ऊदोईपीक्यालो मूङ्‍क मीचा मूङ्‍क तोङ्ना मईदोक छाप्कूवा खोलोङ् अशुद्ध छूये।

खोदोलोई आन् क ईल्पो वेलेछीलप् मीम्छा तोङ्ना ओरोसर्प् पी खाताक तूये,

ना ऊई आन् ओपी आईम्ना ताम् तययोनाई?”

योबोरोबूआ ओरोपीके।

२ “आम् मूक्स् हत्ना कालाक्‍स्तोम् कोम् हेम् खोङ्व।

ऊक थाऊपीई आना रई लक् मक मान्तूनाई?

लूतेई मम् लागी मरुभूमीपी सूल्प्चीप्ना तूप् अरबपीक खूस्पास् तोङ्ना

आना आम्होपा नत्क वात्छास् हूङ्ना लाम् होम्पी तूवा।

आना छाप्कूवा तूम्‍लूलना लो रई लक् मनालो अशुद्ध मक तूये।

३ खन्सा वाःताम् होक्सीक तूये,

ना होल्नाम्पीक वाः मान्तामोङ् तूये।

खोरोदोसो आम् ङाली म्ङईम् मान्दीक बेलेछीलप् मीम्छाम् तोङ्‍कङ् तूये;

आना ङईम्‍लम् इन्कार मक तूये।

४ ऊई मालोछाङ् आना ओपी ओरोपीकाना वाङोम् मान्मन्‍नायो,

‘ए ओ पाङा, कोङ् सोलो तूवोलोयीकाक ओ बूम्ङा,

५ ऊई आन् सदैबरी आम् छूलीङ्‍यो कात्चाये?

ऊई आम् छूली सदैबरीङ्‍यो तूचाये?’

आनान् ओरोना रीङ् मय, खोदोलोई आना दूरक सम्मो रई लक् मय।”

विश्‍वास मान्मप् इस्राएल

६ योशियाह होङाबूआ चार तोक्स्क नाम्‍लापी योबोरोबूआ कोङ् ओरोलो, “ओपी विश्‍वास मान्मप् इस्राएलआ ऊई मअ, ऊई आना तक तूयेयो? मूङ्‍क खाताना खोलोङ् कोम्पी लो मूमूयोक सीछोम् दोरीपीलो तूम्‍लूलक तूये।

७ मूङ्‍कसा ङ्‍क खोलोङ् लक् मम् यातकप्का कोङ् तूवोकपी आत्फो पीकोना कोङा मीनोक तूवा, खोदोलोई मूङ्‍क मान्‍आई, ना विश्‍वास मान्मप् मीम्छा म्नेछो यहूदाआ मूङ्‍क तअ।

८ मूङ्‍क विश्‍वास मान्मप् इस्राएलआ तूम्‍लू मकसा कोङा मूङ्‍क फार्सी पीम् छाप्दाम् पीयूना होक्सूयू। खोरोदोसो कोङा खोङू, मूङ्‍कम् विश्‍वास मान्मप् मीम्छा म्नेछो यहूदा मान्कीक तूवा, खोदोलोई खाताना मूङ्‍कसासो बेलेछीलम् लक् मअ।

९ इस्राएलआ बेलेछीलम् लक् हायाम् सजीलना मअ, मूङ्‍कसा लूङ्चीका लो सीछोस्कालो तूम्‍लूलना छाप्कूवा अशुद्ध मअ।

१० ङ्‍कतोङ्ना छूवादोसो मूङ्‍कम् विश्‍वास मान्मप् मीम्छा म्नेछो यहूदाआ क म्सानीवापीकान् मा, खोदोलोई म्थेम्-थेम् खोमम् लागीङाङ् ओ हेम् आन्ची,” योबोरोबूआ ओरोपीके।

११ योबोरोबूआ कोङ् ओरोलो, “विश्‍वास मान्मप् इस्राएल विश्‍वासघात मप् यहूदापीका दूङ् धर्मी थरेई छूवा।

१२ खन्सा योऊना हेम् खात्ना ङ्‍क रीदाम् हास्व:

“ए विश्‍वास मान्मप् इस्राएलङा, आन् आत्‍ताव,”

योबोरोबूआ ओरोपीके।

“हन्‍ना कोङा आन् छूली मूयोना खोयान्‍नो,

ऊदोईपीक्यालो कोङ् सम्तूमा मीक् तूवो,”

योबोरोबूआ ओरोपीके।

“कोङा सदै छूली मूचोयोनो।

१३ आन्ङाङ्, योबोरोबू आम् नीनाम्माम् ऊल्‍लोङ्पी विद्रोह मप् छूवा,

ना खोलोङ् मूमूयोक सीछोम् दोरीपी आना बीन्‍नीपा देऊतास् सम्तूमा मीची,

ना आना ओ आज्ञा मान्‍रेम्ङाक तूये पीकाना

आम् होप्मी दोस् स्वीकार मव,”

योबोरोबूआ ओरोपीके।

१४ “आत्‍तानीव, विश्‍वास मान्मप् ओ मीस्चे,” योबोरोबूआ ओरोपीके, “ऊदोईपीक्यालो कोङ् आम् तूप्पो के। कोङा सहरपीका ईल्पो ना वंशपीका नीप्पो सोको खीक्‍का आन्‍नी सियोनपी बाईयान्‍नी।

१५ खीक्‍काना ओ गोङ्आ तीम्मक गथालास् कोङा आन्‍नी पीयान्‍नी, मूङ्‍कचा आन्‍नी ज्ञानपी लो लूखूप्चीलो लाम्दूप्नी।

१६ मूङ्‍क लेईपी आन्‍नी छाप्कूवापी हायाम् देतो छूनीना पतो-छातो खात्नी, खीक्‍का हन्‍ना मीचा हादेम्सो ‘योबोरोबूम् करारमी सन्दूक’ पीक्ना पीक्नो,” योबोरोबूआ ओरोपीके। “करारमी सन्दूकमी तोक्पी मीचा मीन्ताम् मईचीनो, मूङ्‍कम् मीन्मारोङ् छूनो, मूङ्‍क खची रापी तूक लो मान्तूकलो ऊसोङ् तूम् तयस्‍नो। मूङ्‍क तोङ्‍क बीन्‍नीपा हन्‍ना हादेम्सो बानेई मईचीनो।

१७ मोन्तोलो यरूशलेम ‘योबोरोबूम् सिंहासन’ मीयची, ना खोलोङ् जातिस् योबोरोबूम् नीङ्मी साम्दीखा मस् यरूशलेमपी बात्ल छूये। पीक्याक मान्‍रेप् छूना खची सानीवापीक रई रीङ्पी मूङ्‍कस् हन्‍ना हादेम्सो आत्नो।

१८ मूङ्‍क लेईपी यहूदाम् खीम्पोस् इस्राएलमी खीम्पोस्चीका तङे, ना कोङा आम्नी खूक्‍सू-खूलूस् हक् मम् लागी पीयूचीक छाप्कूवापी मूङ्‍कस् खोलोङ् ईतो योऊना हेम्क छाप्कूवालाम्पा ताये।

१९ “कोङा ओहोपाङ् ओरोपीको,

‘हायाम् ओजीनतो ओ छामाईची तोङ्ना कोङा आन्‍नीस्का वोर्वा मूवा!

चारपीक खोलोप्का दूङ् ङालीनप् छाप्कूवा,

अर्थात् आम्नी खूक्सू-खूलूचीम् दाचाम् आन्‍नी पीन्‍नीवा!’

खीक्‍का आन्‍ना कोङ् ‘पाआ’ पीक्नीना दपोनी

ना ओ दोस्-दोस् लाम्दूम्पीका आत्खात्नीनो पीकोना कोङा मीनोक तूवा।

२० खोदोलोई ईल्पो विश्‍वास मम् खाईप् मान्तूक मीम्छाआ म्होप्मी तूप्पो होक्सीयक तोङ्ना

आन्‍नीसो ओ हेम् विश्‍वास मम् खाईप् छूवानीक मान्तू, ए इस्राएलमी खीम्पोस्चे,”

योबोरोबूआ ओरोपीके।

२१ कालाक्‍स्तोम् कोम् होम्पी चाऊपो लईक साल्म् लो,

इस्राएलपीक मीस् खाप्क ना वाङोम् मईचीकम् साल्म्‍लो येनाम्,

ऊदोईपीक्यलो मूङ्‍कस् रई लाम्पी लाम्दूमाक तूये,

ना मूङ्‍कचा योबोरोबू खची नीनाम्मा मात्यूक्स्चीक तूये।

२२ “ए आम्नी विश्‍वास मान्तूप् मीस्चे, आत्‍तानीव,

कोङ् होक्सोयोनीना खातानीक अवस्थापीका कोङा आम्नी गोङ् नन्खा मीयो।”

“अऊ, केईका आन् तूकपी आत्याकाना ताईयाका,

ऊदोईपीक्यालो आन् योबोरोबू ओखी नीनाम्मा तूये।

२३ आछीयाङ् देवी-देऊताम् पूजा मम्ना,

कोम् होम्पी लो बोप्‍रो होम्पीलो चाऊपो लम् क दोका पीम् के;

आछीयाङ् योबोरोबू ई नीनाम्मापी इस्राएलमी उद्धार तूये।

२४ केई सोलो तूयीलोयीकाङ् मूङ्‍क ईङईम्‍लप् देऊताचा

ई खूक्सू-खूलूचा रोकोछू मस्‍ना तात्चीक म्चो,

अर्थात् खची लूस्-छारा, पी-लूपी,

ना खची छामाईची खोलोङ् मासेई मस्क तूये।

२५ हन्‍ना केई ई ङाजावापीङ् दीसीखात्याके।

ना ई साम्दी कात्‍ताकसा केई देपीखीनूव।

केईया ई खूक्सू-खूलूस्का

योबोरोबू ई नीनाम्माम् ऊल्‍लोङ्पी मोऊ मतो थम्क तूये।

केई सोलोतूयीलोयीका एसेक लेई सम्मो

योबोरोबू ई नीनाम्माम् आज्ञा रेपूम्क मान्तू।”

४

“ए इस्राएल, आन्‍नी आत्नीना ताईनीदोक,

कोङ् तूवोकपीङ् आत्‍तानीना तानीव,”

योबोरोबूआ ओरोपीके।

“आम्नी होप्मी ईजेर्म् लप् ङोङोक्छेस् ओ मूक्स्दूपीका हतेई मईनूम् ना आन्‍नी थाम्खात्नीनोदोक,

२ ना आन्‍ना सत्यतालो, नीयालो ना धार्मिकतालो

‘लेईप्चाप् नीनाम्माम् नीङ्’ पईनूम्ना पस्तून चाईनूम्दोक,

जाति-जातिचा खलाम्पा आसीक् तयची

ना खचा खम् साम्दीखा मईची।”

३ यहूदापी तूप् मीस् लो यरूशलेमलो योबोरोबूआ ओरोलयची:

“आम्नी बाँझ थाम्पू जोङ्‍नूम्ना बोकोलूम् खेत्नूम्व,

ना तीतीम् रापी चालेई फूयानूम्नव।

४ योबोरोबूपी आम्नी होप्ङा खतना मीन्‍चीनीव;

ए यहूदापी लो यरूशलेमपीलो तूप् मीस्चे,

आम्नी गोङ्मी खतना मनूम्व,

मादोन् आन्‍ना मनूम्क रई लक्‍आ गर्दा

ओ छूली मीः तोङ्ना तीत्ना लत्‍ते,

ना मूङ्‍क आसासो सेईमान्दूर्म् मीना तीते।

योऊना हेम्पीका ताप् नीछीमा

५ “यहूदापी रीदाम् हास्‍नूम्व, ना यरूशलेमपी ओरोपीक्‍तो खोलोङ् ईयानूम्व:

‘छाप्कूवाम् लीक् हेम्पी तुरही दूपानूम्व!’

हायाम् सोतो बतो ओरोपीकानीव:

‘बात्ल छूवानीव!

ना केई किल्‍ला तूप् सहरपी जूक्याना खात्याके!’

६ सियोन हेम् खाईम् लागी सीकीबूङ् थेतानूम्व!

सुरक्षित तूम् लागी दावा जूकानीना खात्नीव!

ऊदोईपीक्यालो कोङा योऊना हेम्पीका हायाम् देप् नीछीमा लो पीलूलूक्दीप्‍लो तातूचोयोक तूये।”

७ म्होप्मी लूबम्पीका ईबूम् गूङ्‍गीनार लत्‍ताना ताक तूये,

जाति-जातिस् मासेई मप् लत्‍ताना ताक तूये।

आम्नी छाप्कूवा गोङ्‍रूत्खाप् मम् लागी

मूङ्‍क म्होप्मी तूस्कोपीका ताक तूये।

खोलोङ् आम्नी सहर मूङ्‍कपी तूप् मीस्चीकाङ् मासेई छूये।

८ खन्सा लूक्स्पा खाप्सानूम्व,

तूनीवा मनूम्व ना खाप्नीव,

ऊदोईपीक्यालो योबोरोबूम् ईकीम्‍लप् म्छूली

ईपीका हतेई मान्छूमोङ् तूये।”

९ योबोरोबूआ ओरोपीके: “मूङ्‍क लेई

होङाबूम् लो अधिकारीचीम्‍लो खची चऊ योक्से,

पूजारीस् कीसे,

ना खारीबोपोस् खची चारत्‍ते।”

१० खीक्‍काना कोङा ओरोपीको, “ए योबोरोबू नीनाम्माङा, ओखी पईपीङ् दोप्सेल तालातालोसो ‘आम्नीपी खाऊमा-खासेर्मा छूये’ पीकाना आना ङ्‍क खोलोङ् मीस् लो यरूशलेमलो दोका पीक तूये।”

११ मोन्तोलो ङ्‍क खोलोङ् मीचा लो यरूशलेमआलो ओरो पीक्चाईक येनची, “गोङ्‍रूत्खाप् थाम्पूपी तूक कालाक्‍स्तोम् कोम्‍लाम्पा ईबूम् मीःतो हूईप् हीक् ओ मीस् तूक हेम् खाते, खोदोलोई मूङ्‍क जा थाम् लागी लो साम् लागीलो छूनो।

१२ मूङ्‍कप्का दूङ् राःरालोक हीक् ओपीका ताये। हन्‍ना कोङा मूङ्‍कस् दण्ड पीम् फैसला येईमीयोची।”

१३ खोङ्नूम्व, मोम् तोङ्ना आम्नी साछीमी लाईस्पा खात्चाईक तूये,

मूङ्‍कम् रथ मूर्हूऊ तोङ्ना ताये,

मूङ्‍कम् खोक् बोबोकील्‍लीप्कासो दूङ् बूल्से।

केई धिक्‍कार! केई मासेई छूयी!

१४ ए यरूशलेमङा, खोलोङ् रई रीङ्तोदी आम् गोङ्पीका सप्ना होलात्व, ना आन् लेत्चाये।

हादेसम्मोई मान्‍नप् मीन्‍ताम् आना आम् गोपा यूक्स्दीत?

१५ दानपीका ईबूम् साल्म्‍आ ओरो पीक्चाये,

एफ्राइमपीक कोम्पीका नीछीमाम् रीङ् येनूम्चायाम्।

१६ “जाति-जातिस् ओरो लानूम्व, यरूशलेमपी ङ्‍क रीङ् पानूम्व:

‘आम्नी साछीमीचीम् ईक् हूल सेनास् छूबूरीपी तूक छाप्कूवापीका बान्चाईक तूये,

ना यहूदापीक सहरमी ऊल्‍लोङ्पी जूम्‍लूक् मम् साल्म् लात्चयस्क तूये।

१७ छीर्म् खा हूप्ची तोङ्ना मूङ्‍कचा यरूशलेम लीक् हेम्‍ला ऊरस्‍ना तूये,

ऊदोईपीक्यालो मूङ्‍कसा ओ ऊल्‍लोङ्पी विद्रोह मक तूये’,”

योबोरोबूआ ओरोपीके।

१८ “आम् चालआ लो आम् लक्‍आलो मूङ्‍क आम्पी तालाताक तूये।

आना तोम् दण्ड ङ्‍कङ् के, ना ङ्‍क खीक्लोवाप् तूये;

ङ्‍कसा आम् चऊ रत्‍त।”

१९ ओ दूक्वा, ओ दूक्वा! तेम्मान्तेईप् दूक्वाआ कोङ् पप्चीलोऊ छूवो!

ओ गोङ्पीक दूक्वा! ओ चऊ ओ गोपी योक्से।

कोङ् वाये तूम् दूरोनो,

ऊदोईपीक्यालो तुरहीम् साल्म् कोङा येनूक तूये,

जूम्‍लूक् छूकम् साल्म् कोङा येनूक तूये।

२० म्थेम्पाक-थेम्पा मासेईमप् ताये,

खोलोङ् छाप्कूवाङ् गोङ्‍रूत्खाप् छूखाते।

खोलोङ् ओ तम्बू दावाङ् योछोगस्खाते,

ना ओ पम्चीस्को ऊक्छीन्छापीङ् पीलूलूक्खाते।

२१ हादेसम्मोई कोङा जूम्‍लूक् छूलोक सीकीबूङ् खोम्चामा,

ना तुरहीम् साल्म् येईम्चामा?

२२ “खोलोङ् ओ मीस् मूर्ख तूये,

मूङ्‍कचा कोङ् छेतोनो।

मूङ्‍कस् खची लूखूप्ची मान्दीक छाछामास् के, मूङ्‍कचीम् मीन्मारो मम् राःराङ् मान्तू।

रई लक् मम् लागी मूङ्‍कस् सीपाल तूये,

खोदोलोई मूङ्‍कचा बीन्‍नीपा मीस्मी नप् मम् लेसस्‍नो।”

२३ कोङा चारीदू खोङू,

खोदोलो मूङ्‍क आकार मान्तूप् ना होप्‍तोक तूवा।

खीक्‍का कोङा नाम्छूई खोङू,

खोदोलो मूङ्‍कपी अल्होङ् मान्तूक तूवा।

२४ कोङा खोलोङ् कोम् खोङू,

खोदोलो मूङ्‍कस् योक्साचाक तूवा,

ना खोलोङ् बोप्‍रो एक्सार-मेक्सा तोक्साचाक तूवा।

२५ कोङा खोङू, खोदोलो मूङ्‍कपी आस्सो मान्तूक तूवा,

ना नाम्छूईतोक खोलोङ् छोऊ पेराना खालेताक तूवा।

२६ कोङा खोङू, खोदोलो योबोरोबूम् मूक्स्दूपी,

खम् हायाम् ईकीम्‍लप् छूलीम् लाईस्पी

छीर्म् लीम्मीक् मलील थाम्पू गोङ्‍रूत्खाप् छूवाखात्क तूवा,

ना मूङ्‍कपीक खोलोङ् सहरसो पीलूलूकाखात्क तूवा।

२७ योबोरोबूआ ओरोपीकेः

“खोलोङ् छाप्कूवा पीलूलूक्खाते,

खोरोदोसो कोङा मूङ्‍क खोलोङ् मासेई मूयोनो।

२८ खन्सा चारीदूआ तूनीवा मय,

ना नाम्छूई मान्कूर्मादाम् छूये,

ऊदोईपीक्यालो ङ्‍क ओ ङःपीका लत्‍ताक फैसला के,

ना ङ्‍क फैसला मम्पीका कोङा ओ सानीवा फातोनो।

ङ्‍क मम् लागी कोङा निर्णय मूतूक तूये, हन्‍ना कोङा मूक निर्णय फातोनो।”

२९ खोक् बूल्प्चीम् लो बेई-लीफू खूर्प् चीम्‍लो साल्म् येनस्‍ना

खोलोङ् सहरपी तूप् मीस् जूक्खाते।

मूङ्‍कस् तूकपीक हेप् सोङ्‌गो हेम् वोङे,

ना हेप्पा क छीलूमा सपची।

खोलोङ् सहर मीस् मान्दीक छूवाक तूये,

मूङ्‍कपी आस्सो तूनो।

३० ए गोङ्‍रूत्खप् छूवाखात्क यरूशलेमङा, आना ऊई मचय?

आना हालालाप् तेई खाप्सना, हाल्ङोम् गहना वातना

आन् आम्होप् चोयान्चीकम् अर्थ क ऊये?

आना ऊदोई गाजल वातना आम् मूक्स् ओरोरोदेप् मईकई?

आन् चोयान्चीक ऊनाऊ छूये।

आन् नईप्चा आन् जेरे,

मूङ्‍कचा आन् सेईम् लामे।

३१ म्बूक्‍ती बान्क मीम्छाम् साल्म् तोङ्‍क ईबूम् साल्म्,

दूङ् लाईस्पी छा वाईप् मीम्छाम् साल्म् तोङ्‍क कोङा येनूचोयो।

म्हूः सत्‍तना म्सोम् थोम् लागी दाम्चीतो सियोनमी मेकछाआ

ओरोना पीक्चाईक कोङा येनूचोयो,

“कोङ् धिक्‍कार! कोङ् नीऊरीरी मीयोखोक तूये!

मीस् सेईप्चा कोङ् सेईम् पीक्चाईक तूये!”

यरूशलेममी मोऊ

५

“यरूशलेमपीक लाम् होम्पी थोम्‍ला-दाली खात्व,

लीक् हेम् खोङ्व ना विचार मव,

मूङ्‍कपीक चोक होम्पी लाम्खोङ्व।

इमानदार लक् मप् लो सत्य लाम्‍तीप्लो

आना ईल्पोतो छीप्पदोक,

कोङा मूङ्‍क सहर छेमा पीयो।

२ ‘लेईप्चाप् नीनाम्माम् नीङ्पी’ मूङ्‍कचा पस्तून चईची

खोरोदोसो मूङ्‍कचा वालीलीक पस्तून चईची।”

३ ए योबोरोबू, ऊई आम् मूक्सा सत्य लामनोयोनाई?

आना मूङ्‍कस् केर्‌ची, खोदोलोई मूङ्‍कचीप्का मान्तू।

आना मूङ्‍कस् मसेत्ची,

खोदोलोई खचा खची वोर्वा नप् मम् मानेई मान्मची।

मूङ्‍कचा खची ङोबो लूङ्पीकासो दूङ् छोक् मची,

ना मूङ्‍कचा वालूम्मा मम् मानेईमान्मची।

४ कोङा विचार मूऊ, “ङ्‍कस्‍ने छूक्सीप्ची रईछ,

ङ्‍कस् मूर्ख रईछ,

ऊदोईपीक्यालो ङ्‍कचा योबोरोबूम् लाम्‍लो,

खची होप्मी नीनाम्माम् नियमलो छेत्‍तस्‍नो।

५ खन्सा कोङ् मूङ्‍कचीम् खची लाम्‍लछास् तूकपी खातो,

ना मूङ्‍कस्का रीङ् मूयो;

आछीयाङ् मूङ्‍कचा योबोरोबूम् लाम्‍लो,

खची होप्मी नीनाम्माम् नियमलो छेत्‍तची।”

खोदोलोई ईबूम् सानीवालोक छूवाना मूङ्‍कचा वोवेन्दा अत्दीत्चीक तूवा,

ना साङ्लसो थाईदीत्चीक तूवा।

६ खन्सा सोगोपीका लत्क ईबूम् गूङ्‍गीनार्‌आ मूङ्‍कस् आक्रमण मईची,

मरुभूमीपीका लत्क ईबूम् याबेर्‌आ मूङ्‍कस् मासेई मईची।

ईबूम् नीङ्‌गाले मूङ्‍कचीम् सहरमी दोक्छापीका चङना तूचाये,

ना मूङ्‍कपीका लईम् आत मप् खोलोङ् कऊला-चेऊला मय,

ऊदोईपीक्यालो मूङ्‍कस् हायाम् नीनाम्माम् ऊल्‍लोङ्पी विद्रोह मप् छूवा,

ना मूङ्‍कचा नीनाम्मा होक्सीचीना मोऊ मस्क हायाम् देतो छूवाक तूये।

७ “कोङा आन्‍नी ऊदोई छेमा ममानाई?

आम्नी छामाईचा कोङ् होक्सोयोक तूये,

ना मूङ्‍कचा नीनाम्माङ् माक देऊताचीम् नीङ्पी पस्तून चईची।

कोङा मूङ्‍कचीम् खोलोङ् खची खान्च पूरा मीयूपीची,

खोरोदोसो मूङ्‍कचा तूम्‍लू मची,

ना बेलेछी लप्चीम् खीम् होम्पी चदारारा मन्दीन्‍ची।

८ हायाम् पोसेई छूक् ना म्मा लाम्तीप् खोक् तोङ्‍ना,

मूङ्‍कचा खोलोङ् खची खीम्तोनीचीम् तोमास्का ईम् लामची।

९ ऊई ङ्‍क रीङ्मी लागी कोङा मूङ्‍कस् सजाई मान्पीम्योनाई?

ऊई कोङा ङ्‍क जातिपी म्फाई मान्लाम्योनाई?”

योबोरोबूआ ओरोपीके।

१० “खात्ना मूङ्‍कम् वाचोसीखापी खोती मव,

खोदोलोई तूप्‍तोदीङ्ने मासेई मनव।

मूङ्‍कम् म्गेम् खोलोङ् अईपीव,

ऊदोईपीक्यालो ङ्‍क मीस् नीनाम्माम् मा के।

११ इस्राएलपी लो यहूदापीलो तूप् मीस् खोलोङ्

कोङ् विश्‍वास मान्मप् छूवाक तूये,”

योबोरोबूआ ओरोपीके।

१२ मूङ्‍कचा योबोरोबूम् तोक्पी वालीलीक रीङ् मस्क तूये;

मूङ्‍कचा ओरोपीकाक तूये, “खसा केई ऊसो मईयानो!

ईपी ऊसोङ् नोक्सानी ताईनो;

केईया हादेम्सो दोप्सेल लो सीसोवालो खोम् बोक्स्‍नो।

१३ खारीबोपोस्‍ने हीक्ङाङ्‍ के,

ना मूङ्‍कचीपी रीङ्बऊ मान्तू;

खन्सा मूङ्‍कचा पीक्‍क रीङ् मूङ्‍कचीपीङ् तानूव।”

१४ खन्सा खोलोप्का दूङ् राःरालोक योबोरोबू नीनाम्माआ ओरोपीके:

“मूङ्‍क मीचा ङ्‍क तोङ्‍क रीङ् मस्कसा,

कोङा ओ रीङ्बऊ आम् ङःपी मीः

ना मीस् क हूईप्खाप् सीङ् मूयोची।”

१५ योबोरोबूआ ओरोपीके:

“ए इस्राएलमी खीम्पोस्चे,

कोङा छूबूरीपीक ईबूम् जाति आम्नी ऊल्‍लोङ्पी तातूचोयोक तूये,

मूङ्‍क ईबूम् सून्मापूक ना पोचीप् जाति के;

मूङ्‍कचीम् रीङ् आन्‍ना लेस्‍नूम्नो

ना मूङ्‍कस् नेन्क आन्‍ना बूजेई मईनूम्नो।

१६ मूङ्‍कचीम् बेई यूम् थोक्ला हल्म्दीम्पा गेम् तोङ्‍क तूये;

मूङ्‍कस् खोलोङ् हायाम् जूम्‍लूक् मलेप्ची तूये।

१७ मूङ्‍कचा आम्नी छीर्म् लो चाम् थक्लो चखीयची,

ना आम्नी छामाईचीसो चखीयची;

मूङ्‍कचा आम्नी लूस्-छारा लो पी-लूपीलो खोलोङ् चखीयची,

मूङ्‍कचा आम्नी वाचोसी लो अञ्जीरलो चखीयची।

आन्‍ना भरोसा मनूम्क आम्नी किल्‍लालोक सहर

मूङ्‍कचा दोप्सेलआ मासेई मईची।

१८ “खोरोदोसो मूङ्‍क लेईपी आन्‍नी खोलोङ्ने कोङा मासेई मयान्‍नीनो,” योबोरोबूआ ओरोपीके।

१९ “मीचा आन्, ‘योबोरोबू ई नीनाम्माआ ओखीपी ऊदोई ङ्‍कतोङ्ना मकई?’ पीक्ना तत्लो आना मूङ्‍कस् ओरोलयची, ‘आन्‍ना कोङ् होक्सोयोनीना आम्नी होप्मी छाप्कूवापी बीन्‍नीपा देऊताचीम् सूसो मनूम्क तोङ्ना हन्‍ना आन्‍ना छेत्नूम्नोक छाप्कूवापी मूङ्‍कपी तूप् मीस्मी सूसो मईनूम्।’

२० “याकूबमी छामाईचीपी ङ्‍क रीदाम् हास्‍नूम्व,

यहूदापी ङ्‍क रीङ् पानूम्वः

२१ ए मूर्ख ना बूजेई मम् राःरा मान्तूप् मीस्चे, ङ्‍क रीङ् येन्‍नूम्व,

आम्नीम् आम्नी मूक्स्‍ने तूये, खोदोलोई तईनूम्नो,

आम्नीम् आम्नी नोबोन् तूये, खोदोलोई येन्‍नूम्नो।

२२ ऊई आन्‍नी ओपीका कीम् छूनोयो?” योबोरोबूआ ओरोपीके।

“ऊई आन्‍नी ओ दोक्पी वेरेमोक्स् योम् छूनोयोनाई?

कोङा सेरोम् दीरीत्‍तीआ मान्कोम्खाम्मीना

सदैबरी तूप्चाप् रीम् बानेई मूऊ।

दीरीत्‍तीम् छाल पक्दोसो मूङ्‍क छालआ मूङ्‍क रीम् ऊसो मम् दूरनो;

छाल ङूर्‌दोसो मूङ्‍क रीम् कोम्खाम् दूरनो।

२३ खोदोलोई ङ्‍क मीस्चीम्ने पीक्याक मान्‍रेप् ना विद्रोह मप् गोङ् तूये।

मूङ्‍कस् थाम्खाताना छूबूरी खालेताक तूये।

२४ मूङ्‍कचा खची गोङ्पीका ओरोसो पीक्नो,

‘केई योबोरोबू ई नीनाम्मापीका कीस्याके,

ऊदोईपीक्यालो खसा केई थोनाम्पी लो होल्नाम्पीलो वाः तामीयीपीया,

ना छीर्म् हेम् लागी तोकेईम्पा फाईवेई पीया।’

२५ आम्नी रई लक्‍आ ङ्‍क खोलोङ् छूबूरीपा तल्छोक्स्क तूये,

ना आम्नी मोऊआ नप् थक् तोम्पीका आन्‍नी छूबूरीपा यूक्सानीक तूये।

२६ “ओ मीस्मी रापी दुष्‍ट मीस् तूये;

छोऊ सेईप् सीकारी तोङ्ना मूङ्‍कचा चङस्‍ना तूचाये।

मीस् लाम् लागी मूङ्‍कचा वोमो ताईयची।

२७ छोऊआ पेप्क पिँजडा तोङ्ना

मूङ्‍कचीम् खची खीम् छलकपटआ पेप्क तूये;

मूङ्‍कस् होङ्पोक् ना हायाम् राःरालोक छूवाक तूये;

२८ मूङ्‍कस् मोटो छूवाना चील्‍ल छूछोक्स्क तूये।

मूङ्‍कचीम् रई लक् ङीर्‌ङा मान्तेईप् तूये;

गेस्कूप्-गेस्कूम्चीम् नखावा छूनूव पीक्ना मूङ्‍कचा खची नीया मीपीयस्‍नो;

मूङ्‍कस् छूक्सीप्चीम् अधिकारमी लागी नेन्‍नो।

२९ ऊई ङ्‍क तोङ्‍क रीङ्मी लागी कोङा मूङ्‍कस् दण्ड मान्पीम्योनाई?

ऊई कोङा ङ्‍क तोङ्‍क जातिपी म्फाई मान्लाम्योनाई?”

योबोरोबूआ ओरोपीके।

३० “ङ्‍क छाप्कूवापी ईकीम्‍लप् ना सम्खे मान्दीक लक् छूवाक तूये:

३१ खारीबोपोचा वालीलीक खारीबो मईची,

पूजारीचा मीस् खची होप्मी हूक्पी यूक्सची,

खीक्‍का ओ मीचा क ङ्‍क तोङ्‍क छूम्ङा नत्‍तची।

खोदोलोई यान्तेस्कोपी आन्‍ना ऊई मईनूम्नाई?”

यरूशलेम ऊर्‌चीक

६

“ए बेन्यामीनपी तूप् मीस्चे, सुरक्षित तूम् लागी,

यरूशलेमपीका जूकानीव!

तकोपी तुरही दूपानूम्व!

बेथहक्‍केरेमपी चीन्‍न खोमनूम्ना कवेई मनूम्व!

ऊदोईपीक्यालो योऊना हेम्‍लाम्पा मासेई मम् लागी,

हायाम् देप् पीलू लूक्दीप् ऊर्‌तो ताचाईक तूये।

२ सियोनमी मेकछा हायाम् ङालीनप् ना लखेक तूये,

खोदोलोई कोङा मूङ्‍क मासेई मूयो।

३ गथालास् खची होप्-होप्मी बागालचीका सियोनमी मेकछाम् ऊल्‍लोङ्पी ताये;

मूङ्‍कचा खची तम्बू मूङ्‍क सियोनमी लीक् हेम्पी कीन्‍नची।

खोलोआ खची होप्-होप्मी भागपी तात्‍ताक थाम्पूपी चारेई मईची।”

४ “मूङ्‍कम् ऊल्‍लोङ्पी जूम्‍लूक् मम् लागी थीक्‍का छूवानीव!

पक्नीव, केईया छेकालपी मूङ्‍क आक्रमण मयाम्!

खोदोलोई नाम्‍ला खात्चाईक तूये,

यूपाक नाम्साम् ओरोबाईप् छूक्‍तो खात्चाईक तूये।

५ खन्सा पक्नीव, केईया सेपा मूङ्‍क आक्रमण मयाम्,

ना मूङ्‍कम् किल्‍ला खोलोङ् मासेई मम्ताम्!”

६ खोलोप्का दूङ् राःरालोक योबोरोबूआ ओरोपीके:

“खोलोङ् सीछो देत्नूम्व,

ना यरूशलेममी ऊल्‍लोङ्पी छेम्सी बोङ्नूम्व।

ङ्‍क सहर दण्ड पीम्ङा छूये;

ङ्‍क सहर अत्याचारआ पेप्खीक तूये।

७ इनारपीका काऊ लत्चाईक तोङ्ना,

मूङ्‍कपीका रई वोर्वा लत्चाई।

मूङ्‍कम् गोपी उपद्र मप्मी लो मासेई मप्मी साल्म् योनाम्।

मूङ्‍कम् सोमोरी लो म्खेर्‌लो सदै ओ मूक्स्दूपी तूचाये।

८ ए यरूशलेमङा, ङ्‍क कूङ्‍के येन्यूक्स्व,

मादोन् कोङा आन् होन्‍येयान्‍ना छूबूरीपी तूवो,

ना कोङा आम् छाप्कूवा गोङ्‍रूत्खाप् मूतो,

खीक्‍का मूङ्‍कपी आस्सो तूनो।”

९ खोलोप्का दूङ् राःरालोक योबोरोबूआ ओरोपीके:

“वाचोसीम् पऊपी होक्सीचीक म्चो बीकाम्क तोङ्ना

इस्राएलपीक लेताकस् ईल्पोसो मान्होन्येमो मूङ्‍कचा बीक्खीचीनूव;

खन्सा नाम्‍ला तूलोङ् लेन्चामीदूरकतोदी आना लेन्चा मीव।”

१० कोङा आसे लोमा ना आसे कूङ्‍के लईमा?

आसाई ओ रीङ् येन?

मूङ्‍कचीम् नोबो दीयाखात्क तूये।

ना मूङ्‍कचा खची नोबोआ येनस्‍नो।

योबोरोबूम् रीङ्बऊ मूङ्‍कचा नत्‍तस्‍नो;

मूङ्‍कचा मूङ्‍कपी ऊसो लन्ची मईचीनो।

११ खोदोलोई योबोरोबूम् म्छूलीआ कोङ् पेपोखोक तूये,

ना हन्‍ना कोङा ङ्‍क थामेईमम् दूरोनो।

“लाम् होम्पी तूप् छाछामाचीपी,

ना बात्ल छूक्ना तूप् सोलोचीपी,

तोमा-तूप्पोचीपी,

खूवोबूप्ची ना म्दूङ् खाईम् याईप् खोलोङ्पी

मूङ्‍क छूली कात्छोक्स्व।

१२ छाप्कूवापी तूप् मीस्चीम् ऊल्‍लोङ्पी कोङा ओ हूः सतोलो,

मूङ्‍कचीम् खची खीम्, खची यीः ना खची तोमास् बीन्‍नीपा मीचा खाईलेतची,”

योबोरोबूआ ओरोपीके।

१३ “खोलोप्का दूङ् चीमापीका खोलोप्का दूङ् देप् सम्मो

दाचाम् तोम् लागी खोलोङ् लोप् मप् छूवाक तूये।

खारीबोपोचा लो पूजारीचालो खोलोआङ् छलकपटमी लक् मईची।

१४ ओ मीस्मी हायाम् देप् खेर् तूकसो ऊसो मान्तूप् तोङ्ना

मूङ्‍कचा नम्‍लो खार्‌पीयस्‍नो।

खाऊमा-खासेर्माङ् मान्तूलोसो मूङ्‍कचा ‘खाऊमा-खासेर्मा, खाऊमा-खासेर्मा’ पीके।

१५ ऊई मूङ्‍कस् खची होप्मी ईजेर्म् लप् वोर्वापीका खची ङईम् लक तूयेयो?

माके, मूङ्‍कस् ऊसो खची ङईम् लक मान्तू;

ङईम् लम् ऊये, मूङ्‍कचा छेत्‍तस्‍नो।

खन्सा मासेई छूवाक मीस्चीकाङ् मूङ्‍कस्सो मासेई छूये;

मूङ्‍कस् कोङा दण्ड पीयोचीलो मूङ्‍कस् मासेई छूये,”

योबोरोबूआ ओरोपीके।

१६ योबोरोबूआ ओरोपीके:

“नीच्‍ची लाम् तूकपी थोरेप्नीना खोङ्नूम्व,

सून्मापूक लाम्मी तोक्पी ततानूम्व,

नप् लाम् हाकपी तूये मूङ्‍क ततानूम्व,

ना मूङ्‍कपीङ् लाम्दूमानीव, ना आन्‍ना आम्नी होप्मी आत्माम् लागी नोम्चीम् तईनूम्।

खोदोलोई आन्‍ना ओरोपीकानी ‘केईका मूङ्‍क लाम्पी लाम्दूम्याकानो।’

१७ कोङा आम्नी लागी चौकीदारची सोकू, ना ओरोपीको,

‘तुरहीम् साल्म् सानीवा मनूम्ना येन्‍नूम्व!’

खोदोलोई आन्‍ना ओरोपीकानी, ‘कोईका येनाम्कानो।’

१८ खन्सा, ए जाति-जातिक मीस्चे, येन्‍नूम्व,

ओ मीस्चीपी ऊई तालाते, मूङ्‍क खोङ्‍चानूम्व।

१९ ए चारीदूङा, येन्व: कोङा ङ्‍क खोलोङ् मीस्पी नीछीमा तातूचोयोक तूये,

मूङ्‍क खचा मस्क लक्मी म्चो के,

ऊदोईपीक्यालो मूङ्‍कचा ओ रीङ्बऊपी सानीवा मान्मची,

ना ओ ललई क मूङ्‍कचा इन्कार मची।

२० शेबापीका धूप लो छूबूरीपाक छाप्कूवापीका बोझोलो

ओपी तात्चीक कोङ् ऊमी वास्ताई?

मीःपी चारेईमम् आम्नी बलि कोङा स्वीकार मूयोनो;

आन्‍ना चारेई मईनूम्क बलिपीका कोङ् ओ जीनईनो।”

२१ खन्सा योबोरोबूआ ओरोपीके:

“कोङा ङ्‍क मीस्चीम् लाईस्पी जोलोङ् तोम् थक् यूक्सूपूयोची।

खीक्‍का खची पाचा लो खची छाचालो मूङ्‍कपी जोलोङ् तयची,

ना खची खीम्तोनीस् लो खोलोङ् खची बूम्‍लो मासेई छूना खाते।”

२२ योबोरोबूआ ओरोपीके:

“खोङ्नूम्व, योऊना हेम्पीका ईबूम् सेना यूचाईक तूये;

ईबूम् ओरोदेप् जाति चारीदूम् नाक्‍का छोक्पाका बाईम् लागी थीक्‍का छूचाई तूये!

२३ मूङ्‍कस् बेई-लीफूलो थीक्‍का छूवाक तूये तूये,

मूङ्‍कस् ऊसो खची सम्तूमा मान्दीकस् तूये।

मूङ्‍कस् खोक् थेम्पी वोङ्ना ताईलो दीरीत्‍ती ङूर्‌क तोङ्‍क काये।

ए सियोनमी मेकछाङा, जूम्‍लूक् मम् लागी म्हूल्क हूल छूक्ना ताप् मीस् तोङ्ना

मूङ्‍कस् आन् आक्रमण मम् लागी ताये।”

२४ केईका मूङ्‍कचीम् तोक्पी खोलोङ् रीङ् योनूम्का

ना ओखी हूः म्सऊनापऊक छूवाखाता।

नीछीमा केईका छीपीतातीका,

ना म्बूक्‍ती बान्क मीम्छा तोङ्‍क केईका छूयीका।

२५ रायीखापी खान्‍नीनव, अथवा लाम्पी लाम्दूम्नीनव,

ऊदोईपीक्यालो साछीमीम् हूक्पी दोप्सेल तूये

ना लीक्थलाम् कीम्‍लम् ताचाईक तूये।

२६ ए ओ मीस्चे, लूक्स्पा खाप्सानूम्व,

ना छूबूईपी पूलूमोक्स्तो मन्चीनीव;

ईल्पोङाङ् तूक वात्छा छाम् लागी तूनीवा मयाम्क तोङ्ना हायाम् तूनीवा मनूम्व,

ऊदोईपीक्यालो मासेई मप् छेकोक्छा ईपी तालाते।

२७ “ए यर्मियाङा, आना मूङ्‍कचीम् चाल जाचेई मम् लागी ना खोम् लागी

कोङा आन् धातु जाचेई मप् तोङ्‍क बानेई मन्‍ना

ना मूङ्‍कस् क बीलेई मान्मम्पा कच्‍चा धातु तोङ्‍क बानेई मूची।

२८ मूङ्‍कस् खोलोप्का दूङ् रई विद्रोह मप्ची छूना

बीन्‍नीपाम् निन्दा मतो लाम्दूम्तीते।

मूङ्‍कस् काँस लो सेल्‍लो तोङ्‍क छूवाखात्क तूये;

मूङ्‍कचा खोलोआङ् रई लक् मईची।

२९ धातू हूईम्ना शुद्ध मम् लागी

खलाँतीआ मीः हायाम् मूत्‍ता तूपाम्,

खोदोलोई शुद्ध मम् लक् छूनोक छूये;

रई लक् मप्चीसो मूङ्‍कप्का लत्‍नोक छूये।

३० मूङ्‍कस् ‘अशुद्ध नाम्छेर्‌बू’ मीयची,

ऊदोईपीक्यालो योबोरोबूआ मूङ्‍कस् इन्कार मस्क तूये।

वालीलीक धर्म ऊनाऊक के

७

यर्मियापी ताक योबोरोबूम् रीङ्बऊ ङ्‍कङ् केः

२ “योबोरोबू दप्स्को खीम्मी मूल लाम्स्कोपी थोरेप्ना ङ्‍क रीदाम् पव ना ओरोपीकाव: योबोरोबूम् आराधाना मम् लागी ङ्‍क मूल लाम्स्कोलाम्पा म्गोपा वोप् ए यहूदापी तूप् खोलोङ् मीस्चे, योबोरोबूम् रीङ्बऊ येन्‍नूम्व।

३ खोलोप्का दूङ् राःरालोक योबोरोबू, इस्राएलपीक नीनाम्माआ ओरोपीके: आम्‍नी चाल लो आम्नी लक्‍लो सुधार मनूम्व, ना कोङा आन्‍नी ङ्‍क थाम्पूपी तूम् पीयान्‍नीके।

४ छलमी रीङ्पी भरोसा मनूम्ना ओरो पीनीनव, “ङ्‍क योबोरोबू दप्स्को खीम् के, ङ्‍क योबोरोबू दप्स्को खीम् के, ङ्‍क योबोरोबू दप्स्को खीम् के!”

५ आन्‍ना आम्नी होप्मी चाल लो लक्‍लो आछीयाङ् सुधार मईनूम्, ना आन्‍ना ईल्पोआ बीन्‍नीपापी नीयालोक वोर्वा मईनूम्दोक,

६ आन्‍ना बीन्‍नीपा छाप्कूवापीकची, गेस्कूप्-गेस्कूम्ची ना लोमेवास् दूक् पीम् लक् मईनूम्नोदोक, अथवा ङ्‍क थाम्पूपी दोस् मान्दीकस् सेत्नूम्नोदोक, ना आन्‍नी आम्नी होप्मीङ् खोती छूम् लागी बीन्‍नीपा देऊताचीम् दोस्-दोस् लाम्दूम्नीनोदोक,

७ कोङा आन्‍नी ङ्‍क थाम्पूपी तूम् पीयान्‍नी, कोङा आम्नी खूक्सू-खूलूस् दूङ्पीका दूङ् सम्मो तूम् लागी पीयूचीक ङ्‍क छाप्कूवापीङ् तूम् पीयान्‍नी।

८ खोदोलोई खोङ्नूम्व, आन्‍ना ऊनाऊक छलमी रीङ्पी भरोसा मईनूम्।

९ “आन्‍नी खूस्‍नी, मीस् सेत्नूम्, तूम्‍लू लईनी, वालीलीक देऊताचीम् नीङ्पी पस्तून चाईनूम्, बाल देऊताम् नीङ्पी धूप हूईनूम् ना आन्‍ना छेत्नूम्नोक देऊताचीम् दोस्-दोस् लाम्दूम्नी,

१० खीक्‍काना आन्‍नी ओ नीङ्पीका खोलोआ छेत्‍तस्क ङ्‍क दप्स्को खीम्पी ताईनीना ओ लाईस्पी थोरेप्नीना, “केईका सुरक्षित तूयाका!” पीक्‍नी, खीक्‍का होसोङ् ङ्‍क ईजेर्म् लप् लक् मम् लागीङ् नीचीन्दा तूचाईनी?

११ ऊई ओ नीङ्पीका खोलोआ छेत्‍तस्क ङ्‍क दप्स्को खीम् आम्नी लागी खूस्पास् तूस्को लूबम्यो छूवा? खोदोलोई कोङा ओहोपाङ् ङ्‍क खोङूचोयोक तूये! योबोरोबूआ ओरोपीके।

१२ “हन्‍ना शीलोपी खात्नीव, मूङ्‍कपी कोङा लाईस्पी ओ नीङ्मी लागी तूस्को बोबूयूक तूवा, ना कोङा ओहोप्मी मीस् इस्राएलमी रई लक्मी कारणआ मूङ्‍क थाम्पू ऊई मूक तूवा मूङ्‍कपी खात्नीना खोङ्नूम्व।

१३ योबोरोबूआ ओरोपीके, आन्‍ना ङ्‍क खोलोङ् लक् मचाईनूम्‍लो, कोङ् आन्‍नीस्का म्खेप्क-खेप् नेनो, खोदोलोई आन्‍ना सानीवाङ् मान्मन्‍नी। कोङा आन्‍नी काछोन्‍नी, खोदोलोई आन्‍ना ङरी मान्‍आईङानी।

१४ खन्सा आन्‍ना भरोसा मनूम्क ओ नीङ्पीका खोलोआ छेत्‍तस्क ङ्‍क दप्स्को खीम्पी कोङा आन्‍नी आम्नी खूक्सू-खूलूस्का पीन्‍नीक तूवा, ङ्‍क थाम्पू हन्‍ना कोङा शीलो मूक तोङ्नाङ् मूयो।

१५ कोङा एफ्राइमपीक खोलोङ् मीस्, अर्थात् आम्नी बू-नेछोस् लातूचीक तोङ्नाङ् आन्‍नीसो कोङा ओ लाईस्पीका पाखा लान्दीयान्‍नी।

१६ “खन्सा आना ङ्‍क खोलोङ् मीस्मी लागी वाङोम् मनव, ङ्‍कचीम् लागी कोङ् दपोनव ना बिन्तीसो मनव। ङ्‍कचीम् लागी ओपी ऊसो ङोक्नव, ऊदोईपीक्यालो कोङा आम् वाङोम् येनोनोके।

१७ यहूदापीक सहर होम्पी लो यरूशलेमपीक लाम् होम्पीलो मूङ्‍कचा ऊई मईची, ऊई आना मूङ्‍क तयनोयो?

१८ खची छामाईचा सीङ् बात्ल मईची, खची पाचा मीः खप्पची, ना साराङ्‍गाप्‍तोक होङाबूमेम् लागी फुरौला बानेईमम् लागी मीम्छाचा फूल चकची। बीन्‍नीपा देऊताचीम् लागी कूईम्ना चारेईमम् बलि चारेईमईचीना मूङ्‍कचा कोङ् ओ छूली काईमीयो।

१९ खोदोलोई ऊई मूङ्‍कचा कोङ्‍ ओ छूली काईमीम् लागी ओरोना मस्कयो? योबोरोबूआ ओरोपीके। ऊई मूङ्‍कचा खची होप्ङा ङईम्पी छूम् लागी खची होप्मीङ् हानी मचयस्क मान्तूयोनाई?

२० खन्सा योबोरोबूआ ओरोपीके: ङ्‍क थाम्पूपी हायाम् ईकीम्‍लप् ओ छूली कातूछोक्सो, खीक्‍का मीस्, पोसू, म्तेल्म्पीक खोलोङ् सीछो ना यीक्पी सेक खोलोक थक्पी मूङ्‍क मीः तोङ्ना तीत्चाये, ना मूङ्‍क हादेम्सो सीनो।”

२१ खोलोप्का दूङ् राःरालोक योबोरोबू, इस्राएलमी नीनाम्माआ ओरोपीके: “बीन्‍नीपा आम्नी बलिदानपी आम्नी मीःपी चारेईमम् बलिसो ङल्नूम्व ना साः क आन्‍ना आम्नी होपाङ् चानूम्व।

२२ ऊदोईपीक्यालो आम्नी खूक्सू-खूलूस् मिश्र छाप्कूवापीका लातूना बायूचीक लेई कोङ् खस्का नेनोलो, कोङा खस् मीःपी चारेईमम् बलिम् तोक्पी लो बलिदानमी तोक्पी आज्ञाङाङ् मान्पीङाची,

२३ खोदोलोई कोङा खस् ङ्‍क आज्ञा पीयूचीक तूवाः ओ आज्ञा रेपानूम्व, ना कोङ् आम्नी नीनाम्मा छूवो, ना आन्‍नी क ओ मीस् छूनी। कोङा आन्‍नी पीन्‍नीक खोलोङ् आज्ञा रेपानूम्ना लाम्दूमानीव, खीक्‍का आम्नी नखावा छूये।

२४ खोदोलोई खचा ङ्‍क आज्ञा मान्‍रेप्ची, ना मूङ्‍कपी सानीवासो मान्मची। मूङ्‍कम् फाईपी खस् खची होप्मी रई गोङ्पी पीक्याक मान्‍रेप् छूवाना लाम्दूमाचा। खस् खची लाईस् हेम्ने लाम्मान्दूम् खोदोलोई खची दोस् हेम् यन्ची।

२५ आम्नी खूक्सू-खूलूस् मिश्र छाप्कूवापीका लत्‍ताकप्का एक्सा ईनीम्बा सम्मो कोङा लेई पीच्‍ची ओ सूसो मप् खारीबोपोस् मूङ्‍कचीपी पोक्सूची।

२६ खोदोलोई मूङ्‍कचा ओ रीङ्बऊ मान्येईची, ओ रीङ्पी खची नोबो मान्ताची, खोदोलोई पीक्याक मान्‍रेप् छूवा, ना खची खूक्सू-खूलूचीप्कासो दूङ्लोक्‍तो रई लक् मची।

२७ “आना मूङ्‍कस् ङ्‍क खोलोङ् रीङ् लयची, खोदोलोई मूङ्‍कचा आम् रीङ् येनस्‍नो। आना मूङ्‍कस् काछयस्दोसो मूङ्‍कचा आन् ङरी आन्‍नो।

२८ खन्सा आना मूङ्‍कस् ओरोलचीव, ‘योबोरोबू खची होप्मी नीनाम्माम् आज्ञा मान्‍रेप्, ना खम् सेचीवा मान्‍रेप् ङ्‍क जातिङ् के। सत्य क मासेई छूवा, ना मूङ्‍क सत्य मूङ्‍कचीम् ङःपीका मासाना खाता।

२९ आम् तोसम् खक्ना होलात्‍व, कालाक्‍स्तोम् कोम्पी तूनीवा मव, ऊदोईपीक्यालो खम् छूलीपी छूवाक ङ्‍क दूङ् योबोरोबूआ इन्कार मक ना होक्सीक तूये।

मीस् सेस्को बेँसी

३० “यहूदापीक मीचा ओ मूक्स्दूपी रई लक् मस्क तूये, योबोरोबूआ ओरोपीके। मूङ्‍कचा ओ नीङ्पीका खोलोआ छेत्‍तस्क दप्स्को खीम् अशुद्ध मस्‍ना ईजेर्म् लप् देऊता मूङ्‍कपी यूक्स्चीक तूये।

३१ खची होप्मी छामाईची मीःपी बलि चारेई मम् लागी बेन-हिन्‍नोममी बेँसीपी तोपेत नीङ् मीचीक ओरोरेप् थाम्पू मूङ्‍कचा बोबूईचीक तूये। ङ्‍क तोङ्‍क आज्ञा कोङा मान्पीङाचीक तूवा, ना मूङ्‍क रीङ् ओ सानीवापासो मान्मीङाक तूवा।

३२ खन्सा चीङ्चीङ् तूवानीव, ङ्‍क तोङ्‍क लेई ताचाईक तूये, योबोरोबूआ ओरोपीके, मीचा मूङ्‍क थाम्पू तोपेत अथवा बेन-हिन्‍नोम बेँसी हन्‍ना हादेम्सो मीयस्‍नो, खोदोलोई मूङ्‍क मीस् सेस्को बेँसी मीयची। मूङ्‍कचा खची होप्मी मीस् सीक तोपेतपी खूम्मची, ऊदोईपीक्यालो सीक मीस् खूम् लागी बीन्‍नीपा थाम्पू छूनो।

३३ खीक्‍का ङ्‍क खोलोङ् मीस्मी सालोग्गी नाम्तोक छोऊमी लो चारीदूपीक पोसूम्‍लो चाम् थक् छूये। मूङ्‍क पोसू लो छोऊलो कल्प्लाप् आस्‍सो छूनो।

३४ कोङा यहूदापी तूक सहरपीका लो यरूशलेमपीक लाम् होम्पीकालो जीनम्मी साल्म् लो खाऊमा-खासेर्माम् साल्‍म्‍लो, दूखूलीप्मी साल्म् लो दूखूलीम्मी साल्‍म्‍लो मान्खामीययो, ऊदोईपीक्यालो छाप्कूवा गोङ्‍रूत्खाप् छूखाते।

८

“योबोरोबूआ ओरोपीके, मूङ्‍क नाम्‍लापी यहूदापीक होङाबूचीम् लो अधिकारीचीम्‍लो खची तूप्‍री-लोप्‍री, पूजारीचीम् लो खारीबोपोचीम्‍लो खची तूप्‍री-लोप्‍री ना यरूशलेमपी तूप्चीम् खची तूप्‍री-लोप्‍री मूङ्‍कचीम् गेम्पीका हतेई मईची।

२ मूङ्‍कचा सम्तूमा मीचीक, म्सूसो मस्क, म्दोस्-दोस् लाम्दूमाक, दप्चीक ना पूजा मस्क नाम्, लालीमा ना नाम्छूईतोक खोलोङ् सोङ्‌गेर्‌मी लाईस्पी मूङ्‍क तूप्‍री-लोप्‍री खोलोआ तोम्मीना यूक्सची। मूङ्‍कस् बात्ल मईचीनो, ना खूम्सो खूम्मस्‍नो, खोदोलोई मूङ्‍क थाम्पूपी मोल तोङ्ना सोवोरीस्खात्क छूये।

३ ङ्‍क दुष्‍ट जातिपीक बाँकी तूप् खोलोआ कोङा कलूचीक खोलोङ् थाम्पूपी लेईम्चाम्पीका सीम्ङा नत्‍त्ची, खोलोप्का दूङ् राःरालोक योबोरोबूआ ओरोपीके।

मोऊ लो मूङ्‍कम् दण्डलो

४ “मूङ्‍कस् ओरोलचीव, योबोरोबूआ ओरोपीके:

मीस् दीस्कप्का, ऊई मूङ्‍कस् होसोङ् पक्नोयोनाई?

हेप् मीचा लाम् मात्‍तना खात्कप्का, ऊई मूङ्‍क होसोङ् आत्ना ताईनोयोनाई?

५ खोरोदोक ङ्‍क खोलोङ् मीस् ऊदोई लाम् मात्यूक्सस्‍ना खात्कई?

यरूशलेमपीक खोलोङ् मीस् ऊदोई सदै लाम् मात्यूक्सस्‍ना खात्कई?

मूङ्‍कस् वालीलीक रीङ्‍पीङ् खेप्छोक्से,

ना आईम्ना ताम् मूङ्‍कचा मानेई मईचीनो।

६ कोङा सानीवा मूना येनूक तूये,

खोदोलोई मूङ्‍कस् आछीयाक रीङ् नेन्‍नो।

‘कोङा ऊई मूक तूनाई?’ पीक्ना

आसासो म्होप्मी रई वोर्वापीका आईम् सानीवा मईनो।

खोक् जूम्‍लूक् मस्को थाऊपी बूल्तो खात्क तोङ्ना,

खोलोङ् खची होप्-होप्मी लाम् हेम् बूल्तो खाते।

७ नाम्छूईतो पेर्प् तीप् सारसआसो म्नाम्‍ला छेत्‍त,

खीक्‍का तूक्‍तूगूल्‍म्‍आ, गून्थ्यालीआ ना रूपीआसो

खची होप् बसाई खाईम् नाम्‍ला छेत्‍तची।

खोदोलोई ओ मीचान् योबोरोबूम् नियम खोलोङ् छेत्‍तस्‍नो।

८ “आन्‍ना ऊतोङ्नाई ओरोना पीम् दूर्‌नूम्, “केईका लूखूप्चीलोक तूयाका,

ऊदोईपीक्यालो योबोरोबूम् ललई ओखीपी तूये।’

आछीयाङ् पीक्यादोक, शास्त्रीचीम् वालीलीक छाम्सीङ्आ

ललई वालीलीक मदीत्क तूये।

९ लूखूप्चीलोक मीस् ङईम्पी छूये,

मूङ्‍कस् ऊई मम् ऊई मम् छूये ना वोमोपी सेते।

मूङकचा योबोरोबूम् रीङ्बऊ इन्कार मस्क तूये;

मूङ्‍कचीपी ऊतोङ्‍क लूखूप्चीई तूये?

१० खन्सा कोङा मूङ्‍कचीम् तोमा लो

मूङ्‍कचीम् रायीखालो बीन्‍नीपा मीस् पीयोची।

खोलोप्का दूङ् चीमापीका खोलोप्का दूङ् देप् सम्मो

दाचाम् तोम् लागी खोलोङ् लोप् मप् छूवाक तूये।

खारीबोपोचा लो पूजारीचालो खोलोआङ् छलकपटमी लक् मईची।

११ ओ मीस्मी हायाम् देप् खेर् तूकसो ऊसो मान्तूप् तोङ्ना

मूङ्‍कचा नम्‍लो खार्‌पीयस्‍नो।

खाऊमा-खासेर्माङ् मान्तूलोसो मूङ्‍कचा ‘खाऊमा-खासेर्मा, खाऊमा-खासेर्मा’ पीके।

१२ ऊई मूङ्‍कस् खची होप्मी ईजेर्म् लप् वोर्वापीका खची ङईम् लईयो?

माके, मूङ्‍कस् ऊसो खची ङईम् लईनो;

ङईम् लम् ऊये, मूङ्‍कचा छेत्‍तस्‍नो।

खन्सा मासेई छूवाक मीस्चीकाङ् मूङ्‍कस्सो मासेई छूये;

मूङ्‍कस् कोङा दण्ड पीयोचीलो मूङ्‍कस् मासेई छूये,”

योबोरोबूआ ओरोपीके।

१३ “कोङा मूङ्‍कचीम् फसल खायूलेतो,

योबोरोबूआ ओरोपीके।

वाचोसीम् पऊपी वाचोसी छूनो,

ना अञ्जीरमी पऊपीसो अञ्जीर छूनो,

ना मूङ्‍कचीम् म्बोऊ खोलोङ् ओईलेई छूखाते।

कोङा मूङ्‍कस् पीयूचीक थक्सो मूङ्‍कचीप्का ङाप्खीयची।”

१४ केई खोलोङ् बात्ल छूम्ना ऊदोई ङ्‍कपी तूम्चामा?

तानीव, केई किल्‍लालोक सहरगोपी खात्या ना मूङ्‍कपीङ् मासेई छूयीनूव!

ऊदोईपीक्यालो योबोरोबू ई नीनाम्माआ केई मासेई छूम् लागी फैसला मक तूये,

ना खसा केई चीः ङल्‍म्पा काऊ दूम् लागी पीयीक तूये,

ऊदोईपीक्यालो केईया खम् ऊल्‍लोङ्पी मोऊ मम्क तूये।

१५ केईया खाऊमा-खासेर्माम् आसा मम्, खोदोलोई ऊसोङ् नप् मान्छूक तूवा,

केईया नम् नाम्‍ला हूङूम्, खोदोलोई कीम्‍लम्ङाङ् ईपी तालाता।

१६ “साछीमीचीम् खोक्चा खची नाप् थीयस्क दानपीका येनाम्;

मूङ्‍कचीम् खची खोक् बस्क येनस्लो खोलोङ् छाप्कूवाङ् योक्से।

मूङ्‍कस् छाप्कूवा लो मूङ्‍कपी तूक थक्लो,

सहर ना मूङ्‍कपी तूक खोलोङ् चाम्खाम् लागी ताक तूये।

१७ खोङ्नूम्व, कोङा विषालु पूः मूङ्‍कचीम् रापी पोक्सो,

मूङ्‍क पूः आस्मी मन्तर्आसो ऊसोङ् मम् दूरनो,

ना मूङ्‍कसा आन्‍नी दईनी,”

योबोरोबूआ ओरोपीके।

१८ ओ सोक् ऊसासो नमीम् दूरनो;

ओ गोङ् ऊईमम्-ऊईमम् छूचाईक तूये।

१९ हायाम् छूबूरीपीका ताप् ओ मीस् ओरोपीक्‍तो खाप्क येन्व:

“ऊई योबोरोबू सियोनपी मान्तूयो?

ऊई मूङ्‍कम् होङाबू मूङ्‍कपी मान्तूयो?”

“मूङ्‍कचा ऊदोई खची होप्मी ङोङोक्छेलाम्पा

ना मूङ्‍कचीम् ऊनाऊक बीन्‍नीपा छाप्कूवापीक देऊतालाम्पा कोङ् ओ छूली काईमीयोकई?”

२० “छीर्म् बात्ल मम् नाम्‍ला याताक तूये, हीतीनाम् खालेताक तूये,

नासोङ् ई उद्धार मान्छूमोङ् तूये।”

२१ ओ मीस् जा यीकाम्क तोङ्ना यीक्‍काकसा कोङ्सो यीकोक तूये;

कोङा तूनीवा मूयो, ना कीम्‍लम्‍आ कोङ् चोखोक तूये।

२२ ऊई गिलादपी खेर्‌पी तेम् दबाई ऊसोयो मान्तू?

ऊई मूङ्‍कपी दबाई मप् आस्सोयो मान्तू?

खोरोदोक ऊदोई ओ मीस्मी खची खेर् मान्सेर्‌मोङ् तूकई?

९

ओ तोङ् काऊमी पूई ना ओ मूक्स् मीक्वाम् पूई छूवावादोन्,

सेत्चीक ओ मीस्मी लागी कोङ् सेपा-लेपा खापोवा।

२ मरुभूमिपीक लाम्पी लाम्दूम्ची बास् तूम् लागी ईबूम् ओ तूस्को तूवावादोन्,

कोङ् ओ मीस् होक्सूयूचीवाना मूङ्‍कचीप्का हायाम् छूबूरी खातोवा।

ऊदोईपीक्यालो मूङ्‍कस् खोलोङ् तूम्‍लू लप्ची के,

मूङ्‍कस् विश्‍वासयोग्य माकचीम् ईबूम् हूल के।

३ “मूङ्‍कचा वालीली नेईम् लागी खची लेम् बेई-लीफू तोङ्ना थीक्‍का मईची;

खची छाप्कूवापी मूङ्‍कस् सत्यम् लागी नेन्‍नो।

मूङ्‍कस् ईबूम् मोऊपीका आर्को मोऊ मम् लागी कीयान्ची,

खीक्‍का मूङ्‍कचा कोङ् छेतोनो,”

योबोरोबूआ ओरोपीके।

४ “आम्नी होप्मी बूम्चीप्का होस् तूवानीव;

आम्नी बू-नेछोचीम्सो भरोसा मनूम्नव।

ऊदोईपीक्यालो खोलोङ् बू-नेछो छल मप् छूये,

ना खोलोङ् बूम् वालीलीक दोस् तीक् छूये।

५ बूम्-बूम्पीङ् छल मईची,

ना आस्सो सत्य रीङ् नेन्‍नो।

मूङ्‍कचा खची लेम् वालीली नेईम् ईचीक तूये,

ना मूङ्‍कस् मोऊ मसी-मसी खची सऊ तूकाक तूये।

६ मूङ्‍कचा वालीली थेम्पी वालीलीङ् नोङ्‌ङची,

ना कोङ् छेईम् इन्कार मईची,”

योबोरोबूआ ओरोपीके।

७ खन्सा खोलोप्का दूङ् राःरालोक योबोरोबूआ ओरोपीके:

“खोङ्‍नूम्व, कोङा आन्‍नी खारेई मयान्‍नीना जाचेई मयान्‍नी,

ऊदोईपीक्यालो ओ मीचा मईचीक मोऊमी कारणआ कोङा बीन्‍नीपा ऊई मम् दूरोनाई?

८ मूङ्‍कचीम् खची लेम् हायाम् विषलोक बेई के,

खची लेम्‍आ छलमी रीङ् मय।

खोलोआङ् खची खीम्तोनीस्का खची ङःआन् मीलेई छूम् रीङ् मईची,

खोदोलोई खची गोङ्पीका क मूङ्‍कचीम् ऊल्‍लोङ्पी चङस्‍ना वोमो ताईयची।

९ ङ्‍क तोङ्‍ना मईचीकपी कोङा मूङ्‍कस् दण्ड मान्पीम्योनाई?” योबोरोबूआ ओरोपीके।

“ऊई ङ्‍क तोङ्‍क जातिपी कोङा म्फाई मान्‍लाम्योनाई?”

१० कोम्मी लागी कोङ् खापो ना तूनीवा मूयो,

ना गोङ्‍रूत्खाप् थाम्पूपी तूक खार्काम् लागी कोङा तूनीवा मूयो।

मूङ्‍कस् गोङ्‍रूत्खाप् मदीत्चीक तूये, मूङ्‍कलाम्पा छूना आस्सो लाम्दूम्नो,

ना पी-लूपीम् साल्‍म् मूङ्‍कपी येनाम्नो।

नाम्तोक छोऊ खोलोङ् जूकाखात्क तूये,

ना पोसूस्सो मूङ्‍कपीका खालेताक तूये।

११ “कोङा यरूशलेम हत्क थक् नोस्को,

ना रेचेङ्‍गीस् बास तूस्को बानेई मूतो।

कोङा यहूदापीक सहर खोलोङ् गोङ्‍रूत्खाप् थम्पू मूतो,

ना मूङ्‍कपी आसासो तूम् दूरनो।”

१२ ङ्‍क रीङ् बूजेई मदूर्प् लूखूप्चीलोक मीस् आसे तूये? आसे योबोरोबूआ ईक तूनाई मूङ्‍कसा ङ्‍क रीङ् बीन्‍नीपा मीस् ईम् दूर? आस्सो मूङ्‍कलाम्पा खाईमान्दूर्म् मीना ऊदोई छाप्कूवा हताना मरुभूमि तोङ्‍क गोङ्‍रूत्खाप् छूवाखा?

१३ योबोरोबूआ ओरोपीका, “ऊदोईपीक्यालो कोङा मूङ्‍कचीम् लाईस्पी यूक्सूपूचीक ओ ललई मूङ्‍कचा होक्सीचीक तूये। मूङ्‍कचा ओ आज्ञा रेप्चीक मान्तू, ना ओ ललई तोङ्ना लाम्दूमाक मान्तू।

१४ मूङ्‍कम् फाईपी मूङ्‍कस् खची गोङ्पी पीक्याक मान्‍रेप् छूवाना लाम्दूमा, खीक्‍का खची खूक्सू-खूलूचा ईचीक तोङ्ना बाल देऊताम् दोस्-दोस् लाम्दूमाक तूये।”

१५ खन्सा खोलोप्का दूङ् राःरालोक योबोरोबू, इस्राएलपीक नीनाम्माआ ओरोपीके: “खोङ्‍नूम्व, कोङा ङ्‍क ओ मीस् खीक्लोवाप् चाम् थक् यूयोची, ना दूम् लागी चीःलोक काऊ पीयोची।

१६ मूङ्‍कचा लो खची खूक्सू-खूलूचालो मान्छेईस्क जातिचीम् रापी कोङा मूङ्‍कस् छाछापूत्‍ता मूयोची, ना मूङ्‍कस् मासेई मान्छूम् सम्मो दोप्सेलआ कोङा मूङ्‍कस् कलोची।”

१७ खोलोप्का दूङ् राःरालोक योबोरोबूआ ओरोपीके:

“अन्‍ना विचार मनूम्व! तूनीवा मप् मीम्छा काछानूम्व,

मूङ्‍कस् तूकपीक खोलोप्का दूङ् तूनीवा मलेप्ची काछानूम्व।

१८ मूङ्‍कस् दावाङ् तानूव, ना ई लागी मूङ्‍कचा तूनीवा मयीपीनूव,

ई मूक्स्पीक मीक्वा हूप्स्‍नोक सम्मो,

ना ई मूक्स्मूई मीक्वा चीनोक सम्मो तूनीवा मयीपीनूव।

१९ सियोनपीका तूनीवाम् साल्म् लत्क येनूम्चायाम्:

‘केई मासेई छूयीक तूये!

केई हायाम् देप् ईङईपी छूयीक तूये!

केईया ई छाप्कूवा होम्येम्ङा छूये,

ऊदोईपीक्यालो ई खीम् खोलोङ् हत्खाताक तूये’।”

२० हन्‍ना ए मीम्छाचे, योबोरोबूम् रीङ्बऊ येन्‍नूम्व,

खम् ङःपीका लत्क रीङ्बऊ येईम् लागी आम्नी नोबो हलानूम्व।

आम्नी छामाईची सोक् मम्

ना ईल्पोआ बीन्‍नीपा तूनीवा मम् ईयानूम्व।

२१ ई छाछामाची लाम् होम्पीका,

ना ई सोलोस् चोक होम्पीका सीम्‍आ खाईचीक तूये;

सीम् ई दादावा सम्मोङ् सप्‍ना ताक तूये

ना ई किल्‍ला गोपी वोङाक तूये।

२२ आना ओरोपीकाव, “योबोरोबूआ ओरोपीके:

‘मीस्मी सालोग्गी यीक्‍पीक मोल तोङ्ना,

छीर्म् हेक्चीम् दोस्पा होक्सीक छीर्म् मी बप् तोङ्ना रीस्छोकस्क तूये,

ना आसासो मूङ्‍कस् बात्ल मईचीनो’।”

२३ योबोरोबूआ ओरोपीके:

“लूखूप्चीलोक मीचा म्होप्मी लूखूप्चीपी नाम्दूखू मनूनव,

अथवा हायाम् राःरालोक मीचा म्होप्मी राःरापी नाम्दूखू मनूनव,

अथवा होङ्पोक् मीचा म्होप्मी दाचाम्पी नाम्दूखू मनूनव,

२४ खोदोलोई मान्दूखू मप् मीचा ओपी योबोरोबू छेईम् ज्ञान तूये पीनूना नाम्दूखू मनूव;

ऊदोईपीक्यालो चारीदूपी सम्खेलोक, नीयालोक ना धार्मिकतालोक वोर्वा मप्

कोङ् मूङ्‍क योबोरोबूङ् के,

ङ्‍क खोलोङ् मूयोलो कोङ् ओजीनये,”

योबोरोबूआ ओरोपीके।

२५ योबोरोबूआ ओरोपीके: “नाम्‍ला ताचाईक तूये, मोन्तोलो कोङा गाम्मीङाङ् खतना छूक्ची खोलोङ् दण्‍ड पीयोची,

२६ अर्थात् मिश्र छाप्कूवापीक, यहूदापीक, एदोमपीक, अम्मोनपीक, मोआबपीक ना छूबूरीपीक मरुभूमि होम्पी तूप् खोलोङ् दण्ड पीयोची। ऊदोईपीक्यालो ङ्‍क खोलोङ् जाति आछीयाङ् खतना मान्छूक्ची के। खीक्‍का ङ्‍कस् तोङ्नाङ् इस्राएलपीक खोलोङ् मीस्सो खची गोङ्पी खतना मान्छूक्ची के।”

नीनाम्मा लो ङोङोक्छेलो

१०

ए इस्राएलपी तूप् मीस्चे, योबोरोबूआ आन्‍नी ऊई लईनी खूङ्‍क येन्‍नूम्व।

२ योबोरोबूआ ओरोपीके:

“जाति-जातिचीम् वोर्वा ईन्चीनीनव,

अथवा मूङ्‍कस् तोङ्ना नाम्छूईतोक चीन्‍नपीका आन्‍नी कीनीनव।

३ ऊदोईपीक्यालो जाति-जातिचीम् रीदूम्-होदूम् ऊनाऊक के;

मूङ्‍कचा सोगोपा ईबूम् सीछो देतची,

ना सीङ्मी लक् मप्चा खची होप्मी जूम्‍लोआ ङोङोक्छे बानेई मईची।

४ मूङ्‍कचा मूङ्‍क हाल्ङोआ लो नाम्छेर्‌बूआ चोक्सची;

मूङ्‍क मान्तोम्मीना मूङ्‍कचा घनआ किला थूक्सस्‍ना यूक्सची।

५ पूरीखापी यूम्पा कोदो तोङ्ना

मूङ्‍कचीम् ङोङोक्छेस् नेईमान्दूर्प् छूये;

मूङ्‍कस् खूर्म् छूये,

ऊदोईपीक्यालो मूङ्‍कचा लाम्दूम् दूरस्‍नो।

मूङ्‍कचीप्का कीनीनव,

ऊदोईपीक्यालो मूङ्‍कचा ऊसोङ् मान्‍नप् मम् दूरस्‍नो,

ना मूङ्‍कचा ऊसो नप्सो मम् दूरस्‍नो।”

६ ए योबोरोबू, आन् तोङ्‍क आस्सोङ् मान्तू;

आन् खोलोप्का दूङ् देप् तूये,

ना आम् नीङ् हायाम् राःरालोक तूये।

७ ए जाति-जातिचीम् होङाबूङा,

आन् साम्दी-सायो मान्मीमो आसाई तूम् दूरनाई?

आन् साम्दी-सायो मीम् खाईप् तूये।

जाति-जातिचीम् हायाम् लूखूप्चीलोक मीस् तूकपी

ना मूङ्‍कचीम् खोलोङ् चारखम् तूकपी आन् तोङ्‍क आस्सो मान्तू।

८ मूङ्‍कस्‍ने लूखूप्ची मान्दीक ना मूर्खस् तूये;

मूङ्‍कस् ऊनाऊक सीङ्मी ङोङोक्छेलाम्पा ईयान्‍ची।

९ मूङ्‍कचा तर्शीशपीका दूम्पा नाम्छेर्‌बू लो,

उपज छाप्कूवापीका हाल्ङोलो तातची।

सीङ्मी लक् मप्चा लो हाल्ङो-नाम्छेर्‌बूम् लक् मप्चालो बानेई मस्क थक्,

मूर्‌पो मीचा बानेई मस्क बैजनी लो मोमोजीजीप्पालो तेई खाम्मीयची,

१० खोदोलोई योबोरोबून् आछीयाक नीनाम्मा तूये;

ख लेईप्चाप् नीनाम्मा तूये, सदैबरी लेईप्चाप् होङाबू तूये।

ख म्छूली कात्लो चारीदू वेरेमोक्स् योक्से;

जाति-जातिचा खम् छूली तेम् दूरस्‍नो।

११ “मूङ्‍कस् ओरो लाचीव: ‘नाम्छूई लो चारीदूलो मान्बोबूईप् ङ्‍क देऊतास् चारीदूपीका लो नाम्छूई गोपीका मासेई छूये’।”

१२ खोदोलोई नीनाम्माआङ् चारीदू म्होप्मी राःराआ बोबूईयू;

खसा म्होप्मी लूखूप्चीआ चार पोचीप् बानेई मअ,

ना खसा म्होप्मी बूजेई मम् राःराआ नाम्छूई ओरोदाप् मअ।

१३ ख ङूर्‌लो नाम्छूईतोक काऊ ङूरे;

खसा चारीदूम् नाक्‍का छोक्पाका मोम् थोम्‍ला पोमीय।

खसा वालो बाक्स् केईमीय,

ना म्दाङ्‍खीम्पीका हूक् केल्मीय।

१४ खोलोङ् मीस् मूर्ख ना लूखूप्ची मान्दीक तूये;

खोलोङ् हाल्ङोम् लक् मप् म्होपा बानेई मईक ङोङोक्छेलाम्पाङ् ङईम्पी छूये।

मूङ्‍कम् ङोङोक्छे वालीलीक के, मूङ्‍कम् म्सोम् छूनो।

१५ मूङ्‍क खोलोङ् ङोङोक्छे ऊनाऊक के, ना सेस्वा मीम् थक्ङाङ् के;

नीया छूलो मूङ्‍कस् खोलोङ् मासेई छूये।

१६ याकूब म्होप्मी छूम् लागी सोक् योबोरोबू मूङ्‍क ङोङोक्छेस् तोङ्‍क मान्तू,

ऊदोईपीक्यालो म्होप्मी छूम् लागी सोक्‍क इस्राएल जातिलो,

खोलोक थक् बोबूईप् खङ् तूये।

खम् नीङ् खोलोप्का दूङ् राःरालोक योबोरोबू के।

नीनाम्माम् मीस्पी ताप् नीछीमा

१७ ए यरूशलेमपी तूप् मीस्चे,

आन्‍नी आम्नी साछीमीचा ऊरानीक तूये,

आम्नी होप्-होप्मी चूम्सोस् खाईम्ना छाप्कूवा होम्येम् लागी तयार छूवानीव!

१८ ऊदोईपीक्यालो योबोरोबूआ ओरोपीके:

“ङ्‍क नाम्‍लापी कोङा ङ्‍क छाप्कूवापीक मीस् होलातोची;

मूङ्‍कस् खची साछीमीचीम् हूक्पी छूनूव पीकोना कोङा मूङ्‍कचीपी नीछीमा तातो।”

१९ कोङ् खेर् वोङोक तूये, खन्सा कोङ् धिक्‍कार!

ओ खेर् नईनो!

खोदोलोई कोङा ओहोपा ओहोप्ङा ओरोपीको,

“ङ्‍कन् ओ सोमोरी के, ङ्‍क कोङा तेम्ङा छूये।”

२० ओ तम्बू योछोगस्खाताक तूये;

मूङ्‍कम् रीबो खोलोङ् थायाखात्क तूये।

ओ छास् ओपीका खालेता,

ना मूङ्‍कस् हन्‍ना मान्तू।

हन्‍ना ओ तम्बू बानेई मीक्पीप्

ना ओ पर्दा कीप्पीप् आस्सो मान्तू।

२१ गथालास् खची लूखूप्ची मान्दीकस् तूये,

ना मूङ्‍कचा योबोरोबूपी चाई लामस्‍नो;

खन्सा मूङ्‍कचीम् फलिफाप छूनो,

ना मूङ्‍कचीम् बागाल खोलोङ् छाछापूत्‍ता छूवाखात्क तूये।

२२ येन्‍नूम्व! ईबूम् रीदाम् ताचाईक तूये,

योऊना हेम्पी तूक छाप्कूवालाम्पा ईक् हूक सेनाम् हायाम् ईकीम्‍लप् साल्‍म्!

मूङ्‍कसा यहूदापीक खोलोङ् सहर गोङ्‌रूत्खाप् मदीत,

ना मूङ्‍क सहर रेचेङ्‍गी तूस्को बानेई मदीत।

यर्मियाआ मक वाङोम्

२३ ए योबोरोबू, कोङा छेतो, मीस्मी रीराम म्होप्मी हूक्पी छूनो;

मीचा म्होप्मी लोचम् म्होपाङ् तयार मम् छूनो।

२४ ए योबोरोबू, कोङ् सुधार मोव, खोदोलोई थीक् नीयालोङाङ् के,

आम् छूलीपीन् मा, मादोन् आना कोङ् मीःआ हूयाक तोङ्ना हूयोतो।

२५ आन् स्वीकार मान्मप् जाति-जातिपी लो

आम् नीङ् मान्दप् मीस्पीलो आम् छूली कात्छोक्स्व।

ऊदोईपीक्यालो मूङ्‍कचा याकूब लूत्खीचीक तूये;

मूङ्‍कचा ख नम्‍लोङ् लूत्खीचीक तूये,

ना मूङ्‍क जन्मेई छूवाक थाम्पू गोङ्‍रूत्खाप् मदीत्चीक तूये।

करार गस्चीक

११

यर्मियापी ताक योबोरोबूम् रीङ्बऊ ङ्‍कङ् के:

२ “ङ्‍क करारपीक खोलोङ् रीङ्बऊ सानीवा मना येन्व, ना यहूदापी लो यरूशलेमपीलो तूप् मीस् ईचीव।

३ आना मूङ्‍कस् ओरोलचीव, योबोरोबू इस्राएलमी नीनाम्माआ ओरोपीके: ‘ङ्‍क करारपीक रीङ्बऊ मान्‍रेप् मीचा साराप् तनूव।

४ ऊदोईपीक्यालो कोङा आम्नी खूक्सू-खूलूस् सेल्मी मीखर्, अर्थात् मिश्र छाप्कूवापीका लातूना बायूचीलो मूङ्‍कस् आज्ञा पीयूचीक तूवा।’ कोङा ओरोपीको, ‘ओ आज्ञा रेपानूम्व, ना कोङा आन्‍नी आज्ञा पीन्‍नीक खोलोङ् रेपानूम्व, ना आन्‍नी ओ मीस् छूनी, ना कोङ् आम्नी नीनाम्मा छूवो।

५ खीक्‍का ओलोन् लो खूदलो बगेई छूक् ईबूम् छाप्कूवा पीयान्‍नी पीकोना कोङा आम्नी खूक्सू-खूलूस्का चोक पस्तून कोङा पूरा मूयो।’ खीक्‍का मूङ्‍क छाप्कूवा ईनीम्बा आम्नी हूक्पी तूये।”

खीक्‍का कोङा ओरोपीकोना ङरी आतू, “ए योबोरोबू, आमेन।”

६ खोदोलो योबोरोबूआ कोङ् ओरोलो, “यहूदापीक खोलोङ् सहर ना यरूशलेमपीक लाम् होम्पी ओरो पीक्‍तो ङ्‍क खोलोङ् रीङ् पव: ‘ङ्‍क करारपीक खोलोङ् रीङ्बऊ आन्‍ना सानीवा मनूम्ना येन्‍नूम्व ना रेपानूम्व।

७ कोङा आम्नी खूक्सू-खूलूस् मिश्र छाप्कूवापीका छूतेई मूना बायूचीक नाम्‍लापीका एसेक लेई सम्मो सानीवा छीयूचीना म्खेप्क-खेप् “ओ आज्ञा रेपानूम्व” पीकोना चेताऊनी पीतो बानोक तूये।

८ खोदोलोई मूङ्‍कचा सानीवा मस्‍ना मान्येईची, अथवा ओ रीङ्पी खची नोबो मान्ताची। मूङ्‍कम् फाईपी मूङ्‍कस् खची होप्-होप्मी दुष्‍ट गोङ्पी पीक्याक मान्‍रेप् छूवाचा। करारपीक खोलोङ् रीङ्बऊ रेपानूम्व पीकोना कोङा मूङ्‍कस् आज्ञा पीयूचीक तूवा, खोदोलोई खचा मूङ्‍क रेम् मानेई मान्मची। खन्सा करारपीक खोलोङ् साराप् कोङा मूङ्‍कचीपी तातू’।”

९ होसोङ् योबोरोबूआ कोङ् ओरोलो, “यहूदापी तूप् मीचा लो यरूशलेमपी तूप्चालो चूक्ली मस्क तूये।

१० ओ रीङ्बऊ येईम् इन्कार मप् खची खूक्सू-खूलूचीम् मोऊ हेम्ङा मूङ्‍कस् आताखात्क तूये। मूङ्‍कस् बीन्‍नीपा देऊताचीम् सूसो मम् लागी मूङ्‍कचीम् दोस्-दोस् लाम्दूमाक तूये। कोङा मूङ्‍कचीम् खूक्सू-खूलूस्का छूयूक ओ करार इस्राएलआ लो यहूदालो नीप्पोआङ् गस्चीक तूये।

११ खन्सा योबोरोबूआ ओरोपीके: ‘कोङा मूङ्‍कचीपी नीछीमा तातो, मूङ्‍क नीछीमाप्का खस् जूम्खाम् दूरस्‍नो। मूङ्‍कचा ओपी वाङोम् मईचीदोसो कोङा खची वाङोम् येनोनो।

१२ खीक्‍का यहूदापीक सहरपी तूप्चा लो यरूशलेमपी तूप्चालो खात्ना खचा धूप हूईचीक देऊतास् दप्पची, खोदोलोई खस् नीछीमापी छूक नाम्‍लापी मूङ्‍क देऊताचा खस् ऊसो बछोक्सस्‍नो।

१३ ए यहूदाङा, आम्नीम् देत्‍तोई सहर तूये, मूङ्‍कतोदीङ् आम्नी देऊतास् तूये। यरूशलेमपी देत्‍तोई लाम् तूये, ईङईम्‍लप् बाल देऊतापी धूप हूईस्को वेदीसो मूङ्‍कतोदीङ् तूये।’

१४ “ए यर्मियाङा, ङ्‍क जातिम् लागी वाङोम् मनव, अथवा ङ्‍कचीम् लागी कोङ् दपोनव अथवा कोङ् बीन्ती मीयोनव, ऊदोईपीक्यालो मूङ्‍कचीम् दूक्वाम् नाम्‍लापी मूङ्‍कचा मईचीक वाङोम् कोङा येनोनो।

१५ “ओ दप्स्को खीम्पी कोङा नतोक मीचा ऊई मचयची,

मूङ्‍कचा ओरोतो रई लोचम् बानेईमदीत्चीक तूये।

ऊई बलि चारेई मईनूम्क पोसूम् साःआ आम्नीपी ताप् दण्ड जीस् मेक्सा यईम् दूरयोनाई?

आन्‍नी रई लक् मईनूम्‍लो आम्नी जीनये!”

१६ योबोरोबूआ आन्‍नी नप् म्चोलोक

ङालीनप् गीगीयोक जैतूनमी पऊ पीकाना नीङ् मीयानीक तूवा,

खोदोलोई हायाम् ईकीम्‍लप् मूर्हूऊमी साल्‍म्‍लो खसा मूङ्‍क मीःआ दईछोक्स,

ना मूङ्‍कम् म्गेम् खोलोङ् अते।

१७ आन्‍नी लेईप् खोलोप्का दूङ् राःरालोक योबोरोबूआ आम्नीपी नीछीमा ताईम् लागी फैसला मक तूये। ऊदोईपीक्यालो इस्राएलपीक लो यहूदापीकलो मीचा रई लक् मस्क तूये, ना बाल देऊताम् लागी धूप हूईचीना कोङ् ओ छूली काईमीयोक तूये।

यर्मियाम् ऊल्‍लोङ्पी चूक्ली मस्क

१८ योबोरोबूआ मूङ्‍कचीम् चूक्ली कोङ् खोमीयोकसा, कोङा मूङ्‍क तूम्तूऊ, ऊदोईपीक्यालो मूङ्‍कचा ऊई मचचीक तूवा, मोन्तोलो खसा कोङ् मूङ्‍क खोमीयोतो।

१९ कोङ्ने सेईम् लागी खाईचयस्क ईबूम् सोज लूस्मी म्छा तोङ्‍क तूवो। मूङ्‍कचा ओरोपीक्‍तो ओ ऊल्‍लोङ्पी चूक्ली मस्क कोङा मान्छेईङाक तूवा:

“ङ्‍क सीछो म्चोलोङ् मासेई मयाम्,

ङ्‍क लेईप्चाप्चीम् छाप्कूवापीका देताम्ना होक्सूम्‍लाताम्,

ना ङ्‍कम् नीङ् हादेम्सो मीन्मारो छूनूनव।”

२० खोदोलोई ए धार्मिकतालो नीया मप्

खीक्‍का गोङ् लो सानीवालो जाचेई मप्

खोलोप्का दूङ् राःरालोक योबोरोबूङा,

आना मूङ्‍कचीपी म्फाई लापक कोङा खोम् तूनूव,

ऊदोईपीक्यालो आम् हूक्पीङ् कोङा ओ मुद्दा पीन्दीन्क तूये।

२१ खन्सा आन् सेईम्‍लाम्प् अनातोतपीक मीस्मी तोक्पी योबोरोबूआ ओरोपीके, मूङ्‍कचा आन् ओरोलाक तूये, “योबोरोबूम् नीङ्पी खारीबो मनव, मादोन् आन् ओखी हूक्पीका सीम् बोक्से।”

२२ खन्सा खोलोप्का दूङ् राःरालोक योबोरोबूआ ओरोपीके: “कोङा मूङ्‍कस् दण्ड पीयोची। मूङ्‍कचीम् खची सोलो मीस् दोप्सेलआ सेतची, ना मूङ्‍कचीम् छामाईची क सीसोवा लईना सीये।

२३ मूङ्‍कचीम् खची मीस् आस्‍सो लेत्नो, ऊदोईपीक्यालो मूङ्‍कस् दण्ड पीम् दोङ्पी कोङा अनातोतपी तूप् मीस्चीपी पीलूलूक्दीप् तातो।”

यर्मियाआ उजूर मक

१२

ए योबोरोबू, कोङा आम्पी ओ मुद्दा तातोलो

आन् सदै धर्मीङ् तूये।

खोरोदोसो आम् नीयाम् तोक्पी कोङा आन्लो रीङ् मम् मीनो:

दुष्‍ट मीस् खचा मईचीक लक्पी ऊदोई सफल छूये?

इमानदार मान्छूक्ची ऊदोई चामोवापी तूचाये।

२ आना मूङ्‍कस् लेत्चीक तूये,

ना मूङ्‍कचा खची साम् थूक्स्चीक तूये।

मूङ्‍कस् पये ना म्चो मीय।

मूङ्‍कचीम् ङःपी आम् नीङ्ने तूये,

खोदोलोई मूङ्‍कचीम् गोङ्पीका आन् हायाम् छूबूरी तूये।

३ खोरोदोसो ए योबोरोबू, आना कोङ् छेतो,

आना कोङ् तोयो, ना आम् तोक्पी मूयोक ओ मीन्ताम् जाचेई मय।

सेईम् लागी खायाम्क लूस् तोङ्ना मूङ्‍कस् थूत्‍तो खाईचीव,

ना सेईम् लेईमी लागी मूङ्‍कस् अलगङा यूक्स्चीव!

४ छाप्कूवापी हादेसम्मोई नाम्खर् छूम्चाम्?

ना तेल्‍म्पीक घाँस हादेसम्मोई ओईलेई छूम्चाम्?

मूङ्‍कपी तूप्ची दुष्‍ट तूकसा,

मूङ्‍कपीक पोसू लो छोऊलो खोलोङ् मासेई छूवाक तूये।

मूङ्‍कप्का बीन्‍नीपा “ईपी ऊई छूचाईक तूये, मूङ्‍क खसा तयनो” पीक्ना खोलोङ् मीचा पीक्चाईक तूये।

योबोरोबूआ यर्मिया ङरी आन्क

५ “आन् मीस्लो बूल्से ना मूङ्‍कचा आन् आम्सऊ तूमीदोक,

खोक्चीका आन् ऊतोङ्नाई बूल्म् दूर?

सुरक्षित थाऊपीङ् आन् दीस्दोक,

यर्दनमी दोक्पी तूक सोङ्‌खापी आना ऊई मय?

६ आम् बू-नेछोचा लो आम् होप्मी खीम्पोस्चालोङ् आन् विश्‍वासघात माक तूये;

मूङ्‍कस् आम् ऊल्‍लोङ्पी हायाम् सोतो बतो ताक तूये।

मूङ्‍कस् आन्‍लो रीसीवा चानतो नेन्दोसो

आना मूङ्‍कचीपी भरोसा मनव।

७ “कोङा ओ खीम् होक्सूयो,

कोङा ओ छाप्कूवा होक्सूयो।

कोङा नतोकस् कोङा खची साछीमीचीम् हूक्पी पीयूतो।

८ कोङा सोकूचीक मीस् ओ लागी सोगोपा तूप् गूङ्‍गीनार तोङ्‍क छूवाक तूये।

मूङ्‍कस् कोङ् हेम् हीयान्चीना ङूरे;

खन्सा कोङा मूङ्‍कस् जेरोची।

९ कोङा सोकूक ओ मीस् ओ लागी

छीरबीरे सीकारी छोऊ तोङ्‍क छूवाक तूये,

खोदोलोई मूङ्‍कस् बीन्‍नीपा सीकार मप् छोऊआ ऊर्‌स्‍ना आक्रमण मईची।

खात्ना खोलोङ् सोगोपा तूप् पोसू बात्ल मना तात्चीव;

ना मूङ्‍कचा कोङा सोकूचीक मीस्मी साः चस्‍नूव!

१० ओरोसर्प् गथालाचा ओ वाचोसीखा मासेई मईची;

मूङ्‍कचा ओ थाम्पू सीक्‍कची,

ना हायाम् ङालीनप् ओ थाम्पू गोङ्‍रूत्खाप् थाम्पू तोङ्‍क मदीतची।

११ मूङ्‍क गोङ्‍रूत्खाप् मदीतची,

मूङ्‍क ओ मूक्‍स्दूपी सूक्खा ना आस्‍सो मीस् मान्तूप् मदीतची;

खोलोङ् छाप्कूवा गोङ्‍रूत्खाप् मदीतची,

ऊदोईपीक्यालो आसासो मूङ्‍क वास्ता मईचीनो।

१२ गोङ्‍रूत्खाप् थाम्पूपीक रूख कोम् होम्पी

मासेई मप्ची ताये,

ऊदोईपीक्यालो योबोरोबूम् दोप्सेलआ छाप्कूवाम् ईक् चाखेम्पीका आर्को चाखेम् सम्मो मासेई मय;

आस्सो सुरक्षित छूना तूम् तयनो।

१३ मूङ्‍कचा दोचेर् फूईयची, खोदोलोई मूङ्‍कचान् तीतीई बात्ल मईची।

मूङ्‍कचा हायाम् दूक्वा मईचीना लक् मईची, खोदोलोई मूङ्‍कचीम् ऊसोङ् फाइदा छूनो।

मूङ्‍कचा खची होपा बात्ल मईचीक ङईम्‍लम् खची होपाङ् तेप्सची,

ऊदोईपीक्यालो योबोरोबूम् हायाम् ईकीम्‍लप् छूली मूङ्‍कचीपी तात्‍ताक तूये।”

१४ योबोरोबूआ ओरोपीके: “कोङा ओ मीस् इस्राएल पीयूक म्खूक्सू-खूलूम् दाचाम् ङाप्खाप् खोलोङ् दुष्‍ट ओ खीम्तोनीस् खची छाप्कूवापीका सीछो देलाम्क तोङ्ना देलूतो, ना यहूदापी तूप् मीस्सो मूङ्‍कचीम् रापीका सीछो देलाम्क तोङ्ना देलूतो।

१५ खोदोलोई मूङ्‍कस् देलूतोचीकप्का कोङा होसोङ् मूङ्‍कस् सम्खे मीयोची, ना मूङ्‍कस् खोलोङ् खची होप्-होप्मी खूक्सू-खूलूचीम् दाचाम् तूकपी ना खची होप्-होप्मी छाप्कूवापी होसोङ् तातोची।

१६ मूङ्‍कचा लाईस्पी खोलोङ् ओ मीस् बाल देऊताम् नीङ्‍पी पस्तून चाम् ईचीक तूवा। खोदोलोई हन्‍ना मूङ्‍कचा ‘लेईप्चाप् योबोरोबूम् नीङ्पी’ पीक्‍तो ओ नीङ्पी पस्तून चईचीना ओ मीस्चीम् चाल नम्‍लोना ईयान्‍चीदोक, मूङ्‍कचा ओ मीस्चीम् रापी तूम् तयची।

१७ खोदोलोई मूङ्‍कपी तूक हेप् बीन्‍नीपा जातिआ ओ आज्ञा रेप्‍पनोदोक कोङा मूङ्‍क खोलोङ् देलोना मासेई मूतो,” योबोरोबूआ ओरोपीके।

खोऊसीम् तेईमी थाप्‍री

१३

योबोरोबूआ कोङ् ओरोलो, “खात्ना ईबूम् खोऊसीम् तेईमी थाप्‍री खेत्व, ना मूङ्‍क आम् छूम्‍रीपी खार्‌व, खोदोलोई मूङ्‍क काऊपी चीमीनव।”

२ खन्सा योबोरोबूआ आज्ञा पीयोक तोङ्ना कोङा ईबूम् खोऊसीम् तेईमी थाप्‍री खेतूना ओ छूम्‍रीपी खारू।

३ होसोङ् दोस्पीसो ङ्‍क योबोरोबूम् रीङ्बऊ ओपी ता:

४ “पक्व, आना खेत्ना आम् छूम्‍रीपी खार्‌क थाप्‍री खाईना हन्‍ना परातपी खात्व, ना मूङ्‍कपी छीलूमा खेताकम् हाम्पी मूङ्‍क सूल्यूक्स्व।”

५ खन्सा योबोरोबूआ कोङ् लोक तोङ्ना खातोना परातपी कोङा मूङ्‍क सूलूक्सू।

६ हायाम् तातोपी योबोरोबूआ कोङ् ओरोलो, “पक्व, परातपी खात्व, ना मूङ्‍कपी कोङा सूल्यूमीन्‍नाक मूङ्‍क थाप्‍री बाईव।”

७ खीक्‍का कोङ् परातपी खातो, ना कोङा सूलूक थाऊपीका मूङ्‍क थाप्‍री फूतूना लातू। खोदोलोई हन्‍ना मूङ्‍क थाप्‍रीन् खोलोङ् चेम्खाताक रईछ। मूङ्‍क ऊसोङ् काम लागेई मान्छूक् छूवाखात्क रईछ।

८ खीक्‍का ङ्‍क योबोरोबूम् रीङ्बऊ ओपी ता:

९ “योबोरोबूआ ओरोपीके: ‘ङ्‍कतोङ्नाङ् यहूदाम् नाम्दूखू लो यरूशलेममी ओरोदेप् नाछोबीलो कोङा हूप्सूतो।

१० ओ रीङ्बऊ येईम् मानेई मान्मप् ना खची होप्-होप्मी गोङ्पी पीक्याक मान्‍रेप् छूक्ना बीन्‍नीपा देऊताचीम् सूसो लो पूजालो मप् ङ्‍क खोलोङ् दुष्‍ट मीस् ऊसो काम लागेई मान्छूक मूङ्‍क थाप्‍री तोङ्‍क छूवाक तूये!

११ ऊदोईपीक्यालो ईबूम् थाप्‍री मीस्मी छूम्‍रीपी खाराम्क तोङ्नाङ् कोङा इस्राएलपीक खोलोङ् मीस् लो यहूदापीक खोलोङ् मीस्लो ओ नीङ्‍लाम् लागी, ओ सायोचोङ्माम् लागी ना ओ साम्दी-सायो मम् लागी ओ मीस् छूनूव पीकोना कोङा खारूची। खोदोलोई मूङ्‍कचा ओ रीङ्पी सानीवाङ् मईचीनोक तूये,’ योबोरोबूआ ओरोपीके।

हायाम् देतो सोकोवारमी मशक

१२ “आना मूङ्‍कस् ओरोलचीव, ‘योबोरोबू इस्राएलपीक नीनाम्माआ ओरोपीके: खोलोङ् मशक दाखमद्यआ पेप्‍तो छूम् छूये।’ खीक्‍का मूङ्‍कचा आन् ओरोलये, ‘ऊई खोलोङ् मशक दाखमद्यआ पेप्‍तो छूम् छूये पीम् केईका छेताम्कानोयोनाई?’

१३ खोदोलो आना मूङ्‍कस् ओरोलचीव, ‘योबोरोबूआ ओरोपीके: कोङा ङ्‍क छाप्कूवापी तूप् खोलोङ्, अर्थात् दाऊदमी सिंहासनपी तूप् होङाबूची, पूजारीची, खारीबोपोची ना यरूशलेमपी तूप् खोलोङ् मद्यआ सेईमीयोची।

१४ कोङा मूङ्‍कस् ईल्पोआ बीन्‍नीपापी, खची पाः लो खची वात्छा छास्लो खची होप्-होप्पी मन्सेलमीयोची। कोङा मूङ्‍कस् सम्तूमा मीयोचीना नाम्नामूक्ची पीकोनो। मूङ्‍कस् मासेई मम्पीका कोङ् ऊसासो रापोना,’ योबोरोबूआ ओरोपीके।”

कैदपी खाईम् लागी चेताऊनी पीचीक

१५ येन्‍नूम्व, सानीवा मनूम्व, ना पीक्याक मान्‍रेप् छूनीनव,

ऊदोईपीक्यालो योबोरोबू नेनाक तूये।

१६ खसा नाम्कूर्मादाम् ताईम् लाईस्पीङ्,

यूपाक नाम्कूर्मागोपी कोम् होम्पी

आम्नी लोङ्आ जोलोङ् तोम् लाईस्पीङ्

योबोरोबू आम्नी नीनाम्माम् साम्दीखा मनूम्व।

आन्‍ना कोदीम् आसा मईनूम्,

खोदोलोई खसा मूङ्‍क नाम्कूर्मादाम्पी फात्‍तना

गूगूर्‌योक नाम्कूर्मादाम् मदीत।

१७ खोदोलोई आन्‍ना सानीवा मईनूम्ना येन्‍नूम्नोदोन्

आन्‍ना नाम्दूखू मईनूम्कसा कोङ् सूल्योङ्चूङ्ना खापो।

योबोरोबूम् बागाल कैदपी खाईम् बोक्स्कसा कोङ् दीरीमोक्स्तो खापो,

ना ओ मूक्स्पीका मीक्वा कर्‌ना हूप्से।

१८ होङाबू लो होङाबूम् म्मालो ओरोलव,

“होङाबूम् सिंहासनपीका दाली लत्‍ताचीव,

ऊदोईपीक्यालो आम्ची तोङ्पीका

साम्दी-सायोलोक मुकुट हूप्स्खाते।”

१९ नेगेवपीक खोलोङ् सहरआ खची मूल लाम्स्को छीदीतची,

ना मूङ्‍क हल्प् आस्सो छूनो।

यहूदापी तूप् मीस् खोलोङ् कैदपी खाईयची,

ईल्पोमान्दीङ् कैदपी खाईयची।

२० आम् मूक्स् हत्ना मूङ्‍क योऊना हेम्पीका ताप्ची खोङ्व।

आन् जीम्मा पीयाक बागाल,

खोलोप्का दूङ् नप् आम् बागाल हापी तूये?

२१ आना आम् होप्मी बूम् बानेई मम् लागी आना लेम्चीकस्

आम्पी हक् तोम् लागी योबोरोबूआ सोककप्का

आना ऊई पीके?

ऊई म्बूक्‍ती बान्क मीम्छा तोङ्ना आन् सोमोरी मीनोयोनाई?

२२ खीक्‍का “ङ्‍क तोङ्‍क ओपी ऊदोई ताकई” पीक्ना आना आम् सानीवापी पीके;

आना हायाम् देतो मोऊ मकसा आम् फरीया चेना,

ना आम् गाम्मी बेईजेत मची।

२३ ऊई इथियोपियापीक मीचा म्सोवारपी रङ् फाईम् दूरयोनाई?

अथवा नीङ्‌गालेआ म्सोवारपी तूक थोप्ला फाईम् दूरयोनाई?

मोरोनाङ् आन्‍नी रई लक् मम् बानी छूक्खाप्चा नप् लक् मम् दूर्‌नूम्नो।

२४ “मरुभूमिपीका ताईक हीक्‍आ पेरक भुस तोङ्ना

कोङा आन्‍नी सोकोरीन्दीयान्‍नी।

२५ आम् भाग, कोङा आम् लागी चोचूप्सूक भाग ङ्‍कङ्‍ के,”

योबोरोबूआ ओरोपीके,

“ऊदोईपीक्यालो आना कोङ् मातोक्सोक तूये,

ना वालीलीक देऊताचीपी भरोसा यूक्सक तूये।

२६ कोङा आम् फरीया आम् ङः सम्मोङ् थेन्पीयान्‍ना,

ना ङ्‍कतोङ्ना आम् ङाजावा दाते।

२७ आना कोम् होम्पी लो तेल्म् होम्पीलो मक खोलोङ् ईजेर्म् लप् लक्,

आन् तूम्‍लू लक, ना ईङईम्‍लप् बेलेछीलक कोङा तूक तूये।

ए यरूशलेमङा, आन् धिक्‍कार!

आन् हादेसम्मोई ङ्‍कतोङ्ना अशुद्ध तूचाये?

नाम्खर्, सीसोवा ना दोप्सेल

१४

नाम्खर्‌मी तोक्पी यर्मियापी ताक योबोरोबूम् रीङ्बऊ ङ्‍कङ् के:

२ “यहूदाआ तूनीवा मय,

ना मूङ्‍कपीक खोलोङ् सहर खची राःरामान्दीक छूवाक तूये;

मूङ्‍कचा छाप्कूवाम् लागी सोक् मईची,

ना यरूशलेम खापाक साल्‍म् नाम्छूई सम्मो तातेकाक तूये।

३ मूङ्‍कपीक लाम्‍लछाचा खची रोः काऊ लास् पोक्सची।

मूङ्‍कस् काऊ बाईम् लागी वापूतोपी खाते, खोदोलोई काऊ छीप्पस्‍नो।

मूङ्‍कचा खची गाग्री होप्‍तोङ् आत्‍तस्‍ना बाईयची;

मूङ्‍कचा हरेस चईची ना आतालेई छूना खची तोङ् खप्‍पची।

४ छाप्कूवापी वाः मान्ताकसा थाम्पू खेत्छोक्स्क तूये;

खारूवा मप्चा हरेस चईचीना खची तोङ् देप्पची।

५ घाँस मान्तूकसा सोगोपी खीस्सासो

मालो वातक म्छा छीत्यूक्स।

६ सोगोपीक मोकोक्‍तीस् कालाक्‍स्तोम् कोम्पी थोरेप्ना

रेचेङ्‍गी तोङ्ना काऊमी लागी बसे;

गीगीयोक खार्का मान्तूकसा मूङ्‍कचीम् खची मूक्स् नम्‍लो मान्तोक छूये।”

७ ओखी अधर्मआ ओखी ऊल्‍लोङ्पी गवाई पीयदोसो

ए योबोरोबू, आम् नीङ्मी लागी ऊची लक् मव।

केईका आन् होक्सायाना हायाम् छूबूरी खालेतीकाक तूये;

केईका आम् ऊल्‍लोङ्पी मोऊ मम्काक तूये।

८ आन् इस्राएलमी आसा तूये,

दूक्वा छूक नाम्‍लापी मूङ्‍कम् हल्वापीप् तूये,

ङ्‍क छाप्कूवापी आन् ऊदोई ईल्पो थारूपो तोङ्‍क छूवाकई?

ईक् सेपाकम् लागीङाङ् बास् तूप् लाम्पी लाम्दूम्प् मीस् तोङ्‌क ऊदोई छूवाकई?

९ छाक्‍का छूक् मीस् तोङ्ना आन् ऊदोई छाक्‍का छूये?

बीन्‍नीपास् लेन्चामीमान्दूर्प् सेना तोङ्‍क ऊदोई आन् छूवाकई?

ए योबोरोबू, आन् ओखी रापी तूये,

ना कोईका आम् नीङ्पीकाङ् खोलोआ छेत्याका;

केईका होक्सीयीकानव!

१० ङ्‍क खोलोङ् मीस्मी तोक्पी योबोरोबूआ ओरोपीके:

“मूङ्‍कचान् थाम्खाम्ना लाम्दूम् हायाम् नत्‍तची;

मूङ्‍कचा खची लोङ् खची होप्मी तईपी यूक्सस्‍नो।

खन्सा योबोरोबूआ मूङ्‍कस् ग्रहण मईचीनो;

हन्‍ना खसा मूङ्‍कचीम् अधर्मम् मीन्मारो मय,

ना मूङ्‍कचा मस्क मोऊमी दण्ड मूङ्‍कस् पीयची।”

११ खीक्‍काना योबोरोबूआ कोङ् ओरोलो, “ङ्‍क जातिम् नखावा छूम् लागी आना वाङोम् मनव।

१२ मूङ्‍कस् माईस् तूना वाङोम् मईचीदोसो कोङा मूङ्‍कचीम् वाङोम् येनोनो। मूङ्‍कचा मीःपी चारेई मम् बलि लो छीर्म् बलिलो चारेई मईचीदोसो कोङा मूङ्‍क ग्रहण मूयोनो। मूङ्‍कम् फाईपी कोङा मूङ्‍कस् दोप्सेलआ, सीसोवा, ना सोमोरीआ मासेई मूयोची।”

१३ खोरोलोई कोङा ओरोपीको, “ए योबोरोबू नीनाम्माङा, खोङ्व, खारीबोपोचान् मूङ्‍कस् ओरो लचयस्क तूये, ‘आन्‍ना दोप्सेल तईनूम्नो, अथवा आम्नीपी सीसोवाङ् छूनो, ना कोङा आन्‍नी ङ्‍क थाऊपी हायाम्तातो पोचीप् खाऊमा-खासेर्मा पीयान्‍नी’।”

१४ खीक्‍का योबोरोबूआ कोङ् ओरोलो, “खारीबोपोचान् ओ नीङ्पी वालीलीक खारीबो मचयस्क तूये। कोङा मूङ्‍कस् पोक्सूचीक मा, कोङा मूङ्‍कस् सोकूचीक मा, अथवा कोङ् मूङ्‍कस्का नेनोक मा। मूङ्‍कचान् आम्पी वालीलीक दर्शनमी, मन्तर-तन्तरमी, ङोङोक्छेम् पूजा मम् ना खची होप्मी सानीवापीक वालीलीक रीङ्मी खारीबो मईची।

१५ खन्सा ओ नीङ्पी खारीबो मप् मूङ्‍क खारीबोपोचीम् तोक्पी योबोरोबू नीनाम्माआ ओरोपीके: मूङ्‍कस् कोङा पोक्सूचीक मा, नासोङ् ‘दोप्सेलआ लो सीसोवालो ङ्‍क छाप्कूवा पत्‍तनो’ पीक्‍ना मूङ्‍कचा पीक्चाईक तूये। दोप्सेललाम्पा लो सीसोवालाम्पालोङ् मूङ्‍क खारीबोपोस् मासेई छूये।

१६ खीक्‍का मूङ्‍कचा खारीबो मीपीचीक मूङ्‍क खोलोङ् मीस् क दोप्सेलमी लो सीसोवाम्‍लो कारणआ यरूशलेममी लाम् होम्पी होलातची। मूङ्‍कस्, मूङ्‍कचीम् खची तोमास्, वात्छा खची छास् ना खची मेकछास् खूम्प् आस्‍सो छूनो। मूङ्‍कचा तोम् पर्ने नीछीमा कोङा मूङ्‍कचीपी तातो।

१७ “आना मूङ्‍कस् ङ्‍क रीङ् ईचीव:

ओ मूक्स्पीका सेपा-लेपा मीक्वा हूम्चानूव;

मूङ्‍क सदै हूम्चानूव,

ऊदोईपीक्यालो ओ मीस्, कन्या ओ मेकछा हायाम् लोक्‍तो खेर् वोङाक तूये,

हायाम् देप् खेर् छूक् केर्म् फू मूङ्‍कसा चक तूये।

१८ कोङ् तेल्म्पी खातोदोक मूङ्‍कपी दोप्सेलआ सेत्चीकस् तूयोची!

कोङ् सहरपी वोङोदोक मूङ्‍कपी सीसोवाआ दूक् पीचीकस् तूयोची!

खारीबोपो लो पूजारीलो नीप्पोङ् खचा मान्छेईस्क छाप्कूवापी खालेताक तूये’।”

१९ ऊई आना यहूदा होक्सीकयो?

ऊई आना सियोन जेरयो?

आना केईका मान्‍नम्मीना ऊदोई दूक् पीयीकाकई?

केईका खाऊमा-खासेर्माम् आसा मम्का, खोदोलोई ऊसोङ् नप् मान्छू;

नम् नाम्‍ला ताम् आसा मम्का, खोदोलोई कीम्‍लम्ये तालाता!

२० ए योबोरोबू, केईका ओखी रई लक्लो,

ओखी खूक्सू-खूलूचीम् दोस्लो स्वीकार मयाम्का।

आछीयाङ् केईका आम् ऊल्‍लोङ्पी मोऊ मम्काक तूये।

२१ आम् नीङ्मी लागी केईका जेरीकानव।

आम् साम्दीखालोक सिंहासनमी साम्दी कात्नव।

केईकाचीका मक आम् करारमी मीन्मारो मव,

ना मूङ्‍क गस्‍नव।

२२ जाति-जातिचीम् ऊनाऊक खची देऊता तूकपीक हेप्पा वाः तामीम् दूरयोनाई?

अथवा नाम्छूई म्होपाङ् वाः तामीम् दूरयोनाई?

ए योबोरोबू ओखी नीनाम्माङा, मूङ्‍क मप्ने आन्ङा तूये।

खन्सा केईका ओखी आसा आम्पी यूक्साम्का,

ऊदोईपीक्यालो आनाङाङ् ङ्‍क खोलोक मय।

१५

खीक्‍काना योबोरोबूआ कोङ् ओरोलो: “मोशा लो शमूएललो ओ लाईस्पी थोरेप्दोसो ङ्‍क जातिस् हेम् ओ सानीवा आत्नो। मूङ्‍कस् ओ लाईस्पीका लात्दीत्चीव! मूङ्‍कस् खाईम् पीचीव!

२ खीक्‍का ‘केईका हापी खात्याका?’ पीक्ना मूङ्‍कचा आन् तत्दोक, आना मूङ्‍कस् ओरोलचीव, योबोरोबूआ ओरोपीके:

“सीम् लागी तोकेई मम्पा तूदोक सीम् लागीङ् खान्‍नूव,

दोप्सेलआ सेईम् पर्नेस् दोप्सेल हेम्ङा खान्‍नूव,

साकामा सीम् पर्नेस् साकामाङ् सीनूव,

कैदपी खाईम् पर्नेस् कैदपीङ् खान्‍नूव।”

३ “कोङा मूङ्‍कचीम् ऊल्‍लोङ्पी लीक् खाल्क पीलूलूक्दीप् पोक्सो,” योबोरोबूआ ओरोपीके, “सेईम् लागी दोप्सेल, पेलेमोक्स्तो थूत्‍तो खाईम् लागी खेप्, खीक्‍का कूईलूईम्खाम् लागी लो मासेई मम् लागीलो नाम्छूईतोक छोऊ लो सोगोपाक पोसूलो।

४ यहूदापीक होङाबू हिजकियाम् वात्छा म्छा मनश्‍शेआ यरूशलेमपी ऊचीई मक तूवा मूङ्‍कम् कारणआङ् कोङा ओ मीस् चारीदूपीक खोलोङ् छाप्कूवाम् लाईस्पी ईजेर्म् लप् बानेई मूयोची।

५ “ए यरूशलेमङा, आसाई आन् सम्खे मीये?

आम् लागी आसाई सोक् मय?

आन्‍नी ऊतोङ्‍कई तूनी पीम्ना तईम् सानीवा आसाई मय?

६ आना कोङ् होक्सोयोक तूये,” योबोरोबूआ ओरोपीके।

“आन् ओपीका आत्‍ताना छूबूरी खात्चाये।

खन्सा कोङा ओ हूः थेतोना आन् पीलूलून्दीयान्‍ना;

कोङा आन् होसोङ् सम्खे मीम् दूर्‌यान्‍नो।

७ कोङा मूङ्‍कस् छाप्कूवापीक सहरमी मूल लाम्स्को होम्पी

थाम्बोकोआ थापाम्क तोङ्ना थापोची।

कोङा ओ मीस्चीपी सोक् लो सीम्‍लो तातो,

ऊदोईपीक्यालो मूङ्‍कचा खची चाल मान्फाईस्क तूये।

८ कोङा मूङ्‍कचीम् लोमेवास्

दीरीत्‍तीपीक सेरोम्पीकासो दूङ्सर्प् बानेई मूयोची।

छेकाल्पी मूङ्‍कचीम् सोलोचीम् खची माचीम् ऊल्‍लोङ्पी

ईबूम् पीलूलूक्दीप् तातो।

सोक् लो कीम्‍लम्‍लो छेकोक्छा कोङा मूङ्‍कचीपी तातो।

९ नूक्पोम् खची मा नीऊरीरी मीयना दीसे;

लेपाङ् मूङ्‍कम् नाम् काम्खाते;

मूङ्‍क अपमान छूना ङईम्पी छूये।

मूङ्‍कस् तूकपीक लेताकस् क

कोङा खची साछीमीचीम् लाईस्पी दोप्सेलआ खोन्सेमीयोची,”

योबोरोबूआ ओरोपीके।

१० कोङ् धिक्‍कार! ए ओमाचूनूङा, आना ऊदोई कोङ् वातो?

कोङ् छाप्कूवापीक खोलोङ् मीस्‍लो खेम् बोक्से।

कोङा नोः पीयूकसो मान्तू, ना नोः गोङूकसो मान्तू,

खोरोदोसो कोङ् खोलोआ साराप् छोयो।

११ योबोरोबूआ ओरोपीके,

“आछीयाङ् कोङा आन् नखावा छूम् लक्मी लागी लेन्चामीयान्‍ना;

आछीयाङ् दूक्वाम् नाम्‍लापी लो नीछीमाम् नाम्‍लापीलो

आम् साछीमीस् आम्पी तामीयोचीना ‘ओखी लागी बीन्ती मीयीपीकाते’ पीमीयोची।

१२ “ऊई ईल्पो मीचा योऊना हेम्क सेल्,

अथवा काँस अईम् दूरयोनाई?

१३ आम्नी छाप्कूवाबरी आन्‍ना मनूम्क खोलोङ् मोऊआ गर्दा

आम्नी दाचाम् लो आम्नी दाङ्‍खीम्पीक चूम्सोस्लो

लूतेई मयाम्ना ताताम्क चूम्सोस् तोङ्ना कोङा मोरोङ् हायूछूयोची।

१४ कोङा आन्‍नी आम्नी होपा छेत्नूम्नोक छाप्कूवापी

आम्नी साछीमीचीम् रोः छूमीयान्‍नी,

ऊदोईपीक्यालो ओ छूलीआ ईबूम् मीः दईय,

मूङ्‍क आम्नी ऊल्‍लोङ्पी सदै तीत्चाये।”

१५ ए योबोरोबू, आना छेत्‍त,

कोङ् मीनोव ना ओ वास्ता मव।

ओ लागी कोङ् दूक्पीप्चीपी म्फाई लाप्व।

आन् हूदूर्प् तूये; कोङ् सीमीयोनव।

आम् तोक्पी कोङा देईकई राम्फू तेप्सू, मूङ्‍क मीन्व।

१६ आम् रीङ्बऊ तालो मूङ्‍क कोङा चोखू,

मूङ्‍क रीङ्बऊ कोङ् ओजीनमीक्, ना ओ सानीवा चानमीक् छूवा,

ऊदोईपीक्यालो आम् नीङ्पीका खोलोआ कोङ् छेतो,

ए खोलोप्का दूङ् राःरालोक योबोरोबू नीनाम्माङा।

१७ मोज-मोज्‍जा मप्चीम् रापी कोङ् हादेल्‍लोसो मान्तूङा,

मूङ्‍कस्का कोङा चामोवासो मान्मङा।

कोङ्ने ओहाल्‍लाङ् तूवो, ऊदोईपीक्यालो आम् हूः ओथेम्पी तूवा

ना आना कोङ् आम् छूलीआ पेपोक तूवा।

१८ ओ दूक्वा ऊदोई यसै छूनोकई?

ना ओ खेर् ऊदोई तेम्मान्तेईप् ना हादेम्सो मान्‍नप् छूकई?

ऊई आन् ओ लागी हार्प् खाप् योऊ तोङ्क,

ना काऊ मान्लईप् काऊमी पूई तोङ्‍कयो तूये?

१९ खन्सा योबोरोबूआ ओरोपीके:

“आन् आत्ना ताईदोक, कोङा आन् स्वीकार मयान्‍ना,

ना आना ओ सूसो मम् दूर।

आन् नप् रीङ् नेने ना ऊनाऊक रीङ् नेन्‍नोदोक,

आन् ओ पक्छेपी नेईप् छूये।

ङ्‍क खोलोङ् मीस् आन् हेम हीन्चीनूव,

खोदोलोई आन् क मूङ्‍कस् हेम् खान्‍नव।

२० कोङा आन् ङ्‍क खोलोङ् मीस्मी लागी

काँसम् हायाम् पोचीप् किल्‍लालोक पर्खाल बानेई मयान्‍ना।

मूङ्‍कचा ओ ऊल्‍लोङ्पी जूम्‍लूक् मईची,

खोदोलोई आम्पीका मूङ्‍कस् कोक्स्‍नो,

ऊदोईपीक्यालो आन् लेन्चामीम् लागी लो छुटकारा पीम् लागीलो

कोङ् आम् साथपी तूवो,” योबोरोबूआ ओरोपीके।

२१ “दुष्‍ट मीस्मी हूक्पीका कोङा आन् लेन्चामीयान्‍ना,

ना खची सम्तूमा मान्दीक मीस्मी हूक्फामापीका कोङा आन् छुटकारा पीयान्‍ना।”

नीछीमाम् लेई

१६

खीक्‍काना ङ्‍क योबोरोबूम् रीङ्बऊ ओपी ता:

२ “ङ्‍क थाऊपी आना सूर् मम् नईनो ना छा वाईम्सो नईनो।”

३ ऊदोईपीक्यालो ङ्‍क छाप्कूवापी जन्मेई छूक् छामाईचीम् तोक्पी लो मूङ्‍कस् वाईप् खची पा-माचीम् तोक्पीलो योबोरोबूआ ओरोपीके:

४ “मूङ्‍कस् ईकीम्‍लप् सोमोरी मीयस्‍ना सीये। मूङ्‍कचीम् लागी आसासो सोक् मईचीनो, अथवा आसासोङ् मूङ्‍कस् खूम्मस्‍नो। मूङ्‍कस् मोल तोङ्ना बोहोपी रीस्छोक्से। मूङ्‍कस् दोप्सेलआ लो सीसोवालो मासेई छूये, ना मूङ्‍कचीम् सालोग्गी नाम्तोक छोऊमी लो सोगोपाक पोसूचीम्‍लो चाम् थक् छूये।”

५ ऊदोईपीक्यालो योबोरोबूआ ओरोपीके: “मीस् सीक खीम्पी सीम्पीक चाम्दूम् चास् वोनव, अथवा सोक् मस् ना सान्त्वना पीस् मूङ्‍कपी खान्‍नव, ऊदोईपीक्यालो कोङा ङ्‍क जातिप्का ओ आसीक्, ओ सम्तूमा ना ओ सम्खे खायूलेतूक तूये,” योबोरोबूआ ओरोपीके।

६ “देप्-चीमा खोलोङ् ङ्‍क छाप्कूवापी सीये। मूङ्‍कस् आसासो खूम्मस्‍नो। आसासो मूङ्‍कचीम् लागी तूनीवा मईचीनो। सोक्पी छूना मूङ्‍कचा खची गाम् जूम्‍लोआ खोक्सस्‍नो ना खची तोङ् छूरआ खकस्‍नो।

७ सीप्मी लागी तूनीवा मप् सान्त्वना पीम् पीक्ना आसासो चाम् थक् पीयस्‍नो। सीप्खाप् म्पा-म्माम् लागी तूनीवा मप् सान्त्वना पीम् पीक्ना आसासो दाखमद्य दूम् पीयस्‍नो।

८ “चाम्‍दूम् फोक्स्चाईक खीम्पी आन् वोनव ना मूङ्‍कस्का चनव-दूङ्नव।

९ ऊदोईपीक्यालो खोलोप्का दूङ् राःरालोक योबोरोबू, इस्राएलमी नीनाम्माआ ओरोपीके: आम् मूक्स्दूपीङ् आम् नाम्‍लापीङ् ङ्‍क थाऊपी जीनम्मी साल्म्, रामेई छूम्मी साल्म्, दूखूलीप्मी लो दूखूलीम्मीलो साल्म् कोङा मान्खामीयो।

१० “आना ङ्‍क जातिपी ङ्‍क खोलोङ् रीङ् पयलो मूङ्‍कचा आन् ओरोपीक्ना तते, ‘ऊदोई योबोरोबूआ ओखी ऊल्‍लोङ्पी ङ्‍कतो देप् नीछीमा तामीकई? केईका ऊई अपराध मम्काक तूये? योबोरोबू ओखी नीनाम्माम् ऊल्‍लोङ्पी केईका ऊतोङ्‍क मोऊये मम्काक तूये?’

११ खोदोलो आना मूङ्‍कस् ओरोलचीव, ‘ऊदोईपीक्यालो आम्नी खूक्सू-खूलूचा कोङ् होक्सोयोना बीन्‍नीपा देऊताचीम् दोस्-दोस् लाम्दूमाना मूङ्‍कचीम् सूसो मची ना मूङ्‍कचीम् पूजा मची,’ योबोरोबूआ ओरोपीके, ‘मूङ्‍कचा कोङ् होक्सोयो ना ओ ललई मान्‍रेप्ची।

१२ खोदोलोई आन्‍नान् आम्नी खूक्सू-खूलूचीप्कासो दूङ्लोक्‍तो रई लक् मनूम्क तूये। खोङ्नूम्व, आन्‍नी खोलोङ् ओ आज्ञा रेम्पीका आम्नी होप्-होप्मी रई गोङ्पी पीक्याक मान्‍रेप् छूनीना लाम्दूम्चाईनीक तूये।

१३ खन्सा आन्‍ना आम्नी खूक्सू-खूलूस्का छेत्‍नूम्नोक छाप्कूवापी कोङा आन्‍नी होन्छोयान्‍नी। मूङ्‍कपी आन्‍ना सेपा-लेपा बीन्‍नीपा देऊताम् सूसो मईनूम्, ऊदोईपीक्यालो कोङा आन्‍नी सम्खेलू मीयान्‍नीनो।’

१४ “खोरोदोसो ङ्‍क तोङ्‍क नाम्‍ला ताचाये,” योबोरोबूआ ओरोपीके, “मूङ्‍क नाम्‍लापी मीचा हादेम्सो, ‘इस्राएलीस् मिश्र छाप्कूवापीका लाईप्ना बाईप् लेईप्चाप् योबोरोबूम् नीङ्पी’ पीक्ना पस्तून चईचीनो,

१५ खोदोलोई ‘योबोरोबूआ इस्राएलीस् योऊना हेम्क छाप्कूवापी लो बीन्‍नीपा छाप्कूवापीलो पोक्स्चीक तूवा, मूङ्‍क छाप्कूवापीका मूङ्‍कस् लाईप्ना बाईप् लेईप्चाप् योबोरोबूम् नीङ्पी’ पीक्ना मूङ्‍कचा पस्तून चईची। ऊदोईपीक्यालो कोङा मूङ्‍कचीम् खची खूक्सू-खूलूस् पीयूचीक छाप्कूवापी मूङ्‍कस् होसोङ् तातोची।

१६ “खोदोलोई हन्‍ना कोङा ओरोसर्प् हूक्‍रीऊ होप्ची काछूयोची, ना मूङ्‍कचा ङ्‍कस् लापची,” योबोरोबूआ ओरोपीके। “खीक्‍काना कोङा ओरोसर्प् सीकार मप्ची काछूयोची, ना मूङ्‍कचा ङ्‍कस् खोलोङ् बूर्, कोम् ना दाम्रो खेताक हाम्पीका लामस्‍ना लातची।

१७ मूङ्‍कचीम् चाल खोलोङ् कोङा तूचोयोक तूये। मूङ्‍कस् ओपीका सूलाक मान्तू, ना मूङ्‍कचीम् मोऊसो ओ मूक्स्दूपीका सूलाक मान्तू।

१८ मूङ्‍कचा मस्क अधर्मम् लागी लो मूङ्‍कचा मस्क मोऊमी लागीलो कोङा मूङ्‍कस् दोबोर् दण्ड पीयोची, ऊदोईपीक्यालो मूङ्‍कचा ओ छाप्कूवा खची होप्मी ईजेर्म् लप् ङोङोक्छेआ फोहोर मस्क तूये, ना कोङा ओ हूक्पी मूक छाप्कूवा मूङ्‍कचा खची होप्मी ईजेर्म् लप् ङोङोक्छेचा पेप्चीक तूये।”

१९ ए योबोरोबू, आन् ओ राःरा लो ओ किल्‍लालो तूये,

ना दूक्वा ताईक लेईपी ओ पम्चीस्को तूये,

चारीदूम् लीक् हेम्पीका जाति-जातिचा

आम्पी ताईना ओरोपीके,

“ओखी खूक्सू-खूलूचान् वालीलीक देऊतास्,

ना फलिफाप मान्छूक् ऊनाऊक ङोङोक्छेप्का

बीन्‍नीपा ऊसो खची हूक्पी मान्मची।

२० ऊई मीचा खची होप्मी लागी देऊता बानेई मम् दूरस्यो?

बानेई मईचीदोसो मूङ्‍कस्‍ने आछीयाक नीनाम्माङ् मा के!”

२१ “खन्सा कोङा मूङ्‍कस् ईयोची,

एस्खेप् कोङा मूङ्‍कस् हायाम् देप् ओ राःरा खोमीयोची।

खीक्‍का मूङ्‍कचा ओ नीङ् योबोरोबू के पीक्ना छेत्‍तची।

यहूदाम् मोऊ लो दण्डलो

१७

“यहूदाम् मोऊ सेल्मी जूम्‍लोआ खोपेई मम्पाना छाम्पा तूये,

मूङ्‍क खची गोङ्पीक पाटीपी

ना खची वेदीपी तूक पीत्‍तोपी छोदोवा लूङ्मी म्छोआ खोपेई मम्पा तूये।

२ मूमूयोक सीछोम् दोहोम्पी लो ओरोरेप् कोम् होम्पीलो तूक

मूङ्‍कचीम् वेदी लो अशेरा देवीम् खाम्बालो मूङ्‍कचीम् छामाईचासो मीन्‍नची।

३ छाप्कूवापी तूक ओ कोम् लो खोलोङ् आम्नी दाचाम्‍लो

ओरोरेप् आम्नी थाऊलो खोलोङ्

आम्नी छाप्कूवापीक मोऊमी कारणआ मूङ्‍कस् कोङा लूतेई छूम् लागी पीयोची।

४ कोङा आन्‍नी आम्नी हूक्पी पीन्‍नीक छाप्कूवा

आम्नी दोस्‍आ गर्दा आन्‍ना मास्दीत्नूम्,

ना आन्‍ना छेत्नूम्नोक छाप्कूवापी

कोङा आन्‍नी आम्नी होप्मी साछीमीचीम् सूसो ममीयान्‍नी,

ऊदोईपीक्यालो आन्‍ना ओ छूलीम् मीः दयाछोक्स्‍नूम्क तूये,

ना मूङ्‍क सदै तीत्चाये।”

५ योबोरोबूआ ओरोपीके:

“मीस्पी भरोसा यूप् ना गाम्पीक राःरापी भर परेई छूक्,

ना म्गोङ्‍ योबोरोबूप्का छूबूरी छूक् मीचा साराप् तनूव।

६ मूङ्‍क मीस् गोङ्‍रूत्खाप् थाम्पूपीक पोथ्रा तोङ्‍क छूये;

फलिफाप छूलो मूङ्‍कसा खोम् तयनो।

मूङ्‍क मरुभूमिपीक सूक्खा थाऊ होम्पी

अर्थात् आस्‍सो मान्तूस्को रूम्मी थाम्पूपी तूनो।

७ “खोदोलोई योबोरोबूपी भरोसा मप् मीचा आसीक् तय,

ऊदोईपीक्यालो मूङ्‍कम् आसा योबोरोबूपी तूये।

८ मूङ्‍क मीस् काऊमी दोक्पी लेईम्पा सीछो तोङ्‍क छूये,

मूङ्‍कसा म्साम् योऊमीदो सम्मो हाप्सक छूये।

होल् हूईलो मूङ्‍क कीस्‍नो, मूङ्‍कम् म्बोऊ सदै गीगीयोकङ् तूचाये।

नाम्खर् मईक नाम्‍लापी मूङ्‍कसा ऊसोङ् सोक् मईनो,

ना मूङ्‍कसा म्चो सेमीम् हादेम्सो होक्सीयनो।”

९ मीस्मी गोङ् खोलोप्का दूङ् छली छूये,

ना मूङ्‍क नमीम् दूराम्नो।

मूङ्‍क आसाई छेईम् दूरनाई?

१० “खोलोङ् मीस् म्होप्मी चाल तोङ्ना

ना मूङ्‍कसा मईक लक्मी म्चो तोङ्ना इनाम पीम् लागी

कोङ् योबोरोबूआ मीस्मी गोङ् लामो,

ना मूङ्‍कम् सानीवा जाचेई मूयो।”

११ अन्यायलो दाचाम् कामेई मप् मीस्

म्होपा दीत्‍तनोक वादी कूप् छोऊ तोङ्‍क के।

मूङ्‍कम् रीराममी आधा नाम्‍लापीङ्

मूङ्‍क दाचाम्‍आ मूङ्‍क मीस् होक्सीय,

ना म्‍रीराममी यान्तेस्कोपी मूङ्‍क मूर्ख थरेई छूये।

१२ थोस्कोपूकाङ् ओरोरेप् कोम्पी बोबूईम्पा

साम्दीखालोक सिंहासन ई दप्स्को खीम् के।

१३ ए योबोरोबू, आन् इस्राएलमी आसा तूये;

आन् होप्येप्ची खोलोङ् ङईम्पी छूये।

आम्पीका फोक्चीप्ना खाईप्लेप्ची खोलोङ् फूर्क् पी छाम्पा नीङ् तोङ्‍क छूये,

ऊदोईपीक्यालो मूङ्‍कचा योबोरोबू, रीराम पीप् काऊमी पूई होक्सीचीक तूये।

१४ ए योबोरोबू, कोङ् नन्खामीयोव ना कोङ् नोखातो;

कोङ् लेन्चामीयोव ना कोङ् लेतोचोयो,

ऊदोईपीक्यालो कोङा आम्मीङाङ् सायोचोङ्मा मूयो!

१५ मूङ्‍कचा कोङ् ओरोलोचोयो,

“योबोरोबूम् रीङ्बऊ हापी तूये? मूङ्‍क हन्‍ना पूरा छूनूव!”

१६ आम् गथाला छूम्पीका कोङ् जूकोक मान्तू,

आना छेत्चय, सानीवा चाईम् लेईमी लन्ची कोङा मूक मान्तू।

कोङा पीकोक रीङ् खोलोङ् आना येन्क तूये।

१७ आना कोङ् कीम्मीयोनव!

कोङ् नीछीमापी छूवोक लेईपी आन्ङा ओ पम्चीस्को तूये।

१८ कोङ् दूक्पीप्चीङ् ङईम्पी छूनूव,

खोदोलोई कोङ् क ङईम्पी छूम्पीका जगेईमोव।

मूङ्‍कस्ङा कीम्‍लम्पी छूनूव,

खोदोलोई कोङ् क कीम्‍लम्पी छूम्पीका जगेईमोव।

मूङ्‍कचीपी पीलूलूम्दीम् लेई तात्व,

दोबर नीछीमा तात्ना मूङ्‍कस् मासेई मस्व!

नोम्चीम् लेई मानेई मम्

१९ योबोरोबूआ कोङ् ओरोलो: “यहूदापीक होङाबूस् सहरपी वोस्को-लईस्को तूक देप् मूल लाम्स्कोपी खात्ना थोरेप्व; खीक्‍का यरूशलेमपी तूक बीन्‍नीपा खोलोङ् मूल लाम्स्कोपीसो थोरेप्व।

२० मूङ्‍कस् ओरोलचीव, ‘ङ्‍क मूल लाम्स्कोपीका म्गोपा वोप् ए यहूदापीक होङाबूचे, यहूदापीक खोलोङ् मीस्चे, ना यरूशलेमपी तूप् खोलोङ् मीस्चे, योबोरोबूम् रीङ्बऊ येन्‍नूम्व।

२१ योबोरोबूआ ओरोपीके: आन्‍ना आम्नी रीराम लेन्चामीम् लन्ची मईनूम्दोक नोम्चीम् लेईपी ऊसो भारी खूरानूम्नव, अथवा यरूशलेमपीक मूल लाम्स्कोपीका मूङ्‍क भारी म्गोपा वनानूम्नव।

२२ नोम्चीम् लेईपी आम्नी खीम्पीका भारी खूरानूम्ना पखा खायानूम्नव, अथवा मूङ्‍क लेई ऊतोङ्‍क लक्सो मनूम्नव, खोदोलोई कोङा आम्नी खूक्सू-खूलूस् आज्ञा पीयूचीक तोङ्ना नोम्चीम् लेई पवित्र यूक्सानूम्व।

२३ खोरोदोसो मूङ्‍कचा मान्येईची अथवा सानीवाङ् मान्मची। मूङ्‍कस् पीक्याक मान्‍रेप् छूवाना ओ रीङ् येईम् ना रेम् सानीवा मान्मची।

२४ योबोरोबूआ ओरोपीके, खोदोलोई आन्‍ना ओ रीङ् येन्‍नूम् ना नोम्चीम् लेईपी सहरमी मूल लाम्स्कोलाम्पा ऊमीसो भारी म्गो वन्‍नूम्नोदोक ना नोम्चीम् लेई पवित्र मीनूम्ना ऊकसो लक् मईनूम्नोदोक,

२५ दाऊदमी सिंहासनपी तूप् होङाबूस्, खची अधिकारीस्का मूङ्‍क सहरमी मूल लाम्स्कोलाम्पा रथपी लो खोक्चीम् थेम्पीलो तूना वोम् तयची; मूङ्‍कस्का यहूदापी तूप् मीस् लो यरूशलेमपी तूप् मीस्लो खोलोङ् ताम् तयची। खीक्‍का ङ्‍क सहरपी सदैबरी मीस् तूचाये।

२६ यहूदापीक सहरपीका लो यरूशलेममी लीक् हेम्पीक तेल्पीकालो, बेन्यामीनमी इलाकापीका, मदेसपीका, कोम् होम्पीक छाप्कूवापीका ना नेगेवपीका मीःपी चारेईमम् बलि, बलिदान, छीर्म् बलि, धूप ना ओलोनूव पीम् बलि खूरस्‍ना खोलोङ् मीस् योबोरोबूम् खीम्पी ताये।

२७ खोदोलोई नोम्चीम् लेई पवित्र यूम् लागी ना नोम्चीम् लेईपी भारी खूर्‌म्ना यरूशलेममी मूल लाम्स्कोलाम्पा म्गोपा वोम् होम्येम् लागी ओ रीङ् रेप्नूम्नोदोन् कोङा यरूशलेममी मूल लाम्स्कोपी मीः दयूछोक्सो, ना मूङ्‍कसा यरूशलेमपीक महल खोलोङ् हूईदीत ना मूङ्‍क मीः सीनो’।”

बोहोम् छूप् बानेई मप्मी खीम्पी

१८

यर्मियापी ताक योबोरोबूम् रीङ्बऊ ङ्‍कङ् के:

२ “बोहोम् छूप् बानेई मप्मी खीम् तूकपू खात्व, ना मूङ्‍कपी कोङा आन् ओ रीदाम् ईयान्‍ना।”

३ खन्सा कोङ् बोहोम् छूप् बानेई मप्मी खीम् तूवाकपू खातो। मूङ्‍कपी मूङ्‍कसा चक्‍कापी ऊची बानेई मचक कोङा तूऊ।

४ खोदोलोई मूङ्‍कसा बानेई मक बोहोम् छूप् मूङ्‍कम् हूक्पीङ् गस्खाता, खन्सा बोहोम् छूप् बानेई मप्‍आ म्होपा नत्क तोङ्‍क आर्को छूप् बानेई मअ।

५ खीक्‍का ङ्‍क योबोरोबूम् रीङ्बऊ ओपी ता:

६ “ए इस्राएलपीक मीस्चे, ङ्‍क बोहोम् छूप् बानेई मप्‍आ बानेई मईक तोङ्ना ऊई कोङा आन्सो बानेई मम् दूर्‌यान्‍नोयोनाई?” योबोरोबूआ ओरोपीके। “ए इस्राएलपीक मीस्चे, बोहोम् छूप् बानेई मप्मी हूक्पी बोहो तूक तोङ्नाङ् आन्सो ओ हूक्पी तूये।

७ हेप्लो हेप् जातिम् तोक्पी अथवा हेप् चारखम्मी तोक्पी मूङ्‍क देलूतो, गसूतो ना मासेई मूतो पीकोना कोङा पीकोक तूदोक,

८ ना कोङा चेताऊनी पीयूक जातिआ म्होपा मईक रई लक्पीका वालूम्मा मईदोक, कोङा मूङ्‍कपी ताईम् मीनोक नीछीमा ताईम्पीका ओ सानीवा फातो।

९ खीक्‍का हेप् जातिम् तोक्पी अथवा हेप् चारखम्मी तोक्पी कोङा मूङ्‍क बोबूयो ना थोरेपो पीकोना हेप्लो पीकोक तूदोक,

१० ना मूङ्‍कसा ओ रीङ् येननोना ओ मूक्स्दूपी मान्‍नप् लक् मय ना ओ आज्ञा मानेई मईनोदोक, मूङ्‍कम् लागी नप् मम् मीनोक रीङ्पी होसोङ् कोङा विचार मूयो।

११ “खन्सा हन्‍ना यहूदापी तूप् मीस् लो यरूशलेमपी तूप्चीलो ओरोलचीव, ‘योबोरोबूआ ओरोपीके: खोङ्‍नूम्व, कोङा आम्नी ऊल्‍लोङ्पी पीलूलूक्दीप् थीक्‍का मूचोयोक तूये, ना आम्नी ऊल्‍लोङ्पी ईबूम् लोचम् बानेई मूचोयोक तूये। खन्सा आन्‍नी खोलोङ् आम्नी होप्-होप्मी रई लाम्पीका आत्‍तानीव, ना आम्नी चाल लो लक्लो सुधार मनूम्व।’

१२ खोदोलोई मूङ्‍कचान् ओरोपीक्ना ङरी आत्‍तची, ‘मूङ्‍क तोङ्ना मम् ऊनाऊक तूये। केईकान् ओखी होप्मी लन्ची तोङ्ना लाम्दूम्याका, केईका खोलोङ् ओखी रई गोङ्पी मान्‍रेप् छूयाकाना लाम्दूम्याका’।”

१३ खन्सा योबोरोबूआ ओरोपीके:

“जाति-जातिचीपी खात्ना तत्चीव:

ङ्‍क तोङ्‍क रीङ् आसाई येन्क तूये?

कन्या इस्राएलआ हायाम् ईजेर्म् लप् लक् मक तूये।

१४ ऊई लेबनानपीक नोङ् हाल्‍लोस्चीई मूङ्‍क कोम्मी छोक्‍तोका यङ्ना खातेयोनाई?

ऊई छूबूरीपी तूक म्पूईपाका बगेई छूक्‍तो ताप् लेबनानपीक छीक्छीलीप् काऊ हाल्‍लोस्चीई रोकेई छूयेयोनाई?

१५ खोरोदोसो खोलोङ् ओ मीचा कोङ् माईम्यूम् यातोक तूये,

ना मूङ्‍कचा ऊनाऊक ङोङोक्छेचीपी धूप हूईयची!

मूङ्‍क ङोङोक्छेचा मूङ्‍कस् खची खूक्सू-खूलूस् लाम्दूमाक पूरान लाम् होम्पी जोलोङ् तोमीचीक तूये,

ना मूङ्‍कस् तन्तईपा लाम्पी मा खोदोलोई चीदाप् लाम्पी लाम्दूम्मीचीक तूये।

१६ मूङ्‍कचीम् छाप्कूवा आस्‍सो मान्तूप्

ना सदैबरी सेस्वा मीन्चास्को छूये।

मूङ्‍कलाम्पा लाम्दूम्प् खोलोङ् खची चारत्‍ते,

ना खची तोङ् दाल्ङूप्‍तो मईची।

१७ नाम्‍आप्स्को हेम्‍लाम्पा ताप् हीक् तोङ्ना खची साछीमीचीम् लाईस्पी

कोङा मूङ्‍कस् छाछापूत्‍ता मूतोची।

मूङ्‍कचीम् मासेई छूम् लेईपी कोङा मूङ्‍कस् ओ दोस् हीङूछूयोची

ना मूङ्‍कस् खोङोचीनो।”

१८ मूङ्‍कचा ओरोपीका, “तानीव, केईया यर्मियाम् ऊल्‍लोङ्पी चूक्ली मयाम्के, ऊदोईपीक्यालो पूजारीआ ईयाक ललई, ना लूखूप्चीलोक मीचा पीयाक चाई लो खारीबोपोचा पीयाक रीङ्बऊलो मास्‍ना खात्नो। खन्सा तानीव, केईया रीङ्आ मूङ्‍क आक्रमण मयाम्के, ना मूङ्‍कम् ऊक रीङ्पीसो सानीवा मयाम्नोके।”

१९ ए योबोरोबू, ओ रीङ् सानीवामना येन्व,

कोङ् दोस् तीक्चा ऊई पीक्चाईक तूये येन्व!

२० ऊई नप् मयाम्कम् फाईपी मान्‍नप् मयाम्योनाई?

खोदोलोई मूङ्‍कचा कोङ् सेईम् लागी ईबूम् खूलूम् तस्क तूये।

मूङ्‍कचीम् छूली मूङ्‍कचीप्का छूबूरीपा हतेईमम् लागी

मूङ्‍कचीम् पक्छेपी बीन्ती माम् लागी कोङ् आम् लाईस्पी थोरेपोक मीन्व।

२१ खन्सा मूङ्‍कचीम् खची छामाईची सीसोवाआ सीमीचीव,

मूङ्‍कस् दोप्सेलआ सेईमीचीव।

मूङ्‍कचीम् खची तोमास् खची छामाई मान्दीक ना लोमेवा छूनूव,

मूङ्‍कचीम् खची खूवोबूप्ची सोमोरी मीचीनूना सीनूव,

मूङ्‍कचीम् सोलोस् जूम्‍लूक् छूकपी दोप्सेलआ सेत्चीनूव।

२२ आना मूङ्‍कचीपी आचानक आक्रमण मप्ची तातलो

मूङ्‍कचीम् खीम्पीका खाप्क-काईक साल्म् येईम् बोनूव,

ऊदोईपीक्यालो मूङ्‍कचा कोङ् लाम् लागी खूलूम् तस्क तूये,

ना ओ लोङ्पीका सेईम् लागी सूल्चीना वोमो ताईचीक तूये।

२३ खोदोलोई ए योबोरोबू, कोङ् सेईम् लागी मूङ्‍कचा मस्क

खोलोङ् चूक्ली आना छेत्‍चयकङ् तूये।

मूङ्‍कचीम् अपराध छेमा मनव,

अथवा मूङ्‍कचीम् मोऊ आम् मूक्स्दूपीका हतेई मनव।

आम् लाईस्पी मूङ्‍कस् हारेई छूनूना दीनूव,

आम् छूली कात्क नाम्‍लापी मूङ्‍कचीम् ऊल्‍लोङ्पी नीया मव!

बोहोम् छूप्

१९

योबोरोबूआ ओरोपीके: “खात्ना बोहोम् छूप् बानेई मप्पीका ईबूम् बोहोम् छूप् खेत्व। मीस्चीम् हेप् धर्म-सेचीपोस् लो हेप् पूजारीस्लो खाईना

२ बेनहिन्‍नोममी बेँसीपी तूक खपटा मीचीक लाम्स्को दोक्पी खात्व। मूङ्‍कपी कोङा आन् ओ रीङ्बऊ पीयान् ना मूङ्‍क ओरोपीकाना येईमीचीव,

३ ‘ए यहूदापीक होङाबूचे ना यरूशलेमपी तूप् मीस्चे, योबोरोबूम् रीङ्बऊ येन्‍नूम्व। खोलोप्का दूङ् राःरालोक योबोरोबू, इस्राएलमी नीनाम्माआ ओरोपीके: येन्‍नूम्व, कोङा ङ्‍क थाम्पूपी ङ्‍क तोङ्‍क नीछीमा तातो, ना मूङ्‍कम् तोक्पी येईप् खोलोमी नोबो पीङ्‍ङ।

४ ऊदोईपीक्यालो मूङ्‍कचा कोङ् होक्सोयोक तूये ना ङ्‍क थाम्पू बीन्‍नीपा छाप्कूवापीक देऊताचीम् तूस्को बानेई मस्क तूये। मूङ्‍कचा खची होपा, खची खूक्सू-खूलूचा ना यहूदापीक होङाबूचा मान्छेईस्क बीन्‍नीपा देऊताचीम् लागी बलिदान चारेई मस्‍ना ङ्‍क थाम्पू दोस् मान्दीकचीम् हीःआ पेप्चीक तूये।

५ मूङ्‍कचा खची होप्मी छामाईची बाल देऊताम् लागी मीःपी चारेईमम् बलि चारेईमम् लागी बाल देऊताम् ओरोरेप् थाऊ बानेई मस्क तूये। मूङ्‍क तोङ्ना मम् लागी कोङा मान्पीङाक ना मान्मीङाक तूवा, ना ङ्‍क तोङ्‍क रीङ् ओ सानीवापी हाल्‍लोसो मान्ताक तूवा।

६ खन्सा चीङ्चीङ् तूवानीव, ङ्‍क तोङ्‍क नाम्‍ला ताचाईक तूये, योबोरोबूआ ओरोपीके, मूङ्‍क नाम्‍लापी ङ्‍क थाम्पू हन्‍ना हादेम्सो मीचा तोपेत अथवा बेन-हिन्‍नोममी बेँसी पीक्ना पीक्नो, खोदोलोई मीस् सेस्को बेँसी पीक्ना पीके।

७ ङ्‍क थाम्पूपीङ् कोङा यहूदाम् लो यरूशलेममीलो लोचम् खोलोङ् गसूतो। कोङा मूङ्‍कस् खची सेईम् लाम्प्चीम् हूक्पी पीयूतोची। मूङ्‍कस् खची साछीमीचीम् लाईस्पी दोप्सेलआ सेतची। खीक्‍का कोङा मूङ्‍कचीम् सालोग्गी नाम्छूईतोक छोऊ लो सोगोपाक पोसूलो चाम् लागी पीयोची।

८ कोङा ङ्‍क सहर योछोगसूतोना खोलोआ सेस्वा मीक् मूतो। ङ्‍क सहरमी खेर् खोङस्‍ना ङ्‍कम् दोलाम्पा लाम्दूम्प्ची खोलोङ् खची चारत्‍ते ना ङ्‍क सेस्वा मीयची।

९ मूङ्‍कचीम् खची साछीमीचा ङ्‍क सहर ऊरस्‍ना मूङ्‍कपी तूप् मीस् सेईम् लामची। खीक्‍का खची साछीमीचा ऊरस्‍ना दूक्वापी छूक नाम्‍लापी कोङा ङ्‍क सहर गोपी तूप् मीस् खची होप्मी छामाईचीम् साः चामीयोची, ना मूङ्‍कचा ईल्पोआ बीन्‍नीपाम् साःसो चईची।’

१० “खीक्‍काना आन्लो खाईप्चा खोङचयस्लोङ् आना मूङ्‍क छूप् खेत्बोक्व,

११ ना आना मूङ्‍कस् ओरोलचीव, ‘खोलोप्का दूङ् राःरालोक योबोरोबूआ ओरोपीके: बोहोम् छूप् बानेई मप्मी ङ्‍क छूप् हाल्‍लोसो जोरेई मान्छूम्मीना खेत्बोक्‍क तोङ्नाङ्, कोङा ङ्‍क जाति लो ङ्‍क सहरलो खेतूबोकोना मासेई मूयो। मूङ्‍कचा खची होप्मी मीस् सीक तोपेतपी खूम्मची, ऊदोईपीक्यालो सीक मीस् खूम् लागी बीन्‍नीपा थाम्पू छूनो।

१२ योबोरोबूआ ओरोपीके, कोङा ङ्‍क थाम्पू लो ङ्‍कपी तूप्‍लो मूङ्‍क तोङ्नाङ् मूयोची। कोङा ङ्‍क सहर तोपेत तोङ्‍कङ् मूतो।

१३ यरूशलेमपीक खीम् लो यहूदापीक होङाबूचीम् खीम्‍लो ङ्‍क तोपेत तोङ्नाङ् अशुद्ध मदीतची। ऊदोईपीक्यालो मूङ्‍क खोलोङ् खीम्मी कौसीपी नाम्छूईतोक खोलोङ् सोङ्‍गेरमी लागी मूङ्‍कचा धूप हूईचीक तूवा ना बीन्‍नीपा देऊताचीम् लागी कूईम्ना चारेईमम् बलि चारेई मस्क तूवा’।”

१४ खीक्‍काना यर्मिया तोपेतपीका आत्‍ता, मूङ्‍कपी ख योबोरोबूआ खारीबो मस् पोक्स्क तूवा। ख योबोरोबू दप्स्को खीम्मी चोकपी थोरेपाना खोलोङ् मीस् ओरोलची,

१५ “खोलोप्का दूङ् राःरालोक योबोरोबू, इस्राएलपीक नीनाम्माआ ओरोपीके: ‘सानीवा मनूम्ना येन्‍नूम्व! कोङा ङ्‍क सहरपी ना ङ्‍कम् लीक् हेम्पी तूक तेल्मी ऊल्‍लोङ्पी कोङा तातो पीकोक खोलोङ् नीछीमा तातो, ऊदोईपीक्यालो मूङ्‍कस् पीक्याक मान्‍रेप् छूवाना तूवा, ना ओ रीङ्बऊ मूङ्‍कचा सानीवा मस्‍ना मान्येईची’।”

यर्मिया लो पूजारी पशहूरलो

२०

यर्मियाआ ङ्‍क खोलोङ् रीङ्मी खारीबो मचक योबोरोबू दप्स्को खीम्पीक देप्क अधिकृत इम्मेरमी वात्छा म्छा पूजारी पशहूरआ येनू।

२ खीक्‍काना पशहूरआ यर्मिया खारीबोपो केर्‌मीयू ना योबोरोबू दप्स्को खीम्पी बेन्यामीन मीचीक तोक्‍काक लाम्स्कोपी तूवाक थीङ्‌रपी वन्छोक्सू।

३ म्देसापाका पशहूरआ यर्मिया थीङ्‌रप्का लात्ना यर्मियाआ ख ओरोलअ, “योबोरोबूआ आम् नीङ् पशहूर मा, खोदोलोई ‘लीक् हेम्पीका ताप् कीम्’ यूक्सापाक तूये।

४ ऊदोईपीक्यालो योबोरोबूआ ओरोपीके: ‘कोङा आन् आम् होप्मी लागी लो खोलोङ् आम् बूम्चीम् लागीलो कीम्‍लस्कोम् म्पूई बानेई मयान्‍ना। मूङ्‍कस् खची साछीमीचीम् दोप्सेलआ आम् लाईस्पीङ् सेतची। कोङा यहूदा बेबिलोपीक होङाबूम् हूक्पी पीयूछोक्सो, ना खसा मूङ्‍कस् कैद मईचीना बेबिलोनपी खाईयची, अथवा मूङ्‍कस् दोप्सेलआ सेतची।

५ कोङा ङ्‍क सहरपीक खोलोङ् दाचाम्, मूङ्‍कपीक खोलोङ् छीर्म्, मूङ्‍कपीक हायाम् दाम् परेई छूक् खोलोङ् चूम्सोस् ना यहूदापीक होङाबूचीम् दाचाम् खोलोङ् खची साछीमीचीम् हूक्पी पीयूतो। मूङ्‍कचा मूङ्‍क खोलोङ् जूम्‍लूक्पीका लूतेई मम्पाना ताईम्पा चूम्सोस् तोङ्ना बेबिलोनपी खाईयची।

६ खीक्‍का ए पशहूर, आन् आम् खीम्पी तूप्चीका खोलोङ् कैदपी मईनी बेबिलोनपी खाईनी। आना वालीलीक खारीबो मना येईमीचीक खोलोङ् आम् बूम्चीका आन् सीये ना मूङ्‍कपीङ् खूम्नी’।”

यर्मियाआ उजूर मक

७ ए योबोरोबू, आना कोङ् दोका पीयो, ना कोङा दोका तू;

आन् ओपीका दूङ् राःरालोक तूये ना आन् ओपीका कोक्सा।

लेपाबरी कोङ् मीस्मी गीम्सेम् छूवोक तूये,

खोलोआङ् कोङ् चयोचोयो।

८ कोङ् नेनोलो हायाम् सोतो बसो;

“उपद्र छूवा ना मासेई छूवा!” पीकोना कोङ् बसो।

खन्सा योबोरोबूम् रीङ्बऊआ लेपाबरीङ्

ओपी निन्दा लो सेस्वालो तात्क तूये।

९ खोदोलोई “कोङा योबोरोबूम् तोक्पी ऊसोङ् रीङ् पूयोनो,

कोङ् हन्‍ना हादेम्सो खम् नीङ्पी नेनोनो” पीकोना कोङा पीकोदोक

खम् रीङ्बऊ ओ गोङ्पी तीप्चाप् मीः तोङ्‍क

ना ओ तूप्‍रीपी मीः दीम्दीम्पा तोङ्‍क छूये।

मूङ्‍क ओ गोपा रोकेई मूतोलो कोङ् ओसऊना-पऊक छूवो,

आछीयाङ् कोङा मूङ्‍क रोकेईमम् दूरोनो।

१० ओरोसर्प् मीस् सूपीछा नेन्क कोङा येनो,

“कीम्‍लम् खोलोपी तूये!

यर्मियाम् ऊल्‍लोङ् मयाम्के! मूङ्‍कम् ऊल्‍लोङ् मयाम्के।”

खोलोङ् ओ बूम्चा ओरो पीक्‍तो कोङ् पतन छूम् हूङ्दीतस्क तूये,

“मूङ्‍कसा दोका चईफो,

खीक्‍काना केई मूङ्‍कप्का कोक्सेना म्फाई लाम् दूराम्।”

११ खोदोलोई योबोरोबू ईल्पो हायाम् राःरालोक जूम्‍लूक् मप् तोङ्‍क ओ साथपी तूये,

खन्सा कोङ् दूक् पीप्ची जोलोङ् तयस्‍ना दीसे।

मूङ्‍कस् ओपीका कोक्स्‍नो।

मूङ्‍कस् सफल छूनो, ना मूङ्‍कस् हायाम् देप् ङईम्पी छूये।

मूङ्‍कचीम् साम्दी-सायो छूक हादेम्सो आसासो मात्‍तस्‍नो।

१२ ए खोलोप्का दूङ् राःरालोक योबोरोबू,

आना धर्मी मीस्मी चाम्ची मय,

ना आना गोङ् लो सानीवालो म्गो सम्मोङ् खोतालेई मय,

आना मूङ्‍कचीपी म्फाई लापक कोङा खोम् तूनूव,

ऊदोईपीक्यालो कोङा ओ मुद्दा आन्ङा पीन्दीन्‍नाक तूये।

१३ योबोरोबूम् स्तुति मनूम्व!

योबोरोबूम् सायोचोङ्मा मनूम्व!

खसा छूक्सीप्चीम् रीराम

दुष्‍ट मीस्मी हूक्पीका लेन्चामीय।

१४ कोङ् जन्मेई छूवोक लेईआ सराप् तनूव!

ओमा कोङ् वातोक लेईआ आसीक् तनूनव!

१५ ओ पा ङ्‍क तोङ्‍क रीदाम् येईमीक् मीचा साराप् तनूव,

“ईबूम् जीनप् रीदाम् तूये, ईल्पो वात्छा आम् छा जन्मेई छूवा!”

१६ योबोरोबूआ सम्तूमा मान्मीमोङ् पीलूलूक्दीत्क

सहर तोङ्‍क मूङ्‍क रीदाम् येईमीक् मीस् छूनूव।

मूङ्‍कसा देत्छा मीस् खाप्कम् साल्म् लो,

छेकाल्पी जूम्‍लूक् छूकम् साल्म्‍लो येईम् बोनूव,

१७ ऊदोईपीक्यालो मूङ्‍कसा कोङ् ओ माम् सागोवापी तूवोलोङ् मान्सेईङा,

सेतोतोवादोक ओ माम् सागोवाङ् सदैबरीकम् लागी ओ गेम् छूवावा।

१८ दूक्वापी लो सोक्पीलो छूक खोम् लागी

ना ओ रीराम ङईम्पी बीतेई मम् लागी

कोङ् ऊदोई ओ माम् सागोवापाका लत्‍तोकई?

नीनाम्माआ सिदकियाहम् बीन्ती इन्कार मक

२१

सिदकियाह होङाबूआ मल्कियाहम् वात्छा म्छा पशहूर लो मासेयाहम् वात्छा म्छा पूजारी सपन्याहलो यर्मिया तूवाकपी ओरोपीकाना पोक्सू। खीक्‍का मूङ्‍कचा ओरोपीका,

२ “ओखी लागी हन्‍ना योबोरोबू ततीपीकाव, ऊदोईपीक्यालो बेबिलोनपीक होङाबू नबूकदनेसरआ केईका आक्रमण मम् पीक्चाईक तूये। याताक नाम्‍लापी योबोरोबूआ ओखी लागी छाक्‍काक लक् मक तोङ्नाङा ईनीम्बासो मईफो, ना ङ्‍क तोङ्ना मूङ्‍क ओखीप्का आत्ना खात्फो।”

३ खीक्‍काना योबोरोबूम् ङ्‍क रीङ्बऊ यर्मियापी ता, ना खसा मूङ्‍कस् ओरोलची,

४ “आन्चा सिदकियाह ओरो लाचूव, ‘योबोरोबू इस्राएलपीक नीनाम्माआ ओरोपीके: जूम्‍लूक् मम् लागी आम्नी हूक्पी तूक खोलोङ् जूम्‍लो, पर्खालपीका पाखापी आन्‍नी ऊर्प् बेबिलोनपी तूप् मीस् ना बेबिलोनपीक होङाबूम् ऊल्‍लोङ्पीलो जूम्‍लूक् मम् आम्नी जूम्‍लो कोङा आम्नी होप्मी ऊल्‍लोङ्पीङ् तोक्सो। कोङा आम्नी साछीमीस् बात्ल मूयोचीना ङ्‍क सहरगोपी तातोची।

५ ओ हूः सतोना हायाम् राःरालोक ओ पाखुराआ कोङा ओहोपाङ् आम्नी ऊल्‍लोङ्पी जूम्‍लूक् मूयो, ऊदोईपीक्यालो कोङ् हायाम् ओ छूली काताक तूये। आन्‍ना कोङ् हायाम् ओ छूली काईमीयोनीक तूये!

६ ङ्‍क सहरपी तूप् खोलोङ्, अर्थात् मीस् लो पोसूलो कोङा मासेईमूयो, ना मूङ्‍कस् हायाम् ईकीम्‍लप् चारलाम्-बोहोलाम्‍आ सीये।

७ योबोरोबूआ ओरोपीके, खीक्‍काना यहूदापीक होङाबू सिदकियाह, खम् अधिकृतची खीक्‍का चारलाम्-बोहोलाम्पीका, दोप्सेलपीका ना सीसोवापीका लेताक ङ्‍क सहरपी तूप् खोलोङ् मीस् बेबिलोनपीक होङाबू नबूकदनेसरमी हूक्पी लो मूङ्‍कस् सेईम् लाम्प् खची साछीमीचीम् हूक्पीलो कोङा पीयूतोची। खीक्‍का नबूकदनेसरआ मूङ्‍कस् दोप्सेलआ सेतची, ना मूङ्‍कस् ऊसो सम्खे मीयस्‍नो ना सम्खे-लूम्खे खोमीयस्‍नो।’

८ “ङ्‍क यरूशलेमपी तूप् मीस् क आना होसोङ् ओरोलचीव, ‘योबोरोबूआ ओरोपीके: खोङ्नूम्व, कोङा आम्नी लाईस्पी रीराममी लाम् लो सीम्मी लाम्‍लो यूक्सूतोक तूये।

९ ङ्‍क सहरपी तूप्ची क दोप्सेलआ, सीसोवा अथवा चारलाम्-बोहोलाम्‍आ सीये। खोदोलोई सहरपीका पाखा लईप्ना आन्‍नी ऊर्प् दीप् बेबिलोनचीम् हूक्पी खची होप्ङा पीप्दीप्चीक लेते। मूङ्‍कचीम् रीराम जगेई छूये!

१० कोङा ङ्‍क सहरमी नप् मम् मा, खोदोलोई नोक्सान मम् सानीवा मूत्‍तूक तूये, योबोरोबूआ ओरोपीके। ङ्‍क सहर बेबिलोनपीक होङाबूम् हूक्पी छूये, ना मूङ्‍कसा ङ्‍क सहर मीःआ हूईदीत।’

११ “खीक्‍का यहूदापीक होङाबूम् खीम्पोस्ची होसोङ् ओरोलचीव, ‘योबोरोबूम् रीङ्बऊ येन्‍नूम्व,

१२ ए दाऊदमी खीम्पोस्चे, योबोरोबूआ ओरोपीके:

“‘देत्छा पीच्‍ची नीया मनूम्व,

मीचा लूतेई मस्कस् खस् दूक् पीप्चीम् हूक्पीका छूतेई मनूम्व,

मादोन् आन्‍ना मनूम्क रई लक्मी कारणआ,

ओ छूली मीः तोङ्ना तीते,

आसासो सेईम् मान्दूर्म् मीना मूङ्‍क तीते।

१३ कोङ् आम् ऊल्‍लोङ्पी तूवो, ए यरूशलेम,

ङ्‍क बेँसीम् मेक्‍तोका छीलूमालोक कोम् थेम्पी तूक म्‍तेल्म्पी तूप्चे,

योबोरोबूआ ओरोपीके;

आन्‍ना नाम्दूखू मनूम्ना ओरोपीकानीक तूये,

“ओखी ऊल्‍लोङ्पी आसे ताम् दूरनाई?

ओखी पम्चीस्को गोपी आसाई वोम् दूरनाई?”

१४ कोङा आन्‍नी आम्नी होपा मनूम्क लक्मी म्चो तोङ्‍क दण्ड पीयान्‍नी,

योबोरोबूआ ओरोपीके।

कोङा आम्नी महल मीःआ दयूछोक्सो,

ना मूङ्‍कसा आम्नी लीक् हेम्पी तूक खोलोक थक् हूईदीत’।”

दुष्‍ट होङाबूचीम् ऊल्‍लोङ्पी नीया

२२

योबोरोबूआ ओरोपीके: “यहूदापीक होङाबूम् महलपी खात्ना मूङ्‍कपी ङ्‍क रीदाम् पव:

२ ‘दाऊदमी सिंहासनपी तूप् ए यहूदापीक होङाबूङा, योबोरोबूम् ङ्‍क रीङ्बऊ येन्व। आम् अधिकृतचा लो ङ्‍क मूल लाम्स्कोलाम्पा म्गोपा वोप् आम् मीचालो ङ्‍क रीङ्बऊ येन्चीनूव।

३ योबोरोबूआ ओरोपीके: नीयालोक नप् लक् मनूम्व। लूतेई छूक्ची खची दूक् पीप्चीम् हूक्पीका छूतेई मनूम्व। बीन्‍नीपा छाप्कूवापी तूप्चीपी, गेस्कूप्-गेस्कूम्चीपी ना लोमेवाचीपी मान्‍नप् वोर्वा अथवा उपद्र मनूम्नव, ना ङ्‍क थाऊपी दोस् मान्दीक मीस् सेत्नूम्नव!

४ ऊदोईपीक्यालो आन्‍ना आछीयाङ् ङ्‍क खोलोङ् आज्ञा सानीवा मईनूम्ना नम्‍लो रेप्‍नूम्दोक, दाऊदमी सिंहासनपी तूप् होङाबूस् रथपी लो खोक् थेम्पीलो तूना खची अधिकृतचीम् साथपी लो मीस्चीम् साथपीलो ङ्‍क महलपीक मूल लाम्स्कोलाम्पा वोङे।

५ खोदोलोई आन्‍ना ङ्‍क आज्ञा मानेई मईनूम्नोदोक, योबोरोबूआ ओरोपीके, कोङा ओहोप्मी नीङ्पी पस्तून चोयोना पीको ङ्‍क महलङा योछो गस्खाते’।”

६ ऊदोईपीक्यालो यहूदापीक होङाबूम् महलमी तोक्पी योबोरोबूआ ओरोपीके:

“आन् ओ लागी गिलाद तोङ्‍क ना लेबनानपी तूक कोम्मी म्छो तोङ्‍क तूदोसो

आछीयाङ् कोङा आन् गोङ्‍रूत्खाप् थाम्पू तोङ्‍क,

आस्सो मीस् मान्तूप् सहर तोङ्‍क बानेई मन्दीयान्‍ना।

७ कोङा आम् ऊल्‍लोङ्पी मासेई मप्ची पोक्सो,

खोलोङ् खची होप्-होप्मी जूम्‍लो तातस्‍ना ताये।

मूङ्‍कचा हायाम् नप् देवदारूम् रः चीचीरबाईप् मईचीना रूप्पची,

ना मीःपी होक्स्छोक्सची।

८ “जाति-जातिप्क मीस् ङ्‍क सहरलाम्पा छूना खाते ना ईल्पोआ बीन्‍नीपा ओरोपीक्ना तत्‍तची, ‘ऊदोई योबोरोबूआ ङ्‍क ओरोदेप् सहरपी ङ्‍क तोङ्‍क वोर्वा मकई?’

९ खीक्‍का मूङ्‍कचीम् लागी ङरी ङ्‍क तोङ्‍क छूये: ‘ऊदोईपीक्यालो मूङ्‍कचा योबोरोबू खची नीनाम्माम् करार होक्सीचीना बीन्‍नीपा देऊताचीम् पूजा लो सूसोलो मस्क तूये’।”

१० सीप्खाप् होङाबूम् लागी खाम्नीनव, अथवा मूङ्‍कम् लागी तूनीवा मनूम्नव;

बरू कैदपी खाईचीक मीस्मी लागी दीरीमोक्स्तो खाप्नीव,

ऊदोईपीक्यालो मूङ्‍क हादेम्सो आत्नो,

ना मूङ्‍कसा म्होप्मी छाप्कूवा खोम् तयनो।

११ ऊदोईपीक्यालो म्पा योशियाहम् फाईपी होङाबू छूवाना ङ्‍कपीका खालेताक शल्‍लूममी तोक्पी योबोरोबूआ ओरोपीके: “मूङ्‍क हन्‍ना हादेम्सो ङ्‍कपी आत्ना ताईनो,

१२ खोदोलोई मूङ्‍कचा मूङ्‍क कैद मस्‍ना खाईचीक थाम्पूपी मूङ्‍क सीये, ना मूङ्‍कसा हन्‍ना ङ्‍क छाप्कूवा खोम् तयनो।”

यहोयाकीममी तोक्पी यर्मियाम् रीदाम्

१३ “अधर्मआ म्होप्मी महल बोबूईप् धिक्‍कार,

मूङ्‍कसा म्होप्मी महलमी मेक्‍तोका थेम्तोक कोठा अन्याय मईना बानेई मअ,

मूङ्‍कसा म्होप्मी खीम्तोनीस् मोरोङ् लक् ममीयची,

ना मूङ्‍कचा दूक्वा मईचीकम् दूक्नासीसो पीयनो।

१४ मूङ्‍कसा ओरोपीके, ‘कोङा ओ होप्मी लागी तोक्‍का थेम्तो

हायाम् दाप् कोठालोक ईबूम् ओरोदेप् महल बोबूयो।’

मूङ्‍कसा देवदारूम् म्छीम्दीम्‍लो दादावा बानेई मअ,

ना हालालाप् रङ् तेस।

१५ “ऊई हायाम् देतो देवदारूम् सीङ् तूलो

आना आम्होपा आम्होप् होङाबूयो मीयान्ची?

ऊई आम्पापी चाम् थक् दूम् थक् मान्तूकयो तूवानाई?

मूङ्‍कसा नीयालोक थीक् लक् मअ,

खन्सा मूङ्‍कम् नप्ङा छूवा।

१६ मूङ्‍कसा छूक्सीप्चीम् लो ऊसो मान्तूप्चीम्‍लो पक्छेपी नीया मीपीची,

ना मूङ्‍कम् नप्ङा छूवा।

कोङ् छेतोकम् अर्थ ऊई ङ्‍कङ् मायोनाई?”

योबोरोबूआ ओरोपीके।

१७ “खोदोलोई आम् मूक्स् लो आम् गोङ्लोन्

बेइमान लक् मम्ना नाफा कामेई मम्,

दोस् मान्दीकस् सेईम्,

दूक् पीम् ना जबरजस्ती मम्ना ङाम्ताम्पीङाङ् तूये।”

१८ खन्सा यहूदापीक होङाबू योशियाहम् वात्छा म्छा यहोयाकीम्मी तोक्पी योबोरोबूआ ओरोपीके:

“नाम्नामू, ओ बू! नाम्नामू, ओ नेछो मीम्छा!’ पीक्‍तो मूङ्‍कम् लागी मीस् खाप्नो।

‘नाम्नामू, ओ मालिक! नाम्नामू, खम् साम्दी-सायो!’ पीक्‍तो मूङ्‍कम् लागी मीस् खाप्नो।

१९ ईबूम् सीप्खाप् मोकोक्‍ती खूमाम्क तोङ्ना

मूङ्‍क पेलेमोक्स् थूत्‍तो खाईयस्‍ना यरूशलेमपीक मूल लाम्स्कोपीका पाखा होम्पी होक्सची।”

२० “लेबनानपी खात्ना हायाम् सोतो बस्व,

आम् साल्‍म् बाशानपीका येन्चीनूव।

अबारीमपीका हायाम् सोतो बतो खाप्व,

ऊदोईपीक्यालो आम् बूम्ची खोलोङ् मासेई छूवाक तूये।

२१ आन् सुरक्षित तूवालो कोङा आन् चेताऊनी पीन्‍ना,

खोदोलोई आना ओरोपीका, ‘कोङा येनोनो!’

आन् सोलो तूवालोयीकाङ् आम् चाल ङ्‍क तोङ्‍कङ् छूवाक तूये,

आना ओ आज्ञा मानेईमक मान्तू।

२२ खोलोङ् आम् गथालास् हीक्‍आ पेरना खाईय,

ना आम् बूम्ची खोलोङ् कैदपी खाईयची।

खीक्‍का खोलोङ् आम् रई लक्मी कारणआ गर्दा

आन् ङईम्पी छूये, ना आम् साम्दी कात्‍ते।

२३ आन् लेबनानपी तूप्,

देवदारू सीङ्मी महल बोबूईप्ना तूप्,

मीम्छा छावाईम् नाम्‍लापी म्बूक्‍ती बान्क तोङ्ना आम्पी दूक्वा तालात्लो,

आन् तेम्तेक्नोना बस्लाते!

२४ “आछीयाङ् कोङ् लेईप्चाप् तूवो,” योबोरोबूआ ओरोपीके, “आन् यहूदापीक होङाबू यहोयाकीममी वात्छा म्छा यहोयाकीन ओ चूप् हूःलाम्पाक छापलोक रीङ्‌कीम्मा तोङ्‍क तूवावादोसो कोङा आन् लान्‍नावाना होन्लान्‍नावा।

२५ आन् सेईम् लाम्चीम् हूक्पी कोङा आन् पीन्दीयान्‍ना। आना हायाम् कीत्‍तस्क बेबिलोनपीक होङाबू नबूकदनेसरमी हूक्पी लो बेबिलोनीचीम् हूक्पीलो कोङा आन् पीन्दीयान्‍ना।

२६ कोङा आन् वाईप् आम्मालो आन्ची जन्मेई मान्छूक्स्क बीन्‍नीपा छाप्कूवापी होन्लायान्ची, ना आन्ची नीप्पोङ् मूङ्‍कपीङ् सीची।

२७ आन्चा लन्ची मईचूक छाप्कूवापी आन्ची हादेम्सो आत्चीनो।”

२८ ऊई मूङ्‍क मीस् यहोयाकीन ऊसो म्दाम् मान्दीक खेत्बोकाक रोङ्,

आसासो वास्ताङ् मईनोक रोङ् तोङ्‍कयो?

मूङ्‍क ना मूङ्‍कम् छामाईची मूङ्‍कचा छेत्‍तस्‍नोक छाप्कूवापी ऊदोई होक्सची?

२९ ए छाप्कूवाङा, ए छाप्कूवाङा, ए छाप्कूवाङा!

योबोरोबूम् रीङ्बऊ येन्व!

३० योबोरोबूआ ओरोपीके:

“मूङ्‍क मीस्मी नीङ् म्छामाई मान्तूप् पीकाना छाप्यूक्स्व,

मूङ्‍क मीस्मी रीरामबरीङ् फलीफाप छूनो,

ऊदोईपीक्यालो मूङ्‍कम् ऊक म्छामाईमीसो फलीफाप छूनो,

मूङ्‍कम् ऊक छामाईआसो दाऊदमी सिंहासनपी तूम् तयनो

अथवा यहूदापी चारखम् तोम् तयनो।”

धर्मी छामाई

२३

योबोरोबूआ ओरोपीके: “ओ खार्कापीक खोलोङ् लूस् मासेई मप् ना छाछापूत्‍ता मप् गथालास् धिक्‍कार!”

२ खन्सा खची होप्मी मीस् चारेईमप् गथालाचीम् तोक्पी योबोरोबू इस्राएलमी नीनाम्माआ ओरोपीके: “आन्‍ना ओ बागाल छाछापूत्‍ता मनूम्ना मूङ्‍कस् कलानूम्, ना मूङ्‍कचीम् चोलोगूलो मान्मन्‍नी। खन्सा आन्‍ना मनूम्क रई लक्मी लागी कोङा आन्‍नी दण्ड पीयान्‍नी,” योबोरोबूआ ओरोपीके।

३ “ओ बागालपीक लेताकस् कोङा कलूछोक्सूचीक खोलोङ् छाप्कूवापीका बात्ल मूयोचीना कोङा ओहोपाङ् मूङ्‍कस् खची खार्कापी आतूतातोची, मूङ्‍कपी मूङ्‍कचीम् फलीफाप छूये, ना मूङ्‍कस् ओरोसर्प् छूये।

४ कोङा मूङ्‍कचीम् लागी गथालास् सोको, ना मूङ्‍कचा मूङ्‍कस् चारेईमईची। ओ मीस् कीस्‍नो, ना मूङ्‍कस् खची चारत्नो, ना मूङ्‍कस् तूकपीक आस्सो मास्‍नो,” योबोरोबूआ ओरोपीके।

५ “खोङ्नूम्व, ङ्‍क तोङ्‍क नाम्‍ला ताचाये,” योबोरोबूआ ओरोपीके,

“मूङ्‍क नाम्‍लापी कोङा दाऊदमी वंशपीका ईल्पो धर्मी होङाबू सोको,

मूङ्‍कसा लूखूप्चीलो चारखम् तोक्स,

ना नीयालोक थीक् लक् मूङ्‍कसा छाप्कूवापी मय।

६ मूङ्‍कम् नाम्‍लापी यहूदा लेन्चामीयची

ना इस्राएल सुरक्षित छूये।

‘योबोरोबू ई धार्मिकता’ पीम्

नीङ्लाम्पाङ् मूङ्‍क खोलोआ छेत्‍तची।

७ “खन्सा ङ्‍क तोङ्‍क नाम्‍ला ताचाये,” योबोरोबूआ ओरोपीके, “मूङ्‍क नाम्‍लापी मीचा हादेम्सो, ‘इस्राएलीस् मिश्र छाप्कूवापीका लाईप्ना बाईप् लेईप्चाप् नीनाम्माम् नीङ्पी’ पीक्ना पस्तून चईचीनो,

८ खोदोलोई ‘योबोरोबूआ इस्राएलीस् योऊना हेम्क छाप्कूवापी लो बीन्‍नीपा छाप्कूवापीलो पोक्स्चीक तूवा, मूङ्‍क खोलोङ् छाप्कूवापीका मूङ्‍कस् लाईप्ना बाईप् लेईप्चाप् योबोरोबूम् नीङ्पी’ पीक्ना मूङ्‍कचा पस्‍तून चईची। खीक्‍काना मूङ्‍कस् खची होप्मी छाप्कूवापीङ् तूये।”

वालीलीक खारीबोपोस्

९ खारीबोपोचीम् तोक्पी क:

ओ गोङ् ओगोपाङ् खेताक तूये;

खोलोङ् ओ तूप्‍री-लोप्‍री योक्से।

योबोरोबूम् लो खम् पवित्र रीङ्बऊमी कारणआलो

कोङ् मद्यआ सेईप् मीस् तोङ्‍क छूवोक तूये,

दाखमद्यआ हायाम् सेईप् मीस् तोङ्‍क छूवोक तूये।

१० छाप्कूवा तूम्‍लू लप्चा पेप्चीक तूये,

साराप् तकसा छाप्कूवा सूक्खा छूवाखात्क तूये,

गोङ्‍रूत्खाप् थाम्पूपीक खार्का खोलोङ् हार्‌खाताक तूये।

खारीबोपोस् रई चालपी तोक्से

ना खची राःरा अन्याय छूम्मीना तोक्सची।

११ “खारीबोपो लो पूजारीलो नीप्पोङ् नीनाम्मा मान्दीक छूवाक तूये;

ओ दप्स्को खीम्पीसो मूङ्‍कचीम् रई लक् कोङा तूयो,”

योबोरोबूआ ओरोपीके।

१२ “खन्साङ् मूङ्‍कचीम् लाम् फेलाक्वाप् तूये,

नाम्कूर्मादाम् हेम् मूङ्‍कस् कल्‍लची

ना मूङ्‍कस् मूङ्‍कपीङ् दीसे।

मूङ्‍कचा दण्ड तोम् दोङ्पी

मूङ्‍कचीपी कोङा नीछीमा तातो,”

योबोरोबूआ ओरोपीके।

१३ “सामरियापीक खारीबोपोचीपी

कोङा ङ्‍क तोङ्‍क ईजेर्म् लप् रीङ् तूऊ:

मूङ्‍कचा बाल देऊताम् नीङ्पी खारीबो मची,

ना इस्राएलपीक ओ मीस् खोलोङ् थाम्खामीची।

१४ यरूशलेमपीक खारीबोपोचीपी क

कोङा हायाम् देतो ईजेर्म् लप् रीङ् तूक तूये:

मूङ्‍कस् तूम्‍लू लये, ना वालीलीक चालपी तोक्से।

रई लक् मप्चीम् हूः ङ्‍कचा पोचीप् बानेई मईची।

खन्सा आस्सो खची होप्मी रई वोर्वापीका आत्नो

मूङ्‍कस् ओ लागी सदोम तोङ्‍क,

यरूशलेमपीक मीस् क गमोरा तोङ्‍क तूये।”

१५ खन्सा मूङ्‍क खारीबोपोचीम् तोक्पी खोलोप्का दूङ् राःरालोक योबोरोबूआ ओरोपीके:

“कोङा ङ्‍क ओ मीस् खीक्लोवाप् चाम् थक् यूयोची,

ना दूम् लागी चीःलोक काऊ पीयोची,

ऊदोईपीक्यालो यरूशलेमपीक खारीबोपोचीप्काङा

छाप्कूवाबरी नीनाम्मा मान्‍रेम् रीङ् पतो-छातो खाताक तूये!”

१६ खोलोप्का दूङ् राःरालोक योबोरोबूआ ओरोपीके:

“खारीबोपोचीम् रीङ् आन्‍ना येन्‍नूम्नव,

मूङ्‍कचा आम्नीपी वालीलीक आसा तेईपीनी।

मूङ्‍कचा योबोरोबूम् ङःपीका मा,

खोदोलोई खची होप्मी सानीवापीक दर्शन पयची।

१७ ओ रीङ्बऊ येईम् मानेई मान्मप्ची मूङ्‍कचा सदै ओरो लयची,

‘योबोरोबूआ ओरोपीके: आम्नीपी खाऊमा-खासेर्मा छूये।’

खीक्‍का खची गोङ्पी पीक्याक मान्‍रेप् छूक्ना लाम्दूम्ची

मूङ्‍कचा ओरो लयची, ‘आम्नीपी ऊसोङ् हानी छूनो।’

१८ खोदोलोई मूङ्‍कस् तूकपीक आसे योबोरोबूम् रीङ्बऊ छेईम्-लेम् पीक्ना

योबोरोबूम् याखऊपी तूवाक तूयेनाई?

आसाई खम् रीङ्बऊ सानीवा मना येन्क तूये?

१९ खोङ्नूम्व, छूलीपी योबोरोबूम् मूर्हूऊ पके,

दुष्‍ट मीस्मी तोङ्पी हायाम् देप् हूक् दाप्से।

२० म्सानीवापीक लन्ची पूरा मान्छूम् साम्मो,

योबोरोबूम् छूली सीनो।

ताईक लेईपी आन्‍ना ङ्‍क रीङ् नम्‍लोमा बूजेई मईनूम्।

२१ ङ्‍क खारीबोपोस् कोङा मान्पोङाचीक तूवा,

खोरोदोसो मूङ्‍कस् खची होप्मी रीदाम् येईमीम् लागी बूल्तो ता।

खोदोलोई मूङ्‍कस्का कोङ् मान्‍नेईङा,

खोरोदोसो मूङ्‍कचा खारीबो मची।

२२ खोदोलोई मूङ्‍कस् ओ याखऊपी तूवावादोक

मूङ्‍कचा ओ मीस्पी ओ रीङ्बऊ पचीवा,

ना मूङ्‍कस् खची रई चालपीका लो रई लक्पीकालो आत्चीवा।”

२३ योबोरोबूआ ओरोपीके, “ऊई कोङ् दोक्छापीकङाङ् नीनाम्मायो,

ना छूबूरीपीक नीनाम्मा क मायोनाई?

२४ ऊई हेप् मीस् आसासो मान्तोक्स्कोपी सूल्न्ची दूरयोनाई

ना कोङा मूङ्‍क तूयोनो?”

योबोरोबूआ ओरोपीके।

“ऊई साराङ्‍गापी लो चारीदूपीलो खोलोपीङ् कोङ् तूम् दूरोनोयोनाई?”

योबोरोबूआ ओरोपीके।

२५ “ओ नीङ्पी वालीलीक खारीबो मप् खारीबोपोचीम् रीङ् कोङा येनूक तूये। ऊदोईपीक्यालो मूङ्‍कचा ओरोपीके, ‘कोङा सेमो मोङूक तूये! कोङा सेमो मोङूक तूये!’

२६ खची सानीवाप्क छल मप् रीङ्मी खारीबो मप् ङ्‍क वालीलीक खारीबोपोचीम् गोङ्पी हादेसम्मोई ङ्‍क रीङ् तूचाई?

२७ मूङ्‍कचीम् खची खूक्सू-खूलूचा बाल देऊताम् पूजा मस्‍ना ओ नीङ् मात्यूक्स्चीक तूवा। खोरोनाङ् ङ्‍क खारीबोपोचा ईल्पोआ बीन्‍नीपापी पयस्क खची सेमोलाम्पा खोलोङ् ओ मीस् ओ नीङ् मान्यूमीम् मीन्ताम् मईची।

२८ हेप् खारीबोपोआ सेमो मोङ्‍क तूदोक मूङ्‍कासा सेमोङ् पनूव। खोदोलोई हेप्पी ओ रीङ्बऊ तूदोक मूङ्‍कसा विश्‍वासलो ओ रीङ्बऊङा नेन्‍नूव। ऊदोईपीक्यालो दोचेर् तोङ्‍क पराल छूदूरयोनाई?” योबोरोबूआ ओरोपीके।

२९ “ऊई ओ रीङ्बऊ मीः तोङ्‍क मान्तूयोनाई? छीलूमा यूफूल्-यूफूल् मप्दीप् ऊई मूङ्‍क ईबूम् घन तोङ्‍क मान्तूयोनाई?” योबोरोबूआ ओरोपीके।

३० “ईल्पोआ बीन्‍नीपापीका रीङ्बऊ खूस्सस्‍ना ओपीका ताक रीङ्बऊ पीक्‍तो नेईप् खारीबोपोचीम् ऊल्‍लोङ् कोङा मूयो,” योबोरोबूआ ओरोपीके।

३१ “खची लेम् तोक्सस्‍ना ‘योबोरोबूआ ओरोपीके’ पीक्‍तो नेईप् खारीबोपोचीम् ऊल्‍लोङ् कोङा मूयो।

३२ आछीयाङ् वालीलीक सेमो पोक्चीम् ऊल्‍लोङ् कोङा मूयो,” योबोरोबूआ ओरोपीके। “मूङ्‍कस् कोङा मान्पोङाक तूवा ना मान्सोङाकसो तूवा, खोरोदोसो मूङ्‍कचा मूङ्‍क सेमो ओ मीस्पी पयस्‍ना मूङ्‍कस् असत्यलाम्पा थाम्खामीयची। मूङ्‍कचा ओ मीस्पी ऊसोङ् फाइदा तातस्‍नो,” योबोरोबूआ ओरोपीके।

वालीलीक रीदाम् लो वालीलीक खारीबोपोस्लो

३३ “ङ्‍क खोलोङ् मीचा अथवा हेप् खारीबोपोआ अथवा हेप् पूजारीआ ‘योबोरोबूपीका आना तात्क रीदाम् ऊये?’ पीक्ना आन् तत्दोक, आना मूङ्‍कस् ओरोलचीव, ‘ऊतोङ्‍क रीदाम्ये? कोङा आन्‍नी होन्येयान्‍नी, योबोरोबूआ ओरोपीके।’

३४ “हेप् खारीबोपोआ अथवा पूजारीआ अथवा बीन्‍नीपा ‘ङ्‍क योबोरोबूपीका ताक रीदाम् के’ पीक्ना पीक्दोक, कोङा मूङ्‍क म्खीम्पोस्चीकाङ् दण्ड पीयोची।

३५ ‘योबोरोबूआ ऊई ङरी आत्‍तू?’ अथवा ‘योबोरोबूआ ऊई पीका?’ पीक्नीना आन्‍नी खोलोआ आम्नी होप्मी खीम्तोनीस् अथवा आम्नी बू-नेछोस् तत्चाईनूम्।

३६ खोदोलोई ‘योबोरोबूपीका ताक रीदाम्’ पीम्ना आन्‍ना हन्‍ना हादेम्सो पीम् तईनूम्नो, ऊदोईपीक्यालो खोलोङ् मीस्मी खची रीङ्‌ङा खची रीदाम् छूये। ङ्‍कतोङ्ना आन्‍ना लेईप्चाप् नीनाम्मा, अर्थात् खोलोप्का दूङ् राःरालोक ई योबोरोबू नीनाम्माम् रीङ्बऊ गस्‍नूम्।

३७ “खारीबोपोस् आना ओरोपीकाना तत्चीव, ‘योबोरोबूआ आन्‍नी ऊई ङरी आनानी?’ अथवा ‘योबोरोबूआ ऊई पीकाक तूये?’

३८ खोदोलोई ‘ङ्‍क योबोरोबूपीका ताक रीदाम् के’ पीक्नीना आन्‍ना दाबी मईनूम्, योबोरोबूआ ओरोपीके: ‘ङ्‍क योबोरोबूपीका ताक रीदाम् के’ पीम् रीङ् आन्‍नी नेनानी, खोरोदोसो कोङा आम्नीपी ओरोपीको, ‘ङ्‍क योबोरोबूपीका ताक रीदाम् के’ पीक्‍तो दाबी मनूम्नव।

३९ खन्सा कोङा आन्‍नी आछीयाङ् मान्यूयान्‍नी। कोङा आन्‍नी ओ लाईस्पीका कम्यान्‍नीना आम्नी खूक्सू-खूलूस्का पीन्‍नीक सहरलोङ् होन्लायान्‍नी।

४० कोङा आम्नीपी दोस्का-दोस्का सम्मोकम् लागी साम्दी सईम् लो सदैबरी तूप्चाप् ङईम्‍लम्‍लो तातो, मूङ्‍क हादेम्सो माताम्नो।”

नीस् बूखो अञ्जीर

२४

बेबिलोनपीक होङाबू नबूकदनेसरआ यहूदापीक होङाबू यहोयाकीममी वात्छा म्छा यहोयाकीन ना यहूदापीक अधिकृतची, मूर्‌पो मीस् ना धातुम् लक् मप्ची खोलोङ् यरूशलेमपीका लात्चीना बेबीलोनपी खाईचीकप्का योबोरोबू दप्स्को खीम् लाईस्पी नीस् बूखो अञ्जीर यूम्पा योबोरोबूआ कोङ् खोमीयो।

२ ईबूम् बूखोपी दूङ् लाईस्पी सेईना तूम्क म्चो तोङ्‍क हायाम् नप् अञ्जीर तूवा, खोदोलोई आर्को बूखोपी रई अञ्जीर तूवा। मूङ्‍क रई अञ्जीर चाङ् मान्‍नम्मीना कीमाखात्क तूवा।

३ योबोरोबूआ कोङ् ओरोपीकाना ततो, “ए यर्मिया, आना ऊई तचय?”

खोदोलो कोङा ओरो पीकोना ङरी आतू, “अञ्जीर, नप् क दूमोङ् नप्, ना रई क चाङ् मान्‍नप् हायाम् रई तूये।”

४ खीक्‍का ङ्‍क योबोरोबूम् रीङ्बऊ ओपी ता:

५ “योबोरोबू इस्राएलमी नीनाम्माआ ओरोपीके: ‘ङ्‍क नप् अञ्जीर तोङ्ना ङ्‍क थाम्पूपीका, अर्थात् यहूदापीका बेबिलोनीचीम् छाप्कूवापी कैद मस्‍ना खाईचीकस् कोङा नप् मीनो।

६ मूङ्‍कचीम् नखावा छूम् लागी कोङा मूङ्‍कचीम् चोलोगूलो नम्‍लो मूयो, ना कोङा मूङ्‍कस् होसोङ् ङ्‍क छाप्कूवापी आतोना बायोची। कोङा मूङ्‍कस् बोबूयोची खोदोलोई मूङ्‍कस् गसोचीनो। कोङा मूङ्‍कस् लेतोची खोदोलोई मूङ्‍कस् देलोचीनो।

७ कोङ्‍ङा योबोरोबू के पीम्ना छेईम् गोङ् कोङा मूङ्‍कस् पीयोची। खीक्‍का मूङ्‍कस् ओ मीस् छूये, ना कोङ् खची नीनाम्मा छूवो, ऊदोईपीक्यालो मूङ्‍कस् खोलोङ् खची गोङ्पीका ओपी आत्‍ते।

८ “खोदोलोई योबोरोबूआ ओरोपीके: ‘रई अञ्जीर क, यहूदापीक होङाबू सिदकियाह, खम् अधिकारीस् ना यरूशलेमपीक लेताकस् ना मिश्र छाप्कूवापी तूप् मीस् के। कोङा मूङ्‍कस्का मूङ्‍क चाङ् मान्‍नप् हायाम् रई अञ्जीरपी मयाम्क तोङ्ना वोर्वा मूयो।

९ कोङा मूङ्‍कस् कलोचीक चारीदूपीक खोलोङ् चारखम्पी मूङ्‍कस् खोलोआ जेर्प्, सेस्वा मीक्, खीक्‍का गीम्सेम् ना साराप् छोम् तोङ्‍क मूयोची।

१० कोङा मूङ्‍कस् खची खूक्सू-खूलूस्का पीयूचीक छाप्कूवापीका मूङ्‍कस् खोलोङ् मासेई मान्छूम् सम्मो कोङा मूङ्‍कचीम् ऊल्‍लोङ्पी दोप्सेल, सीसोवा ना चारलाम्-बोहोलाम् पोक्सो’।”

कैदपीक नूक्पोङ् दोङ्

२५

यहूदापीक होङाबू योशियाहम् वात्छा म्छा यहोयाकीमआ चार तोक्स्क लीक् दोङ् छूवालो बेबिलोनपीक होङाबू नबूकदनेसरआ चार तोक्स्क ईक्दोङ् बाईक तूवा। मूङ्‍क नाम्‍लापी यहूदापीक खोलोङ् मीस्मी तोक्पी योबोरोबूम् ङ्‍क रीङ्बऊ यर्मियापी ता।

२ खन्सा मूङ्‍क रीङ्बऊङा यर्मिया खारीबोपोआ यहूदापी तूप् खोलोङ् मीस् लो यरूशलेमपी तूप् मीस्लो याईमीची:

३ यहूदापीक होङाबू आमोनमी वात्छा म्छा योशियाहआ चार तोक्स्कम् ईक्पोङ् सूक्दोङ्पीका एसेक लेई सम्मो, ङ्‍क नीस्पोङ् सूक्दोङ्बरी, योबोरोबूम् रीङ्बऊ ओपी ताक तूये, ना मूङ्‍क कोङा आन्‍नी म्खेप्क-खेप् येईमीन्चायान्‍नीक तूये, खोदोलोई आन्‍ना मूङ्‍कपी सानीवा मनूम्क मान्तू।

४ योबोरोबूआ म्सूसो मप् खोलोङ् खारीबोपोस् ओरोपीकाना म्खेप्क-खेप् पोक्स्चीदोसो आन्‍ना मान्येन्‍नी, अथवा आन्‍ना सानीवाङ् मान्मन्‍नी।

५ मूङ्‍कचा ओरोपीकाक तूवा, “आन्‍नी खोलोङ् आम्नी होप्मी मान्‍नप् चालपीका लो मान्‍नप् वोर्वापीकालो आत्‍तानीव, ना योबोरोबूआ आन्‍नी आम्नी खूक्सू-खूलूस्का दोस्का-दोस्का सम्मोकम् लागी पीयानीक छाप्कूवापी आन्‍ना तूम् तईनूम्।

६ बीन्‍नीपा देऊताचीम् सूसो लो पूजालो मम् लागी मूङ्‍कचीम् दोस्-दोस् लाम्दूम्नीनव। आन्‍ना आम्नी हूःआ बानेई मईनूम्क थक्लाम्पा कोङ् ओ छूली काईमीयोनीनव। खोरोदो कोङा ऊसोङ् आम्नी नोक्सान् मूयोनो।”

७ “खोदोलोई आन्‍ना ओ रीङ् मान्‍येन्‍नी, ना आन्‍ना आम्नी हूःआ बानेई मनूम्क थक्लाम्पा कोङ् ओ छूली काईमीयोनीक तूये, ना आन्‍ना आम्नी होप्पी नोक्सानी तातानूम्क तूये,” योबोरोबूआ ओरोपीके।

८ खन्सा खोलोप्का दूङ् राःरालोक योबोरोबूआ ओरोपीके: “आन्‍ना ओ रीङ्बऊ सानीवा मनूम्ना मान्येन्‍नीकसा,

९ कोङा योऊना हेम्क खोलोङ् मीस् लो ओ सूसो मप् बेबीलोनपीक होङाबू नबूकदनेसरलो काछूयोना बायोची, ना कोङा मूङ्‍कस् ङ्‍क छाप्कूवाम् ऊल्‍लोङ्पी, ङ्‍कपी तूप् खोलोङ् मीस्मी ऊल्‍लोङ्पी ना ङ्‍कम् लीक् हेम्पी तूप् खोलोङ् जातिचीम् ऊल्‍लोङ्पी बायोची। कोङा आन्‍नी खोलोङ् ईल्पोमान्दी मासेई मयान्‍नी, ना आन्‍नी तूनीक थाऊ सदैबरीकम् लागी योछोगसूतो। ङ्‍क तोङ्ना छूक तोक् खोलोङ् कीसे, खोरोदोसो मूङ्‍कचा आन्‍नी सेस्वा मीचाईनी।

१० आम्नीप्का खाऊमा-खासेर्माम् लो जीनम्मी साल्म्‍लो, दूखूलीप्मी साल्म् लो दूखूलीम्मी साल्म्‍लो, फूल यीकाम्कम् साल्म् लो लाबाईमी अल्होलो कोङा खायूलेतो।

११ ङ्‍क छाप्कूवापी आस्सो तूनोकसा गोङ्‍रूत्खाप् छूये। इस्राएलआ लो मूङ्‍कम् बरबारपीक खोलोङ् छाप्कूवाआलो नूक्पोङ् दोङ् सम्मो बेबिलोनपीक होङाबूम् सूसो मईची।

१२ “खोदोलोई नूक्पोङ् दोङ् पूरा छूकप्का कोङा बेबिलोनपीक होङाबू लो मूङ्‍कपी तूप् जातिलो, अर्थात् बेबिलोनीचीम् छाप्कूवा मूङ्‍कचा अपराधमी मस्कसा सदैबरी गोङ्‍रूत्खाप् छूम्मीना दण्ड पीयो,” योबोरोबूआ ओरोपीके।

१३ “कोङा ङ्‍क छाप्कूवाम् ऊल्‍लोङ्पी पीकोक खोलोङ् रीङ्, अर्थात् ङ्‍क सोक्सरपी छाम्पा ना यर्मियाआ खोलोङ् जातिचीम् ऊल्‍लोङ्पी खारीबो मक खोलोङ् रीङ् कोङा ङ्‍क छाप्कूवापी तातो।

१४ मूङ्‍कस् ओरोसर्प् जातिचा लो ओरोरोदेप् होङाबूचालो रोः बानेई मईची। कोङा मूङ्‍कचा मस्क खोलोङ् लक्मी लागी मूङ्‍कचीपी म्फाई लापो।”

योबोरोबूम् छूलीम् पोङकीरीम्

१५ योबोरोबू इस्राएलपीक नीनाम्माआ कोङ् ओरोलो: “कोङा आन् जाति-जातिचीम् रापी पोयान्‍ना। ओ छूलीम् दाखमद्यआ पेप्क ङ्‍क पोङ्‍कीरीम् ओ हूक्पीका लाप्ना मूङ्‍क खोलोङ् जातिस् आना दूमीचीव।

१६ कोङा मूङ्‍कचीम् रापी पोक्सूक दोप्सेलमी कारणआ मूङ्‍क पोङ्‍कीरीम्पीका दूङ्‍ङस्लो मूङ्‍कस् ऊत्‍ते-बेपे ना बोऊलेई छूये।”

१७ खन्सा कोङा योबोरोबूम् हूक्पीका मूङ्‍क पोङ्‍कीरीम् लापू, ना खसा कोङ् पोक्सोक जातिचीपी खातोना कोङा मूङ्‍क पोङ्‍कीरीम्पीका मूङ्‍कस् दूमीयूची:

१८ कोङा यरूशलेम लो यहूदापीक खोलोङ् सहरलो ना मूङ्‍कपीक होङाबूस् लो अधिकारीस्लो मूङ्‍क पोङ्‍कीरीम्पीका दूम् पीयूची। मूङ्‍क दूङ्चीक लेईपीका एसेक लेई सम्मो मूङ्‍कस् ङईम्पी छूवाक तूये, मूङ्‍कस् खोलोआ सेस्वा मीयची ना साराप् तोक् छूवाक तूये।

१९ कोङा मूङ्‍क पोङ्‍कीरीम्पीका मिश्र छाप्कूवापीक होङाबू फारो ना म्‍लक् मप्ची, म्‍अधिकारीची ना खोलोङ् म्मीस्,

२० ना मूङ्‍कपी तूप् बीन्‍नीपा छाप्कूवापीक मीस् दूम् पीयूची। कोङा मूङ्‍क पोङ्‍कीरीम्पीका ऊज छाप्कूवापीक होङाबूस् ना पलिश्तीचीम् सहर अश्कलोनपीक, गाजापीक ना एक्रोनपीक होङाबूस्, ना अश्दोदपीक बाँकी रहेई छूवाक मीस् दूम् पीयूची।

२१ खीक्‍काना कोङा मूङ्‍क पोङ्‍कीरीम्पीका एदोमपीक, मोआबपीक ना अम्मोनपीक,

२२ टुरोसपीक ना सीदोनपीक होङाबूस्, खीक्‍का दीरीत्‍तीम् नावादेपाक दीरीत्‍तीम् चाखेम् होम्पीक होङाबूस् दूम् पीयूची,

२३ कोङा मूङ्‍क पोङ्‍कीरीम्पीका ददानपी, तेमापी ना बूजपी, ना हायाम् छूबूरीपी तूप् खोलोङ् मीस् दूम् पीयूची।

२४ कोङा मूङ्‍क पोङ्‍कीरीम्पीका अरब छाप्कूवापीक होङाबूस् ना मरुभूमिपी तूप् बीन्‍नीपा छाप्कूवापीकचीम् होङाबूस्,

२५ ना जिम्रीपीक, एलामपीक ना मादीपीक होङाबूस् दूम् पीयूची।

२६ खीक्‍का योऊना हेम्पीक दोक्पी लो छूबूरीपी तूप्‍लो होङाबूस् ई-ईल्पो मसा चारीदूपीक खोलोङ् चारखम् मूङ्‍क पोङ्‍कीरीम्पीका दूम् पीयूची। मूङ्‍कचीम् दोस्पी बेबिलोनपीक होङाबूआसो मूङ्‍क दूङ्‍ङ।

२७ “खीक्‍काना मूङ्‍कस् ओरोलचीव, ‘खोलोप्का दूङ् राःरालोक योबोरोबू, इस्राएलमी नीनाम्माआ ओरोपीके: दूङानूम्व, सेत्नीव ना पास्‍नीव, ना हन्‍ना हादेम्सो मान्पोम्मीना दीसानीव। कोङा आम्नी रापी पोक्सोक दोप्सेलमी कारणआ ङ्‍कतोङ्ना छूये।’

२८ खोदोलोई मूङ्‍कचा आम् हूक्पी तूक मूङ्‍क पोङ्‍कीरीम्पीका दूम् मानेई मईचीनोदोक, आना मूङ्‍कस् ओरोलचीव, ‘खोलोप्का दूङ् राःरालोक योबोरोबूआ ओरोपीके: आन्‍ना मूङ्‍क दूम्ङा छूये!

२९ खोङ्नूम्व, ओ नीङ्पीका खोलोआ छेत्‍तस्क मूङ्‍क सहरपी कोङा नीछीमा ताईम् हूयोक तूये, ना ऊई आन्‍नी दण्ड मान्तोमो लेत्चाईनीयोनाई? आन्‍ना दण्ड मान्तोमो तूम् तईनूम्नो, ऊदोईपीक्यालो कोङा चारीदूपी तूप् खोलोङ् मीस्मी ऊल्‍लोङ्पी ईबूम् दोप्सेल पोक्सो, खोलोप्का दूङ् राःरालोक योबोरोबूआ ओरोपीके।’

३० “हन्‍ना आना क मूङ्‍कचीम् ऊल्‍लोङ्पी ङ्‍क खोलोङ् रीङ्मी खारीबो माना मूङ्‍कस ओरोलचीव:

‘योबोरोबू साराङ्‍गाप्‍तोका ङूरे;

म्होप्मी पवित्र तूस्कोपीका ख ङूरे,

ना म्होप्मी छाप्कूवाम् ऊल्‍लोङ्पी ख हायाम् सोतो ङूरे!

चारीदूपी तूप् खोलोमी ऊल्‍लोङ्पी,

वाचोसी सीक्‍कस्‍लो मीस् बस्क तोङ्ना ख बसे।

३१ मूङ्‍क साल्मी लाप्पै चारीदूम् नाक्‍का छो सम्मोङ् येनाम्,

ऊदोईपीक्यालो चारीदूपीक जातिस् योबोरोबूआ दोस् तीचीक तूये।

खसा खोलोङ् मीस्मी नीया मय

ना दुष्‍ट मीस् क खसा दोप्सेलआ खोक्सची’,”

योबोरोबूआ ओरोपीके।

३२ खोलोप्का दूङ् राःरालोक योबोरोबूआ ओरोपीके:

“खोङ्नूम्व, नीछीमा ईबूम् जातिपीका बीन्‍नीपा जाति सम्मोङ् पतो-छातो खाते,

चारीदूम् कूना-कूनापीका ईबूम् ईकीम्‍लप् मूर्हूऊ तोक्स्चाईक तूये।”

३३ मूङ्‍क लेईपी योबोरोबूआ सेत्चीकस् चारीदूम् ईबूम् कूनापीका आर्को कूना सम्मो खोलोपी छूये। मूङ्‍कचीम् लागी आसासो तूनीवा मईचीनो, अथवा मूङ्‍क खोलोङ् सालोग्गी आसासो बात्ल मईचीनो, ना खूम्सो खूम्मस्‍नो। मूङ्‍कस् थाम्पूपी मोल तोङ्‍ना रीस्छोक्स्क छूये।

३४ ए गथालाचे, आन्‍ना तूनीवा मनूम्व ना खाप्नीव;

ए बागालमी लाम्‍लछाचे, आन्‍नी फूर्क् पी पूलूलूऊ मन्चीनीव।

ऊदोईपीक्यालो आन्‍नी सेईम् नाम्‍ला तालाताक तूये;

आन्‍नी दीस्‍नी, ना बोहोम् छूप् तोङ्ना छयप्छा छूखात्नी।

३५ गथालाचीम् लागी जून्खास्को थाऊ हापीसो छूनो,

बागाल खोप् लाम्‍लछाचीम् लागी ऊम्केई छूम्ना खाईम् थाऊ छूनो।

३६ गथालास् खाप्क येन्‍नूम्व,

बागाल खोप् लाम्‍लछाचा मईचीक तूनीवा येन्‍नूम्व!

ऊदोईपीक्यालो योबोरोबूआ मूङ्‍कचीम् खार्का मासेई मचयक तूये।

३७ योबोरोबूम् हायाम् ईकीम्‍लप् छूलीआ गर्दा

खाऊमा-खासेर्मालोक खार्का खोलोङ् गोङ्‍रूत्खाप् छूखाते।

३८ गूङ्‍गीनार्आ तोङ्ना खसा म्होप्मी तूस्को होक्सीय,

अत्यचार मप्मी दोप्सेलमी कारणआ लो योबोरोबूम् हायाम् ईकीम्‍लप् छूलीम् कारणआलो

मूङ्‍कचीम् छाप्कूवा गोङ्‍रूत्खाप् छूखाते।

यर्मिया सेईम् धम्की पीचीक

२६

यहूदापीक होङाबू योशियाहम् वात्छा म्छा यहोयाकीमआ चार तोक्स्कम् थोस्कोपी ङ्‍क रीङ्बऊ योबोरोबूपीका ता:

२ “योबोरोबूआ ओरोपीके: योबोरोबू दप्स्को खीम्पी तूक चोकपी थोरेप्व, ना योबोरोबूम् खीम्पी आराधाना मस् ताप् यहूदा सहर होम्पीक खोलोङ् मीस् कोङा आन् मूङ्‍कस् ईचीव पीकोना आज्ञा पीन्‍नाक खोलोङ् रीङ् मूङ्‍कस् ईबूम् मान्दी खोलोङ् ईचीव।

३ मूङ्‍क येनस्‍ना मूङ्‍कस् खोलोङ् खची होप्-होप्मी रई वोर्वापीका आत्‍फो। खीक्‍का मूङ्‍कचा मस्क रई लक्मी कारणआ मूङ्‍कस् मासेईमम् मीनोक ओ सानीवा कोङा आतो।

४ आना मूङ्‍कस् ओरोलचीव, ‘योबोरोबूआ ओरोपीके: आन्‍ना ओ रीङ् सानीवा मनूम्ना येनानूम्क मान्तू ना कोङा आम्नी लाईस्पी यूक्सूक ओ ललई आन्‍ना रेपानूम्क मान्तू।

५ कोङा आन्‍नी चेताऊनी पीम् लागी म्खेप्क-खेप् ओ सूसो मप् खारीबोपोस् पोक्सूची, खोदोलोई आन्‍ना खची रीङ् सानीवा मनूम्ना मान्‍येन्‍नी,

६ खन्सा कोङा ङ्‍क योबोरोबू दप्स्को खीम् शीलो मूक तोङ्‍कङ् मूतो, ना ङ्‍क सहर क चारीदूपीक खोलोङ् जातिचीम् रापी ईबूम् सराप् तोक् बानेई मूयो’।”

७ पूजारीचा, खारीबोपोचा ना खोलोङ् मीचा योबोरोबू दप्स्को खीम्पी यर्मियाआ पीकाक ङ्‍क रीङ्बऊ येन्ची।

८ योबोरोबूआ मक खोलोङ् आज्ञा यर्मियाआ खोलोङ् मीस्पी पोम् यातूमोरो पूजारीचा, खारीबोपोचा ना खोलोङ् मीचा यर्मिया लाप्चीना ओरोलची, “आन् सीम्ङा छूये!

९ ङ्‍क योबोरोबू दप्स्को खीम् शीलो तोङ्‍क छूये, ना ङ्‍क सहर क गोङ्‍रूत्खाप् ना आस्‍सो मीस् मान्तूप् छूये पीक्ना ऊदोई आना योबोरोबूम् नीङ्पी खारीबो मय?” खीक्‍का खोलोङ् मीस् योबोरोबू दप्स्को खीम्पी यर्मियाम् लीक् हेम्पी चदारारा बात्ल छूवा।

१० यहूदापीक अधिकारीचा ङ्‍क रीङ् येन्चीकप्का खस् होङाबूम् महलपीका योबोरोबू दप्स्को खीम्पी ता, ना योबोरोबू दप्स्को खीम्पीक नयाँ मूल लामस्कोम् दोक्पी तूवा।

११ खीक्‍काना पूजारीचा ना खारीबोपोचा अधिकारीस् लो खोलोङ् मीस्लो ओरोलची, “ङ्‍क मीस् सेईम्ङा छूये, ऊदोईपीक्यालो ङ्‍क मीचा ङ्‍क सहरमी ऊल्‍लोङ्पी खारीबो मक तूये। आन्‍ना आम्नी नोबोआङ् ङ्‍क येनानूम्क तूये!”

१२ खीक्‍का यर्मियाआ अधिकारीस् लो खोलोङ् मीस्लो ओरोलची, “ङ्‍क योबोरोबू दप्स्को खीम्मी ऊल्‍लोङ्पी लो ङ्‍क सहरमी ऊल्‍लोङ्पीलो आन्‍ना येनानूम्क खोलोङ् रीङ्मी खारीबो मम् लागी योबोरोबूआङ् कोङ् पोक्सोक के।

१३ हन्‍ना आन्‍ना आम्नी होप्-होप्मी चाल लो लक्‍लो सुधार मनूम्व, ना योबोरोबू आम्नी नीनाम्माम् आज्ञा रेपानूम्व। खीक्‍का खसा आम्नी ऊल्‍लोङ्पी तातो पीकाक नीछीमाम् तोक्पी योबोरोबूआ म्सानीवा फात्‍त।

१४ कोङ्‍ क आम्नी हूक्पी तूवो। आन्‍ना आम्नी सानीवापीका ऊई नप् ना थीक् मीन्‍नूम् मूङ्‍कङ् कोङ् मोनीव।

१५ खोदोलोई ङ्‍क क छेताक्सानूम्व, आन्‍ना कोङ् सेतोनीदोक आन्‍ना आम्नी होप्पी, ङ्‍क सहरपी ना ङ्‍कपी तूप् मीस्चीपी दोस् मान्तूप् मीस् सेत्नूम्कम् दोस् तात्नूम्, ऊदोईपीक्यालो आछीयाङ् आन्‍नी ङ्‍क खोलोङ् रीङ् येईमीम् लागी योबोरोबूआङ् कोङ् पोक्सोक के।”

१६ खीक्‍काना अधिकारीचा लो मूङ्‍क खोलोङ् मीचालो पूजारीस् लो खारीबोपोस्लो ओरोलची, “ङ्‍क मीस् सीम् दण्‍ड पीम् छूनो! ङ्‍क केईचीका योबोरोबू ई नीनाम्माम् नीङ्पी नेनाक के।”

१७ मूङ्‍क छाप्कूवापीक हेप् धर्म सेचीपोचा लाईस्पी ताना मूङ्‍कपी बात्ल छूवाक खोलोङ् मीस् ओरोलची,

१८ “यहूदापीक होङाबू हिजकियाहआ चार तोक्स्क नाम्‍लापी मोरेशेतपीक मीकाआ खारीबो मअ। खीक्‍का यहूदापीक खोलोङ् मीस् खसा ओरोलची,

‘खोलोप्का दूङ् राःरालोक योबोरोबूआ ओरोपीके:

सियोन रायीखा तोङ्ना जोङची,

यरूशलेम क लूङ् लो सेरोम्‍लो नोङाम्क तोङ्‍क छूये,

नीनाम्मा दप्स्को खीम् तूक कोम् क सोङ् लीम्ना सोगो तोङ्‍क छूये।’

१९ “ऊई यहूदापीक होङाबू हिजकियाह अथवा यहूदापीक मीचा मीका सेत्चीकयोनाई? खीक्‍का ऊई योबोरोबूपीका कीसाना हिजकियाहआ खम् सम्खेलू मान्लाम्योनाई? ऊई मूङ्‍कचीपी ताईम् पीकाक नीछीमापीका योबोरोबूआ म्होप्मी सानीवा मान्फाईयोनाई? केईयान् ई होप्पी हायाम् देप् पीलूलूम्खाम् ताईम् हयाम्क तूये।”

२० मूङ्‍क नाम्‍लापी मूङ्‍कपी आर्को ईल्पो मीस्सो तूवा; मूङ्‍कसा योबोरोबूम् नीङ्पी खारीबो मअ। मूङ्‍क किर्यत-यारीम्पी तूप् शमायाहमी वात्छा म्छा उरियाह तूवा। मूङ्‍कसासो ङ्‍क सहरमी ऊल्‍लोङ्पी लो ङ्‍क छाप्कूवाम् ऊल्‍लोङ्पीलो यर्मियाआ मक तोङ्ना खारीबो मअ।

२१ होङाबू यहोयाकीमआ, खोलोङ् म्‍अधिकृतचा ना म्‍अधिकारीचा उरियाहम् रीङ्बऊ येन्चीकप्का, होङाबूआ मूङ्‍क सेईम् लामू। खोदोलोई ङ्‍क रीङ् येन्‍ना उरियाह कीसा, ना जूकाना मिश्र छाप्कूवापी खाता।

२२ खोरोदोसो होङाबू यहोयाकीमआ मिश्र छाप्कूवापी अक्बोरमी वात्छा म्छा एल्नातान ना खम् साथपी हेप् मीस् पोक्सू।

२३ मूङ्‍कचा उरियाह मिश्र छाप्कूवापीका बाईची, ना होङाबू यहोयाकीममी लाईस्पी तात्ची। होङाबूआ मूङ्‍क दोप्सेलआ खोन्सेमीची, ना मूङ्‍कम् सालोग्गी साधारण मीस् खूम्स्को थाम्पूपी होन्लामीची।

२४ खोदोलोई शापानमी वात्छा म्छा अहीकाम यर्मियालाम्पा छूवाना नेनाकसा मूङ्‍कचा यर्मिया सेईम् लागी मीस्मी हूक्पी मान्पीची।

यर्मियाआ म्पईपी वोवेन्दा खूर्‌क

२७

यहूदापीक होङाबू योशियाहम् वात्छा म्छा सिदकियाहआ चारखम् तोक्स्कम् थोस्कोपी योबोरोबूपीका ङ्‍क रीङ्बऊ यर्मियापी ता:

२ योबोरोबूआ ओपी ङ्‍क रीङ् पीका: “सोकोवारमी रीबो लो सीङ्मी ईबूम् वोवेन्दालो बानेईमव, ना आम् पईपी यूक्स्व।

३ खीक्‍काना यरूशलेमपी यहूदापीक होङाबू सिदकियाह तूवाकपी ताक राजदूतचीम् हूक्पीका एदोमपीक, मोआबपीक, टुरोसपीक ना सीदोनपीक होङाबूस् तूकपी रीदाम् होक्स्व।

४ मूङ्‍क राजदूतचीम् खची मालिकचीम् लागी ङ्‍क रीदाम् पना येईमीचीव: ‘खोलोप्का दूङ् राःरालोक योबोरोबू, इस्राएलमी नीनाम्माआ ओरोपीके: “आन्‍ना आम्नी होप्-होप्मी मालिक ओरोलानूम्व:

५ ङ्‍क चारीदू, ङ्‍क चारीदूपी तूप् खोलोङ् मीस् ना पोसूस् कोङाङ् ओ होप्मी हायाम् देप् राःरा लो हायाम् राःरालोक ओ हूःआलो बोबूयूचीक तूये, ना कोङा पीम् लन्ची मूयोक मीस् मूङ्‍क पीयो।

६ हन्‍ना खोलोङ् आम्नी छाप्कूवा ओ सूसोमप् बेबिलोनपीक होङाबू नबूकदनेसरमी हूक्पी पीयो। सोगोपीक जीवा-जन्तूस्सो मूङ्‍कम् तईपी तूप् कोङा मूयो।

७ मूङ्‍कम् म्होप्मी छाप्कूवाम् नाम्‍ला मान्याईम् सम्मो खोलोङ् जातिचा मूङ्‍कमी, मूङ्‍कम् वात्छा म्छाचीम् ना मूङ्‍कम् म्चास्चीम् सूसो मईची। खीक्‍काना ओरोसर्प् जातिस् लो देप्-देप् होङाबूस्लो बेबिलोनपीका कोक्स्‍ना मूङ्‍क खची हूक्पी मईची।

८ “खोदोलोई हेप् जातिआ अथवा चारखम्‍आ बेबिलोनपीक होङाबू नबूकदनेसरमी सूसो मम् लो बेबिलोनपीक होङाबूम् वोवेन्दागोपू म्पई ताम्‍लो मानेई मईचीनोदोक, कोङा मूङ्‍क जातिस् दोप्सेलआ, सीसोवा ना चारलाम्-बोहोलाम्‍आ दण्ड पीयोची; मूङ्‍कस् मूङ्‍क होङाबूम् हूक्पीका मासेई मान्छूम् सम्मो कोङा मूङ्‍क तोङ्‍नाङ् दण्ड पीयोची, योबोरोबूआ ओरोपीके।

९ खन्सा ‘बेबिलोनपीक होङाबूम् सूसो आन्‍ना मम् छूनो’ पीक् आम्नी खारीबोपोचीम्, जखाना खोप्चीम्, सेमोम् अर्थ पोक्चीम्, चाप्मोङ् तोप्चीम् ना जादू मप्चीम् रीङ् येन्‍नूम्नव।

१० मूङ्‍कचा आम्नीपी मईचीक खारीबोन् वालीलीक के, मूङ्‍कसा गर्दा आन्‍नी आम्नी होप्मी छाप्कूवापीका छूबूरी हतेई छूम् बोक्से। कोङा आन्‍नी कल्यान्‍नी ना आन्‍नी मासेई छूनी।

११ खोदोलोई म्पई बेबिलोनपीक होङाबूम् वोवेन्दागोपू यूप्ना मूङ्‍कम् सूसो मप् जातिस् कोङा खची होप्मी छाप्कूवापी जोम्-दोम् ना तूम् पीयोची, योबोरोबूआ ओरोपीके।”

१२ यहूदापीक होङाबू सिदकियाह कोङा ङ्‍क रीङ्‍ येईमीयू। कोङा ओरोपीको, “बेबिलोनपीक होङाबूम् वोवेन्दा आम् पईपी खूर्‌व, ना आना मूङ्‍कम् लो मूङ्‍कम् मीस्चीम्‍लो सूसो मव ना आन् लेत्चाईके।

१३ बेबिलोनपीक होङाबूम् सूसो मान्मप् जातिस् योबोरोबूआ चेताऊनी पीचीक तोङ्ना दोप्सेलआ, सीसोवा ना चारलाम्-बोहोलाम्‍आ आन् आम् मीस्चीका ऊदोई सीमा?

१४ ‘बेबिलोनपीक होङाबूम् सूसो आन्‍ना मम् छूनो’ पीक् खारीबोपोचीम् रीङ् येन्‍नूम्नव, ऊदोईपीक्यालो मूङ्‍कचान् आम्नीपी वालीलीक खारीबो मचईचीक तूये।

१५ योबोरोबूआ ओरोपीके, ‘कोङान् मूङ्‍कस् पोक्सूचीक मा, खोदोलोई ओ नीङ्पी मूङ्‍कचा वालीलीक खारीबो मचयस्क तूये। खन्सा कोङा आन्‍नी ङ्‍क छाप्कूवापीका लान्दीयान्‍नी, खीक्‍का आन्‍नी आम्नीपी खारीबो मप् खारीबोपोस्का मासेई छूनी’।”

१६ खीक्‍काना पूजारीचीपी लो ङ्‍क खोलोङ् मीस्चीपीलो कोङा ओरोपीको, “योबोरोबूआ ओरोपीके: आन्‍ना आम्नी होप्मी खारीबोपोचीम् रीङ् येन्‍नूम्नव। मूङ्‍कचा ओरोपीक्चाईक तूये, ‘योबोरोबू दप्स्को खीम्पीक रोङ्-रोदाम् हन्‍ना दावाङ् बेबिलोनपीका आत्‍तस्‍ना बाईयची।’ मूङ्‍कचा आम्नीपी वालीलीक खारीबो मचयस्क तूये।

१७ मूङ्‍कचीम् रीङ् येन्‍नूम्नव। बेबिलोनपीक होङाबूम् सूसो मनूम्व, ना आन्‍नी लेत्चाईनी। ङ्‍क सहर ऊदोई योछोगम्खामा?

१८ मूङ्‍कस् खारीबोपोस्ङा ना योबोरोबूम् रीङ्बऊ मूङ्‍कचीपी तूदोक, योबोरोबू दप्स्को खीम्पी तूक, यहूदापीक होङाबूम् महलपी तूक ना यरूशलेमपी तूक चूम्सोस् बेबिलोनपी खाईम् बोनूनव पीनूना मूङ्‍कचा खोलोप्का दूङ् राःरालोक योबोरोबूपी वाङोम् मस्‍नूव!

१९ ऊदोईपीक्यालो खाम्बा, “दीरीत्‍ती” नीङ् मीचीक ओरोदेप् बाटा, एक्सा-मेक्सा यईम् नप् गाडा, ना ङ्‍क सहरपी होक्सीचीक बीन्‍नीपा चूम्सोस्सो क

२० बेबिलोनपीक होङाबू नबूकदनेसरआ यहूदापीक होङाबू यहोयाकीममी वात्छा म्छा यहोयाकीन ना यहूदापीक लो यरूशलेमपीकलो खोलोङ् मीस् यरूशलेमपीका कैद मस्‍ना खाईचीलो मान्खाईक तूवा।

२१ मूङ्‍क चूम्सोस् योबोरोबू दप्स्को खीम्पी, यहूदापीक होङाबूम् महलपी ना यरूशलेमपी होक्सीचीक तूये, मूङ्‍क चूम्सोस्मी तोक्पी खोलोप्का दूङ् राःरालोक योबोरोबू, इस्राएलमी नीनाम्माआ ओरोपीके:

२२ ‘मूङ्‍क चूम्सोस् बेबिलोनपी छोक्स्तीयची, ना मूङ्‍क चूम्सोस्मी लागी कोङ् तोयोनोक सम्मो मूङ्‍क चूम्सोस्स् मूङ्‍कपीङ् तूचाये,’ योबोरोबूआ ओरोपीके। ‘खीक्‍का कोङा मूङ्‍क चूम्सोस् होसोङ् आतोना बायो, ना ङ्‍क थाम्पूपी यूक्सो’।”

हनन्याह वालीलीक खारीबो

२८

मूङ्‍क दोङ्पीङ्, यहूदापीक होङाबू सिदकियाहआ चारखम् तोक्स्क लीक् दोङ् ङाक् लाः बाईलो अज्जूरमी वात्छा म्छा, गिबोनपी तूप् हनन्याह खारीबोपोआ योबोरोबू दप्स्को खीम्पी पूजारीचीम् लाईस्पी लो खोलोङ् मीस्मी लाईस्पीलो कोङ् ओरोलो:

२ “खोलोप्का दूङ् राःरालोक योबोरोबू, इस्राएलमी नीनाम्माआ ओरोपीके: ‘कोङा बेबिलोनपीक होङाबूम् वोवेन्दा अतूतो।

३ बेबिलोनपीक होङाबू नबूकदनेसरआ योबोरोबूम् खीम्पीक देत्‍तोई चूम्सोस् ङ्‍कपीका बेबिलोनपी खाईक तूवा, मूङ्‍क खोलोङ् नीस् दोङ् गोपी कोङा होसोङ् ङ्‍कपीङ् आतूबूयो।

४ खीक्‍का यहूदापीक होङाबू यहोयाकीममी वात्छा म्छा यहोयाकीन लो खोलोङ् यहूदापीका लात्चीना खाईचीक मीस्लो कोङा होसोङ् ङ्‍कपी आतोना बायोची,’ योबोरोबूआ ओरोपीके, ‘ऊदोईपीक्यालो कोङा बेबिलोनपीक होङाबूम् वोवेन्दा अतूतो’।”

५ खीक्‍काना योबोरोबू दप्स्को खीम्पी थोरेप्दीताक पूजारीचीम् लाईस्पी लो खोलोङ् मीस्मी लाईस्पीलो यर्मिया खारीबोपोआ हनन्याह खारीबोपो ङरी आन्‍नू।

६ खसा मूङ्‍क ओरोलअ, “आमेन, योबोरोबूआ खोरोङ् मनूव! आना खारीबो मक रीङ् योबोरोबूआ पूरा मनूव। योबोरोबू दप्स्को खीम्पीक चूम्सोस् लो ङ्‍क छाप्कूवापीका लात्चीना खाईचीक खोलोङ् मीस्लो खसा बेबिलोनपीका ङ्‍कपी आत्चीनूना बाईचीनूव।

७ खोरोदोसो ङ्‍क खोलोङ् मीस्चीका येईम्मीना कोङा पीकोक ङ्‍क रीङ्बऊ आना येन्व:

८ ईची लाईस्पी ताक खारीबोपोचान् हायाम् देतो छाप्कूवाचीम् ऊल्‍लोङ्पी लो ओरोरोदेप् चारखम्चीम् ऊल्‍लोङ्पीलो जूम्‍लूक्मी तोक्पी, सीसोवाम् तोक्पी ना चारलाम्-बोहोलाम्मी तोक्पी खारीबो मस्क तूये।

९ खोदोलोई खाऊमा-खासेर्माम् तोक्पी खारीबो मप् खारीबोपोआ पीक्‍क रीङ् पूरा छूदोङाङ् मूङ्‍क योबोरोबूआ पोक्स्क खारीबोपो रईछ पीम् छेत्‍ते।”

१० खीक्‍काना हनन्याह खारीबोपोआ यर्मिया खारीबोपोम् पईपीका मूङ्‍क वोवेन्दा लात्ना अत्दीतू।

११ खीक्‍का हनन्याहआ खोलोङ् मीस्मी लाईस्पी ओरोपीका, “योबोरोबूआ ओरोपीके: ‘ङ्‍कतोङ्नाङ् ङ्‍क नीस् दोङ् गोपी कोङा खोलोङ् जातिचीम् पईपीका बेबिलोनपीक होङाबू नबूकदनेसरमी वोवेन्दा अतूतो’।” खीक्‍का यर्मिया खारीबोपोआ क म्होप्मी लाम् कल्‍लू।

१२ हनन्याह खारीबोपोआ यर्मिया खारीबोपोम् पईपीक वोवेन्दा अत्कम् जीस् दोस्पी योबोरोबूम् ङ्‍क रीङ्बऊ यर्मियापी ता:

१३ “खात्ना हनन्याह ओरोलव, ‘योबोरोबूआ ओरोपीकेः आना सीङ्मी वोवेन्दा अत्क तूये, खोदोलोई कोङा मूङ्‍कम् फाईपी सेल्मी वोवेन्दा तातो।

१४ खोलोप्का दूङ् राःरालोक योबोरोबू, इस्राएलपीक नीनाम्माआ ओरोपीके: बेबिलोनपीक होङाबू नबूकदनेसरमी सूसो मम् लागी कोङा ङ्‍क खोलोङ् जातिचीम् पईपी सेल्मी वोवेन्दा तेयूपूयोची, ना खचा मूङ्‍कम् सूसो मईची। सोगोपाक पोसूस्सो कोङा मूङ्‍कम् तईपी यूक्सो’।”

१५ खीक्‍का यर्मिया खारीबोपोआ हनन्याह खारीबोपो ओरोलअ, “ए हनन्याह, येन्व, नीनाम्माआ आन् पोक्साक मा। खोरोदोसो आना ङ्‍क खोलोङ् मीस् वालीलीक रीङ्पी विश्‍वास ममीचीक तूये।

१६ खन्सा योबोरोबूआ ओरोपीके: ‘कोङा आन् ङ्‍क चारीदूपीका लाईम्दीम् मीन्ताम् मूचोयोक तूये। ङ्‍क दोङ्पीङ् आन् सीये, ऊदोईपीक्यालो आना योबोरोबूम् ऊल्‍लोङ्पीक विद्रोह मम् रीङ् खोलोङ् येईमीचीक तूये’।”

१७ मूङ्‍क दोङ्मी नूक् लाःपी हनन्याह खारीबोपो सीया।

कैदपी खाईचीकचीम् लागी यर्मियाम् छाप्दाम्

२९

नबूकदनेसरआ यरूशलेमपीका लात्चीना बेबिलोनपी खाईचीकपीक लेताक धर्म-सेचीपोस्, खीक्‍का पूजारीस्, खारीबोपोस् ना खोलोङ् मीस् यर्मिया खारीबोपोआ हचीक छाप्दाम्पीक रीङ् ङ्‍कस्ङा के।

२ होङाबू यहोयाकीन, होङाबूम् म्मा, महलपीक अधिकारीची, यहूदापीक लो यरूशलेमपीकलो लाम्‍लछास्, मूर्‌पो मीस् ना धातुम् लक् मप्ची खोलोङ् यरूशलेमपीका लात्चीना खाईचीकप्का ङ्‍क छाप्दाम् छाप्चीक के।

३ खसा ङ्‍क छाप्दाम् शापानमी वात्छा म्छा एलासा लो हिल्कियाहम् वात्छा म्छा गमर्याहलो खची हूक्पी पीची। यहूदापीक होङाबू सिदकियाहआ ङ्‍क खोलोङ् मीस् होङाबू नबूकदनेसर तूवाकपी बेबिलोनपी पोक्स्चीक तूवा। छाप्दाम् ङ्‍क तोङ्‍क तूवा:

४ यरूशलेमपीका बेबिलोनपी म्होपा लात्ना खाईक खोलोङ् मीस् खोलोप्का दूङ् राःरालोक योबोरोबू, इस्राएलमी नीनाम्माआ ओरोलयची:

५ “मूङ्‍कपी आन्‍नी खीम् मनूम्ना तूवानीव, खारूवा मनूम्व ना मूङ्‍कपीका सेईक म्चो चानूम्व।

६ सूर् मनूम्ना छामाई वात्नूम्व, आम्नी वात्छा छाचीम् लागी नाम्मेस् तात्नूम्व, ना आम्नी मेकछाचीम् सूर् मीयापानूम्व, ना मूङ्‍कचा छामाई वात्चीनूव। मूङ्‍कपी आन्‍नी पतो-छातो खात्नीव, ना मान्खानीनव।

७ कोङा आन्‍नी लान्‍नीना खान्‍नीक सहरमी नखावा छूम् मीन्ताम् मनूम्व, ना मूङ्‍कम् लागी योबोरोबूपी वाङोम् मनूम्व, ऊदोईपीक्यालो मूङ्‍कम् फलिफाप छूकपीङ् आम्नीम्सो फलिफाप छूये।”

८ एई, खोलोप्का दूङ् राःरालोक योबोरोबू, इस्राएलमी नीनाम्माआ ओरोपीके: “आम्नी रापी तूप् खारीबोपोचा लो जखाना खोप्चालो आन्‍नी दोका पीयानीनूनव। मूङ्‍कचा मोङ्‍ङस्क सेमोपी आन्‍ना सानीवा मनूम्नव।

९ मूङ्‍कचा ओ नीङ्पी आम्नीपी वालीलीक खारीबो मईची। कोङा मूङ्‍कस् पोक्सूचीक मा,” योबोरोबूआ ओरोपीके।

१० योबोरोबूआ ओरोपीके: “बेबिलोनमी लागी नूक्पोङ् दोङ् पूरा छूकप्का कोङ् आम्नीपी तोयो, ना आन्‍नी ङ्‍क थाम्पूपी आईयान्‍नीना बाईयान्‍नी पीकोना मूक सम्तूमालोक ओ यादे कोङा पूरा मूयो।

११ ऊदोईपीक्यालो कोङा आम्नी लागी मूक खोलोङ् लोचम् कोङा छेतो,” योबोरोबूआ ओरोपीके, “मूङ्‍क आम्नी नखावा छूम् लागी के, हानी मम् लागी मा, ना ओरोना आम्नी लागी ताईक नाम्‍ला आसालोक छूनूव।

१२ खीक्‍का आन्‍नी ओपी ताईनी, ना ओपी वाङोम् मईनूम्, ना कोङा आम्नी वाङोम् सानीवा मूयोना येनो।

१३ आन्‍ना आम्नी खोलोङ् गोङ्आ कोङ् लामोनी, खीक्‍का आन्‍ना कोङ् लामोनीना छीपोनी।

१४ आन्‍ना कोङ् छीपोनी,” योबोरोबूआ ओरोपीके, “ना कैदपीका कोङा आन्‍नी आईयान्‍नीना बाईयान्‍नी। कोङा आन्‍नी लान्‍नीना पोन्‍नीक खोलोङ् छाप्कूवापीका लो थाऊपीकालो आन्‍नी बात्ल मयान्‍नी,” योबोरोबूआ ओरोपीके, “ना ऊक थाऊपीकाई कोङा आन्‍नी लान्‍नीना पोन्‍नीक तूवा, मूङ्‍क थाऊपीङ् कोङा आन्‍नी होसोङ् आईयान्‍नीना बाईयान्‍नी।”

१५ आन्‍ना ओरोना पीक्नीफो, “योबोरोबूआन् ई लागी बेबिलोनपीङ् खारीबोपोस् सोक्चीक तूये।”

१६ खोदोलोई दाऊदमी सिंहासनपी तूप् होङाबू ना आन्‍नीस्का कैदपी मान्खास्क ङ्‍क सहरपी तूप् खोलोङ् आम्नी होप्मी मीस्मी तोक्पी योबोरोबूआ ऊई पीके येन्‍नूम्व।

१७ एई, खोलोप्का दूङ् राःरालोक योबोरोबूआ ओरोपीके: “कोङा मूङ्‍कचीम् ऊल्‍लोङ्पी दोप्सेल, सीसोवा ना चारलाम्-बोहोलाम् पोक्सो, ना कोङा मूङ्‍कस् कीम्खाप् ना चाङ् मान्‍नप् अञ्जीर तोङ्‍क बानेई मूयोची।

१८ कोङा मूङ्‍कस् दोप्सेलआ, सीसोवा ना चारलाम्-बोहोलाम्‍आ कलोची। कोङा मूङ्‍कस् चारीदूपीक खोलोङ् चारखम्पी खोलोआ जेर्प् बानेई मूयोची। कोङा मूङ्‍कस् कलोचीक खोलोङ् जातिचीम् रापी कोङा मूङ्‍कस् साराप् तोक्, खची कीम्‍लप् खीक्‍का बीन्‍नीपा मीचा सेस्वा मीक् ना गीक्सेप् बानेई मूयोची।

१९ ऊदोईपीक्यालो मूङ्‍कचा ओ रीङ्बऊ सानीवा मस्‍ना मान्येईची,” योबोरोबूआ ओरोपीके, “मूङ्‍क रीङ्बऊ कोङा ओ सूसो मप् खारीबोपोचीप्का म्खेप्क-खेप् होक्सूक तूवा। आन्‍नी छाप्कूवापीका लातानीना कैदपी खायानीकचासो सानीवा मनूम्ना मान्‍येन्‍नी,” योबोरोबूआ ओरोपीके।

२० खन्सा कोङा यरूशलेमपीका लान्‍नीना बेबिलोनपी कैद मन्‍नीना पोन्‍नीकचे, आन्‍ना योबोरोबूम् रीङ्बऊ येन्‍नूम्व।

२१ ओ नीङ्पी वालीलीक खारीबो मप्चाप् कोलायाहम् वात्छा म्छा आहाबमी लो मासेयाहम् वात्छा म्छा सिदकियाहम्‍लो तोक्पी खोलोप्का दूङ् राःरालोक योबोरोबूआ ओरोपीके: “कोङा मूङ्‍कस् बेबिलोनपीक होङाबू नबूकदनेसरमी हूक्पी पीयूतोची, ना मूङ्‍कसा आम्नी मूक्स्दूपीङ् मूङ्‍कस् सेतची।

२२ मूङ्‍कचीम् कारणआङ् यहूदापीका लात्चीना बेबिलोनपी कैदपी मस्‍ना खाईचीकचा साराप् छोक्स्लो ओरोपीके: ‘बेबिलोनपीक होङाबूआ मीःपी हूईचीक सिदकियाह लो आहाबलो तोङ्नाङ् योबोरोबूआ आन्सो मानूव!’

२३ ऊदोईपीक्यालो मूङ्‍कचा यरूशलेमपी हायाम् ईजेर्म् लप् लक् मस्क तूये। मूङ्‍कचा खची होप्मी खीम्तोनीचीम् तोमास्का तूम्‍लू मस्क तूये। कोङा आज्ञा मान्मङाक वालीलीक रीङ् मूङ्‍कस् नेनाक तूये। ङ्‍कम् तोक्पी कोङा छेतो, ना कोङ् ङ्‍कम् साक्छी तूवो,” योबोरोबूआ ओरोपीके।

शमायाहम् लागी रीदाम्

२४ नेहेलामपी तूप् शमायाह आन्‍ना ओरो लानूम्व,

२५ “खोलोप्का दूङ् राःरालोक योबोरोबू, इस्राएलमी नीनाम्माआ ओरोपीके: आना आम् होप्मी नीङ्पीङ् यरूशलेमपीक खोलोङ् मीस्, मासेयाह पूजारीम् वात्छा म्छा सपन्याह ना बीन्‍नीपा खोलोङ् पूजारीस् छाप्दाम् हची। आना सपन्याह ओरोलअ,

२६ ‘योबोरोबूआ आन् यहोयादा पूजारीम् फाईपी योबोरोबू दप्स्को खीम्मी जीम्मा लाम् लागी पूजारी सोकाक के। आना मूङ्‍कपी खारीबो मप् आस्दोसो म्नीऊ मान्तूप् मीस् थीङ्‌र तेस्व ना म्पईपी सेल् काक्स्पीव।

२७ आम्नी रापी खारीबोपो मप् अनातोतपीक यर्मिया आना ऊदोई मान्वोकू?

२८ बेबिलोनपी केईका मूङ्‍कसा ङ्‍क तोङ्‍क रीदाम् हईकाक तूये, ‘आन्‍नी लातानीना खायानीकपी हायाम्तातो तूम् बोक्से। खन्सा खीम् बोबूयानूम्ना तूवानीव, खारूवा मनूम्व ना मूङ्‍कपीका सेईक म्चो चानूम्व’।”

२९ खोरोदोसो सपन्याह पूजारीआ ङ्‍क छाप्दाम् नीना यर्मिया येईमीयू।

३० खीक्‍काना योबोरोबूम् ङ्‍क रीङ्बऊ यर्मियापी ता:

३१ “छाप्कूवापीका लात्चीना कैदपी खाईचीक खोलोङ्पी ङ्‍क रीदाम् होक्स्व: ‘नेहेलामपी तूप् शमायाहमी तोक्पी योबोरोबूआ ओरोपीके: कोङा मूङ्‍क मान्पोङादोसो शमायाहआ खारीबो माना आन्‍नी वालीलीक रीङ्पी विश्‍वास ममीयानीकसा,

३२ कोङा नेहेलामपी तूप् शमायाह लो मूङ्‍कम् छामाईलो दण्ड पीयोची। मूङ्‍कम् छामाईचा आसासो ङ्‍क खोलोङ् मीस्मी रापी लेईम्चाम् तयस्‍नो, ना कोङा ओ मीस्पी मूयोक नखावासो मूङ्‍कसा खोम् तयनो, ऊदोईपीक्यालो मूङ्‍कसा ओ ऊल्‍लोङ्पी विद्रोह मम् रीङ् मक तूये, योबोरोबूआ ओरोपीके’।”

इस्राएल होसोङ् बोबूयाक

३०

यर्मियापी ताक योबोरोबूम् रीङ्बऊ ङ्‍कङ् केः

२ “योबोरोबू इस्राएलमी नीनाम्माआ ओरोपीके: ‘कोङा आन् लोन्क खोलोङ् रीङ्बऊ ईबूम् सोक्सरपी छाप्व।

३ ङ्‍क तोङ्‍क नाम्‍ला ताचाईक तूये, मूङ्‍क नाम्‍लापी कोङा ओ मीस् इस्राएल लो यहूदालो खची छाप्कूवापीका लात्चीना कैदपी खाईचीकप्का आतोना तातोची, ना छाप्कूवा खची हूक्पी मम् लागी कोङा खची खूक्सू-खूलूस् पीयूचीक मूङ्‍क छाप्कूवा कोङा होसोङ् मूङ्‍कस् पीयोची,’ योबोरोबूआ ओरोपीके।”

४ इस्राएलमी लो यहूदाम्‍लो तोक्पी योबोरोबूआ पीकाक रीङ्बऊ ङकस्ङा के:

५ “योबोरोबूआ ओरोपीके:

‘कीम्‍लम् साल्म् लो चाःरईप् साल्म्‍लो येनूम्चायाम्क तूये,

खाऊमा-खासेर्माम् साल्म् क मा।

६ ततानूम्व ना खोङ्नूम्व:

ऊई वात्छा मीचा छा वाईम् दूरयोनाई?

ऊदोई हायाम् राःरालोक मीस् म्बूक्‍ती बान्क तोङ्ना

म्हूःआ म्बो लाप्दीतक कोङा तूचोयो?

ऊदोई खोलोमीङ् खची ङाली सीप्खाप्मी तोङ्ना बेसार्वा छूवाक तूये?

७ मूङ्‍क लेई हायाम् ईकीम्‍लप् छूये!

मूङ्‍क तोङ्‍क बीन्‍नीपा ऊक लेईसो छूनो।

याकूबमी लागी ङ्‍क दूक्वाम् लेई छूये,

खोदोलोई ख मूङ्‍कप्का लेत्चाये।”

८ खोलोप्का दूङ् राःरालोक योबोरोबूआ ओरोपीके,

“मूङ्‍क लेईपी कोङा मूङ्‍कचीम् पईपीका मूङ्‍क वोवेन्दा अतूतो,

ना कोङा मूङ्‍कचीम् साङ्ल अतूतो।

बीन्‍नीपा छाप्कूवापीकचा हन्‍ना हादेम्सो मूङ्‍कस् रोः मईचीनो।

९ मूङ्‍कम् फाईपी मूङ्‍कचा योबोरोबू खची होप्मी नानाम्मा

ना कोङा मूङ्‍कचीम् लागी होङाबू बानेई मूक

दाऊदमीङ् सूसो मईची।

१० “खन्सा ए ओ सूसो मप् याकूबङा, कीनव।

ए इस्राएल, निराश छूनव,”

योबोरोबूआ ओरोपीके।

“कोङा आन् छूबूरीपीक छाप्कूवापीका ना आम् छामाईची

कैद मस्‍ना खाईचीक छाप्कूवापीका लेन्चामीयोचीना बायोची।

याकूबमी होसोङ् खाऊमा-खासेर्मा लो सुरक्षालो छूये,

ना आसासो मूङ्‍क कीम्मीम् दूरस्‍नो।

११ कोङ् आम् साथपी तूवो ना कोङा आन् लेन्चामीयान्‍ना,”

योबोरोबूआ ओरोपीके।

“आन् छाछापूत्‍ता माक छाप्कूवापीक खोलोङ् मीस् कोङा ईल्पो मान्दी मासेई मूयोची,

खोरोदोसो कोङा आन् क पूरा मासेई मन्दीयान्‍नो।

कोङा आन् नीया मूयोना अनुशासनपी यूयान्‍ना;

ना आन् दण्ड मान्पीमो लेन्दीयान्‍नो।”

१२ योबोरोबूआ ओरोपीके:

“आम् खेर् हादेम्सो मान्‍नप्,

ना आम् खेर् नमीमान्तेईप् तूये।

१३ आम् लागी वाङोम् मीक्पीप् आस्‍सो मान्तू,

आम् खेर् नमीमान्तेईप् तूये,

आन् हादेम्सो नईनो।

१४ खोलोङ् आम् बोक्छोप्चा आन् माताक्साक तूये;

मूङ्‍कचा आन् ऊसो वास्ता मईनो।

ओरोदेप् आम् अपराधआ लो आम् मोऊआ गर्दा

आम् साछीमीचा केराक तोङ्ना कोङा आन् केर्न् ना,

ना सम्तूमा मान्तूप्‍आ तोङ्ना कोङा आन् दण्ड पीन्‍ना।

१५ आम् खेर् मान्‍नमो तूक्चाईकसा आन् ऊदोई खापे?

ओरोदेप् आम् दोस्मी कारणआ लो ओरोतो आम् मोऊपी कारणआलो ङ्‍क खोलोङ् कोङा आम्पी मूकके।

१६ “खोदोलोई आन् लूईप्खाप् खोलोङ् बीन्‍नीपाचा लूत्खीयची,

ना खोलोङ् आम् साछीमीस् खची छाप्कूवापीका लातस्‍ना कैदपी खाईयची।

आन् लूतेईमप्ची बीन्‍नीपाचा लूतेई मईची।

आन् गप्दीप्चीसो कोङा गसूतोची।

१७ खोदोलोई कोङा आन् होसोङ् नमीयान्‍ना,

ना आम् खेर् खोलोङ् नन्खामीयो,”

योबोरोबूआ ओरोपीके,

“ऊदोईपीक्यालो आन् होक्सायाक —

‘आसासो वास्ता माईनोक सियोन!’ पीक्ना लये।”

१८ योबोरोबूआ ओरोपीके:

“कोङा याकूबमी तम्बूपीक सूक्वा लो चामोवालो होसोङ् आनूछूयो,

ना मूङ्‍कम् तूस्को खोलोङ् सम्खे मीयो।

मूङ्‍कम् गस्खाताक थाऊपीङ् मूङ्‍क सहर होसोङ् बोबूईयची,

ना होङाबूम् महल लाईस्पीक थाऊपीङ् बोबूईयची।

१९ मूङ्‍कचीप्का ओलोनूव पीम् स्तुतिम् छाम् लो खाऊमा-खासेर्माम् साल्म्‍लो येनाम्।

कोङा ओ मीस् ओरोसर्प् मूयोची,

ना मूङ्‍कस् मास्‍ना खात्नो।

कोङा मूङ्‍कचीपी साम्दी-सायो तातो,

ना मूङ्‍कस् आसासो गीसेतस्‍नो।

२० मूङ्‍कचीम् छामाईची लाईस्पीक तोङ्नाङ् फलिफाप छूये,

ना ओ मूक्स्दूपी मूङ्‍कचीम् समुदाय पोचीप् छूये।

मूङ्‍कस् अत्यचार मप्ची कोङा दण्ड पीयोची।

२१ मूङ्‍कचीम् लाम्‍लछा मूङ्‍कस् तूकपीकङ् ईल्पो छूये;

मूङ्‍कचीम् चारतोप् मूङ्‍कचीम् रापीकाङ् लत्‍ते।

कोङा मूङ्‍क ओ दोक्पी तातो, ना मूङ्‍क ओ दोक्पी ताये।

ऊदोईपीक्यालो ओ दोक्पी ताम् लागी आसाई साहास मम् दूर?”

योबोरोबूआ ओरोपीके।

२२ “ङ्‍कतोङ्ना आन्‍नी ओ मीस् छूनी,

ना कोङ् आम्नी नीनाम्मा छूवो।”

२३ खोङ्नूम्व, छूलीपी योबोरोबूम् मूर्हूऊ पके,

दुष्‍ट मीस्मी तोङ्पी हायाम् देप् हूक् दाप्से।

२४ खसा बानेई मक लोचोम् पूरा मान्छूम् सम्मो,

योबोरोबूम् हायाम् देप् म्छूली सीनो।

ताईक लेईपी आन्‍ना ङ्‍क बूजेई मईनूम्।

३१

योबोरोबूआ ओरोपीके: “मूङ्‍क नाम्‍लापी कोङ् इस्राएलमी खोलोङ् गोङ्मी नीनाम्मा छूवो, ना मूङ्‍कस् ओ मीस् छूये।”

२ योबोरोबूआ ओरोपीके:

“दोप्सेलपीका लेत्क मीचा

गोङ्‍रूत्खाप् थाम्पूपी सम्खेलू तयची।

कोङ् इस्राएल नोन्चीमीम् लागी तोयो।”

३ योबोरोबू याताक नाम्‍लापी ओरोपीक्‍तो ईपी खोमन्चीक तूवा:

“सदैबरी तूप्चाप् सम्तूमाआ कोङा आन् सम्तूमा मीन्‍नाक तूये;

कोङा आन् हादेम्सो मान्‍याईप् सम्खे मीन्‍नाना ओ दोक्पी तान्क तूये।

४ कोङा होसोङ् आन् बोबूईयान्‍ना,

ए कन्या इस्राएलङा! आन् होसोङ् बोबूये।

आन् होसोङ् आम् होप्मी खैँजडी कीयना

चामोवा मप्चीम् साथपी छम्स् लत्‍ते।

५ सामरियापीक कोम् होम्पी

आना होसोङ् वाचोसीम् पऊ लेत।

खारूवा मप्चा मूङ्‍क लेतची,

ना मूङ्‍कम् म्चो चईची।

६ ङ्‍क तोङ्‍क लेई ताये, मोन्तोलो एफ्राइमपीक कोम् हेम्क छाप्कूवापी

चैकीदारची ओरोपीक्‍तो बसे,

‘तानीव, केई सियोनपी योबोरोबू ई नीनाम्मा तूकपी खात्याके’।”

७ योबोरोबूआ ओरोपीके:

“आम्नी जीनतो याकूबमी लागी छाम् मनूम्व।

जातिचीम् खोलोप्का दूङ् देप् जातिम् लागी ओरोसोतो बस्‍नीव।

आन्‍ना मईनूम्क सायोचोङ्माम् साल्म् येनूम्नूव, ना ओरोपीकानीव,

‘ए योबोरोबू, आम् होप्मी मीस्,

इस्राएलपीक लेताकचीम् उद्धार मव।’

८ खोङ्‍नूम्व, कोङा मूङ्‍कस् योऊना हेम्क छाप्कूवापीका तातोची,

ना चारीदूम् कूना-कूनापीका कोङा मूङ्‍कस् बात्ल मूयोची।

मूङ्‍कचीम् रापी कोमूक्पाची, सक्पाची, होपोसूम् मीम्छास्

ना छावाईम् लागी म्बूक्‍ती बाईप् मीम्छास् छूये।

मूङ्‍कचीम् ओरोदेप् समूह आत्ना ताये।

९ मूङ्‍कस् खाप्‍तो ताये;

कोङा मूङ्‍कस् आतोना तातोचीलो मूङ्‍कचा वाङोम् मईची।

कोङा मूङ्‍कस् काऊलोक योऊमी चाखेम्-चाखेम् लाम्दूपोची,

मूङ्‍कचा जोलोङ् मान्तोक् तन्तईक लाम्‍लाम्पा मूङ्‍कस् लाम्दूपोची,

ऊदोईपीक्यालो कोङ् इस्राएलमी पा के,

ना एफ्राइम क बूसूम्छाप् ओ छा के।

१० “ए जाति-जातिचे, योबोरोबूम् रीङ्बऊ येन्‍नूम्व;

छूबूरीप्क दीरीत्‍तीम् चाखेम् होम्पीक छाप्कूवा होम्पी ओरोपीकानीना येईमीयानूम्व:

‘इस्राएल छाछापूत्‍ता मप्‍आ मूङ्‍कस् बात्ल मईची,

ना गथाला म्होप्मी बागालमी चोलोगूलो मईक तोङ्ना

खसा मूङ्‍कचीम् चोलोगूलो मय।’

११ ऊदोईपीक्यालो योबोरोबूआ याकूब म्दाम् छोक्सना छूतेई मय,

ना मूङ्‍चीप्का दूङ् राःरालोकचीम् हूक्पीका मूङ्‍कस् खसा छुटकारा पीयची।

१२ मूङ्‍कस् ताईना सियोनपीक ओरोरेप् थाऊ होम्पी चामोवालो छाम् मईची;

योबोरोबूपीका हायाम् नप् थक् तचीकसा मूङ्‍कचा चामोवा मईची;

छीर्म् मी, नयाँ दाखमद्यमी, तेलमी, लूस्-छाराम् म्छाचीम्

ना पी-लूपीम् म्छाचीम् कारणआ मूङ्‍कस् रामेई छूये।

मूङ्‍कस् हायाम् काऊआ बीम्‍मक बगैँचा तोङ्‍क छूये;

मूङ्‍कस् हन्‍ना हादेम्सो सोक्पी छूम् बोक्स्‍नो।

१३ खीक्‍काना सोलोमेस् चामोवापी छमे,

ना सोलो लो खूवोबूप्लो खची जीनये।

कोङा मूङ्‍कचीम् सोक् जीनम्पी फातूपूयोची।

कोङा मूङ्‍कस् सान्त्वना पीयोची

ना मूङ्‍कचीम् सोक्मी फाईपी जीनम् पीयोची।

१४ पूजारीस् कोङा हायाम् देतो चाम् थक् पीयोचीना खची गोङ् काम्मीयोची,

ना ओ मीस् कोङा हायाम् देतो नप् चाम् थक् पीयोचीकसा खची बो खासे,”

योबोरोबूआ ओरोपीके।

१५ योबोरोबूआ ओरोपीके:

“रामापीका ईबूम् साल्म् येनूम्चायाम्,

तूनीवा मईचीक लो हायाम् सोतो खाप्कलो,

राहेल म्छाचीम् लागी खाप्‍चाईक तूये,

खसा सान्‍त्‍वना पीचीक रीङ् इन्कार मअ,

ऊदोईपीक्यालो खम् नूक्‍छास् हन्‍ना मान्तू।”

१६ योबोरोबूआ ओरोपीके,

“आन् खाप्क साल्म् रोकेई मव, आम् मूक्स्पीका मीक्वा हूप्स्‍नव,

ऊदोईपीक्यालो आना लक् मईकम् पूनाऊनी तय,”

योबोरोबूआ ओरोपीके।

“मूङ्‍कस् खची साछीमीम् छाप्कूवापीका आत्ना ताये।

१७ ङ्‍कतोङ्ना आम् छामाईचीम् लागी आसा तूये,”

योबोरोबूआ ओरोपीके।

“आम् छामाईची खची होप्मी छाप्कूवापीङ् आत्ना ताये।

१८ “एफ्राइमआ तूनीवा मक आछीयाङ् कोङा येनू:

‘ईबूम् दाहेई मान्मम्पा बाछा तोङ्ना आना कोङ् अनुशासनपी यूक्सो,

ना कोङ् अनुशासनपी तूवो।

कोङ् आतोना तातोव, ना कोङ् आईम्ना ताम् लागी तयार तूवो,

ऊदोईपीक्यालो आन् योबोरोबू ओ नीनाम्मा तूये।

१९ कोङ् थामोना खातोकप्का कोङा वालूम्मा मू;

कोङा बूजेईमूकप्का ओपम् दूपू।

कोङ् ङाम्‍लाला छूवो ना ओ नीङ्ला खाता,

ऊदोईपीक्यालो कोङ् सोलो तूवोलोयीकाक मोऊ कोङा खूरूतूक तूवा।’

२० ऊई एफ्राइम कोङा सम्तूमा मीयूक

ना मूङ्‍कप्का कोङ् ओ जीनक ओ छा मायोनाई?

मूङ्‍कम् ऊल्‍लोङ्पी कोङ् देई नेनोदोसो

कोङ् मूङ्‍कम् मीमा सीयोचोयो।

खन्सा ओ गोङ्आ मूङ्‍कमीङ् लन्ची मचय;

मूङ्‍क हेम् हायाम् ओ सम्तूमा तूये,”

योबोरोबूआ ओरोपीके।

२१ “लाम् खोमीक् चीन्‍न यूक्स्व ना खाम्बा थूक्स्व,

आन् खात्क लाम् नम्‍लो मूक्छे मव।

ए कन्या इस्राएलङा, आन् आत्‍ताव,

आम् सहर हेम् आत्‍ताना ताव।

२२ ए आम् विश्‍वास मान्दीक मेकछाङा,

आन् हादेसम्मोई एक्सा-मेक्सा तूतीते?

योबोरोबूआ चारीदूपी ईबूम् ङ्‍क तोङ्‍क नयाँ लक् मय:

ईबूम् मीम्छाआ वात्छाम् रूसो मय!”

२३ खोलोप्का दूङ् राःरालोक योबोरोबू इस्राएलपीक नीनाम्माआ ओरोपीके: “कोङा मूङ्‍कस् कैदपीका आतोचीना तातोचीलो खोलोङ् मीचा यहूदापीक छाप्कूवापी लो मूङ्‍क तूक सहर होम्पीलो ङ्‍क रीङ्बऊ होसोङ् नेने ‘योबोरोबूआ म्होप् तूस्को पवित्र कोम् आसीक् पीनूव!’

२४ यहूदापी ना मूङ्‍कपी तूक खोलोङ् सहरपी खारूवा मप्ची, ना खची होप्मी बागालचीका तूप्‍तीप् गथालास् खोलोङ् ईदेऊपीङ् तूये।

२५ खची सऊ तूक्ची कोङा होसोङ् ताजा मूयोची ना नीऊरीरी मीक्ची चाम् थक् पीयोचीना खची गोङ् काम्मीयोची।”

२६ ओन्तोदीपीङ् कोङ् थीतोपको ना लीक् हेम् खोङू। कोङ् हायाम् ओ ईम्‍लचाक तूवा।

२७ योबोरोबूआ ओरोपीके, “नाम्‍ला ताचाये, मूङ्‍क नाम्‍लापी कोङा इस्राएलपीक चारखम् लो यहूदापीक चारखम्‍लो मीस्मी छामाईचा लो पोसूम् छाचालो पेपो।

२८ खाताक नाम्‍लापी कोङा मूङ्‍कस् देलूतू, रूक्सूना होलातू, ना मूङ्‍कचीपी पीलूलूक्दीप् तातू। खोदोलोई हन्‍ना कोङा मूङ्‍कस् आछीयाङ् लेतोची ना बानेई मूयोची,” योबोरोबूआ ओरोपीके।

२९ “मूङ्‍क लेईपी मीचा हादेम्सो ओरो पीक्नो,

‘जूजूर्पा वाचोसी खची पाचा चची,

खीक्‍का खची छामाईचीम् काङ् यासा।’

३० खोलोङ् मीस् खची होपा मईचीक मोऊमी लागीङ् सीये। आस्कसाई जूजूर्पा वाचोसी चय मूङ्‍कम्ङा म्काङ् यासे।”

३१ योबोरोबूआ ओरोपीके, “मूङ्‍क तोङ्‍क नाम्‍ला ताचाये,

मूङ्‍क नाम्‍लापी इस्राएलपी तूप् मीस्चीका लो

यहूदापी तूप् मीस्चीकालो

कोङा ईबूम् नयाँ करार छूयो।

३२ मूङ्‍कचीम् खची खूक्सू-खूलूस्का कोङा छूयूक करार तोङ्‍क ङ्‍क छूनो;

मूङ्‍क करार कोङा मूङ्‍कस् खची हूक्पी लापूचीना मिश्र छाप्कूवापीका लाम्‍दूप्‍तो बायूचीक नाम्‍लापी छूयूक तूवा।

कोङ् मूङ्‍कचीम् खची पा तूवोदोसो

मूङ्‍कचा मूङ्‍क ओ करार गस्ची,”

योबोरोबूआ ओरोपीके।

३३ “खोदोलोई कोङा ओ मीस् खची छाप्कूवापी आतोना तातोचीकप्का

कोङा मूङ्‍कस्का छूयोक नयाँ करार ङ्‍क तोङ्‍क छूये:

मूङ्‍कचीम् खची सानीवापी ओ ललई यूक्सूपूयोची,

कोङा मूङ्‍कचीम् गोङ्पी ङ्‍क छापूपूयोची।

कोङ् मूङ्‍कचीम् नीनाम्मा छूवो,

ना मूङ्‍कस् ओ मीस् छूये।

३४ ‘योबोरोबू छेतानूम्व’ पीक्ना हन्‍नायीका मीचा आसासो

म्खीम्तोनी अथवा म्बू-म्नेछो ईयनो,

ऊदोईपीक्यालो चीमापीका देप्पा सम्मो खोलोआङ् कोङ् छेतो,”

योबोरोबूआ ओरोपीके।

“मूङ्‍कचीम् खची अपराध कोङा छेमा पीयोची,

ना कोङा मूङ्‍कचीम् मोऊ हन्‍ना हादेम्सो मीनूचोयोनो।”

३५ योबोरोबूआ ओरोपीके,

लेईपी कोदी पीम् लागी नाम् म्तूस्कोपी यूप्,

सेपा कोदी पीम् लागी लालीमा लो सोङ्‍गेर्‌लो आज्ञा पीप्,

छाल ङूर्‌मीम् लागी दीरीत्‍ती हल्‍लेई मप्ची नीङ्,

खोलोप्का दूङ् राःरालोक योबोरोबू के:

३६ “ङ्‍क खोलोङ् खची होप्-होप्मी तूस्कोपी यूम् नियम

ओ मूक्स्दूपीका मास्‍ना खालेत्दोङाङ्

इस्राएल ओ लाईस्पी ईबूम् जाति छूम्पीका मासेई छूये।”

३७ योबोरोबूआ ओरोपीके:

“नाम्छूई थाप्दूराम्दोक,

ना चारीदूम् जग लामाम्ना छीप्दूराम्दोङाङ्

मूङ्‍कचा मस्क खोलोङ् अधर्मम् कारणआ

कोङा इस्राएलमी छामाईची होक्सूलातोची,”

योबोरोबूआ ओरोपीके।

३८ योबोरोबूआ ओरोपीके: “नाम्‍ला ताचाये, मूङ्‍क नाम्‍लापी हननेलपीक धरहरापीका आर्को कूनापीक लाम्स्को सम्मोङ् सहर होसोङ् ओ लागी बोबूये।

३९ थाम् रीबो मूङ्‍कपीका सीधाङ् गारेब कोम् सम्मो तातेके, ना मूङ्‍कलाम्पा रीम्मना गोआ सम्मो खाते।

४० सालोग्गी लो छूबूईलो होस्को खोलोङ् तेल्म्, ना नाम् आप्स्को हेम्क किद्रोन खम्‍ला सम्मोक खोलोङ् रायीखा खोक् मीचीक लाम्स्कोम् आर्को कूना सम्मो योबोरोबूम् लागी पवित्र छूये। मूङ्‍क सहर हन्‍ना हादेम्सो हतेई मईचीनो अथवा गसस्‍नो।”

यर्मियाआ ईबूम् रायीखा खेत्क

३२

यहूदापीक होङाबू सिदकियाहआ चारखम् तोक्स्कम् ईक्पोङ् दोङ् बाईलो योबोरोबूपीका यर्मियापी ताक रीङ्बऊ ङ्‍कङ् के। मूङ्‍क दोङ्पी नबूकदनेसर होङाबूआ चारखम् तोक्स्क ईक्पोङ् रेक् दोङ् बाईक तूवा।

२ मूङ्‍क नाम्‍लापी बेबिलोनपीक होङाबूम् सेनाचा यरूशलेम ऊर्‌चीक तूवा, ना यर्मिया खारीबोपोक यहूदापीक होङाबूम् महलमी सुरक्षा मप् चौकी तूवाक पोतेल्पी थूनापी यूक्स्चीक तूवा।

३ यहूदापीक होङाबू सिदकियाहआ मूङ्‍क ओरोलना कैद मक तूवा, “आना ऊदोई ओरो पीक्‍तो खारीबो मईकई, ‘योबोरोबूआ ओरोपीके: कोङा ङ्‍क सहर बेबिलोनपीक होङाबूम् हूक्पी पीम् हूयोक तूये, ना मूङ्‍कसा ङ्‍क सहर म्हूक्पी मय।

४ यहूदापीक होङाबू सिदकियाह बेबिलोनीचीम् हूक्पीका जूम्खाम् दूरनो, खोदोलोई मूङ्‍क आछीयाङ् बेबिलोनीचीम् हूक्पी छूये। मूङ्‍कसा बेबिलोनपीक होङाबू म्होप्मी मूक्साङ् तय ना रीङ्छाम् मय।

५ मूङ्‍कसा सिदकियाह बेबिलोनपी छोक्स्तीय, ना कोङा मूङ्‍कम् तोक्पी फैसला मूयोनोक सम्मो मूङ्‍क मीखीङ् तूचाये, योबोरोबूआ ओरोपीके। आना बेबिलोनीचीम् ऊल्‍लोङ्पी जूम्‍लूक् मईदोक आन् सफल छूनो’।”

६ यर्मियाआ ओरोपीका, “ङ्‍क योबोरोबूम् रीङ्बऊ ओपी ता:

७ आम् बोङ् शल्‍लूममी वात्छा म्छा हनमेल आन् तूकपी ताईना ओरोलये, ‘अनातोतपी तूक ओ रायीखा खेत्व, ऊदोईपीक्यालो होप् मीस्मी रूप्पी मूङ्‍क खेईम्ना ऊकासेईमम् हक् लो कर्तव्यलो आम्मीङ् के।’

८ “खीक्‍काना योबोरोबूआ पीकाक तोङ्ना ओ बोङ्मी वात्छा म्छा हनमेलमी सुरक्षा मप् चौकी तूवाक पोतेल्पी कोङ् तूवोकपी ताना कोङ् ओरोलो, ‘बेन्यामीनमी इलाकापीक अनातोतपी तूक ओ रायीखा खेत्व। मूङ्‍क ऊकासेई मम्ना आम् हूक्पी मम् हक् आम्मीङ् तूये। खन्सा मूङ्‍क आना आम् होप्मी लागी खेत्व।’ ङ्‍क योबोरोबूम् रीङ्बऊ रईछ पीम् कोङा छेतू।

९ “खन्सा कोङा ओ बोङ्मी वात्छा म्छाम् हूक्पीका अनातोतपी तूवाक रायीखा खेतू, ना नाम्छेर्‌बूम् ईक्पोङ् नूक्ची चेप्‍तीरोङ् म्दाम् मूङ्‍क जोखेईमूना पीयू।

१० कोङा तमसुकपी सही मूऊ, ना छाप तेसू। कोङा साक्छीस् यूक्सू ना जोखेईमूना नाम्छेर्‌बू पीयू।

११ खीक्‍का कोङा रायीखा खेतू तमसुक लापू, अर्थात् पीलम् भाका मम्पा रीङ्पी छाप तेम्पा सक्‍कल लो छाप मान्तेम्पा नक्‍कललो कोङा लापू,

१२ ना ओ बोङ्मी वात्छा म्छा हनमेलमी, तमसुकपी सही मप्चीम् ना सुरक्षा मप् चौकी तूवाक पोतेल्पी तूप् खोलोङ् यहूदीचीम् लाईस्पी मूङ्‍क तमसुक कोङा नेरियाहमी वात्छा म्छा, महसेयाहमी म्चास् बारूक पीयू।

१३ “कोङा बारूक मूङ्‍कचीम् लाईस्पीङ् ओरो पीकोना आज्ञा पीयू:

१४ ‘खोलोप्का दूङ् राःरालोक योबोरोबू, इस्राएलमी नीनाम्माआ ओरोपीके: छाप तेम्पा तमसुकमी लो छाप मान्तेम्पा तमसुकमीलो नीत्चीङ् सबूत लाप्ना ईबूम् बोहोम् छूप्पी यूक्स्यूक्स्व, ओरोना मूङ्‍क हायाम्तातो सुरक्षित छूनूव।

१५ ऊदोईपीक्यालो खोलोप्का दूङ् राःरालोक इस्राएलपीक नीनाम्माआ ओरोपीके: मीचा खीम्, रायीखा ना वाचोसीखा ङ्‍क छाप्कूवापी होसोङ् खेतची।’

१६ “नेरियाहम् वात्छा म्छा बारूक मूङ्‍क रायीखा खेतूक तमसुक पीयूकप्का कोङा योबोरोबूपी ओरो पीकोना वाङोम् मू:

१७ “ए योबोरोबू नीनाम्माङा, आनाङ् आम् होप्मी ओरोदेप् राःरा लो सत्क आम् हूःआलो नाम्छूई लो चारीदूलो बोबूईक के। आना मदूरनोक ऊसो मान्तू।

१८ हबऊ-हबऊची आना आम् होप्मी सम्तूमा खोमीयची, खोदोलोई खची खूक्सू-खूलूचीम् मोऊमी म्फाई दोस्का ताप् खची छामाईचीपी लाप। ए खोलोप्का दूङ् देप् ना खोलोप्का दूङ् राःरालोक नीनाम्माङा, आम् नीङ् खोलोप्का दूङ् राःरालोक योबोरोबू के!

१९ आम् लोचम् हायाम् देप् ना आम् लक् हयाम् राःरालोक तूये। मीस्मी खोलोङ् चाल आम् मूक्स्दूपी छेङ्छेङ्‍यो दात्खाते, ना खोलोङ् मीस् खची चाल तोङ्ना लो खचा मईचीक लक् तोङ्नालो आना पूनाऊनी पीयची।

२० मिश्र छाप्कूवापी छाक्‍काक चीन्‍न लो छाक्‍काक लक्लो आना मअ, खीक्‍का एसेक लेई सम्मोङ् इस्राएलीचीम् रापी लो खोलोङ् सोम्छाचीम् रापीलो मूङ्‍क लक् मतो बाईचयक तूये। ओरोना एसेक लेई सम्मोङ् आम् नीङ्ला तोक्स्चाईक तूये।

२१ आना आम् होप्मी मीस् इस्राएलीस् छाक्‍काक चीन्‍न लो लक्‍लो मना हायाम् राःरालोक आम् हूः सत्ना कीम् मीत्‍तो मिश्र छाप्कूवापीका लात्चीना बाईची।

२२ आना मूङ्‍कचीम् खची खूक्सू-खूलूस् पीयान्‍नी लचीना पस्तून चक ओलोन् लो खूदलो बगेई छूक् ङ्‍क छाप्कूवा मूङ्‍कस् पीची।

२३ ओखी खूक्सू-खूलूस् ताना ङ्‍क छाप्कूवापी हक् तोक्स्ची। खोदोलोई मूङ्‍कचा आम् आज्ञा मान्‍रेप्ची, आम् ललई तोङ्ना मूङ्‍कस् मान्तोक्सा। मूङ्‍कस् मनूम्व पीकाना आना पीचीक आज्ञा मूङ्‍कचा मान्‍रेप्ची। खन्सा आना ङ्‍क खोलोङ् नीछीमा मूङ्‍कचीपी तातू।

२४ “खोङ्व, ङ्‍क सहर खची हूक्पी मम् लागी बेबिलोनीचा ङ्‍क सहर ऊर्म् छेम्सी बोङ्चीक तूये। दोप्सेलमी, सीसोवामी ना चारलाम्-बोहोलाम्मी कारणआ ङ्‍क सहर आक्रमण मप् बेबिलोनीचीम् हूक्पी ङ्‍क सहर छूये। आना पीकाक खोलोङ् रीङ् पूरा छूवाक आना तचयक तूये।

२५ खीक्‍का ए योबोरोबू नीनाम्माङा, ङ्‍क सहर बेबिलोनीचीम् हूक्पी छूखात्दोसो ‘नाम्छेर्‌बू पीम्ना साक्छीस् काछोम्ना रायीखा खेईम् आज्ञा आना कोङ् पीयो’।”

२६ खीक्‍काना योबोरोबूम् ङ्‍क रीङ्बऊ यर्मियापी ता:

२७ “खोलोङ् सोम्छाचीम् नीनाम्मा कोङ्‌ङा के। कोङा ममान्दूर्प् ऊओ तूनाई?

२८ खन्सा योबोरोबूआ ओरोपीके: कोङा ङ्‍क सहर बेबिलोनीचीम् हूक्पी लो बेबिलोनपीक होङाबू नबूकदनेसरमी हूक्पीलो पीम् हूचोयोक तूये। खन्सा मूङ्‍कचा ङ्‍क खची हूक्पी मईची।

२९ ङ्‍क सहर आक्रमण मप् बेबिलोनीस् ताईना ङ्‍क मीःआ हूईदीतची। मीचा बाल देऊताचीम् लागी लो बीन्‍नीपा देऊताचीम् लागीलो कौसी-कौसीपी धूप हूईचीना खीक्‍का कूईम्ना चारेईमम् बलि चारेई मस्‍ना कोङ् ओ छूली काईमीयोक तूये; मूङ्‍क तोङ्‍क खीम् खोलोङ् मीःआ हूईदीतची।

३० “इस्राएलपीक मीचा लो यहूदापीकलो मीचा सोलो तूवालोयीकाङ् ओ लाईस्पी रई लक्ङाङ् मस्क तूये। आछीयाङ् इस्राएलपीक मीचा खची हूःआ कोङ् ओ छूली काईमीम् लक्ङाङ् मस्क तूये, योबोरोबूआ ओरोपीके।

३१ बोबूयूक लेईयीका एसेक लेई सम्मोङ् ङ्‍क सहरआ कोङ् हायाम् ओ छूली काईमीयोक तूये, खन्सा कोङा ङ्‍क सहर ओ मूक्स्दूपीका छूबूरी हतेई मम्ङा छूये।

३२ इस्राएलपी लो यहूदापीलो तूप् मीचा, मूङ्‍कचीम् खची होङाबूचा, अधिकारीचा, पूजारीचा ना खारीबोपोचा खीक्‍का यरूशलेमपी तूप् खोलोङ् मीचा रई लक् मस्‍ना कोङ् ओ छूली काईमीयोक तूये।

३३ मूङ्‍कचा खची दोस् ओ हेम् हीक्स्चीक तूये, खोदोलोई खची लाईस्‍ने हीक्स्चीक मान्तू। मूङ्‍कस् कोङा म्खेप्क-खेप् ईयूचीदोसो खचा ओ सेचीवाम् वास्ताङ् मान्मची।

३४ ओ नीङ्पीका खोलोआ छेत्‍तस्क ङ्‍क दप्स्को खीम्पी मूङ्‍कचा खची होप्मी ईजेर्म् लप् देऊतास् यूक्स्ची ना मूङ्‍क अशुद्ध मदीत्ची।

३५ खची छामाईची मोलेख देऊताम् लागी मीःपी बलि चारेईमम् लागी मूङ्‍कचा बेन-हिन्‍नोममी बेँसीपी बाल देऊताम् ओरोरोरेप् थान बोबूईची। यहूदा मोऊ ममीक ङ्‍क तोङ्‍क ईजेर्म् लप् लक् मूङ्‍कचा मस्‍नू पीकोना कोङा मूङ्‍कस् हाल्‍लोसो आज्ञा मान्पीङाची, ङ्‍क तोङ्‍क रीङ् हाल्‍लोसो ओ सानीवापी मान्ताक तूवा।

३६ “ङ्‍क सहरमी तोक्पी आन्‍ना ओरो पीक्चाईनी, ‘ङ्‍कन् दोप्सेललाम्पा, सीसोवालाम्पा ना चारलाम्-बोहोलाम्‍लाम्पा बेबिलोनपीक होङाबूम् हूक्पी छूये।’ खोदोलोई योबोरोबू इस्राएलपीक ननाम्माआ ओरोपीके:

३७ ‘कोङ् हायाम् ओ छूली काताना मूङ्‍कस् खस् तूवाक थाऊपीका लातूचीना बीन्‍नीपा छाप्कूवापी पोक्सूचीक तूवा, हन्‍ना कोङा मूङ्‍क खोलोङ् छाप्कूवापीका आछीयाङ् मूङ्‍कस् बात्ल मूयोची। कोङा मूङ्‍कस् होसोङ् ङ्‍क थाऊपी आतोना बायोची, ना खाऊमा-खासेर्मालो सुरक्षित तूम् पीयोची।

३८ मूङ्‍कस् ओ मीस् छूये ना कोङ् मूङ्‍कचीम् नीनाम्मा छूवो।

३९ मूङ्‍कस् ईबूम् चालपीङ् तोनूव, ना मूङ्‍कचा खची लागी ना दोस्का ताप् खची छामाईचीम् नखावा छूम् लागी सदैबरी ओपीका कीनूव पीकोना कोङा मूङ्‍कस् ईबूम् सानीवाङ् पीयोची।

४० मूङ्‍कस्का सदैमी लागी कोङा करार छूयो: मूङ्‍कचीम् नखावा मम् कोङा हादेम्सो होक्सूयोनो, ना मूङ्‍कस् ओपीका फोन्चीनूना खान्‍नूनव पीकोना मूङ्‍कचीपी ओपीका कीप् गोङ् तेयूपूयोची।

४१ मूङ्‍कचीम् नखावा मम्पीङ् कोङ् ओ जीनये, ना आछीयाङ् मूङ्‍कस् ङ्‍क छाप्कूवापी कोङा खोलोङ् ओ गोङ्आ लो ओ आत्मालो तूम् पीयोची।

४२ “योबोरोबूआ ओरोपीके: कोङा ङ्‍क मीस्चीपी हायाम् देप् नीछीमा तातू, खन्सा हन्‍ना कोङा यादे मूक खोलोङ् आशिष् मूङ्‍कस् पीयोची।

४३ होसोङ् ङ्‍क छाप्कूवापी मीचा थाम्पूवार खेतची; मूङ्‍क थाम्पूम् तोक्पी आन्‍ना ओरो पीक्नी, ‘ङ्‍कन् बेबिलोनीचीम् हूक्पी छूवाकसा मीस् लो पोसूलो ऊसो मान्तूप् थाम्पू छूवाक तूये।’

४४ बेन्यामीनमी इलाकापी, यरूशलेममी चाखेम्-मीखेम्पीक तेल होम्पी, यहूदापीक सहर होम्पी, कोम् हेम्क सहर होम्पी, तराईपीक सहर होम्पी ना नेगेवपीक सहर होम्पी नाम्छेर्‌बू पीयस्‍ना थाम्पूवार खेतची, ना तमसुकपी साक्छी यूक्सस्‍ना छाप तेसची, ऊदोईपीक्यालो कोङा आम्नीपी सूक्वा लो चामोवालो होसोङ् तातो, योबोरोबूआ ओरोपीके।”

खाऊमा-खासेर्माम् लागी योबोरोबूआ यादे मक

३३

सुरक्षा मप् चौकी तूवाक पोतेल्पी थूनापी तूवाक नाम्‍लापीङ् योबोरोबूम् ङ्‍क रीङ्बऊ यर्मियापी होसोङ् दोस्पीसो ता:

२ “योबोरोबूआ ओरोपीके — चारीदू बोबूईप् योबोरोबू, मूङ्‍क योबोरोबूआङ् मूङ्‍क चारीदूम् आकार बानेईमना यूक्सू, खम् नीङ् योबोरोबू के:

३ ‘कोङ् दपोव, ना कोङा आन् ङरी आईयान्के ना आना छेत्‍तनो-लेसनोक ओरोगूम् रीङ् ना सूलाक रीङ् खोलोङ् कोङा आन् ईयान्‍ना।’

४ ऊदोईपीक्यालो योबोरोबू इस्राएलमी नीनाम्माआ ओरोपीके: आम्नी साछीमीचा आन्‍नी ऊर्म् लागी छेम्सी बोङ्चीकम् ऊल्‍लोङ्पी लो दोप्सेलमी ऊल्‍लोङ्पीलो पर्खाल पोचीप् बानेईमम् लूङ्-सीङ्मी लागी ङ्‍क सहरपीक खीम् लो यहूदापीक होङाबूम् महललो हत्दीतानूम्क तूये।

५ खोदोलोई बेबिलोनीस्का आन्‍ना मनूम्क जूम्‍लूक्पी ओ छूली काताना कोङा सेतोची पीकोक सहरपीक मीस्मी सालोग्गीआ आन्‍ना हत्दीतानूम्क थाऊ खोलोङ् पेपो। मूङ्‍कपी छूवाक खोलोङ् रई लक्मी कारणआ कोङा ओ ङाली मूङ्‍क सहरपीका सूलो।

६ “खोरोदोसो कोङा मूङ्‍क सहर लो ओ मीस्लो नन्खामीयोची, खीक्‍का मूङ्‍कस् हायाम् खाऊमा-खासेर्मापी लो सुरक्षापीलो तूम् पीयोची।

७ कोङा यहूदा लो इस्राएललो कैदपीका आतोना तातोची, ना मूङ्‍कस् होसोङ् लाईस्पीक तोङ्‍कङ् बानेई मूयोची।

८ ओ ऊल्‍लोङ्पी मस्क खोलोङ् मोऊपीका कोङा मूङ्‍कस् शुद्ध मूयोची, ना मूङ्‍कचा ओ ऊल्‍लोङ्पी विद्रोह मस्‍ना मोऊ मस्क खोलोङ् खची मोऊ छेमा पीयोची।

९ खीक्‍का ङ्‍क सहर चारीदूपीक खोलोङ् जातिचीम् लाईस्पी ओ लागी नीङ्ला तोमीक्, चामोवा ताईप्, सायोचोङ्मा लो साम्दी-सायोलो ताईप् छूये। मूङ्‍क जातिचा कोङा ङ्‍कपी मूक नप् लक् लो नखावा मूक रीङ्लो येनस्कप्का, कोङा ङ्‍क सहरपी तातूक सूक्वाम् कारणआ लो खाऊमा-खासेर्माम् कारणआलो मूङ्‍कस् खची कीम् लईना वेरेमोक्स् योक्से।

१० “योबोरोबूआ ओरोपीके: ङ्‍क थाम्पूम् तोक्पी आन्‍ना ओरोपीक्‍नी, ‘मीस् लो पोसूलो आस्सो मान्तूप् ङ्‍क ईबूम् गोङ्‍रूत्खाप् थाम्पू के।’ खोरोदोसो मीस् लो पोसूलो मान्तूप् यहूदापीक सहरपी लो यरूशलेमपीक लाम्पीलो

११ चामोवाम् साल्म् लो जीनम्मी साल्म्‍लो, खीक्‍का दूखूलीप्-दूखूलीम्मी साल्म् लो योबोरोबू दप्स्को खीम्पी ओरो पीक्‍तो ओलोनूव पीम् बलि ताईप्चीम् साल्म्‍लो होसोङ् येनाम्,

‘खोलोप्का दूङ् राःरालोक योबोरोबू ओलोनूव लानूम्व,

ऊदोईपीक्यालो योबोरोबू नखावा मप् तूये,

खम् सम्तूमा सदैबरी तूचाये!’

ऊदोईपीक्यालो कोङा होसोङ् ङ्‍क छाप्कूवापी सूक्वा लो खाऊमा-खासेर्मालो तातो, योबोरोबूआ ओरोपीके।

१२ “खोलोप्का दूङ् राःरालोक योबोरोबूआ ओरोपीके: ‘मीस् लो पोसूलो मान्तूप् ङ्‍क गोङ्‌रूत्खाप् थाम्पूपी, ना मूङ्‍कपी तूक खोलोङ् सहर होम्पी होसोङ् गथालाचीम् लागी खची बागाल नोन्चीस्को खार्का छूये।

१३ कोम् हेम्क छाप्कूवापीक सहर होम्पी, म्तेल्म्पी तूक सहर होम्पी, नेगेवपी तूक सहर होम्पी, बेन्यामीनमी इलाका होम्पी, यरूशलेममी चाखेम्-मीखेम्पी तूक तेल् होम्पी ना यहूदापीक सहर होम्पी गथालाचा खची बागाल ङीर्-ङीर्‌वा चारेई मईची,’ योबोरोबूआ ओरोपीके।

१४ “योबोरोबूआ ओरोपीके, ‘ङ्‍क तोङ्‍क नाम्‍ला ताचाईक तूये, मूङ्‍क नाम्‍लापी इस्राएलपी तूप् मीस्पी लो यहूदापी तूप् मीस्पीलो मूक ओ सम्खेलूलोक यादे कोङा पूरा मूयो।

१५ “मूङ्‍क लेईपी लो नाम्‍लापीलो

कोङा दाऊदमी वंशपीका ईल्पो धर्मी छामाई सोको,

ना मूङ्‍कसा छाप्कूवापी नीया लो नप् लक्‍लो मय।

१६ मूङ्‍क नाम्‍लापी यहूदा लेन्चामीयची,

ना यरूशलेम सुरक्षित छूये।

‘योबोरोबू ई धार्मिकता’ पीम् नीङ्लाम्पाङ्

मूङ्‍क खोलोआ छेत्‍तची।

१७ ऊदोईपीक्यालो योबोरोबूआ ओरोपीके: इस्राएलमी सिंहासनपी तूम् लागी दाऊदमी वंशपी मीस् हादेम्सो रेत्नो,

१८ खीक्‍का ओ लागी हादेम्सो मीःपी चारेईमम् बलि चारेईमम् लागी, छीर्म् बलि चारेईमम् लागी ना बलिदान चारेईमम् लागी लेवी पूजारीचीपी मीस् रेत्नो।”

१९ योबोरोबूम् रीङ्बऊ यर्मियापी ता:

२० “योबोरोबूआ ओरोपीके: कोङा लेपा लो सेपालो मूक ओ करार गम् दूर्‌नूम्दोङाङ्, ना तोकेई मम्पा नाम्‍लापी लेपा लो सेपालो छूनोदोङाङ्,

२१ ओ सूसो मप् दाऊदपी मूक ओ करार लो ओ लाईस्पी ओ सूसो मप् लेवी पूजारीपी मूक ओ करारलो गम् दूर्‌नूम्, ना दाऊदमी सिंहासनपी चारखम् तोम् लागी हन्‍नायीका दाऊदमी छामाई छूनो।

२२ नाम्छूईतोक सोङ्‍गेर् ङीर्‌मान्तेईप् तूक तोङ्ना ना दीरीत्‍तीम् चाखेम्पीक सेरोम् जोखेई ममान्तेईप् तूक तोङ्ना कोङा ओ सूसो मप् दाऊदमी छामाईची लो ओ सूसो मप् लेवीस्लो ओरोसर्प् मूयोची।”

२३ योबोरोबूम् ङ्‍क रीङ्बऊ यर्मियापी ता:

२४ “ङ्‍क मीचा ऊई पीक्चाये, ऊई मूङ्‍कपी आना सानीवा मक मान्तूयो? ङ्‍कचा ओरोपीके, ‘योबोरोबू म्होपाङ् सोक्‍क मूङ्‍क नीच्‍ची चारखम् खसा होक्सीक तूये!’ खन्सा ङ्‍कचा ओ मीस् जेरची, ना ङ्‍कचीम् मूक्स्दूपी ओ मीस् क जातिङ् मा मीने।

२५ योबोरोबूआ ओरोपीके: ‘लेपाकम् तोक्पी लो सेपाकम् तोक्पीलो ओ कारार कोङा बोबूयूक मादोङाङ्, खीक्‍का साराङ्‍गाम् तोक्पी लो चारीदूम् तोक्पीलो कोङा यूक्सूक नियम सदैबरी तूप्चाप् मान्तूदोङाङ्,

२६ कोङा याकूबमी छामाई लो ओ सूसो मप् दाऊदमी छामाईलो इन्कार मूयो, ना मूङ्‍कचीम् खची छामाईची तूकपीक ईल्पोसो अब्राहाममी, इसहाकमी ना याकूबमी वंशपी चारखम् तोम् लागी कोङा सोकोचीनो। ऊदोईपीक्यालो कोङा मूङ्‍कचीम् सूक्वा लो खाऊमा-खासेर्मालो आनूछूयोची ना मूङ्‍कस् सम्खे मीयोची।”

सिदकियाहम् लागी चेताऊनी

३४

बेबिलोनपीक होङाबू नबूकदनेसरआ म्होप्मी खोलोङ् सेनास्का, खसा चारखम् तोक्स्क चारीदूपीक खोलोङ् चारखम्चीका ना मूङ्‍कपी तूप् खोलोङ् मीस्चीका यरूशलेममी ऊल्‍लोङ्पी लो मूङ्‍कम् बरबारपी तूवाक सहरमी ऊल्‍लोङ्पीलो जूम्‍लूक् मचचीक नाम्‍लापी योबोरोबूम् ङ्‍क रीङ्बऊ यर्मियापी ता:

२ “योबोरोबू इस्राएलपीक नीनाम्माआ ओरोपीके: यहूदापीक होङाबू सिदकियाह तूकपी खात्व, ना मूङ्‍क ओरोलव, ‘योबोरोबूआ ओरोपीके: खोङ्व, कोङा ङ्‍क सहर बेबिलोनपीक होङाबूम् हूक्पी पीम्दीम् हूयोक तूये। मूङ्‍कसा ङ्‍क सहर मीःआ हूईछोक्स।

३ मूङ्‍कम् हूक्पीका आना जूम्खाम् तयनो, खोदोलोई मूङ्‍कचा आन् आछीयाङ् लापे ना मूङ्‍कम् हूक्पी पीछोक्से। आना बेबिलोनपीक होङाबू आम् होप्मी मूक्साङ् तय ना आन् मूङ्‍कलो नेने, ना आन् कैदी छूना बेबिलोनपी खाते।

४ खोरोदोसो ए यहूदापीक होङाबू सिदकियाह, योबोरोबूम् ङ्‍क यादे येन्यूक्स्व। आम् तोक्पी योबोरोबूआ ओरोपीके: मूङ्‍कचा आन् दोप्सेलआ सेत्नो।

५ कोङा ओहोपाङ् ङ्‍क यादे मूयो, आन् खाऊमा-खासेर्मापी सीये, ना आम् खूक्सू-खूलूचीम् लागी, अर्थात् आम् लाईस्पीक होङाबूचीम् लागी मीचा सीम्-माम्पी मम् रीदूम् मस्क तोङ्ना आम् लागीसो मूङ्‍कचा साम्दी-सायोलो सीम्-माम्पी मम् रीदूम् मईची, ना आम् लागी ओरोपीक्‍तो तूनीवा मईची, “ए ओखी मालिकङा!” योबोरोबूआ ओरोपीके’।”

६ खीक्‍काना यर्मिया खारीबोपोआ यहूदापीक होङाबू सिदकियाह यरूशलेमपी ङ्‍क खोलोङ् रीङ् ईयू,

७ खोदोलो बेबिलोनपीक होङाबूम् सेनाचा यरूशलेम सहरमी ऊल्‍लोङ्पी लो यहूदापीक बीन्‍नीपा नीच्‍ची सहर लाकीशमी लो आजेकाम् ऊल्‍लोङ्पीलो जूम्‍लूक् मचचीक तूवा। ङ्‍क नीच्‍ची सहरआ जूम्‍लूक् मम् मान्होन्येस्क तूवा। यहूदापीक किल्‍लालोक सहर तूवाकपी ङ्‍क नीच्‍ची सहरङाङ् खची साछीमीचीम् हूक्पी मान्छूमो तूवा।

रोःचीम् लागी छुटकारा

८ सिदकियाह होङाबूआ यरूशलेमपीक मीस्चीका खोलोङ् रोः छुटकारा पीम् रीङ्मी तोक्पी करार छूईक नाम्‍लापी योबोरोबूम् रीङ्बऊ यर्मियापी ता।

९ खोलोआ खची होप्-होप्मी हिब्रू रोः रोमेस् स्वतन्त्र मम् पर्ने तूवा। आसासो खची होप्मी यहूदी बूबू नेछोस् रोः मम् मान्तोक् तूवा।

१० खन्सा अधिकारीचा ना खोलोङ् मीचा ङ्‍क होङाबूम् करार रेप्चीना खची होप्-होप्मी रोः रोमेस् स्वतन्त्र मम् ना होसोङ् रोः बानेई मान्मम् पीकाना स्वीकार मची। खीक्‍का मूङ्‍कचा मूङ्‍क रीङ् रेप्चीना मूङ्‍कस् स्वतन्त्र मची।

११ खोदोलोई दोस्का मूङ्‍कचा खची सानीवा फात्चीना खची होपा स्वतन्त्र मस्क रोःरोमेस् तात्चीना होसोङ् रोःरोमेङ् बानेई मची।

१२ खीक्‍काना योबोरोबूपीका ङ्‍क रीङ्बऊ यर्मियापी ता:

१३ “योबोरोबू इस्राएलपीक नीनाम्माआ ओरोपीके: कोङा आम्नी खूक्सू-खूलूस् मिश्र छाप्कूवापीका, अर्थात् रोः मस्क छाप्कूवापीका लातूचीना बायूचीलो कोङा मूङ्‍कस्का ओरो पीकोना करार छूयूक तूवा,

१४ ‘आम्नी हूक्पी खची होप्ङा खेईमयान्चीना रोः छूक आम्नी हिब्रू बू-नेछोस् नूक्दोङ् छूक पीच्‍ची स्वतन्त्र मनूम्व। तूक् दोङ्सम्मो आम्नी रोः छूम् यात्कप्का मूङ्‍कस् आन्‍ना स्वतन्त्र मम्ङा छूये।’ खोरोदोसो आम्नी खूक्‍सू-खूलूचा ओ रीङ् मान्येईची अथवा मूङ्‍कपी सानीवाङ् मान्मची।

१५ आन्‍ना क मालोछाङ् वालूम्मा मनूम्। आन्‍नी खोलोआ आम्नी छाप्कूवापी तूप्ची स्वतन्त्र मनूम्ना ओ मूक्स्दूपी ऊई नप् तूवा मूङ्‍कङ् मनूम्। ओ नीङ्पीका खोलोआ छेत्‍तस्क ङ्‍क दप्स्को खीम्पी ओ लाईस्पी आन्‍ना ईबूम् करार छूयानूम्।

१६ खोदोलोई आन्‍ना आम्नी सानीवा फातानूम्ना ओ नीङ् अपवित्र मदीतानूम्क तूये। आन्‍ना खोलोआ स्वतन्त्र छूम् लन्ची मप् आम्नी रोःरोमेस् लेत्दीतानूम्नासो होसोङ् रोःरोमे बानेई मम् लागी जबरजस्ती मनूम्।

१७ “खन्सा योबोरोबूआ ओरोपीके: आन्‍ना ओ आज्ञा रेपानूम्क मान्तू, ना आम्नी होप्मी छाप्कूवापीक बू-नेछोस् स्वतन्त्र मम् रीङ् मनूम्क मान्तू। खन्सा कोङा हन्‍ना आम्नी लागी ‘स्वतन्त्र मम्’ रीङ् घोषणा मूयो, मूङ्‍क घोषणा मम् रीङ् क आन्‍नी दोप्सेललाम्पा, चारलाम्-बोहोलाम्‍लाम्पा ना सीसोवालाम्पा सीम् लागी ‘स्वतन्त्र मम्’ रीङ् के। कोङा आन्‍नी चारीदूपीक खोलोङ् चारखम्मी लागी ईजेर्म् लप् मयान्‍नी।

१८ ओ करार गप् ना ओ लाईस्पी मस्क करारपीक शर्त पूरा मान्मप् मूङ्‍क मीस्चीका बाछापी मूक तोङ्‍क वोर्वा मूयो; मूङ्‍क बाछा खचा सेत्चीना म्‍रापी नीस्चेल् मस्‍ना मूङ्‍कम् रालाम्पा लाम्दूमाक तूवा।

१९ मूङ्‍क बाछा नीस्‍चेल् मस्‍कम् म्‍रालाम्पा लाम्दूम्प् यहूदापीक लाम्‍लछास्, यरूशलेमपीक लाम्‍लछास्, महलपीक अधिकृतची, पूजारीस् ना छाप्कूवापीक खोलोङ् मीस्

२० कोङा मूङ्‍कस् सेईम्‍लाम्प् खची साछीमीचीम् हूक्पी पीयोची। मूङ्‍कचीम् खची सालोग्गी क नाम्तोक छोऊचीम् लो सोगोपाक पोसूचीम्‍लो चाम् थक् छूये।

२१ “यहूदापीक होङाबू सिदकियाह लो म्होप्मी अधिकारीस्लो खस् सेईम्‍लाम्प् खची साछीमीचीम् हूक्पी, अर्थात् बेबिलोनपीक होङाबूम् सेनाचीम् हूक्पी पीयूछोक्सोची; मूङ्‍क सेनास् आन्‍नीस्का जूम्‍लूक् मान्ममो आत्‍ताना खाताक तूवा।

२२ योबोरोबूआ ओरोपीके, कोङा हुकुम मूयो, ना मूङ्‍कस् ङ्‍क सहरपी आतोना तातोची। मूङ्‍कचा ङ्‍क सहरमी ऊल्‍लोङ्पी जूम्‍लूक् मईचीना मूङ्‍क सहर खची हूक्पी मईची, ना मूङ्‍क हूईदीतची। खीक्‍का कोङा यहूदापीक खोलोङ् सहर मीस् आस्सो मान्तूप् गोङ्‍रूत्खाप् मूतो।”

यर्मिया लो रेकाबीस्लो

३५

यहूदापीक होङाबू योशियाहमी वात्छा म्छा यहोयाकीमआ चारखम् तोक्स्क नाम्‍लापी योबोरोबूपीका ङ्‍क रीङ्बऊ यर्मियापी ता:

२ “रेकाबीचीम् खीम्पोस्ची तूकपी खात्ना मूङ्‍कस् योबोरोबू दप्स्को खीम्मी चाखेम्पी कोठा तूकपीक ईबूम् कोठापी काछचीना दाखमद्य पईचीव।”

३ खन्सा कोङ् रेकाबीचीम् खोलोङ् खची खीम्पोस्ची अर्थात् याजन्याह म्नेछोस्का लो वात्छा म्छास्कालो बाईम् लागी खातो। याजन्याह क आर्को यर्मिया मीचीक मीस्मी वात्छा म्छा ना हबसिन्याहम् म्चास् तूवा।

४ कोङा मूङ्‍कस् योबोरोबू दप्स्को खीम्पी नीनाम्माम् भक्ति मप् यिग्दल्याहमी वात्छा म्छा हनानमी छाचीम् कोठापी बायूची। मूङ्‍क कोठा क अधिकृतचीम् कोठा तूवाकम् दोक्पी तूवा; मूङ्‍क कोठा शल्‍लूममी वात्छा म्छा योबोरोबू दप्स्को खीम्पीक चौकीदार मासेयाह तूवाक कोठाम् तोक्‍काप्‍तो तूवा।

५ खीक्‍काना कोङा दाखमद्य यूम् लीप् लो खोङ्लो रेकबीचीम् लाईस्पी यूक्सूपीची, ना ओरोपीको, “दाखमद्य दूङानूम्व।”

६ खोदोलोई मूङ्‍कचा कोङ् ओरोपीक्‍तो ङरी आनो, “केईका दाखमद्य दूङाम्कानो, ऊदोईपीक्यालो रेकाबमी वात्छा म्छा ओखी खूक्सू योनादाबआ केईका ङ्‍क तोङ्‍क आज्ञा पीयीकाक तूवा: ‘आन्‍ना आम्नी छामाईचीका हादेम्सो दाखमद्य दूङानूम्नव।

७ खीक्‍का बीन्‍नीपा आन्‍ना हादेम्सो खीम् बोबूयानूम्नव, चालेई फूयानूम्नव, वाचोसी लेत्नूम्नव। आन्‍ना ङ्‍क तोङ्‍क लक् हादेम्सो मनूम्नव, खोदोलोई आन्‍नी तूनीक छाप्कूवापी हायाम्तातो लेईम्चाम् लागी आन्‍नी हादेम्सो तम्बूपी तूप्‍तीप् मीस् तोङ्ना तूवानीव।’

८ रेकाबमी वात्छा म्छा ओखी खूक्सू योनादाबआ पीयीकाक खोलोङ् आज्ञा केईका रेपूम्काक तूये, अर्थात् केईका ओखीहोपा, ओखी तोमाचा ना ओखी छामाईचा हाल्‍लोसो दाखमद्य दूङूम्काक मान्तू,

९ अथवा खीम् बोबूयूम्काना तूयीकाक मान्तू, वाचोसीखा अथवा राः लेतूम्काक मान्तू, अथवा छीर्म् सेमीयूम्काक मान्तू।

१० केईका तम्बू होम्पी तूयीकाक तूये, ना ओखी खूक्सू योनादाबआ आज्ञा मक खोलोङ् रीङ्बऊ रेप्‍तो बानीकाक तूये।

११ खोदोलोई बेबिलोनपीक होङाबू नबूकदनेसरआ ङ्‍क छाप्कूवा आक्रमण मलो केईका ओरोपीकीका, ‘बेबिलोनीचीम् सेनाचीप्का लो अरामीचीम् सेनाचीप्कालो जूम् लागी हन्‍ना केई यरूशलेमपी खात्या।’ खन्सा केईका यरूशलेमपी तूयीकाक तूये।”

१२ खीक्‍काना योबोरोबूम् रीङ्बऊ यर्मियापी ता:

१३ “खोलोप्का दूङ् राःरालोक योबोरोबू, इस्राएलपीक नीनाम्माआ ओरोपीके: यहूदापी लो यरूशलेमपी तूप् मीस्पी खात्ना मूङ्‍कस् ओरोलचीव, ‘आन्‍ना ओ रीङ्बऊ रेम् छूये पीम् तोक्पी रेकाबीचीप्का सेचीवा ईन्चीनीव!’ योबोरोबूआ ओरोपीके।

१४ रेकाबमी वात्छा म्छा योनादाबआ म्छामाईची ‘आन्‍ना दाखमद्य दूङानूम्नव’ पीकाना आज्ञा पीचीक मूङ्‍कचा रेप्‍तो बानाक तूये। मूङ्‍कचा एसेक लेई सम्मोङ् दाखमद्य दूङ्‍ङस्‍नो, ऊदोईपीक्यालो मूङ्‍कचा खची होप्मी खूक्सू-खूलूचीम् आज्ञा रेप्चयस्क तूये। खोदोलोई कोङा आम्नीपी म्खेप्क-खेप् पीक्‍तो बानो, खोरोदोसो आन्‍ना ओ रीङ् रेप्नूम्क मान्तू।

१५ कोङा आम्नीपी खोलोङ् ओ सूसो मप् खारीबोपोस् म्खेप्क-खेप् पोक्सूची। मूङ्‍कचा ओरोपीका, “आन्‍नी खोलोङ् हन्‍ना आम्नी होप्-होप्मी रई लाम्पीका आत्‍तानीव, ना आम्नी होप्मी खोलोङ् लक् सुधार मनूम्व, ना बीन्‍नीपा देऊताचीम् सूसो मम् लागी मूङ्‍कचीम् दोस्-दोस् लाम्दूम्नीनव। खीक्‍कानाङाङ् कोङा आन्‍नी आम्नी खूक्सू-खूलूस्का पीन्‍नीक छाप्कूवापी तूम् तईनूम्।” खोदोलोई आन्‍ना ओ रीङ्पी सानीवा मान्मन्‍नी, अथवा ओ रीङ् मान्येन्‍नी।

१६ रेकाबमी वात्छा म्छा योनादाबमी छामाईचान् खची होप्मी खूक्सू-खूलूचा पीचीक आज्ञा रेप्चीक तूये, खोदोलोई ङ्‍क खोलोङ् मीचा ओ आज्ञा रेप्चीक मान्तू।’

१७ “खन्सा खोलोप्का दूङ् राःरालोक योबोरोबू, इस्राएलपीक नीनाम्माआ ओरोपीके: ‘येन्‍नूम्व! कोङा यहूदापी लो यरूशलेमपीलो तूप् खोलोङ् मीस्पी ओ ङःआ पीकोक खोलोङ् नीछीमा तातो। कोङा ओरोपीकोलो मूङ्‍कचा सानीवा मस्‍ना मान्येईची। कोङा मूङ्‍कस् काछूची, खोदोलोई मूङ्‍कचा कोङ् ङरी मान्‍आईङा’।”

१८ खीक्‍का यर्मियाआ रेकाबीचीम् खीम्पोस् ओरोलची, “खोलोप्का दूङ् राःरालोक योबोरोबू, इस्राएलपीक नीनाम्माआ ओरोपीके: ‘आन्‍ना आम्नी होप्मी खूक्सू योनादाबमी आज्ञा रेप्‍तो, मूङ्‍कम् खोलोङ् सेचीवा रेप्‍तो, ना मूङ्‍कसा आन्‍नी पीयानीक आज्ञा खोलोङ् रेप्‍तो बानानीक तूये।’

१९ खन्सा खोलोप्का दूङ् राःरालोक योबोरोबू, इस्राएलपीक नीनाम्माआ ओरोपीके: ‘रेकाबमी वात्छा म्छा योनादाबमी छामाईची तूकपी ओ सूसो मप् ईल्पोसो रेत्नो’।”

यहोयाकीमआ यर्मियाम् लाईस्पीक सोक्सर हूईदीत्क

३६

यहूदापीक होङाबू योशियाहम् म्छा यहोयाकीमआ चारखम् तोक्स्क लीक् दोङ् बाईलो योबोरोबूम् ङ्‍क रीङ्बऊ यर्मियापी ता:

२ “ईबूम् दील्म्पा सोक्सर लाप्ना मूङ्‍कपी इस्राएलमी, यहूदामी ना खोलोङ् जातिचीम् तोक्पी कोङा योशियाहआ चारखम् तोक्स्क नाम्‍लापीका ईनीम्बा सम्मो आम्पी पीकोक खोलोङ् रीङ् छाप्व।

३ कोङा मूङ्‍कचीपी ताईम् पीकोक खोलोङ् नीछीमाम् तोक्पी यहूदापीक मीचा येनस्कप्का मूङ्‍कचा खोलोआ खची होप्मी रई चाल होक्सीयस्फो; खीक्‍का कोङा मूङ्‍कचीम् रई वोर्वा लो खची मोऊलो छेमा पीयोची।”

४ खीक्‍काना यर्मियाआ नेरियाहम् वात्छा म्छा बारूक काछ। खीक्‍का योबोरोबूआ यर्मिया ईक खोलोङ् रीङ्बऊ खसा बारूक छाप्मीयू, ना बारूकआ मूङ्‍क खोलोङ् ईबूम् दील्म्पा सोक्सरपी छाप्पू।

५ खीक्‍का यर्मियाआ बारूक ओरोलअ, “कोङ् योबोरोबू दप्स्को खीम्पी खाईम् नईनोकसा कोङ् मूङ्‍कपी खातोनो।

६ खन्सा माईस् तूक लेईपी योबोरोबू दप्स्को खीम्पी खात्ना आना ओपीका येन्‍ना दील्म्पा सोक्सरपी कोङा आन् छाप्मीन्‍नाक रीङ् मीचा येईम्मीना नीना येईमीचीव। यहूदापीक सहरपीका ताईक खोलोङ् मीचा येईम्मीना नीना येईमीचीव।

७ मूङ्‍कचा योबोरोबूपी वाङोम् मईचीना खोलोआ खची होप्-होप्मी रई चाल होक्सीयस्फो, ऊदोईपीक्यालो ङ्‍क जातिचीम् ऊल्‍लोङ्पी कोङा ओ छूली कातो पीकाना योबोरोबूआ पीकाक म्छूली हायाम् देप् तूये।”

८ यर्मिया खारीबोपोआ पीकाक तोङ्ना नेरियाहम् वात्छा म्छा बारूकआ मअ। खीक्‍का मूङ्‍कसा दील्म्पा सोक्सरपी छाम्पा योबोरोबूम् रीङ्बऊ योबोरोबू दप्स्को खीम्पी नीना येईमीची।

९ यहूदापीक होङाबू योशियाहम् वात्छा म्छा यहोयाकीमआ चारखम् तोक्स्क ङाक् दोङ् बोक् लाः छूवालो यरूशलेमपी तूप् खोलोङ् मीस्मी लागी लो यहूदापीक सहरपीका ताकचीम् लागीलो योबोरोबूम् लाईस्पी माईस् तूम् लेई तोकेई मची।

१० खोलोङ् मीचा येन्चचीलो बारूकआ दील्म्पा सोक्सरपीका यर्मियाआ छाप्मीक खोलोङ् रीङ्बऊ नीना येईमीची। खसा योबोरोबू दप्स्को खीम्पीक सचिव शापानमी वात्छा म्छा गमर्याहमी कोठापीका मूङ्‍क नीना येईमीची। मूङ्‍क कोठा योबोरोबू दप्स्को खीम्मी मेक्‍तोका चोकपी तूवाक नयाँ मूल लाम्स्कोम् दोक्पी तूवा।

११ गमर्याहमी म्छा, अर्थात् शापानमी म्चास् मीकायाआ मूङ्‍क दील्म्पा सोक्सरपी छाम्पा योबोरोबूम् खोलोङ् रीङ्बऊ येन्कप्का,

१२ ख दाली यूवाना होङाबूम् महलपी सचिवमी कोठापी वोङा। मूङ्‍कपी ङ्‍क खोलोङ् अधिकारीस् — सचिव एलीशामा, शमायाहमी वात्छा म्छा दलायाह, अक्बोरमी वात्छा म्छा एल्नातान, शापानमी वात्छा म्छा गमर्याह ना हनन्याहमी वात्छा म्छा सिदकियाह तूवाचाक तूवा।

१३ खीक्‍का मीचा येईम्मीना दील्म्पा सोक्सरपीका बारूकआ नीक ना खसा येन्क खोलोङ् रीङ् मीकायाआ मूङ्‍कस् येईमीची।

१४ खीक्‍काना अधिकारीस् खोलोङ् तङाना नतन्याहमी वात्छा म्छा, शेलेम्याहमी म्चास्, कूशीमी यय यहूदी मीचीक मीस् बारूक तूवाकपी ङ्‍क रीदाम् येईमीक्स् पोक्स्ची, “मीस् नीचीना येईमीचीक दील्म्पा सोक्सर बाईना ङ्‍कपी बान्व।” खन्सा नेरीयाहमी वात्छा म्छा बारूक मूङ्‍क सोक्सर खाईना मूङ्‍कचीम् दोक्पी खाता।

१५ खीक्‍का मूङ्‍कचा ख ओरोलची, “तूवाव, ना मूङ्‍क नीना केईका येईमीयीकाव।” खीक्‍का बारूकआ मूङ्‍कस् मूङ्‍क दील्म्पा सोक्सर नीना येईमीची।

१६ मूङ्‍कचा मूङ्‍क खोलोङ् रीङ्बऊ येन्चीकप्का मूङ्‍कस् कीसाना ईल्पोआ आर्को पील्काप्‍तो खोल, ना मूङ्‍कचा बारूक ओरोलची, “केईया ङ्‍क खोलोङ् रीङ्बऊ होङाबू येईमीम्ङा छूये।”

१७ खीक्‍का मूङ्‍कचा बारूक ओरोपीकाना तत्ची, “केईका ईयीकाव, आना ङ्‍क खोलोङ् रीङ् ऊतोङ्नाई छप्पू? ऊई यर्मियाआ छाप्मीयाक तोङ्ना आना छाप्कयो?

१८ खोदोलो बारूकआ मूङ्‍कस् ओरोपीकाना ङरी आन्ची, “खसाङ् कोङ ङ्‍क खोलोङ् रीङ् छाप्मीयोक के, ना कोङा ङ्‍क दील्म्पा सोक्सरपी मसीआ छापू के।”

१९ खीक्‍काना मूङ्‍क अधिकारीचा बारूक ओरोलची, “आन्ची यर्मियालो नीप्पोङ् खात्चीना सूल्न्चीस्व। आन्ची हाकपी तूची पीम् आसासो छेत्चीनूनव।”

२० खीक्‍का मूङ्‍कचा सचिव एलीशामाम् कोठापी ङ्‍क दील्म्पा सोक्सर यूक्स्चीकप्का चोकपी खाताना होङाबू खोलोङ् रीङ् येईमीची।

२१ खीक्‍का होङाबूआ मूङ्‍क दील्म्पा सोक्सर बाईम् लागी यहूदी मीचीक मीस् पोक्सू, ना मूङ्‍कसा सचिव एलीशामाम् कोठापीका मूङ्‍क सोक्सर लात्ना बाईयू, खीक्‍का होङाबू लो होङाबूम् दोक्पी थोरेप्दीताक अधिकारीस्लो मूङ्‍क नीना येईमीची।

२२ चूनाम् तूवा, खन्सा होङाबू चूनाम्मा तूस्को म्कोठापी तूवाचाक तूवा। खम् लाईस्पी दाप्लोपी मीः तीत्‍ताचाक तूवा।

२३ मूङ्‍क यहूदी मीचीक मीचा सूक् भाग लीक् भाग तोदी नीम्यात्कप्का होङाबूआ कागत कीम् जूम्‍लोआ मूङ्‍क कीप्‍तो मीःपी हूईछोक्सू। मूङ्‍क खोलोङ् दील्म्पा सोक्सर मीःपी मान्हूईम्छोम् सम्मो खसा मूङ्‍क तोङ्नाङ् मच।

२४ होङाबूआ म्सूसो मप्चीका मूङ्‍क खोलोङ् रीङ्बऊ येन्चीना खस् ऊसो मान्की, ना मूङ्‍कचा खची तेईसो मान्चेईची।

२५ खीक्‍का एल्नातानआ, दलायाहआ ना गमर्याहआ होङाबू ङ्‍क दील्म्पा सोक्सर हूईनते लचीना बीन्ती मीचीलोसो खसा मूङ्‍कचीम् रीङ्पी सानीवाङ् मान्म।

२६ मूङ्‍कम् फाईपी होङाबूआ वात्छा म्छा यरहमेल, एज्रीएलमी वात्छा म्छा सरायाह ना अबदीलमी वात्छा म्छा शेलेम्याह मूङ्‍क सोक्सर छाप् बारूक लो यर्मिया खारीबोपोलो लाप्नूम्ना बायानूम्व लचीना हुकुम पीची। खोदोलोई योबोरोबूआ मूङ्‍कस् सूल्चीक तूवा।

यर्मियाआ आर्को सोक्सर छाप्मीक

२७ यर्मियाआ छाप्मीना बारूकआ छाप्क दील्म्पा सोक्सर होङाबूआ हूईदीत्कप्का योबोरोबूम् ङ्‍क रीङ्बऊ यर्मियापी ता:

२८ “आर्को ईबूम् दील्म्पा सोक्सरपी यहूदापीक होङाबू यहोयाकीमआ हूईदीत्क लाईस्पीक सोक्सरपी तूवाक खोलोङ् रीङ् छाप्व।

२९ खीक्‍का यहूदापीक होङाबू यहोयाकीम ओरोलव, ‘योबोरोबूआ ओरोपीके: आना मूङ्‍क दील्म्पा सोक्सर हूईदीतू, ना ओरोपीका, “बेबिलोनपीक होङाबू ताईना आछीयाङ् ङ्‍क छाप्कूवा मासेईमय, ना खसा मीस् लो पोसूलोङ् मासेई मय पीकाना ऊदोई आना मूङ्‍कपी छाप्पू?”

३० खन्सा यहूदापीक होङाबू यहोयाकीममी तोक्पी योबोरोबूआ ओरोपीके: ‘दाऊदमी सिंहासनपी तूम् लागी हन्‍ना मूङ्‍कम् छामाई आस्‍सो छूनो। मूङ्‍कम् सालोग्गी होलातस्‍ना लेपा नाम्छोवापी ना सेपा सोङ्‍गेर्वापी दीस्छोक्से।

३१ कोङा मूङ्‍क, मूङ्‍कम् छामाईची ना मूङ्‍कम् सूसो मप्ची खचा मस्क रई लक्मी लागी दण्ड पीयोची। खीक्‍का मूङ्‍कचीम् ऊल्‍लोङ्पी, यरूशलेमपी तूप्चीम् ऊल्‍लोङ्पी ना यहूदापी तूप् मीस्मी ऊल्‍लोङ्पी कोङा तातो पीकोक तोङ्ना पीलूलूक्दीप् तातो, ऊदोईपीक्यालो कोङा मूङ्‍कस् चेताऊनी पीयूचीक मूङ्‍कचा मान्येईची’।”

३२ खन्सा यर्मियाआ आर्को ईबूम् दील्म्पा सोक्सर तात्ना नेरियाहम् वात्छा म्छा सोक्सर छाप् बारूक पीयू, ना खसा यर्मियाआ छाप्मीक तोङ्ना यहूदापीक होङाबू यहोयाकीमआ मीःपी हूईदीत्क दील्म्पा सोक्सरपी तूवाक खोलोङ् रीङ्बऊ मूङ्‍कपी छप्पू। खीक्‍का मूङ्‍क तोङ्‍कङ् बीन्‍नीपा ओरोतो रीङ्बऊसो खसा मूङ्‍कपी काप्पू!

यर्मिया झ्यालखानापी तेस्चीक

३७

बेबिलोनपीक होङाबू नबूकदनेसरआ योशीयाहमी वात्छा म्छा सिदकियाह यहूदापीक होङाबू सोक्‍क तूवा, ना यहोयाकीममी वात्छा म्छा यहोयाकीनमी फाईपी मूङ्‍कसा चारखम् तोम् थालेईम।

२ खोदोलोई मूङ्‍कसा लो म्सूसो मप्चालो यर्मिया खारीबोपोलाम्पा योबोरोबूआ पीकाक रीङ्बऊपी सानीवा मान्मची।

३ खोरोदोसो सिदकियाह होङाबूआ शेलेम्याहमी वात्छा म्छा यहूकल लो मासेयाहमी वात्छा म्छा सपन्याह पूजारीलो यर्मिया खारीबोपो तूवाकपी ओरोपीकाना पोक्स्ची, “ओखी लागी योबोरोबू ओखी नीनाम्मापी वाङोम् मीयीपीकानूव।”

४ मूङ्‍क नाम्‍ला सम्मो यर्मिया मीस्चीम् रापी लाम्दूमाचाक तूवा, ऊदोईपीक्यालो ख झ्यालखानापी मान्तेमोङ् तूवा।

५ फारो होङाबूम् सेनास् मिश्र छाप्कूवापीका बान्चाक तूवा। खीक्‍का यरूशलेम आक्रमण मम् लागी मूङ्‍क यरूशलेम ऊर्प् दीप् बेबिलोनीचा ङ्‍क रीङ् येन्चीकप्का मूङ्‍कस् यरूशलेमपीका खची दोस् हेम् आत्‍ता।

६ खीक्‍काना यर्मिया खारीबोपोपी योबोरोबूम् ङ्‍क रीङ्बऊ ता:

७ “योबोरोबू इस्राएलपीक नीनाम्माआ ओरोपीके: आना कोङ् तईस् पोप् यहूदापीक होङाबू ओरोलव, ‘आन् बोन्छोस् ताक फारो होङाबूम् सेनास् होसोङ् खची होप्मी छाप्कूवा मिश्रपी आत्ना खाते।

८ खीक्‍काना बेबिलोनीस् आत्‍ताईना ङ्‍क सहर आक्रमण मईची। खीक्‍का मूङ्‍कचा ङ्‍क सहर खची हूक्पी मईची ना मीःआ हूईदीतची।’

९ “योबोरोबूआ ओरोपीके: ‘बेबिलोनीचा आछीयाङ् केई होक्सीयाना खालेते,’ पीकानीना आन्‍नी दोकापी छूनीनव। मूङ्‍कचा मोरोना मईचीनोके।

१० आम्नी ऊल्‍लोङ्पी जूम्‍लूक् मप् बेबिलोनीचीम् सेनास् आन्‍ना दूरासेत्नूम्ना हायाम् लोक्‍तो खेर् वोप्चीङाङ् तम्बूपी बाँकी रहेई छूवाक तूदोक मूङ्‍कस् पक्ना ताईना ङ्‍क सहर मीःआ हूईदीतची।”

११ फारो होङाबूम् सेनाचीम् कारणआ बेबिलोनीचीम् सेनास् यरूशलेमपीका हतेई छूवाकप्का,

१२ मीस्मी रापी म्होप्मी अंश लास् यर्मिया यरूशलेम सहर होक्सीना बेन्यामीनमी इलाका हेम् खाता।

१३ खोदोलोई ख बेन्यामीन मीचीक लाम्स्कोम् दोक्पी तातेकालो सुरक्षा मप् चौकीपीक कप्‍तानआ यर्मिया लाप्ना ओरोलअ, “आन् जूक्ना बेबिलोनीस् तूकपी खात्चाये!” मूङ्‍क कप्‍तानमी नीङ् यिरियाह तूवा, ना ख हनन्याहमी म्चास् ना शेलेम्याहम् वात्छा म्छा तूवा।

१४ यर्मियाआ ओरोपीका, “ङ्‍क रीङ् आछीयाक मा। कोङ् बेबिलोनीस् तूकपी जूकोना खातोक मा।” खोदोलोई यिरियाहआ मूङ्‍कम् रीङ् येईम् मानेई मान्म, ना मूङ्‍कसा यर्मिया लाप्ना अधिकारीस् तूवाकपी खाईयू।

१५ मूङ्‍कस् यर्मियापीका खची छूली काता, ना ख केर्‌ची, ना सचिव जोनाथनमी खीम्पी कैद मस्‍ना यूक्स्ची, ऊदोईपीक्यालो मूङ्‍कचा मूङ्‍क खीम् झ्यालखाना बानेई मस्क तूवा।

१६ मूङ्‍कचा यर्मिया थूनापीक दूङ् रई कोठापी वन्छोक्स्ची, खीक्‍का मूङ्‍कपी ख हायाम्तातो यूक्स्ची।

१७ खीक्‍का सिदकियाह होङाबूआ यर्मिया बाईमीची, ना ख महलपी बाईचीकप्का आसासो मान्तोक्स्कोपी ओरोपीकाना तत्‍तू, “ऊई योबोरोबूलाम्पाक रीङ् ऊची तूयेयो?”

खोदोलो यर्मियाआ ओरोपीकाना ख ङरी आन्‍नू, “एई, तूये। आन् बेबिलोनपीक होङाबूम् हूक्पी छूये।”

१८ खीक्‍काना यर्मियाआ सिदकियाह होङाबू ओरोलअ, “कोङा आन् अथवा आम् सूसो मप्ची अथवा ङ्‍क मीस् ऊई मूचीनाई आना कोङ् थूनापी वनोछोक्सो?

१९ ‘आन् लो ङ्‍क छाप्कूवालो आक्रमण मम् लागी बेबिलोनपीक होङाबू ताईनो’ पीक्‍तो आम्पी खारीबो मप् आम् खारीबोपोस् हाकपी तूये?

२० खोदोलोई ए ओ रोबू होङाबूङा, कोङा आन् बीन्ती मीयान्, मूङ्‍क सानीवा मना येन्व। ओ लखेक-निवेदन आम् लाईस्पी यूम् पीयोव। कोङ् सचिव जोनाथनमी खीम्पी तूक झ्यालखानापी आतोपोक्सोनव, ऊदोईपीक्यालो कोङ् मूङ्‍कपी सीयो।”

२१ खीक्‍काना सिदकियाह होङाबूआ हुकुम मक तोङ्ना यर्मिया सुरक्षा मप् चौकी तूवाक पोतेल्पी यूक्स्ची, ना सहरपी तूवाकतोदी सबेई मान्मईम् सम्मो बजारपीक पसलपीका लेई पीच्‍ची ख सबेई पीची। ङ्‍कतोङ्ना यर्मिया सुरक्षा मप् चौकी तूवाक पोतेल्पी तूवा।

यर्मिया इनारपी तेस्चीक

३८

मत्तानमी वात्छा म्छा शपत्याहआ, पशहूरमी वात्छा म्छा गदल्याहआ, शेलेम्याहमी वात्छा म्छा यहूकलआ ना मल्कियाहमी वात्छा म्छा पशहूरआ यर्मिया खोलोङ् मीस् ओरो लचचीक येन्ची,

२ “योबोरोबूआ ओरोपीके: ‘ङ्‍क सहरपी तूप् क दोप्सेललाम्पा, सीसोवालाम्पा ना चारलाम्-बोहोलाम्‍लाम्पा सीये, खोदोलोई ङ्‍क सहरपीका लत्ना बेबिलोनीस् तूकपी खाईप् क लेत्चाये। मूङ्‍क म्होप्ङा जगेई मयान्चीना लेत्चाये।’

३ खीक्‍का योबोरोबूआ ओरोपीकेः ‘ङ्‍क सहर आछीयाङ् बेबिलोनपीक होङाबूम् सेनाचीम् हूक्पी पीदीतची, ना मूङ्‍कसा ङ्‍क सहर म्हूक्पी मय।”

४ खीक्‍काना अधिकारीचा होङाबू ओरोलची, “ङ्‍क मीस् सेईम्ङा छूये, ऊदोईपीक्यालो ङ्‍कसा ङ्‍क तोङ्‍क रीङ् मना ङ्‍क सहरपी बाँकी तूप् सेना लो मीस्लो खोलोङ् खची सानीवा कर्‌खामीचयस्क तूये। ङ्‍क मीचा ङ्‍क खोलोङ् मीस्मी नखावा मा खोदोलोई मूङ्‍कचीम् हानी छूनू मीने।”

५ सिदकियाह होङाबूआ ओरोपीक्‍तो ङरी आन्‍ची, “मूङ्‍क आम्नी हूक्पीङ् तूये। होङाबूआ आन्‍नी रोकेई मम् लागी ऊसो मम् दूरनो।”

६ खन्सा मूङ्‍कचा यर्मिया खाईची, ना होङाबूम् वात्छा म्छा मल्कियाहम् काऊमी इनार तूवाकपी रीबोआ छूईचीना लेन्छोक्स्ची। मूङ्‍क इनार सुरक्षा मप् चौकी तूवाकम् पोतेल्पी तूवा, ना मूङ्‍क इनारपी काऊ मान्तूक तूवा खोदोलोई हीलङाङ् तूवा। खीक्‍का यर्मिया मूङ्‍क हिलपी वाईखी।

७ मोन्तोलो होङाबू बेन्यामीन मीचीक लाम्स्कोपी तूवाचाक तूवा। यर्मिया इनारपी तेस्चीक रीङ् होङाबूम् दरवारपीक नपुंसक कूशी एबेद-मेलेकआ येन्कप्का,

८ मूङ्‍कसा होङाबूम् महलपीका खाताना होङाबू ओरोलअ,

९ “ए ओ रोबू होङाबूङा, ङ्‍क मीचा यर्मिया खारीबोपो इनारपू लेन्छोक्स्चीना रई लक् मस्क तूये। सहरपी सबेई मत्कप्का मूङ्‍कन् मूङ्‍कपी साकामाङ् सीखाते।”

१० खीक्‍काना होङाबूआ कूशी एबेद-मेलेक ओरोपीकाना हुकुम पीयू, “ङ्‍कपीका सूक्पोङ् मीस् आम् साथपी खाईना मूङ्‍कपी यर्मिया खारीबोपो सीम्पीका लाईस्पीङ् मूङ्‍क इनारपीका लात्नूम्व।”

११ खन्सा एबेद-मेलेकआ मूङ्‍क मीस् खाईचीना होङाबूम् महलपीक चूम्सोस् यूस्कोगोपू तूवाक ईबूम् कोठापी खाता, ना मूङ्‍कपीका ओरोतो सूपेई तेई लात्ची, ना मूङ्‍कचा यर्मियाम् लागी रीबोआ छूईचीना मूङ्‍क सूपेई तेई इनारपू लेन्छोक्स्ची।

१२ खीक्‍का कूशी एबेद-मेलेकआ यर्मिया ओरोलअ, “आम् साः मान्खीम् लागी ङ्‍क सूपेई तेई आम् बायाम्गोपी तेस्व।” खीक्‍का यर्मियाआ मूङ्‍क तोङ्नाङ् मअ।

१३ खीक्‍का मूङ्‍कचा मूङ्‍क रीबोआ थूत्चीना यर्मिया इनारपीका पाखापी लात्ची। खीक्‍काना यर्मिया सुरक्षा मप् चौकी तूवाकम् पोतेल्पी तूम् पीची।

सिदकियाहआ यर्मिया होसोङ् तईम् रीङ् तत्क

१४ जीस्तातोपी सिदकियाह होङाबूआ यर्मिया खारीबोपो काछोमीची, ना योबोरोबू दप्स्को खीम्पीक तेस्रो मूल लाम्स्कोपी मूङ्‍क ताईमीची। खीक्‍का होङाबूआ यर्मिया ओरोलअ, “कोङा आन् ऊची रीङ् तईयान्‍ना। आना ओपीका मूङ्‍क रीङ् ऊसो सूल्नव।”

१५ खोदोलो यर्मियाआ सिदकियाह ओरोलअ, “कोङा आन् ङरी आईयान्दोक, ऊई आना कोङ् सेतोनोओ? कोङा आन् चाई पीयान्दोसो आना मूङ्‍क येननो।”

१६ खोदोलोई सिदकियाह होङाबूआ आसासो तूम् मान्तोम्मीना यर्मियालो ओरोपीकाना पस्तून चअ, “केई रीराम पीप् लेईप्चाप् योबोरोबूम् नीङ्पी पस्तून चोयोना कोङा पीकोचोयो, कोङा आन् सेईयान्‍नो, ना आन् सेईम् लाम्प् मीस्मी हूक्पीसो आन् मयान्‍नो।”

१७ खीक्‍काना यर्मियाआ सिदकियाह ओरोलअ, “खोलोप्का दूङ् राःरालोक योबोरोबू, इस्राएलपीक नीनाम्माआ ओरोपीके: ‘बेबिलोनपीक होङाबूम् अधिकारीचीम् हूक्पी आना आम्होपा आम्होप्ङा पीन्दीयान्चीदोक आम् रीराम लेत्चाये, खीक्‍का ङ्‍क सहर मीःआ हूईदीतस्‍नो, ना आम् खीम्पोस्चीका आन् लेत्चाये।

१८ खोदोलोई आना आम्होपा आम्होप् बेबिलोनपीक होङाबूम् अधिकारीचीम् हूक्पी पीन्दीयान्चीनोदोन् ङ्‍क सहर बेबिलोनीचीम् हूक्पी छूये, ना मूङ्‍कचा ङ्‍क सहर हूईदीतची, ना आन् मूङ्‍कचीम् हूक्पीका लेत्नो’।”

१९ सिदकियाह होङाबूआ यर्मिया ओरोलअ, “बेबिलोनीस् तूकपी जूकाना खाताक यहूदीचीप्का कोङ् कीसोचोयोक तूये, ऊदोईपीक्यालो बेबिलोनीचा कोङ् मूङ्‍कचीम् हूक्पी पीयोछोक्सोदोन् मूङ्‍कचा कोङ्लो रई वोर्वा मईची।”

२० खोदोलो यर्मियाआ ओरोपीकाना ङरी ख आन्‍नू, “बेबिलोनीचा आन् मूङ्‍क यहूदीचीम् हूक्पी पीछोक्स्‍नो। कोङा आन् पीन्‍नाक योबोरोबूम् रीङ्बऊ रेप्व ना आम्पी नखावा छूये, ना आम् रीराम लेत्चाये।

२१ खोदोलोई आना आम्होपा आम्होप् बेबिलोनीचीम् हूक्पी पीम्दीम्चीम् मानेई मईनोदोन् योबोरोबूआ कोङ् खोमीयोक दर्शन ङ्‍कङ् के:

२२ यहूदापीक होङाबूम् महलपी होक्सीचीक खोलोङ् मीम्छा बेबिलोनपीक होङाबूम् अधिकारीस् तूकपी खाईयची, ना मूङ्‍क मीम्छाचा आन् ओरोलये:

‘आना भरोसा मईचीक आम् बूम्चा आन् थाम्खा मीयाक तूये।

आम् लोङ् हीलपी वाईखीक तूये;

आम् बूम्चा आन् होक्सायाक तूये।’

२३ खोलोङ् आम् तोमास् लो आम् छामाईचीलो बेबिलोनीस् तूकपी छोक्स्तीयची। आन् आम्होप्सो मूङ्‍कचीम् हूक्पीका जूम्‍खाम् तयनो, खोदोलोई बेबिलोनपीक होङाबूआ आन् लापे, ना ङ्‍क सहर क मीःआ हूईदीत।”

२४ सिदकियाहआ यर्मिया ओरोलअ, “ङ्‍क रीङ्-छाम्मी तोक्पी आसासो छेत्नूनव, मादोन् आन् सेईम् बोक्स्के।

२५ कोङा आन्लो रीङ् मूक अधिकारीचा येनची, ना आन् तूकपी ताईना ‘आना होङाबू ऊई लअ, ना होङाबूआ आन् ऊई लाआ? ओखीप्का ऊसो रीङ् सूल्नव, मादोन् केईका आन् सेते,” पीक्ना आन् तत्दोक,

२६ आना मूङ्‍कस् ओरोलचीव, ‘कोङ् सीम् लागी जोनाथनमी खीम्पी पोक्सोनीनव पीकोना कोङा होङाबूपी ईबूम् लखेक निवेदनङाङ् मूचोक तूवा’।”

२७ खोलोङ् अधिकारीस् यर्मिया तूवाकपी ताना मूङ्‍क तईम् रीङ् तत्ची। खोदोलो खसा होङाबूआ पीकाक तोङ्ना मूङ्‍कस् ङरी आन्ची। खन्सा मूङ्‍कचा ख बीन्‍नीपा ऊसोङ् मान्तईची, ऊदोईपीक्यालो होङाबूम् लो यर्मियाम्‍लो रापीक रीङ्-छाम् आसासो मान्येईस्क तूवा।

२८ यरूशलेम खची साछीमीचा खची हूक्पी मस्क लेई सम्मोङ् यर्मिया सुरक्षा मप् चौकी तूवाकम् पोतेल्पी तूवा।

यरूशलेममी पतन छूवाक

३९

यहूदापीक होङाबू सिदकियाहआ चारखम् तोक्स्क बोक् दोङ्मी ईक्पोङ् लाः बाईलो बेबिलोनपीक होङाबू नबूकदनेसर म्होप्मी सेनास्का यरूशलेममी ऊल्‍लोङ्पी जूम्‍लूक् मम् लागी खाताना यरूशलेम ऊर्‌ची।

२ सिदकियाह होङाबूआ चारखम् तोक्स्क ईक्पोङ् ईक्दोङ्मी लीक् लाःमी बोक् लेई बाईलो बेबिलोनीचा यरूशलेम सहरमी पर्खाल हत्ची।

३ यरूशलेम सहर खची हूक्पी मस्कप्का, बेबिलोनपीक होङाबूम् अधिकारीस् खोलोङ् ताना म्‍रापी तूवाक लाम्स्कोपी तूवा; खस् सम्गरपीक नेर्गल-सरेसर, दूङ् देप्क अधिकारी नेबो-सर्सेकिम, आर्को दूङ् देप्क अधिकृत नेर्गल-सरेसर ना बेबिलोनपीक होङाबूम् बीन्‍नीपा खोलोङ् म्‍अधिकारीस् तूवा।

४ यहूदापीक होङाबू सिदकियाहआ खोलोङ् सेनास्का मूङ्‍कस् तचीकप्का, मूङ्‍कस् नीच्‍ची पर्खालमी म्‍रापी तूवाक लाम्स्कोलाम्पा लत्‍ताना होङाबूम् बगैँचालाम्पा छूवाना सेपाङ् सहरपीका पाखा जूका, ना अराबा हेम् खाता।

५ खोदोलोई बेबिलोनपीक सेनाचा मूङ्‍कस् कल्ची, ना सिदकियाह यरीहोपी तूवाक तेल्म्पी छीप्ची। खीक्‍का मूङ्‍कचा ख लाप्चीना हमात छाप्कूवापीक रिब्लापी बेबिलोनपीक होङाबू नबूकदनेसर तूवाकपी तात्ची। मूङ्‍कपी खसा सिदकियाह दण्ड पीम् आज्ञा पीची।

६ मूङ्‍क रिब्लापीङ् बेबिलोनपीक होङाबूआ सिदकियाहम् म्छास् खम् लाईस्पीङ् सेत्ची ना यहूदापीक खोलोङ् अधिकारीस्सो सेत्ची।

७ खसा सिदकियाहमी म्मूक्स् खेत्बोकू, ना बेबिलोनपी खाईम् लागी ख काँसम् साङ्लआ छूईयू।

८ बेबिलोनीचा होङाबूम् महल लो मीस्मी खीम्‍लो खोलोङ् मीःआ हूईछोक्स्ची, ना यरूशलेम सहरपीक पर्खाल खोलोङ् हत्दीत्ची।

९ खीक्‍काना सहरपी होक्सीचीक बीन्‍नीपा मीस्, खम् दोक्पी जूक्ना ताप्ची ना बीन्‍नीपा बाँकी तूवाक मीस् खोलोङ् होङाबूम् अङ्गरक्षकमी सेनापति नबूजरदानआ कैद मस्‍ना बेबिलोनपी खाईची।

१० खोदोलोई खची ऊसो मान्तूप् हेप् छूक्सीप् मीस् होङाबूम् अङ्गरक्षकमी सेनापति नबूजरदानआ यहूदा छाप्कूवापी होक्सीची, ना मूङ्‍कस् खसा वाचोसीखा लो रायीखालो पीची।

११ बेबिलोनपीक होङाबू नबूकदनेसरआ होङाबूम् अङ्गरक्षकमी सेनापति नबूजरदानलाम्पा यर्मियाम् तोक्पी ङ्‍क तोङ्‍क आज्ञा मअ,

१२ “ङ्‍क खाईना नम्‍लोना म्चोलोगूलो मव। ङ्‍कम् ऊसो हानी मनव। ङ्‍कसा आन् ऊई मीयोपोव लाये खूङ्‍क तोङ्नाङ् मीपीव।”

१३ खन्सा होङाबूम् अङ्गरक्षकमी सेनापति नबूजरदानआ, दूङ् देप्क अधिकारी नबुशजबानआ, दूङ देप्क अधिकृत नेर्गल-सेरेसरआ ना बेबिलोनपीक होङाबूम् बीन्‍नीपा अधिकारीचा

१४ मीस् पोक्स्चीना सुरक्षा मप् चौकी तूवाकम् पोतेल्पीका यर्मिया लात्ची। मूङ्‍क खीम्पी खाईम् जीम्‍मा मूङ्‍कचा शापानमी म्चास्, अहीकाममी वात्छा म्छा गदल्याहमी म्हूक्पी लेईछची। ङ्‍कतोङ्ना यर्मिया म्होप्मी मीस्चीका तूवा।

१५ सुरक्षा मप् चौकी तूवाकम् पोतेल्पी थूनापी तूवाक नाम्‍लापी योबोरोबूम् ङ्‍क रीङ्बऊ यर्मियापी ता:

१६ “खात्ना कूशी एबेद-मेलेक ओरोलव: ‘खोलोप्का दूङ् राःरालोक योबोरोबू, इस्राएलपीक नीनाम्माआ ओरोपीके: फलिफाप मूयोना मा, खोदोलोई नीछीमा तातोना ङ्‍क सहरमी ऊल्‍लोङ्पी कोङा पीकोक रीङ्बऊ पूरा मम् पीकोचोयोक तूये। मूङ्‍क ओ रीङ्बऊ आम् लाईस्पीङ् मूङ्‍क लेईपी पूरा छूये।

१७ खोदोलोई कोङा आन् मूङ्‍क लेईपी लेन्चामीयान्‍ना, आना कीत्‍तस्क मीस्मी हूक्पी कोङा आन् मयान्‍नो, योबोरोबूआ ओरोपीके।

१८ कोङा आन् लेन्चामीयान्‍ना। आन् दोप्सेलआ सेत्नो, खोदोलोई आना आम् रीराम लेन्चामीय, ऊदोईपीक्यालो आना ओपी भरोसा मय, योबोरोबूआ ओरोपीके’।”

यर्मिया छुटकारा छूवाक

४०

होङाबूम् अङ्गरक्षकमी सेनापति नबूजरदानआ यर्मिया साङ्लआ छूईचीना बेबिलोनपी खाईम् हचचीक यरूशलेमपीक लो यहूदापीकलो बीन्‍नीपा कैदीचीम् साथपी छीप्क तूवा। खसा यर्मिया रामापी कैदपीका छुटकारा मकप्का योबोरोबूम् रीङ्बऊ यर्मियापी ता।

२ होङाबूम् अङ्गरक्षकमी सेनापतिआ यर्मिया छीप्ना ओरोलअ, “योबोरोबू आम् नीनाम्माआ ङ्‍क थाम्पूपी ङ्‍क तोङ्‍क पीलूलूम्दीम् ताईम् रीङ् मक तूवा।

३ हन्‍ना खासा मूङ्‍क पीलूलूम्दीम् तात्क तूये, ना खसा म्होपा पीकाक तोङ्ना मक तूये। ङ्‍क खोलोङ् छूवा, ऊदोईपीक्यालो आन्‍ना योबोरोबूम् ऊल्‍लोङ्पी मोऊ मनूम्, ना खम् आज्ञा मान्‍रेम्नी।

४ खोदोलोई एसे कोङा आन् आम् हूक्पीक साङ्‍लपीका छुटकारा पीन्‍नाक तूये। कोङ्लो बेबिलोनपी बाईम् नप् छूये मीन्दोक बान्व, ना कोङा आम् चोलोगूलो मूयो। खोदोलोई आन् कोङ्लो बेबिलोनपी बाईम् नप् छूये मीन्‍नोदोक बान्‍नव। खोङ्व, खोलोङ् छाप्कूवा आम् लाईस्पीङ् तूये। आन् हाकपीई आम्खाईम् लये, मूङ्‍कपी खात्व।”

५ खोरोदोसो यर्मिया खाईम्पीकालो नबूजरदानआ ओरोपीका, “शापानमी म्चास्, अहीकाममी म्छा गदल्याह तूकपी खात्व; ख बेबिलोनपीक होङाबूआ यहूदापीक सहर होम्पी हक् तोप् देप् हाकिम सोक्‍क तूये। मूङ्‍कपी खलोङ् बीन्‍नीपा मीस्मी रापी आन् तूवाव, अथवा आन् हाक हेम्ये आम् खाईम् लये खूङ्‍क हेम्ङा खात्व।”

खीक्‍काना सेनापतिआ ख चाम् लागी भत्ता लो हूक्छोलो पीना ख खाईम् पीयू।

६ खन्सा यर्मिया मिस्पापी अहीकाममी वात्छा म्छा गदल्याह तूवाकपी खाता, ना ख गदल्याहम् साथपी छाप्कूवापी होक्सीचीक मीस्चीका तूम् थालेई मअ।

यहूदापीक देप् हाकिम गदल्याह

२ राजा २५:२२-२४

७ बेबिलोनपीक होङाबूआ अहीकाममी वात्छा म्छा गदल्याह छाप्कूवापीक देप् हाकिम सोक्‍क तूये, ना बेबिलोनपी मान्खाईमो छाप्कूवापीङ् होक्सीचीक खोलोप्का दूङ् छूक्सीप् वात्छा, मीम्छा ना छाछामास् खोलोङ् खम् हूक्पी पीदीत्चीक तूये पीम् रीङ् सेनाम् खोलोङ् अधिकृतचा लो तेल्पी तूवाक खची मीचालो येन्ची।

८ खीक्‍काना मूङ्‍कस् मिस्पापी गदल्याह तूवाकपी ता। मूङ्‍कस् ङ्‍कस्ङा तूवा: नतन्याहम् म्छा इश्माएल, कारेहम् नीप्पो म्छास् योहानान लो जोनाथनलो, तन्हूमेतमी म्छा सरायाह, नतोपातपी तूप् एफैमी म्छास्, माकातीम् म्छा याजन्याह, खीक्‍का मूङ्‍कचीम् खची होप्मी मीस्।

९ शापानमी म्चास्, अहीकाममी म्छा गदल्याहआ पस्तून चना मूङ्‍कस् ना मूङ्‍कचीम् खची मीस् ओरोलची, “बेबिलोनीचीम् सूसो मम् लागी कीनीनव। ङ्‍क छाप्कूवापी तूवानीव, ना बेबिलोनपीक होङाबूम् सूसो मनूम्व, ना आम्‍नी नखावा छूये।

१० कोङ्‍ क आन्‍नी तूनीकपी ताप् बेबिलोनीचीम् लाईस्पी आम्नी प्रतिनिधि छूवोना मिस्पापीङ् तूवोके। आन्‍ना क दाखमद्य, हीतीनाम्पी सीछोपी सेईक खोलोङ् म्चो लो तेललो आम्नी रोङ्पी बात्ल मनूम्ना यूक्सानूम्व, ना आन्‍ना सोकानूम्क सहर होम्पी तूवावीव।”

११ बेबिलोनपीक होङाबूआ यहूदापी हेप् मीस् होक्सीचीक तूये, ना शापानमी म्चास्, अहीकाममी वात्छा म्छा गदल्याह होङाबूम् लक् मप् सोक्चीक तूये पीम् रीङ् मोआबपी, अम्मोनपी, एदोमपी ना बीन्‍नीपा छाप्कूवापी तूवाक खोलोङ् यहूदीचा येन्चीकप्का,

१२ खोलोपी छाछापूत्‍ता छूवाना तूवाक यहूदीस् खोलोङ् खस् तूवाक थाम्पूपीका आत्‍ताना यहूदा छाप्कूवापीक मिस्पापी गदल्याह तूवाकपी ता। खीक्‍का मूङ्‍कपी मूङ्‍कचा ओरोतो दाखमद्य लो हीतीनाम्पी सीछोपी सेक म्चोलो बात्ल मची।

१३ खीक्‍काना कारेहम् वात्छा म्छा योहानान लो तेल्-तेल्पी तूवाक फौजचीम् खोलोङ् खची अधिकृतचीलो मिस्पापी गदल्याह तूवाकपी ता,

१४ ना मूङ्‍क ओरोलची, “अम्मोनीचीम् होङाबू बालीसआ आन् सेईम् लागी नतन्याहम् वात्छा म्छा इश्माएल पोक्स्क तूये पीम् ऊई आना छेत्‍तयो?” खोदोलोई अहीकाममी म्छा गदल्याहआ मूङ्‍कचीम् रीङ्पी विश्‍वास मान्म।

१५ खीक्‍काना कारेहम् वात्छा म्छा योहानानआ मिस्पापी गदल्याहलो खची हाल्‍ला तूवालो सूपीछा ख ओरोलअ, “नतन्याहम् म्छा इश्माएल सेईम् लागी कोङ् आज्ञा पीयोते। ङ्‍क रीङ् आसासो छेत्‍तनो। आम् बरबार बात्ल छूवाक यहूदीस् छाछापूत्‍ता छूम् लागी, ना यहूदापीक बीन्‍नीपा लेताकस् मासेई छूम् लागी मूङ्‍कम् हूक्पीका ऊदोई आन् सीमा?”

१६ खोदोलोई अहीकाममी म्छा गदल्याहआ कारेहम् म्छा योहानान ओरोलअ, “आना ङ्‍क तोङ्‍क लक् मनव। ऊदोईपीक्यालो आना इश्माएलमी तोक्पी पीकाक रीङ् आछीयाक माके।”

गदल्याह सेत्चीक

४१

खोदोलोई नूक् लाःपी एलीशामाम् म्चास्, नतन्याहम् म्छा इश्माएल ईक्पोङ् मीस् तात्ना मिस्पापी अहीकाममी म्छा गदल्याह तूवाकपी ता; इश्माएल क होङाबूम् खीम्पोस्पीक ना होङाबूम् अधिकृतची तूवाकपीक ईल्पो तूवा। मूङ्‍कस् खोलोङ् ईदेप्पी तूवाना चचचीक तूवा,

२ खोदोलो नतन्याहम् म्छा इश्माएलआ ईक्पोङ् मीस्चीका पकाना बेबिलोनपीक होङाबूआ छाप्कूवाम् लागी देप् हाकिम सोक्‍क शापानमी म्चास्, अहीकाममी म्छा गदल्याह दोप्सेलआ सेत्ची।

३ इश्माएलआ मिस्पापी गदल्याहलो तूवाक खोलोङ् यहूदीस् लो मूङ्‍कपी तूवाक बेबिलोनी दोर्‌चीलोसो सेत्ची।

४ गदल्याह सेत्ची पीम् रीङ् आसासो मान्छेईमो म्देसापाका

५ शकेमपीका, शीलोपीका ना सामरियापीका खची दारी खोम्दीम्पा, खची तेई चेईम्दीम्पा ना खची गाम् कऊला-चेऊला मम्दीम्पा रेक्पोङ् मीस् योबोरोबू दप्स्को खीम्पी छीर्म् बलि चारेई मस् लो धूप हूईस्लो ता।

६ खोदोलो नतन्याहम् म्छा इश्माएल मिस्पापीका खाप्‍तो-खाप्‍तो मूङ्‍कस् तूम्खास् खाता। खीक्‍का मूङ्‍कस् छीप्चीना खसा ओरोपीका, “अहीकाममी म्छा गदल्याह तूकपी तानीव।”

७ मूङ्‍कस् सहर गोपी ताकप्का नतन्याहम् म्छा इश्माएलआ लो खम् साथपी तूवाक मीचालो मूङ्‍कस् खोलोङ् सेत्ची, ना मूङ्‍कचीम् सालोग्गी ईबूम् इनारपी होक्स्छोक्स्ची।

८ खोदोलोई मूङ्‍कस् तूवाकप्क ईक्पोङ् मीचा इश्माएल ओरोलची, “केईका सेतीकानव! ओखीपी ईबूम् रायीखापी सूलूम्काना यूक्सूम्काक दोचेर्, जेऊ, तेल ना खूद तूये।” खन्सा खसा मूङ्‍कस् लेत्दीत्ची ना बीन्‍नीपास्का मूङ्‍कस् मान्सेच्‍ची।

९ इश्माएलआ गदल्याह लो बीन्‍नीपा मीस्लो सेत्ना होक्स्क ईनार क मूङ्‍क ईनारङा तूवा; मूङ्‍क ईनार आसा होङाबूआ इस्राएलपीक होङाबू बाशापीका कीसाकसा सुरक्षित तूम् लागी फूईमीचीक तूवा। नतन्याहम् म्छा इश्माएलआ म्होपा सेत्क मीस्मी सालोग्गीआ मूङ्‍क इनार पेप्दीत्क तूवा।

१० खीक्‍काना इश्माएलआ मिस्पापी लेताक खोलोङ् मीस् कैद मअ। मूङ्‍कस् होङाबूम् मेकछास् लो बीन्‍नीपा मीस्लो तूवा; मूङ्‍कस् होङाबूम् अङ्गरक्षकमी सेनापति नबूजरदानआ अहीकाममी म्छा गदल्याहम् हूक्पी पीदीत्चीक तूवा। नतन्याहम् म्छा इश्माएलआ मूङ्‍कस् कैद मस्‍ना म्साथपी खाईचीना मूङ्‍क छाप्कूवाम् रीम्पीका नावादे अम्मोनीस् तूवाकपी खाईम् लागी लाम्दूमा।

११ कारेहम् म्छा योहानानआ म्साथपी तूवाक सेनाचीम् खोलोङ् अधिकृतचीका नतन्याहम् म्छा इश्माएलआ मक खोलोङ् अपराधमी तोक्पी येन्चीकप्का,

१२ मूङ्‍कस् खची साथपी तूवाक खोलोङ् मीस् खाईचीना नतन्याहम् म्छा इश्माएललो जूम्‍लूक् मस् लाम्दूमा। खचा मूङ्‍क गिबोनपी तूवाक ओरोदेप् पोक्‍रीम् दोक्पी छीप्ची।

१३ इश्माएललो तूवाक मूङ्‍क मीचा कारेहम् म्छा योहानान लो खम् साथपी तूवाक दोर्‌चीम् खोलोङ् अधिकृतचीलो तचीना खची जीनअ।

१४ खीक्‍का इश्माएलआ मिस्पापीका खाईचीक खोलोङ् कैदीस् कारेहम् म्छा योहानान तूवाकपी आत्‍ताना खाता।

१५ खोदोलोई नतन्याहम् म्छा इश्माएल म्होप्मी रेक्पो मीस्चीका योहानानमी हूक्पीका पून्चीना अम्मोनीस् तूवाकपी जूकाना खाता।

१६ खीक्‍काना कारेहम् म्छा योहानानआ लो खम् साथपी तूवाक दोर्‌चीम् अधिकृतचालो मिस्पापी मान्सेस्क खोलोङ् मीस्, अर्थात् दोर्‌ची, मीम्छाची, छाछामाची ना महलपीक अधिकृतची खाईचीना खाता। नतन्याहम् म्छा इश्माएलआ अहीकाममी म्छा गदल्याह सेत्कप्का खसा मूङ्‍कस् कैद मना यूक्स्क तूवा। खीक्‍का योहानानआ मूङ्‍कस् गिबोनपीका आत्चीना बाईची।

१७ मूङ्‍कस् बेबिलोनीचीम् हूक्पीका ऊम्केई छूम् लागी मिश्र छाप्कूवापी खाईम् मीन्ताम् मस्‍ना बेथलेहेममी दोक्पी तूवाक गेरूथ-किम्हामपी बास् तूवा।

१८ मूङ्‍कस् बेबिलोनीचीप्का कीसाक तूवा, ऊदोईपीक्यालो बेबिलोनपीक होङाबूआ छाप्कूवाम् लागी सोक्‍क देप् हाकिम अहीकाममी म्छा गदल्याह नतन्याहम् म्छा इश्माएलआ सेत्क तूवा।

मिश्र छाप्कूवापी मान्खाईम् चेताऊनी

४२

खीक्‍काना फौजचीम् खोलोङ् अधिकृतची, कारेहम् म्छा योहानान ना योशयाहमी म्छा येजन्याह, खोलोप्का दूङ् चीमापीका खोलोप्का दूङ् देप् सम्मोक खोलोङ् मीस्

२ यर्मिया खारीबोपो तूम्खास् ता, ना मूङ्‍कचा ख ओरोलची, “ओखी बीन्ती येनीपीकाव, ना योबोरोबू आम् नीनाम्मापी ङ्‍क लेताकचीम् लागी बीन्ती मयीपीकाव। ऊदोईपीक्यालो आना आम् होप्मी मूक्साङ् तचयक तूये, केईका ओरोसर्प् तूयीकाक तूवा खोदोलोई हन्‍नान् चीछाङाङ् तूयाका।

३ योबोरोबू आम् नीनाम्माआ केईका हाकपी खाईम् पर्ने ना ऊई मम् पर्ने, मूङ्‍क खोमीयीकानूव पीकाना वाङोम् मीयीपीकाव।”

४ खोदोलो यर्मिया खारीबोपोआ मूङ्‍कस् ओरोलची, “कोङा आम्नी रीङ् येनू। कोङा योबोरोबू आम्नी नीनाम्मापी आन्‍ना बीन्ती मनूम्क तोङ्नाङ् वाङोम् मीन्पीयान्‍नी, ना योबोरोबूआ ऊईपीके, खूङ्‍क खोलोङ् आम्नीपी कोङा पूयो। कोङा ऊक रीङ्सो आम्नीपीका सूलोनो।”

५ खीक्‍का मूङ्‍कचा यर्मिया ओरोलची, “योबोरोबू आम् नीनाम्माआ आन् ओखीपी पोक्स्‍ना पीमीक रीङ् केईका रेपाम्कानोदोक, योबोरोबूङ् ओखी ऊल्‍लोङ्पी आछीयाक ना विश्‍वासयोग्य साक्छी छूनूव।

६ मूङ्‍क केईका मीन्याकाक तोङ्‍क छूदोसो छूनोदोसो, योबोरोबू ई नीनाम्मा, खपीङ् केईका आन् पोक्स्चाई तूये, ना खम् रीङ्बऊ केईका रेपाम्का। ओरोना योबोरोबू ई नीनाम्माम् रीङ्बऊ रेपाम्काना ओखी नखावा छूये।”

७ ईक्पोङ् लेई दोस्पी योबोरोबूम् रीङ्बऊ यर्मियापी ता।

८ खीक्‍का खसा कारेहम् म्छा योहानान ना खम् साथपी तूवाक फौजमी खोलोङ् अधिकृतची ना चीखोलोप्का दूङ् चीमापीका खोलोप्का दूङ् देप् सम्मोक खोलोङ् मीस् काछची।

९ खीक्‍का यर्मियाआ मूङ्‍कस् ओरोलची, “योबोरोबू इस्राएलमी नीनाम्मा, खम् लाईस्पी आन्‍ना कोङ् बीन्ती मस् पोक्सोनीक तूवा, खसा ओरोपीके:

१० ‘आन्‍नी ङ्‍क छाप्कूवापीङ् तूनीदोक कोङा आन्‍नी बानेई मयान्‍नी खोदोलोई गन्दीयान्‍नीनो, कोङा आन्‍नी लेईयान्‍नी खोदोलोई देल्न्दीयान्‍नीनो, ऊदोईपीक्यालो कोङा आम्नीपी पीलूलूम्दीम् तातूकपीका कोङ् ओ सानीवा चाईसाक तूये।

११ बेबिलोनपीक होङाबू, मूङ्‍कपीका ईनीम्बा आन्‍नी आम्नी कीम् लये, हन्‍ना मूङ्‍कपीका कीनीनव, ऊदोईपीक्यालो आन्‍नी मूङ्‍कम् हूक्पीका लेन्चामीम् ना छूतेई मम् लागी कोङ् आम्नी साथपी छूवो, योबोरोबूआ ओरोपीके।

१२ कोङा आन्‍नी सम्खे मीयान्‍नी, ना मूङ्‍कसा आन्‍नी सम्खे मीनीना आम्नी होप्मी छाप्कूवापीङ् होसोङ् यूक्स्‍नी।’

१३ “खोरोदोसो आन्‍ना योबोरोबू आम्नी नीनाम्माम् हुकुम रेप्नूम्नो, ना ‘केईका ङ्‍क छाप्कूवापी तूयाकानो,

१४ खोदोलोई केईका मिश्र छाप्कूवापीङ् खात्याकाना तूयाका, ऊदोईपीक्यालो मूङ्‍कपी केईका जूम्‍लूक् छूक खोम् बोक्स्‍नो, तुरहीम् साल्‍म् येईम् बोक्स्‍नो, ना मूङ्‍कपी केईका सबेई मान्दी साकामासो सीम् बोक्स्‍नो,’ पीक्नीदोक,

१५ ए यहूदापीक लेतानीक मीस्चे, योबोरोबूम् रीङ्बऊ येन्‍नूम्व। खोलोप्का दूङ् राःरालोक योबोरोबू, इस्राएलमी नीनाम्माआ ओरोपीके: ‘आन्‍नी मिश्र छाप्कूवापीङ् खाईम्ना तूम् लागी सानीवा मदीतानूम्क तूदोक,

१६ आन्‍ना कीत्नूम्क दोप्सेलआङ् आन्‍नी मिश्र छाप्कूवापी कल्नीना छीप्नी, ना आन्‍ना कीत्नूम्क सीसोवाङ् मिश्र छाप्कूवापी आम्नी दोस्-दोस् बाने, ना आन्‍नी मूङ्‍क मिश्र छाप्कूवापीङ् सीनी।

१७ आछीयाङ् मिश्र छाप्कूवापी खाईम्ना मूङ्‍कपी तूम् लागी सानीवा मप्दीप्‍तोदी खोलोङ् दोप्सेलआ, सीसोवाआ ना चारलाम्-बोहोलाम्‍आ सीये। कोङा आम्नीपी तातोक पीलूलूम्दीम्पीका ईल्पोसो लेत्नो अथवा जूम्खाम् तयनो।’

१८ खोलोप्का दूङ् राःरालोक योबोरोबू, इस्राएलमी नीनाम्माआ ओरोपीके: ‘ओ छूली यरूशलेमपी तूप् मीस्पी तात्‍ताक तोङ्नाङ्, आन्‍नी मिश्र छाप्कूवापी खात्नीदोक ओ छूली आम्नीपीसो तात्‍ते। खीक्‍का आन्‍नी साराप्पी लो कीम्‍पीलो, अपराधपी लो निन्दापीलो छूनी, ना आन्‍ना ङ्‍क थाम्पू हन्‍ना हादेम्सो खोम् तईनूम्नो।’

१९ “ए यहूदापीक लेतानीक मीस्चे, योबोरोबूआ आन्‍नी ओरोलानीक तूये, ‘मिश्र छाप्कूवापी खान्‍नीनव।’ ङ्‍क रीङ् आन्‍ना आछीयाङ् छेताक्सानूम्व: एसेक लेईपी कोङा आन्‍नी चेताऊनी पीयान्‍नी,

२० आन्‍ना आम्नी होप्ङा मासेई छूक् गल्ती मनूम्। आन्‍ना कोङ् योबोरोबू आम्नी नीनाम्मापी ओरोपीकानीना पोक्सोनी, ‘योबोरोबू ई नीनाम्माआ ऊई पीके मूङ्‍क खोलोङ् ओखीपी पव ना केईका मूङ्‍क रेपाम्का।’

२१ एसे कोङा आम्नीपी ङ्‍क रीङ् पूक तूये। खोदोलोई ऊक रीङ् पोम् लागीई खसा कोङ् आम्नीपी पोक्सो, मूङ्‍क खोलोङ् रीङ्पी योबोरोबू आम्नी नीनाम्माम् आज्ञा आन्‍ना होसोङ् रेपानूम्क मान्तू।

२२ खन्सा हन्‍ना आन्‍ना ङ्‍क रीङ् आछीयाङ् छेताक्सानूम्व: आन्‍नी तूम् लागी खाईम् लन्ची मईनूम्क थाम्पूपीङ् आन्‍नी दोप्सेलआ, सीसोवाआ ना चारलाम्-बोहोलाम्‍आ सीनी।”

यर्मिया मिश्र छाप्कूवापी खाईचीक

४३

योबोरोबू खची नीनाम्माआ यर्मियालाम्पा मूङ्‍कचीपी पीकाक खोलोङ् रीङ् यर्मियाआ मूङ्‍कचीपी पोम् यात्कप्का,

२ योशयाहम् म्छा अजर्याहआ लो कारेहम् म्छा योहानानलो खोलोङ् पीक्याक मान्‍रेप् मीस्चीका यर्मिया ओरोलची, “आन् वालीली नेन्चाईक तूये! ‘आन्‍नी मिश्र छाप्कूवापी तूम् लागी खाईम् छूनो’ पीम् लागी योबोरोबू ओखी नीनाम्माआ आन् पोक्साक मा।

३ खोदोलोई बेबिलोनीचा केईका सेतीकानू अथवा ङ्‍कपीका लातीकानूना बेबिलोनपी खायीकानू पीम् सानीवा मना नेरियाहम् म्छा बारूकआ आन् ओखी ऊल्‍लोङ्पी चप्साकके।”

४ खन्सा कारेहम् म्छा योहानानआ, फौजपीक खोलोङ् अधिकृतचा, ना बीन्‍नीपा खोलोङ् मीचा यहूदा छाप्कूवापीङ् तूम् छूये पीकाक योबोरोबूम् आज्ञा मान्‍रेप्ची।

५ मूङ्‍कम् फाईपी जाति-जातिचीम् रापी छाछापूत्‍ता छूवाना होसोङ् यहूदापी तूम् लागी आत्‍ताना ताक यहूदापीक बाँकी तूवाक खोलोङ् मीस् कारेहम् वात्छा म्छा योहानानआ लो फौजमी खोलोङ् अधिकृतचालो खाईची।

६ होङाबूम् अङ्गरक्षकमी सेनापति नबूजरदानआ शापानमी म्चास्, अहीकाममी म्छा गदल्याहमी हूक्पी पीदीत्क वात्छास्का, मीम्छास्का, छाछामास्का ना होङाबूम् मेकछास्का यर्मिया खारीबोपो लो नेरियाहमी म्छा बारूकलोसो मूङ्‍कचा खाईची।

७ ओरोना योबोरोबूम् आज्ञा मान्‍रेप्स्‍ना मूङ्‍कस् मिश्र छाप्कूवापी खाता, ना तहपनेसपी तातेका।

८ तहपनेसपी योबोरोबूम् ङ्‍क रीङ्बऊ यर्मियापी ता:

९ “आम् हूक्पी ओरोदेप् लूङ् खाईना यहूदीचा खोङ्चयस्तोङ् तहपेनसपी तूक फारोम् महलपी वोस्को लाम्पी छापेई मम्पा इँटा गोपी खूम्यूक्स्व।

१० खीक्‍का मूङ्‍कस् ओरोलचीव, ‘खोलोप्का दूङ् राःरालोक योबोरोबू, इस्राएलमी नीनाम्माआ ओरोपीके: कोङा ओ सूसो मप् बेबिलोनपीक होङाबू नबूकदनेसर काछूयो, ना कोङा सूलूक्सूक मूङ्‍क लूङ् थेम्पी खम् लागी सिंहासन बोबूयो। खीक्‍का खसा मूङ्‍क लूङ् थेम्पी म्होप्मी होङाबूम् तम्बू हाप्स।

११ मूङ्‍क ताईना मिश्र छाप्कूवा आक्रमण मय, सेईम् पर्नेस् सीम् लागीङ्, कैदपी खाईम् पर्नेस् कैदपीङ्, दोप्सेलआ सेईम् पर्नेस् दोप्सेल हेम्ङा खान्‍नूव।

१२ मूङ्‍कसा मिश्र छाप्कूवापीक देऊताचीम् दप्स्को खीम् मीःआ दईछोक्स। खीक्‍का खसा मूङ्‍क देऊताचीम् दप्स्को खीम् हूईछोक्स, ना देऊतास् खोलोङ् कैद मईना खाईलेत। गथालाआ म्होप्मी खाम् तेई खाप्सक तोङ्ना मूङ्‍कसा मिश्र छाप्कूवा खाप्स ना मूङ्‍क म्होप् क मूङ्‍कपीका ऊसो खेर् मान्वोमो आत्ना खाते।

१३ मूङ्‍कसा मिश्र छाप्कूवापी तूक नाम् दप्स्को खीम्पीक पवित्र खाम्बा खोलोङ् गस्दीत, ना मिश्र छाप्कूवापीक देऊताचीम् दप्स्को खीम्पी मीः दईछोक्स’।”

ङोङोक्छेम् पूजा मस्कसा ताक पीलूलूम्खाम्

४४

मिश्रम् नूक्‍का हेम्क मिग्दोलपी, तहपेनसपी ना मेम्फिसपी तूप्चीम् तोक्पी ना मिश्रम् मेक्‍तोका हेम् तूप् खोलोङ् यहूदीचीम् तोक्पी योबोरोबूम् ङ्‍क रीङ्बऊ यर्मियापी ता:

२ “खोलोप्का दूङ् राःरालोक योबोरोबू, इस्राएलमी नीनाम्माआ ओरोपीके: यरूशलेमपीक लो यहूदापीकलो खोलोङ् सहरपी कोङा तातूक ओरोदेप् पीलूलूम्दीम्ने आन्‍ना ताखानूम्कङ् तूये। ईनीम्बा मूङ्‍क सहर खोलोङ् गोङ्‍रूत्खाप् छूवाखात्क तूये ना योछोगस्खाताक तूये।

३ ङ्‍क मूङ्‍कचीम् रई लक्मी कारणआ छूवाक के। मूङ्‍कचा कोङ् ओ छूली कायो। मूङ्‍कचा धूप हूईची ना बीन्‍नीपा देऊताम् सूसो मची; मूङ्‍क देऊतास् आन्‍ना आम्नी होपा मान्छेन्‍नीक तूवा, ना आम्नी खूक्सू-खूलूचासो मान्छेईस्क तूवा।

४ कोङा ओ सूसो मप् खारीबोपोस् म्खेप्क-खेप् ओरोपीकोना मूङ्‍कचीपी पोक्सू, ‘कोङ् ओ जेर्म् लप् ङ्‍क तोङ्‍क लक् मनूम्नव।’

५ खोदोलोई मूङ्‍कचा मान्येईची अथवा सानीवाङ् मान्मची। मूङ्‍कस् खची रई लक्पीका मान्‍आई अथवा मूङ्‍कचा बीन्‍नीपा देऊताम् लागी धूप हूईम् मान्होन्येची।

६ खन्सा यहूदापीक सहर होम्पी लो यरूशलेमपीक लाम् होम्पीलो हायाम् देप् ना हायाम् ईकीम्‍लप् ओ छूली तात्‍ता ना मूङ्‍क खोलोङ् गोङ्‍रूत्खाप् छूवाखाता ना योछोगस्खाता। मूङ्‍क ईनीम्बासो मूङ्‍क तोङ्‍नाङ् खोछेत्चाईक तूये।

७ “हन्‍ना खोलोप्का दूङ् राःरालोक योबोरोबू, इस्राएलमी नीनाम्माआ ओरोपीके: वात्छा, मीम्छा, चीचीमा छाछामा ना दूत् दूप्चाप् नूक्छास् यहूदापीका अलग मईनूम्ना आस्सो मान्लेईम्मीना आन्‍ना आम्नी होप्पी ऊदोई ङ्‍क तोङ्‍क देप् नीछीमा तात्नूम्?

८ आन्‍नी थारूपो छूम्ना तूम् लागी तानीक मिश्र छाप्कूवापी आम्नी हूःआ बोबूयानूम्क थक्लाम्पा, अर्थात् बीन्‍नीपा देऊताचीपी धूप हूईनूम्ना कोङ् ऊदोई ओ छूली काईमीयोनी? आन्‍ना आम्नी होपा आम्नी होप्ङा मासेई मईनूम्, ना चारीदूपीक खोलोङ् जातिचीम् रापी आन्‍नी साराप् तोक् छूनी ना खोलोआ आम्नी निन्दा मईची।

९ मूङ्‍क रई लक् आम्नी खूक्सू-खूलूचा, यहूदापीक होङाबूचा, होङाबूमेचा, ना आन्‍ना आम्नी तोमास्का यहूदा छाप्कूवापी लो यरूशलेमपीक लाम् हेम्पीलो मनूम्क रई लक् माताक्सानूम्यो?

१० एसेक लेई सम्मोसो मूङ्‍कचा खची होप् लखेक मन्चीक मान्तू, अथवा कोङ् साम्दी-सायो मीयोक मान्तू, खीक्‍का कोङा आम्नी खूक्सू-खूलूचीम् लाईस्पी यूक्सूक ओ ललईपी लो नियमपीलोसो मूङ्‍कस् तोक्साक मान्तू।

११ “खन्सा खोलोप्का दूङ् राःरालोक योबोरोबू, इस्राएलमी नीनाम्माआ ओरोपीके: आम्नीपी नीछीमा ताईम् लो खोलोङ् यहूदा मासेई मम्‍लो कोङा निर्णय मूक तूये।

१२ मिश्र छाप्कूवापी खाईम्ना तूम् मीन्ताम् मप् यहूदापीक बाँकी रहेई छूवाकस् कोङा मासेई मूयोची। मिश्र छाप्कूवापीङ् मूङ्‍कचीम् पतन छूये। दोप्सेलआ लो सीसोवालो मूङ्‍कस् मासेई छूये। खोलोप्का दूङ् चीमापीका खोलोप्का दूङ् देप् सम्मोक खोलोङ् मीस् दोप्सेलआ लो सीसोवालो सीये। मूङ्‍कस् साराप्पी लो कीम्‍पीलो, अपराधपी लो निन्दापीलो छूये।

१३ कोङा यरूशलेम दोप्सेलआ, सीसोवा ना चारलाम्-बोहोलाम्‍आ दण्ड पीयूक तोङ्ना, मिश्र छाप्कूवापी तूप्चीसो दण्ड पीयोची।

१४ यहूदापीक बाँकी तूवाकपीक मिश्र छाप्कूवापी थारूपो छूम्ना तूम् लागी खाताकस् ईल्पोसो लेत्नो ना जूम्खाम्सो तयनो। मूङ्‍कचा यहूदा छाप्कूवापी आईम्ना तूम् लन्ची मईचीदोसो हेप् पप्चीप्-रीप्चीप्ना तूप् मीस्पीका बीन्‍नीपा ईल्पोसो आईम् तयनो।”

१५ खीक्‍काना खची होप्मी तोमाचा बीन्‍नीपा देऊतापी धूप हूईचीक तूवा पीम् तूम्तोक् मीचा लो खची तोमाचालो यर्मिया ङरी आन्ची। मूङ्‍कपी मिश्र छाप्कूवाम् नूक्‍का लो तोक्‍कालो तूप् खोलोङ् यहूदीस् ओरोसर्प् तूवा। मूङ्‍कचा ओरोपीकाना यर्मिया ङरी आन्ची,

१६ “आना केईका योबोरोबूम् नीङ्पी येईमीयीकाक रीङ् केईका येनाम्कानो।

१७ खोदोलोई केईका पीक्याकाक खोलोङ् लक् केईका आछीयाङ् पूरा मयाम्का। ओखी खूक्सू-खूलूचा, ओखी होङाबूचा ना ओखी अधिकारीचा यहूदापीक सहर होम्पी लो यरूशलेमपीक लाम् होम्पीलो साराङ्‍गाप्‍तोक होङाबूमेम् लागी धूप हूईचीक तोङ्ना ना कूईम्ना चारेईमम् बलि चारेई मस्क तोङ्ना हन्‍नासो केईका चारेई मयाम्का। मूङ्‍क तोङ्ना मचचीलो केईका लान्छोतो-कान्छोतो चाम् तम्काक तूवा। ओखी फलिफाप छूवाक तूवा, ना ओखीपी हानी ऊसो मान्छूक तूवा।

१८ खोदोलोई साराङ्‍गाप्‍तोक होङाबूमेम् लागी धूप हूईम् ना कूईम्ना चारेईमम् बलि चारेईमम् होक्सूयूम्काकप्का ओखीपी खोलोङ् खाल्क रोरेखा ताचाईक तूये, खीक्‍का दोप्सेललाम्पा लो सीसोवालाम्पालो केईका मासेई छूक्‍तो खातीचायाकाक तूये।”

१९ खीक्‍का मीम्छाचा होसोङ् रीङ् काप्चीना ओरोपीका, “केईका साराङ्‍गाप्‍तोक होङाबूमेम् लागी धूप हूयूम्कालो ना कूईम्ना चारेईमम् बलि चारेई मम्कालो, ऊई केईका ओखी तूप्पोचीप्का चाई मान्लाम्मोङ् साराङ्‍गाप्‍तोक होङाबूमेम् ङाली तोङ्‍क सबेई हूयूम्काक ना कूईम्ना चारेईमम् बलि चारेईमम्काकयो तूवानाई?”

२० खोदोलो यर्मियाआ ख ङरी आईप् वात्छा लो मीम्छालो ङरी आन्तो ओरोपीका,

२१ “आन्‍ना, आम्नी खूक्सू-खूलूचा, आम्नी होङाबूचा, आम्नी अधिकारीचा ना छाप्कूवापीक मीचा यहूदापीक सहर होम्पी लो यरूशलेमपीक लाम् होम्पीलो धूप हूयानूम्कम् तोक्पी ऊई योबोरोबूआ मीन्चयक मान्तूयोनाई? ऊई खसा ललीचयक मान्तूयोनाई?

२२ योबोरोबूआ आम्नी रई चाल लो आन्‍ना मनूम्क ईजेर्म् लप् लक्लो तेम्मान्दूर्‌कसा आम्नी छाप्कूवा साराप् तोक् ना मीस् मान्दीक गोङ्‍रूत्खाप् छूवाक तूवा, मूङ्‍क ईनीम्बासो मूङ्‍क तोङ्‍कङ् तूचाये।

२३ आन्‍ना धूप हूयानूम्क, आन्‍ना योबोरोबूम् ऊल्‍लोङ्पी मोऊ मनूम्क ना खम् आज्ञा मान्‍रेम्नीक, अथवा खम् ललई लो नियमलो मान्‍रेम्नीकसा ईनीम्बा खोछेत्चाईक ङ्‍क नीछीमा आम्नीपी ताकके।”

२४ खीक्‍काना यर्मियाआ मूङ्‍क वात्छास् लो मीम्छास्लो ओरोलची, “मिश्र छाप्कूवापी तूप् ए खोलोङ् यहूदापीक मीस्चे, योबोरोबूम् रीङ्बऊ येन्‍नूम्व।

२५ खोलोप्का दूङ् राःरालोक योबोरोबू, इस्राएलमी नीनाम्माआ ओरोपीके: ‘साराङ्‍गाप्‍तोक होङाबूमेपी धूप हूईम् लागी ना कूईम्ना चारेईमम् बलि चारेईमम् लागी केईका मम्काक भाकल आछीयाङ् केईका पूरा मयाम्का’ पीकानीना आन्‍ना आम्नी तोमास्का आम्नी होपा भाकल मनूम्क रीङ् आम्नी होप्मी लक् लाम्पाङ् पूरा मनूम्क तूये।

“खन्सा आम्नी भाकल पूरा मनूम्व! आम्नी यादे पूरा मनूम्व!

२६ खोदोलोई मिश्र छाप्कूवापी तूप् ए खोलोङ् यहूदीचे, योबोरोबूम् रीङ्बऊ येन्‍नूम्व, योबोरोबूआ ओरोपीकेः ‘खोलोप्का दूङ् देप् ओ होप्मी नीङ्पी कोङा पस्तून चोक तूये, यहूदापीका ताना मिश्र छाप्कूवाम् खोलोपी तूप् यहूदीआसासो “लेईप्चाप् नीनाम्माम् नीङ्पी” पीक्‍तो हादेम्सो ओ नीङ्पी पस्तून चईनो ना कोङ् दपोनो।’

२७ ऊदोईपीक्यालो कोङा मूङ्‍कस् नप् मम् लागी मा खोदोलोई मान्‍नप् मम् लागी खोङूचोयोचीक तूये। मिश्र छाप्कूवापी तूप् खोलोङ् यहूदीस् मासेई मान्छूम् सम्मो दोप्सेलआ लो सीसोवालो सीये।

२८ दोप्सेलपीका लेईप्चाप्ची मिश्र छाप्कूवापीका यहूदा छाप्कूवापी चीसर्प्‌ङाङ् आत्ना खाते। खीक्‍का ओ रीङ्बऊयो मूङ्‍कचीम् रीङ्बऊयो, आस्मी रीङ्बऊये आछीयाक रईछ पीम् मिश्र छाप्कूवापी तूम् लागी ताक यहूदापीक लेईप्चाप् खोलोआ छेत्‍तची।

२९ “योबोरोबूआ ओरोपीके: ‘कोङा आन्‍नी ङ्‍क थाम्पूपीङ् दण्ड पीयान्‍नी पीम् आम्नी लागी ङ्‍क चीन्‍न छूये, ना आन्‍ना ङ्‍क छेतानूम्व आम्नी लागी हानी मप् ओ धम्की आछीयाङ् आम्नीपी छूचाये।’

३० योबोरोबूआ ओरोपीके: ‘कोङा यहूदापीक होङाबू सिदकियाह ख सेईम् लाम्प् म्साछीमी बेबिलोनपीक होङाबू नबूकदनेसरमी हूक्पी पीयूतूक तूवा, मूङ्‍क तोङ्नाङ् कोङा मिश्र छाप्कूवापीक होङाबू फारो होप्रासो ख सेईम् लाम्प् म्साछीमीम् हूक्पी पीयूछोक्सो’।”

बारूकमी लागी रीदाम्

४५

यहूदापीक होङाबू योशियाहम् म्छा यहोयाकीमआ चारखम् तोक्स्क लीक् दोङ् बाईलो नेरियाहम् म्छा बारूकआ यर्मिया खारीबोपोआ छाप्मीक रीङ्बऊ ईबूम् दील्म्पा सोक्सरपी छाम् यात्कप्का यर्मियाआ बारूक ओरोलअः

२ “ए बारूक, योबोरोबू इस्राएलमी नीनाम्माआ आन् लाक रीङ् ङ्‍कङ् के:

३ आना ओरोपीका, ‘कोङ् धिक्‍कार! ऊदोईपीक्यालो योबोरोबूआ ओ दूक्वाम् थेम्पी दूक्वा कापोपोक तूये! ओऊसूम् लसीलसी कोङ् ओसऊ कर्म् खाम् याता, कोङा हापीसो नोम्चीम् तूयोनो’।”

४ योबोरोबूआ ओरोपीके, “आना मूङ्‍क ओरोलव, ‘योबोरोबूआ ओरोपीके: कोङा बोबूयूक थक् गसूतो। कोङा खोलोङ् छाप्कूवापी लेतूक थक् देलूतो।

५ ऊई आना क आम् होप्मी लागी देप् रीङ्‍यो लाम? मूङ्‍क लाम्नव। ऊदोईपीक्यालो कोङा खोलोङ् मीस्पी नीछीमा तातो, योबोरोबूआ ओरोपीके, खोदोलोई आन् हापी खाते मूङ्‍क थाऊपी कोङा आम् रीराम आन् पूनाऊनीम् रूप्पी पीयान्‍ना’।”

मिश्र छाप्कूवाम् तोक्पी रीदाम्

४६

जाति-जातिचीम् तोक्पी यर्मिया खारीबोपोपी ताक योबोरोबूम् रीङ्बऊ ङ्‍कङ् के:

२ मिश्र छाप्कूवाम् तोक्पी:

यहूदापीक होङाबू यहोयाकीमआ चारखम् तोक्स्क लीक् दोङ् बाईलो बेबिलोनपीक होङाबू नबूकदनेसरआ मिश्र छाप्कूवापीक होङाबू फारो नेकोम् सेनाम् ऊल्‍लोङ्पी जूम्‍लूक् मना देप् यूफ्रेटिस योऊमी चाखेम्पी तूवाक कर्कमीशपी कोक्साक तूवा।

३ “चीमा लो देप्लो ढाल थीक्‍का मव,

जूम्‍लूक् मम् लागी लाम्दूमाव!

४ खोक्चीम् थेम्पी काठी कसेई मनूम्व,

ए खोक् थेम्पीका लाम्दूम्प्चे, लाम्दूमानीव!

जूम्‍लूक् छूलो खूम् टोप खूक्सानूम्ना

आम्नी तूस्कोपी थोरेप्नीव!

आम्नी भाला तीलीमोक्स् मनूम्व,

जूम्‍लूक् छूलो खाम् आम्नी तेई खाप्सानूम्व!

५ कोङा ऊई तूचोयो?

मूङ्‍कस्‍ने खची कीम् लक तूये।

मूङ्‍कस् खची दोस् हेम् यन्चायान्चीक तूये।

मूङ्‍कचीम् खची जूम्‍लूक् मप्ची सताक तूये।

मूङ्‍कस् दावा-दावा जूक्चाईक तूये।

मूङ्‍कचा खची दोस् हेम् खोङ्स्‍नो,

मूङ्‍कचीम् लीक्हेम्पी कीम्‍लम्ङाङ् तूये,”

योबोरोबूआ ओरोपीके।

६ “दावा जूक् मीचासो जूम्खाम् दूरस्‍नो,

हायाम् राःरालोकचासो पूईम्चीम् दूरस्‍नो।

योऊना हेम् देप् यूफ्रेटिस योऊमी चाखेम्पी

मूङ्‍कस् जोलोङ् तयस्‍ना दीसे।

७ “नील योऊ पईक तोङ्ना पतो ताप्,

ना योऊपीक काऊ ऊर्लेई छूक तोङ्ना ऊर्लेई छूक्‍तो ताप् ङ्‍क आसे?

८ मिश्र छाप्कूवा नील योऊ तोङ्ना पतो ताये,

ऊर्लेई छूक्‍तो ताप् योऊपीक काऊ तोङ्ना मूङ्‍क ताये।

मूङ्‍कसा ओरोपीके, ‘कोङ् पोयोना चारीदू नेपूखूयो;

कोङा सहर लो मूङ्‍कपी तूप् मीस्लो खोलोङ् मासेई मूयोची।’

९ ए खोक्चे, बूल्तो लाईस्पा खात्नीव!

ए रथ बूल्प्चे, हायाम् बूलानूम्व!

ए जूम्‍लूक् मप्चे, लाम्‍लनीव!

ढाल खूर्प् कूशपीक लो पूतपीकलो मीस्चे,

बेई-लीफू गोलेप् लूदपीक मीस्चे, लाईस्पा खात्नीव!

१० खोदोलोई मूङ्‍क लेई क योबोरोबू, खोलोप्का दूङ् राःरालोक योबोरोबूम् लेई के,

म्फाई लाम् लेई, म्साछीमीचीपी म्फाई लाम् लेई।

म्मजीम्नोक सम्मो दोप्सेलआ मासेई मय,

हीः दूङ्‍ङना मूङ्‍कसा म्वाम्मा सेत।

ऊदोईपीक्यालो योऊना हेम्क छाप्कूवापी, देप् यूफ्रेटिस योऊमी चाखेम्पी,

योबोरोबू, खोलोप्का दूङ् राःरालोक योबोरोबूआ बलिदान चारेई मय।

११ “ए मिश्र छाप्कूवापीक आम्सूर् मान्छूक् मीम्छाङा,

गिलादतो खात्ना मलम् यूत्व।

खोदोलोई आना ऊनाऊक म्खाल्खाल्क दबाई तेस।

खन्सा आन् नईनो।

१२ जाति-जातिचा आन् आम् ङईम् लईकम् तोक्पी येनची।

आन् खाप्क साल्म्‍आ खोलोङ् चारीदू पेप्प।

जूम्‍लूक् मप्लो जूम्‍लूक् मप् दोरे,

खीक्‍का मूङ्‍कस् नीप्पोङ् ईतो दीसे।”

१३ बेबिलोनपीक होङाबू नबूकदनेसरआ ताईना मिश्र छाप्कूवा आक्रमण मईकम् तोक्पी योबोरोबूआ यर्मिया खारीबोपो ङ्‍क रीदाम् ईक तूये:

१४ “मिश्र छाप्कूवापी सूचना पीयानूम्व, मिग्दोलपी ङ्‍क रीङ् पानूम्व;

मेम्फिसपी लो तहपनेसपीलोसो ङ्‍क रीङ् पानूम्व:

‘थीक्‍का छूवानीना आम्नी होप्-होप्मी तूस्को लाप्नूम्ना थोरेप्नीव,

ऊदोईपीक्यालो दोप्सेलआ आम्नी लीक् हेम्‍मी तूक खोलोङ् लूत्‍खीय।’

१५ आम् जूम्‍लूक् मप्ची ऊदोई बोहोपू फोलीऊताखाता?

मूङ्‍कस् थोरेप् दूरस्‍नो, ऊदोईपीक्यालो योबोरोबूआ मूङ्‍कस् दाली तलची।

१६ आम् जूम्‍लूक् मप्ची म्खेप्क-खेप् दोर्‌ना

ईल्पो-बीन्‍नीपाम् थेम्पी दीसे,

मूङ्‍कचा ओरोपीके, ‘पक्नीव, हायाम् दूक्पीप् दोप्सेलपीका जूक्याना

केई ई होप्मी मीस् तूकपी लो केई जन्मेई छूयीक छाप्कूवापीलो आत्याना खात्याके।’

१७ मूङ्‍कपी मूङ्‍कस् काये-बसे,

‘मिश्रपीक होङाबू फारो ओरोदेप् साल्म् मप् साल्म्ङाङ् के;

मूङ्‍कसा म्होप्मी मौका गूमेई मक तूये।’

१८ “कोङ् लेईप्चाप् तूवो,” होङाबूआ ओरोपीके,

खम् नीङ् खोलोप्का दूङ् राःरालोक योबोरोबू के,

“कोम् होम्पी तबोर तोङ्‍क ईल्पो ताये,

दीरीत्‍तीम् चाखेम्पीक कर्मेल तोङ्ना मूङ्‍क ताये।

१९ ए मिश्र छाप्कूवापी तूप्चे,

बीन्‍नीपा छाप्कूवापी खाईम् लागी आम्नी खोलोक थक् बप्सानूम्व,

ऊदोईपीक्यालो मेम्फिस गोङ्‍रूत्खाप् छूये,

मीस् मान्दीक छूना मूङ्‍क योछोगस्खाते।

२० “मिश्र छाप्कूवा ईबूम् हायाम् ङालीनप्छा पीःम् कोरली तोङ्‍क के,

खोदोलोई योऊना हेम्पीका ईबूम् पूईम् मूङ्‍कम् ऊल्‍लोङ्पी ताचाईक तूये।

२१ मूङ्‍कम् दूक्नासी तोक् खोलोङ् दोर्

पोसेईछूक् पीःम् म्छा तोङ्‍क तूये।

मूङ्‍कस् ईतो खची दोस् हीक्सस्‍ना जूके,

मूङ्‍कस् खची तूस्कोपी थोरेप्नो,

ऊदोईपीक्यालो मूङ्‍कस् पीलूलूम्खाम् लेई लो,

मूङ्‍कचा सजाई तोम् लेईलो ताचाईक तूये।

२२ म्साछीमीस् खची साः कात्‍तस्‍ना लाईस्पा बान्लो,

पेर्प् ना खाईप् पूःम् तोङ्‍क साल्म् मिश्र छाप्कूवाआ लात।

म्साछीमीस् मूङ्‍कम् ऊल्‍लोङ्पी बात् गोङस्‍ना

सीछो देईप् मीस् तोङ्ना ताये।

२३ मूङ्‍कपीक सोगो ओरोदेप् तूदोसो म्साछीमीचा मूङ्‍क खोलोङ् देतची,”

योबोरोबूआ ओरोपीके।

“ङीराम्‍लो मूङ्‍क म्साछीमीस् रूःपीकासो दूङ्देतो तूये,

मूङ्‍कस् ङीर्‌मान्तेईप तूये।

२४ मिश्र छाप्कूवाम् मेकछा ङईम्पी छूये, योऊना

हेम्पीका ताप् मीस्मी हूक्पी मूङ्‍क पीदीतची।”

२५ खोलोप्का दूङ् राःरालोक योबोरोबू, इस्राएलमी नीनाम्माआ ओरोपीके: “खोङ्नूम्व, कोङा थेबेसपीक अमोन देऊतापी, फारोपी, मिश्र छाप्कूवापी ना मूङ्‍कपीक खोलोङ् देऊतापी, होङाबूचीपी ना फारोपी भरोसा यूप्चीपी दण्ड ताईम् हूयोक तूये।

२६ कोङा मूङ्‍कस् खची सेईम्‍लाम्प्चीम् हूक्पी, अर्थात् बेबिलोनपीक होङाबू नबूकदनेसरमी हूक्पी लो खम् अधिकृतचीम् हूक्पीलो पीयूतोची। खोदोलोई दोस्पी मिश्र छाप्कूवापी लाईस्पीक तोङ्‍ङा होसोङ् मीस् ताईना बास् तूये,” योबोरोबूआ ओरोपीके।

२७ “ओ सूसो मप् याकूब, आन् कीनव;

ए इस्राएल, आन् ऊई मम् ऊई मम् छूनव।

आछीयाङ् कोङा आन् छूबूरीपाक छाप्कूवापीका

आम् छामाईची खाईलेत्चीक बीन्‍नीपा छाप्कूवापीका छूतेई मूयोची।

याकूब सूक्वापी लो खाऊमा-खासेर्मापीलो होसोङ् तूये,

ना आसासो मूङ्‍क कीम् मीयनो।

२८ ए ओ सूसो मप् याकूब, कीनव,

ऊदोईपीक्यालो कोङ् आम् साथपी तूवो,”

योबोरोबूआ ओरोपीके।

“कोङा आन् जाति-जातिचीम् रापी छाछापूत्‍ता मन्‍नाक तूवा;

मूङ्‍क जातिस् कोङा खोलोङ् मासेई मूयोचीदोसो,

आन् क कोङा मासेई मयान्‍नो।

खोदोलोई कोङा आन् नीयालो अनुशासनपी यूयान्‍ना,

ना आन् दण्ड मान्पीमो मोरो लेन्दीयान्‍नो।”

पलिश्तीचीम् तोक्पी रीदाम्

४७

फारोआ गाजा आक्रमण मम् लाईस्पी पलिश्तीचीम् तोक्पी यर्मिया खारीबोपोपी ताक योबोरोबूम् रीङ्बऊ ङ्‍कङ् के:

२ योबोरोबूआ ओरोपीके:

“खोङ्नूम्व, योऊना हेम्पीक काऊ पचाईक तूये;

मूङ्‍क सोक्वा-मोर्वा तोङ्‍क छूये।

मूङ्‍कसा छाप्कूवा लो मूङ्‍कपी तूक खोलोक थक्लो मूल्खीय,

सहर लो मूङ्‍कपी तूकलो खोलोङ् मूल्खीय।

मीस् खोलोङ् ईतो बसे;

छाप्कूवापी तूप् खोलोङ् मीस् खापे-तूते।

३ जूक्‍तो बूल्प् खोक्चीम् खूरमी साल्म्‍लो,

खची साछीमीचीम् रथ दावा बूल्स्लो लत्क पाङ्ग्राम् साल्म्‍लो येनस्लोसो

म्पाचा खची छामाईची बछोक्सस्‍नो,

मूङ्‍कचीम् खची हूः लूल छूना काक्स्खाते।

४ ऊदोईपीक्यालो पलिश्तीस् मासेई मम् लेई,

टुरोस लो सीदोनलो बोन्छोदूर्प् बाँकी रहेई छूवाक खोलोङ्

मासेई छूम् लेई तालाताक तूये।

योबोरोबूआ कप्‍तोरमी चाखेम्पीक बाँकी रहेई छूवाक पलिश्तीस्

मासेई मम् पीक्‍क तूये।

५ सोक् मम् लागी गाजाआ म्तोङ् छूरआ खक;

अश्कलोन वायेवाये मदीतची।

ए तेल्म्पी बाँकी रहेई छूक्चे,

हादेसम्मोई आन्‍ना आम्नी होप्मी गाम् खोक्स्‍नूम्?

६ “ए योबोरोबूम् दोप्सेलङा!

आन् हादेई नोयान्ची?

आम् दाप्पी आतावोङ्व;

मूङ्‍कपीङ् तूवाव ना नोन्चीव!

७ योबोरोबूआ मूङ्‍क दोप्सेल ईबूम् आज्ञा पीक तूये,

खसा अश्कलोनपीक लो दीरीत्‍तीम् चाखेम्पीकलो छाप्कूवा खोलोङ्

आक्रमण मम् लागी मूङ्‍क आज्ञा पीक तूये,

खन्सा मूङ्‍क ऊतोङ्नाई नोन्चीदूरनाई?”

मोआबमी तोक्पी रीदाम्

४८

मोआबमी तोक्पी:

खोलोप्का दूङ् राःरालोक योबोरोबू, इस्राएलमी नीनाम्माआ ओरोपीके:

“नेबो धिक्‍कार, ऊदोईपीक्यालो मूङ्‍क योछोगस्खाते।

किर्यातैममी अपमान छूये, ना मूङ्‍क बीन्‍नीपाम् हूक्पी छूये;

कील्‍ला ङईम्पी छूये, ना मूङ्‍क हत्दीतची।

२ मीचा मोआबमी सायोचोङ्मा हन्‍ना हादेम्सो मईचीनो;

मीचा हेश्बोनपी मूङ्‍क मासेई मम् तोक्पी चूक्ली मईची:

‘तानीव, केईया मूङ्‍क जाति मासेई मयाम्के।’

ए मदमेन, आन्सो वायेवाये मदीते,

दोप्सेलआ आन् कले।

३ होरोनैमपीका लत्क ईबूम् खाप्क-काईकम् साल्म् येन्‍नूम्व,

गोङ्‍रूत्खाप् छूलो ना पीलूलूक्खात्लो खाप्क साल्म्।

४ मोआब यूफूल्-यूफूल् मदीतची;

मूङ्‍कम् छामाईची बतो खापे।

५ लूहीतमी म्थोम्‍ला मूङ्‍कचा खाप्‍तो सपची;

होरोनैममी म्दालीपी मूङ्‍कस् मासेई छूना खाप्क येनाम्।

६ जूकानीव, आम्नी होप्-होप्मी रीराम लेन्चामीम् लागी बूल्स्‍नीव,

मरुभूमिपीक पोथ्रा तोङ्‍क छूवानीव!

७ आन्‍ना आम्नी होप्मी लक्पी लो दाचाम्पीलो भरोसा यूक्सानूम्कसा

आन्‍नीसो कैदपी छूनी,

ना आम्नी कमोश देऊता म्होप्मी पूजारीस्का लो हक् तोप्चीकालो

बीन्‍नीपा छाप्कूवापी खाईलेतची।

८ खोलोङ् सहरमी ऊल्‍लोङ्पी पीलूलूक्दीप् ताये,

ना ईबूम्सो सहर होक्सीयनो।

बेँसी लो म्तेल्म्‍लो नीच्‍चीङ् मासेई छूये,

ऊदोईपीक्यालो योबोरोबूआ पीकाक तूये।

९ मोआबपी रूम् रीसाछोक्स्‍नूम्व,

ऊदोईपीक्यालो मूङ्‍क गोङ्‍रूत्खाप् छूये।

मूङ्‍कपीक खोलोङ् सहर आस्सो मीस् मान्तूम्मीना गोङ्‍रूत्खाप् छूखाते।

१० योबोरोबूम् लक् वाताम्छा मप् साराप् छानूम्व!

म्होप्मी दोप्सेल मीस् सेईम्पीका रोकेई मप् साराप् छानूम्व!

११ “मोआब सोलो तूवालोयीकाङ् नोन्चीना तूवाक तूये,

मूङ्‍क चीप्स्खात्क दाखमद्य तोङ्‍क तूये,

मूङ्‍क ईबूम् चूम्पीका आर्को चूम्पी मान्लेईम्पा तोङ्‍क तूये,

मूङ्‍क बीन्‍नीपा छाप्कूवापी खाईलेत्चीक मान्तू।

खन्सा मूङ्‍क लाईस्पीक तोङ्‍ङा लचाईक तूये,

मूङ्‍कम् म्मूर् फात्‍ताक मान्तू।

१२ खोदोलोई नाम्‍ला ताचाईक तूये,”

योबोरोबूआ ओरोपीके,

“लीप्पीका दाखमद्य लेईप्ची कोङा मोआब तूकपी पोक्सो,

ना मूङ्‍कचा मूङ्‍क लेत्‍तची,

मोन्तोलो मूङ्‍कम् लीप् होप्‍तो मदीतची,

ना मूङ्‍कम् गाग्री खोलोङ् यूफूल्-यूफूल् मदीतस्‍ना खेत्बोकची।

१३ म्होपा भरोसा मक बेथेलपीक म्होप्मी हाल्ङोम् बाछापीका इस्राएल ङईम्पी छूवाक तोङ्नाङ्,

मोआबसो म्होप्मी देऊता कमोशलाम्पा ङईम्पी छूये।

१४ “आन्‍ना ओरोपीकानीना नाम्दूखू मनूम्क तूवा,

‘केईका खोलोप्का कोप् ना हायाम् राःरालोक जूम्‍लूक् मप्ची के।’

१५ खोदोलोई मोआब मासेई छूये, ना मूङ्‍कपी तूक खोलोङ् सहर आक्रमण मईची;

मूङ्‍कम् सोलोस् तूकपीक खोलोप्का दूङ् नप्ची सेईम् लागी खाईयची,”

होङाबूआ ओरोपीके, खम् नीङ् खोलोप्का दूङ् राःरालोक योबोरोबू के।

१६ “मोआब मासेई छूम् नाम्‍ला दोक्छापीङ् तालाताक तूये,

मूङ्‍कम् नीछीमा दावाङ् तालाते।

१७ मूङ्‍कम् लीक् हेम्पी तूप्चे ना मूङ्‍कम् नीङ्ला

छेईप्चे खोलोआ मूङ्‍कम् लागी सोक् मनूम्व,

ना ओरोपीकानीव, ‘मूङ्‍क हायाम् राःरालोक राजदण्ड अताकके!

मूङ्‍क साम्दी-सायोम् तूप् अतातके!’

१८ “ए दीबोनमी मेकछाम् तेल्पोस्चे,

आम्नी होप्मी साम्दी-सायोलोक तूस्कोपीका दाली यूवानीना

हार्प् खाप् थाम्पूपी तूवानीव,

ऊदोईपीक्यालो मोआब मासेई मप् आम्नी ऊल्‍लोङ्पी ताये।

मूङ्‍कसा आम्नी कील्‍लालोक सहर खोलोङ् मासेई मय।

१९ ए अरोएरपी तूप्चे, लाम्पी थोरेप्नीना खोङ्नूम्व।

जूक्ना खाईप् वात्छा लो ऊम्केई छूक्ना जूक् मीम्छालो ततानूम्व,

‘ऊई छूवा?’ पीकानीना मूङ्‍कस् ततानूम्व।

२० मोआबमी अपमान छूवाक तूये,

ऊदोईपीक्यालो मूङ्‍क छयप्छा छूवाखात्क तूये।

तूनीवा मनूम्व, ना खाप्नीव!

मोआब मासेई छूवा पीकानीना

अर्नोन योऊमी चाखेम्पी खत्नीना पीकानीव।

२१ तेल्म्पी नीया ताक तूये

अर्थात् होलोनपी, यहसाहपी ना मेपातपी,

२२ दीबोनपी, नेबोपी ना बेथ-दिब्लातैमपी,

२३ किर्यातैमपी, बेथ-गमूएलपी ना बेथ-मोनपी,

२४ किर्योतपी लो बोज्रापीलो

मोआबमी दोक्पी लो छूबूरीपीक खोलोङ् सहरपीलो मूङ्‍क ताक तूये।

२५ मोआबमी पीत्‍तो कीप्ची,

ना मूङ्‍कम् पाखुरा अता,”

योबोरोबूआ ओरोपीके।

२६ “मूङ्‍क सेईम् थक्‍आ सेईमीयानूम्व,

ऊदोईपीक्यालो मूङ्‍कसा योबोरोबूम् ऊल्‍लोङ् मक तूये।

मोआब म्होप्मी पाम्‍लूपीङ् पूलूलूऊ मन्चीनूव,

ना मूङ्‍क मीस्मी गीम्सेम् छूनूव।

२७ ऊई इस्राएल आम् लागी गीम्सेम् मान्छूयोनाई?

ऊई मूङ्‍क खूस्पाचीम् रापी लाप्चीक तूवायोनाई,

आना मूङ्‍कम् रीङ् मईलो आम् तोङ् दाल्ङूप्‍तो मतो मूङ्‍कम् निन्दा मय?

२८ ए मोआबपी तूप्चे,

आम्नी सहर होक्सायानूम्व ना छीलूमा होम्पी तूवानीव।

लूबम्पी वोस्को दोहोम्पी योङ् मप् तीक्‍तूगूल्म् तोङ्‍क छूवानीव।

२९ “मोआबआ नाम्दूखू मकम् तोक्पी केईका येनूम्काक तूये,

मूङ्‍कम् ऊनाऊक नाम्दूखू लो नाछोबीलो,

ना मूङ्‍कम् नाम्दूखू मम् रीङ्

खीक्‍का मूङ्‍कम् गोङ्पाक नाम्दूखूम् तोक्पी केईका येनूम्काक तूये!

३० मूङ्‍कम् नाछोबी कोङा छेतो, खोदोलोई मूङ्‍क ऊनाऊक के,

ना मूङ्‍कम् नाम्दूखूआ ऊसो ममान्दूर्‌क तूये,”

योबोरोबूआ ओरोपीके।

३१ खन्सा कोङा मोआबमी लागी तूनीवा मूयो,

खोलोङ् मोआबमी लागी कोङ् खापो।

कीर-हरेशेतपी तूप् मीस्चीम् लागी कोङा सोक् मूयो।

३२ याजेर खापाक तोङ्ना कोङ् आम् लागी खापो,

ए सिब्मापीक वाचोसीम् पऊचे,

आम्नी गेम् खोलोङ् दीरीत्‍तीपू तातेका;

मूङ्‍क याजेरपीक दीरीत्‍ती सम्मोङ् तातेकाक तूये।

तूमाक आम्नी चोपी लो आम्नी वाचोसीपीलो मासेई मप् तालाताक तूये।

३३ मोआबपीक बगैँचापीका लो रायीखापीकालो

चामोवा लो जीनम्‍लो खालेताक तूये।

वाचोसीम् कोलपीका वाचोसीम् काऊ लईम् कोङा बन्द मूतूक तूये;

चामोवालो कातो आसासो मूङ्‍क सीक्‍कस्‍नो।

मूङ्‍कस् काईक साल्म् क

चामोवापी काईक साल्म् मा।

३४ “हेश्बोनपीका मूङ्‍कस् खाप्क साल्म्

एलाले सम्मो लो यहसा सम्मोलो तातेकाक तूये,

सोअरपीका होरोनैम सम्मो लो एग्लत-शलीशियाह सम्मोलो तातेकाक तूये,

ऊदोईपीक्यालो निम्रीम योऊपीक काऊसो सीप्खीक तूये।

३५ ओरोरेप् थाम्पूपी बलि चारेईमप्ची

ना देऊतापी धूप हूईप्ची

कोङा मोआबपीका ईल्पोमान्दीङ् मासेई मूतोची,”

योबोरोबूआ ओरोपीके।

३६ “खन्सा मीत्‍तीरीआ तोङ्ना ओ गोङ्आ मोआबमी लागी तूनीवा मय!

कीर-हरेशेतपी तूप् मीस्चीम् लागी मीत्‍तीरीआ तोङ्ना ओ गोङ्आ तूनीवा मय।

मूङ्‍कचा कामेईमस्क दाचाम् मत्खाता।

३७ मूङ्‍कचा खोलोआ खची तोङ् खक्चीक तूये,

ना खची दारीसो खक्चीक तूये।

खोलोआ खची हूः खोक्स्चीना खेर् वन्चीक तूये।

खचा खोलोआ लूक्स्पाआ खची छूम्‍री देप्चीक तूये।

३८ मोआबपीक खीम्मी कौसी होम्पी

ना चोक होम्पी मीस् खाप्क साल्म्पीका बीन्‍नीपा ऊसो येनाम्नो,

ऊदोईपीक्यालो आसासो चाहेई मईनोक रोङ् तोङ्ना कोङा मोआब खेतूबोकूक तूये,”

योबोरोबूआ ओरोपीके।

३९ “मूङ्‍क ऊतोङ्नाई छयप्छा छूवाखात्क तूये!

मूङ्‍कचा ऊतोङ्‍नाई तूनीवाई मईची!

मोआबआ ऊतोङ्नाई म्ङई लईना म्ङोबो सूल्‍ल!

मोआब म्होप्मी लीक् हेम्पी तूप्चीम् लागी

गीम्सेम् ना ईजेर्म् लप् छूवाक तूये।”

४० योबोरोबूआ ओरोपीके:

“खोङ्नूम्व, ईबूम् बोबोकील्‍ली मोआबमी छोक्‍तोका

म्‍लाप्‍तो हाप्स्दीतना हायाम् मूत्‍ता यूचाये।

४१ मूङ्‍कसा किर्योत म्हूक्मी मय,

ना कील्‍ला होम्पी हक् तोक्स।

मूङ्‍क लेई मोआबपीक जूम्‍लूक् मप्चीम् खची चऊ

म्बूक्‍ती बान्क मीम्छाम् म्चऊ तोङ्‍क छूये।

४२ मोआब म्होप्मी चारखम्ङा मान्छूम्मीना पीलूलूक्खाते,

ऊदोईपीक्यालो मूङ्‍कसा योबोरोबूम् ऊल्‍लोङ् मअ।

४३ कीम्‍लम्‍आ, खूलूम्‍आ ना वोमोआ आन् हूङ्दीत्क तूये,

ए मोआबपीक मीस्चे!”

योबोरोबूआ ओरोपीके।

४४ “कीम्‍पीका जूक् मीस् खूलूम्पी तात्‍ते,

खूलूम्पीका थोम्‍ला लईप् वोमोपी सेते;

ऊदोईपीक्यालो मोआबपी कोङा मूङ्‍कसा दण्ड तोम् दोङ् तातो,”

योबोरोबूआ ओरोपीके।

४५ “हेश्बोनमी गीम्जूवापी मूङ्‍कस् खची चोलोगूलो मप् मान्दी छूवाना

पम्चीस्को-रीम्चीस्को लाम्प्ची तूचाये,

ऊदोईपीक्यालो हेश्बोनपीका ईबूम् मीःलो,

सीहोनमी रापीका ईबूम् मीलाम्छोलो लत्‍ताक तूये।

मूङ्‍कसा मोआबमी थप्लो,

खेप्-मोप्चीम् खप्‍रम्‍लो हूईदीत।

४६ धिक्‍कार आन्, ए मोआब!

कमोश देऊताम् मीस् खोलोङ् मासेई छूवा;

वात्छा आम्छास् बीन्‍नीपा छाप्कूवापी खाईलेत्ची

मीम्छा आम् छास् कैदपी खईची।

४७ “खोरोदोसो ताईक लेईपी

कोङा मोआबमी सूक्वा-चामोवा होसोङ् आतोना तातो,”

योबोरोबूआ ओरोपीके।

मोआबमी नीया ङ्‍कपीङ् याते।

अम्मोनमी तोक्पी रीदाम्

४९

अम्मोनीचीम् तोक्पी:

रोबोरोबूआ ओरोपीके:

“ऊई इस्राएलमी वात्छा म्छास् मान्तूयोनाई?

ऊई मूङ्‍कम् आस्‍सोयो म्हक्वाला मान्तू?

ऊदोई मोलेखआ गाद म्हूक्पी मक तूये?

मोलेख दप् मीस् खोलोङ् ऊदोई गादपीक सहर होम्पी ताईना तूये?

२ नाम्‍ला ताचाये,” योबोरोबूआ ओरोपीके,

“कोङा अम्मोनीचीम् रब्बाम् ऊल्‍लोङ्पी जूम्‍लूक् मईचीक साल्म् येईमीयोचीकप्का,

मूङ्‍क ईबूम् योछोगप्खाप् कोम् छूये,

ना मूङ्‍कम् बरबारपीक तेल खोलोङ् मीःआ हूईखाते।

खीक्‍काना म्होप् कल्प्ना लाईप्ची

इस्राएलआ कल्‍लना लातची,”

योबोरोबूआ ओरोपीके।

३ “ए हेश्बोन, तूनीवा मव, ऊदोईपीक्यालो ऐ सहर पीलूलूकाखात्क तूये!

ए रब्बापी तूस्चे, ओरोसोतो खाप्नीव!

लूक्स्पा खाप्सानूम्व, ना तूनीवा मनूम्व!

पर्खाल गोपी एक्सा-मेक्सा बूल्स्‍नीव,

ऊदोईपीक्यालो मोलेख म्होप्मी पूजारीस्कालो

म्होप्मी अधिकृतचीकालो बीन्‍नीपा छाप्कूवापी खाईलेतची।

४ आना ऊदोई आम् होप्मी ओरोतो म्चो सेमीक् बेँसीचीम् लागी

हायाम् नाम्दूखू मय?

ए आम् विश्‍वासघात मप् मेकछाङा,

आना आम् होप्मी दाचाम्पी भरोसा मईना

‘कोङ् आसाई आक्रमण मोयो,’ पीके।

५ आम् लीक् हेम्पी तूकचीप्का कोङाङ्

आम्पी कीम्‍लम् तातो,”

खोलोप्का दूङ् राःरालोक योबोरोबूआ ओरोपीके।

“आन्‍नी खोलोङ् कल्‍लात्नी,

ना पम्चीस्को-रीम्चीस्को लाम्प्ची बात्ल मप् आस्सो छूनो।

६ “खोरोदोसो कोङा दोस्पी अम्मोनीचीम् सूक्वा लो चामोवालो आतोना तातूपूयोची,”

योबोरोबूआ ओरोपीके।

एदोममी तोक्पी रीदाम्

७ एदोममी तोक्पी:

खोलोप्का दूङ् राःरालोक योबोरोबूआ ओरोपीके:

“ऊई तेमानपी हन्‍ना ऊसोङ्‍यो लूखूप्ची मान्तू?

ऊई लूखूप्चीलोक मीचा पीम् चाई ऊसोयो मान्तू?

ऊई मूङ्‍कचीम् लूखूप्चीयो गसा?

८ ए ददानपी तूप्चे, आत्‍तानीव ना जूकानीव,

ओरोगूम् लूबम् होम्पी सूल्न्‍चीनीव,

ऊदोईपीक्यालो कोङा एसावमी छामाईचीपी नीछीमा तातो।

कोङा मूङ्‍कस् दण्ड पीम् नाम्‍ला तोकेई मूक तूये।

९ वाचोसी बीक्ची आन् तूवाकपी तावादोक,

ऊई मूङ्‍कचा जीस् वाचोसी मान्होन्येस्वायोनाई?

खूस्पास् सेपा तावादोक,

ऊई मूङ्‍कचा खची होप् चाहेई छूक् थक्ङाङ् मान्खास्वायोनाई?

१० खोदोलोई कोङान् एसाव फूतीकेर् मूतो;

कोङा मूङ्‍कम् सूल्न्चीस्को खोमूयो,

ना मूङ्‍कसा सूल्म्चीम् तनूनव।

मूङ्‍कम् म्छामाईची, म्होप्मी मीस् ना म्खीम्तोनीस् खोलोङ् मासेई छूये,

ना हन्‍ना मूङ्‍कम् म्नीङ्सो रहेई छूनो।

११ आम् गेस्कूप्-गेस्कूम्ची होक्सीचीव,

कोङा मूङ्‍कचीम् रीराम लेन्चामीयो।

आम् लोमेवाचासो ओपी भरोसा यूम् दूरची।”

१२ योबोरोबूआ ओरोपीके: “पोङ्‍कीरीम्पीका दूम् मान्बोप् मीचासो मूङ्‍क दूम्ङा बोक्स्दोक, ऊई दण्ड मान्तोमो आना ऊम्केई छूम् तययोनाई? दण्डपीका आना ऊम्केई छूम् तयनो, खोदोलोई पोङ्‍कीरीम्पीका दूम्ङा छूये।

१३ कोङा ओ होप्मी नीङ्पीङ् पस्तून चोयोना ओरोपीको, बोज्रा योछोगस्खाते, ना मूङ्‍क कीम्‍लम्पी, नीन्दापी ना साराप् तोक् छूये। मूङ्‍कम् सहर खोलोङ् सदैमी लागी योछोगस्खाते,” योबोरोबूआ ओरोपीके।

१४ कोङा योबोरोबूपीका ईबूम् रीदाम् येनूक तूये;

जाति-जातिचीपी ओरोपीम् लागी ईल्पो रीदाम् पोक् पोक्स्चीक तूये:

“एदोम आक्रमण मम् लागी बात्ल छूवानीव, जूम्‍लूक् मम् लागी पक्नीव!”

१५ योबोरोबूआ एदोम ओरोलय,

“हन्‍ना कोङा आन् जाति-जातिचीम् रापी चीमा,

ना मीस्मी रापी ईजेर्म् लप् बानेई मयान्‍ना।

१६ आना खोलोपी तात्क कीम्‍लम्

ना आम् गोङ्पीक नाम्दूखूआ आन् दोका पीयाक तूये,

ए छीलूमा खेताक हाम्पी तूप्ङा,

ए कोम्मी म्छो आम् हूक्पी मप्ना तूप्ङा,

आना आम् होप्मी योङ् बोबोकील्‍लीआ तोङ्ना ओरोरेप्‍तो मईदोसो

कोङा आन् मूङ्‍कपीका मूक्सू लान्दीयान्‍ना,”

योबोरोबूआ ओरोपीके।

१७ “एदोम हायाम् ईकीम्‍लप् छूये।

ङ्‍क सहरमी खेर् खोङस्‍ना ङ्‍कम् दोलाम्पा लाम्दूम्प्ची खोलोङ्

खची चारत्‍ते ना ङ्‍क सेस्वा मीयची।”

१८ योबोरोबूआ ओरोपीके, “सदोम लो गमोरालो,

खची बरबारपीक सहरलो ईतोङ् मासेई छूवाक तूवा,

खन्सा मूङ्‍कपी आस्सो तूनो;

मीस् आस्सो मूङ्‍कपी बास् तूनो।

१९ “यर्दनपीक सोगोपीका देप् खार्का तूकपी गूङ्‍गीनार ताईक तोङ्ना,

कोङा एदोम ऊक्छीन्छापीङ् म्छाप्कूवापीका कलूलातो।

ङ्‍क लक् मम् लागी कोङा लन्ची मूयोक लाम्‍लछा सोको।

आसे कोङ् तोङ्‍क तूये? कोङ्लो आसाई नीहूलाम्दूर?

ऊक चारतोप्ये ओ ऊल्‍लोङ्पी पोम्दूर?”

२० खन्सा एदोममी ऊल्‍लोङ्पी योबोरोबूआ मक लोचम्,

ना तेमानपी तूप्चीम् ऊल्‍लोङ्पी खम् मीन्ताम् ऊतोङ्‍कई तूये पीम् येन्‍नूम्व:

बागालपीक चीचीमा पाठा खोलोङ् थूत्‍तो खाईयची,

ना मूङ्‍कचीम् खार्का ईबूम् मान्दीङ् मासेई मदीतची।

२१ एदोम पतन छूकम् साल्म्‍आ चारीदूङ् तोक्से;

मूङ्‍कपी खाप्क-बस्कम् लाप्पै हालालाप् दीरीत्‍ती सम्मोङ् येनाम्।

२२ “खोङ्नूम्व, ईबूम् बोबोकील्‍ली बोज्राम् थेम्पी

म्‍लाप्‍तो हाप्सना हायाम् मूत्‍ता यूये।

मूङ्‍क लेई एदोमपीक जूम्‍लूक् मप्चीम् गोङ्

म्बूक्‍ती बान्क मीम्छाम् तोङ्‍क छूये।

दमस्कसमी तोक्पी रीदाम्

२३ दमस्कसमी तोक्पी:

“हमात लो अर्पादलो चीवो अखीचीक तूये,

ऊदोईपीक्यालो मूङ्‍कचा मान्‍नप् रीदाम् येन्चीक तूये।

मूङ्‍कस् खची कीम्मा ऊई मम् ऊई मम् छूचाईक तूये,

ना सीप्सीलीली छूमान्दूर्प् दीरीत्‍ती तोङ्ना

मूङ्‍कचीम् गोङ् योक्स्चाईक तूये।

२४ दमस्कस म्‍राःरा मान्दीक छूवाक तूये,

मूङ्‍क जूम्खाम् लागी म्दोस् हेम् आन्चीक तूये

ना मूङ्‍क हायाम् कीसाक तूये।

म्बूक्‍ती बान्क मीम्छा तोङ्ना

सोक्‍आ लो सोमोरीआलो मूङ्‍क लाप्क तूये।

२५ मूङ्‍क कोङ् ओ जीनमीक् म्नीङ् तोक्साक सहर,

मूङ्‍क सहर ऊईदोई मीचा मान्होन्येस्कई?

२६ आछीयाङ् मूङ्‍कम् सोलो म्मीस् खोलोङ् लाम् होम्पी दीसे,

ना मूङ्‍क लेई मूङ्‍कम् दोर् खोलोङ् वायेवाये छूखाते,”

खोलोप्का दूङ् राःरालोक योबोरोबूआ ओरोपीके।

२७ “दमस्कसपीक पर्खालपी कोङा मीः दयूछोक्सो;

मूङ्‍कसा बेन-हददपीक कील्‍ला खोलोङ् सोको दईदीत।”

केदारमी लो हासोरमीलो तोक्पी रीदाम्

२८ बेबिलोनपीक होङाबू नबूकदनेसरआ आक्रमण मक केदारपीक लो हासोरपीकलो चारखम्मी तोक्पी:

योबोरोबूआ ओरोपीके:

“पक्नीव, ना केदार आक्रमण मनूम्व।

ना नाम्‍आप्स्को हेम्क मीस् खोलोङ् मासेई मनूम्व।

२९ मूङ्‍कचीम् तम्बू लो बागाललो

ना मूङ्‍कचीम् रीम्चीस्को थाऊलो

खची चूम्सोस्लो खोलोङ् खाईलेतची।

मूङ्‍कचीम् ऊँटसो खोलोङ् मूङ्‍कचीप्का ङाप्पस्‍ना खाईलेतची।

मीचा बतो मूङ्‍कस् ओरो लयची,

‘खोलोपी कीम्‍लम् तूये, कीम्‍लम् तूये!’

३० “ए हासोरपी तूप्चे, दावा जूकानीव!

ओरोगूम् लूबम् होम्पी सूल्न्चीनीना तूवानीव,”

योबोरोबूआ ओरोपीके।

“बेबिलोनपीक होङाबू नबूकदनेसरआ आम्नी ऊल्‍लोङ्पी चूक्ली मक तूये।

आम्नी ऊल्‍लोङ्पी मूङ्‍कसा ईबूम् लोचम् बानेईमक तूये।

३१ “नोक्दीप्चीप् लो नीचीन्दा तूप्चाप् जातिलो आक्रमण मनूम्व,”

योबोरोबूआ ओरोपीके,

“मूङ्‍क जातिम् मूल लाम्स्को मान्तू ना आग्लसो मान्तू।

मूङ्‍कम् म्मीस् खची हाल्‍लाङ् तूये।

३२ मूङ्‍कचीम् ऊँट ङाप्खीयस्क चूम्सोस् तोङ्‍क छूये,

मूङ्‍कचीम् पी-लूपीम् बाथान खोलोङ् ङाप्खीयची।

छूबूरी तूप्ची कोङा हीक्पी छाछापूत्‍ता मूयोची,

ना मूङ्‍कचीम् लीक् हेम्‍लाम्पा मूङ्‍कचीपी पीलूलूम्दीम् तातो,”

योबोरोबूआ ओरोपीके।

३३ “हासोर क रेचेङ्‍गीचीम् तूस्को छूये,

मूङ्‍क दोस्का-दोस्का सम्मोकम् लागी गोङ्‍रूत्खाप् थाम्पू छूये।

मूङ्‍कपी आस्सो तूनो,

मूङ्‍कपी आस्सो मीस् बास् तूनो।”

एलाममी तोक्पी रीदाम्

३४ यहूदापीक होङाबू सिदकियाहआ चारखम् तोक्स्कम् थोस्कोपी एलाममी तोक्पी यर्मिया खारीबोपोपी ताक योबोरोबूम् रीङ्बऊ ङ्‍कङ् के:

३५ खोलोप्का दूङ् राःरालोक योबोरोबूआ ओरोपीके:

“खोङ्नूम्व, कोङा एलाममी लीफू अतूतो,

मूङ्‍क मूङ्‍कम् राःराम् चीन्‍न के।

३६ एलाममी ऊल्‍लोङ्पी नाम्छूईमी लीक् हेम्पीका हीक् केल्मीयोना

मूङ्‍कस् खोलोपी छाछापूत्‍ता मूतोची,

एलामपीका बीन्‍नीपा छाप्कूवापी मान्खास्क ईबूम् जातिसो छूनो।

३७ मूङ्‍कचीम् साछीमीचीम् लाईस्पी लो मूङ्‍कस् सेईम्‍लाम्प्चीम् लाईस्पीलो

कोङा एलाम छयप्छा मूतो।

कोङा मूङ्‍कचीपी पीलूलूम्दीम्, अर्थात् ईकीम्‍लप् ओ छूली तातो,”

योबोरोबूआ ओरोपीके।

“कोङा मूङ्‍कस् मासेई मान्मम् सम्मो

मूङ्‍कचीम् खची दोस्-दोस् कोङा दोप्सेल गोङोना कलोची।

३८ कोङा ओ सिंहासन एलामपी बोबूयो,

ना मूङ्‍कपीक होङाबूस् लो अधिकारीस्लो खोलोङ् मासेई मूयोची,”

योबोरोबूआ ओरोपीके।

३९ “खोरोदोसो ताईक लेईपी

कोङा एलाममी सूक्वा लो चामोवालो आतूपूयो,”

योबोरोबूआ ओरोपीके।

बेबिलोनमी तोक्पी रीदाम्

५०

बेबिलोनमी लो बेबिलोनीचीम् छाप्कूवाम् तोक्पीलो यर्मिया खारीबोपोलाम्पा योबोरोबूआ पीकाक रीङ्‍बऊ ङ्‍कङ् के:

२ “जाति-जातिस् ङ्‍क रीदाम् येईमीचीव, ना खोलोपी पव,

सीकीबूङ् थेत्ना खोलोपी पव,

ऊसो रीङ् सूल्नव, खोदोलोई ओरोपीकाव,

‘बेबिलोन बीन्‍नीपाम् हूक्पी छूये,

बेल ङईम्पी छूये,

मरोदक कीम्‍आ पेप्प।

मूङ्‍कम् ङोङोक्छे खोलोङ् ङईम्पी छूये, ना कीम्‍आ पेप्प।’

३ योऊनालाम्पा ईबूम् जातिआ मूङ्‍क आक्रमण मय,

ना मूङ्‍कम् छाप्कूवा गोङ्‍रूत्खाप् मदीत।

मूङ्‍कपी आस्‍सो तूनो,

ना मीस् लो पोसूलोङ् जूक्खाते।

४ “ङ्‍क तोङ्‍क नाम्‍ला ताचाये,

मोन्तोलो इस्राएलपीक लो यहूदापीकलो मीस् ईतो

खाप्‍तो खची नीनाम्मा लाम्स् खाते,”

योबोरोबूआ ओरोपीके।

५ “मूङ्‍कचा सियोन हेम् खाईस्को लाम् ऊकई हाई पीक्ना तत्‍तची

ना खची ङाली मूङ्‍क हेम्ङा हीक्सची।

मूङ्‍कस् ताईनीना योबोरोबूपी

हादेम्सो मान्माईप् सदै तूप्चाप् करार छूईयची।

६ “खोलोङ् ओ मीस् मासाक लूस् तोङ्‍क छूवाक तूये।

मूङ्‍कचीम् खची गथालाचा मूङ्‍कस् थाम्खामीचीक तूये,

ना कोम् होम्पी मूङ्‍कस् फल्न्तीमीयस्क तूये।

मूङ्‍कस् बोप्‍रो होम्पी लो कोम् होम्पीलो फल्तीते

ना मूङ्‍कचा खची होप्मी गथा मात्यूक्स्चीक तूये।

७ मूङ्‍कस् छीप्चा मूङ्‍कस् चखीची।

मूङ्‍कचीम् साछीमीचा ओरोपीका, ‘केई दोसी तूयानो,

ऊदोईपीक्यालो मूङ्‍कचा खची होप्मी आछीयाक खार्का, योबोरोबूम् ऊल्‍लोङ्पीलो,

खची खूक्सू-खूलूचीम् आसा, योबोरोबूम् ऊल्‍लोङ्पीलो मोऊ मची।’

८ “बेबिलोनपीका जूकानीव!

बेबिलोनीचीम् छाप्कूवा होक्सायानूम्व,

ना बागाल लाम् खोमीक् बका तोङ्‍क छूवानीव।

९ ऊदोईपीक्यालो कोङा योऊना हेम्पीका हायाम् राःरालोक छाप्कूवास् मीलेई छूवाना ताकचीम् ईबूम् दल

बेबिलोनमी ऊल्‍लोङ्पी चप्सोची।

मूङ्‍कस् मूङ्‍कम् ऊल्‍लोङ्पी जूम्‍लूक् मम् लागी चोचूम्यान्‍ची,

ना योऊना हेम्‍लाम्पा मूङ्‍क खची हूक्पी मईची।

मूङ्‍कचा आपस्क बेई हायाम् नत्‍तो जूम्‍लूक् मलेप्चीम् तोङ्‍क छूये

मूङ्‍कचा ताकेई मईचीना आपस्क निशाना गोपी सदै थय।

१० ओरोना मूङ्‍कचा बेबिलोन लूतेई मईची;

मूङ्‍क लूतेई मप्चा खची होपा चाहेई मईचीक तोदी खोलोङ् चूम्सोस् खाईयची,”

योबोरोबूआ ओरोपीके।

११ “कोङा सोकूक मीस् लूतेई मप्चे,

आन्‍नी रामेई छूवानीकसा ना आम्नी जीनकसा,

दाइँ मप् कोरली पीः तोङ्ना आन्‍नी आम्नी जीनईना हूरेप्‍तो जूकानीकसा,

ना सोलो खोक् तोङ्ना आन्‍नी बसानीकसा,

१२ आम्नी मा बेबिलोन हायाम् ङईम्पी छूये,

आन्‍नी जन्मेई मप् ङईम्पी छूये।

जाति-जातिस् तूकपी मूङ्‍क खोलोप्का दूङ् म्साम्दी मान्दीक छूये,

मूङ्‍क गोङ्‍रूत्खाप् थाम्पू तोङ्‍क ना मरुभूमि तोङ्‍क छूये।

१३ योबोरोबूम् छूलीम् कारणआ मूङ्‍कपी आस्सो तूनो,

खोदोलोई मूङ्‍क खोलोङ् गोङ्‌रूत्खाप् छूखाते।

बेबिलोनलाम्पा खाईप् खोलोङ् छाक्‍का छूये,

ना मूङ्‍कम् खेर् खोङ्स्‍ना मीस् खची चारत्‍ते।

१४ “ए खोलोङ् बेई-लीफू गोप्चे,

बेबिलोनमी लीक् हेम्पी आन्‍नी जूम्‍लूक् मम् लागी तयार छूवानीना तूवानीव।

ईबूम्सो बेई बाँकी मान्यूमो मूङ्‍क गक्नूम्व,

ऊदोईपीक्यालो मूङ्‍कसा योबोरोबूम् ऊल्‍लोङ्पी मोऊ मक तूये।

१५ मूङ्‍कम् लीक् हेम्पी तूवानीना हायाम् सोतो बस्‍नीव।

मूङ्‍कसा कोङ् सतोके पीके, ना मूङ्‍कम् धरहरा खोलोङ् ऊत्‍ते,

मूङ्‍कम् पर्खाल खोलोङ् हते।

मूङ्‍कपी म्फाई लाप्नूम्व,

ऊदोईपीक्यालो योबोरोबूआ लापक म्फाई ङ्‍कङ् के।

मूङ्‍कसा बीन्‍नीपास् मक तोङ्ना मूङ्‍कसो मनूम्व।

१६ चालेई फूईप् लो बेलोआ छीर्म् हेक्‍लो नीप्पोङ् बेबिलोनपीका मासेई मनूम्व।

अत्यचार मप्मी दोप्सेलमी कारणआ

मूङ्‍कपी तूकतोदी खोलोङ् खची होप्मी जातिस् तूकपी आईम्ना खाईम् पीयानूम्व,

खोलोङ् खची होप्मी छाप्कूवापी जूम्ना खाईम् पीयानूम्व।

१७ “इस्राएलने गूङ्‍गीनारचा कल्चीना छाछापूत्‍ता छूवाक लूस्मी बागाल तोङ्‍क तूये।

मूङ्‍क लाईस्पी अश्शूरपीक होङाबूआ लूत्खी,

ना खोलोप्का दूङ् दोस्पी बेबिलोनपीक होङाबू नबूकदनेसरआ

मूङ्‍कम् तूप्‍री-लोप्‍री खोलोङ् म्फूल् मीपी।”

१८ खन्सा खोलोप्का दूङ् राःरालोक योबोरोबू, इस्राएलमी नीनाम्माआ ओरोपीके:

“कोङा बेबिलोनपीक होङाबू लो म्छाप्कूवालो

अश्शूरपीक होङाबू दण्ड पीयूक तोङ्ना दण्ड पीयो।

१९ खोदोलोई कोङा इस्राएल म्होप्मी खार्कापीङ् आतोना तातो,

ना मूङ्‍क कर्मेलपी लो बाशानपीलो चारेई छूये।

एफ्राइमपीक कोम् होम्पी लो गिलादपीक कोम् होम्पीलो मूङ्‍क म्बो खासे।”

२० योबोरोबूआ ओरोपीके, “ङ्‍क तोङ्‍क नाम्‍ला ताचाये,

मोन्तोलो इस्राएलमी दोस् लामाम्दोसो ऊसो छीपाम्नो,

यहूदाम् मोऊ लामाम्दोसो छीपाम्नो,

ऊदोईपीक्यालो कोङा लेन्चा मीयूचीना बाँकी तूकस् कोङा छेमा पीयोची।

२१ “मरातैम छाप्कूवापी तूप्ची लो पकोद छाप्कूवापी तूप्चीलो आक्रमण मनूम्व।

मूङ्‍कस् कलानूम्व, सेत्नूम्व, ना ईल्पो मान्दीङ् मासेई मनूम्व,”

योबोरोबूआ ओरोपीके।

“कोङा आन्‍नी आज्ञा पीन्‍नीक खोलोङ् लक् पूरा मनूम्व।

२२ छाप्कूवापी हायाम् देप् जूम्‍लूक् छूकम् साल्म् लो मीस् मासेई मईचीकम् साल्म्‍लो येनाम्!

२३ खोलोङ् चारीदूपीक घन अताक तूये ना म्फूल् छूवाक तूये!

जातिचीम् रापी बेबिलोन ऊत्‍तोलोक्‍तोई गोङ्‍रूत्खाप् छूवाकई!

२४ ए बेबिलोनङा, कोङा आम् लागी ईबूम् वोमो तायूक तूवा,

ना आना मूङ्‍क तूम्तोम् लाईस्पीङ् आन् मूङ्‍क वोमोपी सेता।

आन् छीपाना लापा,

ऊदोईपीक्यालो आन् योबोरोबूम् ऊल्‍लोङ्पी पकाक तूवा।

२५ योबोरोबूआ म्जूम्‍लो यूस्को खीम् हल्क तूये,

ना खसा म्छूलीलोक जूम्‍लो लात्क तूये,

ऊदोईपीक्यालो बेबिलोनीचीम् छाप्कूवापी

खोलोप्का दूङ् राःरालोक योबोरोबूआ मम् पर्ने लक् बाँकी तूये।

२६ छूबूरीप्का मूङ्‍कम् ऊल्‍लोङ्पी तानीव।

मूङ्‍कम् छीर्म् मी दाङ्‍खीम् चेन्‍नूम्ना हलानूम्व;

छीर्म् नोङाम्क तोङ्ना मूङ्‍क नोङानूम्व।

मूङ्‍क ईबूम्मान्दीङ् मासेई मनूम्व

ना मूङ्‍कम् ऊसो बाँकी रहेई छूनूनव।

२७ मूङ्‍कम् लूपी खोलोङ् सेत्नूम्व;

मूङ्‍कस् सेस्को थाऊपी खायानूम्व!

धिक्‍कार, मूङ्‍कस्! ऊदोईपीक्यालो मूङ्‍कस् दण्ड पीम् लेई तालाताक तूये,

मूङ्‍कस् दण्ड पीम् नाम्‍ला तालाताक तूये।

२८ योबोरोबू ई नीनाम्माआ म्होप्मी दप्स्को खीम्मी लागी

ऊतोङ्नाई म्फाई लाप्क तूये पीम् तोक्पी

बेबिलोनपीका जूकाना पम्चीस्-रीम्चीस् ताप्चा

सियोनपी पचीक रीङ् येन्‍नूव।

२९ “बेबिलोनमी ऊल्‍लोङ्पी बेई होप्ची लो,

बेई-लीफू गोप्लो खोलोङ् काछानूम्व।

मूङ्‍कम् लीक् हेम्पी छाउनी बानेई मनूम्ना मूङ्‍क ऊरानूम्व;

ना आसासो ऊम्केई छूम्ना खाईम् तचीनूनव।

मूङ्‍कसा मक लक् तोङ्ना मूङ्‍कपी म्फाई लाप्नूम्व,

मूङ्‍कसा मक तोङ्ना मूङ्‍क मनूम्व,

ऊदोईपीक्यालो मूङ्‍कसा योबोरोबू इस्राएलमी पवित्र नीनाम्माम् विरोध मअ।

३० खन्सा मूङ्‍कम् सोलो म्मीस् लाम् होम्पी दीसे,

ना मूङ्‍कम् सेनास् खोलोङ् मूङ्‍क लेईपी वायेवाये छूखाते,”

योबोरोबूआ ओरोपीके।

३१ “ए नाम्दूखू मप्ङा, खोङ्व, कोङ् आम् ऊल्‍लोङ्पी तूवो,”

खोलोप्का दूङ् राःरालोक योबोरोबूआ ओेरोपीके,

“ऊदोईपीक्यालो आन् दण्ड पीम् लेई तालाताक तूये,

कोङा आन् दण्ड पीम् नाम्‍ला तालाताक तूये।

३२ नाम्दूखू मप् क जोलोङ् तयना दीसे।

मूङ्‍क पोक् आस्सो छूनो।

कोङा मूङ्‍कम् सहर खोलोङ् मीःआ हूयूछोक्सो,

ना मूङ्‍क मीःआ मूङ्‍कम् लीक् हेम्पी तूप् खोलोङ् हूईदीतची।”

३३ खोलोप्का दूङ् राःरालोक योबोरोबूआ ओरोपीके:

“इस्राएलपी तूप् मीस्पी लो यहूदापी तूप् मीस्पीलो

अत्यचार छूवाक तूये।

मूङ्‍कस् कैद मप्ना खाईप्चा

मूङ्‍कस् चाचाल्‍यो लाप्दीतस्क तूये।

खचा मूङ्‍कस् लेईम्दीम् मा पीके।

३४ खोरोदोसो मूङ्‍कस् हल्वापीप् हायाम् राःरालोक तूये।

खम् नीङ् खोलोप्का दूङ् राःरालोक योबोरोबू के।

मूङ्‍कचीम् छाप्कूवा नोन्ची मीम् लागी

खसा हायाम् राःरालो मूङ्‍कचीम् रूसो मय।

खोदोलोई खसा बेबिलोनपी तूप्ची सूक्वा लो चामोवालो मान्दीक मदीतची।”

३५ योबोरोबूआ ओेरोपीके,

“बेबिलोनीचीम् ऊल्‍लोङ्पी ईबूम् दोप्सेल ताक तूये,

बेबिलोनपी तूप्चीम्, मूङ्‍कपी हक् तोप्चीम् ना लूखूप्ची तूप्चीम् ऊल्‍लोङ्पीसो दोप्सेल ताक तूये!

३६ मूङ्‍कम् वालीली मप् खारीबोपोचीम् ऊल्‍लोङ्पीसो ईबूम् दोप्सेल ताक तूये।

मूङ्‍कस् मूर्ख छूये।

मूङ्‍कम् जूम्‍लूक् मप्चीम् ऊल्‍लोङ्पीसो दोप्सेल ताक तूये,

ना मूङ्‍कस् मासेई छूये।

३७ मूङ्‍कम् खोक्पी लो रथपीलो

ना मूङ्‍कम् रापी तूक खोलोङ् बीन्‍नीपा छाप्कूवापीक फौजमी ऊल्‍लोङ्पी दोप्सेल ताक तूये।

मूङ्‍कस् मीम्छास् तोङ्‍क छूये।

मूङ्‍कस् लूतेई मस्‍नूव पीकाना दोप्सेल मूङ्‍कम् दाचाम्मी ऊल्‍लोङ्पी ताक तूये।

३८ मूङ्‍कपीक काऊ हार्न् खानूव पीकाना नाम्खर् मक तूये।

ऊदोईपीक्यालो मूङ्‍क ङोङोक्छेचीम् छाप्कूवा के,

ना मूङ्‍कम् देऊतास् खची कीम्‍आ बोऊलेई छूये।

३९ “खन्सा मूङ्‍कपी मरुभूमिपीक जीवा-जन्तू लो हुँडारलो तूये,

ना पप्पऊ मूङ्‍कपी बास् तूये।

मूङ्‍कपी हन्‍ना हादेम्सो आस्सो बास् तूनो।

दूङ्पीका-दूङ् सम्मो मूङ्‍कपी आस्सो तूनो।”

४० योबोरोबूआ ओरोपीके, “सदोम लो गमोरालो

खची बरबारपीक सहरलो ईतोङ् कोङा मासेई मूतूक तूवा,

खन्सा मूङ्‍कपी आस्सो तूनो;

मीस् आस्सो मूङ्‍कपी बास् तूनो।

४१ “खोङ्नूम्व, योऊना हेम्पीका ईबूम् सेना यूचाईक तूये;

ईबूम् ओरोदेप् जाति लो ओरोसर्प् होङाबूलो चारीदूम् नाक्‍का छोक्पाका बाईम् लागी थीक्‍का छूचाईक तूये!

४२ मूङ्‍कस् बेई-लीफूलो थीक्‍का छूवाक तूये;

मूङ्‍कस् ऊसो खची सम्तूमा मान्दीकस् तूये।

मूङ्‍कस् खोक् थेम्पी वोङ्ना ताईलो दीरीत्‍ती ङूर्‌क तोङ्‍क काये।

ए बेबिलोनमी मेकछाङा, म्हूल्क हूल छूक्ना ताप् मीस् तोङ्ना

मूङ्‍कस् आन् आक्रमण मम् लागी ताये।

४३ बेबिलोनपीक होङाबूआ मूङ्‍कचीम् तोक्पी खोलोङ् रीङ् येनू,

ना म्हूः म्सऊनापऊक छूवाखाता।

मूङ्‍क नीछीमा छीप्पू,

ना म्बूक्‍ती बान्क मीम्छा तोङ्‍क छूवाखाता।

४४ यर्दनपीक सोगोपीका देप् खार्का तूकपी गूङ्‍गीनार ताईक तोङ्ना,

कोङा बेबिलोन ऊक्छीन्छापीङ् म्छाप्कूवापीका कलूलातो।

ङ्‍क लक् मम् लागी कोङा लन्ची मूयोक लाम्‍लछा सोको।

आसे कोङ् तोङ्‍क तूये? कोङ्लो आसाई नीहूलाम्दूर? ऊक चारतोप्ये ओ ऊल्‍लोङ्पी पोम्दूर?”

४५ खन्सा बेबिलोनमी ऊल्‍लोङ्पी योबोरोबूआ मक लोचम्,

ना बेबिलोनीचीम् छाप्कूवाम् ऊल्‍लोङ्पी खम् मीन्ताम् ऊतोङ्‍कई तूये पीम् येन्‍नूम्व:

बागालपीक चीचीमा पाठा खोलोङ् थूत्‍तो खाईयची,

ना मूङ्‍कचीम् खार्का ईबूम् मान्दीङ् मासेई मदीतची।

४६ बेबिलोन पतन छूलो लत्क साल्म्‍आ चारीदूङ् तोक्से;

मूङ्‍क खाप्क-बस्क जाति-जातिचीम् रापी येनाम्।

५१

योबोरोबूआ ओरोपीके:

“खोङ्नूम्व, बेबिलोनमी ऊल्‍लोङ्पी लो लेब-कमाइपीकa मीस्मी ऊल्‍लोङ्पीलो

ईबूम् मासेई मप् आत्मा कोङा चप्सो।

२ बेबिलोन थाम्बोकोआ थापाम्क तोङ्ना थाम् लागी लो मूङ्‍कम् छाप्कूवा गोङ्‍रूत्खाप् मम् लागीलो

मूङ्‍कपी कोङा बीन्‍नीपा छाप्कूवापीक मीस् पोक्सो।

मूङ्‍क नीछामापी छूक लेईपी

मूङ्‍कम् ऊल्‍लोङ् मप् बीन्‍नीपा छाप्कूवापीक मीस्

मूङ्‍कम् लीक् हेम्‍लाम्पा ताये।

३ बेई-लीफू गोप्‍आ म्होप्मी तालीफूपी रीबो तेम् तनूनव,

ना जूम्‍लूक् छूलो खाम् कवच खाप्स्‍नूना मूङ्‍क थोरेम् तनूनव।

मूङ्‍कम् सोलो म्मीस् लेत्दीत्नूम्नव;

मूङ्‍कम् सेनास् ईल्पोमान्दीङ् मासेई मनूम्व।

४ मूङ्‍कस् बेबिलोनपी सेतची,

मूङ्‍कम् लाम्पी मूङ्‍कस् सीम्मीना खेर् वोङे।

५ ऊदोईपीक्यालो इस्राएल लो यहूदालो खची नीनाम्मा,

खोलोप्का दूङ् राःरालोक योबोरोबूआ होक्सीचीक मान्तू।

इस्राएलमी पवित्र नीनाम्माम् मूक्स्दूपी मूङ्‍कचीम् खची छाप्कूवा मोऊआ पेप्क तूदोसो

ख खची नीनाम्माङ् तूये।

६ “बेबिलोनपीका जूकानीव!

आन्‍नी खोलोङ् आम्नी रीराम लेन्चामीम् लागी जूकानीव!

मूङ्‍कम् मोऊमी कारणआ आन्‍नी मासेई छूनीनव।

ङ्‍क योबोरोबूआ म्फाई लाम् नाम्‍ला के,

खसा मूङ्‍क मूङ्‍कसा तोम् पर्ने दण्ड पीय।

७ योबोरोबूम् हूक्पी बेबिलोन ईबूम् हाल्ङोम् पोङ्‍कीरीम् तोङ्‍क तूवा,

मूङ्‍कसा खोलोङ् चारीदू मद्यआ सेईमीयू।

ना जाति-जातिचा मूङ्‍कम् दाखमद्य दूङ्ची,

खन्साङ् मूङ्‍कस् बोऊलेई छूवा।

८ हन्‍ना बेबिलोन् आचानक दीसे ना टुक्रा-टुक्रा छूये।

मूङ्‍कम् लागी तूनीवा मनूम्व!

मूङ्‍कम् तूक्‍क म्खेर्‌पी तेम् लागी मलम तात्नूम्व,

बा मूङ्‍क नखातेयो!

९ “केईया बेबिलोन नमीदूरूम्वा,

खोदोलोई मूङ्‍क नईनो।

मूङ्‍क होक्सूयाम्ना केई ई होप्-होप्मी छाप्कूवापी खालेत्या,

ऊदोईपीक्यालो मूङ्‍कम् नीया नाम्छूई सम्मोङ् तातेकाक तूये,

मूङ्‍क मोम् सम्मोङ् पकाक तूये।

१० “योबोरोबूआ केई ई दोस् मान्दीक मईक तूये।

तानीव, केई योबोरोबू ई नीनाम्माआ ऊई मक तूये,

मूङ्‍क सियोनपी पयाम्के।

११ “बेई हायाम् चूचूयोक मनूम्व! ढाल खोलोङ् तात्नूम्व!

योबोरोबूआ मादीचीम् होङाबूस् चप्स्चीक तूये,

ऊदोईपीक्यालो बेबिलोन मासेई मम्ङा खम् मीन्ताम् तूये।

योबोरोबूआ म्फाई लाप, म्होप्मी दप्स्को खीम्मी लागी म्फाई लाप।

१२ बेबिलोनपीक पर्खालमी ऊल्‍लोङ्पी सीकीबूङ् थेतानूम्व!

सुरक्षा पोचीप् मनूम्व ना चौकीदार थीक्‍का मनूम्व!

सूल्म्चीम्ना जूम्‍लूक् मस्को थाऊ थीक्‍का मनूम्व!

बेबिलोनपी तूप् मीस्मी ऊल्‍लोङ्पी योबोरोबूआ हुकुम मक तूये,

खसा म्होप्मी लन्ची पूरा मय।

१३ आन् ओरोतो काऊ तूप् थाम्पूपी तूये,

ना आन् दाचाम्‍आ होङ्पोक् छूवाक तूये,

खोदोलोई आन् मासेई छूम् नाम्‍ला तालाताक तूये, आम् यान्छोस्को तालाताक तूये।

१४ खोलोप्का दूङ् राःरालोक योबोरोबूआ म्होप्मी नीङ्पी पस्तून चक तूये:

आछीयाङ् कोङा रूःतोसर्प् सेनास् आम्नी रापी तातो,

ना मूङ्‍कचा आम्नीप्का कोक्‍स्‍ना नारा लायेई मईची।

१५ “खसा चारीदू म्होप्मी राःराआ बोबूईयू;

खसा म्होप्मी लूखूप्चीआ चार पोचीप् बानेई मअ,

ना खसा म्होप्मी बूजेई मम् राःराआ नाम्छूई ओरोदाप् मअ।

१६ ख ङूर्‌लो नाम्छूईतोक काऊ ङूरे;

खसा चारीदूम् नाक्‍का छोक्पाका मोम् थोम्‍ला पोमीय।

खसा वालो बाक्स् केईमीय,

ना म्दाङ्‍खीम्पीका हूक् केल्मीय।

१७ “खोलोङ् मीस् मूर्ख ना लूखूप्ची मान्दीक तूये;

खोलोङ् हाल्ङोम् लक् मप् म्होपा बानेई मईक ङोङोक्छेलाम्पाङ् ङईम्पी छूये।

मूङ्‍कम् ङोङोक्छे वालीलीक के, मूङ्‍कम् म्सोम् छूनो।

१८ मूङ्‍क खोलोङ् ङोङोक्छे ऊनाऊक के, ना सेस्वा मीम् थक्ङाङ् के;

नीया छूलो मूङ्‍कस् खोलोङ् मासेई छूये।

१९ याकूब म्होप्मी छूम् लागी सोक् योबोरोबू मूङ्‍क ङोङोक्छे तोङ्‍क मान्तू,

ऊदोईपीक्यालो म्होप्मी छूम् लागी सोक्‍क जातिलो

खोलोक थक्लो बोबूईप् खङ् तूये।

खम् नीङ् खोलोप्का दूङ् राःरालोक योबोरोबू के।

२० “आन् ओ घन लो जूम्‍लूक् छूलो गोम् ओ जूम्‍लोलो के।

आन्लाम्पाङ् कोङा खोलोङ् जातिस् टुक्रा-टुक्रा मूयोची,

आन्लाम्पाङ् कोङा खोलोङ् चारखम् मासेई मूयो।

२१ आन्लाम्पाङ् कोङा खोक् लो मूङ्‍कप्का लाम्दूम्प्चीलो टुक्रा-टुक्रा मूयोची।

२२ आन्लाम्पाङ् कोङा रथ लो मूङ्‍क बूल्प्चीलो टुक्रा-टुक्रा मूयोची,

आन्लाम्पाङ् कोङा वात्छास् लो मीम्छास्लो टुक्रा-टुक्रा मूयोची,

आन्लाम्पाङ् कोङा खूवोबूप्ची लो सोलोस्लो टुक्रा-टुक्रा मूयोची,

आन्लाम्पाङ् कोङा सोलोस् लो सोलोमेस्लो टुक्रा-टुक्रा मूयोची।

२३ आन्लाम्पाङ् कोङा गथाला लो मूङ्‍कम् बागाललो टुक्रा-टुक्रा मूयोची,

आन्लाम्पाङ् कोङा खारूवा मप् लो मूङ्‍कम् लूपीलो टुक्रा-टुक्रा मूयोची,

आन्लाम्पाङ् कोङा देप् हाकिम लो अधिकारीस्लो टुक्रा-टुक्रा मूयोची।

२४ “मूङ्‍कचा सियोनपी मस्क रई लक्मी कारणआ कोङा बेबिलोनपी लो बेबिलोनीयापीलो तूप् खोलोङ् मीस् आम् मूक्स्दूपीङ् खचा मस्क रई लक्मी म्चो पीयोची,” योबोरोबूआ ओरोपीके।

२५ “ए खोलोङ् चारीदू मासेई मप् हायाम् राःरालोक कोम्ङा!

कोङ् आम् ऊल्‍लोङ्पी पको,”

योबोरोबूआ ओरोपीके।

“कोङा ओ हूः आम् ऊल्‍लोङ्पी सतो,

ना कोङा आन् दाम्‍रोपीका दाली लेन्छोयान्‍ना,

ना आन् रूक् खाताक कोम् तोङ्‍क बानेई मन्दीयान्‍ना।

२६ आम्पीका ईबूम्सो खीम् बोबूईम् लागी कूनापीक सूर्‌लूङ् खाईयस्‍नो,

जग बोबूईम् लागी ईबूम् लूङ्‍सो खाईयस्‍नो,

ऊदोईपीक्यालो आन् सदैमी लागी गोङ्‍रूत्खाप् छूचाईक तूये,”

योबोरोबूआ ओरोपीके।

२७ “छाप्कूवापी ईबूम् सीकीबूङ् थरेपानूम्व!

जाति-जातिचीम् रापी तुरही दूपानूम्व!

मूङ्‍कम् ऊल्‍लोङ्पी जूम्‍लूक् मम् लागी जाति-जातिस् थीक्‍का मनूम्व;

आरारात, मिन्‍नी ना अशकनज

ङ्‍क खोलोङ् चारखम् बेबिलोनमी ऊल्‍लोङ्पी काछानूम्व।

मूङ्‍कम् ऊल्‍लोङ्पी ईल्पो सेनापति सोक्नूम्व,

रूः मी हूल तोङ्ना खोलोङ् खोक् पोक्सानूम्व।

२८ मूङ्‍कम् ऊल्‍लोङ्पी जूम्‍लूक् मम् लागी जाति-जातिस् थीक्‍का मनूम्व,

मादीचीम् होङाबू, देप्क खची हाकिम लो अधिकारीस्लो,

ना मूङ्‍कचा चारखम् तोक्स्चीक खोलोङ् छाप्कूवा थीक्‍का मनूम्व।

२९ छाप्कूवा वेरेमोक्स्तो योक्से ना दूक्वापी छूना छत्पतेई छूये,

ऊदोईपीक्यालो बेबिलोन छाप्कूवा गोङ्‍रूत्खाप् ना आस्सो मीस् मान्तूप् मम्दीम् लागी

योबोरोबूम् मीन्ताम् होसोङ् तूचाये।

३० बेबिलोनपीक जूम्‍लूक् मप्चा जूम्‍लूक् मम् होक्सीचीक तूये,

मूङ्‍कस्‍ने खची कील्‍ला गोपीङ् तूये।

मूङ्‍कचीम् राःरा मत्‍तो खाताक तूये।

मूङ्‍कस् मीम्छा तोङ्‍क छूवाक तूये।

मूङ्‍कम् तूस्को थाऊपी मीः दईछोक्स्चीक तूये।

मूङ्‍कम् लाम्स्कोपीक आग्ल अत्दीत्चीक तूये।

३१ मूङ्‍कपीक खोलोङ् सहर खची साछीमीचीम् हूक्पी छूवा पीम् रीङ्

बेबिलोनपीक होङाबू येईमीम् लागी ईल्पो हुलाकी बीन्‍नीपा हुलाकी तूकपी

ना ईल्पो रीदाम् पोक् बीन्‍नीपा रीदाम् पोक् तूकपी बूल्स्‍ना खाते,

३२ ना मूङ्‍कलो ईतो ङ्‍क रीदाम्सो येईमीयची,

योऊ जोक्स्को खची हूक्पी मखीची,

सिमसारपी मीः दईछोक्स्ची,

ना सेनास् खची कीम्‍आ ऊई मम् ऊई मम् छूवाक तूये।”

३३ खोलोप्का दूङ् राःरालोक योबोरोबू, इस्राएलमी नीनाम्माआ ओरोपीके:

“बेबिलोनमी मेकछा क दाइँ मम् नाम्‍लापी लोङ्आ सीक्स्को खाला तोङ्‍कङ् छूवाक तूये।

मूङ्‍कम् छीर्म् बात्ल मम् नाम्‍ला दावाङ् तालाते।

३४ “बेबिलोनपीक होङाबू नबूकदनेसरआ केईका चाईखीका,

मूङ्‍कसा केईका चीवोओन्खा मीयीका,

मूङ्‍कसा केईका ईबूम् होप्‍तोक छूप् तोङ्‍क मईतीकाक तूये।

मूङ्‍कसा केईका देक्माआ तोङ्ना लूतीखीका,

ना केईका हायाम् चानप् थक् तोङ्ना लूतीखीकाना म्बो पेप्पू,

खीक्‍काना पास्‍ना केईका होलातीका।

३५ सियोनपी तूप्चा ओरोपीके,

“ओखीपी लो ओखी छामाईचीपीलो मक उपद्र बेबिलोनपीङ् तान्‍नूव।”

यरूशलेमआ ओरोपीके,

“ओखी हीःम् बदला बेबिलोनीचीपीङ् तान्‍नूव।”

३६ खन्सा योबोरोबूआ ओरोपीके:

“खोङ्व, कोङा आम् पक्छे मूयो,

आम् लागी म्फाई कोङाङ् लापो।

कोङा बेबिलोनपीक दीरीत्‍ती हार्न् खामीयो,

मूङ्‍कपीक काऊमी पूई खोलोङ् हार्न् खामीयो।

३७ बेबिलोन योछोगप्खाप् थक् नोङ्छोक्स्क ना रेचेङ्‍गीस् बास् तूस्को छूये,

मूङ्‍क आस्सो मीस् मान्तूस्को, कीम्‍लप् ना बीन्‍नीपा मीचा सेस्वा मीक् थाऊ छूये।

३८ मूङ्‍कम् म्मीस् खोलोङ् गूङ्‍गीनार तोङ्ना ङूरे।

मूङ्‍कस् सोलो गूङ्‍गीनार तोङ्ना काये।

३९ खोदोलोई मूङ्‍कस् थीत्पक्लो,

कोङा मूङ्‍कचीम् लागी चाम्दूम् फोक्सो,

ना कोङा मूङ्‍कस् सेईम् थक्‍आ सेईमीयोची,

खीक्‍का ओरोना छूलो मूङ्‍कस् गेतो बसे

ना सदैमी लागी ईम्से ना हादेम्सो थीत्नो,”

योबोरोबूआ ओरोपीके।

४० “कोङा मूङ्‍कस् सेईम् लागी खाईयस्क

लूस्मी थूमा, लूस् ना बका तोङ्ना बायोची।

४१ “खोङ्नूम्व, बेबिलोनमी पतन छूवाक तूये!

खोलोआ सायोचोङ्मा मीयस्क बेबिलोनमी पतन छूवाक तूये!

जाति-जातिचीम् रापी बेबिलोन गोङ्‌रूत्खाप् छूवाक छूये!

४२ दीरीत्‍तीङ् बेबिलोनमी थेम्पी सप्ना थोङाक तूये,

दीरीत्‍ती ङूराकम् छालआ मूङ्‍क नेप्खीक तूये।

४३ मूङ्‍कम् सहर खोलोङ् सूक्खा थाम्पू, मरुभूमि ना आस्सो मान्तूप् छूवाक छूये।

मूङ्‍कलाम्पा मीस् आस्सो खात्नो।

४४ कोङा बेबिलोनपीक बेल देऊता दण्ड पीयो,

ना मूङ्‍कसा लूत्खीक थक् कोङा मूङ्‍कम् ङःपीका पामीयो।

जाति-जातिस् हन्‍ना हादेम्सो मूङ्‍कपी ताईना नोङ्नो,

ना बेबिलोनपीक पर्खाल हताक तूये।

४५ “ए ओ मीस्चे, बेबिलोनपीका लत्‍तानीना बान्‍नीव!

खोलोङ् आम्नी होप्मी रीराम लेन्चामीम् लागी जूकानीव!

योबोरोबूम् ईकीम्‍लप् छूलीपीका जूकानीव।

४६ छाप्कूवापी चाऊपो पक्‍क येन्‍नूम्‍लो ऊई मम् ऊई मम् छूनीनव अथवा कीनीनव।

ङ्‍क दोङ्पी ईक्खाल्क चाऊपो पक्‍क,

खीक्‍का आर्को दोङ्पी आर्को खाल्क चाऊपो पक्‍क,

छाप्कूवापी उपद्र छूक ना चारतोप्मी ऊल्‍लोङ्पी चारतोप् पक्‍क चाऊपो येनाम्।

४७ ऊदोईपीक्यालो ङ्‍क तोङ्‍क नाम्‍ला आछीयाङ् ताये,

मोन्तोलो कोङा बेबिलोनपीक ङोङोक्छेस् दण्ड पीयोची।

मूङ्‍कपीक खोलोङ् छाप्कूवा ङईम्पी छूये,

ना मूङ्‍कम् सेतस्क म्मीस् खोलोङ् मूङ्‍कम् रापीङ् दीस्छोक्से।

४८ खीक्‍का साराङ्‍गा लो चारीदूलो ना मूङ्‍कपी तूप् खोलोङ्

बेबिलोन सताकपी चामोवा मईचीना काये-बसे,

ऊदोईपीक्यालो पीलूलूक्दीप्ची योऊना हेम्पीका मूङ्‍कम् ऊल्‍लोङ्पी ताये,”

योबोरोबूआ ओरोपीके।

४९ “बेबिलोनमी कारणआ चारीदूपी सेत्चीकस् दीसाक तोङ्ना

इस्राएलपीक मीस् सेत्चीकचीम् कारणआ बेबिलोन दीम्ङा छूये।

५० दोप्सेलपीका ऊम्केई छूक् आन्‍नी, खात्नीव ना रोकेई छूनीनव!

छूबूरीपीक छाप्कूवापी योबोरोबूम् मीन्मारो मनूम्व,

यरूशलेममी तोक्पी आम्नी सानीवापी मीन्ताम् मनूम्व।”

५१ “केई ङईम्पी छूयीक तूये,

ऊदोईपीक्यालो केईया राम्फू तम्क तूये

ना ङईम्‍आ ई ङोबो देप्खीक तूये,

ऊदोईपीक्यालो योबोरोबू दप्स्को खीम्पीक पवित्र तूस्कोपी

बीन्‍नीपा छाप्कूवापीकस् वोङाक तूये।”

५२ “खोदोलोई ङ्‍क तोङ्‍क नाम्‍ला ताचाईक तूये,” योबोरोबूआ ओरोपीके,

“कोङा मूङ्‍कम् ङोङोक्छेस् खोलोङ् दण्ड पीयोची,

ना मूङ्‍कम् छाप्कूवाबरी खेर् वोङाकस् काईक-बस्क येनाम्।

५३ साराङ्‍गा सम्मो बेबिलोन् सपना खात्दोसो

ना म्होप्मी ओरोरेप् गढी खोलोङ् पोचीप् मईदोसो,

मूङ्‍कम् ऊल्‍लोङ्पी मूङ्‍क मासेई मप्ची कोङा पोक्सो,”

योबोरोबूआ ओरोपीके।

५४ “बेबिलोनपीका तूनीवा मईचीकम् साल्म् लत्‍ते!

बेबिलोनीचीम् छाप्कूवापीका खाप्क-काईकम् साल्म् लत्‍ते, पीलूलूक्खात्कम् हायाम् देप् साल्म् लत्‍ते!

५५ योबोरोबूआ बेबिलोन मासेई मय,

ना मूङ्‍कपी ओरोदेप् चाऊपो पक्‍क खसा वाये तूमीय।

मूङ्‍कम् साछीमीस् ताईक साल्म् दीरीत्‍तीपीक छाल ङूर्‌क तोङ्‍क छूये;

मूङ्‍कस् काईकम् साल्म् येनाम्।

५६ पीलूलूक्दीप् बेबिलोनमी ऊल्‍लोङ्पी ताये;

मूङ्‍कम् जूम्‍लूक् मप्ची लापची,

ना मूङ्‍कचीम् बेई-लीफू टुक्रा-टुक्रा मईची,

ऊदोईपीक्यालो योबोरोबू म्फाई लाप् नीनाम्मा तूये।

खसा मूङ्‍कचा मईचीक खोलोङ् लक्मी म्फाई लाप।

५७ कोङा मूङ्‍कम् अधिकारीस् लो लूखूप्चीलोक मीस्लो,

खीक्‍का मूङ्‍कम् देप्क हाकिमची, अधिकृतची ना जूम्‍लूक् मप्चीसो मद्यआ सेईमीयोची।

मूङ्‍कस् सदैमी लागी ईम्से, ना मूङ्‍कस् थीत्नो,”

होङाबूआ ओरोपीके, खम् नीङ् खोलोप्का दूङ् राःरालोक योबोरोबू के।

५८ खोलोप्का दूङ् राःरालोक योबोरोबूआ ओरोपीके:

“बेबिलोनपीक ओरोदाप् पर्खाल् तन्तई मदीतची,

ना मूङ्‍कपीक ओरोरेप् मूल लाम्स्को खोलोङ् मीःआ दईछोक्सची।

मीचा मोरोङ् खची होपा खची होप् खची सऊ तूमीयान्ची।

जाति-जातिचीम् रोकोछू मीःआ पीलूलूक्खाते।”

५९ महसेयाहम् म्चास्, नेरियाहम् म्छा सरायाह होङाबूम् खीम्पीक दूङ् देप्क अधिकृत तूवा; मूङ्‍क यहूदापीक होङाबू सिदकियाहआ चार तोक्स्क लीक् दोङ् बाईलो होङाबूलोङ् बेबिलोनपी खातालो ख यर्मियाआ पीक रीङ्बऊ ङ्‍कङ् के।

६० बेबिलोनपी ताप् खोलोङ् नीछीमाम् तोक्पी यर्मियाआ ईबूम् दील्म्पा सोक्सरपी छाप्क तूवा, बेबिलोनमी तोक्पीक खोलोङ् रीङ् मूङ्‍क सोक्सरपी छाम्पा तूवा।

६१ खसा सरायाह ओरोलअ, “आन् बेबिलोनपी तातेकप्का ङ्‍क खोलोङ् रीङ् हायाम् सोतो नीव,

६२ ना ओरोपीकाव, ‘ए योबोरोबू, आना ङ्‍क थाम्पू पीलूलूकूतो पीकाना पीकाक तूये; मूङ्‍कपी मीस् अथवा पोसू आस्सो बास् मान्तूम्मीना मासेई मदीत। खीक्‍का ङ्‍क सदैमी लागी गोङ्‍रूत्खाप् छूखाते।’

६३ ङ्‍क दील्म्पा सोक्सर नीम् यातकप्का ईबूम् लूङ्पी छूईना देप् यूफ्रेटिस योऊपी होलात्व।

६४ खीक्‍का ओरोपीकाव, ‘कोङा मूङ्‍कपी तातोक नीछीमाम् कारणआ बेबिलोन लो मूङ्‍कपी तूप् मीस्लो हादेम्सो मान्पोम्‍लाम्मीना वाईखीयची’।”

यर्मियाम् रीङ्बऊ खोलोङ् ङ्‍कपीङ् याते।

a 

५१:१ अर्थात् बेबिलोनीयापीक

यरूशलेममी पतन छूवाक

२ राजा २४:१८–२५:७

५२

सिदकियाह होङाबू छूवालो ख नीस्पोङ् ईक्दोङ् बाईक तूवा, ना खसा यरूशलेमपी ईक्पोङ् ईक्दोङ् चारखम् तोक्सू। खम् म्माम् नीङ् हमुतल तूवा। हमुतल यर्मियाम् मेकछा तूवा ना ख लिब्नापीका ताक तूवा।

२ खसा यहोयाकीमआ मक तोङ्नाङ् योबोरोबूम् मूक्स्दूपी ऊक रीङ्‍ये रई तूवा खूङ्‍कङ् मअ।

३ योबोरोबूम् छूलीआ गर्दा ङ्‍क खोलोङ् खोती यरूशलेमपी लो यहूदापीलो छूवा। दोदोरीम्पी खसा मूङ्‍कस् म्होप्मी मूक्स्दूपीका लात्दीत्ची।

खीक्‍का सिदकियाहआ बेबिलोनपीक होङाबूम् ऊल्‍लोङ्पी विद्रोह मअ।

४ खन्सा सिदकियाहआ चारखम् तोक्स्क बोक् दोङ्मी ईक्पोङ् लाःमी ईक्पोङ् लेई बाईलो बेबिलोनपीक होङाबू नबूकदनेसर म्होप्मी सेनास्का यरूशलेममी ऊल्‍लोङ्पी जूम्‍लूक् मम् लागी लाईस्पा खाता। खीक्‍का खचा यरूशलेम सहरपीका पाखापी छाउनी बानेई मची ना मूङ्‍कम् बरबार मूङ्‍क ऊर्म् लागी छेम्सी बोङ्ची।

५ सिदकियाह होङाबूआ चारखम् तोक्स्क ईक्पोङ् ईक्दोङ् सम्मो सहर ऊर्म् दीम्पा गोपीङ् तूवा।

६ लीक् लाःमी बोक् लेईक लेईपी मूङ्‍क सहरपी हायाम् देप् सीसोवा लअ, ना मीस्मी लागी ऊसो चाम्दूम् मान्तूक तूवा।

७ मूङ्‍क नाम्‍लापी सहरमी पर्खाल हत्चीना बेबिलोनीचा सहर ऊर्‌दीत्चीलोङ् सिदकिया होङाबू म्होप्मी सेनास्का होङाबूम् बगैँचाम् दोक्पी तूवाक नीच्‍ची पर्खालमी रापीक लाम्स्कोलाम्पा सेपाङ् जूका, ना अराबा हेम् खाता।

८ खोदोलोई बेबिलोनपीक सेनाचा सिदकियाह होङाबू खेदा मची, ना ख यरीहोपी तूवाक तेल्म्पी छीप्ची। खीक्‍का खम् खोलोङ् म्सेनास् खपीका अलग छूवाना खोलोपी छाछापूत्‍ता छूवा।

९ सिदकियाह क बेबिलोनीचा लाप्चीना हमात छाप्कूवाम् रिब्लापी बेबिलोनपीक होङाबूम् दोक्पी तात्ची। मूङ्‍कपी खसा सिदकियाह दण्ड पीम् आज्ञा पीची।

१० मूङ्‍क रिब्लापीङ् बेबिलोनपीक होङाबूआ सिदकियाहम् म्छास् खम् मूक्स्दूपीङ् सेत्ची, ना यहूदापीक खोलोङ् अधिकारीस्सो सेत्ची।

११ खीक्‍काना खसा सिदकियाहम् म्मूक्स् खेत्बोकू, ना ख काँसम् साङ्लआ छूईयू। खीक्‍का बेबिलोनपीक होङाबूआ ख बेबिलोनपी खाईना मूङ्‍क मान्सीम्सम्मो कैद मना यूक्सू।

नीनाम्मा दप्स्को खीम् मासेई छूवाक

२ राजा २५:८-१७

१२ बेबिलोनपीक होङाबू नबूकदनेसरआ चारखम् तोक्स्क ईक्पोङ् बोक् दोङ्मी ङाक् लाःमी ईक्पोङ् लेईक लेईपी बेबिलोनपीक होङाबूम् अङ्गरक्षकमी सेनापति नबूजरदान यरूशलेमपी बाना; ख होङाबूम् अधिकारीसो तूवा।

१३ खसा योबोरोबू दप्स्को खीम् लो होङाबूम् महललो खीक्‍का यरूशलेम सहरपीक खोलोङ् खीम् मीःआ हूईछोक्सू। खसा देप्-देप् मीस्मी ओरोरोदेप् खीम्सो मीःआ हूईछोक्सू।

१४ होङाबूम् अङ्गरक्षकमी सेनापतिम् अगुवाइपी खोलोङ् बेबिलोनी सेनाचा यरूशलेममी बरबारपीक पर्खाल हत्दीत्ची।

१५ अङ्गरक्षकमी सेनापति नबूजरदानआ हायाम् छूक्सीप् हेप्-हेप् मीस्, सहरपी होक्सीचीक मीस्, बीन्‍नीपा बाँकी रहेई छूवाक मूर्‌पो लक् मप्ची ना खची होङाबू होक्सीचीना बेबिलोनपीक होङाबूम् दोस्-दोस् लाम्दूमाकस् खोलोङ् कैदपी खाईची।

१६ खोदोलोई नबूजरदानआ वाचोसीखापी लो यीक्पीलो लक् मम् लागी छाप्कूवापीक हायाम् छूक्सीप् मीस् तूवाकपीक हेप् मूङ्‍कपीङ् होक्सीची।

१७ बेबिलोनीचा योबोरोबू दप्स्को खीम्पी तूवाक काँसम् खाम्बा, एक्सा-मेक्सा यईम् नप् गाडा ना “दीरीत्‍ती” मीचीक काँसम् हायाम् देप् बाटा टुक्रा-टुक्रा मस्‍ना खोलोङ् काँस बेबिलोनपी खाईची।

१८ खचा रोङ्-रोदाम्, बेल्चा, सलेद मीलेई मम् काम्ता, काऊ रीम् बाटा, पोङ्‌कीरीम् ना नीनाम्मा दप्स्को खीम्पी सूसो मस्लो गोङ्दोङ्चीक काँसम् चूम्सोस् खोलोङ् खाईची।

१९ होङाबूम् अङ्गरक्षकमी सेनापतिआ हूः सप्स्को बाटा, धूपौरा, काऊ रीम् बाटा, रोङ्, सामदान ना कूईम्ना बलि चारेईमम् पोङ्‍कीरीम्, खीक्‍का निखुर होल्ङो अथवा नाम्छेर्‌बूआ बानेईमम्पा चूम्सोस् खोलोङ् खाईयू।

२० सोलोमन होङाबूआ योबोरोबू दप्स्को खीम्मी लागी बानेईमक नीच्‍ची खाम्बा, “दीरीत्‍ती” नीङ् मीचीक ओरोदेप् बाटा, मूङ्‍कम् गोपू तूवाक ईक्पोङ् नीच्‍ची काँसम् लूपी ना एक्सा-मेक्सा यईम् नप् गाडा, मूङ्‍क खोलोङ् थक्पीक काँस जोखेईङा ममान्तेईप् तूवा।

२१ मूङ्‍क खोलोङ् खाम्बा ईक्पोङ् रेक् हाततो रेप् तूवा ना मूङ्‍कम् गोलाइ ईक्पोङ् नीस् हात तूवा। मूङ्‍क खाम्बा म्गोपा गोदीलोक तूवा, ना मूङ्‍क लीक् छोक्छोमीतो तेईप् तूवा।

२२ मूङ्‍क खोलोङ् खाम्बाम् म्छोक्‍तोक खाम्बाम् म्तोङ् ङाक् हाततो रेप् तूवा, ना मूङ्‍क खाम्बाम् म्तोङ्मी लीक् हेम्पी काँसम् जाली लो अनारमी बुट्टालो तूवा। आर्को खाम्बासो मूङ्‍कम् अनारचीका थीक्‍का मूङ्‍क तोङ्‍कङ् तूवा।

२३ मूङ्‍कम् चाखेम्-चाखेम्पी बोक्पोङ् तूक्ची अनार तूवा। लीक् हेम्पीक जाली ऊर्प् दीप् अनार ईक्चून्दूलूम् तूवा।

यहूदापीक मीस् बेबिलोनपी खाईचीक

२ राजा २५:१८-२१, २७-३०

२४ अङ्गरक्षकमी सेनापतिआ देप्क पूजारी सरायाह, दोस्रो दर्जापीक पूजारी सपन्याह ना सूप्पो चौकीदारसो कैद मस्‍ना खईची।

२५ खसा सहरपी होसोङ् बाँकी तूवाकचीप्क जूम्‍लूक् मप्चीम् मुख्य अधिकृत लो होङाबू चाईपीप् नूक्पो मीस्लोसो खाईची। खसा मूङ्‍क छाप्कूवापीक मीस् सेनापी भर्ना मप् मुख्य अधिकृत-सचिव ना सहरपी छीप्चीक खम् रेक्पोङ् मीस्सो खाईची।

२६ अङ्गरक्षकमी सेनापति नबूजनदानआ रिब्लापी बेबिलोनपीक होङाबूम् दोक्पी खस् खोलोङ् बाईची।

२७ मूङ्‍कपी हमात छाप्कूवापीक रिब्लापी बेबिलोनपीक होङाबूआ खस् सेईमीची। ओरोना यहूदापीक मीस् खची होप्मी छाप्कूवापीका कैद मस्‍ना खाईची।

२८ नबूकदनेसरआ कैद मस्‍ना खाईचीक मीस्मी संख्या ङ्‍कङ् के:

खसा चार तोक्स्कम् नूक् दोङ्पी ३,०२३ जाना यहूदीस्।

२९ खसा चार तोक्स्कम् ईक्पोङ् रेक् दोङ्पी नबुकदनेसरआ यरूशलेमपीका ८३२ जाना खाईची।

३० खसा चार तोक्स्कम् नीस्पोङ् सूक् दोङ्पी होङाबूम् अङ्गरक्षकमी सेनापति नबूजरदानआ ७४५ जाना यहूदीस् कैद मस्‍ना खाईची।

खोलोङ् मीस् ४,६०० जाना तूवा।

यहोयाकीन कैदपीका छूतेई छूवाक

२ राजा २५:२७-३०

३१ यहूदापीक होङाबू यहोयाकीन कैदपी खाईचीक सूक्पोङ् नूक्दोङ् बाईलो एबील-मरोदक बेबिलोनपीक होङाबू छूवा। ईक्पोङ् नीस् लाःमी नीस्पोङ् ङाक् लेई क लेईपी होङाबू एबील-मरोदकआ यहूदापीक होङाबू यहोयाकीन सम्तूमा मीना कैदपीका छूतेई मदीतू।

३२ खीक्‍का एबील-मरोदकआ यहोयाकीनलो सम्तूमालो रीङ् मअ, ना बेबिलोनपी म्होप्लो तूवाक बीन्‍नीपा होङाबूचीप्का दूङ् देप् सायोचोङ्मालोक तूस्कोपी ख यूक्सू।

३३ ओरोना यहोयाकीनआ कैदपी छूवालो खाप्स्क म्तेई बूत्‍तू ना ख लेत्चाक सम्मो होङाबूम् टेबलपी तूवाना चाम्दूम् चअ।

३४ बेबिलोनपीक होङाबूआ यहोयाकिनमी लागी लेई पीच्‍चीक भत्ता ख लेत्चाक सम्मोङ् पीयू।

विलापमी सोक्सर

छेईलम्

विलापमी सोक्सर ईबूम् म्गोङ् खेताक मीचा छाप्‍क ङाची मीन्तूम्मी सोक्सर के। ङ्‍क सोक्सर छाप् यर्मियाङ् छूम् छूये पीम् ओरोसर्प् बाइबलमी तोक्पी छेईप्-लेप्चीम् मीन्ताम् तूये। ङ्‍क सोक्सर छाप्‍आ यरूशलेम पीलूलूकाखात्क म्होप्मी मूक्साङ् तक तूवा। ङ्‍क ईबूम् हायाम् गूम् सोक्‍आ पेप्क सोक्सर के। 0 ई.पू. पी यरूशलेममी पतन छूवाक खोतीम् तोक्पी तूनीवा मतो एसेक लेई सम्मो यहूदीचा खची होप्मी धार्मिक पात्रपी मूङ्‍क लेईमी मीन्मारो मईचयची।

विलापमी सोक्सर

यरूशलेममी लागी सोक् मस्क

१

मीचा पेप्क सहर

ऊतो सीप्सीलीलीई छूवाखात्कई!

मूङ्‍क ऊलाम् जाति-जातिस् तूवाकपी खोलोप्का दूङ् देप् तूवा,

ईनीम्बा मूङ्‍क ईल्पो लोमेवा तोङ्‍क छूवाक तूये।

प्रदेश होम्पी मूङ्‍क होङाबूम् मेकछा तूवा,

ईनीम्बा मूङ्‍क रोः छूवाक तूये।

२ सेपाबरी मूङ्‍क दीरीमोक्स्तो खापे,

मूङ्‍कम् म्फोऊसीलाम्पा मीक्वा चरचाये।

मूङ्‍क सम्तूमा मीक्ची तूवाकपी,

मूङ्‍क सान्त्वना पीप् आस्सो मान्तू।

मूङ्‍क म्बूम्चा दोका पीचीक तूये,

ना मूङ्‍कस् मूङ्‍कम् साछीमी छूवाक तूये।

३ दूक्वापी छूवाकप्का ना हायाम् चाईतो रोः छूवाकप्का यहूदा कैदपी खाईची।

हन्‍ना मूङ्‍क बीन्‍नीपा जातिचीम् रापी तूये,

मूङ्‍कसा ऊसो नोन्चीस्को तयनो,

मूङ्‍क खेदा मप्चा मूङ्‍क दूक्वापी छूवालो लाप्चीक तूये।

४ सियोनपी खास्को लाम्‍आ तूनीवा मचयक तूये,

ऊदोईपीक्यालो तोकेई मम्पा चाडपी आस्‍सो ताईनो।

मूङ्‍कपीक मूल लाम्स्को खोलोङ् गोङ्‍रूत्खाप् छूवाक तूये,

मूङ्‍कपीक पूजारीस् ओऊसूम् लये,

मूङ्‍कपीक म्सूर् मान्छूक् मीम्छास् खची दूक् खाताक तूये,

खीक्‍का मूङ्‍क हायाम् तेम्मान्तेईप् दूक्वापी छूवाक तूये।

५ मूङ्‍कम् म्साछीमीस् म्मालिक छूवाक तूये,

मूङ्‍कम् ऊल्‍लोङ् मप्ची सूक्वापी तूये।

मूङ्‍कसा हायाम् देतो मोऊ मकसा

योबोरोबूआ मूङ्‍क दूक् पीक के।

मूङ्‍कम् छामाईची म्साछीमीचीम् लाईस्पी

कैद मस्‍ना खाईचीक तूये।

६ सियोनमी मेकछाम् खोलोङ् म्साम्दी-सायो खालेताक तूये।

मूङ्‍कम् होङाबूम् म्छास् खार्का मान्दीक खीस् तोङ्‍क तूये;

मूङ्‍कस् राःरा मान्दीक छूवाकसा खस् कल्प्चीम् लाईस्-लाईस् जूकाक तूये।

७ यरूशलेमआ म्होप् दूक्वापी लो नीछीमापीलो छूवाक लेईपी

केछे तूवाक म्होप्मी हायाम् दाम् परेई छूक् थक्मी मीन्मारो मअ।

मूङ्‍कम् मीस् म्साछीमीचीम् हूक्पी छूवाकप्का,

मूङ्‍क बोक्छोप् आस्सो मान्तूक तूवा;

मूङ्‍कम् साछीमीचा मूङ्‍क खोङ्ची,

ना मूङ्‍क मासेई छूवालो मूङ्‍क चईचची।

८ यरूशलेमआ हायाम्सार मोऊ मअ,

खन्सा मूङ्‍क अशुद्ध छूवाक तूये।

मूङ्‍क साम्दी दोक् खोलोआङ् मूङ्‍क जेरची,

ऊदोईपीक्यालो मूङ्‍कचा मूङ्‍क फूतीकेर् छूवाक तचीक तूये।

मूङ्‍क म्होप्ङा ओऊसूम् लये ना म्ङाली बीन्‍नी हीक्स।

९ मूङ्‍कसा मक मोऊआ मूङ्‍क अशुद्ध छूवाक तूये,

मूङ्‍कसा म्होप्मी दोस्का ताप् मान्‍नप् लेई मान्मीक तूवा।

हायाम् ईकीम्‍लतो मूङ्‍कम् पतन छूवाक तूवा,

मूङ्‍क सान्त्वना पीप् आस्सो मान्तूक तूवा।

“ए योबोरोबू, ओ नीछीमा खोङोपोव,

ऊदोईपीक्यालो ओ साछीमी कोक्साक तूये।”

१० मूङ्‍कम् दाचाम् ङाम् लागी

म्साछीमीआ म्हूः तेस्क तूये।

मूङ्‍कसा बीन्‍नीपा जातिस् पवित्र नीनाम्मा दप्स्को खीम्पी वोङाक तक तूवा,

ना मूङ्‍कपी वोम् योबोरोबूआ मूङ्‍कस् मनाही मक तूवा।

११ मूङ्‍कपीक खोलोङ् मीचा ओऊसूम्‍लतो

छीर्म् लाम्तीतस्क तूये;

खची होप्मी रीराम लेन्चामीम् लागी मूङ्‍कचा चाम् थक्लो

खची दाचाम् बातची।

“ए योबोरोबू, खोङ्व ना विचार मव,

ऊदोईपीक्यालो कोङ् खोलोआ मोसेतोक तूये।”

१२ “ङ्‍कलाम्पा छूक्ना खाईप् आन्‍नी खोलोआ ऊसोङ्‍यो वास्ता मईनूम्नो?

लीक् हेम् खोङ्नूम्व ना विचार मनूम्व!

योबोरोबू ईकीम्‍लप् म्छूली काताक लेईपी,

खसा कोङ् पीयोक नीछीमा तोङ्‍क बीन्‍नीपा दूक्वा तूयेयोनाई?

१३ “खसा ओरोरेप्‍तोका मीः लेन्दातू,

मूङ्‍क मीः ओ तूप्‍री गोपी पोक्सू,

खसा ओ लोङ्पीका सेईम् लागी जाल हाप्सू,

ना कोङ् आतोना तातो।

खसा कोङ् गोङ्‍रूत्खाप् मोना

लेपाबरी ओसऊना-पऊक मोतो।

१४ “ओ मोऊ ईबूम् वोवेन्दापी छूईम्पा तूये;

खसा म्हूःआङ् मूङ्‍क छूईक तूये।

मूङ्‍क ओ बोऊतोपी यूक्सोपोक तूये,

योबोरोबूआ ओ राःरा सईमीक तूये।

खसा कोङ् ओ साछीमीचीम् हूक्पी छूमीयोक तूये,

मूङ्‍क कोङा तेम्दूरोनो।

१५ “योबोरोबूआ ओ जूम्‍लूक् मप्ची

इन्कार मस्क तूये;

ओ सोलोस् यूफूल्-यूफूल् मम् लागी

ओ ऊल्‍लोङ्पी खसा फौज बात्ल मक तूये।

योबोरोबूआ यहूदापीक म्सूर् मान्छूक् मीम्छा

म्होप्मी कोलपी वाचोसी पेलेई मयाम्क तोङ्ना पेलेई मक तूये।

१६ “ङ्‍क खोलोमी कारणआ कोङ् खापोचोयोक तूये,

ओ मूक्स्पीका मीक्वा करे।

कोङ् सान्त्वना पीप् आस्सो मान्तू,

ओ आत्मा होसोङ् लेन्चामीक् आस्सो मान्तू।

ओ छास् खची चोलोगूलो मप् आस्सो मान्तू,

ऊदोईपीक्यालो ओ साछीमी ओपीका कोक्साक तूये।”

१७ सियोनआ बीन्ती मम् लागी म्हूः सत्‍त,

खोदोलोई मूङ्‍क सान्त्वना पीप् आस्सो मान्तू।

योबोरोबूआ याकूबमी ऊल्‍लोङ्पी मूङ्‍कम् म्खीम्तोनीस्

मूङ्‍कम् म्साछीमी छूनूव पीकाना हुकुम मक तूये।

मूङ्‍कचीम् रापी यरूशलेम ईबूम् अशुद्ध थक् छूवाक तूये।

१८ “योबोरोबू धर्मी तूये,

खोरोदोसो कोङ् खम् ऊल्‍लोङ्पी विद्रोह मप् छूवोक तूवो।

ए खोलोङ् जातिचे, येन्‍नूम्व, ना कोङ् नीछीमापी छूवोक खोङ्नूम्व।

म्सूर् मान्छूक् ओ मेकछास् लो सोलोस्लो कैद मस्‍ना खाईची तूये।

१९ “कोङा ओ होपा नतूक मीस् काछूची,

खोदोलोई मूङ्‍कचा कोङ् दोका पीयो।

होसोङ् राःरा तोम् लागी चाम् थक् लाम्चीना मान्तोक्स्लो

सहरपीक ओ पूजारीस् लो धर्म-सेचीपोस्लो मासेई छूवा।

२० “ए योबोरोबू, खोङोव, कोङ् दूक्वापी छूवोक तूये;

कोङ् आम् ऊल्‍लोङ्पी हायाम् विद्रोह मप् छूवोकसा

ओ गोङ् खेताक तूये,

ओ आत्मा ओ गोपी ऊई मम् ऊई मम् छूवाक तूये।

लाम् होम्पी दोप्सेलआ सोक्पी मोयो,

खीम् गोपी सीम्-माम् छासाक तूये।

२१ “मीचा कोङ् ओऊसूम् लोक येन्चीक तूये,

खोदोलोई कोङ् सान्त्वना पीप् आस्सो मान्तू।

खोलोङ् ओ साछीमीचा ओपी ताक नीछीमाम् तोक्पी येन्चीक तूये;

आना ङ्‍कतोङ्ना मकपी मूङ्‍कस् खची जीनक तूये।

आना यादे मक नाम्‍ला तात्व,

खोदोलो मूङ्‍कस्सो कोङ् तोङ्नाङ् नीछीमापी छूनूव।

२२ “मूङ्‍कचा मस्क खोलोङ् रई लक् आम् लाईस्पी खोछेन्‍नूव,

खीक्‍का कोङा मोऊ मूकसा आना ओपी वोर्वा मक तोङ्ना

मूङ्‍कचीप्सो वोर्वा मव।

कोङ् हायाम्सार ओऊसूम् लोयो,

ना ओ गोङ् कमजोर छूवाक तूये।”

मोऊमी ऊल्‍लोङ्पी नीनाम्माम् दण्ड ताक तूये

२

योबोरोबूआ म्छूली कातालो सियोनमी मेकछा

नाम्कूर्मादाम्‍आ नेप्दीत्क तूये।

इस्राएलमी साम्दी-सायो खसा नाम्छूईतोका

चारीदूपी हूप्स्दात्क तूये।

खसा म्छूली काताक लेईपी

म्होप्मी दप्स्को खीम्सो मीन्क मान्तू।

२ याकूबमी म्तूस्को खोलोङ्

योबोरोबूआ ऊसो सम्तूमा मान्मीमो मासेई मअ।

म्छूली कातालो खसा यहूदाम् मेकछाम्

कील्‍ला खोलोङ् हत्दीतू।

मूङ्‍क चारखम् लो मूङ्‍कपीक चारतोप्चीलो

खसा बोहोपू दीस्चीना खची साम्दी कात्ची।

३ हायाम् ईकीम्‍लप् म्छूलीपी खसा

इस्राएलमी म्‍राःरा खोलोङ् मासेई मअ।

म्साछीमीचीम् मूक्स्दूपीका खसा म्चूप् हूः लात्खी।

सोकोदईप्दीप् मीःआ दयूम्छोक्साम्क तोङ्ना खसा याकूबमी लीक् हेम्पी दईछोक्सू।

४ म्साछीमीआ तोङ्ना खसा म्होप्मी तालीफूपी रीबो तेस्क तूये,

खम् म्चूप् हूः बेई-लीफू तोम् तयार छूवाक तूये।

म्साछीमी तोङ्ना खसा खोलोङ्,

मूङ्‍कपी तूवाक खोलोप्का दूङ् राःरालोक खची मीस् मासेई मअ।

सियोनमी मेकछाम् तम्बूपी खसा मीः तोङ्‍क म्छूली तात्क तूये।

५ योबोरोबू म्साछीमी तोङ्‍क छूवाना,

इस्राएल मासेई मक तूये।

खसा इस्राएलपीक खोलोङ् महल योछोगस्दीत्क तूये,

ना मूङ्‍कपीक खोलोङ् कील्‍ला हत्दीत्क तूये।

खसा यहूदाम् मेकछाम् सोक् लो तूनीवालो पमीक तूये।

६ खसा म्होप्मी दप्स्को खीम् बगैँचापीक छाप्रो गसाम्क तोङ्ना गस्दीतू,

खसा म्होप्मी तूम्खास्को थाऊ मासेई मअ।

योबोरोबूआ सियोनपी तोकेई मम्पा चाडलो

नोम्चीम् लेईलो मान्यूमीची।

ईकीम्‍लप् म्छूलीलो खसा होङाबू लो

पूजारीलो इन्कार मची।

७ योबोरोबूआ म्होप्मी वेदी इन्कार मक तूये,

खसा म्होप्मी पवित्र तूस्को होक्सीक तूये।

मूङ्‍कपी तूवाक महलपीक बाराम् खोलोङ् खसा म्साछीमीचीम् हूक्पी पीक तूये।

मूङ्‍कचा योबोरोबू दप्स्को खीम्पी वोङाना तोकेई मम्पा चाडक लेईपीक तोङ्ना

जूम्‍लूक्पीका कोक्स्लो मीचा साल्म् मस्क तोङ्‍ना साल्म् मस्क तूये।

८ योबोरोबूआ सियोनमी मेकछाम् पर्खाल हईम् निर्णय मअ।

खसा मूङ्‍क पर्खाल फीताआ थाप्पू

ना मूङ्‍क हईम् लागी खसा म्हूः रोकेई मान्म।

खसा गढी लो पर्खाललो नीच्‍चीङ् तूनीवा ममीची,

मूङ्‍क नीच्‍चीङ् ईतोतो हता।

९ मूङ्‍कपीक मूल लाम्स्को खोलोङ् बोहोपू वाईखी;

खसा मूङ्‍कपीक आग्ल खोलोङ् अत्ना टुक्रा-टुक्रा मदीतू।

मूङ्‍कपीक होङाबूस् लो चारतोप्चीलो बीन्‍नीपा जातिचीम् रापीका कैद मस्‍ना लात्दीत्चीक तूये,

ना मूङ्‍कपी ललई रहेई मान्छू।

खीक्‍का मूङ्‍कपीक खारीबोपोचासो

योबोरोबूप्का ऊसो दर्शन तयस्‍नो।

१० सियोनमी मेकछाम् धर्म-सेचीपोस्

बोहोपी वाये छूना तूये,

मूङ्‍कचा खची तोङ्पी फूर्क् तेस्चीक तूये,

ना लूक्स्पा खाप्स्चीक तूये।

यरूशलेमपीक म्सूर् मान्छूक् मीम्छाचा खची तोङ्

बोहो सम्मोङ् कूप्स्चीक तूये।

११ खाप्सी-खाप्सी मीक्वाआ ओ मूक्स्ङा छर्म् यातू;

ओ गोङ् खेताक तूये,

ओ मीस् खोलोङ् मासेई छूवाकसा,

छाछामास् लो चूचू दूप् नूक्छास्लो सहरपीक लाम् होम्पी

नीऊरीरी मीचीकसा कोङ् ओ गोङ् खेताक तूये।

१२ सहरपीक लाम् होम्पी खेर् वोङाक मीस् तोङ्ना

मूङ्‍कस् नीऊरीरी मीयची,

खची माम् बोगोपी मूङ्‍कचीम् आत्मा

कमजोर छूक्‍तो खात्लो,

मूङ्‍कचा खची मा ओरोलयची,

“छीर्म् लो दाखमद्यलो हापी तूये?”

१३ ए यरूशलेममी मेकछाङा,

आम् लागी कोङा ऊई पीमा?

कोङा आन् ऊलोई थाम्मा?

ए सोयोनमी सूर् मान्छूक् मेकछाङा,

सान्त्वनाम् लागी आन् ऊलोई थाम्मा?

आम् खेर् हायाम् देप् दीरीत्‍तीतो गूम्सीप् तूये।

आसाई आन् नमीम् दूरे?

१४ आम् खारीबोपोचा तचीक दर्शन

वालीलीक ना ऊनाऊक तूवा।

आन् कैदपी मान्खाईम् लागी मूङ्‍कचा

आम् अधर्म खोमान्मची।

मूङ्‍कचा आम् लागी तचीक दर्शन

वालीलीक ना थाम्खामीक्ङाङ् तूवा।

१५ आम् दोलाम्पा खाईप् खोलोआ

आन् बेलेई मान्छू पीक्‍तो छेम्मा दूप्पची।

यरूशलेममी मेकछा सेस्वा मीक्‍तो

मूङ्‍कचा खची तोङ् दाल्ङूप्‍तो मईची:

“‘खोलोप्का दूङ् ङालीनप्’

ना ‘खोलोङ् चारीदू म्जीनमीक’

म्नीङ्ला तोक्साक सहर ङ्‍कङ् मायोनाई?”

१६ खोलोङ् आम् साछीमीचा आन् खची ङः हत्‍तस्‍ना सेस्वा मीये;

मूङ्‍कचा आन् खची काङ् चातो ओरोलये,

“केईया मूङ्‍क मासेई मम्क तूवा।

केईया मूङ्‍क नाम्‍ला खोम् लागी हूङूम्तूम्क तूवा;

ना केई लेतीचाईना ङ्‍क खोम् तम्क तूये।”

१७ योबोरोबूआ बानेई मक म्‍लोचम् तोङ्ना,

खासा केछे सून्मापू पीकाक नीछीमा ताईप् रीङ्बऊ पूरा मअ,

सम्तूमा मान्मीमो खसा आन् पतन मा,

खसा आन् पतन छूवाकपी आम् साछीमीस् म्जीनमीची,

ना खोलोङ् आम् साछीमीस् हायाम् राःरालोक मची।

१८ मीस्मी गोङ्आ योबोरोबू दप्पची।

ए सियोनमी मेकछाम् पर्खाल,

आम् मीक्वा योऊ तोङ्ना सेपा-लेपा हूप्स्व!

आन् ऊसो नोन्चीनव,

आम् मूक्स् नोम्चीम् पीनव!

१९ म्खेप्क-खेप् सेपा पक्ना बस्व!

योबोरोबूम् लाईस्पी आना आम् गोङ् काऊ काताम्क तोङ्ना कात्व!

लाम्पी सोयीम्बा खाईप्चाप्

आम् छामाईचीम् लागी

योबोरोबू हेम् आम् हूः थेत्व।

२० “खोङ्व, ए योबोरोबू, ना विचार मव।

आसे आना ङ्‍कतोङ्ना दूक् पीक तूनाई?

ऊई मीम्छास् खची सागोवापी सेईक म्चो,

खची होपा वातस्क नूक्छास्ङायो चामीयची?

ऊई पूजारीस् लो खारीबोपोस्लो

योबोरोबूम् पवित्र तूस्कोपीङ्‌यो सेईमीयची?

२१ “लाम् होम्पी तूक फूर्कपी

खूवोबूप् लो सोलोस्लो बाकाबेम् मईची;

म्सूर् मान्छूक् ओ मीम्छास् लो ओ सोलोस्लो

दोप्‍सेल्‍आ खोक्स्चीना सेत्चीक तूये।

आम् छूली काताक लेईपी आना मूङ्‍कस् सेत्चीक तूये,

सम्तूमा मान्मीमोङ् मूङ्‍कस् आना सेत्चीक तूये।

२२ “चाडपी मीस् बात्ल छूक तोङ्ना,

आना ओ साछीमीस् ओ लीक् हेम्पी बात्ल मची।

योबोरोबू म्छूली काताक लेईपी

आसासो जूम्खाम् मान्तो, ना लेईम्चाम्सो मान्तो।

कोङा खची चोलोगूलो मूना खची हारी बानाकस्

ओ साछीमीचा मासेई मदीत्चीक तूये।”

दण्ड, वालूम्मा ना आसा

३

खम् छूलीम् सीर्कूनापीका ताप् दूक्वा

ओ मूक्सा तोक् मीस् कोङ्‍ङा के।

२ खसा कोङ् कलो,

ना कोदीपी लाम्दूम्पीका बरू नाम्कूर्मादाम्पी लाम्दूम्मीयोक तूये।

३ आछीयाङ् खसा म्हूः म्खेप्क-खेप्

ना लेपाबरीङ् ओ ऊल्‍लोङ्पी थेत्क तूये।

४ खसा ओ साः लो ओ होऊलो चूर्‌खा मीक तूये,

ना ओ तूप्‍री-लोप्‍री अयोपोक तूये।

५ खसा कोङ् दूक्वा लो नीछीमाआलो ऊरोना छीयोक तूये।

६ केछेङ् सीयाक मीस् तोङ्ना

खसा कोङ् नाम्कूर्मादाम्‍लोक तूस्कोपी यूक्सोक तूये।

७ जूम्ना खाईम् तनूनव पीकाना खसा ओ लीक् हेम्पी पर्खाल थक तूये;

खसा कोङ् हायाम् लीप् साङ्लआ छूयोक तूये।

८ बोन्छोलम् लागी कोङ् कोयो-बसो,

खोरोदोसो खसा ओ वाङोम् येईम् इन्कार मय।

९ देप्-देप् लूङ्आ खसा ओ लाम् राप्दीत्क तूये;

खसा ओ लाम् खोखोल्पा मदीत्क तूये।

१० छर्‌पाईम्खाम् लागी हूप्दीप् मोक्स्लो

सूल्प्दीप्चीप् गूङ्‍गीनारलो तोङ्ना,

११ खसा कोङ् लाम्पीका पेलेमोक्स्तो थूत्‍तो खायो,

ना कोङ् लापोना कऊला-चेऊला मो।

खसा कोङ् ओ बोक्छोप् मान्दीक मोक तूये।

१२ खसा म्होप्मी लीफूपी रीबो तेसू,

ना कोङ्‍ङा म्बेईआ थोमीयो।

१३ म्होप्मी बेई यूम् थोक्लापीक बेईआ

खसा कोङ् ओ चऊपी तीलीलीकोतोक तूये।

१४ कोङ् ओ मीस्चीम् गीम्सेम् छूवोक तूये,

ना लेपाबरीङ् मूङ्‍कचीम् गीम्सेम्मी छाम् छूवोक तूये।

१५ खसा कोङ् खीक्लोवाप् जडीबूटी ओ बो खातो चाम्पीयोक तूये,

ना खीङ् चामीयोक तूये।

१६ खसा लूङ्‍ लो सेरोम्‍लो चामीयोना ओ काङ् अयोपोक तूये,

ना कोङ् फूर्क् पी सीकोक तूये।

१७ खाऊमा-खासेर्मा ओ रीरामपीका छूबूरी छूवाक तूये;

नखावा ऊये पीम् कोङा मातूक्सूक तूये।

१८ खन्सा कोङा ओरोपीको, “लेईम्चाम् ओ राःरा मासेई छूवा,

योबोरोबूपीका तूक ओ आसासो मास्खाता।”

१९ ओ दूक्वा लो कोङ् तूम्तीम् बोक्साकलो कोङा मीनो,

मूङ्‍क खीप्‍ली लो खीङ्लो तोङ्‍क तूये।

२० कोङा मूङ्‍क पूरा मीनूचोयो,

ना ओ आत्मा ओ गोपी ऊई मम् ऊई मम् छूवाक तूये।

२१ खोदोलोई कोङा मूङ्‍कम् मीन्मारो मूयो,

मूङ्‍कसाङ् कोङ् आसा पीयो:

२२ योबोरोबूम् हाल्‍लोसो मान्याईप् म्सम्तूमा हादेम्सो रोकेई छूनो!

खम् सम्खे हादेम्सो यात्ना खात्नो।

२३ देत्छा पीच्‍ची मूङ्‍क नयाँ छूये;

आन् विश्‍वासयोग्य तूकङ् खोलोप्का दूङ् देप् तूये।

२४ ओ आत्माआ ओरोपीके, “योबोरोबूङ् ओमी ओ खोलोक थक् तूये,

खन्साङ् कोङा खम् लाम् हूङूतो।”

२५ योबोरोबूम् लाम् खोतो, ख लाम्प्चीपी

योबोरोबू सम्तूमा मीक् तूये।

२६ वायेवाये तूम्ना योबोरोबूम् उद्धार मप् लाम् खोम् नप् छूये।

२७ म्होप् सोलो तूलोङ् वोवेन्दा खूर्म् मीस्मी लागी नप् छूये।

२८ योबोरोबूआ मूङ्‍क अनुशासनपी यूक्सलो,

मूङ्‍क् म्हाल्‍लाङ् वाये तूनूव।

२९ मूङ्‍कसा म्ङःआ बोहो खूईनूव,

ओरोना मूङ्‍कम् लागी होसोङ् आसा रहेई छूनूव।

३० म्फोऊसी फीक् हेम्ङा मूङ्‍कसा म्फोऊसी तास्‍नूव,

ना मूङ्‍कसा सेस्वा मीयस्क तेप्स्चनूव।

३१ ऊदोईपीक्यालो योबोरोबूआ मीस्

सदैमी लागी होलातनो।

३२ खसा दूक्वा तातदोसो

म्होप्मी सम्खे खोमय,

खम् हादेम्सो मान्याईप् सम्तूमा खोलोप्का दूङ् देप् तूये।

३३ ऊदोईपीक्यालो खसा मीस्मी छामाईची

म्ताक्‍तो दूक्वापी लो सोक्पीलो मईचीनो।

३४ छाप्कूवापीक कैदीस् खची लोङ्आ हील्‍लस्क,

३५ ना खोलोप्का दूङ् रेप्‍तोक नीनाम्माम् लाईस्पी

मीस्मी हक् ङाप्पस्क,

३६ ना हेप् मीस् नीया तोम्पीका छूतेई मईचीक,

ङ्‍क तोङ्‍क लक् योबोरोबूआ खोम् दूरनो।

३७ योबोरोबूआ आज्ञा मान्मम् सम्मो

आसाई मक आज्ञाई पूरा छूवाक तूनाई?

३८ ऊई खोलोप्का दूङ् रेप्‍तोक नीनाम्माम् ङःपीका

नीछीमा लो नप् रीङ्लो लत्नोयोनाई?

३९ म्होपा मईक मोऊमी दण्ड तयलो

लेईप्चाप् मीस् ऊदोई चीबूर्‌लये?

४० केईया ई होप्मी चाल जाचेई मयाम्के,

ना केई योबोरोबू हेम् आत्याके।

४१ केईया ई हूः लो ई गोङ्लो

साराङ्‍गाप्‍तोक नीनाम्मा हेम् थेताम्के ना ओरो पीक्याके:

४२ “केईका मोऊ मम्का ना आम् ऊल्‍लोङ्पी नेनीका,

ना आना केईका छेमा पीयीकाक मान्तू।

४३ “आन् हायाम् आम् छूली काता ना आना केईका कलीलातीका,

ना सम्तूमा मान्मीमोङ् केईका सेतीका।

४४ आन् तूकपी ऊसो वाङोम् तान्तेनूनव पीकाना

आना आम्होपा आम्होप्ङा मोम्‍आ देम्दीन्चीक तूये।

४५ आना केईका जाति-जातिचीम् रापी

फोहोर नोङाम्क तोङ्‍क लो सोसीबाम् तोङ्‍कलो बानेई मईतीकाक तूये।

४६ “खोलोङ् ओखी साछीमीचा ओखी ऊल्‍लोङ्पी

खची ङः हत्चीना सेस्वा मीयीकाक तूये।

४७ कीम्‍लम् लो खतरालो, गोङ्‍रूत्खप् लो मासेई मप्लो

ओखीपी तालातक तूये।”

४८ ओ मीस् खोलोङ् मासेई छूवाक तूयोना

ओ मूक्स्पीका ओ मीक्वा हूप्से।

४९ ओ मूक्स्पीका सदै ओ मीक्वा हूप्स्चाये,

५० योबोरोबूआ साराङ्‍गाप्‍तोका

दाली खोङना मूङ्‍क तयनोक सम्मो,

मूङ्‍क रोकेई छूनो।

५१ ओ सहरपीक मीम्छाचीपी ताईक नीछीमा तूयोना

कोङ् ओ दूक् खाते।

५२ ऊसो कारणमान्दीङ् ओ साछीमीचा

कोङ् छोऊ तोङ्ना सीकार मोतीतो।

५३ मूङ्‍कचा कोङ् ओ सोम्‍लोकङ् खूलूम्पू तेसो

ना कोङ् लूङ्आ गको;

५४ काऊआ ओ तोङ् सम्मोङ् मूलोखो,

ना कोङा ओरो मीनो, “हन्‍ना कोङ् सीम् लेई तालाता।”

५५ ए योबोरोबू, ओरोगूम् खूलूम्पूका

कोङा आम् नीङ्पी वाङोम् मूऊ।

५६ ओरोपीकोना कोङा मूक ओ वाङोम् आना येनोपो:

“छुटकाराम् लागी मूक ओ वाङोम् येईम् लागी

आम् नोबो दीनव।”

५७ कोङा आम्पी वाङोम् मूलो आन् ओ दोक्पी ता,

ना आना ओरोपीका, “कीनव!”

५८ ए रोबू, आना ओलाम्पा जूम्‍लूक् मना

ओ रीराम लेन्चामीयू।

५९ ए योबोरोबू, ओपी अत्यचार छूवाक आना तक तूये।

खन्सा ओ नीया मीयोपोव!

६० मूङ्‍कचा म्फाईलाम् सानीवा मस्क,

ना मूङ्‍कचा ओ ऊल्‍लोङ्पी मस्क चूक्ली खोलोङ् आना तक तूये।

६१ ए योबोरोबू, मूङ्‍कचा मस्क निन्दा,

ना मूङ्‍कचा ओ ऊल्‍लोङ्पी मस्क खोलोङ् चूक्ली आना येन्क तूये;

६२ ओ ऊल्‍लोङ् मप्ची लेपाबरी ओ ऊल्‍लोङ्पी

सूपीछा नेनाक लो ऊची पीकाकलो आना येन्क तूये।

६३ मूङ्‍कस् खोङ्चीव, पक्लोसो ना तोतूलोसो

मूङ्‍कचा छाम् मईचीना कोङ् सेस्वा मीयो।

६४ ए योबोरोबू, मूङ्‍कचा खची हूःआ मस्क लक् तोङ्ना

मूङ्‍कस् दण्ड पीचीव।

६५ मूङ्‍कचीम् गोङ् देप्पीचीव,

ना आम् साराप् मूङ्‍कचीपी तान्‍नूव।

६६ आना मूङ्‍कस् आम् छूलीलो कल्चीव,

ना योबोरोबूम् साराङ्‍गा गोपीक चारीदूपीका मूङ्‍कस् मासेई मस्व।

यरूशलेम योबोरोबूआ दण्ड पीक

४

निखुर हाल्ङो लाङ्लाङ्‍यो मान्छूमो फिक्‍का छूवाक तूये!

खोलोङ् पवित्र मणि मूल्‍लाम्मी चाखेम्-मीखेम् होम्पी रीस्छोक्स्क तूये।

२ सियोनमी म्छास् हायाम् दाम् परेई छूक् हाल्ङो तोङ्‍क तूवा,

ईनीम्बा मीचा मूङ्‍कस् बोहोम् छूप् बानेई मप्‍आ बानेई मक बोहोम् छूप् तोकङाङ् खोङची!

३ रेचेङ्‍गीम् म्माचासो म्छास् खची चूचू फीम्मीयची,

खोदोलोई ओ मीस्‍ने गोङ्‍रूत्खाप् थाम्पूपीक शुतुरमुर्गस् तोङ्‍क खची सम्तूमा मान्दीक छूवाक तूये।

४ चूचू दूप् नूक्छाम् म्‍लेम् वाम्मा सीना म्दार्‌खम्तो केप्खाते;

छाछामाचा चाम् थक् ङोकची,

खोदोलोई आसासो मूङ्‍कस् ऊसो पीयस्‍नो।

५ चानप्-चानप् चाप्ची ईनीम्बा लाम् होम्पी साका सीचाईक तूये।

बैजनी तेई खाफ्स्चीना पकस् गूरेनपी तूचाये।

६ ओ मीचा तोम् दण्ड सदोममीप्का दूङ् देप् तूये,

आस्‍सो म्बोक्छोप् मान्दी ऊक्छीन्छापीङ् मूङ्‍क सदोममी पतन छूवाक तूवा।

७ ई होङाबूम् म्छास् नोङ्पीका दूङ् सफा

ना ओलोनपीकासो दूङ् ओम्‍लोप् तूवा,

मूङ्‍कचीम् गाम् मानिकपीकासो दूङ् हालालाप् तूवा,

मूङ्‍कचीम् ङाली नीर तोङ्‍क तूवा।

८ मूङ्‍कचीम् ङाली मोस्पीकासो दूङ् गूगूर्‌योक छूवा;

मीचा मूङ्‍कस् लाम् होम्पी छेत्‍तस्‍नो।

मूङ्‍कचीम् खची होऊ खची तूप्‍रीपी खेप्खीक तूये;

सीङ् तोङ्‍ना मूङ्‍कस् हार्‌खाताक तूये।

९ साकामा लम्ना सीम्पीका दोप्सेलपीका सीम् दूङ् नप् मीयची;

यीक्पी सेईक म्चोमी रोरेखा छूना मूङ्‍कस् साकामा हार्‌तोखाते।

१० सम्खेलोक खची गोङ् तूप् मीम्छाचा खची होप्मी हूःआङ्

खची होप्मी नूक्छास् ङीचीक तूये,

खोलोङ् ओ मीस् पीलूलूकाखात्लो

खची नूक्छास्ङा खची चाम् थक् छूवा।

११ योबोरोबूआ म्छूली खोम,

खसा मीः तोङ्‍क तीप्चाप् म्छूली कात्‍तू।

खसा सियोनपी मीः दईछोक्सू,

ना मूङ्‍क मीःआ सियोनपीक खोलोङ् जग हूईदीतू।

१२ खची साछीमी यरूशलेमपीक मूल लाम्स्कोलाम्पा वोङे पीकाना

चारीदूपीक होङाबूआ अथवा चारपीक मीचा आसासो खची सानीवापी मान्मीस्क तूवा।

१३ ङ्‍क क मूङ्‍कपीक खारीबोपोचीम् मोऊआ

ना मूङ्‍कपीक पूजारीचीम् अधर्मआ गर्दा छूवाक के;

मूङ्‍कचा यरूशलेम सहरमी रापीङ् धर्मी मीस् सेत्चीक तूवा।

१४ ईनीम्बा मूङ्‍कस् लाम् होम्पी

कोमूक्पा तोङ्ना मप्‍तो लाम्दूम्तीते।

मूङ्‍कचीम् तेई आसासो पईम् आत ममान्दूर्म् मीना

मूङ्‍कस् मीस् सेत्चीक हीःआ अशुद्ध छूवाक तूये,

१५ मीचा बस्‍ना मूङ्‍कस् ओरो लयची, “खात्नीव, ए अशुद्ध छूक्चे!

छूबूरी खात्नीव! छूबूरी खात्नीव! केईका पतीकानव!”

मूङ्‍कस् जूक्‍तीप् ना तूप्‍तीप् छूवाकप्का,

जाति-जातिचा ओरोपीका,

“हन्‍ना मूङ्‍कचा केईचीका ङ्‍कपी तूम् दूरस्‍नो।”

१६ योबोरोबू म्होपाङ् मूङ्‍कस् छाछापूत्‍ता मस्क तूये,

खसा हन्‍ना हादेम्सो मूङ्‍कचीम् वास्ता मईनो।

पूजारीचीम् ऊसो खची साम्दी-सायो छूनो,

धर्म-सेचीपोस् आसासो सम्तूमा मीयस्‍नो।

१७ बोन्छोलम् लागी ओखी मूक्स् छर्‌खीतो लाम् खोङूम्काकसो ऊनाऊक छूवा;

ओखी कील्‍लापीका केईका ईबूम् जातिम् लाम् खोङूम्चाम्काक तूवा,

मूङ्‍कसा केईका लेन्चामीम् मान्दूर्।

१८ खोलोङ् मीस् ओखी योःम् दोस्-दोस् लाम्दूमाकसा

केईका ओखी होप्मी लाम्पी लाम्दूम् मान्दूर्‌यीका।

ओखी यान्तेस्को दोक्छापीङ् तालाताक तूवा, ओखी नाम्‍ला याईम्खाम्ङा हक तूवा,

ऊदोईपीक्यालो ओखी यान्तेस्को ताखाताक तूवा।

१९ केईका कल्प्ची नाम्तोक मूःपीकासो दूङ्छीत तूवा;

मूङ्‍कचा केईका कोम् हेम् कलीका,

ना गोङ्‍रूत्खाप् थाम्पूपी मूङ्‍कचा केईका चङीतीका।

२० ओखी रीरामपीक सोम्, योबोरोबूआ अभिषेक मक होङाबू,

मूङ्‍कचा ताईचीक वोमोपी सेता।

होङाबूआ ओखी रूसो मय पीकीकाना बीन्‍नीपा जातिचीम् रापी

केईका सुरक्षित तूयाका मीनीकाक तूवा।

२१ ए ऊज छाप्कूवापी तूप् एदोममी मेकछाङा, आम्जी नव,

खोदोलोई मूङ्‍क पोङ्‍कीरीम् आन्सो पीये;

आना मूङ्‍क पोङ्‍कीरीम्पीका दूङ्‍ङना सेते, ना फूतीकेर् छूये।

२२ ए सियोनमी मेकछाङा, आना मक मोऊमी दण्ड यात्ना खाते;

योबोरोबूआ आन् बीन्‍नीपा छाप्कूवापी कैदी छूम्ना तूम् आम् नाम्‍ला ओरोबाईप् मईनो।

खोदोलोई ए एदोममी मेकछाङा, आना अधर्म मकम् दण्ड खसा आन् पीये,

ना खसा आम् मोऊ खोलोङ् खोमय।

सम्खे तोम् लागी वाङोम्

५

ए योबोरोबू, ओखीपी ऊई छूवाक तूवा, मूङ्‍क मीन्व;

ओखी साम्दी कात्चीक खोङ्व।

२ ओखी खूक्सू-खूलूचीम् दाचाम् बीन्‍नीपाचीम् छूवाक तूये,

ओखी खीम् बीन्‍नीपा छाप्कूवापीकचीम् छूवाक तूये।

३ केईका गेस्कूप्-गेस्कूम्, अर्थात् ओखी पा मान्दीक छूयीकाक तूये,

ओखी माःची लोमेवा छूवाक तूये।

४ केईका ओखी होप्मी काऊसो खेईम्ना दूम् बोक्से;

ओखी होप्मी सीङ्सो खेईम्ना ताईम् बोक्से।

५ केईका कल्प्ची ओखी लोङ् दोक्पीङ् तूये;

केईका ओखी सऊ तूकाक तूये, खोरोदोसो नोम्चीम् मान्तोयीकाक तूये।

६ केईका चाहेई छूक् सबेईमी लागी

केईका ओखी होपा ओखी होप्ङा मिश्रपी लो अश्शूरपीलो पीन्दीन्चीयीका।

७ ओखी खूक्सू-खूलूचा मोऊ मची, ईनीम्बा खस् मान्तू,

खीक्‍का केईका मूङ्‍कचा मस्क अधर्मम् दण्ड तेप्सूम्चायाम्काक तूये।

८ रोःचा ओखीपी हक् तोक्सची,

ना मूङ्‍कचीम् हूक्पीका केईका छूतेई मप् आस्‍सो मान्तू।

९ गोङ्‍रूत्खाप् थाम्पूपी तूक दोप्सेलआ गर्दा

केईका ओखी रीराम खतरापी मम्नासो सबेई ताईम् बोक्से।

१० साकामा गर्दा चूस्‍राम् मीयीकाकसा

ओखी सोकोवार दाप्लोतो हूईछोक्स्क तूये।

११ सियोनपीक मीम्छास् लो यहूदापीक सहर होम्पीक खची सूर् मान्छूक् मीम्छास्लो

मूङ्‍कचा बलात्कार मस्क तूये।

१२ चारतोप्ची खची हूक्पीका काक्स्चीक तूये;

धर्म-सेचीपोस् ऊसो साम्दी मान्दोक्स्क तूये।

१३ सोलो मीचा रोकोछू मम्ना खूरूऊ रीम् बोक्से,

मालोक सोलोस् सीङ्मी भारीआ चीप्पस्‍ना ऊन्तो-बेन्तो लाम्दूमे।

१४ खूवोबूप्-खूवोबूम्चा सहरपीक मूल्‍लाम्स्कोपी बात्ल छूम् होक्सीचीक तूये,

सोलोचा छाम् लम् लो छम्‍लो होक्सीचीक तूये।

१५ ओखी सानीवापीका चामोवा खालेताक तूये;

ओखी सील्बाम् सोक्पी फात्‍ताक तूये।

१६ ओखी तोङ्पीका मुकुट हूप्साखात्क तूये।

केईका ओखी होप्ङा धिक्‍कार, ऊदोईपीक्यालो केईका मोऊ मम्काक तूये।

१७ खन्सा ओखी गोङ् कमजोर छूवाक तूये,

ङ्‍क लक्मी कारणआङ् ओखी मूक्स् नम्‍लो मान्तोक छूवाखात्क तूये।

१८ सियोन कोम् गोङ्‍रूत्खाप् छूवाखात्क तूये,

ना रेचेङ्‍गीस् मूङ्‍कपी तूतीते।

१९ ए योबोरोबू, आना सदैबरी चार तोक्स;

आम् सिंहासन् दूङ्पीका दूङ् सम्मो तूचाये।

२० आना ऊदोई केईका सदै मातीक्स्याका?

आना ऊदोई केईका ङ्‍कतो बाईप् नाम्‍ला सम्मो होक्सीयाका?

२१ ए योबोरोबू, केईका आम्होप् हेम् आतीकाव, ना केईका आम्हेम् आत्‍तेकाके।

केछे सून्मापूक तोङ्‍ना ओखी नप् लेई आतीपीकाव!

२२ अथवा, ऊई आना केईका पूराङ् इन्कार मईकाकयो?

ऊई ईनीम्बा सम्मोङ्‌यो आन् ओखीप्का आम् छूली कात्चाईक तूये?

इजकिएलमी सोक्सर

छेईलम्

0 ई.पू. पी बेबिलोनपीक होङाबू नबूकदनेसरआ यहूदीस् कैद मना बेबिलोनपी खाईचीलो इजकिएलसो मूङ्‍कचीम् साथपी तूवा। मोरोना खस् कैद मस्‍ना खाईचीकम् लीक् दोङ् दोस्पी खसा खारीबो मम् लक् मम् थालेई मअ। खसा खारीबोपो छूवाना नीस्पोङ् दोङ् सम्मो खारीबो मच। खसा अभिनय मना, खापाना, दील्म्पा सोक्सरमी पान्‍ना चना, खीक्‍का ङ्‍क तोङ्‍क म्खाल्-खाल्क लक् मना मीस् नीनाम्माम् रीङ्बऊ ईम् कोसिस मअ। खसा तक दर्शन छाक्‍काक तूवा ना खसा मूङ्‍क मेलसा पक तूये। इजकिएलआ छाप्क ङ्‍क नक्सालोक दर्शन प्रकाशमी सोक्सरपी तूक दर्शनलो खप्पक तयाम्।

इजकिएल खारीबोपोआ जोर मना पक विषय ङ्‍कङ् के: मीचा म्होपा मईक मोऊमी लागी म्होप्ङा जिम्मेवारी छूम् रीङ्; मोऊ मम्पीका आईप्ना नप् लक् हेम् लागेई छूक् मीचा लेईम्चाम् तोम् रीङ्। ङ्‍कम् तोक्पी इजकिएलआ नम्‍लोना पक तूये (१८:२१-२४)।

इजकिएलमी सोक्सर

इजकिएलआ दूङ् लाईस्पी नीनाम्माम् दर्शन तक

इजकिएल १:१–७:२७

म्सोम्‍लोक प्राणी लो योबोरोबूम् साम्दीखालो

१

सूक्पोङ् दोङ्मी लीक् लाःमी ङाक् लेईक लेईपी खची छाप्कूवापीका कैद मस्‍ना तात्चीक मीस्चीका कोङ् कबार मीचीक देप् योऊमी चाखेम्पी तूवोलो, साराङ्‌गा हला ना कोङा नीनाम्मापीका दर्शन तूऊ।

२ मूङ्‍क लाःमी ङाक् लेईक लेईपी — यहोयाकीन होङाबू कैद छूवाक ङाक्दोङ् बाईक तूवा —

३ बेबिलोनीचीम् छाप्कूवापीक कबार मीचीक देप् योऊमी चाखेम्पी योबोरोबूम् रीङ्बऊ बूजीम् म्छा इजकिएल पूजारीपी ता। मूङ्‍कपी योबोरोबूम् हूः खपी छूवा।

४ कोङा खोङूलो मूर्हूऊ योऊनालाम्पा यूवाचाक तूऊ — मूङ्‍क मूर्हूऊपी बाक्स्-केईप्चाप् ईबूम् हायाम् देप् मोम्, ना मूङ्‍कम् बरबार तीलीमोक्स् तीप्चाप् अल्हो तूवा। मूङ्‍क मीःम् रापी तीप्चाप् धातुतोङ्‍ ङेसा,

५ ना मूङ्‍क मीःम् रापी लीची म्सोम्‍लोक प्राणीतोङ् ङेप् तूवाचाक तूवा। मूङ्‍कचीम् ङाली क मीस्मी ङालीतोङ् ङेप् तूवा,

६ खोदोलोई मूङ्‍क खोलोमीङ् ली-लीची खची ङोबो लो खची लाप्‍तोलो तूवा।

७ मूङ्‍कचीम् खची लोङ् तन्तईपा तूवा, ना मूङ्‍कचीम् लोफेमा पीःम् म्छाम् खुर तोङ्‍क तूवा। मूङ्‍क लाङ्लाङ्‌योक काँस तोङ्ना तीलीमोक्स् तीप्चाप् तूवा।

८ मूङ्‍कचीम् लाप्‍तो गोपी लीक् हेम्पीङ् मीस्मी तोङ्‍क हूः तूवा। खीक्‍का मूङ्‍क लीची प्राणीम् खची ङोबो लो खची लाप्‍तोलोसो तूवा,

९ ना मूङ्‍कचीम् खची लाप्‍तो ईबूम्‍आ आर्को खूईचक तूवा। मूङ्‍कस् एक्सा-मेक्सा खातालो खोलोङ् सिधा खची लाईस् हेम् लाम्दूमादोङा। खीक्‍का मूङ्‍कस् एक्सा-मेक्सा मान्हीन्दोन्चीक तूवा।

१० मूङ्‍कचीम् ङाली ङ्‍कतोङ् ङेसाक तूवा: मूङ्‍क लीची प्राणीम् खची लाईस्‍लाम्पाक खची ङाली क मीस्मी ङाली तोङ्‍क तूवा। खीक्‍का मूङ्‍कचीम् खची चूप् हेम्क खची ङाली क गूङ्‍गीनार्‌मी तोङ्‍क, ना खची पाङ्‌लालाम्पाक खची ङाली क लूःपीम् तोङ्‍क, खीक्‍का खची दोस्लाम्पाक खची ङाली क बोबोकील्‍लीम् तोङ्‍क तूवा।

११ मूङ्‍कचीम् खची ङाली क ङ्‍क तोङ्‍कङ् तूवा। मूङ्‍कचीम् खची लाप्‍तो क पाखा हेम् लो थोम्‍ला हेम्‍लो हाप्साक तूवा। मूङ्‍कचीम् नी-नीच्‍ची खची लाप्‍तोआ क ईबूम्‍आ आर्कोम् लाप्‍तो खूईचक तूवा, ना बीन्‍नीपा नी-नीच्‍ची खची लाप्‍तोआ क खची होप्-होप्मी गाम् देप्दीत्क तूवा।

१२ मूङ्‍कस् खोलोङ् सिधा खची लाईस् हेम् लाम्दूमादोङा। खीक्‍का खची आत्मा हाक हेम्ये खात्दोङा खस्सो मूङ्‍क हेम्ङा खात्दोङा। मूङ्‍कस् एक्सा-मेक्सा मान्‍हीन्चीमो लाम्दूमादोङा।

१३ मूङ्‍क म्सोम्‍लोक प्राणीस् तीप्चाप् मीःम् गेलोबोम्तोङ्‍ अथवा कार्क् तोङ्‍ ङेसा। खीक्‍का मीः मूङ्‍क खची सोम्‍लोक प्राणीचीम् रापी एक्साकालाम्पा मेक्सा खात्चाक ना मेक्साकालाम्पा एक्सा बान्चाक तूवा। मूङ्‍क मीः कालामोक्स्तो तीताचाक तूवा, खीक्‍का मूङ्‍कपीका बाक्स् केत्‍ताचाक तूवा।

१४ मूङ्‍क म्सोम्‍लोक प्राणीस् एक्साकालाम्पा मेक्सा ना मेक्साकालाम्पा एक्सा बाक्स् केत्क तोङ्ना केत्‍ताचाक तूवा।

१५ कोङा मूङ्‍क म्सोम्‍लोक प्राणीस् खोङूचोलो मूङ्‍क ली-लीची खची ङालीलोक प्राणीचीम् दोक्पी यीक्पी ई-ईबूम् पाङ्ग्रा तूऊ।

१६ मूङ्‍क पाङ्ग्राम् आकार लो बनावटलो ङ्‍क तोङ्‍क तूवा: मूङ्‍कस् पीतमणि तोङ्‍ना तीलीमोक्स् तीताचाक तूवा। मूङ्‍क लीचीमीङ् खची ङाली क ईक्खाल्कङ् तूवा। ईबूम् पाङ्ग्रा गोपी आर्को पाङ्ग्रा ईबूम् आर्कोलो एक्साकालाम्पा मेक्साका लईप् तूवा।

१७ मूङ्‍कस् एक्सा-मेक्सा लाम्दूमालो लीक् हेम्पी हाक हेम्दोसो लाम्दूमादोङा। खीक्‍का मूङ्‍कस् लाम्दूमालो मूङ्‍क पाङ्ग्रा क एक्सा-मेक्सा गूमेई मान्छून्दोक तूवा।

१८ मूङ्‍क पाङ्‌ग्राम् घेरा ओरोरेप् ना हायाम् ईकीम् लप् तूवा, ना मूङ्‍क लीची घेराम् खोलोपी म्मूक्स् तूवा।

१९ मूङ्‍क म्सोम्‍लोक प्राणीस् एक्सा-मेक्सा लाम्दूमालो मूङ्‍क पाङ्ग्रासो खची साथ-साथपी लाम्दूमादोङा। मूङ्‍क म्सोम्‍लोक प्राणीस् थाम्पूपीका पकालो मूङ्‍क पाङ्‌ग्रासो पक्दोङा।

२० आत्मा हाक हेम्ये खाता प्राणीस्सो मूङ्‍क हेम्ङा खाता, ना मूङ्‍क पाङ्ग्रासो खस्काङ् पक्दोङा, ऊदोईपीक्यालो मूङ्‍क म्सोम्‍लोक प्राणीचीम् आत्मा मूङ्‍क पाङ्ग्रापीङ् तूवा।

२१ मूङ्‍क म्सोम्‍लोक प्राणीस् एक्सा-मेक्सा लाम्दूमालो मूङ्‍क पाङ्ग्रासो एक्सा-मेक्सा लाम्दूमादोङा। मूङ्‍क म्सोम्‍लोक प्राणीस् थोरेपालो मूङ्‍क पाङ्ग्रासो थोरेप्दोङा। मूङ्‍क म्सोम्‍लोक प्राणीस् थाम्पूपीका पकालो मूङ्‍क पाङ्ग्रासो खस्काङ् पकाना खात्दोङा, ऊदोईपीक्यालो मूङ्‍क म्सोम्‍लोक प्राणीचीम् आत्मा मूङ्‍क पाङ्ग्रापीङ् तूवा।

२२ मूङ्‍क म्सोम्‍लोक प्राणीचीम् तोङ् छोक्पी ओरोदेप् थाम्पू तोङ्‍क दाता, मूङ्‍क ङेल्स्मा तोङ्ना तीलीमोक्स् तीप्चाप् ना हायाम् ईकीम्‍लप् तूवा।

२३ मूङ्‍क देप् थाम्पूम् गोपू मूङ्‍कचीम् खची लाप्‍तो, ईबूम्मी लाप्‍तोआ आर्कोम् लाप्‍तो खूईम्मीना सिधा हाप्साक तूवा। मूङ्‍क खोलोङ् म्सोम्‍लोक प्राणीचीम् नी-नीच्‍ची खची लाप्‍तोआ खची होप्-होप्मी गाम् देप्दीत्क तूवा।

२४ मूङ्‍कस् लाम्दूमालो खची लाप्‍तोम् साल्म् हायाम् देप् वाः ताईकम् साल्म् तोङ्‍क, खोलोप्का दूङ् राःरालोक नीनाम्माम् साल्म् तोङ्‍क, ना सेना चाऊपो लईक साल्म् तोङ्‍क कोङा येनू। खीक्‍का खस् थोरेपालो खची लाप्‍तो दाली मदोङ्ची।

२५ खची लाप्‍तो दाली यूक्स्चीना खस् अरेई छूवालो, खची तोङ्मी छोक्‍तो तूवाक थाम्पूपीका ईबूम् साल्म् लत्‍ता।

२६ मूङ्‍कचीम् खची तोङ् छोक्‍तोक थाम्पूपी ईबूम् सिंहासन तोङ्‍क तूवा। खीक्‍का कोङा खोङूलो मूङ्‍क नीरतोङ्‍ ङेसा, ना सिंहासनपी तूप्मी ङाली मीस्मी तोङ्‍क तूवा।

२७ मूङ्‍कम् म्छूम्‍रीप्का मेक्‍तो तीलीमोक्स् तीप्चाप् धातु तोङ्‍क तूवाक कोङा तूऊ, मूङ्‍कम् लीक् हेम्पी मीःआ पेप्‍क तोङ्‍क तूवा। म्छूम्‍रीप्का दालीसो मूङ्‍क मीः तोङ्‍कङ् दाता, ना तीप्चाप् अल्होआ मूङ्‍क ऊर्‌दीत्क तूवा।

२८ वाः ताईक लेई मोम्पी रोक्‍तोखोम् खोछेत्‍क तोङ्‍ना मूङ्‍कम् लीक् हेम्पी तूवाक अल्होसो तीलीमोक्स् तीताचाक तूवा।

योबोरोबूम् साम्दीखाम् ङाली ङ्‍क तोङ्‍कङ् तूवा। मूङ्‍क तूकप्का कोङा सूपोम् मूऊ, ना ऊची नेन्चाक तोङ्‍क साल्म् येनू।

इजकिएल योबोरोबूआ काछक

२

योबोरोबूआ कोङ् ओरोलो, “ए मीस्मी छाङा, थोरेप्व, ना कोङा आन्लो रीङ् मूयोके।”

२ ख कोङ्‍लो नेनाकप्का, खम् आत्मा ओपी ताना कोङ् थोरेप्मीयो। खीक्‍का खसा कोङ्लो रीङ् मक कोङा येनू।

३ खीक्‍का खसा ओरोपीका, “ए मीस्मी छाङा, कोङा आन् ईबूम् विद्रोह मप् जाति, अर्थात् इस्राएलपी तूप् मीस्मी दोक्पी पोन्चायान्क तूये। मूङ्‌कस् खची खूक्सू-खूलूस्का एसेक लेई सम्मोङ् ओ ऊल्‍लोङ्पी विद्रोह मप् छूवाक तूये।

४ मूङ्‍कस् खची ङईम् मान्लप् ना पीक्याक मान्‍रेप् छूवाक तूये। आना मूङ्‍कस् ओरोलचीव, ‘योबोरोबू नीनाम्माआ ओरोपीके।’

५ खीक्‍का मूङ्‍कचा येनस्दोसो येनस्‍नोदोसो (ऊदोईपीक्यालो मूङ्‍कस् विद्रोह मप् खीम्पोस्पीक के), खचा खची रापी ईल्पो खारीबो मप् तूये रईछ पीम् छेत्‍तची।

६ खोदोलोई ए मीस्मी छाङा, आन् क मूङ्‍कचीप्का अथवा मूङ्‍कचीम् रीङ्पीका कीनव। आम् लीक् हेम्पी सिउँडी लो तीतीलो तूदोसो, अथवा आन् बिच्छीचीम् रापी तूदोसो कीनव। मूङ्‍कचा ऊपीक्दोसो कीनव, अथवा मूङ्‍कस् विद्रोह मप्चीम् छामाईचीदोसो मूङ्‍कचीप्का कीनव।

७ मूङ्‍कचा येनस्दोसो येनस्‍नोदोसो आना मूङ्‍कस् ओ रीङ्बऊ ईचीव, ऊदोईपीक्यालो खस् विद्रोह मप्ची के।

८ खोदोलोई आना क, ए मीस्मी छाङा, कोङा आन् ऊई लोयान्‍ना, मूङ्‌क नम्‍लोना येन्व। मूङ्‍क विद्रोह मप् खीम्पोस् तोङ्ना आन् विद्रोह मप् छूनव। आम् ङः हत्व, ना कोङा आन् ऊई पीयान्‍ना, मूङ्‍क चव।”

९ खीक्‍काना कोङा खोङूलो ईबूम् हूः ओ हेम् सत्‍ताचाक तूऊ। मूङ्‍क हूक्पी ईबूम् दील्म्पा सोक्सर तूवा,

१० मूङ्‍क सोक्सर खसा ओ लाईस्पीङ् वईना हाप्सू। मूङ्‍क सोक्सरमी म्‍लाईस्-दोस् नीस्थलाम्पाङ् सोक्, तूनीवा ना नीछीमाम् रीङ् छाम्पा तूवा।

३

योबोरोबूआ कोङ् ओरोलो, “ए मीस्मी छाङा, आम् लाईस्पी तूक थक् चव, ङ्‍क दील्म्पा सोक्सर चव। खीक्‍काना खात्ना इस्राएलपी तूप् मीस्चीका रीङ् मव।”

२ खन्सा कोङा ओ ङः हतू, ना खसा कोङ् मूङ्‍क दील्म्पा सोक्सर चाम् पीयो।

३ खीक्‍काना खसा कोङ् ओरोलो, “ए मीस्मी छाङा, कोङा आन् पीन्‍नाक ङ्‍क दील्म्पा सोक्सर चव न ङ्‍कसा आम् बोः पेप्व।” खन्सा कोङा मूङ्‍क सोक्सर चो, ना मूङ्‍क ओ ङःपी खूद तोङ्ना लेमा।

४ खीक्‍का खसा कोङ् ओरोलो, “ए मीस्मी छाङा, इस्राएलपी तूक मीस्मी दोक्पी खात्व, ना खस् ओ रीङ् ईचीव।

५ आना हाल्‍लोसो मान्येईक ना बूजेई मान्‍मक रीङ् नेईप् मीस्मी दोक्पी कोङा आन् पोन्‍नाक मान्तू, खोदोलोई इस्राएलपी तूप् मीस्मी दोक्पी पोन्‍नाक तूये।

६ आना हाल्‍लोसो मान्येईक ना बूजेई मान्‍मक रीङ् नेईप् मीस्मी दोक्पी कोङा आन् पोन्‍नाक मान्तू। कोङा आन् मूङ्‍क तोङ्‍कचीम् रापी पोन्‍नावादोक, मूङ्‍कचा आछीयाङ् आम् रीङ् येन्चीवा।

७ खोदोलोई इस्राएलपी तूप् मीचान् आम् रीङ् येईम् नत्‍तस्‍नो, ऊदोईपीक्यालो खचा ओ रीङ् येईम् लन्ची मईचीनो, ऊदोईपीक्यालो इस्राएलपी तूप् खोलोङ् मीस् पीक्याक मान्‍रेप् ना लूङ्तो छोक् खची गोङ्लोक तूये।

८ खोदोलोई कोङा आन् मूङ्‍कस् तोङ्‍कङ् जीत्दी मप् ना पीक्याक मान्‍रेप् बानेई मयान्‍ना।

९ कोङा आम् थप् लूङ्पीका दूङ् छोक्, हिरा तोङ्‍क बानेई मीम्पीयान्‍ना। मूङ्‍कस् विद्रोह मप्चीदोसो मूङ्‍कचीप्का कीनव, ना खची ङाली खोङ्ना आम्चारन्‍नव।”

१० खीक्‍का खसा कोङ् ओरोलो, “ए मीस्मी छाङा, कोङा आन् लोन्‍नाक खोलोङ् रीङ् नम्‍लोना येन्व ना आम् सानीवापी यूक्स्व।

११ मूङ्‍क खची छाप्कूवापीका लात्चीना कैदपी खाईचीक मीस्मी दोक्पी खात्व, ना मूङ्‍कचा येनस्दोसो येनस्‍नोदोसो, खस् ओरोलचीव, ‘योबोरोबू नीनाम्माआ ओरोपीके’।”

१२ खीक्‍काना आत्माआ कोङ् थोम्‍ला थेतो, ना कोङा ओ दोस्पा गूलूलूऊ मक तोङ्‍क ईबूम् देप् साल्म् येनू: “खम् तूस्कोपी योबोरोबूम् साम्दीखाम् सायोचोङ्मा छूनूव!”

१३ मूङ्‍क साल्म् मूङ्‍क म्सोम्‍लोक प्राणीचीम् ईबूम्मी लाप्‍तोआ आर्कोम् लाप्‍तो खूईलो लत्‍ताक साल्म् लो मूङ्‍कचीम् खची दोक्पीक पाङ्‌ग्राम् साल्म्‍लो, गूलूलूऊ मईक तोङ्‍क ईबूम् हायाम् देप् साल्म् तूवा।

१४ खीक्‍काना आत्माआ कोङ् थेतोना खायो, ना ओ सानीवा चाईतो कोङ् ओ आत्मापी ओ छूली काताना खातो, ना योबोरोबूम् हायाम् राःरालोक म्हूः ओपी तूवा।

१५ कोङ् कबार मीचीक देप् योऊमी दोक्पी तूवाक तेल-अबीबपी तूप् मूङ्‍क खची छाप्कूवापीका लात्चीना कैदपी खाईचीक मीस्मी दोक्पी बानो। खीक्‍का नूक् लेई सम्मो खस् तूवाक थाऊपी कोङ् हायाम् ओ सानीवा चाईतो तूवोचो।

इजकिएल इस्राएलमी चौकीदार

इजकिएल ३३:१-९

१६ नूक् लेई याताकप्का योबोरोबूम् रीङ्बऊ ओपी ता:

१७ “ए मीस्मी छाङा, कोङा आन् इस्राएलपी तूप् मीस्मी चौकीदार बानेई मन्‍नाक तूये। खन्सा कोङा पीकोक रीङ् येन्व, ना आना मूङ्‍कस् ओलाम्पा चेताऊनी पीचीव।

१८ कोङा ईल्पो दुष्‍ट मीस् ‘आन् आछीयाङ् सीये’ पीकोना पीको, खोदोलोई मूङ्‍कम् रीराम लेन्चामीम् लागी आना मूङ्‍क चेताऊनी पीयनोदोक, अथवा रई चालपी लाम्‍दूम्नव लयना चाई पीयनोदोक, मूङ्‍क मीस् मोऊ मईकसा सीये, ना मूङ्‍कम् हीःम् लेखा कोङा आम्पीकाङ् लापो।

१९ खोदोलोई आना मूङ्‍क दुष्‍ट मीस् चेताऊनी पीयनासो मूङ्‍क रई लक् मम्पीका अथवा म्होप्मी रई चालपीका आत्नोदोक, मूङ्‍क म्होपा मोऊ मईकसाङ् सीये, खोदोलोई आना क आम् होप्मी रीराम लेन्चामीय।

२० “ईल्पो धर्मी मीस् म्होप्मी धार्मिकतापीका आत्ना रई लक् मय, ना मूङ्‍कम् लाईस्पी कोङा जोलोङ् तोम् लूङ् यूक्सूपूयोदोक मूङ्‍क सीये। आना मूङ्‍क चेताऊनी मान्पीकसा मूङ्‍क म्होपा मोऊ मकसाङ् सीये। मूङ्‍कसा धार्मिक लक् मकम् ऊसो मीन्मारोङ् छूनो। मूङ्‍कम् हीःम् लेखा कोङा आम्पीका लापो।

२१ खोदोलोई आना मूङ्‍क धर्मी मीस् मोऊ मनव पीक्ना चेताऊनी पीय ना मूङ्‍कसा मोऊ मईनोदोक, मूङ्‍क आछीयाङ् लेत्चाये, ऊदोईपीक्यालो मूङ्‍कसा आना पीक चेताऊनी रेप्पू, ना आना आम् रीराम लेन्चामीयक छूये।”

२२ मूङ्‍कपी योबोरोबूम् हूः ओपी छूवा ना खसा कोङ् ओरोलो, “पक्व, ना म्तेल्म्पी खात्व, खीक्‍का कोङा मूङ्‍कपी आन्लो रीङ् मूयोके।”

२३ खन्सा कोङ् पकोना म्तेल्म्पी खातो, ना कबार मीचीक देप् योऊमी चाखेम्पी कोङा तूक तोङ्‍क योबोरोबूम् साम्दीखा मूङ्‍कपीसो तूवा, ना कोङा बोहोपू सूपोम् मूऊ।

२४ खीक्‍काना आत्मा ओपी ता, ना कोङ् थोरेप्मीयो। खीक्‍का खसा कोङ्लो रीङ् मअ, ना ओरोपीका, “खात्व, ना आम् खीम् गोपी लाम्स्को छीना तूवाव।

२५ ए मीस्मी छाङा, आन् मीस्मी रापी खाईम् तनूनव पीक्ना मूङ्‍कचा आन् रीबोआ छूये।

२६ कोङा आम् लेम् आम् दारखम्पी केम्पीयान्‍ना, ना आन् नेईमान्दूर्प् छूये, खीक्‍का मूङ्‍कस् विद्रोह मप् मीस्दोसो आना मूङ्‍कस् हाकारेई मम् दूरस्‍नो।

२७ खोदोलोई कोङा आन्लो रीङ् मूयोलो कोङा आन् नेईदूर्प् बानेई मयान्‍ना, ना आना मूङ्‍कस् ओरोलयची, ‘योबोरोबू नीनाम्माआ ओरोपीके।’ येईम् लन्ची मपा नम्‍लोना येन्‍चीनूव, इन्कार मपा इन्कार मस्‍नूव, ऊदोईपीक्यालो मूङ्‍कस् विद्रोह मप् मीस् के।

यरूशलेम ऊर्‌चीक चीन्‍न

४

“ए मीस्मी छाङा, ईबूम् ईटा कप्ना मूङ्‍क ओ लाईस्पी यूक्स्व, ना मूङ्‍कपी यरूशलेममी नक्सा छाप्व।

२ खीक्‍का मूङ्‍क ईटा लीक् हेम्‍लाम्पा ऊर्‌व। मूङ्‍कम् ऊल्‍लोङ्पी मूङ्‍क ऊर्म् छेम्सी बानेई मव, ना मूङ्‍कम् लाईस्पी छाउनी बानेई मव, ना मूङ्‍कम् बरबार मूङ्‍क हईम् लागी सीङ्मी मूरा यूक्स्व।

३ खीक्‍काना ईबूम् सेल्मी छूप् खाईना सहरमीलो आम्ची रापी ईबूम् सेल्मी पर्खाल तोङ्ना यूक्स्व खीक्‍का आम् ङाली क सहर हेम् हीक्स्व। मूङ्‍क खोलोलाम्पा ऊर्म् पा तोङ्‍क छूये, खीक्‍का आना मूङ्‍क ऊरना आम् हूक्पी मव। इस्राएलपी तूप् मीस्मी लागी ङ्‍क ईबूम् चीन्‍न छूये।

४ “खीक्‍काना आन् आम्पाङ् हेम् खोखोल् मन्चीना ईम्स्व, ना इस्राएलपी तूप् मीस्मी मोऊ आना आम् होप्पी यूक्स्व। खीक्‍का देक्लेई सम्मोई आन् ओरोना खोखोल् मन्चीना ईम्स्चाये, मूङ्‍क लेई सम्मोङ् आना खची मोऊ तेप्स।

५ इस्राएलपीक मीचा मस्क मोऊ आना ३९० लेई सम्मो तेप्स, अर्थात् मूङ्‍कचा ईक्दोङ् सम्मो मस्क मोऊ आम् लागी ऊलेई बराबर छूये।

६ “मूङ्‍क लेई पूरा छूम् यात्कप्का होसोङ् आम्चूप् हेम् खोखोल् मन्चीना ईम्स्व ना यहूदापी तूप् मीस्मी मोऊ तेप्स्व। एस्खेप् कोङा आम् लागी लीक्पोङ् लेई तोकेई मीम्पीन्‍नाक तूये, अर्थात् ईक्दोङ् बराबरक ऊलेई छूये।

७ आम् ङाली ऊर्म् दीम्पा यरूशलेम हेम् हीक्स्‍ना तेई मान्दीक आम् हूः सत्ना मूङ्‍क सहरमी ऊल्‍लोङ्पी खारीबो मव।

८ कोङा आन् रीबोआ छूईयान्‍ना यूयान्‍ना, ओरोना आन् छून्‍नाना ऊर्‌नाक लेई मान्याईम् सम्मो आना एक्सा-मेक्सा हीम्चीम् दूरनो।

९ “खीक्‍काना दोचेर्, जेऊ, दासी, दाल, लीस् ना बाम् खाईना मूङ्‍क खोलोङ् ईबूम् छूप्पी ङल्व ना आम् लागी सबेई हूईव। देक्लेई सम्मोई खोखोल् मन्चीना ईम्से, मूङ्‍क लेई सम्मो, अर्थात् ३९० लेई सम्मो आना मूङ्‍क चव।

१० आना चाम् जागूलोक जोखेई मम्पा छूये, ऊलेईपी नीस्पोङ् शेकेलa। लेपा तोकेई मम्पा नाम्‍लापी आना मूङ्‍क चव।

११ काऊसो आना थाप्ना दूङ्व। लेपा तोकेई मम्पा नाम्‍लापी ईक् माना दूङ्व।

१२ आना जेऊमी फरऊला तोङ्‍क मना चव। आना मूङ्‍क फरऊला मीस्मी लाईस्पी मीस्मी खील् सीङ् हूयाम्क तोङ्‍ना हूईना ङीव।”

१३ योबोरोबूआ ओरोपीका, “कोङा इस्राएलीस् ऊक-ऊक जातिचीम् दोक्पीई खेदा मूयो, मूङ्‍कचीम् रापी खचा ओरोनाङ् अशुद्ध चाम् थक् चईची।”

१४ खीक्‍काना कोङा ओरोपीको, “ए योबोरोबू नीनाम्माङा, मूङ्‍क तोङ्ना छूनूनव! कोङा ओहोपा ओहोप् हाल्‍लोसो अशुद्ध मन्चूङ्‍क मान्तू। ओ हारी बानाकप्का एक्‍तो एसेक लेई सम्मो कोङा हाल्‍लोसो म्होप् सीयाक अथवा बीन्‍नीपा पोसूआ सेत्क अथवा अपवित्र साः मान्चाङाक तूये।”

१५ खोदोलो खसा कोङ् ओरोलो, “अऊ, कोङा आन् आम् सबेई हूईम् लागी मीस्मी खील्‍मी फाईपी गोबोर पीयान्‍ना।”

१६ खीक्‍का खसा कोङ् होसोङ् ओरोलो, “ए मीस्मी छाङा, कोङा यरूशलेमपीका छीर्म् ताम् बन्द मूतो। खीक्‍का खचा थाप्थावा सूर्‌ता मतो सबेई चईची, ना थाप्थावा खची कीम् लतो काऊ दूङ्‍ङची।

१७ ऊदोईपीक्यालो खची सबेई लो काऊलो रेते। खीक्‍का खचा ईल्पोआ बीन्‍नीपा तयस्लो खची कीम् लये, ना खची मोऊआ गर्दा खची गाम्-गूम् हार्‌तो खाते।

a 

४:१० अर्थात्, गेबोगेबो २३० ग्राम

यरूशलेमपी ताप् दण्डम् चीन्‍न

५

“ए मीस्मी छाङा, ईबूम् हायाम् गेईप् दोप्सेल लाप्व, ना मूङ्‍क तोङ् खोम् छूरतोङ् मना मूङ्‍कसा आम् तोसम् लो आम् दारीलो खक्व। खीक्‍काना मूङ्‍क जोखेई मम् लागी तूल तात्व, ना मूङ्‍क तोसम् म्‍भाग-भाग मव।

२ आन् ऊर्‌नाक नाम्‍ला यात्कप्का आना मूङ्‍क तोसम् सूक् भागपी ईक् भाग सहर गोपी मीःपी हूईछोक्स्व। खीक्‍का आर्को सूक् भागपी ईक् भाग क सहरमी लीक् हेम्पी दोप्सेलआ टुक्रा-टुक्रा मना सोवोरीस्दीत्व, ना एत्क सूक् भागपी ईक् भाग क हीक्पी फूईछोक्स्व। ऊदोईपीक्यालो कोङा मूङ्‍कस् दोप्सेलआ खेदा मूयोची।

३ खोदोलोई आना जीस् तोसम् खाईना आम् तेईपी छूईना यूक्स्व।

४ खीक्‍का होसोङ् मूङ्‍कप्कासो जीस् खाईना मीःपी हूईछोक्स्व। मूङ्‍कप्का इस्राएलपी तूप् खोलोङ् मीस्पी मीः छासे।

५ “योबोरोबू नीनाम्माआ ओरोपीके: यरूशलेम ङ्‍कङ् के। कोङा मूङ्‍क म्‍लीक् हेम्पीक छाप्कूवास्का जाति-जातिचीम् रापी यूक्सूक तूये।

६ खोरोदोसो मूङ्‍कसा रई लक् मना म्बरबारपी तूप् जातिचीप्का लो छाप्कूवाचीप्कालो दूङ् ओ नियममी लो ललईमीलो ऊल्‍लोङ्पी विद्रोह मप् छूवाक तूये। मूङ्‍कसा ओ नियम इन्कार मक तूये, ना ओ ललईपी लाम्मान्दूम्क तूये।

७ “खन्सा योबोरोबू नीनाम्माआ ओरोपीके: आम्नी बरबारपी तूक जाति-जातिचीप्कासो आन्‍नी दूङ् ओ नियम मान्‍रेप् छूवानीक तूये, ना ओ ललईपी तोक्सानीक मान्तू, अथवा ओ नियम रेपानूम्क मान्तू। आम्नी बरबारपी तूक जातिचीम् रेवास् तोङ्‍नासो आन्‍नी तोक्सानीक मान्तू।

८ “खन्सा योबोरोबू नीनाम्माआ ओरोपीके: ए यरूशलेमङा, कोङ्‌ङा आम् ऊल्‍लोङ् मप् छूवोक तूये। कोङा ओहोपाङ् मूङ्‍क जातिचीम् लाईस्पी आन् दण्ड पीयान्‍ना।

९ कोङा ईजेर्म् लप् आम् देऊताचीम् कारणआ आन् ङ्‍कतोङ्ना मयान्‍ना, मूङ्‍क तोङ्ना कोङा लाईस्पी हाल्‍लोसो मान्मङाक तूवा ना हन्‍नासो हादेम्सो मूयोनो।

१० खन्सा आम् रापी तूक म्पाचा खची छामाईची चईची ना खची छामाईचा खची पा चईची। कोङा आम्पी दण्ड तातो ना आम्मी लेताकतोदी खोलोङ् हीक्पी छाछापूत्‍ता मूतो।

११ कोङ् लेईप्चाप् तूवो पीम् म्होप्ङा साक्छी यूयान्चीना योबोरोबू नीनाम्माआ ओरोपीके, खोलोङ् ईजेर्म् लप् आम् ङोङोक्छेपीका लो आना मक ईजेर्म् लप् वोर्वापीकालो ओ दप्स्को खीम् आना अशुद्ध मकसा कोङा आन् ओ मूक्स्दूपीका लान्दीयान्‍ना। खीक्‍का कोङा आन् सम्तूमामीम् मूक्सा खोयान्‍नो, ना आन् लेन्चा मीयान्‍नो।

१२ आम् रापी तूक आम् मीस् सूक् भागपी ईक् भाग चूस्‍राम्‍आ अथवा सीसोवाआ मासेई छूये, ना सूक् भागपी ईक् भाग क आम् पर्खालपीका पाखापी दोप्सेलआ सेतची, ना सूक् भागपी ईक् भाग क कोङा खोलोपी छाछापूत्‍ता मूतोची। खीक्‍का म्सील्तूऊ दोप्सेलआ कोङा मूङ्‍कस् खेदा मूयोची।

१३ “खीक्‍काना ओ छूली थामेई छूये ना मूङ्‍कचीम् ऊल्‍लोङ्पी काताक मीः तोङ्‍क ओ छूली यसई छूये। ओरोना कोङा म्फाई लापो। कोङा ओ छूली मूङ्‍कचीपी काईम् यातोकप्का कोङ् योबोरोबूआङ् ओ जोशपी ङ्‍क रीङ् पीकोक पीम् मूङ्‍कचा छेत्‍तची।

१४ “कोङा आन् आम् बरबारपीक जातिचीम् रापी लो आम् दोलाम्पा छूक्ना खाईप्चीम् मूक्स्दूपीलो योछोगन्दीयान्‍ना ना खोलोआ सेस्वा मीक् बानेई मयान्‍ना।

१५ कोङा आन् छूली मीक्‍तो, रातो अथवा सेस्वा मीक्‍तो सजाई पीयान्लो, आन् आम् बरबारपी तूप् जाति-जातिचीम् रापी खोलोआ रास्को, सेस्वा मीस्को, चेताऊनी पीस्को ना ईकीम् लस्को थाऊ छूये। कोङ् योबोरोबूआङ् ङ्‍क पीकोक के।

१६ कोङा आम्पी सीसोवालोक मासेई मप् बेई होक्सोना कोङा आन् मासेई मान्ममो होन्येयान्‍नो। कोङा आम्पी होसोङ् हायाम् देतो सीसोवा तातो ना आम् छीर्म् तास्को लाम्सो रोकेई मूतो।

१७ कोङा आम् ऊल्‍लोङ्पी सीसोवा लो सोगोपाक सोगोसालो पोक्सो, ना मूङ्‍कचा आन् लूक्स् मये। खीक्‍का आम् रापी चारलाम्-बोहोलाम् लो मीस् सेईम् लक्‍लो सदै छूचाये, ना कोङा आम्पी दोप्सेल तोक्सो। कोङ् योबोरोबूआङ् ङ्‍क पीकोक के।”

इस्राएलपीक कोम्मी ऊल्‍लोङ्पी खारीबो

६

ङ्‍क योबोरोबूम् रीङ्बऊ ओपी ता:

२ “ए मीस्मी छाङा, इस्राएलपीक कोम् हेम् आम् ङाली हीक्स्‍ना खची ऊल्‍लोङ्पी खारीबो मव,

३ ना ओरोपीकाव, ए इस्राएलपीक कोम्चे, ङ्‍क योबोरोबू नीनाम्माम् रीङ्बऊ येन्‍नूम्व। कोम्चे, बोप्‍रोचे, खम्‍ला-सीम्‍लाचे ना बेँसीचे योबोरोबू नीनाम्माआ ओरोपीके: खोङ्नूम्व, कोङा आम्नी रापी दोप्सेल तोम् हूयोक तूये, ना कोङा ओरोरेप् आम्नी थाऊ खोलोङ् मासेई मूतो।

४ खोलोङ् आम्नी वेदी हत्दीतची, ना आन्‍ना धूप हूईम् वेदी छयप्छा मदीतची। खीक्‍का कोङा खोलोङ् आम्नी मीस् आम्नी ङोङोक्छेम् लाईस्पी सेतोची।

५ इस्राएलपी तूप् मीस्मी सालोग्‍गी कोङा खची ङोङोक्छेचीम् लाईस्पीङ् यूक्सो। कोङा आम्नी तूप्‍री-लोप्‍री आम्नी वेदीपीम् बरबार सोवोरीसूतो।

६ खोलोङ् आम्नी वेदी गोङ्‌रूत्खाप् मूयोना मासेई मूतो, आम्नी ङोङोक्छेस् हतोना योछोगसूतो, धूप हूईम् आम्नी वेदी यूफूल्-यूफूल् मूयोना आन्‍ना मईनूम्क लक् खोलोङ् मान्खानू पीकोना आन्‍नी हापी तूनीदोसो आम्नी सहर खोलोङ् गोङ्‌रूत्खाप् मूतो, ना ओरोरोरेप् आम्नी थाऊ खोलोङ् हतूतो।

७ आम्नी मीस् आम्नी रापीङ् सेतस्‍ना दीस्छोक्से, ना आन्‍ना कोङ्‌ङा योबोरोबू पीम् छेत्नूम्।

८ “खोदोलोई कोङा आन्‍नी तूनीकपीक हेप् खची सोम्‍लोकङ् होक्सूयोची। खीक्‍का आन्‍नी जाति-जातिस् तूकपी ना छाप्कूवा होम्पी छाछापूत्‍ता छूनीना खात्नीलो, आन्‍नी तूनीकपीक हेप्-हेप् ऊम्केई छूये।

९ खीक्‍काना जाति-जातिचीम् रापी मूङ्‍कस् कैद मईचीना खाईयस्कप्का मूङ्‍कचा ओ मीन्मारो मईची। खीक्‍का जाति-जातिचीम् ङोङोक्छे सम्तूमा मीक् खची विश्‍वास मान्दीक गोङ्आ लो तूम्‍लूलप् खची मूक्सालो गर्दा कोङ् ओ दूक् खाईमीयोक मूङ्‍कचा मीन्‍नची। खीक्‍काना दोदोरीम्पी मूङ्‍कचा मस्क खोलोङ् ईजेर्म् लप् मोऊमी लागी मूङ्‍कचा खची होपा होप्ङा जेरची।

१० खीक्‍का खचा कोङ्‌ङा योबोरोबू के पीम् छेत्‍तची। ङ्‍क सोक्‍लोक नीछीमा खचीपी तातो पीकोना कोङा मोरो खस् धम्की पीयूचीक मा।

११ “योबोरोबू नीनाम्माआ ओरोपीके: छेम्मा दूप्व, ना इस्राएलपी तूप् मीस्मी दुष्‍ट ना ईजेर्म् लप् वोर्वाम् कारणआ आम् लोङ् दूप्‍तो कातो-बतो ओरोपीकाव, ‘नाम्नामू!’ ऊदोईपीक्यालो दोप्सेलआ, सीसोवा ना चारलाम्-बोहोलाम्‍आ मूङ्‍कस् मासेई छूये।

१२ छूबूरीपी तूप्ची चारलाम्-बोहोलाम्‍आ सीये, दोक्पी तूप्ची दोप्सेलआ सेतची, ना होक्सीचीना लेताकस् सीसोवा लईना सीये। ओरोना कोङा ओ छूली खचीपी कातो!

१३ खीक्‍का मूङ्‍कचीम् खची वेदीम् बरबारपी तूक खची ङोङोक्छेचीम् रापी, ओरोरोरेप् थाऊ होम्पी, कोम्मी म्छो होम्पी, मूमूयोक सीछोम् म्गो होम्पी ना म्बोऊलोक बजराँटमी सीछोगो होम्पी — हाक-हाकपीई खचा खची ङोङोक्छेचीम् लागी नाम्चानप् धूप हूईदोङ्चीक तूवा, मूङ्‍क-मूङ्‍कपी मूङ्‍कचीम् सेत्चीक खची मीस् दीस्छोक्से, खोदोलो खचा कोङ्‌ङा योबोरोबू पीम् छेत्‍तची।

१४ खीक्‍का कोङा ओ हूः खची ऊल्‍लोङ्पी थेतो, ना मरुभूमिपीका दिब्ला सम्मोङ् मूङ्‍कचीम् खची तूस्को, अर्थात् मूङ्‍कचीम् खची छाप्कूवा गोङ्‌रूत्खाप् ना ऊसो मान्तूप् मूतो। खीक्‍का खचा कोङ्‌ङा योबोरोबू पीम् छेत्‍तची।”

इस्राएलमी यान्तेस्को नाम्‍ला दोक्छापीङ् तूये

७

ङ्‍क योबोरोबूम् रीङ्बऊ ओपी ता:

२ “ए मीस्मी छाङा, इस्राएल छाप्कूवाम् तोक्पी योबोरोबू नीनाम्माआ ओरोपीके: यान्तेस्को नाम्‍ला! छाप्कूवाम् लीक् हेम्पी यान्तेस्को नाम्‍ला तालाताक तूये।

३ हन्‍ना आम् यान्तेस्को नाम्‍ला आम्पी तालाताक तूये, ना कोङा ओ छूली आम्पी कातो। आना मक वोर्वा तोङ्ना कोङा आम् नीया मूयो, ना आना मक खोलोङ् ईजेर्म् लप् लक्मी लागी कोङा आम्पी म्फाई लापो।

४ कोङा आन् सम्तूमा मीम् मूक्सा खोयान्‍नो। आना मक रई वोर्वाम् लागी लो ईजेर्म् लप् लक्मी लागीलो कोङा आन् दण्ड पीयान्‍ना। खीक्‍नाना आना कोङ्‌ङा योबोरोबू पीम् छेत्‍त।

५ “योबोरोबू नीनाम्माआ ओरोपीके: नीछीमा थेम्पी नीछीमा आम्पी ताचाये!

६ यान्तेस्को नाम्‍ला ताक तूये! यान्तेस्को नाम्‍ला ताक तूये! मूङ्‍क यान्तेस्को नाम्‍ला आम्नी ऊल्‍लोङ्पी पकाक तूये। मूङ्‍क आम्‍नीपी तालाताक तूये!

७ छाप्कूवापी तूप् आम्नीपी मासेई छूम् नाम्‍ला तालाताक तूये, मूङ्‍क नाम्‍ला दोक्छापीङ् तूये। कोम् होम्पी चाऊपो पकाक तूये, खोदोलोई मूङ्‍क चामोवा मस्कम् साल्म्ने मा।

८ हन्‍ना कोङा मीः तोङ्‍क ओ छूली आम्पी कातो। आना मक वोर्वा तोङ्ना कोङा नीया मूयो, ना आना मक खोलोङ् रई लक्मी लागी कोङा म्फाई लापो।

९ कोङा आन् सम्तूमा मीम् मूक्सा खोयान्‍नो। आना मक रई वोर्वाम् लागी लो ईजेर्म् लप् लक्मी लागीलो कोङा आन् दण्ड पीयान्‍ना। खीक्‍नाना आन् गोक् क कोङ् योबोरोबूङ् के पीम् आना छेत्‍त।

१० “मूङ्‍क नाम्‍ला ङ्‍कपीङ् तूये! मूङ्‍क तालाताक तूये। आन् मासेई छूम् नाम्‍ला तालाताक तूये, तूप्मी म्बूङ् मालोछा बाईम् हचयक तूये, नाम्दूखूम् म्बूङ् बाईक तूये!

११ उपद्र पना दुष्‍टता दण्ड पीप् तूप् तोङ्‍क छूवाक तूये। मूङ्‍कस् तूकपी मीस् आस्सो बाँकी रहेई छूनो, ना दाचाम् लो हायाम् दाम् परेई छूक् थक्लोसो ऊसो बाँकी रहेई छूनो।

१२ नाम्‍ला ताक तूये! लेई तालाताक तूये! थाम्पू खेईप्‍आ चामोवा मनूनव, ना खेईमप्‍आसो सोक् मनूनव, ऊदोईपीक्यालो ओ छूली मूङ्‍क ओरोसर्प् मीस्पी छूवाक तूये।

१३ मूङ्‍क थाम्पू खेईप् लो खेईमप्‍लो नीप्पोङ् लेत्चाईक सम्मो म्होपा खेईमक मूङ्‍क थाम्पू हन्‍ना मूङ्‍कसा तयनो, ऊदोईपीक्यालो ङ्‍क दर्शनमी रीङ् खोलोङ् मीस्पी लागू छूये, ना मूङ्‍क हादेम्सो फात्नो। मूङ्‍कचा मईचीक मोऊमी कारणआ ईल्पोआसो खची रीराम लेन्चा मीम् दूरस्‍नो।

१४ मूङ्‍कचा तुरही दूप्पची ना खोलोक थक् थीक्‍का मईची, खोदोलोई आस्सो जूम्‍लूक् मस् खात्नो, ऊदोईपीक्यालो ओ छूली मूङ्‍क ओरोसर्प् मीस्पी तात्‍ताक तूये।

१५ “सहरपीका पाखापी दोप्सेल, सहर गोपा क चारलाम्-बोहोलाम्, ना सीसोवालो तूये। पाखा तेल होम्पी तूप्ची क दोप्सेलआ सेतची ना सहरपी तूप्ची क सीसोवा लो चारलाम्-बोहोलाम्‍आलो सीये।

१६ खीक्‍का ऊम्केई छूवाना लेताकचा कोम् होम्पी बेँसीपीक तूक्‍तूगूल्म् तोङ्ना खची होप्-होप्मी मोऊमी कारणआ सोक् मईची।

१७ मूङ्‍कचीम् खची हूः राःरा मान्दीक ना खची लोङ् म्सऊना-पऊक छूये।

१८ मूङ्‍कचा खची छूम्‍रीपी लूक्स्पा खाप्सची, ना हायाम् खची कीम् लये। मूङ्‍कचीम् खची ङाली ङईम्‍आ पेप्प ना मूङ्‍कचीम् खोलोमीङ् खची तोसम् खक्पीयची।

१९ मूङ्‍कचा खची नाम्छेर्‌बू लाम् होम्पी होलातची, ना मूङ्‍कचीम् खची हाल्ङो अशुद्ध थक् तोङ्‍क छूये। योबोरोबूम् छूली ताईक लेईपी खची नाम्‍छेर्‌बूआ लो हाल्ङोआलो खस् लेन्चामीम् दूरस्‍नो। हाल्ङोआ लो नाम्‍छेर्‌बूआलो खचा खची साकामा सेईम् अथवा खची बो पेम् दूरस्‍नो, ऊदोईपीक्यालो ङ्‍कङ् खस् मोऊ ममीम् लागी जोलोङ् तोमीक् थक् तूवा।

२० हायाम् दाम् परेई छूक् खची गहनापी खचा नाम्दूखू मची, ना मूङ्‍कपीका खचा ईजेर्म् लप् ङोङोक्छे बानेई मची। खन्सा कोङा ङ्‍क गहना खची लागी अशुद्ध थक् मीयूपूची।

२१ कोङा मूङ्‍कचीम् खची दाचाम् बीन्‍नीपा छाप्कूवापीका ताप्ना तूप् मीस् लूतेई ममीयोची। खीक्‍का कोङा चारीदूपीक दुष्‍टस् लूतेई मम्पा सूम्सोस् तोङ्ना मूङ्‍क दाचाम् बीन्‍नीपा छाप्कूवापीका ताप्ना तूप् मीस् पीयोची, ना खचा मूङ्‍क दाचाम् अशुद्ध मईची।

२२ ओ ङाली कोङा मूङ्‍कचीप्का बीन्‍नी हीक्सो, ना मूङ्‍कचा ओ दाचाम् खस्को थाऊ अशुद्ध मईची। मूङ्‍कपी खूस्पास् वोङ्ना मूङ्‍क अशुद्ध मईची।

२३ “साङ्‍ल थीक्‍का मव, ऊदोईपीक्यालो छाप्कूवा मीस् सेत्चीकम् हीःआ पेप्क तूये, ना सहर क उपद्रआ पेप्‍क तूये।

२४ कोङा जाति-जातिस् तूकपीक खोलोप्का दूङ् दुष्‍ट मीस् मूङ्‍कचीम् खीम्पी हक् मम् लागी तातो। खीक्‍का हायाम् राःरालोक मीस्मी नाम्दूखू कोङा मासेई मूयो, ना मूङ्‍कचीम् खची पवित्र थाऊ अशुद्ध मीयूपूयोची।

२५ मूङ्‍कचीपी कीम्‍लम् ताईलो मूङ्‍कचा खाऊमा-खासेर्मा लामची, खोदोलोई खाऊमा-खासेर्मा हापीसो तयस्‍नो।

२६ नीछीमा थेम्पी नीछीमा ताये, चाऊपो पक्‍क थेम्पी चाऊपो पके! मूङ्‍कचा खारीबोपोप्का दर्शन लामची। पूजारीचीप्का ललईमी सेचीवा लो धर्म-सेचीपोचीप्का चाईपीम् रीङ्‍लो मस्‍ना खाते।

२७ होङाबूआ सोक् मय। होङाबूम् म्छा म्सानीवा चाईसे। छाप्कूवापी तूप् मीस्मी खची हूः खची कीम्मा योक्से। खचा मस्क वोर्वा तोङ्नाङ् कोङा खस्का वोर्वा मूयो। खचा मईचीक नीया तोङ्नाङ् कोङासो खस्का नीया मूयो। खोदोलो खचा कोङ्‌ङा योबोरोबू पीम् छेत्‍तची।”

इजकिएलआ नीनाम्माम् आर्को दर्शन तक

इजकिएल ८:१–१०:२२

नीनाम्मा दप्स्को खीम्पी ङोङोक्छेम् पूजा मस्क

८

तूक् दोङ्मी तूक् लाःमी ङाक् लेईक लेईपी कोङ् ओ खीम्पी तूवोचोक तूवा, ना यहूदापीक धर्म-सेचीपोस् ओ लाईस्पी तूवाचाक तूवा, खोदोलो मूङ्‍कपी योबोरोबू नीनाम्माम् हूः ओपी छूवा।

२ खीक्‍का कोङा खोङू, खोदोलो मीस्मी तोङ्‌क ईबूम् आकार तूऊ। मूङ्‍क म्छूम्‍रीप्का मूक्सू मीः तोङ्‍क तूवा, ना म्छूम्‍रीप्का मेक्‍तो क म्‍ङालीक लाङ्लाङ्‌योक धातु तोङ्‍क तूवा।

३ मूङ्‍कसा हूःतोङ् ङेप् सत्ना ओ तोसम्पीका लापोना कोङ् थेतो। खीक्‍काना आत्माआ कोङ् चारीदूम् लो साराङ्‌गाम्‍लो रापी थेतोना नीनाम्माम् दर्शन खोमीत्‍तो यरूशलेमपी नीनाम्मा दप्स्को खीम्मी म्गोपाक चोकपी वोस्को योऊना हेम्पी तूवाक मूल लाम्स्को दोक्पी खायो। मूङ्‍कपी ईबूम् ङोङोक्छे यूक्स्चीक तूवा, मूङ्‍क ङोङोक्छेआ योबोरोबू नाचूर् लमीदोङू।

४ खीक्‍का कोङा म्‍तेल्पी दर्शनपी तूक तोङ्‍कङ् मूङ्‍कपी ओ लाईस्पी इस्राएलमी नीनाम्माम् साम्दीखा तूवा।

५ खीक्‍काना खसा कोङ् ओरोलो, “ए मीस्मी छाङा, हन्‍ना आम् मूक्स् हत्ना योऊना हेम् खोङ्व।” खीक्‍का कोङा ओ मूक्स् हतूना खोङू, ना वेदीम् दोक्पी तूवाक लाम्स्को गोपा वोस्कोपी कोङा मूङ्‍क योबोरोबू नाचूर् लमीक् ङोङोक्छे तूऊ।

६ खीक्‍का खसा कोङ् ओरोलो, “ए मीस्मी छाङा, मूङ्‍कचा ऊई मचयची, ऊई मूङ्‍क आना तचययो? इस्राएलपी तूप् मीचा कोङ् ओ दप्स्को खीम्पीका हतेई मम्दीम् लागी ईजेर्म् लप् लक् मूङ्‍कपी मचयस्क तूये। खोदोलोई आना मूङ्‍कप्कासो दूङ् ईजेर्म् लप् लक् छूक तय।”

७ खीक्‍काना खसा कोङ् चोकपी तूवाक म्गोपा वोस्को लाम्स्कोपी बायो, ना कोङा खोङू। खोदोलो कोङा मूङ्‍कपी बाराम्पी ईबूम् गोदी तूऊ।

८ खीक्‍का खसा कोङ् ओेरोलो, “ए मीस्मी छाङा, ङ्‍क बाराम्पी दव।” खीक्‍का कोङा मूङ्‍क बाराम्पी दूलो मूङ्‍कपी ईबूम् लाम्स्को तूऊ।

९ खीक्‍का खसा कोङ् ओरोलो, “म्गोपा खात्ना खचा मूङ्‍कपी मचयस्क हायाम् रई लक् लो ईजेर्म् लप् लक्लो खोङ्व!”

१० खन्सा कोङ् म्गोपा वोङोना खोङू। खोदोलो बाराम्बरी म्खाल्-खाल्क सून्चीतो लाम्दूम्प् जीवा-जन्तू, ईजेर्म् लप् पोसू ना इस्राएलपी तूप् मीचा पूजा मदोङ्चीक ङोङोक्छेम् नक्सा मूङ्‍कपी बानेई मम्पा कोङा तूऊ।

११ मूङ्‍कचीम् लाईस्पी इस्राएलपीक नूक्पोङ् धर्म-चेचीपोस् लो शापानमी म्छा याजन्याहलो मूङ्‍कस्का थोरेप्दीताक तूवा। मूङ्‍क खोलोमीङ् खची हूक्पी धूप हूईम् धुपौरा तूवा, ना दूप् हूईचीकम् नाम्चानप् मीक्मा मेक्‍तो खात्चाक तूवा।

१२ खीक्‍काना खसा कोङ् ओरोलो, “ए मीस्मी छाङा, इस्राएलपीक धर्म-सेचीपोचा नाम्कूर्मागोपी खची होप्-होप्मी ङोङोक्छेम् पूजा मस्को कोठापी ऊई मचचीक आना तअ? मूङ्‍कचा ओरोपीके, ‘योबोरोबूआ केईका तईयाकानो। योबोरोबूआ ङ्‍क छाप्कूवा होक्सीक तूये’।”

१३ होसोङ् खसा कोङ् ओरोलो, “मूङ्‍कचा ङ्‍कप्कासो दूङ् ईजेर्म् लप् लक् मईचीक आना तय।”

१४ खीक्‍काना खसा कोङ् योबोरोबू दप्स्को खीम्मी योऊना हेम्पी तूवाक लाम्स्को दोक्पी बायो ना मूङ्‍कपी तम्मूज देऊताम् लागी मीम्छास् खाप्चाक कोङा तूऊ।

१५ खोदोलो खसा कोङ् ओरोलो, “ए मीस्मी छाङा, ऊई आना ङ्‍क तयो? आना ङ्‍कप्कासो दूङ् ईजेर्म् लप् रीङ् तय।”

१६ खीक्‍काना खसा कोङ् योबोरोबू दप्स्को खीम्मी म्गोपा तूवाक चोकपी बायो, खीक्‍का मूङ्‍कपी वेदीम् लो होप्छोम्‍लो रापी योबोरोबू दप्स्को खीम् गोपा वोस्कोपी गेबो नीस्पोङ् ङाक्पो तोदी मीस् तूवा। मूङ्‍कचीम् खची दोस् योबोरोबू दप्स्को खीम् हेम् ना खची ङाली क नाम्‍आप्स्को हेम् हीक्स्चीना नाम्‍आप्स्को हेम्ङा नाम् सेवा छचचीक तूवा।

१७ खीक्‍का खसा कोङ् ओरोलो, “ए मीस्मी छाङा, ऊई आना ङ्‍क तयो? ऊई मूङ्‍कचा ङ्‍कपी मचयस्क ङ्‍क ईजेर्म् लप् लक् यहूदापी तूप् मीस्मी लागी चीमा रीङ्‌योनाई? ऊई मूङ्‍कचा छाप्कूवासो उपद्रआ पेप्पस्‍ना कोङ् सदै ओ छूलीङ्‌यो काईमीयोचोयो? खोङ्‌व, मूङ्‍कचा दूर्‌चीक सम्मो ओ साम्दी कात्चीक तूये!

१८ खन्सा कोङा ओ छूलीलो मूङ्‍कस्का वोर्वा मूयो। कोङा मूङ्‍कस् सम्तूमा मीम् मूक्सा खोङोचीनो, ना कोङा मूङ्‍कस् मोरो होक्सूयोचीनो। मूङ्‍कस् ओरोसोतो ओ नोबोम् दोक्पी बस्दोसो कोङा मूङ्‍कचीम् रीङ् येनोनो।”

ङोङोक्छेम् पूजा मप्ची सेत्चीक

९

खीक्‍काना योबोरोबू ओरोसोतो बसाक कोङा येनू, “सहर दण्ड पीम् लागी सोकानीक मीस् खोलोङ् आम्नी हूक्पी जूम्‍लो तात्नूम्ना ङ्‍कपी तानीव।”

२ खीक्‍का तूक्पो मीस् खची हूक्पी मासेईमप् जूम्‍लो बाईचीना योऊना हेम् हेप्चीप् मेक्‍तोका तूवाक लाम्स्कोलाम्पा बान्चाक कोङा तूऊ। खोदोलो खोऊसीम् तेई खाम्दीप् ना म्छूम्‍रीपी छाम् थक् वेप्दीप् ईल्पो मीस् मूङ्‍कचीम् साथपी तूवा। खीक्‍का मूङ्‍कस् म्गोपा वोङा, ना काँसम् वेदीम् चाखेम्पी थोरेपा।

३ हन्‍ना इस्राएलमी नीनाम्माम् साम्दीखा क करूबची तूवाक थाऊपीकासो मेक्‍तो हतेई छूवाना नीनाम्मा दप्स्को खीम्मी लाम्स्को दोक्पी तातेकाक तूवा। खीक्‍का योबोरोबूआ मूङ्‍क सूती तेई खाम्दीप् ना छाम् थक् वेप्दीप् मीस् म्दोक्पी काछ,

४ ना मूङ्‍क ओरोलअ, “यरूशलेम सहरपी खात्ना मूङ्‍कपी मस्क खोलोङ् ईजेर्म् लप् लक् खोङस्‍ना सोक् मप् मीस्मी थप्पी लो तूनीवा मप् मीस्मी थप्पीलो ईबूम् चीन्‍न तेईपीचीव।”

५ कोङा येनूचोलो खसा बीन्‍नीपास् क ओरोलची, “आन्‍नी क सहर गोपी मूङ्‍क मीस्मी दोस्-दोस् खात्नीना सम्तूमा अथवा सम्खे मान्मीमो खची थप्पी चीन्‍न मान्तेम्पा मीस् खोलोङ् सेत्नूम्व।

६ खूवोबूप्-खूवोबूम्ची, सोलो-सोलोमेस्, मीम्छास् ना छाछामास् खोलोङ् मासेई मनूम्व, खोदोलोई खची थप्पी मूङ्‍क चीन्‍न तूप्ची क ऊसो मनूम्नव। ङ्‍क लक् ओ दप्स्को खीम्पीकाङ् थोक्सानूम्व।” खन्सा खचा नीनाम्मा दप्स्को खीम्मी लाईस्पी तूवाक धर्म-सेचीपोस् सेत्चीना ङ्‍क लक् मम् थालेई मची।

७ खीक्‍काना खसा मूङ्‍कस् ओरोलची, “खात्नीव! दप्स्को खीम् अशुद्ध मदीत्नूम्व, ना खोलोङ् चोक मीस् सेत्नूम्कम् सालोग्गीआ पेपानूम्व।” खन्सा मूङ्‍कस् खाताना सहरपी तूप् मीस् खोलोङ् सेईम् थालेई मची।

८ मोरोना मूङ्‍कचा मीस् सेत्चचीलो कोङ् क ओ हाल्‍लाङ् होक्सोयोक तूवा, खीक्‍का सूपोम् मूना खाप्‍तो कोङा ओरोपीको, “ए योबोरोबू नीनाम्माङा, आना यरूशलेमपी आम् छूली कात्‍तलो इस्राएलपी लेताक खोलोङ् ऊई आना मासेई मईचीयोनाई?”

९ खोदोलो खसा कोङ् ओरोलो, “इस्राएलपी लो यहूदापीलो तूप् मीस्मी मोऊ हायाम् देप् तूये। छाप्कूवा खोलोङ् हीःआ पेप्खीक तूये, ना सहर क अन्यायआ पेप्क तूये। खचा ओरोपीके, ‘योबोरोबूआ छाप्कूवा होक्सीक तूये, योबोरोबूआ तयनो।’

१० खन्सा कोङा मूङ्‍कस् सम्तूमा मीम् मूक्सा खोङोचीनो। कोङा मूङ्‍कस् मोरो होक्सूयोचीनो, खोदोलोई मूङ्‍कचा ऊई मस्क तूये, मूङ्‍क लक्मी म्फाई कोङा मूङ्‍कचीप्काङ् लापो।”

११ खीक्‍काना मूङ्‍क सूती तेई खाम्दीप् ना म्छूम्‍रीपी छाम् थक् वेप्दीप् मीचा ओरोपीकाना रीदाम् तातू, “आना कोङ् आज्ञा पीयोक तोङ्ना कोङा मूऊ।”

नीनाम्मा दप्स्को खीम्पीका योबोरोबूम् साम्दीखा खालेताक

१०

खीक्‍काना कोङा खोङूलो करूबचीम् तोङ् छोक्पी तूवाक ओरोदेप् थाम्पूपी नीरमी सिंहासन तोङ्‍क खोछेत्‍ता।

२ योबोरोबूआ मूङ्‍क सूतीम् तेई खाम्दीप् मीस् ओरोलअ, “करूबचीम् गोपू तूक पाङ्ग्राम् रापी खात्व। मूङ्‍क करूबचीम् रापी तूक तीप्चाप् मीःम् गेलोबोम् आम् हूक्पी खाईना सहर थेम्पी रीस्व।” खीक्‍का कोङा खोङूचोतोङ् मूङ्‍क खालेता।

३ मूङ्‍क मीस् म्गोपा वोङ्लो करूबची क दप्स्को खीम्मी योऊमेर् हेम्पी थोरेप्दीताक तूवा, ना मोम्‍आ म्गोपा तूवाक चोक पेप्खी।

४ खीक्‍काना योबोरोबूम् साम्दीखा करूबचीम् दूलाम्पा नीनाम्मा दप्स्को खीम्मी लाम्स्को हेम् खाता। खीक्‍का नीनाम्मा दप्स्को खीम् मोम्‍आ पेप्पू ना चोक क योबोरोबूम् साम्दीखाम् अल्होआ पेप्पू।

५ मूङ्‍क करूबचीम् लाप्‍तोम् साल्म् क पाखापी तूवाक चोक सम्मोङ् येन्दोङ्ची, ना मूङ्‍क साल्म् खोलोप्का दूङ् राःरालोक नीनाम्मा नेन्लो येनाम्क साल्म् तोङ्‍क तूवा।

६ योबोरोबूआ मूङ्‍क सूतीम् तेई खाम्प् मीस् ओरोपीकाना आज्ञा पीयू, “मूङ्‍क करूबचीम् गोपू तूक पाङ्‍ग्राचीम् रापीका मीः बाईव।” खीक्‍का मूङ्‍क मीस् खाताना ईबूम् पाङ्ग्राम् दोक्पी थोरेपा।

७ खीक्‍काना ईबूम् करूबआ म्हूः बीन्‍नीपा करूबचीम् रापी तूवाक मीः हेम् सत्‍तू, ना मूङ्‍कपीका जीस् मीःम् गेलोबोम् खाईना मूङ्‍क सूतीम् तेई खाम्प् मीस्मी हूक्पी यूक्स्पी। खीक्‍का मूङ्‍क मीस् क मीः खाईना पाखा लत्‍ता।

८ खोदोलो मूङ्‍क करूबचीम् लाप्‍तो गोपू क मीस्मी हूः तोङ्‍क दाता।

९ खीक्‍का कोङा खोङू, खोदोलो करूबचीम् दोक्पी लीची पाङ्‍ग्रा तूऊ, मूङ्‍क ई-ईबूम् पाङ्ग्रा ई-ईबूम् करूबमी दोक्पी तूवा। मूङ्‍क खोलोङ् पाङ्ग्रा तीलीमोक्स् तीप्चाप् पीतमणितोङ् ङेप् तूवा।

१० मूङ्‍क लीची पाङ्ग्रा ईक्खाल्कङ् ङेसा, ईबूम् पाङ्ग्रा गोपी आर्को पाङ्ग्रा तूवाक तोङ्‍क तूवा।

११ मूङ्‍क खोलोङ् पाङ्ग्रा एक्सा-मेक्सा तोक्सालो करूबची हीन्चीक हेम् ऊक हेम्दोसो ईक् हेम्ङा खात्दोङा। मूङ्‍क पाङ्ग्रा पाङ् हेम्-चूप् हेम् मान्‍खान्दोक तूवा। मूङ्‍क करूबची खातालो खची तोङ् ऊक हेम्ये हीक्स्चीक तूवा, मूङ्‍क हेम्ङा पाङ् हेम्-चूप् हेम् मान्हीन्चीमो खात्दोङा।

१२ मूङ्‍कचीम् खची गाम्पी, खची दोस्पी, खची हूक्पी, खची लाप्‍तोपी, खीक्‍का लीची खची पाङ्ग्रापी खोलोपीङ् म्मूक्स् तूवा।

१३ मूङ्‍क पाङ्ग्रास् “फनमोक्स्तो रीप् पाङ्ग्रा” मीचीक कोङा येनू।

१४ मूङ्‍क खोलोङ् करूबमी लीची खची ङाली तूवा: ईबूम् ङाली करूबमी तोङ्‍क, आर्को ङाली मीस्मी तोङ्‍क, आर्को ङाली गूङ्‍गीनारमी तोङ्‍क ना आर्को ङाली क बोबोकील्‍लीम् तोङ्‍क तूवा।

१५ खीक्‍काना मूङ्‍क खोलोङ् करूब थोम्‍ला-थोम्‍ला थेन्चीतो खाईम् पीका। कोङा मूङ्‍क कबार मीचीक देप् योऊमी दोक्पी तूक म्सोम्‍लोक प्राणीस् ङ्‍कस्ङा तूवा।

१६ मूङ्‍क करूबची एक्सा-मेक्सा तोक्सालो, खची चाखेम्पीक पाङ्ग्रासो खस्काङ् एक्सा-मेक्सा तोक्सादोङा। मूङ्‍क करूबची बोहोपूका मेक्‍तो खाईम् लागी खची लाप्‍तो हाप्स्चीलो मूङ्‍क पाङ्ग्रास् करूबचीम् चाखेम्पीका एक्सा-मेक्सा मान्खान्दोक तूवा।

१७ मूङ्‍क करूबची थोरेपालो, मूङ्‍क पाङ्ग्रास्सो थोङ्‌रेप्दोङा। खीक्‍का करूबची मेक्‍तो थेन्चीलो मूङ्‍क पाङ्ग्रास्सो खस्काङ् मेक्‍तो थेन्ची, ऊदोईपीक्यालो मूङ्‍क म्सोम्‍लोक प्राणीचीम् आत्मा मूङ्‍क पाङ्ग्रापी तूवा।

१८ खीक्‍काना योबोरोबूम् साम्दीखा नीनाम्मा दप्स्को खीम्मी लाप्स्कोपीका लत्‍ताना करूबचीम् छोक्पी अरेई छूवा।

१९ खीक्‍का कोङा नम्‍लोना खोङूलो मूङ्‍क करूबचा खची होप्-होप्मी लाप्‍तो हाप्स्चीना बोहोपूका थोम्‍ला थेन्ची। मोरोना खस् थोम्‍ला थेन्चीलो मूङ्‍क पाङ्ग्रास्सो खची साथ-साथपी थोम्‍ला थेन्ची। खीक्‍का योबोरोबू दप्स्को खीम्मी नाम्‍आप्स्को हेम्पी तूवाक लाम्स्कोम् दोक्पी खस् थोरेपाना अरेई छूवा, ना इस्राएलमी नीनाम्माम् साम्दीखा खची छोक्पी तूवा।

२० कबार मीचीक देप् योऊमी चाखेम्पी इस्राएलमी नीनाम्माम् गोपू कोङा तूक मूङ्‍क म्सोम्‍लोक प्राणीस् ङ्‍कस्ङा तूवा। मूङ्‍कस्‍ने करूबचीङ् रईछ पीम् कोङा तूम् तूऊ।

२१ मूङ्‍क खोलोमीङ् ली-लीची खची ङाली लो ली-लीची खची लाप्‍तोलो तूवा, ना मूङ्‍क खची लाप्‍तो गोपू मीस्मी हूः तोङ्‌क तूवा।

२२ मूङ्‍कचीम् खची ङाली क कबार मीचीक देप् योऊमी चाखेम्पी कोङा तूक ङाली तोङ्‍क तूवा। मूङ्‍कस् खोलोङ् सिधा खची लाईस् हेम् लाम्दूमादोङा।

इस्राएलपीक लाम्‍लछाचीपी दण्ड ताक

११

खीक्‍काना आत्माआ कोङ् थेतोना योबोरोबू दप्स्को खीम्मी नाम्‍आप्स्को हेम्पी तूवाक मूल्‍लाम्स्को दोक्पी बायो। मूङ्‍क लाम्स्कोलाम्पा म्गोपा वोस्को दोक्पी नीस्पोङ् ङाक्पो मीस् तूवा। कोङा मूङ्‍कचीम् रापी अज्‍जूरमी म्छा याजन्याह लो बनायाहम् म्छा पलत्याहलो तूऊ। मूङ्‍कस् मीस्मी लाम्‍लछास् तूवा।

२ खीक्‍का योबोरोबूआ कोङ् ओरोलो, “ए मीस्मी छाङा, ङ्‍क सहरपी रई लक् मम् लागी चूक्ली मप् लो रई चाई पीप् मीस्लो ङ्‍कस्ङा के।

३ मूङ्‍कचा ओरोपीके, ‘केईका दावाङ् खीम् बोबूयाम्का। ङ्‍क सहर कराई के, केई क साः के।’

४ खन्सा ए मीस्मी छाङा, मूङ्‍कचीम् ऊल्‍लोङ्पी खारीबो मव, खारीबो मव!”

५ खीक्‍काना योबोरोबूम् आत्मा ओपी यूवा, ना खसा कोङ् ओरो पीमीयो: “योबोरोबूआ ओरोपीके: ए इस्राएलपी तूप् मीस्चे, आन्‍ना ऊई पीक्चाईनी ना आम्नी सानीवापी ऊई मीन्चाईनी, खूङ्‍क कोङा छेतो।

६ आन्‍ना ङ्‍क सहरपी ओरोसर्प् मीस् सेतानूम्क तूये, ना मूङ्‍कपीक लाम् मीस्मी सालोग्‍गीआ पेप्छोक्सक तूये।

७ “खन्सा योबोरोबू नीनाम्माआ ओरोपीके: आन्‍ना सेतानूम्ना मूङ्‍कपी होक्सानूम्क मीस्मी सालोग्गीक साः के, ना ङ्‍क सहर क कराई के। खोदोलोई कोङा आन्‍नी ङ्‍क सहरपीका पाखा खेदा मन्छोयान्‍नी।

८ आन्‍नी दोप्सेलपीका कीस्‍नी, खोदोलोई कोङा आम्‍नी ऊल्‍लोङ्पी दोप्सेलङा तातो पीक्ना, योबोरोबू नीनाम्माआ ओरोपीके।

९ कोङा आन्‍नी सहरमी रापीका खेदा मयान्‍नीना पाखा लान्दीयान्‍नी, ना आन्‍नी बीन्‍नीपा छाप्कूवापीक मीस्चीम् हूक्पी मयान्‍नी ना आन्‍नी दण्ड पीयान्‍नी।

१० आन्‍नी जूम्‍लूक् छूलो दोप्सेलआ सेत्नी, खीक्‍का इस्राएलमी रीम्पी कोङा आम्नी नीया मूयो। खीक्‍काना आन्‍ना कोङ्‌ङा योबोरोबू के पीम् छेत्नूम्।

११ ङ्‍क सहर आम्नी लागी कराई छूनो, ना आन्‍नी मूङ्‍क सहर गोपी साःसो छूनीनो। कोङा आम्नी नीया इस्राएलमी रीम्पी मूयो।

१२ खीक्‍का आन्‍ना कोङ्‍ङा योबोरोबू के पीम् छेत्नूम्, ऊदोईपीक्यालो आन्‍नी ओ ललईपी लाम्दूमानीक मान्तू, ना आन्‍ना ओ नियमसो रेपानूम्क मान्तू, खोदोलोई आन्‍नी आम्नी बरबारपी तूक जाति-जातिचीम् लाम्पी लाम्दूमानीक तूये।”

१३ कोङ् खारीबो नेनोचोलो, बनायाहम् म्छा पलत्याह सीया। खीक्‍काना कोङा सूपोम् मूना ओरोसोतो बतो ओरोपीको, “ए योबोरोबू नीनाम्माङा! ऊई इस्राएलपी लेताक बीन्‍नीपास् आना खोलोङ् मासेई मईचीयो?”

१४ खीक्‍काना ङ्‍क योबोरोबूम् रीङ्बऊ ओपी ता:

१५ “ए मीस्मी छाङा, यरूशलेमपी तूप्चा आम् बू-नेछोचीम् तोक्पी, आम् होप्मी मीस्चीम् तोक्पी ना कैद मस्‍ना खाईचीक इस्राएलपी तूप् मीस्चीम् तोक्पी रीङ् मचयची। मूङ्‍कचा ओरोसो पीक्चाईक तूये, ‘ङ्‍कस् योबोरोबूपीका छूबूरी छूवाक तूये। ङ्‍क छाप्कूवा योबोरोबूआ केई हक् मम् लागी पीयीक तूये!’

१६ “खन्सा कैद मस्‍ना खाईचीक इस्राएलपी तूप् मीस् ओरोलचीव: ‘योबोरोबू नीनाम्माआ ओरोपीके: कोङा मूङ्‍कस् जाति-जातिचीम् रापी हायाम् छूबूरी पोक्सूची ना मूङ्‍कस् खोलोङ् छाप्कूवापी छाछापूत्‍ता मूची, खोरोदोसो मूङ्‍कस् खाताक छाप्कूवापी जीस्तातोम् लागी कोङ् खची पम्चीस्को-रीम्चीस्को छूवोक तूये।’

१७ “खन्सा ओरोपीकाव, ‘योबोरोबू नीनाम्माआ ओरोपीके: जाति-जातिचीम् रापीका कोङा आन्‍नी बात्ल मयान्‍नी। आन्‍नी ऊक छाप्कूवापीई छाछापूत्‍ता छूवानीना तूवानीक तूये, मूङ्‍क छाप्कूवापीका कोङा आन्‍नी आईयान्‍नीना होसोङ् इस्राएल छाप्कूवा पीयान्‍नी।’

१८ “मूङ्‍कस् मूङ्‍क इस्राएल छाप्कूवापी आत्ना ताये ना मूङ्‍कचा मूङ्‍कपी तूक अशुद्ध ना ईजेर्म् लप् ङोङोक्छे खोलोङ् हतेई मईची।

१९ खीक्‍का कोङा मूङ्‍कस् ईक्‍काम् छूक् गोङ् पीयोची, ना मूङ्‍कस् नयाँ आत्मा तेयूपूयोची। खीक्‍का कोङा मूङ्‍कचीप्का लूङ् तोङ्‍क खची गोङ् लातोना साःम् गोङ् तेयूपूयोची।

२० खीक्‍काना मूङ्‍कस् ओ ललईपी तोक्से, ना ओ नियम नम्‍लोना रेप्पची, ना मूङ्‍कस् ओ मीस् छूये, खीक्‍का कोङ् खची नीनाम्मा छूवो।

२१ खोदोलोई खची होप्मी अशुद्ध ना ईजेर्म् लप् ङोङोक्छेचीम् भक्ति मप् गोङ्लोकस् क कोङा खचा मईचीक लक् तोङ्ना दण्ड पीयोची पीक्ना, योबोरोबू नीनाम्माआ ओरोपीके।”

२२ खीक्‍काना म्चाखेम्पी म्पाङ्ग्रालोक करूबचा खची लाप्‍तो हाप्स्ची। खीक्‍का इस्राएलमी नीनाम्माम् साम्दीखा मूङ्‍कचीम् छोक्‍तो तूवा।

२३ सहरमी रापीका योबोरोबूम् साम्दीखा मेक्‍तो खाता, ना कोम् थेम्पी मूङ्‍क अरेई छूवा; मूङ्‍क कोम् सहरपीका नाम्‍आप्स्को हेम्पी तूवा।

२४ खीक्‍का आत्माआ कोङ् मेक्‍तो थेतो, ना नीनाम्माम् आत्मालाम्पा तूक दर्शनपी बेबिलोनियापी कैद मस्‍ना खाईचीकचीम् दोक्पी खसा कोङ् तायोतो।

खीक्‍काना कोङा तूक मूङ्‍क दर्शन ओपीका मेक्‍तो खालेता।

२५ खीक्‍का योबोरोबूआ कोङ् खोमीयोक खोलोङ् रीङ् कैद मस्‍ना खाईचीकस् कोङा ईयूची।

कैद मस्‍ना खाईचीक मीस्मी चीन्‍न

१२

ङ्‍क योबोरोबूम् रीङ्बऊ ओपी ता:

२ “ए मीस्मी छाङा, आन् जूम्‍लूक् मप् मीस्मी रापी तूचाये। मूङ्‍कचीम् खची मूक्‍स्‍ने तूये खोदोलोई खची मूक्सा तयस्‍नो; मूङ्‍कचीम् खची नोबोन् तूये खोदोलोई खची नोबोआ येनस्‍नो, ऊदोईपीक्यालो मूङ्‍कस् जूम्‍लूक् मप् मीस् के।

३ “खन्सा ए मीस्मी छाङा, कैद मस्‍ना खाईचीक मीस् तोङ्ना आना आम् चूम्सोस् बप्स्व, ना लेपाङ् मूङ्‍कचा तचयस्तोङ् आन् तूक थाऊपीका आर्को थाऊपी खालेत्व। मूङ्‍कस् विद्रोह मप् मीस्दोसो मूङ्‍कचा बूजेई मईची होला!

४ कैदपी खाईम् लागी आम् चूम्सोस् बात्लमना लेपाङ् मूङ्‍कचा तोम्मीना बप्स्व, ना मूङ्‍कचा खोङ्चयस्तोङ् यूपा कैदपी खाईप्‍तोङ् मन्चीना खात्व।

५ मूङ्‍कचा तोम्मीना पर्खालपी गोदी रत्व, ना आम् चूम्सोस् मूङ्‍कलाम्पा लात्व।

६ खचा खोङ्चाईतोङ् आना आम् चूम्सोस् आम् बोऊतो थेम्‍तो यूक्स्व, ना नाम्‍कूर्‌कप्का खूर्‌ना खात्व। आना बोहोपू मान्तोम्मीना आम् ङोबो देप्व, ऊदोईपीक्यालो इस्राएलपी तूप् मीस्मी लागी कोङा आन् ईबूम् चीन्‍न बानेई मन्‍नाक तूये।”

७ खन्सा कोङा आज्ञा तूक तोङ्ना मूऊ। कैदपी खाईम् लागी कोङा ओ चूम्सोस् लेपाङ् बप्सूना पाखा लातू। खीक्‍का यूपा कोङा पर्खाल रतू, ना नाम्कूराकप्का खचा खोङ्चचीतोङ् कोङा ओ चूम्सोस् ओ बोऊतो थेम्‍तो खूरूना खालेतो।

८ म्देसा देत्छा ङ्‍क योबोरोबूम् रीङ्बऊ ओपी ता:

९ “ए मीस्मी छाङा, ऊई मूङ्‍क इस्राएलपीक विद्रोह मप् मीचा, ‘आना ऊई मचय?’ पीकाना मान्‍तन्‍नायो।

१० “खस् ओरोलचीव, ‘योबोरोबू नीनाम्माआ ओरोपीके: ङ्‍क खारीबो यरूशलेमपी तूप् होङाबूम् म्छाम् तोक्पी लो इस्राएलपी तूप् मीस्मी तोक्पीलो के।’

११ मूङ्‍कस् ओरोलचीव, ‘कोङ् आम्नी लागी ईबूम् चीन्‍न के।’

“कोङा ऊई मूक तूये, मूङ्‍कस्सो खोरोनाङ् मईची। कैद मईचीमा खाईयस्‍क तोङ्ना खची छाप्कूवापीका मूङ्‍कस् लात्दीतची।

१२ “मूङ्‍कचीम् रापी तूप् होङाबूम् म्छाआ यूपा म्बोऊतो थेम्पी म्चूम्सोस् खूरना खाईय, ना पर्खालपीका पाखा खाईम् लागी ईबूम् गोदी रत्‍त, ना म्मूक्सा बोहोपू खोम् बोनूनव पीक्‍ना मूङ्‍कसा म्ङोबो देप्प।

१३ कोङा ओ हूक्‍रीऊ मूङ्‍कम् थेम्पी हाप्सो, ना मूङ्‍क ओ वोमोपी सेते। कोङा मूङ्‍क कल्दीचीम् छाप्कूवा बेबिलोनियापी तातो, खोदोलोई खसा मूङ्‍क म्मूक्सा खोम् तयनो, ना ख मूङ्‍कपीङ् सीये।

१४ मूङ्‍कम् लीक् हेम्पी तूक म्‍लक् मप्ची लो म्सेनास्लो कोङा हीक्पी सोवोरीसूतोची, ना दोप्सेलआ मूङ्‍कस् खेदा मूयोची।

१५ “कोङा मूङ्‍कस् जाति-जातिचीम् रापी लो खोलोङ् छाप्कूवापीलो सोवोरीसूतोची, खोदोलो खचा कोङ्‍ङा योबोरोबू के पीम् छेत्‍तची।

१६ खोदोलोई कोङा मूङ्‍कस् तूकपीक चीसर्प् ङाङ् दोप्सेलपीका, सीसोवापीका ना चारलाम्-बोहोलाम्पीका लेन्चामीयोची, खीक्‍का मूङ्‍कस् हापी खात्दोसो मूङ्‍कस् खात्क थाऊपीक जाति-जातिचीम् रापी मूङ्‍कचा खची होपा मस्क ईजेर्म् लप् वोर्वा स्वीकार मस्‍नूव। खीक्‍का मूङ्‍कचा कोङ्‌ङा योबोरोबू के पीम् छेत्‍तची।”

१७ होसोङ् ङ्‍क योबोरोबूम् रीङ्बऊ ओपी ता:

१८ “ए मीस्मी छाङा, आना आम् होप्मी चाम् थक् चईलो, ना काऊ दूङ्‌ङलो आम् कीम्मा वेरेमोक्स् योक्साव।

१९ खीक्‍का छाप्कूवापीक मीस् ओरोलचीव: ‘यरूशलेमपी तूप्चीम् तोक्पी लो इस्राएल छाप्कूवापी तूप्चीम् तोक्पीलो योबोरोबू नीनाम्माआ ओरोपीके: खचा खची चाम् थक् खची कीम्‍लतो चईची, ना खचा खची सानीवा चाईतो काऊ दूङ्‌ङची, ऊदोईपीक्यालो मूङ्‍कपी तूप्चा उपद्र मस्कसा मूङ्‍कपी तूक खोलोक थक्चीका मूङ्‍कचीम् छाप्कूवा गोङ्‌रूत्खाप् छूखाते।

२० मीस् तूक सहर खोलोङ् हत्दीतची, ना छाप्कूवासो गोङ्‌रूत्खाप् छूखाते। खोदोलो आन्‍ना कोङ्‍ङा योबोरोबू के पीम् छेत्नूम्’।”

२१ होसोङ् ङ्‍क योबोरोबूम् रीङ्बऊ ओपी ता:

२२ “ए मीस्मी छाङा, ‘नाम्‍ला खात्चाये, ना दर्शनमी ऊसो अर्थ छूनो’ पीम् आम्नी छाप्कूवा इस्राएलपी तोक्सा थोङ्‍क ङ्‍क उखान क ऊये?

२३ खन्सा मूङ्‍कस् ओरोलचीव, ‘योबोरोबू नीनाम्माआ ओरोपीके: कोङा ङ्‍क उखान मासूतो, ना मूङ्‍कचा इस्राएलपी हन्‍ना हादेम्सो ङ्‍क उखान पयस्‍नो।’ मूङ्‍कस् ओरोलचीव, ‘नाम्‍ला दावाङ् ताचाये, ना खोलोङ् दर्शन पूरा छूये।

२४ ऊदोईपीक्यालो इस्राएलपी तूप्चीम् रापी हन्‍ना हादेम्सो वालीलीक दर्शन लो छलपी मप् खारीबोलो छूनो।

२५ खोदोलोई कोङा पीम् पर्ने रीङ् कोङ् योबोरोबू ओ होपाङ् पीको, ना मूङ्‍क दावाङ् पूरा छूये। ऊदोईपीक्यालो ए विद्रोह मप् मीस्चे, आम्नी नाम्‍लापीङ् कोङा पीकोक रीङ् कोङा पूरा मूयो, योबोरोबूआ ओरोपीके’।”

२६ खीक्‍काना ङ्‍क योबोरोबूम् रीङ्बऊ ओपी ता:

२७ “ए मीस्मी छाङा, इस्राएलपी तूप् मीचा ओरो पीक्चाई, ‘ओरोतो दोङ् बाईयकप्काङाङ् पूरा छूक् रीङ्मी तोक्पी मूङ्‍कसा दर्शन तय ना खारीबो मय।’

२८ “खन्सा मूङ्‍कस् ओरोलचीव, ‘योबोरोबू नीनाम्माआ ओरोपीके: कोङा पीकोक रीङ् ईबूम् मान्दी खोलोङ् दावाङ् पूरा छूये, खोदोलोई कोङा ऊई पीको, मूङ्‍क आछीयाङ् पूरा छूये, योबोरोबू नीनाम्माआ ओरोपीके’।”

वालीली मप् खारीबोपोस् दोसी छूवाक

१३

ङ्‍क योबोरोबूम् रीङ्बऊ ओपी ता:

२ “ए मीस्मी छाङा, ईनीम्बा खारीबो नेईप्चाप् इस्राएलपीक खारीबोपोचीम् ऊल्‍लोङ्पी खारीबो मव। खची सानीवापी ऊई मीने खूङ्‍क तोङ्‍क खारीबो मप्ची ओरोलचीव, ‘योबोरोबूम् रीङ्बऊ येन्‍नूम्व!

३ योबोरोबू नीनाम्माआ ओरोपीके: मूर्ख खारीबोपोस् धिक्‍कार! मूङ्‍कचा ऊसो दर्शन तयस्‍नोनासोङ् खची आत्माआ पीक्‍क रीङ्मी दोस्-दोस् लाम्दूमे।

४ ए इस्राएलीचे, आम्नी खारीबोपोस्‍ने सहरपीक योछोगप्खाप् थाऊ होम्पी तूप् रेचेङ्‍गीस् तोङ्‍क तूये।

५ योबोरोबूम् लेईपी जूम्‍लूक् छूवालो मूङ्‍कस् थम्पूर तूनूव पीकानीना आन्‍नी इस्राएलपी तूप् मीस्मी लागी पर्खाल चर्केई छूवाक थाऊ मरमत मस्सो मान्खान्‍नी।

६ मूङ्‍कचीम् दर्शन असत्य तूये ना मूङ्‍कचा मईचीक खारीबो वालीलीक के। “योबोरोबूआ ओरोपीके,” पीक्‍ना मूङ्‍कचा पीके, खोदोलोई योबोरोबूआ मूङ्‍कस् पोक्स्चीक मा। खोरोदोसो खची होपा पीक्‍क रीङ् योबोरोबूआ पूरा मीयीपीकानूव पीक्‍ना मूङ्‍कचा आसा मईची।

७ कोङ् योबोरोबूआ मान्पीङादोसो “योबोरोबूआ ओरोपीके” पीक्‍नीना आन्‍ना पीक्नीदोक, ऊई आन्‍ना तानूम्क दर्शन असत्य ना आन्‍ना मनूम्क खारीबो वालीलीक मायोनाई?

८ “खन्सा योबोरोबू नीनाम्माआ ओरोपीके: आन्‍ना वालीलीक रीङ् मनूम्कसा लो असत्य दर्शन तानूम्कसालो कोङा आम्नी ऊल्‍लोङ् मूयो, योबोरोबू नीनाम्माआ ओरोपीके।

९ ओ हूः मूङ्‍क खारीबोपोचीम् ऊल्‍लोङ्पी छूये, मूङ्‍कचा असत्य दर्शन तयची ना वालीलीक खारीबो मईची। मूङ्‍कस् ओ मीस्मी याखऊपी तूम् तयस्‍नो, अथवा मूङ्‍कचीम् खची नीङ् इस्राएलमी सूचीपी छाप्नो, ना मूङ्‍कचा इस्राएल छाप्कूवापी वोम् तयस्‍नो। खीक्‍का आन्‍ना योबोरोबू नीनाम्मा कोङ्‌ङा के पीक्नीना छेत्नूम्।

१० “खाऊमा-खासेर्मा छूनोलोसो ‘खाऊमा-खासेर्मा छूये’ पीक्ना मूङ्‍कचा ओ मीस् थाम्खा मीचीक तूये, ना मीचा कमजोर पर्खाल बोबूईयस्‍ना मूङ्‍क देम् लागी चूना तेसची।

११ खन्सा मूङ्‍क चूना तेप्ची ओरोलचीव, “कोङा हायाम् देप् वा, ओरोरोदेप् मूलू ना मूर्हूऊ पोक्सो।”

१२ मूङ्‍क पर्खाल हत्लो ऊई मीचा आन्‍नी ओरोपीक्ना तत्नीनोयो, “आन्‍ना तेसानूम्क चूना हाकई?”

१३ “खन्सा योबोरोबू नीनाम्माआ ओरोपीके: कोङा मीः तोङ्‍क तीप्चाप् ओ छूलीपी हायाम् ईकीम्‍लप् मूर्हूऊ तोक्सो, ना मूलू लो मासेई मप् वालो तामीयो, मूङ्‍कसा मूङ्‍क पर्खाल हत्दीत।

१४ खीक्‍का आन्‍ना चूना तेसानूम्क पर्खाल कोङा म्जग सम्मोङ् हतोना मूङ्‍क बोहोलो कीङ्‌कीङ् छूम्मीना ऊतूतो। कोङा मूङ्‍क हतोलो आन्‍नीसो मूङ्‍कलोङ् मासेई छूनी, ना आन्‍ना योबोरोबू कोङ्‌ङा के पीम् छेत्नूम्।

१५ ओरोना कोङा ओ छूली मूङ्‍क पर्खालमी ऊल्‍लोङ्पी लो मूङ्‍क चूनाआ कील्प्चीम् ऊल्‍लोङ्पीलो कातो। कोङा आन्‍नी लोयान्‍नी, ‘हन्‍ना मूङ्‍क पर्खाल मान्‍तू, मूङ्‍क चूनाआ कील्प्चीसो मान्तू।

१६ मूङ्‍कस् इस्राएलपीक खारीबोपोस् के; मूङ्‍कचा यरूशलेममी तोक्पी खारीबो मची, ना मूङ्‍कपी खाऊमा-खासेर्मा मान्छूलोसो मूङ्‍कम् लागी खचा खाऊमा-खासेर्मा छूम् दर्शन तची,’ योबोरोबू नीनाम्माआ ओरोपीके।

१७ “हन्‍ना ए मीस्मी छाङा, इस्राएलमी मेकछास् तूक हेम् आम् ङोबो हीकस्व; मूङ्‍कचा खची सानीवापी ऊई मीने खूङ्‍क तोङ्‍क खारीबो मईची; मूङ्‍कचीम् ऊल्‍लोङ्पी खारीबो मव,

१८ ना ओरोपीकाव, ‘योबोरोबू नीनाम्माआ ओरोपीके: धिक्‍कार मूङ्‍क मीम्छास्! मूङ्‍कचा खची नाडीपी जन्तर छूईयची ना मीस्मी रीराम वोमोपी मम् लागी खची गाम् तूक तोङ्ना तोङ् देम् घुम्टो बानेई मईची। ऊई आन्‍ना मीस्मी रीराम वोमोपी मईनूम्ना आम्नी रीराम क लेन्चा मीनूम्योनाई?

१९ ईक् मुट्ठी-नीस् मुट्ठी जेऊमी लागी लो जीस् सबेईमी टुक्राम् लागीलो ओ मीस्मी रापी आन्‍ना कोङ् अशुद्ध मोनी। वालीलीक रीङ् येईप् ओ मीस् आन्‍ना वालीली मीयानूम्ना मान्सीम् पर्ने मीस् सेतानूम्, ना मान्लेईम् पर्ने मीस् क आन्‍ना लेन्चामीयानूम्।

२० “खन्सा योबोरोबू नीनाम्माआ ओरोपीके: कोङ् आम्नी जादूलोक जन्तरमी ऊल्‍लोङ्पी तूवो; मूङ्‍कलाम्पा आन्‍ना मीस् छोऊ तोङ्ना वोमोपी मईनूम्। मूङ्‍कस् कोङा आम्नी हूक्पीका ङाम्खायान्‍नी। खीक्‍का आन्‍ना छोऊ तोङ्ना वोमोपी मनूम्क मीस् खोलोङ् कोङा छुटकारा पीयोची।

२१ कोङा आम्नी घुम्टोसो चेनूतो, ना ओ मीस् आम्नी हूक्पीका छूतेई मूयोची। मूङ्‍कस् हन्‍ना हादेम्सो आम्नी हूक्पीक सीकार छूनो। खीक्‍का आन्‍ना योबोरोबू कोङ्‍ङा के पीम् छेत्नूम्।

२२ आन्‍ना वालीली मनूम्ना धर्मी मीस् निराश मातानूम्क तूये, खोदोलोई कोङा मूङ्‍कस् सोक् ममान्मीङाची। खीक्‍का दुष्‍ट मीचा खची दुष्‍ट वोर्वा मान्होन्यस्लोसो खची रीराम लेत्चाई पीम् आसा पीयानूम्ना मूङ्‍क दुष्‍ट मीस् दुष्‍ट वोर्वाङ् मचानूम्व पीकानीना उत्साहा पीयानूम्।

२३ खन्सा हन्‍ना आन्‍ना हादेम्सो असत्य दर्शन तईनूम्नो अथवा छलपी मप् खारीबो मईनूम्नो। कोङा ओ मीस् खोलोङ् आम्नी हूक्पीका लेन्चामीयोची। खीक्‍का आन्‍ना कोङ्‍ङा योबोरोबू के पीम् छेत्नूम्।”

ङोङोक्छेम् पूजा मप्ची दोसी छूवाक

१४

इस्राएलपीक हेप् धर्म-सेचीपोस् कोङ् तूवोकपी ताना ओ लाईस्पी तूवा।

२ खीक्‍काना ङ्‍क योबोरोबूम् रीङ्बऊ ओपी ता:

३ “ए मीस्मी छाङा, ङ्‍क मीचा ङोङोक्छेस् खची गोङ्पीका दप्चीक तूये, ना खचा मस्क मोऊमी जोलोङ् तोमीक् लूङ् खची लाईस्पीङ् यूक्स्चीक तूये। ऊदोई कोङा मूङ्‍कचा बीन्ती मईचीक येईमा?

४ खन्सा मूङ्‍कस्का रीङ् मना ओरोलचीव, ‘योबोरोबू नीनाम्माआ ओरोपीके: इस्राएलपी तूप् हेप् मीचा खची गोङ्पीका ङोङोक्छेस् दप्पस्कसा मोऊपी छूना खारीबोपो तूकपी खात्दोक, मूङ्‍कचा ङोङोक्छेम् पूजा मईचीक तोङ्ना कोङ् योबोरोबू ओ होपाङ् मूङ्‍कस् ङरी आनोची।

५ मूङ्‍कचीम् खची ङोङोक्छेम् कारणआ कोङ् होप्येप् इस्राएलपी तूप् मीस्मी गोङ् कोङ् हेम् हीम् लागी कोङा ङ्‍कतोङ्ना मूयो।’

६ “खन्सा इस्राएलपी तूप् मीस् ओरोलचीव, ‘योबोरोबू नीनाम्माआ ओरोपीके: वालूम्मा मनूम्व! आम्नी ङोङोक्छे होक्सायानूम्ना तानीव, ना खोलोङ् ईजेर्म् लप् आम्नी वोर्वा होक्सायानूम्व!’

७ “इस्राएलीस् अथवा इस्राएलपी ताप्ना तूप् बीन्‍नीपा छाप्कूवापीक मीस् आस्दोसो ओपीका छूबूरी खात्ना खची गोङ्पीका ङोङोक्छेस् दप्पस्कसा मोऊपी छूदोसो ओ लन्ची बूजेई मम् लागी खारीबोपो तूकपी खात्दोक, मूङ्‍कचा ङोङोक्छेम् पूजा मईचीक तोङ्ना कोङ् योबोरोबू ओ होपाङ् मूङ्‍कस् ङरी आनोची।

८ कोङा मूङ्‍कचीप्का ओ ङोबो बीन्‍नी हीक्सो, ना कोङा मूङ्‍कस् रई चीन्‍न लो ईङईम्‍लप्लो बानेई मूयोची। मूङ्‍कस् कोङा ओ मीस्मी रापीका लातूतोची। खीक्‍का आन्‍ना कोङ्‌ङा योबोरोबू के पीम् छेत्नूम्।

९ “खीक्‍का हेप् खारीबोपोआ दोकापी छूना खारीबो मईदोक, कोङ् योबोरोबूआङ् मूङ्‍क खारीबोपो दोका पीयूक के ना कोङा ओ हूः मूङ्‍कम् ऊल्‍लोङ्पी थेतो, ना कोङा मूङ्‍क ओ मीस् इस्राएलमी रापीका मासेई मूयो।

१० मूङ्‍कचा नीप्पोआङ् खची होपा मईचीक अपराधमी दोस् तेप्सची — खारीबोपोआ तोम् दोस् लो चाईलाप्‍आ तोम् दोस्लो बराबर छूये।

११ खीक्‍का इस्राएलपी तूप् मीस् ओपीका हादेम्सो थाम्ना खात्नो ना मूङ्‍कचा मोऊ मईचीना हाल्‍लोसो खची होप् अपवित्र मयान्चीनो। मूङ्‍कस् ओ मीस् छूये ना कोङ् खची नीनाम्मा छूवो, योबोरोबू नीनाम्माआ ओरोपीके।”

ऊम्केई छूमान्दूर्प् नीया

१२ ङ्‍क योबोरोबूम् रीङ्बऊ ओपी ता:

१३ “ए मीस्मी छाङा, हेप् छाप्कूवाआ विश्‍वासघात मईना ओ ऊल्‍लोङ्पी मोऊ मय, ना मूङ्‍कम् ऊल्‍लोङ्पी कोङा ओ हूः सतोना मूङ्‍कपी तूक छीर्म् यूस्को दाङ्‌खीम् मासेई मूयो; खीक्‍का कोङा मूङ्‍कपी सीसोवा तातोना मूङ्‍कपी तूक मीस् लो पोसूलोङ् कोङा मासेई मूतोचीदोक,

१४ नोआ, दानिएल ना अय्यूब, ङ्‍क सूप्पो मीस् मूङ्‍कपी तूदोसो ङ्‍क सूप्पोआ खची धार्मितालाम्पा खची होप्ङाङ् लेन्चामीम् दूरची, योबोरोबू नीनाम्माआ ओरोपीके।

१५ “अथवा कोङा मूङ्‍क छाप्कूवापी सोगोपाक पोसूस् पोक्सो, ना मूङ्‍कचा मूङ्‍कपी तूक छाछामास् सेतस्‍ना मूङ्‍क छाप्कूवा गोङ्‌रूत्खाप् मदीतची, ना मूङ्‍क पोसूचा गर्दा मीस् आस्सो मूङ्‍कलाम्पा खाईम् दूरस्‍नोदोक,

१६ ङ्‍क सूप्पो मीस् मूङ्‍कपी तूदोसो, कोङ् लेईप्चाप् तूवो पीम् साक्छी यूयान्चीना योबोरोबू नीनाम्माआ ओरोपीके, मूङ्‍कचा खची छामाईची लेन्चा मीम् दूरस्‍नो। मूङ्‍कस् खची होप्ङाङ् लेत्चाये, खोदोलोई छाप्कूवा क गोङ्‌रूत्खाप् छूखाते।

१७ “अथवा कोङा मूङ्‍क छाप्कूवाम् ऊल्‍लोङ्पी दोप्सेल तातोना ‘छाप्कूवाम् लीक् हेम्पी दोप्सेल तोनूव’ पीको, ना कोङा मूङ्‍क छाप्कूवापीक मीस् लो पोसूलो खोलोङ् मासेई मूतोचीदोक,

१८ ङ्‍क सूप्पो मीस् मूङ्‍कपी तूदोसो, कोङ् लेईप्चाप् तूवो पीम् साक्छी यूयान्चीना योबोरोबू नीनाम्माआ ओरोपीके, मूङ्‍कचा खची छामाईची लेन्चामीम् दूरस्‍नो। खोदोलोई खस् खची होप्ङाङ् लेत्चाये।

१९ “अथवा कोङा छाप्कूवापी चारलाम्-बोहोलाम् पोक्सो ना मूङ्‍कसा मूङ्‍कपी तूक मीस् लो पोसूलो खोलोङ् सेतना कोङा ओ छूली कातोदोक,

२० नोआ, दानिएल ना अय्यूब मूङ्‍क सूप्पो मूङ्‍कपी तूदोसो, कोङ् लेईप्चाप् तूवो पीम् साक्छी यूयान्चीना योबोरोबू नीनाम्माआ ओरोपीके, मूङ्‍कचा खची छास् लेन्चा मीम् दूरस्‍नो। मूङ्‍कचा खची धार्मिकतालाम्पा खची होप्ङाङ् लेन्चामीम् दूरची।

२१ “ऊदोईपीक्यालो योबोरोबू नीनाम्माआ ओरोपीके: कोङा यरूशलेमपी लीची हायाम् ईकीम्‍लप् ओ दण्ड, दोप्सेल, सीसोवा, सोगोपाक पोसू ना चारलाम्-बोहोलाम् मूङ्‍कपी तूप् मीस् लो पोसूलो खोलोङ् मासेई मस् पोक्सोदोक, देई रईये छूये होला!

२२ खोरोदोसो हेप् लेताक मीस् मूङ्‍कपी छूये, अर्थात् वात्छा छा लो मीम्छा छालो मूङ्‍कपीका पाखा लातस्‍ना बाईयची। खीक्‍का मूङ्‍कस् आन्‍नी तूनीकपी ताये, खीक्‍काना आन्‍ना मूङ्‍कचीम् रई वोर्वा लो खचा मईचीक लक्लो तईनूम्ना कोङा यरूशलेमपी तातूक मूङ्‍क नीछीमाम् तोक्पी मीन्ताम् मईनूम्‍लो आन्‍ना सान्त्वना तईनूम्।

२३ मूङ्‍कचीम् वोर्वा लो खचा मईचीक लक्लो तईनूम्ना आन्‍ना सान्त्वना तईनूम्, ऊदोईपीक्यालो कोङा मूङ्‍कपी ऊचीई मूऊ, मूङ्‍क कोङा ऊसो कारण मान्दी मोरो मान्मङा पीम् आन्‍ना छेत्नूम्, योबोरोबू नीनाम्माआ ओरोपीके।”

वाचोसीम् पऊमी उखान

१५

ङ्‍क योबोरोबूम् रीङ्बऊ ओपी ता:

२ “ए मीस्मी छाङा, वाचोसीम् गेम् सोगोपाक बीन्‍नीपा सीछोम् गेम्पीका दूङ् नप् तूयेयोनाई?

३ ऊई वाचोसीम् सीङ्पीका ऊची बानेई मम् दूराम्यो? ऊई मीचा ऊची-ऊची काम्दीम् लागी मूङ्‍कपीका कीला बानेई मईचीयोनाई?

४ खीक्‍का मूङ्‍कन् सीङ्मी लागी मीःपी हूयाम्कप्का मूङ्‍क नीस्थलाङ् मीःआ हूईना म्‍रापीक भाग गेलोबोम् छूकप्का, ऊई मूङ्‍क ऊची मम् लागी काम लागेई छूयेयोनाई?

५ मूङ्‍क मीःपी हूईम् लाईस्पीसो ऊसो काम लागेई मान्छूक तूवादोक, मीःआ हूईना गेलोबोम् छूखात्कप्कान् मूङ्‍क हन्‍ना ऊई काम लागेई छूनाई?

६ “खन्सा योबोरोबू नीनाम्माआ ओरोपीके: सोगोपी सीछो तूकप्क वाचोसीम् पऊ कोङा मीःपी हूईम् लागी सीङ् छूमीयूक तोङ्ना कोङा यरूशलेमपी तूप् मीस्चीकासो वोर्वा मूयो।

७ कोङा ओ ङाली मूङ्‍कचीम् ऊल्‍लोङ्पी मूयो। खीक्‍का मूङ्‍कस् मीःपीका ऊम्केई छूदोसो मूङ्‍कस् मीःआङ् हूईना मासेई छूये। खीक्‍का कोङा ओ ङाली मूङ्‍कचीम् ऊल्‍लोङ्पी मूयोकप्का, आन्‍ना कोङ्‌ङा योबोरोबू के पीम् छेत्नूम्।

८ मूङ्‍कचा विश्‍वासघात मस्कसा कोङा मूङ्‍कचीम् छाप्कूवा गोङ्‌रूत्खाप् मूतो, योबोरोबू नीनाम्माआ ओरोपीके।”

अविश्‍वासी यरूशलेममी पोम् ललई

१६

ङ्‍क योबोरोबूम् रीङ्बऊ ओपी ता:

२ “ए मीस्मी छाङा, यरूशलेम मूङ्‍कपी तूक ईजेर्म् लप् वोर्वा खोलोङ् ईव,

३ ना मूङ्‍क ओरोलव, योबोरोबू नीनाम्माआ यरूशलेम ओरो लय: आम् खूक्सू कनानीचीम् छाप्कूवापीक के, ना आन् मूङ्‍क छाप्कूवापीङ् जन्मेई छूवाक के। आम् पा ईल्पो एमोरी तूवा, ना आम् मा क हित्तीमे तूवा।

४ आन् जन्मेई छूवालो आसासो आम् बीरीम् मान्कीपापा, ना आन् काऊआसो मान्सम्ना। आसासो आम् गाम् रूम्‍आ मान्गालापा, ना आन् तेईआ मान्‍रीम्ना।

५ ङ्‍क खोलोङ् लक् मम् लागी आन् आसासो सम्खे मान्मीन्‍ना। बरू आन् जन्मेई छूवालो ईजेर्म् लप् थक् तोङ्ना आन् म्तेल्म्पी होलाता।

६ “खीक्‍काना कोङ् आम् दोलाम्पा छूवोना खातोलो कोङा आन् हीःपी दीसाछोक्स्क तोन्‍ना, ना आन् हीःपी दीसाछोक्स्लोङ् कोङा आन् ओरो लोन्‍ना, “आन् लेत्चाव!”

७ म्तेल्म्पी तूक सीछो तोङ्ना कोङा आन् पतोखाईमीन्‍ना। खीक्‍का आन् पना देप् छूवा, ना गहना वाईप् सोलोमे छूवा। आम् चूचूसो पअ, ना आम् तोसम् ओरोबाईप् छूवा, खोरोदोसो आन् फूतीकेर् ना तेई मान्दीक तूवा।

८ “खीक्‍काना कोङ् आम् दोलाम्पा छूवोना खातोलो आन् बीन्‍नीपालो नईलप् छूवाखात्क कोङा तोन्‍ना। खीक्‍का कोङा आन् ओ तेईमी म्छो खाम्मीन्‍नाना आम् फूतीकेर् गाम् देम्पीन्‍ना। कोङा आन्‍लो बाचा मूना करारसो छूयू, ना आन् ओमी छूवा, योबोरोबू नीनाम्माआ ओरोपीके।

९ “कोङा आन् काऊआ सम्नाना आम् हीःसो सपू, ना आम् गाम्पी तेल तेईम्पीन्‍ना।

१० खीक्‍काना कोङा आन् म्बूट्टालोक तेई खाम्मीन्‍ना, ना आम् लोङ्पी सोकोवारमी लोङ्पई वाईमीन्‍ना। कोङा आन् सूतीम् तेई लो दामी-दामी तेईलो खाम्मीन्‍ना।

११ कोङा आन् गहना वाईमीन्‍ना चोन्‍ना: आम् हूक्पी छाङ् वाईमीन्‍ना ना आम् पईपी सिक्री वाईमीन्‍ना,

१२ ना कोङा आम् नाप्पी नत्थी वाईमीन्‍ना ना आम् नोबोपी मुन्द्री वाईमीन्‍ना, खीक्‍का आम् तोङ्पी ङालीनप् मुकुट वाईमीन्‍ना।

१३ ओरोना आन् हाल्ङोआ लो नाम्छेर्‌बूआलो चोन्ची, खीक्‍का आम् गाम्पी खाम् तेई क सूतीम्, ना हायाम् दामी म्बूट्टालोक तूवा। आम् चाम् थक् क हायाम् योक्छा फूल, खूद ना जौतूनमी तेल तूवा। आन् हायाम् ङालीनप् छूवाना पतोखाता, ना होङाबूमे छूम् खाईप् छूवा।

१४ आन् हायाम् ङालीनप् तूवाकसा आम् नीङ् जाति-जातिचीम् रापी रीङा, ऊदोईपीक्यालो कोङा आन् पीन्‍नाक गौरवमी कारणआ आन् खोत मान्दीक हायाम् ङालीनप् तूवा, योबोरोबू नीनाम्माआ ओरोपीके।

१५ “खोदोलोई आना आम् ङालीनम्पी भरोसा यूक्सू ना आम् नीङ् रीङाना आन् ईल्पो बेलेछी लप् छूवा। आम् दोलाम्पा छूक्ना खाईप् वात्छा आस्दोसो आना बेलेछी लप्‍आ नत्‍तक तोङ्‍ना नत्‍तू।

१६ आना हेप् आम् तेई खाईना कोम् होम्पी हायाम् नम्‍लोना चोम्दीम्पा थान बानेई मअ, ना मूङ्‍कपीङ् आन् बेलेछी लअ। मूङ्‍कतोङ्ने लाईस्पी हाल्‍लोसो मान्छूक तूवा ना दोस्पीसो छूनो।

१७ कोङा आन् पीन्‍नाक हाल्ङोम् लो नाम्छेर्‌बूम्‍लो हायाम् ङालीनप् गहनापीका आना आम् होप्मी लागी वात्छा मीस्मी ङोङोक्‍छे बानेईमना मूङ्‍कस्का बेलेछी लअ।

१८ आना म्बूट्टालोक आम् तेई मूङ्‍कस् खाम्मीम् लागी खाईयू, ना ओ तेल लो धूपलो मूङ्‍कचीम् लाईस्पी चारेई मअ।

१९ कोङा आन् चाम्दूम्सो जूतेई मीम्पीन्‍ना, हायाम् योक्छा फूल, खूद ना जौतूनमी तेल आन् चाम् पीन्‍ना, खोदोलोई आना मूङ्‍क खची लाईस्पी नाम्चानप् म्मूर् छूम् लागी चारेई मअ। मूङ्‍क खोलोङ् मूङ्‍क तोङ्नाङ् छूवा, योबोरोबू नीनाम्माआ ओरोपीका।

२० “खीक्‍का आना ओ लागी वात्क आम् छास् खाईना ङोङोक्छेचीम् लागी चाम् थक् तोङ्ना बलिदान चारेई मअ। ऊई आन् बेलेछी लकसाङ् मान्‍लान्‍नायोनाई?

२१ आना ओ छास् सेत्ना मूङ्‍क ङोङोक्छेचीम् लागी बलि चारेईमची।

२२ आना ङ्‍क खोलोङ् ईजेर्म् लप् लक् लो बेलेछीलम् लक्लो मलो आम्होप् सोलोमे तूवालोक लेईमी मीन्मारो मान्मन्‍ना, खोदोलो आन् फूतीकेर्, तेईमान्दीक ना आम् हीःपी दीसाछोक्स्क तूवा।

२३ “धिक्‍कार! आन् धिक्‍कार! योबोरोबू नीनाम्माआ ओरोपीके। ङ्‍क खोलोङ् आम् रई लक्चीकाङ्

२४ आना आम् होप्मी लागी बोप्‍रो बानेईम ना खोलोङ् चोक होम्पी ई-ईबूम् ओरोरेप् देऊता-थान बानेईम।

२५ खोलोङ् लाम्मी कूना होम्पी आना आम् होप्मी देऊता-थान बानेईम, ना मूङ्‍कलाम्पा लाम्दूम्प् खोलोङ् आना आम् गाम् पीचीना आना आम् बेलेछीलम् लक् पतो खाईमीयू ना आना आम् ङालीनप् गाम् अशुद्ध मअ।

२६ तूम्‍लूलम् लप् मिश्री आम् खीम्तोनीस्कासो आन् बेलेछी लअ, ना आना आम् बेलेछीलम् लक् पतो खाईमीना कोङ् ओ छूली काईमीयो।

२७ खन्सा कोङा ओ हूः आम् ऊल्‍लोङ्पी सतूना आम् इलाका चीदाप् मीन्पीन्‍ना। कोङा आन् तूम्‍लूलम् म्वोर्वालोक आम् साछीमी पलिश्तीचीम् लोभपी छूम् लागी पीन्दीन्‍ना। खस्सो तूम्‍लूलम् आम् वोर्वा तचीना छाक्‍का छूवा।

२८ आन् अश्शूरीस्कासो बेलेछी लअ, ऊदोईपीक्यालो आन् सम्तूक मान्छूक तूवा। खीक्‍कानासो आन् सम्तूक मान्छू।

२९ पईकार मस्को छाप्कूवा बेबिलोनियापीसो आना आम् बेलेछीलम् लक् पतो खाईमीयू, खोदोलोई मूङ्‍कसासो आन् सम्तूक मान्छूक तूवा।

३० “योबोरोबू नीनाम्माआ ओरोपीके: आन् कमजोर गोङ्लोक तूये, ऊदोईपीक्यालो आना ङ्‍क खोलोङ् ईङईम् लप् लक् बेलेछी लप्‍आ मईक तोङ्ना मय!

३१ खोलोङ् लाम्मी कूना होम्पी बोप्‍रो लो खोलोङ् चोक होम्पी आम् देऊता-थानलो आना बानेईम। खोरोदोसो आन् बेलेछीलप् तोङ्‍क मान्तून्‍ना, ऊदोईपीक्यालो आना दूक्नासी लाम् मानेई मान्‍मक तूवा।

३२ “आन् तूम्‍लूलप् मीम्छा! आम् तूप्पोम् फाईपी बीन्‍नीपा वात्छा नत्‍त!

३३ मीचान् खोलोङ् बेलेछी लप्ची दूक्नासी पीयची, खोदोलोई आना क मोरो मान्ममो आम् लूङ्पास् हूक्छो पीयची। मूङ्‍कस् लीक् हेम्‍लाम्पा तानूना आन्लो तूम्‍लू लनूव पीक्ना आनान् मूङ्‍कस् घूसये पीयची।

३४ खन्सा आन् बेलेछीलम् लक्पी बीन्‍नीपा मीम्छाचीप्का फाल्तोङ् छूवा। आन् फाकेई मम् लागी आस्सो आम् दोस्-दोस् लाम्दूम् बोक्स्‍नो। आनान् ऊल्तोई मअ, ऊदोईपीक्यालो आना दूक्नासी पीयची, खोदोलोई बीन्‍नीपा आसासो आन् दूक्नासी पीनो।

३५ “खन्सा ए बेलेछी लप्ङा, योबोरोबूम् रीङ्बऊ येन्व!

३६ योबोरोबू नीनाम्माआ ओरोपीके: आना आम् दाचाम् खर्च मना आना नत्क आम् सोलोस्का फूतीकेर् मन्चीना ईङईम्‍लप् लक् मक खोलोआ तूम् तचीकसा, ना आना खोलोङ् ईजेर्म् लप् आम् ङोङोक्छेस् दप्कसा, ना आना आम् छाचीम् हीः मूङ्‍क ङोङोक्छेपी चारेई मकसा,

३७ आना नत्चीक लो मान्‍नईस्कलो खोलोङ् आम् सोलोस्, अर्थात् आन्लो तूम्‍लूलप् मूङ्‍क खोलोङ् वात्छास् कोङा बात्ल मूयोची। खीक्‍का आम् लीक् हेम्पी आम् ऊल्‍लोङ्पी कोङा मूङ्‍कस् बात्ल मूयोची ना कोङा मूङ्‍कचीम् लाईस्पी आम् तेई बून्पीयान्‍ना, ना मूङ्‍कचा आम् ङाजावा तयची।

३८ तूम्‍लूलप् लो मीस् सेईप् मीम्छालो पीम् पर्ने दण्ड कोङा आन् पीयान्‍ना। कोङा ओ छूली कातो ना नाचूर् लोयोना आम्पी म्फाई लापो।

३९ खीक्‍का कोङा आन् आना नत्क आम् सोलोचीम् हूक्पी पीन्छोयान्‍ना, ना मूङ्‍कचा आना बानेईमक पूजा मस्को बोप्‍रो खोलोङ् हत्दीतची ना ओरोरेप्‍तो तूक देऊता-थानसो खोलोङ् मासेई मदीतची, ना मूङ्‍कचा आम् तेई बूत्‍तस्‍ना फूतीकेर् मये। खीक्‍का मूङ्‍कचा खोलोङ् ङालीनप् आम् गरगहना खाईयची, ना आन् फूतीकेर् मईना होक्सीये।

४० मूङ्‍कचा आम् ऊल्‍लोङ्पी ओेरोसर्प् मीस् तातची, ना मूङ्‍कचा लूङ् होक्सची, ना आन् दोप्सेलआ टुक्रा-टुक्रा मये।

४१ मूङ्‍कचा आम् खीम् खोलोङ् हूईदीतची, ना ओरोसर्प् मीम्छाचीम् मूक्स्दूपी आन् दण्ड पीये। कोङा आन् बेलेछी लम्पीका राम्‍यान्‍ना, ना आना आम् लूङ्पास् हाल्‍लोसो दूक्नासी पीयस्‍नो।

४२ खीक्‍काना आम् ऊल्‍लोङ्पी तूक ओ छूली सेर्‌तो खाते, ना ओ नाचूर् हतेई छूना खाते। हन्‍ना कोङ् वाये तूवो, ना हादेम्सो ओ छूली कात्नो।

४३ “आना आम्होप् सोलोमे तूवालोक लेईमी मीन्मारो मान्मन्‍ना, खोदोलोई आना ङ्‍क खोलोङ् लक् मना कोङ् ओ छूली काईमीयो, खन्सा आना मक लक् तोङ्ना कोङा आन् दण्ड पीयान्‍ना, योबोरोबू नीनाम्माआ ओरोपीके। आना मक खोलोङ् ईजेर्म् लप् लक्पी ऊदोई होसोङ् बेलेछीलम् लक् काप्पू?

४४ “उखान पोक् खोलोआ आम् तोक्पी ङ्‍क उखान पय: “ऊतोङ्‌कई म्मा मूङ्‍क तोङ्‍कङ् म्मेकछासो।”

४५ आन् आम् माम् आछीयाक म्मेकछा के, ऊदोईपीक्यालो आम्माआ म्तूप्पो लो म्छास्लो जेर्‌ची। खीक्‍का आन् आम् नाचीम् म्नेछो के, ऊदोईपीक्यालो खचा खची होप्-होप्मी तूप्पो लो खची छास्लो जेर्‌ची। आम्मा ईल्पो हित्तीमे तूवा, ना आम् पा ईल्पो एमोरी तूवा।

४६ आम्ना सामरिया तूवा, मूङ्‍क आन् तूवाकपीका योऊना हेम्पी मीम्छा म्छास्का तूवादोङा। आम् नेछो क सदोम तूवा, मूङ्‍क आन् तूवाकपीका योऊमेर हेम्पी मीम्छा म्छास्का तूवादोङा।

४७ आन् मूङ्‍कचीम् रई लाम्पीङाङ् लाम्मान्दूम्ना ना मूङ्‍कचीम् ईजेर्म् लप् वोर्वाङाङ् मान्मन्‍ना, खोदोलोई आन् क चीबाईप् नाम्‍लापीङ् आम् होप्मी खोलोङ् वोर्वापी मूङ्‍कचीप्कासो दूङ् रई छूवा।

४८ कोङ् लेईप्चाप् तूवो पीम् म्होप्ङा साक्छी यूयान्चीना योबोरोबू नीनाम्माआ ओरोपीके, आन्‍ना आम् मेकछास्का मनूम्क तोङ्नान् आम् नेछो सदोमआ लो म्मेकछाचालो हाल्‍लोसो मस्क मान्तू।

४९ “खोङ्‍व, आम् नेछो सदोममी मोऊ क ङ्‍क तोङ्‍क तूवा: मूङ्‍क म्मेकछास्का नाम्दूखू मप् तूवा, मूङ्‍कचा खची बोखातो चदोङ्ची ना खस् खची आईम्‍लप् तूवा। खचा छूक्सीप्ची मान्बोन्छोस्क तूवा।

५० मूङ्‍कचा खीची होपा खची होप् बीन्‍नीपा मीस्पीका दूङ् नप् मीना, ना ओ लाईस्पी ईजेर्म् लप् लक् मची। खन्सा कोङा मूङ्‍कस् खोलोङ् मासेई मूची, मूङ्‍क आना तकङ् तूये।

५१ सामरियाआने आना मक मोऊमी आधासो मोऊ मान्म। आना मूङ्‍कचीप्का दूङ् ईजेर्म् लप् लक् मक तूये, ना आना मक ङ्‍क खोलोङ् लक् खोङाम्नान् आम् लाईस्पी आम् नास् आम् नेछोस् धर्मीतोङ्‍ ङेसे।

५२ आना आम् होप्मी नीङ्ला खात्क तेप्स्व, ऊदोईपीक्यालो आना आम् नास् आम् नेछोस् धर्मीतोङ्‍ ङेप् बानेई मस्क तूये। मूङ्‍कचीम् खची मोऊपीका आम् मोऊ दूङ् रई छूवाकसा मूङ्‍कस् आम्पीका दूङ् धर्मी ङेसे। खन्सा ङईम्पी छूना आम् नीङ्ला खात्क तेप्स्व, ऊदोईपीक्यालो आना आम् नास् आम् नेछोस् धर्मीतोङ् ङेप् बानेई मस्क तूये।

५३ “खोरोदोसो कोङा सदोम म्छास्का खची सूक्वा लो चामोवालो आनूछूयोची, ना मूङ्‍कचीम् साथपी कोङा आन्सो आम् सूक्वा लो चामोवालो आन्छोयान्‍ना।

५४ खीक्‍काना आना आम् होपा मक खोलोङ् लक्पी आन् आछीयाङ् आम् ङईम् लये, ऊदोईपीक्यालो आना मक मोऊआ आम् नास् आम् नेछोस् सान्त्वना पीचीक तूये।

५५ आम् नास् आम् नेछोस्, अर्थात् सदोम म्छास्का, ना सामरिया म्छास्का खची होप्मी लाईस्पीक अवस्थापी आत्‍ते, ना आन्सो आम् मेकछास्का आम् होप्मी लाईस्पीक अवस्थापीङ् आत्‍ते।

५६-५७ आना नाम्दूखू मईक लेईपी आना मक रई लक् खोछेईम् लाईस्पी आम् नेछो सदोममी नीङ्सो आना मान्पोन्‍नाक तूवा। खोरोदोसो आन् सेस्वा मीक् आम् बरबारपी तूप् मीस्, अर्थात् एदोममी मेकछाचा, मूङ्‍कम् म्खीम्‍तोनीचा ना पलिश्तीचीम् मेकछाचा आम् निन्दा मचयस्क तूये।

५८ आना तूम्‍लू लकम् लो ईजेर्म् लप् वोर्वा मकम्‍लो दण्ड तय, योबोरोबूआ ओरोपीके।

५९ “योबोरोबू नीनाम्माआ ओरोपीके: आना वोर्वा मक तोङ्ना कोङासो आन्लो वोर्वा मूयो, ऊदोईपीक्यालो आना करार गस्‍ना ओ भाकल जेर्‌क तूये।

६० खोरोदोसो आन् सोलोमे तूवालोक लेईपी कोङा आन्लो मूक ओ करार मीनोना दोस्का-दोस्का सम्मोकम् लागी करार छूयो।

६१ खीक्‍काना आना आम् होपा मक खोलोङ् रई लक्मी मीन्मारो मय ना आन् आम् ङईम् लईना आम् नास् आम् नेछोस् सामरिया लो सदोमलो आना होसोङ् लाम्तूम्मा मीयची। कोङा आन् आम् छास् तोङ्नाङ् मूङ्‍कस् पीयान्‍ना, खोदोलोई कोङा आन्लो छूयूक ओ करारमी कारणआ क मा।

६२ ओरोना कोङा आन्लो ओ करार छूयो, ना आना कोङ्‌ङा योबोरोबू पीम् छेत्‍त।

६३ आना मक खोलोङ् रई लक्पी कोङा आन् छेमा पीयान्‍कप्का, आना आम्होपा मक मोऊ मीन्‍नना आम् ङईम् लये, खीक्‍का आन् ङाजावापी छूकसा आना हादेम्सो आम् ङः हत्‍तनो, योबोरोबू नीनाम्माआ ओरोपीके।”

नीच्‍ची बोबोकील्‍ली लो ईबूम् वाचोसीम् पऊलो

१७

ङ्‍क योबोरोबूम् रीङ्बऊ ओपी ता:

२ “ए मीस्मी छाङा, ईबूम् उखान पव, इस्राएलपी तूप् मीस् ईबूम् पोम् ललई येईमीचीव।

३ मूङ्‍कस् ओरोलचीव, योबोरोबू नीनाम्माआ ओरोपीके: हायाम् म्‍राःरालोक लाप्‍तो ना ओरोबाईप् म्खाल्-खाल्क रङ्गलोक म्मूई तूप् ईबूम् हायाम् देप् बोबोकील्‍ली लेबनानपी ता, खीक्‍का देवदारुम् म्छो मूङ्‍कसा अत्दीतू।

४ खीक्‍का मूङ्‍कसा मूङ्‍क देवदारुम् म्छो पईकार मप्मी छाप्कूवापी खाईयू, ना मूङ्‍क पईकार मप्चीम् सहरपी लेतू।

५ “खीक्‍काना मूङ्‍कसा छाप्कूवापीका हेप् चालेई खाईना मलील थाम्पूपी लेतू। मूङ्‍कसा बैँसमी पोऊ तोङ्ना ओरोतो काऊ तूवाक थाऊपी मूङ्‍क लेतू,

६ ना मूङ्‍क लीमाना मूमूयोक वाचोसीम् पऊ छूवा, ना मूङ्‍कम् म्गेम् मूङ्‍क बोबोकील्‍ली हेम् खाता खोदोलोई मूङ्‍कम् म्साम् क बोहोगोपू वोङा। ओरोना मूङ्‍क ईबूम् वाचोसीम् पऊ छूवा खीक्‍का मूङ्‍कम् म्गेम् मीयू ना मूङ्‍कप्का ओरोतो म्बोऊसो मीयू।

७ “खोदोलोई हायाम् म्‍राःरालोक ना म्मूईआ पेप्खाप् आर्को ईबूम् ओरोदेप् बोबोकील्‍ली तूवा। मूङ्‍क वाचोसीम् पऊआ म्साम् लेत्चीक थाऊपीका बीन्‍नी खाईम् लागी ना काऊ तोम् लागी म्गेम् मूङ्‍क बोबोकील्‍ली हेम् फैलेई मअ।

८ मूङ्‍कपी म्गेम् मीनूव, म्चो मीनूव ना मूङ्‍क ईबूम् नप् वाचोसीम् पऊ छूनूव पीकाना ओरोतो काऊलोक ईबूम् नप् थाम्पूपी लेईम्पा तूवा।

९ “मूङ्‍कस् ओरोलचीव, योबोरोबू नीनाम्माआ ओरोपीके: ऊई मूङ्‍क नम्‍लोना पईकयो? ऊई मूङ्‍क म्साम्‍लोङ् देल्दीतस्‍नोकयो ना मूङ्‍कम् म्चो बीक्दीतस्‍नोकयो, ना मूङ्‍क हार्‌खात्नोकयो? मूङ्‍कम् मालोक म्‍लीम् खोलोङ् ओईलेई छूखाते। मूङ्‍क म्साम्‍लोङ् देल्म्दीम् लागी हायाम् राःरालोक हूः अथवा ओरोसर्प् मीस् चाहेई छूनो।

१० ऊई मूङ्‍क बीन्‍नी सारेई मयाम्दोसो नम्‍लोना पईकयो? नाम्‍आप्स्को हेम्क हूक्‍आ गककप्का ऊई मूङ्‍क खोलोङ् हार्‌खात्नोकयो, मूङ्‍क लीम्क थाऊपीङ् हार्‌खात्नोयोनाई?”

११ खीक्‍काना ङ्‍क योबोरोबूम् रीङ्बऊ ओपी ता:

१२ “ङ्‍क विद्रोह मप् इस्राएलपीक मीस् ओरोलचीव, ऊई आन्‍ना ङ्‍क रीङ्मी अर्थ ऊये पीम्, छेत्नूम्‍नोयो? मूङ्‍कस् ओरोलचीव: बेबिलोनपीक होङाबू यरूशलेमपी खाता, ना मूङ्‍कपीक होङाबू लो अधिकृतचीलो म्होप्मी साथपी बेबिलोनपी बाईयू।

१३ खीक्‍काना बेबिलोनपीक होङाबूआ यरूशलेमपीक होङाबूम् वंश तूवाकपीक ईल्पो खाईयू ना मूङ्‍क पस्तून चामीना मूङ्‍कलो सन्धि मअ। खीक्‍का मूङ्‍कसा छाप्कूवापी तूवाक देप् मीस् खोलोङ् कैद मस्‍ना खाईची।

१४ मूङ्‍क चारखम् म्‍राःरा मान्तूप् ना हादेम्सो पोमान्दूर्प् छूनूव, ना मूङ्‌कसा मक सन्धिम् रीङ् रेप्‍पनाङाङ् मूङ्‍क छाप्कूवा पोचीम् दूर पीकाना बेबिलोनपीक होङाबूआ ओरो मक के।

१५ खोदोलोई यहूदापीक होङाबूआ मिश्र छाप्कूवापीक होङाबू केईका ओरोतो खोक् लो ओरोसर्प् सेनालो हईछोक्सीकाव पीकाना रीदाम् पोक्ची पोक्स्‍ना मूङ्‍कसा बेबिलोनपीक होङाबूम् ऊल्‍लोङ्पी विद्रोह मअ। ऊई मूङ्‍क सफल छूयेयोनाई? ऊई ङ्‍क तोङ्‍क लक् मप् मीस् ऊम्केई छूम् दूरयोनाई? सन्धि मस्क गसकप्कासो ऊई मूङ्‍क ऊम्केई छूम् दूरयोनाई?

१६ “कोङ् लेईप्चाप् तूवो पीम् म्होप्ङा साक्छी यूयान्चीना योबोरोबू नीनाम्माआ ओरोपीके, मूङ्‍क होङाबू बेबिलोनपी सीये। मूङ्‍क होङाबू बानेई मम् लागी सिंहासनपी यूप् बेबिलोनपीक होङाबूम् करार मूङ्‍कसा मोरोक मीयू ना मूङ्‍क होङाबूलो सन्धि मक मूङ्‍कसा गसू। खन्सा होङाबूम् छाप्कूवापी अर्थात् बेबिलोनपीङ् मूङ्‍क सीये।

१७ मिश्र छाप्कूवापीक फारोम् हायाम् म्‍राःरालोक सेना लो देप् दलआलो जूम्‍लूक्पी मूङ्‍क बोम्छोम् दूरस्‍नो, ऊदोईपीक्यालो बेबिलोनपीक होङाबूआ ओरोसर्प् मीस् मासेई मम् लागी देप्-देप् छेम्सी बोङ ना मूङ्‍कस् ऊर्म् लागी पर्खाल बानेई मय।

१८ मूङ्‍कसा करार गसू ना मूङ्‍कसा पस्‍तून चक मोरोक मीयू। मूङ्‍कसा ङ्‍क तोङ्‍क लक् मकसा, मूङ्‍क ऊम्केई छूनो।

१९ “खन्सा योबोरोबू नीनाम्माआ ओरोपीके: कोङ् लेईप्चाप् तूवो पीम् ओ होप्ङा साक्छी यूयोङ्चूङ्ना ओरोपीको, मूङ्‍कसा ओ पस्तून चक मोरोक मीकसा लो ओ करार गस्कसालो कोङा मूङ्‍क दण्ड पीयो।

२० कोङा ओ हूक्‍रीऊ मूङ्‍कम् थेम्पी हाप्सो ना मूङ्‍क ओ वोमोपी सेते। कोङा मूङ्‍क बेबिलोनपी तातो, ना मूङ्‍क ओ हेम् अविश्‍वासी छूवाकसा कोङा मूङ्‍कम् नीया मूयो।

२१ मूङ्‍कम् जूकाना खाताक खोलोङ् सेना दोप्सेलआ सेतची, ना लेताकस् क खोलोपी छाछापूत्‍ता छूखाते। खोदोलो कोङ् योबोरोबूआङ् ङ्‍क रीङ् पीकोक पीम् आना छेत्‍त।

२२ “योबोरोबू नीनाम्माआ ओरोपीके: ईबूम् देवदारुम् म्छोक्‍तोक चीमा म्‍लीम् थायोना खायो, ना ईबूम् ओरोरेप् कोम्पी कोङा मूक लेतो।

२३ इस्राएलपी तूक कोम्मी म्छोक्‍तो कोङा मूङ्‍क लेतो। खीक्‍का मूङ्‍कम् म्गेम् मीय ना मूङ्‍कपी म्चो सेये, ना मूङ्‍क ईबूम् हायाम् नप् देवदारुम् पऊ छूये। खीक्‍का म्खाल्-खाल्क छोऊआ मूङ्‍कपी योङ् मईची, ना मूङ्‍कम् गीम्जूवापी मूङ्‍क छोऊ तूये।

२४ सोगोपाक खोलोङ् सीछोआ ङ्‍क रीङ् छेत्‍तची, ओरोरेप् सीछो चीरेप् बानेईमप्, ना चीरेप् सीछो ओरोरेप् बानेईमप्, गीगीयोक सीछो हार्खामीक् ना हार्प् खाप् सीछो गीगीयोक बानेईमप् कोङ् योबोरोबूङ् के। ङ्‍क कोङ् योबोरोबूआङ् पीकोक के, ना कोङा मूङ्‍क आछीयाङ् मूयो।”

मोऊ मप् मीस् सीये

१८

ङ्‍क योबोरोबूम् रीङ्बऊ ओपी ता:

२ “इस्राएल छाप्कूवाम् तोक्पीक ङ्‍क उखान दोरेई छूवाकम् अर्थ ऊये?

‘पापाचा जूजूर्पा वाचोसी चची,

खीक्‍का खची छाचीम् काङ् यासा।’

३ “कोङ् लेईप्चाप् तूवो पीम् म्होप्ङा साक्छी यूयान्चीना योबोरोबू नीनाम्माआ ओरोपीके, आन्‍ना इस्राएलपी हादेम्सो ङ्‍क उखान पईनूम्नो।

४ ऊदोईपीक्यालो खोलोङ्मी रीराम ओ हूक्पी तूये, म्पा लो म्छालो, मूङ्‍क नीप्पोम् रीराम ओमीङ् के। आस्कसाई मोऊ मय, मूङ्‍कङ् सीये।

५ “मूङ्‍कपी ईल्पो मीस् धर्मी तूये,

मूङ्‍कसा नीयालोक ना थीक् लक् मय।

६ मूङ्‍कसा कोम् होम्पी तूक देऊता-थानपी तूना चईनो,

अथवा इस्राएलपीक ङोङोक्छे हेम् खोङनो।

मूङ्‍कसा म्खीम्‍तोनीम् तोमा अशुद्ध मईनो,

अथवा म्गाम्पीक ताईक नाम्‍लापी म्गाम्पीक ताप् मीम्छालो मूङ्‍क ईम्स्‍नो।

७ मूङ्‍कसा आस्सो अत्यचार मईनो,

खोदोलोई नोः गोप्चा धितो यूक्स्चीक थक् खसा आन्छयची।

मूङ्‍क खूस्‍नो,

खोदोलोई साका सीप्ची चाम् थक् पीयची,

ना फूतीकेर्‌ची तेई खाम्मीयची।

८ मूङ्‍कसा ब्याजपी नोः पीयस्‍नो,

रई लक् मम्पीका म्हूः छूबूरी यूक्स,

मीस्मी रापी सत्यलो नीया मय।

९ मूङ्‍कसा ओ ललई रेप्प

ना विश्‍वासलो खोलोङ् ओ नियम रेप्प।

मूङ्‍क मीस् धर्मी के।

मूङ्‍क आछीयाङ् लेत्चाये,

योबोरोबू नीनाम्माआ ओरोपीके।

१० “मूङ्‍कम् ईल्पो छूलीपो वात्छा म्छा तूये, मूङ्‍कसा मीस् सेत अथवा तोप्‍तो छाम्पा तूक रई लक् मय

११ (खोदोलोई मूङ्‍कम् म्पा क ङ्‍क रई लक् तूकपीक ईबूम्सो मक मान्तू):

“मूङ्‍कम् म्छाआ कोम् होम्पी तूक देऊता-थानपी तूना चय।

म्खीम्‍तोनीम् तोमा अशुद्ध मय।

१२ मूङ्‍कसा छूक्सीप्ची अत्यचार मय।

मूङ्‍क खूसे।

धितो यूक्स्चीक थक् आत्‍तनो।

मूङ्‍कसा ङोङोक्छे हेम् खोङ।

ईजेर्म् लप् लक् मय।

१३ मूङ्‍कसा ब्याजपी नोः पीय ना हायाम् देतो नाफा मय।

ऊई ङ्‍क तोङ्‍क मीस् लेतेयोनाई? मूङ्‍क लेत्नो। मूङ्‍कसा ङ्‍क तोङ्‍क ईजेर्म् लप् लक् मकसा मूङ्‍क सेईम्ङा छूये, ना मूङ्‍क सीकपी मूङ्‍क म्होप्ङा दोसी छूये।

१४ “खोदोलोई, मूङ्‍क मोऊपो मीस्मी ईल्पो ङ्‍क तोङ्‍क वात्छा म्छा तूये; ना मूङ्‍कसा म्पा मक खोलोङ् मोऊ तय, मूङ्‍क खोलोङ् मूङ्‍कसा तयदोसो मूङ्‍कसा मूङ्‍क तोङ्‍क लक् मईनो:

१५ “मूङ्‍कसा कोम् होम्पी तूक देऊता-थानपी तूना चईनो,

अथवा इस्राएलपी तूक ङोङोक्छे हेम् खोङनो।

मूङ्‍कसा म्खीम्‍तोनीम् तोमा अशुद्ध मईनो।

१६ मूङ्‍कसा आस्सो अत्यचार मईनो,

अथवा धितो यूक्सना नोः गोङनो।

मूङ्‍क खूस्‍नो,

खोदोलोई साका सीप्ची चाम् थक् पीयची,

ना फूतीकेर्‌ची तेई खाम्मीयची।

१७ मूङ्‍कसा मोऊ मम्पीका म्हूः छूबूरी यूक्सू,

ना ब्याजपी नोः पीयस्‍नो अथवा मूङ्‍कप्का नाफा मईनो।

ओ नियम लो ओ ललईलो रेप्‍प।

मूङ्‍क म्पा मोऊ मकसा सीनो। मूङ्‍क आछीयाङ् लेत्चाये।

१८ खोदोलोई मूङ्‍कम् म्पा क मोऊ मकसाङ् सीये, ऊदोईपीक्यालो मूङ्‍कसा जबरजस्ती खाप्चीमा लाप्दोङू, मूङ्‍कसा म्नेछो लूतेई मअ ना म्होप्मी मीस्मी रापी मूङ्‍कसा रई लक् मदोङू।

१९ “खोरोदोसो आन्‍ना ओरो पीक्‍नीना तत्‍नूम्, ‘म्पा मक मोऊमी दण्ड ऊदोई म्छाआ तेम् बोक्स्‍नो?’ मूङ्‍क म्छाआ नीयालोक ना नप् लक् मक तूये, ना खोलोङ् ओ ललई नम्‍लोना रेप्कसा, मूङ्‍क आछीयाङ् लेते।

२० आसाई मोऊ मय, मूङ्‍क सीये। म्पाआ मक मोऊमी दण्ड म्छा तेम् बोक्स्‍नो, ना म्पासो म्छाआ मक मोऊमी दण्ड तेम् बोक्स्‍नो। धर्मी मीचा म्होप्मी धार्मिकताम् पूनाऊनी तय ना दुष्‍ट मीचा म्होपा मईक रई लक्मी दण्ड तय।

२१ “खोदोलोई हेप् दुष्‍ट मीचा म्होपा मक खोलोङ् मोऊ होक्सीना ओ ललई रेप्क तूये, ना नीयालोक ना नप् लक् मक तूदोक, मूङ्‍क आछीयाङ् लेते; मूङ्‍क सीनो।

२२ मूङ्‍कसा ऊतोङ्‍क मोऊ मदोसो हन्‍ना मूङ्‍कम् ऊल्‍लोङ्पी मूङ्‍कसा मक मोऊमी मीन्मारो छूनो। मूङ्‍कसा मक धार्मिक लक्मी कारणआ मूङ्‍क लेत्चाये।

२३ ऊई दुष्‍ट मीस् सीलो कोङ् ओ जी नईयोनाई? योबोरोबू नीनाम्माआ ओरोपीके। बरू खचा रई लक् मम् होक्सीयस्‍ना खस् लेत्चाईक खोम् ओ लन्ची मान्तूयोनाई?

२४ “खोदोलोई धर्मी मीचा म्होप्मी धार्मिकता होक्सीयना मोऊ मय, ना दुष्‍ट मीचा मईक ईजेर्म् लप् लक् मईदोक, ऊई मूङ्‍क लेतेयोनाई? मूङ्‍कसा लाईस्पी ऊतोङ्‍क धार्मिक लक् मदोसो मूङ्‍क लक्मी मीन्मारो छूनो। मूङ्‍कम् अविश्‍वासआ लो मूङ्‌कसा मक मोऊमी कारणआलो मूङ्‍क सीये।

२५ “खोरोदोसो आन्‍ना ओरोना पीक्नी, ‘योबोरोबूम् लक् नीयालोक मान्तू।’ ए इस्राएलपी तूप् मीस्चे, येन्‍नूम्व: ऊई कोङा मूक लक् नीयालोक मान्तूयोनाई? ऊई आन्‍ना मनूम्क लक् अन्यालोक मान्तूयोनाई?

२६ धर्मी मीचा म्होप्मी धार्मिकता होक्सीयना मोऊ मईदोक, मूङ्‍क मोऊआ गर्दाङ् मूङ्‍क मीस् सीये। मूङ्‍कसा मक मोऊमी कारणआङ् मूङ्‍क सीये।

२७ खोदोलोई दुष्‍ट मीचा म्होपा मक रई लक् होक्सीयना नप् लक् मईदोक, मूङ्‍कसा म्‍रीराम लेन्चामीय।

२८ मूङ्‍कसा विचार मय ना म्होपा मक खोलोङ् मोऊ मीन्‍नना मूङ्‍कप्का आत्‍दोक मूङ्‍क आछीयाङ् लेत्चाये, मूङ्‍क सीनो।

२९ खोरोदोसो इस्राएलपी तूप् मीचा ओरोपीके, ‘योबोरोबूम् लक् नीयालोक मान्तू।’ ए इस्राएलपी तूप् मीस्चे, ऊई ओ लक् नीयालोक मान्तूयोनाई? ऊई आम्नी लक् अन्यालोक मान्तूयोनाई?

३० “खन्सा ए इस्राएलपी तूप् मीस्चे, कोङा आन्‍नी खोलोमीङ् आन्‍ना मनूम्क लक् तोङ्ना आम्नी नीया मूयो, योबोरोबू नीनाम्माआ ओरोपीके। वालूम्मा मनूम्व! आम्नी मोऊपीका आत्‍तानीव! मोऊआ गर्दा आन्‍नी मासेई छूम् बोनूनव!

३१ आन्‍ना मनूम्क खोलोङ् अपराध होक्सायानूम्व, ना नयाँ गोङ् लो नयाँ आत्मालो आन्‍ना आम्नी होप्पी यूक्सानूम्व। आन्‍नी ऊदोई सीनी, ए इस्राएलपी तूप् मीस्चे?

३२ ऊदोईपीक्यालो हेप् मीस् सीलो कोङ् ओ सानीवा चानईनो, योबोरोबू नीनाम्माआ ओरोपीके। वालूम्मा मनूम्व, ना लेत्चानीव!

इस्राएलपीक चारतोप्चीम् लागी तूनीवा मस्क

१९

“इस्राएलपीक चारतोप्चीम् लागी ङ्‍क तोङ्ना तूनीवा मनूम्व,

२ ना ओरोपीकानीव:

“आम् मा गूङ्‌गीनारमी रापी

ऊतोङ्‍क गूङ्‌गीनारमी म्मा तूवा!

मूङ्‍कसा म्छाचीम् चोलो-गूलो मतो

सोलो गूङ्‌गीनारमी रापी दीन्दीन्ची।

३ मूङ्‍क म्छास् तूवाकपीक ईबूम् खसा चोलो-गूलो मना पमीयू,

ना मूङ्‍क ईबूम् बल्या गूङ्‌गीनार छूवा।

खीक्‍का मूङ्‌क सीकार मम् ईन्ची

ना मूङ्‌कसा मीस् चाम् थालेई मअ।

४ जाति-जातिचा मूङ्‍कम् तोक्पी येन्ची,

ना मूङ्‌कचा खूलूम् फूत्ची, ना मूङ्‍क खूलूम्पी वाईखी।

खीक्‍का खचा मूङ्‍क खोतीबाआ लात्चीना

मिश्र छाप्कूवापी खाईची।

५ “मूङ्‍क गूङ्‌गीनारमी म्माआ म्होप्मी आसा पूरा मान्छूक लो,

म्होपा मीनाक पूरा मान्छूकलो तना,

मूङ्‍कसा म्छास् तूवाकपीक आर्को ईबूम् खाईयू,

ना मूङ्‍क ईबूम् बल्या गूङ्‌गीनार बानेई मअ।

६ खीक्‍का गूङ्‌गीनारमी रापी मूङ्‍क एक्सा-मेक्सा लाम्दूम् थालेई मअ,

ऊदोईपीक्यालो मूङ्‍क ईबूम् बल्या ना सोलो गूङ्‌गीनार छूवाखात्क तूवा।

मूङ्‍क सीकार मम् ईन्ची,

ना मीस् चाम् थालेई मअ।

७ मूङ्‍कसा मूङ्‌कचीम् किल्‍ला खोलोङ् हत्दीतू,

ना मूङ्‍कचीम् सहर खोलोङ् गोङ्‌रूत्खाप् मदीतू।

खीक्‍का मूङ्‍क ङूराक साल्म्‍आ

छाप्कूवा लो मूङ्‌कपी तूवाकलो खोलोङ् खची चारत्‍ता।

८ खीक्‍काना जाति-जातिस् खची बरबारपीक इलाकापीका ता,

ना खचा मूङ्‍कम् लागी वोमो ताईची,

ना मूङ्‍कम् लागी जाल हाप्स्ची,

ना मूङ्‍क खूलूम्पी लाप्ची।

९ खीक्‍का खचा मूङ्‍क खोतीबाआ लात्चीना ईबूम् खरपी तेस्ची,

ना मूङ्‍क बेबिलोनपीक होङाबूम् दोक्पी तात्ची।

इस्राएलपीक कोम् होम्पी मूङ्‍कम् साल्म् हन्‍ना हाल्‍लोसो येईम् बोनूनव पीकाना

खचा मूङ्‍क थूनापी यूक्स्ची।

१० “काऊमी दोक्पी लेईम्पा वाचोसीखापी तूवाक

वाचोसीम् पऊ तोङ्‍क आम् मा तूवा।

हायाम् काऊ तूवाकसा मूङ्‍क म्चोआ पेप्छोक्स्क

ना म्गेम्‍आ नेप्छोक्स्क तूवा।

११ मूङ्‍कम् म्गेम् हायाम् चीप् तूवा,

ना चारतोप्मी राजदण्ड बानेई मम् लागी नप् तूवा।

हायाम् तेईप् म्गेम् तूवाकपी मूङ्‍क ओरोरेप् छूवाना पतोखाता;

मूङ्‍कम् म्गेम् हायाम् देतो तूवा,

ना मूङ्‍क ओरोरेप् ङेसा।

१२ खोदोलोई छूलीलोक हूःआ मूङ्‍क देल्दीत्दीत्ची,

ना यीक्पी होलात्ची।

नाम्‍आप्स्को हेम् क हीक्‍आ मूङ्‍क हार्‌खाता,

ना मूङ्‍कम् म्चो खोलोङ् हूप्सा।

मूङ्‍कम् पोचीप् म्गेम् खोलोङ् हार्‌खाता,

ना मीःआ मूङ्‍क हूयाखाता।

१३ खीक्‍काना मूङ्‍क मरुभूमिपी,

सुक्खा थाऊपी ना काऊ मान्तूस्को थाऊपी लेत्ची।

१४ मूङ्‍कम् मुख्य म्गेम् तूवाकपीक ईबूम् म्गेम्पीका मीः लत्‍ता,

ना मूङ्‍कम् म्चो खोलोङ् हूईदीतू।

मूङ्‍कपी पोचीप् तोदी ईबूम्सो म्गेम् बाँकी रयेई मान्छू,

मूङ्‍क म्गेम् चारतोप्मी राजदण्ड बानेई मम् लागी नप् छूवावा।

“ङ्‍क ईबूम् तूनीवाम् छाम् के, ना ङ्‍क तूनीवा मयाम्‍लो गोम् बोक्से।”

विद्रोह मप् इस्राएल

२०

नूक्दोङ्मी ङाक् लाःमी ईक्पोङ् लेईपी इस्राएलपीक हेप् धर्म-सेचीपोस् योबोरोबू तईम् लागी ताना ओ लाईस्पी तूवा।

२ खीक्‍काना ङ्‍क योबोरोबूम् रीङ्बऊ ओपी ता:

३ “ए मीस्मी छाङा, इस्राएलपीक धर्म-सेचीपोस्का रीङ् मव ना मूङ्‍कस् ओरोलचीव, योबोरोबू नीनाम्माआ ओरोपीके: ऊई आन्‍नी कोङ् ऊची तईम् लागी तानीकयो? कोङ् लेईप्चाप् तूवो पीम् म्होप्ङा साक्छी यूयान्चीना योबोरोबू नीनाम्माआ ओरोपीके, आन्‍ना कोङ् ऊसो तईम् तईनूम्‍नो।

४ “ए मीस्मी छाङा, ऊई आना मूङ्‍कचीम् नीया मईयो? ऊई आना मूङ्‍कचीम् नीया मईयोनाई? खोरोदोक, मूङ्‍कचीम् खची खूक्सू-खूलूचा मस्क ईजेर्म् लप् वोर्वाम् तोक्पी मूङ्‍कस् येईमीचीव,

५ ना मूङ्‍कस् ओरोलचीव: योबोरोबू नीनाम्माआ ओरोपीके: ऊक लेईपीई कोङा इस्राएल सोकू, मूङ्‍क लेईङा कोङा ओ हूः थेतूना याकूबमी छामाईचीका पस्तून चो ना कोङ् ओ होप्ङा मूङ्‍कचीम् रापी खोमन्चूङ्। खीक्‍का कोङा ओ हूः थेतूना ओरोपीको, “कोङ् योबोरोबू आम्नी नीनाम्मा के।”

६ मूङ्‍क लेईपी कोङा मूङ्‍कस्का ङ्‍क पस्तून चोक तूवा, कोङा मूङ्‍कस् मिश्र छाप्कूवापीका लातोचीना खची लागी लामूक छाप्कूवापी बायोची, मूङ्‍क छाप्कूवापी ओलोन लो खूदलो बगेई छूये, ना मूङ्‍क छाप्कूवा बीन्‍नीपा छाप्कूवापीका दूङ् ङालीनप् तूये।

७ खीक्‍का कोङा मूङ्‍कस्, ‘आन्‍ना खोलोआ आम्नी मूक्सा तानूम्ना नतानूम्क मूङ्‍क ईजेर्म् लप् ङोङोक्छे खोलोङ् हतेई मनूम्व, ना मिश्र छाप्कूवापीक ङोङोक्छेआ आम्नी होप् अशुद्ध मन्चीनीनव पीको। कोङ् योबोरोबू आम्नी नीनाम्मा के।’

८ “खोदोलोई मूङ्‍कचा ओ ऊल्‍लोङ्पी विद्रोह मची ना मूङ्‍कचा ओ रीङ् मान्येईची। खीक्‍का खची मूक्सा तचीना नत्चीक मूङ्‍क ईजेर्म् लप् ङोङोक्छे खचा मान्होन्लाची, ना मूङ्‍कचा मिश्र छाप्कूवापीक ङोङोक्छेसो मान्होन्येची। खन्सा कोङा ओरोपीको, मूङ्‍कस् मिश्र छाप्कूवापी तूलोङ् कोङा ओ छूली मूङ्‍कचीपी कातो, खोलोङ् ओ छूली मूङ्‌कचीपी कातो।

९ खोदोलोई ऊक जातिचीम् रापीई मूङ्‍कस् तूवाक तूवा ना मूङ्‍क जातिचीम् मूक्स्दूपीङ् कोङा मूङ्‍कस् मिश्र छाप्कूवापीका लातूचीना बायूची ना ओ होप् छेईमीन्चूङ्। मूङ्‍क जातिचीम् मूक्स्दूपी ओ नीङ् अपवित्र छूनूनव पीकोना कोङा ओ नीङ्ला यूम् लागी ङ्‍क लक् मूक तूवा।

१० खन्सा कोङा मूङ्‍कस् मिश्र छाप्कूवापीका लातूचीना गोङ्‍रूत्खाप् थाम्पूपी बायूची।

११ कोङा मूङ्‍कस् ओ ललई पीयूची ना ओ नियम खोमीयूची। मूङ्‍क ओ ललई लो नियमलो रेप् मीस् मूङ्‍कलाम्पाङ् लेते।

१२ मूङ्‍कप्का बाहेक खस् पवित्र मप् कोङ् योबोरोबूङ् के पीम् रीङ् मूङ्‍कचा छेत्‍चीनूव पीकोना ओ रापी लो आम्नी रापीलो चीन्‍नम् लागी कोङा मूङ्‍कस् नोम्चीम् लेईसो तोकेई मीयूपूची।

१३ “खोरोदोसो इस्राएलपी तूप् मीस् गोङ्‍रूत्खाप् थाम्पूपी ओ ऊल्‍लोङ्पी विद्रोह मप् छूवा। मूङ्‍कस् ओ ललईपी मान्तो, खोदोलोई मूङ्‍कचा ओ नियम् इन्कार मची (मूङ्‍क रेप् मीस् मूङ्‍कलाम्पाङ् लेते), ना मूङ्‍कचा नोम्चीम् लेई खोलोङ् अशुद्ध मची। खन्सा कोङा ओरोपीको, ङ्‍क गोङ्‍रूत्खाप् थाम्पूपी कोङा ओ छूली मूङ्‍कचीपी कातोना मूङ्‍कस् मासेई मूयोची।

१४ खोदोलोई ऊक जातिचीम् मूक्स्दूपीकाई कोङा मूङ्‍कस् लातूचीना बायूची, मूङ्‍क जातिचीम् मूक्स्दूपी ओ नीङ् अपवित्र छूनूनव पीकोना कोङा ओ नीङ्ला यूम् लागी ङ्‍क लक् मूऊ।

१५ मूङ्‍कप्का बाहेक कोङा ओ हूः थेतूना गोङ्‍रूत्खाप् थाम्पूपी खस्का ङ्‍क पस्तून चो, ना बीन्‍नीपा छाप्कूवापीका दूङ् ङालीनप् ओलोन लो खूदलो बगेई छूक छाप्कूवापी कोङा मूङ्‍कस् खायोचीनो,

१६ ऊदोईपीक्यालो मूङ्‍कचा ओ ललई इन्कार मची ना मूङ्‍कस् ओ नियमपी मान्तो, ना नोम्चीम् लेई अशुद्ध मची। ऊदोईपीक्यालो मूङ्‍कचीम् खची गोङ् खची ङोङोक्छेम् भक्ति मम् हेम् हीक्साक तूवा।

१७ खोरोदोसो कोङा सम्तूमा मीयूचीना मूङ्‍कस् गोङ्‍रूत्खाप् थाम्पूपी मासेई मान्मङाची, अथवा मूङ्‍कस् खोलोङ् मान्सेईङाची।

१८ कोङा गोङ्‍रूत्खाप् थाम्पूपी मूङ्‍कचीम् खची छामाईची, ‘आन्‍नी आम्नी खूक्सू-खूलूचीम् धार्मिक-ललईपी लाम्दूमानीनव अथवा मूङ्‍कचीम् नियम रेपानूम्नव, अथवा मूङ्‍कचीम् ङोङोक्छेआ आन्‍नी आम्नी होप् अशुद्ध मन्चीनीनव पीको।

१९ कोङ् योबोरोबू आम्नी नीनाम्मा के। ओ निमयपी लाम्दूमानीव, ना ओ ललई नम्‍लोना रेपानूम्व।

२० ओ नोम्चीम् लेई पवित्र यूक्सानूम्व, ना मूङ्‍क नोम्चीम् लेई ओ रापी लो आम्नी रापीलो ईबूम् चीन्‍न छूनूव। खीक्‍काना आन्‍ना कोङ्‌ङा योबोरोबू आम्नी नीनाम्मा के पीम् छेत्नूम्।’

२१ “खोदोलोई मूङ्‍कचीम् खची छामाईचीसो ओ ऊल्‍लोङ्पी विद्रोह मप् छूवा। मूङ्‍कस् ओ नियमपी लाम्मान्दूम्, ना ओ ललई नम्‍लोना मान्‍रेप्स् (मूङ्‍क रेप् मीस् मूङ्‍कलाम्पाङ् लेत्चाये), ना मूङ्‍कचा ओ नोम्चीम् लेई अशुद्ध मची। खन्सा कोङा ओरोपीको, गोङ्‍रूत्खाप् थाम्पूपी कोङा मीः तोङ्‍क ओ छूली मूङ्‍कचीपी कातो।

२२ खोदोलोई कोङा ओ हूः रोकेई मूऊ, ना ऊक जातिचीम् मूक्स्दूपीकाई कोङा मूङ्‍कस् लातूचीना बायूची, मूङ्‍क जातिचीम् मूक्स्दूपी ओ नीङ् अपवित्र छूनूनव पीकोना कोङा ओ नीङ्ला यूम् लागी ङ्‍क लक् मूऊ।

२३ मूङ्‍कप्का बाहेक गोङ्‍रूत्खाप् थाम्पूपी कोङा ङ्‍कतोङ्ना पस्तून चोक तूवा, कोङा मूङ्‍कस् जाति-जातिचीम् रापी पोक्सोची, ना छाप्कूवा-छाप्कूवापी मूङ्‍कस् सोवोरीसूतोची,

२४ ऊदोईपीक्यालो मूङ्‍कचा ओ ललई मान्‍रेप्ची, ना ओ नियम इन्कार मची, ना ओ नोम्चीम् लेई अशुद्ध मची। मूङ्‍कचीम् खची मूक्स्मी लाङो खची खूक्सू-खूलूचीम् ङोङोक्छे हेम् छूवा।

२५ कोङा मूङ्‍कस् ङ्‍क तोङ्‍क धार्मिक-नियमसो पीयूची, मूङ्‍क नप् मान्तूक तूवा; ना ङ्‍क तोङ्‍क ललई पीयूची, मूङ्‍क ललईलाम्पा मूङ्‍कस् मान्लेन्चावा।

२६ कोङा मूङ्‍कस् खची चाचोदाम्‍लाम्पा अशुद्ध छूमीयूची, ना मूङ्‍कचीम् दूङ् लाईस्पी जन्मेई छूवाक खची छामाईची खची देऊताम् लाईस्पी बलिदान मम् लागी लीयूछूची। ओरोना मूङ्‍कस् हायाम् कीनूव, ना खचा कोङ् योबोरोबू के पीम् छेत्चीनूव।

२७ “खन्सा ए मीस्मी छाङा, इस्राएलपी तूप् मीस्चीका रीङ् मव, ना मूङ्‍कस् ओरोलचीव, योबोरोबू नीनाम्माआ ओरोपीके: कोङ् होक्सोयोना आम्नी खूक्सू-खूलूचा ओ निन्दा मची।

२८ कोङा पूस्तून चोना मूङ्‍कस् पीयान्‍नी पीकोक छाप्कूवापी तातूचीकप्का, मूङ्‍कचा हाक-हापीई ओरोरेप् कोम् अथवा हायाम् म्बोऊलोक सीछो तची, मूङ्‍कपी खचा बलिदान चारेईमची, ना कोङ् ओ छूली काईप् चाचोदाम् चारेईमची। मूङ्‍कपी मूङ्‍कचा खची होप्-होप्मी हायाम् नाम्चानप् म्मूर्‌लोक धूप हूईची ना कूईम्ना चारेईमम् बलि चारेईमची।

२९ खीक्‍काना कोङा मूङ्‍कस् ओरो पीकोना ततूची, ‘आन्‍नी खात्दोङ्नीक ओरोरेप् थाऊ क ऊये?’ (एसेक लेई सम्मोसो मूङ्‍क थाऊ बामा, अर्थात् ‘ओरोरेप् थाऊ’ मीयची।)

३० “खन्सा इस्राएलपी तूप् मीस् ओरोलचीव: योबोरोबू नीनाम्माआ ओरोपीके: ऊई आन्‍नीसो आम्नी खूक्सू-खूलूचा मस्क तोङ्‌क लक् मईनूम्ना आम्नी होप्ङा अशुद्ध मयान्‍नीचीयो ना बेलेछी लप्‍आ तोङ्ना मूङ्‍कचीम् ईजेर्म् लप् ङोङोक्छेम् लाङो मईनूम्यो?

३१ आन्‍ना आम्नी चाचोदाम् चारेई मईनूम्‍लो अर्थात् आम्नी छामाईची मीःपी चारेईमम् बलिदान चारेई मईनूम्‍लो, आन्‍ना एसेक लेई सम्मोसो आम्नी ङोङोक्छेआ आम्नी होप्ङा अशुद्ध मयान्‍नीची। ए इस्राएलपी तूप् मीस्चे, ऊई आन्‍नी कोङ् तूवोकपी ऊची तईस् ताम् पीमायोनाई? कोङ् लेईप्चाप् तूवो पीम् म्होप्ङा साक्छी यूयान्चीना योबोरोबू नीनाम्माआ ओरोपीके, आन्‍ना कोङ् ऊसो तईम् तईनूम्नो।

३२ “आन्‍ना ओरोपीक्‍नी, ‘केईका बीन्‍नीपा जातिस् तोङ्‍क छूम् लन्ची मयाम्का, लूङ्मी लो सीङ्मीलो पूजा मप् चारीदूपीक मीस् तोङ्‍क छूम् चाहेई मयाम्का।’ खोदोलोई आम्नी सानीवापीक रीङ् पूरा छूनो।

३३ कोङ् लेईप्चाप् तूवो पीम् म्होप्ङा साक्छी यूयान्चीना योबोरोबू नीनाम्माआ ओरोपीके, हायाम् राःरालोक ओ हूः सतोना ओ छूलीलो कोङा आम्नीपी चार तोक्सो।

३४ कोङा आम्नीपी हायाम् राःरालोक ओ हूः सतोना ओ छूली कान्तो जाति-जातिचीम् रापीका आन्‍नी लाईयान्‍नीना बाईयान्‍नी, ना कोङा आन्‍नी छाछापूत्‍ता छूवानीक छाप्कूवापीका बात्ल मयान्‍नी।

३५ कोङा आन्‍नी जाति-जातिचीम् गोङ्‌रूत्खाप् थाम्पूपी ताईयान्‍नी, ना आम्नी लाईस्पीङ् आम्नी नीया मूयो।

३६ मिश्र छाप्कूवापीक गोङ्‌रूत्खाप् थाम्पूपी कोङा आम्मी खूक्सू-खूलूचीम् नीया मूक तोङ्नाङ् आम्नी नीया मूयो, योबोरोबू नीनाम्माआ ओरोपीके।

३७ कोङा आन्‍नी गथालाम् तूप् गोलाम्पा छीरेई छूमीयान्‍नी, ना ई-ईल्पो मसा ङीर्‌तो आन्‍नी करारमी बन्धनपी ताईयान्‍नी।

३८ आन्‍नी तूनीकपीक विद्रोह मप्ची लो ओ ऊल्‍लोङ्पी अपराध मप्चीलो कोङा आम्नी दोक्पीका खची हाल्‍ला मूयोची। मूङ्‍कस् कैदी छूवाना तूवाक छाप्कूवापीका कोङा लातोना बायोची, खोरोदोसो मूङ्‍कचा इस्राएल छाप्कूवापी वोम् तयस्‍नो। खीक्‍का कोङ्‌ङा योबोरोबू के पीम् आन्‍ना छेत्नूम्।

३९ “ए इस्राएलपी तूप् मीस्चे, योबोरोबू नीनाम्माआ ओरोपीके: खात्नीव, ना आन्‍नी खोलोआङ् आम्नी होप्-होप्मी ङोङोक्छेचीम् पूजा मनूम्व! खोदोलोई आन्‍ना आछीयाङ् ओ रीङ् दोस्पी येन्‍नूम्, ना आन्‍ना पवित्र ओ नीङ् आम्नी चाचोदाम्‍आ लो ङोङोक्छेआलो हन्‍ना हादेम्सो अपवित्र मईनूम्नो।

४० ऊदोईपीक्यालो योबोरोबू नीनाम्माआ ओरोपीके, ङ्‍क छाप्कूवापी इस्राएलपी तूप् खोलोङ् मीचा ओ पवित्र कोम्पी, अर्थात् इस्राएलपीक ओरोरेप् कोम्पी ओ सूसो मईची, ना मूङ्‍कपी कोङा मूङ्‍कस् ग्रहण मूयोची। मूङ्‍क कोम्पीङ् आम्नी चाचोदाम्, खोलोप्का दूङ् नप् आम्नी हूक्छो, खोलोङ् आम्नी पवित्र वलिदान कोङ् तूवोकपी तात्‍नूम्व पीम् कोङा लन्ची मूयो।

४१ कोङा आन्‍नी जाति-जातिचीम् रापीका लाईयान्‍नीना छाछापूत्‍ता छूवानीक छाप्कूवापीका बात्ल मयान्‍नीकप्का, कोङा आन्‍नी हायाम् नाम्‍चानप् म्‍मूर्‌लोक धूप तोङ्ना ग्रहण मयान्‍नी, ना जाति-जातिचीम् मूक्स्दूपी आम्नी रापी कोङ् ओ होप्ङा पवित्र खोमयोङ्चूङ्।

४२ कोङा ओ हूः थेतूना आम्नी खूक्सू-खूलूस् पीयान्‍नी पीकोना पस्तूनचोक छाप्कूवा, अर्थात् इस्राएल छाप्कूवापी आन्‍नी बाईयान्‍नीकप्का, आन्‍ना कोङ्‌ङा योबोरोबू के पीम् छेत्नूम्।

४३ आन्‍नी ऊक वोर्वालाम्पा लो लक् लाम्पालोई अशुद्ध छूवानीक तूवा, मूङ्‍क आन्‍ना मूङ्‍कपी मीन्मारो मईनूम्, ना मनूम्क खोलोङ् रई लक् खोङ्नूम्ना आन्‍ना आम्नी होपा आम्नी होप्ङा जेर्‌यान्चीनी।

४४ ए इस्राएलपी तूप् मीस्चे, आन्‍ना मनूम्क रई वोर्वा लो लक्लो तोङ्ना मा, खोदोलोई ओ नीङ्मी साम्दी यूक्सोना कोङा आन्‍नीस्का नप् वोर्वा मूयोकप्का, आन्‍ना कोङ्‌ङा योबोरोबू के पीम् छेत्नूम्, योबोरोबू नीनाम्माआ ओरोपीके।”

योऊमेर हेम्क छाप्कूवाम् ऊल्‍लोङ्पी खारीबो

४५ ङ्‍क योबोरोबूम् रीङ्बऊ ओपी ता:

४६ “ए मीस्मी छाङा, आम् ङाली योऊमेर हेम् हीक्स्‍ना योऊमेर हेम्क छाप्कूवाम् ऊल्‍लोङ्पी रीदाम् हास्व, ना सोगोआ पेप्खाप् योऊमेर हेम्क छाप्कूवाम् ऊल्‍लोङ्पी खारीबो मव।

४७ योऊमेर छाप्कूवापी तूक सोगो ओरोलव: योबोरोबूम् रीङ्बऊ येन्व। योबोरोबू नीनाम्माआ ओरोपीके: कोङा आन् मीःआ दईम्छोम् पीकोक तूये, ना खोलोङ् आम् गीगीप्पा सीछो लो हार्प् खाप् सीछोलो मूङ्‍कसा हूईदीत। मूङ्‍कम् तीत्क म्मीलाम्छो सीनो, ना मूङ्‍कसा योऊमेरलाम्पा योऊना सम्मोक खोलोक थक् हूईदीत।

४८ कोङ् योबोरोबूआङ् मूङ्‍क हूयूछोक्सूक के पीम् खोलोआ तयची। मूङ्‍क सीखात्नो।”

४९ खीक्‍काना कोङा ओरोपीको, “ए योबोरोबू नीनाम्माङा, मूङ्‍कचान् ओ तोक्पी ओरोपीक्चाईक तूये, ‘मूङ्‍कसान् उखानङाङ् पचयकमायो’?”

योबोरोबूम् नीया मम् दोप्सेल

२१

ङ्‍क योबोरोबूम् रीङ्बऊ ओपी ता:

२ “ए मीस्मी छाङा, आम् ङाली यरूशलेम हेम् हीक्स्‍ना पवित्र तूस्कोम् ऊल्‍लोङ्पी रीदाम् हास्व। खीक्‍का इस्राएल छाप्कूवाम् ऊल्‍लोङ्पी खारीबो मव,

३ ना मूङ्‍क ओरोलव, योबोरोबूआ ओरोपीके: कोङ् आम् ऊल्‍लोङ्पी तूवो। कोङा ओ दोप्सेल म्दाप्पीका थूतोना आम् धर्मी मीस् लो दुष्‍ट मीस्लो आम्पीका हतेई मूतोची।

४ धर्मी लो दुष्‍टलो खोलोङ् कोङा मासेई मूयोची, खन्सा योऊमेर हेम्पीका योऊना सम्मो खोलोमी ऊल्‍लोङ्पी ओ दोप्सेल म्दाप्पीका लत्‍ते।

५ खीक्‍काना कोङ् योबोरोबूआङ् ओ दोप्सेल म्दाप्पीका लातूक तूये पीम् खोलोआ तूम् तयची, ना हन्‍ना मूङ्‍क म्दाप्पी तेसोनो।

६ “खन्सा ए मीस्मी छाङा, ओऊसूम् लव। आम् गोङ् खेताकपी हायाम् आम् सानीवा चाईतो मूङ्‍कचीम् लाईस्पी ओऊसूम् लव।

७ मूङ्‍कचा आन् ‘ऊदोई ओऊसूम् लये?’ पीक्ना तत्दोक, ओरोपीकाना ङरी आन्चीव, ‘रीदाम् ताचाईकसा के। खोलोमीङ् खची गोङ् यङ्‌खाते ना खोलोमीङ् खची हूः म्सऊना-पऊक छूखाते; खोलोमीङ् खची आत्मा जोश मान्दीक छूखाते ना खोलोमीङ् खची लोङ् काऊ तोङ्‍क कमजोर छूये।’ मूङ्‍क नाम्‍ला ताचाये! मूङ्‍क आछीयाङ् पूरा छूये, योबोरोबू नीनाम्माआ ओरोपीके।”

८ ङ्‍क योबोरोबूम् रीङ्बऊ ओपी ता:

९ “ए मीस्मी छाङा, खारीबो मना पीकाव, योबोरोबूआ ओरोपीके:

“ईबूम् दोप्सेल, ईबूम् दोप्सेल,

खूईम्पा ना लाङ्‌लाङ्‌यो मम्पा तूये,

१० मीस् सेईम् लागी खूईम्पा तूये,

बाक्स् केत्क तोङ्ना केईम् लागी लाङ्‌लाङ्‌यो मम्पा तूये।

आन्‍नी आम्नी जीननीनव। ए ओ छाङा, दोप्सेलआ होङाबूम् हक् तोम् राजदण्ड जेर।

११ “लाङ्‌लाङ्‌यो मम् लागी लो हूःआ कीम् लागीलो

दोप्सेल सोम्पा तूये;

मूङ्‍क खूईम्पा तूये ना लाङ्‌लाङ्‌यो मम्पा तूये,

मीस् सेईप्मी हूःआ गोम् लागी मूङ्‍क थीक्‍का मम्पा तूये।

१२ ए मीस्मी छाङा, बस्‍व ना तूनीवा मव,

ऊदोईपीक्यालो मूङ्‍क दोप्सेल ओ मीस्चीम् ऊल्‍लोङ्पी पके,

मूङ्‍क इस्राएलपीक खोलोङ् चारतोप्चीम् ऊल्‍लोङ्पी पके,

ओ मीस्चीकाङ् मूङ्‍कस्सो दोप्सेलआ सेतची।

खन्सा आना आम् पम् दूप्व।

१३ “चाम्ची आछीयाङ् ताये। खीक्‍का दोप्सेलआ जेरक होङाबूम् हक् तोम् राजदण्ड रहेई छूनोदोन् ऊई छूये? योबोरोबू नीनाम्माआ ओरोपीके।

१४ “खन्सा ए मीस्मी छाङा,

खारीबो मव, ना छेम्मा दूप्व।

दोप्सेल नीस्छेम्, सूक्छेम् सम्मो तोनूव।

ङ्‍क दोप्सेल मासेई मम् लागी के,

ओरोसर्प् मासेई मम् लागी के,

मूङ्‍क दोप्सेलआ खोलोलाम्पा मूङ्‍कस् ऊर्‌दीतची।

१५ खन्सा खोलोङ् गोङ् यङ्‌खाते,

ना दीप्ची ओरोसर्प् छूये।

मूङ्‍कचीम् खोलोङ् मूल लाम्स्कोपी मीस् सेईम् लागी

कोङा दोप्सेल थीक्‍का मूक तूये।

खोङ्नूम्व! बाक्स् केत्क तोङ्ना केईम् लागी मूङ्‍क दोप्सेल बानेई मम्पा तूये,

मूङ्‍क दोप्सेल मीस् सेईम् लागी गोङ्चीक तूये!

१६ ए दोप्सेलङा, आम् याः हाक हेम्ये हीक्से,

आम् पाङ् हेम् लो आम् चूप् हेम्‍लो हायाम्सार खोक्स्चीव।

१७ कोङासो छेम्मा दूपो,

ना ओ छूली यसई छूये।

कोङ्, योबोरोबूआङ् पीकोक के।”

१८ ङ्‍क योबोरोबूम् रीङ्बऊ ओपी ता:

१९ “ए मीस्मी छाङा, बेबिलोनपीक होङाबूम् दोप्सेल गोम् लागी ईबूम् छाप्कूवापीकाङ् ताक नीच्‍ची लाम् छेत्यूक्स्व। सहर हेम् खास्को दोबातपी लाम् खोमप् ईबूम् चीन्‍न बानेई मव।

२० मूङ्‍क चीन्‍नआ ईबूम् लाम् अम्मोनीचीम् रब्बा सहरपी खाईम् लागी ना आर्को लाम् यहूदापी लो किल्‍लालोक यरूशलेम सहरपीलो खाईम् लागी लाम् खोमनूव।

२१ ऊदोईपीक्यालो बेबिलोनपीक होङाबू जखाना खोम् लागी दोबातपी, अर्थात् मूङ्‍क नीच्‍ची लाम् दोक्पी थोरेपे। मूङ्‍कसा बेईमी कर्‌सीङ् होक्स। मूङ्‍कसा म्होप्मी ङोङोक्छेपी चाई लाप्। खीक्‍का मूङ्‍कसा बलि चारेई मम्पा पोसूम् चऊ-लूम्सो जाचेई मय।

२२ पर्खाल हईप्दीप् मूरा यूम् लागी, ओरोदेप् साल्म्पी मासेई मम् हुकुम पीम् लागी, जूम्‍लूक् छूकम् साल्म् येईमीम् लागी, मूल लाम्स्को हईम् देप्-देप् मूरा थीक्‍का मम् लागी, ना छेम्सी बोम् लागी मूङ्‍क बेबिलोनपीक होङाबूम् म्चूप् हूक्पी ‘यरूशलेम’ छाम्पा कर्‌सीङ् तात्‍ते।

२३ यरूशलेमपीक मीचा मूङ्‍क कर्‌सीङ् वालीलीक मीने, ऊदोईपीक्यालो मूङ्‍कचा बेबिलोनिस्का सन्धि मस्क तूवा। खोदोलोई बेबिलोनपीक होङाबूआ मूङ्‍कस् खची दोस्मी मीन्मारो ममीयची। खीक्‍काना होङाबूआ मूङ्‍कस् आक्रमण मईचीना कैद मईची।

२४ “खन्सा योबोरोबू नीनाम्माआ ओरोपीके: खोलोआ तोम्मीना आन्‍ना विद्रोह मनूम्ना आम्नी दोस् कोङ् मीन्मारो ममीयोनीकसा, ना आम्नी मोऊ आन्‍ना मनूम्क खोलोङ् लक्पी खोछेत्‍ताकसा आन्‍नी कैदपी छूनी।

२५ “ए इस्राएलपीक अपवित्र ना दुष्‍ट चारतोप्ङा, आम् नाम्‍ला तालाताक तूये, आना दण्ड तोम् दूङ् दोस्पीक नाम्‍ला तालाताक तूये!

२६ योबोरोबू नीनाम्माआ ओरोपीके: आना आम् तोङ्पीका फेटा वईव ना मुकुट लात्व। लाईस्पीक तोङ्ना ऊसो छूनोके। आस्कई लखेक तूये मूङ्‍क खोलोप्का दूङ् रेप्‍तो छूये, ना आस्कई ओरोरेप् तूये मूङ्‍क खोलोप्का दूङ् मूक्सू छूये।

२७ योछोगसूतो! योछोगसूतो! कोङा मूङ्‍क सहर योछोगसूतो। मूङ्‍क सहरपी हक् तोप् मान्ताम् सम्मो मूङ्‍क सहर होसोङ् बोबूईनो। मूङ्‍क हक् तोप् ताईकप्का कोङा ङ्‍क सहर मूङ्‍क पीयूतो।

२८ “ए मीस्मी छाङा, आना क खारीबो मना पीकाव, ‘अम्मोनीचीम् तोक्पी लो खचा मस्क निन्दाम् तोक्पीलो योबोरोबू नीनाम्माआ ओरोपीके:

“ईबूम् दोप्सेल, ईबूम् दोप्सेल,

मीस् सेईम् लागी ईबूम् दोप्सेल थीक्‍का मम्पा तूये,

बाक्स् केत्क तोङ्ना केईम् लागी

मूङ्‍क लाङ्लाङ्‍यो मम्पा तूये!

२९ आम् खारीबोपोचा वालीलीक दर्शन तचीक तूये,

ना आम् जखाना खोप्चा वालीलीक रीङ् मस्क तूये।

मूङ्‍क दुष्‍ट मीस्मी खची पई मूङ्‍क दोप्सेलआ खोक्सची।

मूङ्‍कचीम् नाम्‍ला तालाताक तूये,

मूङ्‍कचा दण्ड तोम् दूङ् दोस्पीक नाम्‍ला तालाताक तूये।

३० मूङ्‍क दोप्सेल म्दाप्पी तेस्व।

आन् बोबूयाक थाऊपी,

आम् खूक्सू-खूलूचीम् छाप्कूवापी

कोङा आम् नीया मूयो।

३१ कोङा ओ छूली आम्पी कातो,

ना मीः तोङ्ना तीप्चाप् ओ छूली आम्पी मूतूछोक्सो।

मीस् सेईलेप्, खची सम्तूमा मान्दीक मीस्मी हूक्पी

कोङा आन् पीन्छोयान्‍ना।

३२ आन् मीःम् लागी सीङ् छूये,

ना आन् सेत्क हीः आम् छाप्कूवापी कात्‍तची।

आम् मीन्मारो हन्‍ना हादेम्सो छूनो,

ऊदोईपीक्यालो कोङ् योबोरोबूआङ् ङ्‍क पीकोक के।”

यरूशलेमआ मक मोऊ

२२

ङ्‍क योबोरोबूम् रीङ्बऊ ओपी ता:

२ “ए मीस्मी छाङा, ऊई आना मीस् सेईप्ची तूस्को ङ्‍क सहरमी नीया मईयो? खोरोदोक मूङ्‍क सहरमी ईजेर्म् लप् वोर्वा खोलोङ् मूङ्‍क खोमीव,

३ ना ओरोलव, योबोरोबू नीनाम्माआ ओरोपीके: आम् होप्पी मासेई छूम् नाम्‍ला ताईम् लागी, मीस् सेईप्ना हीः बगेई मप् ना ङोङोक्छे बानेई मप्‍ना अशुद्ध मप्चीप् आन् सहर!

४ आना मीस् सेत्ना हीः बगेई मकसा आन् दोसी छूवाक तूये। आना बानेईमक ङोङोक्छेलाम्पा आन् अशुद्ध छूवाक तूये। आन् मासेई छूम् नाम्‍ला तालाताक तूये! आन् आम् दोङ्मी यान्तेस्को होम्पी तालाताक तूये। खन्सा कोङा आन् जाति-जातिचीम् रापी खोलोआ सेस्वा मीक् ना खोलोङ् छाप्कूवापी खोलोमी गीम्सेम् बानेई मयान्‍ना।

५ आम् दोक्पी तूप्चा लो छूबूरीपी तूप्चालो आन् सेस्वा मीये, ए आम् नीङ्ला खाईप् ना उपद्रआ पेप्खाप् सहरङा!

६ “खोङ्व, आम्पी तूक इस्राएलपीक चारतोप् खोलोआ खची होप्मी राःरा तूक तोङ्ना मीस् सेतस्‍ना हीः बगेई मम् लक् मईची।

७ आम्पीङ् मूङ्‍कचा खची पा-माम् निन्दा छूम् खाल्क वोर्वा मस्क तूये। आम्पीङ् मूङ्‍कचा बीन्‍नीपा छाप्कूवापीक मीस् अत्याचार मस्क तूये, ना गेस्कूप्-गेस्कूम्चीपी लो लोमेवाचीपीलो रई वोर्वा मस्क तूये।

८ आना ओ पवित्र थक्मी अपमान मक तूये ना ओ नोम्चीम् लेई खोलोङ् अपवित्र मक तूये।

९ बीन्‍नीपा मीस् सेईम् लागी वालीलीक आरोप तीक् मीस् आम्पी तूये। कोम् होम्पी तूक थानपी प्रसाद चाप्ची ना रई लक् मप्चीसो आम्पी तूये।

१० आम् गोपी तूक मीचा खची पाम् तूस्को अपमान मईची। आम् गोपीङ् म्गाम्पीक ताना अशुद्ध छूवाक मीम्छालो ईम्से।

११ आम् गोपीङ् हेप् मीचा खची खीम्तोनीचीम् तोमालो ईजेर्म् लप् मोऊ मईची, आर्कोआ म्नाम्मेलो तूना म्नाम्मे अशुद्ध मय, ना आर्को क म्पाम् मेकछा, अर्थात् म्होप्मी तेमेलो ईम्से।

१२ आम्पीङ् मीचा मीस् सेईम् लागी घूस चईची। आना खाप्चीमाम् ब्याज दूङ्देतो लाप, आना आम् खीम्तोनीचीपी अन्याय मईना जबरजस्ती नाफा चय। खीक्‍का आना कोङ् मातोक्सोक तूये, योबोरोबू नीनाम्माआ ओरोपीके।

१३ “आना अन्याय मना नाफा मकसा ना आम् रापी मीस् सेत्कसा कोङा ओ छूलीआ ओ हूः थेतो।

१४ कोङा आम् नीया मूयोक लेईपी ऊई आम् साहास बाँकी रहई छूयेयोनाई? अथवा आम् हूः थेईम् आम् आत तूयेयोनाई? कोङ् योबोरोबूआ ङ्‍क पीकोक तूये, ना कोङा ङ्‍कतोङ्‌ङा मूयो।

१५ कोङा आन् जाति-जातिचीम् रापी खोलोपी पोयान्‍ना, ना छाप्कूवा-छाप्कूवापी सोवोरीन्दीयान्‍ना, ना आम्पी तूक अशुद्धता कोङा मासेई मूयो।

१६ आन् जाति-जातिचीम् मूक्स्दूपी अशुद्ध छूकप्का, कोङ् योबोरोबू के पीम् आना छेत्‍त।”

१७ खीक्‍काना ङ्‍क योबोरोबूम् रीङ्बऊ ओपी ता:

१८ “ए मीस्मी छाङा, इस्राएलपी तूप् मीस्‍ने ओ लागी खीय वोप्खाप् तोङ्‍क छूवाक तूये। मूङ्‍कस् भट्टीपी तूक तामामी, टीनमी, सेलमी ना सीसाम् खीय छूवाक तूये। मूङ्‍कस् नाम्छेर्‌बूम् खीयङाङ् के।

१९ खन्सा योबोरोबू नीनाम्माआ ओरोपीके: आन्‍नी खोलोङ् खीय वोङ्‌खातानीकसा, कोङा आन्‍नी यरूशलेम गोपीङ् बात्ल मयान्‍नी।

२० मीः तूप्पस्‍ना हायाम् नम्‍लो बीलेई मम् लागी ऊतोङ्नाई मीचा नाम्छेर्‌बू, तामा, सेल, सीसा ना टीन भट्टीपी बात्ल मईची, खोरोनाङ् कोङासो आन्‍नी देप्क ओ छूलीपी बात्ल मयान्‍नी, ना आन्‍नी मूङ्‍क सहर गोपी तेयान्‍नीना बीलेई मयान्‍नी।

२१ कोङा आन्‍नी बात्ल मयान्‍नी, ना देप्क ओ छूलीम् मीलाम्छो आम्नीपी मूतूछोक्सो, ना आन्‍नी मूङ्‍क गोपीङ् बीलेई छूखात्नी।

२२ भट्टीपी नाम्छेर्‌बू यङ्‍क तोङ्नाङ् मूङ्‍क गोपी आन्‍नीसो यङ्‌खात्नी, ना कोङ् योबोरोबूआङ् आम्नीपी देप्क ओ छूली कातूक के पीम् आन्‍ना छेत्नूम्।”

२३ होसोङ् ङ्‍क योबोरोबूम् रीङ्बऊ ओपी ता:

२४ “ए मीस्मी छाङा, ङ्‍क छाप्कूवा ओरोलव, हायाम् देप् ओ छूली कात्क लेईपी काऊ मान्तूप् ना वाः ताईलोसो मान्चीक थाम्पू तोङ्‍क आन् छूये।

२५ मूङ्‍कपीक आम् चारतोप्चा ङूर्‌तो सीकार मप् गूङ्‌गीनार तोङ्ना ईबूम् चूक्ली मचयची। मूङ्‍कचा मीस् लूत्खीयची, मूङ्‍कचा दाचाम् लो हायाम् दाम् परेई छूक् चूम्सोस्लो लूतेई मईची, ना आम् रापी ओरोसर्प् लोमेवा बानेई मईची।

२६ आम् पूजारीचा ओ ललई गसची ना ओ पवित्र थक् खोलोङ् अशुद्ध मईची। पवित्र थक् लो साधारण थक्लो मूङ्‍कचा ईबूम्ङा मीयची; मूङ्‍कचा शुद्ध लो अशुद्धलो ऊसो फरक मान्तू पीक्ना ईयची। मूङ्‍कचा ओ नोम्चीम् लेई मानेई मम् लागी वास्ता मईचीनो, खन्सा मूङ्‍कचीम् रापी ओ साम्दी छूनो।

२७ मूङ्‍कपीक आम् अधिकारीस् खची सीकार कऊला-चेऊला मप् याबेर् तोङ्‍क तूये। मूङ्‍कचा बेईमान मईचीना नाफा कामेई मम् लागी हीः बगेई मईचीना मीस् सेतची।

२८ मूङ्‍कपीक खारीबोपोचा असत्य दर्शन तयची खीक्‍का वालीलीक जखाना खोङस्‍ना मूङ्‍क रई लक् चूना कीलाम्ना नेपाम्क तोङ्ना नेप्पची। योबोरोबूआ ऊसो पीक्नोलोसो ‘योबोरोबू नीनाम्माआ ओरोपीके’ पीक्ना मूङ्‍कचा पीके।

२९ छाप्कूवापीक मीचा क जबरजस्ती मतो छूक्सीप्चीम् दाचाम् खूस्‍सची ना मूङ्‍कचा ऊसो मान्तूप्ची मसेतची। मूङ्‍कचा नीया इन्कार मईचीना बीन्‍नीपा छाप्कूवापीका ताप्चीपी रई वोर्वा मईची।

३० “छाप्कूवा ओलाम्पा मासेई छूनूनव पीक्ना पर्खाल बोबूईप्पीप् ना छाप्कूवा सम्सूर्म् लागी पर्खाल हत्खाताक थाऊपी ओ लाईस्पी थोरेप्पीप् ईल्पो मीस् मूङ्‍कचीम् रापी कोङा लामू, खोदोलोई कोङा आस्सो मान्छीम्ङा।

३१ खन्सा मूङ्‍कचा मस्क खोलोङ् लक् मूङ्‍कचीम् खची तोङ्पीङ् तातोना कोङा तीप्चाप् ओ छूलीआ मूङ्‍कस् मासेई मूयोची, योबोरोबू नीनाम्माआ ओरोपीके।”

तूम्‍लूलप् म्ना लो म्नेछोलो

२३

ङ्‍क योबोरोबूम् रीङ्बऊ ओपी ता:

२ “ए मीस्मी छाङा, केछे सून्मापू नीप्पो मीम्छास् तूवा, मूङ्‍क ईल्पो म्माम् छास्ङा तूवा।

३ मूङ्‍कस् मिश्र छाप्कूवापी बेलेछी लप् छूवा। सोलोमे तूवालोङ् मूङ्‍कचा बेलेछी लम् थालेई मची। खीक्‍का मूङ्‍क छाप्कूवापी मूङ्‍कचा खची चूचू मीस् पईम् पीची।

४ म्नाम् नीङ् ओहोला ना म्नेछोम् नीङ् क ओहोलिबा तूवा। मूङ्‍कस्का कोङा सूर् मूऊ, ना मूङ्‍कचा छा वात्ची। ओहोला क सामरिया के ना ओहोलिबा क यरूशलेम के।

५ “ओहोला ओमी तूवातोङ्सो बेलेछी लअ, ना ख नईप् अश्शूरपीक अधिकृतची मूङ्‍कसा नत्‍तू।

६ मूङ्‍कस् खोलोङ् मोमोजीजीक तेई खाम्प् हायाम् ङाल्‍लप् सोलोस्, देप् हाकिमची, सेनापतिस् ना खोक् बूल्प्ची तूवा।

७ अश्‍शूरपीक खोलोङ् अधिकृतचीका मूङ्‍क तूम्‍लू मअ, ना मूङ्‍क तूम्‍लूलप् छूवाना मूङ्‍कचीम् ङोङोक्छेम् पूजा मना म्होप्ङा अशुद्ध मन्ची।

८ मूङ्‍क मिश्र छाप्कूवापी सोलोमे तूवालो खोलोङ् मीस् मूङ्‍कलो ईम्सा ना मूङ्‍क कन्या तूवालो मीचा खची हूःआ मूङ्‍कम् चूचू पन्पीची ना मूङ्‍कलो बेलेछी लअ। मूङ्‍क नाम्‍लापीका मक बेलेछी लम् लक् मूङ्‍कसा मान्होन्ये।

९ “खन्सा कोङा मूङ्‍क नईप् अश्शूरचीम् हूक्पी मूङ्‍क पीयूछोक्सू; मूङ्‍कस् मूङ्‍कसा हायाम् नत्क तूवा।

१० मूङ्‍कचा मूङ्‍क फूतीकेर् मची। मूङ्‍कचा मूङ्‍कम् म्छामाईची लाप्ची, ना मूङ्‍क क दोप्सेलआ सेत्ची। खीक्‍का मीम्छास् तूवाकपी मूङ्‍क खोलोआ सेस्वा मीची, ना मूङ्‍कसा दण्ड तअ।

११ “मूङ्‍कम् म्नेछो ओहोलिबाआ ङ्‍क तअ, खोरोदोसो रई लन्ची मम्पी लो बेलेछी लम्पीलो मूङ्‍क म्नाप्कासो कोक्सा।

१२ अश्शूरीस् — मूङ्‍कपीक चारतोप्ची लो सेनापतिस्लो, सेनाम् तेई खाम्दीप् जूम्‍लूक् मप्ची, खोक् बूल्प्ची — मूङ्‍क हायाम् ङालीनप् खोलोङ् सोलो मीस्चीका बेलेछी लम् मूङ्‍कसा नत्‍तू।

१३ मूङ्‍कसो अशुद्ध छूवाक कोङा तूऊ। मूङ्‍क म्ना लो म्नेछोलो नीप्पोङ् ईबूम् लाम्पीङ् लाम्दूमा।

१४ “खोदोलोई ओहोलिबाआ म्होप्मी बेलेछी लम् लक् होसोङ् पमीत्‍तो खाईयू। खीक्‍का मूङ्‍कसा बाराम्पी मीस्मी नक्सा छाम्पा तअ; मूङ्‍क नक्सा हाल्के रङ्गआ बानेई मम्पा कल्दीचीम् नक्सा तूवा;

१५ मूङ्‍कस् खोलोङ् खची छूम्‍रीपी थाप्‍री लो खची तोङ्पी ओरोबाईप् पगरीलो खार्प् दीप् रथ तोप् कल्दी अधिकृतिचीतोङ्‍ ङेप् तूवा; मूङ्‍कस् कल्दिया छाप्कूवापी तूप् मीस् तोङ्‍ ङेसा।

१६ मूङ्‍कसा नक्सापी मूङ्‍कस् तचीकलो ईतोतो मूङ्‍कस्का बेलेछी लम् रई लन्ची मना कल्दिया छाप्कूवापी मूङ्‍कस् तूवाकपी मूङ्‍कसा रीदाम् खाईप्ची पोक्सू।

१७ खीक्‍का बेबिलोनीस् मूङ्‍क तूवाकपी मूङ्‍कलो ईम् लागी ता ना मूङ्‍कचा मूङ्‍कम् तूम्‍लूलस्को म्तूस्कोपीङ् मूङ्‍क अशुद्ध मची। मूङ्‍कचीप्का मूङ्‍क अशुद्ध छूवाकप्का वाक्‍का छूवाना मूङ्‍कसा म्सानीवा मूङ्‍कचीप्का हतेई छूवा।

१८ मूङ्‌कसा मोरोना खोलोमी लाईस्पी बेलेछी लना फूतीकेर् म्गाम् खोमकप्का, कोङ् मूङ्‍कम् म्नापीका वाक्‍का छूवोक तोङ्नाङ् मूङ्‍कलोसो वाक्‍का छूवोना मूङ्‍क होक्सूयू।

१९ खोरोदोसो मिश्र छाप्कूवापी म्होप् सोलोमे तूवालोक नाम्‍ला मीन्‍ना मूङ्‍कसा लाईस्पीकप्का दूङ् बेलेछी लम् थालेई मअ।

२० मूङ्‍कपी मूङ्‍कसा म्होपा नत्क मीस्चीका ईम् लन्ची मअ; मूङ्‍कचीम् लिङ्ग मोकोक्‍तीम् तोङ्‍क तूवा, ना मूङ्‍कचीम् काऊ क खोक्मी तोङ्‍ना लत्‍तादोङा।

२१ ओरोना मिश्र छाप्कूवापी मूङ्‍कचा आम् पम्पी खची हूः यूक्स्चीना आन् सोलोमे तूवालो आम् चूचू पत्चीक मीन्‍ना आन् सोलोमे तूवालोङ् तूम्‍लूलम् रई लन्ची मअ।

२२ “खन्सा ए ओहोलिबा, योबोरोबू नीनाम्माआ ओरोपीके: आन् वाक्‍का मप् आना नत्क मीस् कोङा आम् ऊल्‍लोङ्पी पकोची।

२३ बेबिलोनीस् लो खोलोङ् कल्दीस्लो, खीक्‍का पकोदपीक, शोअपीक ना कोअपीक खोलोङ् मीस् ताये। खीक्‍का मूङ्‍कस्का खोलोङ् अश्शूरीस्, अर्थात् ङाल्‍लप् ना सोलो खोलोङ् देप् हाकिमची, ना सेनापतिची, खोलोङ् अधिकृतची ना देप् दर्जापीक मीस्, खोक् थेम्पी लाम्दूम्ची खोलोङ् लीक्थलाम्पा कोङा आम् ऊल्‍लोङ्पी तातोची।

२४ मूङ्‍कस् आम् ऊल्‍लोङ्पी खची जूम्‍लोस्का योऊना हेम्पीका रथचीका, गाडास्का ना ओरोसर्प् मीस्चीका ताये। मूङ्‍कचा देप् लो चीमालो ढाल तातची ना खची तोङ्‍पी टोप खूक्सस्‍ना आन् ऊरे। कोङा आन् मूङ्‍कचीम् हूक्पी दण्ड पीम् लागी पीन्छोयान्‍ना, ना मूङ्‍कचा खची नियम तूक तोङ्ना आन् दण्ड पीये।

२५ कोङा नाचूर्‌लोक ओ छूली आम्पी कातो, ना छूली मतो मूङ्‍कचा आन्लो वोर्वा मईची। मूङ्‍कचा आम् नाप् लो आम् नोबोलो रूप्पची, ना बीन्‍नीपा लेताक आम् मीस् खोलोङ् दोप्सेलआ सेतची। मूङ्‍कचा आम् छास् लापस्‍ना खाईयची, ना लेत्क आम् मीस्सो खोलोङ् मीःआ मासेई छूये।

२६ मूङ्‍कचा आम् तेई बूत्‍तस्‍ना आन् फूतीकेर् मये, ना नप्-नप् आम् गरगहना खाईलेतची।

२७ ओरोना आना मिश्र छाप्कूवापी थोक्स्क बेलेछीलम् लो रई लक्लो कोङा रोकेई मूयो। आना मूङ्‍क ङोङोक्छे हन्‍ना हादेम्सो खोङनो अथवा हन्‍ना आना हादेम्सो मिश्र छाप्कूवाम् मीन्मारो मईनो।

२८ “ऊदोईपीक्यालो योबोरोबू नीनाम्माआ ओरोपीके: आना जेर्‌चीक ना आन् वाक्‍का छूवाना आना होक्सीचीक मीस्मी हूक्पीङ् कोङा आन् पीम्छोम् हूयोक तूये।

२९ मूङ्‍कचा आन्लो ईजेर्म् लप् वोर्वा मईची, ना आना लक् मईना तयक खोलोक थक् मूङ्‍कचा खाईलेतची। मूङ्‍कचा आन् फूतीकेर् मईना होक्सीये, ना आन् बेलेछी लकम् ङाजावा खोछेत्‍ते। आन् बेलेछी लना रई लक् मकसा,

३० आम्पी ङ्‍क तोङ्‍क दोसा ताक के, ऊदोईपीक्यालो आना जाति-जातिस्का रई लन्ची मना बेलेछी लअ, ना मूङ्‍कचीम् ङोङोक्छेलाम्पा आन् आम्होप्ङा अशुद्ध मन्ची।

३१ आन् आम्ना लाम्दूमाक लाम्पीङ् लाम्दूमाक तूये। खन्सा कोङा मूङ्‍कसा तोम् दण्डम् पोङ्‌कीरीम् आम् हूक्पी पीयान्‍ना।

३२ “खोलोप्का दूङ् राःरालोक योबोरोबूआ ओरोपीके:

“आना आम्नाम् पोङ्‌कीरीम्पीका दूङ्‍ङ,

मूङ्‍क हायाम् देप् ना ओरोगूम्प् तूये;

मूङ्‍कसा ङाजावा लो गीम्सेम्‍लो तात,

ऊदोईपीक्यालो मूङ्‍क पोङ्‍कीरीम्पी ओरोतो वाने।

३३ मूङ्‍कसा आन् मद्यआ सेईप् ना सोक् मप् बानेई मये,

मूङ्‍क मासेई मप् ना गोङ्‌रूत्खाप् मप् पोङ्‍कीरीम् के,

मूङ्‍क आम्ना सामरियाम् पोङ्‍कीरीम् के।

३४ मत्खात्नोक सम्मो आना मूङ्‍क दूङ्‍ङ,

ना आना मूङ्‍क पोङ्‌कीरीम् म्फूल् छूम्मीना खेत्बोक,

ना आना आम् चूचू पाम्म।

कोङाङ् ङ्‍क रीङ् पीकोक के पीक्ना, योबोरोबू नीनाम्माआ पीके।

३५ “खन्सा योबोरोबू नीनाम्माआ ओरोपीके: आना कोङ् मातोक्सो ना आम् दोस्पा यूक्सो, खन्सा आना तूम्‍लूलकम् लो बेलेछीलम्‍लो दण्ड तेम् बोक्से।”

३६ योबोरोबूआ कोङ् ओरोलो, “ए मीस्मी छाङा, ऊई आना ओहोलामी लो ओहोलिबामीलो नीया मीपीयस्यो? खोरोदोक मूङ्‍कचा ईजेर्म् लप् वोर्वा मस्कपी मूङ्‍कस् खची दोस् खोमीचीव,

३७ ऊदोईपीक्यालो मूङ्‍कस् तूम्‍लू लक तूये, ना मीस् सेत्चीक तूये। मूङ्‍कचा खची ङोङोक्छेलो तूम्‍लू मची। मूङ्‍कचा ओ लागी वात्चीक खची छामाईची चाम् थक्मी रूप्पी ङोङोक्छेपी बलि चारेईमची।

३८ मूङ्‍कचा कोङ्लो ङ्‍कतोङ्सो मस्क तूवा: ईबूम् नाम्‍लापीङ् मूङ्‍कचा ओ पवित्र तूस्को अशुद्ध मची ना ओ नोम्चीम् लेई अपवित्र मची।

३९ मूङ्‍कचा खची छामाईची खची ङोङोक्छेपी बलि चारेई मस्क लेईपीङ् ओ पवित्र तूस्कोपी वोङा ना मूङ्‍क अपवित्र मची। मूङ्‍कचा ओ दप्स्को खीम्पी ङ्‍क तोङ्‍क लक् मची।

४० “आन्चा नाना-नेछोआङ् रीदाम् पोक् पोक्साचूना हायाम् छूबूरीपीक मीस् काछाचू। मूङ्‍कस् तालाताकप्का, आन्ची मूङ्‍कचीम् लागी सम्चीस्, आम्ची मूक्स्पी गाजल तेसाचू ना गरगहना वाताचूना आम्ची होप्ङा चोन्चीस्।

४१ आन्ची आम्ची होप्ङा हायाम् ङालीनप् दाप्सीपी तूवाची, ना मूङ्‍क दाप्सीम् लाईस्पी टेबल यूक्साचूना मूङ्‍कपी ओ धूप लो तेललो यूक्साचू।

४२ “मूङ्‍कचीम् तूस्कोपीका चामोवा मप्चाप् ओरोसर्प् मीस्मी साल्म् लत्‍ता। मूङ्‍कस् तूम्‍लूलप् लो मरुभूमिपीका तात्चीक मद्यआ सेईप् मीस्लो तूवा। मूङ्‍कचा मूङ्‍क म्नेछोम् लो म्नाम्‍लो हूक्पी छाङ् वाईमीची ना खची तोङ्पी हायाम् ङालीनप् मुकुट खूमीची।

४३ खीक्‍का मीचा बेलेछीललो वाक्‍का छूवाक मीम्छाम् तोक्पी कोङा ओरोपीको, ‘हन्‍ना मूङ्‍कचा मूङ्‍क मीम्छालो बेलेछीलप्लो तोङ्ना वोर्वा मस्‍नूव, ऊदोईपीक्यालो मूङ्‍क बेलेछी लप्ङा के।’

४४ खीक्‍का मूङ्‍कस् मूङ्‍कलो ईम्सा। मीस् बेलेछी लप् मीम्छालो ईम्साक तोङ्ना मूङ्‍कस् मूङ्‍क तूम्‍लूलम् सानीवालोक ओहोला लो ओहोलिबालो नीप्पोलोङ् ईम्सा।

४५ खोदोलोई धार्मिक मीचा क मूङ्‍कस् तूम्‍लूलप् ना मीस् सेईप् मीम्छास् पीक्ना दोस् तीयस्‍ना दण्ड पीयची, ऊदोईपीक्यालो मूङ्‍कस् तूम्‍लूलप्ची ना मीस् सेईप्ची के।

४६ “योबोरोबू नीनाम्माआ ओरोपीके: मूङ्‍कस् कीम्मीम् लागी लो लूतेई मम् लागीलो मूङ्‍कचीम् ऊल्‍लोङ्पी हूलदङ्‍गा मप् मीस् तात्व।

४७ खीक्‍का हूलदङ्‍गा मप् मीचा मूङ्‍कस् लूङ्‍आ गकची, दोप्सेलआ मासेई मईची, ना मूङ्‍कचीम् छामाई सेतची ना मूङ्‍कचीम् खीम् हूईदीतची।

४८ “ओरोना कोङा छाप्कूवापीक खोलोङ् तूम्‍लूलम् लक् खतम मूतो, ना आन्‍ना मनूम्क तोङ्ना बीन्‍नीपा मीम्छाचा मस्‍नूनव पीम् लागी ङ्‍क चेताऊनी छूये।

४९ आन्‍ना तूम्‍लूलनीकम् लो ङोङोक्छेम् पूजा मनूम्ना मोऊ मनूम्कम्‍लो दण्ड तईनूम्। खीक्‍का आन्‍ना कोङ्‍ङा योबोरोबू नीनाम्मा के पीम् छेत्नूम्।”

जागूलो ङीम् छूप्

२४

बोक् दोङ्मी ईक्पोङ् लाःमी ईक्पोङ् लेईपी ङ्‍क योबोरोबूम् रीङ्बऊ ओपी ता:

२ “ए मीस्मी छाङा, एसेक लेई लो एसेक मितिलो छाप्यूक्स्व, ऊदोईपीक्यालो एसेक लेईङा बेबिलोनपीक होङाबूआ यरूशलेम ऊर्‌क तूवा।

३ ङ्‍क जूम्‍लूक् मप् मीस् ङ्‍क उखान पोक्‍तो ओरोलचीव: योबोरोबू नीनाम्माआ ओरोपीके:

“मीःपी छूप् खाप्व, छूप् खाप्व,

ना मूङ्‍कपी काऊ तेस्व।

४ मूङ्‍कपी साःम् टुक्रा तेस्व,

खोलोङ् नप्-नप् टुक्रा, अर्थात् म्‍लोङ् लो म्दूखूरीलो तेस्व।

मूङ्‍क नप्-नप् म्‍तूप्‍रीआ पेप्व।

५ बागालपी तूक दूङ् नप् पोसू सोक्ना तात्व,

म्‍तूप्‍री ङीम् लागी ओरोतो सीङ् हूईव।

काऊ पूईमीना मूङ्‍कपी म्‍तूप्‍री बोक्स्व।

६ “ऊदोईपीक्यालो योबोरोबू नीनाम्माआ ओरोपीके:

“ङ्‍क मीस् सेईप् सहर धिक्‍कार!

मूङ्‍कन् खीय लागेई छूवाक छूप् के,

मूङ्‍कपीक खीय मूङ्‍कप्का मान्खाईमोङ् तूये!

मूङ्‍क छूप्पीका मान्सोमो

ई-ईक् टुक्रा मतो साः लात्ना मूङ्‍क छूप् होप्‍तो मदीत्व।

७ “ऊदोईपीक्यालो मूङ्‍कसा मीस् सेत्कम् हीः मूङ्‍कम् रापीङ् तूये;

मूङ्‍कसा मूङ्‍क हीः खुल्‍ला छीलूमा थेम्पी कात्‍तू,

फूर्क् आ मान्‍नेम् लागी मूङ्‍कसा मूङ्‍क हीः बोहोपू मान्काई।

८ देप्क ओ छूलीलो म्फाई लाम् लागी

मूङ्‍कम् हीः नेप्नूनव पीकोना

मूङ्‍क हीः कोङा खुल्‍ला छीलूमा थेम्पी यूक्सू।

९ “खन्सा योबोरोबू नीनाम्माआ ओरोपीके:

“धिक्‍कार, मूङ्‍क मीस् सेईप् सहर!

कोङासो मूङ्‍कपी सीङ् नोङो।

१० खन्सा सीङ् नोङ्व

ना मीः खप्व।

मासाला तेस्‍ना साः नम्‍लोना ङीव,

ना मूङ्‍क तूप्‍री खोलोङ् खीन्खानूव।

११ खीक्‍काना मूङ्‍क होप्‍तोक छूप् मीःम् गेलोबोम् थेम्पी यूक्स्व,

खीक्‍का मूङ्‍क ताम्बम् छूप् तातेई छूनूव ना मूङ्‍क लाङ्लाङ्‌यो छूनूव,

ना मूङ्‍क छूप् गोपी तूक फोहोर हून्खानूव,

ना मूङ्‍कम् खीय खीन्खानूव।

१२ मूङ्‍कतोङ् छूवालोसो खोलोङ् रोकोछू ऊनाऊक छूवा;

मूङ्‍कम् बाक्ल खीय मीःआसो खाईम्ङा मान्खाई।

१३ “आम् खीय क आम् तूम्‍लूलम् के। कोङा आन् शुद्ध मम् लामू, खोदोलोई आम् अशुद्धतापीका शुद्ध छूम् आना मानेई मान्मन्‍ना। खन्सा कोङा ओ छूली आम् ऊल्‍लोङ्पी कातोना ओ सानीवा चानईनोक सम्मो आन् होसोङ् शुद्ध छूनो।

१४ “कोङ् योबोरोबूआङ् ङ्‍क रीङ् नेनोक के। कोङा लक् मम् नाम्‍ला ताक तूये। कोङ् रोकेई छूवोनो। कोङा सम्तूमा खोमूयोनो। ओ सानीवा फातोनो। आना मक वोर्वा लो आना मक लक्लो तोङ्ना कोङा आम् नीया मूयो, योबोरोबू नीनाम्माआ ओरोपीके।”

इजकिएलमी म्तोमा सीयाक

१५ ङ्‍क योबोरोबूम् रीङ्बऊ ओपी ता:

१६ “ए मीस्मी छाङा, ईदीम् गोम्ना कोङा आम्पीका आना नत्‍तक थक् खाईम्‍लेम् पीकोक तूये। खोरोदोसो सोक् मनव। खाम्नव, ना आम् मूक्स्पीका ऊसो आम् मीक्वा हूप्स्‍नव।

१७ आसासो मान्येईम्मीना ओऊसूम् लव। सीप्खाप्मी लागी सोक् मनव। आम् तोङ्पी पगरी मव ना आम् लोङ्पी लोङ्पई वात्व, ना आम् ङाली देप्नव। खीक्‍का सीम्पी खाईप्चीम् चाम् थक् चनव।”

१८ खन्सा देत्छा सेपाङ् कोङा ङ्‍क रीङ् मीस् ईयूची, ना मूङ्‍क यूपाङ् ओ तोमा सीया। खीक्‍का म्देसा देत्छा कोङा आज्ञा तूक तोङ्‍नाङ् मूऊ।

१९ खीक्‍काना मीचा कोङ् ओरोपीकाना ततो, “ङ्‍कम् तोक्पी केईका ऊई चास? आना केईका ऊईलोम् मीन्चाईकई?”

२० खोदोलो कोङा ओरोपीको, “ङ्‍क योबोरोबूम् रीङ्बऊ ओपी ता:

२१ इस्राएलपी तूप् मीस् ओरोलचीव, ‘योबोरोबू नीनाम्माआ ओरोपीके: आन्‍ना गौरव मईनूम्क, आम्नी गोङ् चानमीक्, ना आन्‍ना नत्नूम्क ओ दप्स्को खीम् कोङा अपवित्र मम् पीकोक तूये। खीक्‍का आन्‍ना होक्सायानूम्क आम्नी छामाईची दोप्सेलआ सेतची।

२२ खीक्‍का इजकिएलआ मक तोङ्ना आन्‍नासो मईनूम्। आन्‍ना आम्नी ङोबो देप्नूम्नो, अथवा सीम्पी ताप्चीम् चाम् थक् आन्‍ना चाईनूम्नो।

२३ आन्‍ना आम्नी तोङ्पी पगरी मईनूम् ना आम्नी लोङ्पी लोङ्पई वात्नूम्। आन्‍ना सोक्सो मईनूम्नो ना खम्सो खाप्नीनो, खोदोलोई आन्‍ना मोऊ मनूम्कसा आम्नी गाम्-गूम् हार्‌तो खाते, ना आन्‍नी खोलोङ् ओऊसूम् लईनी।

२४ ओरोना इजकिएल आम्नी लागी ईबूम् चीन्‍न छूये। खसा मक तोङ्नाङ् आन्‍नासो मईनूम्। ङ्‍क खोलोङ् छूम्यात्कप्का, आन्‍ना कोङ्‌ङा योबोरोबू नीनाम्मा के पीम् छेत्नूम्।’

२५ “ए मीस्मी छाङा, कोङा मूङ्‍कचीम् खची किल्‍ला, खची चामोवा लो गौरवलो, मूङ्‍कचा नत्चीक थक्, मूङ्‍कचीम् गोङ्पीक लन्ची ना खची छामाईची खायूलेतोक लेईपी,

२६ आन् ङ्‍क रीदाम् येईमीम् लागी ईल्पो जूक्ना ताप् मीस् आम्पी ताये।

२७ मोन्तोलो आम् ङः हले। खीक्‍का आना मूङ्‍क जूकाना ताक मीस्लो रीङ् मय, ना आन् वाये तूचाईनो। ओरोना आन् मूङ्‍कचीम् लागी ईबूम् चीन्‍न छूये, ना मूङ्‍कचा कोङ्‍ङा योबोरोबू के पीम् छेत्‍तची।”

अम्मोनमी ऊल्‍लोङ्पी खारीबो

२५

ङ्‍क योबोरोबूम् रीङ्बऊ ओपी ता:

२ “ए मीस्मी छाङा, अम्मोनीस् हेम् आम् ङाली हीक्स्व, ना मूङ्‍कचीम् ऊल्‍लोङ्पी खारीबो मव।

३ मूङ्‍कस् ओरोलचीव, योबोरोबू नीनाम्माम् रीङ्बऊ येन्‍नूम्व। योबोरोबू नीनाम्माआ ओरोपीके: ओ दप्स्को खीम् अपवित्र मस्लो, इस्राएल छाप्कूवा गोङ्‌रूत्खाप् मस्‍लो ना यहूदापीक मीस् कैद मस्‍ना खाईचीलो, आन्‍नी आम्नीजीन।

४ खन्सा कोङा आन्‍नी नाम्‍आप्स्को हेम्पी तूप् मीस्मी हूक्पी पीन्दीयान्‍नी। मूङ्‍कचा आम्नी रापी छाउनी बानेई मईची, ना आम्नी रापीङ् खची तम्बू कीन्‍नची। मूङ्‍कचा आम्नी सीछोपी सेईक म्चो चईची ना आम्नी ओलोन दूङ्‌ङची।

५ कोङा रब्बा सहर ऊँटचीम् खार्का लो अम्मोन छाप्कूवा लूस्मी गथालो बानेईमूयो। खीक्‍काना आन्‍ना कोङ्‌ङा योबोरोबू के पीम् छेत्नूम्।

६ ऊदोईपीक्यालो योबोरोबू नीनाम्माआ ओरोपीके: इस्राएल छाप्कूवाम् ऊल्‍लोङ्पी आन्‍ना छेम्मा दूपानूम्क तूये ना आम्नी लोङ् दाप्सानूम्क तूये, ना आन्‍ना आम्नी गोङ्पीक नाचूर् खोमतो चामोवा मनूम्क तूये।

७ खन्सा कोङा ओ हूः आम्नी ऊल्‍लोङ्पी थेतो, ना आन्‍नी जाति-जातिचीम् हूक्पी लूतेई मम्पा चूम्सोस् तोङ्ना पीन्दीयान्‍नी। खीक्‍का जाति-जातिचीम् रापीका आम्नी नीङ् खोलोङ् मेतेईमूतो, ना छाप्कूवा-छाप्कूवापीका कोङा आन्‍नी मूयूप्छा मन्दीयान्‍नी। कोङा आन्‍नी मासेई मयान्‍नी, ना आन्‍ना कोङ्‌ङा योबोरोबू के पीम् छेत्नूम्।

मोआबमी ऊल्‍लोङ्पी खारीबो

८ “योबोरोबू नीनाम्माआ ओरोपीके: मोआबआ लो सेइरआलो ओरोपीकाक तूये, ‘खोङ्नूम्व, यहूदान् बीन्‍नीपा जातिस् तोङ्‍क छूवाक तूये।’

९ खन्सा मोआब छाप्कूवाम् गौरव मानेई मस्क रीम् दोक्पीक बेथ-यशीमोत सहर, बाल-मोन सहर ना किर्यातैम सहरचीका मोआबमी ईक् चाखेम्पीक भाग कोङा खूल्‍ला मूयो।

१० कोङा मोआब अम्मोनीस्काङ् नाम्‍आप्स्को हेम्पीक छाप्कूवापी तूप् मीस्मी हूक्पी पीयूछोक्सोची। ओरोना जाति-जातिचीम् रापी ओम्मोनीचीम् मीन्मारो हाल्‍लोसो छूनो,

११ खीक्‍का कोङा मोआब दण्ड पीयो। खीक्‍काना मूङ्‍कचा कोङ्‌ङा योबोरोबू के पीम् छेत्‍तची।

एदोममी ऊल्‍लोङ्पी खारीबो

१२ “योबोरोबू नीनाम्माआ ओरोपीके: एदोमआ यहूदाम् म्फाई लापू, ना मूङ्‍क तोङ्ना म्फाई लाप्लो एदोम दोसी छूवा।

१३ खन्सा योबोरोबू नीनाम्माआ ओरोपीके: कोङा ओ हूः एदोममी ऊल्‍लोङ्पी थेतो, ना मूङ्‍कम् म्मीस् लो पोसूलो खोलोङ् सेतो। कोङा मूङ्‍क गोङ्‌रूत्खाप् मूतो, ना तेमानपीका ददान सम्मोङ् मूङ्‍कस् दोप्सेलआ सेतची।

१४ कोङा इस्राएलपी तूप् ओ मीस्मी हूलाम्पा एदोमपी म्फाई लापो, ना ङ्‍क इस्राएलीचा हायाम् ईकीम्‍लप् ओ छूली तूक तोङ्ना एदोमपी वोर्वा मईची। खीक्‍काना मूङ्‍कचा कोङा ऊतोङ्‌नाई म्फाई लापो रईछ पीम् छेत्‍तची, योबोरोबू नीनाम्माआ ओरोपीके।

पलिश्तीचीम् ऊल्‍लोङ्पी खारीबो

१५ “योबोरोबू नीनाम्माआ ओरोपीके: पलिश्तीचा म्फाई लाम् लक् मची, खची गोङ्पी नाचूर् यूक्स्चीना म्फाई लाप्ची, ना लाईस्पीका यहूदा खची साछीमी तूवाकसा मासेई मम् लाम्ची।

१६ खन्सा योबोरोबू नीनाम्माआ ओरोपीके: कोङा पलिश्तीचीम् ऊल्‍लोङ्पी ओ हूः थेईम् हूयोक तूये, ना कोङा करेतीची मासेई मूयोची, ना दीरीत्‍तीम् चाखेम्पी तूप् बीन्‍नीपा मीस्सो मासेई मूयोची।

१७ कोङा ओ छूलीपी मूङ्‍कस् देप् दण्ड पीयोचीना म्फाई लापो। मोरोना मूङ्‍कचीपी कोङा म्फाई लापोकप्का, मूङ्‍कचा कोङ्‌ङा योबोरोबू के पीम् छेत्‍तची।”

टुरोसमी ऊल्‍लोङ्पी खारीबो

२६

ईक्पोङ् ईक्दोङ्मी, ईबूम् लाःमी लाईस्पीक लेई ङ्‍क योबोरोबूम् रीङ्बऊ ओपी ता:

२ “ए मीस्मी छाङा, ऊदोईपीक्यालो यरूशलेम पतन छूवाकम् तोक्पी टुरोस सहरआ ओरोपीका, ‘यरूशलेमपीक मूल लाम्स्को हताक तूये। मूङ्‍कम् पईकार मम् राःरा मत्खाताक तूये। खन्सा हन्‍ना ओ फलिफाप छूये।’

३ “खन्सा योबोरोबू नीनाम्माआ ओरोपीके: ए टुरोस सहरङा, कोङ् आम् ऊल्‍लोङ्पी तूवो। दीरीत्‍तीआ छाल तातक तोङ्ना कोङा ओरोसर्प् जाति आम् ऊल्‍लोङ्पी तातोची।

४ मूङ्‍कचा टुरोसमी पर्खाल खोलोङ् हत्दीतची, ना मूङ्‍कपी तूक धरहरा उत्दीतची। कोङा मूङ्‍कपी तूक लूङ् खोलोङ् खूर्‌केई मूयोना टुरोस ऊसो मान्तूप् कोम् तोङ्‍क मूतो।

५ टुरोस दीरीत्‍तीम् रापी हूक्‍रीऊ बन्दीस्को थाऊ छूये, ऊदोईपीक्यालो कोङाङ् ङ्‍क रीङ् पीकोक के पीक्ना, योबोरोबू नीनाम्माआ पीके। जाति-जातिचीम् लागी टुरोस लूतेई मम्पा चूम्सोस् तोङ्‍क छूये,

६ ना मूङ्‍क छाप्कूवापीक तेल्पी तूप् मीस् दोप्सेलआ सेतची। खीक्‍काना मूङ्‍कचा कोङ्‍ङा योबोरोबू के पीम् छेत्‍तची।

७ “ऊदोईपीक्यालो योबोरोबू नीनाम्माआ ओरोपीके: कोङा योऊना हेम् लाम्पा होङाबूचीम् होङाबू बेबिलोनपीक होङाबू नबूकदनेसर खोक्चीका, रथचीका, खोक् बूल्प्चीका ना ओरोसर्प् सेनास्का टुरोसमी ऊल्‍लोङ्पी जूम्‍लूक् मम् लागी तातो।

८ मूङ्‍क होङाबूआ छाप्कूवापीक तेल्पी तूप् मीस् दोप्सेलआ सेतची। मूङ्‍कसा आम् ऊल्‍लोङ्पी आन् ऊर्म् लागी छेम्सी बोङ, आम् पर्खालपी वोस्को लाम् बानेई मय, ना आम् ऊल्‍लोङ्पी ढालमी छाना तोङ्‍क बानेई मय।

९ मूङ्‍कसा पर्खाल हईम् सीङ्‌मी मूराआ खोलोङ् आम् पर्खाल हत्दीत, ना मूङ्‍कम् जूम्‍लोआ खोलोङ् आम् धरहरा उत्दीत।

१० मूङ्‍कम् खोक् हायाम् देतो तूये, मूङ्‍क खोक् बूल्स्लो पेर्‌क फूर्क् आ आन् नेप्खीये। हत्खात्क पर्खाललाम्पा सहरगोपी मीस् वोङ्‍क तोङ्ना मूङ्‍क आम् मूल लाम्स्को गोपी वोङ्‍लो जूम्‍लूक् मप् खोक्चीम्, गाडाचीम् ना रथचीम् साल्म्‍आ आम् सहरमी पर्खाल खोलोङ् तोक्से।

११ मूङ्‍कम् खोक्मी खूर्‌आ खोलोङ् आम् लाम् पीतीहील्दीत। मूङ्‍कसा आम् मीस् दोप्सेलआ सेतची, ना हायाम् पोचीप् आम् खाम्बा खोलोङ् ऊत्खाते।

१२ मूङ्‍कचा आम् दाचाम् खोलोङ् लूतेई मईची, पईकार मम् आम् चूम्सोस् लूतेई मईचीना खाईलेतची। मूङ्‍कचा खोलोङ् आम् पर्खाल हत्दीतची ना हायाम् ङाल्‍लप् आम् खीम् खोलोङ् हत्दीतची। आम् लूङ्, सीङ् ना बोहो खोलोङ् मूङ्‍कचा दीरीत्‍तीपू होलातची।

१३ कोङा आन् छाम् लईकम् सेगा-सेगाक साल्म् बन्द मूतो। आम् वीणाम् साल्म् हन्‍ना हादेम्सो येनाम्नो।

१४ कोङा आन् ऊसो मान्तूप् कोम् तोङ्‍क बानेई मन्दीयान्‍ना, ना आन् हूक्‍रीऊ बन्दीस्को थाऊ छूये। हन्‍ना आन् आसासो बोबूईनो, ऊदोईपीक्यालो कोङ् योबोरोबूआङ् ङ्‍क पीकोक के पीक्ना योबोरोबू नीनाम्माआ ओरोपीके।

१५ “योबोरोबू नीनाम्माआ टुरोस सहर ओरोलय: खेर्‌वोप्ची तूक्ना काये-बस्क बेलापी लो आम् रापी मीस् सेईलईक बेलापीलो, आन् दीस्क साल्म् येनस्‍ना ऊई दीरीत्‍तीम् चाखेम्पी तूक छाप्कूवास् योक्स्‍नोयोनाई?

१६ खीक्‍काना दीरीत्‍तीम् चाखेम्पी तूक छाप्कूवापीक खोलोङ् चारतोप्ची खची होप्-होप्मी सिंहासनपीका लत्ना खची तेई बूत्‍तची, ना म्बुट्टालोक तेईसो खोलोङ् बूत्‍तची। मूङ्‍कस् खची कीम्मा वेरेमोक्स् योक्से। खीक्‍का मूङ्‍कस् बोहोपी तूये, ना ईक्छीन् ईक्छीन्पी योक्से, ना आन् तईना खची कीम् लये।

१७ खीक्‍का मूङ्‍कचा आम् तोक्पी तूनीवा मईची ना आन् ओरोलये:

“दीरीत्‍तीम् चाखेम्पी मीस् तूस्को, ए हायाम् नीङ्ला तोप् सहरङा,

आन् ऊतोङ्नाई मासेई छूवा!

आन् आम् मीस्चीका दीरीत्‍तीपी हायाम् राःरालोक तूवानी,

आना मूङ्‍कपी तूप् खोलोङ् खची कीम्मा योप्चाप् मदीत्चीक तूवा।

१८ आन् पतन छूक लेईपी

दीरीत्‍तीम् चाखेम्पीक छाप्कूवा खोलोङ् वेरेमोक्स् योक्से।

आन् ऊताखात्क तचीना

दीरीत्‍तीपीक टापू हायाम् खची कीम्‍लक तूये।

१९ “योबोरोबू नीनाम्माआ ओरोपीके: कोङा आन् आस्सो मीस् मान्तूप् सहर तोङ्‍क ईबूम् गोङ्‌रूत्खाप् सहर बानेई मयान्लो, ना कोङा ओरोगूम्प् दीरीत्‍ती आम् थेम्पी आतोना मूङ्‍कम् हायाम् देप् छालआ आन् नेम्यान्लो,

२० कोङा आन् खादीपू खाईप् मीस्चीका केछे लाईस्पीक मीस् तूक थाऊपी लेन्छोयान्‍ना। कोङा आन् पूरान योछोगप्खाप् थाऊ तोङ्‍क, चारीदू गोपू, खादीपू खाईप्चीका तूमीयान्‍ना, ना हन्‍ना आन् हादेम्सो लेईप्चाप्चीम् छाप्कूवापी आत्ना मूङ्‍कपी तूम् तयनो।

२१ कोङा आम् यान्तेस्को लेई हायाम् ईकीम् लप् बानेई मीम्पीयान्‍ना, ना आन् सदैकम् लागी मास्‍ना खाते। आन् मीचा लामे, खोदोलोई आसासो छीप्नो, योबोरोबू नीनाम्माआ ओरोपीके।”

टुरोसमी लागी तूनीवा मस्क

२७

ङ्‍क योबोरोबूम् रीङ्बऊ ओपी ता:

२ “ए मीस्मी छाङा, टुरोस सहरमी तोक्पी तूनीवा मव।

३ दीरीत्‍तीपी खास्को लाम्स्को दोक्पी तूक, दीरीत्‍तीम् चाखेम्पी तूप् ओरोसर्प् मीस्मी पईकार मस्को टुरोस सहर ओरोलव, योबोरोबू नीनाम्माआ ओरोपीके:

“ए टुरोस, आना ओरोपीके,

‘कोङ् हायाम् ङालीनप् तूवो।’

४ आम् चारखम् दीरीत्‍तीपीङ् तूवा;

आन् बोबूईप्चा आन् हायाम् ङालीनप् बानेईमा।

५ मूङ्‍कचा खोलोङ् आम् आरासीङ्

सेनीरपीक सल्‍लाम् पऊपीका कीप्ची;

मूङ्‍कचा आम् लागी मस्तूल बानेई मम् लागी

लेबनानपीक देवदारु तात्ची।

६ मूङ्‍कचा आम् हेयोङ्मा तोम् कर्‌चम्

बाशानपीक वेईपऊमी बानेई मची।

साइप्रसपीक दीरीत्‍तीम् चाखेम्पीका तात्चीक दूपीम् सीङ्आ

मूङ्‍कचा हेयोङ्माम् ताला बानेई मची,

ना मूङ्‍क बाजूहोम्मी काङ्आ चोक्स्ची।

७ आम् हेयोङ्माम् तम्बू मिश्र छाप्कूवापीक लखेवाप् म्बूट्टालोक सूती तेईमी तूवा

ना मूङ्‍कसाङ् आम् सीकीबूङ्आ मम् लक् मअ।

एलीशाहपीक दीरीत्‍तीम् चाखेम्पी गीगीप्पा रङ्गलोक लो बैजनी रङ्गलोकलो

हायाम् नप् तेईमी आम् तम्बू तूवा।

८ सीदोनपीक मीस् लो अर्वादपीक मीस्लो आम् हेयोङ्माम् कर्‌चम् तोप्ची तूवा;

ए टुरोस, आम् हेयोङ्मा तोप् मीस् हायाम् नम्‍लोना तोलेप् तूवा।

९ गबालपीक मूर्‌पो कारीगरची आन्लो हेयोङ्मापी तूवा;

मूङ्‍कस्ङा हेयोङ्मा मरमत मप्ची तूवा।

पईकार मम् आम् चूम्सोस्मी लागी

दीरीत्‍तीपीक खोलोङ् हेयोङ्मा लो मूङ्‍क हेयोङ्मा तोप्चीलो आम् दोक्पीङ् तादोङा।

१० “फारसपी तूप्, लूदपी तूप् ना पूतपी तूप् मीचा

आम् सेनापी भर्ती छूवाना जूम्‍लूक् मम् लक् मदोङ्ची।

मूङ्‍कचा खची होप्-होप्मी ढाल लो टोपलो

आम् पर्खालपी काक्स्चीना आम् गौरव ओरोदेप् मदोङ्ची।

११ अर्वादपी तूप् मीचा लो हेलेकपी तूप् मीचालो

आम् बरबारपीक पर्खालपीका खोलोमी रूसो मदोङ्ची।

गमादपीक मीस् आम् धरहरापी तूवा।

मूङ्‍कचा खची होप्-होप्मी ढाल आम् बरबारपी तूवाक पर्खालपी काक्स्दोङ्ची,

ना मूङ्‍कचा आन् होसोङ् हायाम् ङालीनप् मादोङा।

१२ “आम्पी हायाम् देतो चूम्सोस् लो दाचाम्‍लो तूवाकसा तर्शीशपी तूप् मीचा आन्लो पईकार मअ। मूङ्‍कचा पईकार मम् आम् चूम्सोस्लो नाम्छेर्‌बू, सेल, टीन ना सीसा बात्ची।

१३ ग्रीसपी तूप्, तूबलपी तूप् ना मेशेकपी तूप् मीचा आन्लो पईकार मची। मूङ्‍कचा खची रोःरोमेस् लो काँसम् रोङ्लो आम् पईकार मम् चूम्सोस्चीका बात्ची।

१४ आम् पईकार मम् चूम्सोस्लो बेथ-तोगर्मापीक मीचा चूम्सोस् खूर्प् खोक्, जूम्‍लूक् मम् खोक् ना खच्‍चर बात्ची।

१५ रोडसपी तूप् मीचा आन्लो पईकार मची, ना दीरीत्‍तीम् चाखेम्पीक ओरोतो छाप्कूवा आम् चूम्सोस् खेईप्ची छूवा। मूङ्‍कचा आन् खाप्चीम् फाईपी बाजूहोम्मी काङ् लो सालमी सीङ्लो पीया।

१६ हायाम् देतो उत्पादन छूवाकसा अरामआ आन्लो पईकार मअ। आम् पईकार मम् चूम्सोस्मी फाईपी मूङ्‍कचा आन् फिरोजा, बैजनी रङ्गआ बम्पा तेई, म्बुट्टा तेम्पा तेई, सूतीम् तेई, मूगा-मोती ना मानिक पीया।

१७ यहूदाआ लो इस्राएलआलो आन्लो पईकार मची। आम् पईकार मम् चूम्सोस्मी फाईपी मूङ्‍कचा आन् मिन्‍नीतपीक जेऊ, सबेई, खूद, जैतूनमी तेल ना मलम पीया।

१८-१९ म्खाल्-खाल्क आम् चूम्सोस् लो हायाम् देतो आम् दाचाम्‍लो तूवाकसा दमस्कसपी तूप् मीचा आन्लो पईकार मची। मूङ्‍कचा आम् चूम्सोस्, अर्थात् सेल, सीन्कऊलीम् म्बोऊ ना बोझो आम्पीका खाईचीना मूङ्‍कम् फाईपी आन् हेलबोनपीक लो ऊजालपीकलो दाखमद्य खीक्‍का जाहारपीक ऊन पीया।

२० ददानपी तूप् मीचा आन्लो खोक्मी थेम्पी दीमम् तेईमी पईकार मदोङ्ची।

२१ अरब छाप्कूवापी तूप् मीचा लो केदारपीक चारतोप्चालो आम् चूम्सोस् खेत्दोङ्चीक तूवा। मूङ्‍कचा आन्लो थुमामी, लूस्मी ना छाराम् पईकार मदोङ्ची।

२२ शेबापीक पईकार मप्चा लो रामाहपीक पईकार मप्चालो आन्लो पईकार मदोङ्ची। मूङ्‍कचा आम् चूम्सोस्मी फाईपी आन् म्खाल-खाल्क नप् मासाला, म्खाल-खाल्क हायाम् दाम् परेई छूक् रत्न लो हाल्ङोलो पीयादोङा।

२३ हारानपी, कन्‍नेहपी ना अदनपी तूप् मीचा, खीक्‍का शेबापीक, अश्‍शूरपीक ना किल्मदपीक पईकार मप्चा आन्लो पईकार मदोङ्ची।

२४ आम् बजारपी हायाम् नप् तेई, मोमोजीजीप्पा साखीआ बम्पा तेई, म्बुट्टालोक तेई, नम्‍लोना बम्पा म्खाल-खाल्क गलैँचा, ङ्‍क तोङ्‍क थक्लो मूङ्‍कचा आन्लो पईकार मदोङ्ची।

२५ तर्शीशपीक हेयोङ्मा आम् पईकार मम् चूम्सोस् खल्प्ची तूवा।

“हायाम् लीप्-लीप् पईकार मम् चूम्सोसआ

आन् दीरीत्‍तीम् रापी पेपाखाक तूये।

२६ आम् हेयोङ्मा तोप्चा आन् दीरीत्‍तीम् रापी खाये,

खोदोलोई नाम्‍आप्स्को हेम्‍ला ताईक हूक्‍आ आन् दीरीत्‍तीम् रापी टुक्रा-टुक्रा मदीते।

२७ आम् दाचाम्, आम् पईकार मम् चूम्सोस्,

आम् हेयोङ्मा तोप्‍ची ना कप्‍तानची,

हेयोङ्मा मरमत मप्ची,

आम् पईकार मप्ची लो आम् जूम्‍लूक् मप्चीलो,

ना हेयोङ्मापी तूप् बीन्‍नीपा खोलोङ्

आम् हेयोङ्मा गस्‍ना टुक्रा-टुक्रा छूक लेईपी

दीरीत्‍तीम् रापी वाईखीयची।

२८ आम् हेयोङ्मा तोप्ची बस्कम् साल्‍म्‍आ

दीरीत्‍तीम् चाखेम्पीक थाम्पू तोक्से।

२९ हेयोङ्मा तोप्चा खोलोआ खची हेयोङ्मा होक्सीयची;

हेयोङ्मा तोप्ची लो कप्‍तानचीलो दीरीत्‍तीम् चाखेम्पी थोरेपे।

३० आम् लागी मूङ्‍कस् ओरोसोतो

बस्‍ना चूरूमोक्स् खापे;

मूङ्‍कचा खची तोङ्पी फर्क् तेसची,

ना छूबूईपी पूलूलूऊ मयान्ची।

३१ आम् लागी मूङ्‍कचा खची तोङ् खकची,

ना मूङ्‍कचा लूक्स्पा खाप्सची।

मूङ्‍कचा आम् लागी खची सानीवापी पीर मतो

हायाम् सोक् मईचीना खापे।

३२ आम् लागी तूनीवा लो सोक्लो मचयस्लो,

मूङ्‍कचा आम् तोक्पी ओरोपीक्ना तूनीवा मईची,

‘दीरीत्‍तीम् रापी वाये तूप्चाप्

टुरोस तोङ्‍क आसे तूये?’

३३ पईकार मम् आम् चूम्सोस् दीरीत्‍ती नावादेपा खाईमीचीना,

आना ओरोसर्प् जातिस् खची सानीवा चानमीची;

हायाम् देतो आम् दाचाम्‍आ लो पईकार मम् आम् चूम्सोस्‍आलो

आना चारीदूपीक होङाबूस् होङ्पोक् मची।

३४ हन्‍ना ओरोगूम्प् काऊपी दीरीत्‍तीआङ् आन् मासेई माक तूये।

पईकार मम् आम् चूम्सोस् ना आम् लक् मप् खोलोङ् मीस्

आन्चीकाङ् दीरीत्‍तीपू वाईखीचीक तूये।

३५ दीरीत्‍तीम् चाखेम्पी तूप्ची खोलोङ् आन् तईना खची चारत्‍ते;

मूङ्‍कचीम् खची होङाबूस् हायाम् कीस्‍ना वेरेमोक्स्तो योक्से,

ना मूङ्‍कचीम् ङाली खची कीम्मा चूराखात्क तूये।

३६ जाति-जातिचीम् पईकार मप्चा आन् सेस्वा मीये;

हन्‍ना आन् मासेई छूम् नाम्‍ला तालाताक तूये

ना आन् सदैकम् लागी मास्‍ना खाते।”

टुरोसपीक होङाबूम् उल्‍लोङ्पी खारीबो

२८

ङ्‍क योबोरोबूम् रीङ्बऊ ओपी ता:

२ “ए मीस्मी छाङा, टुरोसपीक चारतोप् ओरोलव, योबोरोबू नीनाम्माआ ओरोपीके:

“आना आम् गोङ्पीका नाम्दूखू मईना ओरोना पीके,

‘कोङ् ईबूम् देऊता के;

कोङ् दीरीत्‍तीम् रापी ईबूम् देऊताम् सिंहासनपी तूवो!’

आना आम्होपा-आम्होप् देऊतातोक लूखूप्चीलोक मीयान्चीदोसो

आन् देऊता मा, आन्‍ने ईल्पो मीस्ङाङ् के।

३ ऊई आन् दानिएलपीकासो दूङ् लूखूप्चीलोकयो तूये?

ऊई आना खोलोङ् रीङ् छेत्‍तयो?

४ आम् लूखूप्चीआ लो आम् बूजेई मम् राःराआलो

आना आम् लागी हायाम् देतो दाचाम् कामेई मक तूये,

ना आना आम् दाङ्‌खीम्पी हाल्ङो लो नाम्छेर्‌बूलो नोङ्‍क तूये।

५ हायाम् लूखूप्चीलो पईकार मना

आना आम् होप्मी दाचाम् पतोखाईमीक तूये,

ना आम् दाचाम्‍आ गर्दा आम् गोङ् नाम्दूखूआ पेप्क तूये।

६ “खन्सा योबोरोबू नीनाम्माआ ओरोपीके:

“आना आम्होपा-आम्होप् ईबूम् देऊतातोकङ् लूखूप्चीलोक मीयान्ची,

७ खन्सा जाति-जातिस् तूकपी खोलोप्का दूङ् सम्तूमा मान्दीक

बीन्‍नीपा छाप्कूवापीकस् कोङा आम्पी तातोची।

आन् ङालीनप् तूकम् ऊल्‍लोङ्पी लो आम् लूखूप्चीम् ऊल्‍लोङ्पीलो

मूङ्‍कचा खची दोप्सेल म्दाप्पीका लातची,

ना आम् गौरव एक्साकालाम्पा मेक्साका लत्‍क सम्मो रत्‍तची।

८ मूङ्‍कचा आन् खादीपू ताईतीये,

ना आन् ङाम्‍लाला छूना दीरीत्‍तीपी सीये।

९ आन् सेईप्चीम् लाईस्पी

ऊई आना होसोङ् “कोङ् देऊता के” पीक्ना पीकेयोनाई?

आन् सेईप्चीम् हूक्पी आन् देऊता मा, मीस्ङाङ् छूये।

१० आन् बीन्‍नीपा छाप्कूवापीकचीम् हूक्पी

खतना मान्छूक्ची सीक तोङ्ना सीये।

कोङाङ् ङ्‍क रीङ् पीकोक के पीक्ना, योबोरोबू नीनाम्माआ पीके।”

११ ङ्‍क योबोरोबूम् रीङ्बऊ ओपी ता:

१२ “ए मीस्मी छाङा, टुरोसपीक होङाबूम् तोक्पी तूनीवा मव, ना मूङ्‍क ओरोलव, योबोरोबू नीनाम्माआ ओरोपीके:

“आन्‍ने दोस् मान्दीक ईबूम् दोलेवा तूवा,

ना लूखूप्चीआ पेप्खाप् ना हायाम् ङालीनप् तूवा।

१३ नीनाम्माम् अदन बगैँचापी आन् तूवा।

म्खाल्-खाल्क हायाम् दाम् परेईछूक् रत्नआ आन् चोम्दीम्पा तूवा:

मानिकआ, पुष्पराजआ, पन्‍नाआ,

पीतमणिआ, आनिक्सआ, बिल्‍लौरआ,

नीरआ, फिरोजाआ ना बेरूजआ आन् चोम्दीम्पा तूवा।

आम् लागी मूङ्‍क मणि केम्पा गहना हाल्ङोआ रीम्पा तूवा,

आन् बोबूयाक लेईपीङ् मूङ्‍क खोलोङ् थीक्‍का मम्पा तूवा।

१४ नीनाम्माम् पवित्र कोम्पी तूवाक

आम् खीम्मी रूसो मम् लागी

कोङा अभिषेक मन्‍नाना सोन्‍नाक करूब आन् तूवा,

मूङ्‍क कोम्पी मीःलोक लूङ्‍मी रापी आन् लाम्दूमादोङा।

१५ आन् बोबूयाक लेईपीका आम् मोऊ खोमान्छेईक सम्मो,

आन् खोलोङ् आम् चालपी दोस् मान्दीक तूवा।

१६ आम् पईकार फलिफाप छूवाकसा आन् उपद्रआ पेपा,

ना आना मोऊ मअ।

खन्सा कोङा आन् नीनाम्माम् कोम्पीका आम् अपमान मूना कल्‍लान्‍ना,

ना ए खीम्‍मी रूसो मप् करूबङा, कोङा आन्

मीःलोक लूङ्मी रापीका कल्‍लान्‍ना।

१७ आम् ङालीनम्‍आ गर्दा आम् गोङ् नाम्दूखूआ पेप्पू,

आना आम् गौरवमी कारणआ आम् लूखूप्ची गसू।

खन्सा कोङा आन् चारीदूपी होन्लान्‍ना;

होङाबूचीम् लाईस्पी कोङा आन् मीस्मी चेम्दो तोङ्‍क बानेई मन्‍ना।

१८ आना ओरोतो मोऊ मकलाम्पा लो बेईमान मना मक पईकारलाम्पालो

आना आम् होप्मी पवित्र तूस्को खोलोङ् अशुद्ध मक तूये।

खन्सा गर्दा कोङा आम्पीका ईबूम् मीः लातू,

ना मूङ्‍कसाङ् आन् पीलूलूकाता।

आन् नम्‍लोना खोप्चीम् मूक्स्दूपी

कोङा आन् बोहोपू छूबूई मन्दीन्‍ना।

१९ जाति-जातिस् तूकपी आन् छेईप्ची खोलोङ्

आन् तईना खची कीम् लये।

आन् ईबूम् ईकीम्‍लप् यान्तेस्कोपी तालाताक तूये,

ना आन् सदैकम् लागी मास्‍ना खाते।

सीदोनमी ऊल्‍लोङ्पी खारीबो

२० ङ्‍क योबोरोबूम् रीङ्बऊ ओपी ता:

२१ “ए मीस्मी छाङा, सीदोन हेम् आम् ङाली हीक्स्व, ना मूङ्‍कम् ऊल्‍लोङ्पी खारीबो मव,

२२ ना ओरोपीकाव, योबोरोबू नीनाम्माआ ओरोपीके:

“ए सीदोन, कोङ् आम् ऊल्‍लोङ्पी तूवो,

आम् रापी कोङा ओ साम्दीखा खोमूयो।

कोङा आन् दण्ड पीयान्‍ना,

ना ओ पवित्रता आम्पी खोमूयो,

खोदोलो आन्‍ना कोङ्‌ङा योबोरोबू के पीम् छेत्नूम्।

२३ कोङा आम्पी ईबूम् चारलाम्-बोहोलाम् पोक्सो,

ना आम् लाम्पी हीः कातो।

आम् लीक् हेम्पी आम् ऊल्‍लोङ्पी पकाक दोप्सेलआ

सेत्चीकस् आम् गोपीङ् दीसे।

खीक्‍काना आन्‍ना कोङ्‌ङा योबोरोबू के पीम् छेत्नूम्।

२४ “दूक् पीप् सिउँडी लो चूचूयोक तीतीलो तोङ्‍क रई खीम्तोनीस् हन्‍ना हादेम्सो इस्राएलपी तूप् मीस्चीम् रापी छूनो। खीक्‍काना मूङ्‍कचा कोङ्‌ङा योबोरोबू के पीम् छेत्‍तची।

२५ “योबोरोबू नीनाम्माआ ओरोपीके: छाछापूत्‍ता छूवाक इस्राएलीस् जाति-जातिचीम् रापीका कोङा बात्ल मूयोचीकप्का, इस्राएलीचीम् रापी जातिचीम् मूक्स्दूपी कोङ् ओहोप्ङा पवित्र मयोङ्चूङ्। खीक्‍का ओ सूसो मप् याकूब कोङा पीयूक खची छाप्कूवापीङ् मूङ्‍कस् तूये।

२६ मूङ्‍कस् मूङ्‍कपी सुरक्षित छूये, ना मूङ्‍कचा खीम् बोबूईयस्‍ना वाचोसी लेतची। मूङ्‍कस् जेर्प् खोलोङ् कोङा दण्ड पीयोची, खीक्‍का मूङ्‍कस् मूङ्‍कपी सुरक्षित छूये। खीक्‍काना मूङ्‍कचा कोङ्‌ङा योबोरोबू खची नीनाम्मा के पीम् छेत्‍तची।”

मिश्र छाप्कूवाम् ऊल्‍लोङ्पी खारीबो

२९

ईक्पोङ् दोङ्मी ईक्पोङ् लाःमी ईक्पोङ् नीस् लेईपी ङ्‍क योबोरोबूम् रीङ्बऊ ओपी ता:

२ “ए मीस्मी छाङा, आम् ङाली मिश्र छाप्कूवापीक फारो होङाबू हेम् हीक्स्‍ना मूङ्‍कम् ऊल्‍लोङ्पी लो खोलोङ् मिश्र छाप्कूवाम् ऊल्‍लोङ्पीलो खारीबो मव।

३ मूङ्‍कलो रीङ् मव ना मूङ्‍क ओरोलव, योबोरोबू नीनाम्माआ ओरोपीके:

“ए मिश्र छाप्कूवापीक फारो होङाबूङा, कोङ् आम् ऊल्‍लोङ्पी तूवो,

आम् योऊमी रापी दीप्दीप्चीप्, आन् हायाम् देप् देक्मा,

आना ओरोपीके, ‘देप् नील योऊ ओमीङ् के,

मूङ्‍क कोङाङ् ओ लागी बोबूयू।’

४ कोङा आम् बाक्‍काङ्पी बल्छी तेसो,

ना आम् कत्लापी आम् योऊपीक खोलोङ् ङाः,

कोङा तार्‌केम्खामीयो।

आम् कत्लापी केप्पाक मूङ्‍क ङाःस्काङ्,

कोङा आन् आम् योऊमी रापीका थूईयान्‍ना पाखा लाईयान्‍ना।

५ कोङा आन् आम् योऊपीक खोलोङ् ङाःस्काङ्

मरुभूमिपी होन्येयान्‍ना।

आन् तेल्म्पी दीसे

ना आन् आसासो पक्नो।

कोङा आन् चारीदूपीक पोसूम् लो नाम्छूईतोक छोऊमीलो

चाम् थक् बानेई मयान्‍ना।

६ खीक्‍काना मिश्र छाप्कूवापी तूप् खोलोआ कोङ्‌ङा योबोरोबू के पीम् छेत्‍तची।

“इस्राएलपी तूप् मीस्मी लागी आन् ईबूम् नर्कटमी तूप् छूवाक तूये।

७ मूङ्‍कचा आन् लापालो आन् अत्खाता, ना आना मूङ्‍कचीम् बोऊतोपी खेर् वन्‍नू। मूङ्‍कस् आम्पी थेर्‌न्चीलो आन् अत्खाता, ना मूङ्‍कचीम् खची दोस् मर्‌केई छूवा।

८ “खन्सा योबोरोबू नीनाम्माआ ओरोपीके: कोङा आम् ऊल्‍लोङ्पी दोप्सेल तोक्सो, ना कोङा आम् मीस् लो आम् पोसूलो खोलोङ् सेतोची।

९ मिश्र छाप्कूवा ऊसो मान्तूप् ना गोङ्‌रूत्खाप् छूये। खीक्‍काना मूङ्‍कचा कोङ्‌ङा योबोरोबू के पीम् छेत्‍तची।

“आना ओरोपीकाक तूवा, ‘देप् नील योऊ ओमीङ् के, मूङ्‍क कोङाङ् बोबूयूक के।’

१० खन्सा कोङ् आम् ऊल्‍लोङ्पी लो खोलोङ् आम् योऊमी ऊल्‍लोङ्पीलो तूवो; खीक्‍का कोङा मिश्र छाप्कूवा मिग्दोलपीका आश्‍वान सम्मो ना कूश छाप्कूवाम् रीम् सम्मो ईबूम् मान्दी खोलोङ् ऊसो मान्तूप् ना गोङ्‌रूत्खाप् मूतो।

११ मीस् अथवा पोसू आस्सो मूङ्‍कपी खात्नो। लीक्पोङ् दोङ् सम्मो मूङ्‍कपी आस्सो तूनो।

१२ कोङा मिश्र छाप्कूवा गोङ्‌रूत्खाप् छूवाखात्क बीन्‍नीपा छाप्कूवाम् रापी गोङ्‌रूत्खाप् मूतो, ना मूङ्‍कपीक सहर खोलोङ् योछोगप्खाप् सहरमी रापी लीक्पोङ् दोङ् सम्मोङ् गोङ्‌रूत्खाप् छूना तूचाये। खीक्‍का कोङा मिश्रीस् जाति-जातिचीम् रापी लो छाप्कूवा-छाप्कूवापीलो छाछापूत्‍तो मूयोची।

१३ “खोरोदोसो योबोरोबू नीनाम्माआ ओरोपीके: लीक्पोङ् दोङ् यात्कप्का कोङा मिश्रीस् छाछापूत्‍ता छूवाक जाति-जातिचीम् रापीका बात्ल मूयोची।

१४ कोङा मूङ्‍कस् कैद मस्‍ना खाईचीक थाऊपीका आतोना तातोची, ना खची खूक्सू-खूलूचीम् छाप्कूवा, मेक्‍तोकाक मिश्र छाप्कूवापी तातोची। खीक्‍का मूङ्‍कस् मूङ्‍कपी ईबूम् चीमा चारखम् छूना तूये।

१५ खोलोङ् चारखम् तूकपी मूङ्‍क खोलोप्का दूङ् चीमा चारखम् छूये। बीन्‍नीपा जातिचीपी मूङ्‍क हन्‍ना हाल्‍लोसो ओरोरप्‍तो छूनो। कोङा मूङ्‍क हायाम् कमजोर बानेईनूतो, ना मूङ्‍कसा हन्‍ना हादेम्सो बीन्‍नीपा जातिचीपी चारखम् तोक्सनो।

१६ इस्राएलपी तूप् मीचा हन्‍ना हादेम्सो मिश्र छाप्कूवापी भरोसा मम् दूरस्‍नो, खोदोलोई मूङ्‍क छाप्कूवापी बोन्छोलम् लागी खाताना मूङ्‍कचा मोऊ मस्कम् तोक्पीङाङ् मिश्र छाप्कूवाआ मूङ्‍कस् मीन्मारो ममीयची। खीक्‍काना मूङ्‍कचा कोङ्‌ङा योबोरोबू नीनाम्मा के पीक्ना छेत्‍तची।”

नबूकदनेसरआ मिश्र छाप्कूवापी आक्रमण मम् तोक्पी

१७ नीस्पोङ् नूक्दोङ्मी लाईस्पीक लाःमी लाईस्पीक लेईपी ङ्‍क योबोरोबूम् रीङ्बऊ ओपी ता:

१८ “ए मीस्मी छाङा, बेबिलोनपीक होङाबू नबूकदनेसरआ टुरोसमी ऊल्‍लोङ्पी म्सेनास् हायाम् रोकोछू ममीचीना जूम्‍लूक् मस् पोक्स्ची, मूङ्‍क तोङ्‍ना रोकोछू मस्कसा मूङ्‍कचीम् खोलोमीङ् खची तोङ् खूईलेई छूवा, ना खची बोऊतो हीला। खोरोदोसो टुरोसमी ऊल्‍लोङ्पी रोकोछू मस्कम् फाईपी मूङ्‍कसा म्सेनास्का ऊसो पूनाऊनी मान्तो।

१९ खन्सा योबोरोबू नीनाम्माआ ओरोपीके: कोङा मिश्र छाप्कूवा बेबिलोनपीक होङाबू नबूकदनेसरमी हूक्पी पीयूतो, ना मूङ्‍कसा मिश्र छाप्कूवापीक खोलोङ् दाचाम् खाईलेत। मूङ्‍कसा छाप्कूवा लूतेई मईना होप्‍तो मदीत, ना लूतेई मईक खोलोङ् दाचाम् म्सेनाम् दूक्नासी छूये।

२० मूङ्‍कसा रोकोछू मकम् लागी कोङा मूङ्‍क मिश्र छाप्कूवाङ् पूनाऊनीम् रूप्पी पीयूक तूये, ऊदोईपीक्यालो मूङ्‍कसा म्सेनास्का ओ लागी रोकोछू मअ, योबोरोबू नीनाम्माआ ओरोपीके।

२१ “मूङ्‍क लेई कोङा इस्राएलपी तूप् मीस्मी लागी ईबूम् पीत्‍तो लीम्मीयो, ना मूङ्‍कचीम् रापी, ए इजकिएल, कोङा आम् ङः हईम्पीयान्‍ना। खीक्‍काना मूङ्‍कचा कोङ्‌ङा योबोरोबू के पीम् छेत्‍तची।”

मिश्र छाप्कूवाम् लागी तूनीवा

३०

ङ्‍क योबोरोबूम् रीङ्बऊ ओपी ता:

२ “ए मीस्मी छाङा, खारीबो मना पीकाव, योबोरोबू नीनाम्माआ ओरोपीके:

“तूनीवा मव, ना ओरोपीकाव,

‘धिक्‍कार, मूङ्‍क लेई!’

३ ऊदोईपीक्यालो मूङ्‍क लेई दोक्छापीङ् तूये,

योबोरोबूम् लेई दोक्छापीङ् तूये;

मूङ्‍क लेई मोम्‍आ गूल्खीयक लेई,

जाति-जातिस् मासेई छूम् लेई छूये।

४ मिश्र छाप्कूवाम् उल्‍लोङ्पी ईबूम् दोप्सेल ताये,

ना कूश छाप्कूवापीसो नीछीमा ताये।

मिश्र छाप्कूवापी सेत्चीक मीस् बोहोपू ऊत्‍ते,

खीक्‍का मूङ्‍कपी तूक दाचाम् खची साछीमीचा खाईलेतची,

ना मूङ्‍कम् जग खोलोङ् हत्दीतची।

५ कूशपीक, पूतपीक, लूदपीक ना खोलोङ् अरब छाप्कूवापीक, लिबियापीक ना करार मम्पा छाप्कूवापीक खोलोङ् मीस् मिश्र छाप्कूवालोङ् दोप्सेलआ मासेई मईची।

६ “योबोयोबूआ ओरोपीके:

मिश्र छाप्कूवा बोक्छोप्ची खोलोङ् पतन छूये,

मूङ्‍कम् नाम्दूखू मम् राःरा पतन छूये।

मिग्दोलपीका आश्‍वान सम्मोङ्

मूङ्‍कपी तूप् खोलोङ् दोप्सेलआ मासेई मईची,

योबोरोबू नीनाम्माआ ओरोपीके।

७ गोङ्‌रूत्खाप् छूवाखात्क छाप्कूवाचीम् रापी

मिश्र छाप्कूवा गोङ्‌रूत्खाप् छूखाते,

ना मूङ्‌कपीक खोलोङ् सहर योछोगप्खाप्

सहरमी रापी दीस्छोक्से।

८ कोङा मिश्र छाप्कूवापी मीः दयूछोक्सोना

मूङ्‍क बोक्छोप् खोलोङ् यूफूल्छा छूखात्लो,

मूङ्‍कचा कोङ्‌ङा योबोरोबू के पीम् छेत्‍तची।

९ “मूङ्‍क लेईपी लूलूयो तूप्चाप् कूश छाप्कूवापी तूप्ची खची चाःरईप् रीदाम् ईम् लागी कोङा रीदाम् पोक्ची पोक्सोची। खीक्‍का मिश्र छाप्कूवा मासेई छूक लेईपी मूङ्‍कस् खची कीम् लये, ऊदोईपीक्यालो मूङ्‍क लेई आछीयाङ् ताये।”

१० योबोरोबू नीनाम्माआ ओरोपीके:

“कोङा बेबिलोनपीक होङाबू नबूकदनेसरमी हूःलाम्पा

मिश्र छाप्कूवापीक सेनाम् राःरा खतम मूतो।

११ नबूकदनेसर लो जाति-जातिस् तूकपीक खची सम्तूमा मान्दीक सेनास्लो,

मिश्र छाप्कूवा मासेई मम् लागी ताये।

मूङ्‍कचा मिश्र छाप्कूवाम् ऊल्‍लोङ्पी खची दोप्सेल म्दाप्पीका लातची,

ना मीस्मी सालोग्‍गीआ छाप्कूवा पेप्प।

१२ कोङा देप् नील योऊपीक काऊ खोलोङ् सीम्खामीयो,

ना कोङा मूङ्‍क छाप्कूवा दुष्‍ट मीस्मी हूक्पी खेईमूछोक्सो।

मूङ्‍क मिश्र छाप्कूवा लो मूङ्‍कपी तूक खोलोक थक्लो

कोङा बीन्‍नीपा छाप्कूवापीक मीस्मी हूःलाम्पा गोङ्‌रूत्खाप् मूतो।

कोङ् योबोरोबूआङ् ङ्‍क पीकोक के।”

१३ योबोरोबू नीनाम्माआ ओरोपीके:

“कोङा ङोङोक्छे खोलोङ् मासेई मूतो,

ना मेम्फिसपी तूक ङोङोक्छे खोलोङ् मासेई मूतो।

मिश्र छाप्कूवापी हन्‍ना हादेम्सो चारतोप् छूनो,

ना ओरोना कोङा छाप्कूवाबरी कीम्‍लम् छासो।

१४ मेक्‍तोकाक मिश्र छाप्कूवा कोङा गोङ्‌रूत्खाप् मूतो,

सोअन सहर मीःआ दयूछोक्सो,

थेबेस सहर कोङा दण्ड पीयो।

१५ कोङा मिश्र छाप्कूवाम् किल्‍ला,

पेलुसियमपी ओ छूली कातो,

ना थेबेस सहरपीक सेनाम् राःरा खतम मूतो।

१६ कोङा मिश्र छाप्कूवा मीःआ दयूछोक्सो,

ना पेलुसियम म्खेर् तूक्लोक तोङ्ना पप्चीलोऊ छूये,

थेबेस सहरपीक पर्खाल हतची,

मेम्फिस सहर क सदै दूक्वापी छूचाये।

१७ हेलीओपोलिस सहरपीक लो बुबास्तीस सहरपीकलो

सोलो मीस् खोलोङ् दोप्सेलआ सेतची,

ना बीन्‍नीपा मीस् कैद मईचीना खाईयची।

१८ कोङा मिश्र छाप्कूवापीक वोवेन्दा अतूतोकप्का,

तहपनेसपी मूङ्‍क लेई नाम्कूर्मादाम् छूये,

ना मूङ्‍कम् नाम्दूखू मम् राःरा पतन छूये।

तहपनेस मोम्‍आ देप्खीय,

ना मूङ्‍कम् मेकछास् कैद मईचीना खाईयची।

१९ ओरोना कोङा मिश्र छाप्कूवा दण्ड पीयो,

ना मूङ्‍कचा कोङ्‌ङा योबोरोबू के पीम् छेत्‍तची।”

मिश्र छाप्कूवापीक होङाबू पतन छूवाक

२० ईक्पोङ् ईक्दोङ् बाईकम् लाईस्पीक लाःमी नूक् लेईक लेईपी ङ्‍क योबोरोबूम् रीङ्बऊ ओपी ता:

२१ “ए मीस्मी छाङा, कोङा मिश्र छाप्कूवापीक होङाबू फारोम् हूः अतूतूक तूये। नम्‍लो नम्खाम्ना होसोङ् दोप्सेल तोम् लागी मूङ्‍कम् म्हूः दबाई मस्‍ना काम्‍र थेर्‌चीक मान्तू।

२२ खन्सा योबोरोबू नीनाम्माआ ओरोपीके: कोङ् मिश्र छाप्कूवापीक फारो होङाबूम् ऊल्‍लोङ्पी तूवो। कोङा मूङ्‍कम् नप् लो अताकलो नीच्‍चीङ् म्हूः अतूतो, खीक्‍का कोङा मूङ्‍कम् दोप्सेल मूङ्‍कम् हूक्पीका हूप्सूतो।

२३ कोङा मिश्रीस् जाति-जातिचीम् रापी लो खोलोङ् छाप्कूवापीलो छाछापूत्‍ता मूतोची।

२४ कोङा बेबिलोनपीक होङाबूम् म्हूः हायाम् राःरालोक मूयो, ना ओ दोप्सेल मूङ्‍कम् हूक्पी पीयो। खोदोलोई कोङा फारो होङाबूम् हूः अतूतो, ना बेबिलोनपीक होङाबूम् लाईस्पी मूङ्‍क गेबोरो सीम्मीना खेर् वोप् मीस् तोङ्ना तेम्तेक्नोना बसे।

२५ कोङा बेबिलोनपीक होङाबूम् हूः हायाम् राःरालोक मीयूपूयो, खोदोलोई फारो होङाबूम् म्हूः क लूल छूये। कोङा बेबिलोनपीक होङाबूम् हूक्पी ओ दोप्सेल पीयो, ना मूङ्‍कसा मूङ्‍क दोप्सेल मिश्र छाप्कूवाम् ऊल्‍लोङ्पी तोक्स। खोदोलो मूङ्‍कचा कोङ्‍ङा योबोरोबू के पीम् छेत्‍तची।

२६ कोङा मिश्रीस् जाति-जातिचीम् रापी लो खोलोङ् छाप्कूवापीलो छाछापूत्‍ता मूतोची। खीक्‍काना मूङ्‍कचा कोङ्‌ङा योबोरोबू के पीम् छेत्‍तची।”

लेबनानपी ईबूम् देबदारुम् पऊ

३१

ईक्पोङ् ईक्दोङ्मी सूक् लाःमी लाईस्पीक लेईपी ङ्‍क योबोरोबूम् रीङ्बऊ ओपी ता:

२ “ए मीस्मी छाङा, मिश्र छाप्कूवापीक फारो होङाबू म्सेनास्का ओरोलचीव:

“आम् साम्दीखा बीन्‍नीपा आस्लोई थाम् दूराम्?

३ अश्शूर छाप्कूवा खोङ्व, लेबनानपी मूङ्‍क ईबूम् देवदारुम् पऊ तोङ्‍क तूवा,

मूङ्‍कम् ङालीनप् म्गेम्‍आ सोगोङ् फोनेप्खीक तूवा;

बीन्‍नीपा सीछोम् म्गेम्-गूम्मी रालाम्पा

मूङ्‍कम् म्छो ओरोरेप् छूवाना थोम्‍ला लत्‍ताक तूवा।

४ मूङ्‍कसा हायाम् देतो काऊ तना नम्‍लो पक तूवा,

ओरोगूम्प् काऊमी म्पूई तूवाकसा मूङ्‍क ओरोरेप् छूवा।

मूङ्‍कम् बरबारपीक योऊआ मूङ्‍क बीम्मू,

ना मूङ्‍कपीक देप् योऊआ म्तेल्म्पीक खोलोङ् सीछो बीम्मू।

५ ओरोना म्तेल्म्पी सीछो तूवाकपी

मूङ्‍क खोलोप्का दूङ् रेप् छूवा।

काऊ हायाम् देतो छूवाकसा

मूङ्‍कम् म्गेम्-गूम् ओरोतो छूवा,

ना मूङ्‍क म्गेम्-गूम् पतो खाता।

६ मूङ्‍कम् गेम्पी नाम्‍तो पेर्प् तीप् छोऊआ

खची योङ् बानेई मची।

मूङ्‍कम् म्गेम् गोपी सोगोपीक खोलोङ् पोसूआ

खची छा वात्ची।

मूङ्‍कम् गीम्जूवा गोपी देप्-देप् जातिस् ताना तूवा।

७ फाम्फाम्यो ओरोबाईप् म्गेम्‍लोक

मूङ्‍क हायाम् ङालीनप् सीछो तूवा,

ऊदोईपीक्यालो मूङ्‍कम् म्साम् हायाम् काऊ तूवाक हेम् हाप्साक तूवा।

८ नीनाम्माम् बगैँचापी तूवाक देवदारुसो

मूङ्‍कलो ईन्तोरोरेप् छूम् मान्दूर्,

सल्‍लाम् पऊसो

मूङ्‍कम् गेम्-गूम्‍लो ईन्तोरोरेप् छूम् मान्दूर्,

चिनारमी पऊसो

मूङ्‍कम् गेम्‍लो ईन्तोरोरेप् छूम् मान्दूर्।

नीनाम्माम् बगैँचापी तूवाक सीछोसो

मूङ्‍कतो ङालीनप् मान्तूक तूवा।

९ फाम्फाम् छूक् हायाम् देतो म्गेम्‍लोक मूना

कोङाङ् मूङ्‍क ङालीनप् मूऊ,

ना नीनाम्माम् बगैँचापी अदनपीक खोलोङ् सीछोआ मूङ्‍क नाचूर् खोङ्दोङ्चीक तूवा।

१० “खन्सा योबोरोबू नीनाम्माआ ओरोपीके: मूङ्‍क देवदारु ओरोरेप् छूवाकसा लो मूङ्‍कम् म्छो म्गेम्-गूम्मी रालाम्पा थोम्‍ला लत्‍ताना ओरोदेप् छूवाकसालो मूङ्‍कसा नाम्दूखू मअ।

११ खन्सा मूङ्‍कसा रई लक् मक तोङ्‍कङ् वोर्वा मूङ्‍कपीसो मस्‍नूव पीकोना कोङा जाति-जातिचीम् चारतोप्मी हूक्पी मूङ्‍क पीयूछोक्सू। खीक्‍का कोङा मूङ्‍क ईक् हेम् होक्सूलातू,

१२ ना खोलोप्का दूङ् सम्तूमा मान्दीक बीन्‍नीपा छाप्कूवापीक जातिचा मूङ्‍क देत्चीना होक्सीची। मूङ्‍कम् ओरोदेप् म्गेम् कोम् होम्पी लो बेँसी होम्पीलो हूप्सा, ना मूङ्‍कम् चीचीमा म्गेम् क छाप्कूवापीक योऊ होम्पी अताना नोङाछोक्सा। चारीदूपीक खोलोङ् जातिस् मूङ्‌कम् गीम्जूवापीका लत्‍ता ना मूङ्‍क होक्सीची।

१३ मूङ्‍क ऊत्‍ताक सीछोपी नाम्तो पेर्प् तीप् खोलोङ् छोऊ तूवा, ना मूङ्‍कम् म्गेम् गोपी सोगोपाक खोलोङ् पोसू ताना तूवा।

१४ खन्सा हन्‍ना काऊमी चाखेम्पी लीम्क ऊक सीछोसो नाम्दूखू मतो ङ्‍कतो रेप् छूनो। हायाम् तेईप् म्गेम्मी रालाम्पा मूङ्‍कम् म्छो पईना थोम्‍ला लत्नो। हायाम् देतो काऊ तोक् बीन्‍नीपा ऊक सीछोसो ङ्‍कतो रेप् छूनो; मूङ्‍कस् खोलोङ् सीम् लागीङ्, चारीदूम् लागी सोकाक तूये। सीप्ना खाईप् मीस् तोङ्नाङ् मूङ्‍कस् मासेई छूये ना खादीपू खाते।

१५ “योबोरोबू नीनाम्माआ ओरोपीके: मूङ्‍क खादीपू खाईचीक लेईपी मूङ्‍कम् सोक् मम् लागी ओरोगूम् काऊमी पूई कोङा दीयूतू। कोङा मूङ्‍कपीक खोलोङ् योऊ दीयूतू, ना मूङ्‍कपीक काऊ रोकेई छूवा। कोङा लेबनानपी नाम्‍कूर्मादाम् तातू, ना मूङ्‍कम् कारणआङ् सोगोपीक खोलोङ् सीछो हार्‌खाता।

१६ कोङा मूङ्‍क खादीपू खाईप्चीका गेम्पू लेनूछोक्सू, खोदोलो कोङा जाति-जातिस् मूङ्‍क दीसाक साल्म्‍आ वेरेमोक्स् योमीयूची। खीक्‍का अदनपीक खोलोङ् सीछोआ, लेबनानपीक खोलोआ नत्चीक ना नप् सीछोआ, हायाम् काऊ तोक् सीछोआ चारीदू गोपी सान्त्वना तची।

१७ मूङ्‍कम् गीम्जूवापी तूप्ची, अर्थात् जाति-जातिस् तूवाकपीक ईबूम्-आर्कोलो मीलेई छूक् छाप्कूवास्सो दोप्सेलआ सेत्चीकस्का ईतो खादीपू खाता।

१८ “राःरापी लो साम्दीखापीलो अदनपीक सीछो तूकपीक बीन्‍नीपा ऊक सीछोई आन्लो थाम् दूराम्? खोरोदोसो आन् अदनपीक सीछोस्काङ् चारीदूपीका मूक्सू लेन्छोक्से। आन् खतना मान्छूक्चीम् रापी दोप्सेलआ सेत्चीकस्का दीस्छोक्से।

“फारो होङाबू लो म्सेनाम् दललो ङ्‍क तोङ्‍ङा छूये, योबोरोबू नीनाम्माआ ओरोपीके।”

फारो होङाबूम् लागी तूनीवा मस्क

३२

ईक्पोङ् नीस्दोङ्मी ईक्पोङ् नीस् लाःमी लाईस्पीक लेईपी ङ्‍क योबोरोबूम् रीङ्बऊ ओपी ता:

२ “ए मीस्मी छाङा, मिश्र छाप्कूवापीक होङाबू फारोम् तोक्पी तूनीवा मव, ना मूङ्‍क ओरोलव:

“जाति-जातिचीम् रापी आना आम्होपा आम्होप् ईबूम् गूङ्‍गीनार तोङ्‍क मीयान्ची,

खोदोलोई आन् दीरीत्‍ती गोपी ईबूम् देक्‍मा तोङ्‍क तूये;

आन् आम् योऊपी हूहूर् जूक्‍तो,

आम् लोङ्आ काऊ रीतो,

योऊ हीलै-हील मतो खाते।

३ “योबोरोबू नीनाम्माआ ओरोपीके:

“कोङा ओेरोसर्प् मीस् पोक्सोना,

आन् ओ हूक्‍रीऊपी सेईमीयान्‍ना,

ना मूङ्‍कचा आन् ओ हूक्‍रीऊपीका थूत्ना पाखापी लाते।

४ कोङा आन् थाम्पूपी होन्लायान्‍ना;

कोङा आन् म्तेल्म्पी होन्‍येयान्‍ना।

कोङा नाम्छूईतोक खोलोङ् छोऊ आम् थेम्पी तूम् पीयो,

ना चारीदूपीक खोलोङ् पोसू आम् साः थात्‍तो चाम् पीयोची।

५ कोङा आम् साः कोम् होम्पी सोवोरीसूतो,

ना आम् तूप्‍री-लोप्‍रीआ बेँसी पेपूछोक्सो।

६ कोङा आम्पीका लत्क हीःआ कोम् सम्मोङ् थाम्पू बीम्मीयो,

ना खोलोङ् खम्‍ला-सीम्‍ला आम् साः पेप्छोक्स।

७ कोङा आन् मासेई मयान्कप्का नाम्छूई देपोना

मूङ्‍कपीक सोङ्‌गेर् खोलोङ् नाम्कूर्मादाम् मूतो।

कोङा नाम् मोम्‍आ देपो,

ना लालीमाआ कोदी पीम् होक्सीय।

८ कोङा आम्छोक्‍तो नाम्छूईतो तीप्चाप् सोङ्‌गेर् खोलोङ् नाम्कूर्मादाम् मूतो,

ना आम् छाप्कूवापी नाम्कूर्मादाम् तातो,

योबोरोबू नीनाम्माआ ओरोपीके।

९ कोङा आन् जाति-जातिचीम् रापी

आना छेत्‍तनोक छाप्कूवापी मासेई मयान्कप्का,

ओरोसर्प् मीस्मी गोङ् चाईमीयो।

१० कोङा ओरोसर्प् मीस् आम्पीका खची चाःरईप् बानेई मूयो;

मूङ्‍कचीम् खची होङाबूचीम् लाईस्पी कोङा ओ दोप्सेल तोक्सोलो,

मूङ्‍क होङाबूस् आम् कारणआ वेरेमोक्स् योक्से।

आन् पतन छूक लेईपी मूङ्‍कस् खोलोङ्

खची होप्-होप्मी रीराममी लागी योतो तूम्चाम् बोक्से।

११ “ऊदोईपीक्यालो योबोरोबू नीनाम्माआ ओरोपीके:

“बेबिलोनपीक होङाबूम् दोप्सेल

आम् ऊल्‍लोङ्पी ताये।

१२ कोङा खोलोङ् आम् सेनास्

हायाम् राःरालोक मीस्मी दोप्सेलआ मासेई मूतोची;

मूङ्‍क हायाम् राःरालोक मीस् खोलोङ् जातिस् तूकपी खोलोप्का दूङ् सम्तूमा मान्दीक तूये।

मूङ्‍कचा मिश्र छाप्कूवाम् नाम्दूखू चाकनाचूर मदीतची,

ना मूङ्‍कपीक खोलोङ् सेनास् मासेई छूये।

१३ काऊमी चाखेम्पी चारेई छूक्

मूङ्‍कम् पोसू खोलोङ् कोङा मासेई मूतो;

खीक्‍काना मूङ्‍क काऊ मीस्मी लोङ्आसो तोक्स्‍नो

ना पोसूम् खुरआसो सीक्‍कना हील मईनो।

१४ खीक्‍काना कोङा मूङ्‍कम् काऊ साङ्ल मीयूपूयो,

ना मूङ्‍कम् योऊ तेल तोङ्ना सलमोक्स् बगेई छूमीयो,

योबोरोबू नीनाम्माआ ओरोपीके।

१५ कोङा मिश्र छाप्कूवा गोङ्‌रूत्खाप् मूयोना

मूङ्‍क छाप्कूवापी तूक खोलोक थक् ङापोना खायूलेतोलो,

ना मूङ्‍कपी तूप् खोलोङ् मीस् मासेई मूयोचीलो,

मूङ्‍कचा कोङ्‌ङा योबोरोबू के पीम् छेत्‍तची।

१६ “मिश्र छाप्कूवाम् लागी मूङ्‍कचा मम् तूनीवाम् छाम् ङ्‍कङ् के। जाति-जातिम् मेकछाचा ङ्‍क छाम् मईची। मिश्र छाप्कूवाम् लागी लो मूङ्‍कपीक खोलोङ् सेनाचीम् लागीलो मूङ्‍कचा ङ्‍क छाम् मईची, योबोरोबू नीनाम्माआ ओरोपीके।”

१७ ईक्पोङ् नीस्दोङ्पी लाःमी ईक्पोङ् ङाक् लेईक लेईपी ङ्‍क योबोरोबूम् रीङ्बऊ ओपी ता:

१८ “ए मीस्मी छाङा, मिश्र छाप्कूवापीक सेनाचीम् लागी खाप्व। मूङ्‍क छाप्कूवा लो हायाम् राःरालोक जातिचीम् मेकछास्लो, खादीपू खाईप्चीका चारीदूगोपू खाईम् लागी सोक्चीना पोक्स्व।

१९ खीक्‍का मूङ्‍कस् ओरोलचीव,

‘ए मिश्र छाप्कूवाङा, ऊई आन् बीन्‍नीपा जातिचीप्का दूङ् सम्खे तोम् खाईप्यो तूनाई?

खादीपू खात्व, ना खतना मान्छूचीम् साथपी दीसाखात्व।’

२० “दोप्सेलआ सेत्चीकस्का ईतोङ् मूङ्‍कस् सेतची। मूङ्‍कचीम् ऊल्‍लोङ्पी दोप्सेल थीक्‍का मम्पा तूये। मूङ्‍क तूप्मान्तूप् म्सेनास्काङ् पेलेमोक्स् थूत्‍तो खाईचीनूव।

२१ गेम् गोपूका हायाम् राःरालोक लाम्‍लछाचा मिश्र छाप्कूवाम् तोक्पी लो मूङ्‍कलो मीलेई छूक् छाप्कूवाचीम् तोक्पीलो ओरोपीके, ‘मूङ्‍कस् दाली यूवाक तूये, ना दोप्सेलआ सेत्चीकस्का लो खतना मान्छूक्चीकालो ईदेप्पी दीस्खात्क तूये।’

२२ “अश्‍शूर छाप्कूवा, म्सेनास्का मूङ्‍कपी तूये; दोप्सेलआ सेत्चीक म्सेनाचीम् गेम्‍आ मूङ्‍क लीक् हेम् लाम्पा ऊर्‌दीतक तूये।

२३ मूङ्‍क दोप्सेलआ सेत्चीकचीम् गेम् ओरोगूम्प् खादीपू तूये। मूङ्‍कम् सेनास् मूङ्‍कम् गेम्मी लीक् हेम्पी तूये। लेईप्चाप्चीम् छाप्कूवापी कीम्‍लम् ताईप् खोलोङ् दोप्सेलआ सेत्चीक तूये।

२४ “एलाम म्गेम्मी बरबार खोलोङ् म्सेनास्का मूङ्‍क खादीपू तूये। मूङ्‍कस् खोलोङ् दोप्सेलआ खोक्स्चीना सेत्चीक तूवा। लेईप्चाप्चीम् छाप्कूवापी कीम्‍लम् ताईप् खोलोङ् चारीदूपीका मूक्सू खतना मान्छूमोङ् खाता। मूङ्‍कस् खादीपू खाईप्चीकाङ् ङाजावापी छूये।

२५ मूङ्‍कम् गेम्मी बरबार मूङ्‍कम् सेनास्का ईतो सेत्चीकचीम् रापी मूङ्‍कम् लागी ईबूम् तूस्को बानेई मम्पा तूये। मूङ्‍कस् खोलोङ् दोप्सेलआ सेत्चीक खतना मान्छूक्ची के। लेईप्चाप्चीम् छाप्कूवापी मूङ्‍कचा कीम्‍लम् तात्चीकसा दाली खादीपू खाईप्चीका मूङ्‍कस् ङाजावापी छूये। मूङ्‍कस् दोप्सेलआ सेत्चीकस्का ईदेप्ङा खूम्चीक तूये।

२६ “मेशेक लो तूबललोसो मूङ्‍कपी तूये, ना मूङ्‍कचीम् गेम्मी बरबार खची सेनास् तूये। मूङ्‍कस् खोलोङ् खतना मान्छूक्ची के, ना मूङ्‍कचा लेईप्चाप्चीम् छाप्कूवापी कीम्‍लम् तात्चीकसा मूङ्‍कस् खोलोङ् दोप्सेलआ सेत्चीक तूवा।

२७ मूङ्‍कस् मूङ्‍क दोप्सेलआ सेत्चीक खतना मान्छूक हायाम् राःरालोक जूम्‍लूक् मप्चीका ईदेप् खूम्चीक मान्तू। मूङ्‍क हायाम् राःरालोक जूम्‍लूक् मप्ची खची होप्-होप्मी जूम्‍लूक् मम् जूम्‍लोस्काङ् खादीपू खाताक तूवा, ना मूङ्‍कचीम् दोप्सेल खची तोङ् गोपी लो खची ढाल खची तूप्‍री-लोप्‍री थेम्पीलो यूक्स्चीक तूवा। मूङ्‍कस्ङा लेईप्चाप्चीम् छाप्कूवापी कीम्‍लम् ताईप् हायाम् राःरालोक जूम्‍लूक् मप्ची तूवा।

२८ “ए फारो होङाबूङा, आन्सो मासेई छूना दोप्सेलआ सेत्चीक खतना मान्छूचीका ईदेप्ङा दीस्छोक्से।

२९ “एदोम म्होप्मी होङाबूस्का लो चारतोप्चीकालो मूङ्‍कपी तूये। मूङ्‍कचीम् खची राःरा तूदोसो दोप्सेलआ सेत्चीकस्का मूङ्‍कस् ईदेप् दीस्छोक्स्क तूये। मूङ्‍कस् दाली खादीपू खाईप् खतना मान्छूक्चीका ईदेप् दीस्छोक्स्क तूये।

३० “योऊना हेम्क खोलोङ् चारतोप्ची लो खोलोङ् सीदोनीस्लो मूङ्‍कपी तूये। मूङ्‍कचा खची राःराआ कीम्‍लम् तात्चीदोसो दोप्सेलआ सेत्चीकस्काङ् मूङ्‍कस् ङाजावापी छूवाना दाली खादीपू खाता। मूङ्‍कस् खतना मान्छूक्ङा दोप्सेलआ सेत्चीकस्का ईदेप् दीस्छोकस्क तूये, ना खादीपू खाईप्चीका मूङ्‍कस् ङाजावापी छूये।

३१ “फारो होङाबूआ लो म्सेनाचालो मूङ्‍कस् तयस्कप्का दोप्सेलआ सेत्चीक खची सेनाचीम् लागी सान्त्वना तयची, योबोरोबू नीनाम्माआ ओरोपीके।

३२ कोङा फारो होङाबू लेईप्चाप्चीम् छाप्कूवापी कीम्‍लम् ताईमीयू, खोरोदोसो मूङ्‍क म्सेनास्का खतना मान्छूक्चीम् रापी, दोप्सेलआ सेत्चीकस्का ईदेप् दीस्छोक्से, योबोरोबू नीनाम्माआ ओरोपीके।”

इजकिएल इस्राएलमी चौकीदार

इजकिएल ३:१६-२१

३३

ङ्‍क योबोरोबूम् रीङ्बऊ ओपी ता:

२ “ए मीस्मी छाङा, आम् छाप्कूवापी तूप् मीस्चीका रीङ् मव, ना मूङ्‍कस् ओरोलचीव, ईबूम् छाप्कूवाम् ऊल्‍लोङ्पी कोङा ईबूम् दोप्सेल तोक्सो, ना मूङ्‍क छाप्कूवापीक मीचा खची मीस् तूकपीक ईल्पो चौकीदार सोकची,

३ ना मूङ्‍कसा मूङ्‍क छाप्कूवाम् ऊल्‍लोङ्पी दोप्सेल ताचाईक तयना तुरही दूप्प,

४ खोदोलो हेप्पा मूङ्‍क चेताऊनी येननासो मूङ्‍कपी सानीवा मईनो ना दोप्सेल ताईना मूङ्‍क सेतदोक मूङ्‍कम् जीम्मेवारी मूङ्‍क म्होप्ङा छूये।

५ मूङ्‍कसा तुरहीम् साल्म् येन्‍नासो चेताऊनीम् वास्ता मान्मकसा, मूङ्‍कम् हीः मूङ्‍कम् तोङ्पीङ् तात्‍ते। मूङ्‍कसा मूङ्‍क चेताऊनी रेप्वादोक मूङ्‍क लेतावा।

६ खोदोलोई दोप्सेल बान्चाईक तयनासो मूङ्‍क चौकीदारआ मीस् चेताऊनी पीम् लागी तुरही दूप्पनो, ना दोप्सेल ताईना ईल्पो मीस् सेतदोक, मूङ्‍क मीस् क म्होपा मोऊ मकसाङ् सीये, खोदोलोई कोङा मूङ्‍क चौकीदारङा मूङ्‍क सीप् मीस्मी हीःम् जीम्मा लाप्मीयो।

७ “ए मीस्मी छाङा, कोङा आन् इस्राएलपी तूप् मीस्मी चौकीदार बानेई मन्‍नाक तूये। खन्सा कोङा पीकोक रीङ् येन्व, ना आना मूङ्‍कस् ओलाम्पा चेताऊनी पीचीव।

८ कोङा ईल्पो दुष्‍ट मीस्, ‘ए दुष्‍ट मीस्ङा, आन् आछीयाङ् सीये’ पीकोना पीको, खोदोलोई आना मूङ्‍क आम् होप्मी दुष्‍ट चालपी लाम्‍दूम्नव लयना चेताऊनी पीयनोदोक, मूङ्‍क दुष्‍ट मीस् मोऊ मईकसा सीये, ना मूङ्‍कम् हीःम् लेखा कोङा आम्पीकाङ् लापो।

९ खोदोलोई आना मूङ्‍क दुष्‍ट मीस् आम् होप्मी दुष्‍ट चाल होक्सीव पीक्ना चेताऊनी पीयनासो मूङ्‍क म्होप्मी दुष्‍ट चालपीका आत्नोदोक, मूङ्‍क म्होपा मोऊ मईकसाङ् सीये, खोदोलोई आना क आम् होप्मी रीराम लेन्चामीय।

१० “ए मीस्मी छाङा, इस्राएलपी तूप् मीस् ओरोलव, आन्‍ना ओरो पीक्चाईनी: ‘ओखी मोऊआ लो अपराधआलो केईका चीपीखीकाक तूये, ना मूङ्‍कसाङ् केईका कमजोर छूक्‍तो खातीचायाकाक तूये। केईका ऊतोङ्नाई लेईम्चाम्?’

११ खन्सा मूङ्‍कस् ओरोलचीव, कोङ् लेईप्चाप् तूवो पीम् म्होप्ङा साक्छी यूयान्चीना, योबोरोबू नीनाम्माआ ओरोपीके, दुष्‍ट मीस् सीलो कोङ् ओजी नईनो, खोदोलोई मूङ्‍कचा खची रई चाल होक्सीचीनूना लेन्चानूव पीम् कोङा लन्ची मूयो। आम्नी रई वोर्वा होक्सायानूम्व! ए इस्राएलपी तूप् मीस्चे, आन्‍नी ऊदोई सीनी?

१२ “खन्सा ए मीस्मी छाङा, आम् छाप्कूवापी तूप्ची ओरोलचीव, हेप् धर्मी मीचा आज्ञा रेप्‍पनोदोक, मूङ्‍कम् धार्मिकताआ मूङ्‍क लेन्चामीम् दूरनो। हेप् दुष्‍ट मीस् म्होप्मी दुष्‍ट वोर्वापीका आत्दोक, मूङ्‍कम् रई वोर्वाआ मूङ्‍क पतन छूनो। हेप् धर्मी मीचा मोऊ मईदोक, मूङ्‍कसा लाईस्पी मक धार्मिकताआ मूङ्‍क लेन्चामीम् दूरनो।

१३ कोङा मूङ्‍क धर्मी मीस् ‘आन् आछीयाङ् लेत्चाये’ पीकोना पीकोलो मूङ्‍कसा म्होप्मी धार्मिकतापी भर परेई छूना रई वोर्वा मईदोक, मूङ्‍कसा लाईस्पी ऊतोङ्‍क धार्मिक लक् मदोसो मूङ्‍क लक्मी मीन्मारो छूनो। मूङ्‍कसा मक रई वोर्वाम् कारणआ मूङ्‍क सीये।

१४ कोङा दुष्‍ट मीस् ‘आन् आछीयाङ् सीये’ पीकोना पीकोलो मूङ्‍कसा मोऊ मम् होक्सीयना नीयालोक ना नप् लक् मईदोक,

१५ नोः गोप्चा धितो यूक्स्चीक थक् मूङ्‍कसा आन्छय, मूङ्‍कसा म्होपा खूस्‍ना खाईक थक् आन्छय, ना रीराम पीप् ललई रेप्पना रई लक् मईनोदोक, मूङ्‍क आछीयाङ् लेते, मूङ्‍क सीनो।

१६ मूङ्‍कसा मक ऊतोङ्‍क मोऊदोसो मूङ्‍कम् ऊल्‍लोङ्पी मीन्मारो छूनो। मूङ्‍कसा नीयालोक ना नप् लक् मक तूये। मूङ्‍क आछीयाङ् लेते।

१७ “खोरोदोसो आम् छाप्कूवापीक मीचा ओरोपीके, ‘योबोरोबूम् चाल नीयालोक मान्तू।’ खोदोलोई आछीयाङ् पीक्यादोक मूङ्‍कचीम् चालये नीयालोक मान्तू।

१८ धर्मी मीचा म्होप्मी धार्मिकता होक्सीयना रई लक् मईदोक, मूङ्‍क तोङ्ना मईकसा मूङ्‍क सीये।

१९ दुष्‍ट मीचा म्होपा मक रई लक् होक्सीयना नीयालोक ना नप् लक् मईदोक, मूङ्‍क तोङ्ना मईकसा मूङ्‍क लेत्चाये।

२० खोरोदोसो ए इस्राएलपी तूप् मीस्चे, आन्‍ना ओरो पीक्‍नी, ‘योबोरोबूम् लक् नीयालोक मान्तू।’ खोदोलोई कोङा आम्नी नीया आन्‍ना मईनूम्क लक् तोङ्ना मीन्पीयान्‍नी।”

यरूशलेम पतन छूवाकम् तोक्पी रीदाम्

२१ केईका कैदपी छूयीकाकम् ईक्पोङ् नीस्दोङ्मी ईक्पोङ् लाःमी ङाक् लेईक लेईपी यरूशलेमपीका जूकाना ताक ईल्पो मीचा ओ दोक्पी ताना ओरोपीका, “सहरमी पतन छूवा!”

२२ मूङ्‍क मीस् ताकम् लाईस्पीक लेई यूपा योबोरोबूआ म्हूः ओ थेम्पी यूक्सू, ना म्देसा देत्छा मूङ्‍क मीस् ताम्‍लाम् लाईस्पी खसा ओ ङः हलोपो। खन्सा ओ ङः हला ना मूङ्‍कप्का मेक्सा कोङ् वाये मान्तूङा।

२३ खीक्‍काना ङ्‍क योबोरोबूम् रीङ्बऊ ओपी ता:

२४ “ए मीस्मी छाङा, मूङ्‍क योछोगप्खाप् इस्राएल छाप्कूवापी तूप् मीचा ओरोपीके, ‘अब्राहामने ईल्पोङाङ् तूवा, खोदोलोई खसा ङ्‍क छाप्कूवापी हक् मअ। खोदोलोई केईकान् ओरोसर्प् तूयेका। आछीयाङ् केईका ङ्‍क छाप्कूवापी हक् मम् तम्काक तूये।’

२५ खन्सा मूङ्‍कस् ओरोलचीव, योबोरोबू नीनाम्माआ ओरोपीके: आन्‍ना म्हीलोङ् साः चाईनूम्, आन्‍ना आम्नी ङोङोक्छेम् पूजा मईनूम्, ना आन्‍ना मीस् सेत्नूम्। ऊई आन्‍ना आछीयाङ् छाप्कूवापी हक् मयाम्कायो मीन्‍नी?

२६ आन्‍ना आम्नी दोप्सेलपी भरोसा मईनूम्, आन्‍ना ईजेर्म् लप् लक् मईनूम्, ना आन्‍ना बीन्‍नीपाम् म्तोमा अशुद्ध मईनूम्। ऊई आन्‍ना आछीयाङ् छाप्कूवापी हक् मयाम्कायो मीन्‍नी?

२७ “मूङ्‍कस् ओरोलचीव, योबोरोबू नीनाम्माआ ओरोपीके: कोङ् लेईप्चाप् तूवो पीम् ओहोप्ङा साक्छी यूयोङ्चूङ्ना पीको, योछोगप्खाप् सहरपी होक्सीचीकस् दोप्सेलआ सेतची, ना म्तेल्म्पी तूप्ची कोङा सोगोपाक पोसूचा चाम् लागी पीयोची। खीक्‍का किल्‍ला होम्पी लो लूबम् होम्पीलो तूप्ची चारलाम्-बोहोलाम्‍आ सीये।

२८ कोङा मूङ्‍क छाप्कूवा गोङ्‌रूत्खाप् ना मीस् मान्तूप् मूतो, ना मूङ्‍कम् नाम्दूखू मम् राःरा खतम छूये। इस्राएलपीक कोम् खोलोङ् गोङ्‌रूत्खाप् छूखाते, ना मूङ्‍कलाम्पा आस्सो एक्सा-मेक्सा लाम्दूम्नो।

२९ कोङा मूङ्‍कचा मस्क ईजेर्म् लप् लक्मी कारणआ मूङ्‍क छाप्कूवा गोङ्‌रूत्खाप् ना मीस् मान्तूप् मूतोकप्का, खचा कोङ्‍ङा योबोरोबू के पीम् छेत्‍तची।

३० “ए मीस्मी छाङा, आम् छाप्कूवापी तूप्ची ईदेप्पी तूना आम् तोक्पी पर्खालमी कूनापी लो लाम्स्कोम् कूनापीलो थोरेप्ना खची होप्-होप्पी ओरोलये, ‘तानीव, योबोरोबूपीका ताक रीदाम् ऊई रईछ येनाम्के।’

३१ ओ मीस् सदैक तोङ्नाङ् आम् दोक्पी ताये ना आम् रीङ्बऊ येईम् लागी आम् लाईस्पी तूये। खोदोलोई मूङ्‍क रीङ्बऊ तोङ्ना मूङ्‍कस् तोक्स्‍नो। खची ङःआन् मूङ्‍कचा सम्तूमाम् रीङ् मईची, खोदोलोई मूङ्‍कचीम् गोङ्आ अधर्म मम्ना कामेई मम् लागी लोप् मईची।

३२ आन्‍ने मूङ्‍कचीम् लागी हायाम् ङालीनतो सम्तूमाम् छाम् लप् अथवा नम्‍लोना बाजा दूप्ना रमाइलो मप् मीस्ङाङ् के। खीक्‍का आना पीक्‍क रीङ् मूङ्‍कचा येनची, खोदोलोई मूङ्‍क तोङ्ना मईचीनो।

३३ “मूङ्‍क खोलोङ् पूरा छूये! आछीयाङ् मूङ्‍क खोलोङ् पूरा छूलो, मूङ्‍कचीम् रापी ईल्पो खारीबोपो ताक रईछ पीक्ना मूङ्‍कचा छेत्‍तची।”

इस्राएलपीक गथालास्

३४

ङ्‍क योबोरोबूम् रीङ्बऊ ओपी ता:

२ “ए मीस्मी छाङा, इस्राएलपीक गथालाचीम् ऊल्‍लोङ्पी ङ्‍क खारीबो मना मूङ्‍कस् ओरोलचीव, योबोरोबू नीनाम्माआ ओरोपीके: धिक्‍कार, इस्राएलमी गथालास्, मूङ्‍कचा खची होप्मीङाङ् वास्ता मईची! ऊई गथालाचा लूस्मी वास्ता मम् पर्ने मायो?

३ आन्‍ना दही चाईनूम्, ऊनमी तेई खाप्स्‍नूम्, बल्या-बल्या पोसू सेत्नूम्ना चाईनूम्, खोदोलोई आन्‍ना बागालमी क वास्ताङ् मईनूम्नो।

४ आन्‍ना खची राःरा मान्तूप्ची राःरालोक मनूम्क मान्तू, तूक्खास् नमीयानूम्क मान्तू, खेर्‌वोप्ची दबाई मीयापानूम्ना खची खेर् खारापानूम्क मान्तू। आन्‍ना लाम् माप्दीप्ची लाम् खोमीयानूम्क मान्तू, मास्खाताकस् लामानूम्क मान्तू। सम्तूमा मान्मीमो अत्यचार मतो आन्‍ना मूङ्‍कचीपी चार तोक्सानूम्क तूये।

५ खन्सा मूङ्‍कस् छाछापूत्‍ता छूवाखाता, ऊदोईपीक्यालो मूङ्‍कचीम् खची गथालाङ् मान्तूक तूवा। मूङ्‍कस् छाछापूत्‍ता छूवाकप्का, मूङ्‍कस् सोगोपी तूप् पोसूम् चाम् थक् छूवा।

६ ओ लूस्‍आ लाम् मास्दीत्चीना बोप्‍रो होम्पी लो ओरोरेप् कोम् होम्पीलो खाता। मूङ्‍कस् खोलोङ् चारीदूबरी छाछापूत्‍ता छूवाखाता, ना आस्सो मूङ्‍कस् लाम्स् मान्खाई।

७ “खन्सा ए गथालाचे, योबोरोबूम् रीङ्बऊ येन्‍नूम्व:

८ योबोरोबू नीनाम्माआ ओरोपीके, कोङ् लेईप्चाप् तूवो पीम् ओहोप्ङा साक्छी यूयोङ्चूङ्ना पीको, गथाला मान्तूकसा ओ बागाल सोगोपाक पोसूचा आक्रमण मस्‍ना चस्क तूये। ओ गथालाचा ओ बागाल मान्लाम्ची, ना खचा लूस्मीन् मा, खोदोलोई खची होप्मीङाङ् वास्ता मची।

९ खन्सा ए गथालाचे, योबोरोबूम् रीङ्बऊ येन्‍नूम्व:

१० योबोरोबू नीनाम्माआ ओरोपीके, कोङ् गथालाचीम् ऊल्‍लोङ्पी तूवो, ना मूङ्‍कचा ओ बागालमी लेखा पीम् बोक्से। मूङ्‍क गथालाचा खची होप् पोसेई मम् तचीनूनव पीकोना कोङा मूङ्‍कस् बागालमी चोलोगूलो मम्पीका लातूतोची। कोङा मूङ्‍कचीम् ङःपीका ओ बागाल लेन्चामीयोची, ना ओ लूस् मूङ्‍कचीम् लागी चाम् थक् छूनो।

११ “ऊदोईपीक्यालो योबोरोबू नीनाम्माआ ओरोपीके: हन्‍ना कोङा ओहोपाङ् ओ लूस् लामोना मूङ्‍कचीम् चोलोगूलो मूयो।

१२ खची होप्मी बागाल एक्सा-मेक्सा मास्खात्लो गथालास् लूस् लाम्स् खात्क तोङ्नाङ् कोङा ओ लूस् लामोची। मोमा देप्पना नाम्कूर्मादाम् छास्खात्क लेईपी छाछापूत्‍ता छूक थाऊपीका कोङा मूङ्‍कस् लेन्चा मीयोची।

१३ कोङा मूङ्‍कस् जाति-जातिचीम् रापीका लातोचीना तातोची, ना छाप्कूवा-छाप्कूवापीका बात्ल मूयोची। कोङा मूङ्‍कस् खची होप्मी छाप्कूवापीङ् तातोची। कोङा मूङ्‍कस् इस्राएलपीक कोम् होम्पी, मूङ्‍कपी तूक खम्‍ला-सीम्‍ला होम्पी ना छाप्कूवा गोपीक तेल् होम्पी चारेई मूयोची।

१४ कोङा मूङ्‍कस् नप् चरनपी चारेई मूयोची, ना इस्राएलपीक ओरोरोरेप् कोम् मूङ्‍कचीम् खार्का छूये। मूङ्‍क नप् खार्कापी मूङ्‍कस् दीस्खाते, ना इस्राएलपीक कोम् होम्पी तूक नप् चरनपी मूङ्‍कचा चारेई छूम् तयची।

१५ कोङा ओहोपाङ् ओ लूस्मी चोलोगूलो मूयो, ना मूङ्‍कस् मूङ्‍क खार्कापी नोन्चीमीयोची, योबोरोबू नीनाम्माआ ओरोपीके।

१६ मासाकस् कोङा लामोची, ना लाम् थाम्दीप्ची कोङा छीपोचीना तातोची। कोङा खेर् वोङाकस् दबाई मीयूपूयोचीना खची खेर् खारूपूयोची, खची राःरा मान्तूप्ची कोङा खची राःरालोक मूयोची। खोदोलोई मोटो लो बल्यालो खोलोङ् कोङा मासेई मूयोची। अन्याय मान्ममो बागालमी चोलोगूलो मप् गथाला कोङ् छूवो।

१७ “ए ओ बागालचे, आन्‍नी क योबोरोबू नीनाम्माआ ओरो लईनी: कोङा ईबूम् लूस्मी रापी लो आर्को लूस्मीलो रापीलो,

१८ ना छाराम् रापी लो लूस्मी रापीलो नीया मूयो! ऊई आन्‍नी नप् चरनपी चारेई छूम् तानूम्नासो मान्लान्‍नीयो? ऊदोई आन्‍ना बाँकी रहेई छूवाक चरन आम्नी लोङ्आ सीक्नूम्? ऊई नप् काऊआ आन्‍नी मान्‍लान्‍नीयो? ऊदोई आन्‍ना मान्दून्‍नीक बीन्‍नीपा काऊ आम्नी लोङ्आ सीक्‍नूम्ना हिलै-हिल मईनूम्?

१९ ऊई ओ बागाल आन्‍ना सीकानूम्क चारनपीयो चारेई छूमा, ना ओ बागालआ आन्‍ना आम्नी लोङ्आ सीकानूम्ना हिलै-हिल मनूम्क काऊयो दूमा?

२० “खन्सा योबोरोबू नीनाम्माआ ओरोपीके: ‘खोङ्नूम्व, कोङा ओहोपाङ् बल्या-बल्या लूस्मी रापी लो लूत्‍ते-लूत्‍ते लूस्मी रापीलो नीया मूयो।

२१ आन्‍नान् लूत्‍तेतोदी आम्नी बोऊतोआ तल्तो, आम्नी पीत्‍तोआ थूतो, कल्नूम्ना छाछापूत्‍ता मचाईनूम्,

२२ खन्सा कोङा छाछापूत्‍ता छूवाक ओ बागाल लेन्चामीयोची, ना मूङ्‍कस् हन्‍ना आसासो दूक् पीयस्‍नो। कोङा लूस्-लूस्मी रापी नीया मूयो।

२३ मूङ्‍कचीम् गथाला ईल्पोङाङ् छूम् लागी कोङा ओ सूसो मप् दाऊद सोको। मूङ्‍कसा मूङ्‍कचीम् चोलोगूलो मय, ना मूङ्‍क मूङ्‍कचीम् गथाला छूये।

२४ कोङ् योबोरोबू, मूङ्‍कचीम् नीनाम्मा छूवो, ना ओ सूसो मप् दाऊद क मूङ्‍कचीम् रापी चारतोप् छूये। कोङ् योबोरोबूआङ् ङ्‍क पीकोक के।

२५ “कोङा मूङ्‍कस्का खाऊमा-खासेर्माम् करार छूयो, ना छाप्कूवापीका सोगोपीक पोसू खोलोङ् खेदामूछोक्सो, खीक्‍का मूङ्‍कचा मान्की-मान्की मरुभूमिपी तूम् तयची ना सोगोपी ईम् तयची।

२६ कोङा ओ मीस् लो ओ पवित्र कोम्मी बरबारपीक थाऊलो आसीक् पीयो। कोङा थीक् ऋतुपी मूङ्‍कचीम् लागी वाः तामीयो। खीक्‍का मूङ्‍कपी आसीक् ताईप् वाः ताये।

२७ म्तेल्म्पी तूक सीछीआ म्चो सेमीय, थाम्पूआ छीर्म् सेमीय, ना खोलोङ् मीस् छाप्कूवापी चामोवापी तूये। मूङ्‍कस् बन्धनपी मप् वोवेन्दा अतूतोना मूङ्‍कस् रोः बानेई मप्चीम् हूक्पीका छूतेई मूयोचीलो मूङ्‍कचा कोङ्‌ङा योबोरोबू के पीम् छेत्‍तची।

२८ मूङ्‍कस् जाति-जातिचा लूतेई मईचीनो, ना सोगोपाक पोसूआसो चईचीनो। मूङ्‍कस् चामोवापी तूये, ना मूङ्‍कस् आसासो कीम् मीयस्‍नो।

२९ कोङा मूङ्‍कस् हायाम् छीर्म् सेप् थाम्पू पीयोची। मूङ्‍कस् तूक छाप्कूवापी हादेम्सो सीसोवा लईनो। खीक्‍का मूङ्‍कचा जाति-जातिचा सेस्वा मीयस्क तेम् बोक्स्‍नो।

३० खीक्‍काना कोङ् योबोरोबू मूङ्‍कचीम् नीनाम्मा मूङ्‍कचीम् साथपी तूवो, ना इस्राएलपी तूप् मीस् क ओ मीस् के पीम् मूङ्‍कचा छेत्‍तची, योबोरोबू नीनाम्माआ ओरोपीके।

३१ आन्‍नी ओ खार्कापीक ओ लूस् के। आन्‍नी ओ मीस् के, ना कोङ् क आम्नी नीनाम्मा के, योबोरोबू नीनाम्माआ ओरोपीके।”

एदोममी ऊल्‍लोङ्पी खारीबो

३५

ङ्‍क योबोरोबूम् रीङ्बऊ ओपी ता:

२ “ए मीस्मी छाङा, सेइर कोम् हेम् आम् ङाली हीक्स्व, ना मूङ्‍कम् ऊल्‍लोङ्पी खारीबो मना ओरोपीकाव,

३ योबोरोबू नीनाम्माआ ओरोपीके: ए सेइर कोम्ङा, कोङ् आम् ऊल्‍लोङ्पी तूवो। कोङा ओ हूः आम् ऊल्‍लोङ्पी थेतो ना आन् गोङ्‌रूत्खाप् ना मीस् मान्तूप् मन्दीयान्‍ना।

४ कोङा आम् सहर खोलोङ् योछोगसूतो, ना आन् गोङ्‌रूत्खाप् छूखाते। खीक्‍काना आना कोङ्‌ङा योबोरोबू के पीम् छेत्‍त।

५ “आना केछे सून्मापू इस्राएल छाप्कूवालो साछीमी छूवाक रीङ् आम् सानीवापी यूक्सू, ना इस्राएलीचीपी नीछीमा ताक नाम्‍लापी, अर्थात् मूङ्‍कचा दूङ् दोस्पीक दण्ड तोम् नाम्‍लापी मूङ्‍कस् दोप्सेलआ सेईम् लागी आना पीछोक्स्ची।

६ खन्सा, कोङ् आछीयाङ् लेईप्चाप् तूवो पीम् म्होप्ङा साक्छी यूयान्चीना, योबोरोबू नीनाम्माआ ओरोपीके, कोङा आन् मीस् सेईप्चीम् हूक्पी पीन्छोयान्‍ना, ना मूङ्‍कचा आन् खेदा मये। आना बीन्‍नीपा मीस् सेत्ची, खन्सा मीस् सेईप्चा आन् खेदा मये।

७ सेइर कोम् कोङा गोङ्‌रूत्खाप् मूतो, ना मूङ्‍कलाम्पा लाम्दूप् खोलोङ् मीस् मूङ्‍क हेम् खाईम्पीका कोङा रापोची।

८ कोङा आम् कोम् सीप्खाप् मीस्मी सालोग्गीआ पेपो। खीक्‍का दोप्सेलआ सेत्चीक मीस्मी सालोग्गीआ आम् बोप्‍रो, आम् बेँसी ना आम् खम्‍ला-सीम्‍ला खोलोङ् पेप्छोक्स।

९ कोङा आन् सदैकम् लागी गोङ्‌रूत्खाप् बानेई मन्दीयान्‍ना। आम् सहरपी आस्सो मीस् तूनो। खीक्‍काना आना कोङ्‍ङा योबोरोबू के पीम् छेत्‍त।

१० “आना ओरोपीकाक तूवा, ‘योबोरोबू इस्राएलपी लो यहूदापीलो तूदोसो मूङ्‍क नीच्‍ची छाप्कूवालो ईमी छूये, ना केईया मूङ्‍कस् ई हूक्पी मयाम्।’

११ खन्सा, कोङ् आछीयाङ् लेईप्चाप् तूवो पीम् म्होप्ङा साक्छी यूयान्चीना, योबोरोबू नीनाम्माआ ओरोपीके, आना छूली लो नाचूर्‌लो खोमना मूङ्‍कस् जेर्चीना ऊई मस्क तूवा, खूङ्‍क तोङ्नाङ् कोङासो आन् मयान्‍ना। कोङा आम् नीया मूयोलो कोङ् ओ होप्ङा मूङ्‍कचीपी खोमयोङ्चूङ्। खीक्‍काना आना छेत्‍त,

१२ इस्राएलपीक कोम्मी ऊल्‍लोङ्पी आना निन्दा मक खोलोङ् रीङ् कोङ् योबोरोबूआ येनूक तूये। आना ओरोपीका ‘इस्राएलपीक कोम् खोलोङ् गोङ्‌रूत्खाप् छूवाखात्क तूये, ना मूङ्‍कस् ई हूक्पी छूवाखात्क तूये। केईया मूङ्‍कस् खतम मम्ताम्।’

१३ आना ओ ऊल्‍लोङ्पी नाम्दूखू मक, ना ओ ऊल्‍लोङ्पी नेनाक कोङा येनू।

१४ योबोरोबू नीनाम्माआ ओरोपीके: खोलोङ् चारीदूआ चामोवा मचयस्लो, आन् क कोङा गोङ्‌रूत्खाप् बानेई मन्दीयान्‍ना।

१५ इस्राएलीचीम् छाप्कूवा गोङ्‌रूत्खाप् छूवाखात्लो आना चामोवा मअ। खन्सा कोङासो आन्लो मूङ्‍क तोङ्‍कङ् वोर्वा मूयो। ए सेइर कोम्ङा, आन् लो एदोमलो गोङ्‌रूत्खाप् छूखाते। खीक्‍काना मूङ्‍कचा कोङ्‌ङा योबोरोबू के पीम् छेत्‍तची।”

इस्राएलमी लागी नीनाम्माम् आसीक्

३६

“ए मीस्मी छाङा, इस्राएलपीक खोलोङ् कोम् खारीबो मना ओरोलचीव, ए इस्राएलपीक कोम्चे, योबोरोबूम् रीङ्बऊ येन्‍नूम्व।

२ योबोरोबू नीनाम्माआ ओरोपीके: आम्नी साछीमीचा आम्नी तोक्पी ओरोपीका, ‘हन्‍नान् मूङ्‍क केछेक कोम्पी ओखी हक् छूवा!’

३ खन्सा खारीबो मना ओरोपीकाव, योबोरोबू नीनाम्माआ ओरोपीके: मूङ्‍कचा आन्‍नी लीक् हेम्‍लाम्पा आक्रमण मानीना खेबा तोङ्ना खेदामानी, खन्सा आन्‍नी बीन्‍नीपा जातिचीम् हक् गोपी छूवानीना मीचा आन्‍नी नाचूर् खोङानी ना निन्दा मानी।

४ खन्सा ए इस्राएलपीक कोम्चे, योबोरोबू नीनाम्माम् रीङ्बऊ येन्‍नूम्व। आम्नी बरबारपी तूवाक जातिचा सेस्वा मीयानीक कोम्चे ना बोप्‍रोचे, खम्‍ला-सीम्‍लाचे ना बेँसीचे, योछोगस्खाताना गोङ्‍रूत्खाप् छूवाखात्ना आस्सो मीस् मान्तूप् सहरचे,

५ आन्‍नी योबोरोबू नीनाम्माआ ओरो लईनी: मीः तोङ्ना तीप्चाप् ओ जोशपी कोङ् बीन्‍नीपा बाँकी रहेई छूवाक जातिचीम् ऊल्‍लोङ्पी लो एदोममी ऊल्‍लोङ्पीलो नेनोक तूये, ऊदोईपीक्यालो मूङ्‍कचा खची गोङ्पी नाचूर् लो निन्दालो यूक्स्चीना ओ छाप्कूवा लूतेई मम्पा चूम्सोस् तोङ्ना खची हूक्पी मची।’

६ खन्सा इस्राएल छाप्कूवाम् तोक्पी खारीबो मव, ना मूङ्‍कपी तूक कोम् लो बोप्‍रोलो, खम्‍ला-सीम्‍ला लो बेँसीलो ओरोलचीव, योबोरोबू नीनाम्माआ ओरोपीके: जाति-जातिचा सेस्वा मीयानीक आन्‍ना तेम् बोक्स्कसा कोङ् नाचूर् लप् छूवोना ओ छूली कातालो कोङा ङ्‍क पीकोक तूये।

७ खन्सा योबोरोबू नीनाम्माआ ओरोपीके: ओ हूः थेतोना कोङा पस्तून चोयो, आम्नी बरबारपीक जाति-जातिचासो बीन्‍नीपा सेस्वा मीयस्क तेम् बोक्से।

८ “खोदोलोई ए इस्राएलपीक कोम्चे, आम्नी सीछोचा क खची गेम्-गूम् पमीयची ना ओ मीस् इस्राएलीचीम् लागी म्चो सेमीयची, ऊदोईपीक्यालो मूङ्‍कस् दावाङ् खची खीम् आत्‍ते।

९ कोङ् आम्नी सूर्‌ता मीयोक तूये। कोङा आन्‍नी सम्खे मीयान्‍नी। आम्नी यी जोङस्‍ना चालेई फूईयची।

१० कोङा ओरोसर्प् मीचा इस्राएल छाप्कूवा पेपो, ना योछोगस्खाताक सहर होसोङ् बोबूईयची ना मूङ्‍कपी मीस् होसोङ् बास् तूये।

११ कोङा आम्नी मीस् लो पोसूलो पतो-छातो खाईमीयोची, ना मूङ्‍कचा आसीक् तयस्‍ना ओरोसर्प् छूये। ए इस्राएलपीक कोम्चे, लाईस्पीक तोङ्नाङ् कोङा आम्नीपी मीस् बास् तूमीयोची, ना लाईस्पीकप्का दूङ् आम्नी फलिफाप छूमीयो। खीक्‍काना आन्‍ना कोङ्‍ङा योबोरोबू के पीम् छेत्नूम्।

१२ कोङा ओ मीस्, अर्थात् इस्राएल आम्नी लाम्पीङ् लाम्दूम् मीयोची। मूङ्‍कचा आम्नीपी हक् तोक्सची, ना आन्‍नी मूङ्‍कचीम् दाचाम् छूनी। आन्‍ना मूङ्‍कचीम् छामाईची ङाप्नूम्ना खाईनूम्नो।

१३ “योबोरोबू नीनाम्माआ ओरोपीके: मीचा आन्‍नी ओरो लईनी, ‘आन्‍ना मीस् चाईनूम्, ना आम्नी होप्मी जातिस्ङा खची छामाई मान्दीक मदीत्नूम्।’

१४ खन्सा हन्‍ना आन्‍ना हादेम्सो मीस् चाईनूम्नो, अथवा आम्नी होप्मी जाति खची छामाई मान्दीक मईनूम्नो, योबोरोबू नीनाम्माआ ओरोपीके।

१५ जाति-जातिचा सेस्वा मीनीक रीङ् आन्‍ना हादेम्सो येईम् बोक्स्‍नो, ना मीचा आम्नी निन्दा मईचीकसो तेम् बोक्स्‍नो। आन्‍ना आम्नी मीस्मी छामाईची हादेम्सो मासेई छूम् पीनूम्नो, योबोरोबू नीनाम्माआ ओरोपीके।”

१६ होसोङ् ङ्‍क योबोरोबूम् रीङ्बऊ ओपी ता:

१७ “ए मीस्मी छाङा, इस्राएलीस् खची होप्मी छाप्कूवापी तूवालो, मूङ्‍कचा छाप्कूवा रई वोर्वा लो रई लक्‍लो मस्‍ना अशुद्ध मची। मूङ्‍कचीम् वोर्वा ओ मूक्स्दूपी ईल्पो मीम्छा म्गाम्पीक ताईलो अशुद्ध छूक तोङ्‍क तूवा।

१८ मूङ्‍कचा छाप्कूवापी मीस् सेत्ची ना खची ङोङोक्छेम् पूजा मस्‍ना मूङ्‍क छाप्कूवा अशुद्ध मस्कसा कोङा ओ छूली मूङ्‍कचीपी कातू।

१९ कोङा मूङ्‍कस् जाति-जातिचीम् रापी छाछापूत्‍ता मूतूची, ना मूङ्‍कस् छाप्कूवा-छाप्कूवापी छाछापूत्‍ता छूवा। मूङ्‍कचा मस्क वोर्वा लो लक्लो तोङ्ना कोङा मूङ्‍कचीम् नीया मूऊ।

२० खीक्‍का मूङ्‍कस् मूङ्‍क जाति-जातिचीम् रापी खाताकप्का, मूङ्‍कचा ओ पवित्र नीङ् अपवित्र मची, ऊदोईपीक्यालो मूङ्‍कचीम् तोक्पी ओरोना पीम्पा तूवा, ‘ङ्‍कस्‍ने योबोरोबूम् मीस् के, खोरोदोसो मूङ्‍कचा छाप्कूवा होम्येम् बोक्सा।’

२१ ओ पवित्र नीङ्मी कोङ् सूर्‌ता मीयोक तूवा; मूङ्‍क नीङ् मूङ्‍कस् खाताक जाति-जातिचीम् रापी इस्राएलपीक मीचा अपवित्र मची।

२२ “खन्सा इस्राएलपी तूप् मीस् ओरोलचीव, योबोरोबू नीनाम्माआ ओरोपीके: ए इस्राएलपी तूप् मीस्चे, आम्नी लागी कोङा ङ्‍क लक् मूयोनो, खोदोलोई ओ पवित्र नीङ्मी लागी ङ्‍क लक् मूयो; मूङ्‍क नीङ् आन्‍नी खातानीक जाति-जातिचीम् रापी आन्‍ना अपवित्र मनूम्क तूये।

२३ कोङा हायाम् देप् ओ नीङ् पवित्र तूये पीम् खोमूयो; मूङ्‍क नीङ् मूङ्‍क जातिचीम् रापी अपवित्र छूवाक तूये, ना मूङ्‍क नीङ् आन्‍ना मूङ्‍कचीम् रापी अपवित्र मनूम्क तूये। कोङा ओहोपा ओ होप्ङा मूङ्‍कचीम् लाईस्पी पवित्र खोमयोङ्चूङ्‍कप्का, जाति-जातिचा कोङ्‍ङा योबोरोबू के पीम् छेत्‍तची, योबोरोबू नीनाम्माआ ओरोपीके।

२४ “ऊदोईपीक्यालो कोङा जाति-जातिचीम् रापीका आन्‍नी लाईयान्‍नी, ना खोलोङ् छाप्कूवापीका आन्‍नी बात्ल मयान्‍नी, ना आन्‍नी आम्नी होप्मी छाप्कूवापीङ् ताईयान्‍नी।

२५ कोङा आम्नी थेम्पी शुद्ध काऊ रीसो, ना आन्‍नी शुद्ध छूनी। खीक्‍का कोङा आन्‍नी अशुद्ध छूवानीकपीका लो आम्नी ङोङोक्छेपीकालो शुद्ध मयान्‍नी।

२६ कोङा आन्‍नी ईबूम् नयाँ गोङ् पीयान्‍नी, ना आम्नी गोपी कोङा नयाँ आत्मा तेईम्पीयान्‍नी। कोङा आम्नी गोपीका लूङ्मी गोङ् लातोना मूङ्‍कम् फाईपी आन्‍नी साम् गोङ् तेईम्पीयान्‍नी।

२७ खीक्‍का कोङा ओ आत्मा आम्नीपी तेईम्पीयान्‍नी, ना आन्‍नी ओ ललई लो ओ नियमलो नम्‍लो मानेई मप् बानेई मयान्‍नी।

२८ कोङा आम्नी खूक्सू-खूलूस् पीयूचीक छाप्कूवापी आन्‍नी तूनी। खीक्‍का आन्‍नी ओ मीस् छूनी ना कोङ् आम्नी नीनाम्मा छूवो।

२९ आन्‍नी अशुद्ध मप् थक्पीका कोङा आन्‍नी जगेई मयान्‍नी। कोङा आज्ञा मूयो ना छीर्म् हायाम् लोक्‍तो सेये, खीक्‍का कोङा आम्नीपी हन्‍ना हाल्‍लोसो सीसोवा तामीयोनो।

३० कोङा सीछोम् म्चो लो थाम्पूपीक छीर्म् लो हायाम् देतो सेमीयो, खन्सा हन्‍ना सीसोवा लईलो आन्‍नी हाल्‍लोसो जाति-जातिचीम् रापी ङाजावापी छूम् बोक्स्‍नो।

३१ खीक्‍काना आन्‍ना आम्नी दुष्‍ट चालमी लो रई लक्मीलो मीन्मारो मईनूम्, ना आम्नी मोऊमी कारणआ लो ईजेर्म् लप् चालमी कारणआलो आन्‍ना आम्नी होपा आम्नी होप्ङा जेर्चीनी।

३२ आन्‍नी नप् तूनीकसा कोङा ङ्‍क लक् मूचोयोक मा पीम् आन्‍ना बूजेई मनूम्व पीम् कोङा लन्ची मूयो, योबोरोबू नीनाम्माआ ओरोपीके। ए इस्राएलपी तूप् मीस्चे, आन्‍ना मनूम्क वोर्वाम् कारणआ आन्‍नी ङाजावापी लो अपमानपीलो छूवानीव!

३३ “योबोरोबू नीनाम्मआ ओरोपीके: कोङा आन्‍नी खोलोङ् आम्नी मोऊपीका शुद्ध मयान्‍नीक लेई कोङा आम्नी सहर होसोङ् मीस् तूस्को बानेई मूयो, ना योछोगस्खाताक थाऊ होसोङ् बोबूयो।

३४ मूङ्‍कलाम्पा लाम्दूप्चीम् मूक्स्दूपी गोङ्‌रूत्खाप् तूम्चाम्पीका गोङ्‌रूत्खाप् छूवाखात्क थाम्पू होसोङ् छीर्म् लेईम् लागी दयची-जोङची।

३५ खीक्‍का मीचा ओरोपीके, ‘ङ्‍क थाम्पू लाईस्पी गोङ्‌रूत्खाप् तूवा, हन्‍ना ङ्‍क अदनमी बगैँचा तोङ्‍क छूवाक तूये। खीक्‍का मूङ्‍क गोङ्‌रूत्खाप् छूवाखात्क सहरपी, योछोगस्खाताक सहरपी, ना पीलूलूकाखात्क सहरपी हायाम् पोचीप् पर्खाल बोबूईयची ना मीस् बास् तूये।’

३६ खीक्‍काना योछोगस्खाताक खोलोङ् सहर कोङ् योबोरोबूआ होसोङ् बोबूयूपूचीक तूये, ना गोङ्‌रूत्खाप् छूवाखात्क थाम्पू होसोङ् हायाम् मलील मीयूपूचीक तूये पीम् आम्नी बरबारपीक बाँकी तूप् जातिचा छेत्‍तची। कोङ् योबोरोबूआ ङ्‍क पीकोक के, ना आछीयाङ् कोङा ङ्‍क मूयो।

३७ “योबोरोबू नीनाम्माआ ओरोपीके: इस्राएलीचा बीन्ती मईचीक कोङा स्वीकार मूयो, ना मूङ्‍कचीम् लागी कोङा ङ्‍क लक् मीयूपूयोची: कोङा इस्राएलपीक मीस् लूस् तोङ्ना ङीर्‌ङामान्तेई मूयोची।

३८ यरूशलेमपी तोकेई मम्पा चाडपी चाचोदाम् चारेईमम् लागी ताईम्पा लूस्मी बागाल तोङ्नाङ् कोङा मूङ्‍कस् ङीर्‌ङामान्तेई मूयोची। ओरोना योछोगस्खाताक सहरपी ओरोसर्प् मीस् ताईना बास् तूये। खीक्‍काना मूङ्‍कचा कोङ्‌ङा योबोरोबू के पीम् छेत्‍तची।”

हार्प् खाप् तूप्‍रीम् बेँसी

३७

योबोरोबूम् हूः ओपी छूवा, खीक्‍का खसा कोङ् योबोरोबूम् आत्मालाम्पा खायोना तूप्‍रीआ पेप्छोकस्क बेँसीपी यूक्सो।

२ खसा कोङ् मूङ्‍क तूप्‍रीम् रापी लाम्दूपो, ना कोङा मूङ्‍क बेँसीपीक थाम्पूपी हायाम् देतो तूप्‍री तूऊ। मूङ्‍क तूप्‍री हायाम् हार्प् खाप् तूवा।

३ खसा कोङ् ओरोपीकाना ततो, “ए मीस्मी छाङा, ऊई ङ्‍क तूप्‍री होसोङ् खची सोम्‍लोक छूम् दूरयो?”

खोदोलो कोङा ओरो पीकोना ख ङरी आनू, “ए योबोरोबू नीनाम्माङा, ङ्‍कन् आनाङाङ् छेत्‍त।”

४ खीक्‍काना खसा कोङ् ओरोलो, “ङ्‍क खोलोङ् तूप्‍री खारीबोमना ओरोलचीव, ‘ए हार्प् खाप् तूप्‍रीचे, योबोरोबूम् रीङ्बऊ येन्‍नूम्व!’

५ ङ्‍क तूप्‍री योबोरोबू नीनाम्माआ ओरोलयची: कोङा आम्नीपी सोम् तेईम्पीयान्‍नी ना आन्‍नी लेत्चाईनी।

६ कोङा आन्‍नी सऊरी तेईम्पीयान्‍नी, आम्नीपी साः काम्पीयान्‍नी ना आन्‍नी सोकोवारआ बम्यान्‍नी; कोङा आम्नीपी सोम् तेईम्पीयान्‍नी ना आन्‍नी लेत्चाईनी। खीक्‍का आन्‍ना कोङ्‍ङा योबोरोबू के पीम् छेत्नूम्।”

७ खन्सा खसा आज्ञा मक तोङ्ना कोङा खारीबो मूऊ। खीक्‍का कोङा खारीबो मूचोलो, मूङ्‍कपीका काराक-कूरूक लोक् साल्म् लत्‍ता, ना मूङ्‍क तूप्‍री खोलोङ् ईबूम् आर्कोलो जोरेई छूम् थालेई मअ।

८ खीक्‍का कोङा खोङूचोतोङ् मूङ्‍कपी सऊरी लो सालो बरेई छूवा ना मूङ्‍कस् सोकोवारआ बप्सू, खोदोलोई मूङ्‍कचीम् खची सोम् क मान्तूक तूवा।

९ खीक्‍काना खसा कोङ् ओरोलो, “ए मीस्मी छाङा, सोम्मी तोक्पी खारीबो मव। खारीबो मना मूङ्‍क सोम् ओरोलव, ‘योबोरोबू नीनाम्माआ ओरोपीके: ए सोम्ङा, लीक् हेम्‍लाम्पा ताव, ना ङ्‍क सीप्खाप्ची मूत्व, ना मूङ्‍कस् खची सोम्‍लोक छूना ऊस्पके’।”

१० खसा आज्ञा मक तोङ्ना कोङा खारीबो मम् थालेई मूऊ, ना सोम् मूङ्‍कचीपी वोङा। खीक्‍का मूङ्‍कस् खची सोम्‍लोक छूवाना खची होप्-होप्मी लोङ्पी थोरेपा, ना मूङ्‍कपी सेनाचीम् ईबूम् हायाम् देप् दल छूवा।

११ खीक्‍काना खसा कोङ् ओरोलो, “ए मीस्मी छाङा, ङ्‍क तूप्‍री इस्राएलपी तूप् मीस् के। मूङ्‍कचा ओरोपीके, ‘ओखी तूप्‍री हार्‌खाता, ना ओखी आसाङ् मास्खाता। केईका खोलोआ होक्सीयीका।’

१२ खन्सा खारीबो मना मूङ्‍कस् ओरोलचीव, योबोरोबू नीनाम्माआ ओरोपीके: ए ओ मीस्चे, कोङा आम्नी गेम् हलोना मूङ्‍कपीका आन्‍नी पाखा लाईयान्‍नी। खीक्‍का कोङा आन्‍नी होसोङ् इस्राएल छाप्कूवापी ताईयान्‍नी।

१३ खीक्‍का ए ओ मीस्चे, कोङा आम्नी गेम् हलोना मूङ्‍कपीका आन्‍नी पाखा लाईयान्‍नीना ताईयान्‍नीकप्का, आन्‍ना कोङ्‌ङा योबोरोबू के पीम् छेत्नूम्।

१४ कोङा ओ आत्मा आम्नीपी तेईम्पीयान्‍नी ना आन्‍नी लेत्चाईनी। कोङा आन्‍नी आम्नी होप्मी छाप्कूवापीङ् तूम् पीयान्‍नी। खीक्‍काना कोङ् योबोरोबूआङ् ङ्‍क पीकोक के ना कोङाङ् ङ्‍क मूक के पीम् आन्‍ना छेत्नूम्, योबोरोबूआ पीके।”

यहूदा लो इस्राएललो ईबूम् चारखम् छूवाक

१५ ङ्‍क योबोरोबूम् रीङ्बऊ ओपी ता:

१६ “ए मीस्मी छाङा, ईबूम् सीङ्मी तूप् तात्ना मूङ्‍कपी ङ्‍कतोङ्ना छाप्व, ‘यहूदाम् लागी लो मूङ्‍कम् इस्राएली म्बूम्चीम् लागीलो।’ खीक्‍काना आर्को ईबूम् तूप् तात्ना मूङ्‍कपी ङ्‍कतोङ्ना छाप्व, ‘योसेफ (अर्थात्, एफ्राइम) मी लागी लो मूङ्‍कम् खोलोङ् इस्राएली म्बूम्चीम् लागीलो।’

१७ खीक्‍का मूङ्‍क नीच्‍चीङ् तूप् ईबूम् बानेई मना जोरेई मव। मूङ्‍क आम् हूक्पी ईबूम् तूप् छूये।

१८ “आम् छाप्कूवापीक मीचा ङ्‍कम् अर्थ ऊई पीक्ना तत्लो,

१९ आना मूङ्‍कस् ओरोलचीव, योबोरोबू नीनाम्माआ ओरोपीके: कोङा योसेफमी (अर्थात्, एफ्राइममी हूक्पीक) ना मूङ्‍कम् इस्राएली म्बूम्चीम् तूप् ओ हूक्पी लापो, ना मूङ्‍क यहूदाम् तूप्लो जोरेई मूतो। ओरोना कोङा मूङ्‍कस् ईबूम् तूप् बानेई मूतो, ना मूङ्‍कस् ओ हूक्पी ईबूम्ङा छूये।

२० मूङ्‍कचीम् मूक्स्दूपीङ् आना छाप्क मूङ्‍क नीच्‍ची तूप् लाप्दीत्व,

२१ ना मूङ्‍कस् ओरोलचीव, योबोरोबू नीनाम्माआ ओरोपीके: इस्राएलीस् बीन्‍नीपा जातिचीम् दोक्पी खाताना तूवाक तूवा; कोङा मूङ्‍कस् मूङ्‍क बीन्‍नीपा जातिचीम् रापीका लातोची। कोङा मूङ्‍कस् लीक्थलाम्पा बात्ल मूयोची, ना मूङ्‍कस् खची होप्मी छाप्कूवापीङ् आतोना तातोची।

२२ कोङा मूङ्‍कस् खची होप्मी छाप्कूवापी, इस्राएलपी तूक कोम् होम्पी ईबूम् जातिङ् बानेई मूयोची। मूङ्‍कचीम् चारतोप् होङाबू ईबूम्ङा छूये, ना मूङ्‍कस् हन्‍ना हाल्‍लोसो खची हा-हाल्‍लाक नीच्‍ची जाति अथवा खची हा-हाल्‍लाक नीच्‍ची चारखम् छूना हास्‍नो।

२३ मूङ्‍कचा हन्‍ना हादेम्सो खची ङोङोक्छेलाम्पा अथवा देऊताचीम् नक्सालाम्पा अथवा बीन्‍नीपा अपराधलाम्पा खची होपा खची होप् अशुद्ध मईचीनो, ऊदोईपीक्यालो मूङ्‍कचा मोऊ मस्‍ना कोङ् होक्सोयोना खाताकपीका कोङा मूङ्‍कस् लेन्‍चामीयोची, ना मूङ्‍कस् शुद्ध मूयोची। मूङ्‍कस् ओ मीस् छूये, ना कोङ् खची नीनाम्मा छूवो।

२४ “ओ सूसो मप् दाऊद मूङ्‍कचीम् चारतोप् होङाबू छूये, ना मूङ्‍कचीम् ईबूम्ङा खची गथाला छूये। मूङ्‍कचा ओ नियम रेप्पची, ना मूङ्‍कचा ओ ललई सानीवा मईचीना रेप्पची।

२५ कोङा ओ सूसो मप् याकूब पीयूक छाप्कूवापी मूङ्‍कस् तूये; मूङ्‍कपी मूङ्‍कचीम् खची खूक्सू-खूलूस् तूवाक तूवा। मूङ्‍कस् खची छामाईचीका सदैबरी मूङ्‍कपी तूये, ना ओ सूसो मप् दाऊद सदैबरीकम् लागी मूङ्‍कचीम् चारतोप् छूये।

२६ कोङा मूङ्‍कस्का खाऊमा-खासेर्माम् करार छूयो, ना मूङ्‍क सदैबरीकम् लागी छूये। कोङा मूङ्‍कस् खची छाप्कूवापीङ् यूक्सोची, ना पतो-छातो खाईमीयोची। मूङ्‍कचीम् रापी सदैबरीकम् लागी कोङा ओ पवित्र तूस्को यूक्सो।

२७ ओ तूस्को मूङ्‍कस्काङ् छूये। कोङ् मूङ्‍कचीम् नीनाम्मा छूवो ना मूङ्‍कस् ओ मीस् छूये।

२८ खीक्‍का ओ पवित्र तूस्को मूङ्‍कचीम् रापी सदैबरी तूचाईलो, इस्राएल पवित्र मप् योबोरोबू कोङ्‍ङा के पीम् जाति-जातिचा छेत्‍तची।”

गोगमी ऊल्‍लोङ्पी खारीबो

३८

ङ्‍क योबोरोबूम् रीङ्बऊ ओपी ता:

२ “ए मीस्मी छाङा, मागोग छाप्कूवापीक मेशेक जातिपी लो तूबल जातिपीलो चारतोप् गोग हेम् आम् ङाली हीक्स्‍ना मूङ्‍कम् ऊल्‍लोङ्पी खारीबो मव,

३ ना मूङ्‍क ओरोलव: योबोरोबू नीनाम्माआ ओरोपीके: ए मेशेकमी लो तूबलमीलो देप्क चारतोप् गोग, कोङ् आम् ऊल्‍लोङ्पी तूवो।

४ कोङा आन् ईक्फन्का गूमेई मयान्‍ना। कोङा आम् ङःपी बल्छी तेसो। कोङा आन् खोलोङ् आम् सेनास्का अर्थात्, आम् खोक्चीम् ना आम् खोक् बूल्प्चीम्, जूम्‍लूक् मम् जूम्‍लोलो तयार छूक्चीम्, देप्पा लो चीमालो ढाल कीक्दीप्चीम्, दोप्सेल तोप्चाप्चीम् ईबूम् हायाम् देप् सेनाचीम् दलचीका खोलोङ् लाईयान्‍नीना बाईयान्‍नी।

५ फारसपीक, कूशपीक ना पूतपीक मीस् मूङ्‌कस्का छूये, ना मूङ्‍कस् खोलोआङ् ढाल कीदीतस्क ना टोप खूक्स्दीतस्क छूये।

६ गोमेर ना मूङ्‍कपीक खोलोङ् सेनास् ना योऊनाम् नाक्‍का चाखेम्पीका बेथ-तोगर्मा सम्मोक खोलोङ् सेनास्सो मूङ्‍कस्का छूये। खोरोनाङ् ओरोसर्प् जातिपीक मीस् आन्लो छूये।

७ “तयार तूवाव, आन्लो मीलेई छूम् लागी बात्ल छूवाक खोलोङ् सेनाचीम् दल तयार यूक्स्चीव, ना मूङ्‍कचीम् फौज आम् जीम्मापी मना तयार तूवाव।

८ हायाम्तातोपी जूम्‍लूक् मम् लागी कोङा आन्‍नी काछोयान्‍नी। आन्‍ना दोस्का ताईक दोङ्पी ईबूम् छाप्कूवा आक्रमण मईनूम्। मूङ्‍क छाप्कूवा जूम्‍लूक् छूवालो सताना होसोङ् बोबूयाक तूवा। मूङ्‍क छाप्कूवापीक मीस् ओरोसर्प् जातिचीम् रापीका ताना ईनीम्बा सम्मो गोङ्‌रूत्खाप् छूवाखात्क इस्राएलपीक कोम् होम्पी तूवाक तूवा। मूङ्‍कस् जाति-जातिचीम् रापीका तात्चीक तूवा, ना ईनीम्बा मूङ्‍कस् खोलोङ् चामोवापी तूये।

९ आन् खोलोङ् आम् सेनास्का, ना आन्लो तूप् ओरोसर्प् जातिस्का मूर्हूऊ तोङ्ना हायाम् मूत्‍ता लाईस्तो बूल्तो थोम्‍ला खात्नी, ना आन् क छाप्कूवा नेप्खाप् मोम् तोङ्‍क छूये।

१० “योबोरोबू नीनाम्माआ ओरोपीके: मूङ्‍क लेई ऊची मीन्ताम् आम् सानीवापी ताये, ना आना ईबूम् रई लोचम् बानेईमय।

११ खीक्‍का आना ओरोपीके, ‘पर्खाल मान्दीक तेल्‍लोक छाप्कूवा कोङा आक्रमण मूयो। पर्खाल मान्दीक, मूल लाम्स्को मान्दीक ना आग्ल मान्दीक छाप्कूवापी खाऊमा-खासेर्मापी लो चामोवापीलो तूप्चाप् जाति कोङा आक्रमण मूयो।

१२ मूङ्‍क योछोगस्खाताक थाऊ होम्पी ईनीम्बा जाति-जातिचीपीका आताताना होसोङ् पीःलूपी लो दाचाम्‍लो कामेई मस्‍ना छाप्कूवाम् रापी तूप् मीस् लूतेई मूयोची ना साखाप् मूयोचीना मासेई मूयोची।

१३ शेबापीक मीचा, ददानपीक मीचा ना तर्शीशपीक पईकार मप्चा ना मूङ्‍कपीक तेल्पोस्चा आन् ओरोलये, ‘ऊई आन् लूतेई मम् लागी ताकयो? ऊई लूतेई मम्पा चूम्सोस् आम् हूक्पी मम् लागी, हाल्ङो लो नाम्छेर्‌बूलो खाईम् लागी, पीःलूपी लो चूम्सोस्लो ङाम् लागी ना हायाम् देतो लूतेई मम्पा चूम् बात्ल मम् लागी ऊई आना आम् सेनास् बात्ल मकयो?’

१४ “खन्सा ए मीस्मी छाङा, खारीबो मना गोग ओरोलव, योबोरोबू नीनाम्माआ ओरोपीके: मूङ्‍क लेई ओ मीस् सुरक्षित तूचाईलो ऊई मूङ्‍कम् तोक्पी आना तूम् तयनोयो?

१५ खोक् थेम्पी तूना ईबूम् हायाम् देप् सेनाम् दल, ईबूम् हायाम् राःरालोक सेनाम् साथपी, आन् ओरोसर्प् जातिस्का हायाम् छूबूरी योऊना हेम्पीक छाप्कूवापीका ताये।

१६ इस्राएलपीक खोलोङ् ओ मीस् आक्रमण मम् लागी छाप्कूवा नेप्खाप् मोम् तोङ्ना आन् खाते। ए गोग, हन्‍ना ताईक लेईपी कोङा आन् ओ छाप्कूवाम् ऊल्‍लोङ्पी ताईयान्‍ना, खीक्‍का कोङ् मूङ्‍कचीम् मूक्स्दूपी आना मम् लक्लाम्पा ओ होप्ङा पवित्र खोमयोङ्चूङ्लो मूङ्‍क जातिचा कोङ् छेतो।

१७ “योबोरोबू नीनाम्माआ ओरोपीके: लाईस्-लाईस्पीक लेईपी ओ सूसो मप् इस्राएलपीक खारीबोपोचीलाम्पा कोङा पूक मीस् आन्ङाके। मोन्तोलो कोङा आन् मूङ्‍कचीम् ऊल्‍लोङ्पी ताईयान्‍ना पीक्‍तो मूङ्‍क खारीबोपोचा हायाम् दोङ् बाईक सम्मो खारीबो मचचीक तूवा।

१८ मूङ्‍क लेई ङ्‍कतोङ्ना छूये: गोगआ इस्राएल छाप्कूवा आक्रमण मईकप्का, ओ छूली मीः तोङ्ना तीते, योबोरोबू नीनाम्माआ ओरोपीके।

१९ ओ जोशपी लो मीः तोङ्ना तीप्चाप् ओ छूलीपीलो कोङा पीको, इस्राएल छाप्कूवापी मूङ्‍क लेई ईबूम् हायाम् देप् लून्मा तोक्से।

२० दीरीत्‍तीपीक ङाः, नाम्छूईतोक छोऊ, सोगोपीक सोगोसा, बोहोपी सून्चीतो लाम्दूप् जीवा-जन्तू, ना चारीदूपीक खोलोङ् मीस् ओ लाईस्पी वेरेमोक्स् योक्से। कोम् खोलोङ् ऊत्‍ते, दाम्‍रो खोलोङ् हते, ना पर्खाल खोलोङ् बोहोपू हूप्से।

२१ खोलोङ् ओ कोम्पी कोङा गोगमी ऊल्‍लोङ्पी ईबूम् दोप्सेल पोक्सो, योबोरोबू नीनाम्माआ ओरोपीके। खोलोङ् मीस्मी दोप्सेल खची होप्मी बूबू-नेछोचीम् ऊल्‍लोङ्पी पके।

२२ चारलाम्-बोहोलाम्‍लाम्पा लो मीस् सेत्चीकम् हीःलाम्पालो कोङा मूङ्‍कम् नीया मूयो। कोङा मूङ्‍कपी, मूङ्‍कम् सेनापी ना मूङ्‍कलो तूप् जातिचीपी हायाम् देप् वाः, मूलू ना तीप्चाप् गन्धक तामीयो।

२३ ओरोना कोङ् खोलोप्का दूङ् देप् तूवो पीम् रीङ् लो ओ पवित्रतालो कोङा खोमूयो, ना ओरोसर्प् जातिचीम् मूक्स्दूपी कोङ् ओ होप्ङा खोमयोङ्चूङ्। खीक्‍काना मूङ्‍कचा कोङ्‍ङा योबोरोबू के पीक्‍ना छेत्‍तची।

गोग सताक

३९

“ए मीस्मी छाङा, गोगमी ऊल्‍लोङ्पी ङ्‍क खारीबो मना ओरोपीकाव, योबोरोबू नीनाम्माआ ओरोपीके: ए मेशेकपी लो तूबलपीलो देप्क चारतोप् गोगङा, कोङ् आम् ऊल्‍लोङ्पी तूवो।

२ कोङा आन् ईक्फन्का गूमेई मयान्‍ना थूत्‍तो बाईयान्‍ना। कोङा आन् छूबूरीपीक योऊना हेम्‍लाम्पा इस्राएलपीक खोलोङ् कोम्मी ऊल्‍लोङ्पी पोयान्‍ना।

३ खीक्‍का कोङा आम् पाङ् हूक्पी तूक लीफू लो आम् चूप् हूक्पी तूक बेईलो हूप्सूतो।

४ आम्मी, खोलोङ् आम् सेनाचीम् ना आन्लो तूप् जातिचीम् पतन इस्राएलपीक कोम्पीङ् छूये। कोङा आन् म्खाल्-खाल्क सीकार मप् छोऊमी लो सोगोपाक पोसूचीम्‍लो चाम् थक् बानेई मयान्‍ना।

५ आन् तेल्म्पी सीये, ऊदोईपीक्यालो कोङाङ् ङ्‍क रीङ् पीकोक के पीक्ना, योबोरोबू नीनाम्माआ पीके।

६ कोङा मागोगपी लो दीरीत्‍तीम् चाखेम् होम्पीक छाप्कूवापी चामोवापी तूप्चाप्चीपीलो मीः पोक्सो, ना मूङ्‍कचा कोङ्‍ङा योबोरोबू के पीम् छेत्‍तची।

७ “कोङा पवित्र ओ नीङ् इस्राएलपी तूप् ओ मीस्मी रापी खोमूयो। खीक्‍का कोङा पवित्र ओ नीङ् अशुद्ध मम् पीयोचीनो, ना जातिचा कोङ् योबोरोबूङ् इस्राएलपी खोलोप्का दूङ् पवित्र तूवो पीम् छेत्‍तची।

८ खोङ्‍व, मूङ्‍क छूये! मूङ्‍क आछीयाङ् छूये, योबोरोबू नीनाम्माआ ओरोपीके। कोङा पीकोक लेई ङ्‍कङ् के।

९ “खीक्‍काना इस्राएलपीक सहरपी तूप्ची ताये ना जूम्‍लो, अर्थात्, चीमा लो देप्लो ढाल, बेई लो लीफूलो, जूम्‍लूक् मम् तूप् लो चल्‍लो हूईम् सीङ्मी लागी गोङची। खीक्‍का नूक्दोङ् सम्मो खचा मूङ्‍क हूईयची।

१० मूङ्‍कचा यीक्पीका सीङ् बात्ल मम् बोक्स्‍नो, ना सोगोपीकासो लाम्ना ताईम् बोक्स्‍नो, ऊदोईपीक्यालो मूङ्‍कचा मूङ्‍क दोप्सेलआङ् खची मीः दईयची। मूङ्‍कचा खची होप् लूतेई मप् मीस् लूतेई मईची, ना मूङ्‍कचीम् चूम्सोस् ङाप्ना खाईप्चीपीका मूङ्‍कचासो खची चूम्सोस् ङाप्पस्‍ना तातची, योबोरोबू नीनाम्माआ ओरोपीके।

११ “मूङ्‍क लेई कोङा गोग इस्राएलपी ईबूम् गेम् पीयो। मूङ्‍क गेम् क खारा दीरीत्‍तीम् नाम्‍आप्स्को हेम्पी खाईप्चीम् बेँसीपी छूये; मूङ्‍क गेम्‍आ लाम्दूम्चीम् लाम् राप्प। मूङ्‍क बेँसीपी मूङ्‍कचा गोग लो म्सेनास्लो खूम्मची। मूङ्‍कचा मूङ्‍क थाऊ हामोन-गोगमी बेँसी मीयची।

१२ “इस्राएलीचा मूङ्‍कस् नूक् लाः सम्मो खूम्चयची, ना ओरोना छाप्कूवा शुद्ध मईची।

१३ इस्राएलपीक खोलोङ् मीचा मूङ्‍कस् खूम्मची, ना कोङा ओ होप्मी साम्दीखा खोमूयोक लेई मूङ्‍कचीम् लागी ईबूम् हाल्‍लोसो मान्माईम् लेई छूये, योबोरोबू नीनाम्माआ ओरोपीके।

१४ “छाप्कूवा शुद्ध मम् लागी मीस् पूरा लक् ममीयची। हेप्-हेप् क छाप्कूवाबरी खाते, ना मूङ्‍कचीप्का बीन्‍नीपाचा क थाम्पूपी दीस्छोक्स्क सालोग्गी खूम्मची। नूक् लाः यात्कप्का मूङ्‍कचा लाम् थालेई मईची।

१५ मूङ्‍कस् छाप्कूवाम् लीक् हेम्पी खात्लो हेप्पा मीस्मी ईबूम् तूप्‍री छीप्पस्दोक, गेम् फूईप्चा मूङ्‍क तूप्‍री हामोन-गोगमी बेँसीपी मान्खूम् सम्मो मूङ्‍कपी ईबूम् चीन्‍न यूक्सूक्सची।

१६ (मूङ्‍कपी हामोनाह मीयस्क ईबूम् सहरसो छूये।) ओरोना मूङ्‍कचा छाप्कूवा शुद्ध मईची।

१७ “ए मीस्मी छाङा, योबोरोबू नीनाम्माआ ओरोपीके: खोलोङ् खाल्क छोऊ लो खोलोङ् सोगोपाक पोसूलो ओरोसोतो ओरोलचीव: ‘खोलोप्का बात्ल छूवानीव, कोङा ईबूम् हायाम् देप् बलिदान इस्राएलपीक कोम् होम्पी आम्नी लागी थीक्‍का मूचोयोक तूये। मूङ्‍कपी आन्‍ना साः चाम् तईनूम् ना हीः दूम् तईनूम्।

१८ आन्‍ना हायाम् राःरालोक मीस्मी साः चाम् तईनूम् ना चारीदूपीक चारतोप्चीम् हीः दूम् तईनूम्। ङ्‍क खोलोङ् आम्नी लागी बाशानपीक बल्या पोसू, अर्थात् लूस् लो थूमालो, छारा लो लूपीलो तोङ्‍क तूये।

१९ आम्नी लागी कोङा थीक्‍का मूचोयोक बलिदानपी आन्‍ना आम्नी बोखास्क सम्मो छोदोवा चाम् तईनूम्, ना सेत्नीक सम्मो हीः दूम् तईनूम्।

२० ओ टेबलपी खोक्चीम् लो मूङ्‍क थेम्पी लाम्दूम्चीम्‍लो, हायाम् राःरालोक मीस्मी लो म्खाल्-खाल्क सेनाचीम्‍लो साः चाईनूम्ना आन्‍नी आम्नी बोखासे,’ योबोरोबू नीनाम्माआ ओरोपीके।

२१ “जाति-जातिचीम् रापी कोङा ओ साम्दीखा खोमूयो। खोलोङ् जातिचा कोङा पीयोचीक दण्ड लो खची थेम्पी हायाम् लीप् ओ हूः यूक्सोकलो तयची।

२२ मूङ्‍क लेईपीका मेक्सा इस्राएलपी तूप् मीचा कोङ्‌ङा योबोरोबू खची नीनाम्मा के पीम् छेत्‍तची।

२३ खीक्‍का जाति-जातिचा इस्राएलपीक मीस् खची मोऊआ गर्दा कैदपी खाईचीक तूवा पीम् छेत्‍तची, ऊदोईपीक्यालो मूङ्‍कस् ओ हेम् अविश्‍वासी छूवा। खन्सा कोङा मूङ्‍कचीप्का ओ ङाली सूलू, ना मूङ्‍कस् खची साछीमीचीम् हूक्पी पीयूतूची, ना मूङ्‍कस् खोलोङ् दोप्सेलआ सेत्ची।

२४ मूङ्‍कचीम् अशुद्धता लो मूङ्‍कचा मस्क अपराधलो तोङ्ना कोङा मूङ्‍कचीपी वोर्वा मूऊ, ना कोङा ओ ङाली मूङ्‍कचीप्का सूलू।

२५ “खन्सा योबोरोबू नीनाम्माआ ओरोपीके: ‘हन्‍ना कोङा याकूब कैदपीका आतोना तातो, ना इस्राएलपीक खोलोङ् मीस् कोङा सम्तूमा मीयोची। ओ पवित्र नीङ्मी लागी कोङ् जोसील छूवो।

२६ मूङ्‍कस् कीम्मीक् आस्सो मान्तूकसा खची होप्मी छाप्कूवापीङ् सुरक्षित तूवाक नाम्‍लापी मूङ्‍कचा कोङ् हेम् मस्क खोलोङ् अविश्‍वास लो खची लास्वालोसो मात्‍तची।

२७ कोङा जाति-जातिचीम् रापीका मूङ्‍कस् आतोना तातोचीकप्का ना मूङ्‍कस् खची साछीमीचीम् छाप्कूवापीका बात्ल मूयोचीकप्का, ओरोसर्प् जातिचीम् मूक्स्दूपी मूङ्‍कचीलाम्पाङ् कोङ् ओ होप् पवित्र खोमयोङ्चूङ्।

२८ खीक्‍काना कोङ् योबोरोबू मूङ्‍कचीम् नीनाम्मा के पीम् मूङ्‍कचा छेत्‍तची, ऊदोईपीक्यालो कोङा मूङ्‍कस् जाति-जातिचीम् रापी कैद मूचीना खायूचीदोसो मूङ्‍कस् तूकपीक आस्सो मान्होन्येसा कोङाङ् मूङ्‍कस् खची होप्मी छाप्कूवापी बात्ल मूयोचीना तातोची।

२९ कोङा ओ ङाली मूङ्‍कचीप्का हन्‍ना हादेम्सो सूलोनो, ऊदोईपीक्यो कोङा ओ आत्मा इस्राएलपी तूप् मीस्मी कातूछोक्सो, योबोरोबू नीनाम्माआ ओरोपीके।”

हन्‍ना बोबूईक नीनाम्मा दप्स्को खीम्मी दर्शन

इजकिएल ४०:१–४८:३५

इजकिएल यरूशलेमपी खाईचीक

४०

केईका कैद मईकाना बीन्‍नीपाम् छाप्कूवापी खायीकाकम् नीस्पोङ् ङाक्दोङ्मी थोस्कोपी, लाःमी ईक्पोङ् लेईपी, यरूशलेम सहर पतन छूवाकम् ईक्पोङ् लीक्दोङ् दोस्पी मूङ्‍क लेईङा योबोरोबूम् हूः ओपी छूवा, ना खसा कोङ् मूङ्‍कपी खायो।

२ दर्शनपी नीनाम्माआ कोङ् यरूशलेमपी खायो, ना ईबूम् ओरोरेप् कोम् थेम्पी यूक्सो। मूङ्‍कम् योऊमेर हेम्पी जीस् खीम्‍लोक ईबूम् सहर तोङ्‍क दाता।

३ खसा कोङ् मूङ्‍कपी खायो, ना ईल्पो मीस् कोङा मूङ्‍कपी तूऊ। मूङ्‍कम् ङाली काँसम् तोङ्‍क तूवा। मूङ्‍कसा म्हूक्पी ईबूम् सूतीम् रीबो लो ईबूम् थाम् ताँगालो कीदीत्ना मूल लाम्स्कोपी थोरेप्दीताक कोङा तूऊ।

४ मूङ्‍क मीचा कोङ् ओरोलो, “ए मीस्मी छाङा, आम् मूक्सा खोङ्व, ना आम् नोबोआ येन्व। कोङा आन् ऊई खोमीयान्‍ना मूङ्‍क नम्‍लो आम् सानीवापी यूक्स्व, ऊदोईपीक्यालो ङ्‍कम् लागीङ् आन् ङ्‍कपी ताताक के। आना ऊई तय, मूङ्‍क खोलोङ् इस्राएलपी तूप् मीस् ईचीव।”

पाखापी तूवाक चोकमी नाम्‍आप्स्को हेम्पीक मूल लाम्स्को

५ नीनाम्मा दप्स्को खीम् तूवाकपीका पाखापी खोलोलाम्पा ऊर्म् दीम्पा ईबूम् पर्खाल कोङा तूऊ। मूङ्‍क मीस्मी हूक्पी तूवाक थाम् ताँगा तूक् हाततो बाईप् तूवा। मूङ्‍कसा मूङ्‍क पर्खाल ताँगाआ थाप्पू। मूङ्‍क पर्खाल तूक् हाततो तेईप् ना तूक् हाततो रेप् तूवा।

६ खीक्‍काना ख नाम्‍आप्स्को हेम्पी तूवाक मूल लाम्स्कोपी खाता। मूङ्‍कपी तूवाक थोकोलाम्पा सप्ना खसा दाली लाम्स्कोम् कोक्‍कोसी थाप्पू; मूङ्‍क ईबूम् ताँगातो गूम्प् तूवा।

७ चौकीदारची तूस्को कोठा ईबूम् ताँगातो बाईप् ना ईबूम् ताँगातो दाप् तूवा। कोठाम् रापी तूवाक बाराम् क ङाक्-ङाक् हाततो तेईप् तूवा। नीनाम्मा दप्स्को खीम् हेम् हीप्चीप् होप्छोम् दोक्पी तूवाक लाम्स्कोम् कोक्‍कोसी ईबूम् ताँगातो गूम्प् तूवा।

८ खसा मूल लाम्स्कोम् दोक्पीक होप्छो तोक्‍का दाली थाप्पू;

९ खोदोलो मूङ्‍क होप्छो रेक् हाततो गूम्पू तूवा। मूङ्‍क थामेई मप् होप्छोम् नीस् हेम्क बाराम् नी-नीस् हाततो तेईप् तूवा। मूल लाम्स्कोम् दोक्पीक होप्छो क दप्स्को खीम् हेम् हीप्चीम् तूवा।

१० नाम्‍आप्स्को हेम्क मूल लाम्स्कोम् गोपीक बाराम्पी नीस् हेम्ङा सू-सूप्ची कोठा बानेई मम्पा तूवा। मूङ्‍क सूप्चीङ् कोठा ईन्तोरोक तूवा। मूङ्‍कपीक बाराम् खोलोङ् ईन्तोरो तेईप् तूवा।

११ खीक्‍का खसा म्गोपा वोस्को मूल लाम्स्कोम् चौडाइ थाप्पू। मूङ्‍क लाम्स्कोम् चौडाइ ईक्पोङ् हात तूवा, ना मूङ्‍कम् लम्बाइ क ईक्पोङ् सूक् हात तूवा।

१२ मूङ्‍क खोलोङ् कोठाम् लाईस्पी ई-ईक् हाततो रेप् बाराम् थोम्पा तूवा। मूङ्‍क खोलोङ् कोठा तूक् हाततो बाईप् ना तूक् हाततो दाप् वर्गाकार तूवा।

१३ खीक्‍काना खसा म्गोपा वोस्को मूल लाम्स्कोपीक कोठाम् दोस्पाक बाराम्मी छोक्पीका मूङ्‍क कोठाम् आर्को हेम्पीक बाराम्मी म्छो सम्मो थाप्पू। मूङ्‍क म्गोपा वोस्को मूल लाम्स्को ईक् चाखेम्पीका आर्को चाखेम् सम्मो नीस्पोङ् ङाक् हात तूवा।

१४ खसा म्गोपा वोस्को मूल लाम्स्कोम् गोपाक बाराम्मी लीक् हेम्पी थाप्लो, मूङ्‍क तूक्पोङ् हात तूवा। चोक हेम् हीप्चीम् होप्छो सम्मोकम् नाप्सो मोन्तोदीङ् तूवा।

१५ म्गोपा वोस्को मूल लाम्स्कोपीका मूङ्‍कम् होप्छोम् नाक्‍काछो सम्मो ङाक्पोङ् हात तूवा।

१६ म्गोपा वोस्को मूल लाम्स्को गोपाक कोठाम् लो बाराम्मीलो छोक्‍तो लीक् हेम्पी दादावा तूवा, ना होप्छोपीसो मूङ्‍क तोङ्‍क दादावा तूवा। मूङ्‍क बाराम्पी खजूरमी पऊमी नक्सा बानेई मम्पा तूवा।

पाखापी तूवाक चोक

१७ खीक्‍काना मूङ्‍क मीचा कोङ् पाखापी तूवाक चोकपी बायो। खीक्‍का कोङा मूङ्‍क चोकमी लेक् हेम्पी कोठा लो बोहोपू लूङ् दीमम्पालो तूऊ। मूङ्‍क लूङ् दीमम्पा थाऊपी सूक्पोङ् कोठा तूवा।

१८ मूङ्‍क लूङ् दीमम्पा थाऊ क म्गोपा वोस्को मूल लाम्स्कोम् चाखेम् सम्मोङ् तातेकाक तूवा। लूङ् दीमम्पा थाऊमी लम्बाइ लो म्गोपा वोस्को लाम्स्कोम् लम्बाइलो ईन्‍तोरो बाईप्ङा तूवा। ङ्‍क क नूक्‍कापूक लूङ् दीमम्पा थाऊ तूवा।

१९ खीक्‍काना खसा नूक्‍कालाम्पा म्गोपा वोस्को मूल लाम्स्कोम् म्गोपीका म्गोपा तूवाक चोकमी पाखा सम्मो थाप्पू। मूङ्‍क नाम्‍आप्स्को हेम् १०० हात ना योऊना हेम् १०० हात तूवा।

योऊना हेम्क मूल लाम्स्को

२० खीक्‍काना पाखापी तूवाक चोक सम्मो ताप्‍तेप् योऊना हेम् हीप्चीप् मूल लाम्स्कोम् लम्बाइ लो चौडाइलो खसा थाप्पू।

२१ मूङ्‍क मूल लाम्स्कोम् नीस् हेम्पीक बाराम्पी तूवाक सू-सूप्ची चीचीमा कोठामी ना मूङ्‍कपी तूवाक बाराम्मी ना मूङ्‍कपी तूवाक होप्छोम् नाप क लाईस्पीक मूल लाम्स्कोम् नाप तोदीङ् तूवा। मूङ्‍क ङाक्पोङ् हाततो बाईप् ना नीस्पोङ् ङाक् हाततो दाप् तूवा।

२२ मूङ्‍क मूल लाम्स्कोपीक दादावा, मूङ्‍कपीक होप्छो ना मूङ्‍कपीक खजूरमी पऊआ चोम्दीम्पा नक्साम् नाप्सो नाम्‍आप्स्को हेम् हीप्चीप् लाम्स्कोम् नाप तोदीङ् तूवा। मूङ्‍कपी खाईम् लागी नूक् थाऊ लोङ् कोस्कोलोक थोको तूवा, ना मूङ्‍कपीक होप्छो क थोकोपीका आर्को हेम् तूवा।

२३ नाम्‍आप्स्को हेम्पी तूवाक तोङ्‍कङ् योऊना हेम्पीक लाम्स्कोम् लाईस्पीसो म्गोपा तूवाक चोकपी ताप्‍तेप् ईबूम् लाम्स्को तूवा। खसा ईबूम् लाम्स्कोपीका आर्को लाम्स्को सम्मो थाप्पू। खोदोलो मूङ्‍क १०० हात तूवा।

योऊमेर हेम्क मूल लाम्स्को

२४ खीक्‍काना खसा कोङ् योऊमेर हेम् खायो, ना कोङा मूङ्‍कपी योऊमेर हेम् हीप्चीप् ईबूम् मूल लाम्स्को तूऊ। खसा मूङ्‍कपीक नीस् हेम्पीक बाराम् लो मूङ्‍कपीक होप्छोलो थाप्पू, खोदोलो मूङ्‍कस्सो बीन्‍नीपास् तोङ्ना ईबूम् नापलोकङ् तूवा।

२५ म्गोपा वोस्को मूल लाम्स्कोम् लीक् हेम्पी लो मूङ्‍कपीक होप्छोम् लीक् हेम्पीलो तूवाक दादावा बीन्‍नीपा दादावा तोङ्‍कङ् तूवा। मूङ्‍क ङाक्पोङ् हाततो बाईप् ना नीस्पोङ् ङाक् हाततो दाप् तूवा।

२६ मूङ्‍कपी खाईम् लागी नूक् थाऊ लोङ् कोस्कोलोक थोको तूवा। खीक्‍का मूल लाम्स्कोपीक होप्छो क मूङ्‍क थोकोम् लाईस् हेम् तूवा। खीक्‍का खोलोङ् बाराम्पी खजूरमी पऊमी नक्सा बानेई मम्पा तूवा।

२७ म्गोपा तूवाक चोकमीसो ईबूम् योऊमेर हेम् हीप्चीप् मूल लाम्स्को तूवा। खीक्‍का खसा मूङ्‍क लाम्स्कोपीका योऊमेर हेम्क पाखापी तूवाक लाम्स्को सम्मो थाप्पू। खोदोलो मूङ्‍क १०० हात तूवा।

म्गोपा तूवाक चोकपीक मूल लाम्स्को

२८ खीक्‍काना खसा कोङ् योऊमेर हेम्पीक मूल लाम्स्कोलाम्पा म्गोपा तूवाक चोकपी खायो। खीक्‍का खसा योऊमेर हेम्पी तूवाक लाम्स्को थाप्पू, खोदोलो मूङ्‍कम् नाप्सो बीन्‍नीपा लाम्स्कोम् तोदीङ् तूवा।

२९ मूङ्‍कपीक कोठामी, बाराम्मी ना होप्छोम् नाप बीन्‍नीपालो बराबरङा तूवा। म्गोपा वोस्को मूल लाम्स्कोपी लो मूङ्‍कपीक होप्छोम् लीक् हेम्पीलो दादावा तूवा। मूङ्‍क ङाक्पोङ् हाततो बाईप् ना नीस्पोङ् ङाक् हाततो दाप् तूवा।

३० (म्गोपा तूवाक चोकमी लीक् हेम्पी तूवाक म्गोपा वोस्को मूल लाम्स्कोम् लाईस्पीक होप्छो क नीस्पोङ् ङाक् हाततो दाप् ना ङाक् हाततो गूम्प् तूवा।)

३१ मूङ्‍कपीक होप्छो क पाखापी तूवाक चोक हेम् हीप्चीप् तूवा। मूङ्‍कपी तूवाक खोलोङ् खाम्बापी खजूरमी पऊमी नक्सा बानेई मम्पा तूवा। खीक्‍का मूङ्‍कपी खाईम् लागी रेक् थाऊ लोङ् कोस्कोलोक थोको तूवा।

३२ खीक्‍काना खसा कोङ् नाम्‍आप्स्को हेम्पीक म्गोपा तूवाक चोकपी खायो, ना मूङ्‍कपी वोस्को मूल लाम्स्को थाप्पू, ना मूङ्‍कम् नाप बीन्‍नीपालो बराबरङा तूवा।

३३ मूङ्‍कपीक कोठामी, बाराम्मी ना होप्छोम् नाप बीन्‍नीपालो ईक्खाल्कङ् तूवा। म्गोपा वोस्को मूल लाम्स्कोपी लो मूङ्‍कपीक होप्छोम् लीक् हेम्पीलो दादावा तूवा। मूङ्‍क ङाक्पोङ् हाततो बाईप् ना नीस्पोङ् ङाक् हाततो दाप् तूवा।

३४ मूङ्‍कपीक होप्छो पाखापी तूवाक चोक हेम् हीप्चीप् तूवा। मूङ्‍कपी तूवाक खोलोङ् खाम्बापी खजूरमी पऊमी नक्सा ई-ईक् हेम् बानेई मम्पा तूवा। मूङ्‍कपी खाईम् लागी रेक् थाऊ लोङ् कोस्कोलोक थोको तूवा।

३५ खीक्‍काना खसा कोङ् योऊना हेम्पी तूवाक लाम्स्कोपी खायो, ना मूङ्‍क लाम्स्को थाप्पू। मूङ्‍कम् नापसो बीन्‍नीपालो बराबरङा तूवा

३६ मूङ्‍कपीक कोठा, बाराम् ना होप्छो खोलोङ् मूङ्‍क तोङ्‍कङ् तूवा। मूङ्‌कम् लीक् हेम्पी दादावा तूवा। मूङ्‍क ङाक्पोङ् हाततो बाईप् ना नीस्पोङ् ङाक् हाततो दाप् तूवा।

३७ मूङ्‍कपीक होप्छो पाखापी तूवाक चोक हेम् हीप्चीप् तूवा। मूङ्‍कपी तूवाक खोलोङ् खाम्बापी खजूरमी पऊमी नक्सा ई-ईक् हेम् बानेई मम्पा तूवा। मूङ्‍कपी खाईम् लागी रेक् थाऊ लोङ् कोस्कोलोक थोको तूवा।

बलिदान थीक्‍का मस्को कोठा

३८ म्गोपा वोस्को मूल लाम्स्कोपीक होप्छोम् दोक्पी लाम्स्कोलोक ईबूम् कोठा तूवा, मूङ्‍कपी मीःपी चारेईमम् बलि सप्दोङ्ची।

३९ मीःपी चारेईमम् बलिमी, मोऊबलिमी ना दोस् बलिम् पोसू सेईम् लागी म्गोपा वोस्को मूल लाम्स्कोपीक होप्छोम् ईक् हेम्पी नीच्‍ची टेबल ना आर्को हेम्पी नीच्‍ची टेबल तूवा।

४० म्गोपा वोस्को मूल लाम्स्कोपीक होप्छोपीका पाखापी तूवाक बाराम् दोक्पी, योऊना हेम्क मूल लाम्स्कोपी खाईस्को थोकोम् दोक्पी नीच्‍ची टेबल तूवा, ना थोकोम् आर्को हेम्पीसो नीच्‍ची टेबल तूवा।

४१ ओरोना म्गोपा वोस्को मूल लाम्स्कोम् ईक् हेम्पी लीची टेबल ना आर्को हेम्सो लीची टेबल तूवा — जम्मा रेक्ची टेबल तूवा। मूङ्‍कपी बलिदान चारेई मम् पोसू सेत्दोङ्ची।

४२ मूङ्‍कपी मीःपी चारेईमम् बलिम् लागी कीम्पा लूङ्मी लीची टेबलसो तूवा। मूङ्‍क खोलोङ् टेबल डेढ हाततो बाईप्, डेढ हाततो दाप् ना ईक् हाततो रेप् तूवा। मूङ्‍क थेम्पीङ् मीःपी चारेईमम् बलिम् लागी लो बीन्‍नीपा बलिदानमी लागीलो गोम् रोङ्-रोदाम् यूक्स्दोङ्ची।

४३ खीक्‍का लीक् ईन्चतोरो बाईप् खोतीबा बाराम्मी लीक् हेम्पी थोकेई मम्पा तूवा। मूङ्‍क टेबल क चाचोदाम्मी साः यूम् लागी तूवा।

पूजारीचीम् कोठा

४४ म्गोपा तूवाक चोकपी नीच्‍ची कोठा तूवा। ईबूम् कोठा योऊना हेम्पीक मूल लाम्स्को दोक्पी योऊमेर हेम् हीप्चीप् तूवा, ना आर्को क योऊमेर हेम्पीक मूल लाम्स्को दोक्पी योऊना हेम् हीप्चीप् तूवा।

४५ मूङ्‍कसा कोङ् ओरोलो, “ङ्‍क योऊमेर हेम् हीप्चीप् कोठा क नीनाम्मा दप्स्को खीम्मी जीम्मा तोक् पूजारीचीम् लागी के,

४६ ना योऊना हेम् हीप्चीप् कोठा क वेदीम् जीम्मा तोक् पूजारीचीम् लागी के। मूङ्‍क खोलोङ् पूजारीस् सादोकमी म्छामाईची के, ना लेवीस् तूकपी मूङ्‍कस्ङाङ् योबोरोबूम् लाईस्पी सूसो मम् लागी खम् दोक्पी ताम् दूरची।

४७ खीक्‍काना मूङ्‍कसा चोक थाप्पू। मूङ्‍क चोक १०० हाततो बाईप् ना १०० हाततो दाप् वर्गाकार तूवा। वेदी क नीनाम्मा दप्स्को खीम्मी लाईस्पी तूवा।

नीनाम्मा दप्स्को खीम्

४८ खीक्‍काना मूङ्‍कसा कोङ् नीनाम्मा दप्स्को खीम्मी होप्छोपी तातो, ना मूङ्‍कसा होप्छोम् नीस् हेम्पी तूवाक मूङ्‍क थामेई मप् बाराम् थाप्पू। मूङ्‍क नीच्‍चीङ् ङा-ङाक् हाततो दाप् तूवा। म्गोपा वोस्को लाम्स्कोम् चौडाइ ईक्पोङ् लीक् हात तूवा, ना मूङ्‍क लाम्स्कोम् नीस् हेम्पी तूवाक बाराम् क सू-सूक् हाततो तेईप् तूवा।

४९ मूङ्‍क होप्छोम् चौडाइ नीस्पोङ् हात तूवा, ना मूङ्‍क होप्छोम् लाईस्पीका म्दोस् सम्मो ईक्पोङ् नीस् हात तूवा। मूङ्‍कलाम्पा थोम्‍ला खास्को ईक्पोङ् थाऊ लोङ् कोस्कोलोक थोको तूवा, ना मूङ्‍क थामेई मप् बाराम्मी नीस् हेम्पी खाम्बा तूवा।

४१

खीक्‍काना मूङ्‍क मीचा कोङ् पाखापी तूवाक पवित्र तूस्कोपी खायो, ना मूङ्‍कपी तूवाक लाम्स्कोपीक बाराम् खोलोङ् थाप्पू। मूङ्‍क बाराम्मी चौडाइ नीस् हेम्ङा तू-तूक् हाततो तेईप् तूवा।

२ म्गोपा वोस्को लाम्स्को ईक्पोङ् हाततो दाप् तूवा, ना मूङ्‍क लाम्स्कोम् नीस् हेम्पी तूवाक बाराम् ङा-ङाक् हाततो दाप् तूवा। मूङ्‍कसा पाखापी तूवाक पवित्र तूस्को थाप्पू। मूङ्‍क लीक्पोङ् हाततो बाईप् ना नीस्पोङ् हाततो दाप् तूवा।

३ खीक्‍काना मूङ्‍क पवित्र तूस्को गोपी वोङा, ना मूङ्‍कपी वोस्को लाम्स्कोपीक बाराम् खोलोङ् थाप्पू। मूङ्‍क बाराम् नी-नीस् हाततो तेईप् तूवा। मूङ्‍क लाम्स्को तूक् हाततो दाप् तूवा। मूङ्‍क लाम्स्कोम् नीस् हेम्पीक बाराम् नू-नूक् हाततो दाप् तूवा।

४ खीक्‍का मूङ्‍कसा पवित्र तूस्कोम् म्गोपा तूवाक कोठा थाप्पू। मूङ्‍क नीस्पोङ् हाततो बाईप् ना नीस्पोङ् हाततो दाप् तूवा। खीक्‍का मूङ्‍कसा कोङ् ओरोलो, “ङ्‍क क खोलोप्का दूङ् पवित्र तूस्को के।”

५ खीक्‍काना मूङ्‍कसा नीनाम्मा दप्स्को खीम्मी बाराम् थाप्पू। मूङ्‍क तूक् हाततो तेईप् तूवा, ना नीनाम्मा दप्स्को खीम्मी लीक् हेम्पी केम्पाना बानेई मम्पा कोठा ली-लीक् हाततो दाप् तूवा।

६ मूङ्‍क केम्पाना बानेई मम्पा कोठा सूक् तालालोक तूवा। मूङ्‍क ई-ईक् तालापी सू-सूक्पोङ् कोठा तूवा। मूङ्‍क नीनाम्मा दप्स्को खीम्मी लीक् हेम्पीक बाराम्पी कोठा टेवा पीम् लागी सीङ् तेम्पा तूवा, ना मूङ्‍क टेवा पीम् सीङ् नीनाम्मा दप्स्को खीम्मी बाराम्पी मान्थूम्पा तूवा।

७ नीनाम्मा दप्स्को खीम्मी लीक् हेम्पी तूवाक कोठा मेक्‍तो खाता-खातातो, दूङ् दाप् छूक्‍तो खाताक तूवा। नीनाम्मा दप्स्को खीम्पी केम्पाना बानेई मम्पा मूङ्‍क कोठा ईबूम् ताला थेम्पी आर्को ताला काप्‍तो खाईम्पा तूवा, ना ओरोना मूङ्‍क कोठा ईबूम् थेम्पी आर्को छूक्‍तो खातालो दूङ् दाप् छूक्‍तो खाता। दूङ् म्दोरीपूक तालालाम्पा म्‍रापीक ताला छूक्‍तो दूङ् म्छोक्‍तोक ताला सम्मो खाईम् लागी थोको तूवा।

८ खीक्‍काना ओरोरेप् मम्पा बोहो थेम्पी नीनाम्मा दप्स्को खीम् बोबूईम्पा कोङा तूऊ; मूङ्‍क ओरोरेप् मम्पा बोहो नीनाम्मा दप्स्को खीम्मी लीक् हेम्पी तूवाक कोठाम्सो जग छूवा। मूङ्‍क ईबूम् ताँगातो रेप्, अर्थात् तूक् हाततो रेप् तूवा।

९ मूङ्‍क कोठाम् पाखा हेम्क बाराम् ङाक् हाततो तेईप् तूवा। नीनाम्मा दप्स्को खीम्पीक मूङ्‍क कोठाम् लो

१० पूजारीचीम् कोठाम्‍लो रापी खुल्‍ला थाम्पू तूवा, मूङ्‍क थाम्पू नीनाम्मा दप्स्को खीम्मी लीक् हेम्पी नीस्पोङ् हाततो दाप् तूवा।

११ मूङ्‍क खुल्‍ला थाम्पूलाम्पा मूङ्‍क कोठापी खास्को लाम्स्को तूवा, मूङ्‍क लाम्स्को ईबूम् योऊना हेम् हीप्चीप् ना आर्को क योऊमेर हेम् हीप्चीप् तूवा। मूङ्‍क खुल्‍ला थाम्पूलो जोरेई छूक् जग लीक् हेम्पी ङा-ङाक् हाततो दाप् तूवा।

१२ नीनाम्मा दप्स्को खीम्मी चोक हेम् हीप्चीप् नाम्काम्स्को हेम्पी तूवाक खीम् नूक्पोङ् हाततो दाप् तूवा। मूङ्‍क खीम्मी बाराम् खोलोपीङ् ङाक् हाततो तेईप् तूवा, ना मूङ्‍कम् लम्बाइ क बोक्पोङ् हात तूवा।

१३ खीक्‍काना मूङ्‍कसा नीनाम्मा दप्स्को खीम् थाप्पू। खोदोलो मूङ्‍क १०० हाततो बाईप् तूवा। नीनाम्मा दप्स्को खीम्पीक चोक, मूङ्‍क खीम्, ना मूङ्‍कपीक बाराम् खोलोङ् १०० हाततो बाईप् तूवा।

१४ नीनाम्‍मा दप्स्को खीम्मी नाम्‍आप्स्को हेम्पीक चोकसो, नीनाम्मा दप्स्को खीम्मी लाईस्पीक म्छोलो खोलोङ् १०० हाततो बाईप् तूवा।

१५ खीक्‍काना मूङ्‍कसा नीनाम्मा दप्स्को खीम्मी नाम्काम्स्को हेम्पी तूवाक चोक हेम् हीप्चीप् खीम्, मूङ्‍कम् नीस् हेम्पी बानेई मम्पा बार्दलीलोङ् थाप्पू। खोदोलो मूङ्‍क १०० हाततो बाईप् तूवा।

पाखापी तूवाक पवित्र तूस्को लो म्गोपा तूवाक पवित्र तूस्कोलो ना चोक हेम् हीप्चीप् होप्छो,

१६ ना मूङ्‍क सूप्चीमीङ् लीक् हेम्पी तूवाक कोक्‍कोसी, चीहोप् दादावा ना बार्दली, अर्थात् कोक्‍कोसीम् म्गोपा तूवाक लो पाखापी तूवाकलो खोलोङ् थक् सीङ्आ बम्पा तूवा। बोहो, दादावा सम्मो ताप्‍तेप् बाराम् ना दादावा खोलोङ् सीङ्आ बम्पा तूवा।

१७ म्गोपा तूवाक पवित्र तूस्कोपी खाईस्को लाम्स्कोपीका पाखापी तूवाक खुल्‍ला थाऊपी ना म्गोपा तूवाक पवित्र तूस्कोपी ना पाखापी तूवाक पवित्र तूस्कोम् बाराम्मी म्‍रा-रापी

१८ खोपेई मम्पाना बानेई मम्पा करूबची लो मूङ्‍कचीम् रा-रापी ई-ईबूम् खोपेई मम्पाना बानेई मम्पा खजूरमी पऊलो तूवा। मूङ्‍क खोलोङ् करूबमी नी-नीच्‍ची खची ङाली तूवा:

१९ ईबूम् ङाली मीस्मी तोङ्‍क तूवा ना मूङ्‍क ईक् हेम्पी तूवाक खजूरमी पऊ हेम् हीप्चीप् तूवा; आर्को ङाली क गूङ्‍गीनारमी तोङ्‍क तूवा ना मूङ्‍क आर्को हेम्पी तूवाक खजूरमी पऊ हेम् हीप्चीप् तूवा। नीनाम्मा दप्स्को खीम्मी लीक् हेम्पी मूङ्‍क तोङ्‍कङ् खोपेई मम्पा तूवा।

२० करूब लो खजूरमी पऊलो बोहोदोरीलाम्पा म्गोपा वोस्को लाम्स्कोम् छोक्पी तूवाक थाऊ सम्मोङ् पाखापी तूवाक पवित्र तूस्कोम् बाराम्पी खोपेई मम्पाना बानेई मम्पा तूवा।

२१ पाखापी तूवाक पवित्र तूस्कोम् लाम्स्कोम् चौकोस वर्गाकार तूवा, ना खोलोप्का दूङ् पवित्र तूस्कोम् लाईस्पी तूवाक चौकोससो मूङ्‍क तोङ्‍कङ् तूवा।

२२ सूक् हाततो रेप् ना ई-ईक् हेम्क चौडाइ नीस् हाततो बाईप् ईबूम् सीङ्मी वेदी तूवा। मूङ्‍कम् कूना, मूङ्‍कम् जग ना मूङ्‍कम् म्चाखेम् खोलोङ् सीङ्मीङ् तूवा। मूङ्‍क मीचा कोङ् ओरोलो, “ङ्‍क क योबोरोबूम् लाईस्पी यूम्पा टेबल के।”

२३ पाखापी तूवाक पवित्र तूस्कोपी लो खोलोप्का दूङ् पवित्र तूस्कोपीलो नी-नीच्‍ची लाम्स्को तूवा।

२४ मूङ्‍क खोलोङ् लाम्स्कोम् लागी नी-नीच्‍ची कब्जा तूवा।

२५ पाखापी तूवाक पवित्र तूस्कोपीक लाम्स्कोपी बाराम्पी तूवाक तोङ्‍क खोपेई मम्पा करूब लो खजूरमी पऊलो तूवा, ना होप्छोम् लाईस्पी सीङ्मी छाना बानेई मम्पा तूवा।

२६ होप्छोपीक बाराम्पी नीस् हेम्ङा खजूरमी पऊ खोपेई मम्पा चीहोप् दादावा तूवा। नीनाम्मा दप्स्को खीम्मी लीक् हेम्पी तूवाक कोठाम्सो छाना तूवा।

पूजारीचीम् कोठा

४२

खीक्‍काना मूङ्‍क मीचा कोङ् योऊना हेम्पीका आतोना पाखापी तूवाक चोकपी खायो, खीक्‍का नीनाम्मा दप्स्को खीम्पीक चोकमी लाईस्पी तूवाक ना योऊना हेम्पीक पाखालाम्पाक बाराम्मी लाईस्पी तूवाक कोठापी खसा कोङ् तातो।

२ योऊना हेम् हीप्चीप् लाम्स्कोलोक खीम् १०० हाततो बाईप् ना ५० हाततो दाप् तूवा।

३ म्गोपा तूवाक चोकपीका नीस्पोङ् हाततो दाप् थाऊ होम् लो पाखापी तूवाक चोकपी लूङ् दीमम्पा बोहोम् लाईस्पी तूवाक थाऊ होम्‍लो हीप्चीप् बार्दली सूक् तालापीङ् तूवा।

४ मूङ्‍क खोलोङ् कोठाम् लाईस्पी ईक्पोङ् हाततो दाप् ना १०० हाततो बाईप् ईबूम् म्गोपा लाम्दूम्स्को लाम् तूवा। मूङ्‍क कोठाम् लाम्स्को क योऊना हेम् हीप्चीप् तूवा।

५ मेक्‍तोकाक कोठा क बार्दलीआ ओरोतो थाम्पू हूखीकसा, नूक्‍काक लो म्‍रापीकलो कोठाप्का दूङ् चीमा तूवा।

६ चोक होम्पी तूवाक खीम्पी खाम्बा मान्तूक तोङ्‍ना सूक् तलापीक कोठापीसो खाम्बा मान्तूक तूवा। खन्सा नूक्‍कापूक कोठाप्का लो म्‍रापीक कोठाप्कालो मूङ्‍क मेक्‍तोकाक कोठा दूङ् चीमा तूवा।

७ कोठाम् लो पाखापी तूवाक चोकमीलो लाईस्पा पाखापी ईबूम् पर्खाल तूवा, मूङ्‍क पर्खाल कोठाप्का ङाक् हात मेक्सा तूवा।

८ पाखापी तूवाक चोकमी चाखेम्पीक कोठा चनमोक्स्तो ५० हाततो बाईप् तूवा, ना पवित्र तूस्कोम् म्दोक्पी तूवाक कोठा क चनमोक्स्तो १०० हाततो बाईप् तूवा।

९ नूक्‍कापूक कोठापी पाखापी तूवाक चोकलाम्पा म्गोपा वोम् लागी नाम्‍आप्स्को हेम् लाम्स्को तूवा।

१० योऊमेर हेम् पाखापी तूवाक चोकमी पर्खालबरी, नीनाम्मा दप्स्को खीम्मी चोकमी चाखेम्पी लो पाखापीक बाराम्मी लाईस् हेम्पीलो ओरोतो कोठा तूवा।

११ मूङ्‍क कोठाम् लाईस्पी ईबूम् लाम्दूम्स्को लाम् तूवा। मूङ्‍क खोलोङ् कोठा योऊना हेम्पी तूवाक कोठा तोङ्‍कङ् तूवा; मूङ्‍क खोलोङ् कोठापीका पाखा लईस्को लाम्स्को ईक्खाल्कङ् तूवा, ना मूङ्‍कम् लम्बाइ लो चौडाइलोसो ईन्तोरोकङ् तूवा। योऊना हेम्क कोठापीक लाम्स्को तोङ्‍कङ्,

१२ योऊमेर हेम्क कोठापीक लाम्स्कोसो तूवा। मूङ्‍क खोलोङ् कोठापी वोस्को ईबूम् आर्को लाम्स्को तूवा। मूङ्‍क लाम्स्को नाम्‍आप्स्को हेम् हीप्चीप् पर्खालमी लाईस्पी तूवाक लाम्मी म्ङःछापीङ् तूवा।

१३ खीक्‍काना मूङ्‍कसा कोङ् ओरोलो, “नीनाम्मा दप्स्को खीम्मी चोक हेम् हीप्चीप् योऊना हेम्पीक लो योऊमेर हेम्पीकलो कोठा क पूजारीचीम् कोठा के, मूङ्‍कपी मीचा चारेई मईचीक खोलोप्का दूङ् पवित्र चाचोदाम् योबोरोबूम् लाईस्पी ताप् पूजारीचा चईची। मूङ्‍कपी मूङ्‍कचा खोलोप्का दूङ् पवित्र चाचोदाम् — छीर्म् बलि, मोऊबलि ना दोस् बलि — यूक्सची, ऊदोईपीक्यालो मूङ्‍क थाऊ पवित्र तूये।

१४ पूजारीस् पवित्र तूस्कोपी वोङ्‍कप्का, पूजा मम् लक् मईचीलो मूङ्‍कचा खची होपा खाप्स्चीक तेई मूङ्‍कपी मान्बूईमो होसोङ् पाखापी तूक चोकपी खाईम् नईनो, ऊदोईपीक्यालो मूङ्‍क पवित्र तेई के। मीस् तूम् लागी तोकेई मस्क थाऊपी पूजारीस् खाईम्पीका लाईस्पी खचा आर्कोङ् तेई खाम् बोक्से।”

१५ मूङ्‍कसा नीनाम्मा दप्स्को खीम् गोपीक थाऊ थाम् यात्कप्का, खसा कोङ् नाम्‍आप्स्को हेम्पीक मूल लाम्स्कोपीका पाखापी बायो। खीक्‍का मूङ्‍कपीक खोलोङ् थाऊ थाप्पू।

१६ मूङ्‍कसा मूङ्‍क थाम् ताँगाआ नाम्‍आप्स्को हेम्पीक थाम्पू थाप्पू। खोदोलो मूङ्‍क ५०० हाततो बाईप् तूवा।

१७ मूङ्‍कसा योऊना हेम्क थाम्पू थाप्‍पू। खोदोलो मूङ्‍क थाम् ताँगा तूवाक तोङ्ना मूङ्‍कसो ५०० हाततो बाईप् तूवा।

१८ मूङ्‍कसा योऊमेर हेम्पी तूवाक थाम्पू थाप्पू। खोदोलो मूङ्‍क थाम् ताँगा तूवाक तोङ्ना मूङ्‍कसो ५०० हाततो बाईप् तूवा।

१९ खीक्‍का मूङ्‍कसा नाम्‍काम्स्को हेम् हीन्चीना मूङ्‍कपीक थाम्पू थाप्पू। खोदोलो मूङ्‍क थाम् ताँगा तूवाक तोङ्ना मूङ्‍कसो ५०० हाततो बाईप् तूवा।

२० ओरोना मूङ्‍कसा लीक् हेम्पी तूवाक थाम्पू खोलोङ् थाप्पू। पवित्र तूस्को साधारण तूस्कोपीका अलग मम् लागी लीक् हेम्पी ईबूम् पर्खाल तूवा। मूङ्‍क पर्खाल ५०० हाततो बाईप् ना ५०० हाततो दाप् तूवा।

योबोरोबूम् साम्दीखाआ नीनाम्मा दप्स्को खीम् पेप्क

४३

खीक्‍काना मूङ्‍क मीचा कोङ् नाम्‍आप्स्को हेम् हीप्चीप् मूल लाम्स्कोपी बायो,

२ खीक्‍का कोङा इस्राएलपीक नीनाम्माम् साम्दीखा नाम्‍आप्स्को हेम्‍लाम्पा ताचाक तूऊ। खम् साल्म् ऊर्‌लेई छूवाना ताक काऊमी साल्म् तोङ्‍क तूवा, ना छाप्कूवा खम् साम्दीखाआ तीलीमोक्स्तो तीता।

३ कोङा तूक ङ्‍क दर्शन नीनाम्मा सहर मासेई मस् यूवालो कोङा तूक दर्शन तोङ्‍कङ् तूवा, ना कबार देप् योऊमी चाखेम्पी कोङा तूक दर्शन तोङ्‍कङ् तूवा, ना कोङा बोहोपू सूपोम् मूऊ।

४ खोदोलो योबोरोबूम् साम्दीखा नाम्‍आप्स्को हेम् हीप्चीप् मूल लाम्स्कोलाम्पा नीनाम्मा दप्स्को खोम् गोपी वोङा।

५ खीक्‍काना आत्माआ कोङ् थेतो ना कोङ् म्गोपा तूवाक चोकपी बायो, ना योबोरोबूम् साम्दीखाआ नीनाम्मा दप्स्को खीम् पेप्पू।

६ मूङ्‍क मीस् ओ दोक्पी थोरेप्दीतालो, नीनाम्मा दप्स्को खीम्पीका हेप् नेन्चाक कोङा येनू।

७ योबोरोबूआ कोङ् ओरोलो, “ए मीस्मी छाङा, ङ्‍कन् ओ सिंहासनमी थाऊ के, ना ङ्‍क थाऊ ओ लोफेमाम् लागीसो के। ङ्‍कपी कोङ् इस्राएलीस्का दोस्का-दोस्का सम्मो तूवो। इस्राएलपी तूप् मीचा लो खची होङाबूचालो बीन्‍नीपा देऊताम् पूजा मईचीना लो ङ्‍क थाऊपी सीयाखात्क खची होङाबूचीम् सालोग्गी खूम्मस्‍नालो हन्‍ना हादेम्सो ओ पवित्र नीङ् अशुद्ध मईचीनो।

८ मूङ्‍कचा खची कोक्‍कोसी ओ कोक्‍कोसीम् दोक्पी ना खची लाम्स्कोम् खाम्बा ओ लाम्स्कोम् खाम्बाम् दोक्पी बानेई मची, ना मूङ्‍कचा ओखी रापी ईबूम् बाराम्ङाङ् यूक्स्ची। मूङ्‍कतोङ् मस्‍ना ईजेर्म् लप् वोर्वालाम्पा मूङ्‍कचा ओ पवित्र नीङ् अपवित्र मची। खन्सा ओ छूलीपी कोङा मूङ्‍कस् मासेई मूची।

९ हन्‍ना मूङ्‍कचा बीन्‍नीपा देऊताम् पूजा मम् होक्सीचीनूव ना सीयाखात्क खची होङाबूचीम् सालोग्गी ओ लाईस्पीका हतेई मस्‍नूव, ना कोङ् मूङ्‍कचीम् रापी दोस्का-दोस्का सम्मो तूवो।

१० “ए मीस्मी छाङा, इस्राएलपी तूप् मीस् खचा मोऊ मस्कम् लागी ङाजावापी छूनूव पीकाना आना मूङ्‍कस् ङ्‍क नीनाम्मा दप्स्को खीम्मी तोक्पी ईचीव। मूङ्‍कचा ङ्‍क नीनाम्मा दप्स्को खीम्मी तोक्पी नम्‍लो विचार मस्‍नूव।

११ मूङ्‍कचा मस्क मूङ्‍क खोलोङ् लक्पी मूङ्‍कस् खची ङईम् लईदोक आना मूङ्‍कस् ङ्‍क नीनाम्मा दप्स्को खीम्मी ना मूङ्‍कपीक खोलोङ् बन्दाबस्ताम् तोक्पी, मूङ्‍कपीक पाखा खास्को लाम्स्कोम् लो म्गोपा वोस्को लाम्‍स्कोम्‍लो तोक्पी, मूङ्‍कपीक खोलोङ् नमूनामी ना मूङ्‍कपीक खोलोङ् नियममी तोक्पी मूङ्‍कस् ईचीव। मूङ्‍कचीम् खची नीनाम्मा दप्स्को खीम्पीक ललई हेम् मूङ्‍कस् इमानदार छूनूव, ना मूङ्‍कपीक खोलोङ् नियम रेप्चीनूव पीकाना आना मूङ्‍कचीम् लाईस्पी ङ्‍क खोलोङ् छाप्व।

१२ “नीनाम्मा दप्स्को खीम्मी नियम ङ्‍कङ् के: कोम्मी म्छो होम्पीक थाम्पू खोलोप्का दूङ् पवित्र छूये। नीनाम्मा दप्स्को खीम्मी नियम ङ्‍कङ् के।

वेदी

१३ “वेदीम् नाप ङ्‍कतोङ्‌क तूये: वेदीम् बरबार ईक् हात लीक् ईन्चतो गूम् ना ईक् हात लीक् ईन्चतो दाप् नाली तूये। मूङ्‍क नाली ऊर्म् पा घेराम् नाप ईक् बीत्‍ता तूये। वेदीम् उचाइ ङ्‍क तोङ्‍क तूये:

१४ बोहोपू तूक नालीपीका नूक्‍का तालापूक घेरा सम्मो वेदी नीस् हाततो रेप् ना ईक् हाततो दाप् तूये। नूक्‍कापूक घेरापीका मेक्‍तोकाक घेरा सम्मो मूङ्‍क वेदी लीक् हाततो रेप् ना ईक् हाततो दाप् तूये।

१५ वेदीम् दाप्‍लो लीक् हाततो रेप् तूये, ना लीची पीत्‍तो मूङ्‍क वेदीम् लीक् कूनापी मेक्‍तो लत्‍ताक तूये।

१६ वेदीपीक दाप्‍लो क ईक्पोङ् नीस् हाततो बाईप् ना ईक्पोङ् नीस् हाततो दाप् वर्गाकार तूये।

१७ वेदीम् मेक्‍तोकाक घेरासो ईक्पोङ् लीक् हाततो बाईप् ना ईक्पोङ् लीक् हाततो दाप् वर्गाकार तूये। वेदीम् लीक् हेम्पी ईक् हाततो गूम् नाली तूये ना मूङ्‍क वेदी ऊर्म् पा घेरा आधा हाततो तेईप् तूये। वेदीपीक थोको क नाम्‍आप्स्को हेम् हीप्चीप् तूये।”

१८ खीक्‍काना मूङ्‍कसा कोङ् ओरोलो, “ए मीस्मी छाङा, योबोरोबू नीनाम्माआ ओरोपीके: वेदी बोबूईम् यात्कप्का मीःपी चारेईमम् बलि चारेईमम् लागी लो वेदीपी हीः रीम् लागीलो नियम ङ्‍कङ् के:

१९ योबोरोबू नीनाम्माआ ओरोपीके, आन्‍ना ओ सूसो मम् लागी ओ दोक्पी ताप् सादोकमी गोङ्पीक लेवी पूजारीस् मोऊबलिम् लागी ईबूम् पीःम् म्छा पीम् छूये।

२० मूङ्‍कम् हीःपीका जीस् खायानूम्ना वेदीपी तूक लीची पीत्‍तोपी, मेक्‍तोका घेराम् लीक् कूनापी ना मूङ्‍क घेराम् लीक् हेम्पी तेस्‍नूम्व। ओरोना आन्‍ना वेदी शुद्ध मईनूम्, ना वेदीम् लागी मोऊ छेमाम् लक् मईनूम्।

२१ खीक्‍काना मोऊबलिम् पीःम् म्छा खायानूम्ना पवित्र तूस्कोम् पाखापी तोकेई मम्पा थाऊपी आन्‍ना मूङ्‍क मीःपी हूयानूम्व।

२२ “दोस्पीक लेई आन्‍ना ईबूम् खोत मान्दीक बका मोऊबलिम् लागी चारेई मनूम्व। आन्‍ना पीःम् म्छा वेदी शुद्ध मनूम्क तोङ्नाङ् मूङ्‍कसासो वेदी शुद्ध मनूव।

२३ आन्‍ना वेदी शुद्ध मम् यात्नूम्कप्का, बागालपीका ईबूम् खोत मान्दीक पीःम् म्छा लो ईबूम् खोत मान्दीक लूस्लो चारेई मनूम्व।

२४ आन्‍ना मूङ्‍क पीःम् म्छा लो लूस्लो योबोरोबूम् लाईस्पी चारेई मनूम्व। खीक्‍का पूजारीचा मूङ्‍कचीम् थेम्पी रूम् रीम्ना योबोरोबूम् लाईस्पी मीःपी चारेईमम् बलिम् रूप्पी मूङ्‍कस् चारेईमम् छूये।

२५ “आन्‍ना नूक् लेई सम्मो मोऊबलिम् लागी लेई पीच्‍ची ईबूम् बका जूतेई मम् छूये। आन्‍ना बागालपीका ईबूम् खोत मान्दीक पीःम् म्छा लो ईबूम् खोत मान्दीक लूस्लो चारेई मम् छूये।

२६ नूक् लेई सम्मो मूङ्‍कचा वेदीम् लागी मोऊ छेमाम् लक् मम्ना मूङ्‍क शुद्ध मम् छूये। ओरोना मूङ्‍कचा वेदी अर्पण मईची।

२७ मूङ्‍क नूक् लेई पूरा छूम् यात्कप्का, अर्थात् रेक् लेईक लेईपीका मेक्सासो पूजारीचा वेदीपी मीःपी चारेईमम् आम्नी बलि लो खाऊमा-खासेर्माम् बलिलो चारेई मस्‍नूव। खीक्‍का कोङा आन्‍नी ग्रहण मयान्‍नी, योबोरोबू नीनाम्माआ ओरोपीके।”

चारतोप्ची, लेवीस् ना पूजारीस्

४४

खीक्‍काना मूङ्‍क मीचा कोङ् होसोङ् नाम्‍आप्स्को हेम् हीप्चीप् पवित्र तूस्कोपीका पाखापी तूवाक मूल लाम्स्कोपी बायो, खोदोलो मूङ्‍क छीम्दीम्पा तूवा।

२ खीक्‍का योबोरोबूआ कोङ् ओरोलो, “ङ्‍क लाम्स्को छीम्दीम् छूये। मूङ्‍क हल्म् नईनो। मूङ्‍कलाम्पा आसासो वोम् तयनो। मूङ्‍क छीम्दीम्ङा छूये, ऊदोईपीक्यालो इस्राएलपीक नीनाम्मा मूङ्‍कलाम्पा वोङाक तूये।

३ चारतोप् म्होप्ङाङ् योबोरोबूम् लाईस्पी चाम्दूम् लागी मूल लाम्स्कोलाम्पा म्गोपा वोम् दूर। मूङ्‍क मूल लाम्स्कोपीक होप्छोलाम्पा खीम् गोपा वोम् छूये ना मूङ्‍कलाम्पाङ् पाखा खाईम् छूये।”

४ खीक्‍काना मूङ्‍क मीचा कोङ् नीनाम्मा दप्स्को खीम्मी लाईस्पी तूवाक योऊना हेम्क मूल लाम्स्कोलाम्पा बायो। खीक्‍का कोङा खोङू, खोदोलो योबोरोबूम् साम्दीखाआ योबोरोबू दप्स्को खीम् पेप्चक तूऊ, ना कोङा सूपोम् मूऊ।

५ खीक्‍का योबोरोबूआ कोङ् ओरोलो, “ए मीस्मी छाङा, नम्‍लोना खोङ्व, ना योबोरोबू दप्स्को खीम्पीक खोलोङ् नियममी तोक्पी कोङा आन् ईन्‍नाक रीङ् सानीवा मना नम्‍लोना येन्व। योबोरोबू दप्स्को खीम्पीक लाम्स्को लो पवित्र तूस्कोपीका पाखा लत्‍ताक खोलोङ् लाम्स्कोलो खोङ्व।

६ विद्रोह मप् इस्राएलपीक मीस् ओरोलचीव, योबोरोबू नीनाम्माआ ओरोपीके: ए इस्राएलपी तूप् मीस्चे, ईजेर्म् लप् आम्नी वोर्वा दूमोसार छूवा!

७ ईजेर्म् लप् आम्नी वोर्वास्का आन्‍ना खची गोङ्पी लो खची रीरामपीलो खतना मान्छूक बीन्‍नीपा छाप्कूवापीक मीस् ओ पवित्र तूस्कोपी तातानूम्ना आन्‍ना चाम्दूम्, छोदोवा ना हीः ओ लागी चारेई मनूम्‍लो आन्‍ना ओ दप्स्को खीम् अशुद्ध मनूम्, ना ओ करार गसानूम्।

८ ओ पवित्र थक्मी तोक्पी आन्‍ना जीम्मा लापानूम्क लक् पूरा मम्पीकान् ओ पवित्र तूस्कोम् जीम्मा बीन्‍नीपा पीयानूम्।

९ योबोरोबू नीनाम्माआ ओरोपीके: खची गोङ्पी लो खची रीरामपीलो खतना मान्छूक बीन्‍नीपा छाप्कूवापीक मीस् ओ पवित्र तूस्कोपी वोम् तयस्‍नो, इस्राएलीचीम् रापी तूप् बीन्‍नीपा छाप्कूवापीक मीस्सो ओ पवित्र तूस्कोपी वोम् तयस्‍नो।

१० “इस्राएलीस् खची लाम्पीका थामाना खाताक नाम्‍लापी लेवीचा कोङ् होक्सोयोना खची ङोङोक्छे हेम् खाताक तूवा; मूङ्‍क लेवीचा खची होपा मोऊ मस्कम् दण्ड तेम्ङा छूये।

११ मूङ्‍कचा ओ पवित्र तूस्कोपी सूसो मम् दूरची, ना नीनाम्मा दप्स्को खीम्पीक लाम्स्को हूम् जीम्मा लापस्‍ना मूङ्‍कपी सूसो मम् दूरची। मूङ्‍कचा मीस्मी लागी मीःपी चारेईमम् बलि लो बलिदानलो चारेईमम् दूरची। मूङ्‍कचा मीस्मी लाईस्पी थोरेप्ना मूङ्‍कचीम् सूसो मम् दूरची।

१२ खोदोलोई मूङ्‍क लेवीचा खची होप्मी ङोङोक्छेम् लाईस्पी मीस्मी सूसो मस्कसा, ना इस्राएलपी तूप् मीस् मोऊ ममीचीकसा, मूङ्‍कचा खची होपा मोऊ मस्कम् दण्ड तेम्ङा छूये पीकोना कोङा ओ हूः थेतूना पस्तून चोक तूये, योबोरोबू नीनाम्माआ ओरोपीके।

१३ मूङ्‍कस् पूजारीस् तोङ्ना ओ सूसो मम् लागी ओ दोक्पी ताम् तयस्‍नो। मूङ्‍कस् ओ पवित्र थक् अथवा दूङ् देप्क पवित्र चाचोदाम्मी दोक्पी ताम् तयस्‍नो। मूङ्‍कचा खची होपा मस्क ईजेर्म् लप् लक्मी ङाजावा तेम् छूये।

१४ खोरोदोसो नीनाम्मा दप्स्को खीम् खोम् लागी ना मूङ्‍कपी मम् पर्ने खोलोङ् लक् मम् लागी कोङा मूङ्‍कस् जीम्मा पीयोची।

१५ “खोदोलोई इस्राएलीस् ओपीका थामाना खाताक नाम्‍लापी सादोकमी गोङ्पीक लेवी पूजारीचा ओ पवित्र तूस्कोपीक खोलोङ् लक् इमानदारना पूरा मचची। मूङ्‍कचा क ओ सूसो मम् लागी ओ दोक्पी ताम् तयची। मूङ्‍कस्ङा ओ लाईस्पी छोदोवाम् लो हीःम्‍लो बलिदान चारेई मम् लागी ताम् तयची, योबोरोबू नीनाम्माआ ओरोपीके।

१६ मूङ्‍कस्ङा ओ पवित्र तूस्कोपी वोङे, ना ओ लाईस्पी सूसो मम् लागी टेबलमी दोक्पी ताईना ओ सूसो मईची।

१७ “मूङ्‍कस् म्गोपा तूक चोकपीक लाम्स्कोपी वोङ्‍कप्का, मूङ्‍कचा खोऊसीम् तेई खाम् बोक्से। मूङ्‍कचा म्गोपा तूक चोकपीक लाम्स्कोपी अथवा नीनाम्मा दप्स्को खीम् गोपी सूसो मईचीलो लूस्मी मूईपीका बम्पा तेई खाम् नईनो।

१८ मूङ्‌कचा खची तोङ्पी खोऊसीम् तेईमी पगरी ना खची छूम्‍रीपी खोऊसीम् तेईमी म्गोपा खाम् तेई खाम् छूये। मूङ्‍कचा हूवा मीक् खाल्क तेई ऊसो खाम् नईनो।

१९ मूङ्‍कस् पाखापी तूक चोकपी मीस् तूक दोक्पी खात्लो, मूङ्‍कचा सूसो मम् लक् मईचीलो खाप्सस्क पवित्र तेई बूईम् छूये ना मूङ्‍क पवित्र कोठापी यूम्ना आर्को तेई खाम् छूये। ओरोना मूङ्‍कचा सूसो मम् लक् मईचीलो खाप्सस्क पवित्र तेई पत्चीनूना आसासो खची होप्पी हानी तात्चीनूनव।

२० “मूङ्‍कचा खची तोङ् फेलाक्छा खोम्दीम् नईनो अथवा मूङ्‍क ओरोबाईप् छूमीम्सो नईनो, खोदोलोई मूङ्‍कचा खची तोङ् चीबाईप् खोम् छूये।

२१ म्गोपा तूक चोकपी खात्लो पूजारी आसासो दाखमद्य दूम् नईनो।

२२ पूजारी आसासो लोमेवालो अथवा म्तूप्पोआ होक्सीक मीम्छालो सूर् मम् नईनो। मूङ्‍कचा इस्राएलमी वंशपी जन्मेई छूक कन्या मीम्छालो अथवा हेप् पूजारी सीना लोमेवा छूक मीम्छालोङाङ् सूर् मम् नये।

२३ पूजारीचा ओ मीस् पवित्रमी लो साधारणमीलो फरक खोमीम् छूये, खीक्‍का मूङ्‍कस् शुद्ध लो अशुद्धलो छूतेई मम् ईम् छूये।

२४ “खेम्वा बोक्स्लो पूजारीचाङ् नीया मप्चीम् तोङ्‍ना लक् मम् छूये, ओ कानुन तोङ्ना मूङ्‍कचा मुद्दा फैसला मम् छूये। मूङ्‍कचा ओ ललई लो तोकेई मम्पा खोलोङ् ओ चाडमी नियमलो रेम् छूये। मूङ्‍कचा ओ नोम्चीम् लेई पवित्र मानेई मम् छूये।

२५ “सीप्खाप् मीस्मी दोक्पी खाईम्ना पूजारीआ म्होप् अशुद्ध मम् नईनो। खोरोदोसो मूङ्‍क म्पा-म्मा, म्छास्, म्बू-नेछोस् अथवा खची सूर् मान्छूक म्ना-म्नेछोचीम् सालोग्गीम् दोक्पी खाईम्दूर।

२६ खीक्‍का चोखेई मयान्चीकप्का होसोङ् नूक् लेई सम्मो मूङ्‍कसा हूम् छूये।

२७ पवित्र तूस्कोपी सूसो मम् लागी पवित्र तूस्को गोपा तूक चोकपी वोम् लेई मूङ्‍कसा म्होप्मी लागी मोऊबलि चारेईमम् छूये, योबोरोबू नीनाम्माआ ओरोपीके।

२८ “पूजारीचा खची खूक्सू-खूलूचीम् दाचाम् ऊसो तयस्‍नो। मूङ्‍कचीम् दाचाम् कोङ्‌ङा के। आन्‍ना इस्राएलपी मूङ्‍कस् ऊसो दाचाम् पीम् बोक्स्‍नो, ऊदोईपीक्यालो कोङ्‍ङा मूङ्‍कचीम् दाचाम् तूवो।

२९ मूङ्‍कचा छीर्म् बलि, मोऊबलि ना दोस् बलि चाम् तयची। इस्राएलपी योबोरोबूपी अर्पण मम्पा खोलोक थक् मूङ्‍कचीम् छूये।

३० दूङ् लाईस्पी सेईक छीर्म्,  सीछोपी सेईक नप्-नप् म्चो, ना आन्‍ना तात्नूम्क म्खाल्-खाल्क हूक्छो खोलोङ् पूजारीचीम्ङा छूये। आम्नी खीम्पी आसीक् ताम् लागी फूल यीम्पाना दूङ् लाईस्पी चोम्पा म्कोलूसो पूजारीस्ङा पीयानूम्व।

३१ म्होप् सीक अथवा सोगोपाक पोसूआ चेलामून्दू मईना सेतक पोसू अथवा छोऊमी म्सा पूजारीचा चाम् नईनो।

थाम्पूवार हास्चीक

४५

“आन्‍ना हक् मम् लागी थाम्पू हास्‍नूम्‍लो, आन्‍ना मूङ्‍कपीका योबोरोबूम् लागी २५,००० हाततो बाईप् ना २०,००० हाततो दाप् ईक् भाग पवित्र जिल्‍ला छूम् लागी आलाग्गाङ् हूक्छो छूतेई मनूम्व। मूङ्‍क खोलोङ् थाम्पू पवित्र छूये।

२ मूङ्‍क थाम्पूपीका लम्बाइ ५०० हातलोक ना चौडाइ ५०० हातलोक ईक् भाग थाम्पू पवित्र तूस्कोम् लागी छूनूव। मूङ्‍कम् लीक् हेम्पी ५० हाततो दाप् ईबूम् खाली थाऊ यूक्सानूम्व।

३ मूङ्‍क पवित्र जिल्‍लापी २५,००० हाततो बाईप् ना १०,००० हाततो दाप् ईबूम् थाऊ थापानूम्व। मूङ्‍कपी पवित्र तूस्को लो खोलोप्का दूङ् पवित्र तूस्कोलो छूये।

४ मूङ्‍क थाऊ क पवित्र तूस्कोपी योबोरोबूम् सूसो मईचीलो योबोरोबूम् दोक्पी ताप् पूजारीचीम् लागी छाप्कूवापीक ईबूम् पवित्र भाग छूनूव। मूङ्‍क मूङ्‍कचीम् खीम्मी लागी थाम्पू ना पवित्र तूस्कोम् लागी ईबूम् पवित्र थाऊ छूये।

५ मूङ्‍कम् दोक्पी २५,००० हाततो बाईप् ना १०,००० हाततो दाप् ईबूम् थाम्पू नीनाम्मा दप्स्को खीम्पी सूसो मप् लेवीचीम् छूये। मूङ्‍क थाम्पू मूङ्‍कचीम् हूक्पी छूये ना मूङ्‍कपी खस् तूम् लागी तेल् बानेई मईची।

६ “आन्‍ना पवित्र जिल्‍लाम् दोक्पी तूक ५,००० हाततो दाप् ना २५,००० हाततो बाईप् ईबूम् थाम्पू आलाग्गाङ् छूतेई मनूम्व। मूङ्‍क क इस्राएलपीक खोलोङ् मीस् तूस्को सहरमी लागी छूये।

७ “पवित्र जिल्‍लामी लो सहरपीक थाम्पूवारमीलो नीस् हेम्पी तूक थाम्पू क इस्राएलपीक चारतोप्मी लागी छूये। मूङ्‍क नाम्काम्स्को हेम्पीका नाम्काम्स्को हेम्ङा ना नाम्‍आप्स्को हेम्पीका नाम्‍आप्स्को हेम्ङा फैलेई छूना खाते; मूङ्‍क इस्राएलमी गोङ्मी थाम्पूलो जोरेई छूना नाम्काम्स्को हेम्क रीम्पीका नाम्‍आप्स्को हेम्क रीम् सम्मो फैलेई छूना खाते।

८ मूङ्‍क थाम्पू क इस्राएलपी चारतोप्मीङाङ् हक् छूये। खीक्‍का ओ चारतोप्चा ओ मीस् हन्‍ना हादेम्सो अत्यचारपी मईचीनो, खोदोलोई मूङ्‍कचा इस्राएलपी तूप् मीस् खोलोङ् खची गोङ् तूक तोङ्ना थाम्पूवार हक् मम् लागी अनुमति पीयची।

९ “योबोरोबू नीनाम्माआ ओरोपीके: ए इस्राएलपीक चारतोप्चे! साप, आन्‍ना दूमोङ् मनूम्! आम्नी उपद्र लो अत्याचारलो होक्सायानूम्व, ना ऊई नीयालोक ना थीक् तूये मूङ्‍क मनूम्व। ओ मीस् खची होप्मी थाम्पूपीका लाईम् होक्सायानूम्व, योबोरोबू नीनाम्माआ ओरोपीके।

१० आन्‍ना ठीक-ठीक तौललोक ढक लो तराजूलो गोङ्नूम्व। आम्नी एपाa लो बाथलोसोb ठीक-ठीक नापलोक छूनूव।

११ एपा क ठोस पदार्थ थाम् लागी ना बाथ क तरल पदार्थ थाम् लागी के। ङ्‍क नीच्‍चीङ् होमेरमीd दशांशम् भाग के। ङ्‍क नीच्‍चीम् मापदण्ड क होमेर छूनूव।

१२ आम्नी शेकेलमीe तौल नीस्पोङ् गेराम् छूनूव। नीस्पोङ् शेकेल, नीस्पोङ् ङाक् शेकेल ना ईक्पोङ् ङाक् शेकेल जोरेई मनूम्ना आम्नीम् ईक् मीना छूनूव।

चाचोदाम् लो पवित्र लेईलो

१३ “आन्‍ना चारेईमम् पर्ने विशेष चाचोदाम् क ङ्‍कङ् के: ईक् होमेर दोचेर् तूकपीका ईक् एपामी तूक् भागमी ईक् भाग; ईक् होमेर जेऊ तूकपीका ईक् एपामी तूक् भागमी ईक् भाग।

१४ तेलमी लागी तोकेई मम्पा भाग क ईक् कोर तेलपीका ईक् बाथमी ईक्पोङ् भागमी ईक् भाग। (ईक् कोरपी ईक्पोङ् बाथ, अर्थात् ईक् होमेर छूये।)

१५ इस्राएलपीक खार्का होम्पी नप् चाम्दूम् तोक् २०० लूस्मी बागाल तूकपीका ईबूम् लूस् तात्चीनूव। खीक्‍का मीस्मी लागी मोऊ छेमाम् लक् मम् लागी छीर्म् बलिम् लागी, मीःपी चारेईमम् बलिम् लागी ना खाऊमा-खासेर्माम् बलिम् लागी ङ्‍क गोङ्चीनूव, योबोरोबू नीनाम्माआ ओरोपीके।

१६ छाप्कूवापी तूप् खोलोङ् मीचा इस्राएलपीक चारतोप् विशेष चाचोदाम् पीम् छूये।

१७ खोलोङ् चाड, औंसीम् चाड, नोम्चीम् लेई, आर्थात् इस्राएलपी तूप् मीस्मी लागी खोलोङ् तोकेई मम्पा चाडपी चारेईमम् लागी मीःपी चारेईमम् बलि, छीर्म् बलि ना कूईम्ना चारेईमम् बलि जूतेई मीम्पीम् लक् चारतोप्मी छूये। इस्राएलपी तूप् मीस्चीम् लागी मोऊ छेमाम् लक् मम् लागी चाहेई छूक् मोऊबलि, छीर्म् बलि, मीःपी चारेईमम् बलि ना खाऊमा-खासेर्माम् बलि मूङ्‍कसा जूतेई मम् छूये।

१८ “योबोरोबू नीनाम्माआ ओरोपीके: लाईस्पीक लाःमी लाईस्पीक लेईपी आन्‍ना ईबूम् खोतमान्दीक पीम् म्छा खाईम्ना पवित्र तूस्को शुद्ध मम् छूये।

१९ पूजारीआ मोऊबलिम् हीः खाईम्ना नीनाम्मा दप्स्को खीम्मी लाम्स्कोपीक खोलोङ् खाम्बापी, वेदीम् म्छोक्‍तोक घेराम् लीक् कूनापी ना म्गोपा तूक चोकपीक लाम्स्कोम् खाम्बापी तेम् छूये।

२० हेप् मीचा विचार मान्ममो अथवा मान्छेईमो-मान्लेमो मोऊ मक तूदोक, लाःमी नूक् लेईक लेईपी आन्‍ना मूङ्‍क तोङ्‍ना मम् छूये। ओरोना नीनाम्मा दप्स्को खीम्मी लागी आन्‍ना मोऊ छेमाम् लक् मम् छूये।

२१ “लाईस्पीक लाःमी लीक्पोङ् लेईपी आन्‍ना नूक् लेई सम्मो निस्तार-चाड मानेई मम् छूये। मोन्तोलो आन्‍ना खमिर मान्तेम्पा सबेई चाम् छूये।

२२ निस्तार-चाडक लेईपी चारतोप्‍आ म्होप्मी लागी लो छाप्कूवापी तूप् खोलोङ् मीस्मी लागीलो मोऊबलिम् ईबूम् पीम् म्छा जूतेई मम् छूये।

२३ चाडमी नूक् लेई सम्मो मूङ्‍कसा लेई पीच्‍ची योबोरोबूम् लागी नूक्ची खोत मान्दीक लूपी लो नूक्ची खोत मान्दीक लूस्लो मीःपी चारेईमम् बलि चारेईमम् छूये ना लेई पीच्‍ची ई-ईबूम् बका मोऊबलि चारेईमम् छूये।

२४ मूङ्‍कसा ई-ईबूम् लूपीम् साथपी ईक् एपा छीर्म् बलि ना ई-ईबूम् लूस्मी साथपी ईक् एपा छीर्म् बलि चारेईमम् छूये, ना ईक् एपाम् साथपी ईक् हीनg तेलसो चारेईमम् छूये।

२५ “नूक् लाःमी ईक्पोङ् ङाक् लेईपीका थोक्स्‍ना नूक् लेई सम्मो छाप्रो-वासमी चाड मानेई मईची। ङ्‍क चाडमी लागी मूङ्‍क चारतोप्‍आ मोऊबलिम् लागी, मीःपी चारेईमम् बलिम् लागी ना छीर्म् बलिम् लागी मूङ्‍क तोङ्‍क थक्ङा जूतेई मम् छूये।

a 

४५:१० एपा – ईक् एपा गेबोगेबो ५ पाथी तूवा।

b 

४५:१० बाथ – ईक् बाथ गेबोगेबो २२ लिटर तूवा।

d 

४५:११ होमेर – ईक् होमेर गेबोगेबो २:५ मुरी तूवा।

e 

४५:१२ शेकेल – ईक् शेकेल १२ ग्राम तूवा।

g 

४५:२४ हीन – ईक् हीनपी गेबोगेबो ३:५ लिटर छूये।

४६

“योबोरोबू नीनाम्माआ ओरोपीके: म्गोपा तूक चोकमी नाम्‍आप्स्को हेम्क मूल लाम्स्को फाईवेईपी तूक् लेई सम्मो छीम्दीम् छूये। नोम्चीम् लेईपी लो औंसीम् लेईपीलोङाङ् मूङ्‍क हल्म् छूये।

२ चारतोप् पाखापाका मूल लाम्स्कोम् दोक्पीक होप्छोलाम्पा छूक्‍तो म्गोपा वोम् छूये, ना लाम्स्कोपीक खाम्बाम् चाखेम्पी मूङ्‍क थोरेम्दीम् छूये। पूजारीचा चारतोप्मी मीःपी चारेईमम् बलि लो खाऊमा-खासेर्माम् बलिलो चारेई मस्‍नूव। खीक्‍का मूङ्‍कसा मूल लाम्स्कोपीक कोक्‍कोसीपी आराधाना मम्ना पाखा खाईम् छूये, खोदोलोई लाम्स्को क यूपा सम्मोङ् छीम्दीम् छूनो।

३ नोम्चीम् लेईपी लो औंसीम् लेईपीलो छाप्कूवापीक मीचा मूङ्‍क लाम्स्को दोक्पी योबोरोबूम् लाईस्पी आराधाना मम् छूये।

४ नोम्चीम् लेईपी चारतोप्‍आ योबोरोबूम् लागी चारेईमम् पर्ने मीःपी चारेईमम् बलि खोत मान्दीक तूक्ची थुमा लो खोत मन्दीक ईबूम् लूस्लो छूम् छूये।

५ लूस्लो चारेईमम् छीर्म् बलि ईक् एपा छूनूव, ना मूङ्‍क तूक्ची थुमालो चारेईमम् छीर्म् बलि क देत्‍तोई खची सानीवाआ मीने खोन्तोदीङ् चारेई मस्‍नूव। मूङ्‍कप्का बीन्‍नीपा ईक् एपाम् साथपी ईक् हीन तेल चारेई मस्‍नूव।

६ औंसीम् लेईपी मूङ्‍कसा ईबूम् लूपी, तूक्ची थुमा ना ईबूम् लूस् चारेईमम् छूये। मूङ्‍क खोलोङ् खोत मान्दीक छूम् छूये।

७ लूपीम् साथपी छीर्म् बलि ईक् एपा ना लूस्मी साथपी छीर्म् बलि ईक् एपा ना मूङ्‍क तूक्ची थुमालो चारेईमम् छीर्म् बलि देत्‍तोई म्सानीवाआ मीने खोन्तोदीङ् चारेईमम् छूये, मूङ्‍कम् साथपी ईक् एपालो ईक् हीन तेलसो मूङ्‍कसा काप्नूना चारेई मनूव।

८ चारतोप् खीम्गो वोङ्लो, ख मूल लाम्स्कोम् दोक्पीक होप्छोलाम्पा छूक्‍तो म्गोपा वोनूव, ना मूङ्‍क लाम्‍लाम्पाङ् पाखा लन्‍नूव।

९ “तोकेई मम्पा चाडमी लेईपी खोलोङ् मीस् योबोरोबूम् लाईस्पी ताईलो, योऊना हेम्क लाम्स्कोलाम्पा आराधाना मम् लागी म्गोपा वोप् मीस् योऊमेर हेम्क लाम्स्कोलाम्पा पाखा लन्‍नूव। योऊमेर हेम्क लाम्स्कोलाम्पा म्गोपा वोप् मीस् क योऊना हेम्क लाम्स्कोलाम्पा पाखा लन्‍नूव। म्गोपा वोप् मीस् म्होप् वोङाक लाम्स्को हेम् आन्‍नूना आस्सो मूङ्‍कलाम्पा पाखा लन्‍नूनव, खोदोलोई आर्को लाम्स्कोलाम्पा मूङ्‍क लन्‍नूव।

१० चारतोप्सो मीस् म्गोपा वोङ्लो ना पाखा लत्लो मूङ्‍कस्का ईतोङ् वोनूव ना लन्‍नूव।

११ “चाडपी लो चाडमी तोकेई मम्पा लेईपीलो छीर्म् बलि ईक् एपा ईबूम् लूपीलो, ईक् एपा ईबूम् लूस्लो, ना थुमालो देत्‍तोई म्सानीवाआ मीने खोन्तोदीङ् चारेई मनूव, मूङ्‍कम् साथपी ईक् एपालो ईक् हीन तेलसो चारेई मनूव।

१२ चारतोप्‍आ योबोरोबूपी म्होप्मी लन्चीआ मीःपी चारेईमम् बलि अथवा खाऊमा-खासेर्माम् बलि चारेई मईलो, मूङ्‍कम् लागी नाम्‍आप्स्को हेम् हीप्चीप् लाम्स्को हल्म्पीम् छूये। मूङ्‍कसा म्होप्मी मीःपी चारेईमम् बलि लो खाऊमा-खासेर्माम् बलिलो नोम्चीम् लेईपी चारेई मईक तोङ्ना चारेईमम् छूये। खीक्‍का मूङ्‍क पाखा लत्कप्का दावा लाम्स्को छीम् छूये।

१३ “आन्‍ना योबोरोबूम् लागी ईक्दोङ् बाईप् खोत मान्दीक थुमा लेई पीच्‍ची मीःपी बलि चारेई मनूम्व। आन्‍ना मूङ्‍क देत्छा पीच्‍ची जूतेई मम् छूये।

१४ मूङ्‍कलो देत्छा पीच्‍ची छीर्म् बलि ईक् एपामी तूक् भागमी ईक् भाग ना फूल चीम् लागी ईक् हीनमी सूक् भागमी ईक् भाग तेल जूतेई मम् छूये। योबोरोबूपी ङ्‍क छीर्म् बलि चारेईमम् ईबूम् हाल्‍लोसो मान्याईप् विधि के।

१५ ओरोना देत्छा पीच्‍ची थुमा, छीर्म् बलि ना तेल मीःपी चारेईमम् बलिम् रूप्पी चारेईमम् छूये।

१६ “योबोरोबू नीनाम्माआ ओरोपीके: चारतोप्‍आ ईल्पो म्छा म्होप्मी हक् गोपीका दान पीयदोक, मूङ्‍क दान मूङ्‍कम् वात्छा म्छाम् छामाईचीम् लागीसो छूये; मूङ्‍क दान मूङ्‍कचीम् हक् गोपीक दाचाम् छूये।

१७ खोदोलोई मूङ्‍कसा ङ्‍क तोङ्‍क दान म्होप्मी रोःची तूकप्क ईल्पो पीयदोक, रोः छूना तूवाकप्का स्वतन्त्र छूनोक सम्मोङाङ् मूङ्‍क दान मूङ्‍क रोःमी छूये; खीक्‍काना मूङ्‍क दान होसोङ् मूङ्‍क चारतोप्मीङ् छूये। चारतोप्मी दाचाम्मी हक्वाला मूङ्‍कम् छास्ङाङ् छूये।

१८ चारतोप्‍आ मीस् खची थाम्पूवारपीका लाईम्ना मूङ्‍क थाम्पूवार म्हूक्पी मम् नईनो। मूङ्‍कसा म्होप्मी थाम्पूवारपीकाङ् म्छास् दाचाम्मी रूप्पी पीम् छूये, ऊदोईपीक्यालो ओ मीस् आस्सो खची होप्मी थाम्पूवारपीका लातस्क कोङा नतोनो।”

नीनाम्मा दप्स्को खीम्पीक जागूलो ङीस्को कोठा

१९ खीक्‍काना मूङ्‍क मीचा कोङ् मूल लाम्स्कोम् दोक्पी तूवाक म्गोपा वोस्को लाम्स्कोलाम्पा योऊना हेम् हीप्चीप् पवित्र कोठा होम्पी खायो; मूङ्‍क कोठा पूजारीचीम् लागी अलग यूम्पा तूवा। खीक्‍का मूङ्‍कसा कोङ् नाम्काम्स्को हेम्पीक कूनापी ईबूम् थाऊ खोमीयो।

२० मूङ्‍कसा कोङ् ओरोलो, “पूजारीचा दोस् बलिम् साः लो मोऊबलिम् साःलो ङीस्को थाऊ ङ्‍कङ् के, ङ्‍कपी मूङ्‍कचा छीर्म् बलि हूईदोङची। ओरोना मईचीकसा पूजारीचा मूङ्‍क खोलोङ् बलि पाखापी तूक चोकपी खाईम् बोक्स्‍नो ना ओरोना पाखापी मीस् पवित्र मम् लक् मस्‍नूनव।”

२१ खीक्‍काना मूङ्‍कसा कोङ् पाखापी तूवाक चोकपी लो चोकमी लीक् कूनापीलो खायो, ना कोङा मूङ्‍क लीक् कूनापीङ् ई-ईबूम् चोक तूऊ।

२२ पाखापी तूवाक चोकमी लीक् कूनापी मूङ्‍क लीची चोक पर्खालआ ऊर्‌म्पा तूवा ना मूङ्‍क खोलोङ् ईन्तोरोकङ् तूवा। मूङ्‍क खोलोङ् चोक लीक्पोङ् हाततो बाईप् ना सूक्पोङ् हाततो दाप् तूवा।

२३ मूङ्‍क लीची चोकमी लीक् हेम्पी चनमोक्स् यूम्पा लूङ् तूवा। मूङ्‍क चनमोक्स् यूम्पा लूङ्मी गोपी खीरीमोक्स्तो दाप्‍लो बानेई मम्पा तूवा।

२४ मूङ्‍कसा कोङ् ओरोलो, “नीनाम्मा दप्स्को खीम्पी सूसो मम् लक् मप्चा मीचा चारेई मईचीक बलिदानमी साः ङीस्को कोठा ङ्‌कस्ङा के।”

नीनाम्मा दप्स्को खीम्पीका बगेई छूक् योऊ

४७

मूङ्‍क मीचा कोङ् आतोना नीनाम्मा दप्स्को खीम् वोस्कोपीक लाम्स्कोपी खायो, ना कोङा नीनाम्मा दप्स्को खीम्मी कोक्‍कोसी गोपी काऊ बान्चाक ना मूङ्‍क नाम्‍आप्स्को हेम् बगेई छूवाचाक तूऊ (ऊदोईपीक्यालो नीनाम्मा दप्स्को खीम् नाम्‍आप्स्को हेम् हीप्चीप् तूवा)। काऊ नीनाम्मा दप्स्को खीम्मी योऊमेर हेम्पीक पर्खालमी गोलाम्पा बगेई छूवाचाक तूवा। काऊ वेदीम् गोलाम्पा छूवाना वेदीम् योऊमेर हेम्‍लाम्पा बगेई छूवाचाक तूवा।

२ खीक्‍का मूङ्‍कसा कोङ् योऊना हेम्पी तूवाक मूल लाम्स्कोलाम्पा पाखापी खायो, ना नाम्‍आप्स्को हेम् हीप्चीप् पाखापी तूवाक लाम्स्कोपी गूमेई मोना खायो, ना काऊ क योऊमेर हेम्‍लाम्पा बगेई छूवाचाक तूवा।

३ मूङ्‍क मीचा ईबूम् थाप् ताँगा म्हूक्पी लाप्ना नाम्‍आप्स्को हेम् खाताना मूङ्‍कसा ईक् हबऊ हात थाप्पू, ना ओ लोङ्मी खार्‌सी सम्मो ताप्थोप् काऊ तूवाकलाम्पा कोङ् लाम्दूम्मीयो।

४ मूङ्‍कसा बीन्‍नीपा ईक् हबऊ हात थाप्पू ना कोङ् ओ तूम्छी सम्मो ताप्थोप् काऊ तूवाकलाम्पा लाम्दूम्मीयो। खीक्‍का मूङ्‍कसा बीन्‍नीपा ईक् हबऊ हात थाप्पू ना कोङ् ओ छूम्‍री सम्मो ताप्थोप् काऊ तूवाकलाम्पा लाम्दूम्मीयो।

५ खीक्‍काना मूङ्‍कसा बीन्‍नीपा ईक् हबऊ हात थाप्पू, खोदोलोई हन्‍ना मूङ्‍क जोमान्दूर्प् योऊ छूवा, ऊदोईपीक्यालो काऊ पतोखाताक तूवा, ना मूङ्‍क पोऊरेई मयाम्नाङाङ् अन्वादे-नावादे मदूर्प् ईबूम् ओरोगूम्प् योऊ छूवाक तूवा।

६ मूङ्‍कसा कोङ् ओरोपीकाना ततो, “ए मीस्मी छाङा, ऊई आना ङ्‍क तचययो?”

खीक्‍काना मूङ्‍कसा कोङ् होसोङ् मूङ्‍क योऊमी चाखेम्पी खायो।

७ कोङ् मूङ्‍कपी तातेकोकप्का, कोङा मूङ्‍क योऊमी नीस् चाखेम्पी ओरोतो सीछो तूऊ।

८ मूङ्‍कसा कोङ् ओरोलो, “ङ्‍क काऊ नाम्‍आप्स्को हेम्पीक इलाका हेम् बगेई छूये, खीक्‍का मूङ्‍कपीका मूक्सू यर्दनमी बेँसीलाम्पा छूना खारा दीरीत्‍तीपी वोङे। मूङ्‍क खारा दीरीत्‍तीपी खात्कप्का, मूङ्‍कपीक काऊ चानप् छूये।

९ मूङ्‍क योऊ बगेई छूक थाऊपी ओरोतो म्सोम्‍लोक प्राणीस् तूये। मूङ्‍कपी ङीर्‌मान्तेईप् ङाः छूये, ऊदोईपीक्यालो मूङ्‍क काऊ मूङ्‍कपीङ् बगेई छूये ना कोक् तूक काऊ चानप् बानेईमय। खन्सा मूङ्‍क योऊ बगेई छूक थाऊपी खोलोङ् प्राणी लेते।

१० मूङ्‍क योऊमी चाखेम्-चाखेम् ङाः सेईप्ची थोरेपे। खीक्‍का एन-गदीपीका एन-एग्लैम सम्मो हूक्‍रीऊ होस्को थाऊ छूये। मूङ्‍कपी म्खाल्-खाल्क ङाः भूमध्य सागरपीक ङाः तोङ्‍क छूये।

११ खोदोलोई सिमसार लो हीललो तूक थाऊपीक काऊ चानप् छूनो खोदोलोई मूङ्‍क खोलोङ् कोक्ङा तूचाये।

१२ मूङ्‍क योऊमी नीस् चाखेम्पी म्खाल्-खाल्क फलफूलमी म्पऊ लीमे। मूङ्‍कम् म्बोऊ हार्‌खात्नो। मूङ्‍कम् म्चो हाल्‍लोसो मत्नो। मूङ्‍कम् लाः पीच्‍ची म्चो मीचय, ऊदोईपीक्यालो पवित्र तूस्कोपीका मूङ्‍कपी काऊ बगेई छूये। मूङ्‍कपीक सीछोम् म्चो चाम् लागी ना मूङ्‍कपीक सीछोम् म्बोऊ क सोमोरी नमीम् लागी छूये।”

छाप्कूवापीक रीम्

१३ योबोरोबू नीनाम्माआ ओरोपीके: “इस्राएलमी ईक्पोङ् नीस् गोङ्मी लागी आन्‍ना छाप्कूवा हास्‍नूम्‍लो योसेफमी लागी नीस् भाग छूम्‍मीना रीम् क ङ्‍क तोङ्‍क छूये।

१४ आन्‍ना मूङ्‍क आम्नी रापी बराबर हास्‍नूम्व। ङ्‍क आम्नी खूक्सू-खूलूस् पीयोची पीकोना कोङा ओ हूः थेतूना पस्‍तून चोकसा, ङ्‍क छाप्कूवा आम्नी दाचाम् छूये।

१५ “छाप्कूवाम् रीम् ङ्‍क तोङ्ना छूये: योऊना हेम्क रीम् भूमध्य सागरपीका हेतलोन हेम् खास्को लाम् छूक्‍तो लेबो-हमातलाम्पा सदाद,

१६ बेरोतह ना सिब्रैम सम्मो (ङ्‍क थाऊ दमस्कसमी रीम्मी लो हमातमी रीम्मीलो रापी तूये) तातेके। मूङ्‍क हौरानमी रीम्मी दोक्पी तूक हासेर-हत्तीकन सम्मो तातेके।

१७ मूङ्‍क रीम् दीरीत्‍तीपीका दमस्कसमी योऊना हेम्क रीम् छूक्‍तो हसर-एनान सम्मो तातेके। मूङ्‍कम् योऊना हेम् हमातमी रीम् तूये। ङ्‍क क योऊना हेम्क रीम् छूये।

१८ “नाम्‍आप्स्को हेम्क रीम् क हौरानमी लो दमस्कसमीलो रापी, गिलादपीका इस्राएल छाप्कूवा सम्मोक देप् यर्दन योऊमी चाखेम्-चाखेम् छूक्‍तो नाम्‍आप्स्को हेम्क दीरीत्‍ती सम्मो लो तामार सम्मोलो छूये। ङ्‍क क नाम्‍आप्स्को हेम्क रीम् छूये।

१९ “योऊमेर हेम्क रीम् क तामारपीका मेरीबा-कादेशपीक काऊ सम्मोङ्, खीक्‍का मिश्र छाप्कूवापीक योऊमी चाखेम्-चाखेम् छूक्‍तो भूमध्य सागर सम्मो तातेके। ङ्‍क क योऊमेर हेम्क रीम् छूये।

२० “नाम्काम्स्को हेम्क रीम् क भूमध्य सागरपीका लेबो-हमातमी आर्को हेम्क रीम् सम्मो छूये। ङ्‍क क नाम्काम्स्को हेम्क रीम् छूये।

२१ “ङ्‍क छाप्कूवा आन्‍ना आम्नी होप्-होप्मी रापी इस्राएलमी गोङ्-गोङ् तूक तोङ्ना हास्‍नूम्व।

२२ आन्‍ना ङ्‍क छाप्कूवा दाचाम्मी रूप्पी आम्नी होप्मी लागी ना बीन्‍नीपा छाप्कूवापीका ताना आन्‍नीस्का तूप् खची छामाईलोकचीम् लागीसो भाग-भाग मनूम्ना पीयानूम्व। आन्‍ना मूङ्‍कस् इस्राएलपी जन्मेई छूवाक मीस् तोङ्‍कङ् मीनानूम्व, ना आन्‍नीस्काङ् इस्राएलमी गोङ्चीम् रापी मूङ्‍कचासो दाचाम् तोम्ङा छूये।

२३ बीन्‍नीपा छाप्कूवापीक मीस् म्होप् तूक गोङ्लोङ् आन्‍ना दाचाम् पीम् छूये,” योबोरोबू नीनाम्माआ ओरोपीके।

इस्राएलमी गोङ्चा तोम् थाम्पूम् भाग

४८

“नीङ्मी सूची तूवाक तोङ्ना इस्राएलमी गोङ् ङ्‍कस्ङा के: दानमी भागपीक थाम्पू क खोलोप्का दूङ् म्छोक्‍तो योऊना हेम् तात्‍ते। मूङ्‍कम् योऊना हेम्क रीम् हेतलोनमी लाम् छूक्‍तो लेबो-हमात हेम् खाते। हसर-एनानमी लो हमातमीलो चाखेम्पी तूवाक दमस्कसमी योऊना हेम्क रीम् क दानमी रीम्मी नाम्‍आप्स्कोपीका नाम्काप्स्को हेम्क भाग छूये।

२ “नाम्‍आप्स्को हेम्पीका नाम्काम्स्को हेम् दानमी रीम् सम्मो आशेरमी भाग छूये।

३ “नाम्‍आप्स्को हेम्पीका नाम्काम्स्को हेम् आशेरमी रीम् सम्मो नप्‍तालीम् भाग छूये।

४ “नाम्‍आप्स्को हेम्पीका नाम्काम्स्को हेम् नप्‍तालीम् रीम् सम्मोङ् ताप्‍तेप् मनश्‍शेम् भाग छूये।

५ “नाम्‍आप्स्को हेम्पीका नाम्काम्स्को हेम् मनश्शेम् रीम् सम्मोङ् ताप्‍तेप् एफ्राइममी ईक् भाग।

६ “नाम्‍आप्स्को हेम्पीका नाम्काम्स्को हेम् एफ्राइममी रीम् सम्मोङ् ताप्‍तेप् रूबेनमी भाग छूये।

७ “नाम्‍आप्स्को हेम्पीका नाम्काम्स्को हेम् रूबेनमी रीम् सम्मो ताप्‍तेप् यहूदाम् ईक् भाग।

८ “नाम्‍आप्स्को हेम्पीका नाम्काम्स्को हेम् यहूदाम् रीम् सम्मो ताप्‍तेप् आन्‍ना छूतेई मनूम्क ईबूम् विशेष भाग हूक्छोम् रूप्पी आन्‍ना पीम् छूये। मूङ्‍कम् चौडाइ २५,००० हाततो बाईप् छूये, ना मूङ्‍कम् लम्बाइ नाम्‍आप्स्को हेम्पीका नाम्काम्स्को सम्मो बीन्‍नीपा गोङ् पीचीक भाग तोदीङ् छूये। पवित्र तूस्को क मूङ्‍कम् रापी छूये।

९ “योबोरोबू आन्‍ना पीम् पर्ने विशेष भाग क २५,००० हाततो बाईप् ना १०,००० हाततो दाप् छूये।

१० ङ्‍क क पूजारीचीम् लागी ईबूम् पवित्र भाग छूये। ङ्‍क भागमी योऊना हेम् २५,००० हात, नाम्काम्स्को हेम् १०,००० हात, नाम्‍आप्स्को हेम् १०,००० हात ना योऊमेर हेम् २५,००० हात छूये। योबोरोबूम् पवित्र तूस्को क मूङ्‍कम् रापी छूये।

११ मूङ्‍क क अर्पण मम्पा पूजारीस्, अर्थात् सादोकीचीम् लागी छूये। इस्राएलीस् थामाना खातालो लेवीस्सो थाम्खाताक तूवा, खोदोलोई सादोकी पूजारीस् मूङ्‍कस्का मान्थाम्क तूवा। मूङ्‍कचा इमानदार छूवाना ओ सूसो मचची।

१२ छाप्कूवापीक पवित्र भागपीका लेवीचीम् इलाका सम्मो ताप्‍तेप् हायाम् पवित्र भाग सादोकीचीम् लागी ईबूम् विशेष हूक्छो छूये।

१३ “पूजारीचीम् रीम्मी चाखेम्पी लेवीचीम् भाग छूये। मूङ्‍क २५,००० हाततो बाईप् ना १०,००० हाततो दाप् छूये। मूङ्‍क जम्मा २५,००० हाततो बाईप् ना १०,००० हाततो दाप् छूये।

१४ मूङ्‍कचा मूङ्‍क थाम्पू खेईमम् अथवा बाईम् नईनो। ङ्‍क थाम्पू छाप्कूवापीक खोलोप्का दूङ् नप् थाम्पू के, ना ङ्‍क आस्सो पीम् नईनो, ऊदोईपीक्यालो ङ्‍क योबोरोबूम् लागी पवित्र तूये।

१५ “थाम्पूम् बाँकी तूवाक ५,००० हाततो दाप् ना २५,००० हाततो बाईप् भाग क, सहरपीक साधारण लक्मी लागी, खीम्मी लागी ना चरनमी लागी छूये। सहर क मूङ्‍कम् रापी छूये।

१६ मूङ्‍क थाम्पूम् लम्बाइ लो चौडाइलो क योऊना हेम् ४,५०० हात, योऊमेर हेम् ४,५०० हात नाम्‍आप्स्को हेम् ४,५०० हात ना नाम्काम्स्को हेम् ४,५०० हात छूये।

१७ सहरपीक चरनमी लागी योऊना हेम् २५० हात, योऊमेर हेम् २५० हात, नाम्‍आपस्को हेम् २५० हात ना नाम्काम्स्को हेम् २५० हात छूये।

१८ पवित्र भागमी रीम् सम्मो ताप्‍तेप् बाँकी थाम्पू क नाम्‍आप्स्को हेम् १०,००० हात ना नाम्काम्स्को हेम् १०,००० हात छूये। मूङ्‍कपी सेईक छीर्म् सहरपी लक् मप्चीम् चाम् थक्मी लागी छूये।

१९ मूङ्‍कपी यीः दोम्-जोम् लागी सहरपीका इस्राएलमी खोलोङ् गोङ्पीक लक् मप्ची ताये।

२० मूङ्‍क खोलोङ् भग लीक् हेम् २५,००० हातलोक वर्गाकर छूये। सहरपीक थाम्पूम् साथपी मूङ्‍क पवित्र भाग विशेष हूक्छो मीनानूम्ना छूतेई मनूम्ना यूक्सानूम्व।

२१ “पवित्र भागमी लो सहरमीलो नाम्‍आप्स्को हेम्पी लो नाम्काम्स्को हेम्‍पीलो बाँकी रहेई छूवाक थाम्पू क चारतोप्मी छूये। मूङ्‍क थाम्पू पवित्र भागमी २५,००० हात नाम्काम्स्कोप्क रीम् हेम् ना २५,००० हात नाम्काम्स्कोप्क रीम् हेम् फईलेई छूये। ङ्‍क नीच्‍ची थाम्पूम् लम्बाइ इस्राएलमी गोङ्चीम् भाग तोदी छूये, ना मूङ्‍क नीच्‍ची थाम्पू चारतोप्मी छूये। नीनाम्मा दप्स्को खीम्पीक पवित्र तूस्कोलोङ् मूङ्‍क पवित्र भाग मूङ्‍क नीच्‍ची थाम्पूम् रापी छूये।

२२ ओरोना चारतोप्मी थाम्पूम् रापी लेवीचीम् थाम्पू लो सहरपीक थाम्पूलो छूये। चारतोप्मी थाम्पू क यहूदाम् लो बेन्यामीनमीलो रीम्मी रापी छूये।

२३ “बाँकी इस्राएलमी गोङ्चीम् लागी क: नाम्‍आप्स्को हेम्पीका नाम्काम्स्को सम्मो फईलेई छूवाक बेन्यामीनमी भाग छूये।

२४ “नाम्‍आप्स्को हेम्पीका नाम्काम्स्को हेम् बेन्यामीनमी रीम् सम्मो ताप्‍तेप् शिमियोनमी भग छूये।

२५ “नाम्‍आप्स्को हेम्पीका नाम्काम्स्को हेम् सम्मो ताप्‍तेप् इस्साखारमी भाग छूये।

२६ “नाम्‍आप्स्को हेम्पीका नाम्काम्स्को हेम् सम्मो ताप्‍तेप् जबूलूनमी भाग छूये।

२७ “नाम्‍आप्स्को हेम्पीका नाम्काम्स्को हेम् सम्मो ताप्‍तेप् गादमी भाग छूये।

२८ “गादमी योऊमेर हेम्क रीम् तामारपीका मेरीबा-कादेशपीक काऊ सम्मो ना मिश्र छाप्कूवापीक योऊमी चाखेम्-चाखेम् छूक्‍तो भूमध्य सागर सम्मो छूये।

२९ “आन्‍ना इस्राएलमी गोङ्ची दाचाम्मी रूप्पी हाईम्पीम् पर्ने छाप्कूवा ङ्‍कङ् के, ना ङ्‍कङ् मूङ्‍कचीम् खची होप्-होप्मी भाग छूये,” योबोरोबू नीनाम्माआ ओरोपीके।

सहरपीक खोलोङ् मूल लाम्स्को

३० “सहरपीका पाखा लईस्को थाऊ ङ्‍कस्ङा छूये: ४,५०० हाततो बाईप् योऊना हेम्पीक पर्खालपी,

३१ सहरमी सूप्ची मूल लाम्स्को छूये; मूङ्‍क मूल लाम्स्कोम् नीङ् इस्राएलमी गोङ्चीम् नीङ् तूक तोङ्‍ना छूये। ईबूम् मूल लाम्स्कोम् नीङ् रूबेनमी लाम्स्को, आर्को मूल लाम्स्कोम् नीङ् यहूदाम् लाम्स्को ना आर्को मूल लाम्स्कोम् नीङ् लेवीम् लाम्स्को छूये।

३२ “४,५०० हाततो बाईप् नाम्‍आप्स्को हेम्पीक पर्खालपी सूप्ची मूल लाम्स्को छूये: मूङ्‍क योसेफमी लाम्स्को, बेन्यामीनमी लाम्स्को ना दानमी लाप्स्को।

३३ “४,५०० हाततो बाईप् योऊमेर हेम्पीक पर्खालपी सूप्ची मूल लाम्स्को छूये: मूङ्‍क शिमियोनमी लाम्स्को, इस्साखरमी लाम्स्को ना जबूलूनमी लाम्स्को।

३४ “४,५०० हाततो बाईप् नाम्काम्स्को हेम्पीक पर्खालपी सूप्ची मूल लाम्स्को छूये: मूङ्‍क गादमी लाम्स्को, आशेरमी लाम्स्को ना नप्‍तालीम् लाम्स्को।

३५ “सहरमी लीक् हेम्पीक पर्खालमी घेरा १८,००० हात छूये।

“मूङ्‍क नाम्‍लापीका एक्सा मूङ्‍क सहरमी नीङ्:

योबोरोबू मूङ्‍कपी तूये पीम् छूये।”

दानिएलमी सोक्सर

छेईलम्

दानिएल ६०६ ई.पू. पी कैद मस्‍ना बेबिलोनपी खाईचीक तूवा। यहूदापीक होङाबूम् गोङ्पीक मीस् छूवाकसा दानिएलआ लो बीन्‍नीपा म्बूम्चालो विशेष तालीम तची। मूङ्‍कचा दोस्का बेबिलोनपीक दरबारपी जिम्मेवारी तची। सेमोमी लो दर्शनमीलो अर्थ पोम् विशेष लूखूप्ची तूवाकसा दानिएलआ दावाङ् देप् नीङ्ला कामेई मअ। ख सरकारमी ओरोदेप् पदपी तातेका। पुरान करारपीक नीङ्ला तोप् आछीयाक पोम् ललई दानिएलमी सोक्सरपी तयाम्। दानिएलमी सूप्पो म्बूम्ची मीःम् भट्टीपी तेस्चीकम् पोम् ललई लो दानिएल गूङ्‌गीनारमी खरपी वन्चीक पोम् ललईलो ङ्‍क सोक्सरपी तयाम्। पुरानो करारपी सीप्खाप् मीस् ऊम्पोम् तोक्पी छाम्पा ईबूम् स्पष्‍ट पद १२:२ के। दानिएलमी सोक्सरपीक खोलोङ् अध्यायपीक विषय-वस्तु प्रकाशमी सोक्सरमी दूङ्देतो खण्डपी तयाम्। ई रोबू येशूआ म्होप्ङा “मीस्मी छा” पीकाना पीकाक नीङ् स्पष्‍ट रूप्पी ७:१३ पदपी तयाम्।

दानिएलमी सोक्सर

बेबिलोनपी दानिएल तालिम पीचीक

१

यहूदापीक होङाबू यहोयाकीमआ चारखम् तोक्स्क सूक् दोङ् बाईलो बेबिलोनपीक होङाबू नबूकदनेसर यरूशलेमपी ताना मूङ्‍क ऊरू।

२ खीक्‍का योबोरोबूआ नीनाम्मा दप्स्को खीम्पीक हेप् रोङ्-रोदाम्‍लो यहूदापीक होङाबू यहोयाकीम् नबूकदनेसरमी हूक्पी पीछोक्सू। खीक्‍का मूङ्‍क रोङ्-रोदाम् खसा बेबिलोनियापी तूवाक म्होप्मी देऊताम् दप्स्को खीम्पी खाईयू ना देऊताम् चूम्सोस् यूस्को खीम्पी यूक्सू।

३ खीक्‍काना होङाबूआ म्होपा कैद मस्‍ना खाईचीक इस्राएलीस् तूवाकपीका होङाबूम् खीम्पोस्पीक लो देप् मीस्मी खीम्पोस्पीकलो हेप् सोलो मीस् सोक्व लना खसा देप्क अधिकृत अशपेनज आज्ञा पीयू।

४ मूङ्‍क सोलो मीस् ऊसो खची गाम्पी खोत मान्तूप्, ङालीनप्, खोलोङ् खाल्क सेचीवा ईन्चीदूर्प्, लूखूप्चीआ पेप्, दावा ईन्चीदूर्प् ना होङाबूम् दरबारपी सूसो मम् योग्य छूम् पर्ने तूवा। अशपेनजआ मूङ्‍कस् बेबिलोनीचीम् रीङ् लो साहित्यलो ईम् पर्ने तूवा।

५ होङाबूआ मूङ्‍कस् होङाबूम् दरबारपी चदोङ्चीक चाम् थक् लो दाखमद्यलो लेई पीच्‍ची पीचीव लना अशपेनज आज्ञा पीयू। मूङ्‍कस् सूक् दोङ् सम्मो तालिम पीम् पर्ने तूवा, खीक्‍का मूङ्‍क नाम्‍ला पूरा छूवाकप्का मूङ्‍कस् होङाबूम् सूसो मम् लागी खाईम् पर्ने तूवा।

६ मूङ्‍कस् तूवाकपीक दानिएल, हनन्याह, मीशाएल ना अजर्याह यहूदा गोङ्पीक तूवा।

७ मूङ्‍क देप्क अधिकृतआ मूङ्‍कस् नयाँ नीङ् यूक्स्पीची: दानिएलमी नीङ् बेलतसजर, हनन्याहम् नीङ् शद्रक, मीशाएलमी नीङ् मेशक ना अजर्याहम् नीङ् क अबेद्नगो।

८ खोदोलोई दानिएलआ होङाबूम् दरबारपीक चाम् थक् चाम्ना लो दाखमद्य दूम्नालो म्होप् अशुद्ध मान्मम्चीम् निर्णय मअ, ना खसा ओरोना म्होप् अशुद्ध मान्मम्चीम् लागी देप्क अधिकृतपी अनुमति ङोकू।

९ खीक्‍का नीनाम्माआ मूङ्‍क देप्क अधिकृतमी सानीवापी दानिएल सम्तूमा लो सम्खेलूलो मीक् बानेई मअ,

१० खोदोलोई मूङ्‍क देप्क अधिकृतआ दानिएल ओरोलअ, “आन्‍नी चाम्दूम् पीम् लागी कोङ् खतेई मप् ओ रोबू होङाबूपीका कोङ् कीसो। खन्सा आन्‍नीस्का ईतोक बीन्‍नीपा सोलोचीप्का आन्‍नी होङाबूम् लाईस्पी ऊदोई गाम्पी कमजोर दाईमा? आम्नी कारणआ गर्दा होङाबूआ ओ तोङ् रूप्प।”

११ खीक्‍काना दानिएलमी लागी, हनन्याहम् लागी, मीशाएलमी लागी ना अजर्याहमी लागी खतेई मस्क अधिकृत दानिएलआ ओरोलअ,

१२ “केईका आम् सूसो मप्ची ईक्पोङ् लेई सम्मो खोङीकाव। केईका चाम् लागी सागपात ना दूम् लागी काऊङाङ् पीयीकाव।

१३ खीक्‍काना होङाबूम् दरबारपीक चाम् थक् चाप् सोलोस्का ओखी ङाली दाजेई मव ना आना ऊई तय खूङ्‍क तोङ्नाङ् केईका आम् सूसो मप्चीपी वोर्वा मव।”

१४ खन्सा ङ्‍क रीङ्पी मन्जूर छूवाना खसा ईक्पोङ् लेई सम्मो मूङ्‍कचीम् जाँच मअ।

१५ ईक्पोङ् लेई दोस्पी होङाबूम् दरबारपीक चाम् थक् चाप् मूङ्‍क बीन्‍नीपा सोलोचीप्का खस् दूङ् स्वस्थ ना बल्या ङेसा।

१६ खन्सा मूङ्‍क अधिकृतआ मूङ्‍कचीम् लागी तोकेई मस्क चानप्-चानप् चाम् थक् लो दाखमद्यलो हतेईमना मूङ्‍कस् सागपात चाम् पीची।

१७ मूङ्‍क लीक्पो सोलो मीस् नीनाम्माआ खोलोङ् खाल्क साहित्यम् लो सेचीवाम्‍लो ज्ञान लो लूखूप्चीलो पीची। खीक्‍का दानिएल खोलोङ् खाल्क दर्शनमी लो सेमोम्‍लो अर्थ पोदूर्प् छूवा।

१८ होङाबूआ मूङ्‍कस् हाजिर मव पीकाना तोकेई मक नाम्‍ला पूरा छूवाकप्का मूङ्‍क देप्क अधिकृतआ मूङ्‍कस् नबूकदनेसर होङाबूम् लाईस्पी तात्ची।

१९ खीक्‍का होङाबूआ मूङ्‍कस्का रीङ् मअ ना खसा दानिएलतोक, हनन्याहतोक, मीशाएलतोक ना अजर्याहतोक बीन्‍नीपा आस्सो मान्छीप्ची। खन्सा मूङ्‍कस् होङाबूम् सूसो मम् लागी सोका।

२० होङाबूआ लूखूप्चीम् तोक्पी लो ज्ञानमी तोक्पीलो मूङ्‍कस् तईम् रीङ् तत्दोङ्चीलो, छाप्कूवाबरी जादू मप् लो मन्तर-तन्तर मप्लो तूवाकचीप्का मूङ्‍कस् ईक्पोङ् गूणा दूङ् नप् छीप्ची।

२१ खीक्‍का कोरेस होङाबूआ चारखम् तोक्स्कम् लाईस्पीक दोङ् सम्मो दानिएल होङाबूम् दरबारपी सूसो मतो तूवा।

नबूकदनेसरमी सेमो ईसाक

२

नबूकदनेसरआ चारखम् तोक्स्क नीस् दोङ् बाईलो खम् सेमो ईसा। खीक्‍का ख म्सानीवा चाईसाना ईम् मान्दूर्‌क तूवा।

२ खन्सा होङाबूआ जादू मप्ची, मन्तर-तन्तर मप्ची, मोबोछाची ना ज्योतिषीची खसा तक सेमोम् अर्थ पोम् लागी काछानूम्व पीकाना आज्ञा मअ। खीक्‍का मूङ्‍कस् ताना होङाबूम् लाईस्पी थोरेपाकप्का,

३ खसा मूङ्‍कस् ओरोलची, “कोङा ईबूम् सेमो मोङूक तूये। मूङ्‍क सेमोआ कोङ् ओ सानीवा चाईमीयोक तूये, ना कोङा ङ्‍कम् अर्थ बूजेई मम् लन्ची मूयो।”

४ खीक्‍काना मूङ्‍क ज्योतिषीचा आरमेइक रीङ्पी होङाबू ङरी आन्ची, “होङाबूङा आन् सदैबरी लेत्चाव! आम् सूसो मप्ची आम् सेमो ईयीकाव, ना केईका मूङ्‍कम् अर्थ पयाम्का के।”

५ खोदोलो होङाबूआ मूङ्‍क ज्योतिषीस् ओरोपीकाना ङरी आन्ची, “कोङा ङ्‍क तोङ्‍क निर्णय मूक तूये: आन्‍ना कोङा तूक सेमो लो मूङ्‍कम् अर्थलो पईनूम्नोदोक, आन्‍नी टुक्रा-टुक्रा मयान्‍नी ना आम्नी खीम् गोङ्‌रूत्खाप् छूखाते।

६ खोदोलोई आन्‍ना कोङ् ओ सेमो लो मूङ्‍कम् अर्थलो ईयोनीदोक, आन्‍ना ओपीका हूक्छो, पूनाऊनी ना देप् साम्दी-सायो तईनूम्। खन्सा कोङ् ओ सेमो लो मूङ्‍कम् अर्थलो ईयोनीव।”

७ होसोङ् मूङ्‍कचा ओरोपीकाना ख ङरी आत्ची, “ए होङाबूङा आम् सूसो मप्ची आम् सेमो ईयीकाव ना केईका मूङ्‍कम् अर्थ पयाम्का के।”

८ खीक्‍का होङाबूआ मूङ्‍कस् ओरोपीकाना ङरी आन्ची, “आछीयाङ् आन्‍ना ओपीका नाम्‍ला खाईमीम्ना तारेई मम् लाम्चाईनूम् पीम् कोङा छेतूखूक तूये, ऊदोईपीक्यालो कोङा ऊई निर्णय मूक तूये पीम् आन्‍ना तूम् ताखानूम्क तूये।

९ आन्‍ना कोङ् मूङ्‍क ओ सेमोम् अर्थ ईयोनीनोदोक आम्नी लागी ईबूम्ङाङ् सजाई तूये। ओ सानीवा फात्‍ते पीम् आसा मईनूम्ना आन्‍ना कोङ् जूक्‍केई मम् रीङ् लो रई रीङ्लो मम् चाई मनूम्क तूये। खन्सा मूङ्‍क सेमोम् अर्थ कोङ् ईयोनीव, खीक्‍कानाङाङ् आन्‍ना ङ्‍क सेमोम् अर्थ पोम् दूर्‌नूम् रईछ पीम् कोङा तूम् तूयो।”

१० खोदोलो ज्योतिषीचा होङाबू ओरोपीकाना ङरी आन्ची, “होङाबूआ पीकाक रीङ् पूरा मदूर्प् चारीदूपी आस्सो मान्तू। हायाम् देप् ना हायाम् राःरालोक होङाबू आसासो जादू मप्लाम्पा अथवा मन्तर-तन्तर मप्लाम्पा अथवा ज्योतिषीलाम्पा ङ्‍क तोङ्‍क रीङ् हाल्‍लोसो माग मस्क मान्तू।

११ होङाबूआ तईम्पा ङ्‍क रीङ् हायाम् गार तूये। ङ्‍क तोङ्‍क रीङ् देऊताचा बाहेक बीन्‍नीपा आसासो होङाबू ईम् दूरस्‍नो। मूङ्‍क देऊतास् मीस्मी रापी तूनो।”

१२ ङ्‍क रीङ्आ होङाबू हायाम् म्छूली काता ना खसा बेबिलोनपीक खोलोङ् ज्ञानी वात्छास् सेईम् आज्ञा पीची।

१३ ओरोना ज्ञानी वात्छास् सेईम् रीङ् लत्‍ताकप्का दानिएलसो म्बूम्चीका सेईम् छूये पीकाना मीस् लास् पोक्स्ची।

१४ होङाबूम् अङ्गरक्षकमी कप्‍तान अर्योक बेबिलोनपी तूवाक ज्ञानी वात्छास् सेईम् लागी लत्‍ताकप्का, दानिएलआ बुद्धिमानी ना हायाम् चलाख छूवाना ख ओरोपीक्‍तो तत्‍तू,

१५ “होङाबूआ ऊदोई ङ्‍क तोङ्‍क कठोर आदेश मकई?” खोदोलो आर्योकआ दानिएल खोलोङ् रीङ् ईयू।

१६ ङ्‍क रीङ् येन्कप्का दानिएल होङाबूम् दोक्पी खाता ना मूङ्‍क सेमोम् अर्थ पोम् लागी नाम्‍ला पीयोव पीकाना ख बीन्ती मीयू।

१७ खीक्‍काना दानिएल म्खीम् आत्‍ता ना म्बूम्ची हनन्याह, मीशाएल ना अजर्याह मूङ्‍क रीङ् ईची।

१८ खीक्‍का खसा म्बूम्ची ओरोलची, “ङ्‍क रहस्य पोम् लागी साराङ्‍गाप्‍तोक नीनाम्माआ सम्तूमा मनूव पीकानीना वाङोम् मनूम्व, ना ओरोना केई बेबिलोनपीक बीन्‍नीपा ज्ञानी वात्छाचीम् साथपी सीम् बोनूनव।”

१९ सेपा दर्शनपी नीनाम्माआ दानिएल ङ्‍कम् सहस्य खोमीयू। खीक्‍काना दानिएलआ साराङ्‌गाप्‍तोक नीनाम्माम् सायोचोङ्मा मअ,

२० ना ओरोपीका,

“सदैबरी नीनाम्माम् नीङ्मी सायोचोङ्मा छून्चानूव;

लूखूप्ची लो राःरालो खमीङ् के।

२१ खसाङ् नाम्‍ला लो ऋतुलो फात्‍त;

खसाङ् होङाबूस् सिंहासनपी यूक्सची

ना खस् मूङ्‍कपीका हतेई मईची।

खसाङ् बूजेई मप्ची लूखूप्ची पीयची

खीक्‍का छेईम्-लेम् सानीवालोक ज्ञान पीयची।

२२ खसा ओरोगूम् ना सूलाक रीङ् खोमय,

खसा नाम्‍कूर्मादाम्पी ऊई तूये पीक्ना छेत्‍त,

ना अल्होआ खपी बास् मय।

२३ ए ओ खूक्सू-खूलूम् नीनाम्माङा,

कोङा आन् ओलोनूव लोयान्‍ना ना आम् सायोचोङ्मा मूयो,

आना कोङ् लूखूप्ची लो राःरालो पीयोक तूये,

केईका ङोकूम्काक रीङ् आना कोङ् खोमीयोक तूये,

आना केईका होङाबूम् सेमो छेईम् पीयीकाक तूये।”

दानिएलआ सेमोम् अर्थ पक

२४ खीक्‍काना दानिएल बेबिलोनपीक ज्ञानी वात्छास् सेईम् लागी होङाबूआ आरेई मक अर्योकमी दोक्पी खाताना ख ओरोलअ, “बेबिलोनपीक ज्ञानी वात्छास् सेत्चीनव। कोङ् होङाबूम् दोक्पी खायोव ना कोङा खम् सेमोम् अर्थ पूयोके।”

२५ खीक्‍का अर्योकआ दानिएल दावा होङाबूम् दोक्पी खाईयू ना ओरोलअ, “यहूदापीका कैद मस्‍ना तात्चीकपीक ईल्पो मीस् कोङा छीपूक तूये; मूङ्‍कसा होङाबूम् सेमोम् अर्थ पोम् दूर।”

२६ होङाबूआ दानिएल (खम् नीङ् बेलतसजरसो के) ओरोपीकाना तत्‍तू, “ऊई आना ओ सेमो लो मूङ्‍कम् अर्थलो पोम् दूरयो?”

२७ खोदोलो दानिएलआ ओरोपीकाना ख ङरी आन्‍नू, “होङाबूआ तत्चीक रहस्यम् रीङ् ज्ञानी वात्छा, मन्तर-तन्तर मप्‍आ, जादू मप्‍आ अथवा जखाना खोप्‍आ आसासो पोम् दूरनो,

२८ खोदोलोई साराङ्‍गाप्‍तो ईल्पो नीनाम्मा तूये, खसा रहस्यम् रीङ् खोमय। खसा नबूकदनेसर होङाबू म्बूसूम्‍लाईस्पा छूक् रीङ् खोमीक तूये। आन् आम् तूस्कोपी दीसाखात्लो आना तक सेमो लो दर्शनलो ङ्‍कस्ङा के:

२९ “ए होङाबूङा, आन् आम् तूस्कोपी दीसाखात्लो आम् सानीवाआ हन्‍ना ओ बूसूम्‍लाईस्पा ऊई छूये मीनाक तूवा, ना सहस्य खोमप्‍आ आम् बूसूम्‍लाईस्पा छूक् रीङ् आन् खोमीयाक तूये।

३० बीन्‍नीपा म्सोम्‍लोक प्राणीचीप्का ओपी दूङ्देतो लूखूप्ची तूवाकसा कोङ् ङ्‍क रहस्य ईयोक मा, खोदोलोई होङाबूम् सेमोम् अर्थ खोलेई छूनूव ना आम् सानीवापीक रीङ् आना बूजेई मदूर्‌व पीकाना ईयाक के।

३१ “ए होङाबूङा, आना खोङ्चलो ईबूम् हायाम् देप् ङोङोक्छे थोरेपाक तअ। मूङ्‍क ङोङोक्छे हायाम् देप् ना लाङ्लाङ्‍यो तीप्चाप् तूवा ना मूङ्‍क हायाम् ईकीम्‍लप् तूवा।

३२ मूङ्‍क ङोङोक्छेम् तोङ् निखुर हाल्ङोमी, मूङ्‍कम् म्पम् लो म्हूःलो नाम्छेर्‌बूमी, मूङ्‍कम् म्बो लो म्फीलालो काँसमी,

३३ मूङ्‍कम् म्‍लोङ् सेलमी, ना मूङ्‍कम् म्‍लोफेमा सेल लो बोहोलो ङल्म्पाना बानेई मम्पा तूवा।

३४ आना खोङ्‍चतोङ् छीलूमापीका ईबूम् लूङ् पाक्सा, खोदोलोई मीस्मी हूःआ मा। मूङ्‍क लूङ्‍आ मूङ्‍क ङोङोक्छेम् सेल लो बोहोलो ङल्म्पाना बानेई मम्पा म्‍लोङ् गकू ना मूङ्‍क म्फूल् मदीतू।

३५ खीक्‍काना मूङ्‍क सेल, काँस, नाम्छेर्‌बू ना हाल्ङो खोलोङ् ऊलाम्पीङ् यूफूल्छा छूवाखाता, ना होल्नाम्मा छीर्म् दाप्स्को खालापीका बूस् पेरक तोङ्ना हूक्‍आ मूङ्‍क ईबूम् मान्दी खोलोङ् पेर्खी। खोदोलोई मूङ्‍क ङोङोक्छे गोक् मूङ्‍क लूङ् पतो खाताना हायाम् देप् कोम् बनेई छूवा ना खोलोङ् चारीदू नेप्खी।

३६ “सेमो ङ्‍क तोङ्‍क तूवा, ना हन्‍ना ङ्‍कम् अर्थ आन् होङाबू ईये।

३७ आन्‍ङा होङाबूचीम् खोलोप्का दूङ् देप्क होङाबू तूये। साराङ्‌गाप्‍तोक नीनाम्माआ आन् चारखम्, हक्, राःरा ना साम्दीखा पीयाक तूये।

३८ आम् हूक्पी खसा खोलोङ् चारीदूपीक मीस्, पोसू ना नाम्‍तोक छोऊ पीयाक तूये। मूङ्‍कस् हापी तूदोसो, खसा आन् मूङ्‍कचीपी हक् मम् पीयाक तूये। आन्ङा मूङ्‍क हाल्ङोम् तोङ् तूये।

३९ “आम् दोस्पी, आम् चारखम्पीका दूङ् कमजोर आर्को चारखम् पके। खीक्‍काना काँसम् तेस्रो चारखम्‍आ खोलोङ् चारीदूपी हक् मय।

४० दूङ् दोस्पी, सेल तोङ्‍क पोचीप् चौथो चारखम् ताये, ऊदोईपीक्यालो सेलआ खोलोक थक् यूफूल्छा मदीतक तोङ्ना मूङ्‍कसा बीन्‍नीपा खोलोङ् गसना छाछापूत्‍ता मदीत।

४१ आना मूङ्‍कम् म्‍लोफेमा लो म्छोक्छोमीलो बोहो लो सेललो ङल्म्पाना बानेई मम्पा तक तोङ्ना ङ्‍क चारखम् टुक्रा-टुक्रा छूये; खोरोदोसो आना सेल लो बोहोलो ङल्म्पाना बानेई मम्पा तक तोङ्‍ना ङ्‍क चारखम्पी जीस् सेलमी राःरा छूये।

४२ मूङ्‍क छोक्छोमीस् सेल लो बोहोलो ङल्म्पाना बानेई मम्पा तूवाक तोङ्नाङ् ङ्‍क चारखम् हेप् पोचीप् छूये, हेप् सजीलनाङ् टुक्रेई छूक् छूये।

४३ खीक्‍का आना सेल बोहोपी ङलाक तक तोङ्ना मीस्सो हल्सोङ् जाति छूये ना सेल बोहोलो तङ्नोक तोङ्नाङ् मूङ्‍कस्सो तङ्नो।

४४ “ङ्‍क होङाबूचीम् नाम्‍लापी साराङ्‍गाप्‍तोक नीनाम्माआ ईबूम् चारखम् बोबूईय, मूङ्‍क चारखम् हादेम्सो मासेई छूनो, ना मूङ्‍क बीन्‍नीपा जातिम् हूक्पीसो छूनो। मूङ्‍कसा मूङ्‍क खोलोङ् चारखम् टुक्रा-टुक्रा मय ना मूङ्‍क खोलोङ् खतम मदीत, खोदोलोई मूङ्‍क चारखम् क दोस्का-दोस्का सम्मो तूचाये।

४५ मीस्मी हूःआ मान्कीम्मोङ् कोम् थेम्‍लाम्पा ताक लूङ् आना तक तूवा। मूङ्‍क लूङ्आ सेल, काँस, बोहो, नाम्‍छेर्‌बू ना हाल्ङो खोलोङ् यूफूल्छा मदीतू।

“खोलोप्का दूङ् देप्क नीनाम्माआ आन् होङाबू आम् बूसूम् लाईस्पा छूक् रीङ् खोमीयाक तूये। मूङ्‍क सेमो आछीयाक के, ना मूङ्‍क सेमोम् अर्थ विश्‍वास मम् खाईप् तूये।”

४६ खीक्‍काना होङाबू नबूकदनेसरआ दानिएल म्‍लाईस्पी कूम्चीना सेवा छअ ना साम्दी दअ, खीक्‍का खपी चाचोदाम् लो धूपलो चारेई मनूम्व पीकाना आज्ञा पीची।

४७ खीक्‍का होङाबूआ दानिएल ओरोलअ, “आछीयाङ् आम्नी नीनाम्मा देऊताचीम्सो नीनाम्मा ना होङाबूचीम् रोबू ना रहस्य पोक् तूये, ऊदोईपीक्यालो आना ङ्‍क रहस्य पोम् दूरू।”

४८ खीक्‍का होङाबूआ दानिएल देप् पदपी यूक्सू ना हायाम् दाम् परेई छूक् हूक्छो पीयू। खीक्‍का होङाबूआ ख बेबिलोनपीक खोलोङ् प्रदेशपीक चारतोप् बानेई मअ ना मूङ्‍कपीक खोलोङ् ज्ञानी वात्छाचीम् लाम्‍लछा बानेई मअ।

४९ खीक्‍काना दानिएलआ बीन्ती मक तोङ्ना होङाबूआ शद्रक, मेशक ना अबेद्नगो बेबिलोनपीक खोलोङ् प्रदेशपीक प्रशासक बानेई मची। खीक्‍का दानिएल म्होप् क होङाबूम् दरबारपीङ् तूवा।

नबूकदनेसरमी हाल्ङोम् ङोङोक्छे

३

नबूकदनेसर होङाबूआ तूक्पोङ् हाततो रेप् ना तूक् हाततो दाप् हाल्ङोम् ईबूम् ङोङोक्छे बानेई मना मूङ्‍क बेबिलोनमी प्रदेशपी तूवाक दूरा नीङ् मीचीक तेल्म्पी यूक्सू।

२ खीक्‍काना खसा मूङ्‍क ङोङोक्छे अर्पण मम् लागी प्रान्तपीक चारतोप्ची, इलाकाप्क अधिकारीची, देप्क हाकिमची, चाईपीप्ची, कोषाध्यक्षची, देप्क न्यायाधीशची, मूक्सूकाक अदालतपीक न्यायाधीशची खीक्‍का खोलोङ् प्रान्तपीक अधिकृतची बात्ल मअ।

३ खन्सा प्रान्तपीक चारतोप्ची, इलाकापीक अधिकारीची, देप्क हाकिमची, चाईपीप्ची, कोषाध्यक्षची, देप्क न्यायाधीशची, मूक्सूकाक अदालतपीक न्यायाधीशची खीक्‍का खोलोङ् प्रान्तपीक अधिकृतची नबूकदनेसर होङाबूआ बोबूईक मूङ्‍क ङोङोक्छे अर्पण मम् लागी बात्ल छूवा ना मूङ्‍कस् ङोङोक्छेम् लाईस्पी थोरेपा।

४ खीक्‍का रीदाम् येईमीक्‍आ ओरोसोतो बसाना ओरोपीका, “ए मीस्चे, जाति-जातिचे ना म्खाल्-खाल्क रीङ् नेईप्चे, आम्नी लागी ङ्‍क तोङ्‍क आज्ञा छूवाक तूये:

५ आन्‍ना नरसिङ्गा, मीत्‍तीरी, वीणा, साराङ्गी, सितार, न्याउली-बाजा ना खोलोङ् खाल्क बाजाम् साल्म् येन्‍नूम्कलो ईतो नबूकदनेसर होङाबूआ बोबूईक हाल्ङोम् ङोङोक्छेम् लाईस्पी कूम्चीम्ना आन्‍ना खोलोआ सेवा छोम् छूये।

६ आस्कसाई मूङ्‍क कूम्चीना सेवा छयनो मूङ्‍क मीस् तीप्चाप् मीःम् भट्टीपी दावाङ् होक्सची।”

७ खन्सा नरसिङ्गा, मीत्‍तीरी, वीणा, साराङ्गी, सितार, न्याउली-बाजा ना खोलोङ् खाल्क बाजाम् साल्म् येन्चीकलो ईतो म्खाल-खाल्क रीङ् नेईप् मीस् खोलोआ कूम्चीना नबूकदनेसर होङाबूआ बोबूईक हाल्ङोम् ङोङोक्छे सेवा छची।

८ मोन्तोलो हेप् ज्योतिषीस् लाईस्पा खाताना यहूदीस् दोस् तीची।

९ खीक्‍का मूङ्‍कचा नबूकदनेसर होङाबू ओरोलची, “होङाबूङा आन् सदैबरी लेत्चाव!

१० आना आज्ञा मक तूये, आसाई नरसिङ्गा, मीत्‍तीरी, वीणा, साराङ्गी, सितार, न्याउली-बाजा ना खोलोङ् खाल्क बाजाम् साल्म् येन, मूङ्‍कसा कूम्चीम्ना हाल्ङोम् ङोङोक्छे सेवा छोम् छूये।

११ खीक्‍का आस्कसाई कूम्चीना सेवा छयनो, मूङ्‍क तीप्चाप् मीःम् भट्टीपी होक्स्छोक्सची।

१२ खोदोलोई आना बेबिलोनपीक प्रान्तपी चारतोम् लागी सोक्चीक हेप् यहूदीस् तूये, मूङ्‍कचीम् नीङ् शद्रक, मेशक ना अबेद्नगो के। ए होङाबूङा, मूङ्‍कचा आन् रेप्नो। मूङ्‍कचा आम् देऊताचीम् पूजासो मईचीनो, ना आना बोबूईक हाल्ङोम् ङोङोक्छेसो सेवा छयस्‍नो।”

१३ खोदोलो नबूकदनेसर म्छूलीआ पूङ् छूवाना शद्रक, मेशक ना अबेद्नगो म्दोक्पी ताईम् आज्ञा पीची। खन्सा मूङ्‍कस् होङाबूम् दोक्पी तात्ची,

१४ ना नबूकदनेसरआ मूङ्‍कस् ओरोलची, “ए शद्रक, मेशक ना अबेद्नगो, आन्‍ना ओ देऊताचीम् सूसो मईनूम्नो अथवा कोङा बोबूयूक हाल्ङोम् ङोङोक्छे सेवा छईनूम्नो पीम् रीङ् ऊई आछीयायो?

१५ हन्‍ना आन्‍ना नरसिङ्गा, मीत्‍तीरी, वीणा, साराङ्गी, सितार, न्याउली-बाजा ना खोलोङ् खाल्क बाजाम् साल्म् येन्‍नूम्‍कलो ईतोतो कोङा बानेई मूक ङोङोक्छे सेवा छोम् लागी तयार छूनीदोक नप् छूये। खोदोलोई आन्‍ना मूङ्‍क सेवा छईनूम्नोदोक, मोन्तोलोङ् आन्‍नी तीप्चाप् मीःम् भट्टीपी होक्स्‍नी। खोदोलो ऊक देऊताई आन्‍नी ओ हूक्पीका लेन्चामीम् दूर?”

१६ खोदोलो शद्रक, मेशक ना अबेद्नगोआ होङाबू ओरोपीकाना ङरी आन्ची, “ए नबूकदनेसर होङाबूङा, ङ्‍कम् तोक्पी आम् लाईस्पी ओखी होप्मी पक्छेपी केईका ऊसो पीम्चाम् बोक्स्‍नो।

१७ ए होङाबूङा, केईका तीप्चाप् मीःम् भट्टीपी होक्स्याकादोक, केईका म्सूसो मयाम्काक नीनाम्माआ केईका ङ्‍कपीका लेन्चामीम् दूरेका ना आम् हूक्पीका छुटकारा पीयेका।

१८ खोदोलोई खसा केईका ङ्‍क तोङ्ना मईयाकानोदोसो, ए होङाबूङा, केईका आम् देऊताचीम् सूसो मयाम्कानो ना आना बोबूईक हाल्ङोम् ङोङोक्छेसो सेवा छयाम्कानो पीम् आना छेत्व पीक्याकाना केईका लन्ची मयाम्का।”

१९ खीक्‍काना शद्रक, मेशक ना अबेद्नगोपीका नबूकदनेसर हायाम् म्छूली काता, ना मूङ्‍कस् हेम् खम् सानीवा फात्‍ता। खीक्‍का खसा मूङ्‍क मीःम् भट्टी लाईस्पी तूवाकप्का नूक् गुणा दूङ् तीमीयानूम्व लचीना आज्ञा पीची,

२० ना खसा म्सेनास् तूवाकप्क खोलोप्का दूङ् राःरालोक सेनाचा शद्रक, मेशक ना अबेद्नगो छूईचीनूना तीप्चाप् मीःम् भट्टीपी होक्स्छोक्स्चीनूव पीकाना आज्ञा पीची।

२१ खीक्‍का मूङ्‍कस् दौरा, सुरुवाल, तप्‍पी ना बीन्‍नीपा तेई खाप्स्दीत्चीकलोङ् छूईचीना तीप्चाप् मीःम् भट्टीपी होक्स्छोक्स्ची।

२२ होङाबूम् आज्ञा हायाम् जरूरी तूवा, खन्सा होङाबूआ आज्ञा मक तोङ्ना मीःम् भट्टी हायाम् तात तूवाकसा मीलाम्छोआ शद्रक, मेशक ना अबेद्नगो खाईप् दोर्‌ची खोलोङ् हूयाना सीया।

२३ खीक्‍का शद्रक, मेशक ना अबेद्नगो मूङ्‍क सूप्पो हायाम् नम्‍लोना छूईम्दीम्पा तूवाकलोङ् तीप्चाप् मीःम् भट्टीपी छूवा।

२४ खीक्‍काना होङाबू नबूकदनेसरआ छाक्‍का छूक्‍तो हूरेप्‍तो जूकाना म्चाई पीप्ची ओरोपीकाना तत्ची, “ऊई केईया छूयूम्ना मीःपी होक्सूम्क मीस् सूप्पोङ् मायो?”

खोदोलो खचा ओरोपीकाना ङरी ख आन्ची, “एई के, होङाबूङा।”

२५ होसोङ् खसा ओरोपीका, “खोङ्‍नूम्खोङ्, मीःम् गोपी लीक्पो मीस् एक्सा-मेक्सा लाम्दूम्चाईक कोङा तूचोयो, मूङ्‍कस् मान्छूईम्पा ना मीःआ मान्हूईक दाते, ना मूङ्‍क चौथो क देऊताचीम् म्छातोङ्‍ ङेसे।”

२६ खीक्‍काना नबूकदनेसरआ तीप्चाप् मीःम् भट्टी तूवाकपीक लाम्स्को दोक्पी खाताना बतो ओरोपीका, “ए शद्रक, मेशक ना अबेद्नगो, खोलोप्का दूङ् रेप्‍तोक नीनाम्माम् सूसो मप्चे, पाखा लत्‍तानीना बान्‍नीव।”

खोदोलो शद्रक, मेशक ना अबेद्नगो मीःपीका लत्‍ताना पाखा बाना,

२७ खीक्‍का प्रान्तपीक चारतोप्ची, इलाकापीक अधिकारीची, देप्क हाकिमची, ना चाईपीप्ची मूङ्‍कचीम् बरबार बात्ल छूवा। खीक्‍का खचा खोङ्चीलो मीःआ मूङ्‍कचीम् गाम् ऊसो मान्मक तूवा, ना मूङ्‍कचीम् तोसम्सो मान्हूईक तूवा, खीक्‍का मूङ्‍कचीम् तेईसो मान्हूईक तूवा ना मूङ्‍कचीपी मीःम् म्मूर्‌सो ऊसो मान्तूक तूवा।

२८ खीक्‍काना नबूकदनेसरआ ओरोपीका, “शद्रकमी, मेशकमी ना अबेद्नगोमी नीनाम्माम् सायोचोङ्मा छूनूव; खसा म्होप्मी रीदाम् पोक् पोक्‍स्‍ना म्सूसो मप्ची छुटकारा पीची। मूङ्‍कचा नीनाम्मापी विश्‍वास मची ना होङाबूम् आज्ञा मानेई मान्मची, खीक्‍का खची होप्मी नीनाम्मा होम्येम्ना बीन्‍नीपा देऊताम् सूसो मम्पीका अथवा मूङ्‍क सेवा छोम्पीका बरू खची रीराम पीम् तयार छूवा।

२९ खन्सा कोङा ङ्‍क उर्दी मूचोयो: बीन्‍नीपा जाति अथवा बीन्‍नीपा रीङ् नेईप् मीचा शद्रक, मेशक ना अबेद्नगोमी नीनाम्माम् ऊल्‍लोङ्पी ऊची पीक्दोक, मूङ्‍कस् टुक्रा-टुक्रा मईचीना खोक्सोची ना मूङ्‍कचीम् खीम् गोङ्‌रूत्खाप् मदीतची, ऊदोईपीक्यालो ओरोना बीन्‍नीपा ऊक देऊतासो लेन्चामीम् दूरनो।”

३० खीक्‍काना होङाबूआ शद्रक, मेशक ना अबेद्नगो बेबिलोनमी प्रान्तपी देप् पदपी यूक्स्ची।

नबूकदनेसरआ म्सेमोपी ईबूम् सीछो तक

४

चारीदूमी खोलोपी तूप् म्खाल्-खाल्क रीङ् नेईप् जाति-जातिपीक मीस्चीपी नबूकदनेसर होङाबूपीका:

खाऊमा-खासेर्मा लो फलिफापलो छूनूव!

२ खोलोप्का दूङ् रेप्‍तोक नीनाम्माआ ओ लागी मक छाक्‍काक लक्मी तोक्पी लो चीन्‍नम् तोक्पीलो आन्‍नी ईम् तूलो कोङ् ओजीनये।

३ खम् चीन्‍न हायाम् देप् तूये,

खम् छाक्‍काक लक् हायाम् राःरालोक तूये!

खम् चारखम् सदैबरी तूप्चाप् चारखम् के,

ना खम् राःरा दूङ्पीका दूङ् सम्मो तूचाये।

४ कोङ् नबूकदनेसर, ओ सानीवा चानतो ना लाईप्छोप्-काईप्छोप् छूवोना ओ दरबारपी तूवोचोक तूवा।

५ कोङा ईबूम् ङ्‍क तोङ्‍क सेमो मोङू, मूङ्‍क सेमोआ कोङ् ओ कीम् लमीयो। कोङ् ओ तूस्कोपी ईम्सोचोक तूवो, ओ सानीवापी ताक कल्पना लो दर्शनआलो गर्दा कोङ् ओचारत्‍ता।

६ खन्सा मूङ्‍क सेमोम् अर्थ पोम् लागी बेबिलोनपी तूवाक खोलोङ् ज्ञानी वात्छास् ओ लाईस्पी ताम् आज्ञा पीयूची।

७ जादू मप्ची, मन्तर-तन्तर मप्ची, ज्योतिषीची ना जखाना खोप्ची ताकप्का, कोङा मूङ्‍कस् ओ सेमो ईयूची, खोदोलोई मूङ्‍कचा मूङ्‍क ओ सेमोम् अर्थ पोम् मान्दूर्‌ची।

८ दूङ् दोस्पी दानिएल ओ दोक्पी ता ना कोङा मूङ्‍क ओ सेमो ख ईयू। (मूङ्‍कम् नीङ् ओ देऊताम् नीङ् तोङ्‍कङ् बेलतसजर के, ना पवित्र देऊताचीम् आत्मा मूङ्‍कपी तूये।)

९ कोङा ओरोपीको, “ए बेलतसजर, जादू मप्चीम् देप्ङा, आम्पी पवित्र देऊताचीम् आत्मा तूये पीम् कोङा छेतो, ना आम् लागी ऊक रहस्यसो गार मान्तू। कोङा तूक सेमो ङ्‍कङ् के, ङ्‍कम् अर्थ कोङ् ईयोव।

१० कोङ् ओ तूस्कोपी दीसोखातोलो कोङा तूक दर्शन ङ्‍कङ् के: ओ लाईस्पी चारीदूम् रापी ईबूम् हायाम् देप् सीछो कोङा तूऊ। मूङ्‍क हायाम् रेप् तूवा।

११ मूङ्‍क सीछो देप् ना पोचीप् छूक्‍तो खाता ना मूङ्‍कम् म्छोआ नाम्छूई खूईयू, ना मूङ्‍क चारीदूम् नाक्‍का छोक्पाकासो दाता।

१२ मूङ्‍कम् म्बोऊ हायाम् ङालीनप् ना मूङ्‍कम् म्चो हायाम् देतो तूवा, ना मूङ्‍कपी खोलोमी लागी चाम् थक् तूवा। मूङ्‍कम् गोपी सोगोपाक पोसूस् बास् तूवादोङा, मूङ्‍कम् म्गेम्पी छोऊ तूवादोङा, मूङ्‍कपीका खोलोङ् प्राणीचा चाम् तदोङ्ची।

१३ “ओ तूस्कोपी दीसोखातोलो कोङा दर्शनपी ओ लाईस्पी ईल्पो पवित्र रीदाम् पोक् साराङ्‌गाप्‍तोका यूवाचाक तूऊ।

१४ मूङ्‍कसा ओरोसोतो बसाना ओरोपीका, ‘मूङ्‍क सीछो देत्दीत्व ना मूङ्‍कम् म्गेम् खोलोङ् रूप्दीत्व, मूङ्‍कम् म्बोऊ खोलोङ् रूक्स्दीत्व ना मूङ्‍कम् म्चो खोलोङ् सोवोरीस्दीत्व। खीक्‍का पोसूस् मूङ्‍कम् गीम्जूवापीका ना छोऊ मूङ्‍कम् गेम्पीका जून्खानूव।

१५ खोदोलोई सेल्‍आ लो काँसआलो खार्म् पा मूङ्‍कम् म्दोः लो म्साम्‍लो थाम्पूपी, रायीखापीक घाँसपीङ् तूनूव।

“‘नाम्तोक सोङ्‍गेर्वाआ मूङ्‍क चीनूव, ना मूङ्‍क चारीदूपीक घाँसपी पोसूस्का तूनूव।

१६ नूक्दोङ् मान्याईम् सम्मो मूङ्‍कम् सानीवा मीस्मी सानीवापीका फान्‍नूना पसूम् सानीवा छूनूव।

१७ “‘रीदाम् हाप्चा ङ्‍क निर्णय येईमीम्पा तूये, ना पवित्र मीचा ङ्‍क फैसला मस्क तूये। खन्सा चारीदूपीक खोलोङ् चारखम्पी खोलोप्का दूङ् रेप्‍तोक नीनाम्माआ हक् तोक्स्, ना खसा सोक्चीकस् लो मीस् तूकपीक खोलोप्का दूङ् लखेकस्लो मूङ्‍क चारखम्पी हक् तोम् पीयची पीम् म्सोम्‍लोक प्राणीचा छेत्चीनूव।’

१८ “कोङ् नबूकदनेसर होङाबूआ मोङूक सेमो ङ्‍कङ् के। ए बेलतसजर, हन्‍ना ङ्‍कम् अर्थ कोङ् ईयोव, ऊदोईपीक्यालो ओ चारखम्पी तूक ज्ञानी वात्छाचीप्क आसासो ङ्‍कम् अर्थ कोङ् ईम् दूरस्‍नो। खोदोलोई आना दूर, ऊदोईपीक्यालो पवित्र देऊताचीम् आत्मा आम्पी तूये।”

दानिएलआ सेमोम् अर्थ पक

१९ दानिएल (ख बेलतसजरसो मीयची) जीस्तातो सम्मो चीवोअखी, ना म्सानीवापी ऊची रीङ् मीन्‍ना ख कीसा। खन्सा होङाबूआ ख ओरोलअ, “ए बेलतसजर, सेमोआ लो मूङ्‍कम् अर्थआलो आन् चीवोआखानव।” खोदोलो बेलतसजरआ ओरोपीकाना ख ङरी आन्‍नू, “ए ओ रोबूङा, ङ्‍क सेमो आम् साछीमीचीम् लागी लो ङ्‍कम् अर्थ आम् ऊल्‍लोङ् मप्चीम् लागीलो छूवावादोक नवा।

२० आना आम् सेमोपी खोङ्‍क सीछो ङ्‍क तोङ्‍क तूवा: मूङ्‍क सीछो पतो खाताना हायाम् देप् ना पोचीप् छूवा, ना चारीदूपीक खोलोङ् मीचा तोम्मीना मूङ्‍क सीछोम् म्छोआ नाम्छूई काईयू;

२१ हायाम् ङालीनप् म्बोऊ लो हायाम् देतो म्चोलो तूवाकसा मूङ्‍कसा खोलोङ् चाम् पीदोङ्ची, ना सोगोपाक खोलोङ् पोसू गीम्जू मीदोङ्ची, ना मूङ्‍कम् म्गेम्पी नाम्तो पेर्प् तीप् छोऊमी योङ् तूवा।

२२ ए होङाबूङा, मूङ्‍क सीछो आन्ङा के। आन् हायाम् देप् ना हायाम् राःरालोक छूवाक तूये, आन् हायाम् देप् छूक्‍तो खाताना नाम्छूई सम्मोङ् तातेकाक तूये, ना आना चारीदूम् नाक्‍का चाखेम् सम्मोङ् चार तोक्स।

२३ “ए होङाबूङा, आना ईल्पो पवित्र रीदाम् हाप् साराङ्‌गाप्‍तोका ओरोपीक्‍तो दाली यूवाचाक तअ, ‘मूङ्‍क सीछो देत्‍ना मासेई मदीत्व, खोदोलोई रायीखापीक घाँसपी सेल्‍आ लो काँसआलो छूईम्पा म्दोः क होक्सीव, ना मूङ्‍कम् म्साम् क थाम्पूपीङ् रहेई छूनूव। खीक्‍का नाम्छूईतोक सोङ्‌गेर्वाआ मूङ्‍क चीनूव, मूङ्‍कम् लागी नूक्दोङ् मान्याईम् सम्मो मूङ्‍क सोगोपाक पोसूस् तोङ्‍क छूनूना लेन्चानूव।’

२४ “ए होङाबूङा, मूङ्‍कम् अर्थ ङ्‍कङ् के, ना खोलोप्का दूङ् रेप्‍तो तूप् नीनाम्माआ ओ रोबू होङाबूम् ऊल्‍लोङ्पी पीयाक आज्ञा ङ्‍कङ् के:

२५ आन् मीस्मी रापीका लात्दीते ना आन् सोगोपाक पोसूस्का ईदेप् तूये, लूपीआ तोङ्ना आना घाँस चय ना नाम्छूईतोक सोङ्‌गेर्वा आ आन् चीये। चारीदूपीक खोलोङ् चारखम्पी खोलोप्का दूङ् रेप्‍तोक नीनाम्माआ हक् तोक्स, ना खसा सोक्चीकस् मूङ्‍क चारखम्पी हक् तोम् पीयची पीम्ना छेईम् आन् नूक्दोङ् लागेई छूये।

२६ म्साम्‍लोक म्दोः होक्सीव पीम् आज्ञाम् अर्थ क ङ्‍कङ् के: साराङ्‌गाआ चारखम् तोक्स पीम् रीङ् आना स्वीकार मईकप्का, आम् चारखम् आन्‍ङा आन्छये।

२७ खन्सा ए होङाबूङा, कोङा पीन्‍नाक चाई रेम् लागी आन् मन्जूर छूवाव, नप् लक् मना मोऊ मम् होक्सीव ना अत्याचारपी छूवाकस् सम्तूमा मीचीना आम् होप्मी रई लक् होक्सीव। खीक्‍काना आम् फलिफाप छूम्चाम्सो दूर।”

सेमो पूरा छूवाक

२८ ङ्‍क खोलोङ् रीङ् नबूकदनेसर होङाबूपी पूरा छूवा।

२९ ईक्पोङ् नीस् लाः छूवाकप्का बेबिलोनपीक होङाबू म्होप्मी दरबारमी कौसीपी लाम्दूमाचालो,

३० खसा ओरोपीका, “ऊई ङ्‍क देप् बेबिलोन मायो, ङ्‍क कोङाङ् ओ होप्मी नीङ्मी साम्दीखा छूम् लागी हायाम् देप् ओ राःरालाम्पा होङाबू तूस्को थाऊ बानेई मूक मायो?”

३१ ङ्‍क रीङ् खम् ङःपीका लईम् मान्याईमोङ् साराङ्‌गाप्‍तोका ङ्‍क तोङ्‍क साल्म् यूवा, “नबूकदनेसर होङाबूङा, आम् लागी फैसला मम्पा तूये: आम्पीका आन् होङाबूम् छूम् हक् ङापाखाक तूये।

३२ आन् मीस्मी रापीका लात्दीते ना आन् सोगोपाक पोसूस्का ईदेप् तूये, लूपीआ तोङ्ना आना घाँस चय। चारीदूपीक खोलोङ् चारखम्पी खोलोप्का दूङ् रेप्‍तोक नीनाम्माआ हक् तोक्स, ना खसा सोक्चीकस् मूङ्‍क चारखम्पी हक् तोम् पीयची पीम्ना छेईम् आन् नूक्दोङ् लागेई छूये।”

३३ नबूकदनेसर होङाबूम् तोक्पी पीम्पा रीङ् दावाङ् पूरा छूवा। ख मीस्मी रापीका लात्दीत्ची ना खसा लूपीआ तोङ्ना घाँस चाम् थालेई मअ। खीक्‍का खम् तोसम् मूःमी मूई तोङ्‍क ना म्सेन् छोऊमी सेन् तोङ्‍क मान्छूम् सम्मो खम् गाम् नाम्छूईतोक सोङ्‌गेर्‌वाआ चीयाचा।

३४ मूङ्‍क नाम्‍लाम् यास्कोपी, कोङ् नबूकदनेसरआ ओ मूक्स् हतूना साराङ्‌गा हेम् खोङू, ना ओ नीऊ ता। खीक्‍का कोङा खोलोप्का दूङ् रेप्‍तोक नीनाम्माम् सायोचोङ्मा मूऊ, ना कोङा सदैबरी लेईप्चाप्मी साम्दी लो साम्दीखालो मूऊ।

आम् चारखम् हादेम्सो मान्याईप् चारखम् के,

ना खसा दूङ्पीका दूङ् सम्मो चारखम् तोक्स।

३५ चारीदूपीक खोलोङ् मीस् ऊनाऊक छूये।

साराङ्‍गाप्‍तोक राःरा लो चारीदूपीक मीस्लो

खसा लन्ची मईक तोङ्ना मय।

आसासो खम् हूः राप् दूरनो,

अथवा “आना ऊई मअ” पीक्ना आसासो ख तईम् दूरनो।

३६ ओ नीऊ ताक नाम्‍लापी, ओ चारखम्मी साम्दीखाम् लागी ओ साम्दी लो ओ गौरवलो ओपी आत्‍ताना ता। कोङ् चाईपीप्चा लो भारदारचालो कोङ् लाम् थालेईमो, ना कोङ् ओ होप्मी सिंहासनपी आत्‍तो ना लाईस्पीकप्कासो दूङ् देप् होङाबू छूवो।

३७ हन्‍ना कोङ् नबूकदनेसरआ साराङ्‍गाप्‍तोक होङाबूम् सायोचोङ्मा लो साम्दीखालो मूयो ना साम्दी दूयो, ऊदोईपीक्यालो खसा ऊई मय मूङ्‍क नप् मय, ना खम् खोलोङ् लक् नीयालोक तूये। खीक्‍का खसा नाम्दूखू मप्ची लखेक मम् दूरची।

बाराम्पी छाम्पा

५

बेलसजर होङाबूआ म्होप्मी ईक् हबऊ भारदारची ईबूम् देप् चाम्दूम् यची ना मूङ्‍कस्का खसा दाखमद्य दूङ्‍ङू।

२ दाखमद्य दूङ्चलो बेलसजर होङाबूआ म्होपा, म्भारदारचा, म्तोमाचा ना म्‍लूङ्माचा दाखमद्य दूम् लागी म्पा नबूकदनेसरआ यरूशलेमपीक नीनाम्मा दप्स्को खीम्पीका तात्क हाल्ङो लो नाम्छेर्‌बूम् रोङ्-रोदाम्‍लो मूङ्‍कपी ताईम् आज्ञा मअ।

३ खन्सा मूङ्‍कचा हाल्ङोम् रोङ्-रोदाम् तात्ची; मूङ्‍क रोङ्-रोदाम् क यरूशलेमपी तूवाक नीनाम्मा दप्स्को खीम्पीका तात्चीक तूवा, खीक्‍का होङाबूआ लो म्भारदारचालो, म्तोमाचा लो म्‍लूङ्माचालो मूङ्‍कपीका दूङ्ची।

४ मूङ्‍कचा दाखमद्य दूङ्चचीलो, मूङ्‍कचा हाल्ङोम् लो नाम्छेर्‌बूम्‍लो, काँसमी, सेलमी, सीङ्मी ना लूङ्मी देऊताम् सायोचोङ्मा मची।

५ होङाबूम् खीम्पी तूवाक लाबाई दईस्कोम् दोक्पी ईल्पो मीस्मी हूःम् छोक्छोमे छेकोक्छा खोछेत्‍ता ना कील्म्पा बाराम्पी छाम् थालेई मअ। मूङ्‍क छाप्चाप् हूः होङाबूआ खोङू।

६ होङाबूम् ङाली बेसार्‌वातोङ् ङेप् छूवा, ना मूङ्‍क हायाम् कीसा ना मूङ्‍कम् म्‍लोङ् वेरेमोक्स् योक्साना म्‍तूम्छी दोर्म् थालेई मअ।

७ होङाबूआ मन्तर-तन्तर मप्ची, ज्योतिषीची ना जखाना खोप्ची काछोमीची। खीक्‍का खसा बेबिलोनपीक मूङ्‍क ज्ञानी वात्छास् ओरोलची, “आस्कसाई ङ्‍क छाम्पा तूक नीय ना ङ्‍कम् अर्थ कोङ् ईयो, मूङ्‍क बैजनी तेई खाम्मीयो ना मूङ्‍कम् म्पईपी हाल्ङोम् सिक्री वाईमीयो ना मूङ्‍क चारखम्पीक तेस्रो ओरोदेप् चारखम् तोप् बानेई मूयो।”

८ खीक्‍काना होङाबूम् खोलोङ् ज्ञानी वात्छास् ता, खोदोलोई खचा मूङ्‍क छाम्पा रीङ् नीम् अथवा मूङ्‍कम् अर्थ होङाबू ईम् मान्दूर्‌ची।

९ खन्सा बेलसजर होङाबू दूङ्सार कीसा ना म्ङाली दूङ् बेसार्‌वातोङ् ङेप् छूक्‍तो खाता। खीक्‍का म्भारदारची चीवोअखीची।

१० होङाबूम् लो म्भारदारचीम्‍लो साल्म् येन्‍ना होङाबूमे चाम्दूम् चास्को कोठापी बाना ना खसा ओरोपीका, “होङाबू सदैबरी लेन्चानूव! आतालेई छूनव। ङ्‍क बेसार्‌वातोङ् ङेप् ङाली बानेई मनव।

११ आम् चारखम्पी पवित्र देऊताचीम् आत्मालोक ईल्पो मीस् तूये। मूङ्‍क मीस् आम् पाम् नाम्‍लापी देऊतापी तूवाक तोङ्‍क खोलोक रीङ् छेईम् सानीवालोक, ज्ञानलोक ना लूखूप्चीलोक तूवा। आम् पा नबूकदनेसर होङाबूआ मूङ्‍क मीस् जादूमप्चीम्, मन्तर-तन्तर मप्चीम्, ज्योतिषीचीम् ना जखाना खोप्चीम् लाम्‍लछा सोक्‍क तूवा।

१२ मूङ्‍क दानिएल नीङ् मीचीक मीस् तूवा; ख होङाबूआ बेलतसजर मीदोङू। होङाबूआ खपी हायाम् चलाख सानीवा, ज्ञान ना लूखूप्ची तक तूवा ना खसा सेमोम् अर्थ पोम्, अड्को वईम् ना गार समस्या समाधान मम्सो दूर्‌दोङू। खन्सा दानिएल काछव, ना खसा ङ्‍क बाराम्पी छाम्पा रीङ्मी अर्थ आन् ईये।”

१३ खन्सा दानिएल होङाबूम् लाईस्पी तात्ची, खीक्‍का होङाबूआ ख ओरोलअ, “ओ पा नबूकदनेसर होङाबूआ यहूदापीका कैद मना बाईचीकपीक ऊई आन् दानिएल मायो?

१४ आम्पी देऊताचीम् आत्मा तूथे, ना आन् खोलोक रीङ् छेईम् सानीवालोक, ज्ञानलोक ना हायाम् लूखूप्चीलोक मीस् तूथे पीम् कोङा येनूक तूये।

१५ ज्ञानी वात्छास् लो मन्तर-तन्तर मप्चीलो ङ्‍क बाराम्पी छाम्पा रीङ् नीम् लागी ना ङ्‍कम् अर्थ कोङ् ईम् लागी ओ लाईस्पी तात्ची। खोदोलोई मूङ्‍कचा ङ्‍कम् अर्थ पोम् मान्दूर्‌ची।

१६ खोदोलोई आना अर्थ पोम् ना गार समस्या समाधान मम् दूरथे पीम् कोङा येनूक तूये। आना ङ्‍क छाम्पा रीङ् नीम् ना ङ्‍कम् अर्थ पोम् दूरदोक, आन् बैजनी तेई खाम्मीये ना आम् पईपी हाल्ङोम् सिक्री वाईमीये ना आन् चारखम्पीक तेस्रो ओरोदेप् चारखम् तोप् छूये।”

१७ खीक्‍काना दानिएलआ होङाबू ओरोपीकाना ङरी आन्‍नू, “आम् हूक्छो आना आम्होपाङ् यूक्स्व ना आम् पूनाऊसो बीन्‍नीपास्ङा पीचीव। खोरोदोसो होङाबूम् लागी कोङा ङ्‍क बाराम्पी छाम्पा रीङ् नीयो ना ङ्‍कम् अर्थ पूयो।

१८ “ए होङाबूङा, खोलोप्का दूङ् रेप्‍तोक नीनाम्माआ आम् पा नबूकदनेसर हायाम् राःरालोक चारखम्, साम्दी-सायो, साम्दीखा ना गौरव पीयू।

१९ खसा ख खोलोप्का दूङ् रेप्‍तोक तूस्को पीकसा खची होप्-होप्मी रीङ् नेईप् खोलोङ् मीस् लो जातिलो खपीका कीसादोङा। होङाबूआ सेईम् लन्ची मक मीस् सेत्दोङू, लेन्चामीम् लन्ची मक मीस् लेन्चामीदोङू, देप् बानेई मम् लन्ची मक मीस् देप् मदोङू, ना चीमा बानेई मम् लन्ची मक मीस् चीमा मदोङू।

२० खोदोलोई होङाबूम् गोङ् लो सानीवालो नाम्दूखूआ लूङ्तो छोक् छूवाकप्का, ख होङाबूम् सिंहासनपीका हतेई मची ना खम् साम्दीखा खपीका हतेई छूवा।

२१ चारीदूपीक खोलोङ् चारखम्पी खोलोप्का दूङ् रेप्‍तोक नीनाम्माआ हक् मय, ना नीनाम्माआ सोक्चीक्स् मूङ्‍क चारखम्पी हक् तोम् पीयची पीम् मूङ्‍कसा मान्छेईक सम्मो मूङ्‍क मीस्मी रापीका लात्दीत्चीक तूवा ना मूङ्‍क पोसूम् सानीवा पीचीक तूवा; मूङ्‍क सोगोपा तूप् मोकोक्‍तीस्का तूवादोङा ना लूपीआ चईक तोङ्ना घाँस चदोङू; ना मूङ्‍कम् गाम् नाम्छूईतोक सोङ्‌गेर्‌वाआ चीदोङू।

२२ “खोदोलोई खम् म्छा, आन् बेलसजरआ ङ्‍क खोलोङ् रीङ् छेत्चनासो आम्होपा-आम्होप् लखेक मान्मन्ची।

२३ बरू साराङ्‍गाप्‍तोक रोबूम् ऊल्‍लोङ्पी पकाक तूये। आना नीनाम्मा दप्स्को खीम्पीका रोङ्-रोदाम् आम् दोक्पी बाईमीची, ना आना आम् भारदारचीका, आम् तोमास्का ना आम् लूङ्मास्का मूङ्‌क रोङ्-रोदाम्पीका दाखमद्य दूङ्‌ङू। आना नाम्छेर्‌बूमी ना हाल्ङोमी, काँसमी, सेल्मी, सीङ्मी ना लूङ्मी देऊताम् सायोचोङ्मा मअ; मूङ्‍क देऊताचा खची मूक्सासो तोम् दूरस्‍नो, खची नोबोआ येईम्सो दूरस्‍नो ना खची सानीवाआ बूजेई मम्सो दूरस्‍नो। खोदोलोई आन् रीराम पीप् ना आन् लाम् खोमीक् नीनाम्माम् साम्दी आना मान्मन्‍ना।

२४ खन्सा खसा बाराम्पी छाम् लागी हूः पोक्सू।

२५ “बाराम्पी छाम्पा ङ्‍क तोङ्‍क तूये:

मेने, मेने, टेकेल, पर्सिन

२६ “ङ्‍क रीङ्बऊमी अर्थ ङ्‌कस्ङा के:

मेने : नीनाम्माआ आम् चारखम्मी लेई ङीर्‌क तूये, ना मूङ्‍कम् अन्त मक तूये।

२७ टेकेल : आन् तूलपी जोखेई माक तूये, ना हाम्‍लोवाप् छूवाक तूये।

२८ पेरेस : आम् चारखम् हास्चीना मादी लो फारसीस्लो पीचीक तूये।”

२९ खीक्‍काना बेलसजरमी आज्ञापी दानिएल बैजनी तेई खाम्मीची। खीक्‍का म्पईपी हाल्ङोम् सिक्री वाईमीची, ना ख चारखम्पीक तेस्रो ओरोदेप् चारखम् तोप् के पीकाना खोलोङ् येईमीची।

३० मूङ्‍क सेपाङ् बेबिलोनीचीम् होङाबू बेलसजर सेत्ची।

३१ खीक्‍का मादी होङाबू दाराआ तूक्पोङ् नीस्दोङ् बाईलो मूङ्‍क चारखम् म्हूक्पी मअ।

दानिएल गूङ्‌गीनारमी खर्‌पी तेस्चीक

६

म्होप्मी चारखम्बरी चारतोम् लागी १२० जाना प्रान्तपीक देप् हाकिम सोम् दारा होङाबूआ निर्णय मअ।

२ मूङ्‍कस् तूवाक थेम्पीसो सूप्पो अध्यक्ष सोकू, मूङ्‍क सूप्पो तूवाकपी दानिएल ईल्पो तूवा। होङाबूम् लक्पी हानी छूनूनव पीकाना मूङ्‍क प्रान्तपीक देप् हाकिम खोलोङ् मूङ्‍क सूप्पो अध्यक्षचीम् हूक्पी यूक्स्ची।

३ दानिएलपी नप् आत्मा तूवाकसा खसा मूङ्‍क अध्यक्षचीम्पीका लो प्रान्तपीक देप्क हाकिमचीम्पीकालो दूङ् नप् लक् मना खोम। खीक्‍का होङाबूआ ख खोलोङ् चारखम्पीक चारतोप् बानेईमम् योजना मअ।

४ खन्सा अध्यक्षचा लो प्रान्तपीक देप्क हाकिमचालो दानिएलमी ऊल्‍लोङ्पी अभियोग तीम् लागी खसा सरकारी लक् मलो ऊचीई मान्‍नप् लक् मयो पीकाना खपी दोस् लाम् थालेई मची। खोदोलोई खचा खपी मूङ्‍क तोङ्‍क मान्‍नप् लक् ऊसो मान्छीप्ची, ऊदोईपीक्यालो ख विश्‍वासयोग्य तूवा, ना खपी ऊसो खोत लो बेईमानलो मान्तूक तूवा।

५ दूङ् दोस्पी मूङ्‍कचा ओरोपीका, “केईका ङ्‍क दानिएलमी ऊल्‍लोङ्पी अभियोग तीम् लागी, खम् नीनाम्माम् ललईमी तोक्पीका बीन्‍नीपा ऊपीसो दोस् तीम् दूराम्कानो।”

६ खन्सा अध्यक्षस् लो प्रान्तपीक देप्क हाकिमचीलो बात्ल छूवाना होङाबूम् दोक्पी खाता ना ओरोपीका, “दारा होङाबू सदैबरी लेन्चानूव!

७ चारखम्पीक अधिकृतची, प्रान्तपीक चारतोप्ची, इलाकापीक अधिकारीची, देप्क हाकिमची ना चाईपीप्ची खोलोङ् ङ्‍क रीङ्पी ईक् सानीवा छूवाक तूये: होङाबूआ ईबूम् आदेश मम्ना मूङ्‍क लागू मम् छूये; हन्‍ना सूक्पोङ् लेई सम्मो आन् होङाबूपीका बीन्‍नीपा देऊतापी अथवा मीस्पी वाङोम् मईचीदोक, ए होङाबूङा, मूङ्‍क तोङ्‍क मीस् गूङ्‌गीनारमी खरपी होम् छूये।

८ हन्‍ना ए होङाबूङा, ङ्‍क आदेश छाप्ना जारी मव, ना खारेज छूमान्दूर्प् मादीचीम् लो फारसचीम्‍लो ऐन तूक तोङ्ना ङ्‍क आदेश फात्नो।”

९ खन्सा दारा होङाबूआ ङ्‍क आदेश छाप्ना जारी मअ।

१० दानिएलआ ङ्‍क आदेश जारी छूवाक तूम् तकप्का, ख म्खीम्मी तोक्‍का तालाप्‍तो तूवाक कोठापी खाता; मूङ्‍क कोठापीक दादावा खोलोङ् यरूशलेम हेम् हीप्चीप् ना मूङ्‍क हल्म्दीम्पा तूवा। लाईस्पीक तोङ्नाङ् खसा लेईपी सूक्छेम् खून्जूलना नीनाम्मा ओलोनूव लोक्‍तो वाङोम् मदोङू।

११ खीक्‍काना मूङ्‍क खोलोङ् मीस् बात्ल छूवाना खाता, खीक्‍का दानिएलआ नीनाम्मापी बोन्छोलम् लागी वाङोम् मचक छीप्ची।

१२ खन्सा खस् होङाबूम् दोक्पी खाता ना खसा जारी मक आदेशमी तोक्पी ख ओरोलची, “ए होङाबूङा, ऊई हन्‍ना ताईक सूक्पोङ् लेई सम्मो आस्कसाई आम्नीपीका बीन्‍नीपा देऊतापी अथवा मीस्पी वाङोम् मय, मूङ्‍क गूङ्‍गीनारमी खरपी होम् छूये पीकाना आना ईबूम् आदेश जारी मक मायो?”

खोदोलो होङाबूआ ओरोपीकाना खस् ङरी आन्ची, “एई, मादीचीम् लो फारसीचीम्‍लो ऐन तूक तोङ्ना ङ्‍क आदेश खारेज छूम् दूरनो, मूङ्‍क आदेश फात्नो।”

१३ खीक्‍काना खचा होङाबू ओरोलची, “ए होङाबूङा, यहूदा छाप्कूवापीका कैद मस्‍ना तात्चीकपीक ईल्पो दानिएलआ आम्मी अथवा आना छाप्ना जारी मक आदेशमी वास्ता मईनो। खसा होसोङ्सो ऊलेईपी सूक्छेम् वाङोम् मय।”

१४ होङाबूआ ङ्‍क रीङ् येन्कप्का, ख हायाम् म्सानीवा चाईसा। खीक्‍का दानिएल लेन्चामीम् लागी खसा मीन्ताम् मअ ना नाम्कामाक सम्मो कोसीस मच।

१५ खीक्‍काना मूङ्‍क खोलोङ् मीस् बात्ल छूवाना होङाबूम् दोक्पी खाता ना ख ओरोलची, “ए होङाबूङा, मीन्मारो मव, मादीचीम् लो फारसीचीम्‍लो ऐन तूक तोङ्ना होङाबूम् ऊक आदेश अथवा उर्दीसो फाईम् दूराम्नो।”

१६ खन्सा होङाबूआ आज्ञा मअ, ना खचा दानिएल खाईचीना गूङ्‌गीनारमी खर् गोपी तेस्छोक्स्ची। खीक्‍का होङाबूआ दानिएल ओरोलअ, “आना सदैबरी म्सूसो मक आम् नीनाम्माआ आन् छुटकारा पीयानूव!”

१७ मूङ्‍क खर्‌मी म्ङःपी ईबूम् लूङ् तात्चीना यूक्स्ची, ना दानिएल मूङ्‍कपीका छूतेई छूम् तनूनव पीकाना होङाबूआ मूङ्‍क लूङ्पी म्होप्मी लालमोहर लो म्भारदारचीम् रीङ्‌कीमाम् छाप्लो तेसू।

१८ खीक्‍काना होङाबू म्होप्मी दरबारपी आत्‍ता ना म्‍लाईस्पी यूम्पा चाम् थक् मान्चामो तूवाचा ना ऊसो मनोरञ्जन मान्दीङ् खसा कोःअमीयू। खीक्‍का ख म्‍ईम्सो मान्ल।

१९ देत्छा साम्साम् कोदाताकलो ईतोतो होङाबू पकाना दावा-दावा गूङ्‌गीनारमी खर् दोक्पी खाता।

२० ख गूङ्‌गीनारमी खर् दोक्पी तातेकाकप्का, खसा दानिएल सोक् मतो ओरोपीकाना काछ, “ए दानिएल, लेईप्चाप् नीनाम्माम् सूसो मप्ङा, ऊई आना सदैबरी म्सूसो मक आम् नीनाम्माआ आन् गूङ्‌गीनारपीका लेन्चामीयायो?”

२१ खोदोलो दानिएलआ ओरोपीकाना ख ङरी आन्‍नू, “होङाबू सदैबरी लेन्चानूव!

२२ ओ नीनाम्माआ म्‍रीदाम् पोक् पोक्सू, ना खसा खोलोङ् गूङ्‌गीनारमी ङः दीदीतू। खीक्‍का मूङ्‍क गूङ्‌गीनारचा कोङ् ऊसो खेर् मान्वईङा, ऊदोईपीक्यालो खम् मूक्स्दूपी कोङ् दोस् मान्दीक तूवो। ए होङाबूङा, आम् लाईस्पीसो कोङा ऊसो गल्ती मूक मान्तू।”

२३ होङाबू हायाम् म्सानीवा चानना दानिएल गूङ्‌गीनारमी खर्‌पीका लाईम् आज्ञा पीची। खीक्‍का दानिएल गूङ्‌गीनारमी खर्‌पीका लात्चीलो, ख ऊसो खेर् मान्वोक तूवा, ऊदोईपीक्यालो खसा म्होप्मी नीनाम्मापी भरोसा मक तूवा।

२४ दानिएल फरेप् तीक् मीस् लाप्नूम्ना तात्नूम्व पीकाना होङाबूआ आज्ञा मअ ना मूङ्‍कस् खची तोमास्का खची छामाईचीका खोलोङ् मूङ्‍क गूङ्‌गीनारमी खर् गोपी तेस्छोक्स्ची। खीक्‍का मूङ्‍कस् गूङ्‌गीनारमी खर् गोपी मान्तान्तेमोङ् मूङ्‍कस् गूङ्‌गीनारआ छर्‌पान्खीचीना खची तूप्‍री-लोप्‍रीलोङ् ङायूम्छा चखीची।

२५ खीक्‍काना दारा होङाबूआ चारखम्पीक खची होप्-होप्मी रीङ् नेईप् मीस् लो जातिलो ङ्‍क तोङ्‍क छाप्ना हची:

“आम्नीपी हायाम् फलिफाप छूनूव!

२६ “कोङा ङ्‍क तोङ्‍क आदेश मूयो, ओ चारखम्पीक खोलोङ् मीस् दानिएलमी नीनाम्मापीका कीम् छूये ना खम् नीनाम्मा साम्दी दोम् छूये।

“ऊदोईपीक्यालो ख लेईप्चाप् नीनाम्मा तूये,

ना ख सदैबरी लेत्चाये।

खम् चारखम् मासेई छूनो,

खम् राःरा हाल्‍लोसो मत्‍नो।

२७ खसा छुटकारा पीया ना लेन्चा मीया;

खसा साराङ्‍गाप्‍तो लो चारीदूपीलो छाक्‍काक लक् मय।

खसा दानिएल गूङ्‌गीनारचीम् राःरापीका

छुटकारा पीक तूये।”

२८ ओरोना दारा होङाबूआ चारखम् तोक्स्क नाम्‍लापी लो फारसी कोरेस होङाबूआ चारखम् तोक्स्क नाम्‍लापीलो दानिएलमी फलीफाप छूवा।

दानिएलआ लीची पोसूम् तोक्पी दर्शन तक

७

बेबिलोनपीक होङाबू बेलसजरआ चार तोक्स्कम् लाईस्पीक दोङ्पी दानिएल म्तूस्कोपी दीसाखात्लो खसा सेमो लो दर्शनलो तअ। खीक्‍का खसा मूङ्‍क सेमोम् तोक्पी छाप्पू।

२ दानिएलआ ओेरोपीका, “दर्शनपी सेपा कोङा खोङूचोलो ओ लाईस्पी नाम्छूईतोक लीक् हेम्पीक हूक्‍आ देप् दीरीत्‍ती गक्चक तूवा।

३ ईबूम् आर्कोपीका फरक ङेप् लीची हायाम् देप् पोसू दीरीत्‍तीपीका लत्‍ता।

४ “लाईस्पी लत्‍ताक पोसू क गूङ्‍गीनार तोङ्‍क तूवा, ना मूङ्‍कम् म्‍लाप्‍तो मूमी तोङ्‍क तूवा। मूङ्‍कम् म्‍लाप्‍तो मान्थाईम् सम्मो कोङा खोङूचो, ना मूङ्‍क मीस् तोङ्ना नीच्‍ची म्‍लोङ्आ थाम्पूपीका पका ना मूङ्‍क ईल्पो मीस्मी गोङ् पीची।

५ “खीक्‍का ओ लाईस्पी दोस्रो पोसू तूवा, मूङ्‍क क मोक्स्तोङ् ङेसा। मूङ्‍क म्गाम्मी ईक् चाखेम्‍लाम्पा पक्चाक तूवा, ना मूङ्‍कम् म्काङ्मी रापी सूप्ची म्छेम् तूवा। मूङ्‍क ईबूम् साल्म्‍आ ओरो लचक तूवा: ‘पक्व ना चादूरकतोदी साः चव!’

६ “खीक्‍काना कोङा खोङू, ना मूङ्‍कपी ओ लाईस्पी तेस्रो पोसू तूवा; मूङ्‍क क नीङ्‌गालेतोङ् ङेसा। खीक्‍का मूङ्‍कम् म्दोस्पी छोऊमी तोङ्‍क लीची म्‍लाप्‍तो तूवा। मूङ्‍क पोसूम् लीची म्तोङ् तूवा, ना मूङ्‍क चारतोम् हक् पीची।

७ “खीक्‍काना सेपा दर्शनपी कोङा ओ लाईस्पी हायाम् देप्, ईकीम्‍लप् ना हायाम् राःरालोक चौथो पोसू तूऊ। मूङ्‍कम् हायाम् देप्-देप् सेलमी म्काङ् तूवा। मूङ्‍कसा म्होप्मी सीकार यूफूल्-यूफूल् मना चदोङू ना एत्क क म्‍लोङ्आ सीक्दोङू। लाईस्पीक पोसूचीप्का मूङ्‍क फरक तूवा ना मूङ्‍कम् ईक्पोङ् म्पीत्‍तो तूवा।

८ “कोङा मूङ्‍क पीत्‍तोम् तोक्पी मीन्ताम् मूचोलो, ओ लाईस्पी ईबूम् चीमा पीत्‍तो मूङ्‍क बीन्‍नीपा पीत्‍तोम् रापीका लीमाक तूवा; ना लाईस्पीक पीत्‍तो तूवाकप्क सूप्ची क मूङ्‍क चीमा पीत्‍तोम् लागी थाऊ खाली मम् लागी म्साम्‍लोङ् ऊल्ची। मीस्मी म्मूक्स् तोङ्‍कङ् मूङ्‍क चीमा पीत्‍तोम् म्मूक्स् तूवा, ना मूङ्‍कम् नाम्दूखू मम् रीङ् नेईप् म्ङः तूवा।

९ “कोङा खोङूचोलो,

“सिंहासन बोबूया,

ना सदैबरी लेईप्चाप् ईल्पो म्होप्मी सिंहासनपी तूवा।

खम् म्तेई नोङ् तोङ्‍क ओम्‍लोप् तूवा,

खम् म्तोसम् ऊन तोङ्‍क ओम्‍लोलोयोक तूवा।

खम् सिंहासनपी तीप्चाप् मीलाम्छो तूवा,

ना मूङ्‍कम् चक्‍कापी तीप्चाप् मीः तूवा।

१० खम् लाईस्पीका लत्‍ताक

मीःम् ईबूम् देप् योऊ बगेई छूवाचाक तूवा।

हबऊ-हबऊआ खम् सूसो मदोङ्ची;

ईक्पोङ् हबऊ गुणा ईक्पोङ् हबऊ खम् लाईस्पी थोरेपाक तूवा।

नीयाम् लागी अदालतमी बैठक तूवा,

ना सोक्सर खोलोङ् हला।

११ “मूङ्‍क पीत्‍तो नाम्दूखू मम् रीङ् नेन्चाकसा गर्दा कोङा मूङ्‍क खोङूचो। मूङ्‍क पोसू सेत्चीना मूङ्‍कम् म्गाम्-गूम् मासेई मस्‍ना मीलाम्छोपी मान्होन्छोस्क सम्मो कोङा खोङूचो।

१२ बीन्‍नीपा पोसूचीम् अधिकार ङाप्पाक तूवा, खोदोलोई जीस्तातोम् लागी मूङ्‍कस् लेईम्चाम् पीची।

१३ “सेपा कोङा दर्शनपी खोङू, ना मूङ्‍कपी ओ लाईस्पी नाम्छूईतोक मोम्मी साथपी यूवाचाक ईल्पो मीस्मी म्छा तोङ्‍क तूवा। ख मूङ्‍क सदैबरी लेईप्चाप्मी दोक्पी यूवा, ना खम् लाईस्पी खाईची।

१४ मूङ्‍क मीस्मी म्छातोङ्‍ ङेप् चारखम् तोम् हक्, साम्दीखा ना खोलोप्का दूङ् देप् राःरा पीची, ना खची होप्-होप्मी रीङ् नेईप् मीचा लो जातिचालो खम् आराधाना मची। खम् चारखम् तोम् हक् हाल्‍लोसो मान्याईप् तूये, मूङ्‍क हाल्‍लोसो मास्‍ना खात्नो। खम् चारखम् हाल्‍लोसो मासेई छूनो।

दानिएलमी दर्शनमी अर्थ

१५ “कोङ्, दानिएल, ओ आत्मापी कोङ् हायाम् ओ सानीवा चाईसा, ना कोङा तूक दर्शनआ कोङ् हायाम् कीसो।

१६ मूङ्‍कपी थोरेप्दीताकचीप्क ईल्पोम् दोक्पी कोङ् खातो ना मूङ्‍क खोलोङ् रीङ्मी आछीयाक अर्थ पव पीकोना कोङा मूङ्‍क बीन्‍ती मीयू।

खन्सा खसा कोङ् मूङ्‍क रीङ्मी अर्थ ईयो:

१७ “मूङ्‍क लीची देप् पोसूस् क चारीदूपी ताप् लीची चारखम् के।

१८ खोदोलोई खोलोप्का दूङ् रेप्‍तोक नीनाम्माआ म्होप्मी पवित्र मीस् म्चारखम् पीयची, ना दोस्का-दोस्का सम्मोकम् लागी मूङ्‍कचा हक् मईची।”

१९ खीक्‍काना कोङा मूङ्‍क चौथो पोसूम् आछीयाक अर्थ छेईम् लन्ची मूऊ; मूङ्‍क पोसू क सेलमी म्काङ्लोक ना काँसम् म्सेन्‍लोक बीन्‍नीपापीका आर्को खाल्कङ् ना हायाम् ईकीम्‍लप् तूवा; मूङ्‍क म्होप्मी सीकार यूफूल्-यूफूल् मप्ना चाप् ना एत्‍क क म्‍लोङ्आ सीक् पोसू तूवा।

२० कोङा मूङ्‍कम् तोङ्पी तूवाक ईक्पोङ् पीत्‍तोम् तोक्पी लो मूङ्‍कपीका लत्‍ताक आर्को पीत्‍तोम् तोक्पीलोसो छेईम् लन्ची मूऊ; मूङ्‍कम् लाईस्पी सूप्ची पीत्‍तो हूप्साक तूवा; मूङ्‍क पीत्‍तो बीन्‍नीपा पीत्‍तोप्का दूङ् पोचीप् दाता ना मूङ्‍कम् म्मूक्स् लो नाम्दूखू मम् रीङ् नेईप् म्ङःलो तूवा।

२१ कोङा खोङूचोलो, मूङ्‍क पीत्‍तोआ पवित्र मीस्मी ऊल्‍लोङ्पी जूम्‍लूक् मचक तूवा ना मूङ्‍कस् हारेई मचचीक तूवा।

२२ खीक्‍काना मूङ्‍क सदैबरी लेईप्चाप् ताना खोलोप्का दूङ् रेप्‍तोक पवित्र मीस्मी पक्छेपी नीया मअ, ऊदोईपीक्यालो मूङ्‍कस् चारखम् तोम् पीम् नाम्‍ला ताक तूवा।

२३ मूङ्‍कसा कोङ् ओरोना ईयो: “चौथो पोसू क चारीदूपी खोछेत्क चौथो चारखम् के। मूङ्‍क क बीन्‍नीपा चारखम्पीका आर्को खाल्कङ् छूये ना मूङ्‍कसा खोलोङ् चारीदू सीक्‍कना लूत्खीय।

२४ ईक्पोङ् पीत्‍तो क मूङ्‍क चारखम्पीका ताक ईक्पोङ् होङाबूस् के। खीक्‍काना लाईस्पीकप्का आर्को खाल्क, आर्को होङाबू ताये। मूङ्‍कसा लाईस्पीक सूप्पो होङाबूस् हारेई मईची।

२५ मूङ्‍क खोलोप्का दूङ् रेप्‍तोक नीनाम्माम् ऊल्‍लोङ्पी नेने ना खम् पवित्र मीस् अत्याचार मय ना तोकेई मम्पा नाम्‍ला ना ललई फाईम् कोसिस मय। खीक्‍का पवित्र मीस् सूक्दोङ् तूक् लाःm सम्मो मूङ्‍कम् हूक्पी पीदीतची।

२६ “खोदोलोई अदालतआ मूङ्‍कम् नीया मय, ना मूङ्‍कम् चारखम् मूङ्‍कप्का ङाप्पस्‍ना मासेई मईची।

२७ खीक्‍काना साराङ्‍गाम् गोपीक खोलोङ् चारखम्मी राःरा लो माहानतालो खोलोप्का दूङ् रेप्‍तोक नीनाम्माम् मीस्, अर्थात् पवित्र मीस् पीयची। खम् चारखम् हाल्‍लोसो मान्याईप् चारखम् छूये, ना खोलोङ् चारतोप्चा खम् आराधाना मईची ना खम् आज्ञा रेप्‍पची।”

२८ दर्शनमी यान्तेस्को ङ्‍कङ् के। कोङ्, दानिएल, ओ मीन्ताम्‍आ गर्दा हायाम् ओ सानीवा चाईसा, ना ओ ङाली बेसार्‌वातोङ्‍ ङेप् छूवा, खोदोलोई ङ्‍क रीङ् कोङा ओ सानीवापीङ् यूक्सूतू।

m 

७:२५ सूक्दोङ् तूक् लाः – अर्थात्, हिब्रू रीङ्पीनाम्‍ला, नाम्‍लाची ना आधा नाम्‍ला

दानिएलआ लूस्मी सारे लो बकालो दर्शनपी तक

८

कोङा लाईस्पीक दर्शन तूकप्का, बेलसजर होङाबूआ चारखम् तोक्स्क सूक् दोङ् बाईलो कोङ् दानिएलआ ईबूम् आर्को दर्शन तूऊ।

२ ओ दर्शनपी कोङा ओ होपा ओ होप् एलाम प्रदेशमी शूशनमी किल्‍लापी तोन्चूङ्; दर्शनपी कोङ् ऊलै मीचीक योऊमी चाखेम्पी तूवो।

३ कोङा खोङूलो ओ लाईस्पी योऊमी चाखेम्पी थोरेप्दीप् नीच्‍ची म्‍पीत्‍तोलोक ईबूम् लूस्मी सारे तूवा, ना मूङ्‍क नीच्‍ची पीत्‍तो ओरोरोबाईप् तूवा। ईबूम् पीत्‍तो आर्को पीत्‍तोप्का दूङ् बाईप् तूवा, खोदोलोई दूङ् बाईप्क पीत्‍तो क दोस्पी लीमाक तूवा।

४ मूङ्‍क लूस्मी सारेआ नाम्काम्स्को हेम्, योऊना हेम् ना योऊमेर हेम् थूङ्चक कोङा तूऊ। मूङ्‍कम् ऊल्‍लोङ्पी ऊक पोसूसो पोमान्दूर् ना मूङ्‍कम् राःरापीका आस्सो मान्‍लेई। मूङ्‍कसा ऊई मीना, खूङ्‍क तोङ्‍ङा मअ ना मूङ्‍क हायाम् देप् छूवा।

५ कोङा ङ्‍कम् तोक्पी मीनूचोलो, आचानक ईबूम् बका थाम्पू मान्खूस्सा चारीदू कोक्‍तो नाम्काम्स्कोलाम्पा बाना। मूङ्‍क बकाम् म्मूक्स्मी रापी ईबूम् हायाम् देप् पीत्‍तो तूवा।

६ मूङ्‍क बका कोङा तूक योऊमी चाखेम्पी थोरेप्दीताक नीच्‍ची म्पीत्‍तोलोक लूस्मी सारे तूवाक हेम् बाना ना मूङ्‍क हायाम् मूत्‍ता थूङ्‌ङू।

७ खीक्‍का म्छूलीआ पूङ् छूवाना मूङ्‍क बका लूस्मी सारे थूङ्‍ना नीच्‍चीङ् म्पीत्‍तो अत्दीत्क कोङा तूऊ। मूङ्‍क बकाम् ऊल्‍लोङ्पी पोम् मूङ्‍क लूस्मी सारे म्‍राःरा मान्दीक तूवा। मूङ्‍क बकाआ मूङ्‍क लूस्मी सारे बोहोपी पूल्दीस्दीतू ना मूङ्‍क सीक्‍कू, ना मूङ्‍कम् राःरापीका लूस्मी सारे छूतेई मम् आसासो मान्दूर्।

८ मूङ्‍क बका हायाम् देप् छूवा, खोदोलोई मूङ्‍क हायाम् राःरालोक छूवातोलो मूङ्‍कम् म्पीत्‍तो अता ना मूङ्‍कम् फाईपी नाम्छूईतोक लीची हूक् हेम् हीप्चीप् लीची हायाम् राःरालोक पीत्‍तो लीमा।

९ मूङ्‍क लीची पीत्‍तो तूवाकपीक ईबूम्पीका आर्को ईबूम् पीत्‍तो लीमा; मूङ्‍क पीत्‍तो चीमा तूवा, खोदोलोई योऊमेर हेम्, नाम्‍आप्स्को हेम् ना हायाम् ङालीनप् छाप्कूवा हेम् पतोखाताना हायाम् राःरालोक छूवा।

१० मूङ्‍क पतो खाताना साराङ्‌गाप्‍तोक सेनास् तूवाक सम्मो तातेका। खीक्‍का मूङ्‍कसा हेप् सोङ्‌गेर् चारीदूपी लेन्दातू ना मूङ्‍कस् म्‍लोङ्आ सीक्‍कू।

११ मूङ्‍कसा म्होपा म्होप्ङा चारतोप्‍तो देप् मन्ची। मूङ्‍कसा योबोरोबूम् लेई पीच्‍चीक बलिदान ङाप्‍पू, ना खम् दप्स्को खीम् अपवित्र मदीतू।

१२ मूङ्‍कसा विद्रोह मना पवित्र मीस्मी सेना लो लेई पीच्‍ची चारेईमम् बलिदानलो म्हूक्पी मअ। मूङ्‍कसा मक खोलोङ् लक्पी मूङ्‍क सफल छूवा, ना मूङ्‍कसा सत्य बोहोपू होलातू।

१३ खीक्‍काना कोङा ईल्पो पवित्र मीचा ओरोपीकाक येनू, ना आर्को पवित्र मीचा लाईस्पीक पवित्र मीस् ओरोलअ, “ङ्‍क दर्शन पूरा छूम् देई नाम्‍ला लागेई छूये अर्थात्, लेई पीच्‍चीक बलिदानमी तोक्पी, मासेई मप् विद्रोहम् तोक्पी, नीनाम्मा दप्स्को खीम्मी तोक्पी ना सेना म्‍लोङ्आ सीम् तोक्पी दर्शन पूरा छूम् देई नाम्‍ला लागेई छूये?”

१४ खसा कोङ् ओरोलो, “२,३०० यूपा लो देत्छालो लागेई छूये; खीक्‍काना नीनाम्मा दप्स्को खीम् होसोङ् अर्पण मईची।”

दर्शनमी अर्थ

१५ कोङ् दानिएलआ दर्शन खोतो मूङ्‍क बूजेई मम् कोशिश मूचोलो, मीस्मी ङालीपी ईल्पो ओ लाईस्पी थोरेपा।

१६ खीक्‍का कोङा ऊलैपीका ओरोपीकाना काछोक्साक मीस्मी साल्म् येनू, “ए गब्रिएल, ङ्‍क मीस् दर्शमी अर्थ ईव।”

१७ मूङ्‍क कोङ् थोरेपोतोक दोक्पी बानालो, कोङ् हायाम् ओ कीम्‍लना बोहोपू सन्सई छूवो। खीक्‍का मूङ्‍कसा कोङ् ओरोलो, “ए मीस्मी छाङा, दर्शनआ यान्तेस्को नाम्‍लाम् तोक्पी सङ्‍केत मय पीम् आना बूजेई मव।”

१८ मूङ्‍क कोङ्लो नेन्चालो, ओ ङाली बोहोपू तूवा ना कोङ् हायाम्सार ओईम् लना ईम्सोचोक तूवा। खीक्‍का मूङ्‍कसा कोङ् पतोना ओ लोङ्पी थोरेप्मीयो।

१९ खीक्‍का मूङ्‍कसा ओरोपीका, “छूलीम् नाम्‍लापी दोस्का ऊई छूये पीम्, कोङा आन् ईम् पीकोचोयोक तूये, ऊदोईपीक्यालो दर्शनआ तोकेई मम्पा यान्तेस्को नाम्‍लाम् तोक्पी पय।

२० आना तक मूङ्‍क नीच्‍ची म्पीत्‍तोलोक लूस्मी सारेआ मादीपीक होङाबू लो फारसपीक होङाबूलो जानेई मय।

२१ मूङ्‍क म्‍मूईआ नेप्खाप् बका क ग्रीसपीक होङाबू के, ना मूङ्‍कम् म्मूक्स्मी रापी तूवाक हायाम् देप् पीत्‍तो क ग्रीसपीक लाईस्पीक होङाबू के।

२२ मूङ्‍क अताक पीत्‍तोम् फाईपी लीमाक लीची पीत्‍तो क मूङ्‍कप्काङ् लत्‍ताक लीची चारखम् के, खोदोलोई लाईस्पीक चारखम्तो राःरालोक मूङ्‍क छूनो।

२३ “मूङ्‍कचा चारखम् तोक्सस्कम् दो-दोरीम्पी विद्रोह मप्चीम् दुष्‍ट वोर्वा हायाम् लोक्‍तो पतो खात्लो ईल्पो नाम्दूखू मप्, ना चूक्ली मलेप् होङाबू लत्‍ते।

२४ मूङ्‍क हायाम् राःरालोक छूये, खोदोलोई मूङ्‍क म्होप्मी राःराआ क मा। मूङ्‍कसा ईकीम्‍लप् मासेई छूम् तात, ना मूङ्‍कसा ऊई मय मूङ्‍कपी ख सफल छूये। मूङ्‍कसा हायाम् राःरालोक मीस् लो पवित्र मीस्लो मासेई मय।

२५ मूङ्‍कसा छल मईना सफलता तय ना म्होपा म्होप्ङा ओरोदेप् मीयान्ची। मीचा सुरक्षित छूक ललीयस्क नाम्‍लापी, मूङ्‍कसा ओरोसर्प् मीस् मासेई मईची ना खोलोप्का दूङ् देप् होङाबू नीनाम्माम् ऊल्‍लोङ्पी मूङ्‍क पके। खोरोदोसो मूङ्‍क मासेई छूये, खोदोलोई हेप् मीस्मी राःरालाम्पा क मा।

२६ “आन् पीयाक २,३०० यूपाकम् तोक्पीक लो देत्छाकम् तोक्पीकलो दर्शन आछीयाक तूये, खोदोलोई मूङ्‍क दर्शन मोहोर तेस्‍ना छीदीत्व, ऊदोईपीक्यालो मूङ्‍क हायाम् दोस्का-दोस्का छूक् रीङ्‍मी तोक्पी तूये।”

२७ कोङ्, दानिएल, हायाम् गलेई छूवो ना जीस्तातो तूकोना दीसोखातो। खीक्‍काना कोङ् पकोना होङाबूआ मम् लक् मस् खातो। दर्शन तूकसा कोङ् चीवोओखो, ना कोङा मूङ्‍क बूजेईङा मान्दूर्‌ङा।

दानिएलआ वाङोम् मक

९

अहासूरसमी म्छा मादी वंशपीक दारा बेबिलोनीया चारखम्पीक होङाबू छूवा।

२ खसा चारखम् तोक्स्कम् लाईस्पीक दोङ्पी योबोरोबूआ यर्मिया खारीबोपो पीक योबोरोबूम् रीङ्बऊ तोङ्ना, नूक्पोङ् दोङ् सम्मो यरूशलेम योछोगस्खाते पीम् धर्मसूम्बऊपीका कोङ् दानिएलआ बूजेई मूऊ।

३ खन्सा माईस् तूतो लूक्स्पा खाप्सू ना छूबूई वातूना वाङोम् लो बीन्तीलो मतो कोङा रोबू नीनाम्मा हेम् ओ ङाली हीक्सू।

४ कोङा वालूम्मा मतो योबोरोबू ओ नीनाम्मापी वाङोम् मूऊ:

“ए रोबू, आन् खोलोप्का दूङ् देप् ना खोलोआ कीम् पर्ने नीनाम्मा तूये! आन् सम्तूमा मीक् ना आम् आज्ञा रेप् खोलोङ्पी आना सम्तूमाम् करार पूरा मय।

५ खोदोलोई केईका मोऊ मम्काक तूये ना गल्ती मम्काक तूये। केईका दुष्‍ट छूयीकाना विद्रोह मम्काक तूये; केईका आम् आज्ञा लो आम् धार्मिक नियमलो रेम् होक्सूयूम्काक तूये।

६ केईका आम् सूसो मप् खारीबोपोचीम् रीङ्‍पी सानीवा मान्मम्का; मूङ्‍क खारीबोपोस् आम् नीङ्पी ओखी होङाबूस्का, ओखी लाम्‍लछास्का, ओखी खूक्‍सू-खूलूस्का ना छाप्कूवापीक खोलोङ् मीस्चीका नेनाक तूवा।

७ “रोबू, आन् धर्मी तूये, खोदोलोई केईका आन् विश्‍वासघात माकसा खोलोङ् छाप्कूवापी छाछापूत्‍ता छूयीकाना दोक्पी लो छूबूरीपीलो तूप्, केईका यहूदापीक, यरूशलेमपीक ना इस्राएलपीक मीस् ङईम्पी छूयीकाक तूये।

८ ए योबोरोबूङा, केईका ओखी होङाबूस्का, ओखी लाम्‍लछास्का ना ओखी खूक्सू-खूलूस्का ङईम्पी छूयीकाक तूये, ऊदोईपीक्यालो आम् ऊल्‍लोङ्पी केईका मोऊ मम्काक तूये।

९ केईका रोबू ओखी नीनाम्माम् ऊल्‍लोङ्पी विद्रोह मप् छूयीकाक तूये, खोरोदोसो ख ओखी सम्खे मीक् ना छेमा पीप् तूये।

१० केईका योबोरोबू ओखी नीनाम्माम् आज्ञा रेपूम्काक मान्तू ना खम् सूसो मप् खारीबोपोचीलाम्पा पीम्पा नियमसो रेपूम्काक मान्तू।

११ आम् आज्ञा रेम् मानेई मान्मस्‍ना खोलोङ् इस्राएलआ आम् ललई गस्चीक तूये ना आम्पीका छूबूरी छूवाक तूये।

“खन्सा नीनाम्माम् सूसो मप् मोशाम् ललईपी छाम्पा साराप् लो दण्डलो खोलोङ् ओखीपी तात्‍ताक तूये, ऊदोईपीक्यालो आम् ऊल्‍लोङ्पी केईका मोऊ मम्काक तूये।

१२ ओखीपी हायाम् देप् नीछीमा तात्ना ओखी ऊल्‍लोङ्पी लो ओखी चारतोप्चीम् ऊल्‍लोङ्पीलो नेनाक रीङ्बऊ आना पूरा मक तूये। नाम्छूईगोपी हाल्‍लोसो मान्मम्पा वोर्वा आना यरूशलेमपी मक तूये।

१३ मोशाम् ललईपी छाम्पा तूक तोङ्ना ङ्‍क खोलोङ् नीछीमा ओखीपी ताक तूये, खोरोदोसो ओखी मोऊपीका आत्‍तीकाना आम् सत्यतापी सानीवा मम्काना केईका योबोरोबू ओखी नीनाम्माम् सम्तूमा लामूम्काक मान्तू।

१४ ओखीपी नीछामा ताईम् लागी योबोरोबू तयार छूवा, ऊदोईपीक्यालो योबोरोबू ओखी नीनाम्मा खसा मईक खोलोङ् लक्पी धर्मी तूये; खोरोदोसो केईका खम् आज्ञा मान्‍रेम्यीकाक तूये।

१५ “ए रोबू ओखी नीनाम्माङा, आना आम् होप्मी मीस् हायाम् राःरालोक आम् हूःआ मिश्र छाप्कूवापीका लात्चीना बाईची ना एसेक लेई सम्मो आम् नीङ् थम्पूर यूक्स्क तूये। खोदोलोई केईका मोऊ मम्काक तूये, ना केईका रई लक् मम्काक तूये।

१६ ए रोबू, आम् धार्मिक लक् तोङ्ना आना यरूशलेमपीका आम् छूली हतेई मव। ङ्‍क क आम् सहर, अर्थात् आम् पवित्र कोम् के। ओखी मोऊआ लो ओखी खूक्सू-खूलूचीम् अपराधआलो गर्दा यरूशलेम लो आम् मीस्लो ओखी बरबारपीक खोलोङ् मीचा सेस्वा मीचीक तूये।

१७ “हन्‍ना ए ओखी नीनाम्माङा, कोङ् आम् सूसो मप्मी वाङोम् लो बीन्तीलो येन्व। ए रोबू, आना आम् नीङ्मी खातीर योछोगप्खाप् नीनाम्मा दप्स्को खीम् सम्खे मीव।

१८ ए नीनाम्माङा, आम् नोबो तास्व ना आम् मूक्स् हल्व ना आम् नीङ्पीका खोलोआ छेत्‍तस्क ङ्‍क योछोगप्खाप् सहर खोङ्व। केईका धर्मी तूयाका पीक्याकाना मा, खोदोलोई आन् हायाम् सम्खे मीक् तूकसा केईका बीन्‍ती मम्काक तूये।

१९ ए रोबू, येन्व! ए रोबू, छेमा पीयीकाव! ए रोबू, येन्व ना लक् मव! ए ओ नीनाम्माङा, आम् नीङ्मी खातीर ङ्‍क लक् दावा मव, ऊदोईपीक्यालो आम् सहर लो आम् मीस्लो आम् नीङ्लाम्पा काछोम्पास् के।”

नूक्पोङ् “फाईवेई”

२० कोङा ओ होप्मी मोऊ लो ओ इस्राएली जातिम् मोऊलो स्वीकार मतो, खम् पवित्र कोम्मी लागी योबोरोबू ओ नीनाम्मापी वाङोम् लो बीन्तीलो मूचोक तूवा।

२१ कोङा वाङोम् मूचोलो, लाईस्पीक दर्शनपी कोङा तूक मूङ्‍क मीस् गब्रिएल यूपाक बलिदानमी नाम्‍लापी हायाम् मूत्‍ता पेराना ओ दोक्पी ता।

२२ मूङ्‍कसा कोङ् आज्ञा पीयो ना ओरोपीका, “ए दानिएल, ओदोलो कोङ् आन् आत्मापीक ज्ञान लो बूजेईमम् राःरालो पीस् तोक के।

२३ आना वाङोम् मकलो ईतोङ् नीनाम्माआ आन् ङरी आना। मूङ्‍कम् तोक्पी कोङा आन् ईम् लागी कोङ् तोक के, ऊदोईपीक्यालो आन् हायाम् साम्दी दोम् खाईप् तूये। खन्सा आना सानीवा मना रीङ्बऊ येन्व ना दर्शन बूजेई मव:

२४ “आम् जातिम् तोक्पी लो आम् पवित्र सहरमी तोक्पीलो नीनाम्माआ नूक्पोङ् ‘फाईवेई’ तोकेई मक तूये। ङ्‍क नाम्‍ला अपराध खतम मम् लागी, मोऊ मासेई मम् लागी, मोऊ छेमाम् लक् मम् लागी, सदैबरी तूप्चाप् धार्मिकता ताईम् लागी, दर्शन लो खारीबोलो मोहोर तेम्ना छीम् लागी ना खोलोप्का दूङ् पवित्र तूस्को अभिषेक मम् लागी छूये।

२५ “ङ्‍क छेत्व ना लेस्व: यरूशलेम होसोङ् बोबूईम् लागी ङ्‍क आदेश जारी छूवाक नाम्‍लापीका अभिषेक मम्पा ईल्पो चारतोप् मान्ताम् सम्मो नूक् ‘फाईवेई’ ना तूक्पोङ् नीस् ‘फाईवेई’ छूये। सहरपी लाम् बोबूईयची ना सुरक्षाम् लागी सहरमी बरबार खूलूम् फूत्‍तची, खोदोलोई ङ्‍क नाम्‍ला क दूक्वाम् नाम्‍ला छूये।

२६ तूक्पोङ् नीस् ‘फाईवेई’ दोस्पी मूङ्‍क अभिषेक मम्पा चारतोप् सेतची ना खपी ऊसो रहेई छूनो। ईल्पो चारतोप् ताये ना मूङ्‍कम् सेनाचा मूङ्‍क सहर लो नीनाम्मा दप्स्को खीम्‍लो मासेई मईची। खोदोलोई मूङ्‍क चारतोप् सोक्वा मोर्‌वालोङ् मासेई छूये। नीनाम्माआ तोकेई मक तोङ्ना बिनाश क जूम्‍लूक् यात्क सम्मोङ् छूचाये।

२७ ओरोसर्प् चीका ईक् ‘फाईवेई’ मी लागी मूङ्‍कसा ईबूम् करार पक्‍का मय। ‘फाईवेई’ मी रापी मूङ्‍कसा बलिदान लो चाचोदाम्‍लो चारेई मम् लक् रोकेई मय। खीक्‍का नीनाम्माआ आदेश मक यान्तेस्को मूङ्‍कपी मान्ताम्‍लाम् सम्मो, मूङ्‍कसा नीनाम्मा दप्स्को खीम्मी ईक् भागपी मासेई मप् ईजेर्म् लप् थक् बोबूईय।”

दानिएलआ ईल्पो मीस्मी दर्शन तक

१०

फारसपीक होङाबू कोरेसआ चारखम् तोक्स्क सूक् दोङ् बाईलो दानिएलआ (ख बेलतसजरसो मीदोङ्ची) ईबूम् दर्शन तअ। मूङ्‍क दर्शनपीक रीदाम् आछीयाक तूवा ना मूङ्‍क दर्शन ईबूम् देप् जूम्‍लूक्मी तोक्पी तूवा। मूङ्‍क रीदाम्मी अर्थ खसा दर्शनपी तक तूवा।

२ मोन्तोलो कोङ् दानिएल सूक् फाईवेई सम्मो सोक् मतो तूवोचो।

३ कोङा ऊसो चानप् चाम् थक् मान्चाङा, ना साः लो दाखमद्यलो ऊसो ओ ङःपी मान्तोङा, ना सूक् फाईवेई मान्याईम् सम्मो कोङा जैतूनमी तेल ओ ङोबोपी लो ओ तोसम्पीलो मान्तेङा।

४ लाईस्पीक लाःमी नीस्पोङ् लीक् लेईक लेईपी देप् टाइग्रिस योऊमी चाखेम्पी कोङ् थोरेपोतोक तूवा,

५ कोङा थोम्‍ला खोङूलो ओ लाईस्पी म्छूम्‍रीपी हायाम् नप् हाल्ङोम् पेटी मप्दीप्ना खोऊसीम् तेई खाम्दीप् ईल्पो मीस् तूऊ।

६ मूङ्‍कम् गाम् पीतमणि तोङ्‍क लाङ्लाङ्‍योक तूवा, मूङ्‍कम् ङाली बाक्स् केत्क तोङ्‍क तूवा, मूङ्‍कम् म्मूक्स् तीप्चाप् कार्क् तोङ्‍क तूवा। खीक्‍का मूङ्‍कम् म्हूः लो म्‍लोङ्लो कालामोक्स् तीप्चाप् काँस तोङ्‍क ना मूङ्‍कम् म्साल्म् क ओरोसर्प् मीस्मी साल्म् तोङ्‍क तूवा।

७ कोङ् दानिएलआङाङ् ङ्‍क दर्शन तूऊ। कोङ्लो तूप् मीचा मूङ्‍क दर्शन मान्तोक्ची, खोदोलोई मूङ्‍कस् हायाम् कीसाना जूका ना सूल्न्ची।

८ खन्सा कोङा मूङ्‍क हायाम् देप् दर्शन खोङूचोलो कोङ् ओ हाल्‍लाङ् छूवो। ओपी ऊसो राःरा बाँकी रहेई मान्छू, ओ ङाली आसासो मान्छेईप् छूवा ना कोङ् हायाम् कमजोर छूवो।

९ खीक्‍काना मूङ्‍क नेनाक कोङा येनू ना कोङा मूङ्‍कम् रीङ् येनूचोतोङ्, कोङ् हायाम् ओ ईम्‍लना बोहोपू बप्फेम्ना ईम्सोचो।

१० ईबूम् हूःआ कोङ् पतो ना कोङ् ओ कीम्मा योक्सोचोलो ओ हूःआ लो ओ तूम्छीआलो तीन्चीमीयोना पोमीयो।

११ खीक्‍का मूङ्‍कसा ओरोपीका, “दानिएल, आन् हायाम् साम्दी तोक् मीस् के। कोङा आन् ईम् पीकोक रीङ्बऊपी आना नम्‍लो मीन्ताम् मव, ना थोरेप्व, ऊदोईपीक्यालो नीनाम्माआ कोङ् आम्पी पोक्सोक तूये।” मूङ्‍क कोङ्लो नेन्चातोङ्, कोङ् ओ कीम्मा वेरेमोक्स् योतो थोरेपोलातो।

१२ मूङ्‍कसा होसोङ् ओरोपीका, “कीनव दानिएल, आना आम् सानीवा आम् होप्मी लूखूप्ची हेम् मक ना आन् आम् नीनाम्माम् लाईस्पी आम् होपा आम्होप् लखेक मन्चीक लाईस्पीक लेईयीकाङ् आम् रीङ् नीनाम्माआ येन्क तूवा, ना कोङ् मूङ्‍क रीङ्मी ङरी आईस् तोक के।

१३ खोदोलोई फारसपीक चारतोप्‍आ नीस्पोङ् ईक् लेई सम्मो ओ ऊल्‍लोङ् मअ। खीक्‍काना दूङ् देप्क ईल्पो नीनाम्माम् रीदाम् पोक् ईल्पो मिखाएल कोङ् बोम्छोम् लागी ता, ऊदोईपीक्यालो फारसपीक होङाबूलो कोङ् मूङ्‍कपीङ् रोकेई छूवोक तूवा।

१४ हन्‍ना दोस्का आम् मीस्पी ऊई तालाते पीम्ना ईम् लागी कोङ् आम् दोक्पी तोक तूये, ऊदोईपीक्यालो दर्शन क दोस्का ताप् नाम्‍लाम् तोक्पी तूये।”

१५ मूङ्‍कसा कोङ् ओरोलोचोलो कोङा ओ तोङ् कूप्सू ना कोङ् मान्‍नेईप् छूवोखातो।

१६ खीक्‍का मीस्तोङ् ङेप् ईल्पोआ ओ ङचसू पत्‍तू, ना कोङा ओ ङः हतूना नेईम् थालेई मूऊ। ओ लाईस्पी थोरेप्दीप् कोङा ओरोपीको, “ए ओ रोबूङा, दर्शनमी कारणआ गर्दा कोङ् हायाम् सोक्पी छूवोना ओ सऊना-पऊक छूवो।

१७ ए ओ रोबूङा, कोङ् आम् सूसो मप्, कोङा ऊतोङ्नाई आन्लो रीङ् मम् दूरोनाई? ओ सऊबल खालेताक तूये ना कोङा ओ सोम् फेरेई मम्सो दूरोनो।”

१८ होसोङ् मूङ्‍क मीस्तोङ्‍ ङेप्‍आ कोङ् पतोना सऊबल पीयो।

१९ खीक्‍का मूङ्‍कसा ओरोपीका, “ए खोलोप्का दूङ् साम्दीलोक मीस्ङा, कीनव। आम्पी खाऊमा-खासेर्मा छूनूव! आन् हायाम् राःरालोक छूवाव, आन् हायाम् राःरालोक छूवाव।”

मूङ्‍क कोङ्लो नेनाकप्का, कोङा सऊबल तूऊ ना ओरोपीको, “ए ओ रोबूङा, नेन्व, ऊदोईपीक्यालो आना कोङ् सऊबल पीयोक तूये।”

२० खन्सा मूङ्‍कसा ओरोपीका, “कोङ् ऊदोई आम्पी तोकई, खूङ्‍क आना छेत्‍तयो? फारसपीक चारतोप्मी ऊल्‍लोङ्पी जूम्‍लूक् मम् लागी कोङ् दावाङ् आत्‍तोना तोयो, ना कोङ् खातोकप्का, ग्रीसपीक चारतोप् ताये;

२१ खोदोलोई सत्यम् सोक्सरपी ऊई छाम्पा तूये, मूङ्‍क कोङा आन् लाईस्पी ईयान्‍ना। कोङ् बोम्छोम् लागी इस्राएलमी रूसो मप् नीनाम्माम् रीदाम् पोक् मिखाएलपीका बीन्‍नीपा आस्सो मान्तू।”

११

“मादीपीक दारा होङाबूआ चारखम् तोक्स्कम् लाईस्पीक दोङ्पी ख बोम्छोम् लागी लो खम् रूसो मम् लागीलो कोङ् पको।

योऊमेर हेम्पीक लो योऊना हेम्पीलो होङाबूस्

२ “हन्‍ना कोङा आन् आछीयाक रीङ् ईयान्‍ना: फारसपीक बीन्‍नीपा सूप्पो होङाबूस् खोछेत्‍ते, खीक्‍काना मूङ्‍कचीप्का दूङ् होङ्‌पोक् आर्को चौथो होङाबूसो लत्‍ते। ख म्होप्मी दाचाम्‍लाम्पा हायाम् राःरालोक छूकप्का, खसा ग्रीस चारखम्मी ऊल्‍लोङ्पी खोलोङ् चप्सची।

३ खीक्‍काना ईल्पो हायाम् राःरालोक होङाबू लत्‍ते; मूङ्‍कसा म्होप्मी हायाम् देप् राःरालो चारखम् तोक्स ना म्होपा मीन्कतोङ् मय।

४ मूङ्‍क हायाम् राःरालोक छूकप्का, मूङ्‍कम् चारखम् टुक्रा-टुक्रा छूये ना नाम्छूईतोक लीक् हेम्पी तूक हूक् हेम् हास्‍ना लीची चारखम् छूये। खोदोलोई मूङ्‍क चारखम्पी मूङ्‍कम् छामाईचा चारखम् तोम् तयस्‍नो, ना मूङ्‍क लीची चारखम् मूङ्‍कम् चारखम् तोङ्‍क राःरालोक छूनो, ऊदोईपीक्यालो मूङ्‍कम् चारखम् म्साम्‍लोङ् देले ना बीन्‍नीपाचीम् हूक्पी छूये।

५ “योऊमेर हेम्क होङाबू हायाम् राःरालोक छूये, खोदोलोई मूङ्‍कम् सेनापतिस् तूकप्क ईल्पो मूङ्‍कप्का दूङ् राःरालोक छूये ना देप् राःरालो मूङ्‍कसा म्होप्मी चारखम्पी चार तोक्स।

६ जीस्तातो दोङ् दोस्पी योऊमेर हेम्क होङाबू लो योऊना हेम्क होङाबूलो बूम्-बूम् छूये। खीक्‍का ईबूम् सन्धि मम् लागी योऊमेर हेम्क होङाबूम् मेकछा योऊना हेम्क होङाबू तूकपी खाते, खोदोलोई मूङ्‍कसा मम् पीक्‍क सन्धि सफल छूनो, ना म्पाम् राःरासो पोचीङ्‌ङनो। खीक्‍का मूङ्‍क नाम्‍लापी मूङ्‍क होङाबूम् मेकछा, मूङ्‍कम् रूसो मप्ची, मूङ्‍कम् म्पा ना मूङ्‍क समर्थन मप्ची खोलोङ् सेतची।

७ “मूङ्‍क होङाबूम् मेकछाम् वंशपीका ईल्पो योऊमेर हेम्‍क होङाबू छूये। मूङ्‍कसा म्होप्मी सेनास् खाईयना योऊना हेम्क होङाबू आक्रमण मय ना मूङ्‍क होङाबूम् किल्‍ला गोपी वोङे ना जूम्‍लूक् मईना कोक्से।

८ मूङ्‍कसा मूङ्‍कचीम् देऊता, मूङ्‍कचीम् सेल्मी ङोङोक्छे, मूङ्‍कचीम् नाम्छेर्‌बूम् लो हाल्ङोम्‍लो हायाम् दाम् परेई छूक् चूम्सोस्सो म्हूक्पी मय ना मूङ्‍क खोलोङ् मिश्र छाप्कूवापी खाईय। जीस्तातो दोङ्मी लागी मूङ्‍कसा योऊना हेम्क होङाबू आक्रमण मम् होक्सीय।

९ खीक्‍काना योऊना हेम्क होङाबूआ योऊमेर हेम्क होङाबूम् चारखम् आक्रमण मईना म्हूक्पी मय, खोदोलोई मूङ्‍क क म्होप्मी छाप्कूवापीङ् आत्‍ते।

१० मूङ्‍कम् म्छास् जूम्‍लूक् मम् लागी तयार छूये ना हायाम् देतो सेनास् बात्ल मईची, ना आसासो राप्मान्दूर्प् बल्वा तोङ्ना मूङ्‍कस् कोतो खची साछीमीचीम् किल्‍ला सम्मोङ् जूम्‍लूक् मतो खाते।

११ “खीक्‍काना योऊमेर हेम्क होङाबू म्छूली कात्ना योऊना हेम्क होङाबूम् ऊल्‍लोङ्पी जूम्‍लूक् मम् लागी ओरोसर्प् सेना खाईयना खाते, खोदोलोई मूङ्‍क म्सेनास्का सते।

१२ मूङ्‍क सेनास् लापना खाईयकप्का, योऊमेर हेम्‍क होङाबूआ नाम्दूखू मईना हबऊपीका दूङ्देतो मीस् सेतची, खोरोदोसो ख जीस्तातोम् लागीङाङ् कोक्से।

१३ ऊदोईपीक्यालो योऊना हेम्क होङाबूआ लाईस्पीकप्का दूङ्सर्प् सेना तयार मय ना जीस्तातो दोङ् दोस्पी ख जूम्‍लूक् मम् जूम्‍लो वेप्दीप् ओरोसर्प् सेनास् खाईयना जूम्‍लूक् मस् खाते।

१४ “मूङ्‍क नाम्‍लापी ओरोसर्प् मीस् योऊमेर हेम्क होङाबूम् ऊल्‍लोङ्पी पके। ङ्‍क दर्शन पूरा मम् लागी आम् होप्मी जातिस् तूकपीकाङ् विद्रोह मप् मीस् लत्‍ते खोदोलोई मूङ्‍कस् सफल छूनो।

१५ खीक्‍काना योऊना हेम्क होङाबू ताये ना छेम्सी बोङना पर्खालआ ऊर्म् पा सहर म्हूक्पी मय। खीक्‍का योऊमेर हेम्क सेना मूङ्‍कलो जूम्‍लूक् मम् राःरा मान्दीक छूये, मूङ्‍कचीम् खोलोप्का दूङ् नप् जूम्‍लूक् मप्चासो जूम्‍लूक् मम् दूरस्‍नो।

१६ योऊना हेम्‍लाम्पा आक्रमण मस् ताप् होङाबूआ ऊई मीने मूङ्‍क तोङ्‍ङा मय; ना मूङ्‍क होङाबूम् ऊल्‍लोङ्पी आस्सो पोम् दूरनो। मूङ्‍क साम्दीखालोक इस्राएल छाप्कूवासो म्हूक्पी मम्ना मासेईम् राःरा मूङ्‍कपी छूये।

१७ मूङ्‍कसा म्होप्मी चारखम्‍बरीक राःरालो खाईम्ना योऊमेर हेम्‍क होङाबूलो सन्धि मम् लोचाम् मय। खीक्‍का मूङ्‍क योऊमेर हेम्‍क चारखम् हारेई मम् लागी मूङ्‍क योऊना हेम्क होङाबूआ म्मेकछा योऊमेर हेम्क होङाबूलो सूर् मम् लागी पीय, खोदोलोई मूङ्‍क योऊना हेम्क होङाबूम् लोचम् सफल छूनो ना मूङ्‍क लोचम्पीका खसा ऊसो मदत तयनो।

१८ खीक्‍काना मूङ्‍कसा दीरीत्‍तीम् चाखेम् होम्पीक छाप्कूवा हेम् म्सानीवा मय ना मूङ्‍कपी तूक ओरोतो छाप्कूवा म्हूक्पी मय, खोदोलोई ईल्पो सेनापतिआ मूङ्‍कम् देप् छूम् नाम्दूखू मासेई मय ना ङाजावापी छूमीयना आन्खा मीय।

१९ खीक्‍काना मूङ्‍क म्होप्मी छाप्कूवापीक किल्‍ला तूक होम्पी आत्‍ते, खोदोलोई मूङ्‍कपी हादेम्सो आसासो मान्तोम्मीना मूङ्‍कसा जोलोङ् तयना पतन छूये।

२० “मूङ्‍कम् दोस्पी ताप् होङाबूआ चारखम्मी गौरव लाईस्पीक तोङ्‍कङ् यूम्दीम् लागी ईल्पो तीर ऊथेई मप् मीस् पोक्स। खोदोलोई मूङ्‍कसा चारखम् तोक्सकम् जीस्तातो दोङ्पीङ् आसासो छूली मान्ममोङ् अथवा आस्लोसो जूम्‍लूक् मान्ममोङ् मूङ्‍क होङाबू मासेई छूये।

२१ “होङाबूआ तोम् तोङ्‍क साम्दी मान्तोक खोलोआ जेर्‌चीक ईल्पो मीस् मूङ्‍कम् फाईपी ताये। खीक्‍का मीस् सुरक्षित तूचाईलो मूङ्‍कसा मूङ्‍क चारखम्पी आक्रमण मय ना मूङ्‍कसा चूक्‍ली मईना मूङ्‍क चारखम् म्हूक्पी मय।

२२ खीक्‍काना मूङ्‍कम् लाईस्पी हायाम् राःरालोक सेनास् मासेई छूये, ना करारपीक लाम्‍लछासो मासेई छूये।

२३ वालीलीक सन्धि मईना मूङ्‍कसा छलमी लक् मय ना चीसर्प् मीस्चीपीङाङ् मूङ्‍कसा चार तोक्स।

२४ खोलोप्का दूङ् होङ्पोक् प्रान्तस् सुरक्षित तूचाईलो मूङ्‍कसा मूङ्‍क प्रान्तस् आक्रमण मय, ना म्खूक्सू-खूलूचा मान्मस्क लक् मूङ्‍कसा मय। मूङ्‍कसा लूतेई मक चूम्सोस् लो दाचाम्‍लो म्दोस्-दोस् लाम्दूम्ची हाईछयची। मूङ्‍कसा खोलोङ् किल्‍ला म्हूक्पी मम् लागी चूक्ली मय, खोदोलोई चीबाईप् नाम्‍लाम् लागीङाङ् ङ्‍क तोङ्ना छूये।

२५ “ओरोसर्प् सेनाम् साथपी योऊमेर हेम्क होङाबूम् ऊल्‍लोङ्पी मूङ्‍कसा म्होप्मी राःरा लो साहासलो जोसील मय। खीक्‍का योऊमेर हेम्क होङाबूआ हायाम् देप् ना हायाम् राःरालोक सेनास् बात्ल मईना जूम्‍लूक् मय, खोदोलोई मूङ्‍क होङाबूम् ऊल्‍लोङ्पी चूक्‍ली मईकसा मूङ्‍क होङाबू सफल छूनो।

२६ मूङ्‍क होङाबूम् चाम्दूम् चाप्चा मूङ्‍क मासेई मम् लागी कोसिस मईची। मूङ्‍कचा मूङ्‍कम् सेनास् हारेई मईची ना जूम्‍लूक् छूलो ओरोसर्प् मीस् सीये।

२७ मूङ्‍क नीप्पो होङाबूचा रई सानीवा मईचीना ईबूम् टेबलपी तूना ईल्पोआ आर्को वालीली मीय, खोदोलोई ऊसो फाइदा छूनो, ऊदोईपीक्यालो यान्तेस्को लेई क तोकेई मम्पा नाम्‍लापीङ् ताये।

२८ ओरोतो दाचाम्‍लो योऊना हेम्क होङाबू म्होप्मी छाप्कूवापीङ् आत्‍ते, खोदोलोई मूङ्‍कम् गोङ् पवित्र करारमी ऊल्‍लोङ्पी छूये। मूङ्‍कसा मूङ्‍क पवित्र करारमी ऊल्‍लोङ्पी लक् मय, खीक्‍का म्होप्मी छाप्कूवापीङ् आत्‍ते।

२९ “तोकेई मम्पा नाम्‍लापी मूङ्‍कसा होसोङ् योऊमेर हेम्पी आक्रमण मय, खोदोलोई मोन्तोलो मईक आक्रमण क लाईस्पीकप्का फरक छूये।

३० नाम्काम्स्को हेम्क दीरीत्‍तीम् चाखेम्पीक छाप्कूवापीका मूङ्‍कम् ऊल्‍लोङ्पी हेयोङ्मा ताये, ना मूङ्‍कसा हरेस चय। खीक्‍काना मूङ्‍क आत्‍ना खाते ना पवित्र करारमी ऊल्‍लोङ्पी म्छूली कात्‍त। खीक्‍का मूङ्‍क आत्‍ना पवित्र करार होप्येप्ची साम्दी दयची।

३१ “मूङ्‍कम् सेनास् नीनाम्मा दप्स्को खीम्पीक किल्‍ला अशुद्ध मम् लागी पके ना लेई पीच्‍ची चारेईमम् बलिदान रोकेई मईची। खीक्‍काना मूङ्‍कचा मासेई मप् ईजेर्म् लप् थक् बोबूईयची।

३२ खीक्‍का करार गप्ची मूङ्‍कसा वालीलीक सायोचोङ्मा मीयस्‍ना अशुद्ध मईची, खोदोलोई खची होप्मी नीनाम्मा छेईप्चा हायाम् लोक्‍तो मूङ्‍कम् ऊल्‍लोङ् मईची।

३३ “लूखूप्चीलोक लाम्‍लछाचा ओरोसर्प् मीस् सेचीवा पीयची, खोदोलोई जीस्तातोम् लागी मूङ्‍कस् दोप्सेलआ सेतची अथवा मीःआ हूईयची अथवा थूनापी तेसची अथवा लूतेई मईची।

३४ मूङ्‍कचा ङ्‍क तोङ्‍क नीछीमा छूलो चीछाङाङ् सहयोग तयची, ना इमानदार मान्छूक् ओरोसर्प् मीस् मूङ्‍कचीम् दोस्-दोस् लाम्दूमे।

३५ लूखूप्चीलोक लाम्‍लछास् तूकपीक हेप्-हेप्पा दूक् तयची। ओरोना मूङ्‍कस् यान्तेस्को लेईमी लागी खारेई छूना शुद्ध छूये ना दोस् मान्दीक छूये, ऊदोईपीक्यालो मूङ्‍क लेई तोकेई मम्पा नाम्‍लापी ताये।

म्होप्ङा देप् लोक्चीप् होङाबू

३६ “मूङ्‍क होङाबूआ म्होपा ऊई मीने मूङ्‍क तोङ्‌ना मय। मूङ्‍कसा म्होपा म्होप्ङा खोलोङ् देऊताचीप्का दूङ् देप् लोयान्चीना नाम्दूखू मय, ना देऊताचीम् नीनाम्माम् ऊल्‍लोङ्पी हाल्‍लोसो मान्येईम्पा रीङ् नेने। खीक्‍का छूलीम् नाम्‍ला मान्याईम् सम्मो मूङ्‍क सफल छूये, ऊदोईपीक्यालो ऊई पक्‍का मम्पा तूये, मूङ्‍क पूरा छूम्ङा छूये।

३७ म्खूक्‍सू-खूलूचीम् देऊताम् अथवा मीम्छाचा नत्‍तस्क देऊताम्सो मूङ्‍कसा वास्ता मईनो, ना मूङ्‍कसा बीन्‍नीपा ऊक देऊताम्सो वास्ता मईनो, खोदोलोई मूङ्‍कसा म्होप्ङा मूङ्‍क खोलोङ् देऊताप्का दूङ् देप् लोयान्चीना नाम्दूखू मय।

३८ मूङ्‍क खोलोङ् देऊताम् फाईपी मूङ्‍कसा किल्‍लापीक ईबूम् देऊता साम्दी दय; मूङ्‍क म्खूक्सू-खूलूआ मान्छेईक देऊताम् लाईस्पी हाल्ङो लो नाम्छेर्‌बूलो, हायाम् दाम् परेई छूक् ओरोतो पत्थर ना दामी हूक्छो चारेई मईना साम्दी दय।

३९ मूङ्‍कसा ईल्पो बीन्‍नीपा छाप्कूवापीक देऊतापीका सहायता तयना खोलोप्का दूङ् राःरालोक किल्‍लापी आक्रमण मय ना मूङ्‍कसा ख होङाबू मानेई मप्ची हायाम् देप् साम्दी दयची। खीक्‍का मूङ्‍कसा मूङ्‍कस् ओरोसर्प् मीस्पी चारतोप् बानेई मईची ना पूनाऊनीम् रूप्पी थाम्पू हासना पीयची।

४० “यान्तेस्को नाम्‍लापी योऊमेर हेम्क होङाबूआ योऊना हेम्क होङाबूलो जूम्‍लूक् मय। योऊना हेम्क होङाबू ओरोतो रथ, खोक् बूल्प्ची ना ओरोतो हेयोङ्मा तातना योऊमेर हेम्क होङाबूम् ऊल्‍लोङ्पी मूर्हूऊ तोङ्‍ना ताये। खीक्‍का सोक्‍वा-मोर्वा बगेई छूक तोङ्ना मूङ्‍कसा ओरोतो छाप्कूवा आक्रमण मय।

४१ मूङ्‍कसा मूङ्‍क साम्दीखालोक इस्राएल छाप्कूवासो आक्रमण मय। खीक्‍का ओरोतो छाप्कूवाम् पतन छूये, खोदोलोई एदोमपीक, मोआबपीक ना अम्मोनपीक होङाबूस् क मूङ्‍कम् हूक्पीका लेत्चाये।

४२ मूङ्‍कसा ओरोतो छाप्कूवा म्हूक्पी मय, ना मिश्र छाप्कूवासो ऊम्केई छूनो।

४३ मूङ्‍कसा मिश्र छाप्कूवापीक हाल्ङो, नाम्छेर्‌बू ना खोलोङ् दाचाम् म्होप्मी हूक्पी मय। खीक्‍का मूङ्‍कसा लिबिया छाप्कूवा लो कूश छाप्कूवालोसो म्हूक्पी मय।

४४ खोदोलोई नाम्‍आप्स्कोलाम्पा लो योऊनालाम्पालो ताप् रीदाम्‍आ मूङ्‍क म्चारईमीय ना मूङ्‍क हायाम् म्छूली कात्ना ओरोसर्प् मीस् मासेई मम् लागी लाईस्पा खाते।

४५ मूङ्‍कसा दीरीत्‍तीम् रापी लो मूङ्‍क हायाम् ङालीनप् पवित्र कोम्मी रापीलो म्होप्मी लागी होङाबू तूस्को तम्बू कीन्‍न। खोरोदोसो मूङ्‍क मासेई छूये ना आसासो बछोक्सनो।

यान्तेस्को नाम्‍ला

१२

“मूङ्‍क नाम्‍लापी आम् मीस्मी रूसो मप् खोलोप्का दूङ् देप् नीनाम्माम् रीदाम् पोक् मिखाएल खोछेत्‍ते। ङ्‍क तोङ्‍क नीछीमाम् नाम्‍ला ताये, जातिस् बोबूयाकप्का एक्‍तो मोन्तोलो सम्मो मूङ्‍क तोङ्‍क हाल्‍लोसो मान्छूक तूवा। खोदोलोई मूङ्‍क नाम्‍लापी आम् मीस्, अर्थात् रीराममी सोक्सरपी नीङ् छाम्पा खोलोङ् लेत्चाये।

२ सीयाना खूम्चीक ओरोसर्प् मीस् ऊस्कपे; हेप् हाल्‍लोसो मान्याईप् रीराममी लागी ना बीन्‍नीपास् क ङाजावापी छूम् लागी लो सदैबरी दण्ड तोम् लागीलो ऊस्पके।

३ लूखूप्चीलोकस् नाम्छूईतोक अल्हो तोङ्‍ना ना ओरोसर्प् धार्मिकतापी लाम्दूम् मीक्ची क सोङ्‌गेर् तोङ्ना सदैबरी कालामोक्स्तो तीत्चाये।

४ खोदोलोई ए दानिएल, आना क ङ्‍क दील्म्पा सोक्सरपीक रीङ्बऊ यान्तेस्को नाम्‍ला सम्मो बन्द मना सोक्सरपी मोहोर तेस्‍ना यूक्स्व। मूङ्‍क नाम्‍लापी ज्ञान तोम् लागी ओरोसर्प् मीस् एक्सा-मेक्सा खाते।”

५ खीक्‍काना कोङ् दानिएलआ खोङू, खोदोलो ओ लाईस्पी बीन्‍नीपा नीप्पो मीस् थोरेपा, ईल्पो देप् योऊमी ओरोक्‍का चाखेम्पी ना आर्को क नाक्‍का चाखेम्पी थोरेपा।

६ मूङ्‍कस् तूवाकपीक ईल्पोआ योऊ थेम्पी थोरेप्दीताक खोऊसीम् तेई खाम्दीप् मीस् ओरोलअ, “ङ्‍क छाक्‍काक रीङ् पूरा छूम् देई नाम्‍ला लागेई छूये?”

७ मूङ्‍क योऊ थेम्पी थोरेप्दीताक खोऊसीम् तेई खाम्दीप् मीचा म्चूप्‍लाक लो म्पाङ्लाकलो म्हूः साराङ्‍गा हेम् थेत्‍तू, ना सदैबरी लेईप्चाप्मी नीङ्पी ओरोपीकाना पस्तून चक कोङा येनू, “ङ्‍क सूक्दोङ् तूक् लाःमीd लागी छूये। पवित्र मीस्मी नीछीमा यात्कप्का, ङ्‍क खोलोङ् पूरा छूये।”

८ कोङा येईम्ने येनू, खोदोलोई बूजेई मान्मङा। खन्सा कोङा ओरो पीकोना ततू, “ए ओ रोबूङा, ङ्‍क खोलोङ् पूरा छूकप्का ऊई छूये?”

९ खोदोलो मूङ्‍कसा ओरोपीकाना ङरी आत्‍तू, “ए दानिएल, आना आम् लाम् कल्व, ऊदोईपीक्यालो ङ्‍क खोलोङ् रीङ्बऊ यान्तेस्को नाम्‍ला सम्मोकम् लागी बन्द मम्पाना मोहोर तेम्पा तूये।

१० ओरोसर्प् शुद्ध छूये, दोस् मान्दीक छूये ना खारेई छूये, खोदोलोई दुष्‍ट मीचा क दुष्‍ट लक्ङा मतो खाईयची। दुष्‍ट मीस् तूकप्क आसासो बूजेई मईचीनो, खोदोलोई लूखूप्चीलोकचाङाङ् बूजेई मईची।

११ “लेई पीच्‍ची चारेईमम् बलिदानमी लक् रोकेई मस्‍ना मासेई मप् ईजेर्म् लप् थक् बोबूईचीना यूक्स्चीक नाम्‍लापीका एक्सा जम्मा १,२९० लेई बीतेई छूये।

१२ १,३३५ लेई यात्ना खात्क सम्मो धैर्य मप्ना तूप्ची नीनाम्माआ आसीक् पीयची।

१३ “आन् क आम् रीराममी यान्तेस्को सम्मोङ् विश्‍वास मम् खाईप् छूवाना तूवाव। खीक्‍काना आन् नोयान्ची, ना यान्तेस्को लेईपी आम् लागी यूम्पा पूनाऊनी तोम् लागी सीकपीका ऊस्पके।”

d 

१२:७ सूक्दोङ् तूक् लाः – अर्थात्, हिब्रू रीङ्पीनाम्‍ला, नाम्‍लाची ना आधा नाम्‍ला

होशेम् सोक्सर

छेईलम्

होशेम् अर्थ क “हल्वा” अर्थात् “उद्धार” पीक्याक के। होशे खारीबोपोआ ७५० ई.पू. होम्पी खारीबो मक तूवा। खसा सूक्पोङ् रेक्दोङ् सम्मो खारीबोपो छूवाना सूसो मक तूवा। ख इस्राएलआ तेप्स्क दूङ् दोस्पीक नीछीमाम् नाम्‍ला सम्मो लेताक तूवा।

नीनाम्माम् लो इस्राएलमीलो रापी छूवाक करारपी नीनाम्मा विश्‍वासयोग्य छूवाक ना इस्राएल विश्‍वासयोग्य मान्छूक विषयङा चीमा खारीबोपोचीम् सोक्‍सरमी मुख्य विषय के।

होशे १:१ पी तूक होङाबूचा चार तोक्स्चीकम् तोक्पीक खोलोङ् रीङ् २ राजा २६-३२ अध्यायपी तयाम्। ७३३-७३२ ई.पू. पी अश्‍शूरमी ओरोदेप् चारखम् गोपी इस्राएल म्‍राःरा मान्दीक चारखम् छूवा (२ राजा १५:२९)। इस्राएलपीक होङाबूआ चूक्ली मकप्का ७२२ ई.पू. पी अश्शूरपीक होङाबूआ इस्राएल आक्रमण मना म्हूक्पी मअ, ना इस्राएलीस् कैद मना अश्शूर चारखम् होम्पी खाईयू (२ राजा १७:१-६; १८:१०-१२)। ङ्‍क नाम्‍ला होम्पीङ् होशेआ खारीबो मक तूवा।

होशेम् सोक्सर

१

यहूदापीक होङाबूस् उज्‍जियाहआ, योतामआ, आहाजआ ना हिजकियाआ खीक्‍का येहोआशमी वात्छा म्छा इस्राएलपीक होङाबू यारोबामआ चारखम् तोक्स्क नाम्‍लापी बेरीम् वात्छा म्छा होशेपी ताक योबोरोबूम् रीङ्बऊ:

होशेम् म्तोमा लो म्छास्लो

२ योबोरोबू होशेलो दूङ् लाईस्पी नेनालो, योबोरोबूआ ख ओरोलअ, “खात्व, खात्ना ईल्पो तूम्‍लूलप् मीम्छालो सूर् मव, ना मूङ्‍कलो छा वात्व, ऊदोईपीक्यालो ङ्‍क छाप्कूवाआ तूम्‍लूलप् तोमा तोङ्ना योबोरोबू विश्‍वासघात मना मोऊ मक तूये।”

३ खन्सा होशे खाताना दिब्लैममी मेकछा गोमेरलो सूर् मअ, ना मूङ्‍क होपोसूम् छूवाना ईल्पो वात्छा छा वातू।

४ खीक्‍काना योबोरोबूआ होशे ओरोलअ, “मूङ्‍कम् नीङ् यिजरेल यूक्स्व, ऊदोईपीक्यालो यिजरेलपी ओरोसर्प् मीस् सेत्चीकसा येहूम् वंश कोङा दावाङ् दण्ड पीयोची, ना इस्राएलमी अन्त्य मूतो।

५ मूङ्‍क लेई कोङा इस्राएलमी लीफू यिजरेलमी बेँसीपी अतूतो।”

६ गोमेर होसोङ् होपोसूम् छूवाना ईल्पो मीम्छा वातू। खीक्‍काना योबोरोबूआ होशे ओरोलअ, “मूङ्‍कम् नीङ् लो-रूहामाc यूक्स्व, ऊदोईपीक्यालो इस्राएलपी तूप् मीस् सम्तूमा मीयोना कोङा म्खेप्क-खेप् छेमा पीयोचीनो।

७ खोदोलोई कोङा यहूदापी तूप् मीस् सम्तूमा मीयोची। कोङा मूङ्‍कस् लेन्चामीयोची; बेई-लीफूआ, दोप्सेलआ, जूम्‍लूक्‍आ, खोक्‍आ ना खोक् बूल्प्चा मा, खोदोलोई कोङ् योबोरोबू खची नीनाम्माआङ् मूङ्‍कस् लेन्चा मीयोची।”

८ मूङ्‍कसा लो-रूहामा चूचू दूम् होन्येमीकप्का, होसोङ् होपोसूम् छूवा ना गोमेरआ आर्को ईल्पो वात्छा छा वातू।

९ खीक्‍काना योबोरोबूआ ओरोपीका, “मूङ्‍कम् नीङ् लो-अम्मीd यूक्स्व, ऊदोईपीक्यालो आन्‍नी ओ मीस् माके, ना कोङ् आम्नी नीनाम्मा मा के।

१० “खोरोदोसो इस्राएलीस् दीरीत्‍तीम् चाखेम्पीक सेरोम् तोङ्ना पतो-छातो खाते; मूङ्‍कस् थाप्सो दूराम्नो ना ङीर्म् सो दूराम्नो। मूङ्‍कस् ‘आन्‍नी ओ मीस् मा’ पीकाना योबोरोबूआ लचीक तूवा, खोदोलोई मूङ्‍क थाऊपीङ् खसा मूङ्‍कस् ‘आन्‍नी लेईप्चाप् नीनाम्माम् छामाईची’ लयची।

११ खीक्‍काना यहूदापी तूप् मीस् लो इस्राएलपी तूप् मीस्लो होसोङ् ईक्‍काम् छूये। खीक्‍का मूङ्‍कचा ईल्पो लाम्‍लछा सोक्चीना कैद मस्‍ना खाईचीक छाप्कूवापीका आत्ना बाने। आछीयाङ् मूङ्‍क लेई यिजरेलमी लागी ईबूम् हायाम् देप् लेई छूये।

c 

१:६ लो-रूहामा मी अर्थ क सम्तूमा मान्दीक पीक्याक के।

d 

१:९ लो-अम्मी मी अर्थ क ओ मीस् मा पीक्याक के।

२

आन्‍ना वात्छा आम्नी नेछोस् “नीनाम्माम् मीस्” ना मीम्छा आम्नी नेछोस् “नीनाम्माआ सम्तूमा मीयानीक” लानूम्व।

इस्राएलआ दण्ड तक

२ “आम्नी मा वोक्नूम्व, मूङ्‍क वोक्नूम्व,

ऊदोईपीक्यालो मूङ्‍क ओ तोमा मा, ना कोङ् मूङ्‍कम् म्तूप्पो मा।

मूङ्‍कसा म्होप्मी ङालीपीका तूम्‍लूलम् चीन्‍न

ना म्होप्मी चूचूम् रापीका विश्‍वासघात हतेई मनूव।

३ मादोक कोङा मूङ्‍कम् तेई बूतोना

मूङ्‍क जन्मेई छूवाक लेईपीक तोङ्ना मूङ्‍क फूतीकेर् मूतो;

कोङा मूङ्‍क मरुभूमि तोङ्‍क बानेई मूतो,

ना नाम्‍खर् मना हार्‌खाताक थाम्पू तोङ्‍क बानेई मूतो,

ना मूङ्‍क वाम्मा लमीयोना सेतूतो।

४ मूङ्‍कम् छामाईचीसो कोङा सम्तूमा मीयोचीनो,

ऊदोईपीक्यालो मूङ्‍कस् बेलेछी लप्‍आ वात्क छामाईची के।

५ मूङ्‍कचीम् खची माआ विश्‍वासघात मक तूये

ना अपमानित छूवाना मूङ्‍कसा म्बोक्पा छा खूर्‌क तूवा।

मूङ्‍कसा ओरोपीका, ‘कोङा नतोक वात्छाचीम् दोस्-दोस् कोङ् लाम्दूमो,

मूङ्‍कचा कोङ् ओ छीर्म् लो काऊलो,

ओ ऊन, ओ खोऊसीम् तेई, ओ जैतूनमी तेल ना ओ दाखमद्य पीयो।’

६ खन्सा तीतीम् म्पऊआ मूङ्‍कम् लाम् कोङा रापो,

ना कोङा मूङ्‍क पर्खाल गोपी थूनेई मूतो ना मूङ्‍कसा लाम् तयनो।

७ मूङ्‍कसा नत्क वात्छाचीम् दोस्-दोस् मूङ्‍क बूल्से,

खोदोलोई मूङ्‍कसा मूङ्‍कस् छीप्पनो।

मूङ्‍कसा मूङ्‍कस् लामची,

खोदोलोई मूङ्‍कस् तयनो।

खीक्‍का मूङ्‍कसा ओरोपीके, ‘कोङ् मूङ्‍क लाईस्पीक ओ तूप्पोपीङ् आत्‍तोना खातो,

ऊदोईपीक्यालो मूङ्‍क नाम्‍लापीक ओ अवस्था ईनीबाकप्का दूङ् नप् तूवा।’

८ कोङाङ् मूङ्‍क मीम्छा छीर्म्, नयाँ दाखमद्य ना जैतूनमी तेल पीयूक तूवा,

ना कोङाङ् मूङ्‍क ओरोतो हाल्ङो लो नाम्छेर्‌बूलो पीयूक तूवा पीम् रीङ् मूङ्‍कसा मानेई मईनोक तूये,

मूङ्‍क हाल्ङो लो नाम्छेर्‌बूलो मूङ्‍कचा बाल देऊताम् लागी गोङ्ची।

९ “खन्सा छीर्म् ताईकप्का ओ छीर्म् लो,

नयाँ दाखमद्य तयार छूकप्का ओ दाखमद्यलो कोङा आतोना खायो।

मूङ्‍कम् फूतीकेर् देम् ऊन लो खोऊसीम् तेईलो ङापोना खायो।

१० हन्‍ना मूङ्‍कसा नत्क वात्छाचीम् मूक्स्दूपीङ्

कोङा मूङ्‍क फूतीकेर् मूयो,

ना आसासो मूङ्‍क ओ हूक्पीका छूतेई मईचीनो।

११ कोङा मूङ्‍कसा दोङ् पीच्‍ची मानेईमक खोलोङ् चाड,

मूङ्‍कम् औंसीम् चाड,

मूङ्‍कम् खोलोङ् म्‍नोम्चीम् लेई

ना मूङ्‍कम् लागी तोकेई मम्पा चाम्दूम् खोलोङ् रोकेई मीयूपूयो।

१२ कोङा मूङ्‍कम् वाचोसीम् पऊ लो मूङ्‍कम् अञ्जीरमी पऊलो खोलोङ् मासेई मूतो,

मूङ्‍क वाचोसीम् पऊमी तोक्पी लो मूङ्‍कम् अञ्जीरमी पऊमी तोक्पीलो मूङ्‍कसा ओरोपीकाक तूये, ‘ङ्‍क कोङा नतूक वात्छाचा पीयोक ओ दूक्नासी के।’

कोङा मूङ्‍क वाचोसीम् पऊ लो अञ्जीरमी पऊलो सोगो बानेई मूतो,

ना सोगोपाक सोगोसाचा मूङ्‍क चखीय।

१३ मूङ्‍कसा बाल देऊतापी धूप हूईक लेईमी लागी

कोङा मूङ्‍क दण्ड पीयो।

मोन्तोलो मूङ्‍क गरगहना वात्ना मूङ्‍कसा नत्क वात्छाचीम् दोस्-दोस् खाताक तूवा,

ना कोङ् मातोक्सोक तूवा,”

योबोरोबूआ ओरोपीके।

योबोरोबूआ इस्राएल सम्तूमा मीक

१४ “खन्सा हन्‍ना कोङा मूङ्‍क लेमोना मरुभूमिपी खायो,

ना मूङ्‍कलो सम्तूमाम् रीङ् मूयो।

१५ मूङ्‍कपी कोङा मूङ्‍क खोलोङ् म्वाचोसीखा आनूछूयो,

ना आकोरमीa बेँसी क आशाम् लाम्स्को बानेई मूतो।

मूङ्‍कपी मूङ्‍कसा म्होप् सोलोमे तूवालोक लेईपीक तोङ्ना

ना मिश्र छाप्कूवापीका लत्‍ताना बानाक लेईपीक तोङ्ना छाम् मय।”

१६ योबोरोबूआ ओरोपीके, “मूङ्‍क लेई

आना कोङ् ‘ओ तूप्पो’ पीके;

आना कोङ् ‘ओ मालिक’ हाल्‍लोसो पीक्नो।

१७ कोङा बाल देऊताचीम् नीङ् मूङ्‍कम् ङःपीका हतेई मूतो,

ना मूङ्‍कसा मूङ्‍कचीम् नीङ् हाल्‍लोसो पयनो।

१८ मूङ्‍क लेई कोङा मूङ्‍कचीम् लागी

सोगोपाक सोगोसास्का, नाम्छूईतोक छोऊचीका

ना थाम्पूपी सून्चीतो लाम्दूम्प् जीवा-जन्तूस्का करार छूयो।

खोलोङ् चामोवालो तूम् तचीनूव पीकोना

कोङा बेई-लीफू, दोप्सेल ना जूम्‍लूक् छाप्कूवापीका हतेई मूतो।

१९ कोङा आन् सदैबरीकम् लागी ओ तोमा बानेई मयान्‍ना;

कोङा धार्मिकतापी लो नीयापीलो सदैबरी तूप्चाप् सम्तूमा लो सम्खेलो मीयान्‍ना आन् ओ तोमा बानेई मयान्‍ना।

२० कोङा आन् इमानदार छूवोना ओ तोमा बानेई मयान्‍ना,

ना आना योबोरोबू छेत्‍त।”

२१ “मूङ्‍क लेई कोङा ङरी आनो,”

योबोरोबूआ ओरोपीके,

“नाम्छूई कोङा ङरी आनो,

ना नाम्छूईआ चारीदू ङरी आन्‍न;

२२ चारीदूआ छीर्म्, दाखमद्य ना जैतूनमी तेल ङरी आन्‍न,

खीक्‍का मूङ्‍कचा यिजरेलc ङरी आन्‍नची।

२३ कोङा ओ होप्मी लागी यीक्पी मूङ्‍क लेतो;

मूङ्‍क कोङा ‘सम्तूमा मान्दीक’d पीकोक तूवा,

मूङ्‍क कोङा सम्तूमा मीयो।

‘ओ मीस् मा’e पीकोना कोङा पीकोकस्

हन्‍ना ‘आन्‍नी ओ मीस् के’ पीकोना पीको।

खीक्‍का मूङ्‍कचा ओरोपीके, ‘आन् ओखी नीनाम्मा तूये’।”

a 

२:१५ आकोर मी अर्थ क नीछीमा पीक्याक के।

c 

२:२२ यिजरेल मी अर्थ क नीनाम्माआ लेत पीक्याक के।

d 

२:२३ हिब्रू रीङ्पी लो-रूहामा

e 

२:२३ हिब्रू रीङ्पी लो-अम्मी

होशे म्तोमालो तङाक

३

योबोरोबूआ कोङ् ओरोलो, “आम् तोमा आर्को वात्छा सम्तूमा मीक् ना तूम्‍लूलप् मीम्छादोसो, आन् खात्व ना आम् तोमा होसोङ् सम्तूमा मीव। बीन्‍नीपा देऊतास् हेम् लागेई छूक्ची ना पवित्र वाचोसीम् सबेई नईप् इस्राएलीस् योबोरोबूआ सम्तूमा मीयस्क तोङ्ना आनासो मूङ्‍क सम्तूमा मीव।”

२ खन्सा कोङा मूङ्‍क ईक्पोङ् ङाक् शेकेलतोलीप्a नाम्छेर्‌बू लो सूक् मुरी जेऊलो पीयूना खेतू।

३ खीक्‍काना कोङा मूङ्‍क ओरोपीको, “आन् हायाम्तातो कोङ्लो तूम् छूये। आन् तूम्‍लू लनव ना वात्छालो ईम्नव, ना कोङ् आन्लोङ् तूवो।”

४ ऊदोईपीक्यालो इस्राएलीस् हायाम्तातो होङाबू अथवा चारतोप् मान्दी, बलिदान अथवा पवित्र लूङ् मान्दी, एपोद अथवा देऊतास् मान्दी छूये।

५ खीक्‍काना इस्राएलीस् आत्‍ना योबोरोबू खची नीनाम्मा लो खची होङाबू दाऊदलो लामची। दोस्का ताईक नाम्‍लापी मूङ्‍कस् कीतो योबोरोबू हेम् लो खम् आसीक् हेम्‍लो ताये।

a 

३:२ अर्थात्, १७५ ग्राम

योबोरोबूआ इस्राएल आरोप तीक

४

इस्राएलीचे, योबोरोबूम् रीङ्बऊ येन्‍नूम्व,

ऊदोईपीक्यालो ङ्‍क छाप्कूवापी तूप् मीस्

योबोरोबूआ ङ्‍क तोङ्‍क आरोप तीय:

“ङ्‍क छाप्कूवापी विश्‍वासयोग्यता मान्तू, सम्तूमा मान्तू,

ना नीनाम्माम् तोक्पी ज्ञान मान्तू।

२ ङ्‍कपी मीस् साराप् छोम्, वालीली नेईम्, मीस् सेईम्,

खूमा ना तूम्‍लू लम्पीका बीन्‍नीपा ऊसो मान्तू।

मूङ्‍कचा विद्रोह मईची ना म्थेम्पाका-थेम्पा मीस् सेतची।

३ खन्सा ङ्‍क छाप्कूवा तूनीवा मय,

ना ङ्‍कपी तूप् खोलोङ् मासेई छूये;

ना सोगोपाक सोगोसा, नाम्छूईतोक छोऊ

ना दीरीत्‍तीपी तूक ङाःसो खोलोङ् सीचाई तूये।

४ “खोदोलोई आस्‍लोसो खेनीनव,

आस्सो दोस् तीयानूम्‍नव,

ऊदोईपीक्यालो ओ गुनासो पूजारीचीपी तूये।

५ आन्‍ना सेपा-लेपा जोलोङ् तईनूम्,

ना खारीबोपोचासो आन्‍नीस्काङ् जोलोङ् तयची।

खीक्‍का कोङा आम्नी मा इस्राएल मासेई मूयो।

६ ओ मीस् ज्ञान मान्तूकसा मासेई छूवाक तूये;

आन्‍ना ज्ञान इन्कार मनूम्कसा,

कोङासो आन्‍नी ओ पूजारी छूम्पीका इन्कार मयान्‍नी।

आन्‍ना आम्नी नीनाम्माम् ललई वास्ता मान्मनूम्कसा,

कोङासो आम्नी छाचीम् वास्ता मूयोनो।

७ “पूजारीस् ओरोसर्प् छूक्‍तो खात्लो,

मूङ्‍कचा ओ ऊल्‍लोङ्पी हायाम् मोऊ मतो खाईयची।

मूङ्‍कचा नीनाम्माम् साम्दीखा ङोक्ङोक्छेचीम् अपमानलो बात्ची।

८ मूङ्‍कस् ओ मीस्चीम् मोऊलाम्पा पोसेई छूये

ना मूङ्‍कचा रई लक् मम् नत्‍तची।

९ ऊतोङ्‍कई मीस् तूये मूङ्‍क तोङ्‍कङ् पूजारीस्सो छूये।

कोङा मीस् लो पूजारीस्लो खचा मईचीक लक् तोङ्ना दण्ड पीयोची,

ना मूङ्‍कचा मईचीक लक् तोङ्ना म्चो मूङ्‍कस् पीयोची।

१० मूङ्‍कचा चाम्ने चईची खोदोलोई खची बो खास्‍नो;

मूङ्‍कस् बेलेछी लये, खोदोलोई मूङ्‍कस् पतो-छातो खात्नो,

ऊदोईपीक्यालो बेलेछीपी सानीवा मम् लागी मूङ्‍कचा योबोरोबू होक्सीचीक तूये।

११ मूङ्‍कस् पुरान दाखमद्य हेम् लो नयाँ दाखमद्य हेम्‍लो लागेई छूवाक तूये,

दाखमद्यआ ओ मीस्मी लूखूप्ची मासेई मय।

१२ ओ मीचा सीङ्मी ङोङोक्छेपी चाई लामची,

ना मूङ्‍कस् ईबूम् तूप्‍आ ङरी आन्‍नची।

बेलेछी लम् आत्माआ मूङ्‍कस् भ्रमपी मईची;

मूङ्‍कस् खची नीनाम्मा हेम् अविश्‍वासी छूवाक तूये।

१३ मूङ्‍कचा कोम्मी म्छो होम्पी बलि चारेई मईची,

ना कोम् होम्पी तूक नप् गीम्जूवा पीप् वेईपऊ गोपी, लहरे-पीपलमी पऊ गोपी

ना तारपीनमी पऊ गोपी धूप हूईयची।

खन्सा आम्नी मेकछास् बेलेछी लये,

ना आम्नी नाम्मेस् तूम्‍लू लये।

१४ “आम्नी मेकछास् बेलेछी लईदोसो

कोङा आम्नी मेकछास् दण्ड पीयोचीनो,

ना आम्नी नाम्‍मेस् तूम्‍लू लईदोसो कोङा दण्ड पीयोचीनो,

ऊदोईपीक्यालो वात्छाचा खची होपासो बेलेछी लप् मीम्छास्का मोऊ मस्क तूये,

ना देऊता थानपीक बेलेछी लप् मीम्छास्का बलिदान चारेई मईची।

लूखूप्ची मान्दीक मीस् खोलोङ् मासेई छूये!

१५ “ए इस्राएल, आन् तूम्‍लू लईदोसो

यहूदा क दोसी छूनूनव।

आन्‍नी गिलगालपी खान्‍नीनव,

ना बेथ-आवेनपीसो खान्‍नीनव।

‘लेईप्चाप् योबोरोबू साक्छी यूक्साम्काना’ पीकानीना पस्‍तून चानूम्‍नव।

१६ पीक्याक मान्‍रेप् पीम् म्छा तोङ्ना इस्राएलीस् पीक्याक मान्‍रेप् छूवाक तूये।

चरनपी लूस्मी म्छा चारेई मयाम्क तोङ्ना

ऊई योबोरोबूआ मूङ्‍कस् चारेईमम् दूरयोनाई?

१७ एफ्राइम ङोङोक्छेचीम् म्बूम् छूवाक तूये;

मूङ्‍क होक्सायानूम्व!

१८ मूङ्‍कचीम् खची मद्य मत्खात्दोसो

मूङ्‍कस् बेलेछीङ् लचाये।

मूङ्‍कचीम् चारतोप्चा ईङईम्‍लप् लक् मम् नत्‍तची।

१९ मूर्हूऊआ मूङ्‍कस् पेरना खाईयची,

ना मूङ्‍कचा ङोङोक्छेपी चारेई मस्क बलिदानआ खची होप्ङा ङईम्पी छूमीयची।

इस्राएलआ दण्ड तक

५

“ए पूजारीचे, ङ्‍क रीङ् येन्‍नूम्व!

ए इस्राएलीचे, सानीवा मनूम्ना येन्‍नूम्व!

ए होङाबूम् खीम्पोस्चे, सानीवा मनूम्ना येन्‍नूम्व!

ङ्‍क नीयाम् फैसला आम्नी लागी के:

आन्‍नी मिस्पापी वोमो छूवानीक तूये

ना तबोरपी हाम्पा हूक्‍रीऊ छूवानीक तूये।

२ विद्रोह मप्ची हायाम्सार तूम्‍लू लप् छूवाक तूये।

कोङा मूङ्‍कस् खोलोङ् अनुशासनपी तातोची।

३ कोङा एफ्राइममी तोक्पी खोलोङ् रीङ् छेतो,

ना इस्राएल ओपीका सूल्म्चीम् दूरनो।

ए एफ्राइम, आन् ईनीम्बा बेलेछीलम् लक्पी लागेई छूवाक तूये,

ना इस्राएल अशुद्ध छूवाक तूये।

४ “मूङ्‍कचा मईचीक लक्‍आ मूङ्‍कस्

खची होप्मी नीनाम्मा हेम् आईम् पीयस्‍नो।

बेलेछी लम् सानीवा मूङ्‍कचीम् गोङ्पी तूये,

ना मूङ्‍कचा योबोरोबू छेत्‍तस्‍नो।

५ इस्राएलमी नाम्दूखूआ म्होप्मी ऊल्‍लोङ्पीङ् गवाई पीय।

इस्राएलआ लो एफ्राइमआलोसो खची होप्-होप्मी मोऊपी जोलोङ् तयची।

यहूदासो मूङ्‍कस्काङ् जोलोङ् तय।

६ मूङ्‍कचा खची लूस्-छाराम् बागाल लो पी-लूपीम् बागाललो खाईयस्‍ना

योबोरोबू लाम्स् खात्लो,

मूङ्‍कचा ख छीप्पस्‍नो।

ख मूङ्‍कचीप्का छूबूरी छूवाक तूये।

७ मूङ्‍कचा योबोरोबू विश्‍वासघात मस्क तूये।

मूङ्‍कचा खची पा मान्दीक छा वात्चीक तूये।

हन्‍ना औंसीम् चाडआ मूङ्‍कस्

खची रायीखालोङ् चखीय।

८ “गिबापी तुरही दूप्व ना रामापी बिगुल दूप्व!

बेथ-आवेनपी जूम्‍लूक् मम् साल्म् मव!

ए बेन्यामीन, जूम्‍लूक् छूलो अगुवाइ मव!

९ नीया छूक लेईपी एफ्राइम योछोगस्दीतची।

इस्राएलमी गोङ्चीम् लागी कोङा पीकोचोयोक रीङ् आछीयाङ् पूरा छूये।

१० यहूदापीक लाम्‍लछास् रीम्पीक लूङ् यईप्‍तीप् तोङ्‍क तूये।

कोङा ओ छूली मूङ्‍कचीपी सोक्वा-मोर्वा तोङ्ना कातो।

११ एफ्राइम थिचोमिचोपी छूवाक तूये,

नीया छूवालो मूङ्‍क छयप्छा छूवाखात्क तूये,

ऊदोईपीक्यालो ङोङोक्छेम् दोस्-दोस् लाम्दूम् लागी मूङ्‍कसा निर्णय मक तूये।

१२ कोङ् एफ्राइममी लागी सेपा पेर्प् तीप् बेप्‍लेम् तोङ्‍क

ना यहूदापी तूप् मीस्मी लागी चेम्खाप् सीङ् तोङ्‍क तूवो।

१३ “एफ्राइमआ म्सोमोरी

ना यहूदाआ म्खेर् तकप्का,

एफ्राइमआ अश्शूरपीक देप् होङाबूपी

गोहार ङोम् लागी मीस् पोक्सू।

खोदोलोई मूङ्‍क देप् होङाबूआ आन् नमीम् दूर्‌नो,

मूङ्‍कसा आम् खेर् नमीम् दूरनो।

१४ ऊदोईपीक्यालो कोङ् एफ्राइममी लागी ईबूम् गूङ्‍गीनार तोङ्‍क

ना यहूदाम् लागी ईबूम् हायाम् देप् गूङ्‍गीनार तोङ्‍क छूवो।

मूङ्‍कस् कऊला-चेऊला मूयोना कोङा ओ लाम् कलो,

कोङा मूङ्‍कस् पेलेमोक्स् थूत्‍तो खायोची, ना मूङ्‍कस् ओ हूक्पीका छूतेई मप् आस्सो छूनो।

१५ मूङ्‍कचा खची दोस् स्वीकार मईचीनोक सम्मो,

कोङ् आत्‍तोना ओ होप्मी थाऊपीङ् खातो।

खीक्‍काना मूङ्‍कचा कोङ् लामो;

मूङ्‍कचा दूक्वापी छूलो कोङ् हायाम् सानीवा मईचीना लामो।”

वालूम्मा मान्मप् इस्राएल

६

“तानीव, केई योबोरोबू हेम् आत्‍तेके।

खसा केई टुक्रा-टुक्रा मईक तूये,

खोदोलोई खसा केई नमीये।

खसा केई खेर् वनीक तूये,

खोदोलोई खसा ई खेर्‌पी मलम तेसना खारीपीया।

२ नीस् लेई दोस्पी खसा केई होसोङ् ऊन्पोमीये;

सूक् लेईक लेईपी खसा केई होसोङ् थोरेपे,

ना केई खम् लाईस्पी लेतीचाये।

३ तानीव, केईया योबोरोबू छेईम् सानीवा मयाम्के,

केईया योबोरोबू छेईम् लागी कोसिस मम्चायाम्के।

ख नाम् आप्‍पक तोङ्ना ताये पीम् पक्‍का तूये।

ख ईपी येनाम्मा ताईक वाः तोङ्ना,

ना थाम्पू बीम्मीक् होल्नाम्पी ताईक वाः तोङ्ना ताये।”

४ “ए एफ्राइम, कोङा आन् ऊई ममा?

ए यहूदा, कोङा आन् ऊई ममा?

आम् सम्तूमा देत्छाक मोम् तोङ्‍क

ना देत्छासेपा हार्प् खाप् सोङ्‍गेर्वा तोङ्‍क तूये।

५ खन्सा कोङा आन्‍नी ओ खारीबोपोचीलाम्पा टुक्रा-टुक्रा छूम्नीना खोन्‍नीक तूये;

कोङा आन्‍नी ओ ङःपीक रीङ्बऊलाम्पा सेन्‍नीक तूये।

ओ नीया आम्नीपी नाम्‍छोवा तोङ्ना यूये।

६ ऊदोईपीक्यालो कोङा पोसूम् बलिदान मा, सम्तूमा चाहेई मूयो,

ना मीःपी चारेईमम् बलि मा, आन्‍ना कोङ् नीनाम्मा छेतोनीक चाहेई मूयो।

७ मूङ्‍कचान् आदमआ तोङ्‍ना करार गस्चीक तूये,

मूङ्‍कपी मूङ्‍कचा ओ ऊल्‍लोङ्पी विश्‍वासघात मची।

८ गिलाद दुष्‍ट मीस् तूस्को सहर के,

मूङ्‍क सहर हीःलोक योआ पेप्क तूये।

९ पूजारीस् लूटपीट मतो लाम्दूम्चीम् दल तोङ्‍क तूये;

मूङ्‍कचा मीस् लूटपीट मम् लागी चङस्‍ना तूये।

मूङ्‍कचा शकेम खास्को लाम्पी मीस् सेतची;

मूङ्‍कचा ईकीम्‍लप् अपराध मईची।

१० इस्राएलपी कोङा ईबूम् ईजेर्म् लप् लक् मस्क तूऊ:

एफ्राइम नीनाम्मा दप्स्को खीम्पी बेलेछी लक् तूये,

ना इस्राएल अशुद्ध छूवाक तूये।

११ “ए यहूदा, आम् लागीसो छीर्म् बात्ल मम् नाम्‍ला तोङ्नाङ् दण्डतोम् नाम्‍ला तोकेई मम्पा तूये।

“कोङा ओ मीस्चीम् नप् लेई आईम् लन्ची मूलो,

७

कोङा ओ मीस् इस्राएल नमीम् लन्ची मूयोलो,

एफ्राइमपीक खोलोङ् मोऊ लो सामरियापीक रई लक्लो खोछेत्‍ते।

मूङ्‍कचा ईल्पोआ आर्को थगेई मईची,

खूस्पाचा खीम् चेनची,

लूटपीट मप्चा पाखापी लूटपीट मईची।

२ खोदोलोई कोङा मूङ्‍कचा मस्क खोलोङ् रई लक् मीनूचोयो पीम्

मूङ्‍कचा तूम् तयस्‍नो।

मूङ्‍कचीम् मोऊआ मूङ्‍कस् ऊर्‌चीना यूक्स्चीक तूये;

मूङ्‍क रई लक् सदै ओ लाईस्पीङ् तूचाये।

३ “मूङ्‍कचा रई लक्‍आ होङाबू म्जी नमीयची

ना वालीलीक रीङ्आ चारतोप्ची खची जीनमीयची।

४ मूङ्‍कस् खोलोङ् तूम्‍लू लप्ची के,

मूङ्‍कस् दाप्‍लोपीक मीः तोङ्ना तीत्चाये;

मूङ्‍क दाप्‍लोपीक मीःपी सबेई हूईप्‍आ

फूल चकक नाम्‍लापीका सबेई दूनोक सम्मो सीङ् चईम् बोक्स्‍नो।

५ ई होङाबूआ चाम्दूम् योम् लागी थीक्‍का मईक लेईपी

म्चारतोप्ची दाखमद्यआ सेतची,

ना खसा गेम्तूम् मप्चीका म्हूः मीलेई मय।

६ चूक्ली मम्पी मूङ्‍कचीम् गोङ् मीलाम्छो तोङ्‍क तूये।

सेपाबरी मूङ्‍कचीम् छूली जीजीस् तीप्चाप् मीः तोङ्‍क छूये,

देत्छा मूङ्‍कचीम् छूली ओरोदेप् मीः तीत्क तोङ्ना तीते।

७ मूङ्‍कस् खोलोङ् मीलाम्छो तोङ्ना तातेई छूये,

ना मूङ्‍कचा खची चारतोप्ची हूईयस्‍ना सेतची।

मूङ्‍कचा खोलोङ् खची होङाबूस् मासेई मईची,

खीक्‍का मूङ्‍कस् तूकपीक आसासो कोङ् दपोनो।

८ “एफ्राइम जाति-जातिस्का हल्सोङ् छूना तूये;

एफ्राइम ईक्थलाङाङ् दूप् सबेई तोङ्‍क तूये।

९ बीन्‍नीपा छाप्कूवापीक मीचा मूङ्‍कम् राःरा मासेई मईची,

खोदोलोई मूङ्‍कसा ङ्‍क छेईम्ङा छेत्‍तनो।

मूङ्‍कम् हेप्-हेप् म्तोसम् बूल्खीक तूये,

खोदोलोई मूङ्‍कसा मूङ्‍क वास्ताङ् मईनो।

१० इस्राएलपीक मीस्मी नाम्दूखूआ खची होप्मी ऊल्‍लोङ्पीङ् गवाई पीय,

खोदोलोई मूङ्‍कस् योबोरोबू खची नीनाम्मा हेम् आत्नो,

ना ख लाम्सो लाम्स्‍नो।

११ “एफ्राइम म्‍लूखूप्ची मान्तूप् ईबूम् तूक्‍तूगूल्म् तोङ्‍क तूये,

मूङ्‍क मूर्ख ना मीन्मारो मम् राःरा मान्दीक तूये।

ईनीम्बा मिश्र छाप्कूवापी मूङ्‍कचा गोहार ङोकची,

जीस्तातोपी मूङ्‍कस् अश्शूरपी खाते।

१२ मूङ्‍कस् खात्कप्का, कोङा मूङ्‍कचीपी ओ हूक्‍रीऊ हाप्सो;

कोङा मूङ्‍कस् नाम्छूईतोक छोऊ तोङ्ना दाली हूप्सोची।

मूङ्‍कस् बागालपी पेर्‌क येनोकप्का

कोङा मूङ्‍कस् लापोची।

१३ धिक्‍कार मूङ्‍कस्,

ऊदोईपीक्यालो मूङ्‍कस् ओपीका तर्केई छूवाना खाताक तूये!

मूङ्‍कस् खोलोङ् मासेई छूनूव,

ऊदोईपीक्यालो मूङ्‍कस् ओ ऊल्‍लोङ्पी विद्रोह मप् छूवाक तूये!

मूङ्‍कस् दाम् छोम्ना छूतेई मम् ओ लन्ची तूये,

खोदोलोई मूङ्‍कस् ओ ऊल्‍लोङ्पी वालीली नेने।

१४ मूङ्‍कचा खची गोङ्पीका ओपी वाङोम् मईचीनो,

खोदोलोई खची तूस्कोपी तूनीवा मईची।

छीर्म् मी लागी लो दाखमद्यमी लागीलो मूङ्‍कस् बात्ल छूये,

खोदोलोई ओपीका आत्ना छूबूरी खाते।

१५ कोङा मूङ्‍कस् तालीम् पीयूची ना हायाम् राःरालोक बानेई मूची,

खोदोलोई मूङ्‍कचा ओ ऊल्‍लोङ्पी चूक्‍ली मईची।

१६ मूङ्‍कस् खोलोप्का दूङ् रेप्‍तोक नीनाम्मा हेम् आत्नो;

मूङ्‍कस् दोका पीप् बेई-लीफू तोङ्‍क तूये।

मूङ्‍कचीम् लाम्‍लछाचा अपमानमी रीङ् मस्कसा मूङ्‍कस् दोप्सेलआ सेतची।

खन्सा मिश्र छाप्कूवापी मूङ्‍कस् खोलोमी गीम्सेम् छूये।

इस्राएलआ छीर्म् हेकाम्क तोङ्ना मूर्हूऊ हेक्‍क

८

“तुरही दूप्व!

ईबूम् बोबोकील्‍ली योबोरोबूम् मीस् तूक हेम् हायाम् मूत्‍ता दाली यूचाईक तूये,

ऊदोईपीक्यालो मूङ्‍कचा ओ करार गस्चीक तूये,

ना ओ ललईमी ऊल्‍लोङ्पी विद्रोह मस्क तूये।

२ इस्राएलआ ओपी ओरोपीक्ना वाङोम् मय,

‘ए ओखी नीनाम्माङा, केईका इस्राएलीचा आन् छेते।’

३ खोदोलोई ऊई नप् तूये मूङ्‍क इस्राएलआ इन्कार मक तूये;

म्साछीमीआ मूङ्‍क खेदा मय।

४ मूङ्‍कचा कोङा अऊ मान्पीमोङ् होङाबूस् सोकची,

मूङ्‍कचा कोङा अऊ मान्पीमोङ् चारतोप्ची सोकची।

मूङ्‍कचा खची होप् मासेई छूम् लागी

खची हाल्ङोपीका लो नाम्छेर्‌बूपीकालो

खची होप्मी लागी ङोङोक्छे बानेई मईची।

५ ए सामरिया, आम् पीःम् छाम् ङोङोक्छे होलात्व।

ओ छूली आम्नी ऊल्‍लोङ्पी मीः तोङ्ना तीताक तूये।

आन्‍ना हादेई आम्नी होप् दोस् मान्दीक बानेई मम् दूर्‌नूम्?

६ ए इस्राएल, आन्‍ना पूजा मईनूम्क ङ्‍क पीःम् म्छा

ङोङोक्छे बानेई मलेप् आम्नी हूःआङ् बानेईमक के!

मूङ्‍कन् नीनाम्माङ् मा के!

सामरियापीक मूङ्‍क पीःम् म्छा

अत्ना टुक्रा-टुक्रा छूये।

७ “मूङ्‍कचा हूक् फूईयची, ना मूर्हूऊ छीर्म् हेकाम्क तोङ्ना हेकची।

म्पऊपी ऊसो छीर्म् सेईनो,

ना चाम् ऊसो छूनो।

छीर्म् नम्‍लो सेईदोसो बीन्‍नीपा छाप्कूवापीकचा मूङ्‍क चखीयची।

८ मूङ्‍कचा इस्राएल लूत्खीची;

जाति-जातिचीम् रापी इस्राएल काम लागेई मान्छूक छूप् तोङ्‍क छूवाक तूये।

९ सोगोपाक मोकोक्‍ती म्हाल्‍लाङ् एक्सा-मेक्सा तूतीत्क तोङ्ना

इस्राएपीक मीस् खोलोङ् अश्शूरपी खाता।

एफ्राइम म्होपा नत्क वात्छाचीपी म्होप्ङा खेई मन्चीक तूये।

१० मूङ्‍कस् खची होप्ङा जाति-जातिचीपी खेईमन्चीदोसो

हन्‍ना कोङा मूङ्‍कचीम् नीया मम् लागी ईदेप् बात्ल मूयोची।

खीक्‍काना हायाम् राःरालोक होङाबूम् अत्याचारपी

मूङ्‍कस् कमजोर छूना खाते।

११ “एफ्राइमआ मोऊबलि चारेईमम् लागी ओरोतो वेदी बोबूईदोसो

मूङ्‍क वेदी एफ्राइममी लागी मोऊ मम् वेदी छूवाक तूये।

१२ कोङा मूङ्‍कस् ओरोतो ललई छापूना पीयूची,

खोदोलोई मूङ्‍कचा मूङ्‍क ललई बीन्‍नीपा छाप्कूवापीक थक् तोङ्‍क थानेई मची।

१३ मूङ्‍कचा ओपी चाचोदाम्मी रूप्पी बलि चारेई मईची

खीक्‍का साः क मूङ्‍कचा खची होपाङ् चईची,

खोदोलोई योबोरोबू मूङ्‍कचीप्का म्जी नईनो।

हन्‍ना खसा मूङ्‍कचीम् अधर्म मीन्मारो मईना

मूङ्‍कचा मोऊ मस्कम् दण्ड पीयची,

ना मूङ्‍कस् मिश्र छाप्कूवापी आत्ना खाते।

१४ इस्राएलआ म्होप् बोबूईप् नीनाम्मा मात्यूक्स्‍ना महल बानेईमक तूये;

यहूदाआ किल्‍लालोक हायाम् देतो सहर बोबूईक तूये।

खोदोलोई कोङा मूङ्‍कचीम् खोलोङ् सहरपी मीः दयूछोक्सो,

ना मूङ्‍क मीःआ मूङ्‍क सहरपीक किल्‍ला खोलोङ् मासेई मदीत।”

इस्राएलआ दण्ड तक

९

ए इस्राएल, आम्जी ननव;

बीन्‍नीपा जातिस् तोङ्ना चामोवापी छूनव।

ऊदोईपीक्यालो आना आम् नीनाम्मा विश्‍वासघात मक तूये;

छीर्म् मी खला होम्पी बेलेछी लईकम् दूक्नासी लाम् आना नत्‍त।

२ छीर्म् मी खलाआ लो वाचोसीखापीक कोलआलो मीस्मी लागी चाम्दूम् जूरेई मईनो;

नयाँ दाखमद्य मूङ्‍कस् लाईप्छोप् छूनो।

३ मूङ्‍कस् योबोरोबूम् छाप्कूवापी तूनो।

एफ्राइम मिश्र छाप्कूवापी आत्खाते,

ना मूङ्‍कसा अश्‍शूरपी अशुद्ध चाम् थक् चय।

४ मूङ्‍कचा योबोरोबूम् लाईस्पी कूईम्ना चारेई मम् बलिम् रूप्पी दाखमद्य चारेई मईचीनो,

मूङ्‍कचीम् बलिदानआ योबोरोबू म्जी नईनो।

मूङ्‍क बलिदान सीप्खाप्चीम् लागी सोक् मप्चा चाम् सबेई तोङ्‍क छूये।

मूङ्‍क चाप् खोलोङ् अशुद्ध छूये।

ङ्‍क तोङ्‍क चाम् थक् मूङ्‍कचीम् खची बो पेम् लागीङाङ् छूये,

ना मूङ्‍क योबोरोबू दप्स्को खीम्पी चारेईमम् लागीसो तातस्‍नो।

५ तोकेई मम्पा आम्नी चाडक लेईपी आन्‍ना ऊई मईनूम्?

योबोरोबूम् लागी चाड आन्‍ना ऊतोङ्नाई मानेई मईनूम्?

६ अश्शूर छाप्कूवाआ मासेई मम्पीका आन्‍नी जूक्नीदोसो

मिश्र छाप्कूवाआ बात्ल मईनी,

ना मेम्फिसपीक मीचा आन्‍नी खूम्नी।

आम्नी नाम्छेर्‌बूम् दाचाम् तीतीआ नेप्खीय,

आम्नी तम्बू गोपी तीतीखा छूये।

७ दण्ड पीम् नाम्‍ला तालाताक तूये,

म्फाईलाम् नाम्‍ला ताचाईक तूये।

इस्राएलआ मूङ्‍क तूम् तनूव।

ओरोतो आम् मोऊमी कारणआ लो शत्रुताम् कारणआलो

आम् लाईस्पी खारीबोपोस् क मूर्ख ना

आत्माआ तोक्सक मीस् क वाम्खाप् तोङ्‍क छूये।

८ खारीबोपो क ओ नीनाम्माम् लागी

एफ्राइम हूप् चौकीदार के,

खोरोदोसो मूङ्‍क खारीबोपो लाम्दूम्स्को खोलोङ् लाम्पी वोमो ताईचीक तूये,

ना नीनाम्मा दप्स्को खीम्पीसो मूङ्‍कम् म्साछीमीस् तूये।

९ केछे गिबापी मीचा रई लक् मस्क तोङ्‍क

मूङ्‍कचासो हायाम् रई लक् मस्क तूये।

नीनाम्माआ मूङ्‍कचा मस्क अधर्म मीन्‍न,

ना मूङ्‍कचा मस्क मोऊमी दण्ड पीय।

इस्राएलआ मक मोऊमी दण्ड

१० योबोरोबूआ ओरोपीके, “कोङा इस्राएल छीम् क

गोङ्‌रूत्खाप् थाम्पूपी वाचोसी छीम्‍लो ईबूम्ङा तूवा।

कोङा आम्नी खूक्सू-खूलूस् तोम् क

लाईस्पी सेक अञ्जीरमी म्चो तोम्‍लो ईबूम्ङा तूवा।

खोदोलोई दोस्पी मूङ्‍कचा बाल-पोरपी कोङ् होक्सोयो,

ना मूङ्‍क ईजेर्म् लप् ङोङोक्छेपी अर्पण मची,

ना मूङ्‍कचा नत्चीक ङोङोक्छे तोङ्नाङ् मूङ्‍कस्सो ईजेर्म् लप् छूवा।

११ एफ्राइममी गौरव छोऊ तोङ्ना पेर्‌ना खाते;

मूङ्‍कपी तूप्चा छा वातस्‍नो,

अथवा मूङ्‍कचीम् खची सागोवापी खची छा पईनो,

अथवा बोसो खूरस्‍नो।

१२ मूङ्‍कचा छा वातस्‍ना हूर्केई मईचीदोसो

ईल्पोसो बाँकी रहेई मान्छूम्मीना कोङा मूङ्‍कचीम् खची छामाई मासेई मूतोची।

मूङ्‍कस् धिक्‍कार!

ऊदोईपीक्यालो कोङ् मूङ्‍कचीप्का आत्‍तोना खालेतो।

१३ कोङा एफ्राइम टुरोस तोङ्ना हायाम् ङालीनप् थाम्पूपी लेईम्पा तूऊ,

खोदोलोई एफ्राइमआ म्छामाईची

मासेई छूम् लागी लाम्दूप्‍तो तातची।”

१४ ए योबोरोबू, आना मूङ्‍कचीम् लागी ईबूम् लक् मीपीचीव:

मूङ्‍कचीम् सागोवा सल्प्खाप् मीपीचीव

ना मूङ्‍कचीम् चूचू दूध मान्लईप् मीपीचीव।

१५ योबोरोबूआ ओरोपीके, “मूङ्‍कचा गिलगालपी मस्क खोलोङ् रई लक्मी कारणआ

कोङा मूङ्‍कस् जेरूची।

मूङ्‍कचा मोऊ मस्कसा

कोङा मूङ्‍कस् ओ छाप्कूवापीका लातूतोची।

कोङा मूङ्‍कस् हन्‍ना हाल्‍लोसो सम्तूमा मीयोचीनो;

मूङ्‍कचीम् खोलोङ् खची लाम्‍लछास् विद्रोह मप्ची के।

१६ एफ्राइमपी नीछीमा ताक तूये,

मूङ्‍कचीम् साम् हार्‌खाताक तूये,

मूङ्‍कचीपी म्चो मीयनो।

मूङ्‍कचा छामाई वातस्दोसो

मूङ्‍कचा नत्‍तस्क खची छामाईची कोङा सेतोची।”

१७ ओ नीनाम्माआ मूङ्‍कस् इन्कार मईची,

ऊदोईपीक्यालो मूङ्‍कचा खम् रीङ् मान्‍रेप्चीक तूये;

जाति-जातिचीम् रापी मूङ्‍कस् दूलेई छूक्‍तीप् छूये।

१०

इस्राएल फैलेई छूक्चाप् वाचोसीम् पऊ तोङ्‍क तूवा;

मूङ्‍कसा म्चो सेमीयू।

मूङ्‍कम् ओरोतो म्चो तूवाक तोङ्ना

मूङ्‍कसा ओरोतो वेदी बानेई मअ;

म्होप्मी छाप्कूवापी फलिफाप छूवाक तोङ्ना

मूङ्‍कसा म्होप्मी पवित्र लूङ् खोलोङ् चोक्सू।

२ इस्राएलपी तूप् मीस्मी गोङ् छल मप् तूये,

ना हन्‍ना मूङ्‍कचा मोऊ मस्कम् दण्ड तयची।

योबोरोबूआ मूङ्‍कचीम् वेदी खोलोङ् हत्दीत,

ना मूङ्‍कचीम् पवित्र लूङ् खोलोङ् मासेई मदीत।

३ खीक्‍काना मूङ्‍कचा ओरोपीके, “ओखी होङाबू मान्तू,

ऊदोईपीक्यालो केईका योबोरोबू साम्दी मान्दोयीका।

ओखी लागी होङाबू तूवावादोसो खसा ओखी लागी ऊई मदूर्‌वानाई?”

४ मूङ्‍कचा ओरोतो यादे मईची,

वालीलीक पस्‍तून चईची

ना करार छूईयची।

खन्सा जोम्पा यीक्पी विषालु सोङ् लीम्क तोङ्ना

नीयाम् फाईपी अन्याय पतो खाते।

५ बेथ-आवेनपीक पीम् म्छाम् ङोङोक्छेम् तोक्पी येनस्‍ना

सामरियापी तूप् मीस् कीसे।

मूङ्‍कपीक मीचा सोक् मईची

ना मूङ्‍कपीक ङोङोक्छेम् पूजा मप् पूजारीचा तूनीवा मईची,

ऊदोईपीक्यालो मूङ्‍क ङोङोक्छेम् गौरव मास्‍ना खाते।

६ देप् होङाबूम् हूक्छोम् रूप्पी

मूङ्‍क ङोङोक्छे अश्‍शूर छाप्कूवापी खाईयची।

एफ्राइम ङईम्पी छूये ना इस्राएलमी बदनाम छूये,

ऊदोईपीक्यालो मूङ्‍कपीक मीचा मूङ्‍क ङोङोक्छेम् पूजा मस्क तूये।

७ सामरिया लो मूङ्‍कपीक होङाबूलो मासेई छूये;

मूङ्‍कस् योऊपी सीङ् बगेई छूक तोङ्ना बगेई छूना खाते।

८ आवेनपी तूक देऊता थान खोलोङ् मासेई छूये;

मूङ्‍कपीङ् इस्राएलआ मोऊ मक तूये।

मूङ्‍कपीक वेदी खोलोङ् तीतीआ लो सिउँडीआलो नेप्खीय।

खीक्‍का मूङ्‍कचा खोलोङ् कोम् ओरोलयची, “केईका नेपीखीकाव!”

ना बोप्‍रोस् ओरोलयची, “ओखी थेम्पी हूप्सानीव!”

९ योबोरोबूआ ओरोपीके, “ए इस्राएल, गिबापी मोऊ मम् थालेई मक नाम्‍लापीका

आना ईनीम्बा सम्मोङ् मोऊ मम् मान्होन्येक तूये।

रई लक् मप्चीम् ऊल्‍लोङ्पी

ऊई गिबापी आक्रमण मस्क मान्तूयोनाई?

१० कोङा लन्ची मूयोक बेलापी मूङ्‍कस् दण्ड पीयोची;

मूङ्‍कचा दोबर मोऊ मस्कसा मूङ्‍कस् आक्रमण मम् लागी

जाति-जातिस् बात्ल छूये।

११ एफ्राइम क दाइँ मईचीलो म्जी नप् दाहेई मम्पा पीम् म्छा के,

ना कोङा मूङ्‍कम् ङालीनप् म्पईपी वोवेन्दा तेयूपूयो।

कोङा यहूदा यीः जोमीयो,

ना याकूब बोकोलूम् खेईमीयो।

१२ आन्‍ना आम्नी होप्मी लागी धार्मिकताम् चालेई फूयानूम्व,

ना हाल्‍लोसो मान्मईप् सम्तूमा हेक्नूम्व।

आम्नी बाँझ यीः जोङ्नूम्व,

ऊदोईपीक्यालो योबोरोबू लाम् नाम्‍ला ईनीम्बाङ् के,

ख ताईना आम्नीपी धार्मिकताम् वाः तामीय।

१३ खोदोलोई आन्‍नान् अधर्म लेतानूम्क तूये,

ना मोऊ हेकानूम्क तूये;

आन्‍ना छलमी म्चो चानूम्क तूये।

आन्‍ना आम्नी राःरापी लो

आम्नी जूम्‍लूक् मप्चीपीलो भरोसा मनूम्कसा,

१४ आम्नी मीस्मी रापी जूम्‍लूक्मी कीम् छूये।

जूम्‍लूक् छूवालो शल्मनआ बेथ-आर्बेल मासेई मक तोङ्ना

मूङ्‍कचीम् खोलोङ् खची गढी मासेई छूये,

मूङ्‍क नाम्‍लापी नूक्छा चूचूपईप् छाम्मास्

खची छास्काङ् टुक्रा-टुक्रा मस्‍ना सेत्चीक तूवा।

१५ ओरोनाङ्, ए बेथेलपी तूप् मीस्चे,

आन्‍ना देप् रई लक् मनूम्कसा आम्नीपी ङ्‍क तोङ्‍क खोती तालाते।

मूङ्‍क नीयाम् लेई ताईलो,

इस्राएलपीक होङाबू पूराङ् मासेई छूये।

इस्राएल योबोरोबूआ सम्तूमा मीक

११

“इस्राएल चीमा तूवालो, कोङा मूङ्‍क सम्तूमा मीयू,

ना कोङा ओ छा मिश्र छाप्कूवापीका काछू।

२ खोदोलोई कोङा देई इस्राएल काछू,

खोन्तोदीङ् मूङ्‍कस् ओपीका छूबूरी छूवा।

मूङ्‍कचा बाल देऊतापी बलि चारेई मची,

ना खोपेई मम्पाना बानेई मम्पा ङोङोक्छेपी धूप हूईची।

३ एफ्राइम म्हूक्पी लाप्ना लाम्दूम् ईक्ने कोङ्‌ङा तूवो,

खोदोलोई कोङा मूङ्‍कस् नमीयूची पीम् मूङ्‍कचा मान्छेईची।

४ कोङा मूङ्‍कस् सम्तूमाम् रीबोआ लो सम्खेम् रीबोआलो छूयूचीना लाम्दूपूची।

कोङा मूङ्‍कचीम् बोऊतोपीका वोवेन्दा लातूतू

ना मूङ्‍कस् योम् लागी कूम्चूङ्।

५ “मूङ्‍कस् मिश्र छाप्कूवापी आत्‍ना खाते!

अश्‍शूरआ मूङ्‍कचीपी चार तोक्स,

ऊदोईपीक्यालो मूङ्‍कचा वालूम्मा मम् मानेई मान्मस्क तूये।

६ मूङ्‍कचीम् सहरपी दोप्सेल तोक्से,

ना सहरपीक मूल्‍लाम्स्को हत्दीतची,

ना मूङ्‍कचीम् लोचम् अन्त्य मीपीयची।

७ ओ मीचा ओपीका आईम्खाम् लन्ची मस्क तूये।

मूङ्‍कचा कोङ् खोलोप्का दूङ् रेप्‍तो तूप् नीनाम्मा दपोदोसो

कोङा मूङ्‍कस् ओरोरेप्‍तो मूयोचीनो।

८ “ए एफ्राइम, कोङा आन् ऊतोङ्नाई मोरो लेईम्दीम् दूर्‌यान्‍ना?

ए इस्राएल, कोङा आन् ऊतोङ्नाई आम् साछीमीम् हूक्पी पीम्छोम् दूरो?

कोङा आम्पी ऊतोङ्नाई अदमालो वोर्वा मूक तोङ्‍ना वोर्वा मम् दूरो?

कोङा आन् ऊतोङ्नाई सबोयीम तोङ्‍क बानेई मम् दूर्‌यान्‍ना?

ओ गोङ् फात्‍ताक तूये;

ओ सानीवा सम्तूमाआ पेप्क तूये।

९ कोङा हायाम् देप् ओ छूली लातोनो।

कोङा एफ्राइम हन्‍ना मासेई मूयोनो,

ऊदोईपीक्यालो कोङ् मीस् मा, नीनाम्मा के।

आम्नी रापी बास् मप् पवित्र नीनाम्मा के,

ना मासेई मम् लागी कोङ् तोयोनो।

१० मूङ्‍कस् योबोरोबूम् दोस्-दोस् लाम्दूम्नो;

ख गूङ्‍गीनार तोङ्‍ना ङूरे।

मोरोना ख ङूर्‌कप्का,

म्छास् वेरेमोक्स् योतो नाम्‍काप्स्कोलाम्पा ताये।

११ मूङ्‍कस् मिश्र छाप्कूवापीका छोऊ तोङ्ना

ना अश्‍शूरपीका तूक्‍तूगूल्म् तोङ्ना वेरेमोक्स् योतो ताये।

कोङा मूङ्‍कस् खची होप्-होप्मी खीम्पी तूमीयोची,”

योबोरोबूआ ओरोपीके।

इस्राएल लो यहूदालो दोस् तीचीक

१२ एफ्राइमआ वालीली मना कोङ् ऊरोक तूये,

इस्राएलआ छल मना कोङ् ऊरोक तूये।

यहूदा नीनाम्माम् ऊल्‍लोङ्पी,

विश्‍वासयोग्य ना पवित्र नीनाम्माम् ऊल्‍लोङ्पी पकाक तूये।

१२

एफ्राइमआ हूक् चय,

मूङ्‍कसा लेपाबरी नाम्‍आप्स्को हेम्क हूक् कल्‍ल।

मूङ्‍कसा वालीली लो उपद्रलो पतो खाईमीय।

मूङ्‍कसा अश्‍शूरलो सन्धि मय,

ना मिश्र छाप्कूवापी जैतूनमी तेल पोक्स।

२ यहूदाम् तोक्पी योबोरोबूम् ईबूम् आरोप तूये;

खसा याकूब म्होप्मी चाल तोङ्ना दण्ड पीय,

ना मूङ्‍कसा मक लक् तोङ्ना मूङ्‍क सजाई पीय।

३ याकूबआ म्माम् सागोवापा तूवालो म्बूम् दीन्दीरी लापू,

ना सोलो छूवाकप्का खसा नीनाम्मालो जूम्‍लूक् मअ।

४ खसा नीनाम्माम् रीदाम् पोक्लो जूम्‍लूक् मअ, ना खपीका कोक्सा।

ख खापा ना आसीक् तोम् लागी बीन्ती मअ।

बेथेलपी ख नीनाम्मालो तूपा,

ना मूङ्‍कपी नीनाम्‍माआ खलो रीङ्-छाम् मअ —

५ खोलोप्का दूङ् राःरालोक योबोरोबू नीनाम्मा,

योबोरोबू खम् नीङ् के!

६ खोदोलोई आन्‍नी आम्नी नीनाम्मा हेम् आईम्ङा छूये;

सम्तूमाम् लाम्पी लो नीयाम् लाम्पीलो लाम्दूमानीव,

ना सदैबरी आम्नी नीनाम्मापी भरोसा यूक्सानूम्व।

७ पईकार मप्‍आ छलमी तराजू गोङ;

छल मम् मूङ्‍कसा नत्‍त।

८ एफ्राइमआ नाम्दूखू मईना ओरोपीके,

“कोङ् हायाम् होङ्पोक् तूवो; कोङा हायाम् दाचाम् कामेई मूक तूये।

ओ दाचाम् हायाम् देतो तूकसा आसासो ओपी

ऊसो अधर्म छीप्पस्‍नो।”

९ “कोङ् आम्नी योबोरोबू नीनाम्मा के,

कोङाङ् आन्‍नी मिश्र छाप्कूवापीका लान्‍नीना बान्‍नीक के।

तोकेई मम्पा चाडमी लेईपीक तोङ्ना

कोङा आन्‍नी होसोङ् तम्बूपी तूमीयान्‍नी।

१० कोङा खारीबोपोस्का रीङ् मूऊ,

मूङ्‍कस् ओरोतो दर्शन पीयूची,

ना मूङ्‍कचीलाम्पा कोङा पोम् ललई पूऊ।”

११ ऊई गिलादपी ङोङोक्छेम् पूजा मईचीयो?

आछीयाङ् मूङ्‍कपीक मीस् ऊनाऊक तूये!

ऊई मूङ्‍कचा गिलगालपी लूपीम् बलि चारेई मईचीयो?

मूङ्‍कचीम् खची वेदी हालोआ जोम्पा यीक्पी नोम्पा लूङ् तोङ्‍क छूये।

१२ याकूब जूकाना अराम छाप्कूवापी खाता।

इस्राएलआ ईल्पो तोमाम् लागी चाकरी मअ,

ना मूङ्‍कम् दाम् छोम् लागी लूस् चारेई मअ।

१३ योबोरोबूआ इस्राएल मिश्र छाप्कूवापीका लाईम्ना बाईम् लागी

ईल्पो खारीबोपो आरेई मअ,

ना मूङ्‍क खारीबोपोलाम्पाङ् खसा इस्राएलमी चोलोगूलो मअ।

१४ खोदोलोई एफ्राइमआ योबोरोबू हायाम् म्छूली काईमीक तूये;

मूङ्‍कम् योबोरोबूआ मूङ्‍कसा मीस् सेत्कम् दोस् मूङ्‍कपीङ् ताईमीय,

ना योबोरोबूम् अपमान मकम् म्फाई लाप।

इस्राएलमी लागी दूङ् दोस्पीक दण्ड

१३

एफ्राइम नेनालो मीस् खची कीम्मा योक्सादोङा;

इस्राएलपी खोलोआ मूङ्‍क साम्दी ददोङ्ची।

खोदोलोई मूङ्‍कसा बाल देऊताम् पूजा मना मूङ्‍क दोसी छूवा ना सीया।

२ हन्‍ना एफ्राइमपी तूप् मीचा दूङ्सार मोऊ मईची;

मूङ्‍कचा खची होप्मी नाम्छेर्‌बू खारेई मईचीना ङोङोक्छे बानेई मईची,

मूङ्‍क हायाम् नम्‍लोना बानेई मम्पा ङोङोक्छे

मूर्‌पो लक् मप्चा मस्क लक् के।

मूङ्‍कचीम् तोक्पी ओरोना पीम्पा तूये,

“मूङ्‍कचा मीस्मी बलि चारेई मईची!

ना पीम् म्छाम् ङोङोक्छे चूप्पा मीयची!”

३ खन्सा मूङ्‍कस् देत्छाक मोम् तोङ्‍क,

दावाङ् हार्प् खाप् सोङ्‌गेर्वा तोङ्‍क,

हूक्‍आ खलापीका पेरना खाईयक भुस तोङ्‍क,

ना दादावालाम्पा लत्क मीक्मा तोङ्‍क छूये।

४ “खोदोलोई कोङ्ने योबोरोबू आम्नी नीनाम्मा के,

कोङाङ् आन्‍नी मिश्र छाप्कूवापीका लान्‍नीना बान्‍नीक के।

आन्‍ना ओपीका बीन्‍नीपा नीनाम्मा,

ना बीन्‍नीपा उद्धार मप् स्वीकार मईनूम्‍नो।

५ मरुभूमिपी, अर्थात् हायाम् नाम्‍छोवा लप् छाप्कूवापी

कोङाङ् आम्नी चोलोगूलो मूऊ।

६ कोङा मूङ्‍कस् यूचीकप्का खची बोखासा;

मूङ्‍कस् खची बोखासाकप्का नाम्दूखू मप् छूवा।

खीक्‍काना मूङ्‍कचा कोङ् मातोक्सो।

७ खन्सा कोङ् मूङ्‍कचीपी गूङ्‍गीनार तोङ्ना तोयो,

ना नीङ्‌गालेआ लाम् हूङ्‍ङक तोङ्ना मूङ्‍कचीम् लाम् हूङोना तूवो।

८ म्छा ङाम्खाम्पा म्मा मोक्स् तोङ्ना

कोङा मूङ्‍कस् आक्रमण मूयोचीना कऊला-चेऊला मूयोची।

गूङ्‍गीनारआ तोङ्ना कोङा मूङ्‍कस् चोयोची,

ना सोगोपीक सोगोसाआ तोङ्ना मूङ्‍कस् पामोची।

९ “ए इस्राएल, कोङा आन्‍नी मासेई मयान्‍नी,

ऊदोईपीक्यालो आन्‍नी ओ ऊल्‍लोङ्पी, अर्थात् आम्नी बोक्छोप्मी ऊल्‍लोङ्पी तूनी।

१० आम्नी होङाबू हापी तूये?

मूङ्‍कसा आन्‍नी लेन्चामीयानीव!

खोलोङ् आम्नी सहरपीक चारतोप्ची हाकपी तूये?

मूङ्‍कचीम् तोक्पी आन्‍ना ओरो पीकादोङ्‍नी,

‘केईका होङाबू लो चारतोप्चीलो पीयीकाव।’

११ खन्सा कोङा ओ छूलीपी आन्‍नी होङाबू पीन्‍नी,

ना मीः तोङ्‍ना तीप्चाप् ओ छूलीपी कोङा मूङ्‍क हतेई मूतू।

१२ एफ्राइममी दोस् खसाक तूये,

मूङ्‍कसा मोऊ मकम् लेखा यूम्पा तूये।

१३ मीम्छाम् म्बूक्‍ती बान्लोक तोङ्ना मूङ्‍कपी दूक्वा ताये,

खोदोलोई मूङ्‍क ऊसो मान्छेईप् मालोक नूक्छा तोङ्‍क तूये,

जन्मेई छूम् नाम्‍ला छूलोसो मूङ्‍क म्माम् सागोवापीङ् तूचाये।

१४ “कोङा मूङ्‍कस् गेम्मीd राःरापीका दाम् छोक्सोना छूतेई मूयोची;

कोङा मूङ्‍कस् सीम्पीका छुटकारा पीयोची।

ए सीम्ङा, मासेई मप् आम् चारलाम्-बोहोलाम् हापी तूये?

ए गेम्ङा, मासेई मप् आम् राःरा हापी तूये?

१५ म्होप्मी बूबू-नेछोचीम् रापी

एफ्राइममी फलीफाप छूदोसो

कोङा मूङ्‍क सम्तूमा मीयोनो।

नाम्‍आप्स्को हेम्क हूक्, अर्थात् योबोरोबूम् हूक् मरुभूमिलाम्पा ताये,

मूङ्‍कपीक काऊमी म्पूई सीप्खीय,

ना मूङ्‍कपीक इनार सीप्खीय।

मूङ्‍क हूक्‍आ मूङ्‍कपीक हायाम् दाम् परेई छूक् खोलोक थक् यूस्को दाङ्‌खीम् मासेई मय।

१६ सामरियापीक मीचा खची मोऊमी दोस् तेम्ङा बोक्से,

ऊदोईपीक्यालो मूङ्‍कस् खची नीनाम्माम् ऊल्‍लोङ्पी विद्रोह मप् छूवाक तूये।

मूङ्‍कस् दोप्सेलआ सेतची;

मूङ्‍कचीम् खची नूक्छास् बोहोपी दीस्‍सस्‍ना सेतची,

ना मूङ्‍कचीम् खची होपोसूम् मीम्छाचीम् बो चेनची।”

d 

१३:१४ गेम् – हिब्रू रीङ्पी शेओल: सीप्ची तूस्को थाऊ, अर्थात्, खादी

आसीक् ताईम् लागी वालूम्मा

१४

ए इस्राएलङा, योबोरोबू आम् नीनाम्मा हेम् आत्‍ताना ताव।

आना मक खोलोङ् मोऊआ आन् पतन माक तूये।

२ ओरोपीकानीना योबोरोबू हेम् आत्‍तानीव:

“खोलोङ् ओखी मोऊ छेमा पीयीकाव,

ना सम्खेलूलो केईका ग्रहण मईकाव,

खीक्‍का केईका आम्पी ओखी सायोचोङ्माम् बलि चारेई मयाम्का।a

३ अश्‍शूरआ केईका लेन्चामीम् दूरेकानो;

जूम्‍लूक् मप् खोक्चा केईका बोम्छोम् दूरेकानो।

केईका हन्‍ना हाल्‍लोसो ओखी हूःआ बोबूईम्पा थक्

‘ओखी देऊता’ पीक्याकानो,

ऊदोईपीक्यालो गेस्कूप्चा आम्पीका सम्तूमा तयची।”

४ योबोरोबूआ ओरोपीके, “मूङ्‍कस् ओपीका तर्केई छूवाना खाताक तूये,

खोरोदोसो कोङा मूङ्‍कस् छेमा पीयोची।

कोङा मूङ्‌कस् सदैबरी तूप्चाप् सम्तूमा खोमीयोची,

ऊदोईपीक्यालो ओ छूली मूङ्‍कचीप्का हतेई छूवाक तूये।

५ कोङ् इस्राएलमी लागी सोङ्‌गेर्वा तोङ्‍क छूवो;

मूङ्‍क लीली बूङ् तोङ्ना बाईय।

लेबनानपीक देवदारु तोङ्ना

मूङ्‍कसा म्साम् थूक्स;

६ मूङ्‍कम् मालो आप्क म्‍लीम् पतोखाते;

मूङ्‍कम् गौरव जैतूनमी पऊ तोङ्‍क छूये,

मूङ्‍कम् म्मूर् लेबनानपीक देवदारुम् तोङ्‍क छूये।

७ मीस् होसोङ् मूङ्‍कम् गीम्जूवापी तूये।

माकाई तोङ्‍ना मूङ्‍क हलमोक्स्तो पये।

वाचोसीम् पऊ तोङ्ना मूङ्‍क म्बूङ् बाईय,

ना मूङ्‍कम् नीङ्ला लेबनानपीक दाखमद्य तोङ्‍क छूये।

८ ए एफ्राइम, ङोङोक्छेस्का ओमी ऊई काम?

कोङा आन् ङरी आईयान् ना आम् वास्ता मूयो।

कोङ् ईबूम् गीगीप्पा सल्‍लाम् म्पऊ तोङ्‍क तूवो;

ओलाम्पाङ् आना हायाम् देतो म्चो सेमीय।”

९ आसे लूखूप्चीलोक तूये? मूङ्‍कसा ङ्‍क रीङ् मीन्‍न।

आसे मीन्मारो मम् राःरालोक तूये? मूङ्‍कसा ङ्‍क रीङ् बूजेई मय।

योबोरोबूम् लाम् नप् तूये;

धर्मी मीस् मूङ्‍कपीङ् लाम्दूमे,

खोदोलोई मोऊपो मीचा मूङ्‍कपी जोलोङ् तयची।

a 

१४:२ हिब्रु बाइबलपीओखी ङःचसूम् लूपीची चारेई मयाम्का पीम् छाम्पा तूये।

योएलमी सोक्सर

छेईलम्

योएलमी अर्थ “यहोवे नीनाम्मा तूये” पीक्याक के। योएलमी सोक्सरपी लो प्रेरितमी सोक्सर २:१६ पीलोङाङ् योएलमी तोक्पी छाम्पा तयाम्। मूङ्‍कम् खीम्पोस्मी तोक्पीसो खोन्तो छाम्पा मान्तूकसा योएलमी तोक्पी बीन्‍नीपा ऊसो छेईम् दूराम्‍नो।

योएलमी सोक्सरपी ऊक होङाबूआई चारखम् तोक्स्कई पीम् तोक्पी ऊसो छाम्पा मान्तूकसा ङ्‍क सोक्सर हाल्‍लोई छाम्पा पीम् तोक्पी अथवा ङ्‍क खारीबोपोआ हाल्‍लोई सूसो मअ पीम् तोक्पी ऊसो पोम् दूराम्नो। खोदोलोई फारसपीक होङाबूचा चारखम् तोक्स्चीक नाम्‍ला, अर्थात् ५०० अथवा ४०० ई.पू. होम्पी ङ्‍क सोक्सर छाम्पा छूदूर।

योएलआ इस्राएलपी तूप् मीस्मी रापी रूःमी ईकीम्‍लप् आक्रमणमी तोक्पी लो नीछीमा ताईप् सीसोवाम् तोक्पीलो पय। मूङ्‍क घटना छूवाचालो योबोरोबू ताम् लेईपीक चीन्‍नम् तोक्पी मूङ्‍कसा खारीबो मक तूये। मूङ्‍क नाम्‍लापी योबोरोबूम् मीचा वालूम्मा मम्ना आसीक् तोम् नीनाम्माआ यादे मकम् तोक्पी मूङ्‍कसा सेचीवा पीय। आछीयाङ् पीक्यादोक, वात्छापी लो मीम्छापीलो, सोलोपी लो खूवोबूप्‍पीलो खोलोपीङ् नीनाम्माआ म्होप्मी आत्मा पोम् यादे मकम् तोक्पी योएलआ खारीबो मक केईया तोम् दूराम्।

योएलमी सोक्सर

१

पतुएलमी म्छा योएलपी ताक योबोरोबूम् रीङ्बऊ:

रूःचा आक्रमण मस्क

२ ए तूस्बूईचे, ङ्‍क रीङ् येन्‍नूम्व;

ए छाप्कूवापी तूप् खोलोङ् मीस्चे, नम्‍लोना येन्‍नूम्‍व।

ऊई आम्नी नाम्‍लापी अथवा आम्नी खूक्सू-खूलूचीम् नाम्‍लापी

ङ्‍क तोङ्‍क हाल्‍लोस्चीई छूवाक तूवायो?

३ आम्नी छामाईची ङ्‍क रीङ् ईयानूम्व,

ना आम्नी छामाईचा खची छामाईची ईचीनूव,

ना खची छामाईचा दोस्पी ताप् दूङ् ईचीनूव।

४ ऊक थक्ये रूःमी बाथानआ होक्सीची,

मूङ्‍क देप्-देप् रूःचा चची।

ऊई देप्-देप् रूःचा होक्सीचीक तूवा,

मूङ्‍क सोलो रूःचा चखीची।

ऊई सोलो रूःचा होक्सीचीक तूवा,

मूङ्‍क बीन्‍नीपा रूःचा चखीची।

५ ए दीआ सेईप्ना ईम्चाप्चे, पक्नीव ना खाप्नीव!

ए खोलोङ् दाखमद्य दूप्चे,

नयाँ दाखमद्यम् तोक्पी खाप्नीव-बस्‍नीव,

ऊदोईपीक्यालो मूङ्‍क आम्नी ङःपीका ङापाखानीक तूये।

६ ङीर्‌ङा मान्तेईप् ईबूम् हायाम् राःरालोक जातिआ

ओ छाप्कूवा आक्रमण मक तूये।

मूङ्‍कचीम् काङ् गूङ्‍गीनारमी काङ् तोङ्‍क तूये,

ना मूङ्‍कचीम् बाक्‍काङ् म्मा गूङ्‍गीनारमी बाक्‍काङ् तोङ्‍क तूये।

७ मूङ्‍कचा ओ वाचोसीम् पऊ खोलोङ् गोङ्‍रूत्खाप् मदीत्चीक तूये,

ना ओ अञ्जीरमी पऊ खोलोङ् मासेई मीयोपोक तूये।

मूङ्‍कचा अञ्जीरमी पऊमी म्होऊ खोलोङ् अक्चीना होलात्चीक तूये,

मूङ्‍कम् म्गेम् ओम्‍लोप् बानेई मदीत्चीक तूये।

८ सोलोमे तूलो म्होप्मी दूखूलीप्मी लागी

लूक्स्पा खाम्ना तूनीवा मप् कन्या मीम्छाआ तोङ्ना तूनीवा मनूम्व।

९ योबोरोबू दप्स्को खीम्पी छीर्म् बलि लो कूईम्ना चारेईमम् बलिलो चारेईमम् बन्द छूवाक तूये।

योबोरोबूम् लाईस्पी सूसो मप् पूजारीचा तूनीवा मईची।

१० रायीखा गोङ्‌रूत्खाप् छूवाक तूये,

थाम्पू सूक्खा छूवाक तूये,

छीर्म् मासेई छूवाक तूये,

नयाँ दाखमद्य सीप्खी,

तेलसो सीप्खी।

११ ए खारूवा मप्चे, आम्नी सानीवा चाईनूव।

ए वाचोसी लेईप्चे, खाप्नीव-बस्‍नीव।

दोचेर्‌मी लो जेऊमीलो लागी सूर्‌ता मनूम्व,

ऊदोईपीक्यालो रायीखापीक म्चो खोलोङ् मासेई छूवाक तूये।

१२ वाचोसीम् पऊ ओईलेई छूवाखाता,

ना अञ्जीरमी पऊ हार्‌खाता।

अनारमी पऊ, खजूरमी पऊ ना स्याऊमी पऊ,

अर्थात् रायीखापीक खोलोङ् सीछो ओईलेई छूवा खात्क तूये।

आछीयाङ् मीस्मी छामाईमी चामोवा मास्खाताक तूये।

वालूम्मा मम् लागी काछचीक

१३ ए पूजारीचे, लूक्स्पा खाप्सानूम्ना सोक मनूम्व;

ए वेदीपी सूसो मप्चे, तूनीवा मनूम्व।

ए ओ नीनाम्माम् सूसो मप्चे,

तानीव, ना लूक्स्पा खाप्सानूम्ना कोःअयानूम्व,

ऊदोईपीक्यालो आम्नी नीनाम्मा दप्स्को खीम्पी

छीर्म् बलि लो कूईम्ना चारेईमम् बलिलो रोकेई छूवाक तूये।

१४ पवित्र माईस् तूम् लागी खोलोङ् ईयानूम्व,

पवित्र याखऊ काछानूम्व।

योबोरोबू आम्नी नीनाम्मा दप्स्को खीम्पी

छाप्कूवापीक खोलोङ् मीस् लो धर्म-सेचीपोस्लो काछानूम्व,

ना योबोरोबू दपानूम्व।

१५ योबोरोबूम् लेई दोक्छापीङ् तूये;

मूङ्‍क लेई क खोलोप्का दूङ् राःरालोकलाम्पा मासेई मप् तोङ्ना ताये।

१६ चाम् थक् ई मूक्स्दूपी मासेई छूवाक तूये।

नीनाम्मा दप्स्को खीम्पी चामोवा लो जीनम्‍लो मानेई मईचीनो।

१७ खोलोङ् चालेई बोहोगोपू चूराखाता,

दाङ्‌खीम् खोलोङ् होप्‍तो छूवाखाता,

छीर्म् यूस्को खोलोङ् मासेई छूवाखात्क तूये,

ऊदोईपीक्यालो छीर्म् हार्‌खाताक तूये।

१८ पोसूम् बागाल बस्क येन्‍नूम्व!

पी-लूपीम् बाथान छाछापूत्‍ता छूवाक तूये,

ऊदोईपीक्यालो मूङ्‍कचीम् लागी खार्का मान्तू;

लूस्मी बागालसो नीछीमापी छूवाक तूये।

१९ ए योबोरोबूङा, कोङा आम्पी वाङोम् मूयो,

ऊदोईपीक्यालो खार्कापीक खोलोङ् घाँस मीःआ मासेई मदीत्क तूये,

ना मीःआ यीक्पीक खोलोङ् सीछो हूईदीत्क तूये।

२० सोगोपाक पोसूचासो आम्पी वाङोम् मईची,

ऊदोईपीक्यालो योऊ खोलोङ् सीप्खी,

ना मीःआ खार्कापीक खोलोङ् घाँस मासेई मक तूये।

रूःमी हूल

२

सियोनपी तुरही दूपानूम्व!

ओ पवित्र कोम्पी चेताऊनी पीम् साल्म् मनूम्व!

छाप्कूवापी तूप्ची खोलोङ् खची कीम्मा वेरेमोक्स् योनूव,

ऊदोईपीक्यालो योबोरोबूम् लेई ताचाईक तूये, मूङ्‍क दोक्छापीङ् तूये।

२ मूङ्‍क लेई नाम्‍कूर्मादाम्, गोङ्पेर्प् खाप्,

ना मोम्‍आ लो नाम्‍कूर्मादाम्‍आलो नेप्खाप् लेई छूये।

कोम् होम्पी देत्छासेपा नाम्छोवा आप्‍पक तोङ्ना

ईबूम् देप् ना हायाम् राःरालोक सेना ताये।

मूङ्‍क तोङ्‍क लाईस्पी हाल्‍लोसो मान्छूक तूवा,

हन्‍नासो दूङ्पीका दूङ् सम्मो हाल्‍लोसो छूनो।

३ मूङ्‍कचीम् लाईस्-लाईस् मीःआ खोलोक थक् मासेई मय,

ना मूङ्‍कचीम् दोस्-दोस् मीलाम्छो तीते।

मूङ्‍कचीम् खची लाईस् हेम्क थाम्पू अदनमी बगैँचा तोङ्‍क तूये,

मूङ्‍कचीम् दोस्पी गोङ्‌रूत्खाप् मरुभूमि तोङ्‍क तूये।

मूङ्‍कचीप्का आसासो जूम्खाम् दूरनो।

४ मूङ्‍कचीम् ङाली खोक्चीम् तोङ्‍क तूये;

मूङ्‍कस् जूम्‍लूक् मप् खोक्ची तोङ्ना बूल्से।

५ रथ बूल्स्लो लत्क साल्म् तोङ्‍क साल्म्पी मूङ्‍कस् कोम्छो होम्पी बूल्से;

हार्प् खाप् सोङ् मीःआ हूईलो लत्क साल्म् तोङ्‍ना,

जूम्‍लूक् मम् लागी थीक्‍का छूक् हायाम् राःरालोक सेनाम् साल्म् तोङ्‍ना मूङ्‍कस् बसे।

६ मूङ्‍कस् तयस्‍लो जाति-जातिस् कीसे;

खोलोमीङ् खची ङाली बेसार्‌वा तोङ्‌क छूये।

७ जूम्‍लूक् मप्चा तोङ्ना मूङ्‍कचा आक्रमण मईची;

दोर्‌चा तोङ्ना मूङ्‍कचा पर्खाल सपची।

मूङ्‍कस् खोलोङ् चनमोक्स्तो

जूम्‍लूक् मस् खाते।

८ मूङ्‍कस् ईल्पोआ आर्को तल्तो लाम्दूम्नो,

खोलोङ् चनमोक्स्तो खची लाईस् हेम् खाते।

मूङ्‍कस् एक्सा-मेक्सा मान्खाईमो सीदाङ् खची साछीमीचीम् रापी वोङे।

९ मूङ्‍कचा सहर आक्रमण मईची,

ना पर्खाल थेम्-थेम् बूल्से।

मूङ्‍कस् खीम्मी दादावालाम्पा खूस्पास् तोङ्ना वोङे।

१० चारीदू मूङ्‍कचीम् लाईस्पी तोक्से,

ना नाम्‍छूई वेरेमोक्स्तो योक्से।

नाम् लो लालीमालो नाम्कूर्मादाम् छूखाते,

ना सोङ्‌गेर् तीलीमोक्स्तो तीम् होक्सीय।

११ योबोरोबू म्होप्मी सेनाम् लाईस्पी ङूरे।

खम् सेना ङीर्ङामान्तेईप् तूये,

ना खम् आज्ञा रेप्ची हायाम् राःरालोक तूये।

योबोरोबूम् लेई देप् ना हायाम् ईकीम्‍लप् तूये।

मूङ्‍कपीका आसाई लेन्चा दूरनाई?

योबोरोबू हेम् आत्‍तानीव

१२ योबोरोबूआ ओरोपीके, “ओदोलोङ् आन्‍नी आम्नी खोलोङ् गोङ्पीका,

माईस् तूवानीना, खाप्‍तो ना सोक् मतो कोङ् हेम् आत्‍तानीव।

१३ आम्नी तेई चेन्‍नूम्ना मा, खोदोलोई आम्नी गोङ् चेन्‍नूम्ना

योबोरोबू आम्नी नीनाम्मा हेम् आत्‍तानीव,

ऊदोईपीक्यालो ख सम्खेलू मीक् ना सम्तूमालोक तूये,

दावा म्छूली मान्काईप् ना सम्तूमा पेप्छोप् तूये,

ना खसा नीछीमा तातलो ख म्दूक् खाते।

१४ आसाई छेत्‍त, बा खसा म्सानीवा फात्‍तना आन्‍नी आसीक् पीनी;

खीक्‍का योबोरोबू आम्नी नीनाम्माम् लागी आन्‍ना छीर्म् बलि लो कूईम्ना चारेईमम् बलिलो चारेईमम् दूर्‌नूम्।

१५ सियोनपी तुरही दूपानूम्व,

पवित्र माईस् तूम् लागी खोलोङ् ईयानूम्व,

पवित्र याखऊ काछानूम्व।

१६ मीस् बात्ल मनूम्व,

याखऊ अर्पण मनूम्व,

धर्म-सेचीपोस् जम्मा मनूम्व,

छाछामास् लो नूक्छास्लो बात्ल मनूम्व।

दूखूलीप् म्होप्मी कोठापीका ना दूखूलीम् म्गोपाक कोठापीका लन्‍नूव।

१७ योबोरोबूम् लाईस्पी सूसो मप् पूजारीस्

नीनाम्मा दप्स्को खीम्मी सीक्वापी लो वेदीम् रापीलो खाम्नूव।

मूङ्‍कचा ओरोपीनूव, “ए योबोरोबू, खोलोङ् आम् मीस् सम्सूर्‌ना यूक्स्व।

आना सोक्‍क खोलोङ् मीस् ङाजावापी छूम् पीनव,

ना जाति-जातिचीम् रापी हेला छूम् पीनव।

‘मूङ्‍कचीम् नीनाम्मा हापी तूये?’ पीम्ना

बीन्‍नीपा जातिस् ऊदोई पीमीमा?”

योबोरोबूआ ङरी आत्क

१८ खीक्‍काना योबोरोबू म्होप्मी छाप्कूवाम् लागी नाचूर्‌लप् छूये

ना खसा म्होप्मी मीस् सम्तूमा मीयची।

१९ योबोरोबूआ मूङ्‍कस् ओरोपीक्ना ङरी आन्‍न,

“कोङा आन्‍नी नयाँ छीर्म्, दाखमद्य ना तेल होन्छोयान्‍नी,

ना मूङ्‍क चाईनूम्ना आन्‍नी आम्नी गोङ्‌कामे।

जाति-जातिचीलाम्पा हन्‍ना हाल्‍लोसो

कोङा आम्नी निन्दा छूमीयोनो।

२० “कोङा योऊना हेम्‍लाम्पा ताप् सेना आम्‍नी दोक्पीका छूबूरी खेदा मूछोक्सो।

कोङा मूङ्‍कस् बाँझ ना गोङ्‌रूत्खाप् छाप्कूवापी खेदा मूछोक्सोची।

मूङ्‍कचीम् खची लाईस् हेम्क दल नाम्‍आप्स्को हेम्क दीरीत्‍तीपीd

ना मूङ्‍कचीम् दोस् हेम्क दल क नाम्काम्स्को हेम्क दीरीत्‍तीपीe खेदा मूछोक्सो।

मूङ्‍कचीम् खची सालोग्गी कीम्ना छाप्कूवाम् खोलोपी नामे।”

आछीयाङ् योबोरोबूआ हायाम् देप्-देप् लक् मक तूये!

२१ ए छाप्कूवाङा, कीनव, आन् आम्जीनना चामोवा मव।

आछीयाङ् योबोरोबूआ हायाम् देप्-देप् लक् मक तूये!

२२ ए सोगोपाक सोगोसाचे, कीनीनव,

ऊदोईपीक्यालो गोङ्‍रूत्खाप् थाम्पूपीक खार्का खोलोङ् गीगीप्पा छूचाईक तूये।

खोलोङ् सीछोपी म्चो सेचाईक तूये;

अञ्जीरमी म्पऊपी लो वाचोसीम् म्पऊपीलोसो ओरोतो म्चो सेचाईक तूये।

२३ ए सियोनपीक मीस्चे, आम्नी जीननीव,

योबोरोबू आम्नी नीनाम्मापी चामोवा मनूम्व;

खसा आन्‍नी थोनाम्पीक वाः पीयानीक तूये,

ऊदोईपीक्यालो ख विश्‍वासयोग्य तूये।

खसा ई लागी हायाम् वाः तामीय,

थोनाम्पीक लो होल्नाम्पीकलो वाः लाईस्पीक तोङ्नाङ् पोक्स्तात।

२४ खोलोङ् खला छीर्म् आ पेप्प,

खोलोङ् छूप् नयाँ दाखमद्यआ लो तेलआलो पेप्प।

२५ “कोङा आन्‍नी मूङ्‍क दोङ् होम्पी नोक्सान छूवानीक पूरा मीम्पीयान्‍नी,

खोदोलो यीक्पीक छीर्म् देप् रूःआ, सोलो रूःआ ना बीन्‍नीपा रूःआ,

अर्थात् कोङा आम्‍नी रापी पोक्सूक देप् ओ सेनाचा चस्क तूवा।

२६ आन्‍ना आम्नी बोखास्तो चाम् तईनूम्,

ना आम्नी लागी छाक्‍काक लक् मप्

योबोरोबू आम्नी नीनाम्माम् नीङ्मी सायोचोङ्मा मईनूम्।

हन्‍ना ओ मीस् हाल्‍लोसो ङाजावापी छूनो।

२७ खीक्‍काना कोङ् इस्राएलपी तूप् मीस्मी रापी तूवो,

ना कोङ् योबोरोबू आम्नी नीनाम्मा के,

ना ओपीका बीन्‍नीपा नीनाम्मा आस्सो मान्तू पीम् आन्‍ना छेत्नूम्।

हन्‍ना ओ मीस् हाल्‍लोसो ङाजावापी छूनो।

योबोरोबूम् लेई

२८ “खीक्‍काना कोङा ओ आत्मा खोलोङ् मीस्पी कातूछोक्सो।

आम्‍नी चारछा-मेकछाचा खारीबो मईची,

आम्नी खूवोबूप्चा सेमो मोङ्‍ङची,

ना आम्नी सोलोचा दर्शन तयची।

२९ मूङ्‍क नाम्‍लापी ओ सूसो मप् वात्छाचीपी लो मीम्छाचीपीलो

कोङा ओ आत्मा कातूछोक्सो।

३० नाम्छूईतो लो चारीदूपीलो कोङा छाक्‍काक लक् खोमूयो,

मूङ्‍कपी हीः, मीः ना हायाम् तेईप् मीक्मा खोछेत्‍ते।

३१ योबोरोबूम् मूङ्‍क हायाम् देप् ना हायाम् ईकीम्‍लप् लेई ताम्पीका लाईस्पी

नाम् गूगूर् छूये ना लालीमा हीःपी फात्‍ते।

३२ योबोरोबूम् नीङ् दप् खोलोआ हल्वा तयची,

ऊदोईपीक्यालो योबोरोबूआ पीकाक तोङ्ना

सियोन कोम्पी लो यरूशलेमपीलो तूप् हेप्-हेप्पा ऊम्केई छूम् तयची।

ङ्‍क लेईप्चाप्ची क योबोरोबूआ काछचीकस् के।”

d 

२:२० अर्थात्, मृत सागरपी

e 

२:२० अर्थात्, भूमध्य सागरपी

जाति-जातिचीम् नीया छूवाक

३

योबोरोबूआ ओरोपीके, “मूङ्‍क लेईपी लो मूङ्‍क नाम्‍लापीलोङ्

कोङा यहूदाम् लो यरूशलेममीलो नखावा आनूछूयोचीकप्का,

२ कोङा खोलोङ् जाति-जातिस् बात्ल मूयोची,

ना मूङ्‍कस् यहोशापातमीa बेँसीपी तातोची।

मूङ्‍कपी कोङा ओ होप्मी लागी सोकूचीक ओ मीस् इस्राएलमी लागी,

मूङ्‍कस् दण्ड पीयोची,

ऊदोईपीक्यालो मूङ्‍कचा ओ मीस् जाति-जातिचीम् रापी छाछापूत्‍ता मस्क तूवा

ना ओ छाप्कूवा भाग-भाग मस्क तूवा।

३ मूङ्‍कचा ओ मीस्पी कर्‌सीङ् होक्स्चीक तूवा,

ना बेलेछी लम् लागी वात्छास् खेईमस्क तूवा,

ना दाखमद्य दूम् लागी मूङ्‍कचा मीम्छास् खेईमस्क तूवा।

४ “ए टुरोसपी लो सीदोनपीलो, ना पलिश्तम् खोलोपी तूप् मीस्चे, ओ ऊल्‍लोङ्पी आम्नीम् ऊई तूये? ऊई कोङा मूक हेप् लक्मी लागी आन्‍ना ओपी म्फाईयो लाप्चाईनूम्? आन्‍ना म्फाई लाप्चाईनूम्क तूदोक, मूङ्‍क कोङा आम्नी तोङ्पी दावाङ् आन्छोयान्‍नी।

५ ऊदोईपीक्यालो ओ हाल्ङो लो नाम्छेर्‌बूलो ना खोलोङ् नप्-नप् थक् आन्‍ना आम्नी होप्मी देऊता दप्स्को खीम्पी यूक्सानूम्क तूये।

६ आन्‍ना यहूदापीक लो यरूशलेमपीकलो मीस् खची खीम्-नाम्पीका छूबूरी पोम् लागी ग्रीकचीम् हूक्पी खेईमनूम्।

७ “खोङ्‍नूम्व, आन्‍ना मूङ्‍कस् खेई मनूम्क थाऊपीका कोङा मूङ्‍कस् लातोना बायोची, ना आन्‍ना मूङ्‍कस् ऊई मनूम् खूङ्‍क तोङ्‍नाङ् कोङासो आन्‍नी मयान्‍नी।

८ कोङा आम्नी छामाईची यहूदापीक मीस्मी हूक्पी खेईमूछोक्सोची, ना मूङ्‍कचा आम्नी छामाईची छूबूरीपीक ईल्पो जाति, अर्थात् शबापीक मीस्मी खेईमछोक्सची।” योबोरोबूआ पीकाक तूये।

९ जाति-जातिचीम् रापी ओरोपीकानीव:

जूम्‍लूक् मम् लागी थीक्‍का छूवानीव!

जूम्‍लूक् मप्ची दावा पक्‍नूव!

जूम्‍लूक् मप् मीस् खोलोङ् बात्ल छूनूना आक्रमण मस्‍नूव।

१० आम्नी हालोपीक फाली दूपानूम्ना दोप्सेल

ना सीछोम् गेम् देईम् आम्नी बेलो दूपानूम्ना भाला बानेई मनूम्व।

कमजोरीचा ओरोपीनूव, “कोङ् हायाम् राःरालोक तूवो!”

११ ए लीक् हेम्पी तूप् जातिचे, दावा तानीव,

ना आन्‍नी मूङ्‍कपी ईतो बात्ल छूवानीव।

ए योबोरोबू, जूम्‍लूक् मप् आम् मीस् दाली यूत्चीव!

१२ “जाति-जातिस् तयार छूनूना यहोशापातमी बेँसीपी तानूव,

ऊदोईपीक्यालो मूङ्‍कपीङ् कोङ् लीक् हेम्पी तूप् जाति-जातिचीम् नीया मम् लागी तूवो।

१३ बेलो तोक्सानूम्व, ऊदोईपीक्यालो छीर्म् हेम् नाम्‍ला छूवाखात्क तूये।

तानीव, वाचोसी सीकानूम्व, ऊदोईपीक्यालो वाचोसीम् कोल पेप्खीक तूये

ना वाचोसी यूम् चूम् पेप्ना एल्चाईक तूये।

आछीयाङ् मूङ्‍कचीम् दुष्‍टता ओरोतो छूवाखात्क तूये!”

१४ फैसला मस्को बेँसीपी हबऊतोसर्प् मीस् तूये,

ऊदोईपीक्यालो फैसला मस्को बेँसीपी योबोरोबूम् लेई तालाताक तूये।

१५ नाम् लो लालीमालो गूगूर् छूये

ना सोङ्‌गेर्‌आ तीलीमोक्स्तो तीम् होक्सीयची।

१६ योबोरोबू सियोनपीका ङूरे,

ना यरूशलेमपीका ओरोसोतो बसे।

नाम्छूई लो चारीदूलो वेरेमोक्स् योक्से।

खोदोलोई योबोरोबू म्होप्मी मीस्मी लागी पम्चीस्को-रीम्चीस्को छूये,

ना इस्राएलपीक मीस्मी लागी कील्‍ला छूये।

नीनाम्माआ म्होप्मी मीस् आसीक् पीयची

१७ “खीक्‍काना पवित्र सियोन कोम्पी बास् मप् योबोरोबू

आम्नी नीनाम्मा कोङ्‌ङा के पीम् आन्‍ना छेत्नूम्।

यरूशलेम पवित्र छूये,

ना बीन्‍नीपा छाप्कूवापीक मीचा मूङ्‍क हन्‍ना हाल्‍लोसो आक्रमण मईचीनो।

१८ “मूङ्‍क लेई बूर् होम्पीका नयाँ दाखमद्य पाते,

ना कोम् होम्पी ओलोन बगेई छूम् थालेई मय।

यहूदापीक खोलोङ् खम्‍लापी काऊ बगेई छूम् थालेई मय।

योबोरोबू दप्स्को खीम्पीका काऊ पूईयना

शित्तीमपीक बेँसी बीम्म।

१९ खोदोलोई मिश्र छाप्कूवा गोङ्‍रूत्खाप् छूये

ना एदोम क मरुभूमि छूये।

ऊदोईपीक्यालो मूङ्‍कचा यहूदापी तूप् मीस् आक्रमण मस्क तूवा,

ना यहूदा छाप्कूवापी दोस् मान्दीक मीस् सेत्चीक तूवा।

२० यहूदा सदैबरीकम् लागी ना यरूशलेम दूङ्पीका दूङ् सम्मोकम् लागी

मीस् तूस्को थाऊ छूये।

२१ ईनीम्बा सम्मो कोङा छेमा मान्पीङाक ओ मीस्मी अपराध,

कोङा छेमा पीयोची।”

योबोरोबूआ सियोनपी बास् मय!

a 

३:२ यहोशापात मी अर्थ योबोरोबूआ नीया मय; १२ पदपीसो तूये।

आमोसमी सोक्सर

छेईलम्

आमोस यहूदापीक तको मीचीक सहरपीका ताक ईल्पो लूस् चारेई मप् ना खारूवा मप् मीस् तूवा। खसा यहूदापीक होङाबू ऊज्जियाहआ चारखम् तोक्स्क नाम्‍ला (७९२-७४० ई.पू.) पी लो इस्राएलपीक होङाबू यरोबामआ चारखम् तोक्स्क नाम्‍ला (७९३-७५३ ई.पू.) पीलो खारीबो मक तूवा (१:१)। मूङ्‍क नाम्‍लापी मूङ्‍क नीच्‍ची छाप्कूवापीङ् खाऊमा-खासेर्मा तूवाकसा मूङ्‍कपी भौतिक उन्‍नती लो राजनितिक उन्‍नतीलो छूवाक तूवा। खोदोलोई मोन्तोलो मूङ्‍कचा नीनाम्मा मात्यूक्स्चीकसा मूङ्‍कचीम् ऊल्‍लोङ्पी नीनाम्माआ नीया मय पीम् रीदाम् नेईम् लागी ख नीनाम्माआ काछक तूवा।

आमोस यहूदापीक सहरपी तूप् मीस्दोसो खसा इस्राएलमी तोक्पी खारीबो मक तूवा। इस्राएल अश्शूर छाप्कूवाम् हूक्पी ७२२ ई.पू. पी छूम्पीका लीक्पोङ् दोङ् लाईस्पी आमोसआ खारीबो मअ। “धिक्‍कार आन्‍नी! आन्‍नी सियोनपी सूक्वापी तूप्चाप्चे... (६:१)” पीकाना खसा मक खारीबो खोलोआ मान्‍नईस्क तूवा, खोदोलोई ङ्‍क नीनाम्माम् रीङ्बऊ तूवा।

आमोसमी सोक्सरपी आमोस नेनाक विषयवस्तु ङ्‍क तोङ्‍क तूये:

(0) इस्राएलमी बरबारपीक छाप्कूवाम् ऊल्‍लोङ्पी नीनाम्माआ नीया मय पीम् तोक्पी घोषणा मक (१:१–२:५)

(0) इस्राएलमी नीया छूम् तोक्पी पक (२:६–६:१४)

(0) ङाची दर्शनमी तोक्पी खारीबो मक (७:१–९:१५)

आमोसमी सोक्सर

१

तकोपी तूप् गथालाचीप्क ईल्पो आमोसमी रीङ्बऊ ङ्‍क तोङ्‍क तूवा। यहूदापीक होङाबू उज्‍जियाह ना येहोआसमी म्छा इस्राएलपीक होङाबू यारोबाममी नाम्‍लापी, लून्मा तोक्साक नीस् दोङ् लाईस्पी इस्राएलमी तोक्पी खसा तक दर्शन ङ्‍कङ् के।

२ आमोसआ ओरोपीका,

“योबोरोबू सियोनपीका ङूरे,

ना ख यरूशलेमपीका ओरोसोतो बसे।

गथालाचीम् खार्का लो कर्मेल कोम्पीक घाँसलो हार्‌खाते।”

इस्राएलमी बरबारपीक छाप्कूवापी योबोरोबूआ नीया मक

३ योबोरोबूआ ओरोपीके:

“दमस्कसमी सूप्ची म्मोऊ,

अथवा लीची म्‍मोऊमी कारणआ कोङा ओ छूली मूङ्‍कपीका हतेई मूयोनो।

मूङ्‍कसा गिलाद सेलमी काङ्लोक घनआ दूप्कसा,

४ कोङा हजाएलमी खीम्पी मीः पोक्सो,

ना मूङ्‍क मीःआ बेन-हददमी किल्‍ला खोलोङ् मासेई मय।

५ कोङा दमस्कसमी मूल लाम्स्को अतूतो;

आवनमी बेँसीपी तूप् होङाबू लो

बेथ-अदनपीक राजदण्ड लाप्लो मासेई मूयोची।

अरामपीक खोलोङ् मीस् कैदी छूना कीरपी खाते,”

योबोरोबूआ ओरोपीके।

६ योबोरोबूआ ओरोपीके:

“गाजाम् सूप्ची म्मोऊ,

अथवा लीची म्मोऊमी कारणआ कोङा ओ छूली मूङ्‍कपीका हतेई मूयोनो।

मूङ्‍कसा खोलोङ् समुदाय कैद मना खाईयू

ना एदोममी हूक्पी सूम्पेई मीयू।

७ कोङा गाजापीक पर्खालपी मीः पोक्सो,

ना मूङ्‍क मीःआ मूङ्‍कपीक खोलोङ् किल्‍ला मासेई मय।

८ कोङा अश्दोदपीक होङाबू लो

अश्कलोनपीक राजदण्ड लाप्लो मासेई मूयोची।

कोङा एक्रोनमी ऊल्‍लोङ्पी ओ हूः तोक्सो,

ना बाँकी तूवाक पलिश्तीस्सो सीये,”

योबोरोबू नीनाम्माआ ओरोपीके।

९ योबोरोबूआ ओरोपीके:

“टुरोसमी सूप्ची म्मोऊ,

अथवा लीची म्मोऊमी कारणआ कोङा ओ छूली मूङ्‍कपीका हतेई मूयोनो।

मूङ्‍कसा खोलोङ् समुदाय एदोममी हूक्पी सूम्पेई मकसा,

ना बूबू-नेछोचा खची होप्-होप्पी मस्क करारमी मीन्मारो मान्मकसा,

१० कोङा टुरोसपीक पर्खालपी मीः पोक्सो,

ना मूङ्‍क मीःआ मूङ्‍कपीक खोलोङ् किल्‍ला मासेई मय।

११ योबोरोबूआ ओरोपीके:

“एदोममी सूप्ची म्मोऊ,

अथवा लीची म्मोऊमी कारणआ कोङा ओ छूली मूङ्‍कपीका हतेई मूयोनो।

मूङ्‍कसा खोलोङ् सम्तूमा मात्यूक्स्‍ना ईबूम् दोप्सेल लाप्ना

म्नेछोस् खेदा मकसा,

ना मूङ्‍कम् छूली सदैबरी मीः तोङ्ना तीताचाकसा

ना म्छूलीपी म्नेछोस् आक्रमण मकसा,

१२ कोङा तेमानपी मीः पोक्सो,

ना मूङ्‍क मीःआ बोज्रापीक खोलोङ् किल्‍ला मासेई मय।

१३ योबोरोबूआ ओरोपीके:

“अम्मोनमी सूप्ची म्मोऊ,

अथवा लीची म्मोऊमी कारणआ कोङा ओ छूली मूङ्‍कपीका हतेई मूयोनो।

मूङ्‍कसा म्होप्मी रीम् पमीम् लागी

गिलादपीक होपोसूम् मीम्छाचीम् खची बो दोप्सेलआ चेल्कसा,

१४ कोङा रब्बापीक पर्खाल मीःआ दयूछोक्सो,

ना मूङ्‍क मीःआ मूङ्‍कपीक खोलोङ् किल्‍ला मासेई मय।

हायाम् देप् मूर्हूऊ तोक्स्क तोङ्ना,

जूम्‍लूक्पी चाऊपो पक्‍कलो ईतो मूङ्‍कस् आक्रमण मईची।

१५ मूङ्‍कचीम् होङाबूg म्होप्मी अधिकारीस्का

कैदी छूना बीन्‍नीपाम् छाप्कूवापी खाते,”

योबोरोबूआ ओरोपीके।

g 

१:१५ हिब्रू रीङ्पी मलकाम: ङ्‍क मूङ्‍कचीम् देऊता मोलेख छूदूर।

२

योबोरोबूआ ओरोपीके:

“मोआबमी सूप्ची म्मोऊ,

अथवा लीची म्मोऊमी कारणआ कोङा ओ छूली मूङ्‍कपीका हतेई मूयोनो।

मोआबआ एदोमपीक होङाबूम् तूप्‍री-लोप्‍री हूईना छूबूई बानेई मकसा

२ कोङा मोआबपी मीः पोक्सो,

ना मूङ्‍क मीःआ किर्योतपीक खोलोङ् किल्‍ला मासेई मय।

मोआब क देप् जूम्‍लूक्मी साल्म्पी लो तुरहीम् साल्म्पीलो मासेई छूये।

३ कोङा मोआबपीक चारतोप् मासेई मूयो,

ना मूङ्‍कपीक खोलोङ् अधिकारीस् मूङ्‍कलोङ् सेतोची,”

योबोरोबूआ ओरोपीके।

४ योबोरोबूआ ओरोपीके:

“यहूदाम् सूप्ची म्मोऊ,

अथवा लीची मोऊमी कारणआ कोङा ओ छूली मूङ्‍कपीका हतेई मूयोनो।

मूङ्‍कचा योबोरोबूम् ललई स्वीकार मान्मस्कसा,

ना खम् निमय मान्‍रेप्स्कसा,

ना मूङ्‍कचीम् खची खूक्सू-खूलूचा पूजा मस्क

वालीलीक देऊतालाम्पा मूङ्‍कस् भ्रमपी छूवाकसा,

५ कोङा यहूदापी मीः पोक्सो,

ना मूङ्‍क मीःआ यरूशलेमपीक खोलोङ् किल्‍ला मासेई मय।”

इस्राएलपी नीनाम्माआ नीया मक

६ योबोरोबूआ ओरोपीके:

“इस्राएलमी सूप्ची म्मोऊ,

अथवा लीची म्मोऊमी कारणआ कोङा ओ छूली मूङ्‍कपीका हतेई मूयोनो।

मूङ्‍कचा धर्मी मीस् नाम्छेर्‌बूपी

ना रोरेखापी छूक्ची ईक् जोर लोङ्पईपी खेईमईची।

७ मूङ्‍कचा छूक्सीप्चीम् तोङ्पी

बोहोपूक फूर्क् तोङ्ना सीक्‍कची,

ना अत्याचारपी छूक्ची नीया मीपीयस्‍नो।

म्पा लो म्छालो ईल्पो सोलोमेपीङ् खात्ना

ओ पवित्र नीङ् अशुद्ध मईची।

८ मूङ्‍कस् खोलोङ् वेदीम् चाखेम्पी

बन्धक यूक्स्चीक तेईपी ईम्से।

जरीमाना छोक्स्चीक दाखमद्य

मूङ्‍कचा खची देऊता दप्स्को खीम्पी दूङ्‍ङची।

९ “खोरोदोसो कोङा मूङ्‍कचीम् लाईस्पीका एमोरीस् मासेई मूची,

मूङ्‍कस् देवदारुतो रेप्

ना मूङ्‍कचीम् राःरा वेईपऊ तोङ्‍क तूवा।

कोङा मूङ्‍कचीम् म्छोक्‍तोक म्चो लो

म्दोरीपूक म्साम्‍लो मासेई मूतू।

१० “एमोरीचीम् छाप्कूवा आन्‍नी पीम् लागी

कोङा मिश्र छाप्कूवापीका लान्‍नीना बान्‍नी,

ना गोङ्‍रूत्खाप् थाम्पूपी लीक्पोङ् दोङ् लाम्दूम्मीन्‍नी।

११ मूङ्‍कप्का बीन्‍नीपा कोङा आम्नी छास् तूवाकपीका खारीबोपोस्

ना आम्नी सोलो मीस् तूवाकपीका नाजिरीस् सोकूची।

ए इस्राएलपीक मीस्चे, ऊई ङ्‍क रीङ् आछीयाकङ् मायो?”

योबोरोबूआ ओरोपीके।

१२ “खोदोलोई आन्‍ना नाजिरीस् दाखमद्य दूमीयानूम्,

ना खारीबोपोस् ‘खारीबो मनूम्नव’ पीकानीना आज्ञा पीयानूम्।

१३ “खोङ्‍नूम्व, हन्‍ना कोङा आन्‍नी

छीर्म् लोक गाडाआ हीलाम्क तोङ्‍ना हील्यान्‍नी।

१४ हायाम् मूत्‍ता बूल्प्सो ऊम्केई छूम् दूरनो,

ना बल्याआ बल मम् तयनो,

ना हायाम् म्‍राःरालोकसासो म्सोम् लेन्चामीम् दूरनो।

१५ बेई-लीफू तोप् थोरेम् दूरनो,

ना चकेप्‍तो बूल्प्‍आसो म्होप् लेन्चामीम् दूरनो,

खोक् बूल्प्‍आसो म्सोम् लेन्चामीम् दूरनो।

१६ खोलोप्का दूङ् साहासलोक जूम्‍लूक् मप्चीसो

मूङ्‍क लेई फूतीकेर्‌ङा जूके,”

योबोरोबूआ ओरोपीके।

इस्राएलमी ऊल्‍लोङ्पी साक्छी काछचीक

३

ए इस्राएलपी तूप् मीस्चे, योबोरोबूआ आम्नी ऊल्‍लोङ्पी पीकाक ङ्‍क रीङ्बऊ येन्‍नूम्व, अर्थात् मिश्र छाप्कूवापीका कोङा बायूचीक खोलोङ् खीम्पोस्चीम् ऊल्‍लोङ्पी:

२ “चारीदूपी तूक खोलोङ् खीम्पोस्पी

कोङा आन्‍नीङाङ् सोन्‍नीक तूये;

खन्सा आन्‍ना मनूम्क खोलोङ् मोऊमी लागी

कोङा आन्‍नी दण्ड पीयान्‍नी।”

३ ऊई नीप्पो खची चाई मान्खम्मो

ईतो लाम्दूमेयोनाई?

४ ऊई सीकार मान्तूदोक सोगोपी गूङ्‌गीनार् ङूरेयोनाई?

ऊसो मान्छीम्मो मूङ्‍क म्होप् तूस्को लूबम्पी ङूरेयोनाई?

५ ऊई वोमो मान्ताईमो छोऊ मूङ्‍कपी सेतेयोनाई?

ऊई थेम्‍लूपी ऊसो मान्सेईमो मूङ्‍क फीत्‍तेयोनाई?

६ ऊई सहरपी तुरही दूप्पस्कप्का खोलोङ् मीस् कीस्‍नोयोनाई?

ऊई योबोरोबूआ मान्पोम् सम्मो सहरपी नीछीमा तायेयोनाई?

७ आछीयाङ् योबोरोबू नीनाम्माआ म्सूसो मप् खारीबोपोस्

म्होप्मी रहस्य खोमान्मीमो ऊसो मईनो।

८ गूङ्‍गीनार ङूराक तूये;

आसे कीस्‍नो?

योबोरोबू नीनाम्मा नेनाक तूये;

खारीबो मान्ममो आसाई तूम् दूर?

९ अश्दोदपीक किल्‍लापी लो मिश्र छाप्कूवापीक किल्‍लापीलो ओरोपीकानीना येईमीयानूम्व:

“सामरियापीक कोम् होम्पी आन्‍नी बात्ल छूवानीव;

मूङ्‍कपी छूक देप् चाऊपो लो

मूङ्‍कपीक मीस्मी रापी छूक अत्याचारलो खोङ्नूम्व।”

१० योबोरोबूआ ओरोपीके, “मूङ्‍कचा नप् लक् मम् लेसस्‍नो;

मूङ्‍कचा लूतेई मस्क चूम्सोस् लो खूस्चीक चूम्‍सोस्लो खची होप्मी किल्‍लापी बात्ल मईची।”

११ खन्सा योबोरोबू नीनाम्माआ ओरोपीके:

“साछीमीचा छाप्कूवा ऊरची;

मूङ्‍कचा आम् गढी मासेई मईची,

ना आम् किल्‍ला खोलोङ् लूतेई मईची।”

१२ योबोरोबूआ ओरोपीके:

“गथालाआ गूङ्‌गीनारमी ङःपीका

लूस्मी नीच्‍ची म्‍लोङ् अथवा ईक् टुक्रा म्‍नोबोङाङ् छूतेई मईक तोङ्ना,

सामरियापी तूप् इस्राएलीस् छूतेई मईची।

मूङ्‍कचीपी दाप्सी लो तूस्कोलो

अताकम् म्टुक्राङाङ् छूये।

१३ “ङ्‍क येन्व, ना याकूबमी छामाईचीम् ऊल्‍लोङ्पी ङ्‍क गवाई पीव,” खोलोप्का दूङ् राःरालोक योबोरोबू नीनाम्माआ ओरोपीके।

१४ “कोङा इस्राएल म्होपा मोऊ मकम् दण्ड पीयोक लेईपी,

कोङा बेथेलपीक वेदी खोलोङ् मासेई मूतो;

ना वेदीपी तूक पीत्‍तो खूईरूप्खात्ना बोहोपू हूप्से।

१५ कोङा लोनाम्मा तूस्को खीम् लो

होल्नाम्मा तूस्को खीम्‍लो नीच्‍चीङ् मासेई मूतो;

बाजूहोम्मी काङ्आ चोम्पा खीम् खोलोङ् मासेई छूखाते,

ना खीम् खोलोङ् हत्खाते,”

योबोरोबूआ ओरोपीके।

इस्राएल नीनाम्मा हेम् आत्‍ताना मान्ताक

४

ङ्‍क रीङ्बऊ येन्‍नूम्व, सामरिया कोम्पी तूप् बल्या पीःa तोङ्‍क मीम्छाचे,

आन्‍ना छूक्सीप्ची मसेत्नूम्, ना ऊसो मान्तूप्ची पेलेई मईनूम्,

ना आन्‍ना आम्नी तूप्पोस् ओरो लईनूम्, “केईका ऊचीई दूम् लागी तायीपीकाव।”

२ योबोरोबू नीनाम्माआ म्होप्मी पवित्रतालाम्पा ओरोना पस्तून चक तूये,

“खोङ्नूम्व, नाम्‍ला आछीयाङ् ताये,

मूङ्‍क नाम्‍लापी आन्‍नी आम्नी साछीमीचा खोतीबाआ लाप्नीना खाईनी,

ना आम्नीम् बाँकी रहेई छूवाकस् बल्छीआ लापस्‍ना खाईयची।

३ मूङ्‍कचा आन्‍नी खोलोङ् हत्खाताक पर्खालमी रालाम्पा पेलेमोक्स् थूत्‍तो खाईनी,

ना आन्‍नी हर्मोन होम्पी होक्स्लात्नी,”

योबोरोबूआ ओरोपीके।

४ “बेथेलपी खात्नीना मोऊ मनूम्व;

गिलगालपी खात्नीना होसोङ् ओरोतो मोऊ मनूम्व।

देत्छा पीच्‍ची आम्नी चाचोदाम् तात्नूम्व

ना सू-सूक्दोङ्पी आम्नी म्होप्-होप्मी दशांश तात्नूम्व।

५ खमिर तेम्पा सबेई ओलोनूव पीम् बलिम् रूप्पी चारेई मनूम्व,

ना आम्नी होप्मी लन्चीआ पीयानूम्क चाचोदाम्मी तोक्पी नाम्दूखू मतो बीन्‍नीपा ईयानूम्व,

ऊदोईपीक्यालो आन्‍ना मूङ्‍क तोङ्ना मम् नत्नूम्, ए इस्राएलपी तूप् मीस्चे!”

योबोरोबू नीनाम्माआ ओरोपीके।

६ “कोङा खोलोङ् सहरपी आन्‍नी साका सीमीन्‍नी

ना खोलोपी सीसोवा तातू,

खोरोदोसो आन्‍नी कोङ् हेम् आत्‍तानीना मान्तान्‍नी,”

योबोरोबूआ ओरोपीके।

७ “छीर्म् हेम् नाम्‍ला ताम् सूक् लाः लाईस्पीङ्

कोङा आम्नीपी वाः ताम् रोकेई मूऊ।

कोङा ईबूम् सहरपी वाः तामीयू,

खोदोलोई आर्कोपी कोङा वाः तामान्मीङा।

ईबूम् रायीखापी वाः ता,

आर्को रायीखापी वाः मान्ता ना मूङ्‍क हार्‌खाता।

८ मीस् खोलोङ् सहर-सहर छूक्‍तो काऊमी लागी ऊन्तो-बेप्‍तो लाम्दूमा,

खोदोलोई दूम् लागी ओरोतो काऊ मान्छीप्ची,

खोरोदोसो आन्‍नी कोङ् हेम् आत्‍तानीना मान्तान्‍नी,”

योबोरोबूआ ओरोपीके।

९ “कोङा हायाम् तातो आम्नी बगैँचापी लो आम्नी वाचोसीखापीलो

सोमोरी लो सूक्‍तोमालो पोक्सू।

आम्नी अञ्जीरमी पऊ लो जौतूनमी पऊलो रूःचा मासेई मची,

खोरोदोसो आन्‍नी कोङ् हेम् आत्‍तानीना मान्तान्‍नी,”

योबोरोबूआ ओरोपीके।

१० “कोङा आम्नी रापी मिश्र छाप्कूवापी पोक्सूक तोङ्‍क चारलाम्-बोहोलाम् पोक्सू।

कोङा आम्नी सोलोस् खोलोङ्

आन्‍ना लापानूम्ना तातानूम्क खोक्चीका दोप्सेलआ सेतूची,

ना आम्नी छाउनी नामाना आम्नी नाप्ङा अता,

खोरोदोसो आन्‍नी कोङ् हेम् आत्‍तानीना मान्तान्‍नी,”

योबोरोबूआ ओरोपीके।

११ “कोङा आन्‍नी तूवानीकप्क हेप्

सदोम लो गमोरालो तोङ्नाङ् मासेई मूची।

आन्‍नी तीप्चाप् मीःपीका लाईम्पा मीतोपोम् तोङ्‍क तूवानी,

खोरोदोसो आन्‍नी कोङ् हेम् आत्‍तानीना मान्तान्‍नी,”

योबोरोबूआ ओरोपीके।

१२ “खन्सा ए इस्राएलपी तूप् मीस्चे, कोङा आन्‍नी ङ्‍कतोङ्ना मयान्‍नी,

कोङा ङ्‍कतोङ्ना मम् पीकोकसा, ए इस्राएलपी तूप् मीस्चे,

आन्‍नी आम्नी नीनाम्मालो तूम् लागी तयार छूवानीव।”

१३ खोलोङ् कोम्मी आकार बानेई मप्,

हूक् बोबूईप्,

मीस्पी म्होप्मी मीन्ताम् खोमप्,

देत्छाक कोदी नाम्कूर्मादाम् मप्

ना चारीदूपीक ओरोरेप् थाऊपी लाम्दूम्प्,

खोलोप्का दूङ् राःरालोक योबोरोबू नीनाम्मा खम् नीङ् के!

a 

४:१ बल्या पीः – हिब्रू रीङ्पी बाशानपीक पीः पीम् छाम्पा तूये।

योबोरोबू लाम्‍नूम्व ना लेत्चानीव

५

ए इस्राएलपी तूप् मीस्चे, आम्नी तोक्पी कोङा मूक ङ्‍क तूनीवाम् छाम् येन्‍नूम्व:

२ “कन्या मीम्छा इस्राएल हान्‍ना हाल्‍लोसो मान्पोम्मीना दीसाक तूये,

मूङ्‍क म्होप्मी छाप्कूवापी होक्सीचीक तूये,

मूङ्‍क पोक् आस्सो मान्तू।”

३ योबोरोबू नीनाम्माआ ओरोपीके:

“ईबूम् सहरपीका इस्राएलपीक ईक् हबऊ सेनास् जूम्‍लूक् मम् लागी लत्‍कपी,

ईक्चून्दूलूम्ङाङ् लेत्ना आत्‍ते।

ईक्चून्दूलूम् सेनास् जूम्‍लूक् मम् लागी लत्कपी

ईक्पोङ्‌ङाङ् लेत्ना आत्‍ते।”

४ इस्राएलपी तूप् मीस् योबोरोबू नीनाम्माआ ओरोलयची:

कोङ् लामोनीव ना लेत्चानीव;

५ बेथेल लाम्‍नूम्नव,

गिलगालपी खान्‍नीनव,

बेर्शेबा होम्पी खान्‍नीनव।

ऊदोईपीक्यालो गिलगाल आछीयाङ् कैद मईचीना खाईयची,

ना बेथेल क ऊनाऊक छूये।”

६ योबोरोबू लाम्‍नूम्व ना लेत्चानीव,

मादोन् ख योसेफमी खोलोङ् गोङ्पी मीः तोङ्‍क छूना खाते,

ना मूङ्‍क मीःआ मूङ्‍कस् हूईदीतची,

ना बेथेलपी मूङ्‍क मीः सेईप् आस्सो छूनो।

७ आन्‍ना नीया नम्‍लो मईनूम्नो

ना धार्मिकता बोहोपू ङल्दीत्नूम्।

८ किरकिटी सोङ्‌गेर् लो मृगशिरा सोङ्‌गेर्‌लो बोबूईप्,

ना नाम्कूर्मादाम् देत्छाक कोदीपी फाईप्,

लेई नाम्कूर्‌मीक्,

दीरीत्‍तीपीक काऊ काछोक्ना थाम्पूपी काईप्,

खम् नीङ् योबोरोबू के।

९ खसा हायाम् राःरालोक मीस्मी ऊल्‍लोङ्पी आचानक मासेई मप् तात,

ना किल्‍लाआ ऊर्म् दीम्पा सहर मासेई मय।

१० नीया मस्कोपी तूप्ना नीया मप् आन्‍ना जेर्‌नूम्,

ना आन्‍ना आछीयाक रीङ् नेईप्मी निन्दा मईनूम्।

११ आन्‍ना छूक्सीप्ची मसेत्नूम्,

ना तीर छोमीनूम्ना मूङ्‍कचीम् छीर्म् लूतेई मईनूम्।

खन्सा लूङ्मी देप्-देप् खीम् आन्‍ना बानेई मईनूम्दोसो

मूङ्‍क खीम्पी आन्‍ना तूम् तईनूम्नो।

आन्‍ना हायाम् म्चो मीक् वाचोसी लेत्नूम्दोसो

आन्‍ना मूङ्‍कपीका दाखमद्य दूम् तईनूम्नो।

१२ ऊदोईपीक्यालो कोङा छेतो, आम्नी दोस् हायाम् देतो तूये,

ना आम्नी मोऊ हायाम् देप् तूये।

आन्‍ना धर्मीस् दूक् पीनूम् ना घूस लाप्नूम्,

नीया मस्कोपी छूक्सीप्चीम् नीया मीपीनूम्नो।

१३ खन्सा लूखूप्चीलोक मीस् ङ्‍क तोङ्‍क नाम्‍लापी वाये तूचाये,

ऊदोईपीक्यालो नाम्‍ला रई तूये।

१४ रई मा, नप् लाम्नूम्व,

खीक्‍का आन्‍नी लेत्चाईनी।

खीक्‍काना आन्‍ना पीक्नीक तोङ्ना खोलोप्का दूङ् राःरालोक योबोरोबू नीनाम्मा

आम्नी साथपी छूये।

१५ रई जेरानूम्व, ना नप् सम्तूमा मीयानूम्व;

नीया मस्कोपी नीया मचानूम्व।

खोलोप्का दूङ् राःरालोक योबोरोबू नीनाम्माआ

योसेफमी छामाईचीप्का लेत्चाकस् सम्खे मीयस्फो।

१६ खन्सा योबोरोबू, खोलोप्का दूङ् राःरालोक योबोरोबू नीनाम्माआ ओरोपीके:

“खोलोङ् लाम्पी मीस् दीरीमोक्‍स्तो खापे,

ना खोलोङ् चोकपी सोक् लो तूनीवालो छूये।

खारूवा मप्ची तूनीवा मम् लागी लो

मालामीस् सोक् मम् लागीलो काछयची।

१७ खोलोङ् वाचोसीखापी दीरीमोक्‍स्तो खापे,

ऊदोईपीक्यालो कोङ् आम्नी रालाम्पा छूवोना खातो,”

योबोरोबूआ ओरोपीके।

योबोरोबूम् लेई

१८ धिक्‍कार आन्‍नी! आन्‍ना योबोरोबूम् लेईमी लन्ची मईनूम्।

योबोरोबूम् लेईमी आन्‍ना ऊदोई लन्ची मईनूम्?

मूङ्‍क लेईपीन् कोदी छूनो, नाम्कूर्मादाम्ये छूये।

१९ हेप् मीस् गूङ्‌गीनारपीका जूक्ना मोक्स्लो तूप्क तोङ्‍क,

अथवा खीम् गोपी खात्ना नोम्चीम् लागी बाराम्पी म्हूः यूक्सलो

ख पूःआ दयक तोङ्‍क मूङ्‍क लेई छूये।

२० ऊई योबोरोबूम् लेई कोदी मान्दाईप् नाम्कूर्मादाम् छूनोयोनाई?

ऊसो कोदी मान्दाईप् नाम्कूर्मादाम् छूनोयोनाई?

२१ योबोरोबूआ ओरोपीके, “आम्नी धार्मिक चाड खोलोङ् कोङा जेरो,

आम्नी याखऊ कोङा नतोनो।

२२ आन्‍ना ओ लागी मीःपी चारेईमम् बलि लो छीर्म् बलिलो चारेई मईनूम्सोदो कोङा मूङ्‍क ग्रहण मूयोनो।

आन्‍ना चारेई मईनूम्क खोलोप्का दूङ् नप् खाऊमा-खासेर्माम् बलिसो कोङा वास्ता मूयोनो।

२३ आम्नी छाम्मी साल्म् ओपीका छूबूरी यूक्सानूम्व;

कोङा आम्नी वीणाम् साल्म् येईम् नतोनो।

२४ खोदोलोई नीया क देप् योऊ तोङ्ना

ना धार्मिकता क हाल्‍लोसो मान्सीप् योऊ तोङ्ना बगेई छून्चानूव!

२५ “इस्राएलपी तूप् मीस्चे, ऊई आन्‍ना गोङ्‌रूत्खाप् थाम्पूपी

लीक्पोङ् दोङ् सम्मो ओपी पोसू बलि लो चाचोदाम्‍लो चारेई मनूम्योनाई?

२६ आन्‍ना आम्नी होप्मी लागी बानेई मनूम्क आम्नी होङाबू-देऊता सिक्‍कूतमी ङोङोक्छे लो

आम्नी सोङ्‍गेर्-देऊता कीयूनमी ङोङोक्छेलो खूर्म् ना लाम्दूम् बोक्से।

२७ खन्सा कोङा आन्‍नी दमस्कसपीका नावादे

बीन्‍नीपाम् छाप्कूवापी कैदीम् रूप्पी पोयान्‍नी,”

योबोरोबूआ ओरोपीके, खम् नीङ् खोलोप्का दूङ् राःरालोक नीनाम्मा के।

सूक्वापी तूप्चाप्ची धिक्‍कार

६

धिक्‍कार आन्‍नी! आन्‍नी सियोनपी सूक्वापी तूप्चाप्चे,

धिक्‍कार आन्‍नी! आन्‍ना सामरियापीक कोम्पी आम्नीहोपा आम्नीहोप् सुरक्षित तूयेका मीन्‍नी।

आन्‍नी इस्राएलपी आम्नी नीङ्ला तोक्साक मीस् के,

ना आम्नीपी इस्राएलपी तूप् मीस् बोन्छोलम् लागी ताये।

२ खोदोलोई कल्नेहपी खात्नीना मूङ्‍कपी ऊई छूवाक तूवा खूङ्‍क खोङ्नूम्व;

मूङ्‍कप्का हायाम् देप् हमातपी खात्नीव।

खीक्‍काना पलिश्तीचीम् गातपी खात्नीव।

ऊई मूङ्‍क खोलोङ् चारखम् नीच्‍ची आम्नी चारखम्पीका दूङ् नप् तूयेयोनाई?

ऊई मूङ्‍कचीम् थाम्पू आम्नी थाम्पूपीका दूङ् देप् तूयेयोनाई?

३ आन्‍ना दोस्का ताप् नीछीमाम् लेई इन्कार मईनूम्,

खोदोलोई आन्‍ना मईनूम्क लक्‍लाम्पा मूङ्‍क नीया मम् लेई दावा तामीनूम्।

४ आन्‍नी बाजूहोम्मी काङ्आ चोम्दीम्पा तूस्कोपी ईम्स्‍नी,

ना आम्नी होप्-होप्मी गद्दीपी सन्सईयोना दीस्खात्नी,

ना आन्‍ना खोलोप्का दूङ् नप् लूस्मी साः लो बल्या पीःम् छाम् साःलो चाईनूम्।

५ आन्‍ना वीणा दूप्नूम्ना छाम् मईनूम्,

ना दाऊदआ तोङ्ना सङ्गीतमी धुन लाईप् बाजा बानेई मईनूम्।

६ आन्‍ना देप्-देप् पोङ्‌कीरीम्पीका दाखमद्य दूङ्नूम्,

ना खोलोप्का दूङ् नप् तेल आम्नी गाम्पी तेस्‍नूम्,

खोदोलोई योसेफ मासेई छूवाकपी ऊसो आम्नी सानीवा चाईस्‍नो।

७ खन्सा आन्‍नीङ् दूङ् लाईस्पी कैदी छूनीना बीन्‍नीपाम् छाप्कूवापी खात्नी,

ना आम्नी चाम्दूम् लो मोजमोज्‍जालो यात्ना खाते।

८ योबोरोबू नीनाम्माआ म्होप्मी नीङ्पी पस्तून चक तूये। खोलोप्का दूङ् राःरालोक योबोरोबू नीनाम्माआ ओरोपीके:

“कोङा याकूबमी नाम्दूखू जेरो,

ना मूङ्‍कम् किल्‍ला ऊनाऊक मीयो।

कोङा मूङ्‍कम् सहर लो मूङ्‍क सहरपी तूक खोलोक थक्लो

म्साछीमीचीम् हूक्पी पीयूतो।”

९ ईबूम् खीम्पी ईक्पोङ् मीस् बाँकी तूदोक, मूङ्‍कस्सो सीये।

१० सीप्खाप्चीम् सालोग्गी हूईम् जीम्‍मा तोक् सीप्खाप्चीम् खची मीचा खीम्गोपीका सालोग्गी लाईस् ताईलो मूङ्‍कपी सूल्प्चीप्ना तूप् ओरोपीक्ना तत्‍त, “आन्लो बीन्‍नीपा आस्चीई तूये?” खोदोलो मूङ्‍कसा ओरोपीक्ना ङरी आत्‍त, “मा, आस्सो मान्तू,” खीक्‍काना मूङ्‍क सालोग्‍गी लास्ताप् मीचा ओरोपीके, “वाये तूवाव! केईया योबोरोबूम् नीङ्सो पोम् नईनो।”

११ ऊदोईपीक्यालो योबोरोबूआ आज्ञा मक तूये,

ना खसा देप् खीम् टुक्रा-टुक्रा मय ना चीमा खीम् म्फूल् मदीत।

१२ ऊई खोलोङ् खोक् छीलूमा होम्पी बूल्सेयोनाई?

ऊई हेप्पा मूङ्‍क छीलूमा थेम्पी लूपी जोङस्योनाई?

खोदोलोई आन्‍नान् नीया लो धार्मिकताम् म्चोलो

खीक्‍लोवाप् चीः बानेई मनूम्क तूये।

१३ आन्‍ना लो-देबार आम्नी हूक्पी मनूम्कपी चामोवा मईनूम्,

ना ओरोपीक्‍नी, “ऊई केईया ई होप्मी राःराआङ् कार्नैम ई हूक्पी मम्क मायोनाई?”

१४ खोलोप्का दूङ् राःरालोक योबोरोबू नीनाम्माआ ओरोपीके,

“ए इस्राएलपी तूप् मीस्चे, कोङ् आम्नी ऊल्‍लोङ्पी ईबूम् ङ्‍क तोङ्‍क जाति चप्सो,

मूङ्‍कसा आम्नीपी लेबो-हमातलाम्पा

अराबामी उपत्यका सम्मोङ् अत्याचार मय।”

रूःमी दर्शन

७

योबोरोबू नीनाम्माआ कोङ् ङ्‍क खोमीयो: होङाबूम् भाग छीर्म् हेम् याताकप्का ना आर्को छीर्म् लीमाचालो योबोरोबूआ सलहम् बाथान थीक्‍का मचक तूवा।

२ मूङ्‍क सलहआ यीक्पीक छीर्म् मासेईमम् यात्चीकप्का, कोङा ओरोपीको, “ए योबोरोबू नीनाम्माङा, याकूब छेमा पीव! याकूब ऊतोङ्नाई लेत्चाये? ऊदोईपीक्यालो ख हायाम् चीमा तूये।”

३ ङ्‍क रीङ्पी योबोरोबूआ म्सानीवा फात्‍तू। “ङ्‍कतोङ् छूनो,” योबोरोबूआ पीका।

मीःम् दर्शन

४ योबोरोबू नीनाम्माआ कोङ् ङ्‍क खोमीयो: मीःलाम्पा नीया मम् लागी योबोरोबू नीनाम्माआ तयारी मअ। मूङ्‍क मीःआ ओरोदेप् दीरीत्‍ती सीम्खामीना थाम्पूसो मासेई मअ।

५ खीक्‍काना कोङा ओरोपीको, “ए योबोरोबू नीनाम्माङा, कोङा आन् बीन्ती मीयान्‍ना, रोकेई छूवाव! याकूब ऊतोङ्नाई थोरेम् दूर? ऊदोईपीक्यालो ख हायाम् चीमा तूये।”

६ ङ्‍क रीङ्पी योबोरोबूआ म्सानीवा फात्‍तू। “ङ्‍कतोङ् छूनो,” योबोरोबू नीनाम्माआ पीका।

सवालमी दर्शन

७ खसा कोङ् ङ्‍क खोमीयो: सवाल यूम्पाना नत्‍तो थोम्पा बाराम्पी म्हूक्पी सवाल कीदीत्ना योबोरोबू थोरेप्दीताक तूवा।

८ योबोरोबूआ कोङ् ओरोलो, “आमोस, आना ऊई तचय?”

खोदोलो कोङा ओरो पीकोना ख ङरी आनू, “ईबूम् सवाल तूचोयो।”

खीक्‍काना योबोरोबूआ ओरोपीका, “खोङ्व, कोङा ओ मीस् इस्राएलमी रापी ईबूम् सवाल तेसूचोयोक तूये। कोङा मूङ्‍कस् हन्‍ना बाँकी यूक्सोचीनो।

९ “इसहाकमी पूजा मस्को ओरोरेप् थाम्पू खोलोङ् मासेई छूये,

ना इस्राएलमी पवित्र तूस्को खोलोङ् योछोगस्खाते।

कोङा दोप्सेल कीयोना यारोबाममी खीम्पोस्मी ऊल्‍लोङ्पी पको।”

आमोस लो अमस्याहलो

१० खीक्‍काना बेथेलपीक पूजारी अमस्याहआ इस्राएलपीक होङाबू यारोबाम ओरोपीकाना रीदाम् हअ, “इस्राएलपी तूप् मीस्मी रापी आमोसआ आम् ऊल्‍लोङ्पी ईबूम् चूक्ली मचयक तूये। ङ्‍क छाप्कूवाआ आमोसआ पीकाक खोलोङ् रीङ् तेम्दूरनो।

११ ऊदोईपीक्यालो आमोसआ ओरोपीक्चाई:

‘यारोबाम दोप्सेलआ सेतची,

ना इस्राएल आछीयाङ् म्होप्मी छाप्कूवापीका छूबूरी कैदपी छूना खाते’।”

१२ खीक्‍काना अमस्याहआ आमोस ओरोलअ, “ए दर्शन तोक् मीस्ङा, ङ्‍कपीका जूकाना यहूदापी खात्व, ना मूङ्‍कपी खारीबो मना रेम्चीव।

१३ बेथेलपी हन्‍ना हाल्‍लोसो खारीबो मनव, ऊदोईपीक्यालो ङ्‍कन् होङाबूआ आराधाना मस्को थाऊ ना चारखम्पीक आराधाना मस्को खीम् के!”

१४ खोदोलो आमोसआ अमस्याह ओरोपीकाना ङरी आन्‍नू, “कोङ्ने खारीबो मप् मान्तूङा, ना खारीबो मप्मी म्छासो मा। खोदोलोई कोङ्ने ईल्पो गथाला ना अञ्जीरमी पऊमी चोलोगूलो मप् मीस् तूवो।

१५ खोदोलोई योबोरोबूआ कोङ् लूस्-छारा चारेई मस्कोपीका काछो, ना कोङ् ओरोलो, ‘इस्राएलपी तूप् ओ मीस्मी दोक्पी खात्ना खारीबो मव।’

१६ खन्सा हन्‍ना योबोरोबूम् रीङ्बऊ येन्व:

“आना ओरोपीके,

‘इस्राएलमी ऊल्‍लोङ्पी खारीबो मनव,

ना इसहाकमी छामाईचीम् ऊल्‍लोङ्पी नेईम् होक्सीव।’

१७ खन्सा योबोरोबूआ ओरोपीके:

‘आम् तोमा सहरपी ईल्पो बेलेछी लप् छूये,

आम् छामाईची दोप्सेलआ सेतची,

आम् साछीमीचा आम् छाप्कूवा खची हूक्पी मईचीना हासची।

आन् आम्होप् क ङोङोक्छेम् पूजा मप्चीम् छाप्कूवापी सीये,

ना इस्राएल क आछीयाङ् म्होप्मी छाप्कूवापीका छूबूरी कैद मईचीना खाईयची’।”

तूम्खाप् म्चोआ पेप्खाप् बूखो

८

योबोरोबू नीनाम्माआ कोङ् तूम्खाप् म्चोआ पेप्खाप् ईबूम् बूखो खोमीयो।

२ खीक्‍का खसा कोङ् ओरोपीकाना ततो, “आमोस, आना ऊई तचय?”

खोदोलो कोङा ओरो पीकोना ख ङरी आनू, “तूम्खाप् म्चोआ पेप्खाप् ईबूम् बूखो।”

खीक्‍काना योबोरोबूआ कोङ् ओरोलो, “ओ मीस् इस्राएलमी लागी नाम्‍ला पूरा छूवाक तूये। हन्‍ना कोङा मूङ्‍कस् मोरो होक्सूयोचीनो।”

३ योबोरोबू नीनाम्माआ ओरोपीके, “मूङ्‍क लेई नीनाम्मा दप्स्को खीम्पीक छाम् खोलोङ् तूनीवापी फात्‍ते। खीक्‍का सालोग्गी खोलोपी होक्सची! वाये तूवाव!”

४ ए खची ऊसो मान्तूप्ची आम्नी लोङ्आ सीक्चे

ना छाप्कूवापीक छूक्सीप्ची मासेई मप्चे, ङ्‍क रीङ् येन्‍नूम्व,

५ आन्‍ना ओरोपीक्‍नी,

“औंसी हादेई याते

ना केईया छीर्म् खेईमम् तयाम्?

खीक्‍का हादेई नोम्चीम् लेई याते

ना केईया दोचेर् खेईमम् तयाम्?

नक्‍कली माना लो ढकलो बानेई मयाम्ना

वालीलीक तराजू तोक्साम्ना थगेई मम् दूराम्।

६ छूक्सीप्ची नाम्छेर्‌बूआ खेईम् दूराम् ना खची ऊसो मान्तूप्ची ईक् जोर लोङ्पई पीयाम्ना खेईम् दूराम्,

म्सीङ्‌गाङ्मालोक दोचेर् खेईमम् दूराम्।”

७ याकूबमी गौरवपी योबोरोबूआ ओरोपीकाना पस्तून चक तूये: “कोङा आन्‍ना मनूम्क रई लक् हाल्‍लोसो मातोनो।

८ “ङ्‍कम् कारणआङ् थाम्पू वेरेमोक्स्तो योक्से,

ना मूङ्‍कपी तूप् खोलोआङ् तूनीवा मईची।

थाम्पू देप् नील योऊ पईक तोङ्ना पये,

ना मिश्र छाप्कूवापीक देप् नील योऊ पईना सत्क तोङ्ना मूङ्‍क थाम्पू होसोङ् सत्ना खाते।

९ “मूङ्‍क लेई कोङा नाम् लेपाङ् काम्खामीयो,

ना लेपा कोदात्चाईलोङ् चारीदू नाम्कूर्मादाम् मूतो,”

योबोरोबू नीनाम्माआ ओरोपीके।

१० “कोङा आम्नी धार्मिक चाड तूनीवापी

ना खोलोङ् आम्नी छाम् खाम्पी फातूतो।

कोङा आन्‍नी खोलोङ् लूक्स्पा खाम्मीयान्‍नी।

ना आम्नी तोङ् छूरआ खोमीयान्‍नी।

मूङ्‍क नाम्‍ला ईल्पोछाङ् वात्छा छा तूक सीलो तूनीवा मयाम्क तोङ्‍क बानेई मूयो,

ना मूङ्‍क नाम्‍लाम् यान्तेस्को हायाम् ईकीम्‍लप् छूये।”

११ “ङ्‍क तोङ्‍क नाम्‍ला ताचेये,” योबोरोबू नीनाम्माआ ओरोपीके,

“खोदोलो कोङा छाप्कूवापी सीसोवा तातो,

मूङ्‍क छीर्म् मी सीसोवासो मा ना काऊमी सीसोवासो मा,

खोदोलोई योबोरोबूम् रीङ्बऊ येईम् लन्चीम् सीसोवा छूये।

१२ खोलोङ् मीस् योबोरोबूम् रीङ्बऊ लाम्स्

ईबूम् दीरीत्‍तीपीका आर्को दीरीत्‍ती सम्मो,

ना योऊनापीका नाम्‍आप्स्को सम्मो ऊन्तो-बेप्‍तो लाम्दूमे,

खोदोलोई खचा मूङ्‍क रीङ्बऊ छीप्पस्‍नो।

१३ मूङ्‍क लेई हायाम् ङालीनप् मीम्छास् लो बलिय सोलोस्लो

वाम्मा सीना नीऊरीरी मीयची।

१४ सामरियापीक ईङईम्‍लप् ङोङोक्छेम् नीङ्पी पस्तून चाप्ची

अथवा ‘दानपीक देऊताम् नीङ्पी’

अथवा ‘बेर्शेबापीक देऊताम् नीङ्पी’ पस्तून चाप्ची

खोलोङ् दीसे, ना हादेम्सो पक्नो।”

इस्राएल मासेई छूम् तोक्पी

९

कोङा योबोरोबू वेदीम् दोक्पी थोरेप्दीताक तूऊ, ना खसा कोङ् ओरोलो:

“नीनाम्मा दप्स्को खीम्पीक खोलोङ् खाम्बाम् म्छोक्पी हायाम् मूत्‍ता केर्‌व ना खोलोङ् कोक्‍कोसी हल्‍लेई छूनूव,

ना मूङ्‍क खोलोङ् खाम्बा छयप्छा छून्खानूना मीस्मी तोङ् थेम्पी हूम्नूव;

खीक्‍का लेईप्चाप्ची क कोङा दोप्सेलआ सेतोची।

ईल्पोसो जूम्‍खाम् तयनो,

ईल्पोसो ऊम्केई छूनो।

२ मूङ्‍कस् गेम्मीa म्गोपू ओरोगूम् फूत्‍तस्‍ना खात्दोसो

कोङा मूङ्‍कस् ओ हूःआ मूङ्‍कपीका थोम्‍ला थूतोना लातोची।

मूङ्‍कस् मेक्‍तो साराङ्‍गाप्‍तो सपस्‍ना खात्दोसो

कोङा मूङ्‍कस् दाली थूतोचीना यूतोची।

३ मूङ्‍कस् कर्मेल कोम्मी म्छोक्‍तो सूल्न्चीदोसो

कोङा मूङ्‍कस् मूङ्‍कपी लामोचीना लापोची।

मूङ्‍कस् ओपीका दीरीत्‍तीम् म्छूईपू सूल्यान्चीदोसो

कोङा मूङ्‍कस् दोम् लागी पूः आज्ञा पीयो।

४ मूङ्‍कस् खची साछीमीचा खची छाप्कूवापीका लात्दीतस्दोसो

कोङा दोप्सेल आज्ञा पीयो, ना मूङ्‍क दोप्सेलआ मूङ्‍कस् सेतची।

मूङ्‍कचीम् नखावा मम् लागी मा, खोदोलोई मूङ्‍कचीम् मान्‍नप् मम् लागी

कोङा मूङ्‍कस् ओ मूक्सा खोङूचोयोची।”

५ खोलोप्का दूङ् राःरालोक योबोरोबू नीनाम्मा खङ् तूये,

खसा चारीदू पत्‍तलो मूङ्‍क यङ्ना खाते,

ना मूङ्‍कपी तूप् खोलोआ तूनीवा मईची।

थाम्पू देप् नील योऊ पईक तोङ्ना पये,

ना मिश्र छाप्कूवापीक देप् नील योऊ तोङ्ना मूङ्‍क थाम्पू होसोङ् गतेई छूना खाते।

६ खसा नाम्छूई थेम्‍तो म्होप्मी बास् तूस्को बानेईमय,

ना चारीदूपी मूङ्‍कम् जग बोबूईय;

खसा दीरीत्‍तीपीक काऊ काछय

ना मूङ्‍क थाम्पूबरी कात्‍त, खम् नीङ् योबोरोबूङ् के।

७ “ऊई आन्‍नी इस्राएलीस् मायो?

आन्‍नी ओ लागी कूशपी तूप् मीस् तोङ्‍क तूनी,”

योबोरोबूआ ओरोपीके।

“ऊई कोङा इस्राएल मिश्र छाप्कूवापीका,

पलिश्‍तीस् कप्‍तोरपीका,b

ना अरामीस् कीरपीका लातूचीना बायूचीक मायोनाई?

८ “खोङ्नूम्व, योबोरोबू नीनाम्माम् मूक्स्

मोऊ मप् चारखम् इस्राएलपी छूवाक तूये।

कोङा मूङ्‍क चारीदूपीका मासेई मूतो,

खोरोदोसो याकूबमी छामाईची कोङा खोलोङ् मासेई मूयोचीनो,”

योबोरोबूआ ओरोपीके।

९ “ऊदोईपीक्यालो कोङा आज्ञा मूयो,

ना इस्राएलपी तूप् मीस्

खोलोङ् जातिचीम् रापी

छीर्म् थाम्बोकोपी साक्साम्क तोङ्ना साक्सो,

खोदोलोई ईबूम् चीमा लूङ्‍मी चईतासो बोहोपी हूप्स्‍नो।

१० ‘नीछीमा ईपी ताईनो, ना मूङ्‍क नीछीमा केई छीपेनो’

पीक् ओ मीस् तूकपीक खोलोङ् मोऊपोस् दोप्सेलआ सेतची।

इस्राएल होसोङ् बोबूये

११ “मूङ्‍क लेई कोङा दाऊदमी ऊताखात्क खीम् बोबूयो।

ना मूङ्‍क खीम्मी हत्खाताक पर्खाल खोलोङ् मरमत मूयो;

खीक्‍का कोङा योछोगस्खाताक खोलोक थक्

लाईस्पी तूवाक तोङ्‍कङ् बानेईमूतो।

१२ खीक्‍काना इस्राएलपी तूप् मीचा एदोमपीक बाँकी तूप्चीपी लो,

कोङा काछूचीक खोलोङ् जातिचीपीलो हक् मईची,”

ओरोनाङ् मम् छूये योबोरोबूआ पीके।

१३ “ङ्‍क तोङ्‍क नाम्‍ला ताचाये,” योबोरोबूआ ओरोपीके,

“मूङ्‍क नाम्‍लापी यीक्पी छीर्म् लो वाचोसीलो हायाम् सेये,

छीर्म् हेम् मान्याईमोङ् यीः जोम् नाम्‍ला तालाते,

ना वाचोसी पेलेई मम् मान्याईमोङ् वाचोसी बीम् नाम्‍ला तालाते।

कोम्पीका नयाँ दाखमद्य पाते,

ना खोलोङ् बोप्‍रोपीका मूङ्‍क बगेई छूना खाते।

१४ बीन्‍नीपा छाप्कूवापीका कैद मस्‍ना खाईचीक ओ मीस् इस्राएल कोङा आतोना तातो;

मूङ्‍कचा योछोगप्खाप् सहर होसोङ् बोबूईयस्‍ना मूङ्‍कपी तूये।

मूङ्‍कचा वाचोसी लेतस्‍ना दाखमद्य दूङ्‍ङची।

मूङ्‍कचा फलफूल लेतस्‍ना सेईक म्चो चईची।

१५ कोङा मूङ्‍कस् खची होप्मी छाप्कूवापीङ् तूम् पीयोची।

कोङा मूङ्‍कस् पीयूचीक छाप्कूवापीका

लातोना हादेम्सो होक्सूलातोचीनो,”

योबोरोबू आम्नी नीनाम्माआ ओरोपीके।

a 

९:२ गेम् – हिब्रू रीङ्पी शेओल: सीप्ची तूस्को थाऊ, अर्थात्, खादी

b 

९:७ कप्‍तोरपीका – अर्थात्, क्रेटपीका

ओबदियाम् सोक्सर

छेईलम्

ओबदियाम् अर्थ क “योबोरोबूम् सूसो मप् मीस्” पीक्याक के। ङ्‍क पुरान करारपीक खोलोप्का दूङ् चीमा सोक्सर के, ङ्‍क सोक्सर बेबिलोनीचा यरूशलेम सहर मासेई मस्क नाम्‍ला (0 ई.पू.) दोस्पी छाम्पा छूदूर। ङ्‍क सोक्सरआ एदोममी लो इस्राएलमीलो सम्बन्धम् तोक्पी छोटकरीपी पय। एदोमीस् एसावमी छामाईची के ना इस्राएलीस् याकूबमी छामाईची के; एदोमीस् लो इस्राएलीस्लो ईबूम् बूबू-नेछोम् छामाईची तूवा (उत्पत्ति २५:२१-२६, ३०)।

बेबिलोनीचा यहूदा छाप्कूवा आक्रमण मस्लो जूकाचाक इस्राएलीस् एदोमीचा लाप्चीना बेबिलोनीचीम् हूक्पी पीचीक तूवा। एदोमीचा बेबिलोनीस्का तङाना यरूशलेम सहरसो लूतेई मस्‍क तूवा। ओरोना एदोमआ नीनाम्माम् मीस् मान्बोन्छोमो मूङ्‍कचीपी रई वोर्वा मकसा नीनाम्माआ एदोम बीन्‍नीपा जातिस्का दण्ड पीयची, खीक्‍का म्होप्मी मीस् याकूबमी छामाईची छुटकारा पीयची, ना दूङ् दोस्पी चारखम् क योबोरोबूम् छूये पीकाना ओबदियाआ खारीबो मक तूये।

ओबदियाम् सोक्सर

१

योबोरोबू नीनाम्माआ एदोममी तोक्पी ओबदिया पीक दर्शन।

योबोरोबूआ एदोम दण्ड पीय

केईका योबोरोबूपीका ईबूम् रीदाम् येनूम्काक तूये;

जाति-जातिचीपी ओरोपीम् लागी ईल्पो रीदाम् पोक् पोक्स्चीक तूये:

“पक्नीव, केई एदोममी ऊल्‍लोङ्पी जूम्‍लूक् मस् खात्याके।”

२ योबोरोबूआ एदोम ओरोलय,

“खोङ्व, कोङा आन् जाति-जातिचीम् रापी दूङ् चीमा बानेई मयान्‍ना;

आन् हायाम् ईजेर्म् लप् छूये।

३ आम् गोङ्पीक नाम्दूखूआ आन् दोका पीयाक तूये,

आन् छीलूमा खेताक हाम्पी लो ओरोरेप् थाऊपीलो तूप्,

‘कोङ् मूक्सू थाम्पूपी आसाई लाईम् दूरो?’

पीक्ना आना आम् सानीवापी पीके।

४ खोदोलोई आन् बोबोकील्‍ली तोङ्‍ना नाम्छूईतो पेर्‌दोसो

ना सोङ्‌गेर्‌मी रापी योङ् बानेई मईना तूदोसो

मूङ्‍कपीका कोङा आन् मूक्सू लान्दीयान्‍ना,”

योबोरोबूआ ओरोपीके।

५ “खूस्पास् आन् तूवाकपी तावादोक,

देखूस्पास् सेपा तावादोक,

आम्पी ऊतोङ्‍क नीछीमाई तावा!

ऊई मूङ्‍कचा खची होप् चाहेई छूक् थक्ङाङ् मान्खास्वायोनाई?

वाचोसी बीक्ची आन् तूवाकपी वाचोसी बीक्स् तावादोक,

ऊई मूङ्‍कचा जीस् वाचोसी छूक्सीप्चीम् लागी मान्होन्येस्वायोनाई?

खोदोलोई आम् साछीमीचा ऊसो बाँकी मान्यूमो आन् लूतेई मये।

६ एसावमी छामाईचीम् दाचाम् खोलोङ्

खची साछीमीचा लामस्‍ना लूतेई मईची।

७ आम् बूम्चा आन् आम् छाप्कूवापीका लात्दीते;

आन्लो खाऊमा-खासेर्मापी तूम् बाचा मप्चा आन् दोका पीये;

आम् सबेई चाप्चाङा आन् वोमो ताये,

खोदोलोई ङ्‍कम् तोक्पी आना ऊसो छेत्‍तनो।

८ “मूङ्‍क लेई, ऊई एदोमपीक लूखूप्चीलोक मीस् लो

एदोमपीक कोम् होम्पी तूप् बूजेईमप् मीस्लो

कोङा मासेई मूयोचीनोयोनाई?” योबोरोबूआ ओरोपीके।

९ “ए तेमान, आम् जूम्‍लूक् मप् मीस् खोलोङ् कीम्पी छूये,

ना एदोमपीक कोम् होम्पी तूप् खोलोङ् मीस्

सेईलईना मासेई छूये।

एदोमआ दण्ड तोम् कारण

१० “आम् नेछो याकूबमी ऊल्‍लोङ्पी मक

उपद्रम् कारण आन् ङईम्पी छूये,

ना आन् सदैबरीकम् लागी मासेई छूये।

११ बीन्‍नीपा छाप्कूवापी तूप् मीचा याकूबमी दाचाम् खोलोङ् ङाप्चीना खाईचीलो,

आन् आम् हाल्‍लाङ् छूबूरीपा थोरेप्दीताना खोङ्चक तूवा।

बीन्‍नीपा छाप्कूवापी तूप् मीचा मूङ्‍कम् मूल लाम्स्कोलाम्पा म्गोपा वोङाना

यरूशलेममी लागी कर्‌सीङ् होक्स्चीलो,

आना मूङ्‍कचा मस्क तोङ्‍कङ् वोर्वा मक तूवा।

१२ आम् नेछोम् अवस्था रई तना

आन् आम् सानीवापी रामेई मान्छूम् पर्ने तूवा;

यहूदापी तूप् मीस् मासेई छूवाक लेईपीसो

आन् आम्जी मान्‍नम् पर्ने तूवा;

मूङ्‍कस् नीछीमापी छूवाक लेईपीसो

आना नाम्दूखू मान्मम् पर्ने तूवा।

१३ ओ मीस् दूक्वापी छूवाक लेईपी

आन् मूङ्‍कचीम् मूल लाम्स्कोलाम्पा सहर गोपा मान्वोम् पर्ने तूवा;

मूङ्‍कस् मासेई छूवाक लेईपी

आन् आम् सानीवापी रामेई मान्छूम् पर्ने तूवा;

मूङ्‍कस् नीछीमापी छूवाक लेईपी

मूङ्‍कचीम् खची दाचाम् ङाम्ना मान्खाईम् पर्ने तूवा।

१४ खची रीराम लेन्चामीम् लागी जूकाना खाताकस्

लाम् लागी आना दोबाटोपीका मान्हूम्दीम् पर्ने तूवा;

मूङ्‍कस् दूक्वापी छूवाक लेईपी

मूङ्‍कचीम् लेताकस् आना खची साछीमीचीम् हूक्पी मान्पीम् पर्ने तूवा।

१५ “खोलोङ् जाति-जातिचीम् लागी

योबोरोबूम् लेई दोक्पी तालाताक तूये।

आना ऊई मक तूये, आन्सो खूङ्‌क तोङ्नाङ् मये;

आना मक रई लक् आम्पीङ् आत्ना ताये।

१६ आना ओ पवित्र कोम्पी दण्डम् पोङ्‍कीरीम्पीका दूङ्‍क तोङ्ना,

खोलोङ् जाति-जातिचासो मूङ्‍कप्कासो देप् दण्डम् पोङ्‍कीरीम्पीका दूङ्‍ङची,

ना मूङ्‍क दूम् यातस्कप्का मूङ्‍कस् मासेई छूये।

१७ खोदोलोई मूङ्‍क जूक्ना खाईप्चा सियोन कोम्पी पम्चीम्-रीम्चीम् तयची,

ना मूङ्‍क सियोन कोम् पवित्र तूस्को छूये।

खीक्‍का याकूबमी मीचा खची होप्मी हक् गोपीक थाम्पू तयची।

१८ याकूबमी मीस् लो योसेफमी मीस्लो तीप्चाप् मीः तोङ्‍क छूये

मूङ्‍कचा एसावमी म्मीस् सोसीबाम् मीःआ हूयाम्क तोङ्ना हूईयस्‍ना मासेई मईची।

एसाबमी छामाईची ईल्पोसो लेत्नो।”

योबोरोबूआ ओरोङ् पीकाक तूये।

१९ नेगेवपीक मीचा एदोमपीक कोम् खोलोङ् खची हूक्पी मईची,

ना कोम्मी दोरी होम्पीक मीचा पलिश्तीचीम् छाप्कूवा खची हूक्पी मईची।

मूङ्‍कचा एफ्राइमपीक रायीखा लो सामरियापीक रायीखालोसो खची हूक्पी मईची,

ना बेन्यामीनआ क गिलाद म्हूक्पी मय।

२० बीन्‍नीपाम् छाप्कूवापी कैदी मस्‍ना खाईचीक इस्राएलीस् खची होप्मी छाप्कूवापी आत्‍ते,

ना खचा सारपत सम्मोक कनानीचीम् छाप्कूवा खची हूक्पी मईची।

यरूशलेमपीका कैद मस्‍ना खाईचीक सपारादपी तूप्चा

नेगेवपीक सहर खोलोङ् खची हूक्पी मईची।

२१ एदोमपीक कोम् होम्पी चारतोम् लागी

उद्धार मप्ची सियोन कोम्पी सपस्‍ना खाते,

खीक्‍का चारखम् क योबोरोबूम् छूये।

योनाम् सोक्सर

छेईलम्

योनाम् अर्थ “तूक्‍तूगूल्म्” पीक्याक के। योना योऊना हेम्पी तूवाक चारखम् इस्राएलपी होङाबू यारोबाम दोस्रोआ चारखम् तोक्स्क नाम्‍लापी गात-हेपर मीचीक थाऊपी तूप् मीस् तूवा (२ राजा १४:२३-२५)। खसा खारीबोमलो इस्राएलआ यारोबाममी अगुवाइपी म्होप्मी रीम् पतो खाईमीय पीकाना नीनाम्माम् रीङ्बऊ नेनाक तूवा। होशेआ लो आमोसआलो खारीबो मस्क नाम्‍ला होम्पी योनाआसो खारीबो मक तूवा। इस्राएल अश्शूरीचीम् हूक्पी छूम् लाईस्पी (0 ई.पू.) ना अश्‍शूरमी राजधानी निनवे बेबिलोनमी हूक्पी छूम् लाईस्पी (0 ई.पू.) योनाआ खारीबो मक तूवा।

योनाम् सोक्सरमी विषयबस्तु ङ्‍क तोङ्‍क तूये:

(0) योना नीनाम्माआ काछक ना योनाआ आज्ञा मानेई मान्मना नीनाम्मापीका जूकाक (१:१-१७)

(0) योनाआ वालूम्मा मक ना छुटकारा तक (२:१-१०)

(0) नीनाम्माआ योना होसोङ् काछक ना योनाआ नीनाम्माम् आज्ञा मानेई मना निनवेम् ऊल्‍लोङ्पी रीदाम् हास्क (३:१-१०)

(0) नीनाम्माआ निनवे सहर सम्खे मीक (४:१-११)

योनाम् सोक्सर

योना योबोरोबूपीका जूकाक

१

योबोरोबूम् ङ्‍क रीङ्बऊ अमित्तैमी वात्छा म्छा योनापी ता:

२ “मूङ्‍क देप् निनवे सहरपी खात्व, ना मूङ्‍कम् ऊल्‍लोङ्पी रीदाम् हास्व, ऊदोईपीक्यालो मूङ्‍कसा मक रई लक् कोङा तूक तूये।”

३ खोदोलोई योना योबोरोबूपीका जूकाना तर्शीश हेम् खाता। ख मूक्सू योप्पा सहरपी खाता, ना मूङ्‍कपी खसा तर्शीशपी खाईप् ईबूम् देप् हेयोङ्मा छीप्पू। खीक्‍का योबोरोबूपीका जूम्ना तर्शीश खाईम् लागी खाप्चीमा छोक्स्‍ना ख देप् हेयोङ्मापी वोङा।

४ खीक्‍काना योबोरोबूआ दीरीत्‍तीपी ईबूम् देप् हूक् केल्मीयू, ना हायाम् देप् मूर्हूऊ तोक्साना मूङ्‍कसा हेयोङ्मा गेबोरो गस्दीतू।

५ खोदोलो हेयोङ्मापी लक् मप्ची खोलोङ् कीसा, ना खोलोआ खची देऊता दप्ची। खीक्‍का मूङ्‍कचा हेयोङ्मा हाम्‍लोवाप् छूम् लागी मूङ्‍कपी तूवाक पईकार मम् चूम्सोस् खोलोङ् दीरीत्‍तीपी होक्स्ची।

खोदोलोई योना क हेयोङ्माम् नूक्‍का तालापी खाताना मूङ्‍कपी ईम्स्चा।

६ हेयोङ्मा तोप् कप्‍तान खम् दोक्पी ताना ख ओरोलअ, “आन् देईसारई ईम्स्कई! पक्ना आम् नीनाम्मा दप्‍ते। खसा ई वास्ता मवाना केई मासेई मान्छूयीवायो!”

७ खीक्‍काना हेयोङ्मापी लक् मप्ची खची होप्-होप्पी ओरोलोल, “तानीव, ङ्‍क नीछीमा आस्मी कारणआई ताक रईछ, खूङ्‍क छेईम् लागी केईया कर्‌सीङ् होक्साम् के।” खीक्‍का खचा कर्‌सीङ् होक्स्ची, ना मूङ्‍क कर्‌सीङ् योनाम् नीङ्पी तात्‍ता।

८ खीक्‍काना मूङ्‍कचा ख ओरोपीकाना तत्ची, “केईका ईयीकाव, ईपी ङ्‍क नीछीमा आस्मी कारणआई ताकई? आम् नीङ् ऊये? आन् हापीकाई ताकई? आम् छाप्कूवा ऊकई? आन् ऊक जातिये?”

९ खोदोलो खसा ओरोपीकाना ङरी आत्‍तू, “कोङ् ईल्पो हिब्रू के, खीक्‍का कोङा साराङ्‌गाप्‍तो तूप् नीनाम्माम् आराधामा मूयो, खसा दीरीत्‍ती लो थाम्पूलो नीच्‍चीङ् बोबूईयू।”

१० ङ्‍क रीङ्आ खस् कीसा ना योना ओरोपीकाना तत्ची, “आना ऊई मक तूये?” ख योबोरोबूम् लाईस्पीका जूकाक रईछ पीम् खचा तूम् तचीक तूवा, ऊदोईपीक्यालो खसा खस् ङ्‍कम् तोक्पी खोलोङ् ईदीत्चीक तूवा।

११ दीरीत्‍तीपीक छाल दूङ्सार पतो खात्चाक तूवा। खन्सा मूङ्‍कचा ख ओरोपीकाना तत्ची, “हन्‍ना आन् ऊई मईलोई ङ्‍क दीरीत्‍ती ई लागी यसई छूये?”

१२ खोदोलो खसा ओरोपीकाना खस् ङरी आन्ची, “कोङ् थेतोनीना दीरीत्‍तीपू होलातोनीव, ना दीरीत्‍ती यसई छूये। ऊदोईपीक्यालो ओ कारणआ गर्दाङ् आम्नीपी ङ्‍क हायाम् देप् मूर्हूऊ तोक्साक तूये पीम् कोङा छेतो।”

१३ खोरोदोसो हेयोङ्मा दीरीत्‍तीम् चाखेम्पी लाईम् लागी मूङ्‍कचा दूर्‌चीक सम्मो तोक्स्ची, खोदोलोई खचा मान्दूर्‌ची, ऊदोईपीक्यालो मूङ्‍कचीम् ऊल्‍लोङ्पी दीरीत्‍तीपीक मूर्हूऊ दूङ् ईकीम्‍लप् छूक्‍तो खाता।

१४ खन्सा खचा योबोरोबूपी वोङोम् मस्‍ना ओरोपीका, “बीन्ती मीये, ए योबोरोबू, ङ्‍क मीस् सेतूम्काकसा केईका सीम् बोनूनव, ना ईल्पो दोस् मान्दीक मीस् सेतूम्काकम् दोस् ओखीपी तान्‍नूनव, ऊदोईपीक्यालो ए योबोरोबू, आना ऊई लन्ची मक तूवा खूङ्‍क तोङ्नाङ् मक तूये।”

१५ खीक्‍काना खचा योना थेत्चीना दीरीत्‍तीपू होक्स्छोक्स्ची, ना ऊर्‌लेई छूवाचाक दीरीत्‍ती यसई छूवा।

१६ ङ्‍क तचीना मूङ्‍कपी खोलोङ् मीस् योबोरोबूपीका हायाम् कीसा, ना खचा योबोरोबूम् लागी बलिदान चारेई मची ना खपी भाकल मची।

१७ खोदोलोई योना चाम्खाम् लागी योबोरोबूआ ईबूम् देप् ङाः थीक्‍का मअ, ना सूक् लेई लो सूक् सेपालो योना मूङ्‍क ङाःम् म्बोक्पी तूवा।

योनाआ वाङोम् मक

२

योनाआ ङाःम् म्बोक्पाका योबोरोबू म्नीनाम्मापी वाङोम् मअ।

२ खीक्‍का खसा ओरोपीका,

“कोङ् नीछीमापी छूवोलो योबोरोबूपी वाङोम् मूऊ,

ना खसा कोङ् ङरी आनो।

ओरोगूम् गेम्पूका बोछोक्सोव पीकोना कोङा वाङोम् मूऊ,

ना आना कोङ् बसोक नम्‍लोना येनू।

३ आना कोङ् ओरोगूम् दीरीत्‍ती गोपू,

दीरीत्‍तीम् म्चऊ गोपू होक्सोछोक्सो,

ना काऊ हायाम् मूत्‍ता हूछेप्‍तो छूवाना ओ बरबार गूमेई छूवा।

खोलोङ् आम् छालआ लो लहरआलो कोङ् नेपोखो।

४ कोङा ओरोपीको, ‘कोङ्ने आम् मूक्स्दूपीका

आना लातोतोक तूये,

खोरोदोसो कोङा होसोङ् आम् पवित्र दप्स्को खीम् हेम् खोङो।’

५ मूल्प्खाप् काऊआ कोङ् ओचारनो,

ओरोगूम्प् दीरीत्‍ती ओ बरबार तूवा,

दीरीत्‍तीपूक सोङ्आ कोङ् ओ तोङ्बरी रीमोखोक तूवा।

६ कोङ्ने कोम्मी दोरी सम्मोङ् दाली वायूखू;

चारीदूआ कोङ् सदैबरीकम् लागी छीयोतो।

खोदोलोई ए योबोरोबू ओ नीनाम्माङा,

आना ओ रीराम खूलूम्पीका थूत्ना लातू।

७ “ओ सोम् खात्चालो,

ए योबोरोबू, कोङा आन् मीन्‍ना,

ना कोङा आम्पी वाङोम् मूक

आम् पवित्र दप्स्को खीम्गोपीङ् तातेका।

८ “ऊनाऊक ङोङोक्छे हेम् सानीवा मप्ची,

मूङ्‍कचा तोम् पर्ने नीनाम्माम् सम्तूमापीका तर्केई छूना खात्क छूये।

९ खोदोलोई कोङान् ओलोनू पीम् सायोचोङ्मालो

आम्पी बलिदान चारेई मूयो।

कोङा ऊई भाकल मूक तूये, खूङ्‍क पूरा मूयो।

हल्वा योबोरोबूपीकाङ् ताये!”

१० खीक्‍काना योबोरोबूआ ङाः आज्ञा पीयू, ना मूङ्‍कसा योना दीरीत्‍तीम् चाखेम्पी तूवाक सूक्खा थाम्पूपी पास्दीतू।

योना निनवेपी खाताक

३

खीक्‍काना योबोरोबूम् रीङ्बऊ दोस्पीसो योनापी ता:

२ “मूङ्‍क देप् सहर निनवेपी खात्व, ना मूङ्‍कपी कोङा आन् पीयान्क रीदाम् हास्व।”

३ योनाआ योबोरोबूम् रीङ्बऊ रेप्ना निनवेपी खाता। निनवे ईबूम् हायाम् म्नीङ्ला तोक्साक सहर तूवा। मूङ्‍क फल्म् लागी सूक् लेई लागेई छूवादोङा।

४ ऊलेईक लाम् लाम्दूमाना योना निनवे सहरगोपी वोङा। खीक्‍का खसा मूङ्‍कपी ओरोपीकाना रीदाम् हासू, “एसेकम् लीक्पोङ् लेईपी निनवे सहर मासेई छूये”

५ निनवेपी तूप् मीचा नीनाम्मापी विश्‍वास मची। खीक्‍का मूङ्‍कचा माईस् तूम् घोषणा मची, ना चीमा-देप् खोलोआङ् लूक्स्पा खाप्स्ची।

६ मूङ्‍क रीदाम् निनवेपीक होङाबूम् दोक्पी तातेकाकप्का, ख म्होप्मी सिंहासनपीका पका, ना खसा होङाबूआ खाम् म्तेई बूत्‍तू ना लूक्स्पा खाप्स्‍ना छूबूईपी तोतूवा।

७ खीक्‍काना खसा निनवेपी ओरोपीकाना घोषणा मअ,

होङाबूआ मक उर्दी लो होङाबूम् अधिकारीचा मस्क उर्दीलो येन्‍नूम्व:

“मीचा अथवा पोसूआ, पी-लूपीआ अथवा लूस्-छाराआ, आसासो ऊसो चाम् थक् चस्‍नूनव, ना ऊसो दूङ्चीनूनव।

८ खोदोलोई मीचा लो पोसूआलो लूक्स्पा खाप्स्चीनूव। खीक्‍का खोलोङ् मीचा नीनाम्मापी वाङोम् मस्‍नूव। मूङ्‍कस् खची रई लाम्पीका आन्‍नूव, ना मूङ्‍कचा मदोङ्चीक उपद्र खचा होक्सीचीनूव।

९ नीनाम्माआ म्सानीवा फात्‍त ना सम्तूमा मीयेना ईकीम्‍लप् म्छूलीपीका आत्‍फो पीम् रीङ् आसाई छेत्‍तनाई? ओरोना छूदोक केई मासेई छूयेनो।”

१० मूङ्‍कचा ऊई मची ना ऊतोङ्नाई मूङ्‍कस् खची होप्मी रई लाम्पीका आत्‍ताना ता पीम् नीनाम्माआ तअ। खीक्‍काना खपी सम्तूमा ता, ना मूङ्‍कस् मासेई मूयोची पीकाना पीकाक तोङ्ना नीनाम्माआ मान्म।

नीनाम्माआ सम्तूमा मकपी योना म्छूली काताक

४

खोदोलोई योनाआ ङ्‍क ऊसो मान्‍नई, ना ख म्छूली काता।

२ खीक्‍का खसा योबोरोबूपी ओरोपीकाना वाङोम् मअ, “ए योबोरोबू, ऊई कोङ् ओ खीम्पी तूवोलोङ् कोङा ङ्‍क रीङ् मान्पीङायोनाई? खन्साङा कोङा तर्शीशपी जूम्‍ना खाईम् हातार मूक तूवा। आन् सम्खेलू मीक् ना सम्खेलोक, दावा आम् छूली मान्काईप्, हायाम् सम्तूमालोक, ना दूक् पीम्पी आम् सानीवा चाईप् नीनाम्मा तूये पीम् कोङा छेतूक तूवा।

३ हन्‍नान् ए योबोरोबूङा, ओ सोम् थाईदीत्व, ऊदोईपीक्यालो कोङ् लेईम्चाम्पीकान् सीम्खाम्ङा दूङ् नप् तूये।”

४ खोदोलोई योबोरोबूआ ख ओरोपीकाना ङरी आन्‍नू, “ऊई छूली मम् आम् हक् तूयेयोनाई?”

५ खीक्‍काना योना सहरपीका लत्‍ताना मूङ्‍क सहरमी नाम्‍आप्स्को हेम्पी तूवाक ईबूम् थाऊपी खाताना तूवा। खीक्‍का मूङ्‍कपी खसा ईबूम् गथा बानेई मअ, ना मूङ्‍क सहर ऊई छूये रईछ पीकाना खोम् लागी मूङ्‍क गथा गोपी तूवा।

६ खीक्‍काना योबोरोबू नीनाम्माआ ईबूम् लौका लीम्मीयू, ना योनाम् तोङ्पी मूङ्‍कम् गीम्जूवा छूनूव ना ख नाम्छोवा केप्नूनव पीकाना मूङ्‍क लौका पतो खाईमीयू। खन्सा मूङ्‍क लौकाम् कारणआ योना हायाम् म्सानीवा चान।

७ खोदोलोई म्देसा देत्छा कोःअसालो नीनाम्माआ ईबूम् पूछो आरेई मअ, ना मूङ्‍कसा मूङ्‍क लौका रूप्दीतू, ना मूङ्‍क लौका हार्‌खाता।

८ नाम् आप्‍कप्का नीनाम्माआ नाम्‍आप्स्को हेम्‍लाम्पा मीः तोङ्ना हूईप् हीक् केल्मीयू, ना तेम्मान्तेईप् नाम्छोवा योनाम् तोङ्पी छूवा ना ख म्नीऊ मास्खाता, ना खसा सीम् लन्ची मना ओरोपीका, “कोङ् लेईम्चाम्पीकान् सीम्खाम्ङा दूङ् नप् तूये।”

९ खोदोलोई नीनाम्माआ योना ओरोलअ, “ऊई लौकाम् कारणआ आन् आम् छूली काईम् हक् तूयेयोनाई?”

खोदोलो खसा ओरोपीका, “ओ हक् तूये। कोङ् सीयोक सम्मोङ् ओ छूली काते।”

१० खीक्‍का योबोरोबूआ ओरोपीका, “आना चोलोगूलो मान्मक अथवा लीम्मान्मीक ङ्‍क लौकाम् लागी ओन्तो सूर्‌ता मअ। ङ्‍क ईक् सेपाङ् पखाता, ना ईक् सेपाङ् मासेईसो छूवाखाता।

११ खोदोलोई निनवे सहरपी १,२०,००० पीका दूङ्देतो मीस् तूये, खचा खची पाङ् हूः लो चूप् हूःलोङ् छेईम् दूरस्‍नो, ना मूङ्‍कपी ओरोतो पोसूस्सो तूये। ऊई कोङा मूङ्‍क देप् सहरमी लागी सूर्‌ता मान्ममायोनाई?”

मीकाम् सोक्सर

छेईलम्

‘मीका’ खारीबोपोम् नीङ् हिब्रू रीङ्पी ‘मीकाह’ के। ङ्‍क नीङ् हिब्रू रीङ्मी ‘मीकायाहू’ पीका ताक छूदूर; ङ्‍कम् अर्थ “यहोवे तोङ्‍क बीन्‍नीपा आसे तूये?” पीक्याक के। मीकाम् तोक्पी बीन्‍नीपा ओरोतो जानकारी मान्तू, खोदोलोई ख मोरेशेतपी तूप् मीस् तूवा पीम् १:१ पी छाम्पा तूये। खसा गेबोगेबो ७३७-६९६ ई.पू. होम्पी योताम, आहाज ना हिजकिया होङाबूचीम् नाम्‍लापी ङ्‍क खारीबो मक तूवा। ख यशैया, आमोस ना होशेस्का ईतोक खारीबोपो तूवा।

0 ई.पू. पी अश्शूरआ इस्राएल आक्रमण मना म्हूक्पी मअ। मूङ्‍क नाम्‍लापी मीका खारीबोपोआ दोस्पी जाति-जातिचीम् रापी खाऊमा-खासेर्मा ताये, ना मूङ्‍कचा खची “दोप्सेल दूप्पस्‍ना हालोपी तेम् फाली” बानेई मईची (४:३), ना ईल्पो चारतोप् नीनाम्माम् म्मीस् खची साछीमीचीम् हूक्पीका उद्धारमम् लागी ताये; मूङ्‍क चारतोप् बेथलेहेमपी जन्मेई छूये पीकाना खसा खारीबो मक तूये (५:२)।

मीकाम् सोक्सरमी विषयबस्तु ङ्‍क तोङ्‍क तूये:

(0) इस्राएलपी लो यहूदापीलो नीनाम्माम् दण्ड ताक (१:१–३:१२)

(0) उद्धारमी लो खाऊमा-खासेर्माम्‍लो तोक्पी खारीबो (४:१–५:१५)

(0) चेताऊनीम् लो आसाम्‍लो तोक्पीक रीदाम् (६:१–७:२०)

मीकाम् सोक्सर

१

यहूदापीक होङाबूस् योतामआ, आहाजआ ना हिजकियाआ चारखम् तोक्स्चीक नाम्‍लापी मोरेशेतपी तूप् मीकापी योबोरोबूम् रीङ्बऊ ता। सामरियाम् तोक्पी लो यरूशलेममी तोक्पीलो खसा ङ्‍क दर्शन तक तूवा।

२ ए जाति-जातिपीक मीस्चे, आन्‍ना खोलोआ येन्‍नूम्व!

ए चारीदू ना मूङ्‍कपी तूप् मीस्चे, नोम्‍लो येन्‍नूम्व!

योबोरोबू नीनाम्माआ आम्नी ऊल्‍लोङ्पी साक्छी पीय;

योबोरोबू म्होप्मी पवित्र दप्स्को खीम्पीका नेने।

सामरियाम् लो यरूशलेममीलो ऊल्‍लोङ्पी नीया

३ खोङ्नूम्व, योबोरोबू म्होप्मी तूस्कोपीका यूचाये;

ख दाली यूये ना चारीदूपीक ओरोरेप् थाम्पूपी सीक्‍क।

४ मीःपी मयन यङ्‍क तोङ्ना

ना थारामापीका काऊ बगेई छूक तोङ्ना

कोम् खोलोङ् खम् लाईस्पी यङ्‌खाते,

ना बेँसी खोलोङ् भाग-भाग छूये।

५ ङ्‍क खोलोङ् याकूबआ मक अपराधमी कारणआ

ना इस्राएलपी तूप् मीचा मस्क मोऊमी कारणआ गर्दा छूवाक के।

याकूबआ मक अपराधमी दोसी आसे?

ऊई मूङ्‍क सामरिया मायोनाई?

यहूदाम् पूजा मस्को ओरोरेप् तूस्को ऊकई?

ऊई मूङ्‍क यरूशलेम मायोनाई?

६ “खन्सा कोङा सामरिया खोलोक थक् हताक नोस्को

ना वाचोसी लेस्को बानेईमूतो।

कोङा मूङ्‍कपीक लूङ् खोलोङ् बेँसीपी होक्सूछोक्सो,

ना मूङ्‍कपीक जग खोलोङ् गोङ्‌रूत्खाप् मूतो।

७ मूङ्‍कपीक ङोङोक्छे खोलोङ् टुक्रा-टुक्रा मदीतची।

मूङ्‍कपीक देऊता दप्स्को खीम्पीक बेलेछी लप्ची पीचीक खोलोङ् हूक्छो मीःआ हूईदीत।

मूङ्‍कपीक खोलोङ् ङोङोक्छे कोङा यूफूल्-यूफूल् मूतो।

मूङ्‍क हूक्छो बेलेछी लना तक खाप्चीमापीका सामरियाआ जम्मा मकसा,

आर्को थाऊपी बेलेछी लप्ची दूक्नासीम् रूप्पी पीम् लागी मूङ्‍क हूक्छो होसोङ् गोङची।”

खाम् लो तूनीवा मम्‍लो

८ खन्सा कोङा खाप्‍तो तूनीवा मूयो।

कोङ् ओ लोङ्पू ऊसो मान्वाईमो ना फूतीकेर्‌ङा लाम्दूमो।

कोङ् रेचेङ्‌गी तोङ्ना बसो

ना पप्पऊ तोङ्ना तूनीवा मूयो।

९ ऊदोईपीक्यालो सामरियाम् खेर् नईनो;

मूङ्‍क खेर् यहूदा सम्मो तातेकाक तूये।

मूङ्‍क खेर् ओ मीस्मी लाम्स्को सम्मो तातेकाक तूये,

अर्थात् यरूशलेम सम्मोङ् तातेकाक तूये।

१० गातपी ङ्‍कम् तोक्पी पानूम्‍नव, ऊसो खाम्नीनव,

बेथ-ओप्रापीb फूर्क् पी लूम्चीनीव।

११ ए शाफीरपीc तूप्चे,

फूतीकेर् ना ङाजावापी छूवानीना मूङ्‍कप्खा लत्‍तानीना खात्नीव।

सानानपी तूप्ची पाखा लत्नो।

बेथ-एजेलआ सोक् मचय,

मूङ्‍कसा हादेम्सो आम्नी रूसो मईनो।

१२ मारोतपी तूप्चा सूर्‌ता मतो छुटकारा तोम् लाम् खोङ्चयस्क तूये,

ऊदोईपीक्यालो यरूशलेमपीक मूल लाम्स्को सम्मोङ्

योबोरोबूपीका नीछीमा ताक तूये।

१३ ए लाकीशपी तूप्चे,

खोलोङ् खोक् रथपी छूयानूम्ना थीक्‍का मनूम्व।

सियोनमी मेकछाम् लागी

लाईस्पी मोऊ मप् आन्‍नीङ् तूवानी,

ऊदोईपीक्यालो इस्राएलआ मक अपराध आन्‍नाङ् मनूम्क तूवा।

१४ खन्सा मोरेशेत-गात

आन्‍ना हूक्छो पीनूम्ना बिदा पीनूम्।

अक्जीबपीकd सहरआ इस्राएलपीक होङाबूस्

दोका पीक तूये।

१५ ए मारेशापी तूप्चे,

कोङा आन्‍नीस्का जूम्‍लूक् मप्ना कोप् ईल्पो तातो।

इस्राएलपीक लाम्‍लछास्,

अदुल्‍लामपी जूक्ना खाते।

१६ आन्‍ना हायाम् नत्नूम्क आम्नी छामाईचीम् लागी

सोक् मनूम्ना आम्नी तोसम् छूरआ खक्नूम्व;

खोलोङ् आम्नी तोसम् खक्नूम्‍ना साम्सूरूम् तोङ् तोङ्‍ना तोङ्‌खोले मदीत्नूम्व,

ऊदोईपीक्यालो आम्नी छामाईची कैद मईचीना बीन्‍नीपा छाप्कूवापी खाईयची।

b 

१:१० बेथ-ओप्रा मी अर्थ क फूर्क् मी खीम् पीक्याक के।

c 

१:११शाफीर मी अर्थ क चामोवा पीक्याक के।

d 

१:१४ अक्‍जीब मी अर्थ क छल पीक्याक के।

छूक्सीप्ची सातेई मप्चा तोम् दण्ड

२

अधर्मम् जूक्‍ती लाईप्ची धिक्‍कार!

मूङ्‍कचा खची तूस्कोपी दीस्खात्ना चूक्ली मईची।

देत्छा कोः अस्कलो ईतो मूङ्‍क लक् खचा मदीतची,

ऊदोईपीक्यालो मूङ्‍क मम् राःरा खचीपी तूये।

२ मूङ्‍कचा बीन्‍नीपाम् रायीखाम् लोप् मईचीना मूङ्‍क ङाप्पची,

ना बीन्‍नीपाम् खीम्मी लोप् मईचीना मूङ्‍क खची हूक्पी मईची।

मूङ्‍कचा मीस्मी खीम् लो दाचाम्‍लो थगेई मईचीना खाईयची।

३ खन्सा योबोरोबूआ ओरोपीके:

“कोङा ङ्‍क खोलोङ् मीस् मासेई मम् लागी ङ्‍क तोङ्‍क लोचम् बानेई मूचोयो;

मूङ्‍क लोचम्पीका आन्‍नी लेत्नीनो।

आन्‍ना नाम्दूखू मतो लाम्दूम् दूर्‌नूम्नो,

ऊदोईपीक्यालो मूङ्‍क ईबूम् नीछीमाम् नाम्‍ला छूये।

४ मूङ्‍क लेई मीचा आन्‍नी गीसेत्नी;

मूङ्‍कचा ङ्‍क तूनीवाम् छाम् मईचीना आन्‍नी खीसी मीनी,

‘केईका खोलोङ् मासेई छूयीका;

ओ मीस्मी दाचाम् हास्खाताक तूये।

नीनाम्माआ मूङ्‍क दाचाम् कोङ् ङापोना खाईलेत।

खसा खोलोङ् ओखी थाम्पू केईका दोका पीप्ची हाईछयची’।”

५ खन्सा योबोरोबूम् समुदायपी कर्‌सीङ् होप्ना

थाम्पू हाईप्पीप् आम्नी साथपी आस्सो छूनो।

वालीली मप् खारीबोपोस्

६ मीचा कोङ् ओरोलोयो,

“ङ्‍क तोङ्‍क रीङ् मनव,

ङ्‍क तोङ्‍क खारीबो मनव;

नीनाम्माआ केईका ङाजावापी मईयाकानो।”

७ ए याकूबमी छामाईचे, ऊई ङ्‍क तोङ्नायो पीमा,

“ऊई योबोरोबू दावा म्छूली कातेयोनाई?

ऊई खसा ङ्‍क तोङ्‍क लक् मईयोनाई?”

“ऊई सोज लाम् लाम्दूम्ची

ओ रीङ्बऊआ नप् मईचीनोयोनाई?

८ मालोङ् ओ मीस् ओ साछीमी तोङ्‍क छूवाना पकाक तूये।

जूम्‍लूक् मस्का आईप्ना ताप् मीस् तोङ्ना

ऊसो वास्ता मान्ममो चामोवालो लाम्पी लाम्दूम्चाप्चीम्

हायाम् दाम् परेई छूक् जेलेम्मा आन्‍ना ङाप्नूम्ना खाईनूम्।

९ ओ मीस्मी रापी तूक् मीम्छास् चामोवापी तूचाईक खची खीम्पीका

आन्‍ना कल्‍लात्नूम्।

मूङ्‍कचीम् खची छामाईची कोङा पीयूक आसीक्

सदैबरीकम् लागी आन्‍ना ङाप्खीनूम्।

१० पक्नीव, ना खालेत्नीव!

ऊदोईपीक्यालो ङ्‍क आम्नी नोन्चीस्को थाऊ माके,

ऊदोईपीक्यालो आन्‍ना ङ्‍क थाऊ अशुद्ध मनूम्क तूये,

होसोङ् बानेई ममान्दूर्म् मीना ङ्‍क आन्‍ना मासेई मनूम्क तूये।

११ हेप् वालीली मप् मीस् लो छल मप् मीस्लो ताईना,

‘कोङा आम् लागी ओरोतो दाखमद्यमी लागी लो मद्यमी लागीलो खारीबो मूयो,’

पीक्‍ना पीक्दोक, मूङ्‍क मीस् आन्‍नी तोङ्‍क मीचा नत्नूम्क खारीबोपो छूये!

हल्वा पीम् यादे

१२ “ए याकूब, कोङा आछीयाङ् आन्‍नी खोलोङ् बात्ल मयान्‍नी;

इस्राएलपीक लेताकस् कोङा आछीयाङ् बात्ल मूयोची।

कोङा मूङ्‍कस् गथापीक लूस् तोङ्ना

ना चरनपीक बागाल तोङ्ना ईदेप्पी बात्ल मूयोची;

मूङ्‍क थाऊपी ओरोसर्प् मीस् छूये।

१३ मूङ्‍कचीम् लागी लाम् बानेईमप् नीनाम्मा खची लाईस्-लाईस् खाते;

मूङ्‍कचा लाम्स्को हतस्‍ना पाखा लत्‍ते।

मूङ्‍कचीम् खची होङाबू खची लाईस्पी खाते;

योबोरोबू मूङ्‍कचीम् लाईस्-लाईस् खाते।”

लाम्‍लछास् लो खारीबोपोस्लो वोक्चीक

३

खीक्‍काना कोङा ओरोपीको,

“ए याकूबमी लाम्‍लछाचे

ना इस्राएलपीक चारतोप्चे, येन्‍नूम्व।

ऊई आन्‍ना नीयाम् तोक्पी छेईम् पर्ने मायो?

२ खोदोलोई आन्‍ना नप् लक् मम् नत्नूम्नो ना रई लक् मम् नत्नूम्;

आन्‍ना ओ मीस्चीम् सोकोवार अक्नूम्

ना मूङ्‍कचीम् तूप्‍रीपीका खची साः लात्नूम्।

३ आन्‍ना ओ मीस्चीम् साः चाईनूम्,

खची सोकोवार अक्नूम्

ना खची तूप्‍री छयप्छा छूम्खाम्मीना अत्दीत्नूम्।

छूप्पी तेम्ना ङीम् साः तोङ्ना

आन्‍ना मूङ्‍कस् टुक्रा-टुक्रा छूम्मीना खोक्स्‍नूम्।”

४ खीक्‍काना मूङ्‍कचा योबोरोबूपी वाङोम् मईची,

खोदोलोई खसा मूङ्‍कस् ङरी आन्‍नस्‍नो।

मूङ्‍कचा रई लक् मस्कसा मूङ्‍क नाम्‍लापी

योबोरोबूआ म्ङाली मूङ्‍कचीप्का सूल्‍ल।

५ योबोरोबूआ ओरोपीके:

“ओ मीस् रई लाम्पी लाम्दूम् मीक् खारीबोपोचा क

हेप् मीचा मूङ्‍क खारीबोपोस् चाम् पीयस्लो मूङ्‍कस् खाऊमा-खासेर्माम् तोक्पी नेने।

मूङ्‍क मीचा मूङ्‍कस् चाम् पीयस्‍नोदोक,

मूङ्‍क मीस्मी ऊल्‍लोङ्पी जूम्‍लूक् मम् लागी मूङ्‍कस् तयार छूये।

६ खन्सा आम्नीपी दर्शन मान्दीक सेपा छूये,

ना जखाना खोम् मान्तोम्मीना नाम्कूर्मादाम् छूये।

खारीबोपोचीम् लागी नाम् कामे,

ना लेई क मूङ्‍कचीम् लागी नाम्कूर्मादाम् छूये।

७ दर्शन तोक्ची ङाजावापी छूये,

ना जखाना खोप्ची ङईम्पी छूये।

मूङ्‍कस् खोलोआङ् खची ङोबो देप्पची,

ऊदोईपीक्यालो मूङ्‍कस् नीनाम्माआ ङरी आन्‍नस्‍नो।”

८ खोदोलोई याकूब खसा मक अपराधमी तोक्पी

ना इस्राएल छाप्कूवाआ मक मोऊमी तोक्पी ईम् लागी

कोङ् क राःराआ, योबोरोबूम् आत्माआ, नीया मम् ज्ञानआ ना साहासआ पेपोक तूये।

९ ए याकूबमी लाम्‍लछाचे

ना इस्राएलपीक चारतोप्चे, ङ्‍क येन्‍नूम्व,

आन्‍ना नीया जेर्‌नूम्

ना ऊई सत्य तूये मूङ्‍क गस्‍नूम्।

१० आन्‍ना मीस् सेत्नूम्ना सियोन बानेई मईनूम्

ना रई लक् मईनूम्ना यरूशलेम बानेई मईनूम्।

११ आम्नी लाम्‍लछाचा घूस चईचीना नीयाम् फैसला मईची,

आम्नी पूजारीचा दूक्नासी लापस्‍ना सेचीवा पीयची,

आम्नी खारीबोपोचा खाप्चीमाम् लागी खारीबो मईची।

खोरोदोसो मूङ्‍कचा योबोरोबूपी भरोसा मप्‍तोङ् मईचीना ओरोपीके,

“ऊई योबोरोबू ई रापी मान्तूयोनाई?

ईपी ऊसो नीछीमा ताईनो।”

१२ खन्सा आम्नी कारणआ

सियोन रायीखा तोङ्ना जोङची,

यरूशलेम क लूङ् लो सेरोम्‍लो नोङाम्क तोङ्‍क छूये,

नीनाम्मा दप्स्को खीम् तूक कोम् क सोङ् लीम्ना सोगो तोङ्‍क छूये।

योबोरोबूम् कोम्

यशैया २:२-४

४

दोस्काक लेईपी

योबोरोबू दप्स्को खीम् बोबूईम्पा कोम् क

खोलोङ् कोम्पीका दूङ् रेप् छूये,

ना ओरोरेप् बोप्‍रो तूकप्का दूङ्‍ रेप्‍तो मूङ्‍क थेत्‍ते,

खीक्‍का खोलोङ् मीस् मूङ्‍कपी वान्‍नोतो ताये।

२ ओरोसर्प् जातिचा ताईना ओरोपीके,

“तानीव, केई योबोरोबूम् कोम्पी,

अर्थात् याकूबमी नीनाम्मा दप्स्को खीम्पी खातेके।

खसा केई म्होप्मी लाम् ईया,

खीक्‍का केईया खम् लाम्पी लाम्दूम् दूराम्।”

ललई सियोनपीका ना योबोरोबूम् रीङ्बऊ यरूशलेमपीका लत्‍ते।

३ खसा ओरोसर्प् मीस्मी रापी नीया मय,

ना खसा हायाम् छूबूरी सम्मो तूप् हायाम् राःरालोक जातिस् खेईक मीलेई मय।

मूङ्‍कचा खची होप्मी दोप्सेल दूप्पस्‍ना हालोपी तेम् फाली बानेई मईची

ना खची चल् दूप्पस्‍ना बेलो बानेई मईची।

जाति-जातिचा ईल्पो-बीन्‍नीपाम् ऊल्‍लोङ्पी दोप्सेल तोक्सस्‍नो,

मूङ्‍कचा हन्‍ना हादेम्सो जूम्‍लूक् मम् लागी तालिम मईचीनो।

४ खोलोङ् मीस् खची वाचोसीम् पऊ गोपी लो खची अञ्जीरमी पऊ गोपीलो तूये,

ना आसासो खस् कीम्मीयस्‍नो,

ऊदोईपीक्यालो खोलोप्का दूङ् राःरालोक योबोरोबूङ् नेनाक तूये।

५ खोलोङ् जातिस् खची होप्-होप्मी देऊताम् नीङ्पी लाम्दूम्‍नूव,

खोदोलोई केई क दोस्का-दोस्का सम्मो योबोरोबू ई नीनाम्माम् नीङ्पी लाम्दूमेके।

योबोरोबूम् लोचम्

६ योबोरोबूआ ओरोपीके:

“मूङ्‍क लेईपी कोङा सक्पास् बात्ल मूयोची;

ना कैद मस्‍ना बीन्‍नी छाप्कूवापी खाईचीकस् लो

कोङा सोक्पी मूचीकस्लो बात्ल मूयोची।

७ सक्पास् ईबूम् लेताक समुह बानेई मूयोची

ना छूबूरी खेदा मस्कस् ईबूम् हायाम् राःरालोक जाति बानेई मूयोची।

योबोरोबूआ मूङ्‍कचीपी सियोन कोम्पी

मूङ्‍क लेईपीका मेक्सा सदैबरी चारखम् तोक्स।

८ आन् बागालमी धरहरा,

सियोनमी मेकछाम् किल्‍ला,

आन् लाईस्पीक चारखम् होसोङ् आन्छोयान्‍ना,

यरूशलेमपीक मेकछापी होङाबूम् पद होसोङ् ताये।”

९ आन् ऊदोई ओदोलो कीलीमोक्स् बतो खापे?

ऊई आम् होङाबू मान्तूयोनाई?

ऊई आन् चाईपीप् मासेईयो छूवा?

छावाईम् नाम्‍लापी मीम्छा म्बूक्‍ती बान्लोक तोङ्ना आम्बूक्‍तीयो बानाक तूये?

१० ए सियोनमी मेकछाङा, म्बूक्‍ती बाईप् मीम्छा तोङ्ना

तूकाना चप्बाथेर् छूवाव,

ऊदोईपीक्यालो हन्‍ना आना ङ्‍क सहर होम्येम् बोक्से

ना म्तेल्म्पी तम्बू कीम् बोक्से।

आन् बेबिलोनपी खाते;

मूङ्‍कपी आना छुटकारा तय।

मूङ्‍कपीङ् योबोरोबूआ आन्

आम् साछीमीचीम् हूक्पीका छुटकारा पीये।

११ खोदोलोई ईनीम्बा ओरोसर्प् जातिस् आम् ऊल्‍लोङ्पी बात्ल छूवाक तूये।

मूङ्‍कचा ओरोपीके, “सियोन अशुद्धङ् तून्चानूव

ना मूङ्‍क मासेई छूक केईया खोङाम्!”

१२ खोदोलोई मूङ्‍कचा योबोरोबूम् मीन्ताम् छेत्‍तस्‍नो,

ना खम् लोचम् बूजेई मईचीनो।

खसा खलापी छीर्म् मी म्पूला बात्ल मयाम्क तोङ्ना

मूङ्‍कस् बात्ल मस्क तूये।

१३ योबोरोबूआ ओरोपीके: “ए सियोनमी मेकछाङा, पक्ना दाइँ मव,

ऊदोईपीक्यालो कोङा आन् सेल्मी पीत्‍तो पीयान्‍ना;

कोङा आन् काँसम् खुर पीयान्‍ना,

ना आना ओरोसर्प् जातिस् यूफूल्-यूफूल् मदीतची।

आना मूङ्‍कचा रई लक् मस्‍ना कामेई मस्क दाचाम्

चारीदूम् लो मूङ्‍कपीक खोलोक थक्मीलो योबोरोबूपी अर्पण मय।”

बेथलेहेमपीका ताप् चारतोप्

५

ए सेनालोक सहरङा, आम् सेनास् बात्ल मव,

ऊदोईपीक्यालो केई खोलोलाम्पा ऊरीक तूये।

मूङ्‍कचा इस्राएलपीक चारतोप्

तूप्‍आ म्फोऊसीपी केरची।

२ योबोरोबूआ ओरोपीके: “खोदोलोई ए बेथलेहेम एप्राताङा,

आन् यहूदाम् गोङ्ची तूकपीक दूङ् चीमादोसो

आम्पीका ओ लागी ईल्पो लत्‍ते,

ना मूङ्‍क इस्राएलपीक चारतोप् छूये,

केछे सून्मापूकाङ् मूङ्‍क थोक्साक के।”

३ खन्सा म्बूक्‍ती बाईप् मीम्छाआ छा वातनोक सम्मो

इस्राएलीस् खची साछीमीचीम् हूक्पी छूये।

खीक्‍काना कैदपी तूक मूङ्‍कम् इस्राएली म्बू-म्नेछोस्

कैदपीका खची छाप्कूवापी आत्ना ताये।

४ मूङ्‍कसा योबोरोबूम् राःरापी

ना योबोरोबू म्होप्मी नीनाम्माम् नीङ्मी साम्दीखापी

थोरेप्ना म्होप्मी लूस्मी बागाल चारेई मय।

खीक्‍का मूङ्‍कस् खाऊमा-खासेर्मापी तूये,

ऊदोईपीक्यालो मूङ्‍क खोलोप्का दूङ् देप् तूये पीम् नीङ्ला चारीदूम् नाक्‍काछो सम्मो तातेके।

५ खीक्‍का मूङ्‍क मूङ्‍कचीम् लागी खाऊमा-खासेर्मा छूये।

उद्धार लो सजाईलो

अश्शूरीस् ई छाप्कूवापी ताईना

ई किल्‍ला आक्रमण मईचीलो,

केईया मूङ्‍कचीम् ऊल्‍लोङ्पी नूक्पो लाम्‍लछा लो

रेक्पो चारतोप्‍लो सोकाम्।

६ मूङ्‍कचा अश्‍शूर छाप्कूवापी दोप्सेलआ

ना निम्रोदमी छाप्कूवापी म्सील्तूऊ दोप्सेलआ चार तोक्सची।

अश्शूरीस् ई छाप्कूवापी आक्रमण मस् ताईना

ई रीम् खची लोङ्आ सीक्‍कस्लो,

मूङ्‍कसाङ् केई अश्शूरीचीम् हूक्पीका छुटकारा पीये।

७ याकूबमी बाँकी रहेई छूवाकस् क

ओरोसर्प् मीस्मी रापी

योबोरोबूपीका ताक सोङ्‌गेर्वा तोङ्‍क

ना घाँस थेम्पी तात्‍ताक वाः तोङ्‍क छूये;

मूङ्‍कचा मीस्पी मा खोदोलोई नीनाम्मापी भरोसा मईची।

८ याकूबमी बाँकी रहेई छूवाकस् क जाति-जातिचीम् रापीलो

ओरोसर्प् मीस्मी रापीलो तूये;

मूङ्‍कस् क आसासो छूतेई ममान्दूर्म् मीना

म्होप्मी सीकार छर्‌पाईप्खाप् ना पाम्तो लाम्दूम्प्

सोगोपीक पोसूचीम् रापी तूप् गूङ्‌गीनार तोङ्‍क

ना लूस्-छाराम् रापी तूप् सोलो गूङ्‌गीनार तोङ्‍क छूये।

९ आम्नी हूः आम्नी साछीमीचीपीका कोम् लागी पके,

ना खोलोङ् आम्नी साछीमीस् मासेई छूये।

१० योबोरोबूआ ओरोपीके:

“मूङ्‍क लेईपी कोङा आम्नी खोक्ची आम्नी रापीका मासेई मूतो,

ना आम्नी रथ खोलोङ् योछोगसूतो।

११ कोङा आम्नी छाप्कूवापीक खोलोङ् सहर मासेई मूतो,

ना खोलोङ् आम्नी किल्‍ला हतूतो।

१२ कोङा आम्नी मन्तर-तन्तर मासेई मूयो

ना हन्‍ना आन्‍ना हादेम्सो झारफूक मईनूम्नो।

१३ कोङा आम्नी रापीका खोपेई मम्पा ङोङोक्छे लो

पवित्र लूङ्लो खोलोङ् मासेई मूयो।

हन्‍ना आन्‍ना हादेम्सो आम्नी हूःआ बानेई मम्पा

थक् सूपोम् मईनूम्ना सेवा छईनूम्नो।

१४ कोङा आम्नी रापीका अशेरा देवीम् ङोङोक्छे खोलोङ् देलोना होक्सूलातो,

ना आम्नी सहर खोलोङ् हतूतो।

१५ ओ आज्ञा मान्‍रेप् जाति-जातिचीपी

कोङा हायाम् देप् ओ छूलीपी म्फाई लापो।”

योबोरोबूआ इस्राएलीस् दोस् तीचीक

६

योबोरोबूआ ऊई पीके, खूङ्‍क आन्‍ना नम्‍लोना येन्‍नूम्व:

“पक्नीव, ना कोम्मी लाईस्पी आम्नी रीङ् पानूम्व,

ना आन्‍ना ऊई पीक्नी खूङ्‍क खोलोङ् कोम्‍आ येन्‍चीनूव।

२ ए बूर-कोम्चे, ए चारीदूपीक सदैबरी पोचीप्चाप् जगचे,

योबोरोबूआ दोस् तीनीक नम्‍लोना येन्‍नूम्व।

ऊदोईपीक्यालो म्होप्मी मीस्पी खम् गुनासो तूये,

खसा इस्राएल ईबूम् अपराधमी दोस् तीचयक तूये।

३ “ए ओ मीस्चे, कोङा आन्‍नी ऊई मन्‍नीक तूये?

कोङा ऊतोङ्नाई आन्‍नी हायाम् लीप् बारी खूर्‌मीन्‍नीक तूये? कोङ् ङरी आनोनीव।

४ कोङान् आन्‍नी मिश्र छाप्कूवापीका लान्‍नीना बान्‍नी

ना आन्‍नी रोः छूवानीना तूवानीक छाप्कूवापीका दाम् छोक्सूना छूतेई मन्‍नी।

कोङा आम्नी लाम्‍लछा छूम् लागी मोशा, हारून ना मिरियम पोक्सू।

५ ए ओ मीस्चे, ङ्‍क मीनानूम्व,

मोआबपीक होङाबू बालाकआ ऊई चूक्‍ली मक तूवा,

ना बओरमी वात्छा म्छा बालामआ मूङ्‍क ऊई ङरी आन्‍नू।

आन्‍ना योबोरोबूम् धार्मिक लक् छेईम् लागी

शित्तीमपीका गिलगाल सम्मोक लाम्‍री मीनानूम्व।”

६ ऊई ताईम्नाई कोङ् योबोरोबूम् लाईस्पी तामा,

ना खोलोप्का दूङ् रेप्‍तोक नीनाम्माम् लाईस्पी कूम्चीम्?

ईक्दोङ् बाईप् पीम् छा ताईम्ना मीःपी चारेईमम् बलि चारेईमम् लागी

कोङ् खम् लाईस्पी तामा?

७ ऊई नीनाम्मा हबऊ-हबऊ लूस्पीका लो

तेलमी ईक्पोङ् हबऊ देप् योऊपीकालो म्जी नईयोनाई?

ऊई कोङा ओ होप्मी अपराधमी लागी ओ बूसूम्छाप् लो

ओ आत्मापीक मोऊमी लागी लाईस्पी जन्मेई छूक ओ छालो बलि चारेई ममा?

८ ए मीस्ङा, ऊई नप् तूये, मूङ्‍क खसा आन् खोमीयाक तूये।

खीक्‍का योबोरोबूआ आम्पीका ऊई लन्ची मय?

ओन्तोदीङाङ् लन्ची मय: नीयालो लक् मम् ना सम्खे सम्‍तूमा मीम्

ना आम् नीनाम्मालो लखे छूम्ना लाम्दूम्।

इस्राएलमी दोस् लो सजाईलो

९ नम्‍लो येन्‍नूम्व! सहर योबोरोबूआ काछचय!

आम् नीङ्पीका कीप् लूखूप्चीलोक के!

“सहरपी बात्ल छूवानीक मीस्चे, आन्‍ना येन्‍नूम्व!

१० ए दुष्‍ट खीम्पोस्चे, आन्‍ना अधर्म मईनूम्ना कामेई मईनूम्क दाचाम् लो

बेइमान मईनूम्ना तौल गतेई मईनूम्कलो कोङा हायाम् जेरो।

११ ऊई छल-कपटलोक तराजू लो ढकलो

गोप्ची कोङा दोस् मान्तूप् बानेई ममा?

१२ आम्नी होङ्पोक् मीचा उपद्र मईची;

आम्नी मीचा वालीली मईची

ना मूङ्‍कचीम् लेम्‍आ छलमी रीङ् मईची।

१३ खन्सा कोङा आम्नी मोऊमी कारणआ

आन्‍नी मासेई मम् थालेई मन्‍नीक तूये।

१४ आन्‍ना चाम्ने चाईनूम्, खोदोलोई आम्नी बो खास्‍नो,

ना आम्नी बोक्पी साकामाङ् लचाई।

आन्‍ना खम्ने खस्‍नूम् खोदोलोई ऊसो सम्सूर्‌लात्नूम्नो,

ऊदोईपीक्यालो आन्‍ना खस्‍नूम्क थक् कोङा जूम्‍लूक् छूलो मासेई मूतो।

१५ आन्‍ना लेईम्ने लेत्नूम्, खोदोलोई हेक्नूम्नो।

आन्‍ना जैतूनमी तेल लाईम्ने लात्नूम्,

खोदोलोई आम्नी गाम्पी तेम् तईनूम्नो।

आन्‍ना वाचोसी पेलेईने मईनूम्,

खोदोलोई दाखमद्य दूम् तईनूम्नो।

१६ आन्‍ना ओम्री होङाबूम् कानून रेपानूम्क तूये

ना आहाब होङाबूम् खीम्पोस्चा मस्क लक् मनूम्क तूये;

आन्‍नी मूङ्‍कचीम् रेवास्मी दोस्-दोस् लाम्दूमानीक तूये।

खन्सा कोङा आन्‍नी मासेई मम् लागी पीन्छोयान्‍नी,

ना आम्‍नी मीस् खोलोआ सेस्वा मीक् बानेई मूयोची।

आन्‍ना जाति-जातिचा सेस्वा मीनीक तेम् बोक्से।”

इस्राएलमी नीछीमा

७

ओपी ऊतोङ्‍क नीछीमाई तालाताक तूये!

कोङ् वाचोसीखापी वाचोसी बीम् यातस्कप्का होक्सीयस्क वाचोसी बात्ल मम् नाम्‍लापी

हीतीनाम्पीक वाचोसी बीक् तोङ्‍क तूवो।

चाम् लागी वाचोसीङ् ऊसो मान्तू,

ना कोङा चाम् पीकोक दूङ् लाईस्पी तूम्क अञ्जीर ऊसो मान्तू।

२ धर्मी मीस् खोलोङ् चारीदूपीका मासेई छूवाक तूये;

आस्सो सोजपा मीस् बाँकी मान्तू।

मीस् सेईम् लागी खोलोङ् मीस् सूल्यान्चीना तूचाये;

वोमो ताईयस्‍ना खची होप्मी बू-नेछोचीम् सीकार मईची।

३ रई लक् मम् लागी नीच्‍चीङ् खची हूः सीपाल तूये;

चारतोप्‍आ हूक्छो ङोक,

नीया मप् मीचा घूस चय,

हायाम् राःरालोक मीचा ऊई लन्ची मय खूङ्‍क तोङ्‍कङ् हुकुम मय;

मूङ्‍कचा खोलोआङ् ईतो चूक्‍ली मईची।

४ मूङ्‍कस् तूकपीक दूङ् नप् क तीती तोङ्‍क तूये,

खोलोप्का दूङ् सोज क तीतीम् पऊपीका दूङ् रई तूये।

आम्नी चौकीदारचीम् नाम्‍ला ताक तूये,

अर्थात् नीनाम्माआ आन्‍नी तूम्खाम् लेई ताक तूये।

हन्‍ना आन्‍नी अल्मलेई छूम् नाम्‍ला आम्नी दोक्छापीङ् तूये।

५ आम् खीम्तोनी आस्पीसो भरोसा मनव;

आम् बूम् आस्सो विश्‍वास मनव।

आन्लो ईदेप् ईम्प् आम् तोमालोसो होस मना नेन्व।

६ ऊदोईपीक्यालो वात्छा म्छाआ म्पाम् अपमान मय,

म्मेकछा म्माम् ऊल्‍लोङ्पी पके,

ना म्नाम्मे म्छूर्मेम् ऊल्‍लोङ्पी पके।

मीस्मी साछीमी म्खीम् गोपीक मीस्ङा छूये।

७ खोदोलोई कोङा क आसा मूयोना योबोरोबूम् लाम् खोङूचोयो,

कोङ् लेन्चामीक् नीनाम्मा हूङूतो;

ओ नीनाम्माआ कोङा बीन्ती मूयोक येन।

इस्राएल होसोङ् पके

८ ए ओ साछीमीङा, कोङ् सेस्वा मीत्‍तो आन् आम्जी ननव!

कोङ् दीसोदोसो पकोखातो।

कोङ् नाम्‍कूर्मादाम्पी तूवोदोसो योबोरोबू ओ अल्हो छूये।

९ ख ओ पक्छेपी नेन्‍नोक सम्मो,

ना ओ हक् पक्‍का मईनोक सम्मो,

कोङा योबोरोबूम् छूली तेप्सो,

ऊदोईपीक्यालो कोङा खम् ऊल्‍लोङ्पी मोऊ मूक तूये।

खसा कोङ् लातोना अल्होपी तातो,

ना कोङा खम् धार्मिकता तूयो।

१० खीक्‍काना ओ साछीमीचा ङ्‍क तयस्‍ना

खची ङईमा फात्खाते।

मूङ्‍कचा कोङ् ओरोलोक तूवा,

“आम् योबोरोबू नीनाम्मा हाकई हापी तूये?”

ओ मूक्साङ् मूङ्‍कस् पतन छूक तूयो,

ना ईनीम्बासो मूङ्‍कस् सताना लाम्पीक हिल तोङ्ना मीचा खची लोङ्आ सीक्चयस्क तूये।

११ आम्नी पर्खाल बोबूईम् लेई ताये,

ना आम्नी रीम् छूबूरी सम्मो पमीम् लेईसो ताये।

१२ मूङ्‍क लेई अश्‍शूर छाप्कूवापीका लो मिश्र छाप्कूवापीक सहर होम्पीकालो,

ना मिश्र छाप्कूवापीका देप् यूफ्रेटिस योऊ सम्मोक

ना छूबूरीपीक दीरीत्‍ती होम्पीका लो कोम् होम्पीकालो

खोलोङ् मीस् आम्नीपी ताये।

१३ चारीदूपी तूप् मीचा मस्क लक्‍आ गर्दा

चारीदू होप्‍तो ना गोङ्‍रूत्खाप् छूये।

वाङोम् लो सायोचोङ्मालो

१४ मलिल चरनपी लो सोगोपीलो तूप्

आम् होप्मी दाचाम्, आम् होप्मी बागाल,

अर्थात् आम् मीस् आम् तूप्‍आ चारेई मस्व।

मूङ्‍कस् केछे लाईस्पीक लेईपीक तोङ्ना

बाशानपी लो गिलादपीलो चारेई छूम् पीचीव।

१५ “आन्‍नी मिश्र छाप्कूवापीका लत्‍तानीना बानानीक लेईपीक तोङ्ना

कोङा आम्नी लागी छाक्‍काक लक् मूयो।”

१६ जाति-जातिचा मूङ्‍क तयची ना ङईम्पी छूये;

मूङ्‍कचीम् खोलोङ् खची राःराङ् मास्खाते।

मूङ्‍कचा खची ङोबो खची हूःआ देप्पची,

ना मूङ्‍कस् खची नोबोआ मान्येईप् छूये।

१७ मूङ्‍कचा पूःआ तोङ्ना,

ना थाम्पूपी सून्चीतो लाम्दूम्प् जन्तुआ तोङ्ना फूर्क् चईची।

मूङ्‍कस् गोदीपीका लत्ना खची कीम्मा वेरेमोक्स् योतो ताये।

योबोरोबू ई नीनाम्माम् दोक्पी मूङ्‍कस् कीतो ताये

ना आम्नीप्का कीसे।

१८ आन् तोङ्‍क नीनाम्मा बीन्‍नीपा मान्तू;

आना लेताक आम् होप्मी मीस्मी

मोऊ-छेमा मय ना अपराध माफ पीय।

आना सदैबरी छूली मईनो,

खोदोलोई सम्खे मीयस्‍लो आन् आम्जी नये।

१९ आना केईका होसोङ् सम्तूमा मीयाका।

आना खोलोङ् ओखी मोऊ आम् लोङ्आ सीक्‍क

ना खोलोङ् ओखी अधर्म दीरीत्‍तीम् म्छूईपू होलात।

२० केछे लाईस्पी आना पस्तून चना

ओखी खूक्सू-खूलूचीपी यादे मक तोङ्ना

आन् याकूब हेम् विश्‍वासयोग्य छूये,

ना अब्राहाम हाल्‍लोसो मान्याईप् सम्तूमा मीय।

नहूममी सोक्सर

छेईलम्

नहूममी अर्थ “सान्त्वना” (यहूदाम् लागी) के। खम् तोक्पी बाइबलपीक बीन्‍नीपा सोक्सरपी छाम्पा मान्तू; ख एल्कोशपीक मीस् तूवा।

अश्शूर छाप्कूवाआ ७२२ ई.पू. पी इस्राएल आक्रमण मना म्हूक्पी मअ ना मूङ्‍कपी तूप् मीस् खोलोङ् कैद मना खाईयू। ङ्‍कसा गर्दा यहूदा लो मूङ्‍कम् बरबारपीक छाप्कूवालो अश्शूरीचीप्का हायाम् कीसाक तूवा।

योनाआ (३-४ अध्यायपी) निनवे विनाश छूम् तोक्पी खारीबो मअ ना मूङ्‍कसा गर्दा निनवेपी तूप् मीचा खची होप्मी मोऊ स्वीकार मतो योबोरोबूम् लाईस्पी वालूम्मा मची ना योबोरोबूआ मूङ्‍कस् छेमा पीची। खोदोलोई ओरोबाईप् नाम्‍ला मान्वीमोङ् मूङ्‍कस् खची सम्खे मान्दीक, उपद्र मप्, मीस् सेईप् ना नाम्दूखू मप् छूवा। 0 ई.पू. मान्छूमोङ् मूङ्‍कचीम् ङ्‍क तोङ्‍क मोऊआ खीम्मी दूरी कोम्खाम् हअ ना योबोरोबूआ अश्शूरीस् खची साछीमीचीम् हूक्पी पीदीत्ची (१:१४; २:१)। नहूममी हेप्-हेप् खारीबो निनवेम् तोक्पी तूये।

नहूममी सोक्सरमी विषयवस्तु ङ्‍क तोङ्‍क तूये:

(0) नीनाम्माम् छूलीम् तोक्पी (१:१-१५)

(0) नीनाम्माम् छूली खोछेत्‍ताकम् तोक्पी (२:१-१३)

(0) नीनाम्मा म्छूली काईम् थीक् तूये पीम् तोक्पी (३:१-१९)

नहूममी सोक्सर

१

निनवेम् तोक्पी खारीबो। एल्‍कोशपी तूप् नहूमआ तक दर्शनमी सोक्सर।

निनवेपीका योबोरोबू म्छूली काताक

२ योबोरोबू नाचूर् लप् ना म्फाई लाप् नीनाम्मा तूये;

योबोरोबूआ म्फाई लाप ना ख म्छूलीआ पेप्‍छोप् तूये।

योबोरोबूआ म्होप्मी ऊल्‍लोङ् मप्चीपी म्फाई लाप,

ना म्साछीमीचीम् लागी म्छूली खस्‍यूक्स।

३ योबोरोबू दावा म्छूली कात्नो ना ख हायाम् राःरालोक तूये;

दोसी मीस् दण्ड मान्पीमो योबोरोबूआ होक्सीयनो।

योबोरोबू लाम्पी लाम्दूम्‍लो देप् मूर्हूऊ तोक्से,

ना मोम् क खम् लोफेमा गोपूक फूर्क् के।

४ खसा वोकलो दीरीत्‍ती सीप्खीय;

खसा खोलोङ् देप् योऊ सीम्खामीय।

बाशानपीक घाँस लो कर्मेलपीक सोङ्लो हार्‌खाते,

ना लेबनानपीक खोलोङ् बूङ् ओईलेई छूना यङ्‌खाते।

५ योबोरोबूम् लाईस्पी खोलोङ् कोम् वेरेमोक्स् योक्से,

ना खोलोङ् कोम् यङ्‌खाते।

ख ताईलो चार गोङ्‌रूत्खाप् छूखाते,

चारीदू ना मूङ्‍कपी तूप् खोलोङ् वेरेमोक्स् योक्से।

६ खम् छूलीम् लास्पी आसाई थोरेप् दूर?

खम् हायाम् देप् म्छूली आसाई तेम् दूर?

खम् छूली मीः तोङ्ना तीते,

ना खम् लाईस्पी छीलूमा म्फूल् छूखाते।

७ योबोरोबू नप् ना दूक्‍वाम् नाम्‍लापी पम्चीस्को-रीम्चीस्को तूये।

खपी भरोसा यूप्ची खसा चोलोगूलो मईची।

८ खोदोलोई खसा ऊर्लेई छूक्‍तो ताप् सोक्‍वामोर्वाआ नीनवे मासेई मय,

ना म्होप्मी साछीमीस् नाम्कूर्मादाम्पी कल्छोक्सची।

९ योबोरोबूम् ऊल्‍लोङ्पी मूङ्‍कचा हायाम् चूक्ली मईचीदोसो

खसा मूङ्‍क योछोगस्दीत;

नीछीमा नीस्छेम् ताईनो।

१० मूङ्‍कस् तीतीम् रापी थाम्खाते,

ना मद्यआ सेतस्‍ना ऊत्‍ते-बेपे।

मूङ्‍कस् हार्प् खाप् पराल तोङ्ना पीलूलूक्खाते।

११ ए निनवे! आम्पीका योबोरोबूम् ऊल्‍लोङ्पी चूक्ली मप्

ना रई चाई पीप् ईल्पो मीस् लत्‍ताक तूये।

१२ योबोरोबूआ ओरोपीके:

“अश्शूरीस् हायाम् राःरालोक ना ङीर्‌ङा मान्तेईप्ची तूदोसो,

मूङ्‍कस् खोलोआ कल्‍लातची ना मासेई छूना खाते।

ए यहूदाङा, कोङा आन् दूक् पीन्‍नाक तूये,

खोरोदोसो हन्‍ना कोङा आन् हाल्‍लोसो दूक् पीयान्‍नो।

१३ हन्‍ना कोङा मूङ्‍कचीम् वोवेन्दा आम् बोऊतोपीका लातोना अतूतो,

ना आन् छूयाना यूक्साक साङ्‍ल खोलोङ् टुक्रा-टुक्रा मूतो।”

१४ ए निनवेङा, योबोरोबूआ आम् तोक्पी ईबूम् आज्ञा मक तूये:

“हन्‍नायीका आम् नीङ् दोस्का सम्मो यूम् लागी आम्मी आस्सो आम् छामाई छूनो।

आम् देऊताचीम् दप्स्को खीम्पीक खोपेई मम्पाना बानेईमम्पा ना पगालेई मम्पाना बानेईमम्पा

ङोङोक्छे खोलोङ् कोङा पीलूलूकूतो।

कोङा आम् गेम् थीक्‍का मूयो,

ऊदोईपीक्यालो आन् रई तूये।”

१५ खोङ्नूम्व, ईल्पो जीनप् रीदाम् पोक् मीस् जीनप् रीदाम् तातना कोम् होम्पी ताचाये!

मूङ्‍क खाऊमा-खासेर्माम् रीदाम् तातना ताचाये।

ए यहूदाङा, आना खोलोङ् आम् चाड मानेईमव।

आना मक भाकल खोलोङ् पूरा मव।

दुष्‍ट मीचा हन्‍नायीका आन् आक्रमण मईनो;

मूङ्‍कस् ईल्पो मान्दी खोलोङ् पीलूलूक्खाते!

निनवे पतन छूवाक

२

ए निनवेङा, आन् आक्रमण मप् आम् ऊल्‍लोङ्पी ताचाईक तूये।

आम् किल्‍ला सम्सूर्‌व! लाम् नम्‍लोना खोङ्व!

आम् छूम्‍री खीप्व! बल मना तूवाव!

२ योबोरोबूआ याकूबमी गौरव

अर्थात् इस्राएलमी गौरव होसोङ् ख आन्छय,

ऊदोईपीक्यालो मासेई मप्चा मूङ्‍कस् गोङ्‍रूत्खाप् मदीत्चीक तूये,

ना खची वाचोसीम् पऊ खोलोङ् मासेई मस्क तूये।

३ दोर्‌चीम् ढाल खोलोङ् हाल्के तूये।

जूम्‍लूक् मप्चा हालालाप् तेई खाप्स्चीक तूये।

जूम्‍लूक् मम् लागी थीक्‍का छूक लेईपी रथपीक धातु खोलोङ् तीलीमोक्स् तीते,

मूङ्‍कचा सल्‍लाम् भाला थेत्चीक तूये।

४ रथ लाम् होम्पी हायाम् मूत्‍ता बूल्‍लची,

ना चोक होम्पी मूङ्‍कस् लास्-दोस् छूक्‍तो वीकीमोक्स् बूल्से।

मूङ्‍कस् तीप्चाप् कार्क् तोङ् ङेसे,

मूङ्‍कस् बाक्स् तोङ्ना बूल्से।

५ निनवेआ सोक्‍क सेनास् हाजिर छूमीयची,

खोरोदोसो मूङ्‍कस् खची होप्मी लाम्पी ऊत्‍तीते-बेप्‍तीते।

मूङ्‍कस् आतालेई छूक्‍तो सहरमी पर्खाल हेम् बूल्से;

रूसो मप् ढाल म्यूस्कोपीङ् थीक्‍का मईचीना यूक्सची।

६ देप् योऊ राम्पा हल्दीतची,

ना दरबार हते।

७ मूङ्‍कपीक होङाबूमे कैद मईचीना बीन्‍नीपा छाप्कूवापी खाईयची;

मूङ्‍कम् रोःमेचा खची पम् दूप्‍तो तूक्‍तूगूल्म् तोङ्ना तूनीवा मईची।

८ निनवे क काऊमी पोक्‍री तोङ्‍क तूये,

मूङ्‍कपीक काऊ सीप्‍तो खात्चाईक तूये।

“ऊक्छीन् हूङ्व! ऊक्छीन् हूङ्व।” पीक्‍तो काईयालोसो

आसासो खची दोस् हेम् हीयान्चीना खोङनो।

९ नाम्छेर्‌बू लूतेई मनूम्व! हाल्ङो लूतेई मनूम्व!

मूङ्‍कम् दाचाम् लो हायाम् दाम् परेई छूक् थक्लो ङीर्‌ङा मान्तेईप् तूये।

१० निनवे लूतेई मची, फूतीकेर् मची ना मासेई मची!

खोलोङ् गोङ् म्सऊ तूके, खोलोङ् तूम्छी योक्से,

खोलोमी खची बो तूके, खोलोङ् ङाली बेसार्‌वा तोङ्‍क छूये।

११ चीचीमा गूङ्‍गीनार चाम् थक् योक्स्को लूबम् होपी तूये?

मूङ्‍कपी गूङ्‍गीनार लो म्मा गूङ्‍गीनारलो खची छास्का मान्की-मान्की लाम्दूमादोङा।

१२ म्छास् लाईम्छोम्-काईम्छोम्मीना गूङ्‍गीनारआ सीकार मदोङू,

ना मूङ्‍कसा म्मा गूङ्‍गीनारमी लागी पोसूस् सेत्दोङू।

मूङ्‍कसा म्होप्मी लूबम् सीकार मना तात्क पोसूआ लो

म्होप्मी बास् खम् म्होप्मी सीकारआलो पेप्दोङू।

१३ खोलोप्का दूङ् राःरालोक योबोरोबूआ ओरोपीके:

“कोङ् आम् ऊल्‍लोङ्पी तूवो,

कोङा आम् रथ मीक्माम् कोलू छूम्मीना हूयूछोक्सो,

ना खोलोङ् आम् सोलो गूङ्‍गीनार दोप्सेलमी जा छूये।

कोङा आम् लागी सीकार होक्सूयोनो।

आम् रीदाम् पोक्मी साल्‍म् हन्‍नायीका येनाम्नो।”

योबोरोबूआ निनवे दण्ड पीक

३

मीस् सेईप् सहर धिक्‍कार!

मूङ्‍क वालीली मना तात्क दाचाम्‍आ लो लूतेई मना तात्क दाचाम्‍आलो पेप्क तूये,

मूङ्‍कपी लूतेई मम् लक् हादेम्सो रोकेई छूनो।

२ कोर्राम् साल्‍म् लो,

रथमी चक्‍काम् साल्‍म्‍लो येन्‍नूम्व!

खोक्ची हूहूर्र जूक्‍तो बूल्से

ना रथ मान्वाईसा बूल्से।

३ खोक् बूल्प्चा आक्रमण मईची,

दोप्सेल लो भालालो तीलीमोक्स्तो तीत्चाई!

मीस् सेत्चीकम् सालोग्गी नोङ्छोक्से,

सालोग्गी ङीर्‌ङा मान्तेईप् तूये,

मूङ्‍क सालोग्गीपी मीस् जोलोङ् तोक्‍तो लाम्दूमे!

४ ङ्‍क खोलोङ् ईल्पो बालेछीलप्, ना मन्तर-तन्तर मप् मालीक्नीआ

म्ङईम् मान्लमो तूम्‍लू लकसा छूवाक के;

मूङ्‍कसा म्बेलेछीलम् लक्लाम्पा जाति-जातिस्,

ना म्होप्मी मन्तर-तन्तरलाम्पा मीस् खोलोङ् रोः मदोङ्‍क तूवा।

५ खोलोप्का दूङ् राःरालोक योबोरोबूआ ओरोपीके:

“खोङ्व, कोङ् आम् ऊल्‍लोङ्पी तूवो,

आम् ङः सम्मो आम् तेई थेल्म्पीयान्‍ना।

कोङा जाति-जातिस् आम् फूतीकेर् गाम् लो,

खोलोङ् चारखम् आम् ङाजावालो खोमीयोची।

६ कोङा आम् थेम्पी फोहोर होक्सो,

कोङा आन् हेला मयान्‍ना,

ना आन् खोलोआ सेस्वा मीक् बानेई मयान्‍ना।

७ आन् तोक्खाप् तोदी खोलोङ् आम्पीका जूके ना ओरोपीके,

‘निनवेन् पीलूलूकाखात्‍क तूये, मूङ्‍कम् लागी आसाई तूनीवा मय?’

आन् सान्त्वना पीप् मीस् कोङा हापीओ तोमा?”

८ ऊई आन् देप् नील योऊमी चाखेम्पी तूक

लीक् हेम्‍लाम्पा काऊआ ऊर्प् दीप्

थेबेस सहरपीका दूङ् नप्यो तूये?

मूङ्‍कम् रूसो मप् देप् नील योऊ तूवा,

काऊ मूङ्‍कम् पर्खाल तूवा।

९ कूशa छाप्कूवा लो मिश्र छाप्कूवालो मूङ्‍कम् देप् राःरा तूवा;

पूत छाप्कूवा लो लिबिया छाप्कूवालो मूङ्‍कलो मीलेई छूक् छाप्कूवास् तूवा।

१० खोरोदोसो मूङ्‍क कैद मस्‍ना बीन्‍नीपाम् छाप्कूवापी खाईची।

मूङ्‍कम् नूक्छास्सो लाम् होम्पी दाप्साना सीया।

मूङ्‍कम् अधिकारीचीम् लागी कर्‌सीङ् होक्स्ची,

मूङ्‍कम् देप् मीस् खोलोङ् साङ्लआ छूईची।

११ आन्सो दीआ सेईप् छूये;

आन् सूल्यान्चीना तूये,

ना आम् साछीमीचीप्का जूम् लागी आना पम्चीस्को-रीम्चीस्को लाम।

१२ खोलोङ् आम् कील्‍ला दूङ् लाईस्पी म्चोमीना तूम्छोक्सक

अञ्‍जीरमी पऊ तोङ्‍क तूये;

मूङ्‍क रूक्साम्‍लो अञ्‍जीर चाप्चीम् ङःपीङ् हूप्से।

१३ आम् सेनास् खोङ्व,

मूङ्‍कस् खोलोङ् आम् रापी मीम्छास् तोङ्‍क तूये।

आम् छाप्कूवापीक खोलोङ् मूल् लाम्स्को आम् साछीमीचीम् लागी हल्म्दीम्पा तूये;

मूङ्‍क मूल् लाम्स्कोपीक आग्ल खोलोङ् मीःआ चखीक तूये।

१४ आम् साछीमीम् घेरापी छूक लेईमी लागी काऊ बाईयूक्स्व!

आम् कील्‍ला खोलोङ् हायाम् पोचीप् मयूक्स्व!

बोहोम् लक् मव ना हील आम् लोङ्आ सीक्‍व!

पर्खाल मरमत मम् लागी ईटा बानेई मव!

१५ मीःआ आन् मूङ्‍कपीङ् बूक्थीर् खीदीते;

दोप्सेलआ आन् खूईरूप्दीते।

आम् साछीमीचा आन् रूःआ तोङ्ना पीलूलूक्दीते।

आन् सकप्पास् तोङ्ना ङीर्‌मान्तेईप् छूवाव,

ना रूः तोङ्ना ङीर्‌मान्तेईप् छूवाव।

१६ नाम्छूईतोक सोङ्‍गेरपीकासो दूङ्सर्प्

आना आम् होप्मी पईकार् मप्ची बानेई मक तूये,

खोदोलोई रूःआ तोङ्ना मूङ्‍कचा छाप्कूवा चखीयस्‍ना पेर्‌खाते।

१७ आम् रूसो मप्चीन् रूः तोङ्‍क तूये,

आम् अधिकारीस् रूःमी हूल तोङ्‍क तूये!

मूङ्‍क रूः चूङ्लईक लेईपी पर्खाल होम्पी पम्यान्ची,

खोदोलोई नाम्छोवा आप्पकप्का, मूङ्‍कस् खोलोङ् पेर्‌खाते,

खोदोलोई मूङ्‍कस् हापी खाते, खूङ्‍क आसासो छेत्‍तनो।

१८ ए अश्‍शूरपीक होङाबूङा, आम् गथालास् ईम्स्चाक तूये;

आम् अधिकारीस् नोन्दीयान्चीना दीस्खात्क तूये।

आम् मीस् खोलोङ् कोम् होम्पी छाछापूत्‍ता छूवाक तूये,

ना मूङ्‍कस् बात्लमप् आस्‍सो मान्तू।

१९ आम् खेर् ऊसासो नमीम् दूरनो;

आम् खेर्आङ् आम् सोम् खाते।

आम् तोक्पी येईप्‍तोदीआ

आन् पतन छूकपी छेम्मा दूप्पची,

ऊदोईपीक्यालो सदैबरी आम् सम्तूमा मान्दीक वोर्वापीका

दूक् मान्तोक् आसे तूनाई?

a 

३:९ कूश छाप्कूवा मिश्र छाप्कूवाम् योऊमेर हेम्पी परेई छूवाक तूवा; ईनीम्बाक इथियोपियाम् लो सुदान छाप्कूवाम्‍लो हेप् भाग कूश छाप्कूवा गोपी परेई छूवाक तूवा।

हबकूकमी सोक्सर

छेईलम्

हबकूक यर्मिया खारीबोपोलो ईन्तोक खारीबो मप् तूवा। इस्राएलपीक धार्मिक रीदूम्-होदूम्पी खम् हायाम् देप् विश्‍वास तूवा। गेबोरो ६०५ ई.पू. होम्पी दूङ् लाईस्पी बेबिलोनीचा यहूदापी तूप् मीस् कैद मस्‍ना खाईचीक नाम्‍लाम् लाईस्पी हबकूक क चीमा खारीबोपोस् तूवाकपी दूङ् दोस्पीक खारीबोपो तूवा। ख बीन्‍नीपा खारीबोचीप्का फरक तूवा। ख खोलोङ् मीस्पी नीनाम्माम् रीदाम् पोक् मा खोदोलोई मीस्मी तोक्पी नीनाम्मालो रीङ् मप् खारीबोपो तूवा।

ङ्‍क हबकूकमी सोक्सर म्होप्मी छाप्कूवापी ना म्बरबारपीक छाप्कूवापी नीछीमा छूवाकम् नाम्‍लापी छाम्पा तूवा। खोदोलो बेबिलोन क हायाम् राःरालोक नयाँ चारखम् तूवा। बेबिलोनआ यहूदा आक्रमण मम्ना मूङ्‍कपी तूप् खोलोङ् मीस् कैद मम्ना खाईम् सम्भावना तूवा। ङ्‍कतोङ्ना यहूदापी तूप् मीस् ऊई मम् ऊई मम् छूवाचाक नाम्‍लापी ना हन्‍ना ऊई छूये मीनाना कीसाचाक नाम्‍लापी हबकूकआ ङ्‍क सोक्सरपी तूक रीदाम् म्होप्मी मीस् तूवाकपी तातू। ङ्‍क सोक्सर गेबोरो ६०७ ई.पू. होम्पी छाम्पा छूदूर पीकाना दूङ्देतो विद्वानचा पीकाक तूये।

हबकूकमी सोक्सर

१

हबकूक खारीबोपोआ दर्शनपी तक खारीबो।

हबकूकआ उजूर मक

२ ए योबोरोबू, हादेसम्मोई बोन्छोलम् लागी कोङा आम्पी वाङोम् ममा?

खोदोलोई आना मूङ्‍क येननो!

अथवा “उपद्र छूवा!” पीक्‍तो कोङा आम्पी हादेसम्मोई वाङोम् ममा?

खोदोलोई आना लेन्चामीयाकानो!

३ आना कोङ् ऊदोई अन्याय छूक खोन्चामीयोकई?

आना ऊदोई अधर्म तेप्स्दीतकई?

मासेई मम् लक् लो उपद्रलो ओ मूक्स्दूपीङ् छूचाईक तूये;

खेम्वा-मोम्वा लीक् हेम्पी तूये।

४ खन्साङा ललई कमजोर छूचाईक तूये,

ना नीया हादेम्सो कोक्स्‍नो।

दुष्‍ट मीचा धर्मी मीस् ऊरची,

खन्साङ् नीया गस्चाईक तूये।

योबोरोबूआ हबकूक ङरी आन्क

५ “जाति-जातिस् नम्‍लोना खोङ्नूम्व,

मूङ्‍कस् खोङ्नूम्‍ना छाक्‍का छूवानीव!

ऊदोईपीक्यालो कोङा आम्नी पालपी ङ्‍क तोङ्‍क लक् मूयो,

मूङ्‍क लक्मी तोक्पी बीन्‍नीपा मीचा आन्‍नी ईनीदोसो आन्‍ना विश्‍वासङा मईनूम्नो।

६ कोङा बेबिलोनीस् पकूचोयोचीक तूये,

मूङ्‍कस् सम्तूमा मान्दीक ना उपद्र मप् मीस् के।

मूङ्‍कस् बीन्‍नीपा मीस्मी तूस्को ङाम् लागी

चारीदूबरी पतो-छातो खाते।

७ मूङ्‍कस् सम्तूमा मान्दीक हायाम् ईकीम्‍लप् मीस् तूये,

मूङ्‍कचीम् खची कानून खची होप्ङा के

ना खचा खची होप्मीङ् साम्दी-सायो मईची।

८ मूङ्‍कचीम् खोक् नीङ्‌गालेप्का दूङ् बूल्प्

ना यूपा लत्क याबेर्‌पीकासो दूङ् ईकीम्‍लप् तूये।

मूङ्‍कचीम् खोक् खची ङोबो कूप्सना बूल्से;

मूङ्‍कचीम् खोक् बूल्प्ची छूबूरीपीका ताये।

मूङ्‍कस् सीकार चाम् लागी हायाम् मूत्‍ता पेर्प् साम्सूरू तोङ्ना खची लाईस् हेम् बूल्से।

९ मूङ्‍कस् खोलोङ् उपद्र मम् लागीङ् ताये।

मूङ्‍कचीम् खची सेनास् मरुभूमिपी तोक्स्क मूर्हूऊ तोङ्ना खची लाईस् हेम् बूल्से

ना सेरोम्‍तोसर्प् मीस् कैदपी मईची।

१० मूङ्‍कचा होङाबूस् गीसेतची

ना चारतोप्ची सेस्वा मीयची।

कील्‍लालोक खोलोङ् सहर खोङस्‍ना मूङ्‍कस् गेसे।

पर्खाललाम्पा सहरपी वोम् लागी बोहोम् ओरोरेप् बोप्‍रो तोङ्‍क बानेई मईचीना

खचा मूङ्‍क खोलोङ् सहर खची हूक्पी मईची।

११ खीक्‍काना मूङ्‍कस् हूक् तोङ्ना दावा ताये ना खाते।

मूङ्‍कस् दोसी मीस् के,

मूङ्‍कचीम् खची राःराङ् खची देऊता के।”

हबकूकआ होसोङ् उजूर मक

१२ ए योबोरोबू, ऊई आन् केछे सून्मापूकाङ् मान्तून्‍नायोनाई?

ए ओ नीनाम्माङा, ओ पवित्र नीनाम्माङा, केईका सीयाकानो।

ए योबोरोबू, आना बेबिलोनीस् नीया मम् लागी सोक्‍क तूये।

ए छीलूमाङा, केईका सजाई पीम् लागी आना मूङ्‍कस् अभिषेक मस्‍क तूये।

१३ आम् मूक्स् शुद्ध तूकसा, आना रई रीङ् खोदूरनो;

रई लक् छूक आना खोन्चादूरनो।

खोरोदोक छल मप् मीस् आना ऊदोई खोन्चादूरकई?

खची होप्पीका दूङ् धर्मी मीस् रई मीचा लूत्खीयस्‍लो

आन् ऊदोई वाये तूचाईकई?

१४ आना मीस् दीरीत्‍तीपीक ङाः तोङ्‍क

ना खची चारतोप् मान्दीक सून्चीतो लाम्दूम्प् जीवा-जन्तूस् तोङ्‍क बानेई मस्क तूये।

१५ रई साछीमीआ मूङ्‍कस् खोलोङ् बल्छीपी सेतस्‍ना खाईयची,

ना मूङ्‍कस् हूक्‍रीऊपी सेतची।

खसा मूङ्‍कस् ओरोदेप् हूक्‍रीऊपी नोङ्‍ङ।

खन्सा मूङ्‍क रामेई छूये ना म्जीनये।

१६ खन्सा मूङ्‍कसा म्होप्मी हूक्‍रीऊपी बलि चारेईमय,

ना ओरोदेप् हूक्‍रीऊमी लागी धूप हूईय,

ऊदोईपीक्यालो म्होप्मी हूक्‍रीऊलाम्पाङ् मूङ्‍क सूक्‍वापी तूये

ना खोलोप्का दूङ् चानप् चाम् थक् चईना चामोवा मय।

१७ खन्सा ऊई मूङ्‍कसा म्होप्मी दोप्सेल तोतो

सदैबरी जाति-जातिस् सम्तूमा मान्मीमो मासेईङाओ मचनू?

२

कोङ् ओ साछीमी हूस्को ओ धरहरापी वोङो,

ना मूङ्‍कपी कोङ् ओ होप्ङा चौकीदार तूवो;

कोङा मूक उजूरमी तोक्पी खसा कोङ् ऊई लोयो,

ना कोङा ऊतोङ्‍कई ङरी आईम् पर्ने खूङ्‍क मीन्तो तूवोचोयो।

योबोरोबूआ हबकूक ङरी आन्क

२ खीक्‍काना योबोरोबूआ कोङ् ङरी आनोना ओरोलो,

“आना कोङा आतोक ङरी बोक्छे-बोक्छे पाटीपी छाप्व,

ङ्‍कतोङ्ना रीदाम् खाईप्‍आ मूङ्‍क नम्‍लोना नीम्ना येईमीम् दूर्‌नूव।

३ ङ्‍क दर्शन दोस्का ताप् नाम्‍लाम् लागी के।

मूङ्‍क दर्शनआ याईस्को नाम्‍लाम् तोक्पी पय

ना मूङ्‍क वालीलीक छूनो।

मूङ्‍क पूरा छूछूस्दोसो मूङ्‍क हूङ्‍दीत्व,

ऊदोईपीक्यालो मूङ्‍क आछीयाङ् पूरा छूये, मूङ्‍क छूस्‍नो।

४ “मूङ्‍क नाम्दूखू मप् मीस् खोङ्व!

मूङ्‍कम् लन्ची नप् मान्तू,

खोदोलोई धर्मी मीस् क म्होप्मी विश्‍वासलाम्पाङ् लेत्चाये।

५ आछीयाङ् दाखमद्यआ मूङ्‍क दोका पीय;

मूङ्‍क पीक्याक मान्‍रेप् तूये ना मूङ्‍क हादेम्सो खाऊमा-खासेर्मापी तूनो,

ऊदोईपीक्यालो मूङ्‍क गेम्c तोङ्‍क लोप् मप् तूये।

सीम् तोङ्ना मूङ्‍क हादेम्सो म्बो खास्‍नो।

मूङ्‍कसा खोलोङ् जाति-जातिस् म्होप् हेम् बात्ल मय,

ना खोलोङ् मीस् कैद मईची।

६ “ऊई मूङ्‍कस् खोलोआ ओरोपीक्‍तो मूङ्‍कम् ऊल्‍लोङ्पी सेस्वा लो गेम्तूम्‍लो मईचीनोयोनाई?

‘खूस्सक चूम्सोस् चीनोनोप्दीप् लो जबरजस्‍ती ङाप्‍पना तातक

चूम्सोस्‍आ होङ्पोक् छूक् मीस्लो धिक्‍कार!

मूङ्‍कसा हादेसम्मोई मूङ्‍क तोङ्ना मय?’

७ ऊई आन् नोः पीप्ची हूचूलाचू पक्लात्‍नोयोनाई?

मूङ्‍कस् थीत्पक्ना आम्‍लाऊ चईचीनोयोनाई?

खीक्‍काना आन् खची सीकार छूये।

८ आना जाति-जातिस् लूतेई मस्कसा

लेताक मीचा आन् लूतेईमये।

ऊदोईपीक्यालो आना मीस् तेतू,

ना आना छाप्कूवा लो सहरलो ना मूङ्‍कपी तूप् खोलोङ् पीलूलूक्दीत्ची।

९ “अन्याय मईना कामेईमईक दाचाम्पीका

म्होप्मी खीम् बोबूईप् मीस् धिक्‍कार!

म्होप् पीलूलूम्खाम्पीका जगेई छूम् लागी म्योङ् ओरोरेप्‍तो बानेईमय!

१० आना ओरोसर्प् मीस् पीलूलूम्दीम् लागी चूक्ली मक तूये,

आना आम् होप्मी खीम्पोस्ङा ङाजावापी छूमीना आम् होप्मी रीराम मासेई मदीत्क तूये।

११ पर्खालपीक बाराम्पीका लूङ् आम् ऊल्‍लोङ्पी काये-बसे,

ना सीङ्‍मी दलीम्‍आ मूङ्‍क रीङ् होसोङ् पय।

१२ “मीस् सेतना ना अधर्मम् लक् मईना

सहर बोबूईप् मीस् धिक्‍कार!

१३ ऊई खोलोप्का दूङ् राःरालोक योबोरोबूआ ङ्‍क थरेईमक मायोनाई?

मीस्मी रोकोछून् मीःमी लागीङाङ् छूये,

जाति-जातिस् मोरोङ् खची सऊ तूक्चाईक तूये।

१४ ऊदोईपीक्यालो दीरीत्‍ती काऊआ पेप्पक तोङ्ना

चारीदू योबोरोबूम् साम्दीखाम् ज्ञानआ पेप्पक छूये।

१५ “म्होप्मी खीम्तोनीस् सेईम् थक् पईप् मीस् धिक्‍कार!

मूङ्‍कसा म्खीम्तोनीचीम् फूतीकेर् गाम् म्मूक्स् यामीक् मान्मसा खोम्चाम् लागी

मूङ्‍कस् मान्सेईम् सम्मो मशकपीका सेईम् थक् लेत्‍तना पीचयची।

१६ गौरवमी फाईपी आन् ङाजावापी छूये।

हन्‍नान् आम् पाल ता, आनासो दूङ्ना आम् फूतीकेर् गाम् खोमव!

योबोरोबूम् चूप् हूक्पीक पोङ्‍कीरीम् आम्पी ताचाईक तूये,

ना आम् गौरव ङईम्‍आ नेप्खीय।

१७ लेबनानपी आना मक ऊपद्रआ आन्ङा नेप्खीये,

ना आना मूङ्‍कपीक पोसूस् पीलूलूक्दीत्‍कसा आन्ङा आम्चा रने।

ऊदोईपीक्यालो आना मीस् सेतू,

ना आना छाप्कूवा लो सहरलो ना मूङ्‍कपी तूवाक खोलोङ् पीलूलूक्दीतू।

१८ “मीचा खोपेई मना बानेईमक ङोङोक्छेपीका ऊई फाईदा तूनाई?

अथवा वालीलीक रीङ् ईक् ङोङोक्छेपीका ऊई फाईदा तूनाई?

ऊदोईपीक्यालो मूङ्‍क बोबूईप् मूर्‌पो मीचा

म्होप्मी हूःआङ् बोबूईयक थक्पी भरोसा मय;

ना खसा नेईमान्दूर्प् ङोङोक्छेस् बानेईमय।

१९ सीङ् ‘आम्सोम्‍लोक छूवाखात्व!’

अथवा नेईमान्दूर्प् लूङ् ‘ऊसापक्‍व!’

लोक् मीस् धिक्‍कार!

ऊई मूङ्‍क ङोङोक्छेआ लाम् खोमीम् दूरयो?

मूङ्‍कन् हाल्ङोआ लो नाम्छेर्‌बूआलो रीम्पा तूये,

ना मूङ्‍कमीन् म्सोम्ङा मान्तू।

२० खोदोलोई योबोरोबून् म्होप्मी पवित्र दप्स्को खीम्पी तूये।

खोलोङ् चारीदू खम् लाईस्पी वाये तूनूव।”

c 

२:५ गेम् – हिब्रू रीङ्पी शेओल: सीप्ची तूस्को थाऊ, अर्थात्, खादी

हबकूकआ वाङोम् मक

३

शिग्‍गिओनोथa मीचीक लयपी हबकूक खारीबोपोआ मक वाङोम्।

२ ए योबोरोबू, कोङा आम् नीङ्ला येनूक तूये।

ए योबोरोबू, आना मक लक् खोङोना कोङ् छाक्‍का छूवो।

ओखी पालपी मूङ्‍क नयाँ मना खोमीयीकाव,

ओखी नाम्‍लापी मूङ्‍क छेईम् पीयीकाव।

आम् छूली कात्लो केईका सम्खे मीयीकाव।

३ नीनाम्मा तेमानपीका ता,

पवित्र नीनाम्मा पारान कोम्पीका ता। सेला

खम् साम्दीखाआ साराङ्‍गा पेप्पू,

ना चारीदू खम् सायोचोङ्‍माआ पेप्पू।

४ खम् गौरव नाम् आप्पक तोङ्‍क तूवा,

खम् हूक्पीका अल्हो लत्‍ता,

मूङ्‍कपी खम् राःरा सूलाक तूवा।

५ खम् लाईस्पी नीछीमा पतो खाता,

चार्‌लाम्-बोहोलाम् खम् म्यो कल्तो खाता।

६ थोरेपाना खसा चारीदू हल्‍लेई मअ।

खसा खोङू, ना जाति-जातिस् वेरेमोक्स्तो योक्सा।

सून्मापूक कोम् खोलोङ् टुक्रा-टुक्रा छूवाखाता,

ना पुरान बोप्‍रो खोलोङ् दाली वाईखी।

ख हादेम्सो मान्याईप् लाम्पी लाम्दूमे।

७ कोङा कूशनपीक खोलोङ् मीस् दूक्वापी छूवाक,

ना मिद्यानपी तूप्ची सोक्पी छूवाक तूऊ।

८ ए योबोरोबूङा, ऊई आम् छूली देप् योऊचीम् ऊल्‍लोङ्पीयो तूवा?

ऊई आम् छूली दीरीत्‍तीम् ऊल्‍लोङ्पीयो तूवा?

आन् आम् खोक्चीम् थेम्पीका

ना हल्‍वापीप् आम् रथपीका लाम्दूमालो,

ऊई आन् आम् छूली काताक तूवायोनाई?

९ आना आम् बेई-लीफू लातू,

आना ओरोतो बेई तात्‍नूम्व पीकाना पीका। सेला

आना ओरोदेप् योऊआ चारीदू चेलू।

१० खोलोङ् कोम् आन् ताखाना तोक्सा।

हायाम् देप् वाः ताक काऊ बगेई छूवाना खाता।

दीरीत्‍ती ङूरा ना छाल पका।

११ पेर्‌चाक आम् बेई तीलीमोक्स् तीताचाकसा

ना तीलीमोक्स् तीप्चाप् आम् भाला तीलीमोक्स् तीताचाकसा गर्दा,

नाम् लो लाःलीमालो नाम्छूईतोङ् अरेई छूवा।

१२ हायाम् देप् आम् छूलीलो आन् चारीदूपी लाम्दूमा,

ना आम् छूलीपी आना जाति-जातिस् छीर्म् दूपाम्क तोङ्ना दूप्ची।

१३ आम् होप्मी मीस्मी उद्धार मम् लागी,

ना आना सोक्‍क जाति लेन्चामीम् लागी आन् लत्‍ता।

रई लक्‍आ पेप्क छाप्कूवापीक लाम्‍लछा आना यूफूल्-यूफूल् मअ,

मूङ्‍क आना म्तोङ्‍तोका म्‍लोङ् सम्मोङ् फूतीकेर मअ। सेला

१४ सूल्न्चीना तूवाचाक दूक्‍वापी छूक्ची चाम्खाम् लन्ची मस्‍ना

मूङ्‍कम् सेनास् मूर्हूऊ तोङ्ना केईका छाछापूत्‍ता मम् लागी तालो,

आना मूङ्‍कम् भालाआङ् मूङ्‍कम् सेनाचीम् खची तोङ् रत्‍तू।

१५ आना दीरीत्‍ती आम् होप्मी खोक् सीमीची

ना हायाम् राःरालोक दीरीत्‍तीपी म्पूक्मा मीयू।

१६ कोङा ङ्‍क खोलोङ् येनू ना ओ चऊ वेरेमोक्स् योम् थालेई मअ,

ओ ङचसू ओ कीम्मा योक्सा;

ओ तूप्‍री ओ गोपाङ् चेमा,

ना ओ लोङ् योक्सा।

खोरोदोसो केईका आक्रमण मप् जातिचीपी ताप्

नीछीमाम् लेई कोङा मामाहूसा हूङूतो।

१७ अञ्‍जीरमी पऊपी म्बूकूलीम् आप्पनोदोसो,

ना वाचोसीम् पऊपी म्चो मीयनोदोसो,

जैतूनमी पऊपी म्चो सेईनोदोसो,

ना रायीखाआ छीर्म् सेमीयनोदोसो,

खर्‌पी लूस्-छारा मान्तूदोसो

ना गथापी पी-लूपी मान्तूदोसो,

१८ कोङ् योबोरोबूपी रामेई छूवोचोयो,

कोङ् ओ हल्वापीप् नीनाम्मापी रामेई छूवोचोयो।

१९ योबोरोबू ओ राःरा तूये!

खसा ओ लोङ् खीस्मी लोङ् तोङ्‍ना दावा बूल्प् मीयोपोयो,

खसा कोङ् ओरोरेप् थाऊ हेम्पी खाईदूर्प् बानेई मोयो।

(सङ्गीत-निर्देशकमी लागी: तारलोक बाजा दूप्‍तो मम् वाङोम्।)

a 

३:१ शिग्‍गिओनोथ – ङ्‍क वाङोम् मम् लागी सङ्गीतमी लय छूदूर।

सपन्याहम् सोक्सर

छेईलम्

सपन्याहम् खूक्सू-खूलू यहूदापीक होङाबू हिजकिया तूवा। ख योशियाह होङाबूम्सो म्होप्मी मीस् परेई छूक् तूवा; मूङ्‍क योशियाहम् पालपीङ् (0 ई.पू. होम्पी) ङ्‍क खारीबो सपन्याहपी ता।

बेबिलोनपीक होङाबूआ यहूदीस् दूङ् लाईस्पी कैद मस्‍ना खाईम्पीका नीस्पोङ् दोङ् लाईस्पी सपन्याहआ यहूदाम् लागी ङ्‍क खारीबो मक तूवा।

नीनाम्माम् नीयाआ मोऊमी दण्डङाङ् पीयेनो, खोदोलोई म्होप्मी मोऊपीका वालूम्मा मप् मीचा उद्धार तोदूर पीकाना सपन्याहआ खारीबो मक तूवा।

सपन्याहम् सोक्सरमी विषयवस्तु ङ्‍क तोङ्‍क तूये:

(0) नीयाम् तोक्पी (१:१–३:८)

(0) आसीक्मी तोक्पी (३:९-२०)

सपन्याहम् सोक्सर

१

आमोनमी वात्छा म्छा यहूदापीक होङाबू योशियाहआ चार तोक्स्क नाम्‍लापी हिजकियाम् पेपे, अमर्याहमी यय, गदल्‍याहम् म्चास्, कूशीम् वात्छा म्छा सपन्‍याहपी योबोरोबूम् ङ्‍क रीङ्बऊ ता।

योबोरोबूआ नीया मम् लेई

२ “चारीदूपीका कोङा खोलोक थक् पीलूलूकूतो,”

योबोरोबूआ ओरोपीके।

३ “मीस् लो पोसूलो खोलोङ् कोङा पीलूलूकूतो;

नाम्छूईतोक छोऊ ना दीरीत्‍तीपूक ङाः खोलोङ् कोङा पीलूलूकूतो।

कोङा चारीदूपीका खोलोङ् मीस् मासेई मूतो,

ना खोलोङ् दुष्‍ट मीस् लूङ् नोङ्छोक्स्क तोङ्‍क बानेई मूतो,”

योबोरोबूआ ओरोपीके।

४ “कोङा यहूदाम् ऊल्‍लोङ्पी लो यरूशलेमपी तूप्

खोलोमी ऊल्‍लोङ्पीलो ओ हूः सतो।

मूङ्‍कपीका बाल देऊताम् पूजा मम् रेवास् बाँकी रहेई मान्छूम्मीना,

ङोङोक्छे लो देऊताम् पूजा मप् पूजारीचीम् नीङ्‍लो मेतेई मूतो।

५ खीम्मी कौसी थेम्पी नाम्, लालीमा ना सोङ्‍गेर्‌मी पूजा मप्ची,

योबोरोबूम् नीङ्पी लो मोलेखमी नीङ्पीलो पस्तून चातो मूङ्‍क सेवा छोक्ची,

६ योबोरोबूम् दोस्-दोस् लाम्दूम् होप्येप्ना आईप्ची,

योबोरोबू मान्लाम्प्ची ना खम् लन्ची छेईम् मान्लाम्प्चीसो

कोङा मासेई मूयोची।”

७ योबोरोबू नीनाम्माम् लाईस्पी वाये तूवानीव,

ऊदोईपीक्यालो योबोरोबूआ नीया मम् लेई दोक्छापीङ् तूये।

योबोरोबूआ ईबूम् बलिदान थीक्‍का मक तूये,

ना म्होपा दालास्क ङास्मीस् खसा पवित्र मक तूये।

८ “मूङ्‍क योबोरोबूम् बलिदानमी लेईपी

कोङा चारतोप्ची, होङाबूम् वात्छा म्छास्

ना बीन्‍नीपा छाप्कूवापीक तेई खाम्तोदी खोलोङ् सजाई पीयोची।

९ मूङ्‍क लेईपी कोक्‍कोसीपी म्‍लोङ्आ मान्सीक्,

ना म्होप्मी देऊताचीम् दप्स्को खीम्पी उपद्र मप्

ना छल मप् खोलोङ् कोङा सजाई पीयोची।”

१० योबोरोबूआ ओरोपीके, “मूङ्‍क लेईपी ङाः मीचीक लाम्स्कोपीका मीस् बस्क साल्म्,

नयाँ तेल्पीका मीचा तूनीवा मईचीक साल्म्,

ना कोम् होम्पीका ओरोदेप् साल्‍म् थोम्‍ला खाते।

११ ए बजार होम्पी तूप्चे,

हायाम् सोतो बतो खाप्‍नीव।

खोलोङ् आम्‍नी पईकार मप्ची खतम छूये,

नाम्छेर्‌बूम् पईकार मप्ची खोलोङ् मासेई छूये।

१२ मोन्तोलो लाबाई दयोना कोङा यरूशलेम लामो,

ना ऊसो मान्मीमो तूप्चाप्ची,

म्चीप्दी छूना तूक दाखमद्य तोङ्‍क छूक्ची,

‘योबोरोबूआ नप्सो मईनो ना रईसो मईनो’

पीक्ना विचार मप्ची कोङा सजाई पीयोची।

१३ मूङ्‍कचीम् दाचाम् लूतेई मईची,

मूङ्‍कचीम् खीम् गईपीयची।

मूङ्‍कचा खीम् बोबूईयची,

खोदोलोई मूङ्‍कपी तूम् तयस्‍नो।

मूङ्‍कचा वाचोसी लेतची,

खोदोलोई मूङ्‍कपीक दाखमद्य दूम् तयस्‍नो।

१४ “योबोरोबूम् हायाम् देप् लेई दोक्छापीङ् तूये,

मूङ्‍क दावाङ् ताचाये।

योबोरोबूम् लेईपी मीस् हायाम् चाईतो खापे-बसे,

मूङ्‍कपी जूम्‍लूक् मप् मीस् हायाम् सोतो काये-बसे।

१५ मूङ्‍क लेई योबोरोबू म्छूली कात्क लेई छूये,

अर्थात् दूक्वाम् लेई लो सोमोरी मीम् लेईलो,

नीछीमाम् लेई लो पीलूलूम्खाम् लेईलो,

नाम्कूर्मादाम् छूम् लेई लो गोलूम्पेर्म् खाम् लेईलो,

मोम् बाम् लेई लो ओरोदेप् नाम्कूर्मादाम् छूम् लेईलो छूये,

१६ कील्‍लालोक खोलोङ् सहरमी ऊल्‍लोङ्पी

ना ओेरोरेप् धरहराचीम् ऊल्‍लोङ्पी

तुरहीम् साल्म् येईम् लेई लो जूम्‍लूक् छूकम् साल्म् येईम् लेईलो छूये।

१७ “कोङा खोलोङ् मीस्पी नीछीमा तातो,

ना मूङ्‍कस् कोमूक्पा मीस् तोङ्ना लाम्दूमे,

ऊदोईपीक्यालो मूङ्‍कचा योबोरोबूम् ऊल्‍लोङ्पी मोऊ मस्क तूये।

मूङ्‍कचीम् हीः बोहोपूक फूर्क् तोङ्ना होक्सची

ना मूङ्‍कचीम् खची चीस्खील्-चोखोमा फोहोर तोङ्ना होक्सची।

१८ योबोरोबू म्छूली कात्क लेईपी

मूङ्‍कचीम् खची नाम्छेर्‌बूआ अथवा खची हाल्ङोआ

मूङ्‍कस् लेन्चामीम् दूरस्‍नो।

योबोरोबूम् नाचूर्‌मी मीःआ चारङा कालालाक्स्दीत,

ऊदोईपीक्यालो चारीदूपी तूप् खोलोङ्

खसा आचानक पीलूलूक्दीतची।”

वालूम्मा मम् लागी काछचीक

२

ए ईङईम्‍लप् जातिचे,

आन्‍नी ईतो ईदेप्पी बात्ल छूवानीव,

२ तोकेई मम्पा नाम्‍ला ताम्‍लाम् लाईस्पीङ्,

ना बूस् पेर्क तोङ्ना मूङ्‍क लेई पेर्म् खाम् लाईस्पीङ्,

योबोरोबूम् हायाम् ईकीम्‍लप् म्छूली आम्‍नीपी ताम्‍लाम् लाईस्पीङ्,

ना योबोरोबूम् छूलीम् लेई आम्‍नीपी ताम्‍लाम् लाईस्पीङ्,

आन्‍नी ईदेप्पी बात्ल छूवानीव।

३ छाप्कूवापी तूप् योबोरोबूम् आज्ञा रेप् छूक्सीप्चे,

योबोरोबू लाम्‍नूम्व।

धार्मिकता लाम्‍नूम्व, नम्रता लाम्‍नूम्व,

ना योबोरोबूम् छूलीम् लेईपी

आन्‍ना पम्चीस्को-रीम्चीस्को तोदूर्‌नूम् होला।

पलिश्‍त छाप्कूवाम् ऊल्‍लोङ्पी दण्ड

४ गाजा सहर मीस् मान्दीक छूये,

ना अश्‍कलोन योछोगस्खात्‍ना होक्सीयची।

छेकाल्पी अश्‍दोद होप्‍तो छूये,

ना एक्रोन क देल्दीतची।

५ दीरीत्‍तीम् चाखेम्पी तूप् करेती जातिस् धिक्‍कार!

ए कनान, पलिश्‍तीचीम् छाप्कूवाङा,

योबोरोबूम् रीङ्बऊ आम्‍नी ऊल्‍लोङ्पी तूये:

“आम्पी तूप् आस्सो रहेई मान्छूम्मीना

कोङा आन् मासेई मयान्‍ना।”

६ करेतीस् तूस्को दीरीत्‍तीम् चाखेम्पीक छाप्कूवा,

मूङ्‍क क गथालास् लो लूस्लो तूस्को थाऊ छूये।

७ मूङ्‍क छाप्कूवा यहूदाम् खीम्पोस्मी बाँकी रहेई छूवाकचीम् लागी छूये;

मूङ्‍कपी खचा खार्का छीप्पची।

खस् यूपा साम्साम् छूलो अश्‍कलोनपी तूक खीम् होम्पी ईम् तयची।

योबोरोबू खची नीनाम्माआ खची वास्ता मय;

योबोरोबूआ खची नप् लेई आन्छयची।

मोआबमी ऊल्‍लोङ्पी लो अम्‍मोनमी ऊल्‍लोङ्पीलो दण्ड

८ “मोआबआ लो अम्‍मोनीचालो ओ मीस्

सेस्वा मीचीक ना खची बदनाम मस्क कोङा येनूक तूये,

ना खची छाप्कूवाम् ऊल्‍लोङपी धम्‍की पीचीक तूये।

९ खन्सा, कोङ् लेईप्चाप् तूवो पीम् म्होप्ङा साक्छी यूयान्चीना,”

खोलोप्का दूङ् राःरालोक, इस्राएलमी नीनाम्माआ ओरोपीके,

“आछीयाङ् मोआब सदोम तोङ्‍क

ना अम्‍मोनीस् गमोरा तोङ्‍क

सान्मा-बूक्मालोक ना रूम्मी खम्‍लालोक छूये,

ना सदैबरीकम् लागी रूख थाम्पू छूये।

ओ मीस् तूकप्क बाँकी रहेई छूवाकचा मूङ्‍कस् लूतेई मईची;

ओ मीस् तूकप्क लेताकचा मूङ्‍कचीम् छाप्कूवापी हक् तोक्सची।”

१० खची नाम्दूखूम् फाईपी मूङ्‍कचा ङ्‍कङ् तयची,

ऊदोईपीक्यालो मूङ्‍कचा खोलोप्का दूङ् राःरालोक योबोरोबूम् मीस्मी

साम्दी कात्चीक तूवा ना सेस्वा मीचीक तूवा।

११ योबोरोबूआ मूङ्‍कस् कीम्मीयची,

ऊदोईपीक्यालो खसा छाप्कूवापीक खोलोङ् देऊता मासेई मय।

छूबूरीपी तूप् जातिचा खची होप्-होप्मी छाप्कूवापीका

योबोरोबूम् आराधाना मईची।

कूशमी ऊल्‍लोङ्पी लो अश्‍शूरमी ऊल्‍लोङ्पीलो दण्ड

१२ “कूशपी तूप्चे, आन्‍नीसो ओ दोप्सेलआ खोक्स्‍नी।”

१३ योबोरोबूआ योऊना हेम् म्हू: सत्‍तना

अश्‍शूर पीलूलूक्दीत।

खसा निनवे खोलोङ् गोङ्‌रूत्खाप् मदीत

ना मरुभूमि तोङ्‍क सूक्खा मदीत।

१४ पोसूम् बाथान लो बागाललो, ना खोलोङ् खाल्क जिवा-जन्तू मूङ्‍कपी बास् तूये।

मरुभूमिपीक पप्पऊआ लो काप्चाप् पप्पऊआलो

निनवेपीक हताक खाम्बा होम्पी योङ् बानेईमईची।

मूङ्‍कस् काईक साल्‍म्मी लाप्पई दादावापी येनाम्।

लाम् होम्पी सेरोम् लो लूङ्‍मी टुक्रालो छूये,

देवदारुम् दलीम् खोलोङ् छेङ्‍गा दाते।

१५ ङ्‍कन् मूङ्‍क सुरक्षित ना ऊसोमान्मीमो तूप्चाप् सहर के,

मूङ्‍कसा म्सानीवापाका ओरोपीकादोङा,

“कोङ्‍ङा दूङ् देप् के! ओपीका दूङ् देप् बीन्‍नीपा आस्सो मान्तू।”

मूङ्‍क ईनीम्बा योछोगस्खाताना,

सोगोपाक पोसूस् तूस्को लूबम् छूवाक तूये।

मूङ्‍कलाम्पा खाईप् खोलोआ

मूङ्‍क सेस्वा मीक्‍तो खची मूर्‌की खोमीयची।

यरूशलेममी मोऊ लो उद्धारलो

३

उपद्र मप्, अत्‍याचार मप् ना अशुद्ध सहर धिक्‍कार!

२ मूङ्‍कसा आस्मीसो आज्ञा रेप्पनो,

अनुशासनमी रीङ् ग्रहण मईनो।

मूङ्‍कसा योबोरोबूपी भरोसा यूक्सनो,

मूङ्‍क म्होप्मी नीनाम्माम् दोक्पी ताईनो।

३ मूङ्‍कपीक अधिकारीस् ङूर्प् चाप् गूङ्‍गीनार के,

ना मूङ्‍कपीक चारतोप्चीक देत्छा सम्मो ऊसो मान्‍एईप्

ना यूपा पाखा लईप् याबेर् के।

४ मूङ्‍कपीक खारीबोपोस् नाम्दूखू मप् तूये;

मूङ्‍कस् विश्‍वासघाती मीस् के।

मूङ्‍कपीक पूजारीचा पवित्र तुस्को अशुद्ध मईची,

ना मूङ्‍कचा ललई थल्दीतची।

५ मूङ्‍क सहरमी रापी तूप् योबोरोबू धर्मी तूये;

खसा ऊसो मान्‍नप् मईनो।

खसा देत्छा पीच्‍ची नीया मय,

लेई पीच्‍ची खसा नीया मम् होक्सीयनो;

खोदोलोई अधर्मीस् मोऊ मम् खची ङईम् लईनो।

६ “कोङा जाति-जातिस् मासेई मूचीक तूये;

मूङ्‍कचीम् किल्‍ला खोलोङ् योछोगस्खाताक तूये।

कोङा मूङ्‍कचीम् लाम् मीस् मान्दीक मूतूक तूये।

मूङ्‍कपी आस्सो लाम्दूम्‍नो।

मूङ्‍कचीम् खची सहर खोलोङ् मासेई छूवाक तूये,

मूङ्‍कपी तूप् मीस् ईल्पोसो छूनो।

७ कोङा यरूशलेम सहर ओरोपीको,

‘आन् आछीयाङ् ओपीका कीसे,

ना ओ अनुशासन आना ग्रहण मय।’

मूङ्‍क तोङ्ना मवादोक मूङ्‍कम् खीम् मासेई मान्छूवा,

ना खोलोङ् ओ दण्ड मूङ्‍कपी मान्ताईवा।

खोदोलोई रई लक् मम्चाम् लागी

मूङ्‍कस् दूङ्सार उत्सुक छूवा।

८ खन्सा कोङ् हूङोतोनीव,” योबोरोबूआ पीके,

“गवाई पीम् लागी कोङ् थोरेम् लेई आन्‍ना हूङानूम्व।

जाति-जातिस् लो चारखम्-चारखम्‍लो ईदेऊपी बात्लमम् लागी,

खीक्‍का मूङ्‍कचीपी ओ छूली काईम्छोम् लागी,

मीः तोङ्‌क ओ छूली काईम्छोम् लागी कोङा निर्णय मूक तूये।

खोलोङ् चारीदू ओ नाचूर्‌लोक मीःआ कालालाक्स्खाते।

९ “मूङ्‍क नाम्‍लापी छाप्कूवा-छाप्कूवापीक खोलोङ् मीस्मी ङचसू कोङा शुद्ध मूयो,

खीक्‍का मूङ्‍कस् खोलोआ योबोरोबूम् नीङ् दप्दूरची

ना मूङ्‍कस् खोलोङ् तङ्ना योबोरोबूम् सूसो मदूरची।

१० कूशपीक देप् योऊमी नावादेपाका

छाछापूत्‍ता छूक्ना तूप् ओ आराधाना मप् मीचा

ओ लागी चाचोदाम् तातची।

११ मूङ्‍क लेई, ए यरूशलेमङा, हन्‍नायीका आन् ङईम्पी छूनो,

ऊदोईपीक्यालो हन्‍नायीका आना हादेम्सो ओ ऊल्‍लोङ्पी विद्रोह मईनो।

खची होपा मईचीक नाम्दूखूपी खची जीनप् मीस्

आम् रापीका कोङा लातूतोची।

ओ पवित्र कोम्पी आन् हन्‍नायीका हादेम्सो नाम्दूखू मप् छूनो।

१२ खोदोलोई आम् रापी कोङा छूक्सीप्ची लो लखेकस्लो होक्सूयोची।

इस्राएलपीक बाँकी रहेई छूक्चा योबोरोबूम् नीङ्पी भरोसा मईची।

१३ मूङ्‍कचा आसासो गल्‍ती मईचीनो;

मूङ्‍कस् वालीली नेन्‍नो,

मूङ्‍कचीम् ङःपी छल रीङ्‍सो तयाम्नो।

मूङ्‍कचा चईची ना दीस्खाते,

ना आसासो मूङ्‍कस् कीम्मीयस्‍ने।”

जीनम्मी छाम्

१४ ए सियोनमी मेकछाङा, छाम् मव!

ए इस्राएलङा, हायाम् सोतो बस्व!

ए यरूशलेममी मेकछाङा,

आम् जीनव ना आम् गोङ्पीका रामेई छूवाव!

१५ आना तोम् दण्‍ड योबोरोबूआ हतेई मीयापाक तूये,

खसा आम् साछीमीस् आत्पोक्स्चीक तूये।

योबोरोबू इस्राएलपीक होङाबू आम् साथपी तूये;

हन्‍नायीका आन् ऊपीसो मान्‍नप् छूयेयो मीम्‍ना कीम् बोक्स्‍नो।

१६ मूङ्‍क लेई मूङ्‍कचा यरूशलेम ओरोलयची,

“ए सियोन! आन् कीनव! आम् हूः लूल छूम् पीनव।

१७ योबोरोबू आम् नीनाम्मा आम् साथपी तूये,

ख लेन्चामीम् लागी हायाम् राःरालोक तूये।

ख आम्पीका हायाम्‍सार म्जी नये,

खसा म्होप्मी सम्तूमापी आम् रीराम ताजा मीपीये।

आम्पीका म्जी नईना खसा छाम् मय।”

१८ “आन्‍नी चाड मानेईमम् मान्तोक्ना सोक् मप्ची कोङा बात्ल मयान्‍नी,

ना आन्‍ना हादेम्सो निन्दा तेम् बोक्स्‍नो।

१९ खोङ्नूम्व, आन्‍नी अत्यचारपी मप् खोलोङ्पी

कोङा मूङ्‍कचा मस्क तोङ्‍कङ् वोर्वा मूयो।

कोङा सक्पास् छूतेई मूयोची,

ना छाछापूत्‍ता छूवाकस् कोङा ईदेप्पी बात्ल मूयोची।

मूङ्‍कस् ङईम्पी छूवाक खोलोङ् छाप्कूवापी

कोङा मूङ्‍कस् सायोचोङ्‍मा लो साम्दी-सायोलो पीयोची।

२० मूङ्‍क नाम्‍लापी कोङा आन्‍नी बात्ल मयान्‍नी,

ना आन्‍नी आम्नी खीम्पी ताईयान्‍नी।

कोङा आम्‍नी मूक्स्दूपीङ्

आम्नी नप् लेई आतोना तातोकप्का,

चारीदूपीक खोलोङ् मीस्मी रापी

कोङा आन्‍नी साम्दी-सायो लो सायोचोङ्‍मालो मीयान्‍नी,”

योबोरोबूआ ओरोपीके।

हाग्‍गैमी सोक्सर

छेईलम्

हाग्गै २:३ पी छाम्पा तोङ्ना हाग्गै क सोलोमन होङाबूआ बोबूईक नीनाम्मा दप्स्को खीम् हताकम् साक्छी तूवा। खसा खारीबो नेईम् लक् थोक्स्लो ख ७० दोङ् बाईक तूवा। बेबिलोनपी कैदपी तूवाक यहूदापीक खोलोङ् मीस् मूङ्‍कपीका खची छाप्कूवापी आत्‍ताकप्का दूङ् लाईस्पी खारीबो नेईप् मीस् हाग्‍गै तूवा।

0 ई.पू. पी हाग्गैआ लो जकरियाआलो मीस् नीनाम्मा दप्स्को खीम् होसोङ् बोबूईम् लागी उत्साहा पीचीक तूवा। आछीयाङ् पीक्यादोक नीनाम्मा दप्स्को खीम् बोबूईम् लक् रोकेई छूवाकम् ऊल्‍लोङ् मप् बीन्‍नीपा जातिचीप्का दूङ् दोसी यहूदीस्ङा तूवा। फारस छाप्कूवापीक दारा होङाबूआ बछोक्स्चीना यहूदीचा नीनाम्मा दप्स्को खीम् बोबूईम् लक् यात्चीकप्का मूङ्‍क नीनाम्मापी अर्पण मची (एज्रा ६:१५-१८)।

हाग्गैआ खारीबो मक रीङ्बऊ ङ्‍क तोङ्‍क तूये:

(0) वोक्चीकम् तोक्पी लो वारे-वाछे लईचीकम् तोक्पीलो रीङ्बऊ (१:१-१५)

(0) उत्साहा पीचीकम् तोक्पी रीङ्बऊ (२:१-९)

(0) आसीक्मी तोक्पी रीङ्बऊ (२:१०-१९)

(0) आसाम् तोक्पी रीङ्बऊ (२:२०-२३)

हाग्‍गैमी सोक्सर

नीनाम्मा दप्स्को खीम् बोबूईम् तोक्पी योबोरोबूआ आज्ञा मक

१

दारा होङाबूआ चार तोक्स्कम् नीस्दोङ्‍ तूक् लाःमी लाईस्पीक लेईपी योबोरोबूम् ङ्‍क रीङ्बऊ हाग्‍गै खारीबोपोलाम्पा शालतिएलमी वात्‍छा म्छा यहूदापीक देप् हाकिम यरुबाबेलपी लो यहोसादाकमी वात्छा म्छा दूङ् देप्क पूजारी यहोशूपीलो ता।

२ खोलोप्का दूङ् राःरालोक योबोरोबूआ ओरोपीके, “ङ्‍क खोलोङ् मीचा ओरोपीके, ‘योबोरोबू दप्स्को खीम् बोबूईम् नाम्‍ला होसोङ् मान्तान्लामोङ् तूये’।”

३ खीक्‍काना योबोरोबूम् ङ्‍क रीङ्बऊ हाग्‍गै खारीबोपोलाम्पा ता:

४ “ङ्‍क नीनाम्मा दप्स्को खीम् योछोगस्खाताक तईनूम्‍नासो आन्‍नी आम्‍नी होप् क हायाम् नम्‍लो बानेई मम्पा हायाम् नप् खीम्पी तूम्चाम् नाम्‍ला ङ्‍कयो?”

५ हन्‍ना खोलोप्का दूङ् राःरालोक योबोरोबूआ ओरोपीके, “आन्‍ना आम्‍नी होप्-होप्मी चाल नम्‍लो विचार मनूम्व।

६ आन्‍ना फूईम्‍ने हायाम्देतोङ् फूयानूम्क तूये, खोदोलोई चीछाङाङ् हेकानूम्क तूये। आन्‍ना चाम्‍ने चाईनूम्, खोदोलोई आम्‍नीबो खास्‍नो। आन्‍ना दूम्‍ने दूङ्नूम्, खोदोलोई आम्‍नी वाम्माङ् सीनो। आन्‍ना तेईने खाप्स्‍नूम्, खोदोलोई होकू-होकू छूनीनो। आन्‍ना लक् मईनूम्‍ना दूक्नासीन् तईनूम्, खोदोलोई रईप्खाप् फाक्सूम्पी यूक्स्‍नूम्।”

७ खोलोप्का दूङ् राःरालोक योबोरोबूआ ओरोपीके, “आन्‍ना आम्‍नी होप्-होप्मी चाल नम्‍लो विचार मनूम्व।

८ कोम् हेम् सप्नूम्‍ना रःसीङ् तात्‍नूम्व ना ओ लागी खीम् बोबूयानूम्व, ना कोङ् मूङ्‍कपी ओ जीनम् दूरूनूव ना ओ साम्दी-सायो छूनूव,” योबोरोबूआ ओरोपीके।

९ “आन्‍ना हायाम् देतो आसा मनूम्, खोदोलोई खोङ्नूम्व, चीछाङाङ् तानूम्। आन्‍ना आम्‍नी खीम्पी ऊई तातानूम्, मूङ्‍क कोङा ओ सोम्‍आ मूतूना पेर्‌न्खामीयू। ऊदोई?” खोलोप्का दूङ् राःरालोक योबोरोबूआ ओरोपीके। “ऊदोईपीक्यालो ओ खीम् क योछोगस्खाताक तूये, खोदोलोई आन्‍नी क आम्‍नी होप्-होप्मी खीम्पी कात्छोक्स्‍नीनोक तूये।

१० खन्सा नाम्छूईआ सोङ्‍गेर्वा हूम्मीम् लो चारीदूआ छीर्म् सेमीम्‍लो रोकेई मक तूये।

११ कोङा रायीखापी लो कोम् होम्पीलो, छीर्म् पी लो नयाँ दाखमद्यपीलो, तेलपी ना थाम्पूआ सेमीयकतोदी खोलोपी, मीस्पी, हीम्वा-केईम्वापी ना आम्‍नी हूःआ मनूम्क खोलोङ् रोकोछूपी सीसोवा तातूक तूये।”

१२ खीक्‍काना शालतिएलमी वात्छा म्छा यरुबाबेलआ लो यहोसादाकमी वात्छा म्छा दूङ् देप्क पूजारी यहोशूआलो ना बाँकी रहेई छूवाक मीस्चा योबोरोबू खची होप्मी नीनाम्माम् साल्‍म् लो हाग्‍गै खारीबोपोम् रीङ्लो रेप्ची, ऊदोईपीक्यालो योबोरोबू खची नीनाम्माआ हाग्गै खचीपी पोक्स्क तूवा। खीक्‍का मीस् योबोरोबूपीका कीसा।

१३ खीक्‍काना योबोरोबूम् रीदाम् पोक् हाग्गैआ खोलोङ् मीस् योबोरोबूम् ङ्‍क रीदाम् येईमीची: “कोङ् आन्‍नीस्काङ् तूवो” पीक्ना योबोरोबूआ पीके।

१४ खन्सा योबोरोबूआ शालतिएलमी वात्छा म्छा यहूदापीक देप् हाकिम यरुबाबेलमी आत्‍मा, यहोसादाकमी वात्छा म्छा दूङ् देप्क पूजारी यहोशूमी आत्‍मा ना बाँकी रहेई छूवाक मीस्मी आत्‍मा उत्साहा पीयू। मूङ्‍कस् ताना खोलोप्का दूङ् राःरालोक योबोरोबू खची नीनाम्मा दप्स्को खीम् होसोङ् बोबूईम् थालेईमची।

१५ दारा होङाबूआ चार तोक्स्कम् नीस्दोङ् तूक् लाःमी नीस्पोङ् लीक् लेईक लेईपी मूङ्‍कचा ङ्‍क लक् थोक्स्ची।

नयाँ नीनाम्मा दप्स्को खीम्मी साम्दीखा

२

नूक्लामी नीस्पोङ् ईलेईपी योबोरोबूम् ङ्‍क रीङ्बऊ हाग्‍गै खारीबोपोलाम्पा ता:

२ “शालतिएलमी वात्छा म्छा यहूदापीक देप् हाकिम यरुबाबेल, यहोसादाकमी वात्छा म्छा दूङ् देप्क पूजारी यहोशू ना बाँकी रहेई छूवाक मीस् खोलोङ् हन्‍नान् ओरोलचीव। मूङ्‍कस् तत्चीव,

३ ‘आन्‍नी तूनीकतोदीपी ङ्‍क नीनाम्मा दप्स्को खीम्मी लाईस्पीक साम्दीखा तोक् हन्‍ना ङ्‍कपी आसे बाँकी तूये? ईनीम्बा आम्‍नीप्का ङ्‍क ऊतोङ्‍ये ङेसे? ऊई आन्‍ना खोङ्नूम्‍लो ङ्‍कन् ऊसोङ् मातोङ्‍ लईनीयो?

४ खोदोलोई हन्‍ना योबोरोबूआ ओरोपीके: ए यरुबाबेल, बल मव, ना ए यहोसादाकमी वात्छा म्छा दूङ् देप्क पूजारी यहोशू, बल मव। योबोरोबूआ ओरोपीके, छाप्कूवापी तूप् खोलोङ् मीस्चे, बल मनूम्व, ना लक् थोक्सानूम्व। ऊदोईपीक्यालो कोङ् आम्‍नी साथपी तूवो पीक्ना खोलोप्का दूङ् राःरालोक योबोरोबूआ पीके।

५ आन्‍नी मिश्र छाप्कूवापीका लत्‍तानीना बानानीलो कोङा आन्‍नीस्का मूक यादे ङ्‍कङ् के, खीक्‍का ओ आत्‍मा आम्‍नी साथपी तूचाईकङ् तूये। आन्‍नी कीनीनव।’

६ “खोलोप्का दूङ् राःरालोक योबोरोबूआ ओरोपीके: हन्‍ना जीस्तातोपीका कोङा होसोङ् चारीदू, दीरीत्‍ती ना सूक्खा थाम्पू हल्‍लेई मूयो।

७ कोङा खोलोङ् जाति-जातिस् हल्‍लेई मूयोची, ना ङ्‍क नीनाम्मा दप्स्को खीम्पी ताम् लन्‍ची मप् खोलोङ् जाति-जातिपीक मीस् ताये, ना कोङा ङ्‍क नीनाम्मा दप्स्को खीम् साम्दीखाआ पेपो पीक्ना खोलोप्का दूङ् राःरालोक योबोरोबूआ पीके।

८ नाम्छेर्‌बू ओमीङ् के, ना हाल्ङोसो ओमीङ् के पीक्ना खोलोप्का दूङ् राःरालोक योबोरोबूआ पीके।

९ ङ्‍क नीनाम्मा दप्स्को खीम्मी दोस्का छूक् साम्दीखा लाईस्पीक साम्दीखापीका दूङ्देतो छूये पीक्ना खोलोप्का दूङ् राःरालोक योबोरोबूआ पीके। खीक्‍का ङ्‍क थाऊपी कोङा खाऊमा-खासेर्मा तातो, खोलोप्का दूङ् राःरालोक योबोरोबूआ ओरोपीके।”

अशुद्ध मीस्मी लागी आसीक्

१० दारा होङाबूआ चार तोक्स्कम् नीस्दोङ्‍ बोक्लामी नीस्पोङ् लीक् लेईक लेईपी योबोरोबूम् ङ्‍क रीङ्बऊ हाग्‍गै खारीबोपोपी ता:

११ “खोलोप्का दूङ् राःरालोक योबोरोबूआ ओरोपीके, ललईआ ऊई पीके पूजारीस् ततानूम्व:

१२ ‘हेप् मीचा म्तेईपी पवित्र मम्पा सा: बप्सना मूङ्‍क तेईमी म्छोआ हेप् सबेई, खाईवा, दाखमद्य, तेल अथवा बीन्‍नीपा हेप् चाम् थक् पत्‍तलो ऊई मूङ्‍क पवित्र छूयेयोनाई’?”

खोदोलो पूजारीचा ङरी आन्चीना ओरोपीका, “छूनो।”

१३ खीक्‍काना हाग्गैआ ओरोपीका, “सालोग्गी पत्‍तना अशुद्ध छूक मीचा ङ्‍क तोङ्‍क ईबूम् थक्ङाङ् पत्‍तदोक ऊई मूङ्‍क अशुद्ध छूयेयो?”

खोदोलो मूङ्‍क पूजारीचा ओरोपीकाना ख ङरी आन्ची, “मूङ्‍क अशुद्ध छूये।”

१४ खीक्‍काना हाग्गैआ होसोङ् ओरोपीका, “ओ मूक्स्दूपी ङ्‍क जातिपीक खोलोङ् मीस् मूङ्‍क तोङ्‍कङ् तूये, पीक्ना योबोरोबूआ पीके। ङ्‍कचा ऊची मईचीदोसो ना ऊची चारेईमईचीदोसो, मूङ्‍क अशुद्ध छूये।

१५ विचार मनूम्व, एसेयीका ङ्‍क रीङ्पी नम्‍लोना विचार मनूम्व। लूङ् थेम्पी लूङ् थोक्‍तो योबोरोबू दप्स्को खीम् होसोङ् बोबूईम् लाईस्पी आम्नी अवस्था ऊतोङ्‍कई तूवा? विचार मनूम्व।

१६ मूङ्‍क लेईपी आन्‍नी नीस्पोङ् मूरी छीर्म् लास्तानीलो ईक्पोङ् मूरीङाङ् तादोङानूम्। दाखमद्यम् कोलपी ङाक्पोङ् लिटर लास्तानीलो नीस्पोङ् लिटरङाङ् तादोङानूम्।

१७ कोङा आन्‍ना आम्‍नी हूःआ मनूम्क खोलोङ् लक्पी मासेई मप् सोमोरी, सूक्‍तोमा ना मूलू तामीयू, खोदोलोसो आन्‍नी कोङ् हेम् मान्‍आत्‍तानी, पीक्ना योबोरोबूआ पीके।

१८ “एसे बोक्लामी नीस्पोङ् लीक् लेई, ङ्‍क लेईपीङ् योबोरोबू दप्स्को खीम्मी जग बोबूईम्पा तूवा, ङ्‍क लेई नम्‍लोना विचार मनूम्व।

१९ ऊई दाङ्‍खीम्पी चालेई होसोङ् बाँकी तूयेयोनाई? वाचोसीम् पऊपी, अञ्‍जीरमी पऊपी, अनारपी ना जैतूनमी पऊपी ईनीम्बा सम्मो म्चो सेक मान्तू। खोदोलोई एसेक लेईयीका कोङा आन्‍नी आसीक् पीयान्‍नी।”

योबोरोबूआ यरुबाबेलपी यादे मक

२० खीक्‍का मूङ्‍क बोक्लामी नीस्पोङ् लीक् लेईपीङ् दोस्पीसो योबोरोबूम् रीङ्बऊ हाग्गैपी ता:

२१ “यहूदापीक देप्क हाकिम यरुबाबेल ओरोलव, कोङा नाम्छूई लो चारीदूलो हल्‍लेईमूयो।

२२ कोङा होङाबूचीम् सिंहासन तेर्सूतो, ना बीन्‍नीपा चारखम्मी राःरा कोङा छयप्छा मूतो। कोङा रथ लो मूङ्‍कपीका लाम्दूम्प्लो खोलोङ् तेर्सूतोची। खोक् लो खोक् बूल्प्चीलो खची होप्मी बू-नेछोचीम् दोप्सेलआ सेतची।

२३ “खोलोप्का दूङ् राःरालोक योबोरोबूआ ओरोपीके: मूङ्‍क लेई, ए शालतिएलमी वात्छा म्छा ओ सूसो मप् यरुबाबेलङा, कोङा आन् ओ होप्मी छापलोक रीङ्‌कीम्मा तोङ्‍क बानेई मयान्‍ना, ऊदोईपीक्यालो कोङा आन् सोन्‍नाक तूये, खोलोप्का दूङ् राःरालोक योबोरोबूआ ओरोपीके।”

जकरियाम् सोक्सर

छेईलम्

जकरियाम् अर्थ “योबोरोबूआ मीन्मारो मय” पीक्याक के। यहूदीस् बेबिलोनपी कैदपी तूवाक नाम्‍लापी जकरिया लेवी गोङ्पी मूङ्‍क बेबिलोनपीङ् जन्मेई छूवाक तूवा (नहेम्याह १२:१, १६)। ख पूजारी बेरेक्याहम् वात्छा म्छा ईद्दोम् म्चास् तूवा (जकरिया १:१)। खारीबोपो जकरिया, खारीबोपो हाग्गै, देप्क हाकिम यरुबाबेल, दूङ् देप्क पूजारी यहोशूस्का ईबूम् नाम्‍लापीक तूवा (एज्रा ५:१-२; जकरिया ३:१; ४:६; ६:११)।

फारसी साम्राज्यपीका ५३९ ई.पू. पी बेबिलोनी साम्राज्य सताकप्का, कोरेस होङाबूआ यहूदीस् यरूशलेमपी आईम्‍ना नीनाम्मा दप्स्को खीम् होसोङ् बोबूईम् आज्ञा पीची (एज्रा १:२-४; यशैया ४४:२८)। ङ्‍क तोङ्ना देप्क हाकिम यरुबाबेलमी अगुवाइपी लो दूङ् देप्क पूजारी यहोशूम् अगुवाइपीलो बेबिलोनपी कैदपी छूवाना तूवाक ५०,००० यहूदीस्काङ् खारीबोपो जकरिया लो खारीबोपो हाग्गैलो यरूशलेमपी आत्‍ताक तूवा (एज्रा २)।

ङ्‍क खारीबो जकरियाआ गेबोरो ५२० ई.पू. पी मक तूवा। ङ्‍क खारीबोम् विषयबस्तु ङ्‍क तोङ्‍क तूये:

(0) नीनाम्‍मापी आत्‍तानीव पीम् तोक्पी (१:१-६)

(0) दोस्का ताप् छुटकाराम् तोक्पी (१:७–८:२३)

(0) छुटकारा पीप् ताम् तोक्पी (९:१–१४:२१)

जकरियाम् सोक्सर

योबोरोबूपी आत्‍तानीव

१

दारा होङाबूआ चारखम् तोक्स्क नीस्दोङ्‍ रेक्ला बाईलो योबोरोबूम् ङ्‍क रीङ्बऊ इद्दोम् म्चास् बेरेक्‍याहम् वात्छा म्छा खारीबोपो जकरियापी ता:

२ “आम्‍नी खूक्सू-खूलूचीप्का योबोरोबू हायाम् म्छूली काता।

३ खन्सा आना मीस् ओरोलचीव: खोलोप्का दूङ् राःरालोक योबोरोबूआ ओरोपीके, ‘ओ हेम् आत्‍तानीना तानीव,’ खोलोप्का दूङ् राःरालोक योबोरोबूआ ओरोपीके, ‘खीक्‍का कोङ् आन्‍नी हेम् आत्‍तो,’ खोलोप्का दूङ् राःरालोक योबोरोबूआ ओरोपीके।

४ आन्‍नी आम्‍नी खूक्सू-खूलूस् तोङ्‍क छूनीनव, खस् लाईस्पीक खारीबोपोचा ओरोलचीक तूवा: खोलोप्का दूङ् राःरालोक योबोरोबूआ ओरोपीके, ‘आन्‍नी हन्‍ना आम्‍नी रई चालपीका लो आम्‍नी रई वोर्वापीकालो आत्‍तानीव।’ खोदोलोई खचा मान्येईची ना ओ हेम् सानीवाङ् मान्मची, योबोरोबूआ ओरोपीके।

५ आम्‍नी खूक्सू-खूलूस् ईनीम्बा हापी तूये? खीक्‍का ऊई खारीबोपोस् सदै लेत्चायेयोनाई?

६ खोदोलोई ओ सूसो मप् खारीबोपोचीपी कोङा आज्ञा मूक रीङ्बऊ लो नियमलो आम्‍नी खूक्सू-खूलूचीम् लागी मान्तूयोनाई? खीक्‍काना मूङ्‍क मीचा वालूम्मा मची ना ओरोपीका, ‘खोलोप्का दूङ् राःरालोक योबोरोबूआ ई चाल तोङ्ना लो ई वोर्वा तोङ्नालो ईपी ऊई मम् लन्ची मक तूवा खूङ्‍क खसा ईपी मक तूये’।”

हालालाप् खोक् थेम्पी तूप्चाप् मीस्

७ दारा होङाबूआ चारखम् तोक्स्कम् नीस्दोङ्‍मी शेबात मीचीक ईक्पोङ् ईक्लामी नीस्पोङ् लीक् लेईक लेईपी इद्दोम् म्चास् बेरेक्‍याहम् वात्छा म्छा जकरिया खारीबोपोपी योबोरोबूम् रीङ्बऊ ता।

८ सेपा कोङा ईबूम् ङ्‍क तोङ्‍क दर्शन तूऊ, मूङ्‍क दर्शनपी ईल्पो मीस् हालालाप् खोक् थेम्पी तूवाचाक तूवा। ख खम्‍लापी ओरोतो मेहदीम् पऊ तूवाकम् रापी थोरेप्दीताक तूवा, खीक्‍का खम् दोस्पी हालालाप्, छूबूल्के ना ओम्‍लोप् खोक्सो तूवा।

९ कोङा ओरो पीकोना ततू, “ए ओ रोबूङा, ङ्‍कस् ऊये?”

खोदोलो कोङ्लो नेईप् मूङ्‍क नीनाम्माम् रीदाम् पोक्‍आ ओरोपीकाना कोङ् ङरी आनो, “ङ्‍कस् ऊई पीम् कोङा आन् खोमीयान्‍ना।”

१० खीक्‍काना मूङ्‍क ओरोतो मेहदीम् पऊ तूवाकम् रापी थोरेप्दीप् मीचा ओरोपीका, “चारीदूम् लीक् हेम्पी खाईम् लागी योबोरोबूआ पोक्स्चीकस् ङ्‍कस्ङा के।”

११ बीन्‍नीपा खोक् थेम्पी तूप्चा ओरोतो मेहदीम् पऊ तूवाकम् रापी थोरेप्दीप् योबोरोबूम् रीदाम् पोक् ओरोपीकाना रीदाम् येईमीची, “केईका चारीदूम् लीक् हेम्पी खातीका, ना खोलोङ् चार सेसेर ना खाऊमा-खासेर्मापी तूवाक तम्का।”

१२ खीक्‍काना योबोरोबूम् रीदाम् पोक्‍आ ओरोपीका, “ए खोलोप्का दूङ् राःरालोक योबोरोबू, ङ्‍क नूक्पोङ् दोङ् सम्मो आन् यरूशलेमपीका लो यहूदापीक सहरपीकालो आम् छूली काताक तूये। आन् हादेसम्मोई मूङ्‍कस् सम्तूमा मान्मीमो तूचाई?”

१३ खन्सा योबोरोबू कोङ्लो नेईप् रीदाम् पोक्लो सान्त्वनाम् रीङ्बऊपी नेना।

१४ खीक्‍काना कोङ्लो नेईप्चाप् मूङ्‍क रीदाम् पोक्‍आ कोङ् ओरोलो, “ङ्‍क रीङ् खोलोपी पव: खोलोप्का दूङ् राःरालोक योबोरोबूआ ओरोपीके, ‘यरूशलेममी तोक्पी लो सियोनमी तोक्पीलो कोङ् हायाम् नाचूर् लोयोक तूये,

१५ खोदोलोई सुरक्षित तूयाका मीप्ना तूप् जातिचीप्का कोङ् हायाम् ओ छूली काताक तूये! कोङ्ने ओ होप्मी मीस्पीका चीछाङाङ् ओ छूली काताक तूवा, खोदोलोई मूङ्‍क जातिचा ओ मीस्मी दूक्वा होसोङ् दूङ्देतो मीपीची।’

१६ “खन्सा योबोरोबूआ ओरोपीके, ‘ओ सम्खे-लूम्खेलो कोङ् यरूशलेमपी आत्‍तो। मूङ्‍कपी ओ दप्स्को खीम् होसोङ् बोबूये। यरूशलेमपी रीबो कीन्‍नस्‍ना थाप्पची,’ खोलोप्का दूङ् राःरालोक योबोरोबूआ ओरोपीके।

१७ “होसोङ् ओरो पीक्‍तो खोलोपी पानूम्व: ‘खोलोप्का दूङ् राःरालोक योबोरोबूआ ओरोपीके, ‘खोलोङ् ओ सहरपी होसोङ् फलिफाप छूये ना आसीक्‍आ पेप्पना एले, ना योबोरोबूआ सियोन होसोङ् सान्त्वना पीय, ना यरूशलेम होसोङ् सोक’।”

लीची पीत्‍तो लो लीक्पो मूर्‌पो लक् मप्चीलो

१८ खीक्‍काना कोङा थोम्‍ला खोङू, ना मूङ्‍कपी ओ लाईस्पी लीची पीत्‍तो तूवा।

१९ कोङ्लो नेईप्चाप् मूङ्‍क रीदाम् पोक् कोङा ओरो पीकोना ततू, “ङ्‍कस् ऊई हाई?”

खोदोलो खसा कोङ् ओरोपीकाना ङरी आनो, “यहूदा, इस्राएल ना यरूशलेम छाछापूत्‍ता मप् पीत्‍तो ङ्‍कस्ङा के।”

२० खीक्‍काना योबोरोबूआ कोङ् लीक्पो मूर्‌पो लक् मप्ची खोमीयो।

२१ खीक्‍का कोङा नीनाम्माम् रीदाम् पोक् ओरो पीकोना ततू, “ङ्‍कस् ऊई मस्ये ताचाईकई?”

खोदोलो खसा कोङ् ओरोपीकाना ङरी आनो, “आसासो खची तोङ् थेईम् मान्दूर्म् मीना यहूदा छाछापूत्‍ता मप्दीप् पीत्‍तोस् ङ्‍कस्ङा के, खोदोलोई मूर्‌पो लक् मप्ची क यहूदा छाप्कूवाम् ऊल्‍लोङ्पी पकाना मूङ्‍कपी तूप् खोलोङ् मीस् छाछापूत्‍ता मप् जातिस् कीम्मीम् लागी लो मूङ्‍कचीम् खची पीत्‍तो होम्‍लाम् लागीलो ताक के।”

थाम् रीबो लाप्दीप् ईल्पो मीस्

२

खीक्‍काना कोङा थोम्‍ला खोङू, खोदोलो ओ लाईस्पी म्हूक्पी थाम् रीबो लाप्दीप् ईल्पो मीस् तू।

२ कोङा मूङ्‍क ओरो पीकोना ततू, “आन् हापी खात्चाईकई?”

खोदोलो मूङ्‍कसा कोङ् ओरोपीकाना ङरी आनो, “यरूशलेम थाप्स् खातोचोयोक, ना मूङ्‍कम् चौडाइ लो लम्बाइलो देत्‍तोई तूये रईछ खोस् खातोचोयोक।”

३ खीक्‍का कोङ्लो नेईप्चाप् मूङ्‍क नीनाम्माम् रीदाम् पोक् खालेता, ना आर्को नीनाम्माम् रीदाम् पोक् मूङ्‍क मीस् तूम्खास् ता,

४ ना मूङ्‍क ओरोलअ, “बूल्तो खात्‍ना मूङ्‍क म्हूक्पी थाम् रीबो लाप्दीप् मीस् ओरोलव, ‘मीस् लो पोसूलो ङीराम्‍लो हायाम् देतो छूकसा यरूशलेम सहर पर्खाल मान्दीक छूये।

५ खीक्‍का कोङ् ओ होप्ङा मूङ्‍कम् लीक् हेम्पी मीःम् पर्खाल छूवो ना मूङ्‍कम् गोपीक साम्दीखा कोङ्‍ङा छूवो,’ योबोरोबूआ ओरोपीके।

६ “तानीव! तानीव! योऊना हेम्क छाप्कूवापीका जूकानीना तानीव,” योबोरोबूआ ओरोपीके। “ऊदोईपीक्यालो कोङा आन्‍नी नाम्छूईमी लीक् हेम्पी हीक्पी छाछापूत्‍ता मन्‍नीक तूये,” योबोरोबूआ ओरोपीके।

७ “तानीव, ए सियोनपीक मीस्चे! बेबिलोनीचीम् रापी कैदी छूक्ना ताप् आन्‍नी खोलोङ् ऊम्केई छूवानीना तानीव!”

८ ऊदोईपीक्यालो खोलोप्का दूङ् राःरा तूप् साम्दीखालोक योबोरोबूआ आन्‍नी लूतेई मप् जातिचीम् ऊल्‍लोङ्पी कोङ् पोक्सो। ऊदोईपीक्यालो योबोरोबूआ ओरोपीके, “आस्कसाई आन्‍नी पत्‍नी मूङ्‍कसा योबोरोबूम् मूक्स्मी नानी पत्‍तक छूये।

९ आछीयाङ् कोङा ओ हूः मूङ्‍कचीम् ऊल्‍लोङ्पी थेतो, खीक्‍का मूङ्‍कचीम् खची सूसो मप्चाङ् मूङ्‍कस् लूतेई मईची। खीक्‍काना खोलोप्का दूङ् राःरालोक योबोरोबूआङ् कोङ् पोक्सोक के पीम् आन्‍ना छेत्‍नूम्।

१० “ए सियोनमी मेकछाङा, हायाम् सोतो बस्व ना आम् जीनव, ऊदोईपीक्यालो कोङ् तोचोयोके ना आम्‍नी रापी बास् तूवोके,” योबोरोबूआ ओरोपीके।

११ “मूङ्‍क लेईपी ओरोसर्प् जातिस् योबोरोबूपी ताईना खलो तङे, ना मूङ्‍कस् खोलोङ् ओ मीस् छूये। कोङ् आम्‍नी रापी बास् तूवो ना खोलोप्का दूङ् राःरालोक योबोरोबूआ कोङ् आम्‍नी दोक्पी पोक्सोक के पीम् आन्‍ना छेत्‍नूम्।

१२ योबोरोबूआ पवित्र छाप्कूवापी यहूदा म्होप्मी मीस् छूम् लागी म्हूक्पी मय, ना यरूशलेम होसोङ् सोक।

१३ ए खोलोङ् मीस्चे, योबोरोबूम् लाईस्पी वाये तूवानीव, ऊदोईपीक्यालो ख म्होप्मी पवित्र तूस्कोपीका लत्‍ताना ताक तूये।”

दूङ् देप्क पूजारीम् लागी सफा तेई

३

खीक्‍काना योबोरोबूआ दूङ् देप्क पूजारी यहोशू योबोरोबूम् रीदाम् पोक्मी लाईस्पी थोरेप्दीताक ना शैतानa क यहोशूम् ऊल्‍लोङ् मम् लागी मूङ्‍कम् चूप् हूःलाम्पा थोरेप्दीताक कोङ् खोमीयो।

२ खीक्‍का योबोरोबूआ शैतान ओरोलअ “ए शैतान, योबोरोबूआ आन् राङानूव! यरूशलेम सोक् योबोरोबूआ आन् राङानूव! ऊई ङ्‍क मीस् दाप्लोपीका लाईम्पा मीपोतोम् मायोनाई?”

३ खोदोलो यहोशू क नीनाम्माम् रीदाम् पोक्मी लाईस्पी फोहोर तेई खाप्स्‍ना थोरेप्दीताक तूवा।

४ खीक्‍का मूङ्‍क नीनाम्‍माम् रीदाम् पोक्‍आ म्होप्मी लाईस्पी थोरेप्दीताकस् ओरोलची, “मूङ्‍कम् फोहोर म्तेई बूतापानूम्व।”

खीक्‍काना मूङ्‍कसा यहोशू ओरोलअ, “खोङ्व, कोङा आम् मोऊ आम्पीका छूबूरी मीन्पीन्‍नाक तूये, ना कोङा आन् हायाम् नप् नयाँ तेई खाम्मीयान्‍ना।”

५ खीक्‍काना कोङा ओरोपीको, “मूङ्‍कम् तोङ्पी ईबूम् सफा फेटा खूमीयानूम्व।” खन्सा खचा मूङ्‍कम् तोङ्पी ईबूम् सफा फेटा खूमीची ना तेई खाम्मीची। खोदोलो योबोरोबूम् रीदाम् पोक् क मूङ्‍कपीङ् थोरेप्दीताक तूवा।

६ खीक्‍काना योबोरोबूम् रीदाम् पोक्‍आ यहोशू ओरोपीकाना आज्ञा पीयू,

७ “खोलोप्का दूङ् राःरालोक योबोरोबूआ ओरोपीके: आन् ओ लाम्पी लाम्दूमे ना आना ओ आज्ञा रेप्पदोक, ओ दप्स्को खीम् लो मूङ्‍कपीक चोकलो आम् जीम्मापी छूये, ना ङ्‍कपी थोरेप्दीप्चीम् रापी ताम् लो खाईम्‍लो हक् कोङा आन् पीयान्‍ना।

८ “ए दूङ् देप्क पूजारी यहोशूङा ना आम् लाईस्पी तूप् आम् बूम्चे, आन्‍नी दोस्का छूक् रीङ्‍मी चीन्‍न के। ङ्‍क रीङ् येन्‍नूम्व! खोङ्नूम्व, कोङा सीछोम् गेम् नीङ् मीयस्क ओ सूसो मप् तातो।

९ यहोशूम् लाईस्पी यूम्पा लूङ् खोङ्नूम्व! मूङ्‍कम् नूक्ची म्मूक्स् तूये, ना कोङा मूङ्‍कपी अक्षर छापो, ना ऊलेईपीङ् ङ्‍क छाप्कूवापीक मोऊ खोलोङ् हतेईमूयो, खोलोप्का दूङ् राःरालोक योबोरोबूआ ओरोपीके।

१० “मूङ्‍क लेई आन्‍नी खोलोआ आम्‍नी होप्मी खीम्तोनीस् वाचोसीम् पऊ गोपी लो अञ्जीरमी पऊ गोपीलो तूम् लागी दालास्‍नूम्, खोलोप्का दूङ् राःरालोक योबोरोबूआ ओरोपीके।”

a 

३:१शैतान – हिब्रू रीङ्पी ङ्‍कम् अर्थ दोस् तीक् पीक्यायक के।

हाल्ङोम् सामदान लो नीच्‍ची जैतूनमी पऊलो

४

हेप् मीस् ईम्स्चाईकपीका थीन्पोमीयस्क तोङ्नाङ् कोङ्लो नेईप् मूङ्‍क नीनाम्माम् रीदाम् पोक्‍आ ताना कोङ् थीन्पोमीयो।

२ खीक्‍का खसा कोङ् ओरोपीकाना ततो, “आना ऊई तचयक तूये?”

खोदोलो कोङा ओरो पीकोना ख ङरी आनू, “हाल्ङोम् ईबूम् सामदान कोङा तूचोयोक तूये। मूङ्‍क सामदानमी म्छोक्‍तो ईबूम् खोङ् तूये। मूङ्‍क खोङ्मी थेम्पी नूक्ची लाबाई तूये, ना ई-ईबूम् लाबाईपी नू-नूक्ची सलेदो दस्को थाऊ तूये।

३ मूङ्‍क सामदानमी चाखेम्पी नीच्‍ची जैतूनमी पऊ तूये, ईबूम् मूङ्‍कम् चूप् हेम्पी ना आर्को क मूङ्‍कम् पाङ्‍ हेम्पी तूये।”

४ खीक्‍काना कोङ्लो नेईप् मूङ्‍क नीनाम्माम् रीदाम् पोक् कोङा ओरो पीकोना ततू, “ए ओ रोबूङा, ङ्‍कस् ऊईहाई?”

५ खोदोलो खसा कोङ् ओरोपीकाना ङरी आनो, “ङ्‍कस् ऊये पीम् आना छेत्‍तनोयो?”

खोदोलोसो कोङा ओरोपीकोना ख ङरी आनू, “माके, कोङान् छेतोनोके रोबू।”

६ खन्सा खसा कोङ् ओरोलो, “यरुबाबेलमी लागी योबोरोबूम् रीङ्बऊ तूये: ‘बलआसो मा ना राःरासो मा, खोदोलोई ओ आत्माआ,’ खोलोप्का दूङ् राःरालोक योबोरोबूआ ओरोपीके।

७ “ए हायाम् राःरालोक कोम्ङा, आन् ऊईनाई? यरुबाबेलमी लाईस्पी तेल्म् छूखाते। खीक्‍का यरुबाबेलआ नीनाम्मा दप्स्को खीम्मी म्छोक्‍तोक लूङ् म्तूस्कोपी यूम् यातकप्का ‘नीनाम्माआ ङ्‍क आसीक् पीनूव! नीनाम्माआ ङ्‍क आसीक् पीनूव!’ पीक्‍तो खोलोङ् मीस् बसे।”

८ खीक्‍काना ङ्‍क योबोरोबूम् रीङ्बऊ ओपी ता:

९ “ङ्‍क दप्स्को खीम्मी जग यरुबाबेलआङ् तेस्क तूये, खसाङ् मूङ्‍क खोलोङ् लक् मम् यात। खीक्‍का खोलोप्का दूङ् राःरालोक योबोरोबूआ कोङ् आम्नीपी पोक्सोकके पीम् आन्‍ना छेत्नूम्।

१० “चीमा लक् थोक्साक लेई ऊनाऊक मीक् मीस् यरुबाबेलमी हूक्पी सवाल तयस्लो खची जीनये।

“(ङ्‍क नूक्ची लाबाई क खोलोङ् चारीदूपी एक्सा-मेक्सा खोप्चाप् योबोरोबूम् मूक्स् के।)”

११ खीक्‍काना कोङा नीनाम्माम् रीदाम् पोक् ओरोपीकोना ततू, “ङ्‍क सामदानमी चूप् हेम् लो पाङ् हेम्‍लो तूक ङ्‍क नीच्‍ची जैतूनमी पऊ क ऊये?”

१२ खीक्‍का होसोङ् कोङा मूङ्‍क नीनाम्माम् रीदाम् पोक् ओरोपीकोना ततू, “हाल्ङोम् तेल लेईम् नीच्‍ची हाल्ङोम् नलीम् दोक्पी तूक ङ्‍क नीच्‍ची जैतूनमी गेम् क ऊईहाई?”

१३ खोदोलो खसा कोङ् ओरोपीकाना ङरी आनो, “ङ्‍कस् ऊये पीम् आना छेत्‍तनोयो?”

खोदोलो कोङा ओरोपीको, “माके, कोङा छेतोनोके, रोबू।”

१४ खीक्‍काना खसा ओरोपीका, “ङ्‍क नीच्‍ची जैतूनमी गेम् क खोलोङ् चारीदूपीक रोबूम् सूसो मम् लागी अभिषेक छूवाकस् के।”

पेर्प् चाप् दील्म्पा सोक्सरमी दर्शन

५

कोङा होसोङ् खोङूलो, ओ लाईस्पी पेर्प् चाप् ईबूम् दील्म्पा सोक्सर तूऊ।

२ खीक्‍का नीनाम्माम् रीदाम् पोक्‍आ कोङ् ओरोपीकाना ततो, “आना ऊई तचय?”

खोदोलो कोङा ओरोपीकोना ङरी ख आनू, “बोक् मिटरतो बाईप् ना लीक् मिटर लो आधालोतो दाप् ईबूम् पेर्प् चाप् दील्म्पा सोक्सर कोङा तूचोयो।”

३ खीक्‍का खसा कोङ् ओरोलो, “ङ्‍क छाप्कूवाबरी ताम् हयक साराप् के, ऊदोईपीक्यालो ङ्‍क सोक्सरमी ईक्थला छाम्पा तूक तोङ्ना खोलोङ् खूस्पास् छाप्कूवापीका पाखा कल्‍लातची, ना आर्को लाम्पा छाम्पा तूक तोङ्ना खोलोङ् वालीलीक पस्तून चाप्ची बीन्‍नीपा छाप्कूवापीका पाखा कल्‍लातची।

४ खोलोप्का दूङ् राःरालोक योबोरोबूआ ओरोपीके: कोङा साराप् तातो, ना खूस्पाम् खीम्पी लो ओ नीङ्पी वालीलीक पस्तून चाप्मी खीम्पीलो मूङ्‍क वोङे। मूङ्‍क खीम्पी मूङ्‍क साराप् तूचाये ना मूङ्‍कपी तूक सीङ् लो लूङ्लो खोलोङ् पीलूलूक्दीत।”

बूखोपी तूक ईल्पो मीम्छा

५ खीक्‍काना कोङ्लो नेईप् नीनाम्माम् रीदाम् पोक्‍आ ओ लाईस्पी ताना ओरोपीका, “मूङ्‍क ऊई लत्‍ताना बान्चाईकई, खोङ्व।”

६ खोदोलो कोङा ओरोपीकोना ख ततू, “मूङ्‍क ऊई?”

खोदोलो खसा कोङ् ओरोपीकाना ङरी आनो, “मूङ्‍क ईबूम् बूखो के।” छाप्कूवाबरी तूक मीस्मी मोऊआ मूङ्‍क पेप्क तूये।”

७ खीक्‍काना बूखोम् सीसाम् म्खम् हलालो, ईल्पो मीम्छा मूङ्‍क बूखोगोपी तूवाचाक कोङा तूऊ।

८ खीक्‍का खसा ओरोपीका, “मूङ्‍क मीम्छाम् नीङ् रई रीङ् के।” खीक्‍काना खसा मूङ्‍क मीम्छा बूखोगोपू तल्छोक्सू, ना सीसाम् खम्‍आ मूङ्‍क खप्छोक्सू।

९ खीक्‍काना कोङा ओ मूक्स् हतूना खोङूलो नीप्पो मीम्छास् दाली यूवाचाक तूऊ, ना मूङ्‍कचीम् लाप्‍तोपी हूक् तूवा। मूङ्‍कचीम् लाप्‍तो सारसमी लाप्‍तो तोङ्‍कङ् तूवा, ना मूङ्‍कचा मूङ्‍क बूखो चारीदूम् लो नाम्छूईमीलो रापी थेत्चीना खाईची।

१० खीक्‍काना कोङ्लो नेईप् नीनाम्माम् रीदाम् पोक् कोङा ओरोपीकोना ततू, “ङ्‍कचा ङ्‍क बूखो हापी खाईचयस्कई?”

११ खोदोलो मूङ्‍कसा ओरोपीकाना कोङ् ङरी आनो, “बेबिलोनिया छाप्कूवापी मूङ्‍क बूखोम् लागी ईबूम् खीम् बानेईमम् लागी खाईचयस्क तूये। मूङ्‍क खीम् तयार छूकप्का मूङ्‍क बूखो मूङ्‍कम् यूस्को थाऊपी यूक्सची।”

लीची रथ

६

होसोङ् कोङा थोम्‍ला खोङूलो, ओ लाईस्पी नीच्‍ची कोम्मी रापीका लीची रथ बान्चाक तूऊ। मूङ्‍क कोम् काँसम् तूवा।

२ लाईस्पीक रथपी हालालाप् खोक्, दोस्रो रथपी गूगूर्‌पा खोक्,

३ तेस्रो रथपी ओम्‍लोप् खोक् ना चौथो रथपी पाङ्‌ग्रे खोक् तूवा; मूङ्‍कस् खोलोङ् हायाम् बल्या तूवा।

४ कोङ्लो नेईप् मूङ्‍क नीनाम्माम् रीदाम् पोक् कोङा ओरो पीकोना ततू, “ए ओ रोबूङा, ङ्‍कस् ऊये?”

५ खोदोलो मूङ्‍क नीनाम्माम् रीदाम् पोक्‍आ कोङ् ओरोपीकाना ङरी आनो, “ङ्‍कस् खोलोङ् चारीदूपीक रोबूम् लाईस्पी थोरेप् साराङ्‍गाप्‍तोक लीची आत्मा के। ङ्‍कस् खम् लक् मम् लागी लत्‍ताना ताक तूये।

६ गूगूर्‌पा खोक्लोक रथ योऊना हेम् खाते, ओम्‍लोप् खोक्लोक रथ नाम्काम्स्को हेम् खाते, ना पाङ्ग्रे खोक्लोक रथ योऊमेर् हेम् खाते।”

७ मूङ्‍क लीची बल्या खोक् पाखा लत्‍ताना चारीदूम् खोलोपी खाईम् लाम्चचीक तूवा। खीक्‍का मूङ्‍क नीनाम्माम् रीदाम् पोक्‍आ मूङ्‍कस् ओरोलची, “चारीदूम् लीक् हेम्पी खात्‍नीव।” खीक्‍काना मूङ्‍कस् चारीदूम् लीक् हेम्पी खाता।

८ खीक्‍काना मूङ्‍क नीनाम्माम् रीदाम् पोक्‍आ बसाना कोङ् ओरोलो, “खोङ्व, मूङ्‍क योऊना हेम् खाईप्चा मूङ्‍क योऊना हेम्पीक छाप्कूवापी योबोरोबूम् आत्मा नोम्चीम् पीचीक तूये।”

यहोशूम् मुकुट

९ ङ्‍क योबोरोबूम् रीङ्बऊ ओपी ता:

१० “बेबिलोनपीक कैदपीका ताक हेल्‍दैपीका, तोबियाहपीका ना यदायाहपीका हाल्ङोम् लो नाम्छेर्‌बूम्‍लो चाचोदाम् लाप्व ना मूङ्‍क लेईपीङ् सपन्‍याहम् वात्छा म्छा योशियाहम् खीम्पी खात्व।

११ खीक्‍का मूङ्‍कचा आन् हाल्ङो लो नाम्छेर्‌बूलो पीयाकपीका ईबूम् मुकुट बानेईमव, ना मूङ्‍क यहोसादाकमी वात्छा म्छा दूङ् देप्क पूजारी यहोशूम् तोङ्पी खूमीव।

१२ खीक्‍का यहोशू ओरोलव, ‘खोलोप्का दूङ् राःरालोक योबोरोबूआ ओरोपीके: खोङ्व, ङ्‍क मीस्मी नीङ् सीछीम् गेम् के, मूङ्‍क म्होप्मी तूस्कोपीङ् पतोखाते, ना मूङ्‍कसा योबोरोबू दप्स्को खीम् बोबूईय।

१३ मूङ्‍कसाङ् योबोरोबू दप्स्को खीम् बोबूईय, ना मूङ्‍कसा ओरोदेप् साम्दीखालोक साम्दी-सायो तय, ना म्होप्मी सिंहासनपी तूना चार तोक्स, ना मूङ्‍कम् सिंहासनमी दोक्पी ईल्पो पूजारी थोरेप्दीते। खीक्‍का मूङ्‍क होङाबू लो पूजारीलो नीप्‍पोङ् तङ्ना तूये।’

१४ “हेल्‍दैमी, तोबियाहमी, यदायाहमी ना सपन्‍याहम् वात्छा म्छा हेनमी मीन्मारोमम् लागी योबोरोबू दप्स्को खीम्पी मूङ्‍क मुकुट यूक्सची।”

१५ खीक्‍का हायाम् छूबूरीपीक छाप्कूवापी तूप् मीस् ताईना योबोरोबू दप्स्को खीम् बोबूईम् लक् बछोक्सची, ना खोलोप्का दूङ् राःरालोक योबोरोबूआ कोङ् आम्नीपी पोक्सोक के पीम् आन्‍ना छेत्‍नूम्। आन्‍ना सानीवा मईनूम्‍ना योबोरोबू आम्‍नी होप्मी नीनाम्माम् आज्ञा रेप्‍नूम्दोक ङ्‍क खोलोङ् पूरा छूये।

नीया मम् लो सम्खे मीम्‍लो योबोरोबूम् आज्ञा

७

दारा होङाबूआ चार तोक्स्कम् लीक् दोङ्पी किसलेव लाः अर्थात् बोक् लाःमी लीक् लेईक लेईपी ङ्‍क योबोरोबूम् रीङ्बऊ जकरियापी ता।

२ खीक्‍का बेथेलपी तूप् मीचा शरेसेर लो रेगेम-मेलकलो खची मीस्चीका योबोरोबूपी ओरोना बीन्ती मस् पोक्स्चीक तूवा,

३ मूङ्‍कचा खोलोप्का दूङ् राःरालोक योबोरोबू दप्स्को खीम्पीक पूजारीस् लो खारीबोपोस्लो ओरोपीकाना तत्ची, “ऊई हायाम् दोङ् लाईस्पीका मथचीक तोङ्ना ङाक् लाःपी केईका तूनीवा मम् लो माईस् तूम्‍लो बोक्सेयोनाई?”

४ खीक्‍काना खोलोप्का दूङ् राःरालोक योबोरोबूम् रीङ्बऊ ओपी ता:

५ “छाप्कूवापीक खोलोङ् मीस् लो होङाबूस्लो ओरोपीकाना तत्चीव, ‘आन्‍नी ङ्‍क नूक्पोङ् दोङ् सम्मो ङाक् लाःपी लो नूक् लाःपीलो माईस् तूवानीना तूनीवा मनूम्‍लो, ऊई मूङ्‍क माईस् तूवानीक ओ लागीयो तूवानाई?

६ खीक्‍का आन्‍ना चादोङानूम्-दूङादोङ्नूम्, खोदोलो ऊई आन्‍ना आम्‍नी होप्मी लागीङ् चाम् थक् चानूम्क मायोनाई?

७ यरूशलेमपी लो मूङ्‍कम् बरबारपीक सहरपीलो खाऊमा-खासेर्मा लो फलीफापलो छूवाचालो ना नेगेवपी खीक्‍का नाम्काम्स्को हेम्क तराईपी मीस् तूवाचाक नाम्‍लापी, ऊई केछे लाईस्पीक खारीबोपोचा खारीबो मस्क योबोरोबूम् रीङ्बऊ ङ्‍कङ्‍ मायोनाई’?”

८ खीक्‍का जकरियापी योबोरोबूम् ङ्‍क रीङ्बऊ होसोङ् ता:

९ “खोलोप्का दूङ् राःरालोक योबोरोबूआ ओरोपीके, ‘आछीयाक नीया मनूम्व, ना आम्‍नी होप्-होप्पी सम्तूमा लो सम्खेलो मीलनीव।

१० लोमेवाचीपी, गेस्कूप्-गेस्कूम्चीपी, बीन्‍नीपा छाप्कूवापीकचीपी अथवा छूक्सीप्चीपी अत्याचार मनूम्‍नव। आम्‍नी गोङ्पी ईल्पोआ बीन्‍नीपाम् तोक्पी रई सानीवा मनूम्नव।’

११ “खोदोलोई मूङ्‍कचान् ङ्‍क खोलोङ् रीङ् सानीवा मम्‍ना येईम् मानेई मान्मची, पीक्याक मान्‍रेप् छूवाना मूङ्‍कचा खची नोबो दीची।

१२ खोलोप्का दूङ् राःरालोक योबोरोबूआ म्होप्मी आत्मापीका केछे लाईस्पीक खारीबोरोचीलाम्पा पीचीक ललई लो रीङ्बऊलो मूङ्‍कचा येईम् मानेई मान्मची, ना मूङ्‍कचा खची गोङ् छोदोवा लूङ्तो छोक् मची। खन्सा खोलोप्का दूङ् राःरालोक योबोरोबू हायाम् म्छूली काता।

१३ “खोलोप्का दूङ् राःरालोक योबोरोबूआ ओरोपीके, ‘कोङा काछूचीलो मूङ्‍कचा मान्येईस्क तोङ्नाङ् कोङासो मूङ्‍कचा काछोयोलो खची बीन्ती येनोनो।

१४ मूङ्‍कस् बीन्‍नीपा छाप्कूवापीक तोङ्‍क छूवाना तूवाक जाति-जातिचीम् रापी कोङा मूर्हूऊआ तोङ्ना मूङ्‍कस् छाछापूत्‍ता मूची। खीक्‍का मूङ्‍कचीम् छाप्कूवा आस्सो मीस् मान्तूप् छूवा, ना मूङ्‍कलाम्पा आसासो खाईम्-बाईम् मान्‍दूर्‌ची। ङ्‍कतोङ्ना मूङ्‍कचा मूङ्‍क हायाम् ङालीनप् छाप्कूवा गोङ्‌रूत्खाप् मदीत्ची।”

योबोरोबूआ यरूशलेम आसीक् पीम् यादे मक

८

होसोङ् खोलोप्का दूङ् राःरालोक ङ्‍क योबोरोबूम् रीङ्बऊ ओपी ता:

२ “खोलोप्का दूङ् राःरालोक योबोरोबूआ ओरोपीके: सियोनमी लागी कोङ् हायाम् नाचूर्‌लप् छूवोक तूये। कोङ् मूङ्‍कम् लागी नाचूर्‌आ मीः तोङ्ना तीतोचोयोक तूये।

३ “योबोरोबूआ ओरोपीके: कोङ् सियोनपी आत्‍तोना तोयो, ना यरूशलेमपी बास् तूवो। खीक्‍काना यरूशलेम ‘आछीयाक सहर’ ना खोलोप्का दूङ् राःरालोक योबोरोबूम् कोम् क ‘पवित्र कोम्’ पीक्ना खोलोआ छेत्‍तची।”

४ “खोलोप्का दूङ् राःरालोक योबोरोबूआ ओरोपीके: होसोङ् यरूशलेमपीक लाम् होम्पी खूवोबूप्-खूवोबूम् छूक्खाप् वात्छा-मीम्छास् खची हारी खालेताकसा तूप्‍आ तीयान्चीना तूये।

५ सहर होम्पीक लाम् क चेम्चीप् छाछामाचा पेप्छोक्सक छूये।

६ “खोलोप्का दूङ् राःरालोक योबोरोबूआ ओरोपीके: मूङ्‍क नाम्‍लापी नीनाम्माम् मीस् तूकपीक लेताकचीम् लागी ङ्‍क रीङ् छाक्‍काक छूदूर, खोदोलोई ऊई मूङ्‍क ओ लागी छाक्‍काक छूदूरयोनाई? खोलोप्का दूङ् राःरालोक योबोरोबूआ ओरोपीके।

७ “खोलोप्का दूङ् राःरालोक योबोरोबूआ ओरोपीके: खोङ्नूम्व, कोङा खोलोङ् ओ मीस् नाम्‍आप्स्को हेम्क छाप्कूवापीका लो नाम्काम्स्को हेम्क छाप्कूवापीकालो लेन्चामीयोचीना तातोची।

८ कोङा मूङ्‍कस् यरूशलेमपी तूम् लागी तातोची। खीक्‍का मूङ्‍कस् ओ मीस् छूये, ना कोङ् खची नीनाम्मा छूवोना मूङ्‍कचीपी विश्‍वासलो ना नीयालो चारखम् तोक्सो।

९ “खोलोप्का दूङ् राःरालोक योबोरोबूआ ओरोपीके: आन्‍ना ओदोलो, ‘योबोरोबू दप्स्को खीम् बानेई मम् लागी आम्नी हूः हायाम् राःरालोक छूनूव’ पीम् ङ्‍क रीङ्बऊ येन्चाईनूम्क तूये। ङ्‍क रीङ्बऊङा खोलोप्का दूङ् राःरालोक योबोरोबू दप्स्को खीम्मी जग बोबूईचीलो केछे लाईस्पीक खारीबोपोचासो पीकाक तूवा।

१० मूङ्‍क नाम्‍लापीका लाईस्पी मीस् लो पोसूलो दूक्नासी पीम्ना लक् ममीम् मान्दूर्‌स्‍क तूवा। खची साछीमीम् कारणआ मीस् आस्सो सुरक्षित छूवाना खची होप्मी लक् मस् खाईम् मान्दूर्‌स्क तूवा, ऊदोईपीक्यालो कोङा खोलोङ् मीस् खची खीम्तोनीम् ऊल्‍लोङ्पी पोमीयूचीक तूवा।

११ खोदोलोई हन्‍ना कोङा ङ्‍क मीस् बाँकी तूकचीपी लाईस्पी मूक तोङ्ना वोर्वा मूयोनो, खोलोप्का दूङ् राःरालोक योबोरोबूआ ओरोपीके।

१२ “चालेई नम्‍लो लीम्ना पये, वाचोसीम् पऊपी म्चो सेये, थाम्पूआ छीर्म् सेमीय, ना नाम्छूईआ सोङ्‍गेर्वा हूम्मीय। कोङा बाँकी रहेई छूवाक खोलोङ् ओ मीस् ङ्‍क खोलोक थक्पी आसीक् तोम् हक् पीयोची।

१३ ए यहूदाङा ना इस्राएलपी तूप् मीस्चे, आन्‍नी जाति-जातिचीम् रापी साराप् तोक् छूवानीक तूवा, खोदोलोई हन्‍ना कोङा आन्‍नी लेन्चामीयान्‍नी ना आन्‍नी आसीक्मी पूई छूनी। कीनीनव, बरू आम्नी हूः हायाम् राःरालोक छूनूव।

१४ “खोलोप्का दूङ् राःरालोक योबोरोबूआ ओरोपीके: आम्‍नी खूक्सू-खूलूचा कोङ् ओ छूली कायोलो कोङा मूङ्‍कचीपी नीछीमा ताईम् निर्णय मूक तूवा ना कोङा मोरोना मूकपी कोङ् ओ सानीवाआ मान्चाङाक तूवा, खोलोप्का दूङ् राःरालोक योबोरोबूआ ओरोपीके।

१५ खोदोलोई हन्‍ना यरूशलेमपी लो यहूदापीलो होसोङ् नखावा ताईम् कोङा निर्णय मूक तूये। आन्‍नी कीनीनव।

१६ आन्‍ना मम् लर्ने लक् ङ्‍कस्ङा के: ईल्पोआ बीन्‍नीपापी आछीयाक रीङ् नेन्‍नीव, ना आम्‍नी होप्मी नीया मस्को थाऊपी सत्य ना नप् नीया मनूम्व।

१७ आम्‍नी खीम्तोनीचीम् ऊल्‍लोङ्पी मान्‍नप् चूक्ली मनूम्‍नव, ना वालीलीक पस्तून चाम् लन्ची मनूम्‍नव। ङ्‍क खोलोङ् लक् कोङा जेरो, योबोरोबूआ ओरोपीके।”

१८ होसोङ् खोलोप्का दूङ् राःरालोक योबोरोबूम् ङ्‍क रीङ्बऊ ओपी ता।

१९ “खोलोप्का दूङ् राःरालोक योबोरोबूआ ओरोपीके: चौथो लाःपीक, पाँचौँ लाःपीक, सातौँ लाःपीक ना दशौँ लाःपीक माईस्तूम् लेई क यहूदाम् लागी रामेई छूम्, जीनम् ना चामोवामम् चाड छूये। खन्सा आन्‍ना सत्य लो खाऊमा-खासेर्मालो नतानूम्व।

२० “खोलोप्का दूङ् राःरालोक योबोरोबूआ ओरोपीके: ओरोतो सहर होम्पी तूप् मीस् लो ओरोसर्प् बीन्‍नीपा मीस्लो होसोङ् ताये,

२१ ना ईबूम् सहरपी तूप् मीस् आर्को सहरपी ओरोपीक्‍तो खाते, ‘योबोरोबूम् आराधाना मस् दावा खात्याके ना खोलोप्का दूङ् राःरालोक योबोरोबू लामाम्के। कोङ् ओ होप्सो खातो के।’

२२ हायाम् राःरालोक जातिस् लो बीन्‍नीपा मीस्लो यरूशलेमपी खोलोप्का दूङ् राःरालोक योबोरोबू लाम् लागी लो खम् सम्खेलू तोम् लागीलो ताये।”

२३ “खोलोप्का दूङ् राःरालोक योबोरोबूआ ओरोपीके: मूङ्‍क नाम्‍लापी खोलोङ् जातिस् तूकपीका लो खोलोङ् खाल्क रीङ् नेईप्ची तूकपीकालो ईक्पोङ् मीस् ताईना ईल्पो यहूदीम् तेईमी म्छो लापस्‍ना मूङ्‍क ओरोलयची, ‘केईका आन्लोङ् खातेका, ऊदोईपीक्यालो नीनाम्‍मा आन्लो तूये पीम् केईका येनूम्काक तूये’।”

इस्राएलमी साछीमीचीम् नीया छूवाक

९

योबोरोबूम् रीङ्बऊ हद्राक छाप्कूवाम् ऊल्‍लोङ्पी लो,

दमस्‍कसमी ऊल्‍लोङ्पीलो तूये,

ऊदोईपीक्यालो खोलोङ् मीस् लो इस्राएलमी खोलोङ् गोङ्लो योबोरोबूम् मूक्सा खोङ्चयस्क तूये,

२ हद्राकमी लो दमस्कसमीलो रीम्पी तूक हमातसो खोङ्चयक तूये,

ना टुरोस लो सीदोनलोसो खोङ्चयक तूये,

मूङ्‍कपीक खोलोङ् मीस् हायाम् छेपोवा तूये।

३ टुरोसआ म्होप्मी लागी ईबूम् गढी बानेई मक तूये,

मूङ्‍कसा नाम्छेर्‌बू फूर्क् तोङ्ना ना हाल्ङो लाम् होम्पीक हील तोङ्ना नोङ्‍क तूये।

४ खोदोलोई रोबूआ मूङ्‍कम् दाचाम् ङाप्प,

ना मूङ्‍कम् किल्‍ला खोलोङ् दीरीत्‍तीपी होलात,

खीक्‍का मूङ्‍क मीःआ कालालाक्स्खाते।

५ अश्‍कलोनआ मूङ्‍क तयना कीसे;

गाजा नीछीमापी छूना पप्चीलोऊ छूये।

एक्रोनसो हायाम् देप् नीछीमापी छूये,

ऊदोईपीक्यालो मूङ्‍कम् आसा मास्‍ना खाते।

गाजापीका होङाबू मासेई छूये,

ना अश्‍कलोनपी हन्‍ना आस्‍सो तूनो।

६ अश्‍दोद बीन्‍नीपा छाप्कूवापीक मीचा खची हूक्पी मईची,

ना पलिश्‍तीचीम् नाम्दूखू कोङा मासेई मूतो।

७ कोङा मूङ्‍कचीम् ङःपीका हीः लो

मूङ्‍कचीम् काङ्पीका ईजेर्म् लप् थक्लो लातूतो।

बाँकी रहेई छूक्ची नीमान्माम् छूये

ना मूङ्‍कस् यहूदा गोङ्पीक वंश छूये,

खीक्‍का एक्रोन क यबूसी तोङ्‍क छूये।

८ आक्रमण मप्चीप्का ओ दप्स्को खीम् जगेईमम् लागी

मूङ्‍क दप्स्को खीम्मी लीक् हेम्पी कोङा छाउनी बानेई मूयो।

होसोङ् अत्यचार मप्चा खोलोङ् ओ मीस् आक्रमण मईची,

ऊदोईपीक्यालो हन्‍नान् कोङ् ओ होपाङ् मूङ्‍क दप्स्को खीम्मी चोलोगूलो मूयो।

सियोनपीक होङाबू ताम् तोक्पी

९ ए सियोनमी मेकछाङा, हायाम् आम् जीनव!

ए यरूशलेममी मेकछाङा, हायाम् सोतो बस्व!

खोङ्व, आम् होङाबू आन् तूकपी ताचाईक तूये;

ख धर्मी ना हल्वापीप् तूये,

ख नप् तूये, ना मोकोक्‍तीम् थेम्पी,

अर्थात् मोकोक्‍तीम् छाम् थेम्पी

तूना बान्चाईक तूये।

१० कोङा एफ्राइमपीका खोलोङ् रथ लो

यरूशलेमपीका जूम्‍लूक् मम् खोक्लो खायो,

ना जूम्‍लूक् मम् बेई-लीफू कोङा अतूतो।

आम् होङाबूआ जाति-जातिचीपी खाऊमा-खासर्मा तात।

खम् चारखम् दीरीत्‍तीपीका दीरीत्‍ती सम्मो

ना देप् यूफ्रेटिस योऊपीका चारीदूम् यान्तेस्को सम्मो छूये।

११ आन्लो छूयूक हीःम् ओ करारमी कारणआ

कोङा आम् कैदीस् काऊ मान्दीक खूलूम्पूका लातूतोची।

१२ ए आसा मप् कैदीचे, आम्‍नी होप्मी किल्‍लापी आत्‍तानीना खात्‍नीव;

आन्‍ना तेप्सानूम्क नीछीमाम् फाईपी कोङा दोबर आसीक् पीयान्‍नी पीकोना

एसे कोङा आन्‍नी लोन्चायान्ची तूये।

१३ कोङा यहूदा ओ लीफू तोङ्ना

ना एफ्राइम बेई तोङ्ना तोक्सो।

ए सियोन, कोङा वात्छा आम् छास्

ग्रीस छाप्कूवाम् म्छाचीम् ऊल्‍लोङ्पी चप्सोची,

ना कोङा आन् जूम्‍लूक् मस् खाईप् सेनाम् दोप्सेल तोङ्‍क बानेई मयान्‍ना।

योबोरोबू खोमयान्ची

१४ खीक्‍काना योबोरोबू म्होप्मी मीस्पी खोमयान्ची,

ना खम् बेई बाक्स् केत्क तोङ्ना केत्‍ते।

योबोरोबू नीनाम्माआ तुरही दूप्प,

ना ख योऊमेर हेम्क मूर्हूऊलो ईतो लाम्दूम्तो खाते।

१५ खोलोप्का दूङ् राःरालोक योबोरोबूआ मूङ्‍कचीम् रूसो मय।

मूङ्‍कचा खची साछीमीस् मासेई मईची,

ना घुयेँत्रपीका लूङ्आ गकस्‍ना खची साछीमीचीप्का कोक्से।

मूङ्‍कचा जूम्‍लूक् मईचीलो दाखमद्यआ सेतस्क तोङ्ना बसे।

बलि चारेई मस्क पोसूम् हीः ओरोदेप् खोङ्पीका

वेदीम् कुना-कुनापी कात्‍तस्‍ना मूङ्‍क चीक तोङ्ना

मूङ्‍कस् खची साछीमीचीम् हीःआ चीये।

१६ मूङ्‍क लेईपी, गथालाआ म्होप्मी लूस्मी बागाल लेन्चा मीयक तोङ्ना

योबोरोबू खची नीनाम्माआ मूङ्‍कस् लेन्चामीयची।

मुकुटपीक रत्‍न तोङ्ना मूङ्‍कस् नीनाम्माम् छाप्कूवापी लाङ्लाङ्‍योक छूये।

१७ मूङ्‍कस् हायाम् नताम्क ना ङालीनप् छूये।

सोलो-सोलोमेस् छीर्म्आ लो नयाँ दाखमद्यआलो बल्या छूये।

योबोरोबूआ यहूदाम् वास्ता मय

१०

होल्नाम्पी योबोरोबूपी वाः ङोक्नूम्व;

मोम्‍लोक मूर्हूऊ बानेईमप् योबोरोबूङ् तूये।

खसा खोलोङ् मीस्पी वाः तामीय,

खोलोङ् मीस् रायीखापी छीर्म् मी पऊ पीयची।

२ खोलोङ् ङोङोक्छे छलमी रीङ् नेने,

ना मन्तर्-तन्तर् मप्चा वालीलीक दर्शन तयची

ना वालीलीक सेमो पयची,

मूङ्‍कचा मोरोक सान्त्वना पीयची।

खन्सा गथाला रेताकसा

अत्‍याचारपी छूवाक लूस् तोङ्ना खोलोङ् मीस् थामे।

३ “गथालाचीप्का कोङ् ओ छूली काते,

ना कोङा खोलोङ् लाम्‍लछा दण्ड पीयोची;

ऊदोईपीक्यालो खोलोप्का दूङ् राःरालोक योबोरोबूआ म्होप्मी बागाल,

अर्थात् यहूदाम् खीम्पोस्मी वास्ता मय,

ना मूङ्‍कस् जूम्‍लूक् छूलोक हायाम् राःरालोक खोक् तोङ्‍क बानेई मईची।

४ यहूदापीका कुनापीक सूरलूङ्,

तम्बू कीन्‍नस्लो गोम् कीला,

जूम्‍लूक् मम् लीफू

ना खोलोङ् चारतोप् लत्‍ते।

५ मूङ्‍क चारतोप्ची जूम्‍लूक् छूलो खची साछीमीस्

लाम्पी तूक हीलपी सीक्

हायाम् राःरालोक जूम्‍लूक् मप् मीस् तोङ्‍क छूये।

मूङ्‍कचा जूम्‍लूक् मईची, ऊदोईपीक्यालो योबोरोबू मूङ्‍कचीम् साथपी छूये,

ना मूङ्‍कस् खची साछीमीचीम् खोक् बूल्प्चीप्का कोक्से।

६ “कोङा यहूदाम् खीम्पोस् हायाम् राःरालोक बानेई मूयो,

ना योसेफमी खीम्पोस् लेन्चामीयो।

कोङा मूङ्‍कस् होसोङ् आतोना तातोची,

ऊदोईपीक्यालो कोङा मूङ्‍कस् सम्तूमा मीयोची।

कोङा इन्कार मान्मङाक मीस् तोङ्‍क मूङ्‍कस् छूये,

ऊदोईपीक्यालो कोङ् योबोरोबू खची नीनाम्मा के,

ना कोङा मूङ्‍कस् ङरी आनोची।

७ एफ्राइमपी तूप् मीस् क हायाम् राःरालोक छूये,

ना दाखमद्य दूङ्‍ङस्‍ना खची जीनईक तोङ्‍ना मूङ्‍कचीम् गोङ् चानये।

मूङ्‍कचीम् खची छामाईचा मूङ्‍क तयस्‍ना खची जीनये,

ना मूङ्‍कचीम् खची गोङ् योबोरोबूपी रामेई छूये।

८ कोङा मूङ्‍कस् कवेई मीक्‍तो काछूयोचीना

ईक् थाऊपी बात्ल मूयोची।

आछीयाङ् दाम् छोक्सोना कोङा मूङ्‍कस् छूतेई मूयोची,

ना मूङ्‍कस् लाईस्पीक तोङ्नाङ् ओरोसर्प् छूये।

९ कोङा मूङ्‍कस् जाति-जातिचीम् रापी छाछापूत्‍ता मूचीदोसो

हायाम् छूबूरीपीक छाप्कूवापीका मूङ्‍कचा ओ मीन्मारो मईची।

मूङ्‍कस् खची छामाईचीका लेत्चाये ना खची थाऊपी आत्‍ते।

१० कोङा मूङ्‍कस् मिश्र छाप्कूवापीका आतोना बायोची,

ना अश्‍शूर छाप्कूवापीका बात्ल मूयोची।

मूङ्‍कस् गिलाद छाप्कूवापी लो लेबनान छाप्कूवापीलो तातोची,

ना मूङ्‍कपी मूङ्‍कस् वान्‍नो।

११ मूङ्‍कस् दूक्‍वाम् दीरीत्‍ती जोकस्‍ना खाते;

मूङ्‍कपीक छाल यसई छूये,

ना नील दीरीत्‍तीपीक ओरोगूम् थाऊ खोलोङ् हार्‌खाते।

अश्‍शूर छाप्कूवाम् नाम्दूखू खतम छूखाते,

ना मिश्र छाप्कूवापीक राजदण्ड यात्‍ना खाते।

१२ कोङा ओ मीस् योबोरोबूपी हायाम् राःरालोक बानेई मूयोची,

ना मूङ्‍कस् खम् नीङ्पीङ् एक्सा-मेक्सा लाम्दूमे,”

योबोरोबूआ ओरोपीके।

इस्राएलपीक रई गथालास्

११

ए लेबनान, खोलोङ् आम् लाम्स्को हल्व,

ना मीःआ आम् देवदारुम् पऊ खोलोङ् कालालाक्स्दीत्नूव!

२ ए सल्‍लाम् पऊङा, तूनीवा मव, ऊदोईपीक्यालो देवदारुम् पऊ ऊताखात्क तूये,

खीक्‍का ओरोरेप् ना ङालीनप् सीछो खोलोङ् मासेई छूवाक तूये।

ए बाशानपीक वेईपऊचे, तूनीवा मनूम्व,

ऊदोईपीक्यालो सोगो खोलोङ् ङार्‌दीत्चीक तूये।

३ गथालाचा तूनीवा मईचीक येन्‍नूम्व;

मूङ्‍कचीम् ङालीनप् खार्का मासेई छूवाक तूये।

गूङ्‍गीनार ङूर्‌क येननूम्व;

यर्दनपीक गीगीयोक सोगो मासेई छूवाक तूये।

नीप्पो गथाला

४ योबोरोबू ओ नीनाम्माआ ओरोपीके: “सेईम् लागी सोक्चीक लूस् लो छारालो चारेईमव।

५ मूङ्‍क खेईप्चा मूङ्‍क लूस् लो छारालो खोक्सस्‍ना सेतची, ना मूङ्‍कस् सजाई मान्तोमोङ् खालेते। मूङ्‍क लूस् लो छारालो खेईमप्चा ओरोपीके, ‘योबोरोबूम् सायोचोङ्‍मा छूनूव! ऊदोईपीक्यालो कोङ् होङ्पोक् छूवो।’ खची होप्मी गथालाचा मूङ्‍कस् सम्तूमा मीयस्‍नो।

६ ऊदोईपीक्यालो कोङा ङ्‍क छाप्कूवापीक खोलोङ् मीस् सम्तूमा मीयोनो,” योबोरोबूआ ओरोपीके। “कोङा खस् खोलोङ् खची खीम्तोनीम् हूक्पी लो खची होङाबूम् हूक्पीलो पीयूछोक्सोची। खीक्‍का मूङ्‍कचा छाप्कूवापी अत्यचार मईची, ना मूङ्‍कचीम् हूक्पीका कोङा आस्सो छूतेई मूयोचीनो।”

७ खन्सा सेईम् लागी यूम्पा लूस्मी लो छाराम्‍लो बागाल कोङा चारेई मूऊ, खासगरी बागालपी मसेत्चीकस् कोङा चारेई मूऊ। खीक्‍का कोङा नीच्‍ची तूप् गोङू ना ईबूम् तूप्मी नीङ् ‘सम्खेलू’ ना आर्को तूप्मी नीङ् क ‘एकता’ यूक्सू, ना कोङा खोलोङ् बागाल चारेई मूऊ।

८ कोङा सूप्पो गथाला ईक् लाःपीङ् हतेई मूची।

मूङ्‍क बागालआ कोङ् जेरो, ना कोङ्सो मूङ्‍कचीप्का वाक्‍का छूवो।

९ कोङा ओरोपीको, “कोङ् आम्‍नी गथाला छूवोनो। सीप्ची सीन्चानूव, मासेई छूक्ची मसेई छून्चानूव, ना लेईप्चाप्चा क ईल्पोआ बीन्‍नीपाम् साः चस्‍नूव।”

१० खीक्‍काना कोङा ‘सम्खेलू’ नीङ् मीयूक मूङ्‍क ओ तूप् लापू, ना खोलोङ् जातिस्का छूयूक ओ करार गसूना मूङ्‍क तूप् अतूतू।

११ मूङ्‍क करार मूङ्‍क लेईपीङ् खारेज छूवा, ना ओरोना बागालपीक दूक्‍वापी छूक्चा, कोङ् खोङोचोक तूवा, खीक्‍का मूङ्‍कचा मूङ्‍कन् योबोरोबूम् रीङ्बऊये रईछ पीकाना छेत्ची।

१२ खीक्‍काना कोङा मूङ्‍कस् ओरोपीको, “आन्‍ना अऊ मीन्‍नीदोक कोङ् ओ दूक्नासी पीयोनीव। मादोक आन्‍नाङ् यूक्सानूम्व।” खन्सा खचा कोङ् नाम्छेर्‌बूम् सूक्पोङ् चेप्‍तीरोङ् पीयो।

१३ योबोरोबूआ कोङ् ओरोलो, “मूङ्‍क खाप्चीमा बोहोम् छूप् बानेईमप् होङ्छव” — ङ्‍क हायाम् देतो खाप्चीमा खचा ओ लागी छोक्स्ची! खीक्‍काना कोङा मूङ्‍क सूक्पोङ् नाम्छेर्‌बूम् चेप्‍तीरोङ् खायूना योबोरोबू दप्स्को खीम्पीक दाङ्‌खीम्पी बोहोम् छूप् बानेई मप्मी लागी होक्सूक्सू।

१४ खीक्‍काना यहूदाम् लो इस्राएलमीलो रापीक बूबू-नेछोम् नाता गम्दीम् लागी कोङा ‘एकता’ नीङ् मीयूक आर्को तूप्सो अतूतू।

१५ खीक्‍काना योबोरोबूआ कोङ् ओरोलो, “मूर्ख गथालाम् जूम्‍लो आना होसोङ् लाप्व।

१६ ऊदोईपीक्यालो कोङा ङ्‍क छाप्कूवापी ङ्‍क तोङ्‍क ईल्पो गथाला यूक्सो, मूङ्‍कसा मासाकचीम् चोलोगूलो मईनो, खोलोपी छाछापूत्‍ता छूवाकस् बात्ल मईचीनो, खेर् वोङाकस् नमीयस्‍नो, ना सोमोरीजा माकस्सो चारेई मईचीनो, खोदोलोई मूङ्‍कसा नप् लूस्मी खूर् एकना मूङ्‍कचीम् साः चय।

१७ “बागाल होप्येप्‍ना खाईप् गथाला धिक्‍कार!

मूङ्‍कम् पाखुरा लो म्चूप् हेम्क म्मूक्स्लो दोप्सेलआ खोक्स्चीनूव!

मूङ्‍कम् म्पाखुरा खोलोङ् हार्‌नूना खान्‍नूव,

ना मूङ्‍कम् म्‍चूप्लाम्क म्मूक्स् कोमूक्पा छून्खानूव!”

योबोरोबूआ यरूशलेम छुटकारा पीय

१२

इस्राएलमी तोक्पी योबोरोबूम् रीङ्बऊ ङ्‍कङ् के। नाम्छूई ओरोदाप् मप्, चारीदूम् जग बोबूईप् ना मीस्मी आत्‍मा मीस्मी गोपी बोबूईप् योबोरोबूआ ओरोपीके:

२ “खोङ्नूम्व, कोङा यरूशलेम मूङ्‍कम् बरबारपी तूप् मीस्मी लागी एक्सा-मेक्सा ऊईप्‍तीप् पोङ्‍कीरीम् तोङ्‍क बानेई मूयो। यरूशलेममी साथपी यहूदासो खची साछीमीचा ऊरची।

३ मूङ्‍क लेईपी चारीदूपीक खोलोङ् जातिस् मूङ्‍कम् ऊल्‍लोङ्पी बात्ल छूकप्का, कोङा यरूशलेम खोलोङ् जातिचीम् लागी ईबूम् पोचीप् छीलूमा बानेई मूयो। खीक्‍का मूङ्‍क चईप्चाप् खोलोङ् हायाम्सार खेर् वोङे।

४ मूङ्‍क लेईपी खोलोङ् खोक् कोङा खची चारनो ना मूङ्‍क खोक् थेम्पी तूप्ना लाम्दूम् वाम्खामीयो,” योबोरोबूआ ओरोपीके। “यहूदाम् खीम्पोस् खोलोङ् कोङा खोङोची, खोदोलोई जाति-जातिचीम् खोक् खोलोङ् कोङा कोमूक्पा मूतो।

५ खीक्‍काना यहूदापीक लाम्‍लछाचा खची सानीवापी ओरोपीके, ‘यरूशलेमपीक मीस् हायाम् राःरालोक तूये, ऊदोईपीक्यालो खोलोप्का दूङ् राःरालोक योबोरोबू खची नीनाम्मा तूये।’

६ “मूङ्‍क लेईपी कोङा यहूदापीक लाम्‍लछास् सीङ् नोङाम्कपी मीः खप्स्को थाऊ तोङ्‍क ना बिटा यूक्साम्कम् रापी कालामोक्स् तीप्चाप् कार्क् तोङ्‍क बानेई मूयोची। मूङ्‍कचा खची बरबारपीक, खची चूप् हेम्क ना खची पाङ्‍ हेम्क, खोलोङ् मीस् पीलूलूक्दीतची, खोदोलोई यरूशलेम क म्होप्मी तूस्कोपीङ् पोचीङ्चय।

७ “योबोरोबूआ यहूदापीक बास् तूस्को लाईस्पी सम्सूर, ओरोना दाऊदमी खीम्पोस्मी गौरव लो यरूशलेमपी तूप्चीम् गौरवलो यहूदाम् गौरवपीका दूङ्देतो छूनो।

८ मूङ्‍क लेईपी योबोरोबूआ यरूशलेमपी तूप्चीम् रूसो मय, खीक्‍का मूङ्‍कस् तूकपीक दूङ् कमजोर छूक् क दाऊद तोङ्‍क छूये, ना दाऊदमी खीम्पोस्ची क नीनाम्‍मा तोङ्‍क, ना मूङ्‍कस् अगुवाई मप् योबोरोबूम् रीदाम् पोक् तोङ्‍क छूये।

९ मूङ्‍क लेईपी कोङा यरूशलेममी ऊल्‍लोङ्पी ताप् खोलोङ् जातिस् मासेईमम् थालेई मूयोची।

१० “खीक्‍का कोङा दाऊदमी खीम्पोस्ची लो यरूशलेमपी तूप्चीलो सम्तूमा मीम् आत्मा लो वाङोम् मम् आत्मालो पीयोची। मूङ्‍कचा चल्‍आ थूङ्चीक मीस्, अर्थात् कोङ् खोङो। ईल्पोङाङ् तूक वात्छा छाम् लागी हेप् मीचा सोक् मईचीक तोङ्ना मूङ्‍कचा मूङ्‍कम् लागी सोक् मईची। दूङ् लाईस्पी जन्मेई छूक वात्छा छा सीलो तूनीवा मयाम्क तोङ्ना मूङ्‍कचा मूङ्‍कम् लागी तूनीवा मईची।

११ मगिद्दोमी बेँसीपी हदद-रिम्‍मोनमी लागी मीस् हायाम् लोक्‍तो खापाक तोङ्नाङ् मूङ्‍क लेईपी यरूशलेमपी मीस् हायाम् लोक्‍तो खापे।

१२ “छाप्कूवाबरीक खोलोङ् खीम्पोस्चा खची तोमास्का खची होप्-होप्पी तूनीवा मईची, दाऊदमी खीम्पोस्चा लो खची तोमाचालो, नातानमी खीम्पोस्चा लो खची तोमाचालो,

१३ लेवीम् खीम्पोस्चा लो खची तोमाचालो, शिमीम् वंशचा लो खची तोमाचालो,

१४ खीक्‍का बाँकी रहेई छूवाक खोलोङ् वंशचा लो खची तोमाचालो खोलोआङ् तूनीवा मईची।

मोऊपीका शुद्ध छूम्

१३

“मूङ्‍क लेईपी मूङ्‍कचीम् मोऊ लो अशुद्धतालो सफा मम् लागी दाऊदमी खीम्पोस्मी लागी लो यरूशलेमपी तूप् मीस्मी लागीलो ईबूम् काऊमी पूईपीका काऊ लत्‍ते।

२ “कोङा मूङ्‍क लेईपी छाप्कूवापीका देऊताचीम् नीङ् मेतेई मूतो, ना मूङ्‍कचीम् मीन्मारो छूनो,” खोलोप्का दूङ् राःरालोक योबोरोबूआ ओरोपीके। “खारीबोपोस् लो अशुद्ध आत्मालोसो छाप्कूवापीका कोङा लातूतोची।

३ खीक्‍का होसोङ् हेप्पा खारीबो मईदोक, मूङ्‍क वाईप् म्पा-म्माचा मूङ्‍क ओरोलयची, ‘आन् सीम्ङा छूये, ऊदोईपीक्यालो आन् योबोरोबूम् नीङ्पी वालीली नेनाक तूये।’ मूङ्‍कसा खारीबो मईलो मूङ्‍क वाईप् म्पा-म्माआ मूङ्‍क दोप्सेलआ सेतची।

४ “मूङ्‍क लेई खोलोङ् खारीबोपो म्होपा मक खारीबोम् दर्शनपीका म्ङईम् लये, ना दोका पीम् लागी खारीबोपोआ खाम् तेई मूङ्‍कसा खाप्सनो।

५ खीक्‍का मूङ्‍कसा ओरोपीके, ‘कोङ्ने खारीबोपो मा के, खोदोलोई खारूवा मप्ङाङ्‍ के, ऊदोईपीक्यालो सोलो तूवोलोयीकाङ् थम्पूपी खारूवा मूना कोङ् लेतोचोयोक तूये।’

६ हेप् मीचा मूङ्‍क ‘ङ्‍क आम् गाम्पी तूक खेर् क ऊये?’ पीक्ना तत्‍तस्दोक, मूङ्‍कसा ङरी आत्‍तना ओरोपीके, ‘ङ्‍क ओ बूम्चीम् खीम्पी कोङ् खेर् वोङोक के।’

लूस् छाछापूत्‍ता छूवाक

७ “ए दोप्सेलङा, ओ गथालाम् ऊल्‍लोङ्पी पक्‍व,

ओ दोक्पी तूक मीस्मी ऊल्‍लोङ्पी पक्व,”

खोलोप्का दूङ् राःरालोक योबोरोबूआ ओरोपीके।

“गथाला छर्‌गकूतो,

ना लूस् खोलोङ् छाछापूत्‍ता छूये,

ना कोङा ओ हूः चीमा लूस्मी ऊल्‍लोङ्पी थेतो।

८ छाप्कूवाबरीक सूक् भागपी नीस् भाग सेतची,

ना मासेई छूये,” योबोरोबूआ ओरोपीके,

“खोरोदोसो सूक् भागपी ईक् भाग क लेत्दीतची।

९ मूङ्‍क सूक् भागपी ईक् भाग क कोङा मीःपी तेसोची;

नाम्छेर्‌बू खारेई मयाम्क तोङ्ना कोङा मूङ्‍कस् खारेई मूयोची,

ना हाल्ङो जाचेई मयाम्क तोङ्ना कोङा मूङ्‍कस् जाचेई मूयोची।

मूङ्‍कचा ओ नीङ् दप्पची,

ना कोङा मूङ्‍कस् ङरी आनोची।

‘ङ्‍कस् ओ मीस् के,’ पीकोना कोङा पीको,

ना मूङ्‍कचा ओरोपीके, ‘योबोरोबू ओखी नीनाम्मा तूये’।”

योबोरोबूआ चारीदूपी चारखम् तोक्स

१४

योबोरोबूम् ईबूम् ङ्‍क तोङ्‍क नाम्‍ला ताचाईक तूये, मोन्तोलो आम्‍नीप्का लूतेई मस्‍क चूम्सोस् आम्‍नीपीङ् हासची।

२ कोङा खोलोङ् जातिस् यरूशलेममी ऊल्‍लोङ्पी जूम्‍लूक् मम् लागी बात्ल मूयोची, खीक्‍का ङ्‍क सहर खची हूक्पी मईची, ना खीम् खोलोङ् लूतेई मईची, ना मीम्छास् क मीचा ईप्पची। खीक्‍काना सहरपीक आधा मीस् बीन्‍नीपा छाप्कूवापी लापस्‍ना खाईयची, खोदोलोई बाँकी रहेई छूक मीस् क सहरपीका बीन्‍नी खाईयस्‍नो।

३ खीक्‍काना जूम्‍लूक् छूक लेईपी जूम्‍लूक् मईचीक तोङ्ना योबोरोबू लत्‍ना मूङ्‍क जातिचीम् ऊल्‍लोङ्पी जूम्‍लूक् मय।

४ मूङ्‍क लेईपी खम् लोङ्आ यरूशलेममी लाईस्पी नाम्‍आप्स्को हेम् तूक जैतून कोम्पी सीक्‍क, खीक्‍का नाम्‍आप्स्कोलाम्पा नाम्काम्स्को सम्मो जैतून कोम्मी रापी थाम्पू खेते, ना मूङ्‍कपी ईबूम् ओरोदेप् खम्‍ला छूये। कोम् म्‍रापीका योऊना हेम् ना म्‍रापीका योऊमेर् हेम् छूना हासे।

५ आन्‍नी ओ कोम्पी तूक बेँसीलाम्पा छूनीना जूक्नी, ऊदोईपीक्यालो मूङ्‍क बेँसी आसेल सम्‍मोङ् फैलेई छूवाक तूये। यहूदापीक होङाबू उज्‍जियाहम् पालपी लून्मा थोङालो मीस् जूकाक तोङ्ना आन्‍नी जूक्नी। खीक्‍काना योबोरोबू ओ नीनाम्मा म्होप्मी पवित्र मीस्चीका ताये।

६ मूङ्‍क लेईपी कोसो अस्‍नो, चूङ्सो लईनो ना छाऊसो तात्नो।

७ मूङ्‍क लेईपी नाम् कूर्‌नो, मूङ्‍क ईबूम् छाक्‍काक लेई छूये। मूङ्‍क लेई योबोरोबूआङाङ् छेत्‍त। यूपा छूलोसो कोङ्दात्खाते।

८ मूङ्‍क लेईपी यरूशलेमपीका रीराम पीप् काऊ लत्‍ना ताये, आधा क नाम्‍आप्स्को हेम्पीक दीरीत्‍तीa हेम् ना आधा क नाम्काम्स्को हेम्पीक दीरीत्‍तीb हेम् बगेई छूये, मूङ्‍क लोनाम्मा लो येनाम्मालो सदै बगेई छूचाये।

९ योबोरोबू खोलोङ् चारीदूपीक होङाबू छूये। मूङ्‍क लेईपी ईल्पोङाङ् योबोरोबू छूये ना खम् नीङ्‌पीङाङ् खोलोआ आराधाना मईची।

१० गेबापीका यरूशलेममी योऊमेर् हेम्क रिम्‍मोन सम्‍मोक खोलोङ् छाप्कूवा ईबूम् हायाम् देप् तेल्म् छूये। खोदोलोई यरूशलेम क म्होप् तूक थाऊपीङ्, बेन्‍यामीन मीचीक लाम्स्कोपीका केछे लाईस्पी तूवाक लाम्स्को सम्मो लो कूनापीक लाम्स्को सम्‍मोलो, खीक्‍का हननेलपीक धरहरालाम्पा होङाबूम् वाचोसी पेलेईमम् कोल सम्मो ओरोरेप् छूना तूये।

११ खोलोङ् मीस् यरूशलेमपी तूये। मूङ्‍क हादेम्सो मासेई छूनो ना मूङ्‍क सुरक्षित रहेई छूये।

१२ यरूशलेममी ऊल्‍लोङ्पी जूम्‍लूक् मप् खोलोङ् जातिचीपी योबोरोबूआ ङ्‍क तोङ्‍क चारलाम्-बोहोलाम् तात: मूङ्‍कस् थोरेप्दीत्कपीङ् खची साः कीम्‍ना खाते, मूङ्‍कचीम् खची मूक्स् म्गोपाङ् कीमे, ना खची लेम् खची ङःगोपाङ् कीम्खाते।

१३ मूङ्‍क लेईपी योबोरोबूलाम्पा खोलोङ् मीस्पी हायाम् देप् कीम्‍लम् ताये। मूङ्‍कचा खोलोआ ईल्पोआ बीन्‍नीपाम् हूः लापची, ना ईल्पोआ बीन्‍नीपा आक्रमण मईची।

१४ यहूदासो यरूशलेममी लागी मूङ्‍कपी जूम्‍लूक् मय। यहूदापीक मीचा म्बरबारपीक खोलोङ् जातिचीम् दाचाम्, अर्थात् हाल्ङो, नाम्छेर्‌बू ना तेईहाम् ओरोतो बात्ल मय।

१५ खोक्, खच्‍चर, ऊँट, मोकोक्‍ती ना मूङ्‍क छाउनी होम्पी तूक पोसू खोलोङ् ङ्‍कतोङ्नाङ् चारलाम्-बोहोलाम् पक्ना सीये।

१६ खीक्‍काना यरूशलेम आक्रमण मप् जाति-जातिस् तूकपीक लेईप्चाप्ची दोङ् पीच्‍ची खोलोप्का दूङ् राःरालोक योबोरोबू देप् होङाबू सेवा छोक्स् लो छाप्रो-वासमी चाड मानेईमस्लो यरूशलेमपी खाते।

१७ खोलोप्का दूङ् राःरालोक योबोरोबू देप् होङाबू सेवा छोक्स् मान्खाईप् चारीदूपी तूप् खोलोङ् मीस्मी लागी वाः ताईनो।

१८ मिश्र छाप्कूवापी तूप् खोलोङ् मीस् मूङ्‍कपी खात्‍नोदोक मूङ्‍कचीम् लागी वाः ताईनो। योबोरोबूआ मूङ्‍कचीपीसो छाप्रो-वासमी चाड मानेई मान्मप्चीपी तात्क चारलाम्-बोहोलाम् तात।

१९ खीक्‍का मिश्र छाप्कूवापी तूप्चा लो छाप्रो-वासमी चाड मानेईमस् मान्खाईप् खोलोङ् जातिचालोसो मूङ्‍क सजाईङा तयची।

२० मूङ्‍क लेईपी खोक्चीम् पईपी वाईमीम्पा बीलीङ्‍गीऊपीसो “योबोरोबूम् लागी पवित्र” पीम् खोपेई मम्पाना छाम्पा छूये, ना योबोरोबू दप्स्को खीम्पीक ऊची ङीम् रोङ्-रोदाम् वेदीम् लाईस्पी तूक पवित्र पोङ्‍कीरीम् तोङ्‍क छूये।

२१ यरूशलेमपी लो यहूदापीलो तूक खोलोङ् रोङ्-रोदाम् खोलोप्का दूङ् राःरालोक योबोरोबूम् लागी पवित्र छूये, ना बलिदान चारेईमप् खोलोङ् मीस् ताईना हेप् रोङ्-रोदाम् खाईयस्‍ना मूङ्‍कपीका ङीयची। खीक्‍का मूङ्‍क नाम्‍लापी खोलोप्का दूङ् राःरालोक योबोरोबू दप्स्को खीम्पी गोम् रोङ्-रोदाम्मी लो पोङ्‌कीरीम्मीलो पईकार मप्चीम् हादेम्सो खान्च छूनो।

a 

१४:८ अर्थात्, मृत सागर

b 

१४:८ अर्थात्, भूमध्यसागर

मलाकीम् सोक्सर

छेईलम्

मलाकीम् अर्थ “ओ रीदाम् खाईप्” पीक्याक के। मलाकीआ ४३०-४०० ई.पू. सम्मो यहूदाम् लागी खारीबो नेईम् लक् मअ, अर्थात् कोरेस होङाबूआ ५३८ ई.पू. पी यहूदीस् यरूशलेमपी आन्‍नूव पीकाना आदेश मकम् गेबोरो १०० दोङ् दोस्पी खसा म्होप्मी लक् मक तूवा। मलाकीम् नाम्‍ला सम्मोपी यरूशलेम सहरपीक पर्खाल होसोङ् बोबूईम् यात्चीक तूवा। ङ्‍क नाम्‍लापी यहूदीस् फारस छाप्कूवापीक होङाबूम् अधिकार गोपी होसोङ् तूम्बोक्साक तूवा। ओरोसर्प् मीस् नीनाम्मापीका छूबूरी छूवाक ना खपीका खची दूक् खाताक तूवा। सर्वसाधारण मीचा लो पूजारीचालो मोशाम् ललईपी छाम्पा तूवाक बलिदान, दशांश ना चाचोदाम् चारेईमम् तोक्पीक रेवास् गस्चीक तूवा। ङ्‍क नाम्‍लापीङ् मलाकीआ नीनाम्माम् रीङ्बऊ यहूदापी तूप् मीस्मी रापी तातू। ङ्‍क सोक्सरपी खास गरी मलाकीआ नीनाम्माम् मीस् मोऊमम् होम्येम् लागी चेताऊनी पीचीक तूये, खीक्‍का मसीह चारीदूपी ताम् लागी लाम् थीक्‍का मम् लागी नीनाम्माम् रीदाम् ताईप् बप्‍तिस्मा पीप् यूहन्‍नाम् तोक्पी खारीबो मक तूये।

मलाकीम् सोक्सरमी विषयबस्तु ङ्‍क तोङ्‍क तूये:

(0) नीनाम्माआ इस्राएल सोक्‍कम् तोक्पी (१:१-५)

(0) इस्राएलआ मोऊ मकम् दण्ड तोम् तोक्पी (१:६–२:१७)

(0) नीनाम्माम् रीदाम् ताईप् ताम् तोक्पी (३:१-५)

(0) इस्राएल नीनाम्माआ दोस् तीकम् तोक्पी (३:६-१५)

(0) योबोरोबूम् लेईपी नीया आछीयाङ् छूये पीम् तोक्पी (३:१६–४:६)

मलाकीम् सोक्सर

१

ईबूम् खारीबो, मलाकीलाम्पाa इस्राएलपी ताक योबोरोबूम् रीङ्बऊ:

इस्राएल योबोरोबूआ सम्तूमा मीक

२ “कोङा आन्‍नी सम्तूमा मीन्‍नी,” योबोरोबूआ ओरोपीके।

खोदोलोई आन्‍ना ओरो पीक्नी, “ऊतोङ्नाई आना केईका सम्तूमा मीयीकानाई?”

योबोरोबूआ ओरोपीके, “एसावसो याकूबमी म्बूङ् तूवा, खोरोदोसो कोङा याकूब सम्तूमा मीयू,

३ खोदोलोई कोङा एसाव हेला मूऊ, ना कोङा मूङ्‍कम् खोलोङ् कोम् रूख मीयूपू, ना मूङ्‍कम् थाम्पू मरुभूमीपीक रेचेङ्‍गीस् पीयूतूची।”

४ “केईका यूफूल्-यूफूल् छूयीखातीकाक तूये, खोरोदोसो योछोगस्खाताक ओखी खोलोक थक् होसोङ् केईका बोबूयाम्का” पीक्ना एदोमीचा पीक्फो।

खोदोलोई खोलोप्का दूङ् राःरालोक योबोरोबूआ ओरोपीक्ना खस् ङरी आन्‍नची, “मूङ्‍कचा बोबूईचीनूते, खोदोलोई कोङा गयूपूयोची। मूङ्‍कस् रई छाप्कूवा पीक्ना काछयची, मूङ्‍कचीप्का योबोरोबू सदै म्छूली कात्चाये।

५ ङ्‍क आन्‍ना आम्‍नी होप्मी मूक्साङ् तईनूम्, ना आन्‍ना ओरोपीक्‍नी, ‘इस्राएलमी रीम्पीका पाखापीसो योबोरोबू खोलोप्का दूङ् देप् तूये!’

खोटलोक बलिदान

६ खोलोप्का दूङ् राःरालोक योबोरोबूआ ओरोपीके, “वात्छा छाःआ म्पा, ना रोःआ म्मालिक साम्दी-सायो मीय। कोङ् आम्‍नी पा दोक कोङ् पीम् पर्ने साम्दी-सायो हाकई? कोङ् आम्‍नी मालिक दोक ओ साम्दी-सायो हाकई? ए पूजारीचे, आन्‍नाङ् ओ नीङ्‍मी निन्दा मईनूम्।

“खोदोलोई आन्‍ना कोङ् ओरो पीक्नीना ततोनी, ‘केईका ऊतोङ्नाई आम् नीङ्‍मी निन्दा मम्का?’

७ “आन्‍ना ओ वेदीपी अशुद्ध चाम् थक् चारेई मईनूम्।

“खोदोलोई आन्‍ना ओरो पीक्नीना कोङ् ततोनी, ‘केईका आन् ऊतोङ्नाई अशुद्ध माक तूये?’

“योबोरोबूम् टेबल ईजेर्म् लप् तूये पीकानीना आन्‍ना कोङ् अशुद्ध मोनीक तूये।

८ आन्‍ना कोमूक्पा पोसू बलिदान चारेईमस् तात्नूम्, ऊई मूङ्‍क खराब रीङ् मायोनाई? आन्‍ना सक्पा पोसू लो सोमोरीजा पोसूलो बलिदान चारेई मईनूम्, ऊई मूङ्‍क खराब रीङ् मायोनाई? मूङ्‍कस् आम्‍नी देप् हाकिमपी चरेई मनूम्खोङ्। ऊई ख आम्‍नीपीका म्जीनईयो? ऊई खसा मूङ्‍क ग्रहण मईयो?” खोलोप्का दूङ् राःरालोक योबोरोबूआ ओरोपीके।

९ “केईका सम्खे मीयीकाव पीक्‍तो नीनाम्मापी बीन्ती मनूम्व। आम्‍नी हूःआ ङ्‍क तोङ्‍क चाचोदाम् चारेई मईनूम्‍ना ऊई योबोरोबूआ आन्‍नी ग्रहण मईनीयोनाई?” खोलोप्का दूङ् राःरालोक योबोरोबूआ ओरोपीके।

१० “आन्‍ना व्यर्थपी ओ वेदीपी मीः दईम् बोनूनव पीक्नीना आन्‍नी तूनीकप्क हेप् मीचा नीनाम्मा दप्स्को खीम्मी लाम्स्को छीदीत्चीवादोन् नवा। आम्‍नीपीका कोङ् ओजी नईनो, आम्‍नी हूःआ चारेई मईनूम्क चाचोदाम् कोङा ग्रहण मूयोनो,” खोलोप्का दूङ् राःरालोक योबोरोबूआ ओरोपीके।

११ “नाम् आप्पकप्का नाम् काम्क सम्मो जाति-जातिचीम् रापी ओ नीङ् खोलोप्का दूङ् देप् छूये। खोलोपी ओ नीङ्पीङ् धूप हूईयची ना शुद्ध चाचोदाम् तातची, ऊदोईपीक्यालो जाति-जातिचीम् रापी ओ नीङ् खोलोप्का दूङ् देप् छूये,” खोलोप्का दूङ् राःरालोक योबोरोबूआ ओरोपीके।

१२ “खोदोलोई आन्‍नान् ‘योबोरोबूम् टेबल अशुद्ध तूये, ना मूङ्‍कपी तूक चाम् थक् अशुद्ध छूवाक तूये, मूङ्‍क ईजेर्म् लप् तूये’ पीक्नीना ओ नीङ् अपवित्र मईनूम्।

१३ खीक्‍का आन्‍ना ओरोपीक्‍नी, ‘ङ्‍कन् देई चाईप् लक्ये!’ खीक्‍का मूङ्‍क लक् हेलामतो आम्‍नी नाप चूर्नूम्,” खोलोप्का दूङ् राःरालोक योबोरोबूआ ओेरोपीके।

“आन्‍ना खेर् वोप्, सक्पा ना सोमोरीजा पोसू बलिम् रूप्पी चारेई मईनूम्, ऊई आम्‍नी हूक्पीका ङ्‍क तोङ्‍क चाचोदाम्यो कोङा ग्रहण ममानाई?” योबोरोबूआ ओरोपीके।

१४ “खोदोलोई ङ्‍कतोङ्ना छल मप्‍आ साराप् तनूव, मूङ्‍कसा म्होप्मी बागालपीक नीनाम्माआ नत्‍तक थुमा अर्पण मम् लागी भाकलने मय, खोदोलोई खोटलोक थुमा योबोरोबूपी चारेईमय। ऊदोईपीक्यालो कोङ् होङाबू के, ना ओ नीङ्पीका खोलोङ् जातिस् कीसे,” खोलोप्का दूङ् राःरालोक योबोरोबूआ ओरोपीके।

a 

१:१ मलाकी मी अर्थ ओ रीदाम् पोक् पीक्याक के।

पूजारीस् चेताऊनी पीचीक

२

“हन्‍नान् ए पूजारीचे, ङ्‍क चेताऊनी आम्‍नी लागी के।

२ ओ नीङ्‍ साम्दी दोम् रीङ् आन्‍ना येन्‍नूम्‍नो ना ङ्‍क रीङ् आम्‍नी गोङ्पी यूक्स्‍नूम्‍नोदोक, कोङा आम्‍नीपी साराप् पोक्सो, ना आम्‍नी आसीक् साराप् बानेई मूतो। कोङा लाईस्पीङ् मूङ्‍कस् साराप् छूचीक तूये, ऊदोईपीक्यालो आन्‍ना कोङ् साम्दी दोम् आम्‍नी गोङ् तयार मनूम्क मान्तू,” खोलोप्का दूङ् राःरालोक योबोरोबूआ ओरोपीके।

३ “आम्‍नी कारणआ कोङा आम्‍नी छामाईची वोको। कोङा आम्‍नी ङःपी आम्‍नी चाडपी बलि चारेई मनूम्क पोसूचीम् गोबोर कील्म्पीयान्‍नी, ना आन्‍नी मूङ्‍क गोबोरपीङ् होन्‍लायान्‍नी।

४ लेवीस्का छूयूक ओ करार थम्पूर छूनूव पीकोना कोङा ङ्‍क चेताऊनी आन्‍नी पीन्‍नीक के पीम् आन्‍ना छेत्‍नूम्,” खोलोप्का दूङ् राःरालोक योबोरोबूआ ओरोपीके।

५ “लेवीस्का छूयूक ओ करार रीराममी लो खाऊमा-खासेर्माम्‍लो करार तूवा, ना मूङ्‍कचा कोङ् साम्दी दोनूव पीकोना कोङा मूङ्‍क करार खस् पीयूची, खोदोलो खचा कोङ् साम्दी दोओ ना ओ नीङ्पीका कीसा।

६ सत्यम् सेचीवा मूङ्‍कचीम् ङःपीङ् तूवा, ना मूङ्‍कचीम् ङचसूपी वालीलीक रीङ् ऊसो मान्तूक तूवा। खाऊमा-खासेर्मापी सोजपा छूवाना मूङ्‍कस् कोङ्लोङ् लाम्दूमा, ना ओरोसर्प् मीस् मूङ्‍कचा खची मोऊपीका आत्ची।

७ “ऊदोईपीक्यालो पूजारीम् ङचसूआ ज्ञानमी रीङ् ईम् छूये, ना मीचा मूङ्‍कम् ङःपी सेचीवा लाम् छूये, ऊदोईपीक्यालो मूङ्‍क खोलोप्का दूङ् राःरालोक योबोरोबूम् रीदाम् खाईप् मीस् के।

८ खोदोलोई आन्‍नी पूजारीस्‍ने आम्नी लाम् माताक्सानूम्ना बीन्‍नी खातानीक तूये, ना आम्‍नी सेचीवा ओरोसर्प् मी लागी जोलोङ् तोक्स्को छूवाक तूये। लेवीस्का कोङा छूयूक करार आन्‍ना गसानूम्क तूये,” खोलोप्का दूङ् राःरालोक योबोरोबूआ ओरोपीके।

९ “खन्सा कोङा आन्‍नी खोलोङ् मीस्मी मूक्स्दूपी ऊनाऊक ना खोलोप्का दूङ् चीमा बानेई मन्‍नीक तूये, ऊदोईपीक्यालो आन्‍नी ओ लाम्पी लाम्दूमानीक मान्तू, खोदोलोई ललईमी रीङ् ईयानूम्‍लो आन्‍ना खोलोपी ईक्खाल्क वोर्वा मनूम्क मान्तू।”

यहूदाआ करार अपवित्र मक

१० केई खोलोमी ईबूम्ङा ईपा मान्तूयोनाई? ऊई ईबूम् नीनाम्माआङ् केई बोबूयीक मायोनाई? खोरोदोक ऊदोई केईया ईल्पोआ बीन्‍नीपाम् विश्‍वास गसाम्ना ई खूक्सू-खूलूचीम् करार अपवित्र मयाम्?

११ यहूदाआ म्होप्मी विश्‍वास गस्क तूये। इस्राएलपी लो यरूशलेमपीलो ईजेर्म् लप् लक् मस्क तूये। यहूदापी तूप् मीचा बीन्‍नीपा देऊताम् पूजा मप् मीम्छास्का सूर् मस्‍ना योबोरोबूआ नत्क पवित्र तूस्को अपवित्र मस्क तूये।

१२ ङ्‍क तोङ्‍क लक् मप् मीचा खोलोप्का दूङ् राःरालोक योबोरोबूपी चाचोदाम् तातदोक योबोरोबूआ मूङ्‍क याकूबमी तम्बूपीका लात्दीत्‍नूव।

१३ आन्‍ना ङ्‍क तोङ्‍क आर्को रीङ्सो मईनूम्: आन्‍ना योबोरोबूम् वेदी आम्‍नी मीक्‍वाआ चीनूम्। आन्‍नी खाप्‍नी ना तूनीवा मईनूम्, ऊदोईपीक्यालो योबोरोबूआ आम्‍नी हूक्पीक चाचोदाम्पी हादेम्सो सानीवा मईनो, ना खसा मूङ्‍क ग्रहणसो मईनो।

१४ योबोरोबूआ मूङ्‍क चाचोदाम् ऊदोई ग्रहण मईनो पीक्नीना आन्‍ना पीक्‍नी, ऊदोईपीक्यालो आम्नीम् लो आन्‍नी सोलो तूवानीलोक आम्‍नी तोमाम्‍लो रापी सूर् छूवाकम् साक्छी योबोरोबू तूये। मूङ्‍क आम्नी रीरामपी बोक्छोप् ना आम्नी सूर् छूवालो करारपी छूयाक आम्नी तोमा दोसो आन्‍ना मूङ्‍क आम्नी तोमालो मम् पर्ने विश्‍वास गसानूम्।

१५ ऊई योबोरोबूआ तोमा-तूप्पो ईबूम्ङा बानेई मस्क मायोनाई? गाम्पी लो आत्मापीलो तोमा-तूप्पो योबोरोबूमीङ् के। ङ्‍क रीङ्पी योबोरोबूम् लन्ची ऊई तूये? योबोरोबूआ नीनाम्मापी वाङोम् मप् छामाई लाम। खन्सा आन्‍ना आम्मी आत्माम् रूसो मनूम्व, ना आन्‍नी सोलो तूवानीलोक आम्नी तोमालोक विश्‍वास गस्‍नूम्नव।

१६ “फार्सी पीलम् रीङ् कोङा जेरो,” योबोरोबू इस्राएलमी नीनाम्माआ ओरोपीके। “म्तोमालो फार्सी पीलप् मीचा म्तोमा अत्याचार मईक छूये,” खोलोप्का दूङ् राःरालोक योबोरोबूआ ओरोपीके।

खन्सा आन्‍नी आत्मापी आम्नी होप्ङा सम्सूर्न् चीनीव, ना विश्‍वास गस्‍नूम्‍नव।

नीया छूम् लेई दोक्छापीङ् तूये

१७ आन्‍नी नेनानीना योबोरोबू म्सऊ तूमीयानूम्क तूये।

आन्‍ना ओरो पीक्नी, “केईका योबोरोबू ऊतोङ्नाई म्सऊ तूमीयूम्का?”

ओरोपीकानीना आन्‍ना योबोरोबू म्सऊ तूमीयानूम्, “रई लक् मप् खोलोङ् योबोरोबूम् मूक्स्दूपी नप्ङा तूये, ना योबोरोबू खचीप्का म्जीनईक तूये,” अथवा “नीया मप् नीनाम्मा हापी तूये?”

३

“खोङ्नूम्व, कोङा ओ रीदाम् खाईप् पोक्सो, मूङ्‍कसा ओ लाईस्-लाईस् लाम् थीक्‍का मय। खीक्‍काना आचानक मूङ्‍क आन्‍ना लाम्चाईनूम्क रोबू म्होप्मी दप्स्को खीम्पी ताये, अर्थात् आन्‍ना हायाम् चाहेई मचाईनूम्क मूङ्‍क करारमी रीदाम् खाईप् ताये,” खोलोप्का दूङ् राःरालोक योबोरोबूआ ओरोपीके।

२ खोदोलोई ख ताईक लेई आसाई तेम्दूरनाई? ख खोमयान्चीलो आसे थोरेप्दूरनाई? ऊदोईपीक्यालो ख हाल्ङो दूप्मी मीः लो धोबीम् साबनलो तोङ्‍क तूये।

३ ख नाम्छेरर्बू खारेई मप् तोङ्‍क ना सफा मप् तोङ्‍क छूना तूये। खसा लेवीस् शुद्ध मईची, ना हाल्ङो लो नाम्छेर्‌बू लो तोङ्ना शुद्ध मईची। खीक्‍का मूङ्‍कचा योबोरोबूम् दोक्पी धार्मिकतापी चाचोदाम् तातची।

४ खीक्‍काना यहूदापीक लो यरूशलेमपीकलो खोलोङ् चोदाम् योबोरोबूआ केछे लाईस्पीक तोङ्नाङ् ग्रहण मय।

५ “खन्सा आम्‍नी नीया मम् लागी कोङ् आम्‍नी दोक्पी तोयो। मन्तर-तन्तर मप्चीम् ऊल्‍लोङ्पी, तूम्‍लू लप्चीम् ऊल्‍लोङ्पी, वालीलीक गवाई पीप्चीम् ऊल्‍लोङ्पी, दूक्नासीपी लक् मप्ची दूक्नासी मान्पीप्चीम् ऊल्‍लोङ्पी, लोमेवाचीपी लो गेस्कूप्-गेस्कूम्चीपीलो अत्याचार मप्चीम् ऊल्‍लोङ्पी, बीन्‍नीपा छाप्कूवापीकचीम् नीया मान्‍मीक्पीप्चीम् ऊल्‍लोङ्पी, ना ओपीका खची कीम् मान्लप्चीम् ऊल्‍लोङ्पी, ङ्‍क खोलोमी ऊल्‍लोङ्पी कोङा दावाङ् गवाई पीयो,” खोलोप्का दूङ् राःरालोक योबोरोबूआ ओरोपीके।

नीनाम्मा लूतेई मम्

६ “कोङ् योबोरोबू हादेम्सो फाईयोङ्चूङ्नो। खन्सा ए याकूबमी छामाईचे, आन्‍नी पीलूलूकाखात्‍नीक मान्तू।

७ आम्‍नी खूक्सू-खूलूचीम् पालपीकाङ् आन्‍नी ओ नियमपीका जूकानीना खातानीक तूये, ना मूङ्‍क आन्‍ना मान्‍रेम्नीक तूये। ओ हेम् आत्‍तानीव, ना कोङ् आन्‍नी हेम् आत्‍तो,” खोलोप्का दूङ् राःरालोक योबोरोबूआ ओरोपीके।

“खोदोलोई आन्‍नान् ओरो पीक्‍नी, ‘केईका ऊतोङ्नाई आईमा?’

८ “ऊई हेप् मीचा नीनाम्मा लूतेई मईयो? खोरोदोसो आन्‍ना कोङ् लूतेई मोयोनी।

“खोदोलोई आन्‍ना ओरो पीक्‍नी, ‘केईका आन् ऊतोङ्नाई लूतेईमाक तूनाई?’

“आन्‍ना कोङ् दशांशम् चाचोदाम्पी लूतेई मोनीक तूये।

९ आम्‍नीपी साराप् तात्‍ताक तूये, ऊदोईपीक्यालो आम्नी छाप्कूवापी खोलोङ् मीचा कोङ् लूतेई मोचोयोक तूये।

१० खोलोङ् दशांश दाङ्‌खीम्पी तात्‍नूम्व, खीक्‍का ओ दप्स्को खीम्पी चाम् थक् तूचाये। ङ्‍कपी कोङ् जाचेई मोनीना खोङोनीव,” खोलोप्का दूङ् राःरालोक योबोरोबूआ ओरोपीके, “कोङा साराङ्‍गाप्‍तोक लाम्स्को हलोना आम्‍नी दाङ्‍ खीम्पी वान्क सम्मो आसीक् पीयान्‍नीयो पीयान्‍नीनो।

११ कोङा आम्‍नी छीर्म् पीलूलून्खामीक् सोमोरी नन्खामीयो, ना आम्‍नी वाचोसीखापी सेईक वाचोसी तूम् लाईस्पी हूप्स्‍नो,” खोलोप्का दूङ् राःरालोक योबोरोबूआ ओरोपीके।

१२ “खीक्‍काना खोलोङ् जातिचा आन्‍नी नीनाम्मापीका आसीक् तोक्ची पीक्ना पीके, ऊदोईपीक्यालो आम्‍नी छाप्कूवा ईबूम् हायाम् जीनप् छाप्कूवा छूये,” खोलोप्का दूङ् राःरालोक योबोरोबूआ ओरोपीके।

१३ “आन्‍नी ओ ऊल्‍लोङ्पी हायाम् चाईप् नेनानीक तूये,” योबोरोबूआ ओरोपीके।

“खोरोदोसोङ् आन्‍ना ओरो पीक्‍नी, ‘ऊमी तोक्पीई केईका आम् ऊल्‍लोङ्पी रीङ् मम्काक तूनाई?’

१४ “आन्‍ना ओरोपीकानीक तूये, ‘नीनाम्माम् सूसो मम् ऊनाऊक तूये। खम् आज्ञा रेपूम्‍ना, खीक्‍का खोलोप्का दूङ् राःरालोक योबोरोबूम् लाईस्पी सीप्खाप्चीम् लागी तूनीवा मयाम्क तोङ्ना लाम्दूमीना ईमी ऊई फाईदा छूवानाई?

१५ खोदोलोई हन्‍नान् केईया नाम्दूखू मप्चीङ् नीनाम्मापीका आसीक् तोक्ची पीक्या। आछीयाङ् रई लक् मप्चीम्ङा फलीफाप छूवाक तूये, ना नीनाम्मापी नीहू लाम्चीङ् ऊम्केई छूये’!”

१६ खीक्‍काना योबोरोबूपीका खची कीम् लप्चा खची होप्-होप्पी रीङ्-छाम् मची, ना योबोरोबूआ मूङ्‍कचीम् रीङ् सानीवा मना येनू। योबोरोबूप्का खची कीम् लप्चीम् तोक्पी लो खम् नीङ्‍मी साम्दी मप्चीम् तोक्पीलो ईबूम् दील्म्पा मीन्मारोम् सोक्सरपी खम् लाईस्पीङ् छाप्ची।

१७ “मूङ्‍कस् खोलोङ् ओ मीस् छूये,” खोलोप्का दूङ् राःरालोक योबोरोबूआ ओरोपीके। “कोङा नीया मूयोक लेईपी मूङ्‍कस् ओ होप्मी दाचाम् छूये। हेप् मीचा म्होप्मी सूसो मप् वात्छा म्छा जगेई मईक तोङ्नाङ् कोङा मूङ्‍कस् जगेई मूयोचीना यूक्सोची।

१८ खीक्‍का धर्मी मीस्मी लो दुष्‍ट मीस्‍मीलो, नीनाम्‍माम् सूसो मप्मी लो खम् सूसो मान्मप्मीलो फरक आन्‍ना होसोङ् खोम् तईनूम्।”

योबोरोबूम् लेई

४

खोलोप्का दूङ् राःरालोक योबोरोबूआ ओरोपीके, “खोङ्नूम्व, मूङ्‍क लेई ताचाईक तूये; मूङ्‍क मीलाम्छो तोङ्ना तीते। खोलोङ् नाम्दूखू मप्ची लो रई लक् मप्चीलो पराल तोङ्‍क छूये, ना मूङ्‍क ताईक लेईआ मूङ्‍कस् मीःपी हूईछोक्सची। खीक्‍का मूङ्‍कचीम् खची साम् लो खची गेम्‍लो ईबूम्सो बाँकी रहेई छूनो।

२ “खोदोलोई ओ नीङ्‍ साम्दी दोक् आम्‍नीपी धार्मिकताम् नाम् सेसेर् यूप् लाप्‍तोलो आप्प। खीक्‍का गथा होक्सीयना पाखा लत्क पीम् छाः तोङ्ना आन्‍नी चोक्लोऊलतो पाखा लत्‍नी।

३ खीक्‍काना आन्‍ना दुष्‍ट मीस् आम्‍नी लोङ्आ सीक्नूम्। ऊक लेईये कोङा मूङ्‍क लक् मूयो, खूङ्‍क लेईपी मूङ्‍कस् आम्‍नी लोफेमागोपू छूबूई तोङ्‍क छूये,” खोलोप्का दूङ् राःरालोक योबोरोबूआ ओरोपीके।

४ “ओ सूसो मप् मोशाम् ललईमी मीन्मारो मनूम्व; मूङ्‍क आज्ञा लो नियमलो खोलोङ् इस्राएलमी लागी होरेब कोम्पी कोङा ख पीयूक तूवा।

५ “खोङ्नूम्व, योबोरोबूम् मूङ्‍क हायाम् देप् ना ईकीम्‍लप् लेई ताम् लाईस्पी कोङा एलिया खारीबोपो पोक्सो।

६ खसा म्पाचीम् गोङ् खची छास् हेम् ना छाचीम् गोङ् खची पा हेम् आत्पीयची; मादोन् कोङ् तोयो ना छाप्कूवा मासेई मप् साराप् छूयो।”

मत्तीआ छाप्‍क

जीनप् रीदाम्‌

छेईलम्

ङ्‌क सोक्‍सर “मत्तीआ छाप्‍क जीनप् रीदाम्” पीम्पा तूये। “जीनप् रीदाम्‌” मी अर्थ ङ्‌कङा के, येशू ख्रीष्‍ट मीस्मी मोऊ छेमा मम् लागी म्सोम् पीस् ङ्‌क चारपी यूवा, ना खपी विश्‍वास मप् खोलोआङ् मोऊपीका छेमा तयची ना साराङ्‌गाप्‍तो खाईम् तयची। “जीनप् रीदाम्” पीक्‍याक ऊये पीम् रीङ् यूहन्‍ना ३:१६ पी नम्‍लोना छाम्‍पा तूये: “ऊदोईपीक्यालो नीनाम्माआ चार हायाम् लोक्‍तो सम्‍तूमा मीक तूये, ना खसा ईबूम्ङाङ् म्छा तूवाकसो पीदीत्‍क तूये, खन्‍सा नीनाम्माम् छापी विश्‍वास मप् आस्‍सो नास् छूनो, खोदोलोई खचा हाल्‍लोसो मान्याईप् रीराम तयची।”

बाइबलपीक छेछेमीचीम् गोपी दूङ्देतोम् मीन्ताम् ओरोक तूये, लीची जीनप् रीदाम् तूकपी मत्तीम् लाईस्‍पी मर्कूसमी जीनप् रीदाम् छाम्‍पा तूवा (ङ्‌क रीङ् मर्कूसमी छेईलम्‍पी खोङ्नूम्व)। खोदोलोई दूङ्देतोआ ओरोसो मीनाक तूये, येशूम् पोङ् नीप्पो म्सीच्‍चेचीप्क ईल्पो मत्ती मीचीक तीर बात्लमप् मीचा मर्कूसपीका लाईस्‍पी येशूम् रीराम‍मी तोक्पी आरमेइक रीङ्पी छाप्‍क तूवा (मत्ती १०:३; मर्कूस ३:१८)। मर्कूसमी जीनप् रीदाम् छाम् याताकप्का, मत्तीआ ई.सं. ५५-५६ पी म्होपा छाप्क येशूम् रीराममी तोक्पी संशोधन मना ङ्‌कपीङ् मर्कूसमी जीनप् रीदाम् काप्‍सू। आछीयाङ् पीक्‍यादोक ५५ पदचीपीका बीन्‍नीपा, मर्कूसमी खोलोङ् जीनप् रीदाम् मत्तीम् जीनप् रीदाम्‍पीङ् काप्‍साक तूये।

मत्तीम् जीनप् रीदाम्मी दूङ् दोस्पीक संसोधन मत्तीआ म्होपाङ् अथवा खलो ईतो ईदेऊ तूप् ईल्पो मीचा ग्रीक रीङ्पीका छाप्क तूवा।

मत्तीआ छाप्‍क जीनप् रीदाम्मी १,०५० पद तूकपी, ५०० पद मर्कूसमी जीनप् रीदाम्‍पी तयाम्। बीन्‍नीपा २५० पद लूकाम् जीनप् रीदाम्‍पी तयाम्। दूङ्देतो बाइबलपीक छेछेमीचीम् मीन्ताम्पी मर्कूसमी जीनप् रीदाम्पीका बीन्‍नीपा येशूम् आर्को ईबूम् सेचीवाम् सोक्‍सर तूवा, खूङ्‌क मत्ती लो लूकालो खची हो-होप्‍मी जीनप् रीदाम्‍पी काप्‍स्‍चीक तूये।

ओरोसर्प् छेछेमीचा पीकाक तोङ्ना, मत्तीम् जीनप् रीदाम्मी दूङ्दोस्पीक संशोधन ई.सं. ७०-८० पी एन्टिओक सहरपी मम्पा तूवा। ङ्‌क मत्तीम् जीनप् रीदाम् आछीयाङ् पीक्यादोक यहूदीचीम् लागी छाप्‍पाक तूवा। ङ्‌क जीनप् रीदाम्‍पी पूरान करार (यहूदी धर्मसूम्बऊ) पी तूक खारीबोची येशूम् रीरामपी ऊदानाई पूरा छूवा पीकाना मत्तीआ बारम्बार खोमय।

मत्तीआ छाप्‍क

जीनप् रीदाम्‌

येशू ख्रीष्‍टमी पूस्तऊली

लूका ३:२३-३८

१

अब्राहाममी छा दाऊद, दाऊदमी छा येशू ख्रीष्‍टमी पूस्तऊली:

२ अब्राहाम इसहाकमी पा तूवा।

इसहाक याकूबमी पा,

याकूब यहूदा ना म्बू-म्नेछोचीम् पा तूवा,

३ यहूदा फारेसमी लो जाहेरमीलो खची पा तूवा। खचीम् खची मा क तामार तूवा।

फारेस हेस्रोनमी पा,

हेस्रोन आराममी पा,

४ आराम अम्‍मीनादाबमी पा,

अम्‍मीनादाब नहशोनमी पा,

नहशोन सल्‍मोनमी पा,

५ ना सल्‍मोन बोअजमी पा तूवा। बोअजमी म्मा राहाब तूवा।

बोअज ओबेदमी पा तूवा। ओबेदमी म्मा रूथ तूवा।

ओबेद यिशैमी पा,

६ यिशै दाऊद होङाबूम् पा तूवा।

दाऊद सोलोमनमी पा तूवा। सोलोमनमी म्मा उरियाहमी म्तोमा तूवा।

७ सोलोमन रहबाममी पा,

रहबाम अबियामी पा,

अबिया आसामी पा,

८ आसा यहोशापातमी पा,

यहोशापात यहोराममी पा,

यहोराम उज्‍जियाहमी पा,

९ उज्‍जियाह योताममी पा,

योताम आहाजमी पा,

आहाज हीजकियामी पा,

१० हीजकिया मनश्शेमी पा,

मनश्शे अामोनमी पा,

अामोन योशियाहमी पा,

११ योशियाह यकोनियासमी ना म्नेछोचीम् पा तूवा। बेबिलोनपी यहूदीस् कैद मस्‍ना खाईम् लाईस्पी खस् जन्मेई छूवाक तूवा।

१२ बेबिलोनपी कैद मस्‍ना खाईचीकप्‍का:

यकोनियास शालतिएलमी पा तूवा,

शालतिएल यरुबाबेलमी पा,

१३ यरुबाबेल अबिउदमी पा,

अबिउद एल्‍याकीममी पा,

एल्‍याकीम आजोरमी पा,

१४ आजोर सादोकमी पा,

सादोक आखिममी पा,

आखिम एलिउदमी पा,

१५ एलिउद एलाजारमी पा,

एलाजार मत्तानमी पा,

मत्तान याकूबमी पा तूवा।

१६ याकूब योसेफमी पा तूवा, खम् म्तोमा मरियम तूवा। खूङ्‌क मरियमआङ् येशू वात्‍क तूवा, ख ख्रीष्‍ट मीयची।

१७ ङ्‌कतोङ्ना अब्राहामपीका दाऊद सम्‍मो पोङ् लीक् लीऊ छूवा, ना दाऊदमी नाम्‍लापीका बेबिलोनपीका लईम् नाम्‍ला सम्‍मो पोङ् लीक् लीऊ, खीक्‍का बेबिलोनपीका लत्‍ताक नाम्‍लापीका ख्रीष्‍टमी नाम्‍ला सम्‍मो पोङ् लीक् लीऊ छूवा।

येशू ख्रीष्‍ट जन्मेई छूवाक

लूका २:१-७

१८ येशू ख्रीष्‍टमी जन्‍म ङ्‌कतोङ्ना छूवा: येशूम् म्मा मरियम योसेफपी ङोक्‍दीत्‍चीक तूवा, खोदोलोई योसेफलो खची सूर् छूम् लाईस्‍पी मरियम पवित्र आत्‍मापीका होपोसूम् छूवाक खोछेत्‍ता।

१९ खोदोलोई म्तूप्पो योसेफ धर्मी मीस् तूवाकसा, मरियम ङाजावापी मान्ममो सूपीछा होम्येम् लन्‍ची मअ।

२० योसेफआ ङ्‌क रीङ् म्सानीवापा मीन्चक तूवा, खोदोलो म्सोमेपा योबोरोबूम् रीदाम् पोक् खोमन्‍ची, ना ख ओरो लअ, “योसेफ, दाऊदमी छाङा, मरियमलो सूर् मम् कीनव, ऊदोईपीक्यालो मूङ्‌कम् सागोवापा तूक छा, पवित्र आत्‍मापीका छूवाक तूये।

२१ खसा ईल्पो छा वात, ना आना खम् नीङ् येशू यूक्स, ऊदोईपीक्यालो खसा म्होप्मी मीस् खची मोऊपीका लेन्‍चा मीय।”

२२ खारीबोपोचीप्‍का योबोरोबू नेनाक रीङ् पूरा छूम् लागी ङ्‌क खोलोङ् छूवाक तूये:

२३ “खोङ्नूम्व, ईल्पो म्सूर् मान्छूक् मीम्छा होपोसूम् छूये, ना खसा ईल्पो वात्छा छा वात, खीक्‍का खम् नीङ् इम्‍मानुएल यूक्सची,” खूङ्‍कम् अर्थ क ‘नीनाम्मा केईलो’ पीक्‍याक के।

२४ योसेफ थीतापका, ना योबोरोबूम् रीदाम् पोक्‍आ ख ऊई लक तूवा खूङ्‌क तोङ्नाङ् खसा मरियमलो सूर् मची।

२५ खीक्‍का मरियमआ छा माङ्वाईम् सम्‍मो योसेफ खलो माङ्ईम्। खीक्‍का योसेफआ मूङ्‌क छाम् नीङ् येशू यूक्सू।

ज्‍योतिषीचा नूक्छा येशू तूप्स्चीक

२

हेरोद होङाबूम् नाम्‍लापी यहूदियामी बेथलेहेमपी येशू जन्‍मेई छूवा, खोदोलो नाम्‍आप्स्को हेम्क ज्‍योतिषीची यरूशलेमपी ताबानाना खचा ओरोपीका,

२ “यहूदीचीम् होङाबू छूवाना जन्‍मेई छूक् हापी तूये? ऊदोईपीक्यालो केईका खम् सोङ्‌गेर् नाम्‍आप्स्कोपा तम्‍काना ख सेवा छोक्‍स् बानीकाक तूये।”

३ ङ्‌क रीङ् हेरोद होङाबूआ येनू, खीक्‍का ख हायाम् म्सानीवा चाईसा, खोरोनाङ् यरूशलेमपी तूप्‍चीम्‍सो खोलोमीङ् खची सानीवा चाईसा।

४ खीक्‍का खसा देप्‍क पूजारीची ना शास्‍त्रीची ऊदेप्‍पी बात्ल मची ना “ख्रीष्‍ट हापी म्माआ वात?” पीकाना तत्‍ची।

५ खोदोलो खचा हेरोद ओरोलची, “यहूदियामी बेथलेहेमपा। ऊदोईपीक्यालो खारीबोपोचा ओरो पीम् छाप्‍चीक तूये:

६ ‘ए यहूदापी क बेथलेहेम तेल्ङा,

यहूदियामी चारतोप्‍चीप्‍क हेप्पीका दूङ् चीमा आन् मान्तू,

ऊदोईपीक्यालो आम्‍पीका ईबूम् चारतोप् पके

खूङ्‌कसा ओ मीस् इस्राएलीचीम् चोलो-गूलो मय’।”

७ खीक्‍का हेरोदआ मूङ्‌क ज्‍योतिषीची सूपीछा काछचीना ऊक नाम्‍लापी सोङ्‌गेर् दाताक तूवा, खूङ्‌क खचीप्‍का तूम् तअ।

८ हेरोदआ खस् ओरोलचीना बेथलेहेमपी पोक्‍स्‍ची, “खात्‍नीना नम्‍लोना मूङ्‌क नूक्छा लाम्‍नूम्‍व। खीक्‍का मूङ्‌क नूक्छा छीप्‍नूम्‍कप्‍का कोङ्सो ईयोनीव, ना कोङासो मूङ्‌क नूक्छा सेवा छूयो।”

९ खीक्‍का होङाबूम् रीङ् येन्‍चीना खचा खची लाम् कल्‍ची। ऊक सोङ्‌गेर्‌ये खचा नाम्‍आप्स्कोपा तचीक तूवा, मूङ्‌क सोङ्‌गेर् खची लाईस्-लाईस् खाता, ना मूङ्‌क नूक्छा तूवाक थाऊपी तातेकाकप्‍का मूङ्‌क सोङ्‌गेर् मूङ्‍कपीङ् अरेई छूवा।

१० ना खचा मूङ्‌क सोङ्‌गेर् तची, खोदोलो खस् हायाम् खची जी नअ,

११ खीक्‍का खस् खीम्गो वोङालो मूङ्‌क नूक्छा म्मा मरियममी बोगोपी तूवाचाक तची, ना खचा कूम्‍चीनीना ख सेवा छची। खीक्‍काना खची कन्‍तुर हल्‍चीना हाल्‍ङो, नाम् चानप् धूप ना मूर्रमी चाचोदाम् चारेईमची।

१२ खीक्‍का हेरोद तूकपा आत्‍तानीना खान्‍नीनव पीम् खची सेमोपा नीनाम्माआ लचीना खस् बीन्‍नीपा लाम्‍ला खची होप्‍मी छाप्‍कूवापी आत्‍ता।

मिश्र छाप्‍कूवापी खाताक

१३ खस् आत्‍ताना खाताकप्‍का, ईल्पो रोबूम् रीदाम् पोक् म्सोमेपा ताना योसेफ ओरो लअ, “पक्‍ते, ना नूक्छा लो म्मालो खाईचीना मिश्र छाप्‍कूवापी जूकाखात्‍नीते, खीक्‍का कोङा आन् ऊसो लोयान्‍नोक सम्‍मो मूङ्‍कपीङ् तूवानीते। ऊदोईपीक्यालो हेरोदआ नूक्छा सेईम् लाम्‍चयक तूये।”

१४ खीक्‍का योसेफ सेपाङ् पकाना मूङ्‌क चीमा नूक्छा लो म्मालो खाईचीना मिश्र छाप्‍कूवापी खालेता।

१५ खीक्‍का हेरोद मान्सीम् सम्मो खस् मूङ्‍कपीङ् तूवा। ओरोना “कोङा ओ नूक्छा मिश्र छाप्‍कूवापीका काछू” पीकाना योबोरोबूआ खारीबोपोचीम् ङःलाम्पा पीकाक रीङ् पूरा छूवा।

१६ ना ज्‍योतिषीचा हेरोद वालीली मीचीक रीङ् खसा तूम् तना ख म्छूलीआ पूङ् छूवा। खीक्‍का ज्‍योतिषीचा पीकाक नाम्‍लाप्‍का एक्‍तो बेथलेहेमपीक ना म्बर-बारपीक थाम्पूप् जन्मेई छूवाक नीस्दोङ् मान्बाईप् तोदी खोलोङ् नूक्छा सेईमीची।

१७ ओरोना यर्मिया खारीबोपोआ पीकाक रीङ् पूरा छूवा,

१८ “रामा मीचीक सहरपी चाऊपो लक येन्‍ची,

हायाम् येईम् चाईतो खापाक साल्‍म्,

राहेल म्छाम् लागी खाप्‍चाक,

खसा सान्‍त्‍वना पीप्‍चीम् रीङ् इन्कार मअ,

ऊदोईपीक्यालो खम् नूक्‍छास्‌ सेत्‍चीक तूवा।”

मिश्र छाप्‍कूवापीका आत्‍ताक

१९ खीक्‍का हेरोद सीयाकप्‍का, ईल्पो रोबूम् रीदाम् पोक् मिश्रपी तूवालो योसेफ म्सोमेपा ताना ओरो लअ,

२० “पक्‍ते, ना नूक्छा लो म्मालो खाईना इस्राएल छाप्‍कूवापी खात्‍ते, ऊदोईपीक्यालो नूक्छा सेईम् लाम्‍ची खोलोङ् सीयाखात्‍क तूये।”

२१ खीक्‍का योसेफ पकाना नूक्छा लो म्मालो खाईना इस्राएल छाप्‍कूवापी आत्‍ता।

२२ खोदोलोई यहूदियापी म्पा हेरोदमी फाईपी अर्खिलाउसआ चार तोक्‍स्‍चय पीम् येन्‍ना योसेफ मूङ्‌कपी खाईम् कीसा, खीक्‍का म्सोमेपा चेताऊनी तना खस् गालीलपी खाता।

२३ खीक्‍का खस् खाताना नासरत मीचीक थाम्‍पूपी तूवा। खन्‍सा “ख नासरी मीयची” पीकाना खारीबोपोचा खारीबो मस्क रीङ् पूरा छूवा।

बप्‍तिस्मा पीप् यूहन्‍नाम् रीदाम्

मर्कूस १:१-८; लूका ३:१-१८; यूहन्‍ना १:१९-२८

३

मूङ्‌क नाम्‍लापी बप्‍तिस्मा पीप् यूहन्‍ना यहूदियाम् गोङ्‍रूत्खाप् थाम्‍पूपी ताना, ओरोपीक्‍तो नीनाम्माम् रीङ्‌बऊ हासू,

२ “वालूम्‍मा मनूम्व, ऊदोईपीक्यालो साराङ्‌गाम् चारखम् दोक्पी तालाताक तूये।”

३ यशैया खारीबोपोआ यूहन्‍नाम् तोक्‍पी ओरो पीकाक तूये,

“गोङ्‍रूत्खाप् थाम्‍पूपी ईल्पो मीस्मी साल्‍म्,

‘योबोरोबूम् लाम् थीक्‍का मनूम्व,

खम् म्‍लाम् तन्तई मनूम्व’।”

४ यूहन्‍नाआ खाप्‍स्‍क तेई ऊँटमी मूईपीका बम्पा तूवा, ना खसा म्छूम्‍रीपी सोकोवारमी थाप्‍री मदोङू। खम् म्चोखोमाक रूः लो साप्लोपाक सूवेर्‌मी खूदलो तूवा।

५ यरूशलेमपी ना यहूदियापी तूप्, खीक्‍का यर्दन योऊमी बर्‌बार्‌पीक खोलोङ् मीस् ख तूवाकपी खाता,

६ खीक्‍का खचा वालूम्‍मा मतो यर्दन योऊपी यूहन्‍नाप्का बप्‍तिस्मा लाप्‍ची।

७ खोदोलो फरिसी ना सदुकी गोपीक ओरोसर्प् मीस् बप्‍तिस्मा लाप्‍स् बान्चाक तना यूहन्‍नाआ खस् ओरोलची, “ए पूम् छा तोङ्‌कचे, ताचाईक नीनाम्माम् छूलीपीका जूम्खाम् आन्‍नी आसाई ईयानी?

८ आन्‍ना वालूम्‍मा मनूम्ना आछीयाङ् आम्‍नी सानीवा नीनाम्मापी आतानूम्‍कदो खूङ्‌क तोङ्नाङ् लक् मनूम्व।

९ आन्‍ना अब्राहामङा ओखी पा तूये पीकानीना आम्‍नी होप्पी लोलनीनव। ऊदोईपीक्यालो कोङा आन्‍नी लोयान्‍नी, नीनाम्माआ ङ्‌क लूङ्पीका अब्राहाममी चास्-छा लोलीदूर।

१० ईनीम्‍बाङ् सीछोम् साम्‍पू बात् ताताखात्‍क तूये। खन्‍सा नप् म्चो मान्मीक् तोदी खोलोङ् सीछो देते ना मीःपू होक्से।

११ “कोङा आन्‍नी आम्‍नी मोऊपीका आईम्‍ना वालूम्‍मा मम् लागी काऊमी बप्‍तिस्मा पीयान्‍नी, खोदोलोई ओ दोस्पी यूप्, ओपीका दूङ् राःरालोक तूये, खमीन् कोङ्ने म्‍लोङ्पई खूर्प् तोङ्‌कसो तूवोनो। खसा आन्‍नी पवित्र आत्‍मा लो मीःआलो बप्‍तिस्मा पीनी।

१२ थाम्‍बोको खम् हूक्‍पी तूये, खसा खोलोङ् म्खाला साक्स, ना म्दोचेर् तोदीक मूङ्‌क दोचेर् यूस्कोपी यूक्स, खोदोलोई म्बूस् तोदीक हाल्‍लोसो मान्सीप् मीःपी हूईय।”

येशूम् बप्‍तिस्मा छूवाक

मर्कूस १:९-११; लूका ३:२१-२२

१३ खीक्‍का येशू गालीलपीका यूहन्‍नाम् हूक्‍पीका बप्‍तिस्मा लाप्‍स्‌ यर्दन योऊपी ताआ।

१४ खोदोलो यूहन्‍नाआ ओरो पीकाना ख रोकेईमम् लामू, “बरू कोङ्‌ये आम् हूक्‍पीका बप्‍तिस्मा लाम्‌ खान्च तूये, ऊई खेना आन्‍ये ओ हूक्‍पीका बप्‍तिस्मा लाप्‍स् बान्‍चाये?”

१५ खोदोलो येशूआ ख ओरो लअ, “एसेक लेईपी ओरोङ् छूनूते। ऊदोईपीक्यालो ओरोनाङ् केईया खोलोङ् नीनाम्माआ पीकाक रीङ् पूरा मम् छूये।” खीक्‍काना यूहन्‍नाआ बप्‍तिस्मा पीम् राजी छूवा।

१६ खीक्‍का येशूआ बप्‍तिस्मा लाप्‍ना दावाङ् काऊ गोपीका पाखा लत्‍ता, खोदोलो साराङ्‌गा हलाक, ना नीनाम्माम् आत्‍मा तूक्‍तूगूल्म् तोङ्ना खपी यूवाचाक तअ।

१७ खीक्‍का साराङ्‌गाप्‍तोका ङ्‍कतोङ्‌क साल्‍म् यूवाक येनू, “ङ्‌क कोङा हायाम् नतोक ओ छा के, ङ्‌क खोङोलो कोङ् हायाम् ओ गोङ् चानये।”

गोङ्‍रूत्खाप् थाम्‍पूपी येशू चाम्चीपी छूवाक

मर्कूस १:१२-१३; लूका ४:१-१३

४

शैतानपीकाa चाम्चीपी छूम् लागी पवित्र आत्‍माआ येशू गोङ्‍रूत्खाप् थाम्‍पूपी खाईयू।

२ येशू लीक्‍पोङ् लेई लो लीक्‍पोङ् सेपालो माईस् तूवाकप्‍का साका सीया।

३ खोदोलो म्चाम्ची मप्‍आ बानाना ख ओरोलअ, “आन् नीनाम्माम् छा दोक ङ्‌क लूङ् सबेई छूनू पीकाना आज्ञा मते।”

४ खोदोलो येशूआ ओरो पीकाना ङरी आन्‍नू, “नीनाम्माम् रीङ्‌बऊपी ओरोना छाम्‍पा तूये, ‘मीस् सबेईआङाङ् लेत्‍नो, खोदोलोई नीनाम्माम् ङप्‍का लत्‍क खोलोङ् रीङ्बऊआङाङ् लेते’।”

५ खीक्‍का होसोङ् शैतानआ येशू यरूशलेम सहरपी खाईना नीनाम्मा दप्स्को खीम्‍मी म्छोक्‍तो यूक्सू,

६ ना ख ओरो लअ, “आन् नीनाम्माम् छा दोक ङ्‌कप्का मूक्सू जूकाते, ऊदोईपीक्यालो धर्मसूम्बऊपी ओन्तोङ्ना छाम्‍पा तूये,

‘नीनाम्माआ म्‍रीदाम् पोक्चीम् हूक्‍पी आन् मये,

ना खचा आन् खची हूक्‍पीका हूक्पी कीये,

मादोन् आम् लोङ् लूङ्पू दोरे’।”

७ खोदोलो येशूआ मूङ्‌क ओरो लअ, “धर्मसूम्बऊपी ङ्‍कसो छाम्पाक तूये, ‘आना योबोरोबू आम् नीनाम्माम् चाम्ची मनव’।”

८ होसोङ् शैतानआ येशू ईबूम् रेप्‍पा कोम्पी खाईना चारपीक खोलोङ् चारखम् ना मूङ्‌कपीक नप्-नप् थक्ची खोमीयू,

९ खीक्‍का ख ओरो लअ, “आना कूम्‍यान्‍चीना कोङ् सेवा छोयोदोक ङ्‌क खोलोक थक् आन् पीयान्।”

१० खीक्‍का येशूआ मूङ्‌क ओरो लअ, “ए शैतान, आन् ङ्‌कप्का खालेत्‍ते! ऊदोईपीक्यालो धर्मसूम्बऊपी छाम्‍पा तूये, ‘आना आम् योबोरोबू नीनाम्माङाङ् सेवा छव, ना खमीङाङ् सूसो मव’।”

११ खीक्‍काना शैतानआ येशू होक्‍सीना खाता ना नीनाम्माम् रीदाम् पोक्‍चा ताना खम् सूसो मची।

येशूआ म्‍रीङ्बऊ हाम्‌ लक् थोक्स्क

मर्कूस १:१४-१५; लूका ४:१४-१५

१२ यूहन्‍ना थूनापी तेस्‍चीक येन्‍ना येशू गालील मेक्सा खाता,

१३ खीक्‍काना खसा नासरत होक्‍सीना कफर्नहुमपी खाताना तूम् थालेई मअ। ङ्‌क कफर्नहुम सहर जबूलून ना नप्‍ताली इलाकापी तूवा, ङ्‌क गालील दीरीत्‍तीम् चाखेम्पी तूवा।

१४ यशैया खारीबोपोआ लाईस्‍पीङ् पीकाक रीङ्बऊ ङ्‍कतोङ्ना पूरा छूवा:

१५ “जबूलूनमी छाप्कूवा ना नप्‍तालीमी छाप्कूवा,

यर्दन योऊमी नावादे, दीरीत्‍तीम् चाखेम्-मीखेम्,

बीन्‍नीपा गोङ्ची तूस्को गालील,

१६ नाम्कूर्मा गोपी तूप् मीस्चा

ईबूम् हायाम् देप् अल्हो तचीक तूये।

सीम्‍मी अल्माम् छाप्‍कूवापी तूप्‍चीपी

ईबूम् अल्हो ताक तूये।”

१७ खूङ्‍क होम्‍पीका येशूआ ओरो पीकाना नीनाम्माम् रीङ्बऊ हाम् थालेई मअ, “वालूम्‍मा मनूम्व, ऊदोईपीक्यालो साराङ्‌गाम् चारखम् दोक्पी तालाताक तूये।”

येशूम् लाईस्‍पीक म्सीच्‍चेस्

मर्कूस १:१६-२०; लूका ५:१-११

१८ गालील दीरीत्‍तीम् चाखेम्-चाखेम् लाम्‍दूमाचालो येशूआ पत्रुस मीचीक सिमोन लो म्नेछो अन्‍द्रियासलो, नीप्पोआङ् दीरीत्‍तीपी हूक्‍रीऊ होक्‍स्‍चचीक तअ। ऊदोईपीक्यालो खस् ङाः सेईप् तूवा।

१९ खीक्‍का येशूआ खस् ओरोलची, “ओ दोस्-दोस् लाम्दूमाचीते, ना कोङा आन्‍ची मीस् ओपी ताईप् बानेई मयान्ची।”

२० खोदोलोङ् खचा खची हूक्‍रीऊ होक्‍सीचीना येशूम् दोस्-दोस् लाम्‍दूमा।

२१ खीक्‍का मूङ्‍कप्का खस् खात्‍चालो जब्दियाम् छास् याकूब लो म्नेछो यूहन्‍नालोसो खची पा जब्‍दियालो हेयोङ्मापी तूवाना खची हूक्‍रीऊ बूर्‌चचीक तअ, ना येशूआ खस्सो काछची।

२२ खोदोलो खचा खची पा जब्‍दिया हेयोङ्मापी होक्‍सीचीना येशूम् दोस्-दोस् लाम्‍दूमा।

गालीलपी येशूआ सूसो मक

लूका ६:१७-१९

२३ खीक्‍का येशू खची याखऊ खीम्पी सेचीवा ईत्‍तो, नीनाम्माम् चारखम्‍मी जीनप् रीदाम् हातो, ना मीस्पी तूवाक म्खाल-खाल्‍क सोमोरी खीक्‍का तूक्खास् नमीत्‍तो गालीलमी खोलोपी लाम्‍दूमा।

२४ खोन्‍तोङ्ना छूवालो गालीलमी दोक्पीक सिरिया छाप्‍कूवाबरी खम् नीङ्ला तोक्‍सा। खीक्‍का मीचा खोलोङ् सोमोरीजा ना चाप्मोङ्आ लाप्‍क तूक्‍खाची खम् दोक्पी तात्‍ची। खोन्तोदीङाङ् मा, जेजेर् आत्‍माआ लाप्‍क, हेप् नाम्‍सोमोजा, खीक्‍का म्हूःलोङ् पाल्प्खाप् येशूम् दोक्पी तात्‍ची खूङ्‌क खोलोङ् येशूआ नमीयू।

२५ खीक्‍का गालीलपीक, डेकापोलिसपीक, यरूशलेमपीक, यहूदियापीक ना यर्दन योऊमी नावादेपाक ओरोसर्प् मीस् येशूम् दोस्-दोस् लाम्‍दूमा।

a 

४:१शैतान – ग्रीक रीङ्पी दियाबलस

येशूआ कोम् थेम्पीका सेचीवा पीचीक

लूका ६:२०-२३

५

ओरोसर्प् मीस् ताना येशू कोम् थेम्तो खाता, ना ख मूङ्‌कपी तूवाचालो म्सीच्‍चेस् खम् दोक्पी ताआ।

२ खीक्‍का येशूआ खस् सेचीवा पीतो ओरोलची:

३ “आत्‍मापी छूक्‍सीप्‍ची नीनाम्माआ आसीक् पीयची,

ऊदोईपीक्यालो साराङ्‌गाम् चारखम् खचीमीङा।

४ सोक् मप्ची नीनाम्माआ आसीक् पीयची,

ऊदोईपीक्यालो खचा सान्‍त्‍वना तयची।

५ लखे मप्चीप्ची नीनाम्माआ आसीक् पीयची,

ऊदोईपीक्यालो खचा चारपी हक्‌ मम् तयची।

६ धार्मिकताम् लागी साका-वाम्‍मा सीप्‍ची नीनाम्माआ आसीक् पीयची,

ऊदोईपीक्यालो खस् खची बोखासे।

७ सम् नप्‍ची नीनाम्माआ आसीक् पीयची,

ऊदोईपीक्यालो खचा सम्‍खेवा तयची।

८ खची गोङ् शुद्ध तूप्ची नीनाम्माआ आसीक् पीयची,

ऊदोईपीक्यालो खचा नीनाम्मा खोम् तयची।

९ खाऊमा-खासेर्माम् लक् मप्ची नीनाम्माआ आसीक् पीयची,

ऊदोईपीक्यालो खस् नीनाम्माम् छा पीक्‍ना खोलोआ छेत्‍तची।

१० धार्मिकताम् लागी दूक् तोक्‍ची नीनाम्माआ आसीक् पीयची,

ऊदोईपीक्यालो साराङ्‌गाम् चारखम् खचीमीङा।

११ “कोङ् विश्‍वास मोनीकसा मीचा आन्‍नी निन्दा मईनी, दूक् पीनी ना खोलोङ् खाल्क मान्‍नप् रीङ् लईनीदोक, आन्‍नी नीनाम्माआ आसीक् पीनी।

१२ खोदोलो आन्‍नी हायाम् आम्‍नी जीननीव, ऊदोईपीक्यालो साराङ्‌गाप्‍तो आम्‍नी पूनाऊनी देप्पा छूये। ओरोनाङ् आम्‍नीप्‍का लाईस्‍पीक खारीबोपोस्‍सो खचा दूक् पीचीक तूवा।

रूम् लो अल्होलो

मर्कूस ९:५०; लूका १४:३४-३५

१३ “आन्‍नी चारपीक रूम् तोङ्‌क के, खोदोलोई रूम्‍पी तूक कोक् मास्खात्दोक ऊसाई रूम् होसोङ् कोक् मय? मूङ्‍कन् काम लागेई मान्छूक् छूना पाखा होलातची खीक्‍का मीचा म्‍लोङ्आ सीक्‍क।

१४ “आन्‍नी चारपीक अल्हो के। कोम् थेम्पी बोबूईम्पा सहर सूल्न्ची दूरनो।

१५ मीचा लाबाई दईयना बूखोआ खप्‍पनो, खोदोलोई लाबाई यूस्कोपी यूक्सची, खीक्‍काना खीम्पी तूप् खोलोआङ् छेङ्छेङ्वा तयची।

१६ ङ्‍कतोङ्नाङ् आम्‍नी अल्हो मीस्मी दोक्पी छेङ्छेङ्‍यो तीन्‍नू, खीक्‍काना खचा आन्‍ना मईनूम्क नप् लक् तचीनूना साराङ्‌गाप्‍तो तूप् आम्‍नी पाम् साम्‍दीखा मस्‍नू।

ललई रेम् तोक्‍पीक रीङ्

१७ “आन्‍ना कोङ् मोशाम् ललई ना खारीबोपोचीम् सेचीवा गस्‌ यूवाक मीन्‍नीनव, कोङ् मूङ्‌क गस्‌ यूवोक मा, खोदोलोई पूरा मस् यूवोक के।

१८ ऊदोईपीक्यालो आछीयाङ् कोङा आन्‍नी लोयान्‍नी, साराङ्‌गा लो चारलो मासेई छूना माङ्‌खाईम् सम्‍मो ना खोलोङ् रीङ् पूरा मान्छूमो ललईपी छाम्‍पा तूक दूङ् चीमा रीङ्सो मास्‍ना खात्‍नो।

१९ खन्‍सा आसाई ङ्‌क आज्ञाप्‍क दूङ् चीमा आज्ञा रेप्पनो ना मीस्सो मोरोनाङ् ईय, मूङ्‌क साराङ्‌गाम् चारखम्पी खोलोप्का दूङ् चीमा छूये। खोदोलोई आसाई मूङ्‌क आज्ञा रेप्पना नम्‍लो ईय, खूङ्‌क साराङ्‌गाम् चारखम्पी दूङ् देप् छूये।

२० ऊदोईपीक्यालो कोङा आन्‍नी लोयान्‍नी, ललईपी छाम्पा तूक आज्ञा शास्‍त्रीचीम् ना फरिसीचीमपीका दूङ् नत्‍तो रेप्नूम्नोदोक आन्‍ना नीनाम्माम् चारखम्पी वोदूर्‌नूम्नो।

छूली ना सेईलम्

२१ “केछे सून्‍मापूक मीस् ओरोलचीक आन्‍ना येनानूम्‍क तूेये, ‘आन्‍ना मीस् सेईम् छूनो,’ खोरोना आसाई मीस् सेत खूङ्‌कसा सजाई तय।

२२ खोदोलोई कोङा आन्‍नी लोयान्‍नी, म्होप्मी म्नेछोप्का छूली मप् मीचा दण्ड तय, ना आसाई म्नेछोम् साम्दी कात्‍त, खूङ्‌कसा देप् याखऊ खीम्पी ङरी आईम् बोक्से। खीक्‍का आसाई म्होप्मी म्नेछो ‘आन् छूलीपो’ पीक्‍ना लय, खूङ्‌क नरकपूक मीःपू खाईम् बोक्से।

२३ “खन्‍सा आना नीनाम्माम् चाचोदाम् तेस्‍कोपी चाचोदाम् तेसलो आम् नेछोम् गोङ् चाईमीक तूना खूङ्‌क मीन्खीयदोक,

२४ आम् चाचोदाम् मूङ्‌क नीनाम्माम् चाचोदाम् तेस्‍को दोक्पी होक्‍सीना खात्व। खीक्‍काना लाईस्‍पी आम् नेछोलो तङ्‌चीव खीक्‍काङाङ् आम् चाचोदाम् तेस्व।

२५ “आम् ऊल्‍लोङ् मप् मीचा आन् रूबूसी सल्‍स्‍को खीम्पी खाईचाईदोक आन्‍ची लाम्‍पीङ् तङ्‍खात्‍चीव, मादोन् आम् ऊल्‍लोङ् मप् मीचा आन् न्‍यायाधीशमी हूक्‍पी मये। खीक्‍काना न्‍यायाधीशआ दोर्‌चीम् हूक्‍पी मईना आन् थूनापी छूये।

२६ आछीयाङ् कोङा आन् लोयान्‍ना, आना मूङ्‌कपी खोलोङ् खाप्‍चीमा मान्छोमो आन् मूङ्‌कपीका लईम् तयनो।

तूम्‍लू मम् छूनो पीम् रीङ्

२७ “आन्‍ना ओरोना पीम्पा येनानूम्क तूयेयो, ‘आना तूम्‍लू मनव।’

२८ खोदोलोई कोङा आन्‍नी लोयान्‍नी, आस्‍कसाई मीम्छा तयलो म्सानीवापा मान्‍नप् मीन्‍न, खूङ्‌कसा लाईस्‍पीङ् म्सानीवापीका मूङ्‍क मीम्छालो तूम्‍लू मदीतक छूये।

२९ आन् आम् चूप्‍लाम्‍पाक आम् मूक्सा मोऊ ममीदोक मूङ्‌क लात्‍ना होक्स्लात्‍ते, ऊदोईपीक्यालो आम् गाम् खोलोङ् नरकपू खाईम्पीका आम् गाम्‍पीक ईबूम् आम् मूक्स् लाईम्‍ना होम्‍लाम् आम् लागी दूङ् नप् छूये।

३० आम् चूप्‍लाम्‍पाक हूःआ आन् मोऊ ममीदोक मूङ्‌क रूप्‍ना होक्स्लात्‍ते। ऊदोईपीक्यालो खोलोङ् आम् गाम् नरकपू खाईम्पीकान् आम् गाम्‍पीक ईबूम् आम् हूःमान्‍दी तूम् दूङ् नये।

यू-तूप्पो फार्सी पीलम् तोक्पी रीङ्

मर्कूस १०:११-१२; लूका १६:१८

३१ “ओरोना छाम्‍पा तूये, ‘आस्‍कसाई म्तोमा होक्‍सीय, खूङ्‌कसा फार्सी पीलम् छाप्दाम् छाप्‍नूव।’

३२ खोदोलोई कोङा आन्‍नी लोयान्‍नी, आस्‍कसाई म्तोमा तूम्‍लू मकसा मा, खोदोलोई बीन्‍नीपा कारणआ होक्‍सीयदोक खसा मूङ्‌क म्तोमा तूम्‍लू मप् बानेईमई, ना आस्‍कसाई मूङ्‌क म्तूप्पोआ होक्‍सीयक मीम्छालो सूर् मय, खूङ्‌कसासो तूम्‍लू मईक छूये।

पस्तून चाम् ना आछीयाक रीङ्

३३ “होसोङ् आन्‍ना येनानूम्क तूये, केछे सून्‍मापू मीस् ओरोना लचीक तूवा, आना मोरोक रीङ्पी पस्तून चनव, खोदोलोई आना नीनाम्माम् लागी चक पस्तून पूरा मव।’

३४ खोदोलोई कोङा आन्‍नी लोयान्‍नी, ऊतोङ्‌क रीङ्पीदोसो पस्तून चानूम्नव। साराङ्‌गाम् नीङ्पी पस्तून चानूम्नव, ऊदोईपीक्यालो मूङ्‌क नीनाम्माम् सिंहासन के,

३५ खीक्‍काना चारमी नीङ्पीसो पस्तून चानूम्नव, ऊदोईपीक्यालो मूङ्‌क खम् लोफेमा यूस्को थाऊ के, खोरोनाङ् यरूशलेममी नीङ्पीसो पस्तून चानूम्नव, ऊदोईपीक्यालो मूङ्‌कसो साराङ्‌गाप्‍तो तूप् होङाबूम् सहर के।

३६ खोरोनाङ् आन्‍ना आम्‍नी तोङ् पतानूम्‍ना पस्तून चानूम्नव, ऊदोईपीक्यालो आन्‍ना ईरी आम्‍नी बूल्प्खाप् तोसम्सो गूगूर्‌पा बानेई मदूर्‌नूम्नो।

३७ आन्‍ना पीक्‍नीक रीङ् ‘एई’ दो ‘एई,’ ‘मा’ दो ‘मा’ ङाङ् छूनूव। ङ्‌कप्का दूङ्देतोन् दुष्‍टपीकाङाङ् ताये।

बदला मान्लाम् तोक्पी रीङ्

लूका ६:२७-३६

३८ “आन्‍ना ‘मूक्स्मी फाईपी मूक्स्ङा, ना काङ्मी फाईपी काङ्‌ङा’ पीम्ने येनानूम्‍क तूये।

३९ खोदोलोई कोङा आन्‍नी ओरोलोयान्‍नी, ‘बदला लाम् लागी आम्‍नीपी रई मप्चीपी आन्‍नीसो रईङा मन्चीनीनव। बीन्‍नीपा मीचा आम् चूप्‍लाम्‍पा आम् फोऊसी फीदोक आर्कोलासो आम् फोऊसी ताईछव।

४० खीक्‍का बीन्‍नीपा मीचा मुद्दा तीना आम् दौरा खाईम् लामदोक, मूङ्‌क आम् खास्‍तोसो पीदीत्‍व।

४१ खोरोनाङ् बीन्‍नीपा मीचा आन् ईक् घण्‍टा खाईबोव पीक्‍दो खूङ्‍कम् लागी आन् नीस् घण्‍टा खात्‍व।

४२ आम्‍पी ङोक्‍तोदी खोलोङ् पीव, ना आम्‍पी नोः ङोक्‌ आना पीयान्‍नो लनव।

४३ “आन्‍ना ओरो पीम्पा येनानूम्क तूये, ‘आम् खीम्‍तोनीची सम्‍तूमा मीव, ना आम् साछीमी इन्कार मव।’

४४ खोदोलोई कोङा आन्‍नी लोयान्‍नी, आम्‍नी साछीमीस् सम्‍तूमा मीयानूम्व, ना आम्‍नी मप्सेप्मी लागी वाङोम् मनूम्व,

४५ खोरो मईनूम्दोक आन्‍नी साराङ्‌गाप्‍तो तूप् आम्‍नी पाम् छामाई छूनी। ऊदोईपीक्यालो खसा नप् लो रईलो नीप्पोङ् नाम्‍छोवा पीयची, ना धर्मी लो मोऊपोलो नीप्पोम् लागीङ् वाःतामीय।

४६ ऊदोईपीक्यालो आम्‍नी सम्‍तूमा मीक्ङाङ् आन्‍नासो सम्तूमा मीनूम्दोन् ऊतोङ्‌क पूनाऊनीये तईनूम्? मूङ्‍क तोङ्ने तीर बात्ल मप्चासो मईचीनोयो?

४७ आन्‍ना आम्‍नी बूबू-नेछोचीङाङ् लाम्‍तूम्‍मा मीनूम्दोक, बीन्‍नीपाचीप्का दूङ् नप् ऊई मनूम् मोलो? ऊई मूङ्‍क तोङ्ने बीन्‍नीपाचासो मईचीनोयो?

४८ खन्‍सा साराङ्‌गाप्‍तो तूप् आम्‍नी पा देई नप्ये तूये, खूङ्‌क तोङ्नाङ् आन्‍नीसो नप् छूवानीव।

दान पीम् तोक्‍पी सेचीवा

६

“चीङ्चीङ् तूवानीव, ना आन्‍ना मीस् खोमीम् लागी धर्मम् लक् मनूम्नव। आन्‍ना मीचा तोम्‍मीना धर्मम् लक् मईनूम्दोन् साराङ्‌गाप्‍तो तूप् आम्‍नी पाआ आन्‍नी पूनाऊनी पीनीनो।

२ “खन्‍सा आन्‍ना दान पीनूम्‍लो, तुरही दूपानूम्‍नव, ऊदोईपीक्यालो मूङ्‍क तोङ्ने हायाम्‍क छेईप्-लेप्‌ लोक्‍चीप्‌ मीचा देप् याखऊ खीम्पी ना लाम्‍पी मीस्पीका सायोचोङ्मा तोम् लागी मईची। खन्‍सा आछीयाङ्, कोङा आन्‍नी लोयान्‍नी, खचा तोम् पर्ने खची पूनाऊनी तखीचीक तूये।

३ खोदोलोई आना दान पीयलो, आम् चूप्‍लाम्‍पाक हूःआ ऊई मचय खूङ्‌क आम् पाङ्लाम्क हूःआ तूम् तनूनव।

४ आना दान मईलो आसासो तूम् तनूनव, ना खोरोनाङ् आन्‍सो आम् पा नीनाम्माआ आसासो मान्छेईमो पूनाऊनी पीये।

वाङोम् मम् तोक्पी सेचीवा

लूका ११:२-४

५ “आन्‍ना वाङोम् मईनूम्‍लो, हायाम्‍क छेईप्-लेप्‌ लोक्‍चीप्‍ची तोङ्‌क छूनीनव, ऊदोईपीक्यालो खचा याखऊ खीम्पी ना लाम्‍होम्‍पी मीचा तचीनू मीन्‍ना वाङोम् मम् नत्‍तची। आछीयाङ्, कोङा आन्‍नी लोयान्‍नी, खचा खची पूनाऊनी तखीचीक तूये।

६ खोदोलोई आना वाङोम् मईलो, आसासो तूम् मान्तोम्मीना आम् तूस्कोपी वोङ्व, ना लाम्‍स्‍को छीना आसासो तूम् मान्तोक्स्कोपी तूप् आम् पा नीनाम्मापी वाङोम् मव, ना खसासो खोरोनाङ् आसासो तूम् मान्तोमो आन् पूनाऊनी पीये।

७ खीक्‍का वाङोम् मईनूम्‍लो बीन्‍नीपा गोङ्ची तोङ्ना म्बम्पी बनीनव। ऊदोईपीक्यालो खचा हायाम् देतो रीङ् पोक्‍तो वाङोम् मयाम्‍लोङ् नीनाम्माआ येन मीने।

८ खन्‍सा आन्‍नी खस् तोङ्‌क छूनीनव। ऊदोईपीक्यालो आन्‍ना आम्‍नी पा नीनाम्मापी ङोम्‍पीका लाईस्‍पीङ् आन्‍नी ऊपी लाईछोक्‍स्‍नीनोक तूये, खूङ्‌क आम्‍नी पा नीनाम्माआ छेत्‍त।

९ “खन्‍सा आन्‍ना ङ्‌कतोङ्ना वाङोम् मनूम्व:

‘ए साराङ्‌गाप्‍तो तूप् ओखी पाङा,

आम् नीङ् पवित्र छूनूव।

१० खीक्‍का आम् चारखम् तानूव।

आम् लन्‍ची साराङ्‌गाप्‍तो ऊतोङ्‌कई तूये,

खूङ्‌क तोङ्नाङ् ङ्‌क चारपी पूरा छूनूव।

११ केईका एसेक लेईपीक चाम्दूम् पीयीकाव।

१२ केईका ऊतोङ्नाई ओखी मोऊपोस् छेमा पीयूम्काक तूये,

खूङ्‌क तोङ्नाङ् केईकासो ओखी मोऊ छेमा पीयीकाव।

१३ केईका चाम्चीपी छूमीयीकानव,

खोदोलोई दूष्‍टप्‍का जगेई मईकाव।

[ऊदोईपीक्यालो चारखम्, राःरा ना साम्‍दीखा दोस्का-दोस्का सम्मो आम्‍मीङ् के, आमेन।’]c

१४ ऊदोईपीक्यालो आन्‍ना मीस्मी मोऊ छेमा पीनूम्‍दोक साराङ्‌गाप्‍तो तूप् आम्‍नी पाआसो आन्‍नी छेमा पीनी।

१५ खोदोलोई आन्‍ना मीस् खची मोऊपीका छेमा पीनूम्‍नोदोक आम्‍नी पा नीनाम्माआ आन्‍नीसो आम्‍नी मोऊपीका छेमा पीनीनो।

माईस् तूम् तोक्पी सेचीवा

१६ “आन्‍नी माईस् तूनीलो हायाम्‍क छेईप्-लेप्‌ लोक्‍चीप्‌ मीस् तोङ्ना आम्‍नी ङाली ऊदादा मनूम्नव। ऊदोईपीक्यालो खचा खचीहोप् माईस् तूवाक बीन्‍नीपा मीस् खोमीम् लागी खची ङाली ऊदादा मईची। खोदोलोई आछीयाङ्, कोङा आन्‍नी लोयान्‍नी, खचा खची होप्‍मी पूनाऊनी तखीचीक तूये।

१७ खोदोलोई आन् माईस् तूलो आम् ङोबो सप्‍व, ना आम् तोङ्पी तेल तेस्‍व।

१८ ना आन् माईस् तूक मीचा तोम् लागी मा, खोदोलोई आसासो मान्तोक्स्कोपी तूप् आम् पाआङाङ् तूम् तनू, ना आसासो मान्तोक्स्कोपी तूप् आम् पा नीनाम्माआ आन् पूनाऊनी पीये।

साराङ्‌गाप्‍तोक दाचाम्

लूका १२:३३-३४; १६:१३

१९ “आम्‍नी होप्‍मी लागी चारपी दाचाम् नोङानूम्नव, मूङ्‌क पूछोङोबोआ ना खार्‌आ चईना मासेई छूये खीक्‍का मूङ्‌क खूस्पाआ खूस्‍सना खाईय।

२० खोदोलोई आन्‍ना आम्‍नी होप्‍मी लागी साराङ्‌गाप्‍तो दाचाम् बात्ल मनूम्व, साराङ्‌गाप्‍तो बात्ल मईनूम्दोक मूङ्‌क पूछोङोबोआ ना खार्‌आसो चईनो, खीक्‍का खूस्‍पाआसो खूस्‍सनो।

२१ ऊदोईपीक्यालो हापी आम्‍नी दाचाम् तूये, मूङ्‍कपीङ् आम्‍नी सानीवासो छूये।

२२ “मूक्स् गाम्‍पीक लाबाई के। खन्‍सा आम् मूक्सा नम्‍लो तयदोक, आम् ङाली-पूसी खोलोङ् छेङ्छेङ् छूये।

२३ खोदोलोई आम् मूक्सा नम्‍लो तयनोदोक, आम् ङाली-पूसी खोलोङ् नाम्कूर्मा छूये। खन्‍सा आम् गाम्‍पी तूक् कोदी नाम्कूर्मा छूदोक, मूङ्‌क होसोङ् देई नाम्कूर्माई छूये।

२४ “आसासो नीप्पो मालिकमी सूसो मदूरनो। ऊदोईपीक्यालो मूङ्‌कसा ईल्‍पोक सम्‍तूमा मीय, ना आर्को क जेर। खोरोनाङ् मूङ्‌कसा ईल्‍पोक सायोचोङ्मा मीय, ना आर्को क सायोचोङ्मा मीयनो। खन्‍सा आन्‍ना नीनाम्माम् लो दाचाम्मीलो नीप्पोम् सूसो मदूर्‌नूम्नो।

सोक् मान्मम्

लूका १२:२२-३१

२५ “खन्‍सा कोङा आन्‍नी लोयान्‍नी, ‘ऊई चाम्, ऊई दूम्’ मीनानीना आम्‍नी रीराम‍मी लागी ना ‘ऊई खाम्’ मीनानीना आम्‍नी गाम्मी लागी सोक् मनूम्नव। रीराम चाम्दूम्‍पीका ना गाम् तेईपीका दूङ् देप् मायो?

२६ नाम्‍तो पेर्प् तीप् छोऊ खोङ्नूम्ते। मूङ्‌कचा ना चालेई फूईयची, ना छीर्म् ङा बात्ल मईची, ना दाङ्‍खीम्पीङ् यूक्सची, खोदोलोई साराङ्‌गाप्‍तो तूप् पाआ खस् ययची, ऊई आन्‍नी खचीप्‍का दूङ् साम्दीलोक तूनीनोयो?

२७ आन्‍ना सोक् मईनूम्ना जीस् आम्नी तोबूवा थपेई मदूरनूम्यो?

२८ “खोरोनाङ् तेई-हाम्‍मी लागी आन्‍ना ऊनाई सोक् मईनूम्? सोगोपाक बूङ् खोङ्नूम्ते, मूङ्‌क दानाई पये। मूङ्‌कचा ना रोकोछूङा मईची, ना तेई बम् लागी साखीङ् थूत्‍तची।

२९ खोदोलोई कोङा आन्‍नी लोयान्‍नी, सोलोमन होङाबूसो हायाम् सार म्दाचाम् तूवानासो मूङ्‌क ईबूम् बूङ्तोदीसो मान्चोन्ची।

३० एसे मोऊलेईछूक् खीक्‍का म्देसाङ् यम्खाप् ना मीःपू हूईम् तोङ्‌क घाँससो नीनाम्माआ ओन्‍तोनतो चोक्‍स्‍दीतदोक, ए आम्‍नी विश्‍वास मान्तूप्चे, खसा आन्‍नी ङ्‌कप्का दूङ्नतो चोक्‍स्‍नीनोयो?

३१ खन्‍सा ‘ऊई चाम्?’ ‘ऊई दूम्?’ ‘ऊई खाम्?’ मीनानीना सोक् मनूम्नव।

३२ ऊदोईपीक्यालो बीन्‍नीपा गोङ्चा ङ्‌क खोलोङ् थक् लामची, ना साराङ्‌गाप्‍तो तूप् आम्‍नी पाआ आन्‍नी खोलोक थक्मी खान्चतूये पीक्‍ना छेत्‍त।

३३ खोदोलोई आन्‍ना लाईस्‍पी खम् चारखम् खीक्‍का म्धार्मिकता लाम्‍नूव, ना ङ्‌क खोलोक थक् आम्‍नी लागी ओरोतो छूक्‍तो खाते।

३४ खन्‍सा देसाकम् लागी सोक् मनूम्नव, ऊदोईपीक्यालो देसाक लेईमी सोक् देसाक लेईआङ् मय। खन्सा एसेक दूक्‍वा एसेकम् लागीङ् थीक्‍का तूये।”

c 

६:१३ केछे लाईस्पीक हेप् पाण्डुलिपीपी ङ्‍क पदमी अन्तिम खण्ड छाम्पा मान्तू।

बीन्‍नीपा दोस् मान्तीम्

लूका ६:३७-३८, ४१-४२

७

“बीन्‍नीपा दोस् तीयानूम्नव, ना आन्‍नीसो दोसी थरेई छूनीनोके।

२ ऊदोईपीक्यालो ऊतोङ्नाई आन्‍ना बीन्‍नीपा दोस् तीनूम्, खूङ्‌क तोङ्नाङ् आन्‍नीसो दोसी थरेई छूनी। ऊक थाम्‍आई आन्‍ना बीन्‍नीपा मीस् थाप्‍नूम्, खूङ्‌क थाम्‍आङ् आन्‍नीसो थाप्‍नी।

३ “ऊदोई आना आम् नेछोम् मूक्स्पी तूक फूर्क् तय, खोदोलोई आम् होप्‍मी मूक्स्पी तूक सीतोपूलूक ललीयनोकई?

४ खन्‍सा आम् होप्‍मी मूक्स्पी सीतोपूलू तूदोक दानाई आम् नेछो, ‘आम् मूक्स्पीक फूर्क् लाईम्‍पीयान् पीक्‍ना लोदूर।’

५ ए हायाम्‍क छेईप्-लेप् लोक्‍चीप्ङा, लाईस्‍पी आम् होप्‍मी मूक्स्पीक सीतोपूलू लात्‍व। खीक्‍का आम् नेछोम् मूक्स्पीक फूर्क् लाईम् आना नम्‍लोना तय।

६ “ऊई पवित्र तूये खूङ्‌क खेप् पीयानूम्नव। आम्‍नी होप्‍मी मोती बोःम् लाईस्‍पी होक्‍सानूम्‍नव, खोरो मईनूम्दोन् बोःआ म्‍लोङ्आ मूङ्‌क हील्‍ल।

वाङोम् मम् लागी उत्साहा

लूका ११:९-१३

७ “ङोक्‍नूम्‍ते आन्‍ना तईनूम्, लाम्‍नूम्‍ते आन्‍ना छीप्नूम्, लाम्स्को दूपानूम्ते आम्‍नी लागी लाम्‍स्‍को हले।

८ ऊदोईपीक्यालो आसाई ङोक, खूङ्‌कसा तय, आसाई लाम, खूङ्‌कसा छीप्प, आसाई लाम्स्को दूप्प, खूङ्‍कम् लागी लाम्‍स्‍को हले।

९ “आन्‍नी तूनीकतोदीपी आसाई, आम्‍नी छाआ सबेई ङोकलो लूङ् पीनूम्?

१० खोरोनाङ् ङाः ङोकलो पूः पीनूम्?

११ खन्‍सा आन्‍नी दुष्‍ट तूनीनासो आम्‍नी छामाईची नप् थक् पीम् लेस्‍नूम्‍दोक, साराङ्‌गाप्‍तो तूप् आम्‍नी पासो खपी ङोक्‍तोदी खोलोङ् हायाम् देतो नप् थक् पीय।

१२ बीन्‍नीपा मीचा आम्‍नी लागी ऊई मीपीनीकई आन्‍ना नत्नूम्, खूङ्‌क तोङ्नाङ् आन्‍नासो खस् मीयापानूम्व, ऊदोईपीक्यालो मोशाम् ललई ना खारीबोपोचीम् सेचीवा ङ्‌कङ्‌ के।

चीदाप् लो ओरोदाप्लो लाम्स्को

लूका १३:२४

१३ “चीदाप् लाम्‍स्‍कोलाम्‍पा म्गोपा वोङ्नीव, ऊदोईपीक्यालो मास्को-योस्कोपी खाईप् लाम् ओरो दाप् ना लाम्दूम् चानप् छूये, ना ङ्‌कलाम्पा म्गोपा वोप् हायाम्सर्प् छूये।

१४ ऊदोईपीक्यालो रीरामपी खास्‍को लाम्‌ चीदाप् ना हायाम् गार छूये, खीक्‍का मूङ्‍कलाम्पा लाम्‍दूम्प् चीसर्प् ङाङ् छूये।

सीछो लो मूङ्‌कम् म्चोलो

लूका ६:४३-४४; १३:२५-२७

१५ “वालीली मप् खारीबोपोचीप्‍का चीङ्चीङ् तूवानीव, ऊदोईपीक्यालो मूङ्‍कस् आन्‍नी तूनीकपी लूस् तोङ्‌क मयान्चीना ताये, खोदोलोई मूङ्‍कस् खची गोपीन् ईकीम् लप् याबेर् तोङ्‌क छूये।

१६ आन्‍ना मूङ्‍कस् म्चोपीकाङ् छेतानूम्व। ऊई तीतीम् पऊपीका वाचोसी, खोरोनाङ् सिउँडीम् पऊपीका अञ्जीर सेयेयो?

१७ खन्‍सा नप् सीछोप्‍का नप्ङा म्चो मीय। खोरोनाङ् रई सीछोप्‍का रईङा म्चो मीय।

१८ नप् सीछोप्‍का रई म्चो मीयनो, खोरोनाङ् रई सीछोप्‍कासो नप् म्चो मीयनो।

१९ नप् म्चो मान्मीक् सीछो खोलोङ् देत्ना मीःपू होक्से।

२० खन्‍सा मूङ्‍क तोङ्‍क खारीबोपोची खची लक्‍पीका आन्‍ना छेतानूम्‍व।

२१ “कोङ् ‘रोबू, रोबू’ पीक् खोलोङ् नीनाम्माम् चारखम्‍पी वोदूरनो। साराङ्‌गाप्‍तो तूप् ओ पाम् लन्‍ची रेप् मीस्ङाङ् नीनाम्माम् चारखम्पी वोङे।

२२ मूङ्‌क लेई खोलोआ कोङ् ओरोलोयो, ‘रोबू, रोबू’ केईका आम् नीङ्पी खारीबो मान्मम्कायो? आम् नीङ्पी चाप्मोङ् मान्लातूम्कायो? ना आम् नीङ्पी म्खाल्-खाल्‍क राःरालोक लक् मान्मम्कायो?

२३ खोदोलो कोङा खूङ्‍कस् नम्‍लोना ओरोपीको, ‘कोङा आन्‍नी छेईयान्‍नीनो। ए मोऊ मप्चे, ओपीका छूबूरी खात्‍नीव।’

नीस्‍खाल्‍क जग

लूका ६:४७-४९

२४ “खन्‍सा आसाई ङ्‌क ओ रीङ् येन ना खूङ्‌क रेप्प, मूङ्‌क कोङा ईल्पो छीलूमा थेम्पी खीम् मप् लूर्‌पो मीस् तोङ्‍क मीयो।

२५ खीम् याताकप्का वा ताआ, खीक्‍का सोक्‍वा-मोर्वा तोक्‍सा, ना हूक् केलाना मूङ्‌क खीम्पी दोरा, खोदोलोई मूङ्‌क खीम् ऊसो मान्छू। ऊदोईपीक्यालो मूङ्‌क खीम् छीलूमा थेम्पी बोबूईम्पा तूवा।

२६ खोदोलोई आसाई ङ्‌क ओ रीङ् येननासो, खूङ्‌क तोङ्ना मईनो, मूङ्‌क कोङा ईल्पो सेरोम् थेम्पी खीम् बोबूईप् मूर्ख मीस् तोङ्‌क मीयो।

२७ खोरोनाङ् वा ताआ, सोक्‍वा-मोर्वा तोक्‍सा, खीक्‍का हूक् केलाना मूङ्‌क खीम्पी दोरा, खोदोलो मूङ्‌क खीम् ऊताखात्‍ना मूङ्‌कपी हायाम् देप् खोती छूवा।”

२८ येशूआ ङ्‌क रीङ् पीम् याताकप्का ओरोसर्प् मीस् खम् सेचीवा येन्‍चीना छाक्‍का छूवा।

२९ ऊदोईपीक्यालो येशूआ खस् शास्‍त्रीचीम् तोङ्ना मा, खोदोलोई देप् हक्‍लो सेचीवा ईचीक तूवा।

ईल्पो छूवोयो सोमोरीआ तूक् मीस् नक

मर्कूस १:४०-४५; लूका ५:१२-१६

८

येशू कोम् थेम्तोका दाली यूवाकप्का ओरोसर्प् मीचा ख म्दोस्-दोस् कल्तो खाईची।

२ ईल्पो छूवोयो सोमोरीआ तूक्चाप् मीस् येशूम् दोक्पी ताना खून्जू मना बीन्ती मतो ओरोपीका, “ए रोबू, आना लन्‍ची मईदोक कोङ् नमीदूरो।”

३ खीक्‍का येशूआ मूङ्‌क म्हूःआ पत्ना ओरो लअ, “कोङा लन्‍ची मूयो, आन् नखात्‍व।” खोदोलोङ् मूङ्‌कम् सोमोरी नखाता।

४ खीक्‍का येशूआ मूङ्‌क ओरो लअ, “ङ्‌क रीङ् आस्‍सो ईनव। खोदोलोई खात्‍ना पूजारीपी खोमन्चीव, खीक्‍काना मोशाम् आज्ञा तोङ्ना खोलोङ् मीस्मी लाईस्‍पी ईबूम् साक्षीम् लागी नीनाम्मा दप्स्को खीम्पी खात्‍ना चाचोदाम् पीव।”

कप्‍तानमी विश्‍वास

लूका ७:१-१०

५ येशू कफर्नहुमपी वोङालो ईल्पो रोमी कप्‍तान म्दोक्पी ताना बीन्ती मतो ओरोपीका,

६ “ए रोबू, ओ रोः म्हूःलोङ् पालाखात्‍ना खीम्‍पा ईम्स्चाईक तूये।”

७ खोदोलो येशूआ मूङ्‌क कप्‍तान ओरो लअ, “कोङ् आम् खीम् बानोना मूङ्‌क नन्‍खा मीयो।”

८ खोदोलो कप्‍तानआ ओरोपीका, “ए रोबू, आन् ओ खीम्‍पा लाम्‍तूम्‍मा मम् खाईप् तोङ्‌क कोङ् तूवोनो। खोदोलोई आना नन्‍खानूव पीक्‍ना आम् ङःआ पीक्‍दो मूङ्‌क नखाते।

९ ऊदोईपीक्यालो कोङ्सो हक् मप्चीम् हूक्‍पी तूवो, खीक्‍का दोर्‌चीसो ओ हूक्‍पी तूये। कोङा ईल्पो ‘खात्‍व’ पीको, खीक्‍का मूङ्‌क खाते, ना आर्को ‘ङ्‌कप् बान्व’ पीको, ना मूङ्‌क ओ दोक्पी बाने। खोरोनाङ् ओ रोः ‘ओरो मते’ पीकोना आरेई मूयो, खीक्‍का मूङ्‌कसा खूङ्‌क मय।”

१० मूङ्‌क मीस्मी रीङ् येन्‍ना येशू छाक्‍का छूवा, खीक्‍काना ख म्दोस्-दोस् कल्‍तो खाईप्‍ची येशूआ ओरोलची, “कोङा आछीयाङ्, आन्‍नी लोयान्‍नी, इस्राएलपीसो कोङा ओन्‍तो देप् विश्‍वास मान्तोङा।

११ आछीयाङ् कोङा आन्‍नी लोयान्‍नी, नाम्‍आप्स्को ना नाम्काप्स्कोलाम्पा हायाम् देतो मीस् ताये, खीक्‍का अब्राहाम, इसहाक ना याकूबचीका साराङ्‌गाम् चारखम्‍पी जागूलो चाम् लागी तूये।

१२ खोदोलोई नीनाम्माम् चारखम्पीक मीस् मूङ्‍कप्का पाखा नाम्कूर्मादाम्‍पी लात्‍दीतची। खीक्‍का मूङ्‌कपी मीस् दीरीमोक्‍स् खापे ना खची काङ् चातो चाऊपो लये।”

१३ खीक्‍का येशूआ कप्‍तान ओरो लअ, “हन्‍नान् आन् खात्‍व, ऊतोङ्नाई आना विश्‍वास मक तूये, खूङ्‌क तोङ्नाङ् छूनूव।” खोदोलोङ् मूङ्‌क म्‍रोः नखाता।

ओरोसर्प् सोमोरीजा मीस् नक

मर्कूस १:२९-३४; लूका ४:३८-४१

१४ येशू पत्रुसमी खीम्पी खाता खोदोलो पत्रुसमी छूर्मे मीम्छा चूस्‍रामआ तूकाचाक तूवा,

१५ खीक्‍का येशूआ मूङ्‌क म्हूक्पी पत्‍तू, खोदोलो मूङ्‌क नखाता। खीक्‍काना मूङ्‌कसा पकाना येशूम् सूसो मअ।

१६ खीक्‍का यूपा नाम्कूर्म् हकप्‍का खचा ओरोसर्प् चाप् आत्‍माआ लाप्‍क मीस् येशूम् दोक्पी तात्‍ची। खीक्‍का येशूआ म्‍रीङ्बऊआङ् मूङ्‌क चाप् आत्मा लातू, ना देप्पोई तूक्खा तूवा, खूङ्‌क खोलोङ् नमीची।

१७ यशैया खारीबोपोआ खारीबो मक पूरा छूम् लागी ङ्‌क छूवाक तूवा:

“खसाङ् ई कमजोरीची लापू

ना ई सोमोरीची थेत्खी।”

येशूम् दोस्-दोस् लाम्‍दूम्यालो छोम् पर्ने मूल्य

लूका ९:५७-६२

१८ येशूआ म्बरबार ओरोसर्प् मीस् तअ, खीक्‍का म्सीच्‍चेस् दीरीत्‍तीम् नावादेपा खात्‍नीव लचीना आरेई मची।

१९ खोदोलो ईल्पो शास्‍त्रीआ म्दोक्पी ताना ख ओरो लअ, “सेचीपो, आन् हापी खात्‍दोसो, कोङ् आम् दोस्-दोस् खातो।”

२० खोदोलो येशूआ मूङ्‌क ओरो लअ, “रेचेङ्‍गीमी सूल्‍न्‍चीस्‍को गोदी तूये, खीक्‍का नाम्‍तो पेर्प् तीप् छोऊमीसो म्योङ् तूये। खोदोलोई मीस्मी छाम् लागीन् तोङ् यूस्को तूस्कोसो मान्तू।”

२१ म्सीच्‍चेचीप्‍क ईल्पोआ ओरोपीका, “रोबू, लाईस्‍पी कोङ् खाईम्ना ओ पा खूम् पीयोते।”

२२ खोदोलोई येशूआ मूङ्‌क ओरो लअ, “ओ दोस्-दोस् बान्व, सालोग्‍गीआङ् खची सालोग्‍गी खूम्‍चीनूव।”

येशूआ मूर्हूऊ यसई तूमीक

मर्कूस ४:३५-४१; लूका ८:२२-२५

२३ येशू हेयोङ्मापी वोङा ना म्सीच्‍चेस् खम् दोस्-दोस् खाता।

२४ खोदोलो दीरीत्‍तीपी हायाम् देप् मूर्हूऊ तोक्‍सा, ना काऊ हूछेप्‍तो छूवाना हेयोङ्माङ् नेम् यातू। खोदोलो येशू क ईम्‍स्‍चाक तूवा।

२५ खोदोलो म्सीच्‍चेचा ख ओरोलोक्‍तो पक्ची, “केई सीम् यातीकमायो रोबू! लेन्‍चा मीयीकाव।”

२६ खोदोलो येशूआ खस् ओरोलची, “ए आम्‍नी विश्‍वास मान्तूप्चे, ऊनाई आन्‍नी कीस्‍नी?” खीक्‍का ख पकाना हूक्‌ लो दीरीत्‍तीलो राङ्‌ङू, ना मूर्हूऊ यसई छूवा।

२७ खीक्‍का खचा मूङ्‌क लक् खोङ्चीना छाक्‍का छूक्‍तो ओरोपीका, “ङ्‌कन् ऊतोङ्‌क मीस्ये, मूर्हूऊआसो ना दीरीत्‍तीआसो ङ्‌कसा पीक्‍क रीङ् रेप्‍प।”

चाप् आत्‍माआ लाप्‍क नीप्पो मीस्

मर्कूस ५:१-२०; लूका ८:२६-३९

२८ खस् नावादे गदरिनीचीम् चारपी तातेका, खोदोलो चाप् आत्‍माआ लाप्‍क नीप्पो मीस् गेम्‍पीका बान्चाकचा येशू तूप्‍ची। मूङ्‍कस् हायाम् ईकीम् लप् तूवा, मूङ्‌क लाम्‍ला आस्‍सो एक्‍सा-मेक्सा लाम्‍दूम् मान्दूर्‌स्क तूवा।

२९ खीक्‍का मूङ्‌कचा बतो ओरोपीका, “ए नीनाम्माम् छाङा, आम्‍मी कास्‍कालो ऊई रीङ्‌ मम् तूये? ओखी नाम्‍ला मान्ताम्‍लामोङ् आन् कास्का दूक् पीस् ताकयो?”

३० खीक्‍का मूङ्‍कप्का चीछा मेक्सा ओरोतो बोम् बागाल चारेई छूवाचाक तूवा।

३१ मूङ्‌क चाप् आत्‍माचा येशू ओरो पीकाना बीन्ती मीची, “आना केईका ङ्‌कप्का कलेकादोक, केईका नाक ओन्तोदेतो बोः तूकम् म्गोपा पोक्‍सीकाव।”

३२ खीक्‍का येशूआ मूङ्‍कस्, “खात्‍नीते” लची। खीक्‍का मूङ्‍कस् खाताना बोम् गोपा वोङा, ना मूङ्‌क ओन्तोदेतो बोः पूलूमोक्स्तो दीतो दाम्‍रोप्‍का हूप्‍साना काऊपू चीयासा।

३३ खीक्‍का बोः चारेईमप् गथालाची जूकाना सहरपी खाता, खीक्‍का चाप् आत्‍मा लागेई छूक् मूङ्‌क नीप्पो मीस् ऊई छूवा खूङ्‌क खोलोङ् येईमीची।

३४ खीक्‍का सहरपी तूवाक खोलोङ् मीस् येशू तूप्स् मूङ्‌कपी ताआ, खीक्‍का खचा येशू तचीना ङ्‌कप्का लत्‍ताना खालेत्‍व लचीना बीन्ती मीची।

येशूआ म्हूःलोङ् पाल्प्खाप् मीस् नमीक

मर्कूस २:१-१२; लूका ५:१७-२६

९

खीक्‍का येशू हेयोङ्मापी वोङाना दीरीत्‍तीम् नावादेपा तूवाक म्तेल्पा खाता।

२ मीचा ईल्पो म्हूःलोङ् पाल्प्खाप् सोमोरीजा मीस् म्तूस्कोलोङ् खूर्‌चीना येशूम् दोक्पी तात्‍ची। खोदोलो येशूआ मूङ्‍कचीम् खची विश्‍वास तना मूङ्‌क म्हूःलोङ् पाल्प्खाप् मीस् ओरो लअ, “ओ छाये, बल मव, आम् मोऊ छेमा छूवाके।”

३ खोदोलो शास्‍त्रीचीप्‍क हेप्-हेप्पा खची सानीवापाका ओरोमीना, “ङ्‌कसान् नीनाम्माम् ऊल्‍लोङ्‌ये मचय।”

४ खोदोलो मूङ्‌कचा खची सानीवापा मीन्चचीक रीङ् तूम् तना येशूआ खस् ओरोलची, “ऊनाई आन्‍ना आम्नी सानीवापी ङ्‌कतोङ् मान्‍नप् रीङ् मीन्चाईनूम्कई?

५ खोरोदोक ऊई पीक्यालोई दूङ् नये, ‘आम् मोऊ छेमा छूवा’ पीम्‍यो दूङ् नये? ‘पक्ना लाम्‍दूमाते’ पीम्‍यो दूङ् नये?

६ खोदोलोई मीस्मी छापी चारपीक मोऊ छेमा मम् हक् तूये पीकानीना आन्‍ना छेतानूम्‍व।” खीक्‍काना येशूआ मूङ्‌क म्हूःलोङ् पाल्प्खाप् सोमोरीजा मीस् ओरो लअ, “पक्व, ना आम् तूस्को खूर्‌ना आम् खीम् खात्‍व।”

७ खीक्‍का मूङ्‌क म्हूःलोङ् पाल्प्खाप् मीस् पका, ना म्खीम् खाता।

८ ओरोसर्प् मीचा मूङ्‌क तचीना हायाम् खची कीम् लअ, खीक्‍काना मूङ्‌कचा ङ्‌कतोङ्ना मीस् राःरापीप् नीनाम्माम् साम्‍दीखा मची।

येशूआ तीर बात्ल मप् मत्ती काछक

मर्कूस २:१३-१७; लूका ५:२७-३२

९ मूङ्‍कप्का खात्‍चालो येशूआ ईल्पो मत्ती मीचीक मीस् तीर बात्लमस्‍को दोक्पी तूवाचाक तअ, खीक्‍का येशूआ ख ओरो लअ, “ओ दोस्-दोस् लाम्‍दूमाव।” खोदोलो मूङ्‌क पकाना येशूम् दोस्-दोस् लाम्‍दूमा।

१० खीक्‍का येशूआ म्सीच्‍चेस्का मत्तीम् खीम्पी जा चास् वाङालो ओरोसर्प् तीर बात्ल मप्ची, मोऊपोची ताना खस्का जा चाम् लागी तूवा।

११ खोदोलो फरिसीचा मूङ्‌क तचीना म्सीच्‍चेस् ओरो पीकाना तत्‍ची, “ऊनाई आम्‍नी धर्म-सेचीपोआ तीर बात्लमप्चीका ना मोऊपो मीस्चीका तूना जा चचयकई?”

१२ खोदोलो मूङ्‌क रीङ् येन्‍ना येशूआ खस् ओरोलची, “सोमोरीजा माक मीस्मी लागी दबाई मप् मीस् चाहेई छूनो, खोदोलोई सोमोरीजा मीस्मी लागी दबाई मप् मीस् चाहेई छूये।

१३ खोदोलोई खात्‍नीना ङ्‌कम् अर्थ ऊये पीम् आन्‍नी ईन्‍चीनीव, ‘कोङा बलिदान चाहेई मूयोनो, सम्‍तूमा चाहेई मूयो।’ ऊदोईपीक्यालो कोङ् धर्मीस्‌ काछोक्स् यूवोक मा, खोदोलोई मोऊपोस् काछोक्स् यूवोक।”

माईस् तूम् तोक्पी तईम् रीङ्

मर्कूस २:१८-२२; लूका ५:३३-३९

१४ यूहन्‍नाम् सीच्‍चेची येशूम् दोक्पी ता, ना ख ओरो पीकाना तत्‍ची, “केईका फरिसीस्का माईस् तूयेका, खोदोलोई आम् सीच्‍चेस्‍क ऊदोई माईस् तूनोकई?”

१५ खोदोलो येशूआ खस् ओरोलची, “दूखूलीप् सूर्‌पी तूक सम्‍मो, ऊई सूर्‌पी ताप् मीचा सोक् मईचीयो? खोदोलोई दूखूलीप् खची दोक्पीका खाईम् नाम्‍ला ताये ना दूखूलीप् खाईलेतस्‍कप्‍काङाङ् खस् माईस् तूये।

१६ “आसासो नयाँ तेई चेनना सूपेई तेईपी तालेई मईनो। ऊदोईपीक्यालो नयाँ तालोआ सूपेई तेई तालेई मयाम्दोन् मूङ्‌क सूपेई तेई चेन्‍दीत, खीक्‍काना मूङ्‌क दूङ् ङालीवार छूये।

१७ खोरोनाङ् आसासो सूपेई सोकोवारमी मशकपीc नयाँ दाखमद्य यूक्सनो, खोरोना यूक्सदोन् मूङ्‌क मशक चेन्दीत, ना दाखमद्य पात्खाते। खोदोलोई नयाँ दाखमद्य नयाँ सोकोवारमी मशकपी तेसाम्‍दोक मूङ्‌क नीच्‍चीङ् जगेई छूये।”

याइरसमी मेकछा

मर्कूस ५:२१-४३; लूका ८:४०-५६

१८ येशूआ खस् ङ्‌क रीङ् ईचचीतोङ् याखऊ खीम्‍पीका ईल्पो लाम्‍लछा ताना ख सेवा छोक्‍तो ओरो लअ, “ओ मेकछा ओन्‍तोलोङ् म्सोम् थायाखाता, खोदोलोई आन् बान्‍ना मूङ्‌कम् थेम्पी आम् हूः यूक्सोपोयोदोक, मूङ्‌क ओदोलोङ् ऊस्पके।”

१९ खीक्‍का येशू पकाना म्सीच्‍चेस्का मूङ्‌क मीस्मी म्दोस्-दोस् खाता।

२० खोदोलो पोङ् नीस्दोङ्पीका हीः खाईम् सोमोरीआ तूक्‍चाप् ईल्पो मीम्छा ताना येशूम् दोस्‍ला म्तेईमी छोछा पत्‍तू।

२१ ऊदोईपीक्यालो मूङ्‌क मीम्छाआ म्सानीवापाका ओरो मीनाचाक तूवा, “कोङा येशूम् तेईङाङ् पईम् तूयोदोसो कोङ् नोखातो।”

२२ खीक्‍काना येशूआ म्दोस् हेम् आन्‍चीना खोङ्लो मूङ्‌क मीम्छा तअ, ना ओरो लअ, “ए छाङा, बल मव, आम् विश्‍वासआ आन् नक तूये।” खीक्‍का मूङ्‌क मीम्छा मोन्तोलोङ् नखाता।

२३ खीक्‍का येशू मूङ्‌क लाम्‍लछाम्‌ खीम्पी तातेका, खोदोलो येशूआ मीत्‍तीरी दूप्‍चाप्‍ची खीक्‍काना ओरोसर्प् चाऊपो लप्‍चाप्‍ची तअ।

२४ खीक्‍काना येशूआ मूङ्‍कस् ओरोलची, “पाखा खात्‍नीते, ऊदोईपीक्यालो ङ्‌क मेकछा सीयाक मा, ईम्स्चाईक तूये।” खोदोलो खचा येशू तेरेमोक्‍स् गीची।

२५ मूङ्‌क ओरोसर्प् मीस् पाखा लात्‍चीना येशू खीम्गो वोङा, खीक्‍काना मूङ्‌क मेकछा म्हूक्पीका लाप्‍ना पकू, खोदोलो मूङ्‌क मेकछा हूचूलाचू पका।

२६ खीक्‍काना ङ्‌क रीङ् चारमी खोलोपी रीङा।

नीप्पो कोमूक्पा मीस्

२७ येशू मूङ्‍कप्का लत्‍ताना खात्‍चालो नीप्पो कोमूक्पा मीचा, “ए दाऊदमी छाङा, कास्का सम्‍तूमा मीयाचीकाते” पीकाना बतो ख म्दोस्-दोस् कल्‍तो खाईची।

२८ ख खीम्गो वोङाकप्‍का मूङ्‌क नीप्पो कोमूक्पा मीस् मूङ्‌कपी ताआ। खोदोलो येशूआ खस् ओरो पीकाना तत्‍ची, “ऊई कोङा आन्‍ची आम्‍ची मूक्सा तोक् मदूर्‌यान्‍ची पीम् आन्‍चा विश्‍वास मईचूयो?”

खोदोलो खचा “एई कास्का विश्‍वास मईचूका” लची।

२९ खीक्‍काना येशूआ खची मूक्स् पत्पीची ना ओरोपीका, “आम्‍ची विश्‍वास तोङ्नाङ् आन्‍ची नखात्‍चीव।”

३० खीक्‍काना मूङ्‌कचा खची मूक्सा तचीकप्‍का येशूआ खस् ओरो पीकाना आरेई मची, “ङ्‌क रीङ् आस्‍सो ईयाचूनव।”

३१ खोदोलोई खस् खाताना मूङ्‌क रीङ् खोलोपी पची।

३२ खीक्‍का खस् मूङ्‍कप्का लत्‍ताना खाईम् पीकालो, ईल्पो चाप् आत्‍माआ लाप्‍ना म्बक्‍केङ् मान्थोप् मीस् मूङ्‌कपी तात्‍ची।

३३ खीक्‍का येशूआ मूङ्‌क चाप् आत्मा कल्‍लात्ना मूङ्‌क म्बक्‍के माप्खाप् मीस् नेन्‍लाता। खोदोलो “इस्राएलपी ङ्‌कतोङ्‌क हाल्‍लोसो मान्छू” पीकाना ओरोसर्प् मीस् याबूयका।

३४ खोदोलोई फरिसीचा ओरो पीम् थालेई मची, “चाप्‍मी मालिकचीलाम्पा ङ्‌कसा चाप् आत्‍मा लात।”

चीसर्प् खेतालाची

३५ येशूआ खोलोङ् सहरपी, तेल्पी ना खची याखऊ खीम्पी सेचीवा पीतो, खीक्‍काना चारखम्‍मी जीनप् रीदाम् हातो ना म्खाल-खाल्‍क सोमोरीआ तूक्‍चाप्‍ची नमीत्‍तो लाम्‍दूमा।

३६ खोदोलो येशूआ ओरोसर्प् मीस् तचीना हायाम् म्सम् तूका। ऊदोईपीक्यालो मूङ्‍कस् खची चोलोछा मान्दीक लूस् तोङ्ना दूक् तोक्‍ची खीक्‍का ऊसो ममान्दूर्प्ची तूवा।

३७ खीक्‍का येशूआ म्सीच्‍चेस् ओरोलची, “छीर्म्‌ ओरोतो ताछोक्स्क तूये, खोदोलोई छीर्म्‌ बात्ल मप् खेताला चीछाङाङ् तूये।

३८ खन्‍सा हन्‍ना आन्‍ना छीर्म् बोबूईप् नीनाम्मापी वाङोम् मनूम्व, ना खसा म्होप्मी छीर्म् बात्ल मप् खेतालाची पोक्सची।”

c 

९:१७ मसक – मसक पीक्‍याक सोकोवारमी बूर्म् पा फाक्सूम्।

पोङ् नीप्पो म्सीच्‍चेचीम् लक्

मर्कूस ३:१३-१९; ६:७-१३; लूका ६:१२-१६; ९:१-६

१०

येशूआ पोङ् नीप्पो म्सीच्‍चेस् काछचीना जेजेर् आत्‍मा लाईम् खीक्‍का म्खाल्-खाल्क सोमोरी ना तूक्‍खास् नमीम् हक् पीची।

२ मूङ्‌क पोङ् नीप्पो म्सीच्‍चेचीम् खची नीङ् ङ्‌कतोङ्‌क तूवा, पत्रुस मीचीक सिमोन लो म्नेछो अन्‍द्रियासलो, खीक्‍का जब्दियाम् छा याकूब ना म्नेछो यूहन्‍ना,

३ फिलिप, बारथोलोमाइ, थोमा खीक्‍का तीर बात्लमप् मत्ती, अल्‍फयसमी छा याकूब ना थेदियस,

४ सिमोन कनानी ना यहूदा इस्‍करियोत, मूङ्‌क यहूदा इस्‍करियोतआ येशू लाप्‌ मीची।

५ येशूआ मूङ्‍क पोङ् नीप्पो म्सीच्‍चेस् ओरोलचीना पोक्‍स्‍ची, “बीन्‍नीपा गोङ्चीम् रापी खान्‍नीनव, खीक्‍का सामरीचीम् तेल्पीसो वोनीनव।

६ खोदोलोई इस्राएलीचीम् गोङ्पीका मासाक लूस् तोङ्‌क तूकचीपी खात्‍नीव।

७ ‘साराङ्‌गाम् चारखम् दोक्छापीङ् तायूवाक तूये,’ पीकानीना जीनप् रीदाम् हास्‍नूम्‍व।

८ तूक्‍खाची नमीयानूम्व, सीप्‍खाप्‍ची ऊन्‍पो मीयानूम्व, छूवोयो सोमोरीआ तूक् मीस् शुद्ध मनूम्व, चाप् आत्‍मा लात्‍नूम्‍व। आन्‍नासो मोरोङ् तानूम्क तूये, मोरोङ् पीयानूम्व।

९ आन्‍ना आम्‍नी थाप्‍रीपी हाल्‍ङो, नाम्‍छेर्‌बू ना ताम्बम् चेप्‍तीरोङ् खूरानूम्‍नव,

१० लाम्‍रीपी लाम्दूम्नीलो फाक्सूम्, नीच्‍ची दौरा, लोङ्पई खीक्‍का तीम्‍चीम् तूप् खायानूम्‍नव। ऊदोईपीक्यालो लक्‌‌ मप् मीचा चाम्दूम् तोम् छूये।

११ “आन्‍नी तेल्पी खात्‍नीना आम्‍नी लाम्‍तूम्‍मा मीक् मीस् लाम्‍नूम्‍व, ना मूङ्‌क तेल्पीका मान्खाईम्‍लेम् सम्‍मो आन्‍नी मूङ्‌क खीम्पीङ् तूवानीव।

१२ मूङ्‌क खीम्पी वोङ्नीलो लाईस्‍पी मूङ्‌क खीम्पी तूप् मीस् सेवा छानूम्व।

१३ खीक्‍का मूङ्‌क खीम्पी तूप् मीचा आन्‍नी हायाम् नतो साम्‍दीखा दईनीदोक, मूङ्‌क खीम्पी खाऊमा-खासेर्मा छूनूव। खोदोलोई मूङ्‌क खीम्‍पीक मीचा आन्‍नी नम्‍लो साम्‍दीखा दईनीनोदोक, आम्‍नीपी तूक खाऊमा-खासेर्मा आम्‍नीपीङ् आन्‍नूना तानूव।

१४ ऊदोईपीक्यालो आसासो आन्‍नी लाम्‍तूम्‍मा मीनीनो ना आम्‍नी रीङ्सो येनस्‍नोदोक, मूङ्‌क खीम्‍पीका लत्‍नीना खात्‍नीलो आम्‍नी लोङ्पूक फूर्क् रूक्‍साक्‍सानूम्‍व।

१५ आछीयाङ्, कोङा आन्‍नी लोयान्‍नी, नीया छूक लेईपी मूङ्‌क सहरपीक मीस्पीकान्‌ सदोम् लो गमोरा सहरपीकलो मीस्मी हालत दूङ् तेम्दूर्प् छूये।

१६ “खोङ्नूम्व, कोङा आन्‍नी याबेर्‌मी हाम्पी लूस् तोङ्ना पोन्चायान्‍नीके, खन्सा आन्‍नी पूःतो छेपोवा ना तूक्‍तूगूल्‍मतो सोज छूवानीव।

१७ खोदोलोई आन्‍नी मीस्पीका चीङ्चीङ् तूवानीव, ऊदोईपीक्यालो खचा आन्‍नी रूबूसी सल्‍स्‍को खीम्पी खाईनी, ना खची याखऊ खीम्पी खाईनीना मारी केर्‌नी।

१८ आन्‍नी ओ तोक्‍पी हाकिमचीम्‌ ना होङ्‌पोचीम्‌ दोक्पी खाईम्‍बोक्‍से, ओरोना आन्‍नी खची लागी खीक्‍का बीन्‍नीपा गोङ्चीम् लागी ओ साक्षी छूनी।

१९ खचा आन्‍नी लाप्‍नीना मुद्दा तीनी खोदोलो, ला ऊई पीम् पर्ने पीकानीना सोक् मनूम्नव। ऊदोईपीक्यालो आन्‍ना ऊई पीम् पर्ने खूङ्‌क रीङ् आन्‍ना मोन्तोलोङ् तईनूम्।

२० ऊदोईपीक्यालो आन्‍नी नेईम् बोक्स्‍नो, खोदोलोई आम्नी पा नीनाम्माम् आत्‍मा आम्‍नीपी छूना नेने।

२१ “म्बूआ म्नेछोङ् सेईमीय, खोरोनाङ् म्पाआ म्छामाईची सेईमीयची ना म्छामाईची खची पा-माम् ऊल्‍लोङ्पी पके खीक्‍का खस् सेईमीयची।

२२ ओ तोक्‍पीका खोलोआ आन्‍नी जेर्नी। खोदोलोई आसे दोस्कासम्मो विश्‍वासपी चीङ्‌को-चीङ्‌को तूये, खूङ्‌कसा हल्‍वा तय।

२३ खचा आन्‍नी ईबूम् सहरपी दूक् पीनीदोक बीन्‍नीपा सहरपी जूकाखात्‍नीव। ऊदोईपीक्यालो आछीयाङ् कोङा आन्‍नी लोयान्‍नी, मीस्मी छा ताम् लाईस्‍पी आन्‍ना इस्राएलपीक खोलोङ् सहरपी सूसो मम् लक् यात्नूम्नो।

२४ “सीच्‍चे म्सेचीपोप्का ना रोः म्मालिकपीका दूङ् देप् छूनो।

२५ म्सीच्‍चेस् खची सेचीपो तोक ना रोः म्मालिक तोक छूदूर। खन्‍सा खचा खीम्‍पीक मालिकङा बालजिबुल पीक्‍दोन्, खचा खची खीम्‍पोस्‍चीन् जन् ऊई लयची?

२६ “खन्‍सा खचीप्‍का कीनीनव। ऊदोईपीक्यालो नेप्‍पाना यूक्साक थक् देत्‍तोई तूये खूङ्‌क खोलोङ् हले ना सूलाना यूक्साक रीङ् देत्‍तोई तूये खूङ्‌क खोलोङ् खोछेत्‍ते।

२७ कोङा आन्‍नी नाम्कूर्मा गोपी ईन्‍नीक रीङ् नाम्छेमादूपी पानूम्‍व, खीक्‍का कोङा आन्‍नी सूपीछा येईमीन्‍नीक रीङ् खीम् थेम्तोका हास्‍नूम्‍व।

२८ आन्‍नी आम्‍नी सेईम् लाम्प् मीस्पीका आन्‍नी कीनीनव, ऊदोईपीक्यालो खचा आम्‍नी गाम्‍ङाङ् सेईदूरची खोदोलोई आम्‍नी आत्‍मा सेईदूरस्‍नो। खन्‍सा आत्‍मा लो गाम्‍लो नीच्‍चीङ् नरकपू नास् मदूर्प् नीनाम्माप्का कीसानीव।

२९ ऊई नीच्‍ची गाम् छोऊ ईक्फा खाप्‍चीमापी खेईछूनोयो? खोदोलोई ईबूम् गाम् छोऊसो नीनाम्माम् लन्‍ची मान्दी बोहोपू हूप्‍स्‍नो।

३० आम्‍नी तोङ्पीक तोसम्सो खोलोङ् ङीराखात्‍क तूये।

३१ खन्‍सा आन्‍नी कीनीनव, ऊदोईपीक्यालो आन्‍नी गाम् छोऊपीका दूङ् साम्दीलोक तूनी।

३२ “ओरोना मीस्मी लाईस्‍पी कोङ् येशूमी पीक्‍तोदी खोलोङ् कोङासो साराङ्‌गाप्‍तो तूप् ओ पाम् दोक्पी आन्‍नी ओमी पीको।

३३ खोदोलोई मीस्मी लाईस्‍पी कोङ् येशूम् माके पीक्‍तो इन्कार मप् खोलोङ् कोङासो साराङ्‌गाप्‍तो तूप् ओ पाम् लाईस्‍पी ङ्‌कस् ओमी माके पीकोना इन्कार मूयो।

३४ “आन्‍ना कोङ् चारपी खाऊमा-खासेर्मा पीस् ताक मीन्‍नीनव। कोङ् खाऊमा-खासेर्मा पीस् तोक माके, खोदोलोई दोप्सेल तोम् लागी तोक के।

३५ ऊदोईपीक्यालो कोङा म्चारछा म्पाम् ऊल्‍लोङ्पी, मेकछा म्माम् ऊल्‍लोङ्पी, ना म्नाम्मे म्छूर्मेम् ऊल्‍लोङ्पी ममीम् लागी यूवोक।

३६ आम्‍नी साछीमी आम्‍नी होप्‍मी खीम्गोपीकङ् छूये।

३७ “आसाई ओपीका दूङ् म्पा-म्मा सम्‍तूमा मीय, खूङ्‌क ओ सीच्‍चे छूदूरनो। खोरोनाङ् आसाई ओपीका दूङ् देतो म्चारछा-मेकछा सम्‍तूमा मीय, खूङ्‌कसो ओ सीच्‍चे छूदूरनो।

३८ खोरोनाङ् आस्‍कसाई म्होप्मी क्रूस खूर्‌ना ओ दोस्-दोस् लाम्‍दूम्‍नो, खूङ्‌कसो ओ सीच्‍चे छूदूरनो।

३९ म्‍रीराम जगेई मम् लाम्प्‍आ मूङ्‌क तयनो, खोदोलोई ओ लागीपी म्‍रीराम पीप्‍आ मूङ्‌क तय।

४० “आन्‍नी लाम्‍तूम्‍मा मीक्पा कोङ्सो लाम्‍तूम्‍मा मीयो। खोरोनाङ् कोङ् लाम्‍तूम्‍मा मीक्पा कोङ् पोप्सो लाम्‍तूम्‍मा मीय।

४१ खारीबोपो पीक्‍ना लाम्‍तूम्‍मा मीक्पा खारीबोपोआ तयक तोङ्‌क पूनाऊनी तय। खोरोनाङ् नीनाम्माम् लाईस्‍पी धर्मी छूक् मीस् लाम्‍तूम्‍मा मीक् मीचा मूङ्‌क धर्मी मीचा तयक तोङ्‌क पूनाऊनी तय।

४२ आसाई ङ्‌कचीप्‍क दूङ् चीमा ओ सीच्‍चे पीक्‍ना ईक् पोङ्‍कीरीम् छीक्‍छीलीप् काऊङाङ्‌ दूम् पीय, खूङ्‌कसा हाल्‍लोसो म्पूनाऊनी मास्दीतनो।”

येशू लो बप्‍तिस्मा पीप् यूहन्‍नालो

लूका ७:१८-३५

११

येशूआ पोङ् नीप्पो म्सीच्‍चेस् आज्ञा पीम् यात्कप्का ख मूङ्‍कप्का लत्‍ताना खस् तूवाक सहरपी सेचीवा पीस् लो जीनप् रीदाम् हास्‍लो खाता।

२ बप्‍तिस्मा पीप् यूहन्‍ना थूनापी तूवालो येशू ख्रीष्‍टमी तोक्पी येन्‍क तूवा, खीक्‍काना खसा म्सीच्‍चेस् ङ्‌क रीङ् तईस् पोक्‍स्‍ची,

३ “हन्‍ना ताईक ख्रीष्‍ट आन्‍ङायो, केईका बीन्‍नीपाङ्‍यो हूम् पर्ने?”

४ खोदोलो येशूआ खस् ओरोलची, “आन्‍ना येनानूम्‍क ना तानूम्क रीङ् खोलोङ् यूहन्‍ना ईयानूम्‍व,

५ कोमूक्पा मीचा म्मूक्सा तय, सक्‍पा मीस् लाम्‍दूमे। छूवोयो सोमोरीआ लाप्‍क मीस् नये। खोरोनाङ् म्नोबोआ मान्येईप् तूसूम्‍पा-तूसूम्मा मीचा म्नोबोआ येन। सीप्‍खाप्‍ची ऊस्पके, ना छूक्‍सीप्‍चा जीनप् रीदाम् येईम् तयची।

६ ओ तोक्पी शङ्का मान्मप् मीस् नीनाम्माआ आसीक् पीय।”

७ यूहन्‍नाम् सीच्‍चेस् खाताकप्‍का येशूआ ओरोसर्प् मीस् ओरोलची, “आन्‍नी गोङ्‍रूत्खाप् थाम्‍पूपी ऊई खोस्‍ये खातानी? ऊई हूक्‍आ तोक्‍स्‍चक पाक्‍पऊयो खोस् खातानी?

८ खोरोदोक आन्‍नी ऊई खोस्‍ये खातानी? ऊई हायाम् नप्छा तेई खाम् मीस्यो खोस् खातानी? नप् तेई खाम्‍ने होङाबूम् खीम्‍पीई छूये।

९ आन्‍नी ऊई खोस्‍ये खातानी? ऊई खारीबोपोस् खोस्‍यो खातानी? कोङा आन्‍नी लोयान्‍नी, खारीबोपोप्‍कासो दूङ् देप् मीस्यो खोस् खातानी।

१० ऊदोईपीक्यालो धर्मसूम्बऊपी नीनाम्माआ यूहन्‍नाम् तोक्पी ओरोना पीकाक तूये,

‘खोङ्व, कोङा ओ रीदाम् पोक् आम् लाईस्-लाईस् पोक्‍सोके,

खूङ्‌कसा आम् लाईस्-लाईस् आम् लाम् चोचूप्‍स।’

११ “आछीयाङ् कोङा आन्‍नी लोयान्‍नी, मीम्छाचा वात्‍चीकतोदीपी बप्‍तिस्मा पीप् यूहन्‍नाप्का दूङ् देप् बीन्‍नीपा मीस् आस्‍सो जन्‍मेई मान्छू। खोदोलोई साराङ्‌गाम् चारखम्‍पी आसे खोलोप्का दूङ् चीमा तूये, खूङ्‌क यूहन्‍नाप्का दूङ् देप् छूये।

१२ बप्‍तिस्मा पीप् यूहन्‍नाआ जीनप् रीदाम् हास्‍कप्‍का एक्‍तो ईनीम्‍बा सम्‍मो, साराङ्‌गाम् चारखम् हायाम् लोक्‍तो पतो खात्‍चाईक तूये, ना ऊल्‍लोङ् मप् मीस्चा मूङ्‍क खची हूक्पी मम् लाम्चयस्क तूये।

१३ ऊदोईपीक्यालो यूहन्‍नाम् नाम्‍ला सम्‍मो मोशाम् ललईआ ना खोलोङ् खारीबोपोचा नीनाम्माम् चारखम्‍मी तोक्पी खारीबो मस्क तूवा।

१४ आन्‍ना विश्‍वास मईनूम्दोक, हन्‍ना ताप् एलिया क यूहन्‍नाङ् के।

१५ आस्‍मी नोबो तूये, खूङ्‌कसा येन्‍नूव।

१६ “ईनीम्‍बाक मीस् कोङा ऊलोई थापो? ङ्‌कस्‍ने बजार होम्पी वास्लप्‍तीप् छाछामा तोङ्‌क तूये, खचा म्बूम्ची काछयची ना ओरोपीके,

१७ ‘केईका आम्‍नी लागी मीत्‍तीरी दूपूम्‍का,

खोदोलो आन्‍नी सील् माम्बान्‍नी।

केईका दूक्वाम् छाम् मम्का,

खोदोलो आन्‍नी माङ्‍खाम्नी।’

१८ ऊदोईपीक्यालो यूहन्‍ना चातो-दूतो मान्ता, खन्‍सा खचा यूहन्‍ना चाप् मोङ्आ लाप्‍क मीस् पीका।

१९ खोदोलोई मीस्मी छा चातो-दूतो ताआ, खोदोलो खचा ओरोपीका, ‘खोङ्नूम्ते, ङ्‌क चापोयो-दूपोयो, तीर बात्लमप् ना मोऊपोचीम् म्बूम् पीक्‍तो दोस् तीयची!’ खोदोलोई नीनाम्माम् लूखूप्‍ची थीक् तूये पीम् रीङ् म्‍लक्पीकाङ् छेत्‍ते।”

वालूम्‍मा मान्मप् सहरपीक मीस्

लूका १०:१३-१५

२० येशूआ हायाम् राःरालोक लक् मक सहरपीक मीस् राङ्ची, ऊदोईपीक्यालो मूङ्‌क सहरपी तूप् मीचा वालूम्‍मा मान्मची।

२१ “धिक्‍कार, ए खोराजीनपी तूप्‍चे, धिक्‍कार, ए बेथसेदापी तूप्‍चे। ऊदोईपीक्यालो आम्‍नी हाम्‍पी छूवाक तोङ्‌क राःराम् लक् टुरोसपी लो सीदोनपीलो छूवावादोन् मूङ्‍कप्क मीचान् जेलेम्मा खाप्स्‍चीवा ना छूबूईआ कील्‍न्‍चीवाना वालूम्‍मा मस्वा।

२२ खोदोलोई कोङा आन्‍नी लोयान्‍नी, नीयाक लेईपी नीनाम्माआ आम्‍नीप्‍का दूङ् टुरोस लो सीदोनपीलो तूप् मीस् सम्‍तूमा मीयची।

२३ ए कफर्नहुमपी तूप्‍चे, ऊई आन्‍ना साराङ्‌गा खातेकायो मीन्चाईनी? आन्‍नीन् नरकपू खात्‍नी। ऊदोईपीक्यालो आम्‍नी हाम्‍पी छूवाक तोङ्‌क राःरालोक लक् सदोमपी छूवावादोन् मूङ्‌क सहर एसेक लेई सम्‍मो तूवाचावा।

२४ खोदोलोई कोङा आन्‍नी लोयान्‍नी, नीयाक लेईपी नीनाम्माआ आम्‍नीप्‍का दूङ् सदोम सहर सम्‍तूमा मीय।”

दूवाङ् लप्ची नोम्चीम्

लूका १०:२१-२२

२५ खोदोलो येशूआ ओरोपीका, “ए नीनाम्मा पाआ, साराङ्‌गाम् लो चारमीलो रोबू, कोङा आन् ओलोनूव लोयान्‍ना, ऊदोईपीक्यालो आना ङ्‌क रीङ् लूर्‌पोचीप्‍का सूल्‍ना चीमा छाछामाचीपी खोम।

२६ पा रोबू, आना ङ्‍कङ् नप् मीना।

२७ “ओ पा रोबूआ खोलोक थक् कोङ् एनोछोक तूये। पाङाङ् छाम् तोक्पी छेत्‍त बीन्‍नीपा आसासो छेत्‍तनो, खोरोनाङ् छापीका बीन्‍नीपा आसासो पा छेत्‍तनो। खीक्‍का म्छाआ ईचीक तोदी खोलोआ पा छेत्‍तची।

२८ “ए हायाम् लीप् बारी खूर्प् ना दूवाङ् लप्चे, ओ दोक्पी तानीव, कोङा आन्‍नी नोम्चीम् पीयान्‍नीके।

२९ ओ वोवेन्‍दा खूरानूम्‍ना ओपीका ईन्‍चीनीव, ऊदोईपीक्यालो कोङ् ओ सागोवापाकाङ् हायाम् लखेक ना सम्‍तूमा लोक तूवोके, ओरोना आन्‍ना ओपीका आम्‍नी आत्‍मापी नोम्चीम् तईनूम्।

३० ऊदोईपीक्यालो ओ वोवेन्‍दा फाक्पाचूप् ना कोङा खूर्‌मीयान्‍नीक बारी हाम्‍लोवाप् तूये।”

नोम्चीम् लेईपीक रोबू

मर्कूस २:२३-२८; ३:१-६; लूका ६:१-११

१२

येशू नोम्चीम् लेईपी छीर्म् खालाम्पा खात्‍चाक तूवा। खोदोलो येशूम् म्सीच्‍चेस् साका सीयाकसा छीर्म् मी सीखावा कप्‍चीना चाम् थालेई मची।

२ खूङ्‌क तचीना फरिसीचा येशू ओरोलची, “खोङ्व, आम् सीच्‍चेचान्‌ नोम्चीम् लेईपी मान्मम् पर्ने लक्ये मचयस्क तूये।”

३ खोदोलो येशूआ खस् ओरोलची, “दाऊदआ म्बूम्चीका साकासीयालो ऊई मक तूवा? खूङ्‌क आन्‍ना परेई माम्मन्‍नीयो?

४ ख ऊतोङ्नाई नीनाम्मा दप्स्‍को खीम्पी वोङाना नीनाम्मापी तेम्पा सबेई म्बूम्चीका चची? खूङ्‌क सबेई खचा मान्चाम् पर्ने तूवा, खूङ्‌क सबेई पूजारीचाङाङ् चाम् नप् तूवा।

५ ऊई आन्‍ना मोशाम् ललई परेई मान्मन्‍नीयो, नीनाम्मा दप्स्को खीम्पी पूजारीचा नोम्चीम् लेईपीसो लक् मईची। ओरोना खचा नोम्चीम् लेईपी लक् मईची, खोरोदोसो खस् दोसी छूनो।

६ खोदोलोई कोङा आन्‍नी लोयान्‍नी, नीनाम्मा दप्स्को खीम्‍पीका दूङ् देप् ईल्पो अपी तूये।

७ ‘कोङा पोसूम् बलिदान मम् लामोनो, खोदोलोई आन्‍ना सम्‍तूमा मीयोनीक लामो’ पीकाना नीनाम्माआ पीकाक रीङ् आन्‍ना छेतानूम्‍वादोक आन्‍ना निर्दोष मीस् दोस् मान्तीन्‍नीवा।

८ ऊदोईपीक्यालो मीस्मी छा नोम्चीम् लेईमीसो रोबू तूये।”

९ खीक्‍काना येशू मूङ्‍कप्का लत्‍ताना खची याखऊ खीम्पी खाता।

१० खोदोलो मूङ्‌कपी ईल्पो म्हूः हार्प्खाप् मीस् तूवा। खीक्‍का खचा येशू दोस् तीम् सानीवा मस्‍ना ख ओरोलची, “नोम्चीम् लेईपी तूक्‍खास् नमीम् नईयो नईनोयो?”

११ खोदोलो येशूआ खस् ओरोलची, “आम्‍नीम् ईबूम् लूस् तूये, ना खूङ्‌क लूस् नोम्चीम् लेईपी खूलूम्‍पू वाईखीयदोक, ऊई खूङ्‌क आन्‍ना पाखा लात्‍नूम्‍नोयो?

१२ ऊई लूसपीका मीस् दूङ् साम्दीलोक मान्तूयो मोलो? खन्‍सा नोम्चीम् लेईपी नप् लक् मम् नये।”

१३ खीक्‍काना येशूआ मूङ्‌क मीस् ओरो लअ, “आम् हूः सत्‍ते।” खीक्‍का मूङ्‌कसा म्हूः सत्‍तू, खोदोलो मूङ्‌कम् म्हूः नखाता।

१४ खोदोलो फरिसीची लत्‍ताना पाखा खाता, ना ख ऊतोङ्नाई सेताम् लोलना चाई मची।

नीनाम्माआ सोक्‍क म्सूसो मप्

१५ खीक्‍का येशूआ खूङ्‌क रीङ् तूम् तकप्का मूङ्‍कप्का लत्‍ताना खालेता, खोदोलो हायाम् देतो मीचा ख म्दोस्-दोस् कल्‍तो खाईची, ना खसा तूक्‍खास् खोलोङ् नमीयू।

१६ खीक्‍का येशूआ खस् ओ तोक्पी आस्‍सो ईयानूम्‍नव पीकाना आज्ञा पीची।

१७ ङ्‌क यशैया खारीबोपोआ पीकाक रीङ् पूरा छूम् लागी छूवाक तूवा,

१८ “कोङा ओ सूसो मप् सोकूक तूये,

खपीका कोङ् हायाम् ओ गोङ् चानये।

कोङा ओ आत्‍मा खपी यूक्सो,

खीक्‍का खसा गोङ्-गोङ्चीपी नीयाम् रीङ् पय।

१९ खसा जूम्‍लूक्सो मईनो ना ख हायाम् सार बम्सो बस्‍नो,

खीक्‍का मीचा खम् साल्‍म् लाम्‍पीसो येनस्‍नो।

२० म्छोला कूम्खाप् पाक्पऊ खसा अतनो

ना दूलाप्-दूलाप् छूक्चाप् सलेद खसा सेतनो।

याईस्कोपी खसा नीया कोक्स्क सम्मो खाईय।

२१ खम् नीङ्पी गोङ्-गोङ्चा आसा यूक्सची।”

येशू लो बालजिबुललो

मर्कूस ३:२०-३०; लूका ६:४३-४५; ११:१४-२३

२२ खीक्‍का चाप्मोङ्आ लाप्‍क ईल्पो कोमूक्पा ना नेईम्सो मान्‍नेईप् मीस् येशूम् दोक्पी तात्ची। खीक्‍का येशूआ मूङ्‌क नमीयू, खीक्‍का मूङ्‌क नेना ना म्मूक्सा तोक् छूवा।

२३ खोदोलो खोलोङ् मीस् छाक्‍का छूवा ना ओरोपीका, “ऊई ङ्‌क दाऊदमी छाङ्‌कयो?”

२४ मूङ्‌क रीङ् येन्‍चीना फरिसीचा ओरोपीका, “ङ्‌कसान् चाप्‍मी होङाबू बालजिबुलआ पीयक राःराआ चाप् लात्‍दोङ।”

२५ खोदोलोई येशूआ मूङ्‍कचीम् खची सानीवा तूम् तना खस् ओरोलची, “ईबूम् चारखम् हास्‍ना खची होप्ङा तङ्नो ना जूम्‍लूक मईचीदोक मूङ्‌क चारखम् हायाम् तातो पोचीङ्‌ङनो। खोरोनाङ् सहर-सहरमी हाम्‍पी ना मीस्मी हाम्‍पीसो चाई खप्‍पनो ना तङ्नोदोक मूङ्‌कसो हायाम् तातो पोचीङ्‌ङनो।

२६ खोरोनाङ् शैतानआ शैतान लात, ना खची गोपी ऊल्‍लोङ् मीलईदोक, खची चारखम् ऊतोङ्नाई पोचीङ्‌ङ?

२७ आन्‍ना कोङ् चाप्‍मी होङाबू बालजिबुलमी राःराआ चाप् लात लोयोनीदोक, आम्‍नी छाचाक आस्‍मी राःराआये चाप् लातची? खन्‍सा खस्ङा आम्‍नी नीया मप् छूये।

२८ खोदोलोई कोङा नीनाम्माम् आत्‍मापीका चाप् लातोदोक नीनाम्माम् चारखम् आम्‍नीपी ताखाताक तूये।

२९ “आसासो लाईस्‍पी बलिय मीस् मान्छूईमो, मूङ्‌कम् खीम् गोपी वोङ्‌ना म्दाचाम् खूदूरनो। दूङ् लाईस्‍पी मूङ्‌क बलिय मीस् छूईयनाङाङ् मूङ्‌कम् दाचाम् खूस्‍सना खाईदूर।

३० “आसे ओलाम्‍पा तूनो, खूङ्‌क ओ ऊल्‍लोङ्पी तूये, खीक्‍काना आसाई कोङ्लो तूना बात्ल मईनो, खूङ्‌कसा बात्ल मम्पासो रीस्‍दीत।

३१ खन्‍सा कोङा आन्‍नी लोयान्‍नी, मीचा मईक खोलोङ् मोऊ ना नीनाम्माम् ऊल्‍लोङ्पी नेन्क छेमा छूये, खोदोलोई पवित्र आत्‍माम् ऊल्‍लोङ्पी नेन्क मोऊ हाल्‍लोसो छेमा छूनो।

३२ ओरोनाङ् हेप् मीचा मीस्मी छाम् ऊल्‍लोङ्पी ऊची पीक्‍दोक मूङ्‌क छेमा छूये, खोदोलोई पवित्र आत्‍माम् ऊल्‍लोङ्पी नेन्‍दोक मूङ्‌क ङ्‌क जूकपी ना ताईक जूकपीसो छेमा छूनो।

३३ “सीछो नप् तूदोक, नप्ङा म्चो मीय, खोरोनाङ् सीछो रई तूदोक रईङा म्चो मीय। ऊदोईपीक्यालो मूङ्‌क सीछो ऊतोङ्‌कई पीम् म्चोपीकाङ् छेत्‍ते।

३४ ए पूम् छा तोङ्‌कचे! आन्‍नी आम्‍नी होप्‍ङा रई तूनी, ऊदानाओ आन्‍ना नप् रीङ् मईनूम्? ऊदोईपीक्यालो सागोवापा ऊई तूये खूङ्‌क रीङ्‌ङा ङप्का लत्‍ते।

३५ नप् मीस्मी सागोवा नप् रीङ्‌आङ् पेप्पक छूये, खन्‍सा मूङ्‌क मीचा म्सागोवापाका नप् रीङ्‌ङा लात, खोरोनाङ् रई मीस्मी सागोवा रई रीङ्‌आङ् पेप्पक छूये, ना मूङ्‌क मीचा म्सागोवापाका रई रीङ्‌ङा लात।

३६ खन्‍सा कोङा आन्‍नी लोयान्‍नी, ‘रई रीङ् मप् मीचा नीया छूक लेईपी मूङ्‌क रई रीङ्मी लेखा खची होपाङ् पीम् बोक्से।’

३७ ऊदोईपीक्यालो आम् रीङ्आङ् आन् निर्दोष छूये, ना आम् रीङ्आङ् आन् दोसी छूये।”

चीन्‍न खोम् लन्‍ची मस्क

मर्कूस ८:११-१२; लूका ११:२४-२६, २९-३२

३८ खोदोलो शास्‍त्रीचीप्‍क ना फरिसीचीप्‍क हेप्-हेप्पा ख ओरोलची, “सेचीपो, केईका ईबूम् चीन्‍न खोमीयीकाते।”

३९ खोदोलो येशूआ खस् ओरो पीकाना ङरी आन्‍ची, “रई ना तूम्‍लूलप् दूङ्चा चीन्‍न लामची। खोदोलोई ङ्‌क दूङ्पीक मीचान् योना खारीबोपोम् चीन्‍नपीका बीन्‍नीपा चीन्‍न ऊसो खोम् तयस्‍नो।

४० ऊदोईपीक्यालो दानाई योना मूङ्‍क देप् ङाःम् गोपू सूक्‍लेई लो सूक् सेपालो तूवा, खोरोनाङ् मीस्मी छासो बोहोगोपू सूक्‍लेई लो सूक्‍सेपालो तूम् बोक्से।

४१ निनवेपी तूप् मीस्ची नीया छूक लेईपी ङ्‌क दूङ्पीक मीस्चीका थोरेपे ना ङ्‌कस् दोस् तीयची, ऊदोईपीक्यालो खचा योनाम् रीङ्पी विश्‍वास मस्क तूवा, खोदोलोई खोङ्नूम्व, योनाप्‍कासो दूङ् देप् ईल्पो अपी तूये।

४२ योऊमेर‌पीक होङाबूमे नीया छूक लेईपी ङ्‌क गोङ्पीक मीस्चीका पक्ना ङ्‌कस् दोस् तीयची, ऊदोईपीक्यालो ख चारमी नाक्‍का छेऊपीका सोलोमनमी लूखूप्‍चीम्‌ रीङ् येईस्‌ बाना। खोदोलोई खोङ्नूम्व, सोलोमनपीकासो दूङ् देप् ईल्पो अपी तूये।

४३ “जेजेर् आत्‍मा मीस्पीका लत्‍ना खाते, खीक्‍का मूङ्‌कसा नोन्‍चीस्‍को ओबान थाऊ लाम, खोदोलोई हापीसो तयनो।

४४ खीक्‍का मूङ्‌कसा ओरोपीके, ‘कोङ् हापीकाई लत्‍तोना बानो, कोङ् खूङ्‌क ओ खीम्पीङ् आत्‍तोना खातो।’ खीक्‍काना मूङ्‌क आत्‍ना ताये खोदोलो मूङ्‌क खीम् होप्‍तो ना साम्‍दीम्‍पा छीप्प।

४५ खीक्‍का मूङ्‌क खाते ना म्होप्पीका दूङ् रई बीन्‍नीपा रेक्‍ची चाप् आत्‍मा तातना ताये, ना म्गोपा वोङ्ना तूये, खोदोलोन् मूङ्‌क मीस्मी रीराम‌ लाईस्‍पीकप्‍का दूङ् रई छूये। खन्‍सा ङ्‌क रई दूङ्पीक मीस्सो मूङ्‌कतोङ्‌कङ् छूये।”

येशूम् म्मा ना म्नेछोस्

मर्कूस ३:३१-३५; लूका ८:१९-२१

४६ येशू ओरोसर्प् मीस्चीका नेन्‍चाक तूवा, खोदोलो म्मा-म्नेछोस् मूङ्‌कपी तालाता ना खलो रीङ् मम् लागी पाखापा थोरेप्‍दीताक तूवा।

४७ खोदोलो मूङ्‌कपी तूवाक ईल्पो मीचा येशू ओरो लअ, “खोङ्ते, आम् मा आम् नेछोचा आन्‍लो नेईम् लागी पाखापाका हूङ्दीते।”

४८ खोदोलो मूङ्‌क मीस् येशूआ ओरो लअ, “ओ मा ओ नेछोस् आसे?”

४९ खीक्‍का येशूआ म्हूःआ म्सीच्‍चेस् खोमीत्‍तो ओरोपीका, “खोङ्व, ओ मा ओ नेछोस् ङ्‌कस्ङा के।

५० ऊदोईपीक्यालो आसाई साराङ्‌गाप्‍तो तूप् ओ पाम् लन्‍ची रेप्प, मूङ्‍कस्ङा ओ मा ओ नेछोस् के।”

चालेई फूईप्मी पोम् ललई

मर्कूस ४:१-१२; लूका ८:४-१०

१३

येशू मूङ्‌क लेईङा खीम्‍पीका लत्‍ताना दीरीत्‍तीम् चाखेम्पी सेचीवा ईम् लागी खाताना तूवा।

२ खोदोलो ओरोसर्प् मीस् म्दोक्पी बात्ल छूवा, खन्‍सा खसा तूस्को थाऊ मान्तोना ख हेयोङ्मापी वोङाना तूवा, खोदोलो मूङ्‌क ओरोसर्प् मीस्चीक दीरीत्‍तीम् चाखेम्‍पीङ् थोरेप्‍दीताक तूवा।

३ येशूआ खस् पोम् ललईपीका ओरोतो रीङ् ईची।

खीक्‍का खसा ओरोपीका, “ईल्पो मीस् चालेई फूईस् लत्‍ता।

४ ओरोना खसा चालेई फूईलो हेप् चालेई लाम् मेक्सा तात्‍ता, ना छोऊ ताना मूङ्‌क चालेई कप्‍च।

५ खोरोनाङ् हेप् चालेई क लूङ्लापी तात्‍ता, खीक्‍का मूङ्‌कपी हायाम् देतो बोहो मान्तूकसा, मूङ्‌क चालेई दावाङ् लीमा।

६ खोदोलोई नाम्‍छोवा हायाम् मलो मूङ्‌क चालेई म्साम् नम्‍लो मान्मीकसा सीयाना हार्‌खाता।

७ खोरोनाङ् हेप् चालेई तीतीम् पऊमी हाम्‍पी तात्‍ता, खीक्‍काना मूङ्‌क तीती पतोखाताना मूङ्‌क चालेई छेप्‍सेतू।

८ खोदोलोई हेप् चालेई क नप् थाम्‍पूपी तात्‍ता, ना ईक् चून्दूलूम् गुणा, तूक्पोङ् गुणा, सूक्‍पोङ् गुणा म्चो मीयू।

९ आस्‍मी नोबो तूये, खूङ्‌कसा येन्‍नूव।”

१० खीक्‍काना म्सीच्‍चेस् ताना ख ओरो पीकाना तत्‍ची, “आन् ऊनाई खस्का पोम् ललईपी नेन्‍कई?”

११ खोदोलो येशूआ खस् ओरो पीकाना ङरी आन्‍ची, “आन्‍नाने साराङ्‌गाम् चारखम्‍मी तोक्‍पी छेईम् तानूम्क तूये, खोदोलोई खचा ङ्‌क चारखम्‍मी तोक्‍पी छेईम् तचीक मान्तू।

१२ ऊदोईपीक्यालो आस्पी तूये, खूङ्‌कसा दूङ्देतो तय, ना मूङ्‌कम् हायाम् देतो छूये, खोदोलोई आस्‍पी मान्तू, खूङ्‌कमी तूकसो ङाप्‍खाते।

१३ खन्‍सा कोङ् खस्का पोम् ललईपी नेनो:

‘ऊदोईपीक्यालो खचा खोम्‍ने खोङ्ची, खोदोलोई तयस्‍नो,

येईम्ने येनची, खोदोलोई येनस्‍ना बूजेई मईचीनो।’

१४ ओरोना यशैया खारीबोपोआ खारीबो मक खचीपी पूरा छूवाक तूये:

‘आन्‍ना येईम्ने येन्‍नूम्, खोदोलोई हादेलोसो बूजेई मईनूम्नो,

आन्‍ना तोम्ने तईनूम्, खोदोलोई हादेलोसो तूम्तईनूम्नो।

१५ ऊदोईपीक्यालो ङ्‌कचीम् खची सानीवा मोगो छूवाक तूये,

ना खची नोबो दीयाखात्‍क तूये,

ना खची मूक्स् सीप्‍खीचीक तूये,

मादोन् खचा खची मूक्सा तचीवा,

खचा खची नोबोआ येन्‍चीवा,

खचा खची सानीवापाका बूजेई मस्वा,

खीक्‍का ओपी आत्‍तावा,

ना कोङा खस् नमीयूचीवा।’

१६ “आम्‍नी मूक्स् ना आम्‍नी नोबो नीनाम्माआ आसीक् पीय, ऊदोईपीक्यालो आम्‍नी मूक्सा तईनूम्, ना आम्‍नी नोबोआ येन्‍नूम्।

१७ आछीयाङ्, कोङा आन्‍नी लोयान्‍नी, आन्‍ना खोङानूम्क रीङ् खोलोङ् खोरीबोपोचा ना धर्मीचा हायाम् खोम् लन्‍ची मची, खोदोलोई खचा खोम् मान्तोक्ची, खीक्‍का आन्‍ना येनानूम्‍क रीङ् हायाम् येईम् लन्‍ची मची, खोदोलोई खचा येईम् मान्तोक्ची।

पोम् ललईमी अर्थ

मर्कूस ४:१३-२०; लूका ८:११-१५

१८ “चालेई फूईप्मी पोम् ललईमी अर्थ येन्‍नूम्‍व।

१९ हेप्-हेप्पा चारखम्‍मी रीङ्बऊ येन, नासो नम्‍लो बूजेई मईनो, खीक्‍का शैतान ताये ना मूङ्‌कम् सानीवापा बीप्पाक नीनाम्माम् रीङ्सो ङाप्‍पना खाईलेत। खन्‍सा लाम्‍पी तात्‍ताक चालेईमी अर्थ क ङ्‌कङा के।

२० खोरोनाङ् लूङ्लापी तात्‍ताक चालेई क ङ्‌कङा के, खसा नीनाम्माम् रीङ्बऊ येनकलो ईतोतो म्जी नईना दावाङ् विश्‍वास मय।

२१ खोदोलोई मूङ्‌कम् म्साम् मान्तूकसा हायाम् तातो चीङ्‌ङनो, खीक्‍का नीनाम्मापी विश्‍वास मकसा मूङ्‌कम् रीरामपी दूक्‍वा सतावट ताईकलो ईतोतो मूङ्‌कसा विश्‍वास मम् होक्‍सीय।

२२ खोरोनाङ् तीतीम् पऊमी हाम्‍पी तात्‍ताक चालेईमी अर्थ क ङ्‌कङा, मूङ्‌कसा नीनाम्माम् रीङ्बऊ येईम्ने येन, खोदोलोई चारपीक सोक् ना दाचाम्मी लाङोआ नीनाम्माम् रीङ्बऊ छेप्‍सेत, ना मूङ्‌कपी ऊसो म्चो मीयनो।

२३ खोदोलोई नप् थाम्‍पूपी तात्‍ताक चालेईमी अर्थ ङ्‌कङा के, आसाई नीनाम्माम् रीङ्बऊ येन, छेत्‍त-लेस ना आछीयाङ् म्चो सेमीय। खीक्‍का मूङ्‌कसा फूईक चालेईपीका ईक् चून्दूलूम् गुणा, तूक्पोङ् गुणा ना सूक्‍पोङ् गुणा म्चो मीय।”

सालीसोङ्मी पोम् ललई

२४ खीक्‍का येशूआ खस् होसोङ् बीन्‍नीपा पोम् ललई येईमीची: “साराङ्‌गाम् चारखम् ईल्पो मीस् तोङ्‌क तूये, खूङ्‌कसा म्‍यीक्पी नप् चालेई फूईयू।

२५ खोदोलोई मीस् ईम्स्चाकप्का म्साछीमीस् ताना, दोचेर्‌मी रापी सालीसोङ् लेत्‍यूक्‍स्‍चीना खालेता।

२६ खीक्‍का मूङ्‌क दोचेर् पतो खाताना म्चो मीयू, खोदोलो मूङ्‌क सालीसोङ्सो खोछेत्‍ता।

२७ “खीक्‍का म्‍रोःचा ताना म्मालिक ओरोलची, ‘ए होदूवा, ऊई आना आम् यीक्पी नप् चालेईङा मायो फूईक? खोदोलोई मूङ्‌क सालीसोङ् क हापीकाई ताआ?’

२८ “खोदोलो खीम्‍पीक मालिकआ खस् ओरोलची, ‘आस्‍क ओ साछीमीये ताना मूङ्‌क लेत्फो।’ खीक्‍काना म्‍रोचा ख ओरोलची, ‘ऊई मूङ्‌क सालीसोङ् केईका खातेकाना देलूम्‍ताम्‍कायो?’

२९ “खोदोलोई खसा ओरोपीका, ‘देल्‍नूम्‍नव, ऊदोईपीक्यालो आन्‍ना सालीसोङ् देल्‍नूम्‍लो दोचेर्‌सो देल्खात्के।

३० जा हेम् नाम्‍ला छूक सम्‍मो नीच्‍चीङ् पन्‍चानूव। हेम् नाम्‍ला छूकप्‍का कोङा जा हेक्‍ची ओरो पीकोना आरेई मूयोची, लाईस्‍पी मूङ्‌क सालीसोङ् देल्दीत्नूम्ना म्पूला मतो हूयानूम्व, खीक्‍का दोचेर् क दाङ्‍खीम्पी यूक्सानूम्व’।”

रायोम् बप्मी पोम् ललई

मर्कूस ४:३०-३४; लूका १३:१८-२१

३१ येशूआ खस् आर्को पोम् ललईसो ईची, “साराङ्‍गाम् चारखम् ईबूम् रायोम् बप् तोङ्‌क तूये, मूङ्‌क ईल्पो मीचा खाईना म्यीक्पी लेतू।

३२ मूङ्‌क रायोम् बप् खोलोङ् चालेई तूकपी दूङ् चीमा छूये, खोदोलोई मूङ्‌क पतो खाते, ना खोलोङ् साकपीका दूङ् देप् छूना सीछो तोङ्‌क छूये। खीक्‍का नाम्‍तो पेर्प् तीप् छोऊ ताईना मूङ्‌कम् म्गेम्पी योङ् मय।”

३३ येशूआ खस् होसोङ् आर्को पोम् ललईसो ईची, “साराङ्‌गाम् चारखम् खमीर तोङ्‌क तूये, खूङ्‌क ईल्पो मीम्छाआ ओरोतो फूल्पी ङलू, खीक्‍का मूङ्‌क खोलोङ् खमीर पराना थीक् मान्छूम् सम्मो ईदेऊ यूक्स्दीतू।”

३४ येशूआ ङ्‌क खोलोङ् रीङ् मीस् पोम् ललईपी ईची। पोम् ललई मान्दी येशूआ खस् ऊसो मान्‍ईक्ची।

३५ ओरोना खारीबोपोचा पीकाक रीङ् पूरा छूवा: “कोङ् पोम् ललईपी नेनो। खीक्‍का चार बोबूयाकप्का एक्‍तो सूलाना यूक्साक रीङ् कोङा खस् ईयोची।”

सालीसोङ्मी पोम् ललईमी अर्थ

३६ खीक्‍काना येशूआ ओरोसर्प् मीस् होक्‍सीचीना खीम्गो वोङा, खोदोलो म्सीच्‍चेस् म्दोक्पी ताना ओरोपीक्‍तो तत्‍ची, “यीक्पीक सालीसोङ्मी पोम् ललईमी अर्थ क ऊई हाई केईका ईयीकाते।”

३७ खोदोलो येशूआ खस् ओरो पीकाना ङरी आन्‍ची, “नप् चालेई फूईप् क मीस्मी छाङा।

३८ खीक्‍का मूङ्‌क यीः क चारङा के, नप् चालेई क नीनाम्माम् चारखम्मी म्छामाईची, खीक्‍का सालीसोङ् क दुष्‍टम् छामाईची के।

३९ सालीसोङ् लेईप् साछीमीक शैतानf के। खीक्‍काना मूङ्‌क छीर्म् गूम् नाम्‍लाक चारमी याईस्को के। खीक्‍का खेतालास् क नीनाम्माम् रीदाम् पोक्‍ची के।

४० “ऊतोङ्नाई सालीसोङ् देलाम्‍ना मीपी हूयाम्‍लो छूबूई छूये, खूङ्‌क तोङ्नाङ् चारमी याईस्कोपीसो छूये।

४१ मीस्मी छाआ म्‍रीदाम् पोक्‍ची पोक्‍सची, खीक्‍काना मीस् मोऊ ममीक् ना रई लक् मप्ची खोलोङ् खचा खम् चारखम्‍पी बात्ल मईची,

४२ खीक्‍काना खस् कालामोक्स्तो तीप्चाप् मीःपू होक्‍सची। मूङ्‌कपी मीस् कीलीमोक्स् बसे ना म्काङ् कीरीक्‍तो चय।

४३ खोदोलो धर्मी मीस्क म्पाम् चारखम्‍पी नाम् तोङ्ना लाङ्लाङ्‌यो छूये। आस्‍मी नोबो तूये, खूङ्‌कसा येन्‍नूव।

बोहो गोपू खूम्पाना यूम्पा दाचाम्मी पोम् ललई

४४ “साराङ्‌गाम् चारखम् रायीखापी खूम्‍यूम्‍पा दाचाम् तोङ्‌क तूये, खूङ्‌क ईल्पो मीचा छीप्प ना मूङ्‌क सूल्‍यूक्‍स ना म्सानीवा चानतो ख म्खीम् खाते। खीक्‍काना मूङ्‌कसा म्होप्पी तूक खोलोक थक् खेईमईना मूङ्‌क रायीखा खेत।

हायाम् दाम् परेई छूक् मोतीम् पोम् ललई

४५ “साराङ्‌गाम् चारखम् नप् मोती लाम्प् ईल्पो नेवाली तोङ्‌क के।

४६ मूङ्‌कसा ईबूम् हायाम् दाम् परेई छूक् मोती छीप्‍पू, खीक्‍का खाताना म्होप्पी तूवाक तोदी खोलोङ् खेईमना मूङ्‌क मोती खेतू।

ङाः लाम् हूक्‍रीऊ

४७ “साराङ्‌गाम् चारखम् दीरीत्‍तीपी होम्पा ईबूम् हूक्‍रीऊ तोङ्‌क तूये, मूङ्‌क हूक्‍रीऊपी म्खालखाल्क ङाः सेते।

४८ खीक्‍का मूङ्‌क हूक्‍रीऊ ङाःआ पेप्पकप्का मीचा मूङ्‌क दीरीत्‍तीम् चाखेम्पी थूत्बीयची, खीक्‍का नप् तोदीक तोबेमापी यूक्स‍ची, खीक्‍का मोरोक तोदी क पाखा मेक्सा होलातची।

४९ चार यात्क लेईपीसो खोरोनाङ् छूये, नीनाम्माम् रीदाम् पोक्‍ची ताईना दुष्‍ट तोदी धर्मीचीम् हाम्‍पीका सोकची,

५० खीक्‍काना मूङ्‌क दुष्‍टतोदी कालामोक्‍स् तीप्चाप् मीःपू होक्‍सची। खीक्‍का मूङ्‌कपी मीस् कीलीमोक्स् बसे ना म्काङ् कीरीक्‍तो चय।”

५१ खीक्‍का येशूआ म्सीच्‍चेस् ओरो पीकाना तत्‍ची, “आन्‍ना खोलोआ ङ्‌क रीङ् छेतानूम्‍यो मान्छेन्‍नीयो?”

खोदोलो खचा “केईका छेतूम्‍का” पीकाना ङरी आन्‍ची।

५२ खीक्‍का येशूआ खस् ओरोलची, “हन्‍ना साराङ्‌गाम् चारखम्‍मी तोक्‍पी सेचीवा तोक् खोलोङ् शास्‍त्रीची ईल्पो खीम्‍पीक मालिक तोङ्‌क के। खीक्‍का मूङ्‌कचा दाङ्‍खीम्पीका हायाम् दाम् परेईछूक् नयाँ चूम्सो लात, ना हायाम् दाम् परेईछूक् पुरान चूम्सो लात।”

सायोचोङ्मा मान्तोक् खारीबोपो

मर्कूस ६:१-६; लूका ४:१६-३०

५३ ओरोना पोम् ललई पोम् यात्कप्का येशू मूङ्‍कप्का लत्‍ताना खाता।

५४ खीक्‍काना ख म्होप्मी सहरपी बानाना खची याखऊ खीम्पी ओन्तोङ्ना सेचीवा ईची, खोदोलो खोलोङ् छाक्‍का छूवाना खचा ओरोपीका, “ङ्‌क मीचा ङ्‌कतोङ्‌क लूखूप्‍ची ना योबोरीखाक लक् मम् राःरा हाप्‍काई तअ?

५५ खीक्‍काना खस् ओरो लोललाता ऊई ङ्‌कन् मूङ्‍क सीङ्मी लक् मप्मी म्छा मायो? खीक्‍का म्माम् नीङ् मरियम ना म्नेछोचीम् नीङ् याकूब, योसेफ, सिमोन ना यहूदा मायो?

५६ ङ्‌कम् म्नेछो मीम्छास्सो केईचीकाङ् तूकमायो? खन्‍सा ङ्‌क मीचा ङ्‌क खोलोक रीङ्‌ हापीकाई तअ?”

५७ खीक्‍का खस् येशूप्का हायाम् खची छूली काता।

खोदोलो येशूआ खस् ओरोलची, “खारीबोपो म्तेल्पी ना म्खीम्पी मा खोदोलोई बीन्‍नीङाङ् सायोचोङ्मा मीयची।”

५८ खीक्‍का मूङ्‍कचीम् खची विश्‍वास मान्तूकसा येशूआ मूङ्‌कपी हायाम् देप् राःरालोक लक् मान्म्।

f 

१३:३९ शैतान – ग्रीक रीङ्पी दियाबलस

बप्‍तिस्मा पीप् यूहन्‍ना सीयाक

मर्कूस ६:१४-२९; लूका ९:७-९

१४

खोदोलो गालीलपीक चारतोप् हेरोदआ येशूम् तोक्‍पी येन्‍क तूवा।

२ खीक्‍का खसा म्सूसो मप्ची ओरोलची, “बप्‍तिस्मा पीप् यूहन्‍ना सीयाना ऊसापक्‍क तूये। खन्‍सा ङ्‌क राःराम् लक् खलाम्‍पा छूचाईक तूये।”

३ ऊदोईपीक्यालो हेरोदआ म्नेछो, फिलिपमी तोमा हेरोदियासमी तोक्‍पीका यूहन्‍ना लाप्‍ना थूनापी तेस्‍क तूवा।

४ यूहन्‍नाआ हेरोद, “आना आम् नेछोम् तोमा यूम् नप् छूनो लक तूवा।”

५ खन्‍सा हेरोदआ यूहन्‍ना सेईम् मीनाक तूवा, खोदोलोई हेरोद तेल्पोस्‍चीप्‍का कीसाक तूवा। ऊदोईपीक्यालो मीचा यूहन्‍ना खारीबोपो पीकाना मानेई मस्क तूवा।

६ हेरोद जन्मेई छूवाक लेई ताआ, खोदोलो हेरोदियासमी मेकछा म्ङास्मीचीम् रापी छमाना हेरोद म्गोङ् चानमीक तूवा।

७ खोरोछूवालो हेरोदआ मूङ्‌क मेकछा आना ऊङोकदोसो कोङा पीयान् लना यादे मक तूवा।

८ खीक्‍काना मूङ्‌क मेकछाआ लाईस्‍पी म्माआ ईक तोङ्ना पीका, “कोङ् ईबूम् थालपीका बप्‍तिस्मा पीप् यूहन्‍नाम् तोङ् पीयोते।”

९ खोदोलो होङाबू हायाम् म्सानीवा चाईसा खोरोदोसो खसा मूङ्‍कतोरोक म्ङास्मीचीम् लाईस्पी यादे मकसा खसा मूङ्‌क मेकछाआ पीकाक तोङ्ना मीपी,

१० खीक्‍काना खसा थूनापी तूवाक यूहन्‍नाम् तोङ् रूप्‍मीची।

११ खीक्‍का यूहन्‍नाम् तोङ् थालपीका बाईचीना मूङ्‌क मेकछा पीची। खीक्‍का मूङ्‌क मेकछाआ खाईना म्मा पीयू।

१२ खीक्‍काना यूहन्‍नाम् सीच्‍चेची ताना मूङ्‌क म्सालोग्गी खाईचीना खूम्ची। खीक्‍का खाताना खचा मूङ्‌क रीङ् येशू ईची।

येशूआ ङाक् हबऊ मीस् चाम्दूम् यचीक

मर्कूस ६:३०-४४; लूका ९:१०-१७; यूहन्‍ना ६:१-१४

१३ येशूआ मूङ्‌क रीङ् येन्‍कप्‍का ख हेयोङ्मापी वोङाना म्हाल्‍लाङ् ईक्‍लास् थाम्‍मूपी खाता। खोदोलोई ख खाता पीम् येन्‍चीकप्‍का ओरोसर्प् मीचा सहरलाम्‍पा लाम्‍दूम्‍तोङ् म्दोस्-दोस् कल्‍तो खाईची।

१४ ख दीरीत्‍तीम् चाखेम्पी तातेकाना मूङ्‌क ओरोसर्प् मीस् तचीना येशूआ खस् सम्‍तूमा मीची, खीक्‍का मूङ्‌कपी तूवाक खोलोङ् तूक्‍खाची नमीची।

१५ नाम्कूराकप्का म्सीच्‍चेस् ओरोपीक्‍तो येशू तूवाकपी ता, “ङ्‌क ईक्‍लास् थाम्‍पू तूये, ना नाम्‍सो कूर्म् याताक तूये। खन्‍सा ङ्‌क ओरोसर्प् मीस् पोक्‍स्छोस्चीते, खीक्‍का खचा तेल्-तेल्पी खान्‍नूना खची होप्‍मी लागी चाम्दूम् खेत्‍चीनूते।”

१६ खोदोलो येशूआ खस् ओरोलची, “ङ्‌कस् खान्‍नूनव। ङ्‌कस् आन्‍नाङ् चाम्दूम् पीयानूम्व।”

१७ खोदोलो खचा येशू ओरोलची, “ओखीपी ङाची सबेई लो नीच्‍ची ङाःलोङ् तूये।”

१८ खीक्‍का येशूआ खस् ओरोलची, “मूङ्‌क सबेईलो ङाःलो ओ दोक्पी बायानूम्ते।”

१९ खीक्‍का येशूआ मूङ्‌क ओरोसर्प् मीस् सोङ्‌ थेम्पी तूमीची, खीक्‍का मूङ्‌क ङाची सबेई लो नीत्‍ची ङाःलो लाप्‍ना साराङ्‌गा हेम् खोङ्ना नीनाम्मा ओलोनूव लअ, ना सबेई एक्‍ना म्सीच्‍चेस् पीची, खीक्‍का म्सीच्‍चेचा मूङ्‌क ओरोसर्प् मीस् हाईपीची।

२० मूङ्‌क सबेई खोलोआ खची बोखातो चची, खीक्‍का मूङ्‌कचा चस्‍ना एत्‍ताक म्फूल् खचा पोङ् नीस्बूखो पेप्‍तो कप्‍ची।

२१ खोदोलो मूङ्‌कपी सबेई लो ङाःलो चाप्‍ची मीम्छाची ना छाछामाचीप्का बीन्‍नीपा वात्‍छास्‍ङाङ्‌ ङाक् हबऊ तोदी तूवा।

येशू काऊ थेम्-थेम् लाम्‍दूमाक

मर्कूस ६:४५-५६; यूहन्‍ना ६:१५-२१

२२ येशूआ मूङ्‌क ओरोसर्प् मीस् आत्पोक्‍चीलो खसा म्सीच्‍चेस्क हेयोङ्मापी वोङ्नीना नावादेपा खात्‍दोङ्नीव लची।

२३ मूङ्‌क ओरोसर्प् मीस् खोलोङ् आत्पोक्स्कप्का येशू म्हाल्‍लाङ् वाङोम् मस् कोम् थेम्तो खाता। खोदोलो नाम् कूराना येशू मूङ्‌कपीङ् म्हाल्‍ला छूवा।

२४ खोदोलो हेयोङ्मा क दीरीत्‍तीम् रापा तातेकाक तूवा। खीक्‍का मूर्हूऊ सीसीर्‌ना तोक्‍साचाकसा हेयोङ्मा काऊआ हूछ्‌याप्‍तो मचक तूवा।

२५ खीक्‍काना देत्छाक सूक्‍बजे होम्पी ख दीरीत्‍तीम् थेम्-थेम् लाम्‍दूम्‍तो खची दोक्पा खाता।

२६ खोदोलो म्सीच्‍चेचा येशू दीरीत्‍तीम् थेम्-थेम् लाम्‍दूमाचाक तचीना, “ङ्‌कन् चाप्‍यो ऊई!” लोल, खीक्‍काना खची कीम्‍लहो कीलीमोक्स् बसा।

२७ खोदोलोई येशूआ खस् दावा ओरोलची, “कीनीनव, बल मनूम्व, कोङ्‍ङा के।”

२८ खोदोलो पत्रुसआ ओरोपीका, “ए रोबू, आन्‍ङादोक, कोङ्सो आन् तूकपी काऊ थेम्-थेम् लाम्‍दूम्‍तो बाईम् आज्ञा पीयोते।”

२९ खोदोलो येशूआ ख ओरो लअ, “बान्ते।”

खीक्‍काना पत्रुस हेयोङ्माप्‍का लत्‍ताना काऊ थेम्-थेम् लाम्‍दूम्‍तो खपा खाता।

३० खोदोलोई मूर्हूऊ हायाम् सार तोक्‍साक तना ख हायाम् कीसा, खीक्‍काना ख दीरीत्‍तीपू वाईम्‍खाम् हलो हायम् सार बतो ओरोपीका, “ए रोबू, कोङ् लापोते।”

३१ खोदोलो येशूआ दावा म्हूः सत्‍ना ख लाप्‍लातू, खीक्‍का ओरो लअ, “ए आम् विश्‍वास मान्तूपा, ऊदोई शङ्का मकई?”

३२ खीक्‍काना खस् हेयोङ्मापी वोङाकलो ईतो मूर्हूऊसो नखाता।

३३ खीक्‍काना हेयोङ्मापी तूप्‍चाप्‍चा येशू सेवा छोक्‍तो ओरोलची, “आछीयाङ् आन् नीनाम्माम् छाङ् तूये।”

३४ खस् नावादेपा गनेसरेत मीचीक थाम्‍पूपी तातेका।

३५ खोदोलो मूङ्‌क थाम्‍पूप्‍क मीचा ख येशू पीम् छेत्‍चीना खची बर्‌बार्‌पीक खोलोङ् तेल्-तेल्पी रीदाम् होक्‍स्‍ची, खीक्‍का मीचा खोलोङ् सोमोरीजा मूङ्‌कपी तात्‍ची।

३६ खीक्‍का खचा येशू आम् तेईमी छोछाङ् दोसो पईम् पीयीकाते पीकाना बीन्ती मीची, खीक्‍काना देप्पोआई म्तेईमी छो पत्ची खूङ्‌कस् खोलोङ् नखाता।

शुद्ध लो अशुद्धलो

मर्कूस ७:१-२३

१५

यरूशलेमपीका बानाक फरिसीचा ना शास्‍त्रीरीचा येशूम् दोक्पी ताना ख ओरो पीकाना तत्‍ची,

२ “आम् सीच्‍चेचा ऊदोई खूक्सू-खूलूचा मथचीक ललई मानेई मईचीनोकई? ऊदोईपीक्यालो खचा जा चाम् लाईस्‍पी खची हूः सप्‍पस्‍नो।”

३ खोदोलो येशूआ खस् ओरोलची, “ऊनाई आन्‍नासो आम्‍नी रेवासमी लागी नीनाम्माम् आज्ञा मानेई मईनूम्नोकई?

४ ऊदोईपीक्यालो नीनाम्माआ ओरो पीकाक तूये, ‘आम्‍नी पा-मा साम्‍दी दानूम्व। खीक्‍का आसाई म्पा-म्माम् ऊल्‍लोङ्पी मान्‍नप् रीङ् मय, खूङ्‌क मीस् सेईम्‍ङा छूये।’

५ खोदोलोई आन्‍ना ओरोपीक्‍नी, आसाई म्पा-म्मा, आन्‍चा ओपीका तोम् रीङ् कोङा नीनाम्मा पीयूतूक तूये पीक्‍ना पीके,’ मूङ्‌कसा म्पा-म्माम् साम्‍दीखा मम् बोक्स्‍नो।

६ ङ्‍कतोङ्ना आन्‍ना आम्‍नी होप्‍मी रेवासमी लागी नीनाम्माम् रीङ् क मोरोक मनूम्क तूये।

७ ए हायाम्‍क छेईप्-लेप्‌ लोक्‍चीप्‍चे, यशैया खारीबोपोआ आम्‍नी तोक्पी आछीयाकङ् खारोबो मक तूवा,

८ ‘ङ्‌क गोङ्चा कोङ् खची ङआङाङ् साम्‍दी दोयो,

खोदोलोई खची सानीवा ओपीका हायाम् छूबूरी तूये।

९ खचा मोरोक ओ आराधाना मईची,

खोदोलोई खची सेचीवा मीचा ईचीक विधिङाङ् के’।”

१० खीक्‍काना येशूआ मूङ्‌क मीस्ची म्दोक्पी काछचीना ओरोलची, “येन्‍नूम्‍व, ना लेस्‍नूम्‍व।

११ मीस्मी ङलाम्पा म्बोक्पू वोङ्‌क रीङ्‌आ मीस् अशुद्ध मईनो। खोदोलोई मीस्मी ङलाम्‍पा पाखा लत्‍क रीङ्‌आ मीस् अशुद्ध मय।”

१२ खीक्‍का म्सीच्‍चेस् म्दोक्पी ताना ख ओरोलची, “ऊई आना छेत्‍तयो फरिसीचा आम् रीङ् येन्‍चीना खची छूली काताक आना मान्तोन्‍नायो?”

१३ खोदोलो येशूआ ओरोपीका, “साराङ्‌गाप्‍तो तूप् ओ पाआ मान्लेईक खोलोङ् सीछो देल्‍खाते।

१४ मूङ्‍कचीम् खची रीङ् मनूम्नते, मूङ्‍कस् कोमूक्पा लाम्‍लछास् तोङ्‌क तूये। कोमूक्पा मीचा कोमूक्‍पाङ् लाम्‍दूप्पदोक मूङ्‍कस् नीप्पोङ् खूलूम्‍पू वाईखीयची।”

१५ खोदोलो पत्रुसआ येशू ओरो लअ, “केईका ङ्‌क पोम् ललईमी अर्थ ईयीकाते।”

१६ येशूआ ओरोपीका, “ऊई होसोङ् आन्‍नी बीन्‍नीपास् तोङ्ना मान्छेईप्-मान्लेप्ङायो तूचाईनी?

१७ ऊई आन्‍ना छेत्‍नूम्‍नोयो? ऊई ङलाम्पा बोक्पू वोङे, खूङ्‌क बोक्पू वोङ्नासो पाखा लत्‍खाते।

१८ खोदोलोई ऊई मीस्मी ङलाम्‍पा पाखा लत्‍ते, खूङ्‌क म्सागोवापाका लत्‍कसा मीस् अशुद्ध मय।

१९ ऊदोईपीक्यालो मीस्मी म्सागोवापाकाङ् रई रीङ्, मीस् सेईम्, बीन्‍नीपाम् तोमालो तूम्, तूम्‍लू लम्, खूम्, वालीली गवाई पीम् खीक्‍का बीन्‍नीपाम् ऊल्‍लोङ् मम् ङ्‌कतोङ्‌क रीङ्‌ ङलाम्पा पाखा लत्‍ते।

२० ङ्‌कतोङ्‌क रीङ्आ मीस् अशुद्ध मय। खोदोलोई म्हूः मान्सम्मो चईना ख अशुद्ध छूनो।”

कनानी मीम्छाम् विश्‍वास

मर्कूस ७:२४-३०

२१ खीक्‍का येशू मूङ्‍कप्का लत्‍ताना टुरोसमी लो सीदोनमीलो इलाका मेक्सा खाता।

२२ मूङ्‌क इलाकाप्‍का ईल्पो कनानी मीम्छा बतो म्दोक्पी ताना येशू ओरो लअ, “ए रोबू, दाऊदमी छाङा, कोङ् सम्‍खेलू मीयोते, ओ मेकछा चाप्‍आ हायाम् लोक्‍तो दूक् पीचयक तूये।”

२३ खोदोलो येशूआ मूङ्‌क मीम्छा ऊसो मान्लो। खीक्‍काना म्सीच्‍चेस् ताना ख ओरोपीक्‍तो बीन्ती मीची, “मूङ्‌क मीम्छा पोक्‍स्छोस्व, ऊदोईपीक्यालो मूङ्‌क बतो ओखी दोस्-दोस् कलीतीतेका।”

२४ खोदोलो येशूआ ओरोपीका, “कोङ् इस्राएली गोङ्चीप्‍क मासाक लूस्चीम्‌ लागीङाङ् यूवोक के।”

२५ खोदोलोई मूङ्‌क मीम्छा ताना येशूम् लाईस्‍पी सूपोम् मना ओरोपीका, “ए रोबू, कोङ् बोछोक्सोव।”

२६ खोदोलो येशूआ ओरोपीका, “छाछामाचीम् सबेई ङाम्‍ना खेप् होम्‍छोम् नप् छूनो।”

२७ खोदोलो मूङ्‌क मीम्छाआ येशू ओरो लअ, “ए रोबू, खोदोलोई खेबासो म्मालिकआ चईलो बोहोपू कात्‍क म्फूल् चय।”

२८ खोदोलो येशूआ मूङ्‌क ओरोपीकाना ङरी आन्‍नू, “ए मेकछाङा, आम् विश्‍वास हायाम् देप् तूये। आना लन्‍ची मक तोङ्नाङ् छूनूव।” मोन्तोलोङ् मूङ्‌क मीम्छाम् म्मेकछा नखाता।

येशूआ लीक् हबऊ मीस् चाम्दूम् यचीक

मर्कूस ८:१-१०

२९ खीक्‍का येशू मूङ्‍कप्का लत्‍ताना गालील दीरीत्‍तीम् चाखेम्-चाखेम् खाता, ना कोम् थेम्तो लत्‍ताना मूङ्‍कपीङ् तूवा।

३० खोदोलो मूङ्‌कपी ओरोसर्प् मीस् ताआ ना खचा सक्‍पा, म्हूःलोङ् हार्प् खाप्, कोमूक्पा ना मान्‍नेईप् हायाम् देतो मीस् तात्चीना येशूम् लाईस्पी यूक्स्पीची, खीक्‍का येसूआ मूङ्‌क खोलोङ् नमीची।

३१ खीक्‍का मान्‍नेईप्लाप् मीस् नेना, म्हूःलोङ् हार्प् खाप् मीस् लाम्दूमा, कोमूक्पा मीस्ची खची मूक्सा तोक् छूवा, खूङ्‌क तचीना खोलोङ् मीस् छाक्‍का छूवा, खीक्‍का इस्राएलमी नीनाम्माम् साम्‍दीखा मची।

३२ खीक्‍का येशूआ म्सीच्‍चेस् काछचीना ओरोलची, “कोङा ङ्‌क ओरोसर्प् मीस् सम्‍तूमा मीयोची, ऊदोईपीक्यालो ङ्‌कस् कोङ्‍लो तूवाक एसे सूक्‍लेई छूये, ङ्‌कचीम् ऊसो खची चाम्दूम्‍सो मान्तू। कोङा ङ्‌कस् माईस्ङा पोम् दूरोनो। ङ्‌कस् ऊसो मान्योमो पोक्साम्दोन् लाम्‍पी साकामाआ नीऊरीरी मीयची।”

३३ खोदोलो म्सीच्‍चेचा येशू ओरोलची, “ओरोसर्प् मीस् जा योम् लागी ङ्‌क ऊसो मान्तूस्को थाम्‍पूपी केईका हापीकाई चाम्दूम् ताताम्का?”

३४ खोदोलो येशूआ खस् ओरो पीकाना तत्‍ची, “आम्‍नीपी देत्‍तोई सबेई तूये?”

खचा ओरोपीका, “नूक्ची सबेई लो जीस् चीचीमा ङाः तूये।”

३५ खीक्‍का येशूआ मूङ्‌क ओरोसर्प् मीस् बोहोपू तूमीची।

३६ खीक्‍का येशूआ मूङ्‌क नूक्ची सबेई लो ङाःलो लाप्‍ना नीनाम्मा ओलोनूव लना मूङ्‌क सबेई एक्‍ना म्सीच्‍चेस् पीची, खीक्‍काना म्सीच्‍चेचा मूङ्‌क मीस् हाईपीची।

३७ खीक्‍का मूङ्‌कचा खोलोआ खची बोखातो चची। खीक्‍काना मूङ्‌कचा चस्‍ना एत्‍ताक म्फूल् खचा नूक्बूखो पेप्‍तो कप्‍ची।

३८ मूङ्‌कपी मीम्छाची ना छाछामाचीप्का बीन्‍नीपा वात्‍छास्‍ङाङ्‌ ङाक् हबऊ तोदी तूवा।

३९ खीक्‍का मूङ्‌क ओरोसर्प् मीस्चीका हान्‍चीना येशू हेयोङ्मापी वोङा, ना मगादान मीचीक थाऊ मेक्सा खाता।

चीन्‍न ङोक्‍चीक

मर्कूस ८:११-१३; लूका १२:५४-५६

१६

फरिसीस् लो सदुकीस्लो ताना, येशू चाम्चीपी मम् लागी साराङ्‌गाप्‍तोका ईबूम् चीन्‍न खोमीयीकाते पीकाना खपी रीङ् यूक्स्ची।

२ खोदोलोई येशूआ खस् ओरोलची, “यूपा छूकप्‍का नाम्साम् हाल्‍के ङेस्‍दोक आन्‍ना देसा नाम् नये पीक्‍नी।

३ आन्‍ना देत्छा सेपा नाम् हेम् खोङ्नूम्‍ना ओरोपीक्‍नी, ‘एसेन् हूक् लो वालो मई, ऊदोईपीक्यालो नाम् मोम्‍आ देप्‍दीत।’ ओरोना आन्‍ना नाम् हेम् खोङ्नूम्‍ना नाम् नईयो नईनोयो पीम् छेत्नूम्, खोदोलोई ङ्‌क नाम्‍लापीक चीन्‍नम् अर्थ ऊये खूङ्‌क छेत्‍नूम्‍नो।

४ ङ्‌क सानीवा ईप्‌ ना तूम्‍लूलप् गोङ्आ चीन्‍न लामची, खोदोलोई खचा योनाम् चीन्‍नङाङ् तयची बीन्‍नीपा चीन्‍न तयस्‍नो।” खीक्‍का येशूआ खस् होक्‍सीचीना मूङ्‍कप्का खालेता।

फरिसीचीम् लो सदुकीचीम्‍लो खमीर

मर्कूस ८:१४-२१

५ म्सीच्‍चेस् नावादेपा तातेका खोदोलो खचा सबेई खूर्म् मात्‍तूक्स्चीक तूम् तची।

६ खोदोलो येशूआ खस् ओरोलची, “अपी येन्‍नूम्‍व, खीक्‍काना फरिसीचीम् लो सदूकीचीम्‍लो खमीरपीका चीङ्चीङ् तूवानीव।”

७ खोदोलो खचा खची हो-होप्‍पी ओरोपीक्‍तो रीङ्-छाम् मची, “केईया सबेई मान्बाईयीकसा, खसा केई ओरो लईचायाकफो।”

८ खचा खोरो पीकाचाक रीङ् येशूआ तूम् तना खस् ओरोलची, “ए आम्‍नी विश्‍वास मान्तूप्चे! ऊदोई आन्‍ना सबेई मान्तू पीक्‍नीना रीङ्-छाम् मचाईनूम्कई?

९ ऊई आन्‍ना होसोङ्‌यो छेत्‍नूम्‍नो? ङाक् हबऊ मीचा ङाची सबेई चस्‍ना एत्‍ताक म्फूल् आन्‍ना देक्‍बूखोई बात्ल मनूम्? ऊई खूङ्‌क आन्‍ना माताक्सानूम्यो?

१० खोरोनाङ् लीक् हबऊ मीचा नूक्ची सबेई चस्‍‍ना एत्‍ताक म्फूल् आन्‍ना देक् बूखोई बात्ल मनूम्?

११ ऊदोई आन्‍ना छेत्‍नूम्‍नोकई? कोङा आन्‍नी सबेईमी तोक्पी ईन्‍चायान्‍नीक मा, खोदोलोई फरिसीचीम् लो सदुकीचीम्‍लो खमीरपीका चीङ्चीङ् तूवानीव पीकोकई के।”

१२ खीक्‍का खचा येशूआ सबेईपीक खमीरपीका मा, खोदोलोई फरिसीचीम् लो सदुकीचीम्‍लो सेचीवाप्‍का चीङ्चीङ् तूवानीव पीकाक पीम् बल्‍ला छेत्‍ची।

पत्रुसआ आन् ख्रीष्‍टङा के पीकाना पीकाक

मर्कूस ८:२७-३०; लूका ९:१८-२१

१३ येशू कैसरिया फिलिप्‍पी मीचीक थाम्‍पूपी तालाता, खीक्‍का खसा म्सीच्‍चेस् ओरो पीकाना तत्‍ची, “मीस्चा मीस्मी छा आसे पीक्ना पीके?”

१४ खोदोलो खचा येशू ओरोलची, “हेप्-हेप्पा आन् बप्‍तिस्मा पीप् यूहन्‍ना पीके, खोरोनाङ् हेप्पा क एलिया पीके, हेप्पा क यर्मिया पीके, ना हेप्पा क खारीबोपोचीप्क ईल्पो पीक्ना पीके।”

१५ खीक्‍का येशूआ खस् ओरो पीकाना तत्‍ची, “खोरोदो आन्‍ना क कोङ् आसे पीक्नी?”

१६ खोदोलो सिमोन पत्रुसआ ओरो पीकाना ङरी आन्‍नू, “आन् लेईप्चाप् नीनाम्माम् छा ख्रीष्‍ट तूये।”

१७ खोदोलो येशूआ पत्रुस ओरो लअ “योनाम् छा सिमोन, आन् नीनाम्माआ आसीक् पीये। ऊदोईपीक्यालो आना ङ्‌क रीङ् मीस्पीका येन्‍ना पीकाक मा, खोदोलोई साराङ्‌गाप्‍तो तूप् ओ पाआ ईयाक के।

१८ कोङा आन् पत्रुसh नीङ् मीयान्, कोङा ओ मण्डलीi ङ्‌क छीलूमा थेम्पी बोबूयो, खीक्‍का खादीपूक राःरा मूङ्‌कपी कोक्‍स्‍नो।

१९ कोङा आन् साराङ्‌गाम् चाबी पीयान्। खीक्‍का आना ऊई चारपी छूईय, खूङ्‌क साराङ्‌गाप्‍तोसो छूये, खोरोनाङ् आना ऊई चारपी वन्‍नूव पीके, खूङ्‌क साराङ्‌गाप्‍तोसो वये।”

२० खीक्‍का आन्‍ना आसासो कोङ् ख्रीष्‍ट के पीकानीना पानूम्नव पीक्‍तो म्सीच्‍चेस् आज्ञा पीची।

येशूआ म्होप् सीम् तोक्पी दूङ् लाईस्‍पी खारीबो मक

मर्कूस ८:३१–९:१; लूका ९:२२-२७

२१ मूङ्‌क लेईयीका येशूआ म्सीच्‍चेस् खसा तेम् दूक्वाम् तोक्पी नम्‍लोना ईची, “कोङ् यरूशलेम खाईम् बोक्से, ना धर्म-सेचीपोचीप्‍का, देप्‍क पूजारीचीप्का, शास्‍त्रीचीप्‍का हायाम् दूक्‍वा तेम् बोक्से, खीक्‍का खचा कोङ् सेतो खोरोदोसो कोङ् मूङ्‌कम् सूक्‍लेईपी ऊसोपको।”

२२ खोदोलो पत्रुसआ ख ईक् हेम् खाईना वाछेलईयू, “नीनाम्माआ ङ्‍कतोङ् मनूनव, रोबू, आम्पी ङ्‍कतोङ्‌क हाल्‍लोसो छूनो।”

२३ खोदोलो आत्‍ताना येशूआ पत्रुस ओरो लअ, “ए शैतान, ओ दोक्पीका मेक्सा-मेक्सा खात्‍ते, आना ओ लाम्‌ राप्‍प। ऊदोईपीक्यालो आना नीनाम्माम् रीङ्पी मा, खोदोलोई मीस्मी रीङ्पी सानीवा मय।”

२४ खीक्‍का येशूआ म्सीच्‍चेस् ओरोलची, “आसाई कोङ्लो लाम्‍दूम् लन्‍ची मय, खूङ्‌कसा म्खोलोक थक् मात्यूक्स्‍नू खीक्‍का म्क्रूस खूर्‌नूना ओ दोस्-दोस् लाम्‍दूम्‍नू।

२५ ऊदोईपीक्यालो आसाई म्सोम् लेन्‍चानू पीम् लन्‍ची मय, खूङ्‌कसा मूङ्‌क तयनो, खोदोलोई आसाई ओ फाईपी म्‍रीराम पीय खूङ्‌कसा मूङ्‌क तय।

२६ खोलोङ् चार मीचा म्हूक्पी मईनासो म्सोम् लेन्‍चामीदूरनोदोक मूङ्‌कसा ऊई तय? खीक्‍का मीचा म्सोम्मी फाईपी ऊई पीदूर?

२७ ऊदोईपीक्यालो मीस्मी छा म्पाम् साम्‍दीखापी म्‍रीदाम् पोक्‍चीका ताये, खीक्‍काना खसा खोलोङ् मीस् म्‍लक् तोङ्ना पूनाऊनी पीयची।

२८ आछीयाङ् कोङा आन्‍नी लोयान्‍नी, अपी तूप् हेप्-हेप्पा मीस्मी छा म्चारखम्पी ताचाईक मान्तोम्खामो सीनो।”

h 

१६:१८ पत्रुस मी अर्थ छीलूमा के।

i 

१६:१८ मण्‍डली – ग्रीक रीङ्पी एक्लेसिया

येशूम् ङाली फात्‍ताक

मर्कूस ९:२-१३; लूका ९:२८-३६

१७

मूङ्‌कम् तूक्‍लेई दोस्पी येशूआ पत्रुस, याकूब, ना म्नेछो यूहन्‍ना म्साथपी खाईचीना ईबूम् रेप्‍पा कोम् थेम्तो खाता।

२ खोदोलो खची दोक्पीङ् येशूम् ङाली फात्‍ता। खीक्‍का म्ङाली नाम्‍छोवा तोङ्ना तीलीमोक्स् तीता,

३ खीक्‍का येशूम् म्तेई ओम्‍लोलोयो छूवा। खोदोलो मोशा लो एलियालो येशूस्‍का रीङ्-छाम् मचचीक खचा तची।

४ खीक्‍का पत्रुसआ येशू ओरो लअ, “ए रोबू, केई अपी तूयीकङ् नप् छूये। आना लन्‍ची मईदोक कोङा अपी सूप्‍ची बास् तूस्को खीम् बोबूयो, ईबूम् आम् लागी, ईबूम् मोशाम् लागी, खीक्‍का ईबूम् एलियाम् लागी।”

५ पत्रुस नेन्‍चातोङ् लाङ्लाङ्‍योक मोम्‍आ खस् देप्‍खीची, खीक्‍का मूङ्‌क मोम् गोपीका ईबूम् ओन्‍तोङ्‌क साल्‍म् यूवा, “ङ्‌क हायाम् नतोक ओ छा के, ङ्‌कप्का कोङ् हायाम् ओजी नये, आन्‍ना ङ्‌कम् रीङ् येन्‍नूम्‍व।”

६ खूङ्‌क रीङ् येन्‍चीना म्सीच्‍चेस् हायाम् खची कीम् लअ, खीक्‍का खचा बोहोपू सूपोम् मची।

७ खोदोलो येशू खची दोक्पी ताना खस् पत्‍चीना ओरोलची, “पक्नीते, कीनीनव।”

८ खीक्‍का खचा खची मूक्स् हल्चीना खोलोपी खोङ्ची, खोदोलो खचा येशूप्का बीन्‍नीपा आस्‍सो मान्तोक्ची।

९ खीक्‍का खस् कोम् थेम्तोका यूवाचा, खोदोलो येशूआ खस् ओरो पीकाना आज्ञा पीची, “मीस्मी छा सीना ऊस्‍पक्‍नोक सम्‍मो आन्‍ना ङ्‌क दर्शनमी रीङ् आस्‍पीसो पानूम्नव।”

१० खीक्‍का म्सीच्‍चेचा ख ओरो पीकाना तत्‍ची, “ऊनाई शास्‍त्रीचा लाईस्‍पी एलिया ताम् छूये पीक्‍ना पीक्‍कई?”

११ खोदोलो येशूआ खस् ओरोलची, “एलिया आछीयाङ् लाईस्‍पी ताये, खीक्‍का खसा खोलोङ् रीङ् सल।

१२ कोङा आन्‍नी लोयान्‍नी, ‘एलिया लाईस्‍पीङ् ताखाताक तूये, खोदोलोई मीचा ख मान्छेईची, खीक्‍काना मीचा ख ऊई खची मम् ल खोरो मची। खोरोनाङ् मीस्मी छाआसो खचीप्‍का दूक्‍वा तेम् बोक्से’।”

१३ येशूआ केईका बप्‍तिस्मा पीप् यूहन्‍नाम् तोक्पी ईयीचायाकाक पीम् म्सीच्‍चेचा बल्‍ला छेत्‍ची।

चाप् आत्‍माआ लाप्‍क चारछा

मर्कूस ९:१४-२९; लूका ९:३७-४३

१४ खीक्‍का खस् ओरोसर्प् मीस् तूवाक दोक्पी ताबाना खोदोलो ईल्पो मीचा येशूम् लाईस्‍पी खून्जू लना ओरोपीका,

१५ “रोबू, ओ चारछा सम्‍तूमा मीयोपोते, ऊदोईपीक्यालो मूङ्‌क ओ चारछा नाम्‍सोमो मीय, खन्‍सा मूङ्‌कसा हायाम् चाईतो तेप्‍स्‍दीत। खीक्‍का मूङ्‌क म्नीऊ मास्खात्ना हेप्लो मीःपू वोङे, हेप्लो काऊपू वोङे।

१६ कोङा मूङ्‌क आम् सीच्‍चेचीपी बायूक तूवा, खोदोलोई खचा मूङ्‌क नमान्‍मीम् मान्दूर्‌ची।”

१७ खीक्‍का येशूआ ओरोपीका, “ए नीनाम्मापी आम्‍नी विश्‍वास मान्तूप्चे ना मान्‍रेप्चे! आन्‍नीस्‍कान्‌ कोङ् देक्‍लेई सम्‍मोई तूवो? कोङा आन्‍नी देईतातो सम्‍मोई हूयान्‍नी? मूङ्‌क तूक्‍खा अपी बायानूम्ते।”

१८ येशूआ मूङ्‌क चाप् वोक्ना कल्‍लातू, खीक्‍का मूङ्‌क चारछा मोन्तोलोङ् नखाता।

१९ खीक्‍का म्सीच्‍चेचा आसासो तूम् मान्तोमो येशूम् दोक्पी ताना ख सूपीछा तत्‍ची, “केईका मूङ्‌क चाप् ऊनाई लाई मान्दूर्‌यीकाकई?”

२० खोदोलो येशूआ खस् ओरोलची, “आम्‍नी विश्‍वास मान्तूकसा। आछीयाङ्, कोङा आन्‍नी लोयान्‍नी, आम्‍नीपी ईबूम् रायोम् बप्‍तो देप्ङाङ् आम्‍नी विश्‍वास तूदोक ‘ङ्‌क कोम् ङ्‍कपीका खालेत्‍ते’ पीक्‍नीलो मूङ्‌क खालेते। खीक्‍का आन्‍ना ऊदोसो मदूर्‌नूम्। [

२१ खोदोलोई ङ्‌क खाल्‍क चाप्‍ने, माईस् तूम्ना वाङोम् मान्ममो खात्नो।”]f

म्होप् सीम् तोक्पी येशूआ दोस्पी खारीबो मक

मर्कूस ९:३०-३२; लूका ९:४३-४५

२२ गालीलपी म्सीच्‍चेस्का ऊदेप्‍पी छूवालो येशूआ खस् ओरोलची, “मीस्मी छा चारपीक मीस्मी हूक्‍पी छूये।

२३ खीक्‍का मीचा ख सेतची, खोदोलोई ख सेतस्‍क सूक्‍लेईपी होसोङ् ऊस्पके।” खोदोलो म्सीच्‍चेस् हायाम् खची सानीवा चाईसा।

नीनाम्मा दप्स्को खीम्‍पीक तीर

२४ खीक्‍का येशू म्सीच्‍चेस्का कफर्नहुमपी तालाता, खोदोलो नीनाम्मा दप्स्को खीम्‍पीक तीर बात्ल मप्चा पत्रुस ओरो पीकाना तत्‍ची, “ऊई आम्‍नी धर्म-सेचीपोआ तीर छोक्‍सनोयो?”

२५ खोदोलो पत्रुसआ ओरोपीका, “एई, खसा छोक्‍स।”

खीक्‍का पत्रुस खीम्गो वोङाकप्का येशूआ ख ओरो लना तत्‍तू, “ए सिमोन, आम् मीन्ताम् ऊतोङ्‌कई तूये? चारपीक होङाबूचा तीर आस्‍पीकाई बात्ल मईची? म्होप्मी मीस्चीप्कायो बात्ल मय, बीन्‍नीपा मीस्चीप्कायो?”

२६ खोदोलो पत्रुसआ ओरोपीका, “बीन्‍नीपा मीस्चीप्का बात्ल मय,” खीक्‍का येशूआ ख ओरो लअ, “खोरोदोन् म्होप्मी मीस्चाने छोम् बोक्स्‍नो रईछ।

२७ खोदोलोई खस् ईपीका खची छूली मान्काईम् लागी, खात्‍नीना दीरीत्‍तीपी ङाः तायानूम्ते, खीक्‍काना दूङ् लाईस्‍पी सेत्‍क ङाः बायानूम्ते। खीक्‍का मूङ्‌क ङाःम् म्ङः हतानूम्‍ते खोदोलो मूङ्‌कपी नाम्छेर्बूम् चेप्‍ती रोङ् छीप्नूम्। खूङ्‌क चेप्‍तीरोङ् खायानूम्‍ना केई खोलोमी लागी तीर छोक्‍सानूम्‍ते।”

f 

१७:२१ केछे लाईस्पीक हेप् पाण्डुलिपीपी ङ्‍क पद छाम्पा मान्तू।

साराङ्‌गाम् चारखम्‍पी खोलोप्का दूङ् देप् आसे

मर्कूस ९:३३-३७, ४२-४८; लूका ९:४६-४८; १७:१-२

१८

मूङ्‌क नाम्‍लापी म्सीच्‍चेचा येशू तूवाकपी ताना ख ओरोपीक्‍तो तत्‍ची, “साराङ्‌गाम् चारखम्‍पी खोलोप्का दूङ् देप् आसे तूये?”

२ खोदोलो येशूआ ईल्पो चीमा छाछामा तात्‍ना खची रापी यूक्सू,

३ खीक्‍का येशूआ खस् ओरोलची, “आछीयाङ्, कोङा आन्‍नी लोयान्‍नी, आन्‍ना आम्‍नी सानीवा फात्नूम्ना ङ्‌क चीमा छाछामा तोङ्‌क छूनीनोदोक हादेसो आन्‍नी साराङ्‌गाम् चारखम्‍पी वोम् तईनूम्नो।

४ आसे ङ्‌क चीमा छाछामा तोङ्ना म्होप् लखे मयान्ची, खूङ्‌क साराङ्‌गाम् चारखम्‍पी खोलोप्का दूङ् देप् छूये।

५ खीक्‍का आसाई ओ नीङ्पी ईल्पो छाछामा लाम्‍तूम्‍मा मीय, खूङ्‌कसा कोङ्सो लाम्‍तूम्‍मा मीयो।

६ “खोदोलोई आसाई ओपी विश्‍वास मप् ङ्‌क चीमाचीप्‍क ईल्पो मोऊ ममीय, खूङ्‌क मीस्मी म्पईपी ओरोदेप् खूरूऊ लूङ् छूईम्ना ओरोगूम् दीरीत्‍तीपू होम्छोम् दूङ् नप् छूये।

७ “ङ्‌क चार धिक्‍कार! ऊदोईपीक्यालो ङ्‌क चारपी मीस् मोऊपी मप् रीङ् ताये, खोदोलोई धिक्‍कार! मूङ्‌क मीस् आसाई बीन्‍नीपा मीस् मोऊ ममीय!

८ खीक्‍का आम् हूःआ लो आम् लोङ्आलो आन् मोऊ ममीदोक मूङ्‌क रूप्‍ना होलात्‍व, नीच्‍ची हूःलोङ्लो हाल्‍लोसो मान्सीप् मीःपू खाईम्पीकान् ईबूम् हूःलोङ् मान्दी हाल्‍लोसो मान्याईप् रीराम‍पी खाईम् आम् लागी दूङ् नप् तूये।

९ खोरोनाङ् आम् मूक्सा आन् मोऊपी मईदोक मूङ्‌कसो लात्‍ना होलात्‍व। ऊदोईपीक्यालो नीत्‍ची मूक्स्लो हाल्‍लोसो मान्सीप् मीःपू खाईम्पीकान् बरू कोमूक्पा छूम्‍ना हाल्‍लोसो मान्याईप् रीराम‍पी खाईम् आम् लागी दूङ् नप् तूये।

मासाक लूस्‍मी पोम् ललई

लूका १५:३-७

१० “चीङ्चीङ् तूवानीव, खीक्‍का आन्‍ना ङ्‌क चीमाचीप्‍क ईल्पो छाछामासो मसेत्नूम्नव। ऊदोईपीक्यालो कोङा आन्‍नी लोयान्‍नी, साराङ्‌गाप्‍तो मूङ्‍कचीम् खची रीदाम् पोक् हादेसो ओ पाम् लाईस्‍पी तूचाये। [

११ ऊदोईपीक्यालो मीस्मी छा मास्खाताक मीस् लेन्चा मीक्स् यूवोक के।]e

१२ “आन्‍ना ऊई मीन्‍नी? ईल्पो मीस्मी ईक् चून्दूलूम् म्‍लूस् तूये खूङ्‌कपी ईबूम् म्‍लूस् मास्खात्दोक, ऊई खसा बोक्पोङ् बोची म्‍लूस् सोगोपाङ् होक्‍सीयना मूङ्‌क मासाक ईबूम् म्‍लूस् लाम्‍स् खात्‍नोयो?

१३ खसा मूङ्‌क मास्खाताक छीप्‍पदो, आछीयाङ् कोङा आन्‍नी लोयान्‍नी, मूङ्‌क तूप्चाप् बोक्पोङ् बोची लूस् पीका दूङ्लोक्‍तो मूङ्‌क ईबूम् लूस्‌ छीप्‍पलो ख दूङ् म्जी नये।

१४ खोरोनाङ् ङ्‌क चीमाछा चीप्‍क ईबूम्सो मान्खानून पीम् साराङ्‌गाप्‍तो तूप् पामी मीन्ताम् तूये।

आम् ऊल्‍लोङ्पी मोऊ मप् नेछो

१५ “आम् नेछोआ आम् ऊल्‍लोङ्पी मोऊ मईदोक, खात्‍ना आन्‍ची नीप्पोङाङ् तूचीलो नम्‍लो सम्जेई मीव। खोदोलो खसा आम् रीङ् येनदोक मूङ्‌क आम् नेछोम् सानीवा आना आम् हेम् आत्‍तक छूये।

१६ खोदोलोई खसा आम् रीङ् येननोदोन्‌ आना नीप्पो-सूप्‍पो साक्षी खाईचीना नम्‍लो सम्जेई मीयानूम्‍व, खीक्‍का मूङ्‌क रीङ् खोलोङ् साक्षीस्‍का पक्‍का मनूम्व।

१७ खोरोना मईनूम्‍लोसो खसा आम्‍नी रीङ् येननोदोक, मण्डलीची ईयानूम्‍व। खीक्‍का मूङ्‌कसा मण्डलीम् रीङ्सो येननोदोक, मूङ्‌क नीनाम्मा मानेई मान्मप् ना तीर बात्ल मप्ची तोङ्ना होक्सायानूम्व।

१८ “आछीयाङ्, कोङा आन्‍नी लोयान्‍नी, आन्‍ना चारपी ऊई छूईनूम्, खूङ्‌क साराङ्‌गाप्‍तो छूये। खोरोनाङ् आन्‍ना चारपी ऊई वईनूम् खूङ्‌क साराङ्‌गाप्‍तोसो वये।

१९ “खीक्‍का होसोङ् कोङा आन्‍नी लोयान्‍नी, ङ्‌क चारपी आन्‍ची नीप्पो तङ्चीना ऊची ङोक्‍चूदोक, खूङ्‌क साराङ्‌गाप्‍तो तूप् आम्‍नी पा नीनाम्माआ आन्‍ची पीची,

२० ऊदोईपीक्यालो हापी नीप्पो-सूप्पो ओ नीङ्पी बात्ल छूये, खूङ्‌कपी कोङ् दानासो खची रापी छूवो।”

रई रोःमी पोम् ललई

लूका १७:४

२१ पत्रुसआ येशू तूवाकपी ताना ख ओरो लअ, “रोबू, ओ नेछोआ ओ ऊल्‍लोङ्पी मोऊ मचयदोक कोङा ख देईतातोई छेमा पीयो? ऊई नूक्छेम् सम्मोयो?”

२२ खोदोलो येशूआ ख ओरो लअ, “नूक्छेम्ङाङ् मा, खोदोलोई नूक्पोङ् गुणा नूक्‍छेम् छेमा पीव।

२३ “खन्‍सा साराङ्‌गाम् चारखम् ईल्पो होङाबूलो ईक् खाल्कङा पीदूराम्, खसा म्‍रोचीपी हीसाप् ङोम् लन्‍ची मअ।

२४ खीक्‍का खसा हीसाप् ङोम् थालेईमअ, ना ईक् पोङ् ईक् हबऊ हाल्‍ङोम् चेप्‍ती रोङ् नोः गोप् ईल्पो ख तूवाकपी तात्‍ची।

२५ खोदोलोई मूङ्‌क मीस्मी मोन्तोदी म्नोः छोम्‍दीम् खाप्‍चीमा मान्तूकसा होङाबूआ ओरो लअ, आना आम्छा जाहानची खीक्‍का तूकतोदी खोलोङ् खेई मना आम् नोः छोक्‍स्‍व।

२६ “खीक्‍का मूङ्‌क म्‍रोआ होङाबूम् लाईस्‍पी खून्जू लना बीन्ती मतो ओरोपीका, ‘मालिक, जीस् तातो हूङोव, ना कोङा खोलोङ् ओ नोः छोक्‍सो के।’

२७ खोदोलो म्मालिकआ मूङ्‌क म्‍रोः सम्‍तूमा मीना खोलोङ् म्नोः माफी पीयू।

२८ “खोदोलोई, मूङ्‌क म्‍रोआ लत्‍ताना खातालो ईल्पो म्बूम् तूवाक रोः छीप्पू, मूङ्‌क म्बूम्‍आ खमी ईक् चून्दूलूम् नाम्छेर्बूम् चेप्‍ती रोङ् नोः गोङ्‌क तूवा। खीक्‍का खसा मूङ्‌क म्बूम् म्पईपी लाप्‍ना ओरो लअ, ‘आम् नोः बोलो छोक्स्व।’

२९ “खोदोलो खूङ्‌क म्बूम्‍आ म्‍लोङ्दोक्पू खून्जू लना बीन्ती मतो ओरोपीका, ‘जीस् तातो सम्मो हूङोव, कोङा खोलोङ् ओ नोः छोक्सो के।’

३० “खोदोलोई खसा मानेई मान्म्, ना म्नोः मान्छोम् सम्मो ख थूनापी तेसू।

३१ खीक्‍का खस्का लक् मप् नीप्पो म्बूम्चासो मूङ्‌क रीङ् तची ना हायाम् खची सानीवा चाईसा। खीक्‍का खचा खाताना मूङ्‌क खोलोङ् रीङ् खची मालिक ईची।

३२ “खीक्‍का मालिकआ मूङ्‌क म्‍रोः काछना ओरो लअ, ‘ए दुष्‍ट मीस्ङा, आना कोङ् बीन्ती मीयो, ना कोङा आन् खोलोङ् आम् नोक्‍पीका माफी पीन्‍नाक तूवा।

३३ कोङा आन् सम्‍तूमा मीन्‍नाक तोङ्नाङ् आनासो आम् लक् मप् आम् बूम्ची सम्‍तूमा मीम् छूनोयो?’

३४ खीक्‍का म्मालिक म्छूली काताना खसा मूङ्‌क खोलोङ् म्नोः मान्छोम् सम्‍मो मूङ्‌क म्‍रोः थूनापी तेम् आज्ञा मअ।

३५ “खीक्‍काना येशूआ म्सीच्‍चेस् ओरोलची, आन्‍नासो आम्‍नी सागोवापाका आम्‍नी बूबू-नेछोची छेमा पीनूम्‍नोदोक, साराङ्‌गाप्‍तो तूप् ओ पाआसो आन्‍नी खोरोङ् मईनी।”

e 

१८:११ केछे लाईस्पीक हेप् पाण्डुलिपीपी ङ्‍क पद छाम्पा मान्तू।

फार्सी पीलम् तोक्पी सेचीवा

मर्कूस १०:१-१२

१९

खीक्‍काना ङ्‌क रीङ् पोम् यात्कप्का येशू गालीलपीका लत्‍ताना यर्दन योऊमी नावादेपा यहूदिया मीचीक थाम्‍पूपी खाता।

२ खोदोलो ओरोसर्प् मीचा येशू म्दोस्-दोस् कल्‍तो खाईची खीक्‍का येशूआ मूङ्‌क खोलोङ् नमीची।

३ खीक्‍का फरिसीची येशू तूवाकपी ताना ख चाम्चीपी मम् लागी ओरो पीकाना तत्‍ची, “ऊई मीचा ऊची छूना म्तोमा होम्येम् ललईआ पीययो पीयनोयो?”

४ खोदोलो येशूआ खस् ओरोलची, “ऊई आन्‍ना धर्मसूम्बऊ परेई माम्मन्‍नीयो? ऊदोईपीक्यालो ईबोबूईप् नीनाम्माआ केई बोबूयीलो मीम्छा लो वात्‍छालोङ् बोबूयी,

५ ‘खन्‍सा मीचा म्पा-म्मा होक्‍सीयना म्तोमालो तङ्ना तूये, ना मूङ्‌क नीप्पोङ् ईक् गाम् छूये।’

६ हन्‍ना मूङ्‍कस् खची हा-हाल्‍ला मा, खोदोलोई ईक् गाम् छूये। खन्‍सा नीनाम्माआ मूङ्‍कस् ईक्‍काम् मस्क तूये, मूङ्‍कस् आसासो फोक्चीनूनव।”

७ खोदोलो खचा येशू ओरोलचीना तत्‍ची, “खोरोदोक मोशाआ क ऊनाई तोमा-तूप्‍पो फार्सी पीलम्मी छाप्दाम् पीलम्ना होन्येलम् नये पीकाना आज्ञा पीचीकई?”

८ येशूआ खस् ओरोलची, “लूङ्तो छोक् आम्‍नी गोङ् तूम्‍तना मोशाआ आन्‍नी आम्‍नी तोमा फार्सी पीम् नई पीकाना आज्ञा पीयानीक। खोदोलोई नीनाम्मा चार बोबूईलो ङ्‌कतोङ्‌क ललई मान्तू।

९ कोङा आन्‍नी लोयान्‍नी, आसाई तूम्‍लू लम्पीका बीन्‍नीपा कारणआ म्तोमा होक्‍सीयना बीन्‍नीपा मीम्छालो सूर् मय, खूङ्‌क वात्‍छाआ तूम्‍लू मय, खीक्‍का आसाई होम्येम्पाक मीम्छालो सूर् मय खूङ्‍कसासो तूम्‍लूङा मईक छूये।”

१० खोदोलो म्सीच्‍चेचा येशू ओरोलची, “तोमा-तूप्पोम् हाम्‍पी ओन्तोङ्ना छूम्‍पीकान् सूर् मान्ममो तूम्‍चाम्‍ङा दूङ् नये।”

११ खोदोलोई येशूआ खस् ओरोलची, “खोलोङ् मीचा ङ्‌क रीङ् ग्रहण मदूरस्‍नो, खोदोलोई नीनाम्माआ पीचीकचाङाङ् ङ्‌क रीङ्‌ ग्रहण मदूरची।

१२ ऊदोईपीक्यालो हेप् मीस् म्माआ वातलोङ्‌ नपुंसक जन्‍मेई छूये, हेप्‍क मीचा नपुंसक बानेई मईचीक छूये। खोरोनाङ् हेप्‍क साराङ्‌गाम् चारखम्‍मी लागी सूर्‌ङा मान्ममो तूये। खोदोलोई आस्‍कसाई ङ्‌क सेचीवा ग्रहण मदूर खूङ्‌कसाङाङ् ङ्‌क मनूव।”

येशू ची-चीमा छाछामास्का

मर्कूस १०:१३-१६; लूका १८:१५-१७

१३ येशूआ छाछामाचीम् तोङ् थेम्पी म्हूः यूक्स्‍नूना वाङोम् मयीपीकानू मीनाना मीचा छाछामाची येशूम् दोक्पी तात्‍ची। खोदोलो म्सीच्‍चेचा मूङ्‌क मीस्ची वोक्‍ची।

१४ खोदोलो येशूआ ओरोपीका, “छाछामाची ओ दोक्पी बाईम् पीयानूम्‍ते, मूङ्‍कस् रापानूम्‍नते। ऊदोईपीक्यालो साराङ्‌गाम् चारखम् ङ्‌कचीम् लागीङा।”

१५ खीक्‍का येशूआ छाछाचीम् तोङ् थेम्पी म्हूः यूक्स्‍ना मूङ्‍कप्का खालेता।

होङ्पोक् सोलो मीस्

मर्कूस १०:१७-३१; लूका १८:१८-३०

१६ येशूम् दोक्पी ताना ईल्पोआ ओरोपीका, “सेचीपो, कोङा हाल्‍लोसो मान्याईप् रीराम तोम् लागी ऊई नप् लक्‌ मम् बोक्से?”

१७ येशूआ ख ओरो लअ, “नप् ऊई पीक्‍ना आना कोङ् ऊनाई ततोकई? नप् लक् ईबूम्ङाङ् तूये। आना हाल्‍लोसो मान्याईप् रीराम तोम् लन्‍ची मईदोक, नीनाम्माम् आज्ञा रेप्‍ते।”

१८ खोदोलो खसा येशू ओरोपीकाना तत्‍तू, “खूङ्‌क आज्ञा ऊकई?”

खोदोलो येशूआ ख ओरो लअ, “आना मीस् सेत्‍नव, तूम्‍लू लनव, खूनव, ना वालीली नेन्‍नव।

१९ आम्‍नी पा-मा सायोचोङ्मा मीयानूम्व ना आम्‍नी खीम्तोनीची आम्‍नी होप् तोङ्नाङ् सम्‍तूमा मीयानूम्व।”

२० खोदोलो मूङ्‌क सोलो मीचा येशू ओरो लअ, “ङ्‌क खोलोङ् कोङा केछेयीकाङ् मतो थूक तूये। खन्‍सा बीन्‍नीपा कोङा ऊई मम् छूये?”

२१ येशूआ मूङ्‌क ओरो लअ, “आना निर्दोष छूम् लन्‍ची मईदोक, हन्‍ना खात्‍ना आम्‍मी तूकतोदी खोलोङ् खेईमना छूक्‍सीप्‍ची हाईपीचीव, खीक्‍का बान्‍ना ओ दोस्-दोस् लाम्‍दूमाव। ओरोना मईदोक आना साराङ्‌गाप्‍तो दाचाम् तय।”

२२ मूङ्‌क सोलो मीचा खूङ्‌क रीङ् येन्‍ना म्गोङ् चाईतो मूङ्‍कप्का खालेता, ऊदोईपीक्यालो मूङ्‌कम् हायाम् देतो म्दाचाम् तूवा।

२३ खीक्‍का येशूआ म्सीच्‍चेस् ओरोलची, “आछीयाङ्, कोङा आन्‍नी लोयान्‍नी, होङ्पोक् मीस् साराङ्‌गाम् चारखम्‍तो वोम् हायाम्‌ गार छूये।

२४ होसोङ् कोङा आन्‍नी लोयान्‍नी, होङ्पोक् मीस् नीनाम्माम् चारखम्‍पी वोम्‍पीकान्‌ ऊँट छामेईमी गेईलाम्पा वोम्खाम् दूङ् सजील छूये।”

२५ ङ्‌क येन्‍चीना म्सीच्‍चेस् छाक्‍का छूवा, ना ख ओरोपीक्‍तो तत्‍ची, “खोरोदोन् आसाई लेन्‍चादूर?”

२६ खोदोलो येशूआ खस् खोङ्चीना ओरोपीका, “मीस्मी लागी ङ्‌क छूदूरनो, खोदोलोई नीनाम्मापी ङ्‌क खोलोङ् छूदूर।”

२७ खीक्‍का पत्रुसआ येशू ओरो लअ, “येन्‍व, केईका ओखी खोलोक होक्‍सूयूम्‍काना आम् दोस्-दोस् लाम्‍दूमीका। केईका क ऊई तयाम्‍का?”

२८ खोदोलो येशूआ खस् ओरोलची, “आछीयाङ्, कोङा आन्‍नी लोयान्‍नी। आन्‍नी ओ दोस्-दोस् लाम्‍दूम् खोलोङ्, नयाँ चारखम्‍पी मीस्मी छा म्साम्दीखाम् सिंहासनपी तूये, खोदोलो आन्‍नीसो ईक् पोङ् नीच्‍ची सिंहासनपी तूनी, ना इस्राएलमी ईक् पोङ् नीच्‍ची गोङ्चीमी नीया मईनूम्।

२९ खीक्‍का आसाई ओ नीङ्पी म्खीम्-नाम्, म्बू-म्ना म्नेछोची, खीक्‍का म्पा-म्मा, म्छामाई ना म्थाम्पूवार होक्‍सीयक तूये, खूङ्‌कसा ईक् चून्दूलूम् गुणा तय, ना हाल्‍लोसो मान्याईप् रीराममी हक तय।

३० खोदोलोई लाईस्‍पी छूक् दूङ् दोस्पी छूये, ना दूङ् दोस्पी छूक् दूङ् लाईस्‍पी छूये।”

वाचोसीखापी लक् मप्चीम् पोम् ललई

२०

साराङ्‌गाम् चारखम् ईल्पो थाम्पूम् मालिक तोङ्‌क तूये, खूङ्‌क देत्छा सेपा पकाना म्वाचोसीखापी दूक्नासी‌ पीम्ना लक् ममीम् लागी मीस् लाम्स् खाता।

२ खीक्‍का खसा ईलेईक दूक्‍नासी पीयान्‍नी लचीना लक् मप्ची वाचोसीखापी लक् मस् पोक्‍स्‍ची।

३ “खीक्‍का ख बोची बजे होम्पी होसोङ् बजार होम्पी खातालो खसा हेप् मीस् लक् मान्दी छूवाना मोरोङ् थोरेप्‍दीताक तची,

४ खीक्‍का खसा मूङ्‍कस् ओरोलची, ‘आन्‍नीसो वाचोसीखापी लक् मस् खात्‍नीते, ना कोङा आन्‍नी लक् मईनूम्कम् दूक्‍नासी सापक-खात्‍तक पीयान्‍नी।’

५ खीक्‍का खस् लक् मस् खाता।

“खीक्‍काना होसोङ् ख ईक् पोङ् नीस् बजे होम्पी ना यूपाक सूक् बजे होम्‍पीसो खोरोनाङ् मना बीन्‍नीपा मीस् लक् मस् पोक्‍स्‍ची।

६ खीक्‍का होसोङ् खोरोनाङ् यूपाक ङाची बजे होम्पी पाखा लत्‍तालो खसा बीन्‍नीपा मीस्सो लक् मान्दी मोरोङ् थोरेप्‍दीताक तअ। खीक्‍का खसा मूङ्‍कस् ओरो पीकाना तत्‍ची, ‘आन्‍नी अपी ऊनाई लेपाबरी लक् मान्दी थोरेप्‍दीत्‍नीकई?’

७ “खोदोलो खचा ओरो पीकाना ङरी आन्‍ची, ‘हाकई केईका आसासो दूक्‍नासीपी लक् ममान्मीयीका।’

“खीक्‍का खसा मूङ्‍कस् ओरोलची, ‘खोरोदोक आन्‍नीसो ओ वाचोसीखापी लक् मस् खात्‍नीते।’

८ “खीक्‍का यूपा छूवाकप्का वाचोसीखाम् मालिकआ मूङ्‌क लक् मप्चीम् लाम्‍लछा काछना ओरो लअ, ‘दूङ् लाईस्‍पी ताप्‍ची ना दूङ् दोस्पी ताप्‍ची खोलोङ् काछचीना खची दूक्‍नासी पीचीते।’

९ “खीक्‍का ङाची बजे लक् मस् खाईप्‍ची खोलोङ् ताआ, ना खचा खोलोआङ् लेपाबरी लक्‌ मस्कम्तोदी पूरा दूक्‍नासी तची।

१० खीक्‍का दूङ् लाईस्‍पी लक् मस् खाईप्‍चीसो मूङ्‌कपी ताआ, ना खचा केईकान् बीन्‍नीपाचीम्पीका दूङ्देतोङ् तयाम्‍काफो मीनाना सानीवा मस्क तूवा, खोदोलोई खचासो खोलोआङ् ईलेईक दूक्‍नासीङाङ्‌ तची।

११ खीक्‍का खचा खची होप्मी दूक्‍नासी तचीकप्‍का खस थाम्पूम् मालिकपीका हायाम् खची छूली काता।

१२ खीक्‍का खचा ओरो पीम् थालेई मची, ‘ङ्‌क दोस्पी ताप्‍चा ईक् घण्‍टाङाङ् लक् मची, केईकान् लेपाबरी नाम्‍छोवा केपीकातो लक् मम्का खोदोलोई आना खस्सो ओखीम् तोदीङ् दूक्‍नासी पीची।’

१३ “खोदोलोई खसा खचीप्‍क ईल्पो ओरो पीकाना ङरी आन्‍नू, ए बूमे, कोङा आम्‍पी ऊसो अन्‍याय मूक मान्तू। ऊदोईपीक्यालो आना कोङ्लो ईलेईमी दूक्नासीपीङ्‌ लक् मीम्पीयान् पीकाक मायो?

१४ आना तोम् तोदी आम् दूक्‍नासी खाईना खात्‍ते। कोङा आम् दोस्पी ताप्‍चीसो आन् पीन्‍क तोदीङ् पीम् मीनो।

१५ ओमी ऊई तूये, खूङ्‌क कोङा ओहोपा मीनोकतोङ् मूयोलो नईनोयो? कोङा मूयोक नप् लक्‍पी ऊनाई नाचूर् लये?

१६ “ओरोनाङ् दोस्पीक लाईस्‍पी छूये, ना लाईस्‍पीक दूङ् दोस्पी छूये।”

म्होप् सीम् तोक्पी येशूआ मक सूक्छेम्क खारीबो

मर्कूस १०:३२-३४; लूका १८:३१-३४

१७ खस् यरूशलेम मेक्सा खात्चालो येशूआ ईक् पोङ् नीप्पो म्सीच्‍चेस् खची हाल्‍ला आसासो तूम् मान्तोम्मीना लाम्‍पी ओरोलची,

१८ “एसे केई यरूशलेम मेक्सा खातीचाया। हन्‍ना मीस्मी छा देप्‍क पूजारीचीम् ना शास्त्रीचीम् हूक्पी छूये, खीक्‍का खचा ख सेतची।

१९ खीक्‍का ख सेस्‍वा मीयची, कोर्राआ केरची खीक्‍का क्रूसपी काम्‍ना सेईम् लागी बीन्‍नीपा गोङ्चीम् हूक्‍पी लेईछयची, खोदोलोई खूङ्‍कम् सूक्‍लेईपी ख होसोङ् सीनासो ऊस्पके।”

म्माआ बीन्ती मक

मर्कूस १०:३५-४५

२० खीक्‍का जब्दियाम् म्तोमा नीप्पो म्छास्का येशूम् दोक्पी ताआ, खीक्‍का खून्जू लना ख बीन्ती मीयू।

२१ खोदोलो येशूआ मूङ्‌क ओरोपीकाना तत्‍तू, “आना ऊई मीने?” खोदोलो खसा येशू ओरो लअ, “आना कोङ् आज्ञा पीयोते, खीक्‍का आम् चारखम्‍पी ङ्‌क नीप्पो ओ छाची ईल्पो आम् चूप्‍लाम्‍पा, ना ईल्पो आम् पाङ्ला तूम् तचीनूते।”

२२ खोदोलो येशूआ ख ओरो लअ, “आन्‍ना ऊई ङोक्‍चाईनूम् खूङ्‌क छेत्‍नूम्‍नो। ऊई आन्‍ना कोङा दूम् मीनोचोयोक दूक्वाम् पोङ्‍कीरीम्पीका दूदूर्‌नूम्‍यो?” खोदोलो खचा, “दूराम्का पीका।”

२३ खीक्‍का येशूआ ओरोपीका, “कोङा दूङोक दूक्वाम् पोङ्‍कीरीम्पीका आन्‍ना दूदूर्‌नूम्, खोदोलोई ओ चूप्‍ला लो ओ पाङ्लालो तूम् पीम् ओमी ओ हक्‌ मान्तू। ङ्‌क रीङ्‌ने ओ पाआ आसे पीयची खूङ्‍कचीम् छूये।”

२४ ङ्‌क रीङ् येन्‍चीना ईक् पोङ् म्सीच्‍चेस् मूङ्‌क नीप्पोप्का बूरा।

२५ खोदोलोई येशूआ खस् म्दोक्पी काछचीना ओरोलची, “आन्‍ना छेत्‍चाईनूम्, बीन्‍नीपा गोङ्पीक चारतोप्चा मीस्चीपी ऊईमीने खूङ्‌क तोङ्ना चार तोक्सची, ना दूङ् देप्‍चा खचीपी हक् मईची।

२६ खोदोलोई आम्‍नी गोपी ओन्तोङ् छूनो, आम्‍नी गोपी आसाई देप्पा छूम् लन्‍ची मय, खूङ्‌क आम्‍नी सूसो मप् छूम् छूये।

२७ खोरोनाङ् आम्‍नी गोपीकचा आस्‍कसाई दूङ् लाईस्‍पी छूम् लाम, खूङ्‌क आम्‍नी रोः छूम् छूये,

२८ मीस्मी छासो बीन्‍नीपाचीप्का सूसो तोम् लागी यूवाक मा, खोदोलोई बीन्‍नीपाम् सूसो मम् लागी खीक्‍का ओरोतो मीस् हल्‍वा पीम् लागी म्होप्मी रीराम पीस् यूवाक।”

नीप्पो कोमूक्पा मीस्

मर्कूस १०:४६-५२; लूका १८:३५-४३

२९ येशू म्सीच्‍चेस्का यरीहोपीका खात्‍चालो ओरोसर्प् मीचा खची दोस्-दोस् कल्‍तो खाईची।

३० खोदोलो लाम्‍दोक्पी तूवाचाक नीप्पो कोमूक्‍पाचा येशू मूङ्‌क लाम्‍ला खात्‍चाये पीम् येन्‍चीना हायाम् सार बतो ओरोपीका, “ए रोबू, दाऊदमी छाङा, कास्का सम्‍तूमा मीयाचीकाते।”

३१ खोदोलो मूङ्‌क ओरोसर्प् मीचा खस् वाये तूवाचीते पीकाना सेकाराङ्लात्‍ची, खोदोलोई खस् हायाम्‌ सार ओरोपीक्‍तो बसा, “ए रोबू, दाऊदमी छाङा, कास्का सम्‍तूमा मीयाचीकाते।”

३२ खीक्‍का येशूआ थोरेपा ना खस् काछचीना ओरोलची, “ऊई आन्चा मीन्ची? आम्‍ची लागी कोङा ऊई मीम्पीयान्ची?”

३३ खोदोलो खचा येशू ओरोलची, “ए रोबू, कास्का ओची मूक्स् हलापाचीकाते।”

३४ खीक्‍का येशूआ खस् सम्‍तूमा मीचीना खची मूक्स् पन्पीची, ना खोन्तोलोङ् खचा खची मूक्सा तची खीक्‍का खस् येशू म्दोस्-दोस् लाम्दूमा।

येशू यरूशलेमपी वोङाक

मर्कूस ११:१-११; लूका १९:२८-४०; यूहन्‍ना १२:१२-१९

२१

येशू म्सीच्‍चेस्का यरूशलेम दोक्पीक जैतुन मीचीक कोम्मी बेथफागे तेल्पी तातेका, खीक्‍का येशूआ नीप्पो म्सीच्‍चेस् ओरोलचीना पोक्‍स्‍ची,

२ “आन्‍ची नाक आम्ची लाईस्‍पाक तेल्पी खात्‍चीव। खीक्‍का मूङ्‍कपा तातेक्चीकप्का आन्चा ईबूम् मोकोक्‍ती म्छालो छूईम्दीम्पा छीप्चू। मूङ्‌क नीच्‍चीङ् वयाचूना ओ दोक्पी बायाचूव।

३ बीन्‍नीपा मीचा ऊनाई आन्‍चा ङ्‌क मोकोक्‍ती वईचाईचूकई पीक्‍दोक, ‘रोबूआ ङ्‌क चाहेई मईथे लाचूव’ खीक्‍काना खचा आन्‍ची बाईम् पीचीके।”

४ खारीबोपोचा पीकाक रीङ् पूरा छूम् लागी ङ्‌क खोलोङ् छूवाक,

५ “सियोनपी तूप्‍ची ओरो लानूम्‍व,

‘खोङ्नूम्व, आम्‍नी होङाबू आम्‍नीपी बान्चाई,

ख लखेछा छूना मोकोक्‍तीम् थेम्पी तोतूना,

मोकोक्‍तीम् छाम् थेम्पीका बान्चाईके’।”

६ खीक्‍का मूङ्‌क नीप्पो म्सीच्‍चेस् खाता, ना येशूआ आरेई मस्क तोङ्ना मची।

७ म्सीच्‍चेचा मोकोक्‍ती म्छालोङ् वईचीना बाईची, ना खचा मूङ्‌क मोकोक्‍तीम् थेम्पी खची तेई दीमीची, खीक्‍का येशू मूङ्‌क थेम्पी तूवा।

८ खीक्‍का ओरोसर्प् मीचा खची तेई बूत्चीना लाम्‍पी दीमीची, ना हेप्‍पाक सीछोम्‌ गेम् म्बोऊलोक तात्चीना लाम्पी दीमीची।

९ येशूम् लाईस्-दोस् लाम्दूम् मीस् ओरोपीक्‍तो बसा,

“दाऊदमी छामी होसन्‍ना!

योबोरोबूम् नीङ्पी ताप् नीनाम्माआ आसीक् पीनूव!

खोलोप्का दूङ् रेप् साराङ्‍गाप्‍तो तूप्मी होसन्‍ना!”

१० खीक्‍का येशू यरूशलेमपी वोङालो सहरपीक खोलोङ् मीस् याबूयका। खोदोलो मीचा ओरोपीका, “ङ्‌क मीस् आसे हाई?”

११ खोदोलो मूङ्‌क ओरोसर्प् मीचा ओरो पीकाना ङरी आन्‍ची, “ङ्‌क गालीलमी नासरतपीका ताक खारीबो मप्, येशू के।”

येशू नीनाम्मा दप्स्को खीम्पी

मर्कूस ११:१५-१९; लूका १९:४५-४८; यूहन्‍ना २:१३-२२

१२ येशू नीनाम्मा दप्स्को खीम्पी वोङा। खीक्‍का येशूआ नीनाम्मा दप्स्को खीम्पी चूम्सोस् खेईप्‍ची-खेईमप्‍ची खोलोङ् कल्‍लात्‍ची, खीक्‍काना खसा खाप्‍चीमा बाईप्चीम् टेबल, ना परेवा खेई मप्चीम् तूस्‍कोलोङ्‌ खोलोङ् आल्‍दीतू।

१३ खीक्‍का येशूआ खस् ओरोलची, “धर्मसूम्बऊपी ङ्‌कतोङ्ना छाम्‍पा तूये, ‘ओ खीम् नीनाम्मा दप्स्को खीम् छूये।’ खोदोलोई आन्‍ना ङ्‌क खूस्‍पाचीम् लूबम्‍ये बानेई मनूम्।”

१४ खीक्‍काना कोमूक्‍पाची ना सक्पाची नीनाम्मा दप्स्को खीम्पी ताआ, ना येशूआ खस् खोलोङ् नमीची।

१५ खोदोलोई देप्‍क पूजारीचा ना शास्‍त्रीचा येशूआ मूङ्‌क योबोरीखाक लक् मक, ना छाछामाचा नीनाम्मा दप्स्को खीम्पी “दाऊदमी छामी होसन्‍ना” पीक्‍तो बसाक येन्‍चीना खस् हायाम् खची छूली काता,

१६ खीक्‍का खचा येशू ओरोलची, “आना येन्‍चययो, ङ्‌क छाछामाचा ऊई पीक्‍चाई?”

खोदोलो येशूआ खस् ओरोलची, “एई, येनूचोयो। ऊई आन्‍ना धर्मसूम्‍बऊ परेई माम्मन्‍नीयो? ‘चूचू दूप्चाप् नूक्छाचा ना चीचीमा छाछामाचा आम् साम्दीखाम् छाम् मईची’।”

१७ खीक्‍का खस् होक्‍सीचीना येशू मूङ्‌क सहरपीका लत्‍ताना बेथानियापी खाताना बास् तूवा।

अञ्जीरमी पऊ

मर्कूस ११:१२-१४, २०-२४

१८ खीक्‍का म्देसा देत्छा येशू सहर आत्‍ताचालो साकासीया।

१९ खोदोलो लाम्‍दोक्पी येशूआ ईबूम् अञ्जीरमी पऊ तअ। खीक्‍का ख मूङ्‌क अञ्जीरमी पऊ दोक्पी खाता, खोदोलोई मूङ्‌कपी म्बोऊङाङ् तअ। खीक्‍का येशूआ मूङ्‌क अञ्जीरमी पऊ ओरो लअ, “हन्‍नायीका आम् पऊपीका हाल्‍लोसो म्चो मीनूनव” ना येशूआ मोरो पीकाकलो ईतोतो मूङ्‌क अञ्जीरमी पऊ हार्‌खाता।

२० मूङ्‌क अञ्जीरमी पऊ मोन्तोङ् छूवाक तचीना छाक्‍का छूक्‍तो म्सीच्‍चेचा ओरोपीका, “ङ्‌क अञ्जीरमी पऊ ऊदानाई ईक् छीन्पीङ् हार्‌खाता?”

२१ खोदोलो येशूआ खस् ओरोलची, “आछीयाङ्, कोङा आन्‍नी लोयान्‍नी, आम्‍नी विश्‍वास तूये ना हाल्‍लोसो शङ्का मईनूम्नोदोक अञ्जीरमी पऊ ऊई छूवाक तूवा, खोन्तोदीङाङ् मा, खोदोलोई ङ्‌क कोम्‍सो ‘हूजूहूकाखात्‍ना दीरीत्‍तीपू हूप्‍साते’ पीक्‍नीदोक खूङ्‌क तोङ्‌ङा छूये।

२२ ओरोना विश्‍वास मईनूम्ना वाङोम् मईनूम्‍दोक आन्‍ना नीनाम्मापी ऊई ङोक्नूम् खूङ्‍कङ् तईनूम्।”

येशूम् हक्‍पी शङ्का मस्क

मर्कूस ११:२७-३३; लूका २०:१-८

२३ येशू नीनाम्मा दप्स्को खीम्पी वोङाना सेचीवा ईचचीलो देप्‍क पूजारीचीम् ना यहूदीचीम् लाम्‍लछाची येशू तूवाकपी ताना ख ओरो पीकाना तत्‍ची, “ऊक हक्‍आई आना ङ्‌क लक् मय, ना ङ्‌क लक् मम् हक् आन् आसाई पीया?”

२४ खोदोलो येशूआ खस् ओरोलची, “कोङासो आन्‍नी ईबूम् रीङ् तईयान्‍नी। खूङ्‌क रीङ्मी ङरी आन्‍ना कोङ् आनोनीदोक, कोङा ऊक हक्‍आई ङ्‌क लक् मूयो, खूङ्‌क आन्‍नी ईयान्‍नी।

२५ यूहन्‍नाआ बप्‍तिस्मा पीम् हक्‌ हापीकाई तअ? साराङ्‌गाप्‍तोकायो मीस्पीकायो?”

खोदोलो खचा खची हो-होप्‍पी ओरोपीक्‍तो रीङ्-छाम् मची, “साराङ्‌गाप्‍तोका पीक्यालोक, खसा ‘खोरोदोक आन्‍ना ऊदोई खपी विश्‍वास माम्मन्‍नी पीके?’

२६ मीस्पीका पीक्यालोक, केई मीस्पीका ईकीम् लये। ऊदोईपीक्यालो खोलोआ यूहन्‍ना खारीबोपो पीक्‍ना सायोचोङ्मा मीयची।”

२७ खन्‍सा खचा येशू ओरो पीकाना ङरी आन्‍ची, “केईका छेताम्‍कानो।” खोदोलो येशूआ खस् ओरोलची, “खोरोदोक कोङासो ङ्‌क लक् ऊक हक्‍आई मूयो, खूङ्‌क आन्‍नीसो ईयान्‍नीनो।”

नीप्पो चारछाचीम् पोम् ललई

२८ “आन्‍ना ऊई मीन्ताम् मईनूम्? ईल्पो मीस्मी नीप्पो म्चारछास् तूवा। मूङ्‌क मीचा म्तूस्बूईक ओरो लअ, ‘ओ छाये, एसे आन् खात्‍ना वाचोसीखापी लक् मव।’

२९ खोदोलो मूङ्‌कसा म्पा ओरो लअ, ‘कोङ् खातोनो।’ खोदोलोई दोस्पीन् मूङ्‌क म्सानीवाचना लक् मस् खाता।

३० “खोरोनाङ् खसा म्छारीसो खाताना आरेई मअ। खोदोलो खसा, ‘अऊ कोङ् खातो’ पीका। खोदोलोई मूङ्‌क माङ्‌खाई।

३१ “मूङ्‌क नीप्पोचा आस्‍कसाई म्पाआ पीकाक रेप्‍ची?” खोदोलो खचा ओरोपीकाना ङरी आन्ची, “म्तूस्बूईकसा।”

खीक्‍का येशूआ खस् ओरोलची, “आछीयाङ् कोङा आन्‍नी लोयान्‍नी, तीर बात्ल मप्ची ना बेलेछी लप्‍ची आम्‍नी लाईस्‍पी नीनाम्माम् चारखम्पी वोङे।

३२ ऊदोईपीक्यालो यूहन्‍ना धर्मीकताम् लाम् खोमीम् लागी आम्‍नीपी ताआ, खोदोलो आन्‍ना खपी विश्‍वास मान्मन्‍नी। खोदोलोई तीर बात्ल मप्चा ना बेलेछी लप्‍चा खपी विश्‍वास मची। आन्‍ना ङ्‌क तानूम्‍नासो वालूम्‍मा माम्मन्‍नी, खीक्‍का खपी विश्‍वास माम्मन्‍नी।”

थाम्‍पू चाईप्‍चीम्‌ पोम् ललई

मर्कूस १२:१-१२; लूका २०:९-१९

३३ खीक्‍का येशूआ खस् ओरोलची, “आर्को ईबूम् पोम् ललई येन्‍नूम्‍व। ईबूम् नाम्‍लापी ईल्पो थाम्पूम् मालिक तूवा। खूङ्‌क मीचा म्यीक्पी वाचोसी लेतू, खीक्‍का खसा मूङ्‌क खोलोलाम्पा राप्‍ना वाचोसी पेलेई मम् ईबूम् कोल यूक्सू, ना मूङ्‌क खारूवा हूम् लागी ईबूम् छेम्सी बोङू। खीक्‍काना खसा मूङ्‌क वाचोसीखा थाम्पू चाईप्‍ची मम्चाम् पीचीना म्होप्क थारूखम् खाता।

३४ खीक्‍का मूङ्‌क वाचोसी बीम् नाम्‍ला छूवाकप्का, मालिकआ म्‍रोःची म्बाक वाचोसी लास्‌ थाम्पू चाईप्‍चीपा पोक्‍सू।

३५ “खोदोलोई मूङ्‌क थाम्‍पू चाईप्‍चा वाचोसी लास् खाईप् म्‍रोःची लाप्‍चीना ईल्‍पोक केर्‌ची, आर्को क सेत्‍ची, ना ईल्पो क लूङ्‌आ गक्‍ची।

३६ होसोङ् खसा लाईस्‍पीकप्‍का दूङ् देतो म्‍रोःची मूङ्‌कपी पोक्‍स्‍ची, खोदोलोई खचा खूङ्‌कस्‍सो खोरोङ् मची।

३७ खीक्‍का खसा दूङ् दोस्पी ‘ओ छाने खचा सायोचोङ्मा मीयस्फो’ मीनाना म्छाङा खचीपा पोक्‍सू।

३८ “खोदोलोई थाम्‍पू चाईप्‍चा मूङ्‌क तचीना खची हो-होप्‍पी ओरोलोल, ‘नाकन्‌ म्छाङाई बान्चाई लऊ ख सेताम्, ना खसा तोम् पर्ने हक्‌ ई हूक्‍पी मयाम्।’

३९ खीक्‍का खचा मूङ्‌क लाप्‍चीना वाचोसीम् खारूवा मस्कोप्का पाखा खाईचीना सेत्‍ची।

४० “खन्‍सा वाचोसीखाम् मालिक ताईना, मूङ्‌क थाम्‍पू चाईप्‍ची ऊई मईची?”

४१ खोदोलो मूङ्‌क रीङ्‌ येईप्चाप्चा येशू ओरोलची, “खसा मूङ्‌क दुष्‍ट मीस् सेतची, खीक्‍काना थीक् नाम्‍लापी खसा तोम् पर्ने म्बाक पीप् थाम्‍पू चाईप्‍ची खसा मूङ्‌क वाचोसीखा मम्चाम् पीयची।”

४२ खोदोलो येशूआ खस् ओरोलची, “ऊई आन्‍ना हाल्‍लोसो धर्मसूम्बऊ परेई माम्मन्‍नीयो?

‘खीम् मप् मीचा नईनो पीकाना होलात्चीक लूङ्‍ङा

कूनापीक सूर् लूङ् छूवाक तूये।

ङ्‌क योबोरोबूपीकाङ् छूवाक के,

खीक्‍का ङ्‌क ई मूक्स्दूपी योबोरीखाक तूये।’

४३ “खन्‍सा कोङा आन्‍नी लोयान्‍नी, नीनाम्माम् चारखम् आम्‍नीपीका ङाप्‍खाते, खीक्‍का ईबूम् ङ्‌कतोङ्‌क गोङ्चा तयची, ना खचा नीनाम्माम् चारखम्‍आ चाहेई मईक तोङ्‌क नप् लक् मईची।

४४ ङ्‌क लूङ् थेम्पी ताईप् खोलोङ् म्फूल् छूये, ङ्‌क लूङ् ऊक लूङ् थेम्पीई तात्‍ते, खूङ्‌क लूङ् ङ्‌कसा यूफूल्-यूफूल् मय।”i

४५ देप्‍क पूजारीचा ना फरिसीचा येशूम् पोम् ललई येन्‍ची, खीक्‍काना येशूआ ङ्‌क पोम् ललई खची तोक्पीङ् पीकाक पीम् रीङ् बल्‍ला खचा छेत्‍ची।

४६ खचा येशू लाम् लाम्‍ची, खोदोलोई खस् ओरोसर्प् मीस्चीप्का कीसाना मान्लाप्ची, ऊदोईपीक्यालो खचा येशू ईल्पो खारीबोपो मीनाचाक तूवा।

i 

२१:४४ केछे लाईस्पीक हेप् पाण्डुलिपीपी ङ्‍क पद छाम्पा मान्तू।

सूर्‌पी चाम्दूम् फोक्साकम् पोम् ललई

लूका १४:१५-२४

२२

येशूआ खस् होसोङ् पोम् ललई पना ओरोलची,

२ “साराङ्‌गाम् चारखम् ईल्पो होङाबूलो थाम् दूराम्, खसा म्छाम् सूर्‌पी चाम्दूम् चोचूप्‍सू,

३ खीक्‍का चाम्दूम् लागी काछचीक मीस् तानूव पीकाना काछोक्स् म्‍रोःची पोक्‍स्‍ची, खोदोलोई खचा ताम् मानेई मान्मची।

४ “खीक्‍का होसोङ् खसा बीन्‍नीपा म्‍रोःची ओरोलना पोक्‍स्‍ची, ‘खात्‍नीना मूङ्‌क नीम्तालोची ओरो लानूम्‍व, कोङा बल्‍ले हीम्‍वा-केईम्‍वा सेतूना चाम्दूम् चोचूप्‍सूक तूये, खन्‍सा खोलोङ् चोचूम्‍दीम्‍पा तूये। दानासो सूर्‌पी तानीव।’

५ “खोदोलोई, खचा वास्‍ताङ् मान्ममो ईल्‍पोक म्यीक्पी लक् मस् खाता, ना आर्को क म्पईकार मस् खाता।

६ खोरोनाङ् बीन्‍नीपाचाक मूङ्‌क म्‍रोःची लाप्‍चीना केर्‌ची, खीक्‍का सेत्‍ची।

७ खीक्‍का होङाबू हायाम् सार म्छूली काता, ना म्दोर्‌ची आरेई मस्‍ना मूङ्‌क मीस् सेईप्ची सेत्‍ची, ना खची सहरसो मीःआ दईछोक्‍स्‍ची।

८ “खीक्‍काना होङाबूआ म्‍रोःची काछना ओरोलची, ‘सूर्‌पी चाम्दूम् थीक्‍का छूवाखात्क तूये। खोदोलोई नीम्तो मम्पा नीम्तालोची सूर्‌पी ताम् खाईप् मान्तू।

९ खन्‍सा आन्‍नी मूल् लाम्पी खात्‍नीव खीक्‍का आस्‍चीई छीप्नूम्, खूङ्‌कस् खोलोङ् सूर्‌पी चाम्दूम् फोक्स्चाईके लानूम्ना काछानूम्व।’

१० खीक्‍काना म्‍रोःची मूल् लाम्पी खाता ना छीप्‍चीक तोदी नप्-मान्‍नप् खोलोङ् काछचीना तात्‍ची, खीक्‍का मूङ्‌क सूर् छूवाक खीम् मीचा पेप्पू।

११ “खीक्‍का होङाबू ङास्‍मीची खोस् बाना, खोदोलो खसा ईल्पो सूर्‌पी ताप् मीचा सूर्‌पी खाम् तेई माङ्‍खाम्मो ताक तअ।

१२ खीक्‍का होङाबूआ मूङ्‌क ओरो पीकाना तत्‍तू, ‘ए बूमे, आना सूर्‌पी खाम् तेई माङ्‍खाम्मो दानाई ङ्‌कपी वोङा?’ खोदोलो मूङ्‌क छाक्‍का छूवा।

१३ “खीक्‍का होङाबूआ म्‍रोःची ओरोलची, ‘लऊ ङ्‌कम् म्हूःलोङ् छूयानूम्‍ना पाखा नाम्कूर्मागोपा होक्सालात्‍नूम्‍ते। मूङ्‌कपी मीस्ची दीरीमोक्‍स् खापे ना खची काङ् कीरीक्‍तो चईची।’

१४ ऊदोईपीक्यालो काछोम्‍पा ओरोतो तूये, खोदोलोई सोम्‍पा क चीछाङाङ् तूये।”

तीर छोम् तोक्पी सेचीवा

मर्कूस १२:१३-१७; लूका २०:२०-२६

१५ खीक्‍काना फरिसीची खाताना येशू म्‍रीङ्पीङ् ऊतोङ्नाई फासेई मयाम् पीकाना चाई मची।

१६ खीक्‍का खचा खची सीच्‍चेस् हेरोदमी मीस्चीका येशू तूवाकपी पोक्‍स्‍ची। खीक्‍का खचा खाताना येशू ओरोलची, “ए सेचीपो, केईका छेताम्का, आन् आछीयाक रीङ् नेईप् मीस् तूये, ना आना नीनाम्माम् तोक्पी आछीयाक रीङ् हायाम् नत्‍तो मीस् ईयची। मीचा ऊई पीके पीक्‍ना आना वास्‍ता मईनो। आना मीस्मी ङाली खोङ्ना हाल्‍लोसो लक् मईनो।

१७ खन्‍सा केईका ईयीकाते, ललई तोङ्ना कैसरपी तीर छोम्‍यो नये मान्छोम्यो दूङ् नये?”

१८ खोदोलोई येशूआ खची रई सानीवा तूम्‍तना खस् ओरोलची, “ए हायाम्‍क लोक्‍चीप्‍चे, ऊनाई आन्‍ना कोङ् चाम्ची मोयोनी?

१९ तीर छोम् पर्ने चेप्‍तीरोङ् कोङ् खोमीयोनीते।” खीक्‍का खचा ईबूम् चेप्‍तीरोङ् तात्‍चीना ख पीची।

२० खीक्‍का येशूआ खस् ओरो पीकाना तत्‍ची, “ङ्‌क चेप्‍तीरोङ्पीक नक्सा आस्मी, ना ङ्‌कपी आस्मी नीङ्‌ये छाम्पा तूये?”

२१ खोदोलो खचा येशू ओरोलची, “कैसरमी।” खीक्‍का येशूआ खस् ओरोलची, “खोरोदोक कैसरमी तोदी कैसरङा पीयानूम्‍ते, ना नीनाम्माम् तोदी क नीनाम्माङ् पीयानूम्‍ते।”

२२ मूङ्‌क रीङ् येन्‍चीना खस् छाक्‍का छूवा, खीक्‍का खस् मूङ्‍कप्का लत्‍ताना खालेता।

सीप्‍खाप्‍ची ऊम्‍पोम् तोक्पी पोम् ललई

मर्कूस १२:१८-२७; लूका २०:२७-४०

२३ सीप्‍खाप्‍ची ऊस्‍पक्‍नो पीक् सदुकीची मूङ्‌क लेई येशूम् दोक्पी ताना ख ओरो पीकाना तत्‍ची,

२४ “सेचीपो, मोशाआ ओरो पीकाक तूये, ईल्पो मीचा सूर् मईना म्छामाई मान्मीमोङ् मूङ्‌क मीस् सीखात्‍दोक म्नेछोआ मूङ्‌क म्बाऊजू सूर् मम्ना म्बूम् लागी छामाई वाईम्‍पीम् छूये।

२५ ओखी गोपी नूक्पो बूबू-नेछोची तूवा। तूस्‍बूईकसा सूर् मअ, खोदोलोई म्छामाई मान्मीमोङ् मूङ्‌क सीयाखाता, खीक्‍का मूङ्‌कम् म्छामाई मान्छूकसा खसा म्तोमा म्नेछो दयूक्‍सू।

२६ खोरोनाङ् मूङ्‌क मीम्छाआ लूम्‍दूछाप्‌लो सूर् मअ, खीक्‍का लूम्‍दूछाप्‌सो म्छामाई मान्मीमोङ् सीया, ना मूङ्‌क मीम्छाआ होसोङ् छातेल्बूप्‌लो सूर् मना छातेल्बूप्‌सो खोरोनाङ् म्छामाई मान्मीमोङ् सीया। ओरोना मूङ्‌क मीम्छाआ नूक्पोलोङ् सूर् मची ना खची छामाई मान्मीमोङ् मूङ्‌क नूक्पोङ् सीया।

२७ खस् खोलोङ् सीयाकप्‍का मूङ्‌क मीम्छासो दूङ् दोस्पी सीया।

२८ ओरोना मूङ्‌क नूक्पो सीप्खाप्ची ऊम्पोम् लेईपी ऊस्‍पक्‍लो मूङ्‌क मीम्छा आस्‍मी तोमाई छूये? ऊदोईपीक्यालो मूङ्‌क मीम्छालो नूक्पोआङ् सूर् मस्क तूवा।”

२९ खोदोलो येशूआ खस् ओरोलची, “आन्‍नी वातासानीक तूये, ऊदोईपीक्यालो आन्‍ना धर्मसूम्बऊ ना नीनाम्माम् राःरा छेत्‍नूम्‍नो।

३० ऊदोईपीक्यालो सीप्‍खाप्‍ची ऊस्‍पक्‍ना खचा सूर्‌सो मईचीनो, ना सूर्‌सो मीपीयस्‍नो, खोदोलोई खस् साराङ्‌गाप्‍तोक नीनाम्माम् रीदाम्‌ पोक्‍ची तोङ्‌क छूखाते।

३१ खोदोलोई सीप्‍खाप्‍ची ऊम्‍पोम् तोक्पी नीनाम्माआ आन्‍नी ऊई लानीक तूवा, खूङ्‌क आन्‍ना मीन्‍नूम्नोयो?

३२ ‘कोङ् अब्राहाममी नीनाम्मा, इसहाकमी नीनाम्मा, ना याकूबमी नीनाम्मा के।’ ख सीप्‍खाप्‍चीम् नीनाम्मा मा, खोदोलोई लेईप्‍चाप्‍चीम् नीनाम्मा तूये।”

३३ ङ्‌क येन्‍चीना ओरोसर्प् मीस् येशूम् सेचीवापी छाक्‍का छूवा।

खोलोप्का दूङ् देप् आज्ञा

मर्कूस १२:२८-३४; लूका १०:२५-२८

३४ येशूआ सदुकीची छाक्‍का छूमीची पीम् येन्‍चीकप्‍का फरिसीची बात्ल छूवाना येशू तूवाकपी ताआ।

३५ खस् तूवाकप्‍क ईल्पो शास्‍त्रीरीआ येशू चाम्ची मम् मीनाना ईबूम् रीङ् तत्‍तू,

३६ “सेचीपो, ललईपी तूक दूङ् देप्‍क आज्ञा ऊकई हाई?”

३७ येशूआ ख ओरो लअ, “आना योबोरोबू आम् नीनाम्मा आम् खोलोक गोङ्आ, आम् खोलोक आत्माआ, ना आम् खोलोक सानीवाआ सम्‍तूमा मीव।

३८ खोलोपीका लाईस्‍पीक ना दूङ् देप् आज्ञा ङ्‌कङा के।

३९ खीक्‍का दोस्पीक आज्ञासो ङ्‌कतोङ्‌कङ् तूये, आना आम् खीम्‍तोनी आम् होप् तोङ्नाङ् सम्‍तूमा मीव।

४० खोलोङ् मोशाम् ललई ना खारीबोपोचीम् सेचीवा ङ्‌क नीच्‍ची आज्ञापीङ् आरेई छूवाक तूये।”

येशू ख्रीष्‍ट आस्‍मी छाये?

मर्कूस १२:३५-३७; लूका २०:४१-४४

४१ फरिसीची खोलोङ् ऊदेप्‍पी बात्ल छूवाक तूवा, खोदोलो येशूआ खस् ईबूम् रीङ् तत्‍ची,

४२ “ख्रीष्‍टमी तोक्पी आन्‍ना ऊई मीन्‍नी? ख आस्‍मी छाये?”

खोदोलो खचा “दाऊदमी छा” पीकाना ङरी आन्‍ची।

४३ येशूआ खस् ओरोलची, “खोरोदोक ऊतोङ्नाई नीनाम्माम् आत्‍माआ ईयना दाऊदआ ख ‘रोबू’ पीक्‍ना दप्‍प? ऊदोईपीक्यालो दाऊद म्होपाङ् ओरो पीकाक तूये,

४४ ‘योबोरोबूआ ओ रोबू ओरो लअ,

कोङा आम् साछीमीस् आम् लोफेमा गोपू यूक्सोनोक सम्‍मो

आन् ओ चूप् हूःलाम्पा तूवाव।’

४५ ओरोना दाऊदआ ख रोबू लयदोक, ख ऊतोङ्नाई दाऊदमी छा छूये?”

४६ खोदोलो आसासो येशू ङःरी आईमान्दूर्‌ची। खीक्‍का मूङ्‌क लेईपीका एक्‍तो आसासो ख रीङ् तईम् मान्दूर्‌ची।

शास्‍त्रीचीम्‌ लो फरिसीचीम्‍लो मोऊ

मर्कूस १२:३८-४०; लूका ११:३९-५२; २०:४५-४७

२३

येशूआ ओरोसर्प् मीस् ना म्सीच्‍चेस् ओरोलची:

२ “शास्‍त्रीचा ना फरिसीचा मोशाम् ललई ईम् हक्‌ तचीक तूये।

३ खन्‍सा आन्‍ना खचा पीक्‍क रीङ् रेपानूम्‍व, खोदोलोई आन्‍ना खचा मईचीक तोङ्‌नाक मनूम्नव, ऊदोईपीक्यालो खचा मीस् सेचीवान्‌ ईयची खोदोलोई खची होपाक खूङ्‍कतोङ् मईचीनो।

४ खचा हायाम् लीप् ना खूर्‌ङा दूराम्‍नोक बारी मीस् खूर्‌मीयची। खोदोलोई खची होपाक मूङ्‌क बारी खूर्म् ने हापी खची छोक्‍छोमीआसो पत्‍तस्‍नो।

५ “खोदोलोई खचा मीचा तचीनू मीन्‍ना लक् मईची। ऊदोईपीक्यालो खचा ललईमी आज्ञा छाम्पा देप्-देप् जन्‍तर बानेई मईचीना खची थप्पी लो खची हूक्‍पीलो वातची ना धर्मी लोम्‍चीम्‌ लागी खची तेईमी फूर्का ओरोबाईप् मईची।

६ खचा चाचाखम्-दूदूखम्‍पी सायोचोङ्मा तोक्स्को थाऊ लामची खीक्‍का याखऊ खीम्पी क खोलोप्का दूङ्‌ देप् तूस्को नत्‍तची।

७ खोरोनाङ् खचा बजारपी मीचा सेवा छोम् लामची, ना मीचा सेचीपोचे पीक्‍तो साम्‍दी दोम् नत्‍तची।

८ “खोदोलोई आन्‍नी आसासो ‘सेचीपो’ लानीनूनव, ऊदोईपीक्यालो आम्‍नी सेचीपो ईल्‍पोङाङ् तूये, आन्‍नी क खोलोङ् बूबू-नेछोङाङ् के।

९ खोरोनाङ् आन्‍ना चारपीक मीस् आस्‍सो पा पीकानीना लानूम्‍नव, ऊदोईपीक्यालो साराङ्‌गाप्‍तो आम्‍नीम् ईबूम्ङाङ् आम्‍नी पा तूये।

१० आन्‍नी आसासो ‘मालिक’ लानीनूनव, ऊदोईपीक्यालो ईल्‍पोङाङ् आम्‍नी मालिक तूये, खूङ्‌क क ख्रीष्‍ट के।

११ आन्‍नी तूनीकपी खोलोप्का दूङ् देप् आस्‍कई तूये, खूङ्‌क आम्‍नी सूसो मप् छूये,

१२ आसाई म्होप् देप् मीयान्ची, खूङ्‌क लखे छूम् छूये, ना आसाई म्होप् चीमा मीयान्ची खूङ्‌क दूङ् देप् छूये।

१३ “धिक्‍कार, ए शास्‍त्रीचे फरिसीचे, ऊदोईपीक्यालो आन्‍नी हायाम्‍क छेईप्-लेप्‌ लोयान्‍नीची, ना आन्‍ना साराङ्‌गाम् चारखम्‍मी लाम्‍स्‍को छीनूम्‌। खीक्‍का आन्‍नी आम्‍नी होप्‍सो साराङ्‌गाम् चारखम्‍पी वोङ्नीनो, ना वोप् मीस्सो आन्‍ना वोम् पीनूम्‍नो। [

१४ धिक्‍कार ए शास्‍त्रीचे फरिसीचे, आन्‍नी हायाम्‍क छेईप्-लेप्‌ लोयान्‍नीची! ऊदोईपीक्यालो आन्‍ना लोमेवाचीम् खीम्-नाम् ङाप्‍नूम्, खीक्‍काना मीचा तचीनूते मीन्‍नीना ओन्‍तोरो बाईप् वाङोम् मईनूम्। खन्‍सा बीन्‍नीपाचीप्कासो आन्‍ना दूङ् देतो दण्ड तईनूम्।]d

१५ “धिक्‍कार ए शास्‍त्रीचे फरिसीचे, आन्‍नी हायाम्‍क छेईप्-लेप्‌ लोयान्‍नीची, ऊदोईपीक्यालो आन्‍ना ईल्पो आम्‍नी हेम् ताईम् लागी चार ना दीरीत्‍ती खोलोङ् फल्दीत्नूम्, ना खूङ्‌क मीस् आम्‍नी हेम् ताईदोसो आन्‍ना ख आम्‍नी होप्‍पीका दूङ् सार नरकपू खाईप् बानेई मईनूम्।

१६ “धिक्‍कार आन्‍नी, कोमूक्पा लाम्‍लछाचे, ऊदोईपीक्यालो आन्‍ना ‘नीनाम्मा दप्स्को खीम् पताम्‍ना पस्तून चायाम्‍लो ऊसो छूनो, खोदोलोई नीनाम्मा दप्स्को खीम्‍पीक हाल्‍ङो पताम्‍ना पस्तून चायाम्‍दोक ई पस्‍तूनआ थास्या’ पीक्‍नीना ईनूम्।

१७ ए मूर्ख कोमूक्‍पाचे, ऊकई दूङ् देप्? हाल्‍ङो यो हाल्‍ङो पवित्र मप् नीनाम्माम् खीम्‍यो दूङ् देप्?

१८ आन्‍ना ओरो पीक्‍नीनासो मीस् सेचीवा ईनूम्, ‘बेदी पताम्‍ना पस्तून चायाम्‍लो नये, खोदोलोई मूङ्‌क बेदी थेम्पी यूम्पा चाचोदाम् पताम्‍ना पस्तून चायाम्‍लो ई पस्‍तूनआ थास्या।’

१९ ए कोमूक्‍पाचे, ऊकई दूङ् देप्? चाचोदाम्‍यो दूङ् देप्? चाचोदाम् पवित्र मप् बेदीयो दूङ् देप्?

२० खन्‍सा बेदी पत्‍तना पस्तून चाप्‍आ बेदी ना मूङ्‌क थेम्पी यूम्पा खोलोक थक्मी पस्तून चईक छूये।

२१ खीक्‍का नीनाम्मा दप्स्को खीम्‍मी पस्तून चाप्‍आ, नीनाम्मा दप्स्को खीम् ना मूङ्‌क गोपी तूप्‍मी पस्तून चईक छूये।

२२ खीक्‍का साराङ्‌गाम् नीङ्पी पस्तून चाप्‍आ नीनाम्माम् सिंहासन ना मूङ्‌क थेम्पी तूप् नीनाम्माम् नीङ्पी पस्तून चय।

२३ “धिक्‍कार ए शास्‍त्रीचे फरिसीचे, आन्‍नी हायाम्‍क छेईप्-लेप्‌ लोयान्‍नीची! ऊदोईपीक्यालो आन्‍ना नीनाम्मा पुदीना, सूँप ना जीरामी दशांश पीनूम्, खोदोलोई नीया, सम्‍तूमा ना विश्‍वास ङ्‌कतोङ् ललईपीक देप् रीङ् क आन्‍ना मईनूम्नो। आन्‍ना दशांश पीम् ना ललईपी तूक देप् रीङ् क इन्कार मान्मम् तूवा।

२४ ए कोमूक्पा लाम्‍लछाचे, आन्‍ना सूपेल् क सोक्‍नूम्‍ना होक्स्‍नूम्‌ खोदोलोई ऊँट क लूत्‍खीनूम्।

२५ “धिक्‍कार ए शास्‍त्रीरीचे फरिसीचे, आन्‍नी हायाम्‍क छेईप्-लेप्‌ लोयान्‍नीची, ऊदोईपीक्यालो आन्‍ना थाल लो पोङ्‍कीरीम्‍लो म्थेम्‍लान् हायाम् नत्‍तो सप्नूम्, खोदोलोई मूङ्‌क म्गोपान् नाचूर्, लोप्‌ ना रई सानीवा पेप्खीक तूये।

२६ ए कोमूक्पा फरिसीचे! लाईस्‍पी पोङ्‌कीरीम् ना थाल म्गोला नम्‍लो सपानूम्ते, खीक्‍काना म्थेम्‍लासो ङाल्‍लप् छूनूते।

२७ “धिक्‍कार ए शास्‍त्रीचे फरिसीचे, आन्‍नी हायाम्‍क छेईप्-लेप्‌ लोयान्‍नीची, ऊदोईपीक्यालो आन्‍नी ओम्‍लोप् चूना कील्‍म्‍दीम्‍पा गेम् तोङ्‌क तूनी, मूङ्‌क म्थेम्‍ला खोङाम्‍लोन् हायाम् ङाली नये, खोदोलोई म्गोपान् सीपोचीम् तूप्‍रीआ लो जेजेर्वालो पेप्खाप् छूये।

२८ खोरोनाङ् आन्‍नीसो मीचा खोङ्नीलोन्‌ धर्मी तोङ् ङेस्‍नी, खोदोलोई आम्‍नी सागोवा क कपट ना मोऊआ पेप्खीक तूये।

२९ “धिक्‍कार ए शास्‍त्रीरीचे फरिसीचे, आन्‍नी हायाम्‍क छेईप्-लेप्‌ लोयान्‍नीची, ऊदोईपीक्यालो आन्‍ना खारीबोपोचीम् खची गेम् हायाम् ङालीनप् मईनूम् ना धर्मीचीम् गेम्‍सो हायाम् नतो चोक्‍स्‍दीत्‍नूम्,

३० खीक्‍का आन्‍ना ओरोपीक्‍नी, ‘केछे ओखी खूक्सू-खूलूचा खारीबोपोची सेत्‍ची, खोदोलो केईका खस्का तूयीकावादोक खोरो मम् माम्पीयूम्कावा।’

३१ ओरोना आन्‍ना आम्‍नी होपाङ् केईका खारीबोपोस् सेईप्‍मी छास् पीक्‍नीना गवाई पीनूम्।

३२ आम्‍नी खूक्सू-खूलूचा मस्क मोऊमी लक् आन्‍ना पूरा मनूम्।

३३ “आन्‍नी गोहई पूम् छास् तोङ्‌क तूनी, आन्‍नी खादीपूक दण्‍डप्‍का ऊतोङ्नाई जूक्‍नी?

३४ खन्‍सा कोङा आम्‍नीपी खारीबोपोची, छेछेमी मीस् ना शास्‍त्रीची पोक्‍सो। खोदोलोई आन्‍ना हेप् सेत्‍नूम्, हेप् क्रूसपी काक्‍स्‍नूम्, खीक्‍का हेप्‍क आम्‍नी याखऊ खीम्पी कोर्राआ केर्‌नूम्, ना आन्‍ना मूङ्‍कस् सहर-सहरपी दूक् पीनूम्।

३५ ङ्‌क चारपीक खोलोङ् धर्मी मीस्चीम् हीः– निर्दोष हाबिलमी हीः लाम्पा एक्सा बेरेक्याहमी म्छा जकरियाम् हीः सम्मकम् दोस आम्नीपी ताये, जकरिया आन्‍ना नीनाम्मा दप्स्को खीम्‍मी बेदीपी सेतानूम्क तूवा।

३६ आछीयाङ्, कोङा आन्‍नी लोयान्‍नी, ओरोना सेत्‍चीक मीस्मी हीःम् दोस् ङ्‌क दूङ्पीक मीचा तेम् बोक्से।

३७ “ए यरूशलेम, ए यरूशलेमपी तूप्‍चे! आन्‍ना खोलोङ् खारीबोपोची सेतानूम्‌ ना आम्‍नीपा पोक्‍सूकची लूङ्‌आ गकानूम्‌। ऊतोङ्नाई वाआ म्छा म्‍लाप्‍तो गोपी बात्ल मय, खूङ्‌क तोङ्नाङ् कोङासो आन्‍नी बात्ल मम् लन्‍ची मूऊ, खोदोलोई आन्‍ना मानेई माम्मन्‍नी।

३८ खोङ्नूम्व, आम्‍नी खीम् होप्‍तो ना गोक्खीम् छूना होक्‍सीये।

३९ ऊदोईपीक्यालो कोङा आन्‍नी लोयान्‍नी, आन्‍ना ‘योबोरोबूम् नीङ्पी ताप् नीनाम्माआ आसीक् पीनूव!’ पीक्‍नीनोक सम्‍मो कोङ् होसोङ् तोखोयोनीनो।”

d 

२३:१४ केछे लाईस्पीक हेप् पाण्डुलिपीपी ङ्‍क पद छाम्पा मान्तू।

चार यात्क लेईपीक चीन्‍न

मर्कूस १३:१-३७; लूका २१:५-३८

२४

खीक्‍काना येशू नीनाम्मा दप्स्को खीम्‍पीका लत्‍ताना खाईम् मीना, खोदोलो म्सीच्‍चेचा नीनाम्मा दप्‍स्‍कोपीक नप्-नप् खीम् खोमीम् लागी खम् दोक्पी ताआ।

२ खोदोलो येशूआ खस् ओरोलची, “आन्‍ना ङ्‌क खोलोङ् तईचाईनूम्? आछीयाङ् कोङा आन्‍नी लोयान्‍नी, ‘ङ्‌क लूङ्‌ थेम्पी तूक बीन्‍नीपा लूङ् ईबूम्सो रहेई छूनो, ङ्‌क ईबूम् मान्दी खोलोङ् हत्‍खाते’।”

३ खीक्‍का येशू जैतुन कोम्पी तूवाचालो म्सीच्‍चेस् म्दोक्पी ताना सूपीछा ओरोपीक्‍तो तत्‍ची, “केईका ईयीकाते, ङ्‌क रीङ् हादेलोई छूये, खीक्‍काना आन् ताम् नाम्‍लापी लो ङ्‌क चार यात्ना खात्‍लोक ऊतोङ्‌कई चीन्‍न छूये?”

४ खोदोलो येशूआ खस् ओरो पीकाना ङरी आन्‍ची, “आन्‍नी चीङ्चीङ् तूवानीव, आसासो आन्‍नी वालीलीपी मानीनूनव।

५ ऊदोईपीक्यालो हायाम् देतो ओ नीङ्पी ‘कोङ् ख्रीष्‍ट के’ पीक्‍तो ताईना ओरोतो मीस् वालीलीपी मईची।

६ आन्‍ना जूम्‍लूक ना जूम्‍लूक छूचाईक येन्‍नूम्। खोरोना छूलो आन्‍नी कीनीनव, ऊदोईपीक्यालो खोन्‍तोङ्‌क छूम्‍ङा छूये, खोदोलोई चारने खूङ्‍क नाम्‍लापीङा यात्खात्नो।

७ ऊदोईपीक्यालो जातिम् ऊल्‍लोङ्पी जातिङ् पके, ना चारखम्‍मी ऊल्‍लोङ्पी चारखम्‍ङा पके, खीक्‍का हेप्-हेप् तेल्पी सीसोवा लये, ना लून्‍मा तोक्‍से।

८ खोदोलोई ङ्‌कतोङ् छूकन्‌ मीम्छा म्बूक्‍ती बान्लो दूक्‍वा थोक्‍स्‍क तोङ्‌कङाङ् के।

९ “खीक्‍काना मीचा आन्‍नी लाप्‍नीना आम्‍नी दूक् पीप् मीस्मी हूक्‍पी मईनी, खीक्‍का खचा आन्‍नी सेत्‍नी, ओन्तोङ्ना ओ नीङ्पी खोलोआ आन्‍नी जेर्नी।

१० खोदोलो ओरोतोआ विश्‍वास मम् होक्‍सीयची, खीक्‍का ईल्पोआ बीन्‍नीपा विश्‍वास मईचीनो ना खची होप्-होप्‍ङा दोका पीलये ना जेर्‌लये।

११ हायाम्‌ देतो वालीली मप् खारीबोपो लत्‍ते, खीक्‍काना खचा हायाम्‌ देतो मीस् वालीलीपी मईचीना फीत्दीतची।

१२ खोलोपी रई रीङ्‌ पतो खात्कसा खची हो-होप्पी सम्तूमा मीलम्सो होन्येलये।

१३ खोदोलोई आसे चार यात्क लेई सम्‍मो विश्‍वासपी पोचीप् छूना तूये खूङ्‌क मीचा हल्‍वा तय।

१४ खीक्‍का नीनाम्माम् चारखम्मी जीनप् रीदाम्‌ चारपीक खोलोङ् गोङ्मी रापी गवाईमी लागी हासे, खीक्‍कानाङाङ् चार यास्को नाम्‍ला ताये।

१५ “खन्‍सा आन्‍ना दानिएल खारीबोपोआ पीकाक तोङ्ना नीनाम्मा दप्स्को खीम्‍मी पवित्र थाऊपी ईजेर्म् लप् रीङ् यूम्पा तईनूम् (नीप्‍आ बूजेई मनूव)।

१६ खीक्‍का यहूदियापी तूप्‍ची कोम् हेम् जून्‍खानूव।

१७ खीम्‍मी कौसीपी तूप्‍ची खची चूम्सोस् लास् दाली यूनूनव।

१८ खोरोनाङ् रायीखापी तूप्‍ची खची तेई लास् खची खीम् आन्‍नूनव।

१९ नाम्‍नामू! होबोसूम्‌ मीम्छाची ना चूचू दूप्‍चाप् खची छालो क मीम्छाची मूङ्‌क लेईपी खचा हायाम् दूक् तयची।

२० खीक्‍का चूनाम्‍पी दोसो नोम्चीम् लेईपी दोसो जूम्‍ना खाईम् बोनून पीकानीना आन्‍ना वाङोम् मनूम्व।

२१ ऊदोईपीक्यालो ओन्‍तोङ्‌क हायाम् देप् दूक्‍वा ताये, खूङ्‌क तोङ्‌क दूक्‍वा चार थोक्‍साकप्‍का एक्‍तो ईनीम्‍बा सम्‍मो हाल्‍लोसो मान्छू, ना हन्‍ना हादेसो छूनो।

२२ नीनाम्माआ मूङ्‌क दूक्वाम् लेई चीबाईप् मान्मवादोन् आसासो लेन्‍चा मान्दूर्‌वा। खोदोलोई म्होपा सोक्चीक मीस्मी लागी खसा मूङ्‌क लेई चीबाईप् मय।

२३ खोन्‍तोलो हेप्-हेप्पा आन्‍नी ‘खोङ्नूम्व, ख्रीष्‍ट अपी तूये, मपी तूये’ पीक्‍दो आन्‍ना विश्‍वास मनूम्नव।

२४ ऊदोईपीक्यालो ख्रीष्‍टमी नीङ्पी वालीली नेईप्, ना वालीली मप् खारीबोपोची लत्‍ते, ना खचा देप्-देप् चीन्‍न ना योबोरीखाक लक्‌ मईचीना नीनाम्माआ सोक्‍चीक मीस्सो फीत्दीतची।

२५ ङ्‌क रीङ् छूम्‍पीका लाईस्‍पीकाङ् कोङा आन्‍नी ईन्‍नीक रीङ् खोलोङ् मीनाक्सानूम्व।

२६ “खीक्‍का खचा आन्‍नी ‘खोङ्नूम्व, ख गोङ्‍रूत्खाप् थाम्‍पूपी तूये’ लईनीदोसो आन्‍नी खूङ्‌क खोस् पाखा लन्‍नीनव। खीक्‍का खोरोनाङ् ‘येन्‍नूम्‍व, ख खीम् गोपा तूये’ पीक्‍दोसो आन्‍ना विश्‍वास मनूम्नव।

२७ ऊदोईपीक्यालो नाम्‍आप्स्कोपा बाक्स् केत्‍लो नाम् काम्‍स्‍को मेक्सा छेङ्छेङ्‍यो छूये, खूङ्‌क तोङ्नाङा मीस्मी छा ताईलोसो छूये।

२८ हापी सीनूङ् तूये, मूङ्‌कपी साम्सूरूg बात्ल छूये।

२९ “खूङ्‌क दूक्‍वा यातेमोरोङ्,

नाम् गूगूर् छूये,

ना लालीमाआ कोदी पीम् होक्‍सीय,

सोङ्‍गेर् नाम्‍तोका हूप्‍से,

ना नाम्‍तोक राःरा योक्‍से।

३० “खीक्‍का मीस्मी छाम् चीन्‍न नाम्‍छूईतो खोछेत्‍ते, ना चारपीक खोलोङ् गोङ्ची काये-बसे। खीक्‍काना खचा मीस्मी छा नाम्‍तोका मोम्‍लो हायाम्‌ देप् राःरालो ना हायाम्‌ देप् साम्‍दीखालो यूचाईक तयची।

३१ खसा म्‍रीदाम् पोक्‍ची तुरहीम् देप्पा साल्‍म्‍पी ङ्‌क चारमी खोलोपी पोक्‍सची, खीक्‍काना खचा खात्‍ना नीनाम्माआ सोक्‍चीक तोदी खोलोङ् चारमी लीक्‍थला बात्ल मतो तातची।

३२ “खोदोलोई अञ्जीरमी पऊपीका ईबूम् सेचीवा ईन्‍चीनीव: मूङ्‌क अञ्जीरमी गेम् मान्चोक्छा छूये ना मूङ्‌कपी म्बूकूलीम् आप्प, खोदोलो आन्‍ना येनाम् वोङा पीम् छेत्नूम्।

३३ खोरोनाङ् आन्‍नासो ङ्‌क खोलोङ् रीङ् छूचाईक तईनूम्, खोदोलो ख ताम्‍लाम् नाम्‍ला लाम्‍स्‍को दोक्छापीङ् तालाताक तूये पीकानीना छेतानूम्‍व।

३४ आछीयाङ्, कोङा आन्‍नी लोयान्‍नी, ङ्‌क खोलोङ् रीङ् पूरा मान्छूम् सम्‍मो ङ्‌क दूङ् यात्ना खात्‍नो।

३५ साराङ्‌गा लो चारलो यात्ना खाते, खोदोलोई कोङा पीकोक ओ रीङ् हादेसो यात्ना खात्‍नो।

३६ “खोदोलोई मूङ्‌क लेई ना मूङ्‌क नाम्‍लाम् तोक्‍पी साराङ्‌गाप्‍तो तूप् नीनाम्माम् रीदाम् पोक्‍चासो छेत्‍तस्‍नो ना नीनाम्माम् छाआसो छेत्‍तनो, खोदोलोई खूङ्‍कम् तोक्पी पा नीनाम्माआङाङ् छेत्‍त।

३७ मीस्मी छा ताम् हयलो नोआम् नाम्‍लापी ऊई छूवा खूङ्‌क तोङ्नाङ् छूये।

३८ ऊदोईपीक्यालो चारपी वातेर्वा छूम्पीका लाईस्पी नोआ हेयोङ्मा गोपा वोम्‌ लेई सम्‍मो, मीचा चचची-दूङ्चची ना सूर्‌ मचचीक तूवा।

३९ खीक्‍का वातेर्वा छूवा ना खस् खोलोङ् योऊआ माङ्‌खाईम् सम्‍मो खचा मूङ्‌क थाऊङा मान्तोक्ची। मीस्मी छा ताईलोसो खूङ्‌क तोङ्नाङ् छूये।

४० खोदोलो नीप्पो मीचा रायीखापी लक् मचयस्क छूये, खोदोलो ईल्पो क खाये, ना बीन्‍नीपाक होक्‍सीये।

४१ नीप्पो मीम्छा फूल यीक्‍चयस्‍क छूये, खोदोलो ईल्पो क खाये, बीन्‍नीपाक होक्‍सीये।

४२ “खन्‍सा आन्‍नी जाग तूवानीव, ऊदोईपीक्यालो ऊक लेईये आम्‍नी रोबू ताये, खूङ्‌क आन्‍ना छेत्‍नूम्‍नो।

४३ खोरोदोसो ङ्‌क रीङ् आन्‍ना छेताक्‍सानूम्‍व, खीम्‍पीक मालिकआ खूस्पा सेपा दातोलोई ताये पीम् छेत्वादोन्, जाग तूवावाना म्खीम्पी खूम् मान्पीवा।

४४ खन्‍सा आन्‍नीसो तयार तूवानीव, ऊदोईपीक्यालो मीस्मी छा आन्‍ना छेत्‍नूम्‍नोक नाम्‍लापी छेकोक्छा तालाते।

४५ “विश्‍वास योग्‍य ना छेछेमी म्‍रोः आस्‍कई? खूङ्‍क म्मालिकआ म्खीम्पोस्चीप्क सूसो मप्ची थीक् नाम्‍लापी चाम्दूम् पीचीनू पीकाना आरेई मयूक्सक छूये।

४६ खूङ्‌क म्‍रोः नीनाम्माआ आसीक् पीय, ऊदोईपीक्यालो मालिक आत्‍ना ताईलो खसा खोरोनाङ् लक् मचयक छीप्प।

४७ आछीयाङ्, कोङा आन्‍नी लोयान्‍नी, मालिकआ मूङ्‌क खोलोङ् दाचाम्मी जीम्मा पीय।

४८ खोदोलोई मूङ्‌क दुष्‍ट म्‍रोआ ‘ओ मालिक ताछूसे’ पीक्‍ना म्सानीवापी मीने,

४९ खीक्‍का खसा म्बूम्ची केर्‌तो ना दीछर्‌वास्‍का चातो-दूतो तूचाईदोक,

५० मूङ्‌कम् म्मालिक खसा छेत्‍तनोक नाम्‍लापी छेकोक्छा तालाते।

५१ खीक्‍का म्मालिकआ मूङ्‌क हायाम् चाईप् दण्ड पीय ना मूङ्‌क खची हायाम्‍क छेईप्-लेप्‌ लोक्‍चीप्चीम्‌ हाम्‍पी होलात, मूङ्‌कपी मीचा खची काङ् कीरीक्‍तो चातो खापे-बसे।”

g 

२४:२८ साम्सूरू – अर्थात्, गिद्ध

ईक् पोङ् सोलोमेचीम्‌ पोम् ललई

२५

“साराङ्‌गाम् चारखम् ईक् पोङ् सोलोमेस्‍लो ईबूम्ङा पीक्याना थाम् दूराम्। खचा खची हो-होप्‍मी लाबाई खाईचीना दूखूलीप् तूप्स् खाता।

२ खोदोलो खस् तूवाकपी ङाक्पो क लूखूप्ची मान्तूप् ना ङाक्पो लूखूप्चीलोक तूवा।

३ ऊदोईपीक्यालो लूखूप्ची मान्तूप्चाक लाबाईङाङ् खाईची, खोदोलोई तेल क माङ्‍खात्ची।

४ खोदोलोई लूखूप्चीलोकचाने खची लाबाई खीक्‍काना बतलपीका तेलसो खाईचीना खाता।

५ खीक्‍का दूखूलीप् ताछूसाकसा मूङ्‌क खोलोङ् खची ईम्मा दाङूम् मीचीना ईम्स्चा।

६ “खोदोलोई आदारातपी ‘खोङ्नूम्व, दूखूलीप् ताके, ख तूप्स् तानीव’ पीकाक साल्‍म् येन्‍ची।

७ “खीक्‍काना मूङ्‌क सोलोमेची थीतापका, खीक्‍का खची हो-होप्‍मी लाबाई चोचूप्‍स्‍ची।

८ खोदोलो लूखूप्ची मान्तूप् सोलोमेचा लूखूप्चीलोक सोलोमेची ओरोलची, ‘आम्‍नी तेल केईकासो चीछा पीयीकाते, ऊदोईपीक्यालो ओखी लाबाईने सीम्‍खाम् याता।’

९ “खोदोलो मूङ्‌क लूखूप्चीलोक सोलोमेचा खस् ओरोलची, ‘आन्‍नीस्‍का खोलोङ् लाईप् तेल ओखीपी मान्तू, बरू तेल खेईमप्चीपी खात्‍नीना खेत्‍नूम्‍ना बायानूम्ते।’

१० “खोदोलोई मूङ्‍कस् तेल खेस् खातालो दूखूलीप् तालाता, ना तयार छूक्‍तोदी खस्का सूर्‌पीक चाम्दूम् फोक्साकपी वोङा, खीक्‍काना लाम्स्को छीयाखाता।

११ “खीक्‍का जीस् दोस्पी मूङ्‌क बीन्‍नीपा सोलोमेस्‍सो तालाता ना ओरोपीका, ‘रोबू, रोबू, लाम्‍स्‍को हलीपीकाते!’

१२ “खोदोलो मूङ्‌क दूखूलीप्‍आ खस् ओरोलची, ‘आन्‍नी आसे? कोङा आन्‍नी छेईयान्‍नीनो।’

१३ “खन्‍सा आन्‍नीसो चीङ्चीङ्‌यो तूवानीव, ऊदोईपीक्यालो मूङ्‌क लेई खीक्‍का मूङ्‌क नाम्‍ला आन्‍ना छेत्‍नूम्‍नो।

हाल्‍ङोम्‌ चेप्‍तीरोङ्मी पोम् ललई

लूका १९:११-२७

१४ “ऊदोईपीक्यालो ङ्‌क साराङ्‌गाम्‌ चारखम् ईल्पो मीचा खोलोङ् म्दाचाम् म्‍रोःची जीम्मा पीयना थारूखम् खात्‍क तोङ्‌क के।

१५ खीक्‍का मूङ्‍कस् खोलोङ् खची हो-होप्‍मी योग्‍यता तोङ्ना ईल्पो ङाची हाल्‍ङोम् चेप्‍तीरोङ्, ना ईल्पो नीत्‍ची ना आर्को क ईबूम् पीना मूङ्‍कप्का खालेता।

१६ खीक्‍का मूङ्‌क ङाची हाल्‍ङोम्‌ चेप्‍तीरोङ् तोक्‍पा दावाङ् खाताना मूङ्‌क चेप्‍तीरोङ्आ पईकार मना बीन्‍नीपा ङाची चेप्‍तीरोङ् तूलेई मअ।

१७ नीच्‍ची चेप्‍तीरोङ् तोक्‍पासो खोरोनाङ् मना बीन्‍नीपा नीत्‍ची चेप्‍ती रोङ्‌ तूलेई मअ।

१८ खोदोलोई मूङ्‌क ईबूम् चेप्‍तीरोङ् तोक्‍पा क खाताना यीक्पी खूलूम् फूत्ना म्मालिकमी दाचाम् खूम्‍यूक्‍सू।

१९ “खीक्‍का हायाम् तातोपी मूङ्‍कचीम् खची मालिक तालाता, ना खसा म्हीसाप् खचीपी ङोकू।

२० खीक्‍का मूङ्‌क ङाची चेप्‍तीरोङ् तोक् म्‍रोआ बीन्‍नीपा ङाची चेप्‍तीरोङ् म्‍लाईस्पी तात्‍ना ओरोपीका, ‘ए होदूवा, आना कोङ् ङाची चेप्‍तीरोङ्मी जीम्मा पीयोक तूवा। खोङ्व, कोङा बीन्‍नीपा ङाची चेप्‍तीरोङ् तूलेई मूक तूये।’

२१ “खोदोलो म्मालिकआ मूङ्‌क ओरो लअ, ‘स्‍याबास, नप् लक् मप् ना विश्‍वास योग्‍य रोःङा, चीमा रीङ्पीसो आन् विश्‍वासील छूवाना लक् मअ, हन्‍ना कोङा आन् हायाम् देतो रीङ्मी जीम्मा पीयान्। ना आम् मालिकलो ईतो आन्‍सो आम्‍जी नव।’

२२ “नीत्‍ची चेप्‍तीरोङ् तोक्‍पासो ताना ओरोपीका, ‘ए होदूवा, आना कोङ् नीत्‍ची चेप्‍तीरोङ् पीयोक तूवा। खोङ्व, कोङा बीन्‍नीपा नीच्‍ची चेप्‍तीरोङ् तूलेई मूक तूये।’

२३ “मूङ्‌क म्मालिकआ ओरो लअ, ‘स्‍याबास, आन् नप् लक् मप् ना विश्‍वासील रोःङा, आन् चीमा रीङ्पीसो विश्‍वासील छूवा, हन्‍ना कोङा आन् हायाम् देतो लक्‍मी जीम्मा पीयान्। ना आम् मालिक म्जी नईलो आन्‍सो आम्‍जी नव।’

२४ “खोरोनाङ् ईबूम् हाल्‍ङोम् चेप्‍तीरोङ् तोक्‍पासो ताना ओरोपीका, ‘ए होदूवा, आन् सानीवाईप्‌ मीस् तूये, आना आम् होपा मान्लेईक यीक्पीका म्चो हेक ना आम् होपा साक्सनोकप्का बात्ल मय पीम् कोङा लाईस्‍पीङ् छेतूक तूवा।

२५ खन्‍सा कोङ् आम्‍पीका कीसो, ना कोङ् खातोना आम् हाल्‍ङोम् चेप्‍तीरोङ् बोहोगोपू खूमूतूक तूवा। नेव ङ्‌क आम् चेप्‍तीरोङ् खाईव।’

२६ “म्मालिकआ मूङ्‌क ओरो लअ, ‘ए दुष्‍ट, ना आल्प् रोःङा, मान्लेईम्पा थाम्पूप्का कोङा म्चो हेको, ना मान्साम्पा थाम्पूप्का बात्ल मूयो पीम् आना छेत्क तूवादो,

२७ आना ओ दाचाम् साऊपी खाईम्ना यूम् तूवाक, खीक्‍का कोङ् तोवाना ओ दाचाम् ब्याजलोङ् तूवा।

२८ खन्‍सा मूङ्‌क चेप्‍तीरोङ् खपीका ङापानूम्‍ना ईक् पोङ् चेप्‍तीरोङ् तूप् मीस् पीयानूम्‍ते।

२९ ऊदोईपीक्यालो आस्‍पी तूये, मूङ्‌कसा होसोङ् दूङ्देतो तय, ना मूङ्‌कम् हायाम् देतो छूये। खोदोलोई आस्‍पी मान्तू, मूङ्‌कमी तूकसो ङाप्‍खाते।

३० मूङ्‌क तोङ्‌क रोः पाखा लात्‍नूम्‍ना नाम्कूर्मा गोपा होक्सालात्‍नूम्‍ते, मूङ्‌कपी मीचा खाप्‍तो म्काङ् कीरीक्‍तो चईची।’

नीया छूक लेई

३१ “मीस्मी छा खोलोङ् रीदाम् पोक्चीका म्साम्दीखापी ताये, खोदोलो ख म्साम्दीखामी सिंहासनपी तूये।

३२ खीक्‍का खम् लाईस्‍पी खोलोङ् गोङ्ची बात्ल छूये, खीक्‍का दानाई गथालाआ लूस् लो छारालो खची हा-हाल्‍ला फोकस्‍ना यूक्सची, खोरोनाङ् खसासो खस् खची हा-हाल्‍ला फोकस्‍ना यूक्सची।

३३ खसा लूस् क म्चूप्लाम्पा, ना छारा क म्पाङ्ला यूक्स।

३४ “खीक्‍का होङाबूआ म्चूप्लाम्पाकची ओरो लयची, ‘ओ पाआ आसीक् पीयानीकमीस्चे! आन्‍नी बान्‍नीव, ना चार थोक्‍साकप्का एक्‍तो आम्नी लागी तयार मम्पाक चारखम्पी हक् मनूम्व।

३५ ऊदोईपीक्यालो कोङ् साकासीयोचोक तूवा, खोदोलो आन्‍ना कोङ् चाम् पीयोनी। कोङ् वाम्‍मा सीयोचोक तूवा, खोदोलो आन्‍ना कोङ् दूम् पीयोनी। कोङ् थारूखम्पी तूवो, खोदोलो आन्‍ना कोङ् तूस्को पीयोनी।

३६ कोङ् फूतीकेर् तूवो, खोदोलो आन्‍ना कोङ् तेई खाम्‍मीयोनी। कोङ् तूकोचोक तूवा, खोदोलो आन्‍नी ओ खोन्खास् तानी। कोङ् थूनापी तूवो, खोदोलो आन्‍नी ओ तूम्‍खास् तानी।’

३७ “खोदोलो धर्मीचा ओरो लयची, ‘ए रोबू, हाल्‍लोई केईका आन् साकासीयाचालो चाम् पीया? खोरोनाङ् हाल्‍लोई आन् वाम्‍मा सीयाचालो केईका दूम् पीया?

३८ केईका हाल्‍लोई आन् थारूखम्‍पी तूवालो तूस्को पीया? खोरोनाङ् हाल्‍लोई फूतीकेर् छूवालो केईका आन् तेई खाम्‍मीया?

३९ खोरोनाङ् हाल्‍लोई केईका आन् तूकाचालो ना थूनापी तूवालो आम् खोस् ताईका?’

४० “खोदोलो होङाबूआ खस् ओरो पीक्ना ङरी आन्‍नची, ‘आछीयाङ्, कोङा आन्‍नी लोयान्‍नी, आन्‍ना ङ्‌क ओ नेछोचीप्क दूङ् चीमा तूवाकपी आन्‍ना ऊई मनूम्, खूङ्‌क कोङ् मोनीकलो ईबूम्ङा।’

४१ “खीक्‍काना खसा म्पाङ्लाम्पाकची ओरो लय, ‘साराप् तोक् मीस्चे! ओपीका छूबूरी खात्नीव, खीक्‍का शैतानf ना मूङ्‌कम् रीदाम् पोक्चीम् लागी चोचूप्‍साक हादेसो मान्सीप् मीःपू खात्‍नीव।

४२ ऊदोईपीक्यालो कोङ् साकासीयोलो आन्‍ना कोङ् चाम् मान्पीङानी खोरोनाङ् वाम्‍मा सीयोलो आन्‍ना कोङ् दूम् मान्पीङानी।

४३ कोङ् थारूखम्‍पी तूवो, खोदोलो आन्‍ना कोङ् तूस्को मान्पीङानी। फूतीकेर् तूवो, खोदोलो आन्‍ना कोङ् तेई खाम् मान्मीङानी। तूक्‍खा ना थूनापी तूवो, खोदोलो आन्‍नी ओ तूम्खास् मान्तान्‍नी।’

४४ “खोदोलो खचासो ओरो पीक्ना ङरी आन्‍नची, ‘रोबू, केईका हाल्‍लोई आन् साका सीयाचाक अथवा वाम्‍मा सीयाचाक तम्का, खोरोनाङ् हाल्‍लोई आन् थारूखम्‍पी तूवाक, अथवा फूतीकेर्, तूक्‍खा अथवा थूनापी छूवाक केईका तम्का, नासोङ् केईका आम् सूसो मान्मम्का?’

४५ “खीक्‍का खसा खस् ओरो लयची, ‘आछीयाङ्, कोङा आन्‍नी लोयान्‍नी, ङ्‌क खोलोप्का दूङ् चीमाचीप्‍क ईल्‍पोपी आन्‍ना ऊई मान्मनूम्, खूङ्‍क आन्‍ना ओपीसो मान्मनूम्कलो ईबूम्ङा के।’

४६ “खन्‍सा ङ्‌कचा खोलोआङ् हाल्‍लोसो मान्याईप् दण्ड तयची, खोदोलोई धर्मी तोदीआ क हाल्‍लोसो मान्याईप् रीराम तयची।”

f 

२५:४१ शैतान – ग्रीकपी दियाबलस

येशू सेईम् लागी चाई मस्क

मर्कूस १४:१-२; लूका २२:१-२; यूहन्‍ना ११:४५-५३

२६

ङ्‌क रीङ् खोलोङ् पोम् यात्ना येशूआ म्सीच्‍चेस् ओरोलची,

२ “आन्‍ना छेच्‍चाईनूम्‌ हन्‍नाकम्‌ नीस्लेई दोस्पी निस्‍तार-चाड छूये, खोदोलो मीस्मी छा क्रूसपी काम् लागी लापची।”

३ खीक्‍का कैयाफा मीचीक दूङ् देप्‍क पूजारीम् दरबारपी देप्‍क पूजारीची ना इस्राएलीचीम् लाम्‍लछाची ऊदेप्‍पी बात्ल छूवा।

४ खीक्‍का खचा येशू ऊतोङ्नाई जूक्‍केई मयाम्ना लापाम्‍नाई सेताम्‌ लोलना चाई मची।

५ खोदोलोई खचा ओरोपीका, “चाड क लेईपीन् लाम्‍छूनो। ऊदोईपीक्यालो मीचा चाऊ पक।”

बेथानियापी हायाम् नाम् चानप् तेल येशूम् तोङ्पी तेईपीक

मर्कूस १४:३-९; यूहन्‍ना १२:१-८

६ येशू बेथानिया मीचीक थाऊपी सिमोन छूवोयो सोमोरीजाम् खीम्पी तूवालो,

७ ईल्पो मीम्छा ईबूम् सिङ्गमरमरमी शीशीप्का हायाम्‌ दाम् परेई छूक् ना नाम् चानप् तेल खाईना येशू तूवाक थाऊपी खाता, खीक्‍का येशूआ जा चाम् लागी तोतूवालो खसा मूङ्‌क हायाम्‌ नाम् चानप् तेल येशूम् तोङ्पी तेईपी।

८ खीक्‍का मूङ्‌क तचीना म्सीच्‍चेस् खची छूली काता, ना खचा ओरोपीका, “ङ्‌कसा ऊनाई नाम् चानप् तेल यसकई?

९ ऊदोईपीक्यालो मूङ्‌क नाम्‍चानप् तेल हायाम् देतोपी खेई मम्पावाना मूङ्‍कप्का ताईक खाप्‍चीमा चाम्दूम् मान्लाईप्ची पीम् दूङ् नवा।”

१० खोदोलोई येशूआ मूङ्‌क रीङ् तूम् तना ओरोपीका, “आन्‍ना मूङ्‌क मीम्छा ऊदोई दूक् पीनूम्? ऊदोईपीक्यालो मूङ्‌क मीम्छाआ ओ लागी ईबूम् नप् लक् मक तूये।

११ ऊदोईपीक्यालो छूक्‍सीप्‍चीन् पूरा आन्‍नीस्‍काङ् तूचाये। खोदोलोई कोङ्ने आन्‍नीस्‍का छूवोनो।

१२ मूङ्‌क मीम्छाआ ङ्‌क नाम्‍चानप् तेल ओ गाम्‍पी तेस्‍ना ओ पूसी खूम् लाईस्‍पीङ् चोचूप्‍स्‍दीतक के।

१३ आछीयाङ् कोङा आन्‍नी लोयान्‍नी, चारमी खोलोपी ङ्‌क जीनप् रीदाम्‌ हासे, खूङ्‌कपी ङ्‌क मीम्छाआ मक लक्‍मी मीन्मारो छूचाये।”

यहूदाआ येशू दोका पीक

मर्कूस १४:१०-११; लूका २२:३-६

१४ येशूम् पोङ् नीप्पो म्सीच्‍चेचीप्क ईल्पो यहूदा इस्‍करियोत मीचीक देप्‍क पूजारीचीपा खाता।

१५ खीक्‍का खस् ओरोलची, “कोङा येशू लाम्‍लागी आम्‍नी हूक्‍पी मीम्पीयान्‍नीदोक आन्‍ना कोङ् ऊई पीयोनी?” खोदोलो खचा मूङ्‌क सूक्‍पोङ् नाम्छेर्बूम् चेप्‍ती रोङ् पीची।

१६ खीक्‍काना यहूदाआ येशू लाम्‌ दाऊ मम् थालेईमअ।

दूङ् दोस्पी चाम्दूम् चस्‍क

मर्कूस १४:१२-२६; लूका २२:७-२३; यूहन्‍ना १३:२१-३०

१७ खमिर मान्तेम्पा सबेईमी चाडमी लाईस्‍पीक लेई म्सीच्‍चेस् येशूम् दोक्पी ताना ओरोलची, “आम् लागी निस्‍तार-चाडमी जागूलो हापी चोचूप्‍साम्‍का?”

१८ खोदोलो येशूआ खस् ओरोलची, “सहरपी ईल्पो मीस्मी खीम् तूये खूङ्‌कपी खात्‍नीव, खीक्‍का मूङ्‌क खीम्‍पीक मीस् ओरो लानूम्‍व, ‘सेचीपोआ ओरो पीकाक तूये, ओ नाम्‍ला ताम्‍लाम् याताक तूये। कोङा ओ सीच्‍चेस्‍का आम् खीम्पी निस्‍तार-चाड मानेई मूयो’।”

१९ खीक्‍का खचा येशूआ पीकाक तोङ्ना निस्‍तार-चाडपीक चाम्दूम् चोचूप्‍स्‍ची।

२० खीक्‍का यूपा नाम्कूराकप्का येशू पोङ् नीप्पो म्सीच्‍चेस्का जा चाम् लागी ऊदेप्‍पी तूवा।

२१ खचा जा चचचीलो येशूआ म्सीच्‍चेस् ओरोलची, “आछीयाङ्, कोङा आन्‍नी लोयान्‍नी, आन्‍नी तूनीकप्‍क ईल्पोआ कोङ् दोका पीयो।”

२२ खोदोलो खस् हायाम् खची सानीवा चाईसा ना खचा येशू पालसा, “रोबू, ऊई खूङ्‌क कोङ्‌यो?” पीकाना तत्‍ची।

२३ खीक्‍का येशूआ खस् ओरोलची, “आस्कसाई कोङ्लो थालपी सबेई चचय, खूङ्‍कसाङ् कोङ् दोका पीयो।

२४ मीस्मी छान्‌‌ खम् तोक्पी धर्मसूम्बऊपी छाम्‍पा तोङ्ना छूना खाते। खोदोलोई मूङ्‌क मीस्मी छा दोका पीप् धिक्‍कार! मूङ्‌कन् म्माआ माङ्वाईवादोसो नवा।”

२५ खीक्‍का येशू दोका पीप् यहूदाआ ओरो पीकाना ख तत्‍तू, “सेचीपो, ऊई खूङ्‌क कोङ्‌यो?”

खोदोलो येशूआ मूङ्‌क ओरो लअ, “एई आना आम् होपाङ् पदीत्‍क तूये।”

२६ खचा जा चचचीलो येशूआ सबेई लापू खीक्‍का नीनाम्मा ओलोनूव लना मूङ्‌क एकू ना म्सीच्‍चेस् पीचीना ओरोलची, “लाप्‍नूम्‍ना चानूम्व, ङ्‌क ओ गाम् के।”

२७ खोरोनाङ् येशूआ पोङ्‌कीरीमसो लाप्‍ना नीनाम्मा ओलोनूव लअ, खीक्‍का खस्, “आन्‍ना खोलोआ ङ्‌कप्का दूङानूम्‍व पीकाना पीची।

२८ ऊदोईपीक्यालो ङ्‌क नयाँ करारपीक ओ हीः के, ङ्‌क ओरोतो मीस्मी मोऊ छेमा छूम् लागी बगेई छूये।

२९ खोदोलोई कोङा आन्‍नी ओरोलोयान्‍नी, ङ्‌क वाचोसीम् काऊ हन्‍ना कोङा ओ पाम् चारखम्‍पी आन्‍नीस्का नयाँ छूम्ना मान्दूम् सम्मो हाल्‍लोसो दूङोनो।”

३० खीक्‍का खचा ईबूम् छाम् मची, खीक्‍का लत्‍ताना खस् जैतुन कोम् हेम् खाता।

पत्रुसआ येशू इन्कार मक

मर्कूस १४:२७-३१; लूका २२:३१-३४; यूहन्‍ना १३:३६-३८

३१ खीक्‍का येशूआ खस् ओरोलची, “एसे सेपाङ् आन्‍ना खोलोआ कोङ् होक्‍सोयोनीना खालेत्‍नी। ऊदोईपीक्यालो धर्मसूम्बऊपी ओरोना छाम्‍पा तूये,

‘कोङा चोलोछा छर् गको,

ना लूस्ची खोलोपी सोकोरीस्खाते।’

३२ खोदोलोई कोङ् सीयोना ऊसोपकोकप्‍का आम्‍नी लाईस्‍पी गालीलपी खातो।”

३३ खोदोलो पत्रुसआ येशू ओरो लअ, “आम् कारणआ खोलोआ आन् होक्‍सीना खालेत्‍दोसो कोङा आन् हादेसो होन्‍येयान्‍नो।”

३४ येशूआ ख ओरो लअ, “कोङा आन् आछीयाङ् लोयान्, एसे सेपाङ्‌ वाप्‌ ओम् लाईस्‍पी आना कोङ् सूक्‍छेम् इन्कार मोयो।”

३५ खीक्‍का पत्रुसआ येशू ओरो लअ, “कोङ् आन्‍लोङ्‌ सीम् बोक्स्दोसो कोङा आन् इन्कार मयान्‍नो।” खोदोलो बीन्‍नीपा म्सीच्‍चेचासो खोरोङ् पीका।

गेतसमनी मीचीक बूङ्‍खापी येशू

मर्कूस १४:३२-४२; लूका २२:३९-४६

३६ खीक्‍काना येशू म्सीच्‍चेस्काङ् गेतसमनी मीचीक थाऊपी खाता, खीक्‍का म्सीच्‍चेस् ओरोलची, “आन्‍नी अपीङ् तूवाचानीव, कोङ् क चीछा मेक्सा खातोना वाङोम् मूयोके।”

३७ खीक्‍का खसा पत्रुस लो जब्दियाम् नीप्पो म्चारछाची खाईचीना ख सोक्‍आ हायाम् म्सानीवा चाईसा।

३८ खीक्‍का येशूआ खस् ओरोलची, “सोक्‍आ कोङ् सीम्‍लो लेईम्‍लो हाम्‍पी छूवोक तूये। आन्‍नी कोङ्लो अपीङ् जाग तूवानीव।”

३९ खीक्‍का येशूआ चीछा मेक्सा खाताना सूपोम् मना ओरोपीक्‍तो वाङोम् मअ, “ए पाआ, छूदोक ङ्‌क दूक्वाम् पोङ्‌कीरीम् ओपीका खान्‍लेनूव। खोदोलोई कोङा मीनोकतोङ् मा, आना मीन्कतोङ् छूनूव।”

४० खीक्‍का येशू आत्‍ताना म्सीच्‍चेस् तूवाकपी बानालो म्सीच्‍चेस् ईम्‍स्‍चाक छीप्‍ची, ना खसा पत्रुस ओरो लअ, “ऊई आन्‍नी कोङ्लो ईक् घण्‍टासोयो माङ्ईम्मो तूदूर्‌नूम्‍नो?

४१ खन्‍सा चाम्चीपी मान्छूम् लागी जाग तूवानीना वाङोम् मनूम्व। आत्‍मान् आछीयाङ् तयार तूये, खोदोलोई गाम् क गम्गम्छाक तूये।”

४२ दोस्पीसो खसा खाताना ओरोपीक्‍तो वाङोम् मअ, “ए पाआ, कोङा ङ्‌क मान्दूमो छूनोदोक आना मीन्क तोङ्ना छूनूव।”

४३ खीक्‍का होसोङ् ख आत्‍ताना बानालो खसा म्सीच्‍चेस् ईम्‍स्‍चाक छीप्‍ची, ऊदोईपीक्यालो म्सीच्‍चेस् हायाम् खची ईम् लचाक तूवा।

४४ खीक्‍का येशूआ मोरोनाङ् म्सीच्‍चेस् मूङ्‍कपी होक्‍सीची, खीक्‍का खाताना खसा होसोङ् मूङ्‌क रीङ्‌ङा पोक्‍तो सूक्‍छेम् वाङोम् मअ।

४५ खीक्‍का येशू म्चीच्‍चेची तूवाकपी बानाना खस् ओरोलची, “आन्‍नी होसोङ् ईम्स्चाईनी ना नोन्‍दीयान्‍चीनीङ्‌यो? खोङ्नूम्व, मीस्मी छा मोऊपोचीम् हूक्‍पी छूम् नाम्‍ला तालाताक तूये।

४६ पक्नीव हन्‍नान् खातेके। कोङ् दोका पीप् दोक्छापीङ् तालाताक तूये।”

येशू लाप्‍चीक

मर्कूस १४:४३-५०; लूका २२:४७-५३; यूहन्‍ना १८:३-१२

४७ येशूआ मूङ्‌क रीङ्‌ पचतोङ् पोङ् नीप्पो म्चीच्‍चेचीप्क ईल्पो यहूदा मीचीक मूङ्‌कपी तालाता। खम् साथपी देप्‍क पूजारीचा ना इस्राएलीचीम् लाम्‍लछाचा पोक्‍स्‍चीक ओरोसर्प् मीस् दोप्सेल, तूप् तात्‍चीना मूङ्‌कपी तालाता।

४८ येशू लाप्मीक् यहूदाआ खस् ओरोलचीक तूवा, “कोङा चूम्मा मीयोक मीस्ङा के आन्‍ना लाम्‍नूम्‍क, खूङ्‌क आन्‍ना लाप्‍नूम्‍ना खायानूम्‍व।”

४९ खीक्‍का मोन्तोलोङ् यहूदा येशू तूवाकपी खाताना, “ए सेचीपो, सेवाके!” पीक्‍तो चूम्मा मीयू।

५० खोदोलो येशूआ मूङ्‌क ओरो लअ, “बूमे, आन् ऊई मस्ये अपी बानाकई बोलो मदीत्व।” खीक्‍का खस् खोलोङ् येशू तूवाकपी बानाना ख लाप्‍चीना खाईची।

५१ खोदोलो येशूम् साथपी तूवाक ईल्पोआ दोप्सेल म्दाप्पूका लात्ना देप्क पूजारीम् रोःमी म्नोबो खूईरूप्दीतू।

५२ खोदोलो येशूआ मूङ्‌क ओरो लअ, “आम् दोप्सेल म्दाप्पी यूक्स्ते, ऊदोईपीक्यालो दोप्सेल तोप् तोदी खोलोङ् दोप्सेल‍आङ् खोक्‍सस्‍ना सेतची।

५३ आना ऊई मीने, ऊई कोङा ओ पा नीनाम्मा बीन्ती मीदूरोनोयो? कोङा ख बीन्ती मीयोदोक खसा पोङ् नीस् पल्टनपीका दूङ् देतो कोङ् बोम्छोम् लागी पोन्‍दादूरनोयो?

५४ कोङा ओ पा रोबू खोरोपीकोदोन् धर्मसूम्बऊपी ओरोना छाम्‍पा रीङ् ऊतोङ्नाई पूरा छूये?”

५५ खोदोलो येशूआ खस् ओरोलची, “खूस्पा लापाम्‍क तोङ्ना दोप्सेल, तूप् बायानूम्ना आन्‍नी ऊदोई बानानीकई? कोङ् लेई पीच्‍ची नीनाम्मा दप्स्को खीम्पी सेचीवा पीतो आन्‍नीस्‍काङ् तूवो, खोदोलो क आन्‍ना कोङ् ऊसो मान्मङानी।

५६ खोदोलोई धर्मसूम्बऊपी खारीबोपोचा पीकाक रीङ् पूरा छूम् लागीङ् ङ्‌क छूवाक के।” खोदोलो म्सीच्‍चेचा येशू होक्‍स्‍सीचीना मूङ्‍कप्का खोलोङ् खालेता।

देप् याखऊमी दोक्पी येशू

मर्कूस १४:५३-६५; लूका २२:५४-५५, ६२-७१; यूहन्‍ना १८:१३-१४, १९-२४

५७ खचा येशू लाप्‍चीना दूङ् देप्‍क पूजारी कैयाफाम् खीम्पी खाईची। मूङ्‌कपी शास्त्रीचीम् ना इस्राएलीचीम् लाम्‍लछास्‌ ऊदेप्‍पी बात्ल छूवाक तूवा।

५८ खोदोलोई पत्रुस क छूबूरीपा तूवाना दूङ् देप्‍क पूजारीचीम् खीम्‍मी पोतेल सम्‍मो येशूम् दोस्-दोस् खाता, ना ऊई मईची पीकाना खोम् मीनाना खीम् गोपा वोङाना पालेस्‍का ऊदेप्‍पी तूवा।

५९ खीक्‍का देप्‍क पूजारीचा ना याखऊपी तूवाक मीचा येशू सेईम् लागी वालीलीक रीङ् खपी लाम्‍ची।

६० खोदोलो मूङ्‌कपी हायाम् देतो वालीलीक गवाई पीप्‍चीसो ताना ख दोस् तीची, खोदोलोई ऊसो प्रमाण मान्छीप्ची। खीक्‍काना दो-दोरीम्‍पी नीप्पो मीस् खची लाईस्‍पी थोरेपा,

६१ खीक्‍का ओरोपीका, “ङ्‌क मीचा कोङा नीनाम्मा दप्स्को खीम् हतोना सूक्‍लेईपी थूतो पीकाक तूये।”

६२ खीक्‍का देप्‍क पूजारी पकाना येशू ओरोलना तत्‍तू “ऊई आना ऊसोयो पीक्‍नो? ङ्‌क मीचा आम् ऊल्‍लोङ् मचयचीक आछीयाकङ्‍यो?”

६३ खोदोलो येशू वाये-वाये तूवाचा। खीक्‍का दूङ् देप्‍क पूजारीआ ख ओरो लअ, “कोङा लेईप्चाप् नीनाम्माम् नीङ्पी पस्तून चोयोना पीको, कोईका ईयीकाते, ऊई आन् नीनाम्माम् छा ख्रीष्‍टङायो?”

६४ येशूआ मूङ्‍क ओरो लअ, “आनाङ् पदीत्‍क तूये। खोरोदोसो कोङा आन्‍नी लोयान्‍नी, हन्‍नायीका आन्‍ना मीस्मी छा खोलोप्का दूङ् राःरालोक नीनाम्माम् चूप् हूःलाम्पा तूचाईक ना नाम्छूईतोका मोम्मी साथपी यूचाईक तईनूम्।”

६५ खोदोलो दूङ् देप्‍क पूजारीआ म्छूलीआ म्तेई चेन्‍तो ओरोपीका, “ङ्‌कसान् नीनाम्माम् ऊल्‍लोङ्‌ये मचय। आन्‍ना ङ्‌कसा नीनाम्माम् ऊल्‍लोङ् मकन् येन्‍खानूम्‍क तूये। हन्‍ना केईका बीन्‍नीपा साक्षी ऊसो चाहेई छूनो।

६६ आन्‍ना ऊई मीन्‍नी?”

खोदोलो खचा ओरो पीकाना ङरी आन्‍ची, “ङ्‌क सेईम्‍ङा छूये।”

६७ खीक्‍का खचा येशू म्ङपी थूवादची, मूर्कीआ केर्‌ची, ना हेप् हेप्पा ओरोपीक्‍तो म्फोऊसी फीची,

६८ “आन् ख्रीष्‍टङादोक खारीबो मना पीकाते आन् केर्प् चाप् आसे?”

पत्रुसआ येशू इन्कार मक

मर्कूस १४:६६-७२; लूका २२:५६-६२; यूहन्‍ना १८:१५-१८, २५-२७

६९ मोन्तोलो पत्रुस पोतेल्पा तूवाचा। खोदोलो ईल्पो रोःमेआ पत्रुसमी दोक्पी ताना ख ओरो लअ, “आन्‍सो गालीलपीक येशूलो तूप्‍ङा मायो?”

७० खोदोलोई पत्रुसआ खोलोमी दोक्पी मूङ्‌क मीम्छाआ पीकाक रीङ् इन्कार मतो ओरोपीका, “आना ऊई पीक्‍चाईकई खूङ्‌क आसे कोङा छेतोनो।”

७१ खीक्‍का ख सीक्‍वापी लत्‍ताचालो बीन्‍नीपा रोःमेचासो ख तची, ना मूङ्‍कप् तूवाक मीस् ओरोलची, “ङ्‌क मीस् नासरतपीक येशूलो तूप्‍ङा मायो?”

७२ खोदोलो पत्रुसआ पस्‍तूनचना ओरोपीका, “कोङा खूङ्‌क मीस् छेतोनो।”

७३ खीक्‍का जीस्‍तातोप्‍का मूङ्‌कपी तूप्‍चासो म्दोक्पी खाताना पत्रुस ओरोलची, “आछीयाङ्, आन् खस्का तूप्‍ङामायो, ऊदोईपीक्यालो आन् नेन्‍चाईक आम् रीङ्पीकाङ् छेत्‍खाते।”

७४ खोदोलो पत्रुसआ म्होपा म्होप्ङा वेईतोn छोन्‍चीतो ओरो पीकाना पस्तून चअ, “कोङा खूङ्‌क मीस् छेतोनो।” खीक्‍का मोन्तोलोङ् वाप् अक्‍लाता।

७५ खोदोलो पत्रुसआ, “वाप् ओम् लाईस्‍पी आना कोङ् सूक्‍छेम् इन्कार मोयो।” पीकाना येशूआ पीकाक रीङ् मीन्खी। खीक्‍का ख पाखा खाताना चूरूमोक्‍स खापा।

n 

२६:७४ वेईतो – अर्थात्, सराप

येशू पिलातसमी लाईस्पी खाईचीक

मर्कूस १५:१; लूका २३:१-२; यूहन्‍ना १८:२८-३२

२७

म्देसा देत्छासेपा, देप्‍क पूजारीचा ना इस्राएलीचीम् लाम्‍लछाचा खोलोआ येशू सेईम् छूये पीकाना चाई मची।

२ खीक्‍का खचा येशू छूईचीना पिलातस हाकिममी दोक्पी खाईची।

यहूदा इस्करियोत सीयाक

प्रेरित १:१८-१९

३ खीक्‍का येशू लाप्मीक् यहूदा ख सेईम् दण्ड पीचचीक तना हायाम् म्सानीवा चाईसा, खीक्‍का खसा मूङ्‌क सूक्‍पोङ् नाम्छेर्बूम् चेप्‍तीरोङ्सो देप्‍क पूजारीची ना इस्राएलीचीम् लाम्‍लछास्‌ आन्‍छची।

४ खीक्‍का यहूदाआ ओरोपीका, “कोङा निर्दोष मीस् दोका पीयूना मोऊ मूक रईछ।”

खोदोलो खचा ओरो पीकाना ङरी आन्‍ची, “केईका ऊसो छेताम्‍कानो, आना आम् होपाङ् छेत्‍व।”

५ खीक्‍का खसा नाम्छेर्बूम् चेप्‍तीरोङ् नीनाम्मा दप्‍स्‍को खीम्पी होक्‍सूक्‍स्‍ना खाता, खीक्‍का कान्‍सेन्‍ची।

६ खोदोलोई देप्‍क पूजारीचा मूङ्‌क नाम्छेर्बूम् चेप्‍ती रोङ् कप्‍चीना ओरोपीका, “ङ्‌क हीःम् दाम्, खन्‍सा नीनाम्मा दप्स्को खीम्‍पीक दाङ्‌खीम्पी यूम् नईनो।”

७ खीक्‍का खचा चाई मस्‍ना मूङ्‌क चेप्‍तीरोङ्आ थारूखम् खाईप्‍ची खूम् लागी बोहोम् लक्‌ मप्पी थाम्‍पू खेत्‍ची।

८ खन्‍सा खूङ्‌क यीः ईनीम्बा सम्मोङ् हीःमी थाम्पू पीक्ना नीङ् मीचयस्क तूये।

९ ओरोना यर्मिया खारीबोपोआ पीकाक रीङ् पूरा छूवा, “इस्राएलपीक मीचा खम् लागी तोकेई मस्‍ना पीकाक म्दाम् नाम्छेर्बूम् सूक्‍पोङ् चेप्‍तीरोङ् तूवा, खूङ्‌क खचा लाप्‍चीना यूक्स्ची।

१० खीक्‍का योबोरोबूआ कोङ् आरेई मोकतोङ्नाङ् खचा मूङ्‌क चेप्‍तीरोङ्आ बोहोम् लक्‌ मप्पी थाम्‍पू खेत्‍ची।”

पिलातसआ येशू तईम् रीङ् तत्‍क

मर्कूस १५:२-५; लूका २३:३-५; यूहन्‍ना १८:३३-३८

११ येशू रोमी हाकिममी लाईस्‍पी थोरेपा, खीक्‍का हाकिमआ येशू ओरो पीकाना तत्‍तू, “ऊई आन् यहूदीचीम् होङाबूयो?”

खोदोलो येशूआ ख ओरो लअ, “आनाङ् खोरो पीक्‍चाये।”

१२ खीक्‍का देप्‍क पूजारीचा ना इस्राएलीचीम् लाम्‍लछाचा ख दोस् तीची, खोदोलोई खसा ऊसो मान्पीमो वाये-वाये तूवाचा।

१३ खीक्‍का पिलातसआ ख ओरो लअ, “आम् ऊल्‍लोङ्पी खचा म्खाल-खाल्‍क रीङ् मचयची, नासोङ् ऊदोई आन् वाये तूचाईकई?”

१४ खोदोलोई येशूआ ईबूम्सो दोस् तीचीक रीङ्मी ङरी माङ्आई। खोदोलो रोमी हाकिम छाक्‍का छूवा।

येशू क्रूसपी काम् लागी पीचीक

मर्कूस १५:६-१५; लूका २३:१३-२५; यूहन्‍ना १८:३९–१९:१६

१५ निस्‍तार-चाडपी रोमी हाकिमआ मीचा ङ्‌क पीकाना ङोक्‍चीक ईल्पो कैदी मीस् थूनाप्‍का लेईम्‍दीम् रेवास् तूवा।

१६ खोन्‍तोलो बारब्बा मीचीक ईल्पो मीस् थूनापी तूवा।

१७ खीक्‍का ओरोसर्प् मीस् मूङ्‌कपी बात्ल छूवा, ना पिलातसआ खस् ओरो पीकाना तत्‍ची, “आन्‍ना ऊई मीन्‍नी? कोङा आम्‍नी लागी आसे थूनाप्‍का लातो? बारब्बा यो येशू ख्रीष्‍ट यो?”

१८ ऊदोईपीक्यालो खचा येशू नाचूर् खोङ्चीना तात्‍चीक पीम् खसा छेत्‍क तूवा।

१९ खीक्‍का पिलातस नीया मस्को थाऊपी तूवाचातोलो म्तोमाआ ओरो पीकाना रीदाम् होक्‍सू, “मूङ्‌क निर्दोष मीस् ऊसो मनूम्नव, ऊदोईपीक्यालो एसे सेपा मूङ्‌क मीस्मी तोक्‍पी सेमो मोङू, ना हायाम् दूक् तूक तूवा।”

२० खोदोलोई देप्‍क पूजारीचा खीक्‍का इस्राएलीचीम् लाम्‍लछाचा बारब्बाङ् थूनाप्‍का लाईम् छूये ना मूङ्‌क येशूङ् सीम् दण्ड पीम् छूये पीकानीते लचीना मूङ्‍कप् तूवाक मीस् चप्‍स्‍ची।

२१ खीक्‍का हाकिमआ होसोङ् खस् ओरो पीकाना तत्‍ची, “ङ्‌क नीप्पोपी ऊकई कोङा आम्‍नी लागी थूनाप्‍का लातो? ऊई आम्‍नी लन्‍ची तूये?”

खोदोलो खचा ओरो पीकाना ङरी आन्‍ची, “बारब्बा लाईम्‍दीम् छूये।”

२२ खीक्‍का पिलातसआ खस् होसोङ् ओरो पीकाना तत्‍ची, “खोरोदोक ख्रीष्‍ट मीयस्क येशू क कोङा ऊई मूयो?”

खोदोलो खचा ओरोपीका, “मूङ्‌क क्रूसपी काम्‍ङा छूये।”

२३ पिलातसआ खस् होसोङ् ओरो पीकाना तत्‍ची, “ऊनाई? खसा ऊई मूङ्‍क तोङ्‍क अपराध मक तूये?”

खोदोलोसो खस् हायाम् सार बतो ओरोपीका, “मूङ्‌क क्रूसपी काम्‍ङा छूये।”

२४ खीक्‍का पिलातसआ हन्‍नान् कोङा ऊसो मदूरोनो रईछ, ङ्‌कपी चाऊपोङाङ् पके मीनाहो म्कीम्मा काऊ बाईयू, खीक्‍का म्हूः सप्‍ना खस् ओरोलची, “आन्‍ना आम्‍नी होपाङ् छेतानूम्‍व, ङ्‌क मीस्मी हीःमी दोस् ओपी तान्‍नूनव।”

२५ खोदोलो खचा खोलोआ ओरोपीका, “खम् हीःमी दोस् ओखीपी लो ओखी छामाईचीपीलोङ् छूनूव।”

२६ खीक्‍का हाकिमआ मूङ्‌कचा पीकाक तोङ्नाङ् बारब्बा थूनाप्‍का लातू, खोदोलोई येशू क कोर्राआ केर्‌म् ना क्रूसपी काम् लागी दोर्‌ची जीम्मा पीची।

येशू सेस्‍वा मीचीक

मर्कूस १५:१६-२०; यूहन्‍ना १९:२-३

२७ खीक्‍का पिलातसमी दोर्‌चा येशू हाकिममी खीम्पी खाईची, ना खोलोङ् दोर्‌ची मूङ्‌कपी बात्ल मची।

२८ खीक्‍का खचा येशूम् म्तेई बूत्चीना बैजनी तेई खाम्‍मीची।

२९ खीक्‍का खचा तीतीम् मुकुट मस्‍ना म्तोङ्तो खूमीची, खीक्‍का म्चूप्लाम्पाक हूक्पी मीक्पऊ लाप्मीची, ना म्‍लाईस्पी खची खून्जू मस्‍ना ओरोपीक्‍तो सेस्वा मीची, “ए यहूदीचीम् होङाबू सेवाके।”

३० खीक्‍का खचा येशू थूवा दची, ना मूङ्‌क मीक्पऊआ म्तोङ्पी केर्‌ची।

३१ खीक्‍का खचा येशू सेस्‍वा मीम् यात्चीकप्का मूङ्‌क म्तेई बूत्ची। खीक्‍का लाईस्‍पीक म्तेईङा खाम्मीचीना ख क्रूसपी काम् लागी पाखा खाईची।

येशू क्रूसपी

मर्कूस १५:२१-३२; लूका २३:२६-४३; यूहन्‍ना १९:१७-२७

३२ खीक्‍का लाम्‍पी खात्‍चालो खचा सिमोन मीचीक कूरेनीप्‍क ईल्पो मीस् छीप्‍ची, ना खचा मूङ्‌क येशूम् क्रूस खूर्म् लागी कर तीची।

३३ खीक्‍का खस् गलगथा मीचीक थाऊपी तातेका, मूङ्‌क गलगथा तोङ्‌मी खप्‍रम्मी थाम्पू पीकाना मीदोङची,

३४ खीक्‍का खचा येशू खीङ् हल्म्पा दाखमद्य दूम् पीची, खोदोलोई येशूआ मूङ्‌क मान्दूङ्‍ङू।

३५ खीक्‍का खचा येशू क्रूसपी काक्‍स्‍ची, ना म्तेई कर्‌सीङ् होक्स्‍चीना हास्‍ची।

३६ खीक्‍का खस् येशू हूतो मूङ्‍कपीङ् तूवा।

३७ येशूम् तोङ् छोक्‍पी खचा “ङ्‌क येशू यहूदीचीम् होङाबू के,” पीम् छाप्‍चीना दोस् तीचीक छाप्दाम् तासेई मस्क तूवा।

३८ खोदोलो नीप्पो खूस्‍पास्‍सो खम् साथपी ईल्पो म्चूप्लाम्पा, ना आर्को क म्पाङ्लाम्पा क्रूसपी काक्‍स्‍चीक तूवा।

३९ खीक्‍का मूङ्‍कलाम्पा एक्‍सा-मेक्सा लाम्‍दूम् मीचा खची तोङ् दाल्‍ङूप्‍तो मतो येशू सेस्‍वा मीची,

४० खीक्‍का ओरोसो लची, “ए नीनाम्मा दप्स्को खीम् हईप्‍दीप्‍ना सूक्‍लेईपी थोक्‍दीप्‍ङा, आन् आम् होप्‍ङा लेन्‍चा मीन्चीते, ना आन् नीनाम्माम् छाङ् दोक, क्रूसपीका लत्‍ताना अपी यूवाते।”

४१ खोरोनाङ् देप्‍क पूजारीचासो शास्‍त्रीस्‍का ना इस्राएलीचीम् लाम्‍लछास्‍का तङाना ख सेस्‍वा मीक्‍तो ओरोलची,

४२ “ङ्‌कसा बीन्‍नीपान् लेन्‍चा मीयू, खोदोलोई म्होप्क लेन्‍चा मीदूर्‌यान्चीनो। ङ्‌क इस्राएलमी होङाबू दोक। ओदोलोङ् क्रूसपीका लन्‍नूना अपी यूनूते, खीक्‍का केईका विश्‍वास मयाम्का।

४३ ङ्‌कसा नीनाम्मापी आसा यूक्स। नीनाम्माआ लन्‍ची मईदोक ङ्‌क ओदोलोङ् क्रूसपीका लात्‍दीत्‍नूते, ऊदोईपीक्यालो ङ्‌कसा ‘कोङ् नीनाम्माम् छा,’ पीकाना लोन्‍चीक तूवा।”

४४ खीक्‍का खम् साथपी क्रूसपी काक्‍स्‍चीक मूङ्‌क नीप्पो खूस्‍पाचासो ख खोरोनाङ् सेस्‍वा मीची।

येशू सीयाक

मर्कूस १५:३३-४१; लूका २३:४४-४९; यूहन्‍ना १९:२८-३०

४५ खीक्‍का छेकालपीक पोङ् नीस्बजेप्का यूपाक सूक्‍बजे सम्‍मो खोलोङ् छाप्‍कूवापी नाम्कूर्मादाम् छास्‍खाता।

४६ खीक्‍का यूपाक सूक् बजे होम्पी येशू ओरोपीक्‍तो हायाम् सार बसा, “ईलोई, ईलोई, लामा सबखथनी?” खूङ्‌कम्‌ अर्थ क, “ए ओ नीनाम्मा, ए ओ नीनाम्मा, आना कोङ् ऊनाई होक्‍सोयोकई?”

४७ खोदोलो मूङ्‌कपी थोरेप्‍दीप् हेप्-हेप्पा खूङ्‌क येन्‍चीना ओरोपीका, “ङ्‌क मीचान् एलियाई काछचय।”

४८ खोदोलो मूङ्‌कपी तूवाक ईल्पो मीस् वीकीमोक्‍स्‍तो बूल्तो खाताना ईबूम् तेईमी म्छो पूपूल् मना जूजूर्पा दाखमद्यपी चीना ईबूम् बाईपा मीक्पऊमी छोक्पी यूक्स्‍ना येशू दूम् लागी पीयू।

४९ खोदोलो हेप्पाक ओरोपीका, “खोङाम् खोङ्, बातो एलिया यूना ङ्‍क लेन्‍चामीययो?”

५० खीक्‍का येशू होसोङ् हायाम् सार बसा खीक्‍का म्सोम् थाया।

५१ खोदोलो नीनाम्मा दप्स्को खीम्‍पीक पर्दा म्छोक्पीका म्दो सम्मो नीस्चेल छूवा, खीक्‍का थाम्पू गूदूमोक्स् तोक्सा ना छीलूमाची खेता।

५२ गेम् हला, खीक्‍का सीप्‍खाप् ओरोतो नीनाम्माम् मीस्ची ऊसापका,

५३ खीक्‍का खस् गेम्‍पीका पाखा लत्‍ता, ना सीयाखात्‍क येशू ऊसापक्‍कप्‍का खस् पवित्र सहरपी वोङाना ओरोसर्प् मीस्चीपी खोमन्‍ची।

५४ खीक्‍का कप्‍तानआ ना मूङ्‌कपी तूवाक मीस्चा लून्‍मा तोक्‍साक ना मूङ्‌क खोती छूवाक तची, खीक्‍का हायाम् सार कीसाना ओरोपीका, “आछीयाङ् ङ्‌कन् नीनाम्माम् छाङाई रईछ।”

५५ खोदोलो गालीलपीका बानाक ओरोतो मीम्छाचासो छूबूरीपाका मूङ्‌क खोलोक खोङ्चचीक तूवा। मूङ्‌कचा येशूम् सूसो मतो गालीलपीका ख म्दोस्-दोस् कल्‍तो खाईचीक तूवा।

५६ मूङ्‍कस् मरियम मग्दलिनी, ना याकूबमी लो योसेफमीलो खची मा मरियम, खीक्‍का जब्दियाम् म्तोमा तूवा।

येशू खूम्‍चीक

मर्कूस १५:४२-४७; लूका २३:५०-५६; यूहन्‍ना १९:३८-४२

५७ खीक्‍का यूपा नाम् कूराचालो अरिमाथियापीक योसेफ मीचीक ईल्पो होङ्पोक् मीस् मूङ्‌कपी ताआ। खसो येशूम् म्सीच्‍चेङ् तूवा।

५८ खीक्‍का ख पिलातस तूवाकपी खाताना येशूम् सालोग्‍गी ङोकू, ना पिलातसआ ख येशूम् सालोग्‍गी होमीयू।

५९ खीक्‍का योसेफआ येशूम् सालोग्‍गी सफा ना ओम्‍लोप् तेईया रीम्‍मू,

६० खीक्‍का खसा छीलूमा रईम्‍पाना बानेई मम्पा म्होप्मी नयाँ गेम्‍पी खाईना येशू खूम्यूक्सू, खीक्‍का मूङ्‌क गेम् ईबूम् देप्पा लूङ्‌आ खप्यूक्स्‍ना ख मूङ्‍कप्का खालेता।

६१ खोदोलो मूङ्‌क गेम्‍मी लाईस्‍पी मरियम मग्दलिनी लो आर्को मरियमसो तूवाचाक तूवा।

गेम् हूप् मीस्

६२ मूङ्‌कम् म्देसापाका अर्थात् चोचूम्‍चीम् लेईमी म्देसा देप्‍क पूजारीची ना फरिसीची पिलातस तूम्‍खास् खाता,

६३ ना पिलातस ओरोलची, “ए होदूवा, केईका मीनूम्चायाम्का, मूङ्‌क वालीलीपो मीचा सीम्पीका लाईस्पी, ‘कोङ् सूक्लेईपी होसोङ् ऊसोपको’ पीकाना पीकाक तूवा।

६४ खन्‍सा सूक्‍लेई सम्‍मो मूङ्‌क गेम् हूप् मीस् यूम् लागी आना आज्ञा मते, मादोन् म्सीच्‍चेस् बान्‍ना मूङ्‌क म्सालोग्गी खूस्‍सस्‍ना खाईलेतची, खीक्‍का ‘मूङ्‌क सीयाखात्‍क ऊसापका’ पीक्‍ना मीचा पीके, ना मूङ्‌क दोस्पीक दोका लाईस्‍पीकप्‍का दूङ् रई छूये।”

६५ खोदोलो पिलातसआ खस् ओरोलची, “आम्‍नीम् आम्‍नी होप्‍मीङ् हूप् मीस् तूये। खन्‍सा खात्‍नीना आन्‍नाङ् दूरनूम्‍क सम्‍मो हूङानूम्‍ते।”

६६ खीक्‍का खस् खाताना लूङ्पी छाप तेस्‍ची, खीक्‍का गेम्पी हूप्‌ मीस्ची यूक्स्चीना हायाम्‌ नम्‍लो हूङ्ची।

येशू ऊसापक्‍क

मर्कूस १६:१-११; लूका २४:१-१२; यूहन्‍ना २०:१-१८

२८

नोम्चीम् लेई याताना, फावेईमी लाईस्‍पीक लेई साम्-साम्‌ कोअस्चालो मरियम मग्दलिनी ना आर्को मरियम येशूम् गेम् खोस् खाता।

२ खोदोलो हायाम् देप् लून्‍मा तोक्‍सा, ऊदोईपीक्यालो ईल्पो योबोरोबूम् रीदाम् पोक् साराङ्‌गाप्‍तोका यूवाना गेम् खम्‍पा लूङ् आल्‍दीत्‍ना मूङ्‌क थेम्पी तोतूवा।

३ खीक्‍का मूङ्‌कम् म्ङाली बाक्स्तो लाङ्लाङ्‍योक ना म्तेई नोङ्तो ओम्‍लोप् छूवा।

४ खोदोलो मूङ्‌क तचीना गेम् हूप्‍ची खची कीम्‍आ थारामोक्‍स्‍तो योक्‍सा।

५ खोदोलोई नीनाम्माम् रीदाम् पोक्‍पा मूङ्‌क मीम्छा ओरो लअ, “आन्‍नी कीनीनव, ऊदोईपीक्यालो कोङा छेतो, आन्‍ना क्रूसपी काक्‍स्‍चीक येशू लाम्‍चाईनूम्‍क तूये।

६ येशू अपी मान्तू, ऊदोईपीक्यालो येशूआ पीकाक तोङ्ना ख ऊसापक्‍क तूये। मा मीन्‍नीदो बान्‍नीना ख खूम्‍पा थाऊ खोङ्नूम्ते।

७ आन्‍नी दावा खात्‍नीना येशू ऊसापक्नासो आम्‍नी लाईस्‍पी गालीलपा खात्‍चाईक तूये पीकानीना म्सीच्‍चेस् ईयानूम्‍ते। आन्‍ना ख मूङ्‌कपी छीप्नूम्। ङ्‌क रीङ् कोङा आन्‍नी ईन्‍नीक तूये।”

८ खीक्‍का खस् खची कीम्‍ल, खोरोदोसो हायाम् खची जीनतो मूङ्‍कप्का लत्‍ताना खाता, खीक्‍का खस् मूङ्‌क रीदाम् येशूम् म्सीच्‍चेस् ईम् लागी बूल्तो खाता।

९ खीक्‍का येशूआ खस् छीप्‍चीना ओरोलची, “चामोवा!” खोदोलो खस् येशूम् दोक्पी ताआ, खीक्‍काना म्‍लोदोपू कूम्‍चीना सेवा छची।

१० खीक्‍का येशूआ खस् ओरोलची, “कीनीनव, खात्‍नीना ओ नेछोस् गालीलपा खात्‍नीते लानूम्‍व, खीक्‍का खचा कोङ् छीपो।”

गेम् हूप्चा रीदाम् पचीक

११ खीक्‍का मूङ्‌क मीम्छाची लाम्‍पी तूवाचालो, मूङ्‌क गेम् हूप्‍चीप्‍क हेप्-हेप् सहरपी खाताना देप्‍क पूजारीची मूङ्‌क रीङ्‌ खोलोङ् ईची।

१२ खीक्‍का देप्‍क पूजारीची ना इस्राएलीचीम् लाम्‍लछास्‌ ऊदेप्‍पी बात्ल छूवाना चाई मची, खीक्‍का मूङ्‌क गेम् हूप्‍ची ओरोलचीना हायाम्‌ देतो खाप्‍चीमा पीची,

१३ “आन्‍ना ओरो पीकानीव, ‘केईका सेपा ईम्‍सीचाईकालोङ् म्सीच्‍चेस् ताना मूङ्‍कम् सालोग्‍गी खूस्‍चीना खाईची।’

१४ ङ्‌क रीङ् रोमी हाकिमआ छेत्‍तदोसो केईका ख लेमाम्‍काना आन्‍नी लेन्‍चा मीनी।”

१५ खीक्‍का खचा खाप्‍चीमा खाईचीना देप्‍क पूजारीचा ईचीक तोङ्ना मची, खूङ्‌क रीङ् यहूदीचीम् हाम्‍पी ईनीम्‍बा सम्‍मोङ्‌ रीङ्चाईक तूये।

दूङ् दोस्पीक रीदाम्

१६ मूङ्‌क पोङ् ईल्पो म्सीच्‍चेस् गालीलमी कोम् थेम्तो खाता, खपी येशूआ खस् खात्‍नीव लचीक तूवा।

१७ खूङ्‌कपी खातालो खचा येशू तची खीक्‍का सेवा छची, खोदोलोई हेप्पा क शङ्का मची।

१८ खीक्‍का येशू खची दोक्पी ताना खस् ओरोलची, “साराङ्‌गाम् लो चारमीलो अधिकार ओ हूक्‍पी तूये।

१९ खन्‍सा खात्‍नीव, ना खोलोङ् छाप्‍कूवापीक गोङ्ची सीच्‍चे बानेई मनूम्व, खीक्‍का पा नीनाम्मा खीक्‍का छा ख्रीष्‍ट ना पवित्र आत्‍माम् नीङ्पी खस् बप्‍तिस्मा पीयानूम्व,

२० खीक्‍का कोङा आन्‍नी ईन्‍नीक खोलोङ् रीङ् विश्‍वास मम् लागी खस् सेचीवा ईयानूम्‍व। खोङ्नूम्व, कोङ् ङ्‌क दूङ् यात्क सम्मो आन्‍नीस्‍काङ् तूवोके।”

मर्कूसआ छाप्‍क

जीनप् रीदाम्

छेईलम्

मर्कूसमी जीनप् रीदाम् ईल्पो मर्कूस मीचीक मीचा छाप्‍क तूवा। मर्कूस क येशू ख्रीष्‍टमी पोङ् नीप्पो म्सीच्‍चेचीप्क मूक्खे म्सीच्‍चे सिमोन पत्रुसमी बोक्छोप् म्बूम् तूवा। पत्रुसआ सम्‍तूमा मीना मर्कूस, “ओ छा” पीकाना पीकाक तूये (१ पत्रुस ५:१३)। मर्कूस बारनाबासमी होप् मीस् ना पावल प्रेरितमी बोक्छोप् तूवा (प्रेरित १२:२५; कलस्सी ४:१०; २ तिमोथी ४:११)।

मर्कूस पोङ् नीप्पो म्सीच्‍चेचीप्क मादोसो खसा येशू ख्रीष्‍टमी रीराम‍मी तोक्पी पत्रुसपीका ईन्‍चीक तूवा। मर्कूसआ ङ्‌क जीनप् रीदाम् पत्रुसआ पीकाक तोङ्ना छाप्‍क तूवा। बाइबलपीक दूङ् देतो छेछेमीचीम् मीन्ताम् ओरोक तूये, मर्कूसआ रोम मीचीक छाप्‍कूवाम् होङ्तेल् रोम् सहरपी ङ्‌क जीनप् रीदाम् छाप्‍क तूवा। मत्तीआ यहूदीचीम् लागी जीनप् रीदाम्‌ छाप्‍पू, खोरोनाङ् मर्कूसआ ङ्‌क जीनप् रीदाम् रोमी जातिचीम् लागी पीकाना छाप्‍क तूवा। लीची जीनप् रीदाम् तूकपी मर्कूसमी जीनप् रीदाम् ई.सं. ५५-६५ मी रापी, अर्थात् येशू सीयाक गेबोरो सूक्‍पोङ् दोङ् दोस्पी छाम्‍पा तूवा। मत्ती ना लूकाआसो मर्कूसमी जीनप् रीदाम्पी छाम्‍पा ओरोतो रीङ्‌ खची होप्‍मी जीनप् रीदाम्‍पी काप्‍स्‍चीक तूये।

मर्कूसआ छाप्‍क

जीनप् रीदाम्

बप्‍तिस्मा पीप् यूहन्‍नाम् रीदाम्

मत्ती ३:१-१२; लूका ३:१-१८; यूहन्‍ना १:१९-२८

१

नीनाम्माम् छा येशू ख्रीष्‍टमी जीनप् रीदाम् ओरोना थोक्‍से।

२ यशैया मीचीक खारीबोपोम् सोक्‍सरपी ओरोना छाम्‍पा तूये:

“खोङ्व, कोङा ओ रीदाम् पोक् आम् लाईस्-लाईस् पोक्‍सो,

खूङ्‌कसा आम् लाम् थीक्‍का मय।

३ गोङ्‍रूत्खाप् थाम्‍पूपी ईल्पो मीचा हायाम् सोतो ओरोपीक्‍चाई,

‘योबोरोबूम् लागी लाम् थीक्‍का मनूम्व,

ना ख लाम्‍दूम्‍स्‍को म्‍लाम् तन्तई मनूम्व’।”

४ यूहन्‍ना मीस् बप्‍तिस्मा पीम् लाईस्‍पी गोङ्‍रूत्खाप् थाम्‍पूपी खोमन्‍ची। खसा मीस्चीपी ओरो पीकाना जीनप् रीदाम् हासू, “आन्‍ना वालूम्‍मा मनूम्ना, मोऊ मम् होक्‍सायानूम्‍व खीक्‍का बप्‍तिस्मा लाप्‍नूम्व ना नीनाम्माआ आम्‍नी मोऊ छेमा मय।”

५ यहूदिया छाप्‍कूवाप्‍क ना यरूशलेमपी तूप् खोलोङ् तेल्पोस्‍ची यूहन्‍नाम् दोक्पी ताआ। ना हन्‍ना ओखी मोऊ होक्‍सूयाम्‍का पीक्‍तोदीआ यूहन्‍नाप्का यर्दन योऊपी बप्‍तिस्मा लाप्‍ची।

६ यूहन्‍नाआ ऊँटमी मूईपीका बम्पा तेई खाप्सू, खीक्‍का म्छूम्‍रीपी सोगोम् थाप्‍री मदोङू, ना रूः लो साप्‍लोपाक खूदलो चदोङू।

७ यूहन्‍नाआ नीनाम्माम् रीङ् ओरोपीक्‍तो येईमीची, “हन्‍ना ओ दोस्पी यूये ख ओपीका दूङ् राःरालोक तूवे, खमीन् कूम्‍चीम्‍ना म्‍लोङ्पूक लोङ्पईमी लेस्‌ बूईम् तोकसो कोङ्ने तूवोनो।

८ कोङा आन्‍नी काऊआ बप्‍तिस्मा पीन्‍नीक तूये, खोदोलोई खसा आन्‍नी पवित्र आत्‍माआ बप्‍तिस्मा पीनी।”

येशूम् बप्‍तिस्मा लो चाम्‍चीलो

मत्ती ३:१३-१७; ४:१-११; लूका ३:२१-२२; ४:१-१३

९ मोन्तोलो येशू गालीलमी नासरतपीका बाना, ना यूहन्‍नाम् हूक्‍पीका यर्दन योऊपी बप्‍तिस्मा लापू।

१० काऊपूका लताथोङ् मोरो येशूआ साराङ्‌गा हलाक ना पवित्र आत्‍मा तूक्‍तूगूल्‍म्‍मी ङालीपी म्होप्पी यूवाचाक तअ।

११ खीक्‍का साराङ्‌गाप्‍तोका ङ्‌क तोङ्‌क ईबूम् साल्‍म् यूवाक येनू, “आन् हायाम् नईयान्‍क ओ छा, आम्‍पीका कोङ् हायाम् ओजी नये।”

१२ मोन्तोलो ख पवित्र आत्‍माआ दावाङ् गोङ्‍रूत्खाप् थाम्‍पूपी खाईयू।

१३ खीक्‍का शैतानपीका चाम्ची छूक्‍तो येशू लीक्‍पोङ् लेई सम्‍मो गोङ्‍रूत्खाप् थाम्‍पूपी तूवा। खपी येशू साप्‍लोपाक साप्‍लोसास्‍का तूवालो, साराङ्‌गाप्‍तोक नीनाम्माम् रीदाम् पोक्‍चा येशूम् सूसो मची।

येशूम् लाईस्‍पीक म्सीच्‍चेस्

मत्ती ४:१८-२२; लूका ५:१-११; यूहन्‍ना १:३५-४२

१४ यूहन्‍ना लाप्‍चीना थूनापी तेस्‍चीकप्‍का नीनाम्माम् जीनप् रीदाम् पोक्‍तो येशू गालीलपी ताआ।

१५ येशूआ ओरोपीका, “नाम्‍ला याताक तूये, ना नीनाम्मामी चारखम् ई दोक्पी तालाताक तूये। मोऊपीका सानीवा आतानूम्व, ना जीनप् रीदाम्‍पी विश्‍वास मनूम्व।”

१६ खीक्‍का गालील मीचीक दीरीत्‍तीम् म्बर-बर लाम्पा खात्‍चालो येशूआ सिमोन लो म्नेछो अन्‍द्रियासलो दीरीत्‍तीपी हूक्‍रीऊ होक्‍स्‍चचीक छीप्‍ची। ऊदोईपीक्यालो खस् ङाः सेईप्‍ची तूवा।

१७ येशूआ खस् ओरोलची, “ओ दोस्-दोस् लाम्दूमाचीव, ना कोङा आन्‍ची मीस् नीनाम्माम् रीङ् येईमीक् बानेई मयान्ची।”

१८ खीक्‍काना खचा मोन्तोलोङ् खची हूक्‍रीऊ होक्‍सीचीना येशूम् दोस्-दोस् लाम्‍दूमा।

१९ खीक्‍का जीस् मेक्सा खातालो येशूआ जब्दियाम् म्छास् याकूब लो यूहन्‍नालो हेयोङ्मापी तूवाना सूपेई हूक्‍रीऊ बूर्‌चचीक तअ।

२० खीक्‍का येशूआ खस् दावा काछची, खूङ्‌क येन्‍चीना खचा खची पा जब्‍दिया लक् मप्चीका हेयोङ्मापी होक्‍स्‍सीचीना येशूम् दोस्-दोस् लाम्‍दूमा।

जेजेर् आत्‍मालोक मीस्

लूका ४:३१-३७

२१ खीक्‍का येशू म्चीच्‍चेस्का कफर्नहुमपी खाता, ना नोम्चीम् लेईपी याखऊ खीम्पी वोङाना येशूआ मूङ्‍कपी तूप्‍ची सेचीवा ईची।

२२ खीक्‍का येशूम् सेचीवा येन्‍चीना खस् खोलोङ् छाक्‍का छूवा। ऊदोईपीक्यालो येशूआ बीन्‍नीपा शास्‍त्रीचीम् तोङ्ना मा, खोदोलोई हक् तोक् मीस्‍आ तोङ्ना ईची

२३ खोन्‍तोलो मूङ्‌क याखऊ खीम्पी ईल्पो जेजेर् आत्‍मालोक मीस् तूवा।

२४ मूङ्‌क जेजेर् आत्‍मा ओरोपीक्‍तो बसा, “ए नासरतपीक येशू, आना केईका ऊई मम् पीक्‍कई? ऊई आन् केईका मासेई मस् ताकयो? आन् नीनाम्माम् पवित्र म्छा तूये पीम् कोङा छेईयान्‍ना।”

२५ खोदोलोई येशूआ मूङ्‌क ओरोपीक्‍तो वोकू, “वाये तूवाते, ना मूङ्‍कप्का लत्‍ताना खालेत्‍ते।”

२६ खोदोलो मूङ्‌क जेजेर् आत्‍माआ मूङ्‌क मीस् सीम्‍लो-लेईम्‍लो हाम्‍पी मना ओरोसोतो बतो मूङ्‌क मीस्पीका लत्‍ताना खालेता।

२७ मूङ्‌क तोक्‍तोदी खोलोङ् छाक्‍का छूवा, ना खस् खची होप्-होप्पी ओरोपीक्‍तो तई लअ, “ङ्‌क ऊये? ङ्‌कन् नयाँ सेचीवा तोङ्‌कई तूये। ङ्‌कसान् हक्‍लो जेजेर् आत्‍मासो आज्ञा मई खोदोलो खचा खम् आज्ञा रेप्पची।”

२८ खीक्‍काना येशूआ मक नप् लक्‌ दावाङ् गालीलमी खोलोपी रीङा।

येशूआ ओरोसर्प् मीस् नमीक

मत्ती ८:१४-१७; लूका ४:३८-४१

२९ येशू याखऊ खीम्पीका लत्‍तामोरोङ्‌ याकूब लो यूहन्‍नालो म्साथपी खाईचीना सिमोन लो अन्‍द्रियासमीलो खीम्पा खाता।

३० मूङ्‌कपी सिमोनमी छूर्मे चूस्‍रामआ तूकाना ईम्‍स्‍चाक तूवा, ना येशू तालाता मोरोङ् खीम्‍पीक मीचा मूङ्‌क रीङ्‌ येशू ईची।

३१ येशू मूङ्‌क तूक्खाम् दोक्पी खाताना म्हूक्पीका लाप्‍ना पकू, खोदोलो म्चूस्‍राम् नखाता। ना मूङ्‌कसा पकाना खची सूसो मअ।

३२ मूङ्‌क लेई नाम् कामाकप्‍का मीचा सोमोरीजा, तूक्‍खाची ना चाप् मोङ्आ लाप्‍क खोलोङ् येशूम् दोक्पी तात्‍ची।

३३ सहरपीक खोलोङ् मीस् खीम्‍मी पोतेल्पी बात्ल छूवा।

३४ खीक्‍का म्खाल्-खाल्‍क सोमोरीलोक ओरोतो तूक्‍खा येशूआ नमीयू, ना ओरोतो चाप् लातू, खोदोलोई येशू आसे पीम् मूङ्‌क चाप्‍चा छेत्‍ची खन्‍सा येशूआ मूङ्‌क चाप्‍ची नेईम् मान्पी।

येशूआ ईक्‍लास् थाम्‍पूपी वाङोम् मक

लूका ४:४२-४४

३५ कोःअम् लाईस्पी येशू पकाना ईक्‍लास् थाम्‍पूपी खाता, ना खपा वाङोम् मअ।

३६ सिमोन म्बूम्चीका येशू लाम्‍तो खाता।

३७ येशू छीप्‍चीकप्‍का खचा ओरोलची, “खोलोआ आन् लाम्‍चाईक तूये।”

३८ खूङ्‌क येन्‍ना येशूआ खस् ओरोलची, “बान्‍नीव, केई ईबर-बारपीक बीन्‍नीपा तेल्पी खात्‍या, ना खपासो कोङा जीनप् रीदाम् येईमीम् छूये, ऊदोईपीक्यालो कोङ् ङ्‌कम् लागीङ्‌ यूवोक।”

३९ येशू गालीलमी खोलोपी ना खची याखऊ खीम् होम्पी जीनप् रीदाम् हातो ना चाप्मोङ् लात्‍तो लाम्दूमा।

छूवोयोआ तूक् मीस् नक

मत्ती ८:१-४; लूका ५:१२-१६

४० ईल्पो छूवोयो सोमोरीआ तूक मीस् येशूम् दोक्पी बाना खीक्‍का म्‍लाईस्पी खून्जूलना बीन्तीमतो ओरोपीका, “आना सानीवा मईदोक कोङ् नमीदूरो।”

४१ मूङ्‌क तूक्‍खा खोङ्ना येशू म्सम् तूका, खीक्‍का म्हूः सत्ना मूङ्‌क पत्‍तू ना ओरो लअ, “कोङा सानीवा मूयो आन् नखात्‍व।”

४२ खोदोलो मूङ्‍कम् छूवोयो सोमोरी खपीका लत्‍ताना खाता, ना ख नखाता।

४३ खीक्‍का येशूआ मूङ्‌क ओरो लना पोक्‍सू,

४४ “आना ङ्‌क रीङ्‌ आस्‍पीसो पनव, खोदोलोई खात्‍ना आना आम् होप्ङा पूजारीचीपी खोमन्चीव ना आन् नक मीचा छेईम् लागी मोशाआ आज्ञा पीयानीक तोङ्ना बलि पीव।”

४५ खोदोलोई मूङ्‌क मीस् लत्‍ताना खाता, खीक्‍का म्सोमोरी नक रीङ्‌ खोलोपी पअ, ना मूङ्‍क रीङ्‌ खोलोपी रीङा। खन्‍सा येशू सहरपी खोमन्चीतो लाम्दूम् मान्दूर्, ना ईक्लास् थाम्पूपी तूवाचा। खोदोलोसो लीक्‍थला मीस् येशू तूवाकपी ताआ।

येशूआ ईल्पो म्हूःलोङ् पाल्प्खाप् मीस् नमीक

मत्ती ९:१-८; लूका ५:१७-२६

२

जीस्तातोपी येशू कफर्नहुमपी आत्‍ता, खीक्‍का येशू ईबूम् खीम्पी तूये पीम् मीचा येन्‍ची।

२ खीक्‍का ओरोसर्प् मीस् बात्ल छूवाकसा मूङ्‌कपी तूस्को थाऊ मान्तूवा, खीक्‍का लाम्स्कोप्का मेक्सासो लोङ्‌ तीस्‍को थाऊङा मान्तूवा। खोदोलोसो येशूआ मीस् नीनाम्माम् रीङ्‌ ईचचीक तूवा।

३ खोन्‍तोलो लीक्‍पो मीचा खूर्‌चीना ईल्पो म्हूःलोङ् पाल्प्खाप् मीस् बाईचीना येशूम् दोक्पी ताआ।

४ ओरोसर्प् मीस् मान्वान्छोकसा येशूम् दोक्पी मूङ्‌क म्हूःलोङ् पाल्प्खाप् मीस् खाईमान्‍दूर्‌स्लो खचा येशू तूवाकम् छोक्‍पीक खीम्‍मी खीप्सूफेर हल्‍चीना, खूङ्‌कलाम्पा येशूम् दोक्पी म्तूस्कोलोङ् लेन्दात्ची।

५ खीक्‍का मूङ्‍कचीम् विश्‍वास खोङ्ना येशूआ मूङ्‌क म्हूःलोङ् पाल्प्खाप् मीस् ओरो लअ, “ए छाङा, आम् मोऊ खोलोङ् छेमा छूवा।”

६ खोदोलोई मूङ्‍कपी हेप् शास्‍त्रीचीसो तूवाचा, ना खचा खची सानीवापी ओरो मीनाचाक तूवा,

७ “ङ्‌क मीस् ऊदोई ओरोना नेन्‍चाई? ङ्‌कसान् नीनाम्माम् साम्‍दीये कात्‍चय। ईल्पो, नीनाम्माप्का बीन्‍नीपा आसाई मोऊ छेमा मदूर?”

८ खीक्‍का खचा खची सानीवापा खोरोना मीनाचाक येशूआ मोन्तोलोङ् म्गोपाका छेत्‍ना खस् ओरोलची, “ऊदोई आन्‍ना आम्‍नी सानीवापा ङ्‌कतोङ्ना मीन्चाईनूम्?

९ मूङ्‌क म्हूःलोङ् पाल्प्खाप् मीस्, ‘आम् मोऊ छेमा छूवा’ पीम्, यो ‘पक्‍ते, खीक्‍का आम् तूस्को खूर्‌ना लाम्‍दूमाते’ पीम् यो ऊकई दूङ् नपा?

१० खोदोलोई मीस्मी छापी चारपी मीस्मी मोऊ छेमा मम् हक्‌ तूये पीम् आन्‍ना छेतानूम्व।” खीक्‍का खसा मूङ्‌क म्हूःलोङ् पाल्प्खाप् मीस् ओरो लअ,

११ “कोङा आन् लोयान्‍ना, पक्‍ते, खीक्‍का आम् तूस्को खूर्‌ना आम् खीम् खात्‍ते।”

१२ खोन्‍तोलो मूङ्‌क पका, ना दावा म्तूस्को खूर्‌ना खोलोमी दोक्पीका खालेता। खोदोलो मूङ्‍कपी तूवाक खोलोङ् छाक्‍का छूवाना, “ओन्तोङ्‌कने केईया हाल्‍लोसो मान्तोम्खाम्पा” पीकाना खचा नीनाम्माम् साम्दीखा मची।

येशूआ लेवी काछक

मत्ती ९:९-१३; लूका ५:२७-३२

१३ येशू होसोङ् ऊलाम् दीरीत्‍तीम् दोक्पी खाता। खोदोलो ओरोसर्प् मीस् खम् म्दोक्पी ताआ, खपासो येशूआ खस् सेचीवा ईची।

१४ मूङ्‍कप्का खात्‍चालो येशूआ अल्‍फयसमी छा लेवी तीर छोस्‍को दोक्पी तूवाचाक तना ख ओरो लअ, “कोङ्लो लाम्दूमाते।” खीक्‍का मूङ्‌क पकाना येशूम् दोस्-दोस् लाम्‍दूमा।

१५ खीक्‍काना ख लेवीम् खीम्पी जा चाम् पीकाना तूवालो, ओरोसर्प् तीर बात्लमप्ची, मोऊपोची, येशूम् लो म्सीच्‍चेचीमलो दोक्पी तूवाचा। ऊदोईपीक्यालो येशूम् दोस्-दोस् लाम्‍दूम्‍ची ओरोसर्प् तूवा।

१६ येशूआ मोऊपोस्का, तीर बात्ल मप्चीका तूवाना जा चचचीक फरिसी दलपीक शास्‍त्रीचा तचीना म्सीच्‍चेस् ओरोलची, “येशूआ ऊदोई तीर बात्ल मप्चीका तूना चचयस्‍कई?”

१७ खची रीङ्‌ येन्‍ना येशूआ ओरोपीका, “डक्टर सोमोरीजा माक मीस्‍मी लागी चाहेई छूनो, खोदोलोई सोमोरीजा मीस्मी लागीङ्‌ चाहेई छूये। खन्‍सा कोङ् धर्मी मीस् काछोक्स् यूवोक मा, मोऊपो मीस् काछोक्स् यूवोक के।”

माईस् तूम् तोक्पी तईम् रीङ्

मत्ती ९:१४-१७; लूका ५:३३-३९

१८ यूहन्‍नाम् सीच्‍चेस् लो फरिसीस्लो माईस् तूवादोङा। मीस्ची ताना येशू ओरोलचीना तत्‍ची, “यूहन्‍नाम् लो फरिसीमलोa खची सीच्‍चेस्‍क माईस् तूये, खोदोलोई आम् सीच्‍चेस् क ऊनाई माईस् तूनोकई?”

१९ खोदोलो येशूआ खस् ओरोलची, “ऊई दूखूलीप् खची साथपी तूक सम्‍मो सूर्‌पी ताप् मीस् माईस् तूयेयोनाई? हादेसम्‍मोई दूखूलीप् खची साथपी तूये, खूङ्‌क सम्‍मो खस् माईस् तूनो।

२० खोदोलोई ङ्‌कतोङ्‌क नाम्‍ला ताये, हादेई दूखूलीप् खचीप्‍का छूबूरी छूये, खीक्‍का खस् मूङ्‌क लेई माईस् तूये।

२१ “आसासो सूपेई तेईपी नयाँ तेईमी तालो तेसनो, नयाँ तालो तेसदोन् थूर्‌ना सूपेई तेई चेन्‍दीत, ना दूङ् ङालीवार छूखाते।

२२ खोरोनाङ् नयाँ दाखमद्य सोकोवारमी सूपेई मसकपीb तेसनो, खोरोना तेसाम्‍दोन् मूङ्‌क दाखमद्यआ सोकोवारमी मसक चेन्‍दीत, ना दाखमद्यलो सोकोवारमी मसकलोङ् नास् छूये। खोदोलोई नयाँ दाखमद्य नयाँ मसकपी तेम् छूये।”

नोम्चीम् लेईमी रोबू

मत्ती १२:१-१४; लूका ६:१-११

२३ येशू नोम्चीम् लेईपी म्सीच्‍चेस्का छीर्म् खालाम्पा खात्‍चालो, म्सीच्‍चेचा लाम्‍दूम्‍तो छीर्म् मी सीखावा थाईचीना चाम् थालेई मची।

२४ मूङ्‌क तचीना फरिसीचा येशू ओरोलची, “खोङ्ते, नोम्चीम् लेईपी ऊई मान्मम् पर्ने तूये खूङ्‌क आम् सीच्‍चेचा ऊदोई मईचीकई?”

२५ खोदोलो येशूआ खस् ओरोलची, “दाऊद होङाबूआ म्बूम्चीका खान्चपी छूवालो ना साकासीयालो ऊई मक तूवा? ऊई खूङ्‌क पोम् ललई आन्‍ना हाल्‍लोसोङ्‌यो परेईमान्‍मन्‍नी?

२६ दूङ् देप्‍क पूजारी अबियाथारमी पालपी नीनाम्मा दप्स्को खीम्पी दाऊद वोङा, ना नीनाम्माम् नीङ्पी मम्पा सबेई चअ, ना म्बूम्चीसो पीची, मूङ्‌क पूजारीचाङाङ् चाम् नपा खोदोलोई बीन्‍नीपा मीचा चामान्‍नप् तूवा।”

२७ येशूआ खस् ओरोलची, “नोम्चीम् लेई मीस्मी लागीङ्‌ बोबूयाक, खोदोलोई मीस् नोम्चीम् लेईमी लागी बोबूयाक मा।

२८ खन्‍सा मीस्मी छा नोम्चीम् लेईमीसो रोबू तूये।”

a 

२:१८ फरिसी – फरिसीची यहूदी जातिप्‍क धार्मिक समूह तूवा।

b 

२:२२ मसक – मसक पीक्‍याक सोकोवारमी बूर्म् पा फाक्सूम्।

३

दोस्पीसो येशू याखऊ खीम्पी वोङा। खोदोलो मूङ्‌कपी ईल्पो म्हूः हार्प् खाप् मीस् तूवा।

२ येशूआ मूङ्‌क म्हूः हार्प् खाप् मीस् नोम्चीम् लेईपी नमीययो मीनाना दोस् तीम् लागी मीचा ख चङ्तीत्‍ची।

३ खीक्‍का येशूआ मूङ्‌क म्हूः हार्प् खाप् मीस् काछना ओरो लअ, “खोलोमी हाम्‍पीका पक्ना बान्ते।”

४ खीक्‍काना येशूआ खस् ओरोलची, “नोम्चीम् लेईपी नप् मम् यो मान्‍नप् मम् यो, सेईम्‍दीम्‍यो लेन्‍चामीम् यो ऊकई दूङ् नप् तूये?” खोदोलो खस् वाये-वाये तूवाचा।

५ लूङ्तो छोक् खची गोङ् खोङ्ना येशू म्दूक् खाता, खीक्‍का म्छूली काताना खोलोङ् खोङ्ची ना मूङ्‌क मीस् ओरो लअ, “आम् हूः सत्‍ते।” खीक्‍का मूङ्‌क मीचा म्हूः सत्‍तू खोदोलो मूङ्‍कम् हूः नखाता।

६ खीक्‍काना फरिसीची याखऊ खीम्‍पीका लत्‍ताना पाखा खाता ना येशू ऊतोङ्नाई सेताम् पीकाना हेरोदमी मीस्चीका तङाना चाई मची।

ओरोसर्प् मीस् येशूम् दोस्-दोस् लाम्‍दूमाक

मत्ती १२:१५-१६; लूका ६:१७-१९

७ खीक्‍काना येशू म्सीच्‍चेस्का दीरीत्‍ती हेम् खाता, ना गालीलपीका ओरोसर्प् मीस् खम् दोस्-दोस् लाम्‍दूमा।

८ येशूआ मक छाक्‍काक लक् येन्‍चीना यहूदिया, यरूशलेम, इदुमिआ, यर्दन नावादेप्‍क ना टुरोसमी लो सीदोनमीलो बर्‌बार्‌पीका ओरोसर्प् मीस् येशूम् दोक्पी ताआ।

९ खीक्‍का ओरोसर्प् मीचा हीलोनून मीनाना येशूआ म्सीच्‍चेस् म्‍लागी ईबूम् हेयोङ्मा थीक्‍का ममीची।

१० येशूआ ओरोतो मीस् नमीकसा खोलोङ् सोमोरीजा मीचा येशू पईम् छूये पीकाना एक्‍सा र मेक्सा तल्‍लचाक तूवा।

११ जेजेर् आत्‍मालोक मीचा येशू तअ मोरोङ् खम् लाईस्‍पी सूपोम् मना बतो ओरोपीका, “आन् नीनाम्माम् छा तूये।”

१२ खोदोलोई येशूआ कोङ् आसे पीम् रीङ्‌ आस्‍सो ईयानूम्‍नव पीकाना मूङ्‌क जेजेर् आत्‍माची देप् आज्ञा पीची।

येशूआ पोङ्नीप्पो म्सीच्‍चेस् सोक्‍क

मत्ती १०:१-४; लूका ६:१२-१६

१३ येशू ईबूम् कोम् थेम्तो खाता, ना खसा मीनाक तोदी म्सीच्‍चेस् काछची, खीक्‍का खस् म्दोक्पी ताआ।

१४ येशूआ म्होप्लो तूम् लागी ना जीनप् रीदाम् हास् पोम् लागी पोङ्नीप्पो सीच्‍चेस् सोकू,

१५ ना येशूआ खस् चाप् लाईम् हक्‍सो पीची।

१६ येशूआ सोक्‍क पोङ्नीप्पो प्रेरितचीम् नीङ् ङ्‌कस्ङा: सिमोन, येशूआ खम् नीङ् पत्रुस यूक्स्पी,

१७ जब्दियाम् छास् याकूब लो म्नेछो यूहन्‍नालो। येशूआ खची नीङ् बोअनर्गेश, यूक्स्पीची खूङ्‍कम् अर्थ गूलूलूऊमी छास्।

१८ खीक्‍का अन्‍द्रियास, फिलिप, बारथोलोमाइ, मत्ती, थोमा, अल्‍फयसमी छा याकूब ना थेदियस सिमोन कनानी,

१९ ना यहूदा इस्‍करियोत, ङ्‌क यहूदा इस्‍करियोतआ दोस्पी येशू म्‍ऊल्‍लोङ् मप्चीम् हूक्पी पीयू।

येशू लो बालजिबुललो

मत्ती १२:२२-२३; लूका ११:१४-२२

२० खीक्‍काना येशू ईबूम् खीम्पी वोङा। खोदोलोसो ओरोसर्प् मीस् बात्ल छूवाकसा म्सीच्‍चेचा जा चाम्‍सो मान्तोक्ची।

२१ खूङ्‌क रीङ्‌ येशूम् खीम्‍पोस्‍चा येन्‍चीना येशू लास् खाता, ऊदोईपीक्यालो मीचा येशूम् सानीवा थीक्पी मान्तू पीकाचाक तूवा।

२२ खीक्‍का यरूशलेमपाका बाईप्ची ललईमी शास्‍त्रीचा ओरोपीका, “मूङ्‌कपी बालजिबुल चाप् तूये, ना चाप्‍मी होङाबू लाम्‍पाङ्‌ खसा चाप् लात।”

२३ खोदोलोई येशूआ खस् म्दोक्पी काछचीना पोम् लालईपी ईची, “शैतानआ शैतान ऊतोङ्नाई लाईदूर?

२४ खोरोनाङ्‌ चारखम् गोपीसो खची सानीवा तङ्नोदोक मूङ्‌क चारखम् हायाम् तातो पोचीङ्‌ङनो।

२५ खीक्‍का खीम् गोपीसो सानीवा तङ्नोना खेईदोक मूङ्‌क खीम्‍सो हायाम् तातो पोचीङ्‌ङनो।

२६ खोरोनाङ् शैतानआ शैतानमी हाम्‍पी फातो मईदो मूङ्‌कसो हायाम् तातो पोचीङ्‌ङनो, खोदोलोई शैतान मासेई छूम् नाम्‍ला तालाताक तूये।

२७ आसासो बलिय मीस्मी खीम्पी वोङ्ना लाईस्‍पी मूङ्‌क बलिय मीस् मान्छूईम् सम्मो मूङ्‍क खीम्‍पीक दाचाम् खूदूरनो। खोदोलोई मूङ्‌क बलिय मीस् छूईयनाङाङ् खूदूर।

२८ आछीयाङ्, कोङा आन्‍नी लोयान्‍नी, मीस्मी खोलोङ् मोऊ खीक्‍का नीनाम्माम् निन्दा मईक मोऊ छेमा छूये,

२९ खोदोलोई पवित्र आत्‍माम् ऊल्‍लोङ्पी रीङ्‌ मप् नीनाम्माआ हादेसो छेमा पीयनो। खीक्‍का ख दोस्का सम्‍मोङ्‌ मूङ्‌क मोऊमी दोसी थरेई छूये।”

३० खचा येशूपी, “जेजेर् आत्‍मा वोङाक तूये” पीकाकसा खसा ङ्‌क रीङ्‌ पीकाक तूवा।

येशूम् म्मा लो म्नेछोस्लो

मत्ती १२:४६-५०; लूका ८:१९-२१

३१ खीक्‍का येशूम् म्मा म्नेछोस् मूङ्‍कपी बाना, ना खीम्‍मी पाखापी थोरेपाना मपी तूवाक मीस् येशू काछोमीची।

३२ म्बर-बार तूवाचाक ओरोसर्प् मीचा येशू ओरोलची, “खोङ्ते, आम् मा आम् नेछोचा पाखापा आन् हूङ्दीते।”

३३ येशूआ खस् ङरी आत्‍ना ओरोलची, “ओ मा ओ नेछोस् आसे?”

३४ खीक्‍का येशूआ म्बर-बारपी तूप्‍चाप्‍ची खोङ्ना ओरोपीका, “खोङ्नूम्व, ङ्‌कस्ङा ओ मा ओ नेछोस् के।

३५ ऊदोईपीक्यालो आसाई नीनाम्माम् लन्‍ची रेप्‍पची खूङ्‌कङ्‌ ओमी ओ मा ओ नेछोची।”

चालेई फूईप्मी पोम् ललई

मत्ती १३:१-२३; लूका ८:४-१५

४

दोस्पीसो येशूआ दीरीत्‍तीम् दोक्पी तूवाना सेचीवा ईम् पीका। खोदोलो म्‍लीक्थला ओरोसर्प् मीस् बात्ल छूवाकसा येशू दीरीत्‍तीपी तूवाक ईबूम् हेयोङ्मापी वोङाना तूवा। खोदोलो मीस्ची क दीरीत्‍तीम् दोक्पी तूवाचा।

२ खीक्‍का येशूआ खस् पोम् ललईपीका ओरोतो रीङ्‌ ईची, ना येशूआ म्सेचीवापी खस् ओरोलची:

३ “येन्‍नूम्‍व! ईल्पो चालेई फूईप् मीस् चालेई फूस् लत्‍ता।

४ खीक्‍का चालेई फूईप्‍आ चालेई फूईलो हेप् चालेई लाम्‍पी तात्‍ता, ना मूङ्‌क चालेई छोऊ ताना कप्‍च।

५ हेप् चालेई लूङ्तूस्‍को थाम्‍पूपी तात्‍ता, ना मूङ्‍कपी ओरोतो बोहो मान्तूवाकसा दावाङ् मूङ्‌क चालेई लीमा। ऊदोईपीक्यालो मूङ्‌कपी ओरोगूम् बोहो मान्तूक तूवा।

६ खोदोलोई नाम्‍खर् मकसा म्‍लीम् सीयाखाता खीक्‍का म्साम् नम्‍लो मान्मीकसा मूङ्‌क चालेई हार्‌खाता।

७ खोरोनाङ् हेप् चालेई क तीतीम् पऊमी हाम्‍पी तात्‍ता। ना मूङ्‌क तीती पतो खाताकप्‍का मूङ्‌क चालेईमी पऊ छेप्सेतू खीक्‍का मूङ्‌कपी ऊसो म्चोङा मान्मी।

८ खोदोलोई हेप् चालेई क नप् थाम्‍पूपी तात्‍ता, ना लीमा खीक्‍का पतो खाताना सूक्‍पोङ्‌ गुणा, तूक्‍पोङ्‌ गुणा ना ईक् चून्दूलूम् गुणा म्चो मीयू।”

९ खीक्‍काना येशूआ ओरोपीका, “आस्‍मी येईम्‌ नोबो तूये, खूङ्‌कसा येन्‍नूव।”

१० येशू म्हाल्‍ला तूवालो, पोङ्नीप्पो म्सीच्‍चेची ना बीन्‍नीपा मूङ्‍कपी तूवाकचा ङ्‌क चालेई फूईम् पोम् ललईमी तोक्पी ख तत्‍ची।

११ खीक्‍का येशूआ खस् ओरोलची, “नीनाम्माम् चारखम्‍पीक बूजेईङा ममान्दूर्प् रीङ् आन्‍ना बूजेई मम् तानूम्क तूये, खोदोलोई बीन्‍नीपा पाखापाकचाने पोम् ललईपीङाङ्‌ येईम् तचीक तूये,

१२ खन्‍सा

‘खचा तोम्‍ने तयची, खोदोलोई हादेलोसो तूम्तयस्‍नो,

येईम्ने येनची, खोदोलोई हादेलोसो बूजेई मईचीनो,

मादोन् खचा वालूम्‍मा मस्वा,

ना खची मोऊ छेमा छूवावा’।”

१३ खीक्‍का येशूआ खस् ओरोलची, “आन्‍ना ङ्‌क पोम् ललईमी अर्थ बूजेई मान्मन्‍नीयो? खोरोदोन् बीन्‍नीपा खोलोङ् पोम् ललईमी अर्थ क ऊतोङ्नाई बूजेई मदूर्‌नूम्?

१४ चालेई फूईप्‍आ नीनाम्माम् रीङ्बऊ फूईय।

१५ खोरोनाङ् हेप् मीस् लाम्‍पी तात्‍क चालेई तोङ्‌क छूये। खचा नीनाम्माम् रीङ्‌ येनची मोरोङ् शैतान ताईना खचीपी फूईम्पा नप् रीदाम् खाईलेत।

१६ खोरोनाङ् लूङ्लापी फूईम्पा चालेई ङ्‌कङा, मूङ्‌कचा नीनाम्माम् रीङ्बऊ येनची ना खचा खचीजीनतो दावा विश्‍वास मईची।

१७ खोदोलोई मूङ्‍कचीम् म्साम् ओरोगूम् खात्‍नोकसा हायाम् तातो पोचीङ्‌ङस्‍नो। नीनाम्माम् रीङ्बऊपी विश्‍वास मईचीकसा खचीपी दूक्‍वा ना सतावट ताये मोरोङ् मूङ्‌कचा विश्‍वास मम् होक्‍सीयची।

१८ तीतीम् पऊमी हाम्‍पी तात्‍ना लीम्‍क चालेईमी अर्थ ङ्‌कङा, खचा नीनाम्माम् रीङ्‌बऊ येनची,

१९ खोदोलोई खची सानीवा ङ्‌क चारपीक दाचाम्पी ना बीन्‍नीपा थक्पी मईचीकसा नीनाम्माम् रीङ्‌बऊ छेप्‍सेत ना मूङ्‌कपी ऊसो म्चो मीयनो।

२० नप् थाम्‍पूपी फूईम्पा चालेईमी अर्थ ङ्‌कङा, खचा नीनाम्माम् रीङ्‌ येनची, ना विश्‍वास मईची। खीक्‍का मूङ्‌कपी सूक्‍पोङ्‌ गुणा, तूक्‍पोङ्‌ गुणा, ईक् चून्दूलूम् गुणा म्चो मीय।”

लाबाईमी पोम् ललई

२१ येशूआ खस् ओरोलची, “ऊई मीचा लाबाई दईयना बूखो गोपी यो दाप्‍सी गोपी यो हापी यूक्सची? आसासो खोरो मईनो, खोदोलोई लाबाई दईयस्‍ना लाबाई यूस्कोपी यूक्सस्‍नोयो?

२२ मीचा मान्छेईम्मीना सूल्‍म्‍पाना यूम्पा रीङ्‌ ऊसो मान्तू, खोरोनाङ् मीचा मान्तोम्मीना यूम्पा रीङ्‌ ऊसो मान्तू।

२३ आस्‍मी येईम् नोबो तूये खूङ्‌कसा येन्‍नूव।”

२४ येशूआ होसोङ् खस् ओरोलची, “आन्‍ना ऊई येन्‍नूम्, मूङ्‌कपी सानीवा मनूम्व। ऊदोईपीक्यालो आन्‍ना ऊक थाम्‍आई थाप्‍नूम्‍ना पीनूम् खूङ्‌क थाम्पीकाङ् आन्‍नासो तईनूम्। ना खूङ्‌क थेम्पी होसोङ् दूङ्देतोसो तईनूम्।

२५ ऊदोईपीक्यालो आस्‍पी तूये खूङ्‌कसा होसोङ् दूङ्देतो तय, खोदोलोई आस्‍मी मान्तू खूङ्‍कम् तूकसो ङाप्‍खाते।”

म्‍लीम् हायाम् सार पप् चालेईमी पोम् ललई

२६ येशूआ होसोङ् ओरोपीका, “नीनाम्माम् चारखम् ओन्‍तोङ्‌क तूये: ईल्पो मीचा यीक्पी चालेई फूईय,

२७ ना ख ईम्‍स्‍चाईदोसो, तूचाईदोसो मूङ्‌क चालेई सेपा-लेपा म्‍लीम् आप्‍प ना पतो खाते, खोदोलोई मूङ्‌क ऊतोङ्नाई पये खूङ्‌क, खारूवा मप्‍आ ऊसो छेत्‍तनो।

२८ थाम्‍पू म्होपाङ् चालेई लीम्‍मीय, ना लाईस्‍पी म्‍लीम् आप्‍प खीक्‍काना म्सीखावा मीय ना म्सीखावापी म्चो छूये।

२९ खीक्‍का छीर्म्‌ ताये, ना दावाङ् खारूवा मपा बेलो खाईयना हेक्‍लात, ऊदोईपीक्यालो म्चो ताखात्‍क छूये।”

रायोम् चालेईमी पोम् ललई

मत्ती १३:३१-३२; लूका १३:१८-१९

३० होसोङ् येशूआ ओरोपीका, “नीनाम्माम् चारखाम् ऊलोई थापाम्? अथवा कोङा ङ्‌क पोम् ललईमी तोक्पी ऊतोङ्नाई पूयो?

३१ ङ्‌क रायोम् चालेई तोङ्‌क तूये। रायोम् चालेई चारपीक दूङ्चीमा चालेईदोसो, ईल्पो मीचा मूङ्‌क यीक्पी फूईय,

३२ मूङ्‌क जीस्तातोपी लीम्‍ना पये खीक्‍का बीन्‍नीपा गीलखाईपीका दूङ् देप् म्पऊ छूये। ना देप् म्गेम् मीयना खूङ्‍कपी छोऊ ताईना योङ्‌ मय।”

३३ खीक्‍का खचा येईलेस्चीक सम्मो ङ्‌कतोङ्‌क ओरोतो पोम् ललई पना येशूआ नीनाम्माम् रीङ्‌ येईमीची।

३४ येशू पोम् ललई मान्दी खस्का मान्‍नेई, खोदोलोई म्सीच्‍चेस्ङाङ् तूवालो खसा खोलोङ् पोम् ललईमी अर्थ ईची।

येशूआ मूर्हूऊ वाये तूमीक

मत्ती ८:१८, २३-२७; लूका ८:२२-२५

३५ मूङ्‌क लेई नाम् कूराकप्‍का येशूआ म्सीच्‍चेस् ओरोलची, “बान्‍नीव, हन्‍ना केई दीरीत्‍तीम् नावादेपा खात्‍या।”

३६ खीक्‍का ओरोसर्प् मीस्चीका हान्‍चीना म्सीच्‍चेस् येशू तूवाचाक हेयोङ्मापी वोङा, खीक्‍का येशू म्सीच्‍चेचा खची साथपी खाईचीना नावादे खात्‍लाता। मूङ्‌कपी बीन्‍नीपासो हेयोङ्मा तूवा।

३७ मूङ्‌क दीरीत्‍तीपी हायाम् देप् मूर्हूऊ तोक्‍सा, ना काऊ हूछेप्‍तो छूवाना हेयोङ्मापी दोरा, ना काऊ वोङाना हेयोङ्मा गेबोरो पेप्पू।

३८ खोदोलो येशू म्होप्क हेयोङ्माम् दोस्पा ईबूम् तोङ्‌को मना ईम्‍स्‍चाक तूवा। खोन्‍तोलो म्सीच्‍चेचा, “सेचीपो, केई वाईम्खाम् यातूम् पीम् आना छेत्‍तनोयो?” पीकाना पक्ची।

३९ खीक्‍का येशू पकाना मूर्हूऊ वोकू, ना दीरीत्‍ती ओरो लअ, “वाये तूवाते! ना नखात्‍ते” खोदोलो मूर्हूऊ नखाता ना सीप्सीलीली छूवाखाता।

४० खीक्‍का येशूआ खस् ओरोलची, “आन्‍नी ऊदोई ओरोना कीस्‍नी? आम्‍नी विश्‍वास मान्तूयो?”

४१ खीक्‍का खस् छाक्‍का छूवाना कीतो खची होप्-होप्‍पी ओरो लोल, “ङ्‌क मीस् आसे हाई? ङ्‌कसा पीक्‍क रीङ्‌ मूर्हूऊआ लो दीरीत्‍तीआलोङ्‌ रेप्प।”

चाप् आत्‍माआ लाप्क मीस् येशूआ नमीक

मत्ती ८:२८-३४; लूका ८:२६-३९

५

खीक्‍का म्सीच्‍चेस्का खस् दीरीत्‍तीम् नावादे गेरासेनस छाप्‍कूवापी बाना।

२ येशू हेयोङ्मापीका लत्‍ता मोरो जेजेर् आत्‍माआ लाप्‍क ईल्पो मीस् गेम् तूवाक थाऊपीका येशू तूम् लागी बूल्तो बाना।

३ मूङ्‌क गेम्‍मी दोहोम्‍पी तूवादोङा। मूङ्‌क आसासो साङ्लआ छूईचीना यूमान्दूर्‌स्‍क तूवा।

४ मूङ्‍क म्खेप्क-खेप् नेलआ, साङ्लआ छूईचीक तूवा, खोदोलोई मूङ्‌कसा थीङ्‌र ना साङ्लसो थाईदीतू। मूङ्‌क आसासो खची तईपी ताई मान्दूर्‌स्क तूवा।

५ मूङ्‌क सेपा-लेपा हाल्‍लसो गेम् होम्पी ना कोम् थेम् होम्पी म्होपा-म्होप्ङा लूङ्आ चेल्न्चीतो लाम्दूमादोङा।

६ मूङ्‌कसा येशू छूबूरीपाकाङ्‌ तअ खीक्‍का बूल्तो बानाना येशूम् लाईस्पी सूपोम् मना सेवा छ।

७ खीक्‍का ओरोसोतो बतो मूङ्‌कसा ओरोपीका, “ए खोलोप्का दूङ् रेप्‍तोक नीनाम्माम् छा येशू, कोङा आम्‍मी ऊई मीम्पीन्‍नाक तूनाई आना कोङ् दूक् पीयो? नीनाम्माम् नीङ्पी पस्तून चोयोना आन् बीन्ती मीयान्, कोङ् दूक् पीयोनते।”

८ ऊदोईपीक्यालो येशूआ मूङ्‌क ओरो लक तूवा, “ए जेजेर् आत्‍मा, मूङ्‍क मीस्पीका लत्‍ताना बान्ते।”

९ खीक्‍का येशूआ मूङ्‌क, “आम् नीङ् ऊई?” लना तत्‍तू खोदोलो मूङ्‌कसा ओरोपीका, “ओ नीङ् फौज, ऊदोईपीक्यालो केईका ओरोसर्प् तूयेका।”

१० खीक्‍का मूङ्‌क चाप् आत्‍माआ केईका ङ्‌क थाम्‍पूप्‍का पाखा कलीकानव पीकाना येशू बीन्ती मीयू।

११ मूङ्‌कपी ईबूम् कोम् तूवा, खूङ्‍कम् दोहोम्‍पी ओरोतो बोः चारेई छूवाचाक तूवा।

१२ खीक्‍का मूङ्‌क चाप् आत्‍माचा ओरोपीक्‍तो येशू बीन्ती मीची, “केईका बोम् गोपा खाईम्ना वोम् पीयीकाते।”

१३ खीक्‍का येशूआ खस् अऊ लचीना मूङ्‌क जेजेर् आत्‍मा मूङ्‍क मीस्पीका लत्‍ताना खाता ना बोम् गोपा वोङा, खीक्‍का नीस् हबऊ बोम् बागाल बूल्तो खाता, ना दीरीत्‍तीपू चीयासा।

१४ मूङ्‌क बोः चारेई मप्ची जूकाना खाता, खीक्‍का सहर होम्‍पीक ना तेल्पीक मीस् मूङ्‌क खोलोङ् रीङ्‌ ईची। खीक्‍का ऊई छूवाकई पीकाना मीस् मूङ्‌कपी खोस् ताआ।

१५ खीक्‍का मूङ्‌क मीस् येशूम् दोक्पी ताआ, ना खोङ्चीलो मूङ्‌क जेजेर् आत्‍माआ लाप्क मीस् नखातानासो तेई खाफ्‍स्‍ना तूवाचा। मूङ्‌क तचीना खस् हायाम् कीसा।

१६ खीक्‍का मूङ्‌क तोक्‍चा जेजेर् आत्‍माआ लाप्‍क मीस् नखाताक ना बोः दाम्‍रोप्‍का हूप्‍साना सीयाक खोलोङ् रीङ्‌ मूङ्‍कपी ताक मीस्ची ईची।

१७ ङ्‌क रीङ्‌ येन्‍चीना मूङ्‌क मीस्चा येशू ङ्‌क थाम्‍पूप्‍का लत्‍ताना खालेत्‍व पीकाना बीन्ती मीची।

१८ येशू हेयोङ्मापी वोम् पीकालो मूङ्‌क जेजेर् आत्‍माआ लाप्क मीचा कोङ्सो खायोते पीकाना बीन्ती मीयू।

१९ येशूआ मूङ्‌क मीस् म्होप्लो खाईम् मान्पी, खोदोलोई ओरो लअ, “आन् खीम्‍पा खात्‍ना खोलोङ् रोबूआ आम् लागी मक देप् लक् लो सम्‍तूमा मीयाक रीङ्लो येईमीचीते।”

२० खीक्‍का मूङ्‌क मीस् खालेता, ना येशूआ खम् लागी देप् लक्‌ मीपीक डेकापोलीसमी खोलोपी पअ, खूङ्‌क येन्‍चीना खोलोङ् मीस् छाक्‍का छूवा।

याइरसमी मेकछा लो ईल्पो सोमोरीजा मीम्छालो

मत्ती ९:१८-२६; लूका ८:४०-५६

२१ खीक्‍का येशू होसोङ् हेयोङ्मापीका दीरीप्‍तीम् नावादेपा खाता, ना दीरीत्‍तीम् दोक्पी तूवालो ओरोसर्प् मीस् येशूम् म्बर-बार बात्ल छूवा।

२२ याखऊ खीम्‍पीक ईल्पो याइरस नीङ् मीचीक लाम्‍लछा येशूम् दोक्पी बाना, ना म्‍लोङ् दोक्पी सूपोम् मअ,

२३ खीक्‍का ओरो पीकाना येशू बीन्ती मीयू, “चीमा ओ मेकछा सीम् याताक तूये, बान्‍ना मूङ्‍कम् थेम्पी आम् हूः यूक्सोपोते, ना ओ मेकछा नन्खानूना लेन्चानूते।”

२४ खीक्‍काना येशू याइरसलो खाता। येशू खातालो ओरोसर्प् मीस् एक्‍सा र मेक्सा तल्‍लतो खम् म्दोस्-दोस् खाता।

२५ मूङ्‌क ओरोसर्प् मीस् तूवाकपी नीस्पोङ् दोङ् लाईस्‍पीका हीः बगेई छूक् सोमोरीलोक ईल्पो मीम्छासो तूवा।

२६ मूङ्‌कसा ओरोतो डाक्‍टरपी दबाईमलो म्होप्मी तूवाक तोदी खोलोङ् खाप्चीमा खर्च मनासो म्सोमोरी मान्‍न खोदोलोई दूङ् सार छूवाक तूवा।

२७ मूङ्‌क मीम्छाआ येशूम् तोक्पी येन्‍क तूवा, खीक्‍का मूङ्‍क मीम्छा ओरोसर्प् मीस्मी हाम् लाम्‍पा बानाना येशूम् तेई पत्‍तू।

२८ ऊदोईपीक्यालो मूङ्‍क मीम्छाआ म्सानीवापा, “कोङा येशूम् तेईङाङ् पतोदोसो कोङ् नोखोतो मीनाक तूवा।”

२९ येशूम् तेई पत्‍तू मोरोङ् मूङ्‌क मीम्छाम् हीः बगेई छूम् नखाता, ना मूङ्‌कसा म्गाम्पीक सोमोरी नखाताक तूम् तअ।

३० येशूआ म्होप्पीका राःरा लत्‍ताना खाताक तूम् तना ओरोसर्प् मीस् तूवाक हेम् आन्‍चीना, “आसाई ओ तेई पत्‍तू” पीकाना तत्‍ची।

३१ खोदोलो म्सीच्‍चेचा येशू ओरोलची, “ओन्तोरोसर्प् मीस् एक्‍सा र मेक्सा तल्‍लचाईक तचयनासोङ् आना कोङ् आसाई पतो पीके?”

३२ खीक्‍का येशूआ आसाई कोङ् पतो मीनाना खोलोपी खोङू।

३३ खोदोलो मूङ्‍क मीम्छा म्होप् ऊई छूवा खूङ्‌क रीङ्‌ तूम्‍तकसा म्कीम्मा योतो बानाना येशूम् लाईस्‍पी खून्जूलना खोलोङ् आछीयाक रीङ्‌ ईयू।

३४ खीक्‍का येशूआ मूङ्‌क ओरो लअ, “ए मेकछाङा, आम् विश्‍वासआ आन् नक तूये। खाऊमा-खासेर्मापी खात्‍व। खीक्‍का आम् सोमोरी नन्‍खानूव।”

३५ येशू नेन्‍चालो, याइरसमी खीम्‍पाका मीस् बानाना खचा याइरस ओरोलची, “आम् छाम् म्सोम् थायाखाता, हन्‍ना सेचीपो ऊमोई आना दूक् पीय?”

३६ खोदोलोई खचा पीकाक रीङ्‌ माङ्‌येईमो येशूआ मूङ्‌क याखऊ खीम्‍पीक लाम्‍लछा ओरो लअ, “कीनव, विश्‍वासङाङ्‌ मव।”

३७ खीक्‍का येशूआ पत्रुस, याकूब ना याकूबमी नेछो यूहन्‍नाङाङ् म्साथपी खाईची, खीक्‍का बीन्‍नीपा आस्‍सो म्साथपी खाईम् मान्पीची।

३८ खस् याखऊ खीम्‍पीक लाम्‍लछाम् खीम्पी ताबाना, खीक्‍का येसूआ मूङ्‍कपी चाऊपो लप्‍चाप्‍ची, खाप्‍चाप्‍ची ना तूनीवा मप्चाप्ची तची।

३९ खीक्‍का येशू खीम्गोपा वोङा, ना मूङ्‌क मीस्ची ओरोलची, “आन्‍नी ऊदोई चाऊपोलईनी ना खाप्‍नी? ङ्‌क मेकछा सीयाक मा, खोदोलोई ईम्स्‍चाईक तूये।”

४० खोदोलोई येशूआ खोरो पीकाक रीङ्‌ येन्‍चीना मूङ्‍कपी तूप् मीस्ची तेरेमोक्‍स् गेसा। खीक्‍का येशूआ खस् खोलोङ् पाखा लात्‍ची, ना मूङ्‌क मेकछाम् म्पा, म्मा ना म्सीच्‍चेची खसा म्सात्‌पी खाईचीना मूङ्‌क मेकछा तूवाकपी खाता।

४१ खीक्‍का येशूआ मूङ्‌क मेकछाम् म्हूः लाप्‍ना ओरो लअ, “तालिता कूमी” खूङ्‍कम् अर्थ क, कोङा आन् लोयान, “ए चीमा मेकछाङा, पक्‍ते!”

४२ खीक्‍का मूङ्‌क मेकछा दावा पकाना लाम्‍दूमा। मूङ्‌क मेकछा पोङ्नीस्दोङ्‍ बाईक तूवा। ना मूङ्‌क तोक्‍ची खोलोङ् छाक्‍का छूवा।

४३ खीक्‍काना येशूआ ङ्‌क रीङ्‌ आस्‍सो ईयानूम्‍नव पीकाना खस् हायाम् देप् आज्ञा पीची। खीक्‍का मूङ्‌क मेकछा क ऊचीई चाम् पीयानूम्‍ते लची।

नासरतपी येशू साम्‍दी मान्दोक्स्क

मत्ती १३:५३-५८

६

येशू मूङ्‍कपीका लत्‍ताना म्होप्मी तेल्पी आत्‍ता। खोदोलो म्सीच्‍चेस्सो म्दोस्-दोस् खाता।

२ खीक्‍का नोम्चीम् लेईपी येशूआ याखऊ खीम्पी सेचीवा पीयू। खोदोलो ओरोतो येईप् मीस् छाक्‍का छूवाना ओरोपीका, “ऊतोङ्नाई ङ्‌क मीचा ङ्‌कतोङ्‌क रीङ्‌ लेसू? ङ्‌कसा तक सानीवाने ऊतोङ्‌कई? खीक्‍का खम् हूः लाम्‍पा छूवाक लक्‌ देई राःरालोकई?

३ ऊई ङ्‌कन् मूङ्‌क सीङ्मी लक्‌ मप् मायो? ऊई ङ्‌कन् मरियममी छा खीक्‍का याकूब, योसेफ, यहूदा ना सिमोनमी म्बू मायो? ऊई ङ्‌कम् म्नेछो मीम्छास्सो केईचीकाङ्‌ तूक मायो?” खोरोपीक्‍तो खस् येशूप्‍का खची छूली काता।

४ खोदोलो येशूआ खस् ओरोलची, “खारीबोपो म्होप्मी तेल्पी, म्होप्मी खीम्‍तोनीचीम् ना होप्‍मी खीम्‍पोस्‍चीम् हाम्‍पी साम्‍दी-सायो छूनो।”

५ ना येशूआ मूङ्‌कपी हेप्-हेप् सोमोरीलोक मीस्मी थेम्पी म्हूः यूक्स्‍ना खस् नमीची, खोदोलोई बीन्‍नीपा राःरालोक लक्‌ ममान्दूर्।

६ खीक्‍का मूङ्‍कचीम् खची विश्‍वास मान्तूक तना येशू छाक्‍का छूवा। ना ख तेल्-तेल्पी सेचीवा पीतो लाम्‍दूमा।

येशूआ पोङ्नीप्पो म्सीच्‍चेस् पोक्‍स्‍चीक

मत्ती १०:५-१५; लूका ९:१-६

७ येशूआ पोङ्नीप्पो म्सीच्‍चेची म्दोक्पी काछची, ना खस् नी-नीप्पो मस्‍ना पोक्‍स्‍ची। खीक्‍का येशूआ म्सीच्‍चेची जेजेर् आत्‍मा लाईम्‌ हक्‍सो पीचीक तूवा।

८ खीक्‍का येशूआ म्सीच्‍चेची ओरो लना आज्ञा पीची, “लाम्‍दूम्‍नीलो आम्‍नी साथपी, सबेई, फाक्सूम्, थूलूम्‍मापी खाप्चीमा ऊसो खायानूम्‍नव, ईबूम् तूप्‍ङाङ्‌ खायानूम्व।

९ खीक्‍का खात्‍नीलो लोङ्पई वात्‍नूम्, खोदोलोई नीच्‍ची दौरा खूरानूम्‍नव।”

१० खीक्‍का येशूआ खस् ओरोलची, “लाईस्‍पी ऊक खीम्‍पीई आन्‍नी वोङ्नी, मूङ्‌क तेल्पीका माङ्‍खाईम्‍लेम् सम्‍मो मूङ्‍क खीम्पीङ् तूवानीव।

११ खीक्‍का आन्‍नी खात्‍नीक थाम्‍पूपी मीचा आन्‍नी साम्‍दी दईनीनो, ना आम्‍नी रीङ्सो येनस्‍नोदोक, मूङ्‌क थाम्पूप्‍का लत्‍नीना खात्‍नीलो खची ऊल्‍लोङ्पी ईबूम् गवाईमी चीन्‍न छूम् लागी आन्‍ना आम्‍नी लोफेमापूक फूर्क् रूक्‍साक्‍सानूम्‍व।”

१२ खीक्‍का खस् लत्‍ताना खाताकप्‍का मीचा वालूम्‍मा मस्‍नू पीकाना जीनप् रीदाम् हास्‍ची।

१३ मूङ्‌कपी खचा ओरोतो चाप् लात्‍ची, ना ओरोतो सोमोरीजा तेलआ गाल्चीना नमीची।

बप्‍तिस्मा पीप् यूहन्‍ना सीयाक

मत्ती १४:१-१२; लूका ९:७-९

१४ हेरोद होङाबूआ येशूम् नीङ्ला खोलोपी रीङाक येनू। ना हेप्-हेप्पा ओरोपीका, “बप्‍तिस्मा पीप् यूहन्‍नाई सीयाखात्‍क ऊसापकयो ऊई, ना ङ्‌कतोङ्‌क राःराम् लक्‌ खपीकाङाई छूचाईक होगो।”

१५ खोदोलो हेप्पा ओरोपीका, “ङ्‌कन् एलियाये” ना बीन्‍नीपाआ ओरोपीका, “ङ्‌कन् सून्‍मापूक खारीबोपोची तोङ्‍क ईल्पो खारीबोपोई तूये।”

१६ खोदोलो हेरोद होङाबूआ ङ्‌क रीङ्‌ येन्‍ना ओरोपीका, “कोङा म्तोङ् रूप्‍मीयूना सेतूक यूहन्‍नाई ऊसा पक् होगो।”

१७ ऊदोईपीक्यालो हेरोद होङाबूआ म्होप्मी नेछो फिलिपमी तोमा हेरोदियासमी तोनीनाम्पी यूहन्‍ना लाप्‍मीचीना थूनापी तेस्‍क तूवा। ऊदोईपीक्यालो हेरोद होङाबूआ म्नेछो फिलिपमी तोमा हेरोदियासलो सूर् मक तूवा।

१८ ऊदोईपीक्यालो यूहन्‍नाआ हेरोद ओरो लक तूवा, “आम् नेछोम् तोमा आम् होपा तोमा मम्ना यूम् रीदूम्पी मान्तू।”

१९ खन्‍सा हेरोदियासआ यूहन्‍नाप्का नाछोबी मना ख सेईम् लागी दाऊ मचक तूवा, खोरोदोसो मूङ्‌क सम्‍मो हेरोदआ यूहन्‍ना सेईम् मान्दूर्‌क तूवा।

२० ऊदोईपीक्यालो यूहन्‍ना नीनाम्माम् लाईस्‍पी थीक् थरेई छूक् ना पवित्र मीस् मीनाना हेरोद होङाबू यूहन्‍नाप्का म्कीम् लना ख योङ्‌खईदीत्‍क तूवा। खीक्‍का यूहन्‍नाम् सेचीवा येन्‍लो हेरोद होङाबू म्सानीवा चाईसादोसो यूहन्‍नाम् रीङ्‌ म्जी नतो येन्दोङ्‍क तूवा।

२१ खोदोलोई हेरोदियासआ यूहन्‍ना सेईम् लागी नीहू छूवा। हेरोद म्माआ वात्‍क लेई तूवा, खन्‍सा हेरोदआ म्माआ वात्क लेईपी म्होप्मी देप् पदपीक मीस्ची, कप्‍तानची ना गालीलपीक देप् मीस्ची चाम्दूम् चास् काछचीक तूवा।

२२ हेरोदियासमी मेकछा खोलोमी रापी छमाक तूवा, खन्‍सा हेरोद होङाबू ना म्ङास्मीची खची जीनमीक तूवा। खीक्‍का हेरोद होङाबूआ मूङ्‌क मेकछा ओरो लअ, “आना ऊदोसो ङोक्‍ते, खूङ्‌क कोङा पीयान्‍ना।”

२३ खीक्‍काना हेरोदआ पस्तून चना ओरो लअ, “आना ओपी ऊई ङोक ङोक्‍ते, कोङा ओ चारखम् दोसो म्‍राप्का आन् पीयान्।”

२४ खीक्‍का मूङ्‌क मेकछा पाखा लत्‍ताना म्मा हेरोदियास ओरो पीकाना तत्‍तू, “कोङा ऊई ङोको?” खोदोलो म्माआ ओरोपीका, “बप्‍तिस्मा पीप् यूहन्‍नाम् म्तोङ् ङोक्‍ते।”

२५ खीक्‍का मूङ्‌क मेकछा बूल्तो हेरोद होङाबू तूवाकपी खाता ना ओरो पीकाना ङोकू, “सायोबूपा, आना कोङ् मूङ्‌क बप्‍तिस्मा पीप् यूहन्‍नाम् म्तोङ् ओदोलोङ् थालपी यूक्स्‍ना पीयोते पीम् कोङा सानीवा मूयो।”

२६ खूङ्‌क येन्‍ना हेरोद होङाबू हायाम् म्सानीवा चाईसा, खोदोलोई ङास्‍मीची मूङ्‌क मेकछाआ म्जी नमीकसा पस्तून चना ऊई ङोक खूङ्‌कङ्‌ पीयान् लक म्‍रीङ् हेरोदआ कीप्‍मान्‍दूर्।

२७ खीक्‍का हेरोद होङाबूआ दावाङ् म्चौकीदार तूवाक ईल्पो दोर् यूहन्‍नाम् म्तोङ् रूप्‍ना बाईते लना पोक्‍सू। खीक्‍का मूङ्‌क दोर् थूनापा खाताना यूहन्‍नाम् म्तोङ् रूप्‍पू,

२८ खीक्‍का मूङ्‌क दोर्‌आ यूहन्‍नाम् म्तोङ् थालपीका बाईना मूङ्‍क मेकछा पीयू, खीक्‍का लाप्‍ना मूङ्‌क मेकछाआ म्मा पीयू।

२९ खीक्‍का यूहन्‍नाम् म्सीच्‍चेचा मूङ्‌क रीङ्‌ येन्‍चीना खस् बानाना यूहन्‍नाम् सीप्‍खाप् म्सालोग्गी खाईचीना गेम्‍पी खूम्ची।

येशूआ ङाक् हबऊ मीस् यचीक

मत्ती १४:१३-२१; लूका ९:१०-१७; यूहन्‍ना ६:१-१४

३० पोङ्नीप्पो म्सीच्‍चेस् आत्‍ताना येशूम् दोक्पी बात्ल छूवा, ना खचा ऊचीई मची खूङ्‌क रीङ्‌ खोलोङ् ख येईमीची।

३१ खीक्‍का येशूआ खस् ओरोलची, “आन्‍नीसो कोङ्लो ईक्‍लास् थाम्‍पूपी बान्‍नीव, ना जीस्तातो नोन्‍नीचीव।” ऊदोईपीक्यालो मूङ्‌कपी खाईप्-बाईप्ची ओरोतो तूवा, खन्‍सा खचा जा चाम्‍सो माङ्‍कान्छोक तूवा।

३२ खीक्‍का खस् हेयोङ्मापी वोङाना सूपीछा आस्‍सो मान्तूस्को थाम्‍पूपी नोन्‍चीस् खाता।

३३ ओरोतो मीचा खस् खाच्‍चाक तची, ना खस् छेत्‍खीची, खीक्‍का खोलोङ् सहर होम्‍पीक मीस् लाम्‍दूम्‍तो बूल्साना खची लाईस्‍पी मूङ्‌कपा तातेका।

३४ येशू हेयोङ्मापीका दीरीत्‍तीम् चाखेम्पी लत्‍ताचालो ओरोसर्प् मीस्चा ख हूङ्दीत्‍चीक तअ, ना येशू हायाम् म्सम् तूका, ऊदोईपीक्यालो खस् खची चोलोछा मान्दीक लूस्‌ तोङ्‌क तूवा। खीक्‍का येशूआ खस् ओरोतो रीङ्‌ ईची।

३५ खीक्‍का नाम्कूर्म् हक खोङ्चीना म्चीच्‍चेचा येशू ओरोलची, “हन्‍ना नाम्कूर्म् याता ङ्‌क ईक्‍लास् थाम्‍पू तूये।

३६ खन्‍सा ङ्‌क मीस्ची बिदा पीचीते, खीक्‍का ङ्‌क दोहोम्‍पीक तेल हेम् खान्‍नूना खची होप्मी लागी चाम्दूम् खेत्चीनूते।”

३७ खोदोलोई येशूआ खस् ओरोलची, “आन्‍नाङ् ङ्‌कस्‍सो चाम्दूम् पीयानूम्‍ते।” खोदोलोई म्सीच्‍चेचा येशू ओरोलची, “ऊई ओन्तोसर्प्आ चाम् सबेई नीस्‍चून्‍दूलूम् नाम्छेर्बूम् खाप्‍चीमाआ खेताम्सो लाईयनो खन्‍सा ऊतोङ्नाये केईका खस् चाम्दूम् ययाम्का?”

३८ खोदोलो येशूआ खस् ओरोलची, “आम्‍नीपी देत्‍तोई सबेई तूये? खात्‍नीना खोङ्नूम्ते।” खीक्‍का खस् खाताना खोङ्चीना येशू ओरोलची, “ङाची सबेई लो नीच्‍ची ङाःलो।”

३९ खीक्‍काना येशूआ म्सीच्‍चेस् ओरो लना आज्ञा पीची, “खोलोङ् मीस् म्बूस्-बूस्‌ मनूम्ना गीगीप्पा सोङ् थेम्पी तोतूमीयानूम्‍ते।”

४० खीक्‍का खस् खाताना ईक् चून्दूलूम्-ईक् चून्दूलूम् ना ङाक्पोङ्-ङाक्‍पोङ्मी बूस् छूवाना तूवा।

४१ खीक्‍का येशूआ मूङ्‌क ङाची सबेई लो नीच्‍ची ङाः लो लाप्‍ना साराङ्‌गाहेम् खोङू, ना नीनाम्मा ओलोनूव लअ। खीक्‍का येशूआ सबेई एक्‍ना मूङ्‌क मीस्ची हायापानूम्‍ते लचीना म्सीच्‍चेस् पीची, खोरोनाङ् मूङ्‌क नीच्‍ची ङाःसो खोलोङ् हाईपीची।

४२ खीक्‍का मूङ्‌क चस्‍ना खोलोङ् खची बोखासा।

४३ खोलोआ चाम् यात्चीना म्सीच्‍चेचा सबेई लो ङाःलो एत्‍ताक म्फूल् पोङ्नीच्‍ची बूखो पेप्‍तो बात्ल मची।

४४ खोरोना मूङ्‌क सबेई चाप्‍ची ङाची हबऊ वात्‍छाची तूवा।

येशू काऊ थेम्‌-थेम् लाम्दूमाक

मत्ती १४:२२-३३; यूहन्‍ना ६:१५-२१

४५ खीक्‍का येशूआ दावाङ् म्सीच्‍चेस् हेयोङ्माप्‍का नावादे बेथसेदापा म्होप्मी लाईस्‍पा खात्‍दोङ्नीव लची, ना येशू म्होपाक मूङ्‌क ओरोसर्प् मीस् बिदा पीची।

४६ खोलोङ् मीस् खची खीम् पोक्‍स्‍चीना येशू म्होप्क वाङोम् मस् कोम् थेम्तो खाता।

४७ नाम्कूर्म् हलो हेयोङ्मा क दीरीत्‍तीम् रापी तातेकाक तूवा, खोदोलो येशू क म्हाल्‍लाङ् पाखापी तूवाचा।

४८ खोदोलो येशूआ म्सीच्‍चेस् हेयोङ्मा तोम् हायाम् गार छूवाचाक तअ, ऊदोईपीक्यालो खची सीसीर्‌ना मूर्हूऊ तोक्‍साचाक तूवा। देत्छाक सूक्‍बजेहोम्‍पी येशू म्सीच्‍चेचीम् दोक्पी दीरीत्‍तीम् थेम्-थेम् लाम्‍दूम्‍तो बाना, ना येशूआ खस् होक्‍सीचीना खाईम् पीकालो

४९ म्सीच्‍चेचा येशू दीरीत्‍तीम् थेम्-थेम् लाम्‍दूम्‍तो बान्चाक तचीना, चाप्ये मीनाहो कीलीमोक्‍स्‍तो बसा।

५० ऊदोईपीक्यालो ख तचीना म्सीच्‍चेस् खोलोङ् कीसा। खोदोलोई येशूआ म्सीच्‍चेस् दावाङ् ओरोलची, “कोङ् के, कीनीनव, आत् मनूम्व।”

५१ खीक्‍का येशू खस् तूवाक हेयोङ्मापी वोङा, खोदोलो मूर्हूऊसो यसई तेका। खोदोलो खस् छाक्‍का छूवा,

५२ खीक्‍का खचा सबेईआ ओरोसर्प् मीस् लाईना एत्‍ताक छाक्‍काक लक्‍मी अर्थ बूजेई मान्मस्क तूवा। ऊदोईपीक्यालो खचीम् खची सानीवा लूङ्तो छोक् तूवा।

येशूआ गनेसरेतपी तूक्खाची नमीक

५३ दीरीत्‍ती तरेई छूवाना येशू म्सीच्‍चेस्का गनेसरेत मीचीक थाम्‍पूपी ताबाना, खीक्‍का खचा खची हेयोङ्मा दीरीत्‍तीम् म्बरपी यूक्स्ची।

५४ खस् हेयोङ्मापीका लत्‍ता मोरोङ् मीचा येशू छेत्‍खीची,

५५ ना खची दोहोम्‍पीक खोलोङ् तेल्पी बूल्तो खाता, ना येशू मूङ्‍कपी तूये पीम् येन्‍ची खूङ्‌कपी मीचा तूक्खास् म्तूस्कोपी यूक्स्चीना तात्‍ची।

५६ खीक्‍का येशू तेल्पी, सहरपी, मीस् तूस्को तेल्पी, हापी खाता, मूङ्‌कपी मीचा तूक्खास् बजार-बजारपी यूक्स्ची, ना आम् तेईमी छोछाङ् पईम् पीयीकाते पीकाना ख बन्‍ती मीची, ना आस्-आसाई म्तेईमी छो पत्‍ची खूङ्‌क खोलोङ् नखाता।

शुद्ध लो अशुद्धलो

मत्ती १५:१-२०

७

यरूशलेम सहरपीका बानाक फरिसीस् लो शास्‍त्रीस्लो येशूम् म्बर-बार बात्ल छूवा।

२ खीक्‍का येशूम् हेप्-हेप् म्सीच्‍चेचा खची हूः मान्सम्मो चचचीक खचा तची।

३ फरिसीचा लो खोलोङ् यहूदीचालो खची खूक्सू-खूलूचा मथचीक रीदूम् तोङ्ना खची हूः मान्सम्मो जा मान्चान्दोची।

४ खोरोनाङ् बजारपीका ताईकप्का मान्सम्चीमो खचा चईचीनो। ओन्तोदीङाङ् मा, खचा ङ्‌क तोङ्‌क ओरोतो बीन्‍नीपा रीदूम्‍सो मानेईमईची, अर्थात् थाल-खोङ्, काँसम् रोङ्-रोदाम् मान्सम्मो चाईयस्‍नो।

५ खन्‍सा फरिसीचा शास्‍त्रीचा येशू ओरो पीकाना तत्‍ची, “आम् सीच्‍चेचा फप्-पाचा यूक्स्थचीक रीदूम्-होदीम् ऊदोई रेप्पस्‍नोकई, ना खची हूः मान्सम्मो चईचीकई?”

६ खोदोलो येशूआ खस् ओरोलची, “यशैयाआ आन्‍नी चारगो लेईप्चीम् तोक्पी आछीयाक खारीबो मअ, खूङ्‍कपी ओरोना छाम्‍पा तूये,

‘ङ्‌क मीस्चा खची ङआङाङ् कोङ् सायोचोङ्मा मीयो

खोदोलोई खची सानीवा ओपीका छूबूरी तूये।

७ मोरोछा खचा कोङ् दपो,

खची सेचीवा मीचा ईचीक रीदूम्‍ङाङ्‌ के।’

८ आन्‍ना नीनाम्माम् आज्ञा होक्‍सीनूम्‍ना मीचा मक रीदूम्-होदूम् रेप्‍नूम्।”

९ खीक्‍का येशूआ खस् ओरोलची, “आन्‍ना आम्‍नी रीदूम्-होदूम् मानेई मम् लागी छेईप्-लेप् छूनीना नीनाम्माम् आज्ञा क होक्‍सीनूम्।

१० ऊदोईपीक्यालो मोशाआ ओरो पीकाक तूये, ‘आम्‍नी पा-मा साम्‍दी दानूम्, ना आसाई म्पा-म्माम् तोक्पी मान्‍नप् रीङ्‌ मय खूङ्‌क सेईम्‍ङा छूये।’

११ हेप् मीचा म्होप्मी म्पा-म्मा आन्‍चा ओपीका तोम् पर्ने रीङ्‌ ‘कूर्वान’ अर्थात् नीनाम्मापी चारेईमूतू पीक्‍दोक,

१२ ओरोनाङ् आन्‍ना मूङ्‌क म्पा-म्माम् लागी होसोङ् ऊसो मम् पीनूम्‍नो।

१३ ओरोना आन्‍ना आम्‍नी होप्मी तोक्साथोङ्‌क रीदूम्-होदूम् यूक्स्दीत्नूम्ना नीनाम्माम् रीङ्‌ क आफाल्‍सीङ्‌ मईनूम्। खीक्‍का ङ्‌क तोङ्‌क बीन्‍नीपा ओरोतो लक्‌ मईनूम्।”

१४ खीक्‍का येशूआ मीस् होसोङ् म्दोक्पी काछचीना ओरोलची, “आन्‍नी खोलोआङ् ओ रीङ् येन्‍नूम्‍व ना लेस्‍नूम्‍व।

१५ पाखाप्‍का मीस्मी गोपा वोङ्‌क रीङ्आ मीस् अशुद्ध मदूरनो, खोदोलोई मीस्मी गोङ्पीका पाखा लत्‍क रीङ्आ मीस् अशुद्ध मय। [

१६ आस्‍मी येईम् म्नोबो तूये खन्‍सा येन्‍नूव।”]a

१७ ना येशूआ ओरोसर्प् मीस् होक्‍स्‍सीचीना खीम् गोपा वोङाकप्‍का म्सीच्‍चेचा येशू ङ्‌क पोम् ललईमी तोक्पी तत्‍ची।

१८ येशूआ खस् ओरोलची, “ऊई आन्‍नी होसोङ् मान्छेईप्ङायो तूचाईनी? ऊई पाखाप्‍का मीस्मी म्गोपा वोङे खूङ्‌कसा मीस् अशुद्ध मईनो पीम् आन्‍ना छेत्‍नूम्‍नोयो?

१९ ऊदोईपीक्यालो मूङ्‌क म्गोङ्पी मा, खोदोलोई म्बो गोपू वोङे, ना पाखा लत्‍खाते।” (ओरोना खसा खोलोङ् चाम् थक् शुद्ध पीकाना ईची)।

२० खीक्‍का येशूआ ओरोपीका, “मीस्मी म्गोङ्पीका ऊई पाखा लत्‍ते खूङ्‌कसा मीस् अशुद्ध मय।

२१ ऊदोईपीक्यालो मीस्मी म्गोङ्पीका मान्‍नप् मीन्ताम्, तूम्‍लू लमा, खूमा, मीस् सेईम्, बीन्‍नीपा मीस्मी तोमापी मीर्वा मम्,

२२ लोप् मम्, रई मम्‍चीम्, वालीली-काताप्‍सी नेईम्, मान्‍नप् लक्‌ मम्, नाचूर् लम्, नाछोबी मम्, देप् लोम्‍चीम्, छूलीपो मम्चीम्, ङ्‌कतोङ्‍क ओरोतो मान्‍नप् रीङ्‌ मीस्मी म्गोङ्पीका लत्‍ते।

२३ ङ्‌क खोलोङ् मान्‍नप् रीङ्‌ मीस्मी म्गोपीका लत्‍ते, ना खूङ्‌कसा मीस् अशुद्ध मय।”

सिरिया-फोनिसियापीक मीम्छाम् विश्‍वास

मत्ती १५:२१-२८

२४ मूङ्‍कप्का पकाना येशू टुरोस लो सीदोनमीलो सहर हेम् खाता ना ईबूम् खीम्गोपी वोङा। ङ्‌क रीङ्‌ आसासो छेत्‍नून खसा मीना, खोदोलोई येशू ङ्‍कपी तूये पीम् खोलोआ छेत्‍खीची।

२५ मोन्तोलो ईल्पो मीम्छाआ येशू मूङ्‍कपी तूये पीम् येनू मोरोङ् ताना येशूम् लोदोपू सूपोम् मअ– मूङ्‍क मीम्छाम् चीमा म्मेकछा जेजेर् आत्‍माआ लाप्‍क तूवा।

२६ मूङ्‌क सिरियामी फोनिसियापा जन्मेई छूवाक ईबूम् ग्रीक मीम्छा तूवा। मूङ्‌क मीम्छाआ म्मेकछापी तूवाक चाप् लायोपोते पीकाना येशू बीन्ती मीयू।

२७ खीक्‍का येशूआ ओरोपीका, “छाछामाची लाईस्‍पी सबेई चाम् पीचीते, ऊदोईपीक्यालो छाछाचीम् सबेई खेप् होम्‍छोम् नप् मा।”

२८ खोदोलोई मूङ्‌क मीम्छाआ येशू ओरो लअ, “एई रोबू, खोदोलोई खेबासोङ्‌ छाछामाचा चईचीलो कात्‍क म्फूल्‌ची चय।”

२९ खीक्‍का येशूआ मूङ्‌क मीम्छा ओरो लअ, “आना ओरो पीकाकसा आम् मेकछाप्का चाप् लत्‍ताना खालेताक तूये। आन् आम् खीम् खात्‍व।”

३० खीक्‍का मूङ्‌क मीम्छा म्खीम् खातालो म्मेकछा तूस्कोपी ईम्‍स्‍चाक छीप्‍पू खोदोलोई मूङ्‍कप्का चाप् क लत्‍ताना खालेताक तूवा।

म्नोबोआ मान्येईप् ना मान्‍नेईप् मीस् येशूआ नमीक

३१ येशू टुरोस सहरपीका लत्‍ताना सीदोन सहर छूक्‍तो डेकापोलिसमी रीम् हाम्‍लाम्‍पा गालील दीरीत्‍तीपी खाता।

३२ खीक्‍का मूङ्‌कपी मीचा ईल्पो म्नोबोआ मान्येईप् ना मान्‍नेईप् सोमोरीजा येशूम् दोक्पी बाईची, खीक्‍का मूङ्‌क थेम्पी आम् हूः यूम्पीम् छूये पीकाना ख बीन्ती मीची।

३३ खीक्‍का मूङ्‌क ओरोसर्प् मीस्मी रापीका म्हाल्‍ला खाईना येशूआ म्हूःम् छोक्छोमी मूङ्‌क मान्येईप् मीस्मी नोबोपा तेसू। खीक्‍काना म्हूक्पी म्थूवामीना मूङ्‍कम् म्‍लेम् पत्पी।

३४ खीक्‍का येशूआ साराङ्‌गा हेम् खोङू ना ओरोबाईप् म्सोम्‌ थना मूङ्‌क ओरो लअ, “इफ्फाता,” अर्थात् “हलाखात्‍ते।”

३५ मोन्तोलोङ् मूङ्‍कम् म्नोबो हला, खीक्‍का म्ङ छेल्‍लातू, ना बोक्छे-बोक्छे नेना।

३६ “ङ्‌क आस्सो ईयानूम्‍नव,” पीकाना येशूआ खस् आज्ञा पीची। खोदोलोई येशूआ आस्-आस्ये आज्ञा पीची, मूङ्‌क मीचा जन् खची जीनतो ङ्‌कम् तोक्पी खोलोपी पची।

३७ ङ्‌क रीङ्‌ येईप् तोदीआ हायाम् छाक्‍का छूवाना ओरोपीका, “खसा खोलोङ् रीङ्‌ नप् मक तूये। खसा म्नोबोआ मान्येईप् मीस् येईप् ना मान्‍नेईप् नेईप् मय।”

a 

७:१६ केछे लाईस्पीक हेप् पाण्डुलिपीपी ङ्‍क पद छाम्पा मान्तू।

येशूआ लीक् हबऊ मीस् यचीक

मत्ती १५:३२-३९

८

मूङ्‌क लेईपी होसोङ् ओरोसर्प् मीस् बात्ल छूवा, खोदोलोई खचीपी ऊसो चाम्दूम् मान्तू। खीक्‍का येशूआ म्सीच्‍चेस् म्दोक्पी काछचीना ओरोलची,

२ “ङ्‌क ओरोसर्प् मीस् खोङोलो कोङ् हायाम् ओ सम् तूके, ऊदोईपीक्यालो कोङ्लो ङ्‌कस् तूवाक एसे सूक्‍लेई छूवा, खोदोलोई खचीपी चाम्दूम् ऊसो मान्तू।

३ ङ्‌कस् माईस्ङा खची खीम् पोक्साम्दोन् ङ्‌कस्‍ने लाम्पीङ्‌ नीऊरीरी मीयस्‍ना ऊत्खाते। ङ्‌कस् हेप्-हेप्ने छूबूरीप्का ताक तूये।”

४ खोदोलो म्सीच्‍चेचा येशू ओरोलची, “ङ्‌क ऊसो मान्तूस्को थाम्पूपी हाप्काई सबेई ताताम्नाई ङ्‌क मीस्ची ययाम्?”

५ खीक्‍का येशूआ म्सीच्‍चेस् ओरो पीकाना तत्‍ची, “आम्‍नीपी देत्‍तोई सबेई तूये?” खोदोलो खचा पीका, “नूक्ची”

६ खीक्‍का येशूआ मूङ्‌क ओरोसर्प् मीस् बोहोपूू तूमीची, ना नूक्ची सबेई म्हूक्पी लाप्‍ना नीनाम्मा ओलोनूव लकप्‍का सबेई एक्‍ना, मीस्ची हायाछानूम्व लचीना म्सीच्‍चेची पीची, खीक्‍का म्सीच्‍चेचा मूङ्‌क सबेई ओरोसर्प् मीस् हाईछची।

७ खचीपी चीछा चीचीमा ङाःसो तूवा, ना मूङ्‌क ङाःम् लागी येशूआ नीनाम्मा ओलोनूव लना खस् हान्‍छो मीची।

८ खीक्‍का मीचा खची बोखातो चस्‍ना एत्‍चीक म्फूल् नूक्बूखो पेप्‍तो बात्ल मची।

९ मूङ्‌कपी लीक् हबऊ तोदी मीस् तूवा। येशूआ मूङ्‍कस् बिदा पीचीना पोक्‍स्‍ची।

१० खीक्‍का येशू म्होप्क म्सीच्‍चेस्का दावाङ् हेयोङ्मापी वोङाना दलमनुथा मीचीक थाम्‍पूपी खाता।

११ फरिसीची येशू तूवाक थाम्‍पूपी ताना येशूलो रीङ्-छाम् मम् थालेईमची, खीक्‍का फरिसीचा येशू चाम्ची मम् पीकाना साराङ्‌गाप्‍तोका ईबूम् चीन्‍न ङोक्‍ची।

१२ खोदोलो येशूआ ओऊसूम् लना ओरोपीका, “ङ्‌क दूङ्पीकचा ऊनाई चीन्‍न लामची? आछीयाङ्, कोङा आन्‍नी लोयान्‍नी ङ्‌क दूङ्पीक आसासो चीन्‍न तोदूर्‌नूम्‍नो।”

१३ खीक्‍का येशूआ मूङ्‍कस् होक्‍सीची, ना हेयोङ्मापी वोङाना नावादे मेक्सा खाता।

फरिसीचीम् लो हेरोदमीलो खमीर

मत्ती १६:५-१२

१४ म्सीच्‍चेचा खची साथपी सबेई खूर्म् मात्‍यूक्स्चीक तूवा, ना हेयोङ्मापी तूवालो खचीपी ईबूम्ङाङ् सबेई तूवा।

१५ खीक्‍का येशूआ म्सीच्‍चेस् ओरोलचीना वाछे लईची, “आन्‍नी फरिसीचीम् खमीर लो हेरोदमी खमीरपीकालो होस् तूवानीव।”

१६ खोदोलोई म्सीच्‍चेचा ईपी सबेई मान्तूक छेत्‍ना येशूआ केई ओरो लईचायाक लोलना खची होप्-होप्‍पी रीङ्-छाम् मची।

१७ येशूआ म्सीच्‍चेचा ओरोपीक्‍चाई पीम् रीङ्‌ छेत्‍ना खस् ओरोलची, “आम्‍नीपी सबेई मान्तू पीक्‍नीना ऊदोई आन्‍ना रीङ्-छाम् मचाईनूम्? ऊई आन्‍ना होसोङ् तईनूम्नोयो ना बूजेई मईनूम्नोयो? ऊई होसोङ् आम्‍नी सानीवा लूङ्तो छोक्ङायो तूचाई?

१८ ऊई आम्‍नी मूक्स् तूनासो आन्‍ना तईनूम्‍नोयो? ऊई आम्‍नी नोबो तूनासो आन्‍ना येन्‍नूम्‍नोयो? ऊई आन्‍ना मीन्चाईनूम्नोयो?

१९ कोङा ङाची सबेई मूङ्‌क ङाक् हबऊ मीस्मी रापी एकूना, देक्बूखोई म्फूल् आन्‍ना बात्लमनूम्क तूवा?”

खोदोलो म्सीच्‍चेचा पीका, “पोङ्नीस्बूखो।”

२० “खीक्‍का मूङ्‌क नूक्ची सबेई लीक् हबऊ मीस्मी रापी हासू, ना आन्‍ना देक्‍बूखोई म्फूल् बात्ल मनूम्?”

खोदोलो म्सीच्‍चेचा ख ओरोलची “नूक्बूखो।”

२१ येशूआ खस् ओरोलची, “ऊई आन्‍ना होसोङ्‌यो बूजेईमईनूम्नो?”

बेथसेदापीक कोमूक्पा मीस्

२२ खीक्‍काना येशू बेथसेदापी बाना, ना मूङ्‌कपी मीचा ईल्पो कोमूक्पा येशूम् दोक्पी बाईची, ना मूङ्‌क पतीपीकाते पीकाना येशू बीन्ती मीची।

२३ येशूआ मूङ्‌क कोमूक्पा म्हूक्पीका लाप्‍ना तेल्पीका बीन्‍नी पाखा खाईयू, ना मूङ्‍कम् मूक्स्पी म्थूवा तेईपी खीक्‍का म्थेम्पी म्हूः यूक्स्‍ना खसा मूङ्‌क कोमूक्पा ओरो पीकाना तत्‍तू, “ऊई आना ऊचीई तययो?”

२४ खोदोलो मूङ्‌कसा म्बर-बार खोङ्ना ओरोपीका, “कोङा मीस् सीछो तोङ्ना लाम्‍दूम्‍चाईक तूयो।”

२५ खीक्‍का होसोङ् येशूआ मूङ्‍कम् मूक्स् थेम्पी म्हूः यूक्सू, ना मूङ्‌कसा म्मूक्स् यामीक मान्ममो खोङ्च खोदोलो मूङ्‍कम् म्मूक्स् हला ना खोलोक थक् छेङ्‌गा तअ।

२६ खीक्‍का येशूआ मूङ्‌क तेल् होम्पी मान्वोमो आम् खीम् खात्‍व लना पोक्‍सू।

पत्रुसआ आन् ख्रीष्‍टङा तूये पीकाक

मत्ती १६:१३-२०; लूका ९:१८-२१

२७ येशू म्सीच्‍चेस्का कैसरिया फिलिप्पीम् तेल् मेक्‍सा खाता। लाम्‍पी खात्‍चालो खसा म्सीच्‍चेस् ओरो पीकाना तत्‍ची, “मीचा ऊई पीके कोङ् आसे?”

२८ खोदोलो खचा येशू ओरो पीकाना ङरी आन्‍ची, “हेप्पा पीके, ‘बप्‍तिस्मा पीप् यूहन्‍ना।’ हेप्पा पीके ‘एलिया,’ खोरोनाङ् बीन्‍नीपा पीके ‘खारीबो मप्चीप्क ईल्पो’।”

२९ खीक्‍का येशूआ म्सीच्‍चेस् ओरो पीकाना तत्‍ची, “खोरोदोक आन्‍ना क ऊई पीक्‍नी, कोङ् आसे?” खोदोलो पत्रुसआ ङरी आत्ना ओरोपीका, “आन् ख्रीष्‍ट तूये।”

३० ना येशूआ म्सीच्‍चेस् ङ्‌क रीङ्‌ आस्‍पीसो पानून्‍नूव पीकाना आरेई मची!

येशूआ म्होप् सीम्‌ तोक्पी खारीबो मक

मत्ती १६:२१-२८; लूका ९:२२-२७

३१ येशूआ म्होप्मी तोक्पी म्सीच्‍चेस् ओरोना ईची, “मीस्मी छाआ हायाम् देप् दूक्वा तेम् बोक्से ना धर्म-सेचीपोचा, देप्‍क पूजारीचा ना शास्‍त्रीचा इन्कार मईची, खीक्‍का सेतची। खोदोलोई होसोङ् ख सूक्‍लेई दोस्पी ऊस्पके।”

३२ ओरोना ङ्‌क रीङ्‌ येशूआ बोक्छे-बोक्छे पीका। खोदोलोई पत्रुसआ मूङ्‌क रीङ्‌ येन्‍ना येशू ईक् हेम् खाईना ओन्‍तोङ्‌क रीङ्‌ मनते पीक्‍तो वाछेलईयू।

३३ खोदोलोई येशू आन्‍चीना म्सीच्‍चेस् खोङू, खीक्‍का ओरोलना पत्रुस वोकू, “ए शैतान, ओपीका लत्‍ताना खात्‍ते, ऊदोईपीक्यालो आम् सानीवा नीनाम्मा लाम्‍पाक मा, खोदोलोई मीस् लाम्‍पाक तूये।”

३४ खीक्‍का येशूआ म्सीच्‍चेचीम् साथपी ओरोसर्प् मीस् म्होप्मी दोक्पी काछचीना खस् ओरोलची, “मीचा कोङ्लो लाम्‍दूम् ना ओ सीच्‍चे छूम् लन्‍ची मईचीदोक, खसा लाईस्पी म्होपा-म्होप् सम्तूमा मीम् होन्येन्चीनू, खीक्‍का सीम् बोक्स्दोसो सीम् लागी तयार छूनूना म्होप्मी म्क्रूस खूर्‌नूना ओ दोस्-दोस् लाम्दूम्नूव।

३५ ऊदोईपीक्यालो आसाई म्सोम् लेन्‍चानू पीम् लन्‍ची मय, खूङ्‌कसा मूङ्‌क तयनो, खोदोलोई ओ लागी लो जीनप् रीदाम्मी लागीलो म्सोम् पीप्‍आ मूङ्‌क तय।

३६ ऊदोईपीक्यालो मीचा चार म्हूक्पी मईना म्‍आत्माक मास्दीतदोक खम् ऊई फाइदा तूये?

३७ मास्दीतक आत्‍मा होसोङ् ऊसाई आईम् दूर?

३८ ङ्‌क तूम्‍लूलप् ना मोऊपो दूङ्पी आसे ओपीका लो ओ रीङ्पीकालो म्ङईम् लये, मीस्मी छासो पामी साम्दीखापी पवित्र नीनाम्माम् रीदाम् पोक्चीका यूलो खस् ओ होप्मी पीम् म्ङईम् लये।”

९

खीक्‍का येशूआ मूङ्‍कस् ओरोलची, “आछीयाङ्, कोङा आन्‍नी लोयान्‍नी, ङ्‍कपी थोरेप्दीप् हेप्-हेप् तूये, खचा नीनाम्माम् चारखम् देप् राःरापी ताईक मान्तोम् सम्‍मो सीनो।”

येशूम् ङाली फात्‍ताक

मत्ती १७:१-१३; लूका ९:२८-३६

२ खूङ्‌कम् तूक्लेई दोस्पी येशूआ पत्रुस, याकूब ना यूहन्‍ना म्साथपी खाईचीना ईबूम् रेप्पा कोम् थेम्पी खाता। खूङ्‌कपी खस्ङाङ् तूवा, खोदोलो खची दोक्पी येशूम् ङाली फात्‍ता।

३ खीक्‍का येशूम् म्तेई लाङ्लाङ्पा ना ओम्‍लोलोयोक छूवा, खूङ्‌कतो ओम्‍लोलोयोकन् ङ्‌क चारपी आसासो सप्‍पना मदूरनो।

४ मूङ्‍कपी एलिया लो मोशालो येशूम् दोक्पी खोमन्‍चीना खचा येशूलो रीङ्-छाम् मचचीक तूवा।

५ खीक्‍का पत्रुसआ येशू ओरो लअ, “सेचीपो, केई ङ्‍कपी तूयीक हायाम् नप् छूवा। केईया ङ्‍कपी सूप्‍ची तूस्को खीम् बोबूयाम्, ईबूम् आम् लागी, ना ईबूम् मोशाम् लागी खीक्‍काना ईबूम् एलियाम् लागी।”

६ खस् हायाम् कीसाकसा ऊई पीम् पर्नेई खूङ्‌क रीङ्‌ खचा मान्लेची।

७ खीक्‍का मोम् यूवाना खस् देप्‍खीची, खीक्‍काना मूङ्‌क मोम्पीका ईबूम् साल्म् लत्‍ताक खचा येन्‍ची, खूङ्‌क साल्‍म् ङ्‍कतोङ्‌क तूवा, “ङ्‌क कोङा हायाम् नतोक ओ छा, खसा पीक्‍क रीङ् आन्‍ना येन्‍नूम्‍व।”

८ खीक्‍का खचा दावाङ् खची बर्‌बार् खोङ्चीलो खची साथपी येशूङाङ्‌ तची बीन्‍नीपा आस्‍सो मान्तोक्ची।

९ खस् कोम् थेम्तोका यूवाचालो येशूआ म्सीच्‍चेस्, “मीस्मी छा सीना ऊस्‍पक्‍नोक सम्‍मो आन्‍ना कोम् थेम्तो तानूम्क रीङ् आस्‍सो ईयानूम्‍नव” लचीना आज्ञा पीची।

१० खूङ्‌क रीङ्‌ खचा खची सानीवापीङ्‌ यूक्स्ची, खीक्‍का सीम्‍ना ऊम्‍पोम् पीक्‍याक ऊई हाई पीकाना खची होप्-होप्‍पी रीङ्-छाम् मची।

११ खीक्‍का खचा येशू तत्‍ची, “ऊदोई शास्‍त्रीचा लाईस्‍पी एलिया ङ्‌क चारपी यूम् छूये पीके?”

१२ येशूआ खस् ओरोलची, “खोलोक थक् होसोङ् चोचूम् लागी आछीयाङ् एलिया लाईस्‍पी यूम् छूये। खोदोलोई ऊदोई मीस्मी छाआ हायाम् दूक्‍वा तेम्बोक्से ना बीन्‍नीपा मीचा नत्‍तस्‍नो पीम् धर्मसूम्बऊपी छाम्‍पा तूकई?

१३ खोदोलोई कोङा आन्‍नी लोयान्‍नी, एलिया लाईस्‍पीङ् यूवातेक्‍क तूये, ना खम् तोक्पी छाम्‍पा तोङ्नाङा मीचा ऊई मीना खूङ्‌कतोङ्‌ मची।”

चाप् मोङ्‌आ लाप्‍क चारछा

मत्ती १७:१४-२१; लूका ९:३७-४३

१४ खस् बीन्‍नीपा म्सीच्‍चेस् तूवाक थाम्‍पूपी आत्‍तालो म्सीच्‍चेस् ओरोसर्प् मीचा ऊर्‌दीत्‍चीक ना शास्‍त्रीस्‍चा खस्का रीङ्-छाम् मचचीक खचा तची।

१५ ओरोसर्प् मीचा येशू तखीची मोरो हायाम् छाक्‍का छूवा, ना येशूम् दोक्पी बूल्तो खाताना ख सेवा छची।

१६ येशूआ म्सीच्‍चेस् तत्‍ची, “ङ्‌कस्‍का आन्‍ना ऊमी तोक्पीई रीङ्-छाम् मचानूम्क तूवा?”

१७ खोदोलो ओरोसर्प् मीस्मी हाम्‍पीका ईल्पोआ ङरी आत्‍ना ओरोपीका, “सेचीपो ओ चारछा जेजेर् आत्‍माआ लाप्‍ना नेईमान्दूर्प् मक तूये, ना आम् दोक्पी तातूक तूये।

१८ मूङ्‌कसा लापतोलो, मूङ्‌क बोहोपूू दाप्स, ना म्जाजाबूल्म् खप, खीक्‍का म्काङ् कीरीक्‍तो चईना कोकोर् छूये। खन्‍सा कोङा आम् सीच्‍चेची मूङ्‌क चाप् आत्‍मा लायोपोनीते पीकोना बीन्ती मीयूची, खोदोलोई खचा लाईमान्‍दूर्‌ची।”

१९ खोदोलो येशूआ खस् ओरोलची, “ए नीनाम्मापी विश्‍वास मान्मप् दूङ्चे, कोङ् आन्‍नीस्‍का हादेसम्‍मोई तूवो? आम्‍नी विश्‍वास मान्तूक देईओ तेम्‍मा? मूङ्‌क चारछा ओ दोक्पी बायानूम्ते।”

२० खचा मूङ्‌क चारछा येशूम् दोक्पी बाईची। खोदोलो मूङ्‌क चाप् आत्‍माआ येशू तअ मोरोङ् मूङ्‌क चारछा लाछार्-पाछार् मना बोहोपूू दाप्सू, खीक्‍का मूङ्‌क म्जाजाबूल्म् खप्‍तो पूलूलूऊ मन्ची।

२१ येशूआ मूङ्‌क चारछामी म्पा, “हाल्‍लोयीकाई ङ्‌क ओन्‍तोङ्‌ छूवाकई?” पीकाना तत्‍तू। खोदोलो मूङ्‌कसा पीका “म्साहीछापूकाङ् छूवाक।

२२ ङ्‌क चारछा सेईम् मीन्‍नना मूङ्‌क चाप्‍आ म्खेप्क-खेप् मीः पू ना काऊपू होक्‍स। आना नमीदूरदोक केईका सम्‍तूमा मीयीकाना बईछोक्सीकाते।”

२३ येशूआ ओरोपीका, “ ‘आना दूरयो!’ पीक्‍ना ऊई पीक्‍कई? नीनाम्मापी विश्‍वास मप्मी लागी खोलोङ् छूदूर।”

२४ मोन्तोलो दावा मूङ्‌क चारछामी म्पा बसाना ओरोपीका, “कोङा विश्‍वास मूयो। आना ओ छा नमीदूर, ओ विश्‍वास पमीम् लागी कोङ् बोछोक्‍सोते।”

२५ खीक्‍का ओरोसर्प् मीस् येशू तूवाक हेम् बूल्तो बानाक तना खसा मूङ्‌क जेजेर् आत्‍मा ओरो पीकाना हायाम् सोतो राङ्‌ङू, “आन् मान्‍नेईप् ना मान्येईप् जेजेर् आत्‍मा, कोङा आज्ञा मूयोना आन् लोयान, मूङ्‌क चारछाप्‍का लत्‍ताना खालेत्‍ते ना हाल्‍लोसो मूङ्‌कपी आन्‍वोनते।”

२६ खीक्‍का ओरोसोतो बतो मूङ्‌क चारछा हायाम् सार लाछार-पछार मना मूङ्‌क आत्‍मा लत्‍ता, ना मूङ्‌क चारछा मेलोङ्-कोलोङ् छूवाखाता, खोदोलो ओरोतो मीचा मूङ्‌क सीयाकई मीना।

२७ खोदोलोई येशूआ मूङ्‌क म्हूक्पीका लाप्ना दावा पकू, खोदोलो मूङ्‌क हूचू-लाचू पका।

२८ खीक्‍का येशू खीम् गोपा वोङा खोदोलो म्सीच्‍चेचा सूपीछा ख ओरो पीकाना तत्‍ची, “केईका ऊदोई मूङ्‌क चाप् आत्मा लाईम् मान्दूर्‌यीकाकई?”

२९ येशूआ म्सीच्‍चेस् ओरोलची, “ङ्‌क खाल्कन् वाङोम् मयाम्नाङाङ्‌ लाईदूराम्, बीन्‍नीपा ऊसासो लाईदूराम्‍नो।”

३० मूङ्‍कप्का लत्‍ताना येशू म्चीच्‍चेस्का गालीलहेम् छूक्‍तो खाता। खोदोलोई येशूआ ङ्‌क रीङ्‌ आसासो छेत्‍नून मीनाक तूवा,

३१ ऊदोईपीक्यालो येशूआ मोन्तोलो म्सीच्‍चेची सेचीवा पीचचीक तूवा। खोदोलो येशूआ म्सीच्‍चेस् ओरोलची, “मीस्मी छा मीस्मी हूक्‍पी छूये, ना खचा सेतची खोदोलोई सेतस्‍क सूक्‍लेई दोस्पी होसोङ् ऊस्पके।”

३२ खोदोलोई येशूआ पीकाक रीङ्‌ खचा बूजेई मान्मची, खोदोलोई होसोङ् तईम् क कीसा।

दूङ् देप् आसे

मत्ती १८:१-५; लूका ९:४६-४८

३३ येशू म्सीच्‍चेस्का कफर्नहुमपी बाना ना मूङ्‌कपी ईबूम् खीम्पी तूवालो येशूआ म्सीच्‍चेस् ओरो पीकाना तत्‍ची, “लाम्‍पा आन्‍ना ऊमी तोक्पी रीङ्-छाम् मचानूम्क तूवा?”

३४ खोदोलो म्सीच्‍चेस् वाये तूवा, ऊदोईपीक्यालो लाम्‍पा खचा, “केई तूयेक तोदीपी दूङ् देप् आसे?” लोलना खची होप्‍पी रीङ्‌ मचचीक तूवा।

३५ येशू तोतूवाना पोङ्नीप्पोङ् म्सीच्‍चेस् काछचीना ओरोलची, “आस्‍कसाई लाईस्‍पी छूम् सानीवा मय खूङ्‌क दूङ् दोस्पी ना खोलोमी सूसो मप् छूम् छूये।”

३६ खीक्‍का येशूआ ईल्पो चीमा छाछामा बाईना म्सीच्‍चेचीम् रापी यूक्सू, ना खसा मूङ्‌क म्बोगोपी यूक्स्‍ना म्सीच्‍चेस् ओरोलची,

३७ “आस्कसाई ङ्‌क चीमा छाछामाचीप्क ईल्पो ओ नीङ्पी सम्‍तूमा मीय खूङ्‌कसा कोङ्‌ङा सम्तूमा मीयोक छूये। खोरोनाङ् आस्कसाई कोङ् सम्तूमा मीयो खूङ्‌कसा कोङ् मा खोदोलोई कोङ् पोप् साम्‍दी दयक छूये।”

३८ यूहन्‍नाआ ख ओरो लअ, “सेचीपो, ईल्पो मीचा आम् नीङ्पी चाप् आत्‍मा लात्‍चक केईका तम्का, ना केईका मूङ्‌क चाप् आत्‍मा लाईम् माम्पीयूम्का, ऊदोईपीक्यालो मूङ्‌क केईलो लाम्‍दूप् मीस् मा।”

३९ खोदोलो येशूआ खस् ओरोलची, “मूङ्‌क रापानूम्नते, ऊदोईपीक्यालो ओ नीङ्पी राःराम् लक्‌ मप्‍आ ओ तोक्पी मान्‍नप् नेन्‍नो।

४० आसे ई ऊल्‍लोङ्पी मान्तू, मूङ्‌क ई लाम्‍पाङ्‌ तूये।

४१ ऊदोईपीक्यालो आछीयाङ् कोङा आन्‍नी लोयान्‍नी, आसाई आन्‍नी ख्रीष्‍टमी पीक्‍ना ओ नीङ्पी ऊक्खोङ्‌ काऊ दूम् पीनीदोक, खसा तोम् पर्ने पूनाऊनी तय।

मोऊ ममीक् मीस् चेताऊनी पीम्

मत्ती १८:६-९; लूका १७:१-२

४२ “आस्‍कसाई ओपी विश्‍वास मप् दूङ् चीमाछा मोऊ ममीय, मूङ्‍कन् बरू ईबूम् देप्पा खूरूऊलूङ्‌ म्पईपी काम्‍ना मूङ्‌क दीरीत्‍तीपू होम्‍लाम् दूङ् नप् छूवावा।

४३ खोरोनाङ् आम् हूःआ मोऊ ममीदोक मूङ्‌क रूप्‍ना होक्स्लात्‍ते। नीत्ची हूःलो नरकपूक हाल्‍लोसो मान्सीप् मीःपू खाईम्पीकान् ईबूम् हूःमान्‍दी हाल्‍लोसो मान्याईप् रीराम‍पी खाईम् दूङ् नप् छूये। [

४४ नरकपूने ना पूछो सीये ना मीःङा सीये]a

४५ आन् आम् लोङ्आ मोऊ ममीदोक मूङ्‌कसो रूप्‍ना होक्स्लात्‍ते, नीच्‍ची लोङ्लो नरकपू खाईम्पीका लोङ्‌मान्‍दी हाल्‍लोसो मान्याईप् रीराम‍पी खाईम् आम् लागी दूङ् नप् छूये। [

४६ नरकपूने ना पूछोङ् सीये, ना मीःङा सीये]b

४७ खोरोनाङ् आम् मूक्सा मोऊ ममीदोक मूङ्‌क लात्दीत्‍ते। नीच्‍ची मूक्स्लो नरकपू खाईम्पीका ईबूम् मूक्स् मान्दी नीनाम्माम् चारखम्पी खाईम् दूङ् नप् छूये।

४८ नरकपूने ना पूछोङ् सीये ना मीःङा सीये।

४९ खोलोङ् मीस् मीःलाम्पाङ् खारेई छूये।

५० “रूम्‍आ खोलोङ् चानप् मय, खोदोलोई रूम्पी रूम् लईनोदोक मूङ्‌क ऊसाई कोक् मय? खूङ्‌क तोङ्नाङा आन्‍ना आम्‍नी होप्-होप्पी रूम् यूक्सानूम्, ना खोलोङ्लो तङ्नीना तूवानीव।”

a 

९:४४ केछे लाईस्पीक हेप् पाण्डुलिपीपी ङ्‍क पद छाम्पा मान्तू।

b 

९:४६ केछे लाईस्पीक हेप् पाण्डुलिपीपी ङ्‍क पद छाम्पा मान्तू।

यू-तूप्पो फार्सी पीलम् तोक्पी रीङ्

मत्ती १९:१-१२; लूका १६:१८

१०

मूङ्‍क थाम्‍पूप्‍का लत्‍ताना येशू यर्दन योऊमी नावादे यहूदिया मीचीक थाम्‍पूपी खाता ना मूङ्‍कपासो ओरोसर्प् मीस् बात्ल छूवा, खीक्‍का येशूआ खस् लाईस्पीक तोङ्नाङ् सेचीवा ईची।

२ फरिसीस् येशूम् दोक्पी बानाना ख चाम्चीपी मम् लागी तत्‍ची, “ऊई मीचा म्तोमा फार्सी पीम् नईयो?”

३ येशूआ खस् ङरी आत्‍ना ओरोलची, “मोशाआ आन्‍नी ङ्‌क रीङ्मी तोक्पी ऊई आज्ञा पीयानी?”

४ खचा ओरोपीका, “मीचा फार्सी पीलम् ईबूम् छाप्दाम् छाप्‍पना म्तोमालो फार्सी छूम् दूर पीकाना मोशाआ पीकाक तूये।”

५ खोदोलोई येशूआ खस् ओरोलची, “आम्‍नी गोङ् लूङ्तोङ्‌क खोङ्ना मोशाआ आन्‍नी ङ्‌कतोङ्‌क आज्ञा छापापानीक के।

६ खोदोलोई नीनाम्माआ केछे सून्‍मापू मीस् लोलीस्‍लोङ्‌ खस् मीम्छा लो वात्‍छालोङ्‌ लोलीस्‍सू।

७ ‘खन्‍सा मीचा म्पा-म्मा होक्‍सीयना म्तोमालो तङ्चाये,

८ खीक्‍का मूङ्‌क नीप्पो मीस् ईक् गाम्‍ङा छूये।’ हन्‍ना खस् नीस्गाम् मा, खोदोलोई ईक् गाम्‍ङा छूये।

९ ओरोना नीनाम्माआ खस् ईबूम् गाम् तोङ्नाङ् बोबूईचीक तूये, खन्‍सा बीन्‍नीपा मीचा खस् होन्‍ये लमीचीनूनव।”

१० खीम्पी खस्ङाङ् तूवालो म्सीच्‍चेचा येशू होसोङ् ङ्‌क रीङ्मी तोक्पी तत्‍ची।

११ येशूआ म्सीच्‍चेस् ओरोलची, “आसाई म्तोमा होक्‍सीयना बीन्‍नीपा मीम्छालो सूर् मय, मूङ्‌कसा लाईस्‍पीक म्तोमाम् ऊल्‍लोङ्पी तूम्‍लू मय।

१२ खीक्‍का मीम्छाआसो म्तूप्पो होक्‍सीयना बीन्‍नीपा वात्‍छालो सूर् मईदोक, मूङ्‌कसासो लाईस्पीक म्तूप्पोम् ऊल्‍लोङ्पी तूम्‍लू मईक छूये।”

येशूआ छा-छामाची आसीक् पीचीक

मत्ती १९:१३-१५; लूका १८:१५-१७

१३ मीस्चा खची छाछामाची येशूआ पतीपीयीकानू मीनाना खम् दोक्पी बाईची, खोदोलोई म्सीच्‍चेचा खस् राङ्ची।

१४ खोदोलोई मूङ्‌क तना येशू म्छूली काता, ना म्सीच्‍चेस् ओरोलची, “छाछामाची ओपी बाईम् पीयानूम्‍ते, रापानूम्‍नव, ऊदोईपीक्यालो नीनाम्माम् चारखम् ङ्‌क तोङ्‌क चीमीङा के।

१५ आछीयाङ् कोङा आन्‍नी लोयान्‍नी, आस्‍कसाई नीनाम्माम् चारखम् ईबूम् चीमा छाछामाआ तोङ्ना लापनो, खूङ्‌क हाल्‍लोसो नीनाम्माम् चारखम्‍पी वोङ्नो।”

१६ खीक्‍का येशूआ छाछामास् म्बोगोपी यूक्सू, ना खची थेम्पी म्हूःयूक्स्‍ना आसीक् पीची।

होङ्‌ पोक् मीस्लो नीनाम्माम् चारखम्‍लो

मत्ती १९:१६-३०; लूका १८:१८-३०

१७ येशू लाम्‍पी खात्‍चालो, ईल्पो मीस् बूल्तो बानाना येशूम् लाईस्‍पी खून्जूलना ख तत्‍तू, “ए नप् सेचीपो, हादेसो मान्याईप् रीराम तोम् लागी कोङा ऊई मम् छूये?”

१८ येशूआ मूङ्‌क ओरो लअ, “आना ऊनाई कोङ् नप् सेचीपो पीक्‍ना पीके? ईबूम् नीनाम्माप्का बीन्‍नीपा आस्‍सो नप् मान्तू।

१९ आना नीनाम्माम् आज्ञाने छेत्‍त– मीस् सेईम् छूनो, तूम्‍लू लम् छूनो, खूम् छूनो, वालीली नेईम् छूनो, मीस् थगेई मम् छूनो, होप्‍मी पा-मा साम्‍दीखा दोम् छूये।”

२० मूङ्‌क मीचा येशू ओरो लअ, “सेचीपो, ङ्‌क खोलोङ् कोङा ओ साहीछापूकाङ्‌ मतो थोङोक तूये।”

२१ मूङ्‌क मीस् येशूआ खोङू, खीक्‍का सम्‍तूमा मीना ओरो लअ, “आना होसोङ् ईबूम् रीङ्‌ मम् छूये। खात्‍व, ना आम् होप्‍मी तूक तोदी खोलोक थक् खेईमना छूक्‍सीप्‍ची हाईपीचीते, ना आना साराङ्‌गाप्‍तो दाचाम् तय। खीक्‍का बान्‍ना ओदोस्-दोस् लाम्दूमाते।”

२२ खोदोलोई मूङ्‌क रीङ्आ खम् म्ङाली ऊदादा छूवा ना मूङ्‌क म्सानीवा चाईतो खालेता, ऊदोईपीक्यालो मूङ्‌कमी ओरोतो म्दाचाम् तूवा।

२३ खीक्‍का येशूआ म्बर-बार खोङ्ना म्सीच्‍चेस् ओरोलची, “होङ्पोक् मीस् नीनाम्माम् चारखम्‍पी वोम् हायाम् गार छूये।”

२४ येशूआ पीकाक ङ्‌क रीङ्पी म्सीच्‍चेस् छाक्‍का छूवा। खोदोलोई येशूआ म्सीच्‍चेस् होसोङ् ओरोलची, “ए छाछामाचे, होप्‍मी दाचाम्पी सानीवा यूप् खोलोङ् मीस् नीनाम्माम् चारखम् गोपी वोम् हायाम् गार छूये।

२५ होङ्पोक् मीस् साराङ्‌गाप्‍तो खाईम्पीकान्, बरू ऊँट छामेईमी गेईलाम्पा वोम्खाम् दूङ् सजील छूये।”

२६ खीक्‍का खस् छाक्‍का छूवा ना येशू तत्‍ची, “खोरोदोन् आसाई लेन्‍चादूर?”

२७ येशूआ म्सीच्‍चेस् खोङ्चीना ओरोपीका, “ङ्‌क मीस्पीका छूदूरनो खोदोलोई नीनाम्माम् लागी गार मान्तू, ऊदोईपीक्यालो खोलोङ् रीङ्‌ नीनाम्मापी छूदूर।”

२८ पत्रुसआ येशू ओरो लअ, “खोङ्ते, केईका खोलोङ् होक्‍सूयूम्‍काना, आम् दोस्-दोस् लाम्‍दूमीकाक तूये।”

२९ खोदोलो येशूआ ओरोपीका, “आछीयाङ् कोङा आन्‍नी लोयान्‍नी आसाई ओ नीङ्पी लो जीनप् रीदाममी लागीपीलो म्खीम्-नाम्, म्बूस्-म्नास्, म्नेछोची, म्पा-म्मा, म्छास् खीक्‍का म्थाम्पूवार होक्सीय,

३० मूङ्‌कसा सतावटलो ईतोतो ईक् चून्दूलूम् गुणा दूङ्देतो खीम्-नाम्, म्बू-म्ना, म्नेछोची, म्पा-म्मा, छामाई थाम्‍पूवार् ङ्‍क नाम्‍लापी तय, खीक्‍का ताईक दूङ्पी हाल्‍लोसो मान्याईप् रीराम तय।

३१ लाईस्‍पी छूक् दोस्पी छूये, ना दोस्पी छूक् लाईस्‍पी छूये।”

म्होप् सीम्‌ तोक्पी येशूआ म्सीच्‍चेस् ईचीक

मत्ती २०:१७-१९; लूका १८:३१-३४

३२ खस् यरूशलेम मेक्सा खात्‍चालो येशू म्सीच्‍चेचीम् लाईस्-लाईस् लाम्दूमाचाक तूवा। खोदोलो म्सीच्‍चेस् छाक्‍का छूवा, खीक्‍का म्दोस्-दोस् खाईप्‍चाप्‍ची हायाम् कीसा। खीक्‍काना येशूआ पोङ्नीप्पो म्सीच्‍चेस् ईक् हेम् खाईचीना म्होप्पी छूम् होक् रीङ्‌ येईमीची।

३३ खसा ओरोपीका, “खोङ्नूम्व, केई यरूशलेम खातीचाया। मूङ्‌कपी तातेकेकप्‍का मीस्मी छा देप् पूजारीचीम् ना शास्‍त्रीचीम् हूक्‍पी छूये खीक्‍का खचा येशू सीम् दण्ड पीयची ना बीन्‍नीपा जातिचीम् हूक्‍पी लेईछयची।

३४ खीक्‍का खचा सेस्‍वा मीयची, थूवा दयची, कोर्राआ केरची ना सेतची। खूङ्‍कम् सूक्‍लेईपी ख होसोङ् ऊस्पके।”

याकूब लो यूहन्‍नालो बीन्ती मस्क

मत्ती २०:२०-२८

३५ जब्‍दियामी नीप्पो म्छास्, याकूब लो यूहन्‍नालो येशूम् म्दोक्पी बानाना ओरोलची, “सेचीपो, कास्का ऊई ङोक्‍चूका खूङ्‌क आना मीयापाचीकाते पीम् लन्‍ची मईचूका।”

३६ खोदोलो येशूआ खस् तत्‍ची, “आम्‍ची लागी कोङा ऊई मीम्पीम् आम्‍ची लन्‍ची तूये?”

३७ खचा येशू ओरोलची, “आम् साम्‍दीखाम् चारखम्‍पी कास्का ईल्पो आम्‍चूप्‍ला ना ईल्पो आम् पाङ्ला तूम् पीयाचीकाते।”

३८ खोदोलो येशूआ खस् ओरोलची, “ऊई ङोक्‍चाईचू खूङ्‌क आन्‍चा छेत्‍चूनो। ऊई कोङा दूक्वामी पोङ्‌कीरीम्‍पीका दूङो, खूङ्‌क आन्‍चा दूम् दूरचूयो? खूङ्‌क तोङ्नाङा कोङा लापूक बप्‍तिस्मा आन्‍चा लाप्‍दूरचूयो?”

३९ खोदोलो खचा ओरोपीका, “कास्का दूर्‌चूका।” येशूआ खस् ओरोलची, “कोङा दूङोक दूक्वाम् पोङ्‌कीरीम्‍पीका आन्‍चा दूङ्चू, ना कोङा लापूक बप्‍तिस्मा आन्‍चा लाप्‍चू।

४० खोदोलोई ओ चूप्‍ला लो ओ पाङ्लालो तूम् कोङा पीम् मा। ङ्‌कन् आस्-आस्‍मी लागीई थीक्‍का मम्पा तूये, खूङ्‌कचाङाङ्‌ मूङ्‌कपी तूम् तयची।”

४१ खूङ्‍क येन्‍चीना ईक्पोङ् म्सीच्‍चेची याकूब लो यूहन्‍नाप्कालो खची छूली काता।

४२ खीक्‍काना येशूआ खोलोङ् म्दोक्पी काछचीना ओरोलची, “आन्‍ना छेत्नूम् चारपी बीन्‍नीपा जातिचीपी हक्‌ तोप्‍चा मूङ्‍क खोलोङ्पी हक्‌ तोक्‍सची। खीक्‍का खची देप्-देप्‍चा खचीपीसो हक्‌ तोक्‍सची।

४३ खोदोलोई आम्‍नीपी खोरो छूनो। आम्‍नीपी आसाई देप् छूम् सानीवा मय, मूङ्‌क आम्‍नी सूसो मप् छूम् छूये।

४४ खीक्‍का आम्‍नीपी आसाई लाईस्‍पी छूम् सानीवा मय खूङ्‌क खोलोमी सूसो मप् छूम् छूये।

४५ ऊदोईपीक्यालो मीस्मी छा ङ्‌क चारपी सूसो तोम् लागी मा, खोदोलोई सूसो मस् ना ओरोतो मीस्मी छुटकाराम् दाम् पीम् लागी ना म्सोम् पीस् यूवाक तूये।”

कोमूक्पा बारतिमै

मत्ती २०:२९-३४; लूका १८:३५-४३

४६ खीक्‍का खस् यरीहो सहरपी बाना, खीक्‍का येशू म्सीच्‍चेस्का ना ओरोसर्प् मीस्चीका खात्‍चालो ईल्पो ङोक्‍तीप् कोमूक्पा तिमैमी छा बारतिमै लाम्‍मी चाखेम्पी तूवाचाक तूवा।

४७ मोन्तोलो मूङ्‌कसा ख नासरतपीक येशू पीम् येनू, खीक्‍का ओरोसोतो बतो ओरोपीका, “ए दाऊदमी छा येशू कोङ् आना सम्‍तूमा मीयोते।”

४८ खोदोलो ओरोतो मीचा मूङ्‌क वाये तूवाते पीकाना राङ्ची। खोदोलोई मूङ्‌क हायाम् सार बतो ओरोपीका, “ए दाऊदमी छाङा, कोङ् आना सम्‍तूमा मीयोते।”

४९ खोदोलो येशू थोरेपाना ओरोपीका, “मूङ्‌क काछानूम्‍ते।” खीक्‍का खचा मूङ्‌क कोमूक्पा ओरोलचीना काछची, “बल मना पक्‍ते, येशूआ आन् काछईचाये।”

५० खीक्‍का मूङ्‌कसा म्खास्तो होक्स्लात्ना दावा पकाना येशूम् दोक्पी बाना।

५१ खीक्‍काना येशूआ मूङ्‌क ओरो लअ, “आना ऊई मीने, आम् लागी कोङा ऊई मीम् पीयान्?” खोदोलो मूङ्‌क कोमूक्पाआ येशू ओरो लअ, “सेचीपो कोङा ओ मूक्सा तूनू।”

५२ खीक्‍का येशूआ मूङ्‌क ओरो लअ, “पक्ना खात्‍ते। आम् विश्‍वासआ आन् नखाताक तूये।” खोन्तोलोङ् मूङ्‌कसा म्मूक्सा तअ, खीक्‍का येशूम् दोस्-दोस् लाम्‍दूमा।

येशू यरूशलेमपी वोङाक

मत्ती २१:१-११; लूका १९:२८-४०; यूहन्‍ना १२:१२-१९

११

येशू म्होप्मी सीच्‍चेस्का यरूशलेममी दोक्पीक जैतुन कोम्मी चाखेम्‍पीक बेथफागे लो बेथानियालो मीचीक थाम्‍पूपी बाना ना येशूआ नीप्पो म्सीच्‍चेची ओरोलचीना पोक्‍स्‍ची,

२ “आन्‍ची आम्‍ची लाईस्‍पीक तेल्पी खात्‍चीते, ना खात्‍चाईचीलो आन्‍चा ऊलाम्‍सो मीस् मान्खूर्‌क ईबूम् मोकोक्‍तीम् छा छीप्‍चू। खूङ्‌क वयाचूना ङ्‍कपी बायाचूते।

३ बीन्‍नीपा मीचा ‘ङ्‌क आन्‍चा ऊई मईचूकई?’ पीक्‍दोक, ‘रोबूआ चाहेई मईक तूये, ना खसा दावाङ् आन्‍छईनीथे’ लाचूव।”

४ खीक्‍का खस् खाता, ना मूङ्‌क मोकोक्‍तीम् छा ओरो दाप् लाम्‌ दोक्पी ईबूम् खीम्‍मी लाईस्‍पी छूईम्‍दीम्‍पा छीप्‍चीना वईचचीलो,

५ मूङ्‍कपी थोरेप्दीप् हेप्-हेप्पा खस् ओरो पीकाना तत्‍ची, “ङ्‌क मोकोक्‍तीम् छा आन्‍चा ऊनाई वईचाचू?”

६ खोदोलो खचा येशूआ पीमीचीक तोङ्ना मूङ्‍कपी तूवाक मीस् लची, खीक्‍का मूङ्‍कपी तूवाक मीचा खस् खाईम् पीची।

७ खचा मोकोक्‍तीम् म्छा येशूम् दोक्पी बाईची, ना खचा खची तेई बूत्चीना मूङ्‌क मोकोक्‍तीम् थेम्पी दीमीची, खीक्‍का येशू खूङ्‍कम् थेम्पी वोङाना खाता।

८ ओरोतो मीचा खची तेई ना हेप् हेप्पा सीछोम् बोऊ हीप्‍चीना लाम्‍पी दीमीची।

९ खीक्‍का येशूम् लाईस्-लाईस् लाम्‍दूम्‍ची ना म्दोस्-दोस् बाईप्चाप्ची ओरोपीक्‍तो खम् नीङ्पी बसा,

“होसन्‍ना!

योबोरोबूम् नीङ्पी ताप् नीनाम्माआ आसीक् पीनूव!

१० ई खूक्सू दाऊदमी ताचाईक चारखम्‍पी नीनाम्माम् आसीक् छूनूव!

खोलोप्का दूङ् रेप् साराङ्‍गाप्‍तो तूप्मी होसन्‍ना!”

११ येशू खस्का यरूशलेमपी बानाना नीनाम्मा दप्स्को खीम्पी वोङा। खीक्‍का येशूआ म्बर-बारपीक खोलोक थक् खोङू खीक्‍का नाम्कूर्म् हकसा येशू पोङ्नीप्पो म्सीच्‍चेस्का बेथानियापी खाताना तूवा।

येशूआ अञ्जीरमी पऊ वेईतो छक

मत्ती २१:१८-१९

१२ म्देसापाका खस् बेथानियापाका बान्चालो येशू साका सीया।

१३ खीक्‍का येशूआ छूबूरीपा हायाम् म्बोऊलोक ईबूम् अञ्जीरमी पऊ तना मूङ्‌कपी म्चो तूयेयो मीनाहो म्दोक्पी खाताना खोङू खोदोलो खसा म्बोऊङाङ्‌ तअ। ऊदोईपीक्यालो मूङ्‌क तोलो अञ्जीरमी म्चो सेम् नाम्‍लाङ् मान्छूक तूवा।

१४ खीक्‍का येशूआ मूङ्‌क अञ्जीरमी पऊ ओरो लअ, “हन्‍नायीका आम् पऊपी हाल्‍लोसो म्चो मीनून ना मीचा चनून।” येशूआ खोरो पीकाक म्सीच्‍चेचा येन्‍चीक तूवा।

१५ खीक्‍का यरूशलेमपी तातेकाना येशू नीनाम्मा दाप्‍स्‍को खीम्पी वोङा, खीक्‍का नीनाम्मा दप्स्को खीम्पी खेईप्, खेईमप्‍ची पाखा लात्‍चीना खाप्‍चीमा बाईप्चीम् टेबल खीक्‍का परेवा खेईमप्चीम् तूस्को खोलोङ् आल्‍दीतू।

१६ येशूआ आस्‍सो नीनाम्मा दप्स्को खीम्‍पीका ऊसो खाईम् मान्पीची।

१७ येशूआ खस् सेचीवा ईत्‍तो ओरोलची, “धर्मसूम्बऊपी ओरोना छाम्‍पा तूये,

‘ओ खीम् जात्-जात्‍क मीस्चीम् लागी

वाङोम्मी खीम् छूये।’

खोदोलोई आन्‍नाने ओ खीम् खूस्पाचीम् लूबम् बानेई मनूम्क तूये।”

१८ येशूआ खोरो पीकाक देप्‍क पूजारीचा ना शास्‍त्रीचा येन्‍ची। खीक्‍का येशू ऊतोङ्नाई सेताम् लोलना लाम् खोङ्तीत्‍ची। खोदोलोई खचा येशू कीत्‍चीक तूवा, ऊदोईपीक्यालो ओरोसर्प् मीस् येशूम् सेचीवा येन्‍चीना छाक्‍का छूवाक तूवा।

१९ खीक्‍का नाम्कूर्म् हकप्‍का खस् सहरपीका लत्‍ताना खाता।

अञ्जीरमी पऊपीका सेचीवा

मत्ती २१:२०-२२

२० म्देसा देत्छा लाईस्‍पीक लाम्‍ला खस् खात्चालो मूङ्‌क अञ्जीरमी पऊ म्दोरीप्का म्छो सम्मोङ्‌ हार्‌खाताक तची।

२१ खीक्‍का पत्रुसआ लाईस्‍पीक रीङ्‌ मीन्खीना येशू ओरो लअ, “सेचीपो, खोङ्ते आना वेईतो छक अञ्जीरमी पऊने हार्‌खाताई।”

२२ खोदोलो येशूआ ओरोपीका, “नीनाम्मापी विश्‍वास मनूम्व।

२३ आछीयाङ् कोङा आन्‍नी लोयान्‍नी, आसाई म्गोङ्पीका शङ्का मान्ममो म्होपा पीक्‍क रीङ्‌ छूये पीम् विश्‍वास मईना, ‘ङ्‌क कोम् ऊलाखात्ना दीरीत्‍तीपू हूप्‍साते’ पीक्‍दो, मूङ्‌क खोरोङ् छूये।

२४ खन्‍सा कोङा आन्‍नी लोयान्‍नी, आन्‍ना वाङोम् मईनूम्‍लो ऊई ङोक्नूम् खूङ्‌क छूवा पीम् सानीवा यूक्सानूम्व, ना खूङ्‌क आम्‍नी लागी छूखाते।

२५ आन्‍ना वाङोम् मईनूम्‍लो बीन्‍नीपा म्गोङ् तूमीयानूम्‍क तूदो छेमा पीयानूम्व, ऊदोईपीक्यालो साराङ्‌गाप्‍तो तूप् आम्‍नी पाआसो आन्‍नी आम्‍नी मोऊपीका छेमा मानी। [

२६ खोदोलोई आन्‍ना छेमा पीनूम्‍नोदोक साराङ्‌गाप्‍तो तूप् आम्‍नी पाआसो आन्‍नी आम्‍नी मोऊपीका छेमा पीनीनो।”]a

येशूम् हक्‍मी तोक्पी तईम् रीङ्

मत्ती २१:२३-२७; लूका २०:१-८

२७ खस् होसोङ् यरूशलेमपी बाना। खीक्‍का येशू नीनाम्मा दप्स्को खीम्पी एक्‍सा-मेक्सा लाम्‍दूमाचालो देप्‍क पूजारीची, शास्‍त्रीची ना धर्म-सेचीपोस् येशूम् दोक्पी बाना।

२८ खचा येशू तत्‍ची, “ऊक हक्‍आई आना ङ्‌क लक्‌ मय। ङ्‌क लक्‌ मम् हक्‌ आन् आसाई पीया?”

२९ येशूआ खस् ओरोलची, “कोङा आन्‍नी ईबूम् तईम् रीङ्‌ तईयान्‍नी, खूङ्‍कम् ङरी आन्‍ना कोङ् आनोनीते, ना ऊक हक्‍आई कोङा ङ्‌क लक् मूयो खूङ्‌क कोङा आन्‍नी ईयान्‍नी।

३० यूहन्‍नाआ बप्‍तिस्मा पीम् हक्‌ हाकलाम्‍पाई तकई, साराङ्‌गाप्‍तोकायो मीस्पीकायो? कोङ् ङरी आनोनीते।”

३१ खोदोलो खस् ओरोलोलतो खची होप्-होप्पी रीङ्-छाम् मची, “ ‘साराङ्‌गाप्‍तोका’ पीक्यालोक ‘आन्‍ना ऊदोई खसा पीकाक रीङ्पी विश्‍वास मान्मनूम्’ पीक्‍ना पीके।

३२ ‘मीस्चीपीका’ पीम्सो” खस् मीस्चीपीका कीसाक तूवा, ऊदोईपीक्यालो खोलोआ यूहन्‍ना खारीबोपोङा पीकाना विश्‍वास मस्क तवा।

३३ खोदोलो खचा येशू ङरी आन्चीना ओरोलची, “केईका छेताम्‍कानो।” खोदोलो येशूआसो खस् ओरोलची, “कोङासो ऊक हक्‍आई लक्‌ मूचोयो खूङ्‌क आन्‍नी ईयान्‍नीनो।”

a 

११:२६ केछे लाईस्पीक हेप् पाण्डुलिपीपी ङ्‍क पद छाम्पा मान्तू।

वाचोसीखाम् पोम् ललई

मत्ती २१:३३-४६; लूका २०:९-१९

१२

येशूआ खस् ङ्‌कतोङ्‌क ईबूम् पोम् ललईपी ईची, “ईल्पो मीचा वाचोसी लेत्‍ना म्बर-बार खर् राप्‍पू, ना वाचोसी पेलेई मम् लागी कोल बानेई मना मूङ्‌क यूस्को खूलूम् फूत्‍तू। खीक्‍का ईबूम् रेप्‍पा छेम्सी बोङना मूङ्‌क वाचोसीखा खसा बीन्‍नीपास् मम्चाम् पीना म्होप्क थारूखम् खालेता।

२ वाचोसी तूम् नाम्‍ला छूवाकप्का मूङ्‌कसा म्होप्मी भग लास् ईल्पो म्‍रोः मूङ्‌क गूस्‍पी यीः चाईप्चीपा पोक्‍सू।

३ खोदोलोई खचा मूङ्‌क लाप्‍चीना केर्‌ची खीक्‍का ऊसो होमान्‍मीमो मोरोङ् आत्‍पोक्‍स्‍ची।

४ होसोङ् खसा आर्को म्‍रोः पोक्‍सू, खोदोलोई खचा मूङ्‌कसो म्तोङ्पी केर्‌ची ना म्नीङ्ला कात्‍ची।

५ होसोङ् मूङ्‍क मीचा आर्को म्‍रोः पोक्‍सू, खूङ्‌कसो खचा केर्‌चीना सेत्‍दीत्‍ची, खोरोनाङ् ईल्पो-ईल्पो मतो ओरोतो म्‍रोः पोक्‍सू, खोदोलोई खचा हेप् केर्‌ची हेप् सेत्‍ची।

६ “मूङ्‍क मीस्मी ईबूम्ङाङ् हायाम् नत्‍क म्छा तूवा, ङ्‌क ओ छाने ‘खचा साम्‍दी दयची’ पीकाना दूङ् दोस्पी खचीपा पोक्‍सू।

७ “खोदोलोई मूङ्‌क गूस्‍पी यीः चाईप्चा खची होप्-होप्पी ‘ङ्‌कन् म्छाङाई बान्‍चाये। खन्‍सा ङ्‌क सेताम्‍दोन्, खोलोङ् वाचोसीखा ईमीङ्‌ छूये।’

८ खीक्‍का खचा मूङ्‌क लाप्‍चीना सेत्‍ची, ना वाचोसीखापीका पाखा मेक्सा होलात्‍ची।

९ “खोदोलो वाचोसीखाम् मालिकआ बान्‍ना खस् ऊई मईची? म्मालिक बान्‍ना मूङ्‍क वाचोसीखा चाईप्ची खोलोङ् सेतस्, ना वाचोसीखा थाम्पू बीन्‍नीपास् पीयची।

१० ऊई आन्‍ना धर्मसूम्बऊपीक रीङ्बऊ परेई मान्मन्‍नीयो?

‘खीम् मप् मीचा नईनो पीकाना होलात्‍चीक लूङ्‍ङा

कूनापीक सूर् लूङ् छूवाक तूये।

११ ङ्‌क योबोरोबूपीकाङ् छूवाक के,

खीक्‍का ङ्‌क ई मूक्स्दूपी योबोरीखाक तूये’।”

१२ खीक्‍काना खचा येशू लाम् मीना, ऊदोईपीक्यालो ङ्‌क पोम् ललई येशूआ खची तोक्पीङ् पीकाक तूवा पीम् खचा छेत्‍ची। खोदोलोई खस् ओरोसर्प् मीस्पीका कीसाकसा येशू होक्‍सीचीना मूङ्‍कपीका खालेता।

तीर छोम् तोक्पी तईम् रीङ्

मत्ती २२:१५-२२; लूका २०:२०-२६

१३ खचा येशू खची रीङ्‌आ दूर्म् सेम् लागी फरिसीची, हेरोदी गोपीकची हेप्-हेप्ची येशूम् दोक्पी पोक्‍स्‍ची।

१४ खस् बानाना येशू तत्‍ची, “सेचीपो, केईका छेताम्का, आन् आछीयाक तूये, मीचा ऊपीक्‍दोसो खची रीङ्‌ आना येननो। ऊदोईपीक्यालो मीस्मी रीङ्‌ येनना आना लक्‌ मईनो, खोदोलोई नीनाम्माम् लाम् आछीयाङ् हायाम् नत्‍तो ईयची। खन्‍सा केईका ईयीकाते, कैसरपी तीर छोम् नईयो नईनोयो?

१५ केईका तीर छोक्‍साम्‍कायो छोक्‍साम्‍कानोयो?”

येशूआ खची रई सानीवा छेत्‍खीना खस् ओरोलची, “आन्‍ना ऊदोई कोङ् चाम्ची मोयोनी? ईबूम् चेप्‍तीरोङ् बायानूम्ना खोमीयोनीते।”

१६ खचा ईबूम् चेप्‍तीरोङ् बाईची। खीक्‍का येशूआ खस् ओरो पीकाना तत्‍ची, “ङ्‌क ङाली लो छाप्‍लो आस्‍मीये?” खोदोलो खचा येशू ओरोलची, “कैसर होङाबूम्।”

१७ खोदोलो येशूआ खस् ओरोलची, “कैसरमी तूक कैसर होङाबूङ्‌ पीयानूम्‍ते, नीनाम्माम् तूक नीनाम्‍माङ्‌ पीयानूम्‍ते।” खादोलो खस् येशूम् ङ्‌कतोङ्‌क रीङ्‌ येन्‍चीना छाक्‍का छूवा।

सीयेना ऊम्‍पोम् तोक्पी तईम् रीङ्

मत्ती २२:२३-३३; लूका २०:२७-४०

१८ सीयेकप्‍का ऊसीपक्‍यानो पीक् सदुकीस् येशूम् दोक्पी ताना ख तत्‍ची,

१९ “सेचीपो, मोशाआ केईका छापीपीयीकाक तूये। हेप् मीचा सूर् मईना म्छा मान्मीमोङा सीना म्तोमा होक्‍सीयदोक, मूङ्‍कम् म्नेछोआ म्बाऊजूलो सूर् मम्ना म्बूम् लागी छामाई वाईम्पीम् छूये।

२० ईबूम् खीम्पी नूक्पो बूबू-नेछोस् तूवा। बूसूम्छाप्‍आ ईल्पो तोमा तातू, खोदोलोई मूङ्‌क बूसूम्छाप् म्छा मान्मीमोङा सीया।

२१ हन्‍ना लूम्‍दूछाप्‍आ मूङ्‌क मीम्छालो सूर् मना मूङ्‌कसो म्छा मान्मीमोङा सीया, खीक्‍का छातेल्बूप्सो खोरोनाङ् म्छा मान्मीमोङ् सीया।

२२ खोरोनाङ् नूक्पोमीङ् खची म्छामाई मान्छूवा। खीक्‍का दूङ् दोस्पी मूङ्‌क मीम्छासो सीया।

२३ हन्‍ना सीप्खाप्ची ऊम्पोम् लेईपी मूङ्‍क मीम्छा आस्‍कम् तोमाई छूये? ऊदोईपीक्यालो मूङ्‌क मीम्छाआ नूक्पोलोङ् सूर् मक तूवा।”

२४ येशूआ खस् ओरोलची, “आन्‍नी वालीलीपी छूवानीक तूये, ऊदोईपीक्यालो आन्‍ना, ना धर्मसूम्बऊङा छेत्नूम् ना नीनाम्माम् राःराङ्‌ छेत्नूम्?

२५ ऊदोईपीक्यालो सीप्‍ची ऊस्‍पक्लो, खचा सूर्‌सो मईचीनो, ना खची सूर्‌सो छूनो, खोदोलोई खस् साराङ्‌गाप्‍तो तूप् नीनाम्माम् रीदाम् पोक् तोङ्‌क छूये।

२६ सीप्‍खाप्‍ची ऊम्पोम् तोक्पी ऊई आन्‍ना मोशाम् सोक्‍सरपी परेई मान्मनूम्यो? पोथ्राम् तोक्पी छाम्‍पापी नीनाम्माआ मोशा ओरो लअ, ‘कोङ् अब्राहाममी नीनाम्मा, इसहाकमी नीनाम्मा ना याकूबमी नीनाम्मा।’

२७ ख सीप्‍खाप्‍मी नीनाम्मा मा, खोदोलोई लेईप्‍चाप्‍मी नीनाम्मा तूये। खन्‍सा आन्‍नी वालीलीपी छूवानीक तूये।”

दूङ् देप् नीनाम्माम् आज्ञा

मत्ती २२:३४-४०; लूका १०:२५-२८

२८ शास्‍त्रीचीप्‍क ईल्पो बानाना खचा खची होप्-होप्पी रीङ्-छाम् मचचीक येनू। खीक्‍का येशूआ मीस् आछीयाक ङरी आन्क येन्‍ना मूङ्‍कसा येशू ओरो पीकाना तत्‍तू, “खोलोङ् आज्ञाप्क दूङ् देप्क आज्ञा क ऊकई?”

२९ येशूआ ओरो पीकाना ङरी आन्‍नू, “खोलोप्का दूङ् देप्क आज्ञा ङ्‌कङा के ‘ए इस्राएल येन्‍व, योबोरोबू ई नीनाम्मा ईबूम्ङाङ् योबोरोबू तूये।

३० आना योबोरोबू आम् नीनाम्मा आम् खोलोक गोङ्आ आम् खोलोक आत्माआ, आम् खोलोक सानीवाआ ना आम् खोलोक राःराआ सम्‍तूमा मीव।’

३१ खीक्‍का आर्को आज्ञा ङ्‌कतोङ्‌क तूये, आना आम् खीम्‍तोनीस्‍सो आम् होप् तोङ्नाङ् सम्‍तूमा मीव। ङ्‌कप्का दूङ् देप् आज्ञा बीन्‍नीपा ऊसो मान्तू।”

३२ मूङ्‌क शास्‍त्रीआ ख ओरो लअ, “सेचीपो, आना आछीयाङ् पीका, नीनाम्मा ईबूम्ङाङ् तूये, ख पीका बीन्‍नीपा नीनाम्मा आस्‍सो मान्तू।

३३ ख खोलोक गोङ्आ, खोलोक सानीवाआ, खोलोक राःराआ सम्‍तूमा मीम्, ना आम् खीम्‍तोनीसो आम् होप्‍तोङ्नाङा सम्‍तूमा मीम् खोलोङ् मीःपी चारेईमम् बलि ना बलिदान पीका दूङ् नप् तूये।”

३४ खीक्‍का मूङ्‌कसा म्सानीवापाका ङःरी आन्‍क खोङ्ना येशूआ मूङ्‍क ओरो लअ, “आन् नीनाम्माम् चारखम्‍पीका छूबूरी मान्तू।” मूङ्‌क लेईपीका आसासो येशूपी तईम् रीङ्‌ मम् आत् मान्म।

ख्रीष्‍ट क आस्‍मी छाये

मत्ती २२:४१-४६; लूका २०:४१-४४

३५ खीक्‍का नीनाम्मा दप्स्को खीम्पी ईचचीलो येशूआ ओरोपीका, “ऊतोङ्नाई शास्‍त्रीचा ख्रीष्‍ट दाऊदमी छा पीके?

३६ दाऊद म्होपाङ् पवित्र आत्‍मालाम्‍पा ओरो पीकाक तूये,

‘योबोरोबूआ ओ रोबू ओरो लअ,

कोङा आम् साछीमीस् आम् लोफेमा गोपू यूक्सोनोक सम्‍मो

आन् ओ चूप् हूःलाम्पा तूवाव।’

३७ ओरोना दाऊद म्होपाङ् ‘रोबू’ पीक्‍ना पीके, खोरोदोक ख्रीष्‍ट ऊतोङ्नाई दाऊदमी छा छूये?”

खोदोलो मूङ्‍कप्क ओरोसर्प् मीचा खम् रीङ्‌ खची जीनतो येन्‍ची।

३८ सेचीवा ईचीलो येशूआ ओरोपीका, “शास्‍त्रीचीप्‍का कीसानीव। खचा ओरोरो बाईप् तेई खाम्‍ना एक्‍सा-मेक्सा लाम्‍दूम् खीक्‍का बजार होम्पी मीस्पीका सायोचोङ्मा तोम्,

३९ खीक्‍का याखऊ खीम्पीक देप् मीस् तूस्को ना चास्को-दूस्को खम्पीक सायोचोङ्मा मस्को तूस्कोपी तूम् नत्‍तची।

४० खचा लोमेवाचीम् खीम्-नाम् ङाप्‍पची, खीक्‍का मीस् खोमीम् लागी ओरोबाईप् वाङोम् मईची। खोदोलोई ङ्‌क तोङ्‌क मीस्चा देप् दण्ड तयची।”

लोमेवाम् चाचोदाम्

लूका २१:१-४

४१ खीक्‍का येशू नीनाम्मा दप्स्को खीम्‍मी चाचोदाम् तेस्‍को लाईस्‍पी तूवा, खोदोलो ओरोसर्प् मीचा चाचोदाम् तेस्‍चीक खोङू। मूङ्‍कपी ओरोसर्प् होङ्पोक् मीचा ओरोतो चाचोदाम् तेस्‍ची।

४२ खोदोलो मूङ्‍कपी ईल्पो छूक्‍सीप् लोमेवा ताना ताम्बम् नीस्फा चेप्‍तीरोङ्, अर्थात् ईक् खाप्‍चीमा चारेई मअ।

४३ येशूआ म्सीच्‍चेस् म्दोक्पी काछना ओरोलची, “आछीयाङ् कोङा आन्‍नी लोयान्‍नी, चाचोदाम् तेप्‍तोदीपी ङ्‌क लोमेवाआ दूङ् देतो तेस्‍क तूये।

४४ ऊदोईपीक्यालो खोलोआ खची होप्‍मी योक्‍खाताकपीका तेस्‍ची। खोदोलोई ङ्‌क लोमेवाआ म्होप् छूक्सीप्दोसो म्होप्पी तूवाक तोदी खोलोङ् पीदीत्क तूये।”

यात्क लेईमी चीन्‍न

मत्ती २४:१-२४; लूका २१:५-१९

१३

येशू नीनाम्मा दप्स्को खीम्‍पीका लत्‍ताचालो म्सीच्‍चेचीप्क ईल्पोआ येशू ओरो पीकाना तत्‍तू, “खोङ्ते, सेचीपो, ऊतोदेतोई देप्-देप् लूङ्‌ खीक्‍का देप्-देप् खीम्।”

२ येशूआ खस् ओरोलची, “आन्‍ना ङ्‌क देप्पा खीम् तईनूम्, ङ्‌क खोलोङ् हत्‍खाते खीक्‍का ईबूम् लूङ्‌ थेम्पी बीन्‍नीपा लूङ्‌ मूङ्‍कपी ऊसो रहेई छूनो।”

३ खीक्‍का येशू नीनाम्मा दप्स्को खीम्‍मी लाईस्‍पी जैतुन मीचीक कोम्पा तूवाचालो पत्रुस, याकूब, यूहन्‍ना ना अन्‍द्रियासआ येशू सूपीछा तत्‍ची,

४ “केईका ईयीकाते आना पीकाक ङ्‌क खोलोङ् रीङ्‌ हादेई छूये? ङ्‌क छूम् नाम्‍लापी ऊचीई चीन्‍न छूये?”

५ येशूआ खस् ओरोलची, “आन्‍नी चीङ्चीङ् तूवानीव, आसासो वालीलीपी छूमीयानीनूनव।

६ ओरोतो मीस् ओ नीङ्पी ‘कोङ् खङ् के’ पीक्‍ना ताये, खीक्‍का खचा ओरोतो मीस्ची वालीलीपी मईची।

७ खोन्‍तोलो आन्‍ना मीस् खेईक-मोईक ना खेम्-मोम्मी रीङ्‌ येन्‍नूम्, खोदोलोई कीनीनव। ऊदोईपीक्यालो ङ्‌कतोङ् छूम्‍ङा छूये। खोदोलोई यास्को लेई क होसोङ् मान्तान्लामोङ् तूये।

८ ऊदोईपीक्यालो जाति-जातिचीम् हाम्‍पी ना चारखम्-चारखम्‍मी हाम्‍पी खेम्-मोम् छूये। खोलोपी लून्‍मा तोक्‍से खीक्‍का सीसोवा लये। ङ्‌क क मीम्छा म्बूक्‍ती बान्क लेईपीक दूक्‍वा तोङ्‌क थोक्‍स्‍चाईकङाङ् के।

९ “आन्‍नी आम्‍नी होप्‍ङा चीङ्चीङ् तूवानीव। खचा आन्‍नी लाप्‍नीना अदालतपी खाईनी। खीक्‍का आन्‍नी याखऊ खीम्पी खाईनीना केर्‌नी। ना आन्‍ना ओपी विश्‍वास मईनूम्कसा हाकिमचीम् लो होङाबूचीम्‍लो लाईस्‍पी ओ साक्षी पीम् लागी आन्‍नी थोरेम् बोक्से।

१० ना यात्क लेई ताम् लाईस्‍पी खोलोङ् जाति-जातिस् जीनप् रीदाम् येईमीम् छूये।

११ खीक्‍का मीचा आन्‍नी लाप्‍नीना नीया मस्कोपी मुद्दा तीनी, खोन्‍तोलो ऊई पीम् पर्नेये मीम्ना लाईस्‍पीकाङ्‌ सानीवा चाईम् छूनो। खोन्‍तोलो पवित्र आत्मा ऊई ईनी खूङ्‍क नेन्‍नीव, ऊदोईपीक्यालो नेईप् आन्‍नी मा खोदोलोई आम्‍नीपी छूना पवित्र आत्‍मा नेने।

१२ “ईबूम् म्नेछोआ बीन्‍नीपा म्नेछो सेईमीयची, खोरोनाङ् म्पाआ म्छाची। म्छास् म्पा-म्माचीमी तोक्पी पके, ना खस् सेईमीयची।

१३ खीक्‍का ओ नीङ्पी खोलोआ आन्‍नी जेर्नी, खोदोलोई दूङ् दोस्का सम्मो ओपी विश्‍वास मप्ची खोलोङ् लेत्‍चाई।

१४ “आन्‍ना पीलूलूक्दीप्, ईजेर्म् लप् थक् हापी मान्तूम् पर्ने खूङ्‌कपी तूक तईनूम्। (ङ्‌क रीङ्‌ नीक्‍पा बूजेई मनू), खीक्‍का यहूदियापी तूप् खोलोङ् बूर् हेम् जून्‍खानू।

१५ खीक्‍का खीम्‍मी कौसीपी तूप् आस्‍सो दाली बोहोपूू यूनून, ना आस्‍सो म्चूम्सोस् लास् खीम्गो वोनून।

१६ यीक्‍पी तूप् मीस् आस्सो म्जेलेम्मा लास् खीम्पी आन्‍नूनव।

१७ खोदोलोई नाम्‍नामू! मूङ्‌क लेईपी होपोसूम्ची खीक्‍का चूचू पईप् छाम्माची।

१८ मूङ्‌क चूनाम्‍पी छूनूनव पीकानीना वाङोम् मनूम्व।

१९ ऊदोईपीक्यालो खूङ्‌क लेईपी हायाम् देप् दूक्‍वा ताये, नीनाम्माआ चार बोबूईकप्का ईनीम्‍बा सम्मो मोन्तोङ्‌क हाल्‍लोसो मान्छूमोङ् तूये ना दोस्कासो हाल्‍लोसो ङ्‌क तोङ्‌क छूनो।

२० नीनाम्माआ मूङ्‌क दूक्वाम् लेई चीबाईप् मान्मवादोन् आस्सो मीस् मान्लेईम्पावा, खोदोलोई रोबूआ सोक्‍चीक मीस्चीम् लागी खसा मूङ्‌क मीचा तोम् पर्ने दूक्वाम् लेई चीबाईप् मक तूये।

२१ मूङ्‌क तोलो आन्‍नी हेप्-हेप्पा ‘ख्रीष्‍ट अपी तूये’ ना ‘मपी तूये’ पीक्‍ना पीक्‍दो आन्‍ना खची रीङ्‌ रेपानूम्‍नव।

२२ खोन्‍तोलो ख्रीष्‍टमी नीङ्पी वालीली नेईप् खारीबोपोची खोमयान्‍ची, खीक्‍का छूदूरदोक, नीनाम्माआ सोक्‍चीक मीस् वालीलीपी छूमीम् लागी खचा चीन्‍न ना छाक्‍काक लक्‌ मईची।

२३ खोदोलोई आन्‍नी चीङ्चीङ् तूवानीव। खोङ्नूम्व, कोङा खूङ्‌क रीङ्‌ लाईस्‍पीङ् आन्‍नी ईन्‍दीन्‍नीक तूये।

२४ “खूङ्‌क हायाम् देप् दूक्‍वा छूम् यात्कप्का

नाम् गूगूर् छूये

ना लालीमाआ कोदी पीम् होक्‍सीय।

२५ सोङगेर् नाम्‍छूईतोका हूप्‍से

ना नाम्‍छूईतोक खोलोङ् राःरा योक्‍से।

२६ “खूङ्‌कतोलो मीचा मीस्मी छा देप् राःरापी ना साम्‍दीखालो मोम्पी यूचाईक तयची।

२७ खोदोलो खसा साराङ्‌गाप्‍तोक रीदाम् पोक्ची पोक्‍स ना चारमी यान्तेस्कोपाका नाम्छूईमी यान्तेस्को सम्मोक लीक् हेम्‍लाम्पा म्होपा सोक्‍क खोलोङ् बात्ल मईची।

२८ “अञ्जीरमी पऊ पीका सेचीवा ईन्‍चीनीव: मूङ्‌कमी म्गेम् लबावाप् छूना म्‍लीम् आप्पतोलो होल्‍नाम् दोक्पी तालाता पीम् आन्‍ना छेत्नूम्।

२९ ओरोनाङ् आन्‍नासो ङ्‌क खोती छूचाईक तईनूम्, खोदोलो आन्‍ना ख यूम् नाम्‍ला छूवा पीम् ना ख लाम्‍स्‍को दोक्पीङ् तूये पीम् छेतानूम्‍व।

३० आछीयाङ् कोङा आन्‍नी लोयान्‍नी, ङ्‌क खोलोक रीङ्‌ मान्याईम् सम्‍मो ङ्‌क दूङ् यात्ना खात्‍नो।

३१ साराङ्‌गा लो चारलो यात्ना खाते खोदोलोई ओ रीङ्बऊ हाल्‍लोसो यात्ना खात्‍नो।

३२ “खोदोलोई मूङ्‌क लेई ना मूङ्‌क नाम्‍लामी तोक्पी पाआङाङ् छेत्‍त, बीन्‍नीपा आसासो छेत्‍तनो, साराङ्‌गाप्‍तोक नीनाम्माम् रीदाम् पोक्‍आसो छेत्‍तनो, म्छाआसो छेत्‍तनो।

३३ चीङ्चीङ् तूवानीव, जाग तूवानीव ना वाङोम् मनूम्व, ऊदोईपीक्यालो मूङ्‌क लेई हादेई ताये, खूङ्‌क आन्‍ना छेत्‍नूम्‍नो।

३४ ङ्‌कन् ईल्पो मीचा म्‍रोःची खीम्‍पीक खोलोङ् लक्‌ ममीयूक्स्‍ना खीम् हूप् मीस् जाग तूवाव लयना थारूखम् खात्‍क तोङ्‌क के।

३५ “खन्‍सा आन्‍नीसो जाग तूवानीव, ऊदोईपीक्यालो खीम्‍पीक मालिक यूपायो ताये, सेपायो ताये, वाप् अक्‍चाईलोयो ताये, देत्छायो ताये, खूङ्‌क नाम्‍ला आन्‍ना छेत्‍नूम्‍नो।

३६ मादोने ख छेकोक्छा तालात्लो आन्‍नी ईम्‍स्‍चाईनीक छीप्‍नी।

३७ आन्‍नी कोङा ऊई लोयान्‍नी, खूङ्‌क कोङा खोलोपीङ् पीको, ‘जाग तूवानीव’।”

येशू सेईम् लाईम्‍चीक

मत्ती २६:१-५; लूका २२:१-२; यूहन्‍ना ११:४५-५३

१४

मूङ्‍कम् नीस्लेई दोस्पी निस्‍तार-चाड लो खमिर मान्तेम्पा सबेईमी चाडलो तूवा। देप्‍क पूजारीचा ना शास्‍त्रीचा ऊतोङ्नाई सूपीछा येशू सेईम् मीनाना लाम्‌ खोङ्चचीक तूवा।

२ ऊदोईपीक्यालो खचा पीकाक तूवा, “चार-बार क लेईपीन् ओरो मम् छूनो, खोरो मयाम्दोन् मीस् पक्ना चाऊपो पकची।”

३ येशू बेथानियापी छूवोयोआ तूक् सिमोनमी खीम्‍पा जा चाम् लागी तूवा, खोदोलो ईल्पो मीम्छाआ शुद्ध ना हायाम् दाम् परेई छूक् ना नाम्चानप् तेल सिङ्गमरमरमी शीशीप्का बाईना मूङ्‌क शीशी खेत्‍बोक्‍ना मूङ्‍कपी तूवाक हायाम् नाम् चानप् तेल येशूम् तोङ्पी तेईपी।

४ खोदोलोई मूङ्‌कपी तूप् हेप् मीस् खची छूली काताना खची होप्-होप्पी ओरोलोलना तई लअ, “ङ्‌क नाम् चानप् जटामसीम् तेल ऊदोई यसकई?

५ ऊदोईपीक्यालो ङ्‌क हायाम् नाम् चानप् तेल सूक्‍चून्‍दूलूम् नाम्छेर्बूम् चेप्‍तीरोङ्पीका दूङ्देतोपी खेईमम्‍ना खूङ्‍क खाप्‍चीमा छूक्‍सीप्‍ची पीम् दूङ्नवा।” खीक्‍का खचा मूङ्‌क मीम्छा हायाम् चाईतो राङ्ची।

६ खोदोलोई येशूआ खस् ओरोलची, “ऊसो लानूम्‍नते ऊनाई आन्‍ना मूङ्‌क दूक् पीनूम्? मूङ्‌कसा ओ लागी नप् लक्‌ मक तूये।

७ ऊदोईपीक्यालो छूक्‍सीप्‍चीन् आन्‍नीस्‍काङ् हादेसो छूये, ना आन्‍ना लन्‍ची मईनूम्क नाम्‍लापी मीन्‍नीक तोङ्ना नत्‍तो खची गूलो मम् तईनूम्। खोदोलोई कोङ्ने पूरा आन्‍नीस्‍का छूवोनो।

८ मूङ्‌क मीम्छाआ ऊई मदूरू खूङ्‌क मक तूये। मूङ्‌कसा ओपूसी खूम् लाईस्‍पीङ्‌ नाम् चानप् जटामसीम् तेलआ कील्‍ना थीक्‍का मक तूये।

९ खन्‍सा आछीयाङ् कोङा आन्‍नी लोयान्‍नी, चारमी हाक-हाकपीई ङ्‌क जीनप् रीदाम् हासची, खोदोलो मूङ्‌क मीम्छाआ मक नप् लक्‍मी मीन्‍मारोम् लागी खोलोपी पयची।”

१० खीक्‍का पोङ्नीप्पो म्सीच्‍चेचीप्क ईल्पो यहूदा इस्‍करियोत मीचीकसा येशू लाम्‍ना खची हूक्‍पी पीम् लागी देप्‍क पूजारीचीपा खाता।

११ खचा यहूदा इस्‍करियोतमी रीङ्‌ येन्‍चीना खची जी नअ, ना खचा यहूदा इस्‍करियोत खाप्‍चीमा पीम् यादे मची। खीक्‍का यहूदा इस्‍करियोतआ येशू ऊतोङ्नाई लाम्‍ना खची हूक्‍पी पीम् मीनाना लाम् खोम् थालेई मअ।

येशूआ म्सीच्‍चेस्का दूङ्दोस्पीक जागूलो चस्‍क

मत्ती २६:१७-३०; लूका २२:७-२३; यूहन्‍ना १३:२१-३०

१२ खमिर मान्तेम्पा सबेईमी चाडमी लाईस्‍पीक लेई, निस्‍तार-चाडमी लूस्‍मी छा बलि चारेई मदोङ्ची, म्सीच्‍चेचा येशू ओरोलचीना तत्‍ची, “आम् लन्‍ची ऊई तूये? केईका हापी खातेकाना आम् लागी निस्‍तार चाडपीक जागूलो चोचूप्‍साम्‍का?”

१३ खीक्‍का खसा नीप्पो म्सीच्‍चेची ओरोलना पोक्‍स्‍ची, “सहरपी खात्‍चीव ना खपा गाग्रीपीका काऊ खूरना खाईप्चाप् ईल्पो मीस् छीप्चू। खूङ्‌क म्दोस्-दोस् कल्‍तो खायाचूव।

१४ मूङ्‌क मीस् हापी वोङे खूङ्‌क खीम्‍पीक मालिक आन्‍चा ओरो लाचूव, ‘सेचीपोआ ओरोपीके, ओ सीच्‍चेस्‍का निस्‍तार चाडमी जागूलो चास्को ओ ङास्‍मीचीम् तूस्को हापी तूये?’

१५ खीक्‍का खसा आन्‍ची तालाथेम्तो नम्‍लो चोम्‍दीम्‍पा ईबूम् देप्पा तूस्को खोमीची, खूङ्‌कपी आन्‍चा ई लागी जागूलो चोचूप्‍साचूव।”

१६ खीक्‍काना मूङ्‌क म्सीच्‍चेस् खाताना सहरपी वोङा ना येशूआ पीकाक तोङ्‌कङ् खचा छीप्‍ची, खीक्‍का खचा निस्‍तार-चाडमी जागूलो चोचूप्‍स्‍ची।

१७ यूपा येशू पोङ् नीप्पो म्सीच्‍चेस्का ताआ।

१८ खस् तूवाना चचचीलो येशूआ ओरोपीका, “आछीयाङ् कोङा आन्‍नी लोयान्‍नी, केईया चाम्चायाम्‍कप्‍क ईल्पोआ कोङ् दोका पीयो।”

१९ खोदोलो खस् खची सानीवा चाईसा, खीक्‍का पालसा “ऊई खूङ्‌क कोङ्‌यो?” पीकाना खोलोआ ख तत्‍ची।

२० खोदोलो येशूआ खस् ओरोलची, “पोङ् नीप्पो पीक ईल्पो, खूङ्‌कसा कोङ्लोङ् थाल्पी सबेई लूप्‍ना चचय।

२१ ऊदोईपीक्यालो मीस्मी छाम् तोक्पी छाम्पा तोङ्ना छूये, खोदोलोई धिक्‍कार मूङ्‌क मीस्, खूङ्‌कसा मीस्मी छा दोका पीय। मूङ्‍कन् म्माआ मान्वात्वादोसो नवा।”

२२ खीक्‍का चचचीलो येशूआ सबेई लापू ना आसीक् पीना एकू, ना खस् पीतो ओरोपीका, “लाप्‍नूम्व, ङ्‍क ओ गाम् के।”

२३ खीक्‍का खसा पोङ्‍कीरीम् लाप्‍ना नीनाम्मा ओलोनूव लअ, ओलोनूव लोम् यात्कप्का खस् खोलोङ् पीची ना खोलोआङ् मूङ्‍कप्का दूङ्‌ची।

२४ खीक्‍का येशूआ खस् ओरोलची, “ङ्‌क नयाँ करारपीक ओ हीः के, ङ्‌क ओरोसर्प् मी लागी बगेई छूये।

२५ आछीयाङ्, कोङा आन्‍नी लोयान्‍नी, नीनाम्माम् चारखम् नयाँ छूना मान्ताम् सम्‍मो हन्‍ना वाचोसीम् काऊ कोङा हाल्‍लोसो दूङोनो।”

२६ खीक्‍का खचा ईबूम् छाम् मस्‍ना मूङ्‍कप्का लत्‍ताना जैतुन कोम् हेम् खाता।

२७ लाम्‍पी खात्‍चालो येशूआ खस् ओरोलची, “आन्‍नी खोलोआङ् कोङ् होक्‍सोयोनीना खालेत्‍नी, ऊदोईपीक्यालो धर्मसूम्बऊपी छाम्‍पा तूये,

‘कोङा चोलोछा गको,

ना लूस्ची खोलोङ् सोको रीस्‍खाते।’

२८ खोदोलोई कोङ् ऊसोपकोकप्‍का आम्‍नी लाईस्‍पी गालीलपा खातो।”

२९ खोदोलो पत्रुसआ येशू ओरो लअ, “खोलोआ आन् होक्‍सीदोसो कोङा आन् हादेसो होन्‍येयान्‍नो।”

३० खोदोलो येशूआ पत्रुस ओरो लअ, “आछीयाङ् कोङा आन् लोयान्, एसे सेपा नीस्छेम् वाप् ओम् लाईस्‍पी आना कोङ् सूक्‍छेम् इन्कार मोयो।”

३१ खोदोलोई पत्रुसआ तेत्‍तेईमो यीङाना ओरोपीका, “कोङ् आन्‍लोङ्‌ सीम् छूदोसो कोङा आन् इन्कार मयान्‍नो।” खीक्‍का खोलोङ् म्सीच्‍चेचा खोरोङ् पीका।

येशू गेतसमनी बूङ्‍खापी

मत्ती २६:३६-४६; लूका २२:३९-४६

३२ खीक्‍काना खस् गेतसमनी मीचीक थाम्‍पूपी खाता ना येशूआ म्सीच्‍चेस् ओरोलची, “कोङा वाङोम् मूयोक सम्‍मो आन्‍नी अपीङ् तूवानीव।”

३३ खीक्‍का येशूआ पत्रुस, याकूब, यूहन्‍ना सूप्‍पो म्साथपी खाईची, ना ख हायाम् म्सानीवा चाईसाना ऊदा-दा ङेसा।

३४ खीक्‍का येशूआ खस् ओरोलची, “ओ आत्‍मा सीम् सम्‍मोङ्‌ सोक्‍आ चाईस्चाईक तूये। आन्‍नी अपीङ् तूवानीव, ना जाग तूवानीव।”

३५ खीक्‍का येशू चीछा मेक्सा खाताना बोहोपूू सूपोम् मअ, ना छूदोक ङ्‌क दूक्वाम् नाम्‍ला ओप्‍का खान्‍लेनू पीकाना नीनाम्मापी वाङोम् मअ।

३६ वाङोम् मलो येशूआ ओरोपीका, “अब्‍बा, पाआ, आम्‍पी खोलोकङ्‌ छूदूर। ङ्‌क दूक्वाम् पोङ्‍कीरीम् ओपीका खान्‍लेमीते। खोदोलोई कोङा लन्चीमूयोक तोङ्ना मा, आना लन्चीमईक तोङ्ना छूनूव।”

३७ येशू होसोङ् खची दोक्पी बानालो म्सीच्‍चेस् ईम्स्‍चाक छीप्‍ची। खीक्‍का खसा पत्रुस काछना ओरो लअ, “सिमोन, ऊई आन् ईम्‍स्‍चाईङायो? ऊई आन् ऊक्‍छीन्सोयो जाग तूदूरनो?

३८ जाग तूवानीव खीक्‍का वाङोम् मनूम्‍ना आन्‍नी चाम्चीपी छूवानीनव। आत्‍मान् आछीयाङ् तयार तूये, खोदोलोई गाम् तयार मान्तू।”

३९ होसोङ् ख खाताना लाईस्‍पीक तोङ्नाङ् वाङोम् मअ।

४० होसोङ् ख आत्‍ताना बानालो म्सीच्‍चेची ईम्‍स्‍चाक छीप्‍ची, ऊदोईपीक्यालो खस् हायाम् खची ईम् लक तूवा, खन्‍सा खचा येशू ऊई पीम्नाई ङरी आईम् पर्ने, खूङ्‌क मान्लेची।

४१ येशू सूक्‍छेम्‍पीसो बानाना खस् ओरोलची, “ऊई आन्‍नी होसोङ् ईम्स्चाईनीङ्‌यो? ना नोन्‍दीयान्‍चीनीङ्‌यो? हन् नाम्‍ला तालाताक तूये। खोङ्नूम्व, मीस्मी छा मोऊपोचीम् हूक्‍पी छूम् याताक तूये।

४२ पक्नीव, खातेके। खोङ्नूम्व, कोङ् दोका पीप्‍ची ई दोक्पी ताबानाक तूये।”

येशू लाप्‍चीक

मत्ती २६:४७-५६; लूका २२:४७-५३; यूहन्‍ना १८:३-१२

४३ येशू नेन्‍चालो, पोङ् नीप्पो म्सीच्‍चेचीप्क ईल्पो यहूदा छेकोक्छा मूङ्‍कपी खोमन्‍ची। देप्‍क पूजारीची, शास्‍त्रीरीची ना धर्म-सेचीपोचा पोक्‍स्‍चीक ईक् हूल् दोप्सेल ना तूप् बाईचीना मूङ्‍कपी बाना।

४४ येशू दोका पीप्‍आ खस् ङ्‌कतोङ्‌क ईबूम् चीन्‍न पीचीक तूवा, “आस्कई कोङा चूम्मा मीयो खूङ्‍कङ् आन्‍ना लाम्‍नूम्‍क मीस् के, मूङ्‌क लाप्‍नूम्‍ना हायाम् नत्‍तो ऊरानूम्‍ना खायानूम्‍व।”

४५ खीक्‍का यहूदा इस्‍करियोत येशूम् म्दोक्पी खाताना, “सेचीपो,” पीकाना चूम्मा मीयू।

४६ खीक्‍का खचा येशू लाप्‍चीना खाईची।

४७ मूङ्‌कपी थोरेप्‍दीप्‍पीक ईल्पोआ दोप्सेल थूत्‍ना दूङ् देप्‍क पूजारीम् रोःमी म्नोबो खूईरूप्‍दीतू।

४८ खीक्‍का येशूआ खस् ओरोलची, “ऊई आन्‍नी ईबूम् खूस्पा लापाम्‍क तोङ्ना दोप्सेल खीक्‍का तूप् बायानूम्ना कोङ् लाप्‍स् तानीकयो?

४९ नीनाम्मा दप्स्को खीम्पी लेई पीच्‍ची सेचीवा ईत्‍तो कोङ् आन्‍नीस्‍काङ् तूवो, खोदोलो आन्‍ना कोङ् मान्लाम्ङानी। खोदोलोई ङ्‌क धर्मसूम्बऊपी तूक रीङ्‌ पूरा छूनू।”

५० खीक्‍का खोलोङ् म्सीच्‍चेचा ख होक्‍सीचीना जूकाखाता।

५१ म्गाम् ईबूम् खोऊसीम् तेईआ रीम्ना ईल्पो सोलो मीस् येशूम् दोस्-दोस् खाता। खचा मूङ्‌क सोलो लाप्‍ची,

५२ खोदोलोई मूङ्‌कसा म्तेई होक्‍सीना फूतीकेर्‌ङा जूकाखाता।

येशू यहूदीचीमी देप् याखऊमी लाईस्‍पी

मत्ती २६:५७-६८; लूका २२:५४-५५, ६३-७१; यूहन्‍ना १८:१३-१४, १९-२४

५३ खीक्‍का खचा येशू दूङ् देप्‍क पूजारीपा खाईची, ना खूङ्‍कपी खोलोङ्‌ देप्‍क पूजारी, धर्म-सेचीपोची ना शास्‍त्रीची बात्ल छूवाक तूवा।

५४ पत्रुस क छूबूरीपीकाङ् दूङ् देप्‍क पूजारीम् पोतेल् सम्‍मो म्दोस्-दोस् खाता, खीक्‍का मूङ्‌कपी दोर्‌चीका तूवाना खसा मीः जूईम् थालेई मअ।

५५ देप्‍क पूजारीचा ना खोलोङ् देप् याखऊपीक मीचा येशू सेईम् मीनाना खम् ऊल्‍लोङ्पी गवाईमी रीङ्‌ लाम्‍ची, खोदोलोई खचा ऊसो मान्छीप्ची।

५६ ओरोसर्प् मीचा येशूम् ऊल्‍लोङ्पी मोरोक वालीलीक गवाई पीची। खोदोलोई खचा पीचीक गवाई मान्खम्।

५७ हेप्-हेप्पा क येशूम् ऊल्‍लोङ्पी वालीलीक गवाई पीम् लागी पकाना ओरोपीका,

५८ “ङ्‌कसा ओरो पीकाक केईका येनूम्‍का, ‘मीस्मी म्‍हूःआ बोबूईम्पा नीनाम्मा दप्स्को खीम् कोङा हतूतो, ना हूःमान्‍दीङ्‌ सूक्‍लेईपी आर्को नीनाम्मा दप्स्को खीम् कोङा बोबूयूतो’।”

५९ खोदोलोई होसोङ् खची गवाई मान्खम्।

६० खोदोलो दूङ् देप्‍क पूजारीआ खोलोमी लाईस्‍पी पकाना येशू ओरो पीकाना तत्‍तू, “ऊई आम्‍पी ऊसोङ्‌यो ङरी आईम् रीङ्‍‌ मान्तू? ओन्तोरोक मीचा आम् तोक्पी पीकाक गवाई ऊये?”

६१ खोदोलोई येशू वाये तूवाचा ना ऊसो ङरी मान्‍आई। होसोङ् दूङ् देप्‍क पूजारीआ येशू ओरो पीकाना तत्‍तू, “ऊई आन् आछीयाङ् खोलोप्का दूङ्‍रेप्‍तो तूप् नीनाम्माम् छा ख्रीष्‍ट यो?”

६२ येशूआ खस् ओरोलची, “एई कोङ्‌ङा के, आन्‍ना मीस्मी छा खोलोप्का दूङ् राःरालोक नीनाम्माम् चूप् हूःलाम्पा तूचाईक ना नाम्छूईतोका मोम्मी साथपी यूचाईक तईनूम्।”

६३ खीक्‍का दूङ् देप्‍क पूजारीआ म्तेई चेन्‍ना ओरोपीका, “हन्‍ना केईका खम् ऊल्‍लोङ्पी बीन्‍नीपा साक्षी ऊसो चाहेई छूनो?

६४ आन्‍ना खोलोआ नीनाम्माम् तोक्पी मान्‍नप् नेनाकन् येन्‍खानूम्। आम्‍नी मीन्ताम् ऊई तूये?”

खोदोलो खचा खोलोआ ख सेईम्‍ङा छूये पीका।

६५ खीक्‍का हेप्-हेप्पा ख थूवा दोम् थालेईमची ना म्मूक्स् देप्‍चीना केर्‌तो ओरोलची, “खारीबो मते।” खीक्‍काना दोर्‌चा ख खची जीम्मापी खाईचीना केर्‌ची।

पत्रुसआ येशू इन्कार मक

मत्ती २६:६९-७५; लूका २२:५६-६२; यूहन्‍ना १८:१५-१८, २५-२७

६६ पत्रुस नूक्‍का पोतेल्पू तूवाचालो दूङ् देप्‍क पूजारीम् म्‍रोःमेचीप्क ईल्पो मीम्छा मूङ्‍कपी बाना,

६७ खीक्‍का मूङ्‌कसा पत्रुसआ मीः जूईचक नत्‍तो खोङू, ना ओरो लअ, “आन्‍सो नासरतपीक येशूलोङ्‌ तूवाक मायो।”

६८ खोदोलोई पत्रुसआ इन्कार मतो ओरोपीका, “ङ्‌क आना ऊई पीक्‍चाईकई, खूङ्‌क कोङा ऊसो छेतोनो ना ऊसो लेसोनो।” ना ख पाखापाक मूल् लाम्स्को हेम् खाता। खीक्‍का वाप् अका।

६९ मूङ्‌क रोःमेआ होसोङ् मूङ्‌कपी पत्रुस तना थोरेप्‍दीप्‍ची ओरोलची, “ङ्‌कन् मूङ्चीप्क ईल्पो मायो।”

७० पत्रुसआ होसोङ् इन्कार मअ। खोदोलोई ऊक्‍छीन्‍पीका म्बर-बार थोरेप्‍दीप्चा होसोङ् पत्रुस ओरो पीकाना तत्‍ची, “आछीयाङ्, मूङ्‌कचीप्कङ् आन्सो, ऊदोईपीक्यालो आन्सो गालीलपी तूप् मीस्ङा।”

७१ खोदोलोई पत्रुसआ कोङ्ने मा पीक्‍तो पस्तून चातो ओरोपीका, “आन्‍ना आस्‍मी तूम्‍पोई मचाईनूम्कई खूङ्‌क मीस् कोङा छेतोनो।”

७२ खीक्‍का मोन्तोलोङ् दोस्पीक वाप् अका, खोदोलो येशूआ ओरो पीकाक रीङ्‌ पत्रुसआ मीन्मारो मअ, “नीस्छेम् वाप् ओम् लाईस्‍पी आना कोङ् सूक्‍छेम् इन्कार मोयो।” खीक्‍का खूङ्‌क रीङ्‌ मीन्खीना पत्रुस दीरीमोक्‍स्‍तो खापा।

पिलातसमी लाईस्‍पी येशू

मत्ती २७:१-२, ११-२६; लूका २३:१-५, १३-२५; यूहन्‍ना १८:२८–१९:१६

१५

देत्छा सेपा देप्‍क पूजारीची, धर्म-सेचीपोची शास्‍त्रीची ना देप् याखऊपीक मीचा खची हो-होप्पी चाई मस्‍ना येशू छूईचीना पिलातसमी हूक्‍पी पीची।

२ पिलातसआ येशू ओरो पीकाना तत्‍तू, “ऊई आन् यहूदीचीम् होङाबू यो?” खोदोलो येशूआ ओरो पीकाना ङरी आन्‍नू, “आनाङ् खोरो पीके।”

३ देप्‍क पूजारीचा येशू ओरोतो रीङ्पी दोस् तीची।

४ पिलातसआ येशू होसोङ् ओरो पीकाना तत्‍तू, “ऊई आम्‍पी ऊसोङ्‌यो ङरी आईम् रीङ् मान्तू? खोङ्ते, आम् तोक्पी खचा ओरोतो रीङ्आ दोस् तीचाई।”

५ खोदोलोई येशूआ होसोङ् ङरी मान्‍आई, मूङ्‌क खोङ्ना पिलातस छाक्‍का छूवा।

६ निस्‍तार-चाडपी मीचा ङोक्‍चीक ईल्पो थानापी तेस्‍चीक मीस् खची लागी पिलातसआ लाईम्दोम् रेवास् तूवा।

७ खोन्‍तोलो चारखम्मी ऊल्‍लोङ्पी पोक्‍ना मीस् सेईप् ईल्पो बारब्बा मीचीक मीस् थूनापी तेस्‍चीक तूवा।

८ ओरोसर्प् मीस् पिलातसमी दोक्पी ताना पिलातस आम् रेवास् तूक तोङ्ना ईल्पो थानापी तेम्‍पा मीस् खची लागी लेत्‍दीत्‍व लचीना बीन्ती मीची।

९ पिलातसआ ओरो पीकाना खस् तत्‍ची, “ऊई कोङा आम्‍नी लागी यहूदीचीम् होङाबू लेईम्‍दीम् आन्‍ना अऊ मीन्‍नीयो?”

१० ऊदोईपीक्यालो नाचूर् लनाङा देप्‍क पूजारीचा ओ दोक्पी बाईचीक पीम् पिलातसआ छेत्‍क तूवा।

११ येशूम् फाईपी बारब्बाङा ई लागी पिलातसआ लात्‍दीत्‍नूव पीकाना देप्‍क पूजारीचा ओरोसर्प् मीस् चप्स्ची।

१२ पिलातसआ होसोङ् खस् ओरो पीकाना तत्‍ची, “खोरोदोक आन्‍ना यहूदीचीम् होङाबू पीक्‍नी, खूङ्‌क क कोङा ऊई मूयो?”

१३ खस् बसाना होसोङ् ओरोपीका, “मूङ्‌क क्रूसपी काम्‍ङा छूये।”

१४ पिलातसआ खस् ओरोलची, “ऊनाई? खसा ऊई मान्‍नप् लक्‌ मक तूये?” खोदोलोई हायाम् सोतो बसाना खचा ओरोपीका, “मूङ्‌क क्रूसपी काक्‍स्ते।”

१५ पिलातसआ ओरोसर्प् मीस् खची जीनमीम् लागी खचा मीनाक तोङ्नाङा बारब्बा थूनाप्‍का लात्‍दीतू ना येशू कोर्राआ केर्‌चीना क्रूसपी काम् लागी दोर्‌चीम् हूक्पी जीम्मा पीची।

दोर्‌चा येशू सेस्वा मीचीक

मत्ती २७:२७-३१; यूहन्‍ना १९:२-३

१६ दोर्‌चा येशू देप्पा खीम्‍मी पोतेल्पी खाईची ना खोलोङ् दोर्‌ची मूङ्‍कपी बात्ल मची।

१७ खीक्‍का खचा येशू बैजनी तेई खाम्‍मीची, ना तीती पाल्‍चीना बूयूङ्‍गा तोङ्‌क मस्‍ना म्तोङ्पी खूमीची।

१८ खीक्‍का खचा, “यहूदीचीम् होङाबूमी जय पीक्‍तो” सेस्‍वा मीक्‍तो सेवा छची।

१९ खीक्‍का खचा येशूम् तोङ्पी मीक्पऊआ केर्‌तो थूवा दची, ना खस् खून्जूलना सेवा छची।

२० खीक्‍का खचा येशू सेस्‍वा मीम् यात्चीकप्का बैजनी म्तेई बूत्ची ना म्होप्मी तेईङा खाम्‍मीची। खीक्‍काना खचा येशू क्रूसपी काम लागी पाखा खाईची।

येशू क्रूसपी काक्‍स्‍चीक

मत्ती २७:३२-४४; लूका २३:२६-४३; यूहन्‍ना १९:१७-२७

२१ खीक्‍का अलेक्‍जेन्‍डर ना रूफसमी म्पा कूरेनीपी तूप् सिमोन तेल्पीका बान्चाक खचा छीप्ची ना येशूम् क्रूस खूर्म् ना खाईम् लागी कर तीची।

२२ खीक्‍काना खचा येशू गलगथा मीचीक थाम्‍पूपी तात्‍ची–गलगथाम् अर्थ तोङ्‌मी खप्‍रम्मी थाम्‍पू।

२३ खीक्‍काना खचा येशू मूर्र ङल्‍म्‍पा दाखमद्य दूम् लागी पीची। खोदोलोई येशूआ मूङ्‌क मान्दू।

२४ खचा येशू क्रूसपी काक्‍स्‍ची। खीक्‍का आस्‍कसाई म्तेई तयाम् लोलना करसीङ् होक्‍स्‍ची ना येशूम् म्तेई खची हो-होप्‍पी हास्‍ची।

२५ खचा येशू क्रूसपी काक्‍स्‍चीलो देत्छाक बोची बजेई छूवाक तूवा।

२६ ख दोस् तीचीक छाप्‍दाम्‍पी “यहूदीचीम् होङाबू” पीम् छाम्‍पा तूवा।

२७ खचा येशूलो नीप्पो खूस्‍पास्‍सो ईल्पो म्पाङ्ला ना ईल्पो म्चूप्ला मस्‍ना क्रूसपी काक्स्ची। [

२८ धर्मसूम्बऊपी छाम्पा रीङ्‌ ओरोना पूरा छूवा, “ख मोऊपोस्का ङीरा।”]a

२९ मूङ्‌क लाम्‍पा लाम्‍दूम् मीचा म्तोङ् दाल्ङूप्‍तो मतो येशू ओरो पीकाना सेस्‍वा मीची, “हऊ! नीनाम्मा दप्स्को खीम् हईप्‍दीप्‍नासो सूक्‍लेईपी थोक्‍दीप् आन्‍ङा मायो,

३० क्रूसपीका लत्‍ताना यूवाते ना आम् होपा-आम् होप्‍ङा लेन्‍चा मीन्चीते।”

३१ खोरोनाङ् देप्‍क पूजारीचा ना शास्‍त्रीचासो ओरोपीक्‍तो सेस्‍वा मीची, “ङ्‌कसा बीन्‍नीपान् लेन्‍चा मीयू, खोदोलोई म्होप्क लेन्‍चा मीदूर्‌यान्‍चीनोयो।

३२ ङ्‌क इस्राएलपीक होङाबू ख्रीष्‍ट, हन्‍ना दावा क्रूसपीका लन्‍नूना यूनूते, ना खूङ्‌क तयाम्‍काना केईका विश्‍वास मयाम्का।” खीक्‍का खस्का क्रूसपी काक्‍स्‍दीत्‍चीकचासो येशू सेस्‍वा मीची।

येशू सीयाक

मत्ती २७:४५-५६; लूका २३:४४-४९; यूहन्‍ना १९:२८-३०

३३ लेपाक पोङ् नीस्बजेप्का सूक्‍बजे सम्‍मो खोलोङ् छाप्‍कूवापी नाम्कूर्मादाम् छास्‍खाता।

३४ खीक्‍का लेपाक सूक्‍बजी होम्पी येशू ओरोसोतो ओरो पीकाना बसा, “इलोई, इलोई, लामा सबखथनी?” खूङ्‍कम् अर्थ क, “ए नीनाम्मा, ए नीनाम्मा आना कोङ् ऊदोई होक्‍सोयोकई?”

३५ म्बर-बार थोरेप्दीप् हेप्-हेप्पा खसा पीकाक रीङ्‌ येन्‍चीना ओरोपीका, “येन्‍नूम्‍ते, खसा एलिया काछचय।”

३६ खचीप्‍क ईल्पोआ बूल्तो खाताना ईबूम् तेईमी म्छो पूपूल् मना जूजूर्पा दाखमद्यपी चीना ईबूम् बाईपा मीक्पऊमी छोक्‍पी यूक्स्‍ना ओरोपीक्‍तो येशू दूमीयू “खोङाम् खोङ्, बा एलिया ङ्‌क लास् यूयेयो।”

३७ खोदोलो येशू ओरोसोतो बसा ना म्सोम् थाया।

३८ खीक्‍का नीनाम्मा दप्स्को खीम्‍पीक पर्दा म्छोक्‍तोका म्दोरी सम्मो नीस्चेल छूवा।

३९ येशूम् मोरोना म्सोम् खाताक म्‍लाईस्पी थोरेप्दीप् दोर्‌मी कप्‍तानआ तना ओरोपीका, “आछीयाङ् ङ्‌क मीस्‍ने नीनाम्माम् छाङ् रईछ।”

४० छूबूरीप्‍का खोप्चाप् हेप् मीम्छास्सो तूवा। खूङ्‌कपी मरियम मग्दलिनी खीक्‍का चूप्‍क याकूब ना योसेफमी म्मा मरियम ना सलोमी तूवा।

४१ येशू गालीलपा तूवालो खस्का लाम्‍दूम् ना खम् बोक्छोप्ची मूङ्‍कस्ङा तूवा। येशूस्‍का यरूशलेमपी बानाक बीन्‍नीपा ओरोतो मीम्छास्सो मूङ्‍कपी तूवा।

येशू खूम्‍चीक

मत्ती २७:५७-६१; लूका २३:५०-५६; यूहन्‍ना १९:३८-४२

४२ चूम्चीम् लेई, अर्थात् नोम्चीम् लेईमी लाईस्‍पीक लेई, यूपा छूम् हच।

४३ देप् याखऊ खीम्‍पीक सायोबूप् तीक्‍सू अरिमाथियापीक योसेफ, खसा नीनाम्माम् चारखम् हूङ्दीत्‍क तूवा। खसा माङ्‌कीमो पिलातसपा खाताना येशूम् सालोग्गी ङोकू।

४४ येशू आथूईङा सीयाखाता पीम् येन्‍लो पिलातस छाक्‍का छूवा। खीक्‍का पिलातसआ कप्‍तान म्दोक्पी काछना आछीयाङ् येशू सीयाकयो मान्सीकयो पीकाना तत्‍तू।

४५ येशू सीयाखात पीम् कप्‍तानपीका येन्‍ना पिलातसआ येशूम् सालोग्‍गी योसेफ खाईम् पीयू।

४६ खीक्‍का योसेफआ मलमलमी सीक्‍खूम् खेतू, ना येशूम् म्सालोग्गी क्रूसपीका मूक्सू लात्‍ना तेईया दील्‍लू खीक्‍का देप् लूङ्पी खोपेई मम्पाना बानेईमम्पा गेम्पी खाईना यूक्सू। खीक्‍काना गेम् देप्पा लूङ्‌आ दीयू।

४७ खोदोलो मरियम मक्‍दलिनी ना योसेफमी म्मा मरियमआ येशूम् सालोग्‍गी यूक्स्चीक थाम्पू खोङ्चचीक तूवा।

a 

१५:२८ केछे लाईस्पीक हेप् पाण्डुलिपीपी ङ्‍क पद छाम्पा मान्तू।

येशू ऊसापक्‍क

मत्ती २८:१-८; लूका २४:१-१२; यूहन्‍ना २०:१-१०

१६

नोम्चीम् लेई याताकप्का मरियम मग्दलिनी, याकूबमी म्मा मरियम ना सलोमीचा नाम्चानप् तेल येशूम् सालोग्गी कील्म् लागी खेत्‍ची।

२ फाईवेईमी लाईस्पीक लेईपी देत्छा नाम्छोवा आप्चलो खस् येशूम् गेम् तूवाक थाम्पूपी खाता।

३ खीक्‍का खस् लाम्‍पी खात्‍चालो खची होप्-होप्पी ओरो लोल, “ई लागी मूङ्‌क गेम्पीक देप्पा लूङ् आसाई लातीपीया?”

४ खीक्‍का खचा गेम् हेम् खोङ्चीलो, गेम्पीक देप्पा लूङ्‌ आल्म्दीम्पा तची। खूङ्‌क लूङ्‌ हायाम् देप्पा तूवा।

५ खीक्‍का खस् येशूम् गेम् तूवाक गोपी वोङालो ईबूम् ओम्‍लोप् तेई खाम्दीप् सोलो मीस् चूप् हेम्‍लालाम्पा तूवाचाक तची, ना खस् छाक्‍का छूवा।

६ खोदोलोई मूङ्‌क ओम्‍लोप् तेई खाम्दीप् सोलो मीचा खस् ओरोलची, “आन्‍नी छाक्‍का छूनीनते, आन्‍ना क्रूसपी काक्स्चीक येशूयो लाम्चाईनूम्। येशू अपी मान्तू, ख ऊसापक्‍क तूये। मा मीन्‍नीदोक ख यूम्पा थाऊ खोङ्नूम्ते।

७ खन्‍सा आन्‍नी खात्‍नीते खीक्‍का म्सीच्‍चेची ना पत्रुस ङ्‌क रीङ्‌ ईयानूम्‍ते, ख आम्‍नी लाईस्-लाईस् गालीलपा खात्‍चाये। खसा पीकाक तोङ्ना आन्‍ना येशू खपा तईनूम्।”

८ खस् येशूम् गेम्‍पीका लात्‍ताना बूल्सा, ऊदोईपीक्यालो खस् छाक्‍का छूवाना खची कीम्‍आ योक्‍साचाक तूवा। खीक्‍का खचा मूङ्‌क रीङ्‌ आस्‍सो मान्‍ईक्ची, ऊदोईपीक्यालो खस् हायाम् कीसाक तूवा।

येशू म्सीच्‍चेचीपी खोमन्‍चीक

मत्ती २८:९-२०; लूका २४:१३-५३; यूहन्‍ना २०:११-२३; प्रेरित १:४-११

[

९ फाईवेईमी लाईस्‍पीक लेई देत्छा सेपाङ्‌ येशू ऊसापकाना लाईस्‍पी मरियम मग्दलिनीपी खोमन्‍ची। खसा खपीका नूक्ची चाप् लात्‍क तूवा।

१० मरियम खाताना ङ्‌क रीङ्‌ म्सीच्‍चेस् ईची। खोदोलो म्सीच्‍चेचा तूनीवा मतो खाप्‍चाक तूवा।

११ खोदोलोई येशू ऊसापक्‍क ना मरियमपी खोमन्चीक रीङ्‌ म्सीच्‍चेचा येन्ची, खोदोलोई खचा मरियममी रीङ्‍‌ पतेई मान्मची।

१२ खीक्‍काना नीप्पो म्सीच्‍चेस् तेल् मेक्सा खात्‍चालो खचीप् येशू आर्को ङालीपी खोमन्‍ची।

१३ खीक्‍का खस् आत्‍ताना खाताना खचा तचीक रीङ्‌ बीन्‍नीपास् ईची। खोदोलोई मूङ्‌कचा पीकाक रीङ्‌ खचा पतेई मान्मची।

१४ दोस्पी येशू पोङ् ईल्पो म्सीच्‍चेचीपी जा चचचीलो खोमन्‍ची। खीक्‍का खची विश्‍वास मान्तूक ना लूङ् तोङ्‍क खची गोङ् तना येशूआ खस् राङ्ची। ऊदोईपीक्यालो येशू सीयाना ऊसापक्‍क तोक्‍चा पचीक रीङ्‌ खचा पतेई मान्मस्क तूवा।

१५ खीक्‍का येशूआ खस् ओरोलची, “खोलोङ् चारपी खात्‍नीना खोलोङ् सोम्‍छाची ङ्‌क जीनप् रीदाम् येईमीयानूम्व।

१६ विश्‍वास मप्‍आ ना बप्‍तिस्मा लाप्‍आ हल्‍वा तय, खोदोलोई विश्‍वास मान्मप् दोसी थरेई छूये।

१७ विश्‍वास मप्चीपी ङ्‌क चीन्‍न छूये, खचा ओ नीङ्पी चाप् लातची ना खस् नयाँ रीङ्पीa नेने,

१८ खचा पूः लापची ना चीः चईचीदोसो खस् ऊसो छूनो। खचा तूक्खाचीम् थेम्पी खची हूः यूक्‍सची ना खस् नखाते।”

१९ ओरोना रोबू येशू खस्का नेईम् याताकप्का ख साराङ्‌गाप्‍तो थेन्‍चीतो खाता ना नीनाम्मामी चूप् हूःलाम्‍पा तूवा।

२० खीक्‍का म्सीच्‍चेस् खोलोपी खाताना जीनप् रीङ्‌ हास्‍ची। रोबू खची साथपी तूवाना लक्‌ मअ, ना ओरोतो चीन्‍नलाम्‍पा नीनाम्माम् रीङ्‌ पोचीप् बानेई मअ। आमेन।]b

a 

१६:१७ नयाँ रीङ् – अर्थात्, “नयाँ भाषा”

b 

१६:९-२० केछे लाईस्पीक हेप् पाण्डुलिपीपी ङ्‍क पदची छाम्पा मान्तू।

लूकाआ छाप्‍क

जीनप् रीदाम्‌

छेईलम्

लूका दबाई मप् ईल्पो डक्टर तूवा (कलस्सी ४:१४), ना पावल प्रेरितमी बोक्छोप् म्बूम् तूवा। लूकाआ ङ्‌क जीनप् रीदाम्ङाङ् मा, खोदोलोई “प्रेरितचीम् लक्” मीचीक नयाँ करारमी सोक्‍सरसो छाप्‍पू (लूका १:१-४; प्रेरित १:१-२)। पावल प्रेरित नीनाम्माम् रीङ्बऊ हास् ग्रीस ना टर्कीपी दोस्रो, तेस्रो यात्रा मलो, लूकासो हेप्-हेप् थाम्‍पूपी खलो खाता (प्रेरित १६:१०; २०:६)। दीरीत्‍तीलाम्पाक दूङ्दोस्पीक छेलाम्पी पावल रोमपी खातालो लूकासो खम् साथपी तूवा (प्रेरित २७:१-२)। खीक्‍का रोमपी तातेकाना पावल थूनापी छूवाकप्का, लूकाआ खम् सूसो मअ (२ तिमोथी ४:११)।

खन्‍सा लूकाआ ख्रीष्‍टियन् धर्म थोक्‍साकम् तोक्पी छाप्‍कङाङ् मा, खोदोलोई ख मूङ्‌कपी सहभागीसो छूवाक तूवा।

मत्ती म्होप् यहूदी छूवाकसा, म्जीनप् रीदाम् यहूदीचीम् लागी छाप्‍क तूवा। खोदोलोई लूका क ग्रीक तूवा, खन्‍सा खसा ङ्‌क जीनप् रीदाम्‌ बीन्‍नीपा गोङ्चा बूजेई मस्‍नू पीकाना छाप्‍क तूवा।

ङ्‌क जीनप् रीदाम् छाप्‍लो, लूकापी मर्कूसमी जीनप् रीदाम्‍मी ईबूम् प्रतिलिपी तूवा। (मर्कूसमी जीनप् रीदाम् लाईस्‍पीङ् छाम्‍पा जीनप् रीदाम् तूवा)। खन्‍सा लूकाआ म्जीनप् रीदाम्पी मर्कूसमी जीनप् रीदाम्पी छाम्‍पा ओरोतो रीङ्‌ काप्स्क तूये।

मर्कूसआ छाप्‍क रीङ्पीका बीन्‍नीपा रीङ्सो, लूकाआ म्जीनप् रीदाम्पी छाप्‍पू। ङ्‌कपी मत्तीम् जीनप् रीदाम्‍पी छाम्‍पा रीङ्सो जी-जीस् काम्‍पा तूये। बीन्‍नीपा हेप्-हेप् रीङ् लूकाम् जीनप् रीदाम्‍पीङाङ् तयाम्।

केईया मान्माईम् रीङ्‍ क लूका डक्‍टरङाङ् मा, खोदोलोई पक्‍का सूम्‍नीतूम्‍लो छाप्सो तूवा। ङ्‌क जीनप् रीदाम् ना “प्रेरितचीम् लक्” मी सोक्‍सरपीसो हायाम्‌ होशियारना खोलोङ् ची-चीमा आछीयाक सूम्‍नीतूम्‍लोम्‌ रीङ् छाप्‍क तूये। लूकाआ छाप्‍क रीङ् आछीयाकङ् पीकाना बीन्‍नीपा ओरोतो सूम्‍नीतूम्‍लोम् सोक्‍सरपी ना वैज्ञानिक अनुसन्‍धानपीका प्रमाणित छूवाक तूये। येशू ख्रीष्‍टमी जीनप् रीदाम् ईल्पो मीचा कल्‍पना मक पोम् ललई मा। ङ्‌क ईबूम् सत्‍य सूम्‍नीतूम्‍लो रीङ् के।

लूकाआ म्जीनप् रीदाम् ऊक दोङ्पीई छाप्‍क तूवा पीम् निश्‍चित मान्तू। खोदोलोई ओरोतो बाइबलपीक छेछेमीचा, लूकाम् जीनप् रीदाम् ई.सं. ६५-७० पी छाम्‍पा तूवा पीक्‍ना मीन्ताम् मईची। बीन्‍नीपाचा क मूङ्‍कप्का दोस्पी छाम्‍पा पीक्‍ना मीन्‍नची।

लूकाआ छाप्‍क

जीनप् रीदाम्‌

१

ई हाम्‍पी खोती छूवाना याताक रीङ् सम्‍सूर्म् ना यूम् लागी ओरोतोआ खची हूक्‍पी लाप्‍चीक तूवा।

२ लाईस्‍पीकाङ् खची मूक्सा तोक्‍चा ना मूङ्‌क रीङ्मी गवाई पीप्‍चा लो म्सूसो मप्चालो केई ङ्‌क रीङ् ईयीक तूये।

३ सायोबूप् थियोफिलस, कोङा केछेयीकाङ् चीङ्चीङ्‌यो तूवोना खोलोङ् रीङ् लामूक तूये, खीक्‍का आम् लागीसो ङ्‌क मेलसा छाम्‍पीम् कोङ् नप् लोओ,

४ खन्‍सा आन् ईयाक रीङ् देईतकई आछीयाक तूये पीम् रीङ् आना नम्‍लो छेईदूरनू मीनोना कोङा ङ्‌क रीदाम् छापूक के।

बप्‍तिस्मा पीप् यूहन्‍ना जन्‍मेई छूम् तोक्पी खारीबो

५ यहूदियापीक होङाबू हेरोदमी दूङ्पी अबिया गोङ्पीक जकरिया मीचीक ईल्पो पूजारी तूवा। खम् म्तोमा एलीशिबासो हारून गोङ्पीक तूवा।

६ खस् नीप्पोङ् नीनाम्माम् लाईस्‍पी धर्मी तूवा। खचा योबोरोबू नीनाम्माम् खोलोङ् आज्ञा ना ललई हायाम् नत्‍तो रेप्‍दोङ्ची।

७ एलीशिबा छा मान्वाईप् तूवाकसा मूङ्‍कचीम् खची छामाई मान्तू, ना मूङ्‌क नीप्पोङ् खची दूङ् खाईप्‍लेप्‌ तूवा।

८ ईलेई जकरिया नीनाम्माम् लाईस्‍पी खची पालपी यहूदीचीम् नीनाम्मा दप्स्को खीम्पी पूजारीम् लक् मचक तूवा,

९ पूजारीचीम् सूसो मम् रीदूम् तूवाक तोङ्ना करसीङ् होक्‍स्‍चीलो योबोरोबू नीनाम्मा दप्स्को खीम्पी वोम्‍ना धूप हूईम् जकरियाम् पाल ताक तूवा।

१० खसा धूप हूईचलो नीनाम्मा दप्स्को खीम्‍मी पाखापी ओरोसर्प् मीस् बात्ल छूवाना वाङोम् मचचीक तूवा।

११ योबोरोबूम् ईल्पो रीदाम् पोक् धूप हूस्‍को वेदीम् चूप्‍लाम्‍पा खोमन्‍ची।

१२ खूङ्‌क साराङ्‌गाप्‍तोक रीदाम् पोक् तखीलो जकरिया म्कीम्मा म्नीऊ मास्खाता।

१३ खोदोलोई नीनाम्माम् रीदाम् पोक्‍आ जकरिया ओरो लअ, “कीनव, ऊदोईपीक्यालो आना वाङोम् मक नीनाम्माआ येन्‍क तूये। हन्‍ना आम् तोमा एलीशिबाआ आम् लागी ईल्पो चारछा वात, ना आना खम् नीङ् यूहन्‍ना यूक्स्व।

१४ खोदोलो आन् हायाम् आम्‍जी नये, ना आम् गोङ् चानये खीक्‍का ख जन्‍मेई छूवाकपी ओरोसर्प् खची जीनये।

१५ ऊदोईपीक्यालो ख नीनाम्माम् लाईस्‍पी हायाम् देप् मीस् छूये। खसा दाखमद्य ना बीन्‍नीपा सेईप् थक् हादेसो दूङ्‌ङनो, ना म्माम् सागोवापाकाङ् ख पवित्र आत्‍माआ पेप्पक छूये।

१६ खसा ओरोतो इस्राएलमी छामाईची खची योबोरोबू नीनाम्मा हेम् आत्‍तची।

१७ म्पा-म्माचीम् सानीवा म्छाची हेम् ना आज्ञा मान्‍रेप्चीम् सानीवा धर्मीचीम् सानीवाछे हेम् आईम् ना रोबूम् लागी हायाम् नप् ईबूम् जाति चोचूम् लागी खम् लाईस्पी ख एलिया खारीबोपोम् आत्मापी लो राःरापीलो खाते।”

१८ खीक्‍का जकरियाआ नीनाम्माम् रीदाम् पोक् ओरो लना तत्‍तू, “ङ्‌क रीङ् कोङा ऊतोङ्नाई पतेई ममा? ऊदोईपीक्यालो कोङ्सो खूवोबूप् छूवोखातो ना ओ तोमासो खूवोबूम् छूवाखात्क तूये।”

१९ खोदोलो नीनाम्माम् रीदाम् पोक्‍आ ख ओरो लअ, “कोङ् नीनाम्माम् सूसो मप् गब्रिएल के, ना खसाङ् कोङ् आन्‍लो रीङ् मस् ना ङ्‌क जीनप् रीदाम् येईमीक्स् पोक्सोक के।

२० हादेसम्‍मोई ङ्‌क रीङ् पूरा छूनो, खूङ्‌क लेई सम्‍मो आना नेईम् दूरनो, ऊदोईपीक्यालो आना ओ रीङ् मान्‍रेम्ना, खूङ्‌क रीङ् म्नाम्‍ला तालात्लो पूरा छूये।”

२१ जकरिया यहूदीचीम् नीनाम्मा दप्स्‍को खीम्‍पीका लईछूसाकसा पाखाप् तूप् मीचा छाक्‍का छूक्‍तो हूङ्दीत्‍चीक तूवा।

२२ जकरिया पाखा लत्‍ताना बानालो खस्का नेईङा मान्दूर्, ना खसा नीनाम्मा दप्स्को खीम्पी दर्शन तअ पीम् खचा छेत्ची। ना मूङ्‌कसा खस् कवेई मीची, खीक्‍का ख नेईमान्दूर्प् छूवाना तूवा।

२३ जकरिया सूसो मम् म्पाल यात्ना म्खीम् खाता।

२४ खूङ्‌कम् जीस्तातोपी म्तोमा एलीशिबा होपोसूम् छूवा, ना ङाक् लाः सम्मो म्ङईमा ख खीम्‍पीका पाखा मान्लईमो तूवाचा ना खसा ओरो पीका,

२५ “खोलोङ् मीस्मी लाईस्‍पी ङाजावा मान्छूम् लागी योबोरोबूआ कोङ् ओरोना सम्‍तूमा मीयोक तूये।”

येशू जन्‍मेई छूम् तोक्पी खारीबो

२६ एलीशिबा होपोसूम् छूवाक तूक् लाः छूवालो नीनाम्माआ साराङ्‌गाप्‍तोक रीदाम् पोक् गब्रिएल गालील जिल्‍लामी नासरत सहरपी पोक्‍सू।

२७ मूङ्‌क ईल्पो म्सूर् मान्छूक् मीम्छाम् दोक्पी खाता। मूङ्‌क मीम्छा दाऊदमी गोङ्पीक ईल्पो योसेफ नीङ् मीचीक मीस्पी ङोक्‍दीत्‍चीक तूवा। मूङ्‌क म्सूर् मान्छूक मीम्छाम् नीङ् क मरियम तूवा।

२८ साराङ्‌गाप्‍तोक रीदाम् पोक्‍आ खम् दोक्पा खाताना ओरो लअ, “ए नीनाम्माआ सम्‍तूमा मीयाकङा, सेवाके। योबोरोबू आम् साथपी तूये।”

२९ खोदोलो ख मूङ्‌क रीङ्आ छाक्‍का छूवा, ना ङ्‌क ऊतोङ्‌क सेवाये पीकाना म्सानीवापा मीन्च।

३० साराङ्‌गाप्‍तोक रीदाम् पोक्‍आ ख ओरो लअ, “कीनव, मरियम आना नीनाम्माप्का सम्‍तूमा तक तूये।

३१ हन्‍ना खोङ्व, आन् होपोसूम् छूये, खीक्‍का ईल्पो छा वात। खूङ्‍कम् म्नीङ् आना येशू यूक्सव।

३२ ख हायाम् देप् छूये। खीक्‍का ख खोलोप्का दूङ्‍रेप्‍तोक योबोरोबू नीनाम्माम् छा लयची। योबोरोबू नीनाम्माआ ख म्होप्मी खूक्सू दाऊद तोङ्ना होङाबू बानेईमय।

३३ खीक्‍का खसा याकूबमी खोलोङ् गोङ्चीपी चार तोक्‍स, ना खम् चारखम् हादेसो यात्नो।”

३४ मरियमआ नीनाम्माम् रीदाम् पोक् ओरो लअ, “दानाई खोन्‍तोङ्‌ना छूदूर? ऊदोईपीक्यालो कोङ्ने ईल्पो कन्‍ने मीम्छाई।”

३५ मूङ्‍क साराङ्‌गाप्‍तोक रीदाम् पोक्‍आ मरियम ओरो लअ, “पवित्र आत्‍मा आम्‍पी ताये, ना खोलोप्का दूङ् रेप्‍तोक नीनाम्माम् राःराम् अल्मा आम्पी तात्‍ते। खन्‍सा आना वातक छा पवित्र ना नीनाम्माम् छा लयची।

३६ खोङ्व, आम् होप्मी मीस् एलीशिबा खूवोबूम् छूवाखात्‍दोसो ईनीम्‍बा म्सागोवापा तूक्ला बाईप्खाप् छा तूये। केछेवा मीचा ख छा मान्वाईप् पीकाना पीकाक तूवा।

३७ ऊदोईपीक्यालो नीनाम्मापी छूमान्‍दूर्प्‌ रीङ् ऊसोङ् मान्तू।”

३८ खीक्‍का मरियमआ नीनाम्माम् रीदाम् पोक् ओरो लअ, “खोङ्व, कोङ् योबोरोबूम् सूसो मप्, आना पीकाक तोङ्नाङ् ओपी छूनू।” खीक्‍का नीनाम्माम् रीदाम् पोक् मूङ्‍कप्का खालेता।

मरियम लो एलीशिबालो तूपाक

३९ मूङ्‍कम् जीस्तातोपी मरियम हातार छूक्‍तो यहूदियामी कोम् लाम्‍पा एलीशिबाम् तेल्पी खाता,

४० ना मरियम जकरियाम् खीम्पी वोङाना एलीशिबा सेवा छअ।

४१ मरियमआ सेवाके पीकाक येनूमोरोङ् एलीशिबाम् म्सागोवापाक नूक्छा केल्‍लाता, खीक्‍का एलीशिबा पवित्र आत्‍माआ पेप्पू,

४२ खीक्‍का एलीशिबाआ ओरोसोतो बतो मरियम् ओरो लअ, “मीम्छाचीपी आन् नीनाम्माआ आसीक् पीयाक तूये, ना आम् सागोवापी तूक छासो आसीक् पीक तूये।

४३ ङ्‌कतोङ्‌क सम्‍तूमा ओपी ऊतोङ्नाई छूवा, ना ओ रोबूम् म्मा ओपी ताआ!

४४ ऊदोईपीक्यालो खोङ्व, आना सेवाके पीकाक ओ नोबोआ येनूमोरो ओ सागोवापाक नूक्छाः म्जी नना केल्‍लाता।

४५ आम्पी आसीक् छूनूव, ऊदोईपीक्यालो योबोरोबूआ पीकाक रीङ् पूरा छूये पीकाना आना विश्‍वास मक तूये।”

मरियमआ साम्‍दी छाम् मक

४६ खीक्‍का मरियमआ ओरोपीका,

“कोङा ओ वाताम्‍मापाका योबोरोबू नीनाम्माम् साम्‍दीखा मूयो,

४७ ना ओ आत्‍माआ ओ हल्‍वा पीप् नीनाम्मापी चामोवा मय।

४८ खसा कोङ् तोङ्‌क नीङ्ला मान्दीक रोःमे सम्‍तूमा मीयो,

हन्‍ना ङ्‌कप्का मेक्साक खोलोक दूङ्आ कोङ् आसीक् तक पीक्ना पीके।

४९ ऊदोईपीक्यालो हायाम् राःरालोक नीनाम्माआ ओ लागी हायाम् देप् लक् मक तूये,

खम् नीङ् पवित्र तूये।

५० ख पीका म्कीम् लप् मीस्ची

खसा दूङ् पीका दूङ् सम्मो सम्‍खे मीचय।

५१ खसा म्हूक्पीक म्‍राःरा खोमक तूये।

म्सानीवापी हायाम्‍क लोक्‍चीप् मीस् खसा खाथल्-बीथल् मक तूये।

५२ खसा चारतोप्ची खची सिंहासनपीका लात्‍दीत्‍चीक तूये,

खोदोलोई लखेछूक्ची मेक्‍तो थेत्‍चीक तूये।

५३ साका सीप्‍ची खसा नप् थक्‍आ खची गोङ् काम्मीचीक तूये,

खोदोलोई होङ्पोक्ची होप्‍तो हूः आत्‍पोक्‍स्‍चीक तूये।

५४ खसा खम् सूसो मप् इस्राएल बचयक तूये,

ना म्होप्मी मीस्ची सम्खेवा मीम् मात्‍तनो।

५५ ऊदोईपीक्यालो खसा ई खूक्‍सूचीपी यादे मक तोङ्ना,

अब्राहाम ना म्छामाईचीपी खोलोङ् नाम्‍ला सम्मोम् लागी सम्खेवा खोमक तूये।”

५६ मरियम एलीशिबालो सूक् लाः तोदी तूवाना म्खीम् आत्‍ता।

बप्‍तिस्मा पीप् यूहन्‍ना जन्‍मेई छूवाक

५७ एलीशिबामी छावाईम् नाम्‍ला छूवा ना खसा ईल्पो चारछा वातू।

५८ योबोरोबू नीनाम्माआ एलीशिबा हायाम् देप् सम्‍तूमा मीक खोङ्चीना म्खीम्तोनी ना म्होप्मी मीस् खोलोङ् खची जी नअ।

५९ मूङ्‌क चारछा रेक्‍लेई बाईकप्का यहूदीचीम् रीदूम् तोङ्ना खतना मम् लागी खस् बात्ल छूवा, ना मूङ्‌कम् नीङ् म्पाम् नीङ् तोङ्‌कङ् जकरिया यूम् मीनाचाक तूवा,

६० खोदोलोई मूङ्‌कम् म्माआ ओरोपीका, “मा, मूङ्‌कम् नीङ्ने यूहन्‍ना यूम् छूये।”

६१ खचा एलीशिबा ओरोलची, “आम् खीम्‍पोस्‍चीपीन् ङ्‌कतोङ्‌क नीङ् आस्‍मीसो मान्तू।”

६२ खीक्‍का खचा मूङ्‌कम् म्पा कवेई मीचीना तत्‍ची, “आना क ङ्‌कम् नीङ् ऊई मीम् मीने?”

६३ खसा छाम् लागी ईबूम् सीङ्मी पाती ङोक्‍ना “मूङ्‌कम् नीङ् यूहन्‍ना के” पीकाना छाप्‍पू। खूङ्‌क खोङ्चीना खोलोङ् छाक्‍का छूवा।

६४ खोन्‍तोलोङ् मूङ्‌कम् म्ङः हला खीक्‍का नेन्‍लाता ना नीनाम्मा साम्‍दीखा दलातू।

६५ ङ्‌क रीङ् खोङ्चीकप्‍का म्खीम्तोनीची खोलोङ् कीसा। खीक्‍का ङ्‌क रीङ्मी तोक्पी यहूदियाम् बूर् हेम्‍पीक खोलोङ् छाप्‍कूवापी रीङा।

६६ ङ्‌क रीङ् येईप् खोलोआ ङ्‌क चारछा दोस्का ऊतोङ्‌कई छूये पीकाना खची सानीवापी मीना। ऊदोईपीक्यालो योबोरोबूम्‌ राःरा खपी छूवाक तूवा।

जकरियाआ साम्‍दी छाम् मक

६७ खीक्‍का मूङ्‌कम् म्पा जकरिया पवित्र आत्‍माआ पेप्‍ना खारीबो मलातू,

६८ “इस्राएलीचीम् योबोरोबू, नीनाम्माम् साम्‍दीखा छूनू,

ऊदोईपीक्यालो ख यूवाना म्होप्मी मीस्ची हल्‍वा पीक तूये।

६९ खसा ई लागी म्सूसो मप् दाऊदमी गोङ्पीका

ईल्पो राःरा लोक हल्‍वा पीप् पोक्‍स्‍क तूये।

७० ख लाईस्पीकाङ् म्पवित्र खारीबोपोचीम् ङलाम्पा नेनाक तूवा।

७१ केईया ई साछीमीचीपीका

ना केई मान्‍नईप् खोलोमी हूक्पीका हल्वा तयाम्।

७२ खसा म्होप्मी पवित्र करार मीन्‍नू,

खीक्‍का ई खूक्‍सूची सम्खेवा खोमीची।

७३ खसा करारमी मूङ्‌क यादे खूक्सू अब्राहामलो मअ।

७४ ईनीम्‍बा केईया ई साछीमीचीम् हूक्पीका छुटकारा तोम्पाक तूये,

खीक्‍का मान्की-मान्की नीनाम्माम् सूसो मम् तम्क तूये,

७५ खम् लाईस्पी ई रीराम‍ तूकसम्मो पवित्रतापी ना धार्मिकतापी खम् सूसो मम् तम्क तूये।

७६ ए चारछाङा, आन् खोलोप्का दूङ् रेप्‍तोक नीनाम्माम् खारीबोपो पीम् रीङे,

ऊदोईपीक्यालो रोबूम् लाईस्-लाईस् आन् खम् लाम् चोचूम्‍स् खाते।

७७ मोऊपीका छेमा तयाम्ना हल्वातयाम् पीम् वाछेम् रीङ

आना नीनाम्माम् मीस्ची छेईमीयची।

७८ ई नीनाम्माम् सम्खेवा ना सम्‍तूमाआ

साराङ्‌गाप्‍तोका देत्छाक नाम्‍छोवा ईपी यूवे,

७९ खीक्‍का नाम्कूर्मादाम्पी ना सीम्मी अल्मापी तूप्ची अल्हो पीयची,

ना ई लोङ् खाऊमा-खासेर्माम् लाम् हेम् लाम्दूप्प।”

८० खीक्‍का मूङ्‌क चारछा यूहन्‍ना रीराम‍पी लो आत्‍मापीलो पतो खाता, ना इस्राएलीचीपी खोमान्‍मम्‍चीम् सम्‍मो ख गोङ्‍रूत्खाप् थाम्‍पूपीङ्‌ तूवा।

येशू जन्‍मेई छूवाक

२

मूङ्‍क नाम्‍लापी रोमपीक होङाबू अगस्‍टसआ खोलोङ् छाप्‍कूवापीक मीस् ङीर्म् छूये पीकाना हुकुम मक तूवा।

२ कुरेनियस मीचीक सिरिया प्रान्‍तप्‍क हाकिम तूवालो ङ्‌क दूङ् लाईस्‍पीक मीस् ङीर्म् तूवा।

३ खस् खोलोङ् खची नीङ् छाम् लागी खची खूक्‍सूची जन्‍मेई छूवाक थाम्‍पूपी खाता।

४ योसेफसो गालील जिल्‍लामी खस् तूवाक नासरतपीका खची खूक्सू दाऊद जन्‍मेई छूवाक थाऊ यहूदिया जिल्‍लाम् बेथलेहेमपी खची नीङ् छाप्‍स खाता। ऊदोईपीक्यालो योसेफ दाऊदमी छामाई ना खम् गोङ्पीक तूवा।

५ खची नीङ् छाप्‍स् योसेफ म्होप्पी ङोक्‍दीत्‍चीक मरियम म्साथपी खाईना खाता। खोदोलो मरियम क होपोसूम् तूवा।

६ खस् बेथलेहेमपा तूवालोङ् मरियममी म्बूक्‍ती बाना।

७ खीक्‍का मरियमआ म्बूसूम्छाप् वातू ना तेईआ रीम्‍ना बोक्खोङ्पी यूक्सू, ऊदोईपीक्यालो खस् बास् तूवाक खीम्पी खची लागी तूस्को मान्तू।

गथालास् लो नीनाम्माम् रीदाम् पोक्‍चीलो

८ मूङ्‌क थाम्‍पूपी गथालाची तूवा, खस् तेल्म्पी तूवाना सेपा खची लूस् खोङ्दोङ्ची।

९ रोबूम् ईल्पो रीदाम् पोक् खची दोक्पी खोमन्‍ची, ना खची बर्‌बार् खोलोपी रोबूम् अल्मा बाक्स् तोङ्ना केत्‍ता। ना खस् हायाम् कीसा।

१० खीक्‍का नीनाम्माम् रीदाम् पोक्‍आ खस् ओरोलची, “कीनीनव, ऊदोईपीक्यालो कोङा आन्‍नी जीनप् रीदाम् येईमीयान्‍नी, खूङ्‌क खोलोङ् मीस्मी लागी नप् छूये।

११ एसे दाऊदमी सहरपी आम्‍नी लागी ईल्पो हल्‍वा पीप् जन्‍मेई छूवाक तूये, खूङ्‌क नीनाम्माआ पोक्‍स्‍क रोबू ख्रीष्‍ट के।

१२ खीक्‍का आम्‍नी लागी चीन्‍न क ङ्‌कतोङ्‌क छूये, आन्‍ना ईल्पो नूक्छा तेईआ रीम्पाना बोक्खोङ्पी ईम्दीम्पा छीप्नूम्।”

१३ खोदोलो मूङ्‌कपी ओरोसर्प् नीनाम्माम् रीदाम् पोक्‍ची खोमन्‍ची। खीक्‍का ओरोपीक्‍तो खचा नीनाम्माम् साम्‍दी छाम् मची,

१४ “खोलोप्का दूङ्‍रेप् साराङ्‌गाप्‍तो तूप् नीनाम्माम् साम्दीखा छूनू,

खीक्‍का चारीदूपी ख आस्क मीस्पीकाई म्जी नई, खूङ्‌कचीपी खाऊमा-खासेर्मा छून्चानूव!”

१५ नीनाम्माम् रीदाम् पोक्‍ची खचीप्‍का हान्‍चीना साराङ्‌गाप्‍तो खाता, खीक्‍का गथालास् खची होप्-होप्‍पी ओरोलोल, “दो बान्‍नीते, केई बेथलेहेम सम्मो खाते, ना मूङ्‍कपा छूचाईक खोती खीक्‍का योबोरोबूआ केई ईयीक रीङ् खोङाम्।”

१६ खस् लाछार छूक्‍तो खपा खाता, खोदोलो मरियम लो योसेफलो खीक्‍का मूङ्‌क चीमा नूक्छा बोक्खोङ्पी ईम्‍स्‍चाक छीप्‍ची।

१७ खचा मूङ्‌क तची खीक्‍का मूङ्‌क चीमा नूक्छाम् तोक्पी नीनाम्माम् रीदाम् पोक्‍चा खस् ऊई लचीक तूवा खूङ्‌क रीङ् खोलोङ् खचा पची।

१८ गथालाचा पचीक रीङ् येईप् तोदी खोलोङ् छाक्‍का छूवा।

१९ खोदोलोई मरियमआ ङ्‌क खोलोङ् रीङ् म्सानीवापी यूक्सू।

२० ऊतोङ्नाई नीनाम्माम् रीदाम् पोक्‍चा खस् ईचीक तूवा, खोरोनाङ् खचा खोलोङ् रीङ् येन्‍ची ना तचीकसा नीनाम्माम् साम्‍दीखा मतो गथालाची आत्‍ता।

येशू नीनाम्मा दप्‍स्‍को खीम्पी अर्पण मस्क

२१ रेक्‍लेईपी मूङ्‌क नूक्छाम् खतना मची खोदोलो खम् नीङ् येशू यूक्स्ची, खूङ्‌क नीङ् ख म्माम् सागोवापा लोलीम्‍पीका लाईस्‍पीङ्‌ नीनाम्माम् रीदाम् पोक्‍आ यूक्स्क तूवा।

२२ मोशाम् ललईपी तूवाक तोङ्ना खची शुद्ध छूम् नाम्‍ला पूरा छूवाकप्का योसेफ लो मरियमआलो मूङ्‍क नूक्छा योबोरोबूम् लाईस्पी अर्पण मस् यरूशलेमपी तात्‍ची,

२३ नीनाम्माम् ललईपी छाम्‍पा तूक तोङ्नाङा, “दूङ् लाईस्‍पी जन्‍मेई छूक खोलोङ् बूसूम्छाप् क योबोरोबूम् लागी पवित्र छूये।”

२४ खन्‍सा खची योबोरोबूम् ललई तोङ्नाङ् नीच्‍ची तूक्‍तूगूल्म् अथवा नीच्‍ची परेवाम् छा तात्‍चीना बोक् पीस् ताआ।a

२५ यरूशलेमपी शिमियोन नीङ् मीचीक ईल्पो मीस् तूवा, मूङ्‌क मीस् इस्राएलमी सान्त्वनाम् आसा मप् धर्मी खीक्‍का नीनाम्माम् रीङ्‌ तोङ्ना लाम्‍दूम् मीस् तूवा, ना खपी पवित्र आत्‍मा तूवा।

२६ “योबोरोबूआ पोक्‍स्‍क हल्‍वा पीप् ख्रीष्‍ट आना आम् मूक्सा मान्तोम् सम्‍मो आन् सीनो” पीकाना पवित्र आत्‍माआ शिमियोन लाईस्‍पीङ्‌ ईदीत्‍क तूवा।

२७ पवित्र आत्‍माआ आरेईमना शिमियोन मूङ्‌क लेईङा नीनाम्मा दप्‍स्‍को खीम्पी वोङा। खोन्‍तोलो म्पा-म्माचा ललई पीक रीदूम् पूरा मम् लागी येशू नीनाम्मा दप्‍स्‍को खीम्पी वन्‍ची,

२८ खीक्‍का खसा नूक्छा येशू म्बोगोपी यूक्सू, ना नीनाम्मा साम्‍दी दना ओरोपीका,

शिमियोआ नीनाम्मा साम्‍दीखा दक

२९ “ए हायाम् राःरा लोक रोबू, आना आम् यादे पूरा मक तूये,

हन्‍ना कोङ् आम् रोः खाऊमा-खासेर्मालो खाईम् पीयोव।

३० ऊदोईपीक्यालो कोङा ओ मूक्साङ् आम् हल्वा खोम् तूक तूये,

३१ आना मूङ्‌क खोलोङ् मीस्मी लाईस्‍पी चोचूप्स्क तूये,

३२ खङ् बीन्‍नीपा गोङ्ची आम् लाम् खोमीक् अल्हो तूये,

ना खङ् आम् जाति इस्राएलमी साम्‍दीखा तूये।”

३३ खीक्‍का शिमियोनआ येशूम् तोक्पी पीकाक रीङ् येन्‍चीना म्पास्-म्मास् छाक्‍का छूवा।

३४ शिमियोनआ खस् आसीक् पीची, ना म्मा मरियम ओरो लअ, “खोङ्व, ङ्‌क छा इस्राएलपी ओरोतोम् पतन खीक्‍का उत्‍थान मम् लागी ना ओरोतोप्‍का ऊल्‍लोङपी छूम् ईबूम् चीन्‍नमी लागी सोम्‍पा तूये,

३५ खन्सा ओरोतोचीम् खची गोङ्पीक मीन्ताम् खोछेन्‍नू। खीक्‍का दोप्‍सेल्‍आ खोक्‍साम्‍क तोङ्ना आम् गोङ्सो छिया-छिया छूये।”

३६ नीनाम्मा दप्‍स्‍को खीम्पी आशेर गोङ्पीक फनुएलमी मेकछा, हन्‍ना नीङ् मीचीक ईल्पो म्दूङ् खाईम् याईप् खारीहोपोसूम् तूवा। मूङ्‌कम् सूर् छूवाक नूक्दोङ्पीङ् म्तूप्पो सीयाना ख लोमेवा छूवाक तूवा।

३७ खी‍क्‍का लोमेवा छूवानासोङ् ख रेक्‍पोङ् लीची दोङ् बाईक तूवा, खसा हाल्‍लोसो नीनाम्मा दप्‍स्‍को खीम् माङ्‌होन्ये। ना माईस् तूवाना वाङोम् मतो सेपा-लेपा नीनाम्माम् आराधाना मदोङू।

३८ मोन्तोलोङ् ख ताना मरियम लो योसेफलो तूप्स्ची ना नीनाम्मा ओलोनूव लअ, ना यरूशलेममी छुटकाराम् लाम् खोप्‍चाप्‍ची खोलोङ् येशूम् तोक्पी ईची।

३९ मरियम लो योसेफलो योबोरोबूम् ललईपी तूवाक रीदूम् तोङ्ना खोलोङ् लक् मम् यात्ची, खीक्‍का खस् गालील जिल्‍लामी नासरत मीचीक खची तेल्पी आत्‍ता।

४० मूङ्‌क छा खोलोङ् रीराम‍पी, सानीवापी, मीन्ताम्पी, राःरापी पतो खाता, ना नीनाम्माम् सम्‍तूमा खपी तूवा।

येशू नीनाम्मा दप्‍स्‍को खीम्पी

४१ येशूम् म्पास्-म्मास् दोङ् पीच्‍ची ऊलाम् छूक निस्‍तार-चाडपी यरूशलेम खात्‍दोङा।

४२ येशू पोङ् नीस्दोङ् बाईक तूवा, ना निस्‍तार-चाडमी रीदूम् तोङ्ना खस् यरूशलेम खाता।

४३ चाड याताकप्का खस् नासरत आत्‍ता। खोदोलोई येशू क यरूशलेमपीङ् तूवालाता। खूङ्‌क म्पा-म्माचा मान्छेईची।

४४ येशू बीन्‍नीपास्का लाम्दूम्‍चाई मीनाहो म्पा-म्मास् लेपाबरी लाम्‍दूमाचा। यूपा छूवाकप्का खचा खची होप्मी मीस्चीपी ना छेत्‍चीक तोदीपी लाम्‍ची।

४५ खोदोलोई खचा येशू मूङ्‍कपी मान्छीप्चीकप्का ख लाम्तो होसोङ् यरूशलेम आत्‍ता।

४६ सूक्‍लेईपीङाङ् खचा येशू नीनाम्मा दप्‍स्‍को खीम्पी धर्म-सेचीपोचीम् रापी तूवाना खची रीङ्‌ येन्‍तो खस् तईम् रीङ्‌ तत्‍चचीक खचा छीप्‍ची।

४७ येईप्चाप्ची खोलोङ् खसा ङरी आन्‍क ना खम् बूजेई मम् राःरा खोङ्चीना छाक्‍का छूवा।

४८ ख तचीना म्पा-म्मास्सो छाक्‍का छूवा, ना म्माआ येशू ओरो लअ, “ओ छाये, आना ऊदोई कास्का ओन्तोङ् मस्काकई? आम् पालो कास्का आन् लाछार् छूक्‍तो लामाक तूवा।”

४९ येशूआ खस् ओरोलची, “आन्‍चा ऊदोई कोङ् लामोचीकई? ऊई कोङ् ओ पाम् खीम्पी तूम् छूये पीम् आन्‍चा मान्छेईस्‍नायो?”

५० खोदोलोई येशूआ खस् लचीक रीङ् खचा येई मान्लेची।

५१ खीक्‍काना येशू खस्का नासरतपी खाता, ना मूङ्‌क रीङ् म्माआ खोलोङ् म्सानीवापी यूक्सू।

५२ खीक्‍का येशू लूखूप्चीपी, रीराम‍पी ना नीनाम्माम् लो मीस्मीलो सम्खेलूपी पतो खाता।

a 

२:२२-२४ यहूदीचीम् ललईपी मीम्छा पोस्मा छूवाकम् लीक्‍पोङ् लेई सम्मो योबोरोबूम्‌ लाईस्‍पी अशुद्ध छूवा, खन्‍सा मोशाम् ललई तोङ्ना खूङ्‌क मीम्छा शुद्ध छूम् लागी बलि पीम् बोक्सादोङा, खन्‍सा खूङ्‌क बलि पीम्ना शुद्ध छूम् लागी खस् नीच्‍ची तूक्‍तूगूल्म् अथवा नीच्‍ची परेवाम् छा खाईम्ना योबोरोबूम् बूवाम्गोपी खाईम् बोक्सादोङा, खोरोनाङ् दूङ्लाईस्‍पी जन्‍मेई छूवाक खची चारछा योबोरोबूम्‌ लाईस्‍पी अर्पण मम् बोक्सादोङा (लेवी १२:१-८)।

बप्‍तिस्मा पीप् यूहन्‍ना

मत्ती ३:१-१२; मर्कूस १:१-८; यूहन्‍ना १:१९-२८

३

कैसर होङाबू तिबेरिअसआ चार तोक्‍स्‍क पोङ् ङाची दोङ् बाईक तूवा। खोदोलो पन्तियस पिलातस यहूदियापीक हाकिम तूवा। खूङ्‌क तोलो हेरोद गालीलपीक चारतोप् तूवा, ना म्नेछो फिलिप इतुरिया लो त्राखोनितिसपीकलो चार तोप् तूवा, खीक्‍का लुसानियास अबिलेनेपीक चार तोप् तूवा।

२ मूङ्‌क नाम्‍लापी हन्‍नास लो कैयाफालो यहूदीचीम् दूङ् देप्‍क पूजारीची तूवा। खची नाम्‍लापी नीनाम्माम् रीङ्बऊ गोङ्‍रूत्खाप् थाम्‍पूपी जकरियाम् छा यूहन्‍नापी ताआ।

३ मोऊ मम् होक्‍सायानूम्‍व ना बप्‍तिस्मा लाप्‍नूम्‍व, खीक्‍का नीनाम्माआ आन्‍ना मनूम्क आम्‍नी मोऊपीका छेमा पीनी पीक्‍तो यूहन्‍ना यर्दन योऊमी दोहोम्‍पी खाताना खोलोङ् मीस् जीनप् रीदाम्‌ येईमीची।

४ यशैया खारीबोपोम् सोक्‍सरपी ओरोना छाम्‍पा तूये,

“गोङ्‍रूत्खाप् थाम्‍पूपी ईल्पो मीचा ओरोसोतो ओरो पीक्‍चाई,

‘रोबूम् लाम् थीक्‍का मनूम्व,

खीक्‍का खम् लागी म्‍लाम् तन्तई मनूम्व।

५ खोलोङ् खम्‍ला-सीम्‍ला पेप्पे,

खोलोङ् कोम् लो बप्‍रोलो सम्‍मेई छूये।

पाल्प्खाप् अाप्थेर लाम् तन्तई छूये,

६ खीक्‍का खलोङ् मीचा नीनाम्माम् हल्‍वा तयची’।”

७ यूहन्‍नापी बप्‍तिस्मा लाप्‍स् ताप् ओरोसर्प् मीस् खसा ओरो लअ, “ए पूम् छा तोङ्‌कचे, ताचाईक नीनाम्माम् छूलीपीका जूम्खाम् आन्‍नी आसाई ईयानी?

८ खन्‍सा आन्‍ना आछीयाङ् आम्‍नी मोऊ होक्‍सायानूम्‍क तोङ्‌क लक् मनूम्ते, खीक्‍का आन्‍ना आम्‍नी होपा ‘ओखी पा अब्राहाम के’ पीनीनव ऊदोईपीक्यालो कोङा आन्‍नी ओरो लोयान्‍नी, नीनाम्माआ ङ्‌क लूङ्पीका अब्राहाममी लागी छामाई लोलीदूर।

९ ओन्‍तोलोङ् सीछोम् साम्‍पू बात् ताताखात्‍क तूये, खन्‍सा नत्‍तो म्चो मान्मीक सीछो देत्‍ना खोलोङ् मीःपू होक्से।”

१० मीचा यूहन्‍ना ओरो पीकाना तत्‍ची, “खोरोदोक केईका ऊई मयाम्का?”

११ खोदोलो यूहन्‍नाआ ओरो पीकाना खस् ङरी आन्‍ची, “आस्‍कपीई नीच्‍ची दौरा तूये, खूङ्‌कसा आस्‍मी मान्तू खूङ्‌क ईबूम् पीदीत्‍नूव ना आस्‍मी चाम्दूम् तूये खूङ्‌कसासो खोरोनाङ् पीनूव।”

१२ तीर बात्लमप्चीसो बप्‍तिस्मा लाप्‍स् ताआ, खीक्‍काना खचा यूहन्‍ना ओरो पीकाना तत्‍ची, “सेचीपो, केईका क ऊई मयाम्का?”

१३ खोदोलो यूहन्‍नाआ खस् ओरोलची, “बात्ल ममीनीकप्‍का दूङ् देतो बात्ल मनूम्‍नव।”

१४ खोरोनाङ् दोर्‌चासो “केईका क ऊई मयाम्का?” पीकाना तत्‍ची। खोदोलो यूहन्‍नाआ खस् ओरोलची, “करकाप्पी मनूम्ना, ना वालीलीक दोस् तीयानूम्ना आस्‍पीकासो खाप्‍चीमा तात्‍नूम्‍नव। ना आम्‍नी होप्‍मी नाम्‍योक्‍पीङ् सम्‍तूक मनूम्व।”

१५ खोलोङ् मीचा ख्रीष्‍ट हूङ्दीत्‍चीक तूवा, खन्‍सा खचा यूहन्‍नाये ङ्‌कङ्‌यो येशू ख्रीष्‍ट पीकाना मीन्ताम् मचचीक तूवा।

१६ खीक्‍का यूहन्‍नाआ खस् खोलोङ् ओरोलची, “कोङा आन्‍नी काऊआ बप्‍तिस्मा पीन्‍नी, खोदोलोई ईल्पो ओपीका दूङ् राःरालोक ताचाई, खमीन् म्‍लोङ्पूक लोङ्पईमी लेस् बूईम् तोकसो कोङ्ने तूवोनो। खसा आन्‍नी पवित्र आत्‍मा लो मीःआलो बप्‍तिस्मा पीनी।

१७ जा साम्‌ थाम्‍बोको खम् हूक्‍पी तूये, खूङ्‌कलाम्‍पा खसा म्खाला हायाम् नम्‍लो साक्स, ना दोचेर्‌क दाङ्‍खीम्पी बात्ल मय, खोदोलोई म्बूस्क खसा हाल्‍लोसो मान्सीप् मीःपू हूईय।”

१८ ओन्तोङ्ना बीन्‍नीपा ओरोतो सेचीवापी वारे-वाछे लत्‍तो यूहन्‍नाआ मीस् जीनप् रीदाम् येईमीची।

१९ खोदोलोई चारतोप् होङाबू हेरोदआ म्नेछोम् तोमा हेरोदियासलो सूर् मकसा ना हायाम्‌ देतो बीन्‍नीपा मोऊ मकसा यूहन्‍नाआ ख राङ्‌क तूवा।

२० यूहन्‍ना थूनापी तेस्‍ना खसा मूङ्‌क ओरोतो मान्‍नप् लक् मक थेम्पा होसोङ् ईबूम् रई लक्‌ काप्‍छोक्‍सू।

येशूआ बप्‍तिस्मा लाप्‍क

मत्ती ३:१३-१७; मर्कूस १:९-११

२१ खोलोङ् मीचा बप्‍तिस्मा लाप्‍ची, खीक्‍का येशूआसो बप्‍तिस्मा लाप्‍ना वाङोम् मचक तूवा, खोदोलो साराङ्‌गा हला,

२२ ना पवित्र आत्‍मा रीराम‍मी ङालीपी तूक्‍तूगूल्म् तोङ्‌क खपी यूवा। खीक्‍का साराङ्‌गाप्‍तोका ओन्‍तोङ्‌क ईबूम् साल्‍म् यूवा, “आन् हायाम् नईयान्‍क ओ छा के, आम्‍पीका कोङ् हायाम् ओजी नये।”

येशूम् पूस्तऊली

मत्ती १:१-१७

२३ येशूआ म्सूसोम् लक् थोक्स्तोलो ख गेबोरो सूक्‍पोङ् दोङ् बाईक तूवा। मीचा ख योसेफमी छा पीकाना खची सानीवापी मीनाक तूवा।

योसेफ क एलीमी छा तूवा,

२४ एली मत्तातमी छा, मत्तात लेवीमी छा,

लेवी मल्कीमी छा, मल्की यान्‍नामी छा,

यान्‍ना योसेफमी छा,

२५ योसेफ मत्ताथियासमी छा,

मत्ताथियास आमोसमी छा, आमोस नहूममी छा,

नहूम इसलीमी छा, इसली नग्‍गैमी छा,

२६ नग्‍गै माथमी छा, माथ मत्ताथियासमी छा,

मत्ताथियास सेमैनमी छा, सेमैन योसेखमी छा,

योसेख योदामी छा,

२७ योदा योआननमी छा,

योआनन रेसामी छा, रेसा यरूबाबेलमी छा,

यरूबाबेल शालतिएलमी छा, शालतिएल नेरीमी छा,

२८ नेरी मल्कीमी छा, मल्की अद्दीमी छा,

अद्दी कोसाममी छा, कोसाम एलमादममी छा,

एलमादम एर्‌मी छा,

२९ एर् यहोशूमी छा,

यहोशू एलीएजरमी छा, एलीएजर योरीममी छा,

योरीम मत्तातमी छा, मत्तात लेवीमी छा,

३० लेवी शिमियोनमी छा, शिमियोन यहूदामी छा,

यहूदा योसेफमी छा, योसेफ योनानमी छा,

योनान एल्‍याकीममी छा,

३१ एल्‍याकीम मलेआमी छा,

मलेआ मिन्‍नामी छा, मिन्‍ना मत्ताथामी छा,

मत्ताथा नातानमी छा, नातान दाऊदमी छा,

३२ दाऊद यिशैमी छा, यिशै ओबेदमी छा,

ओबेद बोअजमी छा, बोअज सल्‍मोनमी छा,

सल्‍मोन नहशोनमी छा,

३३ नहशोन अम्‍मीनादाबमी छा,

अम्‍मीनादाब आराममी छा, आराम हेस्रोनमी छा

हेस्रोन फारेसमी छा, फारेस यहूदामी छा,

३४ यहूदा याकूबमी छा, याकूब इसहाकमी छा,

इसहाक अब्राहाममी छा, अब्राहाम तेरहमी छा,

तेरह नाहोरमी छा,

३५ नाहोर सरूगमी छा,

सरूग रऊमी छा, रऊ पेलेगमी छा,

पेलेग एबेरमी छा, एबेर शेलहमी छा,

३६ शेलह केनानमी छा, केनान अर्पक्षदमी छा,

अर्पक्षद शेममी छा, शेम नोआमी छा,

नोआ लेमेखमी छा,

३७ लेमेख मतूशेलहमी छा,

मतूशेलह हनोकमी छा, हनोक येरेदमी छा,

येरेद महलालेलमी छा, महलालेल केनानमी छा,

३८ केनान एनोशमी छा, एनोश शेतमी छा,

शेत आदममी छा, आदम नीनाम्माम् छा तूवा।

येशू चाम्चीपी छूवाक

मत्ती ४:१-११; मर्कूस १:१२-१३

४

येशू पवित्र आत्‍माम् राःराआ पेप्कप्का यर्दन योऊलाम्पा आत्‍ता, ना ख पवित्र आत्‍माआ गोङ्‍रूत्खाप् थाम्‍पूपी खाईयू,

२ ना लीक्‍पोङ् लेई सम्मो येशू गोङ्‍रूत्खाप् थाम्‍पूपी शैतानपीका चाम्ची छूवा। खूङ्‌क लेई सम्मो खसा ऊसो मान्चा, ना लीक्‍पोङ् लेई याताकप्का ख साका सीया।

३ खोदोलो शैतानआ ख ओरो लअ, “आन् नीनाम्माम् छाङ् दोक ङ्‌क लूङ् आज्ञा मते, ना सबेई छून्‍खानूते।”

४ येशूआ मूङ्‌क शैतान ओरोलना ङरी आन्‍नू, “सोक्‍सरपी ओरोना छाम्‍पा तूये, ‘मीस् सबेईआङाङ् लेत्‍यानो’।”

५ खीक्‍काना शैतानआ येशू ओरो रेप् कोम् थेम्तो खाईना ईक्छीन्पीङ् चारपीक खोलोङ् चारखम् खोमीयू।

६ खीक्‍का शैतानआ येशू ओरो लअ, “कोङा ङ्‌कम् खोलोङ् हक् लो ङ्‌कम् साम्दीखालो आन् पीयान्, ऊदोईपीक्यालो ङ्‌क खोलोमी जीम्मा कोङा तूक तूये, ना कोङा आस्‍कई लन्‍ची मूयो, खूङ्‌क पीयो।

७ आना कोङ् सेवा छोयोदोक ङ्‌क खोलोङ् थक् आम्‍मी छूखाते।”

८ येशूआ मूङ्‌क शैतान ओरो पीकाना ङरी आन्‍नू, “सोक्‍सरपी ओरोना छाम्‍पा तूये, ‘आना योबोरोबू, आम् नीनाम्माङाङ् सेवा छोम् छूये, ना खमीङाङ् सूसो मम् छूये’।”

९ खीक्‍काना खसा येशू यरूशलेमपी खाईना नीनाम्मा दप्स्‍को खीम्‍मी म्छोक्‍तो यूक्सू, ना ओरो लअ, “आछीयाङ् आन् नीनाम्माम् छाङ्दोक ङ्‌कप्का दाली जूकाते।

१० ऊदोईपीक्यालो धर्मसूम्बऊपी ओरोना छाम्‍पा तूये,

‘नीनाम्माआ आन् सम्सूर्म् लागी

म्‍रीदाम् पोक्‍ची आज्ञा मईची।

११ खचा आन् खची हूः हूक्‍पीका थेते,

मादोन् आम् लोङ् लूङ्पी दोरे’।”

१२ येशूआ मूङ्‌क ओरो लअ, “धर्मसूम्बऊपी ओरोनासो छाम्‍पाक तूये, ‘आना योबोरोबू आम् नीनाम्माम् चाम्ची मनव’।”

१३ शैतानआ येशू ओरोना चाम्ची मम् यात्कप्का आर्को चाम्ची मम् नीहू मान्छूम् सम्मो येशू होक्‍सीना खालेता।

१४ येशू पवित्र आत्‍माम् राःरापी गालीलपी आत्‍ता, ना खम् तोक्पी म्बर-बार खोलोपी रीङा।

१५ खसा ओरोतो याखऊ खीम्पी सेचीवा ईम् थालेई मअ, ना खोलोआ खम् साम्‍दीखा मची।

१६ येशू नासरत मीचीक तेल्पी बाना, ख मूङ्‌क नासरतपीङ् म्हारी बानाक तूवा। खीक्‍का नोम्चीम् लेईपी येशूम् रेवास् तोङ्ना याखऊ खीम्पी खाता ना सोक्‍सर नीम् लागी थोरेपा।

१७ ख यशैया खारीबोपोम् सोक्‍सर पीची। खीक्‍का खसा मूङ्‌क सोक्‍सर हल्‍लू ना ङ्‌कतोङ्ना छाम्‍पाक रीङ् नीयू:

१८ “योबोरोबूम् आत्‍मा ओपी तूये,

ऊदोईपीक्यालो छूक्‍सीप्‍ची जीनप् रीदाम् येईमीम् लागी

नीनाम्माआ कोङ् रेप्सोक तूये।

कैदपी तूप्‍ची छुटकाराम् तोक्पी येईमीम्

ना कोमूक्‍पाची म्मूक्सा तोप् बानेई मम् लागी

ना मसेतस्कची छुटकारा पीम् लागी

१९ ना योबोरोबूआ सम्‍तूमा मीयीक दोङ् येईमीम् लागी

खसा कोङ् पोक्‍सोक तूये।”

२० खसा सोक्‍सर खप्‍ना मूङ्‌क याखऊ खीम्पी लक्‌ मप् ईल्पो मीस् पीना तोतूवा। खोदोलो याखऊ खीम्पी तूवाक खोलोआ ख खोङ्ची।

२१ खीक्‍का येशूआ खस् ओरोलची, “एसे धर्मसूम्‍बऊपीका ङ्‌क रीङ् आन्‍ना येनानूम्‍तोङ् पूरा छूवाक तूये।”

२२ खोलोआ खम् साम्‍दीखा-सायोखा मची, खीक्‍का ख नेनाक साम्‍दीखालोक रीङ्पी छाक्‍का छूवाना खचा ओरोपीका, “ङ्‌क योसेफमी म्छाङ् मायो?”

२३ खीक्‍का येशूआ खस् ओरोलची, “आछीयाङ् आन्‍ना कोङ् ङ्‌क पोम् ललईपी ओरो लोयोनी, ‘ए दबाई मप् मीस्ङा, आन् आम् होप्‍ङा नमीन्‍चीते। कफर्नहुम तेल्पी ऊचीई मक केईका येनूम्‍काक तूवा, खूङ्‌क आम् तेल् नासरतपीसो मते’।”

२४ खीक्‍का येशूआ खस् ओरोलची, “आछीयाङ् कोङा आन्‍नी ओरोलोयान्‍नी, खारीबो मप्ची खची तेल्पी आसासो लाम्‍तूम्‍मा मीयस्‍नो।

२५ खोदोलोई आछीयाङ् कोङा आन्‍नी ओरोना ईयान्‍नी, इस्राएलपी एलिया खारीबोपोम् नाम्‍लापी ओरोतो लोमेवाची तूवा, खूङ्‌कतोलो सूक् दोङ् तूक् लाः वा मान्‍ताहो हायाम् लोक्‍तो खोलोङ् छाप्‍कूवापी सीसोवा लक तूवा।

२६ खोदोलोई एलिया सीदोन मीचीक छाप्‍कूवाम् सारपत तेल्पी तूवाक ईल्पो लोमेवापीङाङ् नीनाम्माआ पोक्‍सू, बीन्‍नी आस्‍पीसो मान्पो।

२७ एलिशा खारीबोपोम् नाम्‍लापी इस्राएलपी ओरोसर्प् छूवोयोआ तूक् सोमोरीजा मीस् तूवा, खोदोलोई ईल्पो सिरिया छाप्‍कूवापीक नामान मीचीकङाङ् एलिशाआ नमीयू, बीन्‍नीपा आस्‍सो नमान्मीची।”

२८ ङ्‌क रीङ् येन्‍चीना याखऊ खीम्पी तूवाक खोलोङ् मीस् खची छूलीआ पूङ् छूवा।

२९ खीक्‍का खस् हूचूलाचू पकाना येशू सहरपीका तल्‍तो पाखा लात्‍ची। खचा खूङ्‌क सहर कोम् थेम्पी बोबूईचीक तूवा, खूङ्‌क छोक्‍तो खाईचीना मूङ्‍कप्‍का दाली येशू तल्‍म्‍छोम् लाम्‍ची।

३० खोदोलोई येशू खची हाम्‍ला लत्‍ताना खालेता।

चाप् आत्‍माआ लाप्‍क मीस्

मर्कूस १:२१-२८

३१ येशू गालीलमी कफर्नहुमपीक ईबूम् सहरपी यूवा। ना नोम्चीम् लेईपी येशूआ खस् याखऊ खीम्पी सेचीवा ईचचीक तूवा।

३२ येशूम् सेचीवा येन्‍चीना खस् छाक्‍का छूवा, ऊदोईपीक्यालो खसा पीकाक रीङ् हायाम् देप् अधिकारलोक तूवा।

३३ याखऊ खीम्पी चाप् आत्‍माआ लाप्‍क ईल्पो मीस् तूवा, मूङ्‌क मीस् ओरो पीक्‍तो हायाम्‌ मूत्‍ता बसा,

३४ “ए नासरतपीक येशू, आना केईका ऊई मम् पीक्‍कई? ऊई आन् केईका मासेई मम् लागी यूवाकयो? आन् नीनाम्माम् पवित्र मीस् तूये पीम् कोङा छेतो।”

३५ खोदोलो येशूआ मूङ्‌क वोक्‍ना ओरो लअ, “वाये तूवाते, ना मूङ्‌क मीस्पीका लत्‍ताना खालेत्‍ते।” खोदोलो मूङ्‌क मीस् खोलोमी हाम्‍पी पोदाप्स्दीतू मूङ्‌क ऊसो मान्ममो मूङ्‍क चाप् आत्‍मा मूङ्‌क मीस्पीका लत्‍ताना खालेता।

३६ खोदोलो मूङ्‍कपी तूवाक मीस् खोलोङ् छाक्‍का छूवा, ना खची होप्-होप्‍पी ओरो लोल, “ङ्‌कन् ऊतोङ्‌क सेचीवाये? ङ्‌कसान् राःराआ लो हक्‍आलो जेजेर् आत्‍मा आज्ञा मई, ना मूङ्‌क जेजेर् आत्‍मा लत्‍ना खालेते।”

३७ ना खम् नीङ्ला खोलोपी रीङा।

३८ याखऊ खीम्‍पीका लत्‍ताना ख सिमोनमी खीम्पी वोङा। खोदोलो सिमोनमी छूर्मे चूस्‍रामआ थलेई छूवाचाक तूवा, ना खीम्‍पीक खोलोङ् मीचा ङ्‌क तूक्‍खा नमीयीपीकाते पीकाना येशू बीन्ती मीची।

३९ मूङ्‌क तूक्खाम् दोक्पी खाताना खसा चूस्‍राम् ङ्‌कप्का लत्‍ताना खात्‍व पीकाना वोकू, खोदोलो मूङ्‌कम् म्चूस्‍राम् नखाता, ना मूङ्‌क दावा पकाना खची सूसो मम् थालेई मअ।

४० खीक्‍का नाम् काम्हलो म्खाल्-खाल्क सोमोरीलोक मीस् खचा येशूम् दोक्पी तात्‍ची, खीक्‍का येशूआ मूङ्‍कचीम् थेम्पी म्हूः यूक्सू ना मूङ्‍कस् नखाता।

४१ मूङ्‍कपी तूवाक ओरोसर्प् मीस्चीप्का चाप् ओरोपीक्‍तो लत्‍ता, “आन् नीनाम्माम् छा तूये।” खोदोलोई येशूआ खस् राङ्चीना नेईम् मान्पीची, ऊदोईपीक्यालो खचा येशू क ख्रीष्‍टङा तूये पीकाना छेत्‍चीक तूवा।

४२ देत्छा सेपा येशू लत्‍ताना ईक्‍लास् थाम्‍पूपी खाता। खोदोलो ओरोसर्प् मीस्ची ख लाम्‍तो म्दोक्पी तालाता, ना “केईका होक्‍सीयीकाना खान्‍नव” पीकाना ख कोर्म्‌ लाम्‍ची।

४३ खोदोलोई येशूआ खस् ओरोलची, “कोङा नीनाम्माम् चारखम्‍मी तोक्‍पी जीनप् रीदाम् बीन्‍नी थाम्‍पूपीसो येईमीम्ङा छूये, ऊदोईपीक्यालो कोङ् ङ्‌कम् लागीङ् नीनाम्माआ पोक्‍सोक।”

४४ खीक्‍का खसा यहूदियापीक याखऊ खीम् होम्‍पी जीनप् रीदाम् येईमीम् थालेई मअ।

येशूम् दूङ् लाईस्‍पीक म्सीच्‍चेस्

मत्ती ४:१८-२२; मर्कूस १:१६-२०; यूहन्‍ना १:४०-४२

५

ईलेई येशू गनेसरेत मीचीक देप्पा पोक्‍रीम् चाखेम्पी थोरेप्‍दीताक तूवा। खोदोलो ओरोसर्प् मीस् नीनाम्माम् रीङ्‌ येईम्‌ लागी चदारारा छूवाना मूङ्‌कपी ताआ।

२ खसा देप्पा पोक्‍रीम् चाखेम्पी नीच्‍ची हेयोङ्मा तअ, खोदोलोई ङाः सेईप्‍चीक हेयोङ्माप्‍का पाखापी तूवाना खची हूक्‍रीऊ सप्‍चचीक तूवा।

३ खूङ्‌क नीच्‍ची हेयोङ्मा तूवाकपी ईबूम् हेयोङ्मा क सीमोनमी तूवा। खूङ्‌क हेयोङ्मापी वोङाना येशूआ मूङ्‍क हेयोङ्मा देप्पा पोक्‍रीम् चाखेम्‍पीका चीछा मेक्सा खाईमीची। ना खसा हेयोङ्मापी तोतूवाना ओरोसर्प् मीस्ची सेचीवा ईची।

४ नेईम् याताकप्का खसा सीमोन ओरो लअ, “ओरो गूम्‌ पोक्‍री हेम् खाईना ङाःसेईम् लागी हूक्‍रीऊ होक्‍स्‍ते।”

५ खोदोलोई सीमोनआ येशू ओरो लअ, “सेचीपो, केईका सेपाबरी सोसोमा मम्काना हूक्‍रीऊ होक्सूम्कासोमा ऊसो मान्सेईयीका, खोरोदोसो कोङा आना पीकाक तोङ्नाङ् हूक्‍रीऊ होक्सो।”

६ खीक्‍का येशूआ लचीक तोङ्नाङ् खचा हूक्‍रीऊ होक्‍स्‍ची, खोदोलो खची हूक्‍रीऊ पेप्‍तो ङाः सेता, ना गेबोरो खची हूक्‍रीऊ चेन्‍खाता,

७ खचा आर्को हेयोङ्मापी तूवाक म्बूम्ची बईछोक्सीकाते पीकाना कवेई मीची, खीक्‍का खस् ताना नीच्‍ची हेयोङ्मा पेप्‍तो ङाः लाप्‍ची खोदोलो हेयोङ्माक गेबोरो पोक्‍रीपू वाईम्‍खाम् हकतूवा।

८ खोदोलो खूङ्‌क तना येशूम् लोदोपू सूपोम् मना सिमोन पत्रुसआ ओरोपीका, “ए रोबू, ओ दोक्पीका खालेत्‍ते ऊदोईपीक्यालो कोङ् मोऊपो मीस् तूवो।”

९ मोन्तोदेतो ङाः सेताक तचीना सिमोन खीक्‍का खस्का तूप्‍ची खोलोङ् छाक्‍का छूवा।

१० खोरोनाङ् जब्दियाम् छास् याकूब लो यूहन्‍नालोसो छाक्‍का छूवा। खचा सिमोनलो गूस्‍पी लक् मस्क तूवा। खीक्‍का येशूआ सिमोन ओरो लअ,

“कीनव, हन्‍ना आना मीस् नीनाम्माम् चारखम्‍पी ताईदूर।”

११ खचा खची हेयोङ्मा पाखापी लात्‍ची, ना खचा खोलोक थक् होक्‍सीची, ना येशूम् दोस्-दोस् लाम्‍दूमा।

छूवोयो सोमोरीआ लाप्‍क मीस्

मत्ती ८:१-४; मर्कूस १:४०-४५

१२ ईलेई येशू सहरपी तूवा, खोदोलो छूवोयो सोमोरीआ लाप्‍क ईल्पो मीचा येशू तना म्‍लोदोपू सूपोम् मना, “ए रोबू, आना लन्‍ची मईदोक कोङ् नमीदूरो पीकाना बीन्ती मीयू।”

१३ येशूआ म्हूः सत्ना, “कोङा लन्‍ची मूयो, आन् नखात्‍व” पीक्‍तो मूङ्‌क तूक्‍खा पत्‍तू, खोदोलो मूङ्‌कम् छूवोयो सोमोरी दावाङ् नखाता।

१४ खीक्‍का येशूआ, “ङ्‌क रीङ् आस्‍सो ईनव पीकाना मूङ्‌क आज्ञा पीयू। खोदोलोई खात्‍ना पूजारीपी आम् होप्ङा खोमन्चीते ना मोशाआ आज्ञा मकतोङ्ना मीस् खोलोङ् आन् नखाताक प्रमाणमी लागी चाचोदाम् चारेईमते।”

१५ खीक्‍का येशूम् नीङ्ला खोलोपी रीङा, ना ओरोसर्प् मीस् येशूम् रीङ् येईस् लो खची हो-होप्‍मी सोमोरीप्‍का नम् लागी बात्ल छूवा।

१६ खोदोलोई येशू क गोङ्‍रूत्खाप् थाम्‍पूपी खाताना वाङोम् मदोङू।

म्हूःलोङ् पाल्प्खाप् मीस् येशूआ नमीक

मत्ती ९:१-८; मर्कूस २:१-१२

१७ ईलेई येशूआ सेचीवा ईचचीलो गालील लो यहूदियालो मीचीक तेल्पीका ना यरूशलेमपीका ताक फरिसीस् लो शास्‍त्रीस्‍लो येशूम् दोक्पी तूवाचा। योबोरोबूम् नमीम् राःरा खपी तूवा।

१८ मीचा ईल्पो म्हूःलोङ् पाल्प्खाप् तूक्‍खा मीस् म्तूस्कोलोङ् खूर्‌चीना तात्‍ची, ना खचा मूङ्‌क तूक्‍खा खीम्गो खाईम्ना येशूम् लाईस्‍पी यूम् लाम्‍ची।

१९ खोदोलोई ओरोसर्प् मीस् तूवाकसा येशू तूवाकपी मूङ्‌क तूक्‍खा खाईमान्‍दूर्‌स्लो, मूङ्‌कचा थोकोलाम्‍पा खीम् थेम्तो खाईचीना खीम्‍मी खीफ्सूफेर हल्‍ची खीक्‍काना खूङ्‌कलाम्‍पा दाली येशूम् दोक्पी म्तूस्कोलोङ् लेन्‍दात्‍ची।

२० खीक्‍का येशूआ मूङ्‍कचीम् खची विश्‍वास तना ओरोपीका, “ए मीस्ङा, आम् मोऊ छेमा छूवा।”

२१ खोदोलो फरिसीचा, शास्‍त्रीचा ओरोपीक्‍तो तईम् रीङ् तईम् थालेईमची, “नीनाम्माम् ऊल्‍लोङ् मप् ङ्‍क आसे? मोऊने नीनाम्माङाङ् छेमा मदूर।”

२२ खोदोलोई येशूआ खची सानीवापाक रीङ् छेत्‍ना खस् ङरी आन्‍ना ओरोलची, “आन्‍ना ऊदोई ङ्‌कतोङ्‌क मीन्ताम् मईनूम्?

२३ ‘आम् मोऊ छेमा छूवा’ पीम्‍यो ‘पक्ना लाम्‍दूमाते’ पीम्‍यो, ऊकई दूङ् सजील तूये?

२४ खोदोलोई मीस्मी छामी ङ्‌क चारपी मोऊ छेमा मम् हक् तूये पीम् आन्‍ना छेतानूम्व।” खीक्‍काना येशूआ मूङ्‌क म्हूःलोङ् पाल्प्खाप् मीस् ओरो लअ, “पक्‍ते, ना आम् तूस्को खूर्‌ना आम् खीम् खात्‍ते।”

२५ खीक्‍का मूङ्‌क मीस् खची लाईस्‍पी हूचूलाचू पका, ना म्होप्मी तूस्को गूस्‍ना नीनाम्माम् साम्दीखा मतो म्खीम् खाता।

२६ खोदोलो खोलोङ् छाक्‍का छूवाना खचा नीनाम्माम् साम्दीखा मची, ना खची कीम्‍आ योतो ओरो लोल, “एसे केईया योबोरीखाक रीङ् तम्।”

येशूआ लेवी काछक

मत्ती ९:९-१३; मर्कूस २:१४-१७

२७ खीक्‍का मूङ्‌क रीङ् छूवाकप्का येशू पाखा लत्‍ता, ना लेवी नीङ् मीचीक ईल्पो तीर बात्ल मप् मीस् तीर बात्ल मस्कोपी तूवाचाक तअ। खीक्‍का येशूआ मूङ्‌क ओरो लना काछअ, “ओ दोस्-दोस् लाम्‍दूमाते।”

२८ खीक्‍का मूङ्‌क लेवीआ खोलोक थक् होक्‍सीना येशूम् दोस्-दोस् लाम्‍दूमा।

२९ लेवीआ खम् लागी हायाम् देप् चाम्दूम् फोक्सू। मूङ्‌कपी तीर बात्ल मप्ची खीक्‍का बीन्‍नीपास्सो ओरोतो खस्का चाम्दूम् लागी बात्ल छूवाक तूवा।

३० फरिसीचा ना शास्‍त्रीचा येशूम् सीच्‍चेस्‌ ओरो पीक्‍तो चीबूर् लईची, “आन्‍ना तीर बात्ल मप्चीका लो मोऊपोस्कालो ऊदेप्पी तूनीना ऊदोई चाईनूम् दूङ्नूम्कई?”

३१ खोदोलो येशूआ खस् ओरोलची, “सोमोरीजा माक मीस् डक्‍टरमी खान्च छूनो, खोदोलोई डक्टर तूक्खाचीम् लागीङाङ् खान्च छूये।

३२ कोङ् ङ्‌क चारपी धर्मीचीम् लागी यूवोक मा, खोदोलोई मोऊपोचा वालूम्‍मा मस्‍नू पीकोना खस् काछोक्स् यूवोक के।”

माईस् तूम् तोक्पी तईम् रीङ्

मत्ती ९:१४-१७; मर्कूस २:१८-२२

३३ फरिसीचा शास्‍त्रीचा येशू ओरोलची, “यूहन्‍नाम् म्सीच्‍चेस् म्खेप्क-खेप् माईस् तूना वाङोम् मईची। फरिसीचीम् म्सीच्‍चेचासो खोरोङ् मईची, खोदोलोई आम् सीच्‍चेस्‍क ऊदोई माईस् तूनोकई।”

३४ येशूआ खस् ओरोलची, “आन्‍ना सूर्‌पी दूखूलीप्‍लो ताप् मीस् ऊसो मान्योमो पोम् दूर्‌नूम्‍यो?

३५ खोदोलोई ङ्‌कतोङ्‌क नाम्‍ला ताचाईक तूये, खीक्‍का दूखूलीप् खचीप्‍का लाम्दूप्खीयची। खीक्‍काना खस् माईस् तूये।”

३६ येशूआ खस् ईबूम् पोम् ललईपी ओरोलची, “आसासो नयाँ तेई चेनना सूपेई तेईपी तालेई मईनो, मादोने मूङ्‍कसा तेई चेन्दीत खोरोना तालेई मईदोक नयाँ तालो सूपेई तेईपीसो खात्‍तनो।

३७ खोरोनाङ् मीचा आसासो दाखमद्य सोकोवारमी सूपेई मसकपीa तेसनो, मोरोना तेसाम्‍दोन् नयाँ दाखमद्यआ सोकोवारमी मसक चेन्‍दीत, ना दाखमद्य लो सोकोवारमी मसकलोङ् यस्खाते।

३८ खोदोलोई नयाँ दाखमद्य नयाँ मसकपी तेम् छूये।

३९ हेप् मीचा पूरान दाखमद्य दूङ्‌ङना नयाँ दाखमद्यमी लन्‍ची मईचीनो, ऊदोईपीक्यालो खसा ओरोपीके, ‘पूरानङ् नप् छूये’।”

a 

५:३७ मसक – मसक पीक्याक सोकोवारमी बूर्म् पा फाक्सूम्।

नोम्चीम् लेईपीक रोबू

मत्ती १२:१-१४; मर्कूस २:२३-२८; ३:१-६

६

नोम्चीम् लेईपी येशू म्सीच्‍चेस्का छीर्म् खालाम्‍पा खात्‍चा, खोदोलो म्सीच्‍चेचा छीर्म् मी गाङ् थाईचीना खची हूक्पी यप्‍तो चाम् थालेई मची।

२ खोदोलोई फरिसीचीप्‍क हेप्-हेप्पा खस् ओरो पीकाना तत्‍ची, “नोम्चीम् लेईपी ऊई मान्मम् पर्ने तूये खूङ्‌क आन्‍ना ऊदोई मईनूम्कई?”

३ खोदोलो येशूआ खस् ओरो पीकाना ङरी आन्‍ची, “ऊई आन्‍ना ङ्‌क रीङ् परेई मान्मन्‍नीयो, दाऊद होङाबूआ म्होप् खीक्‍काना म्साथपी तूप्‍ची साकासीया खोदोलो ऊई मक तूवा?

४ ऊतोङ्नाई नीनाम्मा दप्स्को खीम्पी वोङाना नीनाम्माम् नीङ्पी चारेई मम्पा सबेई लात्‍ना चअ, खीक्‍का म्होप्लो तूवाकस्‍सो पीची, मूङ्‌क सबेई आस्‍कई पूजारी खूङ्‌कसाङाङ् चानप् बीन्‍नीपा मीचा चामान्‍नप् तूवा।”

५ खीक्‍का येशूआ मूङ्‍कस् ओरोलची, “मीस्मी छा नोम्चीम् लेईमीसो रोबू तूये।”

६ आर्को नोम्चीम् लेईपी येशू याखऊ खीम्पी वोङाना सेचीवा ईची। मूङ्‌कपी ईल्पो मीस् तूवा खूङ्‍कम् चूप्‍लाम्‍पाक म्हूः हार्‌खाताक तूवा।

७ येशूआ नोम्चीम् लेईपी तूक्‍खाची नमीयदोक दोस् तीम् लन्‍ची मस्‍ना शास्‍त्रीचा, फरिसीचा ख चङ्तीत्‍चीक तूवा।

८ खोदोलोई येशूआ खची मीन्ताम् छेत्‍तू, ना मूङ्‌क म्हूः हार्प् खाप् मीस् ओरो लअ, “अपी बान्‍ना थोरेप्‍ते।” खोदोलो मूङ्‌क पकाना थोरेपा।

९ खीक्‍काना येशूआ खस् ओरोलची, “कोङा आन्‍नी तईयान्‍नी, नोम्चीम् लेईपी नप् मम् यो मान्‍नप् मम्यो, म्सोम् यूम्यो सेईम्दीम्यो, ऊकई दूङ् नप्?”

१० खीक्‍का येशूआ खोलोङ् लीक्‍हेम् खोङ्ना मूङ्‌क मीस् ओरो लअ, “आम् हूः सत्‍ते।” खीक्‍का मूङ्‌क मीचा म्हूः सत्‍तू खोदोलो मूङ्‌कम् म्हूः नखाता।

११ खोदोलोई खस् हायाम् खची छूली काताना ङ्‌क येशू ऊई मयाम् लोलना खची होप्-होप्‍पी रीङ्-छाम् मची।

पोङ् नीप्पो म्सीच्‍चेस्

मत्ती १०:१-४; मर्कूस ३:१३-१९

१२ मूङ्‌क लेईपी येशू कोम्हेम् वाङोम् मस् खाता, ना नीनाम्मापी सेपाबरीङा वाङोम् मच।

१३ देत्छा छूवाकप्का येशूआ म्सीच्‍चेस् म्दोक्पी काछचीना खस् तूवाक तोदीप्‍क पोङ् नीप्पो सोकू, ना येशूआ खची नीङ् प्रेरित यूक्स्पीची:

१४ सिमोन खम् नीङ् येशूआ पत्रुस यूक्स्पी, खीक्‍का म्नेछो अन्‍द्रियास, याकूब, यूहन्‍ना, फिलिप ना बारथोलोमाइ,

१५ मत्ती, थोमा, अल्‍फयसमी म्छा याकूब खीक्‍का उग्रपन्‍थी मीचीक सिमोन,

१६ याकूबमी छा यहूदा, ना यहूदा इस्‍करियोत मूङ्‌कसा दोस्का येशू दोका पीयू।

आसीक् लो साराप्लो

मत्ती ५:३-१२

१७ येशू खस्का दाली यूवाना ईबूम् तेल्म्पी थोरेपा। खोदोलो ओरोसर्प् म्सीच्‍चेस् खीक्‍का यहूदिया ना यरूशलेम दीरीत्‍तीम् म्बर-बारपीक टुरोस ना सीदोन इलाकाप्‍का ओरोसर्प् मीस्,

१८ येशूम् रीङ् येईम् लागी ना खची होप्‍मी सोमोरीप्‍का नम् लागी खस् मूङ्‌कपी ताक तूवा। मूङ्‍कपी जेजेर् आत्‍मा लागेई छूवाना दूक्‍तोक्‍चीसो नखाता।

१९ ओरोसर्प् मीचा येशू पईम् लाम्‍ची, ऊदोईपीक्यालो खपीका लत्‍ताक राःराआ खोलोङ् मीस् नक तूवा।

२० खीक्‍का येशूआ म्सीच्‍चेस् खोङ्ना ओरोलची,

आन्‍नी छूक्‍सीप्‍ची नीनाम्माआ आसीक् पीनी,

ऊदोईपीक्यालो नीनाम्माम् चारखम् आम्‍नीमीङा।

२१ आन्‍नी ईनीम्‍बा साका सीप्‍चाप्‍ची नीनाम्माआ आसीक् पीनी,

ऊदोईपीक्यालो आन्‍नी आम्‍नी बोखासे।

आन्‍नी ईनीम्‍बा खाप्चाप्ची नीनाम्माआ आसीक् पीनी,

ऊदोईपीक्यालो आन्‍ना गेःम् तईनूम्।

२२ आन्‍ना नीनाम्माम् छा पी विश्‍वास मनूम्कसा

मीचा आन्‍नी नत्‍नीनो,

खीक्‍का तेल्पीका लात्‍दीत्‍नी,

सेस्‍वा मीनी, ना जेर्नीना आम्‍नी नीङ्ला कात्‍तस्दोक,

नीनाम्माम् आसीक् तईनूम्।

२३ “खूङ्‌क लेई रामेई छूवानीना आम्‍नी जीनतो हूरेप्‍तो जूकानीव, ऊदोईपीक्यालो साराङ्‌गाप्‍तो आम्‍नी पूनाऊनी ओरो देप् छूये। ऊदोईपीक्यालो ओरोनाङ् खची खूक्‍सूचा खारीबोपोस्‍सो मस्क तूवा।

२४ खोदोलोई आन्‍नी होङ्पोक्‍ची धिक्‍कार!

ऊदोईपीक्यालो आन्‍ना तोम् पर्ने सूक्‍वा ताखानूम्क तूये।

२५ धिक्‍कार! आन्‍नी ईनीम्‍बा आम्‍नी बोखाप्‍चे,

ऊदोईपीक्यालो दोस्का आन्‍नी साका सीनी।

धिक्‍कार! आन्‍नी ईनीम्‍बा गेप्‍चाप्‍चे,

ऊदोईपीक्यालो दोस्का आन्‍नी सोक्‍पी छूनी ना खाप्‍नी।

२६ धिक्‍कार! आन्‍नी मीचा खोलोआ आम्‍नी सायोचोङ्मा मईची,

ऊदोईपीक्यालो खोरोनाङ् आम्नी खूक्‍सूचा वालीलीपो खारीबोपोस्सो सायोचोङ्मा मीचीक तूवा।

ई साछीमीस् सम्‍खे मीम्

मत्ती ५:३८-४२

२७ “खोदोलोई आन्‍नी येईप्चाप्ची कोङा ओरो लोयान्‍नी, आम्‍नी साछीमीस् सम्‍तूमा मीयानूम्व, ना आन्‍नी जेर्प् चीपी नप् मनूम्व,

२८ आन्‍नी साराप् पीप्ची आसीक् पीयानूम्व, आम्‍नीपी मान्‍नप् वोर्वा मप्चीम् लागी क वाङोम् मनूम्व।

२९ ईक् थला आम् फोऊसी फीदो आर्कोलासो तास्‍व, खीक्‍का आम् खास्‍तो ङाप्‍दोक आम् दौरासो पीदीत्‍व।

३० आम्‍पी ङोक्‍तोदी खोलोङ् पीव, खीक्‍का आम् चूम्सोस् खाईप्‍चीपी हाल्‍लोसो ङोक्‍नव।

३१ मीचा आन्‍नी ऊई मीपीनीकई आन्‍ना नत्नूम्, खूङ्‌क तोङ्‌ङा आन्‍नासो खस् मीयापानूम्व।

३२ “आम्‍नी सम्‍खे मीक्ङाङ् आन्‍नासो सम्‍खे मीनूम्दोक ऊई फाइदा? ऊदोईपीक्यालो मोऊपोचासो खची होप् सम्खे मीक्ने सम्खे मीयची।

३३ आम्‍नी नत्‍तो मप्ङाङ् आन्‍नासो नत्‍तो मईनूम्दोक, ऊई नप् छूये मोलो? ऊदोईपीक्यालो मोऊपोचासो खोरोना मईची।

३४ आन्‍ना दोस्का आनोछोनू पीम् आसर मईनूम्ना बीन्‍नीपा मीस् नोः पीनूम्‍दोने ऊमोम्‍ये? ऊदोईपीक्यालो होसोङ् मोन्तोदीङ् तोम् आसर मईचीनान् मोऊपोचासो मोऊपोस् नोः पीयची।

३५ आन्‍ना आम्‍नी साछीमीस्‍सो सम्‍तूमा मीयानूम्व, खीक्‍का खची सूसो मनूम्व, होसोङ् तोम् आसर मान्ममो नोः पीयानूम्व, ना आम्‍नी साम्‍दी देप् छूये, खीक्‍का खोलोप्का दूङ्‍रेप्‍तोकमी म्छाथरेई छूनी, ऊदोईपीक्यालो खसा बैगुनी ना रई मीस्सो सम्‍खे मीय।

३६ आम्‍नी पा नीनाम्मा ई सम्‍खे मीक् तूकतोङ्नाङ् आन्‍नीसो सम्‍खे मीलप् छूवानीव।

बीन्‍नीपा दोस् मान्तीम्

मत्ती ७:१-५

३७ “बीन्‍नीपाम् नीया मनूम्नव ना आम्‍नीम्‍सो नीया छूनो। बीन्‍नीपाम् ऊल्‍लोङ् मनूम्नव ना आम्‍नीम्‍सो ऊल्‍लोङ् छूनो के। छेमा पीयानूम्व, ना आन्‍नासो छेमा तईनूम् के।

३८ पीयानूम्व ना आन्‍नासो तईनूम्, मीचा हायाम् देतो हल्‍लेई मतो तातावा आम्‍नी थाप्‍रीपी एल्तो यूक्स्पीनी। ऊदोईपीक्यालो ऊक थाम्‍पीकाई आन्‍ना पीनूम्, खूङ्‌क थाम्‍पीकाङ् आन्‍नासो तईनूम्।”

३९ खीक्‍काना येशूआ खस् पोम् ललई ईचीना ओरोलची, “ऊई कोमूक्पा मीचा कोमूक्पा लाम् धूप दूरयो? मोरोना लाम्‍दूप्पदोन् मूङ्‌कस् नीप्पोङ् खूलूम्‍पूङ् वाईखीयची।

४० सीच्‍चे म्सेचीपोप्‍का दूङ् देप् छूनो, खोदोलोई पूरा सेचीवा तयकप्‍का ख म्सेचीपो तोक छूये।

४१ “आना आम् नेछोम् मूक्स्पी तूक चीमा सोङ् तय, खोदोलोई आम् होप्मी मूक्स्पी तूक देप् सीतोपूलूक ललीयनोयो?

४२ आना आम् होप्मी मूक्स्पी तूक सीतोपूलू तयनोदोक, ‘आम् नेछो आम् मूक्स्पी तूक चीमा सोङ् कोङा लाईम् पीयान्’ लयना ऊतोङ्नाई लोदूर? ए हायाम्‍क छेईप्-लेप् लोक्‍चीप्ङा, लाईस्‍पी आम् मूक्स्पीक सीतोपूलू लात्‍ते, खीक्‍का आना आम् नेछोम् मूक्स्पीक सोङ् लाईम्पीम् लागी नत्‍तो तय।

सीछो लो खूङ्‍कम् म्चोलो

४३ “नप् सीछोपी रई म्चो मीयनो, खोरोनाङ् रई सीछोपीसो नप् म्चो मीयनो।

४४ खोलोङ् सीछो सेईक म्चोपीकाङ् छेत्‍ते। ऊदोईपीक्यालो तीतीम् पऊपीका आसासो अञ्जीर बात्ल मईनो, खोरोनाङ् पोथ्रापीका वाचोसी बात्ल मईनो।

४५ नप् मीचा म्गोङ्पीका नप् थक्ङा लात, रई मीचा म्गोङ्पीका रई थक्ङा लात। ऊदोईपीक्यालो ऊतोङ्‌क रीङ्आई मीस्मी गोङ् पेप्पक तूये, खूङ्‌क तोङ्‌कङ् मीस्मी म्ङःलाम्पा लत्‍ते।

नीच्‍ची खीम्‍मी पोम् ललई

मत्ती ७:२४-२७

४६ “कोङा पीकोक आन्‍ना रेपोनीनोदोक आन्‍ना ऊमोई कोङ् ‘रोबू, रोबू,’ लोयोनी?

४७ ओ दोक्पी ताप्‍ना ओ रीङ् येईप् खीक्‍का कोङा पीकोक रेप् मीस् ऊतोङ्‌कई तूये खूङ्‌क कोङा आन्‍नी ईयान्‍नी।

४८ मूङ्‌क ईबूम् खीम् मप् मीस् तोङ्‌क तूये, खसा ओरोगूम् खूलूम् फूत्ना छीलूमा थेम्पी जग तेसू। खीक्‍का वाः ताना सोक्‍वा-मोर्वा तोक्‍सा ना मूङ्‌क खीम्पी दोरा, खोदोलो मूङ्‌क खीम् हल्‍लेई ममान्दूर्, ऊदोईपीक्यालो मूङ्‌क खीम् हायाम् चीतो बोबूईम्पा तूवा।

४९ खोदोलोई आसाई ओ रीङ् येननासो खूङ्‍कतोङ् मईनो, मूङ्‌क ईबूम् ङ्‌क तोङ् मीस् के, मूङ्‍कसा यीक्पी जग मान्दीक खीम् बोबूईयू। खीक्‍का मूङ्‍क खीम्पी सोक्‍वा-मोर्वा दोरा, खोन्‍तोलो मूङ्‌क खीम् ऊताखाता, खीक्‍का मूङ्‌क खीम् हताना हायाम् देप् खोती छूवा।”

कप्‍तानमी विश्‍वास

मत्ती ८:५-१३

७

म्होप्मी रीङ् खोलोङ् मीस् येईमीम् यात्ना येशू कफर्नहुमपी वोङा।

२ रोमी कप्‍तानआ हायाम् नत्‍क ईल्पो म्‍रोः तूवा, मूङ्‌क तूकाना सीम् याताक तूवा।

३ मूङ्‌कसा येशूम् तोक्पी येन्‍क तूवा, खीक्‍का ‘ओ रोः नमीयोपोनूते’ पीकाना खसा यहूदीचीम् धर्म-सेचीपोची येशू बीन्ती मीक्स् पोक्स्ची।

४ खस् येशूम् दोक्पी खाताना ओरो पीक्‍तो बीन्ती मीची, “ख आम् सम्‍खेवा तोम् योग्‍यक तूये,

५ ऊदोईपीक्यालो खसा ई जातिस् सम्‍खे मीयची, ना खसा ई याखऊ खीम्‍सो मीयीपीक तूये।”

६ येशू खची साथपी खाता। खीक्‍का कप्‍तानमी खीम् दोक्पी ख ताम्तेम् हलो कप्‍तानआ म्बूम्ची येशूम् दोक्पी ओरोलना पोक्‍स्‍ची, “ए रोबू, दूक् मनव, ऊदोईपीक्यालो आन् ओ खीम्गो वईम्‌ खाईप् कोङ् तूवोनो।

७ कोङ् ओ होप्‍सो आम् दोक्पी ताम् खातोनो। खोदोलोई आना आज्ञा मीयोपोते ना ओ सूसो मप् नखाते।

८ ऊदोईपीक्यालो कोङ्सो देप् हाकिम‍मी हक्‌ गोपी तूप् मीस्ङा के, खीक्‍का ओ हक्‍पीङ् दोर्‌चीसो तूये। कोङा ईल्पो ‘खात्‍ते’ पीको, खीक्‍काना खूङ्‌क खाते, ना आर्कोसो ‘ताते’ पीको, खोदोलो खसो ताये। ओ रोः ‘ङ्‌क मते’ पीको, खोदोलो खसा खोरोङ् मय।”

९ मूङ्‌कसा पीकाक रीङ् येन्‍ना येशू छाक्‍का छूवा, खीक्‍का येशू म्दोस् हेम् आन्चीना म्दोस्-दोस् बाईप्चाप् ओरोसर्प् मीस् ओरोलची, “कोङा आन्‍नी लोयान्‍नी, कोङा इस्राएलपीसो ङ्‌कतो देप् विश्‍वास मान्तोङा।”

१० कप्‍तानआ पोक्‍स्‍चीक मीस् आत्‍ताना कप्‍तानमी खीम्पी तातेकालो खचा मूङ्‌क म्‍रोः नखाताक छीप्‍ची।

लोमेवाम् म्छा ऊसापक्‍क

११ मूङ्‍कम् जीस्तातोपी येशू नाइन मीचीक सहरपी खाता, खोदोलो म्सीच्‍चेस् ना ओरोसर्प् मीस्सो खम् साथपी खाता।

१२ ख सहरमी लाम्‍स्‍को दोक्पी तातेकाक तूवा, खोदोलो ईल्पो लोमेवा मीम्छामी ईल्‍पोङाङ् तूवाक म्छा सीयाना म्सालोग्गी खूर्‌चीना खाईचचीक तूवा। खोदोलो सहरपीक ओरोसर्प् मीस्सो मूङ्‌क लोमेवा मीम्छालो मालामी खाताक तूवा।

१३ खोन्‍तोलो रोबूआ मूङ्‌क मीम्छा तअ, खीक्‍का सम्तूमा मीना ओरो लअ, “खाम्‍नव।”

१४ खीक्‍का येशू खाताना मूङ्‌कम् म्चेलेम्सीङ् पत्‍तू, खोदोलो सालोग्गी खूर्प् ना खाईप्‍चाप्‍ची अरेई छूवा। खीक्‍का येशूआ ओरोपीका, “ए सोलो, कोङा आन् लोयान, ‘पक्‍ते’।”

१५ खोदोलो मूङ्‌क सीप्‍खाप् सोलो पकाना तोतूवा, ना नेन्‍लाता। खीक्‍का येशूआ मूङ्‌क म्मा जीम्मा पीयू।

१६ खोदोलो खोलोङ् कीसा, खीक्‍का नीनाम्माम् साम्‍दीखा मची, ना ओरोपीका, “ईबूम् हायाम् देप् राःरालोक खारीबोपो ई हाम्‍पी हल्‍वा पीस् ताक तूये,” ना “नीनाम्माआ म्होप्मी जातिची सम्‍खे मीचीक तूये।”

१७ खम् नीङ्ला यहूदिया ना म्बर-बार पीक खोलोङ् जिल्‍लापी रीङा।

बप्‍तिस्मा पीप् यूहन्‍नाम् तईम् रीङ्

मत्ती ११:२-१९

१८ बप्‍तिस्मा पीप् यूहन्‍नाम् सीच्‍चेचा येशूआ मक लक्‍मी तोक्पी खोलोङ् ख ईची।

१९ यूहन्‍नाआ म्सीच्‍चेचीप्क नीप्पो ओरो पीकाना रोबू येशू तईस् पोक्‍स्ची, “हन्‍ना नीनाम्माआ पोक्‍सक होङाबू आन्‍ङायो, केईका बीन्‍नीपाङ्‍यो हूङाम्‍का?”

२० मूङ्‌क मीस्ची येशूम् दोक्पी खाता, खीक्‍का खचा ओरो पीकाना तत्‍ची, “बप्‍तिस्मा पीप् यूहन्‍नाआ केईका ङ्‌क तईम् लागी आम्‍पी पोक्‍सीकाक तूये, ‘हन्‍ना ताप् आन्‍ङा यो? केईका बीन्‍नीपाङ्‍यो हूङाम्‍का?’ ”

२१ खोन्‍तोलो येशूआ ओरोतो मीस् सोमोरीप्‍का, मोङ्पीका ना चाप् आत्मापीका नमीची। खीक्‍का ओरोसर्प् कोमूक्पा मीस् म्मूक्सा तोक् मअ।

२२ खीक्‍का येशूआ खस् ओरोलची, “खात्‍नीते, खीक्‍का आन्‍ना ऊई तानूम् ना येनानूम्, खूङ्‌क यूहन्‍ना ईयानूम्‍ते, म्मूक्सा मान्तोक मीचा म्मूक्सा तय, म्‍लोङ् मान्तूप् लाम्दूमे, छूवोयोआ तूक् नखाते, म्नोबोआ मान्येईपा येनची, सीप्‍खाप्‍ची ऊस्पके छूक्‍सीप्‍चा जीनप् रीदाम् येईम् तयची।

२३ ओ तोक्पी शङ्का मान्मप् मीस् नीनाम्माआ आसीक् पीय।”

२४ यूहन्‍नाआ पोक्‍स्‍चीक म्सीच्‍चेस् आत्‍ताना खाताकप्‍का, येशूआ यूहन्‍नाम् तोक्पी ओरोसर्प् मीस् ओरो पीकाना ईलातू: “केछेका आन्‍नी यूहन्‍नालो गोङ्‍रूत्खाप् थाम्‍पूपी खातानीक तूवा, खोदोलो आन्‍नी ऊई खोस्ये खातानीक तूवा? ऊई हूक्‍पा तोक्‍स्‍चक पाक्पऊयो खोस् खातानी?

२५ आन्‍नी ऊई खोस्‍ये खातानी? ऊई नप् तेई खाम्‍दीप् मीस् खोस्‍यो खातानी? खोङ्नूम्व, लाङ्लाङ्पा तेई खाम्‍ची खीक्‍का सूक्‍वा ना चामोवापी तूप्‍चीन् होङाबूम् खीम्‍पीई छूये।

२६ खोदोलोई आन्‍नी ऊई खोस्‍ये खातानी? ऊई खारीबोपोची खोस्‍यो खातानी? कोङा आन्‍नी लोयान्‍नी, आन्‍ना खारीबोपोचीप्‍कासो दूङ् देप्‍क ईल्पो तानूम्क तूये।

२७ ङ्‌क खङा, मूङ्‌कम् तोक्पी धर्मसूम्बऊपी नीनाम्माआ ओरोना पीकाक तूये,

‘खोङ्व, कोङा ओ रीदाम् पोक्

आम् लाईस्-लाईस् पोक्‍सो,

खूङ्‌कसा आम् लाईस्‍पी आम् लाम् थीक्‍का मय।’

२८ कोङा आन्‍नी लोयान्‍नी, ‘मीम्छाचा वातस्‍क तोदीपी यूहन्‍नाप्का दूङ् देप् आस्‍सो मान्तू, खोरोदोसो नीनाम्माम् चारखम्‍पी आसे दूङ् चीमा तूये, खूङ्‌क यूहन्‍नाप्का दूङ् देप् तूये’।”

२९ तीर बात्ला मप्ची ना बीन्‍नीपा ओरोतो मीचा मूङ्‌क येन्‍चीना नीनाम्माम् आज्ञा आछीयाङ् नप् पीकाना विश्‍वास मची, ऊदोईपीक्यालो खचा यूहन्‍नापीका बप्‍तिस्मा लाप्‍चीक तूवा।

३० खोदोलोई फरिसीचा लो ललईमी सेचीपोचालोक यूहन्‍नाप्का बप्‍तिस्मा मान्लाप्स्कसा, नीनाम्माम् लन्‍ची मान्‍रेप्ची।

३१ येशूआ पीका, “ङ्‌क दूङ्पीक मीस् कोङा ऊलोई थापो? खीक्‍का खस् ऊतोङ्‍कई तूये?

३२ खस् बजारपी वास्‍लप्‍चाप्‌ छाछामास् तोङ्‌क तूये, खस् खची हो-होप्‍पी ओरो लोलईना रालई,

‘केईका आम्‍नी लागी मीत्‍तीरी दूपूम्‍का

खोदोलोई आन्‍नी सील मान्बान्‍नी।

केईका तूनीवाम् छाम् मम्का

खोदोलोई आन्‍नी मान्खाम्नी।’

३३ बप्‍तिस्मा पीप् यूहन्‍ना ताआ, खीक्‍का खसा सबेईसो मान्चा ना दाखमद्यसो मान्दू। खोदोलो खचा ‘ख चाप् लागेई छूवाक’ पीका।

३४ मीस्मी छा ताआ, खीक्‍का खसा चः दूङ्‍ङू खोदोलो आन्‍ना ‘खोङ्नूम्ते, ईल्पो चापोयो-दूपोयो ना तीर बात्लमप् मोऊपोचीम् म्बूम् पीकानी!’

३५ नीनाम्माप्का लूखूप्‍ची तोक्‍चाङाङ् खम् लूखूप्‍ची आछीयाकङ् नप् मीन्‍ना मीने।”

येशूआ मोऊ मप् मीम्छा छेमा पीक

३६ फरिसीचीप्‍क ईल्पोआ येशू म्खीम्पी जा चाम् लागी काछअ। खीक्‍का येशू खाताना मूङ्‌कम् खीम्पी जा चाम् लागी तूवा।

३७ मूङ्‌क सहरपी ईल्पो मोऊमे मीम्छा तूवा। फरिसीम् खीम्पी येशू जा चास् ताक तूये पीम् येन्‍ना, ईबूम् सिङ्गमरमरमी शीशीप्का नाम् चानप् तेल बाईना मूङ्‍क मीम्छा मूङ्‍कपी ताआ।a

३८ ना मूङ्‌क मोऊमे मीम्छा येशू म्दोस्लाम्पा खाताना म्‍लोदोपी थोरेपाना खाप्‍तो म्मीक्वाआ येशूम् लोङ् चीम् थालेई मअ, खीक्‍काना म्तोसम्‍आ तूक्‍तो येशूम् लोङ्पू चूम्मा मीयू, ना नाम् चानप् तेलआ म्‍लोङ् गाल्‍पी।

३९ ख जा चास् काछोक् फरिसीआ मूङ्‌क तना म्सानीवापा ओरोमीना, “ङ्‌क आछीयाङ् खारीबोपो दोक ख पईप् मीम्छा आसे ना ऊतकई पीम् छेत्वा, ऊदोईपीक्यालो ङ्‌कन् मोऊ मप् मीम्छाये।”

४० येशूआ मूङ्‌क फरिसी ओरो लअ, “ए सिमोन कोङा आन् ईबूम् रीङ् लोम्‌ तूये।” खोदोलो खसा पीका, “सेचीपो पीकाते।”

४१ “ईल्पो होङ्पोक् मीस्मी नीप्पो म्नोक्पोची तूवा, ईल्पोआ ङाची चून्दूलूम् खाप्‍चीमा, खीक्‍का आर्कोआ ङाक्पोङ् खाप्‍चीमा नोः गोङ्चीक तूवा।

४२ खोदोलोई खचा मूङ्‌क नोः मान्छोन्लाची ना मूङ्‌क होङ्पोक् मीचा नीप्पोङ् माफी पीदीत्‍ची। खोरोदोक पीकाखोङ्, मूङ्‌क नीप्पोचीप्क आस्‍कसाई खूङ्‍क होङ्पोक् मीस् दूङ् देतो सम्‍खे मीय?”

४३ खोदोलो सिमोनआ ओरोपीका, “ओ मीन्ताम्पी आस्‍कसाई दूङ् देतो छेमा तय खूङ्‌कसाङ् दूङ् देतो सम्‍खे मीय।” खोदोलो येशूआ ओरोपीका, “आना आछीयाकङ् मीन्ताम् मअ।”

४४ खीक्‍का मूङ्‌क मीम्छा हेम् आन्‍चीना येशूआ सिमोन ओरो लअ, “ङ्‌क मीम्छा तययो? कोङ् आम् खीम्पी तो, खोदोलो आना कोङ् ओलोङ् सम् काऊसो मान्पीङा, खोदोलोई ङ्‌कसान् ओलोङ् म्मीक्वाआ चीनासो म्तोसम्‍आ तूकोपोक तूये।

४५ आना कोङ् चूम्मा मान्मीङा, खोदोलोई ङ्‌क मीम्छान्, कोङ् ङ्‌कपी तोकप्‍का ओरो, ओ लोङ् चूम्मा मीम् माङ्‍होन्येक तूये।

४६ आना ओ तोङ्पी तेल मान्तेन्पीङा, खोदोलोई ङ्‌कसान् ओ लोङ् नाम् चानप् तेलआ गालोपोक तूये।

४७ खन्‍सा कोङा आन् लोयान्‍ना, ङ्‌कम् मोऊ हायाम् देतो तूवा, खोदोलोई छेमा छूवाक तूये, ऊदोईपीक्यालो ङ्‌क मीम्छाआ हायाम् देतो सम्‍खे खोमक तूये। खोदोलोई म्मोऊ चीछाङाङ् छेमा तोक्‍पा चीछाङ् सम्‍खे मीय।”

४८ खोदोलो येशूआ मूङ्‌क मीम्छा, “आम् मोऊ छेमा छूवाखात्क तूये लअ।”

४९ चाम् लागी तूप्‍चाप्‍ची खची होप्-होप्‍पी ओरो लोल, “मोऊ छेमा मप् ङ्‌क आसे?”

५० खोदोलो येशूआ मूङ्‌क मीम्छा, “आम् विश्‍वासआ आन् लेताक तूये, नत्‍तो खात्‍व” लना पोक्‍सू।

a 

७:३७ ङ्‌क सिङ्गमरमर पीक्‍याक हायाम्‌ दाम् परेई छूक् चिज तूवा। ना मूङ्‌क नाम् चानप् लेल्‍सो हायाम्‌ दाम् परेई छूक् तूवा।

चालेई फूईप्मी पोम् ललई

मत्ती १३:१-२३; मर्कूस ४:१-२०

८

खीक्‍काना ख नीनाम्माम् चारखम्मी तोक्पी जीनप् रीदाम् येईमीक्‍तो सहर-सहरपी ना तेल्-तेल्पी लाम्‍दूमा। खोदोलो पोङ् नीप्पो म्सीच्‍चेस्सो खलोङ् तूवा।

२ दुष्‍ट आत्‍माप्‍का लो सोमोरीप्‍कालो नक हेप्-हेप् मीम्छास् तूवाकपी मग्दलिनी मीचीक मरियम सो तूवा, खपीका रेक्‍ची चाप् आत्मा लत्‍ताना खाताक तूवा,

३ खीक्‍का हेरोदमी लक् मप् खुजासमी तोमा योअन्‍ना ना सुसन्‍ना। खीक्‍का बीन्‍नीपा ओरोतो मीम्छाचा खची होप्‍मी दाचाम्‍आ येशूम् सूसो मस्क तूवा।

४ खीक्‍का ओरोसर्प् मीस् बात्ल छूवा खीक्‍काना सहर-सहरपीका मीस् खम् दोक्पी तालो येशूआ खस् ईबूम् पोम् ललईपी ओरोना ईची।

५ “ईल्पो चालेई फूईप् मीस् चालेई फूईस् लत्‍ता, खीक्‍का चालेई फूईलो हेप् चालेई लाम्‍पी तात्‍ता, ना मूङ्‌क चालेई मीचा म्‍लोङ्आ हील्‍लू, खीक्‍का नाम्‍छूईतोका छोऊ यूवाना कप्‍च।

६ बीन्‍नीपा चालेई लूङ्ला यीक्पी तात्‍ता, ना मूङ्‌क यीः हार्प् खाप् तूवाकसा लीमा मोरोङ् हार्‌खाता।

७ हेप् चालेई तीतीम् पऊमी हाम्‍पी तात्‍ता, खीक्‍का चालेई लीमाना पतो खाता खोदोलो मूङ्‌क तीतीसो पतो खाताना मूङ्‍क चालेई छेप्‍सेतू खन्‍सा मूङ्‌क चालेई पमान्‍दूर्।

८ हेप् चालेई क नप् यीक्पी तात्‍ताना लीमा खीक्‍काना ईक् चून्दूलूम् गुणा म्चो मीयू।” खोन्‍तोदी पीकाना खसा ओरोसोतो ओरोपीका, “आस्‍मी येईप् नोबो तूये, खन्‍सा येन्‍नूव।”

९ येशूम् सीच्‍चेचा ङ्‌क पोम् ललईमी अर्थ ऊये पीकाना ख तत्‍ची।

१० खोदोलो येशूआ ओरोपीका, “आन्‍ना नीनाम्माम् चारखम्‍मी तोक्पी छेईम्-लेम् नीऊ तानूम्क तूये, खोदोलोई बीन्‍नीपास्का क कोङ् पोम् ललईपीङाङ् नेनो, ओरोना

‘खचा खोङ्चीनूनासो तचीनूनव,

येन्‍चीनूनासो बूजेई मस्‍नूनव।’

११ “पोम् ललईमी अर्थ ङ्‌कङा के: चालेई क नीनाम्माम् रीङ्‌बऊ के।

१२ लाम्‍पी हूप्‍साक चालेई क ङ्‌कङा, खचा विश्‍वास मस्‍नून खीक्‍का लेन्‍चानून पीक्‍ना शैतान ताईना खची गोङ्पीका नीनाम्माम् रीङ्बऊ खाईलेत।

१३ लूङ्ला यीक्पी ताईप् चालेई क ङ्‌कस्ङा के, मूङ्‌कचा नीनाम्माम् रीङ् येनस्‍ना खची जीनतो विश्‍वास मईची। खोदोलोई मूङ्‌कम् नम्‍लो म्साम् मीयनो, खन्‍सा ईक्‍छीन्ङाङ् खचा विश्‍वास मईची, ना चाम्ची ताईलो खचा विश्‍वास मम् होक्‍सीयची।

१४ तीतीम् पऊमी हाम्‍पी ताईप्‍क ङ्‌कस्ङा के, मूङ्‌कचा नीनाम्माम् रीङ्ने येनची, खोदोलोई दोस्का ङ्‌क रीराम‍पीक शोकपी, दाचाम्पी, चामोवापी छूना पम् तयनो, ना मूङ्‌कपी म्चो मीम् तयनो।

१५ खोदोलोई नप् यीक्पी ताईप् चालेई क ङ्‌कस्ङा के, मूङ्‌कचा नीनाम्माम् रीङ् येनस्‍ना नत्‍तो खची गोङ्पी सम्‍सूरस्‍ना यूक्सची, खीक्‍का थीक् नाम्‍लापी ओरोतो म्चो सेमीयची।

लाबाईमी पोम् ललई

१६ “आसासो लाबाई दईयना बूखोआ बप्पनो, ना दाप्‍सी गोपू यूक्सनो, खोदोलोई खीम्गो वोप्‍चा तचीनू पीक्‍ना लाबाई यूस्कोपी यूक्सची।

१७ ओरोनाङ् सूल्‍म्‍पाना यूम्पा रीङ् देत्‍तोई तूये मूङ्‌क खोलोङ् दाते, ना थाऊ मान्तोम्पा ऊक रीङ्सो खोलोङ् खोछेत्‍ते खीक्‍का खोलोङ् नाम्छेमादूपी दाते।

१८ खन्‍सा चीङ्चीङ् तूवानीव, आन्‍ना ऊतोङ्नाई येन्‍नूम्, ऊदोईपीक्यालो आस्‍पी तूये, खूङ्‌कसा होसोङ् दूङ् देतो तय, खोदोलोई आस्पी मान्तू, खूङ्‌कसा ओपी तूये पीक्ना मीन्दोसो खपीका ङाप्खाते।”

येशूम् म्मा लो म्नेछोस्लो

मत्ती १२:४६-५०; मर्कूस ३:३१-३५

१९ येशूम् म्मा लो म्नेछोस्लो ख तूवाकपी ताआ, खोदोलोई ओरोसर्प् मीस् तूवाकसा खम् दोक्पी खाईमान्‍दूर्‌ची।

२० ख बीन्‍नीपा मीचा ओरोलची, “आम् मा आम् नेछोस् आम् तूम्‍खास् ताना पाखापा थोरेप्‍दीते।”

२१ खोदोलोई येशूआ खस् ओरोलची, “आसाई नीनाम्माम् रीङ् येन ना रेप्‍प खूङ्‌कस्‍ङा ओ मा ओ नेछोची।”

येशूआ मूर्हूऊ यसई तूमीक

मत्ती ८:२३-२७; मर्कूस ४:३५-४१

२२ ईलेई येशू म्सीच्‍चेस्का हेयोङ्मापी वोङा, ना खसा म्सीच्‍चेस्, “केई दीरीत्‍तीम् नावादेपा खात्‍याके लची।” खीक्‍का खस् हेयोङ्मापी वोङाना खाता।

२३ हेयोङ्माप् वोङाना खात्‍चालो येशू ईम्‍स्‍चा। दीरीत्‍तीम् राहोम्‍पी खात्‍चालो मूर्हूऊ तोक्‍सा। खीक्‍का हेयोङ्मा काऊआ पेम् हअ, खोदोलो म्सीच्‍चेस्क दाछूम्-छूम् छूवा।

२४ खीक्‍काना खस् येशूम् दोक्पी खाताना, “सेचीपो, सेचीपो, केई वाईम्खाम् यातूम्कमायो आन् ऊसोयो रीङ्नो पीकाना पक्ची।” खीक्‍का येशू पकाना मूर्हूऊ वोकू खोदोलो मूर्हूऊ नखाता ना वाये छूवा।

२५ खीक्‍का येशूआ खस् ओरोलची, “आम्‍नी विश्‍वास हाकई?” खोदोलो खस् हायाम् कीसा, खीक्‍का छाक्‍का छूवाना खची होप्-होप्‍पी ओरो लोल, “ङ्‌क आसेहाई? ङ्‌कसान् मूर्हूऊ लो काऊलोसो आज्ञा पीय खोदोलो मूङ्‍कचा खम् आज्ञा रेप्‍पची।”

चाप्मोङ्आ लाप्‍क मीस्

मत्ती ८:२८-३४; मर्कूस ५:१-२०

२६ येशू म्सीच्‍चेस्का गेरासेनस मीचीक छाप्‍कूवापी तालाता, खूङ्‌क गालीलमी नावादेपा तात्‍ते।

२७ हेयोङ्मापीका येशू पाखापी लत्‍ता, खोदोलो सहरपीक ईल्पो मीस् छीप्‍पू, मूङ्‌क चाप्मोङ्आ लाप्‍क तूवा। मूङ्‌क मीचा हायाम् केछेयीका तेई माङ्‍खाप्स्क तूवा, ना मूङ्‌क मीस् खीम्पी मान्तूमो गेम् दोहोम्पी तूवादोङ्‍क तूवा।

२८ मूङ्‌कसा येशू तअ, ना ओरोसोतो बतो येशूम् लोदोपू खून्जूलना ओरोपीका, “ए खोलोप्का दूङ् रेप्‍तोक नीनाम्माम् छा येशू, आना कोङ् ऊई मम् मीनकई? बीन्ती मूयो, कोङ् दूक् पीयोनते।”

२९ ऊदोईपीक्यालो चाप् आत्‍मा मूङ्‌क मीस्पीका लत्‍ताना खात्‍व पीकाना येशूआ आज्ञा पीक तूवा। ऊदोईपीक्यालो मूङ्‌क म्खेप्क-खेप् चाप्मोङ्आ लाप्‍क तूवा, ना मूङ्‌क साङ्लआ लो नेलआलो छूईची, खोदोलोई मूङ्‌कसा मूङ्‍क साङ्ललो नेललोङ् थाईदीतू। खीक्‍का चाप्‍मी राःराआ मूङ्‌क गोङ्‍रूत्खाप् थाम्‍पूपी खाईक तूवा।

३० येशूआ मूङ्‌क, “आम् नीङ् ऊये?” पीकाना तत्‍तू। खोदोलो मूङ्‌कसा ओरोपीका, “फौज।” ऊदोईपीक्यालो खपी ओरोतो चाप् वोङाक तूवा।

३१ मूङ्‌कचा केईका नरकपू पोक्‍सीकानव पीकाना येशू बीन्ती मीची।

३२ मूङ्‌कम् दोक्पीक कोम्पी ईक् बागाल बोः चारेई छूवाचाक तूवा। खीक्‍काना मूङ्‌क चाप्‍चा केईका बोम् गोपा वोम् पीयीकाते पीकाना येशू बीन्ती मीची, खोदोलो येशूआ खस् वोम् पीची।

३३ खीक्‍का मूङ्‌क चाप् मूङ्‍क मीस्पीका लत्‍ताना बोम् गोपा वोङा, ना खूङ्‌क बोम् बागाल थारामा थाम्‍पू तूवाकला दाली पूल्‍दीलीङ्तो दीतो खाताना पोक्‍रीपू खोलोङ् तूप्‍लूङ्छा चीयासा।

३४ मूङ्‌क तोङ्ना छूवाक तचीना बोः चारेईमप्‍चाप्ची जूकाना खालेता, खीक्‍का सहरपी ना तेल्पी खोलोङ् रीङ् येईमीची।

३५ ऊई छूवाकई पीकाना खूङ्‌क खोस् ओरोसर्प् मीस् येशूम् दोक्पी ताआ, खोदोलो चाप्मोङ्आ लाप्‍क मीस् नखातानासो तेई खाफ्‍स्‍दीत्‍ना येशूम् लोदोपू तूवाचाक तचीलो खस् हायाम् कीसा।

३६ मूङ्‌क तोक्‍चा चाप् आत्‍माआ लाप्‍क मीस् ऊदानाई नक तूवा। खूङ्‌क रीङ् बीन्‍नीपास् ईची।

३७ गेरासेनसमी दोहोम्‍पीक खोलोङ् तेल्पीक मीचा येशू खची तेल्पीका खालेत्‍ते पीकाना बीन्ती मीची, ऊदोईपीक्यालो खस् हायाम् कीसाक तूवा। खन्‍सा येशू हेयोङ्मापी वोङाना आत्‍ता।

३८ खोदोलोई ऊक मीस्पीकाई चाप् लत्‍ताक तूवा, खूङ्‌क मीचा येशू आम् साथपी कोङ्सो खायोते पीकाना बीन्ती मीयू। खोदोलोई येशूआ ओरो लना बिदा पीयू,

३९ “आन् आम् खीम् आत्‍ताव, ना नीनाम्माआ आम् लागी हायाम् देप् लक् मक तूये, खूङ्‌क खोलोङ् येईमीचीव।” खीक्‍का मूङ्‌क खाता, ना येशूआ म्‍लागी मक हायाम् देप् लक्मी तोक्पी खोलोङ् सहरपी येईमीची।

याइरसमी मेकछा लो हीः खाईप् सोमोरीजा मीम्छालो

मत्ती ९:१८-२६; मर्कूस ५:२१-४३

४० येशू आत्‍ताना बानालो ओरोसर्प् मीचा लाम्‍तूम्‍मा मीची, ऊदोईपीक्यालो खोलोआ ख हूङ्दीत्‍चीक तूवा।

४१ याइरस नीङ् मीचीक ईल्पो याखऊ खीम्‍पीक लाम्‍लछा ताना येशूम् लोदोपू सूपोम् मना ओ खीम् ताव लना बीन्ती मीयू,

४२ ऊदोईपीक्यालो मूङ्‌कम् ईल्‍पोङाङ् ईक्पोङ् नीस्दोङ् ताप्‍तेप् म्छा मीम्छा तूवा, मूङ्‌क म्छा तूकाना सीम् याताक तूवा। खीक्‍का येशू खात्‍चालो ओरोसर्प् मीचा ख एक्‍सा र मेक्सा तल्‍चचीक तूवा।

४३ पोङ् नीस्दोङ्पीका हीः खाईम् सोमोरीआ तूक्‍चाप् ईल्पो मीम्छा मूङ्‍कपी तूवा, मूङ्‌क आसासो नमीमान्‍दूर्‌क तूवा,

४४ मूङ्‌क मीम्छा म्दोस् लाम्‍पा बानाना येशूम् तेईमी छोछा पत्‍तू, खोदोलोङ् मूङ्‌क मीम्छाम् हीः खाईम् सोमोरी नखाता।

४५ खोदोलो येशूआ, “कोङ् आसाई पतो?” पीका, खोदोलोई खोलोआ केईकान् मा के पीकाना पीका, खोदोलो पत्रुस ना खस्का तूप्‍चा ओरोपीका, “सेचीपो, ओरोसर्प् मीस् आम् बर्‌बार् तूये, खचाङ् आन् तल्‍चाईक तूये।”

४६ खोदोलोई येशूआ ओरोपीका, “आसाईने कोङ् पतोकङ् तूये, ऊदोईपीक्यालो ओ राःरा ओपीका लत्‍ताना खाताक कोङा तूम् तूऊ।”

४७ खोदोलो मूङ्‌क मीम्छाआ हन्‍ना कोङ् सूल्‍म्‍चीम्‍ना तूम् दूरोनो मीनाना मूङ्‌क म्कीम्मा योतो येशूम् लोदोपू खून्जू लना, ऊनाई मूङ्‌कसा येशू पत्‍तू, खीक्‍का ऊतोङ्नाई म्होप् नक तूवा, खूङ्‌क खोलोमी लाईस्‍पी पअ।

४८ खोदोलो येशूआ मूङ्‌क ओरो लअ, “ए मेकछाङा आम् विश्‍वासआ आन् नक तूये, नत्‍तो खात्‍व।”

४९ ख नेन्‍चातोङ्, याखऊ खीम्‍पीक चारतोप्‍मी खीम्‍पीका ईल्पो मीस् मूङ्‌कपी तालाता, ना ओरोपीका, “आम् मेकछा सीयाखाता। हन्‍ना सेचीपो ऊमोई दूक् पीय।”

५० खोदोलोई येशूआ मूङ्‌क रीङ् येन्‍ना याइरस ओरो लअ, “कीनव, विश्‍वासङाङ् मव, मूङ्‌क आम् मेकछा नये।”

५१ ख याइरसमी खीम् तातेका खीक्‍का येशूआ पत्रुस, याकूब, यूहन्‍ना ना मूङ्‌क मेकछाम् म्पा-म्माङाङ् खीम्गो वोम् पीची बीन्‍नीपा आस्सो वोम् मान्पीची।

५२ खोदोलो खोलोङ् खाप्‍चा ना सोक् मचचीक तूवा, खोदोलोई येशूआ खस्, “खाम्नीनते, मूङ्‌क मेकछा सीयाक मा, ईम्स्चाईक तूये लची।”

५३ मूङ्‌क सीयाखाता पीम् छेत्‍चीना, मूङ्‍कपी तूवाक मीचा येशू तेरेमोक्‍स् गीची।

५४ खोदोलो येशूआ मूङ्‌क मेकछाम् म्हूः लाप्‍ना, “नानी, पक्‍ते” पीकाना काछ।

५५ खोदोलो मूङ्‍क मेकछा मोन्तोलोङ् ऊसापका, खीक्‍काना येशूआ मूङ्‌क मेकछा ऊचीई चाम् पीयानूम्‍ते पीकाना मूङ्‍कपी तूप्‍ची आरेई मची।

५६ मूङ्‌क मेकछाम् म्पा-म्मा छाक्‍का छूवा, खोदोलोई येशूआ खस् ङ्‌क रीङ् आस्‍सो ईयानूम्‍नव पीकाना आज्ञा पीची।

येशूआ पोङ् नीप्पो म्सीच्‍चेस् रीदाम् हास् पोक्‍स्‍चीक

मत्ती १०:५-१५; मर्कूस ६:७-१३

९

येशूआ पोङ् नीप्पो म्सीच्‍चेस् खोलोङ् ईतो काछची, ना खस् चाप्मोङ् कल्‍म् खीक्‍का तूक्‍खास् नमीम् राःरा लो अधिकारलो पीची।

२ येशूआ खस् नीनाम्माम् चारखम्‍मी रीङ् हास् ना तूक्‍खास् नमीक्स् पोक्‍स्‍ची।

३ येशूआ खस् ओरोलची, “लाम्‍पी खात्‍नीलो तूप्, फाक्सूम्, सबेई, फाईम्‍चीम्‌ लागी आर्को दौरा, खाप्‍चीमा ऊसो खायानूम्‍नव।

४ खीक्‍का ऊक खीम्‍पीई खात्‍नीना आन्‍नी तूनी, आर्को थाऊपी मान्खाईम् सम्‍मो आन्‍नी खूङ्‌क खीम्पीङ् तूवानीव।

५ हाकपी आन्‍नी लाम्‍तूम्‍मा मीनीनो खूङ्‌क सहरपीका लत्‍नीलो आम्‍नी लोङ्पूक फूर्क् खची ऊल्‍लोङ्पी गवाईमी लागी रूक्‍साक्‍सानूम्‍व।”

६ खीक्‍का म्सीच्‍चेस् मूङ्‍कप्का खाता, ना जीनप् रीदाम् हातो ना खोलोङ् थाम्‍पूपी तूक्‍खास् नमीत्‍तो तेल्-तेल्पी लाम्दूमा।

७ येशूआ मक योबोरीखाक लक्‍मी तोक्‍पी येन्‍ना चार तोप् हेरोद छाक्‍का छूवा, ऊदोईपीक्यालो बप्‍तिस्मा पीप् यूहन्‍ना सीयाना ऊसापक्‍क तूये पीकाना हेप्-हेप् मीचा पीका।

८ ना हेप्पा, “एलिया खोमन्‍चीक तूये” पीका, खीक्‍का हेप्‍पाक “केछे लाईस्‍पीक खारीबोपोचीप्‍क ईल्पो ऊसापक्‍क तूये पीका।”

९ खोदोलो हेरोदआ ओरोपीका “कोङाङ् यूहन्‍नाम् तोङ् रूम्मीयूचीक तूवा, खोरोदोक खूङ्‌क मीस्क आसे खूङ्‍कम् तोक्पी कोङा छाक्‍काक रीङ् येनूचोयोक तूये?” खीक्‍का खसा येशूलो तूम् लन्‍ची मअ।

येशूआ ङाक् हबऊ मीस् यचीक

मत्ती १४:१३-२१; मर्कूस ६:३०-४४; यूहन्‍ना ६:५-१३

१० येशूआ पोक्‍स्‍चीक प्रेरितची जीनप् रीदाम् हास्‍चीना आत्‍ताकप्का खचा ऊचीई लक् मची खूङ्‌क खोलोङ् ख येईमीची। खीक्‍का येशूआ खस्ङाङ् म्साथपी खाईचीना बेथसेदा मीचीक सहरपी खाता।

११ खूङ्‌क छेत्‍चीना ओरोसर्प् मीस् येशूम् दोस्-दोस् लाम्‍दूमा। खूङ्‌कस् येशूआ लाम्‍तूम्‍मा मीची, ना नीनाम्माम् चारखम्‍मी तोक्‍पी येईमीची, ना आस्-आस्‍चीई सोमोरीप्‍का नम् खान्च तूवा खूङ्‌कस् खोलोङ् नमीची।

१२ नाम्कूर्म् हतोलो पोङ् नीप्पो म्सीच्‍चेस् येशूम् दोक्पी ताना ख ओरोलची, “ङ्‌क ओरोसर्प् मीस् बिदा पीचीते, ना ङ्‌कस् खान्‍नूना ङ्‌क बर्‌बार्‌पीक तेल्पी बास् लाम्‍चीनूना तूनीनूते ना खची होपाङ् चाम्दूम्मी सोस् मीन्चीनूते, ऊदोईपीक्यालो केई ङ्‌क ऊसो मान्तूस्को गोङ्‍रूत्खाप् थाम्‍पूपी तूये।”

१३ खोदोलो येशूआ म्सीच्‍चेस् ओरोलची, “आन्‍नाङा ङ्‌क खोलोङ् मीस्ची चाम् दूम् पीयानूम्‍ते।” खोदोलो म्सीच्‍चेचा ओरो पीका, “ओखीपी ङाची सबेई लो नीच्‍ची ङाःलोङ् तूये, खोरोदोन् केईका खाईम्ना ङ्‌क खोलोङ् मीस्मी लागी चाम् दूम् खेईम् छूयेहोगो?”

१४ मूङ्‌कपी वात्‍छास्‍ङाङ् ङाची हबऊ तूवा। खोन्‍तोलो येशूआ म्सीच्‍चेस् ओरोलची, “ङ्‌क मीस्ची ङाक्पोङ्-ङाक्पोङ्मी बूस् मनूम्ना तूमीयानूम्‍ते।”

१५ म्सीच्‍चेचा खोरोङ् मस्‍ना खोलोङ् तूमीची।

१६ खीक्‍का येशूआ ङाची सबेई लो नीच्‍ची ङाःलो म्हूक्पी लापू, ना साराङ्‌गा हेम् खोङ्ना नीनाम्मा ओलोनूव लअ, खीक्‍का चीचीमा एक्‍ना मूङ्‌क मीस्ची हायापानूम्‍ते पीकाना म्सीच्‍चेस् पीची।

१७ खीक्‍का खोलोआ खची बोखासातो चची, ना एत्‍ताक म्फूल् म्सीच्‍चेचा पोङ् नीस् बूखो बात्ल मची।

येशू ख्रीष्‍टङा पीकाना पत्रुसआ रेप्‍क

मत्ती १६:१३-१९; मर्कूस ८:२७-२९

१८ ईलेई येशूआ म्हाल्‍ला वाङोम् मचक तूवा, खोदोलो म्सीच्‍चेस्सो म्दोक्पी तूवा, ना खसा म्सीच्‍चेस् ओरो पीकाना तत्ची, “मीचा कोङ् आसे पीके?”

१९ खोदोलो खचा ओरो पीकाना ङरी आन्‍ची, “आन् हेप्पा बप्‍तिस्मा पीप् यूहन्‍ना पीके, हेप्पा एलिया, ना हेप्-हेप्पा क लाईस्‍पीक खारीबोपोचीप्‍क ईल्पो सीयाना होसोङ् ऊसापक्‍क पीक्‍ना पीके।”

२० होसोङ् येशूआ खस् ओरोलची, “खोरोदो आन्‍ना क ऊई पीक्‍नी? कोङ् आसे?” खोदोलो पत्रुसआ ङरी आन्‍ना ओरो लअ, “आन् नीनाम्माम् छा ख्रीष्‍ट तूये।”

२१ खोदोलो येशूआ खस् ङ्‌क रीङ् आस्‍सो ईयानूम्‍नव पीकाना कूङ्‌के लईची।

२२ खीक्‍का येशूआ ओरोपीका, “मीस्मी छाआ हायाम् देप् दूक्‍वा तेम् बोक्से, ना ख लाम्‍लछाचा, देप्‍क पूजारीचा ना शास्‍त्रीचा नत्‍तस्‍नो, ना सेतची खोदोलोई सीक सूक्‍लेईपी ऊस्पके।”

२३ खीक्‍का येशूआ खोलोङ् मीस् ओरोलची, “आसाई कोङ्लो लाम्‍दूम् लन्‍ची मय खूङ्‌कसा म्होप् माया मारेई मम्चीम्ना सीम्‍दोसो तयार छूम् छूये।

२४ ऊदोईपीक्यालो आसाई म्सोम् लेन्‍चा मीम् लन्‍ची मय, खूङ्‌कसा मूङ्‌क मास्दीत। खोदोलोई आसाई ओ नीङ्पी म्सोम् पीय, खूङ्‌कसा म्सोम् लेन्‍चामीय।

२५ ऊदोईपीक्यालो मीचा ङ्‌क खोलोङ् चार म्हूक्पी मय खोदोलोई म्‍आत्मा मास्दीतदोक ऊई फाइदा छूये मोलो?

२६ खोदोलोई हेप् मीस् ओपीका लो ओ रीङ्पीकालो म्ङईम् लईदोक मीस्मी छासो म्होप्मी साम्दीखापी, ना पामी लो पवित्र नीनाम्माम् रीदाम् पोक्‍चीम्‍लो साम्दीखापी यूलो खस् ओहोप्‍मी पीम् म्ङईम् लये।

२७ खोदोलोई आछीयाङ् कोङा आन्‍नी लोयान्‍नी, ङ्‌कप् थोरेप्‍दीप्‍चीप्‍क हेप्-हेप् तूये, खूङ्‌कस् नीनाम्माम् चारखम् तोम्‍खाम्‍पीका लाईस्‍पी सीखात्‍नो।”

येशूम् ङाली फात्‍ताक

मत्ती १७:१-८; मर्कूस ९:२-८

२८ ङ्‌क रीङ् छूवाकम् गेबोरो रेक्‍लेई दोस्पी पत्रुस, यूहन्‍ना ना याकूब म्साथपी खाईचीना ख वाङोम् मस् कोम् थेम्तो खाता।

२९ खसा वाङोम् मचलो खम् ङाली फात्‍ता, ना म्तेई बाक्स् केत्‍क तोङ्ना छेङ्छेङ्वा छूवा।

३० खोदोलो आचानक नीप्पो मीस् खोमन्‍ची, खीक्‍का येशूआ खस्का रीङ्-छाम् मचचीक तूवा, खूङ्‌क नीप्पो मीस् मोशा लो एलियालो तूवा।

३१ खस् साम्दीखाम् ङालीपी खोमन्‍चीना येशू सीम् तोक्पी रीङ्-छाम् मचचीक तूवा। खूङ्‌क रीङ् खसा येरूसलेमपी पूरा मम् पर्ने तूवा।

३२ पत्रुस ना खस्का तूप्‍ची खची ईम्‍मा मोगो छूवाखात्क तूवा। खीक्‍का खस् थीतापक्‍ना खचा खम् साम्दीखा ना खलो थोरेप्‍दीप् नीप्पो मीस् तची।

३३ खीक्‍का मूङ्‌क नीप्पोस् खपीका बिदा छूवाना खाईम् पीकालो पत्रुसआ येशू ओरो लअ, “सेचीपो, केई ङ्‌कपीङ् तूयेक नप् छूये रईछ। केईया अपी सूप्‍ची तूस्को मयाम्– ईबूम् आम् लागी, ईबूम् मोशाम् लागी ना ईबूम् एलियाम् लागी।” खोदोलोई पत्रुसआ कोङा ऊई पीकोचोयो पीकाना थाऊङा मान्तो।

३४ खीक्‍का खसा मूङ्‌क रीङ् पचतोङ् मोम् यूवाना खस् नेप्‍खीची, खीक्‍का खस् मोम् गोपा वोम् हचीलो हायाम् कीसा।

३५ खोदोलो मोम् गोपीका ओन्‍तोङ्‌क ईबूम् साल्‍म् येन्‍ची, “ङ्‌क कोङा सोकूक ओ छा के। ङ्‌कसा पीक्‍क रीङ् आन्‍ना येन्‍नूम्व।”

३६ मूङ्‌क रीङ् छूम् याताकप्का येशू मूङ्‍कपी म्हाल्‍ला छूवा। खीक्‍का म्सीच्‍चेस् वाये तूवा, ना खचा तचीक रीङ् आस्पीसो मान्पोक्ची।

चाप् आत्‍माआ लाप्क वात्‍छा छा

मत्ती १७:१४-१८; मर्कूस ९:१४-२७

३७ म्देसा येशू मूङ्‌क म्सीच्‍चेस्का कोम् थेम्तोका दाली यूवाचा खोदोलो ओरोसर्प् मीस् ख तूप्स् ताआ।

३८ ओरोसर्प् मीस् तूवाकप्‍क ईल्पो मीचा बसाना ओरोपीका, “सेचीपो, कोङा आन् बीन्तीमीयान् ओ छा सम्‍तूमा मीयोपोते। ऊदोईपीक्यालो मूङ्‍क ईल्‍पोङाङ् तूक ओ वात्‍छा छा के।

३९ ईबूम् चाप् आत्‍माआ म्खेप्क-खेप् लाप, खोदोलो मूङ्‌क अचानक बसे, खीक्‍का मूङ्‌क कोकोर् छूना म्जाजाबूल्म् खप। खीक्‍का मूङ्‌कसा दाप्स-रूक्सना बल्‍ला लेत्दीत।

४० मूङ्‌क चाप् आत्‍मा लायोपोनीते पीकोना कोङा आम् म्सीच्‍चेस् बीन्तीमीयूची, खोदोलोई खचा लाईमान्‍दूर्ची।”

४१ खोदोलो येशूआ ङरी आन्‍ना ओरो लअ, “ए आम्‍नी विश्‍वास मान्तूप्चे ना ओतो मप् दूङ्चे, कोङ् हादेसम्‍मोई आन्‍नीस्‍का तूमा, ना हादेसम्‍मोई आम्‍नी खोलोक तेम्‍मा? आम् छा ङ्‍कपी बाईते।”

४२ मूङ्‌क बान्चातोङ् चाप् आत्‍माआ बोहोपूू पूल्‍दीस्‍दीतू, खीक्‍का मूर्छा छूवा। खोदोलोई येशूआ मूङ्‌क जेजेर् चाप् आत्‍मा राङ्‌ङू खीक्‍का मूङ्‌क छा नमीना म्पा पीयू।

४३ नीनाम्माम् हायाम् देप् लक् तचीना मूङ्‍कस् खोलोङ् चीवोअखीची। खीक्‍का खसा मक खोलोङ् लक्‍पी खस् चीवोअखीचीक तना येशूआ म्सीच्‍चेस् ओरोलची,

४४ “कोङा ओदोलो पीम् मीनोचोयोक ङ्‌क रीङ् आन्‍ना मीनानूम्व, ऊदोईपीक्यालो मीस्मी छा मीस्चीम् हूक्‍पी छूम् याताक तूये।”

४५ खोदोलोई येशूआ पीकाक रीङ् म्सीच्‍चेचा बूजेई मान्मची। ऊदोईपीक्यालो ङ्‌क खचा बूजेई मस्‍नून पीकाना खचीप्‍का सूलाना यूक्साक तूवा। खचा मूङ्‌क रीङ्मी तोक्पी ख तईम्‍क कीसा।

दूङ् देप् आसे?

मत्ती १८:१-५; मर्कूस ९:३३-४०

४६ मोन्तोलो खचा केई तूयेक तोदीपी दूङ् देप् आसे तूये लोलना खची हो-होप्‍पी रीङ्-छाम् मलात्ची।

४७ खोदोलोई येशूआ खची गोङ्पाक मीन्ताम् छेत्‍ना ईल्पो छाछामा तात्‍ना म्दोक्पी यूक्सू,

४८ ना खस् ओरोलची, “आसाई ओ नीङ्पी ङ्‌क छाछामा ग्रहण मय, खन्‍सा कोङ् ग्रहण मोयोक छूये, ना आसाई कोङ् ग्रहण मोयो, खूङ्‌कसा कोङ् पोप् नीनाम्मासो ग्रहण मय। ऊदोईपीक्यालो आन्‍नी खोलोङ् तूनीकतोदीपी आसे दूङ् चीमा तूये, खूङ्‌क दोस्का दूङ् देप् छूये।”

४९ खोदोलोई यूहन्‍नाआ ओरोपीका, “सेचीपो, ईल्पोआ आम् नीङ्पी चाप् लात्‍चक केईका तम्का, ना केईका मूङ्‌क खोरोना मम् माम्पीयूम्का। ऊदोईपीक्यालो मूङ्‌क केईचीका ईदेप् तूप् मीस् मा।”

५० खोदोलो येशूआ मूङ्‌क ओरो लअ, “मूङ्‌क खोरो लनव। ऊदोईपीक्यालो आसे आम्‍नी ऊल्‍लोङपी मान्तू, खूङ्‌क आम्‍नी हेम्‍ङा तूये।”

सामरीचा येशू साम्दी मान्दचीक

५१ ख साराङ्‌गा खाईम् लेई नूस्ङा तालाताकसा येशूआ यरूशलेम खाईम् हायाम्‌ लन्‍ची मअ।

५२ खीक्‍का खसा लाईस्‍पीङ् रीदाम् खाईप् मीस्ची पोक्‍सू। खीक्‍का खस् खाता, ना येशूम् लागी खोलोङ् थक् चोचूम् लागी सामरीचीम् ईबूम् तेल्पी वोङा।

५३ खोदोलोई येशू यरूशलेम खाईम् रीङ् सामरीयाप्‍क तेल्पोस्‍चा छेत्‍चीना ख लाम्‍तूम्‍मा मान्मीची।

५४ खूङ्‌क तचीना म्सीच्‍चेस् याकूब लो यूहन्‍नालो येशू ओरोलची, “ए रोबू, साराङ्‌गाप्‍तोका मीः हूम्नूना खस् मासेई छूनूते पीम् केईया आज्ञा मयाम्यो?”

५५ खोदोलो आन्‍चीना येशूआ खस् वोक्ची।

५६ खीक्‍का खस् बीन्‍नी तेल् हेम् खाता।

विश्‍वासीआ चूकेई मम् पर्ने मूल्य

मत्ती ८:१९-२२

५७ खस् लाम्‍पी खात्‍चालो, ईल्पो मीचा ख ओरो लअ, “ए रोबू, आन् हापी खात्‍दोसो कोङ् आन्‍लोङ्‌ खातो।”

५८ खोदोलो येशूआ मूङ्‌क ओरो लअ, “रेचेङ्‍गीम् सूल्‍न्चीस्‍को म्तूस्को तूये, ना नाम्‍तोक छोऊचीम् योङ् तूये, खोदोलोई मीस्मी छामीन् म्तोङ् यूस्को तूस्‍कोसो मान्तू।”

५९ खीक्‍का येशूआ आर्को क ओरो लअ, “ओ दोस्-दोस् लाम्‍दूमाते।” खोदोलो मूङ्‌कसा पीका, “लाईस्‍पी ओ पा खूम्स् खाईम् पीयोते।”

६० येशूआ मूङ्‌क मीस् ओरो लअ, “सालोग्गीचाङा सालोग्गी खूम्‍चीनूते, खोदोलोई आना क खात्‍ना नीनाम्माम् चारखम्‍मी जीनप् रीदाम् हास्‍ते।”

६१ आर्कोसासो ओरोपीका, “रोबू, कोङ् आम् दोस्-दोस् लाम्दूमो, खोदोलोई लाईस्‍पी ओ खीम्‍पोस्‍चीपा बिदा ङोक्‍स् खाईम् पीयोते।”

६२ खोदोलोई येशूआ मूङ्‌क ओरो लअ, “म्हूः हालोपी यूक्सना म्दोस् हेम् आईप्ना खोप् आस्‍सो नीनाम्माम् चारखम्‍पी खाईप् छूनो।”

नूक्पोङ् म्सीच्‍चेस् पोक्‍स्‍चीक

१०

खीक्‍काना रोबू येशूआ बीन्‍नीपा नूक्पोङ् मीस् सोकू, ना म्होप् खाईम् मीनाक सहरपी ना तेल्पी म्होप् खाईम् लाईस्‍पी खस् नी-नीप्पो मस्‍ना पोक्‍स्‍ची।

२ येशूआ खस् ओरोलची, “छीर्म्‌ ओरोतो ताछोक्स्क तूये, खोदोलोई खेतालास् चीछा तूये। खन्‍सा छीर्म् मी मालिक बीन्ती मीयानूम्व, खीक्‍का खसा म्होप्मी छीर्म् बात्ल मप् खेतालास् पोक्‍सची।

३ खात्‍नीना खोङ्नूम्व, कोङा आन्‍नी याबेर्‌चीम् हाम्‍पी लूस्‍मी छास् तोङ्ना पोयान्‍नी।

४ आन्‍ना खाप्चीमामी बोक्चा, फाक्सूम्, लोङ्पई ऊसो खूरानूम्‍नव, ना लाम्‍पी आस्‍सो सेवा छानूम्‍नव।

५ “ऊक खीम्‍पीई आन्‍नी लाईस्‍पी वोङ्नी खूङ्‌क खीम्पी, ‘खाऊमा-खासेर्मा छून्चानूव पीकानीना लानूम्‍व!’

६ ना मूङ्‌कपी खाऊमा-खासेर्मा नईप् मीस् तूदोक आम्नीपी तूक खाऊमा-खासेर्मा मूङ्‌कचीपी छूये, खोदोलोई मूङ्‌क खीम्पी खाऊमा-खासेर्मा नईप् मीस् मान्तूदोक मूङ्‌क खाऊमा-खासेर्मा आम्नीपीङ् आत्‍ना ताये।

७ खचा पीनीक चाम् थक् आन्‍ना चानूम्व ना मूङ्‌क खीम्पीङ् तूवानीव। ऊदोईपीक्यालो लक् मपा म्होप्मी नाम्‍योक तोम्ङा छूये। खीक्‍का खीम्-खीम् मान्वोमो लाम्‍दूमानीव।

८ “आन्‍नी सहरपी खात्‍नीलो, ऊक सहरपीक मीचाई आन्‍नी लाम्‍तूम्‍मा मीनी, खीक्‍का आम्‍नी लाईस्‍पी चाम् थक् यूक्स्पीनी खूङ्‍क चाम् थक् चानूम्व,

९ मूङ्‌कपी तूक तूक्‍खास् नमीयानूम्, खीक्‍का मूङ्‌कची ओरो लानूम्‍व, ‘नीनाम्माम् चारखम् आम्‍नी दोक्छापीङ् तालाताक तूये।’

१० खोदोलोई आन्‍नी ऊक सहरपीई खात्‍नी, खूङ्‌क सहरपी खचा आन्‍नी लाम्‍तूम्‍मा मीनीनोदोक, मूङ्‌क सहरपीक लाम्‍पी खात्‍नीना ओरो पीकानीव,

११ ‘ओखी लोङ्पू केप्‍पाक आम्‍नी सहरपीक फूर्क् सो केईका आम्‍नी ऊल्‍लोङ्पी रूक्‍सूक्‍साम्‍का। खोरोदोसो आन्‍ना छेताक्‍सानूम्‍व, नीनाम्माम् चारखम् दोक्छापीङ् तालाताक तूये।’

१२ कोङा आन्‍नी लोयान्‍नी, नीया छूक लेईपी मूङ्‌क सहरपीकप्‍कान् बरू सदोम् सहरपीक मीस्मी गती दूङ् तेम्दूर्प् छूये।a

१३ “धिक्‍कार, खोराजीनपीक ना बेथसेदापीक मीस्चे! ऊदोईपीक्यालो आम्‍नीपी छूवाक राःराम् लक् टुरोस लो सीदोनपीलो छूवावादोक खचा लाईस्‍पीङ् बाङ्‌राम् तेई खाप्स्चीवा खीक्‍का छूबूईआ कील्चीवाना वालूम्मा मस्वा।

१४ खोदोलोई नीयाक लेईपीन् आम्‍नीम्‍पीका टुरोस लो सीदोनमीलो गती दूङ् तेम्दूर्प् छूये।

१५ खीक्‍काना आन्, कफर्नहुम! ऊई आना साराङ्‌गाप्‍तो थेईयोङ्चूङ्‍यो मीने? आन्‍ने नरकपूङ् लेने।

१६ “आसाई आम्‍नी रीङ् येन, खूङ्‌कसा ओ रीङ्सो येन। आसाई आन्‍नी जेर्नी, खूङ्‌कसा कोङ्सो जेरो, ना आसाई कोङ् जेरो खूङ्‌कसा कोङ् पोप्सो जेर।”

१७ मूङ्‌क नूक्पोङ्ची खची सानीवा चानतो आत्‍ताना ताकप्का ओरोपीका, “रोबू, आम् नीङ्पी चाप्‍सो ओखी तईपी ताये।”

१८ खीक्‍काना येशूआ खस् ओरोलची, “कोङा शैतान साराङ्‌गाप्‍तोका बाक्स् केत्क तोङ्ना हूप्साचाक तूऊ।

१९ कोङा आन्‍नी पूः खीक्‍का बिच्छी आम्नीलोङ्आ हील्‍म् हक्‌ पीन्‍नीक तूये, ना खोलोङ् आम्‍नी साछीमीचीपी हक् मम् राःरा आन्‍नी पीन्‍नीक तूये, खन्‍सा ऊतोङ्‌क रीङ्आसो आन्‍नी खोती मईनीनो।

२० जेजेर् आत्‍मास् ओखी तईपी तूये पीकानीना आम्‍नी जीनम् छूनो, खोदोलोई ओखी नीङ् साराङ्‌गाप्‍तो छाम्‍पा तूये पीकानीना आन्‍नी आम्‍नी जीननीव।”

२१ खोदोलो येशू पवित्र आत्‍मापी म्सानीवा चान ना ओरोपीका, “ए पाआ, साराङ्‌गाम् लो चारमीलो योबोरोबू, कोङा आन् ओलोनूव लोयान्, ऊदोईपीक्यालो आना ङ्‌क रीङ् लूर्‌पोचीप्‍का लो छेछेमी-लेलेमीप्‍कालो सूल्‍ना छाछामाचीपी खोमक तूये। ऊदोईपीक्यालो, पा रोबू आना ङ्‍कङ् नप् मीना।

२२ “ओ पा रोबूआ खोलोक थक् कोङ् पीयोतोक तूये। म्छा आसे पीम् म्पापीका बीन्‍नीपा आसासो छेतत्‍नो। खोरोनाङ् म्छा ना खसा छेईमीचीकप्का बीन्‍नीपा आसासो पा रोबू छेत्‍तनो।”

२३ म्सीच्‍चेस् हेम् आन्‍चीना सूपीछा येशूआ खस् ओरोलची, “आन्‍ना ताखानूम्क रीङ् तोक्खाप् मूक्स्ची आसीक् तोक् छूये।

२४ ऊदोईपीक्यालो कोङा आन्‍नी लोयान्‍नी, ओरोतो खारीबोपोचा लो होङाबूचालो आन्‍ना ऊई तानूम्, खूङ्‌क खचासो तोम् लन्‍ची मस्क तूवा, खोदोलोई खचा मान्तोक्ची, खीक्‍का ऊई आन्‍ना येनानूम् खूङ्‌क खचासो येईम् लन्‍ची मस्क तूवा, खोदोलोई येईम् मान्तोक्ची।”

नप् सामरीम् पोम् ललई

२५ खची ललईपीक ईल्पो धर्म-सेचीपो ताना चाम्ची मम् लागी ओरो पीकाना येशू तत्‍तू, “सेचीपो, हादेसो मान्याईप् रीराम तोम् लागी कोङा ऊई मम् बोक्से?”

२६ खोदोलोई येशूआ मूङ्‌क ओरो लअ, “ललईपी ऊई छाम्पा तूये? ऊई आना ललई परेई मान्मन्‍नायो?”

२७ खोदोलो खसा ओरोपीका, “आना आम् योबोरोबू, नीनाम्मा आम् खोलोक गोङ्आ, आम् खोलोक आत्माआ, आम् खोलोक राःराआ ना आम् खोलोङ् सानीवाआ सम्‍खे मीव, ना आम् खीम्‍तोनीची आम् होप्‍तोङ्नाङ् सम्‍खे मीचीव।”

२८ खोदोलो येशूआ ख ओरो लअ, “आना आछीयाकङ् ङरी आनो। आनासो खोरोङ् मते, ना आन् लेत्‍चाये।”

२९ खोदोलो मूङ्‌कसा म्होपा-म्होप्ङा हायाम्‌ धर्मी खोमम्चीम्‌ लन्‍ची मना येशू ओरो लअ, “ओ खीम्‍तोनीस्‍क आसेहाई?”

३० खोदोलो येशूआ मूङ्‌क ओरो लअ, “ईल्पो मीस् यरूशलेमपीका यरीहो मूक्सू खात्‍चाक तूवा। खूङ्‌क खूस्‍पाचा छीप्‍ची। खीक्‍का खचा मूङ्‌क फूतीकेर् मस्‍ना केर्‌ची ना सीम्‍लो लेईम्‍लो हाम्‍पी मयूक्स्चीना खालेता।

३१ खोदोलो पीलोलूलोb खप्पाना मूङ्‍कलाम्पा ईल्पो पूजारी खात्‍चाक तूवा, खोदोलोई मूङ्‌क सीम्‍लो लेईम्‍लो हाम्‍पीक मीस् तना मूङ्‍कम् म्चाखेम्‍ला हेम्‍चीना खालेता।

३२ खोरोनाङ् ईल्पो लेवीसो खूङ्‌क लाम्‍ला बानाना मूङ्‌क मीस् तकप्का मूङ्‍कम् म्चाखेम्‍ला हेम्‍चीना खालेता।

३३ खोदोलोई ईल्पो सामरी मूङ्‌क लाम्‍ला बाना, खोदोलो मूङ्‌क मीस् तना म्सम् तूका।

३४ खीक्‍काना ख मूङ्‌कम् दोक्पी खाताना तेल लो दाखमद्यलो तेस्‍ना मूङ्‌कम् खेर् खार्‌पी, खीक्‍का म्मोकोक्‍तीम् थेम्पी यूक्स्‍ना खूङ्‌क मीस् ईबूम् बास् तूस्को खीम्पी खाईना नम्‍लो सीयार मअ।

३५ खीक्‍का म्देसापाका खसा नीच्‍ची नाम्छेर्बूम् चेप्‍ती रोङ् मूङ्‌क बास् तूस्को खीम्मी मालिक पीना ओरो लअ, ‘ङ्‌क नम्‍लो सीयार मव, ना दूङ्देतो खर्च छूदोक कोङ् आत्‍तोना बानोलो कोङा आन् पीन्यूयान्‍के’।”

३६ खीक्‍का येशूआ मूङ्‌क ओरो पीकाना तत्‍तू, “आम् मीन्ताम्पी मूङ्‌क सूप्‍पो तूवाकपी खूस्‍पाचीम् हूक्‍पी छूवाक मीस्मी म्खीम्तोनी आस्‍कई होला?”

३७ खोदोलो खसा ओरोपीका, “आस्कसाई मूङ्‌क मीस् सम्तूमामीयू खूङ्‍कङा।” खीक्‍काना येशूआ मूङ्‌क ओरो लअ, “आन्‍सो खात्‍ना, खोरोङ् मव।”

मार्थाम् लो मरियम्मीलो खीम्पी

३८ खस् खात्‍चालो येशू ईबूम् तेल्पी वोङा, खीक्‍का मार्था मीचीक ईल्पो मीम्छाआ ख म्खीम्पी लाम्तूम्मा मीयू।

३९ मरियम मीचीक मूङ्‌कम् ईल्पो म्नेछो तूवा। खूङ्‌क येशूम् दोक्छापी तूवाना खम् रीङ् येन्‍चक तूवा।

४० मार्था क येशूम् सूसो मम् लागी माङ्‍कान्छोक तूवा। खीक्‍का मूङ्‌कसा येशूम् दोक्पी बानाना ओरोपीका, “ए रोबू, ओ नेछोआ सूसो मम् लक्पी कोङ् ओ हाल्‍ला मोक तूये, ऊई आना वास्‍ताङ्‌यो मईनो? आना मूङ्‌क लते खीक्‍का खसा कोङ् बोछोक्सोनूते।”

४१ खोदोलो येशूआ ङरी आन्‍ना मूङ्‌क ओरो लअ, “ए मार्था, मार्था, आना ओरोतो रीङ्पी सोक् मईना आम् सानीवा चाईमीय।

४२ खोदोलोई ईबूम् रीङ् खान्च तूये, खूङ्‌क नप् रीङ्‍ङा मरियमआ सोक्‍क तूये, मूङ्‌क खपीका ङाप्‍खात्नो।”

a 

१०:१२ सदोम सहर मीचीक पुरानो करारपी तूक पोम् ललई, खूङ्‌क सहर केछे नीनाम्मा नास् मक तूवा।

b 

१०:३१पीलोलूलो – अर्थात्, संयोग

वाङोम् मम् तोक्पी येशूम् सेचीवा

मत्ती ६:९-१३; ७:७-११

११

येशूआ ईदेऊ वाङोम् मचक तूवा। खसा वाङोम् मम् यात्कप्का म्सीच्‍चेचीप्क ईल्पोआ ख ओरो लअ, “ए रोबू, यूहन्‍नाआ म्सीच्‍चेस् वाङोम् मम् ईचीक तोङ्ना केईकासो वाङोम् मम् ईयीकाते।”

२ खोदोलो येशूआ खस् ओरोलची, “आन्‍ना वाङोम् मईनूम्‍लो ओरो पीकानीव,

‘ए पाआ,

आम् नीङ् पवित्र छूनू,

आम् चारखम् तानू।

३ लेईपीच्‍ची चाहेई छूक चाम्दूम् केईका पीयीकाव।

४ ओखी मोऊ छेमा मीयीपीकाव,

ऊदोईपीक्यालो केईकासो ओखी ऊल्‍लोङ्‍पी मोऊ मप्ची छेमा पीयाम्का।

खीक्‍का केईका चाम्चीपी मईकानव’।”

५ खीक्‍का येशूआ खस् ओरोलची, “ओरो मीनूम्नूते, आन्‍नी तूनीकतोदीपी ईल्पोम् हायाम्‌ नप्छा म्बूम् तूये। खूङ्‌क मीस् आदारातपी म्बूम्पा खात्ना ओरोपीके, ‘ए बूमे, कोङ् सूप्ची सबेई लोक् पीयोते।

६ ऊदोईपीक्यालो ईल्पो ओ बूम् ओपी बास् ताक तूये, खोदोलोई ख योम्‍दीम् ओपी ऊसो मान्तू।’

७ “खसा खीम्गोपीका ङरी आन्‍नना ओरोपीके, ‘कोङ् चीङेल् लयोनते। लाम्‍स्‍को छीयूतूक तूये, ओ छास् कोङ्लो तूस्कोपी ईम्स्चाईक तूये। कोङ् पोम्ना आन् ऊसो पीम्दूर्यान्‍नो।’

८ कोङा आन्‍नी लोयान्‍नी, म्बूम्ङा नासो मूङ्‌कसा पक्ना ऊसो पीयनो, खोदोलोई मूङ्‌कसा ङोकक-ङोककङ् मईकसा पक्ना चाहेई छूकतोदी पीय।”

९ “कोङा आन्‍नी लोयान्‍नी, ङोक्‍नूम्‍ते, आन्‍ना तईनूम्। लाम्‍नूम्‍ते, आन्‍ना छीप्नूम्। तल्‍नूम्‍ते, आम्‍नी लागी लाम्स्को हले।

१० ऊदोईपीक्यालो आसाई ङोक खूङ्‌कसा तय, आसाई लाम खूङ्‍कसा छीप्प, खीक्‍का आसाई तल खूङ्‍कम् लागी लाम्स्को हले।

११ “आन्‍नी तूनीक तोदीपी ङ्‌कतोङ्‌क पा तूनीयो, म्छाआ सबेई ङोकलो सबेईमी फाईपी लूङ् पीय, ङाः ङोकलो ङाःम् फाईपी पूः पीय?

१२ खीक्‍का मूङ्‌कसा वादी ङोकलो बिच्छी पीय।

१३ खन्‍सा आन्‍नी दुष्‍ट मीस् तूनीदोसो आम्‍नी छा नप्-नप् थक् पीम्दूर्नूम्‍दोक, साराङ्‌गाप्‍तो तूप् आम्‍नी पाआसो मूङ्‍कप्का दूङ् देतो पवित्र आत्‍मा पीनी।”

येशू लो बालजिबुललो

मत्ती १२:२२-२९, ४३-४५; मर्कूस ३:२०-२७

१४ येशूआ ईल्पो नेईमान्दूर्प् मीस्पीका चाप् लात्‍क तूवा। खूङ्‌क चाप् लत्‍ताकप्‍का मूङ्‌क नेईमान्दूर्प् मीस् नेन्‍लाता, खोदोलो मीस् छाक्‍का छूवा।

१५ खोदोलो हेप्-हेप्पा ओरोपीका, “ङ्‌कसान् चाप्‍मी मालिक बालजिबुलमी राःराप्का चाप् लात।”

१६ खीक्‍का हेप्‍चाक खम् चाम्ची मस्‍ना साराङ्‌गाप्‍तोक ईबूम् चीन्‍न ङोक्‍ची।

१७ खोदोलोई मूङ्‍कचीम् सानीवा तूम्‍तना येशूआ खस् ओरोलची, “ईबूम् चारखम् गोपी याखऊ खप्पनोदोक मूङ्‌क चारखम् हायाम् तातो पोचीङ्‌ङनो। खोरोनाङ् खीम् गोपीसो याखऊ खप्पनोदोक मूङ्‌क फोयान्चीना मासेई छूये।

१८ खोरोनाङा शैतानआ म्होपा-म्होप्मीङ् ऊल्‍लोङ् मईदोक म्छाप्कूवा ऊतोङनाई पोचीङ्‌ङ? ऊदोईपीक्यालो आन्‍ना कोङ् चाप्‍मोङ्मी होङाबू बालजिबुलमी राःराप्‍का चाप् लात लोयोनी।

१९ कोङा बालजिबुलमी राःप्‍का चाप् लातोदोक, आम्‍नी सीच्‍चेचा क आस्‍मी राःराप्‍काई चाप् लातची? ओरोना खचाङ् आम्‍नी नीया मईची।

२० खोदोलोई कोङा नीनाम्माम् राःराआ चाप् लातोदोक, नीनाम्माम् चारखम् आम्‍नीपी ताखाताक तूये।

२१ “म्‍राःरालोक मीचा जूम्‍लोलो म्खीम् हूङ्‌ङदोक, म्खीम्पीक चूम् सोस्‌ आसासो खाईयनो।

२२ खोदोलोई म्होप्पीका दूङ् म्‍राःरा तूप् मीस् ताये खीक्‍का खलो मोईलो दूर्‌सेतदोक, खसा आसर मईक खोलोङ् म्जूम्‍लो ङाप्पना खाईलेत, खीक्‍का मूङ्‌कम् चूम्सोस् खचा हासस्‍ना खाईयची।

२३ “आसे ओ लाम्पा मान्तू, खूङ्‌क ओ ऊल्‍लोङ्‍पी पके, खीक्‍का आसाई कोङ्लो बात्ल मईनो खूङ्‌कसा रीस्‍दीत।

२४ “जेजेर् आत्‍मा मीस्पीका लत्‍ना खाते, खीक्‍का ओबान थाम्‍पू हेम् तूस्को लाम्‍तो खाते, खीक्‍का मूङ्‌कसा हापीसो तूस्को थाम्‍पू तयनो, ना ओरोपीके, ‘कोङ् लत्‍तोना बानोक ओ खीम्पीङ् आत्‍तोना खातो।’

२५ खीक्‍का ख आत्‍ना ताये, खोदोलो खसा मूङ्‌क खीम् छीम्‍दीम्‍पाना हायाम् नत्‍तो चोम्‍दीम्‍पा छीप्प।

२६ खीक्‍का ख खात्‍ना म्होप्पीका दूङ् देतो राःरालोक बीन्‍नीपा नूक्ची जेजेर् आत्‍मा म्साथपी तातना ताये, ना खस् मूङ्‌क हायाम् नत्‍तो चोम्‍दीम्‍पा खीम् गोपा वोङ्ना तूये। खीक्‍का मूङ्‌क मीस्मी दोसा लाईस्‍पीकप्‍का दूङ् रई छूये।”

२७ येशूआ मूङ्‌क रीङ् पीकाचातोङ् ओरोसर्प् मीस्मी हाम्‍पीका ईल्पो मीम्छा हायाम् सोतो बसाना ओरोपीका, “आन् म्सागोवापा यूप् खीक्‍का म्चूचू पईप् मा नीनाम्माआ आसीक् पीनूव।”

२८ खोदोलो येशूआ ओरोपीका, “बरू नीनाम्माम् रीङ्‍बऊ येईप् ना मानेई मप्चा क दूङ् नीनाम्माम् आसीक् तयची।”

योनाम् चीन्‍न

मत्ती १२:३८-४२

२९ ओरोसर्प् मीस् बात्ल छूक्‍तो खातालो येशूआ ओरोपीका, “ङ्‌क दूङ्ने रई दूङ् के। ङ्‌कसा चीन्‍न लाम, खोदोलोई योनाम् चीन्‍नप्का बीन्‍नीपा चीन्‍न तयनो।

३० ऊदोईपीक्यालो योना ऊतोङ्नाई निनवे सहरपीक मीस्मी लागी चीन्‍न छूवा, खोरोनाङ् मीस्मी छासो ङ्‌क दूङ्मी लागी चीन्‍न छूये।

३१ नीयाक लेईपी ङ्‌क दूङ् पीक मीस् योऊमेर छाप्‍कूवापीक होङाबूमेआ पक्ना दोसी थरेई मय, ऊदोईपीक्यालो ख ङ्‌क चारमी नाक्‍का छोक्‍पाका सोलोमन होङाबूम्‌ लूखूप्ची येईस् बानाक तूवा। खोङ्नूम्व अपी सोलोमनपीकासो दूङ् देप् ईल्पो तूये।

३२ निनवेपीक मीचा ङ्‌क दूङ्पीकची नीयाक लेईपी थोरेप्‍ना दोसी थरेई मईची, ऊदोईपीक्यालो खचा योनाआ नीनाम्माम् रीङ्‌ येईमीचीकपी वालूम्‍मा मस्‍ना खची सानीवा नीनाम्मा हेम् आत्‍चीक तूये। खोङ्नूम्व, ङ्‍कपी योनाप्‍कासो दूङ् देप् ईल्पो तूये।”

गाम्‍पीक लाबाई

मत्ती ६:२२-२३

३३ “आसासो लाबाई दईयना आसासो मान्तोक्स्को थाम्‍पूपी अथवा छूप् गोपू यूक्सस्‍नो, खोदोलोई खीम्गो वोप्‍चा नम्‍लो तचीनू पीक्‍ना लाबाई यूस्कोपी यूक्स।

३४ आम् गाम्‍पीक लाबाई आम् मूक्स्ङा के। आम् मूक्स् नप् तूदोक खोलोङ् आम् गाम‌् छेङ्छेङ्‍योक छूये, खोदोलोई मूङ्‌क रई तूदोक आम् खोलोङ् गाम्सो नाम्कूर्मा छूये।

३५ खन्‍सा चीङ्चीङ्‌यो छूवाव, आम्पी तूक छेङ्छेङ्पा नाम्कूर्मा छूनूनव।

३६ ओरोना खोलोङ् आम्नी गाम् छेङ्छेङ्पाआ पेप्पकतूदो, ना खोलोङ् गाम् नाम्कूर्मा मान्छूमो छेङ्छेङ्पा तूदोक, दानाई लाबाईआ आन्‍नी कोदी पीनी खरोनाङ् मूङ्‌क गाम् खोलोङ् कोदी पीप् छेङ्छेङ्‍योक छूये।”

फरिसीस् धिक्‍कार लचीक

मत्ती २३:१-३६

३७ येशू नेईम् याताकप्का ईल्पो फरिसीआ ख जाचास् काछअ। खीक्‍का येशू खीम् गोपा वोङाना चाम् लागी तोतूवा।

३८ खोदोलोई जाचाम् लाईस्‍पी येशूआ म्हूः मान्सम्क तना मूङ्‌क फरिसी छाक्‍का छूवा।

३९ खोन्‍तोलो येशूआ खस् ओरोलची, “आन्‍नी फरिसीची आम्नी खोङ्-थाल् म्थेम्ङाङ् सप्नूम्, खोदोलोई आम्‍नी गोङ्‌क छूल्‍तूप्‍पा ना मान्‍नप् रीङ्आ पेप्छोक्सक तूये।

४० ए मूर्ख सोम्‍छाचे, ऊई आन्‍ना छेत्‍नूम्‍नोयो? पाखापी तूक थक् बोबूईप्‍आङ् ई गोपाक मीन्ताम्सो बोबूईक मायो?

४१ खोदोलोई गोपा तूक थक् दान तोङ्ना पीयानूम्व, खीक्‍का आम् लागी खोलोक थक्ङा शुद्ध छूये।

४२ “खोदोलोई आन्‍नी फरिसीची धिक्‍कार! ऊदोईपीक्यालो आन्‍ना पुदीना, आरूद खीक्‍का खोलोक दबाईमी दशांश नीनाम्मा पीनूम्, खोदोलोई आन्‍ना नीया लो नीनाम्माम् सम्खेलो छूबूरी यूक्स्‍नूम्। खोदोलोई आन्‍ना बीन्‍नीपा लक्लो ईतोङ् ङ्‌कसो मम् तूवाक।

४३ “आन्‍नी फरिसीची धिक्‍कार! ऊदोईपीक्यालो आन्‍ना याखऊ खीम्‍पीक देप्-देप् तूस्को खीक्‍का बजारपी मीचा साम्‍दी दोम् नत्नूम्।

४४ “आन्‍नी धिक्‍कार! ऊदोईपीक्यालो आन्‍नी मान्दाईप् गेम् तोङ्‌क तूनी, मूङ्‌क थेम्पी लाम्‍दूम् मीचा मूङ्‌क लसोलीयनो।”

४५ ईल्पो धर्म-सेचीपोआ ख ओरो लअ, “रोबू, आना ङ्‌क रीङ् मना केईका ङाम्‍लाला मईका।”

४६ खोदोलो येशूआ ओरोपीका, “आन्‍नी ललईपीक सेचीपोस्‍सो धिक्‍कार! ऊदोईपीक्यालो खूर्‌ङा मान्दूर्प् बारी मीस् खूर्‌मीनूम्, खोदोलोई आन्‍ना आम्‍नी होपाक मूङ्‌क बारी आम्‍नी छोक्‍छोमीआसो पत्‍नूम्‍नो।

४७ “आन्‍नीसो धिक्‍कार! ऊदोईपीक्यालो आम्‍नी खूक्‍सूचा सेत्‍चीक खारीबोपोचीम् गेम् आन्‍ना बानेई मईनूम्।

४८ ओरोना आम्‍नी खूक्‍सूचा मस्क लक्‍मी साक्षी आन्‍नी तूनी, खस्का आन्‍नी काम्यान्‍नीची। ऊदोईपीक्यालो खचा मूङ्‌क खारीबोपोस् आछीयाङ् सेत्‍ची, आन्‍ना क खची गेम् बानेई मईनूम्।

४९ खन्‍सा नीनाम्माम् लूखूप्चीआ पीके, ‘कोङा आम्‍नीपी खारीबोची ना प्रेरितची पोक्‍सो। खीक्‍का खचीप्‍क हेप् खचा सेतची, ना हेप् मसेतची।

५० चारीदू थोक्‍साकपूका एक्‍तो मीचा सेत्‍चीक खारीबोपोचीम् हीम् मोल ङ्‌क दूङ्पीकचा छोम् बोक्से।

५१ कोङा आन्‍नी लोयान्‍नी, हाबिलमी हीप्‍का बेदी, ना नीनाम्मा दप्स्को खीम्‍मी पवित्र-तूस्कोम् रापी सेत्‍चीक जकरिया सम्‍मोकम् हीम् लेखा ङ्‌क दूङ्पीकचा छोम् छूये।’

५२ “आन्‍नी ललईपीक सेचीपोस् धिक्‍कार! ऊदोईपीक्यालो आन्‍ना आम्‍नी नीऊमी खीक्‍का लूखूप्चीम् चाबीने लापानूम्, खोदोलोई आन्‍नी आम्नी होप्सो मूङ्‌क गोपा मान्वोन्‍नी, खीक्‍का बीन्‍नीपासो खूङ्‌कपी वोम् मान्पीन्‍नी।”

५३ येशू मूङ्‍कपीका लत्‍ताना खाता, खीक्‍काना शास्‍त्रीचा, फरिसीचा खम् हायाम्‌ ऊल्‍लोङ् मतो ओरोतो तईम् रीङ् ख तईम् थालेईमची,

५४ खीक्‍का खसा पीकाक रीङ्‌पी ख लाम् दाऊ मची।

चेताऊनी लो प्रोत्साहनलो

मत्ती १०:२६-३३

१२

खोन्‍तोलो ईक् हबऊ तोदी मीस् मूङ्‌कपी बात्ल छूवा, खीक्‍का मान्वान्छोहो खची हो-होप्पी सीलचाक तूवा, खोदोलो येशूआ लाईस्‍पी म्सीच्‍चेस् ओरोलची, “आन्‍नी फरिसीचीम् खमीरपीका होस् तूवानीव, मूङ्‌क खमीरने खची कपटमी चाल के।

२ मीचा मान्तोम्मीना देम्‍पाना यूम्पा रीङ् ऊसो मान्तू, खोरोनाङ् मीचा मान्छेईम्मीना सूल्‍म्‍पाना यूम्पा रीङ्सो ऊसो मान्तू।

३ खन्‍सा आन्‍ना ऊई नाम्कूर्मादाम्‍पी पीकानीक तूये खूङ्‌क कोदाईप्‍पी येनाम्, खोरोनाङ् आसासो मान्छेईम्मीना पीक्‍नीक रीङ् खीम्थेम्तोका हासे।

४ “ए बूम्चे, कोङा आन्‍नी लोयान्‍नी, मूङ्‌क चीप्‍का कीनीनव मूङ्‌कचा गाम्‍ङाङ् सेतची, खोदोलोई खूङ्‍कप्का बीन्‍नीपा ऊसो मदूरस्‍नो।

५ आस्‍पीकाई कीम् पर्ने खूङ्‌क कोङा आन्‍नी ईन्‍चायान्‍नीक तूये, केई सीयेकप्‍का खादीपूक दण्ड पीप् पा नीनाम्माप्का कीम् छूये। खपी रीराम मासेई मम् ना नरकपू होम्‍लाम् राःरा तूये। खन्‍सा कोङा आन्‍नी लोयान्‍नी आन्‍नी खपीकाङाङ् कीम् छूये।

६ ऊई नीस्फा खाप्‍चीमापी ङाची गाम् छोऊ खेई छूनोयो? मूङ्‍कचीप्क ईबूम्सो नीनाम्माआ माईम्यूम् दूरनो।

७ आन्‍नी कीनीनव, ऊदोईपीक्यालो आम्‍नी तोङ्पीक तोसम्सो ङीर्म् दीम्‍पा तूये। खन्‍सा आन्‍नी गाम् छोऊपीका दूङ् साम्दीलोक तूनी।

८ “कोङा आन्‍नी लोयान्‍नी, ‘आस्‍कसाई कोङ् मीस्मी लाईस्‍पी स्‍वीकार मोयो, मूङ्‌कची मीस्मी छाआसो नीनाम्माम् रीदाम् पोक्चीम् लाईस्‍पी स्‍वीकार मईची।

९ खोरोनाङ् आसाई कोङ् मीस्मी लाईस्‍पी अस्‍वीकार मोयो, खूङ्‌कस्‍सो कोङा नीनाम्माम् रीदाम् पोक्चीम् लाईस्‍पी अस्‍वीकार मूयो।

१० आस्‍कई मीस्मी छाम् ऊल्‍लोङ्पी नेने, खूङ्‌कसा छेमा तय, खोदोलोई आस्‍कसाई पवित्र आत्‍माम् ऊल्‍लोङ् मय, खूङ्‌कसा छेमा तयनो।’

११ “खीक्‍का खचा आन्‍नी याखऊ खीम्पी, चारतोप्‍चीम् लो अधिकारीचीम्‍लो खची लाईस्‍पी खाईनी, खोदोलो आन्‍ना ऊतोङ्नाई ङरी आईम् पर्नेई, खीक्‍का ऊई पीम् पर्नेई पीकानीना सोक् मनूम्नव,

१२ ऊदोईपीक्यालो आन्‍ना ऊई पीम् पर्ने खूङ्‌क रीङ् खोदोलोङ् पवित्र आत्‍माआ ईनी।”

मूर्ख होङ्पोक् मीस्मी पोम् ललई

१३ ओरोसर्प् मीस्मी हाम्‍पीका ईल्पो मीचा ख ओरो लअ, “रोबू, ओ बू आरेई मते ना कोङ् अंशबन्डा मीयोपोनूते।”

१४ खोदोलोई येशूआ मूङ्‌क ओरो लअ, “बूमे, आसाई कोङ् आम्‍नी नीया मप् खीक्‍का आम्‍नी अंशबन्डा मीक्पीप् बानेई मो?”

१५ येशूआ खस् ओरोलची, “चीङ्चीङ् तूवानीव, ना खोलोक लाङो लम्पीका आम्नी होप्ङा छूबूरी तूवानीव, ऊदोईपीक्यालो मीस्मी रीराम दाचाम्मी लाईम्छोम्-काईम्छोम्पी छूचाईनो।”

१६ येशूआ खस् ईबूम् पोम् ललईपी ओरोलची, “ईल्पो होङ्पोक् मीस्मी थाम्‍पूपी हायाम् देतो छीर्म् से।

१७ खसा म्सानीवापी ओरोमीना, ‘ओ छीर्म् यून्दीस्को मान्तू, हन्‍ना कोङा ऊई ममा?’

१८ “खीक्‍का खसा ओरोपीका, ‘कोङा ओ दाङ्‍खीम् गसोना हायाम्‌ देप् बानेई मूयो, खीक्‍का खोलोङ् छीर्म् ना चूम्सोस् मूङ्‍कपी यूक्सो।

१९ खीक्‍का कोङा ओ सोम् ओरोपीको, “ए सोम्‍ङा, हायाम् तातो लाईप् आम् लागी दाचाम् गनाक तूये। खन्‍सा चामोवापी तूवाते खीक्‍का चते, दूङ्ते, ना मोज्-मोज्‍जा मते”।’

२० “खोदोलोई नीनाम्माआ ख ओरो लअ, ‘ए मूर्ख, एसे सेपाङ् आम् सोम् खाते, खीक्‍का मूङ्‌क आना बात्लमक थक् आस्‍मी लागीई छूये?’

२१ “म्होप्मी लागी दाचाम् थूपारेई मप्, खोदोलोई नीनाम्माम् लाईस्पी होङ्पोक् छूम् मान्‍नईप् मीस् ङ्‌कतोङ्‌नाङ् छूम् छूये।”

सोक् मान्मम्

मत्ती ६:२५-३४

२२ येशूआ म्सीच्‍चेस् ओरोलची, “खन्‍सा कोङा आन्‍नी लोयान्‍नी, आम्‍नी सोम् लेन्‍चामीम् लागी ऊई चाम् खीक्‍का गाम्मी लागी ऊई खाम् पीकानीना सोक् मनूम्नव।

२३ ऊदोईपीक्यालो मीस्मी सोम् चाम्दूम्‍पीका दूङ् देप्, ना गाम् तेई-हाम्पीका दूङ् देप् तूये।

२४ आन्‍ना गागाप्‍पास् खोङ्नूम्ते: ना खचा चालेई फूईयची, ना खचा हेकची ना खचीम् यूस्को थाऊ तूये ना दाङ्‍खीम् तूये, खचीम् ऊसो मान्तू खोरोदोसो खस् नीनाम्माआङ् हीङ्चयची। खन्‍सा आन्‍नी छोऊपीका दूङ् साम्दीलोक तूनी!

२५ आन्‍नी तूनीकतोदीपी आसाई सोक् मईनूम्ना ईक्‍कोङ् आम्‍नी तोबूवा थपेई मदूर्‌नूम्?

२६ खन्‍सा आन्‍ना मूङ्‌कतो चीमा लक् मदूर्‌नूम्‍नोदोक, ऊमोई बीन्‍नीपा रीङ्मी सोक् मईनूम्?

२७ “लिली बूङ् खोङ्नूम्ते, मूङ्‌कचा लक्‍सो मईचीनो खीक्‍का खाम् लागी तेईसो बईचीनो। कोङा आन्‍नी लोयान्‍नी, सोलोमन होङाबूम् मोन्तोसार म्दाचाम् तूवानासो ख मूङ्‌क लिली बूङ्तोङ्ना चोन्चीक मान्तू।

२८ एसे छूक् ना देसा मीःपू होम्‍लाम् बोप् तेल्म्पीक घाँससो नीनाम्माआ ओरोना चोक्‍सदीतक तूये, खन्‍सा ए आम्‍नी विश्‍वास मान्तूप्चे, खसा आन्‍नी मूङ्‌कप्कासो देई दूङ्नतोई चोक्स्‍नी।

२९ ऊई चाम् ऊई दूम् पीक्‍नीना आन्‍ना लाम्‍चानूम्‍नव, ना आम्‍नी सानीवासो चाईमीयानूम्‍नव।

३० ऊदोईपीक्यालो चारपीक मीचा ङ्‌क रीङ् खोलोङ् लामची। खोदोलोई आम्‍नी पाआ आन्‍नी ङ्‌क रीङ्मी खान्च तूये पीक्‍ना छेत्‍त।

३१ खोदोलोई आन्‍ना नीनाम्माम् चारखम् लाम्‍नूम्‍व, ना ङ्‌क खोलोङ् रीङ् खसा आन्‍नी पीनी।

३२ “ए चीमा बागालचे, कीनीनव! ऊदोईपीक्यालो पा रोबूआ आन्‍नी म्चारखम् पीम् लन्ची मक तूये।

३३ आम्‍नी दाचाम् खेईमनूम्‍ना छूक्‍सीप्‍ची पीयानूम्व। आम्‍नी होप्‍मी लागी हाल्‍लोसो मान्चेईप् बोक्चा बानेई मनूम्व। खीक्‍का हाल्‍लोसो मान्मईप् दाचाम् साराङ्‌गाप्‍तो बात्ल मनूम्व। खूङ्‌कपी खूस्‍पाआसो खूस्‍सनो पूछोआसो चईनो।

३४ ऊदोईपीक्यालो हापी आम् दाचाम् तूये, मूङ्‍कपीङ् आम् सानीवासो छूये।

जाग तूम्

मत्ती २४:४२-५१; मर्कूस १३:३२-३७

३५ “आम्‍नी छूम्‍री खीपानूम्‍ना तूवानीव ना आम्‍नी लाबाई दयातानूम्‍व।

३६ खीम्‍पीक मालिक सूर् चास्‍का ताईना लाम्‍स्‍को तललो दावा लाम्‍स्‍को हल्‍प् मीस् तोङ्ना आन्‍नी तयार छूवानीव।

३७ मूङ्‌क रोःची नीनाम्माआ आसीक् पीयची, म्मालिक खीम् आत्‍ना ताईलो खस् जाग तूचाईक छीप्‍पची। आछीयाङ् कोङा आन्‍नी लोयान्‍नी, खसा म्थाप्‍री खीप्पना खची लागी जा यूक्स्पीयची, ना खची सूसो मय।

३८ खोदोलोई ख आदारातपी अथवा मूङ्‍कप्का दूङ् दोस्पी ताईलोसो खस् जागङ् तूचाईक खसा छीप्‍पस्‍दोक, मूङ्‌क सूसो मप्ची नीनाम्माआ आसीक् पीयची।

३९ खोदोलोई आन्‍ना ङ्‌क छेतानूम्‍व, खूस्पा ताम् नाम्‍ला खीम्‍पीक मालिकआ छेत्वादोन्, खसा म्खीम् गोपी वोम्‍ना खूम् मान्पीवा।

४० खन्‍सा आन्‍नीसो तयार तूवानीव, ऊदोईपीक्यालो मीस्मी छा आन्‍ना छेत्‍नूम्‍नो तोलो छेकोक्छा ताये।”

४१ खोन्‍तोलो पत्रुसआ ओरो पीकाना येशू तत्‍तू, “ए रोबू, ङ्‌क पोम् ललई ओखी लागीङ् पीक्‍चाईकयो, बीन्‍नीपाम् लागीसोयो?”

४२ खोदोलो रोबूआ ओरोपीका, “मूङ्‌क विश्‍वासी ना हायाम् म्नीऊ तूप् आसे तूये? ख म्मालिकआ म्खीम्पोस्ची थीक् नाम्‍लापी चाम्दूम् पीचीव लयूक्स्क तूये।

४३ मूङ्‌क रोः नीनाम्माआ आसीक् पीय, ऊदोईपीक्यालो म्मालिक ताईलो खसा मोरोङ् मचयक छीप्प।

४४ आछीयाङ् कोङा आन्‍नी लोयान्‍नी, म्मालिकआ ख खोलोङ् दाचाम्पी अधिकार पीय।

४५ खोदोलोई मूङ्‌क म्सूसो मपा म्सानीवापी ‘ओ मालिक ताछूसे’ पीक्‍ना बीन्‍नीपा म्‍रोः-रोमेची केर्‌ची ना ख क चातो-दूतो खीक्‍का दीःआ सेत्‍तो तूचाईदोक,

४६ खसा आसर मईनोक लेईपी लो ऊसो मीन्चाईनोक लेईपीलो म्मालिक तालाते, खीक्‍का म्मालिकआ मूङ्‌क हायाम् देप् दण्ड पीय, ना खम् दोसा विश्‍वास मान्मप्चीम् तोङ्‌कङ् छूये।

४७ “म्मालिकमी सानीवा छेत्‍तनासो तयार मान्छूक खीक्‍का म्मालिकआ मीन्कतोङ् मान्मप् रोःआक हायाम् केर्‌म्फू चय।

४८ खोदोलोई म्मालिकमी लन्‍ची मान्छेईसा केर्‌म्फू चाम् तोङ्‌क लक् मपाक चीछाङ् केर्‌म्फू चय। खीक्‍का आस्‍कई ओरोतो पीम्‍पा तूये, खूङ्‌कसा दूङ् देतोङ् छोम् बोक्से। खोरोनाङ् आस्‍कई ओरोतो सूम्पेई मीम्पा तूये, मूङ्‌कसा खूङ्‍कप्का दूङ् देतो छोम् बोक्से।

खाऊमा-खासेर्मा मा, खोदोलोई फोम्‍चीम्

मत्ती १०:३४-३६

४९ “कोङ् ङ्‌क चारपी मी लेन्‍छोस् यूवोक, खोदोलोई बरू ङ्‌कन् लाईस्‍पीङ् दयाखात्‍वादोक दूङ्नवा!

५० ईबूम् बप्‍तिस्मा तूये, खूङ्‌क बप्‍तिस्मा कोङा लाम् छूये। खूङ्‌क पूरा मान्छूम् सम्मो कोङ् चामोवाङ् छूवोनो।

५१ आन्‍ना कोङ् ङ्‌क चारपी खाऊमा-खासेर्मा ताईम् लागी ताक मीन्‍नी होगो? खोदोलोई माके, कोङा आन्‍नी लोयान्‍नी, कोङ् आन्‍नी नीस् भाग मस् तोक के।

५२ ऊदोईपीक्यालो हन्‍ना ईबूम् खीम्पी ङाक्पो मीस् तूदोक खस् खची होप्‍पी तङ्नो, खोरोनाङ् सूप्‍पो मीस्मी ऊल्‍लोङ्‍पी नीप्पो पके, नीप्पो मीस्मी ऊल्‍लोङ्‍पी सूप्‍पो पके।

५३ म्पाआ म्छाम् ऊल्‍लोङ् मय ना म्छाआ म्पाम् ऊल्‍लोङ् मय, खीक्‍का म्माआ म्मेकछाम् ऊल्‍लोङ् मय, ना म्मेकछाआ म्माम् ऊल्‍लोङ् मय, खोरोनाङ् म्छूर्मेआ म्नाम्मेम् खीक्‍का म्नाम्मेआ म्छूर्मेम् ऊल्‍लोङ् मय।”

नाम्‍लाम् चीन्‍न

५४ खीक्‍का खसा ओरोसर्प् मीस्ची ओरो लअ, “आन्‍ना नाम्काम्स्को हेम् मोम् पक्चाईक तईनूम्ना मोन्तोलोङ्, ‘वा ताईके पीक्‍नी,’ खीक्‍का खोरोङ् छूये।

५५ खीक्‍का योऊमेर हेम्‍ला हूक् केल्‍क तईनूम्ना आन्‍ना, ‘होल् हूये पीक्‍नी,’ खीक्‍का खोरोङ् छूये।

५६ ए नाम्‍दूखूचे! आन्‍ना नाम्‍छूई खीक्‍का चारीदू खोङ्नूम्‍ना ऊई छूम् हचय खूङ्‌क पोदूर्नूम्, खोदोलोई ईनीम्‍बा छूचाईक नाम्‍लाम् अर्थ क ऊदोई पोदूर्नूम्‍नोकई?

५७ “ऊक रीङ्‌ये नप् पीक्‍नीना आन्‍ना ऊदोई आम्‍नी होपाङ्‌ चाई मदूर्‌नूम्नो?

५८ आन् आम् मुद्दा तीक्‍लो हाकिम‍मी दोक्पी खात्‍चीलो लाम्‍पीङ् तङ्‍खात्‍चीव, मादोन् खसा आन् नीया मप् मीस्पा थूत्ना खाये खीक्‍का नीया मप् मीचा दोर्‌मी हूक्पी मये, खीक्‍का खसा आन् थूनापी तेस्छोक्से।

५९ कोङा आन् लोयान्‍ना, आना खोलोङ् खाप्‍चीमा मान्छोम् सम्मो आन् मूङ्‌क थानाप्‍का लईम् तयनो।”

वालूम्मा मम् लो मासेई छूम्‍लो

१३

खोन्‍तोलो मूङ्‌कपी तूवाक हेप् मीचा गालीलीचीम् तोक्पी येशू ओरो पीकाना ईची, पिलातसआ गालीलीची सेत्ची ना खची हीः बलि मस्क पोसूम् हीःलो ङल्‍दीत्‍चीक तूवा।

२ खीक्‍का येशूआ खस् ओरो पीकाना ङरी आन्‍ची, “खचा ङ्‌कतोङ्ना दूक्‍वा तेप्‍स्‍ची पीक्‍नीदोसो, ङ्‌क गालीलीची बीन्‍नीपा गालीलीचीप्‍का दूङ् मोऊपो तूवा यो मीन्‍नी?

३ कोङा आन्‍नी लोयान्‍नी, खोरोना माके, खोदोलोई आन्‍ना खोलोआ वालूम्‍मा मईनूम्नोदोक आन्‍नीसो खोरोनाङ् पीलूलूक्‍खात्‍नी।

४ मूङ्‌क पोङ् रेक्‍ची मीस् सिलोआमपी धरहरा हताना सीयाक तूवा, ऊई यरूशलेमपी तूप्‍चीप्‍का खस् दूङ् मोऊपोयो तूवा?

५ खोरोन् माके, खोदोलोई कोङा आन्‍नी लोयान्‍नी, आन्‍नासो वालूम्‍मा मईनूम्नोदोक, आन्‍नीसो खोलोङ् खोरोनाङ् पीलूलूक्‍खात्‍नी।”

६ खीक्‍काना येशूआ पोम् ललई पना ओरोपीका: “ईल्पो मीचा वाचोसीखापी ईबूम् अञ्जीरमी पऊ लेत्‍क तूवा। ना मूङ्‌क अञ्जीरमी पऊपी म्चो मीयूयो पीकाना खोस् ताआ, खोदोलोई म्चो मान्छीम्।

७ खोदोलो खसा मूङ्‌क बूङ्‍खाम् गूलो मप् मीस् ओरो लअ, ‘सूक्‍दोङ् छूवा कोङा ङ्‌क सीछोपी म्चो लामूचोयोक, खोदोलोई म्चोङ् मान्तोङा। ङ्‌क रूप्ना होलात्‍ते, ङ्‌कसा थाम्‍पूङाङ् हूदीत।’

८ “खोदोलो मूङ्‌क बूङ्‍खाम् गूलो मप्‍आ ओरोपीका, ‘ए होदूवा, ङ्‌क होसोङ् ईक् दोङ् तोदी तूनूते। कोङा ङ्‌कम् म्बर-बार दूयोना मोल तेसो,

९ खीक्‍का म्चो मीयदोक मीय, मीयनोदोक आना पीकाक तोङ्नाङ् रूप्‍ना होलात्‍व’।”

नोम्चीम् लेईपी सोमोरीजा नमीम् लक् छूवाक

१० ईलेई नोम्चीम् लेईपी ईबूम् याखऊ खीम्पी येशूआ सेचीवा ईचचीक तूवा।

११ खोदोलो मूङ्‌कपी पोङ् रेक्‍ची दोङ्पीका कमजोर मप् जेजेर् मोङ्आ लाप्‍क ईल्पो मीम्छा तूवा, मूङ्‌क कूप्साखात्क तूवा, खन्सा म्होप् तन्तईना थोरेप् मान्दूर्।

१२ येशूआ मूङ्‌क मीम्छा तअ खीक्‍का काछना ओरो लअ, “ए छाङा, आम् सोमोरीप्‍का आना छुटकारा तक तूये।”

१३ खीक्‍का येशूआ मूङ्‌कम् थेम्पी म्हूः यूक्सू खोदोलो, मूङ्‌क नखाता ना नीनाम्माम् साम्‍दीखा मअ।

१४ खोदोलो याखऊ खीम्‍पीक चारतोप् हायाम् म्छूली काता, ऊदोईपीक्यालो येशूआ नोम्चीम् लेईपी तूक्खास् नमीचीक तूवा, खीक्‍का चारतोप्‍आ मीस् ओरोलची, “लक् मम् नूक्लेई तूये। खन्‍सा आन्‍नी नोम्चीम् लेईपी माके, खोदोलोई ङ्‍क नूक्‍लेई गोपी तानीना नखात्‍नीव।”

१५ खोदोलो रोबूआ ङरी आन्‍ना ओरोलची, “ए सानीवा ईप्‍चे! आन्‍नी तूनीकतोदीपी हेप्पा नोम्चीम् लेईपी गथापीका खीक्‍का तबेलापीका लूपी ना मोकोक्‍ती वईनूम्‍ना काऊपस् खाईनूम्‍नोयो?

१६ ङ्‌क अब्राहाममी छामाई पोङ् रेक्‍ची दोङ्पीका शैतानमी बन्धनपी छूवाक तूवा, खीक्‍का खसा नोम्चीम् लेईपी ङ्‌क बन्धनपीका छुटकारा तोम् पर्ने मायो?”

१७ खसा ङ्‌क रीङ् पोम् यात्कप्का खम् ऊल्‍लोङ् मप्ची खोलोङ् खची ङईम् लअ। खोदोलोई खसा योबोरीखाक लक् मक खोङ्चीना मूङ्‌क ओरोसर्प् मीस् खची जी नअ।

रायोम् चालेई ना खमीरमी पोम् ललई

मत्ती १३:३१-३३; मर्कूस ४:३०-३२

१८ खीक्‍का येशूआ ओरोपीका, “नीनाम्माम् चारखम् ऊतोङ्‌कई तूये? कोङा मूङ्‌क ऊलोई थापो?

१९ खूङ्‌क रायोम् चालेईमी ईबूम् म्बप् तोङ्‌क तूये, खूङ्‌क ईल्पो मीचा खाईना थाम्पूपी लेतू, खूङ्‌क पतो खाताना ईबूम् सीछो छूवा। खीक्‍का नाम्तोक छोऊ ताना मूङ्‌कम् गेम्पी योङ्‌ मअ।”

२० खीक्‍का होसोङ् खसा ओरोपीका, “नीनाम्माम् चारखम् कोङा ऊलोई थापो?

२१ मूङ्‌क ईबूम् खमीर तोङ्‌क तूये, ईल्पो मीम्छाआ मूङ्‌क तात्‍ना नीस्पोङ् ङाची किलो फूल्पी तेस्‍ना ङलू, खीक्‍काना वाताम्‌ मूङ्‌क फूल खोलोङ् खमीर छूवाखाता।”

चीहोप् लाम्‍स्‍को

२२ सहर-सहरपी ना तेल्-तेल्पी दूलेईमतो खीक्‍का सेचीवा पीतो येशू येरूशलेम मेक्सा खाता।

२३ ईल्पो मीचा येशू ओरो पीकाना तत्‍तू, “रोबू, ऊई हल्‍वा तोक्‍ची चीछाङाङ्‍यो तूये?”

खोदोलो खसा मूङ्‍कस् ओरोलची,

२४ “चीहोप् लाम्‍स्‍कोलाम्‍पा वोम् लागी बल मनूम्व, ऊदोईपीक्यालो कोङा आन्‍नी लोयान्‍नी ओरोसर्प् मीचा मूङ्‍कलाम्पा वोम् लन्‍ची मईची, खोदोलोई वोदूरस्‍नो।

२५ खीम्‍पीक मालिकआ पक्ना लाम्‍स्‍को छीदीतकप्‍का आन्‍नी पाखापी थोरेप्‍नीना, ‘रोबू, ओखी लागी लाम्‍स्‍को हलीपीकाते,’ पीक्‍तो आन्‍ना लाम्‍स्‍को दूप्नूम्। खोदोलो खसा, ‘आन्‍नी हाप्‍काई तानीकई कोङा आन्‍नी छेईयान्‍नीनो’ पीक्‍ना ङरी आन्‍नी।

२६ “खोदोलो आन्‍ना ओरो पीक्‍नी, ‘केईका आन्‍लो चाम्‍का-दूङूम्‍का, खीक्‍का ओखी लाम्‍दूम्‍स्‍को लाम्‍पी आना सेचीवा ईयीका।’

२७ “खोदोलो खसा आन्‍नी ओरो लईनी, ‘आन्‍नी हाप्‍काई तानीकई कोङा छेईयान्‍नीनोके, आन्‍नी मान्‍नप् लक् मप् ओ दोक्पीका खालेत्‍नीव।’

२८ “खीक्‍का आन्‍ना अब्राहाम, इसहाक, याकूब ना खोलोङ् खारीबोपोस् नीनाम्माम् चारखम् गोपी तूचाईक तईनूम्, खोदोलोई आन्‍नी क नीनाम्माम् चारखम्‍पीका पाखा लात्‍दीत्‍नी। खीक्‍का आन्‍ना आम्‍नी काङ् चातो खाप्‍नी।

२९ खीक्‍का मीस् नाम्‍आप्स्को, नाम्‍आप्स्कोप्का ना योऊना, योऊमेर पीका ताईना नीनाम्माम् चारखम्‍मीक भोजपी तूये।

३० खीक्‍का येन्‍नूम्‍व, दोस्पी छूक्‍ची लाईस्‍पी छूये, ना लाईस्पी छूक्‍ची दोस्पी छूये।”

३१ खोदोलो हेप्-हेप् फरिसीस् ताना येशू ओरोलची, “ङ्‌कप्का लत्‍ताना खालेत्‍व, ऊदोईपीक्यालो हेरोदआ आन् सेईम् मीन्चाईक तूये।”

३२ येशूआ मूङ्‍कस् ओरोलची, “खात्‍नीना मूङ्‌क रेचेङ्‌गी ओरो लानूम्‍व, ‘एसे लो देसालो कोङा चाप्मोङ् लातो ना मीस् नमीम् लक् मूयो, खीक्‍का सूक्‍लेईपी ओ लक् पूरा छूये।

३३ एसे, देसा ना छीन्‍दी सम्‍मोङ् कोङ् लाम्‍दूम्‍चाम्‍ङा बोक्से, ऊदोईपीक्यालो यरूशलेमपीका बीन्‍नी थाऊपी खारीबोपो सीम्‌ दूरनो।’

येशूआ यरूशलेममी सोक् मक

मत्ती २३:३७-३९

३४ “यरूशलेम, ए यरूशलेम आना खारीबोपोस् सेत खीक्‍का आम्‍पी पोक्‍सूकस् खोलोङ् लूङ्‌आ गकस्‍ना सेतची! ऊतोङ्नाई वाम्माआ म्छास् म्‍लाप्‍तो गोपू यूक्स, खोरोनाङ् कोङासो आम् मीस्ची यूम् लन्‍ची मू, खोदोलो आना कोङ् मान्‍रेम्ङा।

३५ खोङ्नूम्व, ओरोना आम्‍नी खीम् होप्‍तो ना गोक्खीम् छूना होक्‍सीनूम्। कोङा आन्‍नी लोयान्‍नी, आन्‍ना ‘योबोरोबूम् नीङ्पी ताप् नीनाम्माआ आसीक् पीनूव!’ पीक्‍नीनोक सम्‍मो कोङ् होसोङ् तोयोनीनो।”

येशू ईल्पो फरिसीम् खीम्पी

१४

ऊलाम् नोम्चीम् लेईपी येशू ईल्पो चारतोप् फरिसीम् खीम्पी जा चास् खाता। खोदोलो फरिसीचा ख चङ्तीत्‍चीक तूवा।

२ खोदोलो हम् सोमोरीआ तूक् ईल्पो मीस् खम् लाईस्‍पी तूवा।

३ येशूआ धर्म-सेचीपोस्‌ खीक्‍का फरिसीस्, “नोम्चीम् लेईपी तूक्‍खास् नमीम् नईयो नईनोयो?” पीकाना तत्‍ची।

४ खोदोलोई खस् वाये तूवाचा, ना येशूआ मूङ्‌क तूक्खाम् थेम्पी म्हूः यूक्स्‍ना मूङ्‌क नमीयू खीक्‍का म्खीम् पोक्‍सू।

५ खीक्‍का येशूआ खस् ओरो पीकाना तत्‍ची, “आन्‍नी तूनीक तोदीपी आम्‍नी छा अथवा लूपी नोम्चीम् लेईपी इनारपू वाईखीयदोक मूङ्‌क दावा लात्‍नूम्‍यो लात्‍नूम्‍नोयो?”

६ खोदोलो खचा मूङ्‌क रीङ्मी जूवाप् आईमान्दूर्‌ची।

७ खीक्‍का भोज चास् ताप् ङास्‍मीचा म्साम्दीलोक तूस्को लाम्‍चीक खोङ्ना येशूआ मूङ्‍कस् ईबूम् पोम् ललई पना ओरोलची:

८ “सूर् बात्कपी आन् मीचा दालास्दोक देप् तूस्कोपी तूम् लाम्नव। ऊदोईपीक्यालो आम्‍पीका दूङ् साम्‍दीखा दोम् पर्ने मीस्सो दालास्‍चीक तूफो।

९ ख दालाप् मीचा आन् ताईना ‘ङ्‌क तूस्को ख पीते लये’ खोदोलो आन् आम्‍ङईम् लई खीक्‍का दूङ् मोरोक तूस्कोपी तूम् बोक्से।

१० आन् मीचा दालासे, खोदोलो खात्‍ना मूक्सूका दूङ् मोरोक तूस्कोपी तूवाव, खीक्‍का आम्‍नी भोज योक् ताईना, ‘ए बूमे, मेक्‍तोका नप् तूस्कोपी खात्‍ना तूवाव लये।’ खोदोलो आन्‍लो जा चाम् लागी आम्‍दोक्पी तूप्चीम् लाईस्‍पी आम् नीङ् रहेई छूये।

११ ऊदोईपीक्यालो आस्‍कसाई ख म्होप् दूङ् देप् लोम्‍चीम् नत्‍त, खूङ्‌क दूङ् चीमा छूये, ना आस्‍कसाई म्होप् दूङ् चीमा छूम् नत्‍त, खूङ्‌क दूङ् देप् छूये।”

१२ खीक्‍का ख म्दालाप् मीस् खसा ओरो लअ, “आना छेकालपी लो यूपालो चाम्दूम् फोक्सलो आम् बूम्ची, आम् नेछोची, आम् होप्‍मी मीस् ताईप्ची, खीक्‍का होङ्पोक्‍ची आम् खीम्‍तोनीची काछचीनव, खोरोना खस् काछयस्दोन् खसासो आन् काछईना आम् गुण आन्‍दीते।

१३ आना चाम्दूम् फोक्स्लो, छूक्सीप्ची, लाम्दूम् मान्दूर्प् ची, खीक्‍का म्मूक्सा मान्तोक्ची काछचीव,

१४ खोरोदोक आना आसीक् तय, ऊदोईपीक्यालो आना मईक गुण मूङ्‌कचा आईदूरस्‍नो। खोदोलोई सीयाकप्का धर्मीची ऊस्पक्‍क लेईपी आना ङ्‌कम् पूनाऊनी तय।”

देप् भोजमी तोक्पी पोम् ललई

मत्ती २२:१-१४

१५ खस्का चाम् लागी तूवाक तोदीप्क ईल्पो मीचा मूङ्‌क रीङ् येन्‍ना ओरोपीका, “नीनाम्माम् चारखम्‍पी चाम्दूम् तोक्‍चा आसीक् तयची।”

१६ खोदोलोई खसा ओरोपीका, “ईल्पो मीचा यूपाक हायाम् देप् भोज चोचूप्‍स्‍ना ओरोतो मीस् दालासू।

१७ चाम् बेला छूवाकप्का म्नीम्तालोची, ‘तानीव, खोलोक थक् थीक्‍का छूवाके’ पीकाना खसा म्‍रोःची काछोक्स् पोक्सू।

१८ “खोदोलोई खचा खोलोआ ईक् खाल्क वालीली मस्‍ना लाईस्‍पीकसा मूङ्‌क ओरो लअ, ‘कोङा ईबूम् रायीखा खेतूक तूये, कोङ् मूङ्‌क खोस् खाईम् छूये। कोङा बीन्ती मूयो, कोङ् माप् पीयोव।’

१९ “खीक्‍का आर्कोसासो खोरोनाङ् पीका, ‘कोङा ङाक् हाल लूपी खेतूक तूये, कोङ् मूङ्‌क खोस् खाईम् पर्ने तूये कोङा बीन्ती मूयो, कोङ् माप् पीयोनीव।’

२० “आर्कोसासो खोरोनाङ् पीका, ‘कोङा मालोछाङ् सूर् मूक तूये। खन्‍सा कोङ् तोलातोनो।’

२१ “खीक्‍का म्सूसो मपा खाताना म्मालिक मूङ्‌क रीङ् ईयू। खोदोलो म्मालिक म्छूली काताना म्सूसो मप् ओरो लअ, ‘सहरपीक लाम्‍होम्‍पी दावा खात्‍ना छूक्‍सीप्‍ची, म्हूःलोङ् पाल्प्खाप्ची, म्मूक्सा मान्तोक्ची ना लाम्‍दूम्मान्दूर्प् ची ङ्‍कपी तात्चीते।’

२२ “खोदोलो म्सूसो मप्‍आ ओरोपीका, ‘आना आज्ञा मकतोङ्नाङ् लक् छूवाक तूये, खोरोदोसो होसोङ् मूङ्‌कपी ओरोतो तूस्को तूये।’

२३ “मालिकआ म्सूसो मप् ओरो लअ, ‘मूल्‍लाम्पी ना चीदाप् लाम् होम्पी खात्‍ना मीस् खीम्गो खात्‍या लचीना कर तीचीव, खीक्‍का खस् तानूना ओ खीम् पेप्नूते।

२४ ऊदोईपीक्यालो कोङा आन्‍नी लोयान्‍नी, नीम्तालची तोदीपी आसासो ओ जागूलो दाम् तयस्‍नो’।”

ख्रीष्‍टमी म्सीच्‍चेचा छोम् पर्ने मूल्य

२५ ओरोसर्प् मीस् खलो खात्‍चाक तूवा, खोदोलो येशूआ आन्‍चीना खस् ओरोलची,

२६ “खोदोलोई ओपी ताम् लन्‍ची मपा, म्पा-म्मा, म्तोमा, म्छाची ना म्बू-म्नेछेची, म्नाची खीक्‍का म्होप् इन्कार मयान्चीनोदोक, ख ओ सीच्‍चे छूदूरनो।

२७ आस्‍कई म्क्रूस माङ्‌खूर्‌मो ओ दोस्-दोस् लाम्‍दूमे, खूङ्‌क ओ सीच्‍चे छूदूरनो।

२८ “आन्‍नी तूनीक तोदीपी ईल्पोआ ईबूम् धरहरा बोबूईम् लन्‍ची मईदोक, मूङ्‌क धरहरा बानेई मम् लागी लाईस्‍पी खाप्‍चीमाआ लाईयकयो पीक्‍ना लाईस्‍पीङ् हीसाप् मईनोयो?

२९ मूङ्‌कसा जक् तूईयना यातनोदोक, मूङ्‌क खोप् खोलोआ ओरो पीक्‍ना सेस्‍वा मीयची,

३० ‘ङ्‌क मीचा थोम्‍ने थोक्‍सू खोदोलोई मान्याई।’

३१ “आस्‍क होङाबूआई आर्को होङाबूलो जूम्‍लूक मस्खात्लो खम् साथपी तूक पोङ् हबऊआ मूङ्‌कम् ऊल्‍लोङ्पी ताप् नीस्पोङ् हबऊलो जूम्‍लूक मम् दूरोयो दूरोनोयो पीक्‍ना खोलोस्का चाई मईचीनोयो?

३२ खसा दूरनोदोक, मूङ्‌क आर्को होङाबू छूबूरीपा तूलोङ् मीलेई छूम् लागी रीङ्-छाम् मस् होङाबूम् सूसो मप् पोक्‍स।

३३ खन्‍सा आन्‍नी तूनीक तोदीपी आस्‍कसाई म्होप्मी खोलोक थक् होन्‍येदूरनो, खूङ्‌क ओ सीच्‍चे छूदूरनो।

३४ “रूम् नप् तूये, खोदोलोई रूम् कोक्‍नोदोक होसोङ् मूङ्‌क ऊसाई कोक् मदूर?

३५ मूङ्‌क ना थाम्पूम् लागी ना मोलमी लागी नप् छूये, मूङ्‌क मीचा होलातची। आस्मी येईम् नोबो तूये, खूङ्‌कसा येन्‍नूव।”

मासाक लूस्मी तोक्पी पोम् ललई

मत्ती १८:१२-१४

१५

तीर बात्ल मप्ची खीक्‍का मोऊपोस् खोलोङ् येशूम् रीङ् येईम् मीनाना म्दोक्पी ताचाक तूवा।

२ खोदोलो फरिसीचा, शास्‍त्रीचा, “ङ्‌क मीचा मोऊपो मीस्चीका तूना चईची दूङ्‍ङची” पीकाना चीबूर्‌तो पीका।

३ खीक्‍का येशूआ मूङ्‍कस् ईबूम् पोम् ललई ईची:

४ “आन्‍नी तूनीक तोदीपी, आस्‍कसाई ईक् चून्दूलूम् लूस् तूकपी ईबूम् मास्लो बोक्पोङ् बोची लूस् सोगोपीङ् होक्‍सीयना मास्क ईबूम् लूस् मान्तोम् सम्‍मो मूङ्‌क लामनोयो?

५ मूङ्‌कसा मास्खाताक लूस् छीप्‍पकप्‍का म्जी नतो म्बोऊतो थेम्पी यूक्स,

६ खीक्‍का खीम्पी ताईना खसा म्बूम्ची ना म्खीम्तोनीची काछयस्‍ना ओरो लयची, ‘कोङ्लो आम्‍नी जीननीव, ऊदोईपीक्यालो कोङा मासाक ओ लूस् छीपूक तूये।’

७ कोङा आन्‍नी लोयान्‍नी, ओरोना वालूम्‍मा मम् मान्बोप् बोक्पोङ् बोची धर्मी मीस्पीकासो वालूम्‍मा मप् ईल्पो मोऊपोम् लागी साराङ्‌गाप्‍तो दूङ्सार चामोवा छूये।”

मासाक चेप्‍ती रोङ्मी तोक्पी पोम् ललई

८ “ऊक मीम्छाआई ईक्पोङ् नाम्छेर्बूम् चेप्‍तीरोङ् तूकपी ईबूम् म्चेप्‍तीरोङ् मास्खात्दोक लाबाई दईयना मास्खाताक चेप्‍तीरोङ् मान्तोम् सम्मो खीम् छीतो हायाम् दूक्वा मईना नत्‍तो लामनो मोलो?

९ मासाक म्चेप्‍ती रोङ् तयकप्‍का खसा म्बूम्ची खीक्‍का म्खीम्तोनीची काछयाना ओरो लयची, ‘कोङ्लो आन्‍नी आम्‍नी जीननीव, ऊदोईपीक्यालो मासाक चेप्‍ती रोङ् कोङा छीपूक तूये।’

१० कोङा आन्‍नी लोयान्‍नी, ओरोनाङ् नीनाम्माम् रीदाम् पोक्चीम् लाईस्‍पी वालूम्‍मा मप् ईल्पो मोऊपोम् लागी चामोवा छूये।”

मासाक छाम् तोक्पी पोम् ललई

११ येशूआ आर्को पोम् ललईपी ओरोपीका, “ईल्पो मीस्मी नीप्पो म्चार छास् तूवा।

१२ म्‍रीदोपाकसा म्पा ओरो लअ, ‘पाआ, ओ बाक्पी ताईप् दाचाम् कोङ् पीयोते।’ खीक्‍का म्पाआ मूङ्‌क दाचाम् हाईपीची।

१३ “जीस्तातोपी खोलोङ् म्दाचाम् बात्ल मना मूङ्‌क म्छा रीदोपा छूबूरीप्‍क ईबूम् छाप्‍कूवापी खाता, खीक्‍का खपी मूङ्‌कसा चामोवा मना खोलोङ् म्दाचाम् मत्दीतू।

१४ मूङ्‌कसा खोलोङ् खाप्‍चीमा गोङ्ना मत्दीत्क तूवा। मोन्तोलो मूङ्‌क छाप्‍कूवापी सीसोवा लअ, खीक्‍का ख चाम्दूम् मान्दी छूवा।

१५ खीक्‍का ख खाताना मूङ्‌क छाप्‍कूवाप्‍क ईल्पो मीस्पी लक् मम् ङोकू। खोदोलो खसा मूङ्‌क म्बो चारेईमस् रायीखा हेम् पोक्‍सू।

१६ खसा बोजा चाम्‍नादोसो म्बो पेम् लन्‍ची मअ। खोदोलोई आसासो ख चाम्दूम् मान्पी।

१७ “खीक्‍का मूङ्‌क म्नीऊ ताना खसा ओरोपीका, ‘ओ पाम् ओरोसर्प् म्सूसो मप्चा खची बोखातो चईचीनासो एत्‍तची, खोदोलोई कोङ् क ङ्‍कपी साका सीम्‌ यातोक तूये।

१८ कोङ् हन्‍ना पकोना ओ पा पाङ् आत्‍तोना खातो खीक्‍का ओरोपीको, “पाआ, कोङा साराङ्‌गाम् ऊल्‍लोङ्पी लो आम् ऊल्‍लोङ्पीलो मोऊ मूक तूये।

१९ कोङ् आम् छा पीम् खातोनो। हन्‍ना कोङ् दूक्नासीपी लक् मप् आम् सूसो मप् तोङ्‌क मोना यूक्सोव”।’

२० खीक्‍का मूङ्‌क पकाना म्पापा खाता।

“खोदोलो मूङ्‌क म्पाआ छूबूरीपाङ् तखी, ना ख म्सम् तूकाना बूल्तो खाता खीक्‍का सोकोहेप्‍खीना चूम्मा मीयू।

२१ “खोदोलो मूङ्‌क म्छाआ ओरोपीका, ‘पाआ, कोङा साराङ्‌गाम्‌ ऊल्‍लोङ्पी लो आम् ऊल्‍लोङ्पीलो मोऊ मूक तूये। हन्‍ना कोङ् आम्छा पीम् तोङ्‌कसो तूवोनो।’

२२ “खोदोलोई म्पाआ म्सूसो मप्ची ओरोलची, ‘दावा खात्‍नीना दूङ् नप् तेई बायानूम्ना खाम्‍मीयानूम्‍ते। खीक्‍का म्हूःम् छोक्‍छोमेपी रीङ्‌कीम्‍मा, ना म्‍लोङ्पी लोङ्‌पई वाईमीयानूम्‍ते,

२३ खीक्‍का हायाम् बल्‍ले हीम्‍वा-केईम्‍वा सेत्‍नूम्‍ते, ना केईया चायाम्ना चामोवा मयाम्।

२४ ऊदोईपीक्यालो ङ्‌क ओ छा सीयाक तूवा, खोदोलोई एसे ऊसापक्‍क तूये, मास्खाताक तूवा खोदोलोई एसे छीम्‍पा तूये।’ खीक्‍का खचा चामोवा मम् थालेई मची।

२५ “मोन्तोलो मूङ्‌कम् म्बूसूम्छाप् रायीखापी लक् मस् खाताक तूवा, खीक्‍का मूङ्‌क आत्‍ताना खीम् दोक्पी तालातालो खसा छाम् लचाक ना छम्चाकम् साल्म् येनू।

२६ खीक्‍का मूङ्‌कसा खची सूसो मप्पीक ईल्पो काछना ‘ङ्‌क ऊई छूचाईकई?’ पीकाना तत्‍तू।

२७ खोदोलो मूङ्‌क सूसो मप्‍आ ख ओरो लअ, ‘आम् नेछो आत्‍ताना ताक तूये, खीक्‍का आम् पाआ केत्‍दीत्‍क नप्‍क हीम्‍वा-केईम्‍वा सेईमीची। ऊदोईपीक्यालो आम् पाआ मूङ्‌क आम् नेछो सेसेर्ङा आत्‍ताना ताक छीप्‍पू।

२८ “खोदोलोई मूङ्‌क म्छूली काता, ना खीम्गो खाईम् मानेई मान्म्, खोदोलो म्पाआ पाखा लत्‍ताना लेम्‍मू।

२९ खोदोलो मूङ्‌कसा म्पा ओरो लअ, ‘येन्‍व, कोङा केछेयीका ईनीम्‍बा सम्‍मोङ् आम् सूसो मूचोयो, ना कोङा हाल्‍लोसो आम् आज्ञाम् ऊल्‍लोङ् मान्मङा। खोरोदोसो आना कोङ् ओ बूम्चीका चामोवा मम् लागी ईबूम् छाराम् छासो मान्पीङा।

३० खोदोलोई आम् दाचाम् बेलेछी लप्चीका होप्‍लाप् ङ्‌क आम् छा तालोक आना केत्‍दीत्‍क नप्‍क हीम्‍वा-केईम्वा मूङ्‌कम् लागी सेतू।’

३१ “खोदोलो म्पाआ ख ओरो लअ, ‘ओ छाये, आन्‍ने हाल्‍लोसो कोङ्लोङ् तूचाये, खीक्‍का ओमी तूक दाचाम्‍सो खोलोङ् आम्‍मीङा।

३२ खोदोलोई केईया चामोवा मम् ना ईजी नम् पर्नेङ् तूये, ऊदोईपीक्यालो ङ्‌क आम् नेछो सीयाक तूवा, एसे ऊसापक्‍क तूये, मासाक तूवा, एसे छीपूम्‍क तूये’।”

चलाक नाइके

१६

खीक्‍का येशूआ म्सीच्‍चेस् ओरोलची, “ईल्पो होङ्पोक् मीचा म्दाचाम् खोम् लागी ईल्पो नाइके यूक्स्क तूवा। मूङ्‌क नाईके म्मालिकमी दाचाम् म्नीऊतो मना मत्दीतू पीम् फरेप् तीचीक तूवा।

२ खीक्‍का म्मालिकआ मूङ्‌क काछना ओरो लअ, ‘ङ्‌क आम् तोक्पी कोङा ऊई येनूचोयो? नाइके मक लक्‍मी हीसाप् कोङ् पीयोते। हन्‍ना ङ्‌कप्का मेक्सा आना ङ्‌क नाइकेम् लक् मम् तयनो।’

३ “खोदोलो मूङ्‌कसा म्सानीवापा ओरो मीना, ‘हन्‍ना कोङा ऊई मूयो, ऊदोईपीक्यालो ओ मालिकआ नाइकेम् लक् मम् होक्‍सीव पीक्‍चाईक तूये। खन्‍सा खारूवा मम्ना चाम्‍क ओ राःराङ् मान्तू। ङोम्‍ना चाम्‍क ओङईम् लई।

४ हन्‍ना कोङा ऊई मम् पर्नेई पीम् रीङ् कोङा ओ सानीवापी मीनूचोयोक तूये। नाइकेम् लक्‍पीका ओ मालिकआ लातोतोदोसो मीचा कोङ् खची खीम्पी ऊतोङ्नाई लाम्‍तूम्‍मा मोयो पीम् रीङ् कोङा पक्‍का मूतूक तूये।’

५ “खीक्‍का मूङ्‌कसा मालिकमी नोक्‍पोची ई-ईल्पो मस्‍ना खोलोङ् काछची, खीक्‍का दूङ् लाईस्‍पीक नोक्‍पो ओरो पीकाना तत्‍तू, ‘मालिकमी नोः आम्‍पी देत्‍तोई तूये?’

६ “खोदोलो खसा पीका, ‘सूक्‍हबऊ लिटर तेल।’

“खोदोलो मूङ्‌क नाइकेआ ख, ‘आम् तमसूक् तात्‍ते खीक्‍का दावा तोतूवाना पोङ् ङाची चून्दूलूम् लिटर छाप्‍ते लअ।’

७ “खीक्‍का मूङ्‌कसा आर्को, ‘आना क देत्‍तोई नोः छोम् पर्ने तूये पीकाना तत्‍तू।’

“खोदोलो खसा पीका, ‘सूक्‍चून्‍दूलूम् ङाक्पोङ् क्विन्टल दोचेर्।’ खोदोलो मूङ्‌कसा म नोक्‍पो ओरो लअ, ‘आम् तमसूक् तात्‍ते, ना सूक्‍चून्‍दूलूम् क्विन्टल छाप्‍ते।’

८ “खीक्‍का म्मालिकआ मूङ्‌क विश्‍वास योग्‍य माक नाइके साम्दी दअ, ऊदोईपीक्यालो खसा चलाक मना लक् मक तूवा। ऊदोईपीक्यालो ङ्‌क चारपीक मीचा खची दूङ्पीक मीस्चीका वोर्वा मईचीलो अल्होम् छामाईपीकासो दूङ् चलाक मयान्‍चीना लक् मईची।

९ कोङा आन्‍नी लोयान्‍नी, आम्‍नी लागी आन्‍ना चारपीक दाचाम्‍आ बूम् बानेई मनूम्व, खीक्‍का मूङ्‌क दाचाम् मत्खाते, ना खचा आन्‍नी हाल्‍लोसो मान्याईप् तूस्कोपी लाम्‍तूम्‍मा मीयानीनू।

१० “खोरोनाङ् आसे चीमा रीङ्पी इमानदार छूये, मूङ्‌क ओरोतो रीङ्पीसो इमानदारङा छूये, खीक्‍का आसे चीमा रीङ्पी बेईमान् छूये, खूङ्‌क ओरोतो रीङ्पीसो बेईमान्ङा छूये।

११ खन्‍सा आन्‍नी चारपीक दाचाम्पी इमानदार छूनीनोदोक, आन्‍नी आछीयाक दाचाम्मी जीम्मा आसाई पीनी?

१२ खोरोनाङ् आन्‍नी बीन्‍नीपाम् दाचाम्पी इमानदार छूनीनोदोक, आन्‍नी आम्‍नी होप्मी लागी दाचाम् आसाई पीनी?

१३ “ईल्पो रोःआ नीप्पो मालिकमी सूसो मदूरनो, ऊदोईपीक्यालो खसा ईल्पो हेला मय ना आर्को सम्‍खे मीय, खीक्‍का मूङ्‌कसा ईल्पोआ पीक्‍क रेप्‍प ना आर्कोआ पीक्‍क रेप्‍पनो। खोरोनाङ् आन्‍नासो नीनाम्माम् लो दाचाम्मीलो नीप्पोम् सूसो मदूर्‌नूम्नो।”

१४ दाचाम्मी लोप् मप् फरिसीचा खूङ्‌क रीङ् येन्‍चीना येशू तेरेमोक्‍स् गीची।

१५ खोदोलो येशूआ खस् ओरोलची, मीस्मी लाईस्‍पी आन्‍नी आम्‍नी होप् धर्मी लोयान्‍नीची, खोदोलोई नीनाम्माआ आम्‍नी गोङ् छेत्‍तक तूये, ऊदोईपीक्यालो मीस्मी हाम्‍पी ऊकई नप् तूये, मूङ्‍क नीनाम्माम् लाईस्‍पी जेर्म् लप् छूये।

१६ “बप्‍तिस्मा पीप् यूहन्‍ना नाम्‍ला सम्‍मो मोशाम् ललईपीका लो खारीबोपोचीम् सोक्‍सरपीकालो रीदाम् हासाक तूवा। खूङ्‌क तोलोयीकाङ् नीनाम्माम् चारखम्‍मी रीङ् हासाक तूये, ना खोलोआङ् खूङ्‌क चारखम् गोपी बलजबतआ वोम् लामची।

१७ खोदोलोई ललईपीक ईबूम् रीङ्‌ माम्खाम्पीकान् साराङ्‌गा लो चारलो माम्खाम् सजील तूये।

१८ “आसाई म्तोमा होक्‍सीयना आर्कोलो सूर् मय, खूङ्‌कसा तूम्‍लू मईक छूये, खोरोनाङ् म्तूप्पोआ फार्सीपीक मीम्छालो सूर् मप् मीचासो तूम्‍लूङा मईक छूये।

होङ्‌पोक मीस् लो लाजरसलो

१९ “ईल्पो होङ्पोक् मीस् तूवा, खसा नप् सूतीम् तेई खाफ्‍स्‍ना लेईपीक्‍ची मोजमोज्‍जा मतो तूवा।

२० खम् लाम्‍स्‍को दोक्पी लाजरस नीङ् मीचीक ईल्पो छूक्सीप् मीस् तात्चीना यूक्चीक तूवा। खूङ्‌क लाजरसमी म्गाम् बरी खेर् तूवा।

२१ मूङ्‌क होङ्पोक् मीस्मी टेबुल थेम्‍पीका हूप्‍स्‍क जाम् म्फूल् चाम् तूयोयो मीनाना खसा खोङ्चक तूवा। खोदोलो खेप्‍आसो ताना मूङ्‌कम् म्खेर् लोक्दोङू।

२२ “मूङ्‌क छूक्‍सीप् मीस् सीया, खीक्‍का नीनाम्माम् रीदाम् पोक्‍चा ख खाईचीना अब्राहाममी बोगोपी यूक्स्ची। खीक्‍का मूङ्‌क होङ्पोक् मीस्सो खोरोनाङ् सीयाना खूम्ची।

२३ नरकपू हायाम् दूक्‍वा तेप्‍स्‍चकप्‍का होङ्पोक्‍आ आल्न्चीना खोङ्लो, छूबूरीप्‍तो अब्राहाम लो लाजरसलो तूवाचाक तअ।

२४ खीक्‍का खसा बतो ओरोपीका, ‘ए पाआ अब्राहाम, कोङ् सम्‍खे मीयोना लाजरस ओपू पोक्‍स्‍दात्‍ते, ना खसा म्छोक्छोमे काऊपी चीनूना ओ लेम् छीक्छीलीप् मीयोपोनूते, ऊदोईपीक्यालो कोङा ङ्‌क मीलाम्छोपी हायाम् देप् दूक्वा तेप्सूचोयोक तूये।’

२५ “खोदोलो अब्राहामआ ख ओरो लअ, ‘ए ओ छाङा, आना आम् रीराम‍पी चामोवा मक रीङ् मीन्ते, मूङ्‌कतोलो लाजरसआ दूक्‍वा तेप्‍सू। लाजरस ईनीम्‍बा चामोवापी तूये, खोदोलोई आन्‍क नीछीमापी तूये।

२६ ङ्‌क खोलोङ् रीङ्पीका बीन्‍नीपा, ङ्‌कप्का आम्‍नीपा नावादे बाईम् लन्‍ची मप् मीचा खाईदूर्‌चीनून खीक्‍का आम्‍नीपाका अन्‍वादे ओखीपीसो बाईदूर्‌चीनून पीकाना ओखीम् लो आम्‍नीम्‍लो हाम्‍पी ईबूम् हूवाईरी खूलूम् तूये।’

२७ “खोदोलो खसा पीका, ‘ए पाआ, कोङा आन् बीन्ती मीयान्‍ना, आना मूङ्‌क लाजरस ओ पाम् खीम्‍पा पोक्सोपोते,

२८ ऊदोईपीक्यालो ङाक्पो ओ नेछो वात्‍छास् तूये, खसा मूङ्‍कस् चेताऊनी पीचीनूते खीक्‍का खस् ङ्‌क नरकपू यूम् बोनूनते।’

२९ “खोदोलो अब्राहामआ ख ओरो लअ, ‘खची साथपी मोशाआ लो खारीबोपोचालो छाप्‍चीक धर्म-सोक्‍सर तूये। खचा खूङ्‌कङ् येन्‍चीनूव।’

३० “खोदोलोई खसा ओरोपीका, ‘खोन्‍तोङ्ना माके, पाआ अब्राहामङा, सीप्‍खाप्‍चीक हेप् खचीपी खात्‍दोन खचा वालूम्‍मा मईची।’

३१ “खीक्‍का अब्राहामआ मूङ्‌क ओरो लअ, ‘खचा मोशाम् लो खारीबोपोचीमलो रीङ् येनस्‍नोदोक, सीयाखात्‍कप्‍क हेप् मीस् ऊस्‍पक्‍दोसो खचा विश्‍वास मईचीनो’।”

मोऊ, विश्‍वास ना मीचा मम् पर्ने लक्

१७

येशूआ म्सीच्‍चेस् ओरोलची, “मोऊ ममीक् चाम्ची आछीयाङ् ताये। खोदोलोई मूङ्‌क ताईप् मीस् धिक्‍कार!

२ आस्‍कसाई ङ्‌क चीमाछा चीप्‍क ईल्पो मोऊ ममीय खूङ्‌क मीस्मी म्पईपी ईबूम् खूरूऊ लूङ् काम्‍पीम्‍ना मूङ्‌क मीस् दीरीत्‍तीपू होम्‍लाम् दूङ् नये।

३ आन् आम् होप्‍ङा चीङ्चीङ् तूवाव।

“आम् नेछोआ मोऊ मईदोक ख राङ्‌व, ना खसा मोऊपीका वालूम्मा मईदोक आना छेमा पीव।

४ आम् नेछोआ ईलेईपी नूक्‍खेप् आम् तोक्पी मोऊ मईना नूक्‍खेप्‍ङा आम्‍पी ताईना, ‘हन्‍ना कोङा ओरोना मूयोनो’ पीक्‍ना वालूम्‍मा मईदोक, आना ख छेमा पीव।”

५ प्रेरितचा रोबू ओरोलची, “ओखी विश्‍वास मान्तूकपी कापीपीकाव।”

६ खोदोलो रोबूआ खस् ओरोलची, “आम्‍नीम् रायोम् बप्‍तो देप् आम्नी विश्‍वास तूदोक आन्‍ना ङ्‌क नापेतूम्मी पऊ, ‘ऊलाखात्ना दीरीत्‍तीपू लीम्स् खात्‍ते’ लईनूम्दोक मूङ्‌कसा आन्‍ना पीक्नीक रीङ् रेप्प।

७ “आन्‍नी तूनीक तोदीपी ईल्पोम् आम्‍नी रोः यी जोङना अथवा लूस् चारेई मईना खीम् तायेमोरो मूङ्‌क, ‘बोलो जा चास् तूवाते’ लययो?

८ ऊई खसा मूङ्‌क बरू ‘ओ लागी जागूलो थीक्‍का मते, खीक्‍काना जागूलो थीक्‍का छूकप्‍का ओ सूसो मते। खीक्‍का कोङा चाम् यातोकप्का आनासो चते लयनोयो?’

९ खसा आरेई मईक तोङ्ना लक् मईकपी ऊई खसा मूङ्‌क म्‍रोः ओलोनूव लययो?

१० खोरोनाङ् आन्‍नासो आरेई मानीक लक् मम् यात्नूम्कप्का ओरो पीकानीव: ‘केईकान् सूसो मप् रोः तोङ्‌क तूयेकानो, खन्‍सा केईका ओखी होपा मम् लक्‍ङाङ् मम्काक तूये’।”

छूवोयोआ लाप्‍क ईक् पोङ् मीस्ची

११ येशू यरूशलेम मेक्‍तो खात्‍चाक तूवा। खोदोलो ख सामरिया लो गालीललो मीचीक जिल्‍लाम् रीम्‍लाम्‍पा छूक्‍तो खाता।

१२ खीक्‍काना ख ईबूम् तेल्पी तातेकालो छूवोयो सोमोरीआ तूक्‍चाप् ईक् पोङ् मीस्चीका तूपा। खीक्‍का खस् छूबूरीपाङ् थोरेपाना

१३ ओरोसोतो ओरोपीका, “ए सायोबूपा, केईका सम्‍खे मीयीकाव।”

१४ येशूआ खस् तचीना ओरोलची, “खात्‍नीना पूजारीची आन्‍ना आम्‍नी होपाङ् खोमीयानूम्‍ते।” खीक्‍का खस् खात्‍चातोङ् नखाता।

१५ खस् तूवाकप्‍क ईल्पोआ म्होप् नखाताक ललीन्‍चीना ओरोसोतो नीनाम्माम् साम्दीखा मतो ख आत्‍ता,

१६ खीक्‍का मूङ्‌क येशूम् लोदोपू कूम्‍चीना येशू ओलोनूव लअ। मूङ्‌क मीस् सामरी तूवा।

१७ येशूआ ओरोपीका, “ऊई कोङा ईक् पोङ् मायो नमीयूचीक? बीन्‍नीपा बोचीक हापी तूये?

१८ ऊई नीनाम्माम् साम्‍दीखा मप् ङ्‌क बीन्‍नी छाप्कूवाप्क सामरीप्‍का बीन्‍नीपा आस्‍सोयो मान्छू?”

१९ खीक्‍का येशूआ मूङ्‌क ओरो लअ, “पक्ना खात्‍ते, ऊदोईपीक्यालो आम् विश्‍वासआ आन् नक तूये।”

नीनाम्माम् चारखम् ताचाईक

मत्ती २४:२३-२८, ३७-४१

२० नीनाम्माम् चारखम् हादेलोई ताये पीकाना फरिसीचा येशू तत्‍ची। खोदोलो येशूआ खस् ओरोलची, “नीनाम्माम् चारखम्‍ने केईया तोम्‍मीना ताईनो।

२१ मीचा खोङ्नूम्व, ‘नीनाम्माम् चारखम् ङ्‌कपी तूये!’ ‘मूङ्‌कपी तूये!’ पीक्‍ना पीदूरनो, ऊदोईपीक्यालो नीनाम्माम् चारखम् आम्‍नी हाम्‍पीङ् तूये।”

२२ खीक्‍काना खसा म्सीच्‍चेस् ओरोलची, “खूङ्‌क लेई ताये, ना आन्‍ना मीस्मी छामी ईलेई खोम् लन्‍ची मईनूम्, खोदोलोई आन्‍ना खोम् तईनूम्नो।

२३ मीचा आन्‍नी ओरो लईनी, ‘खोङ्नूम्ते, ख ङ्‍कपी तूये!’ ‘नापा तूये।’ खोदोलोई आन्‍नी खची दोक्पी खान्‍नीनव, ना खची दोस्-दोस् लाम्‍दूम्‍नीनव।

२४ ऊदोईपीक्यालो ऊतोङ्नाई बाक्स् केत्‍लो नाम्‍छूईतो ईक् छेऊपीका आर्को छेऊ सम्‍मो छेङ्-छेङ्वा छूये, खोरोनाङ् मीस्मी छामी म्नाम्‍ला ताईलोसो छूये।

२५ खोदोलोई खसा ङ्‌कतोङ् छूम् लाईस्‍पी हायाम् देप् दूक्‍वा तेम् बोक्से खोदोलोई ङ्‌क दूङ्पीक मीचा ख लाम्‍तूम्‍मा मीयस्‍नो।

२६ “नोआम् नाम्‍लापी ऊई छूवाक तूवा, मीस्मी छा ताम् नाम्‍लापीसो खोरोनाङ् छूये।

२७ नोआ हेयोङ्मागोपी वोम्पीका लाईस्‍पी मीचा चचची, दूङ्चची ना सूर् मचचीक तूवा। खीक्‍का हायाम् देप् वाः ताआना नाम्‍तेर्वा छूवा ना खोलोङ् मीस् मासेई छूवा।

२८ “लोतमी नाम्‍लापीसो खोरोनाङ् छूवाक तूवा, मीचा चचचीक, दूङ्चचीक, ना खेत्‍चचीक-खेईमचचीक, लेत्‍चचीक तूवा, खीक्‍का खीम्-नाम् बोबूईचचीक तूवा,

२९ खोदोलोई लोत सदोम्‍पीका लत्‍ताना खाताक लेईपी, नाम्‍छूईतोका मी लो गन्धकलो हूप्‍साना मूङ्‍कस् खोलोङ् मासेई छूवा।

३० “नीनाम्माम् छा खोमम्‍चीम् लेईपीसो खोरोनाङ् छूये।

३१ खूङ्‌क लेईपी खीम्‍मी कौसीपी तूप्‍ची, खची होप्‍मी चूम्सोस् खीम्गोपी तूदोसो खूङ्‌क लास् कौसीप्‍तोका दाली यूनूनव। खोरोनाङ् रायीखापी तूप्‍चीसो खची खीम् आन्‍नूना तानूनव।

३२ लोतमी तोमा दाईछूवा खूङ्‍क मीनानूम्व!

३३ आसाई म्‍रीराम लेन्‍चा मीम् लन्‍ची मय, खूङ्‌कसा मूङ्‌क मास्दीत, खीक्‍का आसाई म्‍रीराम मास्दीत, खूङ्‌कसा म्‍रीराम लेन्‍चा मीय।

३४ कोङा आन्‍नी ओरो लोयान्‍नी, मूङ्‌क सेपा नीप्पो मीस् ऊदेप्‍पी ईम्‍स्चाईक छूये। खोदोलो ईल्पो खाये ना आर्को क होक्‍सीये।

३५ खोरोनाङ् नीप्पो मीम्छाचा ईतो फूल यीक्चयस्क छूये। खोदोलो ईल्पो खाये ना आर्को क होक्‍सीये। [

३६ नीप्पो मीस् यीक्पी छूये, खूङ्‌कपी ईल्पो खाये आर्को क होक्‍सीये।”]a

३७ खीक्‍काना म्सीच्‍चेचा येशू, “रोबू ङ्‌क हापी छूये?” पीकाना तत्‍ची। खोदोलो येशूआ खस् ओरोलची, “हापी सीनूङ् तूये, मूङ्‌कपी साम्सूरूb बात्ल छूये।”

a 

१७:३६ केछे लाईस्पीक हेप् पाण्डुलिपीपी ङ्‍क पद छाम्पा मान्तू।

b 

१७:३७ साम्सूरू – अर्थात् गिद्ध

लोमेवा मीम्छा ना नीया मप्मी तोक्पी पोम् ललई

१८

म्सीच्‍चेचा नीनाम्मा दप्‍चीनूना हाल्‍लोसो खची साम्‍नीदल्‍नून मीनाना येशूआ ईबूम् पोम् ललईपी ओरोना पीका:

२ “ईबूम् सहरपी नीनाम्माप्कासो माङ्‌कीप् ना मीस्सो साम्दी मान्दोक् ईल्पो ललईपो मीस् तूवा।

३ मूङ्‌क सहरपी ईल्पो लोमेवा मीम्छा तूवा, खूङ्‌क मीम्छा ललईपो मीस्मी दोक्पी बान्दोङा, ना ओरो लअ, ‘कोङ् बादी तीक् मीस्लो ओ नीया मीयोपोते।’

४ “खसा जीस्तातो सम्मोन् मान्‍रेम्, खोदोलोई दोस्पीने म्वाताम्मापा ओरोमीना, ‘कोङ् नीनाम्माप्कासो कीसोनो। ना मीस्सो साम्‍दी दूयोनो।

५ खोदोलोई ङ्‌क लोमेवा मीम्छाआ कोङ् वाक्‍का-दीक्‍काङ् मोयोकसा कोङा ङ्‌कम् नीया मीम्पीम् छूये, मादोन् ङ्‌कसा ताईना कोङ् ओरोनाङ् दूक् पीयोचोयो’।”

६ खीक्‍काना रोबूआ ओरोपीका, “ङ्‍कपी येन्‍ते, खूङ्‌क अधर्मी ललईपोआ ऊई पीके।

७ ऊई सेपा-लेपा नीनाम्मा दप्‍ची ना सोक्‍चीकचीम् नीया खसा मीपीयस्‍नोयो? खीक्‍का नीनाम्मा मूङ्‍कचीम् नीया मीम् पीम् लागी छूसेयोमोलो?

८ कोङा आन्‍नी लोयान्‍नी, खसा दावाङ् आम्‍नी नीया मीपीनी। खोरोदोसो मीस्मी छा ताईलो ऊई खसा ङ्‌क चारपी विश्‍वास छीप्‍पयोमोलो?”

फरिसीचीम् लो तीर बात्ल मप्चीम्‍लो तोक्पी पोम् ललई

९ खची होप्‍पीङ् आसा यूप्ची खीक्‍का खची होप्‍ङा धर्मी लोक्‍चीप्‍ना बीन्‍नीपास् मप्सेप्ची हेप्-हेप्‍ची खसा ङ्‌क पोम् ललई येईमीची:

१० “नीप्पो मीस् नीनाम्मा दप्‍स्‍को खीम्पी वाङोम् मस् खाता, खूङ्‌कची ईल्पो फरिसी ना आर्को क तीर बात्लमप् मीस् तूवा।

११ फरिसीआ थोरेपाना म्सानीवापाका ओरोना वाङोम् मअ, ‘ए नीनाम्मा, कोङा आन् ओलोनूव लोयान्‍ना, ऊदोईपीक्यालो कोङ् हेप् मीस् तोङ्‌क रई, जेजेर्वा लक् मपा, तूम्‍लू लपा, ना ङ्‌क तीर बात्लमप् मीस् तोङ्‌कसो तूवोनो।

१२ कोङ् ईक् फावेईपी नीस्छेम् माईस् तूवो कोङा तूयोक खोलोक थक्मी पोङ्पी ईक् भाग आन् पीयान्।’

१३ “खोदोलो तीर बात्ल मप् मीस् छूबूरीपाङ् थोरेपाना साराङ्‌गा हेम् माङ्‌खोमो म्पम्पी म्हूः यूक्स्‍ना ओरोपीका, ‘ए नीनाम्मा कोङ् मोऊपो मीस् सम्खे मीयोव।’

१४ “कोङा आन्‍नी लोयान्‍नी, मूङ्‌क फरिसी मा, खोदोलोई मूङ्‌क तीर बात्ल मप् मीस् धर्मी छूवाना म्खीम् आत्‍ता। ऊदोईपीक्यालो खोलोङ् तूयेकपी आसाई म्होप् ओरो देप् लोयान्‍ची, खूङ्‌क दूङ् चीमा छूये, खोदोलोई आसाई म्होप् चीमा मीन्‍ना मीयान्ची, खूङ्‌क दूङ् देप् छूये।”

येशू लो छाछामास्लो

मत्ती १९:१३-१५; मर्कूस १०:१३-१६

१५ येशूआ पतीपीकानूते मीनाना मीचा छाछामाची खम् दोक्पी तात्‍ची। खोदोलोई म्सीच्‍चेचा खूङ्‌क तचीना खस् राङ्ची।

१६ येशूआ खस् म्दोक्पी काछचीना ओरोलची, “छाछामास् ओ दोक्पी बान्‍नूते, आन्‍ना खस् रापानूम्‍नते। ऊदोईपीक्यालो नीनाम्माम् चारखम् ङ्‌कतोङ्‌कचीम्‌ लागीङा।

१७ आछीयाङ् कोङा आन्‍नी लोयान्‍नी, आसाई ईबूम् छाछामाआ तोङ्ना नीनाम्माम् चारखम् लापनो, मूङ्‌कसा नीनाम्माम् चारखम्‍पी हादेसो खाईम् तयनो।”

होङ्पोक् मीस्

मत्ती १९:१६-२९; मर्कूस १०:१७-३०

१८ ईल्पो चारतोप् मीचा येशू ओरो पीकाना तत्‍तू, “ए नप्छा सेचीपो, हादेसो मान्याईप् रीराम तोम् लागी कोङा ऊई मम् छूये?”

१९ येशूआ मूङ्‌क ओरो लअ, “आना ऊदोई कोङ् नप् पीक्‍ना लोयोकई? नीनाम्माङाङ् नप् तूये बीन्‍नीपा आस्‍सो नप् मान्तू।

२० आना आज्ञान् छेत्‍चयकङ्‌ तूये: ‘तूम्‍लू लम् छूनो, मीस् सेईम् छूनो, खूम् छूनो, वालीली रीङ् नेईम् छूनो, ना होप्‍मी पा-मा सायोचोङ्मा मीम् छूये’।”

२१ खसा ओरोपीका, “ङ्‌क खोलोङ् आज्ञा कोङ् सोलो तूवोलोयीकाङ् रेप्‍तो थोङोक तूये।”

२२ येशूआ खम् रीङ् येन्‍ना मूङ्‌क ओरो लअ, “आना होसोङ् ईबूम् लक् मम् छूये। आना खात्‍ना आम् होप्‍मी तूक तोदी खोलोक थक् खेईमना छूक्‍सीप्‍ची हाईपीचीव, ना आना साराङ्‌गाप्‍तो दाचाम् तयके, खीक्‍काना बान्‍ना ओ दोस्-दोस् लाम्‍दूमाव।”

२३ खोदोलोई खूङ्‌क रीङ् येन्‍ना मूङ्‍क चारतोप् हायाम् म्दूक् खाता, ऊदोईपीक्यालो ख हायाम् होङ्पोक् मीस् तूवा।

२४ खीक्‍काना येशूआ ख खोङ्ना ओरोपीका, “दाचाम् तूप् मीस् नीनाम्माम् चारखम्‍पी खाईम् दूरनो,

२५ ऊदोईपीक्यालो होङ्पोक् मीस् नीनाम्माम् चारखम्‍पी वोम्पीकान् छामेईमी गेईलाम्‍पा ऊँट छीरेई छूम् दूङ् सजील छूये।”

२६ ङ्‌क रीङ् येईप् खोलोआ ओरोपीका, “खोरोदोन् आसाई हल्‍वा तोदूर?”

२७ खोदोलो येशूआ ओरोपीका, “मीस्मी लागी ऊई छूदूरनो, खूङ्‌क नीनाम्मापी छूदूर।”

२८ खोदोलो पत्रुसआ ओरोपीका, “खोङ्व, केईका ओखी खीम्-नाम् होक्‍सूयूम्‍काना आम् दोस्-दोस् लाम्‍दूमीकाक तूये।”

२९ खोदोलो येशूआ खस् ओरोलची, “आछीयाङ् कोङा आन्‍नी लोयान्‍नी, नीनाम्माम् चारखम्‍मी लागी आसाई म्खीम्-नाम्, म्छा-म्जाहान्, म्बू-म्नेछो ना म्पा-म्मा होक्सीय,

३० खसा ङ्‌क नाम्‍लापी मूङ्‍कप्का दूङ् देतो पूनाऊनी तय, ना ताईक नाम्‍लापी हादेसो मान्याईप् रीराम तय।”

म्होप् सीम् तोक्पी येशूआ खारीबो मक

मत्ती २०:१७-१९; मर्कूस १०:३२-३४

३१ येशूआ पोङ् नीप्पो म्सीच्‍चेस् बीन्‍नी खची हाल्‍ला खाईचीना ओरोलची, “खोङ्नूम्ते, केई येरूशलेम खातीचाया, खपा मीस्मी छाम् तोक्पी खारीबोपोचा छाप्‍चीक खोलोङ् रीङ् पूरा छूये।

३२ ऊदोईपीक्यालो ख बीन्‍नीपा जातीचीम् हूक्‍पी पीयची, ना ख सेस्‍वा मीयची, नप् मान्‍नप् मईची ना थूवा दयची।

३३ खचा येशू कोर्राआ केरस्‍ना सेतची, लोई सूक्‍लेईपी ख होसोङ् ऊस्पके।”

३४ खोदोलोई म्सीच्‍चेचा ङ्‌क रीङ् ईबूम्सो बूजेई मान्मची। खूङ्‌क रीङ्मी अर्थ खची लागी सूलाना यूक्सा, ना येशूआ पीकाक रीङ् खचा ईबूम्सो मीन्खा मान्दूर्‌ची।

ईल्पो कोमूक्पा मीचा म्मूक्सा तक

मत्ती २०:२९-३४; मर्कूस १०:४६-५२

३५ येशू यरीहो सहरपी तातेकालो, ईल्पो कोमूक्पा मीचा लाम्‍मी चाखेम्पी तूवाना ङोक्‍चक तूवा।

३६ मूङ्‌कसा ओरोसर्प् मीस् म्बरलाम्पा खात्चाक तूम् तना, ङ्‌क ऊई? पीकाना बीन्‍नीपास् तत्ची।

३७ खोदोलो मीचा मूङ्‌क ओरोलची, “नासरतपीक येशू ङ्‌कलाम्पा खात्‍चाईक तूये।”

३८ खोदोलो मूङ्‌क कोमूक्पा मीस् ओरोपीक्‍तो बसा, “ए दाऊदमी छा येशू, कोङ् सम्‍खे मीयोव!”

३९ खोदोलो लाईस्‍पा खाईप्‍चाप्‍चा मूङ्‌क वाये तूवाते पीकाना राङ्ची, खोदोलो मूङ्‌क हायाम्‌ मूत्‍ता ओरोपीक्‍तो बसा, “ए दाऊदमी छाङा, कोङ् सम्‍खे मीयोव!”

४० खीक्‍का येशू लाम्‍दूमाचाक थोरेपा, ना मूङ्‌क ओ दोक्पी बायानूम्ते पीका। खीक्‍का मूङ्‌क म्दोक्पी तात्‍चीकप्‍का येशूआ ओरो पीकाना तत्‍तू,

४१ “आना ऊई चाहेई मय? कोङा आम् लागी ऊई मीम् पीयान्?” खोदोलो मूङ्‌कसा ओरोपीका, “रोबू, कोङा ओ मूक्सा तोदूरूनूव।”

४२ खोदोलो येशूआ मूङ्‌क ओरो लअ,

“आन् आम् मूक्सा तोदूर्प् छूवाव। ऊदोईपीक्यालो आन् आम् विश्‍वासआ नखाताक तूये।”

४३ खीक्‍का मोन्तोलोङ् मूङ्‌कसा म्मूक्सा तअ, ना नीनाम्माम् साम्‍दीखा मतो मूङ्‌क येशूम् दोस्-दोस् लाम्‍दूमा। खूङ्‌क तचीना खोलोङ् मीचा नीनाम्माम् साम्‍दीखा मची।

तीर बात्लमप् जखायस

१९

येशू यरीहो मीचीक सहर लाम्‍पा खात्‍चाक तूवा।

२ खूङ्‌कपी जखायस नीङ् मीचीक ईल्पो मीस् तूवा। ख तीर बात्ल मप्चीप्क देप्‍क मीस्, ना होङ्पोक् तूवा।

३ खसा येशू आसे पीकाना खोम् लामू, खोदोलोई ओरोसर्प् मीस् तूवाकसा खसा खोम् मान्तअ, ऊदोईपीक्यालो ख चीरेप् तूवा।

४ खीक्‍काना खसा येशू खोम् लागी लाईस्-लाईस् बूल्तो खाता, ना ईबूम् अञ्जीरमी पऊपी वोङा। ऊदोईपीक्यालो येशू खूङ्‌कलाम्‍पा खात्‍चाक तूवा।

५ येशू मूङ्‌कपी तालाता, खीक्‍का खसा जखायास हेम् खोङ्ना ख ओरो लअ, “ए जखायस, बोलो लत्‍ताना यूवाते, ऊदोईपीक्यालो एसे कोङ् आम् खीम्पी बास् तूम् बोक्साक तूये।”

६ खीक्‍का जखायास दावा लत्‍ताना यूवा। ना म्जी नतो येशू लाम्‍तूम्‍मा मीयू।

७ खोलोङ् मीचा खूङ्‌क तचीना ओरोपीक्‍तो चीबूर्‌तो लअ, “ख मोऊपोम् खीम्पी ङास्‍मी छूवाना खाताक तूये।”

८ जखायस थोरेपाना रोबू ओरो लअ, “रोबू, येन्‍व, कोङा ओहोप्‍मी दाचाम् म्‍राप्का फोकोना छूक्‍सीप्‍ची पीयो, ना हेप्-हेप्‍पीका वालीली मूना फीलूतातूक तूदोसो कोङा खूङ्‍कम् लीक् गुणा आनूछूयो।”

९ खोदोलोई येशूआ ख ओरो लअ, “एसे ङ्‌क खीम्पी हल्‍वा ताक तूये, ऊदोईपीक्यालो ङ्‌क मीस्सो अब्राहाममी छामाईङा के।

१० ऊदोईपीक्यालो मीस्मी छा मासाक मीस् लाम्‍सी, ना हल्‍वा पीस् यूवाक।”

हाल्‍ङोम् चेप्‍ती रोङ्मी तोक्पी पोम् ललई

मत्ती २५:१४-३०

११ खचा ङ्‌क रीङ् येन्‍चचीतोङ् येशूआ खस् आर्को ईबूम् पोम् ललई येईमीलात्ची। ख यरूशलेममी म्दोक्पी तूवा, ऊदोईपीक्यालो मीचा नीनाम्माम् चारखम् दावाङ् ताचाईक तूये पीकाना मीन्ताम् मचचीक तूवा।

१२ ओरोना पोम् ललईपी येशूआ पीका, “ईल्पो होङ्पोक् मीस् ईबूम् छाप्‍कूवापीक चारतोप् छूम्‍ना आईम्ताम् मीन्ताम् मना हायाम् छूबूरीपाक छाप्कूवापी खता।

१३ खसा ईक् पोङ् म्‍रोःची काछचीना म्होप् मान्ताम् सम्मो पईकार मम्चाम् लागी ईक् पोङ् हाल्‍ङोम्‌ चेप्‍तीरोङ् खोलोङ् पीची।

१४ “खोदोलो मूङ्‍क छाप्कूवापीक मीचा ख मान्‍नईस्कसा खम् दोस्-दोस् रीदाम् पोक् ओरोलचीना पोक्स्ची, ‘खसा ओखीपी चार तोक्सक केईका नताम्कानो।’

१५ “मूङ्‌क मीस् होङाबू छूवाना आत्‍ताकप्का म्होपा चेप्‍तीरोङ् पीचीक ईक् पोङ् म्सूसो मप्ची काछची, ना पईकारपीका देत्‍तोई नाफा मनूम् पीकाना हीसाप् ङोकू।

१६ “खोदोलो लाईस्‍पीक म्सूसो मप् ताना ओरोपीका, ‘मालिक, आना पीयोक चेप्‍तीरोङ्पीका कोङा बीन्‍नीपा ईक् पोङ् खाप्‍चीमा कामेई मूक तूये।’

१७ “खसा म्‍रोः ओरो लअ, ‘स्याबास नप् रोःङा, ऊदोईपीक्यालो आन् हायाम् चीछापीसो गोतो लप् छूवाकसा, आना ईक् पोङ् सहरपी हक् मम् तय।’

१८ “खीक्‍का आर्को म्‍रोःसो ओरो पीक्‍तो ताआ, ‘मालिक, आना पीयोक चेप्‍तीरोङ्आ बीन्‍नीपा ङाची चेप्‍तीरोङ् कामेई मूक तूये।’

१९ “खीक्‍का खसा मूङ्‌क ओरो लअ, ‘आना ङाची सहरपी हक् मम् तय।’

२० “आर्को म्‍रोःसो ताना ओरोपीका, ‘मालिक, खोङ्ते आम् हाल्‍ङोम् चेप्‍तीरोङ् ङ्‍कपी तूये। मूङ्‌क कोङा रूमालपी छूयूना यूक्सूतूक तूवा।

२१ कोङ् आम्‍पीका कीसो, ऊदोईपीक्यालो आन् सम्‍तूमा मान्‍मीक मीस् तूये। आना ऊई यूक्सनो खूङ्‌क लाप, खोरोनाङ् आना हापी फूईयनो खूङ्‌कपीका हेक।’

२२ “खसा मूङ्‌क ओरो लअ, ‘ए रई रोःङा! आम् ङप्‍का लत्‍क रीङ् तोङ्ना कोङा आम् नीया मूयो, कोङा यूक्सोनोक थाऊपीका लातो ना फूयोनोक थाम्‍पूपीका हेको पीम्ने आना तूम्‍तकङ्‌ तूवा।

२३ आना मूङ्‌क ओ चेप्‍तीरोङ् ऊदोई खाप्‍चीमा यूस्कोपी मान्यून्‍नाकई? खोरोना खाप्‍चीमा यूस्कोपी यूक्स्वादोन् कोङा म्व्याजलो तूवा।’

२४ “खीक्‍काना खसा म्दोक्पी थोरेप्‍दीप्‍ची ओरोलची, ‘मूङ्‌क मीस्पीक चेप्‍तीरोङ् ङापानूम्ना मूङ्‌क ईक् पोङ् चेप्‍ती रोङ् तूप् पीयादीत्नूम्ते।’

२५ “खोदोलो खचा मूङ्‌क ओरोलची, ‘ए रोबू, खपीन् ईक् पोङ् चेप्‍तीरोङ् तूचाईकमायो।’

२६ “होङाबूआ खस् ओरोलची, ‘आस्‍पी तूये खूङ्‌कसा होसोङ् दूङ्देतो तय, खोदोलोई आस्‍पी मान्तू खूङ्‌कमी तूकसो खपीका ङाप्‍खाते।

२७ खोदोलोई कोङा खचीपी हक् मम् मान्‍नईप् ओ साछीमीस् ङ्‌कप् तात्नूम्ना ओ मूक्स्दूपी सेत्नूम्ते’।”

येशू यरूशलेमपी वोङाक

मत्ती २१:१-११; मर्कूस ११:१-११; यूहन्‍ना १२:१२-१५

२८ येशूआ मूङ्‌क रीङ् पोम् यात्कप्का ख यरूशलेम मेक्‍तो खाता।

२९ खीक्‍काना ख बेथफागे लो बेथानियालो मीचीक तेल् दोक्पीक जैतुन कोम्पी तातेका, खीक्‍का खसा म्सीच्‍चेचीप्क नीप्पो ओरोलना पोक्‍स्‍ची,

३० “आन्‍ची आम्‍ची लाईस् हेम्‍क तेल्पा खात्‍चीव, ना मूङ्‌कपी वोङ्चाईचीतोङ् ईबूम् मोकोक्‍तीम् म्छा छूईम्दीम्पा छीप्चू, खूङ्‍कम् थेम्पी ईनीम्बा सम्मो आस्सो मीस् खूर्‌मान्लक तूये। खूङ्‌क वयाचूना ङ्‌कपी बायाचूव।

३१ ‘ऊदोई आन्‍चा ङ्‌क वईचूकई?’ पीक्‍ना बीन्‍नीपा मीचा आन्‍ची तत्‍चीदोक, ‘रोबू ङ्‌कम् खान्च तूये’ लाचूव।”

३२ मूङ्‍कस् खाता, ना येशूआ खस् ऊतोङ्नाई लचीक तूवा खूङ्‌क तोङ्नाङ् छीप्‍ची।

३३ खाताना खचा मोकोक्‍तीम् म्छा वईचचीलो म्दनीआ खस् ओरोलना तत्‍ची, “आन्‍चा ङ्‌क मोकोक्‍तीम् म्छा ऊदोई वईचूकई?”

३४ खोदोलो खचा ओरोलची, “रोबू ङ्‌कम् खान्च तूये।”

३५ म्सीच्‍चेचा मूङ्‌क मोकोक्‍तीम् म्छा येशूम् दोक्पी तात्‍ची, ना म्थेम्पी खाम् खची तेई बूत्चीना मूङ्‌क मोकोक्‍तीम् छाम् म्थेम्पी दीमीची ना येशू खूङ्‍क थेम्पी यूक्स्ची।

३६ येशू खात्‍चालो मीचा म्थेम्पी खाम् खची तेई बूत्चीना म्‍लाईस्-लाईस् लाम्‍पी दीमीची।

३७ येशू जैतून कोम्पीका दाली यूवाचालो ओरोसर्प् म्सीच्‍चेचा खची होपा तखीचीक राःराम् लक्‍मी लागी खची जीनना नीनाम्माम् साम्‍दीखा मतो हायाम् सोतो बसा,

३८ “योबोरोबूम्‌ नीङ्पी ताप् होङाबू नीनाम्माआ आसीक् पीनूव! साराङ्‌गाप्‍तो खाऊमा-खासेर्मा छूनूव ना खोलोप्का दूङ् रेप् साराङ्‍गाप्‍तो तूप्मी साम्‍दीखा छून्चानूव!”

३९ मूङ्‌क ओरोसर्प् मीस् तूवाकप्‍क हेप्-हेप् फरिसीचा ख ओरोलची, “ए सेचीपो, आम् सीच्‍चेस् राङ्चीते।”

४० खोदोलो येशूआ ओरोपीका, “कोङा आन्‍नी लोयान्‍नी, ङ्‌कस् वाये तूदोसो लूङ्-सीङ्‌ङा काये-बसे।”

४१ येशू यरूशलेममी दोक्पी ताबाना खीक्‍का यरूशलेम सहर खोङ्ना, ख ओरोपीक्‍तो खापा,

४२ “एसे आना खाऊमा-खासेर्माम् लागी ऊई चाहेई छूये पीकाना छेत्‍वादो नवा! खोदोलोई आना ङ्‌क मान्छेन्‍ना।

४३ मूङ्‍क तोङ्‍क नाम्‍ला ईलेई आम्‍पीसो ताये, खीक्‍काना आम् साछीमीस् आम् बर्‌बार् बात्ल छूना आन् ऊरे खीक्‍का छीयूक्‍से।

४४ खीक्‍का खचा आन् ना आम् गोपा तूप् आम् छाची बोहोपूू पोदाप्स्दीतची, ना ईबूम् लूङ् थेम्पी आर्को लूङ् रहेई मान्छूम्मीना ईबूम् मान्दी हत्खाते। ऊदोईपीक्यालो नीनाम्मा आन् लेन्‍चा मीम् लागी यूवाक नाम्‍ला आना छेईमान्दूर्।”

येशू नीनाम्मा दप्‍स्‍को खीम्पी

मत्ती २१:१२-१७; मर्कूस ११:१५-१९; यूहन्‍ना २:१३-१६

४५ खीक्‍काना येशू नीनाम्मा दप्स्को खीम् गोपी वोङा ना खसा चूम् खेईप्‍ची-खेईमप्‍चाप्‍ची खोलोङ् पाखा लात्‍ची,

४६ खीक्‍का येशूआ खस् ओरोलची, “धर्मसूम्बऊपी ओरोना छाम्‍पा तूये, ‘ओ खीम् नीनाम्मा दप्स्को खीम्’ खोदोलोई आन्‍नान् ङ्‌क खूस्‍पाचीम् लूबम्‍ये बानेई मनूम्।”

४७ येशूआ लेई-पीच्‍ची नीनाम्मा दप्स्‍को खीम्पी सेचीवा ईदोङ्ची। खोदोलोई देप्‍क पूजारीचा, शास्‍त्रीचा खीक्‍का मीस्मी देप्‍क लाम्‍लछाचा ख सेईम् लाम्‍ची।

४८ खोदोलोई खचा येशू सेईम् नीहू मान्छू, ऊदोईपीक्यालो खोलोङ् मीचा खम् रीङ् येईम् नत्‍ची।

येशूम् हक्‍मी तोक्पी रीङ् तत्‍चीक

मत्ती २१:२३-२७; मर्कूस ११:२७-३३

२०

ईलेई नीनाम्मा दप्स्को खीम्पी येशूआ मीस् सेचीवा ईक्‍तो खस् जीनप् रीदाम् येईमीचचीक तूवा। खोदोलो धर्म-सेचीपोस्‍का देप्‍क पूजारीची ना शास्‍त्रीची खम् दोक्पी ताआ,

२ ना खचा येशू ओरो पीकाना तत्‍ची, “केईका ईयीकाते, ऊक हक्‍आई आना ङ्‌क लक् मई, खीक्‍का आसाई आन् ङ्‌क लक् मम् हक् पीया?”

३ खोदोलो येशूआ खस् ओरो पीकाना ङरी आन्‍ची, “कोङासो आन्‍नी ईबूम् रीङ् तईयान्‍नी, खूङ्‌क रीङ्मी ङरी कोङ् आनोनीव।

४ यूहन्‍नाम् बप्‍तिस्मा साराङ्‌गाप्‍तोका छूवाकयो, मीस्पीका छूवाकयो?”

५ खोदोलो खचा खची होप्-होप्‍पी ओरो लोलना रीङ्-छाम् मची, “ ‘साराङ्‌गाप्‍तोका’ पीक्यालोक, ‘आन्‍ना खपी ऊदोई विश्‍वास मान्मन्‍नीकई?’ पीके।

६ ‘मीस्पीका’ पीक्यालोक, खोलोङ् मीचा केई लूङ्आ गकेना सेत्‍या, ऊदोईपीक्यालो खचा यूहन्‍ना आछीयाक खारीबोपो तूये पीम् विश्‍वास मस्क तूये।”

७ खोदोलो खचा ओरो पीकाना ङरी आन्‍ची, “केईका छेताम्‍कानो, यूहन्‍नाम् बप्‍तिस्मा हाकलाम्‍पाई छूवाकई।”

८ खोदोलो येशूआ खस् ओरोलची, “खोरोदोक कोङासो ऊक हक्‍आई ङ्‌क लक् मूचोयो खूङ्‌क आन्‍नी ईयान्‍नीनो।”

पूस्पाचीम् तोक्पी पोम् ललई

मत्ती २१:३३-४६; मर्कूस १२:१-१२

९ खीक्‍का येशूआ मीस् ङ्‌क पोम् ललई ईची: “ईल्पो मीचा वाचोसीम् खारूवा मअ, खीक्‍का मूङ्‍क बीन्‍नीपा मम्चाम् दयूक्स्‍ना हायाम् ताते मान्ताम्मीना म्होप्क थारूखम् खाता।

१० वाचोसी तूमाना चाम् नाम्‍ला छूवाकप्का खसा ईल्पो म्सूसो मप् मूङ्‌क थाम्पू मप्चीपा वाचोसी लास् खात्व पीकाना पोक्सू। खोदोलोई खचा मूङ्‌क म्सूसो मप् केर्‌चीना मोरोङ् आत्‍पोक्‍स्‍ची।

११ खोरोनाङ् खसा होसोङ् आर्को म्सूसो मप् मूङ्‌कचीपा वाचोसी लास् पोक्‍सू, खोदोलोई खचा मूङ्‌कसो केर्‌ची खीक्‍का ङाम्‍लाला मस्‍ना मोरोङ् आत्‍पोक्‍स्‍ची।

१२ खोरानाङ् खसा सूक्‍छेम्‍पीसो आर्को म्सूसो मप् खचीपा पोक्‍सू। खोदोलोई खचा खूङ्‌कसो केर्‌ची खीक्‍काना सक्‍पा मस्‍ना पाखा मेक्सा होलात्‍ची।

१३ “खीक्‍काना वाचोसीखाम् मालिकआ पीका, ‘हन्‍ना कोङा ऊई मूयो? कोङा ओहोप्‍मी दूङ् नतोक ओ छा पोक्‍सो। बा खचा खूङ्‌कन् सायोचोङ्मा मीयस् होला।’

१४ “खोदोलोई थाम्पू चाईप्चा मालिकमी म्छा बान्चाक तची, खीक्‍का खची होप्‍पी ओरो लोलना रीङ्छाम् मची, ‘ङ्‌क थाम्पूम् हक्‍वाला बान्चाये, खन्‍सा केईया नाक सेताम्‍दोक ङ्‌क दाचाम् ईमी छूये।’

१५ खीक्‍का खचा मूङ्‌क मालिकमी म्छा वाचोसीम् खारूवा मस्को थाम्‍पूप्‍का पाखा खाईचीना सेत्‍ची।

“खन्‍सा हन्‍ना वाचोसीखाम् मालिकआ खस् ऊई मईची?

१६ मालिक ताईना मूङ्‌क थाम्पू चाईप्ची सेतची खीक्‍का वाचोसीखा बीन्‍नीपास् पीयची।” ङ्‌क रीङ् येन्‍चीना मीचा ओरोपीका, “ङ्‌कतोङ् हाल्‍लोसो छूनूनव।”

१७ खोदोलो येशूआ खस् खोङ्चीना ओरोपीका, “खोरोदोक धर्मसूम्बऊपी ओरोना छाम्‍पा तूकम् अर्थ क ऊये?

‘खीम् मप् मीचा नईनो पीकाना होलात्‍चीक लूङ्‍ङा

कूनापीक सूर् लूङ् छूवाक तूये।’

१८ खूङ्‌क लूङ् थेम्पी ताईप् खोलोङ् म्फूल् छूये, खीक्‍का मूङ्‌क लूङ्‌ बीन्‍नीपाम् थेम्पी तात्‍दो खूङ्‌क यूफूल्छा छूये।”

१९ शास्‍त्रीचा लो देप्‍क पूजारीचालो मूङ्‌क पोम् ललई येन्‍ची, खीक्‍का येशूआ ङ्‌क पोम् ललई ओखी ऊल्‍लोङ्पी पीक्‍चाईक तूये पीम् खचा छेत्‍चीना ख लाम् मीना, खोदोलोई खस् मीस्चीप्का कीसा।

कैसरपी छोम् पर्ने तीर

मत्ती २२:१५-२२; मर्कूस १२:१३-१७

२० खीक्‍का खचा येशू लाम् मीनाना चीवा मची, ना खचा हेप् मीस् धर्मी तोङ्‌क मस्‍ना चीवा मम् लागी येशू तूवाकपी पोक्‍स्‍ची। खीक्‍काना येशूआ पीकाक रीङ्पी फासेई मम्ना ख अधिकारीचीम् लो हाकिम‍चीम्‍लो हूक्‍पी पीम् दाऊपी खस् तूवा।

२१ खचा येशू ओरो पीकाना तत्‍ची, “सेचीपो, आन् छूक् रीङ्‌ङाङ् नेने ना आछीयाक रीङ्‌ङाङ् ईयाका पीम् केईका छेताम्का, ऊदोईपीक्यालो आना आस्‍मीसो नीर्‌लूक खूरनो, खीक्‍का आना आछीयाक नीनाम्माम् लाम् ईयाका।

२२ खन्‍सा केईका कैसरपी तीर छोम्‍यो नये, मान्छोम्यो दूङ् नये?”

२३ खोदोलोई येशूआ खची चारगो लेईप् सानीवा छेत्‍ना खस् ओरोलची,

२४ “कोङ् ईबूम् चेप्‍तीरोङ् खोमीयोनीते। खूङ्‌कपी आस्‍मी नक्सा लो नीङ्लोई छाम्‍पा तूये?” खोदोलो खचा “कैसरमी तूये” पीकाना ङरी आन्‍ची।

२५ खोदोलो येशूआ खस् ओरोलची, “खन्‍सा ऊकई कैसरमी खूङ्‌क कैसरङा पीयानूम्व, ना ऊकई नीनाम्मामी खूङ्‌क नीनाम्माङ् पीयानूम्व।”

२६ मीस्मी लाईस्‍पी खचा येशू रीङ्पी मान्दूर्‌ची, खीक्‍का येशूआ ङरी आन्‍चीक येन्‍चीलो खस् छाक्‍का छूवाना वाये तूवा।

सीयेकप्‍का ऊम्‍पोम् लो सूर्‌लो

मत्ती २२:२३-३३; मर्कूस १२:१८-२७

२७ मीस् सीना ऊस्‍पक्‍नो पीक्‍ना मीन्ताम् मप् सदुकीची येशूम् दोक्पी ताना खचा येशू ओरो पीकाना तत्‍ची,

२८ “सेचीपो, केईका मोशाआ ओरोना छापीपीकाक तूये, ईबूम् खीम्पी म्बूआ सूर् मईना म्छा मान्मीमोङ् ख सीखात्दोक, मूङ्‌क लोमेवा मीम्छा म्नेछोआ सूर् मनूना म्बूम् लागी छामाई वाईपीनूव।

२९ नूक्पो बू-नेछो तूवा। खूङ्‌कपी बूसूम्छाप्‍आ ईल्पो तोमा तात्‍ना म्छा मान्मीमोङ् ख सीयाखाता,

३० खोरोनाङ् लूम्‍दूछाप्‍आसो मूङ्‌क लोमेवा मीम्छा सूर् मअ,

३१ खीक्‍का खोरोनाङ् छातेल्बूप्‍आसो मूङ्‌क लोमेवा मीम्छालो सूर् मअ। ना नूक्पोङ् खची छामाई मान्छूमोङ् सीया।

३२ खीक्‍काना दूङ् दोस्पी मूङ्‌क मीम्छासो सीया।

३३ खन्‍सा मूङ्‌क सीप्‍खाप्‍ची ऊस्‍पक्‍ना मूङ्‍क मीम्छा आस्‍कम् तोमाये छूये? ऊदोईपीक्यालो मूङ्‌कसा नूक्पोलोङ् सूर् मक तूवा।”

३४ येशूआ खस् ओरोलची, “ङ्‌क चारपी मीचा सूर् मईची, ना सूर् मीन्‍पीलये।

३५ खोदोलोई सीकप्‍का ऊस्‍पक्‍ना साराङ्‌गा खाईम् लागी योग्‍य छूक मीस्चीपी सूर् मम् ना सूर् मीम्पीलम् रीङ्‌ङा छूनो।

३६ खस् हाल्‍लोसो सीनो, खूङ्‌कस्‍ने नीनाम्माम् रीदाम् पोक्‍ची तोङ्‌क छूखाते, ऊदोईपीक्यालो होसोङ् ऊस्‍पक्‍कसा खस् नीनाम्माम् छास् छूये।

३७ सीप्‍खाप्‍ची ऊस्पके पीकाना मोशाआ हायाम्‌ नत्‍तो प्रमाण खोमक तूये। तीताचाक पोथ्राम् तोक्पी खसा रोबू नीनाम्मा अब्राहाममी नीनाम्मा, इसहाकमी नीनाम्मा ना याकूबमी नीनाम्मा पीकाना दप्‍क तूवा।

३८ ख सीप्‍खाप्‍चीम् नीनाम्मा मा, ख लेईप्‍चाप्‍चीम् नीनाम्मा तूये, ऊदोईपीक्यालो खस् खोलोङ् खम् लागीङ् लेताक तूये।”

३९ खोदोलो शास्‍त्रीचीप्‍क हेप्-हेप्पा ओरोलची, “एई के सेचीपो, आना नप्ङा पीकाक तूये।”

४० खीक्‍काना होसोङ् ख रीङ् तईम् आसासो आत् मान्मची।

ख्रीष्‍ट आस्‍मी छाये?

मत्ती २२:४१-४६; २३:१-७; मर्कूस १२:३५-४०

४१ खीक्‍का येशूआ खस् ओरोलची, “खचा ख्रीष्‍ट दाऊदमी छाङा पीक्‍ना ऊतोङ्नाई पीके?

४२-४३ ऊदोईपीक्यालो भजनमी सोक्सरपी दाऊद म्होपाङ् ओरो पीकाक तूये,

‘योबोरोबूआ ओ रोबू ओरो लअ,

कोङा आम् साछीमीस् आम् लोफेमा यूस्को थाऊ बानेई मूयोनोक सम्मो

आन् ओ चूप् हूःलाम्पा तूवाव।’

४४ ओरोना दाऊद म्होपाङ् ‘रोबू’ पीक्‍ना पीकाक तूये, खन्‍सा ख ऊतोङ्नाई दाऊदमी छा छूये?”

४५ खीक्‍काना मीचा खोलोआ येन्‍चचीलो येशूआ म्सीच्‍चेस् ओरोलची,

४६ “ओरोबाईप् तेई खाम्‍ना एक्‍सा-मेक्सा लाम्‍दूम् नईप्ची, खीक्‍का बजार होम्पी लाम्‍दूम् तीत्‍लो मीचा खस् सेवा छोम् नईप्ची, ना याखऊ खीम्पी देप् तूस्को लाम् खीक्‍का चास्को-दूस्कोपी सायोचोङ्मा मीयाम्क नईप् शास्‍त्रीचीप्‍का होस् तूवानीव।

४७ ऊदोईपीक्यालो खचा लोमेवाचीम् खीम् ङाप्‍पची, ना खोमम् लागी ओरोबाईप् वाङोम् मईची। खोदोलोई मूङ्‌कचा हायाम् देप् दण्ड तयची।”

लोमेवा मीम्छाम् चाचोदाम्

मर्कूस १२:४१-४४

२१

होङ्पोक्‍चा खची हो-होप्‍तो चाचोदाम् नीनाम्मा दप्स्को खीम्‍पीक चाचोदाम् यूस्कोपी तेस्‍चचीक येशूआ तअ।

२ खोदोलो ईल्पो छूक्‍सीप् लोमेवा मीम्छाआसो नीस्फा खाप्‍चीमा तेस्‍चक खसा तअ।

३ खीक्‍काना येशूआ ओरोपीका, “आछीयाङ् कोङा आन्‍नी लोयान्‍नी, ङ्‌क छूक्‍सीप् लोमेवा मीम्छाआ मूङ्‌क खोलोङ् मीस्पीका दूङ्देतो चाचोदाम् चारेई मक तूये।

४ ऊदोईपीक्यालो मूङ्‌क खोलोआ खची होप्‍मी ओरोतो तूवाकप्‍का चाचोदाम् चारेईमची, खोदोलोई ङ्‌क लोमेवा मीम्छाआ म्होप्मी तूवाकतोदी खोलोङ् पीदीत्‍क तूये।”

चार यात्क लेईपीक चीन्‍न

मत्ती २४:१-४१; मर्कूस १३:१-३१

५ खोदोलो हेप्-हेप्पा ङाल्‍लप् लूङ्आ बोबूईम्पा खीक्‍काना नीनाम्मापी चारेई मस्क चाचोदाम्‍आ चोम्‍दीम्‍पा नीनाम्मा दप्स्को खीम्‍मी तोक्पी रीङ्-छाम् मचचीलो येशूआ खस् ओरोलची,

६ “आन्‍ना ङ्‌क ईनीम्‍बा खोलोक थक् तईचाईनूम्‍क तूये, खोदोलोई ईलेई ङ्‌कतोङ्‌क नाम्‍ला ताये, ना ईबूम् लूङ् थेम्पी बीन्‍नीपा लूङ् ऊसो रहेई छूनो, ङ्‌क खीम् खोलोङ् हत्‍खाते।”

७ खोदोलो खचा येशू ओरो पीकाना तत्‍ची, “सेचीपो, ङ्‌क हादेलोई छूये? खीक्‍काना ङ्‌कतोङ्‌क छूम् हयलो ऊतोङ्‌क चीन्‍नये छूये?”

८ खोदोलो येशूआ खस् ओरोलची, “चीङ्चीङ् तूवानीव, ना आन्‍नी आसासो वालीलीपी छूमीयानीनूनव, ऊदोईपीक्यालो ओरोसर्प् मीस् ओ नीङ्पी ‘कोङ् येशू ख्रीष्‍टङा के’ ना ‘खूङ्‌क नाम्‍ला ताक तूये’ पीक्‍तो ताये। खोदोलो आन्‍नी खची दोस्-दोस् लाम्‍दूम्‍नीनव।

९ खीक्‍काना आन्‍ना मीस् खेईक, सेई लईक ना चाऊपो पक्‍क येन्‍नूम् खोदोलो आन्‍नी कीनीनव, ऊदोईपीक्यालो ङ्‌कतोङ्‌क खोती लाईस्‍पी छूम्‍ङा छूये, खोदोलोई चार याईम् नाम्‍ला दावाङ्‍क छूखात्‍नो।”

१० खीक्‍का येशूआ खस् ओरोलची, “जाति-जातिचीम् हाम्‍पी खेये-मोये, सेईलई, ना चारखम्-चारखम्मी हाम्‍पीसो खोरोङ् छूये।

११ हायाम्दोरो देप् लून्‍मा तोक्‍से। खीक्‍का खोलोपी सीसोवा लये, सोमोरी पके, ना ईकीम् लप्‌ छूये, खीक्‍का नाम्‍छूईतो ईकीम् लप्‌‌ रीङ्‌ ना देप्-देप् चीन्‍न खोमयान्‍ची।

१२ “खोदोलोई ङ्‌क खोलोङ् रीङ् छूम् लाईस्‍पी मीचा आन्‍नी लाप्‍नीना मसेत्नी, ना आन्‍नी याखऊ खीम्पी खाईनी ना थूनापी तेस्‍नी। खीक्‍का ओ नीङ्पी विश्‍वास मनूम्कसा मूङ्‌कचा आन्‍नी होङाबूचीम् लो हाकिम‍चीम्‍लो लाईस्‍पी खाईनी।

१३ खोदोलोई ङ्‌क आम्‍नी लागी ईबूम् साक्षी पीम् मोऊका छूये।

१४ खूङ्‌क तोलो आन्‍ना कोङा ऊई पीम् पर्ने पीकानीना लाईस्‍पीकाङ् आम्‍नी सानीवा चाईमीयानूम्‍नव।

१५ ऊदोईपीक्यालो कोङा आन्‍नी नेईम् सानीवा ना लूखूप्ची पीयान्‍नी खीक्‍का आम्‍नी ऊल्‍लोङ्‌ मप्चा ङरी आईम्सो दूरस्‍नो, खीक्‍का रीङ्‌मी ऊल्‍लोङ्‌सो मदूरस्‍नो।

१६ खोदोलोई आम्‍नी पा-माचा, आम्‍नी बूबू-नेछोचा, आम्‍नी होप्‍मी मीचा, ना आम्‍नी बूम्चासो आन्‍नी दोका पीनीना हेप्-हेप् सेत्‍नी।

१७ कोङ् विश्‍वास मोनीकसा आन्‍नी खोलोआ जेर्‌नी।

१८ खोदोलोई आम्‍नी तोङ्पीक ईरी तोसम्‍सो हूप्‍स्‍खात्‍नो।

१९ खोदोलोई तेप्‍सानूम्‍ना तूवानीव ना आन्‍ना आम्‍नी रीराम तईनूम्।

२० “आन्‍ना यरूशलेम दोर्‌चा ऊर्‌दीतस्‍क तईनूम्, खोदोलो आन्‍ना मूङ्‌क मासेई छूम् नाम्‍ला दोक्छापीङ् तालाताक तूये पीम् छेतानूम्‍व।

२१ खोदोलो यहूदियापी तूप्‍ची कोम् हेम् खान्‍लेनू। खोरोनाङ् सहरपी तूप्‍ची पाखा मेक्सा बूल्खानू ना तेल्पी तूप्‍ची सहरपी खान्‍नूनव।

२२ ऊदोईपीक्यालो धर्म-सोक्‍सरपी छाम्‍पा तोङ्ना खोलोङ् रीङ् पूरा छूम् लागी खूङ्‌क लेई सजाई तोम् लेई छूये।

२३ खूङ्‌क लेईपी होपोसूम् ना चूचू पईप् मीम्छास् नाम्‍नामू! ऊदोईपीक्यालो मूङ्‌क लेई चारपी हायाम् देप् दूक्‍वा ताये, ना नीनाम्माम् छूली ङ्‌क छाप्‍कूवाप्‍क मीस्चीपी छूये।

२४ खस् दोप्‍सेलआ खोक्‍सस्‍ना सेतची, ना खोलोङ् छाप्‍कूवापी कैद मईचीना खाईयची। खीक्‍का मूङ्‌क बीन्‍नीपा जातिचीम् नाम्‍ला मान्ताम्‍लाम् सम्‍मो खचा यरूशलेम खची लोफेमा गोपू सीक्‍कस्‍ना यूक्सची।

२५ “नाम्, लालीमा ना सोङ्‌र्‌वावापी चीन्‍न खोमयान्‍ची, ना दीरीत्‍ती ङूरे ना हूछेप्‍तो छूकसा चारपी तूक खोलोङ् छाप्‍कूवा दूक्‍वाप् छूना चीवोअखीयची।

२६ चारपी तालात्‍क रीङ्‌मी कीमावाआ मीस् म्नीऊना लूम् छूये, ऊदोईपीक्यालो नाम्छूईतोक खोलोङ् राःरा वेरेमोक्स् योक्से।

२७ खीक्‍काना मीचा खूङ्‌क नाम्‍लापी नीनाम्माम् छा हायाम् देप् राःरा ना साम्दीखालो मोम्पी यूचाईक तयची।

२८ ङ्‌क रीङ्‌ छूयेमोरो आन्‍नी पक्नीव खीक्‍का आन्‍ना बल मनूम्ना आम्‍नी तोङ् थेतानूम्व, ऊदोईपीक्यालो आन्‍नी लेईम्‍चाम् नाम्‍ला दोक्छापीङ् ताम्‍लाम् याताक तूये।”

२९ येशूआ खस् पोम् ललई ईची: “वाचोसीम् पऊ खीक्‍का खोलोङ् सीछोम् पऊ खोङ्नूम्व,

३० आन्‍ना सीछोम् बूकूलीम् आप्‍चयक तईनूम्‍कप्‍का, होल्‍नाम् दोक्छापीङ् तालाता पीम् छेत्‍नूम्‌।

३१ खोरोनाङ् आन्‍नासो ङ्‌क रीङ् छूचाईक तईनूम्, खोदोलो नीनाम्माम् चारखम् दोक्छापीङ् तालाता पीकानीना छेतानूम्‍व।

३२ “आछीयाङ्, कोङा आन्‍नी लोयान्‍नी, ङ्‌क खोलोङ् रीङ् मान्छूम् सम्‍मो ङ्‌क दूङ् यात्ना खात्‍नो।

३३ नाम्‍छूई लो चारलो यात्ना खाते, खोदोलोई ओ रीङ् हाल्‍लोसो यात्नो।

३४ “आन्‍नी आम्‍नी होप्‍ङा चीङ्चीङ् तूवानीव, चाम्दूम् ना सूक्वापी सानीवा मनूम्नव, ना दीछर्‌वा छूवानीना लाम्‍दूम्‍नीनव, खीक्‍का आम्‍नी रीराम‍मी लागी सोक् मनूम्नव, मादोने खूङ्‌क नाम्‍ला आम्नीपी छेकोक्छा वोमोप्‌‌ सेत्याक तोङ्ना तालाते।

३५ ऊदोईपीक्यालो ओरोनाङा चारपी तूप् खोलोङ् मीस्चीपी ङ्‍क तालाते।

३६ खन्‍सा चीङ्चीङ् तूवानीव। खूङ्‌क खोलोङ् कीम् लप्‌ रीङ्‌पीका लेईम्‍चाम्‍ना मीस्मी छाम् लाईस्‍पी थोरेम् राःरा तोम् लागी वाङोम् मनूम्व।”

३७ येशूआ लेई-पीच्‍ची नीनाम्मा दप्स्को खीम्पी सेचीवा ईदोङ्ची, खीक्‍का नाम् कूराकप्‍का ख लत्‍ताना जैतुन मीचीक कोम्पी खाताना तूवालाता।

३८ खम् रीङ् येईम् लागी खोलोङ् मीस् देत्छा सेपा नीनाम्मा दप्स्को खीम्पी तादोङा।

यहूदाआ येशू सेईम् दाऊ मक

मत्ती २६:१४-१६; मर्कूस १४:१०-११

२२

खमिर मान्तेम्पा सबेईमी चाड दोक्पीङ् तालाताक तूवा। ङ्‌क चाड यहूदीचीम् निस्‍तार-चाड पीक्‍नासो मीयची।

२ देप्‍क पूजारीचा लो शास्‍त्रीचालो येशू ऊतोङ्नाई सेताम् पीकाना दाऊ मचची, खोदोलोई मीस्चीप्का खस् कीसाक तूवा।

३ ना पोङ् नीप्पो म्सीच्‍चेस् तूवाकपी ईल्पो यहूदा इस्‍करियोत मीचीकपी शैतान वोङा।

४ ऊतोङ्नाई येशू खची हूक्‍पी मम् मीनाना ख देप्‍क पूजारीचीपी ना नीनाम्मा दप्स्को खीम्‍पीक दोर्‌चीपी चाई मस् खाता।

५ खोदोलो खस् खची जीनना यहूदा इस्‍करियोत खाप्चीमा पीम् यादे मची।

६ खीक्‍का यहूदा इस्‍करियोतआ अऊ पीका, ना ओरोसर्प् मीस् मान्तूक नाम्‍लापी येशू लाम् दाऊ मअ।

दूङ् दोस्पी येशूआ म्सीच्‍चेस्का चाम्दूम् चस्‍क

मत्ती २६:१७-३०; मर्कूस १४:१२-२६; यूहन्‍ना १३:२१-३०

७ खमिर मान्तेम्पा सबेईमी चाड तालाताक तूवा, खूङ्‌क लेई निस्‍तार-चाडपी लूस्‍मी छा बलि पीम् पर्ने तूवा।

८ येशूआ पत्रुस लो यूहन्‍नालो, “खात्‍चीना ई लागी निस्‍तार-चाडमी चाम्दूम् चोचूप्‍साचूते” ना केईया मूङ्‌क चाम् दूराम् लचीना पोक्‍स्‍ची।

९ खचा येशू ओरोलची, “कास्का ङ्‌क चाम्दूम् हापी चोचूप्‍स्‍चूका?”

१० खोदोलो येशूआ खस् ओरोलची, “आन्‍ची सहरपी खात्‍चाईचीलो, ईल्पो मीचा गाग्रीप्‍का काऊ खूर्‌दीतना खात्‍चाईक छीप्‍चू। खीक्‍का खूङ्‌क मीस् खात्‍ना ऊक खीम्‍पीई वोङे खूङ्‍क सम्‍मोङ् आन्‍चा ख म्दोस्-दोस् कल्‍तो खायाचूव,

११ ना आन्‍चा खूङ्‌क खीम्‍पीक मालिक ओरो लाचूव, ‘सेचीपोआ, आन् ओरोलाक तूये, कोङा ओहोप्‍मी सीच्‍चेस्‍का निस्‍तार-चाडमी चाम्दूम् चास्को थाऊ हापी तूये?’

१२ खसा आन्‍ची ताला थेम्तो चोम्‍दीम्‍पा ईबूम् देप् कोठा खोमीची खूङ्‍कपी आन्‍चा चाम् दूम् चोचूप्‍साचूव।”

१३ खूङ्‍कस् खाता, ना येशूआ पीकाक तोङ्‌क खचा छीप्‍ची, ना खूङ्‌कपी खचा निस्‍तार-चाडमी लागी चाम् दूम् चोचूप्‍स्‍ची।

१४ खीक्‍काना निस्‍तार-चाडमी जागूलो चाम् नाम्‍ला छूवाकप्का, येशू पोङ् नीप्पो म्सीच्‍चेस्का ईदेप् तोतूवा।

१५ खीक्‍काना येशूआ खस् ओरोलची, “कोङा दूक्‍वा तेम् लाईस्‍पीङ् ङ्‌क निस्‍तार-चाडमी चाम्दूम् आन्‍नीस्‍का चाम् हायाम् देप् ओ लन्‍ची तूवा,

१६ ऊदोईपीक्यालो कोङा आन्‍नी लोयान्‍नी, नीनाम्माम् चारखम्‍पी ङ्‌क भोजमी अर्थ पूरा मान्छूम् सम्मो कोङा होसोङ् ङ्‌क भोज चोयोनो।”

१७ खीक्‍काना पोङ्‌कीरीम् लाप्‍ना नीनाम्मा ओलोनूव लना खस् ओरो पीकाना पीची, “ङ्‌क लाप्‍नूम्‍ते, ना आम्‍नी हो-होप्‍पी हास्‍नूम्‍ते।

१८ कोङा आन्‍नी लोयान्‍नी नीनाम्माम् चारखम् मान्ताम् सम्मो वाचोसीम् काऊ कोङा दूङोनो।”

१९ खीक्‍काना येशूआ सबेई लापू ना नीनाम्मा ओलोनूव लोम् यात्कप्का एक्‍ना खस् ओरोपीक्‍तो पीची, “ङ्‌क आन्‍नी पीन्‍नीक ओ गाम् के। ङ्‌क ओ मीन्मारोपी मनूम्व।”

२० खोरोनाङ् चाम् यात्चीकप्का खसा पोङ्‌कीरीम् लापू ना ओरोपीका, “ङ्‌क पोङ्‌कीरीम् आम्‍नी लागी बगेई छूक् ओ हीःपी तूक नयाँ करार के।

२१ खोदोलोई खोङ्नूम्व, कोङ् लाप्‍मीक मीचा कोङ्लोङ् तूचाईना चचयक तूये।

२२ ऊदोईपीक्यालो मीस्मी छाने धर्मसूम्बऊपी छाम्पा तोङ्ना खाईम्ङा छूये। खोदोलोई धिक्‍कार! मूङ्‌क मीचा ख दोका पीय।”

२३ ओन्‍तोङ्‌क लक् मप् केई तूयेक तोदीपी आस्‍कईहाई लोलना खचा खची हो-होप्‍पी रीङ्-छाम् मलात्ची।

२४ हन्‍ना केई तूयेक तोदीपी दूङ् देप् आसे तूये लोलना खची हो-होप्‍पी रीङ्-छाम् मलात्ची।

२५ येशूआ खस् ओरोलची, “बीन्‍नीपा गोङ्‍पीक होङाबूचा खचीपी हक् तोक्स, ना खचीपी हक् तोप्ची बीन्‍नीपाचीम् लागी ‘नप् लक् मप्’ पीक्‍ना पीके।

२६ खोदोलोई आन्‍नी क ङ्‌कतोङ्‌क छूवानीनव। आन्‍नी तूनीकतोदीपी आस्‍कई दूङ् देप् तूये, खूङ्‌क दूङ् चीमा छूम् छूये। ना लाम्‍लछा छूक्‍पाक खोलोमी सूसो मनूव।

२७ दूङ् देप् आस्‍कई छूये? जा चाम् लागी टेबलपी तूप् मीस्यो दूङ् देप् सूसो मप् मीस्यो दूङ् देप्? ऊई जा चाप्‌ मीस् मायो दूङ् देप्? खोदोलोई कोङ् आम्‍नी हाम्‍पी ईल्पो सूसो मप् तोङ्‌क तूवो।

२८ “आन्‍नी खोलोङ् कोङ् चाम्चीपी छूवोलो ओ बोक्छोप् मायो।

२९ ऊतोङ्नाई कोङ् पा नीनाम्माआ ईबूम् चारखम् पीयो, खूङ्‌क तोङ्नाङ् कोङासो आन्‍नी पीयान्‍नी,

३० खीक्‍का आन्‍नी ओ चारखम्पी कोङ्लोङ् तूनीना चाईनूम्-दूङ्नूम्, ना इस्राएलपीक पोङ् नीप्पो गोङ्मी नीया मतो सिंहासनपी तूनी।

३१ “सिमोन, सिमोन, येन्‍व, शैतानआ आन् दोचेर् साक्‍साम्‍क तोङ्ना साम्‌ हक्‌ ओपी ङोक्‍क तूये,

३२ खोदोलोई कोङा आम् विश्‍वास आम्‍पीका मान्खानून पीकोना आम् लागी वाङोम् मीन्पीन्‍नाक तूये। आना आम् विश्‍वास कोङ् हेम् आईम्‍ना आम् बूम्-नेछोस्सो आत् पीम् छूये।”

३३ खोदोलो पत्रुसआ ख ओरो लअ, “ए रोबू, कोङ् आम् लागी थूनापी तूम्‍दोसो, सीम्‍दोसो तयार तूवो।”

३४ खोदोलो येशूआ ओरो लअ, “पत्रुस, आना कोङ् चीत्‍त ङ्‌क मीस् आसे कोङा छेतोनो पीक्‍ना सूक्‍छेम् इन्कार मान्मम् सम्मो एसे वाप् अक्‍नो।”

३५ येशूआ खस् ओरोलची, “कोङा आन्‍नी बोक्चा, फाक्सूम् ना लोङ्पई मान्दी पोन्‍नीक तूवा, खोदोलो आन्‍नी ऊचीमीई रोरेखा छूवानीयो?” खोदोलो खचा ओरोपीका, “मा, केईका ऊमीसो रोरेखा मान्छूयीका।”

३६ खीक्‍का येशूआ खस् होसोङ् ओरोलची, “खोरोदोक हन्‍नाक आस्‍मी बोक्चा तूये, खूङ्‌कसा मूङ्‌क खूर्‌नूते, खोरोनाङ् फाक्सूम्सो खूर्‌नूते। ना आस्‍मी दोप्सेल मान्तू, खूङ्‌कसा म्होप्मी तेई खेईमनूना ईबूम् दोप्सेल खेत्‍नूव।

३७ कोङा आन्‍नी लोयान्‍नी, ‘ख मोऊपोस्का ङीराक तूये’ पीम् रीङ् धर्मसूम्बऊपी छाम्‍पा तूक ओपी पूरा छूम्‍ङा छूये। ओ तोक्पी छाम्‍पा रीङ् खोलोङ् पूरा छूचाईकङ् तूये।”

३८ खोदोलो म्सीच्‍चेचा ओरोपीका, “ए रोबू, खोङ्ते, ङ्‌कपी नीच्‍ची दोप्सेल तूये।” खीक्‍का येशूआ खस् ओरोलची, “मोन्तोदीना साप।”

जैतुन कोम् थेम्तो येशूआ वाङोम् मक

मत्ती २६:३६-४६; मर्कूस १४:३२-४२

३९ खीक्‍का येशू पाखा लत्‍ताना हेप्‍लोक तोङ्नाङ् जैतुन मीचीक कोम् थेम्तो खाता, खोदोलो म्सीच्‍चेचासो म्दोस्-दोस् कल्‍तो खाईची।

४० खूङ्‌क कोम् थेम्तो तातेकाकप्‍का खसा म्सीच्‍चेस् ओरोलची, “चाम्चीपी छूम् बोनूनव पीकानीना आन्‍ना वाङोम् मनूम्व।”

४१ खीक्‍काना येशू खचीप्‍का जीस् मेक्सा खाताना खून्जू लना वाङोम् मअ,

४२ “ए पाआ, आम् लन्‍ची छूदोक, ङ्‌क दूक्वाम् पोङ्‌कीरीम् ओपीका लात्‍दीत्‍व। खोदोलोई ओ लन्‍ची तोङ्ना मा, आम् लन्‍ची तोङ्ना पूरा छूनूव।”

४३ खोदोलो साराङ्‌गाप्‍तोका ईल्पो नीनाम्माम् रीदाम् पोक् मीस् ख राःरा पीम् लागी खोमन्‍ची।

४४ येशू हायाम्‌ म्सानीवा चाईसाक तूवा खीक्‍का खसा हायाम्‌ लोक्‍तो वाङोम् मअ, खोदोलो खम् हूवा हीःम् तप्‍का तोङ्ना बोहोपूू हूप्‍साचाक तूवा।

४५ वाङोम् मम् यात्ना येशू म्सीच्‍चेचीम् दोक्पी बानालो खस् सोक्‍आ ईम्‍स्‍चाक छीप्‍ची।

४६ खीक्‍काना येशूआ खस् ओरोलची, “ऊदोई आन्‍नी ईम्‍स्‍चाईनीकई? पक्नीते चाम्चीपी मान्छूम् लागी वाङोम् मनूम्‍ते।”

येशू लाप्‍चीक

मत्ती २६:४७-५६; मर्कूस १४:४३-५०; यूहन्‍ना १८:३-११

४७ येशू नेन्‍चातोङ्, ओरोसर्प् मीस् खूङ्‌कपी तालाता, ना पोङ् नीप्पो म्सीच्‍चेचीप्क ईल्पो यहूदा मीचीक खची लाईस्-लाईस् बाना। खीक्‍काना येशू चूम्मा मीम् लागी ख येशूम् दोक्पी खाता।

४८ खोदोलोई येशूआ ख ओरो लअ, “यहूदा, ऊई आना मीस्मी छा चूम्मा मीयना दोका पीम्‍यो मीने?”

४९ खोदोलो येशूम् बर्‌बार् तूप् म्सीच्‍चेचा खूङ्‌क तचीना हन्‍ना ऊई छूयेहाई मीनाहो ख ओरो पीकाना तत्‍ची, “रोबू, ऊई केईका दोप्सेल तोक्साम्‍कायो?”

५० खस् तूवाकप्‍क ईल्पो म्सीच्‍चेआ देप्‍क पूजारीम् सूसो मप्मी म्चूप्लाम्पा क म्नोबो दोप्‍सेलआ खूईरूप्‍दीतू।

५१ खोदोलो येशूआ मूङ्‌क ओरो लअ, “साप हन मनते” खीक्‍का येशूआ मूङ्‍क सूसो मप्मी नोबो पत्ना नन्‍खामीयू।

५२ खीक्‍काना ख म्‍लाप्स् ताप् देप्‍क पूजारीची, नीनाम्मा दप्स्को खीम्‍पीक दोर्‌ची, ना धर्म-सेचीपोची येशूआ ओरोलची, “ऊई कोङ् खूस्‍पायोनाई आन्‍ना दोप्सेल ना देप्-देप् तूप् तातानूम्‍ना ओ लाप्‍स तानी?

५३ लेई पीच्‍ची नीनाम्मा दप्स्को खीम्पी कोङ् आम्‍नी दोक्पी तूवालो आन्‍ना कोङ् ऊसो मान्मन्ङानी। खोदोलोई ङ्‌क नाम्‍ला आम्नीम्ङा के, ना नाम्कूर्मादाम्मी राःरा ङ्‍कङ् के।”

पत्रुसआ येशू इन्कार मक

मत्ती २६:६९-७५; मर्कूस १४:६६-७२; यूहन्‍ना १८:१५-१८, २५-२७

५४ खचा येशू लाप्‍चीना देप्‍क पूजारीम् खीम्पी खाईची। खोदोलो पत्रुस क छूबूरीपाका खम् दोस्-दोस् खाता।

५५ खोदोलो मीचा पोतेल्मी रापी मीः खप्‍चीना जूईचचीक तूवा। ना पत्रुससो खची दोक्पी खाताना खस्का तूवा।

५६ ईल्पो सूसो मप् मीम्छाआ पत्रुस मीःम् साम्‍पी तूवाचाक तना नम्‍लो खोङू, खीक्‍का ओरोपीका, “ङ्‍क मीस्सो येशूलोङ्‌ तूवाक मायो।”

५७ खोदोलो पत्रुसआ इन्कार मतो ओरोपीका, “ए नेछोङा, ऊई आना पीक्‍चाईकई खूङ्‌क आसे कोङा छेतोनो।”

५८ खीक्‍का जीस् दोस्पी आर्कोसासो ख तना ओरो लअ, “आन्‍सो खची बूम्ङा मायो।” खोदोलो पत्रुसआ ओरो पीका, “कोङ्ने माके।”

५९ खीक्‍का ईक् घण्‍टा दोस्पी आर्को ईल्पोआ हायाम्‌ मूत्‍ता ओरोपीका, “आछीयाङ् ङ्‌क मीस् येशूलोङ् तूवा, ऊदोईपीक्यालो ङ्‌कसो गालीलपीक मीस्ङा के।”

६० खोदोलो पत्रुसआ ओरोपीका, “ए मीस्ङा, आना ऊई पीक्‍चाईकई, खूङ्‍क कोङा छेतोनो।” मोरोना ख नेन्‍चातोङ् वाप् अका।

६१ खीक्‍का रोबूआ आन्‍चीना पत्रुस हेम् खोङू। “एसे वाप् ओम् लाईस्‍पी आना कोङ् सूक्‍छेम् इन्कार मोयो” पीकाना रोबूआ लक रीङ् खसा मीन्खी।

६२ ना पत्रुस पाखा लत्‍ताना चूरूमोक्‍स खापा।

येशू मसेत्चीक

मत्ती २६:६७-६८; मर्कूस १४:६५

६३ खीक्‍का येशू लाप् मीचा ख सेस्‍वा मीक्‍तो केर्‌ची,

६४ खीक्‍का म्मूक्स् देप्चीना ख तत्ची, “आन् आम् केर्प् आसे? बोलो खारीबो मना पीकाते।”

६५ ओरोना खचा येशूम् तोक्‍पी मोरोक रीङ् मस्‍ना म्साम्दी कात्‍ची।

पिलातसमी लाईस्‍पी येशू

मत्ती २६:५७-६८; मर्कूस १४:५३-६५; यूहन्‍ना १८:१९-२४

६६ देत्छा सेपा बात्ल छूवाक तेल्पीक मीस्चीम् धर्म-सेचीपोचा, देप्‍क पूजारीचा ना शास्‍त्रीचा येशू खची देप् याखऊ खीम्पी खाईची,

६७ ना ओरोलची, “आन् ख्रीष्‍टङा दोक एई पीकाताते।”

खोदोलो येशूआ खस् ओरोलची, “कोङा पीकोदोसो आन्‍ना रेपोनीनो।

६८ कोङा तईयान्‍नीदोसो आन्‍ना कोङ् ङरी आनोनीनो।

६९ खोदोलोई हन्‍नायीका मीस्मी छा खोलोप्का दूङ् राःरालोक नीनाम्माम् चूप् हूःलाम्पा तूये।”

७० खोदोलो खस् खोलोआ ओरो पीकाना तत्‍ची, “खोरोदोक, ऊई आन् नीनाम्माम् छाङ्‌ यो?”

खोदोलो येशूआ खस् ओरो पीकाना ङरी आन्‍ची, “आन्‍नाङ् पीक्‍चाईनी, कोङ् खूङ्‌कङा।”

७१ खोदोलो खचा पीका, “हन्‍ना केई बीन्‍नीपा साक्षी चाहेई छूनो, ऊदोईपीक्यालो केईया खम् ङःलाम्पाङ् येनूम्‍खूम्‍क तूये।”

पिलातसमी लो हेरोदमीलो लाईस्‍पी येशू

मत्ती २७:११-२६; मर्कूस १५:१-१५; यूहन्‍ना १८:२८-४०; १९:१-१६

२३

देप् याखऊपीक खोलोङ् तीक्‍सूची पकाना येशू पिलातसमी दोक्पी खाईची।

२ खचा येशू ओरो पीकाना दोस् तीम् मीना, “ङ्‌क मीचा ओखी छाप्‍कूवाप्‍क मीस् बहकेई मक केईका छीपूम्‍का। ङ्‌कसा कैसरपी तीर छोक्‍सानूम्‍नते पीके, खसा म्होपा-म्होप्ङा ‘कोङ् ख्रीष्‍ट, होङाबू’ पीक्ना पीके।”

३ खीक्‍का पिलातसआ ख ओरो पीकाना तत्‍तू, “ऊई आन् यहूदीचीम् होङाबूङ्‌यो?” खोदोलो येशूआ ओरोपीकाना ख ङरी आन्‍नू, “आनाङ् खोरोपीके।”

४ खीक्‍का पिलातसआ देप्‍क पूजारीची ना ओरोसर्प् मीस्ची ओरो लअ, “कोङा ङ्‌क मीस्पी ऊसो दोस् मान्छीम्ङा।”

५ खोदोलोई मीचा हायाम् सार बतो ओरोपीका, “ङ्‌कसा गालीलपीका तोऊ थोक्स्‍ना खोलोङ् यहूदियापी ना ङ्‌कपीसो म्सेचीवा पीचीना मीस् हूर्स्‌ चयक तूये।”

६ खोदोलो पिलातसआ मूङ्‌क रीङ् येन्‍ना, आन् गालीलपीकङ्‌यो’ पीकाना तत्‍तू।

७ खीक्‍का ख हेरोदमी चारतोस्‍को थाम्‍पूप्‍क मीस् पीम् तूम् तना पिलातसआ ख हेरोदपा पोक्‍सू। खोदोलो हेरोदसो यरूशलेमपीङ् तूवा।

८ हेरोदआ येशू तखीलो हायाम् म्जी नअ। ऊदोईपीक्यालो खसा येशूम् तोक्पी केछेयीकाङ् येन्‍क तूवा खन्सा येशू म्खोम् लचाक तूवा, खीक्‍काना खसा छाक्‍काक लक् ऊचीई मअ खूङ्‍क खोम् आस मक तूवा।

९ खीक्‍का खसा येशू हायाम् देतो रीङ् तत्‍तू, खोदोलोई येशूआ ङरी माङ्आई।

१० देप्‍क पूजारीस् लो शास्‍त्रीस्‍लो थोरेपाना येशू हायाम् देतो दोस् तीची।

११ हेरोदआ म्दोर्‌चीका तङाना येशू सेस्वा मीक्‍तो म्साम्दी कात्ची, खीक्‍काना होङाबूआ खाम्तोङ्‌क तेई खाम्मीचीना ख पिलातसपाङ् आत्पोक्स्ची।

१२ लाईस्‍पी हेरोद लो पिलातसलो मान्तन्चाक तूवा, खोदोलोई खूङ्‌क लेईपीका खस् तङाना तूवा।

१३ खीक्‍काना पिलातसआ देप्‍क पूजारीची, चारतोप्ची, ना खोलोङ् मीस् बात्ल मची।

१४ खीक्‍का पिलातसआ खस् ओरोलची, “ङ्‌कसा ओरोतो मीस् फीत्दीतू पीकानीना आन्‍ना ओ दोक्पी तातानूम्‌, खोदोलोई कोङा ङ्‌कपी खूङ्‍कतोङ् दोस् ऊसो मान्छीम्ङा।

१५ हेरोदआसो खपी खूङ्‌क तोङ्‌क ऊसो दोस् मान्छीम्, ऊदोईपीक्यालो खसा ङ्‌क ईपीङ् आत्‍पोक्‍सू। हन्‍ना खोङ्नूम्व, ङ्‌कसा सीम् दण्ड तोम् तोङ्‌क लक्‌ मक ऊसो मान्तू।

१६ खन्‍सा कोङा ङ्‌क सजाई पीयोना लेतूतो।”

[

१७ चाड ताक नाम्‍लापी खची लागी थूनापी तूप् मीस् ईल्पो लाईम्‍दीम् रेवास् तूवा।]a

१८ खोदोलो खस् खोलोङ् ईतो ओरो पीकाना बसा, “ङ्‌क सेईम्‍ङा छूये, बरू बारब्बाङ् लात्‍दीत्‍व।”

१९ बारब्बा क सहरपी छूवाक जूम्‍लूक मक ना मीस् सेत्‍कम्‌ तोक्‍पी थूना तेस्‍चीक तूवा।

२० येशू लेईम्‍दीम् सानीवा मना पिलातसआ होसोङ् खस् सम्‍जेई मीची।

२१ खोदोलो खस् होसोङ् ओरोपीक्‍तो हायाम् सार बसा, “मूङ्‌क क्रूसपी काक्‍स्‍व, मूङ्‌क क्रूसपी काक्‍स्‍व!”

२२ खीक्‍का खसा सूक्‍छेम्‍पी खस् ओरोलची, “ऊदोई? ङ्‌क मीचा ऊई मान्‍नप् लक्‌ मक तूये? कोङा ङ्‌कपी सेईम्‌ दण्ड पीम् तोङ्‌क रीङ्‌ ऊसो मान्छीम्ङा, खन्‍सा कोङा ङ्‌क सजाई पीयोना लेतूतो।”

२३ खोदोलोई खचा ओरोसोतो बतो “ख क्रूसपी काम्‍ङा छूये” पीकाना पीका। खीक्‍का दोस्पी खचा ऊई पीका खोरोङ् छूवा।

२४ खीक्‍का पिलातसआ खचा ङोक्‍चीक रीङ्मी फैसला येईमीची।

२५ खीक्‍का पिलातसआ मीस् सेईप्‌ ना जूम्‍लूक मप् बारब्बा क थानापीका लात्‍दीतू, ना येशू ख्रीष्‍ट क खचा लन्‍ची मस्क तोङ्नाङ् खची हूक्‍पी पीची।

येशू क्रूसपी काक्‍स्‍चीक

मत्ती २७:३२-४४; मर्कूस १५:२१-३२; यूहन्‍ना १९:१७-२७

२६ रोमी दोर्‌चा येशू मूङ्‍कप्का खाईचीलो, तेल्पीका बान्चाक कूरेनीप्‍क सिमोन लाप्‍ची, ना येशूम् क्रूस खूर्‌मीचीना खम् दोस्-दोस् खाईमीची।

२७ हायाम्सर्प् मीस् खम् दोस्-दोस् लाम्‍दूमाचाक तूवा। खूङ्‌कपी मीम्छास्सो तूवा, खूङ्‌क मीम्छास् सोक् मतो खाप्‍चाक तूवा।

२८ खोदोलो येशू खस् हेम् आन्‍नचीना ओरोलची, “यरूशलेमपीक मेकछाचे, ओ तोक्पी खाम्‍नीनते, खोदोलोई आन्‍नी आम्‍नी होप्‍मी लागी ना आम्‍नी छाचीम् लागी खाप्‍नीते।

२९ खोङ्नूम्व, ङ्‌कतोङ्‌क नाम्‍ला ताचाईक तूये, खूङ्‌क नाम्‍लापी खचा ओरोपीके, ‘छा मान्वाईप् सागोवा ना चूचू पईम् मान्बोप् मीम्छाचा आसीक् तचीनूव।’

३० खीक्‍का खचा खोलोङ् कोम् ‘ओखी थेम्पी हूप्‍साते’ ना बोप्‍रोस् ‘केईका नेपीकाते’ लयची।

३१ सीछो गीगीप्पा तूलोङ् ङ्‌कचा ओरो मईचीदो जन् सीछो हार्‌खात्‍लोन् ऊई मईची?”

३२ मोन्लो खचा नीप्पो खूस्‍पास्‍सो सेईम् लागी येशूलो खाईचीक तूवा।

३३ खीक्‍का खस् खप्‍परे मीचीक थाम्‍पूपी तातेका, ना खचा खूङ्‌कपी येशू क्रूसपी काक्‍स्‍ची, खीक्‍का खूङ्‌क खूस्‍पास्‍सो ईल्पो येशूम् चूप्‍लाम्‍पा ना आर्को म्पाङ्लाम्पा क्रूसपी काक्‍स्‍ची।

३४ खोदोलो येशूआ ओरोपीका, “ए पाआ, ङ्‌कस् छेमा पीचीव, ऊदोईपीक्यालो ङ्‌कचा ऊई मचयची खूङ्‌क छेत्‍तस्‍नो।” खीक्‍काना खचा येशूम् तेई हास्‍चीना करसीङ् होक्‍स्‍ची।

३५ खोदोलो मीचा थोरेपाना खोङ्चचीक तूवा। चारतोप्चा येशू सेस्वा मीक्‍तो ओरोलची, “ङ्‌कसा बीन्‍नीपान् लेन्‍चामीयू ङ्‌क नीनाम्माम् छा ख्रीष्‍ट खीक्‍का नीनाम्माप्का सोकाक मीस्ङादोक खसा म्होप्सो लेन्‍चामीन्‍चीनूते।”

३६ दोर्‌चासो ताना येशू जूजूर्पा दाखमद्यमी काऊ दूमीक्‍तो ओरोलचीना सेस्‍वा मीची,

३७ “आन् यहूदीचीम् होङाबूदोक आम् होपा आम् होप्‍ङा लेन्‍चा मीन्चीते।”

३८ “ङ्‌क यहूदीचीम् होङाबू के” पीम् छाप्‍चीना येशूम् तोङ् छोक्‍तो काक्‍स्‍ची।

३९ क्रूसपी काक्‍स्‍दीत्‍चीकप्‍क ईल्पो खूस्‍पाआसो येशू सेस्‍वा मीक्‍तो ओरो लअ, “ऊई आन् ख्रीष्‍ट मायो? आन् आम् होप्‍सो लेन्‍चामीन्‍चीते ना कास्‍कासो लेन्‍चा मीयाचीकाते।”

४० खोदोलोई आर्को खूस्पाआ मूङ्‌क ओरो लना राङ्‌ङू, “आनासो मूङ्‍क तोङ्‍क दण्डङ् तचयक तूये, नासोङ् आन् नीनाम्माप्का आम् कीम्‍मानोयो?

४१ काचान् रई लक्‌ मस्कसा ङ्‌कतोङ्‌क दण्ड ताचूक तूये, खोदोलोई ङ्‌क मीचान् ऊसो रई लक्‌ मक मान्तू।”

४२ खीक्‍काना मूङ्‌कसा येशू ओरो लअ, “येशू रोबू, आम् चारखम् तालात्‍लो कोङ्सो मीनोव।”

४३ खोदोलो येशूआ मूङ्‌क ओरो लअ, “आछीयाङ् कोङा आन् लोयान्‍ना, आन् एसेयीकाङ् कोङ्लो साराङ्‌गाप्‍तो छूये।”

येशू सीयाक

मत्ती २७:४५-५६; मर्कूस १५:३३-४१; यूहन्‍ना १९:२८-३०

४४ लेपाक पोङ् नीस्बजेप्का यूपा सूक्‍बजे सम्मो खोलोङ् छाप्‍कूवापी नाम्कूर्मादाम् छूवा।

४५ नाम्कूर्मादाम् छूवातोलो नीनाम्मा दप्‍स्‍को खीम्‍पीक पर्दा म्‍रापी नीस्‍चेल छूवा।

४६ खीक्‍का ओरोसोतो बसाना येशूआ ओरोपीका, “ए पाआ, कोङा ओ आत्‍मा आम् हूक्‍पी पीयान्‍के।” खोन्‍तोदी पीकाना म्सोम् थाया।

४७ मोन्तोङ्ना छूवाक तना रोमी दोर्‌चीम् कप्‍तानआ, “आछीयाङ् ङ्‌क मीस्‍ने धर्मीङ् रईछ” पीकाना नीनाम्माम् साम्दीखा मअ।

४८ मूङ्‌क खोती छूवाक खोस् ताप् मीचा मूङ्‌क तची, ना खचा खची पम् लाप्‍दीत्‍चीना तूनीवा मतो आत्‍ता।

४९ खोदोलोई ख छेईप्ची ना गालीलपीका खम् दोस्-दोस् बाईप् मीम्छाची छूबूरीपा थोरेपाना मूङ्‌क खोती खोङ्चचीक तूवा।

येशू खूम्‍चीक

मत्ती २७:५७-६१; मर्कूस १५:४२-४७; यूहन्‍ना १९:३८-४२

५० योसेफ मीचीक ईल्पो नप् ना धर्मी मीस् तूवा। ख देप् याखऊपीक तीक्‍सूसो तूवा।

५१ खसा मूङ्‍कचीम् चाईपी लो लक्‍पीलो अऊ मान्पीक तूवा। ख येहूदीचीम्‌ अरिमाथिया सहरपीक मीस् तूवा। खसा नीनाम्माम् चारखम्‍मी लाम् खोङ्चक तूवा।

५२ मूङ्‌कसा पिलातसपा खाताना येशूम् सालोग्‍गी ङोकू,

५३ खीक्‍का खसा येशूम् सालोग्‍गी क्रूसपीका लात्‍ना सूतीम् तेईया बप्स्‍ना ओरो देप् लूङ् खोपेई मम्पाना बानेई मम्पा गेम्‍पी खाईना यूक्सू, मूङ्‌कपी खूङ्‍क सम्‍मो आस्‍सो मीस् मान्खूम्स्क तूवा।

५४ खूङ्‌क लेई चोचूम्चीम् लेई तूवा, खीक्‍का नोम्चीम् लेई ताम्‍लाम् हक तूवा।

५५ खोरोना छूवालो गालीलपीका खलो ईतो बाईप् मीम्छास् खची दोस्-दोस् खाताना खूङ्‌क गेम् खोङ्ची खीक्‍का येशूम् सालोग्‍गी यूक्स्चीक नम्‍लोना तची।

५६ खीक्‍काना खस् खीम् आत्‍ताना येशूम् सालोग्‍गी कील्म् नाम्चानप् तेल थीक्‍का मची। खीक्‍का ललईमी आज्ञा तोङ्ना नोम्चीम् लेईपी नोन्ची।

a 

२३:१७ केछे लाईस्पीक हेप् पाण्डुलिपीपी ङ्‍क पद छाम्पा मान्तू।

येशू ऊसापक्‍क

मत्ती २८:१-१०; मर्कूस १६:१-११; यूहन्‍ना २०:१-१०

२४

फाईवेईमी लाईस्‍पीक लेई देत्छा सेपाङ्‌ मूङ्‌क मीम्छाचा नाम्चानप् तेल थीक्‍का मस्क खाईचीना येशू खूम्‍चीक दोक्पी खाता।

२ खोदोलो खचा येशूम् गेम् थेम्‍पीक लूङ् आल्‍म्‍दीम्‍पा छीप्‍ची।

३ खीक्‍का खस् गेम् दोक्पी खाताना खोङ्चीलो रोबू येशूम् सालोग्‍गी मान्छीप्ची।

४ खीक्‍का खचा ङ्‌क ऊतोङ्नाई छूवाकई पीकाना छाक्‍का छूवाचाक तूवा, खोदोलो ओम्‍लोलोयोक तेई खाम्‍दीप् नीप्पो वात्‍छा खची बरपी थोरेप्‍दीताक तची।

५ खोदोलो मूङ्‌क मीम्छास् हायाम्‌ कीसा ना बोहो हेम् कूम्‍ची। खोदोलोई खूङ्‌क नीप्पो वात्‍छाचा खस् ओरोलची, “आन्‍चा ऊसापक्‍क मीस् ऊदोई सीप्‍खाप्‍चीम् हाम्‍पी लाम्‍चूकई?

६ ख ङ्‌कपी मान्तू, ख ऊसापक्‍क तूये। खन्‍सा गालीलपी तूवानीलो येशूआ आन्‍नी ऊई लानीक तूवा खूङ्‌क मीनानूम्ते,

७ ‘मीस्मी छा मोऊपोचीम् हूक्‍पी छूये, खीक्‍का क्रूसपी काक्‍सची, खोदोलोई खूङ्‍कम् सूक्‍लेईपी ऊम्‍पोम् छूये’।”

८ खोदोलो म्सीच्‍चेचा येशूआ पीकाक रीङ् मीन्खीची।

९ खीक्‍का खस् मूङ्‍कप्का आत्‍ता ना खाताना मूङ्‌क खोलोङ् रीङ् पोङ् ईल्पो म्सीच्‍चेस् खीक्‍का बीन्‍नीपास् खोलोङ् ईची।

१० मूङ्‌क मीम्छाची, मरियम मग्दलिनी, योअन्‍ना खीक्‍का याकूबमी म्मा मरियम मीचीकस् तूवा। खस्का बीन्‍नीपा मीम्छास्सो तूवा खचा मूङ्‌क खोलोङ् रीङ् म्सीच्‍चेस् ईची।

११ खोदोलोई खचा पीकाक रीङ् मोरोक मीनाना, म्सीच्‍चेचा मूङ्‌क रीङ् पतेईङा मान्मची।

१२ खोदोलो पत्रुस पकाना येशू खूम्‍चीक गेम्‍पी बूल्तो खाता, ना कूम्‍चीना खोङ्लो सीक्‍खूम्‍ङाङ् तअ, खीक्‍का खूङ्‌क खोती तना ख छाक्‍का छूक्‍तो आत्‍ता।

येशू इम्‍माउस मीचीक लाम्‍पी

मर्कूस १६:१२-१३

१३ खूङ्‌क लेई म्सीच्‍चेचीप्क नीप्पो यरूशलेमपीका गेबो पोङ् ईक् किलोमिटर छूबूरीपा इम्‍माउस नीङ् मीचीक ईबूम् तेल् मेक्सा खात्‍चाक तूवा।

१४ खोती छूवाकम् तोक्पी खचा खची हो-होप्‍पी रीङ् मचचीक तूवा।

१५ खचा मोरोना खची हो-होप्‍पी रीङ्-छाम् मचचीलो येशू खची दोक्पी ताना खस्का लाम्‍दूम् थालेई मअ,

१६ खोदोलोई खचा येशू छेईमान्‍दूर्‌ची।

१७ खीक्‍का येशूआ खस्, “आन्‍चा लाम्‍दूम्‍तो ऊमी तोक्पीई रीङ्-छाम् मचाईचूकई” पीकाना तत्‍ची।

खोदोलो खस् खची सानीवा चाईसाकसा थोरेप्लाता।

१८ खस् तूवाकप्‍क क्लेओपास मीचीक ईल्पो मीचा ख ओरो पीकाना ङरी आन्‍नू, “यरूशलेम फल्‍ना आत्चाईकनासो मूङ्‌कपी एसे-देसा ऊई छूचाई पीम् आना छेत्‍तनोयो?”

१९ खीक्‍का येशूआ खस्, “खूङ्‌क ऊतोङ्‌क रीङ्‌ये?” पीकाना तत्‍ची, खोदोलो खचा ओरो पीकाना ङरी आन्‍ची, “नासरतपीक येशूम् तोक्पी, ख ईल्पो खारीबोपो तूवा, खीक्‍का ख नीनाम्माम् लो खोलोङ् मीस्मी लाईस्‍पीलो लक्‌ मम्पी ना रीङ्पी म्‍राःरालोक तूवा।

२० ओखी देप्‍क पूजारीचा ना चारतोप्चा ख सेईम्‌ लागी लेईछची, खीक्‍काना क्रूसपी काक्‍स्‍ची।

२१ इस्राएलीची खसाङ् लेन्‍चा मीय मीनीकाना केईका खपी आस मम्काक तूवा। खोदोलोई ङ्‌क खोती छूवाक एसेन् सूक्‍लेई छूवाखाता।

२२ खूङ्‌कप्‍कासो ङ्‍कपी तूप् मीम्छाचा पीकाक रीङ्आ केईका छाक्‍का छूयीकाक तूये। ऊदोईपीक्यालो खस् देत्छा सेपा साम्-साम् कोदातालो गेम् दोक्पी खाताक तूवा,

२३ खोदोलोई खचा येशूम् सालोग्‍गी मान्छीप्ची। खीक्‍का खचा ताना केईका ओरो पीकाना येईमीयीका, ‘केईका नीनाम्माम् रीदाम्‌ पोक्‍ची तम्का, ना खचा येशू ऊसापक्‍क तूये पीकाना पीका।’

२४ केईका तूयीकाकप्‍क हेप्-हेप् मूङ्‌क गेम् खोस् खाता, खोदोलो मूङ्‌क मीम्छाचा ऊई पीकाक तूवा, खूङ्‌क तोङ्‌कङ् छीप्‍ची, खोदोलोई येशू क मान्छीप्ची।”

२५ येशूआ खस् ओरोलची, “ए मूर्खचे, ऊई खारीबोपोचा पीकाक रीङ्पी विश्‍वास मम् आन्‍नी देई गारई छूवानीकई!

२६ ऊई ख्रीष्‍टआ ङ्‌कतोङ्‌क दूक्‍वा तेम्‍ना म्होप्मी साम्दीखापी वोम् पर्नेङ् मान्तूवायो?”

२७ खीक्‍का खसा मोशाप्का एक्‍तोक खोलोङ् खारीबोपोचीप्‍का थोक्‍स्‍ना खसा खोलोङ् धर्मसूम्बऊपी छाम्‍पा म्होप्मी तोक्पीक रीङ्मी अर्थ खस् हायाम् नम्‍लो ईची।

२८ खस् हाक तेल्पीई खात्‍चाक तूवा खूङ्‌क तेल्पी तातेकाकप्‍का ख होसोङ् मेक्सा सम्मो खाईप्‍तोङ् मन्ची।

२९ खोदोलो खचा येशू ओरोलचीना कर तीची, “आन् केईकाचीकाङ् तूम् छूये, ऊदोईपीक्यालो नाम् काम्‍खाताक तूये।” खीक्‍काना येशू खस्काङ् तूम्‍लाम् मीनाना खीम्गो वोङा।

३० येशू खस्का जा चाम् लागी तूवा खीक्‍का सबेई लाप्‍ना नीनाम्मा ओलोनूव लअ, खीक्‍काना मूङ्‌क सबेई हास्‍ना खस् पीची।

३१ खीक्‍का मूङ्‍कचीम् खची मूक्स् हला, ना खचा येशू छेत्‍ची। खोदोलोई येशू क खची मूक्स्दूप्का मास्खाता।

३२ खस् खची हो-होप्‍पी ओरोलोल, “ख केईचीका लाम्‍पी रीङ्-छाम् मचलो, खीक्‍का धर्मसूम्बऊपीक रीङ्मी अर्थ पचलो ऊई हायाम्‌ ई गोङ् चानकमायो?”

३३ खस् मोन्तोलोङ् पकाना यरूशलेमपी आत्‍ता। मूङ्‌कपी तातेकालो खचा पोङ् ईल्पो म्सीच्‍चेची ना खस्का बात्ल छूवाक बीन्‍नीपास्सो छीप्‍ची,

३४ ना खचा ओरोपीका, “रोबू येशू आछीयाङ् ऊसापक्‍क रईछ ना सिमोन तूवाकपी खोमन्‍चीक रईछ।”

३५ खचा लाम्‍पी लाम्‍दूमाचालो रीङ्-छाम् मस्क खीक्‍का सबेई हास्‍लो येशू ख्रीष्‍टये रईछ पीकाना छेत्‍चीक रीङ् खोलोङ् खस् ईची।

येशू म्सीच्‍चेचीपी खोमन्‍चीक

मत्ती २८:१६-२०; मर्कूस १६:१४-१८; यूहन्‍ना २०:१९-२३; प्रेरित १:४-८

३६ खचा ङ्‌क रीङ् पचचीतोङ् येशू छेकोक्छा खची हाम्‍पी थोरेपा, ना ओरोलची, “आन्‍नी खाऊमा-खासेर्मापी छूवाचानीव।”

३७ खोदोलो खस् खची चारत्‍ताना खची कीम्‍आ आतालेई छूवा, ना “केईकान् चाप्‍ये तम्‍चायाम्‍का” मीना।

३८ खोदोलोई येशूआ खस् ओरोलची, “ऊदोई आन्‍नी ओरोना कीस्‍नी? ना ऊदोई आन्‍ना आम्‍नी सानीवापी शङ्का मईनूम्?

३९ ओ हूःलोङ् खोङ्नूम्ते, कोङ् ख्रीष्‍टङा के, कोङ् ख्रीष्‍ट मा मीन्‍नीदोक पतोनीते। ऊदोईपीक्यालो चाप्‍मी म्साः, म्तूप्‍री छूनो, खोदोलोई आन्‍ना तईचाईनूम् ओमीन् ओ साः लो ओ तूप्‍रीलो तूये।”

४० ओरो पीकाना येशूआ खस् म्हूःलोङ् खोमीची।

४१ खोदोलो खस् हायाम् खची जी नअ, खीक्‍का खस् होसोङ् छाक्‍का छूवाचालो येशूआ ओरो पीकाना तत्‍ची, “ऊई आम्‍नीपी चाम् थक् तूयेयो?”

४२ खोदोलो खचा दूप्‍खाप् ङाः ईक् टुक्रा पीची।

४३ खीक्‍का खसा खूङ्‌क ङाः लाप्‍ना खची दोक्पीङ् चअ।

४४ खीक्‍का येशूआ खस् ओरोलची, “आन्‍नीस्‍का तूवोलो कोङा पीकोक रीङ् हन्‍ना पूरा छूम् नाम्‍ला छूवाक तूये। ओ तोक्पी मोशाम् ललईपी, खीक्‍का खारीबोपोचीम् सोक्‍सरपी ना भजनमी सोक्सरपी छाम्‍पा रीङ् खोलोङ् पूरा छूम् छूये, पीकोना कोङा आन्‍नी ईन्‍नीक तूवा!”

४५ खीक्‍का येशूआ खस् धर्मसूम्बऊ बूजेई मम् सानीवा पीची।

४६ खीक्‍का येशूआ खस् ओरोलची, “धर्मसूम्बऊपी ओरोना छाम्‍पा तूये, ख्रीष्‍टआ दूक्‍वा तेम्‍ना सीक सूक्‍लेईपी होसोङ् ऊम्‍पोम् छूये,

४७ खीक्‍काना यरूशलेमपीका थालेईमम्‍ना खोलोक जातिचीपी खम् नीङ्पी वालूम्मा ना मोऊ छेमामी रीङ् हाम्‌ छूये।

४८ आन्‍नीङ् ङ्‌क रीङ्मी साक्षी छूवानीव।

४९ येन्‍नूम्‍व, कोङा ओ पाम् यादे आम्‍नीपी पोक्‍सो, ओरोना आन्‍ना पा नीनाम्माम् राःरा मान्तोम् सम्मो आन्‍नी ङ्‌क सहरपीङ् तूवानीव।”

येशू साराङ्‌गा खाताक

मर्कूस १६:१९-२०; प्रेरित १:९-११

५० खीक्‍काना येशूआ खस् बेथानिया सम्मो खाईची, ना म्हूःथेत्ना खस् आसीक् पीची।

५१ खीक्‍का येशूआ खस् आसीक् पीचचीतोङ् खस् होक्‍सीचीना नीनाम्माआ ख साराङ्‌गाप्‍तो खाईयू।

५२ खीक्‍का खचा येशूम् साम्दीखा मची ना खची जी नना चामोवा मतो यरूशलेम आत्‍ता।

५३ खीक्‍काना खस् पूरा नीनाम्मा दप्‍स्‍को खीम्पी बात्ल छूवा ना नीनाम्माम् सायोचोङ्मा मची।

यूहन्‍नाआ छाप्‍क

जीनप् रीदाम्

छेईलम्

ङ्‌क जीनप् रीदाम् येशूम् म्सीच्‍चे यूहन्‍नाआ छाप्क के; ख जब्दियाम् छा तूवा (मर्कूस १:१९)। दूङ् देतो बाइबलपीक छेछेमीचीम् मीन्ताम्पी, यूहन्‍नाआ ङ्‌क जीनप् रीदाम् ई.सं. ७०-९० पी छाप्‍क तूवा, खोदोलोई ङ्‌क दोङ्‌ङाङ् के पीकाना क पीमान्दूर्। यूहन्‍ना “येशूआ सम्‍तूमा मीक” म्सीच्‍चे तूवा (यूहन्‍ना १३:२३; २१:२०)। येशूम् पोङ् नीप्पो म्सीच्‍चेपीप्क यूहन्‍ना येशूम् दूङ् सानीवा खप् म्सीच्‍चे तूवा। खन्‍सा येशूम् सानीवा नम्‍लो छेत्‍ना ङ्‌क जीनप् रीदाम्‍पी यूहन्‍नाआ येशूम् सागोवापाका लत्‍ताक सेचीवाची छाप्‍क तूये।

यूहन्‍ना हायाम् तातो लेता। ख दूङ् देतो एफिससपी तूवा, हेप्-हेप्‍पा ओरो मीना ङ्‌क जीनप् रीदाम् खसा मूङ्‌क एफिससपीङ् छाप्‍क तूवा। ङ्‌क यूहन्‍नाआङ् नयाँ करारपीक सूप्‍ची “यूहन्‍नाम्” छाप्‍दाम्‍सो छाप्‍क तूवा। खम् रीराममी दो-दोरीम्‍पी यूहन्‍ना मूङ्‌क चारपीका लात्‍चीना भूमध्य सागरपी तूवाक पत्मोस टापूपी कैदी तोङ्‍क मस्‍ना यूक्स्चीक तूवा (प्रकाश १:९)। खूङ्‌कपी खसा ईबूम् ख्रीष्‍टमी प्रकाश तअ, खूङ्‌क प्रकाशमी तोक्‍पी खोलोङ् सीकीतूम्‍तेक नयाँ करारपीक “यूहन्‍नाआ तक प्रकाश” मी सोक्सरपी छाम्‍पा तूये।

यूहन्‍नाम् जीनप् रीदाम् क मत्ती, मर्कूस ना लूकाम् जीनप् रीदाम्‍पीका फरक तूये। यूहन्‍नाम् जीनप् रीदाम्‍पी केईया ख्रीष्‍टमी सानीवा ना म्‍आत्माम् तोक्पी हायाम् नत्‍तो छेईम् तयाम्। ख्रीष्‍टमी वोर्वा ऊतोङ्‌कई तूये पीकाना यूहन्‍नाआ नम्‍लोना पक तूये। यूहन्‍नाआ येशूआ म्होप्मी तोक्‍पी पीकाक रीङ् छाप्‍क तूये: “रीराम‍मी सबेई कोङ्‌ङा के” (यूहन्‍ना ६:३५), “कोङ् चारपीक अल्हो के” (यूहन्‍ना ८:१२), “कोङ् नप् चोलोछा के” (यूहन्‍ना १०:११), “लाम्‍स्‍को कोङ्‌ङा के” (यूहन्‍ना १०:९), “आछीयाक वाचोसीम् पऊ कोङ्‌ङा के” (यूहन्‍ना १५:१), ना “आछीयाक, लाम् ना रीराम कोङ्‌ङा के” (यूहन्‍ना १४:६)। यूहन्‍नाआ येशूआ म्सीच्‍चेस्का हायाम् गहिरो रीङ् मस्कम् तोक्‍पी नम्‍लो पक तूये। दूङ्लोक्‍तो यूहन्‍नाआ येशूम् रीराम‍मी दूङ् दोस्पीक सेपा चाम्दूम् चस्‍लो नेनाक रीङ् खोलोङ् हायाम् नम्‍लोना पक तूये। खूङ्‌क रीङ् केईया १४ अध्‍यायपीका १७ अध्‍यायपी छाम्‍पा तयाम्।

यूहन्‍नाम् जीनप् रीदाम्‍पीका केईया पवित्र आत्‍माम् तोक्‍पी हायाम् देतो रीङ् ईम्चीम् दूराम्। केई ओरोना ईम्चीम् दूराम्, ख्रीष्‍टमी पवित्र आत्‍मा ईपी तूनोदोक, केईया ख्रीष्‍टमी लागी ऊसो मदूराम्नो (यूहन्‍ना १५:५)। यूहन्‍नाआ केई नम्‍लोना खोमीयीक तूये, विश्‍वास मप्चीम् रीराम‍पी तूक् पवित्र आत्‍माम् लक् मम् राःरापीकाङाङ् ख्रीष्‍टमी लक् ङ्‌क चारपी नम्‍लोना छूक्‍तो खाते ना मण्डली पतो खाईदूर।

केईया लाईस्‍पी सूप्‍ची जीनप् रीदाम् ना यूहन्‍नाम् जीनप् रीदाम् ईतोतो नीयाम्‍लो केईया येशूम् खोलोङ् लक् ना म्‍रीराममी तोक्‍पीक रीङ् नम्‍लो बूजेई मदूराम्। खोदोलोई केईया येशूम् रीराममी तोक्पीङाङ् बूजेई मयाम्ना केई लायेनो। केईया ङ्‌क जीनप् रीदाम् नीयाम्‍लो यूहन्‍नाम् ङ्‍क उदेश्‍य मीईम् छूये: “आन्‍ना येशू नीनाम्माम् छा ख्रीष्‍ट तूये पीकानीना विश्‍वास मनूम्व, ना विश्‍वासलाम्‍पा खम् नीङ्पी आन्‍ना रीराम‌ तईनूम्” (यूहन्‍ना २०:३१)।

यूहन्‍नाआ छाप्‍क

जीनप् रीदाम्

रीङ्बऊ रीराम छूवाना ताक

१

सून्‍मापू रीङ्बऊ तूवा, खूङ्‌क रीङ्‌बऊ नीनाम्मापी तूवा, ना खूङ्‌क रीङ्‌बऊ क नीनाम्माङ् तूवा।

२ खूङ्‌क रीङ्‌बऊ सून्‍मापूकाङ् नीनाम्मापी तूवा।

३ खोलोक थक् रीङ्‌बऊपीकाङ्‌ नीनाम्माआ बोबूईयू, ना बोबूयाक खोलोक थक् ख मान्दी बोमान्बूया।

४ खपी रीराम तूवा, खीक्‍का खूङ्‌क रीराम मीस्मी अल्हो तूवा।

५ खूङ्‌क अल्हो नाम्कूर्मादाम्‍पी बाक्स् केत्‍क तोङ्ना केत्‍ते, ना नाम्कूर्मादाम् मूङ्‌क अल्होपी कोक्साक मान्तू।

६ नीनाम्माआ म्‍रीदाम् पोक् ङ्‌क चारपी पोक्‍स्‍क तूवा, खूङ्‍कम् नीङ् यूहन्‍ना तूवा।

७ मीचा खोलोआ खम् रीङ् येन्‍चीनूना खपी विश्‍वास मस्‍नू पीकाना, ख मूङ्‌क अल्होम् गवाई पीस् ताआ।

८ यूहन्‍ना म्होप्ङा अल्हो मा, खोदोलोई ख मूङ्‌क अल्होम् गवाई पीम् लागी ताक तूवा।

९ खोलोङ् मीस् सानीवा छीम् लागी आछीयाक अल्हो चारपी यूवाचाक तूवा।

१० ख ङ्‌क चारपी तूवा, ना खसाङ् ङ्‌क चार बोबूईयू, खोदोलोई चारपीक मीचा ख मान्छेईची।

११ ख म्होप्मी मीस्पी ताआ, खोदोलोई म्होप्मी मीचा ख साम्दी मान्दची।

१२ खोदोलोई आस्-आसाई ख साम्‍दी दची ना खपी विश्‍वास मची, खूङ्‌कस् खोलोङ् खसा नीनाम्माम् छास् छूम् लागी हक्‌ पीची।

१३ खस् रीराम‍पीका ना मीस्मी लन्‍चीलाम्पा जन्‍मेई छूवाक मा, खोदोलोई खस् नीनाम्मापीका जन्‍मेई छूवाक छूये।

१४ खूङ्‌क रीङ्‌बऊ रीराम छूवाना ताआ, खीक्‍का सम्‍खेलू ना सत्‍यताआ पूरा छूवाना ईपी बास् मक तूये। खीक्‍का केईया खम् साम्‍दीखा तम्क तूये, खूङ्‌क साम्दीखाक पा पीका ताक ईल्पोङाङ् म्छामी तोङ्‌क तूये।

१५ यूहन्‍नाआ खम् तोक्पी गवाई पीतो हायाम् सोतो ओरोपीका, “ओ दोस्पी ताप् मीस् ओपीकासो दूङ् देप् तूये, खूङ्‌क मीस् खङा, ऊदोईपीक्यालो ख केछे ओ लाईस्‍पीकाङ् तूवा।”

१६ खीक्‍का खम् सम्‍खेलू पूरा छूवाकसा केईया ईबूम् सम्‍खेलू थेम्पी बीन्‍नीपा सम्‍खेलूसो तोम्‍पा तूये।

१७ ऊदोईपीक्यालो नीनाम्माआ केई रीदूम्-होदूम् क मोशालाम्पा पीयीक तूवा, खोदोलोई सम्‍खेलू लो सत्‍यतालो क येशू ख्रीष्‍टपीका ताआ।

१८ नीनाम्मा आसासो मान्तोन्खामोङ् तूये। खोदोलोई खलो तूप् ईल्‍पोङाङ् म्छाआ केई खम् तोक्पी ईयीक तूये।

बप्‍तिस्मा पीप् यूहन्‍नाम् गवाई

मत्ती ३:१-१२; मर्कूस १:१-८; लूका ३:१-१८

१९ खीक्‍का यरूशलेमपी तूप् यहूदीचा पूजारीची ना लेवीची यूहन्‍ना “आन् आसे?” पीकाना तईस् पोक्‍स्‍ची।

२० खोदोलो यूहन्‍नाआ खस् ङरी आईम् लागी जीज मान्म, बरू यूहन्‍नाआ खस् ओरो पीकाना नम्‍लोना ङरी आन्‍ची, “कोङ्ने ख्रीष्‍टने माके।”

२१ खीक्‍का खचा यूहन्‍ना ओरो पीकाना तत्‍ची, “खोरोदोक आन् आसे? ऊई आन् एलियायो?”

खोदोलो खसा “कोङ् एलिया माके” पीका।

खीक्‍काना होसोङ् खचा यूहन्‍ना ओरो पीकाना तत्‍ची, खोरोदोक “ऊई आन् मूङ्‌क खारीबोपोयो?”

खसा “कोङ् खारीबोपोसो माके” पीकाना ङरी आन्‍ची।

२२ खीक्‍का खचा होसोङ् यूहन्‍ना ओरो पीकाना तत्‍ची, “आन् आसे? केईका ईयीकाते, ऊदोईपीक्यालो आन् आसे पीकाना आम् तईस् पोप् मीस् केईका ईम् छूये, खोरोदोक आन् आम् होप् ऊई पीक्‍नाई छेईयान्‍ची?”

२३ खोदोलो यूहन्‍नाआ खस् ओरोलची “यशैया खारीबोपोआ पीकाक तोङ्‌ङा, ‘कोङ् योबोरोबूम् लाम् तन्तई मनूम्व’ पीक्‍तो गोङ्‍रूत्खाप् थाम्‍पूपी बप्चाप् ईल्पो मीस्मी साल्‍म् के।”

२४ खस् फरिसीचा पोक्‍स्‍चीक तूवा।

२५ खीक्‍का खचा यूहन्‍ना ओरो पीकाना तत्‍ची, “आन् ख्रीष्‍टसो मा, एलियासो मा, मूङ्‌क खारीबोपोसो मादोक ऊनाई मीस् बप्‍तिस्मा पीय?”

२६ खोदोलो यूहन्‍नाआ खस् ओरोलची, “कोङा काऊआ बप्‍तिस्मा पीयो, खोदोलोई आम्‍नी रापी ईल्पो थोरेप्‍दीत्‍क तूये, खूङ्‌क आन्‍ना छेत्‍नूम्‍नो।

२७ ओ दोस्पी ताप् खङा। कोङ्ने खम् लोङ्पईमी लेस् वईम् तोकसो तूवोनो।”

२८ ङ्‍क रीङ् देप् यर्दन योऊमी नावादे बेथानिया मीचीक थाऊपी छूवाक तूवा, मूङ्‌कपी यूहन्‍नाआ मीस् बप्‍तिस्मा पीचचीक तूवा।

नीनाम्माम् थुमा येशू

२९ म्देसा यूहन्‍नाआ येशू ख तूवाक हेम् बान्चाक तना ओरो लअ, “खोङ्नूम्व, चारपीक मीस्मी मोऊ थेईप्खाप् नीनाम्माम् थुमा।

३० कोङा आन्‍नी लोन्‍नीक तूवा, ‘ओ दोस्पी ईल्पो मीस् ताये, खूङ्‌क ओपीका दूङ् देप् तूये, ऊदोईपीक्यालो ख ओपीका लाईस्‍पीकाङ् तूवा’ खूङ्‌क मीस् ङ्‌कङ्‌ के।

३१ कोङासो ख आसे पीम् मान्छेईङा, खोदोलोई ख इस्राएलपीक मीचा छेत्‍चीनूव पीकोना कोङ् काऊआ बप्‍तिस्मा पीतो तोक के।”

३२ यूहन्‍नाआ ओरोपीक्‍तो मीस् गवाई पीयू, “कोङा पवित्र आत्‍मा तूक्‍तूगूल्‍म्‍मी ङालीपी साराङ्‌गाप्‍तोका यूवाना खपी तूवाक तूऊ।

३३ कोङा ख मान्छेईङाक तूवा, खोदोलोई कोङ् काऊआ बप्‍तिस्मा पीव पीकाना कोङ् पोप् नीनाम्माआ कोङ् ओरो लोक तूवा, ‘खपी पवित्र आत्‍मा यूना तूक आना तय, पवित्र आत्‍माआ बप्‍तिस्मा पीप् मीस् खूङ्‌कङ्‌ के।’

३४ कोङा तूखूक तूये, ना आन्‍नीसो ईन्‍नीक तूये, नीनाम्माम् छा खङ् के।”

येशूम् दूङ् लाईस्‍पीक म्सीच्‍चेस्

३५ म्देसापाका यूहन्‍ना नीप्पो म्सीच्‍चेस्का मूङ्‌कपी थोरेप्‍दीताक तूवा।

३६ खीक्‍काना खसा येशू खात्‍चाक तखीना ओरोपीका, “खोङ्चूव, नीनाम्माम् थुमा नाकङ्‌ के।”

३७ यूहन्‍ना खोरो पीकाक येन्‍चीना मूङ्‌क नीप्पो म्सीच्‍चेस् येशूम् म्दोस्-दोस् खाता।

३८ खोदोलो येशू म्दोस् हेम् फनक्‍का आन्‍चीना खस् ओरोलची, “आन्‍चा ऊई लाम्‍चूकई?” खोदोलो खचा ओरोपीका, “रब्‍बी आन् हापी तूये” (रब्‍बीम् अर्थ क सेचीपो पीक्‍याक के)।

३९ खीक्‍का येशूआ खस् ओरोलची, “बान्चीना खोङ्चूते।” खीक्‍काना खस् खाताना येशूम् तूस्को तची। खूङ्‌क लेई खस् येशूस्‍काङ् बास् तूवा, ऊदोईपीक्यालो खोन्तोलो यूपाक लीची बजेई छूवाखात्क तूवा।

४० यूहन्‍नाआ पीकाक रीङ् येईप् ना येशू म्दोस्-दोस् खाईप् मूङ्‌क नीप्पो तूवाकपी ईल्‍पो क सिमोन पत्रुसमी नेछो अन्‍द्रियास तूवा।

४१ अन्‍द्रियासआ दूङ् लाईस्‍पी म्बू सिमोन छीप्पू, खीक्‍का ख ओरो लअ, “केईका मसीह छीपूम्काक तूये।” (मसीहम् अर्थ क ख्रीष्‍ट के)।

४२ खीक्‍का खसा सिमोन येशू तूवाकपी बाईयू।

खीक्‍का येशूआ ख खोङू ना ओरो लअ, “आन् यूहन्‍नाम् चारछा सिमोन, हन्‍ना आम् नीङ् केफास छूये” (केफासमी अर्थ क छीलूमा के)।

फिलिप लो नाथानेललो

४३ म्देसा येशू गालीलपी खाईम् मीना। खीक्‍का खातालो खसा फिलिप तूप्‍ना ओरो लअ, “ओ दोस्-दोस् लाम्‍दूमाव।”

४४ फिलिपसो अन्‍द्रियास लो पत्रुसलो तोङ्ना बेथसेदा सहरपीक मीस् तूवा।

४५ फिलिपआ नाथानेल छीप्‍ना ओरो लअ, “खम् तोक्‍पी मोशाम् ललईपी ना खारीबोपोचासो छाप्‍चीक तूवा, खूङ्‌क योसेफमी चारछा नासरतपीक येशू केईका छीपूम्काक तूवा।”

४६ खोदोलो नाथानेलआ फिलिप ओरो लना तत्‍तू, “ऊई नासरतपीकासो नप् रीङ् तादूरयो?” खोदोलो फिलिपआ ख ओरो पीकाना ङरी आन्‍नू, “बान्‍ना खोङ्ते।”

४७ खीक्‍का येशूआ नथानेल म्दोक्पी बान्चाक तना खम् तोक्पी ओरोपीका, “ईल्पो आछीयाक इस्राएली खोङ्‍व, खपी ऊसो छलकपट मान्तू।”

४८ खीक्‍का नथानेलआ येशू ओरो पीकाना तत्‍तू, “आना कोङ् दानाई छेतो?” खोदोलो येशूआ ख ओरो पीकाना ङरी आन्‍नू “फिलिपआ आन् काछोम् लाईस्‍पी आन् अञ्जीरमी पऊ गोपी तूवाचाक कोङा तोन्‍ना।”

४९ खोदोलो नथानेलआ येशू ओरो लअ, “सेचीपो, आन् नीनाम्माम् छा इस्राएलपीक होङाबू तूये।”

५० खीक्‍का येशूआ ख ङरी आन्‍ना ओरो लअ, “कोङा आन् अञ्जीरमी पऊ गोपू तूवा पीकोकसा आना विश्‍वास मअ, हन्‍ना आना ङ्‌कप्का दूङ् देप् लक् छूक तय।”

५१ खीक्‍का येशूआ ख ओरो लअ, “आछीयाङ् कोङा आन्‍नी लोयान्‍नी, आन्‍ना साराङ्‌गा हल्‍क ना नीनाम्माम् रीदाम् पोक्‍ची मीस्मी छाम् थेम्पी खात्‍तो यूतो मचयकa तईनूम्।”

a 

१:५१ मीस्मी छाम् थेम्पी खात्‍तो यूतो मचयक – याकूब म्बू एसावपीका जूकादोङ्लो ईबूम् सेमो मोङ्‍क तूवा। मूङ्‍क सेमोपी चारदूपीका साराङ्‍गा सम्मो ताप्‍तेप् ईबूम् थोकोपी नीनाम्माम् रीदाम् पोक्ची थोम्‍ला दाली मचचीक खोङ्‍क तूवा (उत्पत्ति २८:१०-२२)।

काना सहरपीक सूर्

२

मूङ्‌कम् सूक्‍लेई दोस्पी गालीलमी काना मीचीक सहरपी ईबूम् सूर् छूवा। खोदोलो येशूम् म्मासो खूङ्‌क सूर्‌पी तूवा।

२ येशूसो म्सीच्‍चेस्‍का खूङ्‌क सूर्‌पी खचा दालास्‍चीक तूवा।

३ मूङ्‌क सूर्‌पी दाखमद्य मताकप्का म्माआ येशू ओरो लअ, “हन्‍ना खचीपी दाखमद्य मान्तू।”

४ खोदोलो येशूआ ख ओरो लअ, “ए माआ, कोङा ऊई मम् छूये खूङ्‌क आना कोङ् ईम् बोक्स्‍नो। ओमी होसोङ् ओ नाम्‍ला मान्तान्लामोङ् तूये।”

५ खीक्‍का येशूम् म्माआ लक् मप्ची ओरोलची, “खसा आन्‍नी ऊई लईनी खूङ्‌क तोङ्ना मनूम्व।”

६ यहूदीचीम् तोक्‍साथोङ्‌क ललई तोङ्ना शुद्ध मन्चीलो गोम् ईक् चून्दूलूम् लिटर वाईप् लूङ्मी तूक्‍ची लीप् मूङ्‌कपी यूम्पाक तूवा।

७ खीक्‍का येशूआ मूङ्‌क लक् मप्ची ओरोलची, “मूङ्‌क लीप् तूकतोदी खोलोङ् काऊआ पेपानूम्‍ते।” खीक्‍का खचा येशूआ पीकाक तोङ्ना मूङ्‌क लीप् खोलोङ् काऊआ पेप्‍ची।

८ खीक्‍काना येशूआ खस् ओरोलची, “हन्‍नान् मूङ्‌क जीस् लेताखानूम्‍ना देप्‍क जागूलोछा पीयानूम्‍ते।” खीक्‍का खचा येशूआ पीकाक तोङ्नाङ् मूङ्‌क जीस् लेत्‍चीना खाईचीना देप्‍क जागूलोछा पीची।

९ खीक्‍का देप्‍क जागूलोछाआ मूङ्‌क काऊ दाप्‍पू, खोदोलो मूङ्‌क दाखमद्य छूवाखात्क तूवा। खोदोलोई ङ्‌क हापीकाई ताकई पीम् खसा तूम् मान्तो, खोदोलोई काऊ तेप् रोःचा क मूङ्‌क छेत्‍चीक तूवा।

खीक्‍का देप्‍क जागूलोछाआ सूर्‌पीक दूखूलीप् काछना ओरो लअ,

१० दूङ्देतो मीचा लाईस्‍पी चानप्‍क दाखमद्य हास, खीक्‍का खोलोङ् खची बोखास्खात्कप्काङाङ् खचा चाईप् दाखमद्य हासची। खोदोलोई आनान् दो-दोरीम् सम्‍मोङाई चानप् दाखमद्य यूक्स्दीत्क तूये रईछ।

११ येशूआ ङ्‌क खलोपीका दूङ् लाईस्‍पीक चीन्‍न गालीलमी काना मीचीक सहरपी मक तूवा। ओरोना येशूआ मूङ्‌कपी म्साम्दीखा खोमक तूवा, खीक्‍का म्सीच्‍चेचा ख हायाम् विश्‍वास मची।

येशूआ नीनाम्मा दप्स्को खीम् शुद्ध मक

मत्ती २१:१२-१३; मर्कूस ११:१५-१७; लूका १९:४५-४६

१२ खीक्‍काना येशूआ मूङ्‌क लक् मम् यात्ना म्मा, म्नेछोची ना म्सीच्‍चेस्का कफर्नहुमपी खाता, ना जीस्तातो सम्‍मो मूङ्‌कपी तूवा।

१३ यूहूदीचीम् निस्‍तार-चाड दोक्पी तालाताक तूवा, खन्‍सा येशू यरूशलेम खाता।

१४ खोदोलो येशूआ नीनाम्मा दप्स्को खीम्पी लूपी, लूस् ना तूक्‍तूगूल्म् खेईमचचीक खीक्‍का खाप्चीमा बात्चचीक छीप्पू।

१५ खीक्‍का येशूआ ईबूम् रीबोम् कोर्रा बानेई मना नीनाम्मा दप्स्को खीम्‍पीका लूपीची, लूस्ची खोलोङ् पाखा कल्‍लातू, खीक्‍का खाप्‍चीमा बाईप्चीम् खाप्‍चीमासो खोलोङ् सोकोरीस्‍दीतू ना खची टेबलसो फोलीऊत्दीतू।

१६ खोरोनाङ् तूक्‍तूगूल्म् खेईमप्‍चीसो खसा ओरोलची, “ङ्‌कप्का आन्‍ना ङ्‌क खोलोक थक् खायालेत्‍नूम्‍व, ना ङ्‌क ओ पाम् खीम् व्‍यापार मस्को थाऊ बानेई मनूम्नव।”

१७ खोदोलो म्सीच्‍चेचा धर्मसूम्बऊपी ङ्‌कतोङ्ना छाम्‍पा तूक रीङ् मीन्खीची, “आम् खीम्पीक जोशआ कोङ् मीःआ तोङ्ना हूयो।”

१८ खीक्‍का यहूदीचा येशू ओरो पीकाना तत्‍ची, “आना ङ्‌क लक् मय पीम् प्रमाण खोमम् लागी आना केईका ऊई चीन्‍न खोमीयाका?”

१९ खोदोलो येशूआ खस् ओरोलची, “ङ्‌क नीनाम्मा दप्स्को खीम् हत्‍दीत्‍नूम्‍ते, खीक्‍का कोङा होसोङ् ङ्‌क सूक्‍लेईपी बानेई मूतो।”

२० खोदोलो यहूदीचा ओरोपीका, “ङ्‌क नीनाम्मा दप्स्को खीम् बानेई मम् लीक्‍पोङ् तूक्‍ची दोङ् लागेई छूवा, ऊतोङ्नाई आना ङ्‌क सूक्‍लेईपी बानेई मदूर?”

२१ खोदोलोई खसा पीकाक नीनाम्मा दप्‍स्‍को क म्होप्मी गाम् तूवा।

२२ खीक्‍का येशू सीयाकप्‍का ऊसापका, ना येशूआ पीकाक ङ्‌क रीङ् म्सीच्‍चेचा मीन्खीची, खीक्‍काना खचा धर्मसूम्बऊपी ना येशूआ पीकाक रीङ्पी विश्‍वास मची।

२३ निस्‍तार-चाडमी नाम्‍लापी येशू यरूशलेमपी तूवा, खीक्‍का खसा मक चीन्‍नम् लक् तचीना हायाम् देतोआ खपी विश्‍वास मची।

२४ खोदोलोई येशू खचीपी बर परेई मान्छू,

२५ ऊदोईपीक्यालो येशूआ मीस् ऊये पीम् नम्‍लोना छेत्‍क तूवा। ख मीस्मी तोक्पी आसासो ईम् बोक्स्‍नो, ऊदोईपीक्यालो मीस्मी सागोवापा ऊई तूवा खूङ्‌क खोलोङ् खसा छेत्‍क तूवा।

येशूआ निकोदेमस सेचीवा पीक

३

निकोदेमस नीङ् मीचीक फरिसीगोपीक ईल्पो मीस् तूवा। ख यहूदीचीम् देप् याखऊपीक देप्‍क तीक्‍सू तूवा।

२ मूङ्‌क निकोदेमस सेपा येशूम् दोक्पी खाताना ख ओरो लअ, “सेचीपो, केईका छेताम्का आन् नीनाम्माआ पोक्‍साक ओखी सेचीपो तूये, ऊदोईपीक्यालो नीनाम्मा आम् साथपी मान्तूवावादोन् आना ङ्‌क चीन्‍नम् लक् ममान्दूर्वा।”

३ खोदोलो येशूआ निकोदेमस ओरो लअ, “आछीयाङ् कोङा आन् लोयान्‍ना, नयाँ छूम्‍ना जन्‍मेई मान्छूमो आसासो नीनाम्माम् चारखम् तोदूरनो।”

४ होसोङ् निकोदेमसआ येशू ओरो पीकाना तत्‍तू, “खूवोबूप् छूक्‍खाप्‌ मीस् होसोङ् ऊतोङ्नाई जन्‍मेई छूये? ऊई होसोङ् मूङ्‌क म्माम् सागोवापा वोङ्ना जन्‍मेई छूदूर यो?”

५ खोदोलो येशूआ ख ओरो पीकाना ङरी आन्‍नू, “आछीयाङ् कोङा आन् लोयान्‍ना, काऊपीका लो नीनाम्माम् आत्‍मापीकालो नयाँ छूना जन्‍मेई मान्छूम् सम्‍मो आस्‍सो नीनाम्माम् चारखम्‍पी वोम् दूरनो।

६ गाम्‍पीका जन्‍मेई छूक् गाम् के, ना पवित्र आत्‍माप्‍का जन्‍मेई छूक् आत्‍मा के।

७ कोङा आन्‍नी नयाँ छूम्‍ना जन्‍मेई छूम् छूये पीकोलो छाक्‍का छूनीनव।

८ हूक् हाकलाम्‍पाई म्तोम् लये खूङ्‌क लाम्पा तोक्से। हूक् तोक्स्क आना येन, खोदोलोई मूङ्‌क हाकलाम्पाई ताये ना हारेई खाते, खूङ्‌क आना तूम् तयनो। नीनाम्माम् आत्माप्का जन्मेई छूक् मीस्सो खोरोकङ् छूये।”

९ खोदोलो निकोदेमसआ येशू ओरो पीकाना तत्‍तू, “ङ्‌क ऊतोङ्नाई छूदूर?”

१० खीक्‍का येशूआ ख ओरोलना ङरी आन्‍नू, “आन् इस्राएलीचीम् देप्‍क सेचीपो नासोङ् आना ङ्‌क रीङ् छेत्‍तनोयो?

११ आछीयाङ्, कोङा आन् लोयान्‍ना, केईका ऊई छेताम्का-लेसाम्‍का खूङ्‍कङ् आन्‍नी ईनी, खोरोनाङ् केईका ऊई तम्काक तूये खूङ्‍कम् गवाई पीयाम्का, खोदोलोई आन्‍ना केईका पीक्‍याकाक रीङ् पतेई मईनूम्नो।

१२ कोङा ङ्‌क चारपी तूक रीङ्मी तोक्पी आन्‍नी ईन्‍नी खोदोलो आन्‍ना कोङ् विश्‍वास मान्मङानी, खोरोनाङ् कोङा साराङ्‌गाम् तोक्पी रीङ् मूयोदोन् आन्‍ना जन् ऊतोङ्नाई विश्‍वास मदूर्‌नूम्?

१३ साराङ्‌गाप्‍तोका यूवाक मीस्मी छाङाङ् साराङ्‌गाप्‍तो खाता बीन्‍नीपा आस्‍सो माङ्‌खाई।

१४ ऊतोङ्नाई मोशाआ गोङ्‍रूत्‍खाप् थाम्‍पूपी तूवालो काँसम्‌ पूः थेत्‍क तूवा, खूङ्‌क तोङ्नाङ् मीस्मी छासो थेईम् छूये,

१५ खीक्‍का आस्-आसाई खपी विश्‍वास मय, खूङ्‌कचा खोलोआ हाल्‍लोसो मान्याईप् रीराम तयची।

१६ “ऊदोईपीक्यालो नीनाम्माआ चार हायाम् लोक्‍तो सम्‍तूमा मीक तूये, ना खसा ईबूम्ङाङ् म्छा तूवाकसो पीदीत्‍क तूये, खन्‍सा नीनाम्माम् छापी विश्‍वास मप् आस्‍सो नास् छूनो, खोदोलोई खचा हाल्‍लोसो मान्याईप् रीराम तयची।

१७ ऊदोईपीक्यालो नीनाम्माआ चारपीक मीस् दोस् तीम् लागी म्छा पोक्‍स्‍क मा, खोदोलोई खचा हल्‍वा तचीनू पीकाना पोक्‍स्‍क तूवा।

१८ आस्-आसाई खपी विश्‍वास मईची खूङ्‌कस् दोसी थरेई छूनो, खोदोलोई खपी विश्‍वास मान्मप् तोदीक लाईस्‍पीकाङ्‌ दोसी थरेई छूवाक तूये, ऊदोईपीक्यालो खचा ईल्‍पोङाङ् नीनाम्माम् छापी विश्‍वास मान्मची।

१९ फैसला क ङ्‌कङा: अल्हो ङ्‌क चारपी ताक तूये, खोदोलोई मीचा मूङ्‌क अल्हो क जेर्ची ना नाम्कूर्मादाम् नत्‍चीक तूये, ऊदोईपीक्यालो खचा मस्क लक्‌ रई तूवा।

२० ऊदोईपीक्यालो रई लक् मप् मीचा अल्हो जेरची ना अल्होपी ताईनो, खोरोना खस् अल्होपी ताईदोन् खचा मस्क मान्‍नप् लक् खोलोपी खोछेत्‍ते।

२१ खोदोलोई आसे सत्‍यपी तूये खूङ्‌क अल्होपी ताये, खीक्‍काना खचा ओरोना नीनाम्मापी तूना मईचीक लक् खोलोपी छेङ्छेङ् दाते।”

बप्‍तिस्मा पीप् यूहन्‍नाआ येशूम् गवाई पीक

२२ खीक्‍काना येशू म्सीच्‍चेस्का यरूशलेमपीका यहूदियामीचीक तेल् हेम् खाता, खीक्‍काना खस् जीस्तातो सम्‍मो मूङ्‌कपी तूवा ना बप्‍तिस्मा पीची।

२३ मोन्तोलो यूहन्‍नाआसो सालीममी दोक्पी तूवाक एनोन मीचीक थाऊपी बप्‍तिस्मा पीचक तूवा, ऊदोईपीक्यालो मूङ्‌कपी हायाम् काऊ तूवा, खीक्‍का मूङ्‌कपी तातो मीचा बप्‍तिस्मा लाप्‍चीना खात्‍चाक तूवा।

२४ खूङ्‌क नाम्‍ला सम्‍मो यूहन्‍ना थूनापी मान्छूमोङ् तूवा।

२५ खोदोलो यूहन्‍नाम् म्सीच्‍चेची ईल्पो यहूदीलो शुद्ध छूम् तोक्पी रीङ्-छाम् मतो खेचा।

२६ खीक्‍काना खस् यूहन्‍ना तूवाकपी बानाना खचा यूहन्‍ना ओरोलची, “सेचीपो, यर्दन योऊमी नावादेपा आन्‍लो तूवादोङा, ना आना खम् तोक्‍पी गवाई पीक तूवा, खूङ्‌कसा ईनीम्‍बा मीस् बप्‍तिस्मा पीचय, ना खोलोङ् मीस् ख हेम् खात्‍चाईक तूये।”

२७ खोदोलो यूहन्‍ना खस् ओरोलची, “साराङ्‌गाप्‍तोका नीनाम्माआ माम्पीम्सम्मो मीचा ऊसो तोम्दूरनो।

२८ आन्‍नाङ् ‘कोङ् ख्रीष्‍ट मा, खोदोलोई कोङ् खम् लाईस्‍पी ङ्‌क चारपी पोक्‍सोक मीस्’ पीक्‍नीना ओ तोक्पी गवाई पीनूम्।

२९ आस्‍मी साथपीई दूखूलीम् तूये, खूङ्‌कङ्‌ दूखूलीप् के। खीक्‍का दूखूलीप्मी म्बूम् आसे खूङ्‌क म्दोक्पी थोरेपे, ना खम् साल्‍म् येनना हायाम् म्सानीवा चानये। खन्‍सा ओरोना ओ गोङ् चानम् पूरा छूवाक तूये।

३० ख पम् बोक्से, खोदोलोई कोङ् क चीमा छूम् बोक्से।

३१ “साराङ्‌गाप्‍तोका यूप् खोलोप्का दूङ् देप् छूये। खोरोनाङ् चारपीक मीस् चारपीकङ् छूये ना खसा चारपीकङ् रीङ् मय। साराङ्‌गाप्‍तोका यूप्ङा खोलोपीका दूङ् देप् छूये।

३२ खीक्‍का खसा ऊई तअ ना ऊई येनू खूङ्‍कम् गवाई पीय, खोदोलोई खसा पीयक गवाई आसासो ग्रहण मईनो।

३३ आसाई खसा पीयक गवाई ग्रहण मय, खूङ्‌कसा नीनाम्मा आछीयाकङ् पीक्‍ना प्रमाण पीय।

३४ आस्‍कई नीनाम्माआ पोक्‍स्‍क तूये, खूङ्‌कसा नीनाम्माम् रीङ्‌ङा मय, ऊदोईपीक्यालो नीनाम्माआ ख मान्थाम्मोङ् पवित्र आत्‍मा पीय।

३५ पा नीनाम्माआ म्छा सम्‍तूमा मीय, ना खसा खोलोङ् हक्‌ खम् हूक्‍पी पीक तूये।

३६ आसाई नीनाम्माम् छापी विश्‍वास मय खूङ्‌कपी हाल्‍लोसो मान्याईप् रीराम तूये। खोरोनाङ् नीनाम्माम् छाम् रीङ्‌ आसाई रेप्‍पनो खूङ्‌कसा हाल्‍लोसो मान्याईप् रीराम‌ तयनो खोदोलोई खपी नीनाम्माम् छूली तूचाये।”

येशूआ सामरी मीम्छालो रीङ् मस्क

४

यूहन्‍नाम्पीका दूङ् देतो येशूआ म्सीच्‍चे बानेई मनासो बप्‍तिस्मा पीचय पीम् रीङ् फरिसीचा येन्‍ची।

२ (आछीयाङ् पीक्‍यादोक येशूआ बप्‍तिस्मा पीक मा, खोदोलोई मूङ्‌क नाम्‍लापी म्सीच्‍चेचा मीस् बप्‍तिस्मा पीचचीक तूवा)।

३ खीक्‍का येशूआ ङ्‌क रीङ् तूम् तकप्का, यहूदियापीका गालीलपी आत्‍ता।

४ येशू गालीलपी खातालो सामरिया लाम्‍पा छूक्‍तो खाईम् बोक्सा।

५ येशू सामरियाम्‌ सुखार मीचीक सहरपी तालाता। मूङ्‌क सहरक याकूबआ म्छा योसेफ पीक थाम्पूम् दोक्पी तूवा।

६ मूङ्‌कपी याकूबमी इनार तूवा। येशू हायाम् लाम्दूमाकसा म्सऊ तूकाना मूङ्‌क इनारमी म्चाखेम्पी तूवाचा। खोदोलो लेपाक छेकाल छूवाचाक तूवा।

७ खोरोलो मूङ्‌कपी ईल्पो सामरी मीम्छा काऊ लास्‌ तालाता। खीक्‍का येशूआ मूङ्‌क मीम्छा ओरो लअ, “कोङ् चीछा काऊ दूम् पीयोते।”

८ खोदोलो म्सीच्‍चेस्क चाम्दूम् खेस् सहर हेम् खालेताक तूवा।

९ मूङ्‌क सामरी मीम्छाआ येशू ओरो लअ, “आन् यहूदी मीचा कोङ् सामरी मीम्छाम् हूक्‍पीक काऊ दूङ्‍ङओ मोलो?” (ऊदोईपीक्यालो यहूदीचा सामरी मीम्छालो ऊसो सम्बन्ध मान्यून्दोची)।

१० खोदोलो येशूआ मूङ्‌क ओरोलना ङरी आन्‍नू, “आना नीनाम्माम् वरदान बूजेई मवादोक, खीक्‍का ‘कोङ् काऊ पीयोते’ पीक्‍ना काऊ ङोक्‌ मीस् छेत्‍वादोक आना खपी ङोक्‍वाना खसा आन् लेईम्‍चाम्‌ रीराम‌ पीप् काऊ पीयावा।”

११ खोदोलो मूङ्‌क सामरी मीम्छाआ येशू ओरो लअ, “ए होदूवा, आम्‍पी काऊ ऊम् लागी चूम्‍सो मान्तू, ना इनारसो हायाम् गूम्प् तूये, खन्‍सा आना हाप्‍काई लेन्‍चामीक काऊ तात?

१२ ऊई आन् ओखी खूक्सू याकूबपीकासो दूङ् देप् यो ऊई? खसा केईका ङ्‌क इनार बानेई मीयीपीकाक तूये, खन्‍सा खसा म्होपा ना म्छा-माईचा, म्बस्तूचा ङ्‌क इनारपीक काऊङा दूङ्चीक तूवा।”

१३ खीक्‍का येशूआ मूङ्‌क मीम्छा ओरो लअ, “ङ्‌क काऊ दूप् होसोङ् वाम्‍मा सीये,

१४ खोदोलोई आस्-आसाई कोङा पीयोक काऊ दूङ्‍ङ खूङ्‌कस् हादेसो वाम्‍मा सीनो। ऊदोईपीक्यालो कोङा पीयान्‍नीक काऊ क मीस्मी रीराम‍पी पूईप्‍चाप् काऊमी पूई छूये ना मूङ्‌क काऊआ मीस् हाल्‍लोसो मान्याईप् रीराम पीय।”

१५ खोदोलो मूङ्‌क सामरी मीम्छाआ येशू ओरो लअ, “ए होदूवा, खोरोदोक खूङ्‌क काऊ कोङ्सो पीयोते, खीक्‍का कोङ् हादेसो वाम्‍मा सीयोनो, ना ङ्‌कपी कोङ् काऊ लास्‍सो ताम् बोक्स्‍नो।”

१६ खीक्‍का येशूआ मूङ्‌क मीम्छा ओरो लअ, “खात्‍ते खीक्‍का आम् तूप्‍पोa काछना अपी बाईते।”

१७ खोदोलो मूङ्‌क सामरी मीम्छाआ येशू ओरो लअ, “ओमीन् ओ तूप्‍पोङ् मान्तू।” खोदोलो येशूआ मूङ्‌क मीम्छा ओरो लअ, “आना ओ तूप्‍पो मान्तू पीकाना आछीयाङ् पीका,

१८ ऊदोईपीक्यालो आम्‍मी ङाक्पो आम् तूप्‍पो छूवाक तूये, खोदोलोई ईनीम्बा आन्‍लो तूकसो खास् आम् तूप्‍पो मा, खन्‍सा आना आछीयाङ् पीकाक तूये।”

१९ खोदोलो मूङ्‌क सामरी मीम्छाआ येशू ओरो लअ, “ए होदूवा, आन् खारीबोपो पीम् कोङा छेतू।

२० ओखी खूक्सू-खूलूचा ङ्‌क कोम्पी नीनाम्माम् आराधाना मची, खोदोलोई आन्‍नी यहूदीचाक नीनाम्माम् आराधाना मस्को यरूशलेमपा तूये पीक्‍नी।”

२१ खोदोलो येशूआ मूङ्‌क मीम्छा ओरो लअ, “ओपी विश्‍वास मव, हन्‍ना ङ्‌कतोङ्‌क नाम्‍ला ताचाईक तूये खूङ्‌क नाम्‍लापी आन्‍ना नीनाम्मा पाम् आराधाना ना मूङ्‌क कोम् थेम्तो ना यरूशलेमपा हापीसो मईनूम्नो।

२२ आन्‍नी सामरीचा आछीयाङ् आस्‍मी आराधानाई मचाईनूम् खूङ्‌क आन्‍ना छेत्‍नूम्‍नो। केईका यहूदीचा आछीयाक नीनाम्मा छेतूम्‍काना आराधाना मयाम्का, ऊदोईपीक्यालो हल्‍वा क यहूदीचीप्काङ् ताये।

२३ खोदोलोई नाम्‍ला ताचाईक तूये, खूङ्‌क नाम्‍ला ईनीम्‍बाङ् के, आछीयाक आराधाना मप्चा पा नीनाम्मा खची आत्‍मापीका लो सत्‍यतापीकालो आराधाना मईची। ङ्‌कतोङ्ना आत्‍मापीका लो सत्‍यतापीकालो आराधाना मप्चीङ् पा नीनाम्माआ लामची।

२४ नीनाम्मा आत्‍मा तूये, खन्‍सा केई आराधाना मप्‍आ ई आत्‍माप्‍का लो सत्‍यताप्‍कालो आराधाना मम् छूये।”

२५ ङ्‌क रीङ् येन्‍ना मूङ्‌क सामरी मीम्छाआ येशू ओरो लअ, “कोङा छेतो हल्‍वा पीप् मसीह ताये, खोरोना ख ताईकप्का खोलोङ् रीङ् खसाङ् ईये।” (मसीहम् अर्थ क ख्रीष्‍ट के)।

२६ खोदोलो येशूआ मूङ्‌क मीम्छा ओरो लअ, “आन्‍लो नेईप्चाप्, कोङ् खूङ्‌क मीस्ङा के।”

२७ खोदोलो येशूम् म्सीच्‍चेस्सो मूङ्‌कपी तालाता, खीक्‍का येशूआ मूङ्‌क मीम्छालो रीङ् मचक तचीना खस् छाक्‍का छूवा। खोदोलोई खचा “आना ऊई मम् मीने?” ना “मूङ्‌क मीम्छालो ऊरोई रीङ् मचय?” पीकाना आसासो मान्तईची।

२८ खोदोलो मूङ्‌क सामरी मीम्छा काऊ बाईम् म्गाग्री मूङ्‍कपीङ् होक्सीना सहर हेम् बूल्तो खाता, ना मीस्ची ओरोलची,

२९ “बान्‍नीना खोङ्नूम्ते, ईल्पो मीस् ङ्‌कपा तूये, खसा कोङा मूक लक् खोलोङ् कोङ् ईयोक तूये। बा खङ्‌यो खूङ्‌क हल्‍वा पीप् येशू ख्रीष्‍ट?”

३० खूङ्‌क रीङ् येन्‍चीना सहरपीक मीस् बूल्तो येशू ख्रीष्‍ट तूवाकपी खाता।

३१ खूङ्‌क नाम्‍लापी म्सीच्‍चेचा येशू ओरो पीकाना बीन्ती मीची, “सेचीपो, ऊची चाम्दूम् चते।”

३२ खोदोलो येशूआ खस् ओरोलची, “ओपी चाम्दूम् तूये, खोदोलोई खूङ्‌क आन्‍ना छेत्‍नूम्‍नो।”

३३ ङ्‌क रीङ् येन्‍चीना म्सीच्‍चेस् खची हो-होप्‍पी ओरो लोल, “ऊई आसाई ख चाम्दूम् यो ताईपीची ऊये?”

३४ खोदोलो येशूआ म्सीच्‍चेस् ओरोलची, “ओमी ओ चाम्दूम् क कोङ् पोप्मी लन्‍चीतोङ्ना मम् ना खम् लक् मम्ङा के।

३५ आन्‍ना ओरोपीक्‍नी ‘छीर्म् ताम् होसोङ् लीक् लाः बाँकी तूये, खीक्‍कानाङाङ् छीर्म् हेम् बेला छूये?’ खोदोलोई कोङा आन्‍नी लोयान्‍नी, रायीखापी नम्‍लो खोङ्नूम्ते, छीर्म् ताखाताक तूये, खन्‍सा जा हेम् नाम्‍ला छूवाखात्क तूये।

३६ छीर्म् हेक्‍पा म्नाम्योक्मी दूक्नासी तय, ना खसा हादेसो मान्याईप् रीराम‍मी लागी छीर्म् बात्ल मय, खीक्‍का छीर्म् फूईप्लो हेक्‍लो ईतोङ् खची जीनये।

३७ ऊदोईपीक्यालो ‘ईल्पोआ छीर्म् फूईय, ना आर्कोआ हेक,’ पीम् रीङ्‌बऊ ङ्‌कपीङ् सत्‍य छूये।

३८ कोङा आन्‍नी खारूवा माम्मनूम्क थाम्‍पूप्‍सो छीर्म् हेक्‍स् पोन्‍नीक तूये, खोदोलोई बीन्‍नीपाआङ् मूङ्‌कपी रोकोछू मस्क तूवा, खन्‍सा खचा रोकूछू मस्‍ना कामेई मस्क कमाई आन्‍नासो तानूम्क तूये।”

३९ मूङ्‌क सामरी मीम्छाआ “कोङा ऊई मूक तूवा मूङ्‍क खोलोङ् लक्ची खसा पदीतू” पीम् गवाई पीकसा मूङ्‌क तेल्पीक हायाम् देतो सामरीचा येशूपी विश्‍वास मची।

४० खन्‍सा मूङ्‌क सामरीची येशू तूवाकपी ताना ख केईकाचीका तूम् छूये पीकाना बीन्ती मीची, खीक्‍का येशू खस्का नीस्लेई सम्‍मो मूङ्‌कपी तूवा।

४१ खीक्‍का येशूआ सेचीवा पीक येन्‍चीना ओरोसर्प् सामरीचा खपी विश्‍वास मची।

४२ खीक्‍का बीन्‍नीपा सामरीचा मूङ्‌क मीम्छा ओरोलची, “केईका आना रीङ् पकसा विश्‍वास मम्काक मा, खोदोलोई केईका ओखी होपाङ् खम् सेचीवा येनूम्‍काकसा विश्‍वास मयाम्काक के, ख आछीयाकङ् ङ्‌क चारपीक मीस्ची हल्‍वा पीप् तूये पीम् केईका छेतूम्‍का।”

हाकिममी चारछा नखाताक

४३ येशू मूङ्‌क तेल्पी नीस्लेई सम्‍मो तूवाना गालील मीचीक थाऊपी खाता।

४४ (येशूआ म्होपाङ् ओरो पीकाक तूवा, खारीबोपो म्होप्मी छाप्‍कूवापी मीचा आसासो सायोचोङ्मा मीयस्‍नो)।

४५ खीक्‍का येशू गालीलपी तालाता, खीक्‍का गालीलपीक मीचा ख लाम्‍तूम्‍मा मीची, ऊदोईपीक्यालो यरूशलेमपी निस्‍तार-चाड मानेई मस् खातालो येशूआ मक छाक्‍काक लक् खचा खोङ्‍चीक तूवा।

४६ खीक्‍का येशू होसोङ् गालीलमी काना सहरपी तालाता, मूङ्‌क सहरपी येशूआ काऊ दाखमद्य बानेईमक तूवा। येशू मूङ्‌क सहरपी तूवालो कफर्नहुम सहरपी तूप् ईल्पो हाकिममी चारछा हायाम् सार तूकाचाक तूवा।

४७ येशू यहूदियापीका गालीलपी बानाक तूये पीम् रीङ् मूङ्‌क हाकिमआ येनू, खीक्‍का येशू तूवाकपी ताना, ओ चारछा सीम् याताक तूये, बान्‍ना नमीयोपोते पीकाना बीन्ती मीयू।

४८ खोदोलो येशूआ मूङ्‌क हाकिम ओरो लअ, “आन्‍ना देप्पा चीन्‍न लो छाक्‍काक लक्‍लो मान्तोम् सम्‍मो आसासो विश्‍वास मईनूम्नो।”

४९ खोदोलो मूङ्‌क हाकिमआ येशू ओरो लअ, “ए होदूवा, सम्‍खे मीयोना ओ चारछा सीम्‍खाम्‍पीका लाईस्‍पीङ् मूङ्‌कपा खातोपोते।”

५० खोदोलो येशूआ ख ओरो लअ, “खात्‍व, आम् चारछा ऊसो छूनो, लेत्‍चाईके।” खीक्‍का मूङ्‌कसा येसूआ पीकाक रीङ्पी विश्‍वास मना म्खीम् आत्‍ता।

५१ खीक्‍का मूङ्‌क हाकिम म्खीम् खात्‍चालो लाम्‍पीङ् म्‍रोःचा छीप्‍चीना ओरोलची, “ए होदूवा, आम् चारछा नखाताके।”

५२ खीक्‍का मूङ्‌क हाकिमआ म्‍रोःची, “ओ चारछा दातोलोयीकाई नखाता?” पीकाना तत्‍तू। खोदोलो खचा ओरो पीकाना ङरी आन्‍ची, “एस्‍पा लेपा ईक् बजे होम्‍पीका ख चूस्‍रामआ लेतू।”

५३ येशूआ मूङ्‌क हाकिम “आम् चारछा लेत्‍चाये” पीकाना लक नाम्‍लाप्‍काङ् म्चारछा नक रईछ पीकाना खसा तूम् तअ। खीक्‍का खसा म्होपा ना म्खीपोस्चा खोलोआङ् येशूपी विश्‍वास मची।

५४ यहूदियापीका गालीलपी बानाना येशूआ मक ङ्‌क दोस्पीक छाक्‍काक चीन्‍न तूवा।

a 

४:१६ तूप्‍पो – अर्थात्, तोपा

पोक्‍रीपी म्खाल्-खाल्क सोमोरीजा मीस् नक

५

खीक्‍काना यहूदीचीम् चाड तूवाकसा येशू यरूशलेमपा खाता।

२ यरूशलेमपी लूस्‌ नीङ् मीचीक लाम्‍स्‍को दोक्पी ङाची तून्‍चास्‍कोलोक ईबूम् पोक्‍री तूवा, मूङ्‌क हिब्रू रीङ्पीका बेथस्दा मीदोङ्ची।

३ मूङ्‌कपी म्खाल्-खाल्क सोमोरीजा मीस् ओरोसर्प् तूवा अर्थात्– हेप् कोमूक्पा, हेप् सक्पा, हेप् म्हूःलोङ् पाल्प्खाप् मीस्ची सन्सईना दीसाछोक्स्क तूवा। [मूङ्‌कचा खोलोआ हादेई काऊ छल्‍केई छूयेहाई पीकाना हूङ्दीत्‍चीक तूवा।

४ ऊदोईपीक्यालो योबोरोबूम् ईल्पो म्‍रीदाम् पोक् ताना हेप्‍लो-हेप्‍लो पोक्‍रीपी काऊ हल्‍लेई मदोङू, खीक्‍का मूङ्‌क काऊ छल्‍केई छूवाना आस्‍कई लाईस्‍पी पोक्‍रीपू वोङा, खूङ्‌क मीस्मी ऊतोङ्‌क सोमोरी तूवादोसो नखाता।]a

५ खोदोलो मूङ्‌कपी सूक्‍पोङ् रेक्‍ची दोङ् सम्‍मो सोमोरीआ यूलाक ईल्पो मीस् तूवा।

६ येशूआ मूङ्‌क तूक्‍खा मीस् मूङ्‍कपी दीस्‍दीत्‍चीक तअ खीक्‍का ङ्‌क मीस् हायाम् केछेयीका सोमोरीआ लाप्‍क रईछ पीम् छेत्‍ना येशूआ मूङ्‌क ओरो लअ, “ऊई आना कोङ् नोखातोनूते मीनेयो?”

७ खोदोलो मूङ्‌क सोमोरीजा मीचा येशू ओरो लअ, “रोबू, काऊ छल्‍केई छूलो पोक्‍रीपू वईप् ओमी ओ मीस् आस्‍सो मान्तू, खन्‍सा कोङ् पोक्‍रीपू खातोचोयोतोङ् ओ लाईस्‍पी बीन्‍नीपा मीस् वोङ्‌खाते।”

८ खोदोलो येशूआ मूङ्‌क सोमोरीजा मीस् ओरो लअ, “पक्‍ते, खीक्‍का आम् तूस्को गूस्‍ना लाम्‍दूमाते।”

९ खोदोलोङ् मूङ्‌क मीस् नखाता खीक्‍का म्तूस्को खूर्‌ना लाम्‍दूमा।

मूङ्‌क लेई नोम्चीम् लेई तूवा।

१० खन्‍सा मूङ्‌क नखाताक मीस् यहूदीचा ओरोलची, “एसे नोम्चीम् लेई, खन्‍सा आना आम् तूस्को खूर्म्‌ ना लाम्‍दूम् ललईपी नप् छूनो।”

११ खोदोलो मूङ्‌कसा यहूदीस् ओरोलची, “कोङ् नन्‍खामीक, मीचाङ् ‘आम् म्तूस्को खूर्‌ना लाम्‍दूमाते’ पीकाक तूये।”

१२ खोदोलो मूङ्‌क यहूदीचा ख ओरोलचीना तत्‍ची, “आन् आम् तूस्को खूर्‌ना लाम्‍दूमाते पीक् आसे?”

१३ खोदोलोई मूङ्‌क नप्खाप् मीचा ख नमीक् मीस् आसे पीम् मान्छेईक तूवा, ऊदोईपीक्यालो मूङ्‌कपी ओरोसर्प् मीस् तूवाकसा येशू मूङ्‍कप्का खालेताक तूवा।

१४ खीक्‍काना दोस्पी येशूआ मूङ्‌क मीस् नीनाम्मा दप्स्को खीम्पी छीप्‍ना ओरो लअ, “खोङ्व, आन् नखाताक तूये। खन्‍सा हन्‍ना हाल्‍लोसो मोऊ मनव, ना आम्‍पी होसोङ् सोमोरी आन्‍नूना तानूनव।”

१५ खीक्‍का मूङ्‌क मीस् खाताना कोङ् ओ नमीक्ने येशूई रईछ पीकाना यहूदीस् ईची।

नीनाम्माम् छापीका रीराम‌्

१६ येशूआ ङ्‌क लक्‌ नोम्चीम् लेईपी मकसा यहूदीचा ख दूक् पीलात्‍ची।

१७ खीक्‍का येशूआ खस् ओरोलची, “ओ पाआ ईनीम्‍बा सम्‍मो लक् मचयक तूये, खोरोनाङ् कोङासो ओ लक् मूचोयोक तूये।”

१८ खन्‍सा यहूदीचा येशू जन् सार सेईम्‌ दाऊ मची, ऊदोईपीक्यालो येशूआ नोम्चीम् लेईपीक रीदूम् मानेई मान्मक तूवा, खोन्तोदीङाङ् मा, खसा नीनाम्मा ओ पा रोबू पीकाना म्होप्सो नीनाम्मालो ईबूम्ङा लोन्‍चीक तूवा।

१९ खीक्‍का येशूआ खस् ओरोलची, “आछीयाङ्, कोङा आन्‍नी लोयान्‍नी, छा म्होपा ऊसो मदूरनो, खोदोलोई म्पा नीनाम्माआ ऊई मईक तय, खूङ्‍कङाङ् खसा मय, ऊदोईपीक्यालो म्पाआ ऊई मय खूङ्‍कङाङ् म्छाआसो मय।

२० ऊदोईपीक्यालो पा नीनाम्माआ म्छा हायाम् सम्तूमा मीय, ना खसा म्होपा मचयक लक् खोलोङ् म्छा खोमीय। खोन्तोदीङाङ् मा खूङ्‌कप्‍कासो दूङ् देप् लक् खसा म्छा खोमीय, खूङ्‌क तईनूम्ना आन्‍नी खोलोङ् छाक्‍का छूनी।

२१ ऊतोङ्नाई पा नीनाम्माआ सीप्‍खाप्‍ची ऊस्‍पकना रीराम पीयची, खूङ्‌क तोङ्नाङ् म्छाआसो आस्‍कई रीराम पीम् लन्ची मय, खूङ्‌कस् रीराम पीयची।

२२ ऊदोईपीक्यालो पा नीनाम्माआ आस्‍मीसो नीया मईनो, खोलोङ् नीया मम् हक् म्छा पीदीत्‍क तूये,

२३ खन्‍सा पा नीनाम्मा खोलोआ सायोचोङ्मा मीचीक तोङ्नाङ् म्छासो सायोचोङ्मा मीचीनूव। म्छा सायोचोङ्मा मान्मीक मीचा ख पोप् पा नीनाम्मासो सायोचोङ्मा मीयस्‍नो।

२४ “आछीयाङ्, कोङा आन्‍नी लोयान्‍नी, आसाई ओ रीङ्बऊ येनना कोङ् पोप्पी विश्‍वास मय, मूङ्‌कसा हाल्‍लोसो मान्याईप् रीराम तय। खीक्‍का नीनाम्माआ मूङ्‌कम् नीया मईनो, खोदोलोई मूङ्‌क मीस् सीम्-माम्पीका हाल्‍लोसो मान्याईप् रीराम‍पी वोङाक तूये।

२५ आछीयाङ्, कोङा आन्‍नी ओरोलोयान्‍नी, मूङ्‌क नाम्‍ला ताचाये, ना मूङ्‌क नाम्‍ला ईनीम्‍बाङ् के, खीक्‍का सीप्‍खाप्‍चा नीनाम्माम् छाम् साल्‍म् येनची, ना साल्‍म् येईप्ची लेत्‍चाये।

२६ ऊदोईपीक्यालो दानाई पा नीनाम्मापी रीराम तूये, खोरोनाङ् खसा म्छासो खूङ्‌क रीराम‍मी हक् पीक तूये।

२७ खीक्‍का ख नीया मम्सो हक्‌ पीक तूये, ऊदोईपीक्यालो ख मीस्मी छा तूये।

२८ “ङ्‌क रीङ्पी छाक्‍का छूनीनव, ऊदोईपीक्यालो गेम् गोपू तूप् खोलोआ खम् साल्‍म् येनची,

२९ खीक्‍का खस् ऊस्‍पक्‍ना नप् लक् मप्चाक हाल्‍लोसो मान्याईप् रीराम‌् तयची, खोदोलोई मान्‍नप् लक् मप्चाक दण्ड तयची।

३० “कोङा ओहोप् नीऊतो ऊसो मदूरोनो। कोङा नीया मूयोलो ओ पा नीनाम्माम् आज्ञा मानेईमूयो, ऊदोईपीक्यालो कोङा ओ होप्‍मी लन्‍चीपी ऊसो मूयोनो, खोदोलोई कोङ् पोप्मी लन्‍ची तोङ्ना कोङा लक् मूयो।

३१ “कोङा ओ होप्मी तोक्पी गवाई पीयोदोक कोङा पीयोक ओ गवाई सत्‍य छूनो।

३२ ओ तोक्पी गवाई पीप् पा नीनाम्मा तूये, खन्‍सा कोङा नम्‍लो छेतो, ओ तोक्‍पी खसा ऊई गवाई पीय, खूङ्‌क आछीयाक छूये।

३३ “आन्‍ना यूहन्‍ना तूवाकपी मीस् रीङ् तईस् पोक्‍सानूम्, खोदोलो यूहन्‍नाआ आछीयाक गवाई पीक तूवा।

३४ कोङा मीस्मी गवाई चाहेई छूये पीकोक मा, खोदोलोई आन्‍ना हल्‍वा तोम् छूये मीनोना कोङा ङ्‌क रीङ् पूचोयोक तूये।

३५ यूहन्‍ना कालामोक्‍स्‍तोक तीप्चाप् लाबाई तोङ्‌क तूवा, खीक्‍का आन्‍ना ईक्छीन्छाङाङ् खम् अल्होपी तूम्‍ना चामोवा मम् सानीवा मनूम्।

३६ “खोदोलोई यूहन्‍नाआ पीक गवाईपीका दूङ् देप् गवाई ओपी तूये। ऊदोईपीक्यालो ऊई मस्ये पाआ कोङ् पोक्‍सोक तूये खूङ्‌क लक् कोङा ईनीम्‍बा मूचोयोक तूये, खन्‍सा पाआ कोङ् पोक्‍सोक के पीक्‍ना मूङ्‌क लक्‍आङ् गवाई पीचयक तूये।

३७ कोङ् पोप् पा म्होपासो ओ लागी गवाई पीचयक तूये। आन्‍ना खम् साल्‍म् मान्येईमोङ् तूनी ना खम् ङालीसो हाल्‍लोसो मान्तोमोङ् तूनी।

३८ खीक्‍का आन्‍ना खम् रीङ् आम्‍नी सानीवापी यूक्स्‍नूम्नो, ऊदोईपीक्यालो आन्‍ना खसा पोक्‍स्‍क मीस्पी विश्‍वास्‍ङा मईनूम्नो।

३९ आन्‍ना धर्मसूम्बऊपी हादेसो मान्याईप् रीराम तयाम् पीक्‍नीना लाम्‍नूम्। खोदोलोई धर्मसूम्‍बऊआङ् ओ तोक्‍पी गवाई पीचयक तूये,

४० खोदोलोई हाल्‍लोसो मान्याईप् रीराम तोम् लागी आन्‍ना ओपी ताम् मानेई मईनूम्नो।

४१ “कोङा मीचा साम्‍दीखा दोम् लामोक मा,

४२ खोदोलोई आन्‍ना नीनाम्मा सम्खे मीनूम्नो पीम् कोङा छेतो।

४३ कोङ् पा नीनाम्माम् नीङ्पी तोक्, खोदोलोई आन्‍ना कोङ् साम्‍दी दोयोनीनो। बीन्‍नीपा मीस् म्होप्मी हक्‌ तातना ताईदोक आन्‍ना साम्‍दी दईनूम्।

४४ आन्‍ना आम्‍नी हो-होप्पी ईल्पोआ बीन्‍नीपा सायोचोङ्मा मीलम् लाम्‍नूम्, खोदोलोई आन्‍ना नीनाम्मापीका ताप् सायोचोङ्मा लाम्‍नूम्‍नोदोक आन्‍ना ऊतोङ्नाई ओपी विश्‍वास मदूर्‌नूम्?

४५ “कोङा आन्‍नी पा नीनाम्माम् लाईस्‍पी दोस् तीन्‍नीक मीन्‍नीनव, पामी लाईस्‍पी आन्‍नी दोस् तीक्‍ने मोशा के, ऊदोईपीक्यालो आन्‍ना खपी आसा यूक्सानूम्क तूवा।

४६ खोदोलोई आन्‍ना मोशा आछीयाङ् विश्‍वास मनूम्वादो कोङ्सो विश्‍वास मोनीवा, ऊदोईपीक्यालो खसा ओ तोक्‍पी छाप्‍क तूवा।

४७ खन्‍सा आन्‍ना खसा छाप्‍क रीङ्‌ विश्‍वास मईनूम्नोदोक, कोङा पीकोक रीङ्पी दानाई विश्‍वास मईनूम्?”

a 

५:४ केछे लाईस्पीक हेप् पाण्डुलिपीपी ५:३(ख)-४ पद छाम्पा मान्तू।

येशूआ ङाक् हबऊ मीस् यचीक

मत्ती १४:१३-२१; मर्कूस ६:३०-४४; लूका ९:१०-१७

६

ङ्‌क रीङ् छूम् याताकप्का येशू गालील दीरीत्‍तीम् नावादेपा खाता। खूङ्‌क दीरीत्‍ती तिबेरियाससो मीयची।

२ खोदोलो हायाम्‍सर्प् मीचा ख म्दोस्-दोस् कल्‍तो खाईची, ऊदोईपीक्यालो येशूआ सोमोरीजा मीस् नन्‍खा मीचीना छाक्‍काक लक् मक खचा तचीक तूवा।

३ खीक्‍का येशू कोम् थेम्पी खाताना म्सीच्‍चेस्का मूङ्‌कपी तूवा।

४ खोन्‍तोलो यहूदीचीम् निस्‍तार-चाड ताम् याताक तूवा।

५ खीक्‍का येशूआ एक्‍सा-मेक्सा खोङ्लो ओरोसर्प् मीस् ख तूवाकपी बान्चाक तना फिलिप ओरो लअ, “ओन्तोरोसर्प् योम् लागी केईया हापी सबेई खेताम्?”

६ येशूआ फिलिपमी चाम्ची मम् लागी ङ्‌क रीङ् पीकाक तूवा, ऊदोईपीक्यालो येशूआ ऊई मम् पर्ने पीम्ने छेत्‍चक तूवा।

७ खोदोलो फिलिपआ येशू ओरो पीकाना ङरी आन्‍नू, “खस् ची-चीछाङाङ् पीयाम्‍दोसो नीस्‍चून्‍दूलूम् नाम्छेर्बूम् खाप्‍चीमाआ खेईम्‍पा सबेईआ लाईयनो।”

८ म्सीच्‍चेस् तूवाकपीक सिमोन पत्रुसमी म्नेछो अन्‍द्रियासआ ओरोपीका,

९ “ङ्‌कपी ईल्पो वात्छा छा तूये, खपी जेऊमी ङाची सबेई लो नीच्‍ची ङाःलो तूये। खोदोलोई मोन्तोसर्प् मीस् योम् लागी मोन्तोदी सबेईआ लाईययो मोलो?”

१० खीक्‍का येशूआ खस् ओरो पीकाना आरेई मची, “मूङ्‌क मीस् घाँसलोक तेल्म् तूकपा तूमीयानूम्‍ते।” खीक्‍का खस् खोलोङ् मूङ्‌क तेल्म्पी तूवा, खोदोलो वात्‍छास्‍ङाङ् ङाक् हबऊ तूवा।

११ खीक्‍का येशूआ सबेई लाप्‍ना नीनाम्मा ओलोनूव लअ, नीनाम्मा ओलोनूव लोम् यात्ना तोतूप्‍चाप्‍ची हाईपीची, खीक्‍का खोरोनाङ् ङाःसो हाईपीची, ना खचा खची बोखासाक सम्‍मो चची।

१२ खीक्‍का खचा चाम् यात्चीकप्का येशूआ म्सीच्‍चेस् ओरोलची, “एत्‍ताक खोलोङ् बात्ल मनूम्व, चीमाछासो यनूनव।”

१३ मूङ्‌कचा चस्‍ना एत्‍ताक सबेई खचा बात्ल मची, खोदोलो ईक् पोङ् नीस्बूखो पेप्पू।

१४ ओरोना येशूआ मक छाक्‍काक लक्‌ तचीना मूङ्‍कपी तूवाक मीचा ओरोपीका, “हन्‍ना चारपी ताप् खारीबोपोन् आछीयाङ् खङाई रईछ।”

१५ खस् बान्‍ना येशू हायाम् बलजफत मतो खाईम्ना होङाबू बानेई मम् मीन्चाई पीम् खची सानीवा छेत्ना ख म्हाल्‍लाङ् कोम् थेम्पो खाता।

येशू काऊ थेम्-थेम् लाम्‍दूमाक

मत्ती १४:२२-२३; मर्कूस ६:४५-५२

१६ यूपा नाम्कूराचालो म्सीच्‍चेस् दीरीत्‍तीम् दोक्पी खाता।

१७ खीक्‍का खस् हेयोङ्मापी वोङाना दीरीत्‍तीम् नावादे कफर्नहुम मेक्सा खाईम् मीना। खोदोलो नाम्कूराखात्‍क तूवा, खोदोलोई येशू खची दोक्पी मान्तान्ला।

१८ खीक्‍का हायाम् देप् हूक् तोक्‍साकसा दीरीत्‍तीप्‍क काऊ हूछ्‌याप्‍तो छूवाचाक तूवा।

१९ खीक्‍का म्सीच्‍चेचा हेयोङ्मा तोतो ङाक् किलोमिटरतो तोम् तातेकालो खचा येशू दीरीत्‍तीम् थेम्-थेम् लाम्‍दूम्‍तो बान्चाक तची, खोदोलो खस् हायाम् कीसा।

२० खोदोलो येशूआ खस् ओरोलची, “कोङ् के कीनीनव।”

२१ खीक्‍का खचा येशू खची जीनतो हेयोङ्मापी यूक्स्ची, ना हेयोङ्मा खस् खात्‍चाक थाम्‍पूपी तातेका।

२२ म्देसापाका दीरीत्‍तीम् नावादेपा तूप् ओरोसर्प् मीचा मूङ्‌कपी ईबूम्ङाङ् हेयोङ्मा तूवाक तची। ऊदोईपीक्यालो खचा छेत्‍चीक तूवा, येशू म्सीच्‍चेस्का हेयोङ्मापी वोङाना माङ्‌खाईक तूवा। खोदोलोई म्सीच्‍चेस्ङाङ् वोङाना खाताक तूवा।

२३ खीक्‍का तिबेरियासलाम् बीन्‍नीपा हेयोङ्मा मूङ्‌क थाम्पूम् दोक्पी बाना, मूङ्‌कपी येशूआ नीनाम्मा ओलोनूव लना खचा सबेई चस्‍क तूवा।

२४ येशू म्सीच्‍चेस्का मूङ्‌कपी मान्तू पीम् तूम् तचीना खोलोङ् मीस् हेयोङ्मापी वोङाना ख लाम्‍तो कफर्नहुम खाता।

येशू रीराम‌ पीप् सबेई तूये

२५ खचा दीरीत्‍तीम् नावादेपा येशू छीप्‍चीना ओरो पीकाना तत्‍ची, “सेचीपो, आन् अपी हाल्‍लोई बाना?”

२६ खोदोलो येशूआ खस् ओरो पीकाना ङरी आन्‍ची, “आछीयाङ् कोङा आन्‍नी लोयान्‍नी, आन्‍ना कोङ् ओरोना ऊदोई लामोचोयोनी पीक्यालो कोङा छाक्‍काक लक् मूकम् अर्थ बूजेई मनूम्ना मा, खोदोलोई आन्‍ना आम्‍नी बोखातो सबेई चाम् तानूम्‍कसा आन्‍ना कोङ् लामोतीतोनीक तूये।

२७ खन्‍सा आन्‍ना नास् छूक्‍ना खाईप् सबेईमी लागी रोकोछू मनूम्नव, खोदोलोई हादेसो मान्याईप् रीराम‍मी लागी रोकोछू मनूम्व, मूङ्‌क हादेसो मान्याईप् रीराम‍मी सबेई आन्‍नी मीस्मी छाआ पीनी, ऊदोईपीक्यालो ङ्‌कम् लागीङा पा नीनाम्माआ ख सोक्‍ना पोक्‍स्‍क तूये।”

२८ खोदोलो खचा येशू ओरो पीकाना तत्‍ची, “खोरोदोक नीनाम्माआ नत्‍तक तोङ्‌क लक्‌ मम् लागी केईका ऊई मम् छूये?”

२९ खोदोलो येशूआ खस् ओरोलची, “ङ्‌क चारपी पोक्‍स्‍क नीनाम्माम् म्छापी विश्‍वास मनूम्व, खूङ्‍कङ् नीनाम्माम् लक्‌ के।”

३० खन्‍सा खचा येशू ओरोलची, “आना ऊतोङ्‌क चीन्‍नम् लक्ये खोमय, खूङ्‌क खोङाम्‍काना केईका विश्‍वास मयाम्का? आना ऊई मय?

३१ ओखी खूक्सू-खूलूचा गोङ्‍रूत्खाप् थाम्‍पूपी मन्‍न चची, खूङ्‍कम् तोक्‍पी ओरोना छाम्‍पा तूये, ‘नीनाम्माआ खस् साराङ्‌गाप्‍तोका चाम् लागी सबेई पीची’।”

३२ येशूआ खस् ओरोलची, “आछीयाङ्, कोङा आन्‍नी लोयान्‍नी, मोशाआ खस् साराङ्‌गाप्‍तोका सबेई पीचीक मा, खोदोलोई साराङ्‌गाप्‍तोका आछीयाक सबेई पीप्‍ने ओ पा नीनाम्माई तूये।

३३ ऊदोईपीक्यालो नीनाम्माम् सबेईने साराङ्‌गाप्‍तोका यूवे, खूङ्‌कसा चारपी तूप् मीस् रीराम‌ पीय।”

३४ खोदोलो खचा ओरोपीका, “रोबू, खूङ्‌क सबेई केईका पूराङ् पीयीचाईकाव।”

३५ खीक्‍का येशूआ खस् ओरोलची, “हादेसो मान्याईप् रीराम पीप् सबेई कोङ्‌ङा के। ओपी ताप् तोदी साका सीनीनो, खोरोनाङ् ओपी विश्‍वास मप् हाल्‍लोसो वाम्‍मा सीनो।

३६ खोदोलोई कोङा आन्‍नी लोन्‍नीकङ् तूये, आन्‍ना कोङ् तोनीनासो विश्‍वास मोयोनीनो।

३७ ओ पाआ कोङ् पीयोक तोदी खोलोङ् ओपी ताये, ना ओपी ताप्‍तोदी आस्‍सो कोङा इन्कार मूयोनो।

३८ ऊदोईपीक्यालो कोङ् साराङ्‌गाप्‍तोका ओहोप्‍मी लन्‍ची पूरा मस् ङ्‌क चारपी यूवोक मा, खोदोलोई कोङ् पोप्मी लन्‍ची पूरा मस् यूवोक तूये।

३९ कोङ् पोप्मी लन्‍ची ङ्‌कतोङ्‌क तूये, नीनाम्माआ कोङ् पीयोक तोदी आस्‍सो कोङा मासूतूनूनव, ना ङ्‌क चार यात्क लेईपी कोङा खस् लेन्‍चा मीम् दूरूनूव।

४० ऊदोईपीक्यालो खसा पोक्‍स्‍क म्छा तोक् ना खपी विश्‍वास मप् तोदी खोलोआ हाल्‍लोसो मान्याईप् रीराम तचीनू पीम् ओ पाम् लन्‍ची तूये, खन्‍सा कोङा खस् चार यात्क लेईपी खोलोङ् ऊन्‍पो मीयोची।”

४१ खोदोलो यहूदीस् खम् ऊल्‍लोङ्पी चीबूर्‌लम् थालेईमची, ऊदोईपीक्यालो येशूआ “साराङ्‌गाप्‍तोका यूवाक सबेई कोङ्‌ङा के” पीकाक तूवा।

४२ खीक्‍का खचा ओरोपीका, “ङ्‌कम् म्पा-म्मा केईका छेताम्का, ऊई ङ्‌क मीस् मूङ्‌क योसेफमी छा येशू मायो? खन्‍सा ऊतोङ्नाई ङ्‌कसा ‘कोङ् साराङ्‌गाप्‍तोका यूवोक’ पीक्‍ना पीक्‍चाई?”

४३ खोदोलो येशूआ खस् ओरोलची, “आन्‍नी आम्‍नी होप्‍ङा चीबूर् लनीनव।

४४ कोङ् पोप् ओ पा नीनाम्माआ मान्ताईमो आस्‍सो कोङ् तूवोकपी ताम् दूरनो, ना ओपी ताप् तोदी कोङा चार यात्क लेईपी लेन्‍चामीयोची।

४५ खारीबोपोचा ओरो पीकाक तूये, ‘खोलोङ् मीस् नीनाम्माआ ईयची,’ ओरोना ईयस्‍लो आसाई पा नीनाम्माम् रीङ्‌ येनना ईयान्‍ची खूङ्‌क मीस् ओपी ताये।

४६ आसासो पा तचीक मान्तू, खोदोलोई नीनाम्माप्का ताकसाङाङ् पा तक तूये।

४७ आछीयाङ् कोङा आन्‍नी लोयान्‍नी, आसाई विश्‍वास मय मूङ्‌कसा हाल्‍लोसो मान्याईप् रीराम‌ तय।

४८ रीराम‌ पीप् सबेई कोङ्‌ङा के।

४९ आम्‍नी खूक्‍सूचा गोङ्‍रूत्खाप् थाम्‍पूपी मन्‍न चची खोरोदोसो खस् खोलोङ् सीया।

५० साराङ्‌गाप्‍तोका यूवाक सबेई ङ्‌कङा के, ङ्‌क चाप्‍तोदी हादेसो सीनो।

५१ साराङ्‌गाप्‍तोका यूवाक रीराम पीप् सबेई कोङ्‌ङा के। ङ्‌क सबेई चाप् हादेलोसो लेत्‍चाये। ङ्‌क चारपी तूप् मीचा हाल्‍लोसो मान्याईप् रीराम तचीनू पीकोना कोङा पीयोचीक सबेई क ओ गाम् के।”

५२ ङ्‌क रीङ् येन्‍चीना यहूदीचा सूपीछा खची हाम्‍पी ओरोलोलतो रीङ्-छाम् मची, “ङ्‌क मीचा केई ऊतोङ्नाई म्गाम् योदूरे?”

५३ खोदोलो येशूआ खस् ओरोलची, “आछीयाङ्, कोङा आन्‍नी लोयान्‍नी, आन्‍ना मीस्मी छाम् गाम् चाईनूम्‍नोदो, ना खम् हीः दूङ्नूम्‍नोदो, आन्‍ना हाल्‍लोसो मान्याईप् रीराम तईनूम्नो।

५४ खोदोलोई ओ गाम् चाप् ना ओ हीः दूप् मीचा हादेसो मान्याईप् रीराम‌ तय, ना यास्को लेईपी कोङा ख ऊसूपको।

५५ ऊदोईपीक्यालो ओ गाम् आछीयाक चाम् थक् ना ओ हीः आछीयाक दूम् थक् के।

५६ आसाई ओ गाम् चय, ना ओ हीः दूङ्‍ङ खूङ्‌क ओपी छूये, ना कोङ्सो खपी छूवो।

५७ कोङ् हाल्‍लोसो मान्याईप् रीराम पीप् पा नीनाम्माआ पोक्‍सोक, खन्‍सा कोङ् पाम् कारणआ लेतोचोयोक तूये, खोरोनाङ् ओ रीराम‌ चाप्‍सो ओ कारणआ लेत्‍चाये।

५८ साराङ्‌गाप्‍तोका यूवाक सबेई आम्‍नी फप्-पाचा चस्‍क सबेई तोङ्‌क मा, खचा खूङ्‌क सबेई चची खोदोलोई खस् सीयाना खाता। खोदोलोई कोङा पीयान्‍नीक सबेई चाप्क हादेलोसो लेत्‍चाये।”

५९ ङ्‌क रीङ् येशूआ कफर्नहुमपीक याखऊ खीम्पी सेचीवा पीलो पीकाक तूवा।

ओरोसर्प् म्सीच्‍चेचा येशू होक्‍सीचीक

६० ङ्‌क रीङ्‌ येन्‍चीकप्‍का म्सीच्‍चेचा ओरोपीका, “ङ्‌क रीङ्‌ बूजेई मम् हायाम् गार तूये, ङ्‌क आसाई येईदूर मोलो?”

६१ खोदोलोई ङ्‌कम् तोक्पी म्सीच्‍चेची चीबूर्‌लचाई पीम् छेत्‍ना येशूआ खस् ओरोलची, “ऊई कोङा ईन्‍नीक ङ्‌क रीङ्‌आ आन्‍नी बादा मईनीयो?

६२ खोरोदोक मीस्मी छा लाईस्‍पी हाकपी तूवा मूङ्‍कपी आत्ना खात्चाईक तईनूम्‍दोक ऊई मईनूम्?

६३ रीराम‌ पीप् नीनाम्मा आत्‍मा तूये, गाम्‍पीका ऊसो फाइदा छूनो। खन्‍सा कोङा आन्‍नी ऊक रीङ्‍बऊये ईन्‍नीक तूये, खूङ्‍क आत्‍मा ना रीराम के।

६४ खोदोलोई आन्‍नी तूनीकप्‍क देप्‍पोआई ङ्‌क रीङ्‌बऊपी विश्‍वास मईचीनो।” आस्-आसाई ङ्‌क रीङ्‌ विश्‍वास मईनो, ना आस्‍कसाई ख दोका पीय पीम् रीङ्‌ खसा लाईस्‍पीकाङ्‌ तूम् तक तूवा।

६५ खीक्‍का येशूआ खस् ओरोलची, “खन्‍सा कोङा आन्‍नी लोन्‍चायान्‍नीक तूये, ‘पाआ मान्ताईमो आस्‍सो ओपी ताम्दूरनो’।”

६६ खन्‍सा ओरोसर्प् म्सीच्‍चेचा खलो लाम्‍दूम होक्‍सीची।

६७ खीक्‍का येशूआ पोङ्नीप्पो म्सीच्‍चेस् ओरो पीकाना तत्‍ची, “ऊई आन्‍नासो कोङ् होक्‍सोयोनीना खालेत्‍नीयो?”

६८ खोदोलो सिमोन पत्रुसआ ओरोपीका, “ए रोबू, आन् होक्‍सीना केईका हापी खातेका? आम्‍पी हादेसो मान्याईप् रीराम‌ पीप् रीङ्‌बऊ तूये,

६९ आन् नीनाम्माआ पोक्‍साक पवित्र जन् तूये पीम् छेतूम्‍काना, केईका विश्‍वास मम्काक तूये।”

७० खोदोलो येशूआ खस् ओरोलची, “ऊई कोङाङ् मायो आन्‍नी पोङ् नीप्पोङ् सोन्‍नीक? खोदोलोई आन्‍नी तूनीकपी ईल्‍पोक शैतान के।”

७१ येशूआ ङ्‌क रीङ्‌ सिमोन इस्‍करियोतमी म्छा यहूदा इस्‍करियोतमी तोक्‍पी पीकाक तूवा, ऊदोईपीक्यालो ख पोङ्नीप्पो म्सीच्‍चेचीप्क तूवादोसो खसा येशू दोका पीम् मीनाचाक तूवा।

छाप्रो-वासमी चाड

७

खीक्‍काना येशू गालीलपीङ्‌ एक्‍सा-मेक्सा लाम्‍दूमातीता। खसा यहूदिया खाईम् सानीवा मान्म्, ऊदोईपीक्यालो यहूदीचा ख सेईम्‌ चूक्‍ली मचचीक तूवा।

२ खोन्‍तोलो यहूदीचीम् छाप्रो-वासमी चाड दावाङ् ताम् हचक तूवा।

३ खन्‍सा येशूम् नेछोचा ख ओरोलची, “ङ्‌क तेल् होक्‍सीना यहूदियापी खाताते, खीक्‍काना आना मचयक छाक्‍काक लक्‌ आम् सीच्‍चेचासो तचीनूते।

४ म्नीङ्ला तोम् चाहेई मप् मीचा खसा मईक लक्‌ सूल्‍म्‌ चाहेई मईनो। खन्‍सा आना मचयक लक्‌ खोलोङ् चारपी तूप् मीचा तचीनूते।”

५ ऊदोईपीक्यालो म्होप्मी नेछोचासो खपी विश्‍वास माम्मस्क तूवा।

६ खीक्‍का येशूआ खस् ओरोलची, “ओ लागी थीक् नाम्‍ला होसोङ् मान्तामोङ् तूये, खोदोलोई आम्‍नी लागीन्‌ खोलोङ् नाम्‍ला थीक्‍ङा तूये।

७ चारआ आन्‍नी जेर्नीनो, खोदोलोई कोङ् जेरो, ऊदोईपीक्यालो कोङा खची लक् रई तूये पीकोना गवाई पीयो।

८ आन्‍नी ङ्‌क चाड मानेई मस् खात्‍नीव। कोङ् क खातोनोके, ऊदोईपीक्यालो कोङ् खाईम् नाम्‍ला होसोङ् मान्तामोङ् तूये।”

९ खस् खोरो लचीना ख क गालीलपीङ्‌ तूवा।

१० खोदोलोई म्नेछोस् चाड मानेई मस् खाताकप्‍का खसो आसासो तूम् मान्तोमो सूपीछा खाता।

११ खीक्‍का मूङ्‌क चाडपी यहूदीचा “ख हापी तूये?” पीकाना मीस् तन्‍तो ख लाम्‍चचीक तूवा।

१२ मूङ्‌क ओरोसर्प् मीस्चा खम् तोक्पी रीङ्-छाम् मचचीक तूवा। खोदोलो हेप्पा ओरोपीका, “ङ्‌क मीस् नप् तूये।” खीक्‍का बीन्‍नीपाआ ओरोपीका, “मा, ङ्‌कसान् मीस् वालीली मीचयक तूये।”

१३ खोदोलोई यहूदीचीम् कीम्‍आ खम् तोक्‍पी आस्‍सो खोलोआ येईम्मीना मान्‍नेई।

चाडपी येशूआ सेचीवा ईचीक

१४ चाड म्‍रापी छूवातोलो येशू नीनाम्मा दप्स्को खीम्पी वोङा, ना मीस्ची सेचीवा ईची।

१५ खोदोलो यहूदीचा येशूम् सेचीवा येन्‍चीना छाक्‍का छूक्‍तो ओरोपीका, “परेई मान्ममोङ् ङ्‌क मीचा दानाई ङ्‌कतोङ्‌क सेचीवा तअ।”

१६ खोदोलो येशूआ खस् ओरो पीकाना ङरी आन्‍ची, “ङ्‌क कोङा आन्‍नी ईन्‍नीक सेचीवा ओ होप्‍मीङ्‌ मा, खोदोलोई ङ्‌क सेचीवा कोङ् पोप् नीनाम्मापीका ताक के।

१७ खन्‍सा नीनाम्माम् लन्‍ची तोङ्ना लक्‌ मम् लाम्‌ मीचा ङ्‌क सेचीवा नीनाम्मा लाम्‍पा ताकयो, ओ होप्‍लाम्‍पाङ् ताकयो खूङ्‌क खसा तूम् तय।

१८ म्होप्मी तर्फलाम्पा नेईप्‍आ म्होप्ङा साम्दीखा मीम्चीम् लाम, खोदोलोई आस्कसाई म्होप् पोप्मी साम्‍दीखा मय, मूङ्‌क आछीयाक थरेई छूये, खीक्‍का खपी ऊसो वालीलीम्‌ रीङ्‌ छूनो।

१९ ऊई आन्‍नी मोशाआ रीदूम्-होदूम्‌ पीयानीक मायो? खोदोलोई होसोङ् आन्‍ना आसासो रीदूम्-होदूम् मानेई मईनूम्नो। आन्‍ना ऊनाई कोङ् सेईम्‌ लामोनीकई?”

२० खोदोलो मूङ्‌क ओरोसर्प् मीचा येशू ओरो पीकाना ङरी आन्‍ची, “आन् चाप् मोङ्आ लापाक तूये, आसाई आन् सेईम्‌ लाम्‍चाईक तूये?”

२१ खोदोलो येशूआ खस् ओरो पीकाना ङरी आन्‍ची, “कोङा ईबूम् लक्‌ मूक तूवा, खोदोलो आन्‍नी छाक्‍का छूवानी।

२२ मोशाआ आन्‍नी खतना मम् ललई पीयानीक तूये (ताम्ने, ङ्‌क मोशालाम्पा ताकने मा, खोदोलोई फप्-पाचीलाम्‍पा के), नासोङ् नोम्चीम् लेईपी आन्‍ना मीस् खतना मईनूम्।

२३ ओरोना मोशाआ पीम्‍पा ललई गनून मीन्‍नीना नोम्चीम् लेईपी मीस्मी खतना मईनूम्दोक, कोङा नोम्चीम् लेईपी ईल्पो मीस् नन्‍खामीयूलो ऊदोई ओपीका आम्‍नी छूली कात्कई?

२४ खन्‍सा मीस्मी ङाली खोङ्नूम्‍ना खची नीया मनूम्नव, खोदोलोई नम्‍लोना नीया मनूम्व।”

ख्रीष्‍टमी तोक्‍पी मीचा मीन्चीक रीङ्

२५ खीक्‍का यरूशलेमपा तूप् हेप्-हेप् मीचा ओरोपीका, “मीचा सेईम्‌ लाम्‍चीक मीस् ङ्‌कङ्‌ मायो?

२६ खोङ्नूम्ते, ङ्‌कन् खोलोआ येईम्मीना माङ्‌की-माङ्‌की नेन्‍चाईक तूये, खोदोलोई आसासो ऊसो लयस्‍नो! ङ्‌कङाई हल्‍वा पीप् ख्रीष्‍ट रईछ पीकाना धर्म-सेचीपोचा तूम् तचीयो ऊई?

२७ ख्रीष्‍ट हाकलाम्‍पाई ताये खूङ्‌क आसासो छेत्‍तनो। खोदोलोई ङ्‌क मीस् हाकलाम्‍पाई ताकई पीम् केईया छेताम्।”

२८ खीक्‍का येशूआ नीनाम्मा दप्स्को खीम्पी सेचीवा ईचचीलो खोलोआ येईम्मीना ओरोपीका, “आन्‍ना कोङ् छेतोनी, ना हाकलाम्‍पाई तोकई खूङ्‌कसो छेत्नूम्। कोङ् ओहोप्‍मी लन्‍चीपी तोक् मा, खोदोलोई कोङ् पोप् आछीयाक तूये। खूङ्‌क आन्‍ना छेत्‍नूम्‍नो,

२९ खोदोलोई कोङा ख छेतो, ऊदोईपीक्यालो कोङ् खलाम्पाङ् तोक्, ना कोङ् खसाङ् पोक्‍सोक।”

३० ङ्‌क रीङ्‌ येन्‍चीना खचा येशू लाम्‌ लाम्‍ची, खोदोलोई आसासो हूःक तेमान्‍दूर्ची, ऊदोईपीक्यालो होसोङ् खम् नाम्‍ला मान्ताम्‍लामोङ् तूवा।

३१ मूङ्‌क ओन्तोरोसर्प् मीस् तूवाकप्‍क दूङ्देतोआ खपी विश्‍वास मची। खीक्‍का खचा ओरोपीका, “ऊई ख्रीष्‍ट ताईकप्का ङ्‌क मीस्पीका दूङ् राःराम्‌ चीन्‍न मईयो मोलो?”

३२ मूङ्‌क ओरोसर्प् मीचा खम् तोक्‍पी रीङ्‌ मचचीक फरिसीचा ना देप्‍क पूजारीचा येन्‍ची खीक्‍का खचा येशू लाम्‌ लागी नीनाम्मा दप्स्को खीम् हूप्‌ दोर्‌ची पोक्‍स्‍ची।

३३ खीक्‍का येशूआ खस् ओरोलची, “होसोङ् कोङ् जीस्तातोसम्‍मो आन्‍नीस्‍का तूवो, खीक्‍काना कोङ् पोप् तूकपी खातो।

३४ खीक्‍का आन्‍ना कोङ् लामोनी, खोदोलोई आन्‍ना कोङ् तोयोनीनो, ऊदोईपीक्यालो कोङ् तूवोकपी आन्‍नी खाईदूर्‌नूम्‍नो।”

३५ ङ्‌क रीङ्‌ येन्‍चीना यहूदीस् खची हो-होप्‍पी ओरोलोल, “ङ्‌क मीस् हापी खाईम् मीन्चाईक तूनाई, केईया ख छीपाम्नो? ऊई खोलोपी रीसाना तूप् ग्रीकचीम्‌ सहरपी खाईम्ना यहूदीची ना ग्रीकची सेचीवा ईम् लन्‍चीयो मचय ऊई?

३६ ‘आन्‍ना कोङ् लामोनी खोदोलोई छीपोनीनो, ऊदोईपीक्यालो कोङ् खातोक थाम्‍पूपी आन्‍नी ताम्तेम् दूर्‌नूम्‍नो पीक्‍ना पीक्‍चाई ङ्‌कसा ऊई पीम् लामकई’?”

३७ चाड याईम्क लेई येशूआ थोरेपाना हायाम्‌ सार ओरोपीका, “आन्‍नी वाम्‍मा सीचाईनीक तूदोक ओपी तानीना दूङानूम्‍व।

३८ आसाई ओपी विश्‍वास मय, धर्मसूम्बऊआ पीक्‍क तोङ्ना ‘मूङ्‌कम्‌ म्गोङ्पीका रीराम‌ पीप् काऊमी योऊ बगेई छूचाईक छूये’।”

३९ ङ्‌क रीङ्‌ क येशूआ खपी विश्‍वास मप् तोदीआ तोक् पवित्र आत्‍माम् तोक्पी पचक तूवा, ऊदोईपीक्यालो खपी विश्‍वास मप् तोदीआ मूङ्‌क पवित्र आत्‍मा तोम् हचचीक तूवा। मूङ्‌क सम्‍मो खचा पवित्र आत्‍मा मान्तोमोङ् तूवा, ऊदोईपीक्यालो येशूम् साम्‍दीखा मूङ्‌क सम्‍मो मान्छूमोङ् तूवा।

४० खीक्‍का येशूम् रीङ्‌ येन्‍चीना मूङ्‌क ओरोसर्प् मीस् तूवाकप्‍क हेप्-हेप्पा ओरोपीका, “ङ्‌क मीस्‍ने आछीयाक खारीबोपोङाई रईछ।”

४१ खोदोलो हेप्‍पाक ओरोपीका, “ङ्‌कन् ख्रीष्‍टङाई रईछ।” खोदोलोई बीन्‍नीपाक ओरोपीका, “ख्रीष्‍ट गालीलपीका बानेयो मोलो?

४२ धर्मसूम्बऊपी ख्रीष्‍ट दाऊदमी गोङ्पीका ना दाऊदमी तेल् बेथलेहेमपीका ताये पीकाना छाम्‍पा मान्तूयो?”

४३ ओरोना खम् कारणआ मीस् खची हो-होप्‍पी फोका।

४४ खस् तूवाकप्‍क हेप्-हेप्पा ख लाम्‌ लाम्‍ची, खोदोलोई ख लाम्‌ लागी हूः क मान्तेदूर्‌ची।

यहूदी धर्म-सेचीपोचा विश्‍वास माम्मस्क

४५ खीक्‍का नीनाम्मा दप्स्को खीम् हूप्‌ दोर्‌ची मोरोङ् आत्‍ताना खाता, खोदोलो देप्‍क पूजारीचा ना फरिसीचा खस् ओरोलचीना तत्‍ची, “ऊदोई आन्‍ना मूङ्‌क लापानूम्‍ना मान्बायानूम्कई?”

४६ खोदोलो दोर्‌चा खस् ओरोलची, “मूङ्‌क मीस् तोङ्नान् हाल्‍लोसो आस्सो मान्‍नेई!”

४७ खोदोलो फरिसीचा खस् ओरोलची, “आन्‍नीसो खम् रीङ्पी फासेईयो छूवानी ऊई?

४८ धर्म-सेचीपो ना फरिसीचीप्‍क हेप्पा खपी विश्‍वास मस्कयो तूनाई?

४९ खोदोलोई मोशाम् ललई मान्छेईस्कसा ङ्‌क ओरोसर्प् मीचा नीनाम्माप्का साराप् तचीक तूये।”

५० खस् तूवाकपी ईल्पो निकोदेमस नीङ् मीचीक फरिसी तूवा, ख ऊलाम् येशू तूवाकपी खाताक तूवा, ना खसा बीन्‍नीपास् ओरोलची,

५१ “ई ललईपी छाम्‍पा तूकतोङ्ना मीस् दोस् तीम् लाईस्‍पी म्‍रीङ् येईम्‌ छूये, ना खसा मईक रीङ्‌ छेईम् छूये, खन्‍सा ऊसो मान्छेईमो मीस् दोस् तीम् छूनो।”

५२ खोदोलो फरिसीचा ख ओरोलची, “ऊई आन्‍सो गालीलीयो? धर्मसूम्‍बऊ नम्‍लोना परेई मव, गालीलपीका खारीबोपो दालोसो बान्‍नो।”

[

५३ खीक्‍काना खस् खोलोङ् खची होप्-होप्मी खीम् खाता।

तूम्‍लूलप्‌ मीम्छाआ हल्‍वा तक

८

खोदोलोई येशू क जैतुन कोम् थेम्तो खाता।

२ खीक्‍का म्देसा देत्छा येशू नीनाम्मा दप्स्को खीम्पी खाता, खोदोलो ओरोसर्प् मीस् म्बर-बार बात्ल छूवा, खीक्‍काना खसा तोतूवा ना खस् सेचीवा ईची।

३ खोदोलो शास्‍त्रीची ना फरिसीचा ईल्पो मीम्छा तूम्‍लू लचाक छीप्‍चीना लाप्‍ची खीक्‍का तात्‍चीना खची रापी यूक्स्ची।

४ खीक्‍का खचा येशू ओरोलची, “सेचीपो, ङ्‌क मीम्छा तूम्‍लू लचाक केईका छीपूम्‍का ना लापूम्‍काना अपी तातूम्‍काक के।

५ ललईपी मोशाआ ङ्‌कतोङ्ना तूम्‍लूलप्‌ मीम्छा लूङ्‌आ गोम्‍ना सेईम्‌ छूये पीकाना केईका आज्ञा पीयीकाक तूये। आना क ङ्‍कम्तोक्पी केईका ऊई लईयाका?”

६ खोदोलोई खचा येशू दोस् तीदूराम्‍यो मीनाना, ख चाम्ची मम् लागी ओरो पीकाक तूवा। खोदोलो येशू कूम्‍चीना बोहोपूू म्हूःम् छोक्‍छोमीआ छाप्‍पू।

७ खोदोलोसो खचा येशू मान्तन्चा मस्कसा येशू थोरेपाना ओरोलची, “आन्‍नी आस्‍कई मोऊ मान्मप् तूनी, खूङ्‌कसा मूङ्‌क मीम्छा लाईस्‍पी लूङ्‌आ गक्‍नूव।”

८ खीक्‍का होसोङ् येशू बोहोपूू कूम्‍चीना म्हूःम् छोक्‍छोमीआ छाप्पू।

९ ओरोना येशूआ पीकाक येन्‍ची, खीक्‍काना देप्पाप्‍का चीमा छूक्‍तो खस् खोलोङ् मूङ्‍कप्का खालेता, खीक्‍का दोरीम्पीन् येशू लो मूङ्‌क मीम्छालोङाङ् होक्सीची, खीक्‍का मूङ्‌क मीम्छा क येशूम् लाईस्‍पी थोरेप्‍दीताक तूवा।

१० खीक्‍का येशूआ मूङ्‌क मीम्छा ओरोलना तत्‍तू, “ए नेछो, खस् हारेई खालेता? आसासोयो आन् दण्ड मान्पीन्‍ना?”

११ खोदोलो मूङ्‌कसा ओरोपीका, “रोबू, आसासो कोङ् दण्ड मान्पीङा।” खीक्‍का येशूआ ख ओरो लअ, “कोङासो आन् दण्ड पीयान्‍नो। खात्‍व, खीक्‍का हन्‍ना हाल्‍लोसो मोऊ मनव।”]a

येशू चारपीक अल्हो

१२ येशूआ होसोङ् खस् ओरोलची, “कोङ् चारपीक अल्हो के। खन्‍सा आसे ओ दोस्-दोस् लाम्‍दूमे खूङ्‌कसा रीराम‍मी अल्हो तय, ना ख नाम्कूर्मा गोपी लाम्‍दूम् बोक्स्‍नो।”

१३ खोदोलो फरिसीचा ख ओरोलची, “आना आम् होपा आम् होप्‍मी गवाई पीचयक तूये। खोदोलोई आना पीयक गवाई सत्‍य मान्तू।”

१४ खोदोलो येशूआ खस् ओरोलची, “कोङा ओहोपा ओ होप्‍मीङ्‌ गवाई पीयोदोसो कोङा पीकोक गवाई सत्‍य तूये। ऊदोईपीक्यालो कोङ् हाकलाम्‍पाई तोकई ना हारेई खातोचोयो पीम् कोङा छेतो। खोदोलोई कोङ् हाकलाम्‍पाई तोकई ना हारेई खातोचोयो, खूङ्‌क आन्‍ना छेत्‍नूम्‍नो।

१५ आन्‍ना नीया मईनूम्‍लो मीचा नीया मईक तोङ्ना मईनूम्। खोदोलोई कोङा आस्‍मीसो नीया मूयोनो।

१६ कोङा नीया मूयोदोसो, कोङा मूयोक नीया सत्‍य छूये। ऊदोईपीक्यालो कोङा ओ हाल्‍ला नीया मूयोनो, कोङा नीया मूयोलो कोङ् पोप् ओ पा नीनाम्मा कोङ्‍लो छूये।

१७ आम्‍नी ललईपी नीप्पोआ पीयक गवाईङाङ्‌ सत्‍य छूये पीम् छाम्‍पा तूये।

१८ कोङा ओहोपाङ् ओहोप्‍मी गवाई पीयो, ना कोङ् पोप् ओ पाआसो ओ तोक्‍पी गवाई पीय।”

१९ खीक्‍का खचा येशू ओरोलचीना तत्‍ची, “आम् पा हापी तूये?” खोदोलो येशूआ खस् ओरोलची, “आन्‍ना ना कोङ्‌ङा छेतोनी ना कोङ् पोप् ओ पाङ् छेत्नूम्। खन्‍सा आन्‍ना कोङ् छेतोनीवादोक कोङ् पोप् ओ पासो छेतानूम्वा।”

२० ङ्‌क सेचीवा येशूआ नीनाम्मा दप्स्को खीम्‍पीक चाचोदाम् तेस्‍को दोक्पी तूवाना पीचीक तूवा। खोदोलो आसासो ख मान्लाप्ची, ऊदोईपीक्यालो खम् नाम्‍ला होसोङ् मान्तान्लामोङ् तूवा।

२१ खीक्‍का येशूआ खस् होसोङ् ओरोलची, “कोङ् खालेतोकप्‍का आन्‍ना कोङ् लामोनी, खीक्‍का आन्‍नी आम्‍नी मोऊपीङ् सीनी। ऊदोईपीक्यालो कोङ् हापी खातो, खूङ्‌कपी आन्‍नी ताम् दूर्‌नूम्‍नो।”

२२ खोदोलो यहूदीचा ओरोपीका, “ङ्‌कन् म्होप्ङा सेईम्चीमयो मीने ऊई? ऊदोईपीक्यालो ङ्‌कसान् ‘कोङ् हापी खातो आन्‍नी खपी ताम् दूर्‌नूम्‍नो’ पीक्‍ना पीके।”

२३ खोदोलो येशूआ खस् ओरोलची, “आन्‍नी दालीक। कोङ् क थोम्‍लाका यूवोक के। आन्‍नी ङ्‌क चारपीक। खोदोलोई कोङ् ङ्‌क चारपीक मा।

२४ कोङा आन्‍नी लोन्‍नीक तूवा, ‘आन्‍नी आम्‍नी मोऊपी सीनी,’ ऊदोईपीक्यालो आन्‍ना कोङ् खूङ्‌कङा पीक्नीना विश्‍वास मोयोनीनोदोक आन्‍नी आम्‍नी मोऊपीङ् सीनी।”

२५ खोदोलो खचा येशू ओरो पीकाना तत्‍ची, “खोरोदोक आन् आसे?” खोदोलो येशूआ खस् ओरोलची, “कोङ् मूङ्‌कङा, खूङ्‌क रीङ्‌ कोङा लाईस्‍पीकाङ्‌ पीकोचोयोक तूये।

२६ कोङा आम्नी तोक्‍पी पीम् पर्ने ना नीया मम् पर्ने रीङ् हायाम्‌ देतो तूये। खोदोलोई कोङ् पोप् सत्‍य तूये, खन्‍सा खलाम्‍पा कोङा उई येनूक तूये खूङ्‍क रीङ्‍ङा कोङा चारपी तूक खोलोङ् ईयोची।”

२७ खोदोलो येशूआ पा नीनाम्माम् तोक्‍पी पीक्‍चाईक पीम् खचा मान्छेईची।

२८ खीक्‍का येशूआ खस् ओरोलची, “आन्‍ना मीस्मी छा थोम्‍ला थेत्‍नूम्, खोदोलो आन्‍ना कोङ् खूङ्‌कङा पीक्‍नीना छेतोनी। खीक्‍का कोङा ओहोप्‍मी लन्‍चीपी ऊसो मूयोनो, खोदोलोई पाआ ईयोक रीङ्‌ङाङ् कोङ् नेनो पीक्‍नीना आन्‍ना छेत्नूम्।

२९ कोङ् पोप् ओ साथपी तूये। खसा कोङ् ओ हाल्‍ला मोयोनो, ऊदोईपीक्यालो कोङा ख म्जीनमीक् लक्‌ मूचोयोक तूये।”

३० खसा ङ्‌क रीङ् पीकाचालो हायाम्‌ देतोआ खपी विश्‍वास मची।

अब्राहाममी छामाईची

३१ येशूआ खपी विश्‍वास मप् यहूदीची ओरोलची, “आन्‍नी कोङा ईन्‍नीक सेचीवा मानेई मईनूम्ना तूनीदोक आन्‍नी आछीयाक ओ सीच्‍चे छूनी।

३२ खीक्‍का आन्‍ना सत्‍य रीङ्‌ ऊई पीक्‍नीना छेत्नूम्, खीक्‍काना खूङ्‌क सत्‍य रीङ्‌आ आन्‍नी स्‍वतन्‍त्र मईनी।”

३३ खोदोलो खचा येशू ओरोलची, “केईकाने अब्राहाममी गोङ् के, ना ईनीम्‍बा सम्‍मो केईका आस्‍मीसो रोः मान्छूयीका। खन्‍सा आना ‘आन्‍नी स्‍वतन्‍त्र छूनी’ पीक्‍ना ऊई पीक्‍कई?”

३४ खोदोलो येशूआ खस् ओरोलची, “आछीयाङ्, कोङा आन्‍नी लोयान्‍नी, मोऊ मप् खोलोङ् मोऊमी रोः छूये।

३५ रोः छूक्‍ना तूप् मीस्मी मूङ्‌क तूक खीम्पी ऊसो म्हक् छूनो, खोदोलोई मूङ्‌क खीम्‍पीक छामीन् मूङ्‍क खीम्पी हादेसो हक्‌ तोक्‍स्‍चाई।

३६ खन्‍सा नीनाम्माम् छाआ आन्‍नी स्‍वतन्‍त्र मईनीदोक आन्‍नी दानासो स्‍वतन्‍त्र छूनी।

३७ आन्‍नी अब्राहाममी छामाई पीम् कोङा छेतो। खोदोलोई कोङा पीकोक रीङ्‌ तेम् दूर्‌नूम्‍नोना आन्‍ना कोङ् सेईम्‌ लामोनी।

३८ ओ पा नीनाम्माआ कोङ् खोमीयोक रीङ्‌बऊङा कोङा आन्‍नी ईयान्‍नी, खोदोलोई आन्‍ना आम्‍नी पाप्‍का ऊई येनानूम्‌, खूङ्‌कङ्‌ मईनूम्।”

३९ खीक्‍का खचा येशू ओरो पीकाना ङरी आन्‍ची, “ओखी पा ने अब्राहाम के।”

खोदोलो येशूआ खस् ओरोलची, “आन्‍नी अब्राहाममी छामाईदोन् अब्राहामआ ऊई म खूङ्‌कङ्‌ मनूम्वा।

४० कोङा नीनाम्माप्का येनूक आछीयाक रीङ् आन्‍नी ईन्‍नीक तूये, खोदोलोई एसे आन्‍ना कोङ् सेईम्‌ लामोनी। अब्राहामआ ङ्‌कतोङ्‌क लक्‌ हाल्‍लोसो मान्म।

४१ आम्‍नी पाआ ऊई मअ आन्‍नासो खूङ्‌क लक्ङा मईनूम्।”

खोदोलो खचा येशू ओरोलची, “केईका तूम्‍लूपीका जन्‍मेई छूयीकाक मा! ओखी पा ईल्‍पोङाङ् तूये, ख नीनाम्मा तूये।”

दुष्‍टम् छामाई

४२ येशूआ खस् ओरोलची, “नीनाम्मा आम्‍नी पा दोक, आन्‍ना कोङ् सम्‍तूमा मीयोनीवा, ऊदोईपीक्यालो कोङ् नीनाम्मालाम्पा तोक तूये। कोङ् ओहोप्‍मी लन्‍चीआ ङ्‍कपी तोक् मा, खोदोलोई कोङ् ओ पा नीनाम्माआ पोक्‍सोक के।

४३ कोङा पीकोक रीङ् ऊदोई आन्‍ना येईलेस्‍नूम्नो? ऊदोईपीक्यालो आन्‍ना कोङा पीकोक रीङ् येईदूर्‌नूम्‍नो।

४४ आम्‍नीम् आम्‍नी पा दियाबलस के, खन्‍सा आन्‍ना आम्‍नी पा दियाबलसमी लन्‍ची तोङ्ना मम् लाम्‍नूम्। खने लाईस्‍पीकाङ्‌‌ मीस्सेईप् तूवा, ना ख सत्‍यपी हाल्‍लोसो तोक्‍स्‍नो। ऊदोईपीक्यालो खपी सत्‍य मान्तू। खसा वालीली मय, ऊदोईपीक्यालो ख वालीली मप् ना वालीलीम्‌ म्पा तूये।

४५ कोङ् सत्‍य रीङ्‌ नेनो, खोदोलोई आन्‍ना कोङ् विश्‍वास मोयोनीनो।

४६ आन्‍नी तूनीकप्‍क आसाई कोङ् मोऊमी दोस् तीदूरोनी? कोङा सत्‍य रीङ्‌ङा नेनोचोयोनासो आन्‍ना ओपी ऊदोई विश्‍वास मईनूम्नोकई?

४७ आसे नीनाम्माम् छामाई तूये, खूङ्‌कसा नीनाम्माम् रीङ् येन। आन्‍नी नीनाम्माम् छामाई मा, ऊदोईपीक्यालो आन्‍ना खम् रीङ्‌ येन्‍नूम्‍नो।”

येशू लो अब्राहामलो

४८ खोदोलो यहूदीचा येशू ओरोलची, “केईका आन् सामरी के ना आन् चाप् लागेई छूवा पीकीकाकन्‌ आछीयाङ्‍यो ऊये?”

४९ खोदोलो येशूआ खस् ओरोलची, “कोङ् चाप् लागेई छूवोक मा, कोङा ओ पा नीनाम्मा सायोचोङ्‌मा मूयो, खोदोलोई आन्‍ना कोङ् सायोचोङ्मा मीयोनीनो।

५० कोङा ओ होपा ओ होप्‍मीङ्‌ साम्‍दीखा लामोनो, खोदोलोई साम्‍दीखा लाम्प् ईल्पो तूये खसाङ् नीया मय।

५१ आछीयाङ् कोङा आन्‍नी लोयान्‍नी, आसाई ओ रीङ्बऊ रेप्‍प खूङ्‌क मीस् हादेसो सीनो।”

५२ खोदोलो यहूदीचा ख ओरोलची, “ओदोलो केईका ललीयूम्का आछीयाङ् आम्‍पी चाप् वोङाक रईछ। ऊदोईपीक्यालो अब्राहाम सीया, खोरोनाङ् खारीबोपोस्‍सो सीया, खोदोलोई आना ओरोपीके, ‘ओ रीङ्‌बऊ रेप्‌ तोदी हादेसो सीनो।’

५३ ऊई ओखी खूक्सू अब्राहामपीका ना खारीबोपोचीप्‍कासो आन् दूङ् देप् यो? अब्राहाम सीया, खीक्‍का खारीबोपोस्‍सो सीया। खन्‍सा आना आम् होपा आम् होप्‌ ऊई मीयान्ची?”

५४ खोदोलो येशूआ ओरोपीका, “कोङा ओ होपाङ् ओहोप्‍मी साम्‍दीखा मूयोदोक खूङ्‌क ओ साम्‍दीखा मोरोक छूये। खन्‍सा ओ साम्‍दीखा मप् ‘ओ पा नीनाम्मा तूये’ खङ् आन्‍नासो ओखी नीनाम्मा पीक्‍चाईनीक तूये।

५५ आन्‍ना ख छेत्‍नूम्‍नो, खोदोलोई कोङा ख नम्‍लो छेतो। कोङासो ख छेतोनो पीकोदोक कोङ्सो आन्‍नीतोङ्‌क वालीलीपोङ् छूवो। खोदोलोई कोङा ख छेतो, ना खसा पीक्‍क रीङ्‌ कोङा रेपो।

५६ आम्‍नी पा अब्राहामआ कोङ् ताम् लेई हायाम्‌ हूमान्‍दूर्‌क तूवा, खीक्‍का खसा खूङ्‌क तअ ना हायाम्‌ म्जी नअ।”

५७ खीक्‍का यहूदीचा ख ओरोलची, “आन् ङाक्पोङ् दोङ्‌ङा बाईनो, खन्‍सा आना ऊतोङ्नाई अब्राहाम तअ?”

५८ खोदोलो येशूआ खस् ओरोलची, “आछीयाङ्, कोङा आन्‍नी लोयान्‍नी, अब्राहामपीका लाईस्‍पीकाङ्‌ कोङ् तूवो।”

५९ खोदोलो खचा येशू गोम् लागी लूङ्‌ कप्‍ची, खोदोलोई येशू सूपीछा नीनाम्मा दप्स्को खीम्‍पीका लत्‍ताना पाखा खालेता।

a 

८:११ केछे लाईस्पीक हेप् पाण्डुलिपीपी ७:५३–८:११ पदची छाम्पा मान्तू।

म्माआ वात्‍लोङ्‌ कोमूक्पा तूवाक मीस् येशूआ नमीक

९

खीक्‍काना येशू मूङ्‌क लाम्‍ला खात्‍चालो म्माआ वात्‍लोयीकाङ्‌ म्मूक्सा मान्तोक मीस् मूङ्‌कपी तूवाचाक तअ।

२ खोदोलो म्सीच्‍चेचा ख ओरो पीकाना तत्‍ची, “सेचीपो, आसाई मोऊ मनाई ङ्‌क मीस् म्मूक्सा मान्तोक् जन्‍मेई छूवाकई? म्पा-म्माआ मोऊ मकसा ओन्‍तोङ्‌ छूवाकयो? म्होपाङ् मोऊ मना छूवाकयो?”

३ खोदोलो येशूआ खस् ओरोलची, “ङ्‌क मीचा म्होपाङ् मोऊ मना ओरो छूवाकसो मा, म्पा-म्माआ मोऊ मना ओरो छूवाकसो मा, खोदोलोई नीनाम्माम् लक्‌ ङ्‌क मीस्पीका खोलोआ छेईम् लागी ङ्‌क ओरो छूवाक।

४ खन्‍सा नाम्‍ला तूलोङ् कोङ् पोप्मी लक्‌ मम् छूये। नाम्कूर्‌कप्कान् आसासो लक्‌ मदूरनो।

५ कोङ् ङ्‌क चारपी तूवोक सम्‍मो, चारपीक अल्हो के।”

६ मूङ्‌क रीङ्‌ पोम् यात्कप्का येशूआ बोहोपूू म्थूवा पासू खीक्‍का म्थूवा बोहोलो चक्‍ना मूङ्‌क मीस्मी म्मूक्स् कील्‍पी।

७ खीक्‍का मूङ्‌क मीस् ओरो लअ, “सिलोआममी पोक्‍रीपी खात्‍ना लीदीत्व।” (सिलोआममी अर्थ क पोम्पा के)। खीक्‍का मूङ्‌क मीस् सिलोआममी पोक्‍रीपी खाताना लीयू ना मूङ्‌क म्मूक्सा तोक् छूवाना आत्‍ता।

८ खोदोलो मूङ्‍कम् म्खीम्तोनीचा ना लाईस्पी ङोक्‍तीत्क तोक्चा, “ऊई आन् मूङ्‌क ङोक्‍तीप् मीस्ङा मायो?” पीकाना तत्ची।

९ खोदोलो हेप्-हेप्पा ओरोपीका, “ङ्‌कन् मूङ्‌क ङोक्‍तीप् मीस्ङासे, खीक्‍का बीन्‍नीपा क खूङ्‍कतोङ् ङेस्‍कङाङ्‌फो पीका।” खोदोलो मूङ्‌क म्होपाङ्, “कोङ् खूङ्‌क मीस्ङा के” पीकाना पीका।

१० खीक्‍का खचा मूङ्‌क ओरो पीकाना तत्‍ची, “खोरोदोक, ऊतोङ्नाई आम् मूक्सा तोक् छूवा?”

११ खोदोलो मूङ्‌कसा ओरो पीकाना ङरी आन्‍ची, “येशू मीचीक ईल्पो मीचा बोहो चक्‍ना ओ मूक्स् कीलोपो, ना ‘सिलोआमपा खात्‍ना सप्‍ते लोओ।’ खीक्‍का कोङ् सिलोआमपा खातोना ओ ङोबो सपू ना कोङ् ओ मूक्सा तोक् छूवो।”

१२ खीक्‍का खचा मूङ्‌क कोमूक्पा ओरो पीकाना तत्‍ची, “खूङ्‌क मीस् हापी तूये?” खोदोलो मूङ्‌कसा, “कोङा छेतोनो” पीका।

मूङ्‌क मीस् फरिसीचा खाईचीना तत्‍चीक

१३ खीक्‍काना खचा मूङ्‌क मीस् फरिसीस तूवाकपा खाईची।

१४ येशूआ बोहो चक्‍ना मूङ्‍कम् म्मूक्स् कील्‍पीना नमीक लेई नोम्चीम् लेई तूवा।

१५ खीक्‍का फरिसीचासो होसोङ् मूङ्‌क ओरो पीकाना तत्‍ची, “ऊतोङ्नाई आन् आम् मूक्सा तोक् छूवा?” खोदोलो मूङ्‌कसा खस् ओरोलची, “येशू मीचीक मीचा कोङ् ओ मूक्स्पी बोहो चक्‍ना कीलोपो, खीक्‍का कोङा ओ ङोबो सपू खोदोलो कोङ् ओ मूक्सा तोक् छूवोखातो।”

१६ खोदोलो मूङ्‍कप् तूवाक फरिसीचीप्‍क हेप्-हेप्पा ओरोपीका, “मूङ्‌क मीस् नीनाम्मालाम्पा ताक मा, ऊदोईपीक्यालो मूङ्‌कसा नोम्चीम् लेई मानेई मईनो।” खोदोलोई बीन्‍नीपाचा ओरोपीका, “खोरोदोक दानाई मोऊपो मीचा ङ्‌कतोङ्‌क चीन्‍न मदूर्?” खस् ओरोलोलना खची हाम्‍पी फातो छूवा।

१७ खीक्‍का खचा होसोङ् मूङ्‌क कोमूक्पा ओरो पीकाना तत्‍ची, “आना क मूङ्‌क आम् मूक्स् नमीक्मी तोक्‍पी ऊई पीके?” खोदोलो मूङ्‌कसा ओरो पीकाना ङरी आन्‍ची, “ख खारीबोपो तूये।”

१८ यहूदीचा मूङ्‌क आछीयाङ् म्माआ वात्‍लोङ् म्मूक्सा मान्तोक तूवाक ईनीम्‍बा तोक् छूवाकङ्‍यो पीम्ना मूङ्‍कम् म्पा-म्मास् काछोम्‍ना मान्तईम् सम्मो विश्‍वासङा मान्मची।

१९ खीक्‍काना खचा मूङ्‍कम् म्पा-म्मास् ओरो पीकाना तत्‍ची, “ऊई ङ्‌क आम्ची चारछा म्मूक्सा मान्तोक्ङा जन्‍मेई छूवाकयो? खोरोदोक ईनीम्‍बाक ङ्‌क ऊतोङ्नाई मूक्सा तोक् छूवा?”

२० खोदोलो मूङ्‍कम् म्पा-म्माचा ओरोपीका, “एई ङ्‌क ओची चारछा कास्का वाताचूकालोङ्‌ म्मूक्सा मान्तोक्ङा तूवाक।

२१ खोदोलोई ख ऊतोङ्नाई म्मूक्सा तोदूर्प् छूवा, ना आसाई मूङ्‌क म्मूक्सा तोक् बानेई मअ खूङ्‌कसो कास्का छेत्‍चूकानो। ख म्हारी बान्खाताक तूये, खन्‍सा खङ् ततानूम्‍व। खसाङ् म्तोक्पी आन्‍नी खोलोङ् ईनीके।”

२२ मूङ्‍कम् म्पा-म्माचा ऊदोई मूङ्‍कतोङ्ना पीका पीक्यालो खस् यहूदीचीप्का कीसाक तूवा। ऊदोईपीक्यालो येशूङ्‌ ख्रीष्‍ट तूये पीक्‍ना आस्-आसाई विश्‍वास मई, खूङ्‌क याखऊ खीम्‍पीकाङ्‌ लाईम्‍दीम्‌ छूये पीकाना खचा लाईस्‍पीङ्‌ चाई मदीत्चीक तूवा।

२३ खन्‍सा मूङ्‍कम् म्पा-म्माचा, “मूङ्‌क म्हारी बान्खाताक तूये खङ् ततानूम्‍व” पीकाना पीकाक तूवा।

२४ खीक्‍का होसोङ् यहूदीचा मूङ्‌क कोमूक्पा मीस् काछचीना ओरोपीक्‍तो तत्‍ची, “सत्‍य रीङ्‌ मना नीनाम्मा ओलोनूव लव, ऊदोईपीक्यालो मूङ्‌क आन् नमीक् मीस् मोऊपो पीम् केईका हायाम्‌ नत्‍तो छेताम्का।”

२५ खोदोलो मूङ्‌क येशूआ नमीक मीचा ओरोपीका, “ख मोऊपोयो मायो पीम्ने कोङा छेतोनो। खोदोलोई कोङा ईबूम् रीङ्‌ नम्‍लो छेतो, लाईस्‍पी कोङ् ओ मूक्सा मान्तोक तूवो, खोदोलोई ईनीवा कोङ् ओ मूक्सा तोक् छूवोक तूये।”

२६ खीक्‍का खचा मूङ्‌क ओरो पीकाना तत्‍ची, “खसा ऊई मअ? खीक्‍का ऊतोङ्नाई आम् मूक्स् हलापा?”

२७ खोदोलो मूङ्‌कसा खस् ओरो पीकाना ङरी आन्‍ची, “कोङा आन्‍नी लाईस्‍पीङ् ईन्‍दीन्‍नीक तूये, खोदोलोई आन्‍ना नम्‍लो मान्येन्‍नी। ऊदोई होसोङ् येईम्‌ लन्‍ची मईनूम्? आन्‍नीसो खम् सीच्‍चेयो छूम् मीन्‍नी ऊये?”

२८ खोदोलो खचा रातो ख ओरोलची, “आन्‍ये खम् सीच्‍चेन्, केईकान् मोशाम् सीच्‍चेये।

२९ ऊदोईपीक्यालो केईका नम्‍लो छेताम्का मोशापीने नीनाम्मा नेनाक तूवा, खोदोलोई ङ्‌क मीस् हाकलाम्‍पाई ताकई केईका छेताम्‍कानो?”

३० खोदोलो मूङ्‌कसा खस् ओरोलची, “ङ्‌क ऊतो योबोरीखाक रीङ्‌ये। ख हापीकाई ताकई खूङ्‌क आन्‍ना छेत्‍नूम्‍नो, खोदोलोई खसा ओ मूक्स् नमीयोपोक तूये।

३१ नीनाम्माआ मोऊपोचीम् रीङ्‌ येननो पीम् केईया छेताम्, खोदोलोई नीनाम्माआ सायोचोङ्मा मीक् ना खम् लन्‍ची तोङ्ना मप् मीस्मी रीङ्‌‍ङाङ् नीनाम्माआ येन।

३२ चार थोक्‍साकप्‍का ईनीम्‍बा सम्‍मो म्माआ वात्‍लोयीकाङ्‌ म्मूक्सा मान्तोक मीस् नक रीङ्‌ हसम्‍मो आसासो माङ्‌येईम्पा।

३३ खन्‍सा ङ्‌क मीस् नीनाम्मालाम्पा ताक मादोन् ङ्‌क मीचासो ऊसो ममान्दूर्वा।”

३४ खोदोलो फरिसीचा मूङ्‌क ओरोलची, “आन्‍ने आछीयाङ् मोऊपी जन्‍मेई छूवाक तूवा, ऊई हन्‍नान्‌ आना केईका ईम् लामेकाकयो?” खीक्‍काना खचा मूङ्‌क पाखा लात्दीत्ची।

आत्‍मिक कोमूक्पा

३५ खीक्‍काना यहूदीचा मूङ्‌क पाखा लात्दीत्ची पीम् येशूआ येन्‍ना मूङ्‌क तूप्‍ना ओरो लअ, “ऊई आना मीस्मी छापी विश्‍वास मईयो?”

३६ खोदोलो मूङ्‌कसा ओरो पीकाना येशू तत्‍तू, “रोबू, खूङ्‌क मीस्मी छा क आसे हाई? खूङ्‌क कोङ् ईयोते ना कोङा खपी विश्‍वास मूयो?”

३७ खोदोलो येशूआ मूङ्‌क ओरो लअ, “आना खूङ्‌क मीस् लाईस्‍पीङ्‌ तखीक तूये, ओदोलो आन्‍लो नेईप्चाप् खूङ्‌क मीस्ङा के।”

३८ खीक्‍का मूङ्‌कसा ओरोपीका, “रोबू, कोङा विश्‍वास मूयो”, खीक्‍का खसा येशू सेवा छ।

३९ खीक्‍काना येशूआ ओरोपीका, “कोङ् चारपी नीया मस् यूवोक तूये, खन्‍सा म्मूक्सा मान्तोक तोदीआ खची मूक्सा तचीनूव ना खची मूक्सा तोक् तोदीक कोमूक्पा छूनूव।”

४० ङ्‌क रीङ्‌ येन्‍चीना मूङ्‍कप् तूवाक हेप्-हेप् फरिसीचा ख ओरो पीकाना तत्‍ची, “ऊई खोरोदोक केईकासो कोमूक्‍पाङ्‌यो?”

४१ खोदोलो येशूआ खस् ओरोलची, “आन्‍नी कोमूक्पा छूवानीवादोन् मोऊमी दोसी मान्छून्‍नीवा, खोदोलोई आन्‍ना ‘केईका तयाम्‍का’ पीक्‍नी, खन्‍सा आम्‍नी मोऊ तूचाये।”

येशू नप् गथाला

१०

“आछीयाङ् कोङा आन्‍नी लोयान्‍नी, आसे लूस्मी गथापी मूल्‍लाम्स्कोलाम्पा मान्वोमो आर्को लाम्स्कोलाम्पा वोङे, खूङ्‌क खूस्पा के।

२ खोदोलोई लूस्मी गथापी मूल्‍लाम्स्को लाम्पा वोप्क गथाला के।

३ गथालाआ लाम्स्को हल्पीय, ना खसा म्‍लूस् तोदी खची नीङ्पीका काछयची खोदोलो म्‍लूस्चा खम् साल्‍म्‌ येनची, खीक्‍का खसा म्‍लूस्ची पाखा खाईयची।

४ खसा म्होप्मी लूस्‌ तोदी पाखा लाईम्‌ यातना ख म्‍लूस्मी लाईस्-लाईस्‌ लाम्‍लये, खोदोलो म्‍लूस्चा ख म्दोस्-म्दोस् कल्‍तो खाईयची, ऊदोईपीक्यालो म्‍लूस्आ खम् साल्‍म्‌ छेत्‍तची।

५ खोदोलोई खस् छेत्‍तस्‍नोकम्‌ दोस्-दोस् लाम्‍दूम्‍नो, बरू बीन्‍नी खाते। ऊदोईपीक्यालो लूस्चा खम् साल्‍म्‌ छेत्‍तस्‍नो।”

६ येशूआ खस् ङ्‌क पोम् ललईपीका ईची, खोदोलोई येशूआ खस् ईचीक रीङ्‌ खचा बूजेई मान्मची।

७ खन्‍सा येशूआ होसोङ् खस् ओरोलची, “आछीयाङ्, कोङा आन्‍नी लोयान्‍नी, लूस् वोस्‍को लाम्‍स्‍को कोङ्‌ङा के।

८ ओ लाईस्‍पी ताप्‍तोदी खोलोङ् खूस्‍पास् के, खोदोलोई लूस्‍आ खची रीङ्‌ मान्येईची।

९ लाम्‍स्‍को क कोङ्‌ङा के, खन्‍सा आसे ओलाम्‍पा छूना म्गोपा वोङे खूङ्‍कस् लेत्‍चाये, ना खीम्गो पाखा हायाम्‌ नम्‍लो मदूरची खीक्‍का खार्‌कापी चारेई छूम् तयची।

१० “खूस्‍पान्‌ हाल्‍लोसो खूम् लागी, सेईम्‌ लागी ना बीगार मम् लागीङ्‌ ताये। खोदोलोई कोङ्ने खोलोआ हायाम्‌ लोक्‍तो रीराम‌ तचीनूव मीनोना तोक।

११ कोङ् नप् गथाला के। नप् गथालाआ म्होप्मी लूस्‌ सम्सूर्म् लागी म्‍रीरामङा पीय।

१२ खोदोलोई लूस्‌ खोम् लागी दूक्नासी पीम्पाना यूम्पा मीस् क याबेर् ताईलो लूस्सो होक्सीयना जूक्खाते। ऊदोईपीक्यालो लूस्‌ मूङ्‍कम् म्होप्मी मा, खीक्‍का याबेर्‌आ लूस्‌ लाप्, ना फूर्स्‌ छारास्ता मय।

१३ मूङ्‌क मीस् जूक्‍खाते, ऊदोईपीक्यालो मूङ्‌क दूक्नासीपी यूम्पाङाङ्, खन्‍सा मूङ्‌कसा लूस्मी ऊसो वास्ता मईनो।

१४ “कोङ् नप् गथाला के, कोङा ओ होप्‍मी लूस्‌ छेतोची, खीक्‍का खचासो कोङ् छेतो।

१५ ऊतोङ्नाई पाआ कोङ् छेतो, खोरोनाङ् कोङासो पा छेतो, खीक्‍का कोङा ओ लूस्मी लागी ओ सोम्‍ङा पीयो।

१६ “ओमी बीन्‍नीपासो लूस्‌ तूये, खोदोलोई खूङ्‍कस् ङ्‌क गथापीक मा। कोङा खूङ्‌कस्‍सो ताईम् पर्ने तूये, खीक्‍का खचा ओ साल्‍म्‌ येनची ना खस् ईबूम् बागाल छूना खोलोमी ईल्पोङ् गथाला छूये।

१७ ओ पाआ कोङ् सम्‍तूमा मीयो, ऊदोईपीक्यालो कोङा ओ होप्‍मी रीराम‌ होसोङ् आईम्खाम् तोम् लागी पीयो।

१८ आसासो ङ्‌क ओ सोम्‌ ङाम्‍ना खाईम् दूरनो, खोदोलोई कोङा ओ सोम्‌ ओ होप्‍मी लान्‍ची तोङ्‌ना पीयो। ऊदोईपीक्यालो ओ लन्‍ची तोङ्ना ओ सोम्‌ पीम् हक्‌ ओपी तूये, खीक्‍का होसोङ् आईम्‍ना खाईम् हक्‍सो ओपी तूये। ऊदोईपीक्यालो ङ्‌कतोङ् मम् हक्‌ नीनाम्माआ कोङ् पीयोक तूये।”

१९ ङ्‌क रीङ्‌ येन्‍चीना यहूदीची होसोङ् खची होप्-होप्‍पी फातो छूवा।

२० खोदोलो मूङ्‍कप् तूवाक हेप्-हेप्पा ओरोपीका, “ङ्‌कन् चाप् मोङ्आ लाप्‍ना वाम्‍खाताक तूये। खन्‍सा आन्‍ना ऊमोई मूङ्‍कम् रीङ्‌ येन्‍नूम्‌?”

२१ खोदोलोई बीन्‍नीपाचा ओरोपीका, “चाप् मोङ्आ लापक मीचा ङ्‌कतोङ्‌क रीङ्‌ मईनो। ऊई चाप् मोङ्आ लापक मीचा कोमूक्पाम् म्मूक्स् हल्दूरयो?”

यहूदीचा विश्‍वास मान्मस्क

२२ लोनाम् छूवालो यरूशलेमपी नीनाम्मा दप्स्को खीम् अर्पण मम् चाड तूवा।

२३ खोदोलो येशू नीनाम्मा दप्स्को खीम् गोपा सोलोमन मीचीक सीक्‍वापी लाम्‍दूमातीत्‍क तूवा।

२४ खोदोलो यहूदीस् येशूम् बर्‌बार् बात्ल छूवाना ख ओरोलची, “आना केईका हादे सम्‍मोई अल्‍मलपी मईयाका? आन् ख्रीष्‍टङादोक केईका नम्‍लो ईयीकाते।”

२५ खोदोलो येशूआ खस् ओरोलची, “कोङा आन्‍नी लाईस्‍पीङ्‌ लोन्‍दीन्‍नीक तूये, खोदोलोई आन्‍ना ओ रीङ्‌ विश्‍वास मईनूम्नो। कोङा ओ पाम् नीङ्पी छाक्‍काक लक्‌ मूयो, खूङ्‌कसाङ्‌ ओ तोक्‍पी आन्‍नी गवाई पीनी।

२६ आन्‍नी ओ लूस्‌ मा, खन्‍सा आन्‍ना कोङ् विश्‍वास मोयोनीनो।

२७ “ओ लूस्चा ओ साल्‍म् येनची, खीक्‍का कोङासो खस् छेतोची, ना खस् ओ दोस्-दोस् लाम्‍दूमे।

२८ कोङा खस् हादेसो मान्याईप् रीराम‌् पीयोची, ना खस् हादेसो मासेई छूनो, खीक्‍का खस् आसासो ओ हूक्‍पीका ङापोना खाईदूरस्‍नो।

२९ ओ पाआ खस् कोङ् पीयोक तूये, ओ पा खोलोप्का दूङ् देप् तूये। खन्‍सा पामी हूक्‍पीका आसासो खस् ङाप्‍पना खाईदूरनो।

३० पालो कास्का ईबूम्ङा के।”

३१ खोदोलोसो यहूदीचा येशू गोम् लागी लूङ्‌ कप्‍ची।

३२ खोदोलोई येशूआ खस् ओरोलची, “कोङा आन्‍नी ओ पा नीनाम्मापीका हायाम्‌ देतो नप् लक्‌ खोमीन्‍नीक तूये, खूङ्‍कप्क ऊतोङ्‍क लक्‍मी कारणआई आन्‍ना कोङ् लूङ्‌आ गोम् लामोनी?”

३३ खोदोलो यहूदीचा ख ओरोलची, “केईका आना नप् लक्‌ मकसा आन् लूङ्‌आ गोम् लाम्‍क मा, खोदोलोई आना नीनाम्माम् ऊल्‍लोङ् मकसा आन् लूङ्‌आ गोम् लाम्‍चाईक तूये। ऊदोईपीक्यालो आन् मीस् तूये खोरोदोसो आम् होपा आम् होप्‌ नीनाम्मा लोयान्‍ची।”

३४ खोदोलो येशूआ खस् ओरो पीकाना ङरी आन्‍ची, “ऊई आम्‍नी धर्मसूम्बऊपी ‘आन्‍नी नीनाम्मास् के’ पीम् छाम्‍पा मान्तूयो?”

३५ खन्‍सा आस्‍पी नीनाम्माम् रीङ्‌बऊ ताआ, मूङ्‍कस् नीनाम्मास् पीम् रीङ्दोक (धर्मसूम्बऊ गस्‍नो),

३६ खन्‍सा नीनाम्माआ पवित्र बानेई मना ङ्‌क चारपी पोक्‍स्‍क मीचा, ‘कोङ् नीनाम्माम् छा’ पीक्‍ना पीक्लो ऊतोङ्नाई नीनाम्माम् ऊल्‍लोङ् मप् छूये?

३७ खन्‍सा कोङा ओ पाम् लक्‌ मूचोयोनोक तूदो आन्‍ना कोङ् विश्‍वास मोनीनते।

३८ खोदोलोई कोङा ओ पाम् लक्‌‌ मूयो नासो आन्‍ना खूङ्‌कपी विश्‍वास मईनूम्नोदो कोङा मूयोक ओ लक्‍पीन्‌ विश्‍वास मनूम्व, ओरोना पा ओपी तूये, ना कोङ् ओपापी तूवो पीम् रीङ्‌ आन्‍ना छेत्नूम्।”

३९ खोदोलो खचा होसोङ् येशू लाम्‌ लाम्‍ची, खोदोलोई येशू खची हूक्‍पीका फूत्केई छूवाना खालेता।

४० खीक्‍काना येशू यर्दन योऊमी नावादेपा यूहन्‍नाआ बप्‍तिस्मा पीदोङ्‍क थाऊपी खाताना तूवा।

४१ खोदोलो ओरोतो मीस् म्दोक्पी ताआ, खीक्‍का खस् खची होप्-होप्‍पी ओरोलोल, “यूहन्‍नाआ ऊसो राःरालोक लक्‌ मान्म्, खोरोदोसो खसा ङ्‌क मीस्मी तोक्‍पी पीकाक रीङ्ने आछीयाङ् रईछ।”

४२ खीक्‍का मूङ्‌कपी ओरोसर्प् मीचा खपी विश्‍वास मची।

लाजरस सीयाक

११

लाजरस नीङ् मीचीक ईल्पो मीस् तूकाचाक तूवा। ख मरियम ना म्ना मार्थास्का बेथानिया मीचीक तेल्पी तूवा।

२ ङ्‌क मरियमआङा ऊलाम् येशूम् लोङ्पू‌ हायाम्‌ नाम् चानप् तेलआ कील्‍ना म्तोसम्‍आ बेक्पीक तूवा। मूङ्‌क तूक्‍खा लाजरस ङ्‌क मरियममी म्नेछो तूवा।

३ खीक्‍का मूङ्‌क नीप्पो मार्था लो मरियमआलो, “रोबू, आना हायाम्‌ सम्‍तूमा मीक लाजरस तूक्‍चाईक तूये” पीकाना ईम् लागी मीस् येशू तूवाकपा पोक्‍स्‍ची।

४ खीक्‍का येशूआ मूङ्‌क रीङ्‌ येन्‍ना ओरोपीका, “लाजरस तूक्‍चाईदोसो ख सीनो, खोदोलोई ङ्‌कन् नीनाम्माम् साम्‍दीखा छूम् लागी छूचाईक, खन्‍सा मूङ्‌क लक्‌ लाम्‍पाङ्‌ नीनाम्माम् छामी साम्‍दीखा छूनू।”

५ येशूआ मार्था, मरियम खीक्‍का लाजरस सम्‍तूमा मीदोङ्ची।

६ खोदोलोई लाजरस तूक्‍चाई पीम् येन्‍नासो येशू नीस्लेई सम्‍मो मूङ्‍कपीङ् तूवाचा।

७ खीक्‍काना येशूआ म्सीच्‍चेस् ओरोलची, “लऊ, हन्‍ना केई यहूदिया मेक्साङ् आत्‍तेना खात्याके।”

८ खोदोलो म्सीच्‍चेचा येशू ओरोलची, “सेचीपो, ईनीकाङ्‌ मूङ्‌कपी यहूदी लाम्‍लछाचा आन् लूङ्‌आ गोम् लामाक मायो, नासोङ् ऊई आना होसोङ् मूङ्‌क थाम्‍पूपीङ्‌यो खाईम् लाम्‍चय?”

९ खोदोलो येशूआ ओरोपीका, “ऊई ईलेईपी पोङ् नीस् घण्‍टा छूनोयो? लेपा लाम्‍दूम् मीचा जोलोङ् तयनो, ऊदोईपीक्यालो खची साथपी ङ्‌क चारपीक अल्हो तूये।

१० खोदोलोई सेपा लाम्‍दूम् मीचा जोलोङ् तय, ऊदोईपीक्यालो खची साथपी अल्हो छूनो।”

११ खीक्‍काना येशूआ खस् ओरोलची, “बूम् लाजरस ईम्स्चाईक तूये, हन्‍ना कोङ् ख पोक्‍स खातो।”

१२ खोदोलो म्सीच्‍चेचा ओरोपीका, “रोबू, ख ईम्‍स्‍चाईकङाङ्‌दोन्‌ नखात्‍फो।”

१३ खोदोलो येशूआ क लाजरस सीयाकम्‌ तोक्‍पी पीकाचाक तूवा। खोदोलोई म्सीच्‍चेचा क लजरस आछीयाङ् ईम्स्चाईकङाई मीनाचा।

१४ खीक्‍काना येशूआ म्सीच्‍चेस्, “लाजरस आछीयाङ् सीयाक तूये” पीकाना ईची।

१५ आन्‍ना विश्‍वास मनूम्नूव पीकोना आम्‍नी लागी कोङ् मूङ्‌कपी मान्तूवोकङ् नअ। ऊछूवादोसो केई ख तूकपी खाते।

१६ खोदोलो दिदुमस मीचीक थोमाआ बीन्‍नीपा म्बूम्ची ओरोलची, “लऊ, केईसो खातेना खलोङ् सीये।”

लाजरसमी म्ना लो म्नेछोलो येशूआ सान्त्वना पीचीक

१७ खीक्‍का येशू बेथानियापी तालाता, ना लाजरस खूम्‍चीक लीक्‍लेई छूवाखात्क तूम् तअ।

१८ बेथानिया क यरूशलेमपीका सूक्‌ किलोमिटर छूबूरी तूवा।

१९ मूङ्‍कचीम् खची नेछो लाजरस सीयाक तूम् तचीना मार्था लो मरियमलो सान्‍त्‍वना पीम् लागी हायाम्सर्प्‌ यहूदीची मूङ्‌कपी ताक तूवा।

२० येशू खचीपी बान्चाईक तूये पीम् येन्‍चीकप्‍का मार्था येशू तूप्स् खाता। खोदोलोई मरियम क खीम्पीङ् तूवाचा।

२१ खीक्‍का मार्थाआ येशू ओरो लअ, “रोबू, आन् ङ्‌कपी तूवाचावादोन् ओ नेछो लाजरस मान्सीयावा।

२२ खोदोलोई आना नीनाम्मापी ऊई ङोक, खूङ्‌कङ्‌ आन् नीनाम्माआ पीये पीम् कोङा छेतो।”

२३ खोदोलो येशूआ ख ओरो लअ, “आम् नेछो होसोङ् ऊस्पके।”

२४ खोदोलो मार्थाआ येशू ओरो लअ, “चार यात्क लेईपी सीप्‍खाप्‍ची खोलोङ् ऊस्‍पक्‍लो खसो ऊस्पके पीम्ने कोङासो छेतो।”

२५ येशूआ ख ओरो लअ, “सीप्‍खाप्‍ची ऊन्‍पोमीक्‌ खीक्‍का रीराम‌ पीप् कोङ्‌ङा के। खन्‍सा ओपी विश्‍वास मप् सीदोसो होसोङ् ऊस्पके।

२६ खन्‍सा ओपी विश्‍वास मप्ना लेईप्‍चाप्‌ तोदी हादेसो सीनो। ऊई आना ङ्‌क विश्‍वास मईयो?”

२७ खोदोलो खसा येशू ओरो लअ, “रोबू, कोङा विश्‍वास मूयो, आन् ङ्‌क चारपी यूप् नीनाम्माम् छा ख्रीष्‍ट तूये।”

२८ खोन्‍तोदी पीकाना मार्था मूङ्‍कप्का खालेता, ना म्नेछो मरियम काछना सूपीछा ओरो लअ, “सेचीपो ताबानाक तूये, खीक्‍का आन् काछईचाई।”

२९ खूङ्‌क रीङ्‌ येनू मोरो मरियम दावा पकाना येशू तूप्स् खाता।

३० खोदोलो सम्‍मो येशू खची तेल्पी मान्तान्बामोङ् तूवा, खोदोलोई येशू क मार्थालो तूपाक थाऊपीङ् तूवाचा।

३१ खोदोलो मरियम सान्‍त्‍वना पीस् ताप् मीचा ख दावा पकाना खाताक तचीना, गेम्‍मी दोक्पी खाईम्ना खाम् लागी खाताकफो मीनाना खस् दावा खोस् खाता।

३२ खीक्‍का मरियम येशू तूवाक दोक्पी तातेका, ना ख तकप्का म्‍लोदोपू सूपोम् मना ओरोपीका, “रोबू, आन् अपी तूवावादोन् ओ नेछो मान्सीयावा।”

३३ खीक्‍का येशूआ मरियम ना खलो ताप् यहूदीस्सो खाप्‍चाक तअ, खीक्‍काना येशू हायाम् म्सानीवा चाईसा।

३४ खीक्‍का येशूआ खस् ओरो पीकाना तत्‍ची, “आन्‍ना ख हापी खायानूम्‍ना खूमानूम्‍क तूये?” खोदोलो खचा येशू ओरोलची, “रोबू, ङ्‌कपी खूमूम्‍काक तूये बान्‍ना खोङ्ते।”

३५ खोदोलो येशूसो खापा।

३६ खोदोलो यहूदीचा ओरोपीका, “खोङ्नूम्ते, येशूआ लाजरस देई सम्‍तूमा मीयकई।”

३७ खोदोलोई हेप्-हेप्पा ओरोपीका, “ऊई ङ्‌कसा कोमूक्पा मीस्ङा म्मूक्सा तोक् बानेईमन्दीदूर्प्आ ङ्‌क मीस्सो सीम्‍पीका लेन्‍चा मीम् मान्दूर्‌वायो?”

३८ खीक्‍का येशू हायाम् म्सानीवा चाईसाना होसोङ् गेम्‍मी दोक्पी खाता। खूङ्‌क गेम् ईबूम् लूबम्‍पी तूवा। खूङ्‌क गेम् ईबूम् देप्पा लूङ्‌आ खम्‍दीम्‍पा तूवा।

३९ खीक्‍का येशूआ खस् ओरोलची, “मूङ्‌क लूङ्‌ हलानूम्‍ते।” खोदोलो मूङ्‌क लाजरसमी म्ना मार्थाआ येशू ओरो लअ, “ए रोबू, हन्‍नान्‌ मूङ्‌क कीमानासो नाम्‍खाता होगो, ऊदोईपीक्यालो ख सीयाकङ्‌ एसेन् लीक्‍लेई छूवा खाता।”

४० खोदोलो येशूआ ख ओरो लअ, “ऊई कोङा आन् ईन्‍नाक मायो, ‘आना विश्‍वास मईदोक नीनाम्माम् साम्‍दीखा तय’?”

४१ खचा मूङ्‌क लूङ्‌ हल्‍ची। खीक्‍का येशूआ साराङ्‌गा हेम् खोङ्ना ओरोपीका, “ए पाआ, कोङा आन् ओलोनूव लोयान्‍ना, ऊदोईपीक्यालो कोङा बीन्ती मूक आना येनोपोक तूये।

४२ आना ओ बीन्ती येनोपोयो पीम् कोङा छेतूक तूवा। खोदोलोई आना कोङ् चारपी पोक्‍सोक के पीम् रीङ्‌ अपी ताप् मीचा विश्‍वास मस्‍नू पीकोना कोङा आन् ङ्‌क बीन्ती मीन्चायान्क तूये।”

४३ ङ्‌क रीङ्‌ पीम् याताना येशू हायाम्‌ सोतो ओरोपीक्‍तो बसा, “लाजरस, पाखा लत्‍ताना बान्ते।”

४४ खोदोलो लाजरस म्हूः लोङ्‌ ना म्ङोबो तेईया रीम्‍दीम्‍पाङ्‌ गेम्‍पीका लत्‍ताना बाना। खीक्‍का येशूआ मूङ्‍कप् तूवाकस्‌ ओरोलची, “मूङ्‌क वयानूम्‍ते ना म्खीम् खान्‍नूते।”

येशू सेईम्‌‌ लागी चूक्‍ली मस्क

मत्ती २६:१-५; मर्कूस १४:१-२; लूका २२:१-२

४५ खोदोलो मरियम तूप्स् ताप् हायाम्‍सर्प् यहूदीचा येशूआ मक लक्‌ तचीना खपी विश्‍वास मची।

४६ खोदोलोई खस् तूवाकप्‍क हेप्-हेप्पा खाताना फरिसीस् मूङ्‌क येशूआ मक लक्‌ ईची।

४७ खन्‍सा देप्‍क पूजारीचा ना फरिसीचा देप् याखऊपीक तीक्‍सूची काछचीना ओरोलची, “हन्‍ना केईया ऊई मयाम्? ऊदोईपीक्यालो ङ्‌क मीचान् हायाम् देप्-देप् चीन्‍नम् लक्‍ये मचयक तूये।

४८ केईया ङ्‌क ओरोनाङ् वाये-वाये लयूम्‍ताम्‍दोक खोलोआ खपी विश्‍वास मईची ना रोमीचा ताईना ई पवित्र तूस्को खीक्‍का ई जाति खोलोङ् मासेई मईची।”

४९ खोदोलोई खस् तूवाकप्‍क मूङ्‌क दोङ्पीक देप्‍क पूजारी कैयाफाआ खस् ओरोलची, “आन्‍ना ऊसो छेत्‍नूम्‍नो।

५० खोलोङ् मीस् मासेई छूम्‍पीका बरू मीस्मी लागी ईल्पो सीम्‍ङा दूङ् नये पीम् रीङ्‌ ऊदोई आन्‍ना बूजेई मईनूम्नोकई।”

५१ ङ्‌क रीङ्‌ खसा म्होप् नीऊतो पीकाक मा, खोदोलोई ख मूङ्‌क दोङ्पीक देप्‍क पूजारी छूवाकसा येशू खोलोङ् यहूदी गोङ्चीम् लागी सीम्‌ छूये पीकाना खारीबो मक तूवा।

५२ ङ्‌क रीङ्‌ यहूदीचीम् लागीङाङ्‌ पीकाक मा, खोदोलोई खोलोपी सोकोरीप्‍खाप्‌ नीनाम्माम् छामाईची ईदेप्‍पी बात्ल मम् लागी खसा ङ्‌क रीङ् पीकाक तूवा।

५३ खन्‍सा मूङ्‌क लेईयीका खचा येशू सेईम्‌ लागी चाई मची।

५४ खन्‍सा येशू हाल्‍लोसो यहूदीचा तोम्‍मीना लाम्‍मान्‍दूमा, खोदोलोई ख मूङ्‍कप्का लत्‍ताना गोङ्‍रूत्खाप् थाम्पूम् दोक्पी तूवाक एफ्राइम मीचीक सहरपी खाता, ना म्सीच्‍चेस्का मूङ्‌कपी तूवा।

५५ खोन्‍तोलो यहूदीचीम् निस्‍तार-चाड ताम्‍लाम् हक तूवा, ना तेल्-तेल्पीका हायाम्‌ देतो खची होप्‌ शुद्ध मम्चीम् लागी निस्‍तार-चाड ताम् लाईस्‍पीङ्‌ यरूशलेम खाता।

५६ खीक्‍का खचा येशू लाम्‍ची, ना खस् खोलोङ् नीनाम्मा दप्स्को खीम्पी बात्ल छूवालो खची होप्-होप्‍पी ओरोलोल, “आन्‍ना ऊई मीन्चाईनी, ख चाडपी ताईकयो?”

५७ खोदोलो देप्‍क पूजारीचा ना फरिसीचा येशू लाम्‌ लागी ख हापी तूये, खूङ्‌क आन्‍ना तूम् तईनूम्‍दोक रीदाम्‌ पीयीकाव पीकाना मीस् आरेई मस्क तूवा।

बेथानियापी येशू

मत्ती २६:६-१३; मर्कूस १४:३-९

१२

निस्‍तार-चाडमी तूक्‍लेई लाईस्‍पीङ् येशू बेथानियापी बाना। मूङ्‌कपी लाजरस मीचीक मीस् तूवा। ख सीयाखात्‍कप्‍का येशूआ ऊस्‍पक्‍क तूवा।

२ मूङ्‌कपी खचा येशूम् लागी यूपाक जागूलो चोचूप्‍स्‍चीक तूवा। खोदोलो मार्थाआ क खोलोमी सूसो मचक तूवा, खीक्‍का लाजरसआ क येशू ना बीन्‍नीपास्का तूवाना जागूलो चचक तूवा।

३ खीक्‍का मरियमआ आधा लिटर तोदी हायाम्‌ दाम् परेई छूक् मोरोछीम् नाम् चानप् तेल बाईना येशूम् लोङ्पू तेईपी, ना म्तोसम्‍आ तूक्‍पी, ना मूङ्‌कम् नाम् चानप् मूर्‌आ खीम् गोङ् पेप्पू।

४ खोदोलोई खम् म्सीच्‍चेचीप्क ईल्पो यहूदा इस्‍करियोतआ ओरोपीका, खूङ्‌कसा दोस्का येशू दोका पीक तूवा,

५ “ङ्‌क नाम् चानप् तेलने सूक्‍चून्‍दूलूम्‌ नाम्छेर्बूम् चेप्‍तीरोङ्पी खेई मम्पावाना ताईक खाप्‍चीमा छूक्‍सीप्‍ची पीम्‍पावालो दूङ् मान्‍नवायो?”

६ खोदोलोई खसा ङ्‌क रीङ्‌ चाम् दूम् मान्लाईप्ची सम्‍तूमा मीना पीकाक मा, ऊदोईपीक्यालो ख म्होप् खूस्पा तूवाकसा ओरो पीकाक तूवा, खाप्‍चीमा यूम् फाक्सूम् क खसाङ् यूक्स्क तूवा, खीक्‍का खसा मूङ्‍कप्का हेप्‍लो-हेप्‍लो खाप्‍चीमा खूस्‍दोङ्‌क तूवा।

७ खोदोलो येशूआ खस् ओरोलची, “ङ्‌क मीम्छा ऊसो लानूम्‍नव, कोङ् खूम् लाईस्‍पी ङ्‌कसा नाम् चानप् तेल तेयोपोक तूये।

८ ऊदोईपीक्यालो छूक्‍सीप्‍ची हाल्‍लोसो आन्‍नीस्‍काङ् छूये, खोदोलोई कोङ्ने हाल्‍लोसो आन्‍नीस्‍का छूवोनो।”

९ खोदोलो यहूदीचीप्क हायाम्सर्प् मीचा येशू बेथानियापी तूये पीम् तूम्‍तचीकप्‍का मूङ्‌कपी ताआ, खस् मूङ्‌कपी येशू खोस्‍ङाङ्‌ ताक मा, खोदोलोई खस् येशूआ ऊस्‍पक्‍क लाजरससो खोस् ताक तूवा।

१० खोरो छूवालो देप्‍क पूजारीचा लाजरससो सेईम्ङा छूये पीकाना चाई मची।

११ ऊदोईपीक्यालो लाजरस ऊसापक्‍कसा यहूदीगोप्क ओरोतो मीस् फोन्चीना खाता ना येशूपी विश्‍वास मम् मीनाचाक तूवा।

येशू यरूशलेमपी वोङाक

मत्ती २१:१-११; मर्कूस ११:१-११; लूका १९:२८-४०

१२ म्देसा चाड मनेईमस् ताक ओरोसर्प् मीचा येशू यरूशलेमपी बान्‍चाये पीम् येन्‍ची।

१३ खीक्‍काना खचा खजूरमी सेऊला गोङ्चीना येशूम् लाम्तूम्मा मस् बतो लत्‍ता,

“होसन्‍ना!

योबोरोबूम्‌ नीङ्पी ताप् नीनाम्माआ आसीक् पीनूव!

इस्राएलपीक होङाबू नीनाम्माआ आसीक् पीनूव!”

१४ खीक्‍का येशूआ ईबूम् मोकोक्‍तीम् म्छा छीप्ना मूङ्‍क थेम्पी वोङाना खाता, ङ्‌क रीङ्‌ धर्मसूम्बऊपीसो ओरोना छाम्‍पा तूये,

१५ “सियोन सहरपी तूप्‍चे, कीनीनव।

खोङ्नूम्व, आम्‍नी होङाबू मोकोक्‍तीम् छाम् थेम्पी

वोङाना बान्चाईक तूये।”

१६ ङ्‌क रीङ्‌ म्सीच्‍चेचा लाईस्‍पी बूजेई मान्मची। खोदोलोई येशूम् साम्‍दीखा छूवाकप्का ङ्‌क रीङ्‌ खम् तोक्‍पी छाम्‍पा, ना खचा ङ्‌क लक्‌ येशूम् लागी मस्क रईछ पीकाना छेत्‍ची।

१७ येशूआ लाजरस म्गेम्पीका काछना सीयाखात्‍कप्का ऊस्‍पक्‍कलो तूवाक ओरोसर्प् मीचा खम् गवाई पीचचीकङ् तूवा,

१८ येशूआ छाक्‍काक लक्‌ मक तूये पीम् येन्‍चीना मूङ्‌क ओरोसर्प् मीस् ख तूप्स् खाताक तूवा।

१९ खोदोलो फरिसीची खची हो-होप्‍पी ओरोलोल, “हाकई केईया ऊसोङ् ममान्दूर्‌म्पा। खोङ्नूम्ते, खोलोङ् चारङा खम् दोस्-दोस् लाम्‍दूमाखात्‍क तूये!”

म्होप् सीम् तोक्पी येशूम् खारीबो

२० चाड मानेई मम् नाम्‍लापी तालो यरूशलेमपी आराधाना मस् खाईप् हेप्-हेप् ग्रीकचीसो तूवा।

२१ खस् गालीलमी बेथसेदापी तूप् फिलिपपी खाताना ओरोपीक्‍तो बीन्ती मीची, “ए होदूवा, केईका येशू तूम्खाम् लन्‍ची मयाम्का।”

२२ खीक्‍का फिलिप खाताना अन्‍द्रियासलो तूपा, ना खस् नीप्पोङ् खाताना ङ्‌क रीङ्‌ येशू ईची।

२३ खोदोलो येशूआ खस् ओरोलची, “मीस्मी छामी साम्‍दीखा छूम् नाम्‍ला तालाताक तूये।

२४ आछीयाङ् कोङा आन्‍नी लोयान्‍नी, दोचेर्‌मी बप् बोहोपूू तात्‍ना सीनोदोक मूङ्‌क म्हाल्‍ला छूये। खोदोलोई मूङ्‌क सीदोक मूङ्‌कपी हायाम्‌ देतो म्चो मीय।

२५ खन्‍सा आस्‍कसाई म्‍रीराम सम्‍तूमा मीय खूङ्‌कसा म्‍रीराम मास्दीत, खोरोनाङ् आस्‍कसाई ङ्‌क चारपी म्‍रीराम ऊसो मा पीक्‍ना मीने, खूङ्‌कसा हाल्‍लोसो मान्याईप् रीराम‌ तय।

२६ आस्‍कसाई ओ सूसो मम् लाम्‌ खूङ्‌क कोङ्लो ओ दोस्-दोस् लाम्‍दूम् छूये, ना कोङ् हापी तूवो ओ सूसो मप्सो कोङ्लोङ् तूये। ओरोना आस्‍कसाई ओ सूसो मई, खूङ्‌क ओ पाआ सायोचोङ्मा मीय।

२७ “ईनीम्‍बा हायाम्‌ ओ सानीवा चाईस्चाईक तूये, कोङा ऊई पीको! ‘ए पाआ, ङ्‌क ताचाईक दूक्‍वाप्‍का कोङ् लेन्‍चामीयोव पीमायो’? खोदोलोई खूङ्‌कतोङ्‌ मा, ऊदोईपीक्यालो कोङ् ङ्‌क दूक्‍वा तेम् लागीङ् ङ्‌क चारपी तोक।

२८ ए पाआ, आम् नीङ्मी साम्‍दीखा छूनू।”

खीक्‍का साराङ्‌गाप्‍तोका ईबूम् ओन्‍तोङ्‌क साल्‍म्‌ यूवा, “कोङा मूङ्‌क साम्‍दीखा मूक तूये, ना होसोङ् मूयो।”

२९ खोदोलो मूङ्‌कपी तूवाक मीचा ङ्‌क रीङ्‌ येन्‍चीना ओरोपीका, “ङ्‌कन् गूगूलूऊ मकमायो!” खोदोलो बीन्‍नीपाक ओरोपीका, “नीनाम्माम् रीदाम्‌ पोक् खलो नेनाक के!”

३० खीक्‍का येशूआ खस् ओरोलची, “ङ्‌क साल्‍म् ओ लागी यूवाक माके, खोदोलोई आम्‍नी लागी यूवाक के।

३१ हन्‍ना ङ्‌क चारपी नीया छूये। खोदोलो ङ्‌क चारपीक चारतोप् पाखा होक्से।

३२ हन्‍ना कोङ् चारीदूपीका थोम्‍ला थेईयोङ्चूङ्, खीक्‍का खोलोङ् मीस् ओहेम् थूतोची।”

३३ ख ऊतोङ्नाई सीम् बोक्स्चाई पीकाना खोमम् लागी खसा ओरो पीकाक तूवा।

३४ खोदोलो ओरोसर्प् मीचा ख ओरोपीक्‍तो तत्‍ची, “ओखी ललईपीका केईका ख्रीष्‍ट सदैबरी तूचाये पीम् येनूम्‍काक तूये। खोदोलोई आना ऊतोङ्नाई मीस्मी छा थोम्‍ला थेईयान्‍ची पीक्‍ना पीक्‍चाई? मूङ्‌क मीस्मी छा क आस्‍कई?”

३५ खोदोलो येशूआ खस् ओरोलची, “होसोङ् जीस्तातो सम्‍मो अल्हो आन्‍नीस्‍का तूये। खन्‍सा आम्‍नी साथपी अल्हो तूलोङ् आन्‍नी लाम्‍दूमानीव, खोरोछूकसा नाम्कूर्माआ आन्‍नी नेपानीनूनव। ऊदोईपीक्यालो हेप् मीस् नाम्कूर्मा गोपी लाम्‍दूम्‍चाईदोक, ख हापी खात्‍चाई खूङ्‌क खसा छेत्‍तनो।

३६ खन्‍सा आम्‍नी साथपी अल्हो तूक सम्‍मो आन्‍ना खपी विश्‍वास मनूम्व, खीक्‍का आन्‍नी अल्होम् छामाई छूवानीव।” ओन्‍तोदी पीम् याताना येशू मूङ्‍कप्का लत्‍ताना खालेता, ना खचीप्‍का सूल्‍न्‍चीना तूवा।

३७ येशूआ खची लाईस्‍पी हायाम्‌ देप् चीन्‍नम् लक्‌ मक तूवा, खोरोदोसो खचा येशूपी विश्‍वास मान्मची।

३८ ओरोना यशैया खारीबोपोआ पीकाक रीङ्‌बऊ पूरा छूवा,

“ए योबोरोबू, केईका पीकीकाक रीङ्‌ आसाई पतेई मअ?

खीक्‍का योबोरोबूआ म्होप्मी राःरालोक हूः आसे खोमीयू?”

३९ खन्‍सा खचा विश्‍वास ममान्दूर्ची, ऊदोईपीक्यालो होसोङ् यशैया खारीबोपोआ ओरो पीकाक तूवा,

४० “नीनाम्माआ खची मूक्स् देप्‍पीचीक तूये,

ना खची गोङ् लूङ्तो छोक् मीपीचीक तूये।

ओरोना खचा खची मूक्सा तचीनूनव,

खीक्‍का खची सानीवाआ बूजेई मस्‍नूनव,

मादोन् खस् ओपी आत्‍तावा

ना कोङा खस् नमीयूचीवा।”

४१ यशैयाआ ङ्‌क रीङ्‌ पीकाक तूवा, ऊदोईपीक्यालो खसा येशूम् साम्‍दीखा तअ, ना खसा येशूम् तोक्‍पी रीङ्‌ मक तूवा।

४२ खोदोलो चारतोप्‍चीप्‍क ओरोसर्प्आ येशूपी विश्‍वास मस्क तूवा, खोरोदोसो फरिसीचीम् कीमावा, ना खची याखऊ खीम्पीका लातीतेका पीम् कीमावा खचा येशूपी विश्‍वास मम्का पीकाना मान्पची।

४३ ऊदोईपीक्यालो खचा नीनाम्माम् सायोचोङ्मापीका मीस्मी सायोचोङ्मा दूङ् नत्‍चीक तूवा।

४४ खीक्‍का येशू हायाम्‌ सार बतो ओरोपीका, “ओपी विश्‍वास मप्‍आ कोङ् मा, खोदोलोई कोङ् पोप्पी विश्‍वास मय।

४५ खन्‍सा आस्‍कसाई कोङ् तोयो, खूङ्‌कसा कोङ् पोप्सो तय।

४६ कोङ् ङ्‌क चारपी अल्हो छूवोना तोक् तूये, खन्‍सा आस्‍कसाई ओपी विश्‍वास मय, खूङ्‌क नाम्कूर्मा गोपी छूनो।

४७ “हेप्-हेप्पा ओ रीङ् येननासो रेप्‍पनोदोक, कोङा मूङ्‍कम् नीया मूयोनो। ऊदोईपीक्यालो कोङ् ङ्‌क चारपी नीया मस् तोक् मा, खोदोलोई कोङ्ने लेन्चा मीक्स् तोकई।

४८ कोङ् इन्कार मप् ना ओ रीङ्बऊ मान्‍रेप्मी नीया मप् ईल्पो न्यायाधीश तूये। ओदोलो नेनोक ओ रीङ्बऊआङ् खसा चार यात्क लेईपी मूङ्‍कचीम् नीया मय।

४९ ऊदोईपीक्यालो कोङ् ओहोप् नीऊतो नेनोनो, खोदोलोई ऊई पीम् पर्ने, ना ऊतोङ्नाई नेईम् पर्ने खूङ्‌क खोलोङ् कोङ् पोप् ओ पा म्होपाङ् आज्ञा पीयोक तूये।

५० कोङा छेतो, ङ्‌क खम् आज्ञाआ हादेसो मान्याईप् रीराम‌ पीया। खन्‍सा कोङा ऊतोङ्‌क नेनोदोसो, पाआ नेईमीयोक तोङ्‌ना नेनो।”

येशूआ म्सीच्‍चेचीम् लोङ् सप्‍पीचीक

१३

निस्‍तार-चाड ताम् लाईस्‍पीङ्‌ येशूआ ङ्‌क चारीदू होम्‍येम्‍ना पा नीनाम्माप्‍तो खाईम् नाम्‍ला तालाता पीकाना तूम् तअ, खीक्‍का चारपी तूवाक म्होप्मीतोदी खोलोङ् सम्‍तूमा मीचीना खसा दोस्का सम्‍मोङ्‌ खस् हायाम्‌ सम्‍तूमा मीचची।

२ खीक्‍का यूपाक जागूलो चाम् बेलापी शैतानआ सिमोनमी म्छा यहूदा इस्‍करियोतमी सानीवापी येशू लाप्‍मीम्‌ मीन्ताम् लाईस्‍पीकाङ्‌ तेईपीक तूवा।

३ पा नीनाम्माआ कोङ् खोलोङ् थक् पीयोक तूये, कोङ् नीनाम्मालाम्पा तोक, खीक्‍का कोङ् पा नीनाम्माप्‍तोङ् आत्‍तोना खातो पीम् येशूआ नम्‍लो छेत्‍क तूवा।

४ खीक्‍का चाचावापीका येशू पका, ना म्थेम्पी खाम् म्तेई ईक्चाखेम्पी यूक्स्‍ना आर्को तोङ्‍रीम्‍आ म्छूम्‍री रीम्‍मू।

५ खीक्‍काना येशूआ ईबूम् रोङ्पी काऊ मना म्सीच्‍चेचीम् लोङ् सप्पीची, खीक्‍का मूङ्‌क म्छूम्‍रीपी रीम्दीम्पा तोङ्‌रीम्‍आ खची लोङ् तूक्पीची।

६ येशूआ म्सीच्‍चेचीम्‌ लोङ्‌ सप्‍तो सिमोन पत्रुसमी दोक्पी तालाता, खोदोलो पत्रुसआ येशू ओरो लअ, “रोबू, ऊई आना ओ लोङ्‍यो सम्‌ मीन्चाये?”

७ खोदोलो येशूआ पत्रुस ओरो लअ, “ङ्‌क कोङा ऊई मूचोयो खूङ्‌क आना ओदोलो छेत्‍तनो, खोदोलोई ङ्‌क कोङा ऊई मूचोयोकई पीम् आना दोस्का छेत्‍त।”

८ खीक्‍का पत्रुसआ येशू ओरो लअ, “आना ओलोङ् हादेसो सम्‌पीम् छूनो।” खोदोलो येशूआ पत्रुस ओरो लअ, “कोङा आम् लोङ्‌ सम्‍पीयान्‍नोदोन्‌ आन् ओ सीच्‍चेङ् छूनो।”

९ खीक्‍काना सिमोन पत्रुसआ ख ओरो लअ, “रोबू, खोरोदोक ओ लोङ्‌ङाङ्‌ मा, ओ हूः लो ओ तोङ्लोसो सपोपोव।”

१० खोदोलो येशूआ ख ओरो लअ, “सम्‍दीन्‍चीक मीस्मी म्‍लोङ्‌ङाङ् सम्पीम्‌ छूये। ऊदोईपीक्यालो ख शुद्ध छूवाखात्क तूये। आन्‍नीन् शुद्ध छूवानीक तूये, खोदोलोई खोलोङ्ने शुद्ध तूनीनो।”

११ ऊदोईपीक्यालो ख दोका पीप् येशूआ छेत्‍क तूवा। खन्‍सा येशूआ “आन्‍नी खोलोङ् शुद्ध तूनीनो” पीकाक तूवा।

१२ येशूआ खची लोङ्‌ सम्‍पीम्‌ यात्कप्का म्थेम्पी खाम् म्तेई खाप्‍स्‍ना होसोङ् आथूईक म्तूस्कोपीङ् खाताना तूवा, खीक्‍का येशूआ खस् ओरोलना तत्‍ची, “कोङा ऊदोई आम्‍नी लोङ्‌ सपूकई, आन्‍ना छेतानूम्‍यो?

१३ आन्‍ना कोङ् ‘सेचीपो ना रोबू’ लोयोनीक थीक्‍काङा, ऊदोईपीक्यालो कोङ् खूङ्‌कङ्‌ के।

१४ कोङ् आम्‍नी सेचीपो ना रोबू छूवोनासो आम्‍नी लोङ्‌ सम्‍पीन्‍नीक तूये, ओरोनाङ् आन्‍नासो ईल्पोआ बीन्‍नीपाम् लोङ् सम्‍पीम् छूये।

१५ ऊदोईपीक्यालो कोङा आन्‍नी ईबूम् दोलेवा खोमीन्‍नीक तूये, खन्‍सा कोङा आन्‍नी मीन्‍पीन्‍नीक तोङ्ना आन्‍नासो मनूम्व।

१६ आछीयाङ् कोङा आन्‍नी लोयान्‍नी, रोः म्मालिकपीका दूङ् देप् छूनो, खोरोनाङ् रीदाम्‌ खाईप् रीदाम्‌ होप्‍पीका दूङ् देप् छूनो।

१७ खन्‍सा आन्‍ना ङ्‌क रीङ्‌ बूजेई मईनूम्ना खूङ्‌क तोङ्‌ङा मईनूम्दोक, नीनाम्माआ आन्‍नी आसीक् पीनी।

कोङ् मीचा लापो पीकाना येशूआ खारीबो मक

मत्ती २६:२०-२५; मर्कूस १४:१७-२१; लूका २२:२१-२३

१८ “कोङा आन्‍नी खोलोङ्‌मी तोक्‍पी पीकोचोयोक मा, कोङा आस्‍कई सोकूक तूये, खूङ्‌क कोङा हायाम्‌ नम्‍लो छेतो। खोदोलोई ‘कोङ्लो सबेई चाप् मीचाङ् ओ ऊल्‍लोङ् मय पीकाना धर्मसूम्‍बऊआ पीकाक रीङ्‌बऊ पूरा छूम् लागीङ्‌ ङ्‌क खोलोङ् छूवाक तूये।’

१९ “ङ्‌क रीङ्‌ पूरा छूम् लाईस्‍पीङ्‌ कोङा आन्‍नी लोयान्‍नी, खन्‍सा ङ्‌क पूरा छूलो, आन्‍ना कोङ् खूङ्‌कङा पीकानीना विश्‍वास मनूम्व।

२० आछीयाङ् कोङा आन्‍नी लोयान्‍नी, ‘कोङा पोक्‍सोचीकस् ग्रहण मपा कोङ्सो ग्रहण मोयो, ना कोङ् ग्रहण मपा कोङ् पोप्सो ग्रहण मय’।”

२१ ङ्‌क रीङ्‌ पीम् याताना येशू हायाम्‌ म्सानीवा चाईसा, खीक्‍का खोलोआ येईम्मीना खस् ओरोलची, “आछीयाङ् कोङा आन्‍नी लोयान्‍नी, आन्‍नी तूनीकप्‍क ईल्पोआ कोङ् लाप्मीयो।”

२२ येशूआ ङ्‌क रीङ्‌ आस्‍मी तोक्‍पीई पीक्‍चाईकई पीकाना मान्छेईस्कसा म्सीच्‍चेस् खची हो-होप्‍पी पील्‍काप्‍तो खोल।

२३ खोदोलो म्सीच्‍चेचीप्क येशूआ सम्‍तूमा मीक म्सीच्‍चे क खलोङ् केम्‍चीना तूवाचा।

२४ खोदोलो सिमोन पत्रुसआ ख कवेई मीना तत्‍तू, “खसा ङ्‌क रीङ्‌ आस्‍मी तोक्‍पीई पीक्‍चाईकई?”

२५ खोदोलोसो ख येशूलोङ्‌ केप्‍पाना तूवाचा, खीक्‍का खसा येशू ओरो पीकाना तत्‍तू, “रोबू, खूङ्‌क मीस् आसे?”

२६ खोदोलो येशूआ ख ओरो लअ, “कोङा आस्‍कई ङ्‌क सबेई लूपोना पीयो, खूङ्‌कङ्‌ कोङा पीकोक मीस्सी।” खीक्‍का येशूआ सबेई लूप्‍ना सिमोनमी म्छा यहूदा इस्‍करियोत पीयू।

२७ खीक्‍का मूङ्‌क यहूदा इस्‍करियोतआ सबेई लापू मोरो खपी शैतान वोङा। खीक्‍का येशूआ यहूदा इस्‍करियोत ओरो लअ, “आना ऊई मम् मीन्चाईकई दावा मदीत्व।”

२८ खोदोलोई येशूआ मूङ्‍कतोङ्ना ऊदोई पीकाकई पीकाना मूङ्‌कपी तूवाना जा चाप्‍चाप्‍ची आसासो बूजेई मान्मची।

२९ खोदोलो हेप्-हेप्पा ओरोमीना, यहूदापी खाप्‍चीमा यूम् बोक्चा तूये, खन्‍सा येशूआ चाडमी लागी चाहेई छूक् चूम्सोस् खेईमीकफो, छूक्‍सीप्‍ची ऊची पीचीनूते लकफो।

३० खीक्‍का यहूदा सबेई लाप्‍ना पाखा लताखाता। खोदोलो नाम्‍सो कूराखात्‍क तूवा।

पत्रुसआ येशू इन्कार मई पीम् खारीबो

मत्ती २६:३१-३५; मर्कूस १४:२७-३१; लूका २२:३१-३४

३१ यहूदा पाखा लत्‍ताना खालेताकप्‍का येशूआ ओरोपीका, “हन्‍ना मीस्मी छा साम्दीखापी छूवाक तूये, ना नीनाम्मासो खपीका साम्दीखापी छूवाक तूये।

३२ ओरोना नीनाम्मा मीस्मी छापीका साम्दीखापी छूवाक तूदो नीनाम्माआ म्होप्पी म्छा साम्‍दीखापी मय, ना ख दावाङ् साम्दीखापी छूमीय।

३३ “ए चीमा छाचे, हन्‍ना आन्‍नीस्‍का कोङ् हायाम्‌ तातो तूवोनो! आन्‍ना कोङ् लामोनी, खोदोलोई कोङ् छीपोनीनो, कोङा यहूदीस् ईयूचीक तोङ्नाङ्, आन्‍नीसो लोयान्‍नी, ‘कोङ् खातोचोयोक थाऊपी आन्‍ना खाईदूर्‌नूम्‍नो।’

३४ “कोङा आन्‍नी ईबूम् नयाँ आज्ञा पीयान्‍नी: आन्‍नी ईल्पो-बीन्‍नीपापी सम्‍तूमा मीलनीव। कोङा आन्‍नी दानाई सम्‍तूमा मीन्‍नी, खोरोनाङ् आन्‍नासो ईल्पो-बीन्‍नीपापी सम्‍तूमा मीयानूम्व।

३५ आन्‍नी सम्‍तूमा मीलईनीदोक, आन्‍नी ओ सीच्‍चेस् पीक्‍ना खोलोआ छेत्नी।”

३६ खोदोलो सिमोन पत्रुसआ येशू ओरो पीकाना तत्‍तू, “रोबू, आन् हापी खाते?” खोदोलो येशूआ ख ओरो लना ङरी आन्‍नू, “ओदोलो कोङ् खातोचोयोक थाऊपी आना खाईम् दूरनो, खोदोलोई दोस्का कोङ् खातोक थाऊपी आना खाईदूर।”

३७ खीक्‍का होसोङ् पत्रुसआ येशू ओरो पीकाना तत्‍तू, “रोबू, ऊदोई कोङ् ओदोलो खाईम् दूरोनो? कोङ्ने आम् लागी सीम्‌ दोसो तयार तूवो।”

३८ खीक्‍का येशूआ पत्रुस ङरी आन्‍नू, “आन् आछीयाङ् ओ लागी सीम्‌ तयार तूयेयो? आछीयाङ् कोङा आन् लोयान्‍ना, वाप्‌ ओम् लाईस्‍पी आना कोङ् ङ्‌क मीस् कोङा छेतोनो पीक्‍ना सूक्‍छेम्‌ इन्कार मोयो।”

येसूआ म्सीच्‍चेस् सान्‍तवना पीचीक

१४

येशूआ म्सीच्‍चेस् ओरोलची, “आन्‍ना आम्‍नी गोङ् चाईमीयानूम्‍नव। आन्‍ना नीनाम्मापी विश्‍वास मनूम्व, ना ओपीसो विश्‍वास मनूम्व।

२ ओ पाम् खीम्पी हायाम्‌ देतो तूस्को तूये, ना कोङ् आम्‍नी लागी तूस्को चोचूम्स् खातोचोयोक तूवो। खूङ्‌कतोङ्‌ मान्छूवादोक कोङा आन्‍नी ङ्‌क रीङ्‌ ईम्‍ङा मान्‍ईन्‍नीवा।

३ खीक्‍का कोङ् खातोना आम्‍नी लागी तूस्को चोचूम् यातोना होसोङ् कोङ् आम्‍नी लास्‌ तोयो, खीक्‍का कोङा आन्‍नी कोङ् तूवोकपी खाईयान्‍नी, ना आन्‍नी कोङ्लो ईदेप्‍पी छूनी।

४ खीक्‍का कोङ् तूवोकपी खास्‍को लाम्‌ आन्‍ना छेत्‍नूम्‌।”

ईबूम्ङाङ् लाम् येशू तूये

५ खीक्‍का थोमाआ येशू ओरो पीकाना तत्‍तू, “रोबू, आन् हापी खाते खूङ्‌कङ्‌ केईका छेताम्‍कानो, खन्‍सा ऊतोङ्नाई केईका खूङ्‌क लाम्‌ छेताम्का?”

६ खोदोलो येशूआ ख ओरो लअ, “लाम्‌, सत्‍य ना रीराम कोङ्‌ङा के। कोङ् मान्दी पाप्‍तो आसासो खाईम् दूरनो।

७ आन्‍ना कोङ् छेतोनीवादोन्, ओ पासो छेतानूम्वा। हन्‍नायीका आन्‍ना ओ पा छेत्नूम्, ऊदोईपीक्यालो आन्‍ना ख ताखानूम्क तूये।”

८ फिलिपआ ख होसोङ् ओरो पीकाना तत्‍तू, “रोबू, केईका पा खोमीयीकाते। मोन्तोदो केईका सापेका।”

९ खोदोलो येशूआ ख होसोङ् ओरो लअ, “ए फिलिप, कोङ् आन्‍नीस्‍का तूवोक ओरोतातो छूवाखाता, नासोङ् आना कोङ् छेतोनोयो? आसाई कोङ् तोक तूये खूङ्‌कसा ओ पासो तक तूये। खन्‍सा आना ‘पा खोमीयीकाते पीक्‍ना ऊई पीक्‍चाकई?’

१० कोङ् पालो तूवो, ना पासो कोङ्लोङ् तूये पीम् ऊई आना विश्‍वास मईनोयो? खीक्‍का कोङा आन्‍नी ईन्‍चायान्‍नीक रीङ्‌ ओ होप्‍मी लन्‍चीपी ईन्‍चायान्‍नीक मा, खोदोलोई कोङ्लो तूप् ओ पाआ ओ लाम्‍पा म्‍लक् मचयक तूये।

११ कोङ् पालो तूवो, ना पा कोङ्लोङ् तूये पीकानीना विश्‍वास मनूम्व। मादोसो ङ्‌क कोङा मूयोक लक्‍पीकाङ्‌ आन्‍ना विश्‍वास मनूम्व।

१२ “आछीयाङ्, कोङा आन्‍नी लोयान्‍नी, आसाई कोङ् विश्‍वास मोयो खूङ्‌कसा कोङा मूयोक लक्‍सो मय, खीक्‍का खूङ्‍कप्का दूङ् देप् लक्‍सो मय, ऊदोईपीक्यालो कोङ् पाप्‍तो खातोचोयोक तूये।

१३ आन्‍ना ओ नीङ्पी ऊङोक्‍नूम्‍दोसो ओ लाम्‍पा पाम् साम्‍दीखा छूनू पीकोना कोङा आन्‍ना ङोक्‍नूम्‍क खोलोङ् पूरा मीम्पीयान्‍नी।

१४ आन्‍ना ओ नीङ्पी ऊङोक्‍नूम्‍दोसो कोङा खूङ्‌क पूरा मीम्पीयान्‍नी।

पवित्र आत्‍माम् यादे

१५ “आन्‍ना कोङ् सम्‍तूमा मीयोनीदोक कोङा पीकोक आज्ञा रेप्‍नूम्‌।

१६ खीक्‍का कोङा पाप्‍तो बीन्ती मूयो, ना खसा आन्‍नी बीन्‍नीपा वाछे लईप् पीनी, ख आन्‍नीस्‍काङ् सदैबरी तूचाये।

१७ खूङ्‌क वाछे लईप् पवित्र आत्‍मा सत्यम् आत्मा तूये। ङ्‌क पवित्र आत्‍मा चारपीक मीचा ग्रहण मदूरनो, ऊदोईपीक्यालो चारपीक मीचा ना मूङ्‌क तय ना छेत्‍त। खोदोलोई आन्‍नान् ख छेत्‍नूम्‌ ऊदोईपीक्यालो खसा आम्‍नीपी बास् मय ना आन्‍नीस्‍का तूये।

१८ “कोङा आन्‍नी गेस्कूप् होन्येयान्‍नीनो। कोङ् होसोङ् आम्‍‍नीपी तोयो।

१९ हन्‍ना जीस्तातोप्का चारपीक मीचा कोङ् हाल्‍लोसो तोयोनो, खोदोलोई आन्‍ना क कोङ् तोयोनी। कोङ् लेतोचोयोकसा, आन्‍नीसो लेत्चाईनी।

२० खूङ्‌क लेईपी आन्‍ना कोङ् ओ पापी ना आन्‍नी ओपी खीक्‍का कोङ् आम्नीपी तूवो पीम् छेत्नूम्।

२१ आसाई कोङा पीकोक आज्ञा रेप्‍प, ना कोङा पीकोक तोङ्‌ना मय, खूङ्‌कसा कोङ् सम्‍तूमा मीयो, खीक्‍का आस्‍कसाई कोङ् सम्‍तूमा मीयो खूङ्‌क ओ पासो सम्‍तूमा मीय। कोङासो ख सम्‍तूमा मीयो, खीक्‍का कोङ् ओहोप्‍ङा खूङ्‌क मीस्पी खोमयोङ्चूङ्।”

२२ खोदोलो यहूदाआ ओरोपीका (ङ्‌क मीस् यहूदा इस्‍करियोत मा), “रोबू, आना ऊई पीक्‍कई, आन् ओखीपी खोमयान्‍ची, खोदोलोई चारपीक खोमयान्‍चीनोयो?”

२३ खोदोलो येशूआ ख ओरो लअ, “कोङ् सम्‍तूमा मीक्पा ओ रीङ्सो रेप्‍प, खीक्‍का ओ पाआसो मूङ्‌क सम्‍तूमा मीय ना कास्का खपी ताईचीकाना खलो तूचीका।

२४ कोङ् सम्‍तूमा मान्मीक्पा कोङा पीकोक रीङ्सो रेप्‍पनो। आन्‍ना येन्चाईनूम्क रीङ्‌ कोङा ओ होपा पीकोक मा, खोदोलोई कोङ् पोप् ओ पाआ पीक्‍क के।

२५ “ङ्‌क रीङ्‌ आन्‍नीस्‍का तूवोलोङ्‌ कोङा आम्नीपी पीकोक के।

२६ खोदोलोई पाआ ओ नीङ्पी वाछे लईप् पवित्र आत्‍मा पोक्‍स्‍दात, खीक्‍का खूङ्‌कसा आन्‍नी खोलोङ् रीङ्‌ ईनी, ना कोङा आन्‍नी ईन्‍नीक रीङ्‌ खोलोङ् मीन्मारो ममीनी।

२७ कोङा आन्‍नी खाऊमा-खासेर्मा दोन्‍यूयान्‍नी। कोङा ओहोप्मी खाऊमा-खासेर्मा आन्‍नी दोन्‍यूयान्‍नी। खूङ्‌क खाऊमा-खासेर्मा चारपीका तईनूम्क तोङ्‌क माके। खन्‍सा आम्‍नी सानीवा चाईमीयानूम्‍नव ना कीनीनव।

२८ “कोङा आन्‍नी ‘कोङ् खातोचोयोके, ना होसोङ् आत्‍तोना तोयोके’ पीकोक रीङ्‌ येनानूम्‍क तूये। आन्‍ना कोङ् आछीयाङ् सम्‍तूमा मीयोनीवादोन् कोङ् पाप्‍तो खातोचोयोके पीकोक येनानूम्‍वालो आन्‍नी आम्‍नी जीनवा, ऊदोईपीक्यालो पा ओप्‍का दूङ् देप् तूये।

२९ ङ्‌क रीङ्‌ छूम् लाईस्‍पी आन्‍ना विश्‍वास मदूरानूम्नू पीकोना कोङा ङ्‌क रीङ्‌ लाईस्‍पीङ्‌ ईन्‍दीन्‍नीक तूये।

३० हन्‍ना कोङ् आन्‍नीस्‍का हायाम्‌ देतो नेनोनो, ऊदोईपीक्यालो चारपी चारतोप् ताचाईक तूये। खूङ्‌कसा कोङ् ऊसो मदूरोनो।

३१ खोदोलोई पाआ कोङ् ऊई लोयो खूङ्‌क तोङ्‌ङा कोङा मूयो। खन्‍सा चारपी तूप् मीचा कोङा पा सम्‍तूमा मीयो पीम् छेत्‍चीनू। हान्‍नान्‌ पक्नीव केई ङ्‌कप्का खातेके।”

वाचोसीम् म्पऊ लो म्गेम्‍लो

१५

“कोङ् आछीयाक वाचोसीम्‌ पऊ के, खीक्‍का ओ पा क खारूवा मप् तूये।

२ खीक्‍का कोङ्लो तूनासो म्चो सेमान्‍मीक गेम् खोलोङ् खसा रूप्‍पना होक्स्लात, खीक्‍का म्चो मीक् म्गेम् क खसा हायाम्‌ सार म्चो मीनूते पीक्ना साक्‍स।

३ कोङा ईन्‍नीक रीङ्‌आ आन्‍नी लाईस्‍पीङ्‌ शुद्ध छूवाखात्‍नीक तूये।

४ कोङ्लो तूवानीव, खीक्‍का कोङ्सो आन्‍नीस्‍का तूवोके। वाचोसीम्‌ पऊपी म्गेम् केप्ना तूनोदोक म्चो मीदूरनो खोरोनाङ् आन्‍नीसो कोङ्लो तूनीनोदोक म्चो सेमीनूम्‍नो।

५ “कोङ् वाचोसीम्‌ म्पऊ के, आन्‍नी क मूङ्‍कम् म्गेम् तूनी। ओरोना खस् कोङ्लो तूये, खीक्‍का कोङ्सो खस्का तूवोदोक, खचा हायाम् देतो म्चो सेमीयची, ऊदोईपीक्यालो कोङ् मान्दी आन्‍ना ऊसो मदूर्‌नूम्नो।

६ कोङ्लो मान्तूप् तोदीक रूम्‍पाना होम्‍लाम्‍पा सीछोम्‌ गेम् तोङ्‌क छूये, ना मूङ्‌क हार्‌खाते। खीक्‍का ङ्‌कतोङ्‌क हार्प्‌ खाप्‌ म्गेम् क मीचा बात्ल मईचीना मीःपू होक्सची ना मूङ्‌क हूईखाते।

७ आन्‍नी कोङ्लो तूनी, खीक्‍का ओ रीङ्बऊ आम्‍नीपी तूदोक, आन्‍ना ऊई ङोक्नूम् खूङ्‌क तईनूम्।

८ खीक्‍का आन्‍ना हायाम्‌ देतो म्चो सेमीनूम्‍ना ओ सीच्‍चे पीम् खोमईनूम्‍दोक, खूङ्‌कलाम्‍पा ओ पाम् साम्‍दीखा छूये।

९ “पाआ कोङ् सम्‍तूमा मीयोक तोङ्नाङ्, कोङासो आन्‍नी सम्‍तूमा मीन्‍नीक तूये। खन्‍सा आन्‍नी ओ सम्‍तूमापी तूवाचानीव।

१० कोङा ओ पाम् आज्ञा रेपूक तूये ना कोङ् खम् सम्‍तूमापी तूवो। खोरोनाङ् आन्‍नासो ओ आज्ञा रेप्‍नूम्‍दोक आन्‍नी ओ सम्‍तूमापी तूनी।

११ कोङा ङ्‌क रीङ्‌‌ ओ चामोवा आम्‍नीपी छूनूव ना आम्‍नी चामोवा पूरा छूनूव पीकोना पीकोक के।

१२ “ओ आज्ञा ङ्‌कङा, कोङा आन्‍नी ऊतोङ्नाई सम्‍तूमा मीन्‍नी, खूङ्‌क तोङ्नाङ् आन्‍नासो ईल्पोआ बीन्‍नीपा सम्‍तूमा मीयानूम्व।

१३ आम्‍नी बूम्-नेछोचीम् लागी आम्‍नी रीराम‌ पीम् दूङ् देप् सम्‍तूमा के, खूङ्‍कप्का दूङ् देप् सम्‍तूमा ऊसो मान्तू।

१४ कोङा आन्‍नी ऊई आज्ञा पीन्‍नीक तूये, खूङ्‌क रेप्‍नूम्‍दोक, आन्‍नी ओ बूम् छूनी।

१५ हन्‍नायीका कोङा आन्‍नी रोः लोयान्‍नीनो, ऊदोईपीक्यालो म्मालिकआ ऊई मचय खूङ्‌क म्‍रोःआ छेत्‍तनो। खन्‍सा हन्‍ना कोङा आन्‍नी बूमे लोयान्‍नी, ऊदोईपीक्यालो कोङा ऊई ओ पाप्‍का येनूक तूये, खूङ्‌क खोलोङ् कोङा आन्‍नी ईन्दीन्‍नीक तूये।

१६ आन्‍ना कोङ् सोकोनीक मा, खोदोलोई कोङा आन्‍नी सोन्‍नीक ना खात्नीना हायाम्‌ देतो म्चो सेमीयानूम्व पीकोना कोङा आन्‍नी पोन्‍नीक तूये। खन्‍सा ओ नीङ्पी आन्‍ना ओपापी ऊई ङोक्नूम् खूङ्‌क खसा आन्‍नी पूरा मीपीनी।

१७ कोङा आन्‍नी ईल्पोआ बीन्‍नीपा सम्‍तूमा मीयानूम्व पीकोना आज्ञा पीयान्‍नी।

चारपीक मीचा येशूम् म्सीच्‍चेची जेर्चीक

१८ “चारपीक मीचा आन्‍नी जेर्नीदोक, आन्‍ना ङ्‌क रीङ्‌ मीनानूम्व, खचा आन्‍नी जेर्म् लाईस्‍पी कोङ् जेरोक के।

१९ आन्‍नी ङ्‌क चारपीकदोने खचा आन्‍नी ओखी होप्मी मीस् पीकावाना सम्‍तूमा मीयानीवा। खोदोलोई आन्‍नी ङ्‌क चारपीक मा। ङ्‍क चारपीका कोङा आन्‍नी सोन्‍नीक तूये, खन्‍सा चारपीक मीचा आन्‍नी जेर्नी।

२० कोङा आन्‍नी ‘रोः म्मालिकपीका दूङ् देप् छूनो’ पीकोना ईन्‍नीक रीङ्‌ मीनानूम्व। खचा कोङ् दूक् पीयोदोक आन्‍नीसो दूक् पीनी। खीक्‍का खचा ओ रीङ् रेप्‍पस्‍दोक आम्‍नी रीङ्सो रेप्पची।

२१ खोदोलोई खचा ओ कारणआ ङ्‍क खोलोङ् आन्‍नी मचाईनीक तूये। ऊदोईपीक्यालो खचा कोङ् पोप् छेत्‍तस्‍नो।

२२ कोङ् मान्तोवा ना खस् मान्‍ईयूचीवादोन्, खस् खची मोऊमी दोसी मान्छूवावा। खोदोलोई हन्‍ना खचा खची मोऊमी तोक्‍पी आसासो बाहाना मम् तयस्‍नो।

२३ आसाई कोङ् जेरो खूङ्‍कचा कोङ् पोप् ओ पा जेरची।

२४ बीन्‍नीपा आसासो मान्मक लक्‌ कोङा खची रापी मान्मूवादोन् खस् खची मोऊमी दोसी मान्छूवावा। खोदोलोई कोङा मूक छाक्‍काक लक्‌ तचीनासो खचा कास्का ओ पालो नीप्पोङ् जेराचीका तूये।

२५ खोदोलोई ‘खचा कोङ् जेरो’ पीम् खची ललईपी छाम्‍पा तूक रीङ्‌ पूरा छूम् लागीङ्‌ ङ्‍क छूवाक तूये।

२६ “कोङा पाप्‍तोका आछीयाक आत्‍मा आन्‍नी बोम्छोम् लागी पोक्‍सो। खीक्‍का खूङ्‍क ताईना खसा ओ तोक्‍पी गवाई पीय।

२७ खीक्‍का आन्‍नीसो केछेयीका कोङ्‍लो तूवानीकसा ओ गवाई पीप् छूनी के।

१६

“कोङा ङ‍्‍क रीङ्‍‌ आम्नी विश्‍वास सन्‍नूनव मीनोना पीकोक तूवा।

२ खचा आन्‍नी याखऊ खीम्‍पीका लात्‍दीत्‍नी। ङ्‍क तोङ्‍क नाम्‍ला ताचाये, खूङ्‍क नाम्‍लापी खचा आन्‍नी सेत्‍नी, खोदोलो खचा केईका नीनाम्माम् सूसो मम्चायाम्का मीने।

३ खचा ङ्‍क खोलोङ्‍ लक् मईची, ऊदोईपीक्यालो खचा ओ पासो छेत्‍तस्क मान्तू, ना कोङ्सो छेतोनो।

४ खोदोलोई कोङा ङ्‍क खोलोङ्‍ आन्‍नी ईन्‍नीक तूये, खन्‍सा खूङ्‍क नाम्‍ला तालात्‍लो आन्‍ना ङ्‍क रीङ्‍‌ मीन्‍नूम्। कोङा आन्‍नी ङ्‍क रीङ्‍ लाईस्‍पी मान्‍ईन्‍नीक तूवा, ऊदोईपीक्यालो कोङ् आम्‍नी साथपीङ् तूवो।

पवित्र आत्‍माम् लक्‌

५ “हन्‍ना कोङ् आसाई पोक्‍सो खूङ्‍कपीङ् खातोचोयो, खोदोलोई आन्‍नी आसासो कोङ् ‘आन् हापी खात्‍चाईकई?’ पीक्‍नीना ततोनीनो।

६ कोङा ङ्‍क रीङ्‍‌ ईन्‍नीकसा आन्‍नी आम्‍नी सानीवापी सोकपी छूवानीक तूये।

७ खोदोलोई कोङा आन्‍नी आछीयाङ् लोयान्‍नी, कोङ् आम्‍नीपीका खाईम्ङा आम्‍नी लागी दूङ् नप् छूये। ऊदोईपीक्यालो कोङ् ङ्‍कप्‍का खातोनोदोक आन्‍नी वाछे लईप् आम्नीपी ताईनो। खोदोलोई कोङ् ङ्‍कप्‍का खातोदोक कोङा वाछे लईप् आम्‍नीपी पोक्‍सूदातो।

८ खीक्‍का खूङ्‍क वाछे लईप् ताईना खसा खोलोङ् मोऊ, धार्मिकता खीक्‍का नीनाम्माम् नीयाम् तोक्‍पी चारपीक मीस् दोसी तूये पीम् खोमय।

९ खचा कोङ् विश्‍वास मोयोनोकङ् मोऊ पीक्‍ना खसा खोमीयची।

१० धार्मिकताम् तोक्‍पीक खसा पीके, कोङ् पाप्‍तो खातो ना आन्‍ना कोङ् हन्‍ना तोयोनीनो।

११ खीक्‍का नीयाम् तोक्‍पीक खसा पीके, ङ्‍क चारपीक चारतोप् दण्ड पीम् आज्ञा लाईस्पीङ‌्‌‌ छूवाखात्क तूये।

१२ “कोङा आन्‍नी पीम् पर्ने रीङ्‍ने हायाम्‌ देतो तूये, खोदोलोई ईनीम्‍बा ङ्‌कप्का दूङ्देतो तेम् दूर्‌नूम्‍नो।

१३ खोदोलोई सत्‍यम्‌ आत्‍मा आम्‍नीपी ताईकप्का खसाङ् आन्‍नी खोलोङ् सत्‍य रीङ्‌‌ ऊई पीक्‍ना ईनी। खसा म्होप् नीऊतो ऊसो पीक्‍नो। खसा ऊई येन खूङ्‍कङ् आन्‍नी येईमीनी, खीक्‍का दोस्का छूक् रीङ्‍सो आन्‍नी ईनी।

१४ कोङा पीकोक रीङ्‍बऊ‌ आन्‍नी येईमीनीना खसा ओ साम्‍दीखा मय।

१५ ओपापी तूकतोदी खोलोङ् ओमी। खन्‍सा कोङा आन्‍नी ईन्‍नीक तूये, ओपी ऊई तूये खूङ्‌क पवित्र आत्‍माआ ओलाम्पा आन्‍नी ईनी।

१६ “हन्‍ना जीस्तातोप्का आन्‍ना कोङ् तोयोनीनो, ना जीस्तातोप्का होसोङ् आन्‍ना कोङ् तोयोनी।”

म्सीच्‍चेचीम् सोक् चामोवापी फात्‍ताक

१७ खीक्‍का म्सीच्‍चेचीप्क हेप्-हेप् खची होप्‌-होप्‍पी ओरोलोल, “खसा केई लईक ङ्‍क रीङ्‍ ऊये हाई? ‘हन्‍ना जीस्तातोप्का आन्‍ना कोङ् होसोङ् तोयोनीनो, ना जीस्तातोप्का होसोङ् आन्‍ना कोङ् तोयोनी,’ ‘ऊदोईपीक्यालो कोङ् पाप्‍तो खातोचोयो’।”

१८ खीक्‍का खस् खची हो-होप्‍पी ओरोलोल, “खसा ‘जीस्तातोप्का’ पीकाना ऊई पीकाकई? खूङ्‍क केईया बूजेई मयाम्नो।”

१९ खचा ङ्‍क रीङ्‍‌‌ कोङ् तईम् मीन्चाई पीकाना येशूआ तूम् तना ओरोपीका, “कोङा पीकोक रीङ् ‘हन्‍ना जीस्तातोप्का आन्‍ना कोङ् तोयोनीनो, ना जीस्तातोप्का आन्‍ना होसोङ् कोङ् तोयोनी’ मी अर्थ क ऊई हाई पीक्‍नीना आन्‍ना आम्नी रापी रीङ‌्‌ मचाईनूम्कयो?

२० आछीयाङ्, कोङा आन्‍नी लोयान्‍नी, चारपी तूप् मीस् खची जीनईलो आन्‍नी खप्नी ना सोक् मईनूम्, खोदोलोई खूङ्‍क आम्‍नी सोक् ईलेई चामोवापी फात्‍ते।

२१ छा वाईम‌्‌‌ नाम्‍लापी मीम्छा हायाम् सार छूये, ऊदोईपीक्यालो मूङ्‍क नाम्‍लापी खम् म्बूक्‍ती बान्क छूये। खोदोलोई खसा छा वात्‍दीतनान्‌ खूङ्‍क दूक्‍वा मीन्चयनो, ऊदोईपीक्यालो चारपी ईल्पो छा जन्‍मेई छूवा पीक्‍ना म्जी नईक छूये।

२२ ओरोनाङ् ईनीम्‍बा आन्‍नी सूर्तापी छूनी, खोदोलोई कोङ् होसोङ् आम्‍नी तूम्खास् तोयो, खोदोलो आन्‍नी आम्‍नी जीनये। खीक्‍का आसासो आम्‍नी जीनम् ङाप्‍नीना खाईदूरनो।

२३ खूङ्‌क लेईपी आन्‍ना कोङ् ऊसो ततोनीनो। आछीयाङ् कोङा आन्‍नी लोयान्‍नी, आन्‍ना ओ नीङ्‍पी ओपापी ऊई ङोक्नूम्, खूङ्‌क ओ पाआ आन्‍नी पीनी।

२४ ईनीम्‍बा सम्‍मो आन्‍ना ओ नीङ्पी ऊसो मान्ङोमोङ् तूनी। ङोक्‍नूम्‍व, आन्‍ना तईनूम्। खीक्‍का आम्नी चामोवा पूरा छूनूव।

२५ “कोङा आन्‍नी ङ्‌क रीङ्‌‌ पोम् ललईपी ईन्‍नीक तूये। हन्‍ना आन्‍नीस्‍का पोम् ललईपी मान्‍नेईम् नाम्‍लासो ताचाये, खोदोलोई पाम् तोक्‍पी कोङा आन्‍नी हायाम्‌ नम्‍लो ईयान्‍नी।

२६ खूङ्‌क लेईपी आन्‍ना आम्‍नी होपाङ्‌ ओ नीङ्पी ङोक्‍नूम्‌‌, कोङा आम्‍नी लागी ओपापी ङोम्‍पीम्‌ बोक्स्‍नो,

२७ पाआसो आन्‍नी सम्‍तूमा मीनी, ऊदोईपीक्यालो आन्‍नासो कोङ् सम्‍तूमा मीयोनीक तूये, ना पाप्‍का ताक पीक्‍नीना आन्‍ना कोङ् विश्‍वास मोचोयोनी।

२८ कोङ् पाप्‍तोका ङ्‌क चारपी यूवोक के, हन्‍नासो कोङ् ङ्‍क चार होक्‍सूयोना पाप्‍तोङ्‌ खातोचोयोक तूये।”

२९ खोदोलो म्सीच्‍चेचा, “ओदोलो आन् पोम् ललई मान्दीङ् हायाम् नत्‍तो नेन्चाई लची।

३० हन्‍ना केईका तूम् तम्का, आना खोलोङ् रीङ्‍‌ छेत्‍त, खीक्‍का आन् आसासो ऊसो तईम्‍चाम्‌ बोक्स्‍नो। खन्‍सा केईका आन् नीनाम्माप्‍तोका यूवाक पीक्‍याकाना विश्‍वास मये।”

३१ खोदोलो येशूआ खस् ओरोलची, “हन्‍ना आछीयाङ् आन्‍ना कोङ् विश्‍वास मोयोनीयो?

३२ खोङ्नूम्व, ङ्‌कतोङ्‌क नाम्‍ला ताचाईक तूये। हन्‍ना आन्‍नी सोको रीस्‍खात्‍नी, खीक्‍का आन्‍ना कोङ् ओ हाल्‍ला होक्‍सोयोनी। खोदोलोई कोङ् ओ हाल्‍ला छूवोनो, ऊदोईपीक्यालो पा कोङ्लो ऊदेप् छूये।

३३ कोङा आन्‍नी ङ्‌क रीङ्‌‌ ओरो मीनोना लोन्चायान्‍नीक तूये, आन्‍नी ओपी तूनीलो खाऊमा-खासेर्मापी छूवानीव। चारपी तूनीक सम्‍मो आन्‍ना दूक् तईनूम्। खोदोलोई बल मनूम्व, ऊदोईपीक्यालो कोङ् चारपीका कोक्‍सोक तूये।”

म्होप्मी लागी येशूआ वाङोम् मक

१७

ङ्‍क रीङ्‌‌ पीम् याताना येशूआ साराङ्‌गा हेम् खोतो ओरो पीकाना वाङोम् मअ, “ए पाआ, हन्‍नान्‌ नाम्‍ला तालाताक तूये, आना आम् छाम् साम्‍दीखा खोमव, खीक्‍का आम् छाआ आम् साम्‍दीखा खोमम् दूर्‌नूव।

२ ऊदोईपीक्यालो आना ख खोलोङ् मीस्चीपी हक्‌ मम् पीक तूये, ना आना पीक मीस् खोलोङ् खसा हाल्‍लोसो मान्याईप् रीराम पीनूव।

३ खचा आन् ईबूम्ङाङ् आछीयाक नीनाम्मा तूये पीम् छेत्‍चीनू, खीक्‍का खचा आना पोक्‍स्‍क येशू ख्रीष्‍टसो छेत्‍चीनूव। हाल्‍लोसो मान्याईप् रीराम क ङ्‌कङ्‌ के।

४ आना कोङ् ममीयोक लक्‌ खोलोङ् पूरा मूना, कोङा ङ्‌क चारीदूपी आम् साम्‍दीखा मूक तूये।

५ ए पाआ, ङ्‍क चार बोबूईम् लाईस्‍पी कोङ् आन्‍लो तूवोलो ओपी तूवाक साम्दीखाआ हन्‍ना आम् लाईस्पी कोङ् साम्दीखापी मोव।

येशूआ म्सीच्‍चेचीम् लागी वाङोम् मक

६ “आना चारपीका पीयोक मीस्ची कोङा आम् नीङ् छेईमीयूचीक तूये। खस् लाईस्‍पी आम्‍मीङ्‌ तूवा, खीक्‍का आना कोङ् पीयोक तूये, ना खचा आम् रीङ्‌बऊ रेप्चीक तूये।

७ आना कोङ् पीयोक खोलोक थक् आम्पीका ताक पीम् खचा छेत्‍चीक तूये।

८ ऊदोईपीक्यालो आना कोङ् पीयोक सेचीवा कोङा खस् खोलोङ् ईयूची, ना खचा खूङ्‌क ग्रहण मस्क तूये। खीक्‍का कोङ् आम् लाम्‍पा तोक के पीम्सो खचा छेत्‍ची, ना आना कोङ् पोक्‍सोक पीकाना विश्‍वास मस्क तूये।

९ कोङा खची लागी वाङोम् मूयो, चारमी लागी वाङोम् मूयोनो, खोदोलोई आना कोङ् पीयोक मीस्चीम् लागी कोङा वाङोम् मूयो, ऊदोईपीक्यालो खस् आम्‍मीङा।

१० ओपी तूक खोलोङ् आम्‍मीङा, खीक्‍का आम्‍पी तूकसो खोलोङ् ओमीङा। खीक्‍का ओ साम्‍दीखा खचीपी खोछेत्‍क तूये।

११ “हन्‍ना कोङ् आम्‍तो थोङोचोयो। कोङ् हायाम्‌ तातो ङ्‌क चारपी तूवोनो, खोदोलोई खस् ने ङ्‌क चारपीङ्‌ तूचाये। ए पवित्र पाआ आम् नीङ्पी पीयोक ङ्‌क खोलोङ् आना नम्‍लो यूक्स्चीव, खीक्‍का खस्सो कास् तोङ्ना ईबूम् छून्चानूव।

१२ कोङ् खस्का तूवोक सम्‍मो आना कोङ् पीयोक खोलोङ् आम् नीङ्पी नम्‍लो यूक्सूची। खीक्‍का खस् सम्सूरूची। खीक्‍का खचीप्‍क ईल्पो नास् छूक् मीस्ङाङ् नास् छूवा, बीन्‍नीपान् नास् मान्छू, ऊदोईपीक्यालो धर्मसूम्बऊआ पीकाक रीङ्‌ पूरा छूम् पर्ने तूवा।

१३ “खोदोलोई हन्‍ना कोङ् आम्‍तो थोङोचोयो। चारपी तूवोलो कोङ् ऊतोङ्नाई ओ सानीवा चान खूङ्‌क तोङ्नाङ् खस्सो हायाम्‌ खची सानीवा चानन्‍चानूव पीकोना कोङा ङ्‌क रीङ्‌ पीकोक तूये।

१४ कोङा खस् आम् रीङ्‌बऊ ईयूची, खोदोलोई चारपीक मीचा खस् जेर्ची, ऊदोईपीक्यालो खस् चारपीक मा, खूङ्‌क तोङ्नाङ् कोङ्सो ङ्‌क चारपीक मा।

१५ आना खस् ङ्‌क चारपीका खाईलेत्‍चीव पीकोना कोङा वाङोम् मूयोक मा, खोदोलोई खस् दुष्‍टप्‍का जगेई मस्व पीकोना बीन्ती मूयोक के।

१६ कोङ् ङ्‌क चारपीक माक तोङ्नाङ्, खस्सो ङ्‌क चारपीक मा।

१७ खस् आम् सत्‍यतापी पवित्र बानेई मस्व, ऊदोईपीक्यालो आम् रीङ्‌बऊ सत्‍य तूये।

१८ आना कोङ् चारपी पोक्‍सोक तोङ्नाङ् कोङासो खस् चारपी पोक्‍सूचीक तूये।

१९ खची लागी कोङ् ओ होप्ङा पवित्र मोयोङ्चूङ्, ना खस्सो सत्यतापी पवित्र छून्चानू।

खोलोङ् विश्‍वासीचीम्‌ लागी येशूआ वाङोम् मक

२० “कोङा खची लागीङाङ्‌ वाङोम् मूयोनो, खोदोलोई खचा गवाई पीचीना ओपी विश्‍वास मप्चीम् लागीसो कोङा वाङोम् मूयो।

२१ खस् खोलोङ् ईबूम् छूनूव पीकोना कोङा वाङोम् मूयो। ए पाआ, आन् ओपी ना कोङ् आम्‍पी तूवोक तोङ्नाङ्, खस्सो ईचीपी तूनूव, खोरोना चारपी तूप् मीचा आनाङ् कोङ् पोक्‍सोक पीम् विश्‍वास मस्‍नू।

२२ आना कोङ् पीयोक साम्‍दीखा कोङा खस् पीयूचीक तूये, खन्‍सा कास् ईबूम् छूवाचीक तोङ्नाङ् खस्सो ईबूम्ङा छून्चानूव।

२३ कोङ् खचीपी ना आन् ओपी तूक तोङ्नाङ् खस्सो ईबूम् छूनूना तूनू। खीक्‍का आना कोङ् पोक्‍सोक, ना सम्‍तूमा मीयोक तोङ्नाङ् खस्सो आना सम्‍तूमा मीचीक तूये पीम् चारपी तूप् मीचा छेत्‍चीनूव।

२४ “ए पाआ, कोङ् हापी तूवो खूङ्‌कपीङ्‌ आना कोङ् पीयोकस्‍सो तूनू खीक्‍का ओ साम्‍दीखा तचीनू पीम् ओमी ओ लन्‍ची तूये। खूङ्‌क साम्‍दीखा चार बोबूईम् लाईस्‍पीङ्‌ आना कोङ् सम्‍तूमा मीयोना पीयोक तूवा।

२५ “ए धार्मिक पाआ, चारपीक मीचा आन् मान्छेन्‍ना, खोदोलोई कोङाने आन् छेईयान्‍ना, खीक्‍का आनाङ् कोङ् पोक्‍सोक पीम् ङ्‍कचा छेत्‍तची।

२६ कोङा खस् आम् नीङ् छेईमीयूचीक तूये, खीक्‍का आम् नीङ् ङ्‍कचीपी होसोङ् खोछेईमीयूचोयो, ऊतोङ्नाई आना कोङ् सम्तूमा मीयो, खूङ्‌क सम्तूमा खचीप्‍सो छून्चानूव, खीक्‍का कोङ् खचीपी छूवोचोनूव।”

येशू लाप्‍चीक

मत्ती २६:४७-५६; मर्कूस १४:४३-५०; लूका २२:४७-५३

१८

येशूआ वाङोम् मम् यात्कप्का म्सीच्‍चेस्का किद्रोन मीचीक खम्‍ला नावादेपा खाता। खूङ्‌कपी ईबूम् बूङ्‍खा तूवा। खूङ्‌क बूङ्‍खापी येशू म्सीच्‍चेस्का वोङा।

२ येशू लाप्‍मीक्‌ यहूदाआ खूङ्‌क बूङ्‍खा छेत्‍क तूवा, ऊदोईपीक्यालो दूङ्देतो येशू म्सीच्‍चेस्का मूङ्‌क थाम्पूपी खात्‍दोङाक तूवा।

३ खोदोलो लाबाई, कार्क् ना जूम्‍लोलोक ईक् हूल रोमी दोर्‌ची, देप्‍क पूजारी ना फरिसीचा पोक्‍स्‍चीक चौकीदारची खाईना यहूदा मूङ्‌कपी खाता।

४ खीक्‍का येशूआ म्होप्पी छूम् हचक रीङ्‌ तूम् तना, खची लाईस्‍पी खाताना, “आन्‍ना आसे लाम्‍चाईनूम्‍कई? पीकाना तत्‍ची।”

५ खोदोलो खचा ओरोपीका, “नासरतपीक येशू लामाम्‍काक।” खीक्‍का येशूआ खस्, “खूङ्‌क मीस् कोङ्‌ङा के लची।” खोदोलो ख लाप्मीक् यहूदासो मूङ्‌कपी थोरेप्‍दीताक तूवा।

६ येशूआ “कोङ् खूङ्‌कङ्‌ के” पीकालो खस् खची दोस् हेम् छून्‍ची, खीक्‍का खस् बोहोपूू पूल्दीसाखता।

७ खीक्‍का होसोङ् येशूआ खस् ओरो पीकाना तत्‍ची, “आछीयाङ् आन्‍ना आसे लाम्‍चाईनूम्‍कई?” खोदोलोसो खचा ओरोपीका, “नासरतपीक येशू लामूम्‍चायाम्‍काक।”

८ खीक्‍का येशूआ खस् ओरोलची, “कोङा आन्‍नी ईन्‍दीन्‍नीक तूये, कोङ् खूङ्‌क आन्‍ना लाम्‍चाईनूम्‍कङ्‌ के। खन्‍सा आन्‍ना कोङ् लामोचोयोनीकदो ङ्‌क ओ सीच्‍चेस् क लेत्‍दीत्‍नूम्‍व।”

९ “आना कोङ् पीयोकचीप्‍क ईबूम्सो कोङा माम्मान्दीङा के” पीकाना येशूआ लाईस्‍पी पीकाक रीङ्‌बऊ पूरा छूम् लागी ङ्‌क छूवाक के।

१० खोदोलो सिमोन पत्रुसआ म्होपा खूर्‌दीत्‍क दोप्सेल थूत्‍ना देप्‍क पूजारीम् रोः माल्‍खस नीङ् मीचीकम् चूप्लाक म्नोबो ताकीकीप्दीतू।

११ खीक्‍का येशूआ पत्रुस ओरो लअ, “आम् दोप्सेल म्दाप्पू यूक्स्व। ऊदोईपीक्यालो ओ पाआ कोङ् दूम् पीयोक दूक्वाम् पोङ्‍कीरीम् ऊई कोङा मान्दूम्यो?”

येशू हन्‍नासमी दोक्पी खाईचीक

१२ खीक्‍काना रोमी दोर्‌चा, खची कप्‍तान ना यहूदीचीम् चौकीदारचा येशू लाप्‍ची, खीक्‍का छूईचीना खाईची।

१३ खीक्‍का खचा येशू दूङ् लाईस्‍पी मूङ्‌क दोङ्पीक दूङ् देप्‍क पूजारी कैयाफामी छूर्मे हन्‍नासमी दोक्पी खाईची।

१४ खोलोङ् मीस्चीम् लागी ईल्पो मीस् सीम्‍ङा नप् छूये पीकाना यहूदीस् साल्‍ला पीप् ङ्‌क कैयाफाङ् तूवा।

पत्रुसआ दूङ् लाईस्‍पी येशू इन्कार मक

मत्ती २६:६९-७०; मर्कूस १४:६६-६८; लूका २२:५५-५७

१५ सिमोन पत्रुस ना येशूम् म्सीच्‍चेचीप्क ईल्पोआ येशू म्दोस्-दोस् कल्‍तो खाईची। मूङ्‌क आर्को सीच्‍चे लो दूङ् देप्‍क पूजारीलो छेईलक तूवा। खन्‍सा मूङ्‌क सीच्‍चे येशूम् दोस्-दोस् मूङ्‍क दूङ् देप्‍क पूजारीम् पोतेल्पी खाता।

१६ खोदोलो पत्रुस क लाम्‍स्‍कोपीका पाखापी थोरेप्‍दीताक तूवा। खीक्‍का मूङ्‌क आर्को म्सीच्‍चेआ क दूङ् देप्‍क पूजारी छेत्‍क तूवा खन्‍सा लाम्‍स्‍को दोक्पी तूवाक मीम्छा आरेई मना मूङ्‌क मीम्छाआ पत्रुस खीम्गो वन्‍नू।

१७ खीक्‍का मूङ्‌क लाम्‍स्‍को दोक्पी तूवाक मीम्छाआ पत्रुस ओरो लना तत्‍तू, “आन्‍सो मूङ्‍क मीस्मी सीच्‍चेङ्‌ मायो?” खोदोलो पत्रुसआ “कोङ्ने माके” पीका।

१८ चूङ्‌ लकसा मूङ्‌कपी तूवाक चौकीदार ना रोःचाक मीः खप्‍चीना जूईचचीक तूवा। खोदोलो पत्रुससो थोरेपाना मीः जूईम्‌ थालेई मअ।

दूङ् देप्‍क पूजारीआ येशू तईम् रीङ्‌ तत्‍क

मत्ती २६:५६-६६; मर्कूस १४:५५-६४; लूका २२:६६-७१

१९ खीक्‍का दूङ् देप्‍क पूजारीआ येशू म्सीच्‍चेचीम् तोक्पी लो म्सेचीवाम् तोक्पीलो तत्‍तू।

२० खीक्‍का येशूआ ख ओरो लना ङरी आन्‍नू, “कोङ् खोलोङ् मीस्चीका खूल्‍लाम्‌-खूल्‍ला नेनोक तूये। खीक्‍का खोलोङ् यहूदीस् बात्ल छूक्‍स्‍को याखऊ खीम्पी खीक्‍का नीनाम्मा दप्स्को खीम्पी खस् सेचीवा ईयूचीक तूये। कोङा सूपीछा आस्सो ऊसो मान्लोङा।

२१ आना कोङ् ऊदोई ततोकई? कोङा खस् ऊई पीको खूङ्‌क येईप्चीङ् तत्चीव। कोङा पीकोक रीङ्‌ खोलोङ् खचा छेत्‍तची।”

२२ येशूआ दूङ् देप्‍क पूजारी खोरोना ललो ईल्पो चौकीदार तूवाकसा ओरोपीक्‍तो येशू म्फोऊसी फीयू, “ऊई दूङ् देप्‍क पूजारीलो ओरोनाङ्‌यो नेने?”

२३ खोदोलो येशूआ मूङ्‌क ओरो लअ, “कोङ् मान्‍नप् नेनोक तूदो खूङ्‌क ऊई पते, खोदोलोई कोङा थीक्‍ङा पीकोचोयोक तूदो ऊदोई आना कोङ् ओ फोऊसी फीयो?”

२४ खीक्‍का हन्‍नासआ येशू छूईम्‍दीम्‍पाङ्‌ दूङ् देप्‍क पूजारी कैयाफा तूवाकपा पोक्‍सू।

पत्रुसआ दोस्पी लो दूङ् दोस्पीलो येशू इन्कार मक

मत्ती २६:७१-७५; मर्कूस १४:६९-७२; लूका २२:५८-६२

२५ सिमोन पत्रुसआ थोरेप्‍दीताना होसोङ् मीःङ् जूईचक तूवा। खोदोलो मूङ्‍कप् तूवाकचा पत्रुस, “आन्‍सो खम् सीच्‍चेङ्‌मायो?” पीकाना तत्‍ची। खोदोलो पत्रुसआ इन्कार मतो, “कोङ्ने माके” पीकाना ङरी आन्‍ची।

२६ खोदोलो दूङ् देप्‍क पूजारीम् ईल्पो म्‍रोःआ ओरोपीका, “ऊई आन्‍सो येशूलोङ् मूङ्‌क बूङ्‍खापी तूवाक मायो?” खोरोना पीक् मीस् क पत्रुसआ म्नोबो ताकीकीप्दीत्क मीस्मी म्होप्मीस् तूवा।

२७ खोदोलोसो पत्रुसआ खची रीङ्‌ इन्कार मअ खीक्‍का दावाङ् वाप्‌ अका।

येशू पिलातसमी दोक्पी खाईचीक

मत्ती २७:१-२, ११-१४; मर्कूस १५:१-५; लूका २३:१-५

२८ खीक्‍का देत्छा सेपा खचा येशू कैयाफामी खीम्‍पीका रोमी हाकिममी दरवारपी खाईची। खोदोलो यहूदी लाम्‍लछाचा केईका अशुद्ध छूयेका खीक्‍का निस्‍तार-चाडपीक चाम्दूम् चाम् लागी शुद्ध छूयेकानो मीनाना खस् दरवार गोपा मान्वो।

२९ खन्‍सा पिलातसआ पाखा लत्‍ताना खस् ओरो पीकाना तत्‍ची, “आन्‍ना ङ्‌क मीस् ऊई दोस् तीनूम्‍कई?”

३० खोदोलो खचा पिलातस ओरो पीकाना ङरी आन्‍ची, “ङ्‌क मीचा अपराध मान्मवादोक, केईका अपी ताईम्ङा मान्तातूम्कावा।”

३१ खोदोलो पिलातसआ खस् ओरोलची, “ङ्‌क मीस् आन्‍नाङ् खायानूम्‍ना आम्‍नी ललईपी तूकतोङ्ना नीया मनूम्ते।” खोदोलो यहूदी लाम्‍लछाचा पिलातस ओरोलची, “ओखीपीने मीस् सेईम् हक्‍ङा मान्तू।”

३२ कोङ् ओरोना सीम्‌ बोक्से पीकाना येशूआ लाईस्‍पी पीकाक रीङ्‌बऊ पूरा छूम् लागीङ्‌ ङ्‌क छूवाक तूवा।

३३ खीक्‍का पिलातस होसोङ् दरवार गोपी वोङाना येशू आन्, “यहूदीचीम् होङाबूयो?” पीकाना तत्‍तू।

३४ खोदोलो येशूआ पिलातस, “ङ्‌क रीङ्‌ आना आम् होप्‌ नीऊतो पीक्‍चाईकयो, बीन्‍नीपा मीचा पीकाकयो?” पीकाना तत्‍तू।

३५ खोदोलो पिलातसआ येशू ओरो लअ, “ऊई कोङ् यहूदीनायो मोलो? आम् मीस्चा ना देप्‍क पूजारीचा आन् ओपी ताताक। आना ऊई मक तूवा?”

३६ खोदोलो येशूआ ख ओरो लअ, “ओ चारखम् ङ्‌क चारपीक मा। ओ चारखम् ङ्‌क चारपीकदोने ओ सूसो मप्चा कोङ् यहूदीचीम् हूक्‍पी मान्छूम् लागी जूम्‍लूक मस्वा। खोदोलोई ओ चारखम् ङ्‌क चारपीक मा।”

३७ पिलातसआ होसोङ् येशू, “खोरोदो ऊई आन् होङाबूङ्‌यो?” पीकाना तत्‍तू।

येशूआ पिलातस ओरो लअ, “आनाङ् कोङ् होङाबू पीक्‍ना पीक्‍चाईक तूये। सत्‍य रीङ्‌ ऊई हाई पीम्ना खोमम् लागीङ्‌ कोङ् जन्‍मेई छूवोक। खीक्‍का ङ्‌क सत्‍यम्‌ रीङ्‌मी गवाई पीम् लागी कोङ् ङ्‌क चारपी तोक। खन्‍सा सत्‍य रीङ्‌ नईप् तोदी खोलोआङ् ओ रीङ्‌बऊ येनची।”

३८ खोदोलो पिलातसआ येशू तत्‍तू, “खूङ्‌क सत्‍य रिङ् क ऊये?” खोन्‍तोदी पीम् याताना पिलातसआ होसोङ् यहूदीची पाखापी तूवाकपी खाताना खस् ओरोलची, “ङ्‌क मीस्पी खूङ्‌क तोङ्‌क मान्‍नप् रीङ्‌ने कोङा ऊसोङ् मान्छीम्ङा।

३९ खोदोलोई निस्‍तार-चाडमी नाम्‍लपी कोङा ईल्पो थूनापी तूप् मीस् लाईम्‍दीम्‌ आम्‍नी रेवास् तूये। खन्‍सा कोङा यहूदीचीम् होङाबू आम्‍नी लागी थूनाप्‍का लातूतोलो आन्‍ना ऊई मीन्‍नी?”

४० खोदोलो खचा हायाम्‌ सार बतो, “मूङ्‌क मीस् लात्‍नव, बारब्बाङ् लात्‍व पीका।” बारब्बा क ईल्पो देखूस्‍पा मीस् तूवा।

येशू क्रूसपी काम्‍ना सेईम्‌ आज्ञा

मत्ती २७:१५-३१; मर्कूस १५:१५-२०; लूका २३:१३-२५

१९

खीक्‍का येशू खायानूम्‍ना कोर्राआ केर्‌नूम्‍व पीकाना पिलातसआ दोर्‌ची आरेई मची।

२ खीक्‍का दोर्‌चा तीतीम् मुकुट बानेई मस्‍ना येशूम् तोङ्पी खूमीची, खीक्‍काना ख बैजनी तेई खाम् मीची,

३ खीक्‍का खस् येशूम् दोक्पी खाताना, “यहूदीचीम् होङाबूङ सेवाके!” पीक्‍तो खीसी मीची, खीक्‍का म्फोऊसी फीची।

४ खीक्‍का होसोङ् पिलातस पाखा लत्‍ताना यहूदीस् ओरोलची, “खोङ्नूम्व, कोङा ङ्‌क मीस् आम्‍नी दोक्पी बायूचोयो के, खीक्‍का कोङा आन्‍नी ईयान्‍नी, ङ्‌क मीस्पी खूङ्‌क तोङ्‌क दोस् कोङा ऊसो मान्छीम्ङा के।”

५ खीक्‍का तीतीम् मुकुट वाईप्‍दीप्‌ ना बैजनी तेई खाम्दीप् येशू पाखा लत्‍ताना बाना, खीक्‍का पिलातसआ खस् ओरोलची, “ङ्‌क मीस् हायाम्‌ नम्‍लो खोङ्नूम्व!”

६ खीक्‍का देप्‍क पूजारीचा ना नीनाम्मा दप्स्को खीम्‍पीक चौकिदारचा येशू तचीना, “मूङ्‌क क्रूसपी काम्‍ङा छूये, मूङ्‌क क्रूसपी काम्‍ङा छूये पीक्‍तो बसा।” खोदोलो पिलातसआ खस् ओरोलची, “आन्‍ना आम्‍नी होपाङ्‌ खायानूम्‍ना क्रूसपी काक्‍सानूम्‍व, ऊदोईपीक्यालो कोङा ङ्‌क मीस्पी खूङ्‌क तोङ्‌क दोस् तीम् रीङ्‌ ऊसो मान्छीम्ङा।”

७ खोदोलो यहूदीचा पिलातस ओरोलची, “ओखीम् ईबूम् ललई तूये, खूङ्‌क ललई तोङ्ना ङ्‌क मीस् सीम्‍ङा छूये, ऊदोईपीक्यालो ङ्‌क मीचा म्होपा म्होप्ङा कोङ् नीनाम्माम् छा पीकाना लोन्‍चीक तूये।”

८ ङ्‌क रीङ्‌ येन्‍कप्‍का पिलातस जन् कीसा।

९ खीक्‍काना पिलातस मूङ्‍क दरवार गोपी वोङाना, “आन् हापीकाई ताकई?” पीकाना येशू तत्‍तू, खोदोलो ख ऊसो माम्पीमो वाये-वाये तूवाचा।

१० खोदोलो पिलातसआ येशू ओरो लअ, “ऊनाई आन् कोङ्लो नेन्‍नोकई? आन् लेईम्‍दीम्‌ लो क्रूसपी काम्‍लो हक्‌ ओ हूक्‍पी तूये पीम् आना छेत्‍तनोयो?”

११ खोदोलो येशूआ ख ओरो लअ, “नीनाम्माआ आन् हक्‌ मम् मान्पीयावादोक आना ओपी हक् मम् मान्तोन्‍नावा। खन्‍सा कोङ् आम् हूक्पी जीम्मा पीप् मीस् होसोङ् दूङ् देप् मोऊमी दोसी छूवाक तूये।”

१२ खीक्‍काना पिलातसआ येशू लेईम्‍दीम्‌ हायाम्‌ सानीवा मअ। खोदोलोई यहूदीची ओरोपीक्‍तो बसा, “आना ङ्‌क मीस् लेत्‍दीतदोक, आन्‍ने कैसरमी बूम् छूनो। म्होपा म्होप्ङा कोङ् होङाबू पीक्‍ना लोक्‍चीप्‌ मीचा कैसरमी ऊल्‍लोङ् मईक छूये।”

१३ पिलातसआ खूङ्‌क रीङ्‌ येन्‍कप्‍का येशू पाखा लातू, खीक्‍का पिलातस “लूङ्‌मी पाती” मीचीक नीया मस्कोपी खाताना तूवा। (खूङ्‌क हीब्रू रीङ्‌पीका गब्‍बथा मीयची)।

१४ खोदोलो निस्‍तार-चाड चोचूम्क लेई तूवा। खोदोलो गेबोरो लेपाक पोङ् नीस्बजेई छूवाक तूवा। खीक्‍का पिलातसआ यहूदीची ओरोलची, “अर्‌के खोङ्नूम्व, आम्‍नी होङाबू!”

१५ खोदोलो खस् ओरोपीकाना हायाम् सार बसा, “मूङ्‌क खाईव, खाईव, ना क्रूसपी काक्‍स्‍व।”

खीक्‍काना पिलातसआ यहूदीची ओरो पीकाना तत्‍ची, “ऊई खेना कोङा आम्‍नी होङाबू क्रूसपी काक्‍सोओ?”

खोदोलो देप्‍क पूजारीचा ओरोपीका, “कैसरपीका बीन्‍नीपा आस्‍सो ओखी होङाबू मान्तू।”

१६ खीक्‍का पिलातसआ येशू क्रूसपी काम् लागी खस् जीम्मा पीची। खीक्‍काना दोर्‌चा येशू क्रूसपी काम् लागी जीम्मा लाप्‍ची।

येशू क्रूसपी काक्‍स्‍चीक

मत्ती २७:३२-४४; मर्कूस १५:२१-३२; लूका २३:२६-४३

१७ खीक्‍काना येशूआ म्होप्मी क्रूस खूर्‌ना खप्‍परे मीचीक थाम्पूपी खाता, खूङ्‌क थाम्पू हीब्रू रीङ्‌पीका “गलगथा” मीयची।

१८ खीक्‍का खचा येशू क्रूसपी काक्‍स्‍ची, खोदोलो खचा बीन्‍नीपा नीप्पोस्सो एक्‍साका-मेक्साका मस्‍ना क्रूसपी काक्स्ची ना येशू क खची रापी मची।

१९ खीक्‍का पिलातसआ ईबूम् दोस् तीम्पा छाप्दाम् छाप्ना क्रूसपी काक्सू। खूङ्‍कपी ङ्‍क तोङ्‍क छाम्पा तूवा, “नासरतपीक येशू, यहूदीचीम् होङाबू।”

२० खोरोना पिलातसआ छाप्‍क रीङ्‌ ओरोतो यहूदीचा नीची, ऊदोईपीक्यालो खूङ्‌क येशू क्रूसपी काक्‍स्‍चीक थाम्पू सहरमी दोक्छापीङ् तूवा, खूङ्‌क दोस् तीम्पा छप्दाम् हीब्रू, ल्‍याटिन ना ग्रीक रीङ्‌ पीका छाम्‍पा तूवा।

२१ खीक्‍का यहूदीचीम् देप्‍क पूजारीचा पिलातस, “ ‘यहूदीचीम् होङाबू’ पीम् मा, खोदोलोई ‘ङ्‌कसा कोङ् यहूदीचीम् होङाबू के पीका’ पीम् छाप्‍ते लची।”

२२ खोदोलो पिलातसआ खस्, “कोङा ऊई छापू, खूङ्‌कङ्‌ छूये” लची।

२३ दोर्‌चा येशू क्रूसपी काक्‍स्‍ची, खीक्‍का खचा येशूम् तेई खाईचीना ई-ईक् भाग तोम् लागी लीक्‌ भाग मची। खीक्‍का खचा येशूम् म्थेम्पी खाम् तेई तूवाकसो खाईची, खोदोलोई खूङ्‌क तेई क म्दोपूका म्छो सम्मो बूर्म् माम्बोम्मीना बम्पा तूवा।

२४ खन्‍सा खस् खची होप्‌-होप्‍पी ओरोलोल, “ङ्‌क तेई क चेनाम्‍नो, बरू आस्‍मी बाक्पीई तात्‍ते कर्‌सीङ् होक्‍साम्‌।”

धर्मसूम्बऊपी छाम्‍पा रीङ्‌ पूरा छूम् लागीङ्‌ ङ्‌क छूवाक तूवा,

“खचा ओ तेई हास्‍चीना खाईची,

खीक्‍का म्थेम्पी खाम् तेई क खचा कर्‌सीङ् होक्‍स्‍ची।”

ङ्‍क लक् क दोर्‌चा मची।

२५ खन्‍सा ङ्‌क लक्‌ दोर्‌चा मची खोदोलो येशूम् क्रूस दोक्पी येशूम् म्मा मरियम, म्माम् नेछो, क्लोपासमी तोमा मरियम खीक्‍का मरियम मग्दलिनी थोरेप्‍दीताक तूवा।

२६ खोदोलो येशूआ म्मा मरियम खीक्‍का खसा सम्‍तूमा मीक म्सीच्‍चे ऊदेप् थोरेप्‍दीताक तअ, खीक्‍का येशूआ म्मा मरियम ओरो लअ, “माआ खोङ्‍व, आम्‍दोक्पी आम्छा थोरेप्‍दीत्‍के।”

२७ खीक्‍का येशूआ खूङ्‌क म्सीच्‍चेसो ओरो लअ, “खोङ्व, आम् मा आम् दोक्पीङ् थोरेप्‍दीत्‍के।” खीक्‍काना खूङ्‍क नाम्‍लापीका मूङ्‌क म्सीच्‍चेआ मरियम म्खीम् खाईयू।

येशू सीयाक

मत्ती २७:४५-५६; मर्कूस १५:३३-४१; लूका २३:४४-४९

२८ खीक्‍का येशूआ खोलोङ् रीङ्‌ पूरा छूवा पीम् तूम् तकप्का, धर्मसूम्बऊपी छाम्‍पा रीङ्‌ ईबूम् मान्दी पूरा छूनूव पीकाना खसा, “कोङ् वाम्‍मा सीयो” पीका।

२९ मूङ्‌कपी जूजूर्पा दाखमद्य यूम्पा ईबूम् रोङ्‌ तूवा। खीक्‍का खचा हीसपमी गेम्‍पी रूवो पूपूल् मस्‍ना मूङ्‌क जूजूर्पा दाखमद्यपी चीचीना येशूम् म्ङप्‍तो खाईची।

३० खीक्‍का येशूआ मूङ्‌क जूजूर्पा दाखमद्य दूम् यात्कप्का ओरोपीका, “हन्‍ना ओ लक्‌ याता के।” खीक्‍का म्तोङ् कूप्स्‍ना म्सोम् खाता।

३१ खूङ्‍क लेई चोचूम्चीम् लेई तूवा, खूङ्‌कम्‌ म्देसाक लेई यहूदीचीम् नोम्चीम् लेई तूवा, खूङ्‌क नोम्चीम् लेई हायाम् देप् तूवा। खन्‍सा सीप्खाप्चीम् गाम् नोम्चीम् लेईपी क्रूसपी यूम्दीम् नईनो पीकाना यहूदीचा क्रूसपी काक्स्चीकचीम् खची लोङ् अईम्ना खची गाम‌् लात्चीनूना खाईचीनूव पीकाना पिलातस बीन्ती मीची।

३२ खीक्‍काना दोर्‌ची खाताना येशूम् साथपी क्रूसपी काक्‍स्‍चीकचीम्‌ लाईस्‍पी ईल्पोम् खीक्‍का दोस्पी आर्कोम्‌ मतो खची लोङ्‌‌ अईपीची।

३३ खोरोनाङ् खस् येशूम् म्दोक्पी तालाता, खोदोलोई खचा येशू म्सोम् थायाखात्‍क छीप्‍ची खन्‍सा खचा येशूम् म्‍लोङ् माङ्‌अत्‍ची।

३४ खोदोलोई दोर्‌ची तूवाकप्‍क ईल्पोआ येशूम् म्चऊपी चल्‍आ थूङ्‌ङू, खोदोलो येशूम् चऊपीका हीः लो काऊलो हल्‍सोङ्‌ लत्‍ता।

३५ आन्‍ना विश्‍वास मदूरानूम्व पीकाना ङ्‌क खोती छूवाक तोक्‍आ गवाई पीक तूये, खन्‍सा खसा पक ङ्‌क गवाई सत्‍य तूये, ना खासा कोङ् सत्‍य नेनो पीम्सो छेत्‍त।

३६ “खमी ईबूम्सो म्तूप्‍री अत्‍नो” पीम् धर्मसूम्‍बूऊपी छाम्‍पा रीङ्‌ पूरा छूम् लागीङ्‌ ङ्‌क खोलोङ् छूवाक तुवा।

३७ खोरोनाङ् धर्मसूम्बऊमी आर्को थाऊपीसो ओन्तोङ्ना छाम्‍पा तूये, “आस्‍कसाई ख चल्‍आ थूङ्‌चीक तूये, खूङ्‌कचा ख खोङची।”

येशू खूम्‍चीक

मत्ती २७:५७-६१; मर्कूस १५:४२-४७; लूका २३:५०-५६

३८ खीक्‍काना अरिमाथियापीक योसेफ, खसो येशूम् सीच्‍चेङ्‌ तूवा, खोदोलोई ख यहूदीचीम् कीमावा खचा मान्छेईम्मीनाङाङ् येशूम् सीच्‍चे छूवाक तूवा, खसा पिलातसमी दोक्पी खाताना येशूम् सालोग्‍गी खाईम् पीयोते पीकाना ङोकू। खीक्‍का पिलातसआ येशूम् सालोग्‍गी खाईव लअ। खीक्‍का खसा येशूम् सालोग्‍गी खाईना खाता।

३९ खोदोलो सेपा येशू तूम्खास् खाईप् निकोदेमससो सूक्‍पोङ्‌ सूक्‌ किलो तोदी मूर्र लो घ्युकुमारी हल्म्पा हायाम्‌ नाम् चानप् अत्तरलो तात्‍ना मूङ्‌कपी ताआ।

४० ओरोना खचा येशूम् सालोग्‍गी यहूदीचीम् ललई तोङ्ना हायाम्‌ नाम् चानप् तेललो सीक्खूम्‍आ बप्स्ची।

४१ येशू क्रूसपी काक्स्चीकम् दोक्पी ईबूम् बूङ्‍खा तूवा। खूङ्‌क बूङ्‍खापी आस्‍सो माङ्‍खूम्पा ईबूम् गेम् तूवा।

४२ ऊदोईपीक्यालो खूङ्‌क लेई यहूदीचीम् चोचूम्चीम् लेई तूवा, खीक्‍का मूङ्‌क गेम्‍सो मूङ्‌क दोक्पीङ् तूवाकसा, खचा येशूम् सालोग्‍गी खूङ्‌क गेम्‍पीङ्‌ यूक्स्ची।

होप्‍तोक गेम्

मत्ती २८:१-८; मर्कूस १६:१-८; लूका २४:१-१२

२०

फाईवेईमी लाईस्‍पीक लेई देत्छा सेपा मरियम मग्दलिनी गेम् तूवाक दोक्पी खाता, खोदोलो गेम् खम्‍पा लूङ्‌ हल्‍म्‍दीम्‍पा तअ।

२ खीक्‍काना मरियम मग्दलिनी बूल्तो सिमोन पत्रुस खीक्‍का येशूआ सम्‍तूमा मीक म्सीच्‍चे तूवाकपा खाताना खस् ओरोलची, “खचा ई रोबून्‌ गेम्‍पीका लात्‍चीनासो खाईलेत्‍चीक रईछ, खोदोलोई खाईचीना हापी यूक्स्ची, खूङ्‌क केईया छेताम्नो।”

३ खीक्‍का पत्रुस लो खूङ्‌क आर्को म्सीच्‍चेलो नीप्पोङ् खूङ्‌क गेम् तूवाक दोक्पी खाता।

४ खस् नीप्पोङ् ईतो बूल्तो खाताक तूवा, खोदोलोई पत्रुसपीका लाईस्‍पी मूङ्‌क आर्को म्सीच्‍चे खूङ्‌क गेम् तूवाक दोक्पी तातेका।

५ खीक्‍का खसा कूम्‍चीना येशू खूम्‍चीक गेम् गोपा खोङू, खोदोलो येशूम् सीक्‍खूम्‍ङाङ्‌ खसा तअ, खोदोलोई ख गेम् गोपाक मान्वो।

६ खीक्‍का सिमोन पत्रुससो जीस् दोस्पी मूङ्‌कपी तालाता खीक्‍का ख मूङ्‌क गेम् गोपा वोङाना नम्‍लो खोङू, खोदोलो खसा येशूम् सीक्‍खूम्‍ङाङ्‌ मूङ्‌क गेम् गोपी तूवाक तअ।

७ ना खसा येशूम् तोङ् रीम्‍पा तेई क मूङ्‌क आर्को तेई तूवाकप्का जीस् मेक्सावा फाम्दीम्पा तूवाचाक तअ।

८ खीक्‍का मूङ्‌क गेम् तूवाक दोक्पी ताप्लाप् आर्को म्सीच्‍चेसो मूङ्‌क गेम् गोपा वोङाना खोङू, खोदोलो खसासो खूङ्‍क तेई तना विश्‍वास मअ।

९ ऊदोईपीक्यालो खूङ्‌क सम्‍मो खचा येशू सीना होसोङ् ऊस्पके पीकाना धर्मसूम्‍बऊआ पीकाक रीङ्‌बऊ बूजेईङा मान्मस्क तूवा।

येशू मरियम मग्दलिनीपी खोमन्‍चीक

मत्ती २८:९-१०; मर्कूस १६:९-११

१० खीक्‍का मूङ्‍क नीप्पो सीच्‍चेची आत्‍ताना खची खीम् खाता।

११ खोदोलोई मरियम क खूङ्‌क गेम् तूवाकम् दोक्पी तूवाना खाप्‍चाक तूवा। खीक्‍का खसा खाप्‍तो खूङ्‌क गेम् तूवाक हेम् कूम्‍चीना खोङू,

१२ खोदोलो खसा मूङ्‌क येशूम् सालोग्‍गी यूक्स्चीक दोक्पी नीप्पो नीनाम्माम् रीदाम्‌ पोक्‍ची ओम्‍लोप् तेई खाम्दीप् ईल्पो येशूम् तोङ् हेम् ना आर्को क म्‍लोङ् हेम् तूवाचाक तअ।

१३ खीक्‍का खचा मरियम, “आन् ऊदोई खाप्‍चाईकई?” पीकाना तत्‍ची। खोदोलो मरियमआ खस् ओरो पीकाना ङरी आन्‍ची, “मूङ्‍कचा ओ रोबू हापी खाईचीना यूक्स्ची, खूङ्‌क कोङा छेतोनो।”

१४ खीक्‍का खसा मोन्तोदी पीम् याताना म्दोस् हेम् हीन्ची खोदोलो खसा येशू म्दोक्पी थोरेप्‍दीताक तअ, खोदोलोई खसा खूङ्‌क येशू पीकाना छेईमान्दूरू।

१५ खीक्‍का येशूआ ख ओरो पीकाना तत्‍तू, “ए मीम्छाङा, आन् ऊदोई खाप्‍चाईकई? ना आना आसे लाम्‍चयकई?” खोदोलो मरियमआ ख बूङ्‍खापी लक्‌ मप् मीस् रेईछ मीनाना ओरो लअ, “ए होदूवा, आना ख खाईक तूदो खूङ्‌क कोङ् ईयोते, खीक्‍का ख कोङा खायो।”

१६ खोदोलो येशूआ ख, “ए मरियम!” पीकाना काछअ, खोदोलो खसा येशूम् साल्‍म्‌ येन्‍ना म्दोस् हेम् आन्‍चीना येशू हिब्रू रीङ्‌पीका “रब्‍बोनी,” लअ। रब्‍बोनीम् अर्थ क सेचीपो पीक्‍याक के।

१७ खीक्‍का खसा मरियम ओरो लअ, “ओदोलो कोङ् पतोनव, ऊदोईपीक्यालो ओदोलो सम्‍मो कोङ् ओ पाप्‍तो माङ्‍खाईमोङ् तूवो। खोदोलोई ओ नेछोचीपा खात्‍ना ओरो लव, ‘ओ पा ना आम्‍नीम् आम्‍नी पा, ओ नीनाम्मा ना आम्‍नी नीनाम्मापी खातोचोयो’।”

१८ खीक्‍का मरियम मग्दलिनी येशूम् सीच्‍चेस् तूवाक दोक्पी खाता, ना “कोङा रोबू तूऊ पीकाना खस् ईची। खीक्‍का रोबूआ ईक रीङ्‌सो खस् ईची।”

येशू म्सीच्‍चेचीपी खोमन्‍चीक

मत्ती २८:१६-२०; मर्कूस १६:१४-१८; लूका २४:३६-४९

१९ फाईवेईमी लाईस्‍पीक लेई नाम् कूराचालो म्सीच्‍चेस् यहूदीचीम् कीमावा लाम्‍स्‍को छीचीना खीम् गोपा तूवाचा, खोदोलो येशू खाताना खची हाम्‍पी थोरेपा ना ओरोलची, “आन्‍नी खाऊमा-खासेर्मापी छूवाचानीव।”

२० खोन्‍तोदी पीम् याताकप्का येशूआ म्हूः लो म्हेबोवालो खोमीची। खीक्‍का खचा रोबू तखीचीलो खस् हायाम्‌ खची जी नअ।

२१ खीक्‍का होसोङ् येशूआ खस् ओरोलची, “आन्‍नी खोलोङ् खाऊमा-खासेर्मापी छूवानीव! ऊतोङ्नाई पाआ कोङ् पोक्‍सो, खोरोनाङ् कोङासो आन्‍नी पोन्‍चायान्‍नी के।”

२२ खीक्‍का येशूआ खोन्‍तोदी पीम् याताकप्का खचीपी म्सोम् मूत्ना ओरोपीका, “हन्‍ना आन्‍ना पवित्र आत्‍मा लाप्‍नूम्‍व।”

२३ खीक्‍का आन्‍ना आस्‍मी मोऊ छेमा मीपीनूम्, खूङ्‍कचीम् खची मोऊ छेमा छूये, खोरोनाङ् आन्‍ना आस्मी मोऊ छेमा मीपीनूम्नो, खूङ्‌कचीम् खची मोऊ छेमा छूनो।

येशू थोमापी खोमन्‍चीक

२४ येशू म्सीच्‍चेस् तूवाकपी ताआ खोदोलो पोङ् नीप्पो म्सीच्‍चेस् तूवाकपी, ईल्पो दिदुमस मीचीक थोमा मूङ्‌कपी मान्तूवा।

२५ खन्‍सा बीन्‍नीपा म्सीच्‍चेचा ख ओरोलची, “केईका रोबू तम्का।” खोदोलोई खसा ओरोपीका, “कोङा येशूम् म्हूः चल्‍आ थूङ्‌चीना खेर् छूवाकपी ओ हूम् छोक्‍छोमी मान्वईम् सम्‍मो, खीक्‍का म्हेबोवापी थूङ्‍चीक खेर्‌पी ओ हूः मान्वईम् सम्‍मो कोङा विश्‍वास्‍ङा मूयोनो।”

२६ खीक्‍का ईक्फाईवेई दोस्पीसो होसोङ् म्सीच्‍चेस् खीम्गोपी बात्ल छूवाना तूवाचाक तूवा। खोदोलो थोमासो खस्काङ् तूवा। लाम्‌ छीम्‍दीम्‍पा तूवा, खोदोलोई येशू ताना खची रापी थोरेपाना ओरोपीका, “आन्‍नी खाऊमा-खासेर्मापी छूवाचानीव!”

२७ खीक्‍का खसा थोमा ओरो लअ, “आम् हूःम्‌ छोक्‍छोमी ङ्‍कपी यूक्स्ते ना ओ हूः खोङ्ते। खीक्‍का आम् हूः बाईना ओ हेबोवापी पत्‍ते। हन्‍ना शङ्का मनव, खोदोलोई विश्‍वास मव।”

२८ खोदोलो थोमाआ येशू ओरो लअ, “आन् ओ रोबू, आन् ओ नीनाम्मा!”

२९ खोदोलो येशूआ ख ओरो लअ, “आना कोङ् आम् मूक्सा खोङोनाङाङ्‌ विश्‍वास मोक तूये, खोदोलोई म्मूक्सा मान्तोमो ओपी विश्‍वास मप् तोदीआ हायाम् आसीक् तयची।”

ङ्‌क सोक्‍सरआ पीम् लामक रीङ्‌

३० येशूआ बीन्‍नीपासो ओरोतो योबोरीखाक लक्‌ म्सीच्‍चेचीम् मूक्स्दूपी मक तूवा, खूङ्‌क लक्‌ ङ्‌क सोक्‍सरपी छाम्‍पा मान्तू।

३१ खोदोलोई ङ्‍क तोङ्‍क छाम्पा तूये, आन्‍ना येशू नीनाम्माम् छा ख्रीष्‍ट तूये पीकानीना विश्‍वास मनूम्व, ना विश्‍वासलाम्‍पा खम् नीङ्पी आन्‍ना रीराम‌ तईनूम्।

येशू नूक्पो म्सीच्‍चेस् तूवाकपी खोमन्‍चीक

२१

खीक्‍काना होसोङ् म्सीच्‍चेस् तिबेरियास दीरीत्‍तीम् दोक्पी तूवालो येशू खचीपी खोमन्‍ची। खीक्‍का ख म्सीच्‍चेचीम् दोक्पी ओरोना खोमन्‍ची:

२ सिमोन पत्रुस, दिदुमस मीचीक थोमा, गालीलमी काना सहरपीक नथानेल, जब्दियाम् म्छास् नीप्पो खीक्‍का खम् सीच्‍चेचीप्‍क बीन्‍नीपा नीप्पो म्सीच्‍चेस्सो मूङ्‍कपीङ् तूवा।

३ सिमोन पत्रुसआ खस् ओरोलची, “कोङ्ने ङाः सेस्‌ खातोचोयोके।” खोदोलो बीन्‍नीपाचासो ख ओरोलची, “केईकासो आन्‍लोङ्‌ खातेका।” खीक्‍का खस् खाईम्ना ङाः सेईम्‌ लागी हेयोङ्मापी वोङा, खोदोलोई खूङ्‍क सेपा खचा ऊसो ङाः मान्सेच्‍ची।

४ देत्छा साम्‌-साम्‌ छूवाचालो येशू दीरीत्‍तीम् दोक्पी थोरेप्‍दीताक तूवा, खोदोलोई म्सीच्‍चेचा ख मान्छेईची।

५ खीक्‍का येशूआ खस्, “ए नेछोचे, आम्‍नीपी जीजीस् ङाः तूयेयो?” पीकाना तत्‍ची। खोदोलो खचा येशू “मान्तूके” पीकाना ङरी आन्‍ची।

६ खीक्‍काना येशूआ खस् ओरोलची, “हूक्‍रीऊ हेयोङ्माम् चूप्‍लाम्‍पा होक्‍सानूम्‍ते मूङ्‌कपी आन्‍ना ङाः छीप्‍नूम्‌।” खीक्‍काना खचा येशूआ पीकाक थाऊपी हूक्‍रीऊ होक्‍स्ची, खोदोलो खचा हायाम्‌ देतो ङाः सेत्‍ची खीक्‍का खचा ङाः हायाम् देतो तूवाकसा हूक्‍रीऊ थूईम्‍ना पाखा लाईम्ङा मान्दूर्‌ची।

७ खीक्‍का येशूआ सम्‍तूमा मीक म्सीच्‍चेआ पत्रुस ओरो लअ, “खने रोबूई रईछ।” “ख रोबूई रईछ” पीम् येन्‍कप्‍का पत्रुसआ म्थेम्पी खाम् म्तेई म्छूम्‍रीपी रीम्‍मू, ऊदोईपीक्यालो खसा म्तेई बूत्दीत्क तूवा, खीक्‍का ख दीरीत्‍तीपू जूकावोङा।

८ खोदोलो बीन्‍नीपा म्सीच्‍चेस्क हेयोङ्‌मापीङ्‌ तूवाना ङाःलोक हूक्‍रीऊ थूत्‍चीना पाखा लात्‍चची। खस् दीरीत्‍तीम् चाखेम्‍पीका हायाम्‌ छूबूरी मा, खोदोलोई गेबोगेबो ईक् चून्दूलूम् मिटर तोदीङाङ्‌ छूबूरीपी तूवा।

९ खस् दीरीत्‍तीप्का पाखा लत्‍ता मोरो खचा गावू-गावूक गेलोबोम् थेम्पी यूम्दीम्पा ङाः लो सबेईलो तची।

१० खीक्‍का येशूआ खस् ओरोलची, “आन्‍ना मालो सेतानूम्‍क ङाः जीस् अपी बायानूम्ते।”

११ खीक्‍का सिमोन पत्रुस हेयोङ्मापी वोङाना ईक् चून्दूलूम् ङाक्पोङ् सूप्‍ची देप्-देप् ङाःलोक हूक्‍रीऊ थूत्‍ना पाखापी बाईयू, खोदोलोई मोन्तोदेतो ङाः तूवादोसो खूङ्‌क हूक्‍रीऊ मान्चेना।

१२ खीक्‍का येशूआ खस् ओरोलची, “तानीना चानूम्व।” खोदोलो म्सीच्‍चेचा आसासो “आन् आसे?” पीकाना तईमान्‍दूर्ची, ऊदोईपीक्यालो म्सीच्‍चेचा ख रोबू पीम् छेत्‍चीक तूवा।

१३ खीक्‍का येशूआ ताना खस् सबेई लो ङाःलो पीची।

१४ येशू सीयाकप्का ऊसापक्‍ना म्सीच्‍चेचीपी खोमन्‍चीक ङ्‌क सूक्छेम् तूवा।

येशूआ पत्रुस दूङ् दोस्पी सेचीवा पीक

१५ खीक्‍का म्सीच्‍चेचा चाम् यात्चीकप्का, येशूआ सिमोन पत्रुस ओरो लअ, “यूहन्‍नाम् म्छा सिमोन, आना ङ्‌कचीप्का दूङ् सार कोङ् सम्‍तूमा मीयोयो?” खोदोलो खसा येशू ओरो लअ, “एई के रोबू, आना छेत्‍चय कोङा आन् हायाम्‌ सम्‍तूमा मीयान्।” खीक्‍काना येशूआ ख ओरो लअ, “आना ओ लूस्ची यचीव।”

१६ खीक्‍का येशूआ दोस्पीसो पत्रुस ओरो पीकाना तत्‍तू, “यूहन्‍नाम् छा सिमोन, आना आछीयाङ् कोङ् सम्‍तूमा मीयोओ?” खोदोलोसो पत्रुसआ ओरोपीका, “एई के रोबू, आना छेत्‍चय कोङा आन् हायाम्‌ सम्‍तूमा मीयान्‍ना।” खीक्‍काना येशूआ ख ओरो लअ, “ओ लूस्ची खोङ्व।”

१७ खोरोनाङ् येशूआ दूङ्दोस्पीसो ओरोपीकाना तत्‍तू, “यूहन्‍नाम् छा सिमोन, आछीयाङ् आना कोङ् सम्‍तूमा मीयोओ?” खोदोलो पत्रुस हायाम्‌ म्सानीवा चाईसा, ऊदोईपीक्यालो येशूआ ख सूक्‍छेम्‌ “आछीयाङ् आना कोङ् सम्तूमा मीयोओ” पीकाना तत्‍क छूवा। खीक्‍काना पत्रुसआ येशू ओरो लअ, “रोबू येशू आना खोलोङ् रीङ्‌ छेत्‍त, ना कोङा आन् सम्‍तूमा मीयान्क तूये पीम्सो छेत्‍चयक तूये।” खीक्‍काना येशूआ ख ओरो लअ, “ओ लूस्‍ची यचीव।”

१८ आछीयाङ्, कोङा आन् लोयान्‍ना, “आन् सोलो तूवातोलो आम् होपाङ्‌ आम् थाप्‍री छूईयू, खीक्‍का हापी आम् खाईम् लअ खूङ्‌कपी खाता। खोदोलोई आन् खूवोबूप् छूये, खोदोलो आना आम् हूः सत्‍त, खीक्‍का बीन्‍नीपाआ आन् आम् थाप्‍री छूईपीये, खीक्‍का आन् हापी आम् खाईम् लईनो खूङ्‌कपी खाये।”

१९ येशूआ ङ्‌क रीङ्‌ ऊतोङ्नाक सीम्‍आये पत्रुसआ नीनाम्माम् साम्‍दीखा मय खूङ्‌कम्‌ सङ्‌केत मतो ख लक तूवा। ओन्‍तोदी पीम् याताना येशूआ ओरोपीका, “हन्‍ना ओ दोस्-दोस् लाम्‍दूमाव।”

येशू लो खसा दूङ् सम्‍तूमा मीक म्सीच्‍चेलो

२० खीक्‍का पत्रुस म्दोस् हेम् आन्‍चीना खोङ्लो येशूआ सम्‍तूमा मीक म्सीच्‍चे खची दोस्-दोस् बान्चाक तअ। खूङ्‌कसा यूपाक जागूलो चचचीलो येशूपी केम्‍चीना, “रोबू, आन् लाप्‍मीक आस्‍कई हाई?” पीकाना तत्‍क तूवा।

२१ यूहन्‍ना तकप्का पत्रुसआ येशू ओरो पीकाना तत्‍तू, “रोबू, ङ्‌क मीस्क दोस्का ऊई छूये?”

२२ खोदोलो येशूआ पत्रुस ओरो पीकाना ङरी आन्‍नू, “कोङ् तोयोनोक सम्‍मो ख लेन्‍चानू पीम् लन्‍ची मूयोदोसो ऊओ माका? आन् ओ दोस्-दोस् लाम्‍दूमाव।”

२३ येशूआ खोरो पीकाकसा मूङ्‌क म्सीच्‍चे सीनो रईछ पीकाना बीन्‍नीपा म्सीच्‍चेचा मीना। खोदोलोई येशूआ ख सीनो पीकाक मा, “कोङ् तोयोनोक सम्‍मो ख लेन्‍चानू पीम् ओ लन्‍ची तूदोसो ऊओ माका?” खोन्‍तोदीङाङ्‌ येशूआ पीकाक तूवा।

२४ खूङ्‌क म्सीच्‍चेआङ् ङ्‌क खोलोङ् रीङ् छूवाक तना ङ्‌कपी गवाई पीक तूये, खसाङ् ङ्‌क खोलोङ् छाप्क तूये, खीक्‍का खसा पक गवाई आछीयाकङ् पीक्याना केईया छेताम्।

२५ येशूआ बीन्‍नीपासो ओरोतो लक्‌ मक तूये। खूङ्‌क खोलोङ् लक्‍मी तोक्पी छापाम्‍दोक, कोङा ओरोमीनो, खम् तोक्‍पी छाम्‍पा सोक्‍सरची ङ्‌क चारपीङ्‌ माङ्‌वाईवा।

प्रेरितचीम्

लक्‌

छेईलम्

“प्रेरितचीम् लक्” मी सोक्‍सर लूकाआ छाप्‍क सूम्‍नीतूम्‍लोम् दोस्रो खण्ड के: लाईस्‍पीक खण्ड क “लूकाआ छाप्क जीनप् रीदाम्” के। खम् जीनप् रीदाम्‍पी लूकाआ येशू ख्रीष्‍टमी तोक्पी छाप्‍क तूये। दोस्रो खण्ड “प्रेरितचीम् लक्” मी सोक्‍सरपी खसा दूङ्देतो येशूम् म्सीच्‍चेस् ना पावल प्रेरितमी लक्‍मी तोक्पी छाप्‍क तूये। प्रेरितचीम् लक्मी सोक्‍सर ई.सं. ६०-६५ रापी छाम्‍पा पीम् ओरोतो छेछेमीचीम् मीन्ताम् तूये। पावल रोमपी खाताना म्होप्मी मुद्दाम् फैसला हूङ्दीत्‍क तूवा। (रोम ईनीम्‍बा यूरोप महादेशमी योऊमेर हेम्‍पी तूक इटाली मीयस्क छाप्‍कूवाम् होङ्तेल के)। नयाँ करारमी नाम्‍लापी रोम चारपीक देप् सहर तूवा। रोमपीक ओरोतो देप्-देप् मीचा ‘ङ्‌क नयाँ ख्रीष्‍टियन् धर्म ऊतोङ्‍क धर्मई, ना हाप्‍काई लत्‍ताकई’ पीकाना तत्‍चचीक तूवा। खन्‍सा ख्रीष्‍टियन् धर्म ऊतोङ्नाई थोक्‍सा, येशू ख्रीष्‍ट आसे तूये, खम् जीनप् रीदाम् दानाई यरूशलेमपीका रोम सम्‍मो रीङा पीम् तोक्पी लूकाआ आछीयाक सूम्‍नीतूम्‍लो छाम् मीन्ताम् मअ। ङ्‌क सूम्‍नीतूम्‍लो छाम् यात्कप्का ईल्पो रोमपीक अधिकृत “होपाबूप थियोफिलस” हछक तूवा (लूका १:१-४; प्रेरित १:१)। थियोफिलसमी तोक्पी बीन्‍नीपा ऊसो छेताम्‍नो।

पावलआ लूका आन् “हायाम् नईयान्‍क डक्टर” पीकाना लक तूये (कलस्सी ४:१४)। लूका सिरिया छाप्‍कूवामी नाम्‍आप्स्को हेम्‍क एन्टिओक मीचीक ईबूम् सहरपीक मीस् तूवा। पावल एन्टिओकपी तूवालो लूकालो तूपाक छूदूर। पावल रोमपी खातालो, मूङ्‌क दूङ्दोस्पीक दीरीत्‍तीलाम्पाक छेलाम्पी लूकासो खलो ईतोङ् खाताक तूवा (प्रेरित २७:१; २८:१६)।

ख्रीष्‍टियन् मण्डलीम् थोस्‍कोपूक रीङ्मी तोक्पी छाम्‍पा ङ्‌क सोक्‍सर “प्रेरितमी लक्” मीयस्क तूये, खोदोलोई पीक्याङ्दोक ङ्‌क सोक्‍सर “पवित्र आत्‍माम् लक्” सो पीक्याना पीदूराम्। ऊदोईपीक्यालो ऊक लक्ये मूङ्‌क प्रेरितचा मची, मूङ्‌क लक् पवित्र आत्‍माम् सम्‍खेलू ना राःरा लाम्पाङा मस्क तूवा।

प्रेरितचीम्

लक्‌

येशू साराङ्‌गाप्‍तो खाताक

१

सम्तूमा मीयान्क थियोफिलस, येशूआ ऊचीई मअ ना ऊचीई ईची खूङ्‌क खोलोङ् रीङ्मी तोक्पी लाईस्‍पीक ओ सोक्‍सरपी कोङा छापूक तूये।

२ म्होपा सोक्‍क प्रेरितची येशूआ पवित्र आत्‍मालाम्‍पा आज्ञा पीचीकप्का ख साराङ्‌गाप्‍तो खाताक लेई सम्‍मोक खोलोङ् रीङ् खूङ्‌क सोक्‍सरपी छाम्‍पा तूये।

३ दूक्‍वा तेप्‍स्‍ना क्रूसपी सीयाकप्‍का येशू लीक्‍पोङ् लेई सम्‍मो खचीपी खोमन्‍ची ना म्खालखाल्क आछीयाक प्रमाणपीका कोङ् हीदूलोकङ्‌ तूवो पीकाना खोमन्‍ची। खीक्‍का खचा येशू तची ना येशूआ खस् नीनाम्माम् चारखम्‍मी तोक्‍पी ईची।

४ खस्का जागूलो चाम् लागी तूवालो येशूआ खस् ङ्‍कतोङ्‌क आज्ञा पीची, “आन्‍नी यरूशलेमपीका हारोसो खान्‍नीनव, खोदोलोई पाआ मक यादे हूङादीत्‍नूम्‍व। ङ्‌कम् तोक्‍पी कोङा आम्‍नी लाईस्‍पीङ् येईमीन्‍नीक तूये।

५ ऊदोईपीक्यालो यूहन्‍नाआ काऊआ बप्‍तिस्मा पीची, खोदोलोई हन्‍ना जीस् तातोपी आन्‍ना पवित्र आत्‍माम् बप्‍तिस्मा तईनूम्।”

६ प्रेरितची ऊदेऊपी बात्ल छूवा, खीक्‍काना खचा येशू ओरो पीकाना तत्‍ची, “ए रोबू, ऊई आना इस्राएल चारखम् होसोङ् बोबूयी पीयाकाकयो?”

७ येशूआ खस् ओरोलची, “पाआ म्होप्मी हक्लाम्‍पा तोकेई मक नाम्‍ला छेईम् आम्नी लक् मा।

८ खोदोलोई पवित्र आत्‍मा आम्‍नीपी यूकप्का आन्‍ना राःरा तईनूम्, ना आन्‍नी यरूशलेमपी, खोलोङ् यहूदियापी, सामरियापी ना चारमी यान्तेस्को सम्मो ओ साक्षी छूनी।”

९ खसा ङ्‌क रीङ् पोम् यात्ना, खचा खोङ्चचीतोङ् येशू साराङ्‌गाप्‍तो थेन्‍चीतो खाता, ना मोम् गोप्‍तो येशू खची मूक्छेप्का मास्खाता।

१० खचा येशू नाम्छूई हेम् खात्‍चाक खोङ्चचीक तूवा, खोदोलो ओम्‍लोप् तेई खाम्‍दीप् नीप्पो मीस् खची दोक्पी खोमन्‍ची।

११ खीक्‍का खचा ओरोपीका, “ए गालीलपीक मीस्चे, ऊदोई आन्‍नी नाम्छूई हेम् खोतो अपी थोरेप्‍दीत्‍नीकई? येशून् साराङ्‌गा खाताक तूये। एसे ऊतोङ्नाई ख खात्‍चाक आन्‍ना तानूम्, खूङ्‌क तोङ्नाङ् होसोङ् ख ईलेई आत्‍ना यूवे।”

मतियास सोक्‍चीक

१२ खीक्‍का खस् जैतुन कोम्पीका यरूशलेम आत्‍ता। यरूशलेमपीका ङ्‌क कोम् गेबोरो ईक् किलोमिटरतोa तोमे।

१३ खस् यरूशलेम तातेकाना खची होप् तूवादोङ्‌क खीम्‍मी मेक्‍तोका ताला थेम्तो खाताना तूवा। खूङ्‌कस् पत्रुस, यूहन्‍ना, याकूब, अन्‍द्रियास, फिलिप ना थोमा, बारथोलोमाइ नामत्ती, अल्‍फयसमी छा याकूब ना उग्रपन्‍थी दलपीक सिमोन खीक्‍काना याकूबमी छा यहूदा तूवा।

१४ बीन्‍नीपा मीम्छास् ना येशूम् म्मा मरियम खीक्‍का खम् म्नेछो वात्‍छास्‍का खोलोआ ईक् सानीवा मस्‍ना वाङोम् मचचीक तूवा।

१५ मूङ्‌कपी गेबोरो ईक् चून्दूलूम् नीस्पोङ् विश्‍वासीस्‌ तूवा, खोदोलो मूङ्‍कचीम् रापी पत्रुस थोरेपाना ओरो पीका,

१६ “ए नेछोचे, धर्मसूम्‍बऊपी छाम्‍पा रीङ्बऊ पूरा छूम्‍ङा तूवा, खूङ्‌क रीङ् येशू लाप्‍स् ताप्‍चीम् लाम्‍लछा यहूदामी तोक्‍पी दाऊदमी ङलाम्पा लाईस्‍पीङ् पवित्र आत्‍मा नेनाक तूवा।

१७ ऊदोईपीक्यालो मूङ्‌क यहूदा केईकाचीकाङ् ङीराक तूवा। खीक्‍का खसो केईका तोङ्नाङ् रोबूम् लक् मम् लागी सोकाक तूवा।”

१८ मूङ्‌कसा मोऊ मना तूलेई मक खाप्चीमाआ ईबूम् यीः खेतू, ना खूङ्‌क यीक्पीङ् ख तोतोसूल्ना हूप्साना सीया खीक्‍काना खम् म्बो खेताना म्चीस्खील-चोखोमा सोकोरीसाखाता।

१९ ङ्‌क रीङ् यरूशलेमपी तूप् खोलोङ् मीचा येन्‍ची। खीक्‍का मूङ्‌क यीम् नीङ् खची रीङ्पीका आखेल्‍दामा यूक्स्ची, आखेल्दाम् अर्थ क हीःमी थाम्‍पू के।

२० खीक्‍का पत्रुसआ ओरोपीका, “ऊदोईपीक्यालो भजनमी सोक्‍सरपी ओन्तोङ्ना छाम्‍पाक तूये,

‘मूङ्‌कम् तूस्को होप्‍तोक छून्खानू,

ना मूङ्‍कपी आस्सो तूनून,

खीक्‍का

मूङ्‌कसा मक लक् बीन्‍नीपाआ जीम्मा लाप्‍नू।’

२१ खन्‍सा ईसाथपी तूप् मीस्मी हाम्‍पी ईल्पो ङ्‍कतोङ्‌क सोम् छूये, खूङ्‌क मीस् रोबू येशू ई रापी तूवाना खीम्गो-होप्छो मलो केईचीकाङ्‌ तूवा,

२२ खूङ्‌क मीस् यूहन्‍नाम् बप्‍तिस्माप्का एक्‍तो ख ई हाम्‍पीका साराङ्‌गाप्‍तो खाताक लेई सम्‍मो केईलोङ् तूवा। खूङ्‌क मीस् केईलो ईतोङ् येशू ऊसापक्‍कम् साक्षी छूम् लागी सोम् खान्च तूये।”

२३ खचा नीप्पो, बारसाबास मीचीक योसेफ (खूङ्‍कम् नीङ् युस्‍तससो मीदोङ्ची), लो मतियासमीलो नीङ् यूक्स्ची।

२४ खचा ङ्‌क तोङ्ना वाङोम् मची, “खोलोङ् मीस्मी गोङ्पीक रीङ् छेईप् रोबू येशू, ङ्‌क नीप्पोची आस्‍कई आना सोक्‍क तूये खूङ्‌क केईका खोमीयीकाव,

२५ खीक्‍का सोक्‍क मीचा प्रेरितमी लक्‍पी तूनूना सूसो मदूर्‌नू। खूङ्‌क सूसोप्‍का यहूदा छूलाना म्होप्मी तूस्कोपी खाताना सीया।”

२६ खीक्‍का खचा मूङ्‍क नीप्पोचीम् हाम्‍पी करसीङ् होक्‍स्‍ची, खोदोलो मूङ्‌क करसीङ् मतियासमी नीङ्पी छूवा ना पोङ् ईल्पो प्रेरितचीका खम् नीङ् ङीरा।

a 

१:१२ ईक् किलोमिटर – ग्रीक नयाँ करारपी ओन्तोङ्ना छाम्पा तूये ईक् नोम्चीम् लेईमी लाम् : यहूदीचीम् रेवास्पी नोम्चीम् लेईपी मूङ्‍कतो बाईप् लाम्‍रीङाङ् लाम्दूम् तदोङ्चीक तवा

पेन्‍तिकोसक लेईपी पवित्र आत्‍मा ताक

२

पेन्‍तिकोसक लेईपी खस् खोलोङ् ऊदेऊपी बात्ल छूवाक तूवा।

२ खीक्‍का साराङ्‌गाप्‍तोका छेकोक्छा ओरो देप् हूक् केल्‍क तोङ् लोक्‌ साल्‍म् यूवा, ना खस् तूवाचाक खोलोङ् खीम् पेप्पू।

३ खीक्‍का मीलाम्छो तोङ्‌क ओरोरोदेप् मीम् जील्‍का खची दोक्पी खोमन्‍ची, ना खूङ्‌क खस् तूवाचाक ई-ईल्पोम् थेम्पी ताना तूवा।

४ खीक्‍का खस् खोलोङ् पवित्र आत्‍माआ पेप्‍ची, ना पवित्र आत्‍माआ मूङ्‍कस् नेईम् ईचीक तोङ्ना बीन्‍नीपा रीङ्पीकाa नेन्‍लाता।

५ चारपीक खोलोङ् छाप्‍कूवाप्‍क नीनाम्माप्का खची कीम्‍लप् यहूदीस् मोन्तोलो यरूशलेमपी ताना तूवादोङ्‍क तूवा।

६ खीक्‍का खूङ्‌क साल्‍म् येन्‍चीकप्‍का ओरोसर्प् मीस् बात्ल छूवा। ना खस् छाक्‍का छूवा, ऊदोईपीक्यालो खस् खोलोङ् खची हो-होप्‍मी रीङ्पीका नेन्‍चाक येन्‍ची।

७ खस् खोलोङ् छाक्‍का छूवा, ना ओरो पीकालाता, “ऊई ङ्‌क नेईप्‍चाप्‍ची खोलोङ् गालीलपीक मीस्ची मायो?

८ खेना ङ्‌कस् खोलोङ् ऊतोङ्नाई ई सूम्‍रीङ्पीका नेन्‍चाईक केईया येनाम्?

९ केई अपी पार्थीची, मादीची ना एलामीची, ना मेसोपोटामियाप्क, यहूदियाप्क, कापाडोकियाप्क, पोन्टस ना एशियापी तूप् मीस् तूया।

१० खीक्‍का फ्रिगिया, पामफिलिया, मिश्र ना कुरेनीम् बर्‌बार्‌क लिबियापीक ना रोमपीका ताक यहूदी ना यहूदीम् रीङ् रेप् नीस्खाल्क तूया,

११ खीक्‍का क्रेट ना अरबपी तूप्‍चीसो ङ्‍कपी तूया, खोरोदोसो खचा नीनाम्माम् राःरालोक लक्‍मी रीङ्‌ मचयस्क केईया ई सूम्‍रीङ्‌पीकाङ्‌ येनूम्‍चायाम्‌।”

१२ खस् खोलोङ् छाक्‍का छूवा ना खची हो-होप्‍पी आन्‍दोवोल छूक्‍तो “ङ्‌क ऊई हाई?” लोललाता,

१३ खोदोलोई हेप्-हेप्पा क गेतो ओरोपीका, “ङ्‌कस्‍ने नयाँ मद्यआई सेत्‍चयस्‍क तूये।”

पत्रुसआ ओरोसर्प् मीस् सेचीवा ईचीक

१४ खोदोलोई पत्रुसआ पोङ् ईल्‍पोस्का थोरेपाना हायाम् सोतो ओरोपीका, “यहूदियापी तूप्‍चे, ना यरूशलेमपी तूप् बूबू नेछोचे, ङ्‌कपी ऊई छूवा, खूङ्‌क कोङा आन्‍नी ईयान्‍नी हन्‍ना कोङा पीकोक रीङ् सानीवा मनूम्ना येन्‍नूम्‍व।

१५ आन्‍ना मीन्चाईनीकतोङ् ङ्‌कस् मद्यआ सेत्‍चयस्‍क मा, ऊदोईपीक्यालो ओदोलो मालो देत्छाक बोचीङाङ् बजेई छूचाई।

१६ खोदोलोई योएल खारीबोपोआ पीकाक रीङ् ङ्‌कङा,

१७ ‘दोस्काक लेईपी ओन्तोङ् छूये पीक्‍ना नीनाम्माआ पीके,

कोङा खोलोङ् मीस्पी ओ आत्‍मा कातूछोक्सो,

आम्‍नी चारछा-मेकछास् खारीबो नेने,

ना आम्‍नी सोलोचा दर्शन तयची,

ना आम्‍नी खूक्सू-खूलूचासो सेमोम् अर्थ पोक् पयची।

१८ एई, कोङा ओ रोः रोमेचीपी

मूङ्‍क लेईपी ओ आत्‍मा कातूछोक्सो,

खीक्‍का खस् खारीबो नेने।

१९ कोङा नाम्‍छूईतो छाक्‍काक लक्ची

ना मूक्सू चारीदूपू चीन्‍नची खोमूयो,

हीः, मीः ना मीक्माम् कोलू खोछेत्‍ते।

२० योबोरोबूम् मूङ्‌क हायाम् देप् साम्दीखाम् लेई ताम्पीका लाईस्पी

नाम् गूगूर् छूये ना लालीमा हीतोङ् हाल्‍के ङेसे।

२१ खीक्‍का योबोरोबूम्‌ नीङ् दप् खोलोआ

हल्वा तय।’

२२ “ए इस्राएलपी तूप्चे, ङ्‌क रीङ् येन्‍नूम्‍व, नासरतपीक येशू ङ्‍कतोङ्‌क तूवा, खूङ्‌क नीनाम्माआ देप् राःरालोक लक्ची, छाक्‍काक लक्ची ना चीन्‍नपीका आम्‍नी मूक्स्दूपी खोमक तूवा। आन्‍ना छेत्‍चाईनूम्‍क तूये नीनाम्माआ आम्‍नी रापी ङ्‌क लक् खलाम्‍पा मक तूवा।

२३ नीनाम्मा म्होप्मी लोचम्‌ ना म्नीऊ तोङ्ना येशू आम्‍नी हूक्‍पी पीयादीत्‍नी ना आन्‍ना ख अधर्मी मीस्मी हूक्‍पी पीयानूम्ना क्रूसपी काक्‍सानूम्‍ना सेतानूम्।

२४ नीनाम्माआ ख सीम्-माम्‍आ खाईम् दूक्‍वाप्‍का छुटकारा मना ऊस्‍पकू। ऊदोईपीक्यालो ख मूङ्‍कम् हूक्‍पी तूम्चाम्ने छूङामान्दूर्प् तूवा,

२५ दाऊद होङाबूआ खम् तोक्पी ओरोना पीकाक तूये,

‘कोङा योबोरोबू हाल्‍लोसो ओ मूक्स्दूपी तूखू,

ऊदोईपीक्यालो कोङ् ओकीम् लनून पीक्‍ना ख ओ चूप्‍लाम्‍पा तूये।

२६ खन्‍सा ओ गोङ् चानये ना कोङ् नेनोलो हायाम् ओ जीनये।

ओ गाम्सो आसापी लेत्चाईक तूये।

२७ ऊदोईपीक्यालो आना कोङ् खादीपू होक्‍सोयोनो,

ना आना आम् पवित्र छामी गाम् कीम्‍मीयनो।

२८ आना कोङ् रीराम‍मी लाम्ची खोमीयोक तूये,

आन्‍लो तूवोलो आना कोङ् हायाम् ओजीनमीयो।’

२९ “ए ओनेछोचे, ई खूक्सू दाऊदमी तोक्पी कोङा आन्‍नी ईदूर्‌यान्‍नी, खेना ख सीयाना म्सालोग्गी गेम्‍पी खूम्ची, खूङ्‌क गेम् ईनीम्बासो तूचाये।

३० दाऊद ईल्पो खारीबोपो तूवा, खीक्‍का खसा नीनाम्माआ यादे मक् नम्‍लो छेत्‍क तूवा। नीनाम्माआ दाऊदमी चास् छाप्‍का ईल्पो होङाबू बानेई मूयोना खम् तूस्कोपी यूक्सो पीकाना यादे मक तूवा।

३१ लाईस्पीङ् ङ्‌क खसा तना ख्रीष्‍ट सीना ऊस्‍पक्‍कम्‌ तोक्‍पी ओरोपीका, ख खादीपूसो मान्होक्साया ना म्गाम्सो मान्कीमा।

३२ ङ्‌क येशू नीनाम्माआ सीप्‍खाप्‍पीका ऊस्‍पकू। ङ्‌क रीङ्मी साक्षी केईका खोलोङ् तूयेका।

३३ खन्‍सा पा नीनाम्माआ येशू खोलोप्का दूङ् रेप्‍तो म्चूप् हूःलाम्‍पा यूक्सू, ना नीनाम्माआ यादे मक तोङ्ना येशू पवित्र आत्‍मा पीयू। खूङ्‌क पवित्र आत्‍मा खसाङ् ईपी लेन्‍नू, खूङ्‌क रीङ्‌ङा आन्‍ना ओदोलो येन्‍चाईनूम् ना तईचाईनूम्‍क तूये।

३४-३५ ऊदोईपीक्यालो दाऊद म्होप्ने साराङ्‌गाप्‍तो मान्खाई, खोरोदोसो खसा म्होपाङ् ओरोपीके,

‘योबोरोबूआ ओ रोबू ओरो लअ,

कोङा आम् साछीमीस् आम् लोफेमा यूस्को थाऊ बानेई मूयोनोक सम्मो

आन् ओ चूप् हूःलाम्पा तूवाव।’

३६ “खन्सा इस्राएलपीक खोलोङ् मीचा नम्‍लो छेत्चीनू, आन्‍ना क्रूसपी काक्सानूम्क येशूङ्‌ नीनाम्माआ रोबू ना हल्वापीप्‌ ख्रीष्‍ट बानेईमक तूये।”

३७ पत्रुसआ पीकाक रीङ्‌ येन्‍चीना मीस् खची चऊ खेता, खीक्‍का खचा पत्रुस ना बीन्‍नीपा प्रेरितची ओरोपीक्‍तो तत्‍ची, “ए बूबू नेछोचे, खोरोदोक हन्‍ना केईका ऊई मयाम्का हाई?”

३८ खीक्‍का पत्रुसआ खस् ओरोलची, “वालूम्‍मा मनूम्व, ना आम्‍नी मोऊ छेमा छूम् लागी येशू ख्रीष्‍टमी नीङ्पी आन्‍ना खोलोआ बप्‍तिस्मा लाप्‍नूम्‍व, ना आन्‍ना पवित्र आत्‍माम् वरदान तईनूम्।

३९ ङ्‌क यादे आम्‍नी लागी ना आम्‍नी छामाईमी लागी खीक्‍का छूबूरीपा तूप् खोलोमी लागीङा के, खूङ्‌कस् खोलोङ् खसा काछयची।”

४० पत्रुसआ खस् ओरोतो रीङ्पीका गवाई पीची, ना ओरोपीक्‍तो वारे-वाछे लईची, “ङ्‌क रई दूङ्चीप्‍का आन्‍नी आम्‍नी होपा आम्‍नी होप्‍ङा लेन्‍चा मीन्‍नीचीव।”

४१ खीक्‍का ओरोतोआ पत्रुसआ पीकाक रीङ्पी विश्‍वास मची ना बप्‍तिस्मा लाप्‍ची। खलेई बप्‍तिस्मा लाप्‌ मीस् गेबोरो सूक् हबऊ तोदी तूवा।

विश्‍वासीचीम् सङ्गती

४२ खस् प्रेरितचीका सेचीवा ईन्‍ची, संगती तूवा, सबेई चची खीक्‍का भक्तिलो वाङोम् मदोङ्ची।

४३ प्रेरितचा छाक्‍काक लक् मतो ओरोतो चीन्‍न खोमची खन्‍सा मीस् नीनाम्माप्का कीसा।

४४ रोबूपी विश्‍वास मप् तोदी खोलोङ् ईदेऊपी तूवादोङा, ना खचीम् खोलोक थक् गूस्‍पी तूवा।

४५ खचा खची दाचाम् खीक्‍का चूम्सोस् खेई मस्‍ना आस्‍कई मान्लाईप्छोप् तूवा खूङ्‌क हाईछची।

४६ खस् ईक् सानीवा छूवाना नीनाम्मा दप्स्को खीम्पी बात्ल छूवा, ना खीम्-खीम्पी सबेई एक्‍चीना खची जीनतो साङ्साङ्‌योक गोङ् मस्‍ना हायाम् खची याखऊ खप्‍तो चची,

४७ ना नीनाम्माम् साम्‍दीखा मतो तूवा, बीन्‍नीपा मीचासो खस् नत्‍ची। हल्‍वा तोक्‍ची रोबूआ लेई पीच्‍ची काप्‍तो खस् दूङ्देतो मतो खाईयू।

a 

२:४ बीन्‍नीपा रीङ् – अर्थात्, “अन्य भाषा”

ईल्पो सक्‍पा मीस् नक

३

पत्रुस लो यूहन्‍नालो लेपाक सूक्‍बजे वाङोम् मम् लागी नीनाम्मा दप्स्को खीम्पी खात्‍चाक तूवा।

२ नीनाम्मा दप्स्को खीम्गोपा वोप्‌ मीस्चीप्का ऊची ङोक्नू मीनाना म्मा वात्लोयीकाङ्‌ सक्‍पा छूवाक ईल्पो मीस् लेई पीच्‍ची नीनाम्मा दप्स्को खीम्मी ङाल्‍लप् नीङ् मीचीक लाम्स्को दोक्पी तात्चीना यूक्स्चीक तूवा।

३ पत्रुस लो यूहन्‍नालोसो नीनाम्मा दप्स्को खीम्पी वोङ्चाक तना मूङ्‌कसा खचीपी ऊची पीयोचीते पीकाना ङोकू।

४ यूहन्‍ना लो पत्रुसलो नीप्पोआङ् मूङ्‌क नम्‍लो खोङ्ची ना पत्रुसआ ओरो लअ, “कास्का खोङाचीकाते!”

५ खचा ऊची पीयोयो मीनाना मूङ्‌कसा नम्‍लो खस् खोङू।

६ खीक्‍का पत्रुसआ ओरोपीका, “हाल्‍ङो, नाम्छेर्बूम् ओपी मान्तू। खोदोलोई ऊई ओपी तूये, खूङ्‌कङ्‌ कोङा आन् पीयान्। नासरतपीक येशूम् नीङ्पी लाम्‍दूमाते!”

७ खोरोपीकाना पत्रुसआ मूङ्‌क मीस् म्चूप् हूःलाम्‍पा लाप्‍ना पकू, खीक्‍का मोन्तोलोङ् मूङ्‍कम् लोङ्‌ नप् छूवाखाता।

८ खीक्‍का हूचूलाचू पकाना मूङ्‌क लाम्‍दूम्‍तो, जूक्‍तो नीनाम्मा साम्‍दी दोक्‍तो खस्का नीनाम्मा दप्स्को खीम्गोपा वोङा।

९ मोरोना नीनाम्मा दप्स्को खीम् गोपा मूङ्‌क सक्‍पा वोङाना लाम्‍दूमाचाक ना नीनाम्मा साम्‍दी दचक खोलोङ् मीचा तअ।

१० खचा मूङ्‌क नीनाम्मा दप्स्को खीम्मी ङाल्‍लप् नीङ् मीचीक लाम्स्को दोक्पी ऊची ङोक्‍तो तूप्चाप् ङ्‌कङ्‌मायो पीकाना छेत्ची, ना ऊतोङ्नाई ङ्‌क लाम्दूम्प् छूवा पीकाना खस् छाक्‍का छूवा।

नीनाम्मा दप्स्को खीम्पी पत्रुसआ वाछे लईचीक

११ मूङ्‌क सक्पा मीस् पत्रुसमी लो यूहन्‍नाम्‍लो खची दोस्-दोस् लाम्दूमाक तचीना खोलोङ् मीस् छाक्‍का छूक्‍तो सोलोमन नीङ् मीचीक होप्छोपी खोलोङ् बूल्तो खची दोक्पीता।

१२ खूङ्‌क तना पत्रुसआ मूङ्‌क मीस्ची ओरोलची, “ए इस्राएलपीक बूबू-नेछोचे, आन्‍नी ऊदोई ङ्‌क रीङ्पी छाक्‍का छूचाईनी? ऊई आन्‍ना केईका ङ्‌क ओखी होप्‍मी राःरा ना भक्तिआ नमीयूम्‍काकतोङ् चीवो अईखीनीना खोङीचायाकाकई?

१३ अब्राहाम, इसहाक, याकूब ना ई खूक्सूचीम् नीनाम्माआ म्सूसो मप् येशू साम्दी दअ, खूङ्‌क आन्‍ना लापानूम्, ना पीलातसआ ख लेईम्‍दीम्‌ छूये पीकालोसो आन्‍ना खम् दोक्पीङ् लेताम्‍नो पीकानी।

१४ खोदोलोई आन्‍ना पवित्र ना धर्मी मीस्क सेईम्‌ छूये पीकानी, ना ईल्पो रूबूसीपो मीस्क लेईम्‍दीम्‌ छूये पीकानी,

१५ रीराम‌ पीप्क आन्‍ना सेतानूम्, खोदोलोई ख नीनाम्माआ सीयाकप्का ऊस्पकू, ङ्‌कम् साक्षी केईका तूयेका,

१६ येशूम् नीङ्पी विश्‍वास मकसा ना खम् नीङ्आङ्‌ आन्‍ना खोङानूम्क ना छेतानूम्क ङ्‌क सक्पा मीचा राःरा तअ। येशूलाम्पा तक विश्‍वासआ ङ्‌क मीस् आम्‍नी बूवाम्गोपी नखाताक तूये।

१७ “ओ नेछोचे, कोङा छेतो, आन्‍ना ऊई मनूम् खूङ्‌क मान्छेन्‍नीना मनूम् ना आम्नी चारतोप्चासो खोरोङ् मची।

१८ ख्रीष्‍टआ दूक्‍वा तेम् बोक्से पीकाना नीनाम्मा खोलोङ् खारीबोपोचीप्‍का नेनाक खारीबो खसा ओन्तोङ्ना पूरा मअ।

१९ खन्‍सा वालूम्‍मा मनूम्ना आत्‍तानीव, ना आम्‍नी मोऊ सप्‍पे, खीक्‍का नीनाम्मालाम्पा आन्‍ना आम्‍नी आत्‍मापी चामोवा तईनूम्,

२० ना नीनाम्माआ आम्‍नी लागी सोक्‍क हल्‍वा पीप् येशू ख्रीष्‍ट पोक्‍स्‍दात।

२१ नीनाम्मा सून्‍मापूका म्पवित्र खारीबोपोचीम् ङलाम्पा नेनाक खोलोङ् रीङ्‌ नयाँ छूम् नाम्‍ला मान्ताम् सम्‍मो येशू साराङ्‌गाप्‍तोङ्‌ तूम् छूये।

२२ मोशाआ ओरोना पीकाक तूवा, ‘योबोरोबू नीनाम्माआ कोङ् पोक्सोक तोङ्नाङ् खसा आम्नी बूबू-नेछो गोपीक ईल्पो खारीबोपो आम्नीपी पोक्स। खूङ्‌कसा आन्‍नी ईनीक रीङ्‌ खोलोङ् आन्‍ना नम्‍लो येन्‍नूम्‍व।

२३ खोदोलोई मूङ्‌क खारीबोपोम् रीङ्‌ मान्येईप् खोलोङ् म्सोम्‍लोक तोदी मीस्मी हाम्‍पीका पीलूलूक्खाते।’

२४ “शमूएलपीका एक्‍तोक खम् दोस्पीक खोलोङ् खारीबोपोचासो एसे-देसा छूचाईक ङ्‌क रीङ्मी तोक्पीङ् पीकाक तूवा।

२५ आन्‍नी खूङ्‌क खारीबोपोचीम् ना खूङ्‌क करारमी म्चास्-छाङा तूनी, खूङ्‌क करार नीनाम्माआ आम्‍नी खूक्सू अब्राहामपी ओरो पीकाना मअ, ‘आम् चास्-छा लाम्पा चारीदूपीक खोलोङ् मीचा आसीक् तयची।’

२६ आन्‍नी खोलोङ् आम्नी रई वोर्वाप्का आईम्ना आसीक् पीम् लागी नीनाम्माआ म्सूसो मप् येशू दूङ्‌ लाईस्पी आम्नीपीङ् पोक्सू।”

देप् याखऊमी लाईस्पी पत्रुस लो यूहन्‍नालो

४

पत्रुस लो यूहन्‍नालो मीस्चीका नेन्चालो पूजारीची, नीनाम्मा दप्स्को खीम्पीक कप्‍तान ना सदुकीस् खची दोक्पी ताआ।

२ मूङ्‌क नीप्पो प्रेरितचा येशू सीयाना ऊसापक्‍क तूये, खन्‍सा बीन्‍नीपा सीप्‌ मीस्सो ऊस्पके पीकाना मीस् ईचचीक तूवा। खन्‍सा मूङ्‌क सदुकीस्‌ खची छूली काताक तूवा।

३ खन्‍सा खचा पत्रुस लो यूहन्‍नालो लाप्‍चीना म्देसा देत्छा सम्‍मो थूनापी यूक्स्ची, ऊदोईपीक्यालो मोन्तोलो नाम्कूराखात्‍क तूवा।

४ खोदोलो खची रीङ्‌ येईप्चीपी ओरोतोआ विश्‍वास मची, ना विश्‍वास मप् मीस्ची गेबोरो ङाक् हबऊ छूवा।

५ म्देसा देत्छा देप्‍क पूजारीची, चार तोप्‍ची, धर्म-सेचीपोची ना शास्‍त्रीची यरूशलेमपी बात्ल छूवा।

६ दूङ् देप्‍क पूजारी हन्‍नास, कैयाफा, यूहन्‍ना, अलेक्‍जेन्‍डर ना देप्‍क पूजारीम् खीम्‍पोस्‍चीप्‍क खोलोङ् मूङ्‍कपी तूवा।

७ खचा पत्रुस लो यूहन्‍नालो खची रापी यूक्स्चीना ओरोपीक्‍तो तत्‍ची, “ऊक राःराआई अथवा आस्‍मी नीङ्पीई आन्‍चा ङ्‌क लक्‌ मईचूकई?”

८ खोदोलोई पवित्र आत्‍माआ पेप्‍ना पत्रुसआ खस् ओरोलची, “मीस्पी चार तोप् ना धर्म-सेचीपोचे,

९ एसे केईका ईल्पो सक्‍पा मीस् नमीयूम्‍काना नप् लक्‌ मम्काक तूये, खूङ्‌क ऊतोङ्नाई नमीयानूम् पीक्‍नीदोक,

१० आन्‍नी खोलोआ ना खोलोङ् इस्राएलपी तूप् मीचा छेतानूम्व, खेना आन्‍ना क्रूसपी काक्‍सानूम्‍क ना नीनाम्माआ सीप्‍खाप्‍पीका ऊस्‍पक्‍क, नासरतपीक येशू ख्रीष्‍टमी नीङ्पी ङ्‌क मीस् नखाताना आम्‍नी लाईस्‍पी थोरेप्‍दीत्‍क तूये।

११ धर्मसूम्बऊपी येशूम् तोक्पी ओरोना छाम्‍पाक तूये,

‘खीम् मप् मीचा नईनो पीकाना होलात्चीक लूङ्‍ङा

कूनापीक सूर् लूङ् छूवाक तूये।’

१२ येशूपीका बीन्‍नीपा आस्पीसो हल्वा तयाम्नो, ऊदोईपीक्यालो साराङ्‌गाप्‍तो लो चारपीलो हल्वा तोम् लागी बीन्‍नीपा नीङ् आस्सो पीम्पा मान्तू।”

१३ पत्रुस लो यूहन्‍नालो ओरोतो परेई मान्छूक् साधारण मीस् तूवा खोरोदोसो खस् माङ्‌की-माङ्‌की नेना। खूङ्‌क तचीना मूङ्‌क याखऊपी तूवाक मीस् खोलोङ् छाक्‍का छूवा, ना पत्रुस लो यूहन्‍नासो येशूलोङ्‌ तूवाक पीम् खचा छेत्‍ची।

१४ खोदोलोई मूङ्‌क नखाताक मीस् खस्का ऊदेप् थोरेप्‍दीताक तचीना खचा ऊसो पीङ्मान्दूर्ची।

१५ खन्‍सा पत्रुस लो यूहन्‍नालो याखऊ खप्‍स्‍कोप्‍का पाखा खालेत्‍चीते लची ना खचाक तङाना ओन्तोङ्ना चाई मलात्ची,

१६ “हन्‍ना ङ्‌कस् केईया ऊई मयाम् हाई? ऊदोईपीक्यालो ङ्‌कचीम् हूक्पीका छाक्‍काक लक् छूवा पीम् यरूशलेमपी तूप् खोलोआङ् छेत्‍चीक तूये, खन्‍सा हन्‍नान्‌ केईया ङ्‌क इन्कार मदूराम्नो।

१७ खोदोलोई ङ्‌क रीङ्‌ बीन्‍नीपा मीचा छेत्‍चीनूनव पीम् सानीवा मस्‍ना खचा, ‘हन्‍ना येशूम् नीङ्पी बीन्‍नीपा मीस्चीका ङ्‌कतोङ्‌क रीङ्‌ मस्‍नव’ पीकाना पत्रुस लो यूहन्‍नालो आज्ञा पीची।”

१८ खीक्‍का खचा पत्रुस लो यूहन्‍नालो काछचीना ओन्तोङ् लची, “हन्‍नायीका येशूम् नीङ्पी नेन्चीनव ना ऊसो सेचीवा पीयाचूनव।”

१९ खोदोलोई पत्रुस लो यूहन्‍नालो खस् ओरो पीकाना ङरी आन्‍ची, “नीनाम्माम् रीङ् मान्येईमो आम्नी रीङ् येईम् नीनाम्माम् लाईस्पी थीक् छूयेयो छूनोयो खूङ्‌क आन्‍नी आम्‍नी होप्‍ङा मीन्चीनीव।

२० ऊदोईपीक्यालो केईका येनूम्‍काना तम्काक रीङ्‌ मान्पोमो वाये तूम्‍चाम्‍ने दूर्म्‌ ङा-दूर्‌चूकानो।”

२१ खूङ्‌क रीङ्‌ येन्चीना याखऊ खीम्पीक मीचा खस् होसोङ् हायाम्‌ मूत्‍ता राङ्चीना लेत्दीत्ची, ऊदोईपीक्यालो पत्रुस लो यूहन्‍नालो सजाई पीम् तोङ्‌क रीङ्‌ मूङ्‍कचा ऊसो मान्तोक्ची। खीक्‍का पत्रुस लो यूहन्‍नालो मस्क छाक्‍काक लक्‌ खोङ्चीना खोलोङ् मीचा नीनाम्मा साम्दी दचचीक तूवा।

२२ ओन्तोङ्ना योबोरीखाना नःक मूङ्‌क मीस्मी हारी लीक्पोङ्‌ दोङ्पीका दूङ्देतो छूवाक तूवा।

विश्‍वासीचीम् वाङोम्

२३ मूङ्‍कप्का लात्‍दीत्‍चीकप्‍का पत्रुस लो यूहन्‍नालो खची बूम्ची तूवाकपी खाता, खीक्‍का देप्‍क पूजारीचा ना धर्म-सेचीपोचा ऊचीई पीकाक तूवा खूङ्‌क रीङ्‌ खोलोङ् खस् ईची।

२४ खूङ्‌क रीङ्‌ येन्‍चीना खस् खोलोङ् ऊदेप्‍पी बात्ल छूवाना ईतो ओन्तोङ्ना वाङोम् मची, “ए नीनाम्मा रोबू, आना साराङ्‌गा, चार, दीरीत्‍ती ना मूङ्‌कपी तूक खोलोक थक् बोबूईयू,

२५ आम् पवित्र आत्‍मालाम्‍पा आना ओखी खूक्सू आम् सूसो मप् दाऊदमी ङलाम्पा ओन्तोङ्ना नेना,

‘ऊदोई बीन्‍नीपा जातिची खची छूलीकाते,

ना मीचा होप्‍तोक रीङ्‌ ऊदोई मीन्‍नची?

२६ योबोरोबूम्‌ ऊल्‍लोङ्पी

ना खसा सोक्‍क ख्रीष्‍टमी ऊल्‍लोङ्पी

चारपीक होङाबूस्‌ पका,

ना चार तोप्‍ची खोलोङ् बात्ल छूवा।’

२७ ऊदोईपीक्यालो आना सोक्‍क, आम् पवित्र सूसो मप्‌‌ येशूम् ऊल्‍लोङ्पी हेरोद लो पन्तियस पिलातसलो नीप्पो, खीक्‍का बीन्‍नीपा गोङ्ची, ना इस्राएलीची ङ्‌क सहरपीङ् बात्ल छूवाक तूवा।

२८ मूङ्‌कपी छूवाक खोलोङ् रीङ्‌‌‌ लाईस्पीकाङ्‌‌ आम् हूःलाम्पा आम् लोचम् तोङ्नाङ् छूवाक तूये।

२९ हन्‍नान् ए रोबूङ, आम् सूसो मप्ची कीम् मीक्ची हेम् आना खोङ्व, ना आम् सूसो मप्चा माङ्‌की-माङ्‌की आम् रीङ्‌बऊ नेईम् राःरा पीचीव।

३० ना आम् सूसो मप् आम् पवित्र बोक्छोप् येशूम् नीङ्पी तूक्खास् नमीम् खीक्‍का छाक्‍काक लक्‌ मतो चीन्‍न खोमम् राःरा पीचीव।”

३१ ङ्‍कतोङ्ना वाङोम् मम् यात्चीकप्का खस् बात्ल छूवाक थाम्पू तोक्सा। खीक्‍का खस् खोलोङ् पवित्र आत्माआ पेप्‍ची ना खचा नीनाम्माम् रीङ्‌बऊ माङ्‌की-माङ्‌की येईमीची।

विश्‍वासीचीम्‌ गूस्‍पीक दाचाम्

३२ विश्‍वास मप्ची खोलोङ् ईक् सानीवा ना ईक् मीन्ताम्पी छूवाक तूवा, ना खचा आसासो खची दाचाम्पी ङ्‌कन् ओमीई पीकाना मान्पी, ना खचीपी तूवाक तोदी खोलोक थक् गूस्‍पी तूवा।

३३ रोबू येशू सीयाकप्‍का ऊसापक्‍क तूये पीकाना प्रेरितचा देप् राःरालो गवाई पीची, ना नीनाम्माआ खस् खोलोङ्पी सम्खेलू मना हायाम्‌ देतो आसीक् पीची।

३४ खस् ऊमीसो रोरेखा मान्छू। खीक्‍का खची यीः खीम्-नाम् तूप्‍चा खूङ्‌क खोलोङ् खेईमस्‍ना, मूङ्‍कप्का ताक खाप्‍चीमा तात्‍ची,

३५ ना प्रेरितचीम् लाईस्‍पी यूक्स्ची, खीक्‍का आस्-आस्‍ये ऊचीमीई रोरेखा छूवा खूङ्‌क खोलोङ् हाईपीची।

३६ साइप्रस छाप्‍कूवापी जन्‍मेई छूवाक लेवी गोङ्पीक योसेफ तूवा, खूङ्‌क योसेफमी नीङ् प्रेरितचा बारनाबास यूक्स्चीक तूवा (खूङ्‌कम्‌ अर्थ क उत्साहा पीप् मीस्),

३७ खसासो म्थाम्पू खेईमना लाप्‍क खाप्‍चीमा तात्‍ना प्रेरितचीम् लाईस्‍पी यूक्सू।

हननिया लो सफीरालो

५

खूङ्‌क नाम्‍लापी हननिया मीचीक ईल्पो मीस् तूवा खसा म्तोमा सफीरालो जीस् खची थाम्‍पू खेईमची,

२ खीक्‍का तोमा तूप्‍पोआ चाई मस्‍ना थाम्‍पू खेई मस्‍ना ताक खाप्‍चीमा जीसीक खची होप्‍मी लागी सूल्‍चीना यूक्स्ची, खीक्‍का हेप्‍क हननियाआ प्रेरितची पीयू।

३ खोदोलोई पत्रुसआ ओरो लअ, “ए हननिया, पवित्र आत्‍माम् ऊल्‍लोङ्पी वालीली नेईम् खीक्‍का थाम्‍पू खेईमकम्‌ खप्चीमा जीस् आम् होपा सूल्‍म्‍ना यूम् शैतानआ ऊतोङ्नाई आम् सानीवापी लक्‌ मअ?

४ मूङ्‌क यीः खेई मान्मम् सम्मोसो आम्चीम्ङा तूवा, खेई मस्‍ना मूङ्‍कप्का ताचूक खाप्चीमासो आम्चीम्ङा तूवा। खोदोलोई आन्‍चा ङ्‍कतोङ्‌क वालीली नेईम् मीन्ताम् ऊदोई मचू? आन्चा मीस् वालीली मीयाचूकमा खोदोलोई नीनाम्मा वालीली मीयाचूक तूये।”

५ मूङ्‌क रीङ्‌ येनू मोरोङ् हननिया बोहोपूू ऊताखात्ना म्सोम् थाया, खीक्‍का ङ्‌क रीङ्‌ येईप् खोलोङ् हायाम् खची कीम् लअ।

६ खीक्‍का सोलोस्‌ ताना हननियाम्‌ सालोग्गी तेईआ बप्स्ची, ना पाखा खाईचीना खूम्ची।

७ मूङ्‍कपी ऊई छूवा खूङ्‌क मान्छेईमो सूक्‌ घण्‍टा दोस्पी हननियाम्‌ म्तोमासो मूङ्‌कपी तालाता।

८ खीक्‍का पत्रुसआ खसो ओरोलना तत्‍तू, “कोङ् ईयोखोङ्, आन्चा मोन्तोदीपीङ्‍यो थाम्पू खेई मचू?” खोदोलो खसा पीका, “एई, मोन्तोदीपीङ् खेईमस्काक।”

९ खोदोलोई पत्रुसआ मूङ्‌क ओरो लअ, “रोबूम्‌ आत्‍माम् चाम्ची मम् लागी आन्‍चा ऊतोङ्नाई चाई मचू? खोङ्व, आम् तूप्‍पो खूम्स् खाईप् मीस्ची लाम्‍स्‍को दोक्पा तूचाये ना खचा आन्‍सो खूर्‌ना पाखा खाये।”

१० खीक्‍का मोन्तोलोङ् मूङ्‌क पत्रुसमी लाईस्‍पी फोलीऊताखाता ना म्सोम् थाया। खीक्‍का सोलोस्‌ खीम्गो वोङा, ना मूङ्‌क सीयाखात्‍क तचीना पाखा खूर्‌चीना खाईची, खीक्‍का म्तूप्पोम् दोक्पी खूम्ची।

११ खीक्‍का मण्डलीप्क मीस् ना ङ्‌क रीङ्‌ येईप् तोदी खोलोङ् हायाम्‌ कीसा।

प्रेरितचा ओरोतो तूक्खास् नमीचीक

१२ प्रेरितचा खोलोङ् मीस्मी रापी छाक्‍काक लक्‌ मस्‍ना चीन्‍न खोमची, खीक्‍का रोबू येशूपी विश्‍वास मप् तोदी खोलोङ् सोलोमन मीचीक होप्‍छोपी ईक् सानीवा छूवाना बात्ल छूवाक तूवा।

१३ खोदोलोई बीन्‍नीपा मीचा आसासो खस्का मीलेई छूक्‍स्‌ ताम् आत् ममान्दूर्ची, खोरोदोसो मीचा खस् साम्‍दी ददोङ्ची।

१४ रोबूपी विश्‍वास मप् वात्छा-मीम्छा लेई पीच्‍ची हायाम् देतो छूक्‍तो खाता,

१५ हायाम्‌ देतो मीचा तूक्खास् तात्‍चीना लाम्‌ होम्पी यूक्स्ची। ऊदोईपीक्यालो पत्रुस बान्‍लो खम् म्‍अल्माङाङ्दोसो मूङ्‌क तूक्‍खाचीपी तान्‍नूव मीनाना खचा मूङ्‌क तूक्खास् खची तूस्कोपी यूक्स्दीत्ची।

१६ यरूशलेममी बर्‌बार्‌पीक सहर होम्पीकासो ओरोसर्प् मीचा तूक्खा ना जेजेर् आत्माआ लाप्क मीस् मूङ्‍कपी तात्ची खीक्‍का खस् खोलोङ् नखाता।

प्रेरितची मसेत्चीक

१७ दूङ् देप्‍क पूजारी ना खस्का तूप् सदुकीचा प्रेरितची नाचूर् खोङ्दोङ्ची ना खची ऊल्‍लोङ्पी पका,

१८ ना खस् लाप्‍चीना थूनापी तेस्‍ची।

१९ खोदोलोई सेपा नीनाम्माम् ईल्पो रीदाम्‌ पोक्‍आ थूनाप्‍क लाम्‍स्‍को हल्‍ना प्रेरितची पाखा लात्‍ना ओरोपीका,

२० “खात्‍नीना नीनाम्मा दप्स्को खीम्‍पा थोरेप्‍नीते ना ङ्‌क नयाँ रीराम‍मी रीङ्‌ खोलोङ् मीस् ईयानूम्‍ते।”

२१ खसा पीकाक रीङ्‌ रेप्‍चीना देत्छा सेपाङ्‌ प्रेरितची नीनाम्मा दप्स्को खीम्‍पा खाताना मीस् ईलात्‍ची। खोदोलोई दूङ् देप्‍क पूजारी ना खस्का तूप् मूङ्‍कपी ताआ, खीक्‍का इस्राएलपीक खोलोङ् लाम्‍लछास्‌ देप् याखऊपी काछची, ना प्रेरितची थूनाप्‍का लात्‍नूम्‍ना बायानूम्ते लचीना मीस् पोक्‍स्‍ची।

२२ खोदोलोई अफिसरची थूनापी खाताना खोङ्चीलो प्रेरितची मान्तूवा, खीक्‍का खस् आताबान्‍ना प्रेरितचीन् मान्तूई पीकाना पची,

२३ “थूना नम्‍लोना छीम्‍दीम्‍पा ना थूना हूप्‍ची लाम्‍स्‍को दोक्पा थोरेप्‍दीताक केईका तम्का, खोदोलोई लाम्‍स्‍को हलूम्‍काना खीम्गोपा खोङूम्‍कालो आस्‍सो मान्छीम्यीका।”

२४ ङ्‌क रीङ्‌ येन्‍चीना नीनाम्मा दप्स्को खीम्‍पीक कप्‍तान ना देप्‍क पूजारीची छाक्‍का छूवा, खीक्‍का खचा ङ्‌क ऊई छूचाईकई पीकाना मीईङा मान्दूर्‌ची।

२५ खोदोलो ईल्पो मीस् ताना मूङ्‍कस् ओरोलची, “येन्‍नूम्ते, आन्‍ना थूनापी तेसानूम्‍कचाने नीनाम्मा दप्स्को खीम्पी मीस् सेचीवाये ईचयची।”

२६ खूङ्‌क येन्चीना कप्‍तान अफिसरचीका प्रेरितची लास्‌ खाता। ऊदोईपीक्यालो मीचा खस् लूङ्‌आ गकस्‍ना सेतची मीनाहो खची कीम्‍आ जबरजस्‍ती मान्ममो आत्‍चीना बाईची।

२७ खचा प्रेरितची बाईचीना देप् याखऊपी थोरेप्ची, ना दूङ् देप्क पूजारीआ खस् ओरोलना तत्‍ची,

२८ “केईका आन्‍ना येशूम् नीङ्पी सेचीवा ईयानूम्नव पीकीकाना देप् आज्ञा पीयानीक तूवा, खोदोलोई आन्‍ना आम्नी सेचीवा यरूशलेमपी खोलोङ् येईमीयानूम्, ना केईकायो मूङ्‍क मीस् सेईप्‌ पीक्नीना दोस् तीम् मीन्चाईनी।”

२९ खोदोलो पत्रुस ना प्रेरितचा ओरोपीका, “केईया मीचा पीक्‍क मा, खोदोलोई नीनाम्माआ पीक्‍क रेम्‌ छूये।

३० आन्‍ना क्रूसपी काक्सानूम्ना सेतानूम्क येशू ई खूक्सूचीम्‌ नीनाम्माआ होसोङ् ऊस्पक्‍क तूये।

३१ इस्राएलीचा वालूम्मा मस्‍नूना मोऊपीका आन्‍नू पीकाना नीनाम्माआ येशू हल्वा पीप् होङाबू मना म्चूप् हूःलाम्पा खोलोआ साम्दी दोक्स्को तूस्कोपी यूक्सू।

३२ ङ्‌क रीङ्मी साक्षी केईका तूयेका, ना नीनाम्माआ म्‍आज्ञा रेप्ची पीचीक पवित्र आत्माआसो खोरोनाङ् साक्षी पीचयक तूये।”

३३ ङ्‌क रीङ्‌ येन्‍चीना खस् हायाम्‌ खची छूलीकाता, ना प्रेरितची सेईम्‌ लाम्‍ची।

३४ खोदोलोई ललईमी खूक्सू ना खोलोआ मानेई मस्क गमलिएल नीङ् मीचीक फरिसी देप् याखऊपी खोलोमी लाईस्‍पी थोरेपाना प्रेरितची जीस्तातो ङ्‌कप्का लताखात्‍नीते लची,

३५ खीक्‍काना खसा देप् याखऊपीक मीस् ओरोलची, “ए इस्राएलीचे, आन्‍ना ङ्‌कस् ऊई मम् मीन्चाईनीक तूये, खूङ्‌कपी चीङ्चीङ् तूवानीव।

३६ ऊदोईपीक्यालो ङ्‌कप्का लाईस्पीसो, थूदास मीचीक ईल्पो मीचा कोङ् देप् मीस् पीकाना खम् दोस्-दोस् खोलोङ् मीस् लाम्दूमा। खोदोलोई खम् दोस्-दोस् लाम्‍दूम् मीस् लीक्‍चून्‍दूलूम्‍तोदी तूवा, दोस्पी ख सेत्‍चीकप्‍कान् खम् दोस्-दोस् लाम्‍दूम् मीस् खोलोङ् खाथल्-बीथल् छूवा।

३७ खीक्‍का मीस् ङीर्म् नाम्‍लापी गालीलपीक यहूदा मीचीक मीस् लत्‍ता, ना ओरोतो मीस् खम् दोस्-दोस् लाम्दूमा। खोदोलोई खसो सेत्ची ना खम् दोस्-दोस् लाम्दूम् खोलोङ् एक्सा मेक्सा रीसाना खाता।

३८ खन्‍सा ङ्‌कम् तोक्पी कोङा आन्‍नी लोन्‍चायान्‍नी, ङ्‌कचीम् ऊसो ऊल्‍लोङ् मनूम्नव, बरू ङ्‌कस् लेत्‍दीत्‍नूम्‍ते, ऊदोईपीक्यालो ङ्‌कचीम् मीन्ताम् लो लक्‍लो मीचा म्होपा मकदो मूङ्‌क म्होप्ङा मास्‍ना खाते।

३९ खोदोलोई ङ्‌क नीनाम्मा लाम्‍पा छूवाकदोने आन्‍ना ङ्‌क राप्‍दूरनूम्‍नो। खोरोना मईनूम्दोन् आन्‍नी नीनाम्माम् ऊल्‍लोङ्पी पक्नीक छूये।”

४० ना मूङ्‌कचा गमलिएलमी रीङ्‌ रेप्ची। खीक्‍का खचा प्रेरितची याखऊ खीम्पी काछचीना केर्‌ची, ना “येशूम् नीङ्पी नेन्‍नीनव” पीकाना लेत्दीत्ची।

४१ खीक्‍का येशूम् नीङ्पी हायाम्‌ दूक्‍वा तेम्दूर्प् छूयी पीम् रीङ्पी खची जीनतो खस् देप् याखऊपीका पाखा लत्‍ताना खाता।

४२ खीक्‍का लेई पीच्‍ची खचा नीनाम्मा दप्स्को खीम्पी ना खीम्-खीम् खाताना येशूङ् ख्रीष्‍ट तूये पीकाना ईम् ना जीनप् रीदाम् हाम् मान्होन्येची।

नूक्पो सूसो मप् सोक्‍चीक

६

मूङ्‌क लेईपी रोबूम् सीच्‍चेची ओरोतो छूक्‍तो खाता, खोदोलो हीब्रूचीम् तोक्पीका ग्रीक-यहूदीची चीबूर् लअ, ऊदोईपीक्यालो लेईपीच्‍ची हास्दोङ्चीक चाम् थक् खची लोमेवाचा चाहेई छूवाकतोदी मान्तोक्स्क तूवा।

२ खीक्‍का पोङ् नीप्पोचा खोलोङ् रोबूम्‌ म्सीच्‍चेस् काछचीना ओरोलची, “केईका नीनाम्माम् सेचीवा पीम् होम्‍येम्‍ना चोखोमाम् रीङ्पी बम्सेम्चीम् नप् छूनो।

३ खन्‍सा नेछोचे, आम्‍नी हाम्‍पीका पवित्र आत्‍माआ ना लूखूप्‍चीआ पेप् नूक्पो मीस् सोक्‍नूम्‍व, खीक्‍का केईया ङ्‌क चाम्दूम्मी जीम्मा मूङ्‍कस् पीयाम्।

४ खोदोलोई केईका क खोलोङ् नाम्‍ला वाङोम् मम् ना खम् रीङ्‌बऊ हाम्‌ लागी पीयाम्का।”

५ ङ्‌क खचा पीकाक रीङ्‌ मूङ्‍कपी बात्ल छूवाक खोलोआङ् नत्‍ची, ना बात्ल छूवाक खोलोआङ् नप्ङा मीना, ना खचा पवित्र आत्‍माआ लो विश्‍वासआलो पेप् स्‍तिफनस, फिलिप, प्रखरस, निकनोर, तीमोन पर्मिनास ना एन्टिओकपीक यहूदी मत मानेई मप् निकोलाउस सोक्‍ची।

६ खचा सोक्‍चीक मूङ्‌क नूक्पो मीस् प्रेरितचीम् दोक्पी तात्ची, खीक्‍का प्रेरितचा वाङोम् मची ना खची हूः मूङ्‍कचीम् थेम्पी यूक्स्ची।

७ ओरोना नीनाम्माम् रीङ्‌बऊ हातो खाता, खीक्‍का रोबू येशूम् सीच्‍चेची यरूशलेमपी हायम् पतोखाता ना ओरोतो यहूदी पूजारीचासो नीनाम्मापी विश्‍वास मची।

स्‍तिफनस लाप्‍चीक

८ स्‍तिफनसआ रोबूपीका ओरोतो सम्‍खेलू ना राःरा तक तूवा। खीक्‍का खसा मीस्मी हाम्‍पी छाक्‍काक लक्‌ मतो चीन्‍न खोम।

९ खोदोलोई हेप्-हेप् मीचाक खम् ऊल्‍लोङ् मलात्ची। खस् यहूदी याखऊ खीम्‍पीक स्‍वतन्‍त्र दलपीक मीस्ची ना कूरेनी, अलेक्‍जेन्‍ड्रिया, सिलिसिया ना एशिया छाप्‍कूवाप्‍का बानाक यहूदीस् तूवा। खस् खोलोङ् तङाना स्‍तिफनसलो रीङ्-छाम् मची।

१० पवित्र आत्‍माआ स्‍तिफनस ङ्‌कतोङ्‌क नेईम् लूखूप्चीपीयू खोरोना ख नेनालो आसासो ऊसो पीमान्दूर्।

११ खीक्‍का खचा सूपीछा आसासो मान्छेईमो मीस् चप्स्चीना ओरो पीमीची, “मोशाम् लो नीनाम्माम्‍लो ऊल्‍लोङ्पी ङ्‌क मीस् नेनाक केईका येनूम्का।”

१२ खोन्‍तोङ्ना खचा तेल्पोस्‍ची, धर्म-सेचीपोची ना शास्‍त्रीची ओन्‍चोमा मीची। खीक्‍का खचा स्‍तिफनस लाप्‍चीना देप् याखऊपी तात्‍ची।

१३ खीक्‍का खचा स्तिफनसमी तोक्पी वालीलीक गवाहीपीप् मीस्ची तात्ची। ना मूङ्‌कचा ओरोपीका, “ङ्‌क मीचान् दालोसो ई पवित्र नीनाम्मा दप्स्कोमी ना मोशाआ पीम्पा ललईमी ऊल्‍लोङ्पी नेन्दोङे।

१४ ऊदोईपीक्यालो ङ्‌कसा ओरो पीकाक केईका येनूम्‍का, ‘नासरतपीक येशूआ ङ्‌क थाम्पू मासेईमय, ना मोशाआ केई पीम्पा रीदूम्-होदूम्सो फात्दीत’।”

१५ खीक्‍का देप् याखऊपी तूवाक तोदी खोलोआ स्‍तिफनस हेम् खोङ्ची, खोदोलो खम् ङाली क नीनाम्माम् रीदाम्‌ पोक्‍मी तोङ्‌क तची।

देप् याखऊपी स्‍तिफनसमी रीदाम्‌

७

दूङ् देप्‍क पूजारीआ स्‍तिफनस ओरो पीकाना तत्‍तू, “ऊई आन् दोस् तीयाक रीङ्‌ आछीयाङ्‍यो?”

२ खोदोलो स्तिफनसआ ङरी आत्ना ओरोपीका, “ए बूआचे-नेछोचे ना पाआचे, कोङ् नेनोक येनोनीव। ई फप् अब्राहाम हारान थाम्पूप्‌‌ खाईम्पीका लाईस्पी मेसोपोटामियापी तूवालोङ् साम्दीखापीक नीनाम्माआ ङ्‌क रीङ्‌ ईक तूवा,

३ ना नीनाम्माआ अब्राहाम ओरो लक तूवा, ‘आना आम् छाप्कूवा ना आम् होप्मी खीम्तोनीस् होक्‍सीचीना ऊक थाम्‍पूई कोङा खोमीयान् खपी खात्‍व।’

४ “खीक्‍का अब्राहाम कल्‍दीचीम्‌ छाप्‍कूवापीका लत्‍ताना हारानपी बानाना तूवा, खीक्‍का म्पा सीयाकप्‍का नीनाम्माआ ख ईनीम्‍बा ङ्‌क आन्‍नी तूनीक छाप्‍कूवापी बाईयू।

५ खोन्‍तोलो नीनाम्माआ अब्राहाम ङ्‌क छाप्‍कूवापी म्‍लोङ् यूस्को थाम्‍पूसो मान्पी। खोदोलोई नीनाम्माआ ‘ङ्‌क छाप्‍कूवा आन् ना आम् चास्-छास् पीयो’ पीकाना यादे मक तूवा। नीनाम्माआ ङ्‌क यादे मतोलो अब्राहाममी म्छाङ् मान्मीमो तूवा।

६ नीनाम्माआ अब्राहाम होसोङ् ओरो लअ, ‘आम् छास् बीन्‍नीपाम् छाप्कूवापी खाईम्ना तूम्बोक्से, ना खूङ्‍कपा मीचा आम् छास् रोः मईची, खीक्‍का लीक्‍चून्‍दूलूम्‌ दोङ् सम्‍मो मसेतस्‍ना यूक्सची।’

७ नीनाम्माआ ओरोपीका, ‘खोदोलोई खस् रोः मप्ना यूप् मीस् कोङा दण्ड पीयो। खीक्‍काना खस् मूङ्‌क छाप्‍कूवाप्‍का लत्‍ना ङ्‌कपी ताईना ओ आराधाना मईची’।

८ नीनाम्माआ अब्राहामलो खतना मम् यादे मअ, ना अब्राहाम इसहाकमी पा छूवाना म्छा इसहाक रेक्लेई बाईकप्का खसा खतना मईपी। इसहाक याकूबमी पा छूवा ना याकूब पोङ् नीप्पो गोङ्चीम् खूक्सू छूवा।

९ “योसेफ बीन्‍नीपा म्बूम्चा नाचूर् खोङ्ची। खीक्‍का खचा याकूब मिश्र छाप्‍कूवापीक मीस्मी हूक्‍पी खेईमछोक्‍स्‍ची ना मिश्रपी ख रोः छूम्‍ना तूम्‍बोक्‍सा। खोदोलोई नीनाम्मा योसेफमी साथपी तूवा।

१० नीनाम्माआ ख खोलोङ् दूक्वाप्का लात्दीत्ना मिश्र छाप्कूवाप्क फारो होङाबूम्‌ लाईस्‍पी ख नीनाम्माआ सम्‍तूमा मीना नप् लूखूप्‍ची पीयू, खूङ्‌क तना फारोआ ख मिश्र छाप्कूवाप्क ना म्खीम्पीक देप्क हाकिम बानेई मअ।

११ “खीक्‍काना मिश्र छाप्‍कूवापी लो कनान छाप्‍कूवापीलो सीसोवा लकसा हायाम्‌ लोक्‍तो दूक्‍वा छूवा, खन्‍सा ई फप्-पाचा छीर्म् मान्तोक्ची।

१२ खोदोलोई याकूबआ मिश्र छाप्‍कूवापी छीर्म् तूये पीम् येन्‍ना ई खूक्‍सूस्‌ दूङ् लाईस्‍पीa मूङ्‌कपी पोक्‍सू।

१३ खीक्‍का दोस्पी छीर्म् खेस् खातालो योसेफआ म्बूची कोङ्ने आम्‍नी नेछोङाई पीकाना ईची, खोदोलो योसेफमी खीम्‍पोस्मी तोक्पी फारोआसो छेत्‍तू।

१४ योसेफआ म्पा याकूब ना खोलोङ् खीम्‍तोनीस्‌ बाईचीना मिश्रपी बान्‍नीव पीकाना रीदाम्‌ होक्‍सू। खन्‍सा याकूबआ खोलोङ् म्होप्मी नूक्पोङ् ङाक्पो खीम्‍पोस्‍ची खाईना मिश्रपी खाता।

१५ खीक्‍का याकूब मिश्र छाप्‍कूवापी खाता, ना ख मूङ्‌क छाप्‍कूवापीङ्‌ सीया, खोरोनाङ् ई खूक्‍सूस्‍सो खूङ्‍कपीङ्‌ सीया।

१६ खीक्‍काना खची सालोग्गी सकेम मीचीक थाम्‍पूपी खाईचीना खूम्ची। खूङ्‌क थाम्‍पू क अब्राहामआ हमोरमी छाचीप्का खेत्क तूवा।

१७ “खोदोलोई नीनाम्माआ अब्राहामलो मक यादे पूरा छूम् नाम्‍ला ताम्‍लाम् हक तूवा। खोन्‍तोलो इस्राएलीची मिश्र छाप्‍कूवापी छातो खात्‍चाक तूवा।

१८ खीक्‍का मिश्र छाप्‍कूवापी योसेफ मान्छेईप् बीन्‍नीपा होङाबू छूवा।

१९ खसा ई जातिचीपी रई वोर्वा मअ, ना खसा इस्राएलीचीम् छास् जन्‍मेई छूवा मोरो खीम्‍पीका पाखा होन्‍ला मीची। ओरोना म्माआ मालो वात्क खोलोङ् छाछामाची सीया।

२० “खोन्तोलोङ् मोशा जन्‍मेई छूवा। ख नीनाम्माम् लाईस्‍पी हायाम्‌ ङाल्‍लप् तूवा। ख म्पाचा-म्माचा सूक्‍ला सम्‍मो खीम्पीङ् सूल्‍चीना हीङ्ची।

२१ दोस्पीन् मोशा खीम्‍पीका पाखा लात्‍ची, खोदोलो खूङ्‍कप्का फारोम् मेकछाआ कप्‍ना खाईना म्खीम्पी म्होप्मी छा तोनाङ्‌ हीङ्‌ङू।

२२ मोशाआ खोलोङ् सेचीवा मिश्र छाप्‍कूवाप्‍क रीदूम् तोङ्नाङ् तअ, खन्‍सा मोशा रीङ्‌ मम्पी ना लक्‌ मम्पी छेपोवा छूक्‍तो खाता।

२३ “मोशाआ लीक्‍पोङ्‌ दोङ् बाईकप्का ख म्होप्मी इस्राएली बूबू-नेछोस्का म्तूम् लअ।

२४ ईलेई खसा ईल्पो मिश्रीआ इस्राएल गोङ्पीक बूबू-नेछो ताईप् केर्‌चक तअ, खीक्‍का खसा खूङ्‌क इस्राएलीम्‌ पन् मना मूङ्‌क मिश्री सेतू।

२५ नीनाम्माआ ओ हूःलाम्‍पा खस् लेन्‍चा मीयची पीम् ओ बूचा-ओ नेछोचा छेत्‍तस्‍फो पीकाना मोशाआ मीन्ताम् मक तूवा। खोदोलोई म्बूचा-म्नेछोचा खूङ्‌क बूजेई मान्मची।

२६ म्देसापाका नीप्पो इस्राएलीची खची होप्-होप्ङा केर्‌लचाक मोशाआ तअ। खीक्‍का खसा ‘ए नेछोचे, आन्‍ची बूबू-नेछो मायो, ऊदोई आम्ची होप्-होप्पी ओरोना मोईचीकई?’ मोस्‍नव पीकाना मीलेई मम् मीना।

२७ “खोदोलोई म्खीम्तोनी मप्सेप्‌ इस्राएलीआ मोशा ईक् हेम् तल्‍तो खाईना ओरो लअ, ‘कास्का खेचाचीकाकपी आसाई आन् नीया मप् माना पोक्‍सा?’

२८ एस्‍पा मूङ्‍क मिश्री सेत्‍क तोङ्नाङ् कोङ्सो सेईम्‍यो मीने?

२९ खूङ्‌क रीङ्‌ येन्‍कप्‍का मोशा मिश्र छाप्कूवाप्का जूकाना मिद्यान मीचीक छाप्‍कूवापी खाताना तूवा। खूङ्‌क मिद्यानपी तूवालोङ् नीप्पो वाच्छा म्छास् छूवा।

३० “लीक्पोङ्‌ दोङ् याताकप्का सीनै कोम्मी गोङ्‍रूत्खाप् थाम्‍पूपी पोथ्रापी तीईप्चाप् मीम् साम्‍पी ईल्पो नीनाम्माम् रीदाम्‌ पोक् खपी खोमन्‍ची।

३१ खूङ्‌क तना मोशा छाक्‍का छूवा, खीक्‍का खूङ्‌क नम्‍लो खोम् लागी मूङ्‌क सीछोम्‌ दोक्पा खातालो खसा नीनाम्मा ओरोना नेनाक येनू,

३२ ‘कोङ् आम् फप्-पास्‌ अब्राहाममी, इसहाकमी, याकूबमी नीनाम्मा के’, ङ्‌क येन्‍ना मोशा म्कीम्मा योक्सा, ना खसा खूङ्‌क हेम् नम्‍लो खोम् आत् मान्म।

३३ “खीक्‍का योबोरोबूआ ख ओरो लअ, ‘आम् लोङ्पीक लोङ्‌पई बूत्व, ऊदोईपीक्यालो आन् थोरेप्‍दीत्‍क थाम्‍पू पवित्र तूये।

३४ मिश्र छाप्‍कूवाप् तूक् ओ मीस्चीम् छूम्‍वा-देईम्‍वा कोङा तूऊ, खीक्‍का खस् खापाक कोङा येनू। खन्‍सा कोङ् खस् लेन्चामीम्‌ लागी यूवोक ना ङ्‌क लक्मी लागी कोङा आन् मिश्र छाप्कूवापा पोयान्’।

३५ “मूङ्‌क मोशाङा, इस्राएलीचा ओरोपीक्‍तो इन्कार मस्‍क तूवा, ‘आसाई आन् ओखी हाम्पी हाकिम ना नीया मप् मा?’ नीनाम्माआ ख पोथ्रापी खोमप्‍चीप्‌‌ म्‍रीदाम्‌ पोक्लाम्पा हाकिम ना नीया मप् मना पोक्‍स्‍क तूवा।

३६ खसाङा मिश्र छाप्‍कूवापी, हालालाप् दीरीत्‍तीपी ना लीक्‍पोङ्‌ दोङ् सम्मो गोङ्‍रूत्खाप् थाम्‍पूपी छाक्‍काक लक्‌ ना चीन्‍नची खोमना खस् पाखा लात्ची।

३७ “खूङ्‌क मोशाआङ् इस्राएलीची ओरोलचीक तूवा, ‘नीनाम्माआ कोङ् सोकोक तोङ्नाङ् आम्‍नी बूबू-नेछोचीप्का कोङ् तोङ्‌क ईल्पो खारीबोपो आम्‍नीपी पोक्‍स्तात।’

३८ सीनै मीचीक कोम्पी खलो नेईप् नीनाम्माम् रीदाम्‌‌ पोक् गोङ्‍रूत्खाप् थाम्‍पूपी खलो तूवा, खूङ्‌क रीदाम्‌ पोक् ई फप्-पाचीपी नेनाक तूवा। खीक्‍का मोशाआ हाल्‍लोसो मान्याईप् नीनाम्माम् रीङ्‌बऊ तक तूवा।

३९ “खोदोलोई ई फप्-पाचा खम् रीङ्‌ मान्‍रेप्ची। खीक्‍का खचा मोशा होम्‍येम्‍ना मिश्र छाप्‍कूवापीङ्‌ आईम्खाम् लन्‍ची मची।

४० खचा हारून ओरोलची, ‘ई लाईस्-लाईस्‌ खाईप्चाप् नीनाम्माम् ङोङोक्छे बानेई मते, ऊदोईपीक्यालो केई मिश्र छाप्‍कूवाप्‍का लाईप्‍ना केई बाईप् मोशा ऊई छूवा केईका छेताम्‍कानो।’

४१ खीक्‍का खचा ईबूम् बाछाम् ङोङोक्छे बानेई मची, ना मूङ्‌कपी बलि चारेईमची। खीक्‍का खची हूःआ बानेई मस्क ङोङोक्छे खोङ्चीना खचा चामोवा मची।

४२ खन्‍सा नीनाम्माआ खस् होक्‍सीची, ना नाम्‍छूईतोक सोङ्‌गेर पूजा मस्‍नू पीकाना फूईलेत्दीतू, खूङ्‍कम् तोक्पी धर्मसूम्बऊपी खारीबोपोचा ओरोना छाप्‍चीक तूये,

‘ए इस्राएलीचे, आन्‍ना लीक्‍पोङ्‌ दोङ् सम्‍मो

गोङ्‍रूत्खाप् थाम्‍पूपी कोङ्

ऊमीई बलि लो चाचोदाम्‍लो चारेई मीयोनी?

४३ आन्‍ना मोलोख मीचीक देऊताम् तम्बू खूरानूम्‍ना खायानूम्

खीक्‍का रेफन देऊता मीचीक

सोङ्‌गेरमी ङोङोक्छेसो बायानूम्।

खूङ्‌क आन्‍नाङ् बानेई मनूम्क ङोङोक्छे तूवा।

खन्‍सा कोङा आन्‍नी दण्ड पीम् लागी

बेबिलोन नावादे सम्‍मो पोयान्‍नी।’

४४ “गोङ्‍रूत्खाप् थाम्‍पूपी ई खूक्सू-खूलूचीम् गवाईमी पवित्र तम्बू तूवा। मोशाआ खूङ्‌क तम्‍बू क नीनाम्माआ खोमक दोलेवा तोङ्ना बानेईमक तूवा।

४५ नीनाम्माआ ङ्‌क छाप्‍कूवापी तूप् बीन्‍नीपा जातिची जारा मना यहोशूआ ङ्‌क छाप्‍कूवा दूर्‌सेत्ना म्होप्मी हूक्‍पी मलो खचा खूङ्‌क पवित्र तम्बू ङ्‌क छाप्‍कूवापी बाईची। खीक्‍काना होङाबू दाऊदमी नाम्‍ला सम्‍मो खूङ्‌क पवित्र तम्बू खचीपीङ्‌ तूवाचा।

४६ दाऊद होङाबूआ नीनाम्माप्का हायाम्‌ सम्तूमा तअ, ना खसा याकूबमी नीनाम्माम् लागी ईबूम् तूस्को बोबूईम्पीम् पीकाना बीन्ती मअ।

४७ खोदोलोई खूङ्‌क तूस्को सलोमनआ बोबूईयू।

४८ “खोदोलोई मीचा म्‍हूःआ बोबूईम्पा खीम्पी नीनाम्मा बास् तूनो, ङ्‌क रीङ्‌ खारीबोपोचा ओरोना पीकाक तूये,

४९ ‘साराङ्‌गा ओ सिंहासन के,

ना चार ओलोङ् यूस्को के।

आन्‍ना ओ लागी ऊतोङ्‍क खीम्‍ये बोबूईनूम्?’

योबोरोबूआ ओरोपीके।

‘ओ नोन्‍चीस्‍को हापी तूये?

५० ऊई ङ्‌क खोलोक थक् कोङा ओ हूःआङ्‌ बोबूयूक मायो?’

५१ “ए पीक्याक मान्‍रेप्चे, आम्‍नी गोङ् बीन्‍नीपाजातिचीम्‌ तोङ् हायाम्‌ लूङ्तो छोक् छूवाक तूये, खन्‍सा आन्‍ना नीनाम्माम् रीदाम्‌ येईम् नत्नूम्नो। आम्नी फप्-पाचा तोङ्नाङ् आन्‍नासो हाल्‍लोसो पवित्र आत्‍माम् ऊल्‍लोङ् मईनूम्।

५२ ऊई आम्‍नी फप्-पाचा मान्मसेत्चीक खारीबोपोची ईल्‍पोतो तूयेयो? नीनाम्माम् पवित्र सूसो मप् यूचाई पीकाना रीदाम्‌ येईमीक खारीबोपोस्‍सो खचा सेत्‍ची। आन्‍ना क पवित्र सूसो मप् यूवाकसो दोका पीयानूम्ना सेतानूम्।

५३ आन्‍ना नीनाम्माम् रीदाम्‌ पोक्चीम् हूक्‍पीका नीनाम्माम् रीदूम् तानूम्क तूवा, खोदोलोई खूङ्‌क आन्‍ना मान्‍रेम्नी।”

स्‍तिफनस लूङ्आ गक्‍चीना सेत्‍चीक

५४ स्‍तिफनसमी रीङ्‌ येन्‍चीना देप् याखऊपी तूवाक मीस् खची छूलीआ पूङ् छूवाना खची काङ् कीरीक्‍तो चची।

५५ खोदोलोई स्‍तिफनस पवित्र आत्‍माआ पेप्‍ना साराङ्‌गाहेम्‌‌ खोङू, खोदोलो खसा नीनाम्माम् साम्‍दीखा ना येशू नीनाम्माम् चूप् हूलाम्‍पा तूवाचाक तअ।

५६ खीक्‍का खसा ओरोपीका, “खोङ्नूम्ते, कोङा साराङ्‌गा हलाक ना मीस्मी छा नीनाम्माम् चूप् हूःलाम्‍पा थोरेप्‍दीत्‍क तूचोयो।”

५७ खोरोतोङ् खचा हायाम्‌ मूत्‍ता बतो पकाना खची नोबो दीची, खीक्‍का खोलोआ ख फोङ्‌गक्खीची।

५८ ना खचा स्‍तिफनस सहरपीका पाखा लात्‍चीना खाईची, खीक्‍का लूङ्‌आ गक्‍ची। ना साछीचा खची तेई शाऊल नीङ् मीचीक ईल्पो सोलो मीस्मी लोङ्दोक्‍पू यूक्स्ची।

५९ खचा स्‍तिफनस लूङ्‌आ गक्‍चचीक तूवा, खोदोलो खसा वाङोम् मतो ओरोपीका, “ए रोबू येशू, ओ आत्‍मा लाप्‍व।”

६० खीक्‍का खसा खून्जूलना ओरोसोतो बतो ओरोपीका, “ए रोबू, ङ्‌कम् साराप् ङ्‍कचीपी तान्‍नूनव।” ओन्‍तोदी पीकाना ख म्सोम् थाया।

a 

७:१२ दूङ् लाईस्‍पी – अर्थात्, पहिलो पल्ट

मण्डलीपी सतावट छूवाक ना छातो खाताक

८

मीचा स्‍तिफनस ङ्‍कतोङ्ना लूङ्‌आ गक्‍चीना सेत्‍चीलो शाऊलआसो बछोक्स्चीक तूवा। खूङ्‌क लेईपीका यरूशलेमपा तूवाक मण्डलीपी देप् सतावट छूवा। खीक्‍काना प्रेरितचीपीका बीन्‍नीपा विश्‍वासीस्‌ खोलोङ् यहूदिया लो सामरियामलो छाप्‍कूवाबरी छाछापूत्‍ता छूवा।

२ नीनाम्माम् भक्ति मप्‍चा तूनीवा मतो स्तिफनसमी रीराम खाईचीना खूम्ची।

३ खोदोलोई शाऊलआ क खीम्-खीम्पी वोतो विश्‍वासीस् खोलोङ् लाप्‍ची ना खसा वाच्‍छा मीम्छाची खोलोङ् पेलेमोक्‍स्‍तो थूत्‍तो खाईना थूनापी तेस्‍ची।

सामरियापी फिलिपआ नीनाम्माम् जीनप् रीदाम् हास्‍क

४ मूङ्‌क छाछापूत्‍ता छूवाक विश्‍वासीचा खोलोपी नीनाम्माम् जीनप् रीदाम् हास्‍ची।

५ खीक्‍का फिलिप क सामरिया मीचीक ईबूम् सहरपी खाताना जीनप् रीदाम् हासू।

६ फिलिपआ पीकाक रीङ् येन्‍चीना खसा मक छाक्‍काक लक् तचीकप्‍का ओरोसर्प् मीचा हायाम् सानीवा मतो येन्‍ची।

७ ऊदोईपीक्यालो मोन्तोलो ओरोसर्प् जेजेर् आत्‍माआ लाप्‍क मीस्पीका जेजेर् आत्‍मा ओरोसोतो बतो लत्‍ताना खाता, ना हायाम् देतो म्हूःलोङ् मान्तोप् ना म्हूःलोङ् पाल्प्खाप् मीस् नखाताना लाम्‍दूमा।

८ खीक्‍का मूङ्‌क सामरिया सहरपीक मीस् हायाम् खची जी नअ।

जादू मप् सिमोन

९ सिमोन नीङ् मीचीक ईल्पो मीस् मूङ्‌क सहरपी तूवा। खसा लाईस्‍पीकाङ् खूङ्‌क सहरपी जादू खोमतो मीस् छाक्‍का मदोङ्चीक तूवा, ना खसा म्होपा-म्होप्ङा हायाम्क लोन्‍ची।

१० मूङ्‌क सिमोन मूङ्‍क सहरपीक चीमा-देप् खोलोङ् मीचा ओरो पीकाना साम्‍दी ददोङ्ची, “ङ्‌क मीस् नीनाम्माम् राःरा के, मूङ्‌क हायाम् देप् राःरा लयची।”

११ खचा सिमोन रेप्‍दोङ्ची, ऊदोईपीक्यालो खसा केछेयीकाङ् मीस् जादू खोमीचीना छाक्‍का मस्क तूवा।

१२ खोदोलोई फिलिपआ नीनाम्माम् चारखम्मी तोक्पी ना येशू ख्रीष्‍ट हल्‍वा पीप् होङाबू तूये पीकाना जीनप् रीदाम् येईमीची, खोदोलो हायाम् देतो मीचा फिलिपमी रीङ्‌ विश्‍वास मची, ना ओरोसर्प् मीम्छा-वात्छाचा बप्‍तिस्मा लाप्‍ची।

१३ मूङ्‌क सिमोनआसो विश्‍वास मना बप्‍तिस्मा लापू, खीक्‍का ख फिलिपलो लाम्‍दूमाना फिलिपआ मक छाक्‍काक लक् लो चीन्‍नलो खोङ्ना ख छाक्‍का छूवा।

१४ सामरियापीक मीचासो नीनाम्माम् रीङ्पी विश्‍वास मची पीम् यरूशलेमपी तूप् प्रेरितचा येन्‍चीना पत्रुस लो यूहन्‍नालो खचीपा पोक्‍स्‍ची।

१५ सामरिया सहरपी ताबानाना पत्रुस लो यूहन्‍नालो रोबूपी विश्‍वास मस्क मीचा पवित्र आत्‍मा तचीनू मीनाना वाङोम् मची।

१६ ऊदोईपीक्यालो खूङ्‍क सम्‍मो पवित्र आत्‍मा खचीपी मान्यूमोङ् तूवा। खचा रोबू येशूम् नीङ्पी बप्‍तिस्माङाङ् लाप्‍चीक तूवा।

१७ पत्रुस लो यूहन्‍नालो खची हूः मूङ्‌क विश्‍वास मप् मीस्चीम् थेम्पी यूक्स्ची, ना खचा पवित्र आत्‍मा तची।

१८ मूङ्‌क प्रेरितचा खची हूः यूक्सस्लो पवित्र आत्‍मा तयाम् रेईछ मीनाना सिमोनआ ओरोपीक्‍तो खाप्‍चीमा पीम् मीना,

१९ “कोङ्सो ङ्‌क राःरा पीयोचीव, ना खोलोमी थेम्पी ओ हूः यूक्सोलो खचा खोलोआ पवित्र आत्‍मा तचीनूव।”

२० खोदोलो पत्रुसआ ओरोपीका, “आम् खाप्‍चीमा आम् होप्‍लोङ्‌ नास् छून्‍खानूव, ऊदोईपीक्यालो आना नीनाम्माम् वरदान खाप्‍चीमाआ खेईम् लामू।

२१ ङ्‌कपी ना आम्‍मी आम् बाक्ङा तूये ना आम् हक्‍ङा तूये, ऊदोईपीक्यालो नीनाम्माम् लाईस्‍पी आम् सानीवा नप् मान्तू।

२२ खन्‍सा हन्‍ना आना रई लक्‍पीका आम् सानीवा आत्‍ना नीनाम्मापी वाङोम् मव, ना आना ओरोना मईकसा नीनाम्माआ ङ्‍क तोङ्‍क आम् मीन्ताम् छेमा मई।

२३ ऊदोईपीक्यालो आम् गोङ् रई रीङ्आ पेप्खीक ना मोऊआ खार्‌खीक कोङा तूचोयो।”

२४ ङ्‌क येन्‍ना सिमोनआ पत्रुस लो यूहन्‍नालो ओरोलची, “आन्‍चा ओ लागी रोबूपी वाङोम् मीयोपोचीव, ना आन्‍चा पीकाचीक खोलोङ् रीङ् ओ रीराम‍पी तानूनव।”

२५ ओरोना खचा गवाई पीम् यात्चीकप्का ना रोबूम् रीङ्बऊ पोम् यात्चीकप्का खस् सामरीचीम् तेल्-तेल्पी नीनाम्माम् जीनप् रीदाम् हातो यरूशलेम आत्‍ता।

फिलिप लो इथियोपियापीक देप्‍क मीस्लो

२६ खीक्‍काना रोबूम् ईल्पो रीदाम् पोक्‍आ फिलिप ओरो लअ, “पक्ना यरूशलेमपीका गाजा खास्‍को लाम्‍ला गोङ्‍रूत्खाप् थाम्पूम् योऊमेर हेम् खात्व।”

२७ खीक्‍का फिलिप पकाना खाता, ना ईल्पो इथियोपियाप्‍क नपुंसक छीप्‍पू, खूङ्‌क नपुंसक इथियोपिया छाप्‍कूवाप्‍क कन्‍दाकी होङाबूमेम्‌ देप् लक् मप् ना खोलोङ् दाचाम्मी हीसाप्-कीताप् यूप् कोषाध्यक्ष तूवा। ख यरूशलेमपी नीनाम्माम् आराधाना मस् ताक तूवा।

२८ ख यरूशलेमपीका आत्‍ताचालो रथ थेम्पी तूवाना यशैया खारीबोपोम् सोक्‍सर नीचक तूवा।

२९ खोदोलो पवित्र आत्‍मा फिलिप ओरो लअ, “खात्‍ना नाक रथ कल्‍तो खाईते।”

३० खीक्‍का फिलिप रथमी दोक्पा बूल्तो खाता, खोदोलो मूङ्‌क मीचा यशैया खारीबोपोम् सोक्‍सर नीचीक येन्‍ना फिलिपआ ख ओरो पीकाना तत्‍तू, “आना नीचयक रीङ् बूजेई मईयो?”

३१ खोदोलो मूङ्‌कसा फिलिप ओरो लअ, “आसासो माङ्ईमो कोङा दानाई लेसो?” खीक्‍का मूङ्‌क मीचा फिलिप रथपी वोङ्ना ओ दोक्पी तूवाते लना बीन्ती मीयू।

३२ मूङ्‌कसा नीचक नीनाम्माम् रीङ्बऊपी ङ्‍कतोङ्ना छाम्‍पा तूवा,

“सेईम् लागी खायाम्‍क लूस् तोङ्नाङ् खसो खाईची,

लूस् म्मूई खक् मीस्मी लाईस्पी यम्यम् तूचाईक तोङ्ना

ख ऊसो मान्‍नेईमो वाये-वाये तूवाचा।

३३ ख चीमा मन्चीना खसा तोम् पर्ने आछीयाक नीयासो मान्तो।

खम् दूङ्मी रीङ् आसाई मय?

ऊदोईपीक्यालो खम् रीराम चारपीका खालेता।”

३४ खीक्‍काना मूङ्‌क नपुंसकआ फिलिप ओरोलना तत्‍तू, “कोङ् ईयोव, ङ्‌क रीङ् खारीबोपोआ आस्‍मी तोक्पीई पीकाकई, म्होप्मी तोक्पी पीकाकयो बीन्‍नीपा मीस्मी तोक्पी पीकाकयो?”

३५ खीक्‍का फिलिपआ ङ्‌क नीनाम्माम् रीङ्बऊपीकाङ् ख येशू ख्रीष्‍टमी जीनप् रीदाम् येईमीयू।

३६ खीक्‍का खस् लाम्‍पी लाम्‍दूम्‍तो खात्‍चालो चीछा काऊ तूवाकपी तातेका। खीक्‍का मूङ्‌क नपुंसकआ फिलिप ओरो लअ, “खोङ्ते, ङ्‍कपी काऊ तूये रईछ कोङ् बप्‍तिस्मा लाम् ऊसाई रापो?” [

३७ खोदोलो फिलिपआ मूङ्‌क ओरो लअ, “आना आम् सानीवापाकाङ्‌ विश्‍वास मईदोक आना बप्‍तिस्मा लाम् दूर।” खोदोलो मूङ्‌क मीचा, “येशू ख्रीष्‍ट नीनाम्माम् छा तूये पीकोना कोङा ओ सानीवापीकाङ् विश्‍वास मूयो” पीकाना ङरी आन्‍नू।]a

३८ खीक्‍का मूङ्‍कसा रथ रोकेई ममीयू, ना खस् नीप्पोङ् रथपीका लत्‍ताना काऊपू खाता, खीक्‍का फिलिपआ ख बप्‍तिस्मा पीयू।

३९ खीक्‍काना खस् काऊपूका पाखा लत्‍ताकप्‍का फिलिप रोबूम् आत्‍माआ लाप्‍ना खाईयू, खीक्‍का मूङ्‌क नपुंसकआ फिलिप मान्तो ना ख हायाम् म्जी नतो म्‍लाम् कल्‍लू।

४० खीक्‍का फिलिप अश्‍दोदपी खोमन्‍ची, ना ख कैसरिया सहरपी मान्ताम्तेम् सम्मो जीनप् रीदाम् हातो लाम्दूमा।

a 

८:३७ केछे लाईस्पीक हेप् पाण्डुलिपीपी ङ्‍क पद छाम्पा मान्तू।

शाऊलमी रीराम फात्‍ताक

९

शाऊल रोबू येशूम् सीच्‍चेचीम् ऊल्‍लोङ् मतो खस् सेईम् मीनाना पूजारीचीपा खाता,

२ खीक्‍काना खसा रोबूपी विश्‍वास मप् वात्‍छा-मीम्छा खोलोङ् लाप्‍तो छूईम्‍ना यरूशलेमपी बाईम् तोम् छूये पीकाना दूङ् देप्‍क पूजारीपी दमस्कसपीक याखऊ खीम्‍मी नीङ्पी पूर्जी ङोकू।

३ ओरोना शाऊल लाम्‍दूम्‍तो दमस्कस ताम्तेम् हक तूवा, खोदोलो छेकोक्छा साराङ्‌गाप्‍तोका अल्हो तोङ्‌क खम् बर्‌बार् बाक्स् केत्कतोङ्ना केत्‍ता।

४ खोन्तोङ् छूवाकप्का शाऊल बोहोपूू फोलीऊताखाता, खीक्‍का खसा ङ्‌कतोङ् लोक् ईबूम् साल्‍म् येनू, “शाऊल, ए शाऊल ऊनाई आना कोङ् दूक् पीयोकई?”

५ खीक्‍का शाऊलआ ओरो पीकाना ङरी आन्‍नू, “ए रोबू, आन् आसे?” खोदोलो खसा पीका, “कोङ् येशू ख्रीष्‍ट आना कोङ् सातेई मोचोयोक तूये।

६ हन्‍ना आन् पक्ना सहरपी खात्‍ते, ना खूङ्‍कपा आना ऊई मम् बोक्से खूङ्‌क कोङा आन् ईयान्।”

७ शाऊललो खाईप्चाप् मीचा खोरोपीकाक साल्म्क येन्ची, खोदोलोई आसासो मान्तोन्खास्लो छाक्‍का छूवाना मान्‍नेईमो वाये-वाये तूवाचा।

८ खीक्‍का शाऊल बोहोपूका पकाना म्मूक्स् हल्‍लो आस्सो मान्तोन्खा, खीक्‍का खलो तूप्‍चा ख म्हूक्पीका लाप्‍चीना दमस्कसपी तात्‍ची।

९ खोरोना खसा सूक्‍लेई सम्‍मो म्मूक्सा ऊसो मान्तोक् छूवा, खीक्‍का खसा ऊसो मान्चामो ना ऊसो मान्दूमो तूवा।

१० खूङ्‌क दमस्कसपी ईल्पो हननिया नीङ् मीचीक रोबू येशूम् सीच्‍चे तूवा। ख दर्शनपी रोबूआ ओरो लअ, “ए हननिया” खोदोलो हननियाआ “हई, कोङ् अपी तूवो” लअ।

११ खीक्‍का रोबूआ हननिया ओरो लअ, “आन् पक्ना, ‘सीधा’ मीयस्क लाम्‍पी खात्‍ते, ना मूङ्‍कपी यहूदा मीयस्कम् खीम्पी टार्ससपीका ताक शाऊल लाम्‍ते, ऊदोईपीक्यालो खसा मूङ्‌कपी वाङोम् मचयक तूये।

१२ शाऊलआ दर्शनपी हननिया नीङ् मीचीक ईल्पो मीस् ताना ङ्‌क मीचा म्मूक्सा तनू पीकाना खम् थेम्पी म्हूः यूक्स्क तअ।”

१३ खोदोलो हननियाआ ओरो पीकाना ङरी आन्‍नू, “ए रोबू, मूङ्‌क मीचान् यरूशलेमपी तूप् आम् मीस्ची हायाम् दूक् पीचीथे पीम् रीङ् कोङ् ओरोसर्प् मीचा ईयोक तूये।

१४ खोरोनाङ् ङ्‍कपीसो आम् नीङ् दप् तोदी खोलोङ् लाप्‍तो छूईम् हक् खसा देप्‍क पूजारीचीप्का तक तूये।”

१५ खोदोलोई रोबूआ ख ओरो लअ, “आन् खाईम्‍ङा छूये, ऊदोईपीक्यालो बीन्‍नीपा जातिचीपी, होङाबूचीपी खीक्‍का इस्राएलमी छामाईचीपी ओ नीङ् हाम् लागी कोङा ख सोकूक तूये,

१६ ऊदोईपीक्यालो खसा ओ लागी देत्‍तोई दूक्‍वा तेम् छूये, खूङ्‌क कोङा ख खोमीयो।”

१७ रोबूआ खोरो पीकाक येन्‍ना हननिया खाता, खीक्‍का खूङ्‍क खीम्पी वोङाना शाऊलमी थेम्पी म्हूः यूक्स्‍ना ओरो लअ, “ए शाऊल नेछो, लाम्‍पी बान्चालो आना तक रोबू येशूआ कोङ् आम् मूक्सा तनू ना पवित्र आत्‍माआ पेपानूव पीकाना कोङ् पोक्‍सोक तूये।”

१८ हननियाआ ङ्‌क रीङ् पीका मोरोङ् शाऊलमी मूक्स्पीका मूक्स्खीलजाजा तोङ्‌क हूप्सा, खीक्‍का खसा म्मूक्सा तअ ना खसा पकाना बप्‍तिस्मा लापू,

१९ खीक्‍का खसा जा चना राःरा तअ। खीक्‍काना जीस्तातो विश्‍वासीस्‍का दमस्कसपीङ् तूवा।

शाऊल दमस्कस ना यरूशलेमपी

२० खीक्‍का ख याखऊ खीम्पी खाताना येशूम् तोक्पी ओरोना पीका, “रोबू येशू नीनाम्माम् छाङ् तूये।”

२१ खीक्‍का खम् रीङ् येईप् तोदी खोलोङ् छाक्‍का छूवाना ओरोपीका, “ऊई यरूशलेमपा येशूम् नीङ् दप् तोदी खोलोङ् सेईम् लाम् मीस् ङ्‍कङ् मायो? ङ्‍कपीसो येशूम् सीच्‍चेची लाम्‍ना देप्‍क पूजारीचीपी खाईम् लागी बानाकमायो?”

२२ खोदोलोई शाऊल दूङ् राःरालोक छूक्‍तो खाता, खीक्‍काना येशूङ् ख्रीष्‍ट तूये पीकाना प्रमाण मना दमस्कसपाक यहूदीस् अकमक्‍क मदीत्ची।

२३ हायाम् तातो छूवाकप्का यहूदीस् खोलोङ् तङाना शाऊल सेईम् लागी चाई मची।

२४ खोदोलोई ङ्‌कचा कोङ् सेईम् मीन्चाई पीम् शाऊलआ तूम् तअ। खीक्‍का खचा शाऊल सेईम् लागी सेपा-लेपा दमस्कस वोस्‍को लाम्‍स्‍कोप्‍का चङ्चची।

२५ खोदोलोई म्सीच्‍चेचा शाऊल सेपाङ्‌ ओरोदेप् बूखोपी यूक्स्चीना सहर राम्‍दीम्‍पा तूवाकलाम्‍पा पाखा लात्दीत्‍ची।

२६ खीक्‍का ख यरूशलेम तालाताकप्का म्सीच्‍चेस्का तम्ना तूम् मीना। खोदोलोई येशूम् सीच्‍चेस् ङ्‌क आछीयाङ् रोबूम् सीच्‍चेङ्‌कयो? मीनाना खप्का हायाम् कीसा।

२७ खोदोलोई बारनाबास नीङ् मीचीकसा शाऊल म्साथपी खाईना प्रेरितची तूवाकपा खाईयू। खीक्‍का शाऊलआ रोबू लाम्‍पी तक खीक्‍का रोबू खलो नेनाक ना खसा दमस्कसपी येशूम् नीङ्पी माङ्‌की-माङ्‌की रीङ्‌ हास्‍क खोलोङ् रीङ् प्रेरितची ईची।

२८ खीक्‍का शाऊल यरूशलेमबरी खस्का माङ्‌की-माङ्‌की रोबूम् नीङ्पी रीदाम् हातो लाम्‍दूमा।

२९ खीक्‍का खसा ग्रीक रीङ् नेईप् यहूदीस्कासो रीङ्-छाम् मची, खोदोलोई खचा शाऊल सेईम् लाम्‍ची।

३० खोदोलोई खूङ्‌क छेत्‍चीकप्‍का रोबूपी विश्‍वास मप् म्बू-म्नेछोचा शाऊल कैसरिया सहरपी तात्‍ची, खीक्‍का खूङ्‍कपीकासो टार्सस सहर मेक्सा पोक्‍स्‍छोक्‍स्‍ची।

३१ खीक्‍काना खोलोङ् यहूदियापी, गालीलपी ना सामरियाबरीक मण्डलीपी खाऊमा-खासेर्मा छूवा खीक्‍का मण्डली नप् छूक्‍तो खाता। रोबूम् कीम्पी लाम्दूम्तो ना पवित्र आत्माम् सान्त्वना तचीना मण्डली छातो-पतो खाता।

एनियास लो डोरकासलो

३२ पत्रुस एक्‍सा मेक्सा खोलोपी लाम्‍दूम्‍तो लुड्डा मीचीक थाम्‍पूपी तूवाक नीनाम्माम् मीस्चीपी ताबाना।

३३ खूङ्‌कपी पत्रुसआ एनियास नीङ् मीचीक मीस् छीप्‍पू, ख म्हूःलोङ् पाल्प्खाप् सोमोरीआ तूकाना रेक्दोङ्पीका म्तूस्कोपूका पोमान्दूर्‌क तूवा।

३४ खीक्‍का पत्रुसआ ख ओरो लअ, “ए एनिया, येशू ख्रीष्‍टआ आन् नमीये। पक्‍ते, ना आम् तूस्को गूस्ते।” खोरो लअ मोरोङ् ख पकाना लाम्‍दूमा।

३५ मूङ्‌क मीस् मोरोना नक तचीना लुड्डा लो शारोनलो मीचीक थाम्‍पूप् तूप् खोलोङ् मीचा रोबूपी विश्‍वास मची।

३६ योप्‍पा सहरपी तबीता मीचीक ईल्पो मीम्छा तूवा। ग्रीक रीङ्पीका खूङ्‍कम् नीङ् डोरकास तूवा। खूङ्‌क मीम्छाआ नप् लक् मतो छूक्‍सीप्‍ची बदोङ्ची।

३७ मोन्तोलो ख सोमोरी मीलातू खीक्‍का ख सीयाना मीचा म्सालोग्गी सप्चीना तोक्‍का थेम्तो तूवाक ईबूम् कोठापी यूक्स्ची।

३८ लुड्डा योप्‍पाप्‍का मीखीङ् तूवाकसा, पत्रुस लुड्डापी तूये पीम् रोबूम् सीच्‍चेचा येन्‍चीना खचा नीप्पो मीस् पत्रुस तूवाकपी ओरोलचीना बीन्ती मीक्स् पोक्स्ची, “सम्‍तूमा मीयीकाना दावाङ् बानीपीकाते।”

३९ ङ्‌क बीन्ती येन्‍कप्‍का पत्रुस पकाना खचीपा खाता। पत्रुस खूङ्‍कपी तातेकाना मीचा ख तोक्‍का तालाप्‍तो खाईची। खीक्‍का लोमेवास्‍क खोलोङ् म्बर-बार थोरेपाना खाप्चा, ना डोरकास खस्का तूवालो बूर्‌यूक्‍स्‍क तेई-हाम्‌ पत्रुस खोमीची।

४० खीक्‍का पत्रुसआ खस् खोलोङ् मूङ्‍कप्का पाखा पोक्‍स्‍छोक्‍स्‍चीना खून्जू लना वाङोम् मअ, खीक्‍काना खसा मूङ्‌क सीप्‍खाप्‌ सालोगी हेम् आन्‍चीना ओरोपीका, “ए तबीता, पक्‍ते!” खीक्‍का मूङ्‌क मीम्छाआ म्मूक्स् हल्ना पत्रुस खोङू ना पकाना तोतूवा।

४१ पत्रुसआ ख म्हूक्पीका लाप्‍ना हूचूलाचू पकू, खीक्‍काना नीनाम्माम् मीस्ची ना लोमेवाची काछचीना तबीता ऊसापक्‍क खोमीची।

४२ ङ्‌क रीङ् खोलोङ् योप्‍पा सहरपी तूवाक मीचा येन्‍ची, खीक्‍काना ओरोसर्प्आ रोबूपी विश्‍वास मची।

४३ खीक्‍काना पत्रुस हायाम् तातो सोगोम् लक्‌ मप् ईल्पो सिमोन मीचीकलो योप्‍पापी तूवा।

पत्रुस लो कर्नेलियसलो

१०

कैसरियापी कर्नेलियस नीङ् मीचीक ईल्पो मीस् तूवा, ख इटालिया मीचीक पल्टनपीक कप्‍तान तूवा।

२ ख नीनाम्माम् भक्ति मप् धर्मी मीस् तूवा, ख खोलोङ् म्खीम्पोस्चीका नीनाम्माप्का कीसादोङा। खीक्‍का खसा मीस्ची हायाम् सम्नतो ऊची पीना हादेलोसो वाङोम् मदोङू।

३ खसा लेपाक सूक्‍बजे होम्पी दर्शनपी ईल्पो नीनाम्माम् रीदाम् पोक् खपी यूवाना, “कर्नेलियस!” पीकाना काछक येन्खी।

४ खोदोलो खसा म्कीम् लतो मूङ्‌क हायाम् नत्‍तो खोङू ना ओरो लअ, “रोबू, ऊई पीम् मीन्कई पीकाव।”

खोदोलो मूङ्‌कसा ख ओरो लअ, “आना नीनाम्मा वाङोम् मक ना छूक्‍सीप्‍ची दान पीकम् मीन्मारो नीनाम्माम् लाईस्‍पी तातेकाक तूये।

५ हन्‍ना मीस्ची योप्‍पा मीयस्क थाऊपी पोक्‍स्‍चीव, ना पत्रुस मीचीक सिमोन काछचीनूव।

६ ख सोकोवारमी लक् मप् सिमोनमी खीम्पी तूये, खम् खीम् दीरीत्‍तीम् दोक्पी तूये।”

७ खीक्‍का खलो नेईप् नीनाम्माम् रीदाम् पोक् खालेता, खीक्‍काना खसा म्‍रोःचीप्क नीप्पो ना कर्नेलियसमी पूरा म्सूसो मप्दोप् ईल्पो नीनाम्मापी भक्ति मप्दोप् दोर् काछअ,

८ खीक्‍का खसा मूङ्‍कप्क रीङ् खस् खोलोङ् ईचीना योप्‍पा पोक्‍स्‍ची।

पत्रुसआ दर्शन तक

९ म्देसापाका खस् लाम्‍दूम्‍तो मूङ्‌क सहरमी दोक्पी ताबानालो लेपाक पोङ् नीस्बजी होम्पी पत्रुसआ खीम्‍मी कौसीप्‍तो खाताना वाङोम् मअ।

१० खोदोलो ख साका सीया, खीक्‍का खसा आसा ऊची चाम् मीना, खोदोलोई बीन्‍नीपाचा जागूलो मचचीक नाम्‍लापी खसा ईबूम् दर्शन तअ।

११ खसा म्दर्शनपी साराङ्‌गा हलाक ना लीक्‍थलाम्‍पा खार्म्‌ दीम्‍पा जेलेम्मा तोङ्‌क चारपी हूप्‍साचाक तअ,

१२ खूङ्‌क जेलेम्‍मापी चारपी तूप् म्खाल-खाल्‍क जीवा-जन्‍तू ना पेलेमोक्स् थून्‍चीतो लाम्दूम्प् जीवा-जन्‍तू खीक्‍का नाम्‍तो पेर्प्‌ तीप् छोऊची तूवा।

१३ खीक्‍का खसा, “ए पत्रुस पक्‍ते, ना सेत्‍ना चते” पीकाक ईबूम् साल्‍म् येनू।

१४ खोदोलो पत्रुसआ ओरोपीका, “माके रोबूङ्, ऊदोईपीक्यालो कोङा हाल्‍लोसो ङ्‌कतोङ्‌क अशुद्ध थक् मान्चाङा।”

१५ खूङ्‌क तोङ्‌क साल्‍म् खसा दोस्पीसो येनू, “नीनाम्माआ ऊई शुद्ध मक तूये खूङ्‌क आना अशुद्ध मीन्‍नव।”

१६ सूक्‍छेम् सम्‍मो मूङ्‌क तोङ्नाङ् छूवाचा, खीक्‍का दावाङ् मूङ्‌क जेलेम्मा साराङ्‌गा हेम् खायालेता।

१७ खीक्‍का पत्रुसआ कोङा तूक दर्शनमी अर्थ ऊई होला पीकाना म्सानीवापा मीन्चक तूवा, खोदोलो कर्नेलियसआ पोक्‍स्‍चीक मीस् सीमोनमी खीम् लाम्‍तो लाम्‍स्‍को दोक्पी तालाता,

१८ खीक्‍का “पत्रुस मीचीक सिमोन अपी तूयेयो?” पीकाना हायाम् सोतो तत्‍ची।

१९ मोन्तोलो पत्रुस ऊतोङ्‌कई दर्शन तूकई मीनाना मीन्ताम् मचक तूवा, खोदोलो पवित्र आत्‍माआ ख ओरो लअ, “येन्‍व, सूप्‍पो मीचा आन् लाम्‍चाईक तूये।

२० हन्‍नान् पक्‍ते, ना दाली खाताव, खीक्‍काना आम्‍ङईम् मान्लमो मूङ्‍कचीम् खची साथपी खात्‍व, ऊदोईपीक्यालो खस् कोङा पोक्‍सूचीक के।”

२१ पत्रुस पकाना दाली यूवा, खीक्‍का मूङ्‍कचीम् दोक्पी खाताना ओरोलची, “येन्‍नूम्‍व, आन्‍ना लाम्‍नूम्‍क मीस् कोङ्‌ङा के। आन्‍नी अपी ऊदोई तानीकई?”

२२ खोदोलो खचा ओरोपीका, “ईल्पो कप्‍तान कर्नेलियस, ख नीनाम्माप्का कीप्‍दोप् सोज खीक्‍का खोलोङ् यहूदी जातिचीप्‍का साम्दीखा तोक् मीस् तूये। खूङ्‌कसा आन् खम् खीम्पी काछाक तूये ना आम्‍पीका खसा रीदाम् येईम् लागी ईल्पो नीनाम्माम् रीदाम् पोक्‍आ ङ्‌क आदेश मक तूये।”

२३ खीक्‍का कर्नेलियसआ मूङ्‍कस् खीम्गो काछचीना लाम्तूम्मा मीची।

कर्नेलियसमी खीम्पी पत्रुस

खीक्‍का म्देसापाका पत्रुस पकाना खस्का खाता, खोदोलो योप्‍पाप्‍क हेप्-हेप् विश्‍वासी नेछोस्सो खम् साथपी खाता।

२४ म्छीन्दीपाका खस् कैसरिया तातेका। खोदोलो कर्नेलियसआ म्खीम्तोनीची खीक्‍का हायाम् नत्‍क म्बूम्ची काछचीना खस् हूङ्दीत्‍चीक तूवा।

२५ पत्रुस तालाता खीक्‍का कर्नेलियसआ म्‍लोदोपू सूपोम् मना सेवा छ।

२६ खोदोलोई पत्रुसआ ख ओरोपीक्‍तो पकू, “पक्व, कोङ्सो आन्‍तोङ्‌क मीस्ङा के।”

२७ खीक्‍का कर्नेलियस लो पत्रुसलो रीङ्-छाम् मतो खीम्गो वोङा, खोदोलो खसा खीम्गोपा ओरोसर्प् मीस् बात्ल छूवाक छीप्‍पू।

२८ खीक्‍का पत्रुसआ खस् ओरोलची, “यहूदीचीम् लागी बीन्‍नीपा जातिस्का नेईम्खाम्-तूम्खाम् खीक्‍का खस्का ईदेप् तूम् नप् छूनो, खूङ्‌कन् आन्‍ना छेत्‍नूम्‍फो। खोदोलोई नीनाम्माआ कोङ् आस्‍सो मीस् अपवित्र ना अशुद्ध थानेई मनव पीकाना खोमीयोक तूये।

२९ खन्‍सा आन्‍ना काछोनी मोरो ऊसो मान्मीमो कोङ् आम्‍नीपी बानोक तूये। हन्‍नान्‌ पीकानीव आन्‍ना ऊदोई कोङ् काछोनीकई?”

३० खीक्‍का कर्नेलियसआ पत्रुस ओरो लअ, “लीक्‍लेई लाईस्‍पी सूक्‍बजी कोङा वाङोम् मूचोक तूवा, खोदोलो लाङ्लाङ्‌योक तेई खाम्‍दीप् ईल्पो मीस् ओ लाईस्‍पी खोमन्‍ची,

३१ खीक्‍का ओरोपीका, ‘कर्नेलियस, आना वाङोम् मक नीनाम्माआ येन्‍क तूये, ना आना छूक्‍सीप्‍ची दान पीकम् मीन्मारो छूवाक तूये।

३२ खन्‍सा योप्‍पापी पत्रुस मीचीक सिमोन काछोक्स् मीस् पोक्‍स्‍व। ख दीरीत्‍तीम् दोक्पी सोकोवारमी लक् मप् सिमोनमी खीम्पी तूये।’

३३ खन्‍सा कोङा दावाङ् आन् आम् काछोक्स् ओ मीस्ची पोक्‍सू, ना केईका सम्‍तूमा मीयीकाना आन् अपी बाना। हन्‍ना रोबू लाम्‍पा आन् आज्ञा छूवाक खोलोङ् रीङ् येईम् लागी नीनाम्माम् बोगोपी केईका खोलोङ् बात्ल छूयीकाक तूये।”

३४ खीक्‍का पत्रुस ओरोपीक्‍तो नेन्‍लाता, “आछीयाङ् नीनाम्माआ छेङ्‌गेर मईनो पीम् कोङा तूम् तू,

३५ खोरोनाङ् खोलोङ् जातिचीपी आस्‍कई नीनाम्माप्का कीसे, ना खम् लाईस्‍पी नप् लक् मय खूङ्‌क खसा ग्रहण मय।

३६ नीनाम्माआ इस्राएलीची हचीक रीदाम्, खीक्‍का ख्रीष्‍टपीका हासाक जीनप् रीदाम्‍ने आन्‍ना छेत्नूम्। (खङ् खोलोमी रोबू तूये)।

३७ यूहन्‍नाआ हास्‍क बप्‍तिस्माम् रीदाम्मी दोस्पी, गालीलपीका थोक्‍साना खोलोङ् यहूदियाबरी हासाक रीङ्बऊ ङ्‌कङा के,

३८ खीक्‍का नीनाम्माआ नासरतपीक येशू पवित्र आत्‍मा ना राःराआ रेप्‍सू। खीक्‍का खसा नप् लक्‌ मतो ना शैतानआ लाप्‍क मीस् नमीक्‍तो लाम्‍दूमा, ऊदोईपीक्यालो नीनाम्मा खम् साथपी तूवा।

३९ “खीक्‍का खसा यहूदीचीम् छाप्‍कूवापी ना यरूशलेमपी मक् खोलोङ् रीङ्मी साक्षी केईका तूयेका। खचा येशू क्रूसपी काक्‍स्‍चीना सेत्‍ची।

४० ख नीनाम्माआ सूक्‍लेईपी सीयाकप्का ऊस्‍पकू, खीक्‍का मीचा ख खोम्‍तचीक तूये,

४१ मीस् खोलोङ्ने मा, खोरोदोसो केईका तईकाना नीनाम्माआ मूङ्‍क खोतीछूवाकम् साक्षीम् रूप्पी सोकीका, ख सीयाकप्‍का ऊसापक्‍ना केईका खस्का चाम्‍का दूङूम्‍का।

४२ खीक्‍का खसा केईका मीस्मी हाम्‍पी जीनप् रीदाम् हाम्‌ लागी ना लेईप्‍चाप्‍चीम्‌‌ लो सीप्‍चीम्‍लो नीया मम् लागी ख नीनाम्माआ सोक्‍क पीम् गवाईमी लागी आज्ञा पीयीकाक तूये।

४३ खन्‍सा खोलोङ् खारीबोपोचा खपी विश्‍वास मप् खोलोआ खम् नीङ्लाम्पा मोऊ छेमा छूये पीकाना गवाई पीचीक तूये।”

४४ ओरोना पत्रुसआ ङ्‌क रीङ् पीकाचातोङ् खचीपी पवित्र आत्‍मा यूवा।

४५ बीन्‍नीपा जातिचीप्‍सो पवित्र आत्‍माम् वरदान यूवाक तचीना पत्रुसमी साथपी बाईप् खोलोङ् यहूदी विश्‍वासीस्‌ छाक्‍का छूवा।

४६ ऊदोईपीक्यालो खचा बीन्‍नीपा रीङ्चीa मतो नीनाम्माम् साम्‍दीखा मचचीक येन्‍ची।

खीक्‍का पत्रुसआ ओरोपीका,

४७ “केई तोङ्नाङ् पवित्र आत्‍मा तोक्‍ची ङ्‌कस् काऊमी बप्‍तिस्मा छूम्‍पीका आसाई राप्‍दूरची?”

४८ खीक्‍का पत्रुसआ खस् येशू ख्रीष्‍टमी नीङ्पी बप्‍तिस्मा लाप्नूम्व पीकाना आज्ञा पीची। खीक्‍काना खचा पत्रुस जीस्तातो केईकाचीकाङ् तूम् छूये पीकाना बीन्ती मीची।

a 

१०:४६ बीन्‍नीपा रीङ् – अर्थात्, “अन्य भाषा”

पत्रुसआ म्होपा मक लक्‍मी तोक्पी पक

११

यहूदियापी तूप् प्रेरितचा ना नेछोचा, बीन्‍नीपा जातिचासो नीनाम्माम् रीङ्‌बऊ विश्‍वास मची पीम् येन्‍ची।

२ खीक्‍का पत्रुस येरूशलेम्‍पी बाना, ना खतना छूक्चा ओरोपीक्‍तो खम् तूम्‍पो मची,

३ “खतना मान्छूक् मीस्चीपी खाताना आना ऊदोई खस्का चय-दूङ्‍ङकई?”

४ खीक्‍काना पत्रुसआ खस् ईबूम् मान्दी खोलोङ् रीङ् मेलसा ईची:

५ “कोङा योप्पा सहरपी वाङोम् मूचोलो ओ सानीवा नीनाम्मापीङाङ् तूवा। खोदोलो ईबूम् जेलेम्मा तोङ्‌क लीक् हेम्‍लाम्पा लाम्दीम्‍पा दाली यूवाचाक कोङा दर्शनपी तूऊ, ना खूङ्‌क कोङ् तूवोकपी ताआ।

६ कोङा नम्‍लो खोङूलो मूङ्‌कपी चारपीक ना सोगोपाक जीवा-जन्‍तू, खीक्‍का पेलेमोक्स् थून्‍चीतो लाम्‍दूम् जीवा-जन्‍तू ना नाम्‍तो पेर्प्‌ तीप् छोऊ तूऊ।

७ कोङा ओरोलोक ईबूम् साल्‍म् येनू, ‘पत्रुस पक्‍ते, खीक्‍काना सेत्‍ना चते।’

८ “खोदोलोई कोङा ख ओरो पीकोना ङरी आनू, ‘मा के रोबूङ्, ङ्‌कतोङ् अपवित्र अथवा अशुद्ध थक् कोङा हाल्‍लोसो मान्चाङा।’

९ “खोरोनाङ् दोस्पीसो होसोङ् साराङ्‌गाप्‍तोका कोङ् ओरोलो, ‘ऊई नीनाम्माआ शुद्ध मक् तूये खूङ्‌क आना अशुद्ध मीनव।’

१० सूक्‍छेम् सम्‍मो खूङ्‌क खोरोनाङ् छूवाचा, खीक्‍का मूङ्‌क खोलोङ् होसोङ् साराङ्‌गा हेम् थेन्खान्ची।

११ “खोन्‍तोङ्ना छूवाचालो कैसरियापीका ओपी पोक्‍स्‍चीक सूप्‍पो मीस् केईका तूयीकाक खीम्पी ताबाना।

१२ खीक्‍का पवित्र आत्‍माआ कोङ् ऊसो मान्मीमो खची साथपी खात्‍व लोओ। ङ्‌क तूक्‍पो नेछोस्सो ओ साथपी खाताक तूवा, ना केईका मूङ्‌क कर्नेलियसमी खीम्पी वोङीका।

१३ खसा केईका ईयीका, ईल्पो नीनाम्माम् रीदाम् पोक् खम् खीम्पी ताना, ‘योप्‍पापी सिमोन मीयस्क पत्रुस तूये खूङ्‌क काछोक्स् मीस् पोक्‍स्‍व लथे।

१४ खूङ्‌क नीनाम्माम् रीदाम् पोक्‍आ कर्नेलियस ओरो लथे, ख काछयना आना जीनप् रीङ् येईम् तय खीक्‍का आना ना खोलोङ् आम् खीम्‍पोस्‍चीका हल्‍वा तईनूम्।’

१५ “खीक्‍का कोङा नेईम् थालेईमू, खोदोलो लाईस्‍पी ओखीपी यूवाक तोङ्‌क पवित्र आत्‍मा खचीपीसो यूवा।

१६ खोदोलो रोबूआ पीकाक रीङ् कोङा मीनूखू, ‘यूहन्‍नाआने काऊआ बप्‍तिस्मा पीयू, खोदोलोई आम्‍नीम् पवित्र आत्‍मापी बप्‍तिस्मा छूये।’

१७ रोबू येशू ख्रीष्‍टपी विश्‍वास मयाम्‍लो नीनाम्माआ केई ऊक वरदानये पीयीक तूये, खूङ्‌क वरदान खस् पीयस्‍लो नीनाम्मा रोकेई मदूर्प् कोङ् आसे?”

१८ ङ्‌क रीङ् येन्‍चीना खस् वाये-वाये तूवाचा, ना खचा नीनाम्माम् साम्‍दीखा मतो ओरोपीका, “हन्‍नान् नीनाम्माआ बीन्‍नीपा जातिचीसो रीराममी लागी वालूम्‍मा ममीचीक तूये।”

एन्टिओकपीक मण्डली

१९ स्‍तिफनस सतावटपी छूवाकसा खोलोपी हासाना खाताक विश्‍वासीचा बीन्‍नीपास् मा, खोदोलोई यहूदीस्ङाङ् नीनाम्माम् रीङ्बऊ येईमीक्‍तो फोनिसिया, साइप्रस ना एन्टिओक सम्‍मो तातेका।

२० खोदोलोई हेप्-हेप् साइप्रस ना कूरेनीप्‍क विश्‍वासीस्‍सो तूवा। खचासो एन्टिओकपी बानाना ग्रीकची रोबू येशूम् जीनप् रीदाम् येईमीची।

२१ रोबूम् हूः खचीपी तूवाकसा ओरोतो मीचा विश्‍वास मस्‍ना रोबूपी आत्‍ता।

२२ ङ्‌क जीनप् रीदाम्‌ यरूशलेमपी तूवाक विश्‍वासीचा येन्‍ची, खीक्‍का खचा बारनाबास एन्टिओकपी पोक्‍स्‍ची।

२३ ख एन्टिओकपी ताबानाना नीनाम्माआ खस् आसीक् पीचीक तना ख हायाम् म्जी नअ, खीक्‍का खसा मूङ्‍कप्क विश्‍वासीस्‌ खोलोङ् खची सानीवापीका रोबू हेम् विश्‍वास मम्चाम् लागी उत्साहा पीची।

२४ ऊदोईपीक्यालो बारनाबास नप् खीक्‍का पवित्र आत्‍माआ लो विश्‍वासाआलो पेप्क मीस् तूवा। खीक्‍काना ओरोतो मीस् रोबूम् लाम्‍पी लाम्‍दूप्‍क तूवा।

२५ खीक्‍का ख शाऊल लाम्‍स् टार्ससपी खाता।

२६ खीक्‍का खसा शाऊल छीप्‍ना एन्‍टिओकपी बाईयू। खीक्‍का खस् ईक् दोङ् तोदी मण्डलीप्क मीस्चीका तूवा, ना ओरोसर्प् मीस् सेचीवा ईची। खीक्‍का एन्‍टिओकपीङ् म्सीच्‍चेस् लाईस्‍पी ख्रीष्‍टियन् पीकाना लचीक तूवा।

२७ खोन्‍तोलो हेप् खारीबोपोची यरूशलेमपीका एन्टिओकपी बाना।

२८ खीक्‍का खस् तूवाकप्‍क ईल्पो अगाबस नीङ् मीचीकसा पकाना चारपी देप् सीसोवा छूये पीकाना पवित्र आत्‍मालाम्‍पा खारीबो मअ। मूङ्‌क सीसोवा क्लौडियास होङाबू तूवाक नाम्‍लापी छूवा।

२९ खीक्‍का म्सीच्‍चेचा दूरचीकतोदी यहूदियापी तूप् खची नेछोस् चाचोदाम् होम्‍ना बोम्छोम् लन्‍ची मची।

३० खीक्‍का खचा खोरोङ् मची, ना बारनाबासमी लो शाऊलमीलो खची हूलाम्‍पा खचा चाचोदाम् मूङ्‌कपाक लाम्‍लछाचीपा होक्‍स्‍ची।

पत्रुस थूनापी

१२

मूङ्‌क लेईपी हेरोद होङाबूआ मण्डलीप्क विश्‍वासीस् दूक्पीम् थालेई मअ।

२ खसा यूहन्‍नाम् म्बू याकूब दोप्‍सेलआ खोक्‍स्‍ना सेतू।

३ ओरोना पत्रुसआ मक् लक्‍पी यहूदीस् खची जीनक तना खसा पत्रुससो लाम् लागी दाऊ मअ। ङ्‌क रीङ् खमिर मान्तेम्पा सबेईमी चाडमी नाम्‍लापी छूवाक तूवा।

४ हेरोदआ पत्रुस लाप्‍ना थूनापी तेसू, खीक्‍का ख ऊची छूयेयो पीकाना खोम् लागी लीक्पो-लीक्‍पोम् लीक्‍बूस्‌ तूवाक दोर्‌ची आरेई मची। ना निस्‍तार-चाड याताकप्का हेरोदआ पत्रुस खोलोङ् मीस्चीम् लाईस्‍पी ताईम् मीन्ताम् मक तूवा।

५ ओरोना पत्रुस थूनापी तूवालो खम् लागी मण्डलीआ ईक् सानीवा मस्‍ना वाङोम् मचचीक तूवा।

६ हेरोदआ पत्रुस मीस्मी दोक्पी बाईम् मीनाक सेपाङ् पत्रुस नीच्‍ची साङ्लआ छूईम्‍दीम्‍पा नीप्पो दोर्‌चीम् म्‍रापी ईम्‍स्‍चाक तूवा। खीक्‍का बीन्‍नीपा दोर्‌चीसो लाम्‍स्‍कोपी चौकीदार तूवाना हूङ्दीत्‍चीक तूवा।

७ खोदोलो अचानक ईल्पो रोबूम्‌ रीदाम्‌ पोक् मूङ्‍कपी खोमन्‍ची, ना मूङ्‌कपी छेङ्छेङ् छूवा। खीक्‍का खूङ्‌क रीदाम्‌ पोक्‍आ पत्रुस “दावा पक्‍ते” पीकाना म्बायाम्पी दूप्पू। खोदोलो पत्रुसमी हूक्‍पी छूईम्‍दीम्‍पा साङ्ल वयाना हूप्‍सा।

८ खीक्‍का नीनाम्माम् रीदाम्‌ पोक्‍आ ख ओरो लअ, “आम् तेई खाफ्‍स्‍ना आम् लोङ्पई वात्‍ते।” पत्रुसआ म्तेई खाफ्‍सू ना म्‍लोङ्पई वातू खीक्‍काना नीनाम्माम् रीदाम्‌ पोक्‍आ ख ओरो लअ, “आम् जेलेम्मा खूर्‌ना ओ दोस्-दोस् लाम्‍दूमाते।”

९ खीक्‍का ख लत्‍ताना नीनाम्माम् रीदाम्‌ पोक्‍मी दोस्-दोस् लाम्‍दूमा। ङ्‌क रीङ् नीनाम्माम् रीदाम्‌ पोक्‍पीका छूवाक पीकाना खसा मान्छेई। खोदोलो पत्रुसआ कोङान् दर्शनये तूचोयो मीनाचा।

१० खचा लाईस्‍पाक ना खूङ्‍कम् दोस्पी तूवाक दोर्‌ची कखीचीना सहर वोस्‍को सेल्मी देप् लाम्‍स्‍कोपी ताबाना। खूङ्‌क लाम्‍स्‍को म्होप्ङा हला ना खस् पाखा लत्‍ता। ओरोना खस् नीप्पोङ् पाखा लत्‍ताना ईबूम् चीमा लाम्‍लाम्‍पा खात्‍चातोङ् नीनाम्माम् रीदाम्‌ पोक्‍आ पत्रुस होक्‍सीना खालेता।

११ खीक्‍का पत्रुस म्नीऊ ताना ओरोपीका, “कोङा आछीयाकङ् थाऊ तूऊ, रोबूआ म्‍रीदाम् पोक् ओपी पोक्‍स्‍ना कोङ् हेरोद होङाबूम्‌ हूक्‍पीका लो यहूदीचा ऊई मम् मीनाक तूवा खूङ्‍कप्कालो छुटकारा मोक तूये।”

१२ ङ्‌क रीङ्‌ छेत्‍कप्‍का ख यूहन्‍ना मीचीक मर्कूसमी म्मा मरियममी खीम्पी खाता। खोदोलो खपा हायाम्सर्प् मीस् बात्ल छूवाना वाङोम् मचचीक तूवा।

१३ खीक्‍का पत्रुसआ लाम्‍स्‍को दूप्पू खोदोलो रोदा मीचीक ईल्पो रोःमे लाम्‍स्‍को हल्‍स् बाना।

१४ खीक्‍का मूङ्‌कसा पत्रुसमी साल्‍म्‌ छेत्‍कप्‍का म्जीनतो लाम्‍स्‍को माङ्‍हल्मोङ् खीम्गो बूल्तो खाताना, “पत्रुस लाम्‍स्‍कोपी थोरेप्‍दीत्‍क तूये” पीकाना रीदाम्‌ ईची।

१५ खोदोलो खचा मूङ्‌क ओरोलची, “आन् वाम्चाये।” खोदोलोई खसा पीकाक रीङ् आछीयाकङ् पीकाना ख तेत्‍तेईमो यीङा। खोदोलो खचा ओरोपीका, “मूङ्‌क खम् रीदाम्‌ पोक् होगो।”

१६ खोदोलो पत्रुसआ क लाम्‍स्‍को दूप्चक तूवा। खीक्‍का खचा लाम्‍स्‍को हल्‍चीलो पत्रुस तचीना खस् छाक्‍का छूवा।

१७ खोदोलो पत्रुसआ खस् “वाये तूवानीव” लचीना म्हूःआ कवेई मीची, ना ख ऊतोङ्नाई रोबूआ थूनापीका पाखा लातू खूङ्‌क खस् ईची। खीक्‍का ङ्‌क रीदाम्‌ याकूब ना बीन्‍नीपा नेछोस् ईयानूम्‍व लचीना ख बीन्‍नी थाऊपी खालेता।

१८ देत्छा कोअसाकप्का पत्रुस ऊई छूवा पीकाना दोर्‌चीम् हाम्‍पी हायाम्‌ देप् रीङ्-छाम् छूवा।

१९ खीक्‍का हेरोदआ पत्रुस लामू खोदोलोई ख मान्छीम्, खीक्‍काना खसा दोर्‌ची खोजतलास मम्ना सेईम् छूये पीकाना आज्ञा मअ। हेरोद क यहूदियापीका कैसरिया मीचीक थाऊपी खाताना तूवा।

हेरोद होङाबू सीयाक

२० टुरोसपीक लो सीदोनपीकलो मीस्चीप्का हेरोद होङाबू हायाम्‌ सार म्छूली काताक तूवा। खीक्‍का खस् बात्ल छूवाना हेरोदमी दोक्पी खाईम् लागी चाई मची, लाईस्‍पी खस् होङाबूम्‌ खीम्पी लक्‌ मप् हाकिम बलस्तसपी खाताना बईछोक्सीकाते लची। ऊदोईपीक्यालो खची चारपीक मीचा हेरोद होङाबूम्‌ छाप्‍कूवाप्‍का छीर्म् खाईम् पर्ने तूवा।

२१ खीक्‍का मीचा पीकाक लेईपी हेरोदआ होङाबूम्‌ तेई खाफ्‍स्‍ना होङ्पोम् तोतूस्कोपी तूवा, खीक्‍काना खसा मीस्चीम् हाम्‍पी भाषण मअ।

२२ खोदोलो मीचा बतो, “ङ्‌कन् मीस् नेन्कन् मा, नीनाम्मा नेन्कई!” पीका।

२३ खोदोलो हेरोदआ नीनाम्मा साम्‍दीखा मान्दोकसा ईल्पो नीनाम्माम् रीदाम्‌ पोक्‍आ ख केरू, खीक्‍का ख स्याऊ-स्याऊ बेप्दीआ चना सीया।

२४ खोदोलोई रोबूम् रीङ्‌‌बऊ पतो खोलोपी रीतो खाता।

२५ खीक्‍का बारनाबास लो शाऊलआसो खची लक्‌ मम् यात्चीना यरूशलेमपीका आत्‍ता। खोदोलो खस्का मर्कूस मीचीक यूहन्‍नासो खाता।

पावल दूङ् लाईस्‍पी नीनाम्माम् रीङ्‌बऊ हास्‌ लाम्‍दूमाक

१३

हन्‍ना एन्टिओकपीक मण्डलीप्क खारीबोपोची ना सेचीपोची, बारनाबास, काला मीचीक शिमियोन, कुरेनीप्‍क लुकीयस, खीक्‍का होङाबूलो ईतोङ् पतोखाताक मनेन मीचीक ना शाऊल तूवा।

२ खचा रोबूम् आराधाना मतो माईस् तूवाचालो पवित्र आत्‍माआ खस् ओरोलची, “ओ नीङ्पी बारनाबास लो शाऊललो मूङ्‌क लक्‌ मम् लागी सोक्‍नूम्व, ऊदोईपीक्यालो कोङा खस् ङ्‌क लक्‌ मम् लागी काछूचीक तूये।”

३ खीक्‍का खस् माईस् तूवाना वाङोम् मची ना मूङ्‌क नीप्पोचीम् थेम्पी खची हूः यूक्सूपीचीना रोबूम् लक्पी पोक्स्ची।

४ खीक्‍का खस् पवित्र आत्मालाम्पा पोक्साकसा सेलुसियापी खाता खीक्‍काना खपीका देप् हेयोङ्मापी वोङाना साइप्रस हेम् खाता।

५ सलामिसपी तातेकाना खस् यहूदीचीम् देप् याखऊ खीम्पी वोङाना नीनाम्माम् जीनप् रीदाम् हास्‍ची। खोदोलो मूङ्‌कपी मर्कूस नीङ् मीचीक यूहन्‍नासो खस्का तूवा।

६ ना खस् खोलोङ् टापूपी लाम्‍दूम्‍तो पाफोस मीचीक थाम्‍पूपी तालाता, खोदोलो मूङ्‌कपी खचा ईल्पो यहूदी वालीलीक खारीबो मप् बार-येशू नीङ् मीचीक जादूमप्‌ छीप्‍ची।

७ खूङ्‌क जादूमप्‌ साइप्रस तापूप्‍क हायाम्‌ देप् हाकिम सर्गियस पौलुसलो तूवादोङा। ख हायाम्‌ सानीवापो मीस् तूवा। खसा बारनाबास लो शाऊललो काछोम्ना नीनाम्माम् रीङ्बऊ येईम्‌ मीनाना लन्‍ची मअ।

८ खोदोलो मूङ्‌क जादूमप् एलुमासआ (एलुमास ग्रीक रीङ्‌, ङ्‌कम् अर्थ जादूमप्‌ छूये) सर्गियस पौलुस विश्‍वासपीका आईम् लागी खची ऊल्‍लोङ् मअ।

९ खोदोलोई शाऊलआ, ख पावलसो मीदोङ्ची, पवित्र आत्‍माआ पेप्‍ना एलुमास म्मूक्स् यामीक मान्मसा खोङू,

१० खीक्‍का ख ओरो लअ, “आन् शैतानमी छा, खीक्‍का खोलोङ् धार्मिकताम् साछीमी, खोलोङ् जेजेर्वा रीङ्आ ना वालीलीक रीङ्आ पेप्‍ङा! ऊई आना नीनाम्माम् तन्‍तईपा लाम्‌ होसोङ् खोखोल् मम् होक्‍सीयनोङ्‌यो?

११ हन्‍ना खोङ्व, आम्‍थेम्‍पी रोबूम्‌ हूः छूवाक तूये, आन् रोबूआ कोमूक्पा छूम् दण्ड पीये।”

खीक्‍का जीस्तातो सम्‍मो आना नाम्साम्‌ तयनो। खोदोलोङ् ख मोम् ना गूगूर्‌पाआ देप्‍खी, खीक्‍काना हेप्-हेप्पा कोङ् ओ हूक्‍पीका लापोना लाम्‍दूपोयो मीनाना ख एक्‍सा-मेक्सा लाम्‍दूमातीता।

१२ खीक्‍का मूङ्‌क प्रान्‍तप्‍क चारतोप्‍आ मूङ्‍कतोङ्ना छूवाक तना रोबूपी विश्‍वास मअ, ऊदोईपीक्यालो रोबूम्‌ सेचीवा तना ख छाक्‍का छूवाक तूवा।

पिसिदियामी एन्टिओकपी

१३ पावल म्बूम्चीका पाफोसपीका देप् हेयोङ्मापी वोङाना पामफिलियापीक पर्गापी तातेका, खीक्‍का यूहन्‍ना क खस् होक्‍सीचीना यरूशलेम आत्‍ता।

१४ खोदोलोई खस् पर्गापीका लत्‍ताना पिसिदियापीक एन्टिओकपी बाना, खीक्‍का नोम्चीम् लेईपी खस् याखऊ खीम्पी खाताना तूवा।

१५ खीक्‍का मोशाम् ललई ना खारीबोपोचा छाप्चीक सोक्‍सरपीक रीङ्‌ नीम् यात्ना याखऊ खीम्‍पीक चारतोप्‍आ खस् ओरोलची, “नेछोचे! आम्‍चीपी मीस् वारे-वाछे लईम्‌ रीङ्‌बऊ तूदो पीकाचीव।”

१६ खोदोलो पावल पकाना म्हूःआ कवेई मतो ओरोपीका, “ए इस्राएलपीक बूबू-नेछोचे ना नीनाम्माप्का कीप् बीन्‍नीपा गोङ्चे, सम्‍तूमा मीयोनीना ओ रीङ् येन्‍नूम्‍व।

१७ इस्राएलीचीम् नीनाम्माआ ई खूक्सू-खूलूची सोक्‍ना खस् मिश्र छाप्‍कूवापी तूवालो आसीक् पीचीक तूवा, खीक्‍का खम् राःरालोक म्हूःआ खस् मूङ्‌क छाप्‍कूवापीका लात्‍ना बाईची।

१८ खीक्‍का खस् गोङ्‍रूत्खाप् थाम्‍पूपी तूवालो नीनाम्माआ लीक्‍पोङ् दोङ्सम्मो सीयार मची।

१९ खीक्‍का खसा कनान छाप्‍कूवापीक नूक्‍गोङ्‌ची मासेई मस्‍ना खची छाप्‍कूवापीक हक् म्होप्मी मीस्ची पीयू।

२० ङ्‍क खोलोङ् छूम् लागी लीक्‍चून्‍दूलूम्‌ ङाक्पोङ् दोङ् तोदी लागेई छूवा।

“ङ्‌क रीङ्‌ छूवाना शमूएल खारीबोपोम् पालो सम्‍मो खसा नीया मप्ची पीयू।

२१ खीक्‍काना खचा नीनाम्मापी होङाबू ङोक्‍ची, ना नीनाम्माआ बेन्यामीन गोङ्पीक कीशमी म्छा शाऊल लीक्‍पोङ्‌ दोङ् सम्‍मो खचीपी चार तोम् लागी पीयू।

२२ खीक्‍का नीनाम्माआ शाऊल होङाबूप्‍का लात्‍दीत्‍ना खम् फाईपी दाऊद होङाबू बानेई मअ। दाऊदमी तोक्पी नीनाम्माआ गवाई पीना ओन्‍तोङ्‌ पीका, ‘कोङा यिशैमी म्छा दाऊद ओ गोङ्आ तीम्क मीस् छीपूक तूये, खसा कोङा मीनोक तोङ्‌क खोलोङ् लक्‌ मय।’

२३ “ङ्‌क दाऊदमी चास् छापीकाङ्‌ नीनाम्माआ यादे मक तोङ्ना, खसा ईल्पो हल्‍वा पीप्, येशू ख्रीष्‍ट पोक्‍सू।

२४ येशू यूम्पीका लाईस्पीङ् यूहन्‍नाआ वालूम्मा ना बप्‍तिस्मा मयाम्नाङाङ् ई मोऊ छेमा छूये पीकाना खोलोङ् इस्राएलपीक मीस्ची ईचीक तूवा।

२५ यूहन्‍नाआ म्‍लक् याईम् हलो खस् ओरो पीकाना तत्‍ची, ‘आन्‍ना कोङ् आसे मीन्चाईनी? कोङ् ख माके। खोदोलोई ख ओ दोस्पी यूचाई, खूङ्‌कमीन् कोङ्ने म्‍लोङ्पूक लोङ्पई बूईम्सो खातोनो।’

२६ “ए अब्राहाममी चास्-छाचे, खीक्‍का नीनाम्माप्का कीम् लप्‌ बूबू-नेछोचे, ङ्‌क हल्‍वाम् रीदाम्‌ ई लागीङ्‌ हईछईक तूये।

२७ ऊदोईपीक्यालो यरूशलेमपी तूप्‍चा ना खचीपी चारतोप्चा ख मान्छेईची। खीक्‍का खारीबोपोचा धर्मसूम्बऊपी छाप्चीक रीङ्‌बऊ नोम्चीम् लेईपीच्‍ची नीचीलोसो खचा बूजेई मान्मची। ओरोना खचा येशू सेईम्‌ दण्ड पीचीना धर्मसूम्बऊपी खम् तोक्पी छाम्‍पा रीङ्‌बऊ पूरा मस्क तूये।

२८ ख सेईम्‌ दण्ड पीम् दोस् ऊसो मान्तूदोसो खचा येशू सेईम्‍ङा छूये पीकाना पिलातस बीन्ती मीची।

२९ ना खम् तोक्पी छाम्‍पा खोलोङ् रीङ्‌ पूरा मस्कप्का खचा येशू क्रूसपीका लात्‍चीना गेम्‍पू तेस्‍ची।

३० खोरोदोसो नीनाम्माआ येशू सीयाखात्‍कप्‍का ऊस्‍पकू।

३१ खीक्‍का गालीलपीका खलो यरूशलेम बाईप्चीपी ख हायाम्‌ तातो खोमन्‍ची, ना खस् ईनीम्‍बा सम्‍मोङ्‌ मीस्मी लागी साक्षी तूचाये।

३२ “ओरोना नीनाम्माआ ई खूक्सू खूलूचीपी मक मूङ्‌क यादेम् जीनप् रीदाम् केईका आम्‍नीपी तातूम्‍काक तूये।

३३ ऊतोङ्नाई नीनाम्माआ येशू सीयाखात्‍कप्‍का ऊन्पोमीयू खूङ्‌क रीङ्‌ ई लागी, ना खची गोङ्मी लागी पूरा मीयीपीईक तूये, खूङ्‌क रीङ्‌ दोस्पीक भजनपीसो छाम्‍पा तूये,

‘आन् ओ छा के,

कोङाङा आन् एसे वान्‍क के।’

३४ खीक्‍का येशू ख्रीष्‍ट सीयाकप्‍का मान्कीम्मो ऊस्‍पक्‍कम्‌ तोक्पीक ओरो पीकाक तूये,

‘कोङा दाऊद होङाबू पीयान् पीकोना यादे मूक

पवित्र आसीक् आछीयाङ् आन्‍नी पीयान्‍नी।’

३५ ऊदोईपीक्यालो आर्को थाऊपीसो ओन्तोङ्ना पीक्‍क तूये,

‘आना आम् पवित्र मीस्मी गाम्

कीम् मीयनो।’

३६ “ऊदोईपीक्यालो दाऊदआ म्नाम्‍लापी नीनाम्माआ मीनाक तोङ्ना म्सूसो मना दोस्का सीयाकप्का ख म्खूक्सू-खूलू तोङ्नाङ् खूम्ची, ना खम् गाम् कीमाना यङा।

३७ खोदोलोई येशू नीनाम्माआ सीयाकप्‍का ऊस्‍पकू खूङ्‍कम् रीराम‍ क खसा कीम्‍खा मान्मी।

३८ “खन्‍सा बूबू-नेछोच, आन्‍ना छेतानूम्‍व, ङ्‌क मीस्पीकाङाङ् मीस्मी मोऊ छेमा छूये पीम् रीङ् आम्नीपी पोम्पाक तूये।

३९ आन्‍नी येशूपी विश्‍वास मप्‍तोदी खोलोआ खलाम्पाङ् खोलोक रीङ्पीका छुटकारा तानूम्क तूये, खूङ्‌क छुटकारा आम्‍नी लागी मोशाम् रीदूम् लाम्‍पा पूरा छूमान्‍दूर।

४० खन्‍सा चीङ्चीङ्‌यो तूवानीव मादोन् खारीबोपोचा पीकाक ङ्‌क रीङ्‌ आम्‍नीपीसो तान्‍लादूर:

४१ ‘खोङ्नूम्व, आन्‍नी निन्दा मप्चे,

छाक्‍का छूवानी ना कोयूप्छा छूवाखात्नीव!

ऊदोईपीक्यालो आम्‍नी नाम्‍लापी कोङा ईबूम् लक्‌ मूचोयो,

ङ्‌क लक्‍मी तोक्पी बीन्‍नीपाआ आन्‍नी ईनीदोसो

आन्‍ना विश्‍वास मईनूम्नो’।”

४२ पावल लो बारनाबासलो याखऊ खीम्‍पीका लत्‍ताना खात्‍चालो मीचा आर्को नोम्चीम् लेईपीसो आन्‍चा तास्‍ना ङ्‌क रीङ्मी तोक्पीङ् केईका येईमीयीकाव पीकाना बीन्ती मीची।

४३ याखऊ यातानासो यहूदीचा ना यहूदी धर्म मानेई मप् बीन्‍नीपा गोङ्पीकची पावलमी लो बारनाबासमीलो खची दोस्-दोस् खाता, खीक्‍का खस्का रीङ्-छाम् मतो आन्‍ची नीनाम्माम् सम्‍खेलूपी छूवाचाचीव लची।

४४ खीक्‍का आर्को नोम्चीम् लेईपीसो सहरपीक खोलोङ् मीस् हूजूहूकाना नीनाम्माम् रीङ्बऊ येईस् ताआ।

४५ खीक्‍का ओरोतो मीस् तचीना यहूदीचा खस् नाचूर् खोङ्ची। खीक्‍का पावलआ पीकाक रीङ्‌ कीप्‍तो खम् नीङ्ला कात्‍ची।

४६ खोदोलोई पावल लो बारनाबासलो माङ्‌की-माङ्‌की ओरोपीका, “नीनाम्माम् रीङ्बऊ लाईस्‍पी आन्‍नी येईमीम् पर्ने तूवाक। खोदोलोई ङ्‌क हाल्‍लोसो मान्याईप् रीराम‍मी तोक्‍पी आन्‍ना येईम्‌ सानीवा मान्मन्‍नीकसा हन्‍ना केईका बीन्‍नीपा गोङ्चीपी खातेका।

४७ “ऊदोईपीक्यालो रोबूआ केईका ङ्‍कतोङ्‌क आज्ञा पीयीकाक तूये,

“‘चारमी नाक्‍काछो सम्‍मो हल्‍वाम्‌ रीदाम्‌ हाम्‌ छूये पीकोना

“‘कोङा आन्‍नी बीन्‍नीपा गोङ्चीम् लागी अल्हो छूम् लागी सोन्‍नीक तूये’।”

४८ ङ्‌क रीङ् बीन्‍नीपा गोङ्चा खची जीनतो येन्‍ची, खीक्‍का नीनाम्माम् रीङ्बऊमी साम्‍दीखा मची, खीक्‍का हाल्‍लोसो मान्याईप् रीराममी लागी लाईस्‍पीकाङ्‌ नीनाम्माआ सोक्‍चीक तोदीआ येशू ख्रीष्‍टपी विश्‍वास मची।

४९ खीक्‍का नीनाम्माम् रीङ्‌बऊ खोलोपी रीङा।

५० खन्‍सा यहूदीचा पावलमी लो बारनाबासमीलो ऊल्‍लोङ्पी नीनाम्माम् भक्ति मप्ची खीक्‍का खोलोआ रेप्‍चीक मीम्छास् ना सहरपीक देप् मीस्ची चप्स्‍चीना, पावल लो बारनाबासलो खची तेल्पीका कल्‍लात्‍ची।

५१ खोदोलोई पावल लो बारनाबासलो खची लोङ्पीक फूर्क् दाप्स्यूक्‍स्‍चीना आइकोनियम मीचीक सहर दाली खाता।

५२ खीक्‍का म्सीच्‍चेस्क पवित्र आत्‍माआ पेप्‍चीना खची गोङ् चान।

आइकोनियमपी पावल लो बारनाबासलो

१४

पावल लो बारनाबासलो ईतो आइकोनियमपीक यहूदीचीम् याखऊ खीम्पी वोङाना नीनाम्माम् रीङ्बऊ हास्ची, खोदोलो ओरोतो यहूदीचा ना ग्रीकचा विश्‍वास मची।

२ खोदोलोई विश्‍वास मान्मप् यहूदीचा बीन्‍नीपा गोङ्ची हूर्‌स्चीना पावलमी लो बारनाबासमीलो ऊल्‍लोङ्पी खची सानीवा खलबल मदीत्ची।

३ खोरोदोसो पावल लो बारनाबासलो रोबूपी भरोसा यूक्स्चीना माङ्‌की-माङ्‍की नीनाम्माम् रीङ्बऊ हातो खस् हायाम्‌ तातो मूङ्‌कपी तूवा। खीक्‍का रोबूआ खची हूःलाम्‍पा चीन्‍न ना योबोरीखाक लक्‌ मना म्होप्मी सम्‍खेलूम् रीङ्‌बऊमी गवाई पीयू।

४ खोदोलोई सहरपीक मीस्ची हासा, ना हेप् यहूदीस् हेम् खीक्‍का हेप् क प्रेरितची हेम् खाता।

५ खीक्‍का बीन्‍नीपा गोङ्चा लो यहूदीचालो नीस् गोङ्आङ्‌ खची चार तोप्‍चीका तङाना खस् दूक् पीम् ना लूङ्आ गोम्‍ना सेईम् चाई मची।

६ खीक्‍का खचा ङ्‌क रीङ्‌ तूम् तचीना लुकोनियापीक सहर लुस्‍त्रा ना डर्बी खीक्‍का खूङ्‍कम् बर्‌बार्‌पीक थाम्‍पूपी जूकाना खाता,

७ खोदोलोसो खचा मूङ्‌क थाम्‍पूपी जीनप् रीदाम्ङा हास्‍चची।

लुस्‍त्रापी लो डर्बीपीलो

८ खीक्‍का लुस्‍त्रा सहरपी ईल्पो सक्पा मीस् तूवा। खूङ्‌क म्मा वात्‍लोङ्‌ मोन्तोङ्‍कङ् तूवा, ना मूङ्‌क हाल्‍लोसो लाम्मान्दूम्क तूवा।

९ मूङ्‌कसा पावल नेनाक येन्चक तूवा। खीक्‍का पावलआसो मूङ्‌क नम्‍लो खोङ्लो मूङ्‌क मीस्पी कोङ् नोखातो पीम् विश्‍वास तना,

१० पावलआ मूङ्‌क ओरोसोतो ओरो लअ, “आम् लोङ्आ तीईना थोरेप्‍ते।” खोदोलो मूङ्‌क हूचूलाचू पकाना लाम्‍दूमा।

११ खीक्‍का पावलआ ङ्‌क लक् मक ओरोसर्प् मीचा तची, खीक्‍काना खचा लुकोनिया रीङ्पीका हायाम्‌ सोतो ओरोपीका, “देऊताई मीस्मी ङालीपी ईपी यूवाक रईछ।”

१२ खचा बारनाबास क जिउस देऊता मीची ना पावल क हर्मेस देऊता पीकाना लची, ऊदोईपीक्यालो पावल क नेईप्चीपीक लाम्‍लछा तूवा।

१३ खीक्‍का सहरमी लाईस्‍पी तूवाक जिउसमी दप्स्को खीम्‍पीक पूजारीचा क मूल्‍लाम्स्कोपी लूपी खीक्‍का बूङ्मी लोऊ तात्‍चीना मूङ्‌क सहरपीक मीस्चीका तङाना बोक पीम्ना पूजा मम् मीना।

१४ खोदोलोई बारनाबास लो पावललो ङ्‌क रीङ्‌ येन्‍ची, खीक्‍का खची तेई चेन्‍चीना ओरोपीक्‍तो मूङ्‌क मीस्चीम् दोक्पी बूल्तो खाता,

१५ “ए सोम्‍छाचे, आन्‍ना ऊदोई ङ्‌कतोङ्‌क लक्‌ मईनूम्? केईकासो आन्‍नी तोङ्‌कङ् दूक्‍वा-सूक्‍वा मप् मीस्ङा, केईका आम्‍नीपी नीनाम्माआ पीयीक जीनप् रीदाम्‌ येईमीक्स् बानीकाक। ङ्‍कतोङ्‍क मोरोक लक्‌ होम्‍येम्‍ना साराङ्‌गा, चार, दीरीत्‍ती ना मूङ्‌कपी तूक खोलोक थक् बोबूईप् नीनाम्मापी विश्‍वास मम् छूये।

१६ खसा केछे सून्‍मापूक मीस् खची होप्‍मी रीदूम् होदूम्‍पी मीनाक तोङ्ना तोम् पीची।

१७ खोरोदोसो खसा हाल्‍लोसो म्होप् गवाई मान्दीक मान्मन्ची, ऊदोईपीक्यालो खसा नप् लक्‌ मना नाम्‍तोका वा तामीयू ना थीक् नाम्‍लापी छीर्म् पीयानी, खीक्‍का थीक् नाम्‍लापी हायाम्‌ देतो छीर्म् पीयानीना आम्‍नी गोङ् चानमीयू।”

१८ ओरोना खचा हायाम् मान्दूर्‌सा मूङ्‌क बोक पीम्ना पूजा मम् मीनाना ताक मीस् रोकेई मची।

१९ खोदोलो हेप्-हेप् यहूदीस् एन्टिओकपीका लो आइकोनियमपीकालो मूङ्‌कपी तालाता, खीक्‍का ओरोसर्प् मीस् चप्स्‍चीना पावल लूङ्आ गक्‍ची, ना सीया मीनाना सहरपीका पाखा थूत्‍तो खाईचीना होक्स्लात्‍ची।

२० खोदोलो रोबूम्‌‌ सीच्‍चेस्‌ ताना पावलमी म्बर-बार बात्ल छूवालो पावलसो पका, खीक्‍का सहरपी वोङा, ना म्देसा ख मूङ्‍कप्का लत्‍ताना बारनाबासलो डर्बी खाता।

सिरियामी एन्टिओकपी

२१ खचा मूङ्‌क सहरपी जीनप् रीदाम्‌ हास्‍चीना हायाम् देतो सीच्‍चेस् बानेई मची, खीक्‍का खस् लुस्‍त्रा, आइकोनियम ना एन्टिओकपी आत्‍ता,

२२ खचा मूङ्‌कपी तूवाक सीच्‍चेस् आत्‍मापी राःरालोक छूम्‍चाम्‌ ना विश्‍वासपी पोचीप् तूम् छूये पीकाना उत्साहा पीची, खीक्‍का केईया हायाम् देप् दूक्‍वा तेम्‍ना नीनाम्माम् चारखम्‍पी खाईम् छूये पीकानासो ईची।

२३ खीक्‍का खचा खोलोङ् मण्डलीपी लाम्‍लछास् सोक्‍ची, ना माईस् तूवाना वाङोम् मतो मूङ्‍कस् खचा विश्‍वास मक रोबूपी जीम्मा पीची।

२४ खीक्‍का खस् पिसिदिया छूक्‍तो पामफिलियापी ताबाना।

२५ खीक्‍काना पर्गापी नीनाम्माम् रीङ्‌बऊ हास्‍चीना खस् अटालियापी यूवा।

२६ खीक्‍का खस् मूङ्‍कप्क देप् हेयोङ्मापी वोङाना एन्टिओक खाता, खूङ्‌कपीका खचा खची लक् थोक्स्चीक तूवा। खचा ईनीम्बा पूरा मस्क लक्‍मी लागी नीनाम्माम् सम्‍खेलूपी मूङ्‍कपीक विश्‍वासीचा खस् रेप्‍स्‍चीक तूवा।

२७ खीक्‍का खस् एन्टिओकपी ताबानाकप्‍का, मण्डलीपीक खोलोङ् काछचीना नीनाम्माआ खचीपी मक् खोलोङ् लक्‍मी तोक्पी खस् ईची, खीक्‍काना ऊतोङ्नाई नीनाम्माआ बीन्‍नीपा गोङ्चीम् लागी विश्‍वासमी लाम्‌ हल्‍पीची खूङ्‌क रीङ्सो खस् ईची।

२८ खीक्‍काना खस् हायाम् तातो मूङ्‌कपी म्सीच्‍चेस्का तूवा।

यरूशलेमपीक देप् याखऊ

१५

हेप् मीचा यहूदियाप्का एन्टिओकपी खाताना म्नेछोस् ओरोना सेचीवा ईम् थालेई मची, “आन्‍ना मोशाम् रीदूम्-होदूम् तोङ्ना खतना मईनूम्नोदोक हल्‍वा तईनूम्नो।”

२ ङ्‌कतोङ्‌क सेचीवा येन्‍चीना पावल लो बारनाबासलो खस्का हायाम् रीङ्-छाम् मची, खूङ्‌क रीङ्‌ माङ्‍खम्कसा मूङ्‌कपी तूवाक नेछोचा मूङ्‌क रीङ्मी फैसला मम् लागी यरूशलेमपीक प्रेरितची ना एल्डरची तईस् पोम् लागी पावल लो बारनाबासलो खीक्‍का मूङ्‌कपीक हेप् बूबू-नेछोस् सोक्‍ची।

३ मण्डलीप्क विश्‍वासीस्‍का खस् हान्‍चीना फोनिसिया ना सामरिया छूक्‍तो खात्‍चाक तूवा, खोदोलो खचा बीन्‍नीपा गोङ्चासो रोबूपी विश्‍वास मस्क रीङ्‌ खस् हायाम्‌ नत्‍तो येईमीची। खूङ्‌क रीङ्‌ येन्‍चीना मूङ्‍कपी तूवाक बूबू-नेछोची खोलोङ् हायाम् खची जी नअ।

४ ओरोना खस् यरूशलेम तालाता, खोदोलो मूङ्‌कपी तूवाक विश्‍वासी बूबू-नेछोचा, प्रेरितचा ना मण्डलीपीक धर्म-सेचीपोचा खची लाम्‍तूम्‍मा मची। खीक्‍काना पावल लो बारनाबासलो नीनाम्माआ खचीपी मक लक्‍मी तोक्पी खोलोङ् खस् ईची।

५ खोदोलो फरिसीचीप्‍क विश्‍वास मप् हेप्पा थोरेपाना ओरोपीका, “बीन्‍नीपा गोङ्चीम् खताना छूम्‍ङा छूये ना खस् मोशाम् ललई मानेई मनूम्व लोम् छूये पीकाना लची।”

६ खीक्‍का ङ्‌क रीङ्-खाऊ खम् लागी प्रेरित ना मण्डलीपीक धर्म-सेचीपोची बात्ल छूवा।

७ खीक्‍का मूङ्‌कपी हायाम् रीङ्-छाम् छूवाकप्का पत्रुसआ थोरेपाना ओरोपीका, “बूबू-नेछोचे, आन्‍ना छेत्‍चाईनूम्, लाईस्‍पी ऊतोङ्नाई नीनाम्माआ ओ ङलाम्पा बीन्‍नीपा गोङ्चा जीनप् रीङ् येन्‍चीनूना विश्‍वास मस्‍नू पीकाना कोङ् आम्नी हाम्‍पीका सोको।

८ खोलोङ् मीस्मी गोङ्पीक रीङ्‌ छेईप् नीनाम्माआ केई पीईक तोङ्नाङा खस्सो पवित्र आत्‍मा पीचीना लक्‍चीक रीङ्‌ खसा केई खोलोङ् खोमीयी।

९ होसोङ् नीनाम्माआ यहूदी जातिचीपी लो बीन्‍नीपा गोङ्चीप्लो छेङ्‌गेर् मान्म, खोदोलोई खची गोङ् विश्‍वासलाम्‍पा शुद्ध मीपीची।

१० ओरोना म्सीच्‍चेचीम् पईपी वोवेन्‍दा यूक्स्‍नूम्ना ऊदोई आन्‍ना नीनाम्माम् चाम्ची मईनूम्? ङ्‌क वोवेन्‍दा ना केईयाङ्‌ ना ई खूक्सू-खूलूचाङ्‌ खूर्‌दूर्‌ची।

११ खोरोदोसो केईया विश्‍वास मयाम्, ओरोना खचा तोङ्नाङ् रोबू येशूम् सम्‍खेलूआ केईयासो हल्‍वा तम्क तूये।”

१२ खोदोलो याखऊपीक खोलोङ् वाये तूवा, खीक्‍का पावल लो बारनाबासलो बीन्‍नीपा गोङ्चीम् हाम्‍पी नीनाम्माआ खचीलाम्‍पा मक चीन्‍नम् लो योबोरीखाक लक्‍मीलो तोक्पी खस् येईमीचीलो खचा खोलोआ सानीवा मस्‍ना येईम्‌ चानतो येन्‍ची।

१३ खस् नेईम् याताकप्का याकूबआ पकाना ओरोपीका, “बूआचे-नेछोचे, ओ रीङ‍् येन्‍नूम्‍ते,

१४ नीनाम्माआ म्नीङ्मी लागी बीन्‍नीपा गोङ्चीप्का ईबूम् जाति सोम् सम्‍तूमा मक तूये पीम् रीङ्ने सिमोनआ पक तूवा।

१५ ङ्‌क रीङ् लो खारीबोपोचीम् रीङ्बऊलो तङे, पीम् रीङ् ओरोना धर्मसूम्‍बऊपीसो छाम्‍पा तूये,

१६ ‘ङ्‌क रीङ्‌ छूकप्‍का कोङ् आत्‍तो,

ना दाऊदमी गसाक तूस्को होसोङ् बोबूयो।

मूङ्‌कम् योछोगस्खाताक कोङा होसोङ् बोबूयो,

ना मूङ्‌क कोङा थोरेपो।

१७ खीक्‍का बीन्‍नीपा तूक मीचा योबोरोबू लाम्‍दूर्‌चीनू,

ना ओ नीङ्लाम्‍पा काछोम्‍पातोदी खोलोङ् बीन्‍नीपा जातिचासो रोबू तोम् दूर्चीनू।

ङ्‌क रीङ्‌ योबोरोबूआ पीक्‍चाई,

१८ खसा लाईस्पीयीकाङ् ङ्‍क रीङ् पोक्‍तो थक् तूये।’

१९ “खन्‍सा ओ फैसला ऊई तूये पीक्यालो, नीनाम्मा हेम् आईप् बीन्‍नीपा गोङ्ची केईया दूक् पीम् छूनो,

२० खोदोलोई खस् ङ्‌कतोङ्‌क रीङ्पीका छूबूरी तूवानीव पीम् छापापानूम्‍व, खूङ्‌क रीङ्‌ ङोङोक्छेपी चारेई मम्पा चाम् थक् चस्‍नूनव, तूम्‍लू लम्‍पीका छूबूरी तूनूव, खीक्‍का म्पई रीम्‍पाना सेईम्‍पा साः खीक्‍का म्हीः चस्‍नूनव।

२१ ऊदोईपीक्यालो केछेयीकाङ् खोलोङ् नोम्चीम् लेई पीच्‍ची याखऊ खीम्पी मोशाम् ललई नीचयची, खीक्‍का खोलोङ् सहरपी रीङ्चाईक तूये।”

याखऊपी छूवाक रीङ्

२२ खीक्‍काना प्रेरितचा, लाम्‍लछाचा ना खोलोङ् मण्डलीचा तङाना खची गोपीक हेप्-हेप् सोम्‍ना पावलमी लो बारनाबासमीलो साथपी एन्टिओकपी पोम् चाई मची। खीक्‍का खचा खोलोआ साम्‍दी दचीक बूबू-नेछोस् गोप्‍क मूक्खे मीस्, यहूदा मीचीक बारनाबास लो सिलासलो सोक्‍ची

२३ खीक्‍काना मूङ्‍कचीप्का ङ्‌कतोङ्‌क छाप्दाम् होक्‍स्‍ची:

“एन्टिओक, सिरिया ना सिलिसियापी तूप् बीन्‍नीपा जाति नेछोचीपी प्रेरितचीम् ना एल्‍डरचीम् सेवाके।

२४ केईका येनूम्‍काक तूये, ओखी गोप्‍क हेप्-हेप्पा केईका आरेई मान्ममोङ् मोरोक रीङ्‌ आम्‍नी सानीवापी तेयापानीना आन्‍नी हायाम् दूक् पीयानीक तूये।

२५ ओरोना केईका खोलोङ् बात्ल छूयीकाना याखऊपी छूवाक रीङ् आन्‍नी येईमीम् लागी ओखी गोप्‍क हायाम् सम्तूमा मीयाम्काक हेप् बूबू-नेछोस् सोकूम्‍काना बारनाबास लो पावलमी साथपी आम्‍नीपा पोम् लागी केईका चाई मम्काना पोक्‍सूम्‍चायाम्‍का के।

२६ खचा रोबू येशू ख्रीष्‍टमी लागी खची रीराम‍सो गेबो गूमेई मस्क तूवा।

२७ ओरोना केईका यहूदा लो सिलासलो आम्‍नीपी पोक्‍सूम्‍काक तूये। खचासो मूङ्‌क आछीयाक रीङ्‌ङा आन्‍नी ईनी।

२८ ऊदोईपीक्यालो पवित्र आत्‍मा लो केईकालो ङ्‌कङ्‌ नप् मीनीका, ङ्‌क चाहेई छूक् रीङ्‌ पीका बीन्‍नीपा दूङ्देतो बोझ आन्‍नी खूर्‌मीम् छूनो।

२९ आन्‍नी ङोङोक्छेपी चारेई मम्पा चाम् थक्पीका, ना म्पई रीम्‍पाना सेईम्‍पा हीम्‍वा-केईम्‍वाम् साः, म्हीः चाम्‍पीका ना तूम्‍लू लम्‍पीका छूबूरी तूवानीव। ङ्‌कतोङ्‌क रीङ्पीका छूबूरी तूनीदोक हायाम् नप् छूये। हायाचीके।”

३० खस् मूङ्‍कप्का हान्‍चीना एन्टिओकपी खाता। खीक्‍का खोलोङ् विश्‍वासीची बात्ल मस्‍ना मूङ्‌क छाप्दाम् पीची।

३१ खीक्‍का खचा मूङ्‌क छाप्‍दाम्‍पी छाम्‍पा वाछे-वारेम् रीङ्‌ नीचीना हायाम् खची सानीवा चान।

३२ खीक्‍का यहूदा लो सिलासलोसो खारीबोपोस् तूवाकसा मूङ्‌कपीक नेछोस् नीनाम्माम् रीङ्पीका हायाम् वारे-वाछे लईचीना खस् बलिय मची।

३३ खीक्‍का खस् मूङ्‍कपी जीस्तातो तूवा, ना मूङ्‌कपी तूवाक बूबू-नेछोचा हायाम् नत्‍तो बिदा-बार मस्‍ना खची पोप्चीपाङ् आत्पोक्‍स्‍ची। [

३४ खोदोलोई सिलासआ क मूङ्‍कपीङ् तूम्‍चाम् नप् मीना।]a

३५ पावल लो बारनाबासलोक सेचीवा पीतो खीक्‍का रोबूम् रीङ्‌बऊ हातो बीन्‍नीपा ओरोतो मीस्चीका एन्टिओकपी तूवा।

पावल जीनप् रीदाम् हास् लाम्‍दूमाक छेलाम्

३६ जीस्तातोपी पावलआ बारनाबास ओरो लअ, “बान्ते, काचा रोबूम् रीङ्‌बऊ ऊक-ऊक सहरपीई हासाचूक तूये खूङ्‌क सहरपी आत्‍चीना मूङ्‌कपीक बूबू-नेछोस् तूप्‍चू खीक्‍का खस् ऊतोङ्‌कई तूये खोङ्चू।”

३७ खोदोलो बारनाबासआ मर्कूस मीचीक यूहन्‍नासो खची साथपी खाईम् लन्‍ची मअ।

३८ खोदोलोई पावलआ मर्कूसलो खाईम् मा मीना, ऊदोईपीक्यालो मर्कूस पामफीलीयापीका खस्का हान्‍चीना खची साथपी रोबूम्‌ लक्‌ मस् माङ्‌खाईमो बीन्‍नी खाताक तूवा।

३९ ओरोना खची हाम्‍पी रीङ्-छाम् माङ्‍खम्कसा खस् हाम्‍चीम् बोक्सा। खीक्‍काना बारनाबासआ मर्कूस खाईना खस् साइप्रस हेम् खाता।

४० खोदोलोई पावलआ सिलास सोकू, ना मूङ्‍कप्क बूबू-नेछोचीप्का नीनाम्माम् सम्‍खेलूपी रेप्‍साना खचीप्‍का बिदा छूवा।

४१ ओरोना खसा मण्डली राःरा तीत्‍तो सिरिया लो सिलिसियापीलो खाताना खोलोपी फलू।

a 

१५:३४ केछे लाईस्पीक हेप् पाण्डुलिपीपी ङ्‍क पद छाम्पा मान्तू।

पावल ना सिलासचीका तिमोथी तूपाक

१६

खीक्‍का पावल डर्बी ना लुस्‍त्रा मीचीक सहरपी बाना। मूङ्‌कपी तिमोथी नीङ् मीचीक ईल्पो सीच्‍चे तूवा। मूङ्‌क तिमोथीम् म्माक यहूदी विश्‍वासी तूवा, खोदोलोई म्पाक ग्रीक तूवा।

२ लुस्‍त्रा ना आइकोनियमपीक म्नेछोचीपी खम् नप् रीङ्‌ रीङाक तूवा।

३ पावलआ तिमोथी म्होप्लो खाईम् लन्ची मअ। खीक्‍काना मूङ्‌क थाम्पू होम्‌ यहूदीस् तूवाकसा पावलआ ख खाईना खतना मअ। ऊदोईपीक्यालो तिमोथीम् म्पा ग्रीक तूवा पीम् खचा खोलोआ छेत्‍चीक तूवा।

४ खीक्‍का खस् सहरपीक लाम्‍ला छूक्‍तो खातालो यरूशलेमपीक प्रेरितचा ना एल्‍डरचा निर्णय मईचीक रीङ्मी तोयूपी लाम्‍दूमानीव पीकाना विश्‍वासीस् ईची।

५ ओन्तोङ्ना मण्डलीची बलिय छूक्‍तो खाता खीक्‍का लेईपीच्‍ची विश्‍वासीची ओरोतो छूक्‍तो खाता।

पावलआ मासेडोनिया खाईम् दर्शन तक

६ पवित्र आत्‍मालाम्पा एशियापी नीनाम्माम् रीङ्बऊ हाम्‌ रोकेई छूवाकसा खस् फ्रिगिया ना गलातिया छूक्‍तो खाता।

७ खीक्‍का खस् माइसिया मीचीक थाम्पूम् रीम्‍लाम्‍पा छूक्‍तो खचा बिथिनिया हेम् खाईम् सानीवा मची। खोदोलोई येशूम् आत्‍माआ खस् खाईम् माम्पीची।

८ खीक्‍का खस् माइसिया लाम्‍पा त्रोआसपी खाता

९ खोदोलो पावलआ सेपा ईबूम् दर्शन तअ– खूङ्‌क दर्शनपी मासेडोनियापीक ईल्पो मीचा थोरेपाना ख ओरोपीक्‍तो बीन्ती मीचक तूवा, “मासेडोनियापी बान्व, खीक्‍का केईका बईकाव।”

१० खीक्‍का खसा मूङ्‌क दर्शन तअमोरोङ् मासेडोनिया खाईम् लागी केईका चूम्चीयीका। खीक्‍का मासेडोनियापीक मीस् जीनप् रीङ्‌ येईमीम् लागी नीनाम्माआ केईका काछईकाक मीनीका।

फिलिप्‍पीपी लिडियाम्‌ सानीवा फात्‍ताक

११ खीक्‍का केईका त्रोआसपीका हेयोङ्मापी वोङीकाना सामोथ्राके मेक्सा खातीका, ना म्देसा नियापोलिसपी ताबानीका,

१२ ना खपीका फिलिप्पीपी ताबानीका, मूङ्‌क मासेडोनियापीक देप् सहर तूवा, मूङ्‌क सहर रोमीचीम् हक्पी तूवा। मूङ्‌क सहरपी केईका जीस्तातो तूयीका।

१३ खीक्‍का केईका नोम्चीम् लेईपी सहरमी लाम्‍स्‍कोलाम्‍पा लत्‍तीकाना योऊमी चाखेम्पी खातीका, ऊदोईपीक्यालो मूङ्‍कपी केईका वाङोम् मस्को थाम्‍पू तूये होला मीनीका। खीक्‍का केईका मूङ्‍कपी तूयीका ना बात्ल छूवाक खोलोङ् मीम्छास्का रीङ्-छाम् मम्‍लातूम्का।

१४ खीक्‍का थिआटीरा सहरपी तूप्, बैजनी तेईमी पईकार मप् लिडिया नीङ् मीचीक नीनाम्माम् भक्ति मप्‌ ईल्पो मीम्छा तूवा खूङ्‌कसा हायाम् नत्‍तो ओखी रीङ्‌ येनू। खीक्‍का पावलआ ईयक रीङ्‌बऊ सानीवा मनूना येन्‍नूते मीनाना रोबूआ खम् सानीवा हल्‍पी।

१५ खीक्‍का खमी ना म्खीम्पोस्ची खोलोमी बप्‍तिस्मा छूवा, खीक्‍काना खसा ओरो पीकाना ओखीपी बीन्ती मअ, “आन्‍ना कोङ् रोबूपी विश्‍वास मप् मीन्‍नीदोक ओ खीम्पी बान्‍नीना तूवानीते।” ओरोना खसा केईका कर तीयीका।

पावल लो सिलासलो थूनापी

१६ ईलेई केईका वाङोम् मस्को थाम्पूपी खातीचाईकाक तूवा, खोदोलो जखाना खोप् ईल्पो रोःमे मीम्छालो केईका तूपीका, मूङ्‌क मीम्छाआ जखाना खोङ्ना हायाम्‌ देतो खाप्‍चीमा तात्‍ना म्मालिक पीदोङ्थे।

१७ मूङ्‌क मीम्छा पावलचीका ओखी दोस्-दोस् हायाम्‌‌ सोतो बतो लाम्‍दूमा, “ङ्‌क मीस्ची दूङ् रेप्‍तोक नीनाम्माम् सूसो मप्ची। ङ्‌कचा आन्‍नी हल्‍वा तोम् रीङ्‌ ईनी।”

१८ मूङ्‌कसा हायाम्‌ तातो मूङ्‍कतोङ्नाङ् पीकाचा। खोदोलो पावलआ सेगासेगा लना फनक्‍का आन्‍चीना मूङ्‌क जेजेर् आत्‍मा ओरो लअ, “येशू ख्रीष्‍टमी नीङ्पी मूङ्‍कप्का लत्‍ताना खात्‍ते।” खीक्‍का मूङ्‌क जेजेर् आत्‍मा मूङ्‍कप्का लत्‍ताना खाता।

१९ खोदोलो म्मालिकआ मूङ्‍क मीम्छालाम्‍पा खाप्‍चीमा तास्‍को लाम्‌ दीयाक छेत्‍ना पावल लो सिलासलो पेलेमोक्स् थूत्‍तो सहरमी रापी तूवाक नीया मप्चीम् हाम्‍पी खाईची।

२० खीक्‍का खस् सहरपीक हाकिममी दोक्पी खाईचीना ओरोपीका, “ङ्‌कस् यहूदीची, ङ्‌कचा ई सहरपीक मीस्मी सानीवा तूल्‍बूल मचयची।

२१ ङ्‌कचा ओन्‍तोङ्‌क रीदूम्-होदूम् ईयीचायाक तूये खूङ्‌क रीदूम्-होदूम् केई रोमी मीचा ईम्‍चीम् नप् मान्तू।”

२२ खीक्‍का ओरोसर्प् नेनाना खस् केर्म् लागी खची छूलीआ छर्‌पान्‍खीची। खीक्‍का सहरपीक हाकिमचा खची तेई चेन्‍चीना होक्स्लात्‍ची, ना ङ्‌कस् सीर्कूना यानूम्व लची।

२३ हायाम् लोक्‍तो सीर्कूना यचीकप्का खचा पावल लो सिलासलो थूनापी तेस्‍ची, खीक्‍का खचा थूनापीक हाकिम ङ्‌क कैदीची लत्‍खातेयो नम्‍लो खोङ्व लचीना आज्ञा पीची।

२४ खूङ्‌क तोङ्‌क आज्ञा तकप्का मूङ्‌कसा पावल लो सिलासलो थानागोपा खाईचीना खची लोङ्पी थीङ्‌र तेस्‍ना यूक्सची।

२५ आदारात होम्पी पावल लो सिलासलो वाङोम् मतो नीनाम्माम् छाम् मचचीक तूवा, खोदोलो बीन्‍नीपा कैदीचाक खूङ्‌क छाम् येन्‍चचीक तूवा।

२६ खोन्तोलोङ् आचानक हायाम् देप् लून्‍मा तोक्‍सा, ना थानाम् जग हल्‍लेई छूवा, ना खोन्तोलोङ् खोलोङ् लाम्‍स्‍को हला खीक्‍काना कैदीची छूईम्‍दीम्‍पा साङ्ल वया।

२७ थानापीक हाकिम थीतापका, खोदोलो मूङ्‍कपीक खोलोङ् लाम्‍स्‍को हलाखात्‍क तअ। खीक्‍काना खोलोङ् कैदीस् जूकाखाता मीनाहो खसा दोप्सेल लात्‍ना म्होप्ङा खोम्‍सेम्‍चीम् मीना।

२८ ङ्‌क तखीकप्का पावलआ बतो ओरोपीका, “आन् आम् होप् ऊसो मन्चीनते, केईका खोलोङ् अपीङ् तूयेका।”

२९ खीक्‍का लाबाई ङोक्‍ना ख दावा बूल्तो थाना गोपा वोङा ना म्कीम्मा योतो पावलमी लो सिलासमीलो लाईस्‍पी सूपोम् मना सेवा छ।

३० खीक्‍का खस् पाखा खाईचीना खसा ओरो पीकाना तत्‍ची, “हल्‍वा तोम् लागी कोङा ऊई मम् छूये?”

३१ खीक्‍का खचा ओरोलची, “रोबू येशूपी विश्‍वास मते, खीक्‍का आना ना आम् खीम्‍पोस्‍चीका खोलोआ हल्‍वा तईनूम्।”

३२ खीक्‍काना खचा मूङ्‍क हाकिम ना म्खीम्पीक खोलोङ् रोबूम्‌‌ रीङ्‌‌बऊ येईमीची।

३३ खीक्‍का खूङ्‌क सेपाङ्‌ हाकिमआ पावल लो सिलासलो खाईचीना खची खेर् सप्‍पीची। खीक्‍काना खसा ना खम् खीम्‍पोस्‍चा खोलोआ बप्‍तिस्मा लाप्‍ची।

३४ खीक्‍काना हाकिमआ पावल लो सिलासलो म्खीम्पा खाईचीना जा यची, खीक्‍का ओरोना खोलोङ् म्खीम्पोस्चीका खसा नीनाम्मापी विश्‍वास मकसा ख हायाम्‌ म्जी नअ।

३५ खीक्‍का म्देसा कोअसाकप्‍का सहरपीक हाकिमचा दोर्‌ची, “मूङ्‌क मीस्ची लेत्‍दीत्‍नूम्‍ते।” पीक्स् थूनापीक हाकिमपा पोक्‍ची।

३६ खीक्‍का थानापीक हाकिमआ मूङ्‌क रीङ्‌ येन्‍ना पावल ओरो लअ, “सहरपीक हाकिमआ आन्‍ची लेईम्‍दीम् आज्ञा मक तूये। खन्‍सा हन्‍ना आन्‍ची लत्‍ताचीना आम्‍ची सानीवा चानतो खात्‍चीव।”

३७ खोदोलोई पावलआ रीदाम्‌ बाईप् दोर्‌ची ओरो लअ, “कास्का रोमपीक मीस् तूवाचीकानासोङ् खचा ओची गल्ती ऊसो मान्तूप्ङा मीस्मी लाईस्पी हायाम् लोक्‍तो केराचीका, ना थूनापी तेसाचीका, ओन्‍तोलोक आसासो मान्छेईमो सूपीछा लेईम्‍दीम्‍यो मीन्चाई? ङ्‌क छूनो। खूङ्‌क आज्ञा पीप् हाकिमचीङ् बान्‍नूना कास्का लाताचीकानूना खायाचीकानूते।”

३८ मूङ्‌क रीङ्‌ दोर्‌चा खाताना हाकिमची येईमीची। खीक्‍का पावल लो सिलासलो रोमपीक मीस् पीम् छेत्‍चीना खस् हायाम् कीसा।

३९ खीक्‍का खचा बानाना पावलपी लो सिलासपीलो माप् ङोक्ची, खीक्‍का खस् थानापीका पाखा खाईचीना ङ्‌क ओखी सहरपीका खालेत्‍चीव लचीना बीन्ती मीची।

४० थूनापीका लत्‍ताना पावल लो सिलासलो लिडिया मीचीकम् खीम् खाता, ना खपा खचा रोबूपी विश्‍वास मप् बूबू-नेछोस् तूप्स्खीचीना उत्साहा पीचीना खस् हान्‍ची।

थेसलोनिके सहरपी

१७

पावल लो सिलासलो अम्‍फिपोलिस ना अपोल्‍लोनिया लाम्‍पा छूक्‍तो थेसलोनिकेपी तालाता। खपी यहूदीचीम् याखऊ खीम् तूवा।

२ खम् बानी तूवाक तोङ्ना पावल मूङ्‌क याखऊ खीम्पी खाता। खीक्‍का खसा मूङ्‍कपी सूक्‍फाईवेई सम्‍मो धर्मसूम्‍बऊपीक रीङ्‌ पोक्‍तो खस्का रीङ्-छाम् मतो तूवा।

३ “ख्रीष्‍टआ आछीयाङ् दूक्‍तोम् खीक्‍का सीयाकप्‍का ऊम्‍पोम्‍ङा तूवा, ना खूङ्‌क येशूम् जीनप् रीङ्‌ङा कोङा आन्‍नी ईन्‍चायान्‍नीक तूये, खङ् ख्रीष्‍ट तूये” पीम् रीङ्‌ खसा आछीयाक खोमयूक्‍सू।

४ खोदोलो हेप् यहूदीचा विश्‍वास मस्‍ना पावल लो सिलासलो हेम् खाता। खीक्‍काना नीनाम्मापी भक्ति मप् खोलोङ् ग्रीकची ना हेप् नीङ् तोक्‍साक देप्‍क मीम्छाचासो विश्‍वास मची।

५ खोदोलोई नाचूर् लना यहूदीचा बजारपीक वोर्वा ईप्ची बात्ल मस्‍ना सहरपी चाऊपो फोक्स्ची, खीक्‍का यासोनमी खीम्पी खाताना बलजबतआ पावल लो सिलासलो खोलोङ् मीस्मी हाम्पी ताईम् लाम्ची।

६ खचा पावल लो सिलासलो लाप्‌ मान्दूर्‌स्लो, यासोन ना हेप्-हेप् नेछोस् लाप्चीना सहरपीक चारतोप्चीम् दोक्पी ओरोपीक्‍तो पेलेमोक्स् थूत्‍तो तात्‍ची, “चारङा खाथल्-बीथल् मप् ङ्‌कस् ङ्‍कपीसो तालाताक रईछ।

७ खस् यासोनमी ङास्‍मी छूवाक तूये, ना खचा येशू मीयस्क बीन्‍नीपाङ् होङाबू तूये पीक्‍ना कैसरमी आज्ञाम् ऊल्‍लोङ्पी लक्‌ मचयस्क तूये।”

८ ङ्‌क रीङ्‌ येन्‍चीना सहरपीक चारतोप्ची ना मीस्ची खोलोङ् आतेई छूवा।

९ खचा यासोन खीक्‍काना खम् साथपी तूवाक बीन्‍नीपा मीस्चीपी खाप्‍चीमा छोमीचीना खस् लेत्‍दीत्‍ची।

बेरिया सहरपी

१० सेपाङ्‌ बूबू-नेछोचा पावल लो सिलासलो बेरिया मीचीक सहरपी पोक्‍स्‍ची। खीक्‍का खस् मूङ्‌कपी तातेकाना यहूदीचीम् याखऊ खीम्पी खाता।

११ मूङ्‍कप्क यहूदीस् थेसलोनिकेपीक मीस्पीका दूङ् नप् तूवा। ऊदोईपीक्यालो खचा नीनाम्माम् रीङ्‌बऊ हायाम् नम्‍लोना सानीवा मस्‍ना येन्‍ची, ना पावलआ पीकाक रीङ्‌ आछीयाङ् खूङ्‌क तोङ्‌ङायो मायो पीकाना खचा लेईपीच्‍ची धर्मसूम्‍बऊ नीची।

१२ खन्‍सा खस् तूवाक गोपीक ओरोसर्प्आ, खीक्‍का खोलोआ हायाम् साम्‍दीखादचीक ग्रीक मीम्छा-वात्‍छाचासो विश्‍वास मची।

१३ खोदोलोई थेसलोनिकेपा तूप् यहूदीचा बेरियापासो पावलआ नीनाम्माम् रीङ्‌बऊ हास्‍चय पीम् रीङ्‌ येन्‍ची, खीक्‍काना खस् मूङ्‌कपीसो ओरोसर्प् मीस् हूर्सी ना थेईसी तालाता।

१४ खीक्‍का म्नेछोचा दावाङ् पावल दीरीत्‍ती हेम् पोक्‍स्‍ची। खोदोलोई सिलास लो तिमोथीलोक मूङ्‍कपीङ् तूवा।

१५ पावल छोस्‍खाईप्‍चा ख एथेन्‍स सम्‍मो खाईची। खीक्‍का पावलपीका सिलास लो तिमोथीलो छूदोक दावाङ् ओपी बान्‍नूव पीम् आरऊ तचीना खस् आत्‍ता।

एथेन्‍स सहरपी

१६ पावलआ एथेन्‍सपी तूवाना सिलास लो तिमोथीलो हूङ्दीत्‍चीलो, मूङ्‌क सहर ङोङोक्छेआ पेप्छोक्स्क तना पावल हायाम् म्सानीवा चाईसा।

१७ खन्‍सा पावलआ यहूदीस्का ना नीनाम्मापी सानीवा मप्चीका याखऊ खीम्पी, खीक्‍काना बजारपी हापी तूपादोसो लेईपीच्‍ची रीङ्-छाम् मची।

१८ खीक्‍का इपिक्‍युरी लो स्‍तोइकी मीचीक दार्शनिकचासो पावललो रीङ्-छाम् मची। खोदोलो खस् तूवाकप्‍क हेप्-हेप्पा ओरोपीका, “ङ्‌क म्थेम्पाका थेम् नेईपा ऊई पीके?” खीक्‍का खोरोनाङ् हेप्‍पाक ओरोपीका, “ङ्‌कसान् बीन्‍नीपा देऊताम् रीङ्‌ये हातो लाम्‍दूम्चाये।” ऊदोईपीक्यालो पावलआ येशू सीयानासो ऊसापक्‍क तूये पीकाना रीदाम्‌ हास्‍क तूवा।

१९ खीक्‍काना खचा पावल अरियोपागसपी खाईचीना ओरोलचीना तत्‍ची, “आना पयक ङ्‌क नयाँ सेचीवाम् अर्थ ऊये, केईकासो ङ्‌क ईम्‍चीम् दूराम्‍कायो?

२० ऊदोईपीक्यालो आना केईका छाक्‍काक रीङ्‌ येईमीयीचायाकाक तूये। खन्‍सा ङ्‌क रीङ्मी अर्थ ऊये पीक्‍याकाना केईका छेईम् मीन्याका।”

२१ (एथेन्‍सपीक मीस्चा ना मूङ्‍कपीतूप् बीन्‍नी छाप्‍कूवाप्‍क विदेशीचा नयाँ-नयाँ रीङ् येईम्-नेईम्पी नाम्‍योक कात्‍दोङ्ची खोदोलोई बीन्‍नीपा रीङ्पी नाम्‍योक मान्कात्दोङ्ची)।

२२ पावलआ अरियोपागस मीचीक याखऊमी लाईस्‍पी थोरेपाना ओरोपीका, “ए एथेन्‍सपी तूप् मीस्चे, आन्‍नी हायाम् धर्म मानेईमम् नईप् तूनीरईछ पीम् कोङा छेतू,

२३ ङ्‌क थाम्‍पूपी दूलेई छूवोलो कोङा आम्‍नी पूजा मस्को थाऊसो खोङू। खीक्‍का कोङा ओन्‍तोङ्‌क ईबूम् बेदी छीपू खूङ्‌कपी ‘छेताम्‍नोक देऊताम् लागी’ पीम् छाम्‍पा तूवा। खन्‍सा ओरोना आन्‍ना मान्छेईमो आस्‍मी पूजाई मचाईनूम् खूङ्‍कम् तोक्‍पी कोङा आन्‍नी ईयान्‍नी।

२४ “नीनाम्माआ चार खीक्‍का चारपी तूक खोलोक थक् बोबूईयू, ना ख साराङ्‌गाम्‌ लो चारमीलोसो रोबू तूकसा ख मीचा म्हूःआ बोबूईयक दप्स्को खीम्पी तूनो,

२५ येशू ऊमीसो रोरेखा छूनो, ख ऊचीमीई रोरेखा छूक्‍तोङ् मीचा म्हूःआ बोबूईम्पा थक्‍आ खम् सूसो मम् छूये आन्‍ना मीनानीनव। ऊदोईपीक्यालो खसाङ् रीराम, सोम्‌ ना खोलोक थक् पीये।

२६ खसा ईल्पो मीस्पीका चारपी तूप् खोलोङ् जाति बोबूईयू। खीक्‍का खसाङ् खस् तूस्को थाऊ, नाम्‍ला ना रीम्‍सो तोकेईमीपीची,

२७ खीक्‍का खचा नीनाम्मा लाम्‍चीनू, छूदोक खचा मप्‍तो नीनाम्मा लामस्‍दोक छीप्‍पस्‍यो पीकाना खसा ओन्तोङ्ना मक तूवा। खोरोदोसो ख ईपीका छूबूरी मान्तू।

२८ ऊदोईपीक्यालो

“केई नीनाम्मापीङ् लेतीचायाक तूये,

ना खलो तूयेनाङ्‌‌ केईया एक्‍सा-मेक्सा मम्चायाम्,

ओरोना केई खलोङ् तूये।” खीक्‍का आम्‍नी मीन्तूम् छाप्चा हेप्-हेप्पा ओरो पीकाक तूये,

“आछीयाङ् केई खम् चास् छाङ्‌ के।”

२९ “केई नीनाम्माम् छा छूयीकसा, नीनाम्मा हाल्‍ङो तोङ्‌क नाम्‍छेर्बू तोङ्‌क ना छीलूमा तोङ्‌क तूये मीम् छूनो। ङ्‌कन् मीचा मीन्ताम् मईना म्हूःआ बानेई मईक म्हूःम् सीप्‍ङाङ्‌ये।

३० ओरोना नीनाम्मा मान्छेईप् लाईस्‍पीक दूङ्‌ची खसा मोरो मान्खोन्चाची, खन्‍सा खसा ईनीम्‍बा खोलोङ् थाम्‍पूपी तूप् मीस् वालूम्‍मा मम् छूये पीक्‍ना आज्ञा पीचयस्क तूये।

३१ ऊदोईपीक्यालो खसा नीया छूम् लेई ईलेई यूक्सीपीक तूये, खूङ्‌क लेईपी खसा सोक्‍क मीस्पीका चारपी धार्मिकताम् नीया मय, खूङ्‌क रीङ् सीयाकप्‍का ऊसापक्‍नासो खसा खोलोङ् मीस् ङ्‌कम् प्रमाण खोमीक तूये।”

३२ खीक्‍का खचा सीयाखात्‍क होसोङ् ऊस्पके पीम् तोक्पी येन्‍चीना हेप्-हेप्पा ख खीसी मीची, खोदोलोई बीन्‍नीपाचाक “केईका हन्‍नासो ङ्‌कम् तोक्पी आम् रीङ् येनाम्‍का” लची।

३३ खीक्‍काना पावल खची दोक्पीका बिदा छूवाना खाता।

३४ खोदोलो हेप्-हेप् खस्का खाताना विश्‍वास मची। मूङ्‍कस् गोपी डियनुसियस मीचीक अरियोपागसपीक ईल्पो तीक्‍सू तूवा, ना दामारिस मीचीक मीम्छा तूवा, खीक्‍का बीन्‍नीपास्सो तूवा।

पावल कोरिन्‍थपी

१८

खीक्‍काना पावल एथेन्‍सपीका हान्‍चीना कोरिन्थ मीचीक सहरपी खाता।

२ मूङ्‌कपी पावलआ पोन्‍टसपी तूप् अकिलास नीङ् मीचीक ईल्पो यहूदी छीप्‍पू। अकिलास म्तोमा प्रिस्‍किलालो इटालियापीका ताक तूवा, ऊदोईपीक्यालो होङाबू क्लैडियसआ खोलोङ् यहूदीची रोम सहरपीका खान्‍लेनू पीकाना आज्ञा मक तूवा। खीक्‍का पावल खस् तूम्खास् खाता।

३ ईक् खाल्क खची लक् छूवाकसा पावलसो खस्का तूवाना लक् मची। ऊदोईपीक्यालो खची लक् तम्बू बानेई मम् तूवा।

४ खोलोङ् नोम्चीम् लेईपी खसा याखऊ खीम्पी यहूदीस्का, ग्रीकचीका रीङ् खाऊ मची, ना पावलआ खस् म्‍रीङ् ईम् कोसिस मअ।

५ सिलास लो तिमोथीलो मासेडोनियापीका ताबाना, खोदोलो पावल नीनाम्माम् रीङ्‌बऊ हाम्‍पी मान्कात्छोक्साक तूवा, ना खसा यहूदीस् येशूङ्‌ ख्रीष्‍ट तूये पीकाना ईचचीक तूवा।

६ खोदोलो यहूदीचा पावलमी ऊल्‍लोङ् मस्‍ना म्बदनाम् मची। खोदोलो पावलआ म्तेईपीक फूर्क् रूतो ओरोपीका, “आम्‍नी हीः आम्‍नी तोङ्पीङ् छूनूव, कोङ् निर्दोष तूवो। हन्‍ना कोङ् बीन्‍नीपा जातिचीपी खातो।”

७ खीक्‍का पावल मूङ्‍कप्का पकाना नीनाम्माम् सूसो मप् तीतस युस्तस नीङ् मीचीक मीस्मी खीम्पी खाता। खम् म्खीम् याखऊ खीम्मी दोक्छापीङ् तूवा।

८ याखऊ खीम्पी चारतोप् क्रिस्पसआ ना म्खीम्पोस्चा खोलोआ रोबूपी विश्‍वास मची। खीक्‍का कोरिन्थ पीक ओरोतोआ पावलमी सेचीवा येन्‍चीना विश्‍वास मस्‍ना बप्‍तिस्मा लाप्‍ची।

९ ऊलाम् सेपा दर्शनपी रोबूआ पावल ओरो लअ, “आस्‍पीकासो कीनव, ना नेन्‍तोखात्‍व खीक्‍का मान्‍नेईमो तून्‍चानव,

१० ऊदोईपीक्यालो कोङ् आम् साथपीङ्‌ तूवो, ना आन् आसासो ऊसो मदूर्‌नो, ऊदोईपीक्यालो ङ्‌क सहरपी ओ मीस् ओरोतो तूये।”

११ खीक्‍का पावल नीनाम्माम् रीङ्बऊ ईत्‍तो ईक् दोङ् तूक्‍ला सम्‍मो खस्का तूवा।

१२ गलियोन नीङ् मीचीक मीस् अखैया छाप्‍कूवाप्‍क हाकिम छूवाकप्का, यहूदीस् ईक् सानीवा छूवाना पावल लाप्‍चीना अदालतपी ओरोपीक्‍तो खाईची,

१३ “ङ्‌क मीचा ई ललईलो माङ्‍खप् नीनाम्माम् आराधाना मम् लागी मीस् ईचयची।”

१४ पावल नेईम् पीकाक तूवा, खोदोलो गलियोनआ यहूदीस् ओरोलची, “यहूदीच, आछीयाङ् ङ्‌क नप् रीङ्‌ मा ना अपराधमी रीङ्‌ङादोन्, कोङा आम्‍नी रीङ्‌ येईम्ङा बोक्सावा।

१५ खोदोलोई रीङ्बऊ, नीङ् खीक्‍काना आम्‍नी ललईमी तोक्पीक रीङ्‌ छूवाकसा, आन्‍ना आम्‍नी होपाङ्‌ ङ्‌कम् नीया मनूम्व। कोङा ङ्‌कतोङ्‌क रीङ्मी नीया मदूरोनो।”

१६ खीक्‍का गलियोनआ खस् अदालतपीका लात्‍दीत्‍ची।

१७ खीक्‍का यहूदीचा याखऊ खीम्‍पीक चारतोप् सोस्‍थोनेस लाप्‍चीना अदालतमी लाईस्‍पीङ्‌‌ केर्‌ची। खोदोलो गलियोनआ मूङ्‌क लक्‍पी ऊसो सानीवाङ्‌ मान्म।

प्रिस्‍किला, अकिलास ना अपोल्‍लोस

१८ खीक्‍काना पावल हायाम् तातो कोरिन्‍थपी तूवा। खीक्‍का ख मूङ्‍कप्क बूबू-नेछोस्का हान्‍चीना हेयोङ्मापी वोङा, ना सिरिया मीचीक थाऊपी खाता। खोदोलो प्रिस्‍किला लो अकिलासलो खस्का तूवा। खीक्‍काना पावलआ ऊची भाकल मकसा किंक्रियापी म्तोङ् खकू।

१९ खीक्‍का खस् एफिससपी ताबानाकप्‍का प्रिस्‍किला लो अकिलासलो मूङ्‍कपी होक्‍सीचीना म्होप्क याखऊ खीम्पी खाताना यहूदीस्का रीङ्-छाम् मची।

२० खीक्‍का यहूदीचा पावल जीस्तातो सम्‍मो तूवाते लचीना बीन्ती मीची, खोदोलोई पावलआ मानेई मान्म।

२१ खीक्‍का पावलआ खस्का हाम्‍चीम् नाम्‍लापी खस् ओरोलची, “आन्‍नीस्‍का तूम्खाम् नीनाम्माम् लन्‍ची तूदोक कोङ् हन्‍नासोङ् आम्‍नीपी आत्‍तोना बानोके।” खीक्‍काना ख हेयोङ्मापी वोङाना एफिसस लाम्‍पा खाता।

पावल सूक्‍छेम्पी नीनाम्माम् रीङ् हास् लाम्‍दूमाक

२२ ख हेयोङ्माप्‍का कैसरिया सहरपी लत्‍ता खीक्‍का थोम्‍ला यरूशलेमतो तूवाक विश्‍वासीस् तूम्खास् खाता, ना खस् सेवा छयूक्‍स्‍चीना एन्टिओक सहरदाली यूवा।

२३ खीक्‍का ख जीस्तातो सम्‍मो मूङ्‌कपी तूवा, ना ख मूङ्‍कप्का लत्‍ताना गलातिया लाम्‍पा फ्रिगिया छूक्‍तो खोलोङ् सीच्‍चेची उत्साहा पीतो खोलोपी खाता।

२४ खोदोलो अलेक्‍जेन्‍ड्रिया सहरपी तूप् अपोल्‍लोस नीङ् मीचीक ईल्पो यहूदी एफिससपी बाना। ख हायाम् नम्‍लो नेईदूर्पा ना धर्मसूम्बऊपीक रीङ्सो हायाम् नत्‍तो छेईप्-लेप्‌ तूवा।

२५ खसा हायाम् नम्‍लो रोबूम् सेचीवा तक तूवा, खीक्‍का खसा म्‍आत्मापी हायाम् जोशिलो छूवाना येशूम् तोक्पी आछीयाक रीङ्‌ नम्‍लोना ईक्‍तो लाम्‍दूमा। खोदोलोई खसा यूहन्‍नामी बप्‍तिस्माम् रीङ्‌ङाङ्‌ नम्‍लोना छेत्‍क तूवा।

२६ अपोल्‍लोस माङ्‌की-माङ्‌की यहूदीचीम् याखऊ खीम्पी नेन्‍लाता। खोरोना ख नेनाक प्रिस्‍किला लो अकिलासआलो येन्‍चीना खचा अपोल्‍लोस खची खीम् काछचीना खाईची, ना नीनाम्माम् रीङ्बऊमी अर्थ ख हायाम् नत्‍तो ईची।

२७ खीक्‍काना अपोल्‍लोसआ अखैया मीचीक थाम्‍पूपी खाईम् सानीवा मअ। खोदोलो एफिससपी तूप् बूबू-नेछोचा ख खाईम् लागी उत्साहा पीची, खीक्‍का मूङ्‌कपी तूप् सीच्‍चेचा खोलोआ ख लाम्‍तूम्‍मा मीचीनू पीकाना ईबूम् छाप्दाम् छाप्‍पीची। खीक्‍का ख अखैयापी तातेकाना रोबूम्‌ सम्‍खेलूआ विश्‍वास मप्ची हायाम् बछोक्स्ची।

२८ ऊदोईपीक्यालो खसा धर्मसूम्बऊपीक रीङ्पीका येशूङ्‌ हल्वा पीप् ख्रीष्‍ट तूये पीम् प्रमाण खोमीचीना यहूदीस् खोलोमी लाईस्‍पी छाक्‍का मदीत्ची।

पावल एफिससपी

१९

अपोल्‍लोस कोरिन्‍थपी तूवालो पावल मूङ्‌क थाम्पूम् रालाम्‍पा छूक्‍तो एफिससपी तालाता। खोदोलो मूङ्‌कपी पावलआ हेप्-हेप् नीनाम्माम् सीच्‍चेस् तूप्‍स्ची।

२ पावलआ खस् ओरो पीकाना तत्‍ची, “ऊई आन्‍ना विश्‍वास मनूम्ना पवित्र आत्‍मा तानूम्‍यो?”

खोदोलो खचा ओरोपीका, “मान्तोमोङ् तूयाका, पवित्र आत्मा तूये पीम्ने केईका येईम्सोई मान्येईमोङ् तूयाका।”

३ खोदोलो पावलआ खस् ओरो पीकाना तत्‍ची, “खोरोदोक आन्‍ना ऊतोङ्‌क बप्‍तिस्माई लापानूम्?”

खोदोलो खचा “यूहन्‍नाम् बप्‍तिस्मा” पीकाना पावल ङरी आन्‍ची।

४ खीक्‍का पावलआ खस् होसोङ् ओरो पीकाना तत्‍ची, “यूहन्‍नाआ पीचीक बप्‍तिस्मा क वालूम्‍माम् बप्‍तिस्मा तूवा। खीक्‍का खसा ओ दोस्पी ताप्क येशू ख्रीष्‍टङा के, आन्‍ना खपी विश्‍वास मनूम्व” पीकाना मीस् ईची।

५ खीक्‍का खचा ङ्‌क रीङ्‌ येन्‍चीना रोबू येशूम् नीङ्पी बप्‍तिस्मा लाप्‍ची।

६ खीक्‍का पावलआ म्हूः खची थेम्पी यूक्सू, खोदोलो पवित्र आत्‍मा खचीपी ताआ, खीक्‍काना खचा बीन्‍नीपा रीङ्‌a नेन्लाता ना खारीबो मची।

७ खस् खोलोङ् ईक् पोङ् नीप्पो तोदी तूवा।

८ खीक्‍का पावल यहूदीचीम् याखऊ खीम्पी खाताना सूक्‍ला सम्‍मो खस् नीनाम्माम् चार खम्मी तोक्‍पी माङ्‌की-माङ्‌की ईची।

९ खोदोलोई हेप्-हेप्‍पा क जन् नाम्‍दूखू छूवाना विश्‍वास्‍ङा मान्मची, बरू खची ऊल्‍लोङ् मस्‍ना खोलोमी लाईस्‍पी नप्-मान्‍नप् नेना, खोन्तोङ् छूवाकप्का पावल मूङ्‍कप्का लत्‍ताना म्सीच्‍चेस् खाईचीना टुरान्‍नसपी तूवाक सेचीखम्‍पी लेईपीक्‍ची रीङ्-छाम् मतो तूवा।

१० ओरोनाङ् नीस्दोङ् सम्‍मो छूवाचा, खीक्‍का एशियापी तूप् तेल्पोस्‍चा, यहूदीचा ना ग्रीकचा रोबूम् रीङ्‌बऊ येन्‍ची।

११ खीक्‍का नीनाम्माआ पावलमी हूक्‍पीका देप् योबोरीखाक लक्‌ मअ,

१२ खीक्‍का ङ्‌कतोङ्नासो छूवा, मीचा पावलआ खाफ्‍स्‍दीत्‍क तेई खीक्‍का खसा गोङ्दोङ्‌क रूमाल खाईचीना तूक्खास् पईमीची, खोदोलो मूङ्‌क तूक्खास् नखाता, खीक्‍काना जेजेर् आत्‍मासो खचीप्‍का लत्‍ताना खालेता।

१३ खोदोलो एक्‍सा र मेक्सा लाम्‍दूम्‍तीप्‌ हेप्-हेप् जारफूक मप् यहूदीचा जेजेर् आत्‍मा येशूम् नीङ्पी ओरो पीकाना कल्‍चचीक तूवा, “पावलआ पक येशूम् नीङ्पी कोङा आम्पी आज्ञा मूयो।”

१४ मूङ्‌कपी ईल्पो स्‍केवास नीङ् मीचीक यहूदी देप्‍क पूजारीम् नूक्पो म्छा वात्‍छाचा ओन्‍तोङ्‌ मदोङ्ची।

१५ खोदोलो जेजेर् आत्‍माआ खस् ङरी आन्‍चीना ओरोलची, “येशू कोङा छेतो, ना पावलसो छेतो, खोदोलोई आन्‍नी क आसे?”

१६ खीक्‍का मूङ्‌क चाप् आत्‍मा लागेई छूक् मीस् खचीपी छाईपेरबाना, खीक्‍काना खस् खोलोङ् लाप्‍चीना पोदाप्स्दीत्ची, ना सीम्‍लो-लेईम्‍लो हाम्‍पी छूवाना मूङ्‍क नूक्पोस् मूङ्‌क खीम्‍पीका फूतीकेर् ना खेर्‌कोजा छूवाना जूकाखाता।

१७ ङ्‌क रीङ्‌ एफिससपी तूप्, यहूदीचा ना ग्रीकचा येन्‍ची। खीक्‍काना खस् खोलोङ् खची कीम् लअ, ना मूङ्‌कपी रोबू येशूम् साम्‍दीखा छूवा।

१८ विश्‍वास मप्ची ओरोसर्प्आ खची होप्-होप्‍आ मस्क रई लक्‍पीका खची सानीवा आत्‍चीना ताआ, खीक्‍का खचा मस्क खोलोङ् लक्‌ पची।

१९ खीक्‍का खस् तूवाक गोपी आस्-आसाई मन्तर-तन्तर मची, खचा खची सोक्‍सर बात्ल मस्‍ना तात्‍ची, खीक्‍का खोलोमी लाईस्‍पी हूईची। खचा मूङ्‌क सोक्‍सरमी मोल मस्लो ङाक् हबऊ नाम्छेर्बूम् चेप्‍तीरोङ् तोदी छूवा।

२० ओरोना नीनाम्माम् रीङ्बऊ खोलोपी छातो-पतो ना राःरालोक छूक्‍तो खाता।

२१ मूङ्‍कतोङ्ना छूवाकप्का पावलआ पवित्र आत्‍माम् प्रेरणा तना मासेडोनिया लाम्‍पा अखैया थाम्‍पू छूक्‍तो यरूशलेम खाईम् लन्‍ची मअ। खीक्‍का खसा ओरोपीका, “कोङ् यरूशलेम खातोकप्‍का रोमसो खाईम्‍ङा छूये।”

२२ खीक्‍काना पावलआ म्बोक्छोप् तिमोथी लो इरास्‍तसलो मासेडोनिया पोक्स्ची, खोदोलोई म्होप्क जीस्तातो सम्‍मो एशियापीङ्‌ तूवा।

एफिससपी जूम्‍लूक छूवाक

२३ खूङ्‌क नाम्‍लापी हल्‍वाम् रीङ्‌ हास्‍चीकसा एफिससपी हायाम् देप् हलचल छूवा।

२४ ऊदोईपीक्यालो डेमेत्रियस नीङ् मीचीक ईल्पो मीस् तूवा। खसा नाम्छेर्बूम् चूम् बानेईमदोङू। खीक्‍का नाम्छेर्बूम् आर्तेमिस देवीम् मन्दिर बानेई ममीचीना खसा ओरोसर्प् मीस् लक्‌ ममीचीक तूवा।

२५ डेमेत्रियसआ मूङ्‍कपी लक्‌ मप्ची ना मूङ्‌क तोङ्‌क लक्‌ मप् बीन्‍नीपास्सो बात्ल मस्‍ना ओरोलची, “ए बूम्चे, आन्‍ना छेत्‍चाईनूम्, ङ्‌क लक्‍पीका केईया हायाम् देतो खाप्‍चीमा कामेई मम्चायाम्क तूये।

२६ आन्‍ना तईचाईनूम् ना येन्‍चाईनूम्‍क तूये, एफिससपीङाङ्‌ मा, खोलोङ् एशियाबरी मीचा म्‍हूःआ बानेई मईक देऊता ऊसोङ् माके पीकाना पावलआ ओरोतो मीस् लेम्‍चीना फीत्दीत्क तूये।

२७ ओन्‍तोङ्नाङ्दोने ई पईकारसो छूनो खीक्‍काना केई दूक्‍वापी छूये ना एशियाप्‍क मीचा ना चारपीक खोलोआ मानेई मथचीक देप्पा देवी आर्तेमिसमी मन्दिरसो काम्‍ङा लागेई मान्छूक छूखाते।”

२८ ङ्‌क रीङ्‌ येन्‍चीना खस् खची छूलीआ पूङ् छूवा, ना ओरोपीक्‍तो बस्‍लाता, “एफिससपीक आर्तेमिस देवी दूङ् देप् तूये।”

२९ खोलोङ् सहरपी चाऊपो पका खीक्‍का खस् ओरोसर्प् तङाना बाना खीक्‍का पावलचीका ईदेप् लक्‌ मप् मासेडोनियापीका बानाक गायस ना अरिस्‍तार्खस लाप्‍चीना होतो-दाम्‍तो रङ्गसालापी खाईची।

३० खोदोलो पावलआ ओरोसर्प् मीस्मी हाम्‍पी खाईम् लामू, खोदोलोई सीच्‍चेचा ख खाईम् मान्पीची।

३१ एशियापीक देप् मीस्ची पावलमी म्बूम् तूवा। खचा पावल रङ्गसालापी खान्‍नव लचीना रीदाम्‌ हची।

३२ खीक्‍काना खचा म्खाल्-खाल्क रीङ्‌ मतो चाऊपो लअ। ऊदोईपीक्यालो मूङ्‌क ओरोसर्प् मीस्मी हाम्‍पी हायाम् सार चाऊपो पकाक तूवा। खोदोलो दूङ्देतो मीचा ङ्‌कस् ऊनाई बात्ल छूवाकई पीम्‍ङा मान्छेईची।

३३ खोदोलो मूङ्‌क ओरोसर्प् मीस् तूवाक गोप्‍क हेप्-हेप् यहूदीचा अलेक्‍जेन्‍डर लाईस्‍पा खाईची। खीक्‍का अलेक्जेन्डरआ म्हूआ कवेई मना ङ्‌कस् मीचा दोस् तीचीक वालीलीक पीकाना नेईम् मीना।

३४ खोदोलोई खचा अलेक्‍जेन्‍डर यहूदी पीम् छेत्‍चीकप्‍का खोलोआ ईक् साल्‍म्‌ मस्‍ना “एफिससपी तूप् आर्तेमिस देवी हायाम् देप्! एफिससपी तूप् आर्तेमिस देवी हायाम् देप्!” पीक्‍तो नीस् घण्‍टा सम्‍मो बस्चा।

३५ खीक्‍का मूङ्‌क सहरपीक हाकिमआ मीस् वाये तूमीचीना ओरोपीका, “एफिससपीक तेल्पोस्‍चे, एफिससपीक सहरक देप् आर्तेमिसमी मन्दिर, खीक्‍काना नाम्‍तोका हूप्‍साक खम् ङोङोक्छे हायाम् नत्‍तो सम्‍सूर्प्‌ ना यूस्को पीम् चारपीक खोलोङ् मीचा छेत्‍तची।

३६ आन्‍ना छेत्चाईनूम् ङ्‌क रीङ्‌‌ आछीयाक तूये, खन्‍सा आन्‍नी वाये तूम् छूये ना रई लक्‌ मम् छूनो।

३७ ऊदोईपीक्यालो आन्‍ना लापानूम्‍ना बायानूम्क ङ्‌क मीचा मन्दिरपीक ऊसो मान्खूस्सू ना ई देवीम् बदनाम्सो मक मान्तू।

३८ खन्‍सा डेमेत्रियस खीक्‍का खम् लक्‌ मप्चीम् ऊल्‍लोङ्पी ऊची तूदोक रूबूसी सल्‍स्‍को खीम् तूये, खीक्‍का नीया मीक्पीप्चीसो तूये, खन्‍सा खस् रूबूसी सल्स्को खम्पी खान्‍नूना मुद्दा तीलनूते।

३९ खोदोलोई ङ्‌कप्का फाल्‍तोङ्‌ रीङ्‌ मम् चाहेई मईनूम्दोक खूङ्‍कम् फैसलान् याखऊपीङ्‌ छूये,

४० ऊदोईपीक्यालो ङ्‌क एसेक जूम्‍लूक्पीक दोस् ईपी तादूर। ऊदोईपीक्यालो ङ्‌क नीहू मान्दीक जूम्‍लूक्मी ङरी केईया ऊसो आईम् दूराम्नो।”

४१ खीक्‍का मूङ्‌क सहरपीक हाकिमआ ओन्‍तोदी पीकाना याखऊपी ताप् मीस् बिदा पीयू।

a 

१९:६ बीन्‍नीपा रीङ्‌ – अर्थात्, “अन्य भाषा”

पावल मासेडोनियापी लो ग्रीसपीलो खाताक

२०

मूङ्‌क चाऊपो याताकप्का पावलआ म्सीच्‍चेस् काछचीना वारे-वाछे लईची, खीक्‍का म्सीच्‍चेस्का हान्‍चीना ख मासेडोनिया मेक्सा खाता।

२ पावल मूङ्‌क थाम्‍पूपी खाताना खस् हायाम् उत्साहा पीचीना ग्रीसपी खाता।

३ मूङ्‌कपी ख सूक्‍ला सम्‍मो तूवा। खीक्‍का ख हेयोङ्मापी वोङाना सिरियापी खाईम् मीनालो यहूदीचा खम् ऊल्‍लोङ् मम् लागी जाल मचचीक तूम्तना पावलआ मासेडोनिया लाम्‍पा आईम् सानीवा मअ।

४ खीक्‍का बेरिया मीचीकपी तूप् पुरसमी छा सोपात्रोस, थेसलोनीकेपीक अरिस्‍तार्खस ना सिकन्‍दस, डर्बीपीक गायस मीचीक खीक्‍का तिमोथी ना एशियापीक तुखिकस लो त्रोफिमसलो पावलचीका खाता।

५ ङ्‌कस् लाईस्‍पीङ्‌ खाताना केईका त्रोआसपीका हूङीतीकाक तूवा।

६ खीक्‍का केईका क खमिर मान्तेम्पा सबेईमी चाडमी दोस्पीक लेई फिलिप्‍पीपीका हेयोङ्मापी वोङीकाना ङाक्‍लेईपी खस् तूवाक त्रोआसपी ताबानीका, खीक्‍का केईका मूङ्‌कपी नूक्लेई सम्‍मो तूयीका।

युटिकस ऊसापक्‍क

७ फाईवेईमी लाईस्‍पीक लेई केईका मूङ्‌कपी तूवाक रोबूम् सीच्‍चेस्‍का रोबूम्-भोज चाम् लागी बात्ल छूयीका, खोदोलो पावलआ देसान् खाईम् छूये पीका ना ख सेपाबरी नेन्‍चा।

८ केईका खोलोङ् बात्ल छूयीकाक खीम्‍मी ताला थेम्तो ओरोतो लाबाई तीताचाक तूवा।

९ खोदोलो युटिकस नीङ् मीचीक ईल्पो सोलो दादावापी तूवा। पावल हायाम् तातो नेन्‍चाकसा मूङ्‌क हायाम् सार म्‍ईम् लअ, ख मोरोना हायाम् सार म्‍ईम् लचाकसा दाङूम् मीलो सूक्‍ताला थेम्तोका हूप्‍सा खीक्‍का खचा खाताना पक्‍चीलो ख सीयाखात्‍क तूवा।

१० खीक्‍का पावल दाली यूवाना मूङ्‌क सोको हेप्‍खीना ओरोपीका, “आतेई छूनीनते, ऊदोईपीक्यालो ङ्‌क मान्सीमोङ् तूये।”

११ खीक्‍का पावल तोक्‍का थेम् खाता ना रोबूम्-भोज चाम् यात्चीना देत्छा कोमाङ्अम् सम्‍मो खस्का नेन्चा। खीक्‍काना पावल खचीप्‍का हान्‍चीना खाता।

१२ खीक्‍काना खचा मूङ्‌क सोलो म्सोम्‍लोकङ् खाईची ना खस् हायाम् खची सानीवा चान।

त्रोआसपीका मिलेटस सम्‍मो

१३ केईका हेयोङ्मापी वोङीकाना अस्‍सोसपी खातीका। मूङ्‌कपीका केईका पावलसो हेयोङ्मापीकाङ्‌ खाईम् लन्‍ची मम्का। खोदोलोई ख लाम्‍दूम्‍तोङ्‌ अस्‍सोस सम्‍मो खाता।

१४ खीक्‍का खसा केईका अस्‍सोसपी छीपीका, ना केईका खसो हेयोङ्मापी वनूम्‍काना मितिलेनेपी बानीका।

१५ खीक्‍काना मूङ्‌कपीकासो म्देसा हेयोङ्मापी वोङीकाना खियसमी दोक्पी ताबानीका, खीक्‍का म्छीन्दीपाका सामोसपी ताबानीका, खूङ्‍कम् म्देसापाका मिलेटसपी ताबानीका,

१६ एशियापी अलमलेई छूम्चाम् सानीवा मान्मकसा पावलआ एफिसस मान्लईमोङ् खाईम् सानीवा मअ। ऊदोईपीक्यालो खसा खप्पदोक पेन्‍तिकोसक लेईपी यरूशलेमङा ताम्तेम् मीनाचाक तूवा।

एफिससपीक एल्‍डरचीका हान्‍चीक

१७ पावलआ मिलेटसपीका एफिसस मण्डलीप्क एल्डरची काछोक्स् मीस् पोक्‍स्‍ची।

१८ खीक्‍काना खस् पावलमी दोक्पी ताना पावलआ खस् ओरोलची, “कोङ् एशियापी तोक लेईयीका ईनीम्‍बा सम्‍मोक खोलोङ् नाम्‍ला आम्‍नी हाम्‍पी ऊतोङ्नाई नाम्‍ला कातूचोयो खूङ्‌कन् आन्‍ना छेत्चाईनूम्।

१९ खोलोङ्पी लखे मन्चूङ्ना हायाम्‍लोक्‍तो ओ मीक्वा हूम्‍तो यहूदीचीम् जालमी चाम्‍चीपीसो कोङा रोबूम् सूसो मूऊ।

२० आन्‍नी फाइदा छूक् रीङ्‌ कोङा आम्‍नीप्‍का हाल्‍लोसो मान्सूल्ङा, बरू खोलोमी लाईस्पी वारे-वाछे लईम् खीक्‍का आम्‍नी खीम्-खीम्पी तोना सेचीवा पीम्‍पीका कोङ् छूबूरी मान्छूङा।

२१ यहूदीस् ना ग्रीकची खोलोङ् वालूम्‍मा मनूम्ना नीनाम्मापी सानीवा आतानूम्‍व खीक्‍का ई रोबू ख्रीष्‍टपी विश्‍वास मनूम्व पीकोना कोङा साक्षी पीयूचीक तूये।

२२ “हन्‍ना खोङ्नूम्व, कोङ् पवित्र आत्‍माआ पीकाक रेपूना यरूशलेम खातोचोयो। मूङ्‌कपी ऊचीई छूम् बोक्से, खूङ्‌क कोङा ऊसो छेतोनो।

२३ कोङा ओन्तोदीङाङ् छेतो, खोलोङ् सहरपी दूक्‍वा ना कैद ओपी ताये पीम् रीङ्‌ पवित्र आत्‍माआ कोङ् ईयो।

२४ खोदोलोई कोङा ओहोप्‍मी रीराम ऊसो मोल मान्दीक मीनो ना सम्‍तूमासो मीयोनो। ओन्तोदीङाङ् कोङा मीनो, नीनाम्माम् सम्‍खेलूआ जीनप् रीङ्मी गवाई खोलोपी हाम् लक्‌ पूरा मदूरूनू, खूङ्‌क लक् क रोबू येशूआङ्‌ कोङ् ममीयोक तूये।

२५ “हन्‍ना खोङ्नूम्व, कोङा छेतो आन्‍नी खोलोङ् तूनीक तोदीपी आस्-आस्ये कोङा जीनप् रीदाम् येईमीन्‍नीक तूये, हन्‍नायीका आन्‍ना हाल्‍लोसो ओ ङाली तईनूम्नो।

२६ खन्‍सा एसेक लेई कोङा आन्‍नी खोलोङ् लोयान्‍नी, आन्‍नी हेप्-हेप् नीनाम्माप्का छूबूरी छूनीदोक खूङ्‌क हीःमी दोसी कोङ् छूवोनो।

२७ ऊदोईपीक्यालो खोलोङ् नीनाम्माआ पीम्‍पा चाई आन्‍नी कोङा ईन्दीन्‍नीक तूये।

२८ आन्‍नी आम्‍नी होप्‍मी लागी ना आम्‍नी बागालमी लागीसो चीङ्चीङ् तूवानीव। पवित्र आत्‍माआ आन्‍नी बागालमी जीम्‍मावाला बानेई मानीकसा खम् म्हीःआ खेईम्पा नीनाम्माम् मण्डलीची आन्‍नी चोलोछा तोङ्‌क छूवानीना चोलो-गूलो मनूम्व।

२९ ऊदोईपीक्यालो कोङा छेतो, कोङ् खातोकप्‍का हायाम् ईकीम् लप् याबेर् आम्‍नी रापी ताये, ना खोलोङ् मण्डलीस् दूक्‍पीयची।

३० आम्‍नी हाम्‍पीकाङ्‌ ङ्‌कतोङ्‌क मीस् लत्‍ते, ना खचा वालीलीक रीङ्‌ मईचीना रोबूम् सीच्‍चेची खची दोस्-दोस् खाईयची।

३१ खन्‍सा आन्‍नी चीङ्चीङ् तूवानीव, खीक्‍का कोङा सूक्‍दोङ् सम्‍मो सेपा-लेपा मीक्वा हूम्‍तो खोलोङ् मीस् चेताऊनी पीयूचीक मीनानूम्व।

३२ “हन्‍ना कोङा आन्‍नी नीनाम्मापी ना खम् सम्‍खेलूम् रीङ्बऊपी सूम्‍पेई मीयान्‍नी, खीक्‍का ङ्‌कसा आन्‍नी विश्‍वासपी बलिय मईनी, ना पवित्र मम्पाकची खोलोङ् आसीक् पीनी।

३३ कोङा हाल्‍लोसो हाल्‍ङो, नाम्छेर्बूम् ना तेईमी लोप् मान्मङा।

३४ आन्‍ना आम्‍नी होपाङ्‌ छेत्नूम्, ङ्‌क ओ हूःआङ् कोङा लक्‌ मूना चाहेई छूवोक खान्च पूरा मूऊ, ना ओ साथपी तूप्‍चीसो चाहेई छूवाक थक् पूरा मीयूपीचीक तूये।

३५ कोङा आन्‍नी खोलोङ् खोलोक रीङ्मी दोलेवा ईन्‍नीक तूये, आन्‍ना खोलोआ रोकोछू मनूम्नव खीक्‍का छूक्‍सीप्‍ची बाछोक्सानूम्व। खीक्‍का आन्‍ना रोबू येशूम् रीङ्बऊसो मीनानूम्व, खसा म्होपाङ् ओरो पीकाक तूये, ‘बीन्‍नीपापीका लाम्पीकासो बीन्‍नीपा पीम् क दूङ् आसीक् तोक् छूये’।”

३६ ओन्‍तोदी पीकाना पावलआ खून्जू लना खस्का वाङोम् मअ।

३७ खोदोलो खचा खोलोआ खाप्‍तो पावल सोकोहेप्‍खीचीना चूप्‍पा मीची।

३८ पावलआ हन्‍नायीका आन्‍ना हाल्‍लोसो ओ ङाली खोम् तईनूम्नो पीकाक रीङ्पी खस् हायाम् खची सानीवा चाईसाक तूवा। खीक्‍काना खचा पावल हेयोङ्मा तूवाक सम्‍मो छोस् खाईची।

पावल यरूशलेम खाताक

२१

एफिसस मण्डलीपीक लाम्‍लछास्का केईका हान्‍चीयीकाना हेयोङ्मापी वोङीका खीक्‍का केईका सीदाङ् कोसपी बानीका, ना म्देसापाका रोडसपी बानीका ना म्छीन्दी केईका पटारा सहरपी ताईलातीका।

२ खीक्‍का केईका फोनिसियापी खाईप् हेयोङ्मा छीपूम्‍का ना मूङ्‌कपी वोङीकाना खातीका।

३ खीक्‍का केईका साइप्रस तम्‍काना मूङ्‍कम् पाङ्लाम्‍पा छूयीकाना नाक्‍का सिरिया मेक्सा खातीका खीक्‍का टुरोसपी लत्‍तीका, ऊदोईपीक्यालो हेयोङ्मापीक चूम्सोस् मूङ्‌कपी लाईम पर्ने तूवा।

४ खीक्‍का मूङ्‌क टुरोसपी केईका येशूम् सीच्‍चेस् छीपूम्‍का खीक्‍काना खस्का ईक् फाईवेई सम्‍मो तूयीका। ऊदोईपीक्यालो मूङ्‌क सीच्‍चेचा पवित्र आत्‍माप्‍का अगुवाइ तचीना पावल यरूशलेम खान्‍नव लचीना बीन्ती मीची।

५ मूङ्‌कपीका लाम्‍दूम् नाम्‍ला छूवाकप्का केईका खस्का हायीचीका। खोदोलो खचा खची खीम्‍पोस्‍चीका ना छाछामान्‍छास्‍का खोलोआ केईका सहरपीका पाखा सम्‍मो छोस् बायीका। खीक्‍का केईका खोलोआ दीरीत्‍तीम्‍बरपी खून्जू लईकाना वाङोम् मम्‍का।

६ खीक्‍काना केईका हान्‍चीयीकाना हेयोङ्मापी वोङीका, ना खस् क खची खीम् आत्‍ता।

७ खीक्‍का टुरोसपीका केईका हेयोङ्मापी वोङीकाना टोलेमाइसपी ताईलातीका। मूङ्‌कपीक बूबू-नेछोची सेवा छम्‍काना ईलेई खस्काङ् तूयीका।

८ खीक्‍का म्देसा केईका हान्‍चीयीकाना कैसरिया बानीका, ना नीनाम्माम् रीङ्बऊ हाप् फिलिपमी खीम्पी वोङीकाना केईका खस्का तूयीका। ख मूङ्‌क नूक्पो चीप्‍क ईल्पो तूवा।

९ मूङ्‍कपी खमी खारीबो मप् नूक्पो खची सूर् मान्छूक मेकछाची तूवा।

१० केईका मूङ्‌कपी जीस्तातो तूयीका खोदोलो यहूदियापीका अगाबस नीङ् मीचीक ईल्पो खारीबोपो बाना।

११ मूङ्‌क केईका तूयीकाकपी बानाना पावलमी थाप्‍री लाप्‍ना म्हूःलोङ् खारू खीक्‍का ओरोपीका, “पवित्र आत्‍माआ ओरोपीके, ‘ङ्‌क थाप्‍री आस्‍कमीई, खूङ्‌क मीस् यरूशलेमपा यहूदीचा ओन्तोङ्नाङ् छूईयस्‍ना बीन्‍नीपा जातिचीम् हूक्‍पी पीयची’।”

१२ ङ्‌क रीङ्‌ येनूम्‍काना, केईका मूङ्‍कप्क मीस्चीका चाई मम्काना पावल यरूशलेमपा खान्‍नव लम्काना बीन्ती मीयूम्का।

१३ खोदोलो पावलआ खस् ओरोलची, “आन्‍नी ओन्तोङ्ना खाप्‍नीना ऊदोई ओ सानीवा चाईमीनूम्? ऊदोईपीक्यालो रोबू येशूम् नीङ्पी कैदी छूम्‍ना खाईम्ङाङ्‌ मा, खोदोलोई यरूशलेमपी कोङ् सीम्‍सो तयार तूवो।”

१४ केईका ख सम्‍झेई मीयूम्कालो मानेई मान्मकप्का “रोबूम् लन्ची ऊतोङ्‌कई तूये खूङ्‌क तोङ्‍ङा छूनू” पीकीकाना केईका वाये तूयीका।

१५ खीक्‍का खूङ्‍कम् जीस्तातोपी केईका तयार छूयीकाना यरूशलेम मेक्सा खातीका।

१६ ओखी साथपी कैसरियापीक हेप् सीच्‍चेस्सो खाता। खीक्‍का खचा केईका साइप्रसपीक ईल्पो लाईस्‍पीक विश्‍वासी मनासोन मीचीकम् खीम्पी बायीका, ऊदोईपीक्यालो केईका मूङ्‌कपी तूम् पर्ने तूवा।

पावल यरूशलेम तातेकाक

१७ केईका यरूशलेमपा तातेकीकालो मूङ्‍कपाक मण्डलीप्क बूबू-नेछोचा हायाम् सानीवा चानतो ओखी लाम्‍तूम्‍मा मची।

१८ म्देसा पावलआ केईका याकूब तूवाकपी खायीका। मूङ्‌कपी खोलोङ् धर्म-सेचीपोची बात्ल छूवाक तूवा।

१९ खस् पावलआ सेवा छची, खीक्‍का खसा मक सूसोम् लक्पी बीन्‍नीपा गोङ्चीम् हाम्‍पी नीनाम्माआ मक लक्‌ खोलोङ् खस् ईची।

२० ङ्‌क रीङ्‌ येन्‍चीना खचा नीनाम्माम् साम्दीखा मची। खीक्‍काना खचा पावल ओरोलची, “नेछोङा खोङ्ते, यहूदीस् गोपीसो विश्‍वास मप्ची हबऊ पीकासो दूङ्तोदेतो तूये, ना खस् रीदूम्-होदूम्मी रीङ्पीसो जोशिलङ् तूये।

२१ खचा आम् तोक्पीसो येन्‍चीक तूये, खूङ्‌क ऊई पीक्यालो, बीन्‍नीपा गोङ्चीम् हाम्‍पी तूप् यहूदीस् आना ‘मोशा होक्‍सायानूम्‍व ना मूङ्‍कचीम् खची छास् खतनासो मनूम्नव खीक्‍का यहूदीचीम् रीदूम्-होदूम् मानेई मनूम्नव’ पीकानाई ईचीक तूथे।

२२ खन्‍सा हन्‍ना केईया ऊई मयाम्? आन् अपी ताक तूये पीम्ने खचा पक्‍काङ् येनची।

२३ केईका ऊई पीक्‍याका खूङ्‌कङ् मव। भाकल मप्ची लीक्पो केईकाचीका तूये।

२४ ङ्‌कस् खाईचीना आन्‍सो खस्काङ् शुद्ध छूवाते, खीक्‍काना ङ्‌कस् चाहेई छूक खर्च आना पीचीते, ना ङ्‌कचा खची तोङ् खक्‍चीनूते। ओरोना आना रीदूम्-होदूम् मईक खोङस्‍ना आम् तोक्‍पी येन्‍चीक रीङ्‌ मोरोक रईछ पीक्‍ना खचा छेत्‍तची।

२५ खोदोलोई विश्‍वास मप् बीन्‍नीपा जातिचीपीक केईका ङोङोक्छेपी बलि चारेई मम्पा थक् चामान्‍न, हीः चामान्‍न, ना म्पई रीम्पाना सेईम्पा हीङ्वा-केईम्‍वाम् साः चामान्‍न, खीक्‍का तूम्‍लू लम्‍पीका छूबूरी तूम् छूये पीम् रीङ्‌ खप्सूम्‍काना खचीपी ङ्‍क तोङ्‍क छाप्दाम् छापूम्‍का ना हम्‍काक तूये।”

२६ खीक्‍का पावलआ मूङ्‌क मीस्ची म्साथपी खाईयू, खीक्‍काना म्देसापाका मूङ्‌क मीस्चीलोङ् खसो शुद्ध मन्ची, ना मूङ्‌क शुद्ध छूम्‍लेई हादेई याते पीम् तोक्पी लो खोलोङ् पीम् पर्ने चाचोदाम्मी रीदाम् पीस् ख नीनाम्मा दप्स्को खीम्पी वोङा।

पावल नीनाम्मा दप्स्को खीम्पी लाप्‍चीक

२७ नूक्लेई याईम् हलो एशियापीक यहूदीचा पावल नीनाम्मा दप्स्को खीम्पी तची, खीक्‍काना खचा ओरोसर्प् मीस् चप्स्चीना पावल लाप्‍ची।

२८ खीक्‍का खस् ओरोपीक्‍तो बस्‍लाता “इस्राएलीचे, केईका बईछोक्सीकाते! खोलोपीक मीस्मी ऊल्‍लोङ् मप्, ना ई जातिमी, ई रीदूम्-होदूम्मी खीक्‍का ङ्‌क थाऊमी ऊल्‍लोङ् मतो वारे-वाछे लईप मीस् ङ्‌कङा। खोन्‍तोदीङाङ्‌ मा, ङ्‌कसा ग्रीकचीसो नीनाम्मा दप्स्को खीम्पी वन्‍चीना पवित्र थाऊ अपवित्र मस्क तूये।”

२९ ऊदोईपीक्यालो खचा ङ्‌कप्का लाईस्‍पी एफिससपीक त्रोफिमस नीङ् मीचीक ईल्पो मीस् सहरपी पावललो तचीकसा पावलआ ख नीनाम्मा दप्स्को खीम्पी वन्‍नू पीकाना खचा मीनाक तूवा।

३० मूङ्‌क रीङ्‌ सहरबरी रीङा, खीक्‍काना मीस् खोलोलाम्पा बूल्तो मूङ्‌कपी ताआ। खीक्‍काना खचा पावल पेलेमोक्स् थूत्‍तो नीनाम्मा दप्स्को खीम्गोपीका पाखा लात्‍ची ना दावा लाम्‍स्‍को छीची।

३१ खचा पावल सेईम् मीनाक तूवा, खोदोलो यरूशलेमपी हलचल छूचाई पीम् रीदाम् रोमी सेनापतिचीपी तातेका।

३२ खस् दावाङ् दोर्‌ची ना कप्‍तानची खाईना बूल्तो खस् तूवाक थाऊपी खाता। खीक्‍का सेनापतीची ना दोर्‌ची तचीकप्‍का खचा पावल केर्म् होक्‍सीची।

३३ खीक्‍का मूङ्‌क सेनापतिआ पावल लाप्‍नूम्ना नीच्‍ची साङ्लीआ छूयानूम्‍ते पीकाना दोर्‌ची आरेईमची। खीक्‍का खसा ङ्‌क आसे ना ङ्‌कसा ऊई मक तूये पीकाना तत्‍ची।

३४ खोदोलो मूङ्‌क ओरोसर्प् मीचा हेप्पा ईबूम् रीङ्‌ मची हेप्पा आर्को खालकङ्‌ रीङ्‌ मतो चाऊपो पक्ची, खोरोना चाऊपो पक्चीकसा आछीयाक रीङ्‌ क ऊये हाई पीम् थीमेईमन्ला मान्दूर्‌कसा खसा पावल दोर्‌ची तूस्को थाऊपी खायानूम्‍ते लचीना आज्ञा पीची।

३५ पावल थोकोपी ताबाना, खोदोलो ओरोसर्प् मीस् गोचोबूक्‍साताकसा दोर्‌चा पावल थेत्‍चीना खाईची।

३६ ओरोसर्प् मीस् “मूङ्‌क सेत्‍नूम्‍व” पीक्‍तो खची दोस्-दोस् बतो खात्‍चाक तूवा।

पावल ओरोसर्प् मीस्मी लाईस्‍पी नेनाक

३७ दोर्‌ची तूस्को थाऊपी ताईम्तीम् हचीलो पावलआ सेनापति ओरो लअ, “ए होदूवा, आना कोङ् नेईम् नाम्‍ला पीयोदोक कोङ् जीस् नेनो।” खोदोलो सेनापतिआ पावल ओरो लअ,

“ऊई आना ग्रीक रीङ्‌ लेसयो?

३८ ङ्‌कप्का लाईस्‍पी जूम्‍लूक मना लीक्‍हबऊ जूम्‍लूक मप् मीस्ची सोगोवईप् मिश्री आन्‍ङा मायो?”

३९ खोदोलो पावलआ ख ओरो लअ, “कोङ्ने सिलिसियापीक टार्सस सहरपी जन्‍मेई छूक यहूदीये। कोङ् चीमा सहरपीक नागरिक मा। कोङा आन् बीन्ती मीयान्, कोङ् ङ्‌क मीस्चीका जीस् नेईम् नाम्‍ला पीयोते।”

४० खीक्‍का सेनापतिआ पावल नेईम् आज्ञा पीयू, खीक्‍का पावलआ थोकोपी थोरेपाना म्हूःआ मीस् कवेई मीची। खोदोलो मीस् यसई तूवाकप्‍का, पावलआ खस् हिब्रू रीङ्पीका ओरोलची,

२२

“बूबू-नेछोचे खीक्‍का पाआचे, आम्‍नी लाईस्‍पी कोङा ओ तोक्‍पी पीम् पर्ने रीङ्‌ हन्‍ना येन्‍नूम्‍व।”

२ पावल हिब्रू रीङ्पीका नेनाक येन्‍चीना खस् खोलोङ् जन् वाये तूवा।

३ पावलआ ओरोपीका, “कोङ् सिलिसिया सहरमी टार्ससपी जन्‍मेई छूवोक ईल्पो यहूदी के, खोरोदोसो कोङ् ङ्‌क सहरपीक सेचीपो गमलिएलमी सीच्‍चे छूम् तूऊ। खीक्‍का ओखी खूक्सू-खूलूचीम् रीदूम् तोङ्नाङा कोङा थीक्-थीक् सेचीवा तूक तूये। एसे आन्‍नी देई नीनाम्मापी जोशिल छूवानीक तूये, कोङ्सो खूङ्‌कतो जोशिलङ् तूवो।

४ कोङा ङ्‌क सेचीवापी लाम्‍दूम्‍प् मीस् हायाम् सातेई मूची खीक्‍का मीम्छा-वात्‍छा हायाम् सार दूक्‍पीयूची ना छूयूचीना थूनापी तेसूची।

५ देप्‍क पूजारीचा ना देप् याखऊपीक लाम्‍लछाचासो ओ लाम्‍पाङ्‌ ताईना गवाई पीयची, ऊदोईपीक्यालो खचीप्‍काङ्‌ बूबू-नेछोस् लाम् लागी कोङा पूर्जी तूना दमस्कसपी तूप् बूबू-नेछोस् लाम्मा खीक्‍का छूईम्ना यरूशलेमपी बाईम्ना सजाई पीम् लागी कोङ् दमस्कस खातोक तूवा।

६ “कोङ् दमस्कस ताम्‍बाम् हूतोलो मत्दे छेकाल छूवाचाक तूवा, खोदोलो छेकोक्छा साराङ्‌गाप्‍तोका ईबूम् देप् अल्हो ओ दोक्पी बाक्स् केत्‍क तोङ्ना केत्‍ता,

७ ना कोङ् बोहोपू पूल्दीसोतो, खीक्‍का कोङा ओरो पीक्‍चाप् ईबूम् साल्‍म् येनू, ‘ए शाऊल, ए शाऊल, आना ऊनाई कोङ् दूक्पीयोकई?’

८ खीक्‍काना कोङा ख ततू, ‘ए रोबू, आन् आसे?’

“खोदोलो खसा कोङ् ओरो लो, ‘कोङ् नासरतपीक येशू आना खूङ्‌क दूक्पीचयक तूये।’

९ खोदोलो कोङ्लो तूप्चा अल्हो क तची, खोदोलोई कोङ्लो नेईप्‍मी साल्‍म् क माङ्‌येईची।

१० “खीक्‍का कोङा रोबू ओरो पीकोना ततू, ‘ए रोबू, हन्‍ना कोङा ऊई मूयो?’ खोदोलो रोबू येशूआ कोङ् ओरोलो, ‘हन्‍ना पक्ना दमस्कसपा खात्‍ते, ना आना मम् पर्ने लक् ईये।’

११ खूङ्‌क अल्होम् अल्माआ कोङा ऊसो मान्तोङा, खीक्‍का कोङ्लो तूप्‍चा ओ हूक्‍पीका लापोना कोङ् तीत्‍तो दमस्कसपी खायो।

१२ “हननिया मीचीक ईल्पो मीस् मूङ्‌कपी तूवा। ख रीदूम्-होदूम्‍आ ऊई पीका खूङ्‌कपी लाम्‍दूम्प् ना खोलोङ् यहूदीचीप्का सायोचोङ्मा तोक् मीस् तूवा,

१३ ख ओ दोक्पी ताना कोङ् ओरोलो, ‘ए नेछो शाऊल, आना आम् मूक्सा तव।’ खोदोलोङ् कोङ् ओ मूक्सा तोक् छूवोखातो ना खसो तूऊ।

१४ “खीक्‍काना खसा कोङ् ओरोलो, ‘ओखी खूक्सूचीम् नीनाम्माम् लन्‍ची आना छेईम् लागी ना मूङ्‍क धर्मी मीस् तोम् लागी, खीक्‍का ख नेन्‍क रीङ्‌ येईम् लागी आन् सोकाक तूये।

१५ ऊदोईपीक्यालो खोलोमी लाईस्‍पी खम् लागी आना तक ना येन्‍क रीङ्मी साक्षी आन् छूम् छूये।

१६ हन्‍ना आना ऊई हूङ्दीत? पक्‍ते, ना बप्‍तिस्मा लाप्‍ते, खीक्‍का येशूम् नीङ् दप्‍ना आम् मोऊपीका शुद्ध छूवाते।’

१७ “खीक्‍का कोङ् यरूशलेम आत्‍तोना नीनाम्मा दप्स्को खीम्पी वाङोम् मूचोलो कोङा ईबूम् दर्शन तूऊ।

१८ कोङा रोबू तूऊ ना खसा कोङ् ओरोलो, ‘दावा मन्चीना यरूशलेमपीका लत्‍ताना खालेत्‍ते, ऊदोईपीक्यालो ओ तोक्पी आना साक्षी पीयस्‍क मीचा येनस्‍नो।’

१९ “खोदोलो कोङा ओरोपीको, ‘ए रोबू, कोङ् खोलोङ् याखऊ खीम्पी खातोना आम्‍पी विश्‍वास मप्ची थूनापी तेसूची ना केरूचीक खचा खोलोआ छेत्‍तची’।

२० आम् साक्षी पीप् स्‍तिफनस सेत्‍चीलो कोङ्सो मूङ्‌कपी खस्का तूवो, ऊदोईपीक्यालो मोन्तोलो ख सेईप्‍चीम् खची तेई कोङा हूङूतूक तूवा।

२१ “खोदोलो रोबूआ कोङ् ओरोलो, ‘हन्‍नान् आन् खात्व, ऊदोईपीक्यालो कोङा आन् छूबूरीपाक बीन्‍नीपा जातिचीपा पोयान्‍के’।”

२२ खचा पावलमी रीङ्‌ ओन्तोदीङाङ् येन्‍ची, खीक्‍काना खस् ओरोपीक्‍तो हायाम् सार बस्‍लाता, “ङ्‌कतोङ्‌क मीस्‍ने चारपीकाङ्‌ लाईम्‍दीम् छूये। ऊदोईपीक्यालो ङ्‌कतोङ्‌क मीस् लेईम्‍चाम् काम्‍ङा मान्तू।”

२३ खीक्‍का खचा खची छूलीआ खची तेई चेन्‍ची ना फूर्क् पेर्‌मीक्‍तो बस्‍लाता।

२४ खीक्‍का सेनापतिचा दोर्‌ची ओरो पीकाना आरेईमची, “ङ्‌क थानागोपी वनानूम्‍ना कोर्रा केर्‌तो ततानूम्ते, ऊनाई ङ्‌कम् ऊल्‍लोङ्पी खस् ओन्तोङ्ना बस्चाये।”

२५ खीक्‍का खचा पावल सोकोवारमी रीबोआ छूईची, खोदोलो पावलआ म्दोक्पी थोरेप्‍दीताक कप्‍तान ओरो पीकाना तत्‍तू, “ऊई रोमी नागरिक ना दोसीमाक मीस् छूईम्‍ना कोर्राआ केर्म् रीदूम्पी तूयेयो?”

२६ कप्‍तानआ ङ्‌क रीङ्‌ येन्‍कप्‍का सेनापतिम् दोक्पी खाताना ख ओरो पीकाना तत्‍तू, “ङ्‌क आना ऊई मम् मीन्चाईकई? ऊदोईपीक्यालो ङ्‌क मीस्‍ने रोमी नागरिकथेई माका।”

२७ खीक्‍काना सेनापति बानाना पावल ओरो पीकाना तत्‍तू, “कोङ् ईयोते, ऊई आन् रोमी नागरिकयो?”

खोदोलो खसा, “एई कोङ् रोमी नागरिकङा के पीका।”

२८ खोदोलो सेनापतिआ ख ओरो लअ, “कोङान् ङ्‌क रोमी नागरिकआ तोम् हक्‍ने हायाम्‍देतो खाप्‍चीमा छोक्‍सूना खेतूकई।”

खोदोलो पावलआ ख ओरो लअ, “खोदोलोई कोङ्ने ओ माआ वातोलोङ्‌ रोमी नागरिकङा तूवो।”

२९ खोदोलोई खम् चाम्ची मप् खोलोङ् दावा मूङ्‍कप्का खालेता, ना पावल ईबूम् रोमी नागरिक पीम् छेत्‍कप्‍का सेनापतिसो हायाम् कीसा, ऊदोईपीक्यालो खसा पावल छूईक तूवा।

पावल हायाम् देप्‍क याखऊमी लाईस्‍पी

३० खोदोलोई म्देसापाका यहूदीचा ऊनाई पावल दोस् तीचीक तूवा खूङ्‌क छेईम् लन्‍ची मस्‍ना ख वईदीत्‍ची, ना खोलोङ् देप्‍क पूजारीची खीक्‍का देप् याखऊखीम्पीक खोलोङ् बात्ल छूम् आज्ञा मची, खीक्‍का पावल दाली यूत्चीना खची लाईस्‍पी थोरेप्ची।

२३

पावलआ याखऊपीक मीस् म्मूक्स् यामीक मान्मसा खोङ्ना ओरोपीका, “बूबू-नेछोचे, एसेक लेई सम्‍मो कोङ् नीनाम्माम् लाईस्‍पी नप् सानीवपी ओ रीराम लेन्चामीत्‍तो थोङोचोयोक तूये।”

२ खोदोलो देप्क पूजारी हननियाआ मूङ्‍कपी तूवाक मीस् पावल म्ङपी केर्‌नूम्‍ते लचीना आज्ञा पीची।

३ खोदोलोई पावलआ हननिया ओरो लअ, “ए जाखील बोहोआ कील्‍म्‍पा बाराम् ङा! आन्‍सो नीनाम्माआ कोङ् तोङ्नाङ् केरे। आन् रीदूम् तोङ्ना ओ नीया मम् लागी तूनासो ऊई रीदूम्‍पी तूक रीङ्‌ मानेई मान्ममो कोङ् केर्म् आज्ञा पीयचीयो?”

४ खोदोलो पावलमी दोक्पी तूप्‍चा ख ओरोलची, “ऊदोई आना ओन्तोङ्ना पीक्‍ना नीनाम्माआ सोक्‍क देप्क पूजारीची सेस्वा मीयस्कई?”

५ खोदोलो पावलआ ओरोपीका, “बूबू-नेछोचे, ख देप्‍क पूजारी तूये पीम् कोङा मान्छेईङा। ऊदोईपीक्यालो ओन्तोङ्ना छाम्‍पा तूये, ‘आना मीस्पी चार तोप्‍चीम् तोक्‍पी मान्‍नप् रीङ्‌ नेईम् छूनो पीम् कोङा छेतो’।”

६ खीक्‍का मूङ्‌क देप्‍क याखऊपी सदुकीची ना फरिसीची तूये पीम् छेत्‍ना पावलआ हायाम् सोतो ओरोपीका, “बूबू-नेछोचे, कोङ् फरिसीम् छा फरिसीङा। ऊदोईपीक्यालो सीप्‍खाप्‍ची होसोङ् ऊस्पके पीम् कोङा आसा मूतोकसा ङ्‍कपी ओ मुद्दा तोक्‍स्‍चाईक तूये।”

७ पावलआ खोरो पीकाकसा सदुकीचीम् लो फरिसीचीम्‍लो हाम्पी रीङ्‌ मान्खम् खीक्‍का खस् छूतेई छूवा।

८ ऊदोईपीक्यालो सदुकीचा सीम्ना ऊम्पोम् रीङ्पी विश्‍वास मईचीनो, खोरोनाङ् नीनाम्माम् रीदाम् पोक्सो, आत्‍मासो ऊसो मान्तू पीके। खोरोदोसो फरिसीचा क मूङ्‌क रीङ्‌ खोलोङ् विश्‍वास मईची।

९ खीक्‍काना मूङ्‌कपी हायाम् लोक्‍तो चाऊपो पका, ना फरिसी गोप्‍क हेप् शास्‍त्रीची थोरेपाना ओरो पीकालाता, “केईका ङ्‌क मीस्पी ऊसोङ् रई रीङ्‌ मान्छीम्यीका। खोदोलोई आत्‍माआ अथवा नीनाम्माम् रीदाम् पोक्‍आ ङ्‍क नेईमीयकदोन् केईया ऊओ पीक्या?”

१० ओरोना मूङ्‌कपी खची रीङ्-खाऊ मान्खम्कसा खचा पावल कऊला-चेऊला मईची मीनाहो म्कीम्मा सेनापतिआ म्दोर्‌ची खात्‍नीना मूङ्‌क मीस्चीम् हाम्‍पीका बल मनूम्ना दोर्‌ची तूस्को थाऊपी लात्खानूम्‍ते लचीना आरेईमची।

११ म्देसाक लेई सेपा रोबू म्दोक्पी थोरेपाना ख ओरो लअ, “पावल साहस मव, ऊदोईपीक्यालो आना यरूशलेमपी ऊतोङ्नाई ओ तोक्पी गवाई पीयू, खूङ्‌क तोङ्नाङ् आना रोमपीसो ओ गवाई पीम् छूये।”

पावल सेईम्‌ लागी जाल मस्क

१२ म्देसा देत्छा सेपा यहूदीस् बात्ल छूवाना पावल मान्सेईम् सम्‍मो ऊसो चायाम्‍नो दूङाम्‍नोके लोलना पस्तून चची।

१३ मूङ्‌क तोङ्ना चाई मप्ची लीक्‍पोङ्‌ पीका दूङ्देतो तूवा।

१४ मूङ्‌कचा देप्‍क पूजारीचीपी लो धर्म-सेचीपोचीप्‍लो खाताना ओरोलची, “पावल मान्सेईम् सम्‍मो केईका ऊसो मान्चाम् लोलईकाना पस्तून चाम्‍काक तूये।

१५ खन्‍सा आन्‍नी देप्‍क याखऊपीक खोलोङ्चीका चाई मनूम्ना पावलमी मुद्दा नम्‍लो छूम् छूये पीकानीना बाहाना मनूम्ते, खीक्‍का पावल केईका पीम् छूये पीकानीना सेनापतिपी बीन्ती मीयानूम्व। ओरोना पावल ओखी दोक्पी बान्‍लो केईका ख सेईम् लागी तयार छूयेका।”

१६ खोदोलो पावलमी यसआ ङ्‌क रीङ्‌ तूम् तअ, खीक्‍का थानागोपा खाताना ङ्‌क रीङ्‌ पावल ईयू।

१७ खीक्‍का पावलआ कप्‍तानचीप्क ईल्पो काछचीना ओरो लअ, “ङ्‌क सोलो सेनापतिपा पोक्‍स्‍व, ऊदोईपीक्यालो ङ्‌कसा खलो ऊचीई रीङ्‌ मम् तूथे।”

१८ खीक्‍का कप्‍तानआ मूङ्‌क सोलो सेनापतिचीपा छोक्‍स्‍ती, खीक्‍का सेनापति ओरो लअ, “थूनापी तूप् पावलआ कोङ् दालासोना ओरोलो, ङ्‌क सोलो सेनापति तूकपा खाईते, ऊदोईपीक्यालो ङ्‌क सोलो आन्‍लो नेईम् पर्ने तूथे।”

१९ खीक्‍का सेनापतिआ मूङ्‌क म्हूक्पीका कीना बीन्‍नी खाईयू, ना सूपीछा तत्‍तू, “आना कोङ्लो मम् पर्ने रीङ्‌ ऊई हाई?”

२० खीक्‍का खसा सेनापति ओरो लअ, “यहूदीचा पावलमी तोक्पी होसोङ् नम्‍लोना तईम् नीहू मम्ना देसा देप्‍क याखऊपी पावल बायीपीकाव पीकाना आन् लोम् लागी चाई मस्क तूये।

२१ खोदोलोई आन्‍ना खची रीङ् येईम् छूनो, ऊदोईपीक्यालो खचीप्‍क लीक्‍पोङ्पीकासो दूङ्देतोआ ख मान्सेईम् सम्‍मो केईका ऊसो चायाम्‍कानो पीकाना पस्तून चस्‍ना ख सेईम् लागी हूङ्दीतस्‍क तूये। खन्‍सा हन्‍ना खचा आम् रीङ्मी आसा मदीतस्‍ना तूचाये।”

२२ खीक्‍काना सेनापतिआ मूङ्‌क सोलो, “आना कोङ् ईयोक ङ्‌क रीदाम् बीन्‍नीपा आस्‍सो ईनव” लना पोक्‍सू।

पावल कैसरियापी पोक्‍स्‍चीक

२३ खीक्‍काना खसा कप्‍तानचीप्क नीप्पो काछचीना ओरोलची, “एसे सेपा बोची बजे होम्पी, नीस्‍चून्‍दूलूम् दोर्‌ची, नूक्पोङ् खोक् बूल्प्ची, खीक्‍का नीस्चून्दूलूम् चल् खूर्प्‌ ची कैसरिया सम्‍मो खाईम् लागी चोचूप्साक्साचूव।

२४ खीक्‍का पावलमी लागीसो खोक् थीक्‍का मनूम्व, खीक्‍काना ख ऊरानूम्‍ना हाकिम फेलिक्स तूकपा छोक्सातानूम्व।”

२५ खोदोलो खसा ओरो पीकाना छाप्दाम्सो छाप्पू:

२६ “सायोबूप हाकिम फेलिक्सङा, क्‍लौडिया लुसियसमी सेवाके!

२७ ङ्‌क मीस् यहूदीचा लाप्‍चीना सेईम् मीनाक तूवा, खोदोलोई ङ्‌क रोमी नागरिकये पीम् कोङा तूम् तूना सेनास्का मूङ्‍कपा खातीका, ना कोङा फोकूना बायूक तूये।

२८ खचा पावल ऊनाई दोस् तीचीकई खूङ्‌क छेईम् लन्‍ची मूना कोङा आम्‍नी देप्‍क याखऊपी ङ्‌क बायू।

२९ खचा पावल रीदूम्-होदूम्मी तोक्‍पी दोस् तीचीक रईछ। खोदोलोई ख थूना तेम्‍ना सेईम् दण्ड पीम् तोङ्‌क रीङ्ने कोङा खपी ऊसोङ् मान्छीम्ङा।

३० ङ्‌क मीस् सेईम् रीङ्-छाम् छूचाई पीम् रीङ्‌ येनू मोरोङ् कोङा ङ्‌क आम्पा पोक्‍सूक तूये, खीक्‍काना ङ्‌क दोस् तीक्‍चीसो बयान पीयानूम्व पीकोना आम्पा पोक्‍सूचीक तूये।”

३१ ओरोना दोर्‌चा आज्ञा तचीक तोङ्नाङ् पावल सेपाङ् एन्‍टिपाट्रिस सम्‍मो छोक्‍स्‍तीची।

३२ खीक्‍का खोक् बूल्प्चीक पावलचीकाङ्‌ मूङ्‌कपी होक्‍सीची ना लाम्‍दूम्‍तो खाईप् दोर्‌चीक म्देसा दोर्‌ची तूस्को थाऊपी आत्‍ता।

३३ कैसरिया तातेकाना खचा देप्‍क हाकिम छाप्दाम् पीची खीक्‍का पावलसो खम् हूक्‍पी जीम्मा पीची।

३४ खसा छाप्दाम् नीना पावल आन् ऊक जिल्‍लाप्‍कई पीकाना तत्‍तू। खीक्‍का हाकिमआ ख सिलिसियाप्‍क पीम् छेत्‍कप्‍का हाकिमआ ओरोपीका,

३५ “आन् दोस् तीक्‍ची बान्कप्का कोङा आम् मुद्दा येनो।” खीक्‍का हाकिमआ पावल हेरोदआ बानेईमक दरवारपी यूक्सानूम्व पीकाना आरेई मची।

पावल फेलिक्समी लाईस्‍पी

२४

ङाक्‍लेई दोस्पी देप्‍क पूजारी हननिया खीक्‍का हेप्-हेप् धर्म-सेचीपोचा तर्तुल्‍लस नीङ् मीचीक ईल्पो वक्‍कील बाईचीना फेलिक्स हाकिमपी बाना, ना पावलमी ऊल्‍लोङ्पी मुद्दा तेस्‍ची।

२ खीक्‍का पावल मूङ्‌कपी काछचीना तर्तुल्‍लसआ ओरोपीक्‍तो अभियोग तीलातू, “सायोबूप् फेलिक्स, आम्पीका केईका देप्पा खाऊमा-खासेर्मा तम्चायाम्काक तूये, खीक्‍का ङ्‌क छाप्कूवाम् लागी आना हायाम् नप् लक्सो मचयक तूये।

३ ङ्‌क खोलोक रीङ्मी लागी केईका खोलोङ् हायाम् ओखी गोङ् चानचाईना आन् ओलोनूव लये।

४ खोदोलोई ए होदूवा जीज मान्ममो केईका सम्‍तूमा मीयीकाना चीमा ओखी बीन्ती येनीपीयीकाते।

५ “ऊदोईपीक्यालो ङ्‌क मीचा खोलोपी मीस् दूक्पीतो लाम्‍दूमाक, खीक्‍काना चारपीक खोलोङ् यहूदीचीम् हाम्‍पी हूजूहूक्वा मच्‍चेई मक, ना नासरीचीम् देप्‍क लाम्‍लछा छूवाना लाम्‍दूमाक केईका छीपूम्‍का।

६ ङ्‌कसा नीनाम्मा दप्स्को खीम्सो अपवित्र मम् लाम्‍चक तूवा, खोदोलोई केईका ङ्‍क लापूम्‍का। [ओखी रीदूम्पी तूक तोङ्ना केईका ङ्‌क दण्ड पीम् लामूम्का,

७ खोदोलोई सेनापति लुसियस ओखीपी बानाना हायाम् जबरजस्‍तीआ मूङ्‌क ओखी हूक्‍पीका ङापीकाना खाईयू,

८ ना केईका आम्पी उजुर मनूम्व पीकाना आज्ञा पीयीका।]a हन्‍ना आना ङ्‌क मीस्मी चाम्ची मईदोक केईका ख दोस् तीयूम्‍काक रीङ्‌ आछीयाकङ् रईछ पीम् छेत्‍त।”

९ खोदोलो मूङ्‌क यहूदीचासो मूङ्‌क रीङ्‌ खोलोङ् आछीयाकङ् पीकाना पीका।

१० खीक्‍का हाकिमआ ख नेईम् लागी कवेई मीकप्का पावलआ ओरोपीका, “आन् केछेयीकाङ् यहूदीचीम् नीया मप् छूवाक पीम् कोङा छेतो, खन्‍सा कोङा ओ तोक्‍पी हायाम् नत्‍तो पूयो।

११ आना छेत्‍त कोङ् यरूशलेमपी आराधाना मस् खातोक ईक् पोङ् नीस्लेईपीका दूङ्देतो मान्छूमोङ् तूये।

१२ ङ्‌कचा ना कोङ् मीस्चीका रीङ्-छाम् मम्चाम्काकङ् छीपोवा, ना नीनाम्मा दप्स्को खीम्पीङ् ना देप् याखऊ खीम्पी ना सहरपीक मीस् चप्‍सूचोकङ्‌ छीपोवा,

१३ ना खचा कोङ् एसे दोस् तीयोचोक रीङ्‌मी प्रमाणङा पीदूरची।

१४ खोदोलोई कोङा ङ्‌क रीङ्‌ क आम् लाईस्‍पी एईङा पीको। मूङ्‌क हल्‍वाम् लाम् खचा आछीयाक माके पीके, मूङ्‌क लाम् कलोना कोङा ओ खूक्सू-खूलूचीम् नीनाम्मा मानेई मूयो ना भक्ति मूयो। खोरोदोसो कोङा खारीबोपोचा छाप्‍चीक धर्मसूम्बऊ ना मोशाआ पीयीक खोलोङ् रीदूम् होदूम्‍पी विश्‍वास मूयो।

१५ खोरोनाङ् ङ्‌कचा धर्मी ना मोऊपो मीस् खोलोङ् सीना ऊस्पके पीक्‍ना नीनाम्मापी विश्‍वास मईची। खूङ्‌क खचीम् तोङ्नाङ् कोङासो सीम्‍ना ऊम्‍पोम् रीङ्‌ नीनाम्मापी आसा मूयो।

१६ ओरोनाङ् कोङा नीनाम्माम् लाईस्‍पी लो मीस्मी लाईस्‍पीलो नप् सानीवा मम् लन्‍ची मूयो।

१७ “हायाम् दोङ् छूवाकप्का कोङ् ओ जातिचीम् लागी दान पीस् ना नीनाम्मापी चाचोदाम् छोस् यरूशलेम बानोक तूवा।

१८ खचा कोङ् नीनाम्मा दप्स्को खीम्पी छीपो खोदोलो कोङ् शुद्ध छूवोखातोक तूवा। मूङ्‌कपी ओरोसर्प् मीस्सो मान्तू, ना मूङ्‌कपी चाऊपोलम्सो मान्तू। खोदोलो मूङ्‌कपी हेप् एशियाप्‍क यहूदीस्सो तूवा,

१९ खोदोलोई एशियापीका बानाक देप्‍पोई यहूदीचा कोङ् नीनाम्मा दप्स्को खीम्पी तोओ। मूङ्‌कचा ओ ऊल्‍लोङ्पी ऊची रीङ्‌ तूवाक तचीवादोक आम्‍पी बानावाना ऊजूर तीदूर्‌चीवा।

२० खोरोदोसो आम् लाईस्‍पी ङ्‌कचा खची होपाङ् पचीनूते, कोङ् देप् याखऊपी तूवोलो ओपी दोस् छीप्‍चीक तूवायो?

२१ ईबूम् रीङ्पीङाङ्‌ खचा कोङ् दोस् तीदूरोओ, खूङ्‌क ऊई पीक्यालो, ‘सीयाक मीस् होसोङ् ऊस्पके पीम् रीङ्पी कोङा विश्‍वास मूकसा अपी ओ मुद्दा छूचाये पीकोना कोङ् हायाम् सार बसोक तूवा’।”

२२ ङ्‌क लाम्‍मी तोक्‍पी फेलिक्सआ नम्‍लोना छेत्‍क तूवा, खीक्‍का फेलिक्सआ ङ्‌क रीङ्‌ येन्‍ना खस्, “सेनापति लुसियस अपी बान्कप्का कोङा आम्‍नी मुद्दामी फैसला मीन्‍पीयान्‍नी” लचीना तारेई मस्‍ना पोक्‍स्‍छोक्‍स्‍चीक तूवा।

२३ खीक्‍का खसा कप्‍तान ओरो पीकाना आरेई मअ, पावल नम्‍लोना ऊरानूम्‍ना यूक्सानूम्व, खोदोलोई खसा चाहेई मईक थक् छोस्‍ताप् म्बूम्ची रापानूम्‍नव लअ।

२४ खीक्‍का जीस्तातोपीका फेलिक्सआ म्तोमा यहूदी द्रूसिल्‍ला बाईना बाना, ना खसा पावल काछना येशू ख्रीष्‍टमी विश्‍वासमी तोक्‍पी पावलपीका येनू।

२५ खोदोलो पावलआ नीनाम्माम् धार्मिकताम् आज्ञा मानेई मम्ना लक्‌ मम् छूये, होप्‍मी सानीवा तूङ्‌गापी यूम् छूये, ना नीनाम्माआ खोलोमी नीया मम् नाम्‍ला ईलेई ताचाये पीकाना ईलो फेलिक्स आतालेई छूक्‍तो ओरोपीका, “एसे ओन्तोदीङ् छूनूते, हन्‍ना आन् खाताव, दोस्का होसोङ् आन् काछोयान्।”

२६ खोदोलो फेलिक्सआ पावलपीका खाप्‍चीमा तयाम्‍यो पीकाना मीर्वा मक तूवा। खन्‍सासो फेलिक्सआ पावल हेप्‍लो-हेप्‍लो काछना रीङ्-छाम् मस्क तूवा।

२७ खोदोलोई नीस्दोङ् दोस्पी फेलिक्समी फाईपी पर्किअस फेस्तस देप्‍क हाकिम छूवा, खीक्‍का फेलिक्सआ यहूदीची खची गोङ् चानमीम् लागी पावल थूनापी यूक्स्‍ना खाता।

a 

२४:६-८ केछे लाईस्पीक हेप् पाण्डुलिपीपी ६(ख) पीका ८(क) सम्मोक खण्ड छाम्पा मान्तू।

फेस्तसमी लाईस्‍पी पावलमी मुद्दा

२५

फेस्तस म्होप्मी छाप्‍कूवापीका बानाक सूक्‍लेई दोस्पी कैसरियापीका यरूशलेम खाता।

२ मूङ्‌कपी देप्‍क पूजारीचीम् लो यहूदीचीम्‍लो देप् मीचा पावल फेस्तसमी लाईस्पी अभियोग तीची,

३ खीक्‍का पावल यरूशलेम खास्‍को लाम्‍पीङ्‌ सेईम् जाल मस्‍ना पावल यरूशलेम पोक्‍सीपीकाव लचीना फेस्तस बीन्ती मीची।

४ खोदोलोई फेस्तसआ पावल कैसरियापीङ्‌ थूनापी तेस्‍चीक तूये खन्‍सा कोङ्सो दावाङ् कैसरिया खाईम् मीनोचोयो लची।

५ खीक्‍का फेस्तसआ खस् ओरोलची, “आम्‍नी लाम्‍लछाची कोङ्लो मूङ्‌कपी खान्‍नूते, खीक्‍का मूङ्‌क मीस्पी ऊची मान्‍नप् रीङ् तूदोक खचा खची होपाङ् ख अभियोग तीचीनूते।”

६ ओरोना फेस्तस खस्का रेक्लेई अथवा पोङ् लेईसम्‍मो यरूशलेमपी मान्तूमोङ् कैसरियापा आत्‍ता, खीक्‍का म्देसाङ् ख नीया मस्को थाऊपी तूवाना पावल बायानूम्व पीकाना आज्ञा मअ।

७ पावल मूङ्‌कपी बानाकप्का यरूशलेमपीका बानाक यहूदीचा खम् म्बर-बार थोरेपाना हायाम् सार दोस् तीची, खोदोलोई खचा आछीयाक प्रमाण पीमान्‍दूर्ची।

८ खीक्‍का पावलआ खस् ङरी आन्‍तो ओरोपीका, “कोङा ना यहूदीचीम् धर्मसूम्‍बऊमी, ना नीनाम्मा दप्स्को खीम्‍मी, ना कैसरमी ऊल्‍लोङ् मूऊ, कोङा आस्‍मीसो ऊल्‍लोङ् मान्मङा।”

९ खोदोलोई यहूदीस् खची जीनमीम् लागी फेस्तसआ पावल ओरो लअ, “कोङा आन् यरूशलेमपी पोयान्‍ना खीक्‍का मूङ्‌कपी कोङा आम् नीया मूयो, खोदोलो नईयो?”

१० खोदोलोई पावलआ ख ओरो लअ, “कोङ् कैसरमी नीया मस्कोम् लाईस्‍पीङ्‌ थोरेपोतोक तूये, खन्‍सा ओमी ङ्‌कपीङ् नीया छूम् छूये। कोङा यहूदीचीम् ऊल्‍लोङ्पी ऊसो रई रीङ्‌ मान्मङा पीम् रीङ्ने आनासो नम्‍लोना छेत्‍चय।

११ आछीयाङ् कोङ् अपराधीङ् दोक, ना कोङा सीम् दण्ड तोम् पर्ने लक्‌ मूक तूदोक सीम् कोङा ऊसो मीनोनो। खोदोलोई खचा कोङ् तीयोक दोस् छमाकदो ङ्‌कचीम् हूक्‍पी कोङ् आसासो सूम्‍पेई मदूरोनो। खीक्‍का कोङा कैसरपी ऊजूर मूयो।”

१२ खीक्‍का फेस्तसआ म्वाछेलईप्चीका चाई मस्‍ना पावल ओरो लअ, “आना ओ नीया छूम् छूये पीकाना रीङ्‌ मकसा हन्‍ना आन् कैसरपाङ्‌ खाईम् छूये।”

होङाबू अग्रिपासआ लो फेस्‍तसआलो चाई मस्क

१३ जीस्तातोपी होङाबू अग्रिपास ना म्नेछो बारनिकी फेस्तसमी लाम्तूम्मा मस् कैसरियापी बाना।

१४ खस् मूङ्‌कपी हायाम् तातो तूवाना फेस्तसआ पावलमी मुद्दा होङाबू ओरोना येईमीयू, “फेलिक्सआ थूनापी तेस्यूक्‍स्‍क ईल्पो मीस् ङ्‍कपी तूये,

१५ कोङ् यरूशलेमपी तूवोलो देप्‍क पूजारीचा खीक्‍का यहूदीचीम् धर्म-सेचीपोचा खूङ्‌क मीस् दोस् तीची, ना ङ्‌क सेईम् छूये पीकाना ओपी बीन्ती मस्क तूवा।

१६ “कोङा खस् मीस् दोसी मान्छूम् सम्‍मो मूङ्‌क मीस् दण्ड पीम् रोमी सरकारमी रेवास् मान्तू पीकोना पीको। खन्‍सा दोसी छूक मीचा दोस् तीक्‍चीम् लाईस्‍पी नेईम् मोऊका तोम् छूये।

१७ खस् अपी बानाकप्का कोङा दावा देसाङ्‌ पावल नीया मस्को थाऊपी बायानूम्व पीकोना आज्ञा मूऊ।

१८ खीक्‍का पावल दोस् तीक्‍ची मूङ्‌कपी बात्ल छूवा, खोदोलोई कोङा मीनोक तोङ्नाङ् खचा ऊसो दोस् तीमान्‍दूर्ची।

१९ खोदोलोई मूङ्‍कचीम् खची हाम्‍पी मान्खम्चाक रीङ्‌ क खची धर्मम् तोक्‍पी लो सीयाखात्‍क येशूम् तोक्‍पीलो रईछ, मूङ्‌कपी पावलआ क सीयाक येशू ऊसापक्‍क तूये पीकाना तेत्‍तेईमो यीङाक तूवा।

२० ङ्‌क रीङ्मी तोक्पी कोङान् ऊसो तईङा मान्दूर्‌ङा। खीक्‍का कोङा ख ओरो पीकोना ततू, ‘आन् यरूशलेम खाईना आम् नीया मूङ्‍कपीङ् छूलो नईयो।’

२१ खोदोलोई पावलआ रोमी होङाबूपीका फैसला मान्छूम् सम्‍मो कोङ् थूनापीङ्‌ यूक्सोनीव पीकाना बीन्ती मकसा, ख कैसरपी मान्खाईम् सम्‍मो नम्‍लो ऊर्म्‌ ना यूम् कोङा आज्ञा मूऊ।”

२२ खीक्‍का अग्रिपासआ फेस्तस ओरो लअ, “ङ्‌क मीस्मी रीङ्‌ कोङासो येईम् तूवादोन् नवा।”

फेस्तसआ ओरोपीका, “आना देसा येन्व।”

पावल अग्रिपासमी लाईस्पी

२३ म्देसा अग्रिपास लो बरनिकीलो हायाम् सायोचोङ्मालो सेनापतिस्‍का ना सहरपीक देप्‍क नीङ्तोप् मीस्चीका याखऊपी खाता। खीक्‍का फेस्तसआ पावल मूङ्‌कपी बाईम् आज्ञा तकप्का याखऊपी तातू।

२४ खीक्‍का फेस्तसआ ओरोपीका, “होङाबू अग्रिपास ना अपी ताप् खोलोङ्चे, आन्‍ना ङ्‌क मीस् तईचाईनूम्, ङ्‌कम् तोक्‍पी खोलोङ् यहूदीचा ‘ङ्‌क मीस् सेईम् छूये’ पीकाना यरूशलेमपी ना कैसरियापीसो कोङ् बीन्ती मीयोक तूवा।

२५ खोदोलोई कोङा ङ्‌क मीस् सेईम् तोङ्‌क दोस् ऊसो मान्छीम्ङा ना खसा म्होपासो रोमी होङाबूपी बीन्ती मूयो पीकाकसा कोङा ख रोमी होङाबूपी पोम् लन्‍ची मूऊ।

२६ ङ्‌क मीस्मी तोक्‍पी ओ सम्राटपी कोङा छाम्‍ना होम् रीङ्‌ ऊसोङ् मान्तू। खन्‍सा कोङा ङ्‌क आम्‍नी लाईस्‍पी, ना होङाबू अग्रिपासमी लाईस्‍पी तातूक तूये, खन्‍सा केईया ङ्‌क मीस् तताम्ना ङ्‌कम् तोक्‍पी कोङा छाम् पर्ने रीङ्‌ ऊची छीपोयो पीम् आसा तूये।

२७ ऊदोईपीक्यालो कैदपी मम्पा मीस्मी ऊसो दोस् खोमाम्ममो पोम् कोङ् नप् लोयोनो।”

२६

खीक्‍काना अग्रिपासआ पावल ओरो लअ, “हन्‍ना आना आम् रीङ्‌ पोदूर।”

खीक्‍का पावलआ म्होप् सम्सूर्मचीम् लागी म्हूः थेत्‍ना ओरोपीका:

२ “ए होङाबू अग्रिपास, यहूदीचा कोङ् दोस् तीयोक रीङ्मी तोक्पी एसे कोङा आम् लाईस्‍पी पोम् तूलो कोङ् ओहोपा ओ होप्ङा सागोहोम् मीयोङ्चूङ्।

३ यहूदीचा खोलोङ् मथचीक ललई ना रीङ्‌-छाम् मम् आना नम्‍लो छेत्‍तक तूये, खन्‍सा कोङा बीन्ती मूयोना आम् दोक्पी ओ रीङ‍् मेलसा पूयोलो आना जीज मान्ममो येनोपोव।

४ “कोङ् ओ जाति यहूदीस्का यरूशलेमपी तूवोलो ओ साहीछापू ऊतोङ्‌कई तूवो, ना ओ हारी बान्‍तो खातालोक ओ वोर्वा ऊतोङ्‌कई तूवा खूङ्‌क खोलोङ् यहूदीचा नम्‍लोना छेत्‍तची।

५ ङ्‌क खचा केछेयीकाङ् छेत्‍चयस्‍क रीङ्‌ङा, कोङ् ओखी धर्ममी कट्टर पन्‍थी दलपीक फरिसी छूवोना तूवो। खचा ङ्‌क रीङ्मी गवाई पीम् लन्‍ची मईचीदोक खचा पीदूरची।

६ नीनाम्माआ ई खूक्सू-खूलूचीपी मयूक्स्क यादेपी आसा यूक्सूकसा कोङा एसे ङ्‌क मुद्दा मम् बोक्साक तूये।

७ ओखी पोङ्नीप्पो गोङ्चासो ङ्‌क आसा तोम् लागी सेपा-लेपा ईक् सानीवा मईचीना नीनाम्माम् आराधाना मचयस्क तूये, खन्‍सा होङाबू अग्रिपासङा, कोङासो ङ्‌कम् आसा मूकसाङ् यहूदीचा कोङ् दोस् तीयोक तूये।

८ नीनाम्माआ सीप्‍ची ऊन्‍पो मीय पीम् रीङ्‌ आन्‍ना ऊनाई विश्‍वास मईनूम्नो?

९ “कोङासो दूरोक सम्‍मो नासरतपीक येशूम् ऊल्‍लोङ् मम् छूये मीनोक तूवा।

१० कोङा यरूशलेमपा खोरोनाङ् ऊल्‍लोङ् मूऊ, ना कोङा देप्‍क पूजारीपीका हक् तूना नीनाम्माम् मीस्ची खोलोङ् थूनापी तेसूची खोन्तोदीङाङ् मा, खस् सेत्‍चीलो कोङासो बूछोक्सूचीक तूवा।

११ खीक्‍काना याखऊ खीम्पी मूङ्‍कस् बोलो विश्‍वास होक्‍सायानूम्‍ते पीक्‍तो सजाई पीयूची। ओरोना खची ऊल्‍लोङ् मतो ओ छूलीआ बीन्‍नीपा सहरपीसो कोङा दूक् पीयूची।

१२ “ओन्तोङ्ना ईलेई देप्‍क पूजारीचीप्का अधिकार लो आज्ञालो तूना कोङ् दमस्कस मेक्सा खातो।

१३ ए अग्रिपास होङाबूङा, मूङ्‌क लेई लेपा लाम्‍पी खातोचोलो नाम्‍साम्‍पीकासो दूङ् छेङ्छेङ्पा अल्हो तूऊ, मूङ्‌क अल्हो कोङ्लो लाम्‍दूम् खोलोङ्चीम् बर्‌बार् बाक्‍स्तोङ् केत्‍ता।

१४ खीक्‍का केईका खोलोङ् बोहोपूू फोलीऊतीखातीका, खोदोलो हिब्रू रीङ्पी ओरो पीकाक कोङा येनू, ‘शाऊल, ए शाऊल, आना ऊनाई कोङ् म्खेप्क-खेप् दूक्पीयो? चल्पी लाथा गकलो आम् होप्‍मी लोङ्‌ङा तूके’।”

१५ “खीक्‍का कोङा ख ‘ए रोबू आन् आसे?’ पीकोना ततू। खोदोलो रोबूआ होसोङ् ओरोपीका, ‘कोङ् येशू, आना कोङ् दूक्पीयोचोयो।

१६ हन्‍ना आन् पक्ना थोरेप्‍ते, ऊदोईपीक्यालो एसे ओपी आना तक रीङ्‌ खीक्‍का कोङा आन् दोस्का खोमीम् रीङ्‌ बीन्‍नीपास् ईम् लागी ओ सूसो मप् ना ओ साक्षी पीप् छूम् लागी कोङा आन् एसे सोन्‍नाक तूये।

१७ कोङा आन् यहूदीची ना बीन्‍नीपा जातिचीम् हाम्‍पी पोन्‍चायान्‍क तूये। कोङा आन् खचीप्‍का जगेई मयान्,

१८ खीक्‍का आना खची मूक्स् हल्‍पीयस्‍ना खस् गूगूर्‌पाप्‍का छेङ्छेङ्पा हेम्, खीक्‍का शैतानमी राःराप्‍का नीनाम्मा हेम् आन्‍नू। ओरोना खचासो मोऊपीका छेमा तयची ना ओपी विश्‍वास मईचीकसा नीनाम्माआ सोक्‍चीकचा तचीक थाऊ खचासो तयची।’

१९ “खन्‍सा, ए अग्रिपास होङाबूङा, ओरोना कोङा साराङ्‍गाप्‍तोका मोङूक दर्शन रेपूना कोङ् लाम्दूमोचोयोक तूये।

२० खोदोलोई लाईस्‍पीङ्‌ दमस्कसपी, यरूशलेमपी खीक्‍का खोलोङ् यहूदिया छाप्‍कूवापी तूप् बीन्‍नीपा जातिचीम् छाप्‍कूवापीसो खातोना वालूम्‍मा मनूम्ना नीनाम्मापी आत्‍तानीव खीक्‍का आछीयाङ् वालूम्‍मा मनूम्क तोङ्ना लक्‌ मनूम्व पीकोना ईयूची।

२१ खन्‍सा यहूदीचा कोङ् नीनाम्मा दप्स्को खीम्पी लापोना सेईम् लामो।

२२ एसेक लेई सम्‍मो नीनाम्माआ कोङ् बोचोयोक तूये, खन्‍सा कोङा अपी तूप् खोलोङ् देप्-चीमा गवाई पीम् लागी कोङ् अपी थोरेपोतोक तूये। खारीबोपोचा लो मोशाआलो दोस्का आछीयाङ् छूये पीकाक रीङ् पीका बीन्‍नीपा रीङ् कोङा ऊसो मान्पोङा–

२३ खचा पीकाक तूवा ख्रीष्‍टआ दूक् तोम्‍ङा बोक्से, खीक्‍का सीप्‍खाप्‍चीपीका ऊसापक्‍कचीपी ख लाईस्‍पी छूवाकसा खसा म्होप्मी जातिची ना बीन्‍नीपा गोङ्चीम् रापी अल्होम् रीदाम् ईयची।”

२४ पावलआ पीकाक रीङ्‌ येन्‍ना फेस्तसआ हायाम् सोतो ओरोपीका, “ए पावल, आन् आम् नीऊ मास्खाताक तूये, ओरोतो आम् नीऊ तूकसा आन् वाम्‍खाताक तूये।”

२५ खोदोलो पावलआ ओरोपीका, “होपाबू फेस्तस, कोङ् वामोक मा, कोङा पीकोक रीङ्‌ आछीयाक तूये कोङा नम्‍लो मीनोनाङाङ् रीङ्‌‌ मूयो।

२६ होङाबू अग्रिपास आना ङ्‌क रीङ्‌ खोलोङ् छेत्‍त, खन्‍सा कोङ् माङ्‌की-माङ्‌की आम् लाईस्‍पी नेनोचोयो। ङ्‌क रीङ्‌ खोलोङ् आनासो छेत्‍त, ऊदोईपीक्यालो ङ्‌क रीङ्‌ खोलोआ तोक्‍स्‍को थाऊपी छूवाक तूये।

२७ होङाबू अग्रिपासङा, आना खारीबोपोचीपी विश्‍वास मईयो? आना विश्‍वास मय पीम् कोङा छेतो।”

२८ खोदोलो अग्रिपासआ पावल ओरो लअ, “ऊई आना कोङ् दावाङ्‍यो ख्रीष्‍टियन् बानेई मम् सानीवा मचय?”

२९ खोदोलो पावलआ ख ओरो लना ङरी आन्‍नू, “दावाङ् अथवा ओरोतातोम् रीङ्‌ मा, ङ्‌क साङ्ल होक्‍सूयोना एसे आन् खीक्‍का ओ रीङ् येईप् तोदी खोलोङ् कोङ् तोङ्‌कङ् छूनू पीकोना कोङा वाङोम् मूयो।”

३० खोदोलो होङाबू, हाकिम, बरनिकी खीक्‍का मूङ्‍कपी तूवाकतोदी खोलोङ् पका।

३१ खीक्‍काना खस् पाखा लत्‍ताना खची हो-होप्‍पी ओरोलोलतो रीङ्‌ मची, “ङ्‌क मीचा सेईम् दण्ड तोम् खीक्‍का थूनापी तेम्‍तोङ्‌क लक्‍ने ऊसो मक मान्तू।”

३२ खोदोलो अग्रिपासआ फेस्तस ओरो लअ, “ङ्‌कसा कैसरपी ऊजूर मान्मवादोन् कोङा लेतूतूवासो नवा रईछ।”

पावल रोमपी खाताक

२७

दीरीत्‍तीलाम्‍पा केईका इटालिया खाईम् चाई मम्का, ना खचा पावल खीक्‍का बीन्‍नीपा थूनापीकची सम्राट् अगस्टसमी दोर् युलियस मीचीक कप्‍तान जीम्मा पीची।

२ केईका एड्रामिटेनोस सहरपी बानीकाना एशियापीका खोलोङ् बन्दरगाह छूक्‍तो खाईप् ईबूम् देप् हेयोङ्मापी वोङीकाना लाम्दूमीका। खोदोलो थेसलोनिकेमी मासेडोनियापी तूप् अरिस्‍तार्खस मीचीक मीस् केईकाचीकाङ् तूवा।

३ खीक्‍का म्देसा केईका सिदोन सहरपी तातेकीका। मूङ्‌कपी युलियस मीचीकसा पावल सम्‍तूमा मीना ओ बूम्‍चीपा खाताव ना चाहेई छूक तोदी सहायता ङोक्‍व लअ।

४ खीक्‍काना मूङ्‍कप्का कईका तूयीकाक देप् हेयोङ्मा दीरीत्‍ती हेम् खात्‍लाता, खोदोलो देप् हेयोङ्माम् लाईस्‍लाम्‍पा हायाम् देप् हूक् तोक्‍साकसा केईका साइप्रस टापूम् चाखेम्‍लाम्‍पा हूक्पीका राम्चीतो खाईम् बोक्सा।

५ सिलिसिया ना पामफिलिया थाम्पूम् चाखेम्‍पीक दीरीत्‍ती कम्‍काना केईका लिसिया थाम्‍पूपी ताईप् माइरा सहरपी ताबानीका।

६ केईका मूङ्‌कपी इटालिया खाईप् अलेक्‍जेन्‍ड्रियामी ईबूम् देप् हेयोङ्मा छीपूम्‍का, खीक्‍काना कप्‍तानआ केईका मूङ्‌कपी वनीका।

७ खीक्‍का केईका हायाम्तातो सम्‍मो वाताम्‍छा खातीकाना मूस्कीलआ क्नीडसपी तातेकीका, खीक्‍का हायाम् हूक् केलाकसा क्रेटमी चाखेम्-चाखेम् रीम्चीयीकाना केईका सालमोनेमी चाखेम्-चाखेम् छूक्‍तो खातीका।

८ हायाम् गार छूक्‍तो मूङ्‌क टापूम् चाखेम्-चाखेम् केईका लासिया सहरमी दोक्पीक नप्छा मीचीक बन्‍दरगाहपी ताईलातीका। मूङ्‌कपीका लासिया सहर मीखीछाङ् तूवा।

९ नाम्‍ला हायाम् खालेताक तूवा ना दीरीत्‍ती थेम्पी हेयोङ्माप्‍का लाम्‍दूम्‍सो हायाम् गार तूवा, ऊदोईपीक्यालो माईस् तूम् नाम्‍लासो यात्खाताकसा पावलआ खस् ओरो पीकाना सम्‍जेईमीची,

१० “ए बूम्चे, ङ्‌क दीरीत्‍तीपी लाम्‍दूमीचायेलो देप् हेयोङ्मा ना चूम्सोस्‍ङाङ् मा, खोदोलोई ई होप्‍सोई छेची-खेरीपी छूयीचायेक कोङा तूचोयो।”

११ खोदोलोई कप्‍तानआ पावलआ पीकाक रीङ्‌पीका दूङ् हेयोङ्मा तोप् ना हेयोङ्माम् मालिकआ पीकाक रीङ् रेप्पू।

१२ चूनाम् वीम्खाम् लागी मूङ्‌क बन्‍दरगाह नप् मान्तूकसा मीचा फोनिक्सपीङ् खाईम्ना नाम्‍ला वीम् छूये पीकाना दूङ्सर्‌तोआ हेयोङ्मा तोम् लागी चाई पीची। फोनिक्स मीचीक क्रेटपीक ईबूम् बन्‍दरगाह तूवा, मूङ्‌क बन्‍दरगाह योऊमेर-नाम्काम्स्को ना योऊना-नाम्काम्स्को हेम् हीप्चीप् तूये।

दीरीत्‍तीपी मूर्हूऊ तोक्‍साक

१३ योऊमेर लाम्‍पा वाताम् हूक् तोम् थालेई मअ, खोदोलो हन्‍नान् खाईम् नई रईछ मीनाना खचा हेयोङ्मा अरेई मम्पाना यूम्पा खोतीबा लात्‍चीना हेयोङ्मा क्रेटमी चाखेम् लाम्‍पा खाईची।

१४ खोदोलोई जीस् दोस्पी मूङ्‌क टापूपी हायाम् देप् योऊना-नाम्‍आप्स्को लाम्‍पा मूर्हूऊ तोक्‍सा।

१५ मूङ्‌क मूर्हूऊआ हेयोङ्मा फोनेप्खी, खीक्‍का मूङ्‌क मूर्हूऊ देप् हेयोङ्माआ थामेई ममान्दूर्, ना केईका हारेखात्‍सो खान्‍नू मीनीकाना मूङ्‌क हेयोङ्मा फूईलेतूम्तूम्का।

१६ खीक्‍का केईका क्लौडा मीचीक ईबूम् चीमा टापूमी चाखेम्पी तातेकीकाकप्‍का हायाम् मूस्कीलआ देप् हेयोङ्मापीका मीस् लईम्खाम् नप् चीमा हेयोङ्मा जगेई मम्‍लातूम्का।

१७ मूङ्‌क थूत्चीना बल्‍ला देप् हेयोङ्मा थेम्पी यूक्स्ची खीक्‍का खचा उपाय मस्‍ना देप् हेयोङ्मापी मूङ्‍क चीमा हेयोङ्मा नम्‍लोना छूईची, ना सिरटिस मीचीक सेरोम्‍लापी वाईखीययो मीनाना खचा देप् हेयोङ्माम् छोक्‍तोका दाली कीन्चीक पाल सईदात्ची खीक्‍का देप् हेयोङ्मा म्होप्ङा बगेई छूक्‍तो खाता।

१८ खोरोनाङ् मूर्हूऊआ केईका थेन्तो दाम्‍तो मईकाईका, खीक्‍का म्देसापाका खचा मूङ्‌क देप् हेयोङ्मापी तूवाक चूम्सोस् लात्‍चीना होम् थालेई मची।

१९ खीक्‍का म्छीन्दीपाकान् खचा हेयोङ्मा तोम् लागी चाहेई छूक् चूम्‍सो खचा लात्‍चीना दीरीत्‍तीपू होम् थालेई मची।

२० हायाम् तातो केईका नाम्‍छोवा, सोङ्‍गेर् ऊसो मान्तोयीका। खीक्‍का मूर्हूऊ मोरोनाङ् हायाम् सार तोक्‍साचा ना दो-दोरीम्पीन् केईकासो हन्‍नान् लेतेकानोक रईछ मीनीचाईका।

२१ खचा हायाम् तातो जा चाम्‍सो मान्तोक्ची। खीक्‍का पावलआ खची दोक्छापी ताना ओरोलची, “बूबू-नेछोचे, आन्‍ना कोङा पीकोक रेपोनीवाना क्रेटपीका देप् हेयोङ्मा लाम्‍मान्‍दूपानूम्वादोक नवा, खोरोदोन् आन्‍नी ओन्तोङ्ना छेती मान्छून्‍नीवा ना दूक्वा तेम् मान्बोक्सावा।

२२ आन्‍ना हरेस चानूम्नव साहस मनूम्व। आन्‍नी तूनीक तोदी खोलोङ् ऊसो छूनीनो, खोदोलोई देप् हेयोङ्मा क नास् छूये।

२३ ऊदोईपीक्यालो कोङ् नीनाम्माम् मीस् ना कोङा खमीङ् सूसो मूचोयो। खसा ईल्पो म्‍रीदाम् पोक् एसे सेपा ओपी पोक्‍स्‍दातू।

२४ खीक्‍का खसा कोङ् ओरोलो, ‘पावल, आन् कीनव, ऊदोईपीक्यालो आन् कैसरमी दोक्पी खाईम्‍ङा छूये, खीक्‍का येन्व, आन्‍लो देप् हेयोङ्मापी तूप् तोदी खोलोङ् लेन्‍चा मीम् लागी नीनाम्माआ आन् आम् हूक्‍पी पीयाक तूये।’

२५ खन्‍सा ओ बूम्चीये, आन्‍ना साहास मनूम्व, कोङा ओ नीनाम्मापी विश्‍वास मूयो, कोङ् नीनाम्माआ ईयोक तोङ्नाङ् खोलोङ् छूये।

२६ हन्‍ना केई ईबूम् टापूपी दोर्म् बोक्से।”

देप् हेयोङ्मा खोती छूवाक

२७ ओरोना केईका एड्रियास दीरीत्‍तीपी मूर्हूऊआ हल्‍लेई मईचाईकाक ईक् पोङ् लीक्‍सेपा छूवाखात्क तूवा, खीक्‍का आधारातपी देप् हेयोङ्मा तोप्‍चा केई थाम्पूम् दोक्पी ताम्तेम् हयाम् पीकाना अनुमान मची।

२८ खीक्‍का खचा काऊ देई गूम्ये पीकाना थाप्‍ची, ना खचा सूक्पोङ् नूक् मिटरतो गूम्प् तूये पीका, खीक्‍काना चीछा मेक्सा तातेकीकाकप्‍का होसोङ् थाप्‍ची खोदोलो खचा नीस्पोङ् तूक् मिटरतो गूम्प् तूये पीका।

२९ खीक्‍का खचा लूङ्पी देप् हेयोङ्मा दोरे मीनाहो खची कीम्‍आ खचा हेयोङ्मा अरेई मम् लीची खोतीबा लेन्‍ची, खीक्‍काना दावा कोअनूव पीकाना वाङोम् मम् थालेईमची।

३० खोदोलो देप् हेयोङ्मा तोप्‍चा म्‍लाईस्लाम्पाक हेयोङ्मा अरेई मम् खोतीबा लाईम् नीहू मस्‍ना चीमा हेयोङ्मा लात्चीनासो जूम्खाम् मीनाचाक तूवा,

३१ खोदोलो पावलआ कप्‍तानची ना दोर्‌ची ओरोलची, “ङ्‌क देप् हेयोङ्मा तोप्‍ची जूक्‍खात्‍दोक केई आस्‍सो लेत्‍यानो।”

३२ खीक्‍का दोर्‌चा चीमा हेयोङ्मा छूईम्‍पा रीबो कीप्ची ना मूङ्‍क चीमा हेयोङ्मा दीरीत्‍तीपू फूईलेत्छोक्स्ची।

३३ साम्-साम् कोअम् हचक तूवा, खोदोलो पावलआ खस् चाई पीची ना ऊची चानूम्व पीकाना ओरोलची, “आन्‍ना सोक् मनूम्ना जा मान्चामो तूवानीक एसे पोङ् लीक्‍लेई छूवाखाता।

३४ खन्‍सा ऊची चानूम्व पीकोना आन्‍नी कोङा बीन्ती मीयान्‍नी। ऊची चाईनूम्‍दोक आन्‍ना राःरा तईनूम्, ऊदोईपीक्यालो आन्‍नी तूनीक तोदीपी आम्‍नी तोङ्पीक् ईरी आम्‍नी तोसम्सो हूफ्स्‍नो।”

३५ खीक्‍का खसा मोन्तोदी पीकाना सबेई लापू, ना खोलोमी लाईस्‍पी नीनाम्मा ओलोनूव लना चलातू।

३६ खीक्‍का बीन्‍नीपाचासो पावलपीका हौसला तचीना जा चची।

३७ (मूङ्‌क हेयोङ्मापी केईका जम्‍मो नीस्चून्दूलूम् नूक्पोङ् तूक्‍पो तूयीका)।

३८ ओरोना खचा खची बोखासाक सम्‍मो चस्‍ना, देप्‍क हेयोङ्मा हाम्‍लो छूम् लागी मूङ्‌कपी तूवाक दोचेर्‌सो दीरीत्‍तीपू होलात्‍ची।

३९ कोअस्‍खातानासो खचा मूङ्‌क थाम्‍पू फूम् मान्यून्लाची, खोदोलो खचा दीरीत्‍तीम् चाखेम्पी ईबूम् सेरोम्‍ला तेल्म् तची ना खचा खप्पदोक हेयोङ्मा मूङ्‌कपी खाईम्ना यूम् सानीवा मची।

४० खीक्‍का खचा हेयोङ्मा अरेई मम् खोतीबा रूप्‍चीना दीरीत्‍तीपू लेन्‍छोक्‍स्‍ची, ना हेयोङ्मा तोम् कर्‌चम् छूईम्‍दीम्‍पासो वईछोक्‍स्‍ची, खीक्‍का म्‍लाईस् लाम्‍पाक पालसो थोम्‍ला तेर्सछोक्‍स्‍ची ना हेयोङ्मा दीरीत्‍तीम् चाखेम् मेक्सा तोतो खाईची।

४१ खोदोलोई काऊ गोपू मान्दाईक सेरोम्‍मी रास तूवाकपी देप् हेयोङ्मा दोराना मूङ्‌कपी हाप्‍पू, खीक्‍का देप्‍क हेयोङ्मा म्‍लाईस्लाम्पा हाप्ना तोङ्मान्दूर, खोदोलोई म्दोस्लाक काऊआ हूछ्‌‌याप्‍तो महो अईम् थालेई मअ।

४२ खोदोलो थाना वईम् लागी खाईचचीक मीस् जूक्‍खाते मीनाना दोर्‌चा खस् सेईम् लोलना चाई मची।

४३ खोदोलोई कप्‍तानआ पावल जगेई मम् सानीवा मना दोर्‌ची सेईम् माम्पीची। खीक्‍का पोऊरेईमदूर्प् तोदीक लाईस्‍पीङ्‌ हेयोङ्माप्‍का दीरीत्‍तीपू जूकानीना पोऊरेईमतो पाखा लत्‍तानीव लचीना आरेईमची,

४४ खीक्‍काना बीन्‍नीपास्क फल्‍याकपीका ना हेयोङ्माम् चईताप्का पाखा लत्‍तानीव लचीना आरेईमची। ओरोना खस् खोलोङ् नम्‍लोना दीरीत्‍तीम् चाखेम्पी लत्‍ता।

पावल माल्टा मीचीक थाऊपी

२८

केईका हायाम् नत्‍तो दीरीत्‍तीम् बरपी हेयोङ्मापीका लत्‍तीकाकप्‍का मूङ्‌क थाम्पूम् नीङ् माल्टा पीम् छेतूम्‍का।

२ मूङ्‌कपीक तेल्पोस्‍चा केईका हायाम् सम्‍तूमा मीयीका। खीक्‍का वाताना हायाम् चूङ्लकसा खचा मीः खप्‍चीना केईका खोलोङ् मीः जूस् काछईका।

३ खोदोलो पावलआ ईक्बेम् सीङ्‌ बाईना मीःपू हूईयू। खोदोलो ईबूम् पूः मीःआ एमाकसा लत्‍ताना म्हूक्पी माल्‍लू।

४ मूङ्‌कपी तूवाक मीचा पावलमी हूक्‍पी मूङ्‍कतोङ्ना पूः मालाक तचीना खची होप्-होप्‍पी ओरोलोल, “ङ्‌कन् मीस् सेईप् रूबूसीपोङ्‌ होगो। ङ्‌क दीरीत्‍तीपीकान् लेताना लत्‍ता खोदोलोई ङ्‌क नीयाआ लेईम्‍चाम् मान्पी।”

५ पावलआ म्हूः रूक्‍स्‍लो मूङ्‌क पूः बूक् लोक्‍तो मीःपू तात्‍ता, खोदोलोई मूङ्‌क पूःआ पावल ऊसो मान्म्।

६ मूङ्‌कपी तूवाक मीचा पूम् बीसआ म्गाम् हम्‍ना सीये पीक्‍तो खोङ्चची। खोदोलोई हायाम् तातो छूवाखात्‍नासो पावल ऊसो मान्छूक तचीना खची सानीवा फात्‍ता खीक्‍का छाक्‍का छूक्‍तो ओरो पीकालाता, “ङ्‌कन् देऊतायो ऊये।”

७ मूङ्‌क टापुपीक देप् मीस् पब्‍लियसमी थाम्‍पूवार मूङ्‌क थाम्पूम् बर्‌बार् तूवा। खसा केईका सूक्‍लेई सम्‍मो म्खीम्पी लाम्तूम्मा मईकाना यूक्सीका।

८ खोदोलो पब्‍लियसमी म्पा चूस्‍राम्‍आ लो मासीआलो थलेई छूवाचाक तूवा। खीक्‍का पावल मूङ्‌क तूक्‍खा खोस् खाता, ना मूङ्‌क तूक्खाम् थेम्पी म्हूः यूक्स्‍ना वाङोम् मअ खोदोलो मूङ्‌क तूक्‍खा नखाता।

९ मोरोना मूङ्‌क मीस् नक छेत्‍चीकप्‍का मूङ्‌कपी तूवाक तूक्खास् खोलोङ् ताआ ना पावलआ मूङ्‌कस्सो नमीची।

१० खचा केईका हायाम् साम्‍दी दईका। खीक्‍का केईका देप् हेयोङ्मापी वोङीकालो केईका चाहेई छूक खोलोङ् चूम्सोस् चूमीपीका।

पावल रोमपी

११ सूक् लाः दोस्पी, केईका अलेक्‍जेन्‍ड्रियापीक देप् हेयोङ्मापी वोङीका। मूङ्‌क देप् हेयोङ्मा चूनाम्‍आ मूङ्‍कपीङ् तूवा। मूङ्‌क देप् हेयोङ्माम् लाईस्‍पी जोङ्ले देऊताम् ङोङोङ्छे बानेई मम्पा तूवा।

१२ केईका सुराकुसाई मीयस्क सहरपी तातेकीकाना मूङ्‍कपी सूक्‍लेई सम्‍मो तूयीका।

१३ खीक्‍का मूङ्‌कपीका केईका लाम्‍दूमीकाना रेगियन मीचीक सहरपी ताईलातीका। खीक्‍का म्देसा योऊमेर लाम्‍पा हूक् तोक्‍सा ना म्छीन्दी केईका पटिओली मीचीक सहरपी तातेकीका।

१४ मूङ्‌कपी केईका रोबू येशूपी विश्‍वास मप् बूबू-नेछोची तूपूम्‍का, खीक्‍का खचा ईक् फाईवेई सम्‍मो केईकाचीका ङ्‌कपीङ् तूम् छूये पीकाना बीन्ती मीयीका। ओरोना केईका रोमपी तातेकीका।

१५ खीक्‍का रोमपी तूप् विश्‍वासी बूबू-नेछोचा केईका बानीचायेका पीम् येन्‍चीना ओखी तूम्खास् अप्‍पियसमी बजार ना तीन-पाटी मीचीक थाऊ सम्‍मो बाना। खस् बानाक तचीना पावलआ नीनाम्मा ओलोनूव लना होसोङ् साहास मअ।

१६ ओरोना केईका रोमपी ताबानीकाना पावलआ ईल्पो दोर्‌मी रेख-देखपी म्हाल्‍लाङ् तूम् अनुमति तअ।

पावल रोम सहरपी

१७ सूक्‍लेई छूवाकप्का पावलआ रोम छाप्‍कूवापी तूप् यहूदीचीम् लाम्‍लछास् खोलोङ् काछची। खीक्‍का खस् खोलोङ् बात्ल छूवाना पावलआ खस् ओरोलची, “बूबू-नेछोच, कोङा ओ छाप्कूवाप्‍क मीस्चीमी, खीक्‍काना ई खूक्सू-खूलूचा मथचीक रीदूम्-होदूम्मी ऊल्‍लोङ् ऊसो मान्मङा। खोरोदोसो यहूदी बूबू-नेछोचा कोङ् यरूशलेमपी लापोना रोमीचीम् हूक्पी जीम्मा मोक तूये।

१८ खचा ओपी छानबिन मस्लो कोङा सीम् दण्ड तोम् तोङ्‌क रीङ्‌ ऊसो मान्छीप्स्कप्का खचा कोङ् लेईम्‍दीम् लन्‍ची मची।

१९ खोदोलोई यहूदीचा ओ ऊल्‍लोङ्‌ मस्कसा कोङा कैसरपी ऊजूर मम् करङा छूवो– ओ जातिचीम् ऊल्‍लोङ्पी ऊसो दोस् तीम् रीङ्‌ मान्तू।

२० खन्‍सा कोङा आन्‍नीस्‍का तूम्‍ना रीङ्-छाम् मम् लागी आन्‍नी काछोन्‍नीक। ऊदोईपीक्यालो इस्राएलीचा आसे आसा मची खूङ्‍कम् लागीङ्‌ कोङ् ओरोना साङ्लपी छूईम्‍चीम् बोक्साक तूये।”

२१ खचा पावल ओरोलची, “केईकान् आम् तोक्पी छाम्‍पा यहूदियापीका होक्‍स्‍चीक छाप्दाम् मान्तोयीका। खीक्‍का हेप् नेछोस् ओखीपी बानाना आम् तोक्पी मान्‍नप् रीङ् ऊसो मस्क मान्तू।

२२ खोदोलोई आम् मीन्ताम्क ऊई तूये, खूङ्‌क केईका येईम् लन्‍ची मयाम्का। ऊदोईपीक्यालो खोलोपी मीचा आम्‍नी समुहचीम् ऊल्‍लोङ् मचयस्कङाङ् केईका येनाम्का।”

२३ खीक्‍काना खचा पावलमी रीङ्‌ येईम् लागी ईलेई तोकेई मची। तोकेई मस्क लेईपी लाईस्‍पीकप्‍का दूङ् देतो यहूदीची खोलोङ् बात्ल छूवाना पावलमी खीम्पी बाना। खूङ्‌क लेई पावलआ देत्छायीका यूपा सम्‍मो नीनाम्माम् चार खम्मी तोक्‍पी सेचीवा ईची। खीक्‍का धर्मसूम्‍बऊपी मोशा ना खारीबोपोचा छाप्‍चीक रीङ्पीका खसा येशूम् तोक्पी ईत्‍तो खस् विश्‍वासपी ताईम् कोसिस मअ।

२४ खोदोलोई हेप्पा खम् रीङ्‌ बूजेई मस्‍ना विश्‍वास मची, हेप्पा विश्‍वास मान्मची।

२५ खची होप्-होप्‍मीपीङ्‌ रीङ्-छाम् माङ्‌खप्ना खस् मोरोङ् मूङ्‍कपीका खाईम् मीना। खोदोलो पावलआ खस् ओरोलची, “आम्‍नी खूक्‍सूची यशैया खारीबोपोप्‍का पवित्र आत्‍मा ओरोलचीक रीङ्बऊ आछीयाक तूये,

२६ ‘मूङ्‌क मीस्चीपी खात्‍ना ओरोलचीते,

आन्‍ना येईम्ने येन्‍नूम्, खोदोलोई हादेलोसो बूजेई मईनूम्नो,

तोम्ने तईनूम् खोदोलोई हादेलोसो तूम्तईनूम्नो।

२७ ऊदोईपीक्यालो ङ्‌कचीम् खची सानीवा मोगो छूवाक तूये,

ना खची नोबो दीयाखात्‍क तूये,

ना खची मूक्स् सीप्‍खीचीक तूये,

मादोन् खचा खची मूक्सा तचीवा,

खचा खची नोबोआ येन्‍चीवा,

खचा खची सानीवापाका बूजेई मस्वा,

खीक्‍का ओपी आत्‍तावा,

ना कोङा खस् नमीयूचीवा।’

२८ “खन्‍सा आन्‍ना ङ्‌क छेतानूम्‍व, नीनाम्माआ ङ्‌क हल्‍वा बीन्‍नीपा गोङ्ची पीचीक तूये, ना खचा येनची।” [

२९ खीक्‍का खसा ङ्‌क रीङ्‌ पकप्का, यहूदीस् खची होप्-होप्पी हायाम् सार रीङ्-छाम् मतो हान्‍ची।]a

३० पावल नीस्दोङ् सम्‍मो म्होप्मी खाप्‍चीमाआङ्‌ रोमपी तूवा, ना मूङ्‌कपी ताप् खोलोङ् खसा लाम्‍तूम्‍मा मीची।

३१ खसा माङ्‌की-माङ्‌की नीनाम्माम् चार खम्मी रीङ्‌ हासू, ना रोबू ख्रीष्‍टमी तोक्पी सेचीवा ईचची, खोदोलो आसासो ख ऊसो मान्म।

a 

२८:२९ केछे लाईस्पीक हेप् पाण्डुलिपीपी ङ्‍क पद छाम्पा मान्तू।

रोमीची

पावलआ हक छाप्दाम्

छेईलम्

पावलमी लाईस्पीक नीङ् शाऊल तूवा। ख ईल्पो प्रेरित तूवा, खोदोलोई ख येशू ख्रीष्‍टमी पोङ् नीप्पो म्सीच्‍चेस् गोपीक मा। येशू ख्रीष्‍ट चारपी तूवालो पावललो ख ऊलाम्‍सो मान्तूपाक छूदूर। ख हायाम् नीनाम्माम् भक्ति मप् ना कट्टर यहूदी सेचीपो तूवा (फिलिप्पी ३:४-६)। ख्रीष्‍टमी जीनप् रीदाम् पतो खातालो पावलआ हायाम् लोक्‍तो मालोक विश्‍वासीची दूक् पीयू (प्रेरित २२:३-४; २६:९-११)। ऊलेई खूङ्‌क तोङ्‌क लक् मम् लागीङ्‌ दमस्कस मीचीक सहर हेम् खात्‍चालो खसा हाल्‍लोसो मान्सीप् रोबू येशू ख्रीष्‍टमी छाक्‍काक दर्शन तअ (प्रेरित ९:३-९; २२:६-११; २६:१२-१८)। ख्रीष्‍टआ खूङ्‌क तोलोयीकाङ् ख प्रेरित बानेईमक तूवा। खीक्‍का खूङ्‌क नाम्‍लायीकाङ्‌ बीन्‍नीपा गोङ्ची, अर्थात् यहूदी मत मानेई मान्मप्चीम् रापी जीनप् रीदाम् हाम् लागी येशूआ पावल पोक्‍सू। पावलमी रीराम ना खसा मक लक्‍मी तोक्‍पी प्रेरित ९ अध्‍यायपी खीक्‍काना १३ पीका २८ अध्‍यायसम्‍मोपी छाम्‍पा तयाम्।

पावल सूक्‍छेम् जीनप् रीदाम् हास् लाम्‍दूमाना एफिसस, फिलिप्पी, थेसलोनिके, कोरिन्‍थ, टर्की ना ग्रीसपी तूवाक सहरपी ख्रीष्‍टियन् मण्डलीची बोबूईयू। ङ्‌क जीनप् रीदाम् हास् खात्‍चालोङ्‌ खसा बोबूईक मूङ्‌क मालोक मण्डलीची छाप्दाम् छाप्‍ना हअ। पावलआ कलस्से ना रोमपी तूवाक बीन्‍नीपा मण्डलीचीपीसो छाप्दाम् छाप्ना हक तूवा। मूङ्‌क मण्डलीची पावल म्होपा बोबूईक मा। पावलआ तिमोथी, तीतस ना फिलेमोनसो छाप्दाम् छाप्‍ना हअ। ङ्‌क छाप्दाम्ची ख्रीष्‍टमी सेचीवा छेईम् लागी ना केई ख्रीष्‍टियनआ ऊतोङ्नाई लक् मम् पर्नेई खूङ्‌क ईम्‍चीम् लागी आवश्यक तूये। लीची जीनप् रीदाम् छाम्‍पीका लाईस्‍पी ङ्‌क छाप्‍दामची छाप्‍पाक तूवा। खन्‍सा ङ्‌क छाप्‍दामची नयाँ करारपीक दूङ् लाईस्‍पी छाप्‍पाक सोक्‍सरची के।

रोमीचीम् लागी पावलआ छाप्‍क ङ्‌क छाप्दाम् ग्रीस छाप्कूवाम् कोरिन्‍थ मीचीक सहरपीका ई.सं. 0 पी छाप्ना हचीक तूवा। खोन्‍तोलो भूमध्य सागरमी बर्‌बार्‌पीक छाप्‍कूवा रोमी छाप्कूवाम् हूक्‍पी तूवा, खूङ्‍कम् होङ्तेल् रोम तूवा। ईनीम्‍बा रोम सहर क यूरोपमी योऊमेर इटालिया छाप्कूवाम् होङ्तेल् के। रोमपी तूक मण्डली आसाई बोबूईकई पीम् ईनीम्‍बा सम्मो निश्‍चित मान्तू। खोदोलोई पावलआ ङ्‌क छाप्दाम् छाप्‍लो रोमपी ओरोतो ख्रीष्‍टियनची तूवा, खूङ्‌कस् हेप्-हेप् लाईस्‍पी यहूदी छूवाक तूवा ना बीन्‍नीपा हेप्-हेप् बीन्‍नीपा गोङ्ची तूवा।

जीनप् रीदाम् हास् लाम्दूमाक आर्को छेलाम्पी पावल रोमपी खीक्‍काना खूङ्‌कलाम्‍पा स्‍पेनपी खाईम् मीन्ताम् मचक तूवा (रोमी १५:२३-२४)। खोदोलोई पावलआ ङ्‌क लोचम् पूरा मम् मान्तो, ऊदोईपीक्यालो यरूशलेमपी ख लाप्ची, खीक्‍काना कैदी छूवानाङाङ्‌ ख रोमपी तातेका। मूङ्‌कपी पावल नीस्दोङ् सम्‍मो कैदपी तूवा। खीक्‍काना पावल ऊई छूवा पीम् आसासो छेत्‍तनो।

पावलआ रोमीची छाप्‍ना हचीक ङ्‌क छाप्‍दाम्‍आ पीम् लामक आछीयाक रीङ्‍क ङ्‍कङा के: खोलोङ् मीस् मोऊपो तूये, ना मीस्मी लक् ना रोकोछूलाम्‍पा मा, खोदोलोई ख्रीष्‍टपी विश्‍वास मईचीनाङाङ् खस् नीनाम्माम् लाईस्‍पी धर्मी छूना हाल्‍लोसो मान्याईप् रीराम तोदूरची।

नयाँ करारमी बीन्‍नीपा सोक्‍सर छाप्‍ची तोङ्नाङ्, पावलआ ङ्‌क छाप्दाम् ना बीन्‍नीपा छाप्‍दाम्‍सो खसा पवित्र आत्‍माम् प्रेरणालाम्‍पा छाप्‍पू। ङ्‌क ओरोनासो केईया पीदूराम्, नीनाम्माम् पवित्र आत्‍माआङा बाइबलपीक खोलोङ् सोक्‍सरची छाप्‍क तूये। खन्‍सा पावलमी छाप्दाम् नीयाम्‍लो, केईया ङ्‌कतोङ्‌ना मीईम् छूये, ङ्‌क छाप्‍दाम्ची (ना बीन्‍नीपा खोलोङ् बाइबलपीक सोक्‍सरची) नीनाम्‍माआङ् केई छाप्‍ना हईक छाप्दाम् के। पावलआ ङ्‌क छाप्दाम् रोमीचीम् लागीङाङ्‌ पीकाना छाप्‍क मा, खोदोलोई केई खोलोमी लागीसो छाप्‍क तूये।

रोमीची

पावलआ हक छाप्दाम्

१

कोङ् पावल, येशू ख्रीष्‍टमी रोः, प्रेरित छूम् लागी काछोक, ना नीनाम्माम् जीनप् रीदाम्‌ हाम् लागी सोकोक के,

२ खूङ्‌क जीनप् रीदाम्‌ खसा लाईस्‍पीकाङ्‌ खम् खारीबोपोचीप्‍का पवित्र धर्मसूम्बऊपी यादे मक तूवा।

३ ङ्‌क जीनप् रीदाम्‌ नीनाम्माम् छाम् तोक्‍पी के, ख मीस् छूवाना दाऊदमी गोङ्पीका जन्‍मेई छूवाक तूवा।

४ ई रोबू येशू ख्रीष्‍ट सीयाकप्‍का ऊसापक्‍ना पवित्रतामी आत्‍मा तोङ्ना राःरापी नीनाम्माम् छा छूवाक तूये।

५ खम् नीङ्मी तोक्पी विश्‍वासलाम्‍पा ताप् आज्ञापालन खोलोङ् जातिचीम् हाम्‍पी ताईम् लागी केईका खपीका सम्‍खेलू लो प्रेरितमी लक्‍लो तम्काक तूये।

६ आन्‍नीसो खस्का येशू ख्रीष्‍टमी छूम् लागी काछानीक तूये।

७ रोमपी तूप् आन्‍नी खोलोङ्, नीनाम्माआ सम्‍तूमा मीयानीना म्होप्मी पवित्र मीस् छूम् लागी काछानीक: आम्नीपी ई पा नीनाम्मा ना रोबू येशू ख्रीष्‍टलाम्‍पा सम्‍खेलू ना खाऊमा-खासेर्मा के।

रोमपी खाईम् पावलमी हायाम् देप् लन्‍ची

८ दूङ्लाईस्‍पी, कोङा ओ नीनाम्मा येशू ख्रीष्‍टलाम्‍पा आन्‍नी खोलोमी लागी ओलोनूव पीको, ऊदोईपीक्यालो आम्‍नी विश्‍वासमी रीङ्‌ चारमी खोलोपी रीङाक तूये।

९ कोङा ओ सागोवापाका नीनाम्माम् छाम् जीनप् रीदाम्‌ हासोना खम् सूसो मूयो, ना नीनाम्मा ओ साक्षी तूये कोङा आन्‍नी वाङोम् मतो हायाम् मीन्चायान्‍नीक तूये।

१० खीक्‍का कोङा ओरो पीकोना वाङोम् मूयो, नीनाम्माम् लन्‍ची छूदोक कोङ् आम्‍नीपा दानासो बाईदूरूनूव।

११ ऊदोईपीक्यालो आन्‍नी बलिय मम् लागी आत्‍मिक वरदान आन्‍नी पीम् दूरूनूव पीकोना कोङा आन्‍नी तूम् हायाम् देप् लन्‍ची मूयोक तूये।

१२ ङ्‌कपी कोङा पीम् लामोक रीङ्‌ क, आन्‍नी ओ विश्‍वासलाम्‍पा ना कोङ् आम्‍नी विश्‍वासलाम्‍पा केई ई होप्-होप्‍पी उत्‍साहित छूदूरूम्‍नूव।

१३ बूआचे-नेछोचे, आन्‍ना ङ्‌क रीङ्‌ छेतानूम्‍व, कोङा बीन्‍नीपा गोङ्‍ची येशूपी विश्‍वास ममीयूचीक तोङ्नाङ् आन्‍नी तूनीक गोपीकस्‍सो विश्‍वास ममीम् लागी आम्‍नीपा बाईम् हायाम् लन्‍ची मू, खोदोलोई बाईम् मान्दूर्‌ङा।

१४ ग्रीक ना ग्रीक माक असभ्य जातिचीम् लागी, खीक्‍का लूर्‌पोचीम् ना म्‍लूर्वा मान्तूप् खोलोमी कोङ् लागी नोक्पो छूवोक तूये।

१५ खन्‍सा दूरोकसम्‍मो आन्‍नी रोमपी तूप्‍चीसो जीनप् रीदाम्‌ येईमीम् ओ लन्‍ची तूये।

१६ जीनप् रीदाम्‌ हाम् कोङ् ओ ङईम् लईनो। ऊदोईपीक्यालो विश्‍वास मप् खोलोमी हल्‍वाम् लागी ङ्‌क नीनाम्माम् राःरा के, लाईस्‍पी यहूदीचीम् लागी खीक्‍का बीन्‍नीपा गोङ्चीम् लागीसो के।

१७ ऊदोईपीक्यालो जीनप् रीदाम्पी नीनाम्मालाम्पा ताप् धार्मिकता खोछेत्‍ताक तूये, खूङ्‌क धार्मिकता खोलोङ् विश्‍वासलाम्‍पाङ्‌ ताये। धर्मसूम्बऊपी ङ्‌कतोङ्‌क छाम्‍पा तूये, “धर्मी क विश्‍वासलाम्‍पाङ्‌ लेत्‍चाये।”

मीस्पी नीनाम्माम् छूली

१८ नीनाम्माम् छूली मप्, मोऊ मप् ना रई लक् मप् खोलोमी ऊल्‍लोङ्पी साराङ्‌गाप्‍तोका यूवाक तूये, खीक्‍का खचा मस्क रई लक्‍आ आछीयाक रीङ्‌ छेईम्पीका मीस् लाप्‍सेतस्‍क तूये।

१९ नीनाम्माम् तोक्‍पी छेईम् रीङ्‌ खचा नम्‍लोना तचीक तूये, ऊदोईपीक्यालो नीनाम्माआ खस् मूङ्‌क रीङ्‌ खोमीचीक तूये।

२० नीनाम्माम् तयाम्‍नोक गुण, दोस्का सम्‍मो तूप्चाप् खम् राःरा खीक्‍का वोर्वा, चार बोबूयाकप्का एक्‍तो बोबूयाक थक्लाम्‍पा छेङ्‌गा तयाम्‍क तूये। खन्‍सा मीचा नीहू मम् रीङ्‌ङा मान्तू।

२१ ऊदोईपीक्यालो खचा नीनाम्मा छेत्‍चीनासो नीनाम्मा पीम् साम्‍दीखा मान्पीची, ना ओलोनूवङ्‌ लचीवा, खोदोलोई खस् खची मीन्ताम्पी ऊनाऊक छूवा, ना खची मूर्ख सानीवा दूङ् गूगूर्‌योक छूवा।

२२ खचा लूर्‌पो तूयेका पीकाना पीकादोसो खस् मूर्खङ् छूवा,

२३ ना खचा सीप्‍ना खाईप् मीस्, छोऊची, लीची म्‍लोङ्लोक हीम्वा केईम्वा ना सून्चीतो लाम्दूप् जन्तूम् ङोङोक्छेम् ङालीलो हाल्‍लोसो मान्सीप् नीनाम्माम् साम्दीखा बात्ची।

२४ खन्‍सा नीनाम्माआ खचा मीनाक तोङ्ना रई लक्‍पी खस् लेत्‍दीत्‍ची, खीक्‍काना खचा खची गाम्मी साम्‍दीसायो मान्मची।

२५ ऊदोईपीक्यालो खचा नीनाम्माम् सत्‍यता वालीलीलो बात्चीना दोस्का सम्‍मोक योबोरोबू ईबोबूईप् होक्‍सीचीना नीनाम्माआ लोलीस्‍क थक्मी पूजा ना सूसो मची। खोदोलोई खोलोङ् थक् बोबूईप् नीनाम्माम् साम्दीखा दोस्का-दोस्का सम्मो छून्चानूव। आमेन।

२६ खन्‍सा नीनाम्माआ खस् ईङईम् लप् लक्‍मी लागी फूईलेत्दीत्ची। खची मीम्छाचा खची नप् वोर्वा रई वोर्वापी फात्दीत्ची,

२७ खोरोनाङ् मीम्छा हेम्‍क नप् वोर्वा होक्‍सीचीना खची होप्‌-होप्‍पी वात्‍छाआ वात्‍छालोङ्‌ रई लक् मची, ना खची गाम्पी खचा रई लक् मस्कम् दण्ड तेप्‍स्‍ची।

२८ ओरोना खचा नीनाम्मा साम्‍दीखा पीम् सानीवा मान्मस्कसा नीनाम्माआ खस् जेजेर्वा सानीवापी फूईलेत्दीत्ची।

२९ खस् खोलोङ् बदमाशी, घृणा, लोप् ना ईबीआ पेप्‍चीक तूये। खस् डाह मप्, हत्या मप्, खेप्-मोप्, वालीली मप्, ओन्‍चोमा नीर्‌मा मप् ना खस् बीन्‍नीपाम् तूम्‍पो मप्,

३० खीक्‍का बीन्‍नीपाम् बदनाम् मप्, नीनाम्मा जेर्प्, ढीट, नाम्दूखू मप्, अभिमानी, जेजेर्वा रीङ्‌ मतो लाम्‍दूम्‍तीप्, म्पा-म्माम् रीङ्‌ मान्‍रेप्,

३१ छूलीपो, विश्‍वासघाती, निर्दयी ना क्रूर छूये।

३२ ङ्‌कतोङ्‌क लक् मप्चा सीम्‌ दण्ड तयची पीम् नीनाम्माम् धार्मिक ललई छेत्‍तस्-लेसस्‍नासो खचा खची होपाङ्‌ ङ्‌कतोङ्‌क लक्‌ मईची, खीक्‍का बीन्‍नीपाचा मईचीकप्सो काम्यान्ची।

नीनाम्माम् नीया

२

खन्‍सा ए बीन्‍नीपा दोस् तीक् मीस्ङा, आन् आस्दोसो, आना ऊसो बहाना मम् बोक्स्‍नो, ऊदोईपीक्यालो आना ऊपी बीन्‍नीपा दोस् तीय, खूङ्‌कपीङ्‌ आम् होप्‍सो दोसी छूये, ऊदोईपीक्यालो आन् बीन्‍नीपा दोस् तीक् मीचासो मूङ्‍क लक्‍ङा मय।

२ ङ्‍क तोङ्‍क लक् मप्पी नीनाम्माआ नम्‍लोना नीया मय पीम् केईया छेताम्।

३ ए मीस्ङा, आना ङ्‍क तोङ्‍क लक् मप्ची दोस् तीय, ना आम् होपासो मूङ्‍क तोङ्‍क लक्‍ङा मईदोक, ऊई नीनाम्माम् नीयापीका ऊम्‍केई छूवो आना मीनेयो?

४ अथवा नीनाम्माम् सम्‍खे-लूम्‍खेआ वालूम्‍मापी लाम्‍दूपे पीम् आना तूम् तयनोना, ऊई आना खम् हायाम् लोक्‍तोक म्सम्खे, तेम्दूर्म् ना हूदूर्म् मोरोकयो मीय?

५ खोदोलोई नीनाम्माम् धार्मिक नीया छूक लेईपी लो मूङ्‍क खम् छूलीलोक लेईमी लागीलो आना आम् लूङ्तो छोक् ना वालूम्‍मा मान्मप् गोङ्‍आ आम् होप्मी लागी हायाम् देतो दण्ड बात्ल मचयक तूये।

६ ऊदोईपीक्यालो खसा खोलोङ् मीस् खचा मईचीक लक्‌ खोङ्ना पूनाऊनी पीय।

७ हूदूर्‌पा नप् लक्‌ मईना साम्‍दीखा, सायोचोङ‌्‌मा ना हाल्‍लोसो मान्याईप् रीराम लाम। खीक्‍काना नीनाम्माआ ख हाल्‍लोसो मान्याईप् रीराम पीय।

८ खोदोलोई रूबूसीपो, सत्‍य मान्‍रेप्, ना रई लक्‌ मप्चीपी नीनाम्माम् हायाम् देप् छूली ताये।

९ रई लक् मप् खोलोङ्‍ मीस्चीपी छेचीखेरे ना आपद् ताये, लाईस्‍पी यहूदीचीपी ताये ना बीन्‍नीपा गोङ्‍चीपीसो ताये।

१० खोदोलोई नप् लक् मप् खोलोङ्‍पी लाईस्‍पी यहूदीचीपी ना बीन्‍नीपा गोङ्चीपीसो साम्‍दीखा, साम्‍दी ना खाऊमा-खासेर्मा ताये।

११ ऊदोईपीक्यालो नीनाम्माआ छेङ्‍गेर् मईनो।

१२ खोलोआङ् ललई मान्दी मोऊ मस्क तूये, खस् ललई मान्दीङ् नास्सो छूये, ना ललई गोपी तूनासो मोऊ मप्चीम् नीया ललईलाम्‍पाङ्‌ छूये।

१३ ऊदोईपीक्यालो ललई येईप्ची नीनाम्माम् दोक्पी धर्मी छूनो, खोदोलोई ललई रेप्‍ची धर्मी छूये।

१४ ऊदोईपीक्यालो ललई मान्तूप् बीन्‍नीपा गोङ्‍ची खची सूलाम्‍वा तोङ्‍क ललईआ पीक्‍क तोङ्‍ना लक्‌ मईचीदोक, खचीम् खची ललई मान्तूदोसो खस् खची होप्‍मी लागी खची होप्ङा ललई छूये।

१५ ललईआ ङोकक रीङ्‌ खची गोङ्‍पी छाप्‍पाक खचा खोमईची, ना खची होप्‍मी लूखूप्‍चीआङ् गवाई पीयची, ना खस् खची सानीवाआ हेप्‍लो दोस् तीयची, ना हेप्‍लोक नप् ङा मीने।

१६ ङ्‌कतोङ्‌क लेई ताये खोदोलो नीनाम्माआ कोङा हासूक जीनप् रीदाम् तोङ्‍ना येशू ख्रीष्‍टलाम्‍पा मीस्मी सूलाना यूक्साक रीङ्‍मी नीया मय।

यहूदीस् लो ललईलो

१७ खोदोलोई आना कोङ् यहूदी के लोयान्चीना ललईपी बर परेई छूये ना कोङ् नीनाम्मालो काम्‍चीप्‌ पीक्‍ना नाम्‍दूखू मय,

१८ ना आना खम् लन्‍ची छेत्‍त, ना ललईपीका ईयाक नप् रीङ्‌ अऊ पीके,

१९ आना ङ्‍क नम्‍लो छेत्‍त, आन् कोमूक्‍पाचीमी लाम्‍लछा, ना नाम्कूर्मा गोपी तूप्चीम् लागी अल्हो के,

२० मूर्ख मीस्ची नप् वोर्वापी फात्‍त, मान्छेईप्-मान्लेप्ची सेचीवा पीय, ऊदोईपीक्यालो ललईपीङ्‌ खोलोङ् लूखूप्‍ची ना सत्‍यता आना तक तूये–

२१ ओन्तोङ्ना आना बीन्‍नीपास् ईयदोक, ऊदोई आम्होप् क ईयान्‍चीनोकई? खीक्‍का आना खूम् छूनो पीक्‍ना रीदाम्‌ हास, खोदोलोई ऊदोई आम् होप्‍क खूस्‍कई?

२२ आना आम् होपाक तूम्‍लू लनीनव पीके, ऊदोई आन् आम् होप्‍क तूम्‍लू लये? आना आम् होपाक ङोङोक्छे जेरो पीके, ऊदोई आम् होप्‍क मन्दिरपी खूसे?

२३ आना ललईपी नाम्‍दूखू मय, ऊदोई ललईमी ऊल्‍लोङ् मईना नीनाम्माम् सायोचोङ्‌मा मईनोकई?

२४ ऊदोईपीक्यालो, ओन्‍तोङ्‍ना छाम्‍पा तूये, “बीन्‍नीपा गोङ्चीम् हाम्‍पी नीनाम्माम् नीङ् आम्नी कारणआङ् निन्दा छूवाक तूये।”

२५ ललई रेप्‍पदोक खतनापीका आछीयाङ् फाइदा छूये, खोदोलोई ललई रेप्‍नोदोक आना खतना मक माम्मम्पालो ईबूम्ङा छूये।

२६ गाम्पी खतना मान्मम्पाचासो ललई रेप्पस्दोक, ऊई मूङ्‌क खतना मान्छूकसो खतना छूवाकलो ईबूम्ङा मायो?

२७ खोरोछूकसा गाम्पी खतना मान्छूक् दोसो ललई रेप् बीन्‍नीपा गोङ्चा, आन्‍नी छाम्‍पाक ललई तूप् ना खतनासो छूक् ललई मान्‍रेप् यहूदीची दोसी मईनी।

२८ म्थेम्पी यहूदीतोङ् मप्चीप्क आछीयाक यहूदी मा, खोरोनाङ् आछीयाक खतनासो म्थेम्पी ना गाम्पी छूक् रीङ्‌ मा।

२९ आछीयाक यहूदी क ङ्‌कतोङ्‌क छूये, खूङ्‌क म्गोपाकाङ् यहूदी छूये, ना आछीयाक खतना क म्गोङ्पा छूक् रीङ् के। मूङ्‌क आत्‍मिक रीङ्‌ के, छाम्‍पाक ललईमी रीङ्‌ क माके। मूङ्‌क तोङ्‌क मीस्मी साम्दीखा मीस्पीका मा, खोदोलोई नीनाम्माप्का छूये।

नीनाम्माम् विश्‍वासयोग्‍यता

३

हन्‍ना यहूदी छूम्पी ऊई फाइदा तूये? अथवा खतना मम्मी ऊई साम्दी तूये?

२ ङ्‌कपी हायाम् देप् फाइदा तूये। दूङ्लाईस्‍पीन् नीनाम्माम् रीङ्‌बऊ यहूदीस् पीम्पा तूये।

३ खस् तूकप्‍क हेप्-हेप्‍आ विश्‍वास मईनोदोक ऊई छूवा? ऊई खची अविश्‍वासआ नीनाम्माम् विश्‍वासयोग्‍यता रद्द मईयो?

४ खोरोना छूनूनव, नीनाम्मा आछीयाकङ् तूये ना खोलोङ् मीस् क वावीलीपो तूये। ओरोना छाम्‍पा तूये,

“आन् आम् रीङ्‌बऊपी आछीयाक छूवावा,

ना नीया छूलो आन्ङा कोक्सावा।”

५ खोदोलोई ई रई लक्‍आ नीनाम्माम् धार्मिकता खोमईदोक, केईया ऊई पीक्या मोलो? ऊई नीनाम्माम् छूली ईपी ताईलो खसा अन्‍याय मईयो? (कोङा मीस्मी तोङ्ना रीङ्‌ मूयो)।

६ खूङ्‌क तोङ्ना मा! खोरोदोन्, नीनाम्माआ चारमी नीया ऊतोङ्नाई मदूर्‌वा?

७ खोदोलोई ओ वालीलीआ नीनाम्माम् सत्‍यता ना खम् साम्‍दीखा हायाम्‌ छूचाईदोक, ऊदोई मोऊपो तोङ्ना नीयापी छूवोचोयोकई?

८ खोरोदोन्, नप् छूम् लागी ऊदोई रई ङा मान्मम्? हेप्-हेप् मीचा केईया खोरोनाङ् पीक्या पीक्‍ना निन्दा मतो दोस् तीया। ङ्‌कतोङ्‌ना दोस् तीक् मीस्मी नम्‍लो नीया छूये।

धर्मी आस्‍सो मान्तू

९ खोरोदोक ऊई केई यहूदीचीप्का दूङ् नप् तूयेयो? अवश्‍य तूयेनो, ऊदोईपीक्यालो खोलोङ् मीस्, यहूदी ना बीन्‍नीपा गोङ्ची नीप्पोङ् मोऊमी तईपी तूये पीकोना कोङा लाईस्‍पीङ्‌ दोस् तीयूतूचीक तूये।

१० धर्मसूम्बऊपी ओरोना छाम्‍पा तूये,

“धर्मी आस्‍सो मान्तू, ईल्‍पोसो मान्तू,

११ लेप्‌-छेईप् आस्‍सो मान्तू,

नीनाम्मा लाम्प् आस्‍सो मान्तू।

१२ मूङ्‍कस् खोलोङ् थाम्‍खाताक तूये,

मूङ्‍कस् खोलोङ् काम लागेई मान्छूक छूवाक तूये,

आसासो नप् मईचीनो,

नप् मप् ईल्‍पोसो मान्तू।”

१३ “खची गन्दीरी होप्‍तोक गेम् के,

खचा खची लेम्‍आ वालीलीक रीङ्‌ मईची।”

“पूम् विष खची ङःपी तूये।”

१४ “खची ङः साराप् ना खीक् रीङ्‌आ पेप्क तूये।”

१५ “खची लोङ् मीस् सेईम् लागी छीत तूये।

१६ विनास ना हायाम्‌ देप् दोसा खची लाम्‍पी तूये,

१७ ना खचा खाऊमा-खासेर्माम् लाम् छेत्‍चीक मान्तू।”

१८ “खची मूक्स्दूपी नीनाम्माम् कीम् मान्तू।”

१९ हन्‍ना केईया छेताम्, ललईआ देईकई ऊची पीके पीक्‍कतोदी, ललई गोपी तूप्‍चीपीङ् ओरोना पीके, खन्‍सा खोलोङ् मीस् वाये तूनूव, ना खोलोङ् चार नीनाम्माम् नीयाम् लागी खम् लाईस्‍पी थोरेम् छूये।

२० खन्‍सा ललई रेप्‍ची ललईलाम्‍पा धर्मी थरेई छूनो, ऊदोईपीक्यालो ललईआ केईया मोऊ मम्क तूये पीम् सानीवा तीया।

विश्‍वासलाम्‍पा धार्मिकता

२१ खोदोलोई हन्‍नान् नीनाम्माआ ललई मान्दीङ् मीस् ऊतोङ्नाई धर्मी मय पीम् रीङ्‌ खोछेत्‍ताक तूये। खूङ्‌क रीङ्‌मी गवाई ललईआ ना खारीवोपोचा पीचीक तूये।

२२ येशू ख्रीष्‍टपी विश्‍वास मप् खोलोङ्पी नीनाम्माम् धार्मिकता विश्‍वासलाम्‍पा ताक तूये। ऊदोईपीक्यालो खसा ऊसो छेङ्‌गेर् मईनो।

२३ ऊदोईपीक्यालो खोलोआङ् मोऊ मस्क तूये, ना नीनाम्माम् साम्‍दीखापी ताम्तेम्पीका छूबूरी छूवाक तूये।

२४ नीनाम्माम् सम्‍खेलूम् वरदानआ ख्रीष्‍ट येशूपी तूक उद्धारलाम्‍पा खस् मोरोङ् धर्मी थरेई छूवाक तूये।

२५ नीनाम्माआ ख्रीष्‍ट खम् हीःलाम्‍पा प्रायश्‍चितमी बलिदान तोङ्ना खोमअ, खूङ्‌क प्रायश्‍चित विश्‍वासलाम्‍पा ग्रहण मम् छूये। ङ्‌क लक्‌ नीनाम्माआ म्धार्मिकता खोमम् लागी मक के, ऊदोईपीक्यालो खपीतूक हूदूर्म्वापी लाईस्‍पीक मोऊ खसा वास्‍ता मान्मक तूवा।

२६ नीनाम्माआ म्होप्ङा धर्मी तूये ना येशूपी विश्‍वास मप्ची खसा धर्मी थरेई मय पीम् रीङ्‌ खोमम् लागी खसा ईनीम्बा ङ्‌क लक्‌ मअ।

२७ खन्‍सा केईया ऊपी नाम्‍दूखू मयाम्? नाम्‍दूखू मस्को थाऊङा मान्तू। ऊक रीदूम् लाम्‍पाई ङ्‌कतोङ् ममा? ङ्‌क लक्मी रीदूम् होदूम्‍लाम्‍पा छूक् मा, ङ्‌कन् विश्‍वासमी रीदूम् होदूम्‍लाम्पाङाङ्‌ छूदूर।

२८ खन्‍सा मीस् ललई रेपाम्ना धर्मी थरेई छूयेनो, खोदोलोई विश्‍वासलाम्‍पा धर्मी थरेई छूये पीम् केईया छेताम्।

२९ ऊई नीनाम्मा यहूदीचीम्ङाङ् नीनाम्मायो? ऊई ख बीन्‍नीपा गोङ्चीम् नीनाम्मा माओ? ख बीन्‍नीपा गोङ्चीम्सो नीनाम्माङा।

३० ऊदोईपीक्यालो नीनाम्मा ईबूम्ङाङ् तूये। खसा खतना मप्चीसो खची विश्‍वास तोङ्‍ना ना खतना मान्छूक्चीसो खची विश्‍वासलाम्पा धर्मी थरेई मय।

३१ खोरोदोक ऊई केईया ङ्‌क विश्‍वासलाम्‍पाङ्‌ ललई रद्द ममा? खूङ्‌क तोङ्ना मा! बरू केईयान् ललई रेम्‌छूये।

अब्राहाम विश्‍वासलाम्‍पा धर्मी छूवाक

४

हन्‍ना, ई खूक्सू अब्राहाममी तोक्‍पी केईया ऊई पीक्या?

२ अब्राहाम लक्‍लाम्‍पा धर्मी छूवाकदो खसा नाम्‍दूखू मम् दूर्वा, खोदोलोई नीनाम्माम् लाईस्‍पीक मा।

३ ऊदोईपीक्यालो पवित्र-सूम्बऊआ ऊई पीके? “अब्राहामआ नीनाम्मापी विश्‍वास मअ, ना मूङ्‍क खम् लागी धार्मिकतापी ङीरा।”

४ हन्‍ना लक्‌ मपा दूक्‍नासी तय मूङ्‍क दान मा, खोदोलोई मूङ्‍क खसा तोम् हक्‌ के।

५ आसाई लक्‌ क मईनो, खोदोलोई भक्ति मान्दी धर्मी छूक् नीनाम्मापी भरोसा मय, ङ्‌कतोङ्‍क मीस्मी विश्‍वास धार्मिकतापी ङीरे।

६ नीनाम्माआ लक्‌ मान्दीङ् धर्मी मक मीचा तोम् आसीकमी तोक्पी दाऊदआ ओरोपीके,

७ “आस्कमी अपराध छेमा छूवाक तूये,

ना आस्कमी मोऊ देप्पाक तूये,

खस् आसीक् तोक्ची छूये।

८ आस्कमी मोऊमी लेखा योबोरोबूआ लापनो,

खूङ्‍क मीस् आसीक् तोक् छूये।”

९ ऊई ङ्‍क आशीर्वाद खतना मप्चीम् लागीङाङ्‌यो? खतना मान्मप्चीम् लागीसोयो? अब्राहाममी लागीन् खम् विश्‍वासङा धार्मिकतापी ङीराक तूवा पीक्याना केईया पीके।

१० ना ङ्‍क ऊतोङ्नाई खम् लागी धार्मिकतापी ङीरा? खम् खतना छूम्‍पीका लाईस्‍पीयो दोस्पीयो? खम् खतना छूवाना मा, खोदोलोई खम् खतना मान्छूमो लाईस्‍पीङ्‌ छूवाक के।

११ खतना मान्छूमोङ् विश्‍वासलाम्‍पा तोम् धार्मिकताम् चीन्‍न अथवा छाप तोङ्‍ना खम् खतना छूवाक तूवा। खतना मान्दीङ् विश्‍वास मना धर्मीपी ङीराक खोलोमी म्पा छूनू पीम् सानीवाआ ङ्‌क छूवाक।

१२ ख मूङ्‌क खतना छूक्चीम् खची पा तूवा, मूङ्‍कचीम् खतना छूवाकङाङ्‌ मा, खोदोलोई आसाई मूङ्‌क विश्‍वासमी दोलेवा कल्‍ल, खूङ्‍क विश्‍वास खतना छूम् लाईस्‍पी ई पा अब्राहामपी तूवा।

१३ चारपीक हक्‍वाला छूम् लागी अब्राहाम लो खम् गोङ्‍लो पीचीक यादे ललईलाम्‍पा ताक मा, खोदोलोई विश्‍वासमी धार्मिकतालाम्पा ताक।

१४ ललई रेप्‍ङाङ्‌ हक्‍वाला छूदोन् विश्‍वास मासे ना यादे मोरोक छूये।

१५ ऊदोईपीक्यालो ललई मान्परेप्चीपी नीनाम्माम् छूली ताये, खोदोलोई हापी ललई मान्तू खपी मोऊसो छूनो।

१६ खन्‍सा ङ्‌क यादे विश्‍वासलाम्‍पा ताये, ङ्‌कतोङ्‌ना यादे सम्‍खेलूपी बर परेई छूना अब्राहाममी खोलोङ् गोङ्चीम् लागी पक्‍का छूनूव। ङ्‍क यादे ललईमी लागीङाङ्‌ मा, खोदोलोई अब्राहाममी तोङ्‍क विश्‍वासपी तूप्चीम् लागीसो, ऊदोईपीक्यालो अब्राहाम केई खोलोमी ई पा तूवा।

१७ ओरोना छाम्‍पा तूये, “कोङा आन् हायम्‌ देतो गोङ्चीम् म्पा मन्‍नाक तूये।” खूङ्‍क नीनाम्मापी अब्राहामआ विश्‍वास मअ, खम् मूक्स्दूपी ख खोलोमी ई पा के। खसा सीप्‍खाप्‍चीसो रीराम पीय, ना छूमान्दूर्प् थक्सो खसा छूमीयू।

१८ “आम् छामाईसो ङ्‍कतोङ्‍नाङ्‌ ङीर्‌ङा मान्‍तेईप् छूये” पीकाना नीनाम्माआ पीकाक तोङ्ना, ऊसो आस मान्तूलोसो अब्राहामआ आस मना विश्‍वास मअ, ख ओरोना हायम् देतो गोङ्चीम् पा छूवा।

१९ गेबो ईक् चून्दूलूम् दोङ् तातेकाक अब्राहाम सीम्होक म्‍रीराम छूवाखात्नासो खीक्‍का सारा छा मान्वाईप् पीम् तूम् तनासो विश्‍वास मच।

२० नीनाम्माम् यादेम् तोक्‍पी ऊसो वामान्ची, खोदोलोई म्होप्मी विश्‍वासपी बलिय छूवाना खसा नीनाम्माम् साम्‍दीखा मअ।

२१ यादे मक रीङ्‌ नीनाम्माआ पूरा मदूर पीम् अब्राहामआ छेत्‍क तूवा।

२२ खन्‍सासो खम् विश्‍वास “खम् लागी धार्मिकतापी ङीरा।”

२३ धार्मिकतापी “ङीराक” पीम् ङ्‍क रीङ्‍बऊ खम् लागीङाङ्‌ छाप्‍पाक मा,

२४ खोदोलोई ङ्‌क ई लागीसो छाप्‍पाक के। केई खोलोआ येशू ई रोबू सीयाकप्‍का ऊन्‍पो मीक्पी विश्‍वास मयाम्, ङ्‍क ई लागीसो ङीरे।

२५ ख ई मोऊमी लागी सेत्ची, ना केई धर्मी मम् लागी ऊन्पोन्ची।

खाऊमा-खासेर्मा लो चामोवालो

५

ओरोना केई विश्‍वासलाम्‍पा धर्मी छूयीना ई रोबू येशू ख्रीष्‍टलाम्‍पा नीनाम्मालो तूपीक तूये।

२ केईया खपीका ङ्‌क सम्‍खेलूपी विश्‍वासलाम्‍पा वोम् तम्क तूये। खूङ्‌क सम्‍खेलूपीङ्‌ केई ईनीम्‍बा लेतीचायाक तूये, ना नीनाम्माम् साम्‍दीखापी वोम् तम्क रीङ्‌पी आस मम्कसा केई ई सानीवा चानईक तूये।

३ ओन्तोदीङाङ् मा, खोदोलोई केई दूक्‍वा हायाम् तेम्दूर्प् मईया पीम् छेताम्‍ना दूक्‍वा ताईलोसो केई ई सानीवा चानई।

४ तेम्‍दूर्म्आ नप् वोर्वा तात, नप् वोर्वाआ आसा तात।

५ आसाआ केई हाल्‍लोसो निराशा मईयानो, ऊदोईपीक्यालो केई पीयीक पवित्र आत्‍मालाम्‍पा नीनाम्माम् सम्‍खे ई सागोवापी लेनीछयीक तूये।

६ ऊदोईपीक्यालो केई ई राःरा मान्दीक तूयीलोङ्‌ ख्रीष्‍ट मोऊपोचीम् लागी थीक् नाम्‍लापी सीया।

७ धर्मी मीस्मी लागी सीम् तयार छूक् चीछाङाङ् तयाम्फो, ना नप् मीस्मी लागी सीम् तयार छूक्‍सो हेप् तूफो।

८ खोदोलोई नीनाम्माआ ई लागी खम् सम्तूमा ङ्‌कपीङ् खोमक तूये, खन्सा येशू ख्रीष्‍ट केई मोऊपोतूयीलोङ् ई लागी सीया।

९ ओरोना खम् हीःलाम्‍पा केई धर्मी छूयीकसा हायाम् लोक्‍तोक नीनाम्माम् छूलीप्‍का खसा केई लेन्‍चा मीये।

१० ऊदोईपीक्यालो केई नीनाम्माम् साछीमी तूयीलोङ् खम् म्छा ई लागी सीयाकलाम् केई खलो तङीक तूये, खन्‍सा ख्रीष्‍टपी केई नीनाम्मालो ईबूम्ङा छूयीकसा ख्रीष्‍टमी रीरामआ लेन्‍चामीया।

११ ओन्तोदीङाङ् मा, खोदोलोई ई रोबू ख्रीष्‍टलाम्‍पा नीनाम्मापी केई ईजीसो नचाईक तूये, खलाम्‍पा हन्‍ना केईया नीनाम्मालो मिलाप तम्क तूये।

आदमलाम्‍पा सीम् ताआ, ख्रीष्‍टलाम्‍पा रीराम ताआ

१२ ईबूम् मीस्लाम्पा चारपी मोऊ ताआ, ना मूङ्‌क मोऊआ सीम् तातू। ओरोना खोलोङ् मीचा मोऊ मकसा खोलोङ् मीस् सीम् बोक्सा।

१३ नीनाम्माआ ललई पीम् लाईस्‍पीसो चारपी मोऊ तूवा, खोदोलोई हापी ललई मान्तू, मूङ्‌कपी मोऊमी लेखासो छूनो।

१४ आदमपीका मोशा सम्‍मोक मीस्चीपी सीम्‍आ चार तोक्‍सू, खचा आदमआ मकतोङ्‌क मोऊ मस्क मान्तूवा। मूङ्‌क आदम हन्‍ना ताप्मी ङाली तोङ्‌क तूवा।

१५ नीनाम्मालाम्पा मोरोङ् तोम्‍पा वरदान ना आदमआ मक मोऊ तङ्नो। ईल्पो मीचा मक मोऊआ ओरोतो मीस् सीयाकने आछीयाङा। खोदोलोई नीनाम्मालाम्पा मोरोङ् तोम्पा सम्‍खेलू खीक्‍का मूङ्‍क आर्को मीस् येशू ख्रीष्‍टलाम्पा तयाम्क नीनाम्माम् छेमा मम् वरदान क जन् देई देप्ये तूये।

१६ होसोङ्, नीनाम्माम् वरदान क मूङ्‍क ईल्पो मीचा मक मोऊ तोङ्‌क मा। ऊदोईपीक्यालो ईबूम् अपराधमी नीयाआ दण्डम् आज्ञा तातू, खोदोलोई ओरोतो अपराधमी दोस्पी ताप् मोरोङ् तोम्पा वरदानआ दोस् मान्तूप् मय।

१७ ईल्पो मीस्मी अपराधआ मूङ्‌क मीस्लाम्पा सीम्‍आ चारखम् तोक्‍स्क तूवादोने खोलोप्का दूङ्देतो सम्‍खेलू ना धार्मिकताम् वरदान मोरोङ् तोक्‍चान् देईकई ईबूम् मीस् येशू ख्रीष्‍टलाम्‍पा रीरामपी चारखम् तोक्‍सची।

१८ खन्‍सा ऊतोङ्नाई ईल्पो मीस्मी मोऊआ खोलोङ् मीचा दण्ड तोम् बोक्सा, खोरोनाङ् ईल्पो मीस्मी धार्मिकताम् लक्‍आ खोलोङ् मीस् धर्मी मईना रीराम तात।

१९ ऊदोईपीक्यालो ऊतोङ्नाई ईल्पो मीस्मी अनाज्ञाकारिताआ ओरोसर्प् मोऊपो मअ, खोरोनाङ् ईल्पोम् आज्ञाकारितालाम्‍पा ओरोसर्प् धर्मी बानेईमय।

२० ललई ताआ खीक्‍का मोऊ छातो खाता, खोदोलोई हापी मोऊ छासा मूङ्‌कपी सम्‍खेलू दूङ्देतो छातो खाता,

२१ खन्‍सा ऊतोङ्नाई मोऊआ सीम्‍पी चार तोक्‍सू, खूङ्‌क तोङ्नाङ् येशू ख्रीष्‍ट ई रोबूलाम्‍पाक सम्‍खेलूआ धर्मी मनूना हाल्‍लोसो मान्याईप् रीराम सम्‍मो चार तोक्‍स्‍नूव।

मोऊपी सीम्, ख्रीष्‍टपी रीराम

६

हन्‍ना केईया ऊई पीक्या? ऊई सम्‍खेलू हायाम्‌ देतो तयाम् पीक्याना केई मोऊङा मतो खाईम्‍चाम्‌ यो?

२ हाल्‍लोसो खोरो मम् छूनो! केई लाईस्‍पी खूङ्‍क मोऊमी लागी सीयी, हन्‍ना दानाई केई मूङ्‍क मोऊपीङ् लेईम्‍चाम्?

३ ऊई आन्‍ना छेत्‍नूम्‍नोयो? केई खोलोआ ख्रीष्‍ट येशूपी बप्‍तिस्मा लाम्‍पा, ना केईया खम् सीम्पीङ्‌ बप्‍तिस्मा लापूम्‍क तूवा।

४ खन्‍सा बप्‍तिस्मालाम्पा सीम्पी केई खलो ईदेप्‍पीङ्‌ खूम्‍चीम्‍पा, ना ऊतोङ्नाई पा नीनाम्माम् साम्‍दीखालाम्‍पा ख्रीष्‍ट सीयाकप्का ऊसापक्‍क तूये। खोरोनाङ् केईसो नयाँ रीराममी लाम्‍पी लाम्‍दूमे के।

५ ख सीयालो केई खलोङ् ईबूम् छूयीक तूदोक, ख ऊस्‍पकलोसो आछीयाङ् केई खलो ईबूम्ङा छूये।

६ केईया नम्‍लोना छेताम् पूरान ई रीराम खलोङ् क्रूसपी काक्साक तूये, खन्‍सा मोऊलोक ई रीराम नास् छूनू, ना हन्‍नायीका केई मोऊमी रोः छूयीनूनव।

७ ऊदोईपीक्यालो आसे सीयाक तूये खूङ्‍कसा मोऊपीका छुटकारा तक तूये।

८ खोदोलोई केई ख्रीष्‍टलो सीयीक तूदो खलोङ् लेतीचाया पीम् विश्‍वास मयाम्।

९ केईया छेताम् ख्रीष्‍ट सीयाकप्‍का ऊसापक्‍ना हन्‍ना हाल्‍लोसो सीनो। हन्‍ना सीम्‍आ खपी चारखम् तोक्‍सनो।

१० येशू मोऊमी लागी सीयाक तूवा खीक्‍का ख दोस्का सम्‍मोकम् लागी ऊलाम्ङाङ् सीया। खोदोलोई ख ईनीम्‍बा लेत्‍चाईक रीराम नीनाम्माम् लागी तूये।

११ खोरोनाङ् आन्‍नासो केईका ओखी मोऊमी लागी सीयीकाक, खोदोलोई ख्रीष्‍ट येशूपी नीनाम्माम् लागी ऊसी पकीकाक मीईम् छूये।

१२ खन्‍सा गाम्मी लाङोतोङ्‍ना तोम् बोनूनव पीकानीना आम्‍नी सीप्‍ना खाईप् गाम्पी मोऊआ चारखम् तोम् पीयानूम्नव।

१३ आम्‍नी गाम्पीक अङ्‍ग जेजेर्वाम् गोम्-चूम् तोङ्ना मोऊ मम् लागी पीयानूम्नव। खोदोलोई सीयाखात्‍कप्‍का रीरामपी ताईम्‍पा मीस् तोङ्ना आम्नी होप्ङा नीनाम्मापी पीन्दीन्चीनीव, ना आम्नी अङ्‍ग धार्मिकताम् गोम्-चूम् तोङ्ना नीनाम्मापी पीयानूम्व।

१४ हन्‍ना मोऊआ आम्‍नीपी चारखम् तोक्‍सनो, ऊदोईपीक्यालो आन्‍नी नीनाम्माम् ललईमी हूक्‍पी तूनीनो, खोदोलोई सम्‍खेलूम् हूक्‍पी तूनी।

धार्मिकताम् रोः

१५ खोरोदोक हन्‍ना ऊई? ऊई केई नीनाम्माम् ललईमी हूक्‍पी तूयेनो, खोदोलोई सम्‍खेलूम् हूक्‍पी तूये पीक्याना मोऊङायो मम्चामा? खोरोना हाल्‍लोसो छूनो।

१६ ऊई आन्‍ना छेत्‍नूम्‍नोयो, आज्ञाकारी रोः तोङ्‍ना आम्‍नी होप् आस्‍पी पीयान्‍नीची, खूङ्‌कम्ङा आज्ञा आन्‍ना रेप्‍नूम्‌, ना खमीङ् रोःसो छूनी, सीम् हेम् खाईप् मोऊमी रोः यो धार्मिकता हेम् खाईप् आज्ञाकारीताम् रोः यो?

१७ खोदोलोई नीनाम्मा ओलोनूते, ऊदोईपीक्यालो आन्‍नी ऊलाम् मोऊमी रोः तूवानी हन्‍ना ऊक सेचीवाम्‌ दोलेवापीये आन्‍नी छूम् तूवा, मूङ्‍क आम्‍नी गोङ्पीका रेप्‌ छूवानीक तूये।

१८ आन्‍नी मोऊपीका हल्‍वा तानूम्‍ना धार्मिकताम् रोः छूवानीक तूये।

१९ सोम्‍छापी तूप् कमजोरी आम्‍नीपी तूकसा कोङ् आन्‍ना येईलेप् रीङ्‍पी नेनोचोयोक तूये। ऊदोईपीक्यालो आन्‍ना ऊलाम् आम्‍नी अङ्‍ग जेजेर्वा ना हायामदेतो मान्‍नप् लक्‍मी लागी पीयानूम्क तूवा, हन्‍ना मोरोनाङ् धार्मिकताम् रोः छूम्‍ना पवित्र छूम् लागी आम्‍नी रीराम पीयातानूम्‍व।

२० आन्‍नी मोऊमी रोः छूवानीतोलो धार्मिकता तोङ्‍ना तोम् करकाप् मान्तूवा।

२१ हन्‍ना आन्‍नी ऊक रीङ्‍पीई ईनीम्‍बा आम्‍नी ङईम्‍लई, खूङ्‍क रीङ्‍पीका ऊई तानूम्? खूङ्‍क रीङ्‍मी यान्छोस्को क सीम् के।

२२ खोदोलोई हन्‍ना आन्‍नी मोऊपीका लत्‍तानीना नीनाम्माम् रोः छूवानीक तूये, खीक्‍का आन्‍ना तोम् क पवित्रकरण के, ना मूङ्‍कम् यास्कोक, हादेसो मान्याईप् रीराम के।

२३ ऊदोईपीक्यालो मोऊ मयाम्कम् पूनाऊनीक सीम्, खोदोलोई नीनाम्माआ मोरोङ् पीयीक वरदान क ख्रीष्‍ट येशू ई रोबूपी हादेसो मान्याईप् रीराम के।

सूर्‌मी दोलेवा

७

बूबू-नेछोचे, आन्‍ना छेत्‍नूम्‍नोयो? कोङ् नीनाम्माम् ललई छेईप्‍चीका नेनोचोयोक तूये। ललईने मीस् लेत्‍क सम्‍मोङाङ् लागू छूये।

२ दोलेवाम् लागी, ईल्पो म्सूर् छूक् मीम्छा म्तूप्पो लेत्‍चाईक सम्‍मो म्तूप्पोलो रीदूमआ खारक छूये, खोदोलोई म्तूप्पो सीदोक ख म्तूप्पोलो खची सूर् छूवाक रीदूम्पीका मुक्त छूये।

३ खोरोनाङ् म्तूप्पो तूतोङ्‌ ख बीन्‍नीपा वात्‍छालो तूदोक ख तूम्‍लूलप् छूये। खोदोलोई म्तूप्पो सीदोक ख मूङ्‌क कानूनपीका मुक्त छूये, ना बीन्‍नीपा वात्‍छालो सूर् मईदोसो ख तूम्‍लूलप् छूनो।

४ बूबू-नेछोचे, आन्‍नीसो ओरोना ख्रीष्‍टमी गाम्पीक ललईमी लागी सीयानीक तूये, खीक्‍का सीयाना ऊसापक्‍क येशूलो आन्‍नी ईबूम्ङा छूवानीना तङानीक तूये। खन्‍सा केई नीनाम्माम् नप् लक्‌ मप् छूदूरूम्‍नूव।

५ केईया ई रीराम मोऊपी काईम्चाम्‍पा तूवा, खोदोलो सीम्‍पी ताईप्‍तेप् ललईआ थेतीना मोऊलोक रई लन्‍चीआ ई रीरामपी लक् मचक तूवा।

६ केई छूईप्‍दीप् ललईमी लागी सीयीना हन्‍ना केईया मूङ्‍कप्का हल्‍वा तम्क तूये, ना केई लाईस्‍पी छाम्‍पा रीदूम्-होदूम्मी तईपी मा, खोदोलोई पवित्र आत्‍माम् नयाँ रीरामपी सूसो मयाम्।

मोऊलो जूम्‍लूक मम्

७ हन्‍ना केईया ऊई पीक्या? ललई मोऊयो मोलो? ललईने मोऊ मा! ललई मान्तूवावादोन् कोङा मोऊङा मान्छेईङावा, ऊदोईपीक्यालो “आना लोप् मनव” पीकाना ललईआ मान्पीकावादोन् लोप् मम् पीक्याक ऊई पीम्ङा मान्छेईम्पावा।

८ खोदोलोई मोऊआ ईबूम् नप् नाम्‍ला तना ओपी म्खाल्-खाल्क मोऊ लोलीस्‍सू। ललई मान्दीन् मोऊ सीयाखात्‍क तोङ्‍क तूये।

९ लाईस्‍पी कोङ् ललई मान्दी लेतोचोक तूवा, खोदोलोई आज्ञा ताकप्का मोऊ क ऊसापका, कोङ् क सीयो।

१० रीराममी यादे पीप् मूङ्‍क आज्ञाआ ओ लागी सीम्‌ तातू।

११ ऊदोईपीक्यालो मोऊआ आज्ञालाम्‍पा नाम्‍ला तना कोङ् फातोतो, ना मूङ्‍कलाम्पाङ् कोङ् सेतो।

१२ ललई पवित्र तूये, ना आज्ञासो पवित्र, सत्‍य ना नप् तूये।

१३ खोदोलोई ऊई नप् तूये, खूङ्‍कसाङ्‌ ओपी सीम् तात्‍कयो? खोन्‍तोङ्‍ मा! खोदोलोई मोऊ क मोऊमी ङालीपीङ्‌ खोछेन्‍नू पीकाना नप् रीङ्‌ लाम्‍पा मोऊआ ओपी सीम् तात्‍चयक तूये, खन्‍सा आज्ञालाम्‍पा मोऊ होसोङ् देई ईकीम्‍लप्ये तूये खूङ्‌क छेङ्‍गा दान्‍नू।

१४ ऊदोईपीक्यालो केईया छेताम् ललई आत्‍मिकी तूये, खोदोलोई कोङ् क गाम्पी तूवो, ना मोऊपीङ् खेईछूवोक तूये।

१५ कोङा ऊई मूयो, खूङ्‍क छेतोनो। ऊदोईपीक्यालो कोङा ऊई मम् मीनो खूङ्‌क मूयोनो। खोदोलोई कोङा ऊई जेरो खूङ्‍क मूयो।

१६ कोङा मूयोनो मीनोक मूयोदोक, ललई नप् तूये पीकोना कोङा पीको।

१७ खन्‍सा हन्‍ना मूङ्‍क मप् कोङ् मा, खोदोलोई ओपी तूप् मोऊ के।

१८ ऊदोईपीक्यालो कोङा छेतो, ओपी मोऊमी रीरामपीकाक नप् रीङ्‌ ईबूम्सो छूनो। ऊई नप् तूये, मूङ्‌क मम् ओ लन्‍ची तूये, खोदोलोई मूङ्‌क मम् कोङा दूरोनो।

१९ ऊदोईपीक्यालो नप् लक् मम् कोङा मीनो, खूङ्‍क कोङा मूयोनो, खोदोलोई रई लक्, खूङ्‌क कोङा मान्मम् मीनो, खूङ्‌क कोङा मूयो।

२० हन्‍ना कोङा ऊई मम् लन्‍ची मूयोनो, खूङ्‌क मूयोदोक खूङ्‍क मप् कोङ् मा, खोदोलोई खूङ्‍क ममीक् ओ गोपा तूक मोऊ के।

२१ ओरोना ईबूम् ललईआ लक्‌ मचयक कोङा तूम् तूयो। खीक्‍का कोङा नप् लक्‌ मम् मीनो, खोदोलो जेजेर्वा ओ दोक्पी ताईक कोङा तूम् तूयो।

२२ ऊदोईपीक्यालो कोङ् ओ सागोवापाका नीनाम्माम् ललईपी ओजी नये,

२३ खोदोलोई ओ गाम्पी बीन्‍नीपा ललईआ ओ सानीवापी तूक ललईलो जूम्‍लूक मूयो, ना ओ गाम्‍पी वास् मप् मोऊआ कोङ् खारोतो।

२४ कोङ् ऊतो छूक्‍देईप्‍ये! ङ्‌क सीप् गाम्पीका आसाई कोङ् लेन्‍चा मीयो?

२५ ख्रीष्‍ट ई रोबूलाम्‍पाङा ई नीनाम्मा ओलोनूते।

खन्‍सा कोङा ओ सानीवाने नीनाम्माम् ललईमी सूसो मूयो, खोदोलोई ओ मोऊ वोर्वालाम्‍पाक कोङा मोऊमी ललईमी सूसो मूयो।

पवित्र आत्‍मापीका तोम् रीराम

८

खन्‍सा हन्‍ना ख्रीष्‍ट येशूपी तूप्चीम् लागी दण्डम् आज्ञा मान्तू।

२ मोऊमी लो सीम्‍मीलो ललईपीका कोङ् रीराममी आत्‍माम् ललईआ ख्रीष्‍ट येशूपी हल्‍वा पीयोक तूये।

३ मोऊ सूलाम्‍वाआ सऊना-पऊक मम्दीम्पाकसा ललईआ ऊई ममान्दूर् खूङ्‍क नीनाम्माआ मअ, अर्थात् खसा म्छासो मोऊमी गाम्मी ङालीपी मोऊ-बलि तोङ्‍ना पोक्सू। ओरोना खसा मोऊ गाम्पीङ् दण्ड पीयू,

४ ङ्‌कतोङ्ना छूनूव मीईसा ललईमी आछीयाक खान्च ईपी पूरा छूनूव, ना केई मोऊमी सूलाम्वातोङ्ना मा, खोदोलोई पवित्र आत्‍मा तोङ्‍ना तोक्स्या।

५ ऊदोईपीक्यालो मोऊमी सूलाम्वाला तोप्‍आ गाम्मी रीङ्‍पी सानीवा मय, खोदोलोई आत्‍मा तोङ्‍ना तोप्‍आ आत्‍माम् रीङ्‍पी सानीवा मय।

६ ऊदोईपीक्यालो मोऊ सूलाम्‍वापी सानीवा मम्क सीम्के, खोदोलोई पवित्र आत्‍मापी सानीवा मयाम्दोक रीराम लो खाऊमा-खासेर्मालो तयाम्।

७ ऊदोईपीक्यालो मोऊलोक गाम् हेम् खाईप् सानीवाक नीनाम्माम् साछीमी के। नीनाम्माम् ललईमी हूक्‍पी मूङ्‍क छूनो, ना खचा मूङ्‌क रेप्‍पस्‍नो।

८ मोऊमी हूक्‍पी छूक्‍चा नीनाम्मा म्जी नमीदूरस्‍नो।

९ आछीयाङ् नीनाम्माम् आत्‍मा आम्‍नीपी बास् मईदोक, आन्‍नी मोऊमी सूलाम्‍वापी मा, खोदोलोई पवित्र आत्‍मापी छूनी। खोदोलोई हेप् मीस्पी ख्रीष्‍टमी आत्‍मा छूनोदोने, खूङ्‍क ख्रीष्‍टमी छूनो।

१० ख्रीष्‍ट आम्‍नीपी छूदोक, मोऊआ आम्‍नी गाम् सीखात्‍दोसो आम्‍नी आत्‍मा धार्मिकताआ लेत्‍चाये।

११ खोदोलोई येशू सीयाकप्‍का ऊन्पोमीक्मी आत्‍मा आम्नीपी तूदोक, ख्रीष्‍ट येशू सीयाकप्‍का ऊन्‍पोमीक्‍आ आम्‍नीपी बास् मप् खम् आत्‍मालाम्‍पा आम्‍नी सीप्‍ना खाईप् गाम्सो रीराम पीय।

१२ खन्‍सा नेछोचे, मोऊमी सूलाम्‍वा तोङ्‍ना लेईम्‍चाम्‌ लागी केई मोऊमी सूलाम्वापी तूम्‍ङा छूये पीम् मान्तू।

१३ ऊदोईपीक्यालो मोऊमी सूलाम्‍वाआ मीन्‍नक तोङ्‌क लक्‌ मईनूम्दोक आन्‍नी सीनी, खोदोलोई पवित्र आत्‍मालाम्‍पा गाम्पीक लक्‌ आन्‍ना नास् मईनूम्दोक आन्‍नी लेत्‍चाईनी।

१४ ऊदोईपीक्यालो आस्‍चीई नीनाम्माम् आत्‍माआ लाम्‍दूप्‍पची खूङ्‍कस् नीनाम्माम् छामाईके।

१५ ऊदोईपीक्यालो होसोङ्‍ कीम्‍पी ताईम् लागी रोःछूम् आत्‍मा आन्‍ना तानूम्क मान्तू, खोदोलोई आन्‍ना नीनाम्माम् छा छूम् आत्‍मा तानूम्क तूये। खन्‍सा केईया नीनाम्मा “अब्‍बा, पाआ” पीक्याना दपाम्,

१६ मूङ्‌क क केई नीनाम्माम् छामाईची पीकाना पवित्र आत्‍माआ ई आत्‍मालो तङाना गवाई पीक तूये।

१७ ना केई खम् छामाईचीदोन् खम् हक्वालासोङा, नीनाम्माम् हक्वाला ना ख्रीष्‍टलो गूस्‍पीक हक्वालासो। खलो दूक्‍वा मयाम्दोन् केई खलोङ् साम्दीखापी छूये।

दोस्काक साम्‍दीखा

१८ कोङा ओरो मीनो, नीनाम्माआ ईपी खोमईक म्साम्दीखा, ईनीम्‍बाक नाम्‍लापीक दूक्‍वालो थाम्ना खोम् खात्‍तनो।

१९ ऊदोईपीक्यालो बोबूयाक खोलोक थक्‍आ नीनाम्माम् छा ताम् रीङ्‍ मामाहूसा हूङ्‌दीतक तूये।

२० बोबूयाक थक् मोरोकम् हूक्‍पी छूवा, मूङ्‍क म्होप्मी लन्‍चीआ छूवाक मा, आसाई मूङ्‍क म्हूक्पी यूक्सू, खूङ्‍कम् नीऊरीपीङ्‌ छूवाक,

२१ ऊदोईपीक्यालो बोबूयाक थक् म्होप्मी पीलूलूक्ना खाईप् बन्धनपीका वये, ना मूङ्‌कसासो नीनाम्माम् छामाईमी साम्दीखालोक स्‍वतन्‍त्रता तय।

२२ केईया छेताम्, ईनीम्‍बा खोलोङ् बोबूयाक थक्‍आ मीम्छाआ छा वाईम्‌ नाम्‍लापी दूक्‍वा तेप्‍सक तोङ्‍ना हायामलोक्‍तो दूक्‍वा तेप्‍स्‍चयक तूये।

२३ बोबूयाक थक्‍आङाङ्‍ मा, खोदोलोई केईसोङ्, खूङ्‍कपी पवित्र आत्‍माम् दूङ् लाईस्‍पीक म्चो तूया, नीनाम्माआ केई खम् छामाई तोङ्ना ग्रहण मम् लागी, अर्थात् ई हल्वाम् लागी केईयासो हायाम्‌ दूक्‍वा तेप्‍सूम्‍ताम्ना हूङूम्ताम्क तूये।

२४ ऊदोईपीक्यालो ङ्‌क आसाआ केईया हल्‍वा तोम्‍पा तूये। हन्‍ना दात्‍क आशाक आशाङ्‌ मा। ऊदोईपीक्यालो तोम्‍पा रीङ्‌मी आसा आसाई मईमोलो?

२५ खोदोलोई केईया ई होपा तयाम्‍नोक रीङ्‍मी आसा मयाम्दोक, मूङ्‌क तोम् लागी मामाहूसा हूङाम्‌।

२६ खोन्‍तोङ्‍नाङ्‌ पवित्र आत्‍माआसो ई राःरा मान्तूकपी बईछोक्से। ऊतोङ्नाई वाङोम् मम् पर्ने खूङ्‌क केईया छेताम्‍नो, खोदोलोई रीङ्‌बऊपीका पीम्‍ङा दूराम्‍नोक रीङ्‌पी पवित्र आत्‍माआ ई लागी वाङोम् मीयीपीया।

२७ ना मीस्मी गोङ्‍ लाम्प्‍आ पवित्र आत्‍माम् मीन्ताम् ऊये खूङ्‍क छेत्‍त, ऊदोईपीक्यालो नीनाम्माम् लन्‍ची तोङ्‍ना पवित्र आत्‍माआ नीनाम्माम् मीस्चीम् लागी वाङोम् मय।

कोप्चीपीकासो दूङ्‍क

२८ केईया छेताम्, ख सम्‍तूमा मीक्चीम् लागी ना खम् लन्चीतोङ्ना काछचीकचीम् लागी खोलोक रीङ् नीनाम्माआ नप्ङा मय।

२९ आस्‍चीई खसा लाईस्‍पीकाङ्‍ छेत्‍क तूये, खसा खस् म्होप्मी छा तोङ्‌कङ् छूम् लागी हायम्सर्प् नेछोचीप्क ख तूस्‍बूई छूनू पीकाना, लाईस्‍पीकाङ्‌ सोकू।

३० आस्‍चीई खसा लाईस्‍पीकाङ‌्‌ सोकू, खस् खसा कासो छची, ना आस्‍चीई खसा काछची, खस् खसा धर्मीसो मची, ना आस्‍चीई धर्मी मची खस् खसा साम्‍दीखालोकसो मची।

३१ केईया ङ्‍कपी ऊई पीक्या? नीनाम्मा ऊलाम्‍पा तूदोक ई ऊल्‍लोङ्‍पी आसे तूये?

३२ खसा म्होप्मी छासो बाँकी मान्यूक्सू, खोदोलोई केई खोलोमी लागी ख पीयीती, ऊई खसा केई खोलोक थक् खलोङ् पीयानोयो?

३३ धर्मी मप् नीनाम्‍माङ्‌ तूदोक, नीनाम्माआ सोक्चीकस्‌ आसाई दोस् तीदूरची?

३४ केई दण्डम् आज्ञा पीप् आसे तूये? सीप्‍ने ख्रीष्‍ट येशू तूये, ख सीयाना ऊसापक्‍क तूये, ना ख नीनाम्माम् चूप् हूःलाम्‍पा तूये, ना ई लागी वाङोम् मचयक तूये।

३५ केई आसाई ख्रीष्‍टमी सम्‍तूमापीका छूबूरी मदूरे? ऊई आपतआयो, दूक्‍वाआयो, केई कल्‍प्‍आयो, सीसोवाआयो, तेई मान्दीआयो, खतराआयो, दोप्सेल‍आयो? ऊसासो छूबूरी मदूरेनो।

३६ धर्मसूम्बऊपी ओरोना छाम्‍पा तूये,

“आम् लागी केईका लेई पीच्‍ची सीम् बोक्से,

खोम्सेम् लागी खायाम्‍क लूस् तोङ्‍ना केईका ङीरीकाक तूये।”

३७ खूङ्‌क तोङ् मा, ङ्‍क खोलोङ् थक्पी केई सम्तूमा मीक्लाम्पा केई कोप्चीपीकासो दूङ्‍क तूये।

३८ ऊदोईपीक्यालो कोङा ङ्‍क नम्‍लो छेतो, सीम्‍आ, रीरामआ, नीनाम्माम् रीदाम्‌ पोक्‍चा, प्रधानताचा, ईनीम्‍बा छूक रीङ्‍आ, दोस्का छूक रीङ्‍आ, राःराआ,

३९ ओरो रेप्‍आ, ओरोगूमआ, बोबूयाकतोदी खोलोक थक् ऊसासो ख्रीष्‍ट येशू ई रोबूपी तूक नीनाम्माम् सम्‍तूमाप्‍का केई छूबूरी मदूरेनो।

नीनाम्माआ सोक्चीक गोङ्

९

कोङ् ख्रीष्‍टपी आछीया नेनोचोयो, कोङा वालीली मूयोनो। ओ सानीवाआ पवित्र आत्‍मापी गवाई पीय।

२ खीक्‍का ओ गोङ्पी हायाम्‌ देप् सोक् ना पीर तूये।

३ कोङान् ओन्‍तोङ्‌कसो लन्ची मूवा, ओ बूस् ओ नेछोस् ना ओ मीस्चा हल्वा तयस्दोन् कोङ्‍ङा श्रापित छूवोनू ना ख्रीष्‍टपीका छूबूरी छूवोदोसो नये।

४ खस् इस्राएलीस् के, खचा नीनाम्माम् छा छूम् हक्‌ तचीक तूये, नीनाम्माआ खस् म्साम्दीखा खोमीची, ना नीनाम्माआ खस्का मक करार पूरा मअ, ना म्‍ललई पीची, खीक्‍का खचा नीनाम्माम् आछीयाक आराधाना मम् ना खम् यादे तोम् नाम्‍लासो तची।

५ हीब्रु खूक्सू-खूलूची खचीम्ङा तूवा, ना ख्रीष्‍टसो गाम्तोङ्‍नाने खची गोङ्‍पीकङ्‌ तूये, खोलोप्का दूङ्‍रेप्‍तोक नीनाम्माम् साम्‍दीखा दूङ्पीका-दूङ् छून्‍चानू। आमेन।

६ खोदोलोई नीनाम्माम् रीङ्‍बऊ मोरोक छूवाक मा। ऊदोईपीक्यालो इस्राएलीचीपीका जन्मेई छूक खोलोङ् इस्राएलीची मा,

७ अब्राहाममी म्चास् छा छूवादोसो खस् खोलोङ् नीनाम्माम् छा छूनो। धर्मसूम्बऊआ पीकाक तोङ्‍ना नीनाम्माआ अब्राहाम ओरो लअ, “ङ्‌क इसहाकमी चास्-छाप्‍काङ्‌ आम्‍पी यादे छूवाक छा आना तय।”

८ ङ्‌कम् अर्थ क गाम्पीका जन्‍मेई छूक्‍ची नीनाम्माम् छास् मा, खोदोलोई करारपीका जन्‍मेई छूक्‍चीक अब्राहाममी छामाईची के।

९ नीनाम्माआ ओरोना यादे मक तूये, “पीकोक नाम्‍लापी कोङ् आत्‍तोना तोयो, ना साराआ ईबूम् वात्छा छा वातक छूये।”

१० खोन्‍तोदीङाङ्‌ मा, रिबेकाआ ईल्पो ई खूक्सू इसहाकलो सूर् मना होपोसूम् छूवा,

११ खीक्‍काना जोङ्ले छावाईम्‌ लाईस्‍पीकाङ्‍, खचा नप् लो रईलो लक्‌ मम् लाईस्‍पीङ्‌, लक्‍पीका मा खोदोलोई नीनाम्माआ सोक्‍क थक् खम् लन्‍ची तोङ्‍ना पूरा मम् लागी

१२ रिबेका ओरो लक तूवा, “बूसूम्छाप्‍आ रीदोपाम् सूसो मय।”

१३ ओरोना छाम्‍पा तूये, “याकूब कोङा सम्‍तूमा मीयू, खोदोलोई एसाव क जेरू।”

१४ हन्‍ना केईया ऊई पीक्या? ऊई नीनाम्माआ अन्‍याय मईयो? खोरो मा!

१५ नीनाम्माआ मोशा ओरो लअ,

“कोङा आस्-आस्‍चीई सम्खे-लूम्खे मीम् लन्‍ची मूयो, खूङ्‍कस् सम्‍खू-लूम्‍खे मीयोची,

ना आस्-आस्‍चीई सम्तूमा मीम् लन्‍ची मूयो खूङ्‍कस् सम्तूमा मीयोची।”

१६ खन्‍सा मीचा लन्‍ची मईक ना खसा चाहेई मईक थक्पी ङ्‌क बर परेई छूनो, खोदोलोई नीनाम्माम् सम्‍खे-लूम्‍खेपी बर परेई छूये।

१७ धर्मसूम्बऊआ फारो ओरो लअ, “कोङा आम्‍लाम्‍पा ओ राःरा खोमम् लागी, ना चारपी खोलोआ ओ नीङ् येन्‍चीनू पीकोना कोङा आन् होङाबू मन्‍नाक तूये।”

१८ खन्‍सा नीनाम्माआ लन्‍ची मईकस् खसा सम्खे-लूम्खे मीयची, ना खसा लन्‍ची मईचीकचीम् सानीवा खसा छोक् मीपीयची।

१९ खीक्‍का आना कोङ् ओरो लोयो, “नीनाम्माआ होसोङ् ऊदोई दोस् तीयोओ? ऊदोईपीक्यालो खम् लन्‍ची आसाई ऊल्‍लोङ् मदूर?”

२० खोदोलोई मीस् छूवानासो नीनाम्मालो खेप् आन् आसे? बोहोम् छूप्‍आ मूङ्‍क बानेईमप् मीस्, “ऊदोई कोङ् ङ्‍क तोङ्‍क बानेई मो?” पीक्‍ना तत्‍तयो?

२१ ईबूम् बोहोम् बोकोलूम्‍पीकाङा ईबूम् छूप् आदरमी, ना आर्को छूप् आदरमान्दीक लक्‍मी लागी बानेई मम् बोहोपी कुमालेम्‌ हक्‌ छूनोयो?

२२ खोरोनाङा नीनाम्मापीसो म्होप्मी छूली ना राःरा खोमम् हक् तूये, खोरोदोसो खसा मूयूप्छा छूम्खाम् लागी खम् छूलीपी ताईप् मीस्ची हायाम् तेप्स्‍ना तूवा।

२३ साम्‍दीखाम् लागी लाईस्‍पीयीकाङ्‌ नीनाम्माआ चोचूप्स्क खम् सम्‍खेवा तोक् मीस्ची म्होप्मी साम्दीखाम् दाचाम् खोमम् लागी खसा ओरो मअ।

२४ ऊदोईपीक्यालो नीनाम्माआ काछईक मीस् केईङा के। खसा यहूदीचीङाङ् कामान्छो, खोदोलोई बीन्‍नीपा गोङ्चीसो काछक तूये।

२५ बीन्‍नीपा गोङ्चीम् तोक्पी होशेम् सोक्‍सरपी ओरोना पीकाक तूये,

“मूङ्‍कस् ओ मीस्ची मादोसो

हन्‍ना कोङा मूङ्‍कची ‘ओ मीस्ची’ पीकोना काछूयोची।

कोङा सम्तूमा मान्मीयूचीक मीस्ची

‘कोङा सम्तूमा मीयोकस्’ पिकोना काछूयोची।”

२६ खीक्‍का,

“नीनाम्माआ खस् ‘आन्‍नी ओ मीस्ची मा’ पीकाक मूङ्‍क थाम्पूपीङा

मूङ्‍कस् ‘लेईप्‍चाप् नीनाम्माम् छास्’ पीके।”

२७ इस्राएलमी तोक्‍पी यशैया खारीबोपोआ ओरोना पीम् रीङे,

“इस्राएलमी छामाईची दीरीत्‍तीपूक सेरोम्तोसर्प्‌ सीप् तूदोसो,

बाँकी तूप्‍चीम्ङाङ्‌ उद्धार छूये।

२८ ऊदोईपीक्यालो रोबूआ चार दण्‍डपीयना

नीयाम् लक् पूरा मय।”

२९ यशैयाआ ङ्‍कसो खारीबो मक तूये,

“हायाम् राःरालोक योबोरोबूआ ई लागी

छामाईची मान्होक्सीवादोक,

केई सदोमपी लो गमोरापीलो तूप् मीस्ची तोङ्नाङ् मूयूप्छा छूम्खाम्पावा।”

इस्राएलीचा विश्‍वास मान्मस्क

३० हन्‍ना केईया ऊई पीक्या? धार्मिकताम् दोस्-दोस् माङन्खाईप् बीन्‍नीपा गोङ्चा धार्मिकता तचीक तूये, अर्थात् विश्‍वासलाम्‍पा तोम् धार्मिकता।

३१ खोदोलोई ललईतोङ्‌ना धर्मी छूम् लाम्प् इस्राएलआ ललई पूरा ममान्दूर्।

३२ ऊदोई मान्दूर्‌स्कये? ऊदोईपीक्यालो लक्‌ मयाम्ना धर्मी छूया मीनाना खचा विश्‍वासलाम्पा धार्मिकता मान्लाम्ची। खस् लूङ्पी जोलोङ् तचीना दीसाक तूये।

३३ ओरोना धर्मसूम्बऊपी छाम्‍पा तूये,

“खोङ्नूम्व, कोङा सियोनपी ईबूम् लूङ्‌ यूक्सोओ,

खूङ्‍कपी मीस्चा जोलोङ् तयची,

ईबूम् छीलूमा, खूङ्‍कसा खस् दीस्‍सची,

खोदोलोई खपी विश्‍वास मप् आस्‍सो ङईम्पी तत्नो।”

१०

बूबू-नेछोचे, ओ मीस्चीसो लेन्चानू पीम् ओ सानीवापी तूये। खन्‍सा कोङा नीनाम्मापी वाङोम् मूचोयोक तूये।

२ कोङा ङ्‍क गवाई पीयोची, खस् नीनाम्माम् सूसो मम् खची गाम् चानये, खोदोलोई मूङ्‍क गाम् चानम् आछीयाक सेचीवा तोङ्‍ना मान्तू।

३ ऊदोईपीक्यालो नीनाम्माप्का ताप् धार्मिकताम् तोक्पी मान्छेईस्‍ना खचा खची धार्मिकता ताईम् लाम्चीलो खस् नीनाम्माम् धार्मिकताम् हूक्‍पी मान्तूवा।

४ ऊदोईपीक्यालो विश्‍वास मप्ची धर्मी छूनू पीकाना ख्रीष्‍टङा ललईमी याईस्को तूये।

५ मोशाआ ओरोना छाप्‍क तूये, “ललईपी तूक आज्ञा रेप् मीस् मूङ्‌क आज्ञालाम्‍पाङ्‌ लेत्‍चाये।”

६ खोदोलोई विश्‍वासलाम्‍पा ताप् धार्मिकताआ ओरोपीके, “आम्‍नी सानीवापी ओरो पीनीनव, ‘साराङ्‌गाप्‍तो आसे खाते?’ (अर्थात् ख्रीष्‍ट दाली यूईम् लागी),

७ ना आम्नी सानीवापी ओरोसो मीन्‍नीनव, ‘खादीपू आसे वोदूर?’ (अर्थात् सीयाकप्‍का ख्रीष्‍ट ऊन्‍पो मीम्ना थोम् लागी)।”

८ खोदोलोई ङ्‍कसा ऊई पीके? “नीनाम्माम् रीङ्‍बऊ आम्‍दोक्पीङ् तूये, आम् ङःपी लो आम् गोङ्‍पीलो,” अर्थात् विश्‍वासमी रीङ्‍बऊपी, खूङ्‍क केईका हासाम्का।

९ ऊदोईपीक्यालो आना येशू रोबू पीक्‍ना आम् ङःआ पीके, ना नीनाम्माआ ख सीयाकप्‍का ऊस्‍पकू पीक्‍ना आम् गोपाका विश्‍वास मईदोक आन् लेत्‍चाई।

१० ऊदोईपीक्यालो मीचा म्गोङ्पाका विश्‍वास मय ना ख निर्दोष छूये, खीक्‍का खसा म्ङःआ स्वीकार मय ना लेत्‍चाये।

११ धर्मसूम्बऊआ ओरोपीके, “खपी भरोसा यूप् आस्‍सो ङईम्पी छूनो।”

१२ ऊदोईपीक्यालो यहूदी लो बीन्‍नीपा गोङ्लो ऊसो फरक मान्तू। ख खोलोमी ईबूम्ङा रोबू तूये, ना ख दप्‍ची खोलोङ् खसा ओरोतो आसीक् पीयची।

१३ ऊदोईपीक्यालो “रोबूम् नीङ् दप् खोलोआ हल्वा तयची।”

१४ खोदोलोई आसाई खपी विश्‍वासङा माईनो, खूङ्‌कचा दानाई ख दप्‍पची? खचा खम् तोक्‍पी यन्चीकङ् मान्तू दानाई खपी विश्‍वास मईची? ना रीदाम् हाप् मान्दी दानाई खचा येनची।

१५ ना आसासो रीदाम् हास् मान्पोमो मीचा दानाई रीदाम् हासची? धर्म-सूम्बऊपी ओन्तोङ्‍ना छाम्‍पा तूये, “जीनप् रीदाम् हाप्चीम् लोङ्‌ देई ङाल्‍लप्ये तूये!”

१६ खोदोलोई खस् खोलोआ जीनप् रीदाम्‌ रेप्‍चीक मान्तू, ऊदोईपीक्यालो यशैयाआ ओरो पीकाक तूये, “ए रोबू, ओखीपीका येन्‍चीक रीङ्‌ आसाई विश्‍वास मस्क तूये?”

१७ येनाम्‍क रीङ्लाम्‍पाङ्‌ विश्‍वास ताये ना येनाम्क रीङ् ख्रीष्‍टमी रीदाम्‌ हास्‍कलाम्‍पा ताये।

१८ खोदोलोई कोङा तईयान्‍नी, ऊई खचा येन्‍चीक मान्तूयो? आछीयाङ् खचा येन्‍चीक तूये, ऊदोईपीक्यालो

“खची साल्‍म् खोलोङ् चारीदूपी तातेकाक तूये,

खची रीङ्‌बऊ चारमी नाक्‍का छो सम्‍मो तातेकाक तूये।”

१९ कोङा होसोङ् तईयान्‍नी, ऊई इस्राएलीचा बूजेई मान्मस्यो? दूङ् लाईस्पी मोशाआ ओरो पीकाक तूये,

“ईबूम् गोङ्‌ङा मान्छूक्, मीस्चीलो

कोङा आन्‍नी नाछोबीपो मयान्‍नी,

ईल्पो मूर्ख गोङ्‌लाम्‍पा

कोङा आन्‍नी आम्‍नी छूली काईमीयान्‍नी।”

२० खीक्‍का यशैया खारीबोपोआ मान्की-मान्की ओरोना पीकाक तूये,

“कोङ् मान्लाम्प्चा कोङ् छीपोक तूये,

आस्कसाई कोङ् मान्लाम्ङा, कोङ् खची रापी ओहोप्‍ङा खोमन्‍चूङ्‌क तूये।”

२१ खोदोलोई इस्राएलीचीम् तोक्‍पी खसा ओरोपीके,

“लेई बरीङ्‌ आज्ञा मान्‍रेप्ची ना ऊल्‍लोङ् मप् मीस्चीपी

कोङा ओ हूः थेतोक तूये।”

इस्राएलपीक बाँकी तूप्ची

११

खन्सा कोङा तईयान्‍नी, ऊई नीनाम्माआ म्होप्मी मीस् होक्‍सीचीक तूयेयो? होक्‍सीचीक मान्तू! ऊदोईपीक्यालो कोङ्सो अब्राहाममी छा, बेन्‍यामीन गोङ्‍पीक ईबूम् इस्राएली के।

२ नीनाम्माआ लाईस्‍पीकाङ्‌ सोक्‍क म्मीस् मान्होन्येची। ऊई एलियाम् तोक्‍पी पवित्र-सूम्‍बऊआ पीक्‍क रीङ्‌ आन्‍ना छेत्‍नूम्‍नोयो? खसा इस्राएलमी ऊल्‍लोङ्पी नीनाम्मापी ओरोना बीन्ती मअ,

३ “ए रोबू, खचा आम् खारीबोपोस् सेत्‍चीक तूये, आम् वेदी हत्‍चीक तूये ना कोङ्‌ङाङ् ओ हाल्‍ला होक्‍सोयोक तूये, ना खचा कोङ् सेईम्‌ लामोचोयोक तूये।”

४ खोदोलो नीनाम्माआ ख ऊई पीकानाई ङरी आन्‍क तूये? “बाल देऊताम् लाईस्‍पी खून्जू मान्मप्ची नूक्हबऊ मीस् कोङा ओ लागी सम्‍सूरूना यूक्सूक तूये।”

५ खन्‍सा ईनीम्‍बाक नाम्‍लापीसो सम्‍खेलूलाम्‍पा सोकाक हेप् मीस् बाँकी तूये।

६ खोदोलोई ङ्‌कन् नीनाम्माम् सम्‍खेलूलाम्‍पा छूवाक, खचा नप् लक्‌ मस्‍ना छूवाक मा, नप् लक्‌ मस्‍ना छूवावाकदोने नीनाम्माम् सम्‍खेलू होसोङ् सम्खेलूङ् मान्छूवावा।

७ हन्‍ना ऊये? इस्राएलीचा ऊई लाम्‍चीक तूवा खूङ्‌क खचा मान्तची। खोदोलोई सोकाकचा मूङ्‍क तची। बीन्‍नीपाचाक खची गोङ् छोक् मस्‍ना तूवाचा,

८ धर्मसूम्बऊपी ओन्‍तोङ्‌क छाम्‍पाक तूये,

“नीनाम्माआ खस् नीऊलूम् मान्दीक आत्‍मा पीचीक तूये,

खीक्‍का ऊसो मान्तोक मूक्स् ना मान्येईप् नोबो पीचीक तूये,

एसेक लेई सम्‍मो खस् मोरोकङ् तूचाईक तूये।”

९ खीक्‍का दाऊदआसो ओरोपीके,

“खची चाचावा-दूदूवा वोमो ना थेम्‍लू छूनू,

खची लागी जोलोङ् तोक्स्को ना म्फाई लाम् रीङ् छूनू।

१० खस् कोमूक्पा छूनूना खची मूक्सा तचीनून,

ना खची दोस् हाल्‍लोसो कूम्‍खाप् छून्खानू।”

कलमी छूईम्‍पा म्गेम्

११ खन्‍सा कोङा तईयान्‍नी: ऊई पूल्दीम्खाम् लागी इस्राएलीचा जोलोङ् तचीकयो? खूङ्‌कतोङ्‌ मा, खोदोलोई इस्राएलमी अपराधलाम्‍पा बीन्‍नीपा गोङ्चा हल्‍वा तचीक तूये, खन्‍सा इस्राएलीचीसो हल्‍वा तोम् लागी नाचूरपो छूनूव।

१२ खोरोदोक खची अपराध चारमी लागी दाचाम् ना खची असफलता क बीन्‍नीपा गोङ्चीम् लागी दाचाम् छूदो, खोलोङ् यहूदीचा विश्‍वास मस्वादोन् होसोङ् देई नप्ये छूवावा।

१३ हन्‍ना कोङा आन् बीन्‍नीपा गोङ्ची ओरो लोन्‍चायान्‍नी। कोङ् बीन्‍नीपा गोङ्चीम् लागी प्रेरित छूवोकसा कोङा ओ लक् देप्पा मीयो।

१४ ओरोना कोङा ओहोप्‍मी यहूदी गोङ्ची हायाम्‌ नाचूर् लप्‌ मदूरूनू, ना खचीप्‍क हेप्-हेप् लेन्‍चा मीदूरूनूव।

१५ ऊदोईपीक्यालो नीनाम्माआ ईस्राएलीची होक्सीचीलो चारपी तूप् मीस् नीनाम्मालो ईक्‍काम्‌ छूवादोन्, नीनाम्माआ ईस्राएलीची होसोङ् ग्रहण मईचीदोक खचा सीम्‍पीका रीराम तोम्‍लो ईबूम्ङा मायो?

१६ खन्‍सा चोम्पा फूलपीका चीमाछा लाईस्‍पी चाचोदाम् तोङ्ना नीनाम्मापी तेम्‍पा तूदोक, खोलोङ् चोम्पा फूल पवित्र छूये। खोरोनाङ् सीछोम् साम्‌ पवित्र तूदोक म्गेम्सो पवित्र छूये।

१७ खोदोलोई हेप् म्गेम् अताक तूये ना नप् जैतुनमी साम्‍मी रस तूस्कोपी ताम् लागी आन् ईबूम् सोगोपीक जैतुन तूनासो खची तूस्कोपी कलमी छूईयान्चीदोक,

१८ मूङ्‍कम् गेम्‍मी दोक्पी नाम्‍दूखू मनव। नाम्‍दूखूङ्‌ मईदोक, ङ्‌क मीन्व, म्साम् थामेई मप् आन् मा, खोदोलोई म्साम्‍आ आन् थामेई मये।

१९ आना ओरोपीके, “कोङ् कलमी छूईम्‍चीम् दूरूनू पीकानाङ् म्गेम् रूप्‍पाक तूवा।”

२० ङ्‌क आछीयाङा, खची अविश्‍वासआ म्गेम् रूप्‍पाक तूये। आन्‍नी क आम्‍नी विश्‍वासआङ्‌ राःरापोपोक तूनी। नाम्‍दूखू मप् छूनीनव, खोदोलोई कीसानीव।

२१ ऊदोईपीक्यालो नीनाम्माआ नप् म्गेम् बाँकी मान्यूक्स्दोन् आन्सो बाँकी यूक्स्‍नो।

२२ खन्‍सा नीनाम्माम् सम्‍खेवा ना कठोरता आम् सानीवापी यूक्स्व। पतन छूवाकचीपी कडा वोर्वा मईलोसो, खम् सम्‍खेवा गोपी छूदो आन् नीनाम्माआ सम्‍खेवा मीये, मादोन् आन्‍सो सम्‍खेवा मीनो।

२३ इस्राएलीचा खची अविश्‍वास होक्‍सीयस्‍ना विश्‍वास मईचीदोक नीनाम्माआ लाईस्‍पी तूवाक तूस्कोपी म्गेम् तोङ्ना होसोङ् कलमी छूईदूर।

२४ ऊदोईपीक्यालो आन् आछीयाक सोगोपाक जैतुन तूनासो रूप्‍पा ना प्रकृतिम् ऊल्‍लोङ्पी ईबूम् नप् जैतुनमी पऊपी कलमी छूयादोन् ङ्‌क आछीयाक म्गेम्ची जन् म्होप्मी पऊपीङ् देईनतोई कलमी छूये।

खोलोङ् इस्राएलीचीम् उद्धार

२५ बूबू-नेछोचे, आन्‍ना ङ्‌क ईबूम् रहस्‍य छेतानूम्‍व पीम् कोङा लन्ची मूयो, मूङ्‌क रहस्‍य आन्‍ना छेत्‍नूम्‍दोक आन्‍ना नाम्‍दूखू मईनूम्नो। खूङ्‌क रहस्‍य ङ्‌कतोङ्‌क तूये, ताम् बाँकी तूक बीन्‍नीपा गोङ्ची ख्रीष्‍टपी ताम् यात्नोक सम्मोङाङ् इस्राएलीचीम् गोङ् लूङ्तो छोक् छूये।

२६ ओरोना खोलोङ् इस्राएलीचीम् उद्धार छूये, धर्मसूम्बऊपी ओरोना छाम्‍पा तूये:

“हल्‍वापीप्‌ सियोनपीका ताये,

खसा याकूबपी तूक अधर्म खोलोङ् लात्दीत।

२७ खीक्‍का कोङा खची मोऊ छेमा मूयो,

ना खस्का ओ करार ङ्‍कङा छूये।”

२८ जीनप् रीदाम्‌ तोङ्नादोक खस् आम्‍नी लागी नीनाम्माम् साछीमी, खोदोलोई सोकाक तोङ्नादोक लाईस्‍पीकची तूनीकसा खस् नप्छा के।

२९ ऊदोईपीक्यालो नीनाम्माम् वरदान लो बोलावटलो हादेलोसो मान्फाईप् तूये।

३० ऊदोईपीक्यालो आन्‍नीसो ऊलाम् नीनाम्माम् आज्ञा मान्‍रेप् तूवानी, खोदोलोई खची अनाज्ञाकारिताआ आन्‍ना सम्‍खेवा तानूम्क तूये।

३१ आन्‍ना सम्‍खेवा तानूम्‍कसा खचासो सम्‍खेवा तचीनू पीकाना खस् ईनीम्‍बा अनाज्ञाकारी छूवाक तूये।

३२ ऊदोईपीक्यालो नीनाम्माम् सम्‍खेवा खोलोङ् मीस्पी छूनूव पीकाना खसा खोलोङ् अनाज्ञाकारी मस्क तूये।

साम्‍दीखाम्‌ छाम्

३३ आहा! नीनाम्माम् दाचाम् देईदेतोई, खम् लूखूप्‍ची ना म्नीऊ देई गूम्‍ये!

खम् नीया देई छेईङा मान्तेईप्ये!

खम् लाम् छीप्ङा मान्तेईप्!

३४ “रोबूम्‌ सानीवा आसाई छेईदूर?

अथवा ख चाईपीप् आस्‍ओ तूये?”

३५ “आसाई नीनाम्मा हूक्‍छो पीक तूये,

ना नीनाम्माआ ख आन्छय?”

३६ ऊदोईपीक्यालो खोलोक थक् खसाङ् बोबूईक के। मूङ्‍क खोलोङ् खलाम्पाङा ना खम् लागीङा के।

दोस्का-दोस्का सम्मो नीनाम्माम् साम्दीखा छून्‍चानूव! आमेन।

म्हीदूलोक बलिदान

१२

खन्‍सा बूआचे-नेछोचे, नीनाम्माम् सम्‍खेवा सानीवागोपी यूक्सोना कोङा आन्‍नी बीन्ती मीयान्‍नी, ना आम्‍नी आत्‍मिक उपासनाम् लागी आम्‍नी हो-होप्‍मी गाम् पवित्र ना नीनाम्माआ नत्‍तक तोङ्‌क म्हीदूलोक बलिम् तोङ्ना पीयानूम्व।

२ आन्‍नी ङ्‌क चारपीक मीस् तोङ्‌क छूनीनव, खोदोलोई आम्‍नी सानीवापी नयाँ छूवानीना नम्‍लो फान्चीनीव, खीक्‍का नीनाम्माम् नप्, नत्‍तक तोङ्‍क, ना आछीयाक लन्‍ची ऊई खूङ्‌क आन्‍ना छेई दूरानूम्व।

३ ऊदोईपीक्यालो नीनाम्माआ कोङ् पीयोक सम्‍खेलूलाम्‍पा आन्‍नी खोलोङ् लोयान्‍नी, आन्‍नी देईतोकई तूनी खूङ्‍कप्का दूङ्‍क लोन्‍चीनीनव, खोदोलोई नीनाम्माआ खोलोङ् पीयीक विश्‍वास तूक तोङ्ना ईक् सानीवाआ मीन्चीनीव।

४ ऊदोईपीक्यालो ऊतोङ्नाई ईबूम् गाम्पी हायाम् देतो अङ्‍ग छूये, खोदोलोई मूङ्‌क खोलोङ् अङ्‍गमी ईक् खालकङ्‌ लक्‌ छूनो,

५ खोरोनाङ् केई हायाम्सर्प् तूयेदोसो, केईसो ख्रीष्‍टपी ईबूम् गाम् ना ईल्पो बीन्‍नीपाम् अङ्‍ग छूयीक तूये।

६ केईया नीनाम्माम् सम्‍खेलूलाम्‍पा म्खाल्-खाल्‍क वरदान तम्क तूये। ईपी खारीबो मम् वरदान तूदोक, मूङ्‌क ई विश्‍वास तोङ्‍ना गोम् छूये,

७ सूसो मम् वरदान तूदोक सूसोङ्‌ मम् छूये, सेचीवापीम्‌ वरदान तूदोक सेचीवाङ्‌ पीम् छूये।

८ वाछे लईम्‌ वरदान तूपा वाछेङ्‌ लईम्‌ छूये ना दान पीप्‍आ म्गोङ् चानतो पीनूव, बोक्छोप्‍आ हायाम् सानीवा मनूना बछोक्स्‍नूव, सम्खे-लूम्खे मपा म्सानीवा चानतो सम्खे-लूम्खे मनूव।

सम्‍तूमाम् तोक्‍पी

९ नप् मीन्ताम्‍आ सम्तूमा मीलनीव, ऊक रीङ्‌ये रई तूये, खूङ्‌क मनूम्नव। ऊक रीङ्‍ये नप् तूये, खूङ्‍क मचानूम्व।

१० बूबू-नेछो तोङ्ना सम्‍तूमा मीलनीव। आम्नी होप्पीका दूङ् बीन्‍नीपा साम्‍दी दानूम्व।

११ हादेलोसो आईम्‍लप् छूनीनव, खोदोलोई आत्‍मापी जोशिल छूवानीना रोबूम् लक्‌ मनूम्व।

१२ आन्‍ना तानूम्क आसापी आम्‍नी जीननीव। दूक्‍वापी हूदूर्प् छूवानीना हाल्‍लसो वाङोम् मचानूम्व।

१३ नीनाम्माम् सूसो मप्ची लाईछोक्‍सस्‍नोकपी बाछोक्सानूम्व, ना ङास्‍मीचीम्‌ लाम्‍तूम्‍मा मनूम्व।

१४ आम्‍नी मप्सेप्ची आसीक् पीयानूम्व ना साराप् छानूम्‍नव।

१५ चामोवा मप्चीका चामोवा मनूम्व। ना खाप्‍चीका खाप्‍नीव।

१६ आन्‍नी खोलोङ्चीका तङ्नीना तूवानीव, नाम्‍दूखू मप् छूनीनव, खोदोलोई लखे मप्चीप्चीका लाम्‍दूमानीव। हाल्‍लोसो छेछेमी-लेलेमी लोन्‍चीनीनव।

१७ आसासो रईमी फाईपी रईङा मनूम्नव। ऊक रीङ्‌ये खोलोङ् मीस्मी दोक्पी नप् तूये, खूङ्‌कपी सानीवा मनूम्व।

१८ छूदूरदोक, खोलोङ्चीका खाऊमा-खासेर्मापी तूवानीव।

१९ बूम्चे, आम्‍नी होपा हाल्‍लोसो बदला लाप्‍नूम्‍नव, खोदोलोई नीनाम्माम् छूलीपी पीयातानूम्‍व। ऊदोईपीक्यालो धर्मसूम्बऊपी ओरोना छाम्‍पाक तूये, “म्फाई लाम्‌ लक्‍क ओमी के,” पीक्‍ना योबोरोबूआ पीके।

२० बरू, “आम् साछीमी साका सीयक तूदोक मूङ्‍क चाम्थक् पीव; मूङ्‍क वाम्मा सीयक तूदोक मूङ्‍क काऊ दूम् पीव। आना ङ्‍कतोङ्ना मईकसा मूङ्‍कम् तोङ्पी थूर्म् बूक्सक तोङ्ना ख म्ङईमा तीत्खाते।”

२१ रईपीका सन्‍नव, खोदोलोई रईपी नप् लक्‌ मना कोक्साव।

चारतोप्चीम् हूक्‍पी तूम्

१३

खोलोङ् मीस् चारतोप्चीम् हूक्‍पी तूनूव। नीनाम्माप्का ताक हक्‍पीका बीन्‍नीपा हक्‌ ऊसो छूनो। मूङ्‌क चारतोप्ची नीनाम्माप्काङ् सोकाक तूये।

२ खन्‍सा चारतोप्चीम् ऊल्‍लोङ्पी पक्चा नीनाम्माप्का सोकाकचीम्‌ ऊल्‍लोङ् मईची, आस्-आसाई ऊल्‍लोङ् मईची, खूङ्‌कचा दण्ड तयची।

३ ऊदोईपीक्यालो नप् लक्‌ मप्ची मा, खोदोलोई रई लक्‌ मप्ची चारतोप्‍चीप्‍का कीम् छूये। खन्‍सा आन् चारतोप्‍चीप्‍का माङ्‌कीसा तूम् मीन्दोक, नप् लक्‌ मव, ना आना खचीप्‍का साम्‍दी तय।

४ ऊदोईपीक्यालो ख नीनाम्माम् सूसो मप् खन्‍सा खसा आम् फाइदाम् लागी लक्‌ मय। खोदोलोई आना रई लक्‌ मईदोक खचीप्‍का कीसाव, ऊदोईपीक्यालो खसा मोरो दोप्सेल वेसनो। रई लक्‌ मप्पी नीनाम्माम् दण्ड ताईप्ना ताप् ख नीनाम्माम् सूसो मप् के।

५ खन्‍सा नीनाम्माम् दण्‍डपीका लेईम्‍चाम्‌ लागीङाङ्‌ मा, खोदोलोई नप् लूर्वाम्‌ लागीसो आन् खम् हूक्‍पी तूम् छूये।

६ खन्‍साङ् आना तीर छोक्‍स। ऊदोईपीक्यालो चारखम् तोप्‍चा नीनाम्माआ मीन्कतोङ्ना ङ्‌कतोङ्‌क सूसो मचयची।

७ खोलोमी छोम् तूदोक छोक्‍स्दीत्व– तीर छोस्‍कोपी तीर छोक्‍स्व, महसूल छोस्‍कोपी महसूल छोक्‍स्व, सायाचोङ्मा मीस्कोपी सायोचोङ्मा मीव, साम्दी दोक्स्कोपी साम्दी दव।

सम्‍तूमा मीलचानीव

८ आम्‍नी होप्‌-होप्‍पी सम्तूमा मीलम्पीका बीन्‍नीपा रीङ्‌मी नोक्पो छूनीनव। ऊदोईपीक्यालो म्खीम्तोनी सम्‍तूमा मीक्पा ललई पूरा मईक छूये।

९ “आन् तूम्‍लू लनव, आना मीस् सेत्‍नव, आन् खूनव, आना लाङो मनव,” ङ्‍क आज्ञाप्‍का बीन्‍नीपा देत्‍तोई आज्ञा तूये, मूङ्‌क खोलोङ् ङ्‌क आज्ञापीङ् तयाम्, “आना आम् होप्‍मी खीम्‍तोनीची आम् होप् तोङ्नाङ् सम्‍तूमा मीव।”

१० सम्‍तूमाआ खीम्‍तोनीची मान्‍नप् मईचीनो। खन्‍सा सम्‍तूमा मीम्ङा ललई पूरा मम् के।

११ ङ्‌कप्का बीन्‍नीपा ङ्‌क ईनीम्‍बाक नाम्‍ला ऊतकई तूये, खूङ्‌क आन्‍ना छेत्‍नूम्‌। हन्‍ना ईम्सेकप्का पोम् नाम्‍ला ताक तूये, ऊदोईपीक्यालो केईया लाईस्‍पी विश्‍वास मम्पाप्का दूङ् ईनीम्‍बा ई हल्‍वा ई दोक्पीङ् तालाताक तूये।

१२ कोअम् हचयक तूये, ना नाम्‍ला मूङ्‍कपीङ् तालाताक तूये। खन्‍सा नाम्कूर्मादाम्‍पीक लक्‌ होक्‍सीयाम्‍ना केईया अल्होम् जूम्‍लो वेसाम्‍के।

१३ लेपाक तोङ्ना केई नम्‍लोना तोक्‍से के। मोज्-मज्जापी, दीछर्वापी, तूम्‍लूपी, रई मीन्ताम्पी, जूम्‍लूक्पी ना नाचूरपी मा के।

१४ खोदोलोई रोबू येशू ख्रीष्‍ट तोङ्‌क छूवानीव, ना मोऊ मम् लक्‍पी आम्‍नी सानीवा मनूम्नव।

म्‍राःरा तूप् लो मान्तूप्लो

१४

विश्‍वासपी कमजोर छूक्‍ची सम्‍तूमा मीयानूम्व, खोदोलोई खची मीन्ताम्मी तोक्पी वाद-विवाद मनूम्नव।

२ हेप्पा खोलोक थक् चाम् नई पीक्‍ना विश्‍वास मईची, खोदोलोई विश्‍वासपी कमजोर छूक्‍पाक सागपातङाङ्‌ चय।

३ खोलोक थक् चाप् मीचा मान्चाप् मीस् तूच्छ मीनूनव, ना मान्चाप्‍आसो चाप् मीस् दोस् तीनूनव। ऊदोईपीक्यालो नीनाम्माआ मूङ्‌क ग्रहण मक तूये।

४ बीन्‍नीपाम् सूसो मप्मी नीया मप् आन् आसे? मूङ्‌कन् म्मालिकमी लाईस्‍पी थोरेम् छूये अथवा पतितसो छूये। मूङ्‌क थोरेम् मीय, ऊदोईपीक्यालो, मूङ्‌क म्मालिकआ थोरेम् मीदूर।

५ हेप्पा ईलेई बीन्‍नीपा लेईपीका दूङ् देप् मीय, हेप्‍पाक खोलोङ् लेई ईतोरोक मीय। खोलोङ् मीस् खची सानीवापी निश्‍चित छूम्‍ना तूम् छूये।

६ आस्‍कसाई ईलेई दूङ् नप् पीक्‍ना रेप्‍प। मूङ्‌कसा रोबूम् सायोचोङ्‌मा मम् लागीङ्‌ रेप्‍प। आस्कसाई चय, खूङ्‌कसा रोबूम् साम्‍दीखाम् लागीङ्‌ चय, ऊदोईपीक्यालो खूङ्‌कसा चाम् लाईस्‍पी नीनाम्मा ओलोनूव लय। आस्‍कसाई चईनो, खूङ्‌कसा नीनाम्माम् सायोचोङ्‌मा मम् लागीङ्‌ चईनो ना नीनाम्मा ओलोनूव लय।

७ केई आस्‍सो ई होप्‍मी लागीङ्‌ लेतेनो, ना आस्‍सो ई होप्‍मी लागीङ्‌ सीयेनो।

८ केई लेतेदोसो रोबूम्‌ लागीङ्‌ लेते, ना सीयेदोसो रोबूम्‌ लागीङ्‌ सीये।

९ केई लेतेदोसो, सीयेदोसो, रोबूमीङ्‌। ङ्‌कम् लागीङ्‌ ख्रीष्‍ट सीया ना होसोङ् ऊसापक्‍क तूये, ख सीयाकचीम्‌ ना लेईप्‍चाप्‍चीम्‌ खोलोमीङ् रोबू तूये।

१० आना ऊदोई आम् नेछोम् नीया मय? अथवा आना आम् नेछो ऊदोई तूच्छ मीय? ऊदोईपीक्यालो केई खोलोङ् नीनाम्माम् नीया मस्कोपी थोरेम् बोक्से।

११ ऊदोईपीक्यालो धर्मसूम्बऊपी ओन्तोङ्ना छाम्‍पाक तूये,

“रोबूआ पीके, ‘आछीयाङ् कोङ् लेईप्चाप् तूवो,

खोलोङ् मीस्चा ओ मूक्स्दूपी खून्जू मय,

ना तूप्‍तोदी खोलोङ् लेम्‍आ नीनाम्माम् सायोचोङ्मा मय’।”

१२ खन्‍सा केई खोलोआ नीनाम्मा हो-होप्मी लेखा पीम्बोक्से।

१३ खन्‍सा हन्‍नायीका केईया ईल्पोआ बीन्‍नीपाम् नीया मयाम्नोके। खोदोलोई होप्‍मी नेछोम् लाम्‍पी दोर्प् रीङ्‌ अथवा बाधा पीप् रीङ्‌ हल्‍लोसो मयाम्नो पीक्याना सानीवा मयाम्के।

१४ रोबू येशूपी विश्‍वास मूयोकसा ङ्‌क रीङ्‌ कोङा नम्‍लो छेतो, ऊसो चाम् थक् म्होप्ङा अशुद्ध छूनो। खोदोलोई हेप्पा ऊची रीङ्‌ अशुद्ध मीन्दो मूङ्‌क खम् लागी अशुद्धङ्‌ छूये।

१५ आना ऊई चय मूङ्‌क रीङ्आ आम् नेछो म्सानीवा चाईमीयदोक आन् सम्‍तूमापी तोक्‍स्‍क छूनो। आना चईक थक्‍आ आम् नेछोम् नास् छूनूनव, ऊदोईपीक्यालो खम् लागी ख्रीष्‍ट सीयाक तूये।

१६ खन्‍सा आना ऊई नप् मीने मूङ्‌क बीन्‍नीपाआ रई पीनूनव।

१७ ऊदोईपीक्यालो नीनाम्माम् चारखम् पीक्‍याक चाम् लो दूम्‍लो मा, खोदोलोई पवित्र आत्‍मापी धार्मिकता, खाऊमा-खासेर्मा ना चामोवा के।

१८ आसाई ङ्‌कतोङ्‌ना ख्रीष्‍टमी सूसो मय, मूङ्‌क मीस् नीनाम्माआ नत्‍तक ना मीस्पीकासो नप् छूक छूये।

१९ खन्‍सा केईया मूङ्‌क रीङ् रेपूम्नू मूङ्‌कसा खाऊमा-खासेर्मा तात, खीक्‍का ईल्पोआ बीन्‍नीपाम् आत्‍मिक उन्‍नति ममीय।

२० चाम्दूम्मी तोक्‍पीका नीनाम्माम् लक्‌ नास् मनूम्नव। आछीयाङ् पीक्‍यादोक खोलोङ् रीङ्‌ शुद्ध तूये, खोदोलोई केईया चायाम्‍क थक्‍आ बीन्‍नीपा बाधा मईदोक मूङ्‌क मान्‍नप् छूये।

२१ आना चईक-दूङ्‍ङकसा, आम् नेछो बाधा मईदोक, आना साः चनव, दीः दूङ्नव, खीक्‍का आम् नेछो बाधा मप् थक् मान्चाम्ङा नप् छूये।

२२ आम्‍पी तूक विश्‍वास नीनाम्मा लो आम्ची रापीलो यूक्स्व। म्होपा नईके मीन्‍ना मईक रीङ्आ म्होप् दोसी मान्मप् मीस् आसीक् तोक् छूये।

२३ खोदोलोई हेप्पा वाचीत्‍तो चाम् थक् चईदोक मूङ्‌क दोसी छूये, ऊदोईपीक्यालो खसा विश्‍वास मना चक मान्तू। ऊदोईपीक्यालो विश्‍वास मान्दी छूक खोलोक थक् मोऊ के।

१५

विश्‍वासपी पोचीप्चा खची होप्‍ङाङ्‌ खची जीनमीम् लन्‍ची मम् छूनो, खोदोलोई विश्‍वासपी कमजोर छूक्चीम् खोलोङ् खची कमजोरी तेम् छूये।

२ केई खोलोआ ई खीम्‍तोनीचीम् आत्‍मिक सुधार छूनू पीम्ना खची लागी नप् लक्‌ मीम्पीम् छूये।

३ ऊदोईपीक्यालो ख्रीष्‍टआसो म्होप् म्जी नमान्‍मीन्‍ची। ओरोना छाम्‍पा तूये, “आम् निन्दा मप्चीम् निन्दा ओपी छूवाक तूये।”

४ धर्मसूम्बऊपी ङ्‌क रीङ्‌ केई सेचीवा पीम् लागी छाप्‍पाक तूवा, ओरोना धर्मसूम्बऊपीका ताप् हूदूर्म्‌ वा ना उत्साहाम् रीङ्‌आ ई आसा पतोखाई दूर्‌नूव।

५ हूदूर्म् लो उत्‍साहलो पीप् नीनाम्माआ, आन्‍नी ख्रीष्‍ट येशूलो मिलाप छूवानीना आन्‍नी खोलोङ् ईबूम् सानीवा छूम्‍ना लेईम्चाम् पीयानीनूव।

६ आन्‍ना खोलोआ ईबूम् सानीवा ना ईबूम् साल्‍म्‍आ ई रोबू ख्रीष्‍टमी पा नीनाम्माम् साम्‍दीखा मदूरानूम्व।

७ खन्‍सा नीनाम्माम् साम्‍दीखा मम् लागी ख्रीष्‍टआ आन्‍नी ग्रहण मानीक तोङ्‍ना आन्‍नासो बीन्‍नीपा ग्रहण मनूम्‍व।

८ कोङा आन्‍नी लोयान्‍नी, नीनाम्माआ ई खूक्सू-खूलूची पीचीक यादे आछीयाक पीम्ना खोमम् लागी ख्रीष्‍ट खतना छूक्चीम् रोः छूवा,

९ ओरोछूकसा बीन्‍नीपा गोङ्चा नीनाम्माम् सम्‍खेवाम् लागी खम् साम्‍दीखा मईची। धर्मसूम्बऊपी ओन्‍तोङ्‌क छाम्‍पाक तूये,

“खन्सा बीन्‍नीपा गोङ्चीम् रापी कोङा आम् सायोचोङ्मा मूयो,

ना आम् नीङ्‌पीङा साम्‍दीखाम् छाम् मूयो।”

१० होसोङ् ङ्‌कतोङ्‌क छाम्‍पाक तूये,

“ए खोलोङ् बीन्‍नीपा गोङ्चे, नीनाम्माम् मीस्चीका चामोवा मनूम्ते।”

११ ना होसोङ्,

“ए खोलोङ् बीन्‍नीपा गोङ्चे, योबोरोबूम् सायोचोङ्मा मनूम्व,

ना खोलोङ् मीस्चा खम् साम्‍दीखा मस्‍नूव।”

१२ ना होसोङ् यशैयाआ ओरोपीके,

“यिशैमी गोङ्पीका ईल्पो ताये,

ना खसा बीन्‍नीपा गोङ्चीपी चार तोक्‍स।

बीन्‍नीपा गोङ्चा खपी आस मईची।”

१३ आसा पीप् नीनाम्माआ आन्‍नी विश्‍वासलाम्‍पा खोलोङ् चामोवा लो खाऊमा-खासेर्माआलो पेपानीव, ओरोना पवित्र आत्‍माम् राःरापीका आम्‍नी आसा हायाम् देतो छूनूव।

बीन्‍नीपा गोङ्चीम् सूसो मप् पावल

१४ बूआचे-नेछोचे, आन्‍नी नप् छूवानीक तूये, खीक्‍का आन्‍नी सानीवा ना लूखूप्‍चीआ पेपानीकसा ईल्पोआ बीन्‍नीपा सेचीवा पीम् दूर‌्‌नूम् पीकोना कोङ् लूलूयो छूवोक तूये।

१५ खोदोलोई नीनाम्माआ कोङ् पीयोक सम्‍खेलूआ आन्‍नी होसोङ् मीन्चा मीम् लागी कोङा हायाम् साहस मूना छापूक तूये,

१६ ङ्‌क सम्‍खेलू बीन्‍नीपा गोङ्चीम् लागी नीनाम्माम् जीनप् रीदाम्मी पूजारी छूम्‍ना खची सूसो मम् लागी कोङ् पीयोक, खन्‍सा बीन्‍नीपा गोङ्ची पवित्र आत्‍मापीका साङ्‍साङ्‌ छूनूना ग्रहण मम् खाईप् बलि छूदूर्‌नूव।

१७ खन्‍सा कोङा नीनाम्माम् सूसो मूकम् लागी ख्रीष्‍ट येशूपी सागोहोम् मूयो।

१८ ऊदोईपीक्यालो, रीङ्‌बऊआ लो लक्‍आलो बीन्‍नीपा गोङ्ची आज्ञाकारी मम् लागी ख्रीष्‍टआ ओलाम्‍पा ऊई मक तूवा, खूङ्‍कप्का बीन्‍नीपाम् तोक्‍पी नेईम् कोङा ऊसो आँट मूयोनो।

१९ कोङा ङ्‌क लक्‌ चीन्‍न ना छाक्‍काक लक्‌ पवित्र आत्‍माम् राःरालाम्‍पा मूक तूये। ओरोना कोङा यरूशलेमपीका इल्‍लुरिकन सम्‍मो ख्रीष्‍टमी जीनप् रीदाम्‌ हासू।

२० बीन्‍नीपा मीचा मचयक जगपी खीम् मान्मम् मीनोना ख्रीष्‍टमी नीङ् माङ्‍येस्को तेल्पी जीनप् रीदाम्‌ हाम्‌ कोङा हायाम्‌ लन्‍ची मूक तूये,

२१ धर्मसूम्बऊपी ओरोना छाम्‍पा तूये,

“खम् तोक्‍पी आसासो मान्‍ईम्पाक मीस्चा तखीयची,

खीक्‍का खम् तोक्‍पी मान्येईप् मीचा बूजेईमईची।”

रोम खाईम् पावलमी लन्‍ची

२२ खन्‍सा, आन्‍नी तूनीकपी बाईम् कोङा मान्दूर्‌ङाक तूये।

२३ खोदोलोई हन्‍ना ङ्‌क होम्पी ओ लागी लक्‌ मस्को बीन्‍नीपा तेल् मान्तूकसा, ना केछेयीका आन्‍नी तूनीकपी बाईम् लन्‍ची मूकसा,

२४ कोङ् स्‍पेन खातोलो आन्‍नीसो तूम्खाम् सानीवा मूक तूये, खीक्‍का आन्‍नीस्‍का संगति मयाम्ना कोङ् ओ सानीवा चानये ना आन्‍ना तूचाईक ओ लाम्‍रीपी कोङ् बोछोक्सोनी पीम् सानीवा मूयो।

२५ खोदोलोई नीनाम्माम् मीस्ची बोम्छोम् लागी कोङ् यरूशलेम खातोचोयो।

२६ ऊदोईपीक्यालो यरूशलेमपी तूप् नीनाम्माम् मीस्चीम् रापी आस्‍चीई छूक्‍सीप् तूये, खची लागी मासेडोनिया ना अखैयापीक मण्डलीचा चीछा चाचोदाम् होक्‍स्‍चीक तूये।

२७ ङ्‌क चाचोदाम् खचा खची सानीवा चानतो रेक्‍चीक तूये, ना आछीयाङ् पीक्‍यादोक मासेडोनियापी ना अखैयापी तूप् विश्‍वासीची यरूशलेमपी तूप् विश्‍वासीचीम्‌ नोक्‍पो छूवाक तूये। ऊदोईपीक्यालो बीन्‍नीपा गोङ्चा यहूदीचीप्का आत्‍मिक आसीक् तचीक तूदोन्‌, बीन्‍नीपा गोङ्चासो खचा तचीक खाप्चीमाम् आसीक् यहूदीस्का हाम्‌ छूये।

२८ खन्‍सा कोङा मम् लक्‌ यातोकप्का खस् पीम् लागी बात्ल मम्पा खाप्‍चीमा खस् पीयूक्‍सोचीना कोङ् स्‍पेन खातोलो आम्‍नीपा लत्‍तोके।

२९ नम्‍लो कोङा छेतो, कोङ् आम्‍नीपा बानोलो ख्रीष्‍टमी आसीक् बायोना बानोके।

३० बूआचे-नेछोचे, ई रोबू ख्रीष्‍ट ना पवित्र आत्‍माम् सम्‍तूमा लाम्पा ओ लागी नीनाम्मापी हायाम्‌ वाङोम् मनूम्व पीकोना कोङा आम्‍नीपी बीन्ती मूयो।

३१ ओरोना कोङ् यहूदियापीक विश्‍वास मान्मप्चीप्का जगेई मन्ची दूरूनू खीक्‍काना यरूशलेमपी तूप् नीनाम्माम् मीस्चा ओ सूसो ग्रहण मदूर्‌चीनू पीकानीना वाङोम् मीयोपोनीव।

३२ खीक्‍का कोङा नीनाम्माम् लन्‍ची तोङ्ना हायाम्‌ सानीवा चानतो आम्‍नीपा बाईम्ना आन्‍नीस्‍का संगति मतो नोम्चीम् तूनू पीकानीना नीनाम्मापी वाङोम् मीयोपोनीव।

३३ खाऊमा-खासेर्मा पीप् नीनाम्मा आन्‍नी खोलोङ्पी छूनूव। आमेन।

पावलआ सेवा हचीक

१६

किंक्रियापीक मण्डलीपी तूप् धर्म-सूसो मप् ई नेछो फिबीम् साम्‍दीखा आम्‍नी दोक्पी मूयो।

२ कोङा आम्‍नीपी निवेदन मूयो नीनाम्माम् मीस्चीपी मयाम्क तोङ्ना खसो रोबूपी लाम्‍तूम्‍मा मीयानूम्व, ना खसा ऊची चाहेई मईकपी बाछोक्सानूम्व, ऊदोईपीक्यालो खसा ओरोतो मीस् ना कोङ्सो बोछोक्सोक तूये।

३ प्रिस्का लो अकिलासलो, ख्रीष्‍ट येशूपी ओ बूम्ची कोङा सेवा छूयोची।

४ कोङ् लेन्‍चा मीयोलो गेबो खची सोम्‌ खाता। खस् कोङाङाङ्‌ मा, खोदोलोई बीन्‍नीपा गोङ्चीम् मण्डली खोलोआङ् ओलोनूव लयची।

५ खची खीम्पी तूक मण्डलीसो सेवाके लोपोनीव। खीक्‍का एशियापीक दूङ्लाईस्‍पीक विश्‍वासी इपेनीतससो ओ सेवाके लानूम्‍व।

६ आम्‍नी लागी हायाम्‌ रोकोछू मप् मरियमसो सेवाके लानूम्‍व।

७ कोङ्लो थूनापी छूक् ओ बूम्ची एन्‍ड्रोनिकस ना युनिससो ओलाम् सेवाके लानूम्‍व। खस् प्रेरितचासो नम्‍लो छेत्‍तची। खचान्‌ कोङा विश्‍वास मम् लाईस्‍पीङ्‌ विश्‍वास मदीत्चीक तूवा।

८ एम्प्लीआतस, रोबूपी ओ बूम् खसो सेवाके लानूम्‍व।

९ उर्बानस, केईचीका रोबूम्‌ लक्‌ मप्, ना ओ बूम्ची स्‍ताखुससो सेवाके लोपोनीव।

१० ख्रीष्‍टआ नत्‍तक अपेल्‍लेस सेवाके लानूम्‍व। अरिस्‍तोबुलसमी खीम्पी तूप्‍चीसो सेवाके लानूम्‍व।

११ ओहोप्‍मी मीस् हेरोदियनसो सेवाके लोपोनीव। रोबूपी तूप् नर्किससमी खीम्‍पोस्‍चीसो सेवाके लोपोनीव।

१२ रोबूपी रोकोछू मप् त्रुफेना लो त्रोफोसालो सेवाके लोपोनीव। रोबूपी हायम्‌ लोक्‍तो रोकोछू मप् परसीससो सेवाके लोपोनीव।

१३ रोबूपी सोकाक रूफस ना खम् म्मा, खूङ्‌क ओमीसो ओ मा छूवाक तूवा, खस्सो सेवाके लोपोनीव।

१४ असिंक्रितस, फ्लेगन, हर्मेस, पत्रोबास, हर्मास, ना खस्का तूप् नेछोस्सो सेवाके लोपोनीव।

१५ फिलोलोगस, युलिया, नेरियस ना म्नेछो मीम्छा, खीक्‍का ओलिम्‍पास ना खस्का तूप् खोलोङ् नीनाम्माम् मीस्ची सेवाके लोपोनीव।

१६ खोलोङ् विश्‍वासीचा आन्‍नी सेवा हानीक तूये। ईल्पोआ बीन्‍नीपा पवित्र सम्तूमाआ सेवा मीलनीव।

१७ नेछोचे, कोङा आम्‍नीपी बीन्ती मूयो, आन्‍नी ईन्‍नीक धर्म सिद्धान्‍तम् फाईपी फूट ताईप् ना मीस्मी विश्‍वास अल्मलेई मप्चीप्का चीङ्चीङ् तूवानीव, ना खस्का ईदेऊ तूनीनव।

१८ ऊदोईपीक्यालो ङ्‌कतोङ्‌कसा ख्रीष्‍ट ई रोबूम् लागी मा, खोदोलोई खची चोखोमाम् लागी सूसो मईची, ना खचा नप्-नप् रीङ्‌ मईचीना सोजपा मीस् दोका पीयची।

१९ आम्‍नी आज्ञाकारिता खोलोङ् मीचा छेत्‍तची, ना आम्‍नी कारणआ कोङ् ओजी नये। खोदोलोई कोङा मीनो ऊई नप् तूये खूङ्‌कम्‌ लागी आन्‍नी छेछेमी-लेलेमी छूवानीव, ना ऊई रई तूये खूङ्‌कपी दोस् मान्दीक छूवानीव।

२० खाऊमा-खासेर्माम् नीनाम्माआ दावाङ् शैतान आम्‍नी लोङ्‌ गोपी यूक्स। ई रोबू येशू ख्रीष्‍टमी साम्‍दीखा आम्‍नीपी छूनूव।

२१ कोङ्लो ईतो लक्‌‌ मप् तिमोथी, ना ओहोप्मी मीस्ची लुकियस, यासोन ना सोसिपात्रोसआ आम्‍नीपी सेवा होक्‍स्‍चीक तूये।

२२ ङ्‌क छाप्‍दाम्‌ छाप्, कोङ् तर्तियसआ रोबूपी आन्‍नी सेवा होन्‍चायान्‍नीक तूये।

२३ कोङ् लाम्‍तूम्‍मा मीक् गायसआसो आन्‍नी सेवा हानीक तूये। आन्‍नी सेवाके। सहरपीक कोषाध्‍यक्ष इरास्‍तस ना नेछो क्वार्टसआ आन्‍नी सेवा हानीक तूये।

[

२४ ई रोबू येशू ख्रीष्‍टमी सम्खेलू आन्‍नी खोलोङ्पी छूनूव। आमेन।]a

२५ जीनप् रीदाम्‍आ पीक्‍क तोङ्ना, नीनाम्माआ आन्‍नी पोचीप् मदूर्‌नी। खूङ्‌क क ख्रीष्‍ट येशूम् तोक्पी छूवाक जीनप् रीदाम्‌ के, ङ्‍क केछे सून्‍मापूकाङ्‌ सूलाना यूक्साक नीनाम्माम् लोचम् तूवा।

२६ खोदोलोई हन्‍ना हाल्‍लोसो तूप्चाप् नीनाम्माम् आज्ञा खारीबोपोचीम् छाप्‍दाम्‍लाम्‍पा खोछेत्‍ताक तूये, ङ्‌क आज्ञा खोलोङ् गोङ्आ विश्‍वास मस्‍नूव ना रेप्‍चीनूव।

२७ ईल्‍पोङाङ् खोलोक थक् छेईप् नीनाम्माम् येशू ख्रीष्‍टलाम्‍पा दोस्का-दोस्का सम्‍मो म्साम्‍दीखा छून्चानूव। आमेन।

a 

१६:२४ केछे लाईस्पीक हेप् पाण्डुलिपीपी ङ्‍क पद छाम्पा मान्तू।

कोरिन्‍थीची

पावलआ हक लाईस्‍पीक छाप्दाम्

छेईलम्

पावलमी नाम्‍लापी योऊमेर हेम्‍मी ग्रीसपी तूवाक सहर तोदीपी कोरिन्‍थ क दूङ् नीङ् तोप् ना महत्वपूर्ण सहर तूवा। एफिसस तोङ्नाङा कोरिन्‍थ ईबूम् नेवाली मस्को थाऊ ना रीदूम् होदूम्मी केन्द्र तूवा। कोरिन्‍थ अखैया मीचीक प्रदेशमी होङ्‌तेल तूवा, खूङ्‌क प्रदेश योऊमेर हेम्क ग्रीसपी तूवा। खन्‍सा जीनप् रीदाम्‌ हाम्‌ लागी कोरिन्‍थ ईबूम् आवश्यक ना महत्वपूर्ण थाम्‍पू तूवा। गेबोरो ई.सं. 0 पी पावलमी म्‍रीदाम् हाम् नीस्छेम्क लाम्‍री यातातोलो कोरिन्थपी तूवा। लाईस्‍पी पावलआ यहूदीचीम् याखऊ खीम्पी रीदाम्‌ हासू, खोदोलोई दूङ्देतो यहूदीचा पावलमी सेचीवा मान्‍रेप्स्कसा यहूदी याखऊ खीम् होक्‍सीना खसा बीन्‍नीपा जातिचीम् हाम्‍पी जीनप् रीदाम्‌ हाम्‌ थालेई मअ (खोङ्नूम्व प्रेरित १८:१-११)।

कोरिन्थपी मण्डली बोबूईकप्का पावल मूङ्‌क थाम्पू होक्‍सीना गेबोरो ई.सं. 0 पी एफिससपी खाता, खूङ्‍कपा ख नीस्दोङ् सम्‍मो तूवा। एफिसस कोरिन्थपीका दीरीत्‍तीम् नाक्‍का ३८० कि. मी. नाम्‍आप्स्कोहेई (ईनीम्‍बाक टर्की छाप्‍कूवापी) तूवा, ना ङ्‌क नीच्‍ची सहरमी रापी ओरोसर्प् मीचा हेयोङ्मापीका एक्‍सा-मेक्सा मदोङ्ची।

पावल एफिससपी तूवालो कोरिन्‍थपीक ख्रीष्‍टियनचीम् वोर्वाम् तोक्पी चाई माङ्‍खम्क रीङ्‌ येनू। खूङ्‌कलो ईतोतो मूङ्‍क कोरिन्‍थपीक ख्रीष्‍टियनचा खची होपाङ् म्खाल्-खाल्क तईम् रीङ्‌ तईम् लागी पावल छाप्‍दाम्‌ छाप्‍चीना हची। मूङ्‌क नीच्‍ची कारणपीका गेबोरो ई.सं. 0 पी पावलआ कोरिन्‍थीची ङ्‌क लाईस्‍पीक छाप्‍दाम्‌ छाप्‍ना हची। ङ्‌क छाप्‍दाम्पी पावलआ लाईस्‍पी कोरिन्‍थीची रई वोर्वामी तोक्‍पी जीस् वाछे लो चेताऊनीलो पीयची, खीक्‍काना खची तईम् रीङ्‌मी ङरी आन्‍नची।

पावलमी रीराममी तोक्पी होसोङ् छेईम् लागी रोमीची पावलआ छाप्ना हचीक छाप्दाम्मी छेईलम् खोङ्नूम्व।

कोरिन्‍थीची

पावलआ हक लाईस्‍पीक छाप्दाम्

१

नीनाम्माम् लन्‍चीलाम्‍पा ख्रीष्‍ट येशूम् प्रेरित छूम् लागी काछोक कोङ् पावल ना ई नेछो सोस्‍थेनेसपीका,

२ ख्रीष्‍ट येशूपी पवित्र छूवाक मण्डली ना खोलोपी नीनाम्माम् मीस् छूम् लागी काछोम्पाची, ईमी ना खचीम् रोबू येशूम् नीङ् दप् खोलोङ्पी:

३ ई पा नीनाम्मा ना रोबू येशू ख्रीष्‍टपीका आम्नीपी सम्‍खेलू लो खाऊमा-खासेर्मालो छूनू।

ओलोनूव पीम्

४ ख्रीष्‍ट येशूपी आन्‍नी पीयानीक नीनाम्मामी सम्‍खेलूआ गर्दा आम्‍नी लागी कोङा हाल्‍लोसो नीनाम्मापी ओलोनूव पीको।

५ ऊदोईपीक्यालो खोलोक थक्, अर्थात् खोलोङ् रीङ्‌-छाम् ना खोलोङ् सानीवापी आन्‍नी होङ्पोक् छूवानीक तूये,

६ ङ्‍कलाम्ङा ख्रीष्‍टमी तोक्‍पी ओखी गवाई आम्‍नी रापी पोचीप् छूवाक तूये।

७ खन्‍सा आन्‍ना ई रोबू येशू ख्रीष्‍ट खोमयान्‍चीक रीङ् हूङ्‌दीत्‍नूम्‍लो आम्‍नीपी ऊसो आत्‍मिक वरदान रेत्नो।

८ ई रोबू येशू ख्रीष्‍टमी लेईपी आन्‍नी दोस् मान्दीक यूम् लागी खसा आन्‍नी दोस्का सम्‍मोङ् पोचीतो यूक्स्‍नी।

९ नीनाम्मा विश्‍वास मम् खाईप् तूये। खसा म्छा ई रोबू येशू ख्रीष्‍टमी सङ्गतिपी आन्‍नी काछानी।

मण्डलीपी याखऊ मान्खप्क

१० नेछोचे, ई रोबू येशू ख्रीष्‍टमी नीङ्पी कोङा आन्‍नी बीन्ती मीयान्‍नी, आन्‍नी खोलोङ् आम्‍नी होप्-होप्पी तङ्‌नीव, ना आम्‍नी रापी ऊसो फुट छूनूनव। खोदोलोई आन्‍नी ईबूम् सानीवा ना ईबूम् मीन्ताम्‍लोक छूवानीव।

११ ऊदोईपीक्यालो, ओनेछोचे, आम्‍नीपी खेम्‍वा तूये पीम् रीङ्‌ क्लोएम् खीम्‍पोस्‍चीप्का कोङा रीदाम् येनूक तूये।

१२ कोङा पीम् लामोक रीङ्‌ ङ्‌कङा, आन्‍नी हेप्पा “कोङ् पावलमी”, हेप्पा “कोङ् अपोल्‍लोसमी”, हेप्पा “कोङ् केफासमीa”, ना हेप्पा “कोङ् ख्रीष्‍टमी”, लोयान्‍चीनीथे।

१३ ऊई ख्रीष्‍ट हासाकयो तूये? ऊई पावल आम्‍नी लागी क्रूसपी काक्‍स्चीकयो तूवा? अथवा ऊई पावलमी नीङ्‌पीयो आन्‍नी बप्‍तिस्मा छूवानी?

१४ कोङा नीनाम्मा ओलोनूव पीको, कोङा आन्‍नीतोदीप्क क्रिस्पस लो गायसलोप्‍का बीन्‍नीपा आस्‍सो बप्‍तिस्मा पीयूक मान्तू।

१५ खन्‍सा ओ नीङ्पी बप्‍तिस्मा छूयीका पीक्‍नीना आन्‍नी आसासो पीम् तईनूम्नो।

१६ (एई, कोङा स्‍तिफनसमी खीम्‍पोस्चीसो बप्‍तिस्मा पीयू। ङ्‌कप्का बीन्‍नीपा कोङा बप्‍तिस्मा पीयूयो मान्पीङायो, खूङ्‌क कोङा छेतोनो)।

१७ ऊदोईपीक्यालो बप्‍तिस्मा पीम् लागी मा, खोदोलोई जीनप् रीदाम्‌ हाम्‌ लागी ख्रीष्‍टआ कोङ् पोक्‍सोक के, चारपीक लूखूप्‍चीम्‌ रीङ्‌पी मा, मादोन् ख्रीष्‍टमी क्रूस म्‍राःरा मान्दीक छूये।

ख्रीष्‍टङा नीनाम्माम् लूखूप्ची ना राःरा

१८ ऊदोईपीक्यालो क्रूसमी रीदाम्‌ मासेई छूक्‍चाप्चीम्‌ लागी मूर्ख रीङ् के, खोदोलोई केई लेईप्‍चाप्‍चीम्‌ लागी क नीनाम्माम् राःरा के।

१९ धर्मसूम्बऊपी ओरोना छाम्पा तूये,

“कोङा लूर्‌पोचीम्‌ लूखूप्‍ची मासेई मूयो,

ना छेपोवाचीम्‌ छेपोवा गसूतो।”

२० लूर्‌पो हापी तूये? शास्‍त्री हापी तूये? ङ्‌क दूङ्पीक तर्क मप् हापी तूये? ऊई नीनाम्माआ ङ्‌क चारमी लूखूप्‍ची मूर्ख बानेई मान्मयो?

२१ चारआ म्होप्मी लूखूप्‍चीलाम्‍पा नीनाम्मा छेईमान्‍दूरकसा म्‍लूखूप्ची तोङ्ना केईका हासूम्काक जीनप् रीदाम्मी मूर्खतालाम्पाङा विश्‍वास मप्ची लेन्चामीम् नीनाम्माआ दूङ्नई मीना।

२२ यहूदीचा छाक्‍काक चीन्‍न ङोकची, ना ग्रीकचा लूखूप्‍ची लामची।

२३ खोदोलोई केईका क क्रूसपी काक्‍स्‍चीक ख्रीष्‍टमी रीदाम्‌ हासाम्का, खूङ्‌क यहूदीचीम् लागी बाधा ना बीन्‍नीपा जातिचीम् लागी मूर्खता के।

२४ खोदोलोई काछयाकचीम् लागी, ग्रीकदोसो यहूदीदोसो, ख्रीष्‍टङा नीनाम्माम् राःरा लो लूखूप्‍चीलो तूये।

२५ ऊदोईपीक्यालो नीनाम्माम् मूर्खता मीस्मी लूखूप्‍चीप्‍का दूङ् देप् तूये, ना नीनाम्माम् दुर्बलता मीस्मी बलपीकासो दूङ् राःरालोक तूये।

२६ नेछोचे, आन्‍नी काछानीलो ऊतोङ्‌कई तूवानी? खूङ्‌क मीनानूम्व। चारमी तूम्‍ते तोङ्ना आन्‍नी तोदीप्क ओरोसर्प् लूर्‌पो, ओरोसर्प् राःरालोक ना ओरोसर्प् होङ्‌पोक मान्तून्‍नी।

२७ खोदोलोई लूर्‌पो लोक्चीप्ची ङाजावापी मम् लागी नीनाम्माआ चारपीक मूर्ख रीङ्‌ सोकू, ना राःरालोकस् ङाजावापी मम् लागी नीनाम्माआ चारपीक राःरा मान्तूप् रीङ्‌ सोकू।

२८ नीनाम्माआ चारपीक चीमा ना जेर्म्‌ पा रीङ्‌ सोकू। ओन्तोदीङाङ् मा खसा ऊसो मान्ङीराक रीङ्‌सो सोकू, ङ्‌कतोङ्‌ना ऊई तूये खूङ्‌क खोलोङ् मोरोक छूनूव,

२९ ना आसासो नीनाम्माम् लाईस्‍पी नाम्‍दूखू मनूनव।

३० नीनाम्माआ आन्‍नी ख्रीष्‍ट येशूलो ईबूम् मानीक तूये, ना खसा ख्रीष्‍ट ई लागी लूखूप्ची बानेईमक तूये। ख्रीष्‍ट लाम्पा केई नीनाम्माम् लाईस्पी धर्मी छूम्पाक तूये, नीनाम्माम् पवित्र मीस् छूम्पाक तूये ना उद्धार तोम्पाक तूये।

३१ खन्‍सा ओरोना धर्मसूम्बऊपी छाम्‍पा तूये, “सागोहोम् मपा रोबूपीङ्‌ सागोहोम् मनूव।”

a 

१:१२ केफास – अर्थात्, पत्रुस

२

नेछोचे, कोङ् आम्नीपी बानोलो, देप्-देप् रीङ्‌ ना लूखूप्चीपी नीनाम्माम् रहस्य पोक्‍तो मान्बाईङा के।

२ ऊदोईपीक्यालो आन्‍नीस्‍का तूवोलो येशू ख्रीष्‍ट ना ख क्रूसपी काक्‍स्‍चीक रीङ्‌पीका बीन्‍नीपा ऊसो मान्छेईम्ङा कोङा निश्‍चय मूक तूवा।

३ कोङ् आम्‍नीपी दुर्बलतापीलो हायाम्‌ कीतो ना योतो तोओ।

४ ओ रीङ् लो रीदाम्‍लो गोपू खाईप् ना लूखूप्‍चीम् रीङ्‌पी मान्तूवा, खोदोलोई पवित्र आत्‍मा लो राःरालो खोमम्पी तूवा,

५ खीक्‍का आम्‍नी विश्‍वास मीस्मी लूखूप्‍चीपी मा, खोदोलोई नीनाम्माम् राःरा तोङ्नाक छूनूव।

पवित्र आत्‍माम् लूखूप्‍ची

६ खोरोदोसो परिपक्व छूक्चीम् हाम्‍पी केईका लूखूप्‍चीम्‌ रीदाम्‌ हासाम्का, खोदोलोई ङ्‌क दूङ्पीक लूखूप्‍चीक मा, ना ङ्‌क दूङ्पीक चारतोप्चीम् लूखूप्‍चीसो मा, खूङ्‌कने दानासो यात्ना खालेते।

७ खोदोलोई केईका नीनाम्मामी छेताम्‍नोक ना सूलाक लूखूप्‍चीम्‌ रीदाम्‌ हासाम्का, खूङ्‌क केछे लाईस्‍पीक नाम्‍लापी ओखी साम्‍दीखाम्‌ लागी नीनाम्माआ सोक्‍क तूवा।

८ ङ्‌क दूङ्पीक चारतोप्चा आसासो ङ्‌क रीङ्‌ बूजेई मान्मची। खचा ङ्‌क बूजेई मस्वादोक साम्‍दीखाम्‌ रोबू क्रूसपी मान्काक्स्चीवा।

९ खोदोलोई धर्मसूम्बऊपी ओरोना छाम्‍पा तूये,

“मूक्सा मान्तोम्पा लो नोबोआ मान्येईम्पालो

ना मीचा म्सानीवापी मान्मीन्क,

ङ्‍क रीङ्‌ङा नीनाम्माआ ख सम्‍तूमा मीक्चीम् लागी चोचूप्स्क तूये।”

१० नीनाम्माआ ई लागी पवित्र आत्मालाम्पा ङ्‌क खोमक तूये। ऊदोईपीक्यालो पवित्र आत्माआ खोलोङ् रीङ् लाम, नीनाम्माम् हायाम् गूम्पीक रीङ्सो लाम।

११ मीस्मी गोपा तूक म्होप्मी आत्‍मापीका बीन्‍नीपा आसाई म्मीन्ताम् बूजेई मदूर? खोरोनाङ् नीनाम्माम् आत्मापीका बीन्‍नीपा आसासो नीनाम्माम् आत्मापीक मीन्ताम् बूजेई मदूरनो।

१२ हन्‍ना केईका चारपीक आत्‍मा तम्काक मान्तू, खोदोलोई नीनाम्माआ केईका पीयीकाक वरदान बूजेई मदूरूम्कानूव पीकाना खपीका पवित्र आत्‍मा तम्काक तूये।

१३ खन्सा मीस्मी लूखूप्चीआ ईयेक रीङ् केईका नेनेकानो, खोदोलोई पवित्र आत्‍माआ ईयीकाक तोङ्ना केईका आत्‍मिक रीङ्‌पी आत्‍मिक सत्‍यतामी अर्थ पयाम्का।

१४ आस्‍क मीस्ये आत्‍मिक मान्तू, खूङ्‌कसा नीनाम्माम् आत्‍माम् रीङ्‌ ग्रहण मईनो। ऊदोईपीक्यालो मूङ्‌क रीङ्‌ खम् लागी मूर्खता छूये, ना खसा मूङ्‌क बूजेई मदूरनो, ऊदोईपीक्यालो मूङ्‌क रीङ्‌ आत्‍मिक मीचाङाङ् छेईदूर।

१५ आत्‍मिक मीचा खोलोक रीङ्‌मी चाम्ची मय, खोदोलोई खमी क आसासो चाम्ची मदूरनो।

१६ ऊदोईपीक्यालो,

“आसाई रोबूम्‌ सानीवा छेईदूर?

ना आसाई ख ईदूर?”

खोदोलोई ओखीपीने ख्रीष्‍टमी सानीवा तूये।

मण्डली फोकाक

३

नेछोचे, आन्‍नीस्‍का नेनोलो आत्‍मिक मीस्चीका नेनोक तोङ्ना कोङा नेईमान्दूर्‌ङा, खोदोलोई चारपीक मीस्, ख्रीष्‍टपी नूक्‍छालो नेनोक तोङ्ना कोङा नेईदूरू।

२ कोङा आन्‍नी ओलोन पन्‍नी, सोक्‍पूदूर्प् जा मान्योन्‍नी, ऊदोईपीक्यालो आन्‍नी ङ्‌कम् लागी तयार मान्तूवानी ना होसोङ्सो तूनीनो।

३ आन्‍नी होसोङ् चारपीक तोङ्‌कङ् तूचाईनी। ऊदोईपीक्यालो आम्‍नी रापी नाचूर् ना खेम्वा-मोम्वा तूदोक ऊई आन्‍नी चारपीक वोर्वापी तोप् मीस् तोङ्‌कङ् छूनीनोयो?

४ ऊदोईपीक्यालो आन्‍नी ईल्पोआ “कोङ् पावलमी” ना बीन्‍नीपा “कोङ् क अपोल्‍लसमी” पीक्‍नीदोक, चारपीक मीस् तोङ्‌कङ् छूनीनोयो?

५ अपोल्‍लोस आसे? पावल आसे? खस्‍ने रोबूआ आरेई मस्क खम् म्सूसो मप्चीङाङ् के, खचीप्का आन्‍ना विश्‍वास मनूम्।

६ कोङा लेतू, अपोल्‍लोसआ काऊ तेसू, खोदोलोई नीनाम्‍माआङ्‌ पमीयू।

७ खन्‍सा चालेई फूईप् ना काऊ तेप् ऊसो मा, खोदोलोई नीनाम्‍माङ्‌ देप् तूये, ऊदोईपीक्यालो खसा पमीय।

८ फूईप् लो काऊ तेप्‍लो ईबूम्ङा। खोलोआ खची हो-होप्‍मी रोकोछू तोङ्ना खची दूक्‍नासी तयची।

९ ऊदोईपीक्यालो केईका नीनाम्माम् लागी लक्‌ मप् बूम् के, आन्‍नी क नीनाम्माम् रायीखा, ना नीनाम्माम् खीम् के।

१० नीनाम्माआ कोङ् पीयोक सम्‍खेलूआ, खीम् मप् मूर्‌पो तोङ्ना कोङा जग बोबूयू, ना बीन्‍नीपाआ मूङ्‌क थेम्पी खीम् मतो खाईय। मूङ्‌क थेम्पी खीम् मतोखाईप् खोलोङ् मीचा दानाई मचय, खूङ्‌कपी सानीवा मस्‍नूव।

११ ऊदोईपीक्यालो बोबूईम्पा जग क येशू ख्रीष्‍टङा तूये, खूङ्‍कप्का बीन्‍नीपा मीचा आसासो आर्को जग बोबूईदूरनो।

१२ आस्कसाई मूङ्‌क जग थेम्पी हाल्‍ङो, नाम्छेर्बू, हायाम् दाम् परेई छूक् लूङ्‌, सीङ्‌, घाँस अथवा परालआ खीम् बोबूईयस्दोक,

१३ खोलोङ् मीस्मी लक्‌ खोछेत्‍ते, ऊदोईपीक्यालो नीयाक लेईपी खूङ्‌क छेङ्‌गा दाते। खूङ्‌क मीलाम्पा खोछेत्‍ते, ना खोलोआ ऊतोङ्‌कई लक्‌ मईक तूये, खूङ्‌क मीआ चाम्ची मय।

१४ आस्क मीचाई मूङ्‌क जग थेम्पी मक लक्‌ तूचाई खूङ्‍कसा पूनाऊनी तय।

१५ आस्क मीस्मी लक्ये हूईखाते खूङ्‍कसा नोक्सान् छूक तेम्‍बोक्‍से, खोदोलोई ख म्होप्क मीपीका ऊम्केई छूना लत्‍क तोङ्ना लेत्चाये।

१६ आन्‍नी नीनाम्माम् दप्स्को खीम् के, ना आम्‍नीपी नीनाम्माम् पवित्र आत्‍माआ बास् मई पीम् ऊई आन्‍ना छेत्‍नूम्‍नोयो?

१७ हेप्पा नीनाम्माम् दप्स्को खीम् मासेई मईदोक नीनाम्माआ मूङ्‌क मासेई मय। ऊदोईपीक्यालो नीनाम्मा दप्स्को खीम्‌ पवित्र छूये, ना मूङ्‌क दप्स्को खीम् आन्‍नीङ् के।

१८ आन्‍नी आम्‍नी होप्‌ दोका पीन्‍चीनीनव। आन्‍नी तूनीकतोदीप्‍क हेप्पा ङ्‌क दूङ्पी म्होप्ङा लूर्‌पो लोयान्‍चीदोक मूङ्‌क मूर्ख छूनू, खीक्‍का मूङ्‌क लूर्‌पो छूये।

१९ ऊदोईपीक्यालो चारपीक लूखूप्ची नीनाम्माम् दोक्पी मूर्खता के, ऊदोईपीक्यालो धर्मसूम्बऊपी ओरोना छाम्‍पा तूये, “खसा लूर्‌पोची खची धुर्ततापीङ् लापची।”

२० ना होसोङ्, “लूर्‌पोचीम्‌ मीन्ताम् मोरोक के पीक्‍ना योबोरोबूआ छेत्‍त।”

२१ खन्‍सा आसासो मीस्पी सागोहोम् मस्‍नूनव। ऊदोईपीक्यालो खोलोक थक् आम्‍नीमीङा,

२२ पावल, अपोल्‍लोस ना केफासa, ङ्‌क चार, रीराम ना सीम्, ईनीम्‍बाक ना दोस्काक, ङ्‍क खोलोङ् आम्‍नीम्‍ङा के,

२३ ना आन्‍नी ख्रीष्‍टमी के, खीक्‍का ख्रीष्‍ट क नीनाम्मामी तूये।

a 

३:२२ केफास – अर्थात्, पत्रुस

ख्रीष्‍टमी प्रेरितची

४

ओरोना मीचा केई ख्रीष्‍टमी सूसो मप् ना नीनाम्माम् रहस्यम् भण्‍डारे मीईम् छूये।

२ मूङ्‍कप्कासो दूङ् ङ्‌क चाहेई छूये, भण्डारेची विश्‍वास मम् खाईप् छूम् छूये।

३ खोदोलोई आम्‍नीपीका अथवा मीस्मी अदालतपीका ओ नीया छूम्ने ओ लागी हायाम्‌ चीमा रीङ्‌ के, कोङा ओ होपासो ओ नीया मूयोनो।

४ ओपी ऊई दोस् तूये पीम् कोङा छेतोनो, खोदोलोई मूङ्‌कसा कोङ् दोस् मान्दीक साबित मोयोनो। ओ नीया मप्ने रोबूङ्‌ तूये।

५ खन्‍सा तोकेई मम्पा नाम्‍लाम् लाईस्‍पी नीया मनूम्नव, रोबू यूक सम्‍मो हूङानूम्व। खसा नाम्कूर्मा गोपी सूलाक रीङ्‌ नाम्छेमादूपी लात, ना मीस्मी गोङ्पीक लन्चीसो खोमय। खीक्‍का खोलोङ् मीचा नीनाम्माप्का सायोचोङ्मा तयची।

६ नेछोचे, कोङा ओ होप्‍मी लो अपोल्‍लोसमीलो दोलेवा पीन्‍नीना आम्‍नी भलाइमी लागी ङ्‌क खोलोङ् रीङ्‌ छापूक तूये, ओरोना ओखीपीका पवित्र धर्मसूम्‍बऊ तोङ्ना आन्‍नी लेईम्‍चाम्‌ ईन्‍चीनीव, ना आन्‍नी तूनीकतोदीप्‍क आस्‍सो बीन्‍नीपाम् ऊल्‍लोङ्पी नाम्‍दूखू मप् छूनीनव।

७ बीन्‍नीपाचीप्का आन्‍नी ऊक रीङ्‌पीई फाल्‍तो तूनी? आम्‍नीपी ऊई तूये, खूङ्‌क आन्‍ना तानूम्क माओ? खीक्‍का आन्‍ना मूङ्‌क तानूम्‍दोक मूङ्‍क क वरदान माकतोङ्नाङ् ऊनाई आन्‍ना नाम्‍दूखू मईनूम्?

८ आन्‍ना लन्ची मनूम्कतोदी तादीतानूम्क तूये। आन्‍नी होङ्‌पोक्‌ छूवाखात्‍नीक तूये। केईका मान्दीङ् आन्‍नी होङाबू छूवाखात्‍नीक तूये। आन्‍ना आछीयाङ् चारखम् तोक्‍सानूम्‍वादोक नवा, खोरोदोने केईकासो आन्‍नीस्‍काङ् चारखम् तोम् दूरूम्‍कावा।

९ जूम्‍लूक्मी विजय जुलूसमी दूङ् दोस्पी लाम्दूम्प् मीस्ची सीम्‌ दण्‍ड तोम् लागी ङीरस्क तोङ्ना नीनाम्माआ केईका प्रेरितचीसो खोलोआ खोङीकानू पीकाना यूक्सीकाकतोङ् कोङ् लोयो। चार, नीनाम्माम् रीदाम्‌ पोक्ची ना मीस्मी लागी केईका तमाशा छूयीकाक तूये।

१० केईका ख्रीष्‍टमी लागी मूर्ख छूयीका, खोदोलोई आन्‍नीने ख्रीष्‍टपी लूर्‌पो तूनी। केईका कमजोर तूयेका, खोदोलोई आन्‍नी बलिय तूनी। आम्‍नीमी साम्‍दी तूये, खोदोलोई ओखीम् क साम्‍दी मान्तू।

११ ईनीम्बासो केईका साका-वाम्‍मा लप्‍चाप्‌ तूयेका, तेई मान्दी फूतीकेर् तूयेका, केर्‌म्फू चाम्‍चायाम्‍का ना खीम्-नाम् मान्दीक तूयेका।

१२ केईका ओखी होप्‍मी हूःआ रोकोछू मयाम्काना लक्‌ मयाम्का। मीचा साराप् पीयाकालो केईका आसीक् पीयाम्का; दूक् पीयाकालो केईका तेप्‍साम्का।

१३ ओखी बदनाम् छूलो लखेछाना ङरी आनाम्‍का। ईनीम्‍बा सम्‍मो केईका चारमी जेजेर्वा ना सोसीबाम् छूयीकाक तूये।

१४ आन्‍नी ङईम्पी ताईम् लागी कोङा ङ्‌क रीङ्‌ छापूक मा, खोदोलोई कोङा सम्‍तूमा मीयोक ओ छास् तोङ्‍ना वारे-वाछे लईम्‌ लागी के।

१५ ख्रीष्‍टपी आम्‍नीमी ङीर्‌ङा मान्तेईप् आम्नी गूलो मप्ची तूये, खोरोदोसो आम्‍नीमी ओरोसर्प् आम्‍नी पा क मान्तू। ऊदोईपीक्यालो जीनप् रीदाम्‌ लाम्‍पा ख्रीष्‍ट येशूपी कोङ् आम्‍नी पा छूवो।

१६ खन्‍सा आन्‍नी ओ सूलाम् कल्‍प्‌ छूवानीव पीकोना कोङा आन्‍नी बीन्ती मीयान्‍नी।

१७ खन्‍सा कोङा आम्‍नीपी तिमोथी पोक्‍सूचोयो ख रोबूपी हायाम्‌ नतोक ना विश्‍वासी ओ छा तोङ्‌क तूये। कोङा खोलोङ् थाम्पूपी तूक खोलोङ् मण्डलीची ईयूचीक तोङ्ना ख्रीष्‍टपी ओ रीराम‌ ऊतोङ्‌कई तूये, खूङ्‌क खसा आन्‍नी मीन्मारो ममीनी।

१८ कोङ् आम्‍नी तूम्खास् बान्‍नो पीकानीना आन्‍नी हेप् नाम्दूखू मप् छूवानीक तूये।

१९ खोदोलोई रोबूम्‌ लन्‍ची छूदोक कोङ् आम्‍नीपी दावाङ् तोयो, ना मूङ्‌क नाचूर् लप्‍चीम्‌ रीङ्‌ मा, खोदोलोई खची राःरा क ऊई पीकोना मूङ्‌क फत्‍दे मूयो।

२० ऊदोईपीक्यालो नीनाम्माम् चारखम् नेनेक रीङ्‌पी मा, खोदोलोई राःरापी छूये।

२१ आन्‍ना ऊई लन्‍ची मईनूम्? कोङ् आम्‍नीपी सीर्कूनायो तातोना तामा, लखेछाक आत्‍माम् सम्‍तूमालोयो तामा?

तूम्‍लू लम्‍आ मण्डली अशुद्ध मय

५

आम्‍नी हाम्‍पी तूम्‍लू लम् रीङ् तूये पीम् येईम्पा तूये, ङ्‌कतोङ्‌क तूम्‍लू लम्‌ बीन्‍नीपा जातिचीपीसो मान्तू। आम्नी गोपी ईल्पोआ म्पाम् तोमा यूक्सक तूथे।

२ आन्‍ना क नाम्‍दूखू मईनूम्। आन्‍ना सोक् मम् तूवाक मायो? ङ्‌क तोङ्‌क लक्‌ मप् आम्‍नी रापीका लात्नूम्व।

३ कोङ् गाम्पी आन्‍नीस्का मान्तूङादोसो आत्‍मापी आन्‍नीस्‍काङ् तूवोदोङो। कोङ् आन्‍नीस्का तूवोलोक तोङ्नाङ् ङ्‌क तोङ्‌क लक्‌ मप्मी नीया कोङा मूक तूये।

४ आन्‍नी ई रोबू येशूम् नीङ्पी बात्ल छूनीलो कोङ् आत्‍मापी आन्‍नीस्का छूवो, खीक्‍का ई रोबू येशूम् राःरा मूङ्‍कपी छूये,

५ खूङ्‍क नाम्‍लापी मूङ्‌क मीस् शैतानमी हूक्पी पीयातानूम्‍ते, ना मूङ्‍कम् मोऊ मम् वोर्वा मासेई छूनूते, खीक्‍का रोबू ताईक लेईपी मूङ्‍कम् आत्‍मा क लेन्‍चानूते।

६ आन्‍ना नाम्‍दूखू मईनूम्क नप् मा। चीछा खमीरआ चोम्पा फूल्मी कोलू खोलोङ् खमीरलोक मदीत पीम् ऊई आन्‍ना छेत्‍नूम्‍नोयो?

७ आन्‍नी खमीर मान्दीक नयाँ कोलू तोङ्‍क छूम् लागी पुरानो मोऊमी खमीर लात्‍दीनूम्‍व, आछीयाङ् पीक्‍यादोक आन्‍नी खमीर मान्दीकङा तूनी के। ऊदोईपीक्यालो ई नीस्‍तार-चाडमी थुमा, ख्रीष्‍टमी बलिदान छूवाखात्क तूये।

८ खन्‍सा केईया पुरानो खमीरआ, अर्थात् रई लक्मी ना जेजेर्वामी खमीरआ मा, खोदोलोई खमीर मान्तेम्पा, निष्‍कपट लो सत्‍यतामी सबेईआ चाड मानेई मयाम्।

९ कोङा आन्‍नी छाप्दाम् होन्‍नीकपी आन्‍ना तूम्‍लू लप्‍चीम्‌ साथ मनूम्नव पीकोना छापूक तूवा।

१० कोङा पीम् लामोक रीङ्‌ ङ्‍क के, ङ्‌क चारपीक तूम्‍लू लप्‍ची, लोप् मप्ची, अथवा खूस्‍पाची, अथवा ङोङोक्छे दप्‍चीस्का ऊसो साथ मनूम्नव पीकोक मा, मादोन् आन्‍नी चारपीकाङ्‌ लईम्खाम् बोक्सावा।

११ खोदोलोई ङ्‌क तोङ्‌कचीम्‌ साथ मनूम्‍नव पीकोना कोङा आम्‍नी लागी छापू, आसे म्होप् विश्‍वासी लोयान्ची, खोदोलोई पीक्याङ्दोक मूङ्‌क तूम्‍लूलप्‌, अथवा लोप् मप्, अथवा ङोङोक्छे दप्, अथवा मीस्मी ऊल्‍लोङ्पी नेईप्, अथवा दीछर्‌वा ना खूस्पा के। मूङ्‌क तोङ्‌क मीस्लोने ईदेप्पी जा सो चानूम्नव।

१२ ऊदोईपीक्यालो पाखापीकचीम्‌ नीया मम् कोङ् ऊई खान्च? ऊई आन्‍ना मण्डली गोपीकचीम् नीया मम् बोक्स्‍नोयो?

१३ पाखापीकचीम्‌ नीया नीनाम्‍माआङ्‌ मय। “आन्‍ना आम्‍नी रापीका जेजेर्वा मीस् लात्‍दीत्‍नूम्‍व।”

विश्‍वासीचीम्‌ हाम्‍पी रूबूसी

६

आन्‍नी तूनीक गोपी ईल्पो बीन्‍नीपा नेछोलो खेखाताक तूदो नीयाम् लागी नीनाम्माम् मीस्चीपी माङ्‌खाईमो विश्‍वास मान्मप्चीपी खाईम् ऊई मूङ्‌कसा आत् मदूरयो?

२ नीनाम्माम् मीस्चा चारमी नीया मईची पीम् रीङ्‌ ऊई आन्‍ना छेत्‍नूम्‍नोयो? चारमी नीयाङ् आन्‍ना मम् बोक्स्दोक, चीचीमाछा रूबूसी सल्‍म्‌ ऊई आन्‍ना दूरनूम्नोयो?

३ केईया रीदाम्‌ पोक्‍मी नीया मयाम् पीम् ऊई आन्‍ना छेत्‍नूम्‍नोयो? खोरोदोक ङ्‌क रीरामपी छूक रीङ्‌चीयो देप् मोलो?

४ ङ्‍कतोङ्‌क खेम्‍वाची आम्‍नीपी तूदोक, मूङ्‌क खेम्‍वाची ऊनाई मीस्मी लाईस्‍पी यूक्स्‍नूम्? मूङ्‍क मीस् मण्डलीआ नप् पीक्ना ङीरस्‍नो।

५ आन्‍नी ङईम्पी ताईम् लागी कोङा ओरोपीको। आम्‍नी नेछोचीम् रापी खेम्‍वा मीलेई मदूर्प् लूर्‌पो मीस् ऊई आछीयाङ् आम्‍नीपी आस्सोयो तयाम्‍नो?

६ खोदोलोई ईल्पो नेछो बीन्‍नीपा नेछोम् ऊल्‍लोङ्पी रूबूसी सल्‍स्‍को खीम्‍पा खाते, खूङ्‌कसो विश्‍वास मान्मप्चीम् लाईस्पी!

७ आन्‍ना ईल्पोआ बीन्‍नीपाम् ऊल्‍लोङ्पी मुद्दा मईनूम्कङ् आन्‍नी सईम्खाम् के। बरू अन्‍याय ऊदोई मान्तेम्? बरू ऊदोई थगेई छूम्नाङ्‌ मान्तूमा?

८ खोदोलोई आन्‍नाङ् अन्‍याय मईनूम् ना थगेई मईनूम्, खूङ्‌कसो आम्‍नी होप्‍मी नेछोस्ङा।

९ अधर्मीची नीनाम्माम् चारखम्‍पीक हक्‍वाला छूनो पीम् ऊई आन्‍ना छेत्‍नूम्‍नोयो? धोकापी छूनीनव – अनैतिकची, ङोङोक्छे दप्‍ची, तूम्‍लू लप्‍ची, समलिङ्गीची, वात्छा-वात्छा तूम्‍लू मप्ची,

१० खूस्‍पाची, लोप् मप्ची, दीछर्वाची, निन्दा मप्ची, देखूस्पाची नीनाम्माम् चारखम्‍पीक हक्‍वाला छूनो।

११ आन्‍नी हेप्-हेप् लाईस्‍पी ङ्‍कतोङ्‌कङ्‌ तूवानी, खोदोलोई आन्‍नी सप्‍पानी, पवित्र छूवानी, रोबू येशू ख्रीष्‍टमी नीङ्पी ई नीनाम्माम् आत्‍मापीका दोस् मान्तूप् छूवानी।

तूम्‍लू लम्

१२ “कोङा खोलोङ् रीङ्‌ मम् नये”, खोदोलोई खोलोङ् रीङ्‌ फाइदालोक मान्तू। “कोङा खोलोङ् रीङ्‌ मम् नये”, खोदोलोई कोङ् ऊक रीङ्मीसो रोः छूवोनो।

१३ “चाम् थक् चोखोमाम् लागी, ना चोखोमा चाम् थक्मी लागी के।” खोदोलोई नीनाम्माआ नीच्‍चीङ् मासेई मय। गाम् तूम्‍लू मम् लागी मा, खोदोलोई रोबूम्‌ लागी के, ना रोबू गाम्मी लागी तूये।

१४ नीनाम्माआ म्होप्मी राःराआ रोबू लेन्‍चामीयू, ना केईसो खम् राःरालाम्‍पा लेन्‍चामीये।

१५ आम्‍नी गाम् ख्रीष्‍टमी गाम्-गूम् के पीम् ऊई आन्‍ना छेत्‍नूम्‍नोयो? खोरोदोक ऊई कोङा ख्रीष्‍टमी गाम्-गूम् खायोना मूङ्‍क बेलेछीलप् गाम्-गूम् बानेई मूयोओ? खोरोना छूम्ङा छूनो!

१६ बेलेछी लप्लो काम्चीप् मीस् गाम्पी मूङ्‌कलो ईबूम् छूये पीम् रीङ्‌ ऊई आन्‍ना छेत्‍तूम्‍नोयो? ऊदोईपीक्यालो धर्मसूम्बऊपी ओन्तोङ्ना छाम्‍पा तूये, “मूङ्‌क नीप्पोङ् ईबूम् गाम्ङा छूये।”

१७ खोदोलोई आसे रोबूलो ईक्‍काम्‌ छूये, खूङ्‌क खलो आत्‍मापी ईबूम् छूये।

१८ तूम्‍लू लम्‍पीका छूबूरी तूवानीव। मीचा मईक बीन्‍नीपा मोऊ गाम्पीका पाखापी छूये, खोदोलोई तूम्‍लूलप्‌ मीचा म्होप्मी गाम्मी ऊल्‍लोङ्पी मोऊ मय।

१९ आम्‍नी गाम् पवित्र आत्‍माम् दप्स्को खीम् के, खूङ्‌क पवित्र आत्‍मा आन्‍ना नीनाम्माप्का तानूम्क तये, ना खसा आम्‍नी गोपी बास् मय पीम् ऊई आन्‍ना छेत्‍नूम्‍नोयो? आन्‍नी आम्‍नी होप्‍मीङा मा।

२० आन्‍नी दाम् छोम्‍पाना खेईम्‍पा के। खन्‍सा आम्‍नी गाम्‍आ नीनाम्माम् साम्‍दीखा मनूम्व।

सूर्‌मी रीङ्

७

हन्‍ना आन्‍ना छापानूम्‍क रीङ्‌मी तोक्‍पी खोङाम्: वात्‍छा मीचा सूर् मान्मम् नप् के।

२ खोदोलोई तूम्‍लू लम्‍मी तोक्‍पी म्खाल-खाल्‍क चाम्ची तूकसा खोलोङ् मीस्मी म्तोमा छूनूव, ना खोलोङ् मीम्छाम्सो म्तूप्पो छूनूव।

३ म्तूप्पोआ म्तोमा सूर्‌मी हक्‌ पीनूव, खोरोनाङ् म्तोमाआसो म्तूप्पो पीनूव।

४ तोमाआ म्होप्मी गाम्पी हक्‌ मईनो, खोदोलोई म्तूप्पोआ हक्‌ मय। खोरोनाङ् म्तूप्पोआसो म्होप्मी गाम्पी हक्‌ मईनो, खोदोलोई म्तोमाआ हक्‌ मय।

५ तूप्पोलो लो तोमालो खची होप्पी इन्कार ममान्लमो ईदेऊपी ईम्‍नूव। आन्‍नी आम्नी हा-हाल्‍ला ईम् बोक्दोसो आम्नी रापी चाईमसा जीस् तातोम् लागीङाङ्‌ हाल्‍ला ईम्स्‍नीव, खीक्‍का आन्‍ना वाङोम् मन्चादूर्‌नूम्। खीक्‍का आन्‍नी होसोङ् ईदेऊपी तूवानीव, मादोने आत्‍मसंयम मान्तूकसा शैतानआ आन्‍नी चाम्ची मदूर्‌नी।

६ कोङा ङ्‌क आन्‍नी आज्ञाम् रूप्पी मा, खोदोलोई अनुमतिमी रूप्पी लोयान्‍नी।

७ खोलोङ् मीस् कोङ् तोङ्‌कङ् छूक कोङा लन्‍ची मूयो। खोदोलोई खोलोआङ् नीनाम्माप्का म्खाल्-खाल्‍क वरदान तयक छूये, ईल्पोआ ईक् खाल्‍क, आर्कोसा बीन्‍नीपा खाल्‍कङा।

८ खोदोलोई सूर् मान्मप्ची ना लोमेवाची कोङा ओरोपीको, खचा कोङ् तोङ्ना सूर् मान्ममो तूदोक खची लागी नप् छूये।

९ खोदोलोई खचा खची सानीवा थामेई मदूरस्‍नोदोक सूर् मस्‍नूव। ऊदोईपीक्यालो कामवासनाआ खची सानीवा चाम्‍पीका सूर् मम् नप् के।

१० हन्‍ना सूर् मप्दीप्ची कोङा आज्ञा पीयोची (ओ आज्ञा मा, रोबूम्‌ आज्ञा के), म्तोमाआ म्तूप्पो होक्सीनूनव।

११ खोदोलोई तोमा छूतेई छूना तूदोसो खसा सूर् मनूनव, बरू म्तूप्पोलो तान्चानूव। म्तूप्पोआसो म्तोमा होक्सीनूनव।

१२ खोदोलोई बीन्‍नीपाची कोङा लोयान्‍नी (ङ्‌क ओ रीङ् के, खोदोलोई रोबूम्‌ रीङ्‌ मा), हेप् नेछोमी ख्रीष्‍टपी विश्‍वास मान्मप् म्तोमा तूये, ना म्तोमा खलोङ् तूम् लन्‍ची मईदोक खसा म्तोमा होक्‍सीनूनव।

१३ हेप् मेम्सेम्मी ख्रीष्‍टपी विश्‍वास मान्मप् म्तूप्पो तूये, ना खसा म्तोमालो तूम् लन्‍ची मईदोक, खसा म्तूप्पो होक्‍सीनूनव।

१४ ऊदोईपीक्यालो विश्‍वास मान्मप् तूप्पो म्तोमालाम्पा पवित्र छूये, ना विश्‍वास मान्मप् तोमा म्तूप्पोलाम्पा पवित्र छूये, मादोन् खची छामाईची अशुद्ध छूये, खोदोलोई आछीयाङ् पीक्‍यादोक खस्‍ने पवित्रङ्‌ तूये।

१५ खोदोलोई विश्‍वास मान्मप्क छूतेई छूदोक छूनूव। ङ्‌कतोङ्‌क अवस्थापी मूङ्‌क ख्रीष्‍टियन् तूप्पो अथवा तोमा ऊसासो खारक छूनो। ऊदोईपीक्यालो नीनाम्माआ केई खाऊमा-खासेर्मापी तूम् लागी काछोम्‍पा।

१६ आन् तोमा छूक्‍आ ऊई छेत्‍त! बा आना आम् तूप्पो लेन्‍चामीदूरयो? अथवा आन् तूप्पो छूक्पा ऊई छेत्‍त! बा आना आम् तोमा लेन्‍चामीदूरयो?

१७ रोबूआ खोलोङ् ऊतोङ्‌कई रीराम लेईम्चाम् पीयीक तूये ना ऊतोङ्‍क अवस्थापीई काछोम्‍पा तूये, खूङ्‌क तोङ्नाङ् मूङ्‌क तोनूव। खोलोङ् मण्डलीचीम् लागी ओ आदेश ङ्‌कङ्‌ के।

१८ ऊई हेप् मीस् रोबूआ काछलो मूङ्‌क लाईस्‍पीकाङ्‌ खतना छूवाखात्क तूवायो? खोरोदोने मूङ्‌कसा खतना मान्छूक छूम् लाम्‍नूनव। ऊई हेप् खतना मान्छूमोङ् रोबूआ काछक तूयेयो? खोरोदोक मूङ्‌कसा खतना मम् लाम्नूनव।

१९ खतना मम् ऊसो मा, खतना मान्मम्सो ऊसो मा, खोदोलोई नीनाम्माम् आज्ञा रेम्‍ङा दूङ् देप् रीङ्‌ के।

२० ऊक अवस्थापीई मीस् रोबूआ काछक तूवा खूङ्‌कपीङ्‌ खोलोङ् मीस् तून्‍चानूव।

२१ आन् रोबूआ काछालो रोः तूवायो? तूवादोक मूङ्‍कम् वास्‍ता मनव, खोदोलोई स्‍वतन्‍त्र तूम् तयदोक मूङ्‍कम् फाइदा लाप्‍व।

२२ ऊदोईपीक्यालो रोबूआ काछलो आस्क मीस्ये रोः तूवा, हन्‍ना मूङ्‌क रोबूपी स्‍वतन्‍त्र लाम्‍दूम् मीस् छूवाक तूये। खोरोनाङ् रोबूआ काछलो आस्क मीस्ये स्‍वतन्‍त्र तूवा, हन्‍ना खूङ्‌क ख्रीष्‍टमी रोः छूवाक तूये।

२३ आन्‍नी दाम् छोम्‍पाना खेईम्‍पा तूये, मीस्मी रोः छूनीनव।

२४ खन्‍सा नेछोचे, आसे ऊतोङ्‌क अवस्थापी रोबूआ काछक तूये, खोलोङ् मूङ्‌क अवस्थापी नीनाम्मालो तून्‍चानूव।

२५ हन्‍ना म्सूर् मान्छूक् मीम्छाचीम् तोक्‍पी रोबूम्‌ आज्ञा ओपी ऊसो मान्तू। खोदोलोई रोबूम्‌ सम्‍खेवाआ ईल्पो विश्‍वास मम् खाईप् मीस् तूवोकसा कोङा आन्‍नी चाई पीयान्‍नी।

२६ ईनीम्‍बाक दूक्‍वा खोङोलो, मीस् ऊतोङ्‌क अवस्थापीई तूये खूङ्‌कपीङ्‌ तूलो नई मीनो।

२७ ऊई आना सूर् मक तूयेओ? खोरोदोक आम् तोमालो फोम्चीम् लाम्नव। ऊई आना सूर् मान्ममो तूयेओ? खोरोदोक सूर् मम् लाम्नव।

२८ खोदोलोई आना सूर् मदोसो मूङ्‌क मोऊ मा। म्सूर् मान्छूक् मीम्छाआ सूर् मईदोसो मूङ्‌कसा मोऊ मईक छूनो। खोरोदोसो सूर् मप्चा ङ्‌क रीरामपी दूक्‍वा तेम् बोक्से, ना कोङा आन्‍नी मूङ्‍कप्का सम्‍सूर्म् मीनो।

२९ नेछोचे, कोङा पीम् रीङ्‌ ओन्तोदीङ् के, नाम्‍ला चीबाईप् तूये, हन्‍नायीका म्तोमा तूप्‍ची म्तोमा मान्तूप् तोङ्नाङ् छूनूना तूनूव।

३० सोक् मप्ची सोक् माम्मप्ची तोङ्ना ना खची जीनप्‍ची खची जीमान्‍नप् तोङ्ना तूनूव। ऊची खेईप्‍ची खची होप्‍पी ऊसो मान्तूप् तोङ्‌ना तूनूव।

३१ चारपीक थक् गोप्ची क मूङ्‍क रीङ्पी ऊसो सानीवा माम्मप्‍तोङ् मन्चीनूव, ऊदोईपीक्यालो चारपीक ईनीम्‍बा तयाम्क रीङ्‌ची यात्ना खात्‍चाईक तूये।

३२ आन्‍ना ङ्‍क रीराममी सोकपीका छुटकारा तईनूम्क कोङा लन्‍ची मूयो। म्सूर् मान्छूक मीचा रोबू दानाई म्जीनमीम् पीक्‍ना रोबूम् तोक्‍पी सोक् मय।

३३ खोदोलोई म्सूर् छूक्‍खाप्‌ मीचा म्तोमा दानाई म्जीनमीम् पीक्‍ना चारपीक रीङ्‌मी सोक् मय।

३४ ङ्‌कतोङ्‌क मीस्मी सानीवा नीस्हेम् छूक छूये। म्सूर् मान्छूक् मीम्छा ना सोलोमेआ म्गाम्पी लो म्‍आत्मापीलो नीच्‍चीपीङ्‌ दानाई पवित्र छूम् पीक्‍ना रोबूम्‌ रीङ्‌मी तोक्‍पी सोक् मय। खोदोलोई म्सूर् छूप्खाप्‍आक दानाई म्तूप्पो म्जीनमीम्ना यूम् पीक्ना चारपीक रीङ्‌मी सोक् मय।

३५ कोङा ङ्‌क रीङ्‌ आन्‍ना सूर् मम्पीका राम्‌ लागी मा खोदोलोई आम्‍नी भलाइमी लागीङ्‌ पीकोचोयोक तूये, ङ्‌कतोङ्‌ना आन्‍नी ईबूम् सानीवालोक छूवानीना रोबूपी भक्तिलो नप् रीराम लेईम्चाम् दूरानूम्व।

३६ हेप् मीचा म्होप्पी ङोम्दीम्पा सोलोमे मीम्छालो ममान्‍नप् वोर्वा मूदोङो मीने, ना मूङ्‌क मीम्छाम् हारीसो खात्दोङ्‍क तूये, ना मूङ्‍क मीचा सूर् म्ममादोक सूर् मदूर। खूङ्‌कपी ऊसो मोऊ मान्तू। खची सूर् छूम्ङा छूये।

३७ खोदोलोई मूङ्‌क मीचा म्सानीवा पक्‍का मदीत्क तूये, ना ख आस्मीसो करकापपी परेई छूवाक मान्तू खोदोलोई म्सानीवा तईपी यूदूर ना मूङ्‍क मीम्छालो सूर् मान्मम् सानीवा मक तूदोक, मूङ्‌क मीचासो नप्ङा मय।

३८ ङ्‌कतोङ्ना आस्कसाई मूङ्‍क सोलोमे मीम्छालो सूर् मय, खूङ्‌कसा नप्ङा मय, खोदोलोई आसाई मूङ्‍कलो सूर् मईनो, खूङ्‌कसा दूङ् नप् मय।

३९ म्तूप्पो लेत्चाईक सम्‍मो म्तूप्पोम् हूःपीङ्‌ म्तोमा छूये। खोदोलोई म्तूप्पो सीकप्‍का खसा मीन्क मीस्लो सूर् मम् स्वतन्त्र छूये, खोदोलोई खूङ्‌क रोबूम्‌ मीस्ङा छूम् छूये।

४० खोदोलोई मूङ्‌क मीम्छा मोरोङ् तूदोक दूङ् म्जी नये। ङ्‌क ओ मीन्ताम् के, खीक्‍का कोङा मीनो ओपीसो नीनाम्माम् आत्‍मा तूये।

ङोङोक्छेपी तेम्‍पा चाम्दूम्

८

हन्‍ना ङोङोक्छेपी तेम्‍पा चाम्दूम्मी तोक्‍पी खोङाम्: केईया छेताम्, ईपी लूखूप्‍ची तूये। लूखूप्‍चीआ नाम्‍दूखू तात, खोदोलोई सम्‍तूमाआ नखावा मईया।

२ हेप्पा “कोङा ऊची लेसो” मीन्दोक, खसा ऊई लेम्‌ पर्ने तूवा खूङ्‌क खसा लेसनोक छूये।

३ खोदोलोई हेप्पा नीनाम्मा सम्‍तूमा मीयदो मूङ्‌क नीनाम्माआ छेत्‍त।

४ खन्‍सा ङोङोक्छेपी तेम्‍पा चाम्दूम् चाम् तोक्‍पी क केईया छेताम्, ङोङोक्छे ऊसोङ् मा, ना ईल्पो नीनाम्माप्का बीन्‍नीपा नीनाम्मा आस्सो मान्तू।

५ नाम्‍तो ना चारपी म्नीङ्‍ङाङ् क देऊताची हायाम् तूफो। (आछीयाङ् ङ्‌कतोङ्‌क हायाम् देतो “देऊताची” ना “रोबूची” तूये)।

६ खोदोलोई ई लागी ईल्‍पोङाङ् पा नीनाम्मा तूये, खोलोङ् खसाङ् बोबूईयू, ना खम् लागीङ् केई लेत्‍या। ईमी ईल्‍पोङाङ् रोबू, येशू ख्रीष्‍ट तूये, खलाम्‍पा खोलोङ् बोबूया, ना खलाम्पाङ् केई लेत्‍या।

७ खोदोलोई खोलोङ् मीस्पीन् ङ्‌क लूखूप्ची छूनो। हेप् मीस्चीपी हायाम् ङोङोक्छे दम् बानी छूवाखात्‍कसा खचा ङ्‌कतोङ्‌क चाम्दूम् चईचीलो आछीयाङ् ङोङोक्छेपी तेम्‍पा मीन्‍नची, ना खची सानीवा कमजोर छूकसा खचा खची होप्ङा अशुद्ध छूयीकाक मीन्‍नची।

८ खोदोलोई चाम्दूम्‍आ केई नीनाम्माम् दोक्पी तायीतीयानो। चायाम्‍नोलोसो ऊसो नोक्सान छूनो ना चायाम्‍लोसो ऊसो फाइदा छूनो।

९ खोदोलोई चीङ्चीङ् तूवानीव, आम्नी स्वतन्त्र लक्‍आ विश्‍वासपी कमजोर तूप्ची मोऊपी ताईमीनूनव।

१० कमजोर विश्‍वासी मीचा आन् आम् नीऊ तूप् मीस् ङोङोक्छे दप्‍स्‍को खीम्पी तूना चाम्दूम् चचयक तयदो, ङोङोक्छेपी तेम्‍पा चाम्दूम् चाम् मूङ्‌कसा आँट मईनोयो?

११ खन्सा आम् नीऊआ मूङ्‌क कमजोर विश्‍वासी आम् नेछो मासेई छूये, खम् लागीङ्‌ ख्रीष्‍ट सीयाक तूये।

१२ ओरोना आम्नी नेछोचीम् ऊल्‍लोङ्पी मोऊ मईनूम्ना खची कमजोर सानीवापी चोट तीनूम्‍लो आन्‍ना ख्रीष्‍टमी ऊल्‍लोङ्पी मोऊ मईनूम्।

१३ खन्‍सा चाम्दूम्‍आ ओ नेछो मोऊपी छूमीयोदोक कोङा हादेसो साः चोयोनो, खोरोछूकसा कोङा ओ नेछो मोऊपी छूमीयोनो।

प्रेरितमी हक्‌

९

ऊई कोङ् स्वतन्त्र तूवोनोयो? ऊई कोङ् प्रेरित मायो? ऊई कोङा येशू ई रोबू मान्तोन्खाङायो? ऊई रोबूपी आन्‍नी ओ लक्‍मी म्चो मायो?

२ कोङ् बीन्‍नीपाचीम् लागी प्रेरित मादोसो, आम्‍नी लागीने कोङ् आछीयाङ् प्रेरितङा के! ऊदोईपीक्यालो रोबूपी कोङ् प्रेरित पीम् छाप आन्‍नीङ् के।

३ ओ ऊल्‍लोङ्पी नेईप्‍चीम्‌ लागी कोङा पीम् रीङ्‌ ङ्‌कङ्‌ के।

४ ऊई ओखीपी चाम्दूम् हक्‌ मान्तूयो?

५ ऊई बीन्‍नीपा प्रेरितची तोङ्ना, रोबूम्‌ नेछोची ना केफासa तोङ्ना केईकासो ओखी तोमालो लाम्‍दूम् हक्‌ मान्तूयो?

६ अथवा ऊई कोङ् लो बारनाबासलोआङाङ् रेम्‍चीम्‌ लागी लक्‌ मम् छूये?

७ ऊक दोर्‌आई म्होप्मी चाचावा लक्‌ मय? आसाई वाचोसीम् खारूवा मईना मूङ्‍कम् म्चो चईनो? आसाई पीः मेस् केत्‍तना मूङ्‍कम् ओलोन चईनो?

८ ऊई मीस्मी मीन्ताम्पीकाङाङ्‌यो कोङा ङ्‌क पीकोचोयो? ऊई ललईआसो ओरोङ् पीक्‍नोयो?

९ ऊदोईपीक्यालो मोशाम् ललईपी ओरोना छाम्‍पा तूये, “दाइँ मप् लूःपीम् म्ङपी मोऊला तीयानूम्नव।” ऊई लूःपीम् तोक्‍पीङाङ् नीनाम्माआ ङ्‍क पीकाकयो?

१० ऊई खसा ई लागी ङ्‌क पीकाक मायो? ई लागीङ्‌ ङ्‌क छाप्‍पा के। ऊदोईपीक्यालो जोप्‌ लो दाइँ मप्‍आलो छीर्म्‌ मी जीस् दूक्‍नासी तूयो मीन्‍नाङा जोङ ना दाइँ मय।

११ केईका आम्‍नी हाम्‍पी आत्‍मिक चालेई फूयूम्काक तूये ना आम्‍नी खाप्चीमामी चाचोदाम् बात्ल मयाम्कादो, ऊई मूङ्‌क दूमोयो छूवा मोलो?

१२ बीन्‍नीपाआ आम्‍नीपीका ङ्‌क हक्‍मी दाबी मईदोक ओखीपी दूङ् देप् हक्‌ मान्तूयो? खोदोलोई केईकान् ङ्‌क हक्‌ मान्गोङूम्का, ख्रीष्‍टमी जीनप् रीदामपी बाधा छूनूनव पीकीकाना बरू केईका खोलोङ् रीङ्‌ तेप्सूम्का।

१३ ऊई आन्‍ना छेत्‍नूम्‍नोयो, दप्‍स्‍को खीम्पी सूसो मप्चा दप्‍स्‍को खीम्पीक थक्पीका चईची, ना वेदीम्‌ सूसो मप्चा बलिपीका खची भाग तयची।

१४ खोरोनाङ् जीनप् रीदाम्‌ हाप्‍चासो जीनप् रीदाम्‍पीकाङ्‌ खस् रेम्चीनूव पीकाना रोबूआ आज्ञा पीयी।

१५ खोदोलोई ङ्‌क हक्‍तोदीप्‍क ऊक हक्सो कोङा मान्गोङा, ना कोङा ङ्‌कतोङ्‌कङ् हक् तोम् छूये पीकोना ङ्‌क रीङ्‌ छापूक मा। कोङा मोरोङ् जीनप् रीदाम् हाम् लक् मम्ना सागोहोम् मम् रीङ्‍पीका बीन्‍नीपा मीचा कोङ् रोकेई मम्पीका बरू कोङ् सीम्‌ दूङ् नये।

१६ ऊदोईपीक्यालो कोङा जीनप् रीदाम्‌ हासोदोक मूङ्‌कपी कोङा नाम्‍दूखू मम् ऊसो मान्तू। कोङा जीनप् रीदाम्‌ हाम्‍ङा बोक्से। जीनप् रीदाम्‌ हासोनोदोक कोङ् धिक्‍कार छूवोनू।

१७ कोङा ओ लन्‍चीआङ् ङ्‌क लक्‌ मूयोदोक पूनाऊनी तूयो। खोदोलोई कोङा ओ होप्‍मी लन्‍चीआ ङ्‌क लक्‌ मूयोनोदोसो कोङ् ईबूम् आज्ञा पीयोक तूये।

१८ खोरोदोक ओ पूनाऊनी ऊई तूये? ओ पूनाऊनी ओन्तोदीङाङ् के, मोरोङ् जीनप् रीदाम्‌ हाम्‌ तूनूव, ना जीनप् रीदाम्‌ हासोलो तोम् हक्‍मी दाबी कोङा मम्बोनूनव।

१९ मीस्पीका स्‍वतन्‍त्र दोसो होसोङ् ओरोसर्प् मीस् ख्रीष्‍टपी ताईदूरूनू पीकोना कोङ् ओ होप्‌ खोलोमी रोः मन्चूङ्।

२० यहूदीची ख्रीष्‍टपी ताईदूरूनू पीकोना यहूदीचीम् लागी कोङ् यहूदी तोङ्‌कङ् छूवो। ललईमी हूःपी तूप्‍ची ख्रीष्‍टपी ताईदूरूनू पीकोना कोङ् ओहोप्‍ङा ललईमी हूक्‍पी मान्तूङादोसो ललईमी हूःपी तूप्चीम् लागी ललईमी हूक्‍पी तूप्‍तोङ्‌ मन्चूङ्।

२१ ललई मान्तूप् बीन्‍नीपा गोङ्ची ख्रीष्‍टपी ताईदूरूनू पीकोना ललईपी मान्तूप्चीमी लागी कोङ् ललई मान्तूप् तोङ्‍कङ् मन्चूङ्। खोदोलोई नीनाम्माम् ललईपीका कोङ् स्‍वतन्‍त्र तूवोनो, कोङ् ख्रीष्‍टमी ललईमी हूक्‍पी तूवो।

२२ कमजोरीची ख्रीष्‍टपी ताईदूरूनू पीकोना कमजोरीचीम्‌ लागी कोङ् कमजोरी मन्चूङ्। ङ्‍क तोङ्‍क खाल्-खाल्क उपायआ हेप्-हेप् मीस्ची ख्रीष्‍टपी लेन्‍चामीदूरूनू पीकोना खोलोमी लागी खोलोक थक् मन्चूङ्।

२३ जीनप् रीदाम्मी आसीक् तोदूरूनू पीकोनाङ् जीनप् रीदाम्मी लागी कोङा ङ्‌क खोलोक थक् मूऊ।

२४ खेलपी बूल्‍म्ने खोलोङ् बूल्से, खोदोलोई पूनाऊनीक ईल्‍पोआङाङ्‌ तय पीम् ऊई आन्‍ना छेत्‍नूम्‍नोयो? आन्‍नी पूनाऊनी तोम्मीना बूल्स्‍नीव।

२५ खेलपी भाग लाप्‌ खेलाडी खोलोक थक्पी होप् तईपी यून्चीदूर्प् छूम् छूये। खचा मासेई छूक्‍ना खाईप् मुकुट तोम् लागी ओरोना मईची, खोदोलोई केईया क हाल्‍लोसो मासेई मान्छूक् मुकुट तोम् लागी ओरोना मयाम्।

२६ खन्‍सा लक्ष्‍य मान्यूमो कोङ् बूल्सोनो। हूक गूस्सीआ गोक्‍तोङ्‌ना कोङा मुक्‍का गकोनो।

२७ खोदोलोई कोङा ओ गाम् हायाम् सादेई मूयो, ना ओ तईपी यूक्सो, मादोन् बीन्‍नीपाचीपी रीदाम्‌ हासोलो कोङ् ओ होप्‍क अयोग्य छूवो।

a 

९:५ केफास – अर्थात्, पत्रुस

इस्राएलमी सूम्‍नीतूम्‍लोलाम्पा चेताऊनी

१०

नेछोचे, आन्‍ना ङ्‌क रीङ्‌ लेस्‍नूम्‍ते पीम् कोङा लन्ची मूयो, ई खूक्सू-खूलूची खोलोङ् मोम् गोपी तूवा, ना खोलोङ् दीरीत्‍तीम् रालाम्‍पा छूक्‍तो खाता।

२ खीक्‍का मोशाम् दोस्-दोस् लाम्दूम् खोलोआ मोम्पी लो दीरीत्‍तीपीलो बप्‍तिस्मा लाप्‍चीक तूवा।

३ खोलोआ ईबूम् आत्‍मिक चाम्दूम् चची।

४ खोलोआ आत्‍मिक काऊ दूङ्‌ची, ऊदोईपीक्यालो खस्का ईतोतो लाम्‍दूम्‍प्‌ आत्‍मिक छीलूमाम्‌ काऊ खचा दूङ्‌ची। खूङ्‌क छीलूमाक ख्रीष्‍टङा तूवा।

५ खोरोदोसो खस् तूवाक तोदीप्‍क दूङ्देतोलो नीनाम्मा म्जी मान्‍न, ना खस् गोङ्‍रूत्खाप् थाम्‍पूपी मासेई छूवा।

६ खचा तोङ्नाङा केईया रई रीङ्मी लन्‍ची मयाम्नो पीकाना ङ्‌क रीङ्‌ केई चेताऊनीम् लागी के।

७ खची गोप्‍क हेप् तोङ्ना आन्‍ना ङोङोक्छे दपानूम्‍नव। धर्मसूम्बऊपी ङ्‌कतोङ्ना छाम्‍पा तूये, “मीस् चाम्दूम् लागी तोतूवा, खीक्‍का सील्‍बाम्‌ लागी पका।”

८ केई तूम्‍लूपी छूम् छूनो, दानाई खस् तूवाक तोदीप्‍क हेप् फासेई छूवा, ना ईलेईपीङ् नीस्पोङ् सूक्‍हबऊ सीयाक तूवा।

९ केईया रोबूम् चाम्ची मम् छूनो, ऊतोङ्नाई खस् तूवाकप्‍कचा चाम्ची मची, ना पूःआ दचीना मासेई छूवाक तूवा।

१० केई चीबूर्‌तो लम्‌ छूनो, दातोङ्नाई खस् तूवाकप्‍कस् चीबूर् लअ, ना मासेई मप् नीनाम्माम् रीदाम् पोक्लाम्पा मासेई छूवा।

११ ङ्‌क रीङ्‌ खस् चेताऊनीम् लागी दोसो मूङ्‌क ई सेचीवाम्‌ लागी छाप्‍पाक तूये, केई हन् चारमी याईस्को नाम्‍ला ताम् याताक तूये।

१२ खन्‍सा आसाई कोङ् थोरेपोतोक तूवो पीक्‍ना मीन्चाईक तूये, खूङ्‌क चीङ्चीङ् तूनूव, मादोन् मूङ्‌कसो दीसे।

१३ मीस्पी ताप् चाम्‍चीप्का बीन्‍नीपा चाम्चीपी आन्‍नी मान्ताईमोङ् तूनी। नीनाम्मा विश्‍वास मम् खाईप् तूये। खसा आन्‍नी आन्‍ना तेम्दूर्प् राःरापीका पाखापीक चाम्चीपी ताईमीनीनो, खोदोलोई चाम्‍चीलो ईतो जून्‍खास्‍को लाम्‍सो मीपीनी, ङ्‌कतोङ्ना आन्‍ना चाम्ची तेम्‍दूर्‌नूम्‌।

ङोङोक्‍छेपीक भोज लो रोबूम्‌ भोजलो

१४ खन्‍सा सम्तूमा मीयान्‍नीक बूम्चे, ङोङोक्छे दम्‍पीका छूबूरी तूवानीव।

१५ छेईप्-लेप् मीस् तोङ्ना कोङा पीकोचोयो, कोङा पीकोक रीङ्‌ आन्‍ना आम्‍नी होपाङ् मीनानूम्व।

१६ आसीकमी पोङ्‌कीरीम्मी लागी केईया आसीक् ङोकाम्‍लो, ऊई केई ख्रीष्‍टमी हीःपी सहभागी छूयेनोयो? खीक्‍का मूङ्‌क सबेई केईया अताम्‍लो, ऊई केई ख्रीष्‍टमी गाम्पी सहभागी छूयेनोयो?

१७ सबेई ईबूम्ङा, खन्‍सा केई ओरोसर्प् दोसो ईबूम् गाम्‍ङा के, ऊदोईपीक्यालो केई खोलोआ ईबूम् सबेईपीकाङ् चायाम्।

१८ इस्राएलीची खोङ्नूम्ते। वेदीपी बलि मम्पा थक् चाप्ची ईक्‍काम्ङा छूनोयो?

१९ कोङा ऊई पीम् मीनोचोयो? ङोङोक्छेपी तेम्‍पा थक्मी ऊई साम्दी तूयेयो? अथवा ङोङोक्‍छेम्सोयो साम्दी तूनाई?

२० मा! कोङा ओरोपीम् मीनोचोयो, ङोङोक्छे दप्‍चा बलि चारेई मईचीक थक् नीनाम्मा मा, खोदोलोई चाप्मोङ्‌पी चारेई मईची। खन्सा आन्‍नी चाप्मोङ्‌लो सहभागी छूवानीव पीम् कोङा मा मीनो।

२१ आन्‍ना रोबूम्‌ पोङ्‍कीरीम् ना चाप्-मोङ्मी पोङ्‍कीरीम् नीस्थलाम्ङा दूम् खप्‍पनो। आन्‍ना रोबूम्‌ टेबल ना चाप्-मोङ्मी टेबल नीस्थलाम्ङा चाम् खप्‍पनो।

२२ ऊई केईया रोबू नाचूर् लमीयाम्‍ओ? ऊई केई खपीका दूङ् राःरालोकयो तूये?

विश्‍वासीचीम्‌ स्‍वतन्‍त्रता

२३ “कोङा खोलोङ् रीङ्‌ मम् नये,” खोदोलोई खोलोङ् रीङ्‌ फाइदालोक मान्तू। “कोङा खोलोङ् रीङ्‌ मम् नये,” खोदोलोई खोलोङ् रीङ्‌आ नप् मईनो।

२४ आसासो म्होप्मी भलाइङाङ् मीन्‍नूनव, खोदोलोई बीन्‍नीपाम् भलाइसो मीन्‍नूव।

२५ साः खेईमस्कोपी खेईमम् लागी यूक्‍सस्क साः आम्नी सानीवापी ऊतोङ्‌कई मान्मीईमो चानूम्व।

२६ ऊदोईपीक्यालो “चार ना मूङ्‌कपी तूक थक् खोलोङ् रोबूमीङ्‌ के।”

२७ हेप् ईल्पो विश्‍वास मान्मप्आ आन् चाम्दूम् लागी काछईलो, आना खाईम् लन्‍ची मईदोक आम् लाईस्‍पी ऊई यूक्स्पीये, खूङ्‍क आम् सानीवापीका ऊसो मान्मीईमो चव।

२८ खोदोलोई हेप् मीचा आन् “ङ्‌कने बलि मम्पा पीक्‍दोक”, मूङ्‍क पीक् मीस्मी लागी लो खम् सानीवाम् लागीलो मूङ्‌क चनव।

२९ कोङा पीम् लामोक क आम् सानीवाम् लागी मा, खोदोलोई मूङ्‌क पीक् मीस्मी सानीवाम् लागी के। ओ स्वतन्त्रतामी नीया बीन्‍नीपाम् सानीवापीका ऊदोई छूमीम्?

३० कोङा नीनाम्मा ओलोनूव पीकोना चोयोदोक, नीनाम्मा ओलोनूव पीकोना चोयोक चाम् थक्मी लागी ऊनाई ओ ऊल्‍लोङ्‌ छूये?

३१ खन्‍सा आन्‍ना चाईनूम् दोसो, दूङ्नूम् दोसो ना ऊमईनूम् दोसो खोलोङ् नीनाम्माम् साम्‍दीखाम्‌ लागी मनूम्ते।

३२ आन्‍ना मईनूम्क लक्‍पीका यहूदीची, ग्रीकची ना नीनाम्माम् मण्डलीची बाधा छूनून।

३३ कोङासो खोलोङ् लक्‍पी खोलोङ् मीस् म्जी नमीम् लामो। कोङा ओहोप्‍मी भलाइ मा, खोदोलोई खोलोमी भलाइ छूक लामो, ओरोना खची उद्धार छूनू।

११

ख्रीष्‍टआ तोङ्ना कोङा मूयो, आन्‍नीसो कोङ् तोङ्ना मप् छूवानीव।

मीम्छाआ तोङ् देम् रीङ्

२ कोङा आन्‍नी साम्दी दोयान्‍नी, ऊदोईपीक्यालो खोलोङ् रीङ्पी आन्‍ना कोङ् मीनोचोयोनी, ना कोङा आन्‍नी ईन्‍नीक सेचीवा यूक्स्दीत्नूम्क तूये।

३ खोदोलोई ङ्‍क आन्‍ना छेतानूम्व पीम् कोङा लन्ची मूयो, खोलोङ् मीस्मी तोङ् ख्रीष्‍ट तूये, मेम्सेम्मी तोङ् म्तूप्पो के, ना ख्रीष्‍टमी तोङ् नीनाम्मा तूये।

४ वाङोम् मईलो अथवा खारीबो मईलो म्तोङ् देप् वात्छा मीचा म्होप्मी तोङ्मी साम्दी कात्‍त।

५ खोदोलोई तोङ् मान्देम्मो वाङोम् मप् अथवा खोरीबो मप् मीम्छाआ म्होप्मी तोङ्मी साम्दी कात्‍त, ऊदोईपीक्यालो ङ्‍क खसा म्होप्मी तोङ् तोङ्‍खोली मईक तोङ्‍क छूये।

६ ऊदोईपीक्यालो हेप् मीम्छाआ म्तोङ् देप्पनोदोक बरू खसा म्तोसम् खक्नूते। खोदोलोई तोसम् कीम् अथवा तोङ्‍खोली मम् मीम्छाम् लागी ङईम्‍लम् रीङ्दोने खसा छेक्नाम्‍आ म्तोङ् देप्नूते।

७ वात्छाआ म्होप्मी तोङ् देम्छूनो, ऊदोईपीक्यालो ख नीनाम्माम् ङाली ना गौरव के, खोदोलोई मीम्छा क वात्छाम् गौरव के।

८ ऊदोईपीक्यालो मीम्छालाम्पा वात्छा बोबूयाक मा खोदोलोई मीम्छा वात्छालाम्पा बोबूयाक के।

९ मीम्छाम् लागी वात्छा बोबूयाक मा, खोदोलोई वात्छाम् लागी मीम्छा बोबूयाक के।

१० ङ्‍कसा गर्दा, नीनाम्माम् रीदाम् पोक्चीम् लागी मीम्छाआ म्हक्मी चीन्‍नम् रूप्पी म्तोङ् देम् छूये।

११ खोरोदोसो रोबूपी वात्छालाम्पा मीम्छा स्वतन्त्र छूनो, ना मीम्छालाम्पा वात्छा स्वतन्त्र छूये।

१२ ऊदोईपीक्यालो ऊतोङ्नाई मीम्छा वात्छालाम्पा छूवा, खोरोनाङ् वात्छा मीम्छाआ वात। खोदोलोई ङ्‍क खोलोक थक् नीनाम्मालाम्पाङ् ताये।

१३ आम्नी होपाङ् मीनानूम्खोङ्, मीम्छाआ म्तोङ् मान्देम्मो नीनाम्मापी वाङोम् मम् खात्‍तयो मोलो?

१४ वात्छाआ हायाम् बाईप् तोसम् केत्‍तदो मूङ्‍क खम् लागी ङईम् लम् रीङ् छूये पीम् आन्‍नी बोबूयाक थक्‍आसो ईनीनोयो?

१५ खोदोलोई मीम्छाम् हायाम् बाईप् तोसम् तूदोक खूङ्‍क खम् लागी गौरव तोम् रीङ् छूये। ऊदोईपीक्यालो मीम्छाम् तोसम् ख देम्चीम् लागी पीक के।

१६ खोदोलोई हेप्पा ङ्‍कम् तोक्पी वाद-विवाद मम् लामस्दोक ओखीपी बीन्‍नीपा ऊसो रीदूम् मान्तू, ना नीनाम्माम् मण्डलीचीपीसो मान्तू।

रोबूम्-भोज

१७ खोदोलोई ङ्‍क आज्ञा पीयान्‍नीलो कोङा आन्‍नी साम्दी दोयान्‍नीनो, ऊदोईपीक्यालो आन्‍नी नप् लक्मी लागी मा, खोदोलोई दूङ् मान्‍नप्मी लागी बात्ल छूनी।

१८ ऊदोईपीक्यालो लाईस्पीने, मण्डलीपी आन्‍नी ईतोतो बात्ल छूनीलो आन्‍नी तङ्नीनो पीम् कोङा येनो। खीक्‍का जीजीस्क कोङा मूङ्‍क विश्‍वाससो मूयो।

१९ आन्‍नी तूनीकतोदीपी आछीयाक मीस् छेईम्चीम् लागी आम्नीपी फोम्चीम्ङा छूये।

२० आन्‍नी ईदेऊ बात्ल छूनीना चाईनूम् दूङ्‍नूम्क क रोबूम्-भोज माके।

२१ ऊदोईपीक्यालो चाम् लागी तोतूनीलो खोलोआ खची हो-होप्‍तो चाम् थक् चाम् थालेई मईची, ना हेप्क साका सीप्चाप्ङा तूचाये, खीक्‍का हेप् क दूङ्‍ङना सेत्छोक्सक छूये।

२२ चाम् दूम्मी लागी ऊई आम्‍नीम् आम्‍नी हो-होप्मी खीम् मान्तूयो? अथवा ऊई आन्‍ना नीनाम्माम् मण्डली मोरोक मीन्‍नूम् ना ऊसो मान्तूप् छूक्सीप्चीम् साम्दी कात्नूम्यो? कोङा आन्‍नी ऊई पीमा? ऊई ङ्‍कम् लागी कोङा आम्‍नी साम्दीखायो ममा? कोङा देईसो साम्दी मूयोनो।

२३ ऊदोईपीक्यालो रोबूलाम्पा कोङा ऊई तूऊ, खूङ्‍क आन्‍नी पीन्‍दीन्‍नी। ख लाप्चीक सेपा रोबू येशूआ सबेई लापू,

२४ खीक्‍का नीनाम्मा ओलोनूव लना खसा मूङ्‍क सबेई अतू, ना ओरोपीका, “ङ्‍क आम्‍नी लागी ओ गाम् के। ङ्‍क ओ मीन्मारोम् लागी मनूम्व।”

२५ खोरोनाङ् चाम् यात्चीकप्का खसा पोङ्‍कीरीम् लाप्ना ओरोपीका, “ङ्‍क पोङ्‍कीरीम् ओ हीपी तूप् नयाँ करार के। आन्‍ना ऊक ऊक नाम्‍लापी ङ्‍क दूङ्नूम्, ओ मीन्मारोम् लागी ओरो मनूम्व।”

२६ ऊदोईपीक्यालो ऊक ऊक नाम्‍लापी ङ्‍क सबेई चाईनूम् ना ङ्‍क पोङ्‍कीरीम्पीका दूङ्‍नूम्, ख मान्यूम् सम्मो आन्‍ना रोबू सीयाकम् तोक्पी पईनूम्।

२७ खन्सा आसाई अयोग्य रेवासआ रोबूम् सबेई चय, खी रोबूम् पोङ्‍कीरीम्पीका दूङ्‍ङ, खूङ्‍क मीस् रोबूम् गाम् ना हीः अपवित्र मईकपी दोसी छूये।

२८ मीस् म्होप् लाईस्पी चाम्ची मन्चीनूव, खीक्‍काङाङ् खसा सबेई चनूव, ना पोङ्‍कीरीम्पीका दूङ्‍नूव।

२९ ऊदोईपीक्यालो रोबूम् गाम् मान्छेईमो चाप् खीक्‍का पोङ्‍कीरीम्पीका दूप्‍आ मूङ्‍क चईक ना दूङ्‍ङकसा म्होप्पी दण्ड तात।

३० खन्सा आन्‍नीतोदीप्क हायाम्सर्प् दुर्बल ना सोमोरीजा तूनी, खीक्‍का हेप् क सीयाखात्क तूये।

३१ खोदोलोई केईया आछीयाङ् ई होपा ई होप्ङा चाम्ची मम्चीम्पा तूदोने केई नीयापी छूयेनो।

३२ खोदोलोई रोबूआ ई नीया मईलो, चारलो केई दोसी छूयीनूनव पीक्ना केई ताडना पीया।

३३ खन्सा ओनेछोचे, चाम् लागी ईदेऊ बात्ल छूनीलो ईल्पोआ बीन्‍नीपा हूङानूम्‍व।

३४ हेप् साका सीप्चाप् तूदो खसा खीम्पीङ् चनूव, मादोने ईदेऊ बात्ल छूनीलो आन्‍ना दण्ड खूर्म् बोक्से। बीन्‍नीपा रीङ्मी तोक्पी क कोङ् तोयोनाङ् नम्‍लो मीलेई मूयो।

आत्मिक वरदानची

१२

नेछोचे, आत्मिक वरदानमी तोक्पी मान्छेईमो मान्लेमो तूवानी पीम् ओ लन्ची मान्तू।

२ आन्‍ना छेत्चाईनूम्, आन्‍नी विश्‍वास मान्मप् तूवानीलो, ऊसा-ऊसाङ् आन्‍नी नेईमान्दूर्प् ङोङोक्छेहेम् हीक्साखानीक तूवा।

३ खन्सा आन्‍ना ङ्‍क रीङ् छेतानूम्व पीम् कोङा लन्ची मूयो, नीनाम्माम् आत्मालाम्पा नेईप् आसासो “येशू श्रापीत छूनू” पीक्नो, खीक्‍का पवित्र आत्मालाम्पा ङाङ् “येशूङ् रोबू तूये” पीम् दूराम्।

४ वरदानची खाल‍्-खाल्क तूये, खोदोलोई पवित्र आत्मा क ईल्पोङाङ् तूये।

५ सूसो खाल्-खाल्क तूये, खोदोलोई रोबू क ईल्पोङाङ् तूये।

६ लक् खाल्-खाल्क छूये, खोदोलोई मूङ्‍क नीनाम्माआङ् खोलोङ् मूङ्‍क तोङ्‍क लक् मम् प्रेरणा पीयची।

७ खोलोमी भलाइ छूनू पीक्ना पवित्र आत्माम् लक् खोछेईम् लागी खोलोङ् वरदान पीयीक तूये।

८ हेप् मीस् पवित्र आत्माआ लूखूप्चीम् रीङ् नेईम्, हेप् क मूङ्‍कङ् पवित्र आत्माआङ् वाछेम् रीङ् नेईम् वरदान पीम्पा तूये।

९ हेप्क मूङ्‍क पवित्र आत्माआङ् विश्‍वास मप्, हेप्क मूङ्‍कङ् पवित्र आत्माआङ् सोमोरीपीका नमीक् वरदान् पीचीक तूये।

१० खसा हेप् क छाक्‍काक लक् मप्, हेप् क खारीबो नेईप्, हेप् क आत्मा छूतेई मदूर्प्, हेप् क म्खाल्-खाल्क रीङ्लाम्पाa नेईप्, हेप् क मूङ्‍क रीङ्मी अर्थ पोक् वरदान पीयीक तूये।

११ खोदोलोई ङ्‍क खोलोङ् ईल्पो पवित्र आत्माम् लक्ङा के। खसा म्‍लन्ची तोङ्ना खोलोङ् वरदान पीया।

ईबूम् गाम् ओरोतो अङ्‍ग

१२ गाम् ईबूम्ङा छूये, ना मूङ्‍कपी ओरोतो अङ्‍ग छूये। गाम्मी खोलोङ् अङ्‍ग हायाम् ओरोतो तूदोसो गाम् क ईबूम्ङा छूये, ख्रीष्‍टसो मोन्तोङ्‍कङ् तूये।

१३ केई यहूदीदोसो, ग्रीकदोसो, रोःदोसो, स्वतन्त्रदोसो केई खोलोआ ईबूम्ङाङ् पवित्र आत्मालाम्पा ईबूम्ङा गाम्पी बप्‍तिस्मा लाम्पाक तूये, ना केई खोलोआ ईबूम्ङाङ् पवित्र आत्मालाम्पा दूङूम्क तूये।

१४ ऊदोईपीक्यालो गाम् ईबूम् अङ्‍गपीकाङाङ् बोबूयाक मा, खोदोलोई ओरोतो अङ्‍गचीप्का बोबूयाक तूये।

१५ लोङ्‍आ “कोङ् हूः मा, खन्सा कोङ् गाम्मी अङ्‍ग मा” पीक्दोक, ऊई मूङ्‍क गाम्मी अङ्‍ग छूनोयोमोलो?

१६ ना नोबोआ “कोङ् मूक्स् मा, खन्सा कोङ् गाम्मी अङ्‍ग मा” पीक्दोक, मूङ्‍क गाम्मी अङ्‍ग छूनोयोमोलो?

१७ खोलोङ् गाम् मूक्स् छूदोक ऊपीकाई येनाम्? खोलोङ् गाम् नोबो छूदोक ऊसाई नाप्साम्?

१८ खोदोलोई नीनाम्माआ म्होप्मी लन्ची तोङ्ना गाम्मी खोलोङ् अङ्‍ग मीलेईमना यूक्सीपीयीक तूये।

१९ मूङ्‍क खोलोङ् ईबूम् अङ्‍ग छूखात्दोन् गाम् क हापी छूये?

२० खोदोलोई अङ्‍गची हायाम् देतो तूये, खोरोदोसो गाम् क ईबूम्ङाङ् तूये।

२१ मूक्स्‍आ हूः ओरो लोदूरनो “कोङ् आम् खान्च छूवोनो।” खीक्‍का तोङ्आसो लोङ् “कोङ् आम्ची खान्च मान्तू” पीम् दूरनो।

२२ आछीयाङ् पीक्यादो गाम्पीक कमजोर दाईप् अङ्‍गचीङ् दूङ्लोक्‍तो चाहेई छूये।

२३ गाम्मी दूङ् मोरोकछा मीनेक अङ्‍गची, केईया दूङ् सायोचोङ्मा मीयाम्। तोन्खा मान्दूर्प् अङ्‍गची केईया दूङ् सम्सूराम्ना यूक्साम्।

२४ तोन्खादूर्प् ई अङ्‍गची खोन्तो वास्ता मयाम्नो। खोदोलोई नीनाम्माआ ई गाम् ओन्तोङ्ना मीलेईमना यूक्सीपीक तूये, सायोचोङ्मा मीयाम्नोक अङ्‍गची दूङ् सायोचोङ्मा मीक तूये।

२५ खन्सा गाम्पी मान्तम् रीङ् छूनून, खोदोलोई अङ्‍गची ईल्पोआ बीन्‍नीपाम् लागी ईतोरो वास्ता मस्‍नू।

२६ ईबूम् अङ्‍ग दूक्वा छूदोक खोलोङ् अङ्‍गचा ईतो दूक्वा तेप्सची, अथवा ईबूम् अङ्‍गमी सायोचोङ्मा छूदोक खोलोङ् अङ्‍गची ईतो खची जीनये।

२७ आन्‍नी ख्रीष्‍टमी गाम् के, ना आन्‍नी खोलोङ् मूङ्‍क गाम्मी अङ्‍ग के।

२८ नीनाम्माआ मण्डलीपी लाईस्पी प्रेरितची, दोस्पी खारीबोपोची, तेस्रो सेचीपोची, छाक्‍काक लक् मप्ची ना नमीक् वरदान तोक्ची, बोक्छोप्ची, प्रशासन तोप्ची, म्खाल‍-खाल्क रीङ्लाम्पा नेईप्ची सोक्‍‍क तूये।

२९ ऊई खोलोङ् प्रेरितचीयो? ऊई खोलोङ् खारीबोपोचीयो? ऊई खोलोङ् सेचीपोचीयो? ऊई खोलोङ् छाक्‍काक लक् मप्चीयो?

३० ऊई खोलोपी नमीक् वरदान छूयेयो? ऊई खोलोङ् बीन्‍नीपा रीङ्लाम्पाb नेनेयो? ऊई खोलोआङ् अर्थ पोदूरचीयो?

३१ खोदोलोई होसोङ् दूङ् देप् वरदान तोम् हायाम् लन्ची मनूम्व। खीक्‍का कोङा आन्‍नी हायाम् नप् लाम् खोमीयान्‍नी।

a 

१२:१० रीङ् – अर्थात्, “भाषा”

b 

१२:३० बीन्‍नीपा रीङ् – अर्थात्, “अन्य भाषा”

सम्तूमा

१३

कोङा मीस्मी ना नीनाम्माम् रीदाम् पोक्चीम् रीङ्पीa नेनोदोसो ओपी सम्तूमा मान्तूदो, कोङ् नेनोक सेगावा छाप् बीलीङ्‍गी लो हर्गेल्‍लो काईक तोङ्‍कङाङ् छूये।

२ ओपी खारीबो मम् राःरा तूफो, खीक्‍का खोलोङ् रहस्य लो नीऊमीलो रीङ् बूजेई मदूरोफो, ना ओपी कोम् हटेई मम् सम्मो क ओरोदेप् विश्‍वास तूफो, खोदोलोई ओपी सम्तूमा मान्तूदो कोङ् ऊसो मा।

३ कोङा खोलोङ् दाचाम् हासूतो, ना ओ गाम् हूईम् लागी पीयूतो, खोदोलोई ओपी सम्तूमा मान्तूदो कोङ् ऊसो फाइदा छूवोनो।

४ सम्तूमा तेम्दूर्प् छूये ना सम्नप् छूये। सम्तूमा नाचूर् लईनो, ना नाछोबी खीक्‍का नाम्दूखूसो मईनो।

५ सम्तूमा मान्‍नप् वोर्वापी तोक्स्‍नो, म्होप्मी रीङ्पी तेत्‍तेईमो मईनो, जीज मानेई मईनो ना मान्‍नप् रीङ्मी वास्ता मईनो।

६ सम्तूमा मान्‍नप् रीङ्पी म्जी नईनो, खोदोलोई नप् रीङ्पी म्जी नये।

७ सम्तूमाआ खोलोङ् रीङ् तेप्स, खोलोङ् रीङ्पी विश्‍वास यूक्स, खोलोङ् रीङपी आसर मय, खोलोङ् रीङ्पी थम्पूर तूये।

८ सम्तूमा हादेसो यात्ना खात्नो। खारीबो यात्ना खाते, रीङ्चीb बन्द छूये, ज्ञानसो मास्‍ना खाते।

९ ई नीऊ अपूर्ण तूये, ई खारीबोसो अपूर्ण तूये।

१० खोदोलोई पूर्णता ताईकप्का अपूर्णता खोलोङ् मास्‍ना खाते।

११ कोङ् छाछा तूवोलो छाछा तोङ्नाङ् नेनो, छाछा तोङ्नाङ् मीनू, छाछा तोङ्नाङ् रीङ्‍खाऊ मूदोङू, खोदोलोई कोङ् देप् मीस् छूवोकप्का छाछा तूवोलोक वोर्वा होक्सूयू।

१२ ईनीम्‍बा केईया ऐनापी तोङ्ना साम्साम् तयाम्, खोदोलोई मूङ्‍क नाम्‍लापीक नम्‍लो तयाम्। ईनीम्‍बा कोङा चीछाङाङ् लेसो, खूङ्‍क नाम्‍लापीक पूरा लेसो, दातोङ्नाई कोङ्सो नीनाम्माआ पूर्ण रूप्पी छेतोक तूये।

१३ हन्‍ना विश्‍वास, आसा ना सम्तूमा, ङ्‍क सूप्चीक हादेसो तूचाये। खोदोलोई ङ्‍क सूप्चीपी दूङ् देप्क क सम्तूमाङ्‍ के।

a 

१३:१ रीङ् – अर्थात्, “भाषा”

b 

१३:८ रीङ् – अर्थात्, “भाषा”

खारीबो ना बीन्‍नीपा रीङ्मी वरदान

१४

सम्तूमाम् लाम्पी लाम्दूमानीव, ना आत्मिक वरदानमी लागी हायाम् लन्ची मनूम्व, दूङ्लोक्‍तोक खारीबो नेईम् लागी सानीवा मनूम्व।

२ ऊदोईपीक्यालो बीन्‍नीपा रीङ्पीa नेईप् मीस्चीका मा, खोदोलोई नीनाम्मालो नेने। खसा ऊई पीक्चाई आसासो बूजेई मईनो, खोदोलोई पवित्र आत्मापी रहस्यम् रीङ्‍ङा ख नेने।

३ खोदोलोई खारीबो नेईप् खोलोआ मीस्चीपीङ् नेने। आत्मापी पमीम्, उत्साहा ना सान्त्वनाम् लागी ख नेने।

४ बीन्‍नीपा रीङ् नेईप्‍आ म्होप्मी आत्मा पमीय। खोदोलोई खारीबो नेईप्‍आ क मण्डलीम् आत्मा पमीय।

५ आन्‍नी खोलोआ बीन्‍नीपा रीङ् नेन्‍नीते पीम् कोङा लन्ची मूयो, खोदोलोई खूङ्‍कपीकासो दूङ्देतो आन्‍नी खारीबो नेन्‍नीते पीम् कोङा लन्ची मूयो। मण्डलीम् आत्मा पमीम् लागी आसासो अर्थ पयस्‍नोदोक, बीन्‍नीपा रीङ् नेईप्पीका खारीबो नेईप् दूङ् देप् छूये।

६ नेछोचे, कोङ् आम्नीपी बीन्‍नीपा रीङ् नेन्‍तो तोयो, खोदोलोई आम्नीपी प्रकाश, नीऊ, खारीबो अथवा सेचीवा ऊसो तातोनोदोक ओपीका आन्‍नी ऊई फाइदा छूनीओ?

७ खोरोनाङ् मीत्‍तीरी ना वीणा तोङ्‍क बाजापीका बोक्छे-बोक्छेक साल्म् लत्नोदोक, ऊई काचाईकई पीक्ना आसाई छेईदूरनाई?

८ होसोङ्, तुरहीआ बोक्छे-बोक्छे साल्म् पीयनोदोक जूम्‍लूक्मी लागी आसे चूम्यान्ची?

९ आम्नीपीसो ङ्‍कतोङ्‍ङा छूये। बूजेईङा ममान्दूर्प् रीङ् आन्‍नी नेन्‍‍नीदोक आन्‍ना ऊई पीक्चाईनीकई आसाई बूजेई मईनाई? आन्‍नीने मोमोथेम्पी आम्नी ङः हूक् कईप् तोङ्‍क छूनी।

१० चारपी ओरोतो खाल्क रीङ् तूये। खूङ्‍क ऊकसो अर्थ मान्दीक मान्तू।

११ खोदोलोई हेप्‍आ नेन्क रीङ्मी अर्थ कोङा बूझेई मूयोनोदोने नेईप्मी लागी कोङ् बीन्‍नीपा छाप्कूवाप्क मीस् तोङ् छूवो, ना खूङ्‍क नेईप् क ओ लागी बीन्‍नीपा छाप्कूवाप्क मीस् तोङ् छूये।

१२ खोरोनाङ् आन्‍‍नासो पवित्र आत्माम् वरदान तोम् हायाम् लन्ची मईनूम्कसा मण्डली आत्मापी पमीम् लक्पी मूङ्‍क वरदानची गोम् हायाम् सानीवा मानूम्व।

१३ खन्सा बीन्‍नीपा रीङ्पी नेईप्‍आ खूङ्‍कम् अर्थ पोदूर्म् वरदानमी लागी वाङोम् मनूव।

१४ ऊदोईपीक्यालो कोङा बीन्‍नीपा रीङ्पी वाङोम् मूयोलो ओ आत्माआ वाङोम् मय, खोदोलोई ओ सानीवाआ क ऊसो लक् मईनोक छूये।

१५ हन्‍ना कोङा ऊई मम्? कोङा आत्माआ वाङोम् मूयो, ना सानीवाआसो वाङोम् मूयो। कोङा आत्माआ स्तुति मूयो खीक्‍का सानीवाआसो स्तुति मूयो।

१६ आना आत्मापीकाङाङ् नीनाम्माम् सायोचोङ्मा मईलो आम्नीरापी तूप् बीन्‍नीपा मीचा ओलोनूव पीक्‍क आम् वाङोम्पी ऊदानाई “आमेन” पीदूर? ऊदोईपीक्यालो खसा आना ऊई पीक्‍कई मूङ्‍क बूजेई मईनो।

१७ आनाने नम्‍लोना नीनाम्मा ओलोनूव लयफो, खोदोलोई बीन्‍नीपा मीस्मी ऊसो आत्मा पमीयनो।

१८ कोङा नीनाम्मा ओलोनूव पीको, ऊदोईपीक्यालो आन्‍नी खोलोप्का दूङ् कोङ् बीन्‍नीपा रीङ् नेनो।

१९ खोरोदोसो मण्डलीपी बीन्‍नीपा रीङ्पी ईक्पोङ् हबऊ रीङ्बप् नेईपीकाने बरू मीचा बूजेई मम्मीना ङाची रीङ्बप्पी सेचीवा पीप् रीङ् कोङा नेईम् लन्ची मूयो।

२० नेछोचे, मीन्ताम् मम्पी छाछामा तोङ्‍क छूनीनव। मान्‍नप् लक्मी लागी छाछामा तोङ्‍क छूवानीव, खोदोलोई मीन्ताम् मम्पी परिपक्व मीस्तोङ्‍क छूवानीव।

२१ ललईपी छाम्पा तूये,

“हाल्‍लोसो मान्येईम्पा रीङ्b नेईप् मीस्चीपीका

ना बीन्‍नीपा छाप्छूवापीक मीस्चीम् ङःपीका

ङ्‍क मीस्चीका कोङ् नेनो,

खोरोदोसो खचा ओ रीङ् येनस्‍नो,”

योबोरोबूआ पीके।

२२ खन्सा बीन्‍नीपा रीङ् विश्‍वासीचीम् लागी मा, खोदोलोई विश्‍वास मान्मप्चीम् लागी चीन्‍न के। खोदोलोई खारीबोक विश्‍वास मान्मप्चीम् लागी मा, खोदोलोई विश्‍वासीचीम् लागी के।

२३ मण्डलीपी खोलोङ् ऊदेऊ बात्ल छूनीलो खोलोआ बीन्‍नीपा रीङ् नेन्चाईक छूये। खोदोलो विश्‍वास मान्मप् अथवा बूजेई मान्मप् मीस्ची मूङ्‍कपी ताईनीदोक, ऊई खचा आन्‍नी वाम्खाप् लईनीनोयो?

२४ खोदोलोई खोलोङ् खारीबो नेन्‍चाईक नाम्‍लापी विश्‍वास मान्मप् अथवा बूजेई मान्मप् हेप् मीस् मूङ्‍कपी ताईदोक, मूकसा ङ्‌क खोलोङ् रीङ्पीका म्होप्मी मोऊ थाऊतय ना खोलोप्का खम् जाँच छूये।

२५ मूङ्‍कम् गोङ्पाक तोमान्दूर्प् रीङ्ची खोछेत्‍ते, ना कूम्चीना मूङ्‍कसा वाङोम् मय, ना खसा “नीनाम्मा आम्‍नी हाम्पी तूये” पीक्ना पीके।

व्यवस्थित आराधाना

२६ नेछोचे, हन्‍ना केईका ऊई पीक्याका? आन्‍नी ईतोतो बात्ल छूनीलो खोलोङ्पी छाम्, सेचीवा, प्रकाश, बीन्‍नीपा रीङ् अथवा अर्थ पोम् लक् छूये। ङ्‍क खोलोङ् रीङ् आत्मा पमीम् लागी छूनूव।

२७ हेप्पा बीन्‍नीपा रीङ् नेन्दोक नीप्पोआङाङ् अथवा दूङ् देतोपी सूप्‍पोआ पालसा नेन्‍नूते, ना ईल्पोआ मूङ्‍कम् अर्थ पनूते।

२८ खोदोलोई अर्थ पोक् मूङ्‍कपी आस्सो मान्तूदो नेईप् मीस् मण्डलीपी वाये तूनूव, खीक्‍का खूङ्‍क म्होप्लो ना नीनाम्मालो नेन्‍नूव।

२९ खारीबो नेईप्क नीप्पोदोसो सूप्पोदोसो छूनूव, ना बीन्‍नीपाआ खस् नेन्‍क रीङ् नम्‍लोना जाँचेइ मस्‍नूव।

३० खोदोलोई मूङ्‍कपी तूप् ईल्पोपी प्रकाश ताईदो लाईस्पी नेईप्क वाये तूनूव।

३१ आन्‍नी खोलोआ पालसा खारीबो मदूर्‌नूम्, ना ओरोनाङा खोलोआ ईम्चीम् दूरची खीक्‍का खोलोआ उत्साहा तोदूरची।

३२ खारीबोपोचीम् आत्मा खारीबोपोचीम् तईपीङ् छूये।

३३ ऊदोईपीक्यालो नीनाम्माने गोलमालमी नीनाम्मा मान्तू, खोदोलोई खाऊमा-खासेर्माम् नीनाम्मा तूये।

नीनाम्माम् मीस्चीम् खोलोङ् मण्डलीपी तूक ललई तोङ्ना,

३४ मीम्छाची मण्डलीम् याखऊपी वाये तूनू। खस् नेईम् हक् मान्तू, खोदोलोई ललईआ पीक्‍कतोङ् खस् तईपी तूनू।

३५ ऊची रीङ्मी तोक्पी खचा तईम् लामस्दो खीम्पी खची हो-होप्मी तूप्पो तत्चीनू। ऊदोईपीक्यालो मण्डलीपीक याखऊपी मीम्छाची नेईम् ङईम्‍लप् रीङ्‍ के।

३६ ऊई नीनाम्माम् रीङ्बऊ आम्नीपीका थोक्साकयो? अथवा ऊई आम्नीपीङाङ् ङ्‍क रीङ्बऊ ताकयो?

३७ हेप्पा म्होप् खारीबोपो अथवा आत्मिक मीस् मीयान्चीदोक, कोङा छापूक रीङ् रोबूम् आज्ञा पीम् खसा रेप्नूव।

३८ खोदोलोई हेप्पा ङ्‍क रीङ्मी वास्ता मईनोदोक, खमीसो वास्ता छूनो।

३९ खन्सा नेछोचे, खारीबो मम् हायाम् लन्ची मनूम्व, ना बीन्‍नीपा रीङ् नेईप्ची रापानूम्नव।

४० खोदोलोई खोलोङ् लक् सायोचोङ्मालो ना चप्चऊना मम् छूये।

a 

१४:२ बीन्‍नीपा रीङ् – अर्थात्, “अन्य भाषा”

b 

१४:२१ रीङ् – अर्थात्, “भाषा”

ख्रीष्‍ट ऊसापक्‍कम् तोक्पी

१५

नेछोचे, कोङा आम्‍नीपी हासूक जीनप् रीदाम् आन्‍नी मीन्मारो ममीयान्‍नी, मूङ्‍क जीनप् रीदाम् आन्‍ना ग्रहण मनूम्, ना खूङ्‍कपी आन्‍नी थम्पूर तूनी।

२ ङ्‍क जीनप् रीदाम्‍लाम्पा आन्‍नी लेतानीक तूये। खूङ्‍कपी आन्‍नी थम्पूर तूनीदोक आन्‍नी लेत्चाईनी, मादोने आन्‍ना विश्‍वास मईनूम्क मोरोक छूये।

३ ऊदोईपीक्यालो कोङा तूक खोलोपीका दूङ् देप् रीङ् आन्‍नी पीन्दीन्‍नी, अर्थात् धर्मसूम्बऊ तोङ्ना ख्रीष्‍ट ई मोऊमी लागी सीया।

४ ख खूमाक तूवा, ना धर्मसूम्बऊ तोङ्‍ना सूक्‍लेईपी ख ऊसापका।

५ ख केफासपीa, खीक्‍का ईक्पोङ् नीप्पो म्सीच्‍चेचीपी खोमन्ची।

६ खीक्‍काना ख ईबूम् नाम्‍लापीङ् ङाक् चून्दूलूम्पीका दूङ्देतो नेछोचीपी ईतोतो खोमन्ची, खूङ्‍क तोदीप्क दूङ्देतो ईनीम्‍बा सम्‍मो तूचाये खोदोलोई हेप्-हेप्क सीयाखाता।

७ खीक्‍काना ख याकूबपी, खीक्‍का खोलोङ् प्रेरितचीपी खोमन्ची।

८ खोलोपीका दूङ्दोस्पी नाम्‍ला मान्छूमो जन्मेई छूक मीस्पी तोङ्ना ओपीसो ख खोमन्ची।

९ ऊदोईपीक्यालो प्रेरितचीतोदीपी कोङ् दूङ् चीमा तूवो। कोङ् प्रेरित पीम् खाईप्सो तूवोनो, ऊदोईपीक्यालो कोङा नीनाम्माम् मण्डलीची दूक् पीयूक तूवा।

१० खोदोलोई कोङ् ऊई तूवो, खूङ्‍क नीनाम्माम् सम्खेलू लाम्पाङ् तूवो, ना ओपी तूवाक खम् सम्खेलू मोरोक मान्छूवा। खोदोलोई कोङाने खस् खोलोङ्पीका दूङ्लोक्‍तो रोकोछू मूऊ। खोरोदोसो कोङा मा, ओपी तूप् नीनाम्माम् सम्खेलूआ के।

११ खन्सा कोङादोसो खचादोसो, ङ्‍कङ् केईका हासाम्का, खूङ्‍क आन्‍ना विश्‍वास मनूम्क तूये।

सीप्खाप्चीम् तोक्पी

१२ सीयाकचीपीका ख्रीष्‍ट ऊसापक्‍क तूये पीक्याना रीदाम् हासाम्दोक दानाई आन्‍नीतोदीप्क हेप्-हेप्‍आ सीप्खाप्ची ऊस्पक्नो पीक्नीना पीदूर्नूम्?

१३ खोदोलोई सीप्खाप्ची ऊस्पक्नोदोने ख्रीष्‍टसोङ् सीयाकप्का ऊसापक्‍क छूनो।

१४ ख्रीष्‍ट सीयाकप्का ऊसापक्‍क मानोदोने केईका हासाम्काक रीदाम् होप्‍तोक छूये, ना आम्‍नी विश्‍वाससो होप्‍तोक छूये।

१५ खूङ्‍कप्का दूङ् केईका नीनाम्माम् तोक्पी वालीलीक साक्षी छूयेका, ऊदोईपीक्यालो खसा ख्रीष्‍ट सीयाकप्का ऊस्पकू पीकेकाना केईका नीनाम्माम् तोक्पी गवाई पीयूम्काक तूये। खोदोलोई सीप्खाप्ची आछीयाङ् ऊस्पक्नोदोने नीनाम्माआ ख्रीष्‍टसो ऊस्पकक छूनो।

१६ ऊदोईपीक्यालो सीप्खाप्ची ऊस्पक्नोदोने ख्रीष्‍टसो सीयाकप्‍का ऊस्पकक छूनो।

१७ ख्रीष्‍ट सीयाकप्का ऊसापक्‍क मादोने आम्‍नी विश्‍वास होप्‍तोक तूये, ना आन्‍नी होसोङ् आम्‍नी मोऊपीङ् तूचाईनी।

१८ खीक्‍का ख्रीष्‍टपी सीप्चीसो मासेई छूवाक छूये।

१९ ङ्‍क रीराममी लागीङाङ् ख्रीष्‍टपी केईया आस मम्पादोने केई खोलोङ् मीस्चीपीका दूङ् नाम्‍नामूक छूया।

२० आछीयाङ् ख्रीष्‍ट सीयाकप्का ऊसापक्‍क तूये। सीप्खाप्चीपीक ख दूङ् लाईस्पीक म्चो तूये।

२१ ऊदोईपीक्यालो दानाई ईल्पो मीस्पीका सीम् ताआ, खोरोनाङ् सीप्खाप्ची ऊम्पोम्सो ईल्पो मीस्पीकाङा ताआ।

२२ ऊदोईपीक्यालो दानाई आदमपी खोलोङ् सीये, खोरोनाङ् ख्रीष्‍टपी खोलोङ् लेईप्चाप् छूये।

२३ खोदोलोई खोलोङ् खची होप्-होप्मी पालपी ऊस्पके: ख्रीष्‍ट क खोलोप्का दूङ् लाईस्पी ऊसापका, खीक्‍का ख्रीष्‍ट ताम् नाम्‍लापी खम् मीस्ची ऊस्पके।

२४ खीक्‍काना याईस्को नाम्‍ला ताये, खूङ्‍क नाम्‍लापी खसा खोलोङ् चारतोम्, हक् ना राःरा मासेई मईना पा नीनाम्मा चारखम् पीदीत।

२५ ऊदोईपीक्यालो खसा म्होप्मी खोलोङ् साछीमीची म्‍लोङ् गोपी मान्यूम् सम्मो खसा चारखम् तोम्ङा बोक्से।

२६ खोलोपीका दूङ्दोस्पी मासेई छूक साछीमीक सीम् के।

२७ ऊदोईपीक्यालो “नीनाम्माआ खोलोक रीङ् खम् लोङ् गोपी यूक्स्क तूये।” खोदोलोई आछीयाक रीङ् ङ्‍कङा, “खोलोक थक् खम् लोङ् गोपी यूक्स्क तूये” पीम् रीङ्‍ क नीनाम्मा म्होप्सो तईपी तूये पीम्क मा, खोदोलोई नीनाम्माआङा खोलोङ् रीङ् ख्रीष्‍टमी तईपी यूक्स पीक्‍क के।

२८ खोलोङ् रीङ् ख्रीष्‍टमी तईपी ताईकप्का, नीनाम्माम् छा म्होप् क नीनाम्माम् तईपी तूये। नीनाम्माआ खोलोङ् रीङ् खम् तईपी यूक्स, खीक्‍का नीनाम्माङा खोलोङ् रीङ्पी खोलोप्का दूङ् देप् छूये।

२९ हन्‍ना सीप्खाप्ची ऊस्कक्नोदोक सीप्खाप्चीम् लागी बप्‍तिस्मा लापाम्क ऊई अर्थ छूये? सीप्खाप्ची ऊस्कक्नोदोक खची लागी मीचा ऊदोई बप्‍तिस्मा लापची?

३० कोङ् क ऊनाई खोलोङ् नाम्‍लापी खतरापी छूवोचोयोक तूये?

३१ नेछोचे, ई रोबू येशूपी आम्नी कारणआ कोङा सागोहोम् मूयो, ना कोङा पीदूरो, कोङ् लेईपीच्‍ची सीयोक छूये।

३२ मीस्मी रीङ्‍ङा मयाम्दोने, एफिससपी सोगोसास्का जूम्‍लूक मूकसा कोङ् ऊई फाइदा छूवोनाई? सीप्खाप्ची ऊस्पक्नोदोने “केईया चायाम् दूङाम्, ऊदोईपीक्यालो देसाने केई सीयीखाते।”

३३ भ्रमपी छूनीनव। “रई संगतआ नप् वोर्वा गस्दीत।”

३४ चीङ्चीङ् तूवानीव, हन्‍नायीका मोऊ मनूम्नव। ऊदोईपीक्यालो देप्‍पोपीने नीनाम्माम् लूखूप्ची मान्तू। आन्‍नी ङईम्पी मम् लागी कोङा ङ्‍क पीकोक के।

ऊस्पक्‍क गाम्

३५ खोदोलोई हेप्पा तत्नी “सीप्खाप्ची दानाई ऊस्पके, ना खस् ऊतोङ्‍क गाम्पीये ताये?”

३६ ए मूर्ख! आना लेतक चालेई सीनोदोक मूङ्‍क लेईप्चाप् छूनो।

३७ आना ऊई थाम्पूपी लेत मूङ्‍क क दोस्का लीम्क म्पऊङाङ्ने लेतनो, खोदोलोई दोचेर्‌दोसो बीन्‍नीपा छीर्म्‌ दोसो म्चालेईङाङ् लेत।

३८ खोदोलोई नीनाम्माआ म्‍लन्ची तोङ्ना मूङ्‍क चालेई ईबूम् गाम् पीय। खसा म्खाल्-खाल्क चालेईची खाईप्सेप् ङालीलोक गाम् पीयची।

३९ खोलोङ् गाम् ईक् खाल्कङ् छूनो। मीस्मी गाम् ईक् खाल्क, खीक्‍का जन्तूम् गाम् बीन्‍नीपा खाल्क, छोऊमी गाम् बीन्‍नीपा खाल्क ना ङाःम् गाम् बीन्‍नीपा खाल्क छूये।

४० खीक्‍का गाम्सो साराङ्‍गाप्‍तोक गाम् लो चारपीक गाम्‍लो छूये। साराङ्‍गाप्‍तोक गाम्मी साम्दीखा ईक् खाल्क ना चारपीक गाम्मी साम्दीखा बीन्‍नीपा खाल्क तूये।

४१ नाम्मी साम्दीखा ईक् खाल्क, लालीमाम् साम्दीखा बीन्‍नीपा खाल्क, ना सोङ्‍गेर्‌मी साम्दीखा बीन्‍नीपा खाल्‍क छूये। ऊदोईपीक्यालो ईबूम् सोङ्‍गेर् बीन्‍नीपा सोङ्‍गेर्‌पीका साम्दीखापी बीन्‍नीपाङ् छूये।

४२ सीप्खाप्ची ऊस्पक्लोसो खोरोनाङ् छूये। नास् छूक्ना खाईप् गाम्पी खूमे, खूङ्‍क हादेसो नास् मान्छूक् गाम्पी ऊस्पके।

४३ सायोचोङ्मा मान्दी मूङ्‍क गाम् खूमे, साम्दीखापी मूङ्‍क ऊस्पके। राःरा मान्दी मूङ्‍क खूमे, राःरापी मूङ्‍क ऊस्पके।

४४ चारपीक गाम्पी मूङ्‍क खूमे, ना आत्मिक गाम्पी मूङ्‍क ऊस्पके। चारपीक गाम् तूदो आत्मिक गाम्सो आछीयाङ् छूये।

४५ खन्सा धर्मसूम्बऊपी ओरोना छाम्पा तूये, “थोक्साकपूक मीस् आदम लेईप्चाप् सोम्छा छूवा” याईस्कोप्क आदम, अर्थात् ख्रीष्‍ट, रीराम पीप् आत्मा छूवा।

४६ लाईस्पीक क आत्मिक मा, खोदोलोई चारपीक के, ना खूङ्‍कप्का दोस्पीक क आत्मिक के।

४७ लाईस्पीक मीस् बोहोपीका छूवाक, खूङ्‍क चारपीकाक के। दोस्पीक मीस्क साराङ्‍गाप्‍तोका के।

४८ बोहोपीका छूवाक मीस् ऊतोङ्‍कई तूवा, बोहोपीका छूक् मीस्चीसो खूङ्‍क तोङ्‍कङ् छूये, ना साराङ्‍गाप्‍तोकाक मीस् ऊतोङ्‍कई तूये, साराङ्‍गाप्‍कचीसो खूङ्‍क तोङ्‍कङ् छूये।

४९ दानाई केई बोहोपीका मीस्मी ङालीपी लीम्चीम्पा तूये, खोरोनाङ् साराङ्‍गाप्‍तोक मीस्मी ङालीपी लीन्चीया।

५० हन्‍ना नेछोचे, कोङा आन्‍नी ङ्‍क लोयान्‍नी, साआ लो हीःआलो नीनाम्माम् चारखम्‍मी हक् तोदूरनो, ना नास् छूक् रीरामआ हादेसो नास् मान्छूक् रीराममी हक् तोदूर।

५१ येन्‍नूम्‍ते, कोङा आम्नीपी ईबूम् रहस्य पूयो, केई खोलोङ् सीयेनो, खोदोलोई केई खोलोङ् फान्याचीक छूये,

५२ ऊक्छीन्पीङ्, मूक्स्मी ईक् यामीक्छापीङ्, तुरहीमी याईस्को साल्म्पी फात्‍ते, ऊदोईपीक्यालो, तुरही काये, ना सीप्खाप्ची हाल्‍लसो नास् मान्छूक् छूना ऊस्पके। खीक्‍का केई क फान्याचीक छूये।

५३ ऊदोईपीक्यालो ईमी नास् छूक्ना खाईप् वोर्वा हाल्‍लोसो नास् मान्छूक् वोर्वापी, ना ई सीप्खाप् गाम् हाल्‍लोसो मान्सीप् गाम्पी फाईम्चीम् छूये।

५४ नास् छूक्ना खाईप् गाम् हाल्‍लोसो नास् मान्छूक् ना सीप्ना खाईप् गाम् हाल्‍लोसो मान्सीप् गाम्पी फात्लो धर्मसूम्बऊपी छाप्‍पाक ङ्‌क रीङ्बऊ पूरा छूये, “कोप्‍आ सीम् लूत्खीक तूये।”

५५ “ए सीम्, आन् हापी कोक्साक तूये?

ए सीम्, आम् खेर् वईप् राःरा हापी तूये?”

५६ सीम्मी खेर् वईप् राःरा मोऊ के, ना मोऊमी राःराक ललई के।

५७ खोदोलोई नीनाम्मा ओलोनूते, खसा केई ई रोबू येशू ख्रीष्‍टलाम्पा कोप् बानेई मईया।

५८ खन्सा सम्तूमा मीयान्‍नीक ओनेछोचे, थम्पूर ना पोचीतो तूवानीव। रोबूम् लक्पी पतो खात्चानीव। ऊदोईपीक्यालो आन्‍ना छेत्नूम्, रोबूपी आम्नी रोकोछू हाल्‍लोसो होप्‍तोक छूनो।

a 

१५:५ केफास – अर्थात्, पत्रुस

नीनाम्माम् मीस्चीम् लागी चाचोदाम्

१६

हन्‍ना नीनाम्माम् मीस्चीम् लागी चाचोदाम्मी तोक्पी गलातियापीक मण्डलीची कोङा पीयूचीक आज्ञा तोङ्‍ना आन्‍ना मनूम्व।

२ फाईवेईमी लाईस्पीक लेई आन्‍नी खोलोआ आम्नी हो-होप्मी कमाइपीका जी-जीस् दाचाम् फोक्नूम्ना ऊदेप्‍पी बात्ल मतो यूक्सानूम्व, ना कोङ् तोयोलो चाचोदाम् बात्ल मम् बोनूनव।

३ खीक्‍का कोङ् तोयोकप्‍का आन्‍ना सोक्नूम्क मीस्ची छेईम्चीम् छाप्दाम् पीयोना आम्‍नी चाचोदाम्‍लो यरूशलेम छोम्तेम् लागी पोक्सोची।

४ कोङ्सो खातोलो नप् छूदोक खस् कोङ्‍लो खाईदूरची।

पावलमी लोचम्

५ कोङ् मासेडोनियापी खातोना आन्‍नी तूप्स् तोयो, ऊदोईपीक्यालो कोङ् मासेडोनिया छूक्‍तोङ् खातोचोयोक तूये।

६ कोङ् आन्‍नीस्का जीस्तातो तूवो होगो, खप्पदोक लोनाम् बरी तूदूरो। खीक्‍काना कोङ् हारोखातोदोसो आन्‍ना ओ छेलाम्मी लागी सोस् मदूर्‌नूम्।

७ एस्खेप् आन्‍नीस्का ऊक्छीन् तूम्खाम्ङाङ् मा, रोबूम् लन्ची तूदोक, जीस्तातो आन्‍नीस्‍काङ् तूम् आस मूक तूये।

८ खोदोलोई पेन्तिकोसमी चाडसम्मो कोङ् एफिससपी तूवो।

९ ऊदोईपीक्यालो हायाम् नप् लक्मी ईबूम् हायाम् देप् लाम्स्को ओ लागी हलाक तूये, खीक्‍का ऊल्‍लोङ् मप्चीसो हायाम्सर्प् तूये।

१० तिमोथी आम्‍नीपी बान्‍लो ख आन्‍ना नम्‍लोना यूक्सानूम्व, ऊदोईपीक्यालो खसासो कोङा तोङ्नाङ् रोबूम् लक् मचयक तूये।

११ खन्सा ख आसासो मसेत्चीनूनव। खोदोलोई खाऊमा-खासेर्मालो ख म्होप्मी छेलाम्पी पोक्सानूम्व, ना ख ओपी बान्‍नूव। ऊदोईपीक्यालो नेछोस्का बाने पीकोना ख कोङा हूङूतोक तूये।

१२ हन्‍ना नेछो अपोल्‍लोसमी तोक्‍पी कोङा ङ्‍क पीम् रीङ् तूये, कोङा ख बीन्‍नीपा नेछोस्का आम्नी तूम्खास् खात्व पीकोना हायाम् बीन्ती मूक तूवा। खसा ईनीम्‍बा आम्नीपी बाईम् ऊसो लन्ची मान्म, खोदोलोई नाम्‍ला तयमोरो ख बान्के।

१३ चीङ्चीङ् तूवानीव, विश्‍वासपी पोचीतो तूवानीव। साहसिलो ना राःरालोक छूवानीव।

१४ ऊई मूईनूम् खूङ्‍क खोलोङ् सम्तूमापी मनूम्व।

१५ नेछोचे, आन्‍ना छेत्नूम्, स्तिफनासमी खीम्पोस्ची अखैयापी खोलोप्का लाईस्पी विश्‍वास मप्ची तूवा। खचा नीनाम्माम् मीस्चीम् सूसो मम्पी खची होप्ङा पीन्दीन्चीक तूये। कोङा आन्‍नी बीन्ती मीयान्‍नी,

१६ ङ्‍क तोङ्‍कची ना ङ्‍कस्का तङ्ना लक् मप् ना रोकोछू मप् बीन्‍नीपा खोलोङ् मीस्चीम् हूक्पी तूवानीव।

१७ स्तिफनास, फोर्टुनाटस ना अखाइकस तालो कोङ् ओजी नअ, ऊदोईपीक्यालो आन्‍नी कोङ्लो मान्तूवानीलोक खान्च खचा पूरा मची।

१८ ऊदोईपीक्यालो खचा ओमी ना आम्नी आत्मासोङा जीनमीची। ङ्‍क तोङ्‍क मीस्ची सायोचोङ्मा मीयानूम्व।

याईस्कोप्क सेवा

१९ एशियापीक मण्डलीचा आन्‍नी सेवा हानीक तूये। अकिलास, प्रिस्का ना खची खीम्पी तूप् मण्डलीआ रोबूपी आन्‍नी हायाम् लोक्‍तो सेवा हानीक तूये।

२० खोलोङ् नेछोचा आन्‍नी सेवा हानीक तूये। ईल्पोआ बीन्‍नीपा पवित्र सम्तूमाआ सेवा मीलनीव।

२१ कोङ् पावल, ओहोप्‍मी हूःआङ् ङ्‍क सेवा छापूचोयोक तूये।

२२ हेप्पा रोबू सम्तूमा मीयस्‍नोदो खूङ्‍कचीपी साराप् तान्‍नूते। ए ओखी रोबू, ताव!

२३ रोबू येशू ख्रीष्‍टमी सम्खेलू आम्‍नीपी छूनूव।

२४ रोबू येशूपी ओ सम्तूमा आन्‍नी खोलोङ्पी छून्चानूव। आमेन।

कोरिन्‍थीची

पावलआ हक दोस्पीक छाप्दाम्

छेईलम्

कोरिन्थीचीपी लाईस्पीक छाप्दाम् छाप्कम् ईक् दोङ्पीका नीस्दोङ् दोस्पी पावलआ मासेडोनियापीका ई.सं. ५५ पीका ५७ होम्पी ङ्‍क छाप्दाम् छाप्पू।

लाईस्पीक छाप्दाम्पी पावलआ वाछे पीचीक ना दाम्दीचीकसा कोरिन्थीचा ङ्‍क छाप्दाम् खची गोङ् चानतो मान्लाप्ची खीक्‍का मण्डलीपी ओरोसर्प्आ पावलमी ऊल्‍लोङ्पी नेईम् थालेई मची। खन्सा पावलआ एफिससपीका ईबूम् चाईप् छाप्दाम् छाप्ना म्बोक्छोप् तीतसमी हूक्पीका कोरिन्थपी होक्सू (२ कोरिन्थी २:३-४)। ङ्‍क चाईप् छाप्दाम् मासाक तूये ना ङ्‍कम् प्रतिलीपीसो मान्तू।

तीतस कोरिन्थपीका दावा मान्‍आत्‍ता, खोदोलो पावल योऊना ग्रीसमी मासेडोनियापी खाता, खूङ्‍कपी खसा दोस्पी तीतस छीप्पू (२ कोरिन्थी २:१२-१४)। कोरिन्थीचा खची होप्मी गल्ती स्वीकार मस्‍ना वालूम्मा मस्क तूये पीम् रीदाम् पावलआ तीतसपीका तूम् तअ। ङ्‍क जीनप् रीदाम् येन्‍ना पावलआ ईबूम् तेस्रो छाप्दाम् कोरिन्थीचीपी छाप्पू। म्हाम्पीक छाप्दाम् मासाकसा ङ्‍क छाप्दाम् “कोरिन्थीची पावलआ हक दोस्पीक छाप्दाम्” पीक्या।

कोरिन्थीचीपी हक ङ्‍क “दोस्रो” छाप्दाम्क पावलमी बीन्‍नीपा छाप्दाम्पीका दूङ् म्गोङ् गोपाक रीङ् छाप्क तूये। पावलआ कोरिन्थीची (केईसो) म्सानीवा गोपाक रीङ् खोमक तूये। पावल ऊतोङ्‍क मीस्ये तूवा पीम् रीङ् ङ्‍क म्छाप्दाम्पीका केईया हायाम् नत्‍तो छेईम् दूराम्।

पावलमी रीराममी तोक्पी होसोङ् छेईम् लागी रोमीची पावलआ छाप्ना हचीक छाप्दाम्मी छेईलम् खोङ्नूम्व।

कोरिन्‍थीची

पावलआ हक दोस्पीक छाप्दाम्

१

नीनाम्माम् लन्चीलाम्पा ख्रीष्‍ट येशूम् प्रेरित पावल ना ई नेछो तिमोथीलाम्पा कोरिन्थपी तूप् नीनाम्माम् मण्डलीची, ना खोलोङ् अखैयापी तूप् खोलोङ् नीनाम्माम् मीस्चीपी:

२ नीनाम्मा ई पा ना रोबू येशू ख्रीष्‍टलाम्‍पा आन्‍नी सम्खेलू ना खाऊमा-खासेर्मा के।

सानीवाछे पीप् नीनाम्मा

३ ई रोबू येशू ख्रीष्‍टमी नीनाम्मा ना पामी जयजयकार छूनू। ख सम्‍खे-लूम्खे मीक् पा ना खोलोङ्‍ सानीवाछे पीप् नीनाम्मा तूये।

४ खसा केई खोलोङ् दूक्वापी सानीवाछे पीया, खीक्‍का केईया नीनाम्मालाम्पा तयाम्क मूङ्‍क सानीवाछेआ हेप् दूक्वापी छूक्ची सानीवाछे पीदूराम्।

५ ऊदोईपीक्यालो ख्रीष्‍टमी लागी देईदेतोई केईया दूक्वा तेप्साम्, खोन्तोदीङ् ख्रीष्‍टलाम्पा ताप् सानीवाछे नीनाम्माआ केई पीया।

६ केईका दूक् तयाम्कादोक ङ्‍क आम्‍नी सानीवाछे ना उद्धारमी लागी के। केईका सानीवाछे तयाम्कादोसो मूङ्‍क आम्‍नी सानीवाछेमी लागी के। केईका तेप्साम्काक मूङ्‍क दूक्‍वा धैर्यआ तेप्साम्कालो आन्‍नासो खूङ्‍क सानीवाछेमी अनुभव मईनूम्।

७ आम्नी लागी ओखी आसा बलिय तूये, ऊदोईपीक्यालो केईका छेताम्का, दानाई आन्‍नी ओखी दूक्वापी काम्यान्‍नीची, खोरोनाङ् ओखी सानीवाछेपीसो आन्‍नी काम्यान्‍नीची।

८ नेछोचे, केईका एशियापी तेप्सूम्काक दूक्वामी तोक्पी आन्‍नी मान्छेईमो तूवानी पीम् केईका लन्ची मयाम्कानो। ऊदोईपीक्यालो केईका तेम्ङा मान्तेईप् दूक्वा तम्का, ना केईका लेत्याका पीम् आस्ङा मान्तूवा।

९ केईकान् सीम् दण्डङ् तोम्पातोङ्‍ लईकाक तूवा। केईका ओखी होप्पी मा खोदोलोई सीप्ची रीराम पीप्ना ऊन्पोमीक् नीनाम्मापी थेर्‌न्चीयीकानू पीकाना ङ्‍क रीङ् छूवा।

१० खसा ङ्‍क तोङ्‍क हायाम् देप् खतरापीका केईका लातीका, खीक्‍का खसा केईका लातेका। खसा केईका होसोङ्सो लातेका पीकेकाना खपीङ् केईका ओखी भरोसा यूक्साम्काक तूये।

११ आन्‍नासो वाङोम्पीका केईका बोम्छोम्ङा छूये। खीक्‍का हायाम्‍लोक्‍तो वाङोम्मी ङरी आईम्पीका केईका तम्काक आसीकमी लागी हायाम्सर्प्आ ओखी तोक्पी नीनाम्मा ओलोनूव लयची।

पावलमी लोचम् फात्‍ताक

१२ ङ्‍क रीङ्पी केईका सागोहोम् मयाम्का ना ओखी सानीवाआसो मूङ्‍कम् गवाई पीय, ना ङ्‍क चारपी ना दूङ्‍लोक्‍तोक आन्‍नीस्काक ओखी सम्बन्धपी केईका पवित्रता ना नीनाम्माम् सत्यतापी तोक्सेकाक तूये। ङ्‍क चारमी लूखूप्चीलाम्पा मा, खोदोलोई नीनाम्माम् सम्खेलूलाम्पा के।

१३ ऊदोईपीक्यालो आन्‍ना नीनूम्‍लो बूजेई मम् मान्दूर्प् ऊसो आम्‍नीपी केईका छापाम्कानो, ना कोङा आस मूयो, आन्‍ना ताईक नाम्‍लापी खोलोङ् रीङ् बूजेई मदूर्‌नूम्,

१४ दानाई आन्‍ना ईनीम्‍बा चीछाङ् बूजेई मनूम्क तूये। दोस्का ई रोबू येशू ताम् लेईपी आन्‍ना नम्‍लोना बूजेई मईनूम्, ना केईका आम्‍नी लागी सागोहोम् मयाम्काक तोङ्ना आन्‍नासो ओखी लागी सागोहोम् मदूर्‌नूम्।

१५ ङ्‍क रीङ् आछीयाङ् छूये पीम् कोङा छेतूना आन्‍नी दोबर फाइदा छूनूते पीकोना आम्‍नीपी लाईस्पी बाईम् लन्ची मूऊ।

१६ मासेडोनिया खातोलो आम्‍नीपी बाईम्ना तूम्खाम् ना मासेडोनियापीका होसोङ् आम्‍नीपीङ् आईम्बाम्, ना यहूदिया खाईम् ओ छेलाम्पी आन्‍ना कोङ् पोन्छोदूरोनीवा पीम् ओ लन्ची तूवा।

१७ कोङा मीन्ताम्ङा मान्ममो ओरो मम् लामूकयो? कोङा ओ लोचम् मूलो चारपीक मीचा तोङ्ना ईबूम् ङः आङ् “एई” ना “मा” सो पीकोकयो?

१८ नीनाम्मा विश्‍वास योग्य तूकतोङ् ओखी रीङ्बऊसो “एई” ना “मा” छूवाक मान्तू।

१९ ऊदोईपीक्यालो सिलास, तिमोथी ना कोङा आम्‍नी रापी रीङ्बऊ हासूम्काक नीनाम्माम् छा येशू ख्रीष्‍ट क “एई” ना “मा” मान्तू, खोदोलोई खपी हाल्‍लसो “एईङाङ्” तूये।

२० ऊदोईपीक्यालो नीनाम्माम् खोलोङ् यादे खपी “एई” छूये। खन्सा खलाम्पा नीनाम्माम् साम्दीखाम् लागी केईका “आमेन” पीक्याका।

२१ खोदोलोई केईका आन्‍नीस्का ख्रीष्‍टपी पोचीमीक् ना केईका अभिषेक मप् नीनाम्माङ् तूये।

२२ खसा ईपी खम् छाप तेयीपीक तूये, ना ई गोङ्पी बैना तोङ्ना पवित्र आत्मा पीयीक तूये।

२३ नीनाम्मा ओ साक्षी तूये, आन्‍नी बीन्‍नीपा दूक्वा छूनूनव पीकोना कोङ् कोरिन्थपी मान्बाईङा।

२४ आम्नी विश्‍वासपी केईका हक् मम् लामाम्कानो, खोदोलोई आम्‍नी चामोवाम् लागी आन्‍नीस्का तङेकाना लक् मयाम्का, ऊदोईपीक्यालो आम्नी विश्‍वासपी आन्‍नी थम्पूर तूनी।

२

आन्‍नी दूक्वा छूनूनव पीकोना आर्को खेप् आम्नीपा मान्बाईम् कोङा सानीवा मूऊ।

२ ऊदोईपीक्यालो कोङा आन्‍नी आम्‍नी गोङ् तूमीन्‍नीक तूदोक कोङ् आसाई ओ गोङ् चानमीय मोलो? आछीयाङ् कोङा म्गोङ् तूमीयूक मूङ्‍क मीचा कोङ् ओ गोङ् चानमीम् दूरनो।

३ खन्सा कोङ् बानोलो ओ जीनमीक मीस्चीपीका सानीवा चाईम् छूनून पीकोना कोङा मूङ्‍क छाप्दाम् छापू। ऊदोईपीक्यालो कोङ् ओ जीनईलो आन्‍नी खोलोङ्सो आम्‍नी जी नये पीम् आन्‍नी खोलोङ्पी ओ आस तूवा।

४ ऊदोईपीक्यालो आम्नी सानीवा चाईमीम् लागी मा, खोदोलोई आम्‍नी लागी ओपी तूक ओरोदेप् सम्तूमा आन्‍ना छेतानूम् पीकोना ओ गोङ्पी हायाम् चाईतो ना दूक्वापी हायाम् खाप्‍तो कोङा आम्‍नीपी छापूक तूवा।

मोऊ मप्मी छेमा

५ हन्‍ना हेप्पा हेप्मी सानीवा चाईमीक तूदोक मूङ्‍कसा ओ सानीवा चाईमीक मा, खोदोलोई आन्‍नी खोलोमी सानीवा चाईमीक तूये; ङ्‍क रीङ् कोङा पर्सोना पीकोक मा।

६ खूङ्‍क तोङ्‍कची ओरोसर्प्आ पीयक सजाईङा दूमोसो छूये।

७ खोदोलोई आन्‍ना खूङ्‍क छेमा मम् ना सानीवाछे पीम् छूये, मादोने मूङ्‍क हायाम् सोकपी छूये।

८ खन्सा कोङा आन्‍नी नम्‍लोना लोयान्‍नी, मूङ्‍क मीस्पी आन्‍ना हायाम् देतो सम्तूमा खोमीयानूम्।

९ खन्साङ् आन्‍नी जाँच मम् लागी, ना खोलोङ् रीङ्पी आन्‍नी आज्ञा रेप् तूनीयो तूनीनोयो पीम् छेईम् लागी कोङा आम्नीपी छापूक तूवा।

१० आन्‍ना आस्कई छेमा मईनूम्, खूङ्‍क कोङासो छेमा मूयो। कोङा आस्चीई हेप् रीङ्पी छेमा मूक तूदो आम्नी लागी ख्रीष्‍टमी लाईस्पी छेमा मूक तूये।

११ ओरोना शैतानआ केई फासेई मम् तनूनव, ऊदोईपीक्यालो मूङ्‍कम् लोचम्मी तोक्पी केई मान्छेईप् तूयानो।

नयाँ करारपीक सूसो मप्ची

१२ ख्रीष्‍टमी जीनप् रीदाम् हाम् लागी कोङ् त्रोआसपी तोलातोलो रोबूआ ओ लागी ईबूम् लाम्स्को हलोपोक तूवा।

१३ खोदोलोई ओ नेछो तीतस मूङ्‍कपी मान्छीम्ङालो ओ सानीवापी खाऊमा-खासेर्मा मान्छूक तूवा। खन्सा खचीपीका हान्चीङ्ना कोङ् मासेडोनिया हेम् खातो।

१४ खोदोलोई नीनाम्मा ओलोनूते, खसा केईका ख्रीष्‍टपी खोलोङ् नाम्‍लापी कोम् लागी लाम्दूप्याका, ना खम् ज्ञानमी नप् मूर् ओखीलाम्पा खोलोपी रीङ्‍ङ।

१५ ऊदोईपीक्यालो हल्वा तोक्चाप्चीम् ना पीलूलूक्खाप्चीम् रापीसो केईका नीनाम्माम् लागी ख्रीष्‍टमी नप् मूर् के।

१६ पीलूलूक्खाप्चीम् लागी क केईका सीम्मी चाईप् मूर् ना हल्वा तोक्चीम् लागी क केईका रीराममी नप् मूर् के। ङ्‍कतो देप् रीङ्मी लागी आसे योग्य तूये?

१७ ऊदोईपीक्यालो हायाम्सर्प् मीस् तोङ्ना केईका नीनाम्माम् रीङ्बऊमी व्यापार मप् मा, खोदोलोई नीनाम्माआ केईका पोक्सीकाकसा केईका नीनाम्माम् लाईस्पी ख्रीष्‍टपी आछीयाक सानीवालाम् नेनेका।

३

ऊई होसोङ् केईका ओखी सायोचोङ्मा लामूम्चायाम्काक तूयेयो? ऊई हेप्-हेप्ची सिफारिश छाप्दाम् चाहेई छूकतोङ्‍ना केईकासो आन्‍नी खोमीम् लागी सिफारिश छाप्दाम् अथवा आम्‍नीपीका बीन्‍नीपास् खोमीम् सिफारिश छाप्दाम् चाहेई छूयेयोनाई?

२ आन्‍नीङा ओखी सिफारिश छाप्दाम् के, मूङ्‍क खोलोङ् मीचा छेईम् ना नीदूर्म्‌ मीना आम्‍नी गोङ्पी छाम्पा तूये।

३ आछीयाङ् आन्‍नी ख्रीष्‍टआ छाप्क छाप्दाम् के, ङ्‍कसा ओखी सूसोम् म्चो खोमय। ङ्‍क लूङ्मी पाटीपी अथवा मसीआ छाम्पाक छाप्दाम् मा, खोदोलोई लेईप्चाप् नीनाम्माम् आत्माआ मीस्मी गोङ्मी पाटीपी छाप्काक छाप्दाम् के।

४ ख्रीष्‍टलाम्पा नीनाम्मापी ओखीम् ङ्‍क तोङ्‍क भरोसा तूये।

५ ऊक रीङ्सो ओखीलाम्पाङ् ताक पीम् केईका ओखी होप्ङा योग्य तूयेकानो, खोदोलोई ओखी योग्यता नीनाम्मापीका ताये।

६ नयाँ करारमी सूसो मप्ची छूम् खसा केईका योग्य मईका, छाम्पा रीङ्बप्पी मा, खोदोलोई पवित्र आत्मापी। ऊदोईपीक्यालो छाम्पा रीङ्बप्‍आने सेत्या, खोदोलोई पवित्र आत्माआ क रीराम पीया।

नयाँ करारमी साम्दीखा

७ सीम् ताईप् ललईमी रीङ्बप् लूङ्पी छाम्पा तूवा। मूङ्‍क ललई हायाम् साम्दीखालोक छूवाना ताआ, मूङ्‍कम् अल्माआ इस्राएलीचा मोशाम् ङाली खोम् मान्दूर्‌ची, खोरोदोसो मूङ्‍क अल्मा मातोखात्चाक तूवा।

८ पवित्र आत्माम् सूसो होसोङ् देईकई हायाम् साम्दीखालोक छूये!

९ दोस् तीक् ललई साम्दीखालोक तूवादो, धर्मी मप् सूसो देईकई दूङ्‍लोक्‍तो साम्दीखालोक छूये।

१० आछीयाङ् मूङ्‍क ऊलाम् साम्दीखालोक तूवा, ना ईनीम्‍बाक साम्दीखा मूङ्‍कप्का देप् तूकसा मूङ्‍क लाईस्पीक साम्दीखा क मासाना खाता।

११ ऊदोईपीक्यालो माप्नाखाईप्मीङ् मोन्तो साम्दीखा तूवादो, हादेलोसो तूप्चाप्मीक होसोङ् देईकई हायाम् साम्दीखा छूये!

१२ खन्सा ओखीम् ङ्‍क तोङ्‍क आस तूकसा केईका हायाम् साहासलोक छूयीकाक तूये।

१३ केईका मोशा तोङ्‍क मा, खसा मोमोजीजी छूक्‍तो खात्चाक साम्दीखामी अल्मा इस्राएलीचा तचीनून पीकाना म्होप्मी ङाली छेक्नाम्‍आ देप्दोङू।

१४ खोदोलोई खची गोङ् छोक् छूवाक तूवा, ऊदोईपीक्यालो एसेक लेईसम्मोङ् पूरान करार नीयाम्‍लो खूङ्‍क छेक्नाम्‍आ देप्दीतक छूये। खूङ्‍क छेक्नाम् ख्रीष्‍टलाम्पाङाङ् हले।

१५ एई, एसेक लेईसम्मोसो मोशाम् सोक्सर नीयस्लो खची गोङ्पी छेक्नाम्‍आ देप्दीतक छूये।

१६ खोदोलोई ऊक नाम्‍लापीये मीस् रोबूपी आत्‍ते, खोदोलो मूङ्‍क छेक्नाम् हले।

१७ हन्‍ना रोबू आत्मा तूये, खीक्‍का हापी रोबूम् आत्मा तूये, खूङ्‍कपी स्वतन्त्रता छूये।

१८ खीक्‍का केई खोलोआ छेक्नाम् हल्म्पा ङालीआ रोबूम् साम्दीखामी अल्मा खोमयाम्काक तूये। रोबू आत्मा तूये ना खलाम्पा ताप् मूङ्‍क सम्दीखाम् अल्माहेम् केई फात्याना ख तोङ्‍कङ् बानेई मईया।

बोहोम् छूप्पी दाचाम्

४

खन्सा नीनाम्माआ म्सम्खेवालाम्पा केईका ङ्‍क सूसो मम् लक् पीयीकाकसा केईका ओखी सानीवा करखात्नो।

२ केईका ङईम्‍लप् ना सूल्म्चीम्ना मम् लक् होक्सीयूम्काक तूये। केईका वालीली लक् मयाम्कानो ना नीनाम्माम् रीङ्‍बऊ वालीली बानेई मयाम्कानो। खोदोलोई आछीयाक रीङ्बऊ खोलोङ् मीस्चा छेईम्मीना नेनेकाना केईका ओखी होप्ङा नीनाम्माम् बोगोपी पीन्दीन्चीयीकाक तूये।

३ ओखी जीनप् रीदाम् देप्खात्क तूदोसो ङ्‍क पीलूलूक्खाप्चीम् लागीङाङ् देप्पाक तूये।

४ नीनाम्माम् ङालीपी तूप् ख्रीष्‍टमी साम्दीखाम् जीनप् रीदाम्मी अल्मा विश्‍वास मान्मप्चा तखीचीनूनव पीकाना ङ्‍क दूङ्पीक देऊताआ खची सानीवा कोमूक्पा मदीत्क तूये।

५ केईका ओखी होप्मी तोक्पीङ् रीङ् हासाम्कानो, खोदोलोई येशूम् लागी केईका आम्‍नी रोः छूयीकाना, येशू ख्रीष्‍टङा रोबू तूये पीम् रीङ् हासाम्का।

६ “नाम्कूर्मादाम्पीका अल्हो तीन्‍नू” पीक् नीनाम्माआ ई गोङ्पी खम् अल्हो दईक तूये, मूङ्‍कप्का नीनाम्माम् साम्दीखाम् ज्ञानमी अल्हो ख्रीष्‍टमी ङालीपी लाङ्‍ङक खसा केईका छेईमीयाका।

७ दूङ् देप् राःरा ईमी मा खोदोलोई नीनाम्माम् के पीम्ना छेङ्‍गा मम् लागी ङ्‍क दाचाम् ईपी बोहोम् छूप्पी तूये।

८ केईका खोलोलाम्पा दूक्वापी तूयेका, खोदोलोई चीपीखीकाक मान्तू। ऊई मम् ऊई मम् छूयीकाक तूये। खोदोलोई ओखी पोऊ सकाक मान्तू।

९ केईका मीचा दूक् पीयीकाक तूये, खोरोदोसो हाल्‍ला छूयीकाक मान्तू। हायाम् लोक्‍तो केरीकाना ऊत्‍तीकाक तूये, खोरोदोसो पीयूक्छा छूयीकाक मान्तू।

१० येशूम् रीराम ओखी गाम्पी दान्‍नूव पीकेकाना केईका ख सीयाक हाल्‍लोसो ओखी गाम्पी खूरूम्तीताम्का।

११ ऊदोईपीक्यालो केईका लेतीचायाकालोसो येशूम् लागी हादेसो सीम्‍मी ङःपी तात्‍तीचायाका, खोरोछूलो येशूम् रीराम सीप्ना खाईप् ओखी गाम्पी खोछेत्‍ते।

१२ ओरोना सीम्‍आ ओखीपी लक् मय, खोदोलोई रीरामआ आम्नीपी लक् मय।

१३ धर्मसूम्बऊपी “कोङा विश्‍वास मू, खन्सा कोङ् नेनो” पीक्मी आत्मा ओखीपी तूकसा केईकासो विश्‍वास मयाम्का, ना केईका नेनेका।

१४ केईका छेताम्का, रोबू येशू लेन्चा मीक्‍आ केईकासो येशूलो लेन्चा मीयाका, ना खसाङ् केईका आन्‍नीस्का खम् लाईस्पी तातेका।

१५ ऊदोईपीक्यालो ङ्‍क खोलोङ् आम्नी लागीङ् छूवाक के, खोरोछूकसा दानाई सम्खेलू हायाम्सर्प् मीस्चीहेम् छातोखाते, खोरोनाङ् नीनाम्माम् साम्दीखामी लागी ओलोनूव पीम् लक्सो पतोखाते।

१६ खन्सा केईका ओखी पोऊ सक्खात्नो। म्थेम्पीक ओखी गाम् नास् छूक्‍तो खात्दोसो ओखी आत्मिक गाम् क लेईपीच्‍ची नयाँ छूक्‍तो खाते।

१७ ऊदोईपीक्यालो ओखी हाम्‍लो-हाम्‍लोक ना ऊक्छीन्छाक दूक्वाआ ओखी लागी हादेसो मान्याईप् हायाम् देप् साम्दीखा चूप्स्चयक तूये।

१८ केईका दाईप् रीङ् मा, खोदोलोई मान्दाईप् रीङ् खोङाम्का, ऊदोईपीक्यालो तयाम्क रीङ् ऊक्छीन्छाकङ् छूये, खोदोलोई मान्दाईप् रीङ्‍ क हादेसो तूचाये।

साराङ्‍गाप्‍तोक ई तूस्को

५

ऊदोईपीक्यालो केईया छेताम्क, केई बास् तूस्को तम्बू तोङ्‍क ङ्‍क बोहोम् गाम् उत्खात्दोसो साराङ्‍गाप्‍तो हादेसो मान्याईप् नीनाम्माआ पीयीक ई खीम् तूये, खूङ्‌क हूःआ बानेई मम्पा मा।

२ ङ्‍कपी आछीयाङ् केई दूक्वापी तूया, ना साराङ्‍गाप्‍तोक खीम् तोम् हायाम् देप् लन्ची मयाम्,

३ ऊदोईपीक्यालो खूङ्‍क तयाम्ना केई फूतीकेर् छूयेनो।

४ ऊदोईपीक्यालो ङ्‍क चारपीक खीम्पी तूयेलो सूर्ताआ केई ओऊसूम् लईया। केई चारपीक गाम्पीका लईम्खाम् लामाम्क मा, खोदोलोई साराङ्‍गाप्‍तोक गाम् तोम् लन्ची मयाम्, खीक्‍का ओरोना सीप्ना खाईप् गाम् रीरामपी फात्क छूये।

५ हन्‍ना केई ङ्‍क रीङ्मी लागी चोचूम्पीप् क नीनाम्माङा तूये। खन्सा खसा केई बैनाम‍् लागी पवित्र आत्मा पीयीक तूये।

६ खन्सा ओखीपी हाल्‍लोसोङ् भरोसा तूये। केईका छेताम्का, केईका हादेसम्मोई गाम्पी तूयाका, खोदोलो सम्मो रोबूपीका छूबूरी तूयाका।

७ ऊदोईपीक्यालो केईका विश्‍वासलाम्पा लाम्दूमेका, दाईप्खाप् रीङ्लाम्पा मा।

८ ओखीपी पूरा भरोसा तूये, बरू गाम्पीका हाल्‍ला छूम्ना रोबूलो तूम् केईका नताम्का।

९ खन्सा केईका गाम्पीदोसो गाम्पीका छूबूरीदोसो, ख म्जीनमीम्ङा ओखी लक्ष्य छूये।

१० ऊदोईपीक्यालो केई खोलोङ् ख्रीष्‍टमी नीया मस्को दोक्पी थोरेम् छूये, ओरोना गाम्पी तूलो खोलोआ खची होपा मईचीक तोङ्ना नप् मान्‍नप् लक्मी म्चो तयची।

मीलापमी सूसो

११ खन्सा रोबूपीका कीस्याकाकसा केईका मीस्ची रोबूपी ताम् लागी उत्साहा पीयाम्का। केईका दाकई तूयाका मूङ्‍क नीनाम्माआ छेत्‍त, ना कोङा आसा मूयो, ङ्‍क रीङ् आम्नी सानीवापीसो छेङ्‍गा तूये।

१२ केईका होसोङ् आम्नी दोक्पी रीयाचीकानो, खोदोलोई आन्‍नी ओखीपी सागोहोम् मम् मौका पीचाईनीक तूये। ओरोना मीस्मी सानीवापीक रीङ्आ मा खोदोलोई पाखापीक रीङ्पी नाम्दूखू मप् मीस्ची आन्‍ना ङरी आईदूर्‌नूम्।

१३ केईका ओखी नीऊ मास्खात्दोक ङ्‍क नीनाम्माम् लागी के। खीक्‍का केईका ओखी नीऊ चप्चऊ तूदोक ङ्‍क आम्नी लागी के।

१४ ख्रीष्‍टमी सम्तूमाआ केईका बाध्य मईयाका, ऊदोईपीक्यालो केईका ङ्‍क छेताम्का, खोलोमी लागी ईल्पो सीया, खोरोछूवाकसा खोलोङ् सीया।

१५ येशू खोलोमी लागी सीया, खन्सा लेईप्चाप्ची हन्‍ना खची म्होप्मी लागी लेईम्चाम् मा, खोदोलोई खम् लागी लेन्‍चानू, ख खची लागी सीया, ना होसोङ् रीरामपी ऊसापका।

१६ ङ्‍कतोङ्ना हन्‍नायीका आस्सो केईका मीस्मी मीन्ताम्‍लाम्पा खोङाम्कानो। केईका ख्रीष्‍ट ईबूम् नाम्‍लापी मीस्मी मीन्ताम्‍ला खोङूम्काक तूवा, खोदोलोई हन्‍नायीका ख मोरोना खोङाम्कानो।

१७ खन्सा हेप् मीस् ख्रीष्‍टपी तूदोक खूङ्‍क नयाँ बोबूयाक के। पूरान यात्खाताक तूये, खोङ्नूम्व, नयाँ ताक तूये।

१८ ङ्‍क खोलोङ् नीनाम्मालाम्पा छूवाक के, खसाङ् केई ख्रीष्‍टलाम्पा म्होप्पी मिलापपी ताती, ना केई मिलापमी सूसो पीयी।

१९ ओरोना म्होप्ङा ख्रीष्‍टपी छूवाना नीनाम्माआ चार म्होप्लो मिलापपी तात्दोङ्‍क तूवा। खची मोऊमी लेखा मान्लाम्मो मिलाप मम् लक्मी रीदाम् खसा केई पीयीक तूये।

२० खन्सा केईका ख्रीष्‍टमी रीदाम् पोक् के, ना नीनाम्माआ ओखीलाम्पा बीन्ती मचयक तूये। ख्रीष्‍टलाम्पा केईका आन्‍नी बीन्ती मीनी, आन्‍नी नीनाम्मालो मीलापपी तानीव।

२१ ख्रीष्‍टपी केई नीनाम्माम् लाइस्पी धर्मी छूम् दूरूम्नू पीकाना नीनाम्माआ मोऊ मान्छेईप् ई लागी मोऊ बानेई मअ।

६

केईका नीनाम्माम् लक् मप् बूम् तूयाकाकसा आन्‍नी बीन्ती मीनी, आन्‍ना तानूम्क खम् सम्खेलू मोरोक छूम् पीयानूम्नव,

२ ऊदोईपीक्यालो खसा ओरोपीके,

“ओ सम्खेलूम् नाम्‍लापी कोङा आम् वाङोम् येनू,

ना हल्वाम् लेईपी कोङा आन् बोन्छोन्‍ना।”

खोङ्नूम्ते, नीनाम्माम् सम्खेलूम् नाम्‍ला ओन्तोलोङा ना हल्वाम् लेई ओन्तोलोङ्‍ के।

पावलमी दूक्वा

३ ओखी सूसोपी दोस् दान्‍नून पीकीकाना केईका आस्मीसो लाम्पी बाधाम् लक् मयाम्कानो,

४ केईका मयाम्काक खोलोङ् लक्पी केईका ओखी होप् नीनाम्माम् सूसो मप्चीङा पीम् खोमयाम्का। दूक्वापी, गारपी, आपद्-विपदपी तात्‍तेकालो केईका हायाम् धैर्य मयाम्काना तेप्साम्का।

५ केईका केर्‌म्फू तम्काक तूये, कैदपी तात्‍तीका तूये, हूलदङ्‍गापी तात्‍तीकाक तूये, रोकोछूपी लक् मम्काक तूये, मान्‍ईम्मो ना साकासीतो हायाम् बाईप् तूयीकाक तूये।

६ पवित्र आत्मालाम्पा ना आछीयाक सम्तूमापी तूयीकाना शुद्धतापी, सानीवापी, हूदूर्म्‌ पी ना सम्खेपी केईका ओखी होप्ङा खोमन्चीयीकाक तूये।

७ केईका विश्‍वासयोग्य छूयीकाना सत्य रीङ्बऊ नेनीकाक तूये। नीनाम्माम् राःराआ ओखीपी लक् मचयक तूये। केईका ओखी चूप्‍ला लो पाङ्लालो धार्मिकताम् जूम्‍लो खूराम्काक तूये।

८ केईका सायोचोङ्मापी ना सायोचोङ्मा मान्दीकपी, नीङ् काईम् ना नीङ्ला तोम्पी नीनाम्माम् सूसो मयाम्काक तूये। मीचा केईका वालीलीपो मीन्‍नीदोसो केईका सत्यतापी लाम्दूमेका।

९ छेईमान्‍लम्पा तोङ्‍क तूयेकादोसो खोलोआ छेतेका। सीम्होक् तोङ्‍क तूयेकादोसो लेतीचायाकाकङ् तूयेका। सजाई तेप्सूम्काक तूदोसो सेतीतीकाक मान्तू।

१० सानीवा चाईप्चाप् दोसो चामोवापी तूयेका। छूक्सीप्दोसो हायाम्सर्प् होङ्पोक् मपा, ऊसो मान्तूप् तोङ्‍कदोसो ओखीपी खोलोक थक् तूये।

११ कोरिन्थपी तूप्चे, केईका आम्नीपी नम्‍लोना पीकीकाक तूये, ओखी गोङ् आम्नी लागी हलूम्ताम्काक तूये।

१२ आम्नी लागी ओखी सम्तूमा चीछा छूवाक मान्तू, खोदोलोई आम्नी सम्तूमाई ओखीपी चीछा छूवाक तूये।

१३ हन्‍ना ङ्‍कम् फाईपी कोङा ओहोप्‍मी छाचीपी तोङ्ना पीको, आन्‍नासो आम्नी गोङ् हलानूम्व।

विश्‍वासी लो विश्‍वास मान्मप्चीलो

१४ विश्‍वास मान्मप्चीस्का ईबूम् वोवेन्दापी नारेई छूनीनव ऊदोईपीक्यालो धर्म लो अधर्मलो ऊई तङेयो? अथवा नाम्कूर्मादाम् लो छेङ्छेङ्पा‍लो ऊई खप्पयो?

१५ ख्रीष्‍टमी शैतानलो ऊई सम्बन्ध तूयेयो? अथवा विश्‍वास मप्ची लो विश्‍वास मान्मप्चीलो ऊई ईबूम्ङा छूयेयो?

१६ ङोङोक्छेची लो नीनाम्माम् दप्स्को खीम्‍लो ऊई तङेयोमोलो? ऊदोईपीक्यालो केई लेईप्चाप् नीनाम्माम् दप्स्को खीम् के, ओरोना नीनाम्माआ पीकाक तूये,

“कोङ् खचीपी वास तूवो,

ना खची रापी लाम्दूमो,

ना कोङ् खची नीनाम्मा छूवो,

खीक्‍का खस् ओ मीस्ची छूये।

१७ खन्सा खची हाम्पीका लत्‍तानीना बान्‍नीव,

ना खचीप्‍का आन्‍नी अलग तूवानीव, योबोरोबूआ पीके।

अशुद्ध थक् ऊसो पातानूम्नव,

ना कोङा आन्‍नी ग्रहण मयान्‍नी।

१८ कोङ् आम्नी पा छूवो,

ना आन्‍नी ओ छामाईची छूनी,

दूङ् देप् राःरालोक योबोरोबूआ पीके।”

७

खन्सा सम्तूमा मीयान्‍नीक बूम्चे, ईपी ङ्‍क यादे तूकसा गाम् ना आत्मा शुद्ध मप् खोलोक रीङ्पीका केई ई होप्ङा शुद्ध मयाचीके। खीक्‍का नीनाम्माम् कीम्पी पवित्रता पूरा छूम्मीना पमीत्‍तो खात्याके।

पावलमी चामोवा

२ केईका आम्नी गोङ्पी तूस्को पीयीकाव। केईका आस्मीसो रई मम्काक मान्तू। केईका आस्सो मान्‍नप् मम्काक मान्तू। केईका आस्पीकासो फाइदा लापूम्काक मान्तू।

३ आन्‍नी दोस् तीम् लागी कोङा ङ्‍क पीकोक मा, ऊदोईपीक्यालो कोङा लाईस्पीङ् लोन्दीन्‍नीक तूये, ओखी गोङ्पी आम्नी लागी हायाम् देतो तूस्को तूये, केईका आन्‍नीस्का सीम्दोसो लेईम्दोसो तयार तूयेका।

४ आम्नीपी हायाम् देप् ओ भरोसा तूये। आम्नीपी कोङा हायाम् सागोहोम् मूयो। कोङ् उत्साहाआ पेप्खाप् तूवो। ओखी खोलोङ् दूक्वापीसो कोङ् हायाम् ओजीनचाये।

५ ऊदोईपीक्यालो केईका मासेडोनियापी ताईकाकप्कासो केईका ऊसो नोम्चीम् मान्तम्का, खोदोलोई खोलोलाम्पा ओखीपी दूक्वा तालाताक तूवा, पाखापी जूम्‍लूक ना ओखी सानीवागोपी कीम् लम्ङाङ् तूवा।

६ खोदोलोई गोलूम् पेर्प्‌ खाप् मीस् उत्साहा पीप् नीनाम्माआ तीतस ताकलाम्पा केईका उत्साहा तम्का।

७ ख ताकसाङाङ् मा, खोदोलोई आम्नीप्का खसा तक उत्साहाआसो केईका उत्साहा तम्का। कोङ्लो तूम्खाम् हायाम् देप् आम्‍नी लन्चीम् तोक्पीसो खसा ओखीपी पअ। आन्‍नी दुखित छूवानीक ना ओ लागीपी आम्नीम् हायाम् गूम्प् वास्ता तूकम् तोक्पीसो खसा ओखीपी पअ, ना ओरोना कोङ् होसोङ् हायाम् ओजी नअ।

८ कोङा ओ छाप्दाम्पीका आन्‍नी दुखित मन्‍नीक तूदोसो कोङ् ओ सानीवाआ चोयोनो, चाम्ने कोङ् ओ सानीवाआ चोकङ् तूवा। कोङा ङ्‍क ललीयू, मूङ्‍क छाप्दाम्‍आ जीस्तातोङाङ् आन्‍नी दुखित मानीक तूवा।

९ आन्‍नी सोक्पी छूवानी पीकोना कोङ् ओ जीनईक मा, खोदोलोई आम्नी सोक्‍आ आन्‍नी वालूम्मा ममीनी पीकोना कोङ् ओ जीनईक के। ऊदोईपीक्यालो आन्‍ना नीनाम्मा मीनानूम्ना सोक्पी छूवानी, ना ओखीलाम्पा आन्‍ना ऊसो नोक्सान् तेम् मान्बो।

१० नीनाम्मालाम्पाक सोक्‍आ हल्वाम् लागी वालूम्मा तात, ना मूङ्‍कपी सानीवा चाईम् रीङ्‍ छूनो, खोदोलोई चारलाम्पाक सोक्‍आ क सीम् तात।

११ ऊदोईपीक्यालो खोङ्नूम्व, नीनाम्मालाम्पाक ङ्‍क दुखित छूम् रीङ्आ आम्‍नीपी ऊतोङ्‍क उत्साहाये तात्‍क तूये: आम्नी होप्ङा दोसी मान्छूम् लागी आम्नीपी ऊतोङ्‍क उत्सुकताये, ऊतोङ्‍क छूलीये, ऊतोङ्‍क कीम्वाये, ऊतोङ्‍क लन्चीये, ऊतोङ्‍क जोशये, ना नीया छूनू पीम् ऊतोदेप् लन्चीये! खोलोङ् रीङ्पी आन्‍ना आम्नी होप् दोस् मान्दीक खोमनूम्क तूये।

१२ कोङा ङ्‍क छाप्दाम् अन्याय मप् मीस्मी कारणआ छापूक मा, ना अन्यायपी ताईप् मीस्मी कारणआङा छापूक। खोदोलोई नीनाम्माम् मूक्स्दूपी ओखी हेम् आम्नी वास्ता ऊतोङ्‍कई तूये, मूङ्‍क आन्‍ना छेतानूम्व पीकोना कोङा छापूक के।

१३ खन्सा केईका उत्साहा तम्काक तूये।

केईका तम्काक ओखी होप्मी उत्साहापीकासो दूङ् लोक्‍तोने तीतसलो तूपीकालो हायाम् ओखी जी नअ, ऊदोईपीक्यालो आन्‍नी खोलोआ साम्दीसायो मीयानूम्कसा खसा म्सानीवापी चामोवा तक तूये।

१४ ऊदोईपीक्यालो खम् लाईस्पी आम्नी तोक्पी कोङा नाम्दूखू मूक तूवादोसो खूङ्‍क ओ लागी ऊसो ङईम् लम् रीङ् मान्तू। खोदोलोई केईका आन्‍नी लानीक रीङ् खोलोङ् सत्य तूवा, खोरोनाङ् तीतसमी लाईस्पी केईका मम्काक नाम्दूखूसो सत्यङा तूवा।

१५ आन्‍ना खोलोआ तीतसआ ईयानीक रीङ् रेपानूम्क ना कीम्‍आ योतो ख लाम्तूम्मा मीयानूम्क मीन्‍नना बाईयलो खम् सम्तूमा आम्नीपी होसोङ् दूङ् पचाईक तूये।

१६ कोङ् ओ जीनये, ऊदोईपीक्यालो आम्नीपी ओमी पूरा भरोसा तूये।

दान पीम् तोक्पी

८

नेछोचे, मासेडोनियापीक मण्डलीचीपी नीनाम्माआ पीचीक सम्खेलूम् तोक्पी केईका आम्नीपी पोम् मीनेका।

२ दूक्वाम् कीम्‍लप् चाम्चीम् रापी हायाम् छूक्सीप्दोसो ओरोदेप् चामोवा ना हायाम् खची गोङ् हल्चीना सम्नतो खचा दान पीची।

३ ऊदोईपीक्यालो कोङा गवाई पीयो, खचा खची होप्मी बोऊतोरो तोङ्ना ना पीदूर्‌चीकप्का दूङ्‍ङा खची होप्मी लन्चीआ पीची।

४ खचा नीनाम्माम् मीस्ची बोम्छोम् तम्कानू पीकाना केईका बीन्ती मीयीका।

५ केईका मीनूम्काकप्का दूङ् खचा मची। खोलोप्का दूङ् लाईस्पी खचा खची होप्ङा रोबूपी पीन्दीन्‍ची, ना नीनाम्माम् लन्ची तोङ्‍ना खचा केईका खची होप्ङा पीयीतीका।

६ खन्सा तीतसआ लाईस्पीकाङ् ङ्‍क दान बात्ल मम् लक् थोक्स्कसा आम्नी हाम्पीसो खूङ्‍क नप् लक् पूरा मनू पीकीकाना केईका ख बीन्ती मीयूम्का।

७ दानाई खोलोङ् रीङ्पी आन्‍नी पतोखातानीक तूये: विश्‍वासपी, रीङ्बऊपी, ज्ञानपी, खोलोक जोशपी ना ओखीपीक आम्‍नी सम्तूमापी। खोरोनाङ् आन्‍नी ङ्‍क दान पीम् नप् लक्पीसो पतो खात्नीव।

८ कोङा ङ्‍क आज्ञा मूयोक मा, खोदोलोई हेप्चीम् जोशलो थापूना आम्नी सम्तूमासो आछीयाक तूये पीम् खोमम् लागी कोङा ङ्‍क पीकोक के।

९ ऊदोईपीक्यालो ई रोबू येशू ख्रीष्‍टमी सम्खेलू आन्‍ना छेत्चाईनूम्, ख होङ्पोक् तूवा खोरोदोसो ख आम्नी लागी छूक्सीप् मन्ची। खम् छूम्सीम्‍लाम्पा आन्‍नी होङ्पोक् बानेई मम् लागी खसा ओरो मक के।

१० हन्‍ना ङ्‍कम् तोक्पीक ओ चाई ङ्‍क तूये: ईक् दोङ् लाईस्पी दान पीम् लक् आन्‍ना थोक्सानूम्कङाङ् मा, खोदोलोई मूङ्‍क मम् देप् लन्चीसो मनूम्क तूवा।

११ मूङ्‍क हन्‍ना पूरा मम् आम्नी लागी नप् छूये। दान पीम् लन्ची मम्पी आन्‍नी तयार तूवानीक तोङ्नाङ् आम्नी होप्मी बोऊतोरो तोङ्‍ना पीयानूम्ना ङ्‍क लक् यात्छोक्स्‍नूम्व।

१२ आम्‍नीपी ओरोतो दान पीम् लन्ची तूदोक आम्नीपी तूक तोङ्नाक दान नीनाम्माआ लाप, खोदोलोई आम्‍नीपी मान्तूक थक् नीनाम्माआ लापनो।

१३ आन्‍नी भारपी छूवानी ना बीन्‍नीपाक हाम्‍लो छूनू पीकोना कोङा ङ्‍क पीकोक मा, खोदोलोई खोलोङ् ईतोरो भार छूनूव।

१४ ङ्‍क ईनीम्‍बाक नाम्‍लापी आम्नीपी ओरोतो तूकलाम्पा खची रोरेखापी काईछोक्स्‍नू ना खचीपी ओरोतो तूकलाम्पा आम्‍नी रोरेखापीसो काईछोक्स्‍नू। ओरोना खोलोङ्पी ईतोरो छूनू।

१५ धर्मसूम्बऊपी ओरोना छाम्पा तूये “हायाम् देतो कप्लाप्मी ओरोतो मान्छूवा, ना चीछाङाङ् कप्लाप्मीसो चीछा मान्छूवा।”

तीतस कोरिन्थपी

१६ खोदोलोई नीनाम्मा ओलोनूते, खसा तीतसमी गोङ्पी आम्नी लागी मूङ्‍क लन्ची यूक्स्पी।

१७ ऊदोईपीक्यालो तीतसआ ओखी बीन्ती रेप्कङाङ् मा, खोदोलोई म्होपासो हायाम् उत्साहित छूवाना म्होप्मी लन्चीआ आम्नीपी ताचाये।

१८ जीनप् रीदाम् येईमीम् लक्पी खोलोङ् मण्डलीचा साम्दी दचीक ईल्पो नेछोसो तीतसलो केईका पोक्सूम्चायाम्का।

१९ खोन्तोदीङाङ् मा, खोदोलोई रोबूम् साम्दीखाम् लागी ना ओखी बोम्छोम् लन्ची खोमम् लागी केईका मम्चायाम्काक नप् लक्पी केईकाचीका लाम्दूम् लागी ख मण्डलीआ सोक्‍क तूये।

२० गोङ् हल्सा पीयीकाक ङ्‍क दान गोङाम्कालो ङ्‍कम् तोक्पी आसासो केईका दोस् तीयीकानून पीम् केईका लन्‍ची मयाम्का।

२१ ऊदोईपीक्यालो केईका रोबूम् मूक्स्दूपीङाङ् मा, खोदोलोई मीस्मी मूक्स्दूपीसो ऊकई सायोचोङ्मालोक तूये खूङ्‍कङ् मम् लन्ची मयाम्का।

२२ खन्सा अर्को नेछोसो तीतस ना लाईस्पीक नेछोलो पोक्सूम्चायाम्काक तूये। ख केईका हायाम् देतो रीङ्पी जाँच मम्काना जोशिल छीपूम्काक तूये। ईनीम्बासो आम्नीपी यूक्सक ओरोदेप् भरोसाआ बोम्छोम् लक्पी ख हायाम् जोशिल छूवाक तूये।

२३ तीतस क ओ बूम् के, ना कोङ्‍लो ईतो आन्‍नी बोम्छोम् लक् मय। खलो बाईप् बीन्‍नीपा नेछोस् क ख्रीष्‍टमी साम्दीखाम् लागी मण्डलीचा पोस्चीक के।

२४ आन्‍ना खस् आम्नी सम्तूमामी प्रमाण पीयानूम्व, खीक्‍का केईका ऊदोई आम्नी तोक्पी सागोहोम् मयाम्काक रईछ पीम् खोलोङ् मण्डलीचा तोन्खा दूर्चीनूव।

९

नीनाम्माम् मीस्चीम् लागी पीम्पा चाचोदाम्मी तोक्पी आम्नीपी कोङा छाम्चाम् आवश्यक मान्तू।

२ ऊदोईपीक्यालो आन्‍ना पीम् लन्ची मनूम्क कोङा छेतो। ङ्‍कम् तोक्पी मासेडोनियापीक मीस्चीम् लाईस्पी कोङा आम्नी तोक्पी सागोहोम् मतो पीकोक तूवा, तेम्नीङ्‍कायीकाङा आन्‍नी अखैयापी तूप्ची चोचूम्चायान्‍नीचीक तूये। आम्नी जोशआ मासेडोनियापीक ओरोसर्प् विश्‍वासीची जोशिल छूवाक तूये।

३ खोदोलोई ङ्‍कम् तोक्पी आम्नी लागी केईका मम्काक सागोहोम् होप्‍तोक छूनून, ना कोङा पीकोक तोङ्ना आन्‍नी चूम्चीनीव पीकोना नेछोची पोक्सूचोयोचीक तूये।

४ हेप् मासेडोनियापीकची कोङ्लो आम्नीपी ताईलो आन्‍नी मान्चूम्चीमो तूनीक छीप्नीदोक केईका ङईम्पी छूयेका, ना आन्‍नीसो ङईम्पी छूनी, ऊदोईपीक्यालो केईका आम्नीपी देप् भरोसा यूक्सूम्काक तूये।

५ खन्सा आन्‍ना यादे मनूम्क चाचोदाम् लाईस्पीकाङ् चाईखम्ना चोचूम् लागी ओपीका लाईस्पी नेछोची आम्नीपी पोम् छूये कोङा मीनो। खन्सा ङ्‍क चाचोदाम् करकापआ मा खोदोलोई आम्नी लन्चीआ पीयानूम्क चाचोदाम् छूनूव।

देप् सानीवाआ पीम्

६ खोदोलोई रीङ्‍ क ङ्‍कङा के, चीछा फूईप्‍आ चीछाङा हेक, ना देतो फूईप्‍आ हायाम् देतोङा हेक।

७ खीक्‍का खोलोङ् मीचा म्होपा मीन्कतोदी पीनूव, करकापपी मा खोदोलोई म्होप्मी लन्ची तोङ्ना पीनूव। ऊदोईपीक्यालो म्गोङ्चानतो पीप् मीस् नीनाम्माआ सम्तूमा मीय।

८ नीनाम्माआ आन्‍नी खोलोङ् हायाम् देतो आसीक् पीदूर्नी, ओरोना आम्नीपी हादेलोसो खोलोक थक् हायाम् देतो छूचाये ना खोलोङ् नप् लक्मी लागी आन्‍ना हायाम् देतो पीम् दूर‌्‌नूम्।

९ धर्मसूम्बऊपी ओरोना छाम्पा तूये,

“मूङ्‍कसा सम्नप् सानीवाआ छूक्सीप्ची दान पीचीक तूये,

मूङ्‍कम् धार्मिकता दोस्का सम्मो पोचीङ्चय।”

१० फूईम् चालेई ना चाम् लागी जा पीप् नीनाम्माआ आन्‍नी चालेई पीनी, ना मूङ्‍कपी पमीय, खीक्‍का आम्नी धार्मिकताम् फसल हायाम् देतो छूमीय।

११ हादेलोसो आम्‍नी देप् सानीवापीका आन्‍ना पीदूरानूम्व पीक्ना नीनाम्माआ आन्‍नी होङ्‍पोक् मईनी। आन्‍ना पीनूम्क ङ्‍क चाचोदाम् ओखी हूक्पीका तोक्चा नीनाम्मा ओलोनूव लयची।

१२ ङ्‍क सूसोम् लक्‍आ नीनाम्माम् मीस्ची लाईचयस्‍नोकपी पूरा छूये। ओन्तोदीङाङ् मा, ङ्‍कसा हायाम्सर्प् मीचा नीनाम्मा ओलोनूव लयची।

१३ मीस्चा ख्रीष्‍टमी जीनप् रीदाम्मी लागी आम्नी आज्ञापालन ना हायाम् देप् सानीवाआ चाचोदाम् पीनूम्क आम्‍नी सूसो खोङस्‍ना नीनाम्मा साम्दीखा मीयची।

१४ आम्नीपी नीनाम्माम् हायाम् देप् सम्खेलू तूकसा खचा आन्‍नी तूम्खाम् हायाम् लन्ची मईची, ना आम्नी लागी वाङोम् मईची।

१५ पयाम्ना पोङा मान्तेईप् वरदानमी लागी नीनाम्मा ओलोनूते!

पावलमी सूसो

१०

कोङ् पावल, आम्नी दोक्पी लखेक छूवो, खोदोलोई छूबूरी तूवोलो आन्‍नीस्का साहासी छूवो! ख्रीष्‍टमी नम्रतापी ना सम्खेवापी कोङा आन्‍नी बीन्ती मीयान्‍नी।

२ कोङा आन्‍नी बीन्ती मीयान्‍नी, कोङ् आम्नीपी तोयोलो कोङ् छूलीपो छूम् बोनूनव। केईका चारपीक रई लन्चीआ लक् मयाम्का लोक्चीम् लागीने कोङ् आछीयाङ् छूलीपोङ् छूदूरो।

३ केईका चारपी तूयेका, खोरोदोसो चारपीक तोङ्‍ना जूम्‍लूक मयाम्कानो।

४ ऊदोईपीक्यालो ओखी जूम्‍लूक्मी जूम्‍लो चारपीक मा। केईका गोम् जूम्‍लोने नीनाम्माम् राःरालोक जूम्‍लो के। ङ्‍कसा किल्‍ला हईम् दूर ना वालीलीक खेम् रीङ्ची मासेई मदीत।

५ नीनाम्माम् ज्ञानमी ऊल्‍लोङ्‍पी पोक् खोलोङ् नाम्दूखूआ पेप्खाप् बाधा केईका मासेई मयाम्का, ना खोलोङ् मीन्ताम् ख्रीष्‍टमी आज्ञा रेम्मीम् लागी तईपी ताताम्का।

६ आन्‍नी नम्‍लोना आज्ञा रेप् छूनीकप्‍का आज्ञा मान्‍रेप् खोलोङ् दण्ड पीम् लागी केई चूमेची।

७ आन्‍ना आम्नी मूक्स्दूपी तूक थक्ङाङ् खोङ्नूम्। हेप् मीस्पी कोङ् ख्रीष्‍टमी के पीम् पूरा विश्‍वास तूदोक खसा बूझेई मम् छूये, केईकासो ख तोङ्‍ङा ख्रीष्‍टमीङा के।

८ ओखी हक्मी तोक्पी कोङा हायाम् नाम्दूखू मूयोदोसो कोङ् ङईम्पी छूवोनो, ऊदोईपीक्यालो ङ्‍क हक् आन्‍नी गम्दीम् लागी मा खोदोलोई आन्‍नी नप् मम् लागी रोबूआ पीयीकाक तूये।

९ कोङा आम्नीपी छापूक छाप्दाम्ची आन्‍नी कीम् मीम् लागी पीम् मीन्‍नीनव।

१० ऊदोईपीक्यालो खचा ओरोपीके, “मूङ्‍कम् छाप्दाम् लूङ्‌ङ ना हायाम् राःरालोक छूये, खोदोलोई मूङ्‍क म्होप्ङा ताईलोक कमजोर छूये ना मूङ्‍कम् रीङ्‍बऊमी ऊसो साम्दीङ् छूनो।”

११ ङ्‍क तोङ्‍क मीस्चा ङ्‍क मीन्चीनू, केईका मान्तामो छाप्दाम्‍लाम्पा ऊई पीक्याका, ताईयाकालोसो मूङ्‍क लक्ङा मयाम्का।

१२ म्होप्मी नीङ् म्होपाङ् थेईप् हेप्-हेप् मीस्चीका केईका ओखी होप् ईतोरोकपी यूम्, अथवा केईका ओखी होप् खस्का थाम्चीम् साहास मयाम्कानो। खोदोलोई खचा खची होप् ईल्पोआ बीन्‍नीपालो थाप्पस्‍ना खोङस्लो खस् लूखूप्ची मान्दीक छूनी।

१३ केईका ओखी हक् गोपीका पाखा लत्याकाना सागोहोम् मयाम्कानो। नीनाम्माआ केईका लक् मस् पोक्सेकाक लक्मी तोक्पीङाङ् सागोहोम् मयाम्का, ना आन्‍नी मूङ्‍क लक्मी ईबूम् भाग के।

१४ आम्नीपी हाल्‍लोसो मान्ताप् तोङ्ना केईका दूङ्लोक्‍तो सागोहोम् मयाम्कानो, ऊदोईपीक्यालो ख्रीष्‍टमी जीनप् रीदाम् ताईप्ना खोलोप्का दूङ् लाईस्पी आम्नीपी ताप् केईकाङ् के।

१५ केईका हक् गोपीका पाखा लत्याकाना बीन्‍नीपाम् लक्पी सागोहोम् मयाम्कानो, खोदोलोई ओखी आस ङ्‍क तूये, आम्नी विश्‍वास पतो खात्लो आम्नी रापी ओखी लक् मस्को थाम्पू होसोङ् पतो खाते।

१६ ओरोना केईका बीन्‍नीपा मीस्मी रापी लाईस्पीङा छूवाखात्क लक्पी सागोहोम् मान्ममो आम्‍नीप्‍का बीन्‍नीपा थाम्पूहेम् जीनप् रीदाम् हाम् दूराम्का।

१७ धर्मसूम्बऊआ पीके, “नाम्दूखू मपा योबोरोबूपीङ् नाम्दूखू मनू।”

१८ ऊदोईपीक्यालो म्होपाङ् म्होप्मी नीङ् थेईप् मीस् स्वीकार छूनो, खोदोलोई रोबूआ म्नीङ् थेत्‍तक मीस् क स्वीकार छूये।

पावल ना वालीलीपो प्रेरितची

११

आन्‍ना चीछा ओ मूर्खता तेप्सोपोनीवादोसो नवा! तेप्सोपोनीव ए!

२ नीनाम्मालाक नाचूर्‌आ कोङ् आम्नीपी नाचूर्‌पो छूवोक तूये। आन्‍नी पवित्र दूखूलीम् तोङ्ना पीम्दीम् लागी कोङा आम्नी मगनी ईल्पो तूप्पो, अर्थात् ख्रीष्‍टलो मीन्पीन्‍नी।

३ खोदोलोई दानाई पूःआ वालीली मीना हव्वा छल्पी मअ, खोरोनाङ् ख्रीष्‍टपी तूक आम्नी कपट मान्दीक ना चोक्ख भक्तिलाम्पा आम्नी सानीवा भ्रमपी तात्‍तेयो पीकोना कोङ् ओकीम् लचाईक तूये।

४ ऊदोईपीक्यालो हेप् मीस् ताईना केईका हासाम्काकप्का बीन्‍नीपा येशूम् तोक्पी हासस्दोक, अथवा आन्‍ना तानूम्क आत्मापीका बीन्‍नीपा आत्मा ग्रहण मईनूम्दोक, अथवा आन्‍ना तानूम्क जीनप् रीदाम्पीका बीन्‍नीपा रीदाम् ग्रहण मईनूम्दोक, आन्‍ना ङ्‍क खोलोङ् रीङ् सजीलङ् रेप्खीनूम्क रईछ।

५ ऊक रीङ्पीसो कोङ् मूङ्‍क “देप् प्रेरितची” लोक्चीप्पीका जीस्सो चीमा तूवोनो।

६ कोङ् हायाम् नेईलेप् मादोसो ओपी नीऊ चीछा छूनो। ङ्‍क रीङ् केईका खोलोकलाम्पा आन्‍नी नम्‍लोना खोमीयानीक तूये।

७ ओहोप् चीमा मन्चूङ्ना आन्‍नी क देप् मम् पीकोना नीनाम्माम् जीनप् रीदाम् आन्‍नी मोरोङ् येईमीन्‍नीलो ऊई कोङा मोऊयो मूऊ?

८ आम्नी सूसो मम् लागी हेप् मण्डलीलाम्पा खाप्चीमा लापूना कोङा मूङ्‍क मण्डलीची लूतेई मूऊ।

९ आन्‍नीस्का तूवोलो कोङ् रोरेखा छूवोलोसो कोङा आन्‍नी बोझ मान्पीयानी, ऊदोईपीक्यालो मासेडोनियापीका ताक नेछोचा ओ रोरेखा पूरा मीयोपो। खन्सा आन्‍नी बोझ छूनी मीनोना कोङा ओहोप्‍ङा राम्चीङ्, ना होसोङ्सो राम्‍योङ्चीङ्।

१० ख्रीष्‍टमी सत्यता ओपी तूये, ना अखैया हेम् ङ्‍क ओ सागोहोम् आसासो राप्दूरस्‍नो।

११ ऊदोई? ऊई कोङा आन्‍नी सम्तूमा मीयान्‍नीनोयो? नीनाम्माआ छेत्‍त, कोङा आन्‍नी सम्तूमा मीयान्‍नी!

१२ कोङा ऊक लकये मूचोयो मूङ्‍क मतोङ् खायूचोयो। ओरोना मूयोकसा खची होपा मईचीक सूसोम् लक्सो ओखी सूसोम् लक् तोङ्‍कङ् तूये पीक्ना नाम्दूखू मप् मूङ्‍क “देप् प्रेरितची” लोक्चीप्चीम् दाबी राप्पदीत।

१३ ऊदोईपीक्यालो मूङ्‍क तोङ्‍क मीस्ची वालीलीपो प्रेरितची ना वालीली लक् मप्ची, ना ख्रीष्‍टमी प्रेरितचीम् ङालीपी मप्चीप्ना लाम्दूम्प्‌ङाङ्‍ के।

१४ ङ्‍क छाक्‍काक रीङ् मा, ऊदोईपीक्यालो शैतानसो छेङ्छेङ्‍योक रीदाम् पोक्मी ङालीपी खोमयान्ची।

१५ खन्सा ङ्‍क ऊसो छाक्‍काक रीङ् मा, खम् रोःचासो धार्मिकताम् रोः तोङ्‍क खची ङाली खोमईची। खची यान्खास्कोक खची लक् तोङ्नाङ् छूये।

पावलमी दूक्वा

१६ कोङा होसोङ् पीको, आसासो कोङ् मूर्ख मीन्‍नूनव। खोदोलोई आन्‍ना खूङ्‍क तोङ्‍क मीनोनीदोसो मूर्ख तोङ्नाङ् कोङ् ग्रहण मोनीव। खोरोना कोङासो जीजीस् नाम्दूखू मदूरूनू।

१७ ङ्‍क तोङ्‍क नाम्दूखू रोबूलाम्पा ताक मा, खोदोलोई कोङ् मूर्ख तोङ्ना नेनोचोयो।

१८ हायाम्सर्प्आ चारपीक रीङ्पी नाम्दूखू मईचीकसा कोङासो नाम्दूखू मूयो।

१९ आन्‍नी आम्नी होप्ङा लूखूप्चीलोक छूवानीक तूये, खन्सा गोङ् चानतो मूर्खस्सो आन्‍ना तेप्स्‍नूम्क रईछ।

२० ऊदोईपीक्यालो हेप् मीचा आन्‍नी रोः मईनी, आन्‍नी ठगेई मईनी, आम्नीपीका फाइदा लापची, अथवा आम्नीपी नार्गी लई, आम्नी फोऊसीङ् हीक्सस्दोसो आन्‍ना खोलोङ् तेप्स्‍नूम्क रईछ।

२१ कोङा ओ ङईम् लतो स्वीकार मूयो, केईका क ङ्‍क खोलोङ् तेम् मान्दूर्‌यीका।

खोदोलोई हेप्पा हेप् रीङ्पी नाम्दूखू मईदोक, कोङासो मूङ्‍क रीङ्पी नाम्दूखू मूयो। एई, कोङ् मूर्खतोङ्नाङ् नेनोचोयो।

२२ ऊई खस् हिब्रूयो? कोङ्सो हिब्रूङा। ऊई खस् इस्राएलीयो? कोङ्सो इस्राएलीङा। ऊई खस् अब्राहाममी छामाईचीयो? कोङ्सो अब्राहाममी छामाईङा।

२३ ऊई खस् ख्रीष्‍टमी सूसो मप्चीयो? कोङ् वाम्खाप् तोङ्ना नेनोदोसो कोङ् खम् हायाम् नप् सूसो मप् के। कोङा हायाम् रोकोछू मू। कोङ् कैदपी देक्खेप् देक्खेप् तात्‍तो। कोङा देत्‍तोदेत्‍तो कोर्राम् केर्‌म्फू चो। म्खेप्क-खेप् सीम्मी ङःपी तातेको।

२४ यहूदीचीम् हूःपीका ङाक् खेप् सूक्पोङ् बोची कोर्राम् केर्‌म्फू चो।

२५ सूक्खेप् तूप्‍आ केरो। ईक् खेप् लूङ्‍आ गको। कोङ् वोङोक हेयोङ्मा सूक्छेम् योङ्‍गस्खाता। ईलेई लो ईक् सेपालो दीरीत्‍तीपूङ् नाम्‍ला कातू।

२६ म्खेप्क-खेप् ओ छेलाम्पी योऊमी जोखिमपी छूवो, खूस्पाम् जोखिमपी छूवो, होप् मीस्मी जोखिमपी छूवो, बीन्‍नीपा जातिचीम् जोखिमपी छूवो, सहरमी जोखिमपी छूवो, गोङ्‍रूत्खाप् थाम्पूम् जोखिमपी छूवो, दीरीत्‍तीम् जोखिमपी छूवो, वालीलीक नेछोचीप्का ताप् रीङ्मी जोखिमपी छूवो।

२७ रोकोछू लो दूक्वापीलो, देत्‍तो-देत्‍तो सेपासो मान्‍ईम्सा, साका-वाम्मापी, म्खेप्क-खेप् चाम् मान्तोक्सा, चूङ्पी ना तेईहाम् मान्दी छूवो।

२८ खीक्‍का ङ्‍क रीङ्पीका दूङ् कोङा लेईपीच्‍ची खोलोङ् मण्डलीचीम् सोक् मूक तूवा।

२९ आसे कमजोर तूये ना कोङ् क कमजोर तूवोनो? आसे मोऊपी फासेई छूवाक तूये ना कोङ् क ओ छूलीआ मीलाम्छो छूवोनो?

३० कोङा सागोहोम् मम्ङा छूदो, ओहोप्‍मी कमजोरी खोमम् रीङ्पी सागोहोम् मूयो।

३१ रोबू येशूम् नीनाम्मा ना पा, खम् साम्दीखा सदैबरी छून्चानूव! खसाङ् छेत्‍त कोङ् वालीली नेनोनो।

३२ दमस्कसपी अरितस होङाबूम् हाकिमआ कोङ् लाम् लागी दमस्कस सहरपी दोर्‌ची यूक्स्क तूवा।

३३ खोदोलोई पर्खालमी ईबूम् झ्याललाम्पा तोहीपी यूक्सोना कोङ् नूक्‍का लेनोकसा कोङ् खम् हूक्पीका जूम्खाम् तूऊ।

पावलमी दर्शन ना तीती

१२

कोङा सागोहोम् मम्ङा छूये। खोदोलोई ङ्‍कलाम्पा ऊसो फाइदा छूनोदोसो, रोबूलाम्पा तूक दर्शनची ना प्रकाशचीम् रीङ् कोङा मूचोयो।

२ ख्रीष्‍टपी कोङा ईल्पो मीस् छेतो, खूङ्‍क ईक्पोङ् लीची दोङ् लाईस्पी तेस्रो साराङ्‍गा सम्मो थेत्खीची। ख गाम्पीयो खाईची गाम्मान्दीयो खाईची खूङ्‍क कोङा छेतोनो, नीनाम्माआ छेत्‍त।

३ कोङा ङ्‍क मीस् छेतो, गाम्पीयो गाम्मान्दीयो, खूङ्‍क कोङा छेतोनो, खोदोलोई मूङ्‍क मीस् साराङ्‍गाप्‍तो थेत्खीची, ङ्‍क रीङ् नीनाम्माआ छेत्‍त।

४ खीक्‍का मूङ्‍कपी खसा हायाम् छाक्‍काक रीङ्बऊची येनू, खूङ्‍क क मीस्मी ङःआ पीम्सो दूरनो।

५ कोङा मूङ्‍क मीस्मी तोक्पी सागोहोम् मूयो, खोदोलोई ओहोप्‍मी तोक्पीक ओ कमजोरीचीपीका बीन्‍नीपा रीङ्पी कोङा सागोहोम् मूयोनो।

६ कोङा सागोहोम् मम् लन्चीङा मूयोदोसो कोङ् मूर्ख छूवोनो, ऊदोईपीक्यालो कोङ् आछीयाक नेनोचोयोक छूवो। खोदोलोई मीचा ओपी तयस्क ना ओपीका येनस्कप्का दूङ्‍देतो आसासो कोङ् मीनोनूनव पीकोना कोङ् सागोहोम् मम्पीका राम्योङ्चूङ्।

७ खोदोलोई कोङा तूक हायाम् देतो प्रकाशमी कारणआ कोङ् नाम्दूखूआ होङोखोनूनव पीकाना कोङ् दूक्पीम् लागी ना नाम्दूखू मम्पीका राम् लागी ओ गाम्पी शैतानमी रीदाम् पोक्, अर्थात् ईबूम् तीती पीयो।

८ ओपीका ङ्‍क लन्खानू पीकोना कोङा सूक्खेप् रोबूपी बीन्ती मूऊ।

९ खोदोलोई खसा कोङ् ओरोलो, “ओ सम्खेलू आम् लागी हायाम् देतो तूये, ऊदोईपीक्यालो ओ राःरा कमजोरीपीङा पूरा छूये।” खन्सा ख्रीष्‍टमी राःरा ओपी तूनू पीकोना कोङा ओ कमजोरीचीपी दूङ् ओजीनतो सागोहोम् मूयो।

१० खन्सा ख्रीष्‍टमी लागी कमजोरीचीपी, बदनाम्चीपी, कठिनाईचीपी, सतावटचीपी, आपदचीपी ओ गोङ् चानये। ऊदोईपीक्यालो ऊक नाम्‍लापी कोङ् कमजोर छूवो, खोन्तोलो कोङ् राःरालोक छूवो।

कोरिन्थीचीम् लागी पावलमी सोक्

११ कोङ् मूर्ख छूवोक तूये, खोदोलोई आन्‍ना कोङ् ओरो छूम् कर तीयोनी। आम्नीपीका ओ साम्दी छूम् पर्ने तूवा, ऊदोईपीक्यालो कोङ् ऊसो मादोसो मूङ्‍क “देप् प्रेरितची” पीका चीमा तूवोनो।

१२ आछीयाक प्रेरितमी लक्षण क पूरा धैर्यतापी चीन्‍नची, चमत्कारची ना राःराम् लक्चीलाम्पा आम्नी रापी खोमम्पा तूवा।

१३ बीन्‍नीपा खोलोङ् मण्डलीचीपीका आन्‍नी ऊक रीङ्पीई कोङा मान्‍नप् वोर्वा मूऊ? ओन्तोदीङाङ् के, कोङ् आम्‍नी लागी बोझ मान्छूङा। ङ्‍क गल्तीम् लागी आन्‍ना कोङ् छेमा पीयोनीव।

१४ हन्‍ना कोङ् सूक्‍लाम्सो आम्नीपी ताम् मीनोचोयोक तूये। कोङ् आम्नी लागी बोझ छूवोनो, ऊदोईपीक्यालो कोङा आम्नी दाचाम् मा खोदोलोई आम्नी होप्ङा चाहेई मयान्‍नी। ऊदोईपीक्यालो पा माम् लागी छाछामाचा मा, खोदोलोई छामाईचीम् लागी पा माआ बात्ल मम् बोक्से।

१५ कोङा आम्नी लागी हायाम् ओजीनतो खर्च मूयो ना ओहोप्सो पीन्दीयोङ्चूङ्। कोङा आन्‍नी दूङ् देतो सम्तूमा मीयान्‍नीदोक ऊई कोङा क आम्‍नीपीका चीछाङाङ्‍यो सम्तूमा तोमा?

१६ कोङा आन्‍नी बोझ खूर्‌मान्‍मीन्‍नी, ङ्‍क आछीयाङा, खोदोलोई कोङा छेपोवा छूवोना आन्‍नी फासेई मानी पीक्‍नीना हेप्-हेप्पा पीके।

१७ कोङा आम्नीपी पोक्सूकचीप्क आस्क मीस्लाम्पाई कोङा आम्नीपीका ऊई फाइदा लापूक तूवा?

१८ कोङा तीतस आम्नीपा खात्व पीकोना पीको, ना मूङ्‍क आर्को नेछो खलो पोक्सू। ऊई तीतसआ आम्नीलाम्पा ऊची फाइदा लापूयो? ऊई केईका ईबूम् आत्मालाम्पाङा तोक्सेकानोयो? ऊई केईका ईबूम् चालपीङ् लाम् मान्दूमीकायो?

१९ ऊई आन्‍ना हसम्मो आम्नी हाम्पी केईका ओखी होप् जगेई मयीचायेचीकाक तूयेयो मीन्चाईनी? हायाम् सम्तूमा मीयान्‍नीक बूम्चे, केईका नीनाम्माम् लाईस्पी ख्रीष्‍टपी नेनीचायेकाक तूये, खीक्‍का ङ्‍क खोलोङ् आन्‍नी पोचीप् मम् लागी के।

२० ऊदोईपीक्यालो कोङ् तोयोलो कोङा लन्ची मूयोक तोङ्‍क आन्‍नी छीम्यान्‍नीनो, ना आन्‍नासो कोङ् आन्‍ना लन्ची मईनूम्क तोङ्‍क छीपोनीनोयो पीम् कीम् ओपी तूये। बा मूङ्‍कपी खेम्वा, नाचूर्, छूली, स्वार्थ, निन्दा, बीन्‍नीपाम् तूम्पो मम्, नाम्दूखू ना गोलमाल छूये मीनोचोयो।

२१ कोङ् ओकीम् लचाईक तूये, कोङ् होसोङ् आम्नीपी तोयोलो ओ नीनाम्माआ कोङ् आम्नी मूक्स्दूपी होचेई मोयो। आन्‍नी तूनीकतोदीपी हायाम्सर्प्आ म्होपा मक लाईस्पीक मोऊची मान्होन्येकसा कोङा सोक् मम् बोक्से। खूङ्‍कचा खची होपा मईचीक जेजेर्वा लक्, तूम्‍लू ना बेलेलम् लक्पीका वालूम्मा मस्क मान्तू।

याईस्कोप्क चेताऊनी

१३

तेस्रो खेप् कोङ् आम्नीपी तोयो। धर्मसूम्बऊआ पीक्‍कतोङ् “ऊतकदोसो दोस् नीप्पो अथवा सूप्‍पो साक्षीचीम् गवाईलाम्पा साबित मम् छूये।”

२ दोस्रो खेप् आम्नी हाम्पी तूवोलो कोङा आन्‍नी चेताऊनी पीन्‍नीक तोङ्नाङ् हन्‍ना आम्नीपी तूवोनोलोसो कोङा आन्‍नी चेताऊनी पीन्चायान्‍नी। कोङ् होसोङ् तोयोलो लाईस्-लाईस्पी मोऊ मप्ची ना बीन्‍नीपा आस्सो लेईयान्‍नीनो,

३ ऊदोईपीक्यालो ख्रीष्‍ट ओपी नेने पीम् प्रमाण आन्‍ना लाम्नूम्। आन्‍नीस्का मईक वोर्वापी ख कमजोर मान्तू खोदोलोई ख आम्‍नी रापी राःरालोक तूये।

४ ऊदोईपीक्यालो कमजोरपी ख क्रूसपी काक्सा खोदोलोई नीनाम्माम् राःरापी ख लेईप्चाप् तूये। ओरोनाङा केईका खपी कमजोर छूयाका, खोदोलोई आम्नी सूसोपी नीनाम्माम् राःरालाम्पा केईका खलो लेतीचायेका।

५ आन्‍नी विश्‍वासपी पोचीप् तूनीयो तूनीनोयो पीम्ना आन्‍नी आम्नी होप्ङा चाम्ची मन्चीनीते। आन्‍नी आम्नी होप्ङा चाम्ची मीन्‍नीस्ते। आन्‍नी चाम्चीपी सफल छूनीदोक ख्रीष्‍ट येशू आम्नीपी तूये पीम् आन्‍ना छेईम् पर्ने।

६ केईका चाम्चीपी सफल छूयीकाक तूये पीम् आन्‍ना छेत्नूम् पीकोना कोङा आस मूयो।

७ हन्‍ना आन्‍ना ऊसो मान्‍नप् लक् मनूम्न पीक्याकाना केईका नीनाम्मापी वाङोम् मयाम्का। केईका चाम्चीपी सफल छूयीकाक तोङ्‍क खोमप्चीप्ङाङ् मा। केईका सफल मान्छूक् तोङ्‍क दातेकादोसो आन्‍ना क ऊई नप् तूये खूङ्‍क मनूम्व।

८ ऊदोईपीक्यालो केईका सत्यम् ऊल्‍लोङ्पी ऊसो मम् दूराम्कानो सत्यम् लागीङाङ् मम् दूराम्का।

९ केईका कमजोर छूयाकालो, ना आन्‍नी क राःरालोक छूनीलो केईका ओखी जीनये। खीक्‍का आन्‍नी सिद्ध छूम् दूरानूम् पीक्याकाना केईका वोङोम् मयाम्का।

१० आम्नीपीका छूबूरी तूवोलो कोङा ङ्‍क छापूचोयो, ङ्‍कसा आम्नीपी तोयोलो रोबूआ कोङ् पीयोक हक् कठोरपी कोङा तोम्बोनून। ङ्‍क हक् खसा गम्दीम् लागी मा, खोदोलोई नप् मम् लागी पीयोक के।

याईस्कोप्क सेवा

११ याईस्कोपी नेछोचे, हन्‍ना हायेची। सिद्धताम् लक्ष्य यूक्सानूम्व। सानीवाछे तानूम्व। ईल्पो बीन्‍नीपालो तङ्नीना तूवानीव। खाऊमा-खासेर्मापी तूवानीव खीक्‍का सम्तूमालोक ना खाऊमा-खासेर्माम् नीनाम्मा आन्‍नीस्का तूचाईके।

१२ ईल्पोआ बीन्‍नीपा पवित्र सम्तूमाआ सेवा मीलनीव।

१३ खोलोङ् नीनाम्माम् मीस्चा आन्‍नी सेवा हानीक तूये।

१४ रोबू येशू ख्रीष्‍टमी सम्खेलू, नीनाम्माम् सम्तूमा ना पवित्र आत्माम् सङ्गती आन्‍नी खोलोस्का छून्चानूव।

गलातीची

पावलआ हक छाप्दाम्

छेईलम्

गलातिया रोम् छाप्कूवामी मध्य-पूर्व हेम्क एशियापीक ईबूम् प्रदेश तूवा, मूङ्‍क थाम्पू ईनीम्‍बा टर्की मीयस्क आधुनिक छाप्कूवामी म्‍रापी तात्‍ते। गलातीचीम् लागी पावलआ छाप्क छाप्दाम् ईबूम् ख्रीष्‍टियन् मण्डलीम् लागीङाङ् छाम्पा मान्तू, खोदोलोई गलातिया प्रदेशपी तूप् खोलोङ् सहरपीक मण्डलीचीम् लागी छाम्पा तूवा, मूङ्‍क मण्डलीची पावल म्होपाङा बोबूईक तूवा। ङ्‍क मण्डलीची ऊक-ऊक सहरपीकई तूवा पीम् रीङ् ईनीम्‍बा सम्मो बाइबलपीक छेछेमीचासो छेत्‍तस्‍नो। हेप्पा गलातियाम् योऊना हेम्क सहरची पीके, हेप्पा क गलातियाम् योऊमेर हेम्क पीके। ऊक दोङ्पीये ङ्‍क छाप्दाम् छाम्पा तूवा पीम् रीङ्सो निश्‍चित मान्तू। हेप्पा ई.सं. ४८-४९ पी पीके, हेप्पा ई.सं. ५४-५६ पी पीके। ऊक दोङ्पी छाम्पादोसो पावलआ लाईस्पी छाप्‍क छाप्दाम् चीतोदीपी ङ्‍क छाप्‍दामसो ईबूम् तूवा।

गलातीची पावलआ ऊदोई छाप्दाम् छाप्ना हक तूवा पीम् रीङ् ङ्‍क छाप्दाम् नीयाम्ना छेङ्‍गा छेताम्। गलातियापी तूप् ङ्‍क बीन्‍नीपा गोङ्चीम् मण्डलीची बोबूयामोरो, बीन्‍नीलाम्पा हेप् यहूदी ख्रीष्‍टियनची ङ्‍क मण्डलीचीपी ताना पावलमी सेचीवाम् ऊल्‍लोङ् मचचीक तूवा।

पावलमी मूक्खे सेचीवा ङ्‍क तूवा: सम्खेलूपीका विश्‍वासलाम्पाङाङ् मीचा हल्वा तोदूर (एफिसी २:८)। खोदोलोई ङ्‍क भूलपी छूक् यहूदी ख्रीष्‍टियनचा हल्वा तोम् लागी नीनाम्माम् सम्खेलूआङाङ् लाईयनो, खोदोलोई यहूदी ललईसो रेम् बोक्से पीकाना गलातीची ईची। ङ्‍क वालीलीक सेचीवा तूवाकसा गलातीचीम् तोक्पी पावलमी देप् सोक् तूवा, ऊदोईपीक्यालो गलातीचा मूङ्‍क सेचीवा मानेई मस्वादो, पावलआ हास्क सम्खेलूम् जीनप् रीदाम् होप्‍तोक छूवावा। गलातीचा तचीक मूङ्‍क सम्खेलू ङ्‍क वालीलीक सेचीवा ताकसा खचा माम्दीम् हचीक तूवा।

ख्रीष्‍टियन् मण्डलीम् सूम्नीतूम्‍लोपी गलातीचीम् लागी छाम्पा ङ्‍क छाप्दाम् हायाम् महत्वपूर्ण छूवाक तूये। ऊदोईपीक्यालो ङ्‍क छाप्दाम् नीकसा मार्टीन लूथरआ ईक्पोङ् तूक् शताब्दीपी मूङ्‍क नाम्‍लापी मण्डलीपी ताक वालीलीक सेचीवा छेत्‍तू, ना मूङ्‍क वालीलीक सेचीवाम् ऊल्‍लोङ्‍पी प्रोटेस्टेन्ट अभियान थोक्सू। ऊदोईपीक्यालो मार्टीन लूथरआ गलातीचीम् लागी छाम्पा ङ्‍कङ् छाप्दाम् नीना ख्रीष्‍टमी जीनप् रीदाम्मी आछीयाक सेचीवा बल्‍ला छेत्‍तू, अर्थात् हेप् मण्डलीलाम्पा अथवा ललईमी लक्‍लाम्पा मा खोदोलोई सम्खेलूलाम्पाङाङ् मीचा हल्वा तोदूर।

चारपीक मीचा होप्मी लक् ना प्रयासलाम्पा हल्वा तोम् लामची। खचा खाल-खाल्क धार्मिक रीदूम् मानेई मईचीना नीनाम्मा म्जीनमीम् लामची। खचा खची होप्मी राःराआ पवित्र छूम् लामची। खोदोलोई ङ्‍क खोलोङ् प्रयास होप्‍तोक तूये। नीनाम्माम् सम्खेलूलाम्पाङाङ् केई पवित्र छूम् दूराम् ना हल्वा तोदूराम्। नीनाम्माआ खम् हायाम् देतो सम्तूमा ना सम्खेवालाम् केई मोऊपो मीस्चीम् लागी येशूपी विश्‍वास मयाम्ना साराङ्‍गाप्‍तो खाईम् लाम्स्को हलीपीक तूये। गलातीचीम् लागी छाम्पा ङ्‍क छाप्दाम्मी मूक्खे सेचीवा ङ्‍कङ् के।

पावलमी रीराममी तोक्पी होसोङ् छेईम् लागी रोमीची पावलआ छाप्ना हचीक छाप्दाम्मी छेईलम् खोङ्नूम्व।

गलातीची

पावलआ हक छाप्दाम्

१

प्रेरित छूम् लागी कोङ् पावल मीस्पीका अथवा मीस्लाम्पा मा, खोदोलोई येशू ख्रीष्‍ट ना ख सीयाकप्का ऊन्‍पो मीक् नीनाम्मा पा लाम्पाङा आम्नीपी पोक्सोक के। खसा कोङ् पोक्सोक तूये।

२ कोङ् ना कोङ्‍लो तूप् खोलोङ् ओ नेछोचीलाम्पा, गलातियापीक मण्डलीचीपी:

३ नीनाम्मा ई पा ना रोबू ख्रीष्‍टलाम्पा आन्‍नी सम्खेलू ना खाऊमा-खासेर्मा छूनूव।

४ ई नीनाम्मा ना पाम् लन्ची तोङ्‍ना ख्रीष्‍टआ ईनीम्‍बाक ङ्‍क रई यूगपीका केई छुटकारा पीम् पीकाना ई मोऊमी लागी म्होप्ङा पीन्‍ची।

५ नीनाम्माम् साम्दीखा दोस्का-दोस्का सम्मो छून्चानूव! आमेन।

बीन्‍नीपा ऊसो जीनप् रीदाम् मान्तू

६ कोङ् छाक्‍का छूवोचोयोक तूये, दावाङ् आन्‍ना ख्रीष्‍टमी सम्खेलूलाम्पा काछोक् होक्सायानूम्ना बीन्‍नीपा जीनप् रीदाम् हेम् खात्चाईनीक तूये।

७ आछीयाङ् पीक्यादो बीन्‍नीपा जीनप् रीदाम् मान्तू, खोदोलोई हेप्-हेप् ङ्‍क तोङ्‍क तूये, खचा आन्‍नी दूक् पीनी ना ख्रीष्‍टमी जीनप् रीदाम् बाङ्‍गेई मम् लामची।

८ केईका हासाम्काक जीनप् रीदाम्पीका बीन्‍नीपा रीदाम् केईका अथवा साराङ्‍गाप्‍तोका यूप् रीदाम् पोक्चाङा हासस्दोसो मूङ्‍क श्रापीत छूनूव।

९ केईका लाईस्पीकाङ् पीकीकाक तोङ्नाङ् कोङा होसोङ् ओन्तोलोसो पीको, आन्‍ना ग्रहण मनूम्क जीनप् रीदाम्पीका बीन्‍नीपा जीनप् रीदाम् हेप्पा आम्नीपी हासस्दोक मूङ्‍क श्रापीत छूनू।

१० ऊई कोङा मीस्चीम् निगाह लामूचोयोओ, यो नीनाम्मामी यो? अथवा ऊई कोङा मीस्ची खची जीनमीम् लामूचोयो यो? कोङा होसोङ् मीस्ची खची जीनमीम् लामूचोयोदोक कोङ् ख्रीष्‍टमी रोः मान्छूवोवा।

पावल नीनाम्माआ काछक

११ नेछोचे, आन्‍ना ङ्‍क छेतानूम्व पीम् ओ लन्ची तूये, कोङा हासूक जीनप् रीदाम् मीस्मी जीनप् रीदाम् मा।

१२ ऊदोईपीक्यालो कोङा ङ्‍क मीस्पीका तूक मा, ना कोङ् ङ्‍क मीचा ईयोकसो मा, खोदोलोई येशू ख्रीष्‍टमी प्रकाशलाम्पा कोङा तूक।

१३ यहूदी धर्मपी तूवोलो लाईस्पीक ओ रीराममी तोक्‍पी आन्‍ना येनानूम्क तूये, दानाई कोङा नीनाम्माम् मण्डलीची हायाम्‍लोक्‍तो दूक् पीयूची, ना खस् मासेई मम् लामूची।

१४ ओखी जातिपी, कोङ्‍लो ईतोक ओरोसर्प् यहूदी बूम्चीपीका कोक्सोना कोङ् यहूदी धर्मपी लाम्दूमोक तूवा, ना ओ फप्-पाचीम् रेवासपी कोङ् हायाम् जोशिलो तूवो।

१५ खोदोलोई कोङ् जन्‍मेई छूम् लाईस्पीङा नीनाम्माआ कोङ् सोकोक तूवा, ना खम् सम्खेलूलाम्पा कोङ् काछो।

१६ बीन्‍नीपा गोङ्चीम् रापी जीनप् रीदाम् हाम् लागी म्छा ओपी खोमम् नीनाम्मा म्जीनअ। खूङ्‍क नाम्‍लापी कोङा आस्क मीस्लोसो ऊसो चाई मान्लाम्ङा।

१७ कोङ् ओपीका लाईस्पी प्रेरित छूक्चीपी यरूशलेमपीसो चाई लाम्स् मान्खाईङा, खोदोलोई दावाङ् अरब छाप्कूवापी खातो, ना दोस्पी दमस्कसपी आत्‍तोना तोओ।

१८ खीक्‍का सूक्दोङ् दोस्पी केफासa तूप्स् कोङ् यरूशलेम खातो, ना खलो ईक्पोङ् ङाची लेईसम्मो तूवो।

१९ खोदोलोई रोबूम् नेछो याकूबपीका बीन्‍नीपा आस्सो प्रेरित कोङा मान्छीम्ङा।

२० नीनाम्माम् मूक्स्दूपी कोङा आन्‍नी ओरीङ्पी विश्‍वास मनूम्व पीको, कोङा ऊई छापो खूङ्‍क वालीली माके।

२१ खीक्‍काना कोङ् सिरिया लो सिलिसियामलो इलाका हेम् खातो।

२२ खोन्तोलो सम्मो यहूदियापीक ख्रीष्‍टमी मण्डलीचा ओ ङाली मान्तोमोङ् तूवा।

२३ खचा ओन्तोदीङाङ् येन्चीक तूवा, “लाईस्पी केई दूक् पीप् मीचा ऊक विश्‍वासये मासेई मम् लाम्चक तूवा, ईनीम्‍बा खसा मूङ्‍क विश्‍वासमी तोक्पी रीदाम् हास्चयक तूये।”

२४ खचा ओ कारणआ नीनाम्मा साम्दीखा पीची।

a 

१:१८ केफास – अर्थात्, पत्रुस

प्रेरितचा पावल लाम्तूम्मा मीचीक

२

ईक्पोङ् लीची दोङ् दोस्पी बारनाबास लो तीतसलो खायूना कोङ् होसोङ् यरूशलेम खातो।

२ नीनाम्माम् प्रकाश तूकसा कोङ् मूङ्‍कपी खातो, ना बीन्‍नीपा गोङ्चीपी हासूक जीनप् रीदाम्ङा खचीपीसो हासू। खोदोलोई कोङा लाइस्पी मूक लक् ना दोस्पी मम् पर्ने लक् होप्‍तोक छूनूनव पीकोना लाम्‍लछा लोक्चीप्ची ङ्‍क रीदाम्मी रीङ् एकान्तपी येईमीयूची।

३ खोदोलोई कोङ्‍लो तूप् तीतस ग्रीकदोसो खतना छूम् छूये पीकाना आसासो कर मान्तीची।

४ खतनाम् ङ्‍क रीङ् पका, ऊदोईपीक्यालो हेप् वालीलीपो नेछोची ओखी गोपी सूपीछा वोङाना ख्रीष्‍टपी तूक ओखी स्वतन्त्रता चङ्चीना केईका ललईमी रोः बानेई मम् लाम्चीक तूवा।

५ जीनप् रीदाम्मी सत्यता आम्नी लागी सम्सूर्म्‌ पा तूनू पीकोना खची रीङ् केईका जीस्सो मान्‍रेपूम्का।

६ खचीपी नीङ् तोप् तोङ् ङेप् लाम्‍लछाची तूवा, ना खस् ऊतोङ्‍क तूवादोसो कोङ्ने ऊतोङ्सो मान्लङा। नीनाम्माआ मीस्मी ङाली खोङ्ना लक् मईनो। मूङ्‍क नीङ्तोप्चा ओ रीदाम्पी ऊसो मान्काप्स्ची।

७ खोदोलोई खचा ङ्‍क तखीची, खतना मान्छूक्चीपी जीनप् रीदाम् हाम् लक् नीनाम्माआ कोङ् पीयोक तूये, ना खतना छूक्ची जीनप् रीदाम् हाम् लक् खसा पत्रुस पीक तूये।

८ नीनाम्माआ पत्रुस यहूदीचीम् लागी प्रेरित बानेई मना सूसो मस् पोक्सू। मूङ्‍क नीनाम्माआङा कोङ्सो बीन्‍नीपा गोङ्चीम् लागी प्रेरित बानेई मोना सूसो मस् पोक्सोक तूये।

९ याकूब, केफासa ना यूहन्‍ना मण्डलीपीक मूलीरb तोङ्‍क तूवा, ना खचा ओपी तूवाक सम्खेलू तूम्तचीकप्का कास्का बारनाबासलो खची संगतिपी सूसो मस् लाम्तूम्मा मीयाचीका। केईका बीन्‍नीपा गोङ्चीपी खाईम् ना खस् क यहूदीचीपी खाईम् खचा चाई पीयाचीका।

१० छूक्सीप्ची केईका मीनूम्चाम्कानू पीम्ङाङ् लन्ची खचीमी तूवा। खोरो मम् कोङ्सो उत्सुक तूवो।

पावल लो पत्रुसलो मान्तङाक

११ खोदोलोई पत्रुस एन्टिओकपी ताकप्का कोङा खोलोमी दोक्पी खम् ऊल्‍लोङ् मूऊ, ऊदोईपीक्यालो ख दोसी तूवा।

१२ याकूबआ पोक्स्क मीस्ची ताम् लाईस्पी खसा बीन्‍नीपा गोङ्चीस्का चदोङू। खोलोदोई खस् तालाताकप्का ख बीन्‍नीपा गोङ्चीप्का आन्‍चीना म्हाल्‍ला मन्ची, ऊदोईपीक्यालो खतना मप्चीपीका ख कीसाक तूवा।

१३ बीन्‍नीपा बाँकी यहूदीचासोङ् मोन्तोङ्‍क कपटलोक लक् मची। खचा मस्क कपटलोक वोर्वाआ बारनाबाससो फीत्‍ताना खाता।

१४ खोदोलोई जीनप् रीदाम्मी सत्यता तोङ्ना खस् मान्तोक्साक कोङा तूकप्का खस् खोलोमी लाईस्पी कोङा पत्रुस ओरोपीको, “आन् यहूदीनासो यहूदी तोङ्‍क मन्चीनोना बीन्‍नीपा गोङ्ची तोङ्‍ना तोक्स्दोक, दानाई बीन्‍नीपा गोङ्चीक यहूदी तोङ्‍क छूम्ना तोम् कर तीय?

१५ “केईका ओखी माआ वातीकालोङ् यहूदी तूयीका, ना बीन्‍नीपा गोङ्ची तोङ्‍क मोऊपो मा।

१६ खोदोलोई केईका छेताम्का, ललई रेप्पना मीस् धर्मी छूनो, खोदोलोई येशू ख्रीष्‍टपीक विश्‍वासलाम्पा धर्मी छूये। खन्सा केईकासो ओखी विश्‍वास ख्रीष्‍ट येशूपी यूक्सूम्का, खोरोछूकसा केईका ललई रेपाम्काना मा खोदोलोई ख्रीष्‍टपी मम्काक विश्‍वासलाम्पा धर्मी छूदूराम्का। ऊदोईपीक्यालो ललई रेप्पना आस्सो धर्मी छूदूरनो।

१७ “खोदोलोई ख्रीष्‍टपी विश्‍वास मयाम्ना धर्मी छूम् लामाम्‍लो केई मोऊपोङा तूयीचायेदोक, ऊई ख्रीष्‍टआ केई मोऊ ममीयीकनायो? खूङ्‍कतोङ्ना हादेसो मा।

१८ ऊदोईपीक्यालो कोङा ओहोपा हतूतूक रीङ् होसोङ् बोबूयोदोक, ओहोपा ओहोप्‍ङा कोङ् अपराधी पीम् साबित मूयोक छूये।

१९ ऊदोईपीक्यालो कोङ् नीनाम्माम् लागी लेईम्चाम् दूरूनू पीकोना ललईलाम्पा ललईमी लागी कोङ् सीयोक तूये।

२० कोङ् ख्रीष्‍टलो क्रूसपी कान्चूङ्‍क तूये, हन्‍नायीका लेईप्चाप् कोङ् मा, खोदोलोई ख्रीष्‍ट ओपी लेत्चाये। ईनीम्‍बा गाम्पी लेतोक ओ रीराम नीनाम्माम् छापी विश्‍वास मूयोना लेतो, खसा कोङ् सम्तूमा मीयो ना ओ लागी म्होप्ङा पीन्दीन्ची।

२१ नीनाम्माम् सम्खेलू कोङा इन्कार मूयोनो, ऊदोईपीक्यालो ललई लाम्पा धर्मी छूक्दोने ख्रीष्‍ट मोरोङ् सीया।”

a 

२:९ केफास – अर्थात्, पत्रुस

b 

२:९मूलीर – अर्थात्, खाम्बा

विश्‍वास ना ललई रेम्‌

३

ए मूर्ख गलातीचे, आसाई आन्‍नी मोहोनी तीयानीना खची हूक्पी मानी? आम्नी मूक्स्दूपीङ् येशू ख्रीष्‍ट क्रूसपी काक्साक रीङ् छेङ्‍गा पोम्पाक तूवा।

२ ओन्तोदीङाङ् कोङा आन्‍नी तईम् मीनो, आन्‍ना पवित्र आत्मा ललई रेपानूम्नायो तानूम्, येनानूम्क रीङ्बऊपी विश्‍वास् मनूम्नायो तानूम्?

३ ऊई आन्‍नी ओन्तो मूर्खयो तूनी, आत्मापी थोक्स्‍नूम्ना गाम्पी यात्छोक्स्‍नूम्?

४ ऊई आन्‍ना ओन्तोदेतो दूक्वा मोरोङ्‍यो तेप्सानूम्? आछीयाङ् ङ्‍क मोरोकयो छूवा?

५ नीनाम्माआ आन्‍नी पवित्र आत्मा पीनी, ना आम्नी रापी छाक्‍काक लक् मय। ऊई खसा ङ्‍क खोलोङ् आन्‍ना ललई रेप्नूम्कसा मकयो, यो येनानूम्क रीङ्बऊपी आन्‍ना विश्‍वास मनूम्नायो?

६ अब्राहामङा खोङ्नूम्ते, “खसा नीनाम्मापी विश्‍वास मक तूवा, ना नीनाम्माआ ख धर्मी बानेईमक तूवा।”

७ खन्सा आन्‍ना ङ्‍क छेतानूम्व, आस्-आसाई विश्‍वास मईची, खस्ङा अब्राहाममी छामाईची के।

८ नीनाम्माआ बीन्‍नीपा गोङ्ची विश्‍वास्लाम्पा धर्मी मईची पीम् धर्मसूम्बऊआ लाईस्पीकाङ् पीकाक तूवा। खन्सा नीनाम्माआ अब्राहाम “आम्पीङा खोलोङ् गोङ्चा आसीक् तयची” पीम् जीनप् रीदाम् थोक्साकपूकाङ् येईमीक तूवा।

९ खन्सा विश्‍वास मप् मीस्चा विश्‍वासी अब्राहामलोङ् आसीक् तचीक तूये।

१० ललईमी लक्पी भर परेई छूक् खोलोङ्पी साराप् तान्‍नू, ऊदोईपीक्यालो धर्मसूम्बऊपी ओरोना छाम्पा तूये, “ललईमी सोक्सरपी छाम्पा खोलोङ् रीङ्ची मान्‍रेप् खोलोङ्पी साराप् तान्‍नूते।”

११ नीनाम्माम् मूक्स्दूपी ललईपीका आस्‍सो धर्मी छूनो पीम् रीङ् छेङ्‍गा तूये। ऊदोईपीक्यालो “धर्मी क विश्‍वासलाम्पाङ् लेत्चाये।”

१२ ललईक विश्‍वासलो खप्‍पनो। खोदोलोई धर्मसूम्बऊपी ओरोना छाम्पा तूये, “ऊक मीचाई ललई रेप्प्, मूङ्‍क मूङ्‍कलाम्पाङ् लेत्चाये।”

१३ ई लागी साराप् छूवाना ख्रीष्‍टआ केई ललईमी साराप्पीका दाम् छोक्स्‍ना फोकी, ऊदोईपीक्यालो “सीङ्पी काम्पा खोलोङ्पी साराप् तात्‍ते” पीम् धर्मसूम्बऊपी छाम्पा तूये।

१४ येशू ख्रीष्‍टआ दाम् छोक्स्‍ना केई छुटकारा मईकसा अब्राहाम नीनाम्माआ पीक आसीक् बीन्‍नीपा गोङ्चीपीसो तातेका। खोरोछूकसा नीनाम्माआ यादे मक पवित्र आत्मा विश्‍वासलाम्पा केईया तोम् दूराम्।

ललई लो यादेलो

१५ नेछोचे, लेई पीत्चीक रीरामपीका ईबूम् दोलेवा खोङाम्। ऊलाम् पक्‍का छूखात्कप्का मीचा मयाम्क लन्चीम् छाप्दाम् आसासो खारिज मदूरनो, ना मूङ्‍कपी ऊसो काम्छोम्सो दूरनो।

१६ नीनाम्माआ अब्राहाम ना खम् छामाई यादे पीक तूवा। धर्मसूम्बऊआ “छामाईची” पीक्नो, ङ्‍कसाने हायाम्सर्प् मीस् खोमय। खोदोलोई धर्मसूम्बऊआ “आम् छामाई” पीके, ना ङ्‍कसा ईल्पो मीस्ङाङ् खोमय, मूङ्‍क ख्रीष्‍ट तूये।

१७ कोङा पीम् लामोक रीङ्‌ ङ्‍क के, लीक्चून्दूलूम् सूक्पोङ् दोङ् दोस्पी ताक ललईआ मूङ्‍कप्का लाईस्पी नीनाम्माआ पक्‍का मक करार रद्द मईनो, मादोने यादे खारीस् छूवाखात्वा।

१८ ऊदोईपीक्यालो नीनाम्माम् आसीक् ललई रेपाम्ना तोक्दोने ङ्‍क यादेङा मान्छूवा। खोदोलोई नीनाम्माआ यादेलाम्पाङा अब्राहाम ङ्‍क आसीक् पीयू।

१९ खोरोदोक ललई ऊदोई चाहेई छूवा? यादे मम्पा छामाई मान्ताम् सम्मो अपराधचीम् कारणआ ललई काप्पा। खीक्‍का ईल्पो मध्यस्थआ रीदाम् पोक्चीलाम्पा ललई थोक्सू।

२० मध्यस्थ छूम् लागी ईबूम् पीका दूङ्देतो पक्ष चाहेई छूये, खोदोलोई नीनाम्मा ईबूम्ङाङ् तूये।

२१ खोरोदोक ऊई ललई नीनाम्माम् यादेमी ऊल्‍लोङ्पीयो तूये? देईपीकेसो मान्तू। ललईआ नयाँ रीराम पीदूर्प्‌ दोने, ललई रेम्पावाना केई नीनाम्माम् मूक्स्दूपी धर्मी छूयीवा।

२२ खोदोलोई धर्मसूम्बऊआ ओरोपीके, खोलोङ् मीस्ची मोऊमी कैदपी तूये, खन्सा येशू ख्रीष्‍टपी विश्‍वासमप् खोलोआ नीनाम्माम् यादे तयची।

२३ खोदोलोई विश्‍वास ताम् लाईस्पी केई ललईमी हूक्पी तूम्पा, ना विश्‍वास खोमान्छेईम् सम्मो केई छीयीखातीक तूवा।

२४ विश्‍वासलाम्पा केई नीनाम्माम् मूक्स्दूपी धर्मी छूदूरूम्नू पीकाना ललई ई सेचीपो छूम्ना केई ख्रीष्‍टसम्मो ताईम्तीम् जीम्मा पीयू।

२५ खोदोलोई हन्‍ने विश्‍वास ताकसा हन्‍नायीका केई सेचीपो ललईमी हूक्पी तूयानो।

नीनाम्माम् छामाई

२६ विश्‍वासलाम्पा आन्‍नी खोलोङ् ख्रीष्‍ट येशूपी नीनाम्माम् छामाई के।

२७ ऊदोईपीक्यालो आन्‍नीतोदीपी ख्रीष्‍टपी बप्‍तिस्मा छूक्‍तोदी खोलोआ ख्रीष्‍ट तेई खाप्साम्क तोङ्ना खाप्सानूम्क तूये।

२८ हन्‍नाने यहूदी लो ग्रीकलो, रोः लो फुक्‍कालो, खीक्‍का वात्छा लो मीम्छालो छूनो, ऊदोईपीक्यालो ख्रीष्‍ट येशूपी खोलोङ् ईबूम्ङा छूये।

२९ आन्‍नी ख्रीष्‍टमी छामाईची दोने आन्‍नी अब्राहाममी छामाई के, ना नीनाम्माआ यादे मक आसीकमी हक्वाला के।

४

कोङा पीम् लामोक रीङ्‌ ङ्‍क के, हक्वाला छा साहीछा तूकसम्मो, ख खोलोङ् थक्मी मालिक तूदोसो रोः लो ईतोरोकङ् छूये।

२ खोदोलोई म्पाआ पीक्‍क नाम्‍लासम्‍मो ख गूलो मप्मी हूक्पी छूये।

३ केईसो ओरोनाङ् साहीछा तूम्पालो चारपीक चारतोप् आत्माम् हूक्पी तूम्पा।

४ खोदोलोई नाम्‍ला तातेकालो नीनाम्माआ म्छा पोक्सू। ख ईल्पो मीम्छापीका जन्मेई छूवा, ना ललईमी हूक्पी जन्मेई छूवा।

५ ललईमी हूक्पी तूप्ची दाम् छोम्‍ना छूतेई मम् लागी नीनाम्माआ म्छा पोक्सू, खोरोछूकसा केईया छाम् खोलोङ् हक् तोम्दूराम्।

६ केई छा छूयीकसा नीनाम्माआ म्छाम् आत्मा ई गोङ्‍पी पोक्सू, ना खूङ्‍क आत्माआ “ए अब्बा, पाआ!” पीक्ना दप्प।

७ खन्सा, नीनाम्मालाम्पा आन् हन्‍नायीका रोः मा, खोदोलोई छा के, ना छादोने हक्वालासोङा के।

गलातीचीम् लागी पावलमी वास्ता

८ लाईस्-लाईस्पी आन्‍ना नीनाम्मा मान्छेईमो तूवानीलो, आन्‍नी देऊताचीम् रोः तूवानी, मूङ्‍कस् आछीयाक नीनाम्मा मा।

९ खोदोलोई हन्‍नाने आन्‍ना नीनाम्मा छेतानूम्क तूये, अथवा नीनाम्माआ आन्‍नी छेतानीक तूये, नासो होसोङ् दानाई आन्‍नी मूङ्‍क म्‍राःरा मान्दीक लाईस्-लाईस्पीक सिद्धान्तहेम् आत्नी ना होसोङ् मूङ्‍कम् रोः छूम् मीन्‍नी?

१० आन्‍ना तिथी, लाः, ऋतु ना दोङ् मानेई मईनूम्।

११ कोङ्ने ओकीम् लये, आम्नी लागी मूचोयोक ओ रोकोछू मोरोक छूवा।

१२ नेछोचे, आन्‍नी कोङ् तोङ्‍क छूवानीव पीकोना कोङा बीन्ती मीयान्‍नी, ऊदोईपीक्यालो कोङ्सो आन्‍नी तोङ्‍क छूवोक तूये। आन्‍ना ओमी ऊसो मान्‍नप् मनूम्क मान्तू।

१३ आन्‍ना छेत्चाईनूम्, कोङा लाईस्पी आन्‍नी जीनप् रीदाम् येईमीन्‍नीलो कोङ् तूक्खा तूवो।

१४ कोङ् तूकोचोक आम्नी लागी ईबूम् चाम्ची तूवा, खोरोदोसो आन्‍ना कोङ् मान्जेर्‌ङानी ना इन्कार मान्मोनी, खोदोलोई नीनाम्माम् रीदाम् पोक् ना ख्रीष्‍ट येशू तोङ्‍ना कोङ् ग्रहण मोनी।

१५ खोदोलो आम्नी जीनक ईनीम्‍बा हारेई खाता? ऊदोईपीक्यालो कोङा ङ्‍कतोङ्ना गवाई पीम्दूरो, नवादोक आन्‍ना आम्नी मूक्स्सो लातानूम्वाना कोङ् पीयोतोनीवा।

१६ खोरोदोक आन्‍नी आछीयाक रीङ् ईन्‍नीकसा ऊई कोङ् ईनीम्‍बा आम्नी साछीमीयो छूवो?

१७ बीन्‍नीपा मीचा आन्‍नी खची होप्हेम् थूईम् लागी हायाम् जोश खोमईची, खोदोलोई नप् मीन्ताम्‍आ मा। आन्‍ना जीनतो खस् स्वीकार मम् छूये पीक्ना खचा ओखीपीका आन्‍नी फोम् लाम्नी।

१८ नप् मीन्ताम्मी लागी जोशिल छूम् नप्ङा, खोदोलोई कोङ् आम्नी रापी तूवोलोङाङ् जोश खोमम् क नप् मा।

१९ हायाम् सम्तूमा मीयान्‍नीक ओ छाचे, ख्रीष्‍ट आम्नीपी मान्लोलीम्चीम् सम्मो कोङ् होसोङ् मीम्छा म्बूक्‍ती बान्‍लोक तोङ्‍क दूक्वापी तूवोचोयो।

२० ईनीम्‍बा कोङ् आन्‍नीस्का तूवोना ओ नेईम् पारा फाईम् दूरूवादोक देईओ नवा, ऊदोईपीक्यालो आम्नी तोक्पी कोङ् ऊई मम् ऊई मम् छूवोक तूये।

हागार लो सारालो

२१ आन्‍नी ललईमी हूक्पी तूम् लन्ची मप्चा कोङ् ङरी आनोनीते, ललईआ ऊई पीके आन्‍ना छेत्नूम्नोयो?

२२ ऊदोईपीक्यालो ओरोना छाम्पा तूये, अब्राहाममी नीप्पो छा वात्छास् तूवा, ईल्पो रोःमे लाम्पाक ना ईल्पोक स्वतन्त्र मीम्छालाम्पाक।

२३ रोःमे लाम्पाक छा क गाम्‍लाम्पा जन्मेई छूवाक तूवा, खोदोलोई स्वतन्त्र मीम्छालाम्पा जन्मेई छूवाक छा क यादेलाम्पाक के।

२४ ङ्‍क रीङ् पोम् ललई तोङ्ना पीदूराम्। मूङ्‍क मीम्छाची नीस्खाल्क करार के। ईल्पो क सीनै कोम्पीका रोः मम् लागी छामाई वाईप् हागार के।

२५ हागार अरब छाप्कूवापीक सीनै कोम् के, ना ईनीम्‍बाक यरूशलेमलो थाम् दूराम्। ऊदोईपीक्यालो मूङ्‍क म्छास्का रोः छूवाक तूये।

२६ खोदोलोई साराङ्‍गाप्‍तोक यरूशलेम स्वतन्त्र तूये, ना मूङ्‍क ई मा के।

२७ ऊदोईपीक्यालो धर्मसूम्बऊपी ओरोना छाम्पा तूये,

“ए छा मान्वाईप् मीम्छा, चामोवा मव,

ए बूक्‍ती बान्‍लोक दूक्‍वा मान्छेईप् मीम्छा,

आम् गोङ् हल्‍ना बस्व,

ऊदोईपीक्यालो म्तूप्पोलोक मीम्छापीका

म्तूप्पोआ होक्सीक मीम्छाम् छामाईची ओरोतो तूये।”

२८ हन्‍ना नेछोचे, इसहाक तोङ्ना केईसो यादेम् छामाई के।

२९ खोदोलोई खोन्तोलो दानाई गाम्पीका जन्मेई छूवाक छाआ आत्मापीका जन्मेई छूवाक छा दूक्पीदोङू, ना ईनीम्बासो मोन्तोङ्‍कङ् तूये।

३० खोदोलोई धर्मसूम्बऊआ ऊई पीके? “रोःमे मीम्छा लो म्छालो लात्दीत्नूम्ते, ऊदोईपीक्यालो रोःमेम् छा स्वतन्त्र मीम्छाम् छालो पाम् दाचाम्मी हक्वाला छूनो।”

३१ खन्सा नेछोचे, केई रोःमे मीम्छाम् छामाई मा, खोदोलोई स्वतन्त्र मीम्छाम् छामाई के।

ख्रीष्‍टपी स्वतन्‍त्रता

५

स्वतन्त्रतामी लागी ख्रीष्‍टआ केई स्वतन्त्र मईक तूये। खन्सा बलिय छूवानीना थोरेप्नीव, ना होसोङ् रोः छूवानीना तूनीनव।

२ कोङ् पावलआङ् आन्‍नी लोयान्‍नी, आन्‍ना खतना मईनूम्दो ख्रीष्‍टपीका आन्‍नी ऊसो फाइदा छूनीनो।

३ खतना छूक् खोलोङ् कोङा होसोङ् चेताऊनी पीयोची, खस् खोलोङ् ललई रेम् कर लागेई छूये।

४ आन्‍नी ललईलाम्पा धर्मी छूम्‍लाम्ची ख्रीष्‍टपीका आम्नी हाल्‍ला छूवानीक तूये। आन्‍नी सम्खेलूपीका दाली हूप्सानीक तूये।

५ खोदोलोई केईया पवित्र आत्मालाम्पा विश्‍वासपीका तोक् धार्मिकताम् आसा हूङाम्।

६ ऊदोईपीक्यालो ख्रीष्‍ट येशूपी खतना मम् लो मान्मम्‍लो ऊसो मूल्य मान्तू। खोदोलोई ईबूम् रीङ्मीङाङ् मूल्य तूये, खूङ्‍क क सम्तूमालाम्पा लक्‌ मप् विश्‍वास के।

७ आन्‍नी नम्‍लोङ् बूल्स्चानीक तूवा। आसाई आन्‍नी सत्यता रेम्पी बाधा पीयानी?

८ ङ्‍क तोङ्‍क बाधा पीप् लक् आन्‍नी काछोक् नीनाम्माआ मक मा।

९ चीछाछा खमीरआ खोलोङ् चोम्पा फूल्मी कोलू खमीरलोक मदीत।

१० कोङा रोबूपी भरोसा मूयो, आन्‍ना ओमीप्का बीन्‍नीपा मीन्ताम् कीनूम्नो। आम्नी अल्मलेई मप् आस्दोसोङा खूङ्‌कसा दण्ड तेप्स।

११ खोदोलोई नेछोचे, कोङा होसोङ् खतना मम्ङा छूये पीकोना रीदाम् हासूवादोने ओपी ङ्‍क खोलोङ् दूक्वा ऊदोई तावा? खोरोदोने क्रूसमी रीङ्पीका ऊसो बाधाङा मान्तावा।

१२ आन्‍नी विचलित मप्चा खची खतनाङाङ्‍ने मा, बरू खची होप्मी अङ्‍गङ् कीप्चीवादोसो नवा!

पवित्र आत्मालाम्पा रीराम

१३ नेछोचे, आन्‍नीने स्वतन्त्रतामी लागी काछोम्पाक के। मूङ्‍क स्वतन्त्रता मोऊमी वोर्वा मम् लागी गोङ्नूम्नव। खोदोलोई सम्तूमापी आन्‍नी ईल्पो बीन्‍नीपाम् सूसोपो छूवानीव।

१४ ऊदोईपीक्यालो खोलोङ् ललई ईबूम् रीङ्बऊपी पूरा छूवाक तूये, “आना आम् खीम्तोनीची आम् होप् तोङ्नाङ् सम्तूमा मीव।”

१५ खोदोलोई आन्‍ना ईल्पोआ बीन्‍नीपालो खोलईनी-चालईनीदोने चीङ्चीङ् तूवानीव, आन्‍नी ईल्पो बीन्‍नीपापीका मासेई मलम् बोनूनव।

१६ खन्सा कोङा पीको, पवित्र आत्मालाम्पा लाम्दूमानीव, ना मोऊ-वोर्वामी लन्‍ची पूरा मनूम्नव।

१७ ऊदोईपीक्यालो मोऊ-वोर्वामी लन्ची पवित्र आत्माम् ऊल्‍लोङ्पी छूये, खीक्‍का पवित्र आत्माम् लन्ची मोऊ-वोर्वाम् ऊल्‍लोङ्पी छूये। आना ऊई मम् मीने खूङ्‍कलाम्पा आन्‍नी राम्सेम् लागी ङ्‍कस्क ईबूम् बीन्‍नीपाम् ऊल्‍लोङ्पी छूये।

१८ खोदोलोई आन्‍नी पवित्र आत्माआ लाम्दूप्नीकदो आन्‍नी ललईमी हूक्पी छूनीनो।

१९ मोऊ-वोर्वामी लक्‌ छेङ्‍गाङा तूये, मूङ्‍क ङ्‍कस्ङा: तूम्‍लू लम्, पवित्रता मान्तूप्, बेलेलम्,

२० ङोङोक्छे दम्, मन्तर मम्, साछीमी छूम्, खेम्वा, आहारीस्, छूली, स्वार्थी, मान्तम्, गुटबन्दी मम्,

२१ नाचूर्, दीः दूम्, मोजमज्जा मम् ना ओन्तोङ्‍कङ् बीन्‍नीपा लक्‌, खूङ्‍कम् तोक्पी कोङा आन्‍नी चेताऊनी पीयान्‍नी, ना लाईस्पीसोङ् पीन्‍नीकङ् तूवा। आस्-आसाई ङ्‌कतोङ्‍क लक् मईची, खस् नीनाम्माम् चार खम्मी हक्वाला छूनो।

२२ खोदोलोई पवित्र आत्माम् म्चोक सम्तूमा, चामोवा, खाऊमा-खासेर्मा, हूदूर्म्, सम्खे, नप् मम्, विश्‍वासलोक,

२३ लखेक, ना तईपी यूम्चीम्। ङ्‌कतोङ्‍क रीङ्मी ऊल्‍लोङ्पी ऊसो ललई मान्तू।

२४ येशू ख्रीष्‍टपी तूप्‍तोदीआ मोऊ-वोर्वा मूङ्‍कम् मान्‍नप् सानीवा ना लन्चीलोङ् क्रूसपी काक्स्दीत्चीक तूये।

२५ केई पवित्र आत्मालाम्पा लेत्यादो आत्माआ लाम्दूप्याक तोङ्नाङ् लाम्दूमे के।

२६ केई नाम्दूखू छूयानो के, ईल्पोआ बीन्‍नीपाम् म्छूली काईमीयाम्नो के, ना ईल्पोआ बीन्‍नीपाम् आहारीस् मयाम्नो के।

खोलोमी नप् मम्

६

नेछोचे, हेप् मीचा रई लक्‌ मईकपी लापस्दोक आन्‍नी तूनीक गोपी आत्मिक तूप्चा लखेछाना ख सूदारेई मनूम्व। खोदोलोई आन्‍ना आम्नी तोक्पीसो मीनानूम्व, मादोने आन्‍नीसो चाम्चीपी छूनीके।

२ ईल्पोआ बीन्‍नीपा भार खूर्म् बोलनीव, ना ओन्तोङ्ना ख्रीष्‍टमी ललई रेप्नूम्क छूये।

३ ऊदोईपीक्यालो मोरोछाक मीचा कोङ् हायाम्क मीन्दोक खसा म्होप्ङा दोका पीयान्ची।

४ खोलोआ म्होप्मी लक्मी चाम्ची मनूव, खीक्‍काङाङ् मूङ्‌कसा म्होप् बीन्‍नीपालो मान्थाम्चीमो म्होप्पी सागोहोम् मन्चीदूर।

५ ऊदोईपीक्यालो खोलोआ होप्मी भार म्होपाङ् खूर्म् छूये।

६ रीङ्बऊमी सेचीवा तोक् खोलोआ म्होप्मी खोलोङ् नप् थक्ची रीङ्बऊ ईक्‍लो हाम् छूये।

७ आन्‍नी दोकापी छूनीनव। आसासो नीनाम्मा गीम्सेम् दूरनो। मीचा ऊई लेत खूङ्‍कम् चोङा तय।

८ हेप्पा म्होप्मी मोऊ-वोर्वाम् लन्ची पूरा मम् लागी लेतदोक, मूङ्‍कसा म्होप्मी मोऊ-वोर्वालाम्पाङा सीम्मी म्चो तय। खोदोलोई आसाई आत्माम् लागी लेत, मूङ्‍कसा आत्मालाम्पा हादेसो मान्याईप् रीराममी म्चो तय।

९ नप् लक् मम्पी केई गलेई छूयानोके, ऊदोईपीक्यालो मूङ्‍क लक् मम्चायाम्दोक थीक् नाम्‍लापी केईया म्चो तयाम्।

१० खन्सा नाम्‍ला तयाम्‍लो केईया खोलोङ् मीस्मी भलाइ मतो खात्या, दूङ्‍लोक्‍तोक ख्रीष्‍टपी विश्‍वास मप्चीम् भलाइ मयाम्के।

नयाँ बोबूयाक

११ खोङ्नूम्व, कोङा ओहोप्‍मी हूःआङ् देप् देप् रीङ्बप्पी आन्‍नी होम्‌ लागी छापूचोयो।

१२ ख्रीष्‍टमी क्रूसमी कारणआ सतावटपी छूम् बोनूनव पीक्ना म्थेम्पी खोलोङ् आछीयाक दाईम् लन्ची मप्चाङा आन्‍नी खतना मम् कर तीनी।

१३ ऊदोईपीक्यालो खतना मप्चा खची होपासो ललई रेप्पस्‍नो, खोदोलोई आन्‍नी खतनाम् ललई रेम् मीयानी पीम्ना नाम्दूखू मम् लागीङाङ् खचा आन्‍नी खतना ममीनी।

१४ ई रोबू येशू ख्रीष्‍टमी क्रूसपीका बीन्‍नीपा ऊची रीङ्पी नाम्दूखू मम् रीङ् ओपी छूनूनव। खम् क्रूसमी कारणआ ओ लागी चार सीयाक तूये, ना चारमी लागी कोङ् सीयोक तूये।

१५ खतना मम् लो मान्मम्‍लो नीत्चीमीङ् महत्व मान्तू, खोदोलोई नयाँ बोबूईकङ् खोलोङ् थक् के।

१६ हन्‍ना ङ्‍क रीदूम् म्‍रीरामपी रेप् खोलोङ् ना नीनाम्माम् खोलोङ् मीस्चीपी खाऊमा-खासेर्मा ना सम्खे छूनूव।

१७ हन्‍नायीका आसासो कोङ् दूक् पीयोनूनव, ऊदोईपीक्यालो येशूम् सूसो मप् के पीम्ना खोमम् लागी येशूम् खेर्‌मी दागची कोङा ओ गाम्पी खूरूतोक तूये।

१८ नेछोचे, ई रोबू येशू ख्रीष्‍टमी सम्खेलू आम्नी आत्मालो तूनूव। आमेन।

एफिसीची

पावलआ हक छाप्दाम्

छेईलम्

पावलआ ङ्‍क छाप्दाम् एफिसीचीपी गेबोरो ई.सं. ६०-६१ पी छाप्क तूवा। खूङ्‍क नाम्‍लापी पावल रोम सहरमी ईबूम् थूनापी कैदी तूवा। ईनीम्‍बा रोम क यूरोप महादेशपी तूक ईनीम्बाक इटालियाम् होङ्तेल के। मूङ्‍क थूनापी तूवालोङ् पावलआ नयाँ करारपीक “फिलिप्पीची”, “कलस्सीची” ना “फिलेमोन” हक छाप्दाम्सो छाप्क तूवा।

पावलमी नाम्‍लापी एफिसस रोम् छाप्कूवामी मध्य-पूर्व हेम्पी तूप् हायाम् नीङ् तोप् सहर तूवा (मूङ्‍क ईनीम्‍बा टर्की छाप्कूवापी तूये)। एफिसस ईबूम् देप् केन्द्र तूवाकसा, म्खाल्-खाल्क मीस्ची मूङ्‍कपी तूवादोङा, ना ठाउँ-ठाउँपीका हो-होप्मी लक्पी मीस् मूङ्‍कपी तादोङा (प्रेरित १८:१९ पी खोङ्नूम्व)।

ई.सं. ५३ पीका ५५ सम्मो पावलसो एफिससपी तूवा, खीक्‍का खसा लेई पीच्‍ची मूङ्‍कपी आस्चीई ताआ, खस् ईबूम् सेचीखम्पी ईदोङ्ची। खची तोदीपी ओरोसर्प्आ विश्‍वास मची, ना जीस्तातोपीका ईबूम् ख्रीष्‍टियन् मण्डली मूङ्‍कपी थोक्सा। एफिसस हायाम् देप्क सहर तूवाकसा, ना ठाउँ-ठाउँपीका ताप् मीस् ओरोसर्प् छूवाकसा ओरोसर्प्‌ चा पावलआ हास्क जीनप् रीदाम् येन्ची, खीक्‍का ख्रीष्‍टमी जीनप् रीदाम् बीन्‍नीपा सहरपीसो हास्ची (प्रेरित १९:८-१०)।

एफिसीचीङाङ् मा खोदोलोई बर्‌बार्‌पीक हेप् मण्डलीचीम् लागीसो पावलआ ङ्‍क छाप्दाम् छाप्पू पीम् ओरोसर्प् बाइबलपीक छेछेमी लेलेमीचीम् मीन्ताम् तूये। पावलमी छाप्दाम् तोदीपी दूङ्देतो छाप्दाम् व्यक्तिगत तूये, खोदोलोई ङ्‍क छाप्दाम्क व्यक्तिगत दोसो ईबूम् मण्डलीङाङ् छाप्ना हक मा। ङ्‍क छाप्दाम्ने हायाम् फराकिलो तूये, ना ईबूम् मण्डलीप्का बीन्‍नीपा मण्डलीपीसो पीलम्ना खोलोआ नीम् लागी छाम्पा तूवा।

पावलमी रीराममी तोक्पी होसोङ् छेईम् लागी रोमीची पावलआ छाप्ना हचीक छाप्दाम्मी छेईलम् खोङ्नूम्व।

एफिसीची

पावलआ हक छाप्दाम्

१

नीनाम्माम् लन्चीलाम्पा ख्रीष्‍ट येशूम् प्रेरित पावलपीका, ख्रीष्‍ट येशूपी विश्‍वास मप् एफिससपी तूप् नीनाम्माम् मीस्चीपी:

२ ई नीनाम्मा पा ना ई रोबू येशू ख्रीष्‍टपीका सम्खेलू लो खाऊमा-खासेर्मालो छूनूव।

ख्रीष्‍टपी आत्मिक आसीक्

३ ई रोबू येशू ख्रीष्‍टमी नीनाम्मा ना पाम् साम्दीखा छूनूव, खसा केई साराङ्‍गाप्‍तोक तूस्कोपी खोलोङ् आत्मिक आसीकआ ख्रीष्‍टपी आशिर्वाद पीईक तूये।

४ खम् दोक्पी पवित्र ना दोस् मान्दीक छूनू पीकाना चार बोबूईम् लाईस्पीकाङ् खसा केई ख्रीष्‍टपी सोकी। खसा सम्तूमा मीयीकसा,

५ नीनाम्माम् लन्चीम् लक्ष्य तोङ्ना ख्रीष्‍ट येशूलाम्पा खसा केई म्छामाई छूम् लागी लाईस्पीकाङ् सोकीक तूवा।

६ खन्सा खसा केई सम्तूमा मीयक म्छापी मोरोङ् पीयीक खम् साम्दीखालोक सम्खेलूमी लागी केईया खम् साम्दी मयाम्।

७ खम् हायाम् देतो सम्खेलू तोङ्‍ना केईया ख्रीष्‍टमी हीःलाम्पा खपी हल्वा, अर्थात् ई मोऊमी छेमा तयाम्।

८ मूङ्‍क सम्खेलू खसा खोलोङ् म्‍लूखूप्ची लो ज्ञानलो केई हायाम् देतो पीयी।

९ ईनीम्बा नीनाम्माआ म्होप्मी उदेश्‍य तोङ्ना ख्रीष्‍टमी तोक्पी मीन्क म्होप्मी सूलाना यूक्साक लोचम् केई खोमीयीक तूये।

१० खन्सा नाम्‍ला यात्कप्का साराङ्‍गा लो चारपीलो तूप् खोलोक थक् ख्रीष्‍टमी तईपी तानू।

११ केई ख्रीष्‍टपी तूयेना नीनाम्माआ केई खम् मीस् छूम् लाईस्पीकाङ् सोकी, ना खसा खोलोक रीङ् म्‍लन्ची तोङ्‍ना मय।

१२ ख्रीष्‍टपी खोलोप्का लाईस्पी भरोसा यूप् केई यहूदीचा नीनाम्माआ साम्दीखा ना सायोचोङ्मा मम् दूरूम्नू पीकाना नीनाम्माआ ओरो मअ।

१३ ईनीम्‍बा आन्‍नी बीन्‍नीपा गोङ्चासो सत्यम् रीङ्बऊ, अर्थात् आन्‍नी हल्वा पीप् जीनप् रीदाम् येनानूम्। खीक्‍का आन्‍ना ख्रीष्‍टपी विश्‍वास मनूम्कसा नीनाम्माआ यादे मक पवित्र आत्माम् छाप आन्‍नी तीयापानीक तूये।

१४ नीनाम्माम् म्होप्मी दाचाम्, अर्थात् केईया पूरा हल्वा तयाम्नोक सम्मो खम् साम्दीखाम् सायोचोङ्मा मम् लागी पवित्र आत्मा ई हक्मी बैना तूये।

ओलोनूव पीम् ना वाङोम् मम्

१५ रोबू येशूपी तूक आम्नी विश्‍वास ना खोलोङ् नीनाम्माम् मीस्ची हेम् तूक आम्नी सम्तूमाम् तोक्पी कोङा येनूकसाङ्‌,

१६ कोङा वाङोम् मूयोलो आन्‍नी मीन्तो आम्‍नी लागी नीनाम्मा ओलोनूव पीकोचोयोक तूये।

१७ ई रोबू येशू ख्रीष्‍टमी नीनाम्मा, साम्दीखा मम् खाईप् पाआ आन्‍नी खम् तोक्पी छेईम् लूखूप्ची ना प्रकाशमी आत्मा पीयानीनूव पीकोना कोङा वाङोम् मूचोयो।

१८ कोङा ओरो पीकोनासो वाङोम् मूयो, आम्‍नी सागोवापीक मूक्स् छेङ्‍छेङ्पा छूनूव, ना खसा ऊक आसाम् लागीये आन्‍नी काछानीक तूये, खीक्‍का नीनाम्माम् मीस्चीपी खम् साम्दीखालोक हक्मी दाचाम् ऊये, खूङ्‍क आन्‍ना छेईम् दूरानूम्व।

१९ खीक्‍का केई विश्‍वास मप्चीम् लागी खम् राःरा देई देप्ये तूये पीम् आन्‍ना छेईदूरानूम्व। ङ्‍क राःरा नीनाम्माम् मूङ्‍क देप् राःरा के,

२० मूङ्‍क देप् राःरालाम्पा नीनाम्माआ ख्रीष्‍ट सीयाकप्का ऊस्पकू, खीक्‍का साराङ्‍गाप्‍तोक तूस्कोपी म्होप्मी चूप् हूःहेम् यूक्सू।

२१ खोलोङ् चार तोम्, हक्, राःरा ना चारखम्पी, ना ङ्‍क दूङ्पीकङाङ् मा, खोदोलोई ताईक दूङ्पीकसो देत्‍तोई नीङ् तूये, खूङ्‍क खोलोप्का दूङ्‍रेप्‍तो ख्रीष्‍ट यूक्सू,

२२ खीक्‍का नीनाम्माआ खोलोङ् रीङ् ख्रीष्‍टमी लोदोपू यूक्स्पी, ना मण्डलीम् लागी खङा खोलोङ् रीङ्मी तोङ् बानेई मअ।

२३ मण्डली क ख्रीष्‍टमी गाम् के। ङ्‍क गाम् खसा खोलोक थक्‍आ पूरा मक तूये, ना ङ्‍कङा येशूम् आछीयाक ङाली के।

पुरान लो नयाँलो रीराम

२

आन्‍नी आम्नी होप्मी अपराधआ लो मोऊलाम्पालो लाईस्पीक नाम्‍लापी सीयानीक तूवा।

२ खूङ्‍कतोलो आन्‍नी चारपीक रई लाम्पी लाम्दूमादोङ्नी। आन्‍ना नाम्तोक राःराम् मालिकमी आज्ञा रेपादोङ्नूम्। मूङ्‍क मालिक क नीनाम्मा मानेई मान्मप् मीस्ची म्होप्मी हक् गोपी यूप् आत्मा के।

३ केईसो ऊलाम् खस् तोङ्‍कङ् तूयी, ना होप्मी गाम्पीक वोर्वाम् लन्ची पूरा मम् लामूम्चाम्क तूवा, ना होप्मी गाम्पीक वोर्वा ना सानीवाआ लन्ची मक रीङ्पीङा लेतीचाईक तूयी। ई होप्मी वोर्वापी लेतीचाईवादोने बीन्‍नीपा मीस्चीतोङ् केईसो नीनाम्माम् छूलीपी ताईम् बोक्सावा।

४ खोदोलोई नीनाम्मा सम्खेपी होङ्पोक् तूये, खसा केई खम् हायाम् देप् सम्तूमालाम्पा सम्तूमा मीम्पा तूये।

५ खन्सा केई मोऊपी सीम्पादोसो खसा केई ख्रीष्‍टलोङ् लेईन्चा मीयीक तूये। नीनाम्माम् सम्खेलूलाम्पाङ् आन्‍ना हल्वा तानूम्क तूये।

६ खीक्‍का नीनाम्माआ केई ख्रीष्‍टलोङ् सीयीकप्का ऊम्पोम्पा, ना ख्रीष्‍टलोङ् साराङ्‍गाप्‍तोक तूस्कोपी यूक्सी।

७ ङ्‍क क खसा ताईक दूङ्चीपी म्होप्मी सम्खेलूम् हायाम् देतो दाचाम् खोमम् लागी मक। ङ्‍क सम्खेलू खसा केई ख्रीष्‍ट येशूपी खोमीयीक तूये।

८ ऊदोईपीक्यालो नीनाम्माम् सम्खेलूपीका विश्‍वासलाम्पा आन्‍ना हल्वा तानूम्क तूये। ना ङ्‍क आम्नी होप्पीका मा, ङ्‍कने नीनाम्माम् वरदान के।

९ ङ्‍क लक् लाम्पा मा, मादोने मीचा नाम्दूखू मय।

१० ऊदोईपीक्यालो केई नप् लक्मी लागी ख्रीष्‍ट येशूपी बोबूयीक नीनाम्माम् हूक्पीक सीप के। केई मूङ्‍कतोङ्नाङ् नप् लक् मम्नू पीकाना नीनाम्माआ लाईस्पीयीकाङ् मूङ्‍क चोचूप्स्क तूवा।

ख्रीष्‍टपी खोलोङ् ईबूम्ङा

११ खन्सा मीन्मारो मनूम्व, लाईस्पी आन्‍नी गाम्पी बीन्‍नीपा गोङ्ची तूवानी। गाम्पी हूः लाम्पा खतना छूवाक यहूदीचा आन्‍नी खतना मान्छूक् पीकादोङ्नी।

१२ मीन्मारो मनूम्व, आन्‍नी खोदोलो ख्रीष्‍टपीका छूबूरी, इस्राएलमी नागरिकमी हक्पीका पाखापी छूवानीक तूवा, ना यादेम् करारचीपीका छूबूरी, आसा मान्दीक खीक्‍का नीनाम्मा मान्दी ङ्‍क चारपी तूवानी।

१३ आन्‍नी खोन्तोलो ख्रीष्‍ट येशूपीका छूबूरी तूवानी, खोदोलोई ईनीम्‍बा ख्रीष्‍टमी हीःआ नीनाम्माम् दोक्पी तातानीक तूये।

१४ ऊदोईपीक्यालो खङ् ई लागी खाऊमा-खासेर्मा तूये। खसा केई यहूदीची ना बीन्‍नीपा गोङ्ची नीप्पोङ् ईबूम्ङा मम्पा तूये, ना विभाजन ताईप् साछीमीम् पर्खाल हत्दीत्क तूये।

१५ खसा ललई मूङ्‍कम् आज्ञाची ना धार्मिक विधानची म्होप्मी गाम्पी खारिज मअ। ओरो मना खसा ङ्‍क नीत्चीपीका ईबूम् नयाँ गोङ् बोबूईना यहूदीची ना बीन्‍नीपा गोङ्चीम् रापी खाऊमा-खासेर्मा तातू।

१६ खीक्‍का ई गोपी तूक साछीमी मीन्ताम् मासेई मना केई नीस्गोङ् ईबूम् गाम्पीङ् नीनाम्मापी तमीम् लागी ख्रीष्‍ट क्रूसपी सीया।

१७ येशूआ ताना आन् छूबूरी तूप् बीन्‍नीपा गोङ्ची ना म्दोक्पी तूप् यहूदीची मिलापमी जीनप् रीदाम् येईमीयानी।

१८ ऊदोईपीक्यालो खलाम्पाङ् केई यहूदीची ना बीन्‍नीपा गोङ्ची नीप्पोआङ् पवित्र आत्मालाम्पा पा तूकपी वोम् तोम्पा तूये।

१९ ओरोना हन्‍ना आन्‍नी बीन्‍नी छाप्कूवापीक ना बिरान मा, खोदोलोई नीनाम्माम् मीस्चीका आन्‍नी बूम्-नागरिक ना नीनाम्माम् खीम्पोस्मी तीक्सूची छूवानीक तूये।

२० मूङ्‍क खीम् प्रेरितची ना खारीबोपोचा यूक्स्चीक जगथेम्पी बोबूयाक तूये खूङ्‍क खीम् आन्‍नीङ् के। ख्रीष्‍ट म्होप्क जगमी सूर् लूङ् तूये।

२१ ख्रीष्‍टआङ् ङ्‍क खीम् नम्‍लो ईतोतो काप्सना यूक्स ना रोबूपी ईबूम्ङाङ् पवित्र दप्स्को खीम् छूम् लागी पमीत्‍तो खाईय।

२२ खीक्‍का पवित्र आत्मापी नीनाम्माम् तूस्को छूम् लागी आन्‍नीसो खपी ईतोतो बोबून्चीतो खात्नी।

पावल बीन्‍नीपा गोङ्चीम् लागी रीदाम् हाप्

३

खन्सा कोङ् पावल, आन् बीन्‍नीपा गोङ्चीम् लागी ख्रीष्‍ट येशूम् कैदी छूवोक तूये।

२ आम्‍नी लागी नीनाम्माम् सम्खेलूम् जीम्मेवारी कोङ् पीयोतोकम् तोक्पी आन्‍नासो येनानूम्क तूये मीनो।

३ खूङ्‍क क कोङ् प्रकाशलाम्पा छेईमीयोक रहस्य के। खूङ्‍कम् तोक्पी कोङा आम्नीपी लाईस्पीकाङ् जीजीस् छापूकसो तूवा।

४ आन्‍ना ङ्‍क नीनूम्‍लो ख्रीष्‍टमी रहस्यम् तोक्पी ओहोप्‍मी मीन्ताम् ऊई तूये, खूङ्‍क आन्‍ना छेईदूरनूम्।

५ मूङ्‍क रीङ् खम् पवित्र प्रेरितची ना खारीबोपोचीपी पवित्र आत्मालाम्पा ईनीम्‍बा खोमन्चीक तूये, खूङ्‍क बीन्‍नीपा दूङ्पीक मीस्चीपी मान्पोम्पा तूवा।

६ मूङ्‍क रहस्य क ङ्‍कङा के, जीनप् रीदाम्‍लाम्पाङ् बीन्‍नीपा गोङ्चासो यहूदीस्का नीनाम्माम् आसीक् तचीक तूये। बीन्‍नीपा गोङ्चीसो ईबूम् गाम्पीक अङ्‍गची छूवाक तूये ना खस् ख्रीष्‍ट येशूपी नीनाम्माआ पीयाक यादेम् ऊदेऊपीक हक्वाला छूवाक तूये।

७ खम् राःराम् लक्‌ तोङ्‍ना कोङ् पीयोक नीनाम्माम् मूङ्‍क सम्खेलूम् वरदान तोङ्‍ना कोङ् ङ्‍क जीनप् रीदाम्मी सूसो मप् छूवोक तूवा।

८ खोलोङ् नीनाम्माम् मीस्चीपी कोङ् हायाम् चीमादोसो ख्रीष्‍टमी हायाम् देप् दाचाम्मी जीनप् रीदाम् बीन्‍नीपा गोङ्चीपी हासूनू पीकाना कोङ् ङ्‍क सम्खेलू पीयो।

९ खोलोङ् रीङ्‍ बोबूईप् नीनाम्मापी दूङ्-दूङ्पीका सूलाक रहस्यम् लोचम् ऊये, खूङ्‍क खोलोङ् मीस्चीपी खुलस्त मम् सम्खेलू कोङ् पीयो,

१० ओरोना ईनीम्‍बाक नाम्‍लापी मण्डलीलाम्पा नीनाम्माम् म्खाल्-खाल्क नीऊ साराङ्‍गाप्‍तोक तूस्कोचीपी चारतोप्ची ना हक्‍तोप्चीपी हासे।

११ ङ्‍क क ख्रीष्‍ट येशू ई रोबूपी नीनाम्माआ पूरा मक कूयूदूङ्पूक उदेश्‍य तोङ्‍ना तूवा।

१२ खपी यूम्पा ई विश्‍वासलाम्पा साहस ना भरोसापी केईया नीनाम्मापी खाईम् दूराम्।

१३ खन्सा कोङा आम्‍नीपी निवेदन मूयो, आम्‍नी लागी कोङा तेप्सूचोयोक दूक्वापी आन्‍नी आम्नी पोऊ सनीनव। ङ्‍कने आम्‍नी लागी साम्दीखामी रीङ् के।

एफिससपीक मण्डलीम् लागी वाङोम्

१४ खन्सा कोङ् पाम् दोक्पी खून्जू लोयोना वाङोम् मूयो।

१५ ख लाम्पाङ् साराङ्‍गा लो चारपी तूकलो खोलोङ् खीम्पोस्मी नीङ् यूक्साक तूये।

१६ कोङा वाङोम् मूयो, खम् साम्दीखाम् दाचाम् तोङ्‍नाक राःराआ खम् आत्मालाम्पा आम्‍नी गोपीक रीरामपी आन्‍नी हायाम् राःरालोक मानीव।

१७ विश्‍वासलाम्पा ख्रीष्‍टआ आम्‍नी गोङ्‍पी बास् मनू, खीक्‍का सम्तूमापी म्साम् थूप् ना पोचीप् छूवानीना,

१८ खोलोङ् नीनाम्माम् मीस्चीका तूक खम् सम्तूमा देई दाप्ये, देई बाईप्ये, देई रेप्ये ना देई गूम्ये तूये, खूङ्‍क छेईम् राःरा तोम् दूरानूम्व,

१९ ना सानीवापीका थाप्मान्तेईप् ख्रीष्‍टमी सम्तूमा छेईदूरानूम्, खीक्‍का नीनाम्मालाम्पा ताप् खोलोङ् पूर्णताआ आम्नी रीराम पेप्नूव।

२० ई गोपी लक् मप् खम् राःरा तोङ्‍ना केईया ङोकाम्क ना मीनाम्कप्का दूङ् लक् मम् दूर्प् नीनाम्माम् साम्दीखा छूनू।

२१ दूङ्पीका-दूङ् सम्मो मण्डलीपी लो ख्रीष्‍ट येशूपीलो सदैबरी खम् साम्दीखाङ् छून्चानूव। आमेन।

ख्रीष्‍टमी गाम्पी ऊक्‍काम् छूम्

४

खन्सा, कोङ् रोबूम् लागी ईल्पो कैदी, आन्‍नी बीन्ती मीयान्‍नी, नीनाम्माआ काछानीक मीस् तोङ्ना छूवानीना आन्‍नी मूङ्‍कम् खाईप्सेप् रीराम लेत्नीव।

२ हाल्‍लोसो लखेछा छूवानीव। ईल्पोआ बीन्‍नीपा सम्तूमा मीक् ना तेम्दूर्प् छूवानीव।

३ आन्‍नी खाऊमा-खासेर्मापी तूवानीना पवित्र आत्मापी ईबूम्ङा छूम्चाम् लागी सानीवा मनूम्व।

४ नीनाम्माआ आन्‍नी काछानीलो ईबूम् आसापी काछानीक तोङ्नाङ् गाम् ईबूम् तूये, ना पवित्र आत्मा ईबूम् तूये।

५ ईबूम्ङा रोबू, ईबूम्ङा विश्‍वास ना ईबूम्ङा बप्‍तिस्मा तूये।

६ केई खोलोमी ईबूम्ङा नीनाम्मा ना पा तूये, ख खोलोप्का दूङ्‍रेप् तूये, खोलोङ्लाम्पा लक मय, ना खोलोङ्पी तूये।

७ खोदोलोई ख्रीष्‍टआ हायीछयीक वरदान तोङ्‍ना केई खोलोङ् सम्खेलू पीयीक तूये।

८ खन्सा धर्मसूम्बूऊपी छाम्पा तूये:

“ख खोलोप्का दूङ्‍रेप्‍तो वोङ्‍खातालो

कैदची म्साथपी खाईयू,

ना मीस्ची वरदान पीयू।”

९ (हन्‍ना ङ्‍क “खोलोप्का दूङ्‍रेप्‍तो वोङ्‍खाता” पीक्‍क क ऊई माका? खूङ्‍क ङ्‍कङा के ख चारमी दूङ् मूक्सूसो लेन्ची।

१० दाली यूप्क क म्होपाङ् खोलोङ् चार भरपूर मम् लागी खोलोङ् साराङ्‍गाचीप्कासो दूङ् रेप्‍तो खाता)।

११ खीक्‍का मण्डलीम् लागी खम् वरदानची ङ्‍कस्ङा के: हेप् प्रेरितची, हेप् खारीवोपोची, हेप् रीदाम् हाप्ची, हेप् मण्डलीपीक पास्टरची ना हेप्क सेचीपोची छूनूव।

१२ ख्रीष्‍टमी गाम् अर्थात् मण्डली बोबून्‍नूव ना सूसोम् लक् मम् लागी नीनाम्माम् मीस्ची चोचूम्चीनू पीकाना खसा ङ्‍क वरदानची पीयी।

१३ ओरोछूकसा ङ्‍क वरदानमी लक्‍आ केई खोलोङ् विश्‍वासपी ना नीनाम्माम् छामी ज्ञानपी ईक्‍काम्‌ छूम् लागी बईछोक्से। ना ओरोना केई विश्‍वासपी परिपक्व मीस् छूये ना ख्रीष्‍ट तोङ्ना खम् पूर्णतासम्मो तान्तेदूराम्।

१४ खन्सा केई छालआ लाईस् दोस् होक्सक ना खोलोङ् धार्मिक सिद्धान्तम् मूर्हूऊआ ना मीस्मी वालीली, धुर्तता खीक्‍का तायामीआ एक्सा मेक्सा पेरक छाछामाची तोङ्‍क छूयीनूनव।

१५ बरू सम्तूमालो सत्य नेन्तो खोलोङ् रीङ्पी केई क तोङ्a, अर्थात् ख्रीष्‍ट तोङ्ना पतो खातेके।

१६ खम् हक् गोपीङ् म्हा-हाल्‍लाक अङ्‍गची खोलोङ् ईतोतो तङ्ना तूये, ना खोलोङ् रीराम हो-होप्मी तूस्कोपी काम्चीना तूये। खीक्‍का ई-ईबूम् अङ्‍गआ मम् पर्ने म्‍लक् मईदोक खोलोङ् सम्तूमापी पतो ना बोबूत्‍तो खाते।

ज्योतिम् छामाई छूम्ना लेईम्चाम्

१७ हन्‍ना रोबूम् नीङ्पी कोङा ओरोलोयान्‍नी ना गवाई पीयान्‍नी, आन्‍नी क बीन्‍नीपा गोङ्ची तोङ्ना लेन्चानीनव, ऊदोईपीक्यालो खची मीन्ताम् क मोरोक के।

१८ खची छोक् गोङ्आ तातक अज्ञानताआ खस् नीनाम्माआ पीयाक रीरामपीका छूबूरी छूवाक तूये, ना खची सानीवा नाम्कूर्मादाम्‍आ पेप्खीक तूये।

१९ खचीपी जीस्सो ङईम् मान्तू। म्खाल्-खाल्क जेर्म्‌ लप् लक् मम् लन्ची मईचीना खस् बेलेलप्‍तीप् छूवाक तूये।

२० खोदोलोई आन्‍ना ख्रीष्‍ट क ओरोना छेतानूम्क मान्तू।

२१ येशूपी तूक सत्यता तोङ्‍ना खम् तोक्‍पी आन्‍‍ना येनानूम्क ना ईन्चीनीक तूये पीकोना कोङा मीनो।

२२ लाईस्पीक मोऊ वोर्वापी लेईम्चाम् आम्नी पूरान रीराम होक्सायानूम्व। मूङ्‍क पूरान रीराम आम्नी जेर्म्‌ लप् लक् मम् लन्चीआ गर्दा मासेई छूक्‍तो खात्चाईक तूये।

२३ आन्‍नी आम्‍नी सानीवापी लो आत्मापी नयाँ छूवानीव।

२४ खीक्‍का नीनाम्माम् ङालीपी आछीयाक धार्मिकता ना पवित्रतापी बोबूयाक नयाँ वोर्वा तेई खाप्सूम्तो खाप्सानूम्व।

२५ खन्सा वालीली होक्सायानूम्ना खोलोआ हो-होप्मी खीम्तोनीस्का सत्य नेन्‍नीव, ऊदोईपीक्यालो केई खोलोङ् ईबूम् गाम्मी अङ्‍गस् के।

२६ आम्नी छूली कात्दोसो मोऊ क मनूम्नव, नाम् काम् लाईस्पीङ् आम्नी छूली सीन्खानू।

२७ ना शैतान मौका पीयानूम्नव।

२८ खूप् मीस् हन्‍नायीका खूनूनव। बरू मूङ्‍कसा रोकोछू मनूव। मूङ्‌कसा म्हूःआ इमानदारी छूनूना रोकोछू मनूव, ना खोलोकपी रेईप्खाप्ची पीम् दूर्‌नूव।

२९ आम्नी ङःपीका जेजेर्वा रीङ् लन्‍नूनव, खोदोलोई नाम्‍ला तोङ्ना नेईम् खाईप् ना सुधार मप् चानप् रीङ्‌ङाङ् नेन्‍नीव, खूङ्‍कलाम्पा येईप्चा आसीक् तचीनूव।

३० खीक्‍का नीनाम्माम् पवित्र आत्मा म्गोङ् तूमीयानूम्नव, खपीकाङा हल्वा तोम् लेईमी लागी आन्‍नी छाप तीयानीक तूये।

३१ खोलोङ् खाल्‍क खीक् रीङ्, क्रोध, छूली, चाऊपोलम्‌ ना निन्दा, खीक्‍का खोलोङ् खाल्क नाचूर्‌सो आन्‍ना होक्सीयानूम्व।

३२ नीनाम्माआ ख्रीष्‍टपी आन्‍नी छेमा पीयानीक तोङ्ना, आन्‍नासो ईल्पोआ बीन्‍नीपापी छेमा पीलना ईल्पोआ बीन्‍नीपापी लखेक सानीवा ना सम्खेवा मीलप् छूवानीव।

a 

४:१५ तोङ् – अर्थात्, शिर

५

खन्सा आन्‍नी नीनाम्माआ सम्तूमा मीनीक छाछामा तूनीकसा ख तोङ्‌कङ् छूम् लाम्नूम्व,

२ आन्‍नी सम्तूमापी तोक्सानीव, दानाई ख्रीष्‍टआसो केई सम्तूमा मीम्पा, ना नीनाम्माम् लागी ङम्ङम्यो नाम्प् चाचोदाम् ना बलिदान छूवाना म्होप्ङा ई लागी पीन्ची।

३ खोलोदोई आम्नी हाम्पी तूम्‍लू लो खोलोङ् जेजेर्वालो अथवा लोभमी नीङ्सो लन्‍नूनव, खूङ्‍क नीनाम्माम् मीस्चीम् रापी छूम् खात्‍तनो।

४ हेप् ङईम्‍लप् रीङ्, मूर्ख रीङ्छाम् अथवा फाइदा मान्दीक गेम्तूम् मनूम्नव, ङ्‍क तोङ्‍क रीङ् मम् खात्‍तनो। खोदोलोई नीनाम्मा ओलोनूव पीम् रीङ्‌ मनूम्व।

५ ऊदोईपीक्यालो आन्‍ना ङ्‍कने छेईम्ङा छूये, हेप् तूम्‍लूलप्, हेप् जेजेर्वा मीस् अथवा लोभी मीचा ख्रीष्‍ट ना नीनाम्माम् चारखम्पी ऊसो हक् तयनो। लोभी मीस् क ङोङोक्छे दप् मीस् तोङ्‍कङ् के।

६ आसासो आन्‍नी वालीली रीङ्आ जूक्‍केई मम् दूरानीनूनव, ऊदोईपीक्यालो मूङ्‍क रीङ्आ गर्दा आज्ञा मान्‍रेप्चीपी नीनाम्माम् छूली तात्‍ते।

७ खन्सा मूङ्‍कस्का सम्थल् छूवानीना तूनीनव,

८ ऊदोईपीक्यालो ईक् खेप् आन्‍नी नाम्कूर्मादाम्पी तूवानी, खोदोलोई आन्‍नी हन्‍ना रोबूपी छेङ्‍छेङ्पा छूवानीक तूये। लाबाईमी छामाई तोङ्ना लाम्दूमानीव,

९ ऊदोईपीक्यालो लाबाईमी म्चो क खोलोङ् भलाइ, धार्मिकता ना सत्यता के,

१० ना ऊई रोबूआ नत्‍त खूङ्‍क ईम्चीम् सानीवा मनूम्व।

११ नाम्कूर्मादाम्मी होप्‍तोक लक्पी भाग लाप्नूम्नव, बरू मूङ्‍क लक् खोमीयानूम्व।

१२ ऊदोईपीक्यालो खचा सूल्यान्‍नीस्‍ना मईचीक लक्मी तोक्पी पीम्सो ईङईम् लप् रीङ्‍ के।

१३ खोदोलोई अल्हो ऊक थक् थेम्पीई तात्‍ते, मूङ्‍क छेङ्‍गा दाईप्खाप् छूये,

१४ ऊदोईपीक्यालो अल्होआङ् खोलोक थक् छेङ्‍गा दान्खा मीय। खन्सा ओरोना छाम्पा तूये:

“ए ईम्चाप्ङा, थीतापक्व,

ना सीयाकचीप्का पक्‍व,

ना ख्रीष्‍टआ आन् प्रकाश पीये।”

१५ खन्सा दानाई लाम्दूम्नी नम्‍लोना खोङ्नूम्व। लूखूप्ची मान्दीक मीस् तोङ्ना मा, खोदोलोई लूखूप्चीलोक छूवानीना लाम्दूमानीव।

१६ खोलोङ् नप् नाम्‍ला यस्‍नूम्नव, ऊदोईपीक्यालो लेई रईक तूये।

१७ खन्सा मूर्ख छूनीनव, खोदोलोई रोबूम् लन्ची ऊई तूये, मूङ्‍क छेतानूम्व।

१८ दाखमद्यआ सेन्‍नीनव, ऊदोईपीक्यालो मूङ्‍कसा रीराम नास् मय, खोदोलोई पवित्र आत्माआ पेप्‍तो छूवानीव।

१९ ईल्पो बीन्‍नीपालो भजन, स्तुति ना आत्मिक छाम् लचानीव। खीक्‍का होप्मी खोलोङ् गोङ्आ रोबूम् साम्दीखामी छाम् लतो,

२० हाल्‍लोसो खोलोङ् रीङ्मी लागी ई रोबू येशू ख्रीष्‍टमी नीङ्पी नीनाम्मा पा ओलोनूव लानूम्व।

२१ ख्रीष्‍टमी सायोचोङ्मापी ईल्पो बीन्‍नीपाम् हूक्पी तूवानीव।

तूप्पो तोमाम् तोक्पी वारे-वाछे

२२ तोमाचे, रोबूम् हूक्पी तूनीक तोङ्‍ना आम्नी हो-होप्मी तूप्पोम् हूक्पी तूवानीव।

२३ ऊदोईपीक्यालो ख्रीष्‍ट मण्डलीम् तोङ् तूक तोङ्नाङ् तूप्पो तोमाम् तोङ् के। खीक्‍का मण्डलीक ख्रीष्‍टमी गाम्के, ना ख म्होप्ङा मूङ्‍कम् हल्वा पीप् तूये।

२४ दानाई मण्डली ख्रीष्‍टमी हूक्‍पी तूये, खोरोनाङ् तोमास्सो खोलोङ् रीङ्पी तूप्पोचीम् हूक्पी तूनूव।

२५ तूप्पोचे, होप्मी तोमा सम्तूमा मीयानूम्व, दानाई ख्रीष्‍टआसो मण्डली सम्तूमा मीक तूवा, ना खूङ्‍कम् लागी म्होप्ङा पीन्दीन्ची,

२६ ख्रीष्‍टआ मण्डली काऊआ सप्ना रीङ्‍बऊलाम्पा पवित्र मअ।

२७ खीक्‍का दाग ना मान्चूर्प्, अथवा ऊसो ओन्तोङ्‍क रीङ् मान्तूप्, खोदोलोई पवित्र ना खोत मान्तूप् साम्दीखाक मण्डली म्होप्ङा पीम्दीम्चीम् लागी खसा ओरो मक तूये।

२८ खोरोनाङ् तूप्पोचासो हो-होप्मी तोमा होप्मी गाम् तोङ्नाङ् सम्तूमा मीम् छूये। होप्मी तोमा सम्तूमा मीक्‍आ म्होप्ङा सम्तूमा मीयान्ची।

२९ ऊदोईपीक्यालो आस्क मीचासो हादेलोसो म्होप्मी गाम् घृणा मईनो, खोदोलोई मूङ्‍क चाम्‍दूम् पीयना नम्‍लोना सम्सूर, खोरोनाङ् ख्रीष्‍टआसो म्होप्मी मण्डली सम्सूरू,

३० ऊदोईपीक्यालो केई खम् गाम्मी अङ्‍गस् के।

३१ धर्मसूम्बऊआ पीके, “खन्सा मीचा म्पा-म्मा होक्सीयना म्तोमालो तङ्ना तूये, ना मूङ्‍क नीप्पोस् ईक् गाम् छूये।”

३२ ङ्‍क ईबूम् देप् रहस्य के, खीक्‍का ङ्‍क रीङ् कोङा ख्रीष्‍ट ना मण्डलीम्‍लो तोक्पीसो पीकोचोयो।

३३ ऊदोसो आन्‍नी खोलोआ आम्नी तोमा आम्नी होप् तोङ्ना सम्तूमा मीयानूम्व, ना तोमाआसो म्तूप्पोम् सायोचोङ्मा मनूव।

छामाई लो पा-माम्‍लो तोक्पी वारे-वाछे

६

छामाईचे, रोबूपी होप्मी पा-माम् आज्ञा रेपानूम्व, ऊदोईपीक्यालो ङ्‍क हायाम् नप् तूये।

२ “होप्मी पा-माम् सायोचोङ्मा मनूम्व।” ङ्‍क यादेलोक दूङलाईस्पीक आज्ञा के।

३ आन्‍ना होप्मी पा-माम् सायोचोङ्मा मईनूम्दोक आम्नीमी नखावा छूये, ना चारपी आन्‍नी हायाम्तातो लेत्चाईनी।

४ पाचे, आम्नी छामाईची खची छूली काईमीयानूम्नव, खोदोलोई खस् रोबूम् अनुशासन ना सेचीवापी हूर्केईमनूम्व।

रोः लो मालिकलो वारे-वाछे लईचीक

५ रोःचे, कीम्‍लतो ना योतो आछीयाक गोङ्आ ख्रीष्‍टमी आज्ञा रेप्नूम्कतोङ्ना ङ्‍क चारपीक आम्नी मालिकचीम् आज्ञा रेपानूम्व।

६ मीस् म्जी नमीक्ची तोङ्ना मूक्सदूपी मोरो खोमम्छा लक् मनूम्नव, खोदोलोई ख्रीष्‍टमी रोःची तोङ्ना आछीयाक गोङ्‍आ नीनाम्माम् लन्ची पूरा मनूम्व।

७ मीस्मी लागी मा, खोदोलोई रोबूम् सूसो मयाम्क तोङ्ना जीनतो लक्‌ मनूम्व,

८ आन्‍ना छेत्नूम्, रोः दोसो फूक्‍कादोसो, नप् लक् मप् खोलोङ् रोबूआ ख म्होप्मी लक् तोङ्‍ना पूनाऊनी पीय।

९ मालिक चे, आम्नी रोचीपी ङ्‌कतोङ्‍कङ् नप् वोर्वा मनूम्व, ना वोक्नूम्नव, ऊदोईपीक्यालो आन्‍नी ना खस् नीस्थलाकमीङ् मालिक साराङ्‍गाप्‍तो तूये, ना खसा छेङ्‍गेर् मईनो पीम् आन्‍ना छेत्नूम्।

नीनाम्माम् जूम्‍लो

१० याईस्कोपी, रोबूपी ना खम् देप् राःरापी बलिय छूवानीव।

११ शैतानमी युक्तिचीम् ऊल्‍लोङ्पी थोरेप् दूर्म् लागी नीनाम्माम् खोलोङ् जूम्‍लो वेस्‍नूम्व।

१२ ऊदोईपीक्यालो ई जूम्‍लूक गाम् ना हीम् ऊल्‍लोङ्पी मा, खोदोलोई चार तोप्चीम् ऊल्‍लोङ्पी, हक् तोप्चीम् ऊल्‍लोङ्पी, ईनीम्‍बाक नाम्कूर्मादाम्पी तूप् चारखम्पी चार तोप्चीम् ऊल्‍लोङ्पी ना साराङ्‍‍गाप्‍तोक तूस्कोपी तूप् रई लक् मप् आत्मिक दोर्‌चीम् ऊल्‍लोङ्पी के।

१३ खन्सा नीनाम्माम् खोलोङ् जूम्‍लो थेतानूम्व, ना ओरोना रई लेईपी थम्पूर् छूदूरानूम्व, ना खोलोङ् लक् मनूम्ना थोरेम् दूर्प् छूवानीव।

१४ खन्सा आम्नी होप्मी छूम्‍री सत्यम् थाप्‍री मनूम्व, ना धार्मिकताम् पम्देम् पाता वेस्‍नूम्ना थोरेप्नीव,

१५ ना खाऊमा-खासेर्माम् जीनप् रीदाम् येईमीम् लागी लोङ्पी लोङ्पई वात्नूम्ना चूम्चीनीव।

१६ खोलोङ् नाम्‍लापी विश्‍वासमी ढाल थेतानूम्व, मूङ्‍कसा आन्‍ना जेजेर्वाम् खोलोङ् मीछेर्वाबेई सेईदूर्नूम्।

१७ हल्वाम् तोङ्‍खम् टोप् खूक्सानूम्व, पवित्र आत्माम् दोप्सेल खूरानूम्व, मूङ्‍क क नीनाम्माम् रीङ्बऊ के।

१८ खोलोङ् नाम्‍लापी पवित्र आत्मापी निवेदन मतो हाल्‍लोसो वाङोम् मचानूम्व। ङ्‍क उदेश्यआ लगनशील ना चीङ्चीङ्‍यो मन्चीनीना खोलोङ् नीनाम्माम् मीस्चीम् लागी वाङोम् मचानूम्व।

१९ ओ लागीसो वाङोम् मनूम्व, ना कोङ् नेनोलो नीनाम्माआ कोङ् रीङ्बऊ पीयोनूव, ना कोङा मान्की-मान्की जीनप् रीदाम्मी रहस्य पोदूरूनू,

२० ङ्‍कम् लागी कोङ् साङ्‍लआ छूईम्‍दीम्‍पा ईल्पो राजदूत के, ना कोङा दानाई नेईम् छूये खोरोना कोङा साहसलो नेईम् दूरूनूव।

याईस्कोप्क सेवा

२१ कोङ् ऊतोङ्‍कई तूवो ना ऊई मूचोयो, मूङ्‍क आन्‍नासो छेईम् छूये पीक्ना सम्तूमा मीयोक नेछो ना रोबूपी विश्‍वासी सूसोपो तूखीकसआ खोलोङ् रीङ् आम्नीपी पयके।

२२ ओखी रीदाम् ऊतकई तूये पीम् आन्‍ना छेतानूम्व ना आम्‍नी गोङ्आ सागोहोम् तनू पीम् मीन्ताम्‍आ कोङा ख आम्नीपी पोक्सूक तूये।

२३ नीनाम्मा पा ना रोबू येशू ख्रीष्‍टआ बूबू नेछोची खाऊमा-खासेर्मा ना विश्‍वासलोक सम्तूमा पीयानीनूव।

२४ ई रोबू येशू ख्रीष्‍ट हाल्‍लोसो मान्याईप् सम्तूमा मीक्ची खोलोङ्पी सम्खेलू छून्चानू।

फिलिप्‍पीची

पावलआ हक छाप्दाम्

छेईलम्

फिलिप्पी क मासेडोनिया प्रदेशमी ईबूम् मूक्खे सहर तूवा। मासेडोनिया प्रदेश दक्षिण यूरोपमी ग्रीस मीचीक छाप्कूवाम् योऊना हेम् तात्‍ते। फिलिप्पी रोमी साम्राज्यमी ईबूम् उपनिवेश तूवाकसा हायाम्सर्प् रोमीची ना दोर्‌ची मूङ्‍कपी तूवा (प्रेरित १६:१२)।

दोस्पी जीनप् रीदाम् हास् खातालो पावल फिलिप्पीपी तातेकाक तूवा। खोदोलो यूरोप महादेशपी ख्रीष्‍टमी जीनप् रीदाम् हाम्पा ङ्‍क दूङ् लाईस्पीक तूवा। ओरोना ख्रीष्‍टियन् धर्म एशियापीका यूरोप सम्मो रीङाना खाता। ख्रीष्‍टियन् धर्म एशियापी थोक्साकसा ङ्‍क नाम्काम्स्को हेम्क धर्म मा।

ईबूम् दर्शन तना पावल लाईस्पी फिलिप्पीपी खाता। मूङ्‍क दर्शनपी मासेडोनियापीक ईल्पो मीचा “मासेडोनियापी बान्व, खीक्‍का केईका बईकाव” पीकाना पीकाक तूवा (प्रेरित १६:९-१०)।

पावल फिलिप्पीपी लाईस्पी खाताकम् तोक्पी प्रेरित १६:११-४० पी छाम्पा तूये। खीक्‍काना रीदाम् हाम् लागी पावल दोस्पी होसोङ् फिलिप्पीपी खाता (प्रेरित २०:१, ६)।

पावलआ ङ्‍क छाप्दाम् म्होप् कैदी तूवाक नाम्‍लापी छाप्क तूवा। ओरोसर्प् बाइबलपीक छेछेमीचीम् मीन्ताम्पी एफिसीची, कलस्सीची ना फिलेमोनपी पावलआ छाप्‍क सूप्ची छाप्दाम्‍लो ईतो ङ्‍क छाप्दाम्सो ई.सं. ६२-६३ पी रोमपीका छाप्ना होक्स्क तूवा। ङ्‍क छाप्दाम्ची कैद-छाप्दाम् पीक्नासो मानेई मईची।

पावलमी रीराममी तोक्पी होसोङ् छेईम् लागी रोमीची पावलआ छाप्ना हचीक छाप्दाम्मी छेईलम् खोङ्नूम्व।

फिलिप्‍पीची

पावलआ हक छाप्दाम्

१

ख्रीष्‍ट येशूम् रोःची पावल ना तिमोथीलाम्पा फिलिप्पीपीक ख्रीष्‍ट येशूपी तूप् बिशपची ना डिकनची खीक्‍का खोलोङ् नीनाम्माम् मीस्चीपीः

२ नीनाम्मा ई पा ना रोबू येशू ख्रीष्‍टलाम्पा सम्खेलू ना खाऊमा-खासेर्मा के।

ओलोनूव पीम् ना वाङोम् मम्

३ हादेलोसो आन्‍नी मीईयान्‍नीलो कोङा ओ नीनाम्मा ओलोनूव पीको।

४ कोङा आन्‍नी खोलोमी लागी खोलोङ् ओ वाङोम्पी हादेलोसो चामोवापी वाङोम् मूयो,

५ ऊदोईपीक्यालो लाईस्पीक लेईपीका ईनीम्‍बा सम्मो जीनप् रीदाम् हाम्मी लक्पी आन्‍ना कोङ् बोन्छोतो बानानीक तूये।

६ ओपी ङ्‍क देप् विश्‍वास तूये, आम्नीपी ईबूम् नप् लक् थोप् नीनाम्माआङ् ख्रीष्‍ट येशू ताम्‍लेईपी मूङ्‍क पूरा मय।

७ आन्‍नी खोलोमी लागी कोङा ओरो मीईम् नप् तूये, ऊदोईपीक्यालो कोङा आन्‍नी खोलोङ् ओ गोङ्पी यूयान्‍नी, खीक्‍का कोङ् कैदपी तूवोलो ना जीनप् रीदाम् सम्सूर्म् ना समर्थन मम् खोलोङ् लक्पी आन्‍नी कोङ्लो नीनाम्माम् सम्खेलूपी सहभागी छूवानीक तूये।

८ ख्रीष्‍ट येशूम् सम्तूमाआ गर्दा आन्‍नी खोलोमी देईकई आम्नी मीमा सीयोपीम् साक्षी नीनाम्माङ् तूये।

९ कोङा ओरो पीकोना वाङोम्‌ मूयो, आम्नी नीऊ, लूखूप्ची ना सम्तूमा होसोङ् हायाम् पतो खान्चानूव।

१० खोरोदोङाङ् आन्‍ना खोलोप्का दूङ् नप् रीङ् छेईम् दूर‌्‌नूम्, खीक्‍का ख्रीष्‍ट आत्ना यूकलेई सम्मो आन्‍नी साङ्साङ्पा ना दोस् मान्दीक छूम् दूर‌्‌नूम्।

११ नीनाम्माम् साम्दीखा ना सायोचोङ्माम् लागी येशू ख्रीष्‍टलाम्पा ताप् धार्मिकताम् म्चोआ आन्‍नी पेप्‍तो छूवानीव।

पावलमी बन्धनलाम्पा जीनप् रीदाम् पतो खाताक

१२ नेछोचे, आन्‍ना ङ्‍क छेतानूम्व पीम् ओ लन्ची तूये, ओपी तालाताक रीङ्आ आछीयाङ् पीक्यादोक जीनप् रीदाम् पतोखाईम् लागी बछोक्स्क तूये।

१३ खोन्तोदीङाङ् मा, दरवारपीक खोलोङ् दोर्‌चा ना खोलोङ् मीचासो कोङ् ख्रीष्‍टमी लागी कैद छूवोक पीम् छेत्चीक तूये।

१४ कोङ् कैदपी छूवोकसा हायाम्सर्प् नेछोची रोबूपी हायाम् बलिय छूवाक तूये, ना नीनाम्माम् रीङ्बऊ मान्की-मान्की नेईम् होसोङ् सागोहोम् तचीक तूये।

१५ ङ्‍क आछीया के, हेप्-हेप्चा नाचूर् ना नाम्दूखूआ ख्रीष्‍टमी तोक्पी रीदाम् हासची। खोदोलोई हेप्पाक नप् लन्चीआ ख्रीष्‍टमी तोक्पी रीदाम् हासची।

१६ ङ्‍कचा ङ्‍क जीनप् रीदाम् हाम् लक् सम्तूमापी तूनीना मईची, ऊदोईपीक्यालो जीनप् रीदाम् सम्सूर्म् लागी नीनाम्माआ कोङ् ङ्‌कपी यूक्सोक पीम् खचा छेत्चीक तूये।

१७ खोदोलोई नाम्दूखू मप्चाक कोङ् कैदपी दूक्वा काम्छोम् मीन्ताम् मईचीना शुद्ध सानीवाआ मा, खोदोलोई मान्‍नप् लन्चीआ ख्रीष्‍टमी तोक्पी रीदाम् हासची।

१८ ऊदोसो! दूङ् देप् रीङ् ङ्‍कङा, मान्‍नप् मीन्ताम्‍आ दोसो सत्यपीदोसो, दानादोसो ख्रीष्‍टमी रीदाम् हानूव, ना ङ्‍कतोङ्ना छूकपीङ् कोङ् ओ जीनये। एई, कोङ् ओ जीनये,

१९ ऊदोईपीक्यालो कोङा ङ्‍क छेतो, आन्‍ना वाङोम् मईनूम्कसा ना येशू ख्रीष्‍टमी आत्माआ बोछोक्सोकसा कोङा छुटकारा तूयो।

२० कोङा दूवाङ् हूङूतोक ना आस मूयोक ङ्‍कङा के, कोङ् हादेसो ङईम्पी छूवोनो खोदोलोई सदाक तोङ्नाङ् ईनीम्बासो कोङ् ख्रीष्‍टमी लागी हायाम् साहसलोक तूवो। खीक्‍का कोङ् सीयोदोसो लेतोदोसो ओ रीरामपी ख्रीष्‍टमी सायोचोङ्मा छूनू।

२१ ऊदोईपीक्यालो कोङ् लेईम्चाम्क ख्रीष्‍टमी लागी के, ना सीम्‌ क ओ लागी नप् के।

२२ कोङ् गाम्पी लेतोचोयोना ख्रीष्‍टमी लागी हायाम् म्चोलोक लक् मदूरो। खोदोलोई कोङा ऊकई सोम् छूये खूङ्‍क कोङा पीदूरोनो।

२३ कोङ्ने ऊई मम् ऊई मम् छूवोक तूये। बरू सीम्ना ख्रीष्‍टलो तूम् ओ लन्ची तूये, ऊदोईपीक्यालो ङ्‍क हायाम् नप् तूये,

२४ खोदोलोई आम्नी लागी कोङ् लेईम्चाम् हायाम् दूङ् खान्च तूये।

२५ ङ्‍क रीङ्पी कोङा आछीयाङ् छेतो। आन्‍नी विश्‍वासपी पमीम् ना आम्नी चामोवाम् लागी कोङ् दोस्का सम्‍म लेतोचोयो ना आन्‍नी खोलोस्का तूवो,

२६ खीक्‍का कोङ् होसोङ् आम्‍नीपी तोयोलो ओ कारणआ आन्‍ना ख्रीष्‍ट येशूपी सागोहोम् मम् हायाम् दूङ् देतो कारणची छूचाये।

२७ दूङ् देप् रीङ्‍ क ङ्‍कङा के, आम्‍नी रीरामपीक वोर्वा ख्रीष्‍टमी जीनप् रीदाम्मी लागी खाईप्सेप् छूनूव। कोङ् आन्‍नीस्का तूम्खास् तोयो दोसो तोयोनो दोसो, कोङा आम्नी तोक्पी ङ्‍क रीङ् येईम् तूनू मीनो, आन्‍नी ईबूम् आत्मापीङ् थम्पूर छूवानीना थोरेप्दीत्नीक तूये, ना ईक् सानीवाङ् छूनीना जीनप् रीदाम्मी विश्‍वासमी लागी तङ्नीना रोकोछू मचाईनूम्क तूये।

२८ ऊल्‍लोङ् मप्चीप्का ऊक रीङ्पीसो कीनीनव। ङ्‍क रीङ् खची लागी पीलूलूम्खाम् चीन्‍न के, खोदोलोई आम्नी लागी क हल्वाम् चीन्‍न के, ना मूङ्‍क हल्वा क नीनाम्माप्का ताये।

२९ ऊदोईपीक्यालो ख्रीष्‍टपी आन्‍ना विश्‍वास मम्ङाङ् मा, खोदोलोई खम् लागी दूक्वासो तेम् सम्खेलू तानूम्क तूये।

३० मूङ्‍क जूम्‍लूक कोङा मूक आन्‍ना खोङानूम् ना ईनीम्‍बा ओपी तूये पीम् येन्‍चाईनूम्। हन् मूङ्‍क जूम्‍लूक्पीङा आन्‍नीसो वोङानीक तूये।

२

ख्रीष्‍टपी तूनीकसा आम्नीपी सागोहोम् तूये, खम् सम्तूमापी सानीवाछे, पवित्र आत्माम् संगति, सम्खे ना सहानुभूति तूदो,

२ आन्‍नी ईक् सानीवा छूवानीना, ईबूम्ङा सम्तूमा यूक्सानूम्ना, चाईपी ईबूम्ङा सानीवा मनूम्ना ओ चामोवा पूरा मनूम्व।

३ स्वार्थपी लो नाम्दूखूपीलो ऊसो मनूम्नव, खोदोलोई लखेछाना ईल्पोआ बीन्‍नीपा आम्नी होप्पीका दूङ् देप् मीनानीव।

४ आन्‍नी खोलोआ आम्‍नी होप्मीङाङ् नप् छूम् लाम्‍नूम्नव, खोदोलोई बीन्‍नीपाम्सो नप् छूनू मीनानीव।

५ आम्नीपी ङ्‌कतोङ्‍क सानीवा छूनूव, खूङ्‍क ख्रीष्‍ट येशूपीसो तूवा:

६ नीनाम्माम् ङालीपी तूवानासो

खसा नीनाम्मालो ईतोरो छूम् रीङ्

ईबूम् लाम्दीम् थक् तोङ्‍क मान्मीन्‍नू।

७ खोदोलोई खसा म्होप् होप्‍तोक मन्दीन्चीना

रोःमी ङाली खूर्‌ना,

मीस् छूवाना जन्मेई छूवा

८ ङालीपी मीस् तोङ्‍क मन्चीना

म्होप्ङा चीमा मन्ची,

ना सीम् सम्मोङ् अर्थात् क्रूसपी सीयाक सम्मोङ् आज्ञा रेप्ना तूवा।

९ खन्सा नीनाम्माआ ख खोलोप्का दूङ् रेप्‍तो तूप् बानेई मअ,

ना ख खोलोपीका दूङ् रेप्‍तोक नीङ् पीयू,

१० खन्सा साराङ्‍गाप्‍तो, चार थेम्पी ना चार गोपू तूप् सोम्‌ तूप्‍तोदी खोलोआ

येशूम् नीङ्पी खून्जू मम् छूये,

११ ना खोलोङ् लेम्आ नीनाम्मा पामी साम्दीखाम् लागी

येशू ख्रीष्‍ट रोबू पीम्ना स्वीकार मम् छूये।

अल्हो तोङ् छेङ्छेङ् छूम्

१२ खन्सा सम्तूमा मीयान्‍नीक बूम्चे, कोङ् आन्‍नीस्का तूवोलो आन्‍ना हाल्‍लोसो ओ आज्ञा रेप्दोङनूम्क तूये। ना हन् कोङ् तूवोनोलो दूङ् हायाम् कीम्‍आ योतो आम्नी होप्मी हल्वाम् लक् याईम्छोम् लागी रोकोछू मनूम्व।

१३ ऊदोईपीक्यालो खम् नप् सानीवा पूरा मम् लागी आन्‍नी लक् मम् लन्ची ना राःरा पीनीना नीनाम्माआ आम्नीपी लक् मचईक तूये।

१४ चीबूर् अथवा वादविवाद मान्ममो खोलोङ् लक् मतो खात्नीव।

१५ ओरो छूकसा आन्‍नी दोस् मान्दीक ना सोज छूवानीना खोखोल्पा ना थाम्खाप् गोङ्चीम् रापी नीनाम्माम् खोत मान्दीक छामाई छूनी, ना मूङ्‍क गोङ्चीम् रापी चारपी आन्‍नी सोङ्‍गेर् तोङ्‍ना तीलीमोक्स् तीत्नी।

१६ आन्‍ना रीराम पीप् रीङ्बऊ नम्‍लोना कीयादीत्नूम्व। ओरो मईनूम्दोक कोङ् मोरोछा बूल्सोकमा, ना कोङा मोरोछा रोकोछू मूकमा पीकोना ख्रीष्‍ट ताईक लेईपी कोङा सागोहोम् मम्दूरो।

१७ आम्नी विश्‍वास ना सूसोक रोबू पीयाम्क बलिदान तोङ्‍कङ् के। मूङ्‍क बलिदानलोङा ओ हीःम् बलि पीम् बोक्स्दोसो चामोवापीङ् छूवो, ना आन्‍नी खोलोङ्चीका कोङ् ओजीनये।

१८ खोन्‍तोङ्नाङा आन्‍नीसो कोङ्‍लो चामोवा मम् ना आम्नी जीनम् छूये।

तिमोथी लो इपाफ्रोडिटसलो

१९ रोबू येशूम् लन्ची छूदोक कोङा आम्नीपी तिमोथी दावाङ् पोम् मीनो, ना आम्‍नी रीदाम् तूयोकप्का कोङ्सो ओजीनये।

२० ख तोङ्‍क आछीयाक सानीवाआ आम्‍नी भलाइमी लागी सोक् मप् मीस् ओपी बीन्‍नीपा आस्‍सो मान्तू।

२१ येशू ख्रीष्‍टमी रीङ्‍मी वास्ता मान्ममो, खस् खोलोआङ् खची होप्मीङाङ् वास्ता मईची।

२२ खोदोलोई तिमोथीम् योग्यताने आन्‍ना छेत्चाईनूम्, ईल्पो वाच्छा छाआ म्पाम् सूसो मईक तोङ्ना कोङ्‍लो जीनप् रीदाम् हाम् सूसो मअ।

२३ खन्सा ओ लागी ऊ-दाची छूये खूङ्‍क छेतोमोरो ख पोम्छोम् आसा यूक्सूक तूये।

२४ खीक्‍का कोङ्सो दावाङ् आम्नीपी ताम् रोबूपी भरोसा यूक्सोक तूये।

२५ कोङा इपाफ्रोडिटस आम्नीपी पोम् आवश्यक तूये मीनो। ख आछीयाक ओ नेछो, ईतो लक् मप्, ना जूम्‍लूक मम्पी ओ बूम् के। ना ख कोङ् खान्चपी छूवोलो कोङ् बोम्छोम् लागी आन्‍ना पोक्सानूम्क सूसो मप् के।

२६ कोङा ख पोक्सूचोयो, ऊदोईपीक्यालो खसा आन्‍नी खोलोङ् तूम्खाम् लन्ची मचयक तूये। ख तूकाक आन्‍ना छेतानूम्‍कसा खसा हायाम् सोक् मचयक तूये।

२७ आछीयाङ् ख गेबोङ् सीयातो तूकाक तूवा, खोदोलोई नीनाम्माआ ख सम्खे मीयू। खङाङ् मा, खोदोलोई कोङ्सो सोक् थेम्पी सोक् छूवोनून पीकाना खसा सम्खे मीयो।

२८ खन्सा ख पोम्छोम् लागी कोङ् होसोङ् हायाम् उत्सुक तूवो, खीक्‍का ख होसोङ् तईनूम्ना आम्नी जीनये, ना ओ सूर्तासो मासे।

२९ हायाम् चामोवालो रोबूपी ख लाम्तूम्मा मीयानूम्व, ना ख तोङ्‍क मीस्ची साम्दी दानूम्व।

३० ऊदोईपीक्यालो ख्रीष्‍टमी लक्मी लागी ख गेबो सीम्खाम्सो बोक्साक तूवा। कोङ् आन्‍ना बोम्छोम् मान्दूर्प् लक् मम् लागी खसा म्होप्मी रीराम जोखिमपी यूक्सू।

गाम्पी भरोसा मान्यूम्

३

याईस्कोपी ओ नेछोचे, रोबूपी चामोवा मनूम्व। आम्नीपी मूङ्‍क रीङ्ची होसोङ् छाम्चाम् कोङ् ओ आईम् लईनो, खीक्‍का मूङ्‍क आन्‍नी सम्सूर्म् लागी के।

२ खेप्ची तोङ्‍क वोर्वा मप् मीस्चीपीका होस् तूवानीव, ङ्‍कस्क मान्‍नप् लक् मप्ची ना गाम्पी खतना ममीक्ची के।

३ ऊदोईपीक्यालो नीनाम्मा आत्मापी दप् ना ख्रीष्‍ट येशूपी सागोहोम् मप् खीक्‍का गाम्पी भरोसा मान्यूप् आछीयाक खतना केईङा के।

४ खोरोदोसो कोङा ओहोपाने गाम्पी भरोसा यूम् कारण तूये। हेप् मीचा गाम्पी भरोसा यूम् कारण तूये मीन्दोक ओमीने होसोङ् हायाम् दूङ्देतो कारण तूये।

५ रेक् लेई बायोलो ओमी खतना छूवाक तूवा। कोङ् इस्राएल गोङ्मी ना बेन्यामीन कुलपीक तूवो, कोङ् हिब्रूमीसो हिब्रू, ललईमी तोक्पी पीक्यादोक ईल्पो फरिसी के।

६ जोशमी तोक्पी पीक्यादोक मण्डली दूक्पीप्, धार्मिकताम् तोक्पी पीक्यादोक कोङ् खोत मान्दी ललई रेप् मीस् के।

७ खोदोलोई देत्‍तोई रीङ् ओ लागी फाइदालोक तूवा, मूङ्‍कने कोङा ख्रीष्‍टमी लागी मोरोक मीनो।

८ ओन्तोदीङाङ् मा, ख्रीष्‍ट येशू ओ रोबू पीम्ना छेईम् तोम् हायाम् देप् रीङ्मी दाँजपी बीन्‍नीपा खोलोङ् रीङ् कोङा मोरोक मीयू। खम् तोक्पी कोङा खोलोङ् रीङ् मासूतूक तूये। ख्रीष्‍ट तोम्दूरूनू पीकोना कोङा ङ्‍क खोलोङ् रीङ्ची फोहोर तोङ्‍क मीयू,

९ ना खलो कोङ् ईबूम्ङा छूम् मीनो। ललई रेम्ना नीनाम्माम् लाईस्पी थीक् छूम् ओहोप्‍मी धार्मिकता मान्तू, खोदोलोई ख्रीष्‍टपी विश्‍वास मूयोना कोङ् धर्मी छूवो। ङ्‍क क विश्‍वास मयाम्कप्का नीनाम्मालाम्पा ताप् धार्मिकता के।

१० कोङा ख ना ख ऊसापक्‍कम् राःरा छेईम् दूरूनूव, ना खम् सीम्पी ख तोङ्नाङ् छूम्‍ना खम् दूक्वा तेम् बोम्छोम् दूरूनूव।

११ छूदूरदोक कोङ् सीयोकप्का होसोङ् ऊन्पोम् दूरूनूव।

लक्ष्य हेम् लाम्दूम्

१२ कोङा ङ्‍क खोलोङ् लाईस्पीकाङ् हूक्पी मूतूक तूये, अथवा कोङ् लाईस्पीकाङ् सिद्ध छूवोखातोक तूये पीकोनाने मा, खोदोलोई मूङ्‍क रीङ् हूक्पी मम् लागी कोङ् लाम्दूमोचोयोक तूये। मूङ्‍क रीङ्मी लागी ख्रीष्‍टआ कोङ् म्होप्मी मोक तूये!

१३ नेछोचे, कोङा ङ्‍क खोलोङ् ओ हूक्पी मूतूक तूये पीकोना मीनोनो, खोदोलोई कोङा ईबूम् लक् मूयो, मूङ्‍क क दोस्हेम्क रीङ्ची माईम्यूम्ना लाईस्हेम्क रीङ् हेम् हायाम् लोक्‍तो लाम्दूमोचोयो

१४ साराङ्‍गाप्‍तोक पूनाऊनी तोम् लागी कोङ् लक्ष्य हेम् हायाम् बूल्सोचोयोक तूये। मूङ्‍कम् लागीङा नीनाम्माआ कोङ् काछोक के।

१५ केई आत्मापी पप्खाप् तोदी खोलोङ् ङ्‌कतोङ्‍क सानीवालोकङ् छूम् छूये। खीक्‍का आम्नीपी हेप्-हेप्‍आ बीन्‍नीपा मीन्ताम् यूक्सदोक नीनाम्माआङा आन्‍नी मूङ्‍कसो खोमीदीत्नी के।

१६ ऊ छूदोसो केईया तोम्दीम्पाक रीङ्पी पोचीप् छूयेना तूयाके।

१७ नेछोचे, आन्‍नी कोङा मूयोक तोङ् मप् छूवानीव, ना ओखी दोलेवापी लाम्दूम्चीपीका ईन्‍नीचीव।

१८ कोङा हायाम् तातो पूक मीस्चीम् तोक्पी होसोङ्सो कोङा आम्‍नीपी खाप्‍तो पूयो, खस् ख्रीष्‍टमी क्रूसमी साछीमीची तोङ्‍कङ् रीराम लेत्चाईक तूये।

१९ मूयूप्छा छूम्खाम् खची याईस्को के, खची बो क खची नीनाम्मा के, ना खचा ङईम् लप् रीङ्चीपी नाम्दूखू मईची। खीक्‍का खची सानीवाआ क चारपीक रीङ्‍ हेम् मीन्‍नची।

२० खोदोलोई ई नागरिकता साराङ्‍गाप्‍तो तूये। साराङ्‍गाप्‍तोका हल्‍वा पीप् रोबू येशू ख्रीष्‍ट यूवे पीक्याना केईया हूङूम्ताम्।

२१ खसा खोलोङ् रीङ् म्होप्मी हूक्पी मदूर। मूङ्‍क राःरालाम्पा खसा ङ्‍क ई मोरोछाक गाम् म्होप्मी साम्दीखाम् गाम् तोङ्‍क छूम् लागी फातीपीया।

४

खन्सा ओ नेछोचे, कोङा आन्‍नी सम्तूमा मीयान्‍नी, ना कोङा आन्‍नी मीन्चायान्‍नी, आन्‍नी ओ चामोवा लो मुकुटलो के। सम्तूमा मीयान्‍नीक बूम्चे, ओरोनाङ् रोबूपी थम्पूर तूवानीव।

२ कोङा इयोदिया लो सुन्तुखेलो रोबूपी नाना-नेछो तोङ्ना ईक् सानीवा छूवाचीव पीकोना बीन्ती मीयो।

३ विश्‍वासी बूम्ङा, कोङा आन्‍सो बीन्ती मीयान्, ङ्‍क मीम्छाची बछोक्सचीव, ऊदोईपीक्यालो ङ्‌कचा कोङ् खीक्‍का जीनप् रीदाम् हाम् लक्पी क्लेमेसलो ना बीन्‍नीपा ओ बूम्चीका रोकोछू मस्क तूये। खची नीङ् रीराममी सोक्सरपी तूये।

४ रोबूपी हाल्‍लोसो चामोवा मनूम्व। कोङा होसोङ् पीको चामोवा मनूम्व।

५ आम्नी तेम्दूर्वा खोलोङ् मीचा छेत्चीनूव। रोबू दोक्छापीङ् तूके।

६ ऊपीसो सोक् मनूम्नव, खोदोलोई खोलोङ् रीङ्पी वाङोम् मतो नीनाम्मा दपानूम्व खीक्‍का ओलोनूव पीक्‍तो बीन्ती मीयानूम्व।

७ मीस्मी सानीवाआ मान्काईप् नीनाम्माम् खाऊमा-खासेर्माआ आम्‍नी गोङ् ना आम्नी सानीवा ख्रीष्‍ट येशूपी सम्सूर के।

८ याईस्कोपी नेछोचे, ऊक रीङ्‍ये आछीयाक, साम्‍दीलोक, नीयालोक, शुद्ध, सम्तूमा मीम् खाईप्, सम्खेलोक तूये, मूङ्‍क रीङ्पीङा सानीवा मनूम्व। हेप् रीङ् दूङ् नप् ना सायोचोङ्मा मीम् खाईप् तूदोक मूङ्‍कपी सानीवा मनूम्व।

९ आन्‍ना ऊक रीङ्‍ये ओपीका ईन्चीनी, ना ग्रहण मनूम् खीक्‍का ओपीका येनानूम् ना ओपी ताखानूम्, मूङ्‍क तोङ्‍नाङा मनूम्व, ना खाऊमा-खासेर्माम् नीनाम्मा आन्‍नीस्का तूके।

खची चाचोदाम्मी लागी ओलोनूव

१० कोङ् रोबूपी हायाम् ओजीनये, हन्‍ना हायाम् लेई दोस्पी ओ हेम् आम्नी वास्ता होसोङ् आत्‍ताक तूये। आन्‍ना आछीयाङ् ओ लागी सोक् मनूम्क तूवा, खोदोलोई मूङ्‍क आन्‍ना कोङ् खोमीम् मौका मान्तोन्‍नी।

११ खान्चपी छूवो पीकोना कोङा गूनासो मूयोक मा, ऊदोईपीक्यालो दातक नाम्‍लापीदोसो सम्तूक् मम्ना तूम् कोङ् ईन्चीङ्‍क तूये।

१२ खान्चपी छूवोलोदोसो खोलोक थक् तूक नाम्‍लापीदोसो, रीराम ऊतोङ्नाई तोक्साम् पीम् रीङ् कोङा नम्‍लोना छेतो। बोखास्लोदोसो साका-वाम्मा सीयोचोलोदोसो, लायोचोयो-कायोचोयोलोदोसो ऊसो मान्तूलोदोसो, खोलोङ् नाम्‍लापी सम्तूक् मम् कोङ् ईन्चूङ्‍क तूये।

१३ कोङ् राःरा पीप् ख्रीष्‍टलाम्पाङा ङ्‍क खोलोङ् कोङा मदूरो।

१४ खोरोदोसोङा ओ दूक्वापी आन्‍ना बोछोक्सोनी, ङ्‍क आन्‍ना हायाम् नप् मनूम्।

१५ आन्‍नी फिलिप्पीची आम्नी होपासो छेत्नूम्, जीनप् रीदाम् हाम् लक्मी लाईस्पीक लेई हेम् कोङ् हान्चूङ्ना मासेडोनियापीका खातोलो कोङ् बोक्छोप् आम्‍नीपीका बीन्‍नीपा मण्डलीची आस्सो मान्तूवा। पीलम् लक्पी आन्‍नीङाङ् कोङ्लो सहभागी छूवानी।

१६ थेसलोनिकेपीसो कोङ् खान्चपी तूवोलो आन्‍ना कोङ् ऊलाम्पीका दूङ्‍ङा सहयोग होनी।

१७ कोङा आम्नीपीका चाचोदाम् लामोक मा, खोदोलोई आन्‍ना मईनूम्क ङ्‍क सम्खेवाम् लक् लाम्पा आन्‍ना आसीक् तोम् छूनू पीम् कोङा लन्ची मूयो।

१८ कोङा मीनोकप्का दूङ्‍ङा तूक तूये। इपाफ्रोडिटसमी हूक्पीका आन्‍ना होछोनीक चाचोदाम् तूना ओ सानीवापी हायाम् ओजीन। मूङ्‍क चाचोदाम् क नीनाम्माआ नत्‍तक तोङ्‍क नाम्चानप् ना ग्रहण मम् खाईप् बलिदान के।

१९ ओ नीनाम्माआ म्साम्दीखापी खम् आसीकमी दाचाम्पीक आम्‍नी खोलोङ् रोरेखा ख्रीष्‍ट येशूपी पूरा मीईपीनी।

२० हन्‍ना ई नीनाम्माम् लो पाम्‍लो साम्दीखा दोस्का-दोस्का सम्मो छून्चानूव। आमेन।

याईस्कोपीक सेवा

२१ ख्रीष्‍ट येशूपी खोलोङ् नीनाम्माम् मीस्ची सेवा लानूम्व। कोङ्लो तूप् नेछोचा आन्‍नी सेवा हानीक तूये।

२२ खोलोङ् नीनाम्माम् मीस्चा ना खोलोप्का दूङ्‍लोक्‍तोक होङाबू कैसरमी खीम्पोस्चा आन्‍नी सेवा हानीक तूये।

२३ रोबू येशू ख्रीष्‍टमी सम्खेलू आम्नी आत्मालो छूनूव। आमेन।

कलस्सीची

पावलआ हक छाप्दाम्

छेईलम्

कलस्से रोमी छाप्कूवापी तूवाक ईबूम् चीमा सहर तूवा। मूङ्‍क सहर ईनीम्‍बाक आधुनिक टर्कीपी तात्‍ते। कलस्से सहर एफिसस सहरपीका गेबोरो १९० कि.मी. छूबूरी तूवा। पावल एफिससपी तूवालो कलस्सेपीका हेप् मीस्ची ताना पावलमी सेचीवा येन्ची। मूङ्‍कचीप्क ईल्पो इपाफ्रास मीचीक मीस् तूवा, खसा खोलोङ् जीनप् रीदाम् येन्‍ना बूजेई मकप्का कलस्सेपी आत्‍ता खीक्‍का मूङ्‍कपी ईबूम् नयाँ ख्रीष्‍टियन् मण्डली बोबूईयू।

मूङ्‍क मण्डलीपी म्खाल्-खाल्क वालीली सेचीवाची ना मीन्ताम्ची लत्‍ताक तूवा। ङ्‍क तोङ्‍क वालीलीक सेचीवाचीप्का कोम् लागी इपाफ्रासआ पावलपी चाई लाम्क तूवा। मध्य-पूर्वपी तूप् खोलोङ् विश्‍वासीचा पावलमी नीङ् लाईस्पीकाङ् येन्चीकसा खचा पावलमी वारे-वाछे मानेई मईची पीम् इपाफ्रासमी आसा तूवा। पावलआ ङ्‍क छाम्दाम् छाप्ना हचीलो इपाफ्राससो पावललो थूनापी तूवा।

खन्सा कलस्सीची हचीक छाप्दाम्मी ईक् अध्यायपी लो नीस् अध्यायपीलो पावलआ ख्रीष्‍टमी तोक्पी आछीयाक सेचीवा पीचीकप्का सूक् अध्यायपी लो लीक् अध्यायपीलो ङ्‍क वालीलीक सेचीवाचीम् ऊल्‍लोङ्पी छाप्क तूये। मूङ्‍क याईस्कोप्क सूक् अध्यायपी लो लीक् अध्यायपीलो केईया ई होप्-होप्मी ख्रीष्‍टियन् रीराम दानाई लेईम्चाम् पर्ने पीकाना पावलआ केई व्यावहारीक वारे-वाछे पीम्पा तूये।

पावलआ ङ्‍क छाप्दाम् ई.सं. ६०-६१ पी रोममी थानापीका छाप्क तूवा पीम् बाइबलपीक दूङ्देतो सूम्नीतूम्‍लो छाप्चा मीन्ताम् मईची। एफिसीची हचीक पावलमी छाप्दाम्‍लोङा ङ्‍क छाप्दाम्सो तुखिकस मीचीक पावलमी ईल्पो बोक्छोप्‍आ म्होपाङा छोक्स्तीक तूवा।

पावलमी रीराममी तोक्पी होसोङ् छेईम् लागी रोमीची पावलआ छाप्ना हचीक छाप्दाम्मी छेईलम् खोङ्नूम्व।

कलस्सीची

पावलआ हक छाप्दाम्

१

नीनाम्माम् लन्चीलाम्पा ख्रीष्‍ट येशूम् प्रेरित पावल ना नेछो तिमोथीपीका,

२ ख्रीष्‍टपी तूप् कलस्सेपीक पवित्र ना विश्‍वासी नेछोचीपीः

नीनाम्मा ई पा लाम्पा आम्नीपी सम्खेलू ना खाऊमा-खासेर्मा छूनूव।

ओलोनूव लोम् वाङोम्

३ आम्नी लागी वाङोम् मयाम्कालो केईका होप्मी रोबू येशू ख्रीष्‍टमी पा नीनाम्मा हाल्‍लसो ओलोनूव लयाम्का।

४ ख्रीष्‍ट येशूपी आम्नी विश्‍वास ना खोलोङ् नीनाम्माम् मीस्ची आन्‍ना सम्तूमा मीनूम्क केईका येनूम्काक तूये,

५ ऊदोईपीक्यालो आम्नी विश्‍वास ना सम्तूमा आम्नी लागी साराङ्‍गाप्‍तो सम्सूराना यूक्साक आसाम् कारणआ पतोखाताक के। ङ्‍क आसाम् तोक्पी आन्‍ना लाईस्पीकाङ् सत्यम् रीङ्‍बऊ, अर्थात् जीनप् रीदाम्पी येन्दीतानूम्क तूये।

६ ङ्‍क जीनप् रीदाम् आम्नीपी ताक तूये, ना आछीयाङ् खोलोङ् चारपी सेतो-पतो खात्चाईक तूये। सत्यतापी नीनाम्माम् सम्खेलू आन्‍ना येनानूम्क ना छेतानूम्क लेईपीका ओरो जीनप् रीदाम्‍आ आम्नी रापीसो खोरोनाङ् लक् मचयक तूये।

७ मूङ्‍क रीङ् आन्‍ना केईकाचीका ऊदेप् सूसो मप् हायाम् सम्तूमा मीयाम्काक ओखी बूम् इपाफ्रासपीका ईन्चीनी। ख ख्रीष्‍टमी ईल्पो गोतोलप् सूसो मप् के, ना खसा ओखी फाईपी आम्नी रापी लक् मदोङ।

८ खसा पवित्र आत्मापी तूक आम्नी सम्तूमाम् तोक्पी केईका येईमीयीकाक तूये।

९ खन्सा केईका आम्नी तोक्पी येनूम्काक लेईपीकाओरो आम्नी लागी वाङोम् मम् मान्होम्येमोङ् तूयेका। नीनाम्माम् लन्चीम् ज्ञानआ खोलोङ् आत्मिक लूखूप्ची ना मीन्ताम्पी आन्‍नी पेप्‍तो खात्नीव पीम् ओखी वाङोम् तूये।

१० खोरोदोक आन्‍नी रोबू साम्दी दोक् ना खसा नईप् खाल्क रीराम लेईम्चाम् दूर‌्‌नूम्, ना खोलोङ् नप् लक्मी म्चो सेमीक्‍तो नीनाम्माम् ज्ञानपी पतो खाईम् दूर‌्‌नूम्।

११ खम् साम्दीखालोक राःरा तोङ्‍ना चामोवालो खोलोङ् तेम्दूर्म् ना हूदूर्म् लागी आन्‍नी खोलोङ् राःरालो बलिय तूवानीव पीम् ओखी वाङोम् तूये।

१२ ङ्‍कम् लागी नीनाम्मा पा जीनतो ओलोनूव लानूम्व। नीनाम्माआ अल्होम् चारखम्पी पवित्र मीस्चा तोम् आसीक् आन्‍नीसो तोदूर्प् बानेई मानीक तूये।

१३ खसाङ् केई नाम्कूर्मादाम्मी चारखम्पीका फोकी, ना खसा हायाम् सम्तूमा मीयक छामी चारखम् गोपी केई तातीक तूये।

१४ खपी ई हल्वा, अर्थात् मोऊमी छेमा तूये।

ख्रीष्‍टमी ङाली ना लक्

१५ ख्रीष्‍ट ई मूक्सा तोन्खादूराम्नोक नीनाम्माम् ङाली तूये, ना खोलोङ् बोबूयाक थक्पी ख दूङ् तूस्बूई तूये,

१६ ऊदोईपीक्यालो खोलोङ् थक् खलाम्पाङ् बोबूयाक तूवा। साराङ्‍गापी ना चारपी तूक ई मूक्सा तोम्दूराम्क लो तोम्दूराम्नोकलो, सिंहासनची, मालिकची, चारतोप्ची, हक् तोप्ची, ङ्‍क खोलोक थक् खलाम्पाङा ना खम् लागीङा बोबूयाक के।

१७ खङा खोलोङ् रीङ्पीका लाईस्पीक तूये, ना खपीङा खोलोक रीङ् काप्स्‍ना तूये।

१८ ख्रीष्‍ट क मण्डलीम् तोङ् तूये, मण्डली क खम् गाम् के। खङ् लाईस्पीक तूये, ना सीप्खाप्चीपीका ऊन्पोक्चीपी तूस्बूई तूये। खन्सा ख खोलोङ् रीङ्पी खोलोप्का दूङ् रेप्‍तो तूये।

१९ ऊदोईपीक्यालो नीनाम्माम् खोलोङ् पूर्णता ख्रीष्‍टपी बास् मकसा नीनाम्मा हायाम् म्जी नअ,

२० ना नीनाम्माआ ख्रीष्‍टमी क्रूसपीक हीःलाम्पा खाऊमा-खासेर्मा ममीना चारपी ना साराङ्‍गाप्‍तो तूप् खोलोक थक् ख्रीष्‍टलाम्पा म्होप्लो मीलापपी तातू।

२१ याताक नाम्‍लापी रई लक् मनूम्ना आन्‍नी नीनाम्मापीका छूबूरी छूवानीना आम्नी सानीवापी खम् साछीमीची छूवानीक तूवा।

२२ खोदोलोई नीनाम्माम् मूक्स्दूपी आन्‍नी पवित्र, खोत मान्दीक ना दोस् मान्दीक खोमम् लागी ख्रीष्‍टमी गाम्पी ख सीयाकलाम्पा आन्‍नी नीनाम्माआ हन्‍ना मीलापपी तातानीक तूये।

२३ आन्‍नी आम्नी विश्‍वासपी पोचीप् छूम्ना तूम् छूये। आन्‍ना येनानूम्क जीनप् रीदाम्मी आसापीका आईम्खाम् छूनो। साराङ्‍गा गोपीक खोलोङ् प्राणीचीपी हाम्पा जीनप् रीदाम् ङ्‍कङा के। कोङ् पावल ङ्‍क जीनप् रीदाम्मी सूसो मप् छूवोक तूये।

मण्डलीम् लागी पावलमी रोकोछू

२४ ईनीम्‍बा आम्‍नी लागी दूक्वा तेम् बोक्स्लो कोङ् ओ गोङ् चानये, ऊदोईपीक्यालो ख्रीष्‍टमी गाम्, अर्थात् मण्डलीम् लागी ख्रीष्‍टआ तेम् मान्याईक दूक्‍वा ओ गाम्पी तेप्सोना पूरा मूयो।

२५ नीनाम्माआङा कोङ् मण्डलीम् सूसो मप् बानेई मो, ना आन्‍नी नप् छूम् लागीङ् नीनाम्माम् खोलोङ् रीङ्बऊ येईमीम् लागी कोङ् ङ्‍क लक् पीयोक तूये।

२६ जूक-जूक ना केछेक दूङ्पीका सूलाना तूवाक ङ्‍क रहस्य हन्‍ना नीनाम्माआ खम् पवित्र मीस्ची खोमीचीक तूये।

२७ ङ्‍क रहस्यम् साम्दीखालोक दाचाम् आन्‍नी बीन्‍नीपा गोङ्चीम्सो के पीम्ना पवित्र मीस्ची खोमीम् नीनाम्माआ लन्ची मअ। ङ्‍क रहस्य क ख्रीष्‍ट आन्‍नीस्का तूम् के, ना ङ्‍क साम्दीखाम् आसा के।

२८ खोलोङ् मीस्ची चेताऊनी पीतो, ना खोलोङ् मीस्ची खोलोङ् लूखूप्चीपी ईत्‍तो केईका ख्रीष्‍टमी तोक्पी घोषणा मयाम्का। खोलोङ् मीस्ची ख्रीष्‍टपी परिपक्व मम्ना नीनाम्माम् मूक्स्दूपी ताईम् दूरूम्कानू पीकेकाना केईका ङ्‍क मयाम्का।

२९ खन्सा ख्रीष्‍टआ पीयोक ओ गोपी लक् मप् हायाम् देप् राःरा तोङ्‍ना कोङा हायाम् रोकोछू मूयो।

२

आन्‍ना ङ्‍क छेतानूम्ते पीम् कोङा लन्ची मूयो, आन्‍नी ना लाओडिसियापी तूप्ची ना कोङ् हाल्‍लसो मान्तोक्खाप् खोलोमी लागी कोङा देईकई रोकोछू मूयो।

२ सम्तूमापी ईबूम् छूवानीना आम्नी गोङ्आ सागोहोम् तानूम्व, ना पूरा नीऊतूम्मी ङीर्‌ङा मान्तेईप् दाचाम् ना नीनाम्माम् रहस्य छेईम्, अर्थात् ख्रीष्‍ट छेईदूरानूम्व पीम् ओ लन्ची तूये।

३ ख्रीष्‍टपीङ् खोलोङ् लूखूप्ची ना ज्ञानमी दाचाम् सूलाक तूये।

४ कोङा ओरोपीको, बहकेई मप् रीङ्बऊआ आन्‍नी आसासो जूक्‍केई मानीनूनव।

५ ऊदोईपीक्यालो गाम्पी कोङ् आन्‍नीस्का तूवोनोदोसो आत्मापीने कोङ् आन्‍नीस्‍काङ् तूवो, ना आन्‍नी नम्‍लो तङ्नीना तूनीक ना ख्रीष्‍टपी आम्नी विश्‍वास थम्पूर तूक तूयोना कोङ् ओजी नये।

ख्रीष्‍टमी रीराम‍लाम्पा हल्‍वा

६ खन्सा आन्‍ना ख्रीष्‍ट रोबू पीकानीना ग्रहण मनूम्क तूये, खोरोनाङा खपी रीराम लेत्चानीव।

७ खपीङा ओरोगूम् साम् थूक्सानूम्ना पतोखात्नीव। आन्‍ना आम्नी रीराम खपीङा बोबूत्‍तो खायानूम्, खीक्‍का आन्‍नी सेचीवा पीयानीक तोङ्ना विश्‍वासपी पोचीप् छूवानीना ख ओलोनूव लाचानूम्व।

८ सानीवा मनूम्ना येन्‍नूम्व, हेप्पा दर्शनशास्त्र ना ऊनाऊक वालीलीआ आन्‍नी शिकार मानीनूनव। मूङ्‍क तोङ्‍क रीङ्ची ख्रीष्‍टलाम्पा मा, खोदोलोई मीस्चा मथचीक रेवास् ना चारपीक सेचीवालाम्पा ताक के।

९ ऊदोईपीक्यालो ख्रीष्‍टमी गाम्पीङा नीनाम्माम् खोलोङ् पूर्णताआ बास् मय।

१० ख्रीष्‍ट खोलोङ् चार तोप् ना हक् मप्मी तोङ् तूये। खपीङा आम्नी रीराम पूरा छूवाक तूये।

११ मोऊ वोर्वालोक गाम् होक्सायानूम्ना ख्रीष्‍टपी आम्नी खतना छूवाक तूवा। ङ्‍क खतना मीस्मी हूःआ मक मा, खोदोलोई ख्रीष्‍टलाम्पा छूवाक आत्मिक खतना के।

१२ बप्‍तिस्मा छूवानीलो आन्‍नी ख्रीष्‍टलो खूम्चीनीक तूवा। सीयाकचीप्का ख ऊन्पोमीक् नीनाम्माम् लक्पी विश्‍वास मनूम्कसा ङ्‍क बप्‍तिस्मापी आन्‍नीसो खलोङ् ऊसापक्नी।

१३ आन्‍नी आम्नी अपराध ना गाम् तोङ्‍ना खतना मान्ममोङ् सीयानीक तूवा, खोदोलोई नीनाम्माआ खोलोङ् ई अपराध छेमा मीम्पीम्पाना खलोङ् लेईप्चाप् मम्पा।

१४ खसा ई ऊल्‍लोङ्पी छाप्क तमसुक मूङ्‍कम् खोलोङ् दाबीस्का रद्द मना क्रूसपी काँटी थूक्स्‍ना मासेई मअ।

१५ खसा चार तोप्ची ना हक् मप्ची जूम्‍लो मान्दीक मदीत्ची, खीक्‍का खस् खोलोङ्पी ख क्रूसलाम्पा कोक्सा। खीक्‍का खसा मूङ्‍कस् खोलोङ् मीस्मी लाईस्पी तमाशा तोङ्ना मदीत्ची।

१६ खन्सा चाम् दूम्पी, अथवा चाडमी लेई, अथवा लासीa, अथवा नोम्चीम् लेई मानेई मम् तोक्पी आसासो आन्‍नी दोस् तीयानीनूनव।

१७ ङ्‍क रीङ्चीने दोस्पी ताप् रीङ्चीम् अल्माङाङ् के, खोदोलोई आछीयाक रीङ् क ख्रीष्‍टङा तूये।

१८ केईका दर्शन खोङूम्काक तूये पीक्‍तो वालीलीक लखेवा खोमतो रीदाम् पोक्चीम् पूजा मप्ना खची होप्ङा देप् लोक्चीप् मीस्ची तूये। खचा आन्‍नी ङ्‍क तोङ्‍क वालीलीक रीङ्आ जूक्‍केई मईनीना आन्‍ना तोम् पर्ने पूनाऊनी माप्दीप् मानीनूनव।

१९ मूङ्‍कस्‍ने ख्रीष्‍ट, अर्थात् तोङ्लो मान्काम्चीमो तूये। ख्रीष्‍टआ गाम् पोचीप् बानेईमय ना मूङ्‍कम् तूप्‍रीची ना सऊरीची ऊदेऊ काप्सना यूक्स। ओरोना मूङ्‍क गाम् नीनाम्माम् राःरालाम्पा पतो खाते।

२० आन्‍नी ख्रीष्‍टलोङ् सीयानीक तूये, ना ङ्‍क चारमी चारतोप् आत्माचीपीका छुटकारा तानूम्क तूये। ऊदोई आन्‍नी चारपीक तोङ्‍क छूनीना लेत्चाईनी? चारपीक रीदूम्मी लाईस्पी ऊदोई आम्नी तोङ् कूप्स्‍नूम्?

२१ “लाप्नूम्नते! दापानूम्नते! पतानूम्नते!”

२२ ङ्‍क रीदूम्‍आ ईयाक रीङ्ची गोङाम्तोङ् मोरोङ् मासेई छूना खालेते। ङ्‍कने मीस्चा बानेईमक रीदूम्ची ना सेचीवाङाङ् के।

२३ ङ्‍क रीदूम्चीने धर्मम् लक् मप्, लखे छूक् ना गाम् दूक् पीप्ना लेईप्चाप् लूर्‌पोरीङ् तोङ्‍क दाते। खोदोलोई गाम्मी वोर्वामी मान्‍नप् लन्ची तईपी यूम् लागीने ङ्‍कतोङ्‌ रीङ्आ ऊसो लक् मईनो।

a 

२:१६ लासी – अर्थात्, औँसी

पवित्र रीराम लेईम् सेचीवा

३

खन्सा आन्‍नी ख्रीष्‍टलो ऊसापक्नीक तूनीदोने साराङ्‍गाप्‍तोक रीङ् लाम्नूम्व, मूङ्‌कपी ख्रीष्‍ट नीनाम्माम् चूप् हूःलाम्पा तूये।

२ चारपीक रीङ्पी मा, खोदोलोई साराङ्‍गाप्‍तोक रीङ्पी सानीवा मनूम्व।

३ ऊदोईपीक्यालो आन्‍नी सीयानीक तूये, ना आम्नी रीराम नीनाम्मापी ख्रीष्‍टलो सूल्म्पाना यूम्पा तूये।

४ ख्रीष्‍ट आम्नी रीराम तूये, ना ख खोमयान्चीलो आन्‍नीसो खलोङ् साम्दीखापी खोछेत्नी।

५ खन्सा आम्नीपी तूक चारपीक वोर्वा सेत्नूम्व: तूम्‍लू, जेजेर्वा रीङ्, बेलेछी लम् लाङो, रई लन्ची ना छूल्म्। खूङ्‍कस् क ङोङोक्छे दम् के।

६ ङ्‍क रीङ्मी कारणआ नीनाम्माम् छूली आज्ञा मान्‍रेप्चीपी ताये।

७ आम्नी रीरामसो लाईस्पी ऊलाम् ङ्‍क ङ्‍क तोङ्‍क तूवा ना ङ्‍क रीङ्चीपीङ् तोक्सादोङ्नी।

८ खोदोलोई हन्‍ना आन्‍नासो छूली, क्रोध, रई सानीवा, निन्दा ना आन्‍नी नेन्‍नीक रई रीङ् खोलोङ् होम्येम् छूये।

९ ईल्पोआ बीन्‍नीपा वालीली मीलनीनव, ऊदोईपीक्यालो पूरान वोर्वा मूङ्‌कम् लक्चीकाङ् आन्‍ना होक्सीयानूम्क तूये,

१० ना नयाँ वोर्वा तेई खाप्सूम्तो खाप्सानूम्क तूये। मूङ्‍क नयाँ वोर्वा आन्‍नी बोबूईप् नीनाम्माम् ङाली तोङ्ना ज्ञानपी नयाँ छूचाईक तूये।

११ ङ्‌क नयाँ रीरामपी ग्रीक ना यहूदी, खतना मप् ना खतना मान्मप्, परेई मान्छूक्, असभ्य, रोः ना फुक्‍का आस्सो देप्-चीमा मान्तू, खोदोलोई ख्रीष्‍टङाङ् तूये ना ख्रीष्‍टङा खोलोङ्लो तूये।

१२ नीनाम्माआ आन्‍नी म्सागोवापीका सम्तूमा मीयानीना म्होप्मी पवित्र मीस्ची छूम् लागी सोकानी। खन्सा आन्‍ना खम्खे, सम्खेवा, चीमा लोम्चीम्वा, लखेवा ना हूदूर्म्‌ वा तेई तोङ्ना खाप्सानूम्व।

१३ आन्‍नी ईल्पो बीन्‍नीपापी तेम्‍लतो तूवानीव, हेप् मीस्मी ऊल्‍लोङ्पी दोस् तीम् रीङ् तूदोक, ईल्पोआ बीन्‍नीपा छेमा पीयानूम्व। रोबूआ आन्‍नी छेमा पीयानीक तोङ्नाङा आन्‍नासो छेमा मनूम्व।

१४ ङ्‍क खोलोङ्पीकासो दूङ् सम्तूमा मीक् छूवानीव, ऊदोईपीक्यालो सम्तूमाआ खोलोङ् थक् नम्‍लोना ईक्‍काम्‌ मईना यूक्स।

१५ ख्रीष्‍टमी खाऊमा-खासेर्माआ आम्नी गोङ्पी चारखम् तोक्स्‍नूव। आछीयाङ्, आन्‍नी मूङ्‍कम् लागीङा ईबूम् गाम्पी काछानीक तूवा। ङ्‍कम् लागी आन्‍ना नीनाम्मा ओलोनूव लानूम्व।

१६ ख्रीष्‍टमी रीङ्बऊआ आम्नी गोङ् पेप्‍नूव। लूर्‌पो छूवानीना ईल्पोआ बीन्‍नीपा ईयानूम् ना वारे-वाछे लयानूम्व। ओलोनूव पीक्सा भजन, स्तुति ना आत्मिक छाम्‍आ सागोवापीकाङ् नीनाम्मा साम्दी दानूम्व।

१७ आन्‍ना ऊची नेन्‍नीदोसो ऊची मईनूम्दोसो, खोलोङ् रीङ् खलाम्पाङा नीनाम्मा पा ओलोनूव पीक्‍तो रोबू येशूम् नीङ्पी मनूम्व।

ख्रीष्‍टियन् खीम्पोस्चीम् तोक्पी सेचीवा

१८ तोमाचे, आन्‍नी आम्नी तूप्पोम् हूक्पी तूवानीव, ऊदोईपीक्यालो रोबूआ खोङ्लो ङ्‍क खाईप् तूये।

१९ तूप्पोचे, आन्‍ना आम्नी सानीवा लूङ्तो छोक् मान्ममो आम्नी तोमा सम्तूमा मीयानूम्व।

२० छामाईचे, खोलोङ् रीङ्पी आम्नी पा-माम् आज्ञा रेपानूम्व, ऊदोईपीक्यालो ङ्‍क रीङ्आ रोबू म्जी नये।

२१ पाचे, आम्नी छामाईची खची छूली काईमीयानूम्नव, ऊदोईपीक्यालो खची गोङ् चाईसे।

२२ रोःचे, खोलोङ् रीङ्पी ङ्‍क चारपी तूक आम्नी मालिकचीम् लाईस्पी खस् खची जीनमीम्ङाङ् मा, खोदोलोई आछीयाङ् गोङ्पीका रोबूपी कीसानीना खची हूक्पी तूवानीव।

२३ आन्‍ना खोलोङ् लक् आम्नी सानीवा गोपीका मनूम्व, मीस्मी लागी मा खोदोलोई रोबूम् सूसो मईनूम्क तोङ्ना मनूम्व।

२४ ऊदोईपीक्यालो आन्‍ना ङ्‍क छेत्नूम्, आन्‍ना आम्नी होप्मी आसीकमी पूनाऊनी रोबूपीका तईनूम्। आन्‍ना रोबू ख्रीष्‍टमी सूसो मचाईनूम्।

२५ रई लक् मप्‍आ रई लक्मी म्चो तय, ना मूङ्‌कपी ऊसो छेङ्‌गेर् छूनो।

४

मालिकचे, आम्नीमीसो साराङ्‍गाप्‍तो मालिक तूये पीम् छेतानूम्ना आम्नी रोःचीपी अन्याय मान्ममो नप् वोर्वा मनूम्व।

बीन्‍नीपा वारे-वाछे

२ चीङ्चीङ् तूवानीना ओलोनूव पीक्‍तो थम्पूर छूवानीना नीनाम्मापी वाङोम् मचानूम्व।

३ ख्रीष्‍टमी मूङ्‍क रहस्य रीङ्बऊ हाम् लागी नीनाम्माआ ओखी लागी ईबूम् लाम्स्को हलीपीकानूव पीकानीना ओखी लागीसो वाङोम् मनूम्व। मूङ्‍कम् लागीङा कोङ् थूनापी छूवोक तूये।

४ खीक्‍का कोङा नेईम् रीङ्बऊ नम्‍लोना हाम् दूरूनू पीकानीना वाङोम् मीयोपोनीव।

५ आन्‍ना तईनूम्क नाम्‍ला नम्‍लो गोङ्नूम्व, ना विश्‍वास मान्मप्चीका लूखूप्चीलो वोर्वा मनूम्व।

६ रूम्‍आ जागूलो चानप् मईक तोङ्ना आन्‍नी नेन्‍नीक रीङ् सम्खेलोक छूनूव, खीक्‍का खोलोङ् मीस्ची ऊतोङ्नाई ङरी आईम् छूये, खूङ्‍क आन्‍ना छेतानूम्व।

याईस्कोप्क सेवा

७ ओ तोक्पी खोलोङ् रीङ्, विश्‍वासी धर्म-सूसोपो ना रोबूपी कोङ्लो सूसो मप् हायाम् सम्तूमा मीयोक नेछो तुखिकसआ आन्‍नी ईनी।

८ आन्‍नी ओखी तोक्पी छेईमीयानीनूव, ना खसा आम्नी गोङ् सागोहोम् पीनू पीकोना कोङा ख आम्नीपी पोक्सूक के।

९ खलो ओनेसिमससो आम्नीपी बान्चाये। ओनेसिमस क आम्नी गोपीक ई विश्‍वासी ना हायाम् सम्तूमा मीयोक नेछो के। ङ्‌कपीक खोलोङ् रीदाम् खचा आन्‍नी येईमीनी।

१० कोङ्लो कैदपी तूप् बूम् अरिस्तार्खसआ आन्‍नी सेवा हानीक तूये। बारनाबासमी नेछो ताईप् मर्कूसमीसो सेवाथे के। खम् तोक्पी लाईस्पी कोङा आन्‍नी आरेई मन्‍नीक तोङ्ना ख आम्नीपी ताईदोक ख लाम्तूम्मा मीयानूम्व।

११ युस्तस नीङ् मीयस्क येशूआसो आन्‍नी सेवा हानीक तूये। नीनाम्माम् चारखम्मी लागी ओ बूम्ची तोदीप्क यहूदी विश्‍वासीची ङ्‍कस्ङाङ् के। ङ्‌कचीप्का कोङा सानीवाछे तूक तूये।

१२ आन्‍नी तोदीप्क ईल्पो ख्रीष्‍ट येशूम् सूसो मप् इपाफ्रासआसो सेवा होक्स्क तूये। आन्‍नी परिपक्व छूवानीव, ना नीनाम्माम् खोलोङ् लन्ची नम्‍लोना रेपानूम्ना दीम्दीम् तूदूरानूम् पीक्ना खसा रोकोछू मतो वाङोम् मईलो आन्‍नी हाल्‍लोसो मीन्चाईनी।

१३ कोङा खम् लागी गवाई पीयो, खसा आन्‍नी खीक्‍का लाओडिसिया ना हिरापोलिसपी तूप्चीम् लागी हायाम् रोकोछू मक तूये।

१४ हायाम् सम्तूमा मीयोक डक्टर लूका ना डेमासआसो आन्‍नी सेवा हानीक तूये।

१५ लाओडिसियापीक नेछोची ना नुम्फासलो म्खीम्पी तूप् मण्डलीसो ओ सेवा येईमीयानूम्व।

१६ आन्‍ना ङ्‍क छाप्दाम् नीम् यात्नूम्कप्का लाओडिसियापीक मण्डलीपीसो ङ्‍क नीम् लागी पीयानूम्व, ना लाओडिसियापी कोङा होक्सूक छाप्दाम्सो आन्‍ना नीयानूम्व।

१७ अर्खिप्पस ओरो लानूम्व, “आना रोबूप्का तक सूसोम् लक् पूरा मव।”

१८ कोङ् पावल, ङ्‍क सेवा क कोङा ओ हूःआङ् छापूचोयो। कोङ् थूनाप् तूवोक रीङ् मातानूम्नव। नीनाम्माम् सम्खेलू आम्नीपी छूनूव।

थेसलोनिकीची

पावलआ हक लाईस्‍पीक छाप्‍दाम्‌

छेईलम्

थेसलोनिके ग्रीसमी योऊनाहेम् ताईप् मासेडोनिया मीचीक प्रदेशमी होङ्तेल तूवा। दोस्रो खेप् जीनप् रीदाम् हास् खातालो पावल थेसलोनिकेपी तातेकाक तूवा। मूङ्‍कपी थेसलोनिकीस्का पावल ङ्‍क दूङ् लाईस्पी तूपाकम् तोक्पी प्रेरित १७:१-९ पी छाम्पा तूये।

ङ्‍क छाप्दाम् गेबोरो ई.सं. 0 पी कोरिन्थपीका छाम्पाना होम्पा तूवा। पावल थेसलोनिकेपी जीस्तातोङाङ् तूम् तक तूवा। खीक्‍काना ओरोसर्प् मीचा खम् ऊल्‍लोङ् मस्कसा ख दावाङ् खाईम्‍लेम् बोक्साक तूवा। खीक्‍काना मूङ्‍कपीक नयाँ ख्रीष्‍टियनचीपी दूक्वा ना सतावट तालाता। पावलआ खस् सागोहोम् ना होसोङ् जीस् सेचीवा पीम् लागी ङ्‍क छाप्दाम् छाप्पू।

खोन्तोदीङाङ् मा, थेसलोनिकेपी पावलमी साछीमीची यहूदीची ना बीन्‍नीपा गोङ्ची ओरोतो तूवा। ख्रीष्‍टमी जीनप् रीदाम्मी ऊल्‍लोङ् मम् लागी खचा पावलमी साम्दीकाईम् ना निन्दा मम् मीनाचाक तूवा। ङ्‍क तोङ्‍क वालीलीक दोसपीका पावलमी साम्दी कात्दो, नयाँ थेसलोनिकी ख्रीष्‍टियनचीम् विश्‍वास कमजोर छूये पीकाना पावल कीसाक तूवा। खन्सा ङ्‍क छाप्दाम्पी पावलआ म्साछीमीचीम् रीङ्मी ऊल्‍लोङ् मक तूये।

थेसलोनिकीची पावलआ हचीक लाईस्पीक ना दोस्पीक छाप्दाम् खीक्‍का गलातीची हक छाप्दाम् पावलआ छाप्क छाप्दाम् तोदीपी दूङ् लाईस्पी छाप्क छाप्दाम् तूवा। ङ्‍क सूप्ची छाप्दाम् क नयाँ करारपी छाम्पा दूङ् लाईस्पीक सोक्सरची के।

पावलमी रीराममी तोक्पी होसोङ् छेईम् लागी रोमीची हचीक छाप्दाम्मी छेईलम् खोङ्नूम्व।

थेसलोनिकीची

पावलआ हक लाईस्‍पीक छाप्‍दाम्‌

१

पावल, सिलास ना तिमोथीलाम्पा, नीनाम्मा पा ना रोबू येशू ख्रीष्‍टपी थेसलोनिकीपी तूप् मण्डलीपी:

आम्नीपी सम्‍खेलू ना खाऊमा-खासेर्मा छूनूव।

थेसलोनिकीचीम् रीराम ना विश्‍वास

२ केईका आन्‍नी खोलोमी लागी नीनाम्मापी हाल्‍लोसो ओलोनूव पीक्याका, ना आन्‍नी ओखी वाङोम्पी हाल्‍लोसो मीन्चाईनी।

३ ई नीनाम्मा ना पामी मूक्स्दूपी ई रोबू येशू ख्रीष्‍टपी तूक आम्‍नी विश्‍वासपीका मईनूम्क लक्‌, सम्‍तूमापीका मईनूम्क रोकोछू ना आसापीका ताईक हूदूर्म्‌‌वा हाल्‍लोसो मीनूम्चायाम्का।

४ नेछोचे, आन्‍नी नीनाम्माआ सम्तूमा मीयानीना सोकानीक के पीम् केईका छेताम्का,

५ ऊदोईपीक्यालो ओखी जीनप् रीदाम्‌ आम्‍नीपी रीङ्‌बऊपीकाङाङ्‌ ताक मा, खोदोलोई राःरा ना पवित्र आत्‍मापी, खीक्‍का पूरा निश्‍चयतापी ताक के। आन्‍नीस्का तूयीकालो आम्‍नी लागी केईका ऊतोङ्नाई तोक्सीका मूङ्‌कने आन्‍ना छेत्‍चाईनूम्।

६ आन्‍नी ओखीमी ना रोबूमी दोलेवापी तोप् छूवानीक तूये, ऊदोईपीक्यालो पवित्र आत्‍माआ पीयानीक चामोवालो आन्‍ना हायाम् दूक्‍वा तेम्‍तो रीङ्‌बऊ ग्रहण मनूम्।

७ खोरोना आन्‍नी मासेडोनिया ना अखैयापी खोलोङ् विश्‍वासीचीम्‌ रापी ईबूम् दोलेवा छूवानी।

८ आन्‍ना नीनाम्मामी रीङ्‌बऊ मासेडोनिया ना अखैयापीङाङ् हासानूम्क मा, खोदोलोई नीनाम्मापी आन्‍ना मनूम्क विश्‍वास खोलोपी हासाक तूये। खन्‍सा केईका ङ्‍क रीङ्मी तोक्पी बीन्‍नीपा ऊसो पीम् मान्तू।

९ ऊदोईपीक्यालो आम्नीपी ताईकालो आन्‍ना केईका लाम्‍तूम्‍मा मीयीकाक रीङ्, खीक्‍का लेईप्चाप् ना आछीयाक नीनाम्मामी सूसो मम् लागी आन्‍ना ङोङोक्‍छेमी पूजा मम् होक्सायानूम्ना नीनाम्मापी आत्‍तानीक रीङ्, मूङ्‌कम् तोक्पीने मीस्चाङ् पयची।

१० खीक्‍का साराङ्‌गाप्‍तोका यूप् नीनाम्माम् छा अर्थात् येशू नीनाम्माआ सीयाकप्‍का ऊस्‍पकू। आन्‍ना मूङ्‍क येशूङा हूङ्‌दीत्‍नूम्‍क तूये, खसा हन्‍ना ताम् हचयक छूलीपीका केई छुटकारा पीये।

थेसलोनिकेपी पावलमी सूसो

२

नेछोचे, आम्नीपी केईका तूम्खास् ताईकाक रीङ् मोरो मान्यसा, पीम् रीङ् आन्‍ना आम्‍नी होपाङ्‌ छेत्‍नूम्‌।

२ आन्‍ना खोलोआ छेत्नूम्, केईका लाईस्‍पीङ् फिलिप्पीपी हायाम्‌ दूक्वा तेप्सूम्का ना ओखी अपमान छूवा। खोदोलोई हायाम् ओखी ऊल्‍लोङ् छूवाचालोसो नीनाम्माम् जीनप् रीदाम्‌ हाम् केईका नीनाम्मापीका सागोहोम् तम्काक तूवा।

३ ऊदोईपीक्यालो ओखी वारे-वाछे भूलपीका अथवा अशुद्ध मीन्ताम्पीका ताक मा, ना ङ्‍क वालीली-काताप्सीपीका ताकसो मा।

४ खोदोलोई नीनाम्माआ केईका जीनप् रीदाम् येईमीम् जीम्मा पीम् खाईप् बानेई मईकाक मीस्ची तोङ्ना केईका नेनेका। केईका मीस्ची खची जीनमीम् लागी मा, खोदोलोई ई सागोवा चाम्ची मप् नीनाम्मा म्जी नमीम् लागी नेनेका।

५ आन्‍नासो छेत्नूम्, केईका हाल्‍लसो आन्‍नी लेमानीक तोङ्‍ना रीङ् मान्मम्का, ना खाप्चीमाम् लोभपीसो मान्छूयीका। ङ्‍कम् साक्षी नीनाम्माङ् तूये।

६ ख्रीष्‍टमी प्रेरित छूयीकाकसा केईका आम्नीपी हक् तोम् दूरूम्‍कावा। खोरोदोसो केईका मीस्चीप्का सायोचोङ्मा मान्लामूम्का, ना आम्नीप्का लो बीन्‍नीपाप्कालोसो सायोचोङ्मा मान्लामूम्का।

७ खोदोलोई केईका नूक्छा चोलोमप् मा तोङ्ना आम्नी रापी लखेछा छूयीका।

८ आछीयाङ् केईका आन्‍नी हायाम् सम्तूमा मीनीक तूये। आन्‍नी हायाम् सम्तूमा मीनीकसा नीनाम्माम् जीनप् रीदाम्ङाङ् मा, ओखी रीरामङा पीम्सो तयार तूयीका।

९ ऊदोईपीक्यालो नेछोचे, ओखी दूक्वा ना रोकोछू आन्‍ना मीन्‍नूम्क तूये। आन्‍नी आस्सो भार छूनूनव मीनीकाना सेपा-लेपा ओखी होपाङ् लक् मम्काना केईका नीनाम्माम् जीनप् रीदाम् आन्‍नी येईमीयानीक तूवा।

१० आन्‍नी विश्‍वास मप्चीका तूयीकालो केईका पवित्र, धार्मिक ना दोस् मान्तूप् छूयीकाना तूयीका। ङ्‍कमी नीनाम्मा ना आन्‍नी साक्षी तूनी।

११ आन्‍ना छेत्चाईनूम्, पाआ म्होप्मी छामाईलो वोर्वा मईक तोङ्ना केईका आन्‍नी खोलोस्का वोर्वा मम्का।

१२ म्होप्मी चारखम् ना साम्दीखापी काछोक् नीनाम्माम् मूक्स्दूपी आम्नी वोर्वा ग्रहण मम् खाईप् छूनू पीकीकाना केईका आन्‍नी सागोहोम्, सानीवाछे ना वारे-वाछे पीयानी।

१३ खन्सा ङ्‍कम् लागी केईकासो नीनाम्मा हादेलोसो ओलोनूव पीक्याका। आन्‍ना ओखीपीका येनानूम्क नीनाम्माम् रीङ्‍बऊ मीस्मी रीङ्बऊ तोङ्‍ना मा, खोदोलोई नीनाम्माम् रीङ्बऊ तोङ्ना ग्रहण मनूम्, मूङ्‍क रीङ्बऊआ आन्‍नी विश्‍वासीचीपी लक् मचयक तूये।

१४ नेछोचे, यहूदियापी रोबू येशूपी विश्‍वास मप् नीनाम्माम् मण्डलीची तोङ्‍ना आन्‍नी छूवानी। ऊदोईपीक्यालो मूङ्‍क मण्डलीचा यहूदीचीपीका दूक्वा तेप्स्चीक तूवा, खोरोनाङ् आन्‍नासो आम्‍नी छाप्कूवापीक मीस्चीप्का दूक्वा तेम्बोक्सा।

१५ ङ्‍क यहूदीचाङा रोबू येशू ख्रीष्‍ट ना खारीबोची सेत्ची, ना केईकासो पाखा कलीका। खचा नीनाम्मा म्जी नमान्मीची, खीक्‍का खोलोङ् मीस्मी ऊल्‍लोङ् मईची।

१६ बीन्‍नीपा जातिचा हल्वा तचीनू पीकीकाना मम्काक जीनप् रीदाम् येईमीम् लक्पी खचा केईका रापीका। खोरोनाङ् खचा खची होप्मी मोऊ हादेलोसो पमीत्‍तो खाईयची। खोदोलोई याईस्कोपी नीनाम्माम् छूली खचीपी तात्‍चाईक तूये।

थेसलोनिकीची तूम्खाम् पावलमी लन्ची

१७ नेछोचे, गोङ्पीका मा, खोदोलोई मूक्स्दूपीका आन्‍नीस्का जीस्तातोम् लागी फोम्चीम् बोक्साकसा, आन्‍नीस्का तूम्खाम् हायाम् लन्ची मम्का।

१८ केईका आम्नीपी ताम् लन्ची मम्काक तूवा, खीक्‍का कोङ् पावल ओहोप्सो म्तू क तू ताम् लन्ची मूऊ, खोदोलोई शैतानआ केईका रापीका।

१९ हन्‍ना ई रोबू येशू ख्रीष्‍ट आत्ना ताये, खोदोलो खम् दोक्पी ओखी आसा, चामोवा ना सागोहोम्मी मुकुट आन्‍नीङ् मायो?

२० आछीयाङ् ओखी साम्‍दीखा ना चामोवा आन्‍नीङ् के।

३

खन्‍सा केईका आन्‍नीस्का हाम्चीम्ना तूम् मान्दूर्‌यीका, ना एथेन्सपीङ् ओखी हाल्‍लाङ्‌ तूम् केईका राजी छूयीका।

२ आन्‍नी विश्‍वासपी थम्पूर मम् ना वारे-वाछे पीम् लागी ख्रीष्‍टमी जीनप् रीदाम् येईमीक नीनाम्माम् सूसो मप् ई नेछो तिमोथी केईका आम्नीपी पोक्‍सूम्‍का।

३ ङ्‌क दूक्‍वाचीम् कारणआ आस्सो म्पोऊ सनूनव पीकीकाना केईका ख पोक्सूम्काक के। आन्‍ना आम्‍नी होपाङ्‌ छेत्‍नूम्‌, ङ्‌कम् लागीङ्‌ केईका सोकीकाक के।

४ ऊदोईपीक्यालो केईका आन्‍नीस्‍का तूयीकालो, केईया दूक्‍वा तेम्ङा बोक्से पीकीकाना केईका लाईस्‍पीङ्‌ पीकीकाक तूवा। खूङ्‌क आछीयाङ् पूरा छूवा, खूङ्‌क आन्‍ना छेत्‍नूम्‌।

५ खन्‍सा आम्‍नी तोक्पी ऊसो मान्छेईमो तूम् मन्दूर्‌ङाना आम्नी विश्‍वास छेईम् लागी कोङा तिमोथी पोक्‍सूक तूवा। शैतानआ आन्‍नी चाम्चीपी मईनीना ओखी खोलोङ् रोकोछू मोरोङ् यसेयो पीकोना कोङ् कीसोचोक तूवा।

तिमोथीआ तात्क रीदाम्

६ तिमोथीआ मालोछाङ् आन्‍नी तूप्साखानीना ताबानाक तूये। आम्‍नीपी होसोङ् हायाम् गूम्प् सम्तूमा लो विश्‍वासलो तूये पीकाना खसा रीदाम् बाईक तूये। केईका तोङ्नाङ् आन्‍नासो केईकाचीका तूम् हायाम् देप् लन्ची यूतो मीनीचायेकानी रईछ।

७ खन्सा नेछोचे, आम्‍नी विश्‍वासमी रीदाम् येनूम्काना ओखी साम्नीदल्खातालो ना दूक्वापी छूयीकालोसो केईका सानीवाछे तम्काक तूये।

८ ऊदोईपीक्यालो आन्‍नी रोबूपी बलिय छूनीना तूनी पीम् रीङ्आ केईका नयाँ रीराम पीयीकाक तूये।

९ आम्‍नी खातिर केईका ई रोबू नीनाम्माम् लाईस्पी ओखी जीनये। ङ्‍कम् लागी केईका नीनाम्मा देई ओलोनूव पीकेकासो सापनो।

१० आन्‍नीस्का तूम्खाम्ना चीछा तूक आम्नी विश्‍वास पमीदूरूम्कानू पीकेकाना केईका सेपा-लेपा हायाम् नीनाम्मापी वाङोम् मम्चायाम्काक तूये।

११ हान्‍ना ई नीनाम्मा ना पा म्होपाङ् ना ई रोबू येशूआङ् केईका आम्नीपी ताम् लागी लाम् हलीपीयीकानूव।

१२ केईका आन्‍नी सम्तूमा मीनीक तोङ्नाङा रोबूआ आन्‍नीसो ईल्पो बीन्‍नीपालो ना खोलोङ् मीस्लो सम्तूमापी हायाम् पतो खाईप् बानेई मानीव।

१३ ई रोबू येशू म्होप्मी खोलोङ् पवित्र मीस्चीका ताईलो खसा ई नीनाम्माम् ना पामी मूक्स्दूपी आम्नी गोङ् पवित्र ना दोस् मान्दीक मानीनूना थम्पूर मानीव।

नीनाम्मा म्जी नमीम्

४

यास्कोपी नेछोचे, रोबू येशूपी केईका नम्‍लोना बीन्ती मीनी ना वारे-वाछे लईनी, केईका आन्‍नी ईयानीक तोङ्‍ना नीनाम्मा म्जी नमीक् रीराम लेत्चानीव। ङ्‍क तोङ्‍क रीराम आन्‍नी लेत्चाईनीक तूये, ना मूङ्‍कपीङ् आन्‍नी हायाम् पतो खात्चानीव।

२ ऊदोईपीक्यालो केईका रोबू येशूलाम्पा आन्‍नी ऊई आदेश पीयानीक तूवा, खूङ्‍क आन्‍ना छेत्नूम्।

३ आन्‍नी पवित्र छूवानीव पीम् नीनाम्माम् लन्‍ची तूये, खन्सा आन्‍नी तूम्‍लू लम्‍पीका छूबूरी तूवानीव।

४ आन्‍नी खोलोआ आम्नी हो-होप्मी तोमालो पवित्रता ना साम्‍दी-सायोलो लेईम्चाम् छूये पीम् रीङ् छेतानूम्व।

५ खोदोलोई नीनाम्मापी विश्‍वास मान्मप्ची तोङ्ना तूम्‍लू मम् लन्‍चीपी सानीवा मनूम्नव।

६ ङ्‌कम् तोक्‍पी आन्‍ना आसासो मोऊ मनूम्ना आम्‍नी नेछोम् ऊल्‍लोङ्पी मान्‍नप् मनूम्नव, ऊदोईपीक्यालो ङ्‌कतोङ्‌क खोलोक रीङ्‌मी बदला लाप्‌ रोबू तूये। ङ्‌कम् तोक्‍पी केईका आन्‍नी लाईस्‍पीङ्‌ हायाम् देप् चेताऊनी पीयानीक तूवा।

७ ऊदोईपीक्यालो नीनाम्माआ केई जेजेर्वाम् लागी काछईक मा, खोदोलोई पवित्रतापी काछईक तूये।

८ खन्‍सा, ङ्‌क सेचीवा नम्‍लो मान्‍रेप्‍आ मीस् मा, खोदोलोई आन्‍नी पवित्र आत्‍मा पीप् नीनाम्माङा रेप्‍पनोक छूये।

९ खोदोलोई नेछोचीपी सम्‍तूमा मीम् तोक्‍पीन्‌ आसासो आन्‍नी छाम्‍ना होम्‌ बोक्स्‍नो, ऊदोईपीक्यालो ईल्पोआ बीन्‍नीपा सम्‍तूमा मीम् छूये पीम् आन्‍ना आम्‍नी होपासो नीनाम्मापीका सेचीवा तानूम्क तूये।

१० मासेडोनियापीक खोलोङ् नेछोची आन्‍ना आछीयाङ् सम्‍तूमा मीनूम्। खोदोलोई नेछोचे, होसोङ् आन्‍नी मूङ्‍कप्का दूङ्‌ सम्‍तूमा मीलतो खात्‍नीव पीक्‍याकाना केईका आन्‍नी वारे-वाछे लईनी।

११ केईका आन्‍नी आज्ञा पीयानीक तोङ्ना आन्‍नी खाऊमा-खासेर्मापी तूवानीव, आन्‍ना आम्नी लक्पी सानीवा मनूम् ना आम्‍नी हूःआङ् लक् मनूम्व।

१२ ओरो मईनूम्कसा पाखापीक बीन्‍नीपा मीस्चीपीका आन्‍ना साम्‍दी तईनूम् ना बीन्‍नीपा आस्मीसो भर परेई छूम् बोक्स्‍नो।

रोबू होसोङ् ताम् तोक्पी

१३ खोदोलोई नेछोचे, सीप्‍खाप्‍चीम्‌ तोक्‍पी आन्‍नी मान्लेमो-मान्छेईमो तूवानी पीम् केईका लन्ची मयाम्कानो, ना आन्‍ना आसा मान्तूप् मीस् तोङ्ना सोक् मम् बोनूनव।

१४ ऊदोईपीक्यालो केईया विश्‍वास मयाम्, येशू सीया ना होसोङ् ऊसापका खीक्‍का खोरोनाङ् नीनाम्माआ येशूपी विश्‍वास मप्ना सीप्ची येशूलो ईतोतो तात।

१५ रोबूम् रीङ्बऊलाम्पा केईका आन्‍नी ओरो लईनी, केई रोबू ताईक लेईसम्मो लेईप्चाप्‍ची ख तूप्स् खातेलो मूङ्‍क सीप्‍खाप्‍चीप्‍का लाईस्‍पी खाईम् दूराम्नो।

१६ ऊदोईपीक्यालो रोबू म्होप्ङा देप् आज्ञाम् साल्म्‍लो, दूङ् देप्क रीदाम् पोक्मी साल्म् ना नीनाम्माम् तुरहीमी साल्म्‍लो साराङ्‍गाप्‍तोका दाली यूवे, ना ख्रीष्‍टपी विश्‍वास मप्ना सीप्ची लाईस्पी ऊस्पके।

१७ खी‍क्‍‍काना, खूङ्‍क नाम्‍लापी चारपी केई लेईप्चाप्ची रोबू नाम्छूईतो तूम्खाम् लागी खस्का ईतोतो मोम्पी थेतीखीया, ना ङ्‍कतोङ्ना केई हाल्‍लसो रोबूलोङ् छूये।

१८ खन्सा ईल्पोआ बीन्‍नीपा ङ्‍क रीङ्बऊआ सानीवाछे पीयानूम्व।

५

हन्‍ना नेछोचे, ङ्‍क रीङ्ची हादेलोई ना ऊक-ऊक नाम्‍लापीई छूये पीम् रीङ् आन्‍नी छाम्ना होम्चाम् बोक्स्‍नो।

२ ऊदोईपीक्यालो आन्‍ना आम्‍नी होपाङ्‌ नम्‍लो छेत्‍नूम्‌, रोबू ताम् लेईने सेपा खूस्पा ताईक तोङ्ना तालाते।

३ मीचा “खाऊमा-खासेर्मा ना चीगूप्छा” पीक्ना पीक्‍चाईक छूये, खोदोलो मीम्छा म्बूक्‍ती बान्‍लात्क तोङ्ना छेकोक्छा खचीपी पीलूलूक्दीप् ताये, ना खस् ऊम्‍केई छूदूरस्‍नो।

४ खोदोलोई नेछोचे, आन्‍नी नाम्कूर्मादाम्‍पी तूनीनो, खन्‍सा खूङ्‌क लेईआ आन्‍नी खूस्पा तालात्लोक तोङ्ना छाक्‍का मईनीनो।

५ आन्‍नी खोलोङ् लाबाईमी म्छामाई ना लेईमी म्छामाई के। केई सेपाक ना नाम्कूर्मादाम्मी म्छामाई माके।

६ खन्‍सा बीन्‍नीपास् तोङ्ना केई ईम्‍सेनो के, खोदोलोई जाग तूयेके ना चीङ्चीङ् तूयेके।

७ ऊदोईपीक्यालो ईम्ची सेपा ईम्‍से ना दाखमद्य दूप्‍ना सेईप्‌ सेपा सेतची।

८ खोदोलोई केई क लेपाक छूयीकसा केई चीङ्चीङ् तूये के, खीक्‍का विश्‍वास ना सम्‍तूमामी पम्देम् पाता ना हल्‍वाम्‌ आसामी तोङ्‍खम् टोप खूक्‍साम्‌ के।

९ ऊदोईपीक्यालो नीनाम्माआ केई म्छूलीपी ताईमीम् लागी मा खोदोलोई ई रोबू येशू ख्रीष्‍टलाम्पा हल्‍वा तोम् लागी लाईस्पीकाङ् सोकीक तूये।

१० ख ई लागी सीया, खोरोछूवाकसा केई लेतीचायाक तूयेदोसो सीयीक तूयेदोसो, केई खोलोङ् खलो लेतीचाया।

११ खन्सा ईल्पोआ बीन्‍नीपालो सागोहोम् मीलनीव ना ईल्पोआ बीन्‍नीपा पोचीमीम् लक् मनूम्व, खूङ्‍कने आन्‍ना मचाईनूम्कसो तूये।

दूङ् दोस्पीक सेचीवा

१२ नेछोचे, केईका आन्‍नी बीन्ती मीनी, रोबूम् लक् मप् आम्‍नी लाम्‍लछाची साम्दी दानूम्व। खचा आम्नी रापी हायाम् रोकोछू मईची, ना आन्‍नी चेताऊनी पीनी।

१३ खची लक्‍मी लागी खस् सम्‍तूमालो हायाम्‌ लोक्‍तो साम्‍दी दानूम्व। आन्‍नी खोलोङ् खाऊमा-खासेर्मापी तूवानीव।

१४ नेछोचे, केईका आन्‍नी वारे-वाछे पीनी, आल्प्ची चेताऊनी पीयानूम्व। खची पोऊ सक्खाप्ची सागोहोम् पीयानूम्व। कमजोरीस् बाछोक्सानूम्व। खोलोङ्पी तेम्‍लसा तूवानीव।

१५ मीनानूम्व, आसासो रईमी फाईपी रई मनूम्नव, खोदोलोई ईल्पोआ बीन्‍नीपालो ना खोलोङ् मीस्चीपी हादेलोसो नप् मम् सानीवा मनूम्व।

१६ हादेलोसो आम्‍नी जीनचानीव।

१७ हाल्‍लसो वाङोम्‌ मचानूम्व।

१८ ऊछूनी देत्‍नीलोसो नीनाम्मा ओलोनूव लानूम्‍व, ऊदोईपीक्यालो ख्रीष्‍ट येशूपी विश्‍वास मप् आन्‍नी खोलोमी लागी नीनाम्माम् लन्‍ची ङ्‌कङा।

१९ पवित्र आत्‍माम् मीः सेत्नूम्नव।

२० खारीबो मोरोछाक मीयानूम्नव।

२१ खोलोक रीङ्‌मी चाम्ची मनूम्व। ऊक रीङ्‌ये नप् तूये, खूङ्‌क मचानूम्व।

२२ खोलोङ् रई लक्‍पीका छूबूरी तूवानीव।

२३ खाऊमा-खासेर्मामी नीनाम्माआ म्होपाङ् आन्‍नी नम्‍लोना पवित्र मानीनू, ना आम्नी खोलोङ् आत्मा, सोम् ना गाम् ई रोबू येशू ख्रीष्‍ट ताईलो खोत मान्दीक छूनूव।

२४ आन्‍नी काछोक् विश्‍वास मम् खाईप् तूये, ना खसा ङ्‍क मयङा।

२५ नेछोचे, ओखी लागी वाङोम् मीयीपीयीकाव।

२६ खोलोङ् विश्‍वासीची पवित्र सम्तूमाआ सेवा मीलनीव।

२७ कोङा आन्‍नी रोबूपी बीन्ती मीयान्‍नी, ङ्‍क छाप्दाम् नीयानूम्ना खोलोङ् नेछोची येईमीयानूम्व।

२८ ई रोबू येशू ख्रीष्‍टमी सम्खेलू आम्नीपी छून्चानूव।

थेसलोनिकीची

पावलआ हक दोस्पीक छाप्दाम्

छेईलम्

थेसलोनिकीची पालवआ लाईस्पीक छाप्दाम् हचीकम् जीस्तातोपी ङ्‍क दोस्पीक छाप्दाम् कोरिन्थपीका छाप्ना हचीक तूवा।

हेप्-हेप् थेसलोनिकी ख्रीष्‍टियनचा येशू ख्रीष्‍ट होसोङ् ताम् हचयक तूये पीम् पावलमी लाईस्पीक छाप्दाम्पीका छेत्चीक तूवा। पावलआ येशू ख्रीष्‍ट “छेकोक्छा” ताये पीकाना छाप्क तूवा (१ थेसलोनिकी ५:३), खोदोलोई थेसलोनिकीचा येशू ओदोलोङ् ताये पीकाना मीना। खन्सा खची गोपीक ओरोसर्प्‌ चा खची हो-होप्मी लक् होक्सीचीना ख्रीष्‍टमी लाम् खोतो मोरोङ् तूवाचाक तूवा। ख्रीष्‍ट होसोङ् ताम् तोक्पी खचीम् गलत मीन्ताम् हतेई मम् लागी ना खस् आईम्‍लप् मान्छूमो लक् मम्ना चाम् छूये पीकाना वारे-वाछे लईम् लागीसो पावलआ ङ्‍क छाप्दाम् छाप्क तूवा।

थेसलोनिकीची

पावलआ हक दोस्पीक छाप्दाम्

१

पावल, सिलास ना तिमोथीपीका ई पा नीनाम्मा ना रोबू येशू ख्रीष्‍टमी नीङ्‍पी थेसलोनिकीपी तूक मण्डलीचीपी:

२ नीनाम्मा पा ना रोबू येशू ख्रीष्‍टपीका आन्‍नी सम्खेलू ना खाऊमा-खासेर्मा के।

ओलोनू पीम् ना वाङोम् मम्

३ नेछोचे, आम्‍नी लागी केईका हाल्‍लोसो नीनाम्मा ओलोनूव लोम्ङा बोक्से। ङ्‌क नप् तूये, ऊदोईपीक्यालो आम्‍नी विश्‍वास हायाम्‌ लोक्‍तो पतो खात्‍चाईक तूये, ना ईल्पो बीन्‍नीपापीक आम्नी सम्‍तूमासो पतो खात्‍चाईक तूये।

४ खन्‍सा आम्‍नीपीक खोलोङ् सतावट ना आन्‍ना तेप्‍स्‍चाईनूम्‍क दूक्वाम् हाम्‍पी आन्‍नी थम्पूर तूनीकपी ना आम्‍नी विश्‍वासमी लागी नीनाम्माम् मण्डलीचीम् रापी केईका हायाम्‌ सागोहोम् मयाम्का।

५ ङ्‍क खोलोक रीङ्पीका नीनाम्माआ नम्‍लोना नीया मय पीम् रीङ् खोछेत्‍ते, ना खसा आन्‍नी म्चारखम्पी तूम् खाईप् बानेई मचाईनी। खीक्‍का मूङ्‍कम् लागीङा आन्‍ना दूक्वा तेप्‍स्‍चाईनूम्।

६ नीनाम्मा नीया मप् तूये। आन्‍नी दूक् पीप्ची खसा दूक्पीयची,

७ ना आन्‍नी दूक् तोक्ची ना केईकासो खसा नोम्चीम् पीयेका। रोबू येशू म्होप्मी राःरालोक रीदाम् पोक्चीका तीप्चाप् मीःपी साराङ्‍गाप्‍तोका खोमयान्चीलो खसा ङ्‍क मय।

८ नीनाम्मा मान्छेईप्ची ना ई रोबू येशूम् जीनप् रीदाम् मान्‍रेप्ची खसा दण्ड पीयची।

९ खचा हादेसो मान्याईप् पीलूलूक्दीप् दण्ड ना रोबूम् मूक्स्दूपी ना खम् राःराम् साम्दीखापीका छूबूरी छूम् दण्ड तेप्सची।

१० ङ्‍क रीङ् रोबू येशू ताम् लेईपी छूये, मूङ्‍क लेईपी रोबू येशूआ खम् खोलोङ् पवित्र मीस्चीप्का साम्दीखा ना विश्‍वास मप्ची खोलोप्का सायोचोङ्मा तय। आन्‍नीसो खस्काङ् ईदेऊङा छूनी, ऊदोईपीक्यालो आन्‍ना ओखी साक्छीपी विश्‍वास मनूम्।

११ खन्सा केईका आम्‍नी लागी हाल्‍लोसो वाङोम् मयाम्का। ई नीनाम्माआ आन्‍नी काछानीक रीराममी लागी खाईप्सेप् बानेई मानीनू पीम् खपी बीन्ती मयाम्का। खसाङ् म्‍राःरापीका आम्नी खोलोङ् नप् लन्ची ना विश्‍वासमी लक् पूरा मीयापानीनूव।

१२ ओरोना ई नीनाम्मा ना रोबू येशू ख्रीष्‍टमी सम्खेलूलाम्पा आम्नीपी ई रोबू येशूम् नीङ्मी सायोचोङ्मा छूये, ना रोबूपी आम्नीमीसो सायोचोङ्मा छूये।

मोऊमी मीस्

२

नेछोचे, ई रोबू येशू ख्रीष्‍ट होसोङ् ताईकम् तोक्पी ना ख तूम्खाम् लागी केई ईतोतो बात्ल छूम् तोक्‍पी केईका आन्‍नी बीन्ती मीनी।

२ रोबू ताम् लेई दोक्छापीङ् तालाताक तूये पीम् रीङ् नेईप्चीम् कारणआ आम्नी सानीवा दावाङ् एक्सा-मेक्सा छूनूनव अथवा आन्‍नी आतेई छूनीनव। खचा खारीबो अथवा रीङ्बऊ अथवा ओखीलाम्पा छाप्दाम् तम्काक तूये पीक्ना दाबी मईचीदोसो खची रीङ्पी विश्‍वास मनूम्नव।

३ ओरोना आसासो आन्‍नी दोका पीयानीनूनव। ऊदोईपीक्यालो नीनाम्माम् ऊल्‍लोङ्पी देप् बिरोध मान्छूम् सम्मो ना मोऊमी मीस्, अर्थात् पीलूलूक्खाप्मी छा खोमान्मम्चीम् सम्मो खूङ्‍क लेई ताईनो।

४ मूङ्‍क मोऊमी मीचा म्होप्ङा देप् मायान्चीना मीस्चा नीनाम्मा पीक्ना मानेई मईचीक ना पूजा मईचीक खोलोक थक्मी ऊल्‍लोङ मय। मूङ्‍कसान् म्होप्ङा कोङ् नीनाम्मा के लोयान्चीना नीनाम्माम् दप्स्को खीम्पी तूये।

५ ऊई आन्‍ना मीन्‍नूम्नोयो, कोङ् आन्‍नीस्का तूवोलो ङ्‍क रीङ् आन्‍नी लोन्‍नीक तूवा?

६ मूङ्‌क मोऊमी मीस् ऊसाई ईनीम्‍बा सम्मो राप्दीतक तूये, मूङ्‍क आन्‍ना छेत्नूम्। नाम्‍ला ताईकप्का मूङ्‍क मोऊमी मीस् खोमयान्ची।

७ ऊदोईपीक्यालो मूङ्‍क अर्धमम् रहस्‍यम् राःराआ लाईस्‍पीकाङ्‌ लक्‌ मचयक तूये, खोदोलोई मूङ्‍क ईल्पोआ राप्दीक तूये। खीक्‍का मूङ्‍क राप्दीप् हतेई मान्छूम् सम्‍मो मूङ्‍क मोऊपो मीस् खोमयान्चीनो।

८ खीक्‍काना मूङ्‌क मोऊमी मीस् खोमयान्‍ची। मूङ्‌क रोबू येशूआ म्सोम्‍आ मासेई मय, ना ख यूलोक साम्दीम् अल्होआ मूङ्‌क पीलूलूक्दीत।

९ मूङ्‍क मोऊमी मीचा शैतानमी राःरा तातना ताये, खीक्‍का खोलोङ् म्खाल्-खाल्क वालीलीक चीन्‍नची ना छाक्‍काक लक्ची मय।

१० खीक्‍का मासेई छूक्‍ची मूङ्‍कसा खाल-खाल्क रई रीङ्आ जूक्‍केई मईची, ऊदोईपीक्यालो मूङ्‍कस् लेईन्चामीदूर्प् सत्यता सम्तूमा मीम् खचा मानेई मान्मस्क तूये।

११ खन्‍सा खचा वालीलीक रीङ्‌पी विश्‍वास मस्‍नूव पीकाना नीनाम्माआ खचीपी ईबूम् हायाम्‌ देप् छल पोक्‍स्‍दात।

१२ खीक्‍काना खचा सत्यपी विश्‍वास मान्मस्‍क ना रई लक् मम्पी खची जीनईकसा दण्ड तयची।।

थम्पूर तूम्

१३ रोबूआ सम्तूमा मीयानीक नेछोचे, आम्नी लागी केईका नीनाम्मा होल्‍लोसो ओलोनूव लोम्ङा छूये, ऊदोईपीक्यालो हल्वा तोक्चीपी खोलोप्का दूङ् लाईस्पी छूम् लागी नीनाम्माआ आन्‍नी सोकानी। खम् आत्माआ आन्‍नी पवित्र मानी, ना आन्‍ना सत्यतापी विश्‍वास मनूम्।

१४ खूङ्‍कम् लागी ओखी जीनप् रीदाम्‍लाम्पा ई रोबू येशू ख्रीष्‍टमी साम्दीखा तोम् लागी खसा आन्‍नी काछानी।

१५ खन्सा नेछोचे, बलिय छूवानीना थोरेप्नीव, ना केईका ओखी ङःलाम्पादोसो ओखी छाप्दाम् लाम्पादोसो आन्‍नी पीनीक सेचीवा नम्‍लोना रेपानूम्व।

१६ हन्‍ना ई रोबू येशू ख्रीष्‍ट ना केई सम्‍तूमा मीयीना म्सम्खेलूलाम्पा हादेसो मान्याईप् सानीवाछे ना नप् आसा पीप् ई पा नीनाम्माआ,

१७ आम्‍नी गोङ् सानीवाछे पीनूव ना खोलोक नप् लक्‌ ना रीङ्‌बऊपी आन्‍नी राःरा पीयानीनूव।

वाङोम् मम् लागी बीन्ती

३

यास्कोपी नेछोचे, आन्‍ना ओखी लागी वाङोम् मीयीपीकाव, आम्नी रापी छूवाक तोङ्ना रोबूम् रीङ्‍बऊ खोलोपी दावाङ् पतो खान्‍नू ना देप् सायोचोङ्मा छूनूव।

२ भ्रष्‍ट ना रई मीस्पीका नीनाम्माआ केईका सम्सूरीकानूना यूक्सीकानूव पीकानीना वाङोम् मनूम्व, ऊदोईपीक्यालो खोलोङ् मीस्पी विश्‍वास छूनो।

३ खोदोलोई रोबूने विश्‍वास मम् खाईप् तूये। खसा आन्‍नी थम्पूर मईनी ना रई पीका सम्सूर्‌नीना यूक्स्‍नी।

४ केईका आज्ञा पीनीक रीङ् आन्‍ना मचाईनूम् ना दोस्कासो मचाईनूम् पीम् केईका आम्नी तोक्पी रोबूपी भरोसा मयाम्काक तूये।

५ रोबूआ आम्नी गोङ् नीनाम्माम् सम्तूमा ना ख्रीष्‍टमी तेम्दूर्म् राःरा हेम् खाईनूव।

आल्प्ची चेताऊनी

६ हन्‍ना नेछोचे, ई रोबू येशू ख्रीष्‍टमी नीङ्पी केईका आन्‍नी आज्ञा पीनी, केईका आन्‍नी पीयानीक सेचीवा तोङ्‍ना मान्तोप् खोलोङ् आल्‍प्‌ नेछोचीप्का छूबूरी तूवानीव।

७ केईका मयाम्काक तोङ्ना आन्‍नासो मम् छूये पीम् आन्‍ना छेत्नूम्। केईका आन्‍नीस्का तूयीकालो आल्‍प्‌ छूयीकाना मान्तूयीका।

८ केईका आस्मीसो सबेई मोरो मान्चायीका। खोदोलोई आन्‍नी आस्‍सो दूक्वा छूनीनव पीकीकाना केईका सेपा-लेपा हायाम्‌ रोकोछू मम्काना लक्‌ मम्का।

९ आम्नीपीका सहायता तोम् ओखी हक् मान्तूना मा, खोदोलोई ओखी वोर्वा आम्‍नी लागी ईबूम् दोलेवा छूनूव पीकीकाना केईका मोरो मम्का।

१० आन्‍नीस्का तूयीकालो केईका आन्‍नी ङ्‌क आज्ञा पीयानीक तूवा, “लक्‌ मम् सानीवा मान्मपा जा सो चनूनव।”

११ ऊदोईपीक्यालो केईका येनूम्चायाम्का आन्‍नी तूनीकतोदीपी देप्पोईक आल्‍प्‌ छूवानीना तूचाईनी। खचा खची होपाक ऊसो लक् मईचीनो खोदोलोई बीन्‍नीपाम् लक्पी मोमोथेम्पी हूः तेसची।

१२ हन्‍ना ङ्‍क तोङ्‍क मीस्ची केईका रोबू येशू ख्रीष्‍टमी नीङ्पी आज्ञा ना वारे-वाछे पीयाम्का, खचा वायेवाये खची लक् मस्‍नूव ना खची होपाङ् कामेई मस्‍नूना चस्‍नूव।

१३ आन्‍नी क नेछोचे, नप् लक् मम्पी आम्नी सऊ तूनीनव।

१४ ङ्‌क छाप्‍दाम्‍पी केईका पीकीकाक रीङ्‌ हेप्पा रेप्पनोदोक, मूङ्‌क मीस् छेताक्‍सानूम्‍व ना मूङ्‌कलो ऊसो काम्चीनीनव, ना मूङ्‌क ङाजावापी छूनूव।

१५ खोरोदोसो मूङ्‌क आन्‍ना साछीमी तोङ्‌क थानेई मनूम्नव, बरू आम्‍नी नेछो तोङ्ना मूङ्‌क चेताऊनी पीयानूम्व।

दूङ् दोस्पीक सेवा

१६ हन्‍ना चामोवाम् रोबू म्होपाङ् खोलोङ् नाम्‍ला, ना ऊतोङ्‍कप्दोसो आन्‍नी खाऊमा-खासेर्मा पीयानीव। रोबू आन्‍नी खोलोङ्‍पी छूनूव।

१७ कोङ् पावल, ङ्‌क सेवा कोङा ओ हूःआङ् छापूना होन्‍चायान्‍नीक तूये। ओ छाप्‍दाम्‍मी खोलोङ् छेईलम् ङ्‌कङ्‌ के। खोरोनाङ् कोङा छापो।

१८ ई रोबू येशू ख्रीष्‍टमी सम्‍खेलू आन्‍नी खोलोङ्पी छूनूव।

तिमोथी

पावलआ हक लाईस्‍पीक छाप्‍दाम्‌

छेईलम्

तिमोथी लूस्‍त्रा मीचीक सहरपीक ईल्पो सोलो मीस् तूवा। (लूस्‍त्रा ईनीम्‍बाक टर्की मीयस्क छाप्‍कूवाम् योऊना हेम्‍पी तात्‍ते)। तिमोथी पावल प्रेरितमी नत्‍क म्बूम् ना म्बोक्छोप् तूवा (प्रेरित १६:१-४)। खन्सा, पावलआ तिमोथी “विश्‍वासपी आछीयाक ओ छा” पीकाना पीकादोङा (१ तिमोथी १:२)।

प्रेरितमी लक् पीम् सोक्‍सरपी खोङूम्क खोती छूम् याताकप्काङाङ् पावलआ तिमोथी ना तीतस ङ्‌क छाप्दाम् छाप्‍ना हक पीम् बाइबलपीक ओरोतो छेछेमीचीम् मीन्ताम् तूये। ङ्‌क छेछेमीचा पीके रोमपी म्होप्मी तूस्‍कोपीङ्‌ नीस्दोङ् सम्‍मो कैद छूवाना तूवाकप्‍का (प्रेरित २८:१६, ३०), पावल ईक् दोङ् नीस् दोङ् सम्‍मोम् लागी कैदपीका लेत्‍ची, ना होसोङ् नीनाम्माम् रीङ्बऊ हास् खोलोपी लाम्‍दूमा। ङ्‌क छाप्दाम् गेबोरो ई.सं. ६३-६५ रापी छाम्‍पा तूवा।

खोन्‍तोलो पावल खूवोबूप् छूवाखात्‍कसा म्होप्मी प्रेरितमी हक् हन् तिमोथी ना तीतस तोङ्‌क नयाँ लाम्‍लछास् पीम् छूये पीम् रीङ् खसा छेत्‍क तूवा। ङ्‌क छाप्दाम् छाम् लाईस्‍पी पावलआ तिमोथी एफिससपीक मण्डलीपी लाम्‍लछा छूम्‍ना खस् ईम् लागी पोक्‍स्‍क तूवा (१ तिमोथी १:३)। तिमोथी लाम्‍लछा छूम् लागी उत्साहा, वारे-वाछे ना आदेश पीम् मीनाना पावलआ ङ्‌क छाप्दाम् छाप्‍ना हक तूवा। खन्‍सा पावलमी नाम्‍लापीका ईनीम्‍बा सम्‍मोङ् मण्डलीपीक लाम्‍लछा ना खची हक् गोपी तूप् खोलोमी लागी ङ्‌क छाप्दाम् हायाम् काम लागेई छूक् छूवाना थोङ्चाईक तूये। तिमोथीम् लो तीतसमीलो छाप्दाम् क पास्‍टरमी छाप्दाम् पीक्‍नासो पीके।

पावलमी रीराम‍मी तोक्पी ङ्‌कप्का दूङ्देतो छेईम्-लेम् लागी रोमीचीम् लागी छाम्‍पा छाप्‍दाम्‍मी छेईलम् रीङ् खोङ्नूम्व।

तिमोथी

पावलआ हक लाईस्‍पीक छाप्‍दाम्‌

१

केई ई मोऊपीका लेन्‍चामीक नीनाम्मा खीक्‍का केईया आसा मम्क येशू ख्रीष्‍टमी आज्ञा तोङ्ना येशू ख्रीष्‍टमी प्रेरित पावलपीका,

२ विश्‍वासपी आछीयाक ओ छा तोङ्‌क तिमोथीपी: पा नीनाम्माम् ना ई रोबू येशू ख्रीष्‍टलाम्‍पा सम्‍खेलू, ना खाऊमा-खासेर्मा छून्‍चानूव।

वालीली मप् सेचीपोचीम् ऊल्‍लोङ्पी खोक्‍खो-दीक्‍खो

३ कोङ् मासेडोनिया खातोलो कोङा आन् लोन्‍क तोङ्ना एफिससपीङ् तूवाव, ना वालीलीक रीङ् ईक् सेचीपोस्‌ मोरोना मनूम्नव पीकाना आज्ञा पीचीव।

४ आना खस् मूङ्‌क खची होपा कथेई मस्क पोम् ललई खीक्‍का हादेसो मान्याईप् पूस्तऊलीपी खची सानीवा कीदीत्चीनूनव लना ईचीव, ना विश्‍वासपी तूक नीनाम्माम् रीङ्‌ ईन्‍चीनूव।

५ केईया ईयाम्‍क सेचीवाम् उदेश्‍यक सम्तूमा मीम्के, मूङ्‌क नप् गोङ्पीका खीक्‍का नप् सानीवापीका, ना आछीयाक विश्‍वासलाम्‍पा ताये।

६ खन्‍सा हेप्-हेप् मीस् ङ्‌क खोलोप्का खची सानीवा हीक्‍साना मोरोक रीङ्पी थाम्‍खाताक तूये।

७ खचा ललईमी सेचीपो छूम् सानीवा मईची, खोदोलोई खचा खची होपा पीक्‍क रीङ्‌ खीक्‍का आछीयाक पीक्‍ना पयस्‍क रीङ्‌ खची होपाङ् बूजेई मईचीनो।

८ केईया छेताम् ङ्‌क ललई नम्‍लोना रेपाम्‍दोक हायाम्‌ नप् तूये।

९ केईया ङ्‌क रीङ्सो छेताम्, ललई नप् मीस्मी लागी मा, खोदोलोई ललई मान्‍रेप्चीम् लागी, ना आज्ञा मान्‍रेप्ची ना नीनाम्मापी विश्‍वास योग्‍य मान्तूप्चीम् लागी, खीक्‍का मोऊपोचीम् लागी, अपवित्रचीम्‌‌‌ लागी, ना नीनाम्माम् सायोचोङ्मा मान्मीक्चीम् लागी, खीक्‍का म्पा-म्मा सेईप् ना मीस् सेईप्चीम् लागी,

१० खीक्‍का तूम्‍लू लप्‍चीम्‌ लागी, वात्छा-वात्छा तूम्‍लू लप्चीम्‌‌ लागी, मीस् खेईमप्चीम् लागी, वालीली नेईप् चीम्‌ लागी, मोरोक रीङ्‌ पोक्चीम् लागी, ना आछीयाक सेचीवाम्‌‌ ऊल्‍लोङ् मप्चीम् लागी के।

११ ङ्‌क आछीयाक सेचीवा क हायाम् साम्‍दीखा पीम् खाईप् नीनाम्माआ विश्‍वास मोना कोङ् पीयोक देप् जीनप् रीदाम् तोङ्ना तूये।

रोबूम्‌ सम्‍खेलू पावलपी छूवाक

१२ कोङ् राःरा पीप् येशू ख्रीष्‍ट कोङा ओलोनूव पीको, ऊदोईपीक्यालो खसा कोङ् विश्‍वास मोनाङ् म्‍लक् ममीयोक तूये।

१३ लाईस्‍पी कोङा खम् ऊल्‍लोङ् मूऊ, ख जारामू ना खम् साम्दी कातू, खोदोलोई खूङ्‌क कोङा विश्‍वास मम् लाईस्पी मान्छेईमो मूकसा खसा कोङ् सम्खेवा मीयोक तूये।

१४ येशू ख्रीष्‍टपी तूवाक विश्‍वासआ लो सम्‍खेलूआलो ई रोबूम्‌ सम्‍तूमा ओपी ओरोतो ताक तूये।

१५ ङ्‌क रीङ्‌ सारङ्‌ नप् तूये, खन्‍सा मोऊपोस् लेन्‍चा मीम् लागी येशू ख्रीष्‍ट ङ्‌क चारपी यूवा, ना मोऊपोचीप्क दूङ् मोऊपो कोङ् तूवो।

१६ मोऊपोचीपीक खोलोप्का दूङ् देप् मोऊपो कोङ् तूवोनासो येशू ख्रीष्‍टआ खम् हायाम्‌ हूदूर्म् रीङ्‌ खोमम् लागी कोङा खम् सम्‍तूमा तूक तूये। ओरोना खपी विश्‍वास्‌ मूना हादेसो मान्याईप् रीराम तोक्‍चीम्‌ लागी कोङ् ईबूम् दोलेवा छूदूरूनू।

१७ दूङ् दूङ्पीक होङाबू, खीक्‍का हादेसो मान्सीप् ना ई मूक्सा तोन्खादूराम्‍नोक ईल्‍पोङाङ् नीनाम्माम् साम्‍दी ना साम्‍दीखा दोस्का-दोस्का सम्‍मोङ्‌ छून्चानूव आमेन।

१८ ओमी ओ छा तोङ्‌क तिमोथीङा, कोङा ङ्‌क आन् ईन्‍चायान्‍नाक रीङ्‌ आम् तोक्पी लाईस्‍पीङ्‌ छूवाक खारीबो तोङ्‌क के। खीक्‍का आना नप् लक्‍मी जूम्‍लूक मम् लागी मूङ्‌क रीङ्‌ खोलोङ् आम् गोम् चूम् छूनूव।

१९ आम् विश्‍वास ना नप् सानीवा नत्‍तो यूक्स-यूक्सव। ऊदोईपीक्यालो हेप्-हेप् मीचा म्सानीवापाका इन्कार मईना म्होप्मी विश्‍वाससो मास्दीतक तूये।

२० खूङ्‍कस् हुमेनियस लो अलेक्‍जेन्‍डर मीचीकलो तूवा, खचा नीनाम्माम् साम्‍दी काईम् छूनो पीम् ईन्चीनूव पीकोना कोङा खस् शैतानमी हूक्‍पी यूक्सूक तूये।

आराधानाम् लागी सेचीवा

२

दूङ् लाईस्‍पी कोङा आन् लोयान्‍ना, खोलोङ् मीस्मी लागी नीनाम्मापी बीन्ती, वाङोम्, ना लखेक-निवेदन पीम्ना ओलोनूव लोम्‌ छूये

२ होङाबूचीम्‌ लागी ना खोलोङ् ओरो देप् तूस्कोपी तूप्चीम् लागीसो वाङोम् मम् छूये। ओरोना केई ऊसो माङ्‌कीमो खीक्‍का खाऊवा-खासेर्मापी छूम्‍ना खोलोलाम्पा सायोचोङ्मालोक धार्मिक रीराम‍पी लेन्‍चा दूरूम्‍नूव।

३ ङ्‌क केई ई हल्‍वा पीप् नीनाम्माम् लाईस्‍पी नप् तूये, ना खसासो ङ्‌कतोङ्‌क रीङ्‌ङा नत्‍त।

४ खोलोङ् मीचा हल्‍वा तचीनूना खस् आछीयाक सेचीवापी तानू पीम् नीनाम्माआ लन्‍ची मय।

५ ऊदोईपीक्यालो नीनाम्मा ईबूम्ङाङ् तूये, नीनाम्मा लो मीस्मीलो रापी रीङ्‌ खप् ईबूम्ङाङ् मीस्, ख्रीष्‍ट येशू तूये।

६ खसा खोलोमी छुटकाराम् मोल छोम् लागी म्होप्ङा पीन्‍दीन्‍ची, खूङ्‌क रीङ्मी गवाई थीक् नाम्‍लापी छूवा।

७ खन्‍सा कोङ् बीन्‍नीपा गोङ्चीपी विश्‍वास ना आछीयाक सेचीवा ईक् खीक्‍का जीनप् रीदाम्‌ हाम् लागी नीनाम्माआ कोङ् प्रेरित बानेईमो। कोङा आछीयाक रीङ्‌ मूयो, वालीलीक रीङ्‌ मूयोनो।

८ ओरोना खोलोङ् थाम्‍पूपी वात्‍छाचा खची पवित्र हूः थेत्‍चीनूना छूली मान्‍ममो ना ऊसो माङ्‌खेमो वाङोम् मस्‍नूव पीम् कोङा लन्‍ची मूयो।

९ ओरोनाङ् कोङा मीम्छास्सो पीको, खस् रीसीवा चानप् छूम् छूये ना खचा थीक्‍काक खाईप्‍सेप्‌ तेई खाप्स्चीनू, ना खची तोसम् हायाम्‌ सार चोक्‍स्‍चीनूनव, खीक्‍का हाल्‍ङो, मोती वात्‍चीनूव ना हायाम्‌ खाप्चीमा ताईप् तेई खाफ्‍चीनूनव,

१० खोदोलोई खचा नप् लक्‌ मस्‍नू, खोन्‍तोङ्ना मप् मीम्छा नीनाम्माम् सूसो मम् खात्‍त।

११ मीम्छाची तईपी तूनू ना वाये छूनूना ईन्‍चीनूव।

१२ मीम्छाचा, वात्‍छास्‌ सेचीवा ईम् ना वात्छाची तईपी यूम् रीङ्पी कोङा खस् हक् पीयोचीनो, खन्‍सा मीम्छाची वायेङ्‌ तूनूव।

१३ ऊदोईपीक्यालो आदमङा लाईस्‍पी नीनाम्माआ लोलीस्‍क, खीक्‍काङाङ् हव्‍वा लोलीस्‍क।

१४ आदम शैतानपीका छल्पी छूवाक मा, खोदोलोई मीम्छाई छल्पी छूवाना मोऊपी फासेई छूवाक के।

१५ खोरोदोसो खस् लखे छूना विश्‍वासपी, सम्‍खेलूपी ना पवित्रतापी तूदोक, खचा छा वातस्लो लेत्‍चाये।

मण्डलीप्क लाम्‍लछास्

३

ङ्‌क रीङ्‌ विश्‍वास मम् नप् तूये, आस्‍कसाई लाम्‍लछा छूम् लाङो मय खूङ्‌कसा नप् लक्‍मी लन्‍ची मय।

२ खन्‍सा बिशप क आसासो दोस् तीमान्‍दूर्प् खीक्‍का खमी ईल्‍पोङ्‌ म्तोमा छूम् छूये, ख दावा म्छूली माङ्‌काईपा, खोलोङ्लो नईम्बूङ् छूक्ना तूप्, खोलोआ साम्‍दी दोक्पा, ङास्‍मीचीम्‌‌ गूलो मप्, ना हायाम् नप् सेचीपो छूम् छूये,

३ दीः मान्दूप्, छूली मान्मप् खोदोलोई ख हायाम्‌ म्नीनईमालोक, मीस्लो मान्खेप् दाचाम्मी लोप् मान्मप्,

४ खीक्‍का नम्‍लो म्खीम्-नाम् तोदूर्प्, ना म्छाचा साम्दीखालो खम् आज्ञा रेप् छूम् छूये।

५ ऊदोईपीक्यालो म्होप्मी खीम्‍पोस्‍ङा नत्‍तो खोमान्‍दूर्प् मीचा नीनाम्माम् मण्डली ऊदानाई खोदूर?

६ ख मालोक विश्‍वासी छूम् छूनो, ख मालोक विश्‍वासी तूदोने रीयान्‍चीना शैतानआ तोम् दण्ड तय।

७ खीक्‍का बीन्‍नीपा मीचा खोङस्‍लोसो ख नप् छूम् छूये, मादोन् मीचा म्तूम्पो मईची ना शैतानमी वोमोपी छूये।

८ खोरोनाङ् डिकनचीसो गहकील छूम् छूये, खीक्‍का छूक् रीङ्‌ङाङ्‌ नेईप्, दीःमान्‍दूप्, ना दाचाम्मी लोप्‌ मान्मप् छूम् छूये,

९ खीक्‍का खचा खची होपा तचीक विश्‍वासमी रहस्‍य नम्‍लो खची शुद्ध मीन्ताम्पी यूदूर्प् छूम् छूये।

१० दूङ् लाईस्‍पी मूङ्‍कचीम् चाम्ची छूम् छूये। खीक्‍काना मूङ्‍कचीम् चाम्ची छूलो खची दोस् मान्तूप्‍आङाङ् डिकनमी सेवा मस्‍नूव।

११ मीम्छास्सो ङ्‍कतोङ्नाङ् खची नीनईमालोक ना गहकील छूम् छूये, खीक्‍का बीन्‍नीपाम् तूम्‍पो मान्मप्, खोलोक रीङ् तेम्दूर्पा ना खोलोक रीङ्पी विश्‍वासील छूम् छूये।

१२ डिकनसो ईल्पोङाङ् म्तोमालोक छूम् छूये। खीक्‍का म्छामाई, म्खीम्-नाम् नम्‍लो खोदूर्प् छूम् छूये।

१३ ऊदोईपीक्यालो डिकनचा नम्‍लो सेवा मईचीदोक खचा नप् साम्‍दीखा तयची, खीक्‍का येशू ख्रीष्‍टपी तूक खची विश्‍वास खचा बीन्‍नीपास्सो नम्‍लोना ईदूरची।

१४ कोङ् आन् तूकपा दावाङ् बाईम् मीनोक तूये, खोरोदोसो कोङा आम् लागी ङ्‌क छाप्‍दाम्‌ छापूचोयोक तूये,

१५ कोङ् बाईछूसोदो ङ्‌क छाप्‍दाम्‍आङ्‌ नीनाम्माम् खीम्पी रेवास् ऊतोङ्‌कई छूम् छूये पीम् ईनी। नीनाम्माम् खीम् क लेईप्चाप् नीनाम्माम् मण्डली के, ङ्‌क नीनाम्माम् मण्डली आछीयाक मूलीर ना जगसो के।

१६ केईया स्‍विकार मयाम्, ई विश्‍वासमी रहस्‍य हायाम्‌ देप् तूये:

येशू म्होप्ङा रीरामपी खोमन्ची,

पवित्र आत्‍मापीका धर्मी छूवा,

नीनाम्माम् रीदाम्‌ पोक्‍चा ख तची,

गोङ्-गोङ्चीम् रापी म्नीङ्ला तोक्‍सा,

चारपी मीचा ख विश्‍वास मची,

ना ख साम्‍दीखापी साराङ्‌गाप्‍तो थेन्ची।

तिमोथी सेचीवा पीक

४

पवित्र आत्‍माआ हायाम्‌ नत्‍तो पीकाक तूये, चार यात्क नाम्‍लापी छल मप् आत्‍माम् रीङ्पी ना चाप्-मोङ्मी रीदूम्-होदूम्पी सानीवा मईचीना हेप्-हेप्‍आ विश्‍वास मम् होक्‍सीयची।

२ वालीली नेईप् मीस्मी रीङ्पीकाङ्‌ ङ्‌कतोङ् सेचीवा ताये, खूङ्‍कचीम् खची सानीवा मीःपी हूईम्पा सेल्‍आ केम्‍पा तोङ्‌क छूये।

३ मूङ्‌कचा सूर्‌ मम् नईनो पीके। खीक्‍का हेप्-हेप् चाम् थक् चामान्‍न पीक्‍नासो ईयची। खोदोलोई विश्‍वास मप्चा ना आछीयाक पीम् छेईप्‍चा नीनाम्मा ओलोनूव लयस्‍ना ङ्‌क चाम् थक् चादूरची, ऊदोईपीक्यालो ङ्‌क नीनाम्‍माङ्‌ लोलीस्‍क।

४ नीनाम्माआ लोलीस्‍क खोलोकङ्‌ थक् नप् तूये, खन्‍सा खोलोक थक्ङा वाङोम् मयाम्‍ना ओलोनूव पीक्‍तो चायाम्‍दोक ऊक थक् दोसो इन्कार मम् बोक्स्‍नो।

५ ऊदोईपीक्यालो नीनाम्माम् रीङ्बऊआ ना वाङोम् मयाम्‍ना मूङ्‌क शुद्ध छूये।

६ आना ङ्‌क सेचीवा विश्‍वासी आम् नेछोस् खोलोङ् ईयदोक आन् येशू ख्रीष्‍टमी नप् सूसो मप् छूये, ना आन् आम् होप्‍सो विश्‍वासमी आछीयाक सेचीवापी दूङ् आत्‍मिकी छूये खूङ्‌क सेचीवा आना लाईस्‍पीकाङ्‌ रेप्‍तो थोङ्चाईक तूये।

७ भक्ति मान्दीक ना म्बप्नाचोक पोम् ललईपीका छूबूरी तूवाव, ना नीनाम्माआ मीन्क तोङ्‌क रीराम लेईम्‍चाम्‌ लागी सानीवा मव।

८ ऊदोईपीक्यालो ई रीराम‍मी तालिमआ चीछाङाङ् फाइदा मय, खोदोलोई नीनाम्माम् भक्तिलोक तालिमआ क खोलोलाम्‍पाङ्‌ फाइदा पीये। ऊदोईपीक्यालो ङ्‌कपी ईनीम्‍बाक रीराम‍मी लो दोस्काक रीराम‍मीलो नीच्‍चीम्‌ लागीङ्‌ यादे तूये।

९ ङ्‌क रीङ्‌ आछीयाक ना खोलोआ विश्‍वास मम् नप् तूये।

१० खन्‍सा केईया हायाम्‌ दूक्‍वा मतो रोकोछू मयाम्ना लक्‌ मयाम्, ऊदोईपीक्यालो केईया लेईप्चाप् नीनाम्मापी आसा मयाम्क तूये, ख खोलोङ् मीस्चीम्, ना आछीयाङ् पीक्याङ्दोक खपी विश्‍वास मप्चीम् मोऊपीका हल्‍वा पीप् तूये।

११ ङ्‌क रीङ्‌ङा आनासो खस् ममीचीव ना नम्‍लो ईचीव।

१२ आन् सोलो तूकसा बीन्‍नीपा आसासो मोरोक मीन्‍नूनव, खोदोलोई आम् रीसीवा-ङाबूवापी, आम् वोर्वापी, सम्‍तूमापी खीक्‍का विश्‍वासपी ना शुद्धतापी आन् ईबूम् दोलेवा छूवाव।

१३ कोङ् मान्बाईम् सम्मो धर्मसूम्बऊ नीम्ना येईमीम्, ओ रीङ्बऊ हाम्‌ ना सेचीवा पीम् रीङ्पी सानीवा मव।

१४ आम्‍पी तूक वरदान आना मोरोक मीन्‍नव। खूङ्‌क वरदान मण्डलीप्क एल्‍डरचा खची हूः आम् थेम्पी यूक्स्चीलो खारीबो छूवाना खूङ्‌कलाम्‍पा आना तक तूये।

१५ ङ्‌क आना रेप्‍व। आना मूङ्‍कपीङ् आम् सानीवा मचव, खीक्‍का आना मईक उन्‍नती खोलोआ तचीनूव।

१६ आन् आम् होप्‍मी तोक्पी खीक्‍का आना ईयस्‍क सेचीवापी चीङ्चीङ् तूवाव। ना ङ्‌क रीङ्पी सानीवा मचव। ओन्तोङ्ना मईदोक आना आम् होप् ना आम् रीङ्‌ येईप्ची खोलोङ् लेन्‍चा मीय।

लोमेवा, एल्‍डर, ना रोःचीम्‌ तोक्पी चाई-बाई

५

खूवोबूप्ची राङ्‌नव, मूङ्‍कस् आम् होप्‍मी पा तोङ्नाङ् साम्दी दव। आम्‍पीका चीमास् आम् होप्‍मी नेछोस् तोङ्ना नम्‍लो मस्व।

२ खूवोबूम् मीम्छाची आम् होप्‍मी मा तोङ्ना, ना सोलोमेस्‍क खोलोकप्‍का पवित्रतापी आम् तेमेस् तोङ्ना खोङ्चीव।

३ लोमेवा मीम्छाची साम्‍दी दव, ऊदोईपीक्यालो खस् खची हाल्‍ला छूवाक तूये।

४ खोदोलोई म्छास्-म्चास्ची तूप् लोमेवास्क म्छास्-म्चास्चाङ् खोङ्चीनूव। लाईस्पी खची छामाईचा खची खीम्पीङ् नप् लक्‌ मस्‍नूना म्पा-म्माम् नोः छोक्‍स्‍चीनूव। ऊदोईपीक्यालो ङ्‌कतोङ्‌क लक्‌ मयाम्दोक नीनाम्मा म्गोङ् चानये।

५ खोदोलोई आस्‍कई आछीयाङ् लोमेवा तूये, ना मूङ्‌कमी आस्‍सो म्मीस् मान्तूदोक मूङ्‌कसा नीनाम्मापी आसा मईक छूये, ना मूङ्‌कसा सेपा-लेपा नम्‍लोना वाङोम् मय।

६ खोदोलोई मूङ्‌क मीम्छा सुख-विलासपीङ् मस्त तूदोने ख लेत्चाईदोसो सीम्‍खाम्‍लो ईबूम् छूये।

७ मूङ्‍कस् ओन्तोङ्ना आरेई मस्व खीक्‍का खस् आसासो दोस् तीदूर्‌चीनूनव।

८ हेप्-हेप्‍पाने म्होप्मी मीस् ना म्होप्मी खीम्‍पोस्‍ची नत्‍तो हीङ्लातनो। मूङ्‍क तोङ्‍कसान् विश्‍वास मम्सो होक्‍सीयक छूये, ना विश्‍वास मान्मप् मीस्पीकासो दूङ् रई छूये।

९ तूक्पोङ् दोङ्पीका मेक्‍तोक लोमेवा तूये, ना खूङ्‍कम् ऊलाम्ङाङ् म्सूर् छूवाक तूदोक, खूङ्‌कम्‌ नीङ्‌ङाङ्‌ लोमेवामेम्‌ नीङ् छाप्‍स्‍कोपी छाप्‍व,

१० मूङ्‍क तोङ्‍क लोमेवाचा नप् लक्‌ मक ना म्छास् नत्‍तो हीङ्‌चीक, खोरोनाङ् ङास्‍मीचीम्‌ सूसो नत्‍तो मक, नीनाम्माम् मीस्चीम् लोङ्‌ सप्‍पीना सूसो मक, छूक्‍सीप्‍ची बछोक्स्चीक ना खोलोङ् लक्‍पी नप् सानीवा मक छूम् छूये।

११ खोदोलोई आना सोलोमे लोमेवामेचीम्‌ नीङ् क लोमेवाम्‌ नीङ् छाप्‍स्‍कोपी छाप्‍नव, ऊदोईपीक्यालो मीन्‍नकतोङ् छूनोदोक मूङ्‌कचा येशू ख्रीष्‍ट होक्‍सीयस्‍ना मीस्पी खाते।

१२ ओरोना खचा लाईस्‍पी ख्रीष्‍टपी मस्क खची करार पूरा मईचीनोकसा मूङ्‍कस् दण्‍डपी छूये।

१३ खोन्‍तोदीङाङ्‌ मा, मूङ्‍कस् मीस्मी खीम्-खीम् तूप्‍तीप् आल्‍प्‌ छूये। खीक्‍का ओन्‍चोमा मपा, बीन्‍नीपाआ लक्‌ मईकपी म्हूःतेपा, ना मान्‍नेईम् पर्ने रीङ्‌ नेईप् छूये।

१४ खन्‍सा सोलोमे लोमेवाचा सूर् मस्‍नूव, ना छा वात्‍चीनूना खची खीम्-नाम् खूर्‌चीनू, खोरोना मईचीदोङाङ् ई साछीमीआ केई सेस्‍वा मीम् तयस्‍नो।

१५ ऊदोईपीक्यालो हेप्-हेप् लोमेवास्‍ने लाईस्‍पीङ्‌ शैतान हेम् खालेताक तूये।

१६ ओरोनाङ् विश्‍वासी मीम्छाचीम् खची होप् मीस् लोमेवा तूदोक खचाङ्‌ मूङ्‍कस् बचीनूव। ओरोना मईचीदोक मण्डलीआ लोमेवाचीम्‌ दूक्‍वा खोम् बोक्स्‍नो। खन्‍सा म्होप्मी मीस् आस्‍सो मान्तूप् लोमेवास्‍ङाङ्‌ मण्डलीआ खोङ्चीनूव।

१७ मण्डली नम्‍लो खोप् एल्‍डरचा हायाम्‌ साम्‍दी तोम् छूये, खोरोनाङ् नीनाम्माम् रीङ्‌बऊ हाप्‌ ना सेचीवा ईम् लागी हायाम्‌ रोकोछू मप्‍आ हायाम्‌ देतो साम्‍दी तोम् छूये।

१८ ऊदोईपीक्यालो धर्मसूम्बऊपी ओरोना छाम्‍पा तूये, “दाइँ मप् लूःपीम् ङःपी मोऊला बेप्नव,” ना “लक् मप्‍आ लक् मईकम् दूक्नासी तोम्ङा छूये।”

१९ नीप्पो, सूप्‍पोम्‌ साक्षी मान्दी मीचा एल्‍डर दोस् तीयस्‍क पतेई मनूम्नव।

२० मोऊ मप्चाप्ची खोलोमी दोक्पी राङानूम्‍व, ना बीन्‍नीपासो ओन्तोङ्ना मोऊ मम् कीसे।

२१ कोङा आन् नीनाम्मामी, ना ख्रीष्‍ट येशूम् दोक्पी, खीक्‍का सोकाक साराङ्‌गाप्‍तोक रीदाम्‌ पोक्चीम् लाईस्‍पी ङ्‌क सेचीवा रेप्‍व पीकोना आज्ञा पीयान्। खीक्‍का आन् छेङ्‌गेर मान्ममो ना पक्षपात मान्ममो ङ्‌क रीदूम्पी लाम्‍दूमाव।

२२ म्सूलाम्वा नम्‍लो मान्छेईमो बीन्‍नीपा मीस् रोबूम्‌ लक्‌ ममीनव, ना आन् आम् होप्‍सो मोऊपी छूनव। खीक्‍का आन् आम् होप्‍सो पवित्र तूवाव।

२३ लाईस्‍पीक तोङ्ना काऊङाङ्‌ दूङ्नते, खोदोलोई गरी-गरी आम् लूम्‌ तूक्‍चाईकसा जी-जीस् दाखमद्यसो दूङ्व।

२४ हेप्-हेप् मीस्मी मोऊने छेङ्‌गा दाईप्खाप् छूये, ना खस् लाईस्‍पीङ्‌ दोसी छूये, खोदोलोई हेप्-हेप्‍मी मोऊ क दोस्पीङाङ्‌ दाते।

२५ खोरोनाङ् नप् लक्‌‌ लाईस्‍पीङ्‌ नत्‍तोना दाते, नत्‍तोना दात्‍नोदोसो मूङ्‌क सूल्‍म्‍ना यूम् दूराम्नो।

६

खोलोङ् रोःचा खची मालिकमी साम्‍दी दोम् छूये पीम् छेत्‍चीनूव, ओरोना आसासो नीनाम्मा दोस् तीचीनूनव खीक्‍का ई सेचीवाम्सो ऊल्‍लोङ् छूनूनव।

२ विश्‍वासी मालिकचीम् म्‍रोःचा विश्‍वासपी बूबू-नेछो तोङ्‍कङ् मीन्‍ना मोमो म्मालीकची चीछाङाङ् साम्दीखा दयची, खोदोलोई मूङ्‍कप्का दूङ्देतो साम्‍दीखा दचीनूव। ऊदोईपीक्यालो खस् फाइदा छूम्‍ङा होप्‍मी विश्‍वासी बूबू-नेछोची फाइदा छूम् के। खन्‍सा ङ्‌क रीङ्पी खस् सेचीवा ना उत्साहा पीचीव।

खाप्‍चीमाम्‌ लोप्‌ मान्मम्

३ खेना हेप्-हेप्पा बेग्लईकङ् रीदूम् ईयची ना ई रोबू येशू ख्रीष्‍टमी नप् रीङ्‌ ना नीनाम्माम् भक्तिलोक सेचीवापी सहमत छूनोदोक,

४ मूङ्‌कसा ऊसो मान्छेईमो छेईप्-लेप्‌ छूना देप् लोयान्‍चीक छूये, खोदोलोई मूङ्‌कसा ऊसो छेत्‍तनोक छूये। खीक्‍का मूङ्‌कसा म्छोना-दोक रीङ् मईना खेम्‍वा बोक्स। ङ्‌कतोङ्‌क रीङ्आ लोप्, रूबूसी, बदमाशी ना रई शङ्‌का तात।

५ मूङ्‍क तोङ्‍क मीचा कचकचङाङ्‌ मचयक छूये, ना मूङ्‍कस् खची नीऊ माप्खाप् तोङ्‌क छूये। मूङ्‌कचा सत्‍यक ऊई हाई पीम्सो छेत्‍तस्‍नोक छूये। मूङ्‌कचा भक्ति मम्ने होङ्पोक् छूम्‍ये मीने।

६ ई गोङ् चानतो ई गोपाका मयाम्क भक्तिङा दूङ् नप् छूये।

७ ऊदोईपीक्यालो केईया ना ङ्‌क चारपी ऊचीई ताईङा दूराम्, ना ङ्‌क चारपीका ऊचीई खाईम्‍ङा दूराम्,

८ खोदोलोई चाम्दूम्, खाम्-वाईम्‌ लायेदोक केईया खूङ्‌कपीङ्‌ सम्‍तूक मम् छूये।

९ खोदोलोई होङ्पोक् छूम् लन्‍ची मप् मीस् चाम्चीपी छूये, वोमोपी सेते ना मोरोक लक्‍पी ओरोतो सानीवा मईना नीछीमापी छूये, खन्‍सा मीस्ची बरबाद छूना मासेई छूये।

१० ऊदोईपीक्यालो खोलोङ् रई लक्मी म्साम् क दाचाम्मी लोप् मम्ङा के। खन्‍सा दाचाम्मी लोप्पी छूना हेप्-हेप् मीस् विश्‍वासपीका रई लाम्‌ हेम् खाताक तूये, ना ओरोतो तेम्‍ङा मान्दूर्प् रीङ्आ मूङ्‍कचीम् गोङ् हायाम्‌‌ चाईस्चाईक तूये।

पावलआ तिमोथी आरेई मक

११ आन् नीनाम्माम् सूसो मप्‌‌ छूवाकसा ङ्‌क खोलोङ् होक्‍सीव, खीक्‍का धार्मिकतापी, भक्तिपी, विश्‍वासपी, सम्‍खेपी, थम्‍पूरपी खीक्‍का खोलोप्का चीमा छूम्‍ना तूम् सानीवा मव।

१२ विश्‍वासमी नप् जूम्‍लूक मव। हादेसो मान्याईप् रीराम‌ लाप्‍दीत्‍व। ङ्‌क रीङ्मी लागीङ्‌ आन् काछाक तूवा, ङ्‌क रीङ्मी तोक्पी आन् ओरोतोम्‌ रापी साक्षी छूवाक नाम्‍लापी आना नप् साक्षी खची रापी पीचीक तूवा।

१३ खोलोक थक् रीराम‌् पीप् नीनाम्माम् मूक्स्दूपी ना पन्तियस पीलातसमी लाईस्‍पी आछीयाक साक्षी पीप् येशू ख्रीष्‍टमी मूक्स्दूपी कोङा आन् आदेश पीयान्‍ना,

१४ रोबू येशू ख्रीष्‍ट खोमयान्‍चीनोक सम्‍मो ङ्‌क आज्ञा नम्‍लो रेप्‍व ना आसासो आन् दोस् तीदूरानूनव।

१५ खीक्‍का ओलोनूव पीम् खाईप् ना खोलोप्का दूङ् रेप्‍तोक, होङाबूचीम्‍सो होङाबूङा, ना रोबूचीम्‍सो दूङ् देप् रोबू आना थीक् नाम्‍लापी ख्रीष्‍ट ताईक खोमय।

१६ हादेसो मान्याईप् रीराम खपी तूये ना मूङ्‍क अल्होपी ख तूये, खूङ्‌कम्‌ दोक्पी आस्‍सो तान्‍ते दूराम्नो। ख मीचा आसासो मान्तोक्स्क तूये ना ख तोम्‍सो तोदूराम्‍नो। खमीङ् साम्‍दी ना राःरा साम्दी दोस्का-दोस्का सम्‍मो छून्‍चानूव। आमेन।

१७ ङ्‌क चारपीक होङ्पोक्‍ची देप् लोन्‍चीनीनव पीकाना आज्ञा पीचीव, ना निश्‍चित मान्तूप् दाचाम्पी मा खोदोलोई खोलोक थक् हायाम् देतो ना लाईम्‍मीना पीप्‌ ईनीनाम्मापी खोलोआ आसा मस्‍नूव।

१८ खचा नप् लक्‌ मस्‍नू, ना नप् लक्‍पी होङ्पोक् छूनू ना सानीवापी सम्‌ नप् खीक्‍का बीन्‍नीपा पीप्‍छोप्‌ छूनू।

१९ ओरोना दोस्काक लेईपी म्होप्मी लागी नप् लाम्‌ थीक्‍का मनूव। खीक्‍का आछीयाङ् खचा मूङ्‌क रीराम‌् लाप्‍दीत्‍चीनू खूङ्‌कङ् आछीयाक रीराम‌् के।

२० ए तिमोथी, ऊई आन् आम् हूक्‍पी जीम्मा पीयाक तूये, खूङ्‌क आना नत्‍तो यूक्स्व। देप्‍पो मीचाई भक्ति मान्दीक रीङ्-छाम् मईक छूये खूङ्‍कप्का लो वालीलीक रीङ्पीकालो छूबूरी तूवाव।

२१ ओन्‍तोङ्‌क रीङ्‌ रेप्‍चीना देप्‍पोई विश्‍वासमी लाम्‍पीका म्सानीवा आत्‍ना खाताक तूये। आम्‍पी नीनाम्माम् सम्‍खेलू तून्‍चानूव।

तिमोथी

पावलआ हक दोस्पीक छाप्‍दाम्‌

छेईलम्

रोमपी दोस्पी थूनापी तूवालो, पावलआ ङ्‌क छाप्‍दाम्‌ तिमोथीपी होम् लागी छाप्‍क तूवा। खोन्‍तोलो तिमोथी एफिससपी तूवाक ख्रीष्‍टियन् मण्डलीपीक ईल्पो देप् लाम्‍लछा तूवा (खोङ्नूम्व १ तिमोथीमी छेईलम् रीङ्)।

दूङ्देतो बाइबलपीक छेछेमीचा ओन्तोङ्ना मीन्ताम् मईची, पावलआ लाईस्‍पीक थूनापीका लईम् तअ (प्रेरित २८:१६, ३०), खोदोलोई जीस्‍तातोपीक होसोङ् थूना वन्‍चीना ख रोमीचा सेत्‍ची। पावलआ ङ्‌क रीदाम् ई.सं. ६६-६७ पी रोमपीक थूनापीका छाप्‍पू।

ङ्‌क रीदाम् छाप्‍तोलो म्होप् मीचा हन् नूस्ङा सेतो पीम् पावलआ छेत्‍क तूवा (२ तिमोथी ४:६)। नयाँ करारपी तूक पावलमी छाप्दाम् तोदीपी ङ्‌क छाप्दाम् खोलोङ्पीका दूङ् दोस्पी छाम्‍पा छाप्दाम् के।

तिमोथी

पावलआ हक दोस्पीक छाप्‍दाम्‌

१

ख्रीष्‍ट येशूपी तूक रीराममी यादे तोङ्ना नीनाम्माम् लन्‍ची लाम्‍पा ख्रीष्‍ट येशूम् प्रेरित पावलपीका,

२ कोङा सम्‍तूमा मीयोक ओ छा तोङ्‌क तिमोथीपी:, नीनाम्मा पा ना ई रोबू ख्रीष्‍ट येशूपीका सम्‍खेलू, सम्खे ना खाऊमा-खासेर्मा छून्चानूव।

विश्‍वासपी नप् छूम्‍चाम्‌ लागी उत्साहा

३ ओ फप्-पाचीम् तोङ्‌ना कोङा शुद्ध सानीवाआ नीनाम्मामी सूसो मूयो, खीक्‍का कोङा सेपा-लेपा वाङोम् मूयोलो आम् लागीसो नीनाम्मा ओलोनूव पीको।

४ कोङा आम् मीक्वा मीनोलो आन् हायाम्‌ ओतूम्खाम् लये, ना आन् तूम्‍यान्‍ना कोङ् हायाम्‌‌ ओजी नये।

५ हायाम्‌ नप् आम् विश्‍वास कोङा मीनूचोयोक तूये। मूङ्‌क विश्‍वास लाईस्‍पी आम् मःम्‌ लोईस मीचीकपी, ना आम् मा यूनीसपी तूवा, खीक्‍का कोङा छेतो ईनीम्‍बा खूङ्‌क विश्‍वास आम्‍पीसो तूये।

६ खन्‍सा कोङा आम्‍थेम्‍पी ओ हूः यूक्सूना आना तक नीनाम्माम् वरदान हायाम् नत्‍तो गोङ्व पीकोना कोङा आन् होसोङ् लोयान्‍ना।

७ ऊदोईपीक्यालो नीनाम्माआ केई कीम्‍लम्‌ आत्‍मा पीयीक मान्तू, खोदोलोई खसा केई राःरा, सम्‍खेलू, सम्खे ना संयमी छूम् आत्‍मा पीयीक तूये।

८ खन्‍सा ई रोबूम्‌ रीङ्मी गवाई पीम्चाम् होक्‍सीनव, खीक्‍का कोङ् ख्रीष्‍टमी कैदी छूवोकसा आन् आम् ङईम् लनव, खोदोलोई नीनाम्माम् राःरापी जीनप् रीदाम्‌ येईमीम् लागी ना दूक्‍वा तेम् लागी कोङ्लो ईक्‍काम्‌ छूवाव।

९ नीनाम्माआ केई ई मोऊपीका लेन्‍चा मीयी, ना खम् छामाई छूम् लागी खसा केई काछईक तूये, ङ्‌क केईया मम्क लक्‌ खोङ्ना मा, खोदोलोई खम् सम्‍खेलूआ छूवाक के। खूङ्‌क सम्‍खेलू खसा केई ख्रीष्‍ट येशूपी केछे लाईस्‍पीङ्‌ पीयीक तूये।

१० खूङ्‌क सम्‍खेलू हल्‍वा पीप् येशू ख्रीष्‍ट ताकप्का खोमक तूये। खसा सीम्‌ राःरा मासेई मना हाल्‍लोसो मान्याईप् रीराम‌ जीनप् रीदाम्‌ लाम्‍पा तात्‍क तूये।

११ ङ्‌क जीनप् रीदाम्‍मी लागीङ्‌ नीनाम्माआ कोङ् प्रेरित ना सेचीपो सोकक तूये।

१२ खन्‍सा कोङा ईनीम्‍बा ङ्‌क दूक्‍वा तेप्सूचोयो। खोरोदोसो कोङ् ओङईम् लईनो, ऊदोईपीक्यालो कोङा आस्‍पी विश्‍वास मूक तूये पीम् नम्‍लो छेतूक तूये। खूङ्‌क रीङ् मूङ्‌क रोबूम्‌‌ नाम्‍ला यात्क लेई सम्‍मो कोङा ख पीयूक तूये, खूङ्‌क खसा नम्‍लोना यूक्स पीम् कोङा विश्‍वास मूयो।

१३ ख्रीष्‍ट येशूपी तूक विश्‍वास ना सम्‍तूमापी कोङा ईन्‍नाक आछीयाक रीङ्‌ तोङ्ना आन् लाम्‍दूमाव।

१४ ईपी तूक पवित्र आत्‍माम् राःरालाम्‍पा आन् जीम्मा पीयाक सत्‍यता आना नम्‍लोना यूक्सव।

१५ एशियापी तूप्‍ची खोलोङ् ओपीका छूबूरी मन्चीक आना छेत्‍चय, खूङ्‌कचीपी फुगेलस मीचीक लो हर्मोगेनसलो तूये।

१६ रोबूआ ओनेसिफरसमी खीम्‍पोस्‍ची सम्‍तूमा मीचीनू, ऊदोईपीक्यालो खसा कोङ् हायाम् लोक्‍तो हौसला पीयोक तूवा, ना कोङ् थूनापी तूवोदोसो ख म्ङईम् मान्ल।

१७ खोदोलोई रोमपी बानाकप्का खसा कोङ् खोलोपी लामोना छीपो।

१८ रोबूम्‌‌ नाम्‍ला यात्क लेईपी रोबूआ ख सम्‍तूमा मीनू। खसा एफिससपी कोङ् हायाम्‌ बोछोक्सोक तूवा। खूङ्‌क रीङ्‌ आना खोलोङ् छेत्‍त।

२

खन्‍सा ओ छा तिमोथीये, आन् ख्रीष्‍ट येशूपी तूक सम्‍खेलूपी राःरालोक छूवाना तूवाव।

२ ओरोसर्प् साक्छीचीम्‌ दोक्पी आना ओपीका ऊतोङ्‍क रीङ्‌ये येन्‍क तूवा, खूङ्‌क रीङ्‌ बीन्‍नीपास् ईदूर्प् ना विश्‍वास मम् खाईप् मीस्ची पीचीव।

३ खोलोक दूक्‍वापी आन्‍सो ख्रीष्‍ट येशूम् नप् दोर्‌ची तोङ्ना केईकाचीका सहभागी छूवाव।

४ सीपाई छूक मीस् बीन्‍नीपा लक्‍पी बम्सेयान्चीनो, ऊदोईपीक्यालो ख दोर् बानेईमप् म्हाकिम् म्गोङ्चानमीम् लागी खसा लन्‍ची मईक छूये।

५ खोरोनाङ् मीस् खेल खेलेई छूलो खेलमी रोहोपी खेलेई छूनोदोक, खेल खेलेई छूना कोक्‍स्‍क पूनाऊनी तयनो।

६ खोरोनाङ् रोकोछू मप्ना खारूवा मप् मीचाङ् लाईस्‍पी सेईक म्चो तोम् छूये।

७ कोङा ऊई पीकोचोयो खूङ्‌क आना नम्‍लो मीन्व। ऊदोईपीक्यालो खोलोङ् रीङ्‌ नम्‍लो बूजेई मम् सानीवा रोबूआङ्‌ आन् पीये।

८ सीयाना ऊसापक्‍क दाऊदमी गोङ्पीक येशू ख्रीष्‍टमी मीन्मारो मव, कोङा हासूक जीनप् रीदाम्‌ ङ्‌कङा।

९ कोङा खूङ्‌क जीनप् रीदाम्‌ हासूकसा दूक्‍वा तेप्‍सूचोयोक तूये, ना खूस्पा तोङ्ना साङ्लआ छूयोक तूये। खोरोदोसो नीनाम्माम् रीङ्‌ने साङ्‌लआ छूईदूराम्‍नो।

१० खन्‍सा कोङा नीनाम्माम् नीङ्पी सोकाकचीम्‌ लागी खोलोक थक् तेप्‍सो, ऊदोईपीक्यालो खस्सो ख्रीष्‍ट येशूपी खची मोऊपीका लेन्‍चानू ना ङ्‌कलाम्पा हाल्‍लोसो मान्याईप् हल्‍वा तोदूर्‌चीनू।

११ ङ्‌क रीङ्‌ आछीयाक तूये:

केई खलो सीयीक तूयीदोक,

केईसो खलोङ् लेतीचाया।

१२ केईया तेप्‍सूम्‍ताम्‍दोक,

केईयासो खलोङ् चार तोक्‍साम्।

केईया ख इन्कार मयाम्दोक,

खसासो केई इन्कार मईया।

१३ केई विश्‍वास योग्‍य तूयेनोदोसो,

ख हाल्‍लोसो विश्‍वास योग्‍यङ्‌ छूचाये,

ऊदोईपीक्यालो खसा म्होप् इन्कार मन्ची दूरनो।

नीनाम्माआ सोक्‍क लक्‌ मप्

१४ मोरोक रीङ्पी चाऊपो पक्‍नूम्‍नव पीकाना आन्‍लो तूप् विश्‍वासीची सम्‍जेई मीचीव ना रोबूम्‌ लाईस्‍पी आज्ञा पीचीव, ऊदोईपीक्यालो ङ्‌कतोङ्‌क रीङ्आ ऊसो नप् मईनो, खोदोलोई ङ्‌क रीङ्‌‌ येईप् मीस्मी सानीवा गसे।

१५ ङईम् मान्लमो आछीयाक रीङ्‌ नम्‍लो रेप्‍पना लक्‌‌ मप् मीस् तोङ् छूवाना आन् आम् होप्‍ङा नीनाम्माम् लाईस्‍पी नप् छूम् लागी लन्ची मव।

१६ नीनाम्माआ नत्‍तनोक म्छोना-दोक रीङ्पीका छूबूरी तूवाव, ऊदोईपीक्यालो ङ्‌कतोङ्‌क रीङ्आ मीस् नीनाम्माप्का छूबूरी मय।

१७ ङ्‌क तोङ्‌क रीङ्-छाम् क हादेसो मान्सेर्प् खेर् तोङ्‌क छूये, ना खूङ्‌कसा म्सा जनसार कीम्मीय। खूङ्‌क तोङ्‌क मीस् क मूङ्‌क नीप्पो हूमेनियस लो फिलेतसलो तूवा।

१८ ओरोना खचा सत्‍य इन्कार मस्‍ना खाताक तूये, ना सीयाकप्‍का ऊम्‍पोम् नाम्‍लाने लाईस्‍पीङ्‌ छूवाखाता, हन्‍नान्‌ छूनो पीम् सेचीवा ईयस्‍ना खचा बीन्‍नीपाम् विश्‍वास फम्दीत्चीक तूये।

१९ खोदोलोई नीनाम्माम् पोचीप् जग क ऊसो छूनो ना मूङ्‍कपी ङ्‌कतोङ्‍क छाप तेम्‍पा तूये, “रोबूआ म्होप्मी मीस् छेत्‍त,” ना “आस्कसाई मूङ्‌क रोबूमीङ्‌ के पीक्‍ना पीके खूङ्‍कस् खोलोङ् मान्‍नप् लक्‍पीका आईम् छूये।”

२० देप् खीम्पी म्खाल्-खाल्क रोङ्-रोदाम्‌ छूये, खूङ्‌कपी हेप् हाल्‍ङोम्, हेप् नाम्छेर्बूम्, खोरोनाङ् हेप् सीङ्मी, हेप्‍क बोहोमी छूये। खीक्‍का हेप् रोङ्-रोदाम्‍क देप् लक्‍पी गोम्-चूम् मयाम् ना हेप्‍क चीमा लक्‍पी गोम्-चूम् मयाम्।

२१ खोलोङ् रई रीङ्पीका म्होप् शुद्ध मप्ना तूप् मीस् तूदोक देप् इज्‍जतमी रोदाम्‌ तोङ्‌क छूये, ऊदोईपीक्यालो खसान्‌ म्होप् शुद्ध मयान्चीकसा खोलोङ् नप् लक्मी लागी ख म्मालिकआ नत्‍तक छूये।

२२ खन्‍सा आम् हारी तूलोक आम् लाङोमा लम्‌ होक्‍सीव, ना शुद्ध गोङ्आ रोबूम्‌ नीङ् दप्‍चीपी धार्मिकता, विश्‍वास, सम्‍खे ना खाऊमा-खासेर्मा ताईम् सानीवा यूक्स्व।

२३ खोदोलोई छूलीलोक ना मोरोक मीस्मी रीङ्‌ येन्‍नव। आना छेत्चयक तूये ङ्‌कतोङ्‌कप्‍का खेम्वा पके।

२४ रोबूम्‌ सूसो मप् मीस् छूवाकसा आन् मीस्लो खेम्-मोम् छूनो, ना खोलोङ् सम्‍तूमा मीक्पा, खोलोक रीङ्‌ हूदूर्‌पा ना नप् सेचीवा ईदूर्प् छूम् छूये।

२५ ना आन् चीमा मम्चीम्ना आम् साछीमीस्‌ सुधारेई मदूर्प् छूम् छूये, खीक्‍कानाङाङ् नीनाम्माआ मूङ्‍कस् वालूम्‍मा मप्, आछीयाक रीङ्‌ छेईम् सानीवा पीयची,

२६ ना मूङ्‍कस् चेतेईछूना शैतानमी वोमोप्‍का लन्‍खादूर, ऊदोईपीक्यालो शैतानआ मूङ्‍कस् खची लन्‍ची तोङ्ना तोम् लागी लाप्‍चीना यूक्स्चीक तूये।

याईस्को लेईपी भक्ति मान्दीक छूम्

३

याईस्को लेईपी कीम्‍लप् नाम्‍ला ताये पीम् आना छेत्‍व।

२ ऊदोईपीक्यालो मीचा म्होपा-म्होप्ङाङ् सम्‍खे मीयान्ची, खाप्‍चीमाम्‌ लोप्‌ मय, देप् लोयान्‍ची, रीयान्‍ची, बीन्‍नीपाम् साम्‍दी कात्‍त, म्पा-म्माम् रीङ्‌ रेप्‍पनो, वोर्वा ईसे ना अपवित्र छूये,

३ खस् सम्‍तूमा मान्‍मीक, बीन्‍नीपा छेमा मान्पीप्, बीन्‍नीपा दोस् तीक्, रई लक्‌ मप्, छूलीपो, नप् रीङ्‌ इन्कार मप् छूये,

४ खचा बीन्‍नीपा मीस् खची सानीवा चाईमीयची, हीत्‍खाते, देप् लोयान्‍ची ना नीनाम्माप्का दूङ् खचा सूक्‍वा सम्‍तूमा मीयची,

५ भक्ति मप्‍तोङ् मयान्ची, खोदोलोई मूङ्‍कम् राःरा इन्कार मप् छूये। ङ्‌कतोङ्‌क मीस्चीप्का छूबूरी तूवाव।

६ ऊदोईपीक्यालो खस् तूकपीक हेप्-हेप् खीम्-खीम्पी वोङ्ना मोऊआ पेप्क ना म्खाल्-खाल्क मीन्ताम्मी रीङ्आ खची सानीवा चाईप्-चाप् मीम्छाची खची हूक्‍पी मईची।

७ खूङ्‌क मीम्छास् ईम्‍ने ईयान्‍ची, खोदोलोई आछीयाक रीङ्‌ हादेसो बूजेई मईचीनो।

८ यान्‍नेस लो याम्ब्रेसआलो मोशाम् ऊल्‍लोङ् मस्क तोङ्नाङा, ङ्‌क मीचासो नप्मी ऊल्‍लोङ् मईची। ऊदोईपीक्यालो ङ्‌क मीस्ची म्नीऊ माप्खाप् ना मोरोक विश्‍वासलोक छूये।

९ खन्‍सा मूङ्‍कस् हायाम्‌ तातो पोचीङ्‌ङनो, ऊदोईपीक्यालो मूङ्‍क नीप्पोचीम् तोङ्नाङ् मूङ्‍कचीम् नाम्‍दूखू खोछेत्‍ते।

तिमोथी पावलआ आरेई मक्

१० हन्‍नान्‌ आना ओ सेचीवा, ओ वोर्वा, रोबूआ कोङ् ऊई मम् लागीई काछोकई, ओ विश्‍वास, ओ तेम्‍दूर्म्‌ वा, ओ सम्‍खे, कोङ् थम्पूर तूवो पीम् आना छेत्‍क तूये,

११ कोङा ओरोतो दूक्‍वा खीक्‍का सतावट तेप्‍सू, एन्टिओक, आइकोनियमपी ना लुस्‍त्रापी ओपी ऊतोङ्‌क नीछीमाई छूवा ना ऊतोङ्‌क सतावटये कोङा तेप्‍सू, खूङ्‌कन् आना छेत्‍चय। खोरोदोसो खूङ्‌क खोलोक नीछीमाप्‍का रोबूआ कोङ् लेन्‍चामीयोक तूये।

१२ आसाई ख्रीष्‍ट येशूलो तूम्‍ना धार्मिक रीराम‍पी लेईम्‍चाम्‌ लन्‍ची मय खचा खोलोआङ् सतावट तेम् बोक्से।

१३ खोदोलोई रई मीस्, ना मीस् थगेईमप्‍ची, बीन्‍नीपास् थगेई मूयो मीन्लो म्होप् थगेई छूये खीक्‍का दूङ् रई छूक्‍तो खाते।

१४ खोदोलोई आन्‍क आम् होप्‌ ईन्‍चीकसा हायाम्‌ देप् विश्‍वास मक ङ्‌क रीङ्पी आम् सानीवा मचव। मूङ्‌क रीङ्‌ आस्‍पीकाई ईन्‍ची खूङ्‍कन् आना आम् होपाङ्‌ छेत्‍त।

१५ आना आम् साहीछापूकाङ् पवित्र सूम्‍बऊ छेत्‍क तूये, खन्‍सा ख्रीष्‍ट येशूपी तूक विश्‍वासपीका हल्‍वाम्‌ लागी आना सेचीवा तय।

१६ खोलोङ् पवित्र सूम्‍बऊ नीनाम्माम् मीन्ताम्‍लाम्‍पा छाम्‍पाक तूये, ना ङ्‌क आछीयाक रीङ्‌ ईम् लागी, वारे-वाछे लईम्‌ लागी, रई मीस् नप् मम् लागी, ना नप् रीराम‍पी लेईम्‍चाम्‌ लागी फाइदालोक तूये।

१७ ओरोना नीनाम्माम् सूसो मप्ची खोलोङ् नप् छूनूव ना खोलोङ् नप् लक्‌ मदूर्‌चीनूव।

४

नीनाम्माम् लाईस्‍पी ना सीप्‍चीम् लो लेईप्‍चाप्चीम्‍लो खोलोमी नीया मस् ताप् ना होङाबू छूक्‍ना ङ्‌क चारपी चारतोस्‌‌ ताप् येशू ख्रीष्‍टमी लाईस्‍पी कोङा आज्ञा मूयोना लोयान्‍ना,

२ कोङा आन् नीनाम्माम् जीनप् रीदाम्‌ हाम्‌ लागी आज्ञा पीन्‍चायान्‍क तूये। नाम्‍ला तूलोसो नाम्‍ला मान्तूमालोसो जीनप् रीदाम्‌ येईमीम् होक्‍सीनव। सेचीवा ईयस्‍लो हायाम्‌ नत्‍तो सम्‍जेई मीचीव ना हौसलासो पीचीव।

३ ऊदोईपीक्यालो ओन्‍तोङ्‌क नाम्‍ला ताचाये, खीक्‍का मीस् आछीयाक सेचीवा मान्‍रेप् छूये, खोदोलोई खची होपा नत्‍तस्‍क रीङ्‌ङाङ्‌‌ येईम्‌ नत्‍तची ना खची सानीवाआ मीन्क तोङ्‌क सेचीपो बात्ल मईची,

४ खीक्‍का नीनाम्माम् आछीयाक रीङ्‌ येईम्‌ पीका छूबूरी हेम्‍यान्‍ची, खीक्‍का मोरोक पोम् ललई हेम् खची सानीवा हीक्‍सची।

५ खोरोदोसो आन्‍क चीङ्चीङ् छूवाना तूवाव। दूक्‍वा तेप्‍स्व ना जीनप् रीदाम्‌ हास्व, खीक्‍का आम् सूसो मम् लक्‌ यात्व।

६ ऊदोईपीक्यालो कोङ्ने बलि छूम् हूचोयोक तूये, ना हन्‌ ओ रीराम‍मी विदाइ छूम् नाम्‍ला तालाताक तूये।

७ कोङा मम् लक्‌‌ यातूक तूये। कोङ् लाम्‍दूम्‌ लाम्‌‌ लाम्‍दूम्‌ यातोक तूये। कोङा ओ विश्‍वास लेन्‍चा मीयूक तूये।

८ हन्‍नान् ओ लागी धार्मिकतामी मुकुट रोबूआ यूक्सोपोक तूये, मूङ्‌क धार्मिकतामी नीया मप् रोबू येशूआ मूङ्‌क लेई कोङ् पीयो, खूङ्‌क कोङ्‌ङाङ् मा, खोदोलोई खमी हन्‍ना ताईक नाम्‍ला नईप्ची खोलोङ् रोबूआ पीयची।

म्होप्मी रीङ्‌

९ ओपी बाईम् लागी हायाम्‌ सानीवा मव।

१० ऊदोईपीक्यालो डेमासआ ईनीम्‍बाक चार सम्‍तूमा मीयू ना कोङ् होक्‍सोयोना ख थेसलोनिके खाताक तूये, क्रेसेन्‍स गलातीया खाताक तूये, तीतस क दलमातियापी खाताक तूये।

११ ईनीम्‍बा लूकाङाङ्‌ कोङ्लो तूये। मर्कूस लाम्‍ना बाईव, ऊदोईपीक्यालो खसा कोङ् लक‌्‌ मम् बोयो।

१२ खोदोलोई तुखिकस क कोङा एफिससपी पोक्‍सूक तूये।

१३ आन् ओपी बान्‍लो त्रोआसपीक कार्पसपी होक्‍सूयूक ओ जेलेम्मा ना दूङ्ने मूङ्‍क सोकोवार्‌पीका छाम्‍पा सोक्‍सरची दानासो बाईव।

१४ चूम्सोस् बानेईमप् अलेक्जेन्डरआ कोङ् हायाम्‌ दूक् पीयो। रोबूआ मूङ्‌क म्होप्मी लक्‌ तोङ्ना पूनाऊनी पीय।

१५ खूङ्‍क मीस्पीका आन्‍सो होस् तूवाव, ऊदोईपीक्यालो मूङ्‌कसा केईया हासूम्‍क रीङ्‌मी हायाम्‌ ऊल्‍लोङ् मय।

१६ लाईस्‍पीक रूबूसी छूवालो आसासो मान्बोन्छोङा, खोदोलो खोलोआ कोङ् होक्सोयोना खालेता। खोदोलोई ङ्‌क रीङ्मी दोस् मूङ्‌कचीपी तान्‍नूनव!

१७ खोरोदोसो खोलोङ् बीन्‍नीपा जातिचा येन्‍चीनू पीकाना रोबू ओ साथपी थोरेपा, ना खोलोङ् नीनाम्माम् रीङ्‌ येईमीम् लागी कोङ् खसाङ् राःरा पीयो। खीक्‍का खसा कोङ् गूङ्‍गी नारमी ङःपीका जगेई मोओ।

१८ रोबूआ कोङ् खोलोङ् रई रीङ्पीका जगेईमोयो, ना खम् साराङ्‌गाप्‍तोक चारखम्‍मी लागी कोङ् खसा लेन्‍चा मीयो। खमीङ् दोस्का-दोस्का सम्मो साम्दीखा छून्चानूव। आमेन।

दूङ् दोस्पीक सेवा

१९ प्रिस्‍किला, अकिलास ना ओनेसिफरसमी खीम्‍पोस्‍चीपी ओमी सेवाके लोपोव।

२० इरास्‍तस कोरिन्‍थपीङ्‌ तूवालाता, त्रोफिमस कोङा मिलेटसपी तूकाचालोङ्‌ होक्‍सूयू।

२१ लोनाम् ताम् लाईस्‍पीङ्‌ दूरदोक बाईम् सानीवा मव। युबुलसआसो आन् सेवाके लोपोव पीकाक तूये। खीक्‍का पुडेस, लिनस, क्लौडिया ना खोलोङ् विश्‍वासीचासो सेवा होक्‍स्‍चीक तूये।

२२ रोबू आम् आत्‍मापी तूनूव। आन्‍नी खोलोङ्पी नीनाम्माम् सम्‍खेलू छून्चानूव।

तीतस

पावलआ हक छाप्‍दाम्‌

छेईलम्

तिमोथी तोङ्नाङ्, तीतससो आत्‍मिक रीङ्लाम्‍पा पावलमी आछीयाक म्छा तूवा (तीतस १:४)। पावलआ तीतस म्‍लक्पी बोक्छोप् “ओ बूम्” पीकाक तूये (२ कोरिन्थी ८:२३), ना कोरन्‍थपीक मीचा येरूशलेमपीक छूक्‍सीप् विश्‍वासीचीम् लागी रेक्‍चीक चाचोदाम् थीक्‍का मयूक्स्चीनूव पीकाना पावलआ तीतस कोरिन्थपी पोक्स्क तूवा (२ कोरिन्थी ८:१६-१७; ९:५; १२:१८)। खीक्‍काना पावल लो तीतसलो बोबूईचीक ख्रीष्‍टियन् मण्डलीपी तूवाक म्खाल-खाल्‍क रीङ्ची मीलेई मम् लागी ना खोलोङ् थाम्‍पूपी एल्डरची सोम् लागी पावलआ तीतस क्रेट मीचीक थाऊपी होक्‍सी (तीतस १:५)। मूङ्‌क क्रेट क भूमध्य सागरपीक ईबूम् देप्पा टापू के, ना मूङ्‍क ग्रीस छाप्कूवामी योऊमेर हेम्पी तात्‍ते (खोङ्नूम्व प्रेरित २७:७-८,१२-१३)। ङ्‌क छाप्दाम् तीतस क्रेट मीचीक थाऊपी तूवालो पावलआ गेबोरो ई.सं. ६३-६५ पी ख हक तूवा। २ तिमोथी ४:१० पी तूक तोङ्ना खोङाम्‍लो क्रेटपी तूवाक तीतसमी लक् मम् यात्कप्का पावलआ ख दलमातियापी पोक्‍सू। दलमातिया ईनीम्‍बाक क्रोएशियामी योऊना हेम्पी तात्‍ते।

तीतस

पावलआ हक छाप्‍दाम्‌

पावलआ तीतस छाप्‍दाम्‌ हक

१

नीनाम्माम् सूसो मप्‌ ना येशू ख्रीष्‍टमी प्रेरित पावलपीका, नीनाम्मापी सोम्‍पाचीम्‌ विश्‍वास ना भक्तिलो मीलेई छूक् आछीयाक रीङ्पी सानीवाछे तीम् लागी,

२ खूङ्‌क विश्‍वास ना नीऊ हादेसो मान्याईप् रीराममी आसा मूतोक तूये, खीक्‍का हादेसो वालीली मान्‍नेईप् नीनाम्माआ सून्‍मापूका यादे मक तूये।

३ खीक्‍का थीक् नाम्‍लापी खसा ङ्‌क म्‍रीङ्बऊ खोमक तूये। ङ्‌क जीनप् रीदाम्‌ येईमीम् जीम्मा केई हल्‍वा पीप् नीनाम्माम् आज्ञा तोङ्ना कोङ् पीयोक तूये।

४ ईबूम्ङाङ् विश्‍वासपी तूक आछीयाक ओ छा तीतसपी,

ई पा नीनाम्मा खीक्‍का केई हल्‍वापीप्‌ येशू ख्रीष्‍टपीका सम्‍खेलू ना खाऊमा-खासेर्मा के।

क्रेट मीचीक थाम्‍पूपी तीतसआ मक लक्

५ कोङा आन् क्रेटपी होन्‍येन्‍ना, ऊदोईपीक्यालो कोङा आन् लोन्क तोङ्ना आना मूङ्‌कपा मान्याईक लक् याईम्मी मव, ना खोलोङ् सहरपी एल्डरची सोक्‍व।

६ एल्‍डर क ईल्‍पोङाङ् म्तोमा तूप् ना ऊसो खोत मान्तूप् ना ङ्‌कतोङ्‌क छूनूव, खमी म्छास् विश्‍वासी छूनू, खीक्‍का वोर्वा ईप्‌ ना पीक्याक मान्‍रेप्‌ छूनूनव।

७ ऊदोईपीक्यालो नीनाम्माम् लक्‍मी जीम्मा लाप्‌ छूकसा विशप दोसी छूम् छूनो। खीक्‍का म्‍रीङ्‍ङाङ् नप् पीक्पा ना दावा छूली मप्, दीः दूपा, मीस्लो खेपा, खीक्‍का दाचाम्मी लोप्‌ मप् छूम् छूनो,

८ खोदोलोई ङास्‍मीचीम्‌ सूसो मप्, मीस् बोम्छोम् नईप्, ना म्होपा म्होप्ङा तईपी यून्चीदूर्प्, इमानदारी, पवित्र ना खोलोक तेम्दूर्प् छूम् छूये।

९ एल्डर क ईम्‍पा ना विश्‍वास योग्‍य नीनाम्माम् रीङ्पी साहासी छूम् छूये, ना मूङ्‌कसा आछीयाक नप् सिद्धान्‍त तोङ्ना सेचीवा ईदूर्‌नू खीक्‍का नीनाम्माम् रीङ्‌‌ ऊल्‍लोङ् मप्चाप्चासो ङ्‌कन् आछीयाक रीङ्‌ङाई पीम् छेत्‍चीनू।

१० ऊदोईपीक्यालो ओरोतो मीस् बीन्‍नीपाम् तईपी मान्तूप्, मोरोक रीङ्‌ नेईप्, वालीलीपो छूये, खीक्‍का दूङ्लोक्‍तो खतना छूम् छूये पीक् यहूदीची तूये।

११ मूङ्‍कस् वाये तूमीम् छूये, ऊदोईपीक्यालो मूङ्‌कचा खाप्चीमाम् लागी हेप्-हेप्‍मी खीम्पोस्ची खल्बलेई मदीत्‍चीक तूये। ङ्‌कतोङ्‌क सेचीवा मूङ्‌कचा मान्पीम् तूवाक।

१२ मूङ्‍कचीप्क ईल्पो, खारीबोपोआ ओरो पीकाक तूये, “क्रेटपीक मीस् हादेलोसो वालीली नेईप्, रई पोसू तोङ्‍क ना आल्‍प्‌ खीक्‍का हायाम्‌ चापोयोची छूये।”

१३ ङ्‌क गवाई आछीयाकङा। खन्‍सा मूङ्‍कस् हायाम्‌ सोतो राङ्चीव, खीक्‍का खस् विश्‍वासपी पक्‍का छूनू,

१४ ना आछीयाक रीङ्‌ इन्कार मप् मीस्मी आज्ञा ना यहूदीचीम् मोरोक पोम् ललईपी सानीवा पीचीनूनव।

१५ शुद्ध मीस्मी लागी खोलोक थक्ङा शुद्ध छूये, खोदोलोई अशुद्ध ना विश्‍वास मान्मप्चीम् लागी ऊतोङ्‍क रीङ्दोसो शुद्ध छूनो, खोदोलोई खची सानीवा ना मीन्ताम्सो योछोगप्‍खाप्‌ छूये।

१६ मूङ्‌कचा नीनाम्मा छेताम्‍काने पीक्‍चेते, खोदोलोई मूङ्‍कचा खची लक्‍लाम्‍पा ख इन्कार मईची, मूङ्‍कस् ईजेर्म्‌ लप्‌ ना आज्ञा मान्‍रेप्‌ छूये, ना खस् नप् लक्‍मी लागी योग्‍य छूनो।

म्खाल-खाल्‍क तेल्पोस्‍चीम्‌ लागी सेचीवा

२

आना आछीयाक धार्मीक रीदूम्‍आ ऊई ईया मूङ्‍क नत्‍तो ईचीव।

२ खूवोबूप् मीस् म्नीनईमालोक, खोलोक मीईदूर्प्, खोलोङ्लो रीङ्‌ खप्‍दूर्प्, विश्‍वासपी नप्, सम्‍तूमा ना हूदूर्म्‌ पी पोचीप् छूम् ईव।

३ ओन्तोङ्नाङ् खूवोबूम् छूक मीम्छास् मीन्ताम्-हूक्‍ताम्पी म्साम्दीलोक छूम् छूये, ना मूङ्‌कचा बीन्‍नीपास् मोरोक दोस् तीचीनूनव। मूङ्‍कस् दीःदूप्‌ छूनूनव ना नप् रीङ्मी सेचीवा ईचीनूव।

४ खोरोनाङ् खचा सोलोमेस् खची तूप्‍पो ना खची छास् ऊतोङ्नाई सम्‍तूमा मीम् छूये पीम् ईचीनूव,

५ ना सोलोमेची रीङ्‌ बूजेई मप् खची तूप्‍पोपी सानीवा मप्, खीम्‍नाम् तोदूर्प्, सम्‍तूमा मप्, खची तूप्पोम् हूक्‍पी तूम् ईचीव, ना नीनाम्माम् रीङ्मी निन्दा छूनूनव।

६ खूङ्‌क तोङ्नाङ् सोलोस्‍सो खची नीनईमालोक छूम् लागी वाछे लईचीव।

७ खोलोङ् लक्‍पी नप् दोलेवा छूवाना आन् खोमन्‍चीव, ना आम् सेचीवापी इमानदारी, खोलोक मीदूर्प्,

८ ना आसासो ऊल्‍लोङ् मान्मम् तोङ्‌क नप् रीङ्‌‌‌ छूनूव, ना ई ऊल्‍लोङ्पी रई रीङ्‌ नेईम् ऊसो मान्तूकसा ई ऊल्‍लोङ् मप्ची खची ङईम् लनूव।

९ रोःचीसो म्होप्मी मालिकमी तईपी तूप्‍ना खोलोक रीङ्पी होप्मी मालिक म्जीनमीक् छूम् छूये पीकाना ईचीव, ना मूङ्‌क खची ङःदूप् छूनूनव।

१० मूङ्‍कस् खूनूनव, खोलोङ् लाम्पा विश्‍वास योग्य छूनूव। ओन्तोङ्ना खोलोङ् रीङ्पी खचा ई हल्‍वा पीप् नीनाम्मामी आछीयाक रीङ्‌‌ दूङ् ङालीनमीचीनूव।

११ ऊदोईपीक्यालो खोलोङ् मीस्मी हल्‍वाम्‌ लागी नीनाम्माम् सम्‍खेलू खोछेत्‍ताक तूये,

१२ खूङ्‌क सम्‍खेलूआ केई भक्ति मान्तूप् ना चारपीक सानीवा होप्येप्ना चारपी ईनीनईमालोक, सोज ना भक्त छूम्‍ना तूम् ईया,

१३ ओरोनाङ् आसा यूम्पा रीङ्‌‌ पूरा छूम् लेईमी लाम्‌ केईया खोङाम्। खूङ्‌क लेई देप् नीनाम्मा ना केई हल्वा पीप् येशू ख्रीष्‍टमी हायाम्‌‌ देप् सायोचोङ्‌मा खोछेत्‍ते।

१४ येशू ख्रीष्‍ट केई खोलोङ् मोऊपीका हल्‍वा पीम् लागीङा क्रूसपी सीया। खसा केई पवित्र मम् लागी म्होप्मी मयी ना नप् लक्‌ मम् लागी म्होप्ङा ई लागी पीन्दीन्‍चीक तूये।

१५ आना ङ्‌क सेचीवा ईयस्लो खोलोङ् हक्‍लो ईचीव ना खस् राङ्चीव। खन्‍सा आन् आसासो मसेतानूनव।

ऊई नप् तूये खूङ्‌क मम्

३

क्रेटपीक विश्‍वासीची चारतोप्चीम् ना देप् मीस्चीम् हूक्‍पी तूनू ना खची रीङ्‌ रेप्‌ छूनूव, ना ऊकदोसो नप् लक्‌ आम्‍नी गाम् चानतो मनूम्व पीकाना मूङ्‍कस् सानीवा तीचीव।

२ मूङ्‌कचा आस्‍मीसो साम्‍दी कात्‍चीनूनव, खेम्-मोम् रीङ्पीका छूबूरी तूनूव, चीमा लोन्‍चीनूव, ना खोलोङ् मीस्चीपी नप् वोर्वा मस्‍नूव।

३ ऊदोईपीक्यालो केईसोङ् ऊलाम्ने रई, आल्‍प्‌, माप्खाप्, म्खाल-खाल्‍क मान्‍नप् मीन्ताम्पी ना सूक्‍वाम्‌ मीन्ताम्मी सेचीवापी केई सेतीखातीक, ना नाचूर्‌पी नाम्‍ला काईप्, मीचा जेर्पा, ईल्पोआ बीन्‍नीपा सेस्‍वा मीक् तूयी।

४ खोदोलोई केई ई हल्‍वा पीप् नीनाम्माम् सम्‍तूमा देई देप्‍ये तूवा पीम् रीङ्‌‌ खोछेत्‍ता,

५ ना खसा केई लेन्‍चा मीयीक तूये, केईया ई होपा मयाम्क नप् लक्‍लाम्‍पा मा, खोदोलोई नीनाम्माआ सम्‍तूमा मीयीना केई लेन्‍चा मीयीक तूये। खीक्‍का पवित्र आत्‍मापीका खसा ई मोऊ सप्‍ना नयाँ जन्‍म ना नयाँ रीराम पीयीक तूये।

६ मूङ्‌क नीनाम्माआ ई मोऊपीका लेन्‍चामीक रोबू येशू ख्रीष्‍टपीका हायाम्‌ पवित्र आत्‍मा ईपी लेत्‍क तूये।

७ ओरोना खम् सम्‍खेलूआ धर्मी छूयीना आसा मम्क हादेसो मान्याईप् रीराम‍मी हक्वाला छूदूरूम्‍क तूये।

८ ङ्‌क रीङ्‌ आछीयाक तूये। कोङा ओरोमीनो आना ङ्‌क रीङ्पी सानीवा मव, ना खचा नीनाम्मापी विश्‍वास मचचीनूव, ना नप् लक्‌ मम्चाम् लागी म्होप् चीङ्चीङ् तूनूव, ऊदोईपीक्यालो ङ्‌क रीङ्‌ मीस्मी लागी हायाम्‌‌ खाईप्सेप् ना नप् तूये।

९ म्छोनादोक रीङ्पीका खीक्‍का मोरोक पुस्तऊलीम् रीङ्‌पीका, ना ललईमी तोक्‍पीक खेम्-मोम् रीङ्पीका छूबूरी तूवाव, ऊदोईपीक्यालो खूङ्‌क फाइदा मान्पीप् ना होप्‍तोक छूये।

१० फोम्चीम् रीङ् ताईप् मीस्क ईदीम्-नीस्दीम् वारे-वाछे लईव, ना खचीप्‍का आन् छूबूरी तूवाव।

११ ऊदोईपीक्यालो आना छेत्‍त ङ्‌कतोङ्‌क फोम्चीम् रीङ् ताईप् मीस् मोऊपोके। खीक्‍का मूङ्‌क म्होप्ङा दोसी छूवाक तूये।

दूङ्‌ दोस्पीक चाई

१२ हन्‍ना कोङा अर्तिमास लो तुखिकसलो आन् तूकपा पोक्‍सूचोयो, खीक्‍का आना क निकोपोलिसपी बाईम् सानीवा मव। ऊदोईपीक्यालो मूङ्‍कपीङ् लोनाम् खात्‍क सम्‍मो कोङ् तूम् मीनो।

१३ रूबूसी सल्‍प्‌ जेनास लो अपोल्‍लोसलो लाम्‍पी लाम्‍दूम्‍नीलो दूरक सम्‍मो बछोक्‍स्‍चीव, ना खस् ऊमीसो रोरेखा छूनूनव।

१४ ई मीचा खची रीराम मोरो यस्चीनूनव। नप् लक्‌‌ मम् लागी खची नाम्‍ला कात्‍चीनूव। खूङ्‌कलाम्‍पा हायाम्‌‌ चाहेई छूक् थक् ताईदूरचीनूव।

१५ कोङ्लो तूप् खोलोआङ् आम्पी मीन्मारो ना सेवा होक्स्चीक तूये। विश्‍वासपी केई सम्तूमा मीक्ची खोलोङ् सेवाके लचीव।

आन्‍नी खोलोपी नीनाम्माम् सम्‍खेलू छून्चानूव।

फिलेमोन

पावलआ हक छाप्‍दाम्‌

छेईलम्

थूनाप् तूवाक नाम्‍लापी पावलआ ङ्‌क छाप्दाम् ई.सं. ६०-६१ पी रोमपीका छाप्‍ना होक्‍स्‍क तूवा। ङ्‌क छाप्दाम् कलस्‍सीचीम् लागी छाप्‍क छाप्‍दाम्‍लो ईतो होक्‍स्‍क तूवा (खोङ्नूम्व कलस्‍सीम् छेईलम्‍पी)।

फिलेमोन क कलस्से मीचीक सहरपीक मीस् तूवा, खम् खीम्पी घरेलू सङ्गतीपी अथवा “खीम्पी तूवाक मण्डली” बात्ल छूवादोङा (पद २)। ओनेसिमस नीङ् मीचीक फिलेमोनमी रोःआ ऊचीई चूम्सोस् खूस्‍नासो जूकाखात्‍क तूवा। खीक्‍काना ओनेसिमस रोमपी तातेका, ना मूङ्‍कपी पावललो खस् तूपा। खीक्‍का ओनेसिमसआसो येशू ख्रीष्‍टपी विश्‍वास मअ।

ओनेसिमस म्मालिक फिलेमोनपाङ् आईम्‍पोम् छूये पीम् पावलआ मीन्ताम् मअ। पावलमी नाम्‍लापी रोम छाप्‍कूवापी रोः यूम् रेवास् तूवा। खूङ्‍क नाम्‍लापी रोम छाप्कूवापीक कानूनपी तूवाक तोङ्ना रोःची क खची मालिकमी दाचाम् तोङ्‍क तूवादोङा। खोदोलोई ओनेसिमस मोरोना फिलेमोनपी आईम्‍पोम् हायाम् देप् समस्‍या तूवा, ऊदोईपीक्यालो मोरोना जूक्‍ना खाईप् रोःची मूङ्‌क छाप्‍कूवापीक कानून तोङ्ना हायाम् देप् दण्ड पीम् रेवास् तूवा। हेप् मूङ्‍क तोङ्‍क रोःचा सीम् दण्डसो तदोङ्ची। ओनेसिमस सम्‍तूमा मीना छेमा पीम् छूये पीकाना पावलआ फिलेमोन अनुरोध मतो ङ्‌क छाप्दाम् छाप्‍ना हअ। आर्को रीङ्‌ क ओनेसिमसआ वालूम्‍मा मम्ना खसा खूस्‍क थक् आईम् छोम् पर्ने तूवा। फिलेमोनआसो ओनेसिमस म्गोङ्पीकाङ् छेमा पीम् पर्ने तूवा। ऊदोईपीक्यालो खस् रोमी रेवास् ना कानून तोङ्ना मालिक ना रोः तूवादोसो येशू ख्रीष्‍टपी बूबू-नेछो छूवाक तूवा।

पावलआ ओनेसिमस म्होप्लोङ् यूम् दूर्वा। पावलआ बीन्‍नीपा रोःची जूम्‍ना खाईम् लागी साल्‍ला खीक्‍का साहास पीम् दूर्वा। खसा रोमपीक कानून गम्‍दीम्‍ना मूङ्‌कम् ऊल्‍लोङ्पी खोलोमी दोक्पी नेईम् दूर्वा। खोदोलोई खसा खोन्‍तोङ्ना मम् लन्‍ची मान्म। खम् लन्‍ची क सम्‍तूमाम् कानून रेम् तूवा। दूङ् देप् कानून मीस्मी मा खोदोलोई नीनाम्मामी, अर्थात् ख्रीष्‍टमी आज्ञा के, दूङ्लोक्‍तो क सम्‍तूमामी आज्ञा के। चारपीक खोलोङ् कानूनपीकासो सम्‍तूमा मीलम् बलिय तूये। खन्‍सा ख्रीष्‍टमी सम्‍तूमापी मालिक लो म्‍रोःलो ईबूम्ङा छूये (गलाती ३:२८)।

फिलेमोन

पावलआ हक छाप्‍दाम्‌

१

येशू ख्रीष्‍टमी जीनप् रीदाम्‌‌ हासूकसा थूनापी छूवोक कोङ् पावलआ ई नेछो तिमोथीपीका,

२ कोङा सम्‍तूमा मीयोक ओ बोक्छोप् फिलेमोन खीक्‍का विश्‍वासी ई नेछो अप्‍फिया, जीनप् रीदाम्‌‌‌ हाप्‌‌ बूम् अर्खिप्पस ना आम् खीम्पी तूक मण्डलीपी ङ्‌क छाप्दाम् छापूचोयो।

३ आन्‍नी खोलोङ्-खोलोङ्पी सम्‍खेलू ना ई पा नीनाम्माम् लो रोबू येशू ख्रीष्‍टपीकालो खाऊमा-खासेर्मा छूनूव!

पावलआ वाङोम् मक ना ओलोनूव पीकाक

४ कोङा वाङोम् मूयोलो आन्‍नी खोलोङ् मीयान्‍नी खीक्‍का कोङा हाल्‍लोसो ओ नीनाम्मा ओलोनूव पीको,

५ ऊदोईपीक्यालो रोबू येशूपीक आम् विश्‍वासमी तोक्पी ना खोलोङ् नीनाम्माम् मीस्ची हेम्‍क आम् सम्‍तूमाम्‌ तोक्पी कोङा येनूदोङो।

६ कोङा वाङोम् मूयो, आम् विश्‍वास हातो खात्कसा ख्रीष्‍टपी तूक ईमी खोलोङ् नप् रीङ्‌पी हायाम्‌‌‌ ईनीऊ तातो खान्‍नूव।

७ ए नेछो फिलेमोन, आना सम्‍तूमा मीयोकसा कोङा चामोवा ना हायाम्‌‌ आत् तूक तूये, ऊदोईपीक्यालो आना नीनाम्माम् मीस्चीम् खची गोङ् हायाम्‌ चानमीक तूये।

ओनेसिमसमी लागी पावलआ बीन्ती मक

८ आना ऊई मम् छूये, खूङ्‌क मते पीम् ख्रीष्‍टपी कोङा पीदूरूवा,

९ खोदोलोई ईचीपी सम्‍तूमा तूकसा कोङा आन् लोयान्‍ना, कोङ् खूवोबूप् पावल खीक्‍का ईनीम्‍बा ख्रीष्‍टपी ईल्पो थानाप् तूप् मीस्–

१० ओ छा तोङ्‌क ओनेसिमसमी लागी कोङा बीन्‍ती मूयो, थूनापी तूवोलो कोङ् मूङ्‍कम् म्पा तोङ्‌क छूवोक तूवो।

११ ख लाईस्‍पी आम् लागी होप्‍तोक तूवा, खोदोलोई ईनीम्‍बा आम् लागी लो ओ लागीलोङ् गोम् चूम् तोङ्‍क छूवाक तूये।

१२ कोङा ख, आम्‍पी पोक्‍सूचोयोक तूये, खोदोलोई ख ओ चऊपीङ्‌‌ तूचाईक तूये।

१३ ख कोङ्लोङ् तूवावादोक ओ जीनवा, ऊदोईपीक्यालो जीनप् रीदाम्मी लागी कोङ् थानाप् तूवोलो आम् फाईपी खसा बोछोक्सोवा।

१४ खोदोलोई आना अऊके मान्पीमो कोङा ऊसो मम् मा मीनो, खन्सा आम् भलाइ मम् रीङ्‌ करकापआ मम्पा छूनूनव, खोदोलोई आना आम् होप्मी लन्चीआङ् मईक छूनूव।

१५ आम्पीका जीस्तातोम् लागी ख म्हाल्‍ला छूवाक तूवा, खोदोलोई हन्‍ना ख हादेदोसो आन्‍लोङ्‌ तूदूर्‌नूव।

१६ हन्‍नायीका ख रोः तोङ्‌क मा, खोदोलोई रोःपीकासो दूङ् सम्‍तूमा मीयाम्क होप्‍मी नेछो तोङ्‌क छूवाक तूये। खोदोलोई हायाम्‌‌ दूङ्देतो रीराम‍पी लो रोबूपीलो ओ लागी ना आम् लागीसो छूवाक तूये।

१७ खन्‍सा कास् ईबूम् लक्ङा मप् मीन्दोक कोङ् तोङ्नाङ् खसो लाम्‍तूम्‍मा मीव।

१८ खसा आन् ऊची मान्‍नप् मादोसो, ऊचीई छोम् तूदो, खूङ्‌क ओ नीङ्पी छाप्‍यूक्‍स्‍व।

१९ कोङ् पावल, ओ हूःआङ्‌ ङ्‌क छापो। खूङ्‌क नोः कोङाङ् छोक्‍सोके। आम्‍मीसो ओपी आम् नोः तूये पीम् रीङ्‌ आन् ईम्‍चाम्‌ बोक्स्‍नोफो।

२० ए नेछो फिलेमोन, खन्‍सा रोबूपी ओ लागी खूङ्‌क मव। खीक्‍का ख्रीष्‍टपी ओ गोङ् चाननूव।

२१ कोङा आन् लोन्‍नाक रीङ्‌ आना रेप्‍प मीनो ना कोङा ङोकूकप्‍का दूङ् देतो आना मय मीनोकसा आम् लागी ङ्‌क छाप्‍दाम्‌ छापूचोयोक तूये।

२२ खोरोनाङ् ओ लागी ईबूम् तूस्को थीक्‍का मीयोपोव, आना वाङोम् मकसा कोङ्सो आन् तूकपा बाईम् दूरोयो मीनोचोयोक तूये।

२३ थूनापीक ओ बूम् इपाफ्रासआसो आन् येशू ख्रीष्‍टपी सेवाके पीकाना सेवा होक्‍स्‍क तूये।

२४ खोरोनाङ् ई बूम्ची मर्कूस, अरिस्‍तार्खस, डेमास ना लूकाचासो सेवाके पीकाना होक्‍स्‍चीक तूये।

२५ रोबू ख्रीष्‍टमी सम्‍खेलू आम्‍नीपी छून्चानूव।

हिब्रूचीम्‌ लागी

छाम्‍पा छाप्‍दाम्‌

छेईलम्

ङ्‌क छाप्दाम् छाप् आसे पीम् निश्‍चित मान्तू। पावलआ म्छाप्दाम्पी म्नीङ् छाप्‍क तोङ्‍ना ङ्‌क छाप्दाम् छाप् मीचा म्नीङ् छाप्‍क मान्तू। हिब्रू २:३ पद तोङ्ना ङ्‌क छाप्दाम् छाप्‍आ रोबू नेनाक रीङ्‌ “येईप्चीप्का”, अर्थात् प्रेरितचीप्‍का हल्‍वाम् जीनप् रीदाम् तअ। पावलआ ओरोना मान्छाम्वा ऊदोईपीक्यालो खसा सीदाङ्‌ रोबू येशूम् ङः लाम्पा रीङ्‌ येन्‍क तूवा (प्रेरित ९:४-६)। खन्‍सा पावलआ ङ्‌क छाप्दाम् छाप्‍क मा पीम् केईया छेताम्।

ङ्‌क छाप्दाम् ई.सं. ६०-७० मी हाम्पी छाम्‍पा तूवा। ङ्‌क हिब्रूची आसे तूवा पीम्सो छेताम्‍नो। ओरोतो बाइबलपीक छेछेमीचा ङ्‌क तोङ्ना मीन्ताम् मईची, ङ्‌कस् यहूदी अर्थात् हिब्रू रीङ्‌ नेईप् ख्रीष्‍टियनची तूवा। खोदोलोई खस् ऊक सहरपीकई तूवा पीम्सो आसासो छेत्‍तनो।

खोदोलोई ङ्‌क छाप्दाम् आसाई छाप्‍कई, ना आस्चीये हचीकई पीम् छेताम्‍नोदोसो केई ऊसो हानी छूयेनो। ऊदोईपीक्यालो केईया छेताम् ङ्‌क रीङ्‌ नीनाम्माम् आत्‍मापीका छाप्‍पाना केईङा हईक के।

ङ्‌क छाप्दाम् छाप्‍आ ऊदोई ङ्‌क छाप्दाम् छाप्‍क तूवा? ऊदोईपीक्यालो चाम्चीपी छूम् होक् ख्रीष्‍टियनची चाम्चीपी छूनूनव पीकाना खसा ङ्‌क छाप्दाम् छाप्‍क तूवा। मूङ्‌क हिब्रू ख्रीष्‍टियनचीम् खची नोबो “नम्‍लो मान्येईप्” छूवाक तूवा (५:११), ना खस् “आल्‍प्‌” छूम् याताक तूवा (हिब्रू ६:१२)। खस् “गलेई” छूवाना खची “पोऊ” सक्चाक तूवा (हिब्रू १२:३)। खचीम् लाईस्‍पीक जागृति लो एकतालो केङ्‌खाताक तूवा (३:१४; १०:२३, ३५)। खस् विश्‍वासपी नत्‍तो पम् मान्याईक तूवा (हिब्रू ५:१२-१४)। खस् ईदेप्‍पी बात्ल छूम् होक्‍सीचीक तूवा (१०:२५)। खचा खची ख्रीष्‍टियन् लाम्‍लछाचीम् ऊल्‍लोङ् मची (१३:१७)। खस् तूवाकप्‍क हेप्-हेप्‍आ खची विश्‍वास होम्येम् यात्चीक तूवा (\xt ३:१२; १०:२६)।

मूङ्‌क हिब्रूचीम् हालत खोङाम्‍ना, केईसो देईतकई खस् तोङ् छूम् यातीक तूये? केई ई होपा ई होप्‍ङा चाम्ची मयाची। ऊदोईपीक्यालो केईसो हेप् रीङ्‌पी मूङ्‌क हालतपी ताम्तेम् हयाम्‍क तूदो, आछीयाङ् ई लागीसो ङ्‌क छाप्दाम् छाप्‍पाक तूये।

खसा लीची उदेश्‍य यूक्स्‍ना ङ्‌क छाप्दाम् छाप्‍क तूये:

(0) खसा हिब्रूची ख्रीष्‍टपीका ताक हादेसो मान्याईप् हल्वाम् तोक्‍पी मीन्मारो मम् लागी छाप्‍क तूवा।

(0) खसा खस् ख्रीष्‍टपीक विश्‍वासलाम्‍पा तचीक ङीर्‌ङा मान्तेईप् ना हायाम् लोक्‍तो आसीक् मीईम् लागी छाप्‍क तूवा।

(0) खसा ङ्‌क छाप्दाम् छाप्‍आ ऊतोङ्नाई येशू ख्रीष्‍टआ दूक्‍वा तेप्‍सू, खोरोनाङ् खचासो साराङ्‍गाप्‍तो ताम्तेम् लाईस्‍पी दूक्‍वा तेम् छूये पीकाना ईम् लागी छाप्‍क तूवा।

(0) खसा हिब्रूची ख्रीष्‍टपीका छूबूरी छूदो नीनाम्मामी हायाम् देप् नीया खचीपी दानासो ताये पीम् सानीवा तीम् लागी छाप्‍क तूवा।

हिब्रूचीम्‌ लागी

छाम्‍पा छाप्‍दाम्‌

नीनाम्माम् रीदाम् पोक्‍चीप्‍का दूङ् देप् नीनाम्माम् छा

१

केछे सून्‍मापू ई खूक्सू खूलूचीपी खारीबोपोचीप्‍का ओरोतो ना म्खाल-खाल्‍क रीङ्‌पीका नीनाम्मा नेना।

२ खोदोलोई मूङ्‌क याईस्को लेईपी नीनाम्मा म्छालाम्पा ईपी नेनाक तूये। खसा म्छालाम्पाङ् खोलोङ् चार बोबूईयू। ना खसा म्छाङ् खोलोङ् हक् जीम्मा पीयू।

३ खसा नीनाम्मामीङ् साम्‍दीखा खोमय ना ख नीनाम्माम् ङाली तोङ्‌कङ् तूये, ना खसा खोलोङ् चार म्होप्मी राःराम् रीङ्‌बऊआ समालेई मय। खसा मीस्मी मोऊ छेमा मय ना ख साम्दीखालोक नीनाम्माम् चूप् हूलाम्‍पा साराङ्‌गाप्‍तो तूये।

४ दानाई खसा तक नीङ् नीनाम्माम् रीदाम् पोक्‍चीप्‍का दूङ् नप् छूये, खोरोनाङ् ख रीदाम् पोक्‍चीप्‍का दूङ्‍रेप्‍तोक छूवाक तूये।

५ ऊदोईपीक्यालो नीनाम्माआ ऊक नीनाम्माम् रीदाम् पोक्सो हाल्‍लोसो ओरो मान्लो,

“आन् ओ छा के,

कोङाङा आन् एसे वान्‍क के।”

होसोङ् नीनाम्माआ ऊक नीनाम्माम् रीदाम् पोक्मी तोक्पीसो ओरो मान्पी,

“कोङ् खम् म्पा छूवो,

ना ख ओ छा छूये।”

६ खसा लाईस्‍पी वातक म्छा चारपी पोक्‍सलो ओरोपीके,

“खोलोङ् नीनाम्माम् रीदाम् पोक्‍चा खङा सेवा छचीनूव।”

७ नीनाम्माम् रीदाम् पोक्चीम् तोक्‍पी नीनाम्माआ ओरोपीके,

“खसा म्होप्मी रीदाम् पोक्ची हूक्

ना म्सूसो मप्चीक मीलाम्छो बानेईमय।”

८ खोदोलोई म्छाम् तोक्‍पीक नीनाम्माआ ओरोपीके,

“ए नीनाम्माङा, आम् सिंहासन दोस्का-दोस्का सम्मो तूचाये,

ना आना नीयालो चार तोक्‍स।

९ आना धार्मिकता सम्‍खे मीय, ना अधर्म क जेर।

खन्‍सा, ए नीनाम्मा, आम् नीनाम्माआ आन् अभिषेकमाक तूये,

आम् बूम्चीपीका हायाम् जीनम्मी तेलआ अभिषेकमाक तूये।”

१० खसा होसोङ् म्छा ओरो लय,

“ए रोबू, केछे सून्मापू आना चारीदूम् जग बोबूईयू,

ना साराङ्‍गा आम् हूःआङ् बोबूईक के।

११ मूङ्‍कस् पीलूलूक्खाते, खोदोलोई आन् क तूचाये;

मूङ्‍कस् खोलोङ् तेई तोङ्ना सूपेई छूखाते।

१२ जेलेम्मा रीमाम्क तोङ्ना आना मूङ्‍कस् रीम्मची,

ना तेई फाताम्क तोङ्ना मूङ्‍कस् फात्‍ते।

खोदोलोई आन्‍ने हादेम्सो मान्फाईसा ईक् खाल्कङ् तूचाये,

ना आम् दोङ्ची हादेम्सो यात्नो।”

१३ खोदोलोई नीनाम्माआ ऊक नीनाम्माम् रीदाम् पोक्सो ओरो मान्लो,

“कोङा आम् साछीमीस्

आम् लोफेमा यूस्को थाऊ बानेई मूयोनोक सम्मो

आन् ओ चूप् हूःलाम्पा तूवाव।”

१४ खन्सा, नीनाम्माम् रीदाम् पोक्‍ची सूसो मप्ङाङ् के। खस् हल्‍वा तोक्‍ची बोम्छोम् लागी पोम्पाक आत्मास् के।

चेताऊनी पीम्

२

खन्‍सा केईया ऊई येनूम्‍क तूये, खूङ्‌कपी हायाम् सानीवा मम् छूये, मादोन् केई खपीका छूबूरी छूयीखाते।

२ केछे नीनाम्माम् रीदाम् पोक्‍चा ई खूक्सू-खूलूची येईमीचीक नीनाम्माम् रीदाम् आछीयाक तूवा ना मूङ्‌क रीदाम् मान्‍रेप्चा लो अपराधीचालो सजाई तची दोक,

३ केईया ङ्‌कतो देप् हल्‍वाम् वास्‍ता मयाम्नोदोक केई ऊतोङ्नाई ऊम्‍केई छूये? ङ्‌क हल्‍वा लाईस्‍पी रोबूआङ्‌ हास्‍क तूवा, ना खम् रीङ्‌बऊ येईप्ची लाम्पा ई लागी आछीयाक छूवा।

४ नीनाम्माआसो चीन्‍न, योबोरीखाक लक्‌, म्खाल-खाल्‍क छाक्‍काक लक्‌ ना खम् लन्‍ची तोङ्ना हासाक पवित्र आत्‍माम् वरदानलाम्‍पा ङ्‌क रीङ्‌मी गवाई पीयू।

ख्रीष्‍ट हल्‍वा पीप्

५ केईया रीङ्‌-छाम् मतो थम्‍चायाम्‍क मूङ्‌क हन्‍ना ताईक चार नीनाम्माम् रीदाम् पोक्चीम् हूक्‍पी मान्यूक्सू।

६ धर्मसूम्बऊपी ईक् थाऊपी ओरोना गवाई पीम्‍पा तूये,

“मीस् आसेनाई आना मूङ्‌क मीस्मी वास्‍ता मय,

अथवा मीस्मी छा आसेनाई आना मूङ्‌कम् सोक् मय?

७ आना मूङ्‍क जीस्तातोम् लागी नीनाम्माम् रीदाम् पोक्‍चीप्‍का चीमा बानेई मअ।

आना ख साम्‍दीखा ना सायोचोङ्‌माम्‌ मुकुट खूमीक तूये,

८ आना खोलोक थक् खम् लोदोपू यूक्स्पी।”

मीस्मी तईपी खोलोक थक् यूक्स्लो मीस्मी तईपी मान्तूप्क ऊसो नीनाम्माआ मान्यूक्सू। खोदोलोई ङ्‌क ईनीम्‍बाक नाम्‍लापी खोलोक थक् मीस्मी तईपी छूवाक केईया तयाम्‍नो।

९ खोदोलोई केईया येशू तयाम्, जीस्तातोम् लागी ख नीनाम्माआ रीदाम् पोक्‍चीप्‍का चीमा छूमीयू। सीम्‍बोक्‍साकसा म्साम्दीखाम् ना सयोचोङ्‌माम् मुकुट ख खूमीयू। ओरोना नीनाम्माम् सम्‍खेलूलाम्‍पा खोलोङ् मीस्चीम् लागी येशू सीया।

१० खोलोक थक् नीनाम्माप्का ना खम् लागीङ्‌‌‌ बोबूयाक तूये। हायाम्सर्प् छामाईचीका साम्‍दीखा हाप् नीनाम्माम् लागी हल्‍वा पीप् येशू दूक्‍वा तेम्‍पीका शुद्ध मम् नप् तूवा।

११ ऊदोईपीक्यालो पवित्र मप् ना पवित्र मम्पाची खोलोङ् ईबूम् खीम्‍पीकङा। खन्‍सा खस् ओ नेछोस् पीम् येशू म्ङईमानो।

१२ खसा ओरोपीके,

“ओ नेछोचीम् रापी कोङा आम् नीङ् पूयो,

याखऊमी लाईस्‍पी कोङा आम् साम्‍दी छाम् मूयो।”

१३ ना होसोङ्,

“कोङ् नीनाम्मापीङ् थेर्‌योङ्‌चूङ्‌।”

ना होसोङ् खसा ओरोपीके,

“खोङ्व, कोङ् ना नीनाम्माआ कोङ् पीयोक ङ्‌क छामाईचीका तूवो।”

१४ ऊदोईपीक्यालो छामाईची सापी लो हीःपीलो सहभागी छूवाकसा येशूसो मूङ्‍कस् तोङ्‌कङ् छूवाक तूये, खीक्‍का सीम्‍पीकाङ्‌ सीम्‍मी राःरा तूप्, अर्थात् खसा शैतान मासेई मनू,

१५ ना सीम्‍मी कीमावा रीराममी बन्धनपी छूक्‍ची खसा हल्‍वा पीचीनू।

१६ ऊदोईपीक्यालो आछीयाङ् खसा नीनाम्माम् रीदाम् पोक्चीम् मा, खोदोलोई अब्राहाममी छामाईमी वास्‍ता मय।

१७ खन्‍सा खोलोक रीङ्‌पी ख म्होप्मी नेछोस् तोङ्‍कङ् छूम् बोक्सा, ना मीस्मी मोऊ छेमा मम् लागी नीनाम्माम् सूसो मम्पी ख सम्‍तूमा मीक् ना विश्‍वासील देप्‍क पूजारी छूवाक तूये।

१८ ऊदोईपीक्यालो खसा म्होपाङ् दूक्‍वा तेप्‍सू ना चाम्चीपी छूवा, खन्‍सा चाम्चीपी छूक्‍ची खसा बछोक्सची।

मोशाप्का दूङ् देप् येशू

३

खन्‍सा नीनाम्माआ काछानीक पवित्र बूबू-नेछोचे, केईया नम्‍लो रेपूम्‍क प्रेरित ना देप्‍क पूजारी येशूपी सानीवा मयाम्ना खोङाम् के।

२ मोशा नीनाम्माम् खीम्‍पोस्‍चीपी विश्‍वासयोग्‍य तूवाक तोङ्नाङ्, नीनाम्मा हेम् येशूसो विश्‍वासयोग्‍य तूवा।

३ ऊतोङ्नाई खीम्‍मी मा खोदोलोई खीम् बोबूईप् मीस्मी दूङ् सायोचोङ्‌मा छूये, खूङ्‍कतोङ्नाङ् मोशापीका येशूसो दूङ् सायोचोङ्‌लोक‌ छूवा।

४ ऊदोईपीक्यालो खोलोङ् खीम् मीचा बोबूईयक छूये, खोदोलोई खोलोक थक् बोबूईप्ने नीनाम्‍माङ्‌ तूये।

५ मोशा नीनाम्माम् खीम्‍पोस्‍चीपी विश्‍वासयोग्‍य सूसो मप् तूवा, ना खसा बूसूम्‍लाईस्पा छूक् रीङ्‌मी गवाई मीस् ईची।

६ खोदोलोई ख्रीष्‍ट नीनाम्माम् खीम्पीक म्छा तोङ्ना विश्‍वासयोग्‍य तूवा। खीक्‍का केईया ई भरोसा ना ई गौरव दोस्का सम्मो यूक्सूक्साम्दोक केई खम् खीम्पोस् छूये।

अविश्‍वासमी ऊल्‍लोङ्पी चेताऊनी

७ खन्‍सा पवित्र आत्‍माआ ओरोपीके,

“एसे आन्‍ना खम् साल्म् येन्‍नूम्दोक,

८ गोङ्‍रूत्खाप् थाम्‍पूपी आम्‍नी चाम्ची छूवाक लेईपी

आन्‍ना नीनाम्माम् ऊल्‍लोङ् मनूम्क तोङ्ना

आन्‍ना आम्‍नी गोङ् हायाम् छोक् मनूम्नव।

९ खूङ्‌कपी आम्‍नी खूक्सू-खूलूचा ओ चाम्ची मची,

ना लीक्‍पोङ्‌ दोङ् सम्‍मो ओ लक्‌‌ तची।

१० खन्‍सा मूङ्‌क मीस्चीप्का ओ छूली काता

ना ओरोपीको, ‘खची सानीवा थाम्‍खाते,

ना खचा ओ लाम् छेत्‍तस्‍नो।’

११ खन्सा कोङा ओ छूली काताना ङ्‍कतोङ्ना पस्तूनचो,

‘कोङा मूङ्‍कचीम् लागी थीक्‍का मूक नोन्चीस्कोपी मूङ्‍कचा हादेलोसो वोम् तयस्‍नो’।”

१२ बूबू-नेछोचे, चीङ्चीङ् तूवानीव, आन्‍नी तूनीकप्‍क हेप्‍पी तूक रई ना विश्‍वास मान्मप् सानीवाआ आन्‍नी हाल्‍लोसो मान्सीप् नीनाम्माप्का छूबूरी खायानीनूनव।

१३ खोदोलोई “एसेक लेई” तूलोङ् ईल्पोआ बीन्‍नीपा वारे-वाछे लईलनीव, ना मोऊआ आस्‍मीसो आम्‍नी गोङ् छोक् छूनूनव।

१४ लाईस्‍पीक भरोसापी केई दोस्का सम्‍मो चीङीचायादोक केई ख्रीष्‍टलो ईदेप्‍पीक हकदार छूये।

१५ धर्मसूम्बऊआ ओरोपीके,

“एसे आन्‍ना खम् साल्‍म् येन्‍नूम्‍दोक,

आन्‍ना नीनाम्माम् ऊल्‍लोङ् मनूम्क तोङ्ना

आन्‍ना आम्‍नी गोङ् हायाम् छोक् मनूम्नव।”

१६ येईप्ची आसे तूवा, खचा येन्‍चीनासो ऊल्‍लोङ् मची? ऊई मूङ्‌क खोलोङ् खस्ङा मायो, खूङ्‍कस् मोशाम् अगुवाइपी मिश्र छाप्‍कूवापीका लत्‍ताना बानाक तूवा।

१७ आस्‍पीकाई ख लीक्‍पोङ्‌ दोङ् सम्‍मो म्छूली काताक तूवा? ऊई मूङ्‌क मोऊ मप्चीप्का मायो, खस् गोङ्‍रूत्खाप् थाम्‍पूपी सीयाक तूवा।

१८ आज्ञा मान्‍रेप्ची खम् नोन्‍चीस्‍कोपी हाल्‍लोसो वोम् तयस्‍नो पीकाना खसा पस्तून चक मायो?

१९ खन्‍सा केईया तयाम्, खची अविश्‍वासाङ्‌ खस् मूङ्‌कपी वोमान्‍दूर्ची।

नीनाम्माम् छाचीम् लागी नोम्चीम् लेई

४

खन्‍सा नीनाम्माम् नोन्‍चीस्‍कोपी वोम् यादे होसोङ् तूचाईकसा केई चीङ्चीङ्‌यो तूयेके ना आन्‍नी तूनीकतोदीपी आस्‍सो मूङ्‌क यादेप्का छूबूरी छूवानीनव।

२ ऊदोईपीक्यालो केईयासो खस् तोङ्नाङ् जीनप् रीदाम् येनूम्‍क तूवा। खोदोलोई येन्‍चीक रीङ्‌बऊआ खस् ऊसो नाफा मान्छू, ऊदोईपीक्यालो ङ्‌क येईप्चा विश्‍वासलो ग्रहण मान्मची।

३ ऊदोईपीक्यालो केई विश्‍वास मप्क नीनाम्माआ पीक्‍क तोङ्ना मूङ्‌क नोन्‍चीस्‍कोपी वोङे,

“खन्सा कोङा ओ छूली काताना ङ्‍कतोङ्ना पस्तूनचो,

‘कोङा मूङ्‍कचीम् लागी थीक्‍का मूक नोन्चीस्कोपी मूङ्‍कचा हादेलोसो वोम् तयस्‍नो’।”

खोरोदोसो खम् लक्‌ चार बोबूयाकप्काङ् पूरा छूवाखात्‍क तूवा।

४ ऊदोईपीक्यालो नूक्लेईमी तोक्‍पी बीन्‍नीपास्सो खसा ओरोलचीक तूये, “नीनाम्मा खोलोङ् म्‍लक्पीका नूक्लेईपी नोन्चीक तूवा।”

५ ना खसा होसोङ् ङ्‌कम् तोक्पी ओरोपीका, “कोङा मूङ्‍कचीम् लागी थीक्‍का मूक नोन्चीस्कोपी मूङ्‍कचा हादेलोसो वोम् तयस्‍नो।”

६ होसोङ् हेप‍्-हेप् नोन्‍चीस्‍कोपी मान्वोमो तूचाये, ना खस् लाईस्‍पीसो जीनप् रीदाम्‌ येईमीम्पा तूवा, खोदोलोई खस् खची अनाज्ञाकारिताआ वोमान्‍दूर्ची।

७ होसोङ् नीनाम्माआ “एसे” पीकाना ईलेईमी तोक्पी पीकाक तूये, ना हायाम् दोस्पी खसा दाऊदलाम्‍पा लाईस्‍पी पीकाक रीङ्‍ङा होसोङ् पीका,

“एसे आन्‍ना खम् साल्‍म् येन्‍नूम्‍दोक,

आन्‍ना नीनाम्माम् ऊल्‍लोङ् मनूम्क तोङ्ना

आन्‍ना आम्‍नी गोङ् हायाम् छोक् मनूम्नव।”

८ ऊदोईपीक्यालो येहोशूआ खस् नोम्चीम् पीचीकदोक नीनाम्माआ दोस्का बीन्‍नीपा लेईमी तोक्‍पी मान्पीकावा।

९ खन्‍सा नीनाम्माम् छाचीम् लागी नोम्चीम् लेईमी नोम्चीम् होसोङ् तूचाये।

१० ऊदोईपीक्यालो नीनाम्माम् नोन्‍चीस्‍कोपी वोप् खोलोआ खची लक्‍पीका नोम्चीम् तयची, खोरोनाङ् नीनाम्मासो म्‍लक् मना नोन्‍चीक तूवा।

११ खन्‍सा केईया मूङ्‌क नोन्‍चीस्‍कोपी वोम् लागी सानीवा मयाम्के, ना मूङ्‌क तोङ्‌क आज्ञा मान्‍रेप् छूयेना आस्‍सो नीनाम्माप्का छूबूरी छूयीनूनव।

१२ ऊदोईपीक्यालो नीनाम्माम् रीङ्‌बऊ म्सोम्‍लोक ना लक् मप्चाप् तूये, ना नीस्थला म्यालोक दोप्सेलपीका दूङ् गेईप् तूये। मूङ्‌कसा रीराम ना आत्‍मा म्गल्स्को-बेईस्को ना म्तूप्‍रीम् छी सम्मो म्बूस्-बूस् मप् ना वारपार रईप् ना सानीवाप्‍क रीङ्‌‌ खीक्‍का लन्‍ची चाम्ची मदूर्प् छूये।

१३ नीनाम्माम् म्मूक्दूपी बोबूयाक खोलोङ् रीङ्‌ सूलाक मान्तू खम् लाईस्पी खोलोङ् रीङ् बोक्छे-बोक्छे ना छेङ्‌गा तूये। केईया खङ् लेखा पीम् छूये।

येशू दूङ् देप्‍क पूजारी

१४ साराङ्‌गा खाताक नीनाम्माम् छा येशू ईमी दूङ् देप्‍क पूजारी छूवाकसा केईया ई सागोवापाका रेपूम्क रीङ् यूक्सूम्ताम्के।

१५ ऊदोईपीक्यालो ईमी दूङ् देप्‍क पूजारी ई कमजोरी छेईप्-लेप् तूये, खोदोलोई केई तोङ्नाङ् ख खोलोङ् रीङ्‌पी चाम्चीपी छूवा नासो म्मोऊ मान्तूप् छूवा।

१६ खन्‍सा केई बल मयाम्ना सम्‍खेलूम् सिंहासन दोक्पी खाते के, ना चाहेई छूयेक नाम्‍लापी गोहार तोम् लागी सम्‍खे ना सम्‍खेलू तोदूरूम्‍नूव।

५

खोलोङ् देप्‍क पूजारीची मीस्पीकाङ् सोके, ना मीस्मी पक्षपी मोऊमी लागी नीनाम्मापी चाचोदाम् लो बलिदानलो चारेईमम् लागी सोके।

२ लाम्‌ मान्छेईप् ना रई लाम्‌ हेम् खाईप्‍चाप्‍चीपी खसा लखेक वोर्वा मदूर, ऊदोईपीक्यालो ख म्होप्सो दुर्बलतापी तूये।

३ खन्‍सा मीस्मी मोऊमी लागीङाङ्‌ मा, खोदोलोई खसा म्होप्मी मोऊमी लागीसो बलिदान मम् कर छूये।

४ आसासो ङ्‌क सायोचोङ्‌मा म्होपा तोदूरनो, खोदोलोई हारून तोङ्नाङ् ख नीनाम्माआ काछय।

५ ख्रीष्‍टआसो दूङ् देप्‍क पूजारी छूम् लागी म्होपा-म्होप्ङा साम्‍दीखा मान्दोन्ची, खोदोलोई नीनाम्माआ ख ओरो लअ,

“आन् ओ छा के,

कोङाङा आन् एसे वान्क के।”

६ बीन्‍नीसो खसा ओरो पीकाक तूये,

“मल्कीसेदेकमी दर्जापी

आन् सदैमी लागी पूजारी के।”

७ येशू रीराम‍पी तूवालो ख सीम्‍पीका लेन्‍चामीक्‍पी खसा खाप्‍तो ना म्मीक्वालो वाङोम् मअ, खीक्‍का खम् लखेक भक्तिआङा नीनाम्माआ खम् वाङोम् येनू।

८ ख नीनाम्माम् छा तूवा, खोरोदोसो म्होपा तेप्‍स्‍क दूक्‍वालाम्‍पा खसा आज्ञा रेम् ईन्‍ची,

९ खीक्‍का सिद्ध छूवाना खम् आज्ञा रेप्‍ची खोलोमी लागी ख हाल्‍लोसो मान्याईप् हल्वाम् म्पूई छूवा।

१० मल्कीसेदेकमी दर्जापी दूङ् देप्‍क पूजारीम् पदपी नीनाम्मालाम्पा ख सोका।

पतनपीका लेईम्‍चाम् चेताऊनी

११ ङ्‌कम् तोक्‍पी आन्‍नी लोम् पर्ने रीङ्‌‌ ओरोतो तूये, खोदोलोई ईम्‍लाम् गार तूये, ऊदोईपीक्यालो आम्‍नी नोबो नम्‍लोना मान्येईप् छूवाक तूये।

१२ ऊदोईपीक्यालो ङ्‌क नाम्‍ला सम्‍मोने आन्‍नी सेचीपो छूम्‍खाम् पर्ने तूवा, खोदोलोई होसोङ् आन्‍नी हेप्-हेप् नीनाम्माम् रीङ्‌बऊमी मालोक सेचीवा ईम् बोक्स्चाईक तूये। आन्‍नी गोङ्‌काम् जा मा, खोदोलोई ओलोन् चाहेई छूये।

१३ ओलोनङाङ्‌ दूप्‍ना लेईप्‍चाप् मीस्क धार्मिकताम् रीङ्‌बऊपी छेईप्-लेप् छूनो, ऊदोईपीक्यालो मूङ्‌क नूक्‍छाङ् तूचाई।

१४ गोङ्‌काम् जा ने हारीबाईप्खाप् मीस्मी लागीङाङ् के। ङ्‌कचीम् सानीवा नप् लो रईलो फूम् यूदूर्प् छूवाक तूये।

६

खन्‍सा ख्रीष्‍टमी तोक्‍पी थोस्कोपूक सेचीवा होक्‍सूयाम्‍ना हारीबाईप् तोङ्‍क छूक्‍तो खातेके। खीक्‍का सीमा खाईप् लक्‍पीका वालूम्‍मा मम् ना नीनाम्मापीक विश्‍वासमी रीङ्‌मी होसोङ् जग बोबूयाम्नो के।

२ म्खाल-खाल्‍क बप्‍तिस्माम् तोक्‍पी सेचीवा, मीस्मी थेम्पी हूःयूम लक्‌, सीप्‍खाप्‍ची ऊन्‍पोमीम् ना हादेसो मान्याईप् दण्ड तोम् तोङ्‌क रीङ्‌मी जग होसोङ् बोबूयाम्नो के।

३ नीनाम्माम् लन्‍ची छूदोक केईया ओरोङ् मयाम्के।

४ ऊदोईपीक्यालो खचा ऊलाम् अल्हो तचीना साराङ्‌गाप्‍तोक वरदान दाप्‍चीक तूये, ना पवित्र आत्‍मापी सहभागी छूवाक तूये,

५ ना नीनाम्माम् हायाम् नप् रीङ्‌बऊलो हन्‍ना ताईक दूङ्मी राःरा दाप्चीक तूये,

६ खीक्‍काना सो नीनाम्मा होसोङ् होप्येप्ना खाईप्‍ची वालूम्मा ममीम्ना नीनाम्मापी खची सानीवा आईम् दूराम्नो। ऊदोईपीक्यालो खूङ्‌क तोङ्‌कचान् नीनाम्माम् छा होसोङ् क्रूसपी काक्सची ना खोलोमी लाईस्‍पी खम् नीङ्ला कात्‍तची।

७ मूङ्‌क यीआ म्होप्पी ताईक काऊ फीप्प, ना मूङ्‌क यीआ खारूवा मप् मीचा चाहेई मईक छीर्म् लीम्‍मीयदोक मूङ्‌क यीआ नीनाम्माम् आसीक् तय।

८ खोदोलोई मूङ्‌कसा तीती लो सिउँडीलो लीम्‍मीयदोक मूङ्‌क होप्‍तोक छूये ना नीनाम्माम् छूल ताईदूर ना दोस्का मूङ्‌क मीःपू हूये।

९ हायाम् सम्तूमा मीयान्‍नीक बूम्चे केईया ङ्‌कतोङ्‌क रीङ्‌ मयाम्नोदोसो, हल्‍वाम् तोक्‍पी हायाम् नप् रीङ्‌मी लागी केई निश्‍चित तूये।

१० नीनाम्मा अन्‍यायी मान्तू, ना आम्‍नी लक्‌ लो खम् लागी नीनाम्माम् मीस्चीम् सूसो मनूम्ना आन्‍ना खोमनूम्क सम्‍तूमा खसा मात्‍तनो। आन्‍ना होसोङ् मूङ्‌क तोङ्‌क सूसो मचाईनूम्क तूये।

११ केईका मीनेका, आन्‍ना खोलोआ मूङ्‍क आसा तोम् लागी दोस्का सम्‍मोङ्‌ मूङ्‍कम् लाङो मचाईनूम्।

१२ आन्‍नी आल्‍प्‌ छूनीनव, खोदोलोई विश्‍वास ना धैर्यलाम्‍पा यादे मक रीङ्‌ तोक् तोङ्‌क छूवानीव पीम् केईका सानीवा मयाम्का।

नीनाम्माम् यादे आछीयाक

१३ नीनाम्माआ अब्राहामपी यादे मलो पस्तून चाम् लागी म्होप्पीका दूङ् देप् बीन्‍नीपा आस्‍सो मान्तूकसा नीनाम्माआ म्नीङ्पीङ् ओरो पीकाना पस्तून चअ।

१४ “कोङा आछीयाङ् आन् आसीक् पीयान्, ना ओरोतो मतो खाईयान्।”

१५ ओरोना हूदूर्‌ना अब्राहामआ यादे तअ।

१६ मीचा म्होप्पीका दूङ् देप्‍मी नीङ्पी पस्तून चय, ना खचीपी चाऊपोपक्‍क खोलोङ् पस्तून चईचीनाङ्‌ पक्‍का मईची।

१७ नीनाम्माम् यादे तोक्‍चीपी खसा म्होपा मक यादे आछीयाक तूये पीकाना खोमम् लागी खसा पस्तून चअ।

१८ फाईमान्दूर्प् ङ्‌क नीच्‍ची रीङ्‌पी नीनाम्मा वालीलीक छूम् दूरनो। खन्‍सा केई खपी बर परेईछूक्चा ई दोक्पी यूम्पीम्पा आसा तोम् देप्पा हौसला तम्क तूये।

१९ ङ्‌क आसापी ईमी ई आत्‍मा कीयाक तूये। ङ्‌क आछीयाक ना पक्‍का तूये। ङ्‌क साराङ्‌गाप्क नीनाम्मा दप्स्को खीम्मी पर्दापीका दूङ् देप्‍क पवित्र तूस्को सम्‍मो खाते।

२० ई लागी येशू लाईस्‍पीङ्‌ मूङ्‌कपी खाताना तूवाखात्‍क तूये। ख मल्कीसेदेकमी दर्जापी सदैमी लागी दूङ् देप्क पूजारी छूवाक तूये।

दूङ् देप्‍क पूजारी मल्कीसेदक

७

ङ्‌क मल्कीसेदक शालेमपीक होङाबू ना खोलोप्का दूङ् देप् नीनाम्माम् पूजारी तूवा। अब्राहाम होङाबूचीप्‍का जूम्‍लूक्पी कोक्‍साना आत्‍तालो मल्कीसेदेकलो तूपा, ना मल्कीसेदकआ ख आसीक् पीयू।

२ अब्राहामआ खोलोक थक्मी दशांश मल्कीसेदक पीयू। खम् नीङ्मी अर्थ तोङ्ना ख लाईस्‍पीक धार्मिकताम् होङाबू ना शालेमपीक होङाबू तूवा, अर्थात् खाऊमा-खासेर्माम् होङाबू।

३ मल्कीसेदकमी म्पा-म्माम् पूस्तऊली ना रीराम‍मी थोस्‍को लो यास्कोलोसो मान्तू, खोदोलोई ख नीनाम्माम् छा तोङ्ना, दोस्का सम्मो पूजारी छूचाई।

४ हन्‍ना मीनानूम्खोङ्, ख देईदेप् मीस्ये तूवा, ख ई खूक्सू अब्राहामआसो कोक्‍साना तात्‍क थक्मी दशांश पीयू।

५ पूजारी पदपी सोकाक लेवीम् गोङ्पीक मीचा खची बू-नेछोचीप्का दशांश लाम् आज्ञा ललई तोङ्ना तचीक तूवा, खोरोदोसो खस्सो अब्राहाममी छामाईङा तूवा।

६ खोदोलोई मल्कीसेदक लेवी गोङ्‍पीक मादोसो खसा अब्राहामपीका दशांश लाप्‍क तूवा, ना यादे तोक्‍चीङ्‌ खसा आसीक् पीक के।

७ ङ्‌कपी पीम्चाम् रीङ्‌ ऊसो मान्तू, ऊदोईपीक्यालो चीमा मीचा देप् मीस्पीका आसीक् तय।

८ सीप्‍ना खाईप् पूजारीचा इस्राएलीचीम् रोकोछूप्‍का दशांश बात्ल मय। खोदोलोई धर्मसूम्‍बऊआ ओरोपीके हाल्‍लोसो मान्सीप् मल्कीसेदकआ दशांश बात्ल मअ।

९ खन्‍सा हेप्-हेप्पा ओरोसो पीदूर, दशांश तोक् लेवीआसो अब्राहामपीकाङ्‌ दशांश पीयू।

१० ऊदोईपीक्यालो मल्कीसेदकआ अब्राहाम तूप्‍लो लेवी जन्‍मेई मान्छूमोङ् तूवा।

येशू मल्कीसेदक तोङ्‌क तूवा

११ हन्‍ना लेवीम् पूजारी पदलाम्पा सिद्धता तयाम्दोक (ऊदोईपीक्यालो ङ्‌कम् आधारपीङ्‌ मीचा ललई तक तूवा) हारूनमी दर्जापीङ् मान्मसा होसोङ् मल्कीसेदेकमी दर्जापी बीन्‍नीपा पूजारी यूम् ऊई जरूरी तूवा?

१२ ऊदोईपीक्यालो पूजारी पद फात्लो ललईसो फाईम्ङा बोक्से।

१३ ऊदोईपीक्यालो आस्‍कम् तोक्‍पीई ङ्‌क रीङ्‌ पीम्‍पा तूये, खूङ्‌क बीन्‍नीपा गोङ्पीक तूये, खूङ्‌क गोङ्‌पीकचा हाल्‍लोसो वेदीपी लक्‌ मस्क मान्तू।

१४ ऊदोईपीक्यालो ङ्‌क रीङ्‌ बोक्छे-बोक्छे तूये, ई रोबूने यहूदाम् गोङ्पीका लत्‍ताक तूये। ङ्‌क गोङ्मी तोक्‍पी लो पूजारीचीम् तोक्पीलो मोशाआ ऊसो पीकाक मान्तू।

१५ मल्कीसेदक तोङ्‌क बीन्‍नीपा पूजारी पकदोन् ङ्‌क रीङ्‌ होसोङ् हायाम् बोक्छे-बोक्छे छूये,

१६ मूङ्‌क खूक्सू-खूलूचीम् रीदूम्मी आधारपी छूवाक मा, खोदोलोई हाल्‍लोसो मान्याईप् रीराम‍मी राःरामी आधारपी पूजारी छूवाक तूये।

१७ ऊदोईपीक्यालो खम् गवाई ङ्‌कतोङ्‌क तूये,

“मल्कीसेदेकमी दर्जापी

आन् सदैमी लागी पूजारी के।”

१८ ऊदोईपीक्यालो मूङ्‌क लाईस्‍पीक आज्ञा क कमजोर ना लक्‌ मान्मप् छूवाकसा खारीज छूवाक तूये।

१९ (ऊदोईपीक्यालो मोशाम् ललईआ ऊसो रीङ्‌ सिद्ध ममान्दूर्) ना मूङ्‍कप्का दूङ् नप् आसा केई पीयीक तूये, खूङ्‌कलाम्‍पा केई नीनाम्माम् दोक्पी तातेके।

२० खीक्‍का ङ्‌क पस्तून चाम्‍पाना छूवाक मा। लाईस्पी पूजारीम् पद तचीकचाने आछीयाङ् पस्तून मान्चामोङ् पूजारीम् पद तचीक तूवा,

२१ खोदोलोई खसा क पस्तून चनाङ् पूजारी छूवा, ऊदोईपीक्यालो नीनाम्माआ ख ओरो लय,

“योबोरोबूआ पस्तून चक तूये,

ना खसा म्सानीवा फात्‍तनो:

‘आन् सदैमी लागी पूजारी के’।”

२२ ङ्‌कसाङ्‌ येशू दूङ् नप् करारमी जामानी छूवाक तूये।

२३ लाईस्‍पीक पूजारीची हायाम्सर्प् तूवा, ऊदोईपीक्यालो सीमा खस् लक् मम्चाम् मान्पीची।

२४ खोदोलोई येशू क हाल्‍लोसो मान्सीप् छूवाकसा खम् पूजारीम् लक्‌ दोस्का सम्‍मो तूचाये।

२५ खन्‍सा येशूलाम्‍पा नीनाम्माम् दोक्पी ताप्‍ची खसा लेन्‍चा मीदूर। ऊदोईपीक्यालो खची लागी नीनाम्मालो वाङोम् मप् ख दोस्का सम्मो तूचाये।

२६ ऊदोईपीक्यालो ङ्‌क छूम् नप् तूवा, ई लागी ङ्‌कतोङ्‍क ईल्पो दूङ् देप्‍क पूजारी छूम् छूये, खूङ्‌क पवित्र, दोस् मान्तूप्, निष्कलङ्‍क, मोऊपोचीप्का म्हाल्‍ला ना साराङ्‌गाप्‍कासो मेक्‍तो थेत्‍ताक तूये।

२७ बीन्‍नीपा दूङ् देप्‍क पूजारीची तोङ्ना लाईस्‍पी खची मोऊमी लागी खीक्‍काना मीस्मी मोऊमी लागी खसा लेईपीच्‍ची बलिदान मम् बोक्स्‍नो। ख म्होप्ङा रेम्‍चीना खसा ङ्‌क लक्‌ दोस्का सम्‍मोकम् लागी ऊलाम्‍पीङ्‌ पूरा मक तूये।

२८ ऊदोईपीक्यालो ललईआ कमजोर मीस्ची दूङ् देप्‍क पूजारी छूम् लागी सोक; खोदोलोई ललईपीका दोस्पी ताक पस्‍तूनमी रीङ्‌बऊआ क दोस्का-दोस्का सम्‍मोकम् लागी सिद्ध छूवाक नीनाम्माम् छा सोक।

नयाँ करारपीक दूङ् देप्‍क पूजारी

८

हन्‍ना केईया पीम् लामाम्‍क रीङ्‌क ङ्‌कङा: ईमी ङ्‌कतोङ्‌क दूङ् देप्‍क पूजारी तूये, ख साराङ्‌गाप्‍तो दूङ् देप्‍क नीनाम्माम् सिंहासनमी चूप्‍लाम्‍पा तूये।

२ मीचा चोचूप्स्कपी मा, खोदोलोई योबोरोबूआ चोचूप्स्क आछीयाक पवित्र तूस्‍कोपीक ख सूसो मप् तूये।

३ ऊदोईपीक्यालो खोलोङ् दूङ् देप्‍क पूजारीची नीनाम्मा चाचोदाम् लो बलिदानलो पीम् लागी सोकाक तूये। खन्‍सा ङ्‌क दूङ् देप्‍क पूजारीचासो ऊची चारेईमम् खान्च तूये।

४ ख ङ्‌क चारपी तूवावादोने ख पूजारीङ् मान्छूवा, ऊदोईपीक्यालो ललई तोङ्ना चाचोदाम् चारेईमप् पूजारीची तूचाये।

५ खचा साराङ्‌गाप्क पवित्र तूस्कोपी छूक तोङ्ना लो खूङ्‍कम् अल्माम्‍लो सूसो मईची, ऊदोईपीक्यालो मोशाआ पवित्र तूस्को बोबूईम् मीनालो नीनाम्माप्का ङ्‌क तोङ्‌क आज्ञा तक तूवा, “कोम्पी आन् खोमीयाक दोलेवा तोङ्ना आना खोलोङ् बोबूईव।”

६ खोदोलोई ख्रीष्‍टआ तक सूसो हायाम् देप् तूवा, खसा मध्यस्थता मक करार पुरानोपीका दूङ् देप् तूये। ऊदोईपीक्यालो ङ्‌क करारमी थोस्‍को नप् यादेपी बोबूईम्पा तूये।

७ ऊदोईपीक्यालो लाईस्‍पीक करार खोत मान्तूप् छूवावादोन् दोस्पीक करार चाहेईङा मान्छूवा।

८ खोदोलोई मूङ्‌क मीस्चीम् दोस् खोमतो खसा ओरोपीका,

“योबोरोबूआ ओरोपीके, मूङ्‌क लेई ताये,

खोदोलो इस्राएलमी खीम्पोस् लो यहूदाम् खीम्पोस्पीलो

कोङा ईबूम् नयाँ करार बोबूयो।

९ खची खूक्‍सूचीपी कोङा खारूक करार तोङ्‌क ङ्‌क छूनो,

खोदोलो कोङा खस् खची हूक्‍पीका लापूना

मिश्र छाप्‍कूवापीका तीत्‍तो बायूचीक तूवा।

योबोरोबूआ ओरोपीके, खस् ओ करारपी थम्पूर छूवाना मान्तू,

खन्‍सा कोङा खस् वास्‍ता मान्मङा।

१० योबोरोबूआ ओरोपीके, मूङ्‌क लेई दोस्पी

कोङा इस्राएलीचीम् खीम्पोस्पी ङ्‌क करार खारो।

खची सागोवापी कोङा ओ ललई यूक्सो,

ना खची सानीवापी मूङ्‌क छापूपीयोची।

कोङ् खची नीनाम्मा छूवो,

खीक्‍का खस् ओ मीस्ची छूये।

११ ‘योबोरोबू छेतानूम्‍व’ पीक्‍ना हन्‍नायीका आसासो म्खीम्तोनीची

अथवा म्बू-म्नेछोची ईयनो,

ऊदोईपीक्यालो चीमाप्‍का देप्पा सम्‍मो खचा खोलोआ कोङ् छेतो।

१२ कोङा खची अपराध छेमा मूयो,

ना खची मोऊ हाल्‍लोसो मीनोनो।”

१३ ङ्‌क करार “नयाँ” पीकाकसाङ्‌ लाईस्‍पीक खसा पुरान मक तूये। पुरान छूना काम लागेई मान्छूक् रीङ् दावाङ् मास्‍ना खाते।

चारपी लो साराङ्‌गाप्‍तोलो आराधाना

९

लाईस्‍पीक करारपी आराधाना मम् ललई तूवा ना पवित्र तूस्‍कोसो तूवा।

२ ईबूम् पवित्र तूस्को मम्पा तूवा, खूङ्‍कम् लाईस्‍पीक कोठा गोपी सामदान, टेबल ना चाचोदाम्मी सबेई तूवा। खूङ्‌क पवित्र तूस्को मीदोङ्ची।

३ दोस्रो पर्दागोपीक दूङ् देप्‍क पवित्र तूस्को मीचीक कोठा तूवा।

४ मूङ्‌क गोपी धूप दईम् हाल्‍ङोम् दीय तूवा ना हाल्‍ङोआङ्‌ रीम्‍‍पा करारमी सन्‍दूक तूवा। मूङ्‌क सन्‍दूक गोपी मन्‍न यूम्पा हाल्‍ङोम् रोङ्‌‌ तूवा, खीक्‍का म्बूङ् बाईम् होक हारूनमी तूप् ना नीनाम्माम् करारमी आज्ञा छाम्‍पा नीच्‍ची लूङ्‌मी पाटीसो मूङ्‌कपी तूवा।

५ मूङ्‌क सन्‍दूक थेम्पी सम्खेवाम् तूस्कोपी गीम्जूवा मीम्दीम् लागी नीनाम्माम् साम्दीलोक करूबची तूवा। खोदोलोई ङ्‌क रीङ्‌मी तोक्‍पी ईनीम्‍बा केईका मेलसा पोदूराम्‍कानो।

६ मूङ्‌क रीङ्‌‌ चोचूम् यात्‍चीना पूजारीची खची ललई ना खचा मम् पर्ने लक्‌ मतो हादेलोसो पाखालाम्‍पाक पवित्र तूस्को गोपी वोङदोङाक तूवा।

७ खोदोलोई म्गोपाक कोठापी क दूङ् देप्क पूजारीङाङ् म्हाल्‍ला ईक् दोङ्पी ऊलाम् वोङ्‌दोङा, खोदोलोई मूङ्‌कपी हीः खाईम्नाङाङ् वोनप् तूवा। मूङ्‌क हीः खसा म्‍लागी ना मीस्मी मोऊमी लागी चारेई मअ।

८ ङ्‌कलाम्‍पाङ्‌ पवित्र आत्‍माआ केई ईया, हादेसम्‍मोई पाखापीक पवित्र तूस्को तूचाये, खूङ्‌क सम्‍मो दूङ् देप्‍क पवित्र तूस्कोपी वोस्‍को लाम् हल्‍नो।

९ ङ्‌कन् ईनीम्‍बाक नाम्‍लाम् लागी ईबूम् पोम् ललईङाङ्‌ के। ङ्‌कसा ओन्‍तोङ्‌क खोमय, चाचोदाम् तेम्‍पाक बलिआ आराधाना मप्मी सानीवा शुद्ध मदूरनो।

१० मूङ्‌क चाम्दूम् ना म्खाल-खाल्‍क सम्‍चीम् रीदूम्ङाङ्, अर्थात् गाम्मी धर्म रीदूम्ङाङ् के, ङ्‌क सुधारमी नाम्‍ला मान्ताम् सम्‍मोम् लागी बोबूयाक तूवा।

ख्रीष्‍टमी हीः

११ ख्रीष्‍ट लाईस्‍पीकाङ्‌ नप् रीङ्‌मी दूङ् देप्‍क पूजारी छूवाना यूवाक तूये, ख हायाम् देप् ना सिद्ध पवित्र तूस्‍कोलाम्‍पा छूक्‍तो खाता। खूङ्‌क मीचा म्हूःआ बोबूईक मा, अर्थात् ङ्‌क चारपी बोबूयाक रीङ्‌सो मा।

१२ छाराम् ना पीम् छाम् हीःआ मा, खोदोलोई म्होप्मी हीः खाईना हादेसो मान्याईप् हल्‍वा तना दोस्का सम्‍मोकम् लागी ख ऊलाम्‍पीङ्‌ दूङ् देप्‍क पवित्र तूस्कोपी वोङाक तूये।

१३ छारा, लूपी ना बाछाम् छूबूई अशुद्ध मीस्मी थेम्पी रीसाम्‍लो खची गाम् शुद्ध छूदोक,

१४ ख्रीष्‍टमी हीःआने हायाम् देतो आम्‍नी सानीवा सीप्‍खाप् लक्‍पीका शुद्ध मय, खन्‍सा आन्‍ना हाल्‍लोसो मान्सीप् नीनाम्माम् सूसो मदूरानूम्व। ऊदोईपीक्यालो खसा हादेसो मान्याईप् आत्‍मालाम्‍पा म्होप्ङा खोत मान्दीक बलि तोङ्ना नीनाम्मापी पीन्दीन्ची।

१५ खन्‍सा लाईस्‍पीक नयाँ करारपी छूवाक मोऊपोचीम् हल्‍वाम् लागी ख सीम् बोक्साकसा, सोकाकचा हाल्‍लोसो मान्याईप् हक्‍मी यादे तचीनू पीकाना नयाँ करारमी मध्यस्थ ख छूवाक तूये।

१६ ऊदोईपीक्यालो लन्‍चीम् छाप्‍दाम्‍मी तईम् रीङ्‌‌ हापी तूये, मूङ्‍कपी लन्‍चीम् छाप्दाम् छाप् सीयाक प्रमाण छूम् छूये।

१७ ख सीनाङाङ्‌‌ लन्‍चीम् छाप्दाम् पक्‍का छूये, ऊदोईपीक्यालो लन्‍चीम् छाप्दाम् पीप् लेत्‍चाईक सम्‍मो मूङ्‌क पक्‍का छूनो।

१८ खन्‍सा लाईस्‍पीक करारसो हीः मान्दी आछीयाक छूमान्‍दूर्।

१९ खीक्‍का मोशाआ ललईमी खोलोङ् आज्ञा मीस् ईदीत्‍ना खसा पीःम् छामी हीः, छाराम् हीः, काऊ, हाल्‍के लूस्मी म्मूई खीक्‍का हिसपमी म्पऊ, ललईमी सोक्सरपी ना खोलोङ् मीस्मी थेम्पी रीस्सू।

२० खीक्‍का खसा ओरोपीका, “नीनाम्माआ आन्‍नी आज्ञा पीयानीक करारमी हीः ङ्‍कङ् के।”

२१ ओरोनाङ् खसा पवित्र तूस्को थेम्पी ना आराधानापी गोम् खोलोङ् चूम् थेम्पी ङ्‌कतोङ्नाङ् हीः रीस्‍सू।

२२ आछीयाङ् पीक्‍यादोक, ललई तोङ्ना हीःआ खोलोक थक् साङ्‍साङ्‌ मय, ना हीः माङ्‌काईमो मोऊमी छेमा छूदूरनो।

२३ ओरोना साराङ्‌गाप्‍तोक रीङ्‌मी दोलोवा शुद्ध मम् लागी ङ्‌क रीदूम् चाहेई छूदोक, साराङ्‌गाप्‍तोक रीङ्‌ शुद्ध मम्ने होसोङ् दूङ् नप् बलिम् खान्च तूये।

२४ ख्रीष्‍ट मीचा म्हूःआ बोबूईक पवित्र तूस्को गोपी मान्वो, मूङ्‍कन् आछीयाक पवित्र तूस्‍कोम् नक्‍कल तोङ्‍कङाङ् तूवा, खोदोलोई ख साराङ्‌गाप्‍तो वोङा, ना ख ई लागी नीनाम्माम् लाईस्पी तूये।

२५ येशू म्होप्ङा गरी-गरी बलि छूम् लागी साराङ्‌गाप्‍तो खाताक मा, ऊतोङ्नाई दूङ् देप्‍क पूजारीची दोङ् पीच्‍ची खची होप्मी लागी मा, खोदोलोई बीन्‍नीपाचीम् लागी हीः खाईयस्‍ना दूङ् देप्‍क पवित्र तूस्कोपी वोङे।

२६ मादोन् खसा चार बोबूयाकप्का एक्‍तो हायाम् लोक्‍तो दूक्‍वा तेम्‍तो थोम् बोक्सावा, खोदोलोई ङ्‌क नाम्‍लाम् यास्कोपी म्होप्मी बलि लाम्‍पा मोऊ छेमा मम् लागी ख दोस्का सम्‍मोकम् लागी ऊलाम् खोमन्‍चीक तूये।

२७ खोरोनाङ् खोलोङ् मीस् ऊलाम् सीम् बोक्से, ना खम् नीया छूये,

२८ खोरोनाङ् ख्रीष्‍टसो हायाम्सर्प् मीस्मी मोऊ थेईम् खाम् लागी ऊलाम् बलि छूवा, ना ख होसोङ् दोस्पी यूलो, मीस्मी मोऊ थेईम् खाम् लागी मा, खोदोलोई खची सानीवा ख हूप्‍दीप्‍ची हल्‍वा पीम् लागी यूवे।

ख्रीष्‍टमी बलि दोस्का सम्‍मोकम् लागी

१०

ऊदोईपीक्यालो ललई हन्‍ना ताईक नप् रीङ्‌मी दोलेवा मा, खोदोलोई मूङ्‌क गीम्‍जूवाङाङा। खन्‍सा दोङ् पीच्‍ची चारेई मम्पा मूङ्‌क तोङ्‌क बलिदान लाम्पा नीनाम्माम् दोक्पी ताप्ची ङ्‌कसा सिद्ध मदूरनो।

२ मादोन् बलि पीम् लक्‌ रोकेई मान्छूवायो? ऊदोईपीक्यालो आराधाना मप्ची ऊलाम्‍पीङ्‌ शुद्ध छूक्‍दोन् खचा मोऊङा मान्छेईस्वा।

३ खोदोलोई मूङ्‌क बलिदानआ दोङ् पीच्‍ची मोऊमी मीन्मारो मय।

४ ऊदोईपीक्यालो लूपी ना छाराम् हीआ मोऊ छेमा छूदूरनो।

५ खन्‍सा, चारपी यूवालो ख्रीष्‍टआ ओरोपीका,

“बलि लो चाचोदाम्‍लो आना चाहेई मान्‍म,

खोदोलोई आना ओ लागी ईबूम् गाम् चोचूप्‍स्‍क तूये।

६ मीःपी चारेईमम् बलि ना मोऊमी बलिपी

आन् आम् गोङ् चानईनो।

७ खीक्‍काना कोङा ओरोपीको, ‘खोङ्व, ए नीनाम्मा, धर्म-सोक्‍सरपी ओ तोक्‍पी छाम्‍पा तोङ्ना

आम् लन्‍ची पूरा मम् लागी कोङ् तोक तूये’।”

८ लाईस्‍पी खसा ओरोपीका, “बलि, चाचोदाम्, मीःपी चारेईमम् बलि ना मोऊ-बलि आना मा मीना। आन् मूङ्‌कपी आम् सानीवा चामान्‍न।” (ङ्‌कन् ललई तोङ्ना चारेई मईची)।

९ खीक्‍का दोस्पीसो खसा ओरोपीका, “खोङ्व, कोङ् आम् लन्‍ची पूरा मस् तोक तूये।” दोस्पीकाक बोबूईम् लागी खसा लाईस्‍पीक मास्दीतू

१० मूङ्‌क लन्‍ची लाम्‍पा येशू ख्रीष्‍टमी गाम्मी बलिदानपीका दोस्का सम्‍मोकम् लागी केई पवित्र छूयीक तूये।

११ खोलोङ् पूजारीचा ऊक्खाल्‍क बलि म्खेप्का-खेप् चारेई मतो लेईपीच्‍ची सूसो मईची, खूङ्‌क बलिआ हाल्‍लोसो मोऊ छेमा मदूरनो।

१२ खोदोलोई ख्रीष्‍टआ मोऊपोचीम् तोक्‍पी दोस्का सम्‍मोकम्‌ लागी ईबूम् बलिदान पीयू, खीक्‍काना ख नीनाम्माम् चूप् हूलाम्‍पा तूवा।

१३ ना खम् लोदोपू म्साछीमीची मान्छूम् सम्मो खसा हूङ्‌दीतची।

१४ ऊदोईपीक्यालो ईबूम्ङाङ् बलिलाम्पा आस्चीई पवित्र छूचाये, खूङ्‍कस् खसा दोस्का सम्मोकम् लागी सिद्ध मचयक तूये।

१५ पवित्र आत्‍माआसो केई गवाई पीये। लाईस्‍पी खसा ओरोपीके,

१६ “मूङ्‌क लेईपीका खस्का खारोक ओ करार

ङ्‌कङा के, योबोरोबूआ ओरोपीके,

खची गोङ्पी कोङा ओ ललई यूक्सूपूयोची,

ना कोङा खची सानीवापीसो मूङ्‌क छापूपूयोची।”

१७ खीक्‍का खसा ओरोपीके,

“खची मोऊ लो खची रई लक्‍लो

कोङा हन्‍ना मीनूचोयोनो।”

१८ हन्‍ना मूङ्‌कपी ङ्‌क खोलोङ् छेमा छूये, खूङ्‌कपी हन्‍ना हाल्‍लोसो मोऊमी लागी बीन्‍नीपा बलि चाहेई छूनो।

दोस्का सम्‍मो नीनाम्मापी विश्‍वास मम्

१९ खन्‍सा नेछोचे, येशूम् हीलाम्‍पा दूङ् देप्‍क पवित्र तूस्कोपी वोम् साहस ईपी छूये।

२० ई लागी खसा ईबूम् नयाँ ना हाल्‍लोसो मान्याईप् लाम् हलीपी, खन्‍सा खम् पर्दालाम्‍पा, अर्थात् खम् गाम्‍लाम्पा केई मूङ्‌कपी वोदूराम्।

२१ नीनाम्माम् खीम्पी ईमी ईल्पो दूङ् देप्‍क पूजारी छूवाकसा,

२२ ई गोङ् रई सानीवापीका ख्रीष्‍टमी हीःआ चोखेई छूवाक तूये ना साङ्‌साङ्‌पा काऊआ ई गाम् सप्‍पाना सत्‍य गोङ्आ विश्‍वासमी खोलोङ् नीऊरीपी नीनाम्माम् दोक्पी खात्या।

२३ केईया यूक्सूम्क आसा तूल्बूल् मान्छूमो चाचाल्‍यो लापूक्‍साम्‍के, ऊदोईपीक्यालो ईपी यादे मप् नीनाम्मा विश्‍वास योग्‍य तूये।

२४ केईया ईल्पोआ बीन्‍नीपा सम्‍तूमा मीलतो ना नप् लक्‍मी लागी उत्साहा पीम् रीङ्‌पी सानीवा मयाम् के।

२५ देप्‍पोमीई संगतिपी खाईम् बानी मान्तू, खोदोलोई केई क ऊदेऊपी बात्ल छूम् होक्‍सूयाम्‍नो के। खोदोलोई रोबूम् नाम्‍ला दोक्पीङ् ताचाईक आन्‍ना तानूम्‍कसा ईल्पोआ बीन्‍नीपा हायाम् उत्साहा पीलनीव।

२६ ऊदोईपीक्यालो केईया सत्‍यता छेताम्नासो छेताम्‍तोङ् मोऊ मयाम्दोक मोऊमी लागी हन्‍ना बीन्‍नीपा ऊसो बलिदान छूनो,

२७ खोदोलोई ईकीम् लप् नीया ना ऊल्‍लोङ् मप्ची नास् मप् मीम् ज्‍वाला तोङ्‌कङाङ् रहेई छूये।

२८ मोशाम् ललईमी ऊल्‍लोङ् मप् मीस् नीप्पो-सूप्‍पो साक्षीचीम् गवाईपी सम्‍तूमा मान्दीङ् सीम् छूये।

२९ आन्‍ना आम्‍नी होपाङ्‌ मीनानूम्ते: नीनाम्माम् छा लोफेमागोपू हील्‍प्, म्होप् पवित्र मप् करारमी हीः अपवित्र मप् ना सम्‍खेलूम् आत्‍मा जेर्प्आ क हायाम् देप् दण्ड तय।

३० ऊदोईपीक्यालो “बदला लाम् लक्‌ ओमी के, म्चो कोङा पीयान्‍नी” पीक् केईया छेताम्। खसा ओरोसो पीकाक तूये, “योबोरोबूआ म्होप्मी मीस्मी नीया मय।”

३१ हाल्‍लोसो मान्सीप् नीनाम्माम् हूक्‍पी छूम् ईकीम् लप् रीङ्‌ के।

३२ मूङ्‌क लाईस्‍पीक नाम्‍ला मीनानूम्व, खोदोलो अल्हो तानूम्‍कप्‍का आन्‍ना दूक्‍वालो हायाम् रोकोछू मतो थम्पूर् तूवानीक मीनानूम्व।

३३ हेप्‍लो मीचा आम्‍नी ऊल्‍लोङ् मकसा ना दूक् पीयानीकसा मीस्मी लाईस्‍पी आन्‍नी ङाम्‍लाला छूवानीक तूवा। हेप्‍लोक आन्‍नी तोङ्‌नाङ्‌ दूक्‍वापी छूक्‍ची बाछोक्सानूम्क तूवा।

३४ थूनापी छूक्ची आन्‍ना सम्तूमा मीयानूम्, आम्‍नी दाचाम् खूस्चीना खाईचीलोसो आम्नी जीनतो तेप्सानूम्, ऊदोईपीक्यालो आन्‍ना छेतानूम् आम्नीमी आम्नी होप्मीङ्‌ हायाम् नप् ना दोस्का सम्मोक दाचाम् तूये।

३५ खन्‍सा ङ्‌क आसा मम्चाम् होक्‍सायानूम्‍नव, मूङ्‌कपी हायाम् देप् पूनाऊनी तूये।

३६ नीनाम्माम् लन्‍ची पूरा मस् ना यादे मम्पाम् म्चो तोम् लागी आन्‍नी थम्पूर् छूम्‍ङा छूये।

३७ ऊदोईपीक्यालो हन्‍ना दावाङ्,

“ताप्‍क तायेङा, ना हूनूवा मईनो।

३८ खोदोलोई ओ धार्मिक मीस् क विश्‍वासलाम्पा लेत्चाये।

खीक्‍का ख म्दोस् हेम् आत्‍दोक

कोङ् खपीका ओ जीनईनो।”

३९ खोदोलोई केई ई दोस् हेम् आईप्ना नास् छूक् हेम् खाईप् मा, खोदोलोई केई विश्‍वास मप्ना लेईप्‍चाप् गोपीक तूये।

विश्‍वासमी दोलेवा

११

विश्‍वास पीक्‍याक आसा मयाम्क रीङ्‌पी पक्‍का छूमा ना तयाम्‍नोक रीङ्‌पी हायाम् लूतो भरोसा यूम् के।

२ ऊदोईपीक्यालो ङ्‌क विश्‍वासलाम्‍पाङ्‌ सून्‍मापूक मीस् नीनाम्माआ ग्रहण मची।

३ विश्‍वासलाम्‍पाङ्‌ केईया छेताम्, खोलोङ् नाम्‍ला नीनाम्माम् रीङ्‌बऊपीका छूवाक, ऊक रीङ्‍ये दाते, खूङ्‌क मान्दाईप् रीङ्‌पीका बोबूयाक के।

४ विश्‍वासलाम्‍पा हाबिलआ नीनाम्मा कयिनमीप्‍का दूङ् ग्रहण मम् खाईप् बलि पीयू, ना मूङ्‌कलाम्पाङ् हाबिल धर्मी छूवा। खम् बलि नीनाम्माआ नत्‍तू। ओरोना ख सीयादोसो विश्‍वासलाम्‍पाङ्‌ होसोङ् नेन्‍चाईक तूये।

५ विश्‍वासलाम्पाङ्‌ मान्सीमो हनोक साराङ्‌गाप्‍तो नीनाम्मा थेत्‍खी, ना ख हापीसो मान्छीप्ची, ऊदोईपीक्यालो नीनाम्मा ख खाईक तूवा। ख साराङ्‌गाप्‍तो खाईम् लाईस्‍पी खसा नीनाम्मा म्सानीवा चानमीक रीङ्‌मी प्रमाण छूवाक तूवा।

६ विश्‍वास मान्दी नीनाम्मा म्जी नमीम् दूराम्नो। ऊदोईपीक्यालो आसे नीनाम्माम् दोक्पी ताये, खूङ्‌कसा नीनाम्मा तूये ना ख लाम्‍ची खसा पूनाऊनी पीय पीम् आछीयाक विश्‍वास मम् छूये।

७ विश्‍वासलाम्‍पाङ्‌ नोआ खोन्‍तोलो सम्मो मान्तोम्पा खोतीम् तोक्‍पी नीनाम्माप्का चेताऊनी तना भक्तिलो म्खीम्पोस्ची लेन्‍चामीम् लागी ईबूम् हेयोङ्मा बानेई मअ। ओरोना चार दोसी मना विश्‍वास लाम्‍पा ख दोस्पी ताप् धार्मिकताम् उत्तराधिकारी छूवा।

८ विश्‍वासलाम्‍पाङ्‌ अब्राहामआ आज्ञा रेप्‍पू, ना नीनाम्माआ खात्‍व लक थाम्‍पूपी खाता, खूङ्‌क थाम्‍पू हक् मम् लागी दोस्का खसा तअ, खोदोलोई ख हारेई खात्‍चाक तूवा, खूङ्‌क खसा तूम् मान्त।

९ विश्‍वासलाम्‍पाङ्‌ ख ईल्पो थारूखम् खाईप् तोङ्ना नीनाम्माआ पीयान् लक यादेम् छाप्‍कूवापी इसहाक लो याकूबलो तोङ्ना तम्‍बूपी बास् तूवा। खस् अब्राहामलो ईतो मूङ्‌क यादेम् हक्वाला तूवा।

१० ऊदोईपीक्यालो खसा ईबूम् जग तूप् सहर हूङ्‌दीत्‍क तूवा, खूङ्‌क बोबूईप् क नीनाम्‍माङ्‌ तूवा।

११ विश्‍वासलाम्‍पाङ्‌ साराआसो म्दूङ् खालेतानासो होपोसूम् छूम् राःरा तअ। ऊदोईपीक्यालो खपी यादे मप्पी खसा विश्‍वास मक तूवा।

१२ खन्‍सा ईल्पो सीम् होक् मीस्पीका नाम्‍छूईतोक सोङ्‌गेर्‌तोदेतो ङीर्‌ङा मान्दूर्प् ना दीरीत्‍तीपीक ङीर्‌ङा मान्दूर्प् सेरोम्तोसर्प् छामाई छूवा।

१३ नीनाम्माआ यादे मक रीङ्‌‌ मान्तोमोङ् खस् खोलोङ् विश्‍वासपीङ् सीया, खोदोलोई छूबूरीपाकाङ्‌ मूङ्‌क रीङ्ची तचीना लाम्‍तूम्‍मा मची। खीक्‍का खस् ङ्‌क चारपी थारूपो तोङ्‍क तूये पीकाना खचा मीनाक तूवा।

१४ ङ्‌कतोङ्‌क रीङ्‌ मप् मीचा म्होप्मी लागी ईबूम् छाप्‍कूवा लाम्‍चयक तूये पीम् रीङ्‌ छेङ्‌गा छूये।

१५ ऊक छाप्‍कूवापीकाई खस् लत्‍ताना खाताक तूवा, खचा मूङ्‌क छाप्कूवाम् तोक्‍पी मीन्चीवादोक खस् खची छाप्‍कूवापी आईम्‍ना खाईम् मौका तचीवा।

१६ खोदोलोई खचा हायाम् नप् छाप्‍कूवा अर्थात् ईबूम् साराङ्‌गा तोङ्‌क छाप्कूवाम् लन्‍ची मईची। खन्‍सा नीनाम्माआ कोङ् खची नीनाम्मा पीम् म्ङईमानो, ऊदोईपीक्यालो खसा खची लागी ईबूम् सहर चोचूप्‍स्‍पीचीक तूये।

१७ विश्‍वासलाम्पा म्चाम्ची छूवालो अब्राहामआ इसहाक बलि पीयू। खसा यादे तक तूवा, खोरोदोसो खसा ईबूम् म्छाम् बलि पीम् लागी ख चूम्‍ची।

१८ ङ्‌कम् तोक्‍पी ओरो पीकाक तूवा, “इसाकलाम्‍पाङ्‌ आम्छा माईचीम् नीङ् तोक्से।”

१९ नीनाम्माआ मीस् सीकप्‍कासो होसोङ् ऊन्‍पोमीदूर पीम् रीङ्‌ अब्राहामआ विश्‍वास मअ, ना पीक्याङ्दोक, खसा इसहाक म्सोम्‍लोकङ् आईम्खाम् तअ।

२० विश्‍वासलाम्‍पाङ्‌ इसहाकआ याकूब लो एसावलो खची बूसूम्‍लाईस्पाक रीराममी तोक्पी आसीक् पीची।

२१ विश्‍वासलाम्‍पाङ्‌ सीम्हतोलो याकूबआ तूप्‍आ तीन्‍चीना नीनाम्माम् आराधाना मअ, ना योसेफमी खोलोङ् म्छास् आसीक् पीची।

२२ विश्‍वासलाम्‍पाङ्‌ योसेफआ सीम्हतोलो इस्राएलीचीम् प्रस्‍थानमी तोक्‍पी छाप्‍क तूवा, ना खम् तूप्‍री-लोप्‍रीम् तोक्‍पी आज्ञा पीची।

२३ मोशा म्माआ वात्‍लो म्पा-म्माचा ख हायाम् ङाल्‍लप्छा तची, ना विश्‍वासलाम्‍पाङ् ख सूक्‍ला सम्मो सूल्‍दीत्‍ची, ना होङाबूम् हुकुम खचा कीम्‍ङा माङ्‌कीत्ची।

२४ सोलोछूवाकप्‍का विश्‍वासलाम्‍पाङ्‌ मोशा फारोम् मेकछाम् म्छा छूम् मानेई मान्म।

२५ मोऊपी छूम्‍ना ईक्‍छीन् सूक्‍वा तेम्‍पीकान् बरू नीनाम्माम् मीस्लो दूक्‍वा तेम् खसा दूङ् नत्‍तू।

२६ मिश्र छाप्‍कूवाप्‍क दाचाम्पीकाने ख्रीष्‍टमी तोक्‍पी मीचा जेर्म् खसा दूङ् नप् मीना। ऊदोईपीक्यालो खसा पूनाऊनी हेम् खोङ्‌क तूवा।

२७ होङाबूम् छूलीप्‍का माङ्‌कीमो विश्‍वासलाम्‍पा खसा मिश्र छाप्‍कूवा होक्‍सी। ऊदोईपीक्यालो ई मूक्सा तयाम्नोक नीनाम्मा म्मूक्सा तोक्‍तोङ्‌ ख थम्पूर तूवा।

२८ तूस्‍बूईची नास् मप्‍आ खस् पत्‍चीनूनव पीकाना खसा विश्‍वासलाम्‍पाङ्‌ निस्‍तार-चाडमी रीदूम् रेप्‍पू ना हीः रीस्‍सू।

२९ विश्‍वासलाम्‍पा ओबान थाम्‍पूप् तोङ्नाङ् खचा लाम्‍दूम्तो हालालाप् दीरीत्‍ती कची, खूङ्‌क तोङ्नाङ् मिश्रीचासो लाम्दूम् मीनालो खस् चीयासा।

३० नूक्लेई सम्‍मो खीर्‌चीना विश्‍वासलाम्‍पाङ्‌ यरिहोपीक पर्खाल हता।

३१ चीवा मप्ची हायाम् नम्‍लो लाम्‍तूम्‍मा मस्कसा बेलेछीलप् राहाब आज्ञा मान्‍रेप्चीका नास् मान्छूवा।

३२ बीन्‍नीपा दूङ्देतो रीङ्‌ ऊई पीमा? ऊदोईपीक्यालो गिदोन, बाराक, शिमशोन, यिप्‍ता, दाऊद, शमूएल ना खारीबोपोचीम् तोक्‍पी पीम्चाम् ओ नाम्‍ला मान्तू।

३३ खचा विश्‍वासलाम्‍पाङ्‌ चारखम् खची हूक्‍पी मची, नीया बोबूईची, यादे तची, नारमी म्ङः दीची,

३४ मीम् ज्‍वाला सेत्‍ची, दोप्‍सेलमी याप्का ऊम्‍केई छूवा, राःरामान्दीक तूवालो राःरा तची, जूम्‍लूक्पी कोक्सा, बीन्‍नीपा छाप्‍कूवाप्‍क दोर्‌ची कल्ची।

३५ मीम्छाचा खची मीस् सीयाकप्‍का ऊसाकप्‍क तची। बीन्‍नीपाचा सीयाकप्का होसोङ् दूङ् नप् रीराम तोम् लागी छुटकारा मान्‍नईचीना दूक्वा तेप्स्ची।

३६ बीन्‍नीपाचा सेस्‍वा तेप्‍स्‍ची, कोर्राम् केर्‌म्फू चची, छूईम् तची, ना थूनापी छूवाना दूक्वा तेप्स्ची।

३७ खस् लूङ्‌आ गक्‍ची, आरा चेल्ची ना दोप्सेल‍आ सेत्‍ची। खीक्‍का लूस्मी लो छाराम्‍लो सोकोवार खाफ्‍स्‍चीना हायाम् सार छूक्सीप् छूक्‍तो ना दूक् तोक्‍तो खस् एक्‍सा-मेक्सा लाम्‍दूमातीता।

३८ चार खची लागी नप् मान्तूक तूवा। गोङ्‍रूत्खाप् थाम्‍पू, कोम्, ना लूबम्‍पी तूतो खस् लाम्‍दूम्‍तीम् बोक्सा।

३९ खचा खोलोआ खची विश्‍वास तूवाकसा देप् सम्‍खेलू तची, खोदोलोई यादे मम्पा रीङ्‌ क मान्तोक्ची।

४० नीनाम्माआ ई लागी हायाम् नप् लोचम् यूक्स्क तूवा, खन्‍सा केईचीकाङाङ्‌ खस् सिद्ध छूनूव।

नीनाम्माम् ताडना

१२

खन्‍सा ङ्‌क ओरोतो साक्षीचीम् देप् मोम्‍आ केई ऊरीतेकसा, म्खाल्-खाल्क बाधा ना केई ई लाप्‍सेप् मोऊ हेप्‍साम्‍ना ई लाईस्‍पी तूक बूल्म् लक्‌ हायाम् नम्‍लोना बूल्से के।

२ ई विश्‍वास थोप् ना पूरा मप् येशू खोङाम् के, खसा म्दोक्पी यूम्पा चामोवाम् लागी ङाजावा छूवालोसो ऊसो मान्मीमो क्रूसपीक दूक्‍वा तेप्‍सू, ना नीनाम्माम् सिंहासनमी चूप्‍लाम्‍पा तूचाये।

३ मोऊपोचीप्का खम् ऊल्‍लोङ्पी छूवाक ङ्‌क चाऊपो तेम्दूर्प् खोङ्नूम्व, ना आन्‍नी आम्नी सऊ तूनीनव खीक्‍का आम्‍नी पोऊ सन्‍खानीनव।

४ मोऊमी ऊल्‍लोङ्पी आन्‍ना मनूम्क जूम्‍लूक्पी हीः काईम् सम्‍मो आन्‍नी तातेकानीक मान्तू।

५ नीनाम्माआ आन्‍नी ओ छाची पीकाना काछानीक मूङ्‌क वाछे-वारेम् रीङ्‍बऊ माताक्सानूम्यो,

“ए ओ छाङा, योबोरोबूम् ताडना मोरोक मीन्‍नव,

खम् दण्‍डपी आम् पोऊ सन्‍खानव।

६ ऊदोईपीक्यालो योबोरोबूआ आस्कई सम्‍तूमा मीय मूङ्‍क ताडनासो पीय,

ना म्होपा ग्रहण मईक खोलोङ् म्छास् खसा दण्डसो पीय।”

७ ताडनाम् लागीङ्‌ आन्‍ना दूक्‍वा तेप्‍स्‍नूम्। नीनाम्माआ आम्नीपी म्छा तोङ्ना वोर्वा मय। ऊदोईपीक्यालो म्पाआ ताडना पीयनोक म्छा ऊकई तूये मोलो?

८ खोदोलोई खोलोपी ताप् मूङ्‌क ताडना आन्‍ना तानूम्क मान्तूदोन् आन्‍नी आम्‍नी पाम् साक्‍खे म्छास् मा, खोदोलोई तूम्‍लू लना आम्‍नी माआ वातानीक छास् के।

९ ङ्‌कप्का बीन्‍नीपा केई ताडना पीप् ई पा तूवा, ना केईया खम् सायोचोङ्‌मा मम्पा। ऊई केईया ई आत्‍माप्‍क ई पाम् तईपी तूयेलो केईया रीराम तोदूराम्‍नोयो मोलो?

१० ऊदोईपीक्यालो खचा नप् मीन्क तोङ्ना चीबाईप् नाम्‍लाम् लागीङाङ् केई ताडना पीयीक तूये। खोदोलोई केई खम् पवित्रतापी तादूरूम्‍नू पीकाना ई फाइदाम् लागी खसा ताडना पीये।

११ खोलोङ् ताडना लाईस्‍पी सूक्‍वा छूनो लोई दूक्‍वा छूये, खोदोलोई ताडनालाम्‍पा तालिम तोक्चीम् लागी ङ्‍कसा दोस्का धार्मिकताम् खाऊमा-खासेर्मालोक म्चो सेमीय।

१२ खन्‍सा लूल हूः थेतानूम्व, ना लूल लोङ्‌ दर्र मनूम्व।

१३ आन्‍नी लाम्‍दूम्‍स्‍को लाम् तन्तई मनूम्व, खन्सा लूल लोङ् बेन्खानूनव, खोदोलोई मूङ्‌क लोङ् नन्खानूव।

नीनाम्मा इन्कार मान्मम् चेताऊनी

१४ खोलोङ् मीस्चीका खाऊमा-खासेर्मापी तूम् ना पवित्र छूम् सानीवा मनूम्व; पवित्रता मान्दी मीचा आसासो योबोरोबू तोदूरनो।

१५ सानीवा मनूम्ना येन्‍नूम्‍व, आस्‍सो नीनाम्माम् सम्‍खेलू तोम्‍पीका राम्‍नूनव, खन्‍सा सानीवा चाईमीक् रीङ्‌ छास्‍ना खेम् बोनूनव, ना हायाम्सर्प्‌ ची अशुद्ध मस्‍नूनव।

१६ आस्‍सो वोर्वा ईप्‌ अथवा एसाव तोङ्‌क अधर्मी छूनूनव, खसा ईक्‍छाक जामी लागी तूस्‍बूईआ तोम् हक् खेईमक तूवा।

१७ आन्‍ना छेत्‍चाईनूम्‍कङ्‌ तूये, दोस्पी आसीक् तोम् लाम्‍लोसो खसा मान्तअ। ऊदोईपीक्यालो खसा वालूम्‍मा मम् मोऊका मान्तअ, खन्‍सा खसा म्मीक्वा हूम्‍तो मूङ्‌क लाम्‍क तूवा।

१८ आन्‍नी ईबूम् पईदूराम्क कोम्पी तानीक मान्तू, ना आन्‍नी तेम्ङा मान्तेईप् मीःम् ज्वाला, गूगूर्‌योक मोम्, नाम्कूर्मादाम् अथवा मूर्हूऊमी दोक्पीसो तानीक मान्तू।

१९ तुरहीम् देप्पा साल्‍म्‍मी दोक्पी, ना ईबूम् साल्‍म्‍मी दोक्पीसो आन्‍नी तानीक मान्तू, खूङ्‌क साल्‍म् येईप्ची “हन्‍नायीका ईक्खाम्सो नेन्‍नूनव” पीकाना बीन्ती मीची।

२० ऊदोईपीक्यालो “हेप् पोसूआ मूङ्‌क कोम् पत्‍तदोक, मूङ्‌क लूङ्‌ङा गोम्‍ना सेईम छूये” पीम् आज्ञा खचा तेम्‍मान्‍दूर्ची।

२१ ना मूङ्‌कपी छूवाक रीङ्‌ हायाम् ईकीम् लप् तूवा, मोशासो “कोङ्सो ओकीम्‍मा योक्‍सो” पीकाना पीका।

२२ खोदोलोई आन्‍नी सीयोन कोम्पी तानीक तूये, लेईप्‍चाप नीनाम्माम् सहर साराङ्‍गामी यरूशलेमपी ना ङीर्‌ङा मान्दूर्प् रीदाम् पोक्चीम् चामोवाम् चारपी तानीक तूये।

२३ साराङ्‌गाप्‍तो नीङ् छाप्‍पाना लाईस्‍पी जन्‍मेई छूक्चीम् याखऊपी आन्‍नी तानीक तूये। आन्‍नी खोलोमी नीया मप् नीनाम्माम् लाईस्‍पी, सिद्ध मम्पा धार्मिक मीस्चीम् आत्‍माम् रापी,

२४ ना नयाँ करारमी मध्यस्थ मप् येशूम् लाईस्पी खीक्‍का रीसाक मूङ्‌क हीःम् दोक्पी आन्‍नी तानीक तूये। मूङ्‍कसा हाबिलमी हीप्का दूङ् नप् रीङ्‌बऊ नेने।

२५ चीङ्चीङ् तूवानीव, आन्‍नीस्‍का नेईप्‍मी साल्म् आन्‍ना इन्कार मनूम्नव। ऊदोईपीक्यालो ङ्‌क चारपी चेताऊनी पीप् मीस् इन्कार मप्ची ऊम्‍केई छूनोदोक साराङ्‌गाप्‍तोका चेताऊनी पीप् रेपाम्‍नोदोन केई दानाई ऊम्‍केई छूदूराम्?

२६ खम् साल्‍म्‍आ चार हल्‍लेई छूवा, खोदोलोई हन्‍नाने खसा ओरो पीकाना यादे मक तूये, “होसोङ् ऊलाम् चारङाङ्‌ मा, खोदोलोई साराङ्‌गासो कोङा हल्‍लेई मूयो।”

२७ “होसोङ् ऊलाम्” पीम् रीङ्‌बऊआ ङ्‌क खोमय, हल्‍लेई मदूर्प् रीङ्‌, अर्थात् बोबूयाक रीङ्‌ होक्स्लाते, खोदोलोई हल्‍लेई ममान्दूर्प् रीङ्‌ क थम्पूर् तूचाये।

२८ खन्‍सा हल्‍लेई ममान्दूर्प् चारखम् तम्‍कसा ओलोनूव पीके। खन्‍सा केई भक्ति ना ईकीम्‍लतो नीनाम्माम् ग्रहण योग्‍य आराधाना मयाम्।

२९ ऊदोईपीक्यालो ई नीनाम्मा मासेई मप् मीः तूये।

दूङ् दोस्पीक वारे-वाछे

१३

बूबू-नेछो तोङ्ना सम्‍खे मीलईयाके।

२ थारूखम्पी तूप्चीम् सूसो मम् मातानूम्नव, ऊदोईपीक्यालो ओरोनाङ् हेप्-हेप्पा मान्छेईमो रीदाम् पोक्चीम् सूसो मस्क तूवा।

३ आन्‍नी आम्‍नी होप्‍सो खस्काङ् थूनापी छूवानीक तोङ्ना थूनापी छूक्चीम् ख्‍याल मनूम्व, ना आम्‍नी होप् दूक्‍वापी छूवानीक तोङ्ना अत्‍यचारपी छूक्‍चीसो मीनानूम्व। ऊदोईपीक्यालो आन्‍नी आम्‍नी होप्‍सो रीरामपीङ्‌ तूनी।

४ खोलोमी रापी सूर् सायोचोङ्‌मालोक छूम् छूये, ना दूखूलीप् लो दूखूलीम्‍लो नप् छूम् छूये, ऊदोईपीक्यालो वोर्वा ईप्‌ ना तूम्‍लू लप्‍चीम् नीया नीनाम्माआ मय।

५ आम्‍नी रीराम खाप्चीमाम् लाङोप्‍का छूबूरी यूक्सानूम्व। आम्‍नीपी ऊई तूये खूङ्‌कपीङ्‌ सम्तूक मनूम्व, ऊदोईपीक्यालो नीनाम्माआ ओरो पीकाक तूये,

“कोङा आन्‍नी हाल्‍लोसो होन्‍येयान्‍नीनो,

ना कोङा आन्‍नी लेप्चोबोन्यूयान्‍नीनो।”

६ खन्‍सा केईया ऊसो मान्मीमो ओरोपीक्‍या,

“योबोरोबू कोङ् बोछोक्छोप् तूये,

खन्सा कोङ् कीसोनो।

मीचा कोङ् ऊई मम् दूरोनाई?”

७ आन्‍ना आम्‍नी लाम्‍लछाचीम् मीन्मारो मनूम्व, खचा नीनाम्माम् रीङ्‌बऊ आन्‍नी येईमीयानी। खची रीराम‍पीका ताक खोलोङ् नप् रीङ्ची नम्‍लोना मीनानूम्व, ना खचा विश्‍वास मस्क तोङ्नाङ् आन्‍नासो विश्‍वास मनूम्व।

८ येशू ख्रीष्‍ट एस्‍पा, एसे ना दोस्का-दोस्का सम्‍मो ईक् खाल्‍कङ् तूचाये।

९ म्खाल्-खाल्क ना योबोरीखाक सेचीवाम् भ्रमपी छूनीनव। ऊदोईपीक्यालो चाम्दूम्मी ललईआ मा, नीनाम्माम् सम्‍खेलूआ ई सानीवा नप् मक तूये। चाम्दूम्मी ललई मानेई मस्‍ना आस्‍सो आत्‍माम् लक्‍पी हाल्‍लोसो फाइदा मान्छू।

१० ईमी ईबूम् बेदी तूये, खूङ्‌क पवित्र तूस्कोपी चारेई मम्पा थक् सूसो मप्चा चाम् हक् मान्तू।

११ दूङ् देप्‍क पूजारीचा मोऊ-बलिम् लागी पोसूम् हीः दूङ् देप्‍क पवित्र तूस्कोपी तातची, खोदोलोई मूङ्‍कम् गाम् क छाउनीपीका पाखा खाईयस्‍ना हूईयची।

१२ खन्‍सा येशूआसो म्हीःलाम्पा मीस् पवित्र मम् लागी सहरमी लाम्‍स्‍कोप्‍का पाखापी दूक्‍वा तेप्‍सू।

१३ खन्‍सा केईसो छाउनीप्‍का पाखापी ख तूकपी खाते, ना खसा तेप्‍स्‍क ङाजावा केईयासो तेप्‍साम्।

१४ ऊदोईपीक्यालो ईमी दोस्का सम्‍मो तूप्चाप् सहर अपी मान्तू, खोदोलोई केईया हन्‍ना ताईक सहर हूङूम्‍ताम्‍क तूये।

१५ खन्‍सा नीनाम्मा येशूलाम्‍पा सम्‍खेवाम् बलि हादेलोसो पीयूम्चायाम्के। ङ्‌क सम्‍खेवा खम् नीङ् नईप्‍मी ङः लाम्पा लत्‍क म्चो के।

१६ नप् लक्‌ मम् ना ई होप्‍पी तूक थक् हाम् माताम्नोके, ऊदोईपीक्यालो ओन्‍तोङ्‌क बलिलाम्पा नीनाम्मा म्जी नये।

१७ आम्‍नी लाम्‍लछाम् आज्ञा रेपानूम्व, ना खची हूक्‍पी तूवानीव। ऊदोईपीक्यालो खचा मईचीक लक्‍मी लेखा नीनाम्मा पीम् छूये पीम् रीङ्‌ छेत्‍तस्‍नाङ् खचा आम्‍नी सूसो मईची। ङ्‌क लक्‌ खचा खची सानीवा चाईतो मा, चामोवापी मस्‍नूव, मादोन् खचीप्‍का आन्‍ना ऊसो फाइदा तईनूम्नो।

१८ ओखी लागी वाङोम् मनूम्व, केईका विश्‍वास मयाम्का ओखी गोङ् शुद्ध तूये, ना खोलोङ् रीङ्‌ नत्‍तो मम् ओखी लन्‍ची तूये।

१९ कोङा आम्‍नीपी बीन्ती मूयो, ओ लागी वाङोम् मीयोपोनीव, ना कोङ् होसोङ् आन्‍नी तूनीकपी दावाङ् ताम् दूरूनूव।

२० हन्‍ना लूस्मी हायाम् देप् चोलोछा, रोबू येशू हादेसो मान्याईप् करारमी हीःलाम्‍पा सीयेकप्‍का लेन्‍चामीक् खाऊमा-खासेर्माम् नीनाम्माआ

२१ आन्‍नी खोलोङ् नप् गुणआ सिद्ध छूवानीव, ना आन्‍ना खम् लन्‍ची पूरा मम् दूरानूम्। ऊई नीनाम्मा नत्‍तक तूये खूङ्‌क येशू ख्रीष्‍टलाम्‍पा खसा आम्‍नीपी मनूव। ना खम् साम्‍दीखा दोस्का सम्‍मो छून्चानूव। आमेन।

२२ नेछोचे, कोङा आम्‍नीपी बीन्ती मूयो, कोङा वाछे लाईयान्‍नीक रीङ्‌ रेपोनीव, ऊदोईपीक्यालो कोङा आम्‍नीपी चीबाईप् छाप्दाम् छापूक तूये।

२३ कोङा आन्‍नी ङ्‌क रीङ्‌ ईम् मीनो, ई नेछो तिमोथी थूनापीका लत्‍ताक तूये। ख दावा बान्‍दो कोङ् खलो आम्‍नी तूम्खास् बानो।

२४ आम्‍नी खोलोङ् लाम्‍लछाची ना नीनाम्मापी विश्‍वास मप् खोलोङ् सेवाके लानूम्‍व। इटालियापीका ताकचासो आम्‍नीपी सेवाके पीकाना होक्‍स्‍चीक तूये।

२५ आन्‍नी खोलोङ्पी नीनाम्माम् सम्‍खेलू छून्चानूव।

याकूबमी

छाप्दाम्

छेईलम्

बाइबलपीक छेछेमीतोदीपीक ओरोसर्प्‌ चा ङ्‍क छाप्दाम् येशू ख्रीष्‍टमी नेछो याकूबआ छाप्क पीम् मीन्ताम् मईची (गलाती १:१९)। याकूब यरूशलेमपीक ईल्पो लाम्‍लछा तूवा (गलाती २:९)। ङ्‍क छाप्दाम् ई.सं. 0 पीका लाईस्पी छाम्पा तूवा पीम् ओरोसर्प्‌ मी मीन्ताम् तूये। खोरोदो नयाँ करारपीक लाईस्पी छाम्पा छाप्दाम्चीपीक ङ्‍क ईबूम् छाप्दाम् के। ई.सं. 0 पीका दोस्पी ङ्‍क छाप्दाम् छाम्पा मा, ऊदोईपीक्यालो ङ्‍क दोङ्पीङ् याकूब सीयाखात्क तूवा।

येशू ख्रीष्‍टमी सीच्‍चेचीम् लक् ना कर्तव्य ऊचीई पीम्ना ईम् लागी याकूबआ ङ्‍क छाप्दाम् ख्रीष्‍टियनचीम् लागी छाप्क तूवा। याकूबमी नाम्‍लापी ओरोसर्प् ख्रीष्‍टियनचा नप् लक् मम् होक्सीचीक तूवा। लक् लाम्पा मा, खोदोलोई विश्‍वासलाम्पाङाङ् हल्वा तयाम् पीकाना खचा पीकादोङा। खची मीन्ताम् थीक् तूवा। खोदोलोई ओरो पीकादोङ्तोङ् ङ्‍क ख्रीष्‍टियनचा हन्‍ना केईका ऊसो नप् लक् मम् बोक्स्‍नो पीकानासो पीम् थालेई मस्क तूवा। ङ्‍कतोङ्ना मीन्ताम् मम् खचीम् हायाम् देप् गल्ती तूवा। मूङ्‍क गल्ती थीक् मम् लागी याकूबआ ङ्‍क छाप्दाम् छाप्क तूवा। केईया विश्‍वासलाम्पाङा हल्वा तयाम् खोदोलोई आछीयाक विश्‍वासीआ होपा मम् नप् लक् होम्येम् छूनो। ई गोङ्पीक विश्‍वास क ई लक् ना वोर्वापी खोछेईम् छूये पीम् याकूबआ ईचीक तूये।

याकूबमी

छाप्दाम्

१

नीनाम्मा ना रोबू येशू ख्रीष्‍टमी सूसो मप् याकूबपीका:

खोलोपी रीसाना तूप् पोङ् नीच्‍ची गोङ्चीपी सेवा के।

विश्‍वास ना नीऊ

२ ओनेछोचे, आम्नीपी म्खाल्-खाल्क चाम्ची तालात्लो मूङ्‍क चामोवाम् रीङ् मीनानूम्व।

३ ऊदोईपीक्यालो आन्‍ना छेत्नूम्, आम्नी विश्‍वासमी चाम्चीआ तेम्दूर्म् तात।

४ तेम्दूर्म् नम्‍लो पतोखाईम् पीयानूम्व, खोरोछूलो आम्नीपी ऊमीसो रोरेखा मान्छूमो आन्‍नी परिपक्व ना सिद्ध छूनी के।

५ आन्‍नी तूनीकतोदीपी हेप् लूखूप्चीम् रोरेखा तूदोक खोलोङ् मीस्ची गोङ् चानतो पीप् नीनाम्मापी खसा ङोक्नूव, ना ख नीनाम्माआ मूङ्‍क पीय।

६ खोदोलोई खसा ऊसो शङ्‍का मान्ममो विश्‍वासलो ङोक्नूव। शङ्‌का मप्क हूक्‍आ थेन्तोदाम्तो मईक दीरीत्‍तीम् छाल तोङ्‍क छूये।

७ खूङ्‍क तोङ्‍क मीचाने रोबूप्का ऊची तूयो मीन्‍नोसो नये।

८ ऊदोईपीक्यालो नीच्‍ची सानीवा मप् मीस् खोलोङ् रेवासपी थम्पूर छूनो।

छूक्सीप् ना होङ्पोक्

९ छूक्सीप् नेछो नीनाम्माआ आसीक् पीयना पकलो म्जी ननूव।

१० खोरोनाङ् होङ्पोक् क ख नीनाम्माआ दाली सईयलो म्जी ननूव, ऊदोईपीक्यालो होङ्पोक् मीस्‍ने घाँसमी बूङ्तोङ् हार्‌खाते।

११ हायाम् खर नाम्छोवा आप्‍प, ना घाँस हार्‌न्खामीय। मूङ्‍कम् बूङ् हूप्स्खाते ना मूङ्‍कम् ङाली मास्‍ना खाते। खोरोनाङ् होङ्पोक् मीस्सो म्होप्मी लक् मचयलो मूयूप्छा छूखाते।

१२ चाम्चीपी छूलोसो थम्पूर तूप् मीस् नीनाम्माआ आसीक् पीय, ऊदोईपीक्यालो चाम्ची तेम् यातना मूङ्‍कसा रीराममी मुकुट तय। मूङ्‍क मुकुट नीनाम्माआ ख सम्तूमा मीक्ची पीम् यादे मक तूये।

१३ आसासो चाम्ची छूलो ओरो पीनूनव, “नीनाम्मालाम्पा ओ चाम्ची छूवाक।” ऊदोईपीक्यालो रई रीङ्पीका नीनाम्माम् चाम्ची छूदूरनो, ना ख म्होपासो आस्मीसो चाम्ची मईनो।

१४ खोदोलोई खोलोङ् मीस् म्होप्मी रई रीङ्मी लन्चीलाम्पा लोभ मईना चाम्चीपी छूये।

१५ खीक्‍का रई लन्चीआ होपोसूम् छूना मूङ्‌कसा मोऊ वात। खीक्‍का मोऊ पईकप्का मूङ्‌कसा सीम् तात।

१६ कोङा सम्तूमा मीयान्‍नीक नेछोचे, दोकापी छूनीनव।

१७ खोलोङ् नप् दान ना सिद्ध वरदान साराङ्‍गाप्‍तोका यूवे, ङ्‍क वरदान साराङ्‍गाप्‍तोक अल्हो बोबूईप् पा पीका ताये। फाईप्चाप् अल्मा तोङ्ना ख हाल्‍लसो फात्नो।

१८ केई खसा लोलीस्कपी दूङ् लाईस्पीक म्चो छूम् दूरूम्नू पीकाना नीनाम्माआ म्‍लन्चीआ सत्यम् रीङ्बऊलाम्पा केई वाईम्पा।

येईम् ना मम्

१९ हायाम् सम्तूमा मीयान्‍नीक ओनेछोचे, ङ्‍क रीङ् छेतानूम्व: खोलोङ् मीस् येईम्पी दावा येईप्लाप्, नेईम्पी वाताम् नेईप् ना दावा म्छूली माङ्‍काईप् छूम् छूये।

२० ऊदोईपीक्यालो मीस्मी छूलीआ नीनाम्माआ लन्ची मईक धार्मिकता तातनो।

२१ खन्सा खोलोङ् ङालीवार रीङ् ना खोलोङ् रई रीङ् होक्सालात्नूम्व, ना आम्नी गोङ्पी लेईम्यूम्पा रीङ्बऊ लखेछाना खाप्सातानूम्व, मूङ्‌कसा आम्नी सोम् लेन्चा मीदूर।

२२ खोदोलोई रीङ्बऊ रेप् छूवानीव, ना येईप्ङाङ् छूवानीना आम्नी होप्ङा दोका पीन्चीनीनव।

२३ हेप् मीचा रीङ्बऊ येन खोदोलोई रेप्पनोदोक, मूङ्‍क ऐनापी म्ङाली खोप् मीस् तोङ्‍क छूये।

२४ मूङ्‌कसा म्होप् ऐनापी खोयान्ची ना खालेते, खीक्‍का कोङ् ऊतोङ्‍कई तूवो पीम् मूङ्‍कसा ईक्छीन्छापीङ् मात्यूक्स।

२५ खोदोलोई स्वतन्त्रता पीप् शुद्ध ललई खोङना मूङ्‍कपीङ् तूप्चाप् मीचा येनना माईम्यूम् मा, खोदोलोई मूङ्‍क रेप्पदोक, मूङ्‌कसा क म्होपा मईक लक्पी आसीक् तय।

२६ हेप् मीचा म्होप् धर्मी मीईयान्ची, ना म्‍लेम् तईपी यूक्सनो, खोदोलोई म्होप्मी गोङ् दोका पीयदोक मूङ्‍क मीचा मईक धर्म मोरोक छूये।

२७ ई नीनाम्मा पामी लाईस्पी शुद्ध ना पवित्र धर्म क ङ्‍कङा के: गेस्कूप् ना लोमेवाची खची दूक्वापी खोमा, ना होप् चारपीक अशुद्ध रीङ्पीका छूबूरी यूम्चीम् के।

छेङ्‌गेर् मान्मम्

२

ओनेछोचे, रोबू येशू ख्रीष्‍ट, साम्दीखामी रोबूपी आम्नी विश्‍वास तूकसा आन्‍ना ऊसो छेङ्‌गेर् मम् लक् मनूम्नव।

२ हेप् मीस् हाल्ङोम् रीङ्‍कीम्मा ना नप्-नप् तेई खाप्सना आम्नी याखऊपी ताये, ना ईल्पो छूक्सीप्सो चेईप्खाप् तेई खाप्सना ताईदोक,

३ आन्‍ना मूङ्‍क नप् तेई खाम् मीस् सायोचोङ्मा मीनूम्ना, “ङ्‌क नप् तूस्कोपी तूवाते” लईनूम्, ना मूङ्‍क छूक्सीप् मीस्क “आन् मूङ्‍कपीङ् थोरेप्व” अथवा “ओ लोदोपू तूवाव” लईनूम्दोक,

४ ऊई आन्‍ना आम्नी होप् गोपी छेङ्‍गेर्‌मी रीङ् खोमईनूम्नोयो, ना रई मीन्ताम्‍लोक नीया मप् मीस् छूनीनोयो?

५ कोङा सम्तूमा मीयान्‍नीक नेछोचे, येन्‍नूम्व, ऊई नीनाम्माआ चारपीक छूक्सीप्ची विश्‍वासपी होङ्पोक् मस्‍ना मूङ्‍क चारखम्मी हक्वाला छूम् लागी सोक्चीकमानायो? ङ्‍क चारखम् ख सम्तूमा मीक्ची पीम् खसा यादे मक मान्तूनायो?

६ खोदोलोई आन्‍नाने छूक्सीप् मीस्मी साम्दी कातानूम्क तूये। ऊई होङ्पोचा आम्नीपी अत्याचार मईचीनोयोमोलो? ऊई खचा आन्‍नी अदालतपी खाईनीनोयो?

७ ऊई मूङ्‍कस् रोबूम् साम्दीलोक नीङ्मी निन्दा मप्ची मान्छूयोनाई? मूङ्‍क नीङ्लाम्पाङ् आन्‍नी नीनाम्माआ काछानीक तूये।

८ “आम्नी होप्मी खीम्तोनीची होप्‍तोङ्नाङ् सम्तूमा मीयानूम्व” धर्मसूम्बऊपी तूक नीनाम्माम् चारखम्मी ललई आछीयाङ् पूरा मईनूम्दोने नप्ङा मईनूम्।

९ खोदोलोई आन्‍ना छेङ्‌गेर मम् लक् मईनूम्दोने आन्‍ना मोऊ मईनूम्, ना ललईलाम्पा अपराधी छूनी।

१० ऊदोईपीक्यालो हेप् मीचा खोलोङ् ललई रेप्प खोदोलोई ललईपीक ईबूम्ङाङ् रीङ् रेप्‍लातनोदोक, ललईमी खोलोङ् रीङ्पी मूङ्‍क दोसी छूक छूये।

११ ऊदोईपीक्यालो “तूम्‍लू लनव” पीक् नीनाम्माआ “मीस् सेत्नव” सो पीकाक तूये। खन्सा आन् तूम्‍लू क लईनो खोदोलोई मीस् सेतदोक, आन् ललईपी अपराधी छूवाक तूये।

१२ आन्‍नी स्वतन्त्र मम् ललई लाम्पा नीनाम्माआ आम्नी नीया मय, खन्सा मूङ्‍कतोङ्नाङ् नेन्‍नीव ना वोर्वा मनूम्व।

१३ ऊदोईपीक्यालो सम्खेलूम्खे मान्मप् मीस्मी नीया सम्खेलूम्खे मान्दीङ् छूये। नीया मम् लक्पी नीनाम्माङ् सम्खेलूम्खे मय।

विश्‍वास लो लक्‍लो

१४ ओ नेछोचे, हेप् मीचा “ओपी विश्‍वास तूये” पीक्ना पीके, खोदोलोई लक् मईनोदोक, मूङ्‍कप्का ऊई फाइदा छूयेमोलो? ऊई मूङ्‍कम् विश्‍वासआ म्होप् लेन्चामीदूरयो?

१५ हेप् नेछोची तेईहाम्मी ना लेईपीक्चीक चाम्दूम्मी रोरेखा तूये,

१६ ना आन्‍नी तूनीक तोदीप्क हेप्पा मूङ्‍कस्, “खाऊमा-खासेर्मापी खात्नीव, होकूवाप्पी तूवानीव, आम्नीबोखातो चानूम्व” लईनूम्, खोदोलोई मूङ्‍कचीम् गाम्पी चाहेई छूक् रीङ्‍ क पीनूम्नोदोक, मूङ्‍कलाम्पा ऊई फाइदा छूनाई?

१७ ओरोना विश्‍वाससो लक्पी खोछेत्नोदोक मूङ्‍क विश्‍वासने सीप्खाप् छूये।

१८ खोदोलोई हेप्पा ओरोपीक्फो, “आम्पी विश्‍वास तूये, ओपीक लक् तूये।” लक् मान्दीक आम् विश्‍वास कोङ् खोमीयोते, ना कोङा मूक लक्लाम्पा कोङा ओ विश्‍वास आन् खोमीयान्।

१९ नीनाम्मा ईबूम्ङाङ् तूये पीक्नीना आन्‍ना विश्‍वास मईनूम्। मूङ्‍क नप् तूये। मूङ्‌क चाप् आत्माचासो विश्‍वास् मईची ना थारामोक्स् योक्से।

२० मूर्खचे, लक्मान्दीक विश्‍वास मोरोक छूये पीम् रीङ्मी प्रमाण लाम्नूम्यो?

२१ ई खूक्सू अब्राहामआ म्होप्मी छा इसहाक बलिदानमी लागी वेदीपी पीलो मूङ्‍क लक्‍लाम्पाङ् ख धर्मी मान्छूयोनाई?

२२ आना तोदूर, खम् विश्‍वास लो लक्लो ईतोतोङ् लक् मचक तूवा, ना लक्लाम्पाङ् खम् विश्‍वास पूरा छूवाक तूवा।

२३ धर्मसूम्बऊमी ओरोना छाम्पा रीङ्बऊ तातेका, “अब्राहामआ नीनाम्मापी विश्‍वास मअ, ना ङ्‍क खम् लागी धार्मिकतापी ङीरा।” ओरोना अब्राहाम नीनाम्माम् बूम् लची।

२४ ङ्‌कलाम्पा आन्‍ना ऊई तोदूर्‌नूम् पीक्यालो, विश्‍वासलाम्पाङाङ् मा, खोदोलोई खसा मईक लक्‍लाम्पा मीस् धर्मी छूये।

२५ खोरोनाङ् राहाब वेश्यासो गुप्‍तचरची लाम्तूम्मा मीना बीन्‍नीपा लाम्‍‍लाम्पा पोक्स्छोक्सू, ना मूङ्‍क लक् लाम्पाङ् ख धर्मी छूवाकमायो?

२६ ऊतोङ्नाई आत्मा मान्दीक गाम् सीप्खाप् छूये, खोरोनाङ् लक् मान्दीक विश्‍वाससो सीप्खाप् छूये।

ईलेम् तईपी यूम्

३

ओ नेछोचे, आन्‍नी तूनीकतोदीपी ओरोसर्प् सेचीपो छूनीनव। ऊदोईपीक्यालो आन्‍ना छेत्नूम्, सेचीवा पीप्चीम् नीया हायाम् सार छूये।

२ केई खोलोआङ् हायाम् गल्ती मयाम्। खोदोलोई म्होप् नेन्‍क रीङ्पी गल्ती मान्मप् मीस् सिद्ध छूये, ना खसा म्होप्मी खोलोङ् गाम् म्हूक्पी यूदूर।

३ केईया खोक्ची तईपी यूम् लागी खची ङःपी ङःथूईम्‍री तेम्साम्दोक मूङ्‍कचीम् खोलोङ् गाम् हारेई ईखाईमा खूङ्‍क हेम् खाईदूराम्।

४ हूक्‍आ तोप् देप् हेयोङ्माची खोङ्नूम्व, मूङ्‍क देप्-देप् तूदोसो हेयोङ्मा तोप् मीचा ईबूम् चीमा कर्‌चम् तोङ्‌कसा खम् लन्ची तोङ्ना हारेई खायो मीने खूङ्‍क हेम् खाईम् दूर।

५ खोरोनाङ् लेम्सो ईबूम् चीमा अङ्‍ग तूनासो देप्-देप् रीङ्मी नाम्दूखू मय। खोङ्नूम्व, ईबूम् चीमा मीछेर्वाआ हायाम् देप् सोगोसो पीलूलूक्दीत।

६ लेम्सो ईबूम् मीःङ् के। ङ्‍क गाम्मी अङ्‍ग तोदीपी ईबूम् अधर्मम् चारङा के। ङ्‍कसा खोलोङ् गाम् फोहोर मई ना खोलोङ् रीरामपी मीः दईछोक्स्, ना मूङ्‍क म्होप्क खादीपूक मीःपू हूये।

७ म्खाल्-खाल्क पोसूपंक्षी, सून्चीतो लाम्दूम् जीवा-जन्तू ना दीरीत्‍तीपूक जीवा-जन्तू तईपी यूदूराम्, ना मीचाङ् मूङ्‍क म्तईपी यूक्स्क तूये।

८ खोदोलोई लेम् आसासो म्तईपी यूदूरनो। लेम् क रई, तईपी यूमान्दूर्प् ना ईकीम्‍लप् नीङ्आ पेप्खाप् छूये।

९ ङ्‍क लेम्‍आ केईया रोबू ना पाम् सायोचोङ्मा मयाम्, ना ङ्‍कसाङ् नीनाम्माम् ङालीपी लोलीसाक मीस् केईया साराप् छयाम्।

१० ईबूम् ङःपीकाङ् आसीक् लो साराप्‍लो लत्‍ते। ओनेछोचे, ओरो मान्छूम् पर्ने तूवा।

११ ऊई ईबूम् काऊमी पूईपीका चानप् लो खीक्लो काऊ लत्‍तेयोनाई?

१२ ओ नेछोचे, ऊई अञ्जीरमी पऊपी जैतुन अथवा वाचोसीम् पऊपी अञ्जीर सेम् दूरयोनाई? खीक् काऊमी पूईपीकासो चानप् काऊ लईम्दूरनो।

नीस्खाल्क लूर्वा

१३ आन्‍नी तूनीकतोदीपी लूर्‌पो लो ज्ञानीलो आसे तूनी? होप्मी नप् रीरामलाम्पा लूर्वाम् लखेछाकपी मूङ्‍कसा म्होप्मी लक् खोमनूव।

१४ खोदोलोई आम्नी गोङ्पी मान्‍नप् रीङ्, नाचूर् ना स्वार्थमी लन्ची तूदोक ङ्‍क रीङ्पी नाम्दूखू मनूम्नव, ना आछीयाक रीङ् वालीलीक रीङ्पी फातानूम्नव।

१५ ङ्‍क तोङ्‍क लूर्वा साराङ्‍गाप्‍तोका ताप् लूर्वा मा, खोदोलोई ङ्‍कने चारपीक, गाम्पीक ना शैतानपीकाक के।

१६ ऊदोईपीक्यालो हापी नाचूर् लो स्वार्थलोक लन्ची छूये, मूङ्‍कपी गोलमाल पके ना म्खाल्-खाल्क रई लक् छूये।

१७ खोदोलोई साराङ्‍गाप्‍तोका ताईक लूर्वा क खोलोप्का दूङ् लाईस्पी शुद्ध छूये, खीक्‍का मूङ्‍क खाऊमा-खासेर्मा ताईप्, लखेक ना खोलोङ्लो तङे; मूङ्‍क सम्खे-लूम्खेलोक ना नप् म्चोआ पेप्खाप्, छेङ्‌गेर् मान्मप् ना कपट मान्दीक छूये।

१८ खाऊमा-खासेर्मा ताईप्चा खाऊमा-खासेर्मापी फूईयची, ना खचा धार्मिकताम् म्चो बात्ल मईची।

नीनाम्मापी पीम्दीम्

४

आम्‍नी रापी जूम्‍लूक लो खेम्वालो ऊतोङ्‌क रीङ्आई तात? ऊई ङ्‍क खोलोङ् आम्नी गाम्पीक अङ्‍गचीपी जूम्‍लूक मप् लन्चीलाम्पा ताकमायोनाई?

२ आन्‍ना ऊची तोम् लन्ची मईनूम्, खोदोलोई आन्‍ना तईनूम्नो। आन्‍ना मीस् सेत्नूम्, ना लोभ मईनूम्, खोदोलोई आन्‍ना लन्ची मईनूम्क रीङ् तईनूम्नो। आन्‍नी खेईनी ना जूम्‍लूक मईनूम्। आन्‍ना नीनाम्मापी ङोक्नूम्नोकसा आम्नीपी ऊसो छूनो।

३ आन्‍ना ङोक्नूम् खोदोलोई तईनूम्नो, ऊदोईपीक्यालो होप्मी लन्ची पूरा मम् लागी रई सानीवा मईनूम्ना ङोक्नूम्।

४ तूम्‍लूलप् मीस्चे, चारमी बूम् छूम् पीक्याक नीनाम्माम् साछीमी छूम् पीम् रीङ् ऊई आन्‍ना छेत्नूम्नोयो? खन्सा चार‍लो बूम् छूम् लन्ची मपा म्होप्ङा नीनाम्माम् साछीमी मयान्ची।

५ ऊई धर्मसूम्बऊआ ओरोना पीक्‍क रीङ् आन्‍ना मोरोछाकयो मीन्‍नी, “ईपी नीनाम्माआ यूक्सीपीईक आत्माआ क हायाम् नाचूर् मय”?

६ खोदोलोई नीनाम्माआ होसोङ् दूङ्देतो सम्खेलूम्खे पीया। खन्सा धर्मसूम्बऊआ ओरोपीके,

“नीनाम्माआ नाम्दूखूचीम् ऊल्‍लोङ् मय,

खोदोलोई लखे मप्चीप्ची सम्खेलू पीय।”

७ खन्सा आम्नी होप्ङा नीनाम्माम् हूक्पी यून्चीनीव। शैतानमी ऊल्‍लोङ् मनूम्व, ना मूङ्‍क आम्नीपीका जूक्खाते।

८ नीनाम्माम् दोक्पी तानीव, ना ख आम्नी दोक्पी ताये। मोऊपोचे! आम्नी हूः चोक्ख मनूम्व। नीस्खाल्क सानीवा मप् मीस्चे! आम्नी गोङ् शुद्ध मनूम्नव।

९ आन्‍ना सोक् मनूम्व, खाप्नीव ना बस्‍नीव। खीक्‍का आन्‍नी गेस्‍नीक सोक्पी, ना आम्नी चामोवा दूक्वापी फान्‍नूव।

१० रोबूम् मूक्स्दूपी लखेक मन्चीनीव ना खसा आन्‍नी ओरोरेप्‍तो मईनी।

११ नेछोचे, ईल्पोआ बीन्‍नीपाम् ऊल्‍लोङ्पी रई रीङ् नेन्‍नीनव। म्होप्मी नेछोम् ऊल्‍लोङ्पी रई रीङ् नेईप् अथवा म्होप्मी नेछो दोस् तीक्‍आ ललईमी ऊल्‍लोङ्पी नेने, ना मूङ्‍कसा ललई दोस् तीय। आना ललई दोस् तीयदोने आन् ललई तोङ्ना तोप् छूनो, खोदोलोई ललईमी नीया मप्ये छूये।

१२ ललई पीप्ना नीया मप्ने ईल्पोङाङ् तूये, खसा लेन्चामीम्सो ना मासेई मम्सो दूर। खोदोलोई आम् खीम्तोनी दोस् तीक् आन् आसे?

१३ “एसे यो देसायो केईका फलाना सहर खातेका, ना मूङ्‍कपी ईक् दोङ् तूयाका ना पईकार मायाम्काना नाफा कामेई मयाम्का” पीक्चा हन्‍ना येन्‍नूम्व।

१४ देसाक लेईपी ऊई छूये आन्‍ना छेत्नूम्नो। आम्नी रीराम ऊये? आन्‍नीन् यूल्a तोङ्‍क के, मूङ्‍क जीस्तातोम् लागी खोमयान्ची, खीक्‍का मास्खाते।

१५ ङ्‍कम् फाईपीने आन्‍ना ओरो पीम् पर्ने तूवा, “नीनाम्माम् लन्ची छूदोक केईका लेत्याका ना ओरो मयाम्का मोरो मयाम्का।”

१६ खोदोलोई ईनीम्‍बा आन्‍नी आम्नी होप्ङा देप् लोयान्‍नीची ना धाक मईनूम्। ङ्‍क तोङ्‍क खोलोङ् नाम्दूखू रई के।

१७ खन्सा नप् मम् लेसनासो मईनोदोक मूङ्‍कसा मोऊ मय।

a 

४:१४ यूल् – अर्थात्, तुवाँलो

होङ्पोची चेताऊनी

५

होङ्पोक् मीस्चे! येन्‍नूम्व, आम्‍नीपी ताप्लाप् दूक्वाम् लागी खाप्नीव ना सोक् मनूम्व।

२ आम्नी दाचाम् कीमाक तूये, ना आम्नी तेई म्माआ चक तूये।

३ आम्नी हाल्ङो ना नाम्छेर्‌बूपी ऊक्‍कल थोङ्‍खाताक तूये, मूङ्‍क ऊक्‍कल आम्नी ऊल्‍लोङ्पी साछी छूये, ना मीःआ तोङ्‍ना आम्नी गाम् चय। आन्‍ना याईस्को लेईमी लागी दाचाम् बात्ल मचाईनूम्क तूये।

४ खोङ्नूम्व! आम्‍नी यीक्पी जा हेक् खेतालाचीम् दूक्नासी‍ मान्पीयानूम्ना आन्‍ना दोका पीयानूम्क तूये। खची दूक्नासी‍ङा आम्नी ऊल्‍लोङ्पी काये। खचा वाङोम् मईचीक हायाम् राःरालो योबोरोबूम् नोबोपी तातेकाक तूये।

५ आन्‍नी ङ्‍क चारपीक सूक्वा लो मोजमज्जापीलो मस्त तूचाईनीक तूये। बलिम् लेईमी लागी आन्‍ना आम्नी होप्ङा पोसेई मन्चायान्‍नीचीक तूये।

६ आम्नी ऊल्‍लोङ् मान्मप् धर्मी मीस्ची दोस् तीयानूम्ना आन्‍ना सेतानूम्क तूये।

दूक्वापी हूदूर्म्

७ खन्सा नेछोचे, रोबू मान्यूम् सम्मो हूङातानूम्व। खोङ्नूम्व, यीक्पीक हायाम् दाम् परेईछूक् म्चोमी आस मईना खारूवा मप्‍आ लाईस्पीक लो दोस्पीकलो वाः मान्ताम् सम्मो मामाहूसा हूङ्दीत।

८ आन्‍नासो खोरोनाङ् मामाहूसा हूङातानूम्व। आम्नी सानीवा थम्पूर मनूम्व, ऊदोईपीक्यालो रोबू यूम् नाम्‍ला दोक्छापीङ् तूये।

९ नेछोचे, ईल्पोआ बीन्‍नीपाम् ऊल्‍लोङ्पी चीबूर् लनीनव, मादोने आन्‍नी दोसी छूनी। खोङ्नूम्व, नीया मप् लाम्स्कोपीङ् तूचाये।

१० नेछोचे, दूक्वा तेम् ना हूदूर्म्‌ मी दोलेवा ऊतोङ्‍कई छूम् छूये, खूङ्‍क रोबूम् नीङ्पी नेईप् खारीबोपोची खोङ्नूम्व।

११ खोङ्नूम्व, हूदूर्प्‌ ची केईका आसीक् तोक्ची पीक्याकाना लयाम्का। आन्‍ना अय्यूबमी थम्पूरमी तोक्‍पी येनानूम्क तूये, ना यास्कोपी रोबूआ ऊई मअ खूङ्‍क छेतानूम्क तूये। रोबू सम्तूमा लो सम्खेवाआलो पेप् तूये।

१२ ओ नेछोचे, खोलोङ्‍ रीङ्पीका लाईस्पी साराङ्‍गाप्‍तोक अथवा चारपीक अथवा बीन्‍नीपा रीङ्मीसो पस्तून चानूम्नव, खोदोलोई दोसी मान्छूम् लागी आम्नी रीङ् “एई” क “एई” खीक्‍का “मा” क “मा” छूनूव।

विश्‍वासलोक वाङोम्

१३ ऊई आम्नीपी हेप्‍आ दूक्‍वा तेप्स्चयक तूयेयो? मूङ्‍कसा वाङोम् मनूव। ऊई हेप् चामोवापी तूचायेयो? मूङ्‍कसा साम्दीखाम् छाम् मनूव।

१४ ऊई आन्‍नी तूनीकपी हेप् तूक्खा तूनीयो? मूङ्‍कसा मण्डलीपीक एल्डरची काछनूव। खचा रोबूम् नीङ्पी तेलआ अभिषेक मस्‍नूना मूङ्‍कम् लागी वाङोम् मस्‍नूव,

१५ विश्‍वासलो मयाम्क वाङोम्‍आ तूक्खा लेन्चा मीय, ना रोबूआ मूङ्‍क नमीय, खीक्‍का खसा मोऊ मक तूदोसो खम् मोऊ छेमा छूये।

१६ खन्सा आन्‍ना ईल्पोआ बीन्‍नीपालो हो-होप्मी मोऊ स्वीकार मनूम्व। आन्‍नी नम् लागी ईल्पोआ बीन्‍नीपाम् लागी वाङोम् मनूम्व। धार्मिक मीस्मी वाङोम् हायाम् राःरालोक ना देप् लक् मप् छूये।

१७ एलियासो केई तोङ्‍क मीस्ङा तूवा। खसा वाः तानूनव पीकाना भक्तिलो वाङोम् मक तूवा, ना सूक्दोङ् तूक्ला चारपी वाः मान्ता।

१८ होसोङ् खसा वाङोम् मअ, ना वाः ताआ, खीक्‍का यीक्पी जा से।

१९ ओ नेछोचे, आन्‍नी तूनीकतोदीप्‍क हेप् सत्यपीका थाम्ना खात्‍लो हेप्‍आ मूङ्‍क आत्‍तातदोक,

२० ङ्‍क रीङ् मीन्‍नूव: ईल्पो मोऊपो मूङ्‍कम् रई लाम्पीका आईप्ना ताईप्‍आ मूङ्‍क सीम्पीका लेन्चामीय, खीक्‍का मूङ्‍कम् ओरोतो मोऊसो छेमा छूये।

पत्रुसमी

लाईस्‍पीक छाप्‍दाम्‌

छेईलम्

ङ्‌क छाप्‍दाम्‌ पत्रुस प्रेरितआ ई.सं. 0 पी छाप्‍क तूवा। पत्रुसआ ङ्‌क छाप्‍दाम्‌ रोमपी छाप्‍क पीक्ना दूङ्देतो मीचा मीन्ताम् मईची। रोम छाप्‍कूवापी तूवाक ख्रीष्‍टियन् मण्डलीची पत्रुसआ ङ्‌क छाप्‍दाम्‌ हचीक तूवा। खसा ङ्‌क छाप्‍दाम्‌ मूङ्‌कपी तूवाक विश्‍वासीची विश्‍वासपी थम्पूर तूनू ना खस् येशू ख्रीष्‍टमी लाम्‍पी लाम्‍दूम्‍नू ना दूक्‍वा तेम् लागी साहस तचीनू पीकाना हचीक तूवा।

येशूम् पोङ् नीप्पो म्चीच्‍चेचीप्क पत्रुस मूक्खे म्सीच्‍चे तूवा। खम् रीराममी तोक्‍पी मत्ती, मर्कूस, लूका, यूहन्‍ना ना प्रेरितचीम् लक्‍मी सोक्‍सरपी हायाम्‌ नत्‍तो छाम्‍पा तूये।

पत्रुसमी

लाईस्‍पीक छाप्‍दाम्‌

१

येशू ख्रीष्‍टमी प्रेरित पत्रुसपीका पोन्‍टस, गलातिया, कापाडोकिया, एशिया ना बिथिनियामी खोलोपी रीसाना तूप्चीम् लागी कोङा ङ्‌क छाप्‍दाम्‌ छापूचोयो:

२ येशू ख्रीष्‍टमी आज्ञा रेप, ना खम् हीःम् छीर्काम् लागी, पवित्र आत्‍मालाम्‍पा शुद्ध छूक्‍ना पा नीनाम्मा लाम्‍पा खम् लाईस्‍पीक सानीवा तोङ्ना सोकाकचीपी सम्‍खेलू ना खाऊमा-खासेर्मा ओरोतो छून्चानूव।

लेईप्चाप् आसाम् लागी नीनाम्मामी साम्‍दीखा

३ नीनाम्मा ना ई रोबू येशू ख्रीष्‍टमी पा ओलोनूव लोम् खाईप् तूये, खम् हायाम् देप् सम्‍तूमाआ येशू ख्रीष्‍ट सीयाना ऊसापक्‍कप्‍का ईबूम् हाल्‍लोसो मान्सीप् आसाम् लागी केई नयाँ छूयीना जन्‍मेई छूयीक तूये।

४ साराङ्‌गाप्‍तो आम्‍नी लागी यूम्दीम्पा हक् मान्मईप्, नप् ना मान्ङाल्प्खाप् तोङ्‌क तूये।

५ हन्‍ना ताईक नाम्‍लापी खोछेईम् हयक हल्‍वाम् लागी आन्‍नी विश्‍वासलाम्पा नीनाम्माम् राःरापी नम्‍लो सम्सूरानीना यूक्सानीक तूये।

६ आन्‍नी ङ्‌कपीङ् आम्‍नी जीनये, खोदोलोई ईनीम्‍बा जीस्तातोम् लागी आन्‍ना खाल्-खाल्‍क दूक्‍वा तेम् बोक्से।

७ मीःलाम्पा खारेईछूक् हाल्‍ङोपीकासो आम्‍नी विश्‍वास दूङ् देप् तूये। ङ्‌क आम्‍नी विश्‍वास आछीयाकङ् छूनू, ना येशू ख्रीष्‍ट खोमयान्‍चीलो साम्‍दीखा, सम्‍खेलू ना सायोचोङ्‌मा तोक् छूनू।

८ आन्‍ना येशू मान्तोन्‍नीदोसो सम्तूमा मीनूम्। ईनीम्बा आन्‍ना ख तईनूम्नो, खोरोदोसो खपी विश्‍वास मईनूम् ना पोमान्तेईप् हायाम् देप् चामोवापी आम्नी जीनये।

९ आम्‍नी विश्‍वासमी म्चो तोङ्ना आन्‍ना आम्‍नी आत्‍मापी हल्‍वा तईनूम्।

१० आम्‍नी लागी तातोङ्‌ तूक सम्‍खेलूम्‌ रीङ्‌पी खारीबो मप् खारीबोपोचासो ङ्‌क हल्‍वा हायाम्‌ नम्‍लोना लाम्‍चीक तूवा।

११ खची गोपी तूवाक ख्रीष्‍टमी आत्‍माआ ख्रीष्‍टमी दूक्‍वा ना मूङ्‍कप्का दोस्पीताप् म्साम्दीखाम् तोक्पी खारीबो मलो खोमक नाम्‍ला ना छूक्‍ना ताप् रीङ्‌मी तोक्‍पी खचा लाम्चीक तूवा।

१२ खस् ङ्‌क खोमीचीक तूवा, ऊदोईपीक्यालो खचा खची होप्‍मी मा, खोदोलोई आम्‍नी सूसो मचचीक तूवा। ङ्‌क रीङ्‌ साराङ्‌गाप्‍तोका पोक्‍साक पवित्र आत्‍मापीका आन्‍नी येईमीयानीक जीनप् रीदाम् येईमीक्चीलाम्पा ईनीम्बा आम्नीपी घोषणा छूवाक तूये। साराङ्‌गाप्‍तोक नीनाम्माम् रीदाम्‌ पोक्‍चासो ङ्‌क खोम्खाम् हायाम् लन्ची मचयस्क तूये।

पवित्र छूम्

१३ खन्‍सा आम्‍नी सानीवा छीयानूम्व, सम्‍तूक् मनूम्व ना येशू ख्रीष्‍ट खोमयान्‍चीलो आम्‍नीपी ताम् हचयक सम्‍खेलूपी आन्‍ना आम्‍नी आसा नत्‍तो यूक्सानूम्व।

१४ आज्ञा रेप् छाछामास् छूवानीकसा लाईस्‍पी मान्छेईप् तूवानीलोक मान्‍नप् सानीवापी हन्‍ना आन्‍नी खान्‍नीनव।

१५ खोदोलोई आन्‍नी आम्‍नी काछोक् पवित्र तूकतोङ्नाङ्, आन्‍नीसो आम्‍नी खोलोक रेवासपी पवित्र छूवानीव,

१६ ऊदोईपीक्यालो धर्मसूम्बऊपी ओरोना छाम्‍पा तूये, “आन्‍नी पवित्र छूवानीव, ऊदोईपीक्यालो कोङ् पवित्र तूवो।”

१७ पक्षपात मान्ममो मीस्मी लक्‌ तोङ्ना नीया मप् पाआ पीक्‍नीना दप्‍नूम्‍दोक आम्नी थारूखम्पीक खोलोङ् नाम्‍लापी कीम्‍लतो तूवानीव।

१८ आन्‍ना नम्‍लोना छेत्नूम्, ऊदोईपीक्यालो आम्‍नी खूक्सू-खूलूचीप्‍का थोङाक मूङ्‌क मोरोक रीङ्‌पीका मईप्ना खाईप् हाल्‍ङो, नाम्छेर्‌बूआ आन्‍नी खेतानीक मा,

१९ खोदोलोई ऊसो खोत मान्तूप् खीक्‍का शुद्ध थुमामी तोङ्‌क ख्रीष्‍टमी बलिदानपी तूवाक खेताम्‍ना खेईमान्‍दूर्प् हीःआ मोल छोम्पाना आन्‍नी खेतानीक तूये।

२० ख नीनाम्माआ चार बोबूईम् लाईस्‍पीङ्‌ सोक्‍क तूवा, खोदोलोई आम्‍नी लागी नाम्‍ला यातालो ख खोमन्‍चीक तूये।

२१ ख लाम्‍पाङ्‌ आन्‍ना नीनाम्मापी विश्‍वास मनूम्क तूये, खसा ख्रीष्‍ट सीयाकप्‍कासो ऊस्‍पक्‍ना साम्‍दीखा पीक तूये, खन्‍सा आम्‍नी विश्‍वास ना आसा नीनाम्मापी छूनूव।

२२ हन्‍ना आछीयाक रीङ्‌ रेपानूम्‍ना आन्‍नी आम्‍नी होप्‍ङा शुद्ध मन्चीनीकसा आम्‍नी बूबू-नेछोची नप् सानीवाआ सम्‍खे मीयानूम्व, ना आम्‍नी गोङ्पीका नम्‍लो आम्‍नी होप्‌-होप्‍पी सम्‍तूमा मीलनीव।

२३ आन्‍नी नास् छूक्ना खाईप् चालेईपीका मा, खोदोलोई नीनाम्माम् लेईप्‍चाप् म्‍रीङ्बऊपीका, खीक्‍का पूरा तूप्चाप् चालेईपीका नयाँ छूवानीना जन्मेई छूवानीक तूये।

२४ खन्‍सा धर्मसूम्बऊपी ओन्तोङ्ना छाम्‍पा तूये,

“खोलोङ् मीस् घाँस तोङ्‌क के,

खीक्‍का खचीम् खची गौरव घाँसमी बूङ् तोङ्‌क तूये।

घाँस हार्‌खाते ना मूङ्‌कम् म्बूङ् हूप्‍स्‍खाते,

२५ खोदोलोई रोबूम् रीङ्‌बऊ सदैबरी तूचाये।”

खीक्‍का आन्‍नी येईमीयानीक जीनप् रीदाम्‍मी रीङ्‌बऊ ङ्‌कङ्‌ के।

२

खन्‍सा आन्‍ना खोलोङ् रई लक्‌, वालीलीक रीङ्‌, कपट सानीवा मम्, नाचूर् लम्, खीक्‍का मीस् निन्दा मम् होक्‍सायानूम्‍व।

२ मालो म्माआ वात्‍क नूक्छा तोङ्ना शुद्ध आत्‍मिक दुध दूम् लन्‍ची मनूम्व, ना शुद्ध दुध दूङ्नूम्‍कसा आन्‍नी हल्वापी पतो खाईदूर्‌नूम्।

३ धर्मसूम्बऊआ ओरोपीके, “रोबू सम्‍खेवा मप् तूये पीम् आन्‍ना दापानूम्क तूये।”

४ रोबू तूकपी खात्‍नीव, ख लेईप्चाप् छीलूमा तूये। ख मीचा इन्कार मस्क तूये, खोदोलोई नीनाम्माम् मूक्‍स्दूपी ख सोकाक ना हायाम् साम्‍दीखालोक तूये।

५ आन्‍नीसो येशू ख्रीष्‍टलाम्‍पा नीनाम्माम् लाईस्‍पी ग्रहणयोग्‍य आत्‍माम् बलिदान पीप् पवित्र पूजाहारीगिरीमी लागी लेईप्चाप् छीलूमा तोङ्ना आत्‍माम् खीम् बोबून्चीतो खात्‍नीव।

६ ऊदोईपीक्यालो धर्मसूम्बऊपी ओरोना छाम्‍पा तूये,

“खोङ्नूम्व, कोङा सियोनपी ईबूम् सोकाक

ना हायाम्‌ साम्‍दी दोम् खाईप् सूर् लूङ्‌ यूक्सो,

खीक्‍का आसाई खपी विश्‍वास मय,

खूङ्‌क हाल्‍लोसो ङाजावापी छूनो।”

७ खन्‍सा आन्‍ना आस्-आसाई खपी विश्‍वास मईनूम्, आम्‍नी लागी ङ्‌क लूङ्‌ हायाम् साम्‍दी दोम् खाईप् तूये, खोदोलोई विश्‍वास मान्मप्चीम् लागी क,

“खीम् मप् मीचा नईनो पीकाना होलात्चीक लूङ्‍ङा

कूनापीक सूर् लूङ् छूवाक तूये।”

८ खीक्‍का,

“ईबूम् लूङ्‌ तूये, खूङ्‌कपी मीचा जोलोङ् तय,

खीक्‍का ईबूम् छीलूमा तूये खूङ्‌कपी मीचा जोलोङ् तयना दीसे।”

ऊदोईपीक्यालो खचा नीनाम्माम् रीङ्‌ रेप्‍पस्‍नोना दीसे, खची लागी ओन्‍तोङ्‌ङा छूम् तूवा।

९ खोदोलोई आन्‍नीन् नीनाम्माआ सोकानीक गोङ्, होङाबूम् देप्क पूजारी, पवित्र जाति, ना नीनाम्माम् म्होप्मी मीस्सी के। खसा आन्‍नी नाम्कूर्मा गोपीका खम् योबोरीखाक अल्होपी तातानीक तूये, खन्सा आन्‍ना खम् छाक्‍काक लक्मी रीङ् खोलोपी पानूम्व।

१० ऊलाम् आन्‍नी नीनाम्माम् मीस् मान्तून्‍नी, खोदोलोई ईनीम्‍बा आन्‍नी नीनाम्माम् मीस् छूवानीक तूये। खीक्‍का ऊलाम् नीनाम्माआ आन्‍नी सम्‍खे मान्मीन्‍नीक तूवा, खोदोलोई ईनीम्बा आन्‍ना सम्खेवा तानूम्क तूये।

११ हायाम् सम्तूमा मीयान्‍नीक बूम्चे, कोङा आन्‍नी बीन्ती मीयान्‍नी, आन्‍नी ङ्‌क चारपी विदेशी ना थारूखम्पी तूयाका पीम् छेतानूम्ना आम्‍नी आत्‍माम् ऊल्‍लोङ्पी जूम्‍लूक मप् रीरामपीक लाङोप्‍का छूबूरी तूवानीव।

१२ बीन्‍नीपा गोङ्चीम् हाम्पी आन्‍ना मईनूम्क लक्‌ नप् छूनूव। खीक्‍का हेप्-हेप्पा आन्‍नी रई पीक्‍ना आम्‍नी ऊल्‍लोङ्पी नेन्‍दोसो खचा आन्‍ना मईनूम्क नप् लक्‌ तचीनू। खीक्‍का येशू ख्रीष्‍ट ताईक लेईपी खचासो नीनाम्माम् साम्‍दीखा मस्‍नू।

चारतोप्चीम् लो मालिकचीम्‍लो तईपी तूम्

१३ रोबूपी तूनीकसा खोलोङ् मीस्चीम् तईपी तूवानीव, मूङ्‌क हायाम् देप् होङाबू दोसो मूङ्‍कम् तईपी तूवानीव।

१४ खोरोनाङ् हाकिम‍ची दोसो खची तईपी तूवानीव, ऊदोईपीक्यालो खस् रई लक्‌ मप्ची दण्ड पीम् लागी ना नप् लक्‌ मप्चीमी खची साम्‍दीखा मम् लागी होङाबू लाम्‍पाङ्‌ सोकाना यूक्साक तूये।

१५ ऊदोईपीक्यालो नीनाम्माम् लन्‍ची ङ्‌कतोङ्‌क तूये, नप् लक्‌ मम्ना आन्‍ना मूर्ख मीस्मी अज्ञानता वाये तूमीम् छूये।

१६ स्‍वतन्‍त्र मीस् तोङ्ना आन्‍नी आम्‍नी रीराम लेत्चानीव। आम्नी स्‍वतन्‍त्रता रई लक् मम् नीहूपी मनूम्नव, खोदोलोई नीनाम्माम् सूसो मप् तोङ्ना छूवानीना तोक्‍सानीव।

१७ खोलोङ् मीस् सायोचोङ्‌मा मीयानूम्व आम्‍नी बूबू-नेछोची सम्‍तूमा मीयानूम्व। नीनाम्माप्का कीसानीव, होङाबूम्‌ सायोचोङ्‌मा मनूम्व।

१८ रोःचे, खोलोक रीङ्‌पी आम्‍नी मालिकमी सायोचोङ्‌मा मतो खची हूक्‍पी तूवानीव। आन्‍नी सम्‍तूमा मीक् ना आन्‍नी नप् मप्चीम् हूक्‍पीङाङ्‌ मा, खोदोलोई आन्‍नी मप्सेप्चीम् हूक्‍पीसो तूवानीव।

१९ नीनाम्मा मीन्‍नना हेप्-हेप् मीचा अन्‍याय तेप्‍सदोक खूङ्‌क मीस् नीनाम्माम् लाईस्‍पी साम्दी मम् खाईप् छूये।

२० ऊदोईपीक्यालो आन्‍ना रई लक्‌ मईनूम् खीक्‍का मीचा आन्‍नी केर्‌नीलो तेप्‍स्‍नूम्‍दोक मूङ्‍कपी ऊई देप् रीङ् तूये? खोदोलोई आन्‍ना नप् लक्‌ मचाईनूम्तोङ् दूक्वा तेप्‍स्‍नूम्‍दोक, ङ्‌क आम्‍नी लक्‌ नीनाम्माम् लाईस्‍पी नप् छूये।

२१ ऊदोईपीक्यालो ङ्‌क लक्‌ मम् लागीङ्‌ आन्‍नी काछानीक के। ख्रीष्‍टआसो आम्‍नी लागी दूक्‍वा तेप्‍सू ना आम्‍नी लागी ईबूम् दोलेवा छूवाक तूये। खन्‍सा आन्‍ना येशू ख्रीष्‍ट लाम्‍दूमाक लाम्‌ कल्‍तो लाम्‍दूम् छूये।

२२ “खसा ऊसो मोऊ मान्म्, ना ख हाल्‍लोसो वालीली मान्‍नेई।”

२३ मीचा ख जेर्‌लो खसा ईख माङ्‌खूर्। खसा दूक्‍वा तेप्‍स्‍लो आस्पीसो नीहू मान्लाम्। खोदोलोई खसा हायाम् नत्‍तो नीया मप् नीनाम्माम् हूक्‍पी यूक्सू।

२४ केई मोऊमी लागी सीयीनू ना धर्मी छूयीनूना लेन्‍चा दूरूम्नू पीकाना खसा क्रूसपी म्होप्मी गाम्पीङा ई मोऊ खूर्‌ना खाईयू। खीक्‍का खम् खेर्‌लाम्पा आन्‍नी नखातानीक तूये।

२५ ऊदोईपीक्यालो ऊलाम् आन्‍नी लूस् तोङ्ना थाम्खातानीक तूवा, खोदोलोई हन्‍ना आन्‍नी आम्‍नी आत्‍माम् चोलोछा ना आम्‍नी सीयार मप्पी आत्‍तानीना तानीक तूये।

३

म्तोमा म्तूप्पोम् हूक्‍पी तूम् छूये, खीक्‍का खचा नीनाम्माम् रीङ्‌ रेप्पस्‍नोदोसो म्तोमाम् सूलाम्‍वा खोङ्स्‍ना आसासो ऊसो मान्लोमो खची सानीवा फाईदूर।

२ ऊदोईपीक्यालो आम्‍नी सूलाम्‍वा नप् तयस्‍ना खचीम्‍सो खची सानीवा फात्‍ते।

३ आन्‍ना आम्‍नी तोसम् हायाम्‌ सार चोक्‍सानूम्‍नव, हाल्‍ङोम्‌ लोऊ ना खेईमान्‍तेईप् तेईआ आम्‍नी रीराम चोक्‍सानूम्‍नव।

४ आम्‍नी गोपीक गोङ् नप् मीन्ताम् ना साङ्साङ्‍क आत्‍माम् हाल्‍लोसो नास् मान्छूक हीरामोतीआ चोक्‍सानूम्‍व।

५ ऊदोईपीक्यालो ओरोनाङ् नीनाम्मापी सानीवा मप् लाईस्‍पीक मीम्छास्सो चोन्दोन्ची, ना खची तूप्पोम् हूक्‍पी तूवादोङा।

६ सारा मीचीक मीम्छा खूङ्‌क तोङ्‌क तूवा। खसा अब्राहामआ पीकाक रेप्‍पू, आन्‍नासो नप् लक्‌ मईनूम् ना ऊतोङ्‌क रीङ्‌पीकासो कीस्‍नीनोदोक आन्‍नी खम् छामाई छूनी।

७ खोरोनाङ् म्तूप्पोआसो म्तोमाचीम् सानीवा नम्‍लोना बूजेई मनूना तूनूव, ना मीम्छा म्‍राःरा मान्तूप् छूये मीनानीना आन्‍ना खस् सायोचोङ्‌मा मीयानूम्व, ऊदोईपीक्यालो खस्सो नीनाम्माआ आन्‍नी पीयानीक आम्‍नी रीराममी गूस्पीक हक्वाला के। खन्‍सा आन्‍ना वाङोम् मईनूम्‍लो ऊसासो रापानीनूनव।

नप् लक्‌ मयाम्‍लो ताईक दूक्‍वा

८ दूङ्दोस्पी आन्‍नी खोलोङ् आम्‍नी सानीवापी ईबूम् छूवानीना तूवानीव, खीक्‍का सम्‍तूमा मीलनीव, ना बूबू-नेछो तोङ्ना सम्‍खे मीलनीव, नप् सानीवालोक छूवानीव ना बीन्‍नीपा मीस्पी लखेक छूवानीव।

९ खीक्‍का रई लक्‌ मप्चीपी रईङा मन्चीनीनव, आन्‍नी हेला मप्ची अपमान मनूम्नव। बरू आन्‍ना खस् आसीक् पीयानूम्व। ऊदोईपीक्यालो नीनाम्माआ आन्‍नी ङ्‌कतोङ् लक्‌ मनूम्ना आसीक् तोदूरानूम्‍व पीकाना काछानीक के।

१० ऊदोईपीक्यालो धर्मसूम्बऊपी ओरोना छाम्‍पा तूये,

“म्‍रीराम सम्‍तूमा मीक्पा

ना नप् लेई तोम् लन्‍ची मपा

म्‍लेम् रई रीङ्‌ नेईम्पीका

ना म्ङचसू वालीलीक रीङ्‌ मम्पीका छूबूरी यूक्स।

११ खसा रई लक्‌ मम् होक्‍सीनूना नप् लक्‌ मनूव,

ना खसा खाऊमा-खासेर्मा लाम्‍नूना खूङ्‌क खाऊमा-खासेर्माम् दोस्-दोस् लाम्‍दूम्‍नूव।

१२ ऊदोईपीक्यालो नीनाम्माम् मूक्स् खम् मूक्स्दूपी धर्मी छूक्चीपी छूये,

ना खची वाङोम् हाल्‍लोसो येन्चय,

खोदोलोई योबोरोबू रई लक्‌ मप्चीम् ऊल्‍लोङ्पी छूये।”

१३ आन्‍ना नप् लक्‌ मम् लन्‍ची मईनूम्दोक आन्‍नी आसाई ऊई मईनी?

१४ खोदोलोई नप् लक्‌ मईनूम्कसासो दूक्‍वा तेम् बोक्स्दोक आन्‍नी आसीक् तोम् खाईप् छूनी। खीक्‍का मीचा आन्‍नी कीम् मीनीलो खचीप्‍का कीनीनव ना सूर्तासो मनूम्नव।

१५ खोदोलोई आन्‍ना ख्रीष्‍ट आम्‍नी सागोवापा रोबू तोङ्ना सायोचोङ्‌मा मनूम्ना यूक्सानूम्व। खीक्‍का आम्‍नीपी तूक आसाम् तोक्‍पी बीन्‍नीपा तत्‍नीदोक, खूङ्‌कम् ङरी आईम् लागी तयार तूवानीव। ओरोना ङ्‌क लक्‌ मईनूम्‍लो सानीवा नप् छूवानीना सायोचोङ्‌मालो मनूम्व।

१६ आन्‍ना आम्‍नी लूर्वा शुद्ध मनूम्ना तूवानीव, खन्‍सा आम्‍नी ऊल्‍लोङ्‍पी नेईप् खीक्‍का ख्रीष्‍टपी तूवानीलो आन्‍ना मनूम्क लक्‍मी तूम्‍पो मप् ङईम्पी छूये।

१७ नीनाम्माम् लन्ची मोन्तोङ्‍क तूदोक आन्‍ना रई लक्‌ मईनूम्ना दूक् तोम्‍पीका नप् लक्‌ मईनूम्ना दूक् तईनूम्क नप् छूये।

१८ ऊदोईपीक्यालो केई नीनाम्मापी ताईप् ख्रीष्‍टसो ई मोऊमी लागी ऊलाम् सीया। ख्रीष्‍टआ हाल्‍लोसो मोऊ मान्म खोरोदोसो ख मोऊपोचीम् लागी सीया। ख रीरामपी सीया खोदोलोई नीनाम्माआ ख आत्‍मापी ऊस्‍पक्‍क तूये।

१९ मूङ्‌क आत्‍मापीङ्‌ ख खाता खीक्‍का थूनापी कैदी छूवाक आत्‍माची जीनप् रीदाम्‌ येईमीची।

२० खूङ्‌क आत्‍माचा केछे सून्‍मापू आज्ञा मान्‍रेप्ची, नोआ हेयोङ्मा बोबूईचलो नीनाम्माआ धैर्य मना खस् हूङ्‌दीत्‍चीक तूवा। खन्‍सा मूङ्‌क हेयोङ्मापी तूवाक रेक्‍पो मीस्ङाङ् काऊपीका लेताक तूवा।

२१ ङ्‌क काऊ बप्‍तिस्माम् चीन्‍न के। ङ्‌क रीरामपी तूक मईल सपाम्‍क तोङ्‌क मा, ङ्‌कन् नीनाम्मा हेम्क शुद्ध लूर्वाम् लागी मस्क यादे के। ङ्‌कसा सीयाना ऊसापक्‍क येशू ख्रीष्‍टलाम्पा आन्‍नी लेन्‍चा मीनी।

२२ खीक्‍का ख साराङ्‌गा खाता ना नीनाम्मामी चूप् हूलाम्‍पा तूवा। खसा खूङ्‌कपी खोलोङ् नीनाम्माम् रीदाम्‌ पोक्‍चीपी, अधिकारीचीपी खीक्‍का राःरापी चार तोक्‍स।

नीनाम्माम् लागी लेईम्‍चाम्

४

ख्रीष्‍टआ ऊतोङ्नाई म्‍रीरामपी दूक्‍वा तेप्‍सू, खूङ्‌क तोङ्नाङ् आन्‍नासो दूक्‍वा तेम् सानीवा मनूम्व, ऊदोईपीक्यालो आसाई दूक्‍वा तेप्स् खूङ्‌कसा मोऊ मम् होक्‍सीयक छूये।

२ खीक्‍का खसा हन्‍ना तूक म्‍रीराम होसोङ् रई लक्‍पी मा, खोदोलोई नीनाम्माम् लन्‍ची तोङ्ना बीतेई मय।

३ आन्‍ना लाईस्‍पी बीन्‍नीपा गोङ्चा मस्क तोङ्नाङ् तूम्‍लू मनूम्, तूम्‍लू लम्‌ सानीवा मनूम्, दीः दूङानूम्‌, चामोवा मनूम्, दीःआ सेतानीना ईजेर्म्‌ लप्‌ ङोङोक्छेम् पूजा मतो नाम्‍ला कातानूम्‌।

४ खोदोलोई आन्‍नी खस् तोङ्ना रई लाम्‍पी लाम्‍मान्‍दूम्‍नीक तचीलो खस् छाक्‍का छूवाक तूये। खीक्‍का खचा आम्‍नी नीङ्ला कात्‍चयस्‍क तूये।

५ खोदोलोई सीप्‍खाप्‍चीम्‌ लो लेईप्‍चाप्‍चीम्‍लो नीया मम् लागी चूम्चीईना तूप्चाप् नीनाम्मापी खचा खची लक्‍मी लेखा पीम् छूये।

६ खन्‍सा सीप्‍खाप्‍चीसो जीनप् रीदाम्‌ येईमीची, ऊदोईपीक्यालो खचासो मीस्मी तोङ्नाङ् खची रीरामपी सजाई तयस्‍दोसो, खची आत्‍मापी खस् नीनाम्मा तोङ्‌क छूनूना लेन्‍चा दूर्‌चीनूव।

७ खोलोक थक्मी याईम् नाम्‍ला दोक्पी तालाताक तूये। खन्‍सा वाङोम् मम् लागी शुद्ध सानीवालो चीङ्चीङ् तूवानीव।

८ हायाम्‌ सार आम्‍नी होप्‌-होप्‍पी सम्‍तूमा मीलनीव। ऊदोईपीक्यालो सम्‍तूमाआङा ङीर्‌मान्तेईप् मोऊ देप्पके।

९ चीबूर् मान्लमो ईल्पोआ बीन्‍नीपा लाम्‍तूम्‍मा मीयानूम्व।

१० हेप्पा ऊतोङ्‍क वरदानये तक तूये, खसा नीनाम्मामी हायाम्‌ देतो सम्‍खेलूम् वरदान तोक् तोङ्ना मूङ्‌क वरदानआ बीन्‍नीपाम् सूसो मनूव।

११ खीक्‍का हेप्-हेप्पा नेईम् वरदान तक तूदोक, खसा नीनाम्माम् रीङ्‌ पचयक तोङ्ना नेन्‍नूव। खीक्‍का हेप्पा बीन्‍नीपाम् सूसो मईदोक खसा नीनाम्माआ पीक राःरालाम्पा सूसो मनूव। ओरोना खोलोक रीङ्‌पी येशू ख्रीष्‍टलाम्‍पा नीनाम्माम् साम्‍दीखा छूनूव। नीनाम्माम् साम्‍दीखा ना राःराम् साम्दी दोस्का-दोस्का सम्मो छून्चानूव। आमेन।

ख्रीष्‍टियन् छूयेलो तेम् बोक्स्क दूक्‍वा

१२ हायाम् सम्तूमा मीयान्‍नीक बूम्चे, आन्‍नी हायाम्‌ देप् दूक्वाम् चाम्चीपी छूनीलो ला ऊई मम्चीम्-दाई मम्चीम् मीनानीना छाक्‍का छूनीनव।

१३ खोदोलोई ख्रीष्‍टआ तेप्‍स्‍क तोङ्‌क दूक्‍वा तेप्‍स्‍नूम्‍लो आम्‍नी जीननीव, ना खम् साम्‍दीखा आम्‍नीपी खोमयान्‍चीलो आम्‍नी जीननीना चामोवा मनूम्व।

१४ ख्रीष्‍टमी नीङ्पी बीन्‍नीपा मीचा आम्‍नी निन्दा मईचीदोक आन्‍नी आम्नी जीननीव, ऊदोईपीक्यालो साम्‍दीखा ना नीनाम्माम् आत्‍माआ आम्‍नीपी वास् मईक छूये।

१५ खोदोलोई आन्‍नी तूनीकतोदीपी मीस् सेईप्, खूस्‍पा, रई लक्‌ मप्, खीक्‍का बीन्‍नीपा मीस्मी लक्‍पी म्हूः तेसना दूक् तोक् तोङ्ना आन्‍ना आसासो दूक् तानूम्‍नव।

१६ खोदोलोई हेप्पा येशू ख्रीष्‍टपी विश्‍वास मईकसा दूक्‍वा तेम् बोक्स्दोक आम्‍नीङईम्‌ लनीनव, खोदोलोई खसा येशू ख्रीष्‍टमी नीङ्पी नीनाम्माम् साम्‍दीखा मनूम्व।

१७ ऊदोईपीक्यालो नीनाम्माम् मीस्चीपीकाङ् नीया छूम् नाम्‍ला तालाताक तूये, नीनाम्माआ ङ्‌क नीया ई लाम्‍पा मईदोन्, जीनप् रीदाम्‍पी विश्‍वास मान्मप्चीम् दोसा ऊतोङ्‌कई छूये?

१८ खीक्‍का, धर्मसूम्बऊपी ओरोना छाम्‍पा तूये,

“धर्मी मीस्मी उद्धार हायाम्‌ गारना छूदोने

अधर्मी मीस्चीम् दोसा ऊतोङ्‌कई छूये?”

१९ खन्‍सा नीनाम्माम् लन्‍ची तोङ्ना दूक्‍वा तेम्‍चा नप् लक्ङा मस्‍नूव ना खचा खची आत्‍मा खोलोक थक् बोबूईप् विश्‍वासमम् खाईप् नीनाम्माम् हूक्पी यूक्स्चीनूव।

एल्डरची ना सोलोस्

५

ख्रीष्‍टआ तेप्‍स्‍क दूक्वाम् साक्षी, ना खोछेत्‍चाईक साम्‍दीखापी कोङ्सो तूवोकसा कोङ् ओ होप्‍सो एल्‍डरचीम् ईल्पो म्बूम् छूवोकसा आम्‍नी मण्डली गोपीक एल्‍डरचीपी बीन्ती मीक्‍तो ओरोपीको,

२ आन्‍नी खोम् लागी पीयानीक नीनाम्माम् बागालची नम्‍लो खोङ्नूम्व, करकापपी मा, आम्‍नी सागोवापीक लन्चीआ, दाचाम्मी लोप्‍पी मा, खोदोलोई हायाम् जीनतो मनूम्व,

३ आम्‍नी जिम्‍मापी तूप्‍चीपी हक् तोक्सानूम्ना मा, खोदोलोई खची लागी ईबूम् दोलेवा छूदूरानूम्व।

४ ना देप्‍क चोलोछा ताये, खीक्‍का खपीका आन्‍ना हाल्‍लोसो मान्ङाल्पाखाप् साम्‍दीखाम् मुकुट तईनूम्।

५ खन्‍सा सोलोचे, खूक्सू-खूलूचीम् हूक्‍पी तूवानीव। ईल्पो बीन्‍नीपाम् हूक्‍पी तूवानीना आन्‍नी खोलोङ् लखेक छूवानीव। ऊदोईपीक्यालो,

“नीनाम्माआ नाम्‍दूखू मप्चीम् ऊल्‍लोङ् मय,

खोदोलोई लखे मप्चीप्ची सम्‍खेलू मीय।”

६ खन्‍सा नीनाम्माम् राःरालोक हूःगोपी आम्‍नी होप्‍ङा लखे मन्चीनीव, ना खसा थीक् नाम्‍लापी आन्‍नी देप् मईनी।

७ आम्‍नी खोलोङ् सोक्-सूर्ता खम् लाईस्‍पी यूक्सानूम्ते, ऊदोईपीक्यालो खसा आम्‍नी वास्‍ता मय।

८ चीङ्चीङ् तूवानीव, जाग तूवानीव। आम्‍नी साछीमी शैतानआ आसे छीम्‍ना कूईलूईम्‍खाम्‌ पीक्‍तो ङूर्प्‌ चाप् नार तोङ्ना लाम्चाईनीक तूये।

९ विश्‍वासपी बलिय तूवानीना मूङ्‍कम् ऊल्‍लोङ् मनूम्व। ऊदोईपीक्यालो आम्‍नीम् तोङ्‍कङ् चारमी खोलोपी आम्‍नी बूम्-नेछोचासो ङ्‌कतोङ्‌क दूक्‍वा थाप्‍चयस्क तूये।

१० खोलोक सम्‍खेलूम् नीनाम्माआ आन्‍नी ख्रीष्‍टपी हादेलोसो मान्याईप् म्साम्‍दीखाम् लागी काछानीक तूये। आन्‍ना जीस्तातो दूक्‍वा तेप्‍स्‍नूम्‍ना खसा आन्‍नी होसोङ् नयाँ बानेई मईनी, थम्पूर मईनी, ना राःरालोक मईनी।

११ खम् राःराम् साम्दी दोस्का-दोस्का सम्मो छून्चानूव। आमेन।

दूङ् दोस्पीक सेवा

१२ विश्‍वास मम् खाईप् नेछो सिलास कोङा ङ्‌क छाप्‍दाम्‌ छाम्मीयूचोयोक तूये। वाछेपीतो कोङा ङ्‌क पूचोयो, नीनाम्माम् आछीयाक सम्‍खेलू ङ्‌कङा के। आन्‍नी ङ्‌कपी थम्पूर् छूवानीना तूवानीव।

१३ नीनाम्माआ सोक्‍क बेबिलोनपी तूप् आम्‍नी मण्डलीचा आन्‍नी सेवा हानीक तूये। खोरोनाङ् ओ छा तोङ्‌क मर्कूसआसो आन्‍नी सेवा हानीक तूये।

१४ आन्‍नी ईल्पोआ बीन्‍नीपापी पवित्र सम्‍तूमालो सेवा मीलनीव। ख्रीष्‍टपी तूप् आन्‍नी खोलोङ्पी खाऊमा-खासेर्मा छून्चानूव।

पत्रुसमी

दोस्पीक छाप्‍दाम्‌

छेईलम्

येशूम् पोङ् नीप्पो म्सीच्‍चेचीप्क मूक्खे म्सीच्‍चे, पत्रुस प्रेरितआ म्दूङ् खाईम् यातालो ई.सं. 0 पी ङ्‌क छाप्‍दाम्‌ छाप्‍क तूवा। मध्‍यपूर्वी छाप्‍कूवापी छातो खाताक वालीलीक सेचीवामी ऊल्‍लोङ् मम् लागी पत्रुसआ ङ्‌क छाप्‍दाम्‌ छाप्‍क तूवा। येशूम् तोक्पी मीचा नम्‍लोना छेईम् छूये, खोदोलोई येशूम् आज्ञापालन मम् ना पवित्र रीराम‌् लेईम्चाम् खान्च मान्तू पीकाना हेप्-हेप् वालीली मप् सेचीपोचा मोन्तोलो ईचचीक तूवा। नप् वोर्वा मान्दीक ङ्‌कतोङ्‌क सानीवा नक्‍कली ना वालीलीक छूये पीकाना पत्रुसआ ङ्‌क छाप्‍दाम्‍पी ईयची।

पत्रुसमी

दोस्पीक छाप्‍दाम्‌

१

कोङ् येशू ख्रीष्‍टमी सूसो मप् ना प्रेरित सिमोन पत्रुसपीका, ई पा नीनाम्मा ना केई हल्‍वा पीप् येशू ख्रीष्‍टमी धार्मिकतापी ओखीम् तोङ्‍क खेताम्‍ना खेईङा मान्दूर्प् विश्‍वास तोक्‍चीपी:

२ आन्‍ना नीनाम्मा ना ई रोबू येशू छेतानूम्‍कसा सम्‍खेलू ना खाऊमा-खासेर्मा आम्‍नीपी हायाम् देतो छूक्‍तो खान्‍चानूव।

येशूआ काछयक ना सोकक

३ केईया येशू ख्रीष्‍ट हायाम् नम्‍लोना छेताम्, खसा म्‍राःरापीका नीनाम्माआ चाहेई मईक तोङ्‌क रीराम लेईम्‍चाम् लागी केई चाहेई छूक् खोलोक थक् पीये। खसा केई खम् साम्‍दीखा ना खसा मक नप् लक्‍पी काम् लागी काछईक तूये।

४ ङ्‌कलाम्‍पाङ्‌ खसा केई खेताम्‍ना खेईङा मान्दूर्प् ना हायाम् देप् यादे पीयीक तूये। खन्‍सा ङ्‌क चारपी हायाम् रई मीन्ताम्पीका ताप् रई लक्‍पीका छूबूरी तूदूरानूम्व, खीक्‍का नीनाम्मालो ईक्‍काम्‌ छूवानीना खम् सूलाम्‍वा आम्‍नीपी छूनूव।

५ खन्‍सा आम्‍नी विश्‍वासपी नप् लक्‌ काम्छोम् लागी बल मनूम्व। खीक्‍का आम्‍नी नप् लक्‍पी नीऊ कापानूम्‍व।

६ आम्‍नी नीऊपी आम्‍नी होपा आम्‍नी होप्‍ङा तईपी यून्चीदूर्प् राःरा कापानूम्व। खीक्‍का होपा होप्ङा तईपी यूदूर्प्‌ चीप् राःरापी हूदूर्म्, हूदूर्म्‌ पी भक्ति कापानूम्व।

७ खीक्‍का भक्तिपी विश्‍वासीस् सम्‍तूमा मीम् कापानूम्‍व। विश्‍वासीस् सम्‍तूमा मीम् थेम्पी सम्‍खे कापानूम्‍व।

८ ङ्‌क रीङ्‌ आम्‍नीपी छूम् छूये, ङ्‌क रीङ्‌ आम्‍नीपी हायाम् देतो छूदोक, ई रोबू येशू ख्रीष्‍टमी लक्‍पी, ङ्‌क रीङ्‌आ आन्‍नी लक्‌ मप् ना म्चो सेमीक् बानेई मईनी।

९ ऊदोईपीक्यालो ङ्‌क रीङ्‌मी रोरेखा छूक् मीस्क लाईस्पीक म्मोऊपीका शुद्ध छूवाक मात्यूक्सना कोमूक्पा खीक्‍का छूबूरीपाक रीङ्‌ मान्तोक् तोङ्‌क छूये।

१० खन्‍सा बूआचे-नेछोचे, नीनाम्माआ आन्‍नी काछानीक ना सोकानीक आछीयाक मम् लागी हायाम् जोशिल छूवानीव, ऊदोईपीक्यालो आन्‍ना ओरो मईनूम्दोक आन्‍नी हाल्‍लोसो दीस्‍नीनो।

११ ऊदोईपीक्यालो आन्‍ना ओरोना ई रोबू ना हल्‍वा पीप् येशू ख्रीष्‍टमी हाल्‍लोसो मान्याईप् चारखम् गोपी वोम् हक् तईनूम्।

धर्मसूम्बऊपीक खारीबो

१२ खन्‍सा ङ्‌क रीङ्‌ कोङा आन्‍नी पूरा मीन्मारो मम् ईयान्‍नी, खोरोदोसो आन्‍ना ङ्‌क खोलोङ् छेत्नूम्, ना आम्‍नीपी तूक सत्‍यतापी आन्‍नी थम्पूर् तूनी।

१३ कोङ् ङ्‌क चारपी तूवोक सम्‍मो, ङ्‌क रीङ्‌ ईत्‍तो आन्‍नी सानीवा छीम्चाम् नप् मीनो।

१४ ई रोबू येशू ख्रीष्‍टआ कोङ् खोमीयोक तोङ्ना, ङ्‌क सीप्‍ना खाईप् रीराम कोङा दावाङ् होम्‍येम्‍ना खाईम् छूये पीम् छेतो।

१५ खन्‍सा कोङ् सीयोनासो ङ्‌क रीङ्‌ मीन्मारो मम्चाम् लागी कोङा दूरोक सम्‍मो बल मूचोयोक तूये।

१६ केईका आन्‍नी ई रोबू येशू ख्रीष्‍टमी राःराम् रीङ्‌ खीक्‍का ख होसोङ् आत्‍ना यूवे पीम् रीङ्‌ येईमीयानीक तूवा, मीस् छेपोवा छूवाना रचेई मस्क पोम् ललईची दतूम्‍काना केईका आन्‍नी येईमीयानीक मा, खोदोलोई खम् साम्दीखा केईका ओखी मूक्साङ् तम्काक तूये।

१७ खसा पा नीनाम्माप्का सायोचोङ्‌मा ना साम्‍दीखा तक तूये, खूङ्‌क साम्‍दीखापीका ङ्‌कतोङ्‌क ईबूम् साल्‍म् लत्‍ता, “ङ्‌क हायाम् नतोक ओ छा के, कोङ् खपीका हायाम् ओ जीनये।”

१८ केईका मूङ्‌क पवित्र कोम्पी खस्का तूयीकालो साराङ्‌गाप्‍तोका यूवाक साल्‍म् केईका ओखी नोबोआङ्‌ येनूम्‍काक तूवा।

१९ खारीबोपोचा पीकाक रीङ्‌पी ईनीम्‍बा केईका निश्‍चित छूयीकाक तूये। आन्‍ना ङ्‌क खारीबोपोचीम् रीङ्‌पी आम्‍नी सानीवा मईनूम्दोक नप् लक्‌ मईनूम्, ऊदोईपीक्यालो खची रीङ्‌ क येशू ख्रीष्‍ट होसोङ् मान्यूम् सम्‍मो नाम्कूर्मा गोपी तीप्चाप् अल्हो खीक्‍का वाताम्‍मापी तीप्चाप् देत्छाक सोङ्‌गेर्‌मी अल्मा तोङ्‌क तूये।

२० खोदोलोई आन्‍ना ङ्‌क रीङ्‌ बूजेई मम् छूये, धर्मसूम्बऊपी तूक ईबूम् खारीबोसो मीचा म्होपा पोदूरनो।

२१ ऊदोईपीक्यालो मीस्मी लन्‍चीपीका ईबूम्सो खारीबो मान्छू, खोदोलोई पवित्र आत्‍माम् सम्‍तूमा तचीना मीचा नीनाम्माप्‍तोका यूवाक रीङ्‌ नेना।

वालीली मप् सेचीपोची

२

ऊतोङ्नाई इस्राएलीचीम् हाम्‍पी वालीली मप् खारीबोपोस्‍सो तूवा, खोरोनाङ् आम्‍नी हाम्‍पीसो वालीली मप् सेचीपोस् लत्‍ते। ङ्‌कचा मीचा आसासो मान्छेईमो पीलूलूक्दीप् वालीलीक सेचीवा तातची, ओन्‍तोङ्‌नाङ्‌ खचा हल्‍वापीप् रोबू इन्कार मईची। ना खची होप्‍ङा दावाङ् मासेई छूये।

२ ना ओरोसर्प् मीस् खचा मईचीक ईजेर्म्‌ लप् लक्‍पी लाम्‍दूमे, खीक्‍काना आछीयाक लाम्‍मी नीङ्ला खाते।

३ मूङ्‍कस् लोभी छूना वालीली मीनीना आम्‍नीप्‍का फाइदा लापची। खोदोलोई खची लागी नीनाम्माआ लाईस्‍पीकाङ्‌ दण्ड तोकेई मदीत्क तूये, खन्‍सा खस् मासेई छूये।

४ नीनाम्माम् रीदाम्‌ पोक्‍चा मोऊ मस्लो नीनाम्माआ खस् मोरोमान्यूची, खोदोलोई खस् खादीपू होलात्‍ची, खीक्‍का नीयाक लेई सम्‍मो खस् छूईचीना खादीगोपू यूक्स्चीक तूये।

५ नीनाम्माआ सून्‍मापूक चारसो मोरो मान्यू, खोदोलोई नीनाम्मा मान्दप् चारपी वातेर्वा तोक्स्लो धार्मिक रीङ् हाप् नोआ खीक्‍काना नूक्पो म्छास्ङाङ् लेन्चामीयू।

६ खसा सदोम लो गमोरा सहरमीलो नीया मना मीःआ पीलूलूक्दीत्क तूवा। खीक्‍का नीनाम्माम् रीङ्‌ मान्‍रेप्चीम् दोसा ऊतोङ्‌कई छूये पीम् दोलेवा सदोम लो गमोरा सहरलो छूवाक तूये।

७ नीनाम्माआ रई मीस्चीम् रई लक्‍पी हायाम् सोक् मप् धर्मी लोत लेन्‍चामीक तूये।

८ (लोत मूङ्‌क मीस्चीका तूवालो लेई पीच्‍ची खचा मस्क रई लक्‌ तअ ना येनू खोदोलो ख हायाम् म्सानीवा चाईसाक तूवा)।

९ ओरोना धर्मी मीस् चाम्चीपी छूलो ऊतोङ्नाई जगेई मम् छूये खीक्‍का रई मीस् नीयाक लेई सम्‍मो दण्‍डपी ऊतोङ्नाई यूम् छूये पीम् रोबूआ नम्‍लोना छेत्‍त।

१० अशुद्ध मपा, तूम्‍लू लपा खीक्‍का नीनाम्माम् रीङ्‌बऊ मान्‍रेप् मीस्पी नीनाम्माआ छोक् वोर्वा मय। ङ्‌कतोङ्‌ना वालीलीक सेचीवा पीप्‍ची पीक्याक मान्‍रेप्‌ ना नाम्‍दूखू छूये, ना साराङ्‌गाप्‍तो तूप् प्राणीचीम् निन्दा मम् कीस्‍नो।

११ नीनाम्माम् रीदाम् पोक्‍ची मूङ्‌क वालीलीक सेचीवा ईक्‍चीप्‍का दूङ् खची राःरालोक ना देप् तूये नासो रोबूम् लाईस्‍पी मूङ्‌क वालीलीक सेचीवा पीप् सेचीपोची दोस् तीयस्‍नो।

१२ खोदोलोई मूङ्‌क वालीलीक सेचीवा पीप्‍चा खचा लेसस्‍नोक-छेत्‍तस्‍नोक थक्मी ऊल्‍लोङ् मईची। खस् खची नीऊ मान्तूप् साप्‍लोपाक साप्‍लोसा तोङ्‌क तूये, ना खस् खची ताक्‍तो लाम्दूम्चाप् छूये। खीक्‍का मूङ्‍कस् लाम्‍ना सेईम् लागी जन्‍मेई छूवाक तोङ्‌क तूये। खन्‍सा खस्सो मूङ्‌क साप्‍लोपाक साप्‍लोसा तोङ्ना मासेई छूये।

१३ खचा रई लक्‌ मईचीकम् रईङा दण्ड तयची। लेपाङ्‌ खचा चातो-दूतो तूम्‍लू लम् नत्‍तची। खीक्‍का खचा आन्‍नीस्‍का जा चाम् लागी तूलो हायाम् चामोवा मईची, खीक्‍का ङ्‌कतोङ्‌क मीस्क आम्‍नी बदनाम् मप्, दोस् तीक् ना आम्‍नी खोत लाईप् छूये।

१४ मूङ्‍कचीम् खची सानीवा तूम्‍लू लम् रीङ्‌आ पेप्पक छूये, ना खस् मोऊ मम्‍आ हादेसो खची मजीम्नो। खचा कमजोर सानीवा तूप् मीस्ची फासेई मईचीना दोका पीयची। नाचूर् लम् लेसची। खन्‍सा ङ्‌कस्‍ने श्रापित छामाईची के।

१५ मूङ्‌कचा नप् लाम् होक्‍सीचीना रई लाम् कल्‍चीक तूये। खीक्‍का रई लक्‌ मप्ना खाप्‍चीमा लूतेई मप् बोअरमी म्छा बालाममी दोस्-दोस् लाम्‍दूमाक तूये।

१६ ङ्‌कतोङ्‌क मोऊ मलो खसा राम्‍फू तक तूवा। मान्‍नेईप् मोकोक्‍ती मीस् तोङ्ना नेनाना मूङ्‌क खारीबोपोआ म्नीऊ मास्खाताना मम् लाम्‍क लक्‍पीका राप्‍क तूवा।

१७ मूङ्‌क मीस्ची काऊ मान्तूप् काऊमी पूई तोङ्‌क, ना हूक्‍आ पेर्प्‌ तीप् मोम्तोङ्‌कची के। मूङ्‍कचीम् लागी नीनाम्माआ खादीपूक नाम्कूर्मादाम् यूक्स्पीचीक तूये।

१८ खचा नाम्‍दूखू छूना देप्-देप् रीङ्‌ मईची, खीक्‍काना खचा मालो रई लक्‌ मम् होप्येप् मीस् रीरामपी तूम्‍लू लम् रीङ्‌ ईयस्‍ना फासेई मईची।

१९ खस् खची होप्क रई लक्‍मी रोः छूचाईक नाम्‍लापी बीन्‍नीपा मीस् स्‍वतन्‍त्रता मीन्पीयान्‍नी पीक्‍ना यादे मईची। ऊदोईपीक्यालो मीस्पी ऊई दूङ्लखाते खूङ्‌कसा मीस् रोः बानेईमय।

२० मीचा ई रोबू ना हल्‍वापीप् येशू ख्रीष्‍ट छेत्‍तनासो चारपीक लक्‍पीका ऊम्‍केई छूना होसोङ् म्खेप्क-खेप् मोऊ मईना मोऊमी हूक्‍पी छूदोक, मूङ्‍कचीम् हालत लाईस्‍पीकप्‍का दूङ् रई छूये।

२१ ऊदोईपीक्यालो खचा तचीक पवित्र आज्ञा छेत्‍तस्‍नासो मान्‍रेम्पीकान् बरू आछीयाङ् नीनाम्माम् रीङ्‌बऊ हाल्‍लोसो माङ्‍येईस्वादोसो दूङ्नवा।

२२ “खेप् पास्‍ना मूङ्‌क म्पाम्‍लूऊ चास् खाते, खीक्‍का म्हील सम्दीम्पा बोः हीलपीङ्‌ लूम्चीस् खाते” पीम् आछीयाक पोम् ललई तोङ्ना खस् छूवाक तूये।

रोबू ताम् लेई

३

हायाम् सम्तूमा मीयान्‍नीक बूम्चे, कोङा ङ्‌क आम्‍नी लागी छापूचोयोक दोस्पीक छाप्दाम् के, खीक्‍का कोङा लाईस्पीक छाप्दाम् ना ङ्‌क दोस्पीक ओ छाप्दाम्पी आन्‍ना ओरोतो रीङ्‌मी मीन्मारो मम् लागी आम्‍नी सानीवा उत्‍साहित मीम्पीम् लन्‍ची मूक तूये।

२ लाईस्‍पी पवित्र खारीबोपोचा पीकाक रीङ्‌ ना प्रेरितचीलाम्‍पा पीम्‍पा ई रोबू ना केई हल्‍वा पीप्‍मी आज्ञा आन्‍ना मीनानूम्व।

३ दूङ्लाईस्‍पी आन्‍ना ङ्‌क रीङ्‌ छेईम् छूये, दोस्काक लेईपी रई लन्चीपी लाम्दूम्ची लत्‍ना ताये। खचा आन्‍नी ओरोपीक्‍ना सेस्वा मीनी,

४ “येशूआ कोङ् होसोङ् तोयोके पीकाना यादे मक हाकई? ऊदोईपीक्यालो ई खूक्सू-खूलूची सीयाक लेईपीकाङ्‌ खोलोक रीङ्‌ चार थोक्‍सालो ऊतकई तूवा खूङ्‌क तोङ्‍कङ् होसोङ् तूचाये।”

५ छेत्‍तस्-लेसस्‍तोङ्‌ खचा ङ्‌क रीङ्‌पी सानीवा मईचीनो, नीनाम्माम् रीङ्‌बऊलाम्पा साराङ्‌गा लाईस्‍पीयीकाङ्‌ तूवा, ना चार क काऊआ ना काऊलाम्‍पाङ्‌ बोबूया।

६ मूङ्‌क काऊआङ्‌ मूङ्‌क नाम्‍लापीक चार वातेर्वापी छूवाना मासेई छूवा।

७ खोदोलोई ङ्‌क ईनीम्‍बाक साराङ्‌गा लो चारलो मीःआ नास् मम् लागी नीनाम्माआ खसना यूक्स्दीतक तूये। खीक्‍का नीनाम्माम् रीङ्‌बऊ मान्‍रेप् मीस्मी नीया छूनासो ङ्‌क चार नास् छूम्‍क लेई सम्‍मोम् लागी यूम्दीम्पा तूये।

८ खोदोलोई हायाम् सम्तूमा मीयान्‍नीक बूम्चे, ङ्‌क ईबूम् रीङ्‌ आन्‍ना हाल्‍लोसो मातानूम्नव, रोबूम् लागी ईलेई ईक् हबऊ दोङ्तो बाईप् छूये खीक्‍का ईक् हबऊ दोङ् ईलेईतो बाईप् छूये।

९ खसा मक म्यादे पूरा मम् लागी ख वाताम्‍छा मयान्ची पीक्‍ना हेप्-हेप्पा पीक्‍दोसो ख म्यादे पूरा मम् लागी वाताम् मयान्चीनो, खोदोलोई आस्‍सो नास् छूनूनव ना खोलोआ वालूम्‍मा मस्‍नूव पीम् लन्‍ची मईना रोबूआ आन्‍नी हूङ्‌दीत्‍नीक तूये।

१० खोदोलोई रोबू आसासो मान्छेईमो सूपीछा खूस्पा ताईक तोङ्ना ताये। खोदोलो नाम्‍छूई क हायाम् सार बतो मास्खाते, ना नाम्‍छूईतो तूक खोलोक थक् मीःआ बोक्थीरखीखाते।

११ ङ्‌क खोलोक थक् नास् छूना खाते, खन्‍सा आन्‍नी ऊतोङ्‌क मीस्ये छूम् छूये? खीक्‍का आम्‍नी रीराम पवित्र ना नीनाम्मा पीम्‍पा छूम् छूये पीम् छेतानूम्व।

१२ आन्‍ना नीनाम्मा हादेई ताये पीक्‍नीना नीनाम्मा ताम् लेई हूङ्‌दीत्‍नूम्, खूङ्‌क लेई दोक्पी ताईम् लागी दूरनूम्‍क सम्‍मो नप् लक्‌ मनूम्व। खूङ्‌क लेईपी नाम्‍छूई हूईना बोक्थीरखीखाते खीक्‍का नाम्‍छूईतो तूक खोलोक थक् मीम् रापआ रापेई छूना यङ्‍खाते।

१३ खोदोलोई केईया खसा यादे मकतोङ्ना नयाँ साराङ्‌गाम् लो नयाँ चारमीलो लाम्‌ खोङाम्, ना मूङ्‌कपी धर्मी मीस्साङाङ् तूम् तय।

१४ खन्‍सा हायाम् सम्तूमा मीयान्‍नीक बूम्चे, आन्‍नी ङ्‌क रीङ्‌ हूप्‍दीप् छूवानीकसा, नीनाम्माम् लाईस्‍पी खोत मान्तूप् ना खाऊमा-खासेर्मापी तूप् छूम् लागी बल मनूम्व।

१५ रोबूआ तेप्‍सना हूङ्‌दीतक रीङ्‌ हल्‍वातोम् नाम्‍ला पीकानीना आन्‍ना मीनानूम्व। ई नेछो पावलआसो नीनाम्माआ पीक सानीवालाम्‍पाङा आन्‍नी ङ्‌क रीङ्‌ छापापानीक तूवा।

१६ खसा छाप्‍क खोलोक म्छाप्दाम्पी ङ्‌क रीङ्‌ खसा छाप्‍क तूये। खसा छाप्‍क रीङ्‌ हेप्-हेप् बूजेई मम् गार तूये। खीक्‍का नम्‍लो सेचीवा मान्तोक् ना चलेपा मीचा बीन्‍नीपा धर्मसूम्बऊ तोङ्ना म्छोना-दोक मईचीना पयची, ओरोना खचा खची विनास खची होपाङ्‌ बात्ल मईची।

१७ खन्‍सा हायाम् सम्तूमा मीयान्‍नीक बूम्चे, लाईस्‍पीङ्‌ ङ्‌क रीङ्‌ बूजेई मनूम्ना चीङ्चीङ् तूवानीव। रई मीस्मी वालीलीक रीङ्‌पी फासेई छूनीनव, ना पोचीतो तूनीक थाऊपीका दीनीनव।

१८ खन्‍सा ई रोबू ना ई हल्‍वा पीप् येशू ख्रीष्‍टमी सम्‍खेलू ना नीऊपी पतोखात्नीव। खमी ईनीम्‍बा ना दोस्का-दोस्का सम्‍मो म्साम्दीखा छून्चानूव। आमेन।

यूहन्‍नाम्

लाईस्‍पीक छाप्‍दाम्‌

छेईलम्

ङ्‌क छाप्‍दाम्‌ जब्दियाम् म्छा यूहन्‍ना प्रेरितआ छाप्‍क के। यूहन्‍ना क येशू ख्रीष्‍टमी पोङ् नीप्पो म्सीच्‍चेचीप्क ईल्पो तूवा (मर्कूस १:१९-२०)। यूहन्‍ना येशू ख्रीष्‍टआ “सम्‍तूमा मीक म्सीच्‍चे” पीकाना छाम्‍पा तूये (यूहन्‍ना १३:२३; २१:२०)। नयाँ करारपीक “यूहन्‍नाम् जीनप् रीदाम्‌,” खीक्‍का यूहन्‍नाम् सूप्‍ची म्छाप्दाम् ना “यूहन्‍नाआ तक प्रकाश” यूहन्‍नाआ छाप्‍क तूवा। येशू ख्रीष्‍ट सीयानासो हायाम्‌ तातो यूहन्‍ना लेत्‍चाक तूवा। ङ्‍क छाप्‍दाम्‌ लाईस्पीक शताब्‍दी याईम् हतोलो छाम्‍पा तूवा।

खन्‍सा यूहन्‍नाआ ङ्‍क छाप्दाम् दूङ्‍लोक्‍तो हक्‍लो छाप्‍क तूये। खोलोङ् विश्‍वास मप्चा यूहन्‍नाम् तोक्‍पी छेत्‍चीक तूवा। यूहन्‍नाम् नीङ् खोलोपी रीङाकसा खसा ङ्‌क छाप्दाम्पी म्नीङ् छाम्चाम् मान्बो।

ङ्‌क छाप्‍दाम्‌ नीक्‍चा “हाल्‍लोसो मान्याई रीराम‌्” तम्काक तूये पीम् छेत्‍चीनूव पीकाना यूहन्‍नाआ ङ्‌क छाप्‍दाम्‌ छाप्‍क तूवा (१ यूहन्‍ना ५:१३)। यूहन्‍नाआ खस् विश्‍वासपी बलिय मम् लन्‍ची मय।

ङ्‌क छाप्‍दाम्‌ ऊक मण्डलीम् लागीई छाम्‍पाई पीम् आसासो छेत्‍तनो। शायद खोलोङ् मण्डलीचीम् लागी ङ्‌क छाप्‍दाम्‌ छाम्‍पा तूवा। छाप्‍दाम्‌ नीक्चीपी लत्‍ताक वालीलीक सेचीवाम्‌ ऊल्‍लोङ् मम् लागी यूहन्‍नाआ ङ्‌क छाप्‍दाम्‌ छाप्‍क तूये। ङ्‌क छाप्‍दाम्‌ छाम्‍पा नाम्‍लापी हेप्-हेप् वालीलीक सेचीपोचा येशू आछीयाङ् मीस्मी ङालीपी ङ्‌क चारपी यूवाक मा पीकाना मीस् सेचीवा ईचचीक तूवा। खचा येशू ख्रीष्‍ट ईबूम् चाप् अथवा प्रकाशङाङ्‌ तूये पीकाना पीकाचाक तूवा। खोदोलोई यूहन्‍नाआ येशू ख्रीष्‍ट आछीयाकङ् नीनाम्मासो ना मीस्सो तूये पीक्‍ना ङ्‌क छाप्‍दाम्‍पी ईयीचाये। आछीयाङ् येशू ख्रीष्‍ट पूरा मीस्ङाङ् तूवावादोक, ख सीयाकम्‌ ऊसो साम्दी मान्छूवावा। ख म्होप्ङा ई मोऊमी लागी बलिदान छूमान्‍दूर्वा।

यूहन्‍नाम्

लाईस्‍पीक छाप्‍दाम्‌

रीराममी रीङ्‌बऊ

१

रीराम‌ पीप् मूङ्‌क रीङ्‌बऊमी तोक्‍पीक मूङ्‌क रीङ्‌ थोस्‍कोपूकाङ्‌ तूवा, खूङ्‍क केईका येनूम्‍काक तूवा, खीक्‍का केईका ओखी मूक्सा तम्‍काना ओखी हूःआसो पतूम्‍काक तूवा।

२ खूङ्‌क रीराम‌ खोछेत्‍ताक तूये, खीक्‍का केईका खूङ्‌क तम्‍काना खूङ्‌क रीराम‍मी गवाई छूयीकाक तूये, ना आन्‍नी मूङ्‌क हाल्‍लोसो मान्याईप् रीराम‍मी रीङ्‌ ईयानीक तूये, खूङ्‌क पा नीनाम्मापी तूवा, खीक्‍का खूङ्‌क ओखीपी खोमन्‍चीक तूये।

३ खन्‍सा केईका ऊई तम्का ना येनूम्‍काक तूये, खूङ्‌कङ्‌ केईका आन्‍नी येईमीनी, ओरोना आम्‍नी संगति केईकाचीका छून्चानूव। ईमी ई संगतिक पा नीनाम्मा खीक्‍काना म्छा येशू ख्रीष्‍टपी तूये।

४ ईमी ई चामोवा पूरा छूनूव पीकीकाना केईका ङ्‌क रीङ्‌ छापूम्‍चायाम्‍काक तूये।

अल्होपी लाम्‍दूम् रीङ्‌

५ केईका खलाम्‍पा येनूम्‍काक रीङ्‌ आन्‍नी येईमीनी, खूङ्‌क रीङ्‌ ङ्‌कङ्‌ के, पा नीनाम्मा अल्हो तूये खीक्‍का खपी ऊसो नाम्कूर्मा मान्तू।

६ ओरोना खपी ईमी संगति तूये पीक्याना पीक्या खोदोलोई नाम्कूर्मा गोपीङ्‌ लाम्‍दूमीचायेदोन्‌, केई वालीली नेनीचायाक ना सत्‍यतापी तोक्‍सेनोक छूये।

७ खोदोलोई ख अल्होपी तूक तोङ्नाङ् केईसो अल्होपी लाम्‍दूमेदोक, ई गोपी संगति छूये, ना म्छा येशू ख्रीष्‍टमी हीःआ खोलोमी ई मोऊ साङ्‌साङ्‌ छूये।

८ खीक्‍का केईया ओपीन्‌ मोऊ मान्तू कोङ्ने मोऊपो मा पीक्‍यादोक ई होप्‍ङा दोका पीयाचीक छूये, ना ईपी सत्‍याता छूनो।

९ केईया कोङ् मोऊपो पीक्याना ई मोऊ स्‍वीकार मयाम्दोक, खसा ई मोऊ खोलोङ् छेमा मीयीपीया, ना ई अधर्मप्‍का शुद्ध मईया ऊदोईपीक्यालो ख विश्‍वासयोग्‍य ना धर्मी तूये।

१० केईया कोङान् मोऊ मान्मङा पीक्याना पीक्‍यादोक केईया ख वालीली मीयाम्क छूये, ना खम् म्‍रीङ् ईपी छूनो।

२

ओ छास्‍ये, आन्‍ना मोऊ मनूम्नव पीकोना कोङा ङ्‌क रीङ्‌ आम्‍नी लागी छापूचोयोक तूये। खोदोलोई हेप् हेप्पा मोऊ मईदोसो ई लागी पा नीनाम्मालो नेईप्पीप् ईल्पो मीस् तूये, खूङ्‌क मीस् धर्मी येशू ख्रीष्‍ट के।

२ येशू ख्रीष्‍ट ई मोऊ छेमा मीक्पीप् तूये, ई लागीङाङ्‌ ख बलि छूवाक मा, खोदोलोई चारपी तूप् खोलोङ् मीस्मी मोऊ छेमा मम् लागी ख बलि छूवाक तूये।

३ खन्‍सा केईया खम् आज्ञा रेपाम्‍दोक ङ्‌कलाम्‍पाङ्‌ केईया ख हायाम्‌ नत्‍तो छेताम् रईछ, पीम् छेताम्।

४ आसाई “कोङा ख नम्‍लो छेतो” पीके, खोदोलोई खम् आज्ञा रेप्पनोदोक, ख वालीली नेन्‍क छूये, ना खपी सत्‍य छूनो।

५ खोदोलोई आसाई खम् रीङ्‌बऊ रेप्प, आछीयाङ् खचा नीनाम्मा पूरा सम्‍तूमा मीयस्क छूये। ओरोना केई खपी तूये पीम् निश्‍चित छूये।

६ ओरोना केईया नीनाम्मापी तूयेका पीक्याना पीक्‍यादोक, केई येशू ख्रीष्‍ट तोङ्नाङ् छूम्‍ना लेईम्‍चाम् छूये।

७ हायाम् सम्तूमा मीयान्‍नीक बूम्चे, कोङा ओदोलो नयाँ आज्ञा छापूचोयोक मा, खोदोलोई केछेयीका आम्‍नीपी तूक् आज्ञाङ्‌ छापूचोयोक तूये। खीक्‍का खूङ्‌क पूरान आज्ञा क आन्‍ना येनानूम्‍क जीनप् रीदाम्‍ङा के।

८ खोदोलोई ईबूम् नयाँ आज्ञा आम्‍नी लागी छापूचोयोक तूये, खूङ्‌क खपी ना आम्‍नीपी सत्‍य तूये, ऊदोईपीक्यालो नाम्कूर्मादाम् याताना खात्‍चाईक तूये, ना सत्‍य अल्हो चम्‍केई छूचाईक तूये।

९ आस्‍कसाई “कोङ् अल्होपी तूवो” पीके खोदोलोई म्बूस्-म्नेछोस् इन्कार मचयस्दोक, ख होसोङ् नाम्कूर्मा गोपीङा तूचाये।

१० आस्‍कसाई म्बूस्-म्नेछोस् सम्‍तूमा मीय, खूङ्‌क मीस् अल्होपी तूक छूये, खीक्‍काना खपी दोर्म् रीङ्‌ ऊसो छूनो।

११ खोदोलोई आस्‍कसाई म्बूस्-म्नेछोस् इन्कार मय, खूङ्‌क मीस् नाम्कूर्मा गोपीङ्‌ तूचाईक छूये, ना नाम्कूर्मा गोपीङ्‌ लाम्‍दूमे, खीक्‍काना खसा कोङ् हापी खातोचोयो पीम्सो छेत्‍तनो, ऊदोईपीक्यालो नाम्कूर्माआ ख कोमूक्पा मदीतक छूये।

१२ छाछामाचे, कोङा आम्‍नी लागी छापूचोयोक तूये,

ऊदोईपीक्यालो ख्रीष्‍टमी नीङ्लाम्पा आम्नी मोऊ छेमा छूवाक तूये।

१३ पा चे, कोङा आम्‍नी लागी छापूचोयोक तूये,

ऊदोईपीक्यालो केछे सून्‍मापूकाङ्‌ तूप् आन्‍ना छेत्नूम्क तूये।

सोलोचे, कोङा आम्‍नी लागी छापूचोयोक तूये,

ऊदोईपीक्यालो आन्‍नी दुष्‍ट शैतानपीका कोक्‍सानीक तूये।

छाछामाचे, कोङा आम्‍नी लागी छापूचोयोक तूये,

ऊदोईपीक्यालो आन्‍ना पा नीनाम्मा हायाम्‌ नम्‍लो छेतानूम्क तूये।

१४ पा चे, कोङा आम्‍नी लागी छापूचोयोक तूये,

ऊदोईपीक्यालो केछे सून्‍मापूकाङ्‌ तूप् आन्‍ना छेत्‍नूम्‍क तूये।

सोलोचे, कोङा आम्‍नी लागी छापूचोयोक तूये,

ऊदोईपीक्यालो आन्‍नी बलिय तूनी,

ना नीनाम्माम् रीङ्‌बऊ आम्‍नीपी तूये,

खीक्‍का आन्‍ना मूङ्‍क दुष्‍ट शैतान दूरासेत्‍नूम्‍क तूये।

चार सम्‍तूमा मान्मीमा

१५ चार सम्तूमा मीयानूम्नव, खीक्‍काना चारपी तूक खोलोक थक्सो सम्तूमा मीयानूम्नव। खोरोनाङ् हेप्-हेप्पा चार सम्‍तूमा मीयदोक, नीनाम्माम् सम्‍तूमा खपी छूनो।

१६ चारपी तूक खोलोक थक्, गाम्मी लाङो, मूक्स्मी लाङो, खीक्‍काना ई हक्‍पी तूक थक्पी हायाम्‍क लोम्‍चीम्‌ रीङ्‌, पा नीनाम्मालाम्पा ताक मा, खोदोलोई चारपीका ताक के।

१७ खीक्‍का चार यात्ना खाते खोदोलो मूङ्‍कम् लाङोसो यात्ना खाते, खोदोलोई नीनाम्माम् लन्‍ची पूरा मप्क दोस्का सम्‍मो लेत्‍चाये।

ख्रीष्‍टमी ऊल्‍लोङ्‌ मप्चीम् तोक्‍पी चेताऊनी

१८ छा चे, यात्चाईक नाम्‍ला ङ्‌कङ्‌ के। ख्रीष्‍टमी ऊल्‍लोङ् मप्ची ताचाये पीम् येन्‍चाईनूम्‍क तूये। ईनीम्‍बा हायाम्‌ सार ख्रीष्‍टमी ऊल्‍लोङ् मप्ची ताचाये पीम् येन्‍चाईनूम्‍क तूये। खन्‍सा केईया ङ्‌क चार यात्क लेईमी चीन्‍न पीक्याना छेई दूराम्।

१९ खस् ओखीप्‍का लत्‍ताना खाता, ऊदोईपीक्यालो खस् ओखीमी मा। खस् ओखीम् तूवावादोन्, खस् केईकाचीकाङ् तूवाचावा। ऊदोईपीक्यालो खस् ओखीप्‍का लत्‍ताना खाताकसा खस् ओखीम् मा पीम् छेत्‍ते।

२० खोरोदोसो आन्‍ना पवित्र आत्‍माम् अभिषेक तानूम्क तूये, खन्‍सा आन्‍ना खोलोआ सत्‍य रीङ्‌ छेत्‍तूम्‌।

२१ आन्‍ना सत्‍य छेत्‍नूम्‍नो पीकोना कोङा ङ्‌क छापोक मा के, खोदोलोई वालीलीम्‌ रीङ्‌ सत्‍यप्‍का ताईनो पीम् आन्‍ना छेत्‍चाईनूम्‍कसा कोङा ङ्‌क आम्‍नी लागी छापूक तूये।

२२ वालीलीपो आसे पीक्यालो वालीलीपो मूङ्‌कङा, आस्कसाई येशूङ्‌ ख्रीष्‍टङा के पीम् रीङ्‌ इन्कार मय। खीक्‍काना पा नीनाम्मा ना म्छा येशू ख्रीष्‍ट पीम् इन्कार मप् ख्रीष्‍टमी ऊल्‍लोङ् मप्के।

२३ खीक्‍का आस्‍कसाई छा इन्कार मय, खूङ्‌कसा पा नीनाम्मासो इन्कार मय। खोरोनाङ् आस्‍कसाई म्छा येशू ख्रीष्‍ट स्‍वीकार मय, खूङ्‌कसा पा नीनाम्मासो स्‍वीकार मय।

२४ खीक्‍का लाईस्‍पीका आन्‍ना येनानूम्‍क रीङ्‌ङा आम्‍नीपी छून्चानूव। ओरोना आन्‍ना केछे लाईस्‍पीका येन्‍चाईनूम्‍क रीङ्‌ आम्‍नीपी तूचाईदोक आन्‍नी म्छा ख्रीष्‍टपी ना पा नीनाम्मापी तूचाईनीक छूये।

२५ ओरोना खसा हाल्‍लोसो मान्याईप् रीराममी यादे मक तूये।

२६ आम्नीपी वालीलीक रीङ्‌ मप्मी तोक्‍पी कोङा ङ्‌क रीङ्‌ खोलोङ् छापूक तूये।

२७ आन्‍ना खपीका तानूम्क आत्‍माम् अभिषेक आम्‍नीपी तूचाये, खन्‍सा आन्‍नी आसासो ईम्‍चाम्‌ बोक्स्‍नो। ऊदोईपीक्यालो खम् अभिषेकआङ्‌ आन्‍नी खोलोक थक् ईनी, खीक्‍का खसा आन्‍नी ईनीक रीङ्‌ खोलोङ् सत्‍य छूये, वालीलीक छूनो। ओरोना खम् आत्‍माआ ईनीक रीङ्‌पी आज्ञाकारी छूवानीना ख्रीष्‍टपी ईबूम्ङा छूवाचानीव।

नीनाम्माम् छाची

२८ खन्‍सा ओ छाचे, आन्‍नी खपी तूवानीव, ना ख खोमयान्‍चीलो साहास तम्‍नूव, खीक्‍का ख आत्‍ना यूलो केई ईङईम् लनूनव।

२९ ओरोना आन्‍ना येशू ख्रीष्‍ट धर्मी तूये पीम् छेतानूम्‍कसा, नप् लक्‌ मप्‍तोदी खोलोङ् नीनाम्मालाम्पा जन्‍मेई छूक् पीम्सो आन्‍ना छेतानूम्‍व।

३

खोङ्नूम्व, पा नीनाम्माआ केई ऊतोङ्नाई सम्‍तूमा मीयीक तूये, खीक्‍का खम् सम्‍तूमा ईपी हायाम्‌ देप् तूये खन्‍सा केई नीनाम्माम् छा छूयीक तूये, ना आछीयाङ् केई खम् छामाईसोङा खन्‍सा चारपी तूपा केई छेतेनो। ऊदोईपीक्यालो खचा पा नीनाम्मा छेत्‍तस्‍नोक तूये।

२ हायाम् सम्तूमा मीयान्‍नीक बूम्चे, ईनीम्‍बा केई नीनाम्माम् छा तूये, खोदोलोई दोस्का ईबूसूम् लाईस्‍पा ऊई छूये खूङ्‌क केईया ईनीम्‍बा सम्‍मो मान्छेईमोङ् तूये। खोदोलोई केईया ओन्‍तोदीक छेताम् येशू ख्रीष्‍ट यूलो केईसो ख तोङ्‌कङ् छूये। ऊदोईपीक्यालो खूङ्‌क नाम्‍लापी येशू ख्रीष्‍ट ऊतोङ्‌कई तूये खूङ्‌क तोङ्‌कङ् केईया ख तूक तयाम्।

३ खीक्‍का येशू ख्रीष्‍टपी सानीवा मप् खोलोङ् येशू ख्रीष्‍ट ऊतोङ्नाई पवित्र तूये खूङ्‌क तोङ्नाङ् खस्सो खची होप्‍ङा पवित्र मयान्ची।

४ मोऊ मप् खोलोआङ् ललई गसची। ऊदोईपीक्यालो मोऊ मम्ङा ललई गम्के।

५ आन्‍ना खोलोआङ् छेत्‍नूम्‌ ई मोऊ खूर्म्‌ खाम्‌ लागीङ्‌ येशू ख्रीष्‍ट ङ्‌क चारपी यूवाक। खीक्‍का खपी ऊसो मोऊ मान्तू।

६ खन्‍सा आसे येशू ख्रीष्‍टलो तूये, खूङ्‌कसा मोऊ मईनो। खोरोना मोऊ मप्चापा ख तोम्‍सो तयनो ना छेईम्‍सो छेत्‍तनो।

७ ए छाछामाचे, आन्‍नी आसासो वालीलीपी मानीनूनव। खीक्‍का आस्‍कसाई नप् लक्‌ मय, खूङ्‌क मीस् येशू ख्रीष्‍ट धर्मी तूकतोङ्नाङ् धर्मी छूये।

८ आस्‍कसाई मोऊ मय खूङ्‌क शैतानमी के। ऊदोईपीक्यालो शैतानआ केछेयीकाङ् मोऊ मतो थोङाक तूये। ङ्‌क शैतानमी लक्‌ नास् मम् लागीङ्‌ नीनाम्माम् छा ङ्‌क चारपी यूवाक के।

९ नीनाम्माम् छाचा आसासो मोऊ मईचीनो, ऊदोईपीक्यालो नीनाम्माम् सूलाम्‍वा खचीपी छूक छूये, ना खची पा नीनाम्मा छूवाकसा खचा मोऊ मईचीक छूनो।

१० खन्‍सा ङ्‌कलाम्‍पाङ्‌ नीनाम्माम् छा आस्‍कई, ना शैतानमी छा आस्‍कई पीक्याना नम्‍लो छेईम् दूराम्। खीक्‍का नप् लक्‌ मान्मप्, खीक्‍का म्बू-म्नेछोस्सो सम्‍तूमा मान्मीक मीस् नीनाम्माम् छामाई छूदूरनो।

ई होप्-होप्‍पी सम्‍तूमा मीलम्

११ आन्‍ना केछेयीका येनानूम्‍क जीनप् रीदाम्क ङ्‌कङ्‌ के, “केई ई होप्-होप्‍पी सम्‍तूमा” मीलम् छूये।

१२ खीक्‍का केई कयीन तोङ्‌क छूम् छूनो, ऊदोईपीक्यालो ख शैतान लाम्‍पाक तूवा। खसा म्नेछो हाबिल सेत्‍क तूवा। ऊदोई खसा म्नेछो सेतू? ऊदोईपीक्यालो खसा मक लक्‌ रई तूवा, ना म्नेछोआ मक लक्‌ नप् तूवा।

१३ खन्‍सा ओ नेछोस्ये, चारपीक मीचा जेर्नीलो छाक्‍का छूनीनव।

१४ केईया छेताम्, केईया सीम्‌ रीङ्‌ होक्‍सूयूम्‍ना हाल्‍लोसो मान्याईप् रीरामपी ‍यन्चीयीक तूये, ऊदोईपीक्यालो केईया ई बूस् ई नेछोस् सम्‍तूमा मीयाम्क तूये। खीक्‍का आसाई म्बूस् म्नेछोस् सम्‍तूमा मीयस्‍नो खूङ्‍कस् होसोङ् सीम्‍पीङ्‌ तूचाईक छूये।

१५ म्बूस्-म्नेछोस् सम्तूमा मान्मीक् तोदी खोलोङ् मीस् सेईप्ची तोङ्‍क छूये। खीक्‍का आस्‍कसाई मीस् सेत, खूङ्‍कचीपी हाल्‍लोसो मान्याईप् रीराम‌ छूनो पीम् आन्‍ना हायाम्‌ नम्‍लोना छेत्‍नूम्‌।

१६ ङ्‌कलाम्‍पाङ्‌ सम्‍तूमा मीलम् पीक्‍याक ऊई पीम् केईया छेताम्। ऊदोईपीक्यालो येशू ख्रीष्‍टआ केई म्‍रीराम पीयीक तूये। खन्‍सा केईयासो ई बूचीम् ई नेछोचीम् लागी ई रीराम‌ पीम् छूये।

१७ हेप्-हेप् होङ्‌पोक् तूये, खोदोलोई खचा छूक्‍सीप्ची तचयस्‍नासो खस् बछोक्सनोदोक, नीनाम्माम् सम्तूमा खपी ऊतोङ्नाई बास् मय?

१८ छाछामाचे, केई रीङ्‌आ लो ङःआलोङाङ्‌ सम्‍तूमा मीलम् मा। खोदोलोई ई लक्‍लाम्पा केई आछीयाक सम्‍तूमा मीलईनूव।

१९ खन्‍सा ङ्‌क रीङ्‌लाम्‍पाङ्‌ केई सत्‍यपीक पीक्याना छेताम्, खीक्‍का केई नीनाम्माम् लाईस्‍पी छूयेलोसो ईकीम् लईनो।

२० खीक्‍का केई ई गोङ्आ दोस् तीयालोसो केईया ललीयाम्, नीनाम्मा ई गोङ्पीकासो दूङ् देप् तूये, ना खसा खोलोक थक् छेत्‍त।

२१ हायाम् सम्तूमा मीयान्‍नीक बूम्चे, केई ई गोङ्आ दोस् तीयानोदोक, नीनाम्माम् लाईस्‍पी खाईम् आत् मदूराम्।

२२ खीक्‍का केईया खपी ऊई ङोकाम्‌ खूङ्‍कङ् तयाम्, ऊदोईपीक्यालो केईया खम् आज्ञा रेपाम्‍ना खसा नत्‍तक लक्‌ मयाम्।

२३ खम् आज्ञा क ङ्‌कङ्‌ के, केईया म्छा येशू ख्रीष्‍टमी नीङ्पी विश्‍वास मम्ना होप्-होप्‍पी सम्‍तूमा मीलम् छूये। खसा केई ङ्‌कतोङ्‌कङ् आज्ञा पीयीक तूये।

२४ नीनाम्माम् आज्ञा रेप्‌ खोलोङ् खपी छूये, खीक्‍का नीनाम्मासो खचीपी छूये। खसा केई पीयीक पवित्र आत्‍मा ईपी तूकसा ख ईपी तूये पीम् केईया छेताम्।

आत्‍माम् जाँच

४

हायाम् सम्तूमा मीयान्‍नीक बूम्चे, खोलोङ् आत्‍मापी विश्‍वास मनूम्नव, खोदोलोई खूङ्‌क आत्‍मा नीनाम्माम् यो मायो पीकानीना जाँच मनूम्व। ऊदोईपीक्यालो हायाम्‌ सार वालीलीपी मप् खारीबोपोची ङ्‌क चारपी लत्‍ताक तूये।

२ येशू ख्रीष्‍ट मीस्मी ङालीपी ङ्‌क चारपी यूवाक पीक्‍ना विश्‍वास मप् तोदीपी नीनाम्माम् आत्‍मा छूये। ङ्‌कलाम्‍पाङ्‌ आन्‍ना नीनाम्माम् आत्‍मा पीम् छेत्‍नूम्‌।

३ येशू ख्रीष्‍ट स्‍वीकार मान्मप् आत्‍मा खोलोङ् नीनाम्मालाम्पाक मा, खूङ्‌क खोलोङ् ख्रीष्‍टमी ऊल्‍लोङ् मप् आत्‍मा के, ङ्‌कम् तोक्‍पी आन्‍ना लाईस्‍पीङ्‌ “ताचाये” पीम् येनानूम्‍क तूवा। खोदोलोई खूङ्‌क ईनीम्‍बा चारपी ताखाताक तूये।

४ ए नूक्‍छाचे, आन्‍नी क नीनाम्मामी के, खीक्‍का आन्‍नी वालीली मप् खारीबोपोचीप्का कोक्‍सानीक तूये। ऊदोईपीक्यालो आम्‍नीपी तूप्, चारपी तूप्‍पीकासो दूङ् राःरालोक तूये।

५ मूङ्‌क वालीली मप् खारीबोपोची चारपीक के, खन्‍सा खचा चारपीक रीङ्‌ङा मईची, ना चारपीक मीचा खची रीङ्‌ येनची।

६ केईने नीनाम्मामी। खन्‍सा आस्‍कसाई नीनाम्मा छेत्‍तची खचा ई रीङ्‌सो येनची, लोई आस्‍चीई नीनाम्मामी मा खचा ई रीङ्‌ येनस्‍नो। ङ्‌कतोङ्‌क रीङ्‌ लाम्‍पाङ्‌ सत्‍य आत्‍मा लो वालीलीक आत्‍मालो हायाम्‌ नत्‍तो छेई मदूराम्।

नीनाम्माम् सम्‍तूमा लो ई सम्‍तूमालो

७ हायाम् सम्तूमा मीयान्‍नीक बूम्चे, केई ई होप्-होप्‍पी सम्‍तूमा मीलईया के, ऊदोईपीक्यालो सम्‍तूमा नीनाम्मापीका ताये। सम्‍तूमा मीक् मीस् नीनाम्माप्का जन्‍मेई छूवाक, ना खसा नीनाम्मा छेत्‍त।

८ सम्‍तूमा मान्मीक्पा नीनाम्मा छेत्‍तनो, ऊदोईपीक्यालो नीनाम्मा ई सम्‍तूमा मीक् तूये।

९ नीनाम्माआ ईबूम्ङाङ् म्छा तूवाकसो ङ्‌क चारपी पोक्स्दात्ना म्सम्तूमा केई खोमीयीक तूये खन्‍सा केई खलो लेईम्‍चाम्‌ छूये।

१० सम्तूमाक ङ्‌कपीङ् तूये, केईया नीनाम्मा सम्‍तूमा मान्मीयूम्, खोदोलोई खसा केई सम्‍तूमा मीयी, ना ई मोऊमी फाईपी खसा ईबूम्ङाङ् म्छा तूवाकसो ङ्‌क चारपी पोक्‍स्‍दातू।

११ हायाम् सम्तूमा मीयान्‍नीक बूम्चे, नीनाम्माआ केई ओरोना सम्‍तूमा मीयीकसा केईसो ई होप्-होप्‍पी सम्‍तूमा मीलम् छूये।

१२ नीनाम्मा मीचा हाल्‍लोसो तखीचीक मान्तू। केई ई होप्-होप्पी सम्तूमा मीलईयादोक नीनाम्मा ईसाथपी छूये, खीक्‍काना नीनाम्माम् सम्‍तूमा ईपी पूरा छूक छूये।

१३ ओरोना केई खपी ना ख ईपी तूये पीम् रीङ्‌ छेताम्। ऊदोईपीक्यालो खसा म्‍आत्मा केई पीयीक तूये।

१४ केईया ख तम्क तूये, खीक्‍काना पा नीनाम्माआ म्छा ङ्‌क चारपीक हल्‍वा पीप् छूम् लागी पोक्‍स्‍क पीक्याना केईया गवाई पीयाम्।

१५ आस्‍कसाई येशू ख्रीष्‍ट नीनाम्माम् छा पीक्‍ना स्‍वीकार मय, नीनाम्मा खूङ्‌क मीस्पी छूये। खीक्‍काना खूङ्‌क मीस्सो नीनाम्मालो छूये।

१६ ओरोना नीनाम्माम् सम्‍तूमा ईपी तूक केईया तूम् तयाम् ना विश्‍वास मयाम्।

नीनाम्मा सम्‍तूमा मीक् तूये, ना आस्‍कई सम्‍तूमापी तूये खूङ्‌क नीनाम्मापी तूक छूये, ना नीनाम्मा खपी तूये।

१७ नीयाक लेईपीसो केई मान्कीमो तूम् लागी सम्‍तूमा ईपी पूरा छूवाक तूये। ऊदोईपीक्यालो ख ऊतोङ्‌कई तूये केईसो ङ्‌क चारपी खूङ्‌क तोङ्‌कङ् तूया।

१८ सम्‍तूमापी कीम्‍लम् ऊसो मान्तू, खोदोलोई आछीयाक सम्‍तूमाआ ई कीम्‍लम्‌ हत्‍तेई मय। ऊदोईपीक्यालो ई कीम्‍लम्‌ पीक्‍याक दण्‍डलो ईबूम् छूये, खीक्‍का आसे कीसे खूङ्‌क सम्‍तूमापी आछीयाक छूनो।

१९ केईया ख सम्‍तूमा मीयाम्, ऊदोईपीक्यालो खसा केई लाईस्पी सम्‍तूमा मीयीक तूये।

२० खन्‍सा हेप्-हेप्पा “कोङा नीनाम्मा सम्‍तूमा मीयो” पीक्याना ई बूस् ई नेछोस् इन्कार मयाम्दोक, खूङ्‌क सम्‍तूमा वालीलीक छूये। ऊदोईपीक्यालो ई मूक्सा तम्‍चायाम्‍क ई बूस् ई नेछोस् सम्तूमा मीयाम्नोदोक, ई मूक्सा तयाम्नोक नीनाम्मा ऊतोङ्नाई सम्तूमा मीदूराम्?

२१ ओरोना केईया खपीका ङ्‌क आज्ञा तम्क तूये, खन्‍सा आसाई नीनाम्मा सम्‍तूमा मीय खूङ्‌कसा म्बूस्-म्नेछोस्सो सम्‍तूमा मीयस्क छूये।

नीनाम्माम् छा पी ई विश्‍वास‌

५

येशूङ्‌ ख्रीष्‍ट के पीक्‍ना विश्‍वास मप् खोलोङ् नीनाम्माम् छाची के। खन्‍सा आस्‍कसाई पा नीनाम्मा सम्‍तूमा मीय खूङ्‌क मीचा पा नीनाम्माप्का जन्‍मेई छूवाकस्‍सो सम्‍तूमा मीयची।

२ ओरोना केईया नीनाम्मा सम्तूमा मीयाम्, ना खम् आज्ञा रेपाम्दोक, खूङ्‌क लाम्‍पाङ्‌ केईया नीनाम्माम् छामाईसो सम्तूमा मीयाम्क छेत्‍ते।

३ नीनाम्मा सम्तूमा मीम्ङा खम् आज्ञा रेम्‍मा, ना खम् आज्ञा ई लागी खोन्‍तो गार मान्तू।

४ ऊदोईपीक्यालो नीनाम्माम् छास् चारपी कोक्‍से, ई विश्‍वासआ गर्दा केई चारपी कोक्‍स्‍या।

५ चारपी कोप् आसे? येशू नीनाम्माम् छा पीक्‍ना विश्‍वास मप्ङाङ् चारपीका कोक्से।

६ खूङ्‌क खङ् तूये, ख काऊपीका लो हीः लाम्‍पालो यूवाक, ख येशू ख्रीष्‍ट तूये, ख काऊपीकाङाङ्‌ यूवाक मा, खोदोलोई ख काऊपीका लो हीप्‍कालो यूवाक के।

७ गवाई पीप्‍ने पवित्र आत्‍माङ्‌ तूये, ऊदोईपीक्यालो पवित्र आत्‍मा सत्‍य तूये।

८ गवाई पीप् सूप्‍पो तूये, खूङ्‍कस् पवित्र आत्‍मा, काऊ ना हीः, ङ्‌क सूप्‍चीम्‌ गवाई ईबूम्ङा तूये।

९ केईया मीस्मी गवाईपी विश्‍वास मयाम्, खोदोलोई नीनाम्माम् गवाई देप् तूये। ऊदोईपीक्यालो खसाङ् म्छाम् तोक्पी गवाई पीक तूये।

१० खन्‍सा आस्‍कसाई नीनाम्माम् छा पी विश्‍वास मय, खूङ्‌क मीस्मी सागोवापी ङ्‌क रीङ्‌मी गवाई छूये। खोरोनाङ् आस्‍कसाई नीनाम्मापी विश्‍वास मईनो खूङ्‌क मीचा नीनाम्मा वालीलीक मीने। ऊदोईपीक्यालो नीनाम्माआ म्छाम् तोक्‍पी गवाई पीकपी खसा विश्‍वास मईनो।

११ गवाई क ङ्‌कङा, नीनाम्माआ केई हाल्‍लोसो मान्याईप् रीराम‌ पीयीक तूये, ङ्‌क रीराम‌ म्छापी तूये।

१२ नीनाम्माम् छा तूये पीक् मीस्पी मूङ्‌क रीराम‌ छूये, ना नीनाम्माम् छा मान्तू पीक् मीस्पी मूङ्‌क रीराम‌ छूनो।

दूङ् दोस्पीक रीदाम्‌

१३ नीनाम्माम् छाम् नीङ्पी विश्‍वास मप् आन्‍ना खोलोआ हाल्‍लोसो मान्याईप् रीराम‌ तम्काक तूये पीम् छेतानूम्‍व पीकोना कोङा ङ्‌क छाप्‍दाम्‌ छापूना आन्‍नी होन्‍चायान्‍नीक तूये।

१४ केईया नीनाम्मापी पूरा आसा मयाम्। ऊदोईपीक्यालो खसा लन्ची मईक तोङ्ना केईया खपी ऊ ङोकाम्‌ दोसो खसा ई रीङ्‌ येनीपीया।

१५ केईया वाङोम् मयाम्‍ना ऊ ङोक्‍नूम्‍दोसो खसा येनीपीया पीक्याना केईया छेताम्‍दोक, केईया खपी ऊई ङोकूम्‍क तूये खूङ्‌क केईया आछीयाङ् तयाम् पीम्ना छेईम् छूये।

१६ हेप्-हेप्पा म्नेछोआ मोऊ मईक तय, खीक्‍का खूङ्‌क मोऊ सीम्‍पी ताईप्‍तेप् मोऊ मादोक, खसा मूङ्‍क म्बूचीम्-म्नेछोचीम् लागी वाङोम् मनूव, ओरोना आस्‍कमीई खची मोऊ सीम्‌ सम्मो मान्ताईप्‍तेप् तूये, खूङ्‌क मीस् नीनाम्माआ रीराम‌ पीय। खोदोलोई ङ्‌कतोङ्‌क मोऊसो छूये, खूङ्‌कसा सीम्‍पी तायीतीया, खूङ्‌कम्‌ लागी हेप्-हेप्पा बीन्ती मम् छूये पीकोना कोङा पीकोनो।

१७ रई लक्‌ तोदी खोलोङ् मोऊङा के, खोदोलोई ङ्‌कतोङ्‌क मोऊसो तूये खूङ्‌कसा सीम्‍पी तायीतीयानो।

१८ नीनाम्माआ बोबूयीक आसासो मोऊ मचयनो, ख नीनाम्माम् छाआ नम्‍लोना यूक्सक छूये, खीक्‍का दुष्‍टआ ख हाल्‍लोसो पत्‍तनो।

१९ केईया नम्‍लोना छेताम्, केई नीनाम्मामी, खीक्‍काना खोलोङ् चार मूङ्‌क दुष्‍टम् हूक्‍पी छूवाक तूये।

२० केईया खोलोआङ् छेताम्, नीनाम्माम् छा ताक तूये, ना खसा केई आछीयाकङ् नीनाम्मा छेईम् सानीवा पीयीक तूये। केई खपीङ् तूया, ना ख सत्‍य तूये। खूङ्‌क नीनाम्माम् छा येशू ख्रीष्‍ट तूये। खङ् सत्‍य नीनाम्मा ना हाल्‍लोसो मान्याईप् रीराम‌ तूये।

२१ ए छाछामाचे, आन्‍नी आम्‍नी होप्‍ङा ङोङोक्छेम् पूजा मम्पीका छूबूरी तूवानीव।

यूहन्‍नाम्

दोस्पीक छाप्‍दाम्‌

छेईलम्

ङ्‌क छाप्‍दाम्‌ ईल्पो “एल्‍डरआ” छाप्‍क के। दूङ्देतो बाइबलपीक छेछेमीचा ङ्‌क छाप्‍दाम्‌ यूहन्‍ना प्रेरितआ छाप्‍क पीक्‍ना मीन्ताम् मईचीक तूये।

ङ्‌क छाप्‍दाम्‌ “सोकाक मीम्छा ना मूङ्‍कम् म्छामाईचीम्” लागी छाप्‍पाक के (पद १)। मूङ्‌क मीम्छा आस्‍कई तूवा पीम् आसासो छेत्‍तनो। खूङ्‌क “मीम्छा” पीक्याक ईबूम् ख्रीष्‍टियन् मण्डली के, ना “मूङ्‍कम् म्छामाईची” क मूङ्‌क मण्डलीप्क तीक्‍सूस्‌ पीक्ना हेप्पा मीन्ताम् मईची। खोदोलोई ङ्‌क रीङ्‌ निश्‍चित मान्तू। ङ्‌क छाप्‍दाम्‌ ईस्वी सम्बत् मी लाईस्पीक शताब्‍दी याईम् हतोलो छाम्‍पा तूवा।

यूहन्‍नाम्

दोस्पीक छाप्‍दाम्‌

१

कोङ् एल्‍डरलाम्पा, सोकाक मीम्छा ना मूङ्‍कम् म्छामाईची कोङा आछीयाङ् सम्‍तूमा मीयो। कोङाङाङ्‌ मा, खोदोलोई सत्‍य ऊई पीक्‍ना छेईप् खोलोआङ् खस् सम्‍तूमा मीयची।

२ ओखीपी सत्‍य रीङ्‌ पूरा तूचाईकसा केईका आन्‍नी सम्‍तूमा मीनी।

३ पा नीनाम्मा ना म्छा येशू ख्रीष्‍टपीका सम्‍खेलू, सम्खे-लूम्खे, खाऊमा-खासेर्मा, ईपी सत्‍यतापी ना सम्‍तूमापी छूचाये।

४ आम् छास् हेप्-हेप्‍ची पा नीनाम्माप्का तोम्‍पा आज्ञापी तोक्‍स्‍चाईक छीपूना कोङ् हायाम्‌ ओ गोङ् होक्‍खाते।

५ ए नेछो, कोङा आम् लागी ईबूम् नयाँ आज्ञा छापूचोयोक माके, खोदोलोई कोङा केछेयीकाङ् ईपी तूवाक रीङ्‌ङा छापूचोयोक तूये। खन्‍सा केई ई होप्-होप्‍पी सम्‍तूमा मीलईयाके पीकोना कोङा आन्‍नी बीन्ती मीयान्‍नी।

६ केई खसा पीयीक आज्ञापी लाम्‍दूम्‍ङा सम्‍तूमा मीलम् के। आना केछेयीका येन्‍क आज्ञासो ङ्‍कङा, खन्‍सा आन्‍नी खोलोङ् सम्‍तूमा मीलप् छूम् छूये।

७ वालीलीपी मप् ओरोतो मीस्ची चारपी ताक तूये, खूङ्‌कचा येशू ख्रीष्‍ट गाम्‍पी ङ्‍क चारपी ताक पीक्‍ना खचा पतेई मईचीनो। ङ्‍क तोङ्‍क मीस्ङा केई वालीलीपी मप् ना येशू ख्रीष्‍टमी ऊल्‍लोङ् मप् के।

८ चीङ्चीङ् तूवानीव, आन्‍ना ऊक लक्‍ये मचाईनूम्क तूये, खूङ्‌क लक्‌ माप्दीप् माके खोदोलोई खूङ्‌क लक्‌ पूरा मप्ना पूनाऊनी तोक् छूवानीव।

९ येशू ख्रीष्‍टमी सेचीवापी बलिय छूक्‍ना मान्तूप्, खीक्‍का खम् सेचीवाप्‍का छूबूरी मप्चीप्ना तूप् मीस्पी नीनाम्माआ बास् मईनो, खोदोलोई आसे येशूम् सेचीवापी बलिय छूना तूये, खूङ्‌क मीस्पी पा ना म्छा नीप्पोआङ् बास् मय।

१० ङ्‌कतोङ्‌क सेचीवा मान्ताईमो हेप्-हेप् मीस् आम्‍नी खीम्पी ताईदोक खूङ्‌क तोङ्‌क मीस् आना आम् खीम्‍सो वन्‍नव खीक्‍का लाम्‍तूम्‍मासो मीनव।

११ ऊदोईपीक्यालो आस्‍कसाई खूङ्‌क तोङ्‌क मीस् लाम्‍तूम्‍मा मीय, खूङ्‌क लाम्‍तूम्‍मा मीक्पा मूङ्‌क मीचा मईक मान्‍नप् लक्‍पी काम्यान्चीक छूये।

१२ आन्‍नी छाम्‍ना होम्‌ पर्ने रीङ्‌ने हायाम्‌ देतो तूये, खोदोलोई कोङा कागजपी मसीआ छापोनो। खोदोलोई ई सानीवा चाननूव पीकोना कोङ् आम्‍नीपा बानोना खो-खोलतो रीङ्‌ मम् मीनोचोयोक तूये।

१३ नीनाम्माआ सोक्‍क आम् नेछो मीम्छाम् छामाईचा आन् सेवा हाक तूये।

यूहन्‍नाम्

तेस्रो छाप्‍दाम्‌

छेईलम्

ङ्‌क छाप्‍दाम्‌ यूहन्‍नाआ म्होप्मी लाईस्‍पीक लो दोस्पीकलो छाप्‍दाम्‌ तोङ्नाङ् ईस्वी सम्बत् मी लाईस्पीक शताब्‍दी याईम् हतोलो छाप्‍क तूवा। ङ्‍क छाप्‍दाम्‌ गायस मीचीक ईल्पो मण्डलीपीक लाम्‍लछा होम्‌ लागी छाप्‍क तूवा (पद १)। यूहन्‍नाआ गायस बीन्‍नीपा विश्‍वासीचीम् सूसो मकसा सायोचोङ्मा मीय, खोदोलोई डियोत्रिफस मीचीक मीस्मी तोक्पी क चेताऊनी पीय।

यूहन्‍नाम्

तेस्रो छाप्‍दाम्‌

१

कोङ् एल्‍डरलाम्पा, ओ बूम् गायस, कोङा आछीयाङ् हायाम्‌ सम्‍तूमा मीयो।

२ बूम् गायसङा, आन् आम् आत्‍मापी हायाम्‌ नप् तूकतोङ्नाङ् खोलोक थक्पी नप् छूवाचाव, खीक्‍का आम् रीराम‌ नप् छून्चानूव पीकोना कोङा वाङोम् मूयोके।

३ खीक्‍का हेप्-हेप् आम् बूची आम् नेछोची ताना आन् सत्यपी विश्‍वासी छूचाईक रीङ्‌ कोङ् येईमीयो, खीक्‍का आन् सत्‍यतापी तूचाये पीम् रीङ् येनूना कोङ् हायाम् ओजी नचाये।

४ ओ छास् सत्‍यतापी लाम्‍दूम्‍चाई पीम् रीङ्‌ येनूना कोङ् हायाम्‌ ओ सानीवा चानये, खन्‍सा ङ्‌कतोङ्ना ओ सानीवा चानप् रीङ्‌ बीन्‍नीपा ऊसो मान्तू।

५ ए बूमे, आना विश्‍वासमम् खाईप् बीन्‍नीपा आम् बूचीम् आम् नेछोचीम् लागी खीक्‍का थारूखम्पी तूप्चीम्‌ लागी सूसो मक तूये।

६ खचा ङ्‌कप्‍क मण्डलीपी आम् सम्‍तूमाम्‌ तोक्‍पी गवाई पचीक तूये। खीक्‍का होसोङ् आना खस् लाम्‍दूम्‍चाईक लाम्‍पी खस् चाहेई छूक थक् पीयस्‍ना बछोक्सस्दोक आना नीनाम्मापी हायाम् नप् मईक छूये।

७ ऊदोईपीक्यालो खस् विश्‍वास मान्मप्चीप्का ऊसो मान्खाईमो ख्रीष्‍टमी नीङ्मी खातिर मोरोङ् लत्‍ताना खाताक तूये।

८ खन्‍सा ङ्‌कतोङ्‌क मीस् केईया बोम्छोम् छूये, ना केईसो आछीयाक लक्‍मी लागी खस्का काम्‍चीम् दूरूम्नूव।

९ कोङा ङ्‌कम् तोक्‍पी ऊची रीङ् छापूना मण्डलीस् हूचीक तूवा, खोदोलोई लाम्‍लछा छूम् सानीवा मप् डियोत्रिफसआ कोङा पीकोक रीङ्‌ स्‍वीकार मान्मक तूवा।

१० खन्‍सा कोङ् आम्‍नीपा बानोलो, मूङ्‍कसा मचयक लक्मी तोक्पी रीङ् पूयो। ई तोक्पी खसा मान्‍नप् रीङ् मतो लाम्दूम्चाये। खोन्तोदीपी म्मो जीम्नोना मूङ्‍कसा बूबू-नेछोची लाम्‍तूम्‍मा मीम् इन्कार मय। खीक्‍का खस् लाम्तूम्मा मीक्चीसो लाम्तूम्मा मीयानूम्नव पीक्‍तो रोकेई मईची, ना मण्डलीप्कासो लात्दीतची।

११ खन्‍सा ओ नेछोस्ये, मान्‍नप् लक्‌ मप् तोङ्‌क छूवानीनव, बरू नप् लक्‌ मप्चीतोङ्‍क छूवानीव। आसाई नप् लक्‌ मय खूङ्‍कस् नीनाम्मामी छूये। खोरोनाङ् आस्‍कसाई मान्‍नप् लक्‌ मय खूङ्‌कचा नीनाम्मा तयस्‍नोक छूये।

१२ डेमेत्रियसमी तोक्‍पीन्‌ खोलोआङ् गवाई पीक तूये, ना सत्‍यआसो खूङ्‍कङ् गवाई पीय। खीक्‍का केईयासो गवाई पीयाम्, ना आना छेत्‍त ई गवाई आछीयाक तूये।

१३ कोङा ओरोतो छाम्‍ना आन् होम्‌ पर्ने रीङ्‌ तूवा, खोदोलोई छाम्‍सीङ्‌आ लो मसीआलो खूङ्‌क छाम्‍ना आन् होम्‌ कोङा चाहेई मूयोनो।

१४ खोदोलोई कोङा दावाङ् आन्‍लो तूम् लन्‍ची मूयो। खीक्‍का खो-खोलतो रीङ्‌-छाम् मईचू।

१५ आन् खाऊमा-खासेर्मापी छूवाचाव।

बूम्चासो खोलोआ आन् सेवाके पीकाना पीकाक तूये। खीक्‍का खोलोङ् बूम्ची खची नीङ्पीका काछोक्‍तो सेवाके लचीव।

यहूदामी

छाप्‍दाम्‌

छेईलम्

यहूदा येशूम् लो याकूबमीलो खची नेछो तूवा। खम् तोक्‍पी मत्ती १३:५५ पी लो मर्कूस ६:३ पी लो छाम्‍पा तूये। येशू सीम्‍पीका लाईस्‍पी म्नेछोचा ख हल्‍वापीप्‌ नीनाम्माम् छा तूये पीम् रीङ्‌ पतेई मान्मची। खचा खम् होश थीक्पी मान्तू मीनाचाक तूवा (मर्कूस ३:२०-२१; यूहन्‍ना ७:५)। येशू ऊसापक्‍कप्‍काङाङ्‌ खचा विश्‍वास मची।

ङ्‌क छाप्‍दाम्‌ हेप्-हेप् ख्रीष्‍टियनचीम् लागी छाम्‍पा के, खोदोलोई मूङ्‌क ख्रीष्‍टियनची हापीकई पीम् रीङ्‍ छेताम्‍नो। ख्रीष्‍टियन् मण्‍डलीगोपी वोङाक वालीलीक सेचीवाम्‌ ऊल्‍लोङ् मम् लागी यहूदाआ ङ्‌क छाप्‍दाम्‌ छाप्‍क तूवा।

यहूदामी

छाप्‍दाम्‌

१

येशू ख्रीष्‍टमी रोः ना याकूबमी नेछो यहूदालाम्पा,

नीनाम्माआ काछक अर्थात् पा नीनाम्मामी सम्‍खेवा तोक्ची ना येशू ख्रीष्‍टपी चीगूप्‍छा तूदोङ्नीकपी:

२ सम्‍खेवा, खाऊमा-खासेर्मा ना सम्खेलू आम्‍नीपी हायाम्‌ देतो छूक्‍तो खान्‍चानूव।

वालीलीपो सेचीपोचीम्‌ नीया

३ हायाम् सम्तूमा मीयान्‍नीक बूम्चे, केई खोलोङ् सहभागि छूयीक हल्‍वाम् तोक्‍पी कोङ् हायाम्‌ देतो ओ छाम् लअ, खन्‍सा नीनाम्माम् मीस्ची दोस्का सम्‍मोकम् लागी पीम्पाक विश्‍वास सम्‍सूरानूम्‍व पीम्ना आम्‍नीपी निवेदन मम् लागी कोङा ङ्‌क छाम्‍ङा छूये मीनो।

४ ऊदोईपीक्यालो केछे लाईस्‍पीकाङ्‌ दण्‍ड पीम् तोङ्‌क हेप्-हेप् मीस् आसासो मान्छेईमो आम्‍नी हाम्‍पी वोङ्‌खाताक तूये। मूङ्‍कस् खची नीनाम्मा मान्दीक मीस्ची के, मूङ्‌कचा ई नीनाम्माम् सम्‍खेलू रई लक्‍पी फात्‍चीक तूये, ना खचा ईल्‍पोङाङ् ई रोबू येशू जेर्चीक तूये।

५ आन्‍ना ङ्‌क रीङ्‌ खोलोङ् लाईस्‍पीङ्‌ छेतानूम्क तूवा, खोरोदोसो कोङा खूङ्‌क रीङ्‌ ओदोलो मीन्मारो ममीयान्‍नी। योबोरोबूआ मिश्र छाप्‍कूवापीका इस्राएलीची लेन्‍चामीचीना तात्‍चीक तूवा, खोदोलोई दोस्का विश्‍वास मान्मप् तोदी योबोरोबूआ नास् मस्क तूवा।

६ खचा तचीक हक्मी साम्दी मान्यूमो खस् पीचीक खची तूस्कोपी मान्तूप् रीदाम्‌ पोक्‍ची मीनानूम्ते, नीनाम्माआ खस् खादीपू मूङ्‌क नीयाक लेईसम्ममी लागी छूईचीना यूक्स्चीक तूये,

७ ऊतोङ्नाई सदोम लो गमोरालो खीक्‍का म्बर-बार तूवाक सहरपी तूप् मीचा तूम्‍लू मस्‍ना मीईङा मान्‍नप् लक्‌ मस्क तूवा, खीक्‍का खचा हाल्‍लोसो मान्सीप् मीःम् दण्ड तेप्‍स्‍चीना खोलोमी लागी दोलेवा छूवाक तूये।

८ खोरोनाङ् सेमो खोप् ङ्‍क मीस्चा खची रीराम अशुद्ध मईची, खीक्‍का खचा नीनाम्माम् अधिकार जेरची ना साराङ्‌गाप्‍तो तूप् म्सोम्‍लोकचीम् ऊल्‍लोङ् मईची।

९ खोदोलोई दूङ् देप्क रीदाम् पोक् मिखाएलआसो मोशाम् सालोग्‍गीम्‌ तोक्‍पी शैतानलो खेचालो शैतानमी ऊल्‍लोङ् मतो दोस् तीम् आत् मान्ममो “रोबूआ आन् राङे” लक तूवा।

१० खोदोलोई ङ्‌कचान्‌ खची होपा छेत्‍तस्‍नोक-लेस्‍नोक रीङ्‌मी ठट्टा मईची, खीक्‍का खची छेईम्-लेम्‌ राःराक म्‍लूखूप्ची मान्तूप् पोसूम् तोङ्‌क तूये, खूङ्‌कसाङ्‌ खस् पीलूलूक्दीतची।

११ खस् धिक्‍कार! ऊदोईपीक्यालो खस् कयिनमी चालपी लाम्‍दूमे, ना खाप्‍चीमाम्‌ लागी बालामआ मकतोङ् गल्‍तीपी छूये, ना कोरहआ जूम्‍लूक मक तोङ्ना खचासो जूम्‍लूक मईचीना पीलूलूक्‍खाते।

१२ आम्‍नी सम्खेलोक चाचावा-दूदूवापी ङ्‌कस् ईजेर्म् लप्‌ छूये। ऊदोईपीक्यालो ङ्‌कचा बीन्‍नीपाचीम् वास्ता मान्ममो खची होप्‍ङाङ्‌ चईची दूङ्‍ङची। खस् हीक्‍आ पेर्प्‌ ना खाईप् काऊ मान्दीक मोम् तोङ्‌क छूये। खस् नीस्छेम् सीयाक लोनाम् पीक सीछोतोङ्‌क तूये, ऊदोईपीक्यालो मूङ्‌कस् म्चो मान्मीना म्साम्‍लोङ् पीलूलूकाखात्‍क तूये।

१३ खस् दीरीत्‍तीपूक हायाम्‌ ईकीम् लप्‌ काऊमी छाल तोङ्‌क तूये, खीक्‍का खचा खची होपाङ् ङाजावाक रीङ्‌ पूक्मा तोङ्‌ना लातची। खस् थाम्खाप् सोङ्‍गेर् तोङ्‌क तूये, खची लागी नीनाम्माआ खादीपूक नाम्कूर्मादाम् दोस्का सम्‍मोकम्‌ लागी यूक्स्पीचीक तूये।

१४ आदममी नूक्लीऊपीक हनोकआसो ङ्‌क मीस्चीम् तोक्‍पी ओरोना खारीबो मक तूये, “येन्‍नूम्‍व, योबोरोबू ङीर्‌ङा मान्दूर्प् म्पवित्र मीस्चीका यूवाक तूये,

१५ खसा ङ्‌कतोङ्‌क मीस्चीम् नीया मय, खीक्‍का खचा मस्क रई लक्‍मी लो नीनाम्माम् ऊल्‍लोङ्पी नेनाक रीङ्‌मीलो दण्ड पीयची।”

१६ ङ्‌कतोङ्‌क मीस्ची चीबूर्‌तो लप्चाप्, सम्तूक् मान्मप्, खची होप्मी रई मीन्ताम्‍पी लाम्‍दूम्प्, नाम्‍दूखूम्‌ रीङ्‌ मप् खीक्‍का खची फाइदाम् लागी मीस्पी चाप्‍लूसी मप् छूये।

रोकोछू मम् रीङ्‌

१७ खोदोलोई हायाम् सम्तूमा मीयान्‍नीक बूम्चे, आन्‍ना क ई रोबू ख्रीष्‍टमी प्रेरितचा लाईस्‍पीङ्‌ येईमीयानीक रीङ्‌ मीनानूम्व।

१८ खचा ओरो पीकाक तूवा, “दो-दोरीम्‍पी बीन्‍नीपाम् नीङ्‌काईप्‌ मीस् ताये, खस् नीनाम्मा मानेई मान्ममो खची लन्‍चीपी लाम्‍दूमे।”

१९ आम्‍नी गोपी मान्तप् रीङ् ताईप् ङ्‌कस्ङा के। खस् चारपीक रीङ्‌पी सानीवा मईचीना लाम्‍दूमे खीक्‍का खचीपी पवित्र आत्‍मा छूनो।

२० खोरोदोसो हायाम् सम्तूमा मीयान्‍नीक बूम्चे, आन्‍नी आम्‍नी पवित्र विश्‍वासपी बलिय छूवानीना पतोखात्नीव, ना पवित्र आत्‍मापी वाङोम् मनूम्व।

२१ आन्‍नी आम्‍नी होप्‍ङा नीनाम्माम् सम्‍खेपी यून्चीनीव, खीक्‍का हाल्‍लोसो मान्याईप् रीराममी लागी ई रोबू येशूम् सम्‍खेलू हूङानूम्‍व।

२२ आन्दोवोल् छूक्ची सम्‍खेवा मीयानूम्व,

२३ बीन्‍नीपा मीस्ची मीःपीका थूतानूम्‍ना लेन्‍चा मीयानूम्व, बीन्‍नीपा सम्‍खेवा मीनूम्‍लो होस् तूवानीव, खीक्‍का मोऊ वोर्वालाम्पा अशुद्ध छूवाक तेईसो पतानूम्नव।

आसीक्मी वाङोम्

२४ हन्‍ना, खसा आन्‍नी मोऊ मम्पीका जगेई मईनी, ना आन्‍नी मोऊ मान्दीक मईनीना खम् साम्‍दीखाम् लाईस्‍पी चामोवालो खाईनी।

२५ केई हल्‍वा पीप् ईल्‍पोङाङ् नीनाम्मामी, ई रोबू येशू ख्रीष्‍टपीका साम्‍दीखा, सायोचोङ्मा, राःरा, ना हक्‌ सून्‍मापूका एसे ना दोस्का-दोस्का सम्‍मो छून्चानूव। आमेन।

यूहन्‍नाआ तक

प्रकाश

छेईलम्

ङ्‍क सोक्सर यूहन्‍ना मीचीक ईल्पो हायाम् नीङ् तोप् ना प्रभावशाली खूवोबूप् मीचा छाप्क के। ओरोतो बाइबलपीक छेछेमीचा ओरोपीके, ङ्‍क येशूआ हायाम् लोक्‍तो सम्तूमा मीक म्सीच्‍चेङा तूवा (यूहन्‍ना १३:२३), ना खसाङा नयाँ करारपीक “यूहन्‍नाआ छाप्क जीनप् रीदाम्” खीक्‍का यूहन्‍नाम् सूप्ची छाप्दाम्सो छाप्क तूवा। खसा ङ्‍क “प्रकाश” मी सोक्सर ई.सं. मी लाईस्पीक शताब्दी यातातोलो छाप्क तूवा।

ङ्‍क सोक्सर नीनाम्मापीका यूहन्‍नाआ तक प्रकाशमी आछीयाक बयान के। याईस्को लेईपी ना खूङ्‍क नाम्‍लापी ख्रीष्‍टमी लो शैतानमीलो हाम्पी छूक् दूङ् दोस्पीक जूम्‍लूक्मी तोक्पी ङ्‍क सोक्सरपी छाम्पा तूये। ङ्‍क “याईस्को लेई” यूहन्‍नाम् नाम्‍लापी थोक्साखात्क तूवा। रोमी सरकारलाम्पा खोलोङ् ख्रीष्‍टियन् मण्डलीचीपी हायाम् देप् दूक्वा ताम् हक तूवा। दूक्वापी छूवाक खोलोङ् दूङ्पीक विश्‍वासीची ख्रीष्‍ट होसोङ् आत्ना मान्यूम् सम्मो सागोहोम् ना आत् तचीनू पीकाना ङ्‍क प्रकाश पीक तूवा। खोदोलोई दूङ्लोक्‍तोक ख्रीष्‍ट होसोङ् आईम्ताम् लाईस्पी छूक्ना ताप् खोतीम् तोक्पी ङ्‍क प्रकाशमी सोक्सरपी छाम्पा तूये। यूहन्‍नाम् नाम्‍लापी मण्डलीचा हायाम् देप् दूक्वा तेप्स्चचीक तोङ्ना, येशू होसोङ् आत्ना ताईक यास्को नाम्‍लापीसो खोलोङ् ख्रीष्‍टियनची होसोङ् हायाम् ईकीम् लप् दूक्वापी छूये।

यूहन्‍नाआ तक

प्रकाश

१

ङ्‍क येशू ख्रीष्‍टलाम्पाक प्रकाश के। नीनाम्माआ दावाङ् छूक्ना ताप् रीङ् खम् सूसो मप्ची खोमीम् लागी ङ्‍क प्रकाश येशू पीयू। येशूआ ईल्पो नीनाम्माम् रीदाम् पोक् पोक्स्‍ना खम् सूसो मप् यूहन्‍ना ङ‍्‍क प्रकाशमी तोक्पी खोमीयू।

२ यूहन्‍नाआ म्होपा तक खोलोङ् रीङ्मी, अर्थात् नीनाम्माम् रीङ्बऊ ना येशू ख्रीष्‍टमी साक्षीमी गवाई पीयू।

३ ङ्‍क सोक्सर नीक् ना ङ्‍कपी तूक खारीबोम् रीङ्बऊची येईप् ना रेप् खोलोङ् मीस्ची नीनाम्माआ आसीक् पीय। ऊदोईपीक्यालो ङ्‍क रीङ्ची पूरा छूम् नाम्‍ला दोक्छापीङ् तूये।

सेवा ना साम्दी-छाम्

४ यूहन्‍नापीका एशियापी तूप् नूक्ची मण्डलीचीपी सेवाके:

नीनाम्मा तूये, ख तूवा ना ख ताये, ख लाम्पा ना खम् सिंहासनमी लाईस्पी तूप् नूक्ची आत्मालाम्पा आम्नीपी सम्खेलू ना खाऊमा-खासेर्मा छूनूव।

५ विश्‍वास मम् खाईप् साक्षी, सीयाकचीपीका दूङ् लाईस्पी ऊसापक्‍क ना चारपीक होङाबूचीम् चार तोप् येशू ख्रीष्‍टलाम्पासो आम्नीपी सम्खेलू ना खाऊमा-खासेर्मा छूनूव।

खसा केई सम्तूमा मीये ना म्होप्मी बलिदानमी हीःआ केई ई मोऊपीका छुटकारा पीयीक तूये।

६ खसा केई ईबूम् चारखम् खीक्‍का खम् नीनाम्मा ना पामी सूसो मप् पूजारीची बानेई मईक तूये। खूङ्‍क येशू ख्रीष्‍टमीङ् साम्दीखा ना राःरा दोस्का-दोस्का सम्मो छून्चानूव। आमेन।

७ खोङ्नूम्व, ख मोम्‍पी यूचाये, ना खोलोङ् मीचा ख तयची। ख चल्‍आ थूप्चासो ख तयची। खीक्‍का चारपीक खोलोङ् गोङ्चा खम् कारण विलाप मईची। ओरोङ् छूनूव। आमेन।

८ “अल्फा ना ओमेगा कोङ्‍ङा के,” खोलोप्का दूङ् राःरालोक योबोरोबू नीनाम्माआ पीके, “ख तूये, ख तूवा, ना ख ताये।”

मीस्मी छामी दर्शन

९ कोङ् आम्‍नी बू यूहन्‍ना के। येशूपी विश्‍वास मूकसा आन्‍नीस्का ईतो धैर्य मूना कोङासो दूक्वा तेप्सूक तूये। ङ्‍क दूक्वा क खम् चारखम्पी तूप्चीपी ताये। नीनाम्माम् रीङ्बऊ ना येशूम् तोक्पी गवाई पीयूकसा कोङ् पत्मोस मीचीक टापूपी तूवो।

१० रोबूम् लेईपी कोङ् आत्मापी तूवो, ना तुरहीम् तोङ्‍क ईबूम् हायाम् देप् साल्मआ ओरो पीकाचाक कोङा येनू,

११ “आना ऊई तय, खूङ्‍क ईबूम् सोक्सरपी छाप्व, ना मूङ्‍क एफिसस, स्मुर्ना, पर्गामम, थिआटीरा, सार्डिस, फिलाडेल्फिया ना लाओडिसिया सहरपी तूक नूक्ची मण्डलीची हव।”

१२ कोङ्लो नेईप् आसे पीकोना ओ दोस् हेम् आन्चूङ्ना खोङू, खोदोलो लाबाई यूस्को नूक्ची हाल्ङोम् सामदान तूऊ।

१३ कोङा सामदानमी रापी म्‍लोङ् सम्मो ताप्‍तेप् तेई खाम्दीप् ना हाल्ङोम् पेटी वाईप्दीप् मीस्मी छा तोङ्‍क ईल्पो तूऊ।

१४ खम् तोङ् लो तोसम्‍लो ऊन तोङ्‍क ओम्‍लोप् ना नोङ् तोङ्‍क ओम्‍लोप्, खीक्‍का म्मूक्स् क तीप्चाप् मीलाम्छो तोङ्‍क तूवा।

१५ खम् लोङ् मीम् भट्टीपी खारेई मम्पाना लाङ्लाङ्‍यो मम्पा काँस तोङ्‍क तूवा, ना खम् साल्म् क हायाम् सार बगेई छूक्चाप् योऊमी देप् साल्म् तोङ्‍क तूवा।

१६ खम् चूप् हूःआ नूक्ची सोङ्‍गेर् लाप्दीत्क तूवा, ना खम् ङःपीका हायाम् गेईप् नीस्थलाङ् म्यालोक दोप्सेल लत्‍ताक तूवा। खम् ङाली क छेकाल्पीक नाम्छोवा तोङ्‍क हायाम् छेङ्छेङ्पा तूवा।

१७ ख तूखूलो कोङ् सीप्खाप्‍तोङ् छूवोना म्‍लोङ् दोक्पू कूम्चूङ्। खोदोलोई खसा म्चूप् हूः ओरोपीक्‍तो ओ तोङ्पी यूक्सू, “कीनव, दूङ् लाईस्पीक ना दूङ् दोस्पीक कोङ्‍ङा के।

१८ लेईप्चाप् क कोङ्‍ङा के। कोङ् सीयोक तूवा। खोङ्व, कोङ् सदैबरीम् लागी लेतोचोयोक तूये, खीक्‍का सीम्मी ना खादीम् चाबी ओपी तूये।

१९ खन्सा आना ऊई तय खूङ्‍क छाप्व। ईनीम्‍बा छूचाईक रीङ्ची ना दोस्का छूक् रीङ्ची छाप्व।

२० ओ चूप् हूक्पी आना तक ङ्‍क नूक्ची सोङ्‍गेर् ना हाल्ङोम् ङ्‍क नूक्ची सामदानमी रहस्य क ङ्‍कङ् के: नूक्ची सोङ्‍गेर् क नूक्ची मण्डलीपीक नीनाम्माम् रीदाम् पोक्ची ना नूक्ची सामदान क नूक्ची मण्डलीची के।

एफिससपीक मण्डली

२

“एफिससपीक मण्डलीप्क नीनाम्माम् रीदाम् पोक्मी लागी ङ्‍क छाप्व। ङ्‍क रीङ् नूक्ची सोङ्‍गेर् म्चूप् हूक्पी खूर्प् ना नूक्ची सामदानमी हाम्पी लाम्दूम्प्‍आ ओरोपीके:

२ “आम् लक्ची, आम् रोकोछू ना आम् तेम्दूर्म्‌ वा कोङा छेतो। आना रई मीस्ची खोम् नत्‍तस्‍नो पीम्सो कोङा छेतो। प्रेरित माकसासो कोङ् प्रेरित के लोक्चीप्ची आना जाँच मना वालीलीपी छीप्चीक तूये पीम् कोङा छेतो।

३ कोङा छेतो, आना धैर्य मक तूये, ना ओ नीङ्मी लागी दूक्वा तेप्स्क तूये। खीक्‍का आन् गलेई मान्छून्‍नाक तूये।

४ खोदोलोई आम् ऊल्‍लोङ्पी ओपी ङ्‍क रीङ् तूये, आना लाईस्पीक आम् सम्तूमा होक्सीक तूये।

५ खन्सा ऊक लक्पीकाई आन् हूप्साक तूये, खूङ्‍क मीन्व ना वालूम्मा मव, खीक्‍का आना लाईस्पी मक लक् मव, आना वालूम्मा मईनोदोने कोङ् आम्पी तोयोना आम् सामदान मूङ्‍कम् तूस्कोपीका लातूतो।

६ खोदोलोई आम्पी ङ्‍क रीङ्ने तूये, कोङा जेरूक तोङ्ना नीकोलाइटस मीयस्कम् लक् आनासो जेर।

७ आस्मी नोबो तूये, खूङ्‍कसा येन्‍नूव, पवित्र आत्माआ मण्डलीची ऊई लयची। आसे कोक्से ख नीनाम्माम् साराङ्‍गाप्‍तो तूक रीराममी सीछोम् म्चो कोङा चाम् पीयो।

स्मुर्नापीक मण्डली

८ “स्मुर्नापीक मण्डलीपीक नीनाम्माम् रीदाम् पोक्मी लागी ङ्‍क छाप्‍व। ङ्‍क रीङ् दूङ् लाईस्पीक ना दूङ् दोस्पीकसा पीके, ख सीयाक तूवा ना होसोङ् ऊसापका:

९ “कोङा आम् दूक्वास् ना आन् छूसीक रीङ् छेतो, खोदोलोई आन्‍ने होङ्पोक्ङा तूये। खची होप्ङा यहूदी लोक्चीप्चा आन् निन्दा मीक रीङ् कोङा छेतो। खस् यहूदीची मा, खोदोलोई शैतानमी याखऊ खीम्पीकस् के।

१० आना तेम् हयक दूक्वापीका कीनव। खोङ्व, शैतानआ आन्‍नी तूनीकपीक हेप् आम्नी चाम्ची मम् लागी थूनापी तेम् हईचाईनीक तूये, ना आन्‍ना ईक्पोङ् लेई सम्मोङाङ् दूक् तईनूम्। आन् सीकसम्मोङ् विश्‍वासी छूवाव ना कोङा आन् रीराममी मुकुट पीयान्।

११ आस्मी नोबो तूये, खूङ्‍कसा येन्‍नूव, पवित्र आत्माआ मण्डलीची ऊई लयची। आसे कोक्से, मूङ्‍क दोस्पी ताप् सीम्‍आ ऊसो हानी मदूरनो।

पर्गाममपीक मण्डली

१२ “पर्गाममपीक मण्डलीपीक नीनाम्माम् रीदाम् पोक्मी लागी ङ्‍क छाप्व। ङ्‍क रीङ्बऊ नीस्थला म्यालोक दोप्सेल खूर्प्आ ओरोपीके:

१३ “कोङा छेतो, आन् शैतानमी सिंहासन तूकपी बास् तूये। खोरोदोसो आन् ओ नीङ्पी थम्पूर तूये। ओमी विश्‍वास मम् खाईप् साक्षी एन्टिपासमी नाम्‍लापीसो आना ओपीक आम् विश्‍वास माङ्‍होन्येन्‍ना। शैतान तूस्को थाऊपी आम्नी रापीङ् एन्टिपास सेत्ची।

१४ खोदोलोई आम् ऊल्‍लोङ्पी ओपी ऊची रीङ् तूये, ऊदोईपीक्यालो आन्‍नी तूनीकपी हेप्-हेप् ङ्‍क तोङ्‍क तूये, खचा बालाममी सेचीवा रेप्पची। इस्राएलीची मोऊपी फासेई छूनूव पीकाना ङोङोक्छेपी चारेई मम्पा चाम्दूम् चाम् ना तूम्‍लू लम् बालामआ बालाक होङाबू ईक तूवा।

१५ खोरोनाङ् आन्‍नी तूनीकपी हेप् नीकोलाइटसमी सेचीवा रेप्चीसो तूये।

१६ खन्सा वालूम्मा मव, मादोने कोङ् आम्पी दावाङ् तोयो, ना ओ ङःपीक दोप्सेल‍आ खस्का जूम्‍लूक मूयो।

१७ आस्मी नोबो तूये, खूङ्‍कसा येन्‍नूव, पवित्र आत्माआ मण्डलीची ऊई लयची। आसे कोक्से, ख कोङा सूल्म्पाना यूम्पा मन्‍न जीस् पीयो, ना कोङा ख नयाँ नीङ् छाम्पा ईबूम् ओम्‍लोप् लूङ् पीयो। ङ्‍क ओम्‍लोप् लूङ् तोक्पाङाङ् ङ्‍क नीङ् छेत्‍त।

थिआटीरापीक मण्डली

१८ “थिआटीरापीक मण्डलीपीक नीनाम्माम् रीदाम् पोक्मी लागी ङ्‍क छाप्व। ङ्‍क रीङ् नीनाम्माम् छाआ पीके, खम् मूक्स् मीलाम्छो तोङ्‍क ना म्‍लोङ् कालामोक्स्तो तीप्चाप् काँस तोङ्‍क तूये:

१९ “आम् लक्, आम् सम्तूमा, आम् विश्‍वास, आम् सूसो ना आम् तेम्दूर्वा कोङा छेतो। आना दोस्पीमक लक् लाईस्पीकप्का दूङ् देतो तूये।

२० खोदोलोई आम् ऊल्‍लोङ्पी कोङा ईबूम् रीङ् पीम्ङा छूये: आन्‍ना ईजेबेल मीयस्क मीम्छा सेचीवा पीम् तूस्को पीनूम्। ख खारीहोपोसूम् लोयान्ची ना ओ सूसो मप्ची तूम्‍लू लम् खीक्‍का ङोङोक्छेपी चारेई मम्पा चाम् दूम् चाम् ईय ओरोना खस् रई लाम् हेम् लाम्दूप्पची।

२१ कोङा मूङ्‍क मीम्छा वालूम्मा मम् नाम्‍ला पीयू, खोदोलोई खसा तूम्‍लू लम्पीका वालूम्मा मम् मानेई मान्म।

२२ खोङ्व, कोङा मूङ्‍क तूक्खा ईम्स्को तूस्कोपी होक्सूछोक्सो, ना खलो तूम्‍लू लप्चा वालूम्मा मईचीना खलो मस्क तूम्‍लूम् लक् होक्सीयस्‍नोदोक कोङा खस् हायाम् देप् दूक्वापी होक्सूछोक्सोची।

२३ कोङा मूङ्‍क मीम्छाम् छामाईची सेतो। खीक्‍का खोलोङ् मण्डलीचा छेत्‍तची, खोलोमी सानीवा ना गोङ्मी चाम्ची मप् कोङ्‍ङा के, कोङा आन्‍नी खोलोङ् आम्नी लक् तोङ्ना म्चो पीयान्‍नी।

२४ “खोदोलोई ओन्तोङ्‍क सेचीवाम् दोस्-दोस् लाम्मान्दूम्प् ना शैतानमी ओरोगूम्प् रहस्यम् रीङ्ची मान्‍ईक्चीप् आन्‍नी थिआटीरापीक बीन्‍नीपाची कोङा लोयान्‍नी, आन्‍नी हन्‍ना ऊसो भारी खूर्‌मीयान्‍नीनो।

२५ खोरोदोसो ऊई आम्नीपी तूये, मूङ्‍क कोङ् मान्ताम् सम्मो कीयातानूम्व।

२६ आसे कोक्से ना ओ लक्ची याईस्को सम्मोङ् मचय, ख कोङा गोङ्‍‍-गोङ्चीपी हक् पीयो,

२७ ना सेल्मी तूप्‍आ बोहोम् छूप् रपूम्बोकाम्क तोङ्ना मूङ्‍कसा खचीपी चार तोक्स्, कोङा ओ पालाम्पा तूक हक् मूङ्‍क पीयो।

२८ ख कोङा देत्छाक सोङ्‍गेर् पीयो।

२९ आस्मी नोबो तूये, खूङ्‍कसा येन्‍नूव, पवित्र आत्माआ मण्डलीची ऊई लयची।

सार्डिसपीक मण्डली

३

“सार्डिसपीक मण्डलीपीक नीनाम्माम् रीदाम् पोक्मी लागी ङ्‍क छाप्व। ङ्‍क रीङ् नीनाम्माम् नूक्ची आत्मा ना नूक्ची सोङ्‍गेर् तूप्‍आ पीके:

“आम् लक् कोङा छेतो। आन् लेईप्चाप् तूये पीम् नीङ्ने तूये, खोदोलोई आन् सीयाखात्क तूये।

२ चीङ्चीङ् तूवाव, ना सीम् होक् बीन्‍नीपा रीङ्ची पोचीप् मव, ऊदोईपीक्यालो आम् लक् ओ नीनाम्माम् लाईस्पी पूरा छूवाक कोङा मान्छीम्ङा।

३ खन्सा आना तक ना येन्क रीङ् मीन्‍नू, मूङ्‍क रेप्पू खीक्‍का वालूम्मा मव। आन् चीङ्चीङ् तूनोदोने कोङ् खूस्पा तोङ्ना तोयो, ना कोङ् ऊक नाम्‍लापी तोयो मूङ्‍क आना छेत्‍तनो।

४ खोदोलोई सार्डिसपी हेप्-हेप् मीस्ची तूये, खचा खची तेई मोऊआ जेर्चीक मान्तू। खस् कोङ्लो ओम्‍लोप् तेई खाप्सस्‍ना लाम्दूमे, ऊदोईपीक्यालो खस् ङ्‍कतोङ्‌ मम् खाईप् तूये।

५ आसे कोक्से, मूङ्‍कसा ङ्‍क तोङ्‍क ओम्‍लोप् तेई खाप्स, ना कोङा खम् म्नीङ् रीराममी सोक्सरपीका हादेसो मेतेई मूयोनो। कोङा खम् नीङ् ओ पाम् लाईस्पी ना खम् रीदाम् पोक्चीम् लाईस्पी स्वीकार मूयो।

६ आस्मी नोबो तूये, खूङ्‍कसा येन्‍नूव, पवित्र आत्माआ मण्डली ऊई लयची।

फिलाडेल्फियापीक मण्डली

७ “फिलाडेल्फियापीक मण्डलीपीक नीनाम्माम् रीदाम् पोक्मी लागी ङ्‍क छाप्व। ङ्‍क रीङ् पवित्र ना आछीयाकपी तूप्‍आ पीके, खपी दाऊदमी चाबी तूये, ना खसा हल्‍लक लाम्स्को आसासो छीदूरनो अथवा खसा छीयक लाम्स्को आसासो हल्दूरनो:

८ “आम् लक्ची कोङा छेतो। खोङ्व, कोङा आम् लाईस्पी लाम्स्को हलूतोक तूये, मूङ्‍क आसासो छीम् दूरनो। आम्पी चीछाङाङ् राःरा तूये पीम् कोङा छेतो, खोरोदोसो आना ओ रीङ्बऊ रेप्क तूये, ना ओ नीङ् इन्कार मान्मन्‍नाक तूये।

९ खोङ्व, शैतानमी याखऊ खीम्पीक यहूदी मादोसो केईका यहूदी पीक्ना वालीली नेईप्ची कोङ् तोयोना आम् लोङ्पी सेवा छोमीयोची, ना आन् कोङा सम्तूमा मीयान् पीम् रीङ् खचा छेत्‍तची।

१० आना ओ रीङ्बऊ रेप्ना हायाम् रीङ् तेप्स्क तूये। खन्सा चारीदूपी तूप् मीस्ची चाम्ची मम् लागी खोलोङ् चारपी ताम् हचयक चाम्चीम् नाम्‍लापीका कोङा आन् जगेई मयान्।

११ कोङ् दावाङ् तोचोयो। आम्पी ऊई तूये खूङ्‍क कीदीत्व, खोरोछूकसा आम् मुकुट आसासो ङाप्खीनो।

१२ आसे कोक्से, ख कोङा ओ नीनाम्मा दप्स्को खीम्मी ईबूम् मूलीर बानेई मूयो, ना ख मूङ्‍कपीका हाल्‍लोसो पाखा लत्नो। कोङा मूङ्‍क मीस्पी ओ नीनाम्माम् नीङ् खीक्‍का ओ नीनाम्मालाम्पा साराङ्‍गाप्का दाली यूप् नीनाम्माम् सहर नयाँ यरूशलेममी नीङ् छापो। खीक्‍का ओहोप्‍मी नयाँ नीङ्सो कोङा मूङ्‍कपी छापो।

१३ आस्मी नोबो तूये, खूङ्‍कसा येन्‍नूव, पवित्र आत्माआ मण्डलीची ऊई लयची।

लाओडिसियापीक मण्डली

१४ “लाओडिसियापीक मण्डलीपीक नीनाम्माम् रीदाम् पोक्मी लागी ङ्‍क छाप्व। ङ्‍क रीङ् आमेन, विश्‍वास मम् खाईप् ना आछीयाक साक्षी, नीनाम्माआ बोबूईक खोलोक थक्पी चारखम् तोप्‍आ ओरोपीके:

१५ “कोङा आम् लक्ची छेतो। आन् छीक्छीलीप्सो मान्तू हूईप्सो मान्तू, आन् छीक्छीलीप् दोसो हूईप् दोसो छूवावादोने नवा।

१६ आन् दीम्दीम्छाक तूये, आन् छीक्छीलीप्सो मा ना हूईप्सो मा, खन्सा कोङा आन् ओ ङःपीका पान्दीयान्।

१७ आना पीके, ‘कोङ् होङ्पोक् तूवो, ना ओपी दाचाम् तूये, खीक्‍का ओपी ऊमीसो रोरेखा मान्तू।’ खोदोलोई आन् छूक्सीप्, सम्तूक्खाप्, ऊसो मान्तूप्, कोमूक्पा ना फूतीकेर् तूवो पीम् आना छेत्‍तनो।

१८ खन्सा होङ्पोक् छूम् लागी मीपी हायाम्‍लोक्‍तो हूईम्पा हाल्ङो, आम् फूतीकेर् देम् लागी ओम्‍लोप् तेई ना आना नम्‍लो तोम् दूरूनूव पीकाना आम् मूक्स्पी तेम् लागी मलम, ङ्‍क खोलोङ् ओपीका खेईम् लागी कोङा चाई पीयान्।

१९ कोङा सम्तूमा मीयोकची कोङा वोकोची, ना ताडना पीयोची। खन्सा उत्साहित छूवानीव। वालूम्मा मनूम्व।

२० खोङ्नूम्व, कोङ् लाम्स्कोपी थोरेपोना लाम्स्को दूपो। आस्कसाई ओ साल्म् येनना लाम्स्को हलोपोयोदोक, कोङ् खीम् गोपा वोङो ना खलो जागूलो चोयो ना खसा कोङ्लो चय।

२१ आसे कोक्से, ख कोङा ओ सिंहासनपी कोङ्लो तूम् पीयो, दानाई कोङ् ओहोप्सो कोक्सो, ना ओ पालो खम् सिंहासनपी तूवोचोयोक तूये।

२२ आस्मी नोबो तूये, खूङ्‍कसा येन्‍नूव, पवित्र आत्माआ मण्डलीची ऊई लयची।”

साराङ्‍गाप्‍तोक सिंहासनमी दर्शन

४

खीक्‍काना कोङा खोङू, ना साराङ्‍गाप्‍तो हलाछोक्स्क ईबूम् लाम्स्को तूऊ। कोङा लाईस्पी येनूक साल्म् तुरहीमी तोङ्‍क साल्म्पी कोङ्लो ओरोपीक्‍तो नेन्चाक तूवा, “एक्‍तो थोङ्ते, ना हन्‍ना दोस्पी ऊची छूताये खूङ्‍क रीङ् कोङा आन् खोमीयान्।”

२ खोन्तोलो कोङ् दावाङ् आत्मापी छूवोखातो। साराङ्‍गापी ईबूम् सिंहासन तूवा, ना ईल्पो मूङ्‍क सिंहासनपी तूवाचाक तूवा।

३ मूङ्‍कपी तूप्मी ङाली बिल्‍लौर ना लालमणि तोङ्‍क तूवा, ना सिंहासनमी बर्‌बार्‌पी क पन्‍ना रङ्‍ तोङ्‍क रोक्‍तोखोम् तूवा।

४ मूङ्‍क सिंहासनमी बर्‌बार्‌पी नीस्पोङ् लीची बीन्‍नीपा सिंहासन तूवा। मूङ्‍क सिंहानसचीपी नीस्पोङ् लीक्पो धर्म-सेचीपोची तूवाचाक तूवा। खचा ओम्‍लोप् तेई ना तोङ्पी हाल्ङोम् मुकुट खूक्स्दीत्चीक तूवा।

५ मूङ्‍क सिंहासनपीका बाक्स् केत्‍ताचा ना गूलूलूऊ मचक साल्म् लत्‍ताचा। खीक्‍का मूङ्‍क सिंहासनमी लाईस्पी नूक्ची लाबाई तीताचाक तूवा। खूङ्‍क लाबाई क नीनाम्माम् नूक्ची आत्मा के।

६ सिंहासनमी लाईस्पी स्फटिक तोङ्‍क सिसामी दीरीत्‍ती तूवा।

सिंहासनमी खीरीरी ना लीक् हेम्पी क म्‍लाईस् दोस् खोलोलाम्पा म्मूक्स्लोक लीची लेईप्चाप् प्राणीची तूवा।

७ लाईस्पीक प्राणी नार तोङ्‍क तूवा, दोस्पीक प्राणी लूपी तोङ्‍क तूवा, तेस्रो प्राणीम् ङाली मीस्मी तोङ्‍क तूवा, ना चौथो प्राणी पेर्प्‌ चाप् बोबोकील्‍ली तोङ्‍क तूवा।

८ मूङ्‍क लीची प्राणीमीङा तूक्ची-तूक्ची खची लाप्‍तो तूवा ना खची लाप्‍तोम् म्थेम्गो खोलोपी मूक्सा पेप्खाप् तूवा। मूङ्‍कचा सेपा लेपा ओरोपीक्‍तो छाम् मचयची,

“पवित्र, पवित्र, पवित्र

योबोरोबू खोलोपीका दूङ् राःरालोक नीनाम्मा,

ख तूवा, ख तूये, ना ख होसोङ् ताये।”

९ मूङ्‍क मान्सीप् प्राणीचा सिंहासनपी तूप्चाप् ना दोस्का-दोस्का सम्मो लेईप्चाप् साम्दीखा, सायोचोङ्मा ना ओलोनूव लयची। खचा खोरोना मईचीलो,

१० मूङ्‍क नीस्पोङ् लीची धर्म-सेचीपोची सिंहासनपी तूप्चाप्मी लाईस्पी कूम्यान्ची, ना दोस्का-दोस्का सम्मो लेईप्चाप् सेवा छयची, खीक्‍का खची हो-होप्मी मुकुट सिंहासनमी लाईस्पी यूक्सस्‍ना ओरोपीके:

११ “ए ओखी रोबू ना नीनाम्मा,

आन् साम्दीखा, सायोचोङ्मा ना राःरा ग्रहण मम् खाईप् तूये,

ऊदोईपीक्यालो, खोलोङ् थक् आनाङ् लोलीस्क के,

खीक्‍का आम् लन्ची तोङ्ना मूङ्‍क छूवा ना बोबूया।”

सोक्‍सर ना थुमा

५

खीक्‍काना कोङा सिंहासनपी तूप्मी चूप् हूःपी म्गो-म्थेम् नीस्थलाङ् छाम्दीम्पा ईबूम् सोक्सर तूखू, मूङ्‍क नूक्ची छाप तेम्पाना छीम्दीम्पा तूवा।

२ खीक्‍का ईल्पो हायाम् बलिय रीदाम् पोक्‍आ देप् साल्म्पी ओरो पीकाचाक कोङा तूखू, “छापची वईप्ना ङ्‍क सोक्सर हल्म् खाईप् आसे तूये?”

३ खोदोलोई साराङ्‍गाप्‍तो अथवा चारीदूपी अथवा चारीदू गोपू मूङ्‍क सोक्सर हल्प्ना म्गोपी खोदूर्प् आस्सो मान्तूवा।

४ आस्‍सो मूङ्‍क सोक्सर हल्म्ना खोम् खाईप् मान्तूवाकसा कोङ् हायाम् खापो।

५ खोन्तोलो धर्म-सेचीपोचीपीक ईल्पोआ कोङ् ओरोलो, “खाम्नते! खोङ्व, यहूदामी कुलपीक गूङ्‍गीनार, दाऊदमी गोङ्पीक ईल्पो देप् तूये, ख कोक्साक तूये ना नूक्ची छाप् वईयना ङ्‍क सोक्सर हल्म् दूर।”

६ खीक्‍काना कोङा ईबूम् थुमा थोरेप्दीताक तूखू, मूङ्‍क सेईम्पा तोङ्‍क तूवा। मूङ्‍क सिंहासन लो लीची लेईप्चाप् प्राणीचीम् हाम्पीलो ना धर्म-सेचीपोचीम् हाम्पी तूवा। मूङ्‍कम् नूक्ची पीत्‍तो लो नूक्ची मूक्सलो तूवा, मूङ्‍क क खोलोङ् चारीदूपी पोम्पा नीनाम्माम् नूक्ची आत्मा के।

७ मूङ्‍क थुमा खाता ना सिंहासनपी तूप्मी चूप् हूःलाम्पा मूङ्‍क सोक्सर लापू।

८ खसा मूङ्‍क सोक्सर लाप्लो मूङ्‍क लीची लेईप्चाप् प्राणी ना नीस्पोङ् लीक्पो धर्म-सेचीपोची थुमामी लाईस्पी कूम्ची। खोलोमी हूक्पी वीणा लो धूपआलो पेप्खाप् हाल्ङोम् खोङ्ची तूवा, मूङ्‍क क नीनाम्माम् मीस्चीम् वाङोम् के।

९ खचा ओरोपीक्‍तो ईबूम् नयाँ छाम् मची:

“आन् ङ्‍क सोक्सर लाम् ना ङ्‍कम् छाप हल्म्

खाईप् तूये,

ऊदोईपीक्यालो आन् सेता,

ना आम् होप्मी हीःआ नीनाम्माम् लागी

खोलोङ् कुलची, रीङ्ची, छाप्कूवाची ना जातिचीपीका मीस्ची छुटकारा पीयू,

१० आना खस् चारखम् ना ई नीनाम्माम् सूसो मप् पूजारीची बानेई मची,

खीक्‍का खचा चारीदूपी चारखम् तोक्सची।”

११ खीक्‍का कोङा खोङू, खोदोलो सिंहासन, लेईप्चाप् प्राणीची ना धर्म-सेचीपोचीम् बर्‌बार्‌पी ओरोसर्प् नीनाम्माम् रीदाम् पोक्चीम् साल्म् येनू। मूङ्‍कस् लाखौँ ना करोडौँ तूवा।

१२ खचा हायाम् सोतो ओरो पीकाचाक तूवा,

“बलि पीचीना सेत्चीक थुमा

राःरा, दाचाम्, लूखूप्ची ना सऊबल,

ना सायोचोङ्मा, साम्दीखा ना स्तुति

तोम् खाईप् तूये।”

१३ खीक्‍का साराङ्‍गापी, चारीदूपी, चारीदू गोपी, दीरीत्‍तीपी ना मूङ्‍कपी तूप् खोलोङ् प्राणीचा ओरो पीकाचाक कोङा येनू,

“सिंहासनपी तूप्मी ना थुमामी

स्तुति, सायोचोङ्मा, साम्दीखा ना राःरा

सदैबरी छून्चानूव।”

१४ खोदोलो मूङ्‍क लीची प्राणीचा “आमेन” पीका। खीक्‍का मूङ्‍क धर्म-सेचीपोचा कूम्चीना सेवा छची।

छापचीम् रहस्य

६

खीक्‍काना थुमाआ मूङ्‍क नूक्ची छाप तोदीपीक ईबूम् छाप हल्‍क कोङा तूखू, खोदोलो लीची लेईप्चाप् प्राणीचीपीक ईल्पोआ गूलूलूऊ तोङ्‍क साल्म्पी ओरो पीकाचाक कोङा येनू, “बान्ते!”

२ खीक्‍का कोङा खोङू, ओ लाईस्पी ईबूम् ओम्‍लोप् खोक् तूवा। मूङ्‍कथेम्तो तूप्पी ईबूम् लीफू तूवा, ना मूङ्‍क ईबूम् मुकुट पीयू। मूङ्‍क जूम्‍लूक्पी खोलोप्का कोप् छूवाना होसोङ् कोम् लागी लत्‍ता।

३ थुमाआ दोस्रो छाप हल्‍लू, खोदोलो दोस्रो लेईप्चाप् प्राणीआ “बान्ते” पीकाक कोङा येनू।

४ आर्को ईबूम् हाल्के खोक् पाखा लत्‍ता। मीस् ईल्पो बीन्‍नीपालो सेईलनू पीकाना मूङ्‍क खोक् थेम्पी तूप् चारपीका खाऊमा-खासेर्मा माम्दीम् हक् पीयू। ख ईबूम् हायाम्देप् दोप्सेल पीयू।

५ थुमाआ तेस्रो छाप हल्‍लू, खोदोलो तेस्रो लेईप्चाप् प्राणीआ “बान्ते” पीकाक कोङा येनू। खोदोलो कोङा ईबूम् गूगूर्‌पा खोक् तूखू, मूङ्‍क थेम्पी तूप्मी हूक्पी ईबूम् तराजु तूवा।

६ खीक्‍का मूङ्‍क लीची लेईप्चाप् प्राणीचीम् हाम्पीका ईबूम् साल्म्‍आ ओरो पीकाचाक कोङा येनू, “ईलेईक दूक्नासीपी ईक् कील दोचेर्, ना ईलेईपीक दूक्नासीपी सूक् कील जेऊ तयाम्। खोदोलोई जैतुन लो दाखमद्यलो क खोती मनूम्नव।”

७ खीक्‍का खसा चौथो छाप हल्‍लू, खोदोलो चौथो लेईप्चाप् प्राणीआ “बान्ते” पीकाक कोङा येनू।

८ खोदोलो कोङा बेसार्वा तोङ् ङेप् खोक् तूखू, ना मूङ्‍क थेम्पी तूप्मी नीङ् क “सीम्” तूवा, ना “खादी” क मूङ्‍कम् दोस्-दोस् खात्चाक तूवा। खीक्‍का चारमी लीक् भागमी ईक् भाग दोप्सेल, सीसोवा, बोहोलाम्-चारलाम् ना चारीदूपीक सोगोसालाम्पा सेईम् हक् मूङ्‍क नीप्पो पीचीक तूवा।

९ थुमाआ पाँचौं छाप हल्‍लू, खोदोलो कोङा वेदीम् गोपू नीनाम्माम् रीङ्बऊमी तोक्पी ना खचा पीचीक गवाईमी तोक्पी सेत्चीकचीम् आत्माची तूखू।

१० खीक्‍का खस् ओरोपीक्‍तो हायाम् सोतो बसा, “ए खोलोपीका दूङ् राःरालोक, पवित्र ना आछीयाक रोबू, होसोङ् हादेसम्मोई आना चारपी तूप्चीमी नीया मईनो ना ओखी हीःमी फाई लापनो?”

११ खस् खोलोङ् ई-ईबूम् ओम्‍लोप् तेई पीची, ना रोबूम् सूसो मप् खची बूम्ची ना नेछोस्सो खस् तोङ्नाङ् सेतस्‍ना गन्तीपी पूरा मान्ताम्तेम् सम्मो जीस्तातो नोन्चीनीव पीकाना मूङ्‍कस् लची।

१२ थुमाआ छैटौँ छाप हल्‍क कोङा तूखू। मूङ्‍कपी ईबूम् हायाम्देप् लून्मा तोक्सा। नाम् बाङ्‌रा तोङ्‍क गूगूर्‌पा छूवा, ना लालीमा हीःतोङ्‍क हालालाप् छूवाखाता।

१३ खीक्‍का देप् मूर्हूआ अञ्जीरमी पऊ रूक्सलो मान्चोक् म्चो हूप्स्क तोङ्ना नाम्तोक सोङ्‍गेर् चारीदूपी हूप्सा।

१४ नाम्छूई क सोगो दील्क तोङ् दीलाना मास्खाता, खोलोङ् बूर् कोम् ना टापूची खची हो-होप्मी तूस्कोपीका ययाखाता।

१५ खीक्‍काना चारपीक होङाबूची, चारतोप्ची, जर्नेलची, होङ्पोक्ची, राःरालोकची, खोलोङ् रोःची ना स्वतन्त्र मीस् कोम् होम्पी तूवाक लूबम्पी ना छीलूमा होम्पी सूल्न्ची।

१६ खचा कोम् लो छीलूमालो ओरोलची, “ओखी थेम्पी हूप्साते, ना सिंहासनपी तूप्मी लाईस्पीका, खीक्‍का थुमामी छूलीपीका केईका सूलीकाते,

१७ ऊदोईपीक्यालो नीनाम्माम् ना थुमाम् हायाम् देप् छूलीम् लेई तालाताक तूये, ना ङ्‍कम् लाईस्पी आसाई थोरेम् दूर?”

ईक् लाख लीक्पोङ् लीक् हबऊचीपी छाप

७

खीक्‍काना चारीदूपी अथवा दीरीत्‍तीपी अथवा सीछोपी हूक् तोनूनव पीकाना लीची नीनाम्माम् रीदाम् पोक्ची चारीदूमी लीक् हेम्‍लाक हूक् राप्दीत्चीना लीक् सूर्‌पी थोरेप्दीताक कोङा तूखू।

२ खीक्‍का लेईप्चाप् नीनाम्माम् छाप खूर्‌दीत्ना ईल्पो नीनाम्माम् रीदाम् पोक् नाम्‍आप्स्को हेम्‍लाम्पा थोम्‍ला थोङाक कोङा तूखू। खसा चारीदूपी ना दीरीत्‍तीपी खोती मम् हक् पीम्पा लीक्पो नीनाम्माम् रीदाम् पोक्ची हायाम् सोतो ओरो लअ,

३ “केईका ई नीनाम्माम् रोःचीम् थप्पी छाप मान्तेम् सम्मो चारीदू अथवा दीरीत्‍ती अथवा सीछोची ऊसो खोती मनूम्नव।”

४ खोदोलो कोङा छाप तेस्चीकचीम् सङ्‍ख्या येनू। खस् इस्राएलमी खोलोङ् कुलपीका ईक् लाख लीक्पोङ् लीची हबऊ तूवा।

५ यहूदामी कुलपीका ईक्पोङ् नीस्हबऊ,

रूबेनमी कुलपीका ईक्पोङ् नीस्हबऊ,

गादमी कुलपीका ईक्पोङ् नीस्हबऊ,

६ आशेरमी कुलपीका ईक्पोङ् नीस्हबऊ,

नप्‍तालीम् कुलपीका ईक्पोङ् नीस्हबऊ,

मनश्शेम् कुलपीका ईक्पोङ् नीस्हबऊ,

७ शिमियोनमी कुलपीका ईक्पोङ् नीस्हबऊ,

लेवीम् कुलपीका ईक्पोङ् नीस्हबऊ,

इस्साखारमी कुलपीका ईक्पोङ् नीस्हबऊ,

८ जबूलूनमी कुलपीका ईक्पोङ् नीस्हबऊ,

योसेफमी कुलपीका ईक्पोङ् नीस्हबऊ

बेन्यामीनमी कुलपीका ईक्पोङ् नीस्हबऊ छाप तीचीक तूवा।

ओम्‍लोप् तेई खाम्दीप् ओरोसर्प् मीस्ची

९ खीक्‍काना कोङा खोङू, खीक्‍का आसासो ङीर्‌ङा मान्दूर्प् मीस्ची तूखू। मूङ्‍कस् खोलोङ् जातिची, खोलोङ् कुलची, खोलोङ् मीस्ची ना खोलोङ् रीङ्पीका नेईप् लाम्पाकस् तूवा। खस् ओम्‍लोप् तेई खाप्स्दीत्ची ना खची हूक्पी खजूरमी गेम्ची लाप्दीत्चीना सिंहासनमी ना थुमाम् लाईस्पी थोरेप्दीताक तूवा।

१० खस् हायाम् सोतो ओरोपीक्‍तो बसाः

“सिंहासनपी तूप् ई नीनाम्मा

ना थुमापी हल्वा तूये।”

११ खीक्‍का सिंहासन, धर्म-सेचीपोची ना लीची लेईप्चाप् प्राणीचीम् बर्‌बार्‌पी खोलोङ् नीनाम्माम् रीदाम् पोक्ची थोरेपा, ना खस् सिंहासनमी लाईस्पी कूम्चीना ओरोपीक्‍तो नीनाम्मा सेवा छची:

१२ “आमेन! ई नीनाम्माम्

साम्दी, साम्दीखा, लूखूप्ची, ओलोनूव, सायोचोङ्मा,

राःरा ना सऊबल सदैबरी छून्चानूव। आमेन!”

१३ धर्म-सेचीपोचीपीक ईल्पोआ कोङ् ओरो पीकाना ततो, “ङ्‍क ओम्‍लोप् तेई खाम्दीप्ची आसे, ना ङ्‍कस् हाप्काई ताकई?”

१४ खीक्‍का कोङा ओरो पीकोना ङरी आनू, “ए होदूवा, आनाङ् छेत्‍त।”

खसा कोङ् ओरोलो, “ङ्‍कस् हायाम् देप् नीछीमा तेप्स्चीना ताकस् के, ना खचा खची हो-होप्मी तेई थुमामी हीःपी सप्चीना ओम्‍लोप् मस्क तूये।

१५ खन्सा, खस् नीनाम्माम् सिंहासन लाईस्पी तूये,

ना खचा सेपालेपा नीनाम्माम् दप्स्को खीम्पी नीनाम्माम् सेवा मईची,

ना सिंहासनपी तूप्‍आ खची रापी तूना खस् सम्सूरची।

१६ खस् हन्‍ना हादेसो साका वाम्मा सीनो।

नाम्छोवाआ अथवा बीन्‍नीपा ऊसासो खस् हूईयस्‍नो।

१७ ऊदोईपीक्यालो सिंहासनमी रापी तूप् थुमा

खची चोलोछा छूना सम्सूरची,

ना खसा खस् रीराममी काऊमी पूईपी खाईयची।

खीक्‍का नीनाम्माआ खोलोमी खची मूक्स्पीका मीक्वा बेक्पीयची।”

सातौँ छाप ना हाल्ङोम् धूपौरो

८

थुमाआ सातौँ छाप हल्‍लो आधा घण्टासम्मो साराङ्‍गाप्‍तो खोलोङ् सीप्सीलीली छूवा।

२ नीनाम्माम् लाईस्पी थोरेप् नूक्ची नीनाम्माम् रीदाम् पोक्ची कोङा तूखू। खस् नूक्ची तुरही पीची।

३ खीक्‍का बीन्‍नीपा ईल्पो नीनाम्माम् रीदाम् पोक् ताआ, ना हाल्ङोम् धूप हूईम् धूपौरो गोङ्ना वेदीम् दोक्पी थोरेपा। सिंहासनमी लाईस्पी तूवाक हाल्ङोम् वेदीपी खोलोङ् नीनाम्माम् मीस्चीम् वाङोमलो चारेईमम् लागी ख हायाम् देतो धूप पीची

४ धूपमी मीक्मा नीनाम्माम् मीस्चीम् वाङोम्‍लो नीनाम्माम् रीदाम् पोक्चीम् हूक्पीका नीनाम्माम् लाईस्पी थोम्‍ला खाता।

५ खीक्‍काना नीनाम्माम् रीदाम् पोक्‍आ धूप हूईम् धूपौरो खाईना वेदीपीक मीः मूङ्‍कपी पेप्‍तो तेसू, ना चारीदूपी मूङ्‍क होक्‍स्तीङू। खीक्‍काना गूलूलूऊ मक साल्म् लत्‍ता, बाक्स् केत्‍ता ना लून्मा तोक्सा।

तुरहीची

६ खीक्‍काना नूक्ची तुरही लाप्दीप् मूङ्‍क नूक्पो नीनाम्माम् रीदाम् पोक्ची तुरही दूम् लागी चोचूम्ची।

७ लाईस्पीक नीनाम्माम् रीदाम् पोक्‍आ म्तुरही दूप्पू, खोदोलो हीःलो हल्प्खाप् मूलू लो मीःलो चारपी हूप्सा। खीक्‍का चारीदूम् सूक् भागमी ईक् भाग, सीछोचीम् सूक् भागमी ईक् भाग ना खोलोङ् गीगीप्पा घाँस हूयाखाता।

८ खीक्‍काना दोस्रो नीनाम्माम् रीदाम् पोक्‍आ म्तुरही दूप्पू, खोदोलो मीःआ दईप्चाप् ईबूम् देप्पा कोम् तोङ्‍क दीरीत्‍तीपू होक्सा। दीरीत्‍तीम् सूक् भागमी ईक् भाग हीः छूवाखाता।

९ खीक्‍का दीरीत्‍तीपीक सूक् भागमी ईक् भाग लेईप्चाप् प्राणीची सीया, ना सूक् भागमी ईक् भाग देप् हेयोङ्मासो छयप्छा छूवा।

१० खीक्‍काना तेस्रो नीनाम्माम् रीदाम् पोक्‍आ म्तुरही दूप्पू, खोदोलो नाम्तोका मीलाम्छो तोङ्‍क तीईप्चाप् ईबूम् हायाम् देप् सोङ्‍गेर् हूप्सा, ना मूङ्‍क सोङ्‍गेर् योऊमी सूक् भागमी ईक् भागपी लो काऊमी पूईपीलो हूप्सा।

११ मूङ्‍क सोङ्‍गेर्‌मी नीङ् “खीक्पा” मीची, मूङ्‍कसा काऊमी सूक् भागमी ईक् भाग खीक् मदीतू, ना मूङ्‍क खीक् काऊ दूङ्चीना हायाम्सर्प् मीस्ची सीया।

१२ खीक्‍काना चौथो नीनाम्माम् रीदाम् पोक्‍आ म्तुरही दूप्पू, खोदोलो नाम्मी सूक् भागमी ईक् भागपी गका, ना लालीमामी सूक् भागमी ईक् भाग ना सोङ्‍गेर्‌मी सूक् भागमी ईक् भागपी गका, ना खची कोदीम् सूक् भागमी ईक् भाग नाम्कूर्मादाम् छूवाखाता। खीक्‍का लेईमी सूक् भागमी ईक् भाग ना सेपाकम् सूक् भागमी ईक् भाग को मान्‍अप् छूवाखाता।

१३ खीक्‍का कोङा खोङूचोलो नाम्छूईमी रापी ईबूम् पेर्प्‌ चाप् बोबोकील्‍ली ओरोपीक्‍तो हायाम् सोतो बस्चाक येनू, “हन्‍ना मान्दूम्मो तूक तुरही सूप्पो नीनाम्माम् रीदाम् पोक्चा दूप्पस्लो चारीदूपी तूप्ची धिक्‍कार! धिक्‍कार! धिक्‍कार!”

हायाम् राःरालोक रूःची

९

खीक्‍काना पाँचौं नीनाम्माम् रीदाम् पोक्‍आ म्तुरही दूप्पू, खोदोलो कोङा ईबूम् सोङ्‍गेर् साराङ्‍गाप्‍तोका चारपी हूप्साक तूखू। मूङ्‍क सोङ्‍गेर् खादीगोपू खाईम् चाबी पीची।

२ मूङ्‍कसा खादी हल्‍लू, ना मूङ्‍क खादीपूका मीम् हायाम् देप् मीखर्‌लाम्पा लत्क मीक्मा तोङ्‍क थोङा, खीक्‍का मूङ्‍क मीखर्‌मी मीक्माआ नाम्बऊमी अल्हो लो नाम्‍छूईलो नाम्कूर्मादाम् मदीतू।

३ मूङ्‍क मीक्मापीका चारपी रूःची लत्‍ता, ना मूङ्‍कस् चारीदूपीक बिच्छीम् तोङ्‍क राःरा पीची।

४ चारीदूपीक घाँस अथवा सोङ् अथवा सीछोपी ऊसो खोती मनूम्नव, खोदोलोई थप्पी नीनाम्माम् छाप मान्तेम्पा मीस्चीङाङ् दूक् पीयानूम्व लचीना मूङ्‍क रूःची आरेई मची।

५ मूङ्‍क मीस्ची सेईम्क सेत्नूम्नव, खोदोलोई ङाक् लाः सम्मो खस् दूक् पीयानूम्व पीकाना मूङ्‍क रूःचा हक् तची। मूङ्‍कतोङ्ना दूक् पीचीलो मूङ्‍क मीस्ची बिच्छीआ केप्यालो तूक्‍क तोङ्ना तेम्ङा मान्तेईप् छूवाक छूवा।

६ मूङ्‍क लेईपी मीस्चा सीम्ने लामची खोदोलोई खचा सीम् तयस्‍नो। मूङ्‍कचा सीम् लन्ची मईची, खोदोलोई सीम् खचीपीका छूबूरी जूक्ना खालेते।

७ मूङ्‍क रूःची क जूम्‍लूक मस् खाईम् लागी चोचूम्दीम्पा खोक्ची तोङ्‍क ङेसा। खचा खची तोङ्पी हाल्ङोम् मुकुट तोङ्‍क खूक्स्दीत्चीक तूवा, ना खची ङाली क मीस्मी ङाली तोङ्‍क तूवा।

८ खची तोसम् क मीम्छाचीम् तोसम् तोङ्‍क तूवा, ना खची काङ् क नारमी काङ् तोङ्‍क तूवा।

९ खीक्‍का खची पम्पी सेल्मी पम्देम् पाता तोङ्‍क वात्दीत्चीक तूवा, ना खची लाप्‍तोम् साल्म् क जूम्‍लूक मईचीलो बूल्प् हायाम् देतो रथ लो खोक्मीलो तोङ्‍क तूवा।

१० बिच्छीम् तोङ्‍क केप् खची मेर् तूवा। खची मेर्‌पी ङाक् लाः सम्मो मीस्ची आप्चीङ्‌खेर् मदूर्प् राःरा तूवा।

११ खादीपूक रीदाम् पोक् क खची होङाबू तूवा। हिब्रू रीङ्पी मूङ्‍कम् नीङ् एबाड्डोन ना ग्रीक रीङ्पी मूङ्‍कम् नीङ् अपोल्‍लियन मीयची।

१२ लाईस्पीक नीछीमा याता। हन्‍ना होसोङ् नीच्‍ची नीछीमा मान्तामो तूये।

१३ खीक्‍काना छैटौँ नीनाम्माम् रीदाम् पोक्‍आ म्तुरही दूप्पू, ना कोङा नीनाम्माम् लाईस्पी तूवाक हाल्ङोम् वेदीमी लीची पीत्‍तोपीका ईबूम् साल्म् लत्‍ताक येनू।

१४ मूङ्‍क साल्म्‍आ तुरही खूर्प्‌ दीप् छैटौँ नीनाम्माम् रीदाम् पोक् ओरो लक कोङा येनू, “हायाम् देप् यूफ्रेटिस योऊपी छूईम्‍दीम्‍पा मूङ्‍क लीक्पो नीनाम्माम् रीदाम् पोक्ची हल्दीत्‍ते।”

१५ खीक्‍का मूङ्‍क लीक्पो नीनाम्माम् रीदाम् पोक्ची वया, सोम्छाचीम् सूक् भागपी ईक् भाग सेईम् लागी ङ्‍क नाम्‍लाङा, ङ्‍क लेईङा, ङ‍्‍क लाःङा, ना ङ्‍क दोङ्मी लागीङ् मूङ्‍क नीनाम्माम् रीदाम् पोक्ची चोचूम्पाना यूम्पाक तूवा।

१६ मूङ्‍कचीम् खोक् थेम्पी तूप् फौजची ङीर्म्‌ पालो नीस्पोङ् करोड तूवा पीम् कोङा येनू।

१७ कोङा दर्शनपी तूक खोक्ची लो खोक् थेम्पी तूप्चीलो ङ्‍कतोङ्‌क तूवा: खोक् थेम्पी तूप्चीम् पम्देम् पाता मीः तोङ्‌क हालालाप्, नीलमणि तोङ्‌क गीगीयोक ना गन्धक तोङ्‍क बेसार्वा तूवा। मूङ्‍क खोक्चीम् तोङ् नारमी तोङ् तोङ्‍क तूवा। खची ङःपीका मीः, मीक्मा ना गन्धक लत्‍तादोङा।

१८ खची ङःप्का लत्‍ताक मीः, मीक्मा ना गन्धकमी सूप्ची बिपत्तिआ सोम्छाचीम् सूक् भागपी ईक् भाग सेत्ची।

१९ मूङ्‍क खोक्चीम् राःरा खची ङःपी लो मेर्‌पीलो तूवा, ऊदोईपीक्यालो खची मेर् क पूः तोङ्‍क म्तोङ्लोक तूवा। मूङ्‍कलाम्का खचा मीस् खेर् वन्दोङ्ची।

२० ङ्‍क बिपत्तिलाम्पा मान्सीयाक मीचा खची हूःमी लक्पीका होसोङ् वालूम्मा मतो नीनाम्मापी मान्ता। खचा चाप् मोङ्ची ना म्मूक्सा मान्तोक्, म्नोबोआ मान्येईप्, खीक्‍का लाम्दूम् मान्दूर्प् हाल्ङोम्, नाम्छेर्बूम्, काँसम्, लूङ्मी ना सीङ्मी ङोङोक्छेम् पूजा मम् मान्होक्सीची।

२१ खचा मस्क मीस् सेईम्, जादू मम्, तूम्‍लू लम् ना खूस्पा लक्पीका वालूम्मा मान्मची।

रीदाम् पोक् लो चीमा सोक्सरलो

१०

खीक्‍काना कोङा बीन्‍नीपा ईबूम् हायाम् देप् राःरालोक नीनाम्माम् रीदाम् पोक् साराङ्‍गाप्‍तोका यूवाचाक तूखू। मूङ्‍कम् गाम् मोम्‍आ दील्दीत्क तूवा, ना मूङ्‍कम् तोङ्पी रोक्‍तोखोम् तूवा। मूङ्‍कम् ङाली नाम्छोवा तोङ्‍क, ना मूङ्‍कम् लोङ् क मीःम् खाम्बाची तोङ्‍क तूवा।

२ खम् हूक्पी हल्म्दीम्पा ईबूम् चीमा सोक्सर तूवा। खसा म्चूप्लाक लोङ् दीरीत्‍तीपी ना म्पाङ्लाक लोङ् थाम्पूपी यूक्सू।

३ खीक्‍का नार ङूर्‌क तोङ्‍ना ख हायाम् देप् साल्म् मना बसा, ना ख बसाकप्‍का नूक्ची गूलूलूऊमी साल्म् लत्‍ता।

४ मूङ्‍क नूक्ची गूलूलूऊआ खची हो-होप्मी साल्म् लात्‍चीलो कोङा छाम् मीनोचोक तूवा, खोन्तोलो साराङ्‍गापीका ओरोपीकाक साल्म् कोङा येनू, “मूङ्‍क नूक्ची गूलूलूऊचा लात्चीक साल्म् आम् सानीवापी सूल्ना यूक्स्व, ना मूङ्‍क छाप्नव।”

५ खीक्‍काना कोङा होसोङ् लाईस्पी तूखूक दीरीत्‍तीपी ना थाम्पूपी थोरेप्दीताक नीनाम्माम् रीदाम् पोक्‍आ म्चूप् हूः साराङ्‍गा हेम् थेत्‍तू।

६ सदैबरी लेईप्चाप्, खीक्‍का साराङ्‍गा ना मूङ्‌कपी तूक खोलोक थक्, चारीदू ना मूङ्‌कपी तूक खोलोक थक्, दीरीत्‍ती ना मूङ्‌कपी तूक खोलोक थक् लोलीप्मी नीङ्पी खसा पस्तून चना पीका, “हन्‍ना छूस्‍नो!

७ खोदोलोई मूङ्‍क सातौँ नीनाम्माम् रीदाम् पोक्‍आ म्तुरही दूप्पलो नीनाम्माम् रहस्यम् लोचम् पूरा छूये। ङ्‍क रीङ्‍ नीनाम्माआ म्‍रोः खारीबोपोचीपी पीचीक रीदाम् तोङ्‍ना पूरा छूये।”

८ खीक्‍काना साराङ्‍गापीका कोङा लाईस्पी येनूक साल्म्‍आ कोङ् होसोङ् ओरोलो, “खात्व, दीरीत्‍ती ना थाम्पूपी थोरेप्दीप् नीनाम्माम् रीदाम् पोक्मी हूक्पी तूक हल्म्दीम्पा सोक्सर लाप्व।”

९ खीक्‍का कोङ् नीनाम्माम् रीदाम् पोक् तूवाकपी खातो ना मूङ्‍क चीमा सोक्सर ङोकू। खसा कोङ् ओरोलो, “ङ्‍क लाप्‍ते ना चते। ङ्‍कसा आम् बो जूजूर्पा मय, खोदोलोई आम् ङःपीक मूङ्‍क खूद तोङ् लेम्‍लेम्यो छूये।”

१० कोङा नीनाम्माम् रीदाम् पोक्मी हूक्पीका मूङ्‍क चीमा सोक्सर लापू ना चोओ। ओ ङःपी मूङ्‍क खूद तोङ् लेम्‍लेम्यो लअ, खोदोलोई मूङ्‍क चोना ओ बोः जूजूरयो छूवा।

११ खीक्‍का कोङ् ओरोलो, “आना हायाम्सर्प् मीस्ची, जातिची, रीङ्चीa ना होङाबूचीम् तोक्पी होसोङ् खारीबो नेईम् बोक्से।”

a 

१०:११ रीङ् – अर्थात्, “भाषा”

नीप्पो साक्षीची

११

खीक्‍काना थाम् ताँगा तोङ्‍क ईबूम् तूप् कोङ् पीयो, ना ईल्पोआ कोङ् ओरोलो, “खात्व ना नीनाम्माम् दप्स्को खीम् लो वेदीलो थाप्‍व, खीक्‍का नीनाम्माम् दप्स्को खीम्पी पूजा मप्ची ङीर्‌चीव।

२ खोदोलोई नीनाम्माम् दप्स्को खीम्मी पाखापी तूक पोतेल क होक्सीते ना थाप्‍नते, ऊदोईपीक्यालो मूङ्‍क क बीन्‍नीपा गोङ्ची पीम्पाक तूये। खचा लीक्पोङ् नीस् लाः सम्मो पवित्र सहर सीक्‍कची।

३ खीक्‍का कोङा नीप्पो ओ साक्षीची राःरा पीयोची, ना खचा ईक् हबऊ नीस्चून्दूलूम् तूक्पोङ् लेई सम्मो बाङ्‌राम् तेई खाप्सस्‍ना खारीबो नेने।”

४ चारीदूपीक रोबूम् लाईस्पी तूक जैतुनमी नीत्ची सीछो ना नीत्ची सामदानची ङ्‍कस्ङा के।

५ हेप् मीचा खस् खोती मम् लन्ची मईदोक, खची ङःपीका लत्क मीःआ खची साछीमीची मूयूप्छा मईची। खस् खोती मम् लन्ची मप् मीस् आस्दोसो ओरोनाङा सीम् बोक्से।

६ खचा खारीबो नेन्‍क लेईपी वाः तानूनव पीक्ना नाम् दीम् राःरा खचीपी तूये। ना काऊ हीःपी फाईम् ना खचा लन्ची मईचीक नाम्‍लापी चारीदूपी खोलोङ् खाल्क नीछीमाची ताईदूर्प् राःरा खचीपी तूये।

७ खचा खची गवाईमी लक् यातस्कप्का खादीपूका लईप्ना ताप् पोसूआ खस्का जूम्‍लूक मईची, ना खस् दूर्‌सेतस्‍ना सेत्दीतची।

८ खची सालोग्गीची मूङ्‍क देप् सहरपीक लाम्पी लेप्चोबईछोक्स्क तूये। मूङ्‍क सहर पोम् ललईपी पीक्यादो सदोम ना मिश्र पीम् छूये, मूङ्‍कपी खची रोबू क्रूसपी काक्स्चीक तूवा।

९ सूक् लेई आधा सम्मो खची सालोग्गीची खोलोङ् छाप्कूवापीकचा, कुलपीकचा, रीङ्पीकचा ना गोङ्‍-गोङ्चीपीक मीचा खोङची ना मूङ्‍क सालोग्गीची खूम् पीयस्‍नो।

१० चारीदूपी तूप्ची मूङ्‍कस् सीलो खची जीनये, चामोवा मईची ना खची हो-होप्पी हूक्छो पीलये। ऊदोईपीक्यालो मूङ्‍क नीप्पो खारीबोचा चारीदूपी तूप्ची हायाम् दूक्पीचीक तूवा।

११ सूक् लेई आधा दोस्पी नीनाम्मापीका ताक रीराममी सोम् खची गोपी वोङा ना खस् ऊसापक्ना खची होप्मी लोङ्पी थोरेपा, खीक्‍का खस् तोक्खाप्ची हायाम् कीसा।

१२ खीक्‍का खचा साराङ्‍गाप्‍तोका ओरो पीकाक ईबूम् देप् साल्म् येन्ची, “एक्‍तो थोङ्चीते।” ना खची साछीमीचा खोङ्चचीतोङ् खस् मोम्पीका साराङ्‍गा हेम् खाता।

१३ खोदोलो देप् लून्मा तोक्सा ना सहरमी ईक्पोङ् भाग हता, ना लून्मा खातालो नूक् हबऊ मीस् सीया। बीन्‍नीपा लेताकची कीसा ना साराङ्‍गाप्‍तोक नीनाम्मा साम्दीखा दची।

१४ दोस्रो नीछीमा याता। खोङ्ते, तेस्रो नीछीमा दावाङ् ताम् हय।

सातौँ तुरही

१५ खीक्‍काना सातौँ नीनाम्माम् रीदाम् पोक्‍आ म्तुरही दूप्पू, खीक्‍का साराङ्‍गापी ओरोपीम् देप्-देप् साल्म् लत्‍ता,

“चारपीक चारखम् ई रोबूमी ना म्ख्रीष्‍टमी चारखम् छूवाक तूये,

खीक्‍का खसा दोस्का-दोस्का सम्मो चारखम् तोक्स्चय।”

१६ खीक्‍का नीनाम्माम् लाईस्पी हो-होप्मी सिंहासनपी तूप् मूङ्‍क नीस्पोङ् लीची धर्म-सेचीपोचा सूपोम् मस्‍ना नीनाम्मा सेवा छची,

१७ ना ओरोपीका,

“ए योबोरोबू नीनाम्मा खोलोप्का दूङ् राःरालोक, केईका आन् ओलोनूव पीक्याका,

आन् तूचाये ना आन् तूवा,

ऊदोईपीक्यालो आना देप् राःरा आम् होप्मी हूक्पी मअ

ना चार तोम् थोक्स्क तूये।

१८ गोङ्‍-गोङ्ची छूलीआ पूङ् छूवा, खोदोलोई आम् छूली खोछेत्‍ता।

सीयाकचीम् नीयाम् नाम्‍ला ताआ, ना आम् रोः खारीबोपोची, नीनाम्माम् मीस्ची,

ना आम् नीङ्पी कीप्ची चीमा देप्पाची पूनाऊनी पीम् नाम्‍ला,

खीक्‍का चार पीलूलूक्दीप्ची मासेई मम् नाम्‍ला तालाता।”

१९ साराङ्‍गाप्‍तो नीनाम्मा दप्स्को खीम् हला, ना ख दप्स्को खीम् गोपी खम् करारमी सन्दूक दाता। खीक्‍का बाक्स् केत्‍ता। गूलूलूऊ मक साल्म् लत्‍ता। लून्मा तोक्सा ना देप्-देप् मूलू ताआ।

मीम्छा ना देक्मा

१२

साराङ्‍गाप्‍तो ईबूम् योबोरीखाक चीन्‍न दाता। मूङ्‍कपी नाम्बऊ खाम्दीप् ईल्पो मीम्छा तूवा। खम् लोङ्‍दोपू लालीमा तूवा, ना मूङ्‍कसा म्तोङ्पी ईक्पोङ् नीत्ची सोङ्‍गेर्‌मी मुकुट वात्दीत्क तूवा।

२ मूङ्‍क मीम्छा होपोसूम् तूवा, ना छावाईम् नाम्‍ला छूवाकसा म्बूक्‍ती बानाना बस्चाक तूवा।

३ खीक्‍का साराङ्‍गापी बीन्‍नीपा ईबूम् चीन्‍न दाता। मूङ्‍कपी नूक्ची तोङ्, ईक्पोङ् पीत्‍तो ना म्तोङ्पी नूक्ची मुकुट वाईप्दीप् ईबूम् देप्पा हाल्के देक्मा तूवा।

४ मूङ्‍कम् मेर्‌आ सोङ्‍गेर्‌मी सूक् भागपी ईक् भाग नाम्छूईतोका बेक्ना चारीदूपी लेन्दातू। खीक्‍का छा वातमोरो मूङ्‍क छा चाम्खाम् पीकाना मूङ्‍क देक्मा छा वाईम्होक् मीम्छाम् लाईस्पी थोरेपा।

५ मूङ्‍क मीम्छाआ खोलोङ् जातिची सेल्मी तूप्‍आ चार तोप् ईल्पो वात्छा छा वातू। मूङ्‍कम् छा नीनाम्मा तूकपी पक्चीना खम् सीङ्‍हासनपी खाईची।

६ मूङ्‍क मीम्छा क गोङ्‍रूत्खाप् थाम्पूपी जूकाखाता, मूङ्‍क मीम्छाम् लागी ईक् हबऊ नीस्चून्दूलूम् तूक्पोङ् लेई सम्मो हीम् पीकाना नीनाम्माआ मूङ्‍कम् लागी तूस्को चोचूप्स्यूक्स्क तूवा।

७ खीक्‍काना साराङ्‍गाप्‍तो जूम्‍लूक छूवा। मिखाएल ना खम् नीनाम्माम् रीदाम् पोक्चा मूङ्‍क देक्मालो जूम्‍लूक मची। मूङ्‍क देक्मा ना मूङ्‍कम् रीदाम् पोक्चासो खस्का जूम्‍लूक मची,

८ खोदोलोई मूङ्‍क देक्मा ना मूङ्‍कम् रीदाम् पोक्ची सता, खीक्‍का मूङ्‍कस् साराङ्‍गापी तूस्को मान्पीची।

९ मूङ्‍क देप् देक्मा दाली चारीदूपू होक्सा ना मूङ्‍कम् रीदाम् पोक्चीसो मूङ्‍कलो ईतोतो होक्सा। मूङ्‍क देक्मा क सून्मापूक पूः, खोलोङ् चारपीकस् हूर्प्‌ दीप् दियाबलस अथवा शैतान के।

१० खीक्‍का कोङा साराङ्‍गाप्‍तो ओरो पीकाचाक ईबूम् देप्पा साल्म् येनू,

“हन्‍ना ई नीनाम्माम् हल्वा ना राःरा ना चारखम्

खम् ख्रीष्‍टमी हक् ताक तूये।

ऊदोईपीक्यालो ई बू-नेछोची सेपालेपा नीनाम्माम् मूक्स्दूपी दोस् तेईप् शैतान,

दाली चारीदूपी होक्साक तूये।

११ खस् थुमाम् हीः ना खची होप्मी गवाईमी रीङ्‍बऊलाम्पा मूङ्‍कचीपीका कोक्साक तूये,

ऊदोईपीक्यालो मूङ्‍कचा सीम् सम्मोसो

खची होप्मी रीराम सम्तूमा मान्मीची।

१२ खन्सा ए साराङ्‍गा ना साराङ्‍गापी तूप्चे,

आन्‍नी आम्नी जीननीव।

खोदोलोई चार ना दीरीत्‍ती धिक्‍कार के!

ऊदोईपीक्यालो होप्मी नाम्‍ला चीछाङाङ् तूये पीम् छेत्ना

शैतान देप् छूलीलो आम्‍नीपू दाली यूवाक तूये।”

१३ मूङ्‍क देक्माआ म्होप् चारपी होक्साक तकप्का मूङ्‍कसा वात्छा छा वाईप् मूङ्‍क मीम्छा जारा मअ।

१४ खोदोलोई मूङ्‍क मीम्छा मूङ्‍क पूःम् लाईस्पीका गोङ्‍रूत्खाप् थाम्पूपी पेर्म्‌ ना खाईम् लागी देप्पा बोबोकील्‍लीम् नीत्ची लाप्‍तो पीची। मूङ्‍क गोङ्‍रूत्खाप् थाम्पू सूक् दोङ् आधा सम्‍मो मूङ्‍क मीम्छा हीम् लागी चोचूम्दीम्पाक तूवा।

१५ मूङ्‍क मीम्छा बल्वाआ बेक्खीनूते पीकाना मूङ्‍क पूःआ मीम्छाम् दोस्लाम्पा म्ङःपीका योऊ तोङ्‍क काऊ लातू।

१६ खोदोलोई चारीदूआ मूङ्‍क मीम्छा बअ, ना देक्माआ म्ङपीका लात्क योऊ चारआ म्ङः हत्ना लूत्खी।

१७ खोदोलो मूङ्‍क देक्मा मूङ्‍क मीम्छापीका होसोङ् हायाम् म्छूली काता, ना मूङ्‍क मीम्छाम् बीन्‍नीपा म्छामाईलो जूम्‍लूक मस् खाता, मूङ्‍कस् क नीनाम्माम् आज्ञा रेप्ची ना येशूम् गवाई पीप्ची के।

१८ खीक्‍काना मूङ्‍क देक्मा दीरीत्‍तीम् चाखेम्पी थोरेपा।

दीरीत्‍तीप्का लत्‍ताक पोसू

१३

दीरीत्‍तीप्का ईबूम् पोसू लताथोङ्‍क कोङा तूखू। मूङ्‍कम् ईक्पोङ् पीत्‍तो ना नूक्ची म्तोङ् तूवा। मूङ्‍कम् पीत्‍तोपी ईक् पोङ् मुकुट तूवा, ना मूङ्‍कम् खोलोङ् तोङ्पी नीनाम्माम् निन्दा मप् नीङ् छाम्पा तूवा।

२ कोङा तूक मूङ्‍क पोसू नीङ्‍गाले तोङ्‍क तूवा, मूङ्‍कम् लोङ्ची मोक्स्मी तोङ्‍क तूवा ना मूङ्‍कम् ङः गूङ्‍गी नारमी तोङ्‍क तूवा। मूङ्‍क देक्माआ मूङ्‍क पोसू म्होप्मी राःरा, म्होप्मी सिंहासन ना देप् हक् पीयू।

३ मूङ्‍कम् तोङ् तोदीपी ईबूम् म्तोङ्पीक हायाम् देप् खेर् वोङाना सीम् होक्‍तोङ् ङेसा, खोदोलोई मूङ्‍कम् खेर् नखाता। खीक्‍का खोलोङ् चारपीकस् छाक्‍का छूवाना मूङ्‍क पोसूम् दोस् दोस् लाम्दूमा।

४ मीस्चा मूङ्‍क देक्माम् पूजा मदोङ्ची, ऊदोईपीक्यालो मूङ्‍कसा म्होप्मी हक् मूङ्‍क पोसू पीदीत्चीक तूवा। खचा ओरोपीक्‍तो मूङ्‍क पोसूम् पूजा मची, “ङ्‍क पोसू तोङ्‍क बीन्‍नीपा आसे तूये? ङ्‍कम् ऊल्‍लोङ्पी आसाई जूम्‍लूक मदूर?”

५ मूङ्‍क पोसू नाम्दूखू मप् ना नीनाम्माम् निन्दा मप् रीङ् नेईम् ङः पीम्पा तूवा। मूङ्‍क लीक्पोङ् नीस् लाःसम्‍मो हक् तोम् लागी पीम्पा तूवा।

६ नीनाम्माम् ऊल्‍लोङ्पी निन्दा मम्, खीक्‍का खम् नीङ् ना खम् तूस्को, ना साराङ्‍गाप्‍तो तूप्ची खोलोमी निन्दा मम् लागी मूङ्‍कसा म्ङः हल्‍लू।

७ खीक्‍का ख नीनाम्माम् मीस्चीका जूम्‍लूक मम् ना मूङ्‍कचीपीका कोम् हक् पीम्पा तूवा। खोलोङ् कुलची, मीस्ची, रीङ्ची ना गोङ्चीपी मूङ्‍क हक् पीम्पा तूवा।

८ खीक्‍का चारीदूपी तूप् खोलोआ मूङ्‍क पोसूम् पूजा मईची। मूङ्‍क पोसूम् पूजा मप्ची क चारमी थोस्‍कोपूकाङा सेत्चीक थुमाम् रीराममी सोक्सरपी नीङ् मान्छाम्पाकस् के।

९ आस्मी नोबो तूये खूङ्‍कसा येन्‍नूव।

१० कैदपी खाईम् पर्ने क

कैदपीङा खाते।

दोप्सेल‍आ सेतस्क क

दोप्सेल‍आङा सेतची।

नीनाम्माम् मीस्चीम् तेम्दूर्वा ना विश्‍वास ङ्‍कपीङ् तूये।

चारीदूपीका लत्‍ताक पोसू

११ खीक्‍काना चारीदूपीका लत्‍ताचाक बीन्‍नीपा ईबूम् पोसू कोङा तूखू। मूङ्‍कम्सो थुमाम् तोङ्‍क नीच्‍ची म्पीत्‍तो तूवा, ना देक्मा तोङ्ना मूङ्‍क नेन्दोङा।

१२ मूङ्‍कसा लाईस्पीक पोसूम् लाईस्पी मूङ्‍क लाईस्पी ताप् पोसूआ तक खोलोङ् हक् तोक्स्दोङू। मूङ्‍कसा देप् खेर् वोङाना सीम् हकलाम्पा नप्खाप् मूङ्‍क लाईस्पीक पोसूम् पूजा मम् लागी चारीदूपी ना मूङ्‍कपी तूप् खोलोङ् मीस्ची कर तीयू।

१३ मीस्चीम् मूक्‍स्दूपी नाम्छूईतोका चारीदूपू मीः हूम्दाप् तोङ्‍क देप्-देप् चीन्‍नसो मूङ्‍कसा मअ।

१४ लाईस्पीक पोसूम् मूक्स्दूपी ङ्‍क तोङ्‍क छाक्‍काक चीन्‍न खोमम् राःरा मूङ्‍क पीम्पा तूवा। मूङ्‍क राःराम् कारणआङा मूङ्‍कसा चारीदूपी तूप् मीस्ची हूर्‌स्ची। दोप्सेल‍आ खोम्वा चनासो लेताक मूङ्‍क लाईस्पीक पोसूम् सायोचोङ्माम् लागी ईबूम् ङोङोक्छे बानेई मम् हुकुम् मूङ्‍कसा मीस्ची पीयू।

१५ लाईस्पीक पोसूम् ङोङोक्छे नेन्‍नू ना मूङ्‍क पोसूम् ङोङोक्छेम् पूजा मान्मप्ची सेत्चीनू पीकाना मूङ्‍क पोसूमी ङोङोक्छेपी सोम् तेईम्पीम् राःरा दोस्रो पोसू पीयू।

१६ खीक्‍का मूङ्‍कसा देप्पा चीमा, होङ्पोक्, छूक्सीप्, स्वतन्त्र ना रोः खोलोङ् खची चूप् हूक्पी अथवा थप्पी छाप तेमीची।

१७ मूङ्‍क छाप मान्तूप् आसासो ऊची खेईम् ना खेईमम् मान्तोक् छूवा। मूङ्‍क छाप क मूङ्‍क पोसूम् नीङ् अथवा मूङ्‍कम् नीङ्मी सङ्‍ख्या के।

१८ ङ्‍क संख्या बूजेई मम् लूर्वा चाहेई छूये। बूजेई मदूर्प् मीचा मूङ्‍क पोसूम् सङ्‍ख्या जोरेई मनूना लात्नूव, ऊदोईपीक्यालो मूङ्‍क ईल्पो मीस्मी सङ्‍ख्या के। मूङ्‍कम् सङ्‍ख्या क तूक् चून्दूलूम् तूक्पोङ् तूक्ची के।

थुमा ना ईक् लाख लीक्पोङ्‍ लीची हबऊ

१४

खीक्‍काना कोङा खोङू, ना सियोन कोम्पी थुमा थोरेप्दीताक कोङा तूखू। खलो ईक् लाख लीक्पोङ् लीची हबऊ मीस्ची तूवा, खची थप्पी खम् नीङ् ना म्पाम् नीङ् छाम्पा तूवा।

२ खीक्‍का हायाम् सार बगेई छूक्चाप् योऊमी देप् साल्‍म् तोङ्‍क, ना देप् गूलूलूऊमी साल्म् तोङ्‍क साराङ्‍गाप्का लत्‍ताचाक साल्म् कोङा येनू। कोङा येनूक मूङ्‍क साल्म् वीणा दूप्चा दूप्चईचीक वीणाम् साल्म् तोङ्‍क तूवा।

३ सिंहासनमी लाईस्पी ना मूङ्‍क लीची लेईप्चाप् प्राणीचीम् ना धर्म-सेचीपोचीम् लाईस्पी खचा ईबूम् नयाँ छाम् मचचीक तूवा। मूङ्‍क छाम् क चारीदूपीका दाम् छोम्पाना उद्धार मम्पाक ईक् लाख लीक्पोङ् लीची हबऊ पीका बीन्‍नीपा आसासो ईम्चीम् मान्दूर्‌ची।

४ मूङ्‍कचा मीम्छालो तूम्‍लू मस्क मान्तू, ना कन्ये मीम्छाची तोङ्‍क चोक्ख तूये। थुमा हा-हारोई खाते खस् खम् दोस्-दोस् लाम्दूमे। खस् मीस्चीम् रापीका दाम् छोम्पाना उद्धार मम्पास् के, खीक्‍का नीनाम्मा ना थुमाम् लागी खोलोप्का दूङ् लाईस्पी पीम्पाक चाचोदाम्ची के।

५ खची ङःपी ऊसो वालीलीक रीङ् मान्तूवा, खस् खोत मान्दीक तूये।

सूप्पो नीनाम्माम् रीदाम् पोक्ची

६ खीक्‍काना बीन्‍नीपा ईल्पो नीनाम्माम् रीदाम् पोक् नाम्छूईमी रापी पेर्‌चाक कोङा तूखू। चारीदूपी तूप् खोलोङ् जातिची, कुलची, रीङ् नेईची ना मीस्ची येईमीम् लागी हादेसो मान्याईप् जीनप् रीदाम् खपी तूवा।

७ खसा हायाम् सोतो ओरोपीका, “नीनाम्मापीका कीसानीव, ख साम्दीखा दानूम्व। ऊदोईपीक्यालो खम् नीयाम् नाम्‍ला ताक तूये। साराङ्‍गा, चारीदू, दीरीत्‍ती ना काऊमी पूई बोबूईप् सेवा छानूम्व।”

८ खीक्‍का बीन्‍नीपा ईल्पो नीनाम्माम् रीदाम् पोक्, अर्थात् दोस्रो क ओरोपीक्‍तो म्दोस्-दोस् खाता, “पतन छूवा! जाति-जातिची तूम्‍लूआ पेप्खीक खची छूलीम् मद्यआ सेईमीक् हायाम् देप् बेबिलोनमी पतन छूवा।”

९ खीक्‍काना तेस्रो नीनाम्माम् रीदाम् पोक् हायाम् देप् साल्म्पी ओरोपीक्‍तो खची दोस्पी बाना, “हेप् मीचा मूङ्‍क पोसू ना मूङ्‍कम् ङोङोक्छे पूजा मय ना म्होप्मी थप्पीदोसो हूक्पीदोसो मूङ्‍कम् छाप तेसस्दोक,

१० मूङ्‍कसासो ऊसो मान्हल्मो चोचूम्पा नीनाम्माम् छूलीम् पोङ्‍कीरीम्पीका नीनाम्माम् नीयाम् हायाम् खर मद्य दूङ्‍ङ। पवित्र नीनाम्माम् रीदाम् पोक्ची ना थुमाम् मूक्स्दूपी मीः लो गन्धकपीलो मूङ्‍कसा सासाना तय।

११ खचा तयस्क सासानाम् मीक्मा सदैबरी थोम्‍ला खात्चाये। मूङ्‍क पोसू ना मूङ्‍कम् ङोङोक्छे पूजा मप् ना मूङ्‍कम् नीङ्मी छाप तेप्ची ङ्‍कस्ङा के। मूङ्‍कचा सेपा-लेपा हादेम्सो नोम्चीम् तयस्‍नो।”

१२ नीनाम्माम् आज्ञा रेप् ना येशूपी विश्‍वास मप् नीनाम्माम् मीस्चीम् हूदूर्म्‌ वा ङ्‍कपीङ् तूये।

१३ खीक्‍का साराङ्‍गाप्का लत्‍ताक ङ्‍क तोङ्‍क साल्म् कोङा येनू, “ङ्‍क छाप्व: हन्‍नायीका रोबूपी सीप्ची आसीक् तोक्ची के।” पवित्र आत्माआ ओरोपीके, “एई, खचा खची हो-होप्मी रोकोछूलाम्पा नोम्चीम् तयची, ऊदोईपीक्यालो खची लक् खची दोस्-दोस् खाते।”

चारीदूम् कटनी

१४ खीक्‍काना कोङा खोङू, ना ईबूम् ओम्‍लोप् मोम् ना मूङ्‍क थेम्पी तूप् मीस्मी छा तोङ्‍क ईल्पो कोङा तूखू, मूङ्‍कम् तोङ्पी हाल्‍ङोम् मुकुट तूवा ना म्हूक्पी हायाम् गेईप् ईबूम् बेलो तूवा।

१५ बीन्‍नीपा ईल्पो नीनाम्माम् रीदाम् पोक् नीनाम्मा दप्स्को खीम्पीका पाखा ल‍त्‍ता, ना मोम् थेम्पी तूप् हायाम् सोतो ओरो लअ, “आम् बेलो लाप्व ना कटनी मव, ऊदोईपीक्यालो कटनीम् नाम्‍ला तालाताक तूये, ऊदोईपीक्यालो चारीदूपीक बाली नम्‍लोना ताखाताक तूये।”

१६ ओरोना मोम् थेम्तो तूप्‍आ म्होप्मी बेलो चारीदूपी तोक्सू, खीक्‍का चारीदूम् कटनी छूवा।

१७ खीक्‍का साराङ्‍गाप्‍तो तूवाक नीनाम्मा दप्स्को खीम्पीका ईबूम् बीन्‍नीपा नीनाम्माम् रीदाम् पोक् पाखा लत्‍ता। खपीसो ईबूम् गेईप् बेलो तूवा।

१८ खीक्‍का वेदीपीका बीन्‍नीपा ईल्पो नीनाम्माम् रीदाम् पोक् लत्‍ता, मूङ्‍कम् हक् मीःपी तूवा। गेईप् बेलो खूर्प् मूङ्‍कसा हायाम् सोतो ओरो लअ, “आम् गेईप् बेलो तोक्स्ते, ना चारीदूपीका वाचोसीम् जूप्पा बात्ल मते, ऊदोईपीक्यालो चारीदूपीक वाचोसी नम्‍लोना तूमाखात्क तूये।”

१९ मूङ्‍क नीनाम्माम् रीदाम् पोक्‍आ म्होप्मी म्बेलो चारीदूपी तोक्सू ना चारीदूपीक वाचोसीम् म्चो बात्ल मअ, ना मूङ्‍क नीनाम्माम् छूलीम् देप् वाचोसी पेलेई मम् कोलपी होक्स्छोक्स्सू।

२० सहरपीका पाखाप्क वाचोसी पेलेई मम् कोलपी मूङ्‍क वाचोसी सीक्‍ची, ना वाचोसी पेलेई मम् कोलपीका हीः लत्‍ताना बगेई छूवा। मूङ्‍क हीः खोक्मी ङःथूईम्‍री सम्मो ताप्‍तेप्‍तो गूम्प् छूवाना मूङ्‍क सूक्चून्‍दूलूम् किलोमिटर सम्मो बगेई छूवाक तूवा।

नूक्पो रीदाम् पोक् ना नूक्ची विपत्ती

१५

कोङा साराङ्‍गाप्‍तो हायाम् देप् ना योबोरीखाक बीन्‍नीपा ईबूम् चीन्‍न तूखू। मूङ्‍कपी नूक्पो रीदाम् पोक्चा नूक्ची याईस्कोप्क नीछीमा खूर्‌दीत्चीक तूवा, ऊदोईपीक्यालो मूङ्‍क विपत्तीचीपीङा नीनाम्माम् छूली यात्‍तेके।

२ मीःलो हल्सोङ् सीसाम् दीरीत्‍ती तोङ्‍क कोङा तूखू। मूङ्‍कपी पोसू ना मूङ्‍कम् ङोङोक्छे ना मूङ्‍कम् नीङ्मी सङ्‍ख्यापी कोप्ची मूङ्‍क सीसाम् दीरीत्‍तीम् चाखेम्पी थोरेप्दीताक तूवा। खचा खची हूःआ नीनाम्माम् वीणा खूर्‌चीना

३ ओरो पीक्‍तो नीनाम्माम् रोः मोशाम् छाम् लो थुमाम्‍लो छाम् मची,

“ए खोलोप्का दूङ् राःरालोक योबोरोबू नीनाम्मा,

आम् लक् हायाम् देप् ना योबोरीखाक तूये।

दूङ् दूङ्पीक होङाबू,

आम् लाम् धार्मिक ना आछीयाक तूये।

४ ए योबोरोबू, आम्पीका आसे कीस्‍नो?

ना आम् नीङ्मी साम्दीखा आसाई मईनो?

ऊदोईपीक्यालो आन्ङाङ् पवित्र तूये।

खोलोङ् जातिची ताईना,

आन् सेवा छये,

ऊदोईपीक्यालो आम् धार्मिक लक्ची खोछेत्‍ताक तूये।”

५ ङ्‍क रीङ् छूवाकप्का कोङा खोङू, ना साराङ्‍गापी गवाईमी पालमी दप्स्को खीम् हला।

६ नूक्ची नीछीमाची खूर्प्‌ दीप् नूक्पो नीनाम्माम् रीदाम् पोक्ची मूङ्‍क दप्स्को खीम्पीका पाखा लत्‍ता। खचा सासायोक ना लाङ्‍लाङ्‍योक तेई खाप्स्दीत्चीक तूवा ना खची पम्पी हाल्ङोम् पेटी वाईप्दीप् तूवा।

७ मूङ्‍क लीची लेईप्चाप् प्राणी तूवाकप्क ईल्पोआ सदैबरी लेईप्चाप् नीनाम्माम् म्छूलीआ पेप्खाप् हाल्ङोम् नूक्ची पोङ्‍कीरीम् मूङ्‍क नूक्पो नीनाम्माम् रीदाम् पोक्ची पीयू।

८ खीक्‍का नीनाम्माम् साम्दीखा ना खम् राःराम् कारणआ मूङ्‍क दप्स्को खीम् मीक्माआ पेप्खी। मूङ्‍क नूक्पो नीनाम्माम् रीदाम् पोक्मी नूक्ची नीछीमाची मान्याईम् सम्मो आस्सो दप्स्को खीम्गोपी वोमान्दूर्।

नीनाम्माम् छूलीम् नूक्ची पोङ्‍कीरीम्

१६

खीक्‍काना नीनाम्मा दप्स्को खीम्पीका हायाम् सोतो लत्‍ताक ईबूम् साल्म्आ नूक्पो रीदाम् पोक्ची ओरो लचक कोङा येनू: “आन्‍नी खात्नीते, ना नीनाम्माम् छूलीम् नूक्ची पोङ्‍कीरीम् चारीदू थेम्पी काताछोक्स्‍नूम्ते।”

२ लाईस्पीक रीदाम् पोक्‍आ खाताना म्पोङ्‍कीरीम् चारीदू थेम्पी कात्छोक्सू। पोसूम् छाप तेप् ना मूङ्‍कम् ङोङोक्छे पूजा मप् मीस्ची खोलोमी गाम्पी ईकीम् लप् ना हायाम् तूक् खेर् लत्‍ता।

३ दोस्पीक नीनाम्माम् रीदाम् पोक्‍आ म्पोङ्‍कीरीम् दीरीत्‍तीपू कात्छोक्सू, ना मूङ्‍क सीप्खाप् मीस्मी हीः तोङ्‍क छूवाखाता। खीक्‍का दीरीत्‍तीपी तूप् खोलोङ् लेईप्चाप् प्राणीची सीया।

४ तेस्रो नीनाम्माम् रीदाम् पोक्‍आ म्पोङ्‍कीरीम् योऊचीपी ना काऊमी पूईपी कात्छोक्सू, ना मूङ्‍क हीःछूवाखाता।

५ खीक्‍काना काऊमी जीम्मा लाप् नीनाम्माम् रीदाम् पोक्‍आ ओरो पीकाचाक कोङा येनू,

“ए पवित्र नीनाम्मा, आन् तूचाये ना आन् तूवा,

आना नम्‍लो नीया मय,

ऊदोईपीक्यालो आना ओरोनाङ् नीया मक तूये।

६ ऊदोईपीक्यालो खचा नीनाम्माम् मीस्ची ना खारीबोपोची सेत्चीक तूये,

ना आना खस् हीः दूम् पीचीक तूये।

खचा तोम्ङा तूवाक दण्ड तची।”

७ खीक्‍का वेदीआ ओरो पीकाचाक कोङा येनू,

“अऊ, खोलोप्का दूङ् राःरालोक योबूरोबू नीनाम्मा,

आम् नीया आछीयाक ना थीक् तूये।”

८ चौथो नीनाम्माम् रीदाम् पोक्‍आ म्होप्मी पोङ्‍कीरीम् नाम् थेम्पी कात्छोक्सू, ना मीस् मीःआ हूईम् हक् नाम् पीचीक तूवा।

९ मीस्ची तातआ हायाम् हूया, ना खचा मूङ्‍क नीछीमापी हक् तूप् नीनाम्माम् नीङ्मी निन्दा मची। खोदोलोई खचा वालूम्मा मम् ना ख साम्दीखा दोम् इन्कार मची।

१० पाँचौं नीनाम्माम् रीदाम् पोक्‍आ म्पोङ्‍कीरीम् मूङ्‍क पोसूम् सिंहासनपी‍ कात्छोक्सू, ना मूङ्‍कम् चारखम्पी नाम्कूर्मादाम् छूवा। लम्वाआ मीचा खची लेम् खःची।

११ खची दूक्‍वा लो खेर्‌आलो गर्दा खचा साराङ्‍गाप्‍तोक नीनाम्मा साराप् छची। खोदोलोई खची होपा मस्क ङालीवार् लक्पीका वालूम्मा मम् खचा इन्कार मची।

१२ छैटौँ रीदाम् पोक्‍आ म्पोङ्‍कीरीम् देप् यूफ्रेटिस योऊपी कात्छोक्सू, ना योऊपीक काऊ सीप्खी ना नाम्‍आप्स्को हेम्‍लाम्पा ताप् होङाबूचीम् लागी लाम् हला।

१३ खीक्‍का कोङा देक्माम् ङःप्का, मूङ्‍क पोसूम् ङःप्का ना वालीलीपो खीरीबोपोम् ङःप्का बोरो तोङ्‍क सूप्ची जेजेर् आत्मा लत्‍ताचाक तूखू।

१४ खस् छाक्‍काक चीन्‍न मप् चाप् आत्माची के। खोलोप्का दूङ् राःरालोक नीनाम्माम् देप् लेईपी छूक् जूम्‍लूक मम् लागी खोलोङ् चारपीक होङाबूची ईदेऊ बात्ल मम् लागी ङ्‍क सूप्ची चाप् आत्माची मूङ्‍क होङाबूचीपी खाते।

१५ “खोङ्नूम्व, कोङ् खूस्पा तोङ्‍ना तोयो के। चीङ्चीङ् तूप् ना म्होप्मी तेई सम्सूर्प्‌ ना यूप् नीनाम्माआ आसीक् पीय। मादोन् मूङ्‍क फूतीकेर् छूना लादूमे, ना मीस्चीम् रापी ङईम्पी तात्‍ते।”

१६ खीक्‍काना मूङ्‍क चाप् आत्माचा मूङ्‍क होङाबूची ईदेऊपी बात्ल मची। मूङ्‍क थाम्पूम् नीङ् हीब्रू रीङ्पी आर-मागेड्डोन मीयची।

१७ सातौँ नीनाम्माम् रीदाम् पोक्‍आ म्पोङ्‍कीरीम् हीक्पी कात्छोक्सू, ना नीनाम्मा दप्स्‍को खीम्मी सिंहासनपीका ओरो पीम् ईबूम् हायाम् सोतो साल्म् लत्‍ता, “हन्‍ना याता!”

१८ खीक्‍काना बाक्स् केत्‍ता, गूलूलूऊमी साल्म् लत्‍ता, ना ईकीम् लप् लून्मा तोक्सा। मूङ्‍क लून्मा हायाम् ईकीम् लप् तूवा, चारीदूपी मीस् लोलीसाकप्का एक्‍सा ङ्‍क तोङ्‍क लून्मा हाल्‍लोसो मान्तोमोङ् तूवा।

१९ मूङ्‍क देप् सहर सूक् खोङ्‍लो छूवा, ना छाप्कूवा-छाप्कूवापीक सहरची हत्खाता। नीनाम्माआ हायाम् देप् बेबिलोन सहर मीन्‍नू, ना खसा ईकीम् लप् म्छूलीआ पेप्खाप् मद्यमी पोङ्‍कीरीम् मूङ्‍क सहर दूमीयू।

२० खीक्‍का खोलोङ् टापूची यङ्‍खाता ना खोलोङ् कोम् मास्खाता।

२१ लीक्पोङ् किलोग्राम तोरो देप-देप् मूलू मीस् थेम्पी हूप्सा, ना मीचा मूलूम् नीछीमाआ गर्दा नीनाम्मा साराप् छची। ऊदोईपीक्यालो ङ्‍क नीछीमा हायाम् ईकीम् लप् तूवा।

मीम्छा लो पोसूलो

१७

मूङ्‍क नूक्ची पोङ्‍कीरीम् खूर्प् नूक्पो नीनाम्माम् रीदाम् पोक्चीपीक ईल्पोआ ओपी बानाना कोङ् ओरोलो, “एक्सा बान्ते, कोङा आन् ओरोतो काऊ थेम्पी तूप् मूङ्‍क देप् बेलेछी लप्पी ताप् नीया खोमीयान्।

२ मूङ्‍कलो चारीदूपीक होङाबूचा तूम्‍लू मस्क तूये, ना चारीदूपी तूप् मीस्ची मूङ्‍कम् तूम्‍लूम् मद्यआ सेत्चीक तूये।”

३ खीक्‍का मूङ्‍क नीनाम्माम् रीदाम् पोक्‍आ कोङ् आत्मापी खूरोना ईबूम् गोङ्‍रूत्खाप् थाम्पूपी खायो। मूङ्‍कपी नूक्ची तोङ् ना ईक्पोङ् म्पीत्‍तो तूप् नीनाम्माम् निन्दा मप् नीङ्आ पेप्खाप् हाल्के पोसू थेम्पी तूप् ईल्पो मीम्छा कोङा तूखू।

४ मूङ्‍क मीम्छाआ बैजनी ना लाङ्‍लाङ्‍योक हालालाप् तेई खाप्स्दीत्क तूवा, खीक्‍का हाल्‍ङो, हायाम् दाम् ताईप् रत्न ना मोतीआ मूङ्‍क चोन्दीन्चीक तूवा। मूङ्‍कसा म्हूक्पी हाल्ङोम् ईबूम् पोङ्‍कीरीम् गोङ्दीत्क तूवा। मूङ्‍क पोङ्‍कीरीम् क म्होप्मी तूम्‍लूम् ईजेर्म् लप् ना फोहोर रीङ्आ पेप्छोक्स्क तूवा।

५ मूङ्‍कम् थप्पी ईबूम् नीङ् छाम्पा तूवा:

रहस्य

चारीदूपीक बेलेछी लप्ची

ना ईजेर्म् लप् थक्चीम् म्मा

देप् बेबिलोन।

६ कोङा मूङ्‍क मीम्छा नीनाम्माम् मीस्चीम् हीः ना येशूम् तोक्पी सेत्चीक मीस्चीम् हीः दूङ्‍ना हीःआ सेत्‍क तूखू। मूङ्‍क खोङूना कोङ् हायाम् छाक्‍का छूवो।

७ खीक्‍का मूङ्‍क नीनाम्माम् रीदाम् पोक्‍आ कोङ् ओरो लोओ, “आन् ऊदोई छाक्‍का छूचाईकई? मूङ्‍क मीम्छा ना ख खूर्प्‌ दीप् नूक्ची तोङ् ना ईक्पोङ् पीत्‍तो तूप् पोसूम् रहस्यम् रीङ् कोङा आन् ईयान्।

८ आना तक मूङ्‍क पोसू ईबूम् नाम्‍लापी तूवा, खोदोलोई ईनीम्‍बा मान्तू, ना खादीपूका मूङ्‍क थोम्‍ला लत्ना मूयूप्छा छूक्स् खाते। खीक्‍का चारमी थोस्कोपूका रीराममी सोक्सरपी नीङ् मान्छाप्पाक चारीदूपी तूप् मीस्ची मूङ्‍क पोसू तखीयस्‍ना छाक्‍का छूये। ऊदोईपीक्यालो मूङ्‍क ईबूम् नाम्‍लापी तूवा, खोदोलोई ईनीम्‍बा मान्तू ना दोस्पी ताये।

९ “ङ्‍क रीङ् बूजेई मम् लागी नीऊ लो लूखूप्चीलो चाहेई छूये। मूङ्‍क नूक्ची तोङ् क नूक्ची कोम् के, मूङ्‍क थेम्पी मूङ्‍क मीम्छा तूचाये। ङ्‍क तोङ्ची नूक्पो होङाबूस्सो के।

१० ङाक्पो होङाबूची सीयाखात्नीक तूये। ईल्पोआ क ईनीम्‍बा चार तोक्स्चयक तूये, बीन्‍नीपा ईल्पोक होसोङ् मान्तामोङ् तूये। मूङ्‍क ताईकप्का चीबाईप् नाम्‍लामी लागीङाङ् मूङ्‍कसा चार तोक्स्।

११ मूङ्‍क पोसू, मूङ्‍क ईबूम् नाम्‍लापी तूवा, खोदोलोई हन्‍ना मान्तू, मूङ्‍क क आठौँ के। नूक्ची तोदीप्क मूङ्‍क ईबूम् के, खोदोलोई मूङ्‍क पीलूलूक्खाते।

१२ “आना तक मूङ्‍क ईक्पोङ् पीत्‍तो क ईक् पोङ् होङाबूस् के, मूङ्‍कचा ईनीम्‍बा सम्‍मो चार तोम् राःरा मान्तोमोङ् तूये। खोदोलोई खचा मूङ्‍क पोसूलो चीबाईप्छाम् लागी चार तोम् हक् तयची।

१३ ङ्‍क होङाबूची ईबूम् सानीवाकङ् छूये, ना मूङ्‍कचा खची होप्मी राःरा लो हक्लो मूङ्‍क पोसू पीयची।

१४ खचा थुमाम् ऊल्‍लोङ्पी जूम्‍लूक मईची, ना थुमा खचीप्‍का कोक्से, ऊदोईपीक्यालो थुमा क रोबूचीम्सो रोबू ना होङाबूचीम्सो होङाबू तूये। खलो तूप्ची क काछोम्पाक, सोम्पाक ना विश्‍वास मम् खाईप् छूवाकस् के।”

१५ मूङ्‍क नीनाम्माम् रीदाम् पोक्‍आ कोङ् ओरो लोओ, “आना तखीक मूङ्‍क बेलेछीलप् तूचाईक काऊ क म्खाल्खाल्क सोम्छाची, ओरोसर्प् मीस्ची, जातिची ना रीङ् नेईप्ची के।

१६ खीक्‍का आना तक मूङ्‍क ईक्पोङ् पीत्‍तो ना मूङ्‍क पोसूआ मूङ्‍क बेलेछीलप् मीम्छा जेरची। खचा मूङ्‍कपीका खोलोङ् थक् ङाप्पस्‍ना मूङ्‍क फूतीकेर् बानेईमईची, मूङ्‍कम् म्सा चईची, ना मूङ्‍क मीःपी हूईछोक्सची।

१७ ऊदोईपीक्यालो नीनाम्माम् रीङ्बऊ पूरा मान्छूम् सम्मो ईक् सानीवा छूना मूङ्‍क होङाबूचा खची चार तोम् राःरा मूङ्‍क पोसू पीयची। नीनाम्माम् लोचम् पूरा मम् लागी खसा खची गोङ्पी ओरो मम् लन्ची तेईपीची।

१८ आना तखीक मूङ्‍क मीम्छा क चारीदूपीक होङाबूचीपी चारतोप् देप् सहर के।”

बेबिलोनमी पतन छूवाक

१८

ङ्‍क रीङ् छूवाकप्का देप् हक् तूप् बीन्‍नीपा ईबूम् रीदाम् पोक् साराङ्‍गाप्‍का मूक्सू यूवाचाक कोङा तूखू। खम् साम्दीखाआ चार छेयाङ्छेयाङ्‍यो छूवा।

२ खूङ्‍क ओरो पीक्‍तो हायाम् सार बसा:

“पतन छूवा! मूङ्‍क देप् सहर बेबिलोनमी पतन छूवा!

मूङ्‍क चाप् आत्माची ना कूयामाचीम् तूस्को छूवाक तूये,

खोलोङ् चाप् छोऊ ना जेजेर्वा छोऊमी तूस्को छूवाक तूये।

३ ऊदोईपीक्यालो खोलोङ्‍ गोङ्चा

मूङ्‍कम् तूम्‍लूमी मद्य दूङ्‍चीक तूये।

चारीदूपीक होङाबूचा

खलो तूम्‍लू मस्क तूये।

मूङ्‍कम् ङालीईप् लन्ची पूरा मम् लाङोआ गर्दा

चारीदूपीक पईकार मप्ची होङ्‍पोक् छूवाक तूये।”

४ खीक्‍का कोङा साराङ्‍गाप्‍तोका ओरो पीकाचाक बीन्‍नीपा साल्म् येनू:

“ए ओ मीस्चे, मूङ्‍कप्का लत्‍तानीना थोङ्‍नीते,

मादोने मूङ्‍कम् मोऊपी आन्‍नीसो काम्चीनी,

ना मूङ्‍कम् नीछीमाची आन्‍ना तेम्बोक्से।

५ ऊदोईपीक्यालो मूङ्‍कम् मोऊ साराङ्‍गासम्मोङ् नोङाक तूये,

ना नीनाम्माआ मूङ्‍कम् जेजेर्वा लक्ची मीन्‍नक तूये।

६ मूङ्‍कसा ऊई मक तूवा मूङ्‍कसो खूङ्‍कतोङ्नाङ् मनूम्व,

खसा मक लक्मी दोबर मूङ्‍क आनाछानूम्व।

खसा बीन्‍नीपाम् लागी पेप्क पोङ्‍कीरीम्पी

मूङ्‍कम् दोबर खर मद्य पेपानूम्ना ख पीयानूम्व।

७ मूङ्‍कसा म्होप् देईकई साम्दीखा ना सूक्वा पीन्ची,

मोन्तोदीङ् सासाना ना दूक्वा खसो पीयानूम्व।

ऊदोईपीक्यालो मूङ्‍कसा म्सानीवापी ओरो मीने,

‘देप् होङाबूमे छूवोना कोङ् तूवोचोयोक तूये, कोङ् लोमेवा माके,

खीक्‍का कोङा हादेसो सोक् मम् बोक्स्‍नो।’

८ खन्सा ईलेईपीङ् खपी नीछीमा तालाते:

सीम्, सोक् ना सीसोवा ताये।

मीःआ मूङ्‍क सोकोदईखाते,

ऊदोईपीक्यालो खम् नीया मप् योबोरोबू नीनाम्मा हायाम् देप् राःरालोक तूये।”

९ मूङ्‍कलो तूम्‍लू मप् ना सूक्वापीङाङ् तूप् चारीदूपीक होङाबूचा मूङ्‍क हूईचाईक मीक्मा तयस्‍ना मूङ्‍कम् लागी खापे ना तूनीवा मईची।

१० मूङ्‍कम् सासानाआ खस् कीसे ना छूबूरीपाङ् थोरेप्ना ओरोपीके,

“धिक्‍कार! धिक्‍कार! आन् देप् सहर,

ए बेबिलोन, आन् देप् राःरालोक सहर!

ऊक् घण्टापीङ् दण्ड आम्पी तालाता।”

११ चारपीक पईकार मप्ची खम् लागी खापे ना तूनीवा मीईची, ऊदोईपीक्यालो खची पईकारमी चूम्सोस् हन्‍ना आसासो खेतस्‍नो।

१२ आसासो खची हाल्‍ङो, नाम्छेर्बू, रत्न, मोती, सूतीम् तेई, बैजनी तेई, रेशम, लाङ्‍लाङ्‍योक हालालाप् तेई, खोलोङ् खाल्‍क नाम्चानप् सीङ्, खोलोङ्‍ बाजूहोम्मी काङ्पीका बानेई मम्पा चूम्सोस्, ना खोलोङ् हायाम् दाम् ताईप् सीङ्, काँस, सेल ना सिंगमरमर खेतस्‍नो।

१३ दालचिनी, मासाला, ङम्ङम्योक नाम्प् धूप, मूर्र, ओम्‍लोप् धूप, मद्य, तेल, हायाम् योक् फूल, दोचेर्, पीः, मेस्, लूस्, खोक्, रथ, रोः रोमेची ना मीस्ची आसासो खेतस्‍नो।

१४ पईकार मप्चा ओरोपीके, “आम् सानीवाआ मीन्‍नक नप् रीङ्ची आम्पीका खालेताक तूये। आम् दाचाम् ना आम् सायोचोङ्मा खोलोङ् छयप्छा छूवाखाता, ना मूङ्‍क होसोङ् हादेसो तयनो।”

१५ मूङ्‍क सहरपी पईकार मप्ना दाचाम् तूलेई मप् पईकार मप्ची मूङ्‍क सहरपी ताक सासानाम् कीम्‍आ छूबूरीपाङ् थोरेप्ना ओरोपीक्‍तो देप् साल्म्पी खापे ना तूनीवा मईची,

१६ “धिक्‍कार! धिक्‍कार! आन् देप् सहर,

सूती, बैजनी ना लाङ्‍लाङ्‍योक हालालाप् तेई खाप्स्दीत्ना

हाल्‍ङो, हायाम् दाम् परेईछूक् रत्न ना मोतीआ चोप्दीप्चीप्!

१७ ऊक् घण्टापीङा मोन्तोदेतो दाचाम् छयप्छा छूवाखात्क तूये!”

खोलोङ् देप् हेयोङ्माप्क कप्‍तान, देप् हेयोङ्मापीका लाम्दूम्ची, देप् हेयोङ्मा तोप्ची ना दीरीत्‍तीहोम्पी पईकार मप्ची छूबूरीपाङ् थोरेपा,

१८ खीक्‍का मूङ्‍क देप् सहर हूयाना लत्‍ताक मीक्मा तचीना ओरोपीक्‍तो बसा, “मूङ्‍क देप् सहर तोङ्‍क बीन्‍नीपा ऊक सहरये तूवा?”

१९ खीक्‍का खचा खची हो-होप्मी तोङ्पी फूर्क् तेस्‍चीना खाप्‍तो तूनीवा मतो ओरोपीक्‍तो बसा,

“धिक्‍कार! धिक्‍कार! मूङ्‍क देप् सहर,

मूङ्‍क दीरीत्‍तीपी हेयोङ्मा तूप्ची खोलोङ्

मूङ्‍कम् दाचाम्‍लाम्पा होङ्पोक् छूवाक तूवा!

ऊक् घण्टापीङ् मूङ्‍क छयप्छा छूवाखाता!

२० ए साराङ्‍गा, मूङ्‍कम् नीयापी आम्जी नव!

ए नीनाम्माम् मीस्चे, प्रेरितची ना खारीबोपोची आम्नी जी ननीव!

आम्नीपी मूङ्‍कसा मक अन्यायम् लागी नीनाम्माआ मूङ्‍कम् नीया मक तूये।”

२१ खोदोलो ईबूम् हायाम् राःरालोक नीनाम्माम् रीदाम् पोक्‍आ देप् खूरूऊ तोङ्‍क लूङ् थेत्‍तू, ना ओरोपीक्‍तो मूङ्‍क दीरीत्‍तीपी होक्सू,

“ओरोनाङ् देप् सहर बेबिलोन हायाम् सार होक्से,

ना मूङ्‍क होसोङ् हादेसो छीपाम्नो।

२२ विणा दूप्ची, छाम् लप्ची, मीत्‍तीरी दूप्ची ना तुरही दूप्चीम् साल्म्

आम्पी हादेसो येनाम्नो।

मल्वामी लक् मप्ची

आम्पी हादेसो छीपाम्नो।

खूरूऊमी साल्म्

आम्पी हादेसो येनाम्नो।

२३ लाबाईमी अल्मा आम्पी हाल्‍लसो तात्‍नो।

दूखूलीप् ना दूखूलीम्मी साल्म्

आम्पी हाल्‍लसो येनाम्‍नो।

आम् पईकार मप्ची चारीदूपीक देप्-देप् मीस्ची तूवा।

आम् मन्त्रतन्त्रआ जाति-जातिची थगेई छूवाक तूवा।

२४ बेबिलोनपी खारीबोपोचीम् ना नीनाम्माम् मीस्चीम्,

ना चारीदूपी सेत्चीकची खोलोमी हीः छीम्पाक तूवा।”

हल्वाम् छाम्

१९

ङ्‍क रीङ् छूवाकप्का कोङा साराङ्‍गाप्‍तोका ओरोसर्प् मीचा हायाम् सोतो ओरो पीकाचाक येनू,

“हल्‍लेलूयाह!

हल्वा, साम्दीखा ना राःरा ई नीनाम्माम्ङा के,

२ ऊदोईपीक्यालो खम् नीया सत्य ना थीक् तूये।

खोलोङ् चारीदू मूङ्‍कम् तूम्‍लूआ बीगार मप् मूङ्‍क देप् बेलेछीलप्

खसा दण्ड पीक तूये।

खसा म्होप्मी रोःचीम् हीःमी फाई लाप्क तूये।”

३ मूङ्‍कचा हायाम् सोतो होसोङ् ऊलाम् ओरोपीका,

“हल्‍लेलूयाह!

मूङ्‍क देप् सहर हूईना लत्क मीक्मा सदैबरी थोम्‍ला खात्चाये।”

४ मूङ्‍क नीस्पोङ् लीची धर्म-सेचीपोचा ना मूङ्‍क लीची लेईप्चाप् प्राणीचा सूपोम् मस्‍ना सिंहासनपी तूप् नीनाम्मा ओरोपीक्‍तो सेवा छची,

“आमेन, हल्‍लेलूयाह!”

५ खीक्‍का सिंहासनपीका ओरो पीकाचाक साल्म् लत्‍ता,

“आन्‍नी नीनाम्माम् खोलोङ् रोःचे,

खपीका कीप् आन्‍नी चीमा देप् खोलोआ,

ई नीनाम्मा सायोचोङ्मा मीयानूम्व!”

६ खीक्‍काना ओरोसर्प् मीस्मी तोङ्‍क साल्म्, हायाम् सार बगेई छूक्चाप् योऊमी देप् साल्‍म् ना हायाम् राःरालोक गूलूलूऊमी साल्म् तोङ्‍क कोङा येनू, मूङ्‍कसा ओरो पीकाचाक तूवा:

“हल्‍लेलूयाह!

ऊदोईपीक्यालो खोलोपीका दूङ् राःरालोक योबोरोबू ई नीनाम्माआ चारखम् तोक्स।

७ केई ई जीनम् छूये, ना हायाम् ई गोङ् चानम् छूये,

खीक्‍का ख साम्दीखा पीयूम्नू!

ऊदोईपीक्यालो थुमाम् सूर्‌मी लेई तालाताक तूये,

ना खम् दूखूलीम् चोचूप्साखात्क तूये।

८ खाम् लागी लाङ्‍लाङ्‍योक ना ङालीनप्छा सूतीम् तेई ख पीची।”

(लाङ्लाङ्‍योक मलमलमी तेई क नीनाम्माम् मीस्चीम् धार्मिक लक् के)।

९ खीक्‍का मूङ्‍क नीनाम्माम् रीदाम् पोक्‍आ कोङ् ओरोलो, “ओरो छाप्‍ते, थुमाम् सूर्‌मी भोजपी काछोम्पाची नीनाम्माम् आसीक् तोक्ची के।” खसा होसोङ् ओरोलो, “नीनाम्माम् आछीयाक रीङ्‍बऊची ङ्‍कङ् के।”

१० खीक्‍का मूङ्‍क नीनाम्माम् रीदाम् पोक् सेवा छोम् लागी कोङ् मूङ्‍कम् म्‍लोङ्पू कूम्चीयो। खोदोलोई खसा कोङ् ओरोलो, “आना कोङ् ओरोना मम् नईनो। कोङ् येशूम् गवाई पीप् आन् ना आम् नेछोस्का ईतोक नीनाम्माम् रोःङाङ् के। नीनाम्मा सेवा छव! ऊदोईपीक्यालो येशूम् गवाई क खारीबोम् आत्मा के।”

ओम्‍लोप् खोक् ना मूङ्‍क थेम्पी तूप्

११ कोङा साराङ्‍गा हलाक तूखू ना मूङ्‍कपी ईबूम् ओम्‍लोप् खोक् तूवा। मूङ्‍क खोक् थेम्पी तूप्मी नीङ् “विश्‍वास मम् खाईप्” ना “आछीयाक” तूवा। खसा नत्‍तोना नीया मय ना जूम्‍लूक मय।

१२ खम् मूक्स् क मीलाम्छो तोङ्‍क, ना खम् तोङ्पी हायाम् देतो होङाबूम् मुकुट तूवा। खपी ईबूम् नीङ् छाम्पा तूवा, मूङ्‍क नीङ् खपीका बीन्‍नीपा आसासो छेत्‍तनो।

१३ खसा हीःपी लूम्पा तेई खाप्स्दीत्क तूवा, ना खम् नीङ् “नीनाम्माम् रीङ्बऊ” तूवा।

१४ साराङ्‍गाप्‍तोक दोर्‌ची ओम्‍लोप् ना सासाक सूतीम् तेई खाप्स्चीना ओम्‍लोप् खोक् थेम्पी तूवाना खम् दोस्-दोस् खाता।

१५ जाति-जातिची मासेई मम् लागी खम् ङःपीका हायाम् गेईप् दोप्सेल लत्‍ते, ना खसा सेल्मी तूप्‍आ खचीपी चारखम् तोक्स। खोलोप्का दूङ् राःरालोक नीनाम्माम् छूलीमी वाचोसी पेलेई मम् कोलपी खसा सीक्‍कची।

१६ खम् तेई ना फीलापी ङ्‍क नीङ् छाम्पा तूये:

“होङाबूचीम् होङाबू ना रोबूचीम् रोबू।”

१७ खीक्‍काना ईल्पो नीनाम्माम् रीदाम् पोक् नाम्थेम्पी थोरेप्दीताक कोङा तूखू। खसा नाम्छूईतो पेर्‌तीताक खोलोङ् छोऊची हायाम् सोतो ओरो लअ, “बान्‍नीते, नीनाम्माम् देप् चाचावा-दूदूवापी बात्ल छूवानीते।

१८ आन्‍ना होङाबूची, कप्‍तानची, बलिय मीस्ची, खोक्ची ना मूङ्‍क थेम्पी तूप्ची, स्वतन्त्र ना रोः रोमेची, देप्पा ना चीमा खोलोङ् मीस्चीम् साः चाईनूम्।”

१९ खीक्‍काना खोक् थेम्पी तूप् ना खम् दोर्‌चीम् ऊल्‍लोङ्पी जूम्‍लूक मम् लागी मूङ्‍क पोसू ना चारीदूपीक होङाबूची ना खची दोर्‌ची ईक् थाऊपी बात्ल छूवाक कोङा तूखू।

२० खोदोलोई मूङ्‍क पोसू लाप्ची, मूङ्‍क पोसूलो ईतो खम् लागी छाक्‍काक चीन्‍न मप् वालीलीपो खारीबोपोसो लाप्ची। ङ्‍क छाक्‍काक चीन्‍न मना मूङ्‍क वालीलीपो खारीबोपोआ मूङ्‍क पोसूम् छाप तेप्ची ना मूङ्‍क पोसूम् ङोङोक्छेम् पूजा मप्ची हूर्‌स्चीक तूवा। मूङ्‍क नीप्पोङ् तीईप्चाप् मीम् पोक्‍रीपू मान्सीप्ङा होक्स्छोक्स्ची।

२१ खीक्‍का मूङ्‍कचीम् दोर्‌ची क खोक् थेम्पी तूप्मी ङःपीका लत्‍ताक दोप्सेल‍आ सेत्ची, ना खोलोङ् छोऊचा मूङ्‍कम् साः खची बोखातो चची।

ईक् हबऊ दोङ्

२०

खीक्‍काना खादीम् चाबी ना ईबूम् देप् साङ्‍ली म्हूःपी खूर्‌दीत्ना ईल्पो नीनाम्माम् रीदाम् पोक् साराङ्‍गाप्‍तोका यूवाक कोङा तूखू।

२ नीनाम्माम् रीदाम् पोक्‍आ मूङ्‍क देक्मा लाप्ना ईक् हबऊ दोङ् छूईना यूक्सू। मूङ्‍क देक्मा क सून्मापूक पूः के, मूङ्‍क दियाबलस अथवा शैतानसो मीयची।

३ खसा मूङ्‍क खादीपू होक्स्छोक्सू, ना मूङ्‍क खादी खप्ना छाप तेसू। ओरोना मूङ्‍कसा ईक् हबऊ दोङ् मान्याईम् सम्मो जाति-जातिची हूर्म् तयनो। खीक्‍काना जीस्तातोम् लागी मूङ्‍क लेईम्छोम् छूये।

४ कोङा सिंहासनची ना मूङ्‍कथेम्पी तूप्ची तूखू, खस् नीया मम् हक् पीचीक तूवा। खीक्‍का येशूम् गवाईमी लागी ना नीनाम्माम् रीङ्बऊमी लागी तोङ् रूप्पाकचीम् आत्माची कोङा तूखू। मूङ्‍कची मूङ्‍क पोसूम् ना मूङ्‍कम् ङोङोक्छेम् पूजा मान्मप्ची ना मूङ्‍कम् छाप थप्पी अथवा हूःपी मान्तेप्चीम् आत्माची तूवा। खस् होसोङ् ऊसापका, ना खचा ख्रीष्‍टलो ईक् हबऊ दोङ्सम्मो चारखम् तोक्स्ची।

५ बीन्‍नीपा सीयाकस्क मूङ्‍क ईक् हबऊ दोङ् मान्याईम् सम्मो लेईप्चाप् मान्छूवा। ङ्‍क लाईस्पीक ऊम्पोम् के।

६ लाईस्पी ऊम्पोम्मी नाम्‍लापी पक्लाप्ची नीनाम्माम् आसीक् तोक्ची ना पवित्रस् के। मूङ्‍कस् दोस्रो सीम्मी राःराआ ऊसो मदूरनो, खोदोलोई मूङ्‍कस् नीनाम्मा ना ख्रीष्‍टमी पूजारी छूना खलो ईक् हबऊ दोङ्सम्मो चारखम् तोक्सची।

शैतानमी याईस्को

७ ईक् हबऊ दोङ् यात्कप्का शैतान मूङ्‍कम् कैदपीका लेत्‍खाते।

८ खीक्‍का खसा चारीदूपीक लीक्सूर्‌हेम् तूप् गोग लो मागोगलो मीचीक छाप्कूवापीक मीस्ची हूर्‌सस्‍ना जूम्‍लूक मम् लागी ईदेऊपी मस् खाते। मूङ्‍कचीम् संख्या दीरीत्‍तीपीक सेरोम् तोदेतोङ् छूये।

९ खस् खोलोङ् चारीदूपी खाताना नीनाम्माम् मीस्चीम् छाउनी बर्‌बार् ना नीनाम्माआ सम्तूमा मीक सहर ऊर्ची, खोदोलोई साराङ्‍गाप्‍तोका मीः हूप्साना खस् पीलूलूक्दीत्ची।

१० खस् हूर्‌प्छोप् मूङ्‍क शैतान मीः ना गन्धकमी पोक्‍रीपू होक्सा, मूङ्‍कपी मूङ्‍क पोसू लो मूङ्‍क वालीलीपो खारीबोपोसो लाईस्पीङ् होक्साक तूवा। मूङ्‍कपी खचा सेपालेपा हाल्‍लसो दूक्वा तेप्सची।

सीप्चीम् नीया

११ खीक्‍काना ईबूम् देप्पा ओम्‍लोप् सिंहासन ना मूङ्‍कथेम्पी तूप् कोङा तूखू। खम् लाईस्पीका नाम् लो चारीदूलो जूकाखाता ना खची लागी हापीसो तूस्को मान्तूवा।

१२ कोङा देप् ना चीमा खोलोङ् सीप्ची सिंहासनमी लाईस्पी थोरेप्दीताक तूऊ। खीक्‍का सोक्सरची हला, ना बीन्‍नीपा ईबूम् सोक्सरसो हला, मूङ्‍क क रीराममी सोक्सर तूवा। मूङ्‍क सोक्सरचीपी सीप्चा मस्क लक्ची छाम्पा तूवा, मूङ्‍क खची लक् तोङ्नाङ् खचीमी नीया छूवा।

१३ दीरीत्‍तीआ म्गोपी तूप् सीप्खाप्ची पीदीतू, खीक्‍का सीम् ना खादीआसो खचीपी तूवाक सीप्खाप्ची पीदीतू। मूङ्‍कचीम् खोलोमीङ् खची हो-होप्मी लक् तोङ्ना नीया छूवा।

१४ खीक्‍काना सीम् ना पाताल मीम् पोक्‍रीपू होक्सा। ङ्‍क मीम् पोक्‍री दोस्रो सीम् के।

१५ आस्मी नीङ् रीराममी सोक्सरपी छाम्पा मान्तू, मूङ्‍कस् मीःम् पोक्‍रीपू होक्सा।

नयाँ यरूशलेम

२१

खीक्‍काना कोङा नयाँ नाम् ना नयाँ चारीदू तूखू, ऊदोईपीक्यालो लाईस्पीक नाम् लो चारीदूलो मास्खाताक तूवा। दीरीत्‍तीने हन्‍ना तूम्ङा मान्तूवा।

२ खीक्‍का नीनाम्माप्का दूखूलीप्मी लागी दूखूलीम् तोङ्‍ना चोम्दीम्पा ना चोचूम्दीम्पा पवित्र सहर, नयाँ यरूशलेम साराङ्‍गाप्‍तोका ऊक्सू यूवाचाक कोङा तूखू।

३ सिंहासनपीका ओरो पीकाक ईबूम् हायाम् सोतो साल्म् कोङा येनू, “खोङ्‍व, नीनाम्माम् तूस्को मीस्चीका छूवाक तूये, ना ख मीस्चीका बास् मय। मीस्ची खम् प्रजा छूये, ना नीनाम्मा म्होप्ङा खस्का तूये ना खस् नीनाम्मालो तूये।

४ खसा खची मूक्स्पीक मीक्वा खोलोङ् तूक्पीयची। हन्‍ने हादेसो सीम् बोक्स्‍नो, ना सोक् ना तूनीवा ना दूक्वासो मम् बोक्स्‍नो। ऊदोईपीक्यालो लाईस्पीक रीङ् यात्खाताक तूये।”

५ सिंहासनपी तूप्‍आ कोङ् ओरोलो, “खोङ्‍व, कोङा खोलोङ् रीङ् नयाँ बानेई मूयो।” खसा ओरोसो पीका, “ङ्‍क छाप्व, ऊदोईपीक्यालो ङ्‍क रीङ्बऊ विश्‍वास मम् खाईप् ना आछीयाक तूये।”

६ खसा कोङ् ओरोलो, “हन्‍ना याताके! अल्फा ना ओमेगा, थोस्‍को ना याईस्को कोङ्‍ङा के। वाम्मा सीप्ची रीराममी काऊमी पूईपीका कोङा मोरोङ् दूम् पीयोची।

७ आसे कोक्से खसा ङ्‍क हक् तय, ना कोङ् मूङ्‍कम् नीनाम्मा छूवो, ना ख क ओ छा छूये।

८ खोदोलोई कीस्बूप्ची, विश्‍वास मान्मप्ची, ईजेर्म् लप् लक् मप्ची, मीस् सेईप्ची, तूम्‍लू लप्ची, जादू मप्ची, ङोङोक्छे पूजा मप्ची ना वालीली नेईप्ची खोलोमी तूस्‍कोक मी लो गन्धकलो तीप्चाप् पोक्‍रीपू छूये। मूङ्‍क दोस्रो सीम् के।”

९ खीक्‍का मूङ्‍क नूक्ची दूङ् दोस्पीक नीछीमाआ पेप्खाप् नूक्ची पोङ्‍कीरीम् खूर्प्‌ दीप् नूक्पो रीदाम् पोक्चीपीक ईल्पोआ ताना कोङ् ओरोलो, “बान्ते, कोङा आन् थुमाम् तोमा, खम् दूखूलीम् खोमीयान्।”

१० खसा कोङ् पवित्र आत्मापी ईबूम् देप्पा ना रेप्पा कोम् थेम्तो खायो, ना नीनाम्माप्का पवित्र सहर यरूशलेम साराङ्‍गाप्‍तोका दाली यूवाचाक कोङ् खोमीयो।

११ मूङ्‍क सहरपी नीनाम्माम् साम्दीखा तूवा, ना मूङ्‍क हायाम् दाम् ताईप् रत्न, बिल्‍लौर तोङ्‍क लाङ्‍लाङ्‌योक तूवा। मूङ्‍क स्फटिक तोङ्‍क साङ्साङ्‍क तूवा।

१२ मूङ्‍कम् बर्‌बार् हायाम् देप् ना हायाम् रेप् पर्खाल तूवा, मूङ्‍कपी ईक्पोङ् नीत्ची लाम्स्को तूवा। लाम्स्कोपी ईक्पोङ् नीप्पो नीनाम्माम् रीदाम् पोक् तूवा। मूङ्‍क लाम्स्कोपी इस्राएलमी ईक्पोङ् नीत्ची कुलमी नीङ् छाम्पा तूवा।

१३ नाम्‍आप्स्को हेम् सूप्ची लाम्स्को, योऊना हेम् सूप्ची, योऊमेर हेम् सूप्ची ना नाम् काम्स्को हेम् सूप्ची लाम्स्को तूवा।

१४ सहरपीक पर्खालमी ईक्पोङ् नीत्ची जग तूवा। मूङ्‍क जगथेम्पी थुमाम् ईक्पोङ् नीप्पो प्रेरितचीम् ईक् पोङ् नीच्‍ची नीङ् छाम्पा तूवा।

१५ सहर ना मूङ्‍कम् लाम्स्को ना पर्खालची थाम् लागी कोङ्‍लो नेईप्चाप् नीनाम्माम् रीदाम् पोक्पी ईबूम् हाल्ङोम् थाम् ताँगा तूवा।

१६ मूङ्‍क सहर लीक्थलाङ् ईतोरोक बाईप् तूवा, अर्थात् मूङ्‍कम् चौडाइ लो लम्बाइलो ईतोरो बाईप् तूवा। नीनाम्माम् रीदाम् पोक्‍आ मूङ्‍क ताँगाआ थाप्लो मूङ्‍क सहर नीस् हबऊ लीक् चून्दूलूम् किलोमिटर बाईपा ना मोन्तो बाईप्ङा म्बाल्सो, ना रेप्सो मोन्तो बाईप्ङा तूवा।

१७ नीनाम्माम् रीदाम् पोक्‍आ सहरमी पर्खालसो थाप्पू, ना खसा गोङ्‍क थाम् तोङ्‍ना मूङ्‍क तूक्पोङ् मिटर रेप् तूवा।

१८ मूङ्‍क पर्खाल बिल्‍लौरमी बानेई मम्पा तूवा, ना सहर क सक्‍ल हाल्ङोम् बानेई मम्पा तूवा ना सीसातोङ् मूङ्‍क लाङ्लाङ्‍योक तूवा।

१९ सहरमी पर्खालमी जग क खाल-खाल्क हायाम् दाम् ताईप् रत्नआ चोम्दीम्पा तूवा। लाईस्पीक जग् बिल्‍लौरमी, दोस्रो नीरमी, तेस्रो हरित रत्नमी, चौथो पन्‍नामी,

२० पाँचौं आनिक्समी, छैटौँ लालमणिमी, सातौँ पीतमणिमी, आठौँ बेरूजमी, नवौँ पुष्पराजमी, दशौँ लसुनेमी, एघारौँ नीलमणिमी ना बाह्रौँ कटेलामी तूवा।

२१ मूङ्‍क ईक्पोङ् नीत्ची लाम्स्को क ईक्पोङ् नीत्ची मोतीमी तूवा। खोलोङ् लाम्स्को ई-ईबूम् मोतीमी तूवा। मूङ्‍क सहरमी लाम् क लाङ्‍लाङ्‍योक सीसा तोङ्‍क सक्‍ल हाल्ङोमी तूवा।

२२ कोङा मूङ्‍क सहरपी ऊसो दप्स्को खीम् मान्तोङा, ऊदोईपीक्यालो खोलोप्का दूङ् राःरालोक योबोरोबू नीनाम्मा ना थुमाङा मूङ्‍कपीक दप्स्को खीम् तूये।

२३ मूङ्‍क सहर छेङ्छेङ्‍यो मम् लागी नाम् ना लालीमा चाहेई छूनो, ऊदोईपीक्यालो नीनाम्माम् साम्दीखाआ मूङ्‍क छेङ्छेङ्‍यो मदीत। मूङ्‍कप्क अल्हो क थुमा म्होप्ङा तूये।

२४ मूङ्‍कपीक छेङ्छेङ्पापी जाति-जातिची लाम्दूमे। चारीदूपीक होङाबूचा खची खोलोङ् साम्दीखाम् थक्ची मूङ्‍कपी तातची।

२५ लेपा मूङ्‍कम् लाम्स्को हाल्‍लोसो छीनो, ना मूङ्‍कपी नाम् ने हाल्‍लोसो कूर्‌नो।

२६ मीचा जाति-जातिचीम् साम्दीखा ना सायोचोङ्मा मूङ्‍कपी तातची।

२७ खोदोलोई मूङ्‍क सहरपी ऊसो जेजेर्वा थक् वोम् तयनो। जेर्म् लप् लक् मप् ना वालीली नेईप् आस्‍सो मूङ्‍क गोपी वोम् तयस्‍नो। थुमाम् रीराममी सोक्सरपी नीङ् छाम्पा तूकस्ङाङ् मूङ्‍क सहरपी वोम् तयची।

रीराममी योऊ

२२

खीक्‍काना नीनाम्माम् रीदाम् पोक्‍आ कोङ् स्फटिक तोङ्‍क लाङ्लाङ्‍योक रीराममी काऊमी योऊ खोमीयो। मूङ्‍क योऊ नीनाम्माम् ना थुमाम् सिंहासनपीका लत्‍ताना

२ मूङ्‍क सहरपीक लाम्मी म्‍रापीका बगेई छूवाचाक तूवा। मूङ्‍क योऊमी चाखेम्पी रीराममी सीछो तूवा, मूङ्‍क सीछोपी खोलोङ् लाःपी ईक्पोङ् नीस्खाल्क म्चो सेदोङा। मूङ्‍कम् म्बोऊ क जाति-जातिची नमीम् लागी तूवा।

३ हन्‍नायीका मूङ्‍कपी हाल्‍लोसो सराप तात्नो। नीनाम्मा ना थुमाम् सिंहासन मूङ्‍कपी छूये, ना खम् रोःचा खम् आराधाना मईची।

४ खचा खम् ङाली तयची, ना खम् नीङ् खची थप्पी छूये।

५ मूङ्‍कपी सेपा छूनो। खस् लाबाई ना नाम्छोवा चाहेई छूनो, ऊदोईपीक्यालो योबोरोबू नीनाम्माङा खची नाम्छोवा तूये। खीक्‍का खचा हादेलोसो चारखम् तोक्स्चयची।

६ नीनाम्माम् रीदाम् पोक्‍आ कोङ् ओरोलो, “ङ्‍क रीङ्बऊची विश्‍वास मम् खाईप् ना आछीयाक तूये। हन्‍ना दावाङ् छूक्‍ताप् रीङ्ची खम् रोःची खोमीम् लागी योबोरोबू, खारीबोपोचीम् आत्माम् नीनाम्माआ खम् रीदाम् पोक् पोक्सू।”

येशू दावाङ् ताचाई

७ “खोङ्नूम्ते, कोङ् दावाङ् तोचोयो! ङ्‍क सोक्सरपीक खारीबोम् रीङ्बऊ रेप्ची नीनाम्माआ आसीक् पीयची।”

८ ङ्‍क रीङ् येईप् ना तोक्खाप् कोङ् यूहन्‍ना के। कोङा ङ्‍क रीङ् येनू ना खोङूकप्का कोङ् ङ्‍क रीङ्ची खोमीक् नीनाम्माम् रीदाम् पोक्मी लोङ्पू सेवा छोम् लागी कूम्चीङ्।

९ खोदोलोई खसा कोङ् ओरोलो, “आना कोङ् ओरोना मम् नईनो। कोङ्ने आन् ना खारीबो नेईप् आम् नेछोची खीक्‍का ङ्‍क सोक्सरपीक रीङ्बऊ रेप्चीस्का ईतोक नीनाम्माम् रोःङाङ् के। नीनाम्मा सेवा छव!”

१० खीक्‍का खसा कोङ् ओरोलो, “ङ्‍क सोक्सरपीक खारीबोम् रीङ्बऊपी छाप तीनव, ऊदोईपीक्यालो नाम्‍ला दोक्छापीङ् तालाताक तूये।

११ रई लक् मप्‍आ रई लक्ङा मचनूव, जेर्म् लप् लक् मप्‍आ जेर्म् लप् लक्ङा मचनूव, धर्मी मीचा धार्मिक लक्ङा मचनूव, ना पवित्र तूप् क पवित्रङा छून्चानूव।”

१२ “खोङ्नूम्व, कोङ् दावाङ् तोचोयो! खोलोङ् मीस् म्‍लक् तोङ्ना पीम् पूनाऊनी ओपी तूये।

१३ कोङ् अल्फा ना ओमेगा, दूङ् लाईस्पीक ना दूङ् दोस्पीक, थोस्को ना याईस्को के।”

१४ रीराममी सीछोम् म्चो चाम् ना सहरमी लाम्स्कोपीका म्गोपा वोम् तोम् लागी खची होप्मी तेई सप्ची नीनाम्माआ आसीक् पीयची।

१५ सहरपीका पाखापीक खेप्ची तूये, खूङ्‍कस् क मन्त्रतन्त्र मप्ची, तूम्‍लू लप्ची, मीस् सेईप्ची, ङोङोक्छे पूजा मप्ची खीक्‍का वालीली नेईप् ना वालीली मम् नईप्ची खोलोङ् के।

१६ “कोङ् येशूआ ओ नीनाम्माम् रीदाम् पोक् आम्नीपी मण्डलीचीम् लागी ङ्‍क गवाई पीस् पोक्सूक तूये। कोङ् दाऊदमी गोङ् ना छामाई के। देत्छाक लाङ्लाङ्‍योक सोङ्‍गेर् कोङ्‍ङा के।”

१७ पवित्र आत्मा ना दूखूलीम्‍आ पीके, “तानीव।” आसाई येन खसासो “तानीव” पीनूते। आसे वाम्मा सीये मूङ्‍क तानूते, आसाई लन्ची मय मूङ्‍कसा रीराममी काऊ मोरोङ् खाईनूते।

१८ ङ्‍क सोक्सरपीक खारीबोम् रीङ्बऊ येईप् खोलोङ् मीस् कोङा चेताऊनी पीयो: हेप् मीचा ङ्‍कपी ऊची काप्छोक्सदोक ङ्‍क सोक्सरपी छाम्पा नीछीमा नीनाम्माआ खपी काप्छोक्स्।

१९ खीक्‍का हेप् मीचा ङ्‍क खारीबोम् सोक्सरपी तूक रीङ्बऊपीका ऊची लात्दीतदोक, ङ्‍क सोक्सरपी छाम्पा रीराममी सीछो ना पवित्र सहरपीका खसा तोम् भाग नीनाम्माआ खपीका ङाप्खीय।

२० ङ्‍क रीङ्चीम् गवाई पीप्‍आ ओरोपीके, “आछीयाङ्, कोङ् दावाङ् तोचोयो।”

आमेन। ताव, ए येशू रोबू।

२१ रोबू येशूम् सम्खेलू खोलोङ् नीनाम्माम् मीस्चीपी छूनूव। आमेन।